瑜伽師地論科句披尋記卷第一

彌勒菩薩說

唐三藏沙門玄奘奉詔譯

韓清淨科記



本地分

本地分者：略說此論總有五分。瑜伽師地論釋云：一、本地分，略廣分別十七地義。二、攝決擇分，略攝決擇十七地中深隱要義。三、攝釋分，略攝解釋諸經儀則。四、攝異門分，略攝經中所有諸法名義差別。五、攝事分，略攝三藏眾要事義。今依最初本地分中所顯十七地義，隨文略釋。當知此中教導理趣，應是分別法相摩怛理迦所攝；為瑜伽師之所依止。望餘四分此為根本，得本地名；餘明所攝，略攝一切，解釋此故。

【B1 略辨地名2】

【C1 徵】

甲一、本地分2　乙一、略辨地名2　丙一、徵

云何瑜伽師地？

【C2 辨3】

【D1 標】

丙二、辨3　丁一、標

謂十七地。

【D2 徵】

丁二、徵

何等十七？

【D3 列2】

【E1 嗢柁南】

丁三、列2　戊一、嗢柁南

嗢柁南曰：

嗢柁南者：此云集施。以少略言集合多法，施諸學者令易受持，故名集施。此從瑜伽略纂釋名。

五識相應意　有尋伺等三　三摩地俱非　有心無心地聞思修所立　如是具三乘　有依及無依　是名十七地

三摩地俱非者：三摩地名，此云等持，通說欲界及在定地諸心心所。今此唯顯定地心一境性，任運相續無散亂轉，名三摩地。於定地中有多差別相應而轉，謂得三摩地、三摩地圓滿、三摩地自在，是故名俱。與此相違，非三摩地。下長行中說三摩呬多地、非三摩呬多地，名雖有別，義實無異。三摩呬多，此云等引，唯說定心，是無悔、歡喜、安樂所引故。為簡欲界諸心心所，故易此名。

聞思修所立如是具三乘者：立謂成立。謂由多聞思修，善自成立諸勝解相。聲聞、獨覺及諸菩薩皆依此三為正方便，方能證得自應得義；由是故說聞思修所立如是具三乘。然復當知，此如是言，唯顯聞思修相方便決定，非三乘中都無差別。下自地中隨應廣說，其義當知。

【E2 長行】

戊二、長行

一者、五識身相應地，二者、意地，三者、有尋有伺地，四者、無尋唯伺地，五者、無尋無伺地，六者、三摩呬多地，七者、非三摩呬多地，八者、有心地，九者、無心地，十者、聞所成地，十一者、思所成地，十二者、修所成地，十三者、聲聞地，十四者、獨覺地，十五者、菩薩地，十六者、有餘依地，十七者、無餘依地。如是略說十七，名為瑜伽師地。

一者五識身相應地等者：至文當釋，茲不先述。

本地分中五識身相應地第一

【B2 別廣地攝14】

【C1 五識身相應地2】

【D1 徵】

乙二、別廣地攝14　丙一、五識身相應地2　丁一、徵

云何五識身相應地？

五識身相應地者：如下自釋，總有五種說名相應。謂自性、所依、所緣、助伴、作業。當知此中，俱有而轉是相應義。若法自性可得，及與餘法同時流轉，有諸業用，如是一切總名相應。與此相違，名不相應。如假有法，唯假有想，都無自性、所依、所緣、助伴、作業可得，是故名心不相應法。此相應義，翻釋應知。

【D2 釋2】

【E1 略辨2】

【F1 名相應地】

丁二、釋2　戊一、略辨2　己一、名相應地

謂五識身自性，彼所依，彼所緣，彼助伴，彼作業，如是總名五識身相應地。

【F2 名五識身】

己二、名五識身

何等名為五識身耶？所謂眼識、耳識、鼻識、舌識、身識。

【E2 廣顯2】

【F1 別辨五相5】

【G1 眼識攝5】

【H1 自性】

戊二、廣顯2　己一、別辨五相5　庚一、眼識攝5　辛一、自性

云何眼識自性？謂依眼，了別色。

謂依眼了別色者：此釋眼識自性得名。眼根為依，故名為眼；能了別色，復名為識。簡餘不共，說此自相名為自性。

【H2 所依2】

【I1 別舉三依3】

【J1 俱有依】

辛二、所依2　壬一、別舉三依3　癸一、俱有依

彼所依者，俱有依，謂眼。

【J2 等無間依】

癸二、等無間依

等無間依，謂意。

【J3 種子依】

癸三、種子依

種子依，謂即此一切種子執受所依異熟所攝阿賴耶識。

彼所依者等者：此中總說眼識有三所依。一、俱有依，謂眼。由與眼識俱時流轉，能與眼識為增上緣。為顯損益共同，此依最勝，不共餘識，名俱有依。所以者何？於異熟中，眼根相續恆無間斷。由此義故，成為所依。即此為依，眼識得生；眼若壞時，眼識不起。由是應知此與眼識損益共同，成俱有依。二、等無間依，謂意。此即眼識無間滅者，名之為意；即過去識之異名。由前剎那眼識滅已，後自類識無間得生，是故名為等無間依。前後自類諸心心所，有善、不善、無記等種種差別無間滅生。謂善心無間滅，或善心生，或不善心生，或無記心生；如是不善、無記心無間滅，各有三種心生，當知亦爾。諸餘差別，繁不具述。以要言之，前自類識種種差別纔生滅已，中無間隔，後自類識種種差別相續而生。前後諸心或為同分、或為異分，非一類起、非有間起、非俱時起，依此安立等無間名。三、種子依，謂即此一切種子執受所依異熟所攝阿賴耶識。攝大乘論說有頌言：由攝藏諸法，一切種子識，故名阿賴耶，勝者我開示。由是當知阿賴耶義是攝藏義。長行釋云：一切有生雜染品法於此攝藏為果性故；又即此識於彼攝藏為因性故；是故說名阿賴耶識。或諸有情攝藏此識為自我故，是故說名阿賴耶識。今於此中說種子依，體即阿賴耶識。為顯此識能與眼識為其生因，是故說言一切種子；此即攝大乘論說於彼攝藏為因性義。又顯此識受彼眼識雜染熏習，能持彼種，是故說言執受所依異熟所攝；此即攝大乘說於此攝藏為果性義。由是當知，此種子法望生現行，說名為因；望由熏習，轉說名果。如是因果皆依阿賴耶識而得建立，是故阿賴耶識名種子依。如說眼識，所餘諸識道理亦爾。隨其所應，下皆準知。復次，阿賴耶識與能熏法同時同處，不即不離，成是所熏，是故說言執受所依，執受諸根和合轉故。又性堅住，一類相續，能持習氣；唯是無記，無所違逆，能容習氣；具此二義，成是所熏，是故說言異熟所攝，唯先業引任運起故。

【I2 略釋二依2】

【J1 標列】

壬二、略釋二依2　癸一、標列

如是略說二種所依。謂色、非色。

【J2 隨釋2】

【K1 辨類】

癸二、隨釋2　子一、辨類

眼是色，餘非色。

如是略說二種所依等者：前說所依具有三種，今攝彼類，故略說二。一、色所攝，二、非色攝。如五蘊中，初蘊色攝，餘非色攝。此亦如是。於所依中，眼為俱有依，色蘊所攝；意為等無間依，阿賴耶識為種子依，皆非色蘊所攝。由是故說眼是色，餘非色。為顯有色、無色法類差別，是故略說二種所依。

【K2 出體3】

【L1 眼】

子二、出體3　丑一、眼

眼，謂四大種所造眼識所依淨色，無見有對。

眼謂四大種所造眼識所依淨色無見有對者：眼是其名，色是其體。眼名云何？屢觀眾色，觀而復捨，故名為眼。如下意地釋。（陵本三卷十五頁254）色體云何？當知眼根為彼所攝。此有多別。為顯界攝，是故說言四大種所造。地水火風名四大種，色香味觸及與身眼名此所造。為顯相攝，是故說言眼識所依淨色。皆如決擇分說。（陵本五十四卷八頁4312）為顯類攝，是故說言無見有對。亦如決擇分釋。（陵本六十五卷九頁5180）

【L2 意】

丑二、意

意，謂眼識無間過去識。

意謂眼識無間過去識者：謂此剎那眼識現行，於所行境有所了別，是名為識。若謝滅已，無所了別，應不名識，唯可假說名過去識。然由中無間隔，不障現識相續而生，此過去識轉名為意，能與現識為依止故。即依此義，得此意名。

【L3 一切種子識】

丑三、一切種子識

一切種子識，謂無始時來樂著戲論熏習為因所生一切種子異熟識。

一切種子識等者：此釋前說種子所依。當知即是阿賴耶識，非離阿賴耶識別有一切種子識。前後二文，或廣或略，更互影顯，義乃圓滿。前文唯說一切種子，而未具言彼種子因；此文唯說是異熟識，而未具言執受所依。由此二文前後影顯，成種子依，義得圓滿。雖有釋言阿賴耶識非即種子識，然非此意。以此唯釋種子依故。攝大乘釋阿賴耶識，依攝藏義，顯因果別；亦依種子差別說故。由是當知，此一切種子識，即是前說阿賴耶識。約阿賴耶識位，說名異熟識，說名一切種子識，於教於理無相違失。復次，阿賴耶識，先業所引，變異成熟，隨所生處，於自體中能持三界餘體種子，由是說言一切種子異熟識。此一切種，且說有漏，不說無漏，是故更說無始時來戲論熏習為其生因。云何戲論？謂執我者三際俱行，謂我為有，或謂為無；又於諸法執有實性，或謂為異，或謂不異。如是語言皆由不正思惟虛妄分別之所發起，能引無義，不能引義，是故說彼名為戲論。如是戲論，無始時來愛樂味著，故名樂著。長時串習，故名熏習。依此熏習，彼種得生，是即所謂名言種子。言異熟者，由業現行，彼種得生；彼種生已，漸次變異乃至成熟，是即所謂業種子。由此名言及業種子，於現法中能生現行；現行生已，還熏彼種。如是展轉更互為因，成就流轉不息道理。為顯此義，是故說言一切種子異熟識。

【H3 所緣2】

【I1 出體】

辛三、所緣2　壬一、出體

彼所緣者，謂色，有見有對。

謂色有見有對者：此中有見，由五種相建立差別。謂顯色故，形色故，表色故，眼境界故，眼識所緣故。有對亦由五相建立差別。一、各據別處而安住故；二、於餘色聚容受、往來等業為障礙故；三、為手足、塊刀杖等所觸，便變壞故；四、一切皆為諸清淨色之所取故；五、一切皆為依清淨色識所緣故。如下決擇分釋。（陵本六十五卷九頁5181）

【I2 辨類2】

【J1 標多種】

壬二、辨類2　癸一、標多種

此復多種。

【J2 略攝三2】

【K1 顯形等三2】

【L1 標列】

癸二、略攝三2　子一、顯形等三2　丑一、標列

略說有三，謂顯色、形色、表色。

謂顯色形色表色等者：如文自釋，略有三義。第一義出體性，第二義明安立，第三義顯差別。隨文可知。

【L2 隨釋2】

【M1 別辨相3】

【N1 第一義3】

【O1 顯色】

丑二、隨釋2　寅一、別辨相3　卯一、第一義3　辰一、顯色

顯色者，謂青、黃、赤、白、光、影、明、闇、雲、煙、塵、霧，及空一顯色。

【O2 形色】

辰二、形色

形色者，謂長、短、方、圓、麤、細、正、不正、高、下色。

【O3 表色】

辰三、表色

表色者，謂取、捨、屈、伸、行、住、坐、臥，如是等色。

空一顯色者：謂世間成時，諸有清淨第一最勝精妙性者，成蘇迷盧山。此空山成已，四寶為體，所謂金、銀、頗胝、琉璃。繞蘇迷盧成七金山及四大洲。謂南贍部洲、東毗提訶洲、西瞿陀尼洲、北拘盧洲。如是四洲面蘇迷盧，隨一空中寶色顯現。如贍部洲上所見色，即琉璃寶之所顯現。餘隨所應，當知亦爾。由是故名空一顯色。

【N2 第二義3】

【O1 顯色】

卯二、第二義3　辰一、顯色

又顯色者，謂若色顯了，眼識所行。

若色顯了眼識所行者：此釋顯色得名所以。謂青、黃、赤、白乃至空一顯色，彼彼體性隨一現前，有大威勢，映蔽餘色令不顯現；唯自所現，能生眼識，成所行性，是故名為眼識所行。

【O2 形色】

辰二、形色

形色者，謂若色積集長短等分別相。

若色積集長短等分別相者：此釋形色得名所以。積集而有，唯假非實，是故說言是分別相。

【O3 表色】

辰三、表色

表色者，謂即此積集色，生滅相續，由變異因，於先生處不復重生，轉於異處，或無間、或有間、或近、或遠差別生，或即於此處變異生，是名表色。

即此積集色生滅相續等者：此釋表色得名所以。然此表色唯約身業為論，有見攝故。色身形相有長短等種種差別，名積集色。由業異熟剎那流轉，生滅滅生，無間無斷，是名生滅相續。由造作思變異為先，於彼後時身變異轉，是故此說由變異因。身變異時，有其方所示現差別，或轉趣餘方，或住此方處，隨心示現取、捨、屈、伸、行、住、坐、臥等相。此示現相，於其方所或無間、或有間、或近、或遠非一類起，名變異生。如是變異，以思為因；能表示思，故名表色。

【N3 第三義3】

【O1 顯色】

卯三、第三義3　辰一、顯色

又顯色者，謂光、明等差別。

謂光明等差別者：此中差別，唯說光、明，及與影、闇、雲、煙、塵、霧，及空一顯色，故置等言。不說青、黃、赤、白，以此四種是色自相。餘光、明等是自相中所有差別故。唯顯差別，是此所說。是故略無青、黃、赤、白。

【O2 形色】

辰二、形色

形色者，謂長、短等積集差別。

【O3 表色】

辰三、表色

表色者，謂業用為依轉動差別。

業用為依轉動差別者：前說由變異因，即此業用為依。前說取、捨、屈、伸、行、住、坐、臥等，即此轉動差別。

【M2 釋異名】

寅二、釋異名

如是一切顯、形、表色，是眼所行、眼境界，眼識所行、眼識境界、眼識所緣，意識所行、意識境界、意識所緣，名之差別。

是眼所行眼境界等者：謂一切色若正現前，名眼所行。如是眼識所行、意識所行，當知亦爾。此所行性略有六種。一、由所依處故；二、由自性故；三、由方故；四、由時故；五、由顯了不顯了故；六、由全分或一分故。如下決擇分釋。（陵本五十四卷二十二頁4383）若一切色，或正現前、或已現前、或當現前，名眼境界。如是眼識境界、意識境界，當知亦爾。為所領取，名彼境界。若一切色正現在前，能生眼識，成所了別，是名眼識所緣。如是意識所緣當知亦爾。然已現前、當現前色，亦為意識所緣，與眼識別，其義應知。

【K2 好惡等三】

子二、好惡等三

又即此色復有三種。謂若好顯色、若惡顯色、若俱異顯色，似色顯現。

若好顯色等者：此中三種好、惡、俱異，唯說顯色，不說形、表。當知形、表依顯色有，非離顯色別有形、表。攝舉所依，略不具說。非由不說，謂彼為無。如集論中亦說三種，謂妙、不妙、俱相違色。更無分別，唯顯色故。復次，好、惡等色非實有性，唯是自心遍計所起，由是說言似色顯現。此約意識所緣，說有三種差別，不通所餘眼所行等。

【H4 助伴3】

【I1 出體】

辛四、助伴3　壬一、出體

彼助伴者，謂彼俱有相應諸心所有法。所謂作意、觸、受、想、思，及餘眼識俱有相應諸心所有法。

謂彼俱有相應諸心所有法等者：謂彼眼識與諸心所有法俱時流轉，同生住滅，於一所作更互相應，是名俱有相應。即由此義，心所有法得助伴名。心所有法眾多非一，所謂作意、觸、受、想、思，此五名為遍行心法，諸識生時遍俱起故。復有所餘不遍行法，隨其所應，與彼眼識俱有相應，說名為餘。

【I2 辨相】

壬二、辨相

又彼諸法同一所緣，非一行相，俱有相應，一一而轉。

又彼諸法同一所緣等者：此說同行相應。謂心心所於一所緣展轉同行故。此同行相應復有多義。謂他性相應，非己性；不相違相應，非相違；同時相應，非異時；同分界地相應，非異分界地。（如集論三卷九頁說31,673b）如心心所相應道理，如是諸心所法更互相應，當知亦爾。由同分界地相應，非異分界地故，說彼諸法同一所緣；然於一所緣境，有其種種行相差別而轉，由是復說非一行相。由同時相應，非異時故，說彼諸法俱有而轉。由不相違相應，非相違故，說彼諸法相應而轉。由他性相應，非己性故，說彼諸法一一而轉。

【I3 釋因】

壬三、釋因

又彼一切各各從自種子而生。

又彼一切各各從自種子而生者：如說眼識以阿賴耶識為自種子依，如是諸心所法，當知亦爾。為顯此義，說彼一切從自種生。又彼諸法一一而轉，當知自種各各差別。

【H5 作業2】

【I1 略標】

辛五、作業2　壬一、略標

彼作業者，當知有六種。

彼作業者當知有六種者：眼識作業有三差別。一、了別業，此開為四；二、隨轉業，此攝有三；三、取果業。依此差別，或開或合，故成六種。

【I2 別列2】

【J1 初四了別業攝2】

【K1 初業】

壬二、別列2　癸一、初四了別業攝2　子一、初業

謂唯了別自境所緣，是名初業。

唯了別自境所緣者：如說一切顯、形、表色，亦是眼識境界、眼識所緣，名之差別。除意識外，不共餘識，是名自境所緣。此了別業，不同意識遍緣一切自他境界，故置唯言。

【K2 餘業】

子二、餘業

唯了別自相，唯了別現在，唯一剎那了別。

唯了別自相等者：如彼意識了別自相、共相；眼識不爾，唯了別自相。又彼意識了別去來今世；眼識不爾，唯了別現在。又彼意識剎那了別，或相續了別；眼識不爾，唯一剎那了別。非五識身有二剎那相隨俱生義故。如下意地釋。（陵本三卷六頁209）

【J2 後二隨轉等業攝2】

【K1 標】

癸二、後二隨轉等業攝2　子一、標

復有二業。

【K2 列2】

【L1 隨轉業】

子二、列2　丑一、隨轉業

謂隨意識轉、隨善染轉、隨發業轉。

【L2 取果業】

丑二、取果業

又復能取愛非愛果，是第六業。

復有二業等者：此說二業，即隨轉業及取果業。隨轉業中復開為三。一、隨意識轉，二、隨善染轉，三、隨發業轉。眼識轉時，由染汙及善意識力所引故，從此無間有染汙法或善法生。由此道理，說彼眼識隨意識轉、隨善染轉。如下意地釋。（陵本三卷六頁212）又由意識能發善不善業，彼亦隨轉，由是復說隨發業轉。取果業中，於人天趣有善業異熟生眼，於諸惡趣有不善業異熟生眼。如是差別，從業所生，是名能取愛非愛果。

【G2 耳識攝4】

【H1 自性】

庚二、耳識攝4　辛一、自性

云何耳識自性？謂依耳，了別聲。

【H2 所依2】

【I1 舉依3】

【J1 俱有依】

辛二、所依2　壬一、舉依3　癸一、俱有依

彼所依者，俱有依，謂耳。

【J2 等無間依】

癸二、等無間依

等無間依，謂意。

【J3 種子依】

癸三、種子依

種子依，謂一切種子阿賴耶識。

【I2 出體2】

【J1 耳】

壬二、出體2　癸一、耳

耳，謂四大種所造耳識所依淨色，無見有對。

【J2 意等】

癸二、意等

意及種子，如前分別。

耳識自性等者：此中自性及彼所依，隨應當知如前分別。鼻、舌、身識，下皆準釋。

【H3 所緣3】

【I1 出體性】

辛三、所緣3　壬一、出體性

彼所緣者，謂聲，無見有對。

【I2 辨種類2】

【J1 出多種】

壬二、辨種類2　癸一、出多種

此復多種。如螺貝聲、大小鼓聲、舞聲、歌聲、諸音樂聲、俳戲叫聲、女聲、男聲、風林等聲、明了聲、不明了聲、有義聲、無義聲、下中上聲、江河等聲、鬥諍諠雜聲、受持演說聲、論議決擇聲。如是等類，有眾多聲。

如螺貝聲至有眾多聲者：此中螺貝乃至俳戲叫聲，十種聲攝。女聲、男聲、風林等聲，七種聲攝。等言，等取叢聲。明了聲、不明了聲，二種聲攝；即了義聲、不了義聲。有義聲、無義聲，八種聲攝。四聖言聲，名有義聲；四非聖言聲，名無義聲。下中上聲、江河等聲，此亦七種聲攝。下惡趣聲，是名下聲；中人趣聲，是名中聲；上天趣聲，是名上聲。江河等者，等取鳥聲、獸聲。鬥諍諠雜聲乃至論議決擇聲，六種聲攝。如下自釋。（陵本三卷十二頁244）

【J2 略三種2】

【K1 初三種2】

【L1 標列】

癸二、略三種2　子一、初三種2　丑一、標列

此略三種。謂因執受大種聲、因不執受大種聲、因執受不執受大種聲。

【L2 料簡】

丑二、料簡

初唯內緣聲，次唯外緣聲，後內外緣聲。

因執受大種聲等者：地水火風名四大種。此為依因，遍生造色，得大種名。今依大種有三差別，是故建立成三種聲。謂若大種內身所攝，為阿賴耶識之所執受，是名執受大種；以此為因，聲現前起，名因執受大種聲。若諸大種外器所攝，不為阿賴耶識之所執受，是名不執受大種；以此為因，聲現前起，名因不執受大種聲。若以執受不執受二種大種為因之所生聲，名因執受不執受大種聲，如下自釋。初唯內緣聲者，謂如鬥諍諠雜聲等；次唯外緣聲者，謂如風林聲等；後內外緣聲等者，謂如螺貝聲等。

【K2 後三種】

子二、後三種

此復三種。謂可意聲、不可意聲、俱相違聲。

【I3 釋異名2】

【J1 約彼相辨】

壬三、釋異名2　癸一、約彼相辨

又復聲者，謂鳴、音、詞、吼表彰語等差別之名。

【J2 約根識辨】

癸二、約根識辨

是耳所行、耳境界，耳識所行、耳識境界、耳識所緣，意識所行、意識境界、意識所緣。

【H4 助伴及業】

辛四、助伴及業

助伴及業，如眼識應知。

謂可意聲等者：此亦唯說意識所緣，如前眼識所分別義。鼻、舌、身識三所緣相皆應準知。

【G3 鼻識攝4】

【H1 自性】

庚三、鼻識攝4　辛一、自性

云何鼻識自性？謂依鼻，了別香。

【H2 所依2】

【I1 舉依3】

【J1 俱有依】

辛二、所依2　壬一、舉依3　癸一、俱有依

彼所依者，俱有依，謂鼻。

【J2 等無間依】

癸二、等無間依

等無間依，謂意。

【J3 種子依】

癸三、種子依

種子依，謂一切種子阿賴耶識。

【I2 出體2】

【J1 鼻】

壬二、出體2　癸一、鼻

鼻，謂四大種所造鼻識所依淨色，無見有對。

【J2 意等】

癸二、意等

意及種子，如前分別。

【H3 所緣3】

【I1 出體性】

辛三、所緣3　壬一、出體性

彼所緣者，謂香，無見有對。

【I2 辨種類3】

【J1 標】

壬二、辨種類3　癸一、標

此復多種。

【J2 列】

癸二、列

謂好香、惡香、平等香，鼻所齅知根、莖、華、葉、果實之香。

【J3 結】

癸三、結

如是等類，有眾多香。

鼻所齅知根莖華葉果實香者：此顯五種香攝。謂根香、莖香、葉香、華香、果香，如下意地說。（陵本三卷十三頁246）

【I3 釋異名2】

【J1 約彼相辨】

壬三、釋異名2　癸一、約彼相辨

又香者，謂鼻所聞、鼻所取、鼻所齅等差別之名。

【J2 約根識辨】

癸二、約根識辨

是鼻所行、鼻境界，鼻識所行、鼻識境界、鼻識所緣，意識所行、意識境界、意識所緣。

【H4 助伴及業】

辛四、助伴及業

助伴及業，如前應知。

【G4 舌識攝4】

【H1 自性】

庚四、舌識攝4　辛一、自性

云何舌識自性？謂依舌，了別味。

【H2 所依2】

【I1 舉依3】

【J1 俱有依】

辛二、所依2　壬一、舉依3　癸一、俱有依

彼所依者，俱有依，謂舌。

【J2 等無間依】

癸二、等無間依

等無間依，謂意。

【J3 種子依】

癸三、種子依

種子依，謂一切種子阿賴耶識。

【I2 出體2】

【J1 舌】

壬二、出體2　癸一、舌

舌，謂四大種所造舌識所依淨色，無見有對。

【J2 意等】

癸二、意等

意及種子，如前分別。

【H3 所緣3】

【I1 出體性】

辛三、所緣3　壬一、出體性

彼所緣者，謂味，無見有對。

【I2 辨種類2】

【J1 標】

壬二、辨種類2　癸一、標

此復多種。

【J2 列】

癸二、列

謂苦、酢、辛、甘、鹹、淡、可意、不可意、若捨處所，舌所嘗。

可意不可意若捨處所舌所嘗者：此顯所緣三種差別。非可意非不可意，名捨處所。於此處所不生貪恚，住無記故。

【I3 釋異名2】

【J1 約彼相辨】

壬三、釋異名2　癸一、約彼相辨

又味者，謂應嘗、應吞、應噉、應飲、應舐、應吮、應受用，如是等差別之名。

【J2 約根識辨】

癸二、約根識辨

是舌所行、舌境界，舌識所行、舌識境界、舌識所緣，意識所行、意識境界、意識所緣。

【H4 助伴及業】

辛四、助伴及業

助伴及業，如前應知。

【G5 身識攝4】

【H1 自性】

庚五、身識攝4　辛一、自性

云何身識自性？謂依身，了別觸。

【H2 所依2】

【I1 舉依3】

【J1 俱有依】

辛二、所依2　壬一、舉依3　癸一、俱有依

彼所依者，俱有依，謂身。

【J2 等無間依】

癸二、等無間依

等無間依，謂意。

【J3 種子依】

癸三、種子依

種子依，謂一切種子阿賴耶識。

【I2 出體2】

【J1 身】

壬二、出體2　癸一、身

身，謂四大種所造身識所依淨色，無見有對。

【J2 意等】

癸二、意等

意及種子，如前分別。

【H3 所緣3】

【I1 出體性】

辛三、所緣3　壬一、出體性

彼所緣者，謂觸，無見有對。

【I2 辨種類2】

【J1 多種】

壬二、辨種類2　癸一、多種

此復多種。謂地、水、火、風、輕性、重性、滑性、澀性、冷、饑、渴、 飽、力、劣、緩、急、病、老、死、癢、悶、黏、疲、息、軟、怯、勇，如 是等類，有眾多觸。

地水火風乃至怯勇者：此中所觸，初四大種是實有性；所餘造色輕性、重性，乃至怯、勇，當知即於大種分位假施設有。下決擇分廣釋其相。（陵本五十四卷八頁4316）

【J2 三種】

癸二、三種

此復三種。謂好觸、惡觸、捨處所觸，身所觸。

【I3 釋異名2】

【J1 約彼相辨】

壬三、釋異名2　癸一、約彼相辨

又觸者。謂所摩、所觸、若硬、若軟、若動、若煖，如是等差別之名。

【J2 約根識辨】

癸二、約根識辨

是身所行、身境界，身識所行、身識境界、身識所緣，意識所行、意識境界、意識所緣。

【H4 助伴及業】

辛四、助伴及業

助伴及業，如前應知。

【F2 總顯相應2】

【G1 料簡識生2】

【H1 生因緣2】

【I1 舉眼識2】

【J1 簡不生】

己二、總顯相應2　庚一、料簡識生2　辛一、生因緣2　壬一、舉眼識2　癸一、簡不生

復次，雖眼不壞，色現在前，能生作意若不正起，所生眼識必不得生。

【J2 顯得生】

癸二、顯得生

要眼不壞，色現在前，能生作意正復現起，所生眼識方乃得生。

【I2 例餘識】

壬二、例餘識

如眼識生，乃至身識，應知亦爾。

雖眼不壞至應知亦爾者：此中諸義，如下意地釋。（陵本三卷五頁204）

【H2 生隨轉2】

【I1 舉眼識2】

【J1 初三心3】

【K1 標】

辛二、生隨轉2　壬一、舉眼識2　癸一、初三心3　子一、標

復次，由眼識生，三心可得。

【K2 列】

子二、列

如其次第，謂率爾心、尋求心、決定心。

【K3 釋】

子三、釋

初是眼識，二在意識。

【J2 後二心2】

【K1 染淨心】

癸二、後二心2　子一、染淨心

決定心後方有染淨。

【K2 等流心】

子二、等流心

此後乃有等流眼識善不善轉。而彼不由自分別力，乃至此意不趣餘境，經爾所時，眼意二識或善或染，相續而轉。

【I2 例餘識】

壬二、例餘識

如眼識生，乃至身識，應知亦爾。

由眼識生三心可得至應知亦爾者：眼識生已，從此無間，必意識生。從此無間，或時散亂，或耳識生，或五識中隨一識生。若不散亂，必定意識中第二決定心生。此中且約意識生無散亂為論，是故說言由眼識生，三心可得。初一剎那名率爾心，此是眼識；次二剎那名尋求心及決定心。當知若意識生，或時散亂，則不定爾。顯非決定，置可得言。由彼意識起尋求心及決定心，隨爾所時分別境界，此後乃有染汙或善法生，由是此言決定心後方有染淨。即由染汙及善意識力所引故，從此無間，於眼識中，染汙及善法生，是故此言此後乃有等流眼識善不善轉。然彼眼識善不善轉，唯由意識分別所引，是故此言不由自分別力。自唯隨境勢力任運而轉，無分別故；即此剎那，名染淨心。從此以後，乃至此意不趣餘境，眼意二識或善或染，相續而轉；即此剎那，名等流心。如眼識生，餘識亦爾。如下意地釋。（陵本三卷六頁210）

【G2 喻所依等2】

【H1 如行旅喻】

庚二、喻所依等2　辛一、如行旅喻

復次，應觀五識所依，如往餘方者所乘。所緣，如所為事。助伴，如同侶。業，如自功能。

【H2 如居家喻】

辛二、如居家喻

復有差別。應觀五識所依，如居家者家。所緣，如所受用。助伴，如僕使等。業，如作用。

應觀五識所依等者：此中為顯五識有其自性，乃至作業和合而轉名相應義。故舉二喻示其差別。如文可知。

本地分中意地第二之一

【C2 意地2】

【D1 結前生後】

丙二、意地2　丁一、結前生後

已說五識身相應地。云何意地？

【D2 正廣分別2】

【E1 正明意相2】

【F1 標列】

丁二、正廣分別2　戊一、正明意相2　己一、標列

此亦五相應知。謂自性故，彼所依故，彼所緣故，彼助伴故，彼作業故。

云何意地等者：此云意地，攝一切識。依思量義，轉得意名。如說意處具攝諸識，此亦如是，總名意地。然此不說意相應者，隨應當知此相應相偏說意識，不說一切。下所依中，當廣其義。

【F2 隨釋5】

【G1 自性3】

【H1 徵】

己二、隨釋5　庚一、自性3　辛一、徵

云何意自性？

【H2 列】

辛二、列

謂心、意、識。

云何意自性謂心意識者：此三差別如下自釋。然非一一不通一切；約勝功能，故差別說。問：五識相應前文已顯，何故此中復更宣說？答：五識麤顯，前已別說，然意未盡，今意地攝。如下廣釋色聚心心所品，非不兼說五識相應。由是當知，此云意地，攝一切識。

【H3 釋3】

【I1 心】

辛三、釋3　壬一、心

心，謂一切種子所隨依止性、所隨依附依止性；體能執受，異熟所攝阿賴耶識。

心謂一切種子所隨依止性等者：積集名心，體即阿賴耶識。由阿賴耶積集諸法一切種子，依此義故，偏得心名。一切種子略有二別。一、一切一切，二、少分一切。一切一切者，謂漏無漏諸法種子皆悉具足；少分一切者，謂唯有漏諸法種子。如下釋言：此一切種子識，若般涅槃法者，一切種子皆悉具足。不般涅槃法者，便闕三種菩提種子。此中一切，應如是知。隨阿賴耶之所生處，自體之中，皆為餘體有漏種子之所隨逐。是故欲界自體中，亦有色、無色界一切種子。如是色界自體中，亦有欲、無色界一切種子。無色界自體中，亦有欲、色界一切種子。如下自說。（陵本二 卷8一頁101）由是此言所隨依止性。亦為般涅槃法無漏種子之所依附，由是此言依附依止性。攝大乘說：此是出世心種子性，隨在一種所依轉處，寄在異熟識中，與彼和合俱轉，猶如水乳。此與阿賴耶識相違，非阿賴耶識所攝。是故阿賴耶識雖是彼依止性，然但依附，隨彼俱轉，是名所隨依附依止性。如是二種所依止性，當知其體即是阿賴耶識。由彼執受所依，說彼為能執受；由彼唯先業引，說名異熟所攝。具有此義，方成一切種子所隨依止性、所隨依附依止性。是故作如是說。

【I2 意】

壬二、意

意，謂恆行意，及六識身無間滅意。

意謂恆行意及六識身無間滅意者：思量名意，前已略說。恆審思量，名恆行意，體即末那。思量義勝，偏得意名。又為依止，亦名為意，體即無間過去識，是名無間滅意。以理而言，心、意具有，如成唯識廣辯其相。今約麤顯，唯號六識，所謂眼識乃至意識，名六識身無間滅意。

【I3 識】

壬三、識

識，謂現前了別所緣境界。

識謂現前了別所緣境界者：了別名識，義通一切，然前六識了別義顯，偏得此名。若彼境界能生於識，如是境界方成所緣，是名所緣境界。彼能緣心於此了別正現行時，名為現前，此名為識。若入過去及在未來，皆不名識，不現前故。為簡此義，故作是說。

【G2 所依2】

【H1 等無間依】

庚二、所依2　辛一、等無間依

彼所依者，等無間依，謂意。

【H2 種子依】

辛二、種子依

種子依，謂如前說一切種子阿賴耶識。

彼所依者等者：前自性中舉心、意、識，顯此意地遍通一切，今此所依及下所緣、助伴、作業，理亦應通一切識有。然此論中唯說前六識身，不說心、意有相應義。如下有言：此中顯由五法，六識身差別轉，乃至廣說，可為證明。由是當知，此所說義是隱密說，非是了義。是故於此所依及下所緣、助伴、作業，皆唯偏約意識為論。如文自顯。復次，此所依中，不說意識有俱有依，然理非無。成唯識說，彼俱有依即末那識。今略不說。此亦同前，不更分別心、意道理應知。

【G3 所緣2】

【H1 通緣一切】

庚三、所緣2　辛一、通緣一切

彼所緣者，謂一切法，如其所應。

彼所緣者謂一切法等者：此中所緣，唯約意識，已如前說。今於此中略別為二。一、共五識，二、不共五識。總此二種名一切法。在五識中，隨自所緣，或名為色，或名聲香味觸。今此意識，於彼一切皆能遍緣，轉得法名。如說法處、法界，此亦如是。然復當知，於共所緣非定俱起。隨眼識俱，則緣色境；乃至隨身識俱，則緣觸境；或復五識同時俱起，則一切境皆為所緣。決擇分說：若於爾時一眼識轉，即於此時唯有一分別意識，與眼識同所行轉；若於爾時二、三、四、五諸識身轉，即於此時唯有一分別意識，與五識身同所行轉。（陵本七十六卷二頁5815）由是此說如其所應。

【H2 別緣不共】

辛二、別緣不共

若不共者，所緣即受想行蘊、無為、無見無對色、六內處，及一切種子。

若不共者至一切種子者：此說不共五識所緣，略有五別。一、受想行蘊，二、無為，三、無見無對色，四、六內處，五、一切種子。由彼意識遍能了別自相、共相，及變相緣有無、假實等法，是故略說五不共法。此中唯說受想行蘊，不說識蘊，於六內處意處攝故。無為有八，謂虛空，非擇滅，擇滅，善、不善、無記法真如，不動，想受滅，如下自列。（陵本三卷十四頁252）唯有為滅之所顯故，名為無為。無見無對色有五相別。一、因緣故；二、據處所故；三、顯現故；四、無變異故；五、所緣故。下決擇分廣釋其相。（陵本六十五卷十頁5182）此色蘊中一分所攝，自心分別之所起故。十二處中，眼處乃至意處，名六內處。諸法種子，名一切種。如是等類，皆為意識之所緣境。或現量緣，或變相起，不與五識俱轉，故名不共。

【G4 助伴3】

【H1 出體性】

庚四、助伴3　辛一、出體性

彼助伴者，謂作意、觸、受、想、思，欲、勝解、念、三摩地、慧，信、慚、愧、無貪、無瞋、無癡、精進、輕安、不放逸、捨、不害，貪、恚、無明、慢、見、疑，忿、恨、覆、惱、嫉、慳、誑、諂、憍、害，無慚、無愧，惛沈、掉舉、不信、懈怠、放逸、邪欲、邪勝解、忘念、散亂、不正知，惡作、睡眠、尋、伺，如是等輩俱有相應心所有法，是名助伴。

彼助伴者等者：此中作意、觸、受、想、思，是名遍行心所，遍一切處、一切地、一切時、一切生故。欲、勝解、念、三摩地、慧，是名別境心所，於各別境隨順生故。信、慚、愧、無貪、無瞋、無癡、精進、輕安、不放逸、捨、不害，名善心所，由對治染差別轉故。貪、恚、無明、慢、見、疑，是名根本煩惱心所，所餘煩惱從此生故。忿、恨、覆、惱，乃至睡眠、尋、伺，名隨煩惱心所，此隨根本煩惱生故，隨應當知是彼分故、彼品類故、彼等流故。如是等類一一差別，決擇分中廣釋其相。（陵本五十五卷二頁4395）此諸心所，如其所應，與彼意識俱有相應，故名助伴。

【H2 釋俱有】

辛二、釋俱有

同一所緣，不同一行相，一時俱有，一一而轉，各自種子所生。

同一所緣等者：如前眼識助伴中解。

【H3 釋相應】

辛三、釋相應

更互相應，有行相，有所緣，有所依。

有行相有所緣有所依者：此顯心心所法諸差別名。由心心所於一所緣作無量種差別行相轉故，名有行相。由有所取，此方得生，若無所取，則不生故，名有所緣。由一種類，託眾所依差別轉故，名有所依。雖有為法無無依者，然非此中所說依義，唯恆所依為此量故，如下決擇分說。（陵本五十五卷四頁4402）

【G5 作業2】

【H1 約通相辨4】

【I1 能了別2】

【J1 初業】

庚五、作業2　辛一、約通相辨4　壬一、能了別2　癸一、初業

彼作業者，謂能了別自境所緣，是名初業。

謂能了別自境所緣者：此中自境，謂一切法。若共五識、不共五識，一切皆為意識之所緣故，得此境名。

【J2 餘業】

癸二、餘業

復能了別自相、共相。

復能了別自相共相者：謂於有法了知有相，於有相中復有自相、共相差別。自相有法略有三種。一、勝義相有，二、相狀相有，三、現在相有。共相有法亦有五種。一、種類共相，二、成所作共相，三、一切行共相，四、一切有漏共相，五、一切法共相。思所成地廣釋其相。（陵本十六卷二頁1365）由彼意識於此一切能善思擇，名能了別自相、共相。

復能了別去來今世。

復能了別去來今世者：若諸果法，已謝滅相，名過去世；有因未生相，名 未來世；已生未滅相，名現在世。又諸種子不離法故，如前說法亦有三世建立差別。如下自說。（陵本三卷七頁221）

復剎那了別，或相續了別。

復剎那了別或相續了別者：謂如意識尋求心生時，或散亂不相續起，是名剎那了別。若不散亂，決定心生，由是分別引發染淨，是名相續了別。

壬二、能發業

復為轉、隨轉，發淨不淨一切法業。

復為轉隨轉發淨不淨一切法業者：由彼意識有分別力，善染心所相應俱起，不同五識唯為隨轉。剎那變異，名之為轉；相似相續，名為隨轉。由是總說發淨不淨一切法業。

【I3 能取果】

壬三、能取果

復能取愛非愛果。

復能取愛非愛果者：此中果言，謂異熟果。有愛非愛二種差別。生人天趣，是名愛果；若生惡趣，名非愛果。由意識力，有諸欲取、或諸見取、或戒禁取、或我語取，即由諸取能生三界苦果，是名能取愛非愛果。

【I4 能引發一切識2】

【J1 餘識】

壬四、能引發一切識2　癸一、餘識

復能引餘識身。

【J2 等流識】

癸二、等流識

又能為因，發起等流識身。

復能引餘識身乃至發起等流識身者：若五識生，意識為先，是名意識引餘識身。又或五識生已，意識方生。如說五識率爾心後，意識尋求、決定心生；復由尋求、決定二意識故，分別境界，從此無間染淨心起。以此為因，引令五識亦有染汙及善法生，相續等流，名等流心。如是道理，前已引釋，是名發起等流識身。

【H2 約最勝辨2】

【I1 標列】

辛二、約最勝辨2　壬一、標列

又諸意識望餘識身有勝作業。

望餘識身有勝作業者：前說作業，與五識身雖有不共，總略而言，亦六種攝。今於總略更廣宣說有勝作業。五識昧劣，不名為勝；意識明利，獨得勝名。由此勝故，作業亦勝，名勝作業。

謂分別所緣，審慮所緣，若醉，若狂，若夢，若覺，若悶，若醒，若能發起身業、語業，若能離欲，若離欲退，若斷善根，若續善根，若死，若生等。

若死若生等者：此中等言，等取外分若壞若成，如下自說。

【I2 隨釋15】

【J1 分別所緣3】

【K1 徵】

壬二、隨釋15　癸一、分別所緣3　子一、徵

云何分別所緣？

【K2 釋2】

【L1 標列】

子二、釋2　丑一、標列

由七種分別。謂有相分別、無相分別、任運分別、尋求分別、伺察分別、染汙分別、不染汙分別。

【L2 隨釋7】

【M1 有相分別】

丑二、隨釋7　寅一、有相分別

有相分別者，謂於先所受義、諸根成熟善名言者所起分別。

有相分別者等者：此有二種。一、於先所受義所起分別。如於五識率爾心後，尋求、決定二意識生，分別五識彼彼境界。二、諸根成熟善名言者所起分別。謂從少年位以去，乃至老位，是名諸根成熟。於此位中有力有能了名言義，是謂善名言者。

【M2 無相分別】

寅二、無相分別

無相分別者，謂隨先所引，及嬰兒等不善名言者所有分別。

無相分別者等者：此亦二種。一、隨先所引所有分別。如染淨心、等流心是。二、嬰兒等不善名言者所有分別。此言嬰孩、童子位中，無有功能了名言義，是謂不善名言者。嬰孩位者，謂乃至未能遊行嬉戲。童子位者，謂能為彼事。如下自釋。（陵本二卷十九頁172）

【M3 任運分別】

寅三、任運分別

任運分別者，謂於現前境界，隨境勢力任運而轉所有分別。

任運分別者等者：謂彼境界或極廣大、或極可意現在前時，心若於彼已極串習、已極諳悉，便即剎那剎那相續而生，是名隨境勢力任運而轉。此通定地、不定地說。雖五識身亦有如是相轉，然非此說，由釋意識勝作業故。

【M4 尋求分別】

寅四、尋求分別

尋求分別者，謂於諸法觀察尋求所起分別。

【M5 伺察分別】

寅五、伺察分別

伺察分別者，謂於已所尋求、已所觀察，伺察安立所起分別。

伺察安立所起分別者：謂於諸法既尋求已，既觀察已，如所安立，復審觀察，是名伺察安立所起分別。前說隨尋思行，此說隨伺察行，由是建立二種差別。

【M6 染汙分別2】

【N1 約貪煩惱辨】

寅六、染汙分別2　卯一、約貪煩惱辨

染汙分別者，謂於過去顧戀俱行、於未來希樂俱行、於現在耽著俱行所有分 別。

【N2 約一切煩惱辨】

卯二、約一切煩惱辨

若欲分別、若恚分別、若害分別，或隨與一煩惱、隨煩惱相應所起分別。

染汙分別者等者：此有二文。一、約三世貪染差別為論。若於諸可愛事，緣過去相，名顧戀俱行；緣未來相，名希樂俱行；緣現在相，名耽著俱行。二、約三界染惱差別為論。若欲、若恚、若害分別，唯欲界繫；隨一煩惱或隨煩惱相應所起分別，通三界繫。如是總名染汙分別。

【M7 不染汙分別2】

【N1 標列】

寅七、不染汙分別2　卯一、標列

不染汙分別者，若善、若無記。

【N2 隨釋2】

【O1 善分別】

卯二、隨釋2　辰一、善分別

謂出離分別、無恚分別、無害分別，或隨與一信等善法相應。

【O2 無記分別】

辰二、無記分別

或威儀路、工巧處，及諸變化所有分別。

【K3 結】

子三、結

如是等類，名分別所緣。

不染汙分別等者：此有二種。一、善，二、無記。謂出離分別乃至或隨與一信等善法相應所有分別，是名為善。此中出離分別，謂出離欲。餘文易知。若威儀路、工巧處，及諸變化所有分別，是名無記。當知威儀、工巧亦有染善可得。若依伎樂，以染汙心發起威儀，是染汙性；若依寂靜，即是善性。若依染著發起工巧，是染汙性；若善加行所起工巧，即是善性。又變化心亦有善性可得，如諸菩薩為引導他，或為利益諸有情故而起變化，當知是善，此無染汙。如下決擇分釋。（陵本五十五卷十三頁4439）今於此中，唯取無覆無記性者所有分別，名為不染汙分別。諸無記法總說有四，謂異熟生、威儀路、工巧處、變化心。今於此中不說異熟生者，彼唯業引，非分別故。

【J2 審慮所緣4】

【K1 徵】

癸二、審慮所緣4　子一、徵

云何審慮所緣？

【K2 列】

子二、列

謂如理所引、不如理所引、非如理非不如理所引。

【K3 釋3】

【L1 如理所引2】

【M1 釋2】

【N1 依離諸見辨2】

【O1 不增益】

子三、釋3　丑一、如理所引2　寅一、釋2　卯一、依離諸見辨2　辰一、不增益

如理所引者，謂不增益非真實有，如四顛倒。謂於無常常倒，於苦樂倒，於不淨淨倒，於無我我倒。

謂於無常常倒等者：謂諸愚夫於所知事不如實知，故於諸行無常、剎那無常起常顛倒。於有漏苦起樂顛倒。於六不淨起淨顛倒。六不淨者，一、朽穢不淨，二、苦惱不淨，三、下劣不淨，四、觀待不淨，五、煩惱不淨，六、速壞不淨。如下聲聞地釋。（陵本二十六卷二十頁2229）於二無我起我顛倒。二無我者，一、補特伽羅無我，二、法無我。

【O2 不損減】

辰二、不損減

亦不損減諸真實有，如諸邪見。謂無施與等諸邪見行。

謂無施與等諸邪見行者：此中邪見，謗無施與、謗無愛養、謗無祠祀，乃至廣說謗世間無真阿羅漢。如是等類皆此所說，是故言等。如下有尋有伺地說。（陵本八卷十四頁611）

【N2 依得二智辨2】

【O1 法住智】

卯二、依得二智辨2　辰一、法住智

或法住智，如實了知諸所知事。

或法住智如實了知諸所知事者：如佛施設開示，無倒而知，名法住智。如下有尋有伺地說。（陵本十卷十七頁816）所知事者，謂或不淨，或慈愍，或緣性緣起，或界差別，或阿那波那念，或蘊善巧，或界善巧，或處善巧，或緣起善巧，或處非處善巧，或下地麤性，或上地靜性，或苦諦、集諦、滅諦、道諦，是名所知事。如下聲聞地說。（陵本二十六卷十四頁2210）於如是等能正解了，是名如實了知。

【O2 出世智】

辰二、出世智

或善清淨出世間智，如實覺知所知諸法。

【M2 結】

寅二、結

如是名為如理所引。

或善清淨出世間智如實覺知所知諸法者：出世間智住有學位，名為清淨。住無學位，名善清淨。此於所知諸法能證真實，是名如實覺知。此中覺者，於實有義差別說故。如下攝異門分釋。（陵本八十三卷十二頁6311）云何名為所知諸法？謂略有五。顯揚頌云：心、心所有、色、不相應、無 為。（顯揚論一卷一頁31,480b）如是五法總攝一切所應可知，是故名為所知諸法。

【L2 不如理所引】

丑二、不如理所引

與此相違，當知不如理所引。

與此相違當知不如理所引者：翻前所說二種如理所引。由是總言與此相違。

【L3 非如理非不如理所引】

丑三、非如理非不如理所引

非如理非不如理所引者，謂依無記慧審察諸法。

依無記慧審察諸法者：如以無記心發起威儀、工巧等事，要以無記慧審察為先，方能成辦彼彼所作，是名依無記慧審察諸法。

【K4 結】

子四、結

如是名為審慮所緣。

【J3 醉】

癸三、醉

云何醉？謂由依止性羸劣故，

謂由依止性羸劣故者：此中依止，所謂意根。體性羸劣，不堪遽務，故致惑亂。此亦名醉，彼差別故。

或不習飲故，或極數飲故，或過量飲故，便致醉亂。

【J4 狂】

癸四、狂

云何狂？謂由先業所引，或由諸界錯亂，

或由諸界錯亂者：地水火風，名為諸界。不平等起，是名錯亂。

或由驚怖失志，或由打觸末摩，

或由打觸末摩者：謂於身中有異支節，是名末摩。若水火風隨一增勝，觸彼末摩，因此便生增上苦受，從斯不久，遂致命終，（如俱舍論十卷十八  頁說29,56b）是名解支節死。除天、那落迦，所餘生處一切皆有，如下自釋。（陵本一卷十五頁77）今此不說水火及風觸末摩苦，唯依外分地大捶打，說觸末摩。此發顛狂，不遂致死，故作是說。

或由鬼魅所著，而發癲狂。

或由鬼魅所著者：謂由鬼魅嬈亂其心，令意根壞，故發顛狂。當知此由散亂所作，非餘。如下決擇分說。（陵本五十四卷二十一頁4380）

【J5 夢】

癸五、夢

云何夢？謂由依止性羸劣；或由疲倦過失；或由食所沈重；

或由食所沈重者：謂由極多食故，如極重擔鎮壓其身，令身沈重，乃至廣說令心數為惛沈睡眠之所纏繞，於睡眠時有多惡夢，於應起時不能悎寤，由是此言食所沈重。如下聲聞地說。（陵本二十三卷十四頁1987）

或由於闇相作意思惟；

或由於闇相作意思惟者：此中闇相，謂心惛昧。此若生時，無所堪能，是故睡眠必定皆起。如下三摩呬多地說。（陵本十一卷四頁848）

或由休息一切事業；或由串習睡眠；或由他所引發，如由搖扇，或由明咒，或由於藥，或由威神；而發昏夢。

或由他所引發等者：如由搖扇乃至威神，皆說由他引發差別。威力神通，是名威神。餘如文知。

【J6 覺】

癸六、覺

云何覺？謂睡增者不勝疲極故，有所作者要期睡故，或他所引，從夢而覺。

有所作者要期睡故者：謂如說言：思惟起想巧便而臥，先以精進策勵其心，然後寢臥。於寢臥時，時時覺寤，如林野鹿，不應一切縱放其心，隨順、趣向、臨入睡眠，乃至廣說一切當知。如下聲聞地說。（陵本二十四卷七頁2024）

【J7 悶】

癸七、悶

云何悶？謂由風熱亂故；

謂由風熱亂故者：此說風界、火界錯亂，故致悶絕。

或由捶打故；或由瀉故，如過量轉痢及出血；

如過量轉痢及出血者：此釋由瀉差別應知。

或由極勤勞；而致悶絕。

【J8 醒】

癸八、醒

云何醒？謂於悶已而復出離。

【J9 發起身業語業】

癸九、發起身業語業

云何發起身業、語業？

發起身業語業者：此中略顯四種次第，如下文說，一一可知。

謂由發身語業智前行故；

發身語業智前行者：此中智言，謂審慮思。審慮未來非現見境相應之慧，名為智故。如下攝事分說。（陵本八十六卷九頁6512）此最初起，故名前行。

次欲生故；

次欲生者：審慮無間，起決定思。樂所作欲俱有轉故，是名欲生。

次功用起故；

次功用起者：此中功用，謂動發思。此有染汙及善差別。勢力增上，得功用名。

次隨順功用為先，身語業風轉故；從此發起身業、語業。

身語業風轉者：入息、出息是名為風。要依身心，此方得轉，由業所引，故名業風。業風轉故，發起身語，能成所作，由是說言身語業風。

【J10 離欲】

癸十、離欲

云何離欲？

云何離欲者：此中離欲，隨應當知世出世別。離欲因緣，總有四種，初唯出世，餘通二種。

謂隨順離欲根成熟故，

隨順離欲根成熟者：謂住種姓補特伽羅，由四因緣，從前際來長時流轉，不般涅槃。一、生無暇故；二、放逸過故；三、邪解行故；四、有障過 故。無彼因緣，爾時方能善根成熟，漸次乃至得般涅槃。如下聲聞地釋。 （陵本二十一卷二頁1816）此中善根，謂出世種姓。即以種姓為依為住，能獲信、戒、聞、捨、慧功德法，故名善根。轉上、轉勝、轉復微妙，名將成熟；乃至獲得最後有身，謂住於此得般涅槃，或能趣入正性離生，名已成熟。如下聲聞地說。（陵本二十一卷十七頁1869）由根成熟，方能證彼，是故說名隨順離欲。

從他獲得隨順教誨故，

從他獲得隨順教誨者：謂初修業者始修業時，從善通達修瑜伽師聽聞教誨，由是因緣，於修作意如應安立，隨所安立能正修行，乃至觸證心一境性。

遠離彼障故，

遠離彼障者：障略有三。一、加行障，二、遠離障，三、寂靜障。若此諸障不合、不會，說名遠離。如下聲聞地釋。（陵本二十五卷十一頁2116）

方便正修無倒思惟故，

方便正修無倒思惟者：謂出離欲略有四種所緣境事。一者、遍滿所緣境事，二者、淨行所緣境事，三者、善巧所緣境事，四者、淨惑所緣境事。於此四種境事勤修觀行，隨應解了所知境界，如實無倒，能遍了知。由是因緣，能淨煩惱，究竟解脫。

方能離欲。

【J11 離欲退】

癸十一、離欲退

云何離欲退？

云何離欲退者：此之因緣，總略有五，如下自說。通世出世，翻前應知。

謂性軟根故；

性軟根者：謂是鈍根下劣欲解故。

新修善品者，數數思惟彼行狀相故；

新修善品者數數思惟彼行狀相者：此中善品，謂定地中心心所法。最初修學補特伽羅，名新修善品者。要於彼定諸行相狀數數思惟，方能入初靜慮，或所餘定。由是因緣，未能證入諸無漏定。未證無漏故，或從離欲退。何以故？由於諸色乃至識法未能思惟如病、如癰等行，於有為法未能心生厭惡、怖畏、制伏，於甘露界未能繫念思惟故。此中行狀相者，行謂麤行、靜行。如其所緣作種種行而入定故。狀謂臨入諸定，便有諸定相狀先起。由此狀故，了知不久當入如是如是相定。相謂所緣及因緣相。所緣相者，謂分別體。由緣此故，能入諸定。因緣相者，謂定資糧。由此因緣，能入諸定。如下三摩呬多地說。（陵本十三卷三頁1075）

受行順退法故；

受行順退法者：謂入靜慮或所餘定，於喜、於樂、於勝功德不堪忍故，從靜慮退。如如暫入諸定差別，如是如是還復退失，乃至未善調練諸根，是名順退分定。如下三摩呬多地說。（陵本十二卷三頁973）又修定者，從初靜慮還退出已，於諸靜慮不復樂入，亦不思惟此行狀相，於所得定隨念愛味，不能上進，當知此定成退劣分。如下三摩呬多地說。（陵本十三卷六頁1090）此中於喜、於樂、於勝功德不能堪忍，及於所得定隨念愛味，是名受行順退分法應知。

煩惱所障故；

煩惱所障者：謂由煩惱不能永拔，障得涅槃故。

惡友所攝故；

惡友所攝者：由五種相，建立惡友。一、無羞恥，二、有邪見，三、有懈怠，四、有邪行，五、性怯劣。如下決擇分說。（陵本六十四卷十七頁5139）由為彼攝，引導無義，是故能令從離欲退。

從離欲退。

【J12 斷善根2】

【K1 徵】

癸十二、斷善根2　子一、徵

云何斷善根？

【K2 釋2】

【L1 辨由】

子二、釋2　丑一、辨由

謂利根者，成就上品諸惡意樂現行法故；

成就上品諸惡意樂現行法者：樂欲所作相應煩惱數現行故，名現行法。令墮惡趣，故名為惡。行相猛利，故上品攝。由彼種子未被損伏、未被永害，得成就名。

得隨順彼惡友故；

得隨順彼惡友者：信順惡友，惡思所思、惡說所說、惡作所作故。

彼邪見纏極重圓滿到究竟故；

彼邪見纏極重圓滿到究竟者：於無施與、無愛養、無祠祀等所說義，自心 生起決定勝解，名邪見纏。最極厚重上品所攝，故名極重。乃至少分未能損減，故名圓滿。摧伏善法，不為善法之所摧伏，名到究竟。

彼於一切惡現行中，得無畏故；無哀愍故；能斷善根。

彼於一切惡現行中等者：謂於一切身語惡不善業諸現行中，無有厭惡，心生歡喜，不見少分所有過患，是故無畏。於他有情樂為損害，名無哀愍。

【L2 料簡2】

【M1 舉一切】

丑二、料簡2　寅一、舉一切

此中種子亦名善根，無貪瞋等亦名善根。

【M2 簡所取】

寅二、簡所取

但由安立現行善根相違相續，名斷善根；非由永拔彼種子故。

此中種子亦名善根等者：謂於先世所習善因，此名種子。由此種子，於現法善能為增上，故名善根。然非此說。唯取無貪、無瞋、無癡諸現行法，名為善根。若遇違緣，令不相續，名斷善根。非由永斷彼善種子名斷義故。

【J13 續善根】

癸十三、續善根

云何續善根？謂由性利根故；見親朋友修福業故；詣善丈夫聞正法故；因生猶豫，證決定故；還續善根。

因生猶豫證決定者：謂於邪法心生猶豫為先因故，後於正法生起正見而證決定，由是因緣，還續善根。復次，此中善根若斷、若續補特伽羅及其因緣，有多種別。如來成就無上根勝劣智力，於其先世善不善因所習成根，隨其所應如實了知；又於現法染淨門轉，生起當來染淨諸法，亦隨所應如實了知。如下攝事分說。（陵本九十七卷十二頁7287）

【J14 死生2】

【K1 別辨死生2】

【L1 死2】

【M1 徵】

癸十四、死生2　子一、別辨死生2　丑一、死2　寅一、徵

云何死？

【M2 釋2】

【N1 死類差別2】

【O1 略2】

【P1 致死因緣2】

【Q1 總標舉】

寅二、釋2　卯一、死類差別2　辰一、略2　巳一、致死因緣2　午一、總標舉

謂由壽量極故，而便致死。

謂由壽量極故而便致死者：此中且說一種致死因緣，隨應當知有多差別。贍部洲人，或時壽命廣無有量，或時短促，壽量不定。所餘生處壽量決定。又贍部洲人十歲時壽，名為少壽。傍生一分，亦名少壽，極至十日十夜壽量可得故。非想非非想處受生有情，名為多壽，經於八萬大劫數故。如下決擇分說。（陵本五十二卷十頁4176）若諸如來、菩薩、阿羅漢等，於壽行中延促自在，無壽量極，名出離死。故此不說。

【Q2 別分別2】

【R1 列三種】

午二、別分別2　未一、列三種

此復三種。謂壽盡故，福盡故，不避不平等故。

【R2 攝二種】

未二、攝二種

當知亦是時非時死。

【P2 將命終心】

巳二、將命終心

或由善心，或不善心，或無記心。

【O2 廣2】

【P1 死因緣攝2】

【Q1 時死】

辰二、廣2　巳一、死因緣攝2　午一、時死

云何壽盡故死？猶如有一，隨感壽量滿盡故死，此名時死。

【Q2 非時死2】

【R1 別辨二種2】

【S1 福盡死】

午二、非時死2　未一、別辨二種2　申一、福盡死

云何福盡故死？猶如有一，資具闕故死。

【S2 不避不平等死2】

【T1 徵】

申二、不避不平等死2　酉一、徵

云何不避不平等故死？

【T2 釋2】

【U1 舉說】

酉二、釋2　戌一、舉說

如世尊說：九因九緣，未盡壽量而死。

如世尊說九因九緣未盡壽量而死者：九種差別，如下當釋。望義不同，各說有九；非由各說其事有別。何以故？即此九事，順益義是因義，建立義是緣義故。

【U2 辨類】

戌二、辨類

何等為九？謂食無度量，

食無度量者：食有四種。一、段食，二、觸食，三、意思食，四、識食。此中食無度量乃至不近醫藥，當知唯約段食為論。若食極少，令身饑羸；或復極多，令出入息來往艱難；如是說名食無度量。

食所不宜，

食所不宜者：謂食所食，不能安隱、消變、增長安樂故。

不消復食，

不消復食者：謂由所食不平和故，於其身中不消而住。若更重食，成不消病，或生身中種種疾病。是名不消復食。

生而不吐，

生而不吐者：謂食所食若能發起身中種種苦受，應速吐棄，令於當來苦不更生。如聲聞地於食知量中說：為令新受當不更生，受諸飲食。其義正同。與此相違，當知名為生而不吐。

熟而持之，

熟而持之者：謂由過去食不知量、食所非宜、不消而食；由是因緣，於其身中生起種種身諸疾病。如是疾病熟變所生，此名為熟；若不息除，此名為持。亦如聲聞地說：為斷故受，受諸飲食。翻此應知。

不近醫藥，

不近醫藥者：謂為息除飲食所生身諸疾病，應宜習近種種良醫所說饒益所宜隨順醫藥，方能除斷已生疾病。如下聲聞地說。（陵本二十三卷十六頁1991）不近醫藥，翻此應知。

不知於己若損若益，

不知於己若損若益者：當知此通四食為論。如說段食，若受用已，安隱、消變、增長喜樂，是名為益；與此相違，是名為損。由攝益義是食義故。如是所餘觸食乃至識食，隨其所應，損益亦爾。

非時、非量行非梵行。

非時非量行非梵行者：謂穢下時、或有病時行非梵行，是名非時。過量而行，名為非量。是中量者，極至於五，此外一切皆名過量。如下決擇分說。（陵本五十九卷十六頁4839）

【R2 總結得名】

未二、總結得名

此名非時死。

【P2 命終心攝3】

【Q1 略顯三心2】

【R1 善不善心死3】

【S1 約善惡法辨2】

【T1 善心死2】

【U1 徵】

巳二、命終心攝3　午一、略顯三心2　未一、善不善心死3　申一、約善惡法辨2　酉一、善心死2　戌一、徵

云何善心死？

【U2 釋3】

【V1 舉因緣】

戌二、釋3　亥一、舉因緣

猶如有一，將命終時，自憶先時所習善法；或復由他令彼憶念。

【V2 明隨轉】

亥二、明隨轉

由此因緣，爾時信等善法現行於心，乃至麤想現行。

【V3 辨捨位3】

【W1 標】

亥三、辨捨位3　天一、標

若細想行時，善心即捨，唯住無記心。

【W2 徵】

天二、徵

所以者何？

【W3 釋】

天三、釋

彼於爾時，於曾習善亦不能憶，他亦不能令彼憶念。

乃至麤想現行等者：了像明利，是名麤想；任運惛昧，是名細想。

【T2 不善心死2】

【U1 徵】

酉二、不善心死2　戌一、徵

云何不善心死？

【U2 釋3】

【V1 舉因緣】

戌二、釋3　亥一、舉因緣

猶如有一，命將欲終，自憶先時串習惡法；或復由他令彼憶念。

【V2 明隨轉】

亥二、明隨轉

彼於爾時，貪瞋等俱諸不善法現行於心。

【V3 辨捨等】

亥三、辨捨等

乃至麤、細等想現行，如前善說。

【S2 約苦樂受辨2】

【T1 善心死】

申二、約苦樂受辨2　酉一、善心死

又善心死時，安樂而死。將欲終時，無極苦受逼迫於身。

【T2 不善心死】

酉二、不善心死

惡心死時，苦惱而死。將命終時，極重苦受逼迫於身。

【S3 約受果前相辨2】

【T1 善心死】

申三、約受果前相辨2　酉一、善心死

又善心死者，見不亂色相。

【T2 不善心死】

酉二、不善心死

不善心死者，見亂色相。

善心死者見不亂色相等者：如下文說：從闇趣明、從明趣闇，當知此中二種差別。

【R2 無記心死2】

【S1 徵】

未二、無記心死2　申一、徵

云何無記心死？

【S2 釋】

申二、釋

謂行善不善者，或不行者，將命終時，自不能憶，無他令憶。爾時非善心非不善心死。既非安樂死，亦非苦惱死。

【Q2 廣善不善2】

【R1 憶念差別2】

【S1 隨彊憶念】

午二、廣善不善2　未一、憶念差別2　申一、隨彊憶念

又行善不善補特伽羅，將命終時，或自然憶先所習善及與不善，或他令憶。彼於爾時，於多曾習力最彊者，其心偏記，餘悉皆忘。

於多曾習力最彊者至餘悉皆忘者：此中不說或他令憶。由多曾習力最彊故，唯隨自憶，他無堪能令自憶故。下文翻此，義可準知。

【S2 隨初憶念】

申二、隨初憶念

若俱平等曾串習者，彼於爾時隨初自憶，或他令憶，唯此不捨，不起餘心。

【R2 見相差別2】

【S1 標由二因】

未二、見相差別2　申一、標由二因

彼於爾時，由二種因增上力故，而便命終。謂樂著戲論因增上力，及淨不淨業因增上力。

樂著戲論因增上力等者：如下文說，死生同時，如稱兩頭，低昂時等。又說：無始樂著戲論因已熏習故，淨不淨業因已熏習故，彼所依體由二因力無間得生。今此命終，望彼當生，是故亦說由二因力。由此命終，彼方得生；由彼當生，此便命終。死生相續，平等平等，是故死生皆說由二因力。戲論因者，謂名言種。由無始來樂著無義戲論，妄分別故，熏習成種，能生所依、所緣諸差別事。業因，謂即業種。由淨不淨業造作增長熏習力故，能感五趣異熟自體。無始時來，生死流轉，皆由此二因增上力，故作是說。

【S2 辨所見相2】

【T1 辨不善善2】

【U1 不善2】

【V1 標相】

申二、辨所見相2　酉一、辨不善善2　戌一、不善2　亥一、標相

受盡先業所引果已，若行不善業者，當於爾時，受先所作諸不善業所得不愛果之前相，猶如夢中見無量種變怪色相。

當於爾時至變怪色相者：將命終時，名於爾時。諸不善業總有十體，謂從殺生乃至邪見。先所造作五相圓滿，名先所作。五相圓滿者，如下決擇分說。（陵本五十九卷十二頁4826）由此能感惡趣自體，不可愛故，名不愛果。於命終前，彼果未生，先受彼相，是名不愛果之前相。如是前相，有無量種不可愛色相似顯現，是名變怪色相。云何知耶？如下文說：流汗毛豎，諸如是等變怪相生。由是得知彼所見相。

【V2 教證2】

【W1 引教】

亥二、教證2　天一、引教

依此相故，薄伽梵說：若有先作惡不善業及增長已，彼於爾時，如日後分，或山山峰影等懸覆、遍覆、極覆。

【W2 釋義】

天二、釋義

當知如是補特伽羅從明趣闇。

先作惡不善業及增長已等者：緣生法中，業有二別。一、造作業，無明所發故；二、增長業，愛取所潤故。若有不善業熟，當往惡趣生者，彼之前相從明趣闇。猶如於日後分，彼日光明為山山峰影所障覆，如如漸次，有初中後障覆之相。若於初位，日未遍覆，但覆少分，是名懸覆。於此位中，闇相輕微。次於中位，日已遍覆，闇相轉重。乃至後位，闇相極重，故名極覆。如是惡不善業補特伽羅從明趣闇前相亦爾。

【U2 善2】

【V1 例相違】

戌二、善2　亥一、例相違

若先受盡不善業果而修善者，與上相違。當知如是補特伽羅從闇趣明。

【V2 顯差別】

亥二、顯差別

此中差別者，將命終時，猶如夢中見無量種非變怪色可意相生。

【T2 廣不善品2】

【U1 上品攝】

酉二、廣不善品2　戌一、上品攝

若作上品不善業者，彼由見斯變怪相故，流汗毛豎，手足紛亂，遂失便穢， 捫摸虛空，翻睛咀沫。彼於爾時，有如是等變怪相生。

【U2 中品攝】

戌二、中品攝

若造中品不善業者，彼於爾時，變怪之相或有或無，設有不具。

【Q3 顯我愛別3】

【R1 諸眾生2】

【S1 舉愛因】

午三、顯我愛別3　未一、諸眾生2　申一、舉愛因

又諸眾生將命終時，乃至未到惛昧想位，長時所習我愛現行。

【S2 明中有】

申二、明中有

由此力故，謂我當無，便愛自身。由此建立中有、生報。

由此建立中有生報者：謂由長時數習我愛現行增上力故，彼為建立，中有、生報無間得生。云何中有？謂此沒已，當生未生自相續法，中間有故，得中有名。云何生報？謂異熟果從業所生，自作自受，酬答前相，得生報名。自名言種及業種子親能生二，是名因緣。然依我愛，二方得起，由是我愛名建立因。同安危義是建立義故。如是我愛，無始時來與身俱生，是名長時所習我愛。

【R2 預流等2】

【S1 標差別】

未二、預流等2　申一、標差別

若預流果及一來果，爾時我愛亦復現行。然此預流及一來果，於此我愛，由 智慧力數數推求，制而不著。

【S2 喻道理】

申二、喻道理

猶壯丈夫與羸劣者共相角力，能制伏之。當知此中道理亦爾。

【R3 不還果】

未三、不還果

若不還果，爾時我愛不復現行。

若不還果爾時我愛不復現行者：此中且約欲界為論。由不還果不更還來欲界，說彼我愛不復現行。

【N2 死相差別4】

【O1 解支節差別2】

【P1 標簡】

卯二、死相差別4　辰一、解支節差別2　巳一、標簡

又解支節，除天、那落迦，所餘生處一切皆有。

又解支節等者：謂漸命終者，臨命終時，多為斷末摩苦受所逼。末摩即是支節異名，是故此名解支節死。除天、那落迦者，以彼有情唯化生故，如下自說。（陵本二卷十六頁162）諸化生者，非漸命終，故當除之。於五趣中，除天、那落迦，所餘人、鬼、傍生，是名所餘生處。然於此中亦有一分是化生者，應不說有解支節死。今此說言一切皆有，當知少分一切有故。

【P2 辨類2】

【Q1 標列】

巳二、辨類2　午一、標列

此復二種。一、重，二、輕。

【Q2 隨釋】

午二、隨釋

重謂作惡業者，輕謂作善業者。北拘盧洲一切皆輕。

【O2 根具不具差別】

辰二、根具不具差別

又色界沒時，皆具諸根。欲界沒時，隨所有根，或具、不具。

色界沒時皆具諸根等者：色界諸天無有斫截破壞殘害等苦，故彼沒時，皆具諸根。欲界不爾。若有此苦而致命終，隨所有根，當知不具；若無此苦，諸根當具；由是故說或具不具。

【O3 調善不調善差別】

辰三、調善不調善差別

又清淨解脫死者，名調善死。不清淨不解脫死者，名不調善死。

又清淨解脫死者名調善死等者：謂阿羅漢有餘依中，先染汙意恆行煩惱不復現行，是名清淨。解脫有二，謂煩惱解脫及事解脫。若諸種子滅及煩惱盡，是名煩惱解脫；若於諸根貪欲永斷，如是諸根亦當永斷，名事解脫。具此清淨解脫而捨身命，是名清淨解脫死者。死有六別。謂過去死、現在死、不調伏死、調伏死、同分死、不同分死。於中調伏死，即此調善死之異名。攝事分中廣釋其相。（陵本八十五卷十六頁6465）與此相違，是名不調善死。義應準知。

【O4 識捨所依差別2】

【P1 漸次捨2】

【Q1 從上分捨】

辰四、識捨所依差別2　巳一、漸次捨2　午一、從上分捨

又將終時，作惡業者，識於所依從上分捨。即從上分冷觸隨起，如此漸捨乃至心處。

【Q2 從下分捨】

午二、從下分捨

造善業者，識於所依從下分捨。即從下分冷觸隨起，如此漸捨乃至心處。

【P2 最後捨】

巳二、最後捨

當知後識唯心處捨。從此冷觸遍滿所依。

識於所依等者：此中識言，謂即一切種子異熟所攝執受所依阿賴耶識。所依，即彼執受有色根身。此為阿賴耶識之所依託，故名所依。由阿賴耶識遍滿執受所依身故，隨所執受身上下分遍滿皆煖。將命終時，不遍執受，故分分捨。隨所捨處，冷觸便生。此由作業善惡不同，說捨所依下上有別，然最後捨唯在心處，以是阿賴耶識最初生時之所託故。此中心言，謂即肉心。由於此處識最初託，還於此中識最後捨。此中道理，如下自說。（陵本一卷十九頁99）

【L2 生2】

【M1 徵】

丑二、生2　寅一、徵

云何生？

【M2 釋2】

【N1 略2】

【O1 標所由】

寅二、釋2　卯一、略2　辰一、標所由

由我愛無間已生故，

我愛無間已生者：此中我愛，長時所習。先命終時，我愛不捨；中有生時，我愛續生。於其中間無剎那斷，由是說言無間已生。

無始樂著戲論因已熏習故，淨不淨業因已熏習故。

無始樂著戲論因等者：此中略義，如前已釋。然復當知二因熏習有其差別。初戲論因無受盡相，剎那流轉相續無盡故。次淨不淨業因有受盡相，生死流轉與果有盡故。（如攝大乘論一卷十八頁說31,137c）即由是義，說戲論因無始時有，不說業因，隨先造作成熟異故。

【O2 釋得生】

辰二、釋得生

彼所依體由二種因增上力故，從自種子，即於是處中有、異熟無間得生。

【N2 廣2】

【O1 總明五趣2】

【P1 中有生2】

【Q1 有色界有7】

【R1 彼生時】

卯二、廣2　辰一、總明五趣2　巳一、中有生2　午一、有色界有7　未一、彼生時

死生同時，如稱兩頭，低昂時等。

彼所依體等者：此中彼言，謂即我愛。我愛所依，體即五蘊。如是五蘊有二位別。一、中有位，二、異熟位。於此二位，體若生時，要以戲論自種為其親因，及業自種為其勝緣，由是此說從自種生。又所依體於當生處方可得生。如作善業，當往善趣，若作惡業，當往惡趣，由是此說於是處生。前所依沒，此中有生，中有滅時，異熟果生，由是故說中有、異熟無間得生。又雖無間，說有先後，然假施設，理必不然，由是故說死生同時，如稱兩頭，低昂時等。何以故？若許死生實有先後，應於中間異相可得，然不可得，故知不爾。問：何因得知有中有耶？答：從此沒已，若無所依，諸心心所無有道理轉至餘方故。如下決擇分說。（陵本五十四卷十五頁4349）

【R2 彼根形2】

【S1 根】

未二、彼根形2　申一、根

而此中有必具諸根。

中有必具諸根者：謂中有生與異熟別，化生類故。諸化生類，身分頓起，非漸圓滿。由是此說必具諸根。

【S2 形2】

【T1 別辨相2】

【U1 造惡業者】

申二、形2　酉一、別辨相2　戌一、造惡業者

造惡業者所得中有，如黑羺光，或陰闇夜。

【U2 作善業者】

戌二、作善業者

作善業者所得中有，如白衣光，或晴明夜。

【T2 明為境】

酉二、明為境

又此中有是極清淨天眼所行。

又此中有是極清淨天眼所行者：由諸靜慮說名天住。眼依彼故，是彼果故，彼攝受故，名為天眼。是極圓滿、是善清淨靜慮果故，名極清淨。如下建立品說。（陵本四十九卷二十頁3967）

【R3 彼愛欲2】

【S1 離先我愛】

未三、彼愛欲2　申一、離先我愛

彼於爾時，先我愛類不復現行，識已往故。

【S2 起現境愛】

申二、起現境愛

然於境界起戲論愛，隨所當生，即彼形類中有而生。

彼於爾時至中有而生者：彼諸眾生中有生時，先所依身已棄捨故，先我愛類不復現行。中有趣生往當生處，名識已往。由於先時所習彼彼境界，非不生起我所戲論分別及諸愛樂，即隨自業所當生處，如其種類形貌而生。是即天眼所行境界，非餘。

【R4 彼眼攝3】

【S1 見趣無礙】

未四、彼眼攝3　申一、見趣無礙

又中有眼猶如天眼，無有障礙，唯至生處。所趣無礙，如得神通，亦唯至生處。

又中有眼至亦唯至生處者：如淨天眼能現見知諸光明色、諸微細色、諸變化色、諸淨妙色，乃至廣說皆無障礙；中有趣生，眼無障礙，亦復如是。然不遍一切，唯至當生處。又如得神境通者，或以其身，於諸牆壁、垣城等類厚障隔事直過無礙。中有趣生，於所趣處，無礙亦爾。然不遍一切，亦唯至生處。

【S2 見自境界】

申二、見自境界

又由此眼，見己同類中有有情，及見自身當所生處。

【S3 視往諸趣】

申三、視往諸趣

又造惡業者，眼視下淨，伏面而行；往天趣者上；往人趣者傍。

眼視下淨者：視惡趣色淨妙生喜故。

【R5 彼壽量3】

【S1 初七日】

未五、彼壽量3　申一、初七日

又此中有，若未得生緣，極七日住。有得生緣，即不決定。

【S2 次七日】

申二、次七日

若極七日未得生緣，死而復生，極七日住。

【S3 餘七日】

申三、餘七日

如是展轉未得生緣，乃至七七日住，自此已後，決得生緣。

未得生緣等者：此中生言，謂即生有。於當生處隨順無違，是名生緣。得生緣者，往彼得生。若未得者，還住中有。住時差別，如文可知。

【R6 彼當生2】

【S1 無轉變】

未六、彼當生2　申一、無轉變

又此中有，七日死已，或即於此類生。

【S2 有轉變】

申二、有轉變

若由餘業可轉中有種子轉者，便於餘類中生。

七日死已至餘類中生者：此中七日，隨應當知，從初七日乃至最後七七日住，皆此所顯。以彼中有經七日住勢力便盡，不復能住。依此道理，總說七日。若隨已得中有形類往當生處而受生者，名即於此類生。若由餘業勢力，可令中有種子轉變生者，便異形類而生，名於餘類中生。

【R7 彼異名2】

【S1 略標】

未七、彼異名2　申一、略標

又此中有，有種種名。

【S2 列釋4】

【T1 中有】

申二、列釋4　酉一、中有

或名中有，在死生二有中間生故。

【T2 健達縛】

酉二、健達縛

或名健達縛，尋香行故，香所資故。

【T3 意行2】

【U1 標釋】

酉三、意行2　戌一、標釋

或名意行，以意為依，往生處故。

【U2 料簡】

戌二、料簡

此說身往，非心緣往。

【T4 趣生】

酉四、趣生

或名趣生，對生有起故。

此說身往非心緣往者：此中身者，謂即意身。如得神通，意勢趣往，故名身往。非唯心緣，名往生處。

【Q2 無色界無】

午二、無色界無

當知中有除無色界一切生處。

當知中有除無色界一切生處者：無色界中諸有情類，唯以四無色蘊為所依止，無色根身，中有有色，是故除之。又無色界生處有四，謂空無邊，乃至非想非非想處，依如是別，故說一切。

【P2 異熟生2】

【Q1 那落迦及鬼趣一分2】

【R1 舉那落迦2】

【S1 標業類】

巳二、異熟生2　午一、那落迦及鬼趣一分2　未一、舉那落迦2　申一、標業類

又造惡業者，謂屠羊雞豬等，隨其一類，由住不律儀眾同分故，作感那落迦惡不善業及增長已。

【S2 明趣生2】

【T1 由眼見2】

【U1 喻見相】

申二、明趣生2　酉一、由眼見2　戌一、喻見相

彼於爾時，猶如夢中，自於彼業所得生處，還見如是種類有情及屠羊等事。

【U2 顯受生2】

【V1 略標所由】

戌二、顯受生2　亥一、略標所由

由先所習，喜樂馳趣，即於生處境色所礙，中有遂滅，生有續起。

【V2 別釋二相2】

【W1 中有攝】

亥二、別釋二相2　天一、中有攝

彼將沒時，如先死有，見紛亂色。

由住不律儀眾同分者：於彼彼處受生有情，同界，同趣，同生，同類、位、性、形等，由彼彼分互相似性，是名眾同分，亦名有情同分。如下決擇分說。（陵本五十二卷十一頁4179）若諸有情，於屠羊等自發期心，謂我當以此活命事而自活命；又於此活命事重復起心，欲樂忍可；爾時說名不律儀者。如下決擇分說。（陵本五十三卷一頁4210）此不律儀，未捨未棄，說名為住。由此同分，說名住不律儀同分。於此位中，但成廣大諸不善根，然未成就諸不善業；作彼業已，方能成就；是名住不律儀及作業別。今於此中且說住不律儀者。已作、已增長那落迦業，隨所當生，趣彼生處而受異熟，受果前相，如文可知。

如是乃至生滅道理，如前應知。

如是乃至生滅道理如前應知者：如前已說，死生同時，如稱兩頭，低昂時等，是名生滅道理。又說彼所依體由二種因增上力故，從此種子，即於是處無間得生。如是道理亦如前知，略不具說，置乃至言。

【W2 生有攝】

天二、生有攝

又彼生時，唯是化生，六處具足。

又彼生時唯是化生六處具足者：彼謂那落迦果。於四生中，彼唯化生。業增上力，諸根頓起，是名六處具足。

【T2 由心倒2】

【U1 正顯2】

【V1 趣欲】

酉二、由心倒2　戌一、正顯2　亥一、趣欲

復起是心，而往趣之。謂我與彼嬉戲受樂，習諸技藝。

【V2 妄見】

亥二、妄見

彼於爾時顛倒，謂造種種事業，及觸冷熱。

【U2 反成】

戌二、反成

若離妄見，如是相貌尚無趣欲，何況往彼。若不往彼，便不應生。

【R2 例餘鬼趣一分】

未二、例餘鬼趣一分

如於那落迦如是，於餘似那落迦鬼趣中生，當知亦爾，如癭鬼等。

【Q2 鬼趣一分及餘一切2】

【R1 顯趣欲】

午二、鬼趣一分及餘一切2　未一、顯趣欲

又於餘鬼、傍生、人等，及欲、色界天眾同分中將受生時，於當生處，見己同類可意有情，由此於彼起其欣欲，即往生處，便被拘礙。

【R2 例受生】

未二、例受生

死生道理，如前應知。

死生道理如前應知者：死謂中有滅沒，生謂生有續起。死生同時，如前已說，平等平等，道理應知。

【O2 別廣胎生2】

【P1 中有攝2】

【Q1 入因緣2】

【R1 由三現前】

辰二、別廣胎生2　巳一、中有攝2　午一、入因緣2　未一、由三現前

又由三處現前，得入母胎。

三處現前得入母胎者：處謂依處，胎生有情生所依故。成就剎那，名彼現前。同此剎那，三處具足，阿賴耶識方可託生；於爾所時，名入母胎。若於隨一不現前時，當知母胎便不得入。

一、其母調適，而復值時；二、父母和合，俱起愛染；三、健達縛正現在前。

【R2 無三障礙2】

【S1 略標列】

未二、無三障礙2　申一、略標列

復無三種障礙。謂產處過患所作，種子過患所作，宿業過患所作。

【S2 隨別釋3】

【T1 產處過患3】

【U1 徵】

申二、隨別釋3　酉一、產處過患3　戌一、徵

云何產處過患？

【U2 釋】

戌二、釋

謂若產處為風熱癊之所逼迫；或於其中有麻麥果；或復其門如車螺形，有形有曲，有穢有濁。

【U3 結】

戌三、結

如是等類，產處過患應知。

【T2 種子過患3】

【U1 徵】

酉二、種子過患3　戌一、徵

云何種子過患？

【U2 釋】

戌二、釋

謂父出不淨非母，或母非父，或俱不出；或父「父」，磧砂作「母」。精朽爛，或母，或俱。

【U3 結】

戌三、結

如是等類，種子過患應知。

種子過患者：此中種子望義假說。如穀麥等望能生芽，假名種子，非親生彼而得種名。此亦如是。以異熟果從自種生，非離戲論及業熏習，別有種子可得故。

【T3 宿業過患3】

【U1 徵】

酉三、宿業過患3　戌一、徵

云何宿業過患？

【U2 釋3】

【V1 無相感業2】

【W1 無感子業】

戌二、釋3　亥一、無相感業2　天一、無感子業

謂或父或母不作、不增長感子之業，或復俱無。

【W2 無感父母業】

天二、無感父母業

或彼有情不作、不增長感父母業。

【V2 有感餘業2】

【W1 感餘子業】

亥二、有感餘業2　天一、感餘子業

或彼父母作及增長感餘子業。

【W2 感餘父母業】

天二、感餘父母業

或彼有情作及增長感餘父母業。

【V3 感異宗葉業】

亥三、感異宗葉業

或感大宗葉業，或感非大宗葉業。

【U3 結】

戌三、結

如是等類，宿業過患應知。

宿業過患者：謂彼父母及彼有情宿所作業互不相感，由是因緣，不入母胎。望不隨順，說名過患。

【Q2 入相狀2】

【R1 牒具緣】

午二、入相狀2　未一、牒具緣

若無如是三種過患，三處現前，得入母胎。

【R2 別辨相5】

【S1 起趣欲】

未二、別辨相5　申一、起趣欲

彼即於中有處，自見與己同類有情為嬉戲等，於所生處起希趣欲。

【S2 起顛倒2】

【T1 標】

申二、起顛倒2　酉一、標

彼於爾時，見其父母共行邪行所出精血而起顛倒。

【T2 釋】

酉二、釋

起顛倒者，謂見父母為邪行時，不謂父母行此邪行，乃起倒覺，見己自行。

【S3 起貪愛2】

【T1 標】

申三、起貪愛2　酉一、標

見自行已，便起貪愛。

【T2 辨2】

【U1 起貪】

酉二、辨2　戌一、起貪

若當欲為女，彼即於父便起會貪；若當欲為男，彼即於母起貪亦爾。

【U2 生欲】

戌二、生欲

乃往逼趣。若女於母，欲其遠去；若男於父，心亦復爾。

【S4 被拘礙】

申四、被拘礙

生此欲已，或唯見男，或唯見女。如如漸近彼之處所，如是如是漸漸不見父 母餘分，唯見男女根門。即於此處便被拘礙。死生道理，如前應知。

【S5 妄聞見2】

【T1 薄福者】

申五、妄聞見2　酉一、薄福者

若薄福者，當生下賤家。彼於死時及入胎時，便聞種種紛亂之聲，及自妄見入於叢林、竹葦、蘆荻等中。

【T2 多福者】

酉二、多福者

若多福者，當生尊貴家。彼於爾時，便自聞有寂靜美妙可意音聲，及自妄見昇宮殿等可意相現。

【P2 異熟攝2】

【Q1 約自體辨4】

【R1 入胎位2】

【S1 總標】

巳二、異熟攝2　午一、約自體辨4　未一、入胎位2　申一、總標

爾時父母貪愛俱極，最後決定各出一滴濃厚精血。二滴和合住母胎中，合為一段，猶如熟乳凝結之時。當於此處，一切種子異熟所攝執受所依阿賴耶識和合依託。

【S2 別釋2】

【T1 和合依託2】

【U1 總徵】

申二、別釋2　酉一、和合依託2　戌一、總徵

云何和合依託？

【U2 別釋2】

【V1 和合2】

【W1 已生相2】

【X1 識生2】

【Y1 標相】

戌二、別釋2　亥一、和合2　天一、已生相2　地一、識生2　玄一、標相

謂此所出濃厚精血合成一段，與顛倒緣中有俱滅。

與顛倒緣中有俱滅者：濃厚精血合一段時，中有見已，便起顛倒及染愛心，即於爾時，為彼境色所礙。中有遂滅，生有續起。由中有滅與父母精血和合俱時，說與顛倒緣中有俱滅。或彼父母貪愛熱惱俱時息滅，說與俱滅，理亦可爾。

與滅同時，即由一切種子識功能力故，有餘微細根及大種和合而生，及餘有根同分精血和合摶生。於此時中，說識已住結生相續。

【Y2 辨位】

玄二、辨位

即此名為羯羅藍位。

與滅同時至羯羅藍位者：中有滅時，即識生時，故言同時。以彼中有染愛精血，方為阿賴耶識所依託故。於爾所時，由彼識中功能差別因增上力，有五色根及彼大種和合而生。此五色根但有功能，非已與果，故名微細。此與大種，體非即識，故名為餘。復由彼識託精血力，有餘身根與彼精血和合摶生。聚集生義是摶生義。如是精血與彼身根種類相似，故言同分。然為顯此身根能為餘眼等根之所依止，故言有根。即於此時，說識已住結生相續。能和合苦，名為結故。如有尋有伺地說。（陵本八卷六頁563）結即煩惱異名，或具、不具。從彼彼有情聚沒，往彼彼有情聚諸蘊續生，顛倒妄見俱時轉故。從是以後，諸根大種相續得生，由是說言結生相續。識入胎已，住胎藏中有八位別。其最初位名羯羅藍，謂已結凝，箭內仍稀故。如下自釋。（陵本二卷三頁117）

【X2 名色生】

地二、名色生

此羯羅藍中，有諸根大種唯與身根及根所依處大種俱生。

此羯羅藍至大種俱生者：前說大種和合而生，而未顯示何等大種；又說有餘有根與彼精血和合摶生，亦未顯示云何有根；故於此中更復宣說。謂彼大種有二差別，一、諸根大種，二、根所依處大種。此二大種與彼身根俱有而生，此即釋前所未說義。然復當知，根所依處大種，唯約身根依處為論。羯羅藍中唯有此故，是即羯羅藍色為識之所依託，除此更無餘法可得，故於中間置有唯言。

【W2 當生相2】

【X1 明次第2】

【Y1 眼等生】

天二、當生相2　地一、明次第2　玄一、眼等生

即由此身根俱生諸根大種力故，眼等諸根次第當生。

眼等諸根次第當生者：此顯清淨色根生起次第。舉初眼根，等取耳、鼻、舌根，是名諸根。身根已生，故不應說。今此位中，但顯有彼諸根大種能為依因，此為依故，彼方得生，由是說言次第當生。

【Y2 依處生】

玄二、依處生

又由此身根俱生根所依處大種力故，諸根依處次第當生。

諸根依處次第當生者：此說諸根依處皆依身根依處大種而生，由是當知，諸根依處，唯眼等四是此所說。身為依故，餘漸次起，由是復言次第當生。

【X2 顯圓滿】

地二、顯圓滿

由彼諸根及所依處具足生故，名得圓滿依止成就。

名得圓滿依止成就者：根具足生，是名根位；彼依處生，是名形位。如下自說。（陵本二卷三頁119）根形圓滿，心心所法依之而生，是故說名圓滿依止。恆現前轉，得成就名。於胎藏中八位差別，最後形位，有情自體方得圓滿，齊爾所時，名之為得。

【V2 依託2】

【W1 釋得名2】

【X1 標義】

亥二、依託2　天一、釋得名2　地一、標義

又此羯羅藍色，與心心法安危共同，故名依託。

【X2 隨釋】

地二、隨釋

由心心法依託力故，色不爛壞；色損益故，彼亦損益；是故說彼安危共同。

羯羅藍色者：羯羅藍中，諸根大種及與身根皆色攝故，名之為色。

【W2 顯託處】

天二、顯託處

又此羯羅藍識最初託處，即名肉心。

羯羅藍識者：羯羅藍中阿賴耶識託色而生。今唯說彼名之為識，最初得故。

如是識於此處最初託，即從此處最後捨。

即從此處最後捨者：如前已說，將命終時，識於所依分分漸捨，乃至心處，名最後捨。

瑜伽師地論科句披尋記卷第一

瑜伽師地論科句披尋記卷第二

彌勒菩薩說

唐三藏沙門玄奘奉詔譯

韓清淨科記

本地分中意地第二之二

【T2 一切種子識3】

【U1 種類分別5】

【V1 明具闕2】

【W1 具一切種】

酉二、一切種子識3　戌一、種類分別5　亥一、明具闕2　天一、具一切種

復次，此一切種子識，若般涅槃法者，一切種子皆悉具足。

【W2 闕菩提種】

天二、闕菩提種

不般涅槃法者，便闕三種菩提種子。

若般涅槃法者至三種菩提種子者：若諸有情能證煩惱及苦寂靜，是名般涅槃法者，即有種姓補特伽羅。彼種子識為有漏種之所隨逐，及無漏種之所依附，是名一切種子皆悉具足。不般涅槃法者，即無種姓補特伽羅。彼種子識唯為有漏種子之所隨逐，不為無漏種子之所依附，由是說言便闕三種菩提種子。三種菩提者，謂聲聞菩提、獨覺菩提，及大菩提。此中般涅槃法及不般涅槃法者建立差別，攝決擇分問答應知。（陵本五十二卷十七頁4204）

【V2 明隨逐2】

【W1 略標】

亥二、明隨逐2　天一、略標

隨所生處，自體之中，餘體種子皆悉隨逐。

【W2 別顯3】

【X1 於欲界】

天二、別顯3　地一、於欲界

是故欲界自體中，亦有色、無色界一切種子。

【X2 於色界】

地二、於色界

如是色界自體中，亦有欲、無色界一切種子。

【X3 於無色界】

地三、於無色界

無色界自體中，亦有欲、色界一切種子。

隨所生處至有欲色界一切種子者：謂於隨一現所生處所得異熟自體之中，所餘一切界地、一切處所當生種子皆悉隨逐，若遇生緣，即便得生。由是因緣，或有一類依欲界身得上地定，從欲界沒得生上地；即欲界自體中，有色、無色界一切種子。如是從色界沒，或有一類還生欲界，或有一類上生無色；此即色界自體中，亦有欲、無色界一切種子。如是從無色沒，或生欲界，或生色界；此即無色界自體中，亦有欲、色界一切種子。無始時來，一切有情五趣流轉，依此種子識義應知。

【V3 明和合2】

【W1 出增長】

亥三、明和合2　天一、出增長

又羯羅藍漸增長時，名之與色平等增長，俱漸廣大。如是增長，乃至依止圓滿應知。

又羯羅藍漸增長時至依止圓滿應知者：於胎藏中，羯羅藍位最初剎那，是名為生；從是以後，未至形位，名漸增長；至形位已，諸根依處分明顯現，恆為心心所法之所依止，由是說言依止圓滿。既圓滿已，不更漸增，故於中間說乃至言。

【W2 辨所由】

天二、辨所由

此中由地界故，依止造色漸漸增廣。由水界故，攝持不散。由火界故，成熟  堅硬。由無潤故，由風界故，分別支節各安其所。

此中由地界故至各安其所者：為顯羯羅藍中諸根大種及彼依處大種與識俱生，有其業用差別可得，故於此中作如是說。

【V4 明習氣3】

【W1 名言習氣】

亥四、明習氣3　天一、名言習氣

又一切種子識，於生自體雖有淨不淨業因，然唯樂著戲論為最勝因。

【W2 業習氣】

天二、業習氣

於生族姓、色力、壽量、資具等果，即淨不淨業為最勝因。

又一切種子識至淨不淨業為最勝因者：眼等六處，是名自體。從識生時，雖由淨不淨業為牽引因，然非最勝。何以故？由無始時樂著戲論為因緣故，眼等諸根差別得生，非唯業引。名言種子親生彼故。菩薩地說：戲論分別能生分別所依及所緣事。又說：無始世來，應知展轉更互為因。（陵本三十六卷二十二頁2999）依此道理，當知戲論於生自體為最勝因。生豪貴家，或卑賤家，是族姓別；形色端嚴，或復醜陋，是色差別；無疾有疾，有能無能，是力差別；長壽久住，或復少壽，是壽量別；資具圓滿，或復匱乏，是資具別。此外復有財位、朋屬、名稱若得不得眾多差別，故置等言。如是果類，當知皆由淨不淨業有差別故，而有如是勝劣差別。由是故說淨不淨業於彼彼果為最勝因。

【W3 我執習氣2】

【X1 舉凡夫】

天三、我執習氣2　地一、舉凡夫

又諸凡夫，於自體上計我、我所，及起我慢。

【X2 簡聖者】

地二、簡聖者

一切聖者，觀唯是苦。

又諸凡夫至觀唯是苦者：不預聖流，是名凡夫。於自所依不如實知唯有諸行，從因而生，託眾緣轉，顛倒分別，總執為我，或執我所；即由是故，我慢俱生。聖者不爾，觀唯諸行而無有我，觀墮世間而唯是苦，雖復世間有樂無苦，然約勝義，有漏麤重，由行苦性，說唯是苦。

【V5 明領受2】

【W1 唯異熟受】

亥五、明領受2　天一、唯異熟受

又處胎分中，有自性受，不苦不樂，依識增長。唯此性受，異熟所攝。

有自性受至異熟所攝者：受有三種。謂苦受、樂受、不苦不樂受。今此唯說身受不苦不樂，名自性受。為顯諸行麤重自性，於不苦不樂受中分明顯現，故說彼受名自性受。於樂受、苦受中，由貪恚二心所擾亂故，麤重自性不易可了，是故不說彼二名自性受。譬如熱癰，冷觸封之，即生樂想；熱灰墮上，便生苦想；癰自性苦不易可了。若離冷熱，爾時唯有癰自性苦 分明顯現。如下決擇分說。（陵本六十六卷一頁4939）由此譬喻，名自性受道理應知。此自性受，於胎藏中依阿賴耶識漸次增長。由依彼識漸增長故，彼識既唯異熟所攝，此受亦爾。不待緣生，唯異熟攝。

【W2 餘一切受2】

【X1 三受攝】

天二、餘一切受2　地一、三受攝

餘一切受，或異熟所生，或境界緣生。

餘一切受至境界緣生者：前自性受唯異熟受，當知即阿賴耶識相應受。所餘身觸俱受，具苦樂等，名一切受。如是一切，若用宿業為因而生起者，是名異熟所生；若用現觸為因而生起者，是名境界緣生。

【X2 苦樂攝】

地二、苦樂攝

又苦受、樂受，或於一時從緣現起，或時不起。

又苦受樂受至或時不起者：此於一切受中，唯說苦受、樂受從緣生者，如是差別。餘受不爾，影顯可知。

【U2 受果分別3】

【V1 明相續2】

【W1 辨相】

戌二、受果分別3　亥一、明相續2　天一、辨相

又種子體，無始時來相續不絕。性雖無始有之，然由淨不淨業差別熏發，望數數取異熟果，說彼為新。

又種子體至說彼為新者：此種子體即阿賴耶。攝大乘說：一切有生雜染品法於此攝藏為果性故，又即此識於彼攝藏為因性故。是故說彼阿賴耶識名種子體，亦復說名一切種識。由彼種子因果展轉，如暴流水，恆無止息，是故說言無始時來相續不絕。此種子體雖如前說，隨所生處自體之中，餘體種子皆悉隨逐。然要待業差別熏發，彼隨逐種方能取果。由熏發業或淨不淨，彼所取果愛非愛別。如是數數能取果故，隨爾所時，說彼種子假名為新。理實本有，非新起故。如有頌言：無始時來界，一切法等依，由此有諸趣，及涅槃證得。此中界言，即種子義。無始時來，即本有義。復次，當知愛非愛果由業熏發，業異熟故，名異熟果。能取彼業既受果已，勢力便盡。此受盡已，餘業當生，於五趣中流轉不絕。由是說言數數取異熟果。

若果已生，說此種子為已受果。

若果已生說此種子為已受果者：果未生時，種子但有與果功能，不名已受果。若至現果壽量盡邊，無間得生，名已受果。即爾所時，亦名與果。種子勢力隨與果生故。

【W2 結成】

天二、結成

由此道理，生死流轉相續不絕，乃至未般涅槃。

【V2 顯差別2】

【W1 定受攝2】

【X1 標決定】

亥二、顯差別2　天一、定受攝2　地一、標決定

又諸種子未與果者，或順生受，或順後受。雖經百千劫，從自種子一切自體復圓滿生。

或順生受或順後受等者：此說定業受果差別。云何定業？謂故思已，若作若增長業。若所作業，於現法中異熟未熟，於次生中當生異熟，如是名為順生受業。若所作業，現法、次生異熟未熟，從此已後異熟方熟，當知是名順後受業。如下攝事分說。（陵本九十卷三頁6797）即由此二業增上力，彼諸種子未與果者，雖經久時，歷百千劫而無失壞，隨於一切所當生處，一切自體從自種子圓滿復生。此即顯示決定受義。然復當知，決定受業，若順生受，此能障得阿羅漢果。若順後受，於所證得阿羅漢果不能為障。雖不為障，然彼非不是定受業。何以故？由即依彼煩惱助伴，及即依彼諸行相續，施設此業為定受故。如下攝事分說。（陵本九十卷三頁6794）

【X2 釋別名2】

【Y1 已受果】

地二、釋別名2　玄一、已受果

雖餘果生要由自種，若至壽量盡邊，爾時此種名已受果。

【Y2 未受果】

玄二、未受果

所餘自體種子未與果故，不名已受果。

雖餘果生要由自種等者：謂現法中一切種子，無始時來相續有故，由業熏發，餘自體生。此體自種雖無始有，然要待至現法壽量盡邊，此自體種方可得生。於爾所時，名已受果。除此所餘自體種子相續隨逐，果未已生，不名已受果。

【W2 不定受攝3】

【X1 舉種類】

天二、不定受攝3　地一、舉種類

又諸種子，即於此身中應受異熟，緣差不受。

【X2 明所攝】

地二、明所攝

順不定受攝故。

【X3 簡受果】

地三、簡受果

然此種子亦唯住此位。

又諸種子至唯住此位者：此中顯示有諸種子不定受果，不定受業之所攝故。不定受業者，謂故思所造輕業。如下攝事分說。（陵本九十卷二頁6793）當知此種於自身中非不應受異熟，但由緣闕差違，故不定受。由於身中決定隨逐，安住種位，是故說言唯住此位。

【V3 結染淨】

亥三、結染淨

是故一一自體中，皆有一切自體種子。

一一自體中皆有一切自體種子者：此即總結前文。隨所生處一切自體之中，餘體種子皆悉隨逐，即由是故，五趣流轉。彼諸種子，或定受果，或不定受，或順生受，或順後受，如是總名一切自體種子。

若於一處有染欲，即說一切處有染欲。若於一處得離欲，即說於一切處得離欲。

若於一處有染欲至於一切處得離欲者：謂欲界中有三十六處生差別，色界中有十八處生差別，無色界中有四處生差別，是名有情隨所生處。於一一處所生自體而起我愛，是名染欲。當知我愛於一切處皆無差別。若於一處有，即一切處有；若於一處，得離欲，即一切處得離欲。諸外道類皆執有我，雖離下地欲得生上地，乃至上生非想非非想處，而非真實究竟解脫，還受下地諸異熟果，以彼未離我愛欲故。聖者不爾，依無我理而證現觀，若於一處離我愛欲，即於一切處離我愛欲，由是能證真實解脫。當知此依出世離欲而作是說，不通一切世間離欲內道、外道，是故有別。

【U3 所依分別2】

【V1 染依攝2】

【W1 釋麤重2】

【X1 辨品攝3】

【Y1 煩惱品】

戌三、所依分別2　亥一、染依攝2　天一、釋麤重2　地一、辨品攝3　玄一、煩惱品

又於諸自體中所有種子，若煩惱品所攝，名為麤重，亦名隨眠。

【Y2 異熟等品】

玄二、異熟等品

若異熟品所攝，及餘無記品所攝，唯名麤重，不名隨眠。

【Y3 善法品3】

【Z1 標】

玄三、善法品3　黃一、標

若信等善法品所攝種子，不名麤重，亦非隨眠。

【Z2 徵】

黃二、徵

何以故？

【Z3 釋】

黃三、釋

由此法生時，所依自體唯有堪能，非不堪能。

諸自體中所有種子等者：此說種子略有三品。一、煩惱品所攝；二、異熟品所攝；三、善法品所攝。若煩惱品所攝者，由無堪能，亦名麤重；煩惱生時，順諸雜染，違清淨故，隨附依身，亦名隨眠，煩惱種子能生一切煩惱纏故。若異熟品所攝者，由無堪能，亦名麤重；不生煩惱，不名隨眠。若善法品所攝者，唯有堪能，非不堪能，不名麤重；能違煩惱，不順彼生，亦非隨眠。

【X2 結行苦】

地二、結行苦

是故一切所依自體，麤重所隨故，麤重所生故，麤重自性故，諸佛如來安立 為苦，所謂由行苦故。

麤重所隨等者：若煩惱品所攝種子，隨附依身，能生煩惱，是名麤重所隨。若煩惱生，無堪能相，是名麤重所生。若異熟品所攝諸行麤重，是名麤重自性。諸佛於此安立為苦，由彼諸行能隨順生一切煩惱及眾苦故。由此道理，一切聖者於自所依觀唯是苦。

【W2 廣種名3】

【X1 標】

天二、廣種名3　地一、標

又諸種子，乃有多種差別之名。

【X2 列】

地二、列

所謂名界，名種姓，名自性，名因，名薩迦耶，名戲論，名阿賴耶，名取，名苦，名薩迦耶見所依止處，名我慢所依止處。

【X3 結】

地三、結

如是等類，差別應知。

所謂名界等者：如說眼界乃至意識界，即彼種子名之為界。如說本性住種姓，及習所成種姓，即無漏種名為種姓。色心等法一一現行，即彼彼種假名自性。望能與果，彼種名因。我執種子名薩迦耶。名言種子名為戲論。種子識體名阿賴耶。若種已潤，是名為取。若果已生，是名為苦。從無始來，為染汙意相應薩迦耶見及與我慢，於種子識緣執為我，是名薩迦耶見及與我慢所依止處。如是等類，隨其所應，得差別名。

【V2 淨依攝】

亥二、淨依攝

又般涅槃時，已得轉依諸淨行者，轉捨一切染汙法種子所依。於一切善、無記法種子，轉令緣闕，轉得內緣自在。

又般涅槃時等者：此中轉依有二種人，一、聲聞，二、菩薩。聲聞轉依，以於流轉背修故得。菩薩轉依，以方便修及無二智為依止故得。（如顯揚論十六卷十五頁說31,560a）是二種人皆名已得轉依諸淨行者。轉捨一切雜染所依，轉得一切清淨所依故。然聲聞所得轉依，由彼厭背流轉為因緣故，般涅槃時，於所依中一切善、無記法種子皆被損害，永不復生，安住法性無生無滅；是即聲聞無餘依相。云何彼種被損害耶？決擇分說：若聖弟子將入無餘涅槃界時，所有一切善及無記諸法種子皆被損害。由染汙法種子滅故，不復能感當來異熟果，亦不復能生自類果。當知是名永害助伴損伏。（陵本五十一卷十八頁4131）依此道理，說彼聲聞於一切善、無記法種子，轉令緣闕。若諸菩薩所得轉依，由方便修及無二智為因緣故，般涅槃時，於一切善法種子，轉得內緣自在，起變化身，作諸有情一切義利故。

【R2 住胎位5】

【S1 時分差別3】

【T1 極圓滿者3】

【U1 標時量】

未二、住胎位5　申一、時分差別3　酉一、極圓滿者3　戌一、標時量

又於胎中，經三十八七日，此之胎藏，一切支分皆悉具足。從此以後，復經四日方乃出生。

【U2 指經說】

戌二、指經說

如薄伽梵於入胎經廣說。

【U3 釋彼類】

戌三、釋彼類

此說極滿足者，或經九月、或復過此。

【T2 圓滿者】

酉二、圓滿者

若唯經八月，此名圓滿，非極圓滿。

【T3 闕減者】

酉三、闕減者

若經七月六月，不名圓滿，或復闕減。

【S2 資長差別2】

【T1 於六處位】

申二、資長差別2　酉一、於六處位

又此胎藏六處位中，由母所食生麤津味而得資長。

【T2 於羯羅藍等位】

酉二、於羯羅藍等位

於羯羅藍等微細位中，由微細津味資長應知。

又此胎藏六處位中者：如下說有八位差別。若至根位、形位，名六處位。

【S3 住位差別4】

【T1 標】

申三、住位差別4　酉一、標

復次，此之胎藏，八位差別。

【T2 徵】

酉二、徵

何等為八？

【T3 列】

酉三、列

謂羯羅藍位、遏部曇位、閉尸位、鍵南位、鉢羅賒佉位、髮毛爪位、根位、形位。

【T4 釋8】

【U1 羯羅藍】

酉四、釋8　戌一、羯羅藍

若已結凝，箭內仍稀，名羯羅藍。

【U2 遏部曇】

戌二、遏部曇

若表裏如酪，未至肉位，名遏部曇。

【U3 閉尸】

戌三、閉尸

若已成肉，仍極柔軟，名閉尸。

【U4 鍵南】

戌四、鍵南

若已堅厚，稍堪摩觸，名為鍵南。

【U5 鉢羅賒佉】

戌五、鉢羅賒佉

即此肉摶增長，支分相現，名鉢羅賒佉。

【U6 髮毛爪位】

戌六、髮毛爪位

從此以後，髮毛爪現，即名此位。

【U7 根位】

戌七、根位

從此以後，眼等根生，名為根位。

【U8 形位】

戌八、形位

從此以後，彼所依處分明顯現，名為形位。

若已結凝箭內仍稀等者：謂從最初阿賴耶識託精血生，名已結凝。未至表裏如酪，名內仍稀。齊爾所時，名羯羅藍。於此位中，生苦為依，餘苦隨逐，故喻箭名。如說羯羅藍位，如是後後乃至形位，諸漸次相得名分齊，隨應亦爾。

【S4 變異差別2】

【T1 標】

申四、變異差別2　酉一、標

又於胎藏中，或由先業力，或由其母不避不平等力所生隨順風故，令此胎藏或髮、或色、或皮，及餘支分變異而生。

或由先業力至變異而生者：此中變異說有四種。謂髮變異、色變異、皮變異、支分變異，如下自釋。此四變異，或先業引，或現緣生。先業引者，謂由彼感如是變異不可愛色。現緣生者，謂由其母習近不平等緣，令成如是諸變異相。當知先業引者，是名異熟等流。現緣生者，是名長養等流。如是於胎藏中，種種變異皆依風起，隨順彼故，名隨順風。此風生時，亦有二別。或由業發，或從緣起，名二所生。

【T2 釋4】

【U1 髮變異生】

酉二、釋4　戌一、髮變異生

髮變異生者，謂由先世所作能感此惡不善業，及由其母多習灰鹽等味若飲、若食，令此胎藏髮毛希尠。

【U2 色變異生3】

【V1 黑黯色生】

戌二、色變異生3　亥一、黑黯色生

色變異生者，謂由先業因，如前說，及由其母習近煖熱現在緣故，令彼胎藏黑黯色生。

【V2 極白色生】

亥二、極白色生

又母習近極寒室等，令彼胎藏極白色生。

【V3 極赤色生】

亥三、極赤色生

又由其母多噉熱食，令彼胎藏極赤色生。

【U3 皮變異生】

戌三、皮變異生

皮變異生者，謂由宿業因，如前說，及由其母多習婬欲現在緣故，令彼胎藏或癬、疥、癩等惡皮而生。

【U4 支分變異生】

戌四、支分變異生

支分變異生者，謂由先業因，如前說，及由其母多習馳走、跳躑威儀，及不避不平等現在緣故，令彼胎藏諸根支分闕減而生。

【S5 倚向差別2】

【T1 女】

申五、倚向差別2　酉一、女

又彼胎藏，若當為女，於母左脅，倚脊向腹而住。

【T2 男】

酉二、男

若當為男，於母右脅，倚腹向脊而住。

【R3 出胎位2】

【S1 由極成滿】

未三、出胎位2　申一、由極成滿

又此胎藏極成滿時，其母不堪持此重胎，內風便發，生大苦惱。

【S2 由業風發2】

【T1 趣出】

申二、由業風發2　酉一、趣出

又此胎藏業報所發生分風起，令頭向下，足便向上，胎衣纏裹而趣產門。

【T2 正生】

酉二、正生

其正出時，胎衣遂裂，分之兩腋。出產門時，名正生位。

【R4 增長位7】

【S1 觸生分觸】

未四、增長位7　申一、觸生分觸

生後漸次觸生分觸，所謂眼觸乃至意觸。

生後漸次觸生分觸等者：住胎藏中唯有身觸，義如前釋。既出胎已，所餘一切觸漸次生，名生分觸。當知身觸先雖已有，然於此位相續俱生，故不除之，具說一切，所謂眼觸乃至意觸。

【S2 墮施設事】

申二、墮施設事

次復隨墮施設事中，所謂隨學世事言說。

【S3 耽著家室】

申三、耽著家室

次復耽著家室，謂長大種類故，諸根成熟故。

次復隨墮施設事中至諸根成熟故者：世事有三，謂更相慶慰事、更相飲噉事、更相營助事。如下自釋。（陵本二卷十七頁166）言說有四，謂依見、聞、覺、知所有言說。如下自釋。（陵本二卷十九頁175）如是三種世事及四言說，是諸世間所施設故，名施設事；於此隨學，名墮此中。既出生已，從嬰孩位以去，是名長大種類；從少年位以去，是名諸根成熟。

【S4 造作諸業】

申四、造作諸業

次造諸業，謂起世間工巧業處。

世間工巧業處者：此有十二，謂營農、商賈等。如下聞所成地說。（陵本十五卷二十二頁1360）

【S5 受用境界】

申五、受用境界

次復受用境界，所謂色等若可愛、不可愛。

【S6 受用苦樂】

申六、受用苦樂

受此苦樂，謂由先業因，或由現在緣。

受用境界至由現在緣者：此如前說，於一切受，或異熟所生，或境界緣生，道理應知。然彼唯說身受，此通一切，是其差別。

【S7 隨緣轉變】

申七、隨緣轉變

隨緣所牽，或往五趣，或向涅槃。

隨緣所牽或往五趣或向涅槃者：謂現已生補特伽羅，由聞非正法故，或先串習力故，於其所得異熟境界二果發起愚癡。由愚癡故，造作諸行，能引後有，乃至成熟，往五趣生。若現法中，從他聞音、如理作意，便於所得異熟境界二果不起愚癡。不愚癡故，不造諸行，不受後有，名向涅槃。緣起義中廣釋其相。（陵本九卷十二頁680、九十三卷一頁6989）如是差別，隨緣所牽，道理應知。

【Q2 約他緣辨2】

【R1 顯緣相3】

【S1 標】

午二、約他緣辨2　未一、顯緣相3　申一、標

又諸有情，隨於如是有情類中自體生時，彼有情類於此有情作四種緣。

【S2 列】

申二、列

謂種子所引故，食所資養故，隨逐守護故，隨學造作身語業故。

【S3 釋4】

【T1 種子所引】

申三、釋4　酉一、種子所引

初謂父母精血所引。

【T2 食所資養】

酉二、食所資養

次彼生已，知其所欲，方求飲食而用資長。

【T3 隨逐守護】

酉三、隨逐守護

次常隨逐，專志守護，不令起作非時之行及不平等行。

【T4 隨學造業】

酉四、隨學造業

次令習學世俗言說等事。

【R2 明展轉】

未二、明展轉

由長大種類故，諸根成熟故，此復於餘，此復於餘。

此復於餘此復於餘者：為顯有情於餘有情自體生時，展轉相望作四種緣。無間相續，是故重說此復於餘。

【K2 總顯流轉2】

【L1 由闕勝緣】

子二、總顯流轉2　丑一、由闕勝緣

如是展轉，諸有情類無始時來受苦受樂，未曾獲得出苦樂法，乃至諸佛未證菩提。若從他聞音，及內正思惟，由如是故，方得漏盡。

【L2 由義難悟】

丑二、由義難悟

如是句義甚為難悟。謂我無有若分、若誰、若事，我亦都非若分、若誰、若事。

謂我無有若分若誰若事等者：分謂死生，誰謂種類，事謂體性。如是差別，唯諸行顯，非是我有。由是說言我無若分、若誰、若事。又復為顯自他差別，隨順世間建立有我。當知此我，但為言說起因，非如言說而有實我。唯依諸行有生滅故，假說有情有死有生；唯依諸行漏無漏故，假說有情凡聖差別；唯依諸行色非色蘊，假說名為有情自體。由是說言我亦都非若分、若誰、若事。

【J15 壞成2】

【K1 結前生後】

癸十五、壞成2　子一、結前生後

如是略說內分死生已。云何外分若壞若成？

【K2 標釋一切2】

【L1 廣辨世間2】

【M1 總標】

子二、標釋一切2　丑一、廣辨世間2　寅一、總標

謂由諸有情所作能感成壞業故。

【M2 別釋2】

【N1 世間壞2】

【O1 略辨3】

【P1 業感差別2】

【Q1 標簡】

寅二、別釋2　卯一、世間壞2　辰一、略辨3　巳一、業感差別2　午一、標簡

若有能感壞業現前，爾時便有外壞緣起，由彼外分皆悉散壞，非如內分由壽量盡。

【Q2 釋由2】

【R1 由恆相續】

午二、釋由2　未一、由恆相續

何以故？由一切外分所有麤色，四大所成，恆相續住，非如內分。

【R2 由住決定2】

【S1 顯器世間】

未二、由住決定2　申一、顯器世間

又感成器世間業，此業決定能引劫住，不增不減。

【S2 簡有情數3】

【T1 標】

申二、簡有情數3　酉一、標

若有情數，時無決定。

【T2 徵】

酉二、徵

所以者何？

【T3 釋】

酉三、釋

由彼造作種種業故，或過一劫，或復減少乃至一歲。

【P2 壞緣差別2】

【Q1 出三災3】

【R1 略標】

巳二、壞緣差別2　午一、出三災3　未一、略標

又彼壞劫，由三種災。

【R2 列釋3】

【S1 火災】

未二、列釋3　申一、火災

一者、火災，能壞世間，從無間獄乃至梵世。

【S2 水災】

申二、水災

二者、水災，能壞一切，乃至第二靜慮。

【S3 風災】

申三、風災

三者、風災，能壞一切，乃至第三靜慮。

【R3 簡非】

未三、簡非

第四靜慮無災能壞。由彼諸天身與宮殿俱生俱沒故，更無能壞因緣法故。

【Q2 明彼頂】

午二、明彼頂

復有三災之頂。謂第二靜慮、第三靜慮、第四靜慮。

彼諸天身與宮殿俱生俱沒者：俱舍論中分別世品作如是說：謂彼天處無總地形，但如眾星居處各別。有情於彼生時死時，所住天宮隨起隨滅。今此道理，準彼當知。

【P3 劫量施設2】

【Q1 此世間】

巳三、劫量施設2　午一、此世間

又此世間二十中劫壞，二十中劫壞已空，二十中劫成，二十中劫成已住；如是八十中劫，假立為一大劫數。

【Q2 梵世間2】

【R1 總標】

午二、梵世間2　未一、總標

又梵世間壽量一劫，此最後壞，亦最初成。當知此劫異相建立。

【R2 別辨3】

【S1 梵眾天】

未二、別辨3　申一、梵眾天

謂梵眾天，二十中劫合為一劫，即依此劫施設壽量。

【S2 梵前益天】

申二、梵前益天

梵前益天，四十中劫合為一劫，即依此劫施設壽量。

【S3 大梵天】

申三、大梵天

若大梵天，六十中劫合為一劫，即依此劫施設壽量。

【O2 廣顯3】

【P1 火災2】

【Q1 徵】

辰二、廣顯3　巳一、火災2　午一、徵

云何火災能壞世間？

【Q2 釋2】

【R1 住劫攝2】

【S1 舉一中劫2】

【T1 略標2】

【U1 別辨減增2】

【V1 減】

午二、釋2　未一、住劫攝2　申一、舉一中劫2　酉一、略標2　戌一、別辨減增2　亥一、減

謂有如是時，世間有情壽量無限。從此漸減，乃至壽量經八萬歲。彼復受行不善法故，壽量轉減，乃至十歲。

【V2 增】

亥二、增

彼復獲得厭離之心，受行善法，由此因緣，壽量漸增，乃至八萬。

【U2 結成中劫】

戌二、結成中劫

如是壽量一減一增，合成一中劫。

【T2 廣釋2】

【U1 略標列】

酉二、廣釋2　戌一、略標列

又此中劫，復有三種小災出現。謂儉、病、刀。

【U2 隨別釋3】

【V1 儉災4】

【W1 明建立】

戌二、隨別釋3　亥一、儉災4　天一、明建立

儉災者，所謂人壽三十歲時，方始建立。

【W2 明災相3】

【X1 初位】

天二、明災相3　地一、初位

當爾之時，精妙飲食不可復得，唯煎煮朽骨共為宴會。若遇得一粒稻、麥、粟、稗等子，重若末尼，藏置箱篋而守護之。

【X2 中位】

地二、中位

彼諸有情多無氣勢，蹎僵在地不復能起。

【X3 後位】

地三、後位

由此饑儉，有情之類亡沒殆盡。

【W3 明邊際】

天三、明邊際

此之儉災經七年七月七日七夜，方乃得過。

【W4 明厭離】

天四、明厭離

彼諸有情復共聚集，起下厭離。由此因緣，壽不退減，儉災遂息。

【V2 病災4】

【W1 明建立】

亥二、病災4　天一、明建立

又若人壽二十歲時，本起厭患今乃退捨。

【W2 明災相】

天二、明災相

爾時多有疫氣、瘴癘、災橫、熱惱相續而生。彼諸有情遇此諸病，多悉殞沒。

【W3 明邊際】

天三、明邊際

如是病災經七月七日七夜，方乃得過。

【W4 明厭離】

天四、明厭離

彼諸有情復共聚集，起中厭離。由此因緣，壽量無減，病災乃息。

【V3 刀災4】

【W1 明建立】

亥三、刀災4　天一、明建立

又人壽十歲時，本起厭患今還退捨。

【W2 明災相2】

【X1 更相殘害2】

【Y1 顯增上】

天二、明災相2　地一、更相殘害2　玄一、顯增上

爾時有情展轉相見，各起猛利殺害之心。由此因緣，隨執草木及以瓦石，皆成最極銳利刀劍，更相殘害，死喪略盡。

【Y2 明邊際】

玄二、明邊際

如是刀災極經七日，方乃得過。

【X2 最極衰損2】

【Y1 標列】

地二、最極衰損2　玄一、標列

爾時有情復有三種最極衰損。謂壽量衰損、依止衰損、資具衰損。

【Y2 隨釋3】

【Z1 壽量衰損】

玄二、隨釋3　黃一、壽量衰損

壽量衰損者，所謂壽量極至十歲。

【Z2 依止衰損】

黃二、依止衰損

依止衰損者，謂其身量極至一搩，或復一握。

【Z3 資具衰損2】

【a1 下劣有】

黃三、資具衰損2　宇一、下劣有

資具衰損者，爾時有情唯以粟稗為食中第一，以髮毼為衣中第一，以鐵為莊嚴中第一。

【a2 勝妙無】

宇二、勝妙無

五種上味悉皆隱沒，所謂酥蜜油鹽等味，及甘蔗變味。

【W3 明厭離】

天三、明厭離

爾時有情展轉聚集，起上厭離，不復退減。

【W4 明受行】

天四、明受行

又能棄捨損減壽量惡不善法，受行增長壽量善法。由此因緣，壽量、色力、富樂、自在皆漸增長，乃至壽量經八萬歲。

【S2 例滿住劫】

申二、例滿住劫

如是二十減、二十增，合四十增減，便出住劫。

【R2 壞劫攝2】

【S1 有情世間壞2】

【T1 惡趣壞2】

【U1 舉那落迦】

未二、壞劫攝2　申一、有情世間壞2　酉一、惡趣壞2　戌一、舉那落迦

於最後增已，爾時那落迦有情唯沒不生。如是漸漸乃至沒盡，當知說名那落迦世間壞。

【U2 例傍生等】

戌二、例傍生等

如那落迦壞，傍生、餓鬼壞亦如是。

【T2 善趣壞2】

【U1 舉人趣】

酉二、善趣壞2　戌一、舉人趣

爾時人中隨一有情，自然法爾所得第二靜慮。其餘有情展轉隨學，亦復如是。皆此沒已，生極淨光天眾同分中。當知爾時說名人世間壞。

【U2 例天趣】

戌二、例天趣

如人趣既爾，天趣亦然。

【S2 器世間壞2】

【T1 正壞2】

【U1 明漸次】

申二、器世間壞2　酉一、正壞2　戌一、明漸次

當於此時，五趣世間居住之處無一有情可得，所有資具亦不可得。非唯資具不可復得，爾時天雨亦不可得。

【U2 釋所由2】

【V1 別辨相2】

【W1 由無雨】

戌二、釋所由2　亥一、別辨相2　天一、由無雨

由無雨故，大地所有藥草叢林皆悉枯槁。

【W2 由熱增2】

【X1 此日輪】

天二、由熱增2　地一、此日輪

復由無雨之所攝故，令此日輪熱勢增大。

【X2 餘日輪3】

【Y1 標】

地二、餘日輪3　玄一、標

又諸有情能感壞劫業增上力故，及依六種所燒事故，復有六日輪漸次而現。彼諸日輪望舊日輪所有熱勢，踰前四倍。既成七已，熱遂增七。

【Y2 徵】

玄二、徵

云何名為六所燒事？

【Y3 釋2】

【Z1 諸水枯竭】

玄三、釋2　黃一、諸水枯竭

一、小大溝坑，由第二日輪之所枯竭；二、小河大河，由第三日輪之所枯竭；三、無熱大池，由第四日輪之所枯竭；四者、大海，由第五日輪及第六一分之所枯竭；

【Z2 大地燒然2】

【a1 出所燒】

黃二、大地燒然2　宇一、出所燒

六、蘇迷盧山及以大地，體堅實故，由第六一分及第七日輪之所燒然。

【a2 明邊際】

宇二、明邊際

即此火焰為風所鼓，展轉熾盛，極至梵世。

【V2 略攝事2】

【W1 總標】

亥二、略攝事2　天一、總標

又如是等，略為三事。

【W2 列釋】

天二、列釋

一、水所生事，謂藥草等，由初所槁；二、即水事，由五所涸；三、恆相續住體堅實事，由二所燒。

【T2 已壞2】

【U1 證壞劫】

酉二、已壞2　戌一、證壞劫

如是世界皆悉燒已，乃至灰燼及與餘影皆不可得，廣說如經。從此名為器世間已壞。

乃至灰燼及與餘影皆不可得廣說如經者：增一阿含經中七日品說：若復七日出時，此須彌山漸漸融壞，百千由旬自然崩落，永無有餘，亦復不見塵烟之分，況見灰乎。此說灰燼及與餘影，隨應可知。

滿足二十中劫。

【U2 顯空劫】

戌二、顯空劫

如是壞已，復二十中劫住。

【P2 水災2】

【Q1 徵】

巳二、水災2　午一、徵

云何水災？

【Q2 釋2】

【R1 壞劫攝】

午二、釋2　未一、壞劫攝

謂過七火災已，於第二靜慮中，有俱生水界起，壞器世間，如水消鹽。此之水界與器世間一時俱沒。

【R2 空劫攝】

未二、空劫攝

如是沒已，復二十中劫住。

【P3 風災2】

【Q1 徵】

巳三、風災2　午一、徵

云何風災？

【Q2 釋2】

【R1 壞劫攝2】

【S1 標彼相】

午二、釋2　未一、壞劫攝2　申一、標彼相

謂七水災過已，復七火災；從此無間，於第三靜慮中有俱生風界起，壞器世間，如風乾支節，復能消盡。此之風界與器世間一時俱沒。

【S2 顯所以】

申二、顯所以

所以者何？現見有一由風界發，乃令其骨皆悉消盡。

【R2 空劫攝】

未二、空劫攝

從此壞已，復二十中劫住。

【N2 世間成2】

【O1 結前生後】

卯二、世間成2　辰一、結前生後

如是略說世間已壞。云何世間成？

【O2 廣辨一切2】

【P1 總標】

辰二、廣辨一切2　巳一、總標

謂過如是二十中劫已，一切有情業增上力故，世間復成。

【P2 別顯2】

【Q1 下三靜慮攝2】

【R1 器世間2】

【S1 舉第三靜慮】

巳二、別顯2　午一、下三靜慮攝2　未一、器世間2　申一、舉第三靜慮

爾時最初於虛空中，第三靜慮器世間成。

【S2 例餘靜慮】

申二、例餘靜慮

如第三靜慮，第二及初亦復如是。

【R2 有情世間3】

【S1 第三靜慮2】

【T1 舉上品生】

未二、有情世間3　申一、第三靜慮2　酉一、舉上品生

爾時第三災頂有諸有情由壽盡故，業盡故，福盡故，從彼沒已，生第三靜慮。

【T2 例餘品生】

酉二、例餘品生

餘一切處，漸次亦爾。

【S2 第二靜慮2】

【T1 舉上品生】

申二、第二靜慮2　酉一、舉上品生

復從第二災頂生第二靜慮。

【T2 例餘品生】

酉二、例餘品生

餘一切處，應知亦爾。

【S3 初靜慮2】

【T1 大梵生】

申三、初靜慮2　酉一、大梵生

復從第一災頂，有一有情由壽等盡故，從彼沒已，生初靜慮梵世界中，為最大梵。由獨一故，而懷不悅。便有希望：今當云何令餘有情亦來生此。

【T2 餘梵生】

酉二、餘梵生

當發心時，諸餘有情由壽等盡故，從第二靜慮沒已，生初靜慮彼同分中。

【Q2 欲界諸趣攝2】

【R1 空居四天2】

【S1 器世間】

午二、欲界諸趣攝2　未一、空居四天2　申一、器世間

如是下三靜慮器及有情世間成已，於虛空中，欲界四天宮殿漸成。當知彼諸虛空宮殿皆如化出。

【S2 有情世間】

申二、有情世間

又諸有情，從極淨光天眾同分沒，而來生此諸宮殿中。餘如前說。

【R2 地居諸趣2】

【S1 一切器世間2】

【T1 約居處辨2】

【U1 成漸次3】

【V1 風輪2】

【W1 標依持】

未二、地居諸趣2　申一、一切器世間2　酉一、約居處辨2　戌一、成漸次3　亥一、風輪2　天一、標依持

自此以後，有大風輪，量等三千大千世界，從下而起，與彼世界作所依持，為欲安立無有宮殿諸有情類。

【W2 釋彼相】

天二、釋彼相

此大風輪有二種相。謂仰周布及傍側布，由此持水令不散墜。

【V2 水輪】

亥二、水輪

次由彼業增上力故，於虛空界金藏雲興。從此降雨，注風輪上。

【V3 地輪】

亥三、地輪

次復起風，鼓水令堅，此即名為金性地輪。上堪水雨之所激注，下為風飈之所衝薄。

【U2 成差別2】

【V1 出諸處2】

【W1 蘇迷盧及七金山2】

【X1 辨體性2】

【Y1 蘇迷盧2】

【Z1 舉因】

戌二、成差別2　亥一、出諸處2　天一、蘇迷盧及七金山2　地一、辨體性2　玄一、蘇迷盧2　黃一、舉因

此地成已，即由彼業增上力故，空中復起諸界藏雲，又從彼雲降種種雨。然其雨水，乃依金性地輪而住。次復風起，鼓水令堅。

【Z2 顯性】

黃二、顯性

即由此風力所引故，諸有清淨第一最勝精妙性者，成蘇迷盧山。此山成已，四寶為體。所謂金、銀、頗胝、琉璃。

【Y2 七金山3】

【Z1 標性】

玄二、七金山3　黃一、標性

若中品性者，成七金山。

【Z2 列名】

黃二、列名

謂持雙山、毗那矺迦山、馬耳山、善見山、朅達洛迦山、持軸山、尼民達羅山。

【Z3 釋相】

黃三、釋相

如是諸山，其峰布列，各由形狀差別為名，繞蘇迷盧次第而住。

【X2 顯彼量2】

【Y1 蘇迷盧】

地二、顯彼量2　玄一、蘇迷盧

蘇迷盧量，高八萬踰繕那，廣亦如之，下入水際，量亦復爾。

【Y2 七金山2】

【Z1 持雙山】

玄二、七金山2　黃一、持雙山

又持雙山，等彼之半。

【Z2 餘六山】

黃二、餘六山

從此次第，餘六金山其量漸減，各等其半。

【W2 四大洲等5】

【X1 四大洲八中洲并輪圍山2】

【Y1 略標列】

天二、四大洲等5　地一、四大洲八中洲并輪圍山2　玄一、略標列

若下品性者，於蘇迷盧四邊七金山外，成四大洲及八中洲，并輪圍山。

【Y2 隨別釋】

玄二、隨別釋

此山輪圍四洲而住，量等尼民達羅之半。

【X2 非天宮殿】

地二、非天宮殿

復成非天宮殿，此宮在蘇迷盧下，依水而居。

【X3 大雪山無熱池】

地三、大雪山無熱池

復成大雪山及無熱池周圍崖岸。

【X4 一切那落迦】

地四、一切那落迦

次成最下八大那落迦處，諸大那落迦，及獨一那落迦、寒那落迦、近邊那落迦。

【X5 一分鬼傍生處】

地五、一分鬼傍生處

復成一分鬼、傍生處。

【V2 廣四洲3】

【W1 列名】

亥二、廣四洲3　天一、列名

四大洲者，謂南贍部洲、東毗提訶洲、西瞿陀尼洲、北拘盧洲。

【W2 辨相】

天二、辨相

其贍部洲，形如車箱；毗提訶洲，形如半月；瞿陀尼洲，其形圓滿；北拘盧洲，其形四方。

【W3 顯量】

天三、顯量

贍部洲量，六千五百踰繕那；毗提訶洲量，七千踰繕那；瞿陀尼洲量，七千五百踰繕那；拘盧洲量，八千踰繕那。

【T2 約有情辨9】

【U1 八大龍王所住2】

【V1 內海2】

【W1 標具德】

酉二、約有情辨9　戌一、八大龍王所住2　亥一、內海2　天一、標具德

又七金山，其間有水，具八支德，名為內海。

又七金山其間有水具八支德名為內海者：俱舍論中分別世品作如是說：妙高為初，輪圍最後。中間八海，前七名內。七中皆具八功德水。一、甘，二、冷，三、軟，四、輕，五、清淨，六、不臭，七、飲時不損喉，八、飲已不傷腹。

【W2 舉龍眾3】

【X1 標列名】

天二、舉龍眾3　地一、標列名

復成諸龍宮。有八大龍，并經劫住。謂持地龍王、歡喜近喜龍王、馬騾龍王、目支鄰陀龍王、意猛龍王、持國龍王、大黑龍王、黳羅葉龍王。

【X2 出作業】

地二、出作業

是諸龍王，由帝釋力，數與非天共相戰諍。

【X3 辨種類2】

【Y1 正辨自類】

地三、辨種類2　玄一、正辨自類

其諸龍眾類有四種。謂卵生、胎生、濕生、化生。

【Y2 兼說鳥類】

玄二、兼說鳥類

妙翅鳥中，四類亦爾。

【V2 外海】

亥二、外海

復有餘水，在內海外，故名外海。

【U2 堅手神等所住2】

【V1 出四級】

戌二、堅手神等所住2　亥一、出四級

又依蘇迷盧根，有四重級。從蘇迷盧初級，傍出一萬六千踰繕那量。即從此量，半半漸減，如其次第，餘級應知。

【V2 明彼住】

亥二、明彼住

有堅手神住最初級，血手神住第二級，常醉神住第三級，持鬘神住第四級。

【U3 藥叉所住】

戌三、藥叉所住

蘇迷盧頂四隅之上有四大峰，各高五百踰繕那量。有諸藥叉，謂金剛手止住其中。

【U4 四天王等所住2】

【V1 四天王】

戌四、四天王等所住2　亥一、四天王

又持雙山，於其四面有四王都。東南西北隨其次第，謂持國、增長、醜目、多聞四大天王之所居止。

【V2 彼部落】

亥二、彼部落

諸餘金山，是彼四王村邑部落。

【U5 善住龍王所住3】

【V1 出住處】

戌五、善住龍王所住3　亥一、出住處

又近雪山，有大金崖，名非天脅，其量縱廣五十踰繕那，善住龍王常所居鎮，又天帝釋時來遊幸。

【V2 釋得名】

亥二、釋得名

此中有樹，名曰善住，多羅樹行，七重圍繞。

【V3 顯受用2】

【W1 漫陀吉尼池】

亥三、顯受用2　天一、漫陀吉尼池

復有大池，名漫陀吉尼，五百小池以為眷屬。善住大龍與五百牝象前後圍繞，遊戲其池，隨欲變現，便入此池，採蓮華根以供所食。

【W2 無熱大池2】

【X1 顯具德】

天二、無熱大池2　地一、顯具德

即於此側，有無熱大池，其量深廣各五十踰繕那；微細金沙遍布其底，八支德水彌滿其中，形色殊妙，端嚴喜見。

【X2 出派流】

地二、出派流

從此派流為四大河。一名殑伽，二名信度，三名私多，四名縛芻。

【U6 帝釋等所住2】

【V1 出住處2】

【W1 帝釋】

戌六、帝釋等所住2　亥一、出住處2　天一、帝釋

復次，於蘇迷盧頂處中，建立帝釋天宮，縱廣十千踰繕那量。

【W2 諸天】

天二、諸天

所餘之處，是彼諸天村邑聚落。

【V2 明住向2】

【W1 標】

亥二、明住向2　天一、標

其山四面，對四大洲，四寶所成。

【W2 釋】

天二、釋

謂對贍部洲，琉璃為面；對毗提訶，白銀為面；對瞿陀尼，黃金為面；對拘盧洲，頗胝為面。

【U7 輪王所行3】

【V1 出彼路】

戌七、輪王所行3　亥一、出彼路

又贍部洲，循其邊際，有輪王路，真金所成，如四大王天有情膝量，沒住大海。

【V2 明出現】

亥二、明出現

若輪王出世，如彼膝量海水減焉。

【V3 釋洲名】

亥三、釋洲名

又無熱池南有一大樹，名為贍部，是故此洲從彼得名。

【U8 妙翅諸鳥所住】

戌八、妙翅諸鳥所住

次於此北，有設拉末梨大樹叢林，四生種類妙翅諸鳥栖集其中。

【U9 羅剎所住】

戌九、羅剎所住

此四大洲各二中洲以為眷屬。復有一洲，羅剎所住。

【S2 一分有情世間2】

【T1 人趣攝2】

【U1 出現漸次2】

【V1 劫初有情3】

【W1 略明生相2】

【X1 依處攝2】

【Y1 標感業】

申二、一分有情世間2　酉一、人趣攝2　戌一、出現漸次2　亥一、劫初有情3　天一、略明生相2　地一、依處攝2　玄一、標感業

如是器世間成已，有諸有情從極淨光天眾同分沒，來生此中。餘如前說。此皆由彼感劫初業。

【Y2 釋增上】

玄二、釋增上

此業第一，最勝微妙，欲界所攝；唯於此時此業感果，非於餘時。

【X2 自體攝】

地二、自體攝

爾時有情名劫初者。又彼有色從意所生。

【W2 廣指經說】

天二、廣指經說

如是一切，如經廣說。

【W3 顯無攝受】

天三、顯無攝受

彼於爾時，未有家宅及諸聚落。一切大地面皆平正。

【V2 此後有情2】

【W1 無攝受位】

亥二、此後有情2　天一、無攝受位

自此以後，由諸有情福業力故，有地味生。如是漸次，地餅、林藤，不種粳 稻，自然出現，無糠無籺；次有粳稻，有籺有糠。

【W2 有攝受位2】

【X1 攝受粳稻2】

【Y1 標攝受】

天二、有攝受位2　地一、攝受粳稻2　玄一、標攝受

次復處處粳稻叢生，於是有情方現攝受。

【Y2 廣受用2】

【Z1 受用飲食2】

【a1 明過患3】

【b1 光明滅】

玄二、廣受用2　黃一、受用飲食2　宇一、明過患3　宙一、光明滅

次由受用味等資緣，有情之類惡色便起，光明遂滅。

【b2 身沈重】

宙二、身沈重

其多食者，惡色逾增，身極沈重。

【b3 地味沒】

宙三、地味沒

此諸有情互相輕毀，惡法現行。由此因緣，所有味等漸沒於地。

【a2 指經說】

宇二、指經說

如經廣說。

【Z2 受用婬欲3】

【a1 起愛染】

黃二、受用婬欲3　宇一、起愛染

復從此緣，諸有情類更相顧眄，便起愛染。

【a2 起二根】

宇二、起二根

次由能感男女業故，一分有情男根生起，一分有情女根生起。

【a3 自隱蔽】

宇三、自隱蔽

遞相陵犯，起諸邪行，遂為他人之所訶訾，方造室宅以自隱蔽。

【X2 攝受其地2】

【Y1 舉攝受因】

地二、攝受其地2　玄一、舉攝受因

復由攝受粳稻因故，遂於其地復起攝受。

【Y2 顯彼增上3】

【Z1 生不與取】

玄二、顯彼增上3　黃一、生不與取

由此緣已，更相爭奪，不與取法從此而生。

【Z2 立司契者】

黃二、立司契者

即由此緣，立司契者，彼最初王名大等意。

【Z3 四姓出現2】

【a1 標】

黃三、四姓出現2　宇一、標

如是便有剎帝利眾、婆羅門眾、吠舍眾、戍陀羅眾出現世間。

【a2 指】

宇二、指

漸次因緣，如經廣說。

漸次因緣如經廣說者：此亦如增一阿含經七日品中廣說其相。并有頌言：初有剎利種，次有婆羅門，第三名毗舍，次復首陀姓。有此四種姓，漸漸而相生；皆是天身來，而同為一色。

【U2 光明依持2】

【V1 標種類】

戌二、光明依持2　亥一、標種類

又彼依止光明既滅，世間便有大黑闇生，日月星宿漸漸而起。

【V2 辨體相2】

【W1 約最勝辨3】

【X1 量差別】

亥二、辨體相2　天一、約最勝辨3　地一、量差別

其日輪量五十一踰繕那。

其日輪量五十一踰繕那者：俱舍論分別世品說：二十四指橫布為肘，豎積四肘為弓，謂尋豎積五百弓為一俱盧舍。一俱盧舍許，是從村至阿練若中間道量。說八俱盧舍為一踰繕那。

當知月輪其量減一。

【X2 體差別】

地二、體差別

日輪以火頗胝所成，月輪以水頗胝所成。

【X3 行差別2】

【Y1 月輪】

地三、行差別2　玄一、月輪

此二輪中，月輪行速及與不定。

【Y2 日輪2】

【Z1 標】

玄二、日輪2　黃一、標

又彼日輪，恆於二洲俱時作明，復於二洲俱時作闇。

【Z2 釋】

黃二、釋

謂於一日中，於一日出，於一夜半，於一日沒。

【W2 約一切辨2】

【X1 標歷行】

天二、約一切辨2　地一、標歷行

又一切所有日月星宿，歷蘇迷盧處半而行，與持雙山高下量等。

【X2 顯差別3】

【Y1 日2】

【Z1 寒熱】

地二、顯差別3　玄一、日2　黃一、寒熱

又復日行時有遠近，若遠蘇迷盧，立為寒分；若近蘇迷盧，立為熱分。

【Z2 遲速】

黃二、遲速

即由此故，沒有遲速。

【Y2 月3】

【Z1 明出現】

玄二、月3　黃一、明出現

又此月輪，於上稍欹，便見半月。由彼餘分障其近分，遂令不見。

【Z2 明滿虧】

黃二、明滿虧

如如漸側，如是如是漸現圓滿；若於黑分如如漸低，如是如是漸現虧減。

【Z3 明黑相】

黃三、明黑相

由大海中有魚鱉等影現月輪，故於其內有黑相現。

【Y3 星宿】

玄三、星宿

諸星宿中，其量大者十八拘盧舍量，中者十拘盧舍量，最小者四拘盧舍量。

諸星宿中其量大者十八拘盧舍量等者：拘盧舍量如前踰繕那中已釋。

【T2 惡趣攝3】

【U1 出造業】

酉二、惡趣攝3　戌一、出造業

復次，於世間四姓生已，方乃發起順愛不愛五趣受業。

【U2 辨感生2】

【V1 靜息王生】

戌二、辨感生2　亥一、靜息王生

從此以後，隨一有情由感雜染增上業故，生那落迦中作靜息王。

【V2 獄卒等起】

亥二、獄卒等起

從此無間，有那落迦卒，猶如化生，及種種苦具，謂銅鐵等那落迦火起。

【U3 明受果】

戌三、明受果

然後隨業有情於此受生，及生餘趣。

【L2 安立世界2】

【M1 約依處辨2】

【N1 世界差別2】

【O1 總標】

丑二、安立世界2　寅一、約依處辨2　卯一、世界差別2　辰一、總標

如是百拘胝四大洲，百拘胝蘇迷盧，百拘胝六欲天，百拘胝梵世間，三千大千世界俱成俱壞。

百拘胝四大洲等者：解脫經說：數始為一，一十為十，十十為百，十百為千，十千為萬，十萬為洛叉，十洛叉為度洛叉，十度洛叉為拘胝。百拘胝數準此應釋。

【O2 別辨2】

【P1 辨差別3】

【Q1 標三種】

辰二、別辨2　巳一、辨差別3　午一、標三種

即此世界有其三種。

【Q2 隨列釋3】

【R1 小千界】

午二、隨列釋3　未一、小千界

一、小千界，謂千日月乃至梵世，總攝為一。

【R2 中千界】

未二、中千界

二、中千界，謂千小千。

【R3 大千界】

未三、大千界

三、大千界，謂千中千。

【Q3 結總名】

午三、結總名

合此名為三千大千世界。

【P2 辨成壞2】

【Q1 舉法】

巳二、辨成壞2　午一、舉法

如是四方上下無邊無際三千世界，正壞正成。

【Q2 喻合】

午二、喻合

猶如天雨，注如車軸，無間無斷，其水連注，墮諸方分。如是世界遍諸方分，無邊無際，正壞正成。

【N2 佛土建立】

卯二、佛土建立

即此三千大千世界名一佛土。如來於中現成正覺，於無邊世界施作佛事。

即此三千大千世界至施作佛事者：於一三千大千世界，唯一如來出現於世，更無第二。即此世界，名一佛土。由一如來，於一三千大千佛土，普能施作一切佛事。若二如來，無所利益。是故一佛土中，唯一如來，更無第二。菩提品中廣釋其相。（陵本三十八卷五頁3112）然復如來有四變化，為大菩提方便所顯。何等為四？謂菩薩變化、如來變化、聲聞變化、獨覺變化。於此四變化事，十方世界皆無礙轉，是故復說於無邊世界施作佛 事。（如顯揚論八卷三頁說31,517b）

【M2 約有情辨2】

【N1 標差別】

寅二、約有情辨2　卯一、標差別

如是安立世界成已，於中五趣可得，謂那落迦、傍生、餓鬼、人、天。及四生可得，謂卵生、胎生、濕生、化生。復有六種依持。復有十種時分，謂 時、年、月、半月、日、夜、剎那、怛剎那、臘縛、目呼剌多。

復有十種時分等者：謂由日輪出沒增上力故，安立顯示時節差別，故名為時。如下決擇分說。（陵本五十二卷十五頁4197）俱舍論分別世品說：眾緣和合法得自體頃，如是名為一剎那量。又說：剎那百二十為一怛剎那；六十怛剎那為一臘縛；三十臘縛為一牟呼栗多；三十牟呼栗多為一晝夜，此晝夜有時增，有時減，有時等；三十晝夜為一月；總十二月為一年。如是十種時分差別應知。

復有七攝受事。復有十種身資具。復有十種受欲者，此如中阿笈摩說。

復有十種受欲者等者：中阿笈摩行欲經說：給孤獨居士白佛言：世尊！世中為有幾人行欲？世尊告曰：居士！世中凡有十人行欲，乃至廣說。今約其義，以列十種。一、非法求財已，不自受用，不供養他，亦不施與作福業事。二、非法求財已，唯自受用，不供養他，亦不施與作福業事。三、非法求財已，能自受用，能供養他，亦能施與作福業事。四、法非法求財已，不自受用，不供養他，亦不施與作福業事。五、法非法求財已，能自受用，不供養他，亦不施與作福業事。六、法非法求財已，能自受用，能供養他，亦能施與作福業事。七、如法求財已，不自受用，不供養他，亦不施與作福業事。八、如法求財已，能自受用，不供養他，亦不施與作福業事。九、如法求財已，能自受用，能供養他，亦能施與作福業事；然不了知出離而為受用。十、如法求財已，能自受用，能供養他，亦能施與作福業事；及能了知出離而為受用。是名十種受欲差別。

復有八數隨行。復有八世法，謂得、不得、若譽、若毀、稱、譏、苦、樂。復有三品，謂怨親中。復有三種世事。復有三種語言。復有二十二種發憤。復有六十二種有情之類。又有八位。復有四種入胎。復有四種威儀。復有六種活命。復有六種守護。復有七種苦。復有七種慢。復有七種憍。復有四種言說。復有眾多言說句。

【N2 隨應釋19】

【O1 五趣2】

【P1 舉那落迦】

卯二、隨應釋19　辰一、五趣2　巳一、舉那落迦

云何那落迦趣？謂種果所攝那落迦諸蘊，及順那落迦受業。

【P2 例傍生等】

巳二、例傍生等

如那落迦趣如是，傍生、餓鬼、人、天，如其所應盡當知。

種果所攝那落迦諸蘊等者：諸趣自體不離五蘊，色非色別，是故名諸。能生彼因，微隱難了，是名彼種；若種已生，顯現易知，是即名果。因果皆是彼趣自體，由是說言種果所攝。如是自體，戲論所生；自體苦樂，業差別生。總此二種，釋彼趣名，遍攝能趣、所趣義故。

【O2 四生4】

【P1 卵生2】

【Q1 辨相】

辰二、四生4　巳一、卵生2　午一、辨相

云何卵生？謂諸有情破[穀-禾+卵]而出。

【Q2 舉類】

午二、舉類

彼復云何？如鵝、鴈、孔雀、鸚鵡、舍利鳥等。

【P2 胎生2】

【Q1 辨相】

巳二、胎生2　午一、辨相

云何胎生？謂諸有情胎所纏裹，剖胎而出。

【Q2 舉類】

午二、舉類

彼復云何？如象、馬、牛、驢等。

【P3 濕生2】

【Q1 辨相】

巳三、濕生2　午一、辨相

云何濕生？謂諸有情隨因一種濕氣而生。

【Q2 舉類】

午二、舉類

彼復云何？如蟲、蝎、飛蛾等。

【P4 化生2】

【Q1 辨相】

巳四、化生2　午一、辨相

云何化生？謂諸有情業增上故，具足六處而生，或復不具。

具足六處而生或復不具者：此顯化生有情有二差別。色、欲界生，六處具足；若無色生，當知不具。無色根身為所依故。

【Q2 舉類】

午二、舉類

彼復云何？如天、那落迦全，及人、鬼、傍生一分。

如天那落迦全等者：此說天、那落迦唯是化生，名之為全。所餘人、鬼、傍生，非唯化生，故言一分。

【O3 六種依持2】

【P1 徵】

辰三、六種依持2　巳一、徵

云何六種依持？

【P2 釋6】

【Q1 建立依持2】

【R1 出體】

巳二、釋6　午一、建立依持2　未一、出體

一、建立依持，謂最下風輪及水輪、地輪。

【R2 釋名】

未二、釋名

令諸有情不墜下故起，是名依持。

【Q2 藏覆依持2】

【R1 略】

午二、藏覆依持2　未一、略

二、藏覆依持，謂屋宇等。為諸有情離流漏等所損故起，是名依持。

【R2 廣】

未二、廣

彼屋宇等略有三種。或由造作，或不由造作，或宮殿化起。

【Q3 豐稔依持】

午三、豐稔依持

三、豐稔依持，為諸有情段食故起，是名依持。

【Q4 安隱依持】

午四、安隱依持

四、安隱依持，為諸有情離刀杖等所害故起，是名依持。

【Q5 日月依持】

午五、日月依持

五、日月依持，為諸有情見色故起，是名依持。

【Q6 食依持】

午六、食依持

六、食依持，謂四食。一、段食，二、觸食，三、意思食，四、識食。為諸有情任持身故起，是名依持。

六食依持等者：謂能長養諸根大種，是名為食。任持有情令住不壞，故名依持。此有四種。一者、段食，變壞為相。謂欲界繫香味觸三，於變壞時能為食事。二者、觸食，觸境為相。謂有漏觸纔取境時，攝受喜等能為食事。三、意思食，希望為相。謂有漏思與欲俱轉，希可愛境能為食事。四者、識食，執持為相。謂有漏識，由段、觸、思勢力增長能為食事。（如成唯識論四卷一頁說31,17b）此中段食，謂於食物段段吞食，故得是名。餘可易知。

【O4 七攝受事2】

【P1 徵】

辰四、七攝受事2　巳一、徵

云何七種攝受事？

【P2 列】

巳二、列

一、自父母事，二、妻子事，三、奴婢僕使事，四、朋友官僚兄弟眷屬事，五、田宅邸肆事，六、福業事及方便作業事，七、庫藏事。

七種攝受事等者：此中福業事者，謂行施作福受齋持戒等。方便作業事者，謂求財等所有方便。思所成地說：求穀求田，方便須牛；求財事王，方便須馬。（陵本十九卷二十二頁1689）其義應知。

【O5 十種資具2】

【P1 徵】

辰五、十種資具2　巳一、徵

云何十種身資具？

【P2 列】

巳二、列

一、食，二、飲，三、乘，四、衣，五、莊嚴具，六、歌笑舞樂，七、香鬘塗末，八、什物之具，九、照明，十、男女受行。

【O6 八數隨行3】

【P1 徵】

辰六、八數隨行3　巳一、徵

云何八數隨行？

【P2 標】

巳二、標

謂諸世間數數隨所行事。

【P3 列】

巳三、列

一、蔽覆事，二、瑩飾身事，三、威儀易奪事，四、飲食事，五、睡眠事，六、交會事，七、屬彼勤劬事，八、屬彼言說事。

屬彼勤劬事屬彼言說事者：彼謂世間。身業所作，名勤劬事；語業所作，名言說事。墮世間攝，故言屬彼。

【O7 三種世事2】

【P1 徵】

辰七、三種世事2　巳一、徵

云何三種世事？

【P2 列】

巳二、列

一、語言談論，更相慶慰事；二、嫁娶賓主，更相飲噉事；三、於起作種種事中，更相營助事。

【O8 三種語言3】

【P1 徵】

辰八、三種語言3　巳一、徵

云何三種語言？

【P2 列】

巳二、列

謂有法語言、無法語言，及餘語言。

【P3 釋3】

【Q1 有法語言】

巳三、釋3　午一、有法語言

有法語言者，謂宣說厭捨，離諸纏蓋趣可愛樂等。廣說如經。

宣說厭捨等者：攝事分中說有三種隨欲言教。一、聖正言教，二、厭離言教，三、令心離蓋趣愛言教。（陵本八十九卷四頁6728）今於此中，宣說厭捨，即彼厭離言教所攝；離諸纏蓋趣可愛樂，即彼令心離蓋趣愛言教所攝。言趣愛者，謂修無量，進趣離欲愛故。如是道理，亦如攝事分釋。（陵本九十卷五頁6800）等言，等取聖正言教。如是三種隨欲言教，此名有法語言。攝事分中廣釋其相，如應當知。

【Q2 無法語言】

午二、無法語言

無法語言者，謂染汙心說飲食等。

【Q3 餘語言】

午三、餘語言

餘語言者，謂無記心所起言說。

染汙心說飲食等者：等言，等取王、賊乃至大海傳論。於如是等樂共談說，能引無義，故名無法語言。

【O9 二十二種發憤2】

【P1 徵】

辰九、二十二種發憤2　巳一、徵

云何二十二種發憤？

【P2 列】

巳二、列

一、偽斗，二、偽稱，三、偽函，四、邪業方便，

邪業方便者：不善業道加行所攝，是名邪業方便。由是方便能為損害，故令發憤。

五、拒鬥，六、輕調，七、違反，八、諍訟，九、罵詈，十、忿怒，十一、訶責，十二、迫脅，十三、捶打，十四、殺害，十五、繫縛，十六、禁閉，十七、割截，十八、驅擯，十九、諂曲，二十、矯誑，二十一、陷逗，二十二、妄語。

【O10 六十二種有情3】

【P1 徵】

辰十、六十二種有情3　巳一、徵

云何六十二種有情之類？

【P2 列】

巳二、列

一、那落迦，二、傍生，三、鬼，四、天，五、人，六、剎帝利，七、婆羅門，八、吠舍，九、戍陀羅，十、女，十一、男，十二、非男非女，十三、劣，十四、中，十五、妙，十六、在家，十七、出家，十八、苦行，十九、非苦行，二十、律儀，二十一、不律儀，二十二、非律儀非不律儀，二十三、離欲，二十四、未離欲，二十五、邪性聚定，二十六、正性聚定，二十七、不定聚定，二十八、苾芻，二十九、苾芻尼，三十、正學，三十一、勤策男，三十二、勤策女，三十三、近事男，三十四、近事女，三十五、習斷者，三十六、習誦者，三十七、淨施人，三十八、宿長，三十九、中年，四十、少年，四十一、軌範師，四十二、親教師，四十三、共住弟子及近住弟子，四十四、賓客，四十五、營僧事者，四十六、貪利養恭敬者，四十七、厭捨者，四十八、多聞者，四十九、大福智者，五十、法隨法行者，五十一、持經者，五十二、持律者，五十三、持論者，五十四、異生，五十五、見諦，五十六、有學，五十七、無學，五十八、聲聞，五十九、獨覺，六十、菩薩，六十一、如來，六十二、轉輪王。

【P3 廣2】

【Q1 標列】

巳三、廣2　午一、標列

此轉輪王復有四種。或王一洲，或二三四。

【Q2 隨釋】

午二、隨釋

王一洲者，有鐵輪應；王二洲者，有銅輪應；王三洲者，有銀輪應；王四洲者，有金輪應。

此轉輪王復有四種等者：由彼輪王出現世時，有彼輪寶自然出現，由是說言有彼輪應。或王一洲，或二、三、四，如其所應，從化有別。如下有尋有伺等地說。（陵本四卷一十四頁304）

【O11 八位3】

【P1 徵】

辰十一、八位3　巳一、徵

云何八位？

【P2 列】

巳二、列

謂處胎位、出生位、嬰孩位、童子位、少年位、中年位、老年位、耄熟位。

【P3 釋8】

【Q1 處胎位】

巳三、釋8　午一、處胎位

處胎位者，謂羯羅藍等。

【Q2 出生位】

午二、出生位

出生位者，謂從此後乃至耄熟。

【Q3 嬰孩位】

午三、嬰孩位

嬰孩位者，謂乃至未能遊行嬉戲。

【Q4 童子位】

午四、童子位

童子位者，謂能為彼事。

能為彼事者：謂能遊行嬉戲，名為彼事。

【Q5 少年位】

午五、少年位

少年位者，謂能受用欲塵，乃至三十。

能受用欲塵者：謂耽著家室及受用境界。

【Q6 中年位】

午六、中年位

中年位者，謂從此位乃至五十。

【Q7 老年位】

午七、老年位

老年位者，謂從此位乃至七十。

【Q8 耄熟位】

午八、耄熟位

從此以上，名耄熟位。

【O12 四種入胎3】

【P1 徵】

辰十二、四種入胎3　巳一、徵

云何四種入胎？

【P2 列】

巳二、列

一、正知而入，不正知住出；二、正知入住，不正知而出；三、俱能正知；四、俱不正知。

【P3 釋】

巳三、釋

初謂輪王，二謂獨覺，三謂菩薩，四謂所餘有情。

【O13 六種活命2】

【P1 徵】

辰十三、六種活命2　巳一、徵

云何六種活命？

【P2 列】

巳二、列

一、營農，二、商賈，三、牧牛，四、事王，五、習學書算計數及印，六、習學所餘工巧業處。

【O14 六種守護2】

【P1 徵】

辰十四、六種守護2　巳一、徵

云何六種守護？

【P2 列】

巳二、列

謂象軍、馬軍、車軍、步軍、藏力、友力。

【O15 七種苦2】

【P1 徵】

辰十五、七種苦2　巳一、徵

云何七種苦？

【P2 列】

巳二、列

謂生苦、老苦、病苦、死苦、怨憎會苦、愛別離苦、求不得苦。

生苦老苦等者：此中七苦，各有五相應知。如下決擇分說。（陵本六十一卷十四頁4933）世界成已，於中五趣眾苦可得。麤顯易了，唯此七種，是故說七。五取蘊苦微隱難知，是故不說。

【O16 七種慢2】

【P1 徵】

辰十六、七種慢2　巳一、徵

云何七種慢？

【P2 列】

巳二、列

謂慢、過慢、慢過慢、我慢、增上慢、卑慢、邪慢。

謂慢過慢等者：於劣計己勝，於似計己似，是名為慢。於似計己勝，於勝計己似，是名過慢。於勝計己勝，名慢過慢。於五取蘊觀我我所，是名我慢。未得計得，名增上慢。於多分勝計己少劣，是名卑慢。於實無德，計己有德，是名邪慢。如是一切，心舉為性，故名為慢。（如集論四卷十頁說31,676c）

【O17 七種憍2】

【P1 徵】

辰十七、七種憍2　巳一、徵

云何七種憍？

【P2 列】

巳二、列

謂無病憍、少年憍、長壽憍、族姓憍、色力憍、富貴憍、多聞憍。

【O18 四種言說3】

【P1 徵】

辰十八、四種言說3　巳一、徵

云何四種言說？

【P2 標】

巳二、標

謂依見、聞、覺、知所有言說。

【P3 釋4】

【Q1 依見言說】

巳三、釋4　午一、依見言說

依見言說者，謂依眼故，現見外色，由此因緣，為他宣說，是名依見言說。

【Q2 依聞言說】

午二、依聞言說

依聞言說者，謂從他聞，由此因緣，為他宣說，是名依聞言說。

【Q3 依覺言說】

午三、依覺言說

依覺言說者，謂不見不聞，但自思惟、稱量、觀察，由此因緣，為他宣說，是名依覺言說。

【Q4 依知言說】

午四、依知言說

依知言說者，謂各別於內所受、所證、所觸、所得，由此因緣，為他宣說，是名依知言說。

各別於內所受所證所觸所得者：領納苦樂，是名所受。依世間道及出世間而得離欲，是名所證。於其中間分分勝進而能契會，是名所觸。於其最初能得先所未得定地作意或預流果，是名所得。如是諸相唯現量證，非是思惟稱量觀察境界，亦非從他所聞，及依外見諸色為其因緣，是故總說各別於內所受、所證、所觸、所得，即能知智所知境界故。

【O19 眾多言說句2】

【P1 徵】

辰十九、眾多言說句2　巳一、徵

云何眾多言說句？

【P2 釋2】

【Q1 標類2】

【R1 出多種】

巳二、釋2　午一、標類2　未一、出多種

謂即此亦名釋詞句，亦名戲論句，亦名攝義句，如是等類，眾多差別。

【R2 攝諸字】

未二、攝諸字

又諸字母能攝諸義，當知亦名眾多言說句。

【Q2 列句】

午二、列句

彼復云何？所謂地、根、境、法、補特伽羅、自性、差別、作用、自、他、有、無、問、答、取、與、正性、邪性句。又有聽制、功德、過失、得、不 得、毀、譽、苦、樂、稱、譏、堅妙、智退、沈、量、助伴、示現、教導、讚勵、慶慰句。又有七言論句，此即七例句。謂補盧沙、補盧衫、補盧崽 拏、補盧沙耶、補盧沙[多*頁]、補盧殺娑、補盧鎩，如是等。又有施設、教敕、標相、靜息、表了、軌則、安立、積集、決定、配屬、驚駭、初、中、後 句。族姓想、立宗、言說、成辦、受用、尋求、守護、羞恥、憐愍、堪忍、怖畏、揀擇句。又有父母妻子等，一切所攝資具，應當廣說。及生老等，乃至所求不得、愁歎、少年、無病、長壽、愛會、怨離，所欲隨應、若不隨 應，往來、顧視、若屈若伸、行住坐臥、警悟、語默、解睡、解勞句。又有飲噉、咀味、串習、不串習、放逸、不放逸、廣略、增減、尋伺、煩惱、隨煩惱、戲論、離戲論、力劣、所成、能成、流轉、定異、相應、勢速、次第、時、方、數、和合、不和合、相似、不相似句。又有雜糅、共有、現見、不現見、隱顯句。又有能作、所作、法律、世事、資產、真妄、利益、 非利益、骨體、疑慮、驚怪句。又有怯弱、無畏、顯了、不顯了、殺害、繫縛、禁閉、割截、驅擯句。又有罵詈、忿怒、捶打、迫脅、訶責、燒爛、燥暑、摧伏、渾濁、聖教隨逐比度句。

瑜伽師地論科句披尋記卷第二

瑜伽師地論科句披尋記卷第三

彌勒菩薩說

唐三藏沙門玄奘奉詔譯

韓清淨科記

本地分中意地第二之三

【E2 總顯相攝2】

【F1 長行3】

【G1 三處所攝2】

【H1 別辨相2】

【I1 略攝3】

【J1 標】

戊二、總顯相攝2　己一、長行3　庚一、三處所攝2　辛一、別辨相2　壬一、略攝3　癸一、標

復次，即前所說自性乃至業等五事，當知皆由三處所攝。

【J2 列】

癸二、列

謂由色聚故，心心所品故，及無為故。

【J3 簡】

癸三、簡

除餘假有法。

即前所說自性至除餘假有法者：此中總指五識身相應地及意地，名如前說。以意地名具攝一切識故，於意地初已釋其義。今於意地文中，為顯五事三處所攝，非不兼說五識相應；故於前說更置等言。遍一切義是等義故。由五相應遍通諸識差別轉故。又一切法略有五種，謂心、心所有、色、不相應、無為。今說五事三處所攝，心心所品合為一故。於三處中五識依緣，及與意識一分所緣，皆色聚攝。六識自性、助伴、作業，及與意識一分所緣，皆心心所品攝。所餘意識一分所緣，即無為攝。餘假有法，即不相應；非此所說，是故除之。

【I2 廣釋3】

【J1 辨品類2】

【K1 色聚3】

【L1 標說】

壬二、廣釋3　癸一、辨品類2　子一、色聚3　丑一、標說

今當先說色聚諸法。

【L2 別辨2】

【M1 大種攝3】

【N1 明作五業2】

【O1 問】

丑二、別辨2　寅一、大種攝3　卯一、明作五業2　辰一、問

問：一切法生，皆從自種而起。云何說諸大種能生所造色耶？云何造色依 彼，彼所建立，彼所任持，彼所長養耶？

問一切法生等者：此有五問。謂諸大種與所造色，云何能為生、依、立、持、養五因耶？下次第答，如文可知。

【O2 答2】

【P1 釋5】

【Q1 生因2】

【R1 辨相2】

【S1 種子】

辰二、答2　巳一、釋5　午一、生因2　未一、辨相2　申一、種子

答：由一切內外大種及所造色種子，皆悉依附內相續心。乃至諸大種子未生諸大以來，造色種子終不能生造色。

【S2 現行】

申二、現行

要由彼生，造色方從自種子生，是故說彼能生造色，要由彼生為前導故。

【R2 結說】

未二、結說

由此道理，說諸大種為彼生因。

由一切內外大種等者：謂若大種，於自身中親附、執受，是名為內。若器世間，非於自身親附、執受，是名為外。如下聲聞地說。（陵本二十七卷一頁2246）如說大種內外差別，諸所造色當知亦爾。如是內外大種及所造色一切種子，皆悉依附異熟所攝阿賴耶識。即此阿賴耶識亦名內相續心，以能積集諸法種子是心義故。

【Q2 依因】

午二、依因

云何造色依於彼耶？由造色生已，不離大種處而轉故。

由造色生已不離大種處而轉故者：當知大種先據處所，後餘造色依此處轉。如下決擇分說。（陵本五十四卷十六頁4350）由此道理，故說不離。如一味團更相涉入，和合而轉，不相離故。

【Q3 建立因】

午三、建立因

云何彼所建立？由大種損益，彼同安危故。

由大種損益彼同安危故者：謂若大種遇有損害或攝益時，彼所造色亦有損益；即由此義，名同安危。

【Q4 任持因】

午四、任持因

云何彼所任持？由隨大種等量不壞故。

由隨大種等量不壞者：唯諸大種於此處所現前障礙，所餘造色自相遍滿，當知由彼勢力任持，有所據礙。如下決擇分說。（陵本五十四卷十六頁4351）依此道理，故說造色隨彼大種等量不壞，持彼本量令不損減故。

【Q5 長養因】

午五、長養因

云何彼所長養？由因飲食、睡眠、修習梵行、三摩地等，依彼造色倍復增廣，故說大種為彼養因。

由因飲食睡眠修習梵行三摩地等依彼造色倍復增廣者：食有四種。謂段食、觸食、意思食、識食。此四皆能長養諸根大種。今此飲食，但約段食，不說餘三，下故言等。由欲界色，要具四食，及餘一切長養因緣而得長養故。如下決擇分說。（陵本五十四卷十八頁4361）餘一切者，即謂睡眠、修習梵行及三摩地。此中修習梵行，意謂遠離非正梵行習婬欲法。諸有色法由二長養之所長養。一、由處寬遍長養流，二、由相增盛長養流。如下決擇分說。（陵本五十四卷十七頁4359）此言增廣，即彼增盛寬遍當知。

【P2 結】

巳二、結

如是諸大種望所造色有五種作用應知。

【N2 辨說極微2】

【O1 簡實有】

卯二、辨說極微2　辰一、簡實有

復次，於色聚中，曾無極微生。若從自種生時，唯聚集生，或細或中或大。

【O2 明假說2】

【P1 標】

辰二、明假說2　巳一、標

又非極微集成色聚。但由覺慧分析諸色極量邊際，分別假立以為極微。

於色聚中曾無極微生等者：此顯極微建立，由分別有，非由體有。色聚諸法從種生時，聚集頓生，俱時顯現。彼聚集相，或細或中或大，然非極微之所集成。以彼極微但由分別覺慧思惟、稱量、觀察，分析諸色至極邊際，假名極微，而非實有。即由是義，說彼極微無生無滅。

【P2 辨2】

【Q1 有方分2】

【R1 標二種】

巳二、辨2　午一、有方分2　未一、標二種

又色聚亦有方分，極微亦有方分。

【R2 簡差別3】

【S1 標】

未二、簡差別3　申一、標

然色聚有分非極微。

【S2 徵】

申二、徵

何以故？

【S3 釋】

申三、釋

由極微即是分，此是聚色所有，非極微復有餘極微，是故極微非有分。

又色聚亦有方分等者：此中極微亦說有方分者，謂極微色亦有方所示現義，名有方分；然非有分，以彼更無餘分可得故。極微唯依無分建立，非聚性故。諸聚極微可有細分，若極微處即唯此處，更無細分可以分析。如下決擇分說。（陵本五十四卷十二頁4334）

【Q2 不相離2】

【R1 略標】

午二、不相離2　未一、略標

又不相離有二種。

又不相離有二種者：此不相離，謂極微與聚色不相捨離。為顯建立聚極微義。

【R2 列釋2】

【S1 同處不相離】

未二、列釋2　申一、同處不相離

一、同處不相離。謂大種極微與色香味觸等，於無根處有離根者，於有根處有有根者，是名同處不相離。

同處不相離等者：此中同處，唯說聚色。如下釋言：乃至大種所據處所，諸所造色還即據此。即以此義說名同處。處所有二。一、無根處，二、有根處。外器所攝，名無根處，於此聚色名離根者；內身所攝，名有根處，於此聚色名有根者。諸色聚中，大種、造色同處一處，是故言等。極微與此不相離故，是名同處不相離。

【S2 和雜不相離2】

【T1 標相】

申二、和雜不相離2　酉一、標相

二、和雜不相離。謂即此大種極微與餘聚集，能造、所造色處俱故，是名和雜不相離。

和雜不相離等者：謂諸聚色從種生時，如種種物石磨為末，以水和合，團雜而生，非如苣蕂、麥、豆等聚。何以故？隨彼生因增上力故，如是而生，為有用故。如下決擇分說。（如本論五十四卷十四頁說4344）由是當知，唯聚色生有和雜義。極微與此不相離故，是名和雜不相離。

【T2 喻簡】

酉二、喻簡

又此遍滿聚色，應知如種種物，石磨為末，以水和合，互不相離；非如胡麻、綠豆、粟、稗等聚。

又此遍滿聚色等者：此釋前說和雜義。

【N3 釋大種名2】

【O1 標義】

卯三、釋大種名2　辰一、標義

又一切所造色皆即依止大種處，不過大種處量；乃至大種所據處所，諸所造色還即據此；由此因緣，說所造色依於大種。

【O2 釋名】

辰二、釋名

即以此義，說諸大種名為大種。

又一切所造色等者：此釋前說同處義。

由此大種其性大故，為種生故。

其性大故為種生故者：諸所造色遍為依止，故名為大。諸大生已，造色方生，名為種生。

【M2 色事攝2】

【N1 略標列】

寅二、色事攝2　卯一、略標列

復次，於諸色聚中，略有十四種事。謂地、水、火、風、色、聲、香、味、觸，及眼等五根。

【N2 簡差別2】

【O1 約內外辨2】

【P1 內色2】

【Q1 舉根所攝聚】

卯二、簡差別2　辰一、約內外辨2　巳一、內色2　午一、舉根所攝聚

除唯意所行色。

除唯意所行色者：法處所攝律儀、不律儀色，及定果色，是名唯意所行色。非此所顯，是故除之。以此唯說所餘十四事故。

一切色聚，有色諸根所攝者，有一切，如所說事界。

【Q2 例根所依大種所攝聚】

午二、例根所依大種所攝聚

如有色諸根所攝聚如是，有色諸根所依大種所攝聚亦爾。

【P2 外色】

巳二、外色

所餘色聚，除有色諸根，唯有餘界。

一切色聚有色諸根所攝者有一切至唯有餘界者：此約界攝為論。謂於根非根攝諸色聚中，若有彼彼事界可得，即說彼聚有彼彼界。由為因義、微細義、任持義，是界義故。若諸根攝所有色聚，當知具有十四種事，名有一切。然此一切唯約界攝，如下所說道理應知，是名如所說事界。若非根攝所有色聚，是名所餘色聚。於此色聚，除眼等根，唯有九事可得。謂地、水、火、風、色、聲、香、味、觸。此亦唯約界攝，由是說言唯有餘界。

【O2 約諸攝辨3】

【P1 相攝】

辰二、約諸攝辨3　巳一、相攝

又約相攝有十四事，即由相攝施設事極微。

【P2 界攝】

巳二、界攝

若約界攝，隨於此聚有爾所界，即說此聚爾所事攝。

又約相攝等者：相謂自相。一一差別，略有十四，名十四事。即由諸色自相差別，施設假立名事極微。如是極微亦有十四，如事應知。然復有一，謂法處所攝實物有色極微。今不說之，同前意所行色，是所除故。

【P3 不相離攝3】

【Q1 標】

巳三、不相離攝3　午一、標

若約不相離攝，或內、或外所有諸聚。

或內或外所有諸聚者：根所攝色，是名內聚；非根所攝，是名外聚。

隨於此聚中，乃至有爾所法相可得，即說此聚爾所事攝應知。

【Q2 徵】

午二、徵

所以者何？

【Q3 釋2】

【R1 辨可得4】

【S1 唯一大種可得】

午三、釋2　未一、辨可得4　申一、唯一大種可得

或有聚中唯一大種可得。如石、末尼、真珠、琉璃、珂貝、璧玉、珊瑚等中，或池、沼、溝、渠、江、河等中，或火焰、燈燭等中，或四方風輪有塵、無塵風等中。

【S2 有二大種可得】

申二、有二大種可得

或有聚中二大種可得。如雪、濕樹、葉、華、果等中，或熱末尼等中。

【S3 有三大種可得】

申三、有三大種可得

或有聚中三大種可得。如即熱樹等中，或動搖中。

【S4 有四大種可得2】

【T1 標聚】

申四、有四大種可得2　酉一、標聚

或有聚中四大種可得。謂於內色聚中。

【T2 引證】

酉二、引證

如薄伽梵說：於各別內身，若髮毛等乃至糞穢，是內地界；若小便等，是內水界；若於身中所有煖等，是內火界；若上行等風，是內風界。

【R2 結有無】

未二、結有無

如是若於此聚彼相可得，說彼相為有；若不可得，說彼相為無。

如是若於此聚彼相可得等者：前中且約大種明不相離，當知諸所造色不相離攝，亦復如是。今此總結一切不相離義，故於文中作如是說。例如色蘊中眼，若據不相離攝，則有七物。謂即此眼及與身、地、色、香、味、觸。如說於眼，如是耳、鼻、舌、身，及外色、香、味、觸，隨應差別皆當了知。如下決擇分說。（陵本五十四卷八頁4313）

【L3 料簡3】

【M1 約聲等辨3】

【N1 聲2】

【O1 標不定】

丑三、料簡3　寅一、約聲等辨3　卯一、聲2　辰一、標不定

復次，聲於一切色聚中，界故說有，相即不定。

【O2 隨難釋】

辰二、隨難釋

由現在方便生故。

聲於一切色聚中界故說有等者：前不相離，依彼相有別別建立。然有定不定別。內外色聚，除聲相外，餘恆時有，是名為定。聲即不爾。從現緣生，是名不定。故今別說。若於是處聲相現前，彼不相離，應說有聲；若不現前，應不說有；是故此言相即不定。然約聲界，當知一切處有，是故此言界故說有。決擇分中作如是說：聲及聲界不恆有故，今當別說。若於是處有聲，當知此處復增其一。應知聲界一切處增。與此義同。

【N2 風2】

【O1 標列】

卯二、風2　辰一、標列

風有二種。謂恆相續及不恆相續。

【O2 隨釋2】

【P1 恆相續】

辰二、隨釋2　巳一、恆相續

恆相續者，謂於彼彼聚有恆旋轉風。

【P2 不恆相續】

巳二、不恆相續

不恆相續者，謂旋風及空行風。

恆旋轉風者：謂於內身有入出息，及於外器有風輪等恆相續轉，是名恆旋轉風。

【N3 闇明色3】

【O1 出體】

卯三、闇明色3　辰一、出體

又闇色、明色，說名空界及孔隙。

又闇色明色說名空界及孔隙者：當知空界，闇、明色攝；孔隙唯闇所攝。又此空界，光明攝者，名為清淨；孔隙攝者，名不清淨。如決擇分說。（陵本五十四卷十六頁4353）

【O2 釋別2】

【P1 闇色】

辰二、釋別2　巳一、闇色

又諸闇色恆相續者，謂世界中間；不恆相續者，謂於餘處。

又諸闇色恆相續者謂世界中間等者：世界壞已，未至復成，是名世界中間。於爾所時，空劫現前，不為有情之所居止，彼諸闇色恆時相續。若諸有情所居處所，常闇常明，彼諸闇色不恆相續。依此道理說有差別。決擇分言：空界有二。一、恆相續，二、不恆相續。若諸有情所居處所常闇常明，名恆相續；餘不爾處，非恆相續。文雖有異，義當準知。彼云常闇常明，名恆相續，義即闇色不恆相續。彼云有情所居處所，當知即此謂於餘處。翻此，若非有情所居處所，當知即此世界中間。

【P2 明色】

巳二、明色

如是明色恆相續者，謂於自然光明天中；

自然光明天者：謂諸天身，自然光曜，內外清潔，無臭穢故。非如人中受用味等資緣，有惡色故。

不恆相續者，謂於餘處。

不恆相續謂於餘處者：此中餘處，亦同前釋。謂餘有情所居處故。

【O3 明攝】

辰三、明攝

又明闇色，謂於顯色增聚應知。

又明闇色謂於顯色增聚應知者：青黃赤白是謂顯色。於彼增聚假立明闇，除此別無明闇色故。由此道理，前說明闇亦顯色攝。

【M2 約諸種辨2】

【N1 色聚種2】

【O1 明差別】

寅二、約諸種辨2　卯一、色聚種2　辰一、明差別

又由依止色聚種子功能故，若遇相似緣時，或小聚無間大聚生，或大聚無間小聚生。

【O2 結增減】

辰二、結增減

由此因緣，施設諸聚有增有減。

若遇相似緣時者：各各種子自緣和合，於一剎那色聚頓生；總說彼緣名相似緣。非不相似能頓生故。

【N2 四大種2】

【O1 釋經言2】

【P1 舉說】

卯二、四大種2　辰一、釋經言2　巳一、舉說

如經言：若堅、堅攝、近攝、非近攝、執受，乃至廣說。

若堅堅攝近攝非近攝執受乃至廣說等者：此引經言，且舉地界。謂有堅、堅攝、近攝、非近攝、執受、非執受差別。文中略無非執受，當知即廣說是。復次，當知執受、非執受別。謂唯於色說名執受，心心所等名非執受。又於色中，所有內根根所依屬，說名執受；外非根色，名非執受。又心心所任持不捨，說名執受；若依屬根髮毛爪等及死後身，名非執受。又執受色，由四因緣之所變異，故名執受。如下決擇分說。（陵本六十六卷十頁5279）此中諸義，隨應準知。唯心心所所執及隨逐自身，皆約種子為論，與彼有別。

【P2 釋名2】

【Q1 舉地大2】

【R1 堅及堅攝2】

【S1 約現行種子辨】

巳二、釋名2　午一、舉地大2　未一、堅及堅攝2　申一、約現行種子辨

堅云何？謂地。堅攝云何？謂彼種子。

【S2 約能造所造辨】

申二、約能造所造辨

又堅者，即彼界。堅攝者，謂髮毛等，或土塊等。

【R2 近非近攝等3】

【S1 約內外辨2】

【T1 近攝等】

未二、近非近攝等3　申一、約內外辨2　酉一、近攝等

近攝云何？謂有執受。執受云何？謂內所攝。

【T2 非近攝等】

酉二、非近攝等

非近攝云何？謂無執受。無執受云何？謂外所攝。

【S2 約執不執辨】

申二、約執不執辨

又心心所所執種子，名近攝，名執受；與此相違，名非近攝，名非執受。

【S3 約不共共辨】

申三、約不共共辨

又隨逐自身故，名近攝、執受，如前說。

【Q2 例水等】

午二、例水等

如是水等界，如理應知。

【O2 明具有2】

【P1 標】

辰二、明具有2　巳一、標

又於一切色聚中，一切時具有一切大種界。

【P2 釋2】

【Q1 舉現見事2】

【R1 火大生】

巳二、釋2　午一、舉現見事2　未一、火大生

如世間現見乾薪等物，鑽即火生，擊石等亦爾。

【R2 水大生】

未二、水大生

又銅鐵金銀等，極火所燒即銷為水。從月愛珠，水便流出。

【Q2 舉神變事】

午二、舉神變事

又得神通者，由心勝解力，變大地等成金銀等。

【M3 約色聚辨2】

【N1 流轉2】

【O1 標列】

寅三、約色聚辨2　卯一、流轉2　辰一、標列

又色聚有三種流轉。一者、長養，二者、等流，三者、異熟生。

又色聚有三種流轉等者：此中色聚，通說根、非根攝及法處所攝色。相續生故，得流轉名。舉其因緣，略有三種。一、由長養，二、由等流，三、由異熟生。若更分別，當知根所攝色唯由長養、異熟生而得流轉，除此二外，無別等流。若非根所攝色，當知具有三種。法處所攝色，不由異熟生。如下決擇分說。（陵本五十四卷十八頁4361）

【O2 別廣3】

【P1 長養】

辰二、別廣3　巳一、長養

長養有二種。一、處遍滿長養，二、相增盛長養。

長養有二種等者：諸有色法，由二長養之所長養；諸無色法，唯相增盛說名長養。如下決擇分說。（陵本五十四卷十七頁4359）總略而言，增長廣大是長養義。

【P2 等流】

巳二、等流

等流有四種。一、長養等流，二、異熟等流，三、變異等流，四、自性等流。

等流有四種等者：根所攝色唯有初二，非根攝色具有四種。總略而言，平等相續，是等流義。

【P3 異熟生】

巳三、異熟生

異熟生有二種。一、異熟體生，名異熟生；二、從異熟生，名異熟生。

異熟生有二種等者：業生異熟，是名異熟體生。異熟所生，是名從異熟生。此由最初、相續有別，故成二種。

【N2 依處2】

【O1 標】

卯二、依處2　辰一、標

又諸色聚，略說依六處轉。

【O2 列】

辰二、列

謂建立處、覆藏處、資具處、根所依處、根處、三摩地所行處。

依六處轉等者：六依持中，建立依持名建立處，藏覆依持名覆藏處，十身資具名資具處；如是三種，外色聚攝。根所依處及彼根處，內色聚攝。三摩地所行處，法處色攝。如是六處，三色所攝應知。

【K2 心心所品3】

【L1 標法數】

子二、心心所品3　丑一、標法數

復次，於心心所品中，有心可得，及五十三心所可得。謂作意等，乃至尋伺為後邊，如前說。

謂作意等乃至尋伺為後邊如前說者：此五十三心所，於意地助伴中一一具列，故指前說。（陵本一卷十頁40）

【L2 辨彼生4】

【M1 相應差別5】

【N1 遍行位2】

【O1 問】

丑二、辨彼生4　寅一、相應差別5　卯一、遍行位2　辰一、問

問：如是諸心所，幾依一切處心生，一切地、一切時、一切耶？

【O2 答】

辰二、答

答：五。謂作意等，思為後邊。

【N2 別境位2】

【O1 問】

卯二、別境位2　辰一、問

幾依一切處心生，一切地，非一切時、非一切耶？

【O2 答】

辰二、答

答：亦五。謂欲等，慧為後邊。

【N3 善心位2】

【O1 問】

卯三、善心位2　辰一、問

幾唯依善，非一切處心生；然一切地，非一切時、非一切耶？

【O2 答】

辰二、答

答：謂信等，不害為後邊。

【N4 不善心位2】

【O1 問】

卯四、不善心位2　辰一、問

幾唯依染汙，非一切處心生，非一切地、非一切時、非一切耶？

【O2 答】

辰二、答

答：謂貪等，不正知為後邊。

【N5 不定位2】

【O1 問】

卯五、不定位2　辰一、問

幾依一切處心生，非一切地、非一切時、非一切耶？

【O2 答】

辰二、答

答：謂惡作等，伺為後邊。

幾依一切處心生等者：遍於善、染、無記諸法依處而生，名一切處。遍於有尋伺等三地相應，名一切地。遍於過去、未來、現在相續流轉，名一切時。若一生已，餘相應轉，是名一切。如是五十三心所，應知幾依一切處心生、幾通一切地、幾遍一切時、幾一切相應，故作是問。如於此問具四一切，所餘諸問或具不具，差別應知。

【M2 生緣差別2】

【N1 標】

寅二、生緣差別2　卯一、標

復次，根不壞，境界現前，能生作意正起，爾時從彼識乃得生。

【N2 釋3】

【O1 根不壞3】

【P1 徵】

卯二、釋3　辰一、根不壞3　巳一、徵

云何根不壞？

【P2 標】

巳二、標

謂有二種因。

【P3 列】

巳三、列

一、不滅壞故；二、不羸劣故。

云何根不壞等者：此中根言，通說色根及與意根。壞有二種。謂若全壞，是名滅壞；若由羸損，是名羸劣。與此相違，當知不壞。又色根壞略由四緣。一、由外緣所生，二、由內緣所生，三、由業緣所生，四、由自體變異所生。意根損壞亦由四緣。一、由蓋所作，二、由散亂所作，三、由未證所作，四、由未解所作。如下決擇分說。（陵本五十四卷二十一頁4378）

【O2 境界現前2】

【P1 徵】

辰二、境界現前2　巳一、徵

云何境界現前？

【P2 釋2】

【Q1 辨境界】

巳二、釋2　午一、辨境界

謂或由所依處故，或由自性故，或由方故，或由時故，或由顯了不顯了故，或由全分及一分故。

云何境界現前等者：此中境界，通說五識及意識攝。此境界性略有六種。一、由依處，謂有情世間所攝色，及器世間所攝色差別應知。二、由自性，謂相差別、作用差別、分位差別應知。三、由方位，謂東、南、西、北等方位差別應知。四、由時分，謂過去、未來、現在差別應知。五、由顯了不顯了，謂取實不實差別應知。六、由全分及一分，謂取一分事，或遍滿事差別應知。如下決擇分說。（陵本五十四卷二十二頁4383）

【Q2 明現前3】

【R1 標二義】

午二、明現前3　未一、標二義

若四種障所不障礙，亦非極遠。

【R2 列四障】

未二、列四障

謂覆蔽障、隱沒障、映奪障、幻惑障。

【R3 廣極遠】

未三、廣極遠

極遠有二種。謂處所極遠、損減極遠。

若四種障所不障礙等者：此釋境界名現前義。若為黑闇、無明闇、不澄清色闇所覆障，名覆蔽障。若藥草力、或呪術力之所隱障，名隱沒障。若少小物為廣多物之所映奪，故不可得，如飲食中藥，或復毛端，如是等名映奪障。若由幻化所作，色相殊勝，或復相似；或由內所作，目眩、惛夢、悶醉、放逸，或復顛狂；名幻惑障。如下聞所成地說。（陵本十五卷八頁1304）若不為此四障所障，及非極遠，是名境界現前。於極遠中，損減極遠，意謂極微。分析諸色至最細位，色不現前故。

【O3 作意正起2】

【P1 徵】

辰三、作意正起2　巳一、徵

云何能生作意正起？

【P2 釋3】

【Q1 標列】

巳二、釋3　午一、標列

由四因故。一、由欲力，二、由念力，三、由境界力，四、由數習力。

【Q2 隨釋4】

【R1 由欲力2】

【S1 徵】

午二、隨釋4　未一、由欲力2　申一、徵

云何由欲力？

【S2 釋】

申二、釋

謂若於是處心有愛著，心則於彼多作意生。

【R2 由念力2】

【S1 徵】

未二、由念力2　申一、徵

云何由念力？

【S2 釋】

申二、釋

謂若於彼已善取其相、已極作想，心則於彼多作意生。

【R3 由境界力2】

【S1 徵】

未三、由境界力2　申一、徵

云何由境界力？

【S2 釋】

申二、釋

謂若彼境界或極廣大、或極可意正現在前，心則於彼多作意生。

【R4 由數習力2】

【S1 徵】

未四、由數習力2　申一、徵

云何由數習力？

【S2 釋】

申二、釋

若於彼境界已極串習、已極諳悉，心即於彼多作意生。

【Q3 簡難】

午三、簡難

若異此者，應於一所緣境，唯一作意一切時生。

云何能生作意正起等者：作意若起，心方得生，是名能生作意。由作意力能取所識相狀，能起於識故。如下思所成地說。（如本論十六卷四頁說1375）此中略說，由四因緣多作意生，當知作意非唯有一。以由四力種種差別，非於一所緣境、一切時生故。

【M3 相續差別2】

【N1 簡五識】

寅三、相續差別2　卯一、簡五識

又非五識身有二剎那相隨俱生，亦無展轉無間更互而生。

又非五識身有二剎那相隨俱生等者：此說五識由根不壞、境現前，或隨一生，或復俱轉，於一剎那差別可得。謂於爾時，若一眼識生緣現前，即於此時一眼識轉；若於爾時乃至有五識身生緣現前，即於此時五識身轉。然無力能相續隨轉，是故說言非五識身有二剎那相隨俱生。又五識身依、緣、作意各別而生，自不與餘作違順緣。即由如是不隨順義，是故說言亦無展轉無間更互而生。

【N2 顯意識3】

【O1 辨次第2】

【P1 尋求心及決定心2】

【Q1 別釋其相2】

【R1 尋求心】

卯二、顯意識3　辰一、辨次第2　巳一、尋求心及決定心2　午一、別釋其相2　未一、尋求心

又一剎那五識身生已，從此無間，必意識生。

又一剎那至必意識生者：此中五識或隨說一，或復一切，於一剎那率爾生已，從此無間不隨俱生，不更互生，此名率爾心。然於爾時，定有意識緣現在境分別尋求，是故說言必意識生，此名尋求心。

【R2 決定心2】

【S1 簡散亂】

未二、決定心2　申一、簡散亂

從此無間，或時散亂，或耳識生，或五識身中隨一識生。

【S2 成決定】

申二、成決定

若不散亂，必定意識中第二決定心生。

或時散亂至決定心生者：此說意識起尋求已，從此無間，或時散亂，或不散亂。由散亂故，彼初意識便不明了。不明了故，於爾所時，若有聲相率爾現前，耳識得生；或復餘相隨一現前，五識身中隨一識生。若不散亂，意識明了，定於所緣能生勝解，是名第二決定心生。所以者何？謂若意識任運散亂，於爾所時境相不了，應說彼心墮入過去，於現在境定不相續。無欲等生為因緣故。與此相違，當知意識定相續起，於所尋求而得決定。此名決定心。

【Q2 結成分別】

午二、結成分別

由此尋求、決定二意識故，分別境界。

【P2 染淨心2】

【Q1 標列二因】

巳二、染淨心2　午一、標列二因

又由二種因故，或染汙，或善法生。謂分別故，及先所引故。

【Q2 辨轉隨轉2】

【R1 具二種】

午二、辨轉隨轉2　未一、具二種

意識中所有，由二種因。

【R2 唯隨轉2】

【S1 釋2】

【T1 唯由先引3】

【U1 標】

未二、唯隨轉2　申一、釋2　酉一、唯由先引3　戌一、標

在五識者，唯由先所引故。

【U2 徵】

戌二、徵

所以者何？

【U3 釋】

戌三、釋

由染汙及善意識力所引故，從此無間，於眼等識中，染汙及善法生。

【T2 不由分別】

酉二、不由分別

不由分別，彼無分別故。

【S2 結】

申二、結

由此道理，說眼等識隨意識轉。

又由二種因至隨意識轉者：此中通說意識及眼等識有染淨心及等流心。染汙、善法差別而生，是名染淨心。分別所起及先所引，是名等流心。

【O2 釋妨難2】

【P1 舉經難】

辰二、釋妨難2　巳一、舉經難

如經言：起一心，若眾多心。

如經言起一心若眾多心者：如世尊言：若有眾生於如來所，但發一心及一言說：善逝大師！善逝大師！如是發心，我尚說彼於諸善法多有所作，何況身語如其心量隨順奉行。如下決擇分說。（陵本五十五卷一頁4389）此說一心及眾多心，準彼應知。

云何安立此一心耶？

【P2 依義釋2】

【Q1 標簡】

巳二、依義釋2　午一、標簡

謂世俗言說一心剎那，非生起剎那。

【Q2 隨釋2】

【R1 第一義】

午二、隨釋2　未一、第一義

云何世俗言說一心剎那？謂一處為依止，於一境界事有爾所了別生，總爾所時名一心剎那。

【R2 第二義】

未二、第二義

又相似相續，亦說名一，與第二念極相似故。

謂一處為依止於一境界事等者：內六處中，隨一眼處乃至意處為識依止，是名一處為依止。外六處中，隨一色境乃至法境為識所緣，是名於一境界事。眼等諸識差別生起，是名有爾所了別生。

【O3 辨緣境2】

【P1 唯緣過去】

辰三、辨緣境2　巳一、唯緣過去

又意識任運散亂，緣不串習境時無欲等生，爾時意識名率爾墮心，唯緣過去境。

意識任運散亂至唯緣過去境者：此釋前說意識或時散亂因緣及相。謂緣不串習境時，無欲等生，是名因緣。等言，等取念力。由此因緣，能生作意不相續起，是故意識任運散亂。其相云何？謂爾所時，意識不與五識於境俱轉，唯緣先剎那中所尋求相。當知爾時意識名率爾墮心，彼所緣相名過去境。由此因緣，境不明了，故名散亂。

【P2 唯緣現在】

巳二、唯緣現在

五識無間所生意識，或尋求、或決定，唯應說緣現在境，若此即緣彼境生。

五識無間至緣彼境生者：此說尋求、決定二種意識與五識俱，同緣一境，現前明了，故名現在。此之意識緣五識境，相續而生，故名緣彼境生。

【M4 了相差別2】

【N1 了總相】

寅四、了相差別2　卯一、了總相

又識能了別事之總相。

【N2 了別相2】

【O1 舉五法5】

【P1 作意】

卯二、了別相2　辰一、舉五法5　巳一、作意

即此所未了別所了境相，能了別者，說名作意。

【P2 觸】

巳二、觸

即此可意、不可意、俱相違相，由觸了別。

【P3 受】

巳三、受

即此攝受、損害、俱相違相，由受了別。

【P4 想】

巳四、想

即此言說因相，由想了別。

【P5 思】

巳五、思

即此邪、正、俱相違行因相，由思了別。

【O2 結遍行】

辰二、結遍行

是故說彼作意等，思為後邊，名心所有法。遍一切處、一切地、一切時、一切生。

識能了別事之總相等者：此釋眼等諸識及遍行心所取相差別。色等境界，名事總相，此識所取。色等事中所應識相，作意所取。云何名為所應識相？謂於事總相中，有其別相，非識所了，名此所未了別。即於是中所應了相，是名所了境相，亦名所應識相。如前已說，能生作意正起，識乃得生，是故作意能取諸識所應識相。又別相中，有可意、不可意、俱相違差別，此觸所取。復有攝受、損害、俱相違差別，此受所取。復有言說因相差別，此想所取。復有邪、正、俱相違行因相差別，此思所取。如是別相，皆非識所能了；由是前說所未了別，當知通說後一切相。如是作意為先，思為後邊，名五遍行心所有法。遍一切處、一切地、一切時、一切生故。

【L3 隨應廣2】

【M1 約行相辨10】

【N1 作意】

丑三、隨應廣2　寅一、約行相辨10　卯一、作意

作意云何？謂心迴轉。

【N2 觸】

卯二、觸

觸云何？謂三和合。

【N3 受】

卯三、受

受云何？謂領納。

【N4 想】

卯四、想

想云何？謂了像。

【N5 思】

卯五、思

思云何？謂心造作。

【N6 欲】

卯六、欲

欲云何？謂於可樂事，隨彼彼行，欲有所作性。

【N7 勝解】

卯七、勝解

勝解云何？謂於決定事，隨彼彼行，印可隨順性。

【N8 念】

卯八、念

念云何？謂於串習事，隨彼彼行，明了記憶性。

【N9 三摩地】

卯九、三摩地

三摩地云何？謂於所觀察事，隨彼彼行，審慮所依心一境性。

【N10 慧】

卯十、慧

慧云何？謂即於所觀察事，隨彼彼行，簡擇諸法性。或由如理所引，或由不如理所引，或由非如理非不如理所引。

隨彼彼行者：行謂所行，於彼彼境現前行故。境界有四。謂可樂事、決定事、串習事、觀察事。於此四事，欲乃至慧五心所法各別而生，是名別境心所有法。初三心所，隨其次第，於前三境事生；後二心所，於後一境事生；如文可知。

【M2 約作業辨10】

【N1 作意】

寅二、約作業辨10　卯一、作意

又作意作何業？謂引心為業。

引心為業者：能引發心，令心緣境，是名引心。此若現起，心方生故。

【N2 觸】

卯二、觸

觸作何業？謂受、想、思所依為業。

【N3 受】

卯三、受

受作何業？謂愛生所依為業。

愛生所依為業者：受有苦、樂、不苦不樂差別。依彼三受，有三愛生。謂依苦受生別離愛，依樂受生和合愛，依不苦不樂受生俱相違愛應知。

【N4 想】

卯四、想

想作何業？謂於所緣，令心發起種種言說為業。

【N5 思】

卯五、思

思作何業？謂發起尋伺身語業等為業。

發起尋伺身語業等為業者：此中等言，等取或為和合、或為別離、或為隨與、或為貪愛、或為瞋恚、或為棄捨，乃至或為染汙、或為清淨。（如顯揚論一卷四頁說31,481a）此文但說發起尋伺及身語業，略不說餘，故置等言。

【N6 欲】

卯六、欲

欲作何業？謂發勤為業。

【N7 勝解】

卯七、勝解

勝解作何業？謂於所緣，印持功德過失為業。

印持功德過失者：謂於所緣功德過失，印可任持，不可引奪故。

【N8 念】

卯八、念

念作何業？謂於久遠所思、所作、所說，憶念為業。

所思所作所說者：所思，謂意業。所作，謂身業。所說，謂語業。

【N9 三摩地】

卯九、三摩地

三摩地作何業？謂智所依為業。

【N10 慧】

卯十、慧

慧作何業？謂於戲論所行染汙清淨，隨順推求為業。

於戲論所行染汙清淨隨順推求者：此中戲論，謂即言說。諸染淨法，言辭所說，是名戲論所行染汙清淨。如所言說思惟其義，是名隨順推求。

【J2 明建立3】

【K1 三世2】

【L1 徵】

癸二、明建立3　子一、三世2　丑一、徵

云何建立三世？

【L2 釋2】

【M1 約種子辨2】

【N1 如法建立】

丑二、釋2　寅一、約種子辨2　卯一、如法建立

謂諸種子不離法故，如法建立。

【N2 自相建立】

卯二、自相建立

又由與果、未與果故。

【M2 約果法辨】

寅二、約果法辨

若諸果法，若已滅相，是過去；有因未生相，是未來；已生未滅相，是現在。

建立三世等者：種子及果皆可建立三世差別；然種微隱，要望現行方可建立。此復云何？謂已生現，是名過去；若未生現，是名未來；正生現時，是名現在。由是說言種子不離法故，如法建立。又彼果法，亦依種子與果、未與果故而得建立三世差別。由已與果，因已受盡，自性已滅，是名過去。由未與果，因及自性皆未受用，待緣當生，將起現前，是名未來。 又已與果，因已受用，自性受用未盡，是名現在。如下決擇分說。（陵本六十六卷十四頁5294）由是當知，種果道理，非一非異。即由此義，更互為依，建立三世。

【K2 四相3】

【L1 徵】

子二、四相3　丑一、徵

云何建立生、老、住、無常？

【L2 釋2】

【M1 總標】

丑二、釋2　寅一、總標

謂於一切處識相續中，一切種子相續俱行建立。

【M2 別辨4】

【N1 生有為相】

寅二、別辨4　卯一、生有為相

由有緣力故，先未相續生法，今最初生，是名生有為相。

【N2 老有為相2】

【O1 標相】

卯二、老有為相2　辰一、標相

即此變異性，名老有為相。

【O2 辨類2】

【P1 標列】

辰二、辨類2　巳一、標列

此復二種。一、異性變異性，二、變性變異性。

【P2 隨釋2】

【Q1 異性變異性】

巳二、隨釋2　午一、異性變異性

由有相似生故，立異性變異性。

【Q2 變性變異性】

午二、變性變異性

由有不相似生故，立變性變異性。

【N3 住有為相】

卯三、住有為相

即已生時，唯生剎那隨轉故，名住有為相。

【N4 無常有為相】

卯四、無常有為相

生剎那後，剎那不住故，名無常有為相。

【L3 結】

丑三、結

如是即約諸法分位差別，建立四相。

於一切處識相續中一切種子相續俱行建立者：三界生處，名一切處。阿賴耶識結生相續，名識相續。彼識中種，為彼所持，相續流轉，名與俱行。由此種子能生諸法，有其分位差別可得，是故建立生、老、住、無常。

【K3 四緣3】

【L1 標列】

子三、四緣3　丑一、標列

又有四緣。一、因緣，二、等無間緣，三、所緣緣，四、增上緣。

【L2 隨釋2】

【M1 約體性辨4】

【N1 因緣】

丑二、隨釋2　寅一、約體性辨4　卯一、因緣

因緣者，謂種子。

【N2 等無間緣】

卯二、等無間緣

等無間緣者，謂若此識無間，諸識決定生，此是彼等無間緣。

等無間緣者等者：此中等言，謂識自性無間生時，一一相續。從善無間不善性生，不善無間復善性生，從二無間無記性生；劣界無間中界生，中界無間妙界生，如是妙界無間乃至劣界生；有漏無間無漏生，無漏無間有漏生；世間無間出世生，出世無間世間生；相續剎那，體唯是一。非如色聚增減不定，是故言等。自相續時，中無間隔，故名無間。然此無間，非謂剎那；但約諸識自性定相續生而建立故。此文中說：此識無間，諸識決定生，此是彼等無間緣。決擇分說：謂此諸心心所無間，彼諸心心所生，說此為彼等無間緣。（陵本五十二卷一頁4137）文雖有異，其義無別。應依決擇分文正解此所說義。此中識言，應知通說諸心心所。言此識者，應知說此無間滅位，諸心心所待彼當生，說此滅故。非隨一識名為此識，可有諸識決定生義。若爾，便違建立等無間言。復次，當知諸心心所，非唯由識及彼心所眾多非一，總說名諸；即識自類及彼心所有善、不善、無記，乃至廣說差別可得，是故名諸。集論中說：同分異分心心所生等無間故，是等無間緣義。由善、不善、無記等別，可說同分異分等無間生。若唯自識種類非一名諸識者，此云何通！不許異類為緣生故。

【N3 所緣緣】

卯三、所緣緣

所緣緣者，謂諸心心所所緣境界。

【N4 增上緣2】

【O1 釋2】

【P1 約生識辨2】

【Q1 舉眼識】

卯四、增上緣2　辰一、釋2　巳一、約生識辨2　午一、舉眼識

增上緣者，謂除種子，餘所依，如眼及助伴法。

【Q2 例餘識】

午二、例餘識

望眼識，所餘識亦爾。

【P2 約取果辨】

巳二、約取果辨

又善不善性能取愛非愛果。

【O2 結】

辰二、結

如是等類，名增上緣。

【M2 約安立辨4】

【N1 因緣】

寅二、約安立辨4　卯一、因緣

又由種子故，建立因緣。

【N2 等無間緣】

卯二、等無間緣

由自性故，立等無間緣。

由自性故立等無間緣者：此中自性，如前已說眼識自性乃至意自性差別應知。由彼彼識自性有別，依此建立等無間緣。諸心所法是彼助伴；雖有自性，不更別立。但隨彼識說有等無間緣，心心所聚善不善等定俱轉故。

【N3 所緣緣】

卯三、所緣緣

由所緣境故，立所緣緣。

【N4 增上緣】

卯四、增上緣

由所依及助伴等故，立增上緣。

【L3 引證2】

【M1 標】

丑三、引證2　寅一、標

如經言：諸因諸緣能生識者，彼即此四。

【M2 辨】

寅二、辨

因緣一種，亦因亦緣，餘唯是緣。

【J3 顯差別2】

【K1 性類差別2】

【L1 徵】

癸三、顯差別2　子一、性類差別2　丑一、徵

又如經言：善、不善、無記者，彼差別云何？

【L2 釋3】

【M1 善法2】

【N1 別辨增一2】

【O1 辨10】

【P1 一種】

丑二、釋3　寅一、善法2　卯一、別辨增一2　辰一、辨10　巳一、一種

謂諸善法，或立一種。由無罪義故。

由無罪義故者：謂諸善法起現行時，不如煩惱生現法罪、生後法罪、生俱法罪，故名無罪。

【P2 二種】

巳二、二種

或立二種。謂生得善及方便善。

生得善及方便善者：云何生得善？謂即彼諸善法，由先串習故，感得如是報。由此自性，即於是處不由思惟任運樂住。云何方便善？謂依止親近善丈夫故，聽聞正法，如理作意，修習淨善法隨法行。（如集論二卷八頁說31,669b）

【P3 三種】

巳三、三種

或立三種。謂自性善、相應善、等起善。

自性善相應善等起善者：云何自性善？謂信等十一心所有法。云何相應善？謂彼相應法。云何等起善？謂彼所發身業語業。（如集論二卷八頁說31,669b）

【P4 四種】

巳四、四種

或立四種。謂順福分善、順解脫分善、順決擇分善，及無漏善。

順福分善等者：云何順福分善？謂能引攝生天樂異熟果，及於人中生富貴家。云何順解脫分善？謂修習涅槃資糧。云何順決擇分善？謂加行位，信等善根順趣現觀入見道故。云何無漏善？謂永斷貪欲、永斷瞋恚、永斷愚癡、永斷一切煩惱，及能發起勝品神通等世出世共不共功德。

【P5 五種】

巳五、五種

或立五種。謂施性善、戒性善、修性善、愛果善、離繫果善。

愛果善離繫果善者：引攝人天可愛趣生，名愛果善。引攝隨順涅槃清淨，名離繫果善。

【P6 六種】

巳六、六種

或立六種。謂善色、受、想、行、識，及擇滅。

善色受想行識及擇滅者：有漏五蘊為善所依，是名善色受想行識。無漏五蘊，是名擇滅。由慧方便，有漏諸行畢竟不起，性離繫故。

【P7 七種】

巳七、七種

或立七種。謂念住所攝善、正勤所攝善、神足所攝善、根所攝善、力所攝善、覺支所攝善、道支所攝善。

【P8 八種】

巳八、八種

或立八種。謂起迎、合掌、問訊、禮敬業所攝善，讚彼妙說、稱揚實德所攝 善，供承病者所攝善，敬事師長所攝善，隨喜所攝善，勸請所攝善，迴向所攝善，修無量所攝善。

【P9 九種】

巳九、九種

或立九種。謂方便、無間、解脫、勝進道所攝善，及軟、中、上、世、出世道所攝善。

【P10 十種5】

【Q1 約方便辨】

巳十、十種5　午一、約方便辨

或立十種。謂有依善、無依善、聞所生善、思所生善、

有依善無依善者：如諸菩薩行布施時，不依世間名聲讚頌，不依於他反報恩德，不依帝釋魔王輪王自在等果；一切布施皆為迴向速證無上正等菩提；名無依善。與此相違，名有依善。

律儀所攝善、非律儀非不律儀所攝善、

律儀所攝善等者：謂若遠離諸不善思，與信等五善根俱行，說名律儀。誓受律儀，百行所攝，是名律儀所攝善。如決擇分說。（陵本五十三卷三頁4216）與此相違，諸不善思恆與不信、懈怠、忘念、散亂、惡慧俱行，於不善業決定期願，是名不律儀者。除此所說律儀、不律儀業，所有善品身語意業，當知是名非律儀非不律儀所攝善。

根本眷屬所攝善、聲聞乘所攝善、獨覺乘所攝善、大乘所攝善。

根本眷屬所攝善者：十善業道最後究竟，是名根本所攝善；先起加行，是名眷屬所攝善。

【Q2 約繫不繫辨】

午二、約繫不繫辨

又立十種。謂欲界繫善；初、二、三、四靜慮繫善；空無邊處、識無邊處、無所有處、非想非非想處繫善；無漏所攝善。

【Q3 約業道辨】

午三、約業道辨

又有十種。謂十善業道。

【Q4 約無學辨】

午四、約無學辨

又有十種。謂無學正見，乃至正解脫、正智。

【Q5 約感生辨】

午五、約感生辨

又有十種。謂能感八福生，及轉輪王善，及趣不動善。

能感八福生等者：謂生人中大富貴家，是名第一福生。如是往生六欲界天及梵眾天，是名第二乃至第八福生。此及輪王，皆福行生。餘不動行，能趣色無色生，是名趣不動善。

【O2 結】

辰二、結

如是等類，諸善差別。

【N2 略說善義】

卯二、略說善義

略說善有二種義。謂取愛果義，善了知事及彼果義。

【M2 不善法2】

【N1 標】

寅二、不善法2　卯一、標

不善法者，謂與善法相違，及能為障礙。

【N2 釋】

卯二、釋

由能取不愛果故，及不正了知事故。

【M3 無記法2】

【N1 標列】

寅三、無記法2　卯一、標列

無記法者，略有四種。謂異熟生，及一分威儀路、工巧處及變化。

無記法者略有四種等者：業所引生，名異熟生。此唯無記。威儀、工巧，三性可得；及變化心，通善、無記。此取無記一分，是名一分威儀路、工巧處及變化。

【N2 料簡2】

【O1 諸工巧處及威儀路2】

【P1 舉工巧處】

卯二、料簡2　辰一、諸工巧處及威儀路2　巳一、舉工巧處

若諸工巧但為戲樂，不為活命，非習業想，非為簡擇，此工巧處業是染汙；餘是無記。

【P2 例威儀路】

巳二、例威儀路

如工巧處，威儀路亦爾。

若諸工巧至威儀路亦爾者：此中工巧、威儀，唯說染汙、無記，略無善性。然非不有。由善加行所起工巧，及依寂靜發起威儀，皆善性故。如下決擇分說。（陵本五十五卷十三頁4439）若依染著發起工巧，及依伎樂發起威儀，如是名為但為戲樂，故是染汙。非依養命而習彼業，是名非習業想。非依加行而修善巧，是名非為簡擇。

【O2 諸變化心】

辰二、諸變化心

變化有二種。謂善及無記。

變化有二種等者：若為利他而起變化，當知是善。若為嬉戲加行所攝，是無記性。此無染汙，故說有二。

【K2 根境差別2】

【L1 法差別2】

【M1 別辨增一2】

【N1 內六處2】

【O1 五根2】

【P1 舉眼11】

【Q1 一種】

子二、根境差別2　丑一、法差別2　寅一、別辨增一2　卯一、內六處2　辰一、五根2　巳一、舉眼11　午一、一種

復次，眼有一種。謂能見色。

【Q2 二種】

午二、二種

或立二種。謂長養眼、異熟生眼。

【Q3 三種】

午三、三種

或立三種。謂肉眼、天眼、慧眼。

肉眼天眼慧眼者：能照顯露無有障礙有見諸色，是名肉眼。能照顯露、不顯露、有障、無障有見諸色，是名天眼。照一切種若色、非色所有諸法，是名慧眼。由有三分照了一切所知境界增上力故，建立三眼。如下聞所成地說。（陵本十四卷五頁1193）

【Q4 四種2】

【R1 總標列】

午四、四種2　未一、總標列

或立四種。謂有瞬眼、無瞬眼、恆相續眼、不恆相續眼。

【R2 隨難釋】

未二、隨難釋

恆相續者，謂色界眼。

【Q5 五種】

午五、五種

或立五種。謂五趣所攝眼。

【Q6 六種】

午六、六種

或立六種。謂自相續眼、他相續眼、端嚴眼、醜陋眼、有垢眼、無垢眼。

【Q7 七種】

午七、七種

或立七種。謂有識眼、無識眼、彊眼、弱眼、善識所依眼、不善識所依眼、無記識所依眼。

【Q8 八種】

午八、八種

或立八種。謂依處眼、變化眼、善業異熟生眼、不善業異熟生眼、食所長養眼、睡眠長養眼、梵行長養眼、定所長養眼。

【Q9 九種】

午九、九種

或立九種。謂已得眼、未得眼、曾得眼、未曾得眼、得已失眼、應斷眼、不應斷眼、已斷眼、非已斷眼。

【Q10 十種無】

午十、十種無

或立十種者，無。

【Q11 十一種】

午十一、十一種

或立十一種。謂過去眼、未來眼、現在眼、內眼、外眼、麤眼、細眼、劣眼、妙眼、遠眼、近眼。

【P2 例耳等2】

【Q1 例同】

巳二、例耳等2　午一、例同

如眼如是，耳等亦爾。

【Q2 顯別2】

【R1 標】

午二、顯別2　未一、標

是中差別者，謂增三、增四。

【R2 釋3】

【S1 耳2】

【T1 三種】

未二、釋3　申一、耳2　酉一、三種

三種耳者，謂肉所纏耳、天耳、審諦耳。

【T2 四種】

酉二、四種

四種耳者，謂恆相續耳、不恆相續耳、高聽耳、非高聽耳。

【S2 鼻舌2】

【T1 三種】

申二、鼻舌2　酉一、三種

三種鼻舌者，謂光淨、不光淨，及被損。

【T2 四種】

酉二、四種

四種鼻舌者，謂恆相續、不恆相續、有識、無識。

【S3 身2】

【T1 三種】

申三、身2　酉一、三種

三種身者，謂滓穢處、非滓穢處，及一切遍諸根所隨逐故。

【T2 四種】

酉二、四種

四種身者，謂恆相續、不恆相續、有自然光、無自然光。

【O2 意根12】

【P1 一種】

辰二、意根12　巳一、一種

或立一種意。謂由識法義故。

【P2 二種2】

【Q1 標列】

巳二、二種2　午一、標列

或立二種。謂墮施設意、不墮施設意。

【Q2 隨釋2】

【R1 第一義】

午二、隨釋2　未一、第一義

初謂了別名言者意，後謂嬰兒意。

【R2 第二義】

未二、第二義

又初謂世間意，後謂出世間意。

【P3 三種】

巳三、三種

或立三種。謂心、意、識。

【P4 四種】

巳四、四種

或立四種。謂善、不善、有覆無記、無覆無記。

【P5 五種】

巳五、五種

或立五種。謂五位差別。一、因位，二、果位，三、樂位，四、苦位，五、不苦不樂位。

【P6 六種】

巳六、六種

或立六種。謂六識身。

【P7 七種】

巳七、七種

或立七種。謂依七識住。

【P8 八種】

巳八、八種

或立八種。謂增語觸相應、有對觸相應、依耽嗜、依出離、有愛味、無愛味、世間、出世間。

【P9 九種】

巳九、九種

或立九種。謂依九有情居。

【P10 十種無】

巳十、十種無

或立十種者，無。

【P11 十一種】

巳十一、十一種

或立十一種，如前說。

【P12 十二種2】

【Q1 標】

巳十二、十二種2　午一、標

或立十二種，即十二心。

【Q2 釋2】

【R1 世間2】

【S1 欲界心】

午二、釋2　未一、世間2　申一、欲界心

謂欲界善心、不善心、有覆無記心、無覆無記心。

【S2 色無色界心】

申二、色無色界心

色界有三心，除不善；無色界亦爾。

【R2 出世間】

未二、出世間

出世間心有二種。謂學及無學。

【N2 外六處6】

【O1 色10】

【P1 一種】

卯二、外六處6　辰一、色10　巳一、一種

或立一種色。謂由眼所行義故。

【P2 二種】

巳二、二種

或立二種。謂內色、外色。

【P3 三種】

巳三、三種

或立三種。謂顯色、形色、表色。

【P4 四種】

巳四、四種

或立四種。謂有依光明色、無依光明色、正不正光明色、積集住色。

【P5 五種】

巳五、五種

或立五種。謂由五趣差別故。

【P6 六種】

巳六、六種

或立六種。謂建立所攝色、覆藏所攝色、境界所攝色、有情數色、非有情數色、有見有對色。

【P7 七種】

巳七、七種

或立七種。謂由七種攝受事差別故。

【P8 八種】

巳八、八種

或立八種。謂依八世雜說。一、地分雜色，二、山雜色，三、園林池沼等雜色，四、宮室雜色，五、業處雜色，六、綵畫雜色，七、鍛業雜色，八、資具雜色。

【P9 九種】

巳九、九種

或立九種。謂若過去、若未來、若現在、若麤、若細、若劣、若妙、若遠、若近。

【P10 十種】

巳十、十種

或立十種。謂十種資具。

【O2 聲10】

【P1 一種】

辰二、聲10　巳一、一種

或立一種聲。謂由耳所行義故。

【P2 二種】

巳二、二種

或立二種。謂了義聲、不了義聲。

【P3 三種】

巳三、三種

或立三種。謂因受大種聲、因不受大種聲、因俱大種聲。

【P4 四種】

巳四、四種

或立四種。謂善、不善、有覆無記、無覆無記。

【P5 五種】

巳五、五種

或立五種。謂由五趣差別故。

【P6 六種】

巳六、六種

或立六種。一、受持讀誦聲，二、請問聲，三、說法聲，四、論議決擇聲，五、展轉言教若犯若出聲，六、喧雜聲。

【P7 七種】

巳七、七種

或立七種。謂男聲、女聲、下聲、中聲、上聲、鳥獸等聲、風林叢聲。

【P8 八種2】

【Q1 約四言說辨2】

【R1 標列】

巳八、八種2　午一、約四言說辨2　未一、標列

或立八種。謂四聖言聲，四非聖言聲。

【R2 隨釋2】

【S1 四非聖言】

未二、隨釋2　申一、四非聖言

四非聖言者，一、不見言見、見言不見非聖言；二、不聞言聞、聞言不聞非聖言；三、不覺言覺、覺言不覺非聖言；四、不知言知、知言不知非聖言。

【S2 四聖言】

申二、四聖言

四聖言者，一、見言見、不見言不見聖言；二、聞言聞、不聞言不聞聖言；三、覺言覺、不覺言不覺聖言；四、知言知、不知言不知聖言。

【Q2 約四語業辨】

午二、約四語業辨

又有八種。謂四善語業道，四不善語業道。

【P9 九種】

巳九、九種

或立九種。謂過去、未來、現在，乃至若遠、若近。

【P10 十種3】

【Q1 標】

巳十、十種3　午一、標

或立十種。謂五樂所攝聲。

【Q2 徵】

午二、徵

此復云何？

【Q3 列】

午三、列

一、舞俱行聲，二、歌俱行聲，三、絃管俱行聲，四、女俱行聲，五、男俱行聲，六、螺俱行聲，七、腰等鼓俱行聲，八、岡等鼓俱行聲，九、都曇等鼓俱行聲，十、俳叫聲。

【O3 香10】

【P1 一種】

辰三、香10　巳一、一種

或立一種香。謂由鼻所行義故。

【P2 二種】

巳二、二種

或立二種。謂內及外。

【P3 三種】

巳三、三種

或立三種。謂可意、不可意，及處中香。

【P4 四種】

巳四、四種

或立四種。謂四大香。一、沈香，二、窣堵魯迦香，三、龍腦香，四、麝香。

【P5 五種】

巳五、五種

或立五種。謂根香、莖香、葉香、華香、果香。

【P6 六種】

巳六、六種

或立六種。謂食香、飲香、衣香、莊嚴具香、乘香、宮室香。

【P7 七種】

巳七、七種

或立七種。謂皮香、葉香、素泣謎羅香、栴檀香、三辛香、熏香、末香。

【P8 八種】

巳八、八種

或立八種。謂俱生香、非俱生香、恆續香、非恆續香、雜香、純香、猛香、非猛香。

【P9 九種】

巳九、九種

或立九種。謂過去、未來、現在等，如前說。

【P10 十種】

巳十、十種

或立十種。謂女香、男香、一指香、二指香、唾香、洟香、脂髓膿血香、肉香、雜糅香、淤泥香。

【O4 味10】

【P1 一種】

辰四、味10　巳一、一種

或立一種味。謂由舌所行義故。

【P2 二種】

巳二、二種

或立二種。謂內及外。

【P3 三種】

巳三、三種

或立三種。謂可意等，如前說。

【P4 四種】

巳四、四種

或立四種。謂大麥味、粳稻味、小麥味、餘下穀味。

【P5 五種】

巳五、五種

或立五種。謂酒飲味、非酒飲味、蔬菜味、林果味、所食味。

【P6 六種】

巳六、六種

或立六種。謂甘苦等。

【P7 七種】

巳七、七種

或立七種。謂酥味、油味、蜜味、甘蔗變味、乳酪味、鹽味、肉味。

【P8 八種】

巳八、八種

或立八種。如香說。

【P9 九種】

巳九、九種

或立九種。亦如香說。

【P10 十種2】

【Q1 總標列】

巳十、十種2　午一、總標列

或立十種。謂可嚼味、可噉味、可嘗味、可飲味、可吮味、可爆乾味、充足味、休愈味、盪滌味、常習味。

【Q2 隨難釋】

午二、隨難釋

後五謂諸藥味。

【O5 觸10】

【P1 一種】

辰五、觸10　巳一、一種

或立一種觸。謂由身所行義故。

【P2 二種】

巳二、二種

或立二種。如香說。

【P3 三種】

巳三、三種

或立三種。謂可意等。

【P4 四種】

巳四、四種

或立四種。謂摩觸、搦觸、打觸、揉觸。

【P5 五種2】

【Q1 第一義】

巳五、五種2　午一、第一義

或立五種。謂五趣差別。

【Q2 第二義】

午二、第二義

又有五種。謂蚊蝱蚤蝨蛇蝎等觸。

【P6 六種】

巳六、六種

或立六種。謂苦、樂、不苦不樂、俱生、所治攝、能治攝。

【P7 七種2】

【Q1 總標列】

巳七、七種2　午一、總標列

或立七種。謂堅硬觸、流濕觸、煖觸、動觸、跳墮觸、摩按觸、身變異觸。

【Q2 隨難釋】

午二、隨難釋

謂濕滑等。

【P8 八種】

巳八、八種

或立八種。謂手觸觸、塊觸觸、杖觸觸、刀觸觸、冷觸觸、煖觸觸、饑觸觸、渴觸觸。

【P9 九種】

巳九、九種

或立九種。如香說。

【P10 十種】

巳十、十種

或立十種。謂食觸、飲觸、乘觸、衣觸、莊嚴具觸、床座觸、机橙臺枕及方  座觸、女觸、男觸、彼二相事受用觸。

【O6 法2】

【P1 出體性3】

【Q1 標】

辰六、法2　巳一、出體性3　午一、標

略說法界，若假若實，有八十七法。

【Q2 徵】

午二、徵

彼復云何？

【Q3 辨4】

【R1 心所有法攝】

午三、辨4　未一、心所有法攝

謂心所有法有五十三，始從作意，乃至尋、伺為後邊。

【R2 法處色攝】

未二、法處色攝

法處所攝色有二種。謂律儀不律儀所攝色、三摩地所行色。

【R3 不相應行攝】

未三、不相應行攝

不相應行有二十四種。謂得、無想定、滅盡定、無想異熟、命根、眾同分、異生性、生、老、住、無常、名身、句身、文身、流轉、定異、相應、勢速、次第、時、方、數、和合、不和合。

【R4 無為攝2】

【S1 標列】

未四、無為攝2　申一、標列

無為有八事。謂虛空，非擇滅，擇滅，善、不善、無記法真如，不動，想受滅。

【S2 釋說】

申二、釋說

如是無為，廣八略六，若六若八，平等平等。

【P2 辨種類10】

【Q1 一種】

巳二、辨種類10　午一、一種

復次，法界或立一種。謂由意所行義。

【Q2 二種】

午二、二種

或立二種。謂假所攝法、非假所攝法。

【Q3 三種】

午三、三種

或立三種。謂有色、無色，及無為。

【Q4 四種】

午四、四種

或立四種。謂有色假所攝法、無色心所有所攝法、無色不相應假所攝法、無色無為假非假所攝法。

【Q5 五種】

午五、五種

或立五種。謂色，心所有法，心不相應行，善、無記無為。

【Q6 六種】

午六、六種

或立六種。謂受、想、相應行、不相應行、色、無為。

【Q7 七種】

午七、七種

或立七種。謂受、想、思、染汙、不染汙、色、無為。

【Q8 八種】

午八、八種

或立八種。謂善、不善、無記、受、想、行、色、無為。

【Q9 九種】

午九、九種

或立九種。謂由過去、未來等差別。

【Q10 十種】

午十、十種

或立十種。謂由十種義。一、隨逐生義；二、領所緣義；三、取所緣相義；四、於所緣造作義；五、即彼諸法分位差別義；六、無障礙義；七、常離繫義；八、常非離繫義；九、常無顛倒義；十、苦樂離繫義、非受離繫義及受離繫義。

【M2 總結法數】

寅二、總結法數

如是若內若外六處所攝法，差別分別有六百六十。

如是若內若外至六百六十者：處有十二，一一建立各有十種。於一一處次第漸增十種，合有五十五數。如是十二總略建立，共有六百六十。

【L2 名差別2】

【M1 釋2】

【N1 內六處6】

【O1 眼】

丑二、名差別2　寅一、釋2　卯一、內六處6　辰一、眼

復次，屢觀眾色，觀而復捨，故名為眼。

【O2 耳】

辰二、耳

數數於此聲至能聞，故名為耳。

【O3 鼻】

辰三、鼻

數由此故能齅諸香，故名為鼻。

【O4 舌】

辰四、舌

能除饑羸、數發言論、表彰呼召，故名為舌。

【O5 身】

辰五、身

諸根所隨，周遍積聚，故名為身。

【O6 意2】

【P1 顯義2】

【Q1 約俱生我辨】

辰六、意2　巳一、顯義2　午一、約俱生我辨

愚夫長夜，瑩飾藏護，執為己有，計為我所我及我我。

【Q2 約分別我辨】

午二、約分別我辨

又諸世間，依此假立種種名想。謂之有情、人，與命者、生者、意生，及儒童等。

【P2 結名】

巳二、結名

故名為意。

謂之有情等者：此中有情，謂諸賢聖如實了知唯有此法，更無餘故；又復於彼有愛著故。言命者者，謂壽和合現存活故。言生者者，謂具生等所有法故。言意生者，謂此是意種類性故。言儒童者，即摩納縛迦，謂依止於意，或高、或下故。等言，等取養育者及補特伽羅。如下攝異門分說。（陵本八十三卷十六頁6323）

【N2 外六處6】

【O1 色】

卯二、外六處6　辰一、色

數可示現，在其方所，質量可增，故名為色。

【O2 聲】

辰二、聲

數宣數謝，隨增異論，故名為聲。

【O3 香】

辰三、香

離質潛形，屢隨風轉，故名為香。

【O4 味】

辰四、味

可以舌嘗，屢招疾苦，故名為味。

【O5 觸】

辰五、觸

數可為身之所證得，故名為觸。

【O6 法】

辰六、法

遍能任持，唯意境性，故名為法。

【M2 結】

寅二、結

如是等類，諸法差別應知。

【H2 重說義2】

【I1 嗢柁南】

辛二、重說義2　壬一、嗢柁南

此中重說嗢柁南曰：自性及所依　所緣助伴業　由此五種門　諸心差別轉

【I2 長行】

壬二、長行

此中顯由五法，六識身差別轉。謂自性故，所依故，所緣故，助伴故，業故。

【G2 六善巧攝】

庚二、六善巧攝

又復應知蘊善巧攝、界善巧攝、處善巧攝、緣起善巧攝、處非處善巧攝、根善巧攝。

又復應知蘊善巧攝者：六種善巧建立差別，決擇分中廣釋其義。（陵本五十三卷十五頁4256）

【G3 九事所攝4】

【H1 標】

庚三、九事所攝4　辛一、標

又復應知諸佛語言，九事所攝。

【H2 徵】

辛二、徵

云何九事？

【H3 列】

辛三、列

一、有情事，二、受用事，三、生起事，四、安住事，五、染淨事，六、差別事，七、說者事，八、所說事，九、眾會事。

【H4 釋9】

【I1 有情事】

辛四、釋9　壬一、有情事

有情事者，謂五取蘊。

【I2 受用事】

壬二、受用事

受用事者，謂十二處。

【I3 生起事】

壬三、生起事

生起事者，謂十二分緣起及緣生。

【I4 安住事】

壬四、安住事

安住事者，謂四食。

【I5 染淨事】

壬五、染淨事

染淨事者，謂四聖諦。

【I6 差別事】

壬六、差別事

差別事者，謂無量界。

【I7 說者事】

壬七、說者事

說者事者，謂佛及彼弟子。

【I8 所說事】

壬八、所說事

所說事者，謂四念住等菩提分法。

【I9 眾會事】

壬九、眾會事

眾會事者，所謂八眾。一、剎帝利眾，二、婆羅門眾，三、長者眾，四、沙 門眾，五、四大天王眾，六、三十三天眾，七、焰摩天眾，八、梵天眾。

所謂八眾等者：此中前四，人趣所攝，依四因緣而得建立。後四，天趣所攝，依三因緣而得建立。如聞所成地說。（陵本十五卷二頁1278）於天趣中，焰摩天眾，當知此即他化自在天攝。由說欲界邊際為建立因緣故。

【F2 嗢柁南】

己二、嗢柁南

又嗢柁南曰：色聚相應品　世相及與緣　善等差別門　巧便事為後

瑜伽師地論科句披尋記卷第三

瑜伽師地論科句披尋記卷第四

彌勒菩薩說

唐三藏沙門玄奘奉詔譯

韓清淨科記

本地分中有尋有伺等三地之一

【C3 有尋有伺等三地2】

【D1 結前生後】

丙三、有尋有伺等三地2　丁一、結前生後

已說意地。云何有尋有伺地？云何無尋唯伺地？云何無尋無伺地？

【D2 總別標釋2】

【E1 總標列2】

【F1 嗢柁南】

丁二、總別標釋2　戊一、總標列2　己一、嗢柁南

總嗢柁南曰：界相如理不如理　雜染等起最為後

【F2 長行】

己二、長行

如是三地，略以五門施設建立。一、界施設建立，二、相施設建立，三、如理作意施設建立，四、不如理作意施設建立，五、雜染等起施設建立。

【E2 廣分別5】

【F1 界施設建立2】

【G1 徵】

戊二、廣分別5　己一、界施設建立2　庚一、徵

云何界施設建立？

【G2 釋2】

【H1 總標列2】

【I1 嗢柁南】

庚二、釋2　辛一、總標列2　壬一、嗢柁南

別嗢柁南曰：數處量壽受用生　自體因緣果分別

【I2 長行】

壬二、長行

當知界建立由八相。一、數建立，二、處建立，三、有情量建立，四、有情壽建立，五、有情受用建立，六、生建立，七、自體建立，八、因緣果建立。

【H2 依次釋8】

【I1 數建立2】

【J1 徵】

辛二、依次釋8　壬一、數建立2　癸一、徵

云何數建立？

【J2 釋3】

【K1 標列界】

癸二、釋3　子一、標列界

略有三界。謂欲界、色界、無色界。

【K2 辨攝別2】

【L1 墮】

子二、辨攝別2　丑一、墮

如是三種，名墮攝界。

名墮攝界者：墮世間法，名墮所攝。世間有五。謂有情世間、器世間、欲世間、色世間、無色世間。如攝決擇分思所成地說。（陵本六十五卷十四頁5198）今此但說三種世間，名墮攝界。

【L2 非墮】

丑二、非墮

非墮攝界者，謂方便，并薩迦耶滅，及無戲論無漏界。

非墮攝界者等者：此中方便，謂道聖諦。薩迦耶滅，謂滅聖諦。涅槃界性，唯內所證，若異不異、死後當有或當無等一切戲論不能說故，是名無戲論無漏界。如是一切，不墮欲、色、無色三種世間，故名非墮攝界。

【K3 配屬地2】

【L1 墮攝2】

【M1 別辨相3】

【N1 有尋有伺地】

子三、配屬地2　丑一、墮攝2　寅一、別辨相3　卯一、有尋有伺地

此中欲界及色界初靜慮，除靜慮中間若定、若生，名有尋有伺地。

此中欲界至名有尋有伺地者：欲有二種。一、煩惱欲，二、事欲。依此二種建立欲界。由此為因，起貪、恚、害尋，造身語意惡不善業，是故欲界名有尋有伺地。色界初靜慮中，由善尋伺對治欲界惡不善法，於常常時、於恆恆時，有尋有伺心行所緣躁擾而轉，不得寂靜，是故亦名有尋有伺地。謂定地中，於緣最初率爾而起怱務行境，麤意言性，是名為尋；即於彼緣隨彼而起、隨彼而行徐歷行境，細意言性，是名為伺。然於初靜慮中，若至上品善修習已，齊此說名靜慮中間。無尋相應，唯伺俱轉，依此建立無尋唯伺地。非此中說，故應除之。修習彼定，當生大梵眾同分中，是名靜慮中間若定、若生。

【N2 無尋唯伺地】

卯二、無尋唯伺地

即靜慮中間若定、若生，名無尋唯伺地。隨一有情，由修此故，得為大梵。

【N3 無尋無伺地】

卯三、無尋無伺地

從第二靜慮，餘有色界及無色界全，名無尋無伺地。

從第二靜慮至無尋無伺地者：第二靜慮以上，於諸尋伺能見過失，尋伺麤相皆無所有。依此建立無尋無伺地。

【M2 隨難釋2】

【N1 標簡】

寅二、隨難釋2　卯一、標簡

此中由離尋伺欲道理故，說名無尋無伺地，不由不現行故。

【N2 釋因2】

【O1 由一類無】

卯二、釋因2　辰一、由一類無

所以者何？未離欲界欲者，由教導作意差別故，於一時間亦有無尋無伺意現行。

【O2 由一類有】

辰二、由一類有

已離尋伺欲者，亦有尋伺現行。如出彼定及生彼者。

此中由離尋伺欲道理故至如出彼定及生彼者者：此釋無尋無伺地建立所以。有尋伺貪，名尋伺欲。不相應起，是名為離。由離彼欲，是故建立無尋無伺地；非由尋伺不現行故，說名無尋無伺地。依此道理，有尋有伺地、無尋唯伺地皆應準知。由諸異生欣樂喜樂略有多種。謂欣樂欲生喜樂、欣樂有尋有伺定生喜樂、欣樂無尋有伺定生喜樂、欣樂無尋無伺定生喜樂差別故。（陵本七十卷八頁5473）於煩惱欲未相應離，及於事欲未境界離，是名未離欲界欲者。彼聞通達修瑜伽師殷勤教誨，於修作意如應安立正修行時，由於六想作意思惟，心於所緣安住一境。即於爾時尋伺不行，然不說名無尋無伺地。何以故？未離尋伺欲故。云何六想？謂無相想、無分別想、寂靜想、無作用想、無所思慕無躁動想、離諸煩惱寂滅樂想。（陵本三十二卷五頁2624）又有欣樂無尋無伺補特伽羅，是名已離尋伺欲者。雖於定地尋伺不行，然出定時及生彼地，亦有尋伺現行。不由現行說名有尋有伺地。何以故？已離尋伺欲故。

【L2 非墮攝2】

【M1 明有尋伺2】

【N1 標】

丑二、非墮攝2　寅一、明有尋伺2　卯一、標

若無漏界有為定所攝初靜慮，亦名有尋有伺地。

【N2 釋】

卯二、釋

依尋伺處法，緣真如為境入此定故，不由分別現行故。

若無漏界至分別現行故者：此釋尋伺義通無漏。若依初靜慮，以分別所攝如理作意思惟真如，即此初靜慮名無漏界有為定所攝。當知此依初靜慮中有尋伺法，緣真如為境而入此定；是故說名有尋有伺地。不由分別現行而立此名。

【M2 指說所餘】

寅二、指說所餘

餘如前說。

餘如前說者：謂如前說，非墮攝界者，謂方便，及薩迦耶滅，及無戲論無漏界。當知無漏遍一切地。無尋唯伺、無尋無伺，說之為餘。此不具說，故指如前。

【I2 處所建立3】

【J1 欲界3】

【K1 辨所立2】

【L1 總標】

壬二、處所建立3　癸一、欲界3　子一、辨所立2　丑一、總標

處所建立者，於欲界中有三十六處。

【L2 別列4】

【M1 那落迦處2】

【N1 辨二種2】

【O1 大那落迦2】

【P1 標列名】

丑二、別列4　寅一、那落迦處2　卯一、辨二種2　辰一、大那落迦2　巳一、標列名

謂八大那落迦。何等為八？一、等活，二、黑繩，三、眾合，四、號叫，五、大號叫，六、燒熱，七、極燒熱，八、無間。

【P2 釋廣量】

巳二、釋廣量

此諸大那落迦處，廣十千踰繕那。

【O2 寒那落迦3】

【P1 標】

辰二、寒那落迦3　巳一、標

此外復有八寒那落迦處。

【P2 徵】

巳二、徵

何等為八？

【P3 列】

巳三、列

一、皰那落迦，二、皰裂那落迦，三、喝哳詀那落迦，四、郝郝凡那落迦，五、虎虎凡那落迦，六、青蓮那落迦，七、紅蓮那落迦，八、大紅蓮那落迦。

【N2 明邊際2】

【O1 舉大那落迦2】

【P1 等活】

卯二、明邊際2　辰一、舉大那落迦2　巳一、等活

從此下三萬二千踰繕那，至等活那落迦。

【P2 所餘】

巳二、所餘

從此復隔四千踰繕那，有餘那落迦。

【O2 例寒那落迦2】

【P1 初寒那落迦】

辰二、例寒那落迦2　巳一、初寒那落迦

如等活大那落迦處，初寒那落迦處亦爾。

【P2 餘寒那落迦】

巳二、餘寒那落迦

從此復隔二千踰繕那，有餘那落迦應知。

【M2 餓鬼處】

寅二、餓鬼處

又有餓鬼處所。

【M3 非天處】

寅三、非天處

又有非天處所。

【M4 人天處2】

【N1 攝傍生趣】

寅四、人天處2　卯一、攝傍生趣

傍生即與人天同處，故不別建立。

【N2 辨人天趣2】

【O1 人2】

【P1 四大洲】

卯二、辨人天趣2　辰一、人2　巳一、四大洲

復有四大洲，如前說。

【P2 八中洲】

巳二、八中洲

復有八中洲。

【O2 天2】

【P1 總標列】

辰二、天2　巳一、總標列

又欲界天有六處。一、四大王眾天，二、三十三天，三、時分天，四、知足天，五、樂化天，六、他化自在天。

【P2 明所攝】

巳二、明所攝

復有摩羅天宮，即他化自在天攝，然處所高勝。

【K2 攝其餘2】

【L1 舉種類2】

【M1 那落迦攝】

子二、攝其餘2　丑一、舉種類2　寅一、那落迦攝

復有獨一那落迦、近邊那落迦，即大那落迦及寒那落迦。以近邊故，不別立處。

【M2 人中攝】

寅二、人中攝

又於人中，亦有一分獨一那落迦可得。

【L2 引經說】

丑二、引經說

如尊者取菉豆子說：我見諸有情，燒然、極燒然、遍極燒然，總一燒然聚。

【K3 總結數】

子三、總結數

如是等三十六處，總名欲界。

如是等三十六處總名欲界者：謂八大那落迦處、八寒那落迦處、餓鬼處、非天處、四大洲、八中洲、六欲天，是名欲界三十六處。

【J2 色界2】

【K1 總標】

癸二、色界2　子一、總標

復次，色界有十八處。

色界有十八處者：謂梵眾天、梵前益天、大梵天、少光天、無量光天、極淨光天、少淨天、無量淨天、遍淨天、無雲天、福生天、廣果天。復有無煩天、無熱天、善現天、善見天、色究竟天。復有超過五淨居地大自在住處。如是十八處，總名為色界。

【K2 別列4】

【L1 初靜慮攝】

子二、別列4　丑一、初靜慮攝

謂梵眾天、梵前益天、大梵天，此三由軟中上品熏修初靜慮故。

【L2 第二靜慮攝】

丑二、第二靜慮攝

少光天、無量光天、極淨光天，此三由軟中上品熏修第二靜慮故。

【L3 第三靜慮攝】

丑三、第三靜慮攝

少淨天、無量淨天、遍淨天，此三由軟中上品熏修第三靜慮故。

【L4 第四靜慮攝3】

【M1 異生2】

【N1 顯生處】

丑四、第四靜慮攝3　寅一、異生2　卯一、顯生處

無雲天、福生天、廣果天，此三由軟中上品熏修第四靜慮故。

【N2 攝無想】

卯二、攝無想

無想天即廣果攝，無別處所。

【M2 諸聖2】

【N1 顯生處2】

【O1 標】

寅二、諸聖2　卯一、顯生處2　辰一、標

復有諸聖，住止不共五淨宮地。

【O2 列】

辰二、列

謂無煩、無熱、善現、善見，及色究竟。

【N2 辨修因】

卯二、辨修因

由軟、中、上、上勝、上極品雜熏修第四靜慮故。

【M3 菩薩2】

【N1 顯生處】

寅三、菩薩2　卯一、顯生處

復有超過淨宮大自在住處。

【N2 辨修因】

卯二、辨修因

有十地菩薩，由極熏修第十地故，得生其中。

【J3 無色界】

癸三、無色界

復次，無色界有四處所，或無處所。

無色界有四處所等者：謂空無邊處、識無邊處、無所有處、非想非非想處，如是四處名無色界。或由無色，名無處所。

【I3 有情量建立2】

【J1 辨有色界4】

【K1 人2】

【L1 贍部洲】

壬三、有情量建立2　癸一、辨有色界4　子一、人2　丑一、贍部洲

有情量建立者，謂贍部洲人身量不定，或時高大，或時卑小，然隨自肘三肘半量。

【L2 餘三洲2】

【M1 東毗提訶】

丑二、餘三洲2　寅一、東毗提訶

東毗提訶身量決定，亦隨自肘三肘半量，身又高大。

【M2 西瞿陀尼等】

寅二、西瞿陀尼等

如東毗提訶如是，西瞿陀尼、北拘盧洲身量亦爾，轉復高大。

【K2 天2】

【L1 欲界2】

【M1 舉初四天】

子二、天2　丑一、欲界2　寅一、舉初四天

四大王眾天身量如拘盧舍四分之一。三十三天身量復增一足。帝釋身量半拘盧舍。時分天身量亦半拘盧舍。

【M2 例所餘天】

寅二、例所餘天

此上一切，如欲界天身量，當知漸漸各增一足。

【L2 色界3】

【M1 舉初四天】

丑二、色界3　寅一、舉初四天

梵眾天身量半踰繕那。梵前益天身量一踰繕那。大梵天身量一踰繕那半。少光天身量二踰繕那。

【M2 例所餘天】

寅二、例所餘天

此上一切餘天身量各漸倍增。

【M3 簡無雲天】

寅三、簡無雲天

除無雲天。應知彼天減三踰繕那。

【K3 那落迦等2】

【L1 舉大那落迦2】

【M1 標】

子三、那落迦等2　丑一、舉大那落迦2　寅一、標

又大那落迦身量不定。

【M2 釋】

寅二、釋

若作及增長極重惡不善業者，彼感身形其量廣大；餘則不爾。

【L2 例寒那落迦等】

丑二、例寒那落迦等

如大那落迦如是，寒那落迦、獨一那落迦、近邊那落迦、傍生、餓鬼亦爾。

【K4 非天】

子四、非天

諸非天身量大小，如三十三天。

【J2 簡無色界】

癸二、簡無色界

當知無色界無有色故，無有身量。

【I4 壽建立2】

【J1 別辨壽量3】

【K1 欲界6】

【L1 人4】

【M1 南贍部洲】

壬四、壽建立2　癸一、別辨壽量3　子一、欲界6　丑一、人4　寅一、南贍部洲

壽建立者，謂贍部洲人壽量不定。彼人以三十日夜為一月，十二月為一歲。或於一時壽無量歲，或於一時壽八萬歲，或於一時壽量漸減乃至十歲。

【M2 東毗提訶】

寅二、東毗提訶

東毗提訶人壽量決定二百五十歲。

【M3 西瞿陀尼】

寅三、西瞿陀尼

西瞿陀尼人壽量決定五百歲。

【M4 北拘盧洲】

寅四、北拘盧洲

北拘盧洲人壽量決定千歲。

【L2 天3】

【M1 四大王眾天】

丑二、天3　寅一、四大王眾天

又人間五十歲是四大王眾天一日一夜。以此日夜，三十日夜為一月，十二月為一歲。彼諸天眾壽量五百歲。

【M2 三十三天】

寅二、三十三天

人間百歲是三十三天一日一夜。以此日夜如前說，彼諸天眾壽量千歲。

【M3 所餘諸天】

寅三、所餘諸天

如是所餘，乃至他化自在天，日夜及壽量各增前一倍。

【L3 八大那落迦4】

【M1 等活】

丑三、八大那落迦4　寅一、等活

又四大王眾天滿足壽量是等活大那落迦一日一夜，即以此三十日夜為一月，十二月為一歲。彼大那落迦壽五百歲。

【M2 黑繩等】

寅二、黑繩等

如以四大王眾天壽量成等活大那落迦壽量，如是以三十三天壽量成黑繩大那落迦壽量，以時分天壽量成眾合大那落迦壽量，以知足天壽量成號叫大那落迦壽量，以樂化天壽量成大號叫大那落迦壽量，以他化自在天壽量成燒熱大那落迦壽量，應知亦爾。

【M3 極燒熱】

寅三、極燒熱

極燒熱大那落迦有情壽半中劫。

【M4 無間】

寅四、無間

無間大那落迦有情壽一中劫。

【L4 非天等】

丑四、非天等

非天壽量如三十三天。傍生、餓鬼壽量不定。

【L5 八寒那落迦】

丑五、八寒那落迦

又寒那落迦於大那落迦次第相望，壽量近半應知。

【L6 近邊等那落迦】

丑六、近邊等那落迦

又近邊那落迦、獨一那落迦受生有情壽量不定。

【K2 色界3】

【L1 舉初四天】

子二、色界3　丑一、舉初四天

梵眾天壽二十中劫一劫，梵前益天壽四十中劫一劫，大梵天壽六十中劫一劫，少光天壽八十中劫二劫。

【L2 例所餘天】

丑二、例所餘天

自此以上，餘色界天壽量相望，各漸倍增。

【L3 簡無雲天】

丑三、簡無雲天

唯除無雲。當知彼天壽減三劫。

【K3 無色界】

子三、無色界

空無邊處壽二萬劫，識無邊處壽四萬劫，無所有處壽六萬劫，非想非非想處壽八萬劫。

【J2 料簡差別2】

【K1 有中夭無中夭】

癸二、料簡差別2　子一、有中夭無中夭

除北拘盧洲，餘一切處悉有中夭。

【K2 有滓身無滓身】

子二、有滓身無滓身

又人、鬼、傍生趣有餘滓身；天及那落迦與識俱沒，無餘滓身。

人鬼傍生趣有餘滓身等者：於四生中，卵胎濕生既命終已，有餘滓身。化生不爾，無餘滓身。此中且約人、鬼、傍生一分非化生者，說有滓身。天及那落迦全，唯是化生，是故說彼無餘滓身。

【I5 受用建立2】

【J1 總標列】

壬五、受用建立2　癸一、總標列

受用建立者，略有三種。謂受用苦樂、受用飲食、受用婬欲。

【J2 隨別釋3】

【K1 受用苦樂2】

【L1 辨差別2】

【M1 受用苦3】

【N1 略辨相】

癸二、隨別釋3　子一、受用苦樂2　丑一、辨差別2　寅一、受用苦3　卯一、略辨相

受用苦樂者，謂那落迦有情多分受用極治罰苦；傍生有情多分受用相食噉苦；餓鬼有情多分受用極饑渴苦；人趣有情多分受用匱乏追求種種之苦；天趣有情多分受用衰惱墜沒之苦。

【N2 廣分別5】

【O1 那落迦有情4】

【P1 八大那落迦8】

【Q1 等活那落迦3】

【R1 標】

卯二、廣分別5　辰一、那落迦有情4　巳一、八大那落迦8　午一、等活那落迦3　未一、標

又於等活大那落迦中，多受如是極治罰苦。

【R2 釋3】

【S1 顯苦因】

未二、釋3　申一、顯苦因

謂彼有情，多共聚集，業增上生，種種苦具次第而起，更相殘害，悶絕躄地。

【S2 辨苦緣】

申二、辨苦緣

次虛空中有大聲發，唱如是言：此諸有情可還等活！可還等活！次彼有情欻然復起，復由如前所說苦具更相殘害。

【S3 明邊際】

申三、明邊際

由此因緣，長時受苦，乃至先世所造一切惡不善業未盡未出。

【R3 結】

未三、結

故此那落迦名為等活。

【Q2 黑繩那落迦3】

【R1 標】

午二、黑繩那落迦3　未一、標

又於黑繩大那落迦中，多受如是治罰重苦。

【R2 釋2】

【S1 辨苦緣】

未二、釋2　申一、辨苦緣

謂彼有情多分為彼所攝獄卒以黑繩拼之，或為四方、或為八方、或為種種圖  畫文像。彼既拼已，隨其處所，若鑿、若斲、若斫、若剜。

【S2 明邊際】

申二、明邊際

由如是等種種因緣，長時受苦，乃至先世所造一切惡不善業未盡未出。

【R3 結】

未三、結

故此那落迦名為黑繩。

【Q3 眾合那落迦3】

【R1 標】

午三、眾合那落迦3　未一、標

又於眾合大那落迦中，多受如是治罰重苦。

【R2 釋2】

【S1 辨苦緣3】

【T1 兩山迫苦2】

【U1 舉鐵羺頭】

未二、釋2　申一、辨苦緣3　酉一、兩山迫苦2　戌一、舉鐵羺頭

謂彼有情，或時展轉聚集和合，爾時便有彼攝獄卒驅逼令入兩鐵羺頭大山之間。彼既入已，兩山迫之；既被迫已，一切門中血便流注。

【U2 例鐵羝頭等】

戌二、例鐵羝頭等

如兩鐵羺頭，如是兩鐵羝頭、兩鐵馬頭、兩鐵象頭、兩鐵師子頭、兩鐵虎頭亦爾。

【T2 大槽壓苦】

酉二、大槽壓苦

復令和合，置大鐵槽中，便即壓之，如壓甘蔗。既被壓已，血便流注。

【T3 鐵山墮苦】

酉三、鐵山墮苦

復和合已，有大鐵山從上而墮，令彼有情躄在鐵地，若斫若刺，或擣或裂。既被斫刺及擣裂已，血便流注。

【S2 明邊際】

申二、明邊際

由此因緣，長時受苦，乃至先世所造一切惡不善業未盡未出。

【R3 結】

未三、結

故此那落迦名為眾合。

【Q4 號叫那落迦3】

【R1 標】

午四、號叫那落迦3　未一、標

又於號叫大那落迦中，多受如是治罰重苦。

【R2 釋2】

【S1 辨苦緣】

未二、釋2　申一、辨苦緣

謂彼有情尋求舍宅，便入大鐵室中。彼纔入已，即便火起；由此燒然，若極燒然，遍極燒然。既被燒已，苦痛逼切，發聲號叫。

【S2 明邊際】

申二、明邊際

由此因緣，長時受苦，乃至先世所造一切惡不善業未盡未出。

【R3 結】

未三、結

故此那落迦名為號叫。

【Q5 大號叫那落迦3】

【R1 標差別】

午五、大號叫那落迦3　未一、標差別

又於大號叫大那落迦中，所受苦惱與此差別。

【R2 釋彼相】

未二、釋彼相

謂彼室宅其如胎藏。

【R3 結得名】

未三、結得名

故此那落迦名大號叫。

【Q6 燒熱那落迦3】

【R1 標】

午六、燒熱那落迦3　未一、標

又於燒熱大那落迦中，多受如是治罰重苦。

【R2 釋2】

【S1 辨苦緣3】

【T1 鐵鏊燒煿苦】

未二、釋2　申一、辨苦緣3　酉一、鐵鏊燒煿苦

謂彼所攝獄卒，以諸有情置無量踰繕那熱、極熱、遍極燒然大鐵鏊上，左右轉之，表裏燒煿。

【T2 鐵丳貫炙苦】

酉二、鐵丳貫炙苦

又如炙魚，以大鐵丳從下貫之，徹頂而出，反覆炙之，令彼有情諸根毛孔及以口中悉皆焰起。

【T3 鐵椎打築苦】

酉三、鐵椎打築苦

復以有情置熱、極熱、遍極燒然大鐵地上，或仰或覆，以熱、極熱、遍極燒然大鐵椎棒或打或築、遍打遍築，令如肉摶。

【S2 明邊際】

申二、明邊際

由此因緣，長時受苦，乃至先世所造一切惡不善業未盡未出。

【R3 結】

未三、結

故此那落迦名為燒熱。

【Q7 極燒熱那落迦3】

【R1 標差別】

午七、極燒熱那落迦3　未一、標差別

又於極燒熱大那落迦中，所受苦惱與此差別。

【R2 釋彼相2】

【S1 辨苦緣2】

【T1 舉種種3】

【U1 鐵丳貫徹苦】

未二、釋彼相2　申一、辨苦緣2　酉一、舉種種3　戌一、鐵丳貫徹苦

謂以三支大熱鐵丳從下貫之，徹其兩膊及頂而出。由此因緣，眼耳鼻口及諸毛孔猛焰流出。

【U2 大鍱遍裹苦】

戌二、大鍱遍裹苦

又以熱、極熱、遍極燒然大銅鐵鍱遍裹其身。

【U3 鐵鑊煎煮苦】

戌三、鐵鑊煎煮苦

又復倒擲置熱、極熱、遍極燒然彌滿灰水大鐵鑊中而煎煮之。其湯涌沸，令 此有情隨湯飄轉，或出或沒，令其血肉及以皮脈悉皆銷爛，唯骨瑣在。尋復漉之，置鐵地上，令其皮肉及以血脈復生如故，還置鑊中。

【T2 例所餘】

酉二、例所餘

餘如燒熱大那落迦說。

【S2 明邊際】

申二、明邊際

由此因緣，長時受苦，乃至先世所造一切惡不善業未盡未出。

【R3 結得名】

未三、結得名

故此那落迦名極燒熱。

【Q8 無間那落迦2】

【R1 舉麤顯3】

【S1 標】

午八、無間那落迦2　未一、舉麤顯3　申一、標

又於無間大那落迦中，彼諸有情恆受如是極治罰苦。

【S2 釋2】

【T1 辨苦緣2】

【U1 舉種種6】

【V1 火焰和雜苦2】

【W1 火猛熾2】

【X1 舉從東方】

申二、釋2　酉一、辨苦緣2　戌一、舉種種6　亥一、火焰和雜苦2　天一、火猛熾2　地一、舉從東方

謂從東方多百踰繕那燒熱、極燒熱、遍極燒然大鐵地上有猛熾火騰焰而來，刺彼有情，穿皮入肉，斷筋破骨，復徹其髓，燒如脂燭，如是舉身皆成猛焰。

【X2 例所餘方】

地二、例所餘方

如從東方，南西北方亦復如是。

【W2 苦無間】

天二、苦無間

由此因緣，彼諸有情與猛焰和雜，唯見火聚從四方來，火焰和雜，無有間隙，所受苦痛亦無間隙，唯聞苦逼號叫之聲，知有眾生。

【V2 鐵箕簸揃苦】

亥二、鐵箕簸揃苦

又以鐵箕盛滿燒然、極燒然、遍極燒然猛焰鐵炭而簸揃之。

【V3 鐵山上下苦】

亥三、鐵山上下苦

復置熱鐵地上，令登大熱鐵山，上而復下，下而復上。

【V4 鐵釘張舌苦】

亥四、鐵釘張舌苦

從其口中拔出其舌，以百鐵釘釘而張之，令無皺襵，如張牛皮。

【V5 鐵丸置口苦】

亥五、鐵丸置口苦

復更仰臥熱鐵地上，以熱燒鐵鉗鉗口令開，以燒然、極燒然、遍極燒然大熱 鐵丸置其口中，即燒其口及以咽喉，徹於腑藏，從下而出。

【V6 洋銅灌口苦】

亥六、洋銅灌口苦

又以洋銅而灌其口，燒喉及口，徹於腑藏，從下流出。

【U2 例所餘】

戌二、例所餘

所餘苦惱，如極熱說。

【T2 明邊際】

酉二、明邊際

由此因緣，長時受苦，乃至先世所造一切惡不善業未盡未出。

【S3 結】

申三、結

故此那落迦名為無間，多是造作無間之業來生是中。

【R2 明略說】

未二、明略說

此但略說麤顯苦具，非於如是大那落迦中，所餘種種眾多苦具而不可得。

【P2 近邊那落迦2】

【Q1 標】

巳二、近邊那落迦2　午一、標

又於近邊諸那落迦中，有情之類受用如是治罰重苦。

【Q2 釋3】

【R1 總標四園】

午二、釋3　未一、總標四園

謂彼一切諸大那落迦皆有四方、四岸、四門，鐵牆圍繞。從其四方四門出已，其一一門外有四出園。

【R2 別顯其相2】

【S1 辨苦緣4】

【T1 煻煨齊膝】

未二、別顯其相2　申一、辨苦緣4　酉一、煻煨齊膝

謂煻煨齊膝。彼諸有情出求舍宅，遊行至此。下足之時，皮肉及血，并即銷爛，舉足還生。

【T2 死尸糞泥2】

【U1 遊行陷沒苦】

酉二、死尸糞泥2　戌一、遊行陷沒苦

次此煻煨無間，即有死尸糞泥。此諸有情為求舍宅，從彼出已，漸漸遊行，陷入其中，首足俱沒。

【U2 諸蟲唼食苦】

戌二、諸蟲唼食苦

又尸糞泥內多有諸蟲，名孃矩吒，穿皮入肉，斷筋破骨，取髓而食。

【T3 刀劍刃路等3】

【U1 刀劍刃路】

酉三、刀劍刃路等3　戌一、刀劍刃路

次尸糞泥無間，有利刀劍仰刃為路。彼諸有情為求舍宅，從彼出已，遊行至此。下足之時，皮肉筋血悉皆銷爛，舉足之時，還復如故。

【U2 刃葉林2】

【V1 刃葉斫截苦】

戌二、刃葉林2　亥一、刃葉斫截苦

次刀劍刃路無間，有刃葉林。彼諸有情為求舍宅，從彼出已，往趣彼蔭。纔坐其下，微風遂起，刃葉墮落，斫截其身一切支節，便即躄地。

【V2 黑狗噉食苦】

亥二、黑狗噉食苦

有黑釐狗，摣掣脊[月*呂]而噉食之。

【U3 鐵設拉末梨林2】

【V1 刺鋒貫身】

戌三、鐵設拉末梨林2　亥一、刺鋒貫身

從此刃葉林無間，有鐵設拉末梨林。彼諸有情為求舍宅，便來趣之，遂登其上。當登之時，一切刺鋒悉迴向下，欲下之時，一切刺鋒復迴向上。由此因緣，貫刺其身，遍諸支節。

【V2 大烏啄眼】

亥二、大烏啄眼

爾時便有鐵觜大烏上彼頭上，或上其髆，探啄眼睛而噉食之。

【T4 廣大灰河3】

【U1 墮入煎煮苦】

酉四、廣大灰河3　戌一、墮入煎煮苦

從鐵設拉末梨林無間，有廣大河，沸熱灰水彌滿其中。彼諸有情尋求舍宅，從彼出已，來墮此中。猶如以豆置之大鑊，然猛熾火而煎煮之，隨湯騰涌，周旋迴復。

【U2 獄卒遮障苦】

戌二、獄卒遮障苦

於河兩岸有諸獄卒，手執杖索及以大網，行列而住，遮彼有情，不令得出，或以索羂，或以網漉。

【U3 饑渴所須苦2】

【V1 問欲所須】

戌三、饑渴所須苦2　亥一、問欲所須

復置廣大熱鐵地上，仰彼有情而問之言：汝等今者欲何所須？

【V2 隨答治罰2】

【W1 鐵丸置口】

亥二、隨答治罰2　天一、鐵丸置口

如是答言：我等今者竟無覺知，然為種種饑苦所逼。時彼獄卒即以鐵鉗鉗口令開，便以極熱燒然鐵丸置其口中，餘如前說。

【W2 洋銅灌口】

天二、洋銅灌口

若彼答言：我今唯為渴苦所逼。爾時獄卒便即洋銅以灌其口。

【S2 明邊際】

申二、明邊際

由是因緣，長時受苦，乃至先世所造一切能感那落迦惡不善業未盡未出。

【R3 結成四數】

未三、結成四數

此中若刀劍刃路、若刃葉林、若鐵設拉末梨林總之為一，故有四園。

【P3 八寒那落迦2】

【Q1 標】

巳三、八寒那落迦2　午一、標

又於寒那落迦受生有情，多受如是極重寒苦。

【Q2 釋6】

【R1 皰那落迦2】

【S1 辨相】

午二、釋6　未一、皰那落迦2　申一、辨相

謂皰那落迦中受生有情，即為彼地極重廣大寒觸所觸，一切身分悉皆卷縮，猶如瘡皰。

【S2 結名】

申二、結名

故此那落迦名皰那落迦。

【R2 皰裂那落迦3】

【S1 標差別】

未二、皰裂那落迦3　申一、標差別

皰裂那落迦與此差別。

【S2 釋彼相】

申二、釋彼相

猶如皰潰，膿血流出，其瘡卷皺。

【S3 結得名】

申三、結得名

故此那落迦名為皰裂。

【R3 喝哳詀等三那落迦】

未三、喝哳詀等三那落迦

又喝哳詀、郝郝凡、虎虎凡，此三那落迦由彼有情苦音差別以立其名。

【R4 青蓮那落迦2】

【S1 辨相】

未四、青蓮那落迦2　申一、辨相

青蓮那落迦中，由彼地極重廣大寒觸所觸，一切身分悉皆青瘀，皮膚破裂，或五或六。

【S2 結名】

申二、結名

故此那落迦名曰青蓮。

【R5 紅蓮那落迦3】

【S1 標差別】

未五、紅蓮那落迦3　申一、標差別

紅蓮那落迦與此差別。

【S2 釋彼相】

申二、釋彼相

過此青已，色變紅赤，皮膚分裂或十或多。

【S3 結得名】

申三、結得名

故此那落迦名曰紅蓮。

【R6 大紅蓮那落迦3】

【S1 標差別】

未六、大紅蓮那落迦3　申一、標差別

大紅蓮那落迦與此差別。

【S2 釋彼相】

申二、釋彼相

謂彼身分極大紅赤，皮膚分裂或百或多。

【S3 結得名】

申三、結得名

故此那落迦名大紅蓮。

【P4 獨一那落迦3】

【Q1 標因】

巳四、獨一那落迦3　午一、標因

又獨一那落迦中受生有情，各於自身自業所感，多受如是種種大苦。

【Q2 指說】

午二、指說

如吉祥問采菉豆子經中廣說。

【Q3 結名】

午三、結名

故此那落迦名為獨一。

【O2 傍生有情2】

【P1 相殘害苦】

辰二、傍生有情2　巳一、相殘害苦

又傍生趣更相殘害，如羸弱者為諸彊力之所殺害，由此因緣受種種苦。

【P2 不自在苦】

巳二、不自在苦

以不自在，他所驅馳，多被鞭撻，與彼人天為資生具。由此因緣具受種種極重苦惱。

【O3 餓鬼有情3】

【P1 標】

辰三、餓鬼有情3　巳一、標

又餓鬼趣略有三種。

【P2 列】

巳二、列

一者、由外障礙飲食，二者、由內障礙飲食，三者、飲食無有障礙。

【P3 釋3】

【Q1 由外障礙飲食3】

【R1 徵】

巳三、釋3　午一、由外障礙飲食3　未一、徵

云何由外障礙飲食？

【R2 釋3】

【S1 出業因】

未二、釋3　申一、出業因

謂彼有情由習上品慳故，生鬼趣中，常與饑渴相應。

【S2 顯彼相】

申二、顯彼相

皮肉血脈皆悉枯槁，猶如火炭，頭髮髼亂，其面黯黑，唇口乾焦，常以其舌舐略口面。

【S3 辨苦緣2】

【T1 慞惶馳走苦】

申三、辨苦緣2　酉一、慞惶馳走苦

饑渴慞惶，處處馳走。

【T2 不得泉池苦2】

【U1 由他障】

酉二、不得泉池苦2　戌一、由他障

所到泉池，為餘有情手執刀杖及以羂索行列守護，令不得趣。

【U2 由自障】

戌二、由自障

或彊趣之，便見其泉變成膿血，自不欲飲。

【R3 結】

未三、結

如是等鬼，是名由外障礙飲食。

【Q2 由內障礙飲食3】

【R1 徵】

午二、由內障礙飲食3　未一、徵

云何由內障礙飲食？

【R2 釋】

未二、釋

謂彼有情，口或如針，口或如炬，或復頸癭，其腹寬大。由此因緣，縱得飲食，無他障礙，自然不能若噉若飲。

【R3 結】

未三、結

如是等鬼，是名由內障礙飲食。

【Q3 飲食無有障礙3】

【R1 徵】

午三、飲食無有障礙3　未一、徵

云何飲食無有障礙？

【R2 釋3】

【S1 飲噉燒燃苦】

未二、釋3　申一、飲噉燒燃苦

謂有餓鬼，名猛焰鬘。隨所飲噉，皆被燒然。由此因緣，饑渴大苦未嘗暫息。

【S2 唯食糞穢苦】

申二、唯食糞穢苦

復有餓鬼，名食糞穢。或有一分食糞飲溺；或有一分唯能飲噉極可厭惡生熟臭穢，縱得香美而不能食。

【S3 唯噉自肉苦】

申三、唯噉自肉苦

或有一分自割身肉而噉食之，縱得餘食，竟不能噉。

【R3 結】

未三、結

如是等鬼，是名飲食無有障礙。

【O4 人趣有情2】

【P1 標】

辰四、人趣有情2　巳一、標

又人趣中受生有情，多受如是匱乏之苦。

【P2 列2】

【Q1 匱乏苦】

巳二、列2　午一、匱乏苦

所謂俱生饑渴匱乏苦；所欲不果匱乏苦；麤疏飲食匱乏苦；逼切追求攝受等匱乏苦；時節變異，若寒若熱匱乏苦；無有舍宅覆障，所作淋漏匱乏苦；黑闇等障，所作事業皆悉休廢匱乏苦。

【Q2 老病死苦2】

【R1 顯自趣有】

午二、老病死苦2　未一、顯自趣有

又受變壞老病死苦。

【R2 簡那落迦】

未二、簡那落迦

由那落迦中謂死為樂，故於彼趣不立為苦。

又受變壞老病死苦等者：此中死苦唯除那落迦，餘一切趣皆應建立。

【O5 天趣有情2】

【P1 欲界諸天2】

【Q1 釋3】

【R1 死墮苦3】

【S1 標簡】

辰五、天趣有情2　巳一、欲界諸天2　午一、釋3　未一、死墮苦3　申一、標簡

又天趣中無解支節苦，而有死墮苦。

又天趣中無解支節苦者：此解支節，如前意地中說：除天、那落迦，所餘生處一切皆有。（陵本一卷十五頁十七行77）應準彼釋。

【S2 引說】

申二、引說

如經中說：有諸天子將欲沒時，五相先現。一、衣無垢染，有垢染現；二、 鬘舊不萎，今乃萎顇；三、兩腋汗流；四、身便臭穢；五、天及天子不樂本座。

【S3 釋相】

申三、釋相

時彼天子偃臥林間，所有婇女與餘天子共為遊戲。彼既見已，由此因緣，生大憂苦。

【R2 陵懱苦3】

【S1 標】

未二、陵懱苦3　申一、標

復受陵懱悚慄之苦。

【S2 徵】

申二、徵

所以者何？

【S3 釋】

申三、釋

由有廣大福聚成就及廣大五欲天子生時，所餘薄福諸舊天子見已惶怖。由此因緣，受大憂苦。

【R3 斫截等苦3】

【S1 標】

未三、斫截等苦3　申一、標

又受斫截破壞、驅擯殘害之苦。

【S2 徵】

申二、徵

所以者何？

【S3 釋2】

【T1 斫截破壞苦2】

【U1 辨相】

申三、釋2　酉一、斫截破壞苦2　戌一、辨相

由天與非天共戰諍時，天與非天互相違拒，即執四仗，所謂金、銀、頗胝、琉璃，共相戰鬥。爾時諸天及與非天，或斷支節，或破其身，或復致死。若傷身斷節，續還如故，若斷其首，即便殞歿。

【U2 料簡2】

【V1 天與非天差別2】

【W1 總明彼苦】

戌二、料簡2　亥一、天與非天差別2　天一、總明彼苦

天與非天互有他勝，然天多勝，力勢彊故。然其彼二，若為他勝，即退入自宮，己之同類竟不慰問。由此因緣，便懷憂慼。

【W2 別顯所為】

天二、別顯所為

若天得勝，便入非天宮中，為悅其女，起此違諍；若非天得勝，即入天宮， 為求四種酥陀味故，共相戰諍。

【V2 非天亦天趣攝2】

【W1 標】

亥二、非天亦天趣攝2　天一、標

又諸非天，當知天趣所攝。

【W2 釋2】

【X1 趣攝】

天二、釋2　地一、趣攝

然由意志多懷詐幻，諂誑多故，不如諸天為淨法器。由此因緣，有時經中說為別趣，實是天類。

【X2 得名】

地二、得名

由不受行諸天法故，說為非天。

【T2 驅擯苦】

酉二、驅擯苦

復有彊力天子，纔一發憤，諸劣天子便被驅擯，出其自宮。

【Q2 結】

午二、結

是故諸天受三種苦。謂死墮苦，陵懱苦，斫截破壞、殘害驅擯苦。

【P2 色無色天2】

【Q1 簡他苦】

巳二、色無色天2　午一、簡他苦

又色無色界有情無有如是等苦，由彼有情非苦受器故。

【Q2 顯自苦】

午二、顯自苦

然由麤重苦故，說彼有苦。有煩惱故，有障礙故，於死及住不自在故。

有煩惱故等者：麤重差別略有二十。（如顯揚論十九卷三頁說31,573b）今說色無色界有情，隨應當知彼麤重苦。謂煩惱麤重、障礙麤重、死及住麤重。由此說彼有麤重苦。

【N3 簡無漏】

卯三、簡無漏

又無漏界中，一切麤重諸苦永斷。是故唯此是勝義樂，當知所餘一切是苦。

無漏界中一切麤重諸苦永斷等者：通說三界二十種麤重差別，是名一切麤重。通說五趣諸受用苦，是名諸苦。無漏界中永斷此故，說唯有樂。當知此樂名為常樂，無漏界攝，離貪瞋癡方證得故。如下自說。（陵本五卷五頁一行333）

【M2 受用樂2】

【N1 簡那落迦等2】

【O1 舉四種那落迦】

寅二、受用樂2　卯一、簡那落迦等2　辰一、舉四種那落迦

又於四種那落迦中無有樂受。

又於四種那落迦中無有樂受者：謂如前說大那落迦、近邊那落迦、寒那落迦、獨一那落迦，是名四種那落迦。

【O2 例三種餓鬼】

辰二、例三種餓鬼

如那落迦中，三種餓鬼中亦爾。

【N2 顯餘趣2】

【O1 有苦雜】

卯二、顯餘趣2　辰一、有苦雜

諸大力鬼、傍生、人中，有外門所生資具樂可得，然為眾苦之所相雜。

【O2 無苦雜2】

【P1 人趣輪王2】

【Q1 總顯彼樂4】

【R1 標】

辰二、無苦雜2　巳一、人趣輪王2　午一、總顯彼樂4　未一、標

又人趣中，轉輪王樂最勝微妙。由彼輪王出現世時，有成就七寶自然出現， 故說彼王具足七寶。

【R2 徵】

未二、徵

何等為七？

【R3 列】

未三、列

所謂輪寶、象寶、馬寶、末尼珠寶、女寶、主藏臣寶、主兵臣寶。

【R4 指】

未四、指

爾時輪寶等現，其相云何？七寶現相，如經廣說。

【Q2 釋彼種類4】

【R1 王四洲者】

午二、釋彼種類4　未一、王四洲者

若彼輪王王四洲者，一切小王望風順化，各自白言：某城邑聚落，天之所有，唯願大王垂恩教敕，我等皆當為天僕隸。爾時輪王便即敕令：汝等諸王！各於自境以理獎化，當以如法，勿以非法。又復汝等於國於家勿行非法行，勿行不平等行。

【R2 王三洲者】

未二、王三洲者

若彼輪王王三洲者，先遣使往，然後從化。

【R3 王二洲者】

未三、王二洲者

若彼輪王王二洲者，興師現威，後乃從化。

【R4 王一洲者】

未四、王一洲者

若彼輪王王一洲者，便自往彼，奮戈揮刃，然後從化。

【P2 三界諸天3】

【Q1 欲界2】

【R1 顯受樂2】

【S1 列種種2】

【T1 正說諸天2】

【U1 總說2】

【V1 標】

巳二、三界諸天3　午一、欲界2　未一、顯受樂2　申一、列種種2　酉一、正說諸天2　戌一、總說2　亥一、標

復次，諸天受其廣大天之富樂。

【V2 釋2】

【W1 樂住本座】

亥二、釋2　天一、樂住本座

形色殊妙，多諸適悅，於自宮中而得久住。

【W2 其身清潔2】

【X1 顯自】

天二、其身清潔2　地一、顯自

其身內外皆悉清潔，無有臭穢。

【X2 簡他】

地二、簡他

又人身內多有不淨，所謂塵垢筋骨脾腎心肝；彼皆無有。

【U2 別辨2】

【V1 依持相】

戌二、別辨2　亥一、依持相

又彼諸天有四種宮殿，所謂金、銀、頗胝、琉璃所成，種種文綵綺飾莊嚴。種種臺閣、種種樓觀、種種層級、種種窗牖、種種羅網，皆可愛樂。種種末尼以為綺鈿，周匝放光，共相照曜。

【V2 資具相2】

【W1 舉種類9】

【X1 食樹】

亥二、資具相2　天一、舉種類9　地一、食樹

復有食樹，從其樹裏出四食味，名曰酥陀，所謂青黃赤白。

【X2 飲樹】

地二、飲樹

復有飲樹，從此流出甘美之飲。

【X3 乘樹】

地三、乘樹

復有乘樹，從此出生種種妙乘，所謂車輅輦輿等。

【X4 衣樹】

地四、衣樹

復有衣樹，從此出生種種妙衣，其衣細軟，妙色鮮潔，雜綵間飾。

【X5 莊嚴具樹】

地五、莊嚴具樹

復有莊嚴具樹，從此出生種種微妙莊嚴之具，所謂末尼、臂印、耳璫、環釧，及以手足綺飾之具。如是等類諸莊嚴具，皆以種種妙末尼寶而間飾之。

【X6 熏香鬘樹】

地六、熏香鬘樹

復有熏香鬘樹，從此出生種種塗香、種種熏香、種種華鬘。

【X7 大集會樹】

地七、大集會樹

復有大集會樹，最勝微妙。其根深固五十踰繕那，其身高挺百踰繕那，枝條及葉遍覆八十踰繕那；雜華開發，其香順風熏百踰繕那，逆風熏五十踰繕那。於此樹下，三十三天雨四月中，以天妙五欲共相娛樂。

【X8 歌笑舞樂之樹】

地八、歌笑舞樂之樹

復有歌笑舞樂之樹，從此出生歌笑舞等種種樂器。

【X9 資具樹】

地九、資具樹

又有資具之樹，從此出生種種資具，所謂食飲之具、坐臥之具，如是等類種種資具。

【W2 明受用】

天二、明受用

又彼諸天欲受用時，隨欲隨業，應其所須，來現手中。

【T2 兼顯非天等2】

【U1 非天】

酉二、兼顯非天等2　戌一、非天

又諸非天，隨其所應，受用種種宮殿富樂應知。

又諸非天隨其所應受用種種宮殿富樂者：非天宮殿在蘇迷盧下，依水而居。如前意地已說。（陵本二卷十一頁144）彼亦天趣所攝，受用富樂，隨應當知。

【U2 北洲2】

【V1 有勝受用2】

【W1 資具】

戌二、北洲2　亥一、有勝受用2　天一、資具

又北拘盧洲有如是相樹，名曰如意。彼諸人眾所欲資具，從樹而取。不由思 惟，隨其所須，自然在手。

【W2 粳稻】

天二、粳稻

復有粳稻，不種而穫。無有我所。

【V2 無繫屬等】

亥二、無繫屬等

又彼有情竟無繫屬、決定勝道。

又彼有情竟無繫屬等者：無攝受事，名無繫屬。攝受有七，如前意地已說。（陵本二卷十七頁165）無念、正知、證煩惱斷，名無決定勝道。由是諸聖不更於彼受生。

【S2 顯殊勝3】

【T1 依持相攝7】

【U1 宮殿殊勝】

申二、顯殊勝3　酉一、依持相攝7　戌一、宮殿殊勝

又天帝釋有普勝殿，於諸殿中最為殊勝。仍於其處有百樓觀，一一樓觀有百臺閣，一一臺閣有七房室，一一房室有七天女，一一天女有七侍女。

【U2 地界殊勝2】

【V1 平正安樂】

戌二、地界殊勝2　亥一、平正安樂

又彼諸天所有地界，平正如掌，竟無高下。履觸之時，便生安樂，下足之時，陷便至膝，舉足之時，隨足還起。

【V2 新華遍布】

亥二、新華遍布

於一切時，自然而有曼陀羅華遍布其上。時有微風吹去萎華，復引新者。

【U3 街衢殊勝】

戌三、街衢殊勝

又彼天宮四面各有大街。其形殊妙，軌式可觀，清淨端嚴，度量齊整。

【U4 宮門殊勝】

戌四、宮門殊勝

復於四面有四大門，規模宏壯，色相希奇，觀之無厭，實為殊絕。多有異類妙色藥叉常所守護。

【U5 園苑殊勝2】

【V1 標列四園】

戌五、園苑殊勝2　亥一、標列四園

復於四面有四園苑。一名繢車，二名麤澀，三名和雜，四名喜林。

【V2 環四勝地】

亥二、環四勝地

其四園外有四勝地，色相殊妙，形狀可觀，端嚴無比。

【U6 會處殊勝】

戌六、會處殊勝

其宮東北隅，有天會處，名曰善法。諸天入中，思惟、稱量、觀察妙義。

【U7 石相殊勝】

戌七、石相殊勝

近此園側，有如意石，其色黃白，形質殊妙，其相可觀，嚴麗無比。

【T2 身相攝】

酉二、身相攝

又彼天身自然光曜。闇相若現，乃知晝去夜分方來。便於天妙五欲遊戲之 中，懶惰睡眠。異類之鳥不復和鳴，由此等相以表晝夜。

【T3 資具相攝2】

【U1 標】

酉三、資具相攝2　戌一、標

又彼諸天眾妙五欲甚可愛樂，唯發喜樂。彼諸天眾恆為放逸之所持行。

【U2 列】

戌二、列

常聞種種歌舞音樂鼓噪之聲，調戲言笑談謔等聲。常見種種可意之色。常齅種種微妙之香。恆嘗種種美好之味。恆觸種種天諸婇女最勝之觸。恆為是樂牽引其意，以度其時。

【R2 簡無苦】

未二、簡無苦

又彼諸天多受如是眾妙欲樂，常無疾病，亦無衰老，無飲食等匱乏所作俱生之苦，無如前說於人趣中有餘匱乏之苦。

瑜伽師地論科句披尋記卷第四

瑜伽師地論科句披尋記卷第五

彌勒菩薩說

唐三藏沙門玄奘奉詔譯

韓清淨科記

本地分中有尋有伺等三地之二

【Q2 色界】

午二、色界

復次，於色界中初靜慮地受生諸天，即受彼地離生喜樂。

於色界中初靜慮地至離生喜樂者：謂從欲界最初上進，創首獲得心一境性，是名為初。於一所緣繫念寂靜，正審思慮，故名靜慮。如初靜慮，漸次上進乃至第四，當知亦爾。初靜慮地，亦名離生喜樂地。所言離者，謂已離欲惡不善法故。所言生者，謂由離欲惡不善法無間所生故。言喜樂者，謂已獲得所希求義，及於喜中未見過失，有欣有喜，是名為喜；一切麤重已除遣故，及已獲得廣大輕安，身心調暢，有堪能故，是名為樂。如下聲聞地說。（陵本三十三卷十頁2700）先於此間修下中上初靜慮者，後生彼處受三天果，謂梵眾天、梵前益天、大梵天，是名初靜慮地受生諸天，既受生已，即受彼地所引離生喜樂。

第二靜慮地諸天，受定生喜樂。

第二靜慮地至定生喜樂者：第二靜慮地亦名定生喜樂地。所言定者，謂於無尋無伺三摩地中心一趣故。所言生者，由心一趣為因為緣，無間生故。言喜樂者，謂已獲得所希求義，又於喜中未見過失，有欣有喜，故名為喜；一切尋伺初靜慮地諸煩惱品所有麤重皆遠離故，能對治彼廣大輕安身心調柔有堪能樂所隨逐故，是名為樂。如下聲聞地說。（陵本三十三卷十頁2700）先於此間修下中上第二靜慮者，後生彼處受三天果，謂少光天、無量光天、極淨光天，是名第二靜慮地諸天，即受彼地定生喜樂。

第三靜慮地諸天，受離喜妙樂。

第三靜慮地至離喜妙樂者：第三靜慮地亦名離喜妙樂地。言離喜者，謂於喜相深見過失，於喜離欲故。言妙樂者，謂離喜寂靜、最極寂靜，與喜相違心受生起。彼於爾時，色身、意身，領納受樂、輕安樂故。如下聲聞地說。（陵本三十三卷十一頁2703）先於此間修下中上第三靜慮者，後生彼處受三天果，謂少淨天、無量淨天、遍淨天，是名第三靜慮地諸天，即受彼地離喜妙樂。

第四靜慮地諸天，受捨念清淨寂靜無動之樂。

第四靜慮地至無動之樂者：第四靜慮地亦名捨念清淨地。捨清淨者，謂超過尋、伺、喜、樂三地一切動故，心平等性、心正直性、心無轉動而安住性。念清淨者，謂超過尋、伺、喜、樂三地一切動故，心不忘失而明了性。（如顯揚論二卷七頁說31,487b）一切下地災患已斷，是名寂靜。一切動亂皆悉遠離，是名無動。先於此間修下中上第四靜慮者，後生彼處受三天果，謂無雲天、福生天、廣果天，是名第四靜慮地諸天，即受彼地捨念清淨寂靜無動之樂。此中樂言，非謂樂受，此已斷故。增上寂靜無有動搖，故名為樂。

【Q3 無色界】

午三、無色界

無色界諸天，受極寂靜解脫之樂。

無色界諸天受極寂靜解脫樂者：超越色想，色不現前，是名無色。先於此間修彼定已，後生彼處，有四差別，謂空無邊處、識無邊處、無所有處、非想非非想處，是名無色界諸天，受彼極寂靜解脫之樂。言解脫者，謂離色貪。

【L2 總料簡3】

【M1 苦樂殊勝差別2】

【N1 標列】

丑二、總料簡3　寅一、苦樂殊勝差別2　卯一、標列

又由六種殊勝故，苦樂殊勝應知。一、形量殊勝，二、柔軟殊勝，三、緣殊勝，四、時殊勝，五、心殊勝，六、所依殊勝。

【N2 釋因2】

【O1 舉苦殊勝】

卯二、釋因2　辰一、舉苦殊勝

何以故？如如身量漸增廣大，如是如是苦轉殊勝；如如依止漸更柔軟，如是如是苦轉殊勝；如如苦緣漸更猛盛眾多差別，如是如是苦轉殊勝；如如時分漸遠無間，如是如是苦轉殊勝；如如內心無簡擇力漸漸增廣，如是如是苦轉殊勝；

如如內心無簡擇力漸漸增廣者：謂性愚癡，於所知事得、失、俱非不能了知，是名內心無簡擇力。

如如所依苦器漸增，如是如是苦轉殊勝。

如如所依苦器漸增者：五有取蘊是名苦器。謂生苦器故，依生苦器故，苦 苦器故，壞苦器故。如下決擇分說。（陵本六十一卷十五頁4937）

【O2 例樂殊勝】

辰二、例樂殊勝

如苦殊勝如是，樂殊勝義隨其所應，廣說應知。

【M2 受用樂受差別2】

【N1 辨生緣2】

【O1 出種類2】

【P1 標列】

寅二、受用樂受差別2　卯一、辨生緣2　辰一、出種類2　巳一、標列

又樂有二種，一、非聖財所生樂，二、聖財所生樂。

【P2 隨釋2】

【Q1 非聖財所生2】

【R1 標列】

巳二、隨釋2　午一、非聖財所生2　未一、標列

非聖財所生樂者，謂四種資具為緣得生。一、適悅資具，二、滋長資具，三、清淨資具，四、任持資具。

【R2 隨釋4】

【S1 適悅資具】

未二、隨釋4　申一、適悅資具

適悅資具者，謂車乘、衣服、諸莊嚴具、歌笑舞樂、塗香華鬘、種種上妙珍玩樂具、光明照曜、男女侍衛、種種庫藏。

【S2 滋長資具】

申二、滋長資具

滋長資具者，謂無尋思輪石搥打、築蹋、按摩等事。

【S3 清淨資具】

申三、清淨資具

清淨資具者，謂吉祥草、頻螺果、螺貝滿甕等事。

清淨資具者等者：於此等事妄計清淨，能生吉祥，是名清淨資具。

【S4 任持資具】

申四、任持資具

任持資具者，謂飲及食。

任持資具者等者：由飲及食任持有情令住不壞，是名任持資具。

【Q2 聖財所生3】

【R1 標】

午二、聖財所生3　未一、標

聖財所生樂者，謂七聖財為緣得生。

【R2 徵】

未二、徵

何等為七？

【R3 列】

未三、列

一、信，二、戒，三、慚，四、愧，五、聞，六、捨，七、慧。

聖財所生樂者等者：謂聖弟子於如來所修植淨信，根生安住，不為沙門、或婆羅門、或天魔梵、或餘世間之所引奪，是名信財。由是信財能生與信俱行清淨之樂。又聖弟子能離殺生乃至能離邪見，是名戒財。由此戒財能感生於善趣所起之樂。顧自妙好，不行諸惡，是名慚財。顧他誹毀，不行諸惡，是名愧財。由是慚愧能生無有追悔之樂。於法於義多聞、聞持、其聞積集，是名聞財。由此聞財能生正解俱行之樂。能行惠捨，其性無罪，是名捨財。由此能生後世資財無所匱乏之樂。於勝義諦如實覺悟，是名慧財。由此能生先未曾有真實解脫之樂。

【O2 辨勝劣3】

【P1 標】

辰二、辨勝劣3　巳一、標

復次，由十五種相，聖非聖財所生樂差別。

【P2 徵】

巳二、徵

何等十五？

【P3 辨11】

【Q1 起行差別】

巳三、辨11　午一、起行差別

謂非聖財所生樂能起惡行，聖財所生樂能起妙行。

能起惡行妙行者：感惡趣生，是名惡行；感人天生，是名妙行。

【Q2 喜樂相應差別】

午二、喜樂相應差別

又非聖財所生樂，有罪喜樂相應；聖財所生樂，無罪喜樂相應。

有罪無罪喜樂相應者：生現法罪、生後法罪、生俱法罪，是名有罪。與此相違，是名無罪。生現法罪者，謂如能為自害；生後法罪者，謂如能為他害；生俱法罪者，謂如能為俱害。如下自說。（陵本九卷九頁671）

【Q3 適悅所依差別】

午三、適悅所依差別

又非聖財所生樂，微小不遍所依；聖財所生樂，廣大遍滿所依。

不遍遍所依者：謂身及心是名所依。總說五蘊為自體故。

【Q4 時分差別】

午四、時分差別

又非聖財所生樂，非一切時有，以依外緣故；聖財所生樂，一切時有，以依內緣故。

依外依內緣者：非聖財樂，資具緣生；外事攝故，名依外緣。聖財不爾，信等緣生；內心攝故，名依內緣。

【Q5 界地差別】

午五、界地差別

又非聖財所生樂，非一切地有，唯欲界故；聖財所生樂，一切地有，

非一切地有一切地有者：三界九地，名一切地。云何九地？謂五趣雜居地、離生喜樂地、定生喜樂地、離喜妙樂地、捨念清淨地、空無邊處、識無邊處、無所有處、非想非非想處。初一，欲界繫；次四，色界繫；後四，無色界繫。

通三界繫及不繫故。

通三界繫及不繫故者：若墮攝界，名三界繫；非墮攝界，名為不繫。墮非墮攝，如前已說應知。（陵本四卷一頁263）

【Q6 引發差別】

午六、引發差別

又非聖財所生樂，不能引發後世聖非聖財；聖財所生樂，能引發後世聖非聖財。

【Q7 盡無盡差別】

午七、盡無盡差別

又非聖財所生樂，若受用時，有盡有邊；聖財所生樂，若受用時，轉更充盛，增長廣大。

【Q8 奪無奪差別】

午八、奪無奪差別

又非聖財所生樂，為他劫奪，若王、若賊、怨，及水、火；聖財所生樂，無能侵奪。

【Q9 轉受餘生差別】

午九、轉受餘生差別

又非聖財所生樂，不可從今世持往後世；聖財所生樂，可從今世持往後世。

【Q10 無喜足等差別】

午十、無喜足等差別

又非聖財所生樂，受用之時不可充足；聖財所生樂，受用之時究竟充滿。

【Q11 有怖畏等差別2】

【R1 舉非聖財所生樂2】

【S1 標】

午十一、有怖畏等差別2　未一、舉非聖財所生樂2　申一、標

又非聖財所生樂，有怖畏、有怨對、有災橫、有燒惱、不能斷後世大苦。

【S2 釋5】

【T1 有怖畏】

申二、釋5　酉一、有怖畏

有怖畏者，謂懼當生苦所依處故。

【T2 有怨對】

酉二、有怨對

有怨對者，謂鬥訟違諍所依處故。

【T3 有災橫】

酉三、有災橫

有災橫者，謂老病死所依處故。

【T4 有燒惱】

酉四、有燒惱

有燒惱者，謂由此樂性不真實，如疥癩病，虛妄顛倒所依處故，愁歎憂苦種種熱惱所依處故。

【T5 不能斷後世大苦】

酉五、不能斷後世大苦

不能斷後世大苦者，謂貪瞋等本隨二惑所依處故。

【R2 例聖財所生樂】

未二、例聖財所生樂

聖財所生樂，無怖畏、無怨對、無災橫、無燒惱、能斷後世大苦。隨其所應，與上相違，廣說應知。

【N2 明受用4】

【O1 標】

卯二、明受用4　辰一、標

又外有欲者，受用欲塵。

外有欲者受用欲塵者：若有貪欲，依外緣生，是名外有欲者。色等五欲是名欲塵。

聖慧命者，受用正法。

聖慧命者受用正法者：謂無漏慧和合所依，是名聖慧命者。十二分教是名正法，諸諦施設不虛妄故。十二分教，如下聲聞地說。（陵本二十五卷六頁2091）

由五種相故有差別。由此因緣，說聖慧命者以無上慧命清淨自活。

【O2 徵】

辰二、徵

何等為五？

【O3 列】

辰三、列

一、受用正法者，不染汙故；二、受用正法者，極畢竟故；三、受用正法者，一向定故；四、受用正法者，與餘慧命者不共故；五、受用正法者，有真實樂故，摧伏魔怨故。

【O4 釋5】

【P1 不染汙2】

【Q1 舉他】

辰四、釋5　巳一、不染汙2　午一、舉他

此中諸受欲者所有欲樂是隨順喜處，貪愛所隨故；是隨順憂處，瞋恚所隨 故；是隨順捨處，無揀擇捨之所隨故。

是隨順喜處貪愛所隨故等者：謂彼欲樂能生未來喜、憂及捨，是名隨順喜、憂、捨處。諸受欲者於樂受中多生染著，貪所隨增，是名貪愛所隨。於苦受中多生瞋恚，瞋所隨增，是名瞋恚所隨。於不苦不樂受中妄計顛倒，癡所隨增，是名無揀擇捨所隨。由此道理，故是染汙。

【Q2 簡自】

午二、簡自

聖慧命者受用正法則不如是。

【P2 極畢竟2】

【Q1 舉他】

巳二、極畢竟2　午一、舉他

又諸有欲者受用欲塵，從不可知本際以來，以無常故，捨餘欲塵得餘欲塵；或於一時都無所得。

【Q2 簡自】

午二、簡自

聖慧命者受用正法則不如是。

【P3 一向定2】

【Q1 舉他】

巳三、一向定2　午一、舉他

又受欲者受用欲時，即於此事一起喜愛，一起憂恚；復即於彼或時生喜，或時生憂。

【Q2 簡自】

午二、簡自

聖慧命者受用正法則不如是。

【P4 不共餘2】

【Q1 舉他】

巳四、不共餘2　午一、舉他

又諸離欲外慧命者，於種種見趣、自分別所起邪勝解處，其心猛利，種種取著，恆為欲染之所隨逐；雖已離欲，復還退起。

【Q2 簡自】

午二、簡自

聖慧命者受用正法則不如是。

又諸離欲外慧命者等者：如諸外道，依世間道雖能離欲，然妄計我為有為無，於真實義不如實知，是名離欲外慧命者。妄計我見以為根本，有六十二諸惡見趣，是名種種見趣。如下攝事分釋。（陵本八十七卷二頁6558）依此見趣，種種計我，恆起我愛，於諸欲染未能捨離，是名種種取著，恆為欲染之所隨逐。由此道理，雖已離欲，乃至有頂，然有我愛未永斷故，還 復墮下而起欲染，是名雖已離欲，復還退起。

【P5 有真實樂摧伏魔怨2】

【Q1 舉他2】

【R1 辨2】

【S1 樂非真實】

巳五、有真實樂摧伏魔怨2　午一、舉他2　未一、辨2　申一、樂非真實

又受欲者及諸世間已離欲者，所有欲樂及離欲樂，皆非真實，皆為魔怨之所隨逐；如幻、如響、如影、如焰、如夢所見、猶如幻作諸莊嚴具。

如幻如響等者：此喻諸欲皆非真實。謂彼諸欲，雖是無常虛偽不實，然似常等諸相顯現，故說如幻，同彼幻事是妄法故。無聞愚夫於彼諸欲不如實知，故於長夜恆被欺誑，深生染著，為變壞苦之所逼觸；為顯此義，故說如響、如影、如焰。速趣滅壞故，說如夢所見。託眾緣生故，說猶如幻作諸莊嚴具。如下攝異門分說。（陵本八十四卷一頁6351）

【S2 未制魔事】

申二、未制魔事

又著樂愚夫諸受欲者，及諸世間已離欲者，凡所受用，猶如癲狂、如醉亂等；未制魔軍而有受用。

未制魔軍而有受用者：魔有四種。謂蘊魔、煩惱魔、死魔、天魔。如下聲聞地說。（陵本二十九卷二十一頁2473）此中唯說天魔。大力軍眾，名為魔軍。勤修善者，為超死故正加行時，彼天魔軍得大自在，能為障礙。著樂愚夫諸受欲者，由未離欲，在魔手中隨欲所作。及諸世間已離欲者，魔縛所縛，未脫魔羂，由彼還來生此界故。亦如下聲聞地說。（陵本二十九卷二十二頁2475）如是說言未制魔軍而有受用。

【R2 結】

未二、結

是故彼樂為非真實，亦不能制所有魔事。

【Q2 簡自】

午二、簡自

聖慧命者受用正法則不如是。

亦不能制所有魔事者：諸魔事業無量無邊，一切皆是四魔所作。謂諸所有能引出離善法欲生，耽著諸欲增上力故，尋還退捨。當知此即是為魔事。乃至廣說於諸沙門莊嚴所對治法，心樂趣入。當知一切皆是魔事。如下聲聞地說。（陵本二十九卷二十二頁2477）

【M3 正觀三受差別2】

【N1 明正觀2】

【O1 受所依2】

【P1 徵】

寅三、正觀三受差別2　卯一、明正觀2　辰一、受所依2　巳一、徵

復次，三界有情所依之身，當云何觀？

【P2 釋】

巳二、釋

謂如毒熱癰，麤重所隨故。

【O2 受差別3】

【P1 樂受2】

【Q1 徵】

辰二、受差別3　巳一、樂受2　午一、徵

即於此身樂受生時，當云何觀？

【Q2 釋】

午二、釋

謂如毒熱癰暫遇冷觸。

【P2 苦受2】

【Q1 徵】

巳二、苦受2　午一、徵

即於此身苦受生時，當云何觀？

【Q2 釋】

午二、釋

謂如毒熱癰為熱灰所觸。

【P3 不苦不樂受2】

【Q1 徵】

巳三、不苦不樂受2　午一、徵

即於此身不苦不樂受生時，當云何觀？

【Q2 釋】

午二、釋

謂如毒熱癰離冷熱等觸，自性毒熱而本住故。

【N2 舉經說2】

【O1 受所攝2】

【P1 依三苦辨】

卯二、舉經說2　辰一、受所攝2　巳一、依三苦辨

薄伽梵說：當知樂受，壞苦故苦；苦受，苦苦故苦；不苦不樂受，行苦故苦。

薄伽梵說至行苦故苦者：壞苦、苦苦，其相易了。唯行苦性，遍行一切，若樂受中，若苦受中，若不苦不樂受中，其相難知。何故世尊但說不苦不樂受由行苦故苦？當知此行苦性，唯於不苦不樂受中分明顯現，是故世尊作如是說。雖於樂苦受中亦有此行苦性，然由愛恚二法擾亂心故，此行苦性不易可了。譬如熱癰，若以冷觸封之，即生樂想；熱灰墮上，便生苦想；若二俱離，於此熱癰，爾時唯有癰自性苦分明顯現。如是於業煩惱所生諸行所有安立麤重所攝，猶如熱癰；行苦性中，所有樂受，如冷觸封；所有苦受，如熱灰墮；所有不苦不樂受，如離二觸癰自性苦。如下決擇分 說。（陵本六十六卷一頁4939）此中道理，當知亦爾。

【P2 依喜等辨3】

【Q1 列】

巳二、依喜等辨3　午一、列

復說有有愛味喜、有離愛味喜、有勝離愛味喜。

【Q2 指】

午二、指

如是等類，如經廣說。

【Q3 攝】

午三、攝

應知墮二界攝。

復說有有愛味喜至墮二界攝者：此中有愛味喜，墮欲界攝；由欲界繫諸五取蘊，及順欲貪五種妙欲為因為緣之所生故。此喜自性愛味所攝，由是說言有愛味喜。與此相違，有離愛味喜、有勝離愛味喜，如應當知墮色界攝。無色無喜，是故唯說墮二界攝。復次，當知有愛味喜，即依耽嗜喜；離愛味喜、勝離愛味喜，即依出離喜。依世間道離欲界欲而生於喜，是名離愛味喜；依出世道，於五取蘊了知無常苦等法已而生於喜，是名勝離愛味喜。

【O2 非受攝2】

【P1 想受滅樂2】

【Q1 標】

辰二、非受攝2　巳一、想受滅樂2　午一、標

又薄伽梵建立想受滅樂為樂中第一。

【Q2 簡】

午二、簡

此依住樂，非謂受樂。

想受滅樂等者：謂諸聖者已得非想非非想處，復欲暫時住寂靜住，從非有想非無想處心求上進。心上進時，求上所緣竟無所得；無所得故，心心所法滅而不轉；是名想受滅定。於此定中，住極寂靜。依寂靜樂，建立第一；非謂受樂，滅不轉故。

【P2 離貪等樂2】

【Q1 標列】

巳二、離貪等樂2　午一、標列

又說有三種樂。謂離貪、離瞋、離癡等欲。

【Q2 明攝】

午二、明攝

此三種樂唯無漏界中可得，是故此樂名為常樂，無漏界攝。

又說有三種樂等者：此中欲言，謂煩惱欲。離貪瞋癡，永不相應，是名離欲。等言，等取我見、我慢。此癡所攝，故不具說。一切煩惱，總攝為三，即貪瞋癡。永離此故，說有三樂。如是三樂，離五無常，故名常樂。五無常者，謂由諸行是無常性、無恆性、非久住性、不可保性、變壞法性故。如下攝事分釋。（陵本八十六卷一頁6485）

【K2 受用飲食2】

【L1 總標】

子二、受用飲食2　丑一、總標

復次，飲食受用者，謂三界將生、已生有情壽命安住。

飲食受用至壽命安住者：食有四種。所謂段食、觸食、意思食、識食。由此四種能令諸根大種長養，故名為食。受用此食，任持有情令住不壞，由是說言壽命安住。然於此中應更分別。若於三界將生有情，由有識食，能令壽命安住。謂諸異生補特伽羅，未得厭離對治喜樂，由所潤識能取能滿當來內身；以於內身能取能滿故，於流轉中相續決定，是名為住。如下決擇分說。（陵本五十四卷二頁4286）是名三界將生有情壽命安住。若於三界已生有情，具由四食，能令羸損諸根大種皆得增益，又令疾病亦得除愈。又有長壽諸有情類，若不得食，非時中夭。如下決擇分說。（陵本六十六卷四頁5257）是名三界已生有情壽命安住。又觸、意思、識三種食，通三界有；段食一種，唯欲界有。是故一切三界有情，隨所生處，受用有別。

【L2 別辨2】

【M1 觸意思識食】

丑二、別辨2　寅一、觸意思識食

此中當知觸、意思、識三種食故，一切三界有情壽命安住。

【M2 段食2】

【N1 標唯欲界】

寅二、段食2　卯一、標唯欲界

段食一種，唯令欲界有情壽命安住。

【N2 別辨諸趣3】

【O1 那落迦有情】

卯二、別辨諸趣3　辰一、那落迦有情

復於那落迦受生有情，有微細段食。謂腑藏中有微動風，由此因緣，彼得久住。

【O2 餓鬼傍生人有情】

辰二、餓鬼傍生人有情

餓鬼、傍生、人中，有麤段食。謂作分段而噉食之。

【O3 欲界天等有情】

辰三、欲界天等有情

復有微細食。謂住羯羅藍等位有情，及欲界諸天。由彼食已，所有段食流入一切身分支節，尋即銷化，無有便穢。

復有微細食謂住羯羅藍等位有情者：從羯羅藍乃至髮毛爪位，由微細津味而得資長。從是以後，根位、形位，由母所食生麤津味而得資長。是名住羯羅藍等位有情微細食別。如前意地說。（陵本二卷三頁117）

【K3 受用婬欲3】

【L1 婬欲差別2】

【M1 簡那落迦有情3】

【N1 標】

子三、受用婬欲3　丑一、婬欲差別2　寅一、簡那落迦有情3　卯一、標

復次，婬欲受用者，諸那落迦中所有有情皆無婬事。

【N2 徵】

卯二、徵

所以者何？

【N3 釋】

卯三、釋

由彼有情長時無間多受種種極猛利苦。由此因緣，彼諸有情，若男於女不起女欲，若女於男不起男欲，何況展轉二二交會。

若男於女不起女欲等者：此中欲言，謂婬欲貪。此由八種虛妄分別而得生起。何等為八？謂引發分別、覺悟分別、合結分別、有相分別、親昵分別、喜樂分別、侵逼分別、極親昵分別。如下思所成地釋。（陵本十七卷三頁1462）那落迦有情，由苦無間，於婬欲事尚無最初引發分別，何況得有侵逼分別，乃至最後極親昵分別。此中最初引發分別，即謂若男於女生起女欲，若女於男生起男欲。彼有情類更相顧盼，不起愛染，是故說無。侵逼分別、極親昵分別，即謂展轉二二交會。若男若女，是名初二；彼男女根，是名後二。遞相陵犯，是名合會。

【M2 辨餘趣有情2】

【N1 鬼傍生人】

寅二、辨餘趣有情2　卯一、鬼傍生人

若鬼、傍生、人中，所有依身苦樂相雜，故有婬欲，男女展轉二二交會，不淨流出。

【N2 欲界諸天2】

【O1 總標】

卯二、欲界諸天2　辰一、總標

欲界諸天雖行婬欲，無此不淨；然於根門有風氣出，煩惱便息。

【O2 別辨2】

【P1 地居天2】

【Q1 舉四大王眾天】

辰二、別辨2　巳一、地居天2　午一、舉四大王眾天

四大王眾天，二二交會，熱惱方息。

【Q2 例三十三天】

午二、例三十三天

如四大王眾天，三十三天亦爾。

【P2 空居天4】

【Q1 時分天】

巳二、空居天4　午一、時分天

時分天唯互相抱，熱惱便息。

【Q2 知足天】

午二、知足天

知足天唯相執手，熱惱便息。

【Q3 樂化天】

午三、樂化天

樂化天相顧而笑，熱惱便息。

【Q4 他化自在天】

午四、他化自在天

他化自在天眼相顧視，熱惱便息。

煩惱便息等者：此中煩惱，謂婬欲貪，亦名熱惱，貪火燒故。

【L2 有無攝受差別2】

【M1 舉四大洲2】

【N1 有攝受等】

丑二、有無攝受差別2　寅一、舉四大洲2　卯一、有攝受等

又三洲人攝受妻妾，施設嫁娶。

【N2 無攝受等】

卯二、無攝受等

北拘盧洲無我所故，無攝受故，一切有情無攝受妻妾，亦無嫁娶。

【M2 例大力鬼等2】

【N1 例】

寅二、例大力鬼等2　卯一、例

如三洲人，如是大力鬼及欲界諸天亦爾。

【N2 簡】

卯二、簡

唯除樂化天及他化自在天。

【L3 欲天出生差別2】

【M1 簡依處】

丑三、欲天出生差別2　寅一、簡依處

又一切欲界天眾，無有處女胎藏。

【M2 明差別】

寅二、明差別

然四大王眾天於父母肩上，或於懷中，如五歲小兒欻然化出；三十三天如六歲；時分天如七歲；知足天如八歲；樂化天如九歲；他化自在天如十歲。

【I6 生建立2】

【J1 辨差別2】

【K1 三種欲生2】

【L1 標】

壬六、生建立2　癸一、辨差別2　子一、三種欲生2　丑一、標

復次，生建立者，謂三種欲生。

【L2 釋3】

【M1 第一欲生2】

【N1 釋2】

【O1 別辨相】

丑二、釋3　寅一、第一欲生2　卯一、釋2　辰一、別辨相

或有眾生現住欲塵，由此現住欲塵故，富貴自在。

【O2 出種類】

辰二、出種類

彼復云何？謂一切人及四大王眾天，乃至知足天。

【N2 結】

卯二、結

是名第一欲生。

【M2 第二欲生2】

【N1 釋3】

【O1 別辨相】

寅二、第二欲生2　卯一、釋3　辰一、別辨相

或有眾生變化欲塵，由此變化欲塵故，富貴自在。

【O2 出種類】

辰二、出種類

彼復云何？謂樂化天。

【O3 釋所由】

辰三、釋所由

由彼諸天為自己故，化為欲塵，非為他故；唯自變化諸欲塵故，富貴自在。

【N2 結】

卯二、結

是名第二欲生。

【M3 第三欲生2】

【N1 釋3】

【O1 別辨相】

寅三、第三欲生2　卯一、釋3　辰一、別辨相

或有眾生他化欲塵，由他所化諸欲塵故，富貴自在。

【O2 出種類】

辰二、出種類

彼復云何？謂他化自在天。

【O3 釋所由】

辰三、釋所由

由彼諸天為自因緣亦能變化，為他因緣亦能變化，故於自化非為希奇；用他所化欲塵為富貴自在，故說此天為他化自在。非彼諸天唯受用他所化欲塵，亦有受用自所化欲塵者。

【N2 結】

卯二、結

是名第三欲生。

【K2 三種樂生2】

【L1 標】

子二、三種樂生2　丑一、標

復有三種樂生。

【L2 釋3】

【M1 第一樂生】

丑二、釋3　寅一、第一樂生

或有眾生用離生喜樂灌灑其身，謂初靜慮地諸天。是名第一樂生。

【M2 第二樂生】

寅二、第二樂生

或有眾生由定生喜樂灌灑其身，謂第二靜慮地諸天。是名第二樂生。

【M3 第三樂生】

寅三、第三樂生

或有眾生以離喜樂灌灑其身，謂第三靜慮地諸天。是名第三樂生。

【J2 明建立2】

【K1 問】

癸二、明建立2　子一、問

問：何故建立三種欲生、三種樂生耶？

【K2 答2】

【L1 標列三求】

子二、答2　丑一、標列三求

答：由三種求故。一、欲求，二、有求，三、梵行求。

【L2 配釋差別2】

【M1 正配屬2】

【N1 三種欲生】

丑二、配釋差別2　寅一、正配屬2　卯一、三種欲生

謂若諸沙門或婆羅門墮欲求者，一切皆為三種欲生，更無增過。

【N2 三種樂生】

卯二、三種樂生

若諸沙門或婆羅門墮有求者，多分求樂；由貪樂故，一切皆為三種樂生。

【M2 簡建立2】

【N1 明寂靜處】

寅二、簡建立2　卯一、明寂靜處

由諸世間為不苦不樂寂靜生處起追求者，極為尠少，故此以上不立為生。

【N2 辨梵行求2】

【O1 正梵行求】

卯二、辨梵行求2　辰一、正梵行求

若諸沙門或婆羅門墮梵行求者，一切皆為求無漏界。

【O2 邪梵行求2】

【P1 顯有上】

辰二、邪梵行求2　巳一、顯有上

或復有一墮邪梵行求者，為求不動空無邊處、識無邊處、無所有處、非想非非想處，起邪分別，謂為解脫，當知此是有上梵行求。

【P2 指無上】

巳二、指無上

無上梵行求者，謂求無漏界。

為求不動等者：有色、有對種種別異想動斷故，是名不動空無邊處、識無邊處。如下攝事分說。（陵本九十七卷十八頁7303）色界諸地皆名不動，今約上勝，且說二種。若邪梵行求者，唯為對治欲雜染故，漸依三行修對治道。由趣不動行，漸次證入不動空無邊處、識無邊處定；由趣無所有處行，證入無所有處定；由趣非想非非想處行，證入非想非非想處定。然於彼定多生愛味，起邪分別，謂我已能入如是定。此即能感彼定生果。雖暫離欲，謂為解脫，然不解脫一切後有雜染，是故名為墮邪梵行求者。諸聖弟子當知不爾。由為對治欲及後有二種雜染，修對治道，漸次乃至非非想處定，於其上捨不生愛味。彼現法中能般涅槃，能全解脫後有一切雜染，是即名無漏界。由是道理，梵行求者成二差別。謂墮邪梵行求者，名有上梵行求。此中梵行，謂離習婬欲法。求無漏界者，名無上梵行求。此中梵行，謂八聖支道。

【I7 自體建立2】

【J1 總標】

壬七、自體建立2　癸一、總標

復次自體建立者，謂於三界中所有眾生有四種得自體差別。

【J2 別釋4】

【K1 唯由自害2】

【L1 標差別】

癸二、別釋4　子一、唯由自害2　丑一、標差別

或有所得自體，由自所害，不由他害。

【L2 列種類2】

【M1 戲忘天】

丑二、列種類2　寅一、戲忘天

謂有欲界天，名遊戲忘念。彼諸天眾或時耽著種種戲樂，久相續住；由久住故，忘失憶念；由失念故，從彼處沒。

【M2 意憤天】

寅二、意憤天

或復有天，名曰意憤。彼諸天眾有時展轉捔眼相視；由相視故，意憤轉增；意憤增故，從彼處沒。

【K2 唯由他害2】

【L1 標差別】

子二、唯由他害2　丑一、標差別

或有所得自體，由他所害，不由自害。

【L2 列種類】

丑二、列種類

謂處羯羅藍、遏部曇、閉尸、鍵南位，及在母腹中所有眾生。

【K3 由自他害2】

【L1 標差別】

子三、由自他害2　丑一、標差別

或有所得自體，亦由自害，亦由他害。

【L2 列種類】

丑二、列種類

謂即彼眾生處已生位，諸根圓滿，諸根成熟。

【K4 非自他害2】

【L1 標差別】

子四、非自他害2　丑一、標差別

或有所得自體，亦非自害，亦非他害。

【L2 列種類】

丑二、列種類

謂色無色界諸天、一切那落迦、似那落迦鬼、如來使者、住最後身、慈定、滅定、若無諍定、若處中有，如是等類。

所得自體由自所害不由他害等者：此中四句分別，如文可知。一切有情所得自體，或有中夭，或無中夭。有中夭中，或由自害，或由他害。是故建立自體差別。

【I8 因緣果建立2】

【J1 徵】

壬八、因緣果建立2　癸一、徵

復次，云何因緣果建立？

【J2 釋2】

【K1 標列】

癸二、釋2　子一、標列

謂略說有四種。一、由相故；二、由依處故；三、由差別故；四、由建立故。

【K2 隨釋4】

【L1 由相2】

【M1 總標相】

子二、隨釋4　丑一、由相2　寅一、總標相

因等相者，謂若由此為先，此為建立，此和合故，彼法生，或得、或成、或辦、或用，說此為彼因。

因等相者至此為彼因者：此釋由相建立因緣果義，名因等相。於中，由此為先，是其因相；此為建立，是其緣相；此和合故，是其因緣同作業相；生、得、成、辦、用，是其果相。由順益義是因義，建立義是緣義，成辦義是果義故。如下自釋。（陵本五卷十二頁368）

【M2 問答辨5】

【N1 彼法生2】

【O1 問】

寅二、問答辨5　卯一、彼法生2　辰一、問

問：以誰為先？誰為建立？誰和合故？何法生耶？

【O2 答】

辰二、答

答：自種子為先。除種子依，所餘若有色、若無色依及業為建立。助伴、所緣為和合故。隨其所應，欲繫、色繫、無色繫及不繫諸法生。

自種子為先至不繫諸法生者：此中諸法，謂眼識自性，乃至意自性。此有墮非墮攝界地差別，由是說名欲繫、色繫、無色繫及不繫法。如是諸法生時，要自種子為先，此即一切種子阿賴耶識。為顯種子依，故作如是說。所餘若有色依為建立者，此即五識俱有依；若無色依為建立者，此即諸識等無間依；及業為建立者，此即諸識作業；助伴、所緣，如文可知。當知此諸法生，約五相應為論。五相應者，如前五識身相應地及意地已說。（陵本一卷五頁4）

【N2 彼法得2】

【O1 問】

卯二、彼法得2　辰一、問

問：以誰為先？誰為建立？誰和合故？得何法耶？

【O2 答2】

【P1 標】

辰二、答2　巳一、標

答：聲聞、獨覺、如來種性為先。內分力為建立。外分力為和合故。煩惱離 繫，證得涅槃。

【P2 釋2】

【Q1 內分力】

巳二、釋2　午一、內分力

內分力者，謂如理作意、少欲知足等內分善法，及得人身、生在聖處、諸根無闕、無事業障、於其善處深生淨信，如是等法名內分力。

內分力者等者：遠離外道種種惡見，是名如理作意。由不增益非真實有，亦不損減諸真實有故。如前意地釋。（陵本一卷十一頁50）具足功德，不求他知，是名少欲。於諸資具不屢希求，得已受用，不染不愛，是名知足。等言，等取易養、易滿，乃至賢善諸莊嚴法。如下聲聞地釋。（陵本二十五卷十八頁2143）生人同分，得丈夫身，男根成就，或得女身，名得人身。生於中國，不生邊地，於是處所，賢聖、正至、正行、諸善丈夫皆往遊涉，是名生在聖處。性不愚鈍，亦不頑騃，又不瘖瘂，堪能解了善說、惡說所有法義，乃至廣說支節無減，是名諸根無闕。於五無間隨一業障，不自造作，不教他作，是名無事業障。於諸如來正覺所說法毗奈耶，得淨信心，是名於其善處深生淨信。如是等法，名內分力。生圓滿中，依內攝故。如下修所成地及聲聞地釋。（陵本二十卷一頁1701、二十一卷四頁1823）

【Q2 外分力】

午二、外分力

外分力者，謂諸佛興世、宣說妙法、教法猶存、住正法者隨順而轉、具悲信者以為施主，如是等法名外分力。

外分力者等者：謂諸如來出現世間，現證無上正等菩提，是名諸佛興世。宣說真實苦集滅道無量法教，是名宣說妙法。雖佛世尊般涅槃已，而世俗正法猶住未滅，勝義正法未隱未斷，是名教法猶存。聖弟子眾如其所證，隨轉隨順教授教誡有力能證如是正法眾生，是名住正法者隨順而轉。諸有正信長者、居士、婆羅門等，於彼行者起哀愍心，惠施隨順淨命資具，是名具悲信者以為施主。如是等法，名外分力。生圓滿中，依外攝故。如下修所成地及聲聞地釋。（陵本二十卷二頁1704、二十一卷五頁1828）

【N3 彼法成2】

【O1 問】

卯三、彼法成2　辰一、問

問：以誰為先？誰為建立？誰和合故？何法成耶？

【O2 答】

辰二、答

答：所知勝解、愛樂為先。

所知勝解愛樂為先者：於所知法自性、差別，決定忍可，是名勝解。又於所知自性、差別，各別攝受自品所許，是名愛樂。此為先因，方能建立所成立義故。所成立義有二差別，如下聞所成地釋。（陵本十五卷六頁1297）

宗、因、譬喻為建立。

宗因譬喻為建立者：此顯能成立法有此差別。所謂立宗、辯因、引喻。聞所成地說有八種能成立法，今於此中略攝為三，故作是說。如下聞所成地別釋其相。（陵本十五卷七頁1298）

不相違眾、善抗論者為和合故。所立義成。

不相違眾善抗論者為和合故者：於立論時，現前眾會若無僻執，非不賢正、非不善巧，是名不相違眾。彼敵論者若具辯才，善自他宗，勇猛無畏，是名善抗論者。如下聞所成地釋。（陵本十五卷二十頁1349）

【N4 彼法辦2】

【O1 問】

卯四、彼法辦2　辰一、問

問：以誰為先？誰為建立？誰和合故？何法辦耶？

【O2 答2】

【P1 工巧業處辦】

辰二、答2　巳一、工巧業處辦

答：工巧智為先。隨彼勤劬為建立。工巧業處眾具為和合故。工巧業處辦。

工巧智為先等者：工業妙智，名工巧智。工業依處，略有十二，是名工巧業處。如下聞所成地說。（陵本十五卷二十二頁1360）

【P2 有情安住辦】

巳二、有情安住辦

復愛為先。由食住者依止為建立。四食為和合故。受生有情安住充辦。

復愛為先至安住充辦者：此中受生有情安住充辦，當知受生有二差別，謂已受生及當受生。有情亦有三界差別，謂欲界、色界、無色界。於三界中，若已受生有情，隨其所應，識執名色，是名安住。若當受生有情，識為愛潤，能取能滿當來內身，是名充辦。一切異生補特伽羅，未得厭離對治喜愛，名愛為先。三界有情依食住者，要依眼等六處，六識身轉，是名依止為建立。段食、觸食、意思食、識食，隨應攝益、長養諸根大種，是名四食為和合。此中諸義，依下決擇分釋。（陵本五十四卷一頁4279）

【N5 彼法用2】

【O1 問】

卯五、彼法用2　辰一、問

問：以誰為先？誰為建立？誰和合故？何法用耶？

【O2 答2】

【P1 標】

辰二、答2　巳一、標

答：即自種子為先。如此生為建立。即此生緣為和合故。自業諸法作用可知。

【P2 釋2】

【Q1 徵】

巳二、釋2　午一、徵

何等名為自業作用？

【Q2 辨2】

【R1 內分自業差別】

午二、辨2　未一、內分自業差別

謂眼以見為業，如是餘根各自業用應知。

【R2 外分自業差別】

未二、外分自業差別

又地能持，水能爛，火能燒，風能燥，如是等類，當知外分自業差別。

即自種子為先等者：有體諸法，方有作用；作用差別，眾多非一；由是說自種子為先。種子生時，作用方顯，由是說此生為建立。此即自種。遮離自種別無法生，故置此言。又自種子要待餘緣之所攝受，方能得生，由是說此生緣為和合。諸法作用各別決定，是名自業諸法作用。無量差別，隨類應知。

【L2 由依處2】

【M1 標】

丑二、由依處2　寅一、標

因等依處者，謂十五種。

【M2 列】

寅二、列

一、語，二、領受，三、習氣，四、有潤種子，五、無間滅，六、境界，七、根，八、作用，九、士用，十、真實見，十一、隨順，十二、差別功能，十三、和合，十四、障礙，十五、無障礙。

【L3 由差別2】

【M1 標】

丑三、由差別2　寅一、標

因等差別者，謂十因、四緣、五果。

【M2 列3】

【N1 十因】

寅二、列3　卯一、十因

十因者，一、隨說因，二、觀待因，三、牽引因，四、生起因，五、攝受因，六、引發因，七、定異因，八、同事因，九、相違因，十、不相違因。

【N2 四緣】

卯二、四緣

四緣者，一、因緣，二、等無間緣，三、所緣緣，四、增上緣。

【N3 五果】

卯三、五果

五果者，一、異熟果，二、等流果，三、離繫果，四、士用果，五、增上果。

【L4 由建立2】

【M1 明所依3】

【N1 十因10】

【O1 隨說因4】

【P1 標】

丑四、由建立2　寅一、明所依3　卯一、十因10　辰一、隨說因4　巳一、標

因等建立者，謂依語因依處，施設隨說因。

【P2 徵】

巳二、徵

所以者何？

【P3 釋】

巳三、釋

由於欲界繫法，色無色界繫法，及不繫法，施設名為先故想轉，想為先故語轉，由語故，隨見、聞、覺、知起諸言說。

【P4 結】

巳四、結

是故依語依處，施設隨說因。

由於欲界繫法至起諸言說者：此中諸法，若墮界攝，若非墮攝，施設一一自性差別，是謂為名。以此為依，心起搆畫，是名為想。由此想故，起能詮聲，是名為語。由是故說名為先故想轉，想為先故語轉。由語能詮所欲說義，隨依見、聞、覺、知而起言說。言說有四，是故名諸。如前意地釋。（陵本二卷十九頁175）

【O2 觀待因4】

【P1 標】

辰二、觀待因4　巳一、標

依領受因依處，施設觀待因。

【P2 徵】

巳二、徵

所以者何？

【P3 釋2】

【Q1 欲求樂者3】

【R1 欲繫樂】

巳三、釋2　午一、欲求樂者3　未一、欲繫樂

由諸有情諸有欲求欲繫樂者，彼觀待此，於諸欲具，或為求得、或為積集、或為受用。

諸有欲求欲繫樂者至或為受用者：此中彼言，謂欲求有情。此謂欲繫樂。十身資具，名諸欲具。十身資具，如前意地釋。（陵本二卷十七頁165）於諸欲具未得希得，名為求得。得已慳執，不少喜足，名為積集。得已染愛、耽嗜、饕餮，名為受用。

【R2 色無色繫樂】

未二、色無色繫樂

諸有欲求色無色繫樂者，彼觀待此，於彼諸緣，或為求得、或為受用。

【R3 不繫樂】

未三、不繫樂

諸有欲求不繫樂者，彼觀待此，於彼諸緣，或為求得、或為受用。

【Q2 不欲苦者】

午二、不欲苦者

諸有不欲苦者，彼觀待此，於彼生緣、於彼斷緣，或為遠離、或為求得、或為受用。

【P4 結】

巳四、結

是故依領受依處，施設觀待因。

於彼生緣至或為受用者：此中彼言，即前說苦。於苦生緣，說為遠離；於苦斷緣，說為求得及為受用。

【O3 牽引因4】

【P1 標】

辰三、牽引因4　巳一、標

依習氣因依處，施設牽引因。

【P2 徵】

巳二、徵

所以者何？

【P3 釋2】

【Q1 內身】

巳三、釋2　午一、內身

由淨不淨業熏習三界諸行，於愛不愛趣中牽引愛不愛自體。

【Q2 外器】

午二、外器

復即由此增上力故，外物盛衰。

【P4 結】

巳四、結

是故依諸行淨不淨業習氣依處，施設牽引因。

【O4 生起因4】

【P1 標】

辰四、生起因4　巳一、標

依有潤種子因依處，施設生起因。

【P2 徵】

巳二、徵

所以者何？

【P3 釋2】

【Q1 標生相】

巳三、釋2　午一、標生相

由欲、色、無色界繫法，各從自種子生。

【Q2 釋愛因】

午二、釋愛因

愛名能潤，種是所潤。由此所潤諸種子故，先所牽引各別自體當得生起。如經言：業為感生因，愛為生起因。

【P4 結】

巳四、結

是故依有潤種子依處，施設生起因。

【O5 攝受因4】

【P1 標】

辰五、攝受因4　巳一、標

依無間滅因依處，及依境界、根、作用、士用、真實見因依處，施設攝受因。

【P2 徵】

巳二、徵

所以者何？

【P3 釋2】

【Q1 有繫法2】

【R1 舉欲繫法】

巳三、釋2　午一、有繫法2　未一、舉欲繫法

由欲繫諸法無間滅攝受故，境界攝受故，根攝受故，作用攝受故，士用攝受 故，彼諸行轉。

【R2 例色無色繫法】

未二、例色無色繫法

如欲繫法如是，色無色繫法亦爾。

【Q2 不繫法】

午二、不繫法

或由真實見攝受故，餘不繫法轉。

【P4 結】

巳四、結

是故依無間滅、境界、根、作用、士用、真實見依處，施設攝受因。

彼諸行轉者：此中彼言，謂欲繫法。於欲繫中色、非色蘊，名彼諸行。隨其所應，依彼依處方能得生，是故說彼依處為攝受因。

【O6 引發因4】

【P1 標】

辰六、引發因4　巳一、標

依隨順因依處，施設引發因。

【P2 徵】

巳二、徵

所以者何？

【P3 釋3】

【Q1 善法4】

【R1 欲繫2】

【S1 辨相2】

【T1 自增勝】

巳三、釋3　午一、善法4　未一、欲繫2　申一、辨相2　酉一、自增勝

由欲繫善法，能引欲繫諸勝善法。

【T2 轉勝上】

酉二、轉勝上

如是欲繫善法，能引色無色繫及不繫善法。

【S2 釋因】

申二、釋因

由隨順彼故。

【R2 色繫】

未二、色繫

如欲繫善法，如是色繫善法能引色繫諸勝善法，及無色繫善法、不繫善法。

【R3 無色繫】

未三、無色繫

如色繫善法，如是無色繫善法能引無色繫諸勝善法，及不繫善法。

【R4 不繫】

未四、不繫

如無色繫善法，如是不繫善法能引不繫諸勝善法，及能引發無為作證。

【Q2 不善法2】

【R1 標】

午二、不善法2　未一、標

又不善法能引諸勝不善法。

【R2 釋2】

【S1 舉欲貪】

未二、釋2　申一、舉欲貪

謂欲貪能引瞋、癡、慢、見、疑、身惡行、語惡行、意惡行。

【S2 例瞋等】

申二、例瞋等

如欲貪，如是瞋、癡、慢、見、疑，隨其所應盡當知。

【Q3 無記法2】

【R1 辨相2】

【S1 約種識辨】

午三、無記法2　未一、辨相2　申一、約種識辨

如是無記法能引善、不善、無記法，如善、不善、無記種子阿賴耶識。

【S2 約段食辨】

申二、約段食辨

又無記法能引無記勝法。如段食能引受生有情令住、令安，勢力增長。

【R2 釋因】

未二、釋因

由隨順彼故。

【P4 結】

巳四、結

是故依隨順依處，施設引發因。

如是無記法至阿賴耶識者：阿賴耶識性唯無記，名無記法。彼識中種，有善、不善、無記差別，是故能引善、不善、無記法。

【O7 定異因4】

【P1 標】

辰七、定異因4　巳一、標

依差別功能因依處，施設定異因。

【P2 徵】

巳二、徵

所以者何？

【P3 釋2】

【Q1 舉欲繫法】

巳三、釋2　午一、舉欲繫法

由欲繫諸法自性功能有差別故，能生種種自性功能。

【Q2 例色繫等法】

午二、例色繫等法

如欲繫法，如是色無色繫及不繫法亦爾。

【P4 結】

巳四、結

是故依差別功能依處，施設定異因。

【O8 同事因4】

【P1 標】

辰八、同事因4　巳一、標

依和合因依處，施設同事因。

【P2 徵】

巳二、徵

所以者何？

【P3 釋2】

【Q1 舉生和合2】

【R1 舉欲繫法】

巳三、釋2　午一、舉生和合2　未一、舉欲繫法

要由獲得自生和合故，欲繫法生。

【R2 例色繫等法】

未二、例色繫等法

如欲繫法，如是色無色繫及不繫法亦爾。

【Q2 例餘和合】

午二、例餘和合

如生和合，如是得、成、辦、用和合亦爾。

【P4 結】

巳四、結

是故依和合依處，施設同事因。

【O9 相違因4】

【P1 標】

辰九、相違因4　巳一、標

依障礙因依處，施設相違因。

【P2 徵】

巳二、徵

所以者何？

【P3 釋2】

【Q1 舉生相違2】

【R1 舉欲繫法】

巳三、釋2　午一、舉生相違2　未一、舉欲繫法

由欲繫法將得生，若障礙現前便不得生。

【R2 例色繫等法】

未二、例色繫等法

如欲繫法，如是色無色繫及不繫法亦爾。

【Q2 例餘相違】

午二、例餘相違

如生，如是得、成、辦、用亦爾。

【P4 結】

巳四、結

是故依障礙依處，施設相違因。

【O10 不相違因4】

【P1 標】

辰十、不相違因4　巳一、標

依無障礙因依處，施設不相違因。

【P2 徵】

巳二、徵

所以者何？

【P3 釋2】

【Q1 舉生不相違2】

【R1 舉欲繫法】

巳三、釋2　午一、舉生不相違2　未一、舉欲繫法

由欲繫法將得生，若無障礙現前，爾時便生。

【R2 例色繫等法】

未二、例色繫等法

如欲繫法，如是色無色繫及不繫法亦爾。

【Q2 例餘不相違】

午二、例餘不相違

如生，如是得、成、辦、用亦爾。

【P4 結】

巳四、結

是故依無障礙依處，施設不相違因。

【N2 四緣4】

【O1 因緣】

卯二、四緣4　辰一、因緣

復次，依種子緣依處，施設因緣。

【O2 等無間緣】

辰二、等無間緣

依無間滅緣依處，施設等無間緣。

【O3 所緣緣】

辰三、所緣緣

依境界緣依處，施設所緣緣。

【O4 增上緣】

辰四、增上緣

依所餘緣依處，施設增上緣。

【N3 五果4】

【O1 異熟果及等流果】

卯三、五果4　辰一、異熟果及等流果

復次依習氣、隨順因緣依處，施設異熟果及等流果。

依習氣隨順因緣依處等者：習氣依處為牽引因，即種子緣所依；隨順依處為引發因，即增上緣所依；是名習氣、隨順因緣依處。依牽引因及種子緣，施設異熟果。依引發因及增上緣，施設等流果。

【O2 離繫果】

辰二、離繫果

依真實見因緣依處，施設離繫果。

依真實見因緣依處施設離繫果者：此中因緣，謂攝受因及增上緣。如是因緣依真實見，名真實見因緣依處。

【O3 士用果】

辰三、士用果

依士用因緣依處，施設士用果。

依士用因緣依處施設士用果者：此中因緣，如前真實見因緣依處釋。

【O4 增上果】

辰四、增上果

依所餘因緣依處，施設增上果。

【M2 辨義相2】

【N1 釋三義】

寅二、辨義相2　卯一、釋三義

復次，順益義是因義，建立義是緣義，成辦義是果義。

【N2 辨因相2】

【O1 五種相2】

【P1 約法體辨2】

【Q1 標列】

卯二、辨因相2　辰一、五種相2　巳一、約法體辨2　午一、標列

又建立因有五種相。一、能生因，二、方便因，三、俱有因，四、無間滅因，五、久遠滅因。

【Q2 隨釋5】

【R1 能生因】

午二、隨釋5　未一、能生因

能生因者，謂生起因。

【R2 方便因】

未二、方便因

方便因者，謂所餘因。

【R3 俱有因2】

【S1 明一分】

未三、俱有因2　申一、明一分

俱有因者，謂攝受因一分。

【S2 舉眼等】

申二、舉眼等

如眼於眼識，如是耳等於所餘識。

【R4 無間滅因】

未四、無間滅因

無間滅因者，謂生起因。

【R5 久遠滅因】

未五、久遠滅因

久遠滅因者，謂牽引因。

無間滅因至牽引因者：於前自體無間滅已，後之自體無間得生。於爾所時，愛所潤種為新生因，是名無間滅因。淨不淨業既造作已，雖久遠滅，然有彼種而不捨離，依自相續而得生起，是名久遠滅因。又緣起支次第相望，皆有無間滅及久遠滅二種緣義，如下當說。（陵本十卷九頁772）

【P2 約業用辨2】

【Q1 標】

巳二、約業用辨2　午一、標

又建立因有五種相。

【Q2 列】

午二、列

一、可愛因，二、不可愛因，三、增長因，四、流轉因，五、還滅因。

【O2 七種相3】

【P1 標】

辰二、七種相3　巳一、標

又建立因有七種相。

【P2 釋7】

【Q1 要是無常】

巳二、釋7　午一、要是無常

謂無常法是因，無有常法能為法因。謂或為生因，或為得因，或為成立因，或為成辦因，或為作用因。

無常法是因等者：若法有生滅，是名無常法；若法無生滅，是即名常法。由無常法有生滅故，業用可得，故能為因。常法不爾，故說非因。此中為因說有五種，十因差別隨應當知。

【Q2 要望他性及後自性2】

【R1 標二種】

午二、要望他性及後自性2　未一、標二種

又雖無常法為無常法因，然與他性為因，亦與後自性為因。

【R2 隨難釋】

未二、隨難釋

非即此剎那。

然與他性為因等者：種生現行，名與他性為因；果望於因，性非是一，故名為他。種生自種，名與自性為因；種望於種，因性是一，故名為自。若與他性為因，當知同一剎那；若與自性為因，當知非一剎那。為顯此義，故說後言。種安住位，因性隨轉，恆相續故。

【Q3 要已生未滅】

午三、要已生未滅

又雖與他性為因，及與後自性為因，然已生未滅方能為因，非未生已滅。

然已生未滅等者：已生未滅相是現在，未生相是未來，已滅相是過去。如前意地已說。（陵本三卷七頁221）今應準釋。

【Q4 要得餘緣】

午四、要得餘緣

又雖已生未滅，然得餘緣方能為因，非不得餘緣。

然得餘緣等者：謂彼彼行生緣現前，彼彼行因生彼彼行，非不待緣諸行得生。由是道理，諸行雖有各別生因，而無俱時頓生起過。如下決擇分說。（陵本五十一卷十六頁4122）

【Q5 要成變異】

午五、要成變異

又雖得餘緣，然成變異方能為因，非未成變異。

然成變異等者：種若成熟，是名變異。生緣攝受，異前相故。

【Q6 要與功能相應】

午六、要與功能相應

又雖成變異，必與功能相應方能為因，非失功能。

必與功能相應等者：諸法種子若被損伏及與永害，名失功能。如穀麥種安置空迥，或於乾器，雖不生芽，非不種子；若火所損，爾時畢竟不成種子。諸法種子功能相應及失功能，應如是知。

【Q7 要相稱相順】

午七、要相稱相順

又雖與功能相應，然必相稱相順方能為因，非不相稱相順。

然必相稱相順等者：若無障礙現前，及與隨順引發，是名相稱相順。如前隨順因依處及無障礙因依處釋。（陵本五卷十一頁360）

【P3 結】

巳三、結

由如是七種相，隨其所應，諸因建立應知。

【F2 相施設建立2】

【G1 徵】

己二、相施設建立2　庚一、徵

復次，云何相施設建立？

【G2 釋2】

【H1 總標列2】

【I1 嗢柁南】

庚二、釋2　辛一、總標列2　壬一、嗢柁南

嗢柁南曰：體所緣行相　等起與差別　決擇及流轉　略辯相應知

【I2 長行】

壬二、長行

應知此相略有七種。一、體性，二、所緣，三、行相，四、等起，五、差別，六、決擇，七、流轉。

【H2 隨別釋7】

【I1 體性】

辛二、隨別釋7　壬一、體性

尋伺體性者，謂不深推度所緣，思為體性。若深推度所緣，慧為體性應知。

尋伺體性者等者：當知尋、伺，慧思為性，猶如諸見。若慧依止意言而生，於所緣境慞惶推究，雖慧為性，而名尋、伺。如下決擇分說。（陵本五十八卷八頁4729）今於此中復更分別。思唯令心造作，遍行為性，不深推度所緣；慧能簡擇諸法，觀察境生，故深推度所緣。依此建立尋伺體性差別。

【I2 所緣】

壬二、所緣

尋伺所緣者，謂依名身、句身、文身，義為所緣。

依名身句身文身義為所緣者：共知增語，是謂名身；名字圓滿，是謂句身；二所依字，是謂文身。攝釋分中別釋其相。（陵本八十一卷一頁6165）此三為依，能顯於義，是名尋伺所緣。當知文是所依，義是能依。如是二種，總名一切所知境界故。亦如攝釋分說。（陵本八十一卷一頁6163）

【I3 行相】

壬三、行相

尋伺行相者，謂即於此所緣，尋求行相，是尋；即於此所緣，伺察行相，是伺。

尋伺行相者等者：於諸境界遽務推求，依止意言麤慧名尋；即於此境不甚遽務，而隨究察，依止意言細慧名伺。如下決擇分說。（陵本五十八卷八頁4730）依此當知，尋求行相，麤慧為體；伺察行相，細慧為體。此所緣境，即謂意言，以是一切所知境界故。

【I4 等起】

壬四、等起

尋伺等起者，謂發起語言。

【I5 差別2】

【J1 標】

壬五、差別2　癸一、標

尋伺差別者，有七種差別。

【J2 指】

癸二、指

謂有相、無相，乃至不染汙，如前說。

尋伺差別至如前說者：謂如意地中說。（陵本一卷十一頁45）

【I6 決擇2】

【J1 徵】

壬六、決擇2　癸一、徵

尋伺決擇者，若尋伺即分別耶？設分別即尋伺耶？

【J2 辨2】

【K1 標義答】

癸二、辨2　子一、標義答

謂諸尋伺必是分別，或有分別非尋伺。

【K2 釋後句】

子二、釋後句

謂望出世智，所餘一切三界心心法皆是分別，而非尋伺。

或有分別非尋伺等者：此中所餘，謂於一切心心法中，除出世智及與尋伺，諸所餘法是名所餘。由出世智無分別故，望此說餘一切三界心心法皆是分別。又除尋伺，說餘一切三界心心法皆非尋伺。由是當知，此所餘言應通二種。

【I7 流轉2】

【J1 徵2】

【K1 那落迦】

壬七、流轉2　癸一、徵2　子一、那落迦

尋伺流轉者，若那落迦尋伺，何等行？何所觸？何所引？何相應？何所求？何業轉耶？

【K2 傍生等】

子二、傍生等

如那落迦，如是傍生、餓鬼、人、欲界天、初靜慮地天所有尋伺，何等行？何所觸？何所引？何相應？何所求？何業轉耶？

【J2 辨4】

【K1 那落迦等2】

【L1 舉那落迦】

癸二、辨4　子一、那落迦等2　丑一、舉那落迦

謂那落迦尋伺，唯是慼行，觸非愛境，引發於苦，與憂相應，常求脫苦，嬈心業轉。

嬈心業轉者：欲貪分別擾惱於心，名嬈心業。下從那落迦，上至欲界天，皆有此業轉。初靜慮地天離欲界貪故，嬈心業不轉。

【L2 例餓鬼】

丑二、例餓鬼

如那落迦尋伺一向受苦，餓鬼尋伺亦爾。

【K2 傍生等】

子二、傍生等

傍生、人趣、大力餓鬼所有尋伺，多分慼行，少分欣行；多分觸非愛境，少分觸可愛境；多分引苦，少分引樂；多分憂相應，少分喜相應；多分求脫苦，少分求遇樂；嬈心業轉。

【K3 欲界諸天】

子三、欲界諸天

欲界諸天所有尋伺，多分欣行，少分慼行；多分觸可愛境，少分觸非愛境；多分引樂，少分引苦；多分喜相應，少分憂相應；多分求遇樂，少分求脫苦；嬈心業轉。

【K4 初靜慮地天】

子四、初靜慮地天

初靜慮地天所有尋伺，一向欣行，一向觸內可愛境界，一向引樂，一向喜相應，唯求不離樂，不嬈心業轉。

【F3 如理作意施設建立2】

【G1 徵】

己三、如理作意施設建立2　庚一、徵

復次，云何如理作意施設建立？

【G2 釋2】

【H1 總標列2】

【I1 嗢柁南】

庚二、釋2　辛一、總標列2　壬一、嗢柁南

嗢柁南曰：依處及與事　求受用正行　二菩提資糧　到彼岸方便

【I2 長行】

壬二、長行

應知建立略有八相。謂由依處故、事故、求故、受用故、正行故、聲聞乘資糧方便故、獨覺乘資糧方便故、波羅蜜多引發方便故。

【H2 隨別釋2】

【I1 明八相2】

【J1 釋初五相5】

【K1 依處】

辛二、隨別釋2　壬一、明八相2　癸一、釋初五相5　子一、依處

如理作意相應尋伺依處者，謂有六種依處。一、決定時，二、止息時，三、作業時，四、世間離欲時，五、出世離欲時，六、攝益有情時。

謂有六種依處等者：如理作意尋伺起時，諸善心法更互相應，由是說有六種依處。決擇分說：於決定時，有信相應。止息雜染時，有慚與愧，顧自他故。善品業轉時，有無貪、無瞋、無癡、精進。世間道離欲時，有輕安。出世道離欲時，有不放逸及捨。攝受眾生時，有不害，此是悲所攝故。（陵本五十五卷五頁4406）此中尋伺，隨義應知。

【K2 事】

子二、事

如理作意相應尋伺事者，謂八種事。一、施所成福作用事，二、戒所成福作用事，三、修所成福作用事，四、聞所成事，五、思所成事，六、餘修所成 事，七、揀擇所成事，八、攝益有情所成事。

謂八種事等者：此中八事，亦同決擇分說。（陵本五十五卷六頁4409）當知初三，福事所攝。若依靜慮修習慈等四種無量，名修所成福作用事。次三，智事所攝。若依靜慮修習蘊等善巧，名餘修所成事。此智攝故，望前福攝，說之為餘。義如菩薩地說。（陵本三十六卷五頁2916）次一，出世道攝；擇滅煩惱證得轉依，故名揀擇所成事。後一，大悲所攝；頓普攝受一切有情能作義利，故名攝益有情所成事。

【K3 求】

子三、求

如理作意相應尋伺求者，謂如有一，以法及不凶險追求財物，不以非法及凶  險。

以法及不凶險追求財物等者：謂以種種策勵、劬勞、勤苦追求財物，而無追求種類過患。所謂能壞親愛所作過患，乃至能起惡行所作過患。如下聲聞地釋。（陵本二十三卷九頁1970）是名以法及不凶險追求財物。與此相違，是名非法及與凶險。由非善義是非法義，及有罪義是凶險義故。

【K4 受用】

子四、受用

如理作意相應尋伺受用者，謂如即彼追求財已，不染、不住、不耽、不縛、不悶、不著，亦不堅執，深見過患，了知出離而受用之。

不染不住等者：樂著受用，是名為染。得已不捨，是名為住。愛味相應，是名為耽。等起煩惱，是名為縛。不觀得失，是名為悶。愛樂受用，無所顧惜，是名為著。起邪分別，見是功德，是名堅執。如是諸義，皆貪差別。如下攝異門分釋。（陵本八十四卷十六頁6400）與此相違，名不染等。

【K5 正行】

子五、正行

如理作意相應尋伺正行者，謂如有一，了知父母、沙門、婆羅門，及家長等，恭敬供養，利益承事。於今世、後世所作罪中，見大怖畏；行施作福，受齋持戒。

了知父母至受齋持戒者：謂於父母，了知是有恩者；及於沙門、婆羅門、家長，了知是尊勝者。等言，等取作義利者、作所作者。如下菩薩地說。（陵本四十四卷十八頁3600）若修惠施，是名行施。若作福業，是名作福。若受齋法，是名受齋，如近住律儀是。受戒無犯，是名持戒。

【J2 指後三相3】

【K1 聲聞乘資糧方便】

癸二、指後三相3　子一、聲聞乘資糧方便

聲聞乘資糧方便者，聲聞地中我當廣說。

【K2 獨覺乘資糧方便】

子二、獨覺乘資糧方便

獨覺乘資糧方便者，獨覺地中我當廣說。

【K3 波羅蜜多引發方便】

子三、波羅蜜多引發方便

波羅蜜多引發方便者，菩薩地中我當廣說。

【I2 隨別廣2】

【J1 明方便2】

【K1 約施戒修辨2】

【L1 辨三相3】

【M1 施主相】

壬二、隨別廣2　癸一、明方便2　子一、約施戒修辨2　丑一、辨三相3　寅一、施主相

復次，施主有四種相。一、有欲樂，二、無偏黨，三、除匱乏，四、具正智。

施主有四種相等者：歡喜行施，名有欲樂。不向背施，名無偏黨。施資生具，名除匱乏。不執取施，名具正智。

【M2 具戒相】

寅二、具戒相

具尸羅者亦有四相。一、有欲樂，二、結橋梁，三、不現行，四、具正智。

具尸羅者亦有四相等者：常樂遠離惡不善法，名有欲樂。尸羅為依，渡越惡法，名結橋梁。不由失念毀犯淨戒，名不現行。由正了知，不起毀犯，名具正智。

【M3 具修相】

寅三、具修相

成就修者亦有四相。一、欲解清淨，二、引攝清淨，三、勝解定清淨，四、智清淨。

成就修者亦有四相等者：了知下地諸欲過患，樂欲出離，是名欲解清淨。引攝上地喜樂及捨，是名引攝清淨。修習勝解，思惟止行，令於所緣明淨而轉，名勝解定清淨。即於所緣修習觀行，後後勝解展轉明淨，乃至現觀所知境事，名智清淨。

【L2 辨受施】

丑二、辨受施

復受施者有六種。一、受學受施，二、活命受施，三、貧匱受施，四、棄捨受施，五、羈遊受施，六、耽著受施。

復受施者有六種等者：為求勝智而受法施，是名受學受施。為當存養而受財施，是名活命受施。為除匱乏受資具施，是名貧匱受施。若彼物主於諸眾生隨欲而與，是名棄捨，彼受施者即以棄捨而為受用，是名棄捨受施。若為羈遊，求止憩處而受其施，是名羈遊受施。若於施物耽著受用，是名耽著受施。

【K2 約攝益有情辨2】

【L1 舉損惱2】

【M1 八種】

子二、約攝益有情辨2　丑一、舉損惱2　寅一、八種

復有八種損惱。一、饑損惱，二、渴損惱，三、麤食損惱，四、疲倦損惱，五、寒損惱，六、熱損惱，七、無覆障損惱，八、有覆障損惱。

無覆障損惱有覆障損惱者：無屋宇等，名無覆障。若無光明，名有覆障。

【M2 六種】

寅二、六種

復有六種損惱。一、俱生，二、所欲匱乏，三、逼切，四、時變異，五、流漏，六、事業休廢。

復有六種損惱等者：此之六種即前八種。若六若八，平等平等。於六種中，第一俱生，攝前饑、渴二損惱。第四時變異，攝前寒、熱二損惱。餘隨次第應知。由麤食故，有所欲匱乏損惱；由疲倦故，有逼切損惱；由無覆障故，有流漏損惱；由有覆障故，有事業休廢損惱。

【L2 明攝益2】

【M1 標列六種】

丑二、明攝益2　寅一、標列六種

復有六種攝益。一、任持攝益，二、勇健無損攝益，三、覆護攝益，四、塗香攝益，五、衣服攝益，六、共住攝益。

復有六種攝益等者：令離損惱，是名攝益。若由飲食令諸有情遠離饑渴損惱，是名任持攝益。若所食物既受用已，令能長養諸根安樂，遠離麤食損惱，是名勇健無損攝益。若由屋宇令諸有情遠離無覆障損惱，是名覆護攝益。若令有情離熱損惱，是名塗香攝益。離寒損惱，是名衣服攝益。由法光明，同受用法，令離有覆障損惱，是名共住攝益。

【M2 釋第六相2】

【N1 舉非善友】

寅二、釋第六相2　卯一、舉非善友

復有四種非善友相。一、不捨怨心，二、引彼不愛，三、遮彼所愛，四、引非所宜。

【N2 翻例善友】

卯二、翻例善友

與此相違，當知即是四善友相。

四種非善友相等者：不忍他苦，發生憤恚，不捨隨眠，流注恆續，是名不捨怨心。不護他心，令生憂苦，是名引彼不愛。不隨彼轉令生喜樂，是名遮彼所愛。樂著戲論，能引無義，是名引非所宜。

【J2 明依事2】

【K1 引攝】

癸二、明依事2　子一、引攝

復有三種引攝。一、引攝資生具，二、引攝有喜樂，三、引攝離喜樂。

復有三種引攝等者：如法追求衣服、飲食、諸坐臥具、病緣醫藥、資身什物，與眾同用，是名引攝資生具。善能教授教誡，令證瑜伽作意止觀，隨其所應，當知引攝有喜樂及離喜樂。謂初二靜慮名有喜樂，第三靜慮名離喜樂。或前三靜慮有喜及樂，名有喜樂；第四靜慮以上諸定離喜及樂，名離喜樂。

【K2 隨轉供事3】

【L1 標列種類】

子二、隨轉供事3　丑一、標列種類

復有四種隨轉供事。一、隨轉供事非知舊者，二、隨轉供事諸親友者，三、隨轉供事所尊重者，四、隨轉供事具福慧者。

【L2 明彼果利2】

【M1 總標】

丑二、明彼果利2　寅一、總標

由此四種隨轉供事，依止四處，獲得五果應知。

【M2 別釋2】

【N1 依處2】

【O1 徵】

寅二、別釋2　卯一、依處2　辰一、徵

何等四處？

【O2 列】

辰二、列

一、無攝受處，二、無侵惱處，三、應供養處，四、同分隨轉處。

【N2 得果2】

【O1 標】

卯二、得果2　辰一、標

依此四處，能感五果。

【O2 列】

辰二、列

一、感大財富，二、名稱普聞，三、離諸煩惱，四、證得涅槃，五、或往善趣。

無攝受處者：由非知舊不為自所攝受故，名無攝受處。

【L3 釋具慧相2】

【M1 依三慧辨】

丑三、釋具慧相2　寅一、依三慧辨

又聰慧者有三種聰慧相。一、於善受行，二、於善決定，三、於善堅固。

又聰慧者有三種聰慧相等者：由聞慧故，聞正法已，信受奉行，是名於善受行。由思慧故，於所聞法清淨思惟、籌量、觀察，是名於善決定。由修慧故，於所聞思住念正知，是名於善堅固。

【M2 依三學辨】

寅二、依三學辨

復有三相。一、受學增上戒，二、受學增上心，三、受學增上慧。

復有三相等者：一切諸學，三學所攝。謂戒、心、慧。由所趣義及最勝義，名為增上。如下聲聞地釋。（陵本二十八卷二頁2329）思所成地38引伽他言：最先離惡作，最後樂成滿，初學是為初，於此學聰叡。由此智修淨，淨生樂成滿，諸學是為中，於此學聰叡。從此心解脫，永滅諸戲論，諸學是為尊，於此學聰叡。（陵本十六卷十六頁1424）依此當知三聰慧相。

瑜伽師地論科句披尋記卷第五

瑜伽師地論科句披尋記卷第六

彌勒菩薩說

唐三藏沙門玄奘奉詔譯

韓清淨科記

本地分中有尋有伺等三地之三

【F4 不如理作意施設建立2】

【G1 徵】

己四、不如理作意施設建立2　庚一、徵

復次，云何不如理作意施設建立？

【G2 釋2】

【H1 嗢柁南】

庚二、釋2　辛一、嗢柁南

嗢柁南曰：執因中有果　顯了有去來　我常宿作因　自在等害法邊無邊矯亂　計無因斷空　最勝淨吉祥　由十六異論

【H2 長行5】

【I1 標】

辛二、長行5　壬一、標

由十六種異論差別，顯不如理作意應知。

【I2 徵】

壬二、徵

何等十六？

【I3 列】

壬三、列

一、因中有果論，二、從緣顯了論，三、去來實有論，四、計我論，五、計常論，六、宿作因論，七、計自在等為作者論，八、害為正法論，九、有邊無邊論，十、不死矯亂論，十一、無因見論，十二、斷見論，十三、空見論，十四、妄計最勝論，十五、妄計清淨論，十六、妄計吉祥論。

【I4 釋16】

【J1 因中有果論3】

【K1 標計2】

【L1 所計】

壬四、釋16　癸一、因中有果論3　子一、標計2　丑一、所計

因中有果論者，謂如有一，若沙門、若婆羅門，起如是見，立如是論：

若沙門若婆羅門起如是見立如是論者：此中沙門、婆羅門，唯是假名，非第一義。由顯自心忍可欲樂當所說義，是故說言起如是見。由顯授他當所說義，是故說言立如是論。如下自說。（陵本八卷十四頁612）

常常時、恆恆時，於諸因中具有果性。

【L2 能計】

丑二、能計

謂雨眾外道作如是計。

【K2 敘因2】

【L1 問】

子二、敘因2　丑一、問

問：何因緣故，彼諸外道起如是見，立如是論，顯示因中具有果性？

【L2 答2】

【M1 標】

丑二、答2　寅一、標

答：由教及理故。

【M2 釋2】

【N1 由教】

寅二、釋2　卯一、由教

教者，謂彼先師所造教藏，隨聞轉授傳至於今，顯示因中先有果性。

【N2 由理2】

【O1 出彼人】

卯二、由理2　辰一、出彼人

理者，謂即如彼沙門、若婆羅門，為性尋思，為性觀察，住尋伺地，住自辦地，住異生地，住隨思惟觀察行地。

為性尋思等者：於意言境遽務推求，是名尋思。於意言境不甚遽務而隨究察，是名觀察。未離尋伺欲故，說名住尋伺地。具自辯才，成所立論，說名住自辦地。未斷三界見所斷法種子，說名住異生地。未得諸聖出世間慧，如其所聞隨起執著，說名住尋思性觀察行地。

【O2 明彼思2】

【P1 別辨相2】

【Q1 正辨2】

【R1 辨4】

【S1 依施設辨】

辰二、明彼思2　巳一、別辨相2　午一、正辨2　未一、辨4　申一、依施設辨

彼作是思：若從彼性此性得生，一切世間共知、共立彼為此因，非餘。

若從彼性此性得生等者：彼性，謂因；此性，謂果。果從因生，名從彼性此性得生。如穀麥芽從彼穀麥種生，世間共知、共立彼穀麥種是其芽因，非餘為因。是第一理。

【S2 依求取辨】

申二、依求取辨

又求果者，唯取此因，非餘。

又求果者唯取此因非餘者：如諸欲求穀麥果者，亦唯執取彼穀麥種以為其因，不取餘因。是第二理。

【S3 依所作辨】

申三、依所作辨

又即於彼，加功營構諸所求事，非餘。

又即於彼加功營構諸所求事非餘者：如說工巧智為先，隨彼勤劬為建立，工巧業處眾具為和合故，工巧業處辦，是名加功營構諸所求事。如求穀麥果者，即於彼種加功營構，非於餘處。是第三理。

【S4 依彼生辨】

申四、依彼生辨

又若彼果，即從彼生，不從餘生。

又若彼果即從彼生不從餘生者：如穀麥果從彼種生，不從餘生。是第四理。

【R2 結】

未二、結

是故彼果因中已有。

【Q2 反成】

午二、反成

若不爾者，應立一切是一切因，為求一果應取一切，應於一切加功營構，應從一切一切果生。

【P2 結略義】

巳二、結略義

如是由施設故，求取故，所作決定故，生故，彼見因中常有果性。

由施設故等者：此即前說四種道理略義，如其次第配釋應知。

【K3 理破3】

【L1 審問所欲】

子三、理破3　丑一、審問所欲

應審問彼：汝何所欲？何者因相？何者果相？因果兩相為異不異？

【L2 推逐徵詰2】

【M1 無異相難】

丑二、推逐徵詰2　寅一、無異相難

若無異相，便無因果二種決定。因果二種無差別故，因中有果，不應道理。

【M2 有異相難4】

【N1 更徵】

寅二、有異相難4　卯一、更徵

若有異相，汝意云何？因中果性為未生相？為已生相？

【N2 詰非2】

【O1 未生相難】

卯二、詰非2　辰一、未生相難

若未生相，便於因中果猶未生，而說是有，不應道理。

【O2 已生相難】

辰二、已生相難

若已生相，即果體已生，復從因生，不應道理。

【N3 顯正2】

【O1 要待緣】

卯三、顯正2　辰一、要待緣

是故因中非先有果；然要有因，待緣果生。

因果兩相為異不異等者：勝義而言，因果兩相非異不異。由順益義是因義，成辦義是果義。望義不同，施設有別，是故因果非定一異。今難彼執相異不異，皆成過失。如文易知。

【O2 辨五相2】

【P1 總標】

辰二、辨五相2　巳一、總標

又有相法於有相法中，由五種相方可了知。

【P2 列釋】

巳二、列釋

一、於處所可得，如甕中水。二、於所依可得，如眼中眼識。三、即由自相可得，如因自體，不由比度。四、即由自作業可得。五、由因變異故，果成變異；或由緣變異故，果成變異。

【N4 結斥】

卯四、結斥

是故彼說常常時、恆恆時，因中有果，不應道理。由此因緣，彼所立論非如理說。

又有相法於有相法中等者：諸有為法，名有相法。於餘有相法中，說有餘有相法，應有五相可得，如文可知。因果兩相亦復如是。執常常時、恆恆時於諸因中具有果性，不應道理。

【L3 結顯二門】

丑三、結顯二門

如是不異相故，異相故，未生相故，已生相故，不應道理。

【J2 從緣顯了論2】

【K1 標計2】

【L1 所計】

癸二、從緣顯了論2　子一、標計2　丑一、所計

從緣顯了論者，謂如有一，若沙門、若婆羅門，起如是見，立如是論：一切諸法，性本是有，從眾緣顯，不從緣生。

【L2 能計】

丑二、能計

謂即因中有果論者及聲相論者作如是計。

一切諸法性本是有等者：勝義而言，一切諸法性非是有；然要有因，待緣果生。今此外道見果先有，復從因生，不應道理。說從緣顯，不從緣生，是名從緣顯了論者。

【K2 敘破2】

【L1 舉因中有果論者3】

【M1 敘因2】

【N1 問】

子二、敘破2　丑一、舉因中有果論者3　寅一、敘因2　卯一、問

問：何因緣故，因中有果論者見諸因中先有果性從緣顯耶？

【N2 答2】

【O1 標】

卯二、答2　辰一、標

答：由教及理故。

【O2 釋2】

【P1 指由教】

辰二、釋2　巳一、指由教

教如前說。

【P2 釋由理3】

【Q1 出彼人】

巳二、釋由理3　午一、出彼人

理者，謂如有一，為性尋思，為性觀察，廣說如前。

【Q2 明彼思】

午二、明彼思

彼如是思：果先是有，復從因生，不應道理。然非不用功為成於果，彼復何緣而作功用？豈非唯為顯了果耶？

【Q3 結所立】

午三、結所立

彼作如是妄分別已，立顯了論。

然非不用功為成於果等者：為成辦果，非不加功營構一切，如是營構為緣，唯為令果顯了。是即彼論成立道理。

【M2 理破2】

【N1 推逐徵詰3】

【O1 無障緣有障緣難2】

【P1 總徵】

寅二、理破2　卯一、推逐徵詰3　辰一、無障緣有障緣難2　巳一、總徵

應當問彼：汝何所欲？為無障緣而有障礙？為有障緣耶？

【P2 別詰2】

【Q1 無障緣難】

巳二、別詰2　午一、無障緣難

若無障緣者，無障礙緣而有障礙，不應道理。

【Q2 有障緣難2】

【R1 不障因難2】

【S1 斥非】

午二、有障緣難2　未一、不障因難2　申一、斥非

若有障緣者，屬果之因何故不障？同是有故，不應道理。

【S2 舉喻】

申二、舉喻

譬如黑闇障甕中水，亦能障甕。

【R2 亦障因難】

未二、亦障因難

若言障緣亦障因者，亦應顯因，俱被障故。而言但顯因中先有果性，不顯因者，不應道理。

無障緣有障緣等者：障，謂障覆令不現前。難彼果性從眾緣顯，翻徵不顯應有障緣。若有障緣，因亦應障；若許障因，因亦應顯。何故不說？唯立果性從緣顯了，不應道理。

【O2 有性果性難2】

【P1 總徵】

辰二、有性果性難2　巳一、總徵

復應問彼：為有性是障緣？為果性耶？

【P2 別詰2】

【Q1 有性障緣難】

巳二、別詰2　午一、有性障緣難

若有性是障緣者，是即有性常不顯了，不應道理。因亦是有，何不為障？

【Q2 果性障緣難】

午二、果性障緣難

若言果性是障緣者，是則一法亦因亦果，如芽是種子果，是莖等因，是即一法亦顯不顯，不應道理。

為有性是障緣等者：彼謂因中恆有果性，相不可得，是名有性。若已現前，有相可得，是名果性。今徵障緣為是何者？若是有性，應常不顯；常不顯故，而言從緣顯了，不應道理。若是果性，應非一向；非一向故，亦顯不顯，而但說言從緣顯了，亦不應理。

【O3 顯異不異難2】

【P1 總徵】

辰三、顯異不異難2　巳一、總徵

又今問汝，隨汝意答。本法與顯為異不異？

【P2 別詰2】

【Q1 顯不異難】

巳二、別詰2　午一、顯不異難

若不異者，法應常顯，顯已復顯，不應道理。

【Q2 顯異難2】

【R1 更徵】

午二、顯異難2　未一、更徵

若言異者，彼顯為無因耶？為有因耶？

【R2 雙破2】

【S1 無因難】

未二、雙破2　申一、無因難

若言無因，無因而顯，不應道理。

【S2 有因難】

申二、有因難

若有因者，果性可顯，非是因性，以不顯因能顯於果，不應道理。

【N2 結顯二門】

卯二、結顯二門

如是無障緣故，有障緣故，有相故，果相故，顯不異故，顯異故，不應道理。

本法與顯為異不異等者：彼謂因中先有果性，是名本法。今徵與顯為異不異，二俱有過。如文可知。

【M3 顯正2】

【N1 斥他計】

寅三、顯正2　卯一、斥他計

是故汝言：若法性無，是即無相，若法性有，是即有相；性若是無，不可顯了，性若是有，方可顯了者；不應道理。

若法性無是即無相等者：勝義而言，若法自相可得，是名有相；與此相違，是名無相。然不應執有性無性。果未生時，相不可得；然有因性，不可謂無。是故汝言若法性無是即無相，若法性有是即有相，不應道理。又復有因待緣果生，果即顯了；未顯了位，因性非無。是故汝言性若是無不可顯了，性若是有方可顯了者，亦不應理。

【N2 明自說2】

【O1 標】

卯二、明自說2　辰一、標

我今當說：雖復是有，不可取相。

【O2 列】

辰二、列

謂或有遠故，雖有而不可取。

或有遠故雖有而不可取者：此說處所極遠，色境雖有而非現前，故不可取。如前意地說。（陵本三卷五頁206）

又由四種障因障故，而不可取。

又由四種障因障故而不可取者：此中四障，謂覆蔽障、隱沒障、映奪障、幻惑障。如下聞所成地釋。（陵本十五卷八頁1304）

復由極微細故，而不可取。

復由極微細故而不可取者：此微細性，略有三種。一、損減微細性，二、種類微細性，三、心自在轉微細性。如下決擇分釋。（陵本五十四卷十一頁4327）

或由心散亂故，而不可取。

或由心散亂故而不可取者：此說定地境界非不是有，由心散亂，故不可取。

或由根損壞故，而不可取。

或由根損壞故而不可取者：諸根損壞由二因緣，一、由羸損故；二、由全壞故。又意根壞由四因緣，如下決擇分釋。（陵本五十四卷二十一頁4378）

或由未得彼相應智故，而不可取。

或由未得彼相應智故而不可取者：此說勝義諦相非不是有，然由未得彼相應智，故不可取。

【L2 例聲相論者3】

【M1 例同】

丑二、例聲相論者3　寅一、例同

如因果顯了論不應道理，當知聲相論者亦不應理。

【M2 顯別】

寅二、顯別

此中差別者，外聲論師起如是見，立如是論：聲相常住，無生無滅；然由宣吐方得顯了。

【M3 結非】

寅三、結非

是故此論如顯了論，非應理說。

聲相常住無生無滅等者：勝義而言，聲非恆有。謂由現在方便生故。外聲論師立聲是常，從緣顯了，例如前破。當知非理。

【J3 去來實有論3】

【K1 標計】

癸三、去來實有論3　子一、標計

去來實有論者，謂如有一，若沙門、若婆羅門、若在此法者，由不正思惟故，起如是見，立如是論：有過去，有未來，其相成就，猶如現在，實有非假。

若在此法者者：諸佛弟子，名在此法。簡彼外法，故得此稱。

【K2 敘因2】

【L1 問】

子二、敘因2　丑一、問

問：何因緣故，彼起如是見，立如是論？

【L2 答2】

【M1 總標】

丑二、答2　寅一、總標

答：由教及理故。

【M2 別釋2】

【N1 由教2】

【O1 外道攝】

寅二、別釋2　卯一、由教2　辰一、外道攝

教如前說。

【O2 內法攝2】

【P1 標因】

辰二、內法攝2　巳一、標因

又在此法者，於如來經不如理分別故。

【P2 舉教3】

【Q1 十二處有教2】

【R1 引說】

巳二、舉教3　午一、十二處有教2　未一、引說

謂如經言：一切有者，即十二處。

【R2 敘執】

未二、敘執

此十二處，實相是有。

【Q2 有過去業教】

午二、有過去業教

又薄伽梵說有過去業。

【Q3 有過去色等教】

午三、有過去色等教

又說有過去色、有未來色，廣說乃至識亦如是。

【N2 由理3】

【O1 出彼人】

卯二、由理3　辰一、出彼人

理者，謂如有一，為性尋思，為性觀察，廣說如前。

【O2 顯彼思】

辰二、顯彼思

彼如是思：若法自相安住，此法真實是有。此若未來無者，爾時應未受相；此若過去無者，爾時應失自相。若如是者，諸法自相應不成就。由此道理，亦非真實，故不應理。

【O3 結彼立】

辰三、結彼立

由是思惟，起如是見，立如是論：過去、未來性相實有。

彼如是思至性相實有者：此中總顯外道、小乘所執。謂若諸法於三世中自相安住，此法真實是有。若許未來無者，爾時應未受相；未受相故，應無現在法生。若許過去無者，爾時應失自相；失自相故，應無業果相續。如是思惟，皆不應理，故說過去、未來性相實有。

【K3 理破2】

【L1 破實有體3】

【M1 顯彼過2】

【N1 別徵詰3】

【O1 自相故2】

【P1 總徵】

子三、理破2　丑一、破實有體3　寅一、顯彼過2　卯一、別徵詰3　辰一、自相故2　巳一、總徵

應審問彼：汝何所欲？去來二相與現在相為一為異？

【P2 別詰2】

【Q1 相一難】

巳二、別詰2　午一、相一難

若言相一，立三世相，不應道理。

【Q2 相異難】

午二、相異難

若相異者，性相實有，不應道理。

去來二相與現在相為一為異等者：勝義而言，過未無相。由已滅故，或未生故。唯現在法已生未滅，有相可得。今難彼執過去、未來性相實有，雙徵與現在相為一為異？若相是一，應不說三；若相是異，應假非實。故不應理。

【O2 共相故2】

【P1 總徵】

辰二、共相故2　巳一、總徵

又汝應說自意所欲。墮三世法，為是常相？為無常相？

【P2 別詰2】

【Q1 常相難】

巳二、別詰2　午一、常相難

若常相者，墮在三世，不應道理。

【Q2 無常相難】

午二、無常相難

若無常相，於三世中恆是實有，不應道理。

墮三世法為是常相等者：勝義而言，墮三世法唯是無常，有生滅故。今雙徵彼為常、無常，二俱有過。如文可知。

【O3 來故等2】

【P1 舉未來向現在2】

【Q1 總徵】

辰三、來故等2　巳一、舉未來向現在2　午一、總徵

又今問汝，隨汝意答。為計未來法來至現在世耶？為彼死已，於此生耶？為即住未來為緣，生現在耶？為本無業，今有業耶？為本相不圓滿，今相圓滿耶？為本異相，今異相耶？為於未來有現在分耶？

為計未來法來至現在等者：此難彼執有未來法，性相實有，從彼未來，現在法生。總有七難，如文可知。與下決擇分中文義無別。然彼唯說六種道理，應對勘之。（陵本五十一卷十五頁4115）

【Q2 別詰4】

【R1 來至現在難】

午二、別詰4　未一、來至現在難

若即未來法來至現在者，此便有方所；復與現在應無差別；復應是常；不應道理。

若即未來法至復應是常不應道理者：此第一難，有三過失。一、有方所過。非彼未來法有方所可得，若來至現在，此便有方所。二、與現無別過。現在世法容有方所，若計未來亦有方所，即與現在應無差別。三、是常過。未來、現在若無差別，便應是常。

【R2 死已現生難】

未二、死已現生難

若言未來死已現在生者，是即未來不生於今；現在世法本無今生；又未來未生而言死沒；不應道理。

若言未來死已至而言死沒不應道理者：此第二難，亦有三失。一、未來不生於今失。未來若死，是即非彼能生於今；而言未來受相能生現在，不應道理。二、現在世法本無今生失。汝許現在世法從未來生，若未來法不生於今，是即現在世法本無今生；而言未來實有其相成就，不應道理。三、未來未生而有死沒失。非未來未已生法有死後義；而言未來死已，不應道理。

【R3 為緣生現難】

未三、為緣生現難

若言法住未來，以彼為緣生現在者，彼應是常；又應本無今生，非未來法生；不應道理。

若言法住未來至未來法生不應道理者：此第三難，有二過失。一、是常失。若法已生，可有緣義；若未生法許為緣者，是則彼緣應是常有，不應道理。二、非未來法生失。異法相望，可有緣義；若未來法許為緣者，是則未來便成異法。現在世法從異法生，非未來生。如是現法還成本無今生，非未來有。

【R4 業等成過難2】

【S1 舉業2】

【T1 本無今有難】

未四、業等成過難2　申一、舉業2　酉一、本無今有難

若本無業用，今有業用，是則本無今有，便有如前所說過失，不應道理。

【T2 本法一異難2】

【U1 總徵】

酉二、本法一異難2　戌一、總徵

又汝何所欲？此業用與彼本法為有異相？為無異相？

【U2 別詰2】

【V1 有異相難】

戌二、別詰2　亥一、有異相難

若有異相，此業用相未來無故，不應道理。

【V2 無異相難】

亥二、無異相難

若無異相，本無業用，今有業用，不應道理。

若本無業用今有業用等者：此第四難。初難業用本無今有，便非未來法生。由是說有如前過失。次難業用與彼本法為異不異。若相有異，然不可得；而說是有，故不應理。若相無異，應亦可得；而說本無今有，亦不應理。

【S2 例相圓滿等2】

【T1 例同】

申二、例相圓滿等2　酉一、例同

如無業用有此過失，如是相圓滿、異相、未來分相應知亦爾。

如無業用至應知亦爾者：此後三難，例無業用過失應知。謂說業用本無今有，具如前顯，有其過失。如是本相不圓滿，今相圓滿；本異相、今異相；及與未來有現在分相；說未來有皆不得成。本異相、今異相者，謂於未來，有未來分及有因分，由此二種其相有異，名本異相。來至現在，有現在分及有果分，由此二種其相有異，名今異相。如下決擇分釋。（陵本五十一卷十五頁4117）未來分相者，謂未來法來至現在，有現在分相應知。

【T2 顯別】

酉二、顯別

此中差別者，復有自性雜亂過失故，不應道理。

復有自性雜亂過失者：謂彼本法相不圓滿，或復圓滿；或有因分，或有果分；如是故成自性雜亂過失。

【P2 例現在往過去】

巳二、例現在往過去

如未來向現在如是，現在往過去，如其所應過失應知。謂即如前所計諸因緣及所說破道理。

【N2 結略義】

卯二、結略義

如是自相故，共相故，來故，死故，為緣生故，業故，相圓滿故，相異故，未來有分故，說過去未來體實有論，不應道理。

【M2 釋妨難2】

【N1 敘難】

寅二、釋妨難2　卯一、敘難

如是說已，復有難言：若過去、未來是無，云何緣無而有覺轉？若言緣無而有覺轉者，云何不有違教過失？如說：一切有者，謂十二處。

如是說已至謂十二處者：此中外難略有二種。一、緣無覺轉難，此難通說一切世間。二、違教過失難，此難唯說在此法者。下文徵破，隨此應知。

【N2 徵破2】

【O1 總徵】

卯二、徵破2　辰一、總徵

我今問汝，隨汝意答。世間取無之覺為起耶？為不起耶？

【O2 別詰2】

【P1 無覺不起難2】

【Q1 世間相違過】

辰二、別詰2　巳一、無覺不起難2　午一、世間相違過

若不起者，能取無我、兔角、石女兒等覺皆應是無，此不應理。

【Q2 自教相違過】

午二、自教相違過

又薄伽梵說：我諸無諂聲聞，如我所說正修行時，若有知有，若無知無，此 不應理。

【P2 緣無覺起難2】

【Q1 總徵】

巳二、緣無覺起難2　午一、總徵

若言起者，汝意云何？此取無覺，為作有行？為作無行？

【Q2 別詰2】

【R1 作有行難】

午二、別詰2　未一、作有行難

若作有行，取無之覺而作有行，不應道理。

【R2 作無行難2】

【S1 更徵】

未二、作無行難2　申一、更徵

若作無行者，汝何所欲？此無行覺，為緣有事轉？為緣無事轉？

【S2 逐詰2】

【T1 緣有事轉難】

申二、逐詰2　酉一、緣有事轉難

若緣有事轉者，無行之覺緣有事轉，不應道理。

【T2 緣無事轉難】

酉二、緣無事轉難

若緣無事轉者，無緣無覺，不應道理。

【M3 釋密意3】

【N1 釋十二處有教3】

【O1 標密說】

寅三、釋密意3　卯一、釋十二處有教3　辰一、標密說

又雖說一切有者，謂十二處；然於有法密意說有有相，於無法密意說有無相。

【O2 釋所以】

辰二、釋所以

所以者何？若有相法能持有相，若無相法能持無相；是故俱名為法，俱名為有。

【O3 結彼過】

辰三、結彼過

若異此者，諸修行者唯知於有，不知於無；應非無間觀所知法，不應道理。

又雖說一切有者謂十二處等者：此中總說一切謂十二處，然意唯難法處所攝非實有境。由世尊說：由二種緣，諸識得生。謂眼及色，如是廣說乃至意法。若意亦緣非有事境而得生者，云何不有違教過失？如世尊言：過去諸行為緣生意，未來諸行為緣生意。是故得知過去、未來諸行實有。當知此難唯在此法者，於如來經不如理分別，故作是說。今依理釋。謂於有法密意說有有相，於無法密意說有無相。此中法言，通有非有。由能執持諸五識身所不行義，故佛世尊假說名法，是謂密意。由有性者，安立有義能持有義；若無性者，安立無義能持無義；故皆名法。由彼意識，於有性義，若由此義而得安立，即以此義起識了別；於無性義，若由此義而得安立，即以此義起識了別；故俱名有。若於二種不由二義起了別者，不應說意緣一切義、取一切義，諸修行者應不遍觀一切所知，不應道理。下決擇分有五言論道理，證成意識緣無為境，皆應了知。（陵本五十二卷二頁4146）

【N2 釋有過去業教3】

【O1 標密說】

卯二、釋有過去業教3　辰一、標密說

又雖說言有過去業；由此業故，諸有情受有損害受、受無損害受。此亦依彼習氣，密意假說為有。

【O2 釋因緣】

辰二、釋因緣

謂於諸行中，曾有淨不淨業若生若滅。由此因緣，彼行勝異相續而轉，是名習氣。由此相續所攝習氣故，愛不愛果生。

【O3 結彼過】

辰三、結彼過

是故於我無過，而汝不應道理。

又雖說言有過去業至不應道理者：於現法中領納苦受，名受有損害受；領納樂受、不苦不樂受，名受無損害受。如是諸受，或異熟攝，或異熟生，隨應當知。以彼唯是業所引故，先所作業雖已謝滅而不捨離；依自相續而得生起，是名習氣。依此習氣，世尊假說有過去業，是謂密意。淨不淨業先造作已，名曾生滅。從是以後，愛取為緣，展轉增勝相續而生，名勝異轉。即此名為彼業習氣。由是而言有過去業。

【N3 有過去色等教3】

【O1 標密說】

卯三、有過去色等教3　辰一、標密說

復雖說言有過去色、有未來色、有現在色，如是乃至識亦爾者，此亦依三種行相密意故說。

【O2 列三相】

辰二、列三相

謂因相、自相、果相。

【O3 別配屬】

辰三、別配屬

依彼因相，密意說有未來；依彼自相，密意說有現在；依彼果相，密意說有過去；是故無過。

依彼因相密意說有未來等者：若法未受，待緣當生，是名因相；若法正受，體未壞滅，是名自相；若法已受，體已壞滅，是名果相。為顯三世諸行無常，故作是說。

【L2 破實有相3】

【M1 標破】

丑二、破實有相3　寅一、標破

又不應說過去、未來是實有相。

【M2 徵因】

寅二、徵因

何以故？

【M3 釋成3】

【N1 未來相2】

【O1 標】

寅三、釋成3　卯一、未來相2　辰一、標

應知未來有十二種相故。

【O2 列】

辰二、列

一、因所顯相，二、體未生相，三、待眾緣相，四、已生種類相，五、可生法相，六、不可生法相，七、未生雜染相，八、未生清淨相，九、應可求相，十、不應求相，十一、應觀察相，十二、不應觀察相。

未來有十二種相等者：初三易知。如過去、現在法是已生相，未來當生，知亦應爾，是名第四已生種類相。三界繫法未斷未盡，是名第五可生法相。與此相違，般涅槃法，是名第六不可生法相。未生法中，若雜染攝，是名第七未生雜染相。若清淨攝，是名第八未生清淨相。於三求中，無上梵行求，是名第九應可求相。欲求、有求、邪梵行求，是名第十不應求相。於佛善說法毗奈耶如理思惟當所得相，是名十一應觀察相。與此相違，是名十二不應觀察相。

【N2 現在相2】

【O1 標】

卯二、現在相2　辰一、標

當知現在亦有十二種相。

【O2 列】

辰二、列

一、果所顯相，二、體已生相，三、眾緣會相，四、已生種類相，五、一剎那相，六、不復生法相，七、現雜染相，八、現清淨相，九、可喜樂相，十、不可喜樂相，十一、應觀察相，十二、不應觀察相。

現在亦有十二種相等者：此中為顯現在無常，剎那不住，是故說言一剎那相。剎那以後，決定壞滅，因已受用，無更生義，是故說言不復生法相。一切雜染所顯，一分清淨所顯，由是故說現雜染相、現清淨相。境有可愛、不可愛別，由是說言可喜樂相、不可喜樂相。於佛善說法毗奈耶如理思惟現所得相，是名應觀察相。與此相違，是名不應觀察相。

【N3 過去相2】

【O1 標】

卯三、過去相2　辰一、標

當知過去亦有十二種相。

【O2 列】

辰二、列

一、已度因相，二、已度緣相，三、已度果相，四、體已壞相，五、已滅種類相，六、不復生法相，七、靜息雜染相，八、靜息清淨相，九、應顧戀處相，十、不應顧戀處相，十一、應觀察相，十二、不應觀察相。

過去亦有十二種相等者：因已受盡，是名已度因相。緣已謝滅，是名已度緣相。自性已滅，是名已度果相。因果已受用故，由是說言不復生法相。染淨功用已謝故，由是說言靜息雜染相、靜息清淨相。若於過去淨修梵行，是名應顧戀處相。受用諸欲，是名不應顧戀處相。於佛善說法毗奈耶如理思惟已所得相，是名應觀察相。與此相違，是名不應觀察相。

【J4 計我論4】

【K1 標計2】

【L1 所計】

癸四、計我論4　子一、標計2　丑一、所計

計我論者，謂如有一，若沙門、若婆羅門，起如是見，立如是論：有我、薩 埵、命者、生者、有養育者、數取趣者，如是等諦實常住。

【L2 能計】

丑二、能計

謂外道等作如是計。

有我薩埵至作如是計者：勝義而言，唯於諸行假立我等諸差別名，非有我等諦實常住。由於五取蘊我我所現前行故，假名為我。由諸賢聖如實了知唯有此法，更無餘故。又復於彼有愛著故，假名有情。即此薩埵由壽和合現存活故，假名命者。由具生等所有法故，假名生者。由能增長後有業故，假名有養育者。由能數數往取諸趣無厭足故，假名數取趣者。復有所餘意生、摩納縛迦我差別名，此不具說，故置等言。如下異門分釋。（陵本八十三卷十六頁6323）彼外道等於此我等諸差別名不如實知故，計我等是諦、是實、是常住法。

【K2 敘因2】

【L1 問】

子二、敘因2　丑一、問

問：何故彼外道等起如是見，立如是論？

【L2 答2】

【M1 總標】

丑二、答2　寅一、總標

答：由教及理故。

【M2 別釋2】

【N1 由教】

寅二、別釋2　卯一、由教

教如前說。

【N2 由理2】

【O1 出彼人】

卯二、由理2　辰一、出彼人

理者，謂如有一，為性尋思，為性觀察，廣說如前。

【O2 顯彼思2】

【P1 標列二因】

辰二、顯彼思2　巳一、標列二因

由二種因故。一、先不思覺，率爾而得有薩埵覺故；二、先已思覺，得有作故。

【P2 別釋其相2】

【Q1 不覺為先而起我覺3】

【R1 標】

巳二、別釋其相2　午一、不覺為先而起我覺3　未一、標

彼如是思：若無我者，見於五事不應起於五有我覺。

由二種因故等者：謂於五取蘊先無我思，率爾而起有薩埵覺，是第一因。又於見色聞聲等業，先有我思，方有所作，是第二因。由此二因，故說有我。

【R2 列5】

【S1 於色】

未二、列5　申一、於色

一、見色形已，唯應起於色形之覺，不應起於薩埵之覺。

見色形已等者：此約色蘊為論。謂見有情容色形貌，起有情覺；若無我者，此不應爾。

【S2 於受】

申二、於受

二、見順苦樂行已，唯應起於受覺，不應起於勝劣薩埵之覺。

見順苦樂行已等者：此約受蘊為論。若順苦品諸根境界，名順苦行。若順樂品諸根境界，名順樂行。諸有情類見順苦行，起劣我覺；見順樂行，起勝我覺。若無我者，此不應爾。

【S3 於想】

申三、於想

三、見已立名者名相應行已，唯應起於想覺，不應起於剎帝利、婆羅門、吠舍、戍陀羅、佛授、德友等薩埵之覺。

見已立名者名相應行已等者：此約想蘊為論。由諸有情族姓等別，是故安立剎帝利等諸差別名，是謂名相應行。諸有情類見此差別行已，率爾而起剎帝利等彼差別覺。若無我者，此不應爾。

【S4 於行】

申四、於行

四、見作淨不淨相應行已，唯應起於行覺，不應起於愚者、智者薩埵之覺。

見作淨不淨相應行已等者：此約行蘊為論。謂見有情若作淨行，便起智者薩埵之覺；作不淨行，便起愚者薩埵之覺。若無我者，此不應爾。

【S5 於識】

申五、於識

五、見於境界，識隨轉已，唯應起於心覺，不應起於我能見等薩埵之覺。

見於境界識隨轉已等者：此約識蘊為論。境界現前，諸識隨轉。諸有情類若見此已，便起我能見等薩埵之覺。若無我者，此不應爾。

【R3 結】

未三、結

由如是先不思覺，於此五事唯起五種薩埵之覺，非諸行覺。

於此五事唯起五種薩埵之覺非諸行覺者：謂於五蘊唯起五有我覺，不起彼彼諸事覺故。彼彼諸事唯無常攝，是名諸行。我則不爾，故是常住。

是故先不思覺，見已率爾而起，有薩埵覺故，如是決定知有實我。

【Q2 思覺為先見有所作3】

【R1 標】

午二、思覺為先見有所作3　未一、標

又彼如是思：若無我者，不應於諸行中，先起思覺，得有所作。

【R2 釋2】

【S1 約見色等辨2】

【T1 舉眼見】

未二、釋2　申一、約見色等辨2　酉一、舉眼見

謂我以眼當見諸色，正見諸色，已見諸色；或復起心，我不當見。如是等用，皆由我覺行為先導。

【T2 例耳等】

酉二、例耳等

如於眼見如是，於耳鼻舌身意，應知亦爾。

【S2 約作業等辨】

申二、約作業等辨

又於善業造作、善業止息，不善業造作、不善業止息，如是等事皆由思覺為先方得作用，應不可得。

【R3 結】

未三、結

如是等用，唯於諸行，不應道理。由如是思，故說有我。

由如是思故說有我者：此中思言，唯說思覺，非謂尋思。唯結第二因故。

【K3 理破2】

【L1 別徵詰2】

【M1 詰二因2】

【N1 不覺為先而起我覺難4】

【O1 即事異事難2】

【P1 總徵】

子三、理破2　丑一、別徵詰2　寅一、詰二因2　卯一、不覺為先而起我覺難4　辰一、即事異事難2　巳一、總徵

我今問汝，隨汝意答。為即於所見事起薩埵覺？為異於所見事起薩埵覺耶？

【P2 別詰2】

【Q1 即所見事難】

巳二、別詰2　午一、即所見事難

若即於所見事起薩埵覺者，汝不應言：即於色等計有薩埵、計有我者，是顛倒覺。

若即於所見事起薩埵覺等者：此難違彼自宗。彼計思覺為我，非即色等。故作是難。

【Q2 異所見事難2】

【R1 約色蘊辨】

午二、異所見事難2　未一、約色蘊辨

若異於所見事起薩埵覺者，我有形量，不應道理。

【R2 約餘蘊辨】

未二、約餘蘊辨

或有勝劣，或剎帝利等，或愚或智，或能取彼色等境界，不應道理。

若異於所見事起薩埵覺等者：於色事中形量可得，於受事中勝劣可得，於想事中剎帝利等可得，於行事中愚智可得，於識事中能取境界可得；我若異於所見事者，便不應起形量等覺。非我自性有形量等故。此不應理。

【O2 自體餘體難2】

【P1 總徵】

辰二、自體餘體難2　巳一、總徵

又汝何所欲？為唯由此法自體起此覺耶？為亦由餘體起此覺耶？

【P2 別詰2】

【Q1 唯由自體難】

巳二、別詰2　午一、唯由自體難

若唯由此法自體起此覺者，即於所見起彼我覺，不應說名為顛倒覺。

若唯由此法自體起此覺等者：色等五事其相各別，今此說名此法自體。謂如前說色有形量，乃至識能取境。若唯由此而起形量等覺，便不應言即於色等計有薩埵、計有我者，是顛倒覺。

【Q2 亦由餘體難】

午二、亦由餘體難

若亦由餘體起此覺者，即一切境界各是一切境界覺因，故不應理。

若亦由餘體起此覺等者：色等法外別有實我，是名餘體。若亦由實我而起形量等覺者，是則非唯自境界事為自境界覺因；即應一切境界各是一切境界覺因。許由餘體起此覺故。

【O3 情非情數難2】

【P1 總徵】

辰三、情非情數難2　巳一、總徵

又汝何所欲？於無情數有情覺，於有情數無情覺，於餘有情數餘有情覺，為起為不起耶？

【P2 別詰2】

【Q1 起異覺難】

巳二、別詰2　午一、起異覺難

若起者，是即無情應是有情，有情應是無情，是餘有情應是餘有情，此不應理。

若起者是即無情應是有情等者：汝若許起此等覺者，此覺應是顛倒而非真實。汝有我覺，當知亦爾。故不應理。

【Q2 不起異覺難】

午二、不起異覺難

若不起者，則誹撥現量，不應道理。

若不起者則誹撥現量等者：現見世間起顛倒覺。如於遠處見杌為人，即於無情起有情覺。如是於有情數起無情覺，於餘有情數起餘有情覺，顛倒亦爾。汝若不許起此顛倒覺者，便與世間現量相違。誹撥為無，不應道理。

【O4 現量比量難2】

【P1 總徵】

辰四、現量比量難2　巳一、總徵

又汝何所欲？此薩埵覺為取現量義？為取比量義耶？

【P2 別詰2】

【Q1 取現量義難】

巳二、別詰2　午一、取現量義難

若取現量義者，唯色等蘊是現量義，我非現量義，故不應理。

若取現量義等者：義謂境界。若取現量境界起薩埵覺者，即唯色等現量可取。離色等外，別無實我是其現量，故不應理。

【Q2 取比量義難】

午二、取比量義難

若取比量義者，如愚稚等未能思度，不應率爾起於我覺。

若取比量義等者：思量比度，是謂比量。若取比量境界起薩埵覺者，便不應言率爾起於我覺。又愚稚等未能思度，彼亦不應起於我覺。

【N2 思覺為先得有所作難5】

【O1 覺我為因難2】

【P1 總徵】

卯二、思覺為先得有所作難5　辰一、覺我為因難2　巳一、總徵

又我今問汝，隨汝意答。如世間所作，為以覺為因？為以我為因？

【P2 別詰2】

【Q1 以覺為因難】

巳二、別詰2　午一、以覺為因難

若以覺為因者，執我所作，不應道理。

【Q2 以我為因難】

午二、以我為因難

若以我為因者，要先思覺，得有所作，不應道理。

如世間所作等者：自下難第二因。如見色聞聲等，及造作止息業，皆世間攝故，名世間所作。今雙徵彼，為覺為因？為我為因？覺非即我，我非即覺，而言由我覺故得有所作，不應道理。如文易知。

【O2 因常無常難2】

【P1 總徵】

辰二、因常無常難2　巳一、總徵

又汝何所欲？所作事因常無常耶？

【P2 別詰2】

【Q1 無常難】

巳二、別詰2　午一、無常難

若無常者，此所作因，體是變異；執我有作，不應道理。

若無常等者：謂所作因若許無常，是則彼體非無變異；便不應執我有所作。以汝許我是常住故。

【Q2 常難】

午二、常難

若是常者，即無變異；無變有作，不應道理。

若是常等者：謂所作因若許是常，是即彼體應無變異；無變異故，應無有作。而言我有所作，亦不應理。

【O3 我動無動難2】

【P1 總徵】

辰三、我動無動難2　巳一、總徵

又汝何所欲？為有動作之我能有所作？為無動作之我有所作耶？

【P2 別詰2】

【Q1 有動我難】

巳二、別詰2　午一、有動我難

若有動作之我能有所作者，是即常作，不應復作。

若有動作之我等者：汝執我常。若許有動作我能有所作者，是即所作應亦是常；不應作已復有所作。然實不爾。猶如眼根，屢觀眾色，觀而復捨；又如耳根，數數於此聲至能聞。如是等用皆非常作，而是復作。汝動作我，不應道理。

【Q2 無動我難】

午二、無動我難

若無動作之我有所作者，無動作性，而有所作，不應道理。

若無動作之我等者：若我性無動作，便非能有所作；言有所作，自語相違，不應道理。

【O4 作因有無難2】

【P1 總徵】

辰四、作因有無難2　巳一、總徵

又汝何所欲？為有因故我有所作？為無因耶？

【P2 別詰2】

【Q1 有因難】

巳二、別詰2　午一、有因難

若有因者，此我應由餘因策發方有所作，不應道理。

若有因等者：若許有因，我有所作，是則此我應待餘因方有所作；而言以我為因而有所作，不應道理。

【Q2 無因難】

午二、無因難

若無因者，應一切時作一切事，不應道理。

若無因等者：若許無因，我有所作，汝我是常，應一切時作一切事。然實不爾，故不應理。

【O5 作依自他難2】

【P1 總徵】

辰五、作依自他難2　巳一、總徵

又汝何所欲？此我為依自故能有所作？為依他故能有所作？

【P2 別詰2】

【Q1 依自難】

巳二、別詰2　午一、依自難

若依自者，此我自作老病死苦雜染等事，不應道理。

若依自等者：若唯依自我有所作，是則此我不應自作老病死苦雜染等事。非所願故。然有是事，故不應理。

【Q2 依他難】

午二、依他難

若依他者，計我所作，不應道理。

若依他等者：若許依他我有所作，是則非我能有所作；而計我作，不應道理。

【M2 破所計8】

【N1 於諸蘊中假施設故2】

【O1 總徵】

寅二、破所計8　卯一、於諸蘊中假施設故2　辰一、總徵

又我今問汝，隨汝意答。為即於蘊施設有我？為於諸蘊中？為蘊外餘處？為不屬蘊耶？

【O2 別詰4】

【P1 即蘊難】

辰二、別詰4　巳一、即蘊難

若即於蘊施設我者，是我與蘊無有差別；而計有我諦實常住，不應道理。

若即於蘊施設我等者：蘊是無常，而計我常，故不應理。

【P2 於諸蘊中難2】

【Q1 總徵】

巳二、於諸蘊中難2　午一、總徵

若於諸蘊中者，此我為常？為無常耶？

【Q2 別詰2】

【R1 常難3】

【S1 難有損益】

午二、別詰2　未一、常難3　申一、難有損益

若是常者，常住之我為諸苦樂之所損益，不應道理。

【S2 難起法非法】

申二、難起法非法

若無損益，起法非法，不應道理。

【S3 難蘊應不起等】

申三、難蘊應不起等

若不生起法及非法，應諸蘊身畢竟不起；又應不由功用，我常解脫。

若是常等者：苦樂無常，故有損益；我若常住，應無損益。此不應理。若無損益，應不發起正行邪行。正行名法，邪行名非法。而汝計我起法非法，不應道理。若不生起法及非法，是則應無愛非愛果自體得生；此不生故，應諸蘊身畢竟不起。又應不修梵行，常住解脫。

【R2 無常難2】

【S1 離蘊不可得】

未二、無常難2　申一、離蘊不可得

若無常者，離蘊體外，有生有滅相續流轉法不可得，故不應理。

【S2 此後不作得】

申二、此後不作得

又於此滅壞，後於餘處不作而得，有大過失，故不應理。

若無常等者：唯諸蘊體有生有滅，故是無常；於諸蘊中說有實我，體是無常，而不可得。以離蘊外別無所餘生滅法故。又若說言我有生滅，相續流轉，是則常住之我應許於此滅壞；後於餘處不作而得，成大過失。

【P3 蘊外餘處難】

巳三、蘊外餘處難

若蘊外餘處者，汝所計我應是無為，不應道理。

若蘊外餘處等者：蘊是無常，唯是有為；若於蘊外餘處施設有我，是則汝我應是無為。與蘊異故。

【P4 不屬於蘊難】

巳四、不屬於蘊難

若不屬蘊者，我一切時應無染汙，又我與身不應相屬，此不應理。

若不屬蘊等者：蘊有取法，故是染汙；若不屬蘊施設有我，是則我應常無染汙。又與蘊身都不相屬。然實不爾，故不應理。

【N2 由於彼相安立為有故2】

【O1 總徵】

卯二、由於彼相安立為有故2　辰一、總徵

又汝何所欲？所計之我，為即見者等相？為離見者等相？

【O2 別詰2】

【P1 即見者等相難2】

【Q1 更徵】

辰二、別詰2　巳一、即見者等相難2　午一、更徵

若即見者等相者，為即於見等假立見者等相？為離於見等別立見者等相？

【Q2 別詰2】

【R1 即於見等假立見者等相難】

午二、別詰2　未一、即於見等假立見者等相難

若即於見等假立見者等相者，則應見等是見者等；而汝立我為見者等，不應道理。以見者等與見等相無差別故。

若即於見等假立見者等相等者：勝義而言，即於見等假立見者等相。如有頌言：諸行皆剎那，住尚無況用，即說彼生起，為用為作者。（陵本十六卷七頁1389）離見等外，別無見者等相。而汝立我為見者等，不應道理。相無別故。

【R2 離於見等假立見者等相難2】

【S1 更徵】

未二、離於見等假立見者等相難2　申一、更徵

若離於見等別立見者等相者，彼見等法為是我所成業？為是我所執具？

【S2 別詰2】

【T1 我所成業難2】

【U1 喻破5】

【V1 喻如種子】

申二、別詰2　酉一、我所成業難2　戌一、喻破5　亥一、喻如種子

若是我所成業者，若如種子，應是無常，不應道理。

【V2 喻如陶師等】

亥二、喻如陶師等

若言如陶師等，假立丈夫。此我應是無常，應是假立；而汝言是常是實，不應道理。

【V3 喻如具神通者】

亥三、喻如具神通者

若言如具神通，假立丈夫。此我亦應無常假立，於諸所作隨意自在。此亦如前，不應道理。

【V4 喻如地大2】

【W1 無常難】

亥四、喻如地大2　天一、無常難

若言如地，應是無常。

【W2 無業用難3】

【X1 標】

天二、無業用難3　地一、標

又所計我，無如地大顯了作業，故不應理。

【X2 徵】

地二、徵

何以故？

【X3 釋】

地三、釋

世間地大所作業用，顯了可得。謂持萬物令不墜下。我無是業顯了可得。

【V5 喻如虛空2】

【W1 非實有難】

亥五、喻如虛空2　天一、非實有難

若如虛空，應非實有。唯於色無假立空故，不應道理。

【W2 無業用難2】

【X1 標非】

天二、無業用難2　地一、標非

虛空雖是假有，而有業用分明可得；非所計我，故不應理。

【X2 隨釋】

地二、隨釋

世間虛空所作業用分明可得者，謂由虛空故，得起往來屈伸等業。

【U2 結斥】

戌二、結斥

是故見等是我所成業，不應道理。

【T2 我所執具難2】

【U1 喻如鐮破】

酉二、我所執具難2　戌一、喻如鐮破

若是我所執具者，若言如鐮。如離鐮外，餘物亦有能斷作用；如是離見等外，於餘物上見等業用不可得故，不應道理。

【U2 喻如火破3】

【V1 標】

戌二、喻如火破3　亥一、標

若言如火，則徒計於我，不應道理。

【V2 徵】

亥二、徵

何以故？

【V3 釋】

亥三、釋

如世間火，離能燒者亦自能燒故。

【P2 離見者等相難】

巳二、離見者等相難

若言離見者等相別有我者，則所計我相乖一切量，不應道理。

若離於見等別立見者等相等者：自下難見等法，有其二難。一、我所成業難，二、我所執具難。我所成業中復分五難。一、喻如種子難，二、喻如陶師難，三、喻如成就神通難，四、喻如地大難，五、喻如虛空難。於如是難，喻顯彼所計我非常非實，亦無業用。隨其所應，如文可知。我所執具難中亦有二難。一、喻如鐮難，二、喻如火難。喻顯我無業用及徒計於我，不應道理。

【N3 建立雜染及清淨故2】

【O1 總徵】

卯三、建立雜染及清淨故2　辰一、總徵

又我今問汝，隨汝意答。汝所計我，為與染淨相應而有染淨？為不與染淨相應而有染淨耶？

【O2 別詰2】

【P1 與染淨相應難2】

【Q1 舉外物】

辰二、別詰2　巳一、與染淨相應難2　午一、舉外物

若與染淨相應而有染淨者，於諸行中，有疾疫災橫及彼止息順益可得。即彼諸行，雖無有我，而說有染淨相應。

【Q2 例內身】

午二、例內身

如於外物，內身亦爾。雖無有我，染淨義成。故汝計我，不應道理。

若與染淨相應而有染淨等者：染淨相應，唯於諸行有相可得。如諸行中有疾疫災橫，是名染相相應；與此相違，止息順益，是名淨相相應。言有疾疫災橫者，謂為老病死所依處故。言止息順益者，謂離彼苦，不為愁歎憂苦種種熱惱所依處故。如是諸行染淨相應，非由有我。譬如世間外物雖無有我，亦有災橫順益事業成就。如是內身道理亦爾，雖無有我，染淨義 成。顯揚頌云：如世間外物，離我有損益；內雖無實我，染淨義應成。（顯揚論十五卷十五頁31,554c）

【P2 不與染淨相應難】

巳二、不與染淨相應難

若不與染淨相應而有染淨者，離染淨相，我有染淨，不應道理。

若不與染淨相應而有染淨等者：若離諸行染淨自相，而別計我有染淨相，義不可得，故不應理。

【N4 建立流轉及止息故2】

【O1 總徵】

卯四、建立流轉及止息故2　辰一、總徵

又我今問汝，隨汝意答。汝所計我，為與流轉相相應而有流轉？為不與流轉相相應而有流轉及止息耶？

【O2 別詰2】

【P1 與流轉相應難2】

【Q1 標列行相】

辰二、別詰2　巳一、與流轉相應難2　午一、標列行相

若與流轉相相應而有流轉及止息者，於諸行中有五種流轉相可得。一、有因，二、可生，三、可滅，四、展轉相續生起，五、有變異。

【Q2 釋無有我】

午二、釋無有我

若諸行中，此流轉相可得，如於身、芽、河、燈、乘等流轉作用中，雖無有我，即彼諸行得有流轉及與止息，何須計我？

若與流轉相相應等者：諸行因果相續不斷，是謂流轉。此流轉相，有五可得，如文易知。即此斷滅，說名止息。世間現見內外諸行有流轉相及止息相。如身表色，業用為依，轉動差別，此內行攝；如種生芽，如河流注，如燈生明，如乘運載，於如是等因緣和合各自有其作業差別，當知此外行攝；是名內外諸行諸流轉相。如是諸行，或時流轉，或時止息，其相可得；非由有我，何須妄計？

【P2 不與流轉相應難】

巳二、不與流轉相應難

若不與彼相相應而有流轉及止息者，則所計我無流轉相而有流轉止息，不應道理。

若不與彼相相應等者：汝所計我若不許與流轉相應，是則汝我應無流轉止息。然實不爾，故不應理。

【N5 假立受者作者解脫者故2】

【O1 總徵】

卯五、假立受者作者解脫者故2　辰一、總徵

又我今問汝，隨汝意答。汝所計我，為由境界所生若苦若樂，及由思業，并由煩惱、隨煩惱等之所變異，說為受者、作者及解脫者？為不由彼變異，說為受者等耶？

【O2 別詰2】

【P1 由彼變異難】

辰二、別詰2　巳一、由彼變異難

若由彼變異者，是即諸行是受者、作者及解脫者，何須計我？設是我者，我應無常，不應道理。

【P2 不由彼變異難】

巳二、不由彼變異難

若不由彼變異者，我無變異，而是受者、作者及解脫者，不應道理。

【N6 施設有作者故2】

【O1 總徵】

卯六、施設有作者故2　辰一、總徵

又汝今應說自所欲。為唯於我說為作者？為亦於餘法說為作者？

【O2 別詰2】

【P1 唯於我難】

辰二、別詰2　巳一、唯於我難

若唯於我，世間不應說火為燒者，光為照者。

【P2 亦於餘法難】

巳二、亦於餘法難

若亦於餘法，即於見等諸根說為作者，徒分別我，不應道理。

為由境界所生若苦若樂等者：諸行時分若有若無，可計受者、作者及解脫者。如於諸行有苦樂等位，可計我為受者；有善惡等思及貪瞋等煩惱，可計我為作者；於此滅盡，可計我為解脫者；是則我為若苦若樂，及由思業，并為煩惱、隨煩惱等之所變異。為許爾耶？為不許耶？二俱有過，如下別破。此中等言，等取諸行滅盡。顯揚頌云：位思煩惱分，非常變異故；此若無變異，受作脫非理。（顯揚論十四卷十八頁31,554c）其義正同。

【N7 施設言說故2】

【O1 總徵】

卯七、施設言說故2　辰一、總徵

又汝應說自意所欲。為唯於我建立於我？為亦於餘法建立於我？

【O2 別詰2】

【P1 唯於我難】

辰二、別詰2　巳一、唯於我難

若唯於我者，世間不應於彼假說士夫身呼為德友、佛授等。

【P2 亦於餘法難3】

【Q1 標】

巳二、亦於餘法難3　午一、標

若亦於餘法者，是則唯於諸行假說名我，何須更執別有我耶？

【Q2 徵】

午二、徵

何以故？

【Q3 釋】

午三、釋

諸世間人唯於假設士夫之身起有情想，立有情名，及說自他有差別故。

假說士夫身者：於五取蘊假立士夫，是名假設士夫身。

【N8 施設見故3】

【O1 計我之見善不善難2】

【P1 總徵】

卯八、施設見故3　辰一、計我之見善不善難2　巳一、總徵

又汝何所欲？計我之見為善？為不善耶？

【P2 別詰2】

【Q1 是善難】

巳二、別詰2　午一、是善難

若是善者，何為極愚癡人深起我見，不由方便，率爾而起？能令眾生怖畏解脫，又能增長諸惡過失？不應道理。

【Q2 不善難】

午二、不善難

若不善者，不應說正及非顛倒。若是邪倒，所計之我體是實有，不應道理。

計我之見為善為不善等者：若計我見為善，是則極愚癡人不應深心生起，亦復不應率爾而起。又復起時，應不能令眾生怖畏解脫而求後有，及能增長諸惡過失而墮惡趣。若計我見為不善者，是則彼見應不如理，應是顛倒。若許爾者，顛倒所緣之我而計實有，不應道理。

【O2 無我之見善不善難2】

【P1 總徵】

辰二、無我之見善不善難2　巳一、總徵

又汝何所欲？無我之見為善？為不善耶？

【P2 別詰2】

【Q1 是善難】

巳二、別詰2　午一、是善難

若言是善，於彼常住實有我上見無有我，而是善性，非顛倒計，不應道理。

【Q2 不善難】

午二、不善難

若言不善，而一切智者之所宣說，精勤方便之所生起，令諸眾生不怖解脫，能速證得白淨之果，諸惡過失如實對治，不應道理。

無我之見為善為不善等者：若無我見言是善者，便不應計有常住我。若言不善，便應不為一切智者之所宣說；應非精勤方便之所生起；應不能令不怖解脫、速證白淨之果；亦不能令如實對治諸惡過失。然皆不爾，故不應理。

【O3 我性我見難2】

【P1 總徵】

辰三、我性我見難2　巳一、總徵

又汝意云何？為即我性自計有我？為由我見耶？

【P2 別詰2】

【Q1 即我性難】

巳二、別詰2　午一、即我性難

若即我性自計有我者，應一切時無無我覺。

【Q2 由我見難】

午二、由我見難

若由我見者，雖無實我，由我見力故，於諸行中妄謂有我，是故汝計定實有我，不應道理。

【L2 結略義】

丑二、結略義

如是不覺為先而起彼覺故，思覺為先見有所作故，於諸蘊中假施設故，由於彼相安立為有故，建立雜染及清淨故，建立流轉及止息故，假立受者、作者、解脫者故，施設有作者故，施設言說故，施設見故，計有實我皆不應理。

【K4 顯正3】

【L1 標說】

子四、顯正3　丑一、標說

又我今當說第一義我相。

【L2 釋義2】

【M1 明假有相2】

【N1 遮實】

丑二、釋義2　寅一、明假有相2　卯一、遮實

所言我者，唯於諸法假立為有，非實有我。然此假我，不可說言與彼諸法異不異性。勿謂此我是實有體，或彼諸法即我性相。

然此假我至即我性相者：以理而言，依實立假，不可說異；然假非實，亦非不異。假我與法亦復如是。若謂此我是實有體，是則可說與彼法異；若謂彼法即我性相，是則可說與法不異。然不如是，勿作是說。

【N2 顯相2】

【O1 別列】

卯二、顯相2　辰一、別列

又此假我是無常相，是非恆相，非安保相，是變壞相，生起法相，老病死相，唯諸法相，唯苦惱相。

【O2 引證】

辰二、引證

故薄伽梵說：苾芻當知！於諸法中，假立有我。此我無常無恆，不可安保，是變壞法，如是廣說。

又此假我是無常相等者：謂彼諸行剎那剎那壞故，是無常相。自體繫屬有限住壽故，是非恆相。壽量未滿，容被緣壞，非時死故，是非安保相。乃至爾所時住，於其中間不定安樂，是變壞相。如下攝事分說。（陵本八十六卷一頁6486）唯諸行生，假立有我，是名生起法相。老病死苦之所隨逐，是名老病死相。唯緣生法相續流轉，是名唯諸法相。唯是諸行麤重所顯，是名唯苦惱相。

【M2 釋假說因2】

【N1 標】

寅二、釋假說因2　卯一、標

由四因故，於諸行中假設有我。

【N2 列】

卯二、列

一、為令世間言說易故；二、為欲隨順諸世間故；三、為欲斷除謂定無我諸 怖畏故；四、為宣說自他成就功德、成就過失，令起決定信解心故。

為宣說自他成就功德等者：補特伽羅品類差別略有二十八種，如下聲聞地 說。（陵本二十六卷一頁2170）於中行向者、住果者，乃至俱分解脫者，是名成就功德差別。貪增上者、瞋增上者，乃至薄塵性者，是名成就過失差別。為顯自他諸行因果相續無亂，是故宣說補特伽羅諸差別名。

【L3 結非】

丑三、結非

是故執有我論，非如理說。

【J5 計常論4】

【K1 標計2】

【L1 所計】

癸五、計常論4　子一、標計2　丑一、所計

計常論者，謂如有一，若沙門、若婆羅門，起如是見，立如是論：我及世間皆實常住，非作所作，非化所化，不可損害，積聚而住，如伊師迦。

我及世間皆實常住等者：非由自作，非由他作，是名非作所作；非自在天及梵王等諸變化者之所變化，是名非化所化。此顯我及世間是其實有。近王舍城有伊師迦山，堅固常住，不可損害。此喻我及世間是其常住。

【L2 能計】

丑二、能計

謂計前際說一切常者、說一分常者，及計後際說有想者、說無想者、說非想非非想者，復有計諸極微是常住者，作如是計。

謂計前際說一切常等者：此中一切常住論者略有二別。一、計我常，二、計極微常。計我常中復略有二。一、計前際常，二、計後際常。前際常中又二。一、說一切常，二、說一分常。後際常中又三。一、說有想，二、說無想，三、說非想非非想。如下攝事分廣釋其相。（陵本八十七卷二頁6557）

【K2 敘因2】

【L1 問】

子二、敘因2　丑一、問

問：何故彼諸外道起如是見，立如是論：我及世間是常住耶？

【L2 答2】

【M1 指廣說】

丑二、答2　寅一、指廣說

答：彼計因緣，如經廣說，隨其所應盡當知。

彼計因緣如經廣說者：謂如梵網六十二見經說。

【M2 敘差別2】

【N1 計前後際常2】

【O1 計前際2】

【P1 約一切常辨2】

【Q1 依靜慮】

寅二、敘差別2　卯一、計前後際常2　辰一、計前際2　巳一、約一切常辨2　午一、依靜慮

此中計前際者，謂或依下中上靜慮起宿住隨念，不善緣起，故於過去諸行，但唯憶念，不如實知，計過去世以為前際，發起常見。

【Q2 依天眼】

午二、依天眼

或依天眼，計現在世以為前際，於諸行剎那生滅流轉不如實知。

此中計前際者至生滅流轉不如實知者：此顯前際一切常者彼計因緣。彼一切常略有四種，起計因緣總唯有二。一、依靜慮起，二、依天眼起。依靜慮中，清淨有別，謂下中上。由此差別，起宿住念。此宿住念緣彼所聞不正法藏及所信解而得生起，是名不善緣起。由是於過去行不如實知，計曾有我，發起常見，是為一切常中前三常見。依天眼者，彼見有情死時、生時、妙色、惡色、若劣、若勝差別而轉。彼於諸行剎那生滅流轉不如實知，便計爾時以為前際，發起常見，是為一切常中第四常見。

【P2 約一分常辨】

巳二、約一分常辨

又見諸識流轉相續，從此世間至彼世間無斷絕故，發起常見。或見梵王隨意成立，或見四大種變異，或見諸識變異。

又見諸識流轉相續至諸識變異者：此顯一分常者彼計因緣。諸有情類，唯識流轉，因果相續，而非是常。彼見此世間滅生彼世間，無斷絕故，不如實知因果道理，故起常見。此計我常，名一分常。又見梵王最初生已，諸餘世間漸次成立；便計梵王有大自在，能生世間，不知梵王亦世間攝，故起常見。此計梵王是常，名一分常。或見大種有變異故，不見諸識變異，計識自性一分是常。或見諸識有變異故，不見大種變異，計四大種一分是常。如是名為計前際中四一分常。

【O2 計後際2】

【P1 舉因緣】

辰二、計後際2　巳一、舉因緣

計後際者，於想及受雖見差別，然不見自相差別。

【P2 明所立】

巳二、明所立

是故發起常見，謂我及世間皆悉常住。

計後際者至皆悉常住者：此由生處計我差別。謂見我有一想，或種種想，是名見想差別。有一想者，謂在無色空無邊處、識無邊處；有種種想者，謂在下地。即如所說，隨其次第應知說我有狹小想、有無量想。見我一向有樂有苦，及有樂苦，及不苦不樂，是名見受差別。一向有樂者，謂在下三靜慮；一向有苦者，謂在那落迦；有樂有苦者，謂在鬼、傍生、人、欲界天；有不苦不樂者，謂在第四靜慮已上，乃至非想非非想處。如下攝事分說。（陵本八十七卷五頁6566）彼於當生起如是計，是故說名計後際者。雖於想受見有差別，然計為我，於想及受不如實知，是故說言不見自相差別。

【N2 計極微常2】

【O1 舉因緣】

卯二、計極微常2　辰一、舉因緣

又計極微是常住者，以依世間靜慮起如是見。由不如實知緣起故，而計有為先，有果集起，離散為先，有果壞滅。

【O2 明所立】

辰二、明所立

由此因緣，彼謂從眾微性，麤物果生，漸析麤物，乃至微住；是故麤物無常，極微是常。

又計極微是常住等者：謂由依止色聚種子功能故，若遇相似緣時，或小聚無間大聚生，或大聚無間小聚生。由此因緣，施設諸聚有增有減。如前意地已說。（陵本三卷三頁197）是名色聚緣起道理。由彼於此不如實知，妄計色聚集極微成。要有眾微性為先，方有麤物果相集起；彼眾微性離散為先，故有麤物果相壞滅。又於極微，唯由分別覺慧分析諸色至極邊際而得建立，非由體有，亦不了知，妄計漸析麤物乃至微住。由此因緣，計極微常。

【K3 理破3】

【L1 別徵詰2】

【M1 詰前後際常2】

【N1 總指破我】

子三、理破3　丑一、別徵詰2　寅一、詰前後際常2　卯一、總指破我

此中計前際後際常住論者，是我執論差別相所攝故。我論已破，當知我差別相論亦已破訖。

是我執論差別相所攝等者：計有實我，是執自性；計我是常，是執差別。實我不有，說何是常？由是說言我論已破，當知我差別相論亦已破訖。

【N2 更破執常2】

【O1 正破二計2】

【P1 計前際常2】

【Q1 約隨念難2】

【R1 總徵】

卯二、更破執常2　辰一、正破二計2　巳一、計前際常2　午一、約隨念難2　未一、總徵

又我今問汝，隨汝意答。宿住之念，為取諸蘊？為取我耶？

【R2 別詰2】

【S1 取蘊難】

未二、別詰2　申一、取蘊難

若取蘊者，執我及世間是常，不應道理。

【S2 取我難】

申二、取我難

若取我者，憶念過去如是名等諸有情類，我曾於彼如是名、如是姓，乃至廣說，不應道理。

若取我等者：憶念過去諸有情眾略有八言說句品類差別。何等名為八言說句？謂如是名、如是生類、如是種姓、如是飲食、如是領受苦樂差別、如是長壽、如是久住、如是所有壽量邊際。如下菩薩地釋。（陵本四十九卷二十頁3964）今於此中略不具述，故言乃至廣說。此宿住念唯取過去諸行，得有如是品類差別，而非取我，故不應理。

【Q2 約諸識難2】

【R1 總徵】

午二、約諸識難2　未一、總徵

又汝意云何？緣彼現前和合色境眼識起時，於餘不現不和合境所餘諸識，為滅？為轉？

【R2 別詰2】

【S1 識滅難】

未二、別詰2　申一、識滅難

若言滅者，滅壞之識而計為常，不應道理。

【S2 識轉難】

申二、識轉難

若言轉者，由一境界，依一切時一切識起，不應道理。

緣彼現前和合色境眼識起時等者：此難前計一分常者說諸識常。以理而言，若色現前和合轉故，即於此境唯眼識起。於爾所時，餘聲等境若已過去，而非現前，非和合轉，耳等諸識應即謝滅。汝計識常，為滅為轉，皆不應理。如文可知。

【P2 計後際常2】

【Q1 總徵】

巳二、計後際常2　午一、總徵

又汝何所欲？所執之我，由想所作及受所作，為有變異？為無變異？

【Q2 別詰2】

【R1 有變異難】

午二、別詰2　未一、有變異難

若言有者，計彼世間及我常住，不應道理。

【R2 無變異難2】

【S1 約諸想辨】

未二、無變異難2　申一、約諸想辨

若言無者，有一想已，復種種想，復有小想及無量想，不應道理。

【S2 約諸受辨】

申二、約諸受辨

又純有樂已，復純有苦，復有苦有樂，有不苦不樂，不應道理。

所執之我由想所作及受所作等者：此難計後際者，由想及受，說我是常。想受自相既有差別，當知唯是有變異法。若所執我由彼所作而有變異，應非是常；若無變異，應不說有想受差別。此中所作，謂由後際有想及受，安立有我，是故說我由彼所作。

【O2 別敘餘計2】

【P1 計前後際俱行見者2】

【Q1 計色非色等4】

【R1 是色】

辰二、別敘餘計2　巳一、計前後際俱行見者2　午一、計色非色等4　未一、是色

又若計命即是身者，彼計我是色。

【R2 非色】

未二、非色

若計命異於身者，彼計我非色。

【R3 亦是色亦非色】

未三、亦是色亦非色

若計我俱遍，無二無闕者，彼計我亦是色亦非色。

【R4 非色非非色】

未四、非色非非色

若為對治此故，即於此義中，由異句異文而起執者，彼計我非色非非色。

又若計命即是身者至非色非非色者：此計有我略由三見。計命即身，是名初見。計命異身，是第二見。計我俱遍，無二無闕，是第三見。由依初見，計我是色。依第二見，計我非色。依第三見，我論有二。一、計我亦是色亦非色，二、計我非色非非色。彼同計我遍色非色，無二無闕，與前二別，成第三見。此前所計我亦是色，即後所計我非非色；此前所計我亦非色，即後所計我為非色。後所計我雖同前義，而文句異，故成差別。

【Q2 計邊無邊等4】

【R1 有邊】

午二、計邊無邊等4　未一、有邊

又若見少色、少非色者，彼計有邊。

【R2 無邊】

未二、無邊

若見彼無量者，彼計有無邊。

【R3 亦有邊亦無邊】

未三、亦有邊亦無邊

若復遍見，而色分少、非色分無量，或色分無量、非色分少者，彼計亦有邊亦無邊。

【R4 非有邊非無邊】

未四、非有邊非無邊

若為對治此故，但由文異，不由義異，而起執者，彼計非有邊非無邊。

又若見少色少非色等者：若見有色狹小，名見少色；若見無色狹小，名少非色，由此二種，彼計有邊。若見彼色非色無量，計有無邊。此中有言，謂計有我是無邊故。顯揚同此。若復遍見色與非色隨一狹小或復無量，彼計亦有邊亦無邊。由文異故，彼計非有邊非無邊。如是四種我論差別，依前三見，故作是執。由計我是色，或計我非色，狹小無量有差別故，計我有邊或是無邊。由計我亦是色亦非色，或狹小或無量故，計我亦有邊亦無邊。由計我非色非非色，或狹小或無量故，計我非有邊非無邊。

【P2 計七種斷見論者】

巳二、計七種斷見論者

或計解脫之我，遠離二種。

或計解脫之我遠離二種者：七種斷見論者作如是計：謂我死後，斷滅無有，爾時我善斷滅，名解脫我。如下斷見論說。（陵本七卷八頁503）彼所計我，離色非色及邊無邊，名離二種。

【M2 詰極微常5】

【N1 由觀察不觀察故2】

【O1 總徵】

寅二、詰極微常5　卯一、由觀察不觀察故2　辰一、總徵

又計極微常住論者，我今問汝，隨汝意答。汝為觀察計極微常？為不觀察計彼常耶？

【O2 別詰2】

【P1 不觀察難】

辰二、別詰2　巳一、不觀察難

若不觀察者，離慧觀察，而定計常，不應道理。

【P2 觀察難】

巳二、觀察難

若言已觀察者，違諸量故，不應道理。

若言已觀察者違諸量故等者：現量、比量及聖教量，是名諸量。諸量為依，能正觀察。汝則不爾，諸量相違，故不應理。

【N2 由共相故2】

【O1 總徵】

卯二、由共相故2　辰一、總徵

又汝何所欲？諸微塵性為由細故，計彼是常？為由與麤果物其相異故，計彼常耶？

【O2 別詰2】

【P1 由細難】

辰二、別詰2　巳一、由細難

若由細者，離散損減，轉復羸劣，而言是常，不應道理。

若由細等者：此難彼計離散為先，有果壞滅，及漸析麤物乃至微住。若計極微離散為先，或由分析損至極微；是則極微於麤果物轉復羸劣，而言是常，不應道理。

【P2 由相異難2】

【Q1 難能生果】

巳二、由相異難2　午一、難能生果

若言由相異故者，是則極微超過地水火風之相，不同種類相故，而言能生彼類果，不應道理。

【Q2 難無異相】

午二、難無異相

又彼極微，更無異相可得，故不中理。

若言由相異故等者：此難彼計以有為先，有果集起，及從眾微性麤物果生。如文可知。

【N3 由自相故2】

【O1 總徵】

卯三、由自相故2　辰一、總徵

又汝何所欲？從諸極微所起麤物，為不異相？為異相耶？

【O2 別詰2】

【P1 不異相難】

辰二、別詰2　巳一、不異相難

若言不異相者，由與彼因無差別故，亦應是常；是則應無因果決定，不應道理。

是則應無因果決定者：因非即果，果非即因，相差別故。若言不異，皆應是常；皆是常故，應無變異；依何說有因果差別？如是便無因果決定，故不應理。

【P2 異相難2】

【Q1 更徵】

巳二、異相難2　午一、更徵

若異相者，汝意云何？為從離散極微，麤物得生？為從聚集耶？

【Q2 別詰2】

【R1 從離散難】

午二、別詰2　未一、從離散難

若言從離散者，應一切時一切果生；是則應無因果決定，不應道理。

若言從離散等者：獨立極微，是名離散。果未起時，彼常恆有。若從離散極微麤果物生，彼麤果物亦應恆有而無壞滅；又應遍一切物而無差別。如是亦無因果決定，故不應理。

【R2 從聚集難2】

【S1 更徵】

未二、從聚集難2　申一、更徵

若從聚集者，汝意云何？彼麤果物從極微生時，為不過彼形質之量？為過彼形質量耶？

【S2 別詰2】

【T1 不過彼量難】

申二、別詰2　酉一、不過彼量難

若言不過彼形質量者，從形質分物，生形質有分物，不應道理。

若言不過彼形質量等者：此由方所難麤果物從極微生。眾極微性離散而住，不可執取，是名形質分物。彼麤果物極微集成，而可執取，是名形質有分物。若言不過彼量，應無異相，不可執取，不應說名是有分物。言有分者，謂與極微同在一處，有彼分故。顯揚論云：若不過者，麤質礙物應如極微，不可執取；又復世間不見質礙不明淨物同在一處，故不應理。（顯揚論十四卷二十頁31,550a）今準彼釋。

【T2 過彼量難2】

【U1 難本計】

酉二、過彼量難2　戌一、難本計

若言過者，諸極微體無細分故，不可分析，所生麤物亦應是常，亦不中理。

【U2 難轉計】

戌二、難轉計

若復說言，有諸極微，本無今起者，是則計極微常，不應道理。

若言過等者：顯揚亦云：若過彼量者，過量之處麤質礙物非極微成，應是 常住。（顯揚十四卷二十一頁31,550a）今此中義，諸極微體無細分故，不可分析，故說是常。所生麤物若過彼量，過量之處非極微成，應如極微不可分析，應亦是常。若復說言，過量之處別有極微，本無今起，是則極微不應計常。

【N4 由起造故2】

【O1 總徵】

卯四、由起造故2　辰一、總徵

又汝何所欲？彼諸極微起造麤物，為如種子等？為如陶師等耶？

【O2 別詰2】

【P1 喻不相應難2】

【Q1 喻如種子等】

辰二、別詰2　巳一、喻不相應難2　午一、喻如種子等

若言如種子等者，應如種子，體是無常。

【Q2 喻如陶師等】

午二、喻如陶師等

若言如陶師等者，彼諸極微應有思慮，如陶師等，不應道理。

【P2 同喻無有難】

巳二、同喻無有難

若不如種等及陶師等者，是則同喻不可得故，不應道理。

【N5 根本所用故2】

【O1 總徵】

卯五、根本所用故2　辰一、總徵

又汝意云何？諸外物起，為由有情？為不爾耶？

【O2 別詰2】

【P1 由有情難】

辰二、別詰2　巳一、由有情難

若言由有情者，彼外麤物由有情生，所依細物不由有情，不應道理。誰復於彼制其功能？

【P2 不由有情難】

巳二、不由有情難

若言不由有情者，是則無用，而外物生，不應道理。

諸外物起為由有情等者：以理而言，諸外物起，為諸有情共業所感，是諸有情生所須故。若諸極微起造麤物，是則極微亦同麤物，由有情生。若許爾者，應非是常。若不許者，離有情業，誰復於彼制其功能？為麤物依起造麤物，不應道理。若言麤物不由有情生者，是則無有所須而外物生，不應道理。

【L2 明略義2】

【M1 破前後際常】

丑二、明略義2　寅一、破前後際常

如是隨念諸蘊有情故，由一境界一切識流不斷絕故，由想及受變不變故，計彼前際及計後際常住論者，不應道理。

【M2 破極微常】

寅二、破極微常

又由觀察不觀察故，由共相故，由自相故，由起造故，根本所用故，極微常論不應道理。

【L3 總斥非】

丑三、總斥非

是故計常論者非如理說。

【K4 顯正2】

【L1 無變異相2】

【M1 標】

子四、顯正2　丑一、無變異相2　寅一、標

我今當說常住之相。

【M2 列】

寅二、列

若一切時無變異相，若一切種無變異相，若自然無變異相，若由他無變異相。

【L2 無生相】

丑二、無生相

又無生相，當知是常住相。

我今當說常住之相等者：若去來今無有變異，名一切時無變異相。若無苦樂等受，善惡等思，貪瞋等煩惱差別，名一切種無變異相。若法自性無生無滅，是名自然無變異相。若不為他之所壞滅，是名由他無變異相。圓滿解脫，名無生相。如是一切皆常住相。彼我世間皆非有故，云何是常。

瑜伽師地論科句披尋記卷第六

瑜伽師地論科句披尋記卷第七

彌勒菩薩說

唐三藏沙門玄奘奉詔譯

韓清淨科記

本地分中有尋有伺等三地之四

【J6 宿作因論4】

【K1 標計2】

【L1 所計2】

【M1 指廣說】

癸六、宿作因論4　子一、標計2　丑一、所計2　寅一、指廣說

宿作因論者，謂如有一，若沙門、若婆羅門，起如是見，立如是論，廣說如經。

【M2 釋略義】

寅二、釋略義

凡諸世間所有士夫補特伽羅所受者，謂現所受苦。皆由宿作為因者，謂由宿惡為因。由勤精進吐舊業故者，謂由現法極自苦行。現在新業由不作因之所害故者，謂諸不善業。如是於後不復有漏者，謂一向是善性故，說後無漏。由無漏故業盡者，謂諸惡業。由業盡故苦盡者，謂宿因所作及現法方便所招苦惱。由苦盡故得證苦邊者，謂證餘生相續苦盡。

【L2 能計】

丑二、能計

謂無繫外道作如是計。

凡諸世間所有士夫補特伽羅所受等者：此中牒釋經文所敘彼計。彼云：凡諸世間所有士夫補特伽羅所受，皆由宿作為因。由勤精進吐舊業故，現在新業由不作因之所害故，如是於後不復有漏；由無漏故，業盡；由業盡故，苦盡；由苦盡故，得證苦邊。此是經中所敘彼計。今別牒釋，如文易知。

【K2 敘因2】

【L1 問】

子二、敘因2　丑一、問

問：何因緣故，彼諸外道起如是見，立如是論？

【L2 答2】

【M1 總標】

丑二、答2　寅一、總標

答：由教及理故。

【M2 別釋2】

【N1 由教】

寅二、別釋2　卯一、由教

教如前說。

【N2 由理4】

【O1 出彼人】

卯二、由理4　辰一、出彼人

理者，猶如有一，為性尋思，為性觀察，廣說如前。

【O2 舉彼見3】

【P1 標】

辰二、舉彼見3　巳一、標

由見現法士夫作用不決定故。

【P2 徵】

巳二、徵

所以者何？

【P3 釋】

巳三、釋

彼見世間雖具正方便，而招於苦；雖具邪方便，而致於樂。

【O3 顯彼思】

辰三、顯彼思

彼如是思：若由現法士夫作用為彼因者，彼應顛倒。由彼所見非顛倒故，是故彼皆以宿作為因。

【O4 結彼立】

辰四、結彼立

由此理故，彼起如是見，立如是論。

由見現法士夫作用不決定故等者：彼見世間諸有情類於現法中種種作業，或正方便而反招苦，或邪方便而反致樂，果不決定。故作是思：彼諸所受不由現法功用因得，唯以宿作為因，應正道理。

【K3 理破3】

【L1 總徵】

子三、理破3　丑一、總徵

今應問彼：汝何所欲？現法方便所招之苦，為用宿作為因？為用現法方便為因？

【L2 別詰2】

【M1 宿作為因難】

丑二、別詰2　寅一、宿作為因難

若用宿作為因者，汝先所說，由勤精進吐舊業故，現在新業由不作因之所害 故，如是於後不復有漏，乃至廣說，不應道理。

【M2 現法方便為因難】

寅二、現法方便為因難

若用現法方便為因者，汝先所說，凡諸世間所有士夫補特伽羅所受，皆由宿作為因，不應道理。

【L3 結斥】

丑三、結斥

如是現法方便苦宿作為因故，現法士夫用為因故，皆不應道理，是故此論非如理說。

現法方便所招之苦等者：此約彼計現法極自苦行為難。此自苦行若用宿作為因，應不說言能吐舊業，乃至得證苦邊。若用現法方便為因，便不應言現所受苦皆宿因作。

【K4 顯正2】

【L1 標說】

子四、顯正2　丑一、標說

我今當說如實因相。

【L2 列別3】

【M1 唯用宿作為因2】

【N1 標類】

丑二、列別3　寅一、唯用宿作為因2　卯一、標類

或有諸苦唯用宿作為因。

【N2 舉例】

卯二、舉例

猶如有一，自業增上力故，生諸惡趣或貧窮家。

【M2 雜用宿作現業為因2】

【N1 標類】

寅二、雜用宿作現業為因2　卯一、標類

或復有苦雜因所生。

【N2 舉例2】

【O1 舉事王】

卯二、舉例2　辰一、舉事王

謂如有一，因邪事王，不獲樂果而反致苦。

或復有苦雜因所生等者：謂若事王，因邪方便而招於苦；當知此苦亦宿因作，亦現緣生。何以故？若有福者，雖邪事王，亦獲富樂；若無福者，便反致苦。由無福故，知宿因作；具邪方便，知現緣生。總此二種，名雜因生。

【O2 例餘業】

辰二、例餘業

如事於王如是，由諸言說商賈等業、由事農業、由劫盜業、或於他有情作損害事，若有福者，獲得富樂，若無福者，雖設功用而無果遂。

如是由諸言說商賈等業等者：此顯求財諸邪方便。若言說業、若商賈業、若工巧業、若事農業、若劫盜業、若屠羊等於他有情作損害事。如是等類，彼所招苦亦雜因生，如事王說。然彼亦有或致富樂，或無果遂，當知此由宿所作業，有福無福，故有差別。

【M3 純由現法功用為因2】

【N1 標類】

寅三、純由現法功用為因2　卯一、標類

或復有法，純由現在功用因得。

【N2 舉例】

卯二、舉例

如新所造引餘有業；或聽聞正法，於法覺察；或復發起威儀業路；或復修學工巧業處；如是等類，唯因現在士夫功用。

或復有法純由現在功用因得等者：於現法中，無明為緣，造作諸業，能引後有，名新所造引餘有業。聞說正法，正能生起聞思修慧，是名聽聞正法，於法覺察。行住坐臥，名四威儀。由心變異，彼有變異，是名發起威儀業路。於此生中，由長大已，習學世間諸工巧業，是名修學工巧業處。如是等法純由現在功用因得，非宿因作。

【J7 自在等作者論3】

【K1 標計2】

【L1 所計】

癸七、自在等作者論3　子一、標計2　丑一、所計

自在等作者論者，謂如有一，或沙門、或婆羅門，起如是見，立如是論：凡諸世間所有士夫補特伽羅所受，彼一切或以自在變化為因，或餘丈夫變化為因，諸如是等。

【L2 能計】

丑二、能計

謂說自在等不平等因論者作如是計。

或以自在變化為因等者：彼執有一大自在天，體實遍常，能生諸法，故說自在變化為因。或執有一大梵，常住實有，具諸功能，生一切法；說餘丈夫變化為因。等言，等取時、方、本際、自然、虛空、我等。（成唯識論一卷九頁31,3b）如是皆名不平等因論者，執自或他有所作故。

【K2 敘因2】

【L1 問】

子二、敘因2　丑一、問

問：何因緣故，起如是見，立如是論？

【L2 答2】

【M1 總標】

丑二、答2　寅一、總標

答：由教及理。

【M2 別釋2】

【N1 由教】

寅二、別釋2　卯一、由教

教如前說。

【N2 由理3】

【O1 出彼人】

卯二、由理3　辰一、出彼人

理者，猶如有一，為性尋思，為性觀察，廣說如前。

【O2 舉彼見3】

【P1 標】

辰二、舉彼見3　巳一、標

彼由現見於因果中，世間有情不隨欲轉，故作此計。

【P2 徵】

巳二、徵

所以者何？

【P3 釋2】

【Q1 因不隨欲】

巳三、釋2　午一、因不隨欲

現見世間有情，於彼因時欲修淨業，不遂本欲，反更為惡。

【Q2 果不隨欲2】

【R1 標相】

午二、果不隨欲2　未一、標相

於彼果時，願生善趣樂世界中，不遂本欲，墮惡趣等。

【R2 釋義】

未二、釋義

意謂受樂，不遂所欲，反受諸苦。

【O3 顯彼思】

辰三、顯彼思

由見此故，彼作是思：世間諸物必應別有作者、生者，及變化者為彼物父，謂自在天，或復其餘。

【K3 理破2】

【L1 嗢柁南標】

子三、理破2　丑一、嗢柁南標

今當問彼。嗢柁南曰：功能無體性　攝不攝相違　有用及無用　為因成過失

功能無體性等者：難彼功能有因無因皆不成就，名無體性。難世間攝或復不攝，道理相違，是名相違。難彼自在變生世間有用無用，及世間生自在為因或餘為因皆不得成，名有過失。

【L2 長行釋3】

【M1 別徵詰4】

【N1 由功用難2】

【O1 總徵】

丑二、長行釋3　寅一、別徵詰4　卯一、由功用難2　辰一、總徵

汝何所欲？自在天等變化功能，為用業方便為因？為無因耶？

【O2 別詰2】

【P1 用業為因難】

辰二、別詰2　巳一、用業為因難

若用業方便為因者，唯此功能用業方便為因，非餘世間，不應道理。

若用業方便為因等者：顯揚論云：若此功能業為因者，何不信受一切世間以業為因；若此功能以求方便為因生者，何不信受一切世間以自功力為因得生。（顯揚論十四卷十九頁31,549c）此中總難業及方便，應如彼釋。

【P2 無因難】

巳二、無因難

若無因者，唯此功能無因而有，非世間物，不應道理。

若無因等者：顯揚亦云：若此自在生世功能無有因緣自然有者，汝何不計一切世間無因自有。（顯揚論十四卷十九頁31,549c）今此義同。

【N2 攝不攝難2】

【O1 總徵】

卯二、攝不攝難2　辰一、總徵

又汝何所欲？此大自在為墮世間攝？為不攝耶？

【O2 別詰2】

【P1 世間攝難】

辰二、別詰2　巳一、世間攝難

若言攝者，此大自在則同世法，而能遍生世間，不應道理。

【P2 世間不攝難】

巳二、世間不攝難

若不攝者，則是解脫，而言能生世間，不應道理。

此大自在為墮世間攝等者：顯揚論云：又若自在世間所攝，墮在世間，而言能生一切世間，是則道理相違。若此自在非世間攝，是則解脫，解脫之法能生世間，不應道理。（顯揚論十四卷十九頁31,549c）此中文義，勘彼應知。

【N3 有用無用難2】

【O1 總徵】

卯三、有用無用難2　辰一、總徵

又汝何所欲？為有用故變生世間？為無用耶？

【O2 別詰2】

【P1 有用難】

辰二、別詰2　巳一、有用難

若有用者，則於彼用無有自在，而於世間有自在者，不應道理。

若有用等者：此中義顯諸世間生苦樂等別，如是一切，於大自在何遍須爾？若言有用，變生世間，於無所須應不得生；而言有自在用，遍生一切世間，不應道理。

【P2 無用難】

巳二、無用難

若無用者，無有所須，而生世間，不應道理。

若無用等者：謂若自在雖生世間，無所須者，不應化生一切世間；或此自在有如顛狂愚夫之過。（如顯揚論十四卷十九頁說31,549c）

【N4 為因性難2】

【O1 總徵】

卯四、為因性難2　辰一、總徵

又汝何所欲？此所出生，為唯大自在為因？為亦取餘為因耶？

【O2 別詰2】

【P1 唯大自在為因難】

辰二、別詰2　巳一、唯大自在為因難

若唯大自在為因者，是則若時有大自在，是時則有出生；若時有出生，是時則有大自在；而言出生用大自在為因者，不應道理。

若唯大自在為因等者：此中義顯大自在體本來常有，世間出生亦復應爾。唯此為因，更無餘故。不應說言自在為因，世間更生。下說樂欲自在為因，義同此故。

【P2 亦取餘為因難2】

【Q1 更徵】

巳二、亦取餘為因難2　午一、更徵

若言亦取餘為因者，此唯取樂欲為因？為除樂欲更取餘為因？

【Q2 別詰2】

【R1 唯取樂欲為因難2】

【S1 更徵】

午二、別詰2　未一、唯取樂欲為因難2　申一、更徵

若唯取樂欲為因者，此樂欲為唯取大自在為因？為亦取餘為因耶？

【S2 別詰2】

【T1 唯取大自在為因難】

申二、別詰2　酉一、唯取大自在為因難

若唯取大自在為因者，若時有大自在，是時則有樂欲；若時有樂欲，是時則有大自在；便應無始常有出生，此亦不應道理。

【T2 亦取餘為因難】

酉二、亦取餘為因難

若言亦取餘為因者，此因不可得故，不應道理。

【R2 彼欲無有自在難】

未二、彼欲無有自在難

又於彼欲無有自在，而言於世間物有自在者，不應道理。

【M2 結略義】

寅二、結略義

如是由功用故，攝不攝故，有用無用故，為因性故，皆不應理。

【M3 總斥非】

寅三、總斥非

是故此論非如理說。

又於彼欲無有自在等者：如前已破為有用故變生世間，其義正同。

【J8 害為正法論4】

【K1 標計】

癸八、害為正法論4　子一、標計

害為正法論者，謂如有一，若沙門、若婆羅門，起如是見，立如是論：若於 彼祠中，呪術為先，害諸生命，若能祀者、若所害者、若諸助伴，如是一切皆得生天。

【K2 敘因2】

【L1 問】

子二、敘因2　丑一、問

問：何因緣故，彼諸外道起如是見，立如是論？

【L2 答2】

【M1 明所由】

丑二、答2　寅一、明所由

答：此違理論，諂誑所起，不由觀察道理建立。

【M2 出所為】

寅二、出所為

然於諍競惡劫起時，諸婆羅門違越古昔婆羅門法，為欲食肉，妄起此計。

此違理論諂誑所起者：心不正直、不明、不顯，解行邪曲，故名為諂。為欺罔彼，內懷異謀，外現別相，故名為誑。如下攝事分說。（陵本八十九卷七頁6739）義顯唯染汙心，故立是論。

【K3 理破3】

【L1 別徵詰5】

【M1 由因難2】

【N1 總徵】

子三、理破3　丑一、別徵詰5　寅一、由因難2　卯一、總徵

又應問彼：汝何所欲？此呪術方為是法自體？為是非法自體？

【N2 別詰2】

【O1 是法自體難】

卯二、別詰2　辰一、是法自體難

若是法自體者，離彼殺生，不能感得自所愛果，而能轉彼非法以為正法，不應道理。

若是法自體等者：善行所攝，名法自體。若呪術方是善行攝，應離殺生而能感得自所愛果。然汝不爾，要待殺生轉彼非法以為正法，不應道理。

【O2 是非法自體難】

辰二、是非法自體難

若是非法自體者，自是不愛果法，而能轉捨餘不愛果法者，不應道理。

若是非法自體等者：不善行攝，是名非法自體。若呪術方體是不善，即是能感不愛果法；而能轉捨所餘若能祠者、若所害者、若諸助伴不愛果法，令得生天，不應道理。

【M2 由譬喻難2】

【N1 舉救】

寅二、由譬喻難2　卯一、舉救

如是記已，復有救言：如世間毒，呪術所攝，不能為害。當知此呪術方亦復如是。

【N2 申難2】

【O1 總徵】

卯二、申難2　辰一、總徵

今應問彼：汝何所欲？如呪術方能息外毒，亦能息內貪瞋癡毒？為不爾耶？

【O2 別詰2】

【P1 能息內毒難】

辰二、別詰2　巳一、能息內毒難

若能息者，無處無時，無有一人貪瞋癡等靜息可得，故不中理。

【P2 不能息內毒難】

巳二、不能息內毒難

若不能息者，汝先所說，如呪術方能息外毒，亦能息除非法業者，不應道理。

無處無時無有一人貪瞋癡等靜息可得者：遍諸世界一切處所，遍去來今一切時分，遍世出世一切有情，皆依教法正修梵行而得靜息貪瞋癡毒，不由呪術。現見一切不可得故。

【M3 由不決定難2】

【N1 總徵】

寅三、由不決定難2　卯一、總徵

又汝何所欲？此呪術方為遍行耶？不遍行耶？

【N2 別詰2】

【O1 遍行難】

卯二、別詰2　辰一、遍行難

若遍行者，自所愛親不先用祠，不應道理。

【O2 不遍行難】

辰二、不遍行難

若不遍者，此呪功能便非決定，不應道理。

若不遍等者：謂呪術方唯行非愛，不行所愛，是名不遍。若唯非愛用以祠祀，而言令得生天，彼呪功能應非決定。何以故？若定生天，自所親愛何不用祠？若令非愛當得生天，不令所愛，不應道理。

【M4 由於果無能難2】

【N1 總徵】

寅四、由於果無能難2　卯一、總徵

又汝何所欲？此呪功能，為唯能轉因？亦轉果耶？

【N2 別詰2】

【O1 唯轉因難】

卯二、別詰2　辰一、唯轉因難

若唯轉因者，於果無能，不應道理。

若唯轉因等者：謂令轉變得生天因，是名轉因。呪術功能若能轉因，何不轉令得天身果？無異因故。許唯轉因，於果無能，不應道理。

【O2 亦轉果難】

辰二、亦轉果難

若亦轉果者，應如轉變，即令羊等成可愛妙色，然捨羊等身已，方取天身，不應道理。

若亦轉果等者：天可愛身，是名可愛妙色。呪術功能若亦轉果，應即轉變羊等不可愛身，令成天身可愛妙色。然害彼命，捨彼身已，方取天身，不應道理。

【M5 由呪術者難2】

【N1 總徵】

寅五、由呪術者難2　卯一、總徵

又汝何所欲？造呪術者，為有力能及悲愍不？

【N2 別詰2】

【O1 有力能等難】

卯二、別詰2　辰一、有力能等難

若言有者，離殺彼命，不能將彼往生天上，不應道理。

【O2 無力能等難】

辰二、無力能等難

若言無者，彼所造呪能有所辦，不應道理。

造呪術者為有力能及悲愍不等者：若有力能及悲愍者，是則離殺彼命，應能將彼往生天上。然彼不爾，故不應理。若無力能及悲愍者，而言彼所造呪能令所害轉得生天，不應道理。

【L2 結略義】

丑二、結略義

如是由因故，譬喻故，不決定故，於果無能故，呪術者故，不應道理。

【L3 總斥非】

丑三、總斥非

是故此論非如理說。

【K4 顯正3】

【L1 標說】

子四、顯正3　丑一、標說

我今當說非法之相。

【L2 顯義】

丑二、顯義

若業，損他而不治現過，是名非法。

【L3 明體】

丑三、明體

又若業，諸修道者共知此業感不愛果。又若業，一切智者決定說為不善。又若業，自所不欲。又若業，染心所起。又若業，待邪呪術方備功驗。又若業，自性無記。諸如是等皆是非法。

我今當說非法之相等者：由非善義，說名非法。若不善業，若無記業，一切皆是非法相攝，以不能感可愛果故。若所造業能損害他，而非方便對治彼現法過，令出不善，安立善處，如是造業是非法相。又若造業能引憂苦，是名自所不欲。煩惱等流，是名染心所起。又所作業，自無勝能，待餘方驗；如呪術方能息外毒，是名待邪呪術方備功驗。又業自性非善所攝，亦非不善，是名自性無記。餘相易知，皆是非法。

【J9 邊無邊論3】

【K1 標計2】

【L1 所計2】

【M1 舉差別】

癸九、邊無邊論3　子一、標計2　丑一、所計2　寅一、舉差別

邊無邊論者，謂如有一，若沙門、若婆羅門，依止世間諸靜慮故，於彼世間住有邊想、無邊想、俱想、不俱想，廣說如經。

【M2 明所立】

寅二、明所立

由此起如是見，立如是論：世間有邊、世間無邊、世間亦有邊亦無邊、世間非有邊非無邊。

【L2 能計】

丑二、能計

當知此中，已說因緣及能計者。

此中已說因緣及能計者者：依止靜慮，是謂因緣。住邊無邊想，是謂能計者。

【K2 敘因4】

【L1 起有邊想】

子二、敘因4　丑一、起有邊想

是中若依斷邊際求世邊時，若憶念壞劫，於世間起有邊想。

【L2 起無邊想】

丑二、起無邊想

若憶念成劫，則於世間起無邊想。

依斷邊際求世邊時者：憶念世間若成若壞，非常住故，名斷邊際。

【L3 起二俱想】

丑三、起二俱想

若依方域周廣求世邊時，若下過無間更無所得，上過第四靜慮亦無所得，傍一切處不得邊際；爾時則於上下起有邊想，於傍處所起無邊想。

若依方域周廣求世邊時等者：此約世間成劫分位，憶念上下傍一切處二種俱行，故於世間起亦有邊亦無邊想。若有一向憶念上下，下至無間那落迦下，上至第四靜慮之上，憶念如是分量邊際，便於世間住有邊想。若有一向傍憶無際，便於世間住無邊想。如下攝事分說。（陵本八十七卷三頁6560）今此唯約住二俱想，故不具說。

【L4 起不俱想】

丑四、起不俱想

若為治此執，但依異文，義無差別，則於世間起非有邊非無邊想。

若為治此執等者：此中唯約異文起不俱想。然憶世間壞劫分位，爾時便住非有邊想非無邊想，諸器世間無所得故。如下攝事分說。（陵本八十七卷三頁6560）今此亦略而不說之。

【K3 理破3】

【L1 總徵】

子三、理破3　丑一、總徵

今應問彼：汝何所欲？從前壞劫以來，為更有世間生起？為無起耶？

【L2 別詰2】

【M1 世間有難】

丑二、別詰2　寅一、世間有難

若言有者，世間有邊，不應道理。

【M2 世間無難】

寅二、世間無難

若言無者，非世間住，念世間邊，不應道理。

【L3 結斥】

丑三、結斥

如是彼來有故，彼來無故，皆不應理，是故此論非如理說。

從前壞劫以來等者：壞劫以來，世間更起，應不念言世間有邊；若不更起，世間尚無，應不念言有邊無邊。

【J10 不死矯亂論4】

【K1 出能計等】

癸十、不死矯亂論4　子一、出能計等

不死矯亂論者，謂四種不死矯亂外道，如經廣說應知。

不死矯亂論等者：四種差別如下自說。由彼外道自稱不死，若有詰問，矯設亂言而不分明作決定答，是故說名不死矯亂論者。

【K2 敘彼問論2】

【L1 略辨相】

子二、敘彼問論2　丑一、略辨相

彼諸外道，若有人來，依最勝生道問善不善，依決定勝道問苦集滅道，便自 稱言：我是不死亂者。隨於處所，依不死淨天不亂詰問，即於彼所問，以言矯亂，或託餘事方便避之，或但隨問者言辭而轉。

依最勝生道至言辭而轉者：若世間道能往善趣，是名最勝生道。若出世道能證涅槃，是名決定勝道。若有人來，依此二道而興請問，謂於最勝生道，云何為善？云何不善？於決定勝道中，云何是苦？乃至云何是道？彼便自稱我是不死亂者。意說我於不死無亂而轉，然自所證及清淨道皆應隱密，不許記別，故但稱言我是不死亂者。若有不死淨天不亂詰問，彼懷恐怖，便設詭言而相矯亂，或託餘事方便而避，或隨所問印順而轉。攝事分中廣釋其相。（陵本八十七卷四頁6561）此中不死淨天，謂有善清淨天，於諸諦中已了達故，其心已得善解脫故，於自不死無亂而轉，是故說名不死淨天。與彼外道不死矯亂有別。以彼唯能入世俗定，於諸諦中不了達故，其心未得善解脫故，自假宣稱不死無亂，是故有別。

【L2 釋差別2】

【M1 第一差別】

丑二、釋差別2　寅一、第一差別

是中第一不死亂者，覺未開悟；第二，於所證法起增上慢；第三，覺已開悟而未決定；第四，羸劣愚鈍。

是中第一至羸劣愚鈍者：此中第一，謂於最勝生道善與不善，及於決定勝道苦集滅道都無所知，是名覺未開悟。第二，謂於所證世俗定法，非善解脫計善解脫，是名於所證法起增上慢。第三，謂於最勝生道、決定勝道雖有所知，而不了達，是名覺已開悟而未決定。第四，謂於最勝生道及決定勝道皆不了達，於世文字亦不善知，是名羸劣愚鈍。

【M2 第二差別2】

【N1 假託餘事2】

【O1 別釋3】

【P1 覺未開悟】

寅二、第二差別2　卯一、假託餘事2　辰一、別釋3　巳一、覺未開悟

又復第一，怖畏妄語及怖畏他人知其無智，故不分明答言我無所知。

又復第一怖畏妄語等者：謂作是思：我等既稱不死無亂，復有所餘不死無亂，於諸聖諦無相心定已得善巧，彼所成德望我為勝。彼若於中詰問於我，我若記別，或為異記、或撥實有、或許非有，彼於記別見如是等諸過失已，作是思惟：我於一切所詰問中皆不應記。又於是中見有餘過，謂他由此鑒我無知，因則輕笑不死無亂。如下攝事分說。（陵本八十七卷四頁6562）今應準釋。若怖異記、或撥實有、或許非有，是即怖畏妄語；怖有餘過，是即怖他知其無智。

【P2 於證起慢】

巳二、於證起慢

第二，於自所證未得無畏，懼他詰問，怖畏妄語，怖畏邪見，故不分明說我有所證。

第二於自所證未得無畏等者：自所證定，唯依世俗，於諸聖諦無相心定未善巧故；若他詰問，不能無畏。怖畏記別多諸過失，是名怖畏妄語。怖畏隱密而不記別，或怖劣昧為他所知，由是因緣不能解脫，是名怖畏邪見。下第三中說二怖畏，亦同此釋。

【P3 覺未決定】

巳三、覺未決定

第三，怖畏邪見，怖畏妄語，懼他詰問，故不分明說我不決定。

【O2 總結】

辰二、總結

如是三種，假託餘事以言矯亂。

【N2 隨言辭轉】

卯二、隨言辭轉

第四，唯懼他詰，於最勝生道及決定勝道皆不了達，於世文字亦不善知，而不分明說言我是愚鈍，都無所了。但反問彼，隨彼言辭而轉，以矯亂彼。

【K3 廣指經說】

子三、廣指經說

此四論發起因緣，及能計者，并破彼執，皆如經說。

【K4 總結斥非】

子四、總結斥非

由彼外道多怖畏故，依此見住。

由彼外道多怖畏故依此見住者：如前已說怖畏妄語，怖畏他知，怖畏邪見，名多怖畏。依此怖畏，住自見取，是名依此見住。

若有人來有所詰問，即以諂曲而行矯亂。當知此見是惡見攝，是故此論非如理說。

【J11 無因見論4】

【K1 出二種】

癸十一、無因見論4　子一、出二種

無因見論者，謂依止靜慮及依止尋思。應知二種如經廣說。

依止靜慮及依止尋思者：依止靜慮起宿住念，計我、世間無因而生；或依尋思，亦計無因；是名二種無因論者。

【K2 敘因緣2】

【L1 問】

子二、敘因緣2　丑一、問

問：何因緣故，彼諸外道依止尋思，起如是見，立如是論：我及世間皆無因生？

【L2 答2】

【M1 明彼見2】

【N1 標義】

丑二、答2　寅一、明彼見2　卯一、標義

答：略而言之，見不相續以為先故，諸內外事無量差別種種生起。或復有時，見諸因緣空無果報。

【N2 舉事】

卯二、舉事

謂見世間，無有因緣，或時欻爾大風卒起，於一時間寂然止息；或時忽爾瀑 河彌漫，於一時間頓則空竭；或時鬱爾果木敷榮，於一時間颯然衰顇。

【M2 結彼立】

寅二、結彼立

由如是故，起無因見，立無因論。

【K3 理破2】

【L1 別徵詰2】

【M1 破依止靜慮2】

【N1 總徵】

子三、理破2　丑一、別徵詰2　寅一、破依止靜慮2　卯一、總徵

今應問彼：汝宿住念，為念無體？為念自我？

【N2 別詰2】

【O1 念無體難】

卯二、別詰2　辰一、念無體難

若念無體，無體之法未曾串習，未曾經識，而能隨念，不應道理。

【O2 念自我難】

辰二、念自我難

若念自我，計我先無，後欻然生，不應道理。

汝宿住念為念無體等者：此難依止靜慮計無因者。若念無體，若念自我，俱不應理。如文可知。

【M2 破依止尋思2】

【N1 總徵】

寅二、破依止尋思2　卯一、總徵

又汝何所欲？一切世間內外諸物種種生起，或欻然生起，為無因耶？為有因耶？

【N2 別詰2】

【O1 無因難】

卯二、別詰2　辰一、無因難

若無因者，種種生起欻然而起，有時不生，不應道理。

【O2 有因難】

辰二、有因難

若有因者，我及世間無因而生，不應道理。

一切世間內外諸物種種生起等者：此難依止尋思計無因者。若計無因，是則世間內外諸物應不見有種種差別而生，或欻然生，或時不生，以無種種因緣異故。若許有因，便不應計我及世間無因而生，以有種種因緣異故。

【L2 結略義】

丑二、結略義

如是念無體故，念自我故，內外諸物不由因緣種種異故，由彼因緣種種異故，不應道理。

【K4 結斥】

子四、結斥

是故此論非如理說。

【J12 斷見論4】

【K1 標計2】

【L1 所計2】

【M1 舉欲麤色】

癸十二、斷見論4　子一、標計2　丑一、所計2　寅一、舉欲麤色

斷見論者，謂如有一，若沙門、若婆羅門，起如是見，立如是論：乃至我有 麤色四大所造之身，任持未壞，爾時有病、有癰、有箭。若我死後，斷壞無有，爾時我善斷滅。

【M2 例欲天等】

寅二、例欲天等

如是欲界諸天，色界諸天，若無色界空無邊處所攝，乃至非想非非想處所攝，廣說如經。

爾時有病有癰有箭者：因界錯亂所生病苦，是名有病。因於先業所生癰苦，是名有癰。因他怨箭所中之苦，是名有箭。如下攝事分釋。（陵本八十六卷四頁6497）如是諸苦皆由身有，我若無身，苦皆斷滅。

【L2 能計】

丑二、能計

謂說七種斷見論者作如是計。

七種斷見論者：謂欲界人天為二，色界諸天為一，無色界天為四，故有七種。

【K2 敘因2】

【L1 問】

子二、敘因2　丑一、問

問：何因緣故，彼諸外道起如是見，立如是論？

【L2 答2】

【M1 總標】

丑二、答2　寅一、總標

答：由教及理故。

【M2 別釋2】

【N1 由教】

寅二、別釋2　卯一、由教

教如前說。

【N2 由理3】

【O1 出彼人】

卯二、由理3　辰一、出彼人

理者，謂如有一，為性尋思，乃至廣說。

【O2 顯彼思】

辰二、顯彼思

彼如是思：若我死後復有身者，應不作業而得果異熟。

若我死後復有身者應不作業而得果異熟者：意謂我死，業隨身滅；若復有身，是則我不作業而更得異熟果。此不應爾。由是計我死已，未來我無。

若我體性一切永無，是則應無受業果異熟。

【O3 結彼立】

辰三、結彼立

觀此二種，理俱不可。是故起如是見，立如是論：我身死已，斷壞無有，猶如瓦石，若一破已，不可還合；彼亦如是，道理應知。

若我體性一切永無等者：意謂依現在身，我若是無，是則應無受業果者。此亦不爾。由是計我有身，現在我有。

【K3 理破2】

【L1 別徵詰2】

【M1 總標】

子三、理破2　丑一、別徵詰2　寅一、總標

今應問彼：汝何所欲？為蘊斷滅？為我斷滅耶？

【M2 別詰2】

【N1 蘊斷滅難】

寅二、別詰2　卯一、蘊斷滅難

若言蘊斷滅者，蘊體無常，因果展轉生起不絕，而言斷滅，不應道理。

若言蘊斷等者：此難彼計斷滅若蘊為體，便不應言斷不更生。蘊體無常，生滅滅生相續不絕故。

【N2 我斷滅難】

卯二、我斷滅難

若言我斷，汝先所說麤色四大所造之身有病、有癰、有箭，欲界諸天，色界諸天，若無色界空無邊處所攝，乃至非想非非想處所攝，不應道理。

若言我斷等者：汝先所說麤色四大所造之身，乃至非想非非想處所攝，皆蘊為體，而非是我。言我斷滅，相不可得，故不應理。

【L2 結略義】

丑二、結略義

如是若蘊斷滅故，若我斷滅故，皆不應理。

【K4 結斥】

子四、結斥

是故此論非如理說。

【J13 空見論4】

【K1 標計2】

【L1 外道】

癸十三、空見論4　子一、標計2　丑一、外道

空見論者，謂如有一，若沙門、若婆羅門，起如是見，立如是論：無有施與，無有愛養，無有祠祀，廣說乃至世間無有真阿羅漢。

【L2 大乘惡取空者】

丑二、大乘惡取空者

復起如是見，立如是論：無有一切諸法體相。

廣說乃至世間無有真阿羅漢者：此中廣說，謂無妙行、惡行及彼二果異熟，無彼世間，無此世間，無父，無母，無化生有情。如下敘破應知。

【K2 敘因2】

【L1 外道2】

【M1 問】

子二、敘因2　丑一、外道2　寅一、問

問：何因緣故，彼諸外道起如是見，立如是論？

【M2 答2】

【N1 總標】

寅二、答2　卯一、總標

答：由教及理故。

【N2 別釋2】

【O1 由教】

卯二、別釋2　辰一、由教

教如前說。

【O2 由理2】

【P1 出彼人】

辰二、由理2　巳一、出彼人

理者，謂如有一，為性尋思，乃至廣說。

【P2 釋類別6】

【Q1 無施與等2】

【R1 由彼見】

巳二、釋類別6　午一、無施與等2　未一、由彼見

又依世間諸靜慮故，見世施主一期壽命恆行布施無有斷絕，從此命終，生下賤家，貧窮匱乏。

【R2 顯彼思】

未二、顯彼思

彼作是思：定無施與、愛養、祠祀。

又依世間至愛養祠祀者：施主所施，略有四種。一、有苦者，二、有恩者，三、親愛者，四、尊勝者。如下聲聞地釋。（陵本二十五卷十四頁2128）今此施與，謂於有苦；愛養，謂於有恩及親愛者；祠祀，謂於尊勝。彼諸外道依世靜慮所得天眼，見世施主一期生中，或於有苦、或於有恩、或於親愛、或於尊勝恆行布施，而命終已，生下賤家，貧窮匱乏。故作是思：定無施與、愛養、祠祀。

【Q2 無妙行等2】

【R1 由彼見】

午二、無妙行等2　未一、由彼見

復見有人，一期壽中恆行妙行，或行惡行；見彼命終，墮於惡趣，生諸那落迦，或往善趣，生於天上樂世界中。

【R2 顯彼思】

未二、顯彼思

彼作是思：定無妙行及與惡行，亦無妙行、惡行二業果異熟。

恆行妙行或行惡行等者：感生善趣，是名妙行；令墮惡趣，是名惡行。往善趣生，是妙行果；墮惡趣生，是惡行果。果即彼業之所變異成熟，是名業果異熟。

【Q3 無此世間等2】

【R1 約同欲界生辨2】

【S1 由彼見2】

【T1 舉剎帝利婆羅門】

午三、無此世間等2　未一、約同欲界生辨2　申一、由彼見2　酉一、舉剎帝利婆羅門

復見有一剎帝利種命終之後，生婆羅門、吠舍、戍陀羅諸種姓中；或婆羅門命終之後，生剎帝利、吠舍、戍陀羅諸種姓中。

【T2 例吠舍戍陀羅等】

酉二、例吠舍戍陀羅等

吠舍、戍陀羅等，亦復如是。

【S2 顯彼思】

申二、顯彼思

彼作是思：定無此世剎帝利等，從彼世間剎帝利等種姓中來；亦無彼世剎帝利等，從此世間剎帝利等種姓中去。

剎帝利種等者：於一世間人趣有情，種姓有四。謂剎帝利、婆羅門、吠舍、戍陀羅。十方世界無量世間，諸有情類於中往來，由是說有此世、彼世差別。現所依處，名此世間；非現所依，名彼世間。彼諸外道由依靜慮所得天眼，唯見此世諸有情類於四姓中展轉死生，故作是思：定無此世、彼世剎帝利等流轉依處。

【R2 約從上生下辨】

未二、約從上生下辨

又復觀見諸離欲者生於下地。

又復觀見諸離欲者生於下地者：世間離欲生上地者，彼業盡已還生下地。觀見此故，亦作是思：定無此世、彼世差別。何以故？從彼上地生於下地，非從彼世生此世故。

【Q4 無父無母2】

【R1 由彼見】

午四、無父無母2　未一、由彼見

又見母命終已，生而為女，女命終已，還作其母；父終為子，子還作父。

【R2 顯彼思】

未二、顯彼思

彼見父母不決定已，作如是思：世間畢定無父無母。

【Q5 無化生有情2】

【R1 由彼見】

午五、無化生有情2　未一、由彼見

或復見人身壞命終，或生無想，或生無色，或入涅槃，求彼生處不能得見。

【R2 顯彼思】

未二、顯彼思

彼作是思：決定無有化生眾生，以彼處所不可知故。

或生無想等者：由生無色，無所依身；或入涅槃，當不更生；故無中有可得。又生無想，雖有中有，然相難見。彼諸外道依此三事，便作是思：一切定無化生眾生。

【Q6 世間無真阿羅漢2】

【R1 由彼見】

午六、世間無真阿羅漢2　未一、由彼見

或於自身起阿羅漢增上慢已，臨命終時，遂見生相。

【R2 顯彼念】

未二、顯彼念

彼作是念：世間必無真阿羅漢，如是廣說。

或於自身起阿羅漢增上慢等者：或有外道自未證得阿羅漢果，起增上慢，妄謂已證，苦已解脫；然命終時生相現前，彼見是已，便撥流轉對治還滅，說如是言：世間必無真阿羅漢，亦無正至正行，乃至我生已盡，梵行已立，所作已辦，不受後有，如是廣說應知。下雜染中別釋其相。（陵本八卷十四頁615）

【L2 大乘惡取空者2】

【M1 問】

丑二、大乘惡取空者2　寅一、問

問：復何因緣，或有起如是見，立如是論：無有一切諸法體相？

【M2 答2】

【N1 出彼由】

寅二、答2　卯一、出彼由

答：以於如來所說甚深經中，相似甚深離言說法不能如實正覺了故。又於安立法相不如正理而思惟故，起於空見。

【N2 顯彼念】

卯二、顯彼念

彼作是念：決定無有諸法體相。

無有一切諸法體相等者：謂有一類大乘惡取空者，撥無一切諸法體相。此於如來所說甚深經典不能如實解所說義，不如正理，虛妄分別，是故名為惡取空者。如來經典有二甚深。一、空性甚深，二、緣起甚深。此中唯約空性相應，說名甚深。如甚深義，於一切法離言自性而起言說，是名相似甚深離言說法。又彼大乘惡取空者，由於大乘安立法相不正思惟，起如是見，立如是論：一切唯假，是為真實，若作是觀名為正觀。彼於虛假所依處所實有唯事，撥為非有，是則一切虛假皆無，何當得有一切唯假是為真實。如下菩薩地說。（陵本三十六卷十六頁2976）大乘法相略有三種。一、遍計所執相，二、依他起相，三、圓成實相。遍計所執相唯假非實，依他起相、圓成實相唯實非假。於此安立，顛倒思惟，執一切假，名不如理。

【K3 理破2】

【L1 別徵詰2】

【M1 詰外道4】

【N1 破無施與等2】

【O1 總徵】

子三、理破2　丑一、別徵詰2　寅一、詰外道4　卯一、破無施與等2　辰一、總徵

今應問彼：汝何所欲？為有生所受業及後所受業？為一切皆是生所受耶？

生所受業及後所受業者：謂若造業能感無間生果，是名生所受業，亦名順生受業。若業能感彼後生果，是名後所受業，亦名順後受業。如下雜染中說。（陵本九卷八頁663）

【O2 別詰2】

【P1 生受後受俱有難】

辰二、別詰2　巳一、生受後受俱有難

若俱有者，汝先所說無有施與，無有愛養，無有祠祀，無有妙行，無有惡行，無有妙行、惡行業果異熟，無此世間，無彼世間，不應道理。

若俱有等者：意難若有後所受業，即所感果非唯生受。汝依天眼見無間生，說無施與，乃至無此世間，無彼世間，不應道理。

【P2 無有後受難】

巳二、無有後受難

若言無有後所受者，諸有造作淨與不淨種種行業，彼命終已，於彼生時，頓受一切淨與不淨業果異熟，不應道理。

若言無有後所受等者：意難若唯生所受業，便應於無間生頓受一切業果異熟。然實不爾，故不應理。

【N2 破無父無母3】

【O1 總徵】

卯二、破無父無母3　辰一、總徵

又汝何所欲？凡從彼胎藏及從彼種子而生者，彼等於此為是父母？為非父母耶？

【O2 別詰2】

【P1 是父母難】

辰二、別詰2　巳一、是父母難

若言是父母者，汝言無父無母，不應道理。

【P2 非父母難】

巳二、非父母難

若言彼非父母者，從彼胎藏及彼種子所生，而言非父非母，不應道理。

【O3 簡過】

辰三、簡過

若時為父母，是時非男女；若時為男女，是時非父母；無不定過。

【N3 破無化生有情2】

【O1 總徵】

卯三、破無化生有情2　辰一、總徵

又汝何所欲？為有彼處受生眾生，天眼不見？為無有耶？

【O2 別詰2】

【P1 若有不見難】

辰二、別詰2　巳一、若有不見難

若言有者，汝言無有化生眾生，不應道理。

【P2 若無不見難】

巳二、若無不見難

若言無者，是則撥無離想欲者、離色欲者、離三界欲者，不應道理。

為有彼處受生眾生天眼不見等者：此中徵詰，謂若受生眾生，有為天眼所不見者，是則或生無想，不應由不見故，而言無有化生眾生。若無天眼所不見者，是則離想欲者、離色欲者、離三界欲者現非不有，而撥為無，不應道理。

【N4 破世間無真阿羅漢2】

【O1 總徵】

卯四、破世間無真阿羅漢2　辰一、總徵

又汝何所欲？為有阿羅漢性，而於彼起增上慢？為無有耶？

【O2 別詰2】

【P1 有增上慢難】

辰二、別詰2　巳一、有增上慢難

若言有者，汝言世間必定無有真阿羅漢，不應道理。

【P2 無增上慢難】

巳二、無增上慢難

若言無者，若有發起不正思惟，顛倒自謂是阿羅漢，此乃應是真阿羅漢，亦不中理。

為有阿羅漢性而於彼起增上慢等者：此中徵詰，謂若許有非阿羅漢而起增上慢者，便不應言世間定無真阿羅漢。若言無有起彼慢者，是則顛倒自謂是阿羅漢，應是真阿羅漢。如是二種，理俱不可。

【M2 詰大乘惡取空者2】

【N1 總徵】

寅二、詰大乘惡取空者2　卯一、總徵

又應問彼：汝何所欲？圓成實相法、依他起相法、遍計所執相法為有？為無？

【N2 別詰2】

【O1 有三相難】

卯二、別詰2　辰一、有三相難

若言有者，汝言無有一切諸法體相，不應道理。

【O2 無三相難】

辰二、無三相難

若言無者，應無顛倒，亦無染淨，不應道理。

若言無者應無顛倒等者：謂若無有圓成實相等法，是則由無遍計所執相法，應無顛倒可得；由無依他起相，應無雜染可得；由無圓成實相，應無清淨可得。然皆不爾，故不應理。如有頌云：由熏起依他，依此生顛倒；如是互為緣，展轉生相續。（顯揚論十六卷六頁31,558a）此中顛倒成有遍計所執相法。又有頌云：假有所依因，若異壞二種。雜染可得故，當知依他有。（顯揚論十六卷十頁31,558c）此中雜染成有依他起相法。又有頌云：於依他執初，熏習成雜染；無執圓成實，熏習成清淨。（顯揚論十六卷十三頁31,559c）此中清淨成有圓成實相法。今此所說應無顛倒，亦無染淨，應依彼頌配釋差別。

【L2 結略義】

丑二、結略義

如是若生後所受故，非不決定故，有生處故，有增上慢故，有三種相故，不應道理。

【K4 結斥】

子四、結斥

是故此論非如理說。

【J14 妄計最勝論4】

【K1 標計2】

【L1 所計】

癸十四、妄計最勝論4　子一、標計2　丑一、所計

妄計最勝論者，謂如有一，若沙門、若婆羅門，起如是見，立如是論：婆羅門是最勝種類，剎帝利等是下劣種類；婆羅門是白淨色類，餘種是黑穢色 類；婆羅門種可得清淨，非餘種類；諸婆羅門是梵王子，從大梵王口腹所生，從梵所出，梵所變化，梵王體胤。

【L2 能計】

丑二、能計

謂鬥諍劫諸婆羅門作如是計。

【K2 敘因2】

【L1 問】

子二、敘因2　丑一、問

問：何因緣故，諸婆羅門起如是見，立如是論？

【L2 答2】

【M1 總標】

丑二、答2　寅一、總標

答：由教及理故。

【M2 別釋2】

【N1 由教】

寅二、別釋2　卯一、由教

教如前說。

【N2 由理2】

【O1 出彼人】

卯二、由理2　辰一、出彼人

理者，謂如有一，為性尋思，乃至廣說。

【O2 明彼立】

辰二、明彼立

以見世間真婆羅門性具戒故，有貪名利及恭敬故，作如是論。

以見世間真婆羅門性具戒故等者：諸婆羅門略有三種。一、種姓婆羅門，二、名想婆羅門，三、正行婆羅門。於中第三名真婆羅門。已能驅擯惡不善法，名性具戒。由見世間此種類故，計婆羅門以為最勝。又見世間所餘種類有貪利養及恭敬故，計餘種類以為下劣。故作是論。

【K3 理破2】

【L1 別徵詰2】

【M1 由產生等難2】

【N1 舉產生難2】

【O1 總徵】

子三、理破2　丑一、別徵詰2　寅一、由產生等難2　卯一、舉產生難2　辰一、總徵

今應問彼：汝何所欲？為唯餘種類從父母產生？為婆羅門亦爾耶？

【O2 別詰2】

【P1 唯餘種類難】

辰二、別詰2　巳一、唯餘種類難

若唯餘種類者，世間現見諸婆羅門從母產生，汝謗現事，不應道理。

【P2 婆羅門亦爾難】

巳二、婆羅門亦爾難

若婆羅門亦爾者，汝先所說諸婆羅門是最勝種類，剎帝利等是下種類，不應道理。

為唯餘種類從父母產生等者：此中徵詰，意難諸婆羅門亦從父母產生。云何得知是梵王子，乃至梵王體胤？而言婆羅門是最勝種類，不應道理。

【N2 例作業等難9】

【O1 作業】

卯二、例作業等難9　辰一、作業

如從母產生，如是造不善業，造作善業，造身語意惡行，造身語意妙行，於現法中受愛不愛果，便於後世生諸惡趣，或生善趣。

如是造不善業至或生善趣者：意難諸婆羅門造業受果，同餘種類，不應計勝。謂由先世造不善業，造作善業，於現法中受愛不愛果；復由現法造身語意惡行，或彼妙行，便於後世生諸惡趣，或生善趣。如是差別，結略義中作業故攝應知。

【O2 受生】

辰二、受生

若三處現前，是彼是此，由彼由此，入於母胎，從之而生。

三處現前至從之而生者：意難諸婆羅門同餘受生，即結略義受生故攝。三處現前，得入母胎。一、其母調適，而復值時；二、父母和合，俱起愛染；三、健達縛正現在前。如前意地中說。（陵本一卷十七頁90）於入胎時，或當欲為女，或當欲為男，依此說言是彼是此。若當欲為女，彼即於父便起會貪；若當欲為男，彼即於母起貪亦爾；乃至廣說；依此說言由彼由此。亦如前意地說。（陵本一卷十八頁94）諸胎生者皆同此相，唯婆羅門計為最勝，不應道理。

【O3 工巧業處】

辰三、工巧業處

若世間工巧處，若作業處。

若世間工巧處若作業處者：若由工巧智為先而有所作，名工巧處。所餘身語所作，名作業處。結略義中工巧業處故攝。

【O4 增上】

辰四、增上

若善不善，若王若臣，若機捷，若增進滿足。

若善不善若王若臣至增進滿足者：若善不善，謂業增上。若王若臣，謂位增上。若機捷，謂辯才增上。若增進滿足，謂財富安樂自在增上。結略義中增上故攝。

【O5 彼所顧錄】

辰五、彼所顧錄

若為王顧錄以為給侍，若不顧錄。

若為王顧錄至不顧錄者：為王顧錄，謂事王業。若不顧錄，謂除事王，餘營農等。結略義中彼所顧錄故攝。此前為顯諸有情類自體生已，隨墮世俗，造作諸業，故別別說。

【O6 老病死法】

辰六、老病死法

若是老病死法，若非老病死法。

若是老病死法若非老病死法者：謂於三學起邪行時，便不堪任超越疾病、衰老、夭歿，是名老病死法。若於三學起正行時，即能超越如是三事，名非老病死法。云何三學？謂增上戒學、增上心學、增上慧學。於此三學邪行、正行，攝事分中廣釋其相。（陵本九十四卷五頁7071）結略義中應說未說，疑有脫文。

【O7 梵住】

辰七、梵住

若修梵住已，生於梵世，若復不爾。

若修梵住等者：依世間道修習離欲，名修梵住。住靜慮中不退轉故，於此命終生彼靜慮，名生梵世。結略義中梵住故攝。

【O8 修覺分】

辰八、修覺分

若修菩提分法，若不修習。

若修菩提分法等者：此顯依出世道修習離欲。如有頌言：覺分有眾多，最初三十七。謂四念住、四正斷、四神足、五根、五力、七覺支、八聖道支，是名三十七菩提分法。於此親近積集，若修、若習、若多修習，是名為修。下聲聞地廣釋其相。（陵本二十八卷十五頁2378）結略義中修覺分故攝。

【O9 證菩提】

辰九、證菩提

若悟聲聞菩提、獨覺菩提、無上菩提，若復不爾。

若悟聲聞菩提等者：謂有一類待佛出世，從佛聽聞正法音聲，證法現觀，乃至得證阿羅漢果，是名聲聞菩提。或有一類出無佛世，無師自能修三十七菩提分法，證法現觀，乃至成阿羅漢，是名獨覺菩提。復有一類依菩薩道，一切煩惱并諸習氣無餘永害，遍一切種不染無明無餘永斷；是名無上菩提。結略義中證菩提故攝。

【M2 由戒聞勝難2】

【N1 總徵】

寅二、由戒聞勝難2　卯一、總徵

又汝何所欲？為從勝種類生，此名為勝？為由戒聞等耶？

【N2 別詰2】

【O1 種類勝難】

卯二、別詰2　辰一、種類勝難

若由從勝種類生者，汝論中說：於祠祀中，若戒聞等勝，取之為量。如此之言，應不中理。

【O2 戒聞勝難】

辰二、戒聞勝難

若由戒聞等者，汝先所說諸婆羅門是最勝類，餘是下類，不應道理。

為從勝種類生此名為勝者：此中徵詰，顯彼前後自語相違，如文易知。結略義中戒聞勝故攝。謂持彼戒禁，從彼多聞，彼計為勝，名戒聞勝。

【L2 結略義】

丑二、結略義

如是產生故，作業故，受生故，工巧業處故，增上故，彼所顧錄故，梵住故，修覺分故，證菩提故，戒聞勝故，不應道理。

【K4 結斥】

子四、結斥

是故此論非如理說。

【J15 妄計清淨論4】

【K1 標計2】

【L1 所計3】

【M1 計現法涅槃2】

【N1 總標】

癸十五、妄計清淨論4　子一、標計2　丑一、所計3　寅一、計現法涅槃2　卯一、總標

妄計清淨論者，謂如有一，若沙門、若婆羅門，起如是見，立如是論：若我 解脫，心得自在，觀得自在，名為清淨。

若我解脫心得自在等者：意謂解脫於人趣中俱生匱乏、饑渴等苦，生諸天中，於妙五欲縱任自在，隨欲自在，是名心得自在。或復解脫憂、苦、喜、樂諸下地受，生初靜慮或至第四，是名觀得自在。

【N2 別釋2】

【O1 心得自在】

卯二、別釋2　辰一、心得自在

謂於諸天微妙五欲堅著攝受，嬉戲娛樂，隨意受用，是則名得現法涅槃，第一清淨。

謂於諸天微妙五欲堅著攝受等者：此中諸天，謂欲界天。於諸天中，從四王眾天乃至知足天，現住欲塵，富貴自在，眾妙五欲甚可愛樂，唯發喜樂。恆為是樂牽引其意，以度其時。如前有尋有伺地說。（陵本四卷十七頁312）是名於妙五欲堅著攝受，嬉戲娛樂。此謂縱任自在。又樂化天變化欲塵，富貴自在；他化自在天由他所化諸欲塵故，富貴自在。如前有尋有伺地說。（陵本五卷六頁340）是名於妙五欲隨意受用。此謂欲自在。依此計為現法涅槃，第一清淨。

【O2 觀得自在】

辰二、觀得自在

又有外道，起如是見，立如是論：若有離欲惡不善法，於初靜慮得具足住， 乃至得具足住第四靜慮，是亦名得現法涅槃，第一清淨。

若有離欲惡不善法等者：煩惱欲因所生種種惡不善法，如身惡行、語惡行等，名欲惡不善法。由斷彼故，說名離欲惡不善法。於一所緣，繫念寂靜，正審思慮，故名靜慮。靜慮有四。離生喜樂，是名為初；定生喜樂，是名第二；離喜妙樂，是名第三；捨念清淨，是名第四。於諸靜慮別別修習，獲得究竟能正安住，是名於初靜慮得具足住，乃至得具足住第四靜慮。依此亦計現法涅槃，第一清淨。

【M2 計沐浴支體2】

【N1 舉於孫陀利迦河】

寅二、計沐浴支體2　卯一、舉於孫陀利迦河

又有外道起如是見，立如是論：若有眾生，於孫陀利迦河沐浴支體，所有諸惡皆悉除滅。

【N2 例於婆湖陀河等】

卯二、例於婆湖陀河等

如於孫陀利迦河如是，於婆湖陀河、伽耶河、薩伐底河、殑伽河等中沐浴支體，應知亦爾，第一清淨。

【M3 計持狗戒等】

寅三、計持狗戒等

復有外道，計持狗戒以為清淨，或持牛戒，或持油墨戒，或持露形戒，或持灰戒，或持自苦戒，或持糞穢戒等，計為清淨。

【L2 能計】

丑二、能計

謂說現法涅槃外道，及說水等清淨外道作如是計。

【K2 敘因2】

【L1 問】

子二、敘因2　丑一、問

問：彼何因緣，起如是見，立如是論？

【L2 答2】

【M1 總標】

丑二、答2　寅一、總標

答：由教及理故。

【M2 別釋2】

【N1 由教】

寅二、別釋2　卯一、由教

教如前說。

【N2 由理2】

【O1 計現法涅槃者2】

【P1 出彼人】

卯二、由理2　辰一、計現法涅槃者2　巳一、出彼人

理者，謂如有一，為性尋思，乃至廣說。

【P2 顯彼見】

巳二、顯彼見

彼謂得諸縱任自在、欲自在、觀行自在，名勝清淨。然不如實知縱任自在等相。

彼謂得諸縱任自在等者：縱任自在、欲自在，謂於五欲心得自在。觀行自在，謂於靜慮觀得自在。彼諸外道計勝清淨，而實不知彼彼諸相。由彼得諸縱任自在、欲自在者，雖無人趣諸匱乏苦，然有煩惱欲貪相應，未能遠離，不應妄計最勝清淨。又彼得諸觀行自在者，雖能遠離煩惱欲貪，而未能捨色無色貪，亦不應計最勝清淨。是謂不如實知縱任自在等相。

【O2 計持自苦戒者】

辰二、計持自苦戒者

又如有一，計由自苦身故，自惡解脫；或造過惡，過惡解脫。

又如有一計由自苦身故自惡解脫等者：此中自惡解脫，意說新不善業能令解脫。謂如彼計，現在新業由不作因之所害故。或造過惡，過惡解脫，意說宿不善業能令解脫。謂如彼計，由勤精進吐舊業故。如前宿作因論中說。（陵本七卷一頁473）今於此中略牒彼計，故作是說。

【K3 理破2】

【L1 別徵詰3】

【M1 破計現法涅槃2】

【N1 於欲自在2】

【O1 總徵】

子三、理破2　丑一、別徵詰3　寅一、破計現法涅槃2　卯一、於欲自在2　辰一、總徵

今應問彼：汝何所欲？若有於妙五欲嬉戲受樂者，為離欲貪？為未離耶？

【O2 別詰2】

【P1 已離欲難】

辰二、別詰2　巳一、已離欲難

若已離者，於世五欲嬉戲受樂，不應道理。

【P2 未離欲難】

巳二、未離欲難

若未離者，計為解脫清淨，不應道理。

【N2 於觀自在2】

【O1 總徵】

卯二、於觀自在2　辰一、總徵

又汝何所欲？諸得初靜慮乃至具足住第四靜慮者，彼為已離一切貪欲？為未離耶？

【O2 別詰2】

【P1 已離一切欲難】

辰二、別詰2　巳一、已離一切欲難

若言一切離者，但具足住乃至第四靜慮，不應道理。

【P2 未離一切欲難】

巳二、未離一切欲難

若言未離一切欲者，計為究竟解脫清淨，不應道理。

【M2 破計沐浴支體2】

【N1 總徵】

寅二、破計沐浴支體2　卯一、總徵

又汝何所欲？為由內清淨故究竟清淨？為由外清淨故究竟清淨？

【N2 別詰2】

【O1 由內清淨難】

卯二、別詰2　辰一、由內清淨難

若由內者，計於河中沐浴而得清淨，不應道理。

【O2 由外清淨難】

辰二、由外清淨難

若由外者，內具貪瞋癡等一切垢穢，但除外垢便計為淨，不應道理。

【M3 破持狗戒等2】

【N1 受淨不淨難2】

【O1 總徵】

寅三、破持狗戒等2　卯一、受淨不淨難2　辰一、總徵

又汝何所欲？為執受淨物故而得清淨？為執受不淨物故得清淨耶？

【O2 別詰2】

【P1 受淨物難】

辰二、別詰2　巳一、受淨物難

若由執受淨物得清淨者，世間共見狗等不淨，而汝立計執受狗等得清淨者，不應道理。

【P2 受不淨物難】

巳二、受不淨物難

若由執受不淨物者，自體不淨而令他淨，不應道理。

【N2 邪行正行難2】

【O1 總徵】

卯二、邪行正行難2　辰一、總徵

又汝何所欲？諸受狗等戒者，為行身等邪惡行故而得清淨？為行身等正妙行故得清淨耶？

【O2 別詰2】

【P1 由行邪行難】

辰二、別詰2　巳一、由行邪行難

若由行邪惡行者，行邪惡行而計清淨，不應道理。

【P2 由行正行難】

巳二、由行正行難

若由正妙行者，持狗等戒則為唐捐，而計於彼能得清淨，不應道理。

【L2 結略義】

丑二、結略義

如是離欲不離欲故，內外故，受淨不淨故，邪行正行故，不應道理。

【K4 結斥】

子四、結斥

是故此論非如理說。

如是離欲不離欲故等者：如前徵詰，文易可了。今結略義，依次應知。唯最後計，由自苦身能解脫惡，未申徵詰。當知如前宿作因論文中已破，故不更難。

【J16 妄計吉祥論4】

【K1 標計2】

【L1 所計】

癸十六、妄計吉祥論4　子一、標計2　丑一、所計

妄計吉祥論者，謂如有一，若沙門、若婆羅門，起如是見，立如是論：若世 間日月薄蝕，星宿失度，所欲為事皆不成就；若彼隨順，所欲皆成。為此義 故，精勤供養日月星等，祠火誦呪，安置茅草，滿甕頻螺果及餉佉等。

【L2 能計】

丑二、能計

謂歷算者作如是計。

【K2 敘因2】

【L1 問】

子二、敘因2　丑一、問

問：彼何因緣起如是見，立如是論？

【L2 答2】

【M1 總標】

丑二、答2　寅一、總標

答：由教及理故。

【M2 別釋2】

【N1 由教】

寅二、別釋2　卯一、由教

教如前說。

【N2 由理3】

【O1 出彼人】

卯二、由理3　辰一、出彼人

理者，謂如有一，為性尋思，乃至廣說。

【O2 顯彼見】

辰二、顯彼見

彼由獲得世間靜慮，世間皆謂是阿羅漢。若有欲得自身富樂，所祈果遂者，便往請問。然彼不如實知業果相應緣生道理，但見世間日月薄蝕、星度行時，爾時眾生淨不淨業果報成熟，彼則計為日月等作。

【O3 明彼立】

辰三、明彼立

復為信樂此事者建立顯說。

然彼不如實知業果相應緣生道理者：諸有情類無始時來，自業增上，能感自體，即此自體名異熟果；共業增上，能起世間，即此世間名增上果。日月星度皆世間攝，依有情業，彼方得有。由諸有情淨不淨業果報成熟，爾時便有日月薄蝕、星宿失度等相顯現，是名業果相應緣生道理。

【K3 理破2】

【L1 別徵詰2】

【M1 總徵】

子三、理破2　丑一、別徵詰2　寅一、總徵

今應問彼：汝何所欲？世間興衰等事，為是日月薄蝕星度等作？為淨不淨業所作耶？

【M2 別詰2】

【N1 日等所作難】

寅二、別詰2　卯一、日等所作難

若言日等作者，現見盡壽隨造福非福業，感此興衰苦樂等果，不應道理。

感此興衰苦樂等果者：此中等言，等取諸有所作，或得或失。

【N2 淨不淨業所作難】

卯二、淨不淨業所作難

若淨不淨業所作者，計日等作，不應道理。

【L2 結略義】

丑二、結略義

如是日等作故，淨不淨業作故，不應道理。

【K4 結斥】

子四、結斥

是故此論非如理說。

【I5 結】

壬五、結

如是十六種異論，由二種門發起觀察，由正道理推逐觀察，於一切種皆不應理。

由二種門發起觀察等者：謂於十六異論徵詰義中，問彼所欲，由二差別令隨意答，是名由二種門發起觀察。復於其中展轉徵詰，斥其非理，是名由正道理推逐觀察。由此當知十六異論皆不如理作意施設建立，是名於一切種皆不應理。

瑜伽師地論科句披尋記卷第七

瑜伽師地論科句披尋記卷第八

彌勒菩薩說

唐三藏沙門玄奘奉詔譯

韓清淨科記

本地分中有尋有伺等三地之五

【F5 雜染施設建立2】

【G1 徵】

己五、雜染施設建立2　庚一、徵

復次，云何雜染施設建立？

【G2 釋2】

【H1 顯雜染4】

【I1 標】

庚二、釋2　辛一、顯雜染4　壬一、標

謂由三種雜染應知。

【I2 徵】

壬二、徵

何等為三？

【I3 列】

壬三、列

一、煩惱雜染，二、業雜染，三、生雜染。

雜染施設建立等者：諸有漏法皆名雜染。漏即煩惱，能雜染他，故名雜染。一切凡夫若業若生，由與煩惱俱行，為煩惱之所雜染，是故亦得有漏及雜染名。依是建立三種雜染。由是道理，當知已得轉依菩薩不捨諸行，不名雜染，由無煩惱所隨眠故。

【I4 釋3】

【J1 煩惱雜染2】

【K1 徵】

壬四、釋3　癸一、煩惱雜染2　子一、徵

煩惱雜染云何？

【K2 釋2】

【L1 標列2】

【M1 嗢柁南】

子二、釋2　丑一、標列2　寅一、嗢柁南

嗢柁南曰：自性若分別　因位及與門　上品顛倒攝　差別諸過患

【M2 長行】

寅二、長行

當知煩惱雜染，由自性故，分別故，因故，位故，門故，上品故，顛倒攝 故，差別故，過患故，解釋應知。

【L2 隨釋9】

【M1 煩惱自性】

丑二、隨釋9　寅一、煩惱自性

煩惱自性者，謂若法生時，其相自然不寂靜起；由彼起故，不寂靜行相續而轉，是名略說煩惱自性。

煩惱自性等者：煩惱即不寂靜之異名。煩惱生時，相不寂靜；不待餘因，名自然起。由此為先，令彼身心於此後時不寂靜轉，是名不寂靜行相續而 轉。如是煩惱自不寂靜，及能令他不寂靜轉，總說名為煩惱自性。

【M2 煩惱分別2】

【N1 明種別11】

【O1 一種】

寅二、煩惱分別2　卯一、明種別11　辰一、一種

煩惱分別者，或立一種。謂由煩惱雜染義故。

或立一種等者：由彼煩惱是一切雜染根本，及一切煩惱皆唯雜染所攝；即以此義總立一種。

【O2 二種】

辰二、二種

或分二種。謂見道所斷、修道所斷。

或分二種等者：謂薩迦耶等五見，及依彼見起貪、瞋、慢，若相應無明，若於諸諦不共無明，於諦疑等，是名見道所斷煩惱。如下決擇分說。（陵本六十六卷十八頁5307）除先所說見斷煩惱，所餘一切俱生煩惱非分別起，不由見斷，是名修道所斷煩惱。

【O3 三種】

辰三、三種

或分三種。謂欲繫、色繫、無色繫。

或分三種等者：謂於欲界具貪恚等十種煩惱，是名欲繫煩惱。色無色界除瞋，有餘煩惱，是名色繫及無色繫煩惱。

【O4 四種】

辰四、四種

或分四種。謂欲繫記、無記，色繫無記，無色繫無記。

或分四種等者：欲繫有二煩惱：一、記，二、無記。性若不善，能感非愛，是名為記。以此為因可記別故。性唯有覆，非善不善，不可記別愛非愛果，是名無記。色無色繫煩惱，性是有覆而無不善，故唯無記。

【O5 五種】

辰五、五種

或分五種。謂見苦所斷、見集所斷、見滅所斷、見道所斷、修道所斷。

或分五種等者：初之四種皆見斷攝；後之一種，修所斷攝。於見斷中，依聖諦別，故成為四。謂彼煩惱，若迷苦諦所生，即依此立見苦所斷；若迷集諦所生，即依此立見集所斷；若迷滅諦所生，即依此立見滅所斷；若迷道諦所生，即依此立見道所斷。

【O6 六種】

辰六、六種

或分六種。謂貪、恚、慢、無明、見、疑。

【O7 七種】

辰七、七種

或分七種。謂七種隨眠，一、欲貪隨眠，二、瞋恚隨眠，三、有貪隨眠，四、慢隨眠、五、無明隨眠，六、見隨眠，七、疑隨眠。

或分七種等者：諸煩惱品所有麤重隨附依身，說名隨眠。能為種子，生起一切煩惱纏故。當知此由未離欲品差別故，建立欲貪、瞋恚隨眠；由已離欲品差別故，建立有貪隨眠；由二俱品差別故，建立慢、無明、見、疑隨眠。如是總攝一切煩惱。如下攝事分說。（陵本八十九卷七頁6736）此中欲貪，謂欲界貪；有貪，謂色無色界貪。六煩惱中，貪分二故，立七隨眠。

【O8 八種】

辰八、八種

或分八種。謂貪、恚、慢、無明、疑、見，及二種取。

或分八種等者：此中見言，略攝三見，謂薩迦耶見、邊執見、邪見。見取、戒禁取，名二種取。

【O9 九種】

辰九、九種

或分九種。謂九結，一、愛結，二、恚結，三、慢結，四、無明結，五、見結，六、取結，七、疑結，八、嫉結，九、慳結。

或分九種等者：能和合苦，故名為結。依在家品諸可愛事，建立愛結。即依此品不可愛事，建立恚結。依有情數憍慢纏事，建立慢結。依惡說法諸出家品三種邪僻勝解纏事，建立無明結、見結、取結差別；由依聽聞不正法故，不如正理邪思惟故，及非方便所攝修故。依於善說法律無勝解纏事，建立疑結。依出家品智貧窮事，建立嫉結。依在家品財貧窮事，建立慳結。由此九事能和合苦，是故建立九結差別。如下攝事分說。（陵本八十九卷六頁6734）

【O10 十種】

辰十、十種

或分十種。一、薩迦耶見，二、邊執見，三、邪見，四、見取，五、戒禁取，六、貪，七、恚，八、慢，九、無明，十、疑。

【O11 一百二十八種2】

【P1 標】

辰十一、一百二十八種2　巳一、標

或分一百二十八煩惱。

【P2 釋2】

【Q1 舉迷執4】

【R1 標】

巳二、釋2　午一、舉迷執4　未一、標

謂即上十煩惱，由迷執十二種諦建立應知。

或分一百二十八煩惱等者：謂即上說十種煩惱，於三界中各別迷諦有十二種，或見所斷，或修所斷。見所斷中有一百一十二煩惱，修所斷中有十六煩惱，如是總成一百二十八煩惱差別。由於欲界四諦差別，各具十種煩惱迷執，總為四十；色無色界四諦差別，除瞋，有餘煩惱迷執，總為七十二；如是名見所斷一百一十二煩惱。又於欲界對治修中，有六煩惱迷執，謂薩迦耶見、邊執見、貪、恚、慢、無明；色無色界對治修中，除瞋，各有五種煩惱迷執；如是名修所斷十六煩惱。下自分別，至文當知。

【R2 徵】

未二、徵

何等名為十二種諦？

【R3 列】

未三、列

謂欲界苦諦、集諦，色界苦諦、集諦，無色界苦諦、集諦。欲界增上彼遍智果，彼遍智所顯滅諦、道諦；色界增上彼遍智果，彼遍智所顯滅諦、道諦；無色界增上彼遍智果，彼遍智所顯滅諦、道諦。

【R4 釋2】

【S1 見斷攝2】

【T1 欲界】

未四、釋2　申一、見斷攝2　酉一、欲界

此中於欲界苦集諦，及於欲界增上滅道諦，具有十煩惱迷執。

【T2 色無色界2】

【U1 舉色界】

酉二、色無色界2　戌一、舉色界

於色界苦集諦，及於彼增上滅道諦，除瞋，有餘煩惱迷執。

【U2 例無色】

戌二、例無色

如於色界，於無色界亦爾。

欲界增上彼遍智果彼遍智所顯滅諦道諦等者：滅諦、道諦唯是無漏最勝義故，說名增上。若於欲界苦諦、集諦，由正遍知而得永斷，是名欲界增上彼遍智果所顯滅諦。其能遍知，名彼遍智所顯道諦。如說欲界，如是色無色界，隨其所應，當知亦爾。

【S2 修斷攝2】

【T1 欲界】

申二、修斷攝2　酉一、欲界

於欲界對治修中，有六煩惱迷執。謂除邪見、見取、戒禁取、疑。

【T2 色無色界2】

【U1 舉色界】

酉二、色無色界2　戌一、舉色界

於色界對治修中，有五煩惱迷執。謂於上六中除瞋。

【U2 例無色】

戌二、例無色

如於色界對治修中，於無色對治修中亦爾。

【Q2 例障礙】

午二、例障礙

如迷執，障礙亦爾。

如迷執障礙亦爾者：謂如煩惱迷執十二種諦，分為一百二十八煩惱，如是煩惱障礙十二種諦，其數亦爾。迷諦真實是迷執義，障諦現觀是障礙義，如是差別應知。

【N2 釋體性10】

【O1 薩迦耶見】

卯二、釋體性10　辰一、薩迦耶見

薩迦耶見者，謂由親近不善丈夫、聞非正法、不如理作意故，及由任運失念故，等隨觀執五種取蘊，若分別、不分別染汙慧為體。

薩迦耶見等者：薩迦耶見，此云我見。或於色等五有取蘊，等遍觀察，總執為我；或於其中隨一觀察，別執為我。如是說有二十句薩迦耶見。（如集論一卷八頁中說31,664c）由是說言等隨觀執五種取蘊。此諸我見，或分別起，或是俱生。體即別境中慧，染汙一分。由是說言若分別不分別染汙慧為體。分別我見，由親近不善丈夫、聞非正法、不如理作意故起；不分別我見，由任運失念俱生；是名我見生起差別因緣。

【O2 邊執見】

辰二、邊執見

邊執見者，謂由親近不善丈夫、聞非正法、不如理作意故，及由任運失念 故，執五取蘊為我性已，等隨觀執為斷為常，若分別、不分別染汙慧為體。

邊執見等者：依實有我，或執為常，或執為斷；墮斷常邊，名邊執見。於五取蘊計一切常，計一分常，或復計為我善斷滅，由是說言等隨觀執為斷為常。此亦二種。或分別起，或是俱生，染慧為體。生起因緣，亦如前說。

【O3 邪見】

辰三、邪見

邪見者，謂由親近不善丈夫、聞非正法、不如理作意故，撥因撥果，或撥作用，壞真實事，唯用分別染汙慧為體。

邪見等者：此中邪見，唯分別起染慧為體。撥無施與、愛養、祠祀，是名撥因。撥無妙行、惡行業果異熟，是名撥果。撥無父母，撥無此世他世，撥無化生有情，名撥作用。由父母有植種作用、任持作用，此世他世有來往作用，化生有情有感生業作用故。謗世間無真阿羅漢，是名壞真實事。如是諸義，如下邪見中說。（陵本八卷十四頁611）

【O4 見取】

辰四、見取

見取者，謂由親近不善丈夫、聞非正法、不如理作意故，以薩迦耶見、邊執見、邪見，及所依、所緣、所因俱有相應等法，比方他見，等隨觀執為最、為上、勝妙、第一，唯用分別染汙慧為體。

見取等者：執取諸見及彼俱有相應等法，是名見取。諸見，即薩迦耶見、邊執見、邪見。俱有相應等法，即見所依、所緣、所因。所依謂根，所緣謂境，所因謂彼諸見種子。由與諸見於一身中俱時流轉，同生住滅，是名俱有相應。等言，等取同行相應。謂見現行心心所法，於一所緣展轉同行故。如是薩迦耶見乃至俱有相應等法，皆是見所取境。文中應置於言，義方得顯，如餘處說。（顯揚一卷七頁31,482a及集論一卷七頁31,664c）其能取見，即方他見。由方他故，於自見趣一一別計為最、為上、為勝妙、為第一。由是諸義，長讀彼文應解。以於薩迦耶見、邊執見、邪見，及所依、所緣、所因俱有相應等法之比方他見，等隨觀執為最、為上、勝妙、為第一。此差別執，未見文解。餘處論文譯亦有別。顯揚譯為計最勝上及與第一，集論譯為最勝上妙，五蘊論譯為最上勝極。譯雖不同，然其差別皆說有四。今以義解，由執諸見及所依等能得清淨，即以此義名為勝妙及與第一；彼計欲樂自在名清淨故。若執見等能得解脫，即以此義名之為上；彼計離下地欲名解脫故。若執見等能得出離，即以此義名之為最；彼計生寂靜處名出離故。

【O5 戒禁取】

辰五、戒禁取

戒禁取者，謂由親近不善丈夫、聞非正法、不如理作意故，即於彼見、彼見隨行若戒若禁，及所依、所緣、所因俱有相應等法，等隨觀執為清淨、為解脫、為出離，唯用分別染汙慧為體。

戒禁取等者：執取戒禁及彼所依、所緣、所因諸法，名戒禁取。此中邪分別見之所受持身護、語護，說名為戒；隨此所受形服、飲食、威儀行相，說名為禁。如下攝事分說。（陵本八十九卷十一頁6753）所受戒禁，由見為先，與見俱行；是名彼見、彼見隨行若戒若禁。執此無間方便以為清淨，名為清淨。或執以此解脫煩惱，名為解脫。或執以此出離生死，名為出離。如廣五蘊論說。餘如前解。

【O6 貪】

辰六、貪

貪者，謂由親近不善丈夫、聞非正法、不如理作意故，及由任運失念故，於外及內可愛境界，若分別、不分別染著為體。

於外及內可愛境界者：順生樂受，名可愛境。自五取蘊，名之為內；餘情非情，名之為外。

【O7 恚】

辰七、恚

恚者，謂由親近不善丈夫、聞非正法、不如理作意故，及由任運失念故，於外及內非愛境界，若分別、不分別憎恚為體。

於外及內非愛境界者：順生苦受，名非愛境。外內如前說。

【O8 慢】

辰八、慢

慢者，謂由親近不善丈夫、聞非正法、不如理作意故，及由任運失念故，於外及內高下勝劣，若分別、不分別高舉為體。

於外及內高下勝劣者：謂自或他，若年耆長，是名為高；與此相違，是名為下。若德增上，是名為勝；與此相違，是名為劣。如是總名於外及內高下勝劣。

【O9 無明】

辰九、無明

無明者，謂由親近不善丈夫、聞非正法、不如理作意故，及由任運失念故，於所知事，若分別、不分別染汙無知為體。

於所知事者：所應可知，是名所知。略說一切有為、無為，名所知事。如 下決擇分說。（陵本六十九卷八頁5202）

【O10 疑】

辰十、疑

疑者，謂由親近不善丈夫、聞非正法、不如理作意故，即於所知事，唯用分別異覺為體。

唯用分別異覺為體者：由疑行相解了不解了故，於所知事生相違解，是故說言異覺為體。

【M3 煩惱因2】

【N1 標列】

寅三、煩惱因2　卯一、標列

煩惱因者，謂六種因。一、由所依故；二、由所緣故；三、由親近故；四、由邪教故；五、由數習故；六、由作意故。由此六因，起諸煩惱。

【N2 隨釋6】

【O1 由所依】

卯二、隨釋6　辰一、由所依

所依故者，謂由隨眠起諸煩惱。

謂由隨眠起諸煩惱者：此約種子依，名彼所依。依自種子起現行故。

【O2 由所緣】

辰二、由所緣

所緣故者，謂順煩惱境界現前。

謂順煩惱境界現前者：若可愛事正現在前，能順生貪；如是非可愛事能順生瞋，非可愛非不可愛事能順生癡，現前亦爾。名順煩惱境界現前。

【O3 由親近】

辰三、由親近

親近故者，謂由隨學不善丈夫。

【O4 由邪教】

辰四、由邪教

邪教故者，謂由聞非正法。

【O5 由數習】

辰五、由數習

數習故者，謂由先植數習力勢。

謂由先植數習力勢者：謂由先時植彼種子，煩惱現行數習未斷，勢力猛盛，能令當來煩惱增上而生；隨順彼故。

【O6 由作意】

辰六、由作意

作意故者，謂由發起不如理作意故，諸煩惱生。

【M4 煩惱位2】

【N1 總標列】

寅四、煩惱位2　卯一、總標列

煩惱位者，略有七種。一、隨眠位，二、纏位，三、分別起位，四、俱生位，五、軟位，六、中位，七、上位。

【N2 隨難釋】

卯二、隨難釋

由二緣故，煩惱隨眠之所隨眠。一、由種子隨逐故；二、由彼增上事故。

由二緣故等者：謂彼煩惱若未永斷，名種隨逐；是為一緣。煩惱起時，令諸隨眠皆得堅固，名增上事；是第二緣。

【M5 煩惱門2】

【N1 由二門2】

【O1 標列】

寅五、煩惱門2　卯一、由二門2　辰一、標列

煩惱門者，略由二門煩惱所惱。謂由纏門及隨眠門。

【O2 隨釋2】

【P1 纏門】

辰二、隨釋2　巳一、纏門

纏門有五種。一、由不寂靜住故；

由不寂靜住故者：謂煩惱起時，惱亂其心，不寂靜行相續轉故。

二、由障礙善故；

由障礙善故者：煩惱起時，令於所緣發起顛倒，令諸隨眠皆得堅固，令等流行相續而轉；由是煩惱名障礙善。

三、由發起惡趣惡行故；

由發起惡趣惡行故者：謂彼煩惱為因緣故，能令成就十不善業；此命終已，墮諸惡趣故。

四、由攝受現法鄙賤故；

由攝受現法鄙賤故者：謂彼煩惱能引自害，於現法中，若被繫縛、若遭退失、若被呵毀故。

五、由能感生等苦故。

由能感生等苦故者：謂彼煩惱能引生等種種大苦，能令相續遠涅槃樂故。

【P2 隨眠門】

巳二、隨眠門

云何隨眠門所惱？謂與諸纏作所依故，及能引發生等苦故。

【N2 由七門2】

【O1 標】

卯二、由七門2　辰一、標

又由七門，一切煩惱於見及修能為障礙應知。

【O2 列】

辰二、列

謂邪解了故，不解了故，解了不解了故，邪解了迷執故，彼因依處故，彼怖所生故，任運現行故。

謂邪解了故等者：決擇分云：薩迦耶見、邊執見、邪見，此三於所知境起邪了行，於四聖諦迷行轉故。無明一種，是不了行。疑，是了不了行。見取、戒禁取及貪瞋等，緣見為境、見所斷者，彼一切皆是執邪了行。即此一切迷苦、集諦者，是迷彼因緣所依處行。即此一切迷滅、道諦者，是迷彼怖畏生行。即彼一切任運所起修道斷者，是任運現行迷執行。（陵本五十九卷三頁4791）今應準知。

【M6 煩惱上品相2】

【N1 徵】

寅六、煩惱上品相2　卯一、徵

云何煩惱上品相？

【N2 釋2】

【O1 標二相】

卯二、釋2　辰一、標二相

謂猛利相及尤重相。

謂猛利相及尤重相者：煩惱現行難可制伏，是名猛利。於微劣事現行增上，是名尤重。

【O2 舉六種2】

【P1 標列】

辰二、舉六種2　巳一、標列

此相略有六種。一、由犯故；二、由生故；三、由相續故；四、由事故；五、由起惡業故；六、由究竟故。

【P2 隨釋6】

【Q1 由犯故】

巳二、隨釋6　午一、由犯故

由犯故者，謂由此煩惱纏故，毀犯一切所有學處。

【Q2 由生故】

午二、由生故

由生故者，謂由此故，生於欲界苦惡趣中。

【Q3 由相續故】

午三、由相續故

由相續故者，謂貪等行、諸根成熟少年盛壯、無涅槃法者。

由相續故等者：若貪瞋癡增上補特伽羅，是名貪等行者。若少年位及中年位，是名諸根成熟少年盛壯者。若闕三種菩提種子，名無涅槃法者。

【Q4 由事故】

午四、由事故

由事故者，謂緣尊重田，若緣功德田，若緣不應行田而起。

由事故等者：於父母所及餘尊重，是名緣尊重田。於佛法僧所，是名緣功德田。於餘一切孤苦貧窮等所，名緣不應行田。

【Q5 由起惡業故】

午五、由起惡業故

由起惡業故者，謂由此煩惱纏故，以增上適悅心起身語業。

【Q6 由究竟故】

午六、由究竟故

由究竟故者，謂此自性上品所攝，最初軟對治道之所斷故。

【M7 煩惱顛倒攝2】

【N1 舉顛倒2】

【O1 標列七種】

寅七、煩惱顛倒攝2　卯一、舉顛倒2　辰一、標列七種

煩惱顛倒攝者，謂七顛倒。一、想倒，二、見倒，三、心倒，四、於無常常倒，五、於苦樂倒，六、於不淨淨倒，七、於無我我倒。

【O2 別釋三倒3】

【P1 想倒】

辰二、別釋三倒3　巳一、想倒

想倒者，謂於無常、苦、不淨、無我中，起常、樂、淨、我妄想分別。

想倒等者：於所緣境無常計常，苦計為樂，不淨計淨，無我計我，取相而轉；是名想倒。

【P2 見倒】

巳二、見倒

見倒者，謂即於彼妄想所分別中，忍可欲樂，建立執著。

見倒等者：此說一分出家者，由想倒故，能發見倒。即於邪取顛倒四事生邪執著，是名見倒。由執著故，於自心中生邪勝解，是名忍可欲樂。或復為他開示宣說，是名建立。

【P3 心倒】

巳三、心倒

心倒者，謂即於彼所執著中貪等煩惱。

心倒等者：此說諸在家者，由想倒故，能發心倒。謂即貪等煩惱倒染心故，是名心倒。

【N2 煩惱攝3】

【O1 標列】

卯二、煩惱攝3　辰一、標列

當知煩惱略有三種。或有煩惱是倒根本，或有煩惱是顛倒體，或有煩惱是倒等流。

【O2 隨釋3】

【P1 倒根本】

辰二、隨釋3　巳一、倒根本

倒根本者，謂無明。

【P2 顛倒體】

巳二、顛倒體

顛倒體者，謂薩迦耶見、邊執見一分、見取、戒禁取，及貪。

【P3 倒等流】

巳三、倒等流

倒等流者，謂邪見、邊執見一分、恚、慢，及疑。

【O3 別廣】

辰三、別廣

此中薩迦耶見是無我我倒，邊執見一分是無常常倒，見取是不淨淨倒，戒禁取是於苦樂倒。貪通二種，謂不淨淨倒及於苦樂倒。

當知煩惱略有三種等者：此說貪等十種煩惱略為三種顛倒所攝。一、倒根本攝，二、倒自體攝，三、倒等流攝。如文可知。顛倒體中，邊執見一分者，於邊見中唯取常見，不取斷見，故言一分。

【M8 煩惱差別2】

【N1 標列】

寅八、煩惱差別2　卯一、標列

煩惱差別者，多種差別應知。謂結、縛、隨眠、隨煩惱、纏、暴流、枙、取、繫、蓋、株杌、垢、常害、箭、所有、根、惡行、漏、匱、燒、惱、有諍、火、熾然、稠林、拘礙，如是等類煩惱差別。

【N2 隨釋2】

【O1 釋名字26】

【P1 結】

卯二、隨釋2　辰一、釋名字26　巳一、結

當知此中，能和合苦，故名為結。

能和合苦故名為結者：能生現法身心憂苦，能生當來五趣生等種種大苦，如是一切名和合苦。異門分說：於五種事能和合故，說名為結。（陵本八十四卷十二頁6387）其義應知。

【P2 縛】

巳二、縛

令於善行不隨所欲，故名為縛。

令於善行至故名為縛者：謂依三受起貪瞋癡，於善方便不得自在，故名為縛。

【P3 隨眠】

巳三、隨眠

一切世間增上種子之所隨逐，故名隨眠。

一切世間至故名隨眠者：意地中說：諸自體中所有種子，若煩惱品所攝，名為麤重，亦名隨眠。（陵本二卷二頁112）若諸有情未離欲求，未離有求，未離邪梵行求者，是名一切世間。彼為煩惱麤重之所隨逐，說名隨眠；隨縛義故，微細義故。

【P4 隨煩惱】

巳四、隨煩惱

倒染心故，名隨煩惱。

倒染心故名隨煩惱者：謂貪瞋癡隨惱於心，令不離染、令不解脫、令不斷障，名倒染心；即由此義，名隨煩惱。更有餘義，謂從煩惱生故，親近煩惱故，說名隨煩惱。今此不說。

【P5 纏】

巳五、纏

數起現行，故名為纏。

數起現行故名為纏者：修善品時，現起相續，無斷絕義，是名數起現行。

【P6 暴流】

巳六、暴流

深難渡故，順流漂故，名暴流。

深難渡故順流漂故名暴流者：如暴流水，深廣難渡，能令有情順流漂溺。貪瞋癡等煩惱亦爾，能令有情生死流轉，難得出離。

【P7 枙】

巳七、枙

邪行方便，故名為枙。

邪行方便故名為枙者：此約前際邪行方便，能令現法生死流轉，是名為枙。障礙離繫，是枙義故。

【P8 取】

巳八、取

能取自身相續不絕，故名為取。

能取自身相續不絕故名為取者：此約現在愛取方便，能令未來生死流轉而無斷絕，是名為取。執取諍根，執取後有，是取義故。

【P9 繫】

巳九、繫

難可解脫，故名為繫。

難可解脫故名為繫者：此中繫言，所謂身繫，以能障礙定意性身故。由此為因，令心散亂不得正定，乃至不得離染解脫，證無所作究竟涅槃，是名難可解脫。

【P10 蓋】

巳十、蓋

覆真實義，故名為蓋。

覆真實義故名為蓋者：障諸善法，於所知事令不顯了，是名覆真實義。

【P11 株杌】

巳十一、株杌

壞善稼田，故名株杌。

壞善稼田故名株杌者：如舄鹵田，有多株杌，不任耕植。煩惱亦爾，能令轉成上品相續起故，能令身心無堪能故，由是說言壞善稼田。即依此義，喻名株杌。

【P12 垢】

巳十二、垢

自性染汙，故名為垢。

自性染汙故名為垢者：毀犯淨戒，不善防護別解律儀，是名自性染汙。

【P13 常害】

巳十三、常害

常能為害故，名為常害。

常能為害故名為常害者：依貪瞋癡長時數受生死燒害，是名常能為害。

【P14 箭】

巳十四、箭

不靜相故，遠所隨故，名為箭。

不靜相故遠所隨故名為箭者：如被毒箭，若未拔時多不寂靜；煩惱亦爾，名不靜相。又彼煩惱未生當生，難可制伏；亦如毒箭既引發已，遠所隨逐，名遠所隨。

【P15 所有】

巳十五、所有

能攝依事，故名所有。

能攝依事故名所有者：五取蘊事是名依事。由貪瞋癡為能攝受，是名能攝依事。當知此中極鄙穢義，是所有義。復有餘義，名為所有。謂能障捨故，有戲樂故。如下異門分說。（陵本八十四卷十四頁6392）

【P16 根】

巳十六、根

不善所依，故名為根。

不善所依故名為根者：由貪瞋癡廣生無量惡不善行，是名不善所依。

【P17 惡行】

巳十七、惡行

邪行自性，故名惡行。

邪行自性故名惡行者：依諸有情愛味世間所有為因，行諸惡行；或復分別世間怨相為因，行諸惡行；或復執著世間邪法為因，行諸惡行。是故此貪瞋癡名為邪行自性。

【P18 漏】

巳十八、漏

流動其心，故名為漏。

流動其心故名為漏者：謂於彼彼所緣境界心、意、識生，遊行流散，由是發生種種雜染，起身語意三種惡行，是名流動其心。

【P19 匱】

巳十九、匱

能令受用無有厭足，故名為匱。

能令受用無有厭足故名為匱者：受用諸欲，不知過患，不求出離，耽嗜堅著，是名受用無有厭足。由是常為貧乏眾苦所惱，是故名匱。

【P20 燒】

巳二十、燒

能令所欲常有匱乏，故名為燒。

能令所欲常有匱乏故名為燒者：謂如非愛合會，所愛乖離，貪求利養等，是名所欲常有匱乏。

【P21 惱】

巳二十一、惱

能引衰損，故名為惱。

能引衰損故名為惱者：此中衰損，謂愁歎憂苦惱。隨所愛樂若變壞時，是諸有情便為種種愁歎等苦所惱亂故。

【P22 有諍】

巳二十二、有諍

能為鬥訟諍競之因，故名有諍。

能為鬥訟諍競之因故名有諍者：鬥訟諍競，或依耽著諸欲所起，或依諸見所生，是名鬥訟諍競之因。

【P23 火】

巳二十三、火

燒所積集諸善根薪，故名為火。

燒所積集諸善根薪故名為火者：無貪瞋等，名諸善根。先所積集，譬之如薪。煩惱能燒，故名為火。

【P24 熾然】

巳二十四、熾然

如大熱病，故名熾然。

如大熱病故名熾然者：如大熱病，燒惱身心；煩惱亦爾，故名熾然。如集論說：為非法貪大火所燒、不平等貪大火所燒，及為邪法大火所燒，故名熾然。（集論四卷十五頁31,678a）

【P25 稠林】

巳二十五、稠林

種種自身大樹聚集，故名稠林。

種種自身大樹聚集故名稠林者：能生種種苦蘊自身，故名為林。由親愛故，彼得增長，展轉滋茂，說名稠林。攝事分說：安立九相後有苦樹，能生當有。（陵本九十三卷五頁7000）其義應知。

【P26 拘礙】

巳二十六、拘礙

能令眾生樂著種種妙欲塵故，能障證得出世法故，名為拘礙。

能令眾生至名為拘礙者：拘謂拘縛，令不出離。礙謂障礙，令不證得。能令眾生樂著種種妙欲塵故，此釋名拘。能障證得出世法故，此釋名礙。總略而言，不能修善，故名拘礙。如餘處說。（集論四卷十五頁31,678a）

【O2 顯差別2】

【P1 標建立】

辰二、顯差別2　巳一、標建立

諸如是等煩惱差別，佛薄伽梵隨所增彊，於彼種種煩惱門中建立差別。

【P2 別體相14】

【Q1 結】

巳二、別體相14　午一、結

結者，九結。謂愛結等，廣說如前。

【Q2 縛】

午二、縛

縛者，三縛。謂貪瞋癡。

【Q3 隨眠】

午三、隨眠

隨眠者，七種隨眠。謂欲貪隨眠等，廣說如前。

【Q4 隨煩惱】

午四、隨煩惱

隨煩惱者，三隨煩惱。謂貪瞋癡。

【Q5 纏】

午五、纏

纏者，八纏。謂無慚、無愧、惛沈、睡眠、掉舉、惡作、嫉妒、慳吝。

【Q6 暴流等2】

【R1 舉暴流】

午六、暴流等2　未一、舉暴流

暴流者，四暴流。謂欲暴流、有暴流、見暴流、無明暴流。

【R2 例枙】

未二、例枙

如暴流，枙亦爾。

【Q7 取】

午七、取

取者，四取。謂欲取、見取、戒禁取、我語取。

【Q8 繫】

午八、繫

繫者，四繫。謂貪身繫、瞋身繫、戒禁取身繫、此實執取身繫。

【Q9 蓋】

午九、蓋

蓋者，五蓋。謂貪欲蓋、瞋恚蓋、惛沈睡眠蓋、掉舉惡作蓋、疑蓋。

【Q10 株杌等2】

【R1 舉株杌】

午十、株杌等2　未一、舉株杌

株杌者，三株杌。謂貪瞋癡。

【R2 例垢等】

未二、例垢等

如株杌，如是垢、常害、箭、所有、惡行亦爾。

【Q11 根】

午十一、根

根者，三不善根。謂貪不善根、瞋不善根、癡不善根。

【Q12 漏】

午十二、漏

漏者，三漏。謂欲漏、有漏、無明漏。

【Q13 匱等2】

【R1 舉匱】

午十三、匱等2　未一、舉匱

匱者，三匱。謂貪瞋癡。

【R2 例燒等】

未二、例燒等

如匱，如是燒、惱、有諍、火、熾然、稠林亦爾。

【Q14 拘礙】

午十四、拘礙

拘礙者，有五拘礙。一、顧戀其身，二、顧戀諸欲，三、樂相雜住，四、闕隨順教，五、得微少善便生喜足。

於彼種種煩惱門中建立差別等者：於中九結、三縛、七種隨眠、八纏、四暴流、四取、五蓋、三株杌、三常害、三箭、三所有、三惡行、三不善根、三漏，皆如攝事分釋。（陵本八十九卷六頁至十二頁6733）四繫差別亦如攝事分釋。（陵本八十七卷十四頁6593）又拘礙者，此說有五，餘處說三，謂貪拘礙、瞋拘礙、癡拘礙。（集論四卷十五頁31,678a）體唯有三，義說有五，故不相違。五拘礙中，言闕隨順教者，謂闕隨順定心教誡教授。得微少善便生喜足者，謂於定地諸善得少喜足。餘文易知。

【M9 煩惱過患3】

【N1 標】

寅九、煩惱過患3　卯一、標

煩惱過患者，當知諸煩惱有無量過患。

【N2 釋】

卯二、釋

謂煩惱起時，先惱亂其心，

煩惱起時先惱亂其心者：煩惱自性不寂靜故，於彼起時，令相應心亦不寂靜，是名惱亂其心。

次於所緣發起顛倒，

次於所緣發起顛倒者：謂於無常苦不淨無我中，起常樂淨我想倒、見倒、心倒故。

令諸隨眠皆得堅固，

令諸隨眠皆得堅固者：於自體中所有煩惱麤重種子，能令轉成上品相續起故；難可破壞，故名堅固。

令等流行相續而轉。

令等流行相續而轉者：諸隨煩惱，煩惱等流，名等流行。展轉引發，名相續轉。

能引自害、能引他害、能引俱害；生現法罪、生後法罪、生俱法罪；令受彼生身心憂苦；

能引自害至身心憂苦者：此中差別，如下業過患釋。（陵本九卷九頁671）唯彼說業所作，此說煩惱所作，是其差別。煩惱為先，方造諸業，是故此說能引自害等。又下異門分亦有解釋。（陵本八十四卷十三頁6388）其義大同。

能引生等種種大苦；

能引生等種種大苦者：等言，等取老病死法。五趣流轉，不能出離，是名種種大苦。

能令相續遠涅槃樂；

能令相續遠涅槃樂者：涅槃界中離貪瞋癡，名涅槃樂。若諸煩惱隨附依身，令不速疾得般涅槃，是名相續遠涅槃樂。

能令退失諸勝善法；

能令退失諸勝善法者：定地諸善名勝善法。由煩惱故，令心散亂，已所得定還復退失，是名退失諸勝善法。

能令資財衰損散失；

能令資財衰損散失者：謂由煩惱等起非理作業方便故。

能令入眾不得無畏，悚懼無威；能令鄙惡名稱流布十方，常為智者之所訶毀；令臨終時生大憂悔；令身壞已墮諸惡趣，生那落迦中；令不證得自勝義利。

【N3 結】

卯三、結

如是等過無量無邊。

令不證得自勝義利者：證自涅槃，名之為義；可愛樂故，無有罪故。證功德法，名之為利；究竟勝利，遠離過患故。煩惱障此，令不證得，故作是說。

【J2 業雜染2】

【K1 徵】

癸二、業雜染2　子一、徵

云何業雜染？

【K2 釋2】

【L1 標列2】

【M1 嗢柁南】

子二、釋2　丑一、標列2　寅一、嗢柁南

嗢柁南曰：自性若分別　因位及與門　增上品顛倒　差別諸過患

【M2 長行】

寅二、長行

當知業雜染，由自性故，分別故，因故，位故，門故，上品故，顛倒故，差別故，過患故，解釋應知。

【L2 隨釋9】

【M1 業自性】

丑二、隨釋9　寅一、業自性

業自性云何？謂若法生時，造作相起；

若法生時造作相起者：此說思業。彼造作相有五種類。一、為境隨與，二、為彼合會，三、為彼別離，四、能發雜染業，五、令心自在轉。如下決擇分說。（陵本五十三卷十六頁4261）

及由彼生故，身行、語行於彼後時造作而轉；是名業自性。

身行語行等者：此說身業、語業。入出息風，名為身行。風為導首，身業轉故。身所作業，亦名身行。由愚癡者先起隨順身業風已，然後方起染汙身業。如入出息能起身業，故名身行；如是尋伺與諸語業俱名語行。如下決擇分說。（陵本五十六卷十八頁4552）此身語行由思動發，故言於彼後時造作而轉。

【M2 業分別2】

【N1 徵】

寅二、業分別2　卯一、徵

業分別云何？

【N2 釋2】

【O1 略標列2】

【P1 由差別】

卯二、釋2　辰一、略標列2　巳一、由差別

謂由二種相應知。一、由補特伽羅相差別故；二、由法相差別故。

【P2 由性攝】

巳二、由性攝

此復二種，即善不善十種業道。所謂殺生，離殺生；不與取，離不與取；欲邪行，離欲邪行；妄語，離妄語；離間語，離離間語；麤惡語，離麤惡語；綺語，離綺語；貪欲，離貪欲；瞋恚，離瞋恚；邪見，離邪見。

【O2 隨別釋2】

【P1 補特伽羅相差別建立2】

【Q1 黑品10】

【R1 殺生攝4】

【S1 總舉經言】

辰二、隨別釋2　巳一、補特伽羅相差別建立2　午一、黑品10　未一、殺生攝4　申一、總舉經言

補特伽羅相差別建立者，謂如經言：諸殺生者，乃至廣說。

【S2 別釋經句2】

【T1 總句】

申二、別釋經句2　酉一、總句

殺生者者，此是總句。

【T2 別句3】

【U1 顯示加行殺害2】

【V1 別釋2】

【W1 辨相5】

【X1 最極暴惡】

酉二、別句3　戌一、顯示加行殺害2　亥一、別釋2　天一、辨相5　地一、最極暴惡

最極暴惡者，謂殺害心正現前故。

【X2 血塗其手】

地二、血塗其手

血塗其手者，謂為成殺，身相變故。

【X3 害極害執】

地三、害極害執

害極害執者，謂斷彼命故，解支節故，計活命故。

害極害執等者：斷彼命故，此釋言害。解支節故，此釋極害。計活命故，此釋言執，謂如不律儀者，計屠羊等自活命故。

【X4 無有羞恥】

地四、無有羞恥

無有羞恥者，謂自罪生故。

【X5 無有哀愍】

地五、無有哀愍

無有哀愍者，謂引彼非愛故。

【W2 破執2】

【X1 別辨2】

【Y1 一切有情所2】

【Z1 敘外說】

天二、破執2　地一、別辨2　玄一、一切有情所2　黃一、敘外說

有出家外道，名曰無繫，彼作是說：百踰繕那內所有眾生，於彼律儀，若不律儀。

百踰繕那至若不律儀者：此計少分應離殺生。謂隨所住處百踰繕那內眾生，於彼不殺成就律儀，若行殺害成不律儀。不遍一切諸有情所。

【Z2 引經破】

黃二、引經破

為治彼故，說如是言：一切有情所。

【Y2 真實眾生所2】

【Z1 敘外說】

玄二、真實眾生所2　黃一、敘外說

即彼外道復作是說：樹等外物亦有生命。

【Z2 引經破】

黃二、引經破

為治彼故，說如是言：真實眾生所。

【X2 總顯】

地二、總顯

此即顯示真實福德遠離對治，及顯示不實福德遠離對治。

此即顯示真實福德遠離對治等者：謂如經言一切有情所，意顯一切有情皆應哀愍。由哀愍故，成就真實福德。不應分別或遠離害，或不遠離。由是對治彼第一計，是名顯示真實福德遠離對治。又如經言真實眾生所，意顯樹等外物無愛非愛，於彼無有哀愍可得。雖遠離殺，而不成就真實福德。由是對治彼第二計，是名顯示不實福德遠離對治。

【V2 結意】

亥二、結意

如是所說諸句，顯示加行殺害。

如是所說諸句顯示加行殺害者：謂從最極暴惡句，乃至真實眾生所句應知。

【U2 顯示無擇殺害】

戌二、顯示無擇殺害

乃至極下捃多蟻等諸眾生所者，此句顯示無擇殺害。

無擇殺害者：謂於諸傍生趣所有眾生，乃至極下捃多蟻等行殺害時，無正覺了，無簡擇心，謂此眾生不應殺害，是名無擇殺害。

【U3 顯示遇緣容可出離】

戌三、顯示遇緣容可出離

於殺生事若未遠離者，此顯遇緣容可出離。謂乃至未遠離來，名殺生者。

於殺生事若未遠離等者：謂於殺生起過患欲解，起勝善心，若於彼起靜息方便，及於彼靜息究竟中所有身業，是名於殺生事遠離。由聞正法能善領悟，及受淨戒能善防護，於殺生事止息不作，是名遇緣容可出離。若不遇緣，不出離時，彼業現行，名殺生者。

【S3 結明略義2】

【T1 第一略義】

申三、結明略義2　酉一、第一略義

又此諸句略義者，謂為顯示殺生相貌、殺生作用、殺生因緣，及與殺生事用差別。

又此諸句略義等者：殺生相貌，配屬別句中初二句。殺生作用，配屬第三句。殺生因緣，配屬四五句。殺生事用差別，配屬後四句；於中初二句是殺生事差別，次二句是殺生用差別故。

【T2 第二略義】

酉二、第二略義

又略義者，謂為顯示殺生如實、殺生差別、殺所殺生、名殺生者。

又略義等者：於前殺生事用差別中，如次別配四句應知。

【S4 簡非法相】

申四、簡非法相

又此諸句，顯能殺生補特伽羅相，非顯殺生法相。

【R2 不與取攝3】

【S1 釋經句2】

【T1 總句】

未二、不與取攝3　申一、釋經句2　酉一、總句

復次，不與取者者，此是總句。

【T2 別句14】

【U1 於他所有】

酉二、別句14　戌一、於他所有

於他所有者，謂他所攝財穀等事。

謂他所攝財穀等事者：謂諸珍寶，或金或銀，或諸衣服，或諸什物，或香或鬘，如是等類名之為財。謂諸所有可食可飲，大麥、小麥、稻穀、粟穀、糜黍、胡麻、大小豆等，甘蔗、葡萄、乳酪、果汁種種漿飲，如是等類名之為穀。如是財穀無情數攝。等言，等取所餘有情數物，謂或妻子、奴婢、作使，或象、馬、豬、牛、羊、雞、鴨、駝、騾等類應知。

【U2 若在聚落】

戌二、若在聚落

若在聚落者，謂即彼事於聚落中，若積集、若移轉。

於聚落中若積集若移轉者：此中積集，謂於無情數物，若財若穀。移轉，謂於有情數物。

【U3 若閑靜處】

戌三、若閑靜處

若閑靜處者，謂即彼事於閑靜處，若生、若集，或復移轉。

於閑靜處若生若集等者：此中生言，謂於穀物。集與移轉如前說。

【U4 即此名為可盜物數】

戌四、即此名為可盜物數

即此名為可盜物數者，謂所不與、不捨、不棄物。

【U5 若自執受】

戌五、若自執受

若自執受者，謂執為己有。

【U6 不與而取】

戌六、不與而取

不與而取者，謂彼或時資具闕少，執為己有。

【U7 不與而樂】

戌七、不與而樂

不與而樂者，謂樂受行偷盜事業。

【U8 於所不與不捨不棄而生希望2】

【V1 牒經句】

戌八、於所不與不捨不棄而生希望2　亥一、牒經句

於所不與、不捨、不棄而生希望者，

【V2 釋其義2】

【W1 釋希望】

亥二、釋其義2　天一、釋希望

謂劫盜他欲為己有。

【W2 釋不與等3】

【X1 不與】

天二、釋不與等3　地一、不與

若彼物主非先所與，如酬債法，是名不與。

非先所與如酬債法者：謂非物主先意欲與，是名非先所與。他生希望，強索而與，是名為酬債法。

【X2 不捨】

地二、不捨

若彼物主於彼取者而不捨與，是名不捨。

【X3 不棄】

地三、不棄

若彼物主於諸眾生不隨所欲受用而棄，是名不棄。

【U9 自為而取】

戌九、自為而取

自為而取者，謂不與而取故，及不與而樂故。

【U10 饕餮而取】

戌十、饕餮而取

饕餮而取者，謂所不與、不捨、不棄而希望故。

【U11 不清而取】

戌十一、不清而取

不清而取者，謂於所競物為他所勝，不清雪故。

不清而取等者：謂自所攝財穀等事為他競諍，名所競物。若他得勝，自不清雪，取為己有，是名不清而取。

【U12 不淨而取】

戌十二、不淨而取

不淨而取者，謂雖勝他，而為過失垢所染故。

不淨而取等者：於他所攝財穀等事，自與他競，雖能勝他，取為己有，然有過失，故名不淨而取。

【U13 有罪而取】

戌十三、有罪而取

有罪而取者，謂能攝受現法後法非愛果故。

【U14 於不與取若未遠離2】

【V1 準前說】

戌十四、於不與取若未遠離2　亥一、準前說

於不與取若未遠離者，如前殺生相說應知。

【V2 例所餘】

亥二、例所餘

所餘業道亦爾。

【S2 明略義】

申二、明略義

此中略義者，謂由盜此故成不與取、若於是處如其差別、如實劫盜、由劫盜故得此過失，是名總義。

此中略義等者：由盜此故成不與取，配屬別句中第一句。若於是處如其差別，配屬次二句。如實劫盜，配屬次七句。由劫盜故得此過失，配屬後四句應知。

【S3 簡法相2】

【T1 正明建立】

申三、簡法相2　酉一、正明建立

又此中亦顯不與取者相，非不與取法相。

【T2 兼例所餘】

酉二、兼例所餘

當知餘亦爾。

【R3 欲邪行攝2】

【S1 總句】

未三、欲邪行攝2　申一、總句

復次，欲邪行者者，此是總句。

【S2 別句2】

【T1 釋經句2】

【U1 初三句2】

【V1 別釋相3】

【W1 於諸父母等所守護5】

【X1 父母守護】

申二、別句2　酉一、釋經句2　戌一、初三句2　亥一、別釋相3　天一、於諸父母等所守護5　地一、父母守護

於諸父母等所守護者，猶如父母於己處女，為適事他故，勤加守護，時時觀察，不令與餘共為鄙穢。

【X2 至親守護】

地二、至親守護

若彼沒已，復為至親兄弟姊妹之所守護。

【X3 餘親守護】

地三、餘親守護

此若無者，復為餘親之所守護。

【X4 自己守護】

地四、自己守護

此若無者，恐損家族，便自守護。

【X5 舅姑守護】

地五、舅姑守護

或彼舅姑，為自兒故，勤加守護。

【W2 有治罰】

天二、有治罰

有治罰者，謂諸國王，若執理者，以治罰法而守護故。

【W3 有障礙】

天三、有障礙

有障礙者，謂守門者所守護故。

【V2 略顯義】

亥二、略顯義

此中略顯未適他者三種守護。一、尊重至親眷屬自己之所守護，二、王執理  家之所守護，三、諸守門者之所守護。

【U2 後七句7】

【V1 他妻妾】

戌二、後七句7　亥一、他妻妾

他妻妾者，謂已適他。

【V2 他所攝】

亥二、他所攝

他所攝者，謂即未適他，為三守護之所守護。

【V3 由凶詐】

亥三、由凶詐

若由凶詐者，謂矯亂已而行邪行。

謂矯亂已而行邪行者：矯設方法令彼惑亂，如行誑諂等，是名矯亂。

【V4 由彊力】

亥四、由彊力

若由彊力者，謂對父母等公然彊逼。

【V5 由隱伏】

亥五、由隱伏

若由隱伏者，謂不對彼，竊相欣欲。

謂不對彼竊相欣欲者：此不對彼，謂不對彼父母等公然彊逼，唯由隱竊，互相欣欲。為簡公顯，故作是說。

【V6 行欲行】

亥六、行欲行

而行欲行者，謂兩兩交會。

謂兩兩交會者：由二補特伽羅及彼男女二根展轉交會，是名兩兩交會。

【V7 即於此事非理欲心而行邪行】

亥七、即於此事非理欲心而行邪行

即於此事非理欲心而行邪行者，謂於非道、非處、非時，自妻妾所而為罪失。

謂於非道非處等者：此中非道，亦名非支，謂除產門外所有餘分。若諸尊重所集會處，或靈廟中，或大眾前，或堅硬地高下不平令不安隱，如是等處說名非處。若穢下時、胎圓滿時、飲兒乳時、受齋戒時，或有病時，謂所有病匪宜習欲，是名非時。如下決擇分說。（陵本五十九卷十六頁4839）如是一切皆名非理，於自妻妾隨一而行，亦名欲邪行罪。

【T2 明略義】

酉二、明略義

此中略義者，謂略顯示若彼所行、若行差別、若欲邪行應知。

此中略義等者：若彼所行，配屬別句中前五句。若行差別，配屬次三句。若欲邪行，配屬後二句應知。

【R4 妄語2】

【S1 總句】

未四、妄語2　申一、總句

復次，諸妄語者者，此是總句。

【S2 別句2】

【T1 釋經句9】

【U1 於王家】

申二、別句2　酉一、釋經句9　戌一、於王家

若王者，謂王家。

【U2 於執理家】

戌二、於執理家

若彼使者，謂執理家。

【U3 於長者居士】

戌三、於長者居士

若別者，謂長者居士。

【U4 於彼聚集】

戌四、於彼聚集

若眾者，謂彼聚集。

【U5 於四方人眾聚集處】

戌五、於四方人眾聚集處

若大集中者，謂四方人眾聚集處。

【U6 於已知】

戌六、於已知

若已知者，謂隨前三所經語言。

謂隨前三所經語言者：謂隨前時聞、覺、知三所曾經事，覆真實想而說異語，謂為已知。非唯依知言說，名為已知。義寬廣故。四言說中不言依見言說者，下別說故。四種言說，如前意地釋。（陵本二卷十九頁175）

【U7 於已見】

戌七、於已見

已見者，謂隨曾見所經語言。

【U8 由自因等2】

【V1 略標2】

【W1 舉由自因】

戌八、由自因等2　亥一、略標2　天一、舉由自因

若由自因者，謂或因怖畏，或因味著。

【W2 例由他因】

天二、例由他因

如由自因，他因亦爾。

如由自因他因亦爾者：由自怖畏，或自味著，名由自因；如前已說。或復由他怖畏，由他味著，教敕令作，名由他因；故言亦爾。

【V2 別釋2】

【W1 因怖畏】

亥二、別釋2　天一、因怖畏

因怖畏者，謂由怖畏殺、縛、治罰、黜責等故。

【W2 因味著】

天二、因味著

因味著者，謂為財穀、珍寶等故。

【U9 知而說妄語】

戌九、知而說妄語

知而說妄語者，謂覆想欲見而說語言。

覆想欲見而說語言者：心所取相，是名為想；心所樂欲，是名為欲；心所忍可，是名為見。由此三故能起語言。諸妄語者說別異語，令真不顯，是名為覆。

【T2 明略義】

酉二、明略義

此中略義者，謂依處故、異說故、因緣故、壞想故，而說妄語應知。

此中略義等者：依處故，配屬別句中若王等五句。異說故，配屬已知已見二句。因緣故，配屬自因他因等句。壞想故，配屬知而覆妄語句應知。

【R5 離間語攝2】

【S1 總句】

未五、離間語攝2　申一、總句

復次，離間語者者，此是總句。

【S2 別句2】

【T1 釋經句7】

【U1 若為破壞】

申二、別句2　酉一、釋經句7　戌一、若為破壞

若為破壞者，謂由破壞意樂故。

【U2 聞彼語已向此宣說等】

戌二、聞彼語已向此宣說等

聞彼語已向此宣說，聞此語已向彼宣說者，謂隨所聞順乖離語。

聞彼語已向此宣說等者：謂聞彼語，或聞此語，若順乖離，則便向此、向彼而為宣說故。

【U3 破壞和合】

戌三、破壞和合

破壞和合者，謂能生起喜別離故。

破壞和合等者：謂以方便令此或彼生起不和合欲，而生別離喜故。

【U4 隨印別離】

戌四、隨印別離

隨印別離者，謂能乖違喜更生故。

隨印別離等者：謂以方便印順彼別離喜，從是乖違喜不更生故。

【U5 喜壞和合】

戌五、喜壞和合

喜壞和合者，謂於已生喜別離中心染汙故。

喜壞和合等者：謂彼若此若已生喜別離，能離間者遂破壞欲，生染汙喜故。

【U6 樂印別離】

戌六、樂印別離

樂印別離者，謂於乖違喜更生中心染汙故。

樂印別離等者：謂彼若此從是乖違喜不更生，能離間者破壞意樂圓滿，而生染汙樂故。

【U7 說能離間語】

戌七、說能離間語

說能離間語者，謂或不聞，或他方便故。

說能離間語等者：謂若此語能令乖離，是則此語名能離間。如聞彼此順乖離語，則向此彼展轉宣說。如是宣說，當知名為能離間語。如前已說。今此更顯由他方便，為乖離彼而有所說，亦名能離間語。如聞彼此順和合語，則向此彼謂為不聞。或復依止親近、施與、知友、給侍以為方便而有陳說，皆名能離間語。如下決擇分說。（陵本五十九卷十七頁4841）

【T2 明略義】

酉二、明略義

此中略義者，謂略顯示離間意樂、離間未壞方便、離間已壞方便、離間染汙心，及他方便應知。

此中略義等者：離間意樂，配屬別句中若為破壞句。離間未壞方便，配屬聞彼語已至向彼宣說句。離間已壞方便，配屬破壞和合及隨印別離句。離間染汙心，配屬喜壞和合及樂印別離句。他方便，配屬說能離間語句應知。

【R6 麤惡語攝2】

【S1 總句】

未六、麤惡語攝2　申一、總句

復次，麤惡語者者，此是總句。

【S1 別句2】

【T1 舉相違2】

【U1 釋經句12】

【V1 語無擾動】

申一、別句2　酉一、舉相違2　戌一、釋經句12　亥一、語無擾動

此中尸羅支所攝故，名語無擾動。

語無擾動者：謂無憤發掉舉及躁急掉舉故。

【V2 悅耳】

亥二、悅耳

文句美滑，故名悅耳。

文句美滑等者：言不鄙陋，是名為美。言皆輕易，是名為滑。眾樂聽聞，故名悅耳。

【V3 稱心】

亥三、稱心

增上欲解所發起故，非假偽故，非諂媚故，名為稱心。

增上欲解至名為稱心者：謂依增上生道樂欲忍可而起言說，是名增上欲解之所發起。是諦是實，名非假偽。無諂無誑，名非諂媚。眾樂領受，故名稱心。

【V4 可愛】

亥四、可愛

不增益故，應順時機，引義利故，名為可愛。

不增益故至名為可愛者：如實而說，名不增益。應時而說，順眾而說，如法而說，是名應順時機及引義利。順往善趣，故名可愛。

【V5 先首】

亥五、先首

趣涅槃宮，故名先首。

趣涅槃宮故名先首者：謂說法者為令眾生越生死塹，故所說法唯以趣涅槃宮為其上首，令彼眾生起勝意樂，趣涅槃故。

【V6 美妙】

亥六、美妙

文句可味，故名美妙。

文句可味故名美妙者：其聲清美，如羯羅頻迦音故。

【V7 分明】

亥七、分明

善釋文句，故名分明。

【V8 易可解了】

亥八、易可解了

顯然有趣，故名易可解了。

顯然有趣故名易可解了者：言無闕隱，是名顯然。愛樂聽聞，是名有趣。

【V9 可施功勞】

亥九、可施功勞

攝受正法，故名可施功勞。

攝受正法等者：聽聞正法，如說修行，能引自義，功不唐捐，故名可施功勞。

【V10 無所依止】

亥十、無所依止

離愛味心之所發起，故名無所依止。

離愛味心至無所依止者：不依希望他信己故而為說法，名離愛味心之所發起。

【V11 非可厭逆】

亥十一、非可厭逆

不過度量，故名非可厭逆。

不過度量等者：知量而說，語無重複，是名不過度量。

【V12 無邊無盡】

亥十二、無邊無盡

相續廣大，故名無邊無盡。

相續廣大等者：言辭無間，廣大善巧，是名相續廣大。

【U2 略明攝2】

【V1 初三種2】

【W1 標】

戌二、略明攝2　亥一、初三種2　天一、標

又從無擾動語乃至無邊無盡語，應知略攝為三種語。

【W2 列3】

【X1 尸羅律儀所攝語】

天二、列3　地一、尸羅律儀所攝語

一、尸羅律儀所攝語，謂一種。

【X2 等歡喜語】

地二、等歡喜語

二、等歡喜語，謂三種。

【X3 說法語2】

【Y1 標攝】

地三、說法語2　玄一、標攝

三、說法語，謂其所餘。

略攝為三種語等者：最初一種語無擾動，名尸羅律儀所攝語。次三悅耳、稱心、可愛，名等歡喜語；等遍三世無量眾生樂聽聞故。所餘八種，先首乃至無邊無盡，名說法語。前說增上生道，此說決定勝道，是故有別。

【Y2 別廣2】

【Z1 標】

玄二、別廣2　黃一、標

即此最後又有三種應知。

【Z2 列3】

【a1 所趣圓滿語】

黃二、列3　宇一、所趣圓滿語

一、所趣圓滿語，謂初一。

【a2 文詞圓滿語】

宇二、文詞圓滿語

二、文詞圓滿語，謂次二。

【a3 方便圓滿語】

宇三、方便圓滿語

三、方便圓滿語，謂其所餘。

即此最後又有三種等者：謂說法語又有三種差別，如文易知。

【V2 後三種3】

【W1 無量眾生可愛可樂可欣可意語2】

【X1 別釋3】

【Y1 可愛語】

亥二、後三種3　天一、無量眾生可愛可樂可欣可意語2　地一、別釋3　玄一、可愛語

又於未來世可愛樂故，名可愛語。

【Y2 可樂語】

玄二、可樂語

於過去世可愛樂故，名可樂語。

【Y3 可欣及可意語】

玄三、可欣及可意語

於現在世事及領受可愛樂故，名可欣語及可意語。

【X2 結攝】

地二、結攝

應知即等歡喜語，名無量眾生可愛、可樂、可欣、可意語。

【W2 三摩呬多語】

天二、三摩呬多語

即說法語，名三摩呬多語。

即說法語名三摩呬多語者：三摩呬多，此云等引。由說法語引令眾生趣證涅槃，故名三摩呬多語。

【W3 由無悔等漸次能引三摩地語】

天三、由無悔等漸次能引三摩地語

即尸羅支所攝語，名由無悔等漸次能引三摩地語。

即尸羅支所攝語等者：謂由尸羅成就故無悔，由無悔故生悅，生悅故心喜，心喜故身安，身安故受樂，受樂故心定，此中皆名尸羅支所攝語。舉初無悔後三摩地，略無中間悅喜安樂，故置等言。

【T2 釋麤惡2】

【U1 舉二種2】

【V1 毒螫語】

酉二、釋麤惡2　戌一、舉二種2　亥一、毒螫語

此中毒螫語者，謂毀辱他言，縱瞋毒故。

【V2 麤獷語】

亥二、麤獷語

麤獷語者，謂惱亂他言，發苦觸故。

【U2 例所餘】

戌二、例所餘

所餘麤惡語，翻前白品應知。

所餘麤惡語翻前白品應知者：前說無擾動語乃至無邊無盡語，白品所攝。今說麤惡語中，除前毒螫語、麤獷語外，所餘一切翻前所說無擾動語乃至無邊無盡語，當知即擾動語乃至有邊盡語，皆是麤惡語攝。又此略義亦翻白品，有三種語應知。

【R7 綺語攝2】

【S1 總句】

未七、綺語攝2　申一、總句

復次，諸綺語者者，此是總句。

【S2 別句2】

【T1 釋經句3】

【U1 於邪舉罪時2】

【V1 總標】

申二、別句2　酉一、釋經句3　戌一、於邪舉罪時2　亥一、總標

於邪舉罪時，有五種邪舉罪者。

有五種邪舉罪者者：如下文說非時語者、非實語者、非義語者、非法語者、非靜語者，五種應知。

【V2 列釋5】

【W1 非時語者】

亥二、列釋5　天一、非時語者

言不應時故，名非時語者。

【W2 非實語者】

天二、非實語者

言不實故，名非實語者。

【W3 非義語者】

天三、非義語者

言引無義故，名非義語者。

【W4 非法語者】

天四、非法語者

言麤獷故，名非法語者。

【W5 非靜語者】

天五、非靜語者

言挾瞋恚故，名非靜語者。

【U2 於邪說法時6】

【V1 不思量語】

戌二、於邪說法時6　亥一、不思量語

又於邪說法時，不正思審而宣說故，名不思量語。

【V2 不靜語】

亥二、不靜語

為勝聽者而宣說故，名不靜語。

【V3 雜亂語】

亥三、雜亂語

非時而說，前後義趣不相屬故，名雜亂語。

非時而說至名雜亂語者：於所應說前後不次，名非時說；由是義趣不相符順，名不相屬，是故此語名雜亂語。

【V4 非有教語】

亥四、非有教語

不中理因而宣說故，名非有教語。

不中理因而宣說故等者：能成立因有過失故，不能成就所立宗義，當知是因名不中理。違法違義故，名非有教語。

【V5 非有喻語】

亥五、非有喻語

引不相應為譬況故，名非有喻語。

引不相應為譬況故等者：引同類喻，可順成宗；若不相應，宗義不立。不相應者，謂不相似；不相似故，即為異類。闕無同喻，故名非有喻語。

【V6 非有法語】

亥六、非有法語

顯穢染故，名非有法語。

顯穢染故等者：宣說種種王論、賊論、飲食等論，名顯穢染。能引無義故，名非有法語。

【U3 於歌笑嬉戲等時等】

戌三、於歌笑嬉戲等時等

又於歌笑嬉戲等時，及觀舞樂、戲笑、俳說等時，有引無義語。

【T2 結略義】

酉二、結略義

此中略義者，謂顯如前說三時綺語。

此中略義等者：如前所說邪舉罪時，邪說法時，歌笑嬉戲及觀舞樂戲笑俳說等時，是名三時。於三時中諸有所說，皆名綺語。

【R8 貪欲攝2】

【S1 總句】

未八、貪欲攝2　申一、總句

復次，諸貪欲者者，此是總句。

【S2 別句2】

【T1 釋經句3】

【U1 由猛利貪】

申二、別句2　酉一、釋經句3　戌一、由猛利貪

由猛利貪者，謂於他所有，由貪增上，欲為己有，起決定執故。

【U2 於財或具】

戌二、於財或具

於財者，謂世俗財類。具者，謂所受用資具。即此二種總名為物。

【U3 凡彼所有定當屬我】

戌三、凡彼所有定當屬我

凡彼所有定當屬我者，此顯貪欲生起行相。

【T2 明略義】

酉二、明略義

此中略義者，當知顯示貪欲自性、貪欲所緣、貪欲行相。

此中略義等者：貪欲自性，配屬別句中初一句由猛利貪。貪欲所緣，配屬次二句於財及具。貪欲行相，配屬後一句凡彼所有定當屬我。

【R9 瞋恚攝2】

【S1 總句】

未九、瞋恚攝2　申一、總句

復次，瞋恚心者者，此是總句。

【S2 別句2】

【T1 釋經句5】

【U1 惡意分別】

申二、別句2　酉一、釋經句5　戌一、惡意分別

惡意分別者，謂於他有情所，由瞋恚增上力，欲為損害，起決定執故。

【U2 當殺】

戌二、當殺

當殺者，謂欲傷害其身。

【U3 當害】

戌三、當害

當害者，謂欲損惱其身。

【U4 當為衰損】

戌四、當為衰損

當為衰損者，謂欲令彼財物損耗。

【U5 彼當自獲種種憂惱】

戌五、彼當自獲種種憂惱

彼當自獲種種憂惱者，謂欲令彼自失財物。

【T2 指略義】

酉二、指略義

此中略義，如前應知。

此中略義如前應知者：如前貪欲略攝三義，一、自性，二、所緣，三、行相。瞋恚略義應知亦爾。瞋恚自性，配屬別句中惡意分別。瞋恚所緣，配屬當殺、當害乃至彼當自獲種種憂惱。瞋恚行相，謂損害等期心決定。如下決擇分說。（陵本五十九卷十四頁4832）今此略無，或惡意分別攝，故不更說。

【R10 邪見攝2】

【S1 總句】

未十、邪見攝2　申一、總句

復次，諸邪見者者，此是總句。

【S2 別句2】

【T1 釋經句9】

【U1 起如是見】

申二、別句2　酉一、釋經句9　戌一、起如是見

起如是見者，此顯自心忍可欲樂當所說義。

起如是見等者：此中忍可，謂即勝解，起見因故。欲樂即增語路，依見起故。於所說義未說當說，是名當所說義。

【U2 立如是論】

戌二、立如是論

立如是論者，此顯授他當所說義。

【U3 無有施與等2】

【V1 總標列】

戌三、無有施與等2　亥一、總標列

無有施與、無有愛養、無有祠祀者，謂由三種意樂誹撥施故。一、財物意樂，二、清淨意樂，三、祀天意樂。

【V2 隨難釋】

亥二、隨難釋

供養火天，名為祠祀。

無有施與等者：謂有外道，由依世間諸靜慮故，見世施主一期壽命恆行布施無有斷絕，從此命終，生下賤家，貧窮匱乏。彼作是思：定無施與、愛養、祠祀。如前空見論中已說。（陵本七卷九頁507）今此更顯由三意樂成三差別。謂由執取財物意樂，於諸有苦不能行施，是故誹撥無有施與。或由執取靜慮清淨意樂，於諸有恩及親愛所不欲行施，是故誹撥無有愛養。或由執取供養火天意樂，於諸尊勝都無所施，謂不應祀，是故誹撥無有祠祀。

【U4 無有妙行無有惡行】

戌四、無有妙行無有惡行

又顯誹撥戒修所生善能治所治故，及顯誹撥施所生善能治所治故，說如是言：無有妙行，無有惡行。

無有妙行無有惡行者：福、不動行，是名妙行；諸非福行，是名惡行。當知妙行從施戒修三種所生，是謂能治；惡行為施戒修之所對治，是謂所治。彼諸外道不能了知自業差別，是故撥無。

【U5 無有妙行惡行二業果及異熟】

戌五、無有妙行惡行二業果及異熟

又顯誹撥此三種善能治所治所得果故，說如是言：無有妙行、惡行二業果及異熟。

無有妙行惡行二業果及異熟者：由妙行、惡行牽引愛非愛趣自體，是名為果。即彼妙行、惡行二業種子，為愛取潤變異成熟，先所牽引各別自體當得生起，是名異熟。

【U6 無有此世無有他世】

戌六、無有此世無有他世

又顯誹撥流轉依處緣故，說如是言：無有此世，無有他世。

誹撥流轉依處緣故等者：十方世界五趣差別，是諸有情流轉依處，隨業所感，作彼生緣，由是說名此世他世。於此撥無，是即誹撥諸有情生流轉依處。

【U7 無母無父】

戌七、無母無父

又顯誹撥彼所託緣故，及誹撥彼種子緣故，說如是言：無母無父。

【U8 無化生有情】

戌八、無化生有情

又顯誹撥流轉士夫故，說如是言：無有化生有情。

誹撥流轉士夫者：此命終已，當生未生，於此中間有中有生，是名流轉士夫。唯化生故，亦名化生有情。當知中有，除無色界，一切處有，以此為依往生處故。於此撥無，是即誹撥流轉士夫。

【U9 世間無有真阿羅漢等2】

【V1 標廣說】

戌九、世間無有真阿羅漢等2　亥一、標廣說

又顯誹撥流轉對治還滅故，說如是言：世間無有真阿羅漢，乃至廣說。

世間無有真阿羅漢乃至廣說者：此中廣說，如下正至乃至我生已盡等是。

【V2 釋別義10】

【W1 正至】

亥二、釋別義10　天一、正至

已趣各別煩惱寂靜，故名正至。

已趣各別煩惱寂靜等者：如預流果，永斷一切見所斷惑故得；一來果、不還果，進斷欲界所餘煩惱故得；是名已趣各別煩惱寂靜。唯聖能證，故名正至。

【W2 正行】

天二、正行

於諸有情遠離邪行，行無倒行，故名正行。

【W3 此世間】

天三、此世間

因時，名此世間。

【W4 彼世間】

天四、彼世間

果時，名彼世間。

因時名此世間果時名彼世間者：修習對治，名之為因；煩惱永斷，名之為果。若修因時，於此煩惱未永斷故，名此世間；若證果時，此煩惱斷，於餘煩惱未永斷故，名彼世間。如說預流，乃至不還果向差別應知。謂諸無事能感惡趣、往惡趣因煩惱斷故，立預流果。此預流果極餘七有，由是因緣，多生相續。若斷再生相續煩惱，生無重續，立一來果。若已永斷能感還來生此煩惱，唯於天有當可受生，即於爾時立不還果。如下聲聞地說。（陵本二十九卷十三頁2447）

【W5 自然】

天五、自然

自士夫力之所作故，名為自然。

自士夫力之所作故名為自然者：謂諸如來無師自然修三十七菩提分法，現等正覺。又諸獨覺出無佛世，無師自能修三十七菩提分法，證法現觀，得獨覺菩提果。唯此說為自士夫力所作，故名自然。

【W6 通慧】

天六、通慧

通慧者，謂第六。

通慧謂第六者：六神通中，漏盡智通是第六數，不共外道，說名通慧；謂能了知煩惱盡得及漏盡方便故。

【W7 已證】

天七、已證

已證者，謂由見道。

已證謂由見道者：於六現觀中，此說現觀智諦現觀。

【W8 具足】

天八、具足

具足者，謂由修道。

具足謂由修道者：此說究竟現觀。

【W9 顯示】

天九、顯示

顯示者，自所知故，為他說故。

顯示等者：於煩惱斷自作證已能正了知，名自所知。依此廣為他說，宣揚開示，謂此應遍知永斷等，是名顯示。

【W10 我生已盡等】

天十、我生已盡等

我生已盡等，當知如餘處分別。

我生已盡等至餘處分別者：此中等言，等取梵行已立，所作已辦，不受後有。如下異門分釋。（陵本八十三卷十七頁6325）即此所說餘處分別。

【T2 明略義2】

【U1 第一略義2】

【V1 總標列】

酉二、明略義2　戌一、第一略義2　亥一、總標列

此中略義者，謂顯示謗因、謗果、誹謗功用、謗真實事。

【V2 隨難釋】

亥二、隨難釋

功用者，謂植種功用、任持功用、來往功用、感生業功用。

此中略義等者：謗因，配屬無施與等及無妙行、惡行。謗果，配屬無有妙行、惡行二業果及異熟。誹謗功用，配屬無有此世、無有他世乃至無有化生有情。謗真實事，配屬世間無有真阿羅漢等。又植種功用，謂父為種子緣。任持功用，謂母為所託緣。來往功用，謂此世他世為流轉依處緣。感生業功用，謂化生有情為流轉緣。此中感生，意謂趣生，於趣生時如得神通，所趣無礙，名感生業。

【U2 第二略義2】

【V1 總標列】

戌二、第二略義2　亥一、總標列

又有略義差別。謂顯示誹謗若因、若果、若流轉緣、若流轉士夫，及顯誹謗彼對治還滅。

又有略義差別等者：此中若流轉緣，配屬無有此世、無有他世，及無母無父。若流轉士夫，配屬無化生有情。餘同前說。

【V2 別料簡2】

【W1 謗流轉】

亥二、別料簡2　天一、謗流轉

又誹謗流轉者，應知謗因，不謗自相。

【W2 謗還滅】

天二、謗還滅

謗還滅者，應知謗彼功德，不謗補特伽羅。

又誹謗流轉等者：謗流轉中，應知唯由謗因意樂，謂此彼世乃至化生有情不為流轉因緣，不謗有情流轉自相。謗還滅中，應知唯由謗彼功德意樂，謂彼不能對治還滅，不謗還滅補特伽羅。

【Q2 白品2】

【R1 翻前相】

午二、白品2　未一、翻前相

復次，白品一切，翻前應知。

【R2 釋差別2】

【S1 標說】

未二、釋差別2　申一、標說

所有差別，我今當說。

【S2 釋經2】

【T1 翻欲邪行攝3】

【U1 舉總句】

申二、釋經2　酉一、翻欲邪行攝3　戌一、舉總句

謂翻欲邪行中，諸梵行者者，此是總句。

【U2 釋差別2】

【V1 標列】

戌二、釋差別2　亥一、標列

當知此由三種清淨而得清淨。一、時分清淨，二、他信清淨，三、正行清淨。

【V2 引釋3】

【W1 時分清淨】

亥二、引釋3　天一、時分清淨

盡壽行故、久遠行故者，此顯時分清淨。

盡壽行故久遠行故者：乃至命終離欲邪行，名盡壽行。或過一年，不至命終，多時離欲邪行，名久遠行。

【W2 他信清淨2】

【X1 標二種】

天二、他信清淨2　地一、標二種

諍處雪故名清，無違越故名淨，此二總顯他信清淨。

【X2 辨四句2】

【Y1 標】

地二、辨四句2　玄一、標

此中或有清而非淨，應作四句。

【Y2 辨4】

【Z1 初句】

玄二、辨4　黃一、初句

初句者，謂實毀犯，於諍得勝。

【Z2 第二句】

黃二、第二句

第二句者，謂實不犯，於諍墮負。

【Z3 第三句】

黃三、第三句

第三句者，謂實不犯，於諍得勝。

【Z4 第四句】

黃四、第四句

第四句者，謂實毀犯，於諍墮負。

【W3 正行清淨2】

【X1 釋經4】

【Y1 遠離生臭】

天三、正行清淨2　地一、釋經4　玄一、遠離生臭

不以愛染身觸母邑故，名遠離生臭。

【Y2 遠離婬欲】

玄二、遠離婬欲

不行兩兩交會鄙事故，名遠離婬欲。

【Y3 非鄙愛】

玄三、非鄙愛

不以餘手觸等方便而出不淨故，名非鄙愛。

【Y4 遠離猥法】

玄四、遠離猥法

願受持梵行故，名遠離猥法。

願受持梵行故名遠離猥法者：謂能受學遠離一切行非梵行習婬欲法，是名受持梵行。

【X2 結名】

地二、結名

如是名為正行清淨具足。

【U3 指略義】

戌三、指略義

當知略義即在此中。

【T2 翻妄語攝2】

【U1 釋經言4】

【V1 可信】

酉二、翻妄語攝2　戌一、釋經言4　亥一、可信

又翻妄語中，可信者，謂可委故。

【V2 可委】

亥二、可委

可委者，謂可寄託故。

【V3 應可建立】

亥三、應可建立

應可建立者，謂於彼彼違諍事中，應可建立為正證故。

【V4 無有虛誑】

亥四、無有虛誑

無有虛誑者，於委寄中不虛誑故，不欺罔故。

【U2 明略義】

戌二、明略義

此中略義者，謂顯三種攝受。一、欲解攝受，二、保任攝受，三、作用攝受。

此中略義等者：欲解攝受，配屬可信、可委。保任攝受，配屬應可建立。作用攝受，配屬無有虛誑。此於一切有情能為攝受饒益，由是故說三種攝受，翻彼妄語能為虛偽友證損害故。

【P2 法相差別建立3】

【Q1 標一切】

巳二、法相差別建立3　午一、標一切

復次，法相差別建立者，謂即殺生、離殺生等。

【Q2 隨別釋2】

【R1 黑品10】

【S1 殺生】

午二、隨別釋2　未一、黑品10　申一、殺生

云何殺生？謂於他眾生起殺欲樂，起染汙心，若即於彼起殺方便，及即於彼殺究竟中所有身業。

云何殺生等者：此釋殺生業道法相差別。謂殺生業要以有情數眾生為所依事，即此所說於他眾生。又殺生者作如是心：我當害生，即此所說起殺意樂。心為貪瞋癡三煩惱所蔽，即此所說起染汙心。即於是處彼業現行而得究竟，即此所說於彼起殺方便，及即於彼殺究竟中所有身業。此中方便、究竟，謂於爾時，或於後時令彼捨命，是名殺生業道法相差別。如是差別，下皆準解，隨應當知。

【S2 不與取】

申二、不與取

云何不與取？謂於他攝物起盜欲樂，起染汙心，若即於彼起盜方便，及即於彼盜究竟中所有身業。

云何不與取等者：此釋不與取法相差別。於他攝物，謂不與取業所依處事，或有情數、非有情數，隨應當知。此不與取方便、究竟，謂起方便移離本處。

【S3 欲邪行】

申三、欲邪行

云何欲邪行？謂於所不應行，非道、非處、非時起習近欲樂，起染汙心，若 即於彼起欲邪行方便，及於欲邪行究竟中所有身業。

云何欲邪行等者：此釋欲邪行法相差別。如前欲邪行中說：若未適他，為三守護之所守護；若已適他，為他妻妾；是名所不應行。又一切男及不男，屬自屬他，皆不應行。如下決擇分釋。（陵本五十九卷十六頁4839）非道、非處、非時，如前欲邪行中已解。此欲邪行方便、究竟，謂兩兩交會。

【S4 妄語】

申四、妄語

云何妄語？謂於他有情起覆想說欲樂，起染汙心，若即於彼起偽證方便，及於偽證究竟中所有語業。

云何妄語等者：此釋妄語法相差別。於中方便、究竟，謂時眾及對論者領解。

【S5 離間語】

申五、離間語

云何離間語？謂於他有情起破壞欲樂，起染汙心，若即於彼起破壞方便，及於破壞究竟中所有語業。

云何離間語等者：此釋離間語法相差別。於中方便、究竟，謂所破領解。

【S6 麤惡語】

申六、麤惡語

云何麤惡語？謂於他有情起麤語欲樂，起染汙心，若即於彼起麤語方便，及於麤語究竟中所有語業。

云何麤惡語等者：此釋麤惡語法相差別。於中方便、究竟，謂訶罵彼。

【S7 綺語】

申七、綺語

云何綺語？謂起綺語欲樂，起染汙心，若即於彼起不相應語方便，及於不相應語究竟中所有語業。

云何綺語等者：此釋綺語法相差別。於中方便、究竟，謂纔發言。

【S8 貪欲】

申八、貪欲

云何貪欲？謂於他所有起己有欲樂，起染汙心，若於他所有起己有欲樂決定方便，及於彼究竟中所有意業。

云何貪欲等者：此釋貪欲法相差別。於中方便、究竟，謂於彼事定期屬己。

【S9 瞋恚】

申九、瞋恚

云何瞋恚？謂於他起害欲樂，起染汙心，若於他起害欲樂決定方便，及於彼究竟中所有意業。

云何瞋恚等者：此釋瞋恚法相差別。於中方便、究竟，謂損害等其心決定。

【S10 邪見】

申十、邪見

云何邪見？謂起誹謗欲樂，起染汙心，若於起誹謗欲樂決定方便，及於彼究竟中所有意業。

云何邪見等者：此釋邪見法相差別。於中方便、究竟，謂誹謗決定。

【R2 白品2】

【S1 舉離殺生】

未二、白品2　申一、舉離殺生

云何離殺生？謂於殺生起過患欲解，起勝善心，若於彼起靜息方便，及於彼靜息究竟中所有身業。

云何離殺生等者：此釋離殺生法相差別。殺生過患略說有七，如下業過患說。（陵本九卷九頁671）了知此故，名起過患欲解。無貪、無瞋、無癡俱行，是名起勝善心。受戒律儀，名起靜息方便。遠離諸殺生事，是名於彼靜息究竟。

【S2 例離不與取等2】

【T1 例同】

申二、例離不與取等2　酉一、例同

如離殺生，如是離不與取乃至離邪見，應知亦爾。

【T2 顯別】

酉二、顯別

此中差別者，謂於不與取起過患欲解，乃至於邪見起過患欲解，起勝善心，若於彼起靜息方便，及於彼靜息究竟中所有意業。

【Q3 結略廣】

午三、結略廣

如是十種略為三種，所謂身業、語業、意業。即此三種廣開十種應知。

【M3 業因3】

【N1 徵】

寅三、業因3　卯一、徵

業因云何？

【N2 標】

卯二、標

應知有十二種相。

【N3 列】

卯三、列

一、貪，二、瞋，三、癡，四、自，五、他，六、隨他轉，七、所愛味，八、怖畏，九、為損害，十、戲樂，十一，法想，十二、邪見。

應知有十二種相等者：此中總說十種業道因緣。彼一一相，或通一切，或唯少分。貪瞋癡三，通說一切業因。起染汙心，或具不具故。或自所作，或令他作，或隨他轉，此說身語業因。所餘諸相，隨應當知。決擇分說：為財利等害諸眾生，亦名殺生。或恐為損、或為除怨、或謂為法，乃至或為戲樂害諸眾生，亦名殺生。（陵本五十九卷十六頁4837）如說殺生由如是因，於餘業道，或有或無，亦如決擇分說。又此戲樂，謂戲樂顛倒。法想、邪見，謂執受顛倒。如下業顛倒說。（陵本九卷五頁649）

【M4 業位2】

【N1 徵】

寅四、業位2　卯一、徵

業位云何？

【N2 釋2】

【O1 標列】

卯二、釋2　辰一、標列

應知略說有五種相，謂軟位、中位、上位、生位、習氣位。

【O2 隨釋3】

【P1 軟中上位2】

【Q1 約受生辨2】

【R1 不善業攝3】

【S1 由軟位】

辰二、隨釋3　巳一、軟中上位2　午一、約受生辨2　未一、不善業攝3　申一、由軟位

由軟不善業故，生傍生中。

【S2 由中位】

申二、由中位

由中不善業故，生餓鬼中。

【S3 由上位】

申三、由上位

由上不善業故，生那落迦中。

【R2 善業攝3】

【S1 由軟位】

未二、善業攝3　申一、由軟位

由軟善業故，生人中。

【S2 由中位】

申二、由中位

由中善業故，生欲界天中。

【S3 由上位】

申三、由上位

由上善業故，生色無色界。

【Q2 約因緣辨2】

【R1 舉不善業3】

【S1 軟位】

午二、約因緣辨2　未一、舉不善業3　申一、軟位

何等名為軟位不善業耶？謂以軟品貪瞋癡為因緣故。

【S2 中位】

申二、中位

何等名為中位不善業耶？謂以中品貪瞋癡為因緣故。

【S3 上位】

申三、上位

何等名為上位不善業耶？謂以上品貪瞋癡為因緣故。

【R2 例諸善業】

未二、例諸善業

若諸善業，隨其所應，以無貪、無瞋、無癡為因緣應知。

【P2 生位】

巳二、生位

何等生位業？謂已生未滅現在前業。

已生未滅現在前業者：因已受用，是名已生。自性受用未盡，是名未滅。由是說名現在前業。

【P3 習氣位】

巳三、習氣位

何等習氣位業？謂已生已滅不現前業。

已生已滅不現前業者：因已受盡，自性已滅，是名已生已滅。無間為緣，為生餘法，除阿羅漢最後心心所。熏習相續，雖復已滅，經百千劫猶能令彼愛非愛果異熟當熟，由是說言不現前業。

瑜伽師地論科句披尋記卷第八

瑜伽師地論科句披尋記卷第九

彌勒菩薩說

唐三藏沙門玄奘奉詔譯

韓清淨科記

本地分中有尋有伺等三地之六

【M5 業門2】

【N1 徵】

寅五、業門2　卯一、徵

復次，業門云何？

【N2 釋2】

【O1 標列二種】

卯二、釋2　辰一、標列二種

此略有二種。一、與果門，二、損益門。

【O2 隨別廣釋2】

【P1 與果門2】

【Q1 標列】

辰二、隨別廣釋2　巳一、與果門2　午一、標列

與果門者，有五種應知。一、與異熟果，二、與等流果，三、與增上果，四、與現法果，五、與他增上果。

【Q2 隨釋3】

【R1 與初三果2】

【S1 舉不善業3】

【T1 與異熟果2】

【U1 釋2】

【V1 舉殺生業道】

午二、隨釋3　未一、與初三果2　申一、舉不善業3　酉一、與異熟果2　戌一、釋2　亥一、舉殺生業道

與異熟果者，謂於殺生親近、修習、多修習故，於那落迦中受異熟果。

【V2 例餘業道】

亥二、例餘業道

如於殺生，如是於餘不善業道亦爾。

【U2 結】

戌二、結

是名與異熟果。

與異熟果等者：此中唯約上不善業，說於那落迦中受異熟果。當知軟中諸不善業，亦生傍生或餓鬼中，如前業位說故。

【T2 與等流果】

酉二、與等流果

與等流果者，謂若從彼出，來生此間人同分中，壽量短促，資財匱乏，妻不貞良，多遭誹謗，親友乖離，聞違意聲，言不威肅，增猛利貪，增猛利瞋，增猛利癡，是名與等流果。

與等流果等者：此中諸相，如其次第，十不善業之所引發。果相似因，名等流果。

【T3 與增上果】

酉三、與增上果

與增上果者，謂由親近、修習、多修習諸不善業增上力故，所感外分光澤尠少，果不充實，果多朽敗，果多變改，果多零落，果不甘美，果不恆常，果不充足，果不便宜，空無果實。

與增上果等者：外器世間一切有情共業所感。由業增上，此諸相生，名增上果。一一差別，如十不善次第應知。

【S2 翻例善業】

申二、翻例善業

當知善業，與此相違。

當知善業與此相違者：善業與果，亦有異熟、等流及增上別。然相相違，翻彼應知。

【R2 與現法果2】

【S1 略標列】

未二、與現法果2　申一、略標列

與現法果者，有二因緣，善不善業與現法果。一、由欲解故；二、由事故。

與現法果等者：謂若作業或善不善，彼增上力略由二種。一、由欲解增上，於自所作心生欲樂及勝解故；二、由依事增上，於他尊重、或有恩所、或有苦所有所作故。

【S2 隨別釋2】

【T1 由欲解2】

【U1 標列】

申二、隨別釋2　酉一、由欲解2　戌一、標列

應知欲解復有八種。一、有顧欲解，二、無顧欲解，三、損惱欲解，四、慈悲欲解，五、憎害欲解，六、淨信欲解，七、棄恩欲解，八、知恩欲解。

應知欲解復有八種等者：於中有顧、無顧欲解，依自所生。損惱、慈悲欲解，依他所生。憎害、淨信欲解，依敬田生。棄恩、知恩欲解，依恩田生。

【U2 隨釋8】

【V1 有顧欲解】

戌二、隨釋8　亥一、有顧欲解

有顧欲解造不善業受現法果者，謂如有一，由增上欲解，顧戀其身、顧戀財物、顧戀諸有，造不善業。

有顧欲解造不善業等者：謂由顧戀其身，或由顧戀財物，或由顧戀諸有，造不善業，是名三種增上有顧欲解。此中諸有，謂於現法生所依處諸所有事，即外四大及所造色。不能捨離貪著受用，是名顧戀。

【V2 無顧欲解】

亥二、無顧欲解

無顧欲解所造善業受現法果者，謂如有一，以增上欲解，不顧其身、不顧財物、不顧諸有，造作善業。

【V3 損惱欲解】

亥三、損惱欲解

損惱欲解造不善業受現法果者，謂如有一，於他有情補特伽羅，以增上品損惱欲解造不善業。

【V4 慈悲欲解】

亥四、慈悲欲解

慈悲欲解所造善業受現法果者，謂如有一，於他有情補特伽羅，以增上品慈悲欲解造作善業。

【V5 憎害欲解】

亥五、憎害欲解

憎害欲解造不善業受現法果者，謂如有一，於佛法僧及隨一種尊重處事，以增上品憎害欲解造不善業。

【V6 淨信欲解】

亥六、淨信欲解

淨信欲解所造善業受現法果者，謂如有一，於佛法僧等，以增上品淨信欲解造作善業。

憎害欲解造不善業等者：起瞋恚心，是名為憎。起殺害心或惱害心，是名為害。尊重處事有多差別，謂師長等應知。

【V7 棄恩欲解】

亥七、棄恩欲解

棄恩欲解造不善業受現法果者，謂如有一，於父母所，及隨一種恩造之處，以增上品背恩欲解、欺誑欲解、酷暴欲解造不善業。

棄恩欲解造不善業等者：此中酷暴欲解，謂起邪見樂作諸惡故。

【V8 知恩欲解】

亥八、知恩欲解

知恩欲解所造善業受現法果者，謂如有一，於父母等，以增上品知恩欲解、報恩欲解所作善業。

【T2 由事2】

【U1 不善業2】

【V1 標】

酉二、由事2　戌一、不善業2　亥一、標

由事故者，若不善業，於五無間及彼同分中，亦有受現法果者。

【V2 釋2】

【W1 五無間業】

亥二、釋2　天一、五無間業

五無間業者，一、害母，二、害父，三、害阿羅漢，四、破僧，五、於如來所惡心出血。

五無間業等者：謂若作業，定墮無間大那落迦，當知此業名無間業。於中害母、害父、害阿羅漢，成就殺生究竟業道。破和合僧，成就妄語究竟業道。於如來所惡心出血，成就殺生加行業道，以如來身不可害故。（如俱舍論十八卷一頁說29,93a）

【W2 無間業同分2】

【X1 列】

天二、無間業同分2　地一、列

無間業同分者，謂如有一，於阿羅漢尼及於母所行穢染行。打最後有菩薩。或於天廟、衢路、市肆立殺羊法，流行不絕。或於寄託、得極委重、親友、同心、耆舊等所損害欺誑。或於有苦、貧窮、困乏、無依無怙為作歸依，施無畏已，後返加害，或復逼惱。或劫奪僧門。或破壞靈廟。

【X2 結】

地二、結

如是等業，名無間同分。

無間業同分等者：謂不善業極上品故，當墮無間那落迦故，與五無間同種類故，由是說言無間同分。於中諸業不善增上，成極重罪，隨應當知。

【U2 善業2】

【V1 舉勸進等3】

【W1 勸進母等2】

【X1 舉母2】

【Y1 舉於具信】

戌二、善業2　亥一、舉勸進等3　天一、勸進母等2　地一、舉母2　玄一、舉於具信

若諸善業由事重故受現法果者，謂如有一，母無正信，勸進開化，安置建立於具信中。

【Y2 例具戒等】

玄二、例具戒等

如無正信，於具信中；如是犯戒，於具戒中；慳吝，於具捨中；惡慧，於具慧中亦爾。

【X2 例父】

地二、例父

如母，父亦爾。

母無正信勸進開化等者：謂以種種方便，於母若父未聞正法無正信者，能令生信。若毀犯戒，能令不犯。若慳吝財，能令惠捨。若有惡慧，能令棄捨，知正揀擇。如是令自父母出不善處，安立善處，是名勸進開化安置建立。

【W2 供養起慈定等2】

【X1 舉於起慈定者】

天二、供養起慈定等2　地一、舉於起慈定者

或於起慈定者供養承事。

【X2 例於起無諍定等】

地二、例於起無諍定等

如於起慈定者，如是於起無諍定、滅盡定、預流果、阿羅漢果供養承事亦爾。

【W3 供養佛等2】

【X1 舉於佛所】

天三、供養佛等2　地一、舉於佛所

又親於佛所供養承事。

【X2 例於僧所】

地二、例於僧所

如於佛所，如是於學無學僧所亦爾。

或於起慈定者供養承事等者：此中慈定，謂慈無量。於定位中，普緣十方，安住無倒有情勝解，修慈俱心，故名慈定。從定心出，是名為起。又無諍定，謂能守護他煩惱行之所引攝無癡智見性，及彼相應等持諸心心法。（如顯揚論四卷五頁說31,498b）又滅盡定，謂不還果或阿羅漢，由止息想作意為先故，諸心心所唯滅靜、唯不轉，是名滅盡定。如是等類補特伽羅，一切有情供養承事，由彼能為有情作諸義利及與饒益故。

【V2 翻例損害】

亥二、翻例損害

若即於此尊重事中，與上相違，由損害因緣起不善業，受現法果。

若即於此尊重事中等者：前說於尊重事起作善業，受善法果。今說於彼由損害緣，造不善業，受果亦爾。五無間業前已別說，此應除之，唯說所餘。

【R3 與他增上果3】

【S1 標】

未三、與他增上果3　申一、標

與他增上果者，謂亦由受現法果業。

【S2 釋2】

【T1 由佛等力2】

【U1 舉佛世尊】

申二、釋2　酉一、由佛等力2　戌一、舉佛世尊

猶如如來所住國邑，必無疾疫災橫等起。佛神力故，無量眾生無疾、無疫、無有災橫，得安樂住。

【U2 例輪王等】

戌二、例輪王等

如佛世尊，如是轉輪聖王及住慈定菩薩亦爾。

【T2 由菩薩施】

酉二、由菩薩施

若諸菩薩以大悲心觀察一切貧窮困苦業天所惱眾生，施以飲食財穀庫藏皆令充足。由此因緣，彼諸眾生得安樂住。

【S3 結】

申三、結

如是等類，是他增上所生現法受業應知。

與他增上果等者：此增上果從他所生，亦由自業所感，是故說言與他增上果。謂如佛世尊所住國邑，必無疾疫災橫等起。又如菩薩大悲行施，拔濟一切貧窮困苦。由是因緣，彼諸眾生得安樂住。此安樂住雖從他生，當知非不由自業感。由是說言亦由受現法果業。此業若無，彼果非有。如有頌言：見業障現前，積集損惱故；現有諸有情，不感菩薩施。（攝論三卷十二頁31,148c）結文中說是他增上所生現法受業，亦具二義應知。謂是他增上所生，亦是現法受業所感。由是安立與他增上果名。

【P2 損益門2】

【Q1 舉損害門3】

【R1 標】

巳二、損益門2　午一、舉損害門3　未一、標

損益門者，謂於諸有情，依十不善業道，建立八損害門。

【R2 徵】

未二、徵

何等為八？

【R3 列】

未三、列

一、損害眾生，二、損害財物，三、損害妻妾，四、虛偽友證損害，五、損害助伴，六、顯說過失損害，七、引發放逸損害，八、引發怖畏損害。

引發怖畏損害者：此依後三不善道建立應知。

【Q2 例利益門】

午二、例利益門

與此相違，依十善業道，建立八利益門應知。

【M6 業增上3】

【N1 徵】

寅六、業增上3　卯一、徵

業增上云何？

【N2 標】

卯二、標

謂猛利極重業。

【N3 釋2】

【O1 標列】

卯三、釋2　辰一、標列

當知此業由六種相。一、加行故；二、串習故；三、自性故；四、事故；五、所治一類故；

所治一類故者：謂所應治諸不善業，乃至壽盡一類相續，無損害故。

六、所治損害故。

【O2 隨釋6】

【P1 加行】

辰二、隨釋6　巳一、加行

加行故者，謂如有一，由極猛利貪瞋癡纏，及極猛利無貪、無瞋、無癡加行，發起諸業。

【P2 串習】

巳二、串習

串習故者，謂如有一，於長夜中，親近、修習、若多修習不善善業。

【P3 自性2】

【Q1 依不善業辨】

巳三、自性2　午一、依不善業辨

自性故者，謂於綺語，麤惡語為大重罪；於麤惡語，離間語為大重罪；於離間語，妄語為大重罪。於欲邪行，不與取為大重罪；於不與取，殺生為大重罪。於貪欲，瞋恚為大重罪；於瞋恚，邪見為大重罪。

【Q2 依善業辨2】

【R1 於三褔事】

午二、依善業辨2　未一、於三褔事

又於施性，戒性無罪為勝；於戒性，修性無罪為勝。

【R2 於三慧事】

未二、於三慧事

於聞性，思性無罪為勝；如是等。

【P4 事】

巳四、事

事故者，謂如有一，於佛法僧及隨一種尊重處事，為損為益，名重事業。

【P5 所治一類】

巳五、所治一類

所治一類故者，謂如有一，一向受行諸不善業，乃至壽盡無一時善。

【P6 所治損害】

巳六、所治損害

所治損害故者，謂如有一，斷所對治諸不善業，令諸善業離欲清淨。

【M7 業顛倒2】

【N1 徵】

寅七、業顛倒2　卯一、徵

業顛倒云何？

【N2 釋2】

【O1 標列】

卯二、釋2　辰一、標列

此有三種應知。一、作用顛倒，二、執受顛倒，三、喜樂顛倒。

【O2 隨釋3】

【P1 作用顛倒2】

【Q1 舉殺生業道2】

【R1 於誤殺2】

【S1 標顛倒】

辰二、隨釋3　巳一、作用顛倒2　午一、舉殺生業道2　未一、於誤殺2　申一、標顛倒

作用顛倒者，謂如有一，於餘眾生思欲殺害，誤害餘者。

【S2 辨相似】

申二、辨相似

當知此中，雖有殺生，無殺生罪；然有殺生種類、殺生相似同分罪生。

雖有殺生無殺生罪等者：此中殺生，由於餘有情事，彼業現行而得究竟。此業非是圓滿業道所攝，由是說言雖有殺生無殺生罪。然於餘生感得壽量短促彼等流果，由是說有殺生種類殺生相似同分罪生。

【R2 於非情2】

【S1 標顛倒】

未二、於非情2　申一、標顛倒

若不誤殺其餘眾生，然於非情加刀杖已，謂我殺生。

【S2 辨相似】

申二、辨相似

當知此中，無有殺生，無殺生罪；然有殺生種類、殺生相似同分罪生。

無有殺生無殺生罪等者：此中加害非實有情，由是說言無有殺生無殺生罪。然於餘生感得外分光澤尠少彼增上果，由是說有殺生種類殺生相似同分罪生。

【Q2 例不與取等】

午二、例不與取等

如殺生業道，如是不與取等一切業道，隨其所應，作用顛倒應知。

【P2 執受顛倒2】

【Q1 執無罪褔2】

【R1 標彼立】

巳二、執受顛倒2　午一、執無罪褔2　未一、標彼立

執受顛倒者，謂如有一，起如是見，立如是論：無施無受，乃至廣說一切邪見。

【R2 顯彼執】

未二、顯彼執

彼作是執：畢竟無有能殺、所殺，若不與取乃至綺語，亦無施與、受齋、修褔、受學尸羅；由此因緣，無罪無褔。

畢竟無有能殺所殺等者：此即前業因中彼邪見相應知。

【Q2 執褔無罪2】

【R1 於殺生】

午二、執褔無罪2　未一、於殺生

又如有一，起如是見，立如是論：若有眾生憎梵、憎天、憎婆羅門。若彼憎惡，唯應殺害。殺彼因緣，唯福無罪。

【R2 於不與取等】

未二、於不與取等

又於彼所起不與取乃至綺語，唯獲福德，無有非福。

若有眾生憎梵憎天等者：此即前業因中彼法想相應知。

【P3 喜樂顛倒】

巳三、喜樂顛倒

喜樂顛倒者，謂如有一，不善業道現前行時，如遊戲法，極為喜樂。

喜樂顛倒等者：此即前業因中彼喜樂相應知。

【M8 業差別3】

【N1 徵】

寅八、業差別3　卯一、徵

業差別云何？

【N2 列2】

【O1 體性差別】

卯二、列2　辰一、體性差別

謂有作業，有不作業；有增長業，有不增長業；有故思業，有不故思業。

【O2 種類差別】

辰二、種類差別

如是定異熟業、不定異熟業，異熟已熟業、異熟未熟業，善業、不善業、無記業，律儀所攝業、不律儀所攝業、非律儀非不律儀所攝業，施性業、戒性業、修性業，褔業、非褔業、不動業，順樂受業、順苦受業、順不苦不樂 受業，順現法受業、順生受業、順後受業，過去業、未來業、現在業，欲繫業、色繫業、無色繫業，學業、無學業、非學非無學業，見所斷業、修所斷業、無斷業，黑黑異熟業、白白異熟業、黑白黑白異熟業、非黑非白無異熟業能盡諸業，曲業、穢業、濁業，清淨業、寂靜業。

【N3 釋2】

【O1 體性攝3】

【P1 作不作業2】

【Q1 作】

卯三、釋2　辰一、體性攝3　巳一、作不作業2　午一、作

作業者，謂若思業，若思已所起身業、語業。

【Q2 不作】

午二、不作

不作業者，謂若不思業，若不思已不起身業、語業。

【P2 增長不增長業2】

【Q1 增長4】

【R1 標簡】

巳二、增長不增長業2　午一、增長4　未一、標簡

增長業者，謂除十種業。

【R2 徵起】

未二、徵起

何等為十？

【R3 別列】

未三、別列

一、夢所作業，二、無知所作業，

無知所作業者：謂於所作有罪無罪，無有覺慧，無所知故。

三、無故思所作業，

無故思所作業者：如下不故思業釋應知。

四、不利不數所作業，

不利不數所作業者：若非上品意樂之所發起，是名不利所作業。及於彼業不樂親近、修習、或多修習，是名不數所作業。

五、狂亂所作業，

狂亂所作業者：謂由癡狂、心亂、痛惱所逼而有所作故。

六、失念所作業，

失念所作業者：謂於有罪雖有覺慧及有所知，而住忘念、住不正知，作不應作故。

七、非樂欲所作業，

非樂欲所作業者：謂所作業由他教敕，非自起彼欲樂故。

八、自性無記業，

自性無記業者：如下無記業釋應知。

九、悔所損業，

悔所損業者：謂如造作不善業已，還即如法疾疾悔除，令還淨故。

十、對治所損業。

對治所損業者：謂依世間及出世間諸對治道，或能損伏、或能永害彼彼種故。

【R4 結名】

未四、結名

除此十種，所餘諸業名為增長。

【Q2 不增長】

午二、不增長

不增長業者，謂即所說十種業。

【P3 故思不故思業2】

【Q1 故思】

巳三、故思不故思業2　午一、故思

故思業者，謂故思已，若作業、若增長業。

【Q2 不故思】

午二、不故思

不故思業者，謂非故思所作業。

故思業及不故思業者：謂先思量已，隨尋思已，隨伺察已，而有所作，名故思業。若異此者，即名不故思業。如下攝事分說。（陵本九十卷二頁6792）

【O2 種類攝15】

【P1 定不定受業2】

【Q1 順定受】

辰二、種類攝15　巳一、定不定受業2　午一、順定受

順定受業者，謂故思已，若作若增長業。

【Q2 順不定受】

午二、順不定受

順不定受業者，謂故思已，作而不增長業。

順定受業及順不定受業者：謂由此業定受彼果，是名順定受業。又所作業不定受果，是名順不定受業。又順定受業，謂故思所造重業。不定受業，謂故思所造輕業，如下攝事分說。（陵本九十卷二頁6793）

【P2 已熟未熟業2】

【Q1 異熟已熟】

巳二、已熟未熟業2　午一、異熟已熟

異熟已熟業者，謂已與果業。

【Q2 異熟未熟】

午二、異熟未熟

異熟未熟業者，謂未與果業。

【P3 善等性業3】

【Q1 善】

巳三、善等性業3　午一、善

善業者，謂無貪、無瞋、無癡為因緣業。

【Q2 不善】

午二、不善

不善業者，謂貪瞋癡為因緣業。

【Q3 無記】

午三、無記

無記業者，謂非無貪、無瞋、無癡為因緣，亦非貪瞋癡為因緣業。

【P4 律儀等攝業3】

【Q1 律儀所攝】

巳四、律儀等攝業3　午一、律儀所攝

律儀所攝業者，謂或別解脫律儀所攝業，或靜慮等至果斷律儀所攝業，或無漏律儀所攝業。

律儀所攝業等者：七眾所受律儀戒，是名別解脫律儀。依止靜慮及諸等至，伏斷現行諸煩惱纏，是名靜慮等至果斷律儀。證諦現觀，爾時一切能往惡趣惡戒種子皆悉永害，是名無漏律儀。攝決擇分廣辯應知。（陵本五 十三卷五頁4222）

【Q2 不律儀所攝3】

【R1 標】

午二、不律儀所攝3　未一、標

不律儀所攝業者，謂十二種不律儀類所攝諸業。

【R2 徵】

未二、徵

何等十二不律儀類？

【R3 列】

未三、列

一、屠羊，二、販雞，三、販豬，四、捕鳥，五、罝兔，六、盜賊，七、魁膾，八、守獄，九、讒剌，十、斷獄，十一、縛象，十二、呪龍。

【Q3 非律儀非不律儀所攝】

午三、非律儀非不律儀所攝

非律儀非不律儀所攝業者，謂除三種律儀業及不律儀類業，所餘一切善、不善、無記業。

【P5 施等性業2】

【Q1 約法相辨2】

【R1 舉施性2】

【S1 標列】

巳五、施等性業2　午一、約法相辨2　未一、舉施性2　申一、標列

施性業者，謂若因緣、若等起、若依處、若自性。

【S2 隨釋4】

【T1 因緣】

申二、隨釋4　酉一、因緣

彼因緣者，謂以無貪、無瞋、無癡為因緣。

【T2 等起】

酉二、等起

彼等起者，謂無貪、無瞋、無癡俱行，能捨所施物、能起身語業思。

彼等起等者：此中文應長讀。當知體即是思。謂由此思，能捨所施物，能起身語業，如是故名能捨所施物能起身語業思。此思與無貪、無瞋、無癡俱時現行，是名無貪、無瞋、無癡俱行。

【T3 依處】

酉三、依處

彼依處者，謂以所施物及受者為依處。

彼依處等者：當知此中有情數物、無情數物，一切總說名所施物。於有苦者、或有恩者、或親愛者、或尊勝者，是其所施，一切總說名為受者。如下聲聞地說。（陵本二十五卷十四頁2128）

【T4 自性】

酉四、自性

彼自性者，謂思所起能捨所施物身業、語業。

【R2 例戒性等2】

【S1 標隨應】

未二、例戒性等2　申一、標隨應

如施性業，如是戒性業、修性業隨其所應應知。

【S2 釋差別2】

【T1 戒性2】

【U1 指同】

申二、釋差別2　酉一、戒性2　戌一、指同

此中戒性業，因緣、等起如前。

【U2 顯別2】

【V1 自性】

戌二、顯別2　亥一、自性

自性者，謂律儀所攝身語業等。

【V2 依處】

亥二、依處

依處者，謂有情、非有情數物。

【T2 修性4】

【U1 因緣】

酉二、修性4　戌一、因緣

修性因緣者，謂三摩地因緣，即無貪、無瞋、無癡。

【U2 等起】

戌二、等起

等起者，謂彼俱行引發定思。

【U3 自性】

戌三、自性

自性者，謂三摩地。

自性謂三摩地者：謂四無量，慈悲喜捨是此所說，修福業攝故。

【U4 依處】

戌四、依處

依處者，謂十方無苦無樂等有情界。

依處謂十方無苦無樂等有情界者：四無量普緣十方一切有情為所依處。此諸有情略有三品。一者、無苦無樂，二者、有苦，三者、有樂。三摩呬多地中廣辯其相。（陵本十二卷十二頁1013）今於此中，唯舉最初，略無餘二，故置等言。

【Q2 約補特伽羅相辨】

午二、約補特伽羅相辨

又具施戒修者所有相貌，應知一切如餘處說。

【P6 褔等業3】

【Q1 褔】

巳六、褔等業3　午一、褔

福業者，謂感善趣異熟，及順五趣受善業。

【Q2 非褔】

午二、非褔

非福業者，謂感惡趣異熟，及順五趣受不善業。

【Q3 不動】

午三、不動

不動業者，謂感色無色界異熟，及順色無色界受善業。

謂感善趣異熟等者：謂業若感人天總異熟果，是名善趣異熟善業。於異熟中感有別報順生樂受，是名順五趣受善業。如是樂受從異熟生，或現緣生，隨應當知。下非福業及不動業感果總別準此應釋。

【P7 順樂受等業3】

【Q1 順樂受】

巳七、順樂受等業3　午一、順樂受

順樂受業者，謂福業及順三靜慮受不動業。

謂福業及順三靜慮受不動業者：福業總別能順樂受，如前已說。下三靜慮皆有樂受灌灑其身。能感彼地諸不動業，亦名順樂受業。復次當知，此三靜慮皆得建立名無動處。業能趣彼，得不動名。謂外欲等散動斷故，立初靜慮為無動處。第二、第三靜慮中，後後所有諸動斷故，當知亦得名無動處。如下攝事分說。（陵本九十七卷十八頁7303）

【Q2 順苦受】

午二、順苦受

順苦受業者，謂非福業。

【Q3 順不苦不樂受】

午三、順不苦不樂受

順不苦不樂受業者，謂能感一切處阿賴耶識異熟業，及第四靜慮以上不動業。

謂能感一切處阿賴耶識異熟業等者：阿賴耶識唯是異熟，彼相應受自性唯捨，由是說言能感彼業名順不苦不樂受業。又第四靜慮以上諸地，捨念清淨，最極寂靜；能感彼業，亦名順不苦不樂受業。

【P8 順現法受等業3】

【Q1 順現受】

巳八、順現法受等業3　午一、順現受

順現法受業者，謂能感現法果業。

謂能感現法果業者：若所作業意樂增上、加行增上、良田增上，於現法中異熟成熟，是名能感現法果業。

【Q2 順生受】

午二、順生受

順生受業者，謂能感無間生果業。

能感無間生果業者：若所作業於現法中異熟未熟，於次生中當生異熟，是名能感無間生果業。

【Q3 順後受】

午三、順後受

順後受業者，謂能感彼後生果業。

謂能感彼後生果業者：若所作業現法次生異熟未熟，從此以後異熟方熟，是名能感彼後生果業。

【P9 過去等業3】

【Q1 過去】

巳九、過去等業3　午一、過去

過去業者，謂住習氣位，或已與果、或未與果業。

謂住習氣位或已與果或未與果業者：謂過去世業緣現行，熏彼種生，依自相續，當得生起，是名住習氣位業。若於現法異熟已生，即此說明已與果業。若順生受或順後受，即此說名未與果業。

【Q2 未來】

午二、未來

未來業者，謂未生未滅業。

謂未生未滅業者：無明為緣，善不善業當得現行。簡彼現在，名未生業；簡彼過去，名未滅業。

【Q3 現在】

午三、現在

現在業者，謂已造、已思、未謝滅業。

【P10 欲繫等業3】

【Q1 欲繫】

巳十、欲繫等業3　午一、欲繫

欲繫業者，謂能感欲界異熟，墮欲界業。

【Q2 色繫】

午二、色繫

色繫業者，謂能感色界異熟，墮色界業。

【Q3 無色繫】

午三、無色繫

無色繫業者，謂能感無色界異熟，墮無色界業。

【P11 學等業3】

【Q1 學】

巳十一、學等業3　午一、學

學業者，謂若異生、若非異生，學相續中所有善業。

謂若異生至所有善業者：此中異生，唯說內法，彼相續中所有善業亦名學業。謂求解脫者所有善法，亦是有學義故。（如集論二卷十二頁說31,670b）又非異生，謂諸聖者，此中唯說預流、一來、不還，有所應學名有學故。

【Q2 無學】

午二、無學

無學業者，謂無學相續中所有善業。

【Q3 非學非無學】

午三、非學非無學

非學非無學業者，謂除前二，餘相續中所有善、不善、無記業。

餘相續中所有善不善無記業者：謂除有學、無學，所餘一切異生相續，是名為餘。彼所有業，名非學非無學業。

【P12 見斷等業3】

【Q1 見所斷】

巳十二、見斷等業3　午一、見所斷

見所斷業者，謂受惡趣不善等業。

【Q2 修所斷】

午二、修所斷

修所斷業者，謂受善趣善、不善、無記業。

謂受惡趣不善等業者：謂有見道所斷法者，依彼諸見，起貪、瞋、慢及無明、疑，造不善業，當往惡趣；或迷諦理，修無想定，當生無想，謂為解脫；如是等類，皆名見所斷業。由是差別，故於文中置有等言，等取善業、無記業故。

【Q3 非所斷】

午三、非所斷

無斷業者，謂世出世諸無漏業。

謂世出世諸無漏業者：此無漏業通世出世。謂若一切有學，唯出世法名為無漏。若諸無學，世出世法皆名無漏，以彼相續漏已盡故。

【P13 黑黑異熟等業4】

【Q1 黑黑異熟】

巳十三、黑黑異熟等業4　午一、黑黑異熟

黑黑異熟業者，謂非福業。

黑黑異熟業等者：由非福業能感各別處所那落迦趣故，名黑黑異熟業。以彼業果異熟皆是黑品攝故。

【Q2 白白異熟】

午二、白白異熟

白白異熟業者，謂不動業。

白白異熟業等者：由不動業能感各別處所天趣，故名白白異熟業。業果異熟俱白品攝，故作是說。

【Q3 黑白黑白異熟2】

【R1 標所攝】

午三、黑白黑白異熟2　未一、標所攝

黑白黑白異熟業者，謂褔業。

【R2 釋所以】

未二、釋所以

有不善業為怨對故，由約未斷非褔業時所有褔業而建立故。

黑白黑白異熟業等者：謂由是業能感餘處所有諸生，故名黑白黑白異熟業。由於是處有二業果現前可得，是故總說以為一業。此復云何？謂此福業有非福業為怨對故，乃至廣說。如文可知。

【Q4 非黑非白無異熟等】

午四、非黑非白無異熟等

非黑非白無異熟業能盡諸業者，謂出世間諸無漏業，是前三業斷對治故。

非黑非白無異熟業能盡諸業等者：此能對治前三黑黑異熟等業，令其永斷，若未生者令不當生，若已生者令得離繫，由是說言能盡諸業。唯出世間無漏業攝，簡非黑品、白品感異熟業，由是說言非黑非白無異熟業。

【P14 曲等業2】

【Q1 第一義3】

【R1 曲】

巳十四、曲等業2　午一、第一義3　未一、曲

曲業者，謂諸外道善不善業。

曲業等者：外道善不善業皆由邪見所起，故名曲業。如是邪見非內法有，是故不說此法異生。

【R2 穢2】

【S1 外道攝】

未二、穢2　申一、外道攝

穢業者，謂即曲業亦名穢業。

謂即曲業亦名穢業者：由彼曲業邪見所起，即此為依，障生功德，是故曲業亦名穢業。

【S2 此法異生攝】

申二、此法異生攝

又有穢業，謂此法異生於聖教中顛倒見者、住自見取者、邪決定者、猶預覺者所有善不善業。

又有穢業等者：此說內法異生亦有穢業。謂有內法異生，於聖教中聞正法已，不如實解，執法為法，非義為義，是即名為於聖教中顛倒見者。或有異生，性非質直，非質直類，雖有力能思擇廢立，而常安住自見取中，是名住自見取者。或有異生，於一切法起無相見，撥一切相皆是無相，是即名為邪決定者。或有異生，於所聞法不生勝解，無清淨信，是即名為猶豫覺者。如是等類諸所有業亦名穢業，汙道攝故。

【R3 濁2】

【S1 外道攝】

未三、濁2　申一、外道攝

濁業者，謂即曲業、穢業亦名濁業。

謂即曲業穢業亦名濁業者：此亦唯說外道善不善業應知。

【S2 此法異生攝】

申二、此法異生攝

又有濁業，謂此法異生於聖教中不決定者、猶預覺者所有善不善業。

【Q2 第二義2】

【R1 標唯外道】

午二、第二義2　未一、標唯外道

又有差別，唯於外道法中有此三業。

【R2 釋曲等名】

未二、釋曲等名

由邪解行義故，名曲；由此為依，能障所起諸功德義故，名穢；能障通達真如義故，名濁；應知。

【P15 清淨等業2】

【Q1 清淨】

巳十五、清淨等業2　午一、清淨

清淨業者，謂此法異生於聖教中正決定者、不猶預覺者所有善業。

清淨業等者：謂由淨信為依所有善業，是故彼業得清淨名。

【Q2 寂靜】

午二、寂靜

寂靜業者，謂住此法非異生者，一切聖者所有學無學業。

寂靜業等者：謂由已趣各別煩惱寂靜，是故彼業得寂靜名。

【M9 業過患2】

【N1 徵】

寅九、業過患2　卯一、徵

業過患云何？

【N2 釋2】

【O1 舉七種2】

【P1 標列】

卯二、釋2　辰一、舉七種2　巳一、標列

當知略說有七過患。謂殺生者殺生為因，能為自害、能為他害、能為俱害，生現法罪、生後法罪、生現法後法罪，受彼所生身心憂苦。

【P2 隨釋7】

【Q1 能為自害】

巳二、隨釋7　午一、能為自害

云何能為自害？謂為害生發起方便，由此因緣，便自被害，若被繫縛，若遭退失，若被訶毀；然彼不能損害於他。

【Q2 能為他害】

午二、能為他害

云何能為他害？謂即由此所起方便，能損害他。由此因緣，不自被害乃至訶毀。

【Q3 能為俱害】

午三、能為俱害

云何能為俱害？謂即由此所起方便，能損害他。由此因緣，復被他害，若被繫縛乃至訶毀。

【Q4 生現法罪】

午四、生現法罪

云何生現法罪？謂如能為自害。

【Q5 生後法罪】

午五、生後法罪

云何生後法罪？謂如能為他害。

【Q6 生現法後法罪】

午六、生現法後法罪

云何生現法後法罪？謂如能為俱害。

【Q7 受彼所生身心憂苦】

午七、受彼所生身心憂苦

云何受彼所生身心憂苦？謂為害生發起方便，而不能成六種過失，又不能辦隨欲殺事，彼由所欲不會因緣，便受所生身心憂苦。

受彼所生身心憂苦中六種過失者：即前已說自害等是。

【O2 指廣說2】

【P1 約犯尸羅辨】

辰二、指廣說2　巳一、約犯尸羅辨

又有十種過患，依犯尸羅。如經廣說應知。

又有十種過患等者：尸羅虧損由十因緣。謂由最初惡受尸羅律儀，乃至最後所受失壞。聲聞地中廣辯其相。（陵本二十二卷八頁1911）由彼因緣，成十過患，是故此中作如是說。

【P2 約犯五事辨】

巳二、約犯五事辨

又有四種不善業道，

又有四種不善業道者：謂殺生、不與取、欲邪行、妄語業道應知。

及飲諸酒以為第五。依犯事善男學處，佛薄伽梵說多過患應知。廣說如闡地迦經。

【J3 生雜染2】

【K1 徵】

癸三、生雜染2　子一、徵

云何生雜染？

【K2 釋2】

【L1 總標列】

子二、釋2　丑一、總標列

謂由四種相應知。一、由差別故；二、由艱辛故；三、由不定故；四、由流轉故。

【L2 隨別釋4】

【M1 生差別2】

【N1 標列】

丑二、隨別釋4　寅一、生差別2　卯一、標列

生差別者，當知復有五種。一、界差別，二、趣差別，三、處所差別，四、勝生差別，五、自身世間差別。

【N2 隨釋5】

【O1 界差別】

卯二、隨釋5　辰一、界差別

界差別者，謂欲界及色無色界生差別。

【O2 趣差別】

辰二、趣差別

趣差別者，謂於五趣四生差別。

【O3 處所差別】

辰三、處所差別

處所差別者，謂欲界中有三十六處生差別，色界中有十八處生差別，無色界中有四處生差別，如是總有五十八生。

【O4 勝生差別2】

【P1 於人中2】

【Q1 總標】

辰四、勝生差別2　巳一、於人中2　午一、總標

勝生差別者，謂欲界人中有三勝生。

【Q2 列釋3】

【R1 黑勝生生】

午二、列釋3　未一、黑勝生生

一、黑勝生生。謂如有一，生旃荼羅家，若卜羯娑家，若造車家，若竹作家，若生所餘下賤貧窮乏少財物飲食等家，如是名為人中薄福德者。

【R2 白勝生生】

未二、白勝生生

二、白勝生生。謂如有一，生剎帝利大富貴家，若婆羅門大富貴家，若諸長者大富貴家，若生所餘豪貴大富多諸財穀庫藏等家，如是名為人中勝褔德者。

【R3 非黑非白勝生生】

未三、非黑非白勝生生

三、非黑非白勝生生。謂如有一，非前二種生處中家者。

【P2 於天中3】

【Q1 欲界天】

巳二、於天中3　午一、欲界天

又欲界天中亦有三種勝生。一、非天生，二、依地分生，三、依虛空宮殿生。

【Q2 色界天】

午二、色界天

又色界中有三種勝生。一者、異生無想天生，二者、有想天生，三者、淨居天生。

又色界中有三種勝生等者：初一唯外道異生，次一通一切凡聖，後一唯諸聖者。

【Q3 無色界天】

午三、無色界天

又無色界中有三勝生。一、無量想天生，二、無所有想天生，三、非想非非想天生。

【O5 自身世間差別】

辰五、自身世間差別

自身世間差別者，謂於十方無量世界中，有無量有情無量生差別應知。

【M2 生艱辛2】

【N1 引經說2】

【O1 舉二量2】

【P1 血量3】

【Q1 標】

寅二、生艱辛2　卯一、引經說2　辰一、舉二量2　巳一、血量3　午一、標

生艱辛者，如薄伽梵說：汝等長時馳騁生死，身血流注過四大海。

【Q2 徵】

午二、徵

所以者何？

【Q3 釋2】

【R1 舉生象馬等中】

午三、釋2　未一、舉生象馬等中

汝等長夜，或生象、馬、駝、驢、牛、羊、雞、鹿等眾同分中，汝等於彼多被斫截身諸支分，令汝身血極多流注。

【R2 例生人中】

未二、例生人中

如於象等眾同分中，人中亦爾。

【P2 淚量】

巳二、淚量

又復汝等於長夜中，喪失無量父母兄弟姊妹親屬，又復喪失種種財寶諸資生具，令汝洟淚極多流注，如前血量。

【O2 例乳量】

辰二、例乳量

如血、洟淚，如是當知所飲母乳其量亦爾。

【N2 結應知】

卯二、結應知

如是等類生艱辛苦無量差別應知。

【M3 生不定2】

【N1 顯不定4】

【O1 於父母2】

【P1 明算計】

寅三、生不定2　卯一、顯不定4　辰一、於父母2　巳一、明算計

生不定者，如薄伽梵說：假使取於大地所有一切草木根莖枝葉等，截為細籌，如四指量，計算汝等長夜展轉所經父母，如是眾生曾為我母，我亦長夜曾為彼母；如是眾生曾為我父，我亦長夜曾為彼父。

【P2 釋無盡】

巳二、釋無盡

如是算計，四指量籌速可窮盡，而我不說汝等長夜所經父母其量邊際。

【O2 於苦樂2】

【P1 舉苦】

辰二、於苦樂2　巳一、舉苦

又復說言：汝等有情自所觀察，長夜展轉，成就第一極重憂苦今得究竟。

今得究竟者：謂趣清淨究竟涅槃故。

汝等當知，我亦曾受如是大苦。

【P2 例樂】

巳二、例樂

如苦，樂亦爾。

【O3 於處所】

辰三、於處所

又復說言：我觀大地，無少處所可得汝等長夜於此處所未曾經受無量生死。

【O4 於眷屬】

辰四、於眷屬

又復說言：我觀世間有情，不易可得長夜流轉不為汝等若母，若父、兄弟、姊妹，若軌範師，若親教師，若餘尊重，若等尊重。

【N2 顯生量】

卯二、顯生量

又如說言：若一補特伽羅於一劫中所受身骨，假使有人為其積集不爛壞者，其聚量高王舍城側廣博脅山。

【M4 生流轉2】

【N1 徵】

寅四、生流轉2　卯一、徵

云何生流轉？

【N2 釋2】

【O1 約自身辨3】

【P1 標】

卯二、釋2　辰一、約自身辨3　巳一、標

謂自身所有緣起，當知此即說為流轉。

【P2 徵】

巳二、徵

云何緣起？

【P3 釋2】

【Q1 嗢柁南列】

巳三、釋2　午一、嗢柁南列

嗢柁南曰：體門義差別　次第難釋詞　緣性分別緣　攝諸經為後

【Q2 長行釋9】

【R1 緣起體3】

【S1 徵】

午二、長行釋9　未一、緣起體3　申一、徵

云何緣起體？

【S2 釋2】

【T1 略說2】

【U1 標】

申二、釋2　酉一、略說2　戌一、標

若略說，由三種相建立緣起。

【U2 釋】

戌二、釋

謂從前際，中際生；從中際，後際生；中際生已，若趣流轉，若趣清淨究竟。

【T2 廣顯2】

【U1 從前際中際生中際生已復趣流轉2】

【V1 徵】

酉二、廣顯2　戌一、從前際中際生中際生已復趣流轉2　亥一、徵

云何從前際，中際生；中際生已復趣流轉？

【V2 釋2】

【W1 辨相2】

【X1 辨2】

【Y1 受生義2】

【Z1 前際攝2】

【a1 無明緣行】

亥二、釋2　天一、辨相2　地一、辨2　玄一、受生義2　黃一、前際攝2　宇一、無明緣行

謂如有一，不了前際無明所攝無明為緣，於福、非福及與不動身語意業，若作若增長。

不了前際無明所攝無明等者：謂於過去諸行起不如理分別，謂我於過去為曾有耶？為曾無耶？曾何體性？曾何種類？所有無知，是名不了前際無明所攝無明。身語二業欲色界有，在下名非福，在上名不動；意通三界，若在欲界名福非福，在上二界唯名不動；是名身語意業福與非福不動差別。由感欲界愛非愛果，是故彼業名福非福；感上二界無動地生，是故彼業名為不動。如下差別中解。（陵本九卷十六頁703）

【a2 行緣識】

宇二、行緣識

由此隨業識，乃至命終流轉不絕，能為後有相續識因。

由此隨業識等者：新所作業能熏識故，識被熏已，名隨業識。此為後有相續識因，能生後有相續果故。

【Z2 中際攝2】

【a1 釋生長2】

【b1 生起位2】

【c1 識緣名色】

黃二、中際攝2　宇一、釋生長2　宙一、生起位2　洪一、識緣名色

此識將生果時，由內外貪愛正現在前以為助伴，從彼前際既捨命已，於現在世自體得生。

由內外貪愛正現在前以為助伴者：執取自體所起我貪，是名內愛；樂著戲論起境界貪，是名外愛。將受生時，由彼二愛增上現行，故於生處喜樂馳趣而被拘礙。如前意地生相中說。（陵本一卷十六頁80）由是此說正現在前以為助伴。

【c2 名色緣六處等】

洪二、名色緣六處等

在母腹中，以因識為緣，相續果識前後次第而生，乃至羯羅藍等位差別而轉。

在母腹中至差別而轉者：此中因識謂一切種子識；果識謂異熟識。當知體即阿賴耶識，望義說別因果異名。果識生時，從其最初，由一切種子識功能力故，有餘微細根及大種和合而生，及餘有根同分精血和合摶生，是名羯羅藍位。從此以後，眼等諸根及所依處次第而生。如前意地已說。（陵本一卷十九頁96）是名因識為緣，相續果識前後次第而生。又在母腹有八位別，謂羯羅藍位、遏部曇位、閉尸位、鍵南位、鉢羅賒佉位、髮毛爪位、根位、形位。如前意地釋。（陵本二卷三頁117）是名羯羅藍等位差別而轉。

【b2 增長位】

宙二、增長位

於母胎中，相續果識與名色俱，乃至衰老，漸漸增長。

【a2 辨業果】

宇二、辨業果

爾時感生受業與異熟果。

於母胎中至與異熟果者：由相續識與所依身安危共同，色非色蘊和合俱轉，由是說言與名色俱。生已增長，歷處胎位、出生位、嬰孩位、童子位、少年位、中年位，乃至老年位，後後殊勝，由是說言漸漸增長。於爾所時，應知說名順生受業與異熟果。今說彼業名感生受，義無差別，謂能感無間生果業故。

【Y2 流轉義2】

【Z1 別釋其相2】

【a1 名色緣識2】

【b1 標義】

玄二、流轉義2　黃一、別釋其相2　宇一、名色緣識2　宙一、標義

又此異熟識即依名色而轉，由必依託六依轉故，是故經言名色緣識。

又此異熟識等者：此異熟識非謂體能執受異熟所攝阿賴耶識，意說眼等六識名異熟識，從彼異熟之所生故，據實應言異熟生識。如下攝事分緣起中說。（陵本九十三卷二頁6991）眼等六處是名六依，眼等六識依託轉故，唯恆所依是此依義，故於文中說有必言。

【b2 釋依】

宙二、釋依

俱有依根曰色，等無間滅依根曰名，隨其所應為六識所依。依止彼故，乃至命終諸識流轉。

俱有依根曰色等者：由根與識和合俱轉，故說彼根名俱有依。此說眼等五淨色根是名曰色。若此六識為彼六識等無間緣，即施設此名為意根，前滅為依後法生故，是名等無間滅依根。唯心心所，非色蘊攝，是故曰名。以非色蘊不可現見，唯由語言之所呼召，令能生解，由是義故得名蘊稱。眼等五識依色根轉，意識依意根轉，由是說言隨其所應為六識所依。

【a2 識緣名色2】

【b1 釋色等名】

宇二、識緣名色2　宙一、釋色等名

又五色根、若根所依大種、若根處所、若彼能生大種曰色，所餘曰名。

又五色根至所餘曰名者：色中有四差別：一、五色根，此唯清淨色；二、根所依大種，即清淨色根所依大種色；三、根處所，此謂清淨色根不相離所造色；四、彼能生大種，即能生造色之大種色；如是一切，總名曰色。餘非色蘊諸心心所，總名曰名。

【b2 顯識執受】

宙二、顯識執受

由識執受諸根，墮相續法方得流轉；故此二種依止於識相續不斷。

【Z2 結顯互緣】

黃二、結顯互緣

由此道理，於現在世，識緣名色，名色緣識，猶如束蘆，乃至命終相依而轉。

【X2 結】

地二、結

如是名為從前際，中際諸行緣起生；中際生已，流轉不絕。

由識執受諸根等者：此中正顯識緣名色。識謂阿賴耶識，唯此恆遍執受所依故。有漏諸行因果不斷，是名墮相續法。此相續法名色攝盡。由阿賴耶先業所引，故能恆遍執受諸根；由能執受一切名色，因果展轉相續不斷，是謂流轉。

【W2 料簡2】

【X1 四生差別3】

【Y1 指依胎生】

天二、料簡2　地一、四生差別3　玄一、指依胎生

當知此中依胎生者，說流轉次第。

【Y2 簡卵濕生】

玄二、簡卵濕生

若卵生濕生者，除處母胎，餘如前說。

除處母胎餘如前說者：謂如前說以因識為緣，相續果識次第而生，乃至廣說諸相差別，卵生濕生一切皆有，由是故說除處母胎餘如前說。

【Y3 別辨化生2】

【Z1 欲色界】

玄三、別辨化生2　黃一、欲色界

若於有色有情聚中，謂欲色界受化生者，諸根決定圓滿而生，與前差別。

若於有色有情至與前差別者：此說欲色界受化生者諸根頓具，非如胎卵濕生有情根次第生，由是故說與前差別。

【Z2 無色界】

黃二、無色界

若於無色界，以名為依，及色種子為依，識得生起；以識為依，名及色種子轉。從此種子，色雖斷絕，後更得生；與前差別。

若於無色界至與前差別者：攝事分說：在無色界諸有情類，識依於名及色種子，名及色種依識而轉。由彼識中有色種故，色雖間斷，後當更生。如是名為此中差別。（陵本九十三卷二頁6994）與此文同，然義更顯。當知此義且依未建立阿賴耶識聖教而說。若已建立阿賴耶識，當知此說依色種子，色種子轉，即彼阿賴耶識因分所攝，除彼識外，更無餘種為因性故。

【X2 三業差別】

地二、三業差別

又由福業，生欲界人天；由非福業，生諸惡趣；由不動業，生色無色界。云何不生？由不生故，趣清淨究竟。

【U2 從中際後際生及彼不生趣清淨究竟2】

【V1 總徵】

戌二、從中際後際生及彼不生趣清淨究竟2　亥一、總徵

云何從中際，後際諸行緣起生？

【V2 別釋2】

【W1 從中際後際生2】

【X1 別辨2】

【Y1 中際攝2】

【Z1 明二果】

亥二、別釋2　天一、從中際後際生2　地一、別辨2　玄一、中際攝2　黃一、明二果

謂中際已生補特伽羅，受二種先業果。謂受內異熟果，及境界所生受增上果。

謂受內異熟果等者：領受自體業異熟生，是名內異熟果；領受境界業增上生，是名外增上果。如是二種皆先業引，名先業果。

【Z2 辨二因2】

【a1 引因2】

【b1 辨相2】

【c1 能引2】

【d1 明緣起2】

【e1 別顯二支2】

【f1 無明緣行】

黃二、辨二因2　宇一、引因2　宙一、辨相2　洪一、能引2　荒一、明緣起2　日一、別顯二支2　月一、無明緣行

此補特伽羅或聞非正法故，或先串習故，於二果愚。由愚內異熟果故，於後有生苦不如實知；由迷後有後際無明增上力故，如前於諸行若作若增長。

【f2 行緣識】

月二、行緣識

由此新所作業，故說此識名隨業識。

由愚內異熟果至名隨業識者：謂於異熟果所攝諸行起不如理分別，謂有受者所有無知，名內異熟果愚。即由此故，亦於當來後有生苦不如實知。由於後有不實知故，便於未來諸行起不如理分別，謂我於未來為當有耶？為當無耶？當何體性？當何種類？總此說名後際無明。以此為緣增上力故，如於前際造作增長諸行，即於爾時行為緣故，熏變於識，識於現法隨業而行，由是故說名隨業識。

【e2 結說現法】

日二、結說現法

即於現法中，說無明為緣故行生，行為緣故識生。

【d2 釋識名2】

【e1 名因識】

荒二、釋識名2　日一、名因識

此識於現法中名為因識，能攝受後生果識故。

【e2 名六識身】

日二、名六識身

又總依一切識，說名六識身。

又總依一切識說名六識身者：謂隨業識於現法中，約就一切相續為名，總有六識差別可得，說彼六識名一切識。即依彼一切識，此識總說名六識身。當知此中一切相續，所謂諸根。如下攝事分說。（陵本一百卷十五 頁7510）復次，當知此識名六識身是密意說，體唯異熟，非異熟生故。

【c2 所引】

洪二、所引

又即此識是後有名色種子之所隨逐，此名色種子是後有六處種子之所隨逐， 此六處種子是後有觸種子之所隨逐，此觸種子是後有受種子之所隨逐。

【b2 結名】

宙二、結名

如是總名於中際中後有引因應知，由此能引識乃至受一期身故。

又即此識是後有名色種子之所隨逐等者：緣起經說：識緣名色，名色緣六處，六處緣觸，觸緣受。當知此依當來生起次第，假說彼種有先後別，是故此中說名色等後後隨逐，由此義顯所引緣起。

【a2 生因2】

【b1 辨3】

【c1 受緣愛】

宇二、生因2　宙一、辨3　洪一、受緣愛

由先異熟果愚引後有已，又由第二境界所生受果愚故，起緣境界受愛。

【c2 愛緣取】

洪二、愛緣取

由此愛故，或發欲求，或發有求；或執欲取，或執見、戒及我語取。

【c3 取緣有】

洪三、取緣有

由此愛取和合資潤，令前引因轉名為有。

由此愛故至轉名為有者：愛有三種，所謂欲愛、色愛及無色愛。由有欲愛，故發欲求；由有色愛及無色愛，故發有求。取有四種，所謂欲取、見取、戒禁取、我語取。如下差別中說。（陵本十卷一頁725）由此愛取和合資潤前所引因，所謂識乃至受五法種子，令彼種子能有當生，能令生有將入現在，由是說言轉名為有。

【b2 結】

宙二、結

即是後有生因所攝。

即是後有生因所攝者：前說境界受愚及與愛取，皆是後有生因所攝。

【Y2 後際攝2】

【Z1 約引因辨】

玄二、後際攝2　黃一、約引因辨

從此無間，命既終已，隨先引因所引識等受最為後，此諸行生，或漸或頓。

此諸行生或漸或頓者：胎、卵二生諸行生時，名之為漸，由有生及等生趣起相差別故。濕、化二生諸行生時，名之為頓，由彼身分頓時起故。如下差別中說。（陵本十卷二頁730）

【Z2 約生因辨】

黃二、約生因辨

如是於現法中，無明觸所生受為緣故愛，愛為緣故取，取為緣故有，有為緣故生，生為緣故老病死等諸苦差別。或於生處次第現前，或復種子隨逐應知。

老病死等諸苦差別等者：內身變異，有老病死諸苦生；境界變異，有愁歎苦憂惱諸苦生，是名老病死等諸苦差別。如是諸苦，或有處所即於生處次第現前；或有處所雖不現前，然種隨逐。由是當知，生為根本，諸苦相續；若證無生，苦乃永滅。

【X2 總結】

地二、總結

如是於中際中，無明緣行等、受緣愛等為因緣故，後際諸行生。

【W2 後際不生趣清淨究竟3】

【X1 趣清淨】

天二、後際不生趣清淨究竟3　地一、趣清淨

復有先集資糧，於現法中，從他聞音，及於二果諸行，若於彼因、彼滅、彼趣滅行如理作意，由此如理作意為緣，正見得生，從此次第得學無學清淨智見。

復有先集資糧至清淨智見者：聲聞地說：涅槃法緣略有二種，一、勝，二、劣。云何勝緣？謂正法增上他音，及內如理作意。云何劣緣？謂此劣緣乃有多種，謂若自圓滿、若他圓滿，乃至若依三摩地。（陵本二十一卷三頁1821）今於此中，說彼劣緣名為資糧。先世已集，名為先集。於現法中，從他聞音，及與如理作意，當知是名修集勝緣。從他聽聞依四聖諦教授教誡言音，是名從他聞音。既聞音已，依四聖諦如理思惟，是名如理作意。於中二果諸行，意說苦諦，由異熟果是苦自體，及增上果是苦依處故。彼因、彼滅、彼趣滅行，如次應知即後三諦。由此如理作意為緣，能正悟入苦唯是苦，集唯是集，滅唯是滅，道唯是道，是名正見得生。此中正見，加行位攝，觀無所取及無能取正智生故。由此便能於四聖諦入真現觀，證得有學清淨智見，及能成就究竟現觀，證得無學清淨智見。有學智見唯名清淨，無學智見名善清淨，先後次第所證別故。

【X2 明永斷2】

【Y1 辨斷相2】

【Z1 標漸次】

地二、明永斷2　玄一、辨斷相2　黃一、標漸次

由此智見，無明及愛永斷無餘。

【Z2 辨差別2】

【a1 證慧解脫】

黃二、辨差別2　宇一、證慧解脫

由此斷故，於彼所緣不如實知無明觸所生受亦復永斷。由此斷故，永離無明，於現法中證慧解脫。

【a2 證心解脫】

宇二、證心解脫

若於無明觸所生受相應心中所有貪愛，即於此心得離繫故，貪愛永滅，於現法中證心解脫。

由此智見至證心解脫者：此中無明及愛，即前所說異熟果愚及緣境界受愛。此由有學清淨智見令永寂靜，及由無學清淨智見令永滅沒，是故總說永斷無餘。如下攝異門分釋。（陵本八十三卷二十三頁6349）由無明愛永斷無餘，即於二果為所緣時，能如實知，不令貪愛，是故諸無明觸所生諸受亦復隨斷。如是永離無明，說於現法證慧解脫；永滅貪愛，亦於現法證心解脫。由無明觸所生諸受相應心中，所有相應貪愛煩惱，亦於其心得離繫故。

【Y2 成經說2】

【Z1 由無明滅得無生法】

玄二、成經說2　黃一、由無明滅得無生法

設彼無明不永斷者，依於識等受最為後所有諸行後際應生；由無明滅故，更不復起，得無生法。

設彼無明至得無生法者：此中成前慧解脫義。謂現法中，設彼無明不永斷者，是則諸有無明猶未斷時，所有識等受最為後諸行後際應生。由無明滅，依於後際識乃至受更不復起，由是說言得無生法。

是故說言：無明滅故，行滅；次第乃至異熟生觸滅故，異熟生受滅。

【Z2 由愛滅故得無生法】

黃二、由愛滅故得無生法

於現法中無明滅故，無明觸滅；無明觸滅故，無明觸所生受滅；無明觸所生受滅故，愛滅；愛滅故，如前得無生法。由此故說取等惱最為後諸行永滅。

由此故說取等惱最為後諸行永滅者：此中等言，等取有及生、老、病、死、愁、歎、苦、憂。應知此永滅故，亦復說言得無生法。

【X3 辨涅槃2】

【Y1 有餘依2】

【Z1 標義】

地三、辨涅槃2　玄一、有餘依2　黃一、標義

如是於現法中諸行不轉；由不轉故，於現法中，於有餘依界證得現法涅槃。

如是於現法中諸行不轉等者：此中諸行，謂前所說無明觸、受及愛。於現法中不流轉故，說名不轉。即此不轉，名於現法中住有餘依般涅槃界，是亦名為證得現法涅槃。

【Z2 釋相2】

【a1 顯清淨】

黃二、釋相2　宇一、顯清淨

彼於爾時，唯餘清淨識緣名色，名色緣識；乃至有識身在，恆受離繫受，非有繫受。

【a2 顯無生】

宇二、顯無生

此有識身乃至先業所引壽量恆相續住。若壽量盡，便捨識所持身。此命根後所有命根無餘永滅，更不重熟。

彼於爾時唯餘清淨識緣名色等者：住有餘依涅槃界時，識緣名色，名色緣識，有餘未盡，而得說名清淨鮮白，非於當來內身能取能滿故。名色與識更互為緣，雜染建立，如下自說。（陵本十卷十七頁819）為簡彼故，得清淨名。乃至有識身住未滅，彼恆領受離繫諸受，無有繫縛。當知此離繫受明觸所生，彼有繫受無明觸生。彼受已滅，是故說言非有繫受。

【Y2 無餘依2】

【Z1 顯證得】

玄二、無餘依2　黃一、顯證得

又復此識與一切受任運滅故，所餘因緣先已滅故，不復相續，永滅無餘，是名無餘依涅槃界，究竟寂靜處。

【Z2 顯能趣】

黃二、顯能趣

亦名趣求涅槃者，於世尊所梵行已立，究竟涅槃。

又復此識至究竟涅槃者：受有二種。一者、所依麤重受，二者、彼果境界受。一一受中，各復有四。如下決擇分說。（陵本七十七卷十九頁5922）依此總說名一切受。由識與受任運滅故，是名無餘依涅槃界。此命根後所有命根，是名所餘因緣。先已滅故，餘更不續，亦無餘滅，是名究竟寂靜處。常隨涅槃，常以涅槃為其究竟，是名趣求涅槃者。若於諸佛自然通達八聖道支，究竟修習無復退失，是名於世尊所梵行已立。若復所作已辦，不受後有，是名究竟涅槃。

【S3 結】

申三、結

如是已說由三種相建立緣起，謂從前際，中際生；從中際，後際生；又於中際，若流轉，若清淨；是名緣起體性。

【R2 緣起門2】

【S1 徵】

未二、緣起門2　申一、徵

緣起門云何？

【S2 釋2】

【T1 標】

申二、釋2　酉一、標

謂依八門，緣起流轉。

【T2 列】

酉二、列

一、內識生門，二、外稼成熟門，三、有情世間死生門，四、器世間成壞 門，五、食任持門，六、自所作業增上勢力受用隨業所得愛非愛果門，七、威勢門，八、清淨門。

謂依八門緣起流轉等者：此中八門，與緣起初勝法門經中說義無別。彼經說有受用世俗境界緣起，謂緣眼色生於眼識，三事和合，便有其觸，觸為緣受，如是廣說；即此第一內識生門。彼經說有食因緣起，謂求諸穀、田、種、水緣，發生芽等；即此第二外稼成熟門。彼經說有一切生身相續緣起，謂由能引能生諸分，引生一切所引所生；即此第三有情世間死生門。彼經說有一切生身依持緣起，謂諸世界，由諸因緣施設成壞；即此第四器世間成壞門。彼經說有任持緣起，謂由四食，諸根大種安住增長；即此第五食任持門。彼經說有一切生身差別緣起，謂由不善善有漏業，施設三惡人天趣別；即此第六自所作業增上勢力受用隨業所得愛非愛果門。彼經說有自在緣起，謂善修治靜慮為緣，諸修定者隨所願樂，如是皆成終無別異；即此第七威勢門。彼經說有清淨緣起，謂依他音及依自內如理作意，發生正見，能滅無明；無明滅故，諸行隨滅；廣說乃至由生滅故，老死隨滅；即此第八清淨門。此所說義，準彼應知。

【R3 緣起義2】

【S1 徵】

未三、緣起義2　申一、徵

緣起義云何？

【S2 釋2】

【T1 顯甚深】

申二、釋2　酉一、顯甚深

謂離有情義，是緣起義；

謂離有情義是緣起義者：謂無主宰，無有作者，無有受者，是名離有情義。

於離有情復無常義，是緣起義；

於離有情復無常義是緣起義者：唯法所顯，然性無常，剎那不住，是名於離有情復無常義。

於無常復暫住義，是緣起義；

於無常復暫住義是緣起義者：法已生時，唯生剎那隨轉，是名於無常復暫住義。

於暫住復依他義，是緣起義；

於暫住復依他義是緣起義者：謂法生時，託眾緣轉，是名於暫住復依他義。

於依他離作用義，是緣起義；

於依他離作用義是緣起義者：依他緣生，剎那即滅，無動作故，無實作用，是名於依他離作用義。

於離作用復因果相續不斷義，是緣起義；

於離作用至是緣起義者：此顯因果相續流轉，無有間絕，故作是說。

於因果相續不斷復因果相似轉義，是緣起義；

於因果相續不斷至是緣起義者：此顯種種因果品類差別，及顯因果互相符順，故作是說。

於因果相似轉復自業所作義，是緣起義。

於因果相似轉至是緣起義者：此顯因果決定，不相雜亂，故作是說。

【T2 明建立2】

【U1 問】

酉二、明建立2　戌一、問

問：為顯何義建立緣起耶？

【U2 答】

戌二、答

答：為顯因緣所攝染汙、清淨義故。

為顯因緣所攝染汙清淨義故者：如說無明緣行，乃至生緣老死，此顯因緣所攝染汙義。如說無明滅故行滅，乃至生滅故老死滅，此顯因緣所攝清淨義。

【R4 緣起差別3】

【S1 徵】

未四、緣起差別3　申一、徵

緣起差別云何？

【S2 釋2】

【T1 指經廣說】

申二、釋2　酉一、指經廣說

謂於前際無知等，如經廣說。

如經廣說者：謂如緣起經說。

【T2 別釋句義12】

【U1 無明差別2】

【V1 約所知事辨3】

【W1 十九種無知2】

【X1 釋15】

【Y1 於前際無知】

酉二、別釋句義12　戌一、無明差別2　亥一、約所知事辨3　天一、十九種無知2　地一、釋15　玄一、於前際無知

於前際無知云何？謂於過去諸行起不如理分別，謂我於過去為曾有耶？為曾無耶？曾何體性？曾何種類？所有無知。

於前際無知等者：此中無知，無明異名。謂由無明覆蔽真實，於所知境不能了知，故名無知。由於過去諸行無常法性不了知故，是名於前際無知。由此無知，起如是疑：疑我常住，分別過去為曾有耶？疑無因生，分別過去為曾無耶？疑自體別，分別過去曾何體性？疑生處別，分別過去曾何種類？自體別者，三界眾生有四種得自體差別，謂由自害，不由他害；或由他害，不由自害；或由自害，亦由他害；或非自害，亦非他害；如是差別，如前界施設建立中已說。（陵本五卷七頁344）今生處別者，謂三界五趣四生應知。

【Y2 於後際無知】

玄二、於後際無知

於後際無知云何？謂於未來諸行起不如理分別，謂我於未來為當有耶？為當無耶？當何體性？當何種類？所有無知。

於後際無知等者：此說未來名為後際，謂未來諸行當生法性不了知故，餘如前解。

【Y3 於前後際無知】

玄三、於前後際無知

於前後際無知云何？謂於內起不如理猶預，謂何等是我？我為何等？今此有情從何所來？於此沒已當往何所？所有無知。

於前後際無知等者：於現在世名前後際，待過去世是後際，待未來世是前際故。由此無知，唯於內身各別諸行起如是疑：謂從前際來，於諸行中何等是我？若此沒已，往至後際，於諸行中我為何等？此說疑我自體。色等五蘊是名諸行，於此五蘊各別生疑，故作是說：何等是我？我為何等？又疑從前際來或往後際我之依處，故作是說：今此有情從何所來？於此沒已當往何所？

【Y4 於內無知】

玄四、於內無知

於內無知云何？謂於各別諸行起不如理作意，謂之為我所有無知。

【Y5 於外無知】

玄五、於外無知

於外無知云何？謂於外非有情數諸行起不如理作意，謂為我所所有無知。

【Y6 於內外無知】

玄六、於內外無知

於內外無知云何？謂於他相續諸行起不如理分別，謂怨親中所有無知。

於內無知於外無知於內外無知者：於自身中各別諸行，若五種清淨色，若色依處，若心、意、識，是名為內。如下決擇分說。（陵本六十六卷九頁5277）於外器世間非有情數諸行，是名為外。於他相續各別諸行，有情數故，說名為內；非自身故，說名為外；由是差別，得內外名。由此能生內外等愛，及後有愛、喜貪俱行愛、彼彼喜樂愛，是故建立此三無知。

【Y7 於業無知】

玄七、於業無知

於業無知云何？謂於諸業起不如理分別，謂有作者所有無知。

【Y8 於異熟無知】

玄八、於異熟無知

於異熟無知云何？謂於異熟果所攝諸行起不如理分別，謂有受者所有無知。

【Y9 於業異熟無知】

玄九、於業異熟無知

於業異熟無知云何？謂於業及果起不如理分別所有無知。

於業無知於異熟無知於業異熟無知者：諸業謂因，異熟謂果，因果相屬名業異熟。若於諸業唯有行性不能了知，而妄計度我為作者，是名於業無知。若於一切世間業因所起，妄計自在、作者、生者，而更計我為其受者，名於異熟無知。或更於業及果不能了知相應道理，妄興誹謗一切都無，是名於業異熟無知。由是因緣，於生天等非正處中起妄勝解，歸依敬信；當知此非處信，即是業等無知所生。是故建立此三差別。

【Y10 於佛無知】

玄十、於佛無知

於佛無知云何？謂於佛菩提，或不思惟、或邪思惟、或由放逸、或由疑惑、或由毀謗所有無知。

【Y11 於法無知】

玄十一、於法無知

於法無知云何？謂於正法善說性，或不思惟、或邪思惟、或由放逸、或由疑惑、或由毀謗所有無知。

【Y12 於僧無知】

玄十二、於僧無知

於僧無知云何？謂於僧正行，或不思惟、或邪思惟、或由放逸、或由疑惑、或由毀謗所有無知。

於佛無知於法無知於僧無知者：二斷、二智，名佛菩提。如下菩薩地釋。（陵本三十八卷一頁3097）聽聞正法，初中後善，是名正法善說性。如下異門分釋。（陵本八十三卷十二頁6312）文巧義妙，故名善說。若應理行，若質直行，若和敬行，若隨法行，如是差別名僧正行。又自然覺悟相名佛菩提，覺悟果相名正法善說性，隨他所教正修行相名僧正行，由是建立三寶差別，所謂佛寶、法寶、僧寶。於此三寶所有功德不生敬信，是名無知。如是無知，或由不思惟起，聞說功德不了義故；或由邪思惟起，於所聽聞不善領悟故；或由放逸故起，耽著諸欲，不樂親近故；或由疑惑故起，不生勝解，無淨信故；或由毀謗故起，住自見取，誹謗功德故；由此無知，能生一切外道邪見，是故建立此三差別。

【Y13 於苦等無知2】

【Z1 舉於苦諦】

玄十三、於苦等無知2　黃一、舉於苦諦

於苦無知云何？謂於苦是苦性，或不思惟、或邪思惟、或由放逸、或由疑惑、或由毀謗所有無知。

【Z2 例於集等】

黃二、例於集等

如於苦，當知於集、滅、道無知亦爾。

於苦無知等者：苦集滅道，是為四諦。謂苦為真苦，集為真集，滅為真滅，道為真道，義無虛妄，唯聖所證，故名為諦。無始時來理成就性，法爾無諍，名苦性等。苦是染果，集是染因，滅是淨果，道是淨因，於如是等不能了知，是名於四無知。此亦能生一切邪見，是故建立此四差別。

【Y14 於因等無知2】

【Z1 辨因果2】

【a1 舉於因】

玄十四、於因等無知2　黃一、辨因果2　宇一、舉於因

於因無知云何？謂起不如理分別，或計無因，或計自在、世性、士夫、中間等不平等因所有無知。

【a2 例於從因所生諸行】

宇二、例於從因所生諸行

如於因無知，於從因所生諸行亦爾。

於因無知等者：自身緣起是名為因，緣生諸行是名為果。若於緣起妄計為無，是名無因論者。或復計餘為因而不稱理，是名不平等因論者。如是二計，若於因起，是名於因無知；若於果起，是名於因所生諸行無知。由是道理，故言亦爾。妄計諸行無因而生，或不平等因之所起故，由此能生生天方便增上慢，是故建立此二無知。

【Z2 廣染淨】

黃二、廣染淨

又彼無罪故名善，有罪故名不善；有利益故名應修習，無利益故名不應修習；黑故名有罪，白故名無罪；雜故名有分。

又彼無罪故名善等者：此顯前二染淨種類差別，皆彼無知所攝，與緣起經開合有別，故唯說有十九種無知。此中雜故名有分者，謂黑白分間雜而有，故名有分。如說黑白黑白異熟業是。餘文易知。

【Y15 於六觸處如實通達無知】

玄十五、於六觸處如實通達無知

於六觸處如實通達無知云何？謂增上慢者，於所證中顛倒思惟所有無知。

【X2 結】

地二、結

如是略說十九種無知。

於六觸處如實通達無知等者：六觸處者，謂眼等根名為六處，緣觸生時，名六觸處。若於其時無明相應，無明為緣便生於行、行緣識等，由是能引生死苦果。若於其時無明不起，爾時與觸俱生六處，雖緣六境而不生染， 彼無明因永滅寂靜，便無緣行、行緣識等，如實通達沙門果證，如是名為於六觸處如實通達。於此所證若未通達，妄自顛倒，謂已通達，是名於六觸處如實通達無知。此中無知能生沙門果增上慢，是故建立。

【W2 七種無知2】

【X1 總標列】

天二、七種無知2　地一、總標列

復有七種無知。一、世愚，二、事愚，三、移轉愚，四、最勝愚，五、真實愚，六、染淨愚，七、增上慢愚。

【X2 別明攝2】

【Y1 徵】

地二、別明攝2　玄一、徵

前十九無知，今七無知，相攝云何？

【Y2 釋】

玄二、釋

謂初三無知攝初一，次三無知攝第二，次三無知攝第三，次三無知攝第四， 次四無知攝第五，次二無知攝第六，後一無知攝第七。

復有七種無知等者：愚三際故，此名世愚；愚內外俱，此名事愚；愚業果俱，名移轉愚；愚三寶故，名最勝愚；愚四諦故，名真實愚；愚能生因及所生法，名染淨愚；愚沙門果證，名增上慢愚。

【W3 五種愚2】

【X1 總標列】

天三、五種愚2　地一、總標列

復有五種愚。一、義愚，二、見愚，三、放逸愚，四、真實義愚，五、增上慢愚。

【X2 明別攝2】

【Y1 徵】

地二、明別攝2　玄一、徵

前十九愚，今五種愚，相攝云何？

【Y2 釋】

玄二、釋

謂見愚攝前六及於因所生法無知；放逸愚攝於業、異熟、俱無知；真實義愚攝於佛等乃至道諦無知；增上慢愚攝最後無知；當知義愚通攝一切。

復有五種愚等者：愚於一切所知境界，是名義愚；邪解為依，推求分別，是名見愚；希求生天，不修正行，名放逸愚；不正通達三寶、四諦，是名真實義愚；顛倒妄計得沙門果，是名增上慢愚。

【V2 約能知智辨2】

【W1 異門差別2】

【X1 辨差別】

亥二、約能知智辨2　天一、異門差別2　地一、辨差別

復次，無知、無見、無有現觀、黑闇、愚癡，及無明闇，如是六種無明差別，隨前所說七無知事次第應知。

【X2 顯總合】

地二、顯總合

於後二無知事總合為一，起此最後無明黑闇。

復次無知無見等者：若於不現見法不能了知，是名無知。若於現見現在前法不能了知，是名無見。若於不由他緣自實所證不能了知，名無現觀。於其實事不正了知，是名黑闇。於不實事妄生增益，是名愚癡。於所知事不能善巧，是名無明。成就誹謗一切邪見，是名為闇。如下異門分說。（陵本八十四卷二十頁6413）今於此中，無明及闇總合為一，故言六種。如其次第配七無知，義應準釋。

【W2 所治差別2】

【X1 辨2】

【Y1 約三慧辨】

天二、所治差別2　地一、辨2　玄一、約三慧辨

復有差別。謂聞思修所成三慧所治差別，如其次第說前三種。

【Y2 約三品辨】

玄二、約三品辨

即此所治軟中上品差別，說後三種。

【X2 結】

地二、結

如是所治差別故，自性差別故，建立六種差別應知。

復有差別等者：聞慧所治說名無知，思慧所治說名無見，修慧所治說無現觀，此約所治差別建立前三；軟品無明說名黑闇，中品無明說名愚癡，上品無明說無明闇，此約自性差別建立後三；如是總有六種差別應知。

【U2 行差別3】

【V1 身行3】

【W1 徵】

戌二、行差別3　亥一、身行3　天一、徵

身行云何？

【W2 標】

天二、標

謂身業。

【W3 辨】

天三、辨

若欲界、若色界，在下名福非福，在上名不動。

身行云何等者：入出息風，名為身行。風為導首，身業轉故。身所作業，亦名身行。由愚癡者先起隨順身業風已，然後方起染汙身業。如下決擇分說。（陵本五十六卷十八頁4552）今說身行，謂即身業，其義應知。又此身業唯欲色界有，是故說言若欲界、若色界，不通無色界，以無所依身故。若在欲界，所起身業感五趣生，是故彼業名福非福。若在色界，定地所攝，是故彼業名為不動。

【V2 語行3】

【W1 徵】

亥二、語行3　天一、徵

語行云何？

【W2 標】

天二、標

謂語業。

【W3 辨】

天三、辨

餘如前應知。

語行云何等者：尋伺相應，是名語行。由此為先，語業隨轉，故說語行謂即語業。

【V3 意行3】

【W1 徵】

亥三、意行3　天一、徵

意行云何？

【W2 標】

天二、標

謂意業。

【W3 辨】

天三、辨

若在欲界名福非福，在上二界唯名不動。

意行云何等者：受想相應，是名意行。由此為先，意業方轉，是故此說謂即意業。色無色界皆定地攝，故說彼業唯名不動。

【U3 識差別2】

【V1 辨相2】

【W1 舉眼識2】

【X1 徵】

戌三、識差別2　亥一、辨相2　天一、舉眼識2　地一、徵

眼識云何？

【X2 釋】

地二、釋

謂於當來依止眼根了別色境識，所有褔、非褔、不動行所熏發種子識，及彼種子所生果識。

【W2 例餘識2】

【X1 例同】

天二、例餘識2　地一、例同

如眼識，如是乃至意識應知亦爾。

【X2 顯別】

地二、顯別

由所依及境界，所起了別差別應知。

由所依及境界所起了別差別應知者：所依謂眼等六根，境界謂色等六境，了別差別謂眼等六識。此結前說眼識乃至意識得名應知。

【V2 料簡】

亥二、料簡

此於欲界具足六種，色界唯四，無色界唯一。

此於欲界具足六種等者：欲界具有眼等六識。色界除鼻舌識，唯有餘四。無色界除眼等五，唯一意識。

【U4 名色差別2】

【V1 別辨種類2】

【W1 名差別2】

【X1 辨相4】

【Y1 受蘊】

戌四、名色差別2　亥一、別辨種類2　天一、名差別2　地一、辨相4　玄一、受蘊

受蘊云何？謂一切領納種類。

【Y2 想蘊】

玄二、想蘊

想蘊云何？謂一切了像種類。

【Y3 行蘊】

玄三、行蘊

行蘊云何？謂一切心所造作意業種類。

【Y4 識蘊】

玄四、識蘊

識蘊云何？謂一切了別種類。

【X2 料簡】

地二、料簡

如是諸蘊皆通三界。

受蘊云何至皆通三界者：受謂領納，想謂了相，行謂造作，識謂了別，此說四蘊自相差別。為顯蘊義，故說彼彼一切種類，由一類總略義是蘊義故。如是四蘊皆通三界。

【W2 色差別2】

【X1 四大種2】

【Y1 徵】

天二、色差別2　地一、四大種2　玄一、徵

四大種云何？

【Y2 釋2】

【Z1 出體】

玄二、釋2　黃一、出體

謂地、水、火、風界。

【Z2 料簡】

黃二、料簡

此皆通二界。

【X2 所造色2】

【Y1 徵】

地二、所造色2　玄一、徵

四大種所造色云何？

【Y2 釋2】

【Z1 出體】

玄二、釋2　黃一、出體

謂十色處及法處所攝色。

【Z2 料簡】

黃二、料簡

欲界具十及法處所攝假色；色界有八及法處所攝色，然非一切。

謂十色處及法處所攝色等者：眼等五根，色等五境，名十色處。若一切時意所行境，色蘊所攝，無見無對，是名法處所攝色。此復三種，謂律儀色、不律儀色，及三摩地所行境色。（如顯揚一卷十三頁釋31,484a）初二假有，後一實有。於欲界中具十色處，及有律儀、不律儀色，是故說有法處所攝假色。於色界中，十色處除香味二，故唯有八；法處所攝色有三摩地所行境色及律儀色，無不律儀，故非一切。

【V2 總釋體性】

亥二、總釋體性

此亦二種。謂識種子所攝受種子名色，及於彼所生果名色。

此亦二種等者：此謂名色亦如六識說有二種，謂種子名色，及彼種子所生果名色。此種子名色隨逐於識，由是說言為識種子之所攝受。

【U5 六處差別3】

【V1 辨相2】

【W1 舉眼處2】

【X1 徵】

戌五、六處差別3　亥一、辨相2　天一、舉眼處2　地一、徵

眼處云何？

【X2 釋】

地二、釋

謂眼識所依淨色，由此於色已見、現見、當見。

【W2 例餘處2】

【X1 標隨應】

天二、例餘處2　地一、標隨應

如眼處，如是乃至意處，隨其所應盡當知。

【X2 例差別】

地二、例差別

於一切處，應說三時業用差別。

【V2 出體】

亥二、出體

此亦二種。謂名色種子所攝受種子六處，及彼所生果六處。

【V3 料簡】

亥三、料簡

五在欲色界，第六通三界。

由此於色已見現見當見者：此顯眼處於一切時恆為眼識所依，故說於色已見、現見、當見。唯恆所依為定量故，說心心所名有所依。如下決擇分說。（陵本五十五卷四頁4403）餘一切處說三時別，準此應釋。

【U6 觸差別3】

【V1 辨相2】

【W1 舉眼觸2】

【X1 徵】

戌六、觸差別3　亥一、辨相2　天一、舉眼觸2　地一、徵

眼觸云何？

【X2 釋】

地二、釋

謂三和所生，能取境界淨妙等義。

【W2 例餘觸】

天二、例餘觸

如是餘觸，各隨別境說相應知。

【V2 出體】

亥二、出體

此復二種。謂六處種子所攝受種子觸，及彼所生果觸。

眼觸云何等者：眼所生觸，是名眼觸。當知此觸非唯眼生，根境識三和合生故；眼根依勝，得眼觸名。由此取境，成三差別，若好、若惡、若二俱非，似色顯現，由是說言能取境界淨妙等義。

【V3 料簡】

亥三、料簡

欲界具六，色界四，無色界一。

欲界具六等者：眼等六觸，欲界全，色界闕無鼻舌二觸，無色界唯有意觸應知。

【U7 受差別3】

【V1 辨相3】

【W1 樂受】

戌七、受差別3　亥一、辨相3　天一、樂受

樂受云何？謂順樂諸根、境界為緣，所生適悅受，受所攝。

【W2 苦受】

天二、苦受

苦受云何？謂順苦二為緣，所生非適悅受，受所攝。

【W3 不苦不樂受】

天三、不苦不樂受

不苦不樂受云何？謂順不苦不樂二為緣，所生非適悅非不適悅受，受所攝。

樂受苦受不苦不樂受者：此中三受由三所顯，謂受因緣、受自性，及受所攝。受因緣者，謂順樂、順苦，及順不苦不樂諸根境界。受自性者，謂適悅受、非適悅受、非適悅非不適悅受。受所攝者，謂適悅受、非適悅受、非適悅非不適悅受所攝身心。

【V2 料簡】

亥二、料簡

欲界三，色界二，第四靜慮以上乃至非想非非想處唯有第三不苦不樂。

【V3 出體】

亥三、出體

此亦二種。謂觸種子所攝受種子受，及彼所生果受。

欲界三色界二等者：於色界中，前三靜慮有樂受及不苦不樂受，唯無苦受，是故言二。餘文易知。

瑜伽師地論科句披尋記卷第九

瑜伽師地論科句披尋記卷第十

彌勒菩薩說

唐三藏沙門玄奘奉詔譯

韓清淨科記

本地分中有尋有伺等三地之七

【U8 愛差別3】

【V1 欲愛】

戌八、愛差別3　亥一、欲愛

欲愛云何？謂欲界諸行為緣所生，於欲界行染汙希求，由此能生欲界苦果。

【V2 色愛】

亥二、色愛

色愛云何？謂色界諸行為緣所生，於色界行染汙希求，由此能生色界苦果。

【V3 無色愛】

亥三、無色愛

無色愛云何？謂無色界諸行為緣所生，於無色界行染汙希求，由此能生無色界苦果。

欲愛色愛無色愛者：此中三愛，各有三相。一者、因相，二者、自相，三者、果相。言因相者，謂愛由緣境界受生，故說三界諸行為緣。言自相者，希求相是愛相，謂能發起諸取業故；或有是愛而非染汙，謂希求勝解脫，及依善愛而捨餘愛。為簡彼故，說於三界諸行染汙希求。言果相者，若彼彼處諸愛未斷，即彼彼處功能現前，能生後有，故說能生三界苦果。三愛差別，如文可知。

【U9 取差別2】

【V1 辨相4】

【W1 欲取】

戌九、取差別2　亥一、辨相4　天一、欲取

欲取云何？謂於諸欲所有欲貪。

【W2 見取】

天二、見取

見取云何？謂除薩迦耶見，於所餘見所有欲貪。

【W3 戒禁取】

天三、戒禁取

戒禁取云何？謂於邪願所起戒禁所有欲貪。

【W4 我語取】

天四、我語取

我語取云何？謂於薩迦耶見所有欲貪。

欲取見取戒禁取我語取者：當知此中，若所取、若能取、若所為取，如是一切總說為取。問：何所取？答：欲、見、戒禁、我語是所取。問：何能取？答：四種欲貪是能取。問：何所為取？答：為得諸欲及為受用，故起初取。由貪利養及以恭敬增上力故，或為詰責他所立論，或為免脫他所徵難，起第二取。奢摩他支為所依止為所建立，為欲往趣世間離欲乃至非想非非想處三摩鉢底，起第三取。為欲隨說分別所計作業受果所有士夫，及為隨說流轉還滅士夫之相，起我語取。如下攝事分說。（陵本八十九卷十頁6750）今於此中略說所取、能取，如文可知。無所為取，然義定有，故應準釋。分別俱貪，名為欲貪，唯煩惱欲名為欲故。由是欲貪通三界有。

【V2 料簡】

亥二、料簡

初唯能生欲界苦果，餘三通生三界苦果。

初唯能生欲界苦果等者：初一欲取唯欲界有，故說唯生欲界苦果。所餘三取通三界有，故說通生三界苦果。

【U10 有差別2】

【V1 別辨相3】

【W1 欲有2】

【X1 徵】

戌十、有差別2　亥一、別辨相3　天一、欲有2　地一、徵

欲有云何？

【X2 釋2】

【Y1 辨類】

地二、釋2　玄一、辨類

謂欲界本有、業有、死有、中有、生有，及那落迦、傍生、餓鬼、人、天有，總說名欲有。

【Y2 出體】

玄二、出體

此復由先所作諸行煩惱攝受之所熏發。

欲有云何等者：除生剎那，死前餘位所有諸蘊，是名本有。業能引有，名為業有。死剎那位所有諸蘊，名為死有。死有、生有中間生故，名為中有。初生剎那，名為生有。業所引果有五趣別，由是建立那落迦有乃至天有。如是一切，若欲界繫，總名欲有。又復那落迦等五有，由先所作福非福行，及與愛、取煩惱攝受差別熏發方能現前，業果異熟理應爾故。

【W2 色有】

天二、色有

色有云何？謂除那落迦、傍生、餓鬼、人有，所餘是色有應知。

色有云何等者：若色界繫本有、業有、死有、中有、生有、天有，總名色有應知。以色界非那落迦等生所依處，是故除之。

【W3 無色有】

天三、無色有

無色有云何？謂復除中有，所餘是無色有應知。

無色有云何等者：無色界繫本有、業有、死有、生有、天有，名無色有。以無色界無中有生，故復除之。

【V2 明建立2】

【W1 問】

亥二、明建立2　天一、問

問：依何義故建立七有，所謂那落迦、傍生、餓鬼、人、天有，業有，中有？

【W2 答2】

【X1 略標】

天二、答2　地一、略標

答：依三種所作故。

【X2 配釋】

地二、配釋

一、能引有，謂一；二、趣有有，謂一；三、受用果有，謂五。

依三種所作等者：業能引有，是名業有所作。中有趣有，是名中有所作。那落迦等為受用果，是名那落迦等五有所作。依此三種所作差別，建立那落迦等七有應知。

【U11 生差別2】

【V1 別辨相10】

【W1 生】

戌十一、生差別2　亥一、別辨相10　天一、生

生云何？謂於胎、卵二生，初託生時。

【W2 等生】

天二、等生

等生云何？謂即於彼身分圓滿，仍未出時。

【W3 趣】

天三、趣

趣云何？謂從彼出。

【W4 起】

天四、起

起云何？謂出已增長。

【W5 出現】

天五、出現

出現云何？謂於濕、化二生，身分頓起。

生等生趣起者：若諸有情託母胎生，或託卵生，彼初託位名之為生。諸根依處圓滿成就，若未從彼胎、卵出時，是名等生，由遍滿義是等義故。若從彼出，是名為趣，剖胎破[穀-禾+卵]正趣生故。出已增長，是名為起；謂從嬰孩、童子等位，乃至往趣衰老等位，皆此攝故。

【W6 蘊得】

天六、蘊得

蘊得云何？謂即於彼諸生位中五取蘊轉。

【W7 界得】

天七、界得

界得云何？謂即彼諸蘊因緣所攝性。

【W8 處得】

天八、處得

處得云何？謂即彼諸蘊餘緣所攝性。

【W9 諸蘊生起】

天九、諸蘊生起

諸蘊生起云何？謂即彼諸蘊日日飲食之所資長。

【W10 命根出現】

天十、命根出現

命根出現云何？謂即彼諸蘊餘壽力故，得相續住。

蘊得界得處得者：得有三種，一、種子成就，二、自在成就，三、現行成就。如下決擇分釋。（陵本五十二卷九頁4174）今約現行成就，說名蘊得；種子成就，說名界得；自在成就，說名處得。其義應知。

【V2 結略義】

亥二、結略義

此生支略義者，謂若生自性、若生處位、若所生、若因緣所攝、若任持所引、若俱生依持，是名略義。

此生支略義等者：生自性攝生及出現；生處位攝等生、趣、起；所生，謂蘊得；若因緣所攝，謂界得、處得；任持所引，謂諸蘊生起；俱生依持，謂命根出現；是名生支略義差別。

【U12 老死差別2】

【V1 老差別2】

【W1 別辨相17】

【X1 衰】

戌十二、老死差別2　亥一、老差別2　天一、別辨相17　地一、衰

衰云何？謂依止劣故，令彼掉動。

【X2 老】

地二、老

老云何？謂髮色衰變。

【X3 襵】

地三、襵

襵云何？謂皮膚緩皺。

【X4 熟】

地四、熟

熟云何？謂火力衰減，無復勢力受用欲塵。

【X5 氣力損壞】

地五、氣力損壞

氣力損壞云何？謂性多疾病故，無有勢力能作事業。

【X6 黑黶間身】

地六、黑黶間身

黑黶間身云何？謂黯黑出現，損其容色。

【X7 身脊傴曲喘息奔急】

地七、身脊傴曲喘息奔急

身脊傴曲、喘息奔急云何？謂行步威儀身形所顯，由此發起極重喘嗽。

謂行步威儀身形所顯者：身脊傴曲，此由身形所顯。喘息奔急，此由行步威儀所顯。

【X8 形貌僂前】

地八、形貌僂前

形貌僂前云何？謂坐威儀位，身首低曲。

【X9 憑據杖策】

地九、憑據杖策

憑據杖策云何？謂住威儀位，依杖力而住。

【X10 昏昧】

地十、昏昧

昏昧云何？謂臥威儀位，數重睡眠。

【X11 羸劣】

地十一、羸劣

羸劣云何？謂即於此位，無力速覺。

【X12 損減】

地十二、損減

損減云何？謂念慧衰退。

【X13 衰退】

地十三、衰退

衰退云何？謂念慧劣故，至於善法不能現行。

衰退云何等者：由念慧劣，是故名衰。由信等善法不能現行於前，是故名退。

【X14 諸根耄熟】

地十四、諸根耄熟

諸根耄熟云何？謂身體尫羸。

【X15 功用破壞】

地十五、功用破壞

功用破壞云何？謂彼於境不復明利。

【X16 諸行朽故】

地十六、諸行朽故

諸行朽故云何？謂彼於後將欲終時。

【X17 其形腐敗】

地十七、其形腐敗

其形腐敗云何？謂壽量將盡，身形臨壞，於諸事業無復功能。

【W2 結略義】

天二、結略義

此老略義者，謂依止變壞、鬚髮變壞、充悅變壞、火力變壞、無病變壞、色相變壞、威儀變壞、無色諸根變壞、有色諸根變壞、時分已過、壽量將盡，略義應知。

此老略義等者：老支差別，前文別釋有十七句，今結略義總有十一。依止變壞等，別配差別中初六句；威儀變壞攝差別中次五句；無色諸根變壞攝差別中第十二、十三兩句；有色諸根變壞攝差別中第十四、十五兩句；時分已過、壽量將盡別配差別中第十六、十七兩句應知。

【V2 死差別2】

【W1 約補特伽羅相辨2】

【X1 彼彼有情】

亥二、死差別2　天一、約補特伽羅相辨2　地一、彼彼有情

彼彼有情云何？謂那落迦等有情。

【X2 種類】

地二、種類

種類云何？謂即彼一切。

謂即彼一切者：彼謂那落迦等彼彼有情，於中復有眾多差別，是名一切。

【W2 約法相辨2】

【X1 別辨相9】

【Y1 終】

天二、約法相辨2　地一、別辨相9　玄一、終

終云何？謂諸有情離解支節而死。

【Y2 盡】

玄二、盡

盡云何？謂諸有情由解支節而死。

離解支節及解支節而死者：天、那落迦，離解支節而死。所餘生處，解支節死。如前意地已說。（陵本一卷一十五頁77）

【Y3 壞】

玄三、壞

壞云何？謂識離身。

謂識離身者：識捨所依，名識離身。或從上捨，或從下捨，如是最後乃至心處。如前意地已說。（陵本一卷十六頁79）

【Y4 沒】

玄四、沒

沒云何？謂諸色根滅。

謂諸色根滅者：五有色根最後滅已，不更相續故。

【Y5 捨壽】

玄五、捨壽

捨壽云何？謂氣將盡位。

【Y6 捨煖】

玄六、捨煖

捨煖云何？謂不動位。

謂不動位者：由捨煖已，身僵仆故，不能運轉，得不動名。

【Y7 棄捨諸蘊命根謝滅】

玄七、棄捨諸蘊命根謝滅

棄捨諸蘊命根謝滅云何？謂時死。

【Y8 死】

玄八、死

死云何？謂遇橫緣，非時而死。

謂時死非時死者：隨感壽量滿盡故死，此名時死。若由福盡，或不避不平等故死，名非時死。如前意地已說。（陵本一卷十三頁65）

【Y9 時蘊盡2】

【Z1 徵】

玄九、時蘊盡2　黃一、徵

時蘊盡云何？

【Z2 釋2】

【a1 第一義】

黃二、釋2　宇一、第一義

謂初死未久位。

【a2 第二義】

宇二、第二義

又死魔業名時蘊盡。

時蘊盡等者：一期五蘊夭喪殞歿，不相續住，名時蘊盡。當知此是死魔所作，由五取蘊現在生已，便有夭喪殞歿隨逐故，是故死魔業亦名時蘊盡。

【X2 結略義】

地二、結略義

此死略義者，謂若死、若死法、若死差別、若死後位，是名略義。

此死略義等者：於中若死攝初二句，若死法攝次二句，若死差別攝次六句，若死後位結後一句應知。

【S3 結】

申三、結

如是名為緣起差別應知。

【R5 緣起次第難2】

【S1 別辨3】

【T1 順次第說2】

【U1 問難】

未五、緣起次第難2　申一、別辨3　酉一、順次第說2　戌一、問難

問：何因緣故，無明等諸有支作如是次第說？

【U2 答釋3】

【V1 第一差別2】

【W1 釋10】

【X1 無明緣行】

戌二、答釋3　亥一、第一差別2　天一、釋10　地一、無明緣行

答：諸愚癡者要先愚於所應知事，次即於彼發起邪行。

諸愚癡者至發起邪行者：謂現法中，名色為緣六處生起，是名所應知事。不斷不知，故名為愚。由是六處名為無明引因依處。如下決擇分說。（陵本五十六卷十六頁4545）福與非福及不動行皆名邪行，能引苦故，非解脫故。

【X2 行緣識】

地二、行緣識

由邪行故，令心顛倒。

【X3 識緣名色】

地三、識緣名色

心顛倒故，結生相續。

【X4 名色緣六處】

地四、名色緣六處

生相續故，諸根圓滿。

【X5 六處緣觸觸緣受】

地五、六處緣觸觸緣受

根圓滿故，二受用境。

【X6 受緣愛】

地六、受緣愛

受用境故，若耽著，若希求。

【X7 愛緣取】

地七、愛緣取

由希求故，於方覓時煩惱滋長。

【X8 取緣有】

地八、取緣有

煩惱滋長故，發起後有愛非愛業。

發起後有愛非愛業者：謂令先所引發愛非愛業，從此命終漸生起故。

【X9 有緣生】

地九、有緣生

由所起業滋長力故，於五趣生死中苦果生。

【X10 生緣老死2】

【Y1 標說】

地十、生緣老死2　玄一、標說

苦果生已，有老死等苦。

【Y2 釋苦】

玄二、釋苦

謂內身變異所引老死苦，及境界變異所引憂歎苦熱惱之苦。

【W2 結】

天二、結

是故世尊如是次第說十二支。

境界變異所引憂歎苦熱惱者：此所引苦，餘處說名愁、歎、苦、憂、惱。由可愛事無常轉變，悲傷心慼，故名為愁。由彼發言咨嗟歔欷，故名為歎。因此拊膺，故名為苦。內懷冤結，故名為憂。因茲迷亂，故名為惱。復有餘釋，如下攝事分說。（陵本八十八卷三頁6644）今此所說，次第少異，然義無別，故應準釋。

【V2 第二差別4】

【W1 標】

亥二、第二差別4　天一、標

復有次第差別，謂依二種緣建立緣起次第。

【W2 列】

天二、列

一、內身緣，二、受用境界緣。

【W3 攝】

天三、攝

內身緣，前六支所攝；受用境界緣，後六支所攝。

【W4 釋2】

【X1 由內身緣2】

【Y1 能引支攝】

天四、釋2　地一、由內身緣2　玄一、能引支攝

先於內身起我執等愚，由此不了諸業所引苦果異熟故，發起諸業。既發起已，即隨彼業多起尋思。

即隨彼業多起尋思者：謂隨彼彼諸所作業，由不如理作意所引，妄起分別尋思行故，如十六異論諸差別是。

【Y2 所引支攝3】

【Z1 標】

玄二、所引支攝3　黃一、標

由業與識為助伴故，能感當來三種苦果。

【Z2 列】

黃二、列

謂根初起所攝苦果、根圓滿所攝苦果、受用境界所攝苦果。

【Z3 釋】

黃三、釋

即名色為先，觸為最後。

【X2 由受用境界緣2】

【Y1 能生支攝】

地二、由受用境界緣2　玄一、能生支攝

又於現法中，依觸緣受，發起於愛。由受用境界緣廣起追求，或由事業門，或由利養門，或由戒禁門，或由解脫門，發起欲求、內身求、邪解脫求。如是求時，令先所起煩惱及業所引五趣生死果生。

【Y2 所生支攝】

玄二、所生支攝

既得生已，老死隨逐。

或由事業門等者：如前已說四所為取，今此四門如次別配，其義可知。由前二門發起欲求；由戒禁門發起有求，即內身求；由解脫門發起邪解脫求。欲等三求，如前有尋有伺地說。（陵本五卷七頁342）此中道理，隨應當釋。

【V3 第三差別2】

【W1 標列】

亥三、第三差別2　天一、標列

復有次第差別，謂由三種有情聚。一、樂出世清淨，二、樂世間清淨，三、樂著境界。

【W2 隨釋3】

【X1 由初有情聚】

天二、隨釋3　地一、由初有情聚

由初聚故，滅諸緣起，增白淨品。

【X2 由第二有情聚2】

【Y1 初三支攝】

地二、由第二有情聚2　玄一、初三支攝

由第二有情聚故，不如實知諸諦道理。若住正念，或作福業，或作有漏修所引不動業；若不住正念，便發非福業。或起追悔所引，或不追悔歡喜所引心相續住。

或起追悔所引等者：此說二種心相續住。謂發非福業者，便起追悔所引心相續住，由非福業惡作罪聚攝故。若作福業、或不動業，便起不追悔歡喜所引心相續住。聲聞地說：先於尸羅善清淨故，便無憂悔；無憂悔故，歡喜安樂；由有樂故，心得正定。（陵本二十八卷二頁2327）此中道理，應如是知。

【Y2 次三支攝】

玄二、次三支攝

彼又如前，於下中上生處，次第能感當來三種苦果，謂名色為先，觸為最後。

彼又如前於下中上生處等者：此中彼言，謂第二有情聚。或求欲生，或求樂生，各有三種生處差別，謂下中上。有尋有伺地中已說其相。（陵本五卷六頁339）於彼彼處，依內身緣能感當來三種苦果。謂根初起所攝苦果、根圓滿所攝苦果、受用境界所攝苦果。此三差別，前文已說，故指如前。

【X3 由第三有情聚】

地三、由第三有情聚

由第三有情聚故，依現受用境所生受，於現法中如前次第起後六支，謂受為先，老死為後。

【T2 逆次第說2】

【U1 問難】

酉二、逆次第說2　戌一、問難

問：何因緣故，逆次第中老死為先說諸緣起？

【U2 答釋】

戌二、答釋

答：依止宣說諦道理故，以生及老死能顯苦諦。

逆次第中至能顯苦諦者：此中道理，如下攝事分中緣起擇說應知。謂始從老死，次第逆觀苦、集二諦緣起道理故。（陵本九十三卷六頁7004）

【T3 舉異經說2】

【U1 引經難】

酉三、舉異經說2　戌一、引經難

如世尊言：新名色滅為上首法。問：何故不言諸無明滅為上首耶？

新名色滅為上首法等者：此舉經問。由前已說，無明滅故，行滅；次第乃至異熟生觸滅故，異熟生受滅。又說，於現法中，無明觸所生受滅故，愛滅，乃至取等惱最為後諸行永滅。（陵本九卷十五頁695）若如是者，何故世尊於餘經中作如是說：新名色滅為上首法？此中問意，如是應知。

【U2 依義答2】

【V1 標施設】

戌二、依義答2　亥一、標施設

答：依心解脫者而施設故。

【V2 釋所由2】

【W1 名色不生】

亥二、釋所由2　天一、名色不生

由彼於現法中種子苦及當來苦果不生而滅，故說名色為先，受為最後，得究竟滅。

【W2 愛隨眠滅】

天二、愛隨眠滅

又於現法中受諸受時，愛及隨眠永拔不起說名為滅。由彼滅故，以彼為先餘支亦滅。

依心解脫至餘支亦滅者：此中初句總標經意。謂心解脫諸阿羅漢，於現法中無明及愛永斷無餘，依彼施設新名色滅為上首法，故不更言諸無明滅。餘文隨釋。謂彼心解脫者，於現法中無名色等新種熏習，當來苦果永不更生，由是說言新名色滅。又於現法貪愛永滅，唯餘清淨識緣名色、名色緣識，亦依此說新名色滅。由是後後諸支皆得永滅，依此說彼為上首法。

【S2 總結】

申二、總結

如是等類，宣說緣起次第應知。

【R6 緣起釋詞2】

【S1 問】

未六、緣起釋詞2　申一、問

問：何故緣起說為緣起？

【S2 答5】

【T1 依字釋名】

申二、答5　酉一、依字釋名

答：由煩惱繫縛，往諸趣中數數生起故，名為緣起。此依字釋名。

由煩惱繫縛等者：此中煩惱繫縛，釋名為緣。往諸趣中數數生起，釋名為起。如是總說十二有支應知。

【T2 依剎那義釋】

酉二、依剎那義釋

復次，依託眾緣，速謝滅已，續和合生，故名緣起。此依剎那義釋。

依託眾緣等者：緣有四種，所謂因緣、等無間緣、所緣緣，并增上緣。諸支生時，色無色行更互為緣，或多或少，義如下說，是名依託眾緣，此釋緣義。生已即滅，滅已續生，此釋起義。當知此義唯依諸緣生法剎那無常為論，非說諸支次第為緣。

【T3 依有作用義釋3】

【U1 標義】

酉三、依有作用義釋3　戌一、標義

復次，眾緣過去而不捨離，依自相續而得生起，故名緣起。

【U2 引證】

戌二、引證

如說：此有故彼有，此生故彼生，非餘。

【U3 結名】

戌三、結名

依此義故，釋名應知。

眾緣過去而不捨離等者：諸緣生法依託眾緣生現行已，因已受盡，自性已滅。然彼無間熏習相續有種子生，雖經久劫，猶能令彼愛非愛果異熟當熟，是即因性名為緣起。緣起經說：此有故彼有，此生故彼生。當知謂此無明隨眠不斷有故，彼無明纏有；此無明纏生故，彼諸行轉。如是諸行種子不斷故，諸行得生；諸行生故，得有識轉。如是所餘諸緣起支流轉道理，如其所應，當知亦爾。因名緣起，果名緣生，即此差別。如下決擇分說。（陵本五十六卷十五頁4543）

【T4 依數壞數滅義釋】

酉四、依數壞數滅義釋

復次，數數謝滅，復相續起，故名緣起。此依數壞數滅義釋。

數數謝滅等者：此說苦果死生相續應知。

【T5 依等覺義釋2】

【U1 標義】

酉五、依等覺義釋2　戌一、標義

復次，於過去世覺緣性已，等相續起，故名緣起。

【U2 引證】

戌二、引證

如世尊言：我已覺悟，正起宣說，即由此名展轉傳說，故名緣起。

於過去世覺緣性已等者：緣起聖道經說：曾見老死，見老死集，見老死滅，見於老死趣滅行跡；如是曾見生、有、取、愛、受、觸、六處、名色、識、行，曾見行集，曾見行滅，曾見於行趣滅行跡。我於此法自然通達，現等覺已，乃至廣說是諸苾芻若於此中能修正行，成能證者，便能證得正理法善。此中諸義，準彼應釋。

【R7 緣起緣性2】

【S1 辨緣性2】

【T1 舉無明望行2】

【U1 問】

未七、緣起緣性2　申一、辨緣性2　酉一、舉無明望行2　戌一、問

問：無明望行為幾種緣？

【U2 答2】

【V1 辨二種】

戌二、答2　亥一、辨二種

答：望諸色行為增上緣，望無色行為三緣。

【V2 釋三緣】

亥二、釋三緣

謂等無間緣、所緣緣、增上緣。

望諸色行為增上緣等者：此中色行，謂身語業；又無色行，謂即意業應知。

【T2 例餘支相望2】

【U1 標例】

酉二、例餘支相望2　戌一、標例

如是餘支為緣多少，應如此知。

【U2 別辨2】

【V1 約有色支辨】

戌二、別辨2　亥一、約有色支辨

謂有色支望有色支，為一增上緣；望無色支為二緣，謂所緣緣及增上緣。

【V2 約無色支辨】

亥二、約無色支辨

若無色支望有色支，唯為一緣；望無色支為三緣，謂等無間緣、所緣緣、增上緣。

如是餘支為緣多少等者：謂後後支諸緣生法，漸次相稱因果體性相續而生，是此緣性。所說緣義如前。無明望行，由色無色有差別故，說與為緣或多或少；如是後後諸支，前望於後，或為多緣、或為少緣，隨應當知。總略而言：若前為有色支，與後有色支或無色支為緣；及前為無色支，與後有色支或無色支為緣；隨應差別，如文可悉。然非一一支中，前望於後，定有如是差別。或為有色、或為無色，或全、或分，隨其所應盡當知。

【S2 釋妨難2】

【T1 不說因緣難2】

【U1 問】

申二、釋妨難2　酉一、不說因緣難2　戌一、問

問：何故諸支相望無因緣耶？

【U2 答】

戌二、答

答：因緣者，自體種子緣所顯故。

【T2 說依因果難2】

【U1 問】

酉二、說依因果難2　戌一、問

問：若諸支相望無因緣者，何故說言：依因果體性建立緣起耶？

【U2 答2】

【V1 總明攝】

戌二、答2　亥一、總明攝

答：依增上緣所攝引發因、牽引因、生起因故，說名為因。

依增上緣所攝引發因等者：緣起初勝法門經說：唯依一增上緣，說無明緣行，次第乃至生緣老死。此增上緣復有二種，一、遠，二、近。當知遠增上緣，即此所說牽引因；近增上緣，即此所說生起因；前能引後，展轉增勝，即此所說引發因。是故經說唯依一增上緣。此中三因，如前有尋有伺地釋。（陵本五卷十頁358）

【V2 別配屬3】

【W1 引因攝】

亥二、別配屬3　天一、引因攝

問：幾支是引因所攝？答：從無明乃至受。

【W2 生因攝】

天二、生因攝

問：幾支是生因所攝？答：從愛乃至有。

【W3 二果攝】

天三、二果攝

問：幾支是生、引二因果所攝耶？答：於現法後法中，識等乃至受，於生、老死位所攝諸支。

於現法後法中識等乃至受等者：此中識言，謂隨業識，由此故說於現法中。此識為後有名色、六處、觸、受種子之所隨逐，由此故說於後法中。如是一切，當知皆是引因果攝。生、老死位識乃至受，名彼所攝諸支，當知此是生因果攝。

【R8 緣起分別緣9】

【S1 十二支次第分別2】

【T1 辨為緣11】

【U1 無明緣行2】

【V1 望與無明為緣2】

【W1 約不如理作意辨2】

【X1 問】

未八、緣起分別緣9　申一、十二支次第分別2　酉一、辨為緣11　戌一、無明緣行2　亥一、望與無明為緣2　天一、約不如理作意辨2　地一、問

問：若說無明以不如理作意為因，何因緣故於緣起教中不先說耶？

【X2 答4】

【Y1 標】

地二、答4　玄一、標

答：彼唯是不斷因故，非雜染因故。

彼唯是不斷因故等者：謂不如理作意唯能障彼無明對治，是故名彼是不斷因。然由不能染汙無明，是故名彼非雜染因。

【Y2 徵】

玄二、徵

所以者何？

【Y3 釋2】

【Z1 由非染汙】

玄三、釋2　黃一、由非染汙

非不愚者起此作意。依雜染因說緣起教，無明自性是染汙，不如理作意自性非染汙，故彼不能染汙無明，然由無明力所染汙。

非不愚者起此作意者：謂不如理作意亦以無明為因而生。若諸聖者無明斷已，此不如理作意亦無。由此釋前彼唯是不斷因，謂唯無明未斷時，說以不如理作意為因故。

【Z2 由非業因】

黃二、由非業因

又生雜染業煩惱力之所熏發，業之初因謂初緣起。

【Y4 結】

玄四、結

是故不說不如理作意。

又生雜染至謂初緣起者：此說無明能為煩惱、業、生三種雜染根本因緣。如緣起初勝法門經說：無明普於一切煩惱雜染、諸業雜染、諸生雜染能作因緣根本依處。是故無明由殊勝故，建立初支。

【W2 約自體辨2】

【X1 問】

天二、約自體辨2　地一、問

問：何故不說自體為自體緣耶？

【X2 答】

地二、答

答：由彼自體若不得餘緣，於自體雜染不能增長，亦不損減，是故不說。

何故不說自體為自體緣等者：此中問答，且約無明為論，當知非不遍通一切，無明為初，是故舉說。

【V2 望與行為緣3】

【W1 約二愚辨2】

【X1 問】

亥二、望與行為緣3　天一、約二愚辨2　地一、問

問：何因緣故，福行、不動行由正揀擇功力而起，仍說用無明為緣耶？

【X2 答】

地二、答

答：由不了達世俗苦因為緣，起非福行；由不了達勝義苦因為緣，生福及不動行；是故亦說彼以無明為緣。

由不了達世俗苦因為緣等者：苦苦、壞苦，名世俗苦；行麤重苦，名勝義苦。世俗苦因，即苦樂受；勝義苦因，即不苦不樂受。如諸愚夫於樂受中多生染著，及於苦受多生瞋心，由是因緣起非福行。又於不苦不樂受中心生顛倒，見勝功德，或見出離，故造福行及不動行。造斯行時，雖依教法或依誨法，發起思擇及修習心；然不如理作意思惟，於見功德或見出離，癡所覆藏；是故亦說彼以無明為緣。

【W2 約三業辨2】

【X1 問】

天二、約三業辨2　地一、問

問：如經中說：諸業以貪瞋癡為緣。何故此中唯說癡為緣耶？

【X2 答】

地二、答

答：此中通說福、非福、不動業緣，貪瞋癡緣唯生非福業故。

此中通說福非福不動業緣者：無明為緣遍一切業，已如前說。今顯福、不動業，彼以無貪、無瞋為其因緣，非貪、瞋起。貪、瞋不遍，是故不說；唯無明遍，故偏說之。

【W3 約遍行辨2】

【X1 問】

天三、約遍行辨2　地一、問

問：身業、語業思所發起，是則行亦緣行；何故但說無明緣行？

【X2 答】

地二、答

答：依發起一切行緣而說故，及依生善、染汙思緣而說故。

依發起一切行緣而說故等者：身語意行，名一切行，無明遍發，是故說之。思發身語，唯二非遍，是故不說。又無明為緣，能生善、染汙思，業用殊勝，是故說之。思發身語，或時無記，業用非勝，是故不說。

【U2 行緣識2】

【V1 問】

戌二、行緣識2　亥一、問

問：識亦以名色為緣，何故此中但說行為緣耶？

【V2 答】

亥二、答

答：行為識雜染緣，能引、能生後有果故。非如名色，但為所依、所緣，生起緣故。

行為識雜染緣等者：謂異熟識為一切諸業雜染之所熏習，由此方便，攝受後有新生種子，於當生中所起後有所攝名色、六處、觸、受次第而生，此名色等即後有果。

【U3 識緣名色2】

【V1 約大種及觸辨2】

【W1 問】

戌三、識緣名色2　亥一、約大種及觸辨2　天一、問

問：名色亦由大種所造及由觸生，何故但說識為緣耶？

【W2 答】

天二、答

答：識能為彼新生因故。彼既生已，或正生時，大種及觸唯能與彼為建立因。

識能為彼新生因故等者：此中生因，謂為前導。又建立因，謂同安危。如前意地說。（陵本三卷一頁183）初受生時，識最為先，依此建立新異熟識。由是名色次第而生，是故說識與彼名色為新生因。識為前導，名色方生，故名色生已，或正生時，大種身根和合而有，安危共同，是故說言大種及觸唯與名色為建立因。

【V2 約六界入胎辨2】

【W1 問】

亥二、約六界入胎辨2　天一、問

問：如經中說：六界為緣得入母胎。何故此中唯說識界？

【W2 答3】

【X1 由定俱】

天二、答3　地一、由定俱

答：若有識界，決定於母胎中精血、大種、腹穴無闕故。

【X2 由最勝】

地二、由最勝

又識界勝故。

若有識界等者：界有六種，謂地、水、火、風、空、識。聲聞地說：云何識界？謂眼、耳、鼻、舌、身、意識，又心、意、識三種差別，是名識界。（陵本二十七卷三頁2253）於母胎中，精血、大種，意顯地水火風四界；又彼腹穴，意顯空界。入母胎時，若有識界，餘定無闕，是故此中唯說識界。

【X3 由遍行】

地三、由遍行

又依一切生、一切有生時而說故。

又依一切生一切有生時而說故者：胎、卵、濕、化四生，名一切生。那落迦等五有，名一切有。識遍一切，是故說之。

【U4 名色緣六處2】

【V1 問】

戌四、名色緣六處2　亥一、問

問：六處亦以飲食為緣，何故此中但說名色為緣耶？

【V2 答】

亥二、答

答：此中說名色是彼生因故。彼既生已，亦以飲食為任持因。

亦以飲食為任持因者：由飲食故，六處得住，是故說彼為任持因，任持六  處令不壞故。

【U5 六處緣觸2】

【V1 問】

戌五、六處緣觸2　亥一、問

問：觸以三和為緣，何故此中但說六處為緣？

【V2 答2】

【W1 由定俱】

亥二、答2　天一、由定俱

答：若有六處，定有餘二無闕故。

【W2 由最勝】

天二、由最勝

又六處勝故，由六處攝二種故。

若有六處等者：六處謂根，餘二謂境與識。識依根生，境由根顯，根攝二種，是故最勝。

【U6 觸緣受2】

【V1 問】

戌六、觸緣受2　亥一、問

問：若自所逼迫，若他所逼迫，若時候變異，若先業所引，皆得生受；何故此中但顯觸為彼緣？

【V2 答】

亥二、答

答：觸是彼近因故，由觸所引故；餘緣所生受亦從觸生故，必不離觸，是故偏說。

觸是彼近因等者：觸為受因，由觸為先，受方生故。如順樂受觸為緣，生樂受；順苦受觸為緣，生苦受；順不苦不樂受觸為緣，生不苦不樂受。觸望餘緣生受近故，是故說觸是彼近因。

【U7 受緣愛2】

【V1 問】

戌七、受緣愛2　亥一、問

問：經中亦說無明為緣生愛，順愛境界亦得為緣，何故此中但說受為緣耶？

順愛境界亦得為緣者：若可意事、不可意事為所緣時，是名順愛境界。由可意事順和合愛，不可意事順乖離愛，由是故說順愛境界亦得為緣生愛。

【V2 答2】

【W1 顯正】

亥二、答2　天一、顯正

答：以受力故，於相似境，或求和合，或求乖離。

以受力故至或求乖離者：謂由受力領納現前苦樂異熟或境界時，若為樂受之所纏逼，便於彼相似境起和合愛，希求未來還受如是受故；若為苦受之所纏逼，便於彼相似境起乖離愛，希求未來不受如是受故。由是道理，經中唯說受為愛緣。

【W2 簡非】

天二、簡非

由愚癡力，但於諸受起盡等相不如實知，由此不能制御其心。

由愚癡力至不能制御其心者。於諸受中有八相別：謂受有幾種，誰是受集，誰是受滅，誰是受集趣行，誰是受滅趣行，誰是受愛味，誰是受過患，誰是受出離，是名諸受起盡等相。由愚癡力，於此不能如理觀察，是故不能如實了知；不了知故，於妙五欲染汙希求，是故不能制御其心。由是道理，經中亦說無明為緣生愛，然非近因，此不說之。

【U8 愛緣取2】

【V1 問】

戌八、愛緣取2　亥一、問

問：由隨眠未斷，順彼諸法取皆得生，何故此中但說愛為取緣？

由隨眠未斷順彼諸法取皆得生者：此中隨眠，謂欲貪隨眠及見隨眠。由欲貪隨眠未斷故，欲取得生；由見隨眠未斷故，見取、戒禁取、我語取得生。為得諸欲及為受用，乃至為欲隨說諸士夫相諸所為取，是名順彼諸法，由能隨順生欲貪故。

【V2 答】

亥二、答

答：由希望生故，於追求時，能發隨眠，及能引彼隨順法故。

由希望生故等者：謂由愛相希望生故，於三界行染汙希求時，隨其所應，能發欲貪及見隨眠生現行纏，及能引導諸所為取隨順法故，由是故說愛為取緣。

【U9 取緣有2】

【V1 問】

戌九、取緣有2　亥一、問

問：前已說無明為緣發起業有，何故今者說取緣有？

【V2 答】

亥二、答

答：由取力故，即令彼業於彼彼生處能引識、名色等果。

【U10 有緣生2】

【V1 問】

戌十、有緣生2　亥一、問

問：生亦以精血等為緣，何故此中唯說有緣生耶？

【V2 答2】

【W1 由定俱】

亥二、答2　天一、由定俱

答：由有有故，定有餘緣無闕。

【W2 由最勝】

天二、由最勝

又有勝故，唯說彼為緣。

【U11 生緣老死2】

【V1 問】

戌十一、生緣老死2　亥一、問

問：亦由遠行、不避不平等、他所逼迫為緣，老死可得，何故此中但說生緣老死耶？

【V2 答】

亥二、答

答：雖由彼諸緣，必以生為根本故。縱闕彼緣，但生為緣，定有老死故。

亦由遠行等者：此說諸行敗壞因緣。諸行生已，由彼不能相似相續而住，故有老死可得。不避不平等，如前意地已辨其相。（陵本一卷十三頁66）

【T2 明彼攝3】

【U1 約煩惱等道辨2】

【V1 問】

酉二、明彼攝3　戌一、約煩惱等道辨2　亥一、問

問：此十二支，幾是煩惱道？幾是業道？幾是苦道？

【V2 答】

亥二、答

答：三是煩惱道，二是業道，餘是苦道。

三是煩惱道等者：三謂無明、愛、取，煩惱雜染攝故；二謂行、有，業雜染攝故；餘支，生雜染攝；依此建立三道差別。

【U2 約因果等辨2】

【V1 問】

戌二、約因果等辨2　亥一、問

問：幾唯是因？幾唯是果？幾通因果？

【V2 答2】

【W1 第一義】

亥二、答2　天一、第一義

答：初一唯因，後一唯果，餘通因果。

初一唯因等者：初一謂無明，能染汙餘，不為餘染，故說唯因。後一謂老死，為餘染汙，不能染餘，故說唯果。餘一切支，能染汙餘，亦為餘染，故通因果。

【W2 第二義】

天二、第二義

又即於此問，更作餘答：三唯是因，二唯是果，當知所餘亦因亦果。

三唯是因等者：三謂無明、愛、取，發業潤生此為根本，說唯是因。二謂生、老死，樂著戲論及業異熟之所生故，此酬前相，說唯是果。諸所餘支，望義說別，亦因亦果。

【U3 約獨雜相辨2】

【V1 問】

戌三、約獨雜相辨2　亥一、問

問：幾是獨相？幾是雜相？

【V2 答2】

【W1 總標】

亥二、答2　天一、總標

答：三是獨相，行等是雜相。

三是獨相等者：三謂無明、愛、取，不與餘支相交雜故，說名獨相。與此相違說名雜相，如行等是。下別問答，其義可知。

【W2 別辨3】

【X1 說行有2】

【Y1 問】

天二、別辨3　地一、說行有2　玄一、問

問：何故行、有是雜相？

【Y2 答】

玄二、答

答：由二種說故。謂能引愛非愛果故，及能生趣差別故。

由二種說故等者：行、有二支體非一異，然望義別，是故說二。謂引因位建立行支，由能引愛非愛果故；若生因位建立有支，由近能生五趣差別果故。

【X2 說識與名色六處一分2】

【Y1 問】

地二、說識與名色六處一分2　玄一、問

問：何故識與名色、六處一分有雜相？

識與名色六處一分有雜相者：名色支中，識說為名；六處支中，識說意處；由是故說識與名色、六處一分有雜相義。

【Y2 答】

玄二、答

答：由三種說故。謂依雜染時故，依潤時故，依轉時故。

由三種說故等者：依雜染時說名識支，謂由邪行令心顛倒。依彼潤時建立名色支，謂識種子愛、取潤已，能取能滿當來名色自體，令住結生相續故；識於其中是其少分，由是說言名色一分。依彼轉時建立六處支，眼等六處圓滿生已，能為眼等六識所依，即於爾時彼眼等識得意處名；識於其中是其少分，由是說言六處一分。

【X3 說識乃至受與生老死2】

【Y1 問】

地三、說識乃至受與生老死2　玄一、問

問：何故識乃至受，與生、老死有雜相？

【Y2 答】

玄二、答

答：由二種說故。謂別顯苦相故，及顯引生差別故。

由二種說故等者：依有苦因，建立識乃至受支；依有苦果，建立生、老死支。又識乃至受，此於當來為苦；生及老死，此於現法為苦；由是說言別顯苦相。又識乃至受，於現法中引果所攝；生及老死，於後法中生果所攝；由是說言及顯引生差別。

【S2 緣義分別2】

【T1 辨為緣4】

【U1 由生已不住義】

申二、緣義分別2　酉一、辨為緣4　戌一、由生已不住義

復次，於緣起中，云何數往義？謂生已不住義。

云何數往義等者：前釋詞中說：由煩惱繫縛，往諸趣中數數生起故，名為緣起。今釋彼義，故問答辨。

【U2 由諸緣聚集義】

戌二、由諸緣聚集義

云何和合義？謂諸緣聚集義。

【U3 由諸緣引攝新新生義】

戌三、由諸緣引攝新新生義

云何起義？謂諸緣和合之所引攝新新生義。

云何和合義及起義等者：前釋詞中說：依託眾緣，速謝滅已，續和合生，故名緣起。今釋彼義，故問答辨。

【U4 由諸行生起法性及現行義】

戌四、由諸行生起法性及現行義

云何緣起？云何緣生？謂諸行生起法性，是名緣起；即彼生已，說名緣生。

云何緣起云何緣生等者：前釋詞中說：眾緣過去而不捨離，乃至此生故彼生，非餘。今釋彼義，故問答辨。當知諸行生起法性，是名緣起，釋此有故彼有；即彼生已，說名緣生，釋此生故彼生。

【T2 明彼攝2】

【U1 苦諦攝2】

【V1 現法為苦】

酉二、明彼攝2　戌一、苦諦攝2　亥一、現法為苦

問：幾支苦諦攝，及現法為苦？答：二，謂生及老死。

【V2 當來為苦】

亥二、當來為苦

問：幾支苦諦攝，當來為苦？答：識乃至受種子性。

【U2 集諦攝】

戌二、集諦攝

問：幾支集諦攝？答：所餘支。

【S3 十二支前後相望分別2】

【T1 辨為緣2】

【U1 前支是後支緣2】

【V1 唯望近支2】

【W1 明次第6】

【X1 無明望行2】

【Y1 問】

申三、十二支前後相望分別2　酉一、辨為緣2　戌一、前支是後支緣2　亥一、唯望近支2　天一、明次第6　地一、無明望行2　玄一、問

問：無明與行為作俱有緣？為作無間滅緣？為作久遠滅緣？

【Y2 答2】

【Z1 標】

玄二、答2　黃一、標

答：當知具作三緣。

【Z2 釋3】

【a1 為俱有覆障緣】

黃二、釋3　宇一、為俱有覆障緣

謂由無知，於隨順諸行法中，為俱有覆障緣，為彼彼事發起諸行。

謂由無知至發起諸行者：此中諸行，通說身語意三非福與福及不動行。由說無明與行作俱有緣故，色無色行俱有轉故。諸有現前愛非愛境，此能隨順造非福行；於死及生起決定信，求可愛生，此能隨順造諸福行；於色無色有過患身起功德想，此能隨順造不動行；如是等類，是名隨順行法。於此諸法由無知故令不顯了，是故無明與行能作俱有覆障緣。由覆障故，不知過患、不知出離，依三界愛，或無有愛，造作非福、福行、或不動行，是名為彼彼事發起諸行。

【a2 為無間滅生起緣】

宇二、為無間滅生起緣

又由惡見、放逸俱行無知，為無間滅生起緣，發起諸行。

又由惡見至發起諸行者：此中諸行，唯意所攝非福與福及不動行，由說無明為無間滅緣故，唯望無色有此緣故。於三世內外諸行，及於因所生法，起不如理分別，是名惡見。於業異熟及俱，不能思擇諸行過失，是名放逸。此與無知同行相應，是名俱行。由是無明差別，說有見愚及放逸愚。（陵本九卷十八頁712）由此無知，前無間滅，後決定生，故說與行為無間滅生起緣，由是發起諸無色行。

【a3 為久遠滅引發緣】

宇三、為久遠滅引發緣

又由無知，為久遠滅引發緣故，建立順彼當生相續。

又由無知至當生相續者：如前已說，設彼無明不永斷者，依於識等受最為後所有諸行後際應生。（陵本九卷十五頁695）是故無明既發業已，雖久遠滅，然說為緣，能引當生自相續身，以是隨順因故，由此建立為引發緣。

【X2 行望識等2】

【Y1 舉行望識2】

【Z1 問】

地二、行望識等2　玄一、舉行望識2　黃一、問

問：云何應知諸行望識為三種緣？

【Z2 答3】

【a1 為俱有緣】

黃二、答3　宇一、為俱有緣

答：由能熏發彼種子故，為俱有緣。

【a2 為無間滅生起緣】

宇二、為無間滅生起緣

次後由彼勢力轉故，為無間滅生起緣。

【a3 為久遠滅引發緣】

宇三、為久遠滅引發緣

由彼當來果得生故，為久遠滅引發緣。

諸行望識為三種緣等者：行能熏發彼識種子，能熏所熏俱生俱滅，由是說名為俱有緣。從此以後，此識名隨業識，隨業勢力乃至命終流轉不絕，能為後有相續識因，由是說為無間滅生起緣。復由諸行為牽引因，當來識果方可得生，即此說為久遠滅引發緣。

【Y2 例識望名色等】

玄二、例識望名色等

如行望識，如是識望名色、名色望六處、六處望觸、觸望受亦爾。

如行望識至觸望受亦爾者：當知此中，名色、六處、觸、受種子皆為諸行同時熏發，非離諸行一一相望有次第別，唯依當來現起分位有次第故，說彼因性亦有次第。由是道理，識望名色等說為三種緣者，意顯行熏識已，名色、六處、觸、受種子為識攝受，不離於識別有因性，從識為熏，故言亦爾。

【X3 受望愛2】

【Y1 問】

地三、受望愛2　玄一、問

問：云何應知受望愛為三種緣？

【Y2 答3】

【Z1 為俱有緣】

玄二、答3　黃一、為俱有緣

答：當知由彼起樂著故，為俱有緣。

由彼起樂著故為俱有緣者：由彼樂受起和合愛，由彼苦受起別離愛，以於自體境界受中貪味繫縛故，總說樂著名。依此建立為俱有緣。

【Z2 為無間滅生起緣】

黃二、為無間滅生起緣

從此無間，由彼勢力起追求等作用轉故，為無間滅生起緣。

從此無間至生起緣者：由彼樂受起和合愛，從此無間，故起追求；由彼苦受起別離愛，從此無間，故起厭離；是名追求等作用轉。依此說為無間滅生起緣。

【Z3 為久遠滅引發緣】

黃三、為久遠滅引發緣

建立當來難可解脫彼相續故，為久遠滅引發緣。

建立當來至引發緣者：謂由無明觸所生受為依止故，貪愛得生，當來相續難可解脫。依此說為久遠滅引發緣。

【X4 愛望取2】

【Y1 問】

地四、愛望取2　玄一、問

問：云何愛望取為三種緣？

【Y2 答3】

【Z1 為俱有緣】

玄二、答3　黃一、為俱有緣

答：由欲貪俱行，於隨順取法中，欲樂安立故，為俱有緣。

由欲貪俱行至為俱有緣者：欲貪俱行是其能取，隨順取法是其所取，欲樂安立是所為取。由欲樂故起前三取，由安立故起第四取。如是一切俱有而轉，由是故說為俱有緣。

【Z2 為無間滅生起緣】

黃二、為無間滅生起緣

由無間滅勢力轉故，為生起緣。

【Z3 為久遠滅引發緣】

黃三、為久遠滅引發緣

建立當來難可解脫彼相續故，為久遠滅引發緣。

【X5 取望有2】

【Y1 問】

地五、取望有2　玄一、問

問：云何取望有為三種緣？

【Y2 答3】

【Z1 為俱有緣】

玄二、答3　黃一、為俱有緣

答：由與彼俱，令業能招諸趣果故，為俱有緣。

由與彼俱至為俱有緣者：異熟識中先所積集行等種子，為取攝受，轉名為有，依此義故，說與彼俱，是故建立為俱有緣。

【Z2 為無間滅生起緣】

黃二、為無間滅生起緣

又由彼力，於此生處能引識等故，為無間滅生起緣。

又由彼力至生起緣者：由彼取力，能令生有將入現在，於此諸趣所當生處，能引識乃至受自體果生，依此說為無間滅生起緣。

【Z3 為久遠滅引發緣】

黃三、為久遠滅引發緣

又能引發彼界功能故，為久遠滅引發緣。

又能引發彼界功能等者：先所積集行等種子，是名彼界功能。由取攝受，漸令增長，名能引發。從其最初為隨順因，依此說為久遠滅引發緣。

【X6 有望生生望老死2】

【Y1 正辨二支為緣2】

【Z1 舉有望生2】

【a1 問】

地六、有望生生望老死2　玄一、正辨二支為緣2　黃一、舉有望生2　宇一、問

問：云何有望生為三種緣？

【a2 答3】

【b1 為俱有緣】

宇二、答3　宙一、為俱有緣

答：熏發彼種子故，為俱有緣。

【b2 為無間滅生起緣】

宙二、為無間滅生起緣

由彼勢力無間隨轉故，為生起緣。

【b3 為久遠滅引發緣】

宙三、為久遠滅引發緣

雖久遠滅而果轉故，為引發緣。

有望生為三種緣等者：有所攝種功能現前，能生後有，即初剎那有望於生，說為俱有緣。次後由彼勢力相續隨轉，說為無間滅生起緣。有為生因，生是彼果，生因現行雖久遠滅，而生因果自體得生，依此說為引發緣。

【Z2 例生望老死】

黃二、例生望老死

如有望生，當知生望老死為緣亦爾。

如有望生等者：由有生故，老死隨逐；從生為言，故說亦爾。

【Y2 兼釋有支建立2】

【Z1 略標】

玄二、兼釋有支建立2　黃一、略標

復次，建立有支有二種。

【Z2 列釋2】

【a1 勝分建立】

黃二、列釋2　宇一、勝分建立

一、就勝分建立，謂取所攝受業，如前已說。

謂取所攝受如前已說者：謂如前說，煩惱滋長故，發起愛非愛業。（陵本十卷三頁741）當知唯就勝分建立，說取緣有。今此義同，故置如前。

【a2 全分建立】

宇二、全分建立

二、全分建立，謂業及識乃至受所有種子，取所攝受，建立為有應知。

【W2 顯業用2】

【X1 問】

天二、顯業用2　地一、問

問：是諸有支唯有次第與行為緣乃至老死，更有餘業用耶？

是諸有支至更有餘業用者：十二有支，從初無明乃至最後老死，前為後緣，漸次相稱，當知唯依增上緣說。今此問意，謂諸有支，為唯如是一增上緣耶？為更有餘緣業用耶？

【X2 答】

地二、答

答：即此業用，及於各別所行境中，如其所應所有業用，當知是名第二業用。

即此業用至第二業用者：此諸支自體種子生自現行，是名因緣業用。及與餘支相望，於各別所行境中，或為無色，或為有色，如其所應，為等無間緣、所緣緣及增上緣。如是業用差別，前緣性中已具顯示。（陵本十卷五頁751）如是所說緣義業用，當知是名第二業用。

【V2 亦望餘支2】

【W1 舉無明2】

【X1 問】

亥二、亦望餘支2　天一、舉無明2　地一、問

問：無明唯與行為緣，亦與餘支為緣耶？

【X2 答2】

【Y1 通一切】

地二、答2　玄一、通一切

答：無明乃至亦與老死為緣。

【Y2 會前說】

玄二、會前說

前言唯與行為緣者，但說近緣義。

【W2 例所餘】

天二、例所餘

如是所餘盡應當知。

【U2 後支非前支緣4】

【V1 標】

戌二、後支非前支緣4　亥一、標

復次，後支非前支緣。

【V2 徵】

亥二、徵

何以故？

【V3 釋】

亥三、釋

如為斷後支故，勤作功用斷於前支，由前斷故，後亦隨斷。非為斷前故，勤作功用斷於後支。

【V4 結】

亥四、結

是故當知唯此為彼緣。

如為斷後支故等者：此中道理，應知如緣起聖道經說。彼云：由誰有故而有老死？如是老死復由何緣？我於此事如理思時，便生如是如實現觀：由有生故便有老死，如是老死由生為緣，如是廣說乃至齊識退還。即此中說為斷後支，勤作功用斷於前支。又云：我復思惟：無有誰故而無老死？由誰滅故老死隨滅？我即於此如理思時，便生如是如實現觀：無有生故便無老死，由生滅故老死隨滅，如是廣說乃至無明滅故行即隨滅。即此中說由前斷故，後亦隨斷。

【T2 釋義別2】

【U1 由順觀2】

【V1 釋此有故彼有】

酉二、釋義別2　戌一、由順觀2　亥一、釋此有故彼有

問：云何說言此有故彼有？答：由未斷緣，餘得生義故。

由未斷緣餘得生義故者：種子不斷，名未斷緣；現行法生，名餘得生。當知此約緣起義釋。

【V2 釋此生故彼生】

亥二、釋此生故彼生

問：云何此生故彼生？答：由無常緣，餘得生義故。

由無常緣餘得生義故者：諸法自體從自種生，名無常緣，此說生起無常。由此為緣，後支法生，名餘得生。當知此約緣生義釋。

【U2 由逆觀2】

【V1 釋要由生緣而有老死等2】

【W1 問】

戌二、由逆觀2　亥一、釋要由生緣而有老死等2　天一、問

問：何故說言有生故有老死，要由生緣而有老死，如是乃至無明望行？

【W2 答】

天二、答

答：由此言教道理，顯從無實作用緣，餘得生義故。

顯從無實作用緣餘得生義故者：如有頌言：諸行皆剎那，住尚無況用，即說彼生起，為用為作者。又言：法不能生他，亦不能自生，眾緣有故生，非故新新有。（陵本十六卷七頁1390）如是前支為後支緣，但由勢用為緣，無實作用，道理亦爾。由剎那滅義，無動作義，是緣起義故。

【V2 釋非離生緣而有老死等2】

【W1 問】

亥二、釋非離生緣而有老死等2　天一、問

問：何故說言有生故有老死，非離生緣而有老死，如是乃至無明望行？

【W2 答】

天二、答

答：由此言教道理，顯從自相續緣；即自相續，餘得生義故。

顯從自相續緣等者：如前已說，於離作用復因果相續不斷義，是緣起義。（陵本九卷十六頁701）當知唯依諸支相望，漸次相稱，前為後緣，建立因果體性。今義亦爾，故作是說。

【S4 十二支為緣決擇分別2】

【T1 依四句答3】

【U1 無明與行2】

【V1 問】

申四、十二支為緣決擇分別2　酉一、依四句答3　戌一、無明與行2　亥一、問

問：若法無明為緣，彼法是行耶？設是行者，彼無明為緣耶？

【V2 答2】

【W1 標】

亥二、答2　天一、標

答：應作四句。

【W2 辨】

天二、辨

或有行非無明為緣，謂無漏及無覆無記身語意行。

謂無漏及無覆無記身語意行者：此中身語意行，通說無漏及與無覆無記二種應知。

或無明為緣而非是行，謂除行所攝有支所餘有支。

謂除行所攝有支所餘有支者：如前已說，無明乃至亦與老死為緣，如是所餘盡應當知。（陵本十卷十頁781）是故作如是說。謂與識等乃至老死為緣，名所餘支。餘隨所應，準此應釋。

或有亦無明為緣亦是行，謂福、非福、不動身語意行。除如是相，是第四句。

【U2 行與識等2】

【V1 舉行與識2】

【W1 問】

戌二、行與識等2　亥一、舉行與識2　天一、問

問：若行為緣，彼亦識耶？設是識者，行為緣耶？

【W2 答2】

【X1 標】

天二、答2　地一、標

答：應作四句。

【X2 辨】

地二、辨

或行為緣非識，謂除識所餘有支。或識非行為緣，謂無漏識及無覆無記識，除異熟生。

無覆無記識除異熟生者：無覆無記識略有二種，一、異熟果，二、異熟生。當知異熟是所熏法，說行為緣。異熟生不爾，是故除之。從異熟果生，名異熟生故。

或亦識亦行為緣，謂後有種子識及果識。

謂後有種子識及果識者：攝受後有新生種子，是名後有種子識。現在已得生滅異熟識，是名果識。當知即是阿賴耶識，約能持種及受熏義，故得異名。

除如是相，是第四句。

【V2 例識與名色等】

亥二、例識與名色等

由此道理，乃至觸緣受，隨其所應四句應知。

由此道理至四句應知者：名色、六處、觸、受種子同時熏發，已如前釋。彼一一支為緣決擇，由行緣識道理應知。然隨所應四句差別，繁不具述。

【U3 受與愛2】

【V1 問】

戌三、受與愛2　亥一、問

問：若受為緣，皆是愛耶？設是愛者，皆受為緣耶？

【V2 答2】

【W1 標】

亥二、答2　天一、標

答：應作四句。

【W2 辨】

天二、辨

或有是愛非受為緣，謂希求勝解脫，及依善愛而捨餘愛。

謂希求勝解脫等者：謂如無上梵行求者求無漏界，是名希求勝解脫。依善法欲，正捨家法，趣於非家，名依善愛而捨餘愛。當知此愛非受為緣，不染汙故。

或受為緣而非是愛，謂除無明觸所生受為緣，所餘有支法生。或有受為緣亦是愛，謂無明觸所生受為緣，染汙愛生。除如是相，是第四句。

【T2 依順後句答4】

【U1 愛與取2】

【V1 問】

酉二、依順後句答4　戌一、愛與取2　亥一、問

問：若愛為緣，皆是取耶？設是取者，皆愛為緣耶？

【V2 答3】

【W1 標】

亥二、答3　天一、標

答：當知此中是順後句。

【W2 釋】

天二、釋

謂所有取皆愛為緣。或愛為緣而非是取。

【W3 簡】

天三、簡

謂除取所餘有支，及緣善愛、勤精進等諸善法生。

及緣善愛勤精進等諸善法生者：當知善愛，淨信所生。由此為緣，起勤精進及念、定、慧。如是諸法能對治取，是故非取，應并除之。

【U2 取與有2】

【V1 問】

戌二、取與有2　亥一、問

問：若取為緣，皆是有耶？設是有者，皆取為緣耶？

【V2 答3】

【W1 標】

亥二、答3　天一、標

答：亦應作順後句。

【W2 釋】

天二、釋

謂所有有皆取為緣。或取為緣而非是有。

【W3 簡】

天三、簡

謂除有，所餘有支。

【U3 有與生2】

【V1 問】

戌三、有與生2　亥一、問

問：若有為緣，皆是生耶？設是生者，皆有為緣耶？

【V2 答2】

【W1 釋】

亥二、答2　天一、釋

答：諸所有生皆有為緣。或有為緣而非是生。

【W2 簡】

天二、簡

謂除生，所餘老死最後有支。

【U4 生與老死2】

【V1 問】

戌四、生與老死2　亥一、問

問：若生為緣，皆老死耶？設是老死，皆生為緣耶？

【V2 答2】

【W1 釋】

亥二、答2　天一、釋

答：所有老死皆生為緣。或生為緣而非老死。

【W2 簡】

天二、簡

所謂疾病、怨憎合會、親愛別離、所求不遂，及彼所起愁歎憂苦種種熱惱。

【S5 所障能障分別2】

【T1 所障3】

【U1 障正見等2】

【V1 舉於正見2】

【W1 問】

申五、所障能障分別2　酉一、所障3　戌一、障正見等2　亥一、舉於正見2　天一、問

問：是諸有支，幾與道支所攝正見為勝障礙？

【W2 答】

天二、答

答：無明，及彼所起意行、若有一分能為勝障。

無明至能為勝障者：謂無明支，及與行支、有支一分，能為正見勝障。行支一分者，謂無明所起意行；有支一分者，謂取所攝受意業一分應知。

【V2 例正思惟等】

亥二、例正思惟等

如於正見，如是於正思惟及正精進亦爾。

【U2 障正語等】

戌二、障正語等

若正語、正業、正命，以身行、語行及有一分為勝障礙。

以身行語行及有一分等者：身行、語行，行支一分所攝。取所攝受身語二業，有支一分所攝應知。

【U3 障正念等】

戌三、障正念等

若正念、正定，以餘有支為勝障礙應知。

【T2 能障2】

【U1 問】

酉二、能障2　戌一、問

問：是諸有支，幾唯雜染品？幾通雜染、清淨品？

【U2 答3】

【V1 總辨品】

戌二、答3　亥一、總辨品

答：四唯雜染品，餘通雜染、清淨品。

四唯雜染品等者：此中四言，疑應作三，謂無明、愛、取。成唯識說：三唯是染，煩惱性故；七唯不染，異熟果故。七分位中，容起染故，假說通 二；餘通二種。（成唯識論八卷十一頁31,44b）由是當知此所說義。

【V2 釋妨難2】

【W1 問】

亥二、釋妨難2　天一、問

問：云何生支通二品耶？

【W2 答】

天二、答

答：若生惡趣及有難處，唯是雜染品；若生人天諸無難處，此通染淨品。

【V3 例隨應】

亥三、例隨應

當知餘支，隨其所應皆通二品。

若生惡趣及有難處等者：色無色界唯有難處。欲界一分亦有難處，謂生惡趣，身不清淨。若生欲界人天趣中，身清淨故，名無難處。（如顯揚十八卷十六頁說31,572b）依此差別，故說生支通染淨品。

【S6 不有及滅分別2】

【T1 約煩惱業生雜染品辨2】

【U1 舉三道理3】

【V1 無明緣行2】

【W1 問】

申六、不有及滅分別2　酉一、約煩惱業生雜染品辨2　戌一、舉三道理3　亥一、無明緣行2　天一、問

問：何等無明不有故行不有，何等無明滅故行滅耶？

【W2 答】

天二、答

答：有三種，發起、纏、隨眠無明。由此無明滅故，彼無明滅；由彼滅故，行亦隨滅。

有三種發起纏隨眠無明等者：決擇分說：或有由無明故，墮無明趣，說名愚癡；非癡所嬈，不為癡垢，非癡所媚。謂住隨眠無明。或有愚癡，為癡所嬈，不為癡垢，非癡所媚。謂由纏所攝無明。或有愚癡，為癡所嬈，為癡所垢，非癡所媚。謂由發業無明發惡業已，於此惡行而生羞恥。或有愚癡，為癡所嬈，為癡所垢，為癡所媚。謂因無明發起種種惡不善業，於此惡行無有羞恥。此中由前三種，說名愚癡，墮無明趣，不名癡人。由後一種，說名癡人。（陵本六十卷十八頁4896）今於此中，且約墮無明趣說前三種，略無後一。義顯由此隨眠無明滅故，彼纏無明滅；由纏無明滅故，彼發業無明滅。

【V2 行緣識2】

【W1 問】

亥二、行緣識2　天一、問

問：何等行不有故識不有，何等行滅故識滅耶？

【W2 答2】

【X1 舉有】

天二、答2　地一、舉有

答：諸行於自相續中已作已滅，及未起對治，又由意行有故，起身語行；由此有故彼有。

諸行於自相續中至由此有故彼有者：此顯諸行種子不斷，諸行得生；及顯意行生故，身行、語行於彼後時造作而轉；依此二義，釋由此有故彼有。諸行因已受盡，自性已滅，無間為緣，為生餘法，熏習相續，是名於自相續中已作已滅。既熏習已，未為真對治道之所對治，令永不起，是名未起對治。

【X2 例無】

地二、例無

彼無故，彼緣識亦無；此若全滅，當知識亦隨滅。

【V3 識緣名色六處觸受2】

【W1 舉識緣名色2】

【X1 問】

亥三、識緣名色六處觸受2　天一、舉識緣名色2　地一、問

問：何等識不有故名色不有，何等識滅故名色滅耶？

【X2 答】

地二、答

答：種子識不有故，果識不有。此俱滅故，俱名色滅。

種子識不有故至俱名色滅者：由異熟識於現法中攝受後有新生種子，名種子識。於當生中新異熟識無間得生，是名果識。依此義說，種子識不有故，果識不有；此二滅故，名色隨滅。識與名色，名色與識，相依而轉故。於名色置有俱言，與識俱故。

【W2 例緣六處等】

天二、例緣六處等

如識望名色道理，如是餘支乃至受，隨其所應，當知亦爾。

如識望名色道理等者：此據自體因果道理相似，故言亦爾。名色至受，皆有因果二種別故。

【U2 例餘當知3】

【V1 愛緣取取緣有】

戌二、例餘當知3　亥一、愛緣取取緣有

如無明緣行道理，如是愛緣取、取緣有道理，當知亦爾。

如無明緣行道理等者：此據煩惱能為雜染道理相似，故言亦爾。無明、愛、取唯雜染故。

【V2 有緣生】

亥二、有緣生

如行緣識道理，如是有緣生，當知亦爾。

如行緣識道理等者：此據業果道理相似，故言亦爾。有為業因，生是彼果故。

【V3 生緣老死】

亥三、生緣老死

如識緣名色道理，生緣老死，當知亦爾。

如識緣名色道理等者：此據依因道理相似，故言亦爾。由生為依，老死可得故。

【T2 約受雜染品辨2】

【U1 問】

酉二、約受雜染品辨2　戌一、問

問：何等受不有故愛不有，何等受滅故愛滅耶？

【U2 答】

戌二、答

答：如行緣識道理，當知亦爾。

如行緣識道理等者：此據能引能生為緣道理相似，故言亦爾。當知此謂現法果受，非觸為緣因受。如能引行與識為緣，說名引因；如是由能生受為緣生愛，說名生因，道理亦爾。

【S7 依緣起門分別2】

【T1 問】

申七、依緣起門分別2　酉一、問

問：如前所說八緣起門，幾門是十二支緣起所顯，幾門非耶？

如前所說八緣起門等者：如前已說，謂依八門，緣起流轉。（陵本九卷十六頁699）今此分別，幾是自身緣起所顯，幾非所顯。自身緣起，即十二支，諸有情生流轉攝故。

【T2 答2】

【U1 標】

酉二、答2　戌一、標

答：三門是彼所顯，謂二一分所顯，一全分所顯；餘門非。

【U2 釋2】

【V1 二一分所顯】

戌二、釋2　亥一、二一分所顯

何等為二一分所顯？謂內識生門、自業所作門。

【V2 一全分所顯】

亥二、一全分所顯

何等為一全分所顯？謂有情世間轉門。

謂二一分所顯等者：於八門中，內識生門、自業所作門，此二是十二支緣起一分所顯。由內識生門，唯是識支所顯；自業所作門，唯是行支所顯。又有情世間轉，此一是十二支緣起全分所顯。所餘諸門，不說自身所有緣起，故非十二支緣起所顯。

【S8 緣起過患勝利分別2】

【T1 舉過患2】

【U1 問】

申八、緣起過患勝利分別2　酉一、舉過患2　戌一、問

問：不如實知緣起道理者，有幾種過患耶？

【U2 答2】

【V1 標】

戌二、答2　亥一、標

答：有五。

【V2 列2】

【W1 初四過患2】

【X1 舉由我見及前際俱行見】

亥二、列2　天一、初四過患2　地一、舉由我見及前際俱行見

謂起我見，及能發起前際俱行見。

【X2 例後際俱行見等】

地二、例後際俱行見等

如前際俱行見，如是後際俱行見、前後際俱行見亦爾。

【W2 第五過患】

天二、第五過患

又於彼見猛利堅執，有取有怖，於現法中不般涅槃，是名第五過患。

不如實知緣起道理等者：此有五種過患。一、起我見；二、能發起前際俱行見；三、能發起後際俱行見；四、能發起前後際俱行見；五、於彼見猛利堅執，有取有怖，於現法中不般涅槃。此中彼見，謂即我見、前際見等。由於前際俱行見等猛利堅執，故說有取。由於我見猛利堅執，故說有怖。

【T2 例勝利2】

【U1 問】

酉二、例勝利2　戌一、問

問：如實知者，有幾種勝利耶？

【U2 答】

戌二、答

答：翻前五過，應知勝利亦有五種。

【S9 諸門分別14】

【T1 實非實有攝】

申九、諸門分別14　酉一、實非實有攝

復次，是十二支緣起，幾支是實有？謂九。幾支非實有？謂餘。

是十二支緣起幾支是實有等者：有、生、老死三是非實有。成唯識云：已潤六支合為有故；即識等五三相位別，名生等故。準彼應釋。（成唯識論 八卷十一頁31,44b）餘九實有，易可了知。

【T2 一事非一事攝】

酉二、一事非一事攝

幾一事為自性？謂五。幾非一事為自性？謂餘。

幾一事為自性等者：此中五是一事，謂無明、識、觸、受、愛五，餘非一 事。亦如成唯識說。（成唯識論八卷十一頁31,44b）

【T3 所知障因攝】

酉三、所知障因攝

幾是所知障因？謂一。

幾是所知障因謂一者：此謂無明。由於所知障覆真實，是故名為所知障因。

【T4 苦因果攝】

酉四、苦因果攝

幾能生苦？謂五。幾苦胎藏？謂五。幾唯是苦？謂二。

幾能生苦等者：五能生苦，謂無明、行、愛、取、有五。苦胎藏，謂識乃至受五法種子。二唯是苦，謂生、老死。

【T5 因果分等攝3】

【U1 因分】

酉五、因果分等攝3　戌一、因分

幾說為因分？謂前六，無明乃至觸，及愛、取、有三，說為因分。

【U2 果分】

戌二、果分

幾說為果分？謂後二說為果分。

【U3 雜因果分2】

【V1 徵】

戌三、雜因果分2　亥一、徵

幾說為雜因果分？

【V2 釋3】

【W1 標】

亥二、釋3　天一、標

謂所餘支說為雜分。

【W2 徵】

天二、徵

所以者何？

【W3 釋】

天三、釋

有二種受名為雜分。一、謂後法以觸為緣因受；二、謂現法與愛為緣果受；此二雜說為觸緣受。

謂所餘支說為雜分等者：除前所說，唯餘受支名所餘支。受有二種，若觸種子所攝受種子受，是謂後法以觸為緣因受；若於現法無明觸所生受，能生貪愛，是謂現法與愛為緣果受。由是差別，受名雜分。

【T6 能生二果攝】

酉六、能生二果攝

復次，幾支能生愛非愛境界果？幾支能生自體果？謂前六支能生前果，後三支能生後果，一支俱生二果。

謂前六支能生前果等者：無明至觸，名前六支，由此能生愛非愛境界果；愛、取、有三，名後三支，由此能生自體果；中間受支，俱生二果。由是說有境界、自體二受差別。

【T7 受俱不俱攝4】

【U1 樂受俱行】

酉七、受俱不俱攝4　戌一、樂受俱行

復次，幾支樂受俱行？謂除二，所餘支。

【U2 苦受俱行】

戌二、苦受俱行

幾支苦受俱行？謂即彼及所除中一。

【U3 不苦不樂受俱行】

戌三、不苦不樂受俱行

幾支不苦不樂受俱行？謂如樂受道理應知。

【U4 不與受俱行】

戌四、不與受俱行

幾支不與受俱行？謂所除中一。

幾支樂受俱行等者：除受及老死支，所餘十支樂受俱行。即彼十支及老死支，苦受俱行。前除二中，取老死支，是名所除中一。除受及老死支，所餘十支亦與不苦不樂受俱行；由是說如樂受道理應知。受支不與受俱行， 是即所除中一。成唯識說：十樂捨俱，受不與受共相應故，老死位中多分無樂及容捨故。十一苦俱，非受俱故。今準彼釋。（成唯識論八卷十三 頁31,44c）

【T8 三苦俱行攝3】

【U1 壞苦】

酉八、三苦俱行攝3　戌一、壞苦

復次，幾支壞苦攝？謂樂受俱行支及非受俱行支一分。

謂樂受俱行支等者：此中一分，通說樂受俱行支及非受俱行支。樂受俱行支一分者，謂除受、老死支，所餘諸支少分是。非受俱行支一分者，謂受支中樂受是。成唯識說：十一少分壞苦所攝。老死位中多無樂受，依樂立 壞，故不說之。今準彼釋。（成唯識論八卷十三頁31,44c）

【U2 苦苦】

戌二、苦苦

幾支苦苦攝？謂苦受俱行支及非受俱行支一分。

謂苦受俱行等者：此中一分，亦通二說。除受支外，所餘諸支少分，是名苦受俱行支一分。受支中所攝苦受，是名非受俱行支一分。成唯識說：十二少分苦苦所攝，一切支中有苦受故。今準彼釋。（成唯識論八卷十三 頁31,44c）

【U3 行苦2】

【V1 徵】

戌三、行苦2　亥一、徵

幾支行苦攝？

【V2 辨2】

【W1 總標攝】

亥二、辨2　天一、總標攝

謂所有壞苦、苦苦支，亦是行苦支。或有行苦所攝，非餘二苦。

【W2 隨難釋】

天二、隨難釋

謂不苦不樂受俱行支及非受俱行支一分。

幾支行苦攝等者：此中二義釋行苦攝。一、通約諸行說，謂所有壞苦、苦苦支，亦是行苦支。二、唯約捨受說，謂或有行苦所攝，非餘二苦，除受、老死支，所餘諸支少分，是名不苦不樂受俱行支一分；受支中捨受自相，是名非受俱行支一分。成唯識說：十二全分行苦所攝，諸有漏法皆行苦故。依捨受說，十一少分，除老死支，如壞苦說。今準彼釋。（成唯識 論八卷十三頁31,44c）

【T9 定生可得不可得攝2】

【U1 問】

酉九、定生可得不可得攝2　戌一、問

問：於一切生處及三摩鉢底中，皆有一切支現行可得耶？

【U2 答2】

【V1 標非一切】

戌二、答2　亥一、標非一切

答：不可得。

【V2 釋其差別2】

【W1 生無想天等】

亥二、釋其差別2　天一、生無想天等

謂無想天中，及滅盡定、無想定中，有色支可得，非無色支。

【W2 生無色界】

天二、生無色界

若生無色界，無色支可得，非有色支。

【T10 上下地攝2】

【U1 問】

酉十、上下地攝2　戌一、問

問：頗有依支得離支耶？

【U2 答2】

【V1 標相】

戌二、答2　亥一、標相

答：有。謂依上地支離下地支。

【V2 料簡】

亥二、料簡

此但一分，非全；唯暫時，非究竟。

謂依上地支離下地支等者：如修世間道時，於諸下地修過患想，即於上地起功德想，由上地想伏下地想，是名依上地支離下地支。然此唯是十二支中行支一分，以不動行之所攝故，由是說言一分，非全。依下地身修上地定，唯定位中有如是相，非已出定，由是說言唯暫時，非究竟。

【T11 染汙不染汙攝2】

【U1 問】

酉十一、染汙不染汙攝2　戌一、問

問：幾支染汙？幾支不染汙？

【U2 答】

戌二、答

答：三染，餘通二種。若不染汙，善及無覆無記別故，分為二種應知。

三染餘通二種等者：無明、愛、取是名三染，性唯染汙，不通善及無覆無記。諸所餘支皆通二種，謂染、不染。若不染者，復有二種，謂善、無覆無記差別應知。成唯識說：行唯善惡，有通善、惡、無覆無記，餘七唯是無覆無記，七分位中亦起善染。準彼應釋。（成唯識論八卷十一頁31,44b）

【T12 三界繫攝2】

【U1 欲界2】

【V1 問】

酉十二、三界繫攝2　戌一、欲界2　亥一、問

問：幾支欲界繫？

【V2 答】

亥二、答

答：一切支，和合等起故。

欲界繫一切支等者：謂欲界繫染汙、不染汙法一切支全，名一切支。有情自體和合相應為依而生，是名和合等起。

【U2 色無色界2】

【V1 舉色界2】

【W1 問】

戌二、色無色界2　亥一、舉色界2　天一、問

問：幾支色界繫？

【W2 答2】

【X1 略標】

天二、答2　地一、略標

答：一切一分。

色界繫一切一分者：色界繫中，無明、愛、取唯是有覆無記，不通不善；行中唯善非惡；有唯善及無覆無記；餘七分位起善非染；由是說言一切一分。無色界繫，當知亦爾。

【X2 釋難】

地二、釋難

問：云何應知彼有老耶？答：彼諸行有朽壞腐敗性故。

【V2 例無色界】

亥二、例無色界

如色界繫，當知無色界繫亦爾。

【T13 學等攝3】

【U1 學】

酉十三、學等攝3　戌一、學

問：幾支是學？答：無。

【U2 無學】

戌二、無學

問：幾支是無學？答：亦無。

【U3 非學非無學2】

【V1 問】

戌三、非學非無學2　亥一、問

問：幾支是非學非無學？

【V2 答2】

【W1 略標】

亥二、答2　天一、略標

答：一切。

【W2 釋難2】

【X1 問】

天二、釋難2　地一、問

問：所有善有漏支，彼何故非學耶？

【X2 答2】

【Y1 明非學】

地二、答2　玄一、明非學

答：墮流轉故。

【Y2 簡有學】

玄二、簡有學

若學所有善有漏法，彼與流轉相違故，及用明為緣故，非支。

幾支是學幾支是無學幾支是非學非無學等者：此中學、無學，及非學非無學，如下決擇分釋。（陵本六十六卷十七頁5306）學無學法唯諸聖有，不墮流轉，故答言無。非學非無學法唯異生有，順趣流轉，故答一切。

【T14 分斷全斷攝3】

【U1 一切一分斷2】

【V1 舉預流果】

酉十四、分斷全斷攝3　戌一、一切一分斷2　亥一、舉預流果

問：預流果當言幾支已斷耶？答：一切一分，無全斷者。

【V2 例一來果】

亥二、例一來果

如預流果，如是一來果亦爾。

一切一分無全斷者等者：謂預流果及一來果，於欲界繫一切有支斷其一分，謂斷欲界惡趣煩惱及業，是即見道所斷法。所餘修所斷攝一切善有漏法、一切無覆無記法猶未斷故，當生欲界人天趣中，由是說言無全斷者。

【U2 欲界一切斷】

戌二、欲界一切斷

問：不還果當言幾支已斷耶？答：欲界一切，色無色界不定。

欲界一切等者：謂不還果於欲界繫煩惱、業、生皆已永斷，由是說言欲界一切。或有一類上流補特伽羅，彼於色界地地中皆受生已，乃至最後入色究竟，於彼無漏聖道現前，得盡苦際。復有乃至往到有頂，聖道現前，得盡苦際。（如集論七卷十三頁說31,689c）由是說言色無色界不定，謂斷少分或斷一切不決定故。

【U3 三界一切斷】

戌三、三界一切斷

問：阿羅漢當言幾支已斷耶？答：三界一切。

【R9 緣起諸經4】

【S1 釋說道理3】

【T1 徵】

未九、緣起諸經4　申一、釋說道理3　酉一、徵

復次，於彼彼經中，由幾種言說道理說緣起耶？

【T2 標】

酉二、標

謂略說由六種言說道理。

【T3 列】

酉三、列

一、由順次第說，二、由逆次第說，三、由一分支說，四、由具分支說，五、由黑品說，六、由白品說。

謂略說由六種言說道理等者：如說無明緣行，乃至生緣老死，名由順次第說。又說由生有故老死有，乃至由無明有故行有，名由逆次第說。又復說有受用世俗境界緣起及一切生身差別緣起，當知此唯識支、行支所攝，名由一分支說。又復說有一切生身相續緣起，名由具分支說。或於緣起說名增益，由諸有支，前前為緣，後後所隨故，當知此名由黑品說。或於緣起說名損減，由一切支，前前永斷，後後滅故，當知此名由白品說。

【S2 釋甚深義2】

【T1 所知義2】

【U1 問】

申二、釋甚深義2　酉一、所知義2　戌一、問

問：如世尊說緣起甚深，此甚深義云何應知？

【U2 答2】

【V1 標列】

戌二、答2　亥一、標列

答：由十種相，應知緣起甚深義。謂依無常義、苦義、空義、無我義說。

【V2 隨釋4】

【W1 依無常義6】

【X1 非自作】

亥二、隨釋4　天一、依無常義6　地一、非自作

依無常義者，謂從自種子生，亦待他緣。

【X2 非他作】

地二、非他作

又從他緣生，亦待自種子。

【X3 非俱作】

地三、非俱作

又從自種子及從他緣生，而種及緣於此生事無作、無用，亦無運轉。

【X4 非無因】

地四、非無因

又復此二因性功能非不是有。

【X5 剎那生】

地五、剎那生

又諸有支雖無始來其相成就，然剎那剎那新新相轉。

【X6 剎那滅】

地六、剎那滅

又緣起支雖剎那速滅，然似停住運動相現。

依無常義等者：此中略由三相顯無常義。一、由緣性無常，二、由生起無常，三、由壞滅無常。緣性無常者，如說從自種子生，亦待他緣，此顯緣起非自作義；又說從他緣生，亦待自種子，此顯緣起非他作義；又說從自種子及從他緣生，而種及緣於此生事無作、無用，亦無運轉，此顯緣起非俱作義；又說此二因性功能非不是有，此顯緣起非無因生；由此諸義，總顯緣起緣性無常。生起無常者，如說又諸有支雖無始來其相成就，然剎那剎那新新相轉，所顯義是。壞滅無常者，如說又緣起支雖剎那速滅，然似停住運動相現，所顯義是。

【W2 依苦義】

天二、依苦義

依苦義者，謂緣起支一味苦相，而似三種相現。

依苦義者等者：諸行麤重，是名為苦，以從業煩惱生，及能順生一切煩惱與眾苦故，於三苦中是即行苦。如是行苦，遍行一切若樂受中，若苦受中，若不苦不樂受中，是名一味苦相。如熱癰喻，冷觸封時，即生樂想；熱灰墮上，便生苦想；若二俱離，便住不苦不樂受自性苦中；由是說言似三相現。

【W3 依空義】

天三、依空義

依空義者，謂緣起支雖離有情、作者、受者，然似不離顯現而說。

依空義者等者：諸緣生法實無有情，無有作者，無有受者；然墮相續因果決定，不相雜亂，似有有情、作者、受者相現，由是假說有情等名。

【W4 依無我義2】

【X1 補特伽羅無我】

天四、依無我義2　地一、補特伽羅無我

依無我義者，謂緣起支雖不自在，實無有我相，然似我相顯現。

【X2 法無我】

地二、法無我

依勝義諦，諸法自性雖不可說，而言諸法自性可說。

依無我義者等者：此中顯示二無我義甚深。一、補特伽羅無我，二、法無我。實無有我相，然似我相現，此即顯示補特伽羅無我甚深。依勝義諦，諸法自性絕諸戲論，過言說道，然由言說為依止故，方乃可取、可觀、可覺，是即諸法自性不可說及可說義，依此顯示法無我義甚深。

【T2 能知智2】

【U1 問】

酉二、能知智2　戌一、問

問：應以幾智知緣起耶？

【U2 答2】

【V1 標列】

戌二、答2　亥一、標列

答：二。謂以法住智及真實智。

【V2 隨釋2】

【W1 法住智】

亥二、隨釋2　天一、法住智

云何以法住智？謂如佛施設開示，無倒而知。

云何以法住智等者：攝事分說：謂如有一，聽聞隨順緣性緣起無倒教已，於緣生行因果分位，住異生地，便能如實以聞思修所成作意如理思惟，能以妙慧悟入信解苦真是苦、集真是集、滅真是滅、道真是道。諸如是等，如其因果安立法中所有妙智，名法住智。（陵本九十四卷七頁7077）今應準知。

【W2 真實智】

天二、真實智

云何以真實智？謂如學見跡，觀甚深義。

云何以真實智等者：謂如諸聖已見諦跡，現觀緣起甚深義故。

【S3 釋說緣起2】

【T1 舉經問】

申三、釋說緣起2　酉一、舉經問

問：如世尊言：是諸緣起非我所作，亦非餘作。所以者何？若佛出世，若不出世，安住法性、法住、法界。云何法性？云何法住？云何法界？

【T2 依義答3】

【U1 法性】

酉二、依義答3　戌一、法性

答：是諸緣起無始時來理成就性，是名法性。

【U2 法住】

戌二、法住

如成就性，以無顛倒文句安立，是名法住。

【U3 法界】

戌三、法界

由此法住，以彼法性為因，是故說彼名為法界。

是諸緣起非我所作等者：由諸緣起唯法所顯，非以他作為因，是故說言非我所作；亦非自作、俱作為因，是故說言亦非餘作。佛不出世，此緣起性法爾成就，是名安住法性。佛出世已，如其法性安立法句，即彼法性無有變異，是名法住。又此法住，法性為因，平等平等，是名法界。

【S4 釋別別說3】

【T1 釋妨難3】

【U1 自性為緣難2】

【V1 舉生支2】

【W1 引經問】

申四、釋別別說3　酉一、釋妨難3　戌一、自性為緣難2　亥一、舉生支2　天一、引經問

問：如經言：生若無者，無處無位生可是有。若一切種生非有者，生緣老死應不可得。何故此中說彼自性緣自性耶？

問如經言生若無者等者：依下答釋，當知識乃至受五法種子亦名為生，生因義故。此若無者，於一切處、於一切位生應非有。此中生言即是生支，自體果故。若因及果一切種無，餘定無能與老死果；由是說言生緣老死應不可得。

【W2 依義答2】

【X1 標】

天二、依義答2　地一、標

答：依自種子果生說故。

【X2 釋】

地二、釋

謂識乃至受支是生種子故，義說為生。由此有故，後時即此果支名有緣生。

【V2 例餘支】

亥二、例餘支

如是餘支，如經所說，隨其所應盡當知。

如是餘支至盡當知者：攝事分說：由三種相，於其老死如理觀察。一者、觀察細因緣故；二者、觀察麤因緣故；三者、觀察非不定故。感生因緣，亦名為生；即生自體，亦名為生。前生是細，後生為麤。此中觀前細生有故，而有老死；亦觀由後麤生緣故，得有老死。當來老死，細生為因； 現法老死，麤生為因。乃至廣說如觀老死，生、有、取、愛各由三種如理觀察，當知亦爾。（陵本九十三卷六頁7004）今說餘支隨其所應，意謂生、有、取、愛應知。

【U2 更互為緣難2】

【V1 問】

戌二、更互為緣難2　亥一、問

問：已說一切支非更互為緣，何故建立名色與識互為緣耶？

已說一切支非更互為緣者：此指前說前支為後支緣，後支非前支緣；由是知非更互為緣。

【V2 答3】

【W1 標】

亥二、答3　天一、標

答：識於現法中，用名色為緣故；名色復於後法中，用識為緣故。

【W2 徵】

天二、徵

所以者何？

【W3 釋】

天三、釋

以於母腹中有相續時，說互為緣故。由識為緣，於母腹中諸精血色，名所攝受，和合共成羯羅藍性。

由識為緣至羯羅藍性者：於母腹中有相續時，精血身根和合摶生，名精血色。此為阿賴耶識之所執受，及心心法之所依託，由是說言名所攝受。即此說為羯羅藍性，由名與色和合之所成故。前意地中已顯其相，準彼當知。（陵本一卷十九頁95）

即此名色為緣，復令彼識於此得住。

【U3 齊識轉還難2】

【V1 問】

戌三、齊識轉還難2　亥一、問

問：何故菩薩觀黑品時，唯至識支，其意轉還，非至餘支耶？

唯至識支其意轉還者：逆觀緣起，從初老死乃至識支，意便退還，不越度轉。此復云何？謂即以識為其邊際，齊此作意不更向前觀行、無明，是名不越度轉。便復順次重觀一一所已觀處，是名退還，如緣起聖道經說。今約識與名色更互為緣為問，說意轉還，略有差別；謂觀識支不越度轉，還觀名色，是名轉還。菩薩觀緣起時，若觀此有故彼有，此生故彼生，是名觀察黑品，由增益義是黑品故。如下自釋。

【V2 答2】

【W1 顯流轉2】

【X1 明正觀】

亥二、答2　天一、顯流轉2　地一、明正觀

答：由此二支更互為緣故，如識緣名色，如是名色亦緣識，是故觀心至識轉還。

【X2 釋道理】

地二、釋道理

 於餘支中，無有如是轉還道理。於此一處，顯示更互為緣道理，故名轉還。

【W2 簡還滅】

天二、簡還滅

於還滅品中，名色非是後有識還滅因，由此因緣，復還觀察。

於還滅品中至復還觀察者：若觀緣起諸一一支，由誰無故無，由誰滅故滅，是名觀察滅諦。即於是中觀至識支，意不轉還，由彼名色非是後有識還滅因故。由此因緣，復更向前乃至無明，觀察如是現在苦諦，由無明滅，一切悉滅。

【T2 釋差別5】

【U1 緣起道理別2】

【V1 問】

酉二、釋差別5　戌一、緣起道理別2　亥一、問

問：何因緣故，說緣起支非自作、非他作、非俱作，亦非無因生耶？

【V2 答】

亥二、答

答：生者非有故，緣無作用故，緣力所生故。

生者非有故等者：此中初句，釋非自作及非他作。第二句，釋非俱作。第三句，釋非無因生。前說依無常義，緣起甚深，此應準知。

【U2 緣起譬喻別2】

【V1 苦芽等喻2】

【W1 問】

戌二、緣起譬喻別2　亥一、苦芽等喻2　天一、問

問：於緣起中，何等是苦芽？誰守養苦芽？何等為苦樹？

【W2 答3】

【X1 苦芽喻】

天二、答3　地一、苦芽喻

答：無明、行緣所引識乃至受，是苦芽。

【X2 守養苦芽喻】

地二、守養苦芽喻

受緣所引愛乃至有，是守養苦芽。

【X3 苦樹喻】

地三、苦樹喻

生與老死，當知是苦樹。

無明行緣至當知是苦樹者：此中三種次第差別，當知意顯因、緣、果相，故作是喻。

【V2 炷膏等喻3】

【W1 如炷】

亥二、炷膏等喻3　天一、如炷

問：幾緣起支當知如炷？答：識乃至受。

【W2 如膏】

天二、如膏

問：幾支如膏？答：無明、行、愛、取、有。

【W3 如焰】

天三、如焰

問：幾支如焰？答：生、老死應知。

如炷如膏如焰等者：此中識乃至受是順集諦法，故喻如炷；無明、行、愛、取、有是集諦法，故喻如膏；生與老死是苦諦法，故喻如焰；諸非聰慧補特伽羅，譬於灌油并集炷者；如是苦燈燒然長世。如下攝事分說。（陵本九十三卷七頁7006）

【U3 緣起增減別2】

【V1 增益2】

【W1 問】

戌三、緣起增減別2　亥一、增益2　天一、問

問：何因緣故，於緣起黑品教中說名增益？

【W2 答2】

【X1 由積聚】

天二、答2　地一、由積聚

答：一切有支純大苦聚為後果故。

【X2 由隨增】

地二、由隨增

又諸有支，前前為緣，後後所隨故。

於緣起黑品教中說名增益等者：此中增益，釋有二別。一、果增益，二、因增益。如文次第差別應知。攝事分說：由三種相，於緣生行應正了知流轉漸次。何等為三？一、因增益故；二、果生起故；三、果增集故。如是一切略攝為一，總名諸法若增、若生、若集。（陵本九十四卷十四頁7096）與此義同，開合有別。

【V2 損減2】

【W1 問】

亥二、損減2　天一、問

問：何因緣故，於白品教中說名損減？

【W2 答2】

【X1 由隨減】

天二、答2　地一、由隨減

答：由一切支，前前永斷，後後滅故。

【X2 由漸減】

地二、由漸減

又是純大苦聚損減因故。

於白品教中說名損減等者：此釋損減，亦有二別。謂因及果，如次應知。攝事分說：依因果滅，如其所應，當知說名若減、若滅、若沒。（陵本九十四卷十四頁7096）其義正同。

【U4 有因法苦別2】

【V1 有因法】

戌四、有因法苦別2　亥一、有因法

問：幾緣起支名有因法？答：謂前七。

幾緣起支名有因法等者：識乃至受，法所顯故，是名為法；無明及行是彼引因；總合為一，名有因法。

【V2 有因苦】

亥二、有因苦

問：幾緣起支名有因苦？答：餘五。

幾緣起支名有因苦等者：生、老死支，苦所顯故，是名為苦；愛、取、有三，是彼生因；總合為一，名有因苦。

【U5 滅盡所顯別3】

【V1 漏盡所顯】

戌五、滅盡所顯別3　亥一、漏盡所顯

問：幾支滅是漏盡所顯？答：三。

幾支滅是漏盡所顯等者：無明、愛、取是漏自性。此永斷故，說名漏盡。是故三滅，名為漏盡所顯。

【V2 緣盡所顯】

亥二、緣盡所顯

問：幾支滅是緣盡所顯？答：即此三是餘支緣故。

幾支滅是緣盡所顯等者：無明、愛、取能為雜染，是餘支緣。由此滅故，餘支亦滅。故即此三，名為緣盡所顯。

【V3 受盡所顯】

亥三、受盡所顯

問：幾支滅是受盡所顯？答：一。謂由煩惱已斷故，所依滅時，此一切受皆永息滅故。

幾支滅是受盡所顯等者：此中唯約明觸生受為論，故作是答。於有餘依涅槃界中，無明觸所生受一切已滅，由是故說煩惱已斷，唯現領受明觸生受。於無餘依涅槃界中般涅槃時，此亦永滅。由是說言此所依滅時，此一切受皆永息滅，是故名為受盡所顯。

【T3 釋建立2】

【U1 七十七智2】

【V1 問】

酉三、釋建立2　戌一、七十七智2　亥一、問

問：何因緣故，依止緣起建立七十七智耶？

【V2 答2】

【W1 別列七智】

亥二、答2　天一、別列七智

答：為顯有因雜染智故，又復為顯於自相續自己所作雜染智故，又復為顯前際諸支無始時故，又復為顯後際諸支容有雜染還滅義故，又復為顯支所不攝諸有漏慧遍知義故。

【W2 總結建立】

天二、總結建立

於一一支皆作七智，當知總有七十七智。

為顯有因雜染智故至七十七智者：攝事分說：三時遍智有差別故，如前所說決定遍智有差別故，由法住智所攝能取智無常性有差別故，當知建立七十七種智事差別。（陵本九十四卷十四頁7095）今依彼文，正解此義。彼言決定遍智差別，即此初二句攝。云何知耶？攝事分說：其於緣生諸行流轉修觀行者，略有二種作猶豫法。云何為二？一者、承習說無因論，二者、承習說惡因論。乃至廣說若有多聞諸聖弟子，遠離二種非真實論，正觀流轉，由是因緣，得善決定，無有疑惑，內證真實。（陵本九十四卷十一頁7087）是即決定遍智有二差別。由是當知今言有因，為簡無因；復言於自相續自己所作，為簡惡因。文有開合，義無少別。又復彼言三時遍智差別，即此第三、第四句攝。此雖但說前際、後際，然義兼顯有其中際。以從前際，中際得生；從其中際，後際流轉、或還滅故。又復彼言法住智所攝能取智無常差別，即此第五句攝。此言支所不攝諸有漏慧，謂聞思修三所成慧，即彼法住智所攝能取智。此言遍知義，即彼無常性差別。云何差別？謂即生滅。攝事分云：彼於苦、集二諦有生滅智，如實了知由因集故，如其所集；由因滅故，如其所滅。謂由定地世間作意，修習如是作意因緣，入諦現觀。（陵本九十三卷二十頁7045）是即支所不攝諸有漏慧所遍知義，亦即無常性差別義。前說：若學所有善有漏法，彼與流轉相違故，及用明為緣故，非支。（陵本十卷十五頁810）是故此言支所不攝。如是生滅無常說有二智，前、中、後際說有三智，決定遍智遠離無因及與惡因說有二智，總合成為七種差別。從老死支逆觀前支，行為邊際，一一支中皆有七智，是故總成七十七智。無明自性是染汙故，不由餘法能為因故，此中不說。

【U2 四十四智2】

【V1 問】

戌二、四十四智2　亥一、問

問：何因緣故，於緣起中建立四十四智耶？

【V2 答】

亥二、答

答：為顯於一一支，依四聖諦觀察道理，是故總有四十四智。

為顯於一一支至四十四智者：緣起聖道經說：曾見老死，見老死集，見老死滅，見於老死趣滅行跡；如是曾見生、有、取、愛、受、觸、六處、名色、識、行，曾見行集，曾見行滅，曾見於行趣滅行跡。是即於一一支，依四聖諦觀察差別。逆觀緣起，除無明支，所餘諸支皆有四智，是故總成四十四智。

【O2 約緣境辨2】

【P1 生欲界2】

【Q1 由眼耳】

辰二、約緣境辨2　巳一、生欲界2　午一、由眼耳

復次，若生欲界，依欲界身，引發上地若眼、若耳，由此見聞下地、自地所有色聲。

【Q2 由意根】

午二、由意根

又依此身，起三界意及不繫意而現在前。

【P2 生色無色界】

巳二、生色無色界

若生色無色界，除其下地，一切現前如在欲界。

若生欲界至如在欲界者：此中差別，應依集論廣釋其相。（集論一卷十四頁31,666b）彼云：生長欲界，用色纏眼見欲纏色，或用色纏上地眼見下地色。即此所說依欲界身，引發上地若眼、若耳，由此見聞下地、自地所有色聲。當知此中若眼、若耳，謂定地起天眼、天耳，非餘。彼論又云：若生長欲界，即以欲纏意，知三界法及無漏法。即此所說又依此身，起三界意及不繫意而現在前。彼論又云：生長色界，即以色纏身，還覺自地觸；若生長無色界，即以無色纏意，知無色纏自地法及無漏法。是即此說除下地義。又色纏意，知三界法及無漏法；無色纏意，以無漏意知三界法及無漏法。是即此所說一切現前如在欲界義。

【H2 明對治3】

【I1 標】

辛二、明對治3　壬一、標

復次，此三種雜染，謂煩惱雜染、業雜染、生雜染，為欲斷故，修六種現觀應知。

【I2 徵】

壬二、徵

何等為六？

【I3 列】

壬三、列

謂思現觀、信現觀、戒現觀、現觀智諦現觀、現觀邊智諦現觀、究竟現觀。

修六種現觀者：決定義是現觀義。此六種相，如下決擇分釋。（陵本五十五卷十六頁4454）此能對治三種雜染，隨應當知。亦如下決擇分正廣分別。（陵本七十一卷二頁5515）

瑜伽師地論科句披尋記卷第十

瑜伽師地論科句披尋記卷第十一

彌勒菩薩說

唐三藏沙門玄奘奉詔譯

韓清淨科記

本地分中三摩呬多地第六之一

【C4 三摩呬多地2】

【D1 結前生後】

丙四、三摩呬多地2　丁一、結前生後

已說有尋有伺等三。云何三摩呬多地？

【D2 標列隨釋2】

【E1 標列2】

【F1 嗢柁南】

丁二、標列隨釋2　戊一、標列2　己一、嗢柁南

嗢柁南曰：總標與安立　作意相差別　攝諸經宗要　最後眾雜義

【F2 長行】

己二、長行

若略說三摩呬多地，當知由總標故，安立故，作意差別故，相差別故，略攝諸經宗要等故。

【E2 隨釋4】

【F1 總標4】

【G1 徵】

戊二、隨釋4　己一、總標4　庚一、徵

云何總標？

【G2 標】

庚二、標

謂此地中略有四種。

【G3 列】

庚三、列

一者、靜慮，二者、解脫，三者、等持，四者、等至。

【G4 釋4】

【H1 靜慮】

庚四、釋4　辛一、靜慮

靜慮者，謂四靜慮。一、從離生有尋有伺靜慮，二、從定生無尋無伺靜慮，三、離喜靜慮，四、捨念清淨靜慮。

【H2 解脫】

辛二、解脫

解脫者，謂八解脫。一、有色觀諸色解脫，二、內無色想觀外諸色解脫，三、淨解脫身作證具足住解脫，四、空無邊處解脫，五、識無邊處解脫，六、無所有處解脫，七、非想非非想處解脫，八、想受滅身作證具足住解脫。

【H3 等持11】

【I1 空三摩地等】

辛三、等持11　壬一、空三摩地等

等持者，謂三三摩地。一、空，二、無願，三、無相。

【I2 有尋有伺三摩地等】

壬二、有尋有伺三摩地等

復有三種。謂有尋有伺、無尋唯伺、無尋無伺。

【I3 小三摩地等】

壬三、小三摩地等

復有三種。謂小、大、無量。

【I4 一分修三摩地等】

壬四、一分修三摩地等

復有二種。謂一分修、具分修。

【I5 喜俱行三摩地等】

壬五、喜俱行三摩地等

復有三種。謂喜俱行、樂俱行、捨俱行。

【I6 四種修定】

壬六、四種修定

復有四種。謂四修定。

【I7 五聖智三摩地】

壬七、五聖智三摩地

復有五種。謂五聖智三摩地。

【I8 聖五支三摩地】

壬八、聖五支三摩地

復有五種。謂聖五支三摩地。

【I9 有因有具聖正三摩地】

壬九、有因有具聖正三摩地

復有有因有具聖正三摩地。

【I10 金剛喻三摩地】

壬十、金剛喻三摩地

復有金剛喻三摩地。

【I11 有學等三摩地】

壬十一、有學等三摩地

復有有學、無學、非學非無學等三摩地。

【H4 等至】

辛四、等至

等至者，謂五現見三摩鉢底、八勝處三摩鉢底、十遍處三摩鉢底、四無色三摩鉢底、無想三摩鉢底、滅盡定等三摩鉢底。

謂四靜慮至滅盡定等三摩鉢底者：此中四靜慮及四無色三摩鉢底，聲聞地中廣辯其相。（陵本三十三卷九頁2699）所餘八解脫等一切差別，至下自釋。（陵本十二卷五頁982）

【F2 安立2】

【G1 徵】

己二、安立2　庚一、徵

云何安立？

【G2 釋2】

【H1 總辨2】

【I1 辨地名2】

【J1 出體性2】

【K1 標簡】

庚二、釋2　辛一、總辨2　壬一、辨地名2　癸一、出體性2　子一、標簡

謂唯此等名等引地，非於欲界心一境性。

【K2 釋非】

子二、釋非

由此定等無悔、歡喜、安樂所引；欲界不爾。非欲界中於法全無審正觀察。

謂唯此等名等引地等者：於前總標四差別中，指所已說及餘未說。言唯此等，依此建立名等引地。等引即是三摩呬多。此亦名善心一境性，以是無悔、歡喜、安樂之所引故。欲界亦有心一境性，然非唯善，是故不名三摩呬多。由是當知，等引唯定，心一境性通定、散位。決擇分說：問：何因緣故，說諸靜慮名心一境性？答：略有二種所緣境界。一、不定地所緣境界，二、定地所緣境界。此中一境，所謂定地所緣境界，非第二境。繫心於此一所緣境，是故說名心一境性。（陵本六十三卷八頁5045）

【J2 釋初相2】

【K1 標列2】

【L1 斷除五法】

癸二、釋初相2　子一、標列2　丑一、斷除五法

復次，初靜慮中說離生喜，由證住此，斷除五法。謂欲所引喜、欲所引憂、不善所引喜、不善所引憂、不善所引捨。

【L2 五法圓滿】

丑二、五法圓滿

又於五法修習圓滿。謂歡、喜、安、樂及三摩地。

初靜慮中說離生喜等者：遠離煩惱欲因所生種種惡不善法，是名為離。由此無間一切麤重已除遣故，及已獲得廣大輕安身心調暢，有堪能故，名離生喜。此從欲界最初上進，於一所緣繫念寂靜，正審思慮，名初靜慮。於此靜慮具足安住，是名證住。即由此故，斷除五法。

【K2 隨釋2】

【L1 所斷法5】

【M1 欲所引喜】

子二、隨釋2　丑一、所斷法5　寅一、欲所引喜

欲所引喜者，於妙五欲若初得時，若已證得正受用時，或見、或聞、或曾領受；由此諸緣，憶念歡喜。

或見或聞或曾領受者：於色言見，於聲言聞，香、味、觸三至根方取，總言領受。

【M2 欲所引憂】

寅二、欲所引憂

欲所引憂者，於妙五欲若求不遂，若已受用更不復得，或得已便失；由此諸緣，多生憂惱。

【M3 不善所引喜】

寅三、不善所引喜

不善所引喜者，謂如有一，與喜樂俱而行殺業，乃至邪見。

與喜樂俱而行殺業等者：行殺業等，隨欲成辦，故喜樂俱。

【M4 不善所引憂】

寅四、不善所引憂

不善所引憂者，謂如有一，與憂苦俱而行殺業，乃至邪見。

與憂苦俱而行殺業等者：行殺業等，所欲不會，故憂苦俱。

【M5 不善所引捨4】

【N1 第一義】

寅五、不善所引捨4　卯一、第一義

不善所引捨者，謂如有一，或王、王等、或餘宰官、或尊、尊等，自不樂為殺等惡業，然其僕使作惡業時，忍而不制，亦不安處毗奈耶中，由縱捨故，遂造惡業。彼於此業現前領解，非不現前。

由縱捨故遂造惡業等者：謂於僕使所造惡業現前領解，而不制令不作，是名縱捨。此第一義名不善所引捨。

【N2 第二義】

卯二、第二義

又住於捨，尋求伺察為惡方便。

又住於捨等者：於惡方便既尋求已、既伺察已，於其末心相續等流，名住於捨。此第二義名不善所引捨。

【N3 第三義】

卯三、第三義

又於諸惡耽著不斷，引發於捨。

又於諸惡耽著不斷等者：謂由耽著，諸惡不斷，令惡意樂任運堅固串習成性，是名引發於捨。此第三義名不善所引捨。

【N4 第四義】

卯四、第四義

又於不善現前轉時，發起中庸非苦樂受。

又於不善現前轉時等者：非苦樂受，亦名捨受。不善轉時，捨受相應，非喜樂俱，非憂苦俱，是名中庸非苦樂受。此第四義名不善所引捨。

【L2 所修法2】

【M1 別釋相5】

【N1 歡】

丑二、所修法2　寅一、別釋相5　卯一、歡

歡者，謂從本來清淨行者，觀資糧地所修淨行，無悔為先，慰意適悅，心欣踊性。

謂從本來清淨行者等者：受戒律儀，從初不犯，是名本來清淨行者。若戒律儀，若根律儀，若於食知量，若悎寤瑜伽，若正知而住，名資糧地所修淨行。如是一切，戒最為初，自觀戒淨便得無悔；無悔故歡。由是說言無悔為先，慰意適悅，心欣踊性。

【N2 喜】

卯二、喜

喜者，謂正修習方便為先，深慶適悅，心欣踊性。

謂正修習方便為先等者：此中方便，謂樂遠離清淨諸蓋，以是修習定方便故，名正修習方便。於此方便發生樂欲增上欣慕，由是說言深慶適悅，心欣踊性。

【N3 安】

卯三、安

安者，謂離麤重，身心調適性。

謂離麤重等者：謂若略說，無所堪能不調柔相，是麤重相。遠離此故，身心調適，是名為安。

【N4 樂】

卯四、樂

樂者，謂由如是心調適故，便得身心無損害樂及解脫樂；以離彼品麤重性故，於諸煩惱而得解脫。

謂由如是心調適故等者：由心調適，證得轉依，領受身心無損害樂及解脫樂。如其次第離憂苦故，斷欲貪故。當知此中，心樂依轉識生，身樂依阿賴耶識起。欲界所繫諸煩惱纏，若行、若住不復現行，名於煩惱而得解脫。

【N5 三摩地】

卯五、三摩地

三摩地者，謂於所緣審正觀察，心一境性。

【M2 釋異說3】

【N1 於無漏方便位】

寅二、釋異說3　卯一、於無漏方便位

世尊於無漏方便中，先說三摩地，後說解脫。由三摩地善成滿力，於諸煩惱心永解脫故。

世尊於無漏方便中等者：於定地中思惟諸行如病、如癰、如箭，乃至廣說苦、空、無我，既思惟已，心生厭怖，於不死界攝心而住；或復思惟真如、法性、實際，既思惟已，攝心而住；是名無漏方便。由是方便能證現觀，永害隨眠，非一切煩惱之所依處，是名於諸煩惱心永解脫。當知如是無漏方便，要依根本靜慮善成滿已，方得修習，是故世尊依此道理，先說三摩地，後說解脫。

【N2 於有漏方便位】

卯二、於有漏方便位

於有漏方便中，先說解脫，後說三摩地。由證方便究竟果作意煩惱斷已，方得根本三摩地故。

於有漏方便中等者：先於欲界觀為麤性，於初靜慮若定、若生觀為靜性，發起加行離欲界欲，如是乃至發起加行離無所有處欲，當知亦爾，是名有漏方便。諸瑜伽師修方便時，略有七種作意差別，謂了相作意、勝解作意、遠離作意、攝樂作意、觀察作意、加行究竟作意、加行究竟果作意。聲聞地中廣釋其相。（陵本三十三卷二頁2674）又若略說，了相作意，於所應斷能正了知，於所應得能正了知。為斷應斷，為得應得，心生希願。勝解作意，為斷為得，正發加行。遠離作意，能捨所有上品煩惱。攝樂作意，能捨所有中品煩惱。觀察作意，能於所得離增上慢，安住其心。加行究竟作意，能捨所有下品煩惱。加行究竟果作意，能正領受彼諸作意善修習果。（陵本三十三卷七頁2692）由是當知，於證方便究竟果作意時，下地煩惱皆已伏斷，安住下地對治修果，是名證得根本三摩地。由是道理，先說解脫，後說三摩地。此中解脫，謂由暫時伏斷現行，非是畢竟永害種子。

【N3 於方便究竟作意等位】

卯三、於方便究竟作意等位

或有俱時說三摩地及與解脫。謂即於此方便究竟作意及餘無間道三摩地中，由三摩地與彼解脫俱時有故。

或有俱時說三摩地及與解脫等者：於地地中，前加行道已得究竟，一切煩惱對治作意已得生起，是名方便究竟作意。從此無間，正斷煩惱，名無間道。如是作意及無間道皆定地攝，由是說言三摩地中。依此道理，故俱時說三摩地及與解脫，由彼俱時有故。

【I2 辨蓋障4】

【J1 標】

壬二、辨蓋障4　癸一、標

復次，於諸靜慮、等至障中，略有五蓋，將證彼時能為障礙。

【J2 徵】

癸二、徵

何等為五？

【J3 列】

癸三、列

一、貪欲蓋，二、瞋恚蓋，三、惛沈睡眠蓋，四、掉舉惡作蓋，五、疑蓋。

【J4 釋2】

【K1 辨彼相5】

【L1 貪欲蓋】

癸四、釋2　子一、辨彼相5　丑一、貪欲蓋

貪欲者，謂於妙五欲隨逐淨相，欲見、欲聞，乃至欲觸；或隨憶念先所領受，尋伺追戀。

謂於妙五欲隨逐淨相等者：若妙五欲正現前時，眼等五識既取相已，無間俱生分別意識執取隨好，是名於妙五欲隨逐淨相。由此因緣，令心流漏，即於彼彼所緣境界，心、意、識生，遊行流散，欲見、欲聞，乃至欲觸。或復五欲不現在前，而隨憶念先所領受，尋伺分別，追戀不捨。如是諸相，名貪欲蓋。謂於諸欲妄分別貪，覆真實義，令不顯了故。

【L2 瞋恚蓋】

丑二、瞋恚蓋

瞋恚者，謂或因同梵行等舉其所犯，或因憶念昔所曾經不饒益事瞋恚之相，心生恚怒；或欲當作不饒益事，於當所為瞋恚之相多隨尋伺，心生恚怒。

或因同梵行等舉其所犯等者：同習梵行，名同梵行。等言，等取諸有智者。若犯戒已，為彼諫舉，心生恚怒，此第一義釋瞋恚相。復有餘義，如文易知。

【L3 惛沈睡眠蓋2】

【M1 別辨相2】

【N1 惛沈】

丑三、惛沈睡眠蓋2　寅一、別辨相2　卯一、惛沈

惛沈者，謂或因毀壞淨尸羅等隨一善行、不守根門、食不知量、不勤精進減省睡眠、不正知住而有所作、於所修斷不勤加行，隨順生起一切煩惱，身心惛昧，無堪任性。

或因毀壞淨尸羅等隨一善行等者：尸羅律儀有六種相，謂安住具戒，廣說 乃至受學學處。聲聞地中別釋其相。（陵本二十二卷二頁1893）由是說言淨尸羅等隨一善行。又聲聞地廣說根律儀乃至正知而住，此皆定資糧攝，翻彼應知不守根門，乃至不正知住而有所作。又定加行，謂修作意及斷諸相、尋思、隨煩惱等。於此修斷不生喜樂，懈怠所作，是名不勤加行。如是一切順生一切煩惱，身心惛昧，無堪任性，是名惛沈。

【N2 睡眠】

卯二、睡眠

睡眠者，謂心極昧略。

【M2 釋合說2】

【N1 第一義】

寅二、釋合說2　卯一、第一義

又順生煩惱、壞斷加行，是惛沈性；心極昧略，是睡眠性。

謂心極昧略者：謂能令心於所取境不能明了，是名昧略。

是故此二合說一蓋。

是故此二合說一蓋者：由惛沈性與睡眠性皆不堪任修奢摩他，是故建立以為一蓋。攝事分說：由違背奢摩他故，立惛沈睡眠蓋。（陵本八十九卷十二頁6755）相雖有別，其用是一，是故合說。

【N2 第二義2】

【O1 辨相似】

卯二、第二義2　辰一、辨相似

又惛昧無堪任性，名惛沈；惛昧心極略性，名睡眠。

【O2 釋定俱】

辰二、釋定俱

由此惛沈生諸煩惱、隨煩惱時，無餘近緣如睡眠者。諸餘煩惱及隨煩惱或應可生，或應不生。若生惛昧，睡眠必定皆起。

由此惛沈生諸煩惱隨煩惱時等者：此中煩惱，謂貪、瞋等。掉舉、惡作及與睡眠，名隨煩惱。惛沈起時，壞斷加行，應可順生一切煩惱，然於爾時，睡眠必定俱起，由與為緣最為近故。諸餘煩惱及隨煩惱不定俱起，以或可生，或不生故。由是說言無餘近緣如睡眠者。即依此義，合立一蓋。

【L4 掉舉惡作蓋2】

【M1 別辨相2】

【N1 掉舉】

丑四、掉舉惡作蓋2　寅一、別辨相2　卯一、掉舉

掉舉者，謂因親屬尋思、國土尋思、不死尋思，或隨憶念昔所經歷戲笑歡娛所行之事，心生諠動騰躍之性。

謂因親屬尋思等者：此中親屬尋思、國土尋思、不死尋思，又與戲笑歡娛所行之事，如下自釋。（陵本十一卷七頁862）說與掉舉能為食故。

【N2 惡作2】

【O1 由尋思親屬等】

卯二、惡作2　辰一、由尋思親屬等

惡作者，謂因尋思親屬等故，心生追悔，謂我何緣離別親屬？何緣不往如是國土？何緣棄捨如是國土，來到於此，食如是食，飲如是飲，唯得如是衣服、臥具、病緣醫藥資身眾具？我本何緣少小出家，何不且待至年衰老？

【O2 由追念戲笑等】

辰二、由追念戲笑等

或因追念昔所曾經戲笑等事，便生悔恨，謂我何緣於應受用戲樂、嚴具、朋遊等時，違背宗親朋友等意，令其悲戀涕淚盈目而彊出家。由如是等種種因 緣，生憂戀心，惡作追悔。

【M2 釋合說2】

【N1 約處所等辨】

寅二、釋合說2　卯一、約處所等辨

由前掉舉與此惡作處所等故，合說一蓋。

由前掉舉至合說一蓋者：掉舉、惡作皆以親屬等所有尋思及曾所經戲笑等念為食。即此處所為因，能生掉舉、惡作，由是說言彼處所等，故此二種合說一蓋。

【N2 約處所不等辨2】

【O1 辨惡作差別2】

【P1 非處惡作】

卯二、約處所不等辨2　辰一、辨惡作差別2　巳一、非處惡作

又於應作、不應作事，隨其所應，或已曾作、或未曾作，心生追悔。

或已曾作或未曾作者：此二差別，逆次配屬前說應作、不應作事，謂於不應作事或已曾作，及於應作事或未曾作，由是說言隨其所應。

云何我昔應作不作，非作反作。除先追悔所生惡作，此惡作纏猶未能捨。

除先追悔所生惡作等者：前說尋思戲笑等念種種因緣生憂戀心，惡作追悔，名先追悔所生惡作。除此復有非處惡作，即由應作不作、非作反作之所引發。此現行時未能除遣，名未能捨。

【P2 相續惡作】

巳二、相續惡作

次後復生相續不斷憂戀之心，惡作追悔。此又一種惡作差別。

【O2 釋雜說一蓋】

辰二、釋雜說一蓋

次前所生非處惡作及後惡作，雖與掉舉處所不等，然如彼相，騰躍諠動，今 此亦是憂戀之相，是故與彼雜說一蓋。

次後復生相續不斷憂戀之心等者：此說非處惡作。後後剎那相續不斷生憂戀心，惡作追悔。當知此由相續惡作，與前有別，是故更說。

【L5 疑蓋2】

【M1 於三寶】

丑五、疑蓋2　寅一、於三寶

疑者，謂於師、於法、於學、於誨，及於證中生惑生疑。由心如是懷疑惑 故，不能趣入勇猛方便，證斷寂靜。

謂於師於法至生惑生疑者：師謂大師。法謂師所說法。學謂戒等三無漏學。誨謂教授教誡。證謂涅槃寂靜。由於大師、於法、於學、於誨心懷疑惑，故無堪能趣入勇猛方便；由於所證心懷疑惑，故無堪能證斷寂靜。寂靜有二，謂苦寂靜、煩惱寂靜。當來眾苦皆永斷故，證苦寂靜；一切煩惱皆永斷故，證煩惱寂靜；是名證斷寂靜差別。義如有餘依地說。（陵本五十卷二十一頁4037）

【M2 於世等】

寅二、於世等

又於去來今及苦等諦生惑生疑，心懷二分，迷之不了，猶豫猜度。

又於去來今等者：於去來今心懷二分，於苦等諦迷之不了，如下疑蓋食非食中別釋其相。（陵本十一卷七頁867）

【K2 明食等5】

【L1 貪欲蓋2】

【M1 別辨相2】

【N1 食2】

【O1 問】

子二、明食等5　丑一、貪欲蓋2　寅一、別辨相2　卯一、食2　辰一、問

問：貪欲蓋以何為食？

【O2 答2】

【P1 標】

辰二、答2　巳一、標

答：有淨妙相，及於彼相不正思惟多所修習，以之為食。

【P2 釋2】

【Q1 釋淨妙相2】

【R1 舉最勝】

巳二、釋2　午一、釋淨妙相2　未一、舉最勝

淨妙相者，謂第一勝妙諸欲之相。若能於此遠離染心，於餘下劣亦得離染。如制彊力，餘劣自伏。

【R2 廣彼攝】

未二、廣彼攝

此復云何？謂女人身上八處所攝可愛淨相；由此八處，女縛於男。所謂歌、舞、笑、睇、美容、進止、妙觸、就禮。

【Q2 結得食名】

午二、結得食名

由此因緣，所有貪欲未生令生，生已增長，故名為食。

有淨妙相等者：色等五欲實唯不淨，唯麤非妙，然由相似淨妙相現，是故說言有淨妙相。若於彼相不淨計淨，顛倒思惟，是名不正思惟。即由此故，能令貪欲未生而生，又多串習，能令貪欲生已增長，是故貪欲以此為食。由長養義是食義故。

【N2 非食2】

【O1 問】

卯二、非食2　辰一、問

問：此貪欲蓋誰為非食？

【O2 答3】

【P1 標】

辰二、答3　巳一、標

答：有不淨相，及於彼相如理作意多所修習，以為非食。

有不淨相等者：謂觀內外種種不淨作意生時不顛倒轉，故名如理。以彼不淨於內於外自能現見去來今世，不過如是不淨法性故。

【P2 徵】

巳二、徵

此復云何？

【P3 釋2】

【Q1 觀二不淨】

巳三、釋2　午一、觀二不淨

謂青瘀等。若觀此身種種不淨雜穢充滿，名觀內身不淨之相；復觀於外青瘀等相種種不淨，名觀外身不淨之相。

【Q2 結名非食】

午二、結名非食

由觀此二不淨相故，未生貪欲令其不生，生已能斷，故名非食。

若觀此身種種不淨等者：觀內身中髮、毛、爪、齒、塵垢、皮、肉、骸骨、筋、脈、心、膽、肝、肺、大腸、小腸、生臟、熟臟、肚、胃、脾、腎、膿血、熱痰、肪、膏、肌、髓、腦、膜、洟、唾、淚、汗、屎、尿，是名內身朽穢不淨。若觀外身青瘀、膿爛、變壞、膨脹、食噉、變赤、散壞、骨鎖等相，是名外身朽穢不淨。如下聲聞地說。（陵本二十六卷二十頁2230）此不淨觀能與貪欲作斷對治，是故非食。

【M2 簡作業2】

【N1 由如理作意】

寅二、簡作業2　卯一、由如理作意

由於彼相如理作意故，遮令不生；多所修習故，生已能斷。

【N2 由不如理作意】

卯二、由不如理作意

前黑品中，由於彼相不正思惟故，未生令生；多所修習故，倍更增廣。

【L2 瞋恚蓋2】

【M1 食2】

【N1 問】

丑二、瞋恚蓋2　寅一、食2　卯一、問

問：瞋恚蓋以何為食？

【N2 答2】

【O1 標】

卯二、答2　辰一、標

答：有瞋恚性、有瞋恚相，及於彼相不正思惟多所修習，以之為食。

【O2 釋2】

【P1 別辨3】

【Q1 瞋恚性】

辰二、釋2　巳一、別辨3　午一、瞋恚性

依於種種不饒益事，心生惱害，名瞋恚性。

【Q2 瞋恚相】

午二、瞋恚相

不饒益事，名瞋恚相。

【Q3 不正思惟】

午三、不正思惟

於九惱事不正作意，名不正思惟。

【P2 總結】

巳二、總結

如是等事皆名為食。

於九惱事不正作意者：決擇分說：瞋事亦有十種。依前六事，立九惱事，緣彼一切瞋，皆名有情瞋。（陵本五十五卷八頁4421）云何六事？謂一、己身，二、所愛有情，三、非所愛有情，四、過去怨親，五、未來怨親，六、現在怨親。於後三中，怨親各二，是故建立成九惱事。當知此中都無我及有情，唯有諸蘊，唯有諸行。於中假想施設安立我及有情，不應依彼心生惱害作意思惟。即彼作意，名為不正作意。

【M2 非食2】

【N1 問】

寅二、非食2　卯一、問

問：此瞋恚蓋誰為非食？

【N2 答3】

【O1 標義】

卯二、答3　辰一、標義

答：有仁慈賢善，及於彼相如理作意多所修習，以為非食。

【O2 辨相】

辰二、辨相

又此慈善，恆欲與他安樂為相，修力所攝。由思擇力所攝作意，調伏九惱。

【O3 結說】

辰三、結說

以能斷除瞋恚蓋故，經中唯說此為非食。

又此慈善恆欲與他安樂為相等者：如修慈愍觀者，依慈愍增上正法聽聞受持增上力故，由欲利益安樂意樂，於諸有情作意與樂，發起勝解，是慈愍相。如下聲聞地說。（陵本三十卷十八頁2539）於常常時、於恆恆時尋思慈愍，能斷瞋恚。當知此由善修、善習、善多修習之所引發，由是說言修力所攝。又若思擇內事、外事、親品、怨品，及與慈愍自相、共相，由此令有情瞋未生不生，生已能斷，是名由思擇力所攝作意調伏九惱。此中內事、外事、親品、怨品、自相、共相，亦如聲聞地釋。（陵本三十卷十八頁2539）

【L3 惛沈睡眠蓋2】

【M1 食2】

【N1 問】

丑三、惛沈睡眠蓋2　寅一、食2　卯一、問

問：惛沈睡眠蓋以何為食？

【N2 答】

卯二、答

答：有黑闇相，及於彼相不正思惟多所修習，以之為食。

【M2 非食2】

【N1 問】

寅二、非食2　卯一、問

問：此蓋誰為非食？

【N2 答2】

【O1 略標】

卯二、答2　辰一、略標

答：有光明相，及於彼相如理作意多所修習，以為非食。

【O2 廣釋2】

【P1 辨種類2】

【Q1 總標列】

辰二、廣釋2　巳一、辨種類2　午一、總標列

光明有三種。一、治闇光明，二、法光明，三、依身光明。

法光明者：謂如所聞已得究竟不忘念法，名法光明。如修所成地說。（陵本二十卷九頁1737）

【Q2 隨別釋3】

【R1 治闇光明2】

【S1 略標】

午二、隨別釋3　未一、治闇光明2　申一、略標

治闇光明復有三種。

【S2 列釋】

申二、列釋

一、在夜分，謂星月等；二、在晝分，謂日光明；三、在俱分，謂火珠等。

【R2 法光明】

未二、法光明

法光明者，謂如有一，隨其所受、所思、所觸，觀察諸法；

隨其所受所思所觸觀察諸法者：於法受持，是名所受；於法思惟，是名所思；於法觸證，是名所觸。隨此所生聞思修慧，與光明想相應而轉，能正對治諸所治法，令心清淨，由是故能觀察諸法，名法光明。

或復修習隨念佛等。

或復修習隨念佛等者：此中等言，等取法、僧。聞所成地說：於佛法僧隨念之行，名歸依隨念。能令心沒諸修行者，正策其心，令生歡喜。（陵本十四卷二十頁1255）如是隨念治心沈沒，名法光明。

【R3 依身光明】

未三、依身光明

依身光明者，謂諸有情自然身光。

謂諸有情自然身光者：此說諸天所依止身自然光耀。如前有尋有伺地已說。（陵本四卷十六頁311）修習大心三摩地者，想諸天光而生勝解。令初靜慮得善清淨故。如下當說。（陵本十二卷十一頁1010）

【P2 簡對治2】

【Q1 治闇光明】

巳二、簡對治2　午一、治闇光明

當知初明治三種闇。一者、夜闇；二者、雲闇；三者、障闇，謂窟宅等。

【Q2 法光明2】

【R1 略標】

午二、法光明2　未一、略標

法明能治三種黑闇。

【R2 別辨2】

【S1 能治無明及疑黑闇2】

【T1 辨黑闇相】

未二、別辨2　申一、能治無明及疑黑闇2　酉一、辨黑闇相

由不如實知諸法故，於去來今多生疑惑，於佛法等亦復如是。

【T2 出黑闇體】

酉二、出黑闇體

此中無明及疑，俱名黑闇。

法明能治三種黑闇等者：此中有二三種。一、謂去來今，二、謂佛法僧。若於過去起如是疑，謂我為有？為無？如是等疑，於三世轉，如經廣說，是名於去來今多生疑惑。當知此疑無明所生，由是說言無明及疑俱名黑闇。於佛法等亦復如是，由無知故，生惑生疑。

【S2 能治惛沈睡眠黑闇】

申二、能治惛沈睡眠黑闇

又證觀察能治惛沈睡眠黑闇，以能顯了諸法性故。

又證觀察等者：謂心得定，能如實知、能如實見，名證觀察。此能對治身心惛昧及心昧略，由是說言能治惛沈睡眠纏覆黑闇。以能顯了法性，故名法明。

【L4 掉舉惡作蓋2】

【M1 食2】

【N1 問】

丑四、掉舉惡作蓋2　寅一、食2　卯一、問

問：掉舉惡作蓋以何為食？

【N2 答2】

【O1 略標】

卯二、答2　辰一、略標

答：於親屬等所有尋思，於曾所經戲笑等念，及於彼相不正思惟多所修習，以之為食。

【O2 隨釋2】

【P1 尋思攝3】

【Q1 親屬尋思】

辰二、隨釋2　巳一、尋思攝3　午一、親屬尋思

親屬尋思者，謂因親屬或盛或衰、或離或合，發欣慼行，心生籌慮等。

親屬尋思等者：適悅受俱及彼所攝，是名欣行。此因親屬或盛或合之所引發。非適悅俱及彼所攝，是名慼行。此因親屬或衰或離之所引發。心懷染汙，攀緣彼相，是名心生籌慮。等言，等取起發意言，隨順隨轉。如下攝事分說。（陵本八十九卷九頁6747）

【Q2 國土尋思】

午二、國土尋思

國土尋思者，謂因國土盛衰等相，廣如前說。

國土尋思等者：此中等言，等取往來。如前已說，何緣不往如是國土？何緣棄捨如是國土，來到於此，食如是食，飲如是飲，唯得如是衣服、臥具、病緣醫藥資身眾具？（陵本十一卷四頁849）國土盛衰及往來相，準彼應知。

【Q3 不死尋思】

午三、不死尋思

不死尋思者，謂因少年及衰老位諸有所作或利他事，發欣慼行，心生籌慮等。

不死尋思等者：於諸所作或利他事，若少年位有堪能故，則發欣行；若衰老位無堪能故，則發慼行。以染汙心攀緣彼相，推託遷延，後時望得，是名心生籌慮。由是說言不死尋思。等，謂起發意言，隨順隨轉。亦如攝事分說。（陵本八十九卷一十頁6748）

【P2 戲笑等攝4】

【Q1 笑】

巳二、戲笑等攝4　午一、笑

笑者，謂隨有一，或因開論、或因合論，現齒而笑，歡聚啞啞。

或因開論或因合論者：謂於能引無義虛綺論中，廣開種種差別宣說，是名開論。引種種喻顯所說義，是名合論。

【Q2 戲】

午二、戲

戲者，謂雙陸、摴蒲、弄珠等戲。

【Q3 歡娛】

午三、歡娛

或有所餘種類歡樂。謂互相受用，受用境界，受諸快樂；或由同處，或因戲論，歡娛而住。

或有所餘種類歡樂等者：一切有情諸有根身，由自他識各自變義，能為自他之所緣境，是名互相受用，義如成唯識說。由是受用，受諸快樂；或復受用五欲境界，受諸快樂；如是二種，名所餘樂。樂相雜住，樂著戲論，由是因緣，歡娛而住；如是二種，名所餘歡。

【Q4 所行事】

午四、所行事

所行事者，謂相執持手臂髮等，或相摩觸隨一身分，或抱或嗚，或相顧眄，或作餘事。

所行事者等者：男女受行，名所行事。彼相差別，如文易知。

【M2 非食2】

【N1 問】

寅二、非食2　卯一、問

問：此蓋誰為非食？

【N2 答2】

【O1 略標】

卯二、答2　辰一、略標

答：有奢摩他，及於彼相如理作意多所修習，以為非食。

【O2 隨釋】

辰二、隨釋

奢摩他者，謂九種住心，及奢摩他品所攝諸法。

謂九種住心等者：令心內住、等住、安住、近住、調順、寂靜、最極寂靜、專注一趣，及以等持，如是名為九種住心。聲聞地中別釋其相。（陵本三十卷九頁2511）若於其中修習作意及相差別，是名奢摩他品所攝諸法，如下自釋。（陵本十一卷十五頁910）隨應當知。

謂於自他若衰若盛可厭患法心生厭離，驚恐惡賤，安住寂靜。

謂於自他若衰若盛可厭患法等者：自他衰損有多差別。謂無病衰損、壽命衰損、眷屬衰損、財寶衰損，病、病法性，死、死法性。復有一類，淨戒衰損、正見衰損。由是因緣，彼諸眾生於現法中住諸苦惱，於當來世往諸惡趣，是名衰損可厭患法。又諸興盛者，雖現法中住諸安樂，於當來世往諸善趣，而是無常，於彼無常現可證得。若有領受興盛事者，後時衰損定當現前；諸有領受衰損事者，後時興盛難可現前。諸興盛事，皆是難得易失壞法。由是當知，諸興盛事亦是可厭患法。若於如是若衰若盛可厭患法，或見或聞，應自思惟：我今於是生死流轉，未般涅槃，未解脫心，難可保信如是衰損、興盛二法，勿現我前。勿彼因緣，令我墮在如是處所，生起猛利、剛彊、辛楚、不適意苦。即由此事增上力故，我當至誠喜樂於斷，修不放逸。又我如是多安住故，當於無義能作邊際。依此說言心生厭離，驚恐惡賤，安住寂靜。此中諸義，皆如聲聞地說。（陵本三十二卷二頁2615）又復厭離，謂於二種；驚恐，謂於衰損；惡賤，謂於興盛。如是差別應知。

【L5 疑蓋2】

【M1 食2】

【N1 問】

丑五、疑蓋2　寅一、食2　卯一、問

問：疑蓋以何為食？

【N2 答3】

【O1 標】

卯二、答3　辰一、標

答：有去來今，及於彼相不正思惟多所修習，以之為食。

【O2 釋】

辰二、釋

謂我於過去為有？為無？廣說如上。

謂我於過去為有為無等者：此中廣說，謂我於未來為有？為無？及於現在何等是我？我為何等？如前緣起差別中說。（陵本九卷十七頁704）

【O3 廣3】

【P1 總攝】

辰三、廣3　巳一、總攝

不正思惟者，謂不可思處所攝思惟。

【P2 別列】

巳二、別列

不可思處者，謂我思惟、有情思惟、世間思惟。

【P3 隨釋3】

【Q1 我思惟】

巳三、隨釋3　午一、我思惟

若於自處，依世差別思惟我相，名我思惟。

【Q2 有情思惟】

午二、有情思惟

若於他處，名有情思惟。

【Q3 世間思惟】

午三、世間思惟

若於有情世間及器世間處，名世間思惟。謂世間常、或謂無常、亦常亦無常、非常非無常等。

謂我思惟有情思惟世間思惟等者：顯揚論云：不應思我若有若無。何以故？成二過失。若思惟有，即於非實有義起增益執過；若思為無，即於假有義起損減執過。於他有情若執一異，亦成二過。若執為一，有情多過；若執為異，非六處過。又云：有情世界、器世界，此之二種，雖不依見，亦不應思。何以故？世共了知，現成相故。問：何故不思此事如是生，非不如是耶？答：若如是思者，或謂即如是，或謂異如是，或謂無如是，此三種過所隨逐故。（顯揚論十七卷八頁31,564a）由是道理，故名我及有情世間皆為不可思處。又世間思惟中，思惟世間常乃至非常非無常，或復思惟世間有邊乃至非有邊非無邊，差別非一，故置等言。

【M2 非食2】

【N1 問】

寅二、非食2　卯一、問

問：此蓋誰為非食？

【N2 答2】

【O1 標】

卯二、答2　辰一、標

答：有緣緣起，及於彼相如理作意多所修習，以為非食。

有緣緣起者：如餘處說緣性緣起，是即此中有緣緣起。云何緣性？謂緣起支生者非有故，緣無作用故，緣力所生故。如是如是諸法生故，彼彼法生；如是如是諸法滅故，彼彼法滅。由是說言有緣緣起。

【O2 釋2】

【P1 舉於三世2】

【Q1 明非食】

辰二、釋2　巳一、舉於三世2　午一、明非食

由彼觀見唯有於法及唯法因，唯有於苦及唯苦因故，

由彼觀見唯有於法及唯法因等者：此中法言，謂識、名色、六處、觸、受。無明及行是彼引因，故名法因。苦，謂生及老死。愛、取、有三是彼生因，故名苦因。由是緣起支中，前七名有因法，餘五名有因苦。如前緣起中說。（陵本十卷十八頁825）

所有一切不正思惟為緣無明，於三世境未生者不生，已生者能斷。

【Q2 釋如理2】

【R1 反顯】

午二、釋如理2　未一、反顯

若不如理而彊作意，其如理者而不作意；總說此二名不正思惟。

【R2 正成2】

【S1 標義】

未二、正成2　申一、標義

若於是中，應合道理，應知是處名為如理。

【S2 釋由】

申二、釋由

謂於闇中作光明想。由此方便如理作意，非不如理。

【P2 例餘處所】

巳二、例餘處所

於餘處所，亦有所餘如理作意。

謂於闇中作光明想等者：無明及疑，是名為闇。依法光明，與彼俱行彼相應想，名光明想。為治闇故，思惟明相。如是思惟，應知如理作意所攝，非不如理。又復為治貪欲，思惟不淨；為治瞋恚，思惟慈愍；為治掉舉惡 作，思惟奢摩他相；應知皆為如理作意所攝。由是說言於餘處所，亦有所餘如理作意。

【H2 別辨3】

【I1 靜慮支分4】

【J1 略標列4】

【K1 初靜慮攝】

辛二、別辨3　壬一、靜慮支分4　癸一、略標列4　子一、初靜慮攝

復次，於初靜慮具足五支。一、尋，二、伺，三、喜，四、樂，五、心一境性。

於初靜慮具足五支等者：顯揚論云：尋者，謂能對治二種雜染出離尋、無恚尋、無害尋。伺者，謂能對治二種雜染出離伺、無恚伺、無害伺。（顯揚論二卷五頁31,486c）此中二種雜染，謂欲界煩惱雜染及業雜染。顯揚又云：喜者，謂已轉依者，依於轉識，心悅、心勇、心適、心調，安適受，受所攝。樂者，謂已轉依者，依阿賴耶識能攝所依，令身怡悅，安適受，受所攝。（顯揚論二卷五頁31,487a）此中轉依，謂由修習對治，斷所治障所得轉依。又於定地所緣境界，繫心專注，令不流散，是故說名心一境性。如是應知於初靜慮建立支義。

【K2 第二靜慮攝】

子二、第二靜慮攝

第二靜慮有四支。一、內等淨，二、喜，三、樂，四、心一境性。

第二靜慮有四支等者：顯揚論云：內等淨者，謂為對治尋伺故，攝念正知，於自內體其心捨住，遠離尋伺塵濁法故，名內等淨。（顯揚論二卷六頁31,487a）餘如前釋。如是應知第二靜慮建立支義。

【K3 第三靜慮攝】

子三、第三靜慮攝

第三靜慮有五支。一、捨，二、念，三、正知，四、樂，五、心一境性。

第三靜慮有五支等者：顯揚論云：捨者，謂於已生喜想及作意不忍可故，有厭離故，不染汙住，心平等、心正直、心無轉動而安住性。念者，謂於已觀察喜不行相中，不忘明了，令喜決定不復現行。正知者，謂或時失念，喜復現行，於現行喜相分別正知。樂者，謂已轉依者，離喜離勇，安適受，受所攝。（顯揚論二卷六頁31,487a）心一境性如前釋。如是應知第三靜慮建立支義。

【K4 第四靜慮攝】

子四、第四靜慮攝

第四靜慮有四支。一、捨清淨，二、念清淨，三、不苦不樂受，四、心一境性。

第四靜慮有四支等者：顯揚論云：捨清淨者，謂超過尋、伺、喜、樂三地一切動故，心平等性、心正直性、心無轉動而安住性。念清淨者，謂超過尋、伺、喜、樂三地一切動故，心不忘失而明了性。不苦不樂者，謂已轉依者，非安適非不安適受，受所攝；色界最極增上寂靜最勝攝受，無有動搖。（顯揚論二卷七頁31,487b）心一境性如前釋。如是應知第四靜慮建立支義。

【J2 釋所以4】

【K1 初靜慮攝】

癸二、釋所以4　子一、初靜慮攝

初靜慮中，尋伺為取所緣，三摩地為彼所依，喜為受境界，樂為除麤重。

【K2 第二靜慮攝】

子二、第二靜慮攝

第二靜慮中，內等淨為取所緣，三摩地為彼所依，餘如前說。

【K3 第三靜慮攝】

子三、第三靜慮攝

第三靜慮中，捨、念、正知為取所緣，三摩地為彼所依，餘如前說。

初靜慮中尋伺為取所緣等者：自下為顯於四靜慮建立五支、四支因緣。謂由思惟所緣故，受用所緣故，於緣不散故。如下決擇分說。（陵本六十三卷五頁5032）初靜慮中，尋伺為取所緣，即彼思惟所緣義。三摩地為彼所依，即彼於緣不散義。喜為受境界，樂為除麤重，即彼受用所緣義。於中樂為除麤重者，義如前說：以離彼品麤重性故，於諸煩惱而得解脫，故得身心無損害樂及解脫樂。（陵本十一卷三頁842）如說初靜慮有三差別因緣，如是第二、第三、第四靜慮各三差別，應知亦爾。即於受用所緣中，隨應說餘，指如前說。

【K4 第四靜慮攝】

子四、第四靜慮攝

第四靜慮中，捨淨、念淨為取所緣，三摩地為彼所依，餘如前說。

【J3 明建立】

癸三、明建立

諸靜慮中雖有餘法，然此勝故，於修定者為恩重故，偏立為支。

【J4 明差別2】

【K1 初靜慮2】

【L1 問】

癸四、明差別2　子一、初靜慮2　丑一、問

問：何因緣故，初靜慮中有尋有伺耶？

【L2 答】

丑二、答

答：由彼能厭患欲界，入初靜慮，初靜慮中而未能觀尋伺過故。

【K2 餘靜慮2】

【L1 寂靜差別2】

【M1 舉尋伺寂靜】

子二、餘靜慮2　丑一、寂靜差別2　寅一、舉尋伺寂靜

第二靜慮能觀彼過，是故說為尋伺寂靜。

【M2 例喜樂寂靜】

寅二、例喜樂寂靜

如第二靜慮見彼過故，名尋伺寂靜；如是第三靜慮見喜過故，名喜寂靜；第四靜慮見樂過故，名樂寂靜。

【L2 捨念清淨差別】

丑二、捨念清淨差別

捨念清淨，差別應知。

捨念清淨差別應知者：此說捨念，一切靜慮彼皆隨轉，然有差別。謂初靜慮中，念、正知、捨，由尋伺門之所引發，是故雖有而不宣說。第二靜慮，由彼自性能有作業，又由踊躍心隨煩惱之所纏縛，是故顯示內等淨名。第三靜慮，心隨煩惱已遠離故，顯彼自相，是故說彼離喜貪故。初靜慮中離欲貪故，非離喜貪。第二靜慮離尋伺貪故，非離喜貪。第四靜慮，即彼顯示最極清淨。如下決擇分說。（陵本六十三卷四頁5031）是名捨念清淨差別。

【I2 靜慮異名3】

【J1 名增上心2】

【K1 標】

壬二、靜慮異名3　癸一、名增上心2　子一、標

復次，是諸靜慮名差別者，或名增上心。

【K2 釋】

子二、釋

謂由心清淨增上力正審慮故。

或名增上心等者：為趣增上慧而修定心，名增上心；此由所趣義名為增上故。如下聲聞地說。（陵本二十八卷二頁2329）於定心中思惟諸定過失，於上出離亦能了知，不生愛味，是名清淨。

【J2 名樂住3】

【K1 標】

癸二、名樂住3　子一、標

或名樂住。謂於此中受極樂故。

【K2 徵】

子二、徵

所以者何？

【K3 釋2】

【L1 約領受身心樂辨】

子三、釋2　丑一、約領受身心樂辨

依諸靜慮領受喜樂、安樂、捨樂身心樂故。

依諸靜慮領受喜樂等者：此中喜樂，謂於初二靜慮。安樂，謂第三靜慮。捨樂，謂第四靜慮。如是一切，總名身心樂。具此二樂，故名樂住。繫心於內所緣境界，於外所緣不流散故，由是靜慮得名為住。如下決擇分說。（陵本六十三卷八頁5044）

【L2 約領受現法樂住辨2】

【M1 顯義2】

【N1 標】

丑二、約領受現法樂住辨2　寅一、顯義2　卯一、標

又得定者於諸靜慮數數入出，領受現法安樂住故。

【N2 釋】

卯二、釋

由此定中現前領受現法樂住。從是起已，作如是言：我已領受如是樂住。

【M2 簡非2】

【N1 簡無色定】

寅二、簡非2　卯一、簡無色定

於無色定無如是受，是故不說彼為樂住。

【N2 顯彼應說4】

【O1 標】

卯二、顯彼應說4　辰一、標

然彼起已，應正宣說。

【O2 徵】

辰二、徵

何以故？

【O3 釋】

辰三、釋

若有阿練若苾芻來就彼問，彼若不答，便生譏論：此阿練若苾芻云何名為阿練若者，我今問彼超色無色寂靜解脫，而不能記。

【O4 結】

辰四、結

是故為說應入彼定，非為樂住。

又得定者至非為樂住者：此中定言，通說靜慮及無色定。已得行跡，已見諦者，修諸靜慮及諸無色，名得定者。此於靜慮得無艱難，得無梗澀，由是故能數數入出，而於其中領受身心二樂。從彼起已，能正宣說：我已領受如是樂住。又此得定者若入無色定，為證無色解脫，亦於彼定數入數出，然不說彼名為樂住，由無色定無身樂故。從彼起已，應正宣說，為於彼處思惟勝解而入彼定，非為領受現法樂住。若不宣說，彼來問者便生譏論，謂不能記超色無色寂靜解脫。云何名為超色無色寂靜解脫？由彼得定者既已見諦，依出世道而入靜慮及無色定，是故說名超色無色寂靜解脫。顯揚論云：唯諸靜慮是現法安樂住性，具有身心二種安故，非無色定，無身安故。（顯揚論十九卷十四頁31,576c）由是當知此所說義。

【J3 彼分涅槃等2】

【K1 標】

癸三、彼分涅槃等2　子一、標

或復名為彼分涅槃，亦得說名差別涅槃。

【K2 釋2】

【L1 彼分涅槃】

子二、釋2　丑一、彼分涅槃

由諸煩惱一分斷故，非決定故，名彼分涅槃。

【L2 差別涅槃】

丑二、差別涅槃

非究竟涅槃故，名差別涅槃。

或復名為彼分涅槃等者：於靜慮中，地地煩惱伏斷差別，名一分斷。相似寂靜，非是真實，有退轉故，名非決定。由是說名彼分涅槃。世間外道同所證得，非出世道畢竟解脫，是故亦名差別涅槃。

【I3 出離受等3】

【J1 出諸受事4】

【K1 辨差別2】

【L1 標】

壬三、出離受等3　癸一、出諸受事4　子一、辨差別2　丑一、標

復次，此四靜慮亦得名為出諸受事。

【L2 列】

丑二、列

謂初靜慮出離憂根，第二靜慮出離苦根，第三靜慮出離喜根，第四靜慮出離樂根，於無相中出離捨根。

【K2 釋經說2】

【L1 舉憂根4】

【M1 於生位2】

【N1 引經問】

子二、釋經說2　丑一、舉憂根4　寅一、於生位2　卯一、引經問

如薄伽梵無倒經中說如是言：苾芻！憂根生已，應當如實了知生者。此於何位？

【N2 依義答】

卯二、依義答

謂即於此斷方便位，若為憂根間心相續，爾時應知。

謂初靜慮出離憂根等者：此中五受名之為根，以能隨順苦、樂、憂、喜及捨增上生故。此建立義有多差別，決擇分中廣釋其相。（陵本五十七卷五頁4576）言於無相中出離捨根者，無相心定名為無相。如下無相心三摩地釋。（陵本十二卷九頁1001）由色出離，即說第四靜慮捨根出離。由薩迦耶滅，即說無色界一切捨根出離。此捨出離唯害隨眠，非滅現纏；餘根出離，亦滅現纏；是其差別。又此一切，唯約無漏靜慮為論，非說世間，以彼不能究竟超諸受故。

【M2 於彼因緣等2】

【N1 牒經言】

寅二、於彼因緣等2　卯一、牒經言

又應并此因、緣及序，若相，若行，皆如實知者。

【N2 別徵答5】

【O1 知因】

卯二、別徵答5　辰一、知因

云何知因？謂了知此種子相續。

【O2 知緣】

辰二、知緣

云何知緣？謂了知此種所不攝所依、助伴。

【O3 知序】

辰三、知序

云何知序？謂知憂根託此事生，即是能發憂根之相及無知種子。

云何知序等者：序謂所由，由託此事令生起故。此復云何？謂染汙相或出離欲俱行善相，是名能發憂根之相。非理作意所引無明隨眠，是名能發憂根無知種子。如是二種皆憂所託，由之而生，故名為序。

【O4 知相】

辰四、知相

云何知相？謂了知此是慼行相。

【O5 知行】

辰五、知行

云何知行？謂了知此能發之行，即不如理作意相應思也。

【M3 於出離中極制持心2】

【N1 引經問】

寅三、於出離中極制持心2　卯一、引經問

如是知已，於出離中極制持心者，云何制持？

【N2 依義答】

卯二、依義答

謂於染汙行制攝其心，於思惟修任持堅住。

謂於染汙行制攝其心等者：此中二句，別釋制持。欲所引憂，或不善所引憂，名染汙行。心無染惱，令不趣入流散馳騁染汙行中，是名於染汙行制攝其心。由思擇力了知彼憂染惱過患，方便修習，令心隨我勢力自在而轉，安住愛樂離憂性中，是名於思惟修任持堅住。

【M4 於無餘盡滅等2】

【N1 牒經言】

寅四、於無餘盡滅等2　卯一、牒經言

又於是中，無餘盡滅乃至究竟者。

【N2 釋彼義2】

【O1 標】

卯二、釋彼義2　辰一、標

謂滅隨眠故，滅諸纏故。

【O2 辨2】

【P1 簡世間靜慮】

辰二、辨2　巳一、簡世間靜慮

世間靜慮但能漸捨彼品麤重，不拔種子。若異此者，種永拔故，後不應生。

【P2 顯無漏靜慮】

巳二、顯無漏靜慮

無漏靜慮二種俱捨。

【L2 例餘根】

丑二、例餘根

如是於餘隨應當知。

如是於餘隨應當知者：如前憂根引釋經義有多差別，如是於餘苦、喜、樂、捨諸根，如應隨釋，當知亦爾。

【K3 辨受相4】

【L1 憂根2】

【M1 問】

子三、辨受相4　丑一、憂根2　寅一、問

問：以何等相了知憂根？

【M2 答】

寅二、答

答：或染汙相、或出離欲俱行善相。

或染汙相等者：依耽嗜憂，名染汙相。此復云何？謂於眼所識色乃至意所識法，可喜、可樂，乃至可染，或由不得現所得，或由隨念先時所得，若已過去、若盡、若滅、若離、若變而生於憂，如是相憂名依耽嗜憂。依出離憂，名出離欲俱行善相。此復云何？謂即於諸色乃至諸法了知無常，乃 至沒已，又於先及今所有諸色了知無常、苦、變等法已，於勝解脫起欲證願，謂我何時當具足住，如諸聖者所具足住處。如是於勝解脫欲證求願懼慮之憂，是名依出離憂。義如顯揚論說。（顯揚論五卷十頁31,504c）

【L2 苦根】

丑二、苦根

苦根者，或由自等增上力故，或由身勞增上力故，或火燒等增上力故，或他逼等增上力故，諸離欲者猶尚生起。

或由自等增上力故等者：所得自體，或由自害、或由他害，名由自等增上力故苦。久處住等威儀，即生大苦，不可堪忍，名由身勞增上故苦。若火所燒、若水所壞、若風所燥，名火燒等增上故苦。由他種種逼惱因緣，能為損害，名他逼等增上故苦。如是諸苦，初靜慮中猶未能斷，由是說言諸離欲者猶尚生起。

【L3 喜根】

丑三、喜根

喜根者，謂第二靜慮中，即第二靜慮地攝。

【L4 樂根】

丑四、樂根

樂根者，謂第三靜慮中，即第三靜慮地攝。

【K4 明斷等2】

【L1 苦等根2】

【M1 舉苦根2】

【N1 釋難2】

【O1 說苦未斷難2】

【P1 問】

子四、明斷等2　丑一、苦等根2　寅一、舉苦根2　卯一、釋難2　辰一、說苦未斷難2　巳一、問

問：何故苦根初靜慮中說未斷耶？

【P2 答】

巳二、答

答：彼品麤重猶未斷故。

彼品麤重猶未斷故者：此中麤重，謂怖畏麤重、勞倦麤重、大種乖違麤重，及報麤重，如次配前四增上力應知。

【O2 苦不現行難2】

【P1 問】

辰二、苦不現行難2　巳一、問

問：何緣生在初靜慮者苦根未斷而不現行？

何緣生在初靜慮者苦根未斷而不現行者：前說苦根諸離欲者猶尚生起，謂證初靜慮中。此問何緣苦根未斷而不現行？謂生初靜慮者。由是差別，故義無違。

【P2 答】

巳二、答

答：由其助伴相對憂根所攝諸苦彼已斷故。

由其助伴相對憂根等者：說互相對有多差別。決擇分說：不苦不樂受望彼無明說互相對，由與諸受、一切煩惱皆為助伴互相對故。（陵本五十五卷四頁4404）今此憂根依不苦不樂受及無明生，是故說彼助伴相對。生初靜慮，由彼憂根所攝諸苦已斷，故於彼地苦不現行。

【N2 詰成2】

【O1 受無差別過2】

【P1 出過】

卯二、詰成2　辰一、受無差別過2　巳一、出過

若初靜慮已斷苦根，是則行者入初靜慮及第二時，受所作住差別應無。由二俱有喜及樂故。

【P2 違經】

巳二、違經

而經中說：由出諸受，靜慮差別。

若初靜慮已斷苦根等者：此中義顯入初靜慮及第二靜慮時，但由出離憂、苦二受有差別故，靜慮成別，不由喜、樂二受所作住有差別，故作是難：若初靜慮已斷苦根，此與第二靜慮差別應無。

【O2 斷無差別過】

辰二、斷無差別過

又此應無尋伺寂靜麤重斷滅所作差別。

【M2 例餘根】

寅二、例餘根

如是餘根彼品麤重漸次斷故，上諸靜慮斷有差別。

又此應無尋伺寂靜等者：此中義顯由斷麤重，靜慮成別。由是說初靜慮出離憂根，第二靜慮出離苦根。如初靜慮尋伺未寂靜，麤重未斷滅，故立尋伺支。第二靜慮尋伺已寂靜，麤重已斷滅，故立內等淨支。此亦由斷麤重建立支別。若初靜慮許斷苦根，便與第二靜慮應無差別。是則第二靜慮尋伺寂靜麤重斷滅所作差別亦無；然實不爾。

【L2 捨根2】

【M1 明斷義2】

【N1 標簡2】

【O1 標害隨眠】

丑二、捨根2　寅一、明斷義2　卯一、標簡2　辰一、標害隨眠

又無相者，經中說為無相心定。於此定中捨根永滅，但害隨眠；彼品麤重無餘斷故。

【O2 簡非現纏】

辰二、簡非現纏

非滅現纏，住無相定必有受故。

【N2 辨相2】

【O1 出彼受】

卯二、辨相2　辰一、出彼受

於此定中容有三受，謂喜、樂、捨。

經中說為無相心定者：此即無相心三摩地，謂即於彼諸取蘊滅，思惟寂靜，心住一緣。如下自釋。（陵本十二卷九頁1001）

【O2 釋彼斷】

辰二、釋彼斷

非彼諸受得有隨眠。煩惱斷故，說以為斷；彼品麤重說名隨眠。

煩惱斷故說以為斷等者：此釋捨根名出離義。由煩惱斷，永不相應，是故說彼捨根為斷。何以故？由彼煩惱品類麤重，假說名為捨根隨眠。煩惱麤重無餘斷故，此捨隨眠亦已永害。由是說言捨根出離。

【M2 明邊際】

寅二、明邊際

又此捨根乃至何處？當知始從第四靜慮乃至有頂。

【J2 五順出離界4】

【K1 明五相攝2】

【L1 標】

癸二、五順出離界4　子一、明五相攝2　丑一、標

復次，此五根出離，無相為後，與彼五種順出離界展轉相攝。

【L2 配】

丑二、配

此中由欲、恚、害出離，即說乃至樂根出離；

由欲恚害出離至樂根出離者：欲、恚、害三若出離已，即說由此能出離憂，乃至能出離樂，故名順出離界。由為因義是界義故。

由色出離，即說第四靜慮捨根出離；由薩迦耶滅，即說無色界一切捨根出離。

【K2 釋順出離2】

【L1 問】

子二、釋順出離2　丑一、問

順出離言有何等義？

【L2 答】

丑二、答

由住此者能出離故，名順出離。不說由此出離於彼，為離欲者說此界故。

為離欲者說此界故者：此中離欲，謂離薩迦耶欲。為求離彼欲者說此五順出離界故。

【K3 顯建立義2】

【L1 由欲恚害出離2】

【M1 問】

子三、顯建立義2　丑一、由欲恚害出離2　寅一、問

問：諸欲、恚、害定同時斷，何緣建立別出離耶？

【M2 答3】

【N1 標】

寅二、答3　卯一、標

答：彼諸出離雖復同時，約修對治有差別故，宣說三種出離差別。

【N2 釋2】

【O1 次第對治】

卯二、釋2　辰一、次第對治

對治差別者，謂不淨、慈、悲，如其次第。

【O2 隨一對治】

辰二、隨一對治

或有唯修不淨出離一切；或慈、或悲。

【N3 結】

卯三、結

是故別說三種出離。

或有唯修不淨出離一切等者：或有一類，由修不淨，於欲、恚、害皆得出離，是名唯修不淨出離一切。或有一類，唯修或慈、或悲，亦能出離一切。由對治別，是故別說三種出離。

【L2 由色出離等】

丑二、由色出離等

此上唯有一類對治，故後出離無有差別。

【K4 廣欲出離2】

【L1 正觀察2】

【M1 總標作意】

子四、廣欲出離2　丑一、正觀察2　寅一、總標作意

云何猛利見者等隨念欲？謂由觀察作意於勝事作意故，猛利功用作意故。

【M2 別釋其相2】

【N1 觀察於欲12】

【O1 於諸欲中心不趣入】

寅二、別釋其相2　卯一、觀察於欲12　辰一、於諸欲中心不趣入

云何於諸欲中心不趣入？謂於彼處不見勝功德故。

【O2 不美】

辰二、不美

云何不美？謂於彼處喜悅不生故。

【O3 不住】

辰三、不住

云何不住？謂於彼處不樂受用為欣悅故。

【O4 無有勝解】

辰四、無有勝解

云何無有勝解？謂於彼處不樂取著不如理相故。

云何猛利見者等隨念欲等者：自下廣顯觀察諸欲差別。此中欲言，謂煩惱欲及與事欲。證諦現觀聖智聖見，是名猛利見者；由彼已斷三界所繫見道所斷諸煩惱故。今為進斷修所斷惑，復起觀察作意，於勝妙事作意思惟，觀察煩惱已斷、未斷。由此猛利功用作意，於彼諸欲或念一切，或念隨一，是名等隨念欲。

【O5 萎顇】

辰五、萎顇

云何萎顇？謂雖縱任而不舒泰故。

謂雖縱任而不舒泰者：謂於勝事境中，放縱其心思惟淨相，是名縱任。不生愛樂，名不舒泰。

【O6 壞散】

辰六、壞散

云何壞散？謂取境已，尋復棄捨故。

謂取境已尋復棄捨者：謂取勝事為所緣已，然不發起隨習近心、趣習近心、臨習近心，是故彼境雖取尋捨。

【O7 而不舒泰】

辰七、而不舒泰

云何而不舒泰？謂於所緣雖彊令住，而不愛樂故。

【O8 等住於捨】

辰八、等住於捨

云何等住於捨？謂行平等位，於平等位中心遊觀故。

云何等住於捨等者：捨有二種，謂或善捨、或無記捨，即說此捨名平等位。由彼於此非理分別起煩惱意善防護已，正行善捨、無記捨中，由是說名行平等位。如下聲聞地說。（陵本二十三卷二頁1948）今由觀察作意，於勝事中為遊觀時，而不依彼令心流漏，是故說言等住於捨。

【O9 厭3】

【P1 徵】

辰九、厭3　巳一、徵

何等為厭？

【P2 釋】

巳二、釋

謂由於彼深見過患，棄背為性。

何等為厭等者：厭謂棄背，此是總稱。惡、違、背三是其差別，故下別說。

【P3 廣】

巳三、廣

此復三種。謂無常故、苦故、變壞法故。

【O10 惡】

辰十、惡

何等為惡？謂由於彼初見過患，棄背為性。

【O11 違】

辰十一、違

何等為違？謂由於彼中見過患，棄背為性。

【O12 背】

辰十二、背

何等為背？謂由於彼後見過患，棄背為性。

此復三種等者：此謂過患，差別有三，謂無常、苦，及變壞法。於彼勝事由此差別見為過患故。

【N2 觀察離欲4】

【O1 即於離欲作意趣入】

卯二、觀察離欲4　辰一、即於離欲作意趣入

與此相違，即於離欲作意趣入者，謂於是處見勝功德故。

【O2 美】

辰二、美

美者，謂於是處生清淨信而證順故。

【O3 住】

辰三、住

住者，謂於所緣不流散故。

【O4 勝解2】

【P1 標得離繫】

辰四、勝解2　巳一、標得離繫

勝解者，由於是處不染汙轉，於諸煩惱得離繫故。

【P2 釋不染汙2】

【Q1 於棄背行心無罣礙】

巳二、釋不染汙2　午一、於棄背行心無罣礙

以於厭等棄背行中正流轉時，心無罣礙。

【Q2 無功用捨】

午二、無功用捨

又復於捨無有功用。

即於離欲作意趣入等者：自下廣顯觀察離欲差別。一一差別，如文易知。此中離欲亦有二種，謂離煩惱及與事欲。離煩惱者，名相應離；離事欲者，名境界離。如下聲聞地說。（陵本三十三卷九頁2699）

【L2 顯斷別2】

【M1 煩惱離繫2】

【N1 明作意2】

【O1 辨相2】

【P1 其心善逝】

丑二、顯斷別2　寅一、煩惱離繫2　卯一、明作意2　辰一、辨相2　巳一、其心善逝

云何其心善逝？謂住方便究竟作意故。

云何其心善逝等者：上昇最極，永不退還，故名善逝。如下菩薩地說。（陵本三十八卷三頁3106）金剛喻定所攝作意，是名方便究竟作意。住此無間永害一切煩惱品麤重種子，其心於彼究竟解脫，證得畢竟種性清淨。於諸煩惱究竟盡中，發起盡智。由因盡故，當來苦果畢竟不生，即於此中起無生智。由是說言其心善逝。義如聲聞地說。（陵本三十四卷二十四頁2807）

【P2 善修】

巳二、善修

云何善修？謂善修習餘作意故。

云何善修等者：此中作意，謂了相作意、勝解作意、遠離作意、觀察作意、攝樂作意。望方便究竟作意，名之為餘。即由如是多種作意，善修、善習、善多修習，彼方便究竟作意生。一一差別，聲聞地中廣釋其相。（陵本三十四卷一頁2733）

【O2 辨位】

辰二、辨位

當知此說斷位及斷方便道位。

當知此說斷位等者：謂方便究竟作意說於斷位，所餘作意說斷方便道位。

【N2 明所斷2】

【O1 釋異名3】

【P1 解】

卯二、明所斷2　辰一、釋異名3　巳一、解

解者，謂解脫諸纏故。

【P2 脫】

巳二、脫

脫者，謂解脫所緣相故。

【P3 離繫】

巳三、離繫

離繫者，謂解脫隨眠故。

謂解脫所緣相者：謂所知事分別體相，名所緣相，如下自釋。（陵本十一卷十九頁935）當知此說煩惱所緣，非餘一切。

【O2 釋離欲2】

【P1 舉欲過患4】

【Q1 從諸欲緣所生諸漏】

辰二、釋離欲2　巳一、舉欲過患4　午一、從諸欲緣所生諸漏

從諸欲緣所生諸漏者，謂除欲貪，於欲界中所餘煩惱。

【Q2 損匱】

午二、損匱

損匱者，謂因此生執器仗等惡行差別，於此若作、若增長故，生諸惡趣。

【Q3 燒】

午三、燒

燒者，謂由此因，欲愛噉食，燒身心故。

【Q4 惱】

午四、惱

惱者，謂由此因，若事變壞，便生愁歎憂苦惱故。

從諸欲緣所生諸漏等者：漏謂煩惱。為顯從欲緣生諸餘煩惱，故除欲貪。損匱、燒、惱，當知亦從欲緣所生。文略不說，初已說故。

【P2 顯彼出離】

巳二、顯彼出離

於彼解脫、超出、離繫者，謂如前次第，解脫諸纏、所緣、隨眠故。

於彼解脫超出離繫等者：此中彼言，謂前所說從欲緣生諸漏、損匱、燒、惱。於彼出離有三差別，所謂解脫、超出、離繫。解脫，謂於諸纏。超出，謂於所緣。離繫，謂於隨眠。如是差別前文已說，如次應釋。

【M2 諸受離繫2】

【N1 徵】

寅二、諸受離繫2　卯一、徵

云何終不領納緣彼諸受？

【N2 釋】

卯二、釋

謂依將得、正得、隨念諸欲境界，染汙諸受不復現行；其所依身不為眾惑染汙而住，如紅蓮華，水滴不著。

終不領納緣彼諸受等者：此中彼言，所謂諸欲。緣彼諸受略有四種，一者、依持受，二者、資具受，三者、受用受，四者、顧戀受。於有餘依涅槃界中，彼四種受一切已滅，由是說言終不領納緣彼諸受。諸欲境界若將得時，求為和合、求為不離、求為增益，是名彼彼喜樂愛；諸欲境界若已得時，正受用中，欲不相離、欲令久住，是名喜貪諸行愛；是名彼緣諸欲染汙諸受。有餘依中，不復現行。其所依身唯現領受明觸生受，是故不為眾惑染汙而住，如紅蓮華，水滴不著。

【J3 六順出離界4】

【K1 明建立3】

【L1 舉經說】

癸三、六順出離界4　子一、明建立3　丑一、舉經說

復有六種順出離界，如經廣說。

六種順出離界者：一、慈，二、悲，三、喜，四、捨，五、無相，六、離我慢。由是六種善修習故，定能出離一切恚等，是故建立六種順出離界。

謂我已修慈，乃至我已離諸我慢，然我猶為疑惑毒箭悶亂其心，是故慈等於恚、害等非正對治。

【L2 明所為】

丑二、明所為

當知為捨如是邪執，建立此界。

謂我已修慈至非正對治者：此中意顯不善修者，於此六種不善修故，不能出離一切恚等，起如是執，立如是論：謂我已修慈等，乃至廣說。

【L3 辨差別】

丑三、辨差別

是中恚等離欲對治有差別故，建立前四。

是中恚等離欲對治等者：此中等言，等取害及不樂、貪恚。由修慈故，能對治恚；由修悲故，能對治害；由修喜故，對治不樂；由修捨故，對治貪恚。是故建立前四順出離界。

對治相故，觀察聖住得道理故，建立無相。

對治相故等者：由隨相識，於時時中擾亂心故，是名為相。對治此故，建立無相。言聖住者，謂空住、無願住、無相住、滅盡定住。如下聲聞地說。（陵本三十四卷二十五頁2809）心正安住彼聖住中，是名為得觀察，能得聖住道理，建立無相。云何道理？謂由不思惟一切相故，及正思惟無相界故，能入無相心定。如下無相三摩地中說。（陵本十二卷九頁1002）

觀察究竟正道理故，建立第六。

觀察究竟正道理故者：修加行中，微細我慢與心俱行，能障現觀。證現觀時，彼慢斷滅，由此能趣究竟解脫，以不復能依諸妄見而有所作，及於自證而有疑惑故。由觀察此，建立第六順出離界。

【K2 顯對治2】

【L1 列釋行相6】

【M1 慈】

子二、顯對治2　丑一、列釋行相6　寅一、慈

慈對治恚，無損行轉故。

慈對治恚等者：此於無苦無樂有情欲與其樂，故名為慈。由此能對治恚故，無損惱行轉。

【M2 悲】

寅二、悲

悲對治害，為除他苦，勝樂行轉故。

悲對治害等者：此於有苦有情欲拔其苦，故名為悲。由此能對治害故，有勝樂行轉。

【M3 喜】

寅三、喜

喜治不樂，於他樂事隨喜行轉故。

喜治不樂等者：此於有樂有情慶悅隨喜，故名為喜。由此對治不樂。不樂即憎嫉之異名。由有憎嫉，於他所得樂事不生隨喜行故。

【M4 捨】

寅四、捨

捨治貪恚，俱捨行轉故。

捨治貪恚等者：處中而住，說名為捨。此於一切有情平等平等無有親怨，由是故能對治貪恚。無欣無慼，名俱捨行。

【M5 無相】

寅五、無相

無相對治一切眾相，相相違故。

【M6 離我慢】

寅六、離我慢

若離我慢，於自解脫或所證中定無疑惑。故離我慢是彼對治。

若離我慢等者：謂如已證諦現觀者，畢竟永斷見道所斷一切煩惱，是名解脫。此解脫已，能自了知畢竟不墮惡趣，是名於自解脫定無疑惑。又復具足成就四種證淨，是名於自所證定無疑惑。如是疑惑，我慢俱轉，我慢若離，疑惑永斷，故離我慢是彼對治。

【L2 結顯德失】

丑二、結顯德失

此諸出離，定能出離一切恚等。不善修故，恚等過失容可現行。

【K3 明所攝2】

【L1 舉前五種】

子三、明所攝2　丑一、舉前五種

又前五種順出離界，初之四種天住所攝，第五一種聖住所攝。

初之四種天住所攝等者：謂諸靜慮、諸無色住，是名天住。欲、恚、害出離，靜慮天住所攝；及色出離，無色天住所攝。薩迦耶滅，聖住所攝，謂修空、無願、無相為加行故。

【L2 顯此六種】

丑二、顯此六種

今此六種順出離界，前之四種梵住所攝，第五、第六聖住所攝。

前之四種梵住所攝等者：慈住、悲住、喜住、捨住，是名梵住。攝前四種，如次應知。第五無相，無相聖住攝。第六離慢，空、無願聖住攝應知。

【K4 明所依3】

【L1 略釋名2】

【M1 出離】

子四、明所依3　丑一、略釋名2　寅一、出離

復次，能超恚等諸過失故，名為出離。

【M2 依】

寅二、依

於出離時正可憑仗，故名為依。

【L2 標列種】

丑二、標列種

世尊說依略有四種。一、法是依，非數取趣；二、義是依，非文；三、了義經是依，非不了義經；四、智是依，非識。

【L3 明建立2】

【M1 約四補特伽羅辨3】

【N1 徵】

丑三、明建立2　寅一、約四補特伽羅辨3　卯一、徵

此四種依，因何建立？

【N2 標】

卯二、標

補特伽羅四種別故。

【N3 釋2】

【O1 別辨相】

卯三、釋2　辰一、別辨相

謂因諂詐補特伽羅差別故，建立初依；因順世間補特伽羅差別故，建立第二；因住自見取補特伽羅差別故，建立第三；因聞為極補特伽羅差別故，建立第四。

謂因諂詐補特伽羅差別等者：謂彼諂詐補特伽羅，未能證得沙門果法，因此失故，建立唯法是依，非數取趣。又順世間補特伽羅，樂著言論，未能知義，因此失故，建立唯義是依，非文。又住自見取補特伽羅，執義非義，非義為義，因此失故，建立了義經是依，非不了義經。又聞為極補特伽羅，彼以聽聞為其究竟，不求證得，因此失故，建立唯智是依，非識。

【O2 隨難釋】

辰二、隨難釋

因其諂詐，說法是依，非數取趣。要與彼論分別決擇，方證正智；非唯由彼現威儀故。

【M2 約四時辨3】

【N1 標差別】

寅二、約四時辨3　卯一、標差別

即於此中復有差別。

【N2 別辨相4】

【O1 初依2】

【P1 標簡】

卯二、別辨相4　辰一、初依2　巳一、標簡

謂佛宣說補特伽羅及與諸法，唯法是依，非數取趣。

【P2 隨釋】

巳二、隨釋

世俗言辭不應執故。

世俗言辭不應執者：補特伽羅唯是假立，都非實有，依此說彼世俗言辭不應依執。

【O2 第二依2】

【P1 標簡】

辰二、第二依2　巳一、標簡

法又二種，謂文及義。唯義是依，非文。

【P2 徵釋】

巳二、徵釋

何以故？不應但聞即為究竟。要須於義思惟、籌量、審觀察故。

【O3 第三依2】

【P1 標說】

辰三、第三依2　巳一、標說

佛所說經，或有了義，或不了義。

【P2 簡依】

巳二、簡依

觀察義時，了義是依，非不了義。

【O4 第四依2】

【P1 標說】

辰四、第四依2　巳一、標說

世尊或時宣說依趣福、不動識，為往善趣故；或時宣說四聖諦智，為向涅槃故。

世尊或時宣說依趣福不動識者：感人天業，是名為福；定地諸業，是名不動。此於現在已得生滅異熟識中，安置彼種，令趣當生，由是名趣福、不動識。

【P2 簡依】

巳二、簡依

於修法隨法行時，唯智是依，非識。

於修法隨法行時等者：謂如所求、如所受法，身語意業無倒隨轉，正思、正修，是名法隨法行。如下菩薩地說。（陵本三十八卷十八頁3158）修習此時，要依於四聖諦聞思及修三所成慧，由是說言唯智是依。

【N3 結略義3】

【O1 標】

卯三、結略義3　辰一、標

略於四時失不失故，建立四種補特伽羅。

【O2 列】

辰二、列

謂得法時、任持時、觀察義時、修法隨法行時。

【O3 結】

辰三、結

依四時故，建立四依。

略於四時失不失故等者：隨獲一種沙門果時，名得法時。多聞聞持，名任持時。觀察法句所詮表義，名觀察義時。修無倒業及正思修，名修法隨法行時。於此四時，彼四補特伽羅顛倒所依，是名為失。於佛建立無倒依止，是名不失。

【F3 作意及所緣2】

【G1 結前生後】

己三、作意及所緣2　庚一、結前生後

復次，已說安立，當知於此靜慮等中，作意、所緣二種差別。

【G2 別釋二種3】

【H1 作意差別2】

【I1 出二種2】

【J1 總標】

庚二、別釋二種3　辛一、作意差別2　壬一、出二種2　癸一、總標

作意差別者，謂七種根本作意及餘四十作意。

【J2 別辨2】

【K1 七種作意】

癸二、別辨2　子一、七種作意

云何七種作意？謂了相作意、勝解作意、遠離作意、攝樂作意、觀察作意、加行究竟作意、加行究竟果作意。

云何七種作意等者：此中作意一一差別，聲聞地中廣辯其相。（陵本三十三卷二頁2674）

【K2 四十作意3】

【L1 徵】

子二、四十作意3　丑一、徵

云何四十作意？

【L2 列15】

【M1 約三慧辨】

丑二、列15　寅一、約三慧辨

謂緣法作意、緣義作意、

【M2 約四念住辨】

寅二、約四念住辨

緣身作意、緣受作意、緣心作意、緣法作意、

【M3 約假實辨】

寅三、約假實辨

勝解作意、真實作意、

【M4 約學等辨】

寅四、約學等辨

有學作意、無學作意、非學非無學作意、

【M5 約遍知等辨】

寅五、約遍知等辨

遍知作意、正斷作意、已斷作意、

【M6 約四所緣辨】

寅六、約四所緣辨

有分別影像所緣作意、無分別影像所緣作意、事邊際所緣作意、所作成辦所緣作意、

【M7 約修止觀辨】

寅七、約修止觀辨

勝解思擇作意、寂靜作意、

【M8 約一分修等辨】

寅八、約一分修等辨

一分修作意、具分修作意、

【M9 約加行辨】

寅九、約加行辨

無間作意、殷重作意、

【M10 約斷煩惱辨】

寅十、約斷煩惱辨

隨順作意、對治作意、

【M11 約數習方便辨】

寅十一、約數習方便辨

順清淨作意、順觀察作意、

【M12 約修漸次辨】

寅十二、約修漸次辨

力勵運轉作意、有間運轉作意、有功用運轉作意、自然運轉作意、

【M13 約止觀二品辨】

寅十三、約止觀二品辨

思擇作意、內攝作意、

【M14 約無學果辨】

寅十四、約無學果辨

淨障作意、依止成辦所行清淨作意、

【M15 約補特伽羅辨】

寅十五、約補特伽羅辨

他所建立作意、內增上取作意、廣大作意、遍行作意。

【L3 釋31】

【M1 緣法作意】

丑三、釋31　寅一、緣法作意

緣法作意者，謂聞所成慧相應作意。

【M2 緣義作意】

寅二、緣義作意

緣義作意者，謂思修所成慧相應作意。

【M3 緣身受心法作意】

寅三、緣身受心法作意

緣身、受、心、法作意者，謂修念住者，如理思惟身等作意。

緣身受心法作意等者：此廣分別，如下聲聞地說。（陵本二十八卷十六頁2381）

【M4 勝解作意】

寅四、勝解作意

勝解作意者，謂修靜慮者，隨其所欲，於諸事相增益作意。

【M5 真實作意】

寅五、真實作意

真實作意者，謂以自相、共相及真如相，如理思惟諸法作意。

勝解作意等者：由所知事同分影像現前，如現領受勝解而轉，是故說名勝解作意。即此作意由有分別，非真實故，名增益相。

【M6 有學等作意2】

【N1 舉有學作意3】

【O1 標】

寅六、有學等作意2　卯一、舉有學作意3　辰一、標

有學作意略有二種。

【O2 列】

辰二、列

一者、自性，二、在相續。

【O3 釋2】

【P1 自性】

辰三、釋2　巳一、自性

自性者，謂有學無漏作意。

【P2 在相續】

巳二、在相續

在相續者，謂有學一切善作意。

謂有學一切善作意者：此約世間善法，名一切善。由此善法有學身起，是故名為有學作意。

【N2 例無學作意】

卯二、例無學作意

如有學作意，當知無學作意二種亦爾。

【M7 非學非無學作意】

寅七、非學非無學作意

非學非無學作意者，謂一切世間作意。

【M8 遍知作意】

寅八、遍知作意

遍知作意者，謂由此故遍知所緣，而不斷惑。

【M9 正斷作意】

寅九、正斷作意

正斷作意者，謂由此故俱作二事。

謂由此故俱作二事者：謂能遍知所緣及與斷惑，是名俱作二事。

【M10 已斷作意】

寅十、已斷作意

已斷作意者，謂斷煩惱後所有作意。

【M11 有分別影像所緣作意】

寅十一、有分別影像所緣作意

有分別影像所緣作意者，謂由此故，修緣分別體境毗鉢舍那。

【M12 無分別影像所緣作意】

寅十二、無分別影像所緣作意

無分別影像所緣作意者，謂由此故，修緣分別體境奢摩他。

修緣分別體境毗鉢舍那及奢摩他者：所知事同分影像為所緣境，名緣分別體境，自心分別之所起故。若於此境取相而轉，有分別故，名緣分別體境毗鉢舍那。即於此境不取觀相，無分別故，名緣分別體境奢摩他。

【M13 事邊際所緣作意】

寅十三、事邊際所緣作意

事邊際所緣作意者，謂由此故，了知一切身、受、心、法所緣邊際；過此更無身、受、心、法。

事邊際所緣作意等者：謂若所緣盡所有性、如所有性，是名事邊際性。如下聲聞地說。（陵本二十六卷十五頁2214）此性身、受、心、法所緣邊際，當知亦爾。

【M14 所作成辦所緣作意】

寅十四、所作成辦所緣作意

所作成辦所緣作意者，謂我思惟如此如此，若我思惟如是如是，當有如此如此，當辦如是如是；及緣清淨所緣作意。

所作成辦所緣作意等者：此中作意略有二別。一、緣定地所緣作意，二、緣清淨所緣作意。言定地所緣作意者，謂修觀行者，於奢摩他、毗鉢舍那，若修、若習、若多修習為因緣故，諸緣影像所有作意皆得圓滿。此圓滿故，便得轉依，一切麤重悉皆息滅。得轉依故，超過影像，即於所知事，有無分別現量智見生，是名所作成辦。如下聲聞地說。（陵本二十六卷十五頁2216）今於此中顯彼作意，謂我思惟如此如此，當有如此如此，此說定地諸有所作。若我思惟如是如是，當辦如是如是，此說定地成辦轉依。由初靜慮乃至非想非非想處，彼彼所作及與成辦有多差別，由是說言如此如此、如是如是。言清淨所緣作意者，謂依遠離一切麤重之身，雖行一切所緣境界，而諸煩惱不復現行，如下自釋。（陵本十一卷十七頁924）如是亦名所作成辦所緣作意。

【M15 勝解思擇等作意2】

【N1 辨體相6】

【O1 勝解思擇作意】

寅十五、勝解思擇等作意2　卯一、辨體相6　辰一、勝解思擇作意

勝解思擇作意者，謂由此故，或有最初思擇諸法，或奢摩他而為上首。

勝解思擇作意等者：此亦二別。或有最初由此作意思擇諸法；或奢摩他而為上首，次後修習勝解思擇作意。

【O2 寂靜作意】

辰二、寂靜作意

寂靜作意者，謂由此故，或有最初安心於內，或毗鉢舍那而為上首。

寂靜作意等者：此亦二別。或有最初由此作意安心於內；或復毗鉢舍那而為上首，次後修習寂靜作意。

【O3 一分修作意】

辰三、一分修作意

一分修作意者，謂由此故，於奢摩他、毗鉢舍那隨修一分。

【O4 具分修作意】

辰四、具分修作意

具分修作意者，謂由此故，二分雙修。

【O5 無間作意】

辰五、無間作意

無間作意者，謂一切時無間無斷相續而轉。

【O6 殷重作意】

辰六、殷重作意

殷重作意者，謂不慢緩加行方便。

【N2 明作業4】

【O1 勝解思擇作意】

卯二、明作業4　辰一、勝解思擇作意

此中由勝解思擇作意故，淨修智見。

【O2 寂靜作意】

辰二、寂靜作意

由寂靜作意故，生長輕安。

【O3 一分具分修作意】

辰三、一分具分修作意

由一分、具分修作意故，於諸蓋中心得解脫。

【O4 無間殷重作意2】

【P1 總顯】

辰四、無間殷重作意2　巳一、總顯

由無間、殷重作意故，於諸結中心得解脫。

【P2 別辨2】

【Q1 無間作意】

巳二、別辨2　午一、無間作意

又由無間作意故，終不徒然而捨身命。

【Q2 殷重作意】

午二、殷重作意

由殷重作意故，速證通慧。

由殷重作意速證通慧者：漏盡智通，是名通慧。攝事分說：為欲證得未得真實究竟解脫，略有三法能令獲得速疾通慧。一者、智力，二者、不放逸力，三者、數習力。（陵本八十六卷九頁6511）當知彼數習力，即此殷重作意所攝。

【M16 隨順作意】

寅十六、隨順作意

隨順作意者，謂由此故，厭壞所緣，順斷煩惱。

隨順作意等者：此約厭壞對治為釋。即於有漏諸行見多過患，謂以如病、如癰等行厭壞五取蘊故，是名厭壞所緣。此即加行道攝。

【M17 對治作意】

寅十七、對治作意

對治作意者，謂由此故，正捨諸惑，住持於斷，令諸煩惱遠離相續。

對治作意等者：此約斷對治、持對治、遠分對治為釋。正捨諸惑，謂斷對治；住持於斷，謂持對治；令諸煩惱遠離相續，謂遠分對治。斷對治者，無間道攝；持對治者，解脫道攝；遠分對治者，勝進道攝。

【M18 順清淨作意】

寅十八、順清淨作意

順清淨作意者，謂由此故，修六隨念，或復思惟隨一妙事。

順清淨作意等者：聞所成地說：有二種具足隨念六行差別，能令心沒諸修行者，正策其心，令生歡喜。謂歸依具足隨念，有三種行；證具足隨念，有三種行。於佛法僧隨念之行，名歸依隨念。於趣涅槃行、趣資財行、趣生天行隨念之行，名證隨念。（陵本十四卷二十頁1255）如是名為六種隨念。又依自增上生事及決定勝事，謂己身財寶盛事作意思惟發生歡喜，是名思惟隨一妙事。如是思惟隨順修道諸歡喜事，隨順證得極清淨道及果功德，名順清淨作意。

【M19 順觀察作意】

寅十九、順觀察作意

順觀察作意者，謂由此故，觀諸煩惱斷與未斷；或復觀察自己所證，及先所觀諸法道理。

【M20 力勵運轉作意】

寅二十、力勵運轉作意

力勵運轉作意者，謂修始業未得作意者所有作意。

【M21 有間運轉作意】

寅二十一、有間運轉作意

有間運轉作意者，謂已得作意，於上慢緩修加行者所有作意。

【M22 有功用運轉作意】

寅二十二、有功用運轉作意

有功用運轉作意者，謂即於此勇猛精進無有慢緩修加行者所有作意。

【M23 自然運轉作意2】

【N1 標】

寅二十三、自然運轉作意2　卯一、標

自然運轉作意者，謂於四時決定作意。

【N2 列】

卯二、列

一、得作意時；二、正入、已入根本定時；三、修現觀時；四、正得、已得阿羅漢時。

自然運轉作意等者：此中四時約二清淨差別為論。一、謂世間，二、謂出世間。於世間中復有三別。一、得三摩地，即此中說得作意時。得作意相，如下聲聞地釋。（陵本三十二卷二十頁2666）二、三摩地圓滿，三、三摩地自在，即此中說正入、已入根本定時。於此二時所有作意，是名世間清淨作意。又修現觀，由內作意無間，有無分別決定智、現見智生，是名修現觀時所有作意。乃至最後學位喻如金剛三摩地生，無間永斷修道所斷煩惱，是名正得阿羅漢時所有作意。從此以後，心善解脫，於諸住中及作意中，能隨己心自在而轉；隨所樂住，或聖、或天、或梵住中，即能安住；隨樂思惟所有正法，能引世間或出世間諸善義利，即能思惟；是名已得阿羅漢時所有作意。如是應知出世清淨作意。

【M24 思擇作意】

寅二十四、思擇作意

思擇作意者，謂毗鉢舍那品作意。

【M25 內攝作意】

寅二十五、內攝作意

內攝作意者，謂奢摩他品作意。

【M26 淨障作意】

寅二十六、淨障作意

淨障作意者，謂由此故，棄捨諸漏，永害麤重。

棄捨諸漏永害麤重者：此中初句，謂斷諸纏；次句，謂斷隨眠。

【M27 依止成辦所行清淨作意】

寅二十七、依止成辦所行清淨作意

依止成辦所行清淨作意者，謂由此故，依離一切麤重之身，雖行一切所緣境界，而諸煩惱不復現行。

【M28 他所建立作意】

寅二十八、他所建立作意

他所建立作意者，謂諸聲聞所有作意。要從他音，乃能於內如理作意故。

【M29 內增上取作意】

寅二十九、內增上取作意

內增上取作意者，謂諸獨覺及諸菩薩所有作意。以不從師而覺悟故。

【M30 廣大作意】

寅三十、廣大作意

廣大作意者，謂諸菩薩為善了知生死過失、出離方便，發弘誓願趣大菩提所有作意。

【M31 遍行作意2】

【N1 世尊】

寅三十一、遍行作意2　卯一、世尊

遍行作意者，謂佛世尊現見一切無障礙智相應作意。

【N2 菩薩】

卯二、菩薩

若諸菩薩遍於三乘及五明處方便善巧所有作意。

謂佛世尊現見一切無障礙智者：於一切界、一切事、一切品、一切時智無礙轉，是名一切無障礙智。如下菩薩地釋。（陵本三十八卷一頁3099）

【I2 辨相攝15】

【J1 攝緣法義2】

【K1 了相作意】

壬二、辨相攝15　癸一、攝緣法義2　子一、了相作意

此中了相作意攝緣法、緣義。

【K2 餘六作意】

子二、餘六作意

餘六作意唯攝緣義。

了相作意攝緣法緣義等者：聲聞地說：了相作意，猶為聞思間雜故，攝緣法、緣義。從此以後，超過聞思，唯用修行，是故餘六作意唯攝緣義。（陵本三十三卷五頁2686）

【J2 攝緣身受心法】

癸二、攝緣身受心法

緣身等境四種作意，遍在七攝。

【J3 攝勝解真實2】

【K1 就前門】

癸三、攝勝解真實2　子一、就前門

了相、勝解、加行究竟果作意通攝勝解、真實作意；觀察作意唯攝勝解；餘三作意唯攝真實。此就前門。

【K2 就餘門】

子二、就餘門

就餘門者，當知隨應。

了相勝解加行究竟果作意至當知隨應者：此中二門差別解釋。就前門中，了相作意，若了增益事相，即攝勝解作意；若了自相、共相及真如相，即攝真實作意。如是勝解作意，或於增益事相數起勝解，或於自相、共相及真如相數起勝解，是故亦攝勝解、真實二種作意。於加行究竟果中，或隨所欲，於諸事相增益作意思惟，或以自相、共相及真如相，於彼諸法如理作意思惟，是故亦攝勝解、真實二種作意。觀察作意，為欲觀察煩惱斷與未斷，隨於一種可愛淨相作意思惟，是故此說唯攝勝解。所餘遠離、攝樂、加行究竟三種作意，約彼正斷煩惱為論，是故此說唯攝真實。就餘門中，觀察作意，若為觀察自己所證，及先所觀諸法道理，是即亦攝真實作意。又攝樂作意一分思惟修道諸歡喜事，是即亦攝勝解作意。由是此說當知隨應。

【J4 攝有學等2】

【K1 通七作意】

癸四、攝有學等2　子一、通七作意

七種作意皆攝有學及非學非無學二種作意。

【K2 唯二作意】

子二、唯二作意

亦攝無學作意。謂清淨地了相作意及加行究竟果作意。

七種作意皆攝有學及非學非無學二種作意者：由七作意通世、出世，是故說攝有學及非學非無學二種作意。

【J5 攝遍知等3】

【K1 了相勝解觀察作意】

癸五、攝遍知等3　子一、了相勝解觀察作意

了相、勝解、觀察作意，攝遍知作意。

【K2 餘三作意】

子二、餘三作意

餘三作意，攝正斷作意。

【K3 加行究竟果作意】

子三、加行究竟果作意

加行究竟果作意，攝已斷作意。

【J6 攝四所緣境事3】

【K1 攝有分別無分別影像所緣2】

【L1 觀察作意】

癸六、攝四所緣境事3　子一、攝有分別無分別影像所緣2　丑一、觀察作意

觀察作意，唯攝有分別影像所緣作意。

【L2 餘六作意】

丑二、餘六作意

餘六作意通攝二種。

【K2 攝事邊際所緣】

子二、攝事邊際所緣

事邊際所緣作意遍一切攝。

【K3 攝所作成辦所緣2】

【L1 通七作意】

子三、攝所作成辦所緣2　丑一、通七作意

所作成辦所緣作意，若就初門，遍一切攝。

【L2 唯加行究竟果作意】

丑二、唯加行究竟果作意

就第二門，唯加行究竟果作意所攝。

【J7 攝勝解思擇及寂靜2】

【K1 皆所不攝】

癸七、攝勝解思擇及寂靜2　子一、皆所不攝

最初勝解思擇作意皆所不攝。

最初勝解思擇作意皆所不攝者：謂於最初思擇諸法時，未修定地七種作意，是故說言皆所不攝。

【K2 遍一切攝2】

【L1 舉一分勝解思擇作意】

子二、遍一切攝2　丑一、舉一分勝解思擇作意

若奢摩他而為上首，遍一切攝。

【L2 例一切寂靜作意】

丑二、例一切寂靜作意

若最初寂靜，若毗鉢舍那而為上首，當知亦爾。

若最初寂靜至當知亦爾者：於九種心住中，最初令心內住，是名最初寂靜。於爾所時，未於離欲發起加行，故七作意皆所不攝。若奢摩他而為上首，遍一切攝，由是說言當知亦爾。

【J8 攝一分具分2】

【K1 前六作意】

癸八、攝一分具分2　子一、前六作意

前六作意，通攝一分及具分修。

【K2 加行究竟果作意】

子二、加行究竟果作意

加行究竟果作意，唯攝具分修。

【J9 攝無間殷重】

癸九、攝無間殷重

無間作意、殷重作意遍一切攝。

【J10 攝隨順對治2】

【K1 初二作意】

癸十、攝隨順對治2　子一、初二作意

隨順作意，初二所攝。

【K2 遠離等作意】

子二、遠離等作意

對治作意，遠離、加行究竟二作意攝，及攝樂作意一分所攝。

【J11 攝順清淨觀察2】

【K1 攝順清淨】

癸十一、攝順清淨觀察2　子一、攝順清淨

順清淨作意，唯攝樂一分所攝。

【K2 攝順觀察2】

【L1 明所說】

子二、攝順觀察2　丑一、明所說

順觀察斷未斷作意，唯觀察作意所攝。此就斷對治說。

【L2 例當知】

丑二、例當知

若就所餘，隨應當知。

若就所餘隨應當知者：前說順觀察作意，或復觀察自己所證，及先所觀諸法道理，是名所餘。就此為論，順觀察作意亦為了相、勝解、觀察、加行究竟果四作意攝，由是說言隨應當知。

【J12 攝力勵運轉等3】

【K1 初皆不攝】

癸十二、攝力勵運轉等3　子一、初皆不攝

力勵運轉作意皆所不攝。

力勵運轉作意皆所不攝者：聲聞地說：由倍勵力折挫其心，令住一境，故名力勵運轉作意。（陵本二十八卷十頁2360）於爾所時，未得所修作意，是故說言皆所不攝。

【K2 次二四所攝】

子二、次二四所攝

有間、有功用運轉作意，乃至攝樂作意所攝。

有間有功用運轉作意等者：此中有間運轉作意，了相作意所攝。由三摩地思所間雜，未能一向純修行轉，故名有間運轉作意。亦如聲聞地說。（陵本二十八卷十一頁2360）從是以後，無間運轉，然有功用，是名有功用運轉作意。當知勝解、遠離、攝樂三作意攝。

【K3 後一二所攝】

子三、後一二所攝

自然運轉作意，加行究竟及此果二作意攝。

自然運轉作意等者：前說此於正入、已入根本定時，當知於正入時，加行究竟作意所攝；一切煩惱對治作意已生起故。於已入時，加行究竟果作意攝；能正領受彼果相故。

【J13 攝思擇內攝2】

【K1 了相作意】

癸十三、攝思擇內攝2　子一、了相作意

思擇作意，了相所攝。

【K2 勝解作意】

子二、勝解作意

內攝作意，勝解所攝。

【J14 攝淨障等2】

【K1 遠離等四作意】

癸十四、攝淨障等2　子一、遠離等四作意

淨障作意，遠離、攝樂、觀察、加行究竟作意所攝。

【K2 加行究竟果作意】

子二、加行究竟果作意

依止成辦所行清淨作意，唯加行究竟果作意所攝。

【J15 攝他所建立等2】

【K1 辨攝3】

【L1 初二一切攝】

癸十五、攝他所建立等2　子一、辨攝3　丑一、初二一切攝

他所建立、內增上取作意，一切作意所攝。

【L2 次一皆不攝】

丑二、次一皆不攝

廣大作意皆所不攝。

廣大作意皆所不攝者：發弘誓願趣大菩提所有作意非於定位，是故說言皆所不攝。

【L3 後一分別攝2】

【M1 加行究竟果攝】

丑三、後一分別攝2　寅一、加行究竟果攝

初遍行作意，加行究竟果攝。

【M2 一切作意攝】

寅二、一切作意攝

第二，一切所攝。

【K2 料簡2】

【L1 了相作意2】

【M1 他所建立攝】

子二、料簡2　丑一、了相作意2　寅一、他所建立攝

又了相作意若他所建立作意攝者，以聞他音及內如理作意定為其緣。

【M2 內增上取攝】

寅二、內增上取攝

若內增上取作意攝者，唯先資糧以為其緣。

【L2 所餘作意】

丑二、所餘作意

所餘作意，前前後後轉為其緣。

所餘作意前前後後轉為其緣者：前前作意漸次為緣，後後作意相續生故。

【H2 所緣差別2】

【I1 徵】

辛二、所緣差別2　壬一、徵

復次，云何所緣差別？

【I2 釋2】

【J1 辨相3】

【K1 標】

壬二、釋2　癸一、辨相3　子一、標

謂相差別。

【K2 徵】

子二、徵

何等為相？

【K3 釋2】

【L1 四相3】

【M1 標列】

子三、釋2　丑一、四相3　寅一、標列

略有四種。一、所緣相，二、因緣相，三、應遠離相，四、應修習相。

【M2 隨釋4】

【N1 所緣相】

寅二、隨釋4　卯一、所緣相

所緣相者，謂所知事分別體相。

謂所知事分別體相者：謂所思惟彼彼境界色乃至法諸所有相，名所知事分別體相。

【N2 因緣相】

卯二、因緣相

因緣相者，謂定資糧。

謂定資糧者：如戒律儀、根律儀、於食知量、初夜後夜常修悎寤瑜伽、正知而住，如是乃至沙門莊嚴，皆定資糧所攝。

【N3 應遠離相】

卯三、應遠離相

應遠離相復有四種。謂沈相、掉相、亂相、著相。

【N4 應修習相】

卯四、應修習相

應修習相當知對治此四種相。

【M3 別廣2】

【N1 舉應遠離相4】

【O1 沈相2】

【P1 徵】

寅三、別廣2　卯一、舉應遠離相4　辰一、沈相2　巳一、徵

何等沈相？

【P2 釋4】

【Q1 彼增上】

巳二、釋4　午一、彼增上

謂不守根門、食不知量、初夜後夜不常悎寤勤修觀行、不正知住，是癡行性。

謂不守根門至是癡行性者：癡行者相，如下聲聞地釋。（陵本二十六卷九頁2196）不守根門等四，若是癡行所攝，說彼是癡行性。不守根門等，聲聞地中廣辯其相。（陵本二十三卷一頁1943）

【Q2 彼行相】

午二、彼行相

耽著睡眠、無巧便慧、惡作俱行欲勤心觀。

惡作俱行欲勤心觀者：欲三摩地、勤三摩地、心三摩地、觀三摩地，是名欲勤心觀。為欲對治煩惱纏故，是故修此四三摩地。於修此時，若有惡作相續不斷，追悔昔時應作不作，非作反作，是名惡作俱行。四三摩地差別修相，如下聲聞地釋。（陵本二十九卷五頁2420）

【Q3 彼能障】

午三、彼能障

不曾修習正奢摩他，於奢摩他未為純善，一向思惟奢摩他相。

【Q4 彼緣境】

午四、彼緣境

其心惛闇，於勝境界不樂攀緣。

於勝境界不樂攀緣者：定地所緣，名勝境界。不樂趣入，是名不樂攀緣。

【O2 掉相2】

【P1 徵】

辰二、掉相2　巳一、徵

何等掉相？

【P2 釋4】

【Q1 彼增上】

巳二、釋4　午一、彼增上

謂不守根門等四，如前廣說，是貪行性。

謂不守根門至是貪行性者：貪行者相，亦如聲聞地釋。（陵本二十六卷八頁2193）不守根門等四，若為貪行所攝，說彼是貪行性。

【Q2 彼行相】

午二、彼行相

樂不寂靜、無厭離心、無巧便慧、太舉俱行，如前欲等。

太舉俱行如前欲等者：此指前說欲勤心觀，故說如前欲等。修彼定時，若與掉舉相應，令心騰躍諠動，是名太舉俱行。

【Q3 彼能障】

午三、彼能障

不曾修舉，於舉未善，唯一向修。

【Q4 彼緣境】

午四、彼緣境

由於種種隨順掉法親里尋等動亂其心。

【O3 亂相2】

【P1 徵】

辰三、亂相2　巳一、徵

何等亂相？

【P2 釋3】

【Q1 彼增上】

巳二、釋3　午一、彼增上

謂不守根門等四，如前應知。是鈍根性，多求、多務、多諸事業，尋思行性。

謂不守根門至尋思行性者：此中鈍根補特伽羅相，如聲聞地種性中釋。（陵本二十一卷十三頁1855）又尋思行補特伽羅相，如聲聞地補特伽羅品中釋。（陵本二十六卷十頁2199）

【Q2 彼行相】

午二、彼行相

無巧便慧、無厭離心、不修遠離。

【Q3 彼緣境】

午三、彼緣境

於勝境界不樂攀緣，親近憒鬧，方便間闕，不審了知亂不亂相。

不審了知亂不亂相者：於心住中，若有諸相、尋思及隨煩惱，令心流散擾動，是名亂相。若住一境，依六種想作意思惟，謂無相想、無分別想、寂靜想、無作用想、無所思慕無躁擾想、離諸煩惱寂滅樂想，名不亂相。如下聲聞地釋。（陵本三十二卷五頁2624）

【O4 著相2】

【P1 徵】

辰四、著相2　巳一、徵

何等著相？

【P2 釋2】

【Q1 彼增上】

巳二、釋2　午一、彼增上

謂不守根門等四，如前應知。是鈍根性，是愛行性，多煩惱性。

【Q2 彼行相】

午二、彼行相

不如理思，不見過患，又於增上無出離見。

是愛行性等者：於資生具為性耽染，深生愛著，由是說言是愛行性。或為貪、瞋、癡、慢、尋思隨應現行之所染汙，由是說言多煩惱性。於增上生難使遠離、難使厭患，由是說言又於增上無出離見。

【N2 例應修習相】

卯二、例應修習相

對治如是應遠離相，隨其所應，當知即是應修習相。

【L2 三十二相2】

【M1 標列】

丑二、三十二相2　寅一、標列

復有三十二相。謂自心相、外相、所依相、所行相、作意相、心起相、安住相、自相相、共相相、麤相、靜相、領納相、分別相、俱行相、染汙相、不染汙相、正方便相、邪方便相、光明相、觀察相、賢善定相、止相、舉相、觀相、捨相、入定相、住定相、出定相、增相、減相、方便相、引發相。

【M2 隨釋31】

【N1 自心相2】

【O1 徵】

寅二、隨釋31　卯一、自心相2　辰一、徵

云何自心相？

【O2 釋2】

【P1 標取相】

辰二、釋2　巳一、標取相

謂有苾芻，先為煩惱染汙心故，便於自心極善取相，如是如是心有染汙，或無染汙。由此方便，心處沈等；由此方便，不處沈等。

【P2 釋沈等】

巳二、釋沈等

言沈等者，謂沈等四，乃至令心礙著之相，或復於彼被染汙心。

云何自心相等者：此中略以二義釋自心相。一、於自心遍知雜染還滅方便善巧相；二、於自心遍知雜染愛樂及過患相。此復云何？謂有貪心、離貪心、有瞋心、離瞋心、有癡心、離癡心、略心、散心、下心、舉心、掉心、不掉心、寂靜心、不寂靜心、定心、不定心、善修心、不善修心、善解脫心、不善解脫心，如是差別，名自心相。若諸苾芻，先為貪等煩惱染汙其心，便於自心極善取相，遍知自心由有貪性，乃至不善解脫，如是如是心有染汙。又知自心從貪等出，安住離貪等中，如是如是心無染汙。又由不守根門，乃至種種廣說為方便故，心處沈等；與此相違，不處沈等。如是一切皆能遍知，數數思擇，令心離染，安住無染，是名遍知雜染還滅方便善巧相。或復於彼被染汙心，了知長夜愛樂雜染，雖或暫時從雜染出，然復速疾還入染中。又於彼心了知能為自害、能為他害、能為俱害， 乃至廣說為緣生彼所生身心憂苦，是名遍知雜染愛樂及過患相。決擇分中 廣辯識身遍知。（陵本五十一卷十二頁4105）今準彼釋。

【N2 外相2】

【O1 徵】

卯二、外相2　辰一、徵

云何外相？

【O2 釋3】

【P1 標取相】

辰二、釋3　巳一、標取相

謂即於彼被染汙心，了知自心被染汙已，便取外相。

【P2 列種類】

巳二、列種類

謂光明相，或淨妙相，或復餘相。

【P3 釋所為】

巳三、釋所為

為欲除遣諸煩惱故，或令彼惑不現行故。

謂光明相等者：日月等明，名光明相。隨念佛等，名淨妙相。由是思惟，對治沈相。掉、亂、著三，復取餘相以為對治，隨應當知。若諸煩惱生已能斷，是名除遣；未生不生，名不現行。

【N3 所依相】

卯三、所依相

云何所依相？謂分別體相，即是一切自身所攝五蘊并種子相。

云何所依相等者：此所依相，謂靜慮中所緣差別，由是說言分別體相。即以自身所攝五蘊并種子相，或為俱有依、或為等無間依、或為種子依為所思惟故。

【N4 所行相】

卯四、所行相

云何所行相？謂所思惟彼彼境界色乃至法分別體相。

【N5 作意相2】

【O1 徵】

卯五、作意相2　辰一、徵

云何作意相？

【O2 釋2】

【P1 標相】

辰二、釋2　巳一、標相

謂有能生作意故，於彼彼境界所生識生，作是思惟：今我此心由作意故，於境界轉，非無作意。

【P2 釋名】

巳二、釋名

此所思惟名作意相。

【N6 心起相2】

【O1 徵】

卯六、心起相2　辰一、徵

云何心起相？

【O2 釋2】

【P1 標相2】

【Q1 指前說】

辰二、釋2　巳一、標相2　午一、指前說

謂即次前所說，是一相。

【Q2 釋第二】

午二、釋第二

第二相者，謂心緣行、緣名色相。

【P2 釋名】

巳二、釋名

此所思惟名心起相。

云何心起相等者：前第一相謂即作意，由是說言次前所說。後第二相謂心緣行，即是行支，行所熏習故；及緣名色，即名色支，名色緣識故。

【N7 安住相4】

【O1 徵】

卯七、安住相4　辰一、徵

云何安住相？

【O2 標】

辰二、標

謂四識住。

【O3 指】

辰三、指

即識隨色住等，如經廣說。

【O4 釋】

辰四、釋

此所思惟，名安住相。

云何安住相等者：色、受、想、行，名四識住。如經言：有四依取，以為所緣，令識安住。謂識隨色住，緣色為境。廣說如經。決擇分中別釋其相。（陵本五十四卷一頁4282）

【N8 自相相3】

【O1 徵】

卯八、自相相3　辰一、徵

云何自相相？

【O2 列】

辰二、列

謂自類自相，或各別自相。

【O3 釋】

辰三、釋

此所思惟，名自相相。

云何自相相等者：色等五蘊，是名自類自相。一一蘊中各復多種，是名各別自相。

【N9 共相相3】

【O1 徵】

卯九、共相相3　辰一、徵

云何共相相？

【O2 列】

辰二、列

謂諸行共相，或有漏共相，或一切法共相。

【O3 釋】

辰三、釋

此所思惟，名共相相。

云何共相相等者：無常是諸行共相，苦是有漏共相，空、無我是一切法共相。如思所成地說。（陵本十六卷二頁1369）

【N10 麤相】

卯十、麤相

云何麤相？謂所觀下地一切麤相。

【N11 靜相】

卯十一、靜相

云何靜相？謂所行上地一切靜相。

云何麤相及靜相等者：有過患義是麤性義。若彼彼地中過患增多，即由如是過患增多性故，名為麤性。若彼彼地中過患減少，即由如是過患減少性故，名為靜性。如下聲聞地說。（陵本二十七卷十七頁2302）如欲界對初靜慮，欲界為麤，初靜慮為靜；如是乃至無所有處對非想非非想處，無所有處為麤，非想非非想處為靜。是名所觀下地一切麤相，及與所行上地一切靜相。

【N12 領納相】

卯十二、領納相

云何領納相？謂隨憶念過去曾經諸行之相。

【N13 分別相】

卯十三、分別相

云何分別相？謂思未來諸行之相。

【N14 俱行相】

卯十四、俱行相

云何俱行相？謂分別現在諸行之相。

【N15 染汙相及不染汙相3】

【O1 別辨相2】

【P1 舉染汙相】

卯十五、染汙相及不染汙相3　辰一、別辨相2　巳一、舉染汙相

云何染汙相？謂於有貪心思惟有貪心相，乃至於不善解脫心思惟不善解脫心相。

【P2 例不染汙相】

巳二、例不染汙相

云何不染汙相？謂與此相違，當知即是不染汙相。

【O2 出所觀】

辰二、出所觀

此中已出離於斷不修方便者，觀有貪等；修方便者，觀略下等。

【O3 釋染淨2】

【P1 染汙心2】

【Q1 舉有貪心】

辰三、釋染淨2　巳一、染汙心2　午一、舉有貪心

有貪心者，謂貪相應心，或復隨逐彼品麤重。

【Q2 例餘一切】

午二、例餘一切

如是由纏及隨眠故，一切染汙心如應當知。

【P2 不染汙心】

巳二、不染汙心

以能對治纏及隨眠故，成不染汙。

此中已出離於斷不修方便等者：依世間道已得離欲，名已出離。於斷惛掉未能勤修應時加行，是名於斷不修方便；與是相違，名修方便。云何名為應時加行？謂於時時間修習止相，於時時間修習觀相，於時時間修習舉相，於時時間修習捨相。如下聲聞地說。（陵本三十一卷八頁2571）不修方便者，觀心有貪、離貪、有瞋、離瞋、有癡、離癡，染汙、不染汙相。修方便者，觀心略、散、下、舉，乃至廣說善解脫、不善解脫，染汙、不染汙相。如是染汙、不染汙別，隨應當知。

【N16 正方便相】

卯十六、正方便相

云何正方便相？謂所思惟白淨品因緣相相。

云何正方便相等者：謂若思惟如是如是守根門住，乃至正知住故，如是如是心不染汙，名所思惟白淨品因緣相相。

【N17 邪方便相3】

【O1 徵】

卯十七、邪方便相3　辰一、徵

云何邪方便相？

【O2 標】

辰二、標

謂所思惟染汙品因緣相相。

【O3 釋】

辰三、釋

即是思惟如是如是不守根門住故，乃至不正知住故，如是如是心被染相。

【N18 光明相2】

【O1 徵】

卯十八、光明相2　辰一、徵

云何光明相？

【O2 釋2】

【P1 明善取2】

【Q1 舉二種】

辰二、釋2　巳一、明善取2　午一、舉二種

謂如有一，於闇對治或法光明，殷勤懇到善取其相，極善思惟。

【Q2 例於上】

午二、例於上

如於下方，於上亦爾。

【P2 結建立】

巳二、結建立

如是一切治闇相故，建立此相。

云何光明相等者：此中義顯二種光明，謂治闇光明及法光明。法明能治三種黑闇，此中無明及疑俱名黑闇，如前已說。（陵本十一卷六頁861）如是闇相通一切處，由法光明能正對治。依此說言如於下方，於上亦爾。

【N19 觀察相2】

【O1 徵】

卯十九、觀察相2　辰一、徵

云何觀察相？

【O2 釋3】

【P1 略標】

辰二、釋3　巳一、略標

謂有苾芻，殷勤懇到善取其相而觀察之。

云何觀察相等者：謂於行住坐臥諸所有業，為正知作，善取其相而觀察之，名觀察相。

【P2 別辨2】

【Q1 觀所取法2】

【R1 住觀於坐】

巳二、別辨2　午一、觀所取法2　未一、住觀於坐

住觀於坐者，謂以現在能取觀未來所取法。

住觀於坐等者：聲聞地中亦有此文，應準彼知。（陵本二十八卷十四頁2376）此中坐言，所謂宴坐。即於大床、或小繩床、或草葉座，結加趺坐，端身正願，安住背念。如下聲聞地說。（陵本二十四卷二頁2006）諸佛弟子聽聞悎寤瑜伽法已，應作是念：我當成辦佛所聽許悎寤瑜伽，初夜後夜欣樂宴坐。此說未來所知位，由是於坐名未來法，於住位中欣求彼故。今觀彼相，謂現在住為能取，未來坐為所取，是名住觀於坐。

【R2 坐觀於臥】

未二、坐觀於臥

坐觀於臥者，謂以現在能取觀過去所取法。

坐觀於臥等者：此中臥言，所謂右脅而臥，住光明想、正念、正知、思惟起想巧便而臥。聲聞地中別釋其相。（陵本二十四卷五頁2020）由此因緣，能順修習悎寤瑜伽。此說過去所知位，是故說臥名過去法，於宴坐中憶念彼故。今觀彼相，謂現在坐為能取，過去臥為所取，是名坐觀於臥。

【Q2 觀能取法】

午二、觀能取法

或在後行觀察前行者，謂以後後能取觀前前能取法。

【P3 結義】

巳三、結義

此則略顯二種所取、能取法觀。

或在後行觀察前行等者：此說若已生起無間謝滅所取作意，說名前行。若此無間新新生起能取作意取前無間已謝滅者，說名後行。今觀彼相，謂以後後能取觀前前能取法，是名後行觀察前行。此前後行皆名能取，以從染汙令清淨故。

【N20 賢善定相2】

【O1 徵】

卯二十、賢善定相2　辰一、徵

云何賢善定相？

【O2 釋2】

【P1 標相】

辰二、釋2　巳一、標相

謂所思惟青瘀等相，為欲對治欲貪等故。

【P2 釋名2】

【Q1 徵】

巳二、釋名2　午一、徵

何故此相說名賢善？

【Q2 釋】

午二、釋

諸煩惱中貪最為勝，於諸貪中欲貪為勝，生諸苦故。此相是彼對治所緣，故名賢善。

【N21 止相】

卯二十一、止相

云何止相？謂所思惟無分別影像之相。

【N22 舉相】

卯二十二、舉相

云何舉相？謂策心所取隨一淨妙或光明相相。

【N23 觀相】

卯二十三、觀相

云何觀相？謂聞思修慧所思惟諸法相。

【N24 捨相】

卯二十四、捨相

云何捨相？謂已得平等心，於諸善品增上捨相。

云何捨相等者：謂於所緣不發所有太過精進，是名已得平等心。復由所緣令心上捨，是名於諸善品增上捨相。此如聲聞地釋。（陵本三十一卷九頁2577）或復遠離惛沈、掉舉，名已得平等心。最極寂靜，名增上捨。

【N25 入定相】

卯二十五、入定相

云何入定相？謂由因緣、所緣、應修習相故入三摩地，或復已得而現在前。

云何入定相等者：如前已說，定地資糧，名因緣相；所知事分別體相，名所緣相；對治應遠離相，名應修習相。由是三相能入於定。

【N26 住定相】

卯二十六、住定相

云何住定相？謂即於彼諸相善巧而取；由善取故，隨其所欲於定安住。又於此定得不退法。

【N27 出定相】

卯二十七、出定相

云何出定相？謂分別體所不攝不定地相。

【N28 增相】

卯二十八、增相

云何增相？謂輕安定倍增廣大所思惟相。

【N29 減相】

卯二十九、減相

云何減相？謂輕安定退減狹小所思惟相。

云何增相及減相等者：聲聞地說：悟入道理正修行者，如如毗鉢舍那串習清淨增上力故，增長廣大；如是如是能生身心所有輕安奢摩他品，當知亦得增長廣大。如如身心獲得輕安，如是如是於其所緣心一境性轉復增長；如如於緣心一境性轉復增長，如是如是轉復獲得身心輕安。心一境性、身心輕安，如是二法展轉相依，展轉相屬。（陵本三十一卷十五頁2596）依此道理，應知輕安及定說名倍增廣大。此所思惟，是名增相；與此相違，是名減相。

【N30 方便相】

卯三十、方便相

云何方便相？謂二道相。或趣倍增廣大，或趣退減狹小故。

云何方便相等者：謂奢摩他、毗鉢舍那，是名二道。由此為依，或趣倍增廣大，或趣退減狹小，名二道相。

【N31 引發相】

卯三十一、引發相

云何引發相？謂能引發略攝廣博文句義道，若無諍、無礙、妙願智等，若依三摩地諸餘力、無畏等最勝功德，及能通達甚深句義、微妙智慧，如是等相。

云何引發相等者：以要言之，謂能略攝廣文句義，及能成辦諸勝功德，是名引發。如下自說。（陵本十三卷四頁1081）此中四句如應當知。云何引發略攝廣博文句義道？如說修奢摩他、毗鉢舍那，諸菩薩眾知法知義，於知義中，或由十相、或五、或四、或三，如是諸義普攝一切，是名略攝廣博文句義道。所餘無諍、無礙，乃至通達甚深句義、微妙智慧諸勝功德，如餘處說，繁不具引。

【J2 明攝2】

【K1 略標】

癸二、明攝2　子一、略標

復次，如是諸相即前根本四相所攝。

【K2 別釋4】

【L1 所緣相攝】

子二、別釋4　丑一、所緣相攝

謂所緣相具攝一切。

【L2 因緣相攝2】

【M1 攝一切】

丑二、因緣相攝2　寅一、攝一切

因緣相亦爾。前與後為因緣故，為令後後得明淨故。

【M2 辨二種2】

【N1 標攝2】

【O1 舉正方便】

寅二、辨二種2　卯一、標攝2　辰一、舉正方便

正方便相一切種別，皆因緣相。

【O2 例邪方便】

辰二、例邪方便

如正方便，邪方便亦爾。

【N2 辨品】

卯二、辨品

一是白品相，第二黑品相。

【L3 應遠離相攝】

丑三、應遠離相攝

諸染汙相唯應遠離。

【L4 應修習相攝】

丑四、應修習相攝

所餘諸相唯應修習。於彼彼時應修習故。

因緣相亦爾等者：謂因緣相亦攝一切。前定資糧與後諸相為因緣故，為於後後諸相令得明淨，由是護養定資糧故。復次，因緣相有二別。一是白品相，第二黑品相。如前已說正方便相、邪方便相應知。（陵本十一卷二十二頁950）

瑜伽師地論科句披尋記卷第十一

瑜伽師地論科句披尋記卷第十二

彌勒菩薩說

唐三藏沙門玄奘奉詔譯

韓清淨科記

本地分中三摩呬多地第六之二

【H3 修習所緣諸相作意2】

【I1 徵】

辛三、修習所緣諸相作意2　壬一、徵

復次，云何修習所緣諸相作意？

【I2 釋2】

【J1 能作四事3】

【K1 標】

壬二、釋2　癸一、能作四事3　子一、標

謂即於彼彼諸相作意思惟。

修習所緣諸相作意等者：前說三十二相皆所緣攝，是名所緣諸相。於彼彼相作意思惟，是名修習所緣諸相作意。

以思惟故，能作四事。

【K2 列】

子二、列

謂即修習如是作意；又能遠彼所治煩惱；又能練此作意及餘，令後所生轉更 明盛；又即修習此作意時，厭壞所緣，捨諸煩惱，任持斷滅，令諸煩惱遠離相續。

【K3 結】

子三、結

是故修習如是所緣諸相作意。

以思惟故能作四事等者：四事差別，如文易知。初謂修習如是作意，由此 思惟，能如實知所知事故。次謂遠彼所治煩惱，由此思惟，能令煩惱轉成遠分故。此中煩惱，謂沈掉等，由是說言所治煩惱。次謂練此作意及餘，令後所生轉更明盛。作意俱心，名之為餘。練謂陶練，如陶金法，陶練心故。後謂厭壞所緣，乃至令諸煩惱遠離相續。此中諸句，如前隨順對治作意中釋。

【J2 能入諸定6】

【K1 入定因緣3】

【L1 標列】

癸二、能入諸定6　子一、入定因緣3　丑一、標列

復次，由四因緣，入初靜慮乃至有頂。謂因力、方便力、說力、教授力。

【L2 隨釋4】

【M1 因力】

丑二、隨釋4　寅一、因力

云何因力？謂曾鄰近入靜慮等。

云何因力等者：此說由先修力，入初靜慮乃至有頂。於彼彼定臨欲入時，有彼彼定相狀先起，由此狀故，便自了知不久當入如是如是相定，是名鄰近入靜慮等。

【M2 方便力】

寅二、方便力

云何方便力？謂雖不鄰近入靜慮等，然由數習無間修力，能入諸定。

云何方便力等者：此說由現修力，能入諸定，無間方便數修習故。

【M3 說力】

寅三、說力

云何說力？謂於靜慮等增上緣法，多聞任持，乃至廣說。即依此法，獨處空 閑，離諸放逸，勇猛精進，自策而勵，住法隨法行，由此能入靜慮等定。

云何說力等者：此說依法能入諸定，即施設此名隨法行，是利根性。此中法隨法行，思修所攝，謂如所求、如所受法正思正修故。

【M4 教授力】

寅四、教授力

云何教授力？謂於親教軌範師所，或於隨一餘尊長所，獲得隨順初靜慮等無倒教授；從此審諦作意思惟，能入靜慮及諸餘定。

云何教授力等者：此說依他教誡教授能入諸定，即施設此名隨信行，是鈍根性。此中無倒教授，謂觀青瘀及膿爛等，或一切行皆是無常，或諸行苦，或一切法皆無有我，如是等。

【L3 結顯】

丑三、結顯

如是顯示四觀行者。謂具因力者、方便力者、若利根者，及鈍根者。

【K2 得靜慮者有染差別2】

【L1 標列】

子二、得靜慮者有染差別2　丑一、標列

復次有四得靜慮者，一、愛上靜慮者，二、見上靜慮者，三、慢上靜慮者，四、疑上靜慮者。

【L2 隨釋4】

【M1 愛上靜慮2】

【N1 徵】

丑二、隨釋4　寅一、愛上靜慮2　卯一、徵

云何愛上靜慮者？

【N2 釋2】

【O1 舉種類】

卯二、釋2　辰一、舉種類

謂如有一，先聞靜慮諸定功德，而不聞彼出離方便。於彼一向見勝功德，勇猛精勤；由此因緣，入初靜慮或所餘定。

【O2 出彼愛】

辰二、出彼愛

如是入已，後生愛味。

愛上靜慮等者：謂如有一，於上靜慮聞說喜樂、妙樂、寂靜、無動，名聞靜慮諸定功德。而不聞彼如病、如癰、如箭等，諸行過患不知出離，是名不聞出離方便。由是因緣，勇猛精勤求入彼定，既得入已，而生愛味，是名愛上靜慮者。

【M2 見上靜慮2】

【N1 徵】

寅二、見上靜慮2　卯一、徵

云何見上靜慮者？

【N2 釋2】

【O1 舉種類】

卯二、釋2　辰一、舉種類

謂如有一，從自師所，或餘師所，聞諸世間皆是常等，如是方便入初靜慮乃至有頂，

聞諸世間皆是常等者：如前已說計常論者，起如是見，立如是論：我及世間皆是常住，非作所作，非化所化，乃至廣說。（陵本六卷十五頁453）今敘彼見，故作是說。

能得清淨、解脫、出離。彼依此見，勇猛精勤；由是因緣，入初靜慮或所餘定。

【O2 明彼見2】

【P1 執常等】

辰二、明彼見2　巳一、執常等

如是入已，能自憶念過去多劫，遂生是見：我及世間皆是常等。從定起已，即於此見堅執不捨。

能得清淨解脫出離者：清淨，謂於方便。解脫，謂於煩惱。出離，謂於生死。

【P2 執出離】

巳二、執出離

復於後時審思、審慮、審諦觀察。謂由此故，當得清淨、解脫、出離。

復於後時審思審慮審諦觀察等者：此中義顯彼見唯是邪執，而不能得清淨、解脫、出離，故於後時復更審思、審慮、審諦觀察，謂當能得清淨、解脫、出離。見諦諸聖則不如是，證現觀已，彼於後時不須觀察。義如解深密經勝義諦相中說。

【M3 慢上靜慮2】

【N1 徵】

寅三、慢上靜慮2　卯一、徵

云何慢上靜慮者？

【N2 釋2】

【O1 舉種類】

卯二、釋2　辰一、舉種類

謂如有一，聞如是名諸長老等入初靜慮乃至有頂。聞是事已，遂生憍慢：彼既能入靜慮等定，我復何緣而不當入。依止此慢，勇猛精勤；由是因緣，入初靜慮及所餘定。

【O2 顯彼慢2】

【P1 計等】

辰二、顯彼慢2　巳一、計等

如是入已，後生憍慢。

【P2 計勝2】

【Q1 舉計】

巳二、計勝2　午一、舉計

或入定已，作是思惟：唯我能得如是靜慮，餘不能得。

聞如是名諸長老等者：此中長老，謂即宿長。等言，等取餘有情類。謂中年等有情眾中，假設安立種種名字，由是故說如是名諸長老等。

【Q2 明失】

午二、明失

彼依此慢，復於後時，於諸靜慮審思、審慮、審諦觀察。

彼依此慢等者：此中義顯由慢為依，於諸靜慮雖已證得，而不圓滿清淨鮮白，是故說彼復於後時審思、審慮、審諦觀察。

【M4 疑上靜慮2】

【N1 徵】

寅四、疑上靜慮2　卯一、徵

云何疑上靜慮者？

【N2 釋2】

【O1 舉種類】

卯二、釋2　辰一、舉種類

謂如有一，為性闇鈍，本嘗樂習奢摩他行；由此因緣，入諸靜慮或所餘定。

【O2 明彼疑】

辰二、明彼疑

如是入已，復於上定勤修方便，為得未得，於四聖諦勤修現觀；性闇鈍故，不能速證聖諦現觀。由此因緣，於餘所證便生疑惑；依此疑惑，復於勝進審思、審慮、審諦觀察。

依此疑惑等者：此中義顯疑惑為依，於諸世間靜慮隨一證得一切種清淨，而於出世靜慮不善修習，是故說彼復於勝進審思、審慮、審諦觀察。

【K3 愛味相應等別3】

【L1 愛味相應靜慮等定2】

【M1 徵】

子三、愛味相應等別3　丑一、愛味相應靜慮等定2　寅一、徵

復次，云何愛味相應靜慮等定？

【M2 釋2】

【N1 舉種類】

寅二、釋2　卯一、舉種類

謂有鈍根，或貪行故，或煩惱多故。彼唯得聞初靜慮等所有功德，廣說如前愛上靜慮。

【N2 出愛味2】

【O1 略標】

卯二、出愛味2　辰一、略標

於上出離不了知故，便生愛味，戀著堅住。

或煩惱多故者：謂貪、瞋、癡、慢、尋思煩惱，種種非一，隨應現行，名 煩惱多。

【O2 別簡】

辰二、別簡

其所愛味，當言已出；其能愛味，當言正入。

其所愛味當言已出等者：決擇分說：略由三相，修等至者愛味等至。謂或證得等至，出已計為清淨，可欣、可樂、可愛、可意，隨念愛味。或未證得，或已證得，未來愛味增上力故，追求欣樂而生愛味。或已證得，計為清淨，可欣、可樂，乃至廣說現行愛味。若從定出可生愛味，若正在定無有愛味。言愛味者，謂於是中遍生貪著。（陵本六十二卷五頁4980）今於此中，說所愛味及能愛味，隨應當知。

【L2 清淨靜慮等定2】

【M1 徵】

丑二、清淨靜慮等定2　寅一、徵

云何清淨靜慮等定？

【M2 釋2】

【N1 舉種類】

寅二、釋2　卯一、舉種類

謂有中根，或利根性，等煩惱行，或薄塵行。彼從他聞初靜慮等愛味過患及上出離，勇猛精進，入初靜慮或所餘定。

等煩惱行或薄塵行者：謂得平等補特伽羅所有煩惱，是名等煩惱行。又薄塵性補特伽羅所有煩惱，名薄塵行。如下聲聞地釋。（陵本二十六卷三頁2176）

【N2 顯清淨】

卯二、顯清淨

如是入已，便能思惟諸定過患，於上出離亦能了知，不生愛味。

便能思惟諸定過患者：謂已證入根本三摩地者，其心猶為三摩地生愛味、慢、見、疑、無明等諸隨煩惱之所染汙，未名圓滿清淨鮮白。如是思惟，是名思惟諸定過患。

【L3 無漏靜慮等定2】

【M1 徵】

丑三、無漏靜慮等定2　寅一、徵

云何無漏靜慮等定？

【M2 釋2】

【N1 舉種類】

寅二、釋2　卯一、舉種類

謂如有一，是隨信行，或隨法行，薄塵行類。

是隨信行或隨法行者：若隨補特伽羅信，勤修正行，名隨信行補特伽羅。若於諸法不待他緣，隨毗奈耶勤修正行，名隨法行補特伽羅。如下聲聞地說。（陵本二十六卷四頁2179）

彼或先時於四聖諦已入現觀，或復正修現觀方便。

【N2 顯無漏2】

【O1 簡前相】

卯二、顯無漏2　辰一、簡前相

彼先所由諸行狀相，入初靜慮或所餘定，今於此行、此狀、此相不復思惟。

彼先所由諸行狀相等者：麤行、靜行，是名為行。臨入定時，彼狀先起，是名為狀。所緣、因緣，名之為相。所緣相者，謂分別體；因緣相者，謂定資糧。如下自釋。（陵本十三卷三頁1075）

【O2 明今入】

辰二、明今入

然於諸色乃至識法思惟如病、如癰等行；於有為法心生厭惡，怖畏制伏；

思惟如病如癰等行者：此中等言，等取無常、苦、空、無我，及與苦集滅道、真如、法性、實際，是名出世靜慮所思惟行。如顯揚說。（顯揚二卷三頁31,486a）

於甘露界繫念思惟；如是方能入無漏定。

於甘露界繫念思惟者：住無餘依涅槃界中，名甘露界，是彼異門施設安立故。如下無餘依地說。（陵本五十卷二十五頁4053）

【K4 順退分等別4】

【L1 順退分定2】

【M1 徵】

子四、順退分等別4　丑一、順退分定2　寅一、徵

復次，云何順退分定？

【M2 釋2】

【N1 舉種類】

寅二、釋2　卯一、舉種類

謂有鈍根，下劣欲解，勤精進故，入初靜慮或所餘定，於喜、於樂、於勝功德不堪忍故，從靜慮退。

於喜於樂於勝功德者：此中寂靜，名勝功德。於喜，謂初二靜慮；於樂，謂前三靜慮；於勝功德，謂第四靜慮。

【N2 明退相】

卯二、明退相

如如暫入諸定差別，如是如是還復退失，乃至未善調練諸根。

乃至未善調練諸根者：調練鈍根轉成中根，或復利根，是名調練諸根。未至彼位，於諸靜慮暫入還退。

【L2 順住分定2】

【M1 徵】

丑二、順住分定2　寅一、徵

云何順住分定？

【M2 釋2】

【N1 舉種類】

寅二、釋2　卯一、舉種類

謂有中根，或利根性，彼唯得聞諸定功德，廣說如前愛味相應。

【N2 明住相】

卯二、明住相

於所得定唯生愛味，不能上進，亦不退下。

【L3 順勝分定2】

【M1 徵】

丑三、順勝分定2　寅一、徵

云何順勝分定？

【M2 釋2】

【N1 舉種類】

寅二、釋2　卯一、舉種類

謂有亦聞出離方便，於所得定不生喜足。

【N2 顯勝進】

卯二、顯勝進

是故於彼不生愛味，更求勝位；由此因緣，便得勝進。

【L4 順決擇分定2】

【M1 徵】

丑四、順決擇分定2　寅一、徵

云何順決擇分定？

【M2 釋2】

【N1 出因相】

寅二、釋2　卯一、出因相

謂於一切薩迦耶中，深見過患；由此因緣，能入無漏。

謂於一切薩迦耶中深見過患者：薩迦耶欲遍一切處。如說：若於一處有染欲，即一切處有染欲。由此能為一切煩惱根本依處，我慢、我見恆與俱轉，是名一切薩迦耶中過患。

【N2 釋得名3】

【O1 舉法】

卯二、釋得名3　辰一、舉法

又諸無漏名決擇分，極究竟故。

【O2 引喻】

辰二、引喻

猶如世間珠瓶等物，已善簡者名為決擇。自此已後無可擇故。

【O3 合結】

辰三、合結

此亦如是。過此更無可簡擇故，名決擇分。

【K5 無間超越入諸定別2】

【L1 無間入諸等至2】

【M1 徵】

子五、無間超越入諸定別2　丑一、無間入諸等至2　寅一、徵

復次，云何無間入諸等至？

【M2 釋2】

【N1 舉種類】

寅二、釋2　卯一、舉種類

謂如有一，得初靜慮乃至有頂，然未圓滿清淨鮮白。

【N2 辨順逆】

卯二、辨順逆

先順次入乃至有頂，後逆次入至初靜慮。

得初靜慮乃至有頂等者：得三摩地及三摩地圓滿，此名為得。然於爾時，其心猶為三摩地生愛味、慢、見、疑、無明等諸隨煩惱之所染汙，是故說未圓滿清淨鮮白。

【L2 超越入諸等至2】

【M1 徵】

丑二、超越入諸等至2　寅一、徵

復次，云何超越入諸等至？

【M2 釋2】

【N1 明超越2】

【O1 舉順超】

寅二、釋2　卯一、明超越2　辰一、舉順超

謂即於此已得圓滿清白故，從初靜慮無間超入第三靜慮，第三無間超入空無邊處，空處無間超入無所有處。

【O2 例逆超】

辰二、例逆超

乃至廣說逆超亦爾。

【N2 簡極遠2】

【O1 明邊際】

卯二、簡極遠2　辰一、明邊際

以極遠故，無有能超第三等至。

【O2 簡差別】

辰二、簡差別

唯除如來，及出第二阿僧企耶諸大菩薩。彼隨所欲入諸定故。

乃至廣說逆超亦爾等者：謂從無所有處無間超入空無邊處，空處無間超入 第三靜慮，第三無間超入最初靜慮，是名逆超。順超、逆超皆唯超一，故言亦爾。無有超二能入第三等至者，以彼彼處緣相懸遠，不鄰近故。

【K6 熏修靜慮別2】

【L1 徵】

子六、熏修靜慮別2　丑一、徵

復次，云何熏修靜慮？

【L2 釋2】

【M1 辨雜熏修2】

【N1 標成就】

丑二、釋2　寅一、辨雜熏修2　卯一、標成就

謂如有一，已得有漏及與無漏四種靜慮，為於等至得自在故，為受等至自在果故，

為於等至得自在故等者：若於等至得隨所樂、得無艱難、得無梗澀，名得自在。由此自在，於諸等至數數入出，領受現法身心樂住轉更明淨，終無退失，及淨修治勝功德道，是名彼自在果。

長時相續入諸靜慮，有漏、無漏更相間雜。乃至有漏無間無漏現前，無漏無間還入有漏，當知齊此熏修成就。

【N2 釋自在2】

【O1 等至自在】

卯二、釋自在2　辰一、等至自在

若於是處、是時、是事欲入諸定，即於此處、此時、此事能入諸定，是名於諸等至獲得自在。

若於是處是時是事欲入諸定等者：四種靜慮地地差別，名之為處。若晝若夜時分差別，名之為時。諸所知事境相差別，名之為事。於靜慮中，隨所樂欲多所成辦，是名獲得自在。

【O2 等至自在果4】

【P1 樂住明淨】

辰二、等至自在果4　巳一、樂住明淨

等至自在果者，謂於現法樂住轉更明淨。

【P2 得不退道】

巳二、得不退道

又由此故，得不退道。

【P3 引勝功德】

巳三、引勝功德

又淨修治解脫、勝處及遍處等勝品功德能引之道。

又淨修治解脫勝處及遍處等者：此中解脫，謂八解脫；勝處，謂八勝處；遍處，謂十遍處。如下自釋。等言，等取無諍、願智、無礙解等。如是等類，名勝功德。引此方便，名能引道。由淨修治解脫為先，方能引彼諸勝功德，是即修習解脫為能引道，諸勝功德為其所引。如是差別應知。

【P4 生五淨居2】

【Q1 略標】

巳四、生五淨居2　午一、略標

若有餘取而命終者，由此因緣，便入淨居。

若有餘取等者：由有色界愛為緣取未全遠離，名有餘取。由如是取，攝受先所積集行等種子功能現前，是故命終當生五淨居處。謂無煩、無熱、善現、善見，及色究竟。如前有尋有伺地說。（陵本四卷三頁272）

【Q2 別釋2】

【R1 舉餘品類3】

【S1 標差別】

午二、別釋2　未一、舉餘品類3　申一、標差別

由軟中上品修諸靜慮，有差別故，於一切處受三地果。

【S2 指前說】

申二、指前說

如前有尋有伺地已廣分別。

由軟中上品修諸靜慮等者：由軟中上品修初靜慮，有三果生，謂梵眾天、梵前益天、大梵天。如是第二靜慮亦有三果，謂少光天、無量光天、極淨光天。第三靜慮亦有三果，謂少淨天、無量淨天、遍淨天。第四靜慮亦有三果，謂無雲天、福生天、廣果天。如前有尋有伺地說。（陵本四卷三頁271）由是故說於一切處受三地果。

【S3 辨最勝】

申三、辨最勝

修習無尋唯伺三摩地故，得為大梵。

【R2 例此受果】

未二、例此受果

由軟、中、上、上勝、上極品熏修力故，生五淨居。

由軟中上至生五淨居者：五淨居地唯是諸聖住止，不與餘共，此由軟、中、上、上勝、上極品熏修第四靜慮，是故如次受彼地生。

【M2 料簡靜慮3】

【N1 於彼生】

寅二、料簡靜慮3　卯一、於彼生

當知因修清淨靜慮定故，生靜慮地，不由習近愛味相應。既生彼已，若起愛味，即便退沒；若修清淨，還生於彼。或生下定，或進上定。

【N2 於修習3】

【O1 標】

卯二、於修習3　辰一、標

先於此間修得定已，後往彼生。

【O2 徵】

辰二、徵

何以故？

【O3 釋】

辰三、釋

非未離欲得生彼故，非諸異生未修得定能離欲故。

或生下定或進上定等者：最初靜慮，是名下定，於一切定最為下故。如是漸次勝進乃至第四靜慮，是名上定，於初靜慮皆為上故。身生欲界，名於此間。依欲界身，修諸靜慮，離下欲故，上愛得起；由是為緣，於當來世往彼受生。

【N3 於定樂】

卯三、於定樂

又非此間及在彼處入諸等至樂有差別，唯所依身而有差別。

又非此間及在彼處等者：謂在欲界及在上地定樂無別，唯所依身有其差別。即以現在已得異熟自體為所依故。

【F4 攝諸經宗要等2】

【G1 結前生後】

己四、攝諸經宗要等2　庚一、結前生後

復次，已說修習作意相差別。云何攝諸經宗要？

【G2 攝釋一切2】

【H1 攝宗要15】

【I1 八解脫等3】

【J1 標經說】

庚二、攝釋一切2　辛一、攝宗要15　壬一、八解脫等3　癸一、標經說

謂八解脫等。如經廣說。

謂八解脫等者：此中等言，等取三三摩地乃至滅盡定等。三摩鉢底，如前總標應知。（陵本十一卷一頁834）

【J2 隨別釋3】

【K1 八解脫2】

【L1 略辨】

癸二、隨別釋3　子一、八解脫2　丑一、略辨

八解脫者，謂如前說有色觀諸色等。前七解脫，於已解脫生勝解故，名為解脫；第八解脫，棄背想受，故名解脫。

謂如前說有色觀諸色等者：此指前總標中說有八解脫，謂有色觀諸色解脫為初，乃至想受滅身作證具足住解脫為後。（陵本十一卷一頁834）

【L2 別廣6】

【M1 有色觀諸色2】

【N1 徵】

丑二、別廣6　寅一、有色觀諸色2　卯一、徵

云何有色觀諸色？

【N2 釋2】

【O1 辨有色2】

【P1 標義】

卯二、釋2　辰一、辨有色2　巳一、標義

謂生欲界，已離欲界欲，未離色界欲。彼於如是所解脫中已得解脫，即於欲界諸色，以有光明相作意思惟，而生勝解。

【P2 釋名2】

【Q1 標】

巳二、釋名2　午一、標

由二因緣，名為有色。

【Q2 釋2】

【R1 約界辨】

午二、釋2　未一、約界辨

謂生欲界故，得色界定故。

【R2 依相辨】

未二、依相辨

又於有光明而作勝解故。

云何有色觀諸色等者：此中觀者，謂於諸色中，為變化自在故。作意思惟生勝解者，謂顯示彼相故。如顯揚說。（顯揚四卷二頁31,497b）

【O2 辨觀行3】

【P1 略問答2】

【Q1 問】

辰二、辨觀行3　巳一、略問答2　午一、問

問：觀諸色者，觀何等色？復以何行？

【Q2 答】

午二、答

答：欲界諸色。於諸勝處所制少色，若好、若惡、若劣、若勝；如是於多，乃至廣說。

【P2 更徵釋2】

【Q1 修習觀行】

巳二、更徵釋2　午一、修習觀行

何故修習如是觀行？為淨修治能引最勝功德方便。

【Q2 最勝功德】

午二、最勝功德

何等名為最勝功德？謂勝處、遍處、諸聖神通、無諍、願智、無礙解等。

【P3 明所為】

巳三、明所為

雖先於彼欲界諸色已得離欲，然於彼色未能證得勝解自在。為證得故，數數於彼思惟勝解。

於諸勝處所制少色等者：此中少色，謂諸有情資具等色。即於是中，美妙顯色，說名為好；與此相違，說名為惡。聲、香、味、觸不可意色，說名為劣；與此相違，說名為勝。如說少色如是，於多色中，好、惡、劣、勝差別亦爾，由是說言乃至廣說。言多色者，謂諸宮殿房舍等色。如是一切，當知前四勝處之所制伏，唯說欲界情非情色為所觀故。

【M2 內無色想觀外諸色2】

【N1 徵】

寅二、內無色想觀外諸色2　卯一、徵

云何內無色想觀外諸色？

【N2 釋3】

【O1 標義】

卯二、釋3　辰一、標義

謂生欲界，已離色界欲，無色界定不現在前，又不思惟彼想明相，但於外色而作勝解。

【O2 釋名2】

【P1 外色】

辰二、釋名2　巳一、外色

若於是色已得離欲，說彼為外。

【P2 內無色想】

巳二、內無色想

由二因緣，名內無色想。謂已證得無色等至，亦自了知得此定故，不思惟內光明相故。

云何內無色想觀外諸色等者：此中離色界欲，略釋內無色想，謂已證得無色定故。無色界定不現在前等句，略釋觀外諸色，謂雖已證無色界定，然以為依，為觀諸色，是故說彼不現在前。彼想明相內色所攝，非此所觀，是故說言又不思惟。已離色欲所有諸色，是名外色。此中諸色，當知如前說欲界色，謂諸勝處所制少色、多色品類差別。依無色定，於此諸色作意思惟，是故說言但於外色而作勝解。

【O3 指餘】

辰三、指餘

餘如前說。

餘如前說者：謂觀諸色，說之為餘。此不更釋，故指如前。

【M3 淨解脫身作證具足住2】

【N1 徵】

寅三、淨解脫身作證具足住2　卯一、徵

云何淨解脫身作證具足住？

云何淨解脫身作證具足住者：謂依止靜慮，於內淨不淨諸色，已得展轉相待想、展轉相入想、展轉一味想，故於淨不淨變化無有艱難，名淨解脫。 此如集論說。（集論八卷三頁31,691a）身者，意身故。作證者，由智斷得作證故。具足者，謂修習圓滿。住者，謂於入、住、出，隨意自在。此如顯揚論說。（顯揚四卷三頁31,497c）今略釋名，義如下說。

【N2 釋2】

【O1 明淨解脫3】

【P1 標】

卯二、釋2　辰一、明淨解脫3　巳一、標

謂如有一，已得捨念圓滿清白，以此為依，修習清淨聖行圓滿，名淨解脫。

已得捨念圓滿清白等者：第四靜慮已得自在，名得捨念圓滿清白。為得增上安樂住故，一向意解思惟淨妙色，解脫淨不淨色變化障，是名修習清淨聖行圓滿。由是義故，名淨解脫。

【P2 徵】

巳二、徵

何以故？

【P3 釋】

巳三、釋

三因緣故。謂已超過諸苦樂故，一切亂動已寂靜故，善磨瑩故。

三因緣故等者：此中超過苦樂，即苦樂解脫，由此因緣，得捨清淨。動亂寂靜，即解脫動亂，由此因緣，得念清淨。善磨瑩者，即解脫淨不淨變化障，由此因緣，修習清淨聖行圓滿。依如是諸義，得淨解脫名。

【O2 名身作證】

辰二、名身作證

身作證者，於此住中，一切賢聖多所住故。

一切賢聖多所住故者：證智及斷，是名賢聖。由此故說賢聖所住。

【M4 空無邊等解脫2】

【N1 舉空無邊處解脫】

寅四、空無邊等解脫2　卯一、舉空無邊處解脫

云何空無邊處解脫？謂如有一，於彼空處已得離欲，即於虛空思惟勝解。

【N2 例識無邊處解脫】

卯二、例識無邊處解脫

如是識無邊處解脫，於彼識處已得離欲，即於是識思惟勝解。

【M5 無所有處解脫】

寅五、無所有處解脫

無所有處解脫者，謂已得無所有處，於識無邊處思惟勝解。

【M6 非想非非想處解脫】

寅六、非想非非想處解脫

有頂解脫，更不於餘而作勝解；乃至遍於想可生處，即於是處應作勝解。

有頂解脫等者：此即非想非非想處解脫。為欲證得最勝寂靜住自在故，及為解脫彼障故，唯即於此所解脫想意解思惟，更不於餘而作勝解。除想解脫，更無餘故，非於此處得離欲故，由是道理，應知離欲說名為餘。云何名為所解脫想？謂於是處解脫一切有所有想、無所有想，由是故得非有想名。如下聲聞地釋。（陵本三十三卷十四頁2712）是即名為所解脫想。彼於下地一切有所有想、無所有想已解脫故，由是說言遍於想可生處應作勝解。

【K2 八勝處3】

【L1 釋得名】

子二、八勝處3　丑一、釋得名

復次，先已修治作意勝解，後方能起勝知勝見，故名勝處。

【L2 明勝義2】

【M1 舉一切2】

【N1 總標】

丑二、明勝義2　寅一、舉一切2　卯一、總標

此勝當知復有五種。

【N2 列釋5】

【O1 形奪卑下】

卯二、列釋5　辰一、形奪卑下

一、形奪卑下，故名為勝。謂如有一，以己勝上工巧等事，形奪他人置下劣位。

【O2 制伏羸劣】

辰二、制伏羸劣

二、制伏羸劣，故名為勝。謂如有一，以己彊力摧諸劣者。

【O3 能隱蔽他】

辰三、能隱蔽他

三、能隱蔽他，故名為勝。謂瓶盆等能有覆障，或諸藥草呪術神通有所隱蔽。

【O4 厭壞所緣】

辰四、厭壞所緣

四、厭壞所緣，故名為勝。謂厭壞境界，捨諸煩惱。

【O5 自在迴轉】

辰五、自在迴轉

五、自在迴轉，故名為勝。謂世君王，隨所欲為處分臣僕。

先已修治作意勝解後方能起勝知勝見等者：此中知者，謂由奢摩他道；見者，謂由毗鉢舍那道。如顯揚說。（顯揚四卷四頁31,497c）由此二道，勝伏所緣，故名勝知勝見。勝處有八。一、內有色想外諸色觀少，二、內有色想外諸色觀多，三、內無色想外諸色觀少，四、內無色想外諸色觀多，五、內無色想外諸色觀青，六、內無色想外諸色觀黃，七、內無色想外諸色觀赤，八、內無色想外諸色觀白。一一差別，如顯揚釋。（顯揚四卷三頁31,497c）

【M2 簡今義】

寅二、簡今義

於此義中，意顯隱蔽及自在勝。前解脫中勝解自在，今於勝處制伏自在。

於此義中意顯隱蔽及自在勝者：謂於勝處義中，唯取能隱蔽他及與自在迴轉，故名為勝。

【L3 釋經言5】

【M1 觀色少】

丑三、釋經言5　寅一、觀色少

觀色少者，謂諸有情資具等色。

【M2 觀色多】

寅二、觀色多

觀色多者，謂諸宮殿房舍等色。

觀色少多等者：攝異門說：少者，高廣量不相應故。（陵本八十四卷二十一頁6417）與此相違，當知名多。此所觀色品類差別，如文可知。

【M3 觀好惡等2】

【N1 別釋4】

【O1 好色】

寅三、觀好惡等2　卯一、別釋4　辰一、好色

言好色者，謂美妙顯色。一向淨妙故。

【O2 惡色】

辰二、惡色

與此相違，名為惡色。

【O3 劣色】

辰三、劣色

言劣色者，謂聲、香、味、觸不可意色。

【O4 勝色】

辰四、勝色

與此相違，當知勝色。

【N2 明攝】

卯二、明攝

此四顯色，有情資具、宮殿等攝。

【M4 勝知】

寅四、勝知

言勝知者，謂數數隱蔽所緣勝解。

此四顯色等者：好、惡、劣、勝四所觀色，當知即前少色、多色所攝。然非唯顯，疑有誤文。由彼所觀有情資具、宮殿等色，非唯顯色之所攝故；又於劣勝色中，說有聲、香、味、觸色故。

【M5 有如是想】

寅五、有如是想

有如是想者，謂有制伏想也。

有如是想等者：制伏自在，不起慢想，是名有制伏想。

【K3 十遍處3】

【L1 釋得名】

子三、十遍處3　丑一、釋得名

復次，由諸遍處，於勝解事生遍勝解，故名遍處。

由諸遍處等者：遍處有十。謂地、水、火、風、青、黃、赤、白、虛空及識。由此遍處所緣遍故，於勝解事生遍勝解，得遍處名。

【L2 釋經言2】

【M1 無二】

丑二、釋經言2　寅一、無二

言無二者，謂諸賢聖無我、我所二差別故。

【M2 無量】

寅二、無量

言無量者，遍一切故。

遍一切故者：無有分齊，相遍滿故，名遍一切。

【L3 明建立3】

【M1 八色遍處2】

【N1 徵】

丑三、明建立3　寅一、八色遍處2　卯一、徵

何故遍處唯就色、觸二處建立？

【N2 釋2】

【O1 顯義】

卯二、釋2　辰一、顯義

由此二種，共自他身，遍有色界，常相續故。

【O2 簡非】

辰二、簡非

眼等根色唯屬自身，香、味二塵不遍一切，聲聲有間，是故不說如是有色諸遍處定。

【M2 空遍處】

寅二、空遍處

色界後邊，於無色中，空遍一切，故立遍處。

【M3 識遍處】

寅三、識遍處

識所行境遍一切故，亦立遍處。

遍處唯就色觸二處建立等者：前四遍處觸處所攝，次四遍處色處所攝，是故此說唯就色、觸二處建立。建立因緣略有三種。謂由色、觸二處共自他身，是為第一因緣；遍有色界，是為第二因緣；恆常相續，是為第三因緣。所餘眼等根色、香、味及聲，闕隨一故，是故不依建立遍處。謂眼等根色唯屬自身，闕共自他；香、味二塵不遍一切，闕遍有色；聲聲有間，闕常相續。

【J3 明次第2】

【K1 辨相2】

【L1 標漸次】

癸三、明次第2　子一、辨相2　丑一、標漸次

復次，修觀行者，先於所緣思惟勝解；次能制伏；既於制伏得自在已，後即於此遍一切處，如其所欲而作勝解；是故此三如是次第。

【L2 顯最勝3】

【M1 八色遍處2】

【N1 能引神通】

丑二、顯最勝3　寅一、八色遍處2　卯一、能引神通

八色遍處善清淨故，能引賢聖勝解神通，及於諸事轉變神通。如其勝解，隨所轉變，皆能成就。

能引賢聖勝解神通等者：勝解神通，謂神境智，此能領受示現諸神境故。轉變神通，謂彼神境，一變為多、多變為一故。依定自在，於餘所有自相可變色物起餘勝解，皆隨勝解一切轉變，如實非餘，是名轉變。如下菩薩地說。（陵本三十七卷四頁3025）

【N2 能變受用】

卯二、能變受用

又能變作金銀等物，堪有所用。

又能變作金銀等物等者：前說轉變如幻所作，不堪受用，今此不爾。謂能變作財食眾具，與實無異，堪能受用，是故別說。

【M2 識遍處】

寅二、識遍處

由識遍處善清淨故，便能引發無諍、願智、無礙解等諸勝功德。

【M3 空遍處】

寅三、空遍處

由空遍處善清淨故，隨其所欲皆轉成空。

【K2 喻合3】

【L1 解脫位】

子二、喻合3　丑一、解脫位

譬如世間瓦鐵金師，初和泥等，未善調練，解脫位亦爾。

【L2 勝處位】

丑二、勝處位

如善調練，勝處位亦爾。

【L3 遍處位】

丑三、遍處位

如調練已，隨欲轉變，遍處位亦爾。

【I2 三三摩地2】

【J1 牒】

壬二、三三摩地2　癸一、牒

復次，三三摩地者。

【J2 釋3】

【K1 別辨相3】

【L1 空三摩地2】

【M1 徵】

癸二、釋3　子一、別辨相3　丑一、空三摩地2　寅一、徵

云何空三摩地？

【M2 釋2】

【N1 略標】

寅二、釋2　卯一、略標

謂於遠離有情、命者，及養育者、數取趣等，心住一緣。

【N2 廣辨2】

【O1 舉種類2】

【P1 總標】

卯二、廣辨2　辰一、舉種類2　巳一、總標

當知空性略有四種。

【P2 別釋4】

【Q1 觀察空】

巳二、別釋4　午一、觀察空

一、觀察空。謂觀察諸法空無常樂，乃至空無我、我所等。

觀察諸法空無常樂等者：諸行生滅，是故無常。有漏麤重，是故無樂。除蘊體外，餘不可得，是故無我、我所。等言，等取不淨應知。此觀察空，亦名應所修空，由於內外二種境界觀察修習故。

【Q2 彼果空】

午二、彼果空

二、彼果空。謂不動心解脫，空無貪等一切煩惱。

不動心解脫者：謂阿羅漢根性利故，是不退法，一切皆以無漏道力而得解脫，於一切種都無退失，是故名不動心解脫。如下攝事分說。（陵本九十卷二十一頁6849）此彼果空，亦名應所證空，由於內外二空正能作證故。

【Q3 內空】

午三、內空

三者、內空。謂於自身空無計我、我所及我慢等一切僻執。

【Q4 外空3】

【R1 標相】

午四、外空3　未一、標相

四者、外空。謂於五欲空無欲愛。

【R2 引經】

未二、引經

如說：我已超過一切有色想故，於外空身作證具足住，乃至廣說。

【R3 釋義】

未三、釋義

此中緣妙欲想，名為色想。此想所起貪欲斷故，說為外空。

【O2 明方便2】

【P1 思惟內外空等2】

【Q1 於內外空】

辰二、明方便2　巳一、思惟內外空等2　午一、於內外空

又修行者，由彼果空，或時作意思惟外空，或時作意思惟內空。

【Q2 於彼空性】

午二、於彼空性

由觀察空，或時思惟內外空性；由此力故，心俱證會。

或時思惟內外空性者：攝事分說：正見圓滿已見諦跡諸聖弟子，皆能如實越彼邪空，亦能如實入正不空，以世間道及出世道修習空性。其義云何？謂於此處彼非有故，正觀為空。若於此處所餘有故，如實知有。（陵本九十卷十八頁6841）今觀於自內身，蘊非不有，我、我所無；於外五欲，事非不有，貪愛應無；是名思惟內外空性。

【P2 思惟無動3】

【Q1 標應作】

巳二、思惟無動3　午一、標應作

設復於此內外空性不證會者，便應作意思惟無動。

【Q2 釋無動】

午二、釋無動

言無動者，謂無常想，或復苦想。如是思惟，便不為彼我慢等動。

【Q3 結證會】

午三、結證會

由彼不為計我、我慢乃至廣說動其心故，便於二空心俱證會。

【L2 無願心三摩地】

丑二、無願心三摩地

云何無願心三摩地？謂於五取蘊，思惟無常，或思惟苦，心住一緣。

【L3 無相心三摩地2】

【M1 徵】

丑三、無相心三摩地2　寅一、徵

云何無相心三摩地？

【M2 釋3】

【N1 標相】

寅二、釋3　卯一、標相

謂即於彼諸取蘊滅，思惟寂靜，心住一緣。

【N2 引經】

卯二、引經

如經言：無相心三摩地，不低不昂，乃至廣說。

【N3 釋義3】

【O1 不低不昂2】

【P1 徵】

卯三、釋義3　辰一、不低不昂2　巳一、徵

云何名為不低不昂？

【P2 釋2】

【Q1 第一義】

巳二、釋2　午一、第一義

違順二相不相應故。

違順二相不相應故者：於一切相深見過患，令心厭背，是名為違。於無相界見勝功德，心樂攝受，是名為順。

【Q2 第二義2】

【R1 標列】

午二、第二義2　未一、標列

又二因緣，入無相定。一、不思惟一切相故；二、正思惟無相界故。

【R2 配釋2】

【S1 不低】

未二、配釋2　申一、不低

由不思惟一切相故，於彼諸相不厭不壞，唯不加行作意思惟，故名不低。

唯不加行作意思惟者：謂於諸相過患不復思惟，無有功用運轉作意故。

【S2 不昂】

申二、不昂

於無相界正思惟故，於彼無相不堅執著，故名不昂。

於彼無相不堅執著者：謂於無相功德無堅固想，如理作意正思惟故。

【O2 彼方便等2】

【P1 標列】

辰二、彼方便等2　巳一、標列

此三摩地略有二種。一者、方便，二、方便果。

【P2 隨釋2】

【Q1 方便2】

【R1 於初位】

巳二、隨釋2　午一、方便2　未一、於初位

言方便者，數數策勵思擇安立，於彼諸相未能解脫；由隨相識，於時時中擾亂心故。

言方便等者：於方便中，數數策勵思擇安立諸取蘊滅，無一切相，然即於彼諸安立相未能解脫，以有分別影像為所緣故。此影像心，名隨相識。所言隨者，是相似義。顯揚頌云：彼影像隨觀。義與此同。（顯揚十九卷十七頁31,577b）此說方便初位。又復數數策勵思擇安立，方能攝取彼方便果，解脫隨相。此說方便後位。

【R2 於後位】

未二、於後位

彼復數數自策自勵思擇安立，方能取果，解脫隨相。

【Q2 方便果2】

【R1 顯正】

午二、方便果2　未一、顯正

於此解脫又解脫故，不自策勵思擇而住，是故名為極善解脫。

【R2 簡非】

未二、簡非

若數策勵思擇安立方得住者，雖名解脫，非善解脫。

於此解脫又解脫故等者：解脫隨相，名此解脫。相似相生，非真實故。證空性時，超彼隨相，是故名為極善解脫。

【O3 曉了果等3】

【P1 第一義】

辰三、曉了果等3　巳一、第一義

又曉了果、曉了功德者，謂煩惱斷究竟故，現法樂住究竟故。

【P2 第二義2】

【Q1 標】

巳二、第二義2　午一、標

又復滅、道俱應曉了。

【Q2 釋】

午二、釋

即此二種，隨其次第，名曉了果、曉了功德。

【P3 第三義2】

【Q1 標】

巳三、第三義2　午一、標

又諦現觀、阿羅漢果俱應曉了。

【Q2 釋】

午二、釋

於見道位中，名曉了果；於阿羅漢果，名曉了功德。

又曉了果曉了功德等者：謂即於彼作證法中，諸解脫智廣為他說宣揚開示，是名曉了。彼作證法，果及功德有三差別。初二差別，唯約阿羅漢果為釋，文易可知；第三差別，約四沙門果釋，由諦現觀通得前三沙門果故。依自所證，能為他說，是故於見道位，名曉了果。阿羅漢位，諸漏已盡，所作已辦，世出世間所有功德皆已作證，是故於彼名曉了功德。

【K2 釋得名3】

【L1 空性】

子二、釋得名3　丑一、空性

若於此處無有彼物，由此道理觀之為空，故名空性。

若於此處至故名空性者：於自內身無我、我所，故觀為空，是名內空。於外五蘊實無可愛，故觀為空，是名外空。義如前說。今此總說彼空道理，是名空性。

【L2 無願】

丑二、無願

即所觀空無可希願，故名無願。

即所觀空無可希願等者：所觀事中，空無我、我所等，唯是無常、苦所攝受，深為厭逆，故無希願，是名無願。

【L3 無相】

丑三、無相

觀此遠離一切行相，故名無相。

觀此遠離一切行相等者：此謂涅槃，唯有為滅之所顯故，由是說言遠離一切行相。依此建立無相三摩地。

【K3 釋妨難2】

【L1 舉難】

子三、釋妨難2　丑一、舉難

何故此中先說空性；餘處宣說無常故苦，苦故無我，後方說空？

【L2 理釋2】

【M1 說空無願2】

【N1 標義】

丑二、理釋2　寅一、說空無願2　卯一、標義

謂若無無我，無常苦觀終不清淨。要先安住無我之想，從此無間方得無願。

【N2 引證】

卯二、引證

是故經言：諸無常想，依無我想而得安住，乃至廣說。

【M2 宣說無相】

寅二、宣說無相

彼於無常觀無我已，不生希願，唯願無相，專求出離，故此無間宣說無相。

【I3 有尋有伺等三摩地2】

【J1 辨三種2】

【K1 顯有漏3】

【L1 有尋有伺三摩地】

壬三、有尋有伺等三摩地2　癸一、辨三種2　子一、顯有漏3　丑一、有尋有伺三摩地

復次，云何有尋有伺三摩地？謂三摩地尋伺相應。

【L2 無尋唯伺三摩地】

丑二、無尋唯伺三摩地

云何無尋唯伺三摩地？謂三摩地唯伺相應。大梵修已，為大梵王。

【L3 無尋無伺三摩地2】

【M1 徵】

丑三、無尋無伺三摩地2　寅一、徵

云何無尋無伺三摩地？

【M2 釋2】

【N1 顯義】

寅二、釋2　卯一、顯義

謂三摩地尋伺二種俱不相應。

【N2 明果】

卯二、明果

修習此故，生次上地乃至有頂。

【K2 簡無漏】

子二、簡無漏

唯除無漏諸三摩地。

唯除無漏諸三摩地者：無漏諸三摩地，亦有有尋有伺等差別，然非此說。以彼若定、若生墮世間攝，無漏不爾，是故除之。

【J2 廣後一2】

【K1 徵】

癸二、廣後一2　子一、徵

云何無尋無伺三摩地相？

【K2 釋】

子二、釋

謂於尋伺心生棄捨，唯由一味，於內所緣而作勝解，又唯一味平等顯現。

謂於尋伺心生棄捨等者：尋伺所行令心躁擾，故生棄捨。內所緣境一味寂靜，故作勝解。攝念正知，於自內體其心捨住，是名一味平等顯現。

【I4 小三摩地等2】

【J1 略辨三種3】

【K1 小三摩地2】

【L1 徵】

壬四、小三摩地等2　癸一、略辨三種3　子一、小三摩地2　丑一、徵

復次，云何小三摩地？

【L2 釋2】

【M1 由所緣】

丑二、釋2　寅一、由所緣

謂或由所緣故小，觀少色故。

【M2 由作意】

寅二、由作意

或由作意故小，小信、小欲、小勝解故。

【K2 大三摩地2】

【L1 徵】

子二、大三摩地2　丑一、徵

云何大三摩地？

【L2 釋2】

【M1 由所緣】

丑二、釋2　寅一、由所緣

謂或由所緣故大，觀多色故，而非無邊無際觀諸色故。

【M2 由作意】

寅二、由作意

或由作意故大，上信、上欲、上勝解故，而非無邊無際信、欲、勝解故。

【K3 無量三摩地2】

【L1 徵】

子三、無量三摩地2　丑一、徵

云何無量三摩地？

【L2 釋2】

【M1 由所緣】

丑二、釋2　寅一、由所緣

謂或由所緣故無量，無邊無際觀諸色故。

【M2 由作意】

寅二、由作意

或由作意故無量，無邊無際信、欲、勝解故。

云何小三摩地等者：此中所緣，謂所緣相，即所知事分別體相，情非情色為所觀故。意解思惟，是名作意，信、欲、勝解相應生故。大及無量三摩地中，所緣、作意，皆準此知。

【J2 別廣二種2】

【K1 總標2】

【L1 大三摩地】

癸二、別廣二種2　子一、總標2　丑一、大三摩地

此中大心三摩地者，謂於一樹下，想諸天光而生勝解，乃至廣說。

乃至廣說者：謂想諸天光，遍至大地、大海邊際。

【L2 無量三摩地】

丑二、無量三摩地

無量三摩地者，謂四無量。

【K2 別釋2】

【L1 大三摩地3】

【M1 出勝解2】

【N1 徵】

子二、別釋2　丑一、大三摩地3　寅一、出勝解2　卯一、徵

云何於一樹下想諸天光而生勝解？

【N2 釋】

卯二、釋

謂於欲界極厭壞已，得初靜慮，為令此定善清淨故，更修方便。又聞諸天身帶光明，便思惟彼身光明相，遍一樹下，乃至大地、大海邊際，發生勝解。

又聞諸天身帶光明者：諸天光明有二差別。初靜慮天，身外光明，內無光明；第二靜慮以上諸天，身內、身外俱有光明。如下文說。

【M2 顯差別2】

【N1 標】

寅二、顯差別2　卯一、標

由三摩地後後轉增有差別故，令所生起而有差別。

【N2 辨4】

【O1 作意唯二】

卯二、辨4　辰一、作意唯二

云何作意得成唯二？謂隨勝解分齊施設作意故。

【O2 修唯二】

辰二、修唯二

云何作意唯二為緣，修成唯二？謂即由此作意力故，施設所修定有差別，圓滿清淨轉增勝故。

【O3 行唯二】

辰三、行唯二

云何以修唯二為緣，行成唯二？謂如如善修定轉增勝，如是如是施設所感生有差別。

【O4 補特伽羅唯二】

辰四、補特伽羅唯二

云何以行唯二為緣，補特伽羅建立唯二？謂此因緣所生有情，施設高下勝劣差別。

由三摩地後後轉增等者：謂由無量三摩地善多修習為因緣故，能令後後轉復增長；由增長故，後後為勝，前前為劣，名有差別。如是令所生起作意，乃至修行補特伽羅，皆得施設唯二差別。顯揚論說：由緣唯二根故，唯二作意可知；緣唯二作意故，唯二修可知；緣唯二修故，唯二行可知；緣唯二行故，唯二補特伽羅可知。（顯揚二十卷一頁31,578b）彼說二根，此說三摩地，文別義同，唯約定根說唯二故。又復行唯二者，謂修所引習氣。餘文易知。

【M3 辨光明2】

【N1 問】

寅三、辨光明2　卯一、問

問：初二靜慮諸天光明有何差別？

【N2 答2】

【O1 初靜慮身】

卯二、答2　辰一、初靜慮身

答：如末尼珠，外有光明，內無光明。初靜慮身亦復如是，外放光明，內則不爾。

【O2 第二靜慮身2】

【P1 喻合】

辰二、第二靜慮身2　巳一、喻合

譬如明燈，外發光明，內自照了。第二靜慮身亦如是，若內若外俱有光明。

【P2 引證】

巳二、引證

是故經說：彼地已上惟一種身，非於下地。

彼地已上惟一種身等者：有色有情有四差別。謂身異想異，如人及一分 天；或復身異想一，如梵眾天，唯劫初時；或復身一想異，如極淨光天；或復身一想一，如遍淨天。依是故說第二靜慮已上唯一種身，非於下地。

【L2 無量三摩地3】

【M1 明建立2】

【N1 徵】

丑二、無量三摩地3　寅一、明建立2　卯一、徵

復次，云何建立四無量定？

【N2 釋2】

【O1 辨有情2】

【P1 標列品】

卯二、釋2　辰一、辨有情2　巳一、標列品

謂諸有情有三品故。一者、無苦無樂，二者、有苦，三者、有樂。

【P2 配樂欲】

巳二、配樂欲

如其次第，欲與其樂、欲令離苦、欲令其樂永不相離。

【O2 辨作意2】

【P1 總標】

辰二、辨作意2　巳一、總標

於彼作意有四種故，如其次第，建立四種。

【P2 別釋2】

【Q1 建立前三】

巳二、別釋2　午一、建立前三

謂由與樂作意故、拔苦作意故、樂不相離隨喜作意故，建立前三。

【Q2 建立於捨】

午二、建立於捨

即於此三欲與樂等，為欲令彼不樂思慕不染汙作意故，瞋恚不染汙作意故，貪欲不染汙作意故，建立於捨。

即於此三至建立於捨者：謂欲與樂，為欲令彼不為不樂及思慕之所染汙，是名不樂思慕不染汙作意。欲拔其苦，為欲令彼不為瞋恚之所染汙，是名瞋恚不染汙作意。欲樂不離，然欲令彼不為貪欲之所染汙，是名貪欲不染汙作意。由令不染三種作意，是名第四作意建立於捨。

【M2 釋經言2】

【N1 標說】

寅二、釋經言2　卯一、標說

經言：以慈俱心，乃至廣說。

【N2 釋義10】

【O1 慈俱心】

卯二、釋義10　辰一、慈俱心

現前饒益，故名慈俱。

【O2 慈善友2】

【P1 標名】

辰二、慈善友2　巳一、標名

饒益相故，名慈善友。

【P2 釋相2】

【Q1 標列二種】

巳二、釋相2　午一、標列二種

其饒益相略有二種。一、欲利益、二、欲安樂。

【Q2 顯遍一切】

午二、顯遍一切

此二種相，一切無量之所顯示。

【O3 無怨】

辰三、無怨

無怨者，離惡意樂故。

【O4 無敵】

辰四、無敵

無敵者，離現乖諍故。

【O5 無惱害】

辰五、無惱害

無惱害者，離不饒益事故。

【O6 廣】

辰六、廣

廣者，所緣廣大故。

【O7 大】

辰七、大

大者，利益安樂思惟最勝故。

【O8 無量】

辰八、無量

無量者，果無量故。如四大河，眾流雜處。

【O9 善修習】

辰九、善修習

善修習者，極純熟故。

果無量故等者：謂緣無量有情為境，生無量福，引無量果故。

【O10 勝解遍滿具足住3】

【P1 設徵】

辰十、勝解遍滿具足住3　巳一、設徵

設有問言：慈俱等心有何等相？

【P2 總答】

巳二、總答

故次答言：勝解遍滿，具足而住。

【P3 別釋3】

【Q1 勝解遍滿】

巳三、別釋3　午一、勝解遍滿

勝解遍滿者，是增上意樂勝解周普義。

【Q2 具足】

午二、具足

具足者，圓滿清白故。

【Q3 住】

午三、住

住者，所修觀行日夜專注，時專注故。

【M3 解密意2】

【N1 問】

寅三、解密意2　卯一、問

問：如經言：善修習慈，極於遍淨，乃至廣說。此何密意？

【N2 答2】

【O1 明依處4】

【P1 修慈】

卯二、答2　辰一、明依處4　巳一、修慈

答：第三靜慮，於諸樂中其樂最勝，憶念此樂修習慈心，慈最第一，故說修慈極於遍淨。

【P2 修悲3】

【Q1 標】

巳二、修悲3　午一、標

憶念空處修習悲心，亦最第一。

【Q2 釋】

午二、釋

以修悲者樂欲拔苦，無色界中遠離眾苦，斷壞等苦彼都無故。

無色界中遠離眾苦等者：無色界中無所依身，無身重擔苦、無四大乖違苦、無觸對變壞苦，是名遠離眾苦。觸對變壞苦者，謂由手足、塊石、刀杖、寒熱、饑渴、蚊蝱、蛇蝎所觸對時，即便變壞，故此名斷壞苦。等言，等取餘苦應知。

【Q3 結】

午三、結

是故憶念無邊空處修悲等至，作如是念：當令一切有苦有情，到無眾苦及所依處。

到無眾苦及所依處者：離有色苦，名無眾苦。生無色處，名所依處，唯以無色為所依故。

【P3 修喜2】

【Q1 釋】

巳三、修喜2　午一、釋

修喜定者，亦常憶念無邊識處，慶諸有情所得安樂。作如是念：當令一切有情之類受無量樂，猶如識處，識無限量。

【Q2 結】

午二、結

是故憶念識無邊處修習喜定，為最第一。

【P4 修捨2】

【Q1 釋】

巳四、修捨2　午一、釋

修捨定者，亦常憶念無所有處。作如是念：無所有處，無漏心地最為後邊，捨最第一；如阿羅漢苾芻，一切苦、樂、不苦不樂現行位中，皆無染汙。當令一切有情之類，得如是捨。

【Q2 結】

午二、結

是故憶念無所有處修習捨定，為最第一。

無所有處無漏心地最為後邊者：顯揚論說：又依有想三摩地解脫，能盡諸漏，乃至無所有處三摩地極猛利故。是故薄伽梵說：唯依有想三摩鉢底領解通達，非於餘地。（顯揚十九卷十五頁31,576c）由此當知，非想非非想處想不猛利，無無漏道，是故此說無所有處最為後邊。

【O2 結聖行】

辰二、結聖行

如是一切皆是聖行，唯聖能修，故經宣說覺分俱行。

如是一切皆是聖行等者：如前經言：善修習慈，極於遍淨，乃至廣說善修習捨，極於無所有處。如是一切皆是聖行，不共外道，由是說言唯聖能修。集論中說：依止清淨四靜慮，若外道、若聲聞、若菩薩等，引發四無量。（集論八卷六頁31,692a）今為簡彼，故作是說。見跡諸聖修此行時，七遍覺支與彼相應，是名覺分俱行。

【I5 一分修等三摩地2】

【J1 辨修相2】

【K1 一分修三摩地2】

【L1 徵】

壬五、一分修等三摩地2　癸一、辨修相2　子一、一分修三摩地2　丑一、徵

復次，云何一分修三摩地？

【L2 釋】

丑二、釋

謂於此中或唯作意思惟光明相，或唯作意思惟色相，而入於定。如是二種，隨其次第，或了光明，或覩眾色。

【K2 具分修三摩地2】

【L1 徵】

子二、具分修三摩地2　丑一、徵

云何具分修三摩地？

【L2 釋】

丑二、釋

謂俱思惟而入於定，亦了光明，亦見眾色。

一分修具分修三摩地等者：謂於光明、或於眾色隨一思惟，名一分修；若俱思惟，名具分修。如前有色觀諸色中，謂於欲界諸色，以有光明相作意思惟，而生勝解。如是思惟光明及與眾色，或一分修，或具分修，隨應當知。

【J2 釋定難4】

【K1 標經說】

癸二、釋定難4　子一、標經說

如是修習光明定者，定難差別有十一種。所謂疑等，如經廣說。

【K2 問答辨2】

【L1 問】

子二、問答辨2　丑一、問

問：此誰難耶？

【L2 答2】

【M1 標列相】

丑二、答2　寅一、標列相

答：三摩地相。相有二種，謂所緣相及因緣相。

【M2 明住等】

寅二、明住等

用彼為依，住三摩地；若退彼相，便不能住。

定難差別有十一種等者：此中定難，謂障光明。由障思所成慧俱光明想有其四法，及障修所成慧俱光明想有其七法。如是定障，合有十一。修所成地一一別列。（陵本二十卷九頁1737）今說定難有十一種，隨文配釋，如應當知。

【K3 釋差別11】

【L1 有疑】

子三、釋差別11　丑一、有疑

此中最初，於所顯現光明色相不善知故，便覺有疑。

於所顯現光明色相等者：此為第一種難。義當修所成地中說：不善觀察故，不善決定故，於所思惟有疑隨逐。（陵本二十卷九頁1738）

【L2 有不作意2】

【M1 標舉】

丑二、有不作意2　寅一、標舉

方便緩故，有不作意。

【M2 喻合】

寅二、喻合

如於眾色不欲見者，或閉於目，或復背面；此觀行者，於諸色中不欲作意，亦復如是。

方便緩故至亦復如是者：此為第二種難。義當修所成地中說：與在家、出家共相雜住，於隨所聞所究竟法，不能如理作意思惟。（陵本二十卷九頁1738）此方便緩，當知即由共相雜住為其因緣。

【L3 有身麤重】

丑三、有身麤重

由不善守根門等故，有身麤重。

由不善守根門等故有身麤重者：此為第三種難。義當修所成地中說：住於晝分，習近邪惡食故，身不調柔，不能隨順諦觀諸法。（陵本二十卷九頁1738）

【L4 多睡眠等】

丑四、多睡眠等

多習睡眠，或多覺悟，便增惛睡，不見眾色；設有所見而不圓滿。

多習睡眠至而不圓滿者：此為第四種難。義當修所成地中說：住於夜分，懶惰懈怠故，多習睡眠故，虛度時分。（陵本二十卷九頁1738）

【L5 太過精進】

丑五、太過精進

為此二事，極作功用力勵思惟，故有太過勇猛精進。

為此二事至勇猛精進者：此為第五種難。義當修所成地中說：依舉相修，極勇精進所對治法。（陵本二十卷九頁1739）

【L6 極劣精進】

丑六、極劣精進

由有太過策勵過故，還極下劣。如急捉持斥鷃鳥者。

由有太過至斥鷃鳥者：此為第六種難。義當修所成地中說：依止相修，極劣精進所對治法。（陵本二十卷十頁1739）此中斥鷃，喻行者心。如顯揚說。（顯揚十九卷十九頁31,578a）

【L7 生踊躍喜】

丑七、生踊躍喜

彼唯思求光明之相，此與見色若俱生時，希一得二，便生踊躍；猶如有人得二伏藏。

彼唯思求光明之相至得二伏藏者：此為第七種難。義當修所成地中說：依捨相修，貪著定味與愛俱行所有喜悅。（陵本二十卷十頁1740）

【L8 生大恐怖】

丑八、生大恐怖

遍於諸方，欻然并見不祥之色，便生大怖；猶如有人兩邊旋轉卒起。

遍於諸方至旋轉卒起者：此為第八種難。義當修所成地中說：於般涅槃心懷恐怖，與瞋恚俱其心怯弱，二所治法。（陵本二十卷十頁1740）

【L9 起種種想2】

【M1 於世雜類】

丑九、起種種想2　寅一、於世雜類

於彼行時，或復住時，於世雜類起種種想；如是外想，與定為難。

【M2 於定高舉】

寅二、於定高舉

或復因其所修習定，謂己為勝，觀他為劣，便自高舉。如是亦得名種種想。

彼於行時至名種種想者：此為第九種難。義當修所成地中說：不應思處，彊攝其心思擇諸法。（陵本二十卷十頁1740）

【L10 多言論等】

丑十、多言論等

或多言論，或久尋思，令身疲勞，心不得定；如是多言，與定為難。

或多言論至與定為難者：此為第十種難。義當修所成地中說：即依如是方便作意，於法精勤論議決擇，於立破門多生言論，相續不捨。此於寂靜正思惟時能為障礙。（陵本二十卷十頁1740）

【L11 願樂外色】

丑十一、願樂外色

若從定生光明之相，及見色時，便捨內修相續作意，願樂於外諦視眾色；故極思察，與定為難。

若從定生至與定為難者：此為第十一難。義當修所成地中說：於色聲香味觸中，不如正理執取相好，不正尋思，令心散亂。（陵本二十卷十頁1740）

【K4 結成難2】

【L1 障定相】

子四、結成難2　丑一、障定相

如是諸難，隨其所應，障三摩地所緣境相及因緣相。

如是諸難至因緣相者：於諸難中，前之四難，為思所成慧俱光明想之所對治；後之七難，為修所成慧俱光明想之所對治。由是當知，此十一難，亦極障礙彼光明想，令思所成及修所成若智、若見不得清淨。此中光明，謂法光明。緣法光明以為境界，名三摩地所緣境相。定資糧法，名因緣相。十一難中，隨應當知。

【L2 令退失】

丑二、令退失

或有遇此，退失所緣、因緣相故，如其次第，二相俱沒。

【I6 喜等俱行三摩地3】

【J1 喜俱行三摩地】

壬六、喜等俱行三摩地3　癸一、喜俱行三摩地

復次，云何喜俱行三摩地？謂初二靜慮諸三摩地。

【J2 樂俱行三摩地】

癸二、樂俱行三摩地

云何樂俱行三摩地？謂第三靜慮諸三摩地。

【J3 捨俱行三摩地】

癸三、捨俱行三摩地

云何捨俱行三摩地？謂第四靜慮已上諸三摩地。

【I7 四種修定4】

【J1 為得現法樂住2】

【K1 徵】

壬七、四種修定4　癸一、為得現法樂住2　子一、徵

復次，云何修定為得現法樂住？

【K2 釋2】

【L1 標二種修】

子二、釋2　丑一、標二種修

謂於四種現法樂住方便道中所有修定，及未圓滿清淨鮮白諸根本地所有修定。

云何修定為得現法樂住等者：此中修定略有二別。一、於四種靜慮近分中，修令證入根本靜慮故；二、於四種靜慮根本中，修令圓滿清淨鮮白故。

【L2 會說方便】

丑二、會說方便

為顯修習未曾得定，是故世尊說初靜慮前方便道。

為顯修習未曾得定等者：此中意顯若如前說四近分定及四根本皆得修習，何故世尊唯說初靜慮中前方便道，不說所餘？為釋此難，故作是言：為顯修習未曾得定。然非唯爾，故不相違。

【J2 為得智見2】

【K1 徵】

癸二、為得智見2　子一、徵

云何修定為得智見？

【K2 釋3】

【L1 標經說】

子二、釋3　丑一、標經說

謂諸苾芻，於光明相，殷勤懇到審諦而取，如經廣說。

【L2 明修位】

丑二、明修位

當知此在能發天眼前方便道所有修定。

【L3 釋得名2】

【M1 見】

丑三、釋得名2　寅一、見

此中天眼，於諸色境能照、能觀，說名為見。

【M2 智】

寅二、智

能知諸天如是名字、如是種類，乃至廣說，如勝天經，是名為智。

能知諸天如是名字等者：有情自體，略有八言說句可得。謂如是名、如是生類、如是種性、如是飲食、如是領受苦樂差別、如是長壽、如是久住、如是所有壽量邊際。如下菩薩地說。（陵本四十九卷二十頁3964）此中廣說，應如是知。

【J3 生分別慧】

癸三、生分別慧

云何修定生分別慧？謂諦現觀預流果向方便道中所有修定，或為修習諸無礙解。

或為修習諸無礙解者：無礙解有四。一、法無礙解，二、義無礙解，三、訓詞無礙解，四、辯才無礙解。如是一切，若定若慧及彼相應諸心心所為體。如集論說。（集論八卷四頁31,691a）

【J4 為盡諸漏】

癸四、為盡諸漏

云何修定為盡諸漏？謂阿羅漢果方便道中所有修定。

【I8 五聖智三摩地2】

【J1 徵】

壬八、五聖智三摩地2　癸一、徵

復次，云何五聖智三摩地？

【J2 釋3】

【K1 標經說】

癸二、釋3　子一、標經說

謂我此三摩地，是聖、無染、無執，廣說如經。

廣說如經者：此中廣說，謂非凡夫所近乃至正念而出。如下列釋應知。

【K2 辨行相2】

【L1 標】

子二、辨行相2　丑一、標

此中示現五行相智。

【L2 列】

丑二、列

謂自體智、補特伽羅智、清淨智、果智、入出定相智。

【K3 釋經言2】

【L1 明聖義】

子三、釋經言2　丑一、明聖義

聖者，善故名聖，又無漏故名聖。

【L2 釋智別5】

【M1 自體智攝2】

【N1 無染】

丑二、釋智別5　寅一、自體智攝2　卯一、無染

無染者，顯善聖性。

【N2 無執】

卯二、無執

無執者，顯無漏聖性。

【M2 補特伽羅智攝3】

【N1 非凡夫所近】

寅二、補特伽羅智攝3　卯一、非凡夫所近

非凡夫所近者，謂諸佛及聖弟子所親近故。

【N2 是聰叡所讚】

卯二、是聰叡所讚

是聰叡所讚者，謂即彼所稱讚故。

【N3 是聰叡等常不訶毀2】

【O1 標相】

卯三、是聰叡等常不訶毀2　辰一、標相

是諸聰叡同梵行者常不訶毀者，謂一切時常稱讚故。

【O2 簡非】

辰二、簡非

非如世間初靜慮等，為背下地修方便故，先以靜相而稱讚之；為趣上地修方便故，後以麤相而復訶毀。

【M3 清淨智攝4】

【N1 寂靜】

寅三、清淨智攝4　卯一、寂靜

寂靜者，所治煩惱永寂靜故。

【N2 微妙】

卯二、微妙

微妙者，自地煩惱不愛味故。

【N3 得安隱道】

卯三、得安隱道

得安隱道者，所得之道無退轉故。

【N4 證心一趣】

卯四、證心一趣

證心一趣者，已得無尋無伺地故。

【M4 果智攝2】

【N1 現在安樂】

寅四、果智攝2　卯一、現在安樂

現在安樂者，能得現法樂住故。

【N2 後樂異熟】

卯二、後樂異熟

後樂異熟者，引無餘依涅槃樂故。

【M5 入出定相智攝2】

【N1 正念而入】

寅五、入出定相智攝2　卯一、正念而入

正念而入者，善取能入三摩地相，無忘失故。

【N2 正念而出】

卯二、正念而出

正念而出者，善取能出三摩地相，無忘失故。

此中示現五行相智等者：謂我此三摩地，是聖、無染、無執；如是經句，示現自體智。又我此三摩地，非凡夫所近，是聰叡所讚，是諸聰叡同梵行者常不訶毀；如是經句，示現補特伽羅智。又我此三摩地，寂靜，微妙，得安隱道，證心一趣；如是經句，示現清淨智。又我此三摩地，現在安樂，後樂異熟；如是經句，示現果智。又我此三摩地，正念而入，正念而出；如是經句，示現入出定相智。於此三摩地有五行相智別，是故名五聖智三摩地。

【I9 聖五支三摩地2】

【J1 徵】

壬九、聖五支三摩地2　癸一、徵

復次，云何聖五支三摩地？

【J2 釋3】

【K1 標經說】

癸二、釋3　子一、標經說

謂諸苾芻，即此身內離生喜樂，廣說如經。

【K2 隨別釋5】

【L1 初靜慮攝2】

【M1 辨相2】

【N1 喜樂差別】

子二、隨別釋5　丑一、初靜慮攝2　寅一、辨相2　卯一、喜樂差別

離生喜樂者，謂初靜慮地所攝喜樂。

謂初靜慮地所攝喜樂者：此中喜者，謂已轉依者，依於轉識，心悅、心勇、心適、心調，安適受，受所攝。樂者，謂已轉依者，依阿賴耶識，能攝所依，令身怡悅，安適受，受所攝。如顯揚說。（顯揚二卷五頁31,487a）

所滋潤者，謂喜所潤。遍滋潤者，謂樂所潤。

【N2 作意差別】

卯二、作意差別

遍充滿者，謂加行究竟作意位。遍適悅者，謂在已前諸作意位。由彼位中，亦有喜樂時時間起，然非久住，亦不圓滿。於此身中無有少分而不充滿者，謂在加行究竟果作意位。

【M2 譬喻6】

【N1 喻彼行者】

寅二、譬喻6　卯一、喻彼行者

譬如黠慧能沐浴人，或彼弟子者，當知喻於修觀行者。

【N2 喻彼方便】

卯二、喻彼方便

銅器、瓦器、或蚌蛤器者，喻為離欲生喜樂故，教授教誡。

【N3 喻彼尋伺】

卯三、喻彼尋伺

細沐浴末者，喻能順彼出離尋等。

喻能順彼出離尋等者：此中等言，等取無恚尋、無害尋，及出離伺、無恚伺、無害伺。由此尋伺，能正對治欲界煩惱雜染及業雜染，順生喜樂，順益所依，由是說言順彼出離尋伺。

水澆灌者，當知喻於尋清淨道。

尋清淨道者：貪、恚、害尋，是名為尋，此謂所治。能治彼者，名清淨道，謂尋伺支。修習此故，已斷彼尋，是故說言尋清淨道。

【N4 喻身喜樂】

卯四、喻身喜樂

沐浴摶者，以喻於身。

以喻於身者：此中身言，謂斷所治所得轉依。

帶津膩者，喻喜和合。膩所隨者，喻樂和合。遍內外者，喻無間隙喜樂和合。

【N5 喻心一趣】

卯五、喻心一趣

不彊者，喻無散動。

喻無散動者：喻得心一境性故。

【N6 喻心清淨】

卯六、喻心清淨

不弱者，喻無染汙，亦無愛味。

喻無染汙等者：喻已圓滿清淨鮮白故。

【L2 第二靜慮攝2】

【M1 標差別】

丑二、第二靜慮攝2　寅一、標差別

又於第二喻有差別。

【M2 舉譬喻4】

【N1 喻彼定相】

寅二、舉譬喻4　卯一、喻彼定相

山者，喻於無尋伺定。

【N2 喻離尋伺】

卯二、喻離尋伺

尖頂者，喻於第二靜慮無尋無伺，於所緣境一味勝解。

【N3 喻內等淨】

卯三、喻內等淨

泉者，喻於內等淨支。

【N4 喻彼喜樂】

卯四、喻彼喜樂

水軸者，謂水傍流出。水索者，謂水上涌出。此二種喻，如其次第，顯示喜、樂滋潤等言，如前解釋。無不充滿者，當知喻於無間相應。

【L3 第三靜慮攝2】

【M1 標差別】

丑三、第三靜慮攝2　寅一、標差別

又於第三喻有差別。

【M2 舉譬喻2】

【N1 喻離喜樂】

寅二、舉譬喻2　卯一、喻離喜樂

如嗢鉢羅等離喜之樂，彼相應法及所依身，當知亦爾。

【N2 喻彼定相】

卯二、喻彼定相

水喻離喜無尋伺定。喜發踊躍，由無彼故，喻華胎藏沒在水中。

【L4 第四靜慮攝3】

【M1 標差別】

丑四、第四靜慮攝3　寅一、標差別

又於第四喻有差別。

【M2 別辨相2】

【N1 清淨】

寅二、別辨相2　卯一、清淨

清淨心者，謂與捨念清淨相應。超過下地諸災患故。

超過下地諸災患故者：第四靜慮以下諸地，於壞劫時三災能壞。謂火災、水災、風災。第四靜慮無災能壞。由彼諸天身與宮殿俱生俱沒故，更無能壞因緣法故。如意地說。（陵本二卷五頁128）當知此由修彼靜慮，捨念清淨相應，超過尋、伺、喜、樂三地一切動故。

【N2 鮮白】

卯二、鮮白

鮮白者，謂性是善。自地煩惱無愛味故。

【M3 舉譬喻2】

【N1 喻彼人2】

【O1 舉喻2】

【P1 徵】

寅三、舉譬喻2　卯一、喻彼人2　辰一、舉喻2　巳一、徵

何故復以長者為喻？

【P2 釋】

巳二、釋

謂彼所作皆審悉故，不放逸故，思惟籌量觀察勝故，於增減門無不知故。

於增減門無不知故者：增謂增長積集，減謂衰退損減。解深密經說：善知心增，善知心減。（解深密經三卷十九頁16,702c）如是增減，其義應知。

【O2 合法】

辰二、合法

證得清淨第四靜慮者，亦復如是。凡有所為審諦圓滿，無諸放逸，於一切義無不了知，其性捷利。

凡有所為審諦圓滿等者：此中四義，如其次第配前四喻應知。

【N2 喻清淨鮮白2】

【O1 舉喻2】

【P1 八經九經喻】

卯二、喻清淨鮮白2　辰一、舉喻2　巳一、八經九經喻

八經九經以為喻者，由堅緻故，顯蚊蝱等不能侵損。

【P2 首足皆覆喻】

巳二、首足皆覆喻

首足皆覆者，若有二失，容可侵損。謂衣薄故，有露處故。今此顯示二失俱無。

【O2 合法】

辰二、合法

此定亦爾，其心清淨鮮白周遍，一切散動所不能侵；堪忍寒暑乃至他所呵叱惡言，及內身中種種苦受。

【L5 觀察緣起攝3】

【M1 標差別】

丑五、觀察緣起攝3　寅一、標差別

又於第五喻有差別。

【M2 指前喻】

寅二、指前喻

於所觀相殷勤懇到等，當知已如前釋。

【M3 明總義】

寅三、明總義

謂審觀察三世諸行，於能觀察又復觀察，是此中總義。

當知已如前釋等者：如前已說：云何觀察相？謂有苾芻，殷勤懇到善取其相而觀察之。（陵本十一卷二十二頁952）又說：住觀於坐，坐觀於臥。此顯觀察三世諸行。又說：或在後行觀察前行。此顯於能觀察又復觀察。

【K3 釋名等2】

【L1 總徵】

子三、釋名等2　丑一、總徵

何等名為聖三摩地？云何建立五支差別？

【L2 別釋2】

【M1 名聖三摩地】

丑二、別釋2　寅一、名聖三摩地

謂四靜慮中，所有聖賢心一境性，及於安立審諦觀察，如是名為聖三摩地。

及於安立審諦觀察者：此中安立，所謂有情世間及器世間，唯於諸行假安立故。聞所成地說：依有情世間及器世間，有二種法，能攝一切諸戲論事。謂能取法，及彼所依、所取之法。（陵本十三卷二十二頁1161）今觀有情世間及器世間，唯是所取及能取法，名於安立審諦觀察。

【M2 建立五支別2】

【N1 釋】

寅二、建立五支別2　卯一、釋

依於四種現法樂住，建立四支；依審觀察緣起法故，

依審觀察緣起法故者：前說緣起略有八門。（陵本九卷十六頁698）於中有情世間死生門及器世間成壞門，即此所觀諸緣起法，以於安立審諦觀察故。

又為斷除餘結縛故，建立第五。

【N2 結】

卯二、結

當知此中二因緣故，建立五支。

又為斷除餘結縛故者：彼諸賢聖所有結縛，未斷應斷，有多差別，隨其所應，名之為餘。除所已斷，餘未斷者皆應斷故。

【I10 有因有具聖正三摩地2】

【J1 徵】

壬十、有因有具聖正三摩地2　癸一、徵

復次，云何有因有具聖正三摩地？

【J2 釋3】

【K1 略釋名3】

【L1 名聖】

癸二、釋3　子一、略釋名3　丑一、名聖

當知善故，及無漏故，說名為聖。

【L2 名有因】

丑二、名有因

有五道支名此定因。所謂正見、正思惟、正語、正業、正命。

【L3 名有具】

丑三、名有具

具有三種。所謂正見、正精進、正念。

【K2 廣說義2】

【L1 說因具義2】

【M1 略標2】

【N1 明總說】

子二、廣說義2　丑一、說因具義2　寅一、略標2　卯一、明總說

此中薄伽梵總說前七道支，與聖正三摩地為因為具。

【N2 顯差別】

卯二、顯差別

隨其所應，差別當知。謂由前導次第義故，立五為因；於三摩地資助義故，立三為具。

有因有具聖正三摩地者：謂諸聖者所得正定，名聖正三摩地。此三摩地，要以前七道支為因為具，由是說言有因有具聖正三摩地。當知此中，前七道支，非說見諦諸聖之所修習；謂諸異生，若於是處彼諸道支安立可得，即於是處亦名道支。如是諸義，準下應知。

【M2 別顯2】

【N1 前導次第義2】

【O1 徵】

寅二、別顯2　卯一、前導次第義2　辰一、徵

云何正見等前導次第義？

【O2 釋3】

【P1 正見】

辰二、釋3　巳一、正見

謂先了知世間實有真阿羅漢正行正至，便於出離深生樂欲，獲得正見。

【P2 正思惟】

巳二、正思惟

次復思惟：何當出離居家迫迮，乃至廣說。

何當出離居家迫迮等者：謂以正見為依，起正思惟，作如是思：在家煩擾，若居塵宇，出家閑曠，猶處虛空，是故應於善說法毗奈耶中，正捨家法，趣於非家。是名出離居家迫迮，乃至廣說。

【P3 正語等】

巳三、正語等

從此出家，受學尸羅，修治淨命。是名正語、正業、正命。

從此出家受學尸羅等者：受學尸羅，名正語、正業。修治淨命，是名正命。如其次第，差別應知。

【N2 於三摩地資助義3】

【O1 正見2】

【P1 聞慧攝】

卯二、於三摩地資助義3　辰一、正見2　巳一、聞慧攝

此正見等，於所對治邪見等五猶未能斷。還即依止此五善法，從他聞音，展轉發生聞慧正見。

於所對治邪見等五者：謂前所說正見、正思惟、正語、正業、正命為能對治，如其次第，邪見、邪思惟、邪語、邪業、邪命為所對治應知。

【P2 思修慧攝】

巳二、思修慧攝

為欲斷除所治法故，又為修習道資糧故，方便觀察。次依聞慧發生思慧，復依思慧發生修慧。

【O2 正精進】

辰二、正精進

由此正見，於諸邪見，如實了知此是邪見；於諸正見，如實了知此是正見；乃至正命，如實知已。

為欲斷除所治法故者：邪見等五，名所治法。世出世間諸離欲道趣向資糧，名道資糧。聲聞地中廣釋其相。（陵本二十二卷二頁1892）此所治法及道資糧，是所觀察。由思修慧為方便故，是能觀察，由是說言方便觀察。

為欲斷除邪見等故，及為圓滿正見等故，發勤精進。

【O3 正念2】

【P1 標舉義】

辰三、正念2　巳一、標舉義

若由此故，能斷所治，集能治法，令其圓滿，是名正念。

【P2 明分攝】

巳二、明分攝

此念即是三摩地分，故亦兼說正三摩地。

此念即是三摩地分等者：聲聞地說：成就如是正精進者，由四念住增上力故，得無顛倒九種行相所攝正念，能攝九種行相心住，是名正念及與正定。（陵本二十九卷十三頁2444）云何九種行相所攝正念？謂念、等念、隨念、別念、不忘念、心明記、無失、無忘、無失法。如決擇分說。（陵本五十七卷十六頁4637）由此九種行相正念，能攝九種行相心住。方便位中，說彼即是三摩地分；圓滿位中，亦兼說彼正三摩地。

【L2 說正三摩地2】

【M1 方便位】

丑二、說正三摩地2　寅一、方便位

若是時中，捨邪見等令不復生，修正見等令得圓滿；即於如是方便道中，亦能棄捨邪精進念，兼能修滿正精進念。

【M2 圓滿位】

寅二、圓滿位

若於是時，於彼諸法能斷能滿；即於此時，聖正三摩地亦得圓滿。

【K3 三學攝2】

【L1 配漸次2】

【M1 戒學攝】

子三、三學攝2　丑一、配漸次2　寅一、戒學攝

此中由慧為導首，於增上戒先自安處。

【M2 心學慧學攝2】

【N1 總說】

寅二、心學慧學攝2　卯一、總說

次聞他音、如理作意，及增上戒學并為依止，於方便道中，發生增上心學及增上慧學。

【N2 別配】

卯二、別配

此中正念，名增上心學；正見、正精進，名增上慧學。

【L2 結圓滿】

丑二、結圓滿

如是三學，於修聖正三摩地時，皆得圓滿。

由慧為導首等者：此中慧言，謂彼最初出離正見。由此為先，起正思惟，是故說言慧為導首。正語、正業、正命，名增上戒。於此受學軌則淨命不墮虧損，名自安處。聞所成地說：謂有八支聖道所攝，令諸苾芻究竟斷結三種修法。謂修戒、修定、修慧。正語、正業、正命，名為修戒；正念、正定，名為修定；正見、正思惟、正精進，名為修慧。（陵本十五卷一頁1273）今於此中，唯約彼定方便為論，是故但說正念名增上心學。餘應準知。

【I11 金剛喻三摩地2】

【J1 徵】

壬十一、金剛喻三摩地2　癸一、徵

復次，云何金剛喻三摩地？

【J2 釋4】

【K1 出體】

癸二、釋4　子一、出體

謂最後邊學三摩地。

【K2 釋名】

子二、釋名

此三摩地最第一故，最尊勝故，極堅牢故，上無煩惱能摧伏故，摧伏一切諸煩惱故，是故此定名金剛喻。

【K3 舉喻】

子三、舉喻

譬如金剛，其性堅固，諸末尼等不能穿壞，穿壞一切末尼寶等。

【K4 合法】

子四、合法

此定亦爾，故喻金剛。

謂最後邊學三摩地等者：此三摩地，於諸有學最為後邊，由此為依，方能無餘永斷修道所斷煩惱故。此永斷已，成阿羅漢，即於爾時，名為無學。今說無間道中正斷煩惱有學位攝，是故說彼名最後邊學三摩地。由此三摩地，於餘諸定，名最第一；於諸有學，名最尊勝；於諸煩惱，名極堅牢。文中五義，次第為釋應知。

【I12 五現見三摩鉢底2】

【J1 徵】

壬十二、五現見三摩鉢底2　癸一、徵

復次，云何五現見三摩鉢底？

【J2 釋3】

【K1 標經說】

癸二、釋3　子一、標經說

謂諸苾芻，即於此身等，廣說如經。

即於此身等者：此中等言，等取受、心，及法。應知念住攝故。

【K2 釋得名】

子二、釋得名

已見諦者修此等至，是故名為現見等至。

【K3 明所觀2】

【L1 標體性】

子三、明所觀2　丑一、標體性

是諸修道所斷煩惱制伏對治、斷滅對治，及觀察斷，當知此中總略體性。

是諸修道所斷煩惱等者：此中制伏對治，謂觀身不淨。此有二別，謂內及外。是名初二現見等至。斷滅對治，謂觀識流轉。此亦二別，謂麤及細。是名第三、第四現見等至。觀察於斷，是名第五現見等至。如是一切為所觀察，總為三種，是故名為總略體性。

【L2 釋觀察3】

【M1 觀身不淨2】

【N1 別辨相2】

【O1 觀內】

丑二、釋觀察3　寅一、觀身不淨2　卯一、別辨相2　辰一、觀內

初不淨觀，方便念住以為依止，為令欲貪不現行故，觀察內身種種不淨。

觀察內身種種不淨者：謂內身中髮、毛、爪、齒，廣說乃至淚、汗、屎、尿，是名內身朽穢不淨。如下聲聞地說。（陵本二十六卷二十頁2230）

【O2 觀外2】

【P1 明觀察】

辰二、觀外2　巳一、明觀察

第二不淨觀，即彼念住以為依止，乃至觀察骨人之相，為令彼貪不現行故，觀察此身種種不淨。當知齊此，名具觀察一切不淨。

第二不淨觀至一切不淨者：謂外身中青瘀、膿爛，廣說乃至骨鎖，是名外身朽穢不淨。亦如聲聞地說。（陵本二十六卷二十頁2230）又復觀察假名綵畫木石泥等所作骨鎖相，是名觀察骨人之相。如是觀察別別勝解，名具觀察一切不淨。

【P2 明通達】

巳二、明通達

最極通達者，是青瘀等觀品類次第極逾越義。

最極通達等者：謂觀青瘀乃至骨鎖，令於外身婬欲婬貪心得清淨，是名此中極逾越義。

【N2 顯略義2】

【O1 初不淨觀】

卯二、顯略義2　辰一、初不淨觀

初不淨觀，觀察內身現前安住種種不淨。

【O2 後不淨觀】

辰二、後不淨觀

後不淨觀，通達法性。觀察此身有如是法，有如是性，乃至廣說。

後不淨觀通達法性等者：謂觀青瘀不淨等相，是名有如是法。觀彼彼相性所應爾，是名有如是性。如是法性，內身、外身平等共有，當知是名不淨共相。聲聞地中作如是說：諸若內身，外淨色相未有變壞；若在外身，不淨色相已有變壞。由在內身不淨色相平等法性、相似法性，發起勝解。能自了知我淨色相亦有如是同彼法性；若諸有情成就如是淨色相者，彼淨色相亦有如是同彼法性；譬如在外不淨色相。（陵本三十卷十六頁2532）此中廣說，應如是知。

【M2 觀識流轉2】

【N1 標生滅】

寅二、觀識流轉2　卯一、標生滅

觀識流轉者，觀察此識生滅相續。

【N2 釋差別2】

【O1 麤觀察】

卯二、釋差別2　辰一、麤觀察

或觀生身展轉相續。謂麤觀察行緣識等。

謂麤觀察行緣識等者：此中等言，等取名色、六處、觸、受。經說此為生身相故。

【O2 細觀察】

辰二、細觀察

或觀剎那展轉相續。謂細觀察若有貪心、離貪心等品類差別，荏苒過度彼彼日夜、剎那、臘縛、牟呼栗多，於其中間非一眾多種種心識異生異滅。

【M3 觀察於斷2】

【N1 辨】

寅三、觀察於斷2　卯一、辨

觀察有學未離欲者，俱住二世；已離欲者，唯住他世；阿羅漢果，俱無所住。

觀察有學未離欲等者：謂諸有學身生欲界，未得離欲，名住此世。由此因緣，當來果生，名住他世。前說因時，名此世間；果時，名彼世間故。（陵本八卷十四頁616）由是總說俱住二世。若不還果已得離欲，於此欲界因性永滅，不名住此世間；唯色無色彼種當生，應名住彼世間。由是故說唯住他世。阿羅漢果諸漏永盡，不受後有，是故說言俱無所住。當知此中，意顯識住及彼因緣，名之為住。義如決擇分說。（陵本五十四卷一頁4279）

【N2 結】

卯二、結

如是名為觀察於斷。

【I13 勝處等至等】

壬十三、勝處等至等

勝處等至、遍處等至，如前已說。

【I14 無想三摩鉢底2】

【J1 徵】

壬十四、無想三摩鉢底2　癸一、徵

復次，云何無想三摩鉢底？

【J2 釋3】

【K1 出體性】

癸二、釋3　子一、出體性

謂已離遍淨欲，未離上欲，永出離想作意為先，諸心心法滅。

【K2 明方便2】

【L1 問】

子二、明方便2　丑一、問

問：以何方便入此等至？

【L2 答】

丑二、答

答：觀想如病、如癰、如箭，入第四靜慮，修背想作意，於所生起種種想中厭背而住。唯謂無想寂靜微妙，於無想中持心而住。如是漸次離諸所緣，心便寂滅。

【K3 簡差別2】

【L1 於此生】

子三、簡差別2　丑一、於此生

於此生中，亦入亦起。

【L2 於生彼】

丑二、於生彼

若生於彼，唯入不起。其想若生，便從彼沒。

於此生中亦入亦起等者：謂現法中修習彼定，想寂滅故，名之為入；從彼定出，想還復生，名之為起；是名於此生中，亦入亦起。若生彼天受彼果故，一期生中想不現行，是名若生於彼，唯入不起。受果盡已，餘體當生，於爾所時，想得復生，便從彼天其身殞歿。

【I15 滅盡三摩鉢底2】

【J1 徵】

壬十五、滅盡三摩鉢底2　癸一、徵

復次，云何滅盡三摩鉢底？

【J2 釋4】

【K1 出體性】

癸二、釋4　子一、出體性

謂已離無所有處欲，暫安住想作意為先，諸心心法滅。

【K2 明方便2】

【L1 問】

子二、明方便2　丑一、問

問：以何方便入此等至？

【L2 答2】

【M1 舉二所依】

丑二、答2　寅一、舉二所依

答：若諸聖者，已離無所有處欲，或依非想非非想處相而入於定，或依滅盡相而入於定。

【M2 釋其差別2】

【N1 依非想非非想處相】

寅二、釋其差別2　卯一、依非想非非想處相

依非想非非想處相而入定者，謂於此二心深生厭捨，非想非非想處進趣所緣皆滅盡故，心便寂滅。

謂於此二深生厭捨等者：下地麤想及與無想，是名為二。既於此二生厭捨已，爾時唯有微細想，緣無相境轉，是故說言非想非非想處。今依彼處，暫安住想作意為先，心求上進；心上進時，求上所緣竟無所得；無所得故，滅而不轉。如聲聞地說。（陵本三十三卷十五頁2715）由是說言進趣所緣皆滅盡故，心便寂滅。

【N2 依滅盡相2】

【O1 例前說】

卯二、依滅盡相2　辰一、例前說

依滅盡相而入定者，亦復如是。

依滅盡相至亦復如是者：此滅盡相，謂無相定，於一切想不思惟故。顯揚論說：或入非想非非想處定，或復上進；或入無相定，或復上進；乃至廣說。（顯揚一卷十四頁31,484b）由是當知，此滅盡相即無相定。以此為依，進趣所緣皆滅盡故，心便寂滅，由是說言亦復如是。

【O2 辨趣入4】

【P1 標】

辰二、辨趣入4　巳一、標

將欲趣入滅盡定時，有二種法多有所作。

【P2 列】

巳二、列

謂奢摩他、毗鉢舍那。

【P3 徵】

巳三、徵

云何奢摩他？云何毗鉢舍那？云何此二多有所作？

【P4 釋2】

【Q1 出二法】

巳四、釋2　午一、出二法

謂於此義中，八次第定名奢摩他，

八次第定名奢摩他者：從初靜慮乃至非想非非想處，是名八次第定。此於滅定多有所作，是即此說奢摩他義。

所有聖慧名毗鉢舍那。

【Q2 明多作】

午二、明多作

於此二中隨闕一種，即不能入滅盡等至；要具此二，方能趣入。是故此二多有所作。

【K3 顯起滅2】

【L1 辨種類2】

【M1 順次第滅2】

【N1 問】

子三、顯起滅2　丑一、辨種類2　寅一、順次第滅2　卯一、問

問：入滅定時，云何次第滅三種行？

云何次第滅三種行者：行有三種。謂身行、語行、意行。入出息風名為身行，尋伺名語行，受想名意行。此三種行，入滅定時，次第皆滅。

【N2 答2】

【O1 標二時】

卯二、答2　辰一、標二時

答：此有二種。謂行時、住時。

【O2 簡差別2】

【P1 簡未滅】

辰二、簡差別2　巳一、簡未滅

若於行時，亦起言說。於初靜慮有此作用，有語行故。

於初靜慮有此作用等者：初靜慮中有尋伺欲，名有語行。由此語行為言說因，名有作用。

【P2 顯俱滅】

巳二、顯俱滅

若於住時，從第二靜慮已上次第定力，彼三種行次第而滅。

若於住時至次第而滅者：住次第定，是名為住。第二靜慮無尋無伺，名滅語行；第四靜慮無入出息，名滅身行；乃至非想非非想處心求上進，竟無所得，無受想故，名滅意行。如是次第，滅三種行。

【M2 逆次第起】

寅二、逆次第起

當知出時，由逆次第次第而起。

當知出時由逆次第次第而起者：謂於出時，先起意行，次起身行，後起語行，名逆次第次第而起。

【L2 釋妨難2】

【M1 識不離身難2】

【N1 問】

丑二、釋妨難2　寅一、識不離身難2　卯一、問

問：滅盡定中，諸心心法并皆滅盡。云何說識不離於身？

【N2 答】

卯二、答

答：由不變壞諸色根中，有能執持轉識種子阿賴耶識不滅盡故，後時彼法從此得生。

由不變壞諸色根中等者：此中義顯阿賴耶識不滅盡故，依此說識不離於身。阿賴耶識依託色根，安危共同，由是故說根不變壞。又復能持轉識種子，由是故說後時彼法從此得生。

【M2 入定出定難2】

【N1 問】

寅二、入定出定難2　卯一、問

問：入滅定時，無有分別：我當入定，我當出定。正在定時，心寂滅故，遠離加行。將出定時，心先滅故，亦無作意。云何能入？云何能出？

【N2 答】

卯二、答

答：先於其心善修治故。若有諸行、諸狀、諸相，能入於定、能出於定，於彼修習、極多修習；由修習故，任運能入、任運能出。

若有諸行諸狀諸相等者：謂依非想非非想行，或無相行，能入滅定、能出滅定，是名為行。入出定時，彼狀先起，是名為狀。彼所緣相及因緣相，是名為相。由是修習、多修習故，心善修治，故於滅定任運能入、任運能出。

【K4 明觸出2】

【L1 徵】

子四、明觸出2　丑一、徵

云何出滅定時觸三種觸？一、不動觸，二、無所有觸，三、無相觸。

【L2 釋3】

【M1 標】

丑二、釋3　寅一、標

謂出定時，多由三境而出於定。

【M2 列】

寅二、列

一、由有境，二、由境境，三、由滅境。

【M3 釋2】

【N1 標】

寅三、釋2　卯一、標

由此三境，於出定時，如其次第觸三種觸。

【N2 辨3】

【O1 觸不動觸2】

【P1 釋】

卯二、辨3　辰一、觸不動觸2　巳一、釋

緣於有境而出定時，無有我慢擾動其心。謂此為我，而起我慢，或計未來我當有等，乃至廣說。

【P2 結】

巳二、結

是故說言觸不動觸。

【O2 觸無所有觸2】

【P1 釋】

辰二、觸無所有觸2　巳一、釋

緣於境境而出定時，無貪所有、無瞋所有、無癡所有。

【P2 結】

巳二、結

是故言觸無所有觸。

【O3 觸無相觸2】

【P1 釋】

辰三、觸無相觸2　巳一、釋

緣於滅境而出定時，於一切相不思惟故，緣無相界。

【P2 結】

巳二、結

是故說言觸無相觸。

出滅定時觸三種觸等者：觸為受因，出滅定時，受想當生，是故說言觸三種觸。此三種觸，由三境生。由有所緣以為境界，名由有境；於此境中，無有我慢擾動其心，是故說言觸不動觸。由唯有事以為所緣，名由境境；於此境中，無貪所有、無瞋所有、無癡所有，是故說言觸無所有觸。由無相界以為所緣，名由滅境；於此境中，不思惟一切相，是故說言觸無相觸。

【H2 釋眾義2】

【I1 結前已說】

辛二、釋眾義2　壬一、結前已說

如是已說靜慮、解脫、等持、等至。

瑜伽師地論科句披尋記卷第十二

瑜伽師地論科句披尋記卷第十三

彌勒菩薩說

唐三藏沙門玄奘奉詔譯

韓清淨科記

本地分中三摩呬多地第六之三

【I2 傍辨彼義2】

【J1 引釋諸經11】

【K1 樂空閑等3】

【L1 牒經言】

壬二、傍辨彼義2　癸一、引釋諸經11　子一、樂空閑等3　丑一、牒經言

復次，如世尊言：汝等苾芻，當樂空閑，勤修觀行，內心安住正奢摩他者。

【L2 釋彼義2】

【M1 樂空閑2】

【N1 釋名】

丑二、釋彼義2　寅一、樂空閑2　卯一、釋名

謂能遠離臥具貪著，或處空閑，或坐樹下，繫念現前，乃至廣說。名樂空閑。

或處空閑等者：聲聞地說：山谷、巖穴、稻稈積等，名空閑室；大樹林中，名林樹下；空迥、塚間、邊際臥坐，名阿練若。（陵本三十卷六頁2501）此中空閑及與樹下，乃至廣說，如次應釋。

【N2 顯義】

卯二、顯義

當知此言顯身遠離。

【M2 內心安住正奢摩他2】

【N1 釋名】

寅二、內心安住正奢摩他2　卯一、釋名

若能於內九種住心，如是名為內心安住正奢摩他。

【N2 顯義】

卯二、顯義

當知此言顯心遠離。

顯身遠離及心遠離者：謂不與在家及出家眾共相雜住，獨一無侶，是名身遠離。遠離一切染汙、無記所有作意，修習一切其性是善能引義利定地作意，及定資糧加行作意，是名心遠離。亦如聲聞地說。（陵本三十卷八頁2507）

【L3 明漸次3】

【M1 引發奢摩他】

丑三、明漸次3　寅一、引發奢摩他

若樂處空閑，便能引發內心安住正奢摩他。

【M2 引發毗鉢舍那】

寅二、引發毗鉢舍那

若內心安住正奢摩他，便能引發毗鉢舍那。

【M3 引發覺了】

寅三、引發覺了

若於毗鉢舍那善修習已，即能引發於諸法中如實覺了。

【K2 修無量等2】

【L1 牒經言】

子二、修無量等2　丑一、牒經言

復次，如世尊言：汝等苾芻，於三摩地當勤修習，無量、常委、安住正念者。

【L2 釋彼義2】

【M1 顯修相2】

【N1 略標】

丑二、釋彼義2　寅一、顯修相2　卯一、略標

謂先總標於三摩地勤修習已，後以三事別顯修相。

【N2 別釋3】

【O1 第一義2】

【P1 出體相3】

【Q1 無量】

卯二、別釋3　辰一、第一義2　巳一、出體相3　午一、無量

無量者，謂四無量。

【Q2 常委】

午二、常委

常委者，謂常有所作，及委悉所作，故名常委。

常有所作及委悉所作者：由於無量及住正念，勇猛無間，能常修習、能委修習，無懈無憚，是名常有所作、委悉所作。

【Q3 安住正念】

午三、安住正念

安住正念者，顯於四念住，安住其心。

【P2 明所說3】

【Q1 徵】

巳二、明所說3　午一、徵

何故說此三種修相？

【Q2 釋2】

【R1 標列】

午二、釋2　未一、標列

謂依二種圓滿故。一者、世間圓滿，二者、出世圓滿。

【R2 配屬3】

【S1 修無量】

未二、配屬3　申一、修無量

修無量故，便能引發世間圓滿。

【S2 修正念】

申二、修正念

修正念故，便能引發出世圓滿。

修無量故便能引發世間圓滿等者：前三無量，應知安樂意樂所攝；後一無量，應知利益意樂所攝。修習此故，堪能攝受增長無量最勝福德資糧，名能引發世間圓滿。菩提分法念住為先，修習此故，展轉殊勝證八道支，名能引發出世圓滿。

【S3 常委修】

申三、常委修

常委修故，於此二種速得通達；由此因緣，處二中說。

【Q3 結】

午三、結

是故但說三種修相。

【O2 第二義3】

【P1 無量】

辰二、第二義3　巳一、無量

又無量者，顯奢摩他道。

【P2 住正念】

巳二、住正念

住正念者，顯毗鉢舍那道。

【P3 常委】

巳三、常委

常委者，顯此二種速趣證道。

【O3 第三義3】

【P1 無量】

辰三、第三義3　巳一、無量

又無量者，顯趣福德行。

【P2 住正念】

巳二、住正念

住正念者，顯趣涅槃行。

【P3 常委】

巳三、常委

常委者，顯趣二種速圓滿行。

【M2 明漸次】

寅二、明漸次

先於奢摩他善修習已，後與毗鉢舍那方得俱行。修此二種三摩地故，如實覺了所知境界。

【K3 等持等至善巧等2】

【L1 善巧非善巧2】

【M1 牒經言】

子三、等持等至善巧等2　丑一、善巧非善巧2　寅一、牒經言

復次，如世尊言：修靜慮者，或有等持善巧，非等至善巧。廣說如經嗢柁南頌。

【M2 辨差別2】

【N1 配釋四句2】

【O1 顯彼相4】

【P1 第一句2】

【Q1 等持善巧】

寅二、辨差別2　卯一、配釋四句2　辰一、顯彼相4　巳一、第一句2　午一、等持善巧

云何等持善巧？謂於空等三三摩地得善巧故。

【Q2 非等至善巧】

午二、非等至善巧

云何非等至善巧？謂於勝處、遍處、滅盡等至不善巧故。

【P2 第二句】

巳二、第二句

云何等至善巧，非等持善巧？謂於十種遍處等至及無想等至，若入若出俱得善巧，非於三三摩地。

【P3 第三句】

巳三、第三句

云何俱善巧？謂於彼二俱善巧故。

【P4 第四句】

巳四、第四句

云何俱不善巧？謂於彼二俱不善巧故。

【O2 指隨應】

辰二、指隨應

如是於先所說等持、等至中，隨其所應，當善建立。

如是於先所說等持等至等者：先總標中，等持、等至說有多種，今指彼文，隨其所應，當作善巧、不善巧四句分別。於前文中，唯說空等三三摩地名為等持，及與勝處、遍處、滅盡名為等至。當知且舉少分為論，故於此中例於一切，故說如是，理應有故。

【N2 別廣二句2】

【O1 等持善巧非等至善巧】

卯二、別廣二句2　辰一、等持善巧非等至善巧

又說等持善巧非等至善巧者，謂於等持名句文身善知差別，非於能入等至諸行狀相差別。

【O2 等至善巧非等持善巧2】

【P1 徵】

辰二、等至善巧非等持善巧2　巳一、徵

云何等至善巧非等持善巧？

【P2 釋2】

【Q1 約一類說】

巳二、釋2　午一、約一類說

謂如有一，善知能入隨一等至諸行狀相，亦能現入；而不善知此三摩地名句文身差別之相，亦不能知我已得入如是如是等持差別。

【Q2 約菩薩說2】

【R1 辨相】

午二、約菩薩說2　未一、辨相

有諸菩薩，雖能得入若百若千諸三摩地，而不了知彼三摩地名句文身，亦不能知我已得入如是如是等持差別。

【R2 簡位】

未二、簡位

乃至未從諸佛所聞，及於已得第一究竟諸菩薩所而得聽聞，

已得第一究竟諸菩薩所者：菩薩十二住中，最上成滿菩薩住，應知名到究竟地，由是此說第一究竟。

或自證得第一究竟。

【L2 住出等相11】

【M1 住2】

【N1 徵】

丑二、住出等相11　寅一、住2　卯一、徵

云何為住？

【N2 釋2】

【O1 辨相】

卯二、釋2　辰一、辨相

謂善取能入諸三摩地諸行狀相，善取彼故，隨其所欲能住於定，於三摩地無復退失。

【O2 結名】

辰二、結名

如是若住於定，若不退失，二俱名住。

【M2 出2】

【N1 徵】

寅二、出2　卯一、徵

云何為出？

【N2 釋3】

【O1 略標】

卯二、釋3　辰一、略標

謂如有一，於能入定諸行狀相不復思惟，於不定地分別體相所攝定地不同類法作意思惟，出三摩地；

於不定地分別體相所攝等者：如五識身自性不定，名非定地，是名定地不同類法。然此唯說意識所緣，由是說言分別體相所攝。如有一類聞聲出定者，於爾所時，彼三摩地相間相雜作意而轉，是故出定。義如決擇分說。（陵本六十三卷九頁5049）當知彼相此類所攝。

或隨所作因故，或定所作因故，或期所作因故，而出於定。

或隨所作因故等者：隨所應作，名隨所作；定所應作，名定所作；要期所作，名期所作。如下自釋，隨文可知。

【O2 別釋3】

【P1 隨所作】

辰二、別釋3　巳一、隨所作

隨所作者，謂修治衣鉢等諸所作業。

【P2 定所作】

巳二、定所作

定所作者，謂飲食便利、承事師長等諸所作業。

【P3 期所作】

巳三、期所作

期所作者，謂如有一，先立期契，或許為他當有所作，或復為欲轉入餘定。

【O3 總結】

辰三、總結

由此因緣，出三摩地。

【M3 行3】

【N1 徵】

寅三、行3　卯一、徵

何等為行？

【N2 標】

卯二、標

謂如所緣作種種行而入於定。

【N3 釋】

卯三、釋

謂麤行、靜行、病行、癰行、箭行、無常行等，若於彼彼三摩地中所有諸行。

何等為行等者：此中麤行、靜行，世間離欲道攝。病行、癰行，乃至無常行等，出世離欲道攝。此中等言，等取苦、空、無我，或復苦集滅道，或復真如、法性、實際。如三三摩地有空、無願、無相行轉，如是所餘一切三摩地亦有各別行轉，是故彼彼三摩地中所有諸行。

【M4 狀3】

【N1 徵】

寅四、狀3　卯一、徵

何等為狀？

【N2 標】

卯二、標

謂於諸定臨欲入時，便有此定相狀先起。

【N3 釋2】

【O1 自了知】

卯三、釋2　辰一、自了知

由此狀故，彼自了知：我於如是如是相定，不久當入，或復正入。

【O2 師了知】

辰二、師了知

彼教授師由此狀故，亦了知彼不久當入如是如是相定。

【M5 相2】

【N1 徵】

寅五、相2　卯一、徵

何等為相？

【N2 釋2】

【O1 標列】

卯二、釋2　辰一、標列

謂二種相。一、所緣相，二、因緣相。

【O2 隨釋2】

【P1 所緣相】

辰二、隨釋2　巳一、所緣相

所緣相者，謂分別體。由緣此故，能入諸定。

【P2 因緣相2】

【Q1 標能入】

巳二、因緣相2　午一、標能入

因緣相者，謂定資糧。由此因緣，能入諸定。

【Q2 釋資糧2】

【R1 列種類】

午二、釋資糧2　未一、列種類

謂隨順定教誡教授，積集諸定所行資糧，修俱行欲，厭患有心，

修俱行欲厭患有心者：修俱行欲，謂取欣樂相。厭患有心，謂取厭離相。義如聲聞地說。（陵本三十二卷一頁2613）

於亂不亂審諦了知，

於亂不亂審諦了知者：謂能了知諸相、尋思、隨煩惱中所有亂相，及能了知心一境性隨六想修諸不亂相。義如聲聞地說。（陵本三十二卷五頁2624）

及不為他之所逼惱。

【R2 隨難釋】

未二、隨難釋

或人所作，或非人所作，或音聲所作，或功用所作。

或人所作等者：此釋他所逼惱諸差別相。謂所居處，若有怨敵、盜賊、師子、虎、豹、豺、狼諸恐怖事，是名或人所作，或非人所作之所逼惱。又彼處所，晝時憒鬧，夜多音聲，是名音聲所作之所逼惱。又彼處所，隨順身命眾具不易可得，求衣服等甚為艱難，飲食支持有所匱乏，是名功用所作之所逼惱。

【M6 調善2】

【N1 徵】

寅六、調善2　卯一、徵

云何調善？

【N2 釋2】

【O1 標相2】

【P1 舉不調善】

卯二、釋2　辰一、標相2　巳一、舉不調善

謂若三摩地猶為有行之所拘執，如水被持；或為法性之所拘執，不靜不妙，非安隱道，亦非證得心一趣性；此三摩地不名調善，不隨所樂安隱而住。

【P2 例調善】

巳二、例調善

與此相違，名為調善。

不靜不妙等者：所治煩惱未永寂靜，是名不靜。自地煩惱愛味相應，是名不妙。所得之道有退轉故，是名非安隱道。未得無尋無伺地故，是名亦非證得心一趣性。

【O2 隨釋2】

【P1 有行拘執2】

【Q1 徵】

辰二、隨釋2　巳一、有行拘執2　午一、徵

云何猶為有行拘執？

【Q2 釋2】

【R1 舉有行2】

【S1 由俱思】

午二、釋2　未一、舉有行2　申一、由俱思

謂由誓願俱行思故，制伏外緣，持心於定。

謂由誓願俱行思故等者：此中誓願，謂欲令心離諂離詐，調柔正直，由是其心不為外境之所纏擾。如聲聞地說。（陵本三十卷七頁2505）思與俱行，名俱行思。

【S2 由功用】

申二、由功用

又於作意，要由功用方能運轉，不令內心於外流散。

【R2 結被持】

未二、結被持

故作是說，如水被持。

又於作意要由功用方能運轉等者：前作意中，說有四十作意事，當知此為力勵運轉作意所攝。謂修始業未得作意者所有作意故。（陵本十一卷十七頁922）

【P2 法性拘執2】

【Q1 徵】

巳二、法性拘執2　午一、徵

云何法性之所拘執？

【Q2 釋2】

【R1 觀麤靜性】

午二、釋2　未一、觀麤靜性

謂觀下地為麤法性，觀於上地為靜法性。

【R2 觀寂靜等】

未二、觀寂靜等

寂靜微妙，得安隱道，及能證得心一趣性，如五聖智三摩地中已略解釋。

【M7 所行2】

【N1 徵】

寅七、所行2　卯一、徵

云何所行？

【N2 釋2】

【O1 舉於三摩地2】

【P1 標】

卯二、釋2　辰一、舉於三摩地2　巳一、標

謂三摩地所行境界。

【P2 釋】

巳二、釋

由所得定，過此已上不能知故。

【O2 例於根度等】

辰二、例於根度等

如初靜慮，不能觀見第二靜慮。如是根度、數取趣度，亦不能知。

如是根度數取趣度亦不能知者：度謂分齊。顯揚論說：由緣唯二根故，唯二作意可知；緣唯二作意故，唯二修可知；緣唯二修故，唯二行可知；緣唯二行故，唯二補特伽羅可知。（顯揚二十卷一頁31,578b）此五唯二，謂彼分齊勝劣差別。今舉初後，略不具說，當知一切皆不能知。

【M8 引發】

寅八、引發

云何引發？謂能略攝廣文句義，及能成辦諸勝功德。

云何引發等者：如前說引發相應知。（陵本十一卷二十三頁957）

【M9 等愛等3】

【N1 等愛】

寅九、等愛等3　卯一、等愛

云何等愛？謂慚、愧、愛、敬、信、正思惟、正念、正知、根護、戒護，及無悔等樂為最後。由隨樂故，心便得定。

根護戒護等者：修根律儀，是名根護。受戒律儀，是名戒護。由戒清淨，便無憂悔；無憂悔故，歡喜安樂；由有樂故，心得正定。如是次第，其義應知。

【N2 不等愛】

卯二、不等愛

與此相違，名不等愛。

【N3 等愛亦不等愛】

卯三、等愛亦不等愛

云何等愛亦不等愛？謂如有一，於慚愧等少分成就，少不成就。謂具慚愧而無愛敬，乃至廣說。

【M10 增減2】

【N1 增】

寅十、增減2　卯一、增

云何為增？謂所得定轉復增長。

【N2 減】

卯二、減

云何為減？謂所得定還復退失。

【M11 方便2】

【N1 徵】

寅十一、方便2　卯一、徵

云何方便？

【N2 釋2】

【O1 出二道】

卯二、釋2　辰一、出二道

謂趣彼二道。

【O2 指三相】

辰二、指三相

又止、舉、捨，當知如前止等相中已具分別。

云何方便等者：謂奢摩他、毗鉢舍那，是名趣彼二道。即此二道，名為方便。又止、舉、捨，亦名方便。如前三十二相中說。（陵本十一卷二十 頁941）

【K4 有倒無倒2】

【L1 牒經言】

子四、有倒無倒2　丑一、牒經言

復次，如分別靜慮經言：有靜慮者，即於興等謂之為衰，乃至廣說。

【L2 釋彼義3】

【M1 略標釋】

丑二、釋彼義3　寅一、略標釋

此中四轉，當知二時顛倒。

此中四轉當知二時顛倒者：於興謂衰，有其二轉，是名顛倒。於衰謂衰，亦有二轉，是名無倒。由依如是倒、無倒處安立四轉，當知二時通倒、無倒。由倒為先，故且舉說二時顛倒，二無倒相後方說故。

謂於三摩地若退墮時，若勝進時，趣退及退，俱名為衰；趣勝進道及與勝進，俱名為興。

謂於三摩地若退墮時若勝進時者：此中退墮及與勝進，如前順退分定、順勝分定，應知其相。（陵本十二卷三頁973）

【M2 廣分別2】

【N1 有倒2】

【O1 勝進時攝2】

【P1 徵】

寅二、廣分別2　卯一、有倒2　辰一、勝進時攝2　巳一、徵

云何應知於三摩地進時顛倒？

【P2 釋3】

【Q1 標彼相】

巳二、釋3　午一、標彼相

彼謂我今退失離生喜樂，我今退失勝三摩地。

於三摩地進時顛倒者：此中進時，謂趣勝進道時。於進謂退，故名顛倒。

【Q2 釋所以2】

【R1 舉所由】

午二、釋所以2　未一、舉所由

謂靜慮者勤修習故，心趣寂靜，隨捨行故。

心趣寂靜隨捨行故者：於有尋有伺三摩地相心能棄捨，於無尋無伺三摩地相繫念安住，是名心趣寂靜。由內等淨隨順住捨，名隨捨行。

從初靜慮入於第二靜慮近分，然於此事不善了知。於此位中，初靜慮地喜樂已過，第二靜慮地中所有喜樂猶未能得。

【R2 明作念】

未二、明作念

便作是念：我今退失離生喜樂。遂還從彼退攝其心。

【Q3 結顛倒】

午三、結顛倒

當知如是修靜慮者其心顛倒。

【O2 退墮時攝2】

【P1 徵】

辰二、退墮時攝2　巳一、徵

云何應知於三摩地退時顛倒？

【P2 釋3】

【Q1 舉所由】

巳二、釋3　午一、舉所由

謂如有一，得初靜慮，為涅槃故，積集資糧。彼於涅槃，已得所修資糧圓滿；

於三摩地退時顛倒者：此中退言，謂世間定所生喜樂不復現行。於爾所時，起厭離想作意現前，據實應言是勝進時。於此勝進謂為退失，故成顛倒。

由此因緣，或由功用，或復任運，起如是想作意現前。

起如是想作意現前者：謂修涅槃道時，於斷界、離欲界、滅界，觀見最勝寂靜功德，修習斷想、離欲想、滅想，或由功用、或復任運而得現前，是名起如是想作意現前。

由如是想作意故，於諸色中乃至識中，了知如病乃至無我。

於諸色中乃至識中等者：謂於色、受、想、行、識所攝諸法，了知如病、如癰、如箭、障礙、無常、苦、空、無我應知。

由如是想作意故，從此無間，因世間定所生喜樂不復現行。

【Q2 明作念】

午二、明作念

便作是念：我今退失定生利益，及所依止。遂還從彼退攝其心。

我今退失定生利益等者：所生喜樂，是名利益。所得轉依，名所依止。

【Q3 結顛倒】

午三、結顛倒

如是當知修靜慮者於三摩地退失顛倒。

【N2 無倒2】

【O1 辨相2】

【P1 舉初無倒3】

【Q1 徵】

卯二、無倒2　辰一、辨相2　巳一、舉初無倒3　午一、徵

云何當知於三摩地退失無倒？

【Q2 釋3】

【R1 由愛味】

午二、釋3　未一、由愛味

謂如有一，得初靜慮，便生喜足，不求上進，唯起愛味。由起如是欲俱行想作意故，遂便退失近欲界定。彼於此衰能了是衰，由此因緣，當知無倒。

於三摩地退失無倒等者：此中退失，謂趣退時。於此趣退了知是退，是故無倒。以於此中說彼於所得定不求上進，唯起愛味，應是順住分捨。由此故知，唯趣退時，說名退失。

【R2 由高舉】

未二、由高舉

又由所得靜慮定故，自譽毀他。謂我所得此靜慮定，非餘能得。由起如此欲俱行想作意故，所有蓋纏轉增轉厚，便從定退。彼於此衰能了是衰，由此因  緣，當知無倒。

【R3 由貪求】

未三、由貪求

又以所得靜慮諸定顯示於他，為諸國王及王臣等當供養我。從定起已，尋思此事。由如是欲俱行想作意故，所有蓋纏轉增轉厚，餘如前說。

【Q3 結】

午三、結

如是當知修靜慮者於三摩地退失無倒。

又由所得靜慮定故至退失無倒者：自下顯示第二無倒。此中退失，謂退墮時，由下說言從定退故。言諸蓋纏轉增轉厚者，謂貪欲蓋等諸隨煩惱，是名蓋纏。餘如前說者，謂如前說從彼定退。

【P2 翻倒第二】

巳二、翻倒第二

第二無倒，翻初無倒，應知其相。

第二無倒翻初無倒應知其相者：初說無倒，謂於不求上進，唯起愛味。知為退失，非謂已退，是趣退時。第二無倒，謂由蓋纏轉增轉厚，便從定退。知為退失，是已得退，即退墮時。依此說言翻初無倒，應知其相。

【O2 明位】

辰二、明位

此二無倒，亦於二時應知其相。

此二無倒亦於二時應知其相者：此中二時，亦謂於三摩地若退墮時、若勝進時。第一無倒退墮時攝，當知趣退，名為衰故。第二無倒勝進時攝，由彼所得靜慮，非唯初靜慮故，既勝進已，從彼退故。

【M3 結安立】

寅三、結安立

由依如是倒無倒處，安立四轉。

【K5 四檢行定2】

【L1 舉經】

子五、四檢行定2　丑一、舉經

復次，如分別四檢行定經中，由四種相，檢行一切三摩地等。謂此等持是順退分，乃至此是順決擇分。

【L2 釋義2】

【M1 略】

丑二、釋義2　寅一、略

云何檢行？謂此是劣分、此是勝分、此殊勝分、此最勝分，如其次第。

由四種相至如其次第者：是劣、是勝、殊勝、最勝，名四種相。是順退分，乃至此是順決擇分，是名一切三摩地等。等言，等取三摩鉢底。順退分定，即是劣分；乃至順決擇分，即最勝分；由是說言如其次第。

【M2 廣2】

【N1 徵】

寅二、廣2　卯一、徵

此復云何？

【N2 釋4】

【O1 劣分攝2】

【P1 出種類】

卯二、釋4　辰一、劣分攝2　巳一、出種類

謂修定者，從初靜慮還退出已，於諸靜慮不復樂入，亦不思惟此行狀相。

於諸靜慮至此行狀相者：四種靜慮，名諸靜慮。於此出離不能了知，故不樂入。又於入初靜慮諸行狀相，亦不殷勤懇到而善取之，名不思惟此行狀相。

然欲俱行諸想作意數數現前，如先所說，從彼起已隨念愛味。

【P2 明應檢】

巳二、明應檢

當於爾時，修靜慮者應自檢行：我三摩地今成退劣。

如先所說從彼起已隨念愛味者：如前愛味相應靜慮等定中作如是說：其所愛味，當言已出。是故此說從彼起已隨念愛味。

【O2 勝分攝2】

【P1 出種類】

辰二、勝分攝2　巳一、出種類

又修定者，從初靜慮還退出已，得聞隨順此定教法。謂初靜慮諸行狀相。殷勤懇到善取其相，令所得定堅住不忘。如是隨念順定法故，成順住分。

【P2 明應檢】

巳二、明應檢

當於爾時，應自檢行：我三摩地已成其勝，我三摩地已得安住，非退、非進、非趣決擇。

殷勤懇到善取其相者：謂觀所取及能取法，如言住觀於坐等是。

【O3 殊勝分攝2】

【P1 出種類】

辰三、殊勝分攝2　巳一、出種類

又靜慮者，從初靜慮還退出已，得聞隨順第二靜慮教授之法；既得聞已，第二靜慮道俱行諸想作意數數現前。

【P2 明應檢】

巳二、明應檢

當於爾時，應自檢行：我三摩地已成殊勝，非退、非住，唯是勝進，非趣決擇。

【O4 最勝分攝2】

【P1 出種類】

辰四、最勝分攝2　巳一、出種類

又修定者，從初靜慮還退出已，聞苦諦等相相應教法；既得聞巳，苦諦等俱行諸想作意順決擇分數數現前。

【P2 明應檢】

巳二、明應檢

彼於爾時，當自檢行：我三摩地已成最勝，非退、非住，亦非勝進，然趣決擇。

【K6 不受諸想3】

【L1 舉經言】

子六、不受諸想3　丑一、舉經言

復次，如經言：有眼、有色，乃至有意、有法；而諸苾芻，於此諸法若實若有都不領受。尚不受想，何況無想。

於此諸法若實若有都不領受等者：諸法真如、法性、實際，是名為實。諸法是苦、是集，或是病等，是名為有。於此思惟，發起勝解，是名領受。今說苾芻以無漏作意思惟諸法，於所緣相未生勝解，是故說言都不領受。於彼是苦、是集，或是病等諸所修想尚不領受，何況堪能領受真如、法性、實際離諸相想。

【L2 徵所以】

丑二、徵所以

此復云何？

【L3 釋彼義2】

【M1 不受法想2】

【N1 辨安住2】

【O1 舉初靜慮2】

【P1 明無想等】

丑三、釋彼義2　寅一、不受法想2　卯一、辨安住2　辰一、舉初靜慮2　巳一、明無想等

謂諸苾芻於初靜慮具足安住，由此因緣，厭壞眼色乃至意法。

於初靜慮具足安住等者：此初靜慮，謂是世間證根本定，名具足住。以此為依，進修無漏，於彼諸法起過患想，由是厭壞眼色乃至意法。

由厭壞故威勢映奪，遂於眼中無有眼想，然有其想；乃至於法無有法想，然有其想。

遂於眼中無有眼想等者：謂於眼等諸法不受自相，名無眼想，乃至無有法想。然於其中思惟是苦、是集，或是病等，名有其想。此中思惟，當言猶為聞思間雜，未至領受，由是前說尚不受想。

【P2 別釋有想2】

【Q1 徵】

巳二、別釋有想2　午一、徵

云何有想？

【Q2 釋】

午二、釋

謂於眼等，作意思惟是苦、是集，或是病等，彼於諸法不受自相。

【O2 例餘諸定】

辰二、例餘諸定

如是乃至無所有處。

【N2 出作意】

卯二、出作意

此中正說無漏作意。

【M2 不受無想2】

【N1 徵】

寅二、不受無想2　卯一、徵

云何名為不受無想？

【N2 釋2】

【O1 依無相辨2】

【P1 辨相】

卯二、釋2　辰一、依無相辨2　巳一、辨相

謂不思惟一切相故，於盡滅中思惟寂靜。

【P2 釋名】

巳二、釋名

此中意說離諸相想，名為無想。

【O2 依滅定辨】

辰二、依滅定辨

又說安住滅盡定者，一切諸想皆不生起。

云何名為不受無想等者：此中無想，如文自釋，亦即諸法真如、法性、實際。此不受義，例如前釋。

【K7 四種趣道2】

【L1 舉經問】

子七、四種趣道2　丑一、舉經問

復次，如經中說四種趣道。云何宴坐，於諸法中思惟簡擇？

【L2 依義答2】

【M1 別辨相4】

【N1 最初趣道2】

【O1 辨】

丑二、依義答2　寅一、別辨相4　卯一、最初趣道2　辰一、辨

謂有苾芻，先已證得初靜慮等，而未見諦。由聽正法及多聞故，而能宴坐，依三摩地，於苦等諦發起現觀。

【O2 結】

辰二、結

如是行者，依增上心，修增上慧。

【N2 第二趣道2】

【O1 辨】

卯二、第二趣道2　辰一、辨

又有苾芻，如實知苦乃至知道，而未證得初靜慮等。彼便宴坐，思惟諸法。

【O2 結】

辰二、結

如是行者，依增上慧，修增上心。

云何宴坐等者：謂於諸佛所許大小繩床、草葉座等結加趺坐，是名宴坐。由此因緣，速發輕安，能經久時故。言思惟者，謂於靜慮諸行狀相。言簡擇者，謂於不共四聖諦法。

【N3 第三趣道】

卯三、第三趣道

第三行者，名為俱得。奢摩他、毗鉢舍那雙雜轉故。

奢摩他毗鉢舍那雙雜轉故者：謂奢摩他、毗鉢舍那二種和合平等俱轉，由此說名雙運轉道。聲聞地中顯示其相應知。（陵本三十一卷十六頁2600）

【N4 第四趣道2】

【O1 依增上心修增上慧】

卯四、第四趣道2　辰一、依增上心修增上慧

第四行者，先已證得初靜慮等，未聽正法，未習多聞。後從大師或餘尊所，聞見諦法，或復得聞斷餘結法；由此得入真諦現觀，或復證得阿羅漢果。

聞見諦法等者：苦等諦法，唯聖能見，名見諦法。既聽聞已，由是因緣，得入真諦現觀。修道煩惱，未斷應斷，是名斷餘結法。既聽聞已，由是因緣，證得阿羅漢果。

【O2 依增上慧修增上心】

辰二、依增上慧修增上心

彼既證得出離所引大善喜悅，由能制伏諸掉舉心，復還宴坐。如是坐已，安心住於靜慮、等至。

證得出離所引大善喜悅者：謂由前後勇猛精進，已得安住所證差別，由隨念此，復於後時所證差別深生信解，發喜悅意故。

【M2 結略義】

寅二、結略義

最初趣道，引見道故；第二、第三，引修道故；第四趣道，為俱引故。

【K8 四淨勝2】

【L1 舉經問】

子八、四淨勝2　丑一、舉經問

復次，如經中說有四淨勝。為求清淨，此最為勝，故名淨勝。云何為淨？云何為勝？

【L2 依義答2】

【M1 釋淨勝2】

【N1 淨】

丑二、依義答2　寅一、釋淨勝2　卯一、淨

謂所得、所證、所引戒等，若圓滿、若攝受，是名為淨。

【N2 勝】

卯二、勝

發勤精進，未滿令滿，是名為勝。

謂所得所證所引等者：此中所得，謂於尸羅。所證，謂於三摩地見及與解脫。於此得證，說名圓滿；於此所引，說名攝受。如是差別，其義應知。

【M2 辨四種4】

【N1 尸羅圓滿攝受2】

【O1 徵】

寅二、辨四種4　卯一、尸羅圓滿攝受2　辰一、徵

云何尸羅圓滿攝受？

【O2 釋2】

【P1 尸羅圓滿2】

【Q1 釋2】

【R1 簡非】

辰二、釋2　巳一、尸羅圓滿2　午一、釋2　未一、簡非

謂若有一，雖住具戒，亦能守護別解脫律儀，而於軌則及所行中未能具足，未於小罪深見怖畏。

雖住具戒至深見怖畏者：此中諸相，聲聞地中廣辯應知。（陵本二十二卷二頁1893）

此於尸羅，未名圓滿。

【R2 顯正】

未二、顯正

若於一切皆悉滿足，乃名圓滿。

【Q2 結】

午二、結

如是名為尸羅圓滿。

【P2 尸羅攝受】

巳二、尸羅攝受

若於長時串修習故，便於根門善守而住，廣說乃至即於尸羅攝成自體，自性安住。如是名為尸羅攝受。

即於尸羅攝成自體等者：此說無漏律儀。若得阿羅漢果時，清淨最勝，常得成就自性淨戒，戒成其性。由阿羅漢諸漏永盡，不能習近五種處所。一者、不能故思殺害諸眾生命，二者、不能不與而取，三者、不能行非梵行習婬欲法，四者、不能知而妄語，五者、不能貯蓄受用諸欲資具故。如聲聞地說。（陵本三十四卷二十六頁2813）

【N2 三摩地圓滿攝受2】

【O1 三摩地圓滿2】

【P1 徵】

卯二、三摩地圓滿攝受2　辰一、三摩地圓滿2　巳一、徵

云何三摩地圓滿？

【P2 釋2】

【Q1 顯正】

巳二、釋2　午一、顯正

謂若已得加行究竟果，或第四靜慮，乃名圓滿。

【Q2 簡非】

午二、簡非

於此下位，皆未圓滿。

謂若已得加行究竟果等者：七作意中，加行究竟果作意最為後邊，故名圓滿。諸靜慮中，第四靜慮最為後邊，故名圓滿。於此加行究竟果及第四靜慮下位，非最殊勝，皆未圓滿。

【O2 三摩地攝受2】

【P1 徵】

辰二、三摩地攝受2　巳一、徵

云何三摩地攝受？

【P2 釋2】

【Q1 令清淨】

巳二、釋2　午一、令清淨

謂彼所得三摩地等後時清淨。

【Q2 令調善】

午二、令調善

又三摩地不為有行之所拘執，乃至廣說。

謂彼所得三摩地等後時清淨者：此中清淨，謂得自在，由無愛味、慢、見、疑、無明等諸隨煩惱所染汙故。三摩地相略有三種。一、得三摩地，二、三摩地圓滿，三、三摩地自在。修所成地廣釋差別。（陵本二十卷十頁1743）此中次第，應如是知。

【N3 見圓滿攝受2】

【O1 見圓滿2】

【P1 徵】

卯三、見圓滿攝受2　辰一、見圓滿2　巳一、徵

云何見圓滿？

【P2 釋2】

【Q1 釋正見】

巳二、釋2　午一、釋正見

謂聞他音，及如理作意故，正見得生。

【Q2 釋圓滿2】

【R1 簡非】

午二、釋圓滿2　未一、簡非

由此正見，雖能知苦乃至知道，若未如實，猶不得名正見圓滿。

猶不得名正見圓滿者：此中正見，謂是世間。非正通達證現觀故。

【R2 顯正】

未二、顯正

若能於彼如實了知，爾時方名正見圓滿。

爾時方名正見圓滿者：此中正見，謂出世間。由於爾時所緣能緣平等平等之所生故。

【O2 見攝受】

辰二、見攝受

云何見攝受？謂於後時諸漏永盡，乃至廣說。

【N4 解脫圓滿攝受2】

【O1 解脫圓滿2】

【P1 徵】

卯四、解脫圓滿攝受2　辰一、解脫圓滿2　巳一、徵

云何解脫圓滿？

【P2 釋2】

【Q1 簡非】

巳二、釋2　午一、簡非

謂若由有學智見解脫貪等，未名圓滿。

【Q2 顯正】

午二、顯正

若由無學智見得解脫者，乃名圓滿。

【O2 解脫攝受】

辰二、解脫攝受

云何解脫攝受？謂若行、若住，常不退失現法樂住，如是名為解脫攝受。

【K9 心清淨行苾芻思惟五相2】

【L1 舉經言】

子九、心清淨行苾芻思惟五相2　丑一、舉經言

復次，如經言：心清淨行苾芻，於時時間，應正作意思惟五相，乃至廣說。

【L2 釋彼義2】

【M1 心清淨行2】

【N1 釋得名】

丑二、釋彼義2　寅一、心清淨行2　卯一、釋得名

方便勤修增上心者，乃得名為心清淨行。

【N2 明彼障】

卯二、明彼障

諸惡不善欲等尋思，及親里等所有尋思，皆於此行能為障礙。

諸惡不善欲等尋思等者：攝事分說八種尋思。謂欲尋思、恚尋思、害尋思、親里尋思、國土尋思、不死尋思、輕懱相應尋思、家勢相應尋思。（陵本八十九卷九頁6747）前三尋伺，能墮惡趣及障於善，是故說言諸惡不善。由是種種尋思令心擾動故，於心清淨行能為障礙。

【M2 思惟五相3】

【N1 標補特伽羅】

寅二、思惟五相3　卯一、標補特伽羅

略有三種補特伽羅。由軟中上尋思行者，有差別故。

【N2 攝所思惟相3】

【O1 軟品尋思攝】

卯二、攝所思惟相3　辰一、軟品尋思攝

初由正思惟所餘相故，令彼尋思不復現行。

初由正思惟所餘相故等者：此中初言，謂即軟尋思行補特伽羅。由於彼相不正思惟，故諸尋思未生令生。今於彼相如理作意，或復思惟阿那波那念以為對治，名正思惟彼所餘相，由是尋思不復現行。

【O2 中品尋思攝2】

【P1 標二相】

辰二、中品尋思攝2　巳一、標二相

第二由見尋思深過患故，或復不念不思惟故，令彼尋思不復現行。

第二由見尋思深過患故者：此謂中尋思行補特伽羅。此所思惟有其二相。於諸尋思取過患想，見深過患已，彼不復現行，是第一相；或復不念及不思惟，是第二相。

【P2 隨難釋】

巳二、隨難釋

云何不念及不思惟？由善於內安心等故。

由善於內安心等故者：謂由不念作意，全不於所緣境繫縛其心，或於不淨，或復餘處。唯作是念：我心云何得無散亂、無相、無分別、寂靜、極寂靜、無轉無動、無所希望、離諸作用、於內適悅？如聲聞地說。（陵本三十一卷十一頁2582）由此加行善正除遣，故名為善。令心內住、等住、安住，乃至廣說及以等持，由是故說於內安心等言。

【O3 上品尋思攝2】

【P1 由漸制伏】

辰三、上品尋思攝2　巳一、由漸制伏

第三補特伽羅，非初即能令彼一切皆不現行，要當方便令尋思行漸漸歇薄；麤既息已，漸當制伏。

【P2 由多厭患】

巳二、由多厭患

若猶未能於尋思路尋思所緣深生厭怖，當以厭患俱行之心多思惟力，於彼尋思俱行之心調練制伏。

第三補特伽羅等者：此謂上尋思行補特伽羅。此所思惟，亦有二相：令漸歇薄，及漸制伏，是第一相；由多厭患，調練制伏，是第二相。如文可悉。

【N3 結成五種相】

卯三、結成五種相

如是三種補特伽羅，分為五種。

如是三種補特伽羅分為五種者：第一補特伽羅唯有一相，第二、第三補特伽羅各復有二，如是分為五種應知。

【K10 陶鍊其心2】

【L1 舉經問】

子十、陶鍊其心2　丑一、舉經問

復次，盪塵經中，佛世尊言：當如陶鍊生金之法，陶鍊其心，乃至廣說。如是等義云何應知？

【L2 依義答2】

【M1 舉陶鍊金2】

【N1 標列】

丑二、依義答2　寅一、舉陶鍊金2　卯一、標列

謂陶鍊生金略有三種。一、除垢陶鍊，二、攝受陶鍊，三、調柔陶鍊。

【N2 隨釋3】

【O1 除垢陶鍊】

卯二、隨釋3　辰一、除垢陶鍊

除垢陶鍊者，謂從金性中，漸漸除去麤中細垢，乃至唯有淨金沙在。

【O2 攝受陶鍊】

辰二、攝受陶鍊

攝受陶鍊者，謂即於彼鄭重銷煮。

【O3 調柔陶鍊】

辰三、調柔陶鍊

調柔陶鍊者，謂銷煮已，更細鍊治瑕隙等穢。

【M2 喻陶鍊心2】

【N1 舉心淨行者2】

【O1 喻法性】

寅二、喻陶鍊心2　卯一、舉心淨行者2　辰一、喻法性

如金性內所有生金，種性位中心淨行者，當知亦爾。謂堪能證般涅槃者。

【O2 釋得名】

辰二、釋得名

問：從何位名心淨行者？答：從得淨信求出家位。

【N2 辨三種陶鍊3】

【O1 心除垢陶鍊2】

【P1 辨垢穢2】

【Q1 標】

卯二、辨三種陶鍊3　辰一、心除垢陶鍊2　巳一、辨垢穢2　午一、標

此於在家及出家位，有麤、中、細三種垢穢。

【Q2 釋2】

【R1 在家位3】

【S1 標二障】

午二、釋2　未一、在家位3　申一、標二障

其在家者由二為障，不令出家。

【S2 別列釋2】

【T1 不善業】

申二、別列釋2　酉一、不善業

一、不善業。謂常樂安處身語惡行。

【T2 邪惡見】

酉二、邪惡見

二、邪惡見。謂撥無世間真阿羅漢正行正至。

【S3 明障位】

申三、明障位

此於已得淨信位前，能為障礙。

【R2 出家位2】

【S1 欲等尋思】

未二、出家位2　申一、欲等尋思

欲等尋思障出家者，令其不能心生喜樂。

欲等尋思至心生喜樂者：此中喜樂，謂初靜慮地所攝喜樂，離欲、恚、害尋之所生故。

【S2 親等尋思】

申二、親等尋思

親等尋思障喜樂者，令其不能恆修善法。

親等尋思至恆修善法者：此中善法，謂定地攝，掉舉、惡作能為障故。

【P2 喻除垢】

巳二、喻除垢

由斷彼故，恆修善法，速得圓滿純淨之心，有尋有伺，如淨金沙，是名為心除垢陶鍊。猶如生金仍未銷煮。

【O2 心攝受陶鍊】

辰二、心攝受陶鍊

若有復能止息尋思，乃至具足安住第四靜慮，是名為心攝受陶鍊，由能攝受無尋無伺三摩地故。猶如生金已被銷煮。

【O3 心調柔陶鍊2】

【P1 辨相】

辰三、心調柔陶鍊2　巳一、辨相

若三摩地不為有行之所拘執，乃至廣說，是名為心調柔陶鍊。

【P2 喻成】

巳二、喻成

於神通法，隨其所欲能轉變故。如彼生金，已細鍊治瑕隙等穢。

若三摩地不為有行之所拘執等者：此三摩地，隨其所樂安隱而住，已調善故，是故名心調柔陶鍊。不為有行之所拘執，不為法性之所拘執，寂靜微妙，得安隱道，及能證得心一趣性，如前已釋，是名此中廣說應知。

【K11 思惟三相2】

【L1 舉經言】

子十一、思惟三相2　丑一、舉經言

復次，如經言：應於三相作意思惟，乃至廣說。

應於三相作意思惟者：此中三相，謂止、舉、捨應知。

【L2 釋彼義2】

【M1 明對治2】

【N1 略標】

丑二、釋彼義2　寅一、明對治2　卯一、略標

應時時間作意思惟奢摩他等差別之相，不應一向。

應時時間至不應一向者：梵語奢摩他，此云為止。等言，等取舉、捨。如是三相，有其差別，應時時間隨應修習，不應一向。此復云何？謂應了知止相、止時，舉相、舉時，捨相、捨時。聲聞地中廣釋差別。（陵本三十一卷八頁2572）

為欲對治沈掉等故。

為欲對治沈掉等故者：此中等言，等取不盡諸漏應知。

【N2 別辨2】

【O1 止舉相2】

【P1 出過】

卯二、別辨2　辰一、止舉相2　巳一、出過

若於止、舉未串習者，唯一向修，是沈掉相。

若於止舉未串習等者：謂於止、舉未串習故，或於一時一向修止，或於一時一向修舉，由是因緣，令心惛沈，或掉舉故。顯揚頌云：為斷於沈掉，相應道二種。（顯揚十九卷十九頁31,577c）云何二相應道？謂取自心相，及取少分可愛外相。由取自心相故，能斷掉舉，是即名止。由取少分可愛外相故，能斷惛沈，是即名舉。若於此二不善修習，名未串習。若一向修，不見彼過，沈掉當生，由是說言是沈掉相。

【P2 辨位】

巳二、辨位

如此修者，當知住在方便道位。

【O2 捨相2】

【P1 辨位】

辰二、捨相2　巳一、辨位

若時時間思惟捨相，如是在於成滿道位。

【P2 出過2】

【Q1 由無思擇】

巳二、出過2　午一、由無思擇

亦由於此一向修故，於緣起法及聖諦中不思擇故，心不正定，不盡諸漏。

【Q2 無現觀等】

午二、無現觀等

於諸諦中，若未現觀，不能現觀；或已現觀，不得漏盡。

【M2 顯略義】

寅二、顯略義

初之二種，是三摩地能成辦道；第三一種，依三摩地盡諸漏道；是名略顯此中要義。於時時間作意思惟，遍一切故。

於時時間作意思惟遍一切故者：此中一切，謂止、舉、捨。隨其所應而為修習，是名於時時間作意思惟。

【J2 攝持聖教4】

【K1 標】

癸二、攝持聖教4　子一、標

復次，有四正法，攝持聖教。

【K2 徵】

子二、徵

何等為四？

【K3 列】

子三、列

一者、遠離，二者、修習，三者、修果，四者、於聖教中無有乖諍。

有四正法攝持聖教等者：謂佛自說經教，展轉流布至今；或聖弟子依自所證，無倒分別諸法體相；是名聖教。初二正法，於此聖教能正攝受，令得自義故；後二正法，於此聖教能正住持，令不壞滅故。

【K4 釋4】

【L1 遠離】

子四、釋4　丑一、遠離

遠離者，謂山林、樹下、空閑靜室。

【L2 修習】

丑二、修習

修習者，謂住於彼勤修二法。謂奢摩他、毗鉢舍那。

【L3 修果2】

【M1 釋2】

【N1 辨方便2】

【O1 先止後觀心得解脫2】

【P1 徵】

丑三、修果2　寅一、釋2　卯一、辨方便2　辰一、先止後觀心得解脫2　巳一、徵

云何已習奢摩他，依毗鉢舍那而得解脫？

【P2 釋2】

【Q1 明漸次】

巳二、釋2　午一、明漸次

謂如有一，先已得初靜慮乃至第四靜慮。彼即依此三摩地故，如實知苦乃至知道。

【Q2 明解脫】

午二、明解脫

彼即依此毗鉢舍那，於見所斷諸煩惱中，心得解脫。

【O2 先觀後止心得解脫2】

【P1 徵】

辰二、先觀後止心得解脫2　巳一、徵

云何已習毗鉢舍那，依奢摩他心得解脫？

【P2 釋2】

【Q1 明漸次】

巳二、釋2　午一、明漸次

謂如有一，如實知苦乃至知道。彼依如是增上慧故，發生靜慮。

【Q2 明解脫】

午二、明解脫

即由如是奢摩他故，於修所斷諸煩惱中，心得解脫。

【N2 辨諸界2】

【O1 略標】

卯二、辨諸界2　辰一、略標

如是修習奢摩他、毗鉢舍那已，於諸界中而得解脫。

【O2 別釋3】

【P1 斷界】

辰二、別釋3　巳一、斷界

見道所斷諸行斷故，名為斷界。

【P2 離欲界】

巳二、離欲界

修道所斷諸行斷故，名離欲界。

【P3 滅界】

巳三、滅界

一切有執皆永滅故，名為滅界。

【M2 結】

寅二、結

是名修果。

於諸界中而得解脫等者：此中諸界，謂即斷界、離欲界、滅界。煩惱相應有漏諸行，是名見、修所斷諸行。三界苦依，名一切有。即於一切薩迦耶見，名一切執。於無餘依涅槃界中皆永滅故，是名滅界。

【L4 於聖教中無有乖諍2】

【M1 標隨順】

丑四、於聖教中無有乖諍2　寅一、標隨順

於聖教中無乖諍者，所謂大師及諸弟子，若義、若句、若文，於文句義平等潤洽，互相隨順；非如異道施設見解，種種非一，差別不同。

於聖教中無乖諍等者：謂諸聖教前後法義相應而無乖違，是名平等潤洽，互相隨順。由是不為諍論安足處所，名無乖諍。非如外道種種意解、別異意解、變異意解，互相違背，共興諍論故。

【M2 釋彼義2】

【N1 顯正】

寅二、釋彼義2　卯一、顯正

第一句者，所謂前句。若以此句問於初一，即以此句而問第二。

【N2 簡非】

卯二、簡非

設於初一依蘊而問，復於第二依餘問者，便不得名與第一句平等潤洽，互相隨順。

第一句者所謂前句等者：思擇諸法，有順前句、順後句等差別，是名為句。謂即法義。順前句者，謂於諸法中，隨取二法更互相問，依止前法以答所問。順後句者，謂即二法展轉相問，依止後法以答所問。如是二句，更互相問，能順思擇，故無乖諍。設於前句依蘊問言：諸無常者皆是行耶？復於後句依餘問言：若是諸法皆無我耶？如是為問，便不得名與第一句平等潤洽，互相隨順。

本地分中非三摩呬多地第七

【C5 非三摩呬多地2】

【D1 結前生後】

丙五、非三摩呬多地2　丁一、結前生後

已說三摩呬多地。云何非三摩呬多地？

【D2 標釋一切2】

【E1 略標】

丁二、標釋一切2　戊一、略標

當知此地相略有十二種。

【E2 列釋12】

【F1 由自性不定】

戊二、列釋12　己一、由自性不定

或有自性不定故，名非定地。謂五識身。

謂五識身者：五識自性不恆相續，要託外境而生起故，由是說名自性不定。

【F2 由闕輕安2】

【G1 標】

己二、由闕輕安2　庚一、標

或有闕輕安故，名非定地。

【G2 釋2】

【H1 出體】

庚二、釋2　辛一、出體

謂欲界繫諸心心法。

【H2 釋義】

辛二、釋義

彼心心法，雖復亦有心一境性，然無輕安含潤轉故，不名為定。

或有闕輕安故等者：善十一中，輕安一法唯定地繫，故闕輕安，名非定地。以無離生喜樂之所滋潤，是故說言無含潤轉。

【F3 由不發趣】

己三、由不發趣

或有不發趣故，名非定地。謂受欲者，於諸欲中深生染著，而常受用。

【F4 由極散亂】

己四、由極散亂

或有極散亂故，名非定地。謂初修定者，於妙五欲心隨流散。

【F5 由太略聚】

己五、由太略聚

或有太略聚故，名非定地。謂初修定者，於內略心惛睡所蔽。

【F6 由未證得】

己六、由未證得

或有未證得故，名非定地。謂初修定者，雖無散亂及以略聚嬈惱其心，然猶未得諸作意故，諸心心法不名為定。

然猶未得諸作意故等者：聲聞地說：由奢摩他所攝持故，心於所緣寂靜行轉。從是以後，於瑜伽行初修業者，名有作意，始得墮在有作意數。何以故？由此最初獲得色界定地所攝少分微妙正作意故。由是因緣，名有作意。（陵本三十二卷二十頁2665）當知此即初靜慮近分定未至位所攝。今說未得作意，如應當知。

【F7 由未圓滿】

己七、由未圓滿

或有未圓滿故，名非定地。謂雖得作意，然未證得加行究竟及彼果故，不名為定。

謂雖得作意等者：此中加行究竟，謂加行究竟作意。言彼果者，謂加行究竟果作意所證諸根本定。由是當知，名有作意。七作意中，前五所攝。

【F8 由雜染汙】

己八、由雜染汙

或有雜染汙故，名非定地。謂雖證得加行究竟果作意，然為種種愛味等惑染汙其心。

【F9 由不自在】

己九、由不自在

或有不自在故，名非定地。謂雖已得加行究竟果作意，其心亦無煩惱染汙， 然於入、住、出諸定相中，未得自在，未隨所欲，梗澀艱難。

【F10 由不清淨】

己十、由不清淨

或有不清淨故，名非定地。謂雖自在，隨其所欲，無澀無難，然唯修得世間定故，未能永害煩惱隨眠諸心心法，未名為定。

【F11 由起定】

己十一、由起定

或有起故，名非定地。謂所得定雖不退失，然出定故，不名為定。

【F12 由退失】

己十二、由退失

或有退故，名非定地。謂退失所得三摩地故，不名為定。

本地分中有心無心二地第八第九

【C6 有心無心二地2】

【D1 結前生後】

丙六、有心無心二地2　丁一、結前生後

已說非三摩呬多地。云何有心地？云何無心地？

【D2 標列隨釋2】

【E1 標列】

丁二、標列隨釋2　戊一、標列

謂此二地，俱由五門應知其相。一、地施設建立門，二、心亂不亂建立門，三、生不生建立門，四、分位建立門，五、第一義建立門。

【E2 隨釋5】

【F1 地施設建立2】

【G1 有心地2】

【H1 全分攝】

戊二、隨釋5　己一、地施設建立2　庚一、有心地2　辛一、全分攝

地施設建立者，謂五識身相應地、意地、有尋有伺地、無尋唯伺地，此四一向是有心地。

【H2 一分攝】

辛二、一分攝

無尋無伺地中，除無想定并無想生及滅盡定，所餘一向是有心地。

【G2 無心地】

庚二、無心地

若無想定、若無想生及滅盡定，是無心地。

【F2 心亂不亂建立2】

【G1 釋名2】

【H1 亂心】

己二、心亂不亂建立2　庚一、釋名2　辛一、亂心

心亂不亂建立者，謂四顛倒顛倒其心，名為亂心。

【H2 不亂心】

辛二、不亂心

若四顛倒不顛倒心，名不亂心。

【G2 辨地2】

【H1 無心地3】

【I1 標義】

庚二、辨地2　辛一、無心地3　壬一、標義

此中亂心，亦名無心，性失壞故。

【I2 引喻】

壬二、引喻

如世間見心狂亂者，便言此人是無心人，由狂亂心失本性故。

【I3 結成】

壬三、結成

於此門中，諸倒亂心，名無心地。

【H2 有心地】

辛二、有心地

若不亂心，名有心地。

謂四顛倒顛倒其心者：謂於無常常倒，於苦樂倒，於不淨淨倒，於無我我倒，名四顛倒應知。

【F3 生不生建立2】

【G1 釋生等2】

【H1 標二種】

己三、生不生建立2　庚一、釋生等2　辛一、標二種

生不生建立者，八因緣故，其心或生，或復不生。

【H2 釋因緣2】

【I1 不生】

辛二、釋因緣2　壬一、不生

謂根破壞故、境不現前故、闕作意故、未得故、相違故、已斷故、已滅故、已生故，心不得生。

謂根破壞故等者：要根不壞，境界現前，能生作意正起，心方得生。前意地中已釋其相。（陵本三卷五頁204）此中前三，翻彼應知。言未得者，謂 為生緣之所攝受，由說生緣攝受增長之因，名為定故。（陵本五十二卷九頁4171）言相違者，謂為他緣之所障礙，由依障礙因依處，施設相違因故。言已斷者，謂伏斷現行。言已滅者，謂永害彼種。言已生者，謂生已謝滅。由是八因緣故，心不得生。

【I2 生】

壬二、生

由此相違諸因緣故，心乃得生。

【G2 辨地別2】

【H1 有心地】

庚二、辨地別2　辛一、有心地

此中若具生因緣故，心便得生，名有心地。

【H2 無心地】

辛二、無心地

若遇不生心因緣故，心則不生，名無心地。

【F4 分位建立2】

【G1 有心地】

己四、分位建立2　庚一、有心地

分位建立者，謂除六位，當知所餘名有心地。

【G2 無心地2】

【H1 列位】

庚二、無心地2　辛一、列位

何等為六？謂無心睡眠位、無心悶絕位、無想定位、無想生位、滅盡定位，及無餘依涅槃界位。

【H2 結名】

辛二、結名

如是六位，名無心地。

謂無心睡眠位無心悶絕位者：謂於極重睡眠、極重悶絕位中，前六轉識皆不現行，是故名無心睡眠位、無心悶絕位。

【F5 第一義建立3】

【G1 標】

己五、第一義建立3　庚一、標

第一義建立者，謂唯無餘依涅槃界中，是無心地。

【G2 徵】

庚二、徵

何以故？

【G3 釋2】

【H1 顯正】

庚三、釋2　辛一、顯正

於此界中，阿賴耶識亦永滅故。

【H2 簡非】

辛二、簡非

所餘諸位，轉識滅故，名無心地。阿賴耶識未永滅盡，於第一義非無心地。

本地分中聞所成地第十之一

【C7 聞所成地2】

【D1 結前生後】

丙七、聞所成地2　丁一、結前生後

已說有心無心地。云何聞所成地？

【D2 標釋一切2】

【E1 略標五明】

丁二、標釋一切2　戊一、略標五明

謂若略說，於五明處名句文身無量差別，覺慧為先，聽聞、領受、讀誦、憶念。

名句文身無量差別等者：共知增語，是謂名身；能令種種共所了知故。名字圓滿，是謂句身；攝受諸名，究竟顯了不現見義故。名句所依，是謂文身，亦名字身；隨顯名句名為文故。由是三種有多差別，攝釋分中別釋其相。（陵本八十一卷一頁6165）堪能解了諸所說義，名有覺慧。由此為先，屬耳而聽，了知音韻差別，是名聽聞。又復領解文句差別，是名領受。於此文句諷誦溫習，是名讀誦。思惟修習，明記不忘，是名憶念。

又於依止名身、句身、文身義中，無倒解了。如是名為聞所成地。

又於依止名身句身文身義中無倒解了者：攝釋分說：文是所依，義是能依。如是二種，總名一切所知境界。（陵本八十一卷一頁6163）由是當知，依文釋義，方能無倒解了，以彼文義互相隨順，無有乖違故。

【E2 廣釋其相3】

【F1 徵】

戊二、廣釋其相3　己一、徵

何等名五明處？

【F2 列】

己二、列

謂內明處、醫方明處、因明處、聲明處、工業明處。

【F3 釋5】

【G1 內明處5】

【H1 徵】

己三、釋5　庚一、內明處5　辛一、徵

云何內明處？

【H2 標】

辛二、標

當知略說由四種相。

【H3 列】

辛三、列

一、由事施設建立相，二、由想差別施設建立相，三、由攝聖教義相，四、由佛教所應知處相。

【H4 釋4】

【I1 事施設建立相4】

【J1 徵】

辛四、釋4　壬一、事施設建立相4　癸一、徵

云何事施設建立相？

【J2 標】

癸二、標

謂三種事，總攝一切諸佛言教。

【J3 列】

癸三、列

一、素怛纜事，二、毗奈耶事，三、摩怛履迦事。

【J4 指】

癸四、指

如是三事，攝事分中當廣分別。

事施設建立相等者：此中事言，謂各別說色等、眼等諸法體教。如下決擇分說。（陵本六十四卷六頁5096）或復事為依處，方起言說，從所依事，彼能依言亦得事名。此中事依處略有三種差別。一者、根本事依處，二者、得方便事依處，三者、悲愍他事依處。攝釋分中廣釋其相。（陵本八十一卷六頁6185）於彼彼事，由語及欲，次第編列名句文身，是名施設。次第編列已，略為他說，是名建立。梵素怛纜，此云契經；梵毗奈耶，此云調伏；梵摩怛履迦，此云本母。如是三事，普攝一切所應說義，是故說言總攝一切諸佛言教。

【I2 想差別施設建立相2】

【J1 徵】

壬二、想差別施設建立相2　癸一、徵

云何想差別施設建立相？

【J2 釋4】

【K1 初頌攝2】

【L1 標】

癸二、釋4　子一、初頌攝2　丑一、標

嗢柁南曰：句迷惑戲論　住真實淨妙　寂靜性道理　假施設現觀

想差別施設建立相等者：決擇分說：想差別教者，謂廣宣說諸蘊、界、處、緣起、處非處、根、諦等名想差別。又復廣說諸念住等名想差別。又復廣說有色無色、有見無見、有對無對等名想差別。如是無量諸佛世尊廣說諸法想差別教。（陵本六十四卷六頁5096）此應準釋。下有四頌，一一別列，隨文可悉。

【L2 釋12】

【M1 句2】

【N1 列釋2】

【O1 聲聞乘說13】

【P1 六處】

丑二、釋12　寅一、句2　卯一、列釋2　辰一、聲聞乘說13　巳一、六處

云何句？

云何句者：若法、若義施設安立，皆得句名。下文所列，種種非一，皆句差別應知。

謂內六處無量境界、無量方所、無量時分。

謂內六處無量境界等者：此說一切有情自體，由內六處為所依止，故有無量境界以為所緣，無量方所以為居止，無量時分流轉不息。

【P2 三界2】

【Q1 初義】

巳二、三界2　午一、初義

復有三界。謂欲界、色界、無色界。

【Q2 後義】

午二、後義

又有三界。謂小千世界、中千世界、三千大千世界。

【P3 四眾】

巳三、四眾

復有四眾。謂在家眾、出家眾、鄔波索迦眾、非人眾。

復有四眾等者：此中前三，人眾所攝，後非人眾攝餘一切。問：何故此中唯說鄔波索迦眾，不說鄔波斯迦？答：鄔波斯迦墮在家品故，相似學所顯故，當知攝屬鄔波索迦。決擇分中，近事律儀，不說近事女律儀，（陵本五十三卷七頁4232）義同此類，故準彼釋。

【P4 三受】

巳四、三受

復有三受。謂苦受、樂受、不苦不樂受。

【P5 三世】

巳五、三世

復有三世。謂過去世、未來世、現在世。

【P6 三寶】

巳六、三寶

復有三寶。謂佛寶、法寶、僧寶。

【P7 三法】

巳七、三法

復有三法。謂善法、不善法、無記法。

【P8 三雜染】

巳八、三雜染

復有三雜染。謂煩惱雜染、業雜染、生雜染。

【P9 四聖諦】

巳九、四聖諦

復有四聖諦。謂苦聖諦、集聖諦、滅聖諦、道聖諦。

【P10 九次第等至】

巳十、九次第等至

復有九次第等至。謂初靜慮等至，乃至滅想受等至。

復有九次第等至等者：謂四靜慮、四無色，及滅盡定，是名九次第等至。

【P11 三十七菩提分法】

巳十一、三十七菩提分法

復有三十七菩提分法。謂四念住、四正斷、四神足、五根、五力、七覺支、八道支。

【P12 四沙門果】

巳十二、四沙門果

復有四沙門果。謂預流果、一來果、不還果、最勝阿羅漢果。

【P13 眾多功德】

巳十三、眾多功德

復有眾多勝妙功德。謂無量、解脫、勝處、遍處、無諍、願智、無礙解、六神通等。

復有眾多勝妙功德至六神通等者：此中等言，當知等取聲聞乘中除前已說諸餘所未說句，如蘊善巧等，及有色無色等，皆應廣說，故置等言。勝妙功德，聲聞乘中唯有爾所，更無所餘為等取故。

【O2 唯大乘說14】

【P1 五事】

辰二、唯大乘說14　巳一、五事

復有方廣大乘五事。謂相、名、分別、真如、正智。

復有方廣大乘五事等者：謂大乘中諸所說句，於十二分教方廣一分攝，由是說言方廣大乘，不共聲聞，是故別說。於中五事，謂若略說，所有言談安足處事，是名為相。即於彼相所有增語，是名為名。三界行中所有心心所，是名為分別。法無我所顯，聖智所行，非一切言談安足處事，是名為真如。唯出世間正智及世間出世間正智，是名為正智。決擇分中正廣分別應知。（陵本七十二卷四頁5570）

【P2 二空性】

巳二、二空性

復有二空性。謂補特伽羅空性，及法空性。

【P3 二無我性】

巳三、二無我性

復有二無我性。謂補特伽羅無我性，及法無我性。

復有二空性等者：補特伽羅唯假安立，應觀為空；而於三世唯行、唯法、唯事、唯因、唯果諸相可得，應觀不空；是名補特伽羅空性。又法自體，隨名假立，應觀為空；假有所依，其事非無，應觀不空；名法空性。二無我性，隨應準釋。聲聞地說：由無所得行趣入空行，由不自在行入無我行。（陵本三十四卷十五頁2773）如是空、無我性差別應知。

【P4 離二邊行】

巳四、離二邊行

復有遠離二邊處中觀行。謂離增益邊、離損減邊。

【P5 四種真實】

巳五、四種真實

復有四種真實。謂世間所成真實、道理所成真實、煩惱障淨智所行真實、所知障淨智所行真實。

【P6 四尋思】

巳六、四尋思

復有四尋思。謂名尋思、事尋思、自性假立尋思、差別假立尋思。

【P7 四如實遍智】

巳七、四如實遍智

復有四如實遍智。謂名尋思所引如實遍智、事尋思所引如實遍智、自性假立尋思所引如實遍智、差別假立尋思所引如實遍智。

復有四種真實及四尋思四如實遍智等者：此中差別，皆如真實義品中說。（陵本三十六卷八頁2927二十二頁3000）

【P8 三種自性】

巳八、三種自性

復有三種自性。謂遍計所執自性、依他起自性、圓成實自性。

復有三種自性等者：此如決擇分中正廣分別應知。（陵本七十三卷十二頁5654）

【P9 三無性性】

巳九、三無性性

復有三無性性。謂相無性性、生無性性、勝義無性性。

復有三無性性等者：此三差別，決擇分中廣釋其相。（陵本七十六卷七頁5827）

【P10 五相大菩提】

巳十、五相大菩提

復有五相大菩提。謂自性故、功能故、方便故、轉故、還故。

復有五相大菩提等者：此亦如決擇分中廣釋應知。（陵本七十四卷九頁5698）

【P11 五種大乘3】

【Q1 標】

巳十一、五種大乘3　午一、標

復有五種大乘。

【Q2 列】

午二、列

一、種子，二、趣入，三、次第，四、正行，五、正行果。

【Q3 釋】

午三、釋

最初發心，悲愍有情，波羅蜜多，攝眾生事，自他相續成熟。

最初發心等者：此中五句，如次配釋前說種子等義。為顯不共聲聞、獨覺，是故名為五種大乘。謂由菩薩自乘種姓為先，是故能發最初無上大菩提願。初發心已，即名趣入無上菩提，普於十方世界一切有情願令離苦，是名悲愍有情。若入地已，如其十地次第差別，圓滿修習十種波羅蜜多，為熟有情，行四攝事，是名攝眾生事。如是自加行滿，無間能證二障清淨，名自相續成熟。又復於他三乘種姓補特伽羅，隨其所應，令乘三乘法而得出離，名他相續成熟。

【P12 五無量想】

巳十二、五無量想

復有五無量想。謂有情界無量想、世界無量想、法界無量想、所調伏界無量想、調伏方便界無量想。

復有五無量想等者：此五無量，如菩薩地廣辯應知。（陵本四十六卷十五頁3715）

【P13 真實義隨至】

巳十三、真實義隨至

復有真實義隨至。謂於一切無量法中遍隨至真如及於彼智。

復有真實義隨至等者：此中真如，謂七真如。一、流轉真如，二、實相真如，三、唯識真如，四、安立真如，五、邪行真如，六、清淨真如，七、正行真如。此七真如，遍滿一切無量法中，名遍隨至。能緣真如無漏智見，於一切法如理思惟，名於彼智。

【P14 不思議威德勝解等】

巳十四、不思議威德勝解等

復有不思議威德勝解、無障礙智、三十二大士夫相、八十種隨形相、四種一切相清淨、十力、四無所畏、三念住、三不護、大悲、無忘失法、拔除習 氣、一切種妙智等。

【N2 結攝】

卯二、結攝

如是諸句，略唯二句。謂聲聞乘中所說句，及大乘中所說句。

復有不思議威德勝解無障礙智等者：已入大地諸菩薩，及諸如來所行境界，最極甚深，名不思議。諸佛菩薩威力自在，最極廣大，是名威德。廣大阿世耶、廣普阿世耶二平等解，是名勝解。如顯揚論說。（顯揚三卷九頁31,493c）於一切界、一切事、一切品、一切時，智無礙轉，是名無障礙智。如菩薩地菩提品釋。（陵本三十八卷一頁3099）三十二大士夫相，乃至一切種妙智，皆如菩薩地建立品釋。（陵本四十九卷七頁3928）此大乘中，除前已說，諸餘所未說句，皆應廣說，故於最後，更置等言。

【M2 迷惑】

寅二、迷惑

云何迷惑？謂四顛倒。一、於無常計常顛倒，二、於苦計樂顛倒，三、於不淨計淨顛倒，四、於無我計我顛倒。

【M3 戲論】

寅三、戲論

云何戲論？謂一切煩惱，及雜煩惱諸蘊。

云何戲論等者：此中煩惱戲論所生，及彼諸蘊亦為戲論之所依緣，由是因緣，皆名戲論。

【M4 住】

寅四、住

云何住？謂四識住，或七識住。

云何住等者：此中四識住，如決擇分釋。（陵本五十四卷一頁4282）七識住，如七種佛教所應知處釋。（陵本十四卷二十三頁1266）

【M5 真實】

寅五、真實

云何真實？謂真如及四聖諦。

【M6 淨】

寅六、淨

云何淨？謂三清淨性。一、自體清淨性，二、境界清淨性，三、分位清淨性。

謂三清淨性等者：攝大乘論說：有四清淨法。一者、自性清淨，謂真如、空、實際、無相、勝義、法界。二者、離垢清淨，謂即此離一切障垢。三者、得此道清淨，謂一切菩提分法、波羅蜜多等。四者、生此境清淨，謂諸大乘妙正法教。（攝論二卷九頁31,140b）今說三種，隨應準釋。自體清淨性，即彼自性清淨。境界清淨性，即彼生此境清淨。分位清淨性，即彼離垢清淨及得此道清淨應知。

【M7 妙】

寅七、妙

云何妙？謂佛法僧寶名最微妙，墮最第一施設中故。

【M8 寂靜】

寅八、寂靜

云何寂靜？謂從善法欲，乃至一切菩提分法，及所得果，皆名寂靜。

【M9 性】

寅九、性

云何性？謂諸法體相。若自相、若共相、若假立相、若因相、若果相等。

若自相若共相等者：諸法體相，若有若無，應正觀察自相乃至果相，是名五種所觀有法。思所成地一一別釋應知。（陵本十六卷一頁1365）復有所餘所觀無法，故於此後，更置等言。

【M10 道理】

寅十、道理

云何道理？謂諸緣起及四道理。

云何道理等者：十二有支，名諸緣起。唯前前支引後後支，無有作者及與受者，是名緣起道理。四道理者，謂觀待道理等。聲聞地中別釋其相。（陵本二十五卷九頁2105）

【M11 假施設】

寅十一、假施設

云何假施設？謂於唯法假立補特伽羅，及於唯相假立諸法。

【M12 現觀】

寅十二、現觀

云何現觀？謂六種現觀。如有尋有伺地已說。

謂六種現觀等者：有尋有伺地中唯列其名。（陵本十卷十九頁832）決擇分中正廣分別應知。（陵本七十一卷二頁5515）

【K2 第二頌攝2】

【L1 標】

子二、第二頌攝2　丑一、標

復次，嗢柁南曰：方所位分別　作執持增減　冥言所覺上　遠離轉藏護

【L2 釋13】

【M1 方所】

丑二、釋13　寅一、方所

云何方所？謂色蘊。

方所謂色蘊者：由諸色蘊有其方所示現義故。

【M2 位】

寅二、位

云何位？謂受蘊。

位謂受蘊者：由苦、樂等受前後分位變異故。

【M3 分別】

寅三、分別

云何分別？謂想蘊。

分別謂想蘊者：由想能了有相、無相，或小、或大、或無量等差別故。

【M4 作】

寅四、作

云何作？謂行蘊。

作謂行蘊者：於行蘊中，思為最勝。今此偏說，謂思名作，由思能作善、染等差別故。

【M5 執持】

寅五、執持

云何執持？謂識蘊。

執持謂識蘊者：於識蘊中，阿賴耶識最勝。今此偏說，謂阿賴耶識名為執持，由阿賴耶識執持種子及諸色根令不壞故。

【M6 增減2】

【N1 舉增】

寅六、增減2　卯一、舉增

云何增？謂有二種。一、煩惱增，二、業增。

【N2 例減】

卯二、例減

如增有二種，當知減亦爾。

【M7 冥】

寅七、冥

云何冥？謂無明及疑。

【M8 言】

寅八、言

云何言？謂諸如來十二分教，說名為言。

【M9 所覺】

寅九、所覺

云何所覺？謂彼彼言音所說之義，名為所覺。

【M10 上】

寅十、上

云何上？謂四沙門果。

【M11 遠離】

寅十一、遠離

云何遠離？謂五種遠離。一、惡行遠離，二、欲遠離，三、資具遠離，四、憒鬧遠離，五、煩惱遠離。

謂五種遠離等者：受律儀戒，遠離十種不善業道，是名惡行遠離。修習梵行，遠離婬欲貪故，名欲遠離。成就杜多功德，遠離受用資具貪故，名資具遠離。住遠離處，獨一無侶，是名憒鬧遠離。解脫三界一切煩惱，是名煩惱遠離。

【M12 轉】

寅十二、轉

云何轉？謂三界、五趣。

【M13 藏護】

寅十三、藏護

云何藏護？謂追戀過去，希慕未來，耽著現在。

云何藏護等者：當知藏護，即是貪之異名。異門分說：藏者，謂於內所攝自體中愛故。護者，謂於他相續中愛故。（陵本八十四卷十六頁6401）今於此中，三世分別，隨應當知。

【K3 第三頌攝2】

【L1 標列】

子三、第三頌攝2　丑一、標列

復次，嗢柁南曰： 思擇與現行　睡眠及相屬　諸相攝相應　說任持次第

【L2 隨釋9】

【M1 思擇3】

【N1 徵】

丑二、隨釋9　寅一、思擇3　卯一、徵

云何思擇？

【N2 列2】

【O1 句差別思擇】

卯二、列2　辰一、句差別思擇

謂一行、順前句、順後句、四句、無事句。

謂一行至無事句者：此中一行，即問論法。謂以一法與餘法一一互相問已，除此法，更以第二法與餘法互問，如是一一問一切法。順前句者，謂於諸法中隨取二法更互相問，依止前法以答所問。順後句者，謂即二法展轉相問，依止後法以答所問。四句者，謂於所問，作四句答。無事句者，謂如計命即是身者，彼計我是色；若計命異於身者，彼計我非色；若計我俱遍，無二無闕者，彼計我亦是色亦非色；若為對治此故，即於此義中，由異句異文而起執著，彼計我非色非非色。此第四句，即無事句，唯由異句異文而起執故。如是等類，皆應例知。

【O2 義差別思擇4】

【P1 有色無色等】

辰二、義差別思擇4　巳一、有色無色等

復有有色法、無色法、有見法、無見法、有對法、無對法、有漏法、無漏法、有為法、無為法、有諍法、無諍法、有味著法、無味著法、依耽嗜法、依出離法、世間法、出世間法、有繫屬法、無繫屬法、內法、外法、麤法、細法、劣法、勝法、遠法、近法、有所緣法、無所緣法、相應法、不相應法、有行法、無行法、有依法、無依法、因法、非因法、果法、非果法、異熟法、非異熟法、有因法、非有因法、有果法、非有果法、有異熟法、非有異熟法、有執受法、無執受法、大種造法、非大種造法、同分法、彼同分法、有上法、無上法，又有過去法、未來法、現在法、善法、不善法、無記法、欲繫法、色繫法、無色繫法、學法、無學法、非學非無學法、見所斷法、修所斷法、無斷法。

復有有色法至無斷法者：此中差別建立，多分如思所成地決擇分廣釋應知。（陵本六十五卷六頁5172）唯除麤法、細法、劣法、勝法、遠法、近法、有所緣法、無所緣法、相應法、不相應法、有行法、無行法、有依法、無依法、因法、非因法、果法、非果法、異熟法、非異熟法。當知麤 法乃至近法，如蘊善巧決擇中釋。（陵本五十六卷五頁4492）有所緣法乃至無依法，如四無色蘊決擇中釋。（陵本五十五卷四頁4402）由順益義，是名因法，此有十種差別。由成辦義，是名果法，此有五種差別。如有尋有伺地中廣釋應知。（陵本五卷九頁355）與此相違，當知非因及非果法。臨命終時最後念心，是異熟法。若結生相續無間之心，亦是異熟。從此以後，所有一切自性住心，皆是異熟。此異熟法於一切處，當言唯是無覆無記。如決擇分有異熟法中釋。（陵本六十六卷六頁5264）與此相違，名非異熟。

【P2 四緣】

巳二、四緣

又有四緣。謂因緣、等無間緣、所緣緣、增上緣。

又有四緣等者：此如決擇分別釋應知。（陵本五十一卷十六頁4123）

【P3 四依】

巳三、四依

又有四依。一、法是依，非補特伽羅；二、義是依，非文；三、了義經是依，非不了義；四、智是依，非識。

又有四依等者：如三摩呬多地及菩薩地釋義應知。（陵本十一卷十四頁906、四十五卷一頁3613）

【P4 四無量等】

巳四、四無量等

又有四無量法、四念住法、四正斷法、四神足法、五根法、五力法、七覺支法、八支聖道法、四行跡法、四法跡法、奢摩他法、毗鉢舍那法、增上戒法、增上心法、增上慧法、解脫法、勝處法、遍處法。

又有四無量法至遍處法者：此中四行跡法，謂苦遲通行、苦速通行、樂遲通行、樂速通行。如聲聞地別釋應知。（陵本二十六卷十一頁2202）四法跡法，謂即無貪、無瞋、正念、正定。如攝事分別釋應知。（陵本九十八卷二十四頁7396）所餘諸法，繁不具指。

【N3 結】

卯三、結

如是等法無量無邊，應當思擇。

【M2 現行】

寅二、現行

云何現行？謂諸煩惱纏。

【M3 睡眠】

寅三、睡眠

云何睡眠？謂諸煩惱隨眠。

【M4 相屬2】

【N1 徵】

寅四、相屬2　卯一、徵

云何相屬？

【N2 釋3】

【O1 自身六處攝】

卯二、釋3　辰一、自身六處攝

謂內六處於一身中，當知展轉互相繫屬。

謂內六處至互相繫屬者：由內六處一有情身為所依止，是故當知展轉互相繫屬。

【O2 能引所引攝】

辰二、能引所引攝

又若此法能引彼法，當知此彼互相繫屬。

【O3 能取所取攝】

辰三、能取所取攝

又諸根境，當知能取、所取互相繫屬。

又若此法能引彼法等者：如緣起支，此有故彼有，此生故彼生，是名此法能引彼法；由是故說此彼互相繫屬。

【M5 攝】

寅五、攝

云何攝？謂十六種攝。一、界攝，二、相攝，三、種類攝，四、分位攝，五、不相離攝，六、時攝，七、方攝，八、一分攝，九、具分攝，十、勝義 攝，十一、蘊攝，十二、界攝，十三、處攝，十四、緣起攝，十五、處非處攝，十六、根攝。

謂十六種攝等者：前十種攝，所謂界攝乃至勝義攝；後六種攝，所謂蘊攝乃至根攝。如是攝義，總有十六，如決擇分別釋應知。（陵本五十四卷七頁4308）

【M6 相應】

寅六、相應

云何相應？當知此相略有五種。一、與他性相應，非自性；二、於他性中，與不相違相應，非相違；三、於不相違中，軟中上品與軟中上品自相應，非餘品；四、於軟中上品中，同時相應，非異時；五、於同時中，同地相應，非異地。

云何相應等者：當知此說同行相應。謂心心所於一所緣展轉同行故。如集論說。（集論三卷九頁31,673b）

【M7 說】

寅七、說

云何說？謂四種言說。一、見言說，二、聞言說，三、覺言說，四、知言說。

【M8 任持】

寅八、任持

云何任持？謂四食。一、段食，二、觸食，三、意思食，四、識食。

云何任持等者：由此四食，任持有情，令住不壞，故名任持。此四食相， 如決擇分別釋應知。（陵本五十七卷二十三頁4677）

【M9 次第】

寅九、次第

云何次第？謂六種次第。一、流轉次第，二、成所作次第，三、宣說次第，四、生起次第，五、現觀次第，六、等至次第。

六種次第等者：謂緣起支，前為後緣，是名流轉次第。工巧智為先，隨彼勤劬為建立，工巧業處眾具為和合故，工巧業處辦；如是等，是名成所作 次第。攝釋分說：釋經次第略有三種。一者、圓滿次第，二者、解釋次第，三者、能成次第。（陵本八十一卷十五頁6212）是名宣說次第。有尋有伺地說：自種子為先；除種子依，所餘若有色、若無色依及業為建立；助伴、所緣為和合故；隨其所應，欲繫、色繫、無色繫及不繫諸法生。（陵本五卷八頁347）是名生起次第。六種現觀，是名現觀次第。九次第定，是名等至次第。

【K4 第四頌攝2】

【L1 標】

子四、第四頌攝2　丑一、標

復次，嗢柁南曰：所作及所緣　亦瑜伽止觀　作意與教授　德菩提聖教

【L2 列10】

【M1 所作】

丑二、列10　寅一、所作

云何所作？謂八種所作。一、滅依止，二、轉依止，三、遍知所緣，四、喜樂所緣，五、得果，六、離欲，七、轉根，八、引發神通。

謂八種所作等者：此中前四所作，謂修瑜伽者瑜伽所作。如聲聞地釋相應知。（陵本二十八卷十三頁2369）

【M2 所緣】

寅二、所緣

云何所緣？謂四種所緣。一、遍滿所緣，二、淨行所緣，三、善巧所緣，四、淨煩惱所緣。

謂四種所緣等者：此如聲聞地廣辯應知。（陵本二十六卷十三頁2208）

【M3 瑜伽3】

【N1 徵】

寅三、瑜伽3　卯一、徵

云何瑜伽？

【N2 標】

卯二、標

謂或四種，或九種。

【N3 釋2】

【O1 四種】

卯三、釋2　辰一、四種

四種瑜伽者，一、信，二、欲，三、精進，四、方便。

【O2 九種】

辰二、九種

九種瑜伽者，一、世間道，二、出世道，三、方便道，四、無間道，五、解脫道，六、勝進道，七、軟品道，八、中品道，九、上品道。

四種瑜伽等者：如聲聞地一一釋其差別應知。（陵本二十八卷九頁2354）

【M4 止】

寅四、止

云何止？謂九種住心。

【M5 觀3】

【N1 徵】

寅五、觀3　卯一、徵

云何觀？

【N2 標】

卯二、標

謂或三事觀，或四行觀，或六事差別所緣觀。

【N3 釋3】

【O1 三事觀】

卯三、釋3　辰一、三事觀

三事觀者，一、有相觀，二、尋求觀，三、伺察觀。

【O2 四行觀】

辰二、四行觀

四行觀者，謂於諸法中，簡擇行觀、極簡擇行觀、遍尋思行觀、遍伺察行觀。

【O3 六事差別所緣觀】

辰三、六事差別所緣觀

六事差別所緣觀者，一、義所緣觀，二、事所緣觀，三、相所緣觀，四、品所緣觀，五、時所緣觀，六、道理所緣觀。

謂或三事觀等者：初，即三門毗鉢舍那。次，即四種毗鉢舍那。後，即六事差別所緣毗鉢舍那。如聲聞地別釋應知。（陵本三十卷十一頁2518）

【M6 作意】

寅六、作意

云何作意？謂七種作意。了相等，如前說。

【M7 教授】

寅七、教授

云何教授？謂五種教授。一、教教授，二、證教授，三、次第教授，四、無倒教授，五、神變教授。

謂五種教授等者：如聲聞地別釋應知。（陵本二十七卷二十一頁2317）

【M8 德】

寅八、德

云何德？謂無量、解脫等。如句中已說。

【M9 菩提】

寅九、菩提

云何菩提？謂三種菩提。一、聲聞菩提，二、獨覺菩提，三、阿耨多羅三藐三菩提。

【M10 聖教】

寅十、聖教

云何聖教？謂授以歸依，制立學處，施設說聽，建立師徒，施論、戒論、生 天之論，訶欲愛味，示欲過失，顯說雜染及清淨法，教導出離及與遠離，稱讚功德，乃至廣說無量無邊清淨品法。

謂授以歸依等者：此中歸依，如決擇分釋。（陵本六十四卷一頁5071）制立學處，如聲聞地釋。（陵本二十八卷一頁2323）施設說聽，如攝釋分釋。（陵本八十一卷十七頁6218）施論、戒論、生天之論，乃至稱讚功德，當知此為善說正法者初時所作無倒言論。於諸欲中，能廣開示過患出離清淨品故。義如聲聞地說。（陵本二十五卷四頁2086）無量無邊清淨品法，當知此說諸出世道相應言論。

【I3 攝聖教義相2】

【J1 徵起】

壬三、攝聖教義相2　癸一、徵起

云何攝聖教義相？

【J2 列釋10】

【K1 能修習法】

癸二、列釋10　子一、能修習法

此中有能修習法。謂於諸善法專志所作、相續所作方便勤修。

有能修習法等者：謂能勤修諸善方便，是名能修習法。方便有二。一、殷重，二、無間。如次名為專志所作、相續所作應知。

【K2 所修習法】

子二、所修習法

有所修習法。謂所有諸善法。

有所修習法等者：此中善法，通世出世應知。

【K3 有過患法】

子三、有過患法

有有過患法。謂應遍知法。

謂應遍知法者：此說苦諦所攝諸法應知。

【K4 有染汙法】

子四、有染汙法

有有染汙法。謂應不著、制伏，初應斷法。

謂應不著制伏初應斷法者：此說集諦所攝諸法應知。應正思擇，厭壞對治，名應不著。應正修習，伏斷對治，名應制伏。

【K5 障礙法】

子五、障礙法

有障礙法。謂違逆現觀究竟法。

謂違逆現觀究竟法者：此說薩迦耶見，及彼相應諸法應知。

【K6 隨順法】

子六、隨順法

有隨順法。謂隨順現觀究竟法。

謂隨順現觀究竟法者：此說道諦所攝諸法應知。

【K7 真如所攝法】

子七、真如所攝法

有真如所攝法。謂應覺悟法。

謂應覺悟法者：此說滅諦所攝諸法應知。

【K8 勝德所攝法】

子八、勝德所攝法

有勝德所攝法。謂所應引發法。

【K9 隨順世間法】

子九、隨順世間法

有隨順世間法。謂應習、應斷，及斷已現行法。 

謂應習應斷等者：世間善法，說名應習。世間染法，說名應斷。若阿羅漢諸漏已盡，彼相續中所有世間善法，名斷已現行法。

【K10 得究竟法】

子十、得究竟法

有得究竟法。謂究竟自義所應證法。

謂究竟自義所應證法者：諸漏永盡，心善解脫，是名究竟自義。無學正見、正思惟，乃至無學正解脫、正智，是名所應證法。

【I4 佛教所應知處相2】

【J1 徵】

壬四、佛教所應知處相2　癸一、徵

云何佛教所應知處相？

【J2 釋10】

【K1 一種3】

【L1 標列】

癸二、釋10　子一、一種3　丑一、標列

當知此中，一切有情住有三種。謂日別住、盡壽住、善法可愛生展轉住。

【L2 配釋】

丑二、配釋

初由食增上力，第二由命行增上力，第三由於諸善法不放逸增上力。

【L3 料簡】

丑三、料簡

於諸不善、無記法中，亦有相似不放逸法，如於殺生等事及威儀工巧等中審諦而作。然於善法不放逸者，於現法中乃至能得般涅槃故，於後法中往善趣故，多有所作。

謂日別住等者：有情自體，於日日中，由四食力任持不壞，名日別住。由命根力，於彼彼處所生自體任持相續，乃至壽盡以為邊際，名盡壽住。由修善法，感可愛生，依可愛生復修善法，如是展轉因果相續，是名善法可愛生展轉住。

【K2 二種21】

【L1 攝諸戲論】

子二、二種21　丑一、攝諸戲論

復次，依有情世間及器世間，有二種法，能攝一切諸戲論事。謂能取法，及彼所依、所取之法。

依有情世間及器世間等者：一切有為，或異不異及二俱非有相可得，於此若問、若答、若思，是名戲論。諸有為法，是所戲論，名戲論事。決擇分說：無為諸法，非所戲論，唯有為滅之所顯故。（陵本六十五卷十五頁5200）翻彼，應知有為名戲論事。有情世間，諸行所攝心心所法，名能取法；有色諸根，名所依法；一切所緣，名所取法。若器世間，諸行所攝唯為所緣，是所取法。由是故說依二世間，有能取法，及彼所依、所取之法，能攝一切諸戲論事。

【L2 雜染根本2】

【M1 世間攝】

丑二、雜染根本2　寅一、世間攝

又諸世間略有二種雜染根本，能引無義無利雜染。謂於真實無正解行，及彼為先希求無義。

【M2 外道攝】

寅二、外道攝

又正法外，若諸沙門、若婆羅門，略有二種雜染根本。謂薩迦耶見增上力 故，推求我常，推求我斷。

略有二種雜染根本等者：此中二種，謂無明、愛。謂於真實無正解行，是即無明。及彼為先希求無義，是即為愛。

【L3 眾苦根本】

丑三、眾苦根本

又諸有情略有二種眾苦根本。謂於有漏法喜愛俱行所有期願，及非理所引厭離俱行所有期願。

略有二種眾苦根本等者：此中二種，所謂有愛及無有愛，如次應知。

【L4 教授教誡相違順法2】

【M1 舉相違】

丑四、教授教誡相違順法2　寅一、舉相違

又有二種師及弟子教授教誡相違之法。謂諸弟子不能堪忍教誨語言；及師倒見，習行邪行。

【M2 例相順】

寅二、例相順

與此相違，當知即是白品二法。

【L5 違順正行2】

【M1 舉違越】

丑五、違順正行2　寅一、舉違越

又有二法，甚能違越世出世間正行境界。謂於自非法增上所生不可愛果無有顧慮，於所作罪無有羞恥；及於現法他所殺縛衰退等事無有顧慮，於所作罪無有羞恥。

【M2 例隨順】

寅二、例隨順

與此相違，當知即是白品二法。

又有二法甚能違越世出世間正行境界等者：此中二法，謂生後法罪業，及生現法罪業，如次應釋。由此二法，違越世間增上生道及出世間決定勝道，是名違越世出世間正行境界。

【L6 無倒建立】

丑六、無倒建立

又有二種無倒建立，能令行者少用功力，住於梵行，終不唐捐。一、正立學處。若有違越，便獲大罪；若不違越，便生大福。二、正立出離。令違越者速復出離。

又有二種無倒建立等者：此中正立學處，謂增上戒學。正立出離，謂發露悔法。

【L7 得自他利】

丑七、得自他利

又有二法，能令作者得自他利。一、居遠離者，心常安定現法樂住；二、居憒鬧者，有來求法，時時為說，能令正法相續久住。

【L8 令入現觀或諸根熟】

丑八、令入現觀或諸根熟

又有二法，能令有情內正作意、外聞他音二因緣故，於現法中入諦現觀，或令當來諸根成熟。

或令當來諸根成熟者：此中諸根，謂信、精進、念、定，及慧。於當來世能入現觀，或般涅槃，是名諸根成熟。

一、於因所生法，正通達因。

於因所生法正通達因者：有尋有伺地說：於因無知云何？謂起不如理分別，或計無因，或計自在、世性、士夫、中間等不平等因所有無知。如是於因無知，於從因所生諸行亦爾。（陵本九卷十七頁709）彼說無知，此說通達，翻彼應釋。

二、於如來所說所有甚深相似甚深空相應經，一切緣性及諸緣起，隨順作意數數思惟。

甚深相似甚深空相應經等者：空無我性，非定有無，故名甚深。經中依此說勝義空、內空、外空等眾多差別，是名甚深空相應經。又緣起支雖離有 情、作者、受者，然似不離顯現而說。故世尊說：緣起甚深。如有尋有伺地說。（陵本十卷十六頁812）由是說言相似甚深。因緣、等無間緣、所緣緣、增上緣，是名一切緣性。十二有支，名諸緣起。

【L9 令證通慧】

丑九、令證通慧

又有二法，能令根熟補特伽羅速證通慧。一、於教授教誡遠離諂誑；二、厭離為先，身語意行離諸調戲。

一於教授教誡遠離諂誑等者：謂修正見、正思惟、正精進故，名於教授教誡遠離諂誑；及修正語、正業、正命故，是名厭離為先，身語意行離諸調戲。總略而言，初修慧攝，後修戒攝，由是故說二法能令速證通慧。

【L10 令梵行者共住安樂】

丑十、令梵行者共住安樂

又有二法，令居一處同梵行者，展轉皆得安樂而住。一者、堪忍他所逼惱，二者、自不逼惱於他。

【L11 令梵行者互無違諍】

丑十一、令梵行者互無違諍

又有二法，令居一處同梵行者，未生違諍遮令不生，其已生者速令止息，無鬥、無訟、無諍、無競。一者、展轉互起慈心，二者、平等受用財法。

【L12 令得定地清淨梵行】

丑十二、令得定地清淨梵行

又有二法，速令心住，得三摩地清淨梵行。一者、憶持久遠所作、所說增上力故，若有所犯，如法悔除；若無所犯，便生歡喜；晝夜隨學，嘗無懈廢。二者、於身語意一切事業能正了知增上力故，於諸過失終無違犯。

又有二法速令心住得三摩地清淨梵行等者：此中二法，謂念及慧。由念力故，速令心住。由慧力故，得三摩地清淨梵行。

由此因緣，亦無憂悔，隨生歡喜，廣說乃至解脫知見。

由此因緣至解脫知見者：依初因緣，說無憂悔，隨生歡喜，由是速令心住。依此因緣，得四法跡，是名清淨梵行。四法跡者，謂無貪、無瞋、正念、正定。由無貪、無瞋，能持尸羅蘊法義。正念，能持三摩地蘊法義。正定，能持慧蘊、解脫蘊、解脫知見蘊法義。如顯揚論說。（顯揚二卷十八頁31,490b）今於此中略不具說，唯舉最後解脫知見，故於中間置乃至言。

【L13 能越眾苦】

丑十三、能越眾苦

又有二法，能越眾苦。謂能超越諸惡趣苦，及能超越生死大苦。一者、深見現法、當來諸過患故，遠離惡行；二者、心常安定，精勤修習菩提分法。

又有二法能越眾苦等者：此中二法，謂世間道、出世間道，如次配釋應知。

【L14 令修斷等得安樂住】

丑十四、令修斷等得安樂住

又有二法，能令修斷居遠離者得安樂住。一者、於諸境界不生雜染，無惡尋伺擾亂其心；二者、凡所噉食，要為利益，稱量消化，能隨順斷，令身調適。

又有二法能令修斷居遠離者得安樂住等者：此中二法，謂修根律儀，及於食知量，如次配釋應知。

【L15 令修善品時無虛度】

丑十五、令修善品時無虛度

又有二法，令修善品諸苾芻等時無虛度。一者、於諸根境正勤方便研究法相；二者、知時知量，少習睡眠。

又有二法令修善品諸苾芻等時無虛度等者：此中二法，所謂經行及與宴坐，如次配釋應知。由於初夜後夜常勤修習悎寤瑜伽，為除惛沈睡眠障故，說此二法，令修善品諸苾芻等時無虛度。

【L16 成壞增上心學慧學2】

【M1 舉能壞】

丑十六、成壞增上心學慧學2　寅一、舉能壞

又有二法，能壞增上心學、慧學。一者、建立邪學，違越正學，及懷猶豫；二者、增益、損減邪見決定。

【M2 例能成】

寅二、例能成

與此相違，當知即是白品二法。

又有二法能壞增上心學慧學等者：此中二法，謂疑、邪見，如文可知。

【L17 令成熟者速入現觀】

丑十七、令成熟者速入現觀

又有二法，能令已集菩提資糧未入現觀補特伽羅速入現觀。一者、思惟現在、過去自他衰盛，二者、勤修諦行所攝無倒作意。

又有二法至無倒作意者：此中二法，謂厭及欣，如次配釋應知。謂自衰損及他衰損，現在會遇正現前時，如理作意數思惟故，成可厭處。若自興盛及他興盛，過去盡滅離變壞時，如理作意數思惟故，成可厭處。如聲聞地說。（陵本三十一卷十八頁2605）是名思惟現在、過去自他衰盛。

【L18 令速圓滿離垢梵行】

丑十八、令速圓滿離垢梵行

又有二法，令觀行者最極究竟離垢梵行速得圓滿。一者、修諦現觀；二者、於後離欲方便勤修，於諸等至無有愛味，離諸障難。

又有二法至離諸障難者：此中二法，謂慧解脫及心解脫，如次配釋應知。聲聞地說：阿羅漢果，至極究竟，畢竟無垢，畢竟證得梵行邊際，乃至廣說。（陵本三十四卷二十五頁2809）此中最極究竟離垢梵行速得圓滿，如彼應知。

【L19 令速引發一切勝德】

丑十九、令速引發一切勝德

又有二法，令觀行者速能引發世出世間一切勝德。一者、九相住心；二者、由六種事，以正定心思擇諸法。如聲聞地當廣分別。

又有二法至當廣分別者：此中二法，謂奢摩他、毗鉢舍那，如次配釋應知。聲聞地中廣釋其相。（陵本三十卷九頁2511）

【L20 諸觀行者清淨差別】

丑二十、諸觀行者清淨差別

又觀行者有二種淨。謂作意淨及所依淨。於三世中遠離愚癡，智清淨故，名作意淨；遠離三界諸煩惱品麤重法故，名所依淨。

又觀行者有二種淨等者：於三世行，遠離無明，如理作意相應，名作意淨。遠離三界身心麤重，謂所依淨。

【L21 心解脫者內證差別】

丑二十一、心解脫者內證差別

又有二法，心善解脫諸阿羅漢內自所證。一者、於現法中苦因永盡；二者、由此為先，當來世苦畢竟不生。

又有二法至畢竟不生者：此中二法，所謂盡智及無生智，如次配釋應知。

瑜伽師地論科句披尋記卷第十三

瑜伽師地論科句披尋記卷第十四

彌勒菩薩說

唐三藏沙門玄奘奉詔譯

韓清淨科記

本地分中聞所成地第十之二

【K3 三種2】

【L1 結前正顯】

子三、三種2　丑一、結前正顯

已說二種佛教所應知處。次說三種。

【L2 別廣宣說40】

【M1 發起邪行令墮惡趣2】

【N1 略標】

丑二、別廣宣說40　寅一、發起邪行令墮惡趣2　卯一、略標

謂依十相、三門、三種及與三根，於諸有情發起邪行，能令有情墮諸惡趣。

【N2 別釋4】

【O1 十相2】

【P1 列差別】

卯二、別釋4　辰一、十相2　巳一、列差別

言十相者，謂壞生命、財物、妻妾，若壞實義、善友、讚美所為事業，若意三濁。

【P2 隨難釋】

巳二、隨難釋

謂執受他財欲為己有，欲令他遭所不愛事，誹謗真實所有惡見。

謂壞生命等者：謂若殺生，名壞生命。若不與取，名壞財物。若欲邪行，名壞妻妾。若虛妄語，名壞實義。若離間語，名壞善友。若麤惡語及與綺語，名壞讚美。此之七種，身語所作，名所為事業。若意所作，貪欲、瞋恚、邪見，名意三濁。下自隨釋，如次應知。

【O2 三門3】

【P1 列差別】

辰二、三門3　巳一、列差別

言三門者，一、作業毀壞門，二、意樂毀壞門，三、方便毀壞門。

【P2 配十相】

巳二、配十相

於十相中，前之七種作業毀壞；其次二種意樂毀壞；最後一種方便毀壞，所謂惡見。

【P3 隨難釋】

巳三、隨難釋

由惡見故，羞恥、慈悲、離諸惡行悉皆毀壞；無有羞恥、無有慈悲，廣造眾惡。

【O3 三種】

辰三、三種

言三種者，一、身所作，二、語所作，三、意所作。

【O4 三根2】

【P1 列差別】

辰四、三根2　巳一、列差別

言三根者，一、為自饒益相，二、為損害他相，三、於他顛倒相。

【P2 隨難釋】

巳二、隨難釋

謂於非法而作法想，於不應作作應作想，堅執現行。

言三根等者：當知由貪瞋癡三不善根，故名三根，如次配釋應知。

【M2 能令有情護不護根2】

【N1 正辨相2】

【O1 舉不護2】

【P1 總標列】

寅二、能令有情護不護根2　卯一、正辨相2　辰一、舉不護2　巳一、總標列

復有三法，能令有情不護諸根。一、於依止中邪法種子，二、於諸境界取不正相，三、於私隱處不正思惟。

【P2 明三法2】

【Q1 標舉】

巳二、明三法2　午一、標舉

如是三種，當知即是欲貪、瞋恚及與害品。

一於依止中邪法種子等者：此中邪法，即欲、恚、害，今說彼種以為第一。由欲、恚、害，於諸境界取淨妙相，或瞋恚相等，故說彼相以為第二。復於彼相不正思惟，多所修習，故說思惟以為第三。如是三種，當知通說欲貪、瞋恚及與害品，非依次第一一別配。

依四處所，發生三種不正尋思。

【Q2 別顯3】

【R1 欲尋思】

午二、別顯3　未一、欲尋思

謂於自己利等四種白品法處為欲獲得，或為不失，生欲尋思。

【R2 恚尋思】

未二、恚尋思

於能障彼怨、中二品有情處所，生恚尋思。

【R3 害尋思3】

【S1 標】

未三、害尋思3　申一、標

於親友品有情處所，生害尋思。

【S2 徵】

申二、徵

所以者何？

【S3 釋】

申三、釋

若親友品或時違犯，於彼不生全斷滅欲，唯有輕微苦楚方便訓罰之欲。

【O2 例能護】

辰二、例能護

與此相違所有白品，如應當知。

依四處所發生三種不正尋思等者：世八法中，若利、若譽、若稱、若樂，名四處所。於是處所自為獲得，或為不失，生欲尋思。於是處所若他為障，即於怨、中有情生恚尋思；於親有情生害尋思。

【N2 廣攝種3】

【O1 標】

卯二、廣攝種3　辰一、標

略有四種內法種子，遍攝一切諸法種子。

【O2 列】

辰二、列

一、世間種子，二、出世種子，三、不清淨種子，四、清淨種子。

【O3 釋4】

【P1 世間種子】

辰三、釋4　巳一、世間種子

世間種子者，謂欲、色、無色界繫諸行種子。

【P2 出世種子】

巳二、出世種子

出世種子者，謂能證三乘及三乘果八聖道等清淨種子。

【P3 不清淨種子】

巳三、不清淨種子

不清淨種子者，謂欲界繫諸行種子。

【P4 清淨種子3】

【Q1 標】

巳四、清淨種子3　午一、標

清淨種子復有二種。

【Q2 列】

午二、列

一、世間淨，二、出世間淨。

【Q3 釋】

午三、釋

色無色繫諸行種子，名世間淨；能證三乘及三乘果八聖道等所有種子，名出世淨。

出世種子等者：三十七菩提分法，是名八聖道等。舉後略前，故作是說，由後最勝能攝前故。種子為依，能證三乘無漏有為及三乘果諸無為法，是故名為出世種子。

【M3 從因所生有漏法因2】

【N1 標相】

寅三、從因所生有漏法因2　卯一、標相

復有三種從因所生有漏法因，若於此中不如正理修方便者，能生諸苦；若能如理修方便者，於苦於因，能知能斷。

【N2 出體】

卯二、出體

謂於欲界繫法染汙希求，於色無色界繫法亦爾。

復有三種從因所生有漏法因等者：當知此謂欲愛、色愛、無色愛，名為三種從因所生有漏法因。染汙希求，名為愛故。

【M4 能令流轉諸煩惱趣2】

【N1 標】

寅四、能令流轉諸煩惱趣2　卯一、標

又有三種諸煩惱趣，令諸有情流轉生死。

【N2 釋3】

【O1 初煩惱趣】

卯二、釋3　辰一、初煩惱趣

謂於勝欲發意希求，名初煩惱趣。

【O2 第二煩惱趣】

辰二、第二煩惱趣

於色無色界勝自體中發意希求，名第二煩惱趣。

【O3 第三煩惱趣】

辰三、第三煩惱趣

於邪解脫發意希求，名第三煩惱趣。

又有三種諸煩惱趣等者：當知此謂欲求、有求、邪梵行求，名為三種諸煩惱趣。發煩惱意，而希求故。

【M5 欲為根本作業方便】

寅五、欲為根本作業方便

又有三種諸有情類欲為根本作業方便。一、為得勝欲，二、為得勝自體，三、為證勝解脫道。

又有三種至勝解脫道者：當知此謂欲求、有求，及無上梵行求，名為三種諸有情類欲為根本作業方便。由諸有情一切所作，皆此三求所攝受故。

【M6 攝受自體諸行威勢2】

【N1 標列】

寅六、攝受自體諸行威勢2　卯一、標列

又有三種諸有情類於三界中攝受自體諸行威勢。一、牽引威勢，二、能得威勢，三、成滿威勢。

【N2 隨釋3】

【O1 牽引威勢】

卯二、隨釋3　辰一、牽引威勢

牽引威勢者，謂能引之業。

【O2 能得威勢】

辰二、能得威勢

能得威勢者，謂健達縛正現在前。

【O3 成滿威勢】

辰三、成滿威勢

成滿威勢者，謂住於此受淨不淨諸業異熟。

又有三種至諸業異熟者：當知此中，牽引威勢，謂即業有；能得威勢，謂即中有；成滿威勢，謂即受用果有。依此三種所作，故立三種攝受自體諸行威勢。三種所作者，如有尋有伺地釋。（陵本十卷一頁729）

【M7 住無明蘊生自體別2】

【N1 標】

寅七、住無明蘊生自體別2　卯一、標

又有三種無明蘊。諸有情類住無明者，由此因緣，能生三世自體差別。

【N2 釋】

卯二、釋

謂於過去世前際等無知，能生現在自體；於現在世前際等無知，能生未來自體；於未來世前際等無知，即於未來能生後後當來自體。

又有三種無明蘊等者：謂於前際無知，於後際無知，於前後際無知，是名三種無明蘊。由於三世住三無知，是故有情自體流轉不息。

【M8 未究竟聖災患差別3】

【N1 標應斷】

寅八、未究竟聖災患差別3　卯一、標應斷

又有三種未究竟聖，共諸異生生死災患。若有於彼深厭怖者，當速斷除三種憍逸，修習現法涅槃方便。

【N2 列差別】

卯二、列差別

一、無病衰退，二、少年衰退，三、壽命衰退。

【N3 勸應觀】

卯三、勸應觀

其有智者，應觀未來如是三事定當隨逐。

當速斷除三種憍逸等者：七種憍中，無病憍、少年憍、長壽憍，是名三種憍逸。由是三種未究竟聖，共諸異生生死災患。故有智者為斷除彼，應觀未來無病衰退、少年衰退、壽命衰退定當隨逐。

【M9 繫縛有情身分差別】

寅九、繫縛有情身分差別

又有三種有情之類，貪瞋癡縛所依處所身分差別，能急繫縛諸有情類，閉在大苦生死牢獄。一、能饒益，二、能損害，三者、平等二種俱離。

又有三種至平等二種俱離者：當知此說樂受、苦受及不苦不樂受，是名三種有情身分差別。決擇分說：於樂受中多生染著，是故說彼貪所隨增。於苦受中多生憎恚，是故說彼瞋所隨增。於不苦不樂受中計四顛倒，是故說彼不苦不樂受無明所隨增。由是故說身分差別，名為貪瞋癡縛所依處所。

【M10 遍攝眾苦三苦差別2】

【N1 標列】

寅十、遍攝眾苦三苦差別2　卯一、標列

又有三處所生諸苦，遍攝有情所有眾苦。一、合會所生苦，二、乖離所生 苦，三、平等相續苦。

【N2 配位】

卯二、配位

初由損害位和合故；第二由饒益位變壞故；第三於一切位相續而轉，麤重所攝，諸行所生，唯眾賢聖覺之為苦，非諸異生。

又有三處所生諸苦等者：此中三苦，謂即苦苦、壞苦及與行苦。如是三苦從三受生，是名三處所生諸苦。如次配釋應知。苦苦、壞苦行相易知，名世俗苦。行自性苦相難可了，名勝義苦；由是故說唯眾賢聖覺之為苦，非諸異生。

【M11 障預流果心高舉法】

寅十一、障預流果心高舉法

又有三種心高舉法，違害欲求沙門果證修方便者預流果支，能障沙門令不得 證。一者、以己校量於他，謂我為勝，心生高舉；二者、以己校量於他，謂我相似，心生高舉；三者、以己校量於他，謂我為劣，心生高舉。

又有三種心高舉法等者：當知此說勝、等、劣慢，是名三種心高舉法。如次配釋應知。由是諸慢，於說法師及教授者不善承事，亦復不能無倒聞思，成辦所修，是名違害預流果支。如下自說。（陵本十四卷九頁1207）能障沙門令不得證。當知此中，聖道名沙門，煩惱斷名果。如聲聞地說。（陵本二十九卷十三頁2446）

【M12 能生三世諸行種子】

寅十二、能生三世諸行種子

復有三種種子，當知能生一切諸行。一、已與果，二、未與果，三、果正現前。

復有三種種子等者：當知此說三世種子差別。已與果故，是過去；未與果故，是未來；果正現前，是現在。

【M13 諸行言說所依處別】

寅十三、諸行言說所依處別

又有三種諸行言說所依處。所謂去來今。

又有三種諸行言說所依處等者：當知此說諸有為法三世差別。自性已滅，是過去；自性未受，是未來；自性受用未盡，是現在。由是差別為所戲論，是故名為言說依處。

【M14 能攝諸色自性差別2】

【N1 標列三相】

寅十四、能攝諸色自性差別2　卯一、標列三相

又有三相，能攝一切色法自相。謂顯、形、作用，安立眼識所取之色。於自處所，障礙餘色行住，安立根色，若一切境界色；當知一切總有十色。及定地色。

又有三相能攝一切色法自相等者：當知此說有見、有對、無見無對三種色相。青、黃、赤、白等，是名顯色。長、短、方、圓等，是名形色。取、 捨、屈、伸等，是名表色；此說作用，名別義同。如是諸色，是眼所行、眼境界，眼識所行、眼識境界、眼識所緣。如五識身相應地說。（陵本一卷六頁11）當知是名有見色相。於自所據各別處所，障礙餘色往來容受諸業，當知是名有對色相。於此安立一切所依根色及所緣境界色。此中一切，總有眼、耳、鼻、舌、身、色、聲、香、味、觸十色應知。又定地色，非眼識所取，非障礙餘住，是名無見無對色。當知此色唯是大威德心所緣境界，非餘。如決擇分說。（陵本六十五卷十頁5183）

【N2 喻成定色】

卯二、喻成定色

若得淨定，為引變化修方便者所有諸色，當知是內化心境界，亦是未滿變化心果。

若得淨定至未滿變化心果者：離諸定障，名得淨定。能引種種諸變化色，當知唯內化心境界。如是境界從化心生，故說亦是變化心果。修方便位心未自在，故言未滿。此舉化色，喻成定色，唯是大威德心所緣，由定自在，隨其所欲，定心境界影像生故。決擇分中亦舉化色為喻應知。（陵本六十五卷十頁5183）

【M15 煩惱隨逐諸心差別】

寅十五、煩惱隨逐諸心差別

又有三種為諸煩惱所隨逐心。一、諸異生心，二、未滿學心，三、已滿學心。

又有三種為諸煩惱所隨逐心等者：此中三種，初二易知。第三已滿學心，謂至最後學位喻如金剛三摩地生，正斷修道所斷一切煩惱，是故亦說為諸煩惱所隨逐心。

【M16 聽聞法者受持差別】

寅十六、聽聞法者受持差別

又有三種聽聞法者。一、於法於義不能受持；二、唯能領受，不能任持；三、能受能持。

又有三種聽聞法者等者：當知此說軟根、中根、利根補特伽羅，是名三種聽聞法者。如次配釋應知。

【M17 趣入無常觀行差別】

寅十七、趣入無常觀行差別

又有三法，是修行者觀身語意無常性觀趣入上首。一者、入出息，二者、尋伺，三者、想思。

又有三法等者：此中三法，所謂身行、語行、意行。如次配釋應知。

【M18 應受供養尊勝差別】

寅十八、應受供養尊勝差別

又有三種尊勝應受供養。一、年齒增上，二、族姓增上，三、功德增上。

【M19 定及不定住因差別2】

【N1 標舉】

寅十九、定及不定住因差別2　卯一、標舉

又有三種住定不定因。二是定因，一不定因。

【N2 隨釋】

卯二、隨釋

一、惡趣定因，謂無間業。二、善趣涅槃定因，謂無漏有為法。三、不定因，謂所餘法。

又有三種住定不定因等者：當知此說邪性聚定、正性聚定、不定聚定，名三種住定不定因。如次配釋應知。

【M20 令教久住舉罪差別】

寅二十、令教久住舉罪差別

又有三法，為令聖教得久住故，展轉舉罪。一者、現見身語現行違犯學處；二、從他聞；三、以餘相比度了知。

又有三法等者：此中三法，謂見、聞、疑。由是因緣，展轉舉罪。如次配釋應知。

【M21 為顯己德說諸不護2】

【N1 標】

寅二十一、為顯己德說諸不護2　卯一、標

又諸如來自說具足三不護德。

【N2 釋2】

【O1 顯他惡】

卯二、釋2　辰一、顯他惡

為顯外道諸師內懷眾惡，自稱一切智者，實非一切智者。

【O2 令彼信】

辰二、令彼信

又欲令彼於如來所發起真實一切智信。

又諸如來自說具足三不護德等者：三不護德，如建立品說應知。（陵本五十卷十一頁4004）如來現行身業，妙善清淨，無不清淨現行身業可須覆藏，是故不護。如身業不護，如是第二語業不護，第三意業不護應知。此如顯揚論說。（顯揚四卷九頁31,499b）

【M22 邪執所生燒惱差別】

寅二十二、邪執所生燒惱差別

復有三種邪執所生大火所起有情燒惱。一、貪愛燒惱，二、愁憂燒惱，三、顛倒燒惱。

復有三種至顛倒燒惱者：當知此說貪瞋癡三燒惱法，有尋有伺地中煩惱差別有此種類故。（陵本八卷七頁574）如次配釋應知。

【M23 示無虛誑事火差別】

寅二十三、示無虛誑事火差別

又有三火，為化樂福邪事外火勝解有情，示無虛誑所應事火；雖實非火，假立火名。一者、父母，二者、妻子，三者、真實應供福田。

【M24 真實增上生道差別】

寅二十四、真實增上生道差別

又有三種，為諸樂欲增上生者，所說真實增上生道。一者、布施，得大財富；二者、持戒，得往善趣；三者、修定，遠離苦受，得生一向無有惱害樂世界中。

又有三種至樂世界中者：當知此說施、戒、修三福業事。如次配釋應知。

【M25 觀待生樂諸欲差別】

寅二十五、觀待生樂諸欲差別

又有三種諸受欲者劣、中、勝欲，觀待諸欲所生樂故。一、多用功力依緣諸欲，謂現前住所有諸欲。二、少用功力依心諸欲，謂樂化天所有諸欲。三、極少功力依心諸欲，謂他化天所有諸欲。

又有三種至他化天所有諸欲者：當知此說三種欲生，如有尋有伺地已釋其相。（陵本五卷六頁339）依彼有情，說有三欲。如次配釋應知。

【M26 超過諸欲劣等樂別】

寅二十六、超過諸欲劣等樂別

又有三種超過諸欲劣、中、勝樂。一、有尋伺喜，二、無尋伺喜，三、離喜之樂。

又有三種至離喜之樂者：當知此說三種樂生，如有尋有伺地已釋其相。（陵本五卷六頁341）依彼有情，說有三樂。如次配釋應知。

【M27 悟入所知方便差別】

寅二十七、悟入所知方便差別

又有三種覺悟所知，能令三乘出離眾苦。一、從他聞音種類，二、內正思惟種類，三、長時修習止觀種類。

又有三種覺悟所知等者：當知此說聞思修三所成事差別。如次配釋應知。

【M28 覺悟所知凡聖差別】

寅二十八、覺悟所知凡聖差別

又有三種覺悟所知。一者、具縛，二、不具縛，三、全無縛。

又有三種覺悟所知等者：當知此約具聞思修三種補特伽羅為論，說有三別。一者、具縛，所謂異生；二，不具縛，謂有學聖；三、全無縛，謂無學果。

【M29 所應作事次第差別】

寅二十九、所應作事次第差別

又有三種所應作事，修觀行者由此三事增上力故，修習信等一切善法。一者、永斷見道所斷諸煩惱已，證預流果；二者、永斷修道所斷諸煩惱已，漸次證得一來、不還、阿羅漢果；三者、證得阿羅漢已，現法樂住。

又有三種所應作事等者：此中三事，如文可知。世出世間信、勤、念、定、慧五根，是名信等一切善法。

【M30 於所知境能照差別】

寅三十、於所知境能照差別

又由三分照了一切所知境界增上力故，建立三眼。一者、肉眼，能照顯露無有障礙有見諸色；二者、天眼，能照顯露、不顯露、有障、無障有見諸色；三者、慧眼，照一切種若色非色所有諸法。

又有三分照了一切所知境界等者：一切所知境界為所照了，種種分齊，有三差別，是名三分。由此三分，建立三眼，依彼增上能照了故。

【M31 能害煩惱怨敵差別】

寅三十一、能害煩惱怨敵差別

又有三法，能害現行煩惱怨敵。一者、信順善友；二者、不與在家出家諸眾雜住；三者、內正作意，覺悟所知真實道理。

【M32 教誡數習方便差別2】

【N1 舉教誡】

寅三十二、教誡數習方便差別2　卯一、舉教誡

復有三種正教誡方便，能展轉證後後所證及得涅槃。一、於尸羅正教誡方便，二、於心住正教誡方便，三、於覺悟所知真實道理正教誡方便。

【N2 例數習】

卯二、例數習

如正教誡方便有三種，當知數習正教誡方便亦爾。

復有三種正教誡方便等者：當知此說戒定慧三無漏學差別。如次配釋應知。

【M33 得安隱住修法差別】

寅三十三、得安隱住修法差別

又於正教誡方便現修習時，由三種法得安隱住。一者、空、無願、無相、滅盡等至，二者、四靜慮，三者、四無量。

由三種法得安隱住等者：當知此說聖住、天住、梵住。如次配釋應知。

【M34 心一境性行相差別】

寅三十四、心一境性行相差別

又略有三種心一境性，能令證得如實智見。一、於意言中，種種差別所緣行相；二、意言無間，種種差別所緣行相；三、超度意言，專注一境，無種種無差別所緣行相。

又略有三種心一境性等者：當知此依修瑜伽師三種差別，說有三種心一境性。謂初修業瑜伽師、已習行瑜伽師、已度作意瑜伽師，是名三種瑜伽師。初修業瑜伽師，於諸煩惱欲淨其心，發起攝受正勤修習了相作意；即此所說初一，於意言中，種種差別所緣行相。已習行瑜伽師，除了相作意，於餘乃至加行究竟五作意中已善修習；即此所說第二，意言無間，種種差別所緣行相。已度作意瑜伽師，安住加行究竟果作意位中；即此所說第三，超度意言，專注一境，無種種無差別所緣行相。義如聲聞地說。（陵本二十八卷十三頁2370）

【M35 令入聖教攝受差別】

寅三十五、令入聖教攝受差別

又有三處，能善攝受於惡邪處妄計尊勝及處中庸所化有情，引入聖教。一、  現己所有最勝神通，二、於他所有染淨諸行遮止開許，三、宣說妙法正教正誡。

又有三處等者：當知此說三種神變，名為三處。謂神境神變、記說神變、教誡神變，是名三種神變。如次配釋應知。依此三種神變，令邪惡眾生處中信，令處中眾能生淨信，由是此說能善攝受於惡邪處妄計尊勝及處中庸所化有情，引入聖教。

【M36 建立第一義淨差別】

寅三十六、建立第一義淨差別

又有三淨，為欲斷除樂淨外道，以外事水暫除外垢，自謂已得第一清淨所起邪慢故；建立此三第一義淨。不淨處生超越因故。

又有三淨等者：身語意淨，是名三淨。由此為因，超越不淨處生，是故建立第一義淨。不淨處生者，謂生欲界故。如顯揚釋應知。（顯揚十八卷十六頁31,572b）

【M37 建立真實牟尼差別2】

【N1 顯所為】

寅三十七、建立真實牟尼差別2　卯一、顯所為

又有三種牟尼，為欲斷除持牟尼戒諸外道等暫息語言，自謂已得真實寂靜所起邪執故；又為顯說無倒牟尼故；建立三種真實牟尼。

【N2 出體性】

卯二、出體性

即是聖所愛戒所攝身語二業，及無漏心。

又有三種牟尼等者：此中三種，亦謂身語意業。一切聖者所有學無學業，名寂靜業，亦名默然業，即此所說牟尼應知。

【M38 能斷尋思諸法差別】

寅三十八、能斷尋思諸法差別

又有三法，能令處遠離者斷除現行不正尋思。謂由他所誹毀、自所誹毀、退  失大利增上力故，所起慚、愧及與愛敬。

又有三法等者：此中三法，謂即慚、愧及與愛敬。由他誹毀，是故起愧；由自誹毀，是故起慚；由退失利，故起愛敬。說此三法，能斷現行不正尋思。

【M39 最勝無上智果差別2】

【N1 略標別】

寅三十九、最勝無上智果差別2　卯一、略標別

又依道及道果，當知有三種最勝無上。謂無常智、苦智、無我智；樂速通等四種行跡；一切世間、出世間，有學、無學，時解脫、不動心解脫；最勝無上。

【N2 明次第】

卯二、明次第

修觀行者先得其智；由此智故，為斷煩惱，次修行跡；修行跡已，心得解脫。

又依道及道果等者：當知此依智、行、果三，說有三種最勝無上。智、行即道，果即道果故。無常等智能證現觀，名智最勝無上。樂速通等四種行跡能盡諸漏，名行最勝無上。一切世間、出世間，有學、無學，時解脫、不動心解脫，名果最勝無上。此中一切世間、出世間，謂四種現法樂住，解脫定障所得果故。有學、無學，謂四沙門果，解脫煩惱所得果故。時解脫、不動心解脫，謂住解脫補特伽羅。時解脫者，謂鈍根種姓；不動心解脫者，謂利根種姓。如聲聞地說。（陵本二十六卷六頁2188）

【M40 斷常等愚能治差別】

寅四十、斷常等愚能治差別

又有三明。當知為顯於前後中際，斷常二邊邪執現法涅槃愚癡沙門婆羅門無明性故，建立三明。

又有三明等者：愚前際故，或起常執；愚後際故，或起斷執；愚中際故，或計現法涅槃；是即無明三種差別。為治此故，建立三明。

【K4 四種2】

【L1 結前正顯】

子四、四種2　丑一、結前正顯

已說三種佛教所應知處。次說四種。

【L2 別廣宣說39】

【M1 念住差別2】

【N1 由攝一切所知及智2】

【O1 標】

丑二、別廣宣說39　寅一、念住差別2　卯一、由攝一切所知及智2　辰一、標

謂有四法，能攝一切所知及智。

【O2 釋2】

【P1 舉身念住】

辰二、釋2　巳一、舉身念住

謂身，及聞思修增上念住以為依止緣身境慧。

【P2 例餘念住】

巳二、例餘念住

如身及緣身境慧，當知受、心、法，及緣受、心、法境慧亦爾。

謂有四法能攝一切所知及智等者：此中四法，謂四念住，如文可知。身、受、心、法為所觀境，能緣彼慧名能觀智。由此四法所觀、能觀遍攝一切法盡，故說能攝一切所知及智。

【N2 由能對治執取等縛2】

【O1 標列】

卯二、由能對治執取等縛2　辰一、標列

復有差別，謂四種縛。一、執取縛，二、領受縛，三、了別縛，四、執著縛。

【O2 配釋】

辰二、配釋

當知心於身，由執取縛所縛；於受，由內領受縛所縛；於色等境界相，由了別縛所縛；即於所說身等，由貪瞋等大小煩惱執著縛所縛。對治如是四種縛故，立四念住。

復有差別謂四種縛等者：當知此說四種顛倒，名四種縛。謂不淨計淨，是執取縛；於苦計樂，是領受縛；無常計常，是了別縛；無我計我，是執著縛。由為對治四顛倒故，立四念住。此說四縛，其義亦同。於所知境，不隨所欲得如實知，是縛義故。

【M2 正勤差別】

寅二、正勤差別

又有四種欲勤為先，觀察過患及與對治以為依止，能斷現行諸不善法，及斷彼繫；能得善法，及能增長。

又有四種欲勤為先等者：當知此說四正斷。發起希願及勤精進斷惡修善，是名欲勤為先。觀察過患，謂於惡不善法；觀察對治，謂於一切善法。能斷現行諸不善法，謂於彼已生；及斷彼繫，謂於彼未生。能得善法，謂於彼未生；及能增長，謂於彼已生。是四正斷差別應知。

【M3 神足差別】

寅三、神足差別

又有四種為欲住心為得勝定修方便者，心住如意能生長門。一、樂出離欲；二、受持讀誦，悔過精進；三、能取賢善定相之心；四、住空閑處，觀察諸法。

又有四種為欲住心等者：當知此說四三摩地。謂欲三摩地、勤三摩地、心三摩地、觀三摩地。由欲增上力所得三摩地，名欲三摩地；即此所說樂出離欲為其方便。由勤增上力所得三摩地，名勤三摩地；即此所說受持讀誦，悔過精進為其方便。由心增上力所得三摩地，名心三摩地；即此所說能取賢善定相之心為其方便。由觀增上力所得三摩地，名觀三摩地，即此所說住空閑處，觀察諸法為其方便。由是方便，圓滿成辦三摩地事，亦復說名成就四種神足。如意自在，有勝堪能故。

【M4 定心差別】

寅四、定心差別

又有四種心定心住。一、有尋有伺有喜心住；二、無尋無伺有喜心住；三、無尋無伺離喜心住；四、捨念清淨，超度一切苦樂心住。

又有四種心定心住等者：當知此說四種靜慮，名為四種心定心住。如次配釋應知。

【M5 所知真實差別3】

【N1 標真實】

寅五、所知真實差別3　卯一、標真實

又有四種所知真實。

【N2 明建立】

卯二、明建立

染汙、清淨二品別故，建立四種。若能了知、善了知者，能斷見、修所斷一切煩惱。

【N3 出體性】

卯三、出體性

一、染汙品果真實，二、彼品因真實，三、清淨品果真實，四、彼品因真實。

又有四種所知真實等者：當知此說四種諦法，名為四種所知真實。如次配釋應知。

【M6 由想為先戲論縛別】

寅六、由想為先戲論縛別

又有四種想為先戲論縛。一、於小欲中想為先戲論縛，二、於大色中想為先戲論縛，三、於無量空、識無邊處想為先戲論縛，四、於無所有處想為先戲論縛。

又有四種想為先戲論縛等者：此中小想，謂於欲界。大想，謂於色界。無量想，謂於空無邊處、識無邊處。無所有想，謂於無所有處。由想為先，有戲論縛，想為言說因故。

【M7 於恚害等能治差別】

寅七、於恚害等能治差別

又有四法，於諸有情對治恚害不樂欲貪。善修習時能生大福，能趣離欲。一、慈，二、悲，三、喜，四、捨。

又有四法於諸有情對治恚害不樂欲貪等者：當知此說四無量定。慈對治恚，無損行轉故。悲對治害，為除他苦，勝樂行轉故。喜治不樂，於他樂事隨喜行轉故。捨治貪恚，俱捨行轉故。如三摩呬多地說。（陵本十一卷十三頁903）

【M8 超過色界諸處差別】

寅八、超過色界諸處差別

又有四法超過色界，令成遠分。謂空處、識處、無所有處、非想非非想處。

又有四法超過色界令成遠分等者：此中四法，謂四無色，如文可知。

【M9 為斷四愛任持差別2】

【N1 標】

寅九、為斷四愛任持差別2　卯一、標

又有四種，為令解脫速得圓滿，勤修行者聖解脫欲勝任持法，為斷四愛增上力故。

【N2 釋】

卯二、釋

謂為衣服、飲食、臥具，少有所求，無作無亂，時無虛度，勤修方便；心離散亂，樂斷煩惱、樂修正道。

又有四種至樂修正道者：當知此說聖解脫欲勝任持法，即四聖種。衣服、飲食、臥具喜足，是名前三聖種。第四聖種，謂樂斷修。由斷衣服、飲食、臥具及有非有四種愛故。此中少有所求，謂於衣服喜足；但持三衣，但持毳衣等故。無作無亂，謂於飲食喜足；常期乞食，次第乞食等故。時無虛度，勤修方便，謂於臥具喜足；住阿練若，初夜後夜常勤修習悎寤瑜伽故。餘文易知。

【M10 修習道果煩惱斷別】

寅十、修習道果煩惱斷別

又有四種修習道果諸煩惱斷。一、見所斷煩惱斷，二、修所斷下分結上中品斷，三、即此無餘斷，四、上分結無餘斷。

又有四種修習道果諸煩惱斷等者：此說四沙門果，如次配釋應知。

【M11 證預流支清淨差別3】

【N1 標】

寅十一、證預流支清淨差別3　卯一、標

復有四種證預流支，能令行者於佛聖教及善趣中畢竟不動。

【N2 釋2】

【O1 心清淨2】

【P1 辨2】

【Q1 舉於大師所】

卯二、釋2　辰一、心清淨2　巳一、辨2　午一、舉於大師所

謂於大師所真覺所生無動心淨。

【Q2 例所證法等】

午二、例所證法等

如於大師所，當知於所證法及為證法修正行者所亦爾。

【P2 結】

巳二、結

如是三種名心清淨。

【O2 色清淨】

辰二、色清淨

第四一種名色清淨，聖所愛戒所攝故。

【N3 配】

卯三、配

前之三種，令於聖教無有動搖；最後一種，令於善趣無有動搖。

復有四種證預流支等者：當知此說佛、法、僧、戒四種證淨。前之三種依止淨信而得建立，今於此中名心清淨。第四一種依止淨戒而得建立，今於此中名色清淨；身語二業色行攝故。攝事分說：具足正見如來弟子，略由二法，能正攝受澄清性故，應知建立四種證淨。（陵本九十八卷二十五頁7397）是故此中說如是別。

【M12 證預流支方便差別】

寅十二、證預流支方便差別

又有四種證預流支。一、於說法師及教授者能善承事，無所違犯；二、無倒聽聞師所說法及教授法；三、於所聞法能正思惟及善通達；四、成辦所修。

又有四種證預流支等者：當知此說四種正行，名為四種證預流支。謂親近善士、聽聞正法、如理作意、法隨法行，名四正行。如次配釋應知。

【M13 攝一切智智類差別】

寅十三、攝一切智智類差別

又有四智攝一切智。一、唯無漏，於諸法中能現見智；二、一向無漏，於諸法中非現見智；三、一向有漏，或如理所引、或不如理所引、或非如理非不如理所引世間智；四、通有漏、無漏他心差別智。

又有四智攝一切智等者：法智、類智、世俗智、他心智，是名四智。如次配釋應知。觀下諦境法現在前各別緣故，名於諸法中能現見智。觀上諦境法不現前總合緣故，名於諸法中非現見智。

【M14 能盡諸漏真實智別】

寅十四、能盡諸漏真實智別

又有四種於轉還品真實能取智，能盡諸漏。一、轉品果真實智，二、轉品因真實智，三、還品果真實智，四、還品因真實智。

又有四種於轉還品真實能取智等者：此說依四聖諦觀緣起智有是四別。緣起聖道經說：曾見老死，見老死集，見老死滅，見於老死趣滅行跡；如是曾見生、有、取、愛、受、觸、六處、名色、識、行，曾見行集，曾見行滅，曾見於行趣滅行跡。如文配釋其義應知。

【M15 能斷煩惱正方便別】

寅十五、能斷煩惱正方便別

又有四法，能令信者為斷煩惱修正方便。一、相續殷重作用精進，二、正知行念，三、奢摩他，四、毗鉢舍那。

【M16 通達法等所依差別】

寅十六、通達法等所依差別

又有四種能通達法，能盡上漏所依足跡。謂為得聖道，修有漏慧；既得道已，闕諸煩惱及闕諸事；無餘永斷諸煩惱事；如所得道轉更修習。

又有四種能通達法等者：當知此說四種居處，名為四種能通達法。謂慧居處、諦居處、捨居處、寂靜居處，是名四種居處。此中為得聖道，修有漏慧，即慧居處。既得道已，闕諸煩惱及闕諸事，即諦居處。無餘永斷諸煩惱事，即捨居處。如所得道轉更修習，即寂靜居處。此四居處，如顯揚釋。（顯揚二卷十八頁31,490b）

【M17 展轉相應無色蘊別】

寅十七、展轉相應無色蘊別

又有四法展轉相應，有行、有緣，和合而轉、同一緣轉。謂受、想、行、識。

又有四法展轉相應等者：於五蘊中，受、想、行、識，無色蘊攝，依此建立，名為四法。

【M18 令樂聖教諸護差別】

寅十八、令樂聖教諸護差別

又有四護，能令已入佛聖教者愛樂聖教。一者、命護，二者、力護，三者、心煩惱護，四者、正方便護。

又有四護等者：依四所依，立四種護。所謂衣服、飲食、臥具、病緣醫藥供身什物，名四所依。於此四依，以法追求，不以非法，是名命護。為當存養，如法受用，是名力護。起惡尋思，應速除遣，是名心煩惱護。能忍眾苦，精進無懈，是名正方便護。

【M19 能得正見所依處別3】

【N1 標】

寅十九、能得正見所依處別3　卯一、標

又有四種能得正見無倒義行所依處所。

【N2 配】

卯二、配

由前三種，行時清淨；由後一種，住時清淨。

【N3 釋2】

【O1 捨念正知】

卯三、釋2　辰一、捨念正知

謂守根門者，於諸境界不順不違，為守根門念增上力，正知而行。

【O2 心一境性】

辰二、心一境性

住遠離者，心無染汙，專注一緣。

由前三種行時清淨等者：捨、念、正知，是名三種。由捨為依，行平等位，是名於諸境界不順不違。由念為依，能防護意，不生煩惱，是名念增上力。正知為依，於色聲等不取其相、不取隨好，是名正知而行。是即由前三種行時清淨。心無染汙，專注一緣，謂善心一境性。是即由後一種住時清淨。

【M20 明及解脫能證行別】

寅二十、明及解脫能證行別

又由四行，當知能證明及解脫。由念、眼、慧能證於明；又由身故，能證不動及時解脫。

由念眼慧能證於明等者：宿住智通，是名為念。死生智通，是名為眼。漏盡智通，是名為慧。如其次第，能治前際、後際、中際愚故，是故說言能證於明。即三種中所謂三明，俱在無學身中起故。又諸無學住最後有，餘依未盡，是名為身。由住於此能般涅槃，而有鈍根及利根別，是故說言能證不動及時解脫。

【M21 諸造色生依止差別】

寅二十一、諸造色生依止差別

復有四法，能為廣大種種差別諸所造色生起依止。一者、堅性，二者、濕性，三者，煖性，四者、輕等動性。

復有四法至輕等動性者：此中四法，如其次第地、水、火、風四大應知。

【M22 任持有情及攝益別】

寅二十二、任持有情及攝益別

又有四法，能持已生諸有情類令得久住，及能攝益尋求有者。攝事分中當廣分別。

又有四法至當廣分別者：此說四食應知。謂段食、觸食、意思食、識食。如是四食，能令已生有情安住。又令有情追求後有、愛樂後有，於其後有未能斷者，能攝後有、遍攝後有、隨攝後有，名能攝益尋求有者。攝事分中別顯其相應知。（陵本九十四卷十七頁7109）

【M23 於生死中諸識住別2】

【N1 標】

寅二十三、於生死中諸識住別2　卯一、標

又有四種於生死中諸識流轉所依足跡。

【N2 釋2】

【O1 舉於諸色】

卯二、釋2　辰一、舉於諸色

謂於諸色見已趣向；由貪愛故，取為所緣；所依、境界俱有建立。

【O2 例於受等】

辰二、例於受等

如於諸色，於受、想、行，當知亦爾。

又有四種至當知亦爾者：當知此說色、受、想、行四種識住。如經中說：識隨色住，緣色為境，依色而住。此中三句，如次配釋：由識隨色住，故於諸色見已趣向；由緣色為境，故彼貪愛，取為所緣；由依色而住，故有內身、外境諸麤重苦之所隨逐，是名所依、境界俱有建立。如是於受、想、行亦有三別，故言亦爾。

【M24 有顧戀等諸愛差別2】

【N1 別辨相】

寅二十四、有顧戀等諸愛差別2　卯一、別辨相

又諸苾芻，顧戀現法身命為依止故，而於衣服、飲食、臥具生希求愛；顧戀後法身命為依止故，而於後有生希求愛；

顧戀後法身命為依止故等者：分別緣起初勝法門經說：謂有一類，愚於現在已得自體，於六觸處為緣生受便起味著；由味著故，希求當來。如是類受，此說有愛，應如是知。

愚於涅槃為依止故，而於無有生希求愛。

【N2 略顯義】

卯二、略顯義

如是略有四種希求之愛。謂衣服愛、飲食愛、臥具愛、有無有愛。

愚於涅槃為依止故等者：分別緣起初勝法門經說：若復以其苦受為緣，生無有愛，厭離俱行，非理所引厭離相應。依止此愛不正方便，求無有時，即便發起出離惡見、定期惡見，及此二種所依惡見。此無有愛，應如是知。

【M25 能令現行作不應作】

寅二十五、能令現行作不應作

又有四法，能令有情現行造作所不應作。謂隨順可愛事，違逆不可愛事，怖畏彊敵其心顛倒，愚於現法及後法果。

又有四法能令有情現行造作所不應作等者：此中四法，應知即是貪、瞋、邪見、無明。如次配釋應知。

【M26 能斷疑等記論差別2】

【N1 總標列】

寅二十六、能斷疑等記論差別2　卯一、總標列

又有四種請問記論，能斷所疑，能悟未悟，又能任持勝決擇力。謂於法實相應一向記，於諸有情業果異熟應分別記，於隱密說非一向問應詰問記，於不如理應當置記。

【N2 隨難釋】

卯二、隨難釋

於此問中，云何名記？謂記彼問，言佛世尊於斯不記。

謂於法實相應一向記等者：如有問者，問死生殊、我一異等。記有四者，謂答四問。若作是問：一切有情皆當死不？應一向記：一切有情皆定當死。是謂於法實相應一向記。若作是問：一切死者皆當生不？應分別記：有煩惱者當生，非餘。是謂於諸有情業果異熟應分別記。若作是問：人為勝劣？應反詰記：為何所方？若言方天，應記人劣；若言方下，應記人勝。是謂於隱密說非一向問應詰問記。若作是問：蘊與有情為一為異？應捨置記：有情無實故，一異性不成；如石女兒白黑等性。是謂於不如理應當置記。如問死生殊、我一異等有四種記，如是於餘一切隨應當知。俱舍論中廣說其事。（俱舍論十九卷十七頁29,103a）

【M27 惠捨清淨不清淨別2】

【N1 標列相】

寅二十七、惠捨清淨不清淨別2　卯一、標列相

又有四種惠捨，或清淨，或不清淨。三種清淨，謂唯自身戒見具足，或復唯他戒見具足，或自及他戒見具足；一不清淨，謂自及他戒見二種俱不具足。

【N2 明得失】

卯二、明得失

其清淨者，當生善趣，資產豐饒；不清淨者，當生惡趣，資產無匱。

又有四種惠捨等者：聲聞地說：謂若布施，其性無罪，為莊嚴心、為助伴心、為資瑜伽、為得上義而修布施，是名惠捨。（陵本二十五卷十四頁2126）今依施者、施主有二差別，隨應施設或自、或他。謂若自手施，名為施者；若自物施、若欲樂施，名為施主。亦如聲聞地說。（陵本二十五卷十四頁2127）如以他物自手行施，是則施者名自，施主名他。如以自物令他行施，是則施主名自，施者名他。如是自他惠捨隨一清淨，或俱清淨，或俱不淨，說有四句差別，是名四種惠捨，如文可知。

【M28 能攝大眾方便差別】

寅二十八、能攝大眾方便差別

又有四種攝眾方便，能正攝化一切大眾。一、饒益方便，二、攝受方便，三、引導方便，四、修治方便。

又有四種攝眾方便等者：當知此說布施、愛語、利行、同事，名為四種攝眾方便。如次配釋應知。菩薩地中說為隨攝方便、能攝方便、令入方便、隨轉方便。（陵本三十八卷二十二頁3176）與此義同，應準彼釋。

【M29 業生有情依止差別】

寅二十九、業生有情依止差別

又有四種從業所生諸有情類，於彼彼趣生依止門。一、由業及卵[穀-禾+卵]，二、由業及胎膜，三、由業及潤汙，四、唯由業。

又有四種從業所生諸有情類等者：諸有情生有四差別。謂卵生、胎生、濕生、化生。如次配釋應知。

【M30 受生有情死緣差別】

寅三十、受生有情死緣差別

又彼彼處受生有情有四種死。一者、由自故死，謂於戲忘、意忿天中而受生者。二、由他故死，謂於羯羅藍、頞部曇、閉尸、鍵南母腹中者。三、俱由故死，謂在欲界所餘有情。四、俱不由故死，謂色無色界有頂為後所有有情。

又彼彼處受生有情有四種死等者：諸有情類有四種得自體差別，如前有尋 有伺地已說。（陵本五卷七頁344）今於此中，說四種死，應準彼釋。

【M31 苦遲通等清淨道別】

寅三十一、苦遲通等清淨道別

復有四清淨道。一、非功用根圓滿，亦非喜樂圓滿；二、功用根圓滿，非喜樂圓滿；三、喜樂圓滿，非功用根圓滿；四、喜樂圓滿，亦功用根圓滿。

復有四清淨道等者：當知此說四種通行，名為四清淨道：一、苦遲通行，由鈍根故，說非功用根圓滿；由未得現法樂住故，說彼亦非喜樂圓滿。二、苦速通行，由利根故，說功用根圓滿；由未得現法樂住故，說非喜樂圓滿。三、樂遲通行，由已得現法樂住故，說喜樂圓滿；由鈍根故，說非功用根圓滿。四、樂速通行，由已得現法樂住及利根故，說喜樂圓滿，亦功用根圓滿。

【M32 背惡說等清淨道別2】

【N1 標列】

寅三十二、背惡說等清淨道別2　卯一、標列

又有四清淨道。一、背惡說法及毗奈耶，二、向善說法及毗奈耶，三、資糧道，四、清淨道。

【N2 隨釋4】

【O1 背惡說】

卯二、隨釋4　辰一、背惡說

此中最初，謂如有一，於外道見及引無義苦切行中，心不愛樂，亦不忍可。

此中最初至亦不忍可者：此中有二差別，謂於外道見及引無義苦切行中，如其次第，心不愛樂，亦不忍可，釋前背惡說法及毗奈耶。

【O2 向善說】

辰二、向善說

第二，謂如有一，於蘊、界、處、緣起、處非處等諸善巧中，愛樂忍可；又能堪忍寒熱等苦。

第二至又能堪忍寒熱等苦者：此中於諸善巧愛樂忍可，及能堪忍寒熱等苦，如其次第，釋前向善說法及毗奈耶。

【O3 資糧道】

辰三、資糧道

第三，謂淨尸羅、守根門等諸善資糧所攝正法。

【O4 清淨道】

辰四、清淨道

第四，謂奢摩他、毗鉢舍那斷諸煩惱現法樂住。

【M33 學增上心方便差別】

寅三十三、學增上心方便差別

又有四種學增上心方便。謂未離欲者，為得不還果；或不還果，依未至定求現法樂住；又為令他斷諸惡法，及往善趣；又為自己斷諸煩惱，得勝決擇。

又有四種學增上心方便等者：當知此說四無量定，名四種學增上心方便。謂未離欲者修四無量，為得不還果故。或不還果，依未至定修四無量，為求現法樂住故。或於有情思惟最勝利益安樂，修四無量，為令斷諸惡法及往善趣故。或於恚等別別對治，修四無量，為自斷諸煩惱得勝決擇故。

【M34 轉還所攝業相差別2】

【N1 標攝】

寅三十四、轉還所攝業相差別2　卯一、標攝

又有二業四相差別。謂轉所攝業差別有三，還所攝業總立一種。

【N2 釋相】

卯二、釋相

當知初業，一向能感不可愛果惡趣異熟；第二業，一向能感可愛樂果色無色界異熟；第三業，能感愛非愛果欲界天人異熟；第四業，能斷前三業。

又有二業四相差別等者：當知此說四業，名有二業四相差別。如次配釋應知。謂黑黑異熟業、白白異熟業、黑白黑白異熟業、非黑非白無異熟業能盡諸業，是謂四業。轉所攝業，是名前三；還所攝業，是名第四。

【M35 諸有情類增上勤務差別】

寅三十五、諸有情類增上勤務差別

又有四種諸有情類增上勤務。一、樂而非利益，二、利益而非樂，三、亦樂亦利益，四、非樂非利益。

【M36 枙及暴流諸門差別2】

【N1 舉四枙2】

【O1 標列相】

寅三十六、枙及暴流諸門差別2　卯一、舉四枙2　辰一、標列相

又有四門起諸煩惱，能令有情與生等苦和合不離。一、染著諸欲門，二、染著色無色等至門，三、外道諸見門，四、住此法中未得眼者無智門。

【O2 顯對治】

辰二、顯對治

又修聖道，令此四門所生眾苦速得離繫。

又有四門起諸煩惱等者：當知此說欲枙、有枙、見枙、無明枙四種差別，名有四門起諸煩惱。如次配釋應知。

【N2 例暴流】

卯二、例暴流

如能令有情與苦和合，能令順流取後有業難可解脫，當知亦爾。

如能令有情與苦和合等者：此即前說四枙，名有四門起諸煩惱。當知暴流亦有四種，謂欲暴流、有暴流、見暴流、無明暴流，由是說言當知亦爾。

【M37 補特伽羅諸門差別4】

【N1 依具不具縛等辨】

寅三十七、補特伽羅諸門差別4　卯一、依具不具縛等辨

復有四種補特伽羅，當知遍攝一切補特伽羅。一者、異生，二者、未離欲有學，三者、已離欲有學，四者、超薩迦耶見一切無學。

復有四種補特伽羅等者：此中補特伽羅，依具縛、不具縛及與無縛為論，成四句別。當知具縛，所謂異生；不具縛，謂未離欲有學，及已離欲有學；無縛，謂超薩迦耶見一切無學。

【N2 依戒見具不具辨】

卯二、依戒見具不具辨

又有四種補特伽羅。一、自住律儀，不能為他宣說正法；二、自不住律儀，而能為他宣說正法；三、俱能作；四、俱不能作。

又有四種補特伽羅等者：此中補特伽羅，於戒及見隨一具足，或俱具足，或俱不具足，如是說有四句差別。初句，唯戒具足；第二，唯見具足；第三，二俱具足；第四，二俱不具足。

【N3 依現後法有苦樂辨2】

【O1 標列】

卯三、依現後法有苦樂辨2　辰一、標列

又有四種補特伽羅。一、族姓卑下，現行白法；二、族姓尊高，現行惡法；三、族姓卑下，現行惡法；四、族姓尊高，現行白法。

【O2 料簡】

辰二、料簡

此中最初，現法有苦，非於後法；第二，後法有苦，非於現法；第三，二世俱苦；第四，二世俱樂。

又有四種補特伽羅等者：此中補特伽羅，依現法後法、或苦或樂，成四句別，如文可知。

【N4 依自他苦等非福福辨】

卯四、依自他苦等非福福辨

又有四種補特伽羅。一、以苦自任不任於他而生非福，謂受外道自苦戒者。二、以苦任他不任於自而生非福，謂隨有一不律儀者。三、以苦俱任而生非福，謂諸國王及祠祀主馬祠祀等。四、不以苦任於自他而生大福，謂住靜慮者及離諸惡補特伽羅。

又有四種補特伽羅等者：此中補特伽羅，於自他苦能生非福及於非苦而生大福有四句別。此中第二，謂隨有一不律儀者，如屠羊、養雞、養豬、捕鳥、捕魚、獵鹿、罝兔，乃至廣說好為損等是。如集論說。（集論五卷八頁31,680b）又復第三，謂諸國王及祠祀主馬祠祀等，此說國王，由於自國王都聚落不住喜足，俱帥兵戈互相征討，由是以苦俱任而生非福；又祠祀中，由邪執故，種種劬勞害諸生命，彼能祀者及諸助伴俱生非福；皆是此類。

【M38 語業過失功德差別2】

【N1 舉過失】

寅三十八、語業過失功德差別2　卯一、舉過失

又略有四種語失。一、不實，二、乖離，三、毀德，四、無義。

【N2 例功德】

卯二、例功德

與此相違，當知即是四種語德。

又略有四種語失等者：當知此說四種不善語業。謂妄語、離間語、麤惡語、綺語。如次配釋。

【M39 聖及非聖語言差別2】

【N1 舉非聖2】

【O1 標】

寅三十九、聖及非聖語言差別2　卯一、舉非聖2　辰一、標

又略有四種非聖妄語。

【O2 釋2】

【P1 舉見不見】

辰二、釋2　巳一、舉見不見

謂於見不見，顛倒而說。

【P2 例聞不聞等】

巳二、例聞不聞等

於聞不聞、於覺不覺、於知不知，當知亦爾。

又略有四種非聖妄語等者：當知此說四非聖言。謂不見言見、見言不見非聖言；不聞言聞、聞言不聞非聖言；不覺言覺、覺言不覺非聖言；不知言知、知言不知非聖言。如前意地中說。（陵本三卷十二頁244）此顛倒說，準彼應釋。

【N2 例賢聖】

卯二、例賢聖

與此相違，當知即是賢聖諦語。

與此相違當知即是賢聖諦語者：此說四種聖言應知。如前意地已列其相。（陵本三卷十二頁244）

【K5 五種2】

【L1 結前正顯】

子五、五種2　丑一、結前正顯

已說四種佛教所應知處。次說五種。

【L2 別廣宣說20】

【M1 雜染清淨行聚差別2】

【N1 於有取蘊】

丑二、別廣宣說20　寅一、雜染清淨行聚差別2　卯一、於有取蘊

謂有五種諸欲貪品麤重隨逐，流轉雜染所攝行聚。一、所依所緣自性行聚，二、能領納自性行聚，三、能分別言說分位取諸法相自性行聚，四、能作用自性行聚，五、能了別自性行聚。

謂有五種諸欲貪品麤重隨逐等者：此說色、受、想、行、識五有取蘊。如次配釋應知。由為諸欲貪品麤重隨逐，故名有取。由有取故，名為流轉雜染所攝行聚。由積聚義是蘊義故。如決擇分釋。（陵本五十六卷六頁4498）

【N2 例無取蘊】

卯二、例無取蘊

此五相違，當知即是離欲貪品麤重還滅清淨所攝自性行聚。

此五相違等者：當知此說五無取蘊。由離欲貪麤重，故名無取。由無取故，名為還滅清淨所攝自性行聚。

【M2 受用欲者所愛境別2】

【N1 標列五欲】

寅二、受用欲者所愛境別2　卯一、標列五欲

又有五種受用欲者所愛境界，諸樂欲者常所追求、常所受用；諸背欲者恆正觀察。謂色聲香味觸。

【N2 配釋四愛2】

【O1 標】

卯二、配釋四愛2　辰一、標

當知此中，依所追求、所尋思、所染著事，有四種愛樂。

【O2 配】

辰二、配

謂未來所愛樂事，即所追求；過去所愛樂事，即所尋思；現在所愛樂事，即所染著。此復二種。一、所愛樂事，二、從彼所生所愛樂受。

又有五種受用欲者所愛境界者：此中五種，如下自釋色聲香味及觸應知。受用欲者，如下自釋諸樂欲者常所追求、常所受用應知。所愛境界，如下四種愛樂應知。

【M3 愛非愛業異熟差別】

寅三、愛非愛業異熟差別

又有五種有情所得受愛非愛業果異熟自體。謂天、人、那落迦、傍生、鬼趣。

又有五種有情至傍生鬼趣者：此說五趣受用自體差別。謂天、人受用可愛業果異熟自體，那落迦、傍生、鬼趣受用非愛業果異熟自體應知。

【M4 失利養等因行差別】

寅四、失利養等因行差別

又有五種失利養因行，亦是背涅槃因行。謂若於是處受用利養，若從彼得，若所得物，若所為得，若如是得，於此諸處心生吝惜。

又有五種失利養因行等者：成實論中雜煩惱品說有五慳，謂住處慳、家慳、施慳、稱讚慳、法慳。此中五種，如次應知。彼云住處慳者，獨我住此，不用餘人；即此所說若於是處受用利養。彼云家慳者，獨我出入此家，不用餘人，設有餘人，我於中勝；即此所說若從彼得。彼云施慳者，我於此中獨得布施，勿與餘人，設有餘人，勿令過我；即此所說若所得物。彼云稱讚慳者，獨稱讚我，勿稱讚餘人，設讚餘人，亦勿令勝我；即此所說若所為得。彼云法慳者，獨我知十二部經義，又知深義，密而不說；即此所說若如是得。彼論又云：此人墮餓鬼等諸惡處生。是故此說失利養因行。又云：此人於解脫中終無有分，所以者何？是人於共有法尚不能捨，何況能捨自五陰耶。是故此說亦是背涅槃因行。（成實論十二卷三 頁32,321a）

【M5 毀戒聞等諸法差別2】

【N1 標】

寅五、毀戒聞等諸法差別2　卯一、標

又有五法，令修行者先毀淨戒、多聞，後虧止觀善軛。

【N2 釋2】

【O1 毀淨戒】

卯二、釋2　辰一、毀淨戒

謂於諸欲中心生愛染，於能覺發憶念教授教誡者所心生瞋恚，未受尸羅令其不受；雖先受得後令棄捨，或使穿穴。

【O2 毀多聞】

辰二、毀多聞

耽著惛睡，恆不寂靜，染汙追悔，常懷疑惑，於所聞法不能領受；雖初領受，尋即忘失；雖不忘失，不證決定。

又有五法至不證決定者：此中五法，謂即五蓋應知。由貪欲蓋、瞋恚蓋，未受尸羅令其不受；雖先受得後令棄捨，或使穿穴。由惛沈睡眠蓋、掉舉惡作蓋，及與疑蓋，於所聞法不能領受。如是一切，名令修行者先毀淨戒、多聞。雖初領受，尋即忘失；雖不忘失，不證決定；此釋後虧止觀善軛。如其次第，二相應知。

【M6 二種下分諸結差別2】

【N1 明下分】

寅六、二種下分諸結差別2　卯一、明下分

又有二種下分。謂見道是修道下分，欲界是色無色界下分。

【N2 顯諸結2】

【O1 標】

卯二、顯諸結2　辰一、標

約此二種下分，說五下分結。

【O2 辨】

辰二、辨

依初下分，說薩迦耶見、戒禁取、疑；依第二下分，說貪欲、瞋恚。

又有二種下分至貪欲瞋恚者：此說五下分結，略別為二下分。初下分結略有三種，謂薩迦耶見、戒禁取、疑，證預流果方能永斷。第二下分結略有二種，謂貪欲、瞋恚，證不還果方能永斷。如是二種下分總有五結，由斷次第，說二下分應知。

【M7 二種上分諸結差別2】

【N1 明上分】

寅七、二種上分諸結差別2　卯一、明上分

又有二種上分。謂色界及無色界。

【N2 顯諸結2】

【O1 標】

卯二、顯諸結2　辰一、標

依此二種上分，說五上分結。

【O2 辨2】

【P1 無差別結】

辰二、辨2　巳一、無差別結

或有無差別結。謂色貪、無色貪。

【P2 有差別結】

巳二、有差別結

或有有差別結。謂愛上靜慮者掉，慢上靜慮者慢，無明上靜慮者無明。

又有二種上分等者：此中分結，由有差別及無差別，故說色界及無色界，名為二種上分。貪煩惱相，色無色同，名無差別。餘煩惱相，種種非一，名有差別。

【M8 障諸善根不信敬別】

寅八、障諸善根不信敬別

又為五種不信敬所執持者，心不調柔，不能生長諸善根本。謂於大師所說正法，增上戒學、增上心學、增上慧學，正覺發者、正教授者、正教誡者同梵行所，無有信敬。

又為五種不信敬所執持等者：此中五種，略則為三。一、正法，二、三學，三、同梵行所。於第三中復開為三，故成為五。言正法者，謂契經等十二分教；此即大師所說根本法教。言三學者，謂戒定慧，由所趣義及最勝義，名為增上；此即大師所說究竟方便。同梵行中復開為三，善作憶念，善能諫舉，是名正覺發者；時時宣說遠離寂靜瑜伽作意止觀無倒言論，是名正教授者；於所應作及不應作為令現行不現行故，能以正法以毗奈耶平等教誨，是名正教誡者；此即同梵行所受用財法增上方便。於此五種若不信敬，心為憍慢之所執持，故不調柔，不能生長諸善根本。

【M9 為斷煩惱精進障別】

寅九、為斷煩惱精進障別

又有五種為斷煩惱正精進障。一者、耽著等至及生；二者、耽著利養恭敬；三者、放逸；四者、惡慧；五者、其心下劣，或增上慢。

又有五種為斷煩惱正精進障等者：此中耽著等至及生，謂色無色界愛。耽著利養恭敬，謂欲界愛。於諸善品不樂勤修，於諸惡法心無防護，是名放逸。非理分別，是名惡慧。自輕懱故，名心下劣。於其殊勝所證法中，未得謂得，令心高舉，名增上慢。

【M10 於怨敵所邪正行別2】

【N1 舉邪行2】

【O1 標列相】

寅十、於怨敵所邪正行別2　卯一、舉邪行2　辰一、標列相

復有不能堪忍補特伽羅，於他怨敵所起五種邪行。謂不堪忍者，於他怨敵先起瞋心怨嫌意樂；於彼親友樂欲破壞；常欲令彼發生憂苦，廣作一切不饒益事；壞自所受清淨尸羅；由身語意多行惡行。

【O2 明過患2】

【P1 標】

辰二、明過患2　巳一、標

由此五種惡邪行故，能感後世還來此中三種等流過患，一種現法等流過患，一種後法異熟過患。

【P2 釋】

巳二、釋

謂此生中，多諸怨敵；親友乖離；由他發起種種憂苦、不可愛事恆現在前；臨命終時多生憂悔；命終已後顛墜惡趣。

【N2 例正行】

卯二、例正行

與此相違，能堪忍者，於他怨敵發起五種正行。由此所感勝利差別，如應當知。

復有不能堪忍補特伽羅等者：此中於他怨敵，先起瞋心怨嫌意樂，是名第一邪行。於彼親友樂欲破壞，是名第二邪行。常欲令彼發生憂苦，廣作一切不饒益事，是名第三邪行。壞自所受清淨尸羅，是名第四邪行。由身語意多行惡行，是名第五邪行。由前三邪行，能感後世還來此中三種等流過患。謂此生中，多諸怨敵，是名第一等流過患；親友乖離，是名第二等流過患；由他發起種種憂苦、不可愛事恆現在前，是名第三等流過患。第四邪行，能感一種現法等流過患，謂臨命終時多生憂悔。由第五邪行，能感一種後法異熟過患，謂命終已後顛墜惡趣。

【M11 能生憂苦喜樂差別2】

【N1 舉生憂苦2】

【O1 總標】

寅十一、能生憂苦喜樂差別2　卯一、舉生憂苦2　辰一、總標

又有五法，能生現法後法一切憂苦。

【O2 列配2】

【P1 現法】

辰二、列配2　巳一、現法

一、親屬滅亡，二、所有財寶非理喪失，三、疾病緣身。此三能生現法憂苦。

【P2 後法】

巳二、後法

四、毀犯尸羅，五、毀謗一切諸惡邪見。此二能生後法憂苦。

【N2 例生喜樂】

卯二、例生喜樂

與此相違五法，當知能生現法後法所有喜樂。

又有五法能生現法後法一切憂苦等者：當知此說五種衰損。謂眷屬衰損、 財寶衰損、無病衰損、淨戒衰損、正見衰損。如次配釋應知。

【M12 無學超度邪惡行別】

寅十二、無學超度邪惡行別

又阿羅漢，雖現追求供身財物，亦常受用，而能超度三邪追求、二邪受用。謂能超過殺生、偷盜、妄語所引三邪追求，亦能超過妻妾、畜積二邪受用。

【M13 修諸善等斷支差別】

寅十三、修諸善等斷支差別

又修斷者成就五法，隨其所欲，於諸善品方便修行，亦能速證究竟通慧。一者、於所修斷猛利樂欲，如教奉行；二者、於自所有如實發露；三者、身力康彊；四者、相續無間修方便中，其心勇銳；五者、成就通達止、舉、捨相時分智慧。

又修斷者成就五法等者：此中善品，謂定地攝心心所法。於衰損事、或興盛事深心厭患，喜樂於斷，修不放逸，名於修斷猛利樂欲。如善通達修瑜伽師之所教誨，取五種相極善作意，如理受持，是名於所修斷如教奉行。義如聲聞地說。（陵本三十二卷一頁2613）於自所受若有毀犯，至誠發露，如法悔除，是名於自所有如實發露。知量而食，身無沈重，有所堪能，堪任修斷，是名身力康彊。於佛聽許悎寤瑜伽，發生樂欲，精進勤劬，超越勇猛勢力發起、勇悍、剛決、不可制伏、策勵其心無間相續，是名相續無間修方便中，其心勇銳。於時時間思惟止、舉、捨相，而非一向，是名成就通達止、舉、捨相時分智慧。

【M14 解脫所治取相差別2】

【N1 舉所對治2】

【O1 標舉】

寅十四、解脫所治取相差別2　卯一、舉所對治2　辰一、標舉

又有五種能圓滿解脫、厭離所對治法。

【O2 隨釋2】

【P1 圓滿解脫所對治法2】

【Q1 標】

辰二、隨釋2　巳一、圓滿解脫所對治法2　午一、標

謂於諸法中，有三種愚以為依止，起三顛倒。

【Q2 釋2】

【R1 三種愚】

午二、釋2　未一、三種愚

三種愚者，一、時節愚，二、分位愚，三、自性愚。

【R2 三顛倒】

未二、三顛倒

三顛倒者，一、於無常計常顛倒，二者、於苦計樂顛倒，三、於無我計我顛倒。

【P2 厭離所對治法】

巳二、厭離所對治法

及規求利養、希望壽命。

【N2 取能治相】

卯二、取能治相

為治如是五所治法，起五取相。謂於諸行，取無常相，亦取苦相；於諸法中，取無我相；於飲食中，取惡逆相；於其命根，取中夭相。

又有五種能圓滿解脫厭離所對治法等者：此中五法，即下自釋起五取相。於五所對治法，能圓滿解脫厭離故。云何五所治法？謂三顛倒，及規求利養、希望壽命。初一顛倒，由於諸行取無常相能為對治。第二顛倒，由於諸行亦取苦相能為對治。第三顛倒，由於諸法取無我相能為對治。規求利養，由於飲食取惡逆相能為對治。希望壽命，由於命根取中夭相能為對治。又三顛倒依三愚起。於前際等諸行無知，名時節愚，故起常倒。於苦樂等受無知，名分位愚，故起樂倒。於諸法體相無知，名自性愚，故起我倒。

【M15 心解脫門定智修別2】

【N1 標】

寅十五、心解脫門定智修別2　卯一、標

又有五種修定修智二勝行者證心解脫生長之門。

【N2 釋2】

【O1 定勝行】

卯二、釋2　辰一、定勝行

定勝行者，因聞依諦聖言論故，正解法義。如因聽聞，因廣大音讀誦經典，因為他人開闡妙義，在空閑處審諦思惟，正解法義，當知亦爾。

【O2 智勝行】

辰二、智勝行

智勝行者，於上品亂貪欲對治無倒思惟。

又有五種乃至無倒思惟者：定勝行中有其四種。因聞依諦聖言論故，正解法義，是為第一。因廣大音讀誦經典，正解法義，是為第二。因為他人開闡妙義，正解法義，是為第三。在空閑處審諦思惟，正解法義，是為第四。智勝行者，於上品亂貪欲對治無倒思惟，是為第五。此中貪欲，顛倒體攝，故名為亂。猛利尤重相所攝故，名為上品。如有尋有伺地說。（陵本八卷五頁562）

【M16 觀行意樂及方便別2】

【N1 標】

寅十六、觀行意樂及方便別2　卯一、標

又有五種修觀行者意樂方便悉皆具足。

【N2 釋2】

【O1 辨差別2】

【P1 意樂具足】

卯二、釋2　辰一、辨差別2　巳一、意樂具足

謂於涅槃、菩提起猛利信解，名意樂具足。

【P2 方便具足】

巳二、方便具足

無間殷重修習正知而行、奢摩他、毗鉢舍那，名方便具足。

又有五種至名方便具足者：此中意樂具足有二差別。一、於涅槃起猛利信解，二、於菩提起猛利信解。方便具足有三差別。一、無間殷重修習正知而行，謂密護根門。如聲聞地釋。（陵本二十三卷一頁1943）二、奢摩他，三、毗鉢舍那。如是名為五種修觀行者意樂方便悉皆具足。

【O2 明勝利】

辰二、明勝利

又由成就如前所說意樂方便悉皆具足不退轉故，令觀行者堪能速證聖諦現觀，亦善安住諸勝善品。

又由成就至諸勝善品者：此釋前說五種具足所獲勝利，非更別顯五種佛教 所應知處，以於文中不說五種言故。原文不次，今移正之。

【M17 領受身心諸受相別】

寅十七、領受身心諸受相別

又有五法，令諸有情受愛非愛業果異熟，煩惱身心，具攝眾苦。謂苦、樂、憂、喜、捨。

又有五法等者：此說五有漏受應知。

【M18 不還聖者生相差別】

寅十八、不還聖者生相差別

又有五種離欲界欲未盡餘結學生差別。一、住中有，便能究竟得般涅槃。二、於初靜慮初受生已，得般涅槃。三、受生已後，少用功力聖道現前，得般涅槃。四、多用功力聖道現前，得般涅槃。五、或色界邊際乃至色究竟，得般涅槃；或無色界邊際乃至有頂，方能究竟得般涅槃。

又有五種離欲界欲等者：此說五不還果生相差別。由彼已斷五下分結，是故說言離欲界欲。未斷五上分結，是故說言未盡餘結。有學位攝，是故名學生。上二界未證無生，說之為生。何等為五？謂中般涅槃、生般涅槃、無行般涅槃、有行般涅槃、上流般涅槃。如聲聞地釋。（陵本二十六卷五頁2185）如文次第，配釋應知。

【M19 雜修不還生地差別】

寅十九、雜修不還生地差別

又有五種雜修第四靜慮果得不還者生地差別。一、下品靜慮果生地，二、中品靜慮果生地，三、上品靜慮果生地，四、上勝品靜慮果生地，五、上極品靜慮果生地。

又有五種雜修第四靜慮果等者：當知此說五淨宮地。謂無煩、無熱、善現、善見及色究竟。謂不還果，由軟、中、上、上勝、上極品雜修第四靜慮力故，生此五淨宮地。如次配釋應知。

【M20 定斷煩惱觀察差別2】

【N1 標】

寅二十、定斷煩惱觀察差別2　卯一、標

又有五種修觀行者觀察作意，能令三界煩惱永斷，究竟決定。

【N2 釋2】

【O1 舉欲離欲相】

卯二、釋2　辰一、舉欲離欲相

謂雖深厚憶念分別思惟欲相，於諸欲中仍不趣入。任運捨心，於離欲相率爾思惟，便能任運其心趣入。

【O2 例恚無恚等】

辰二、例恚無恚等

如於欲離欲相，如是於恚無恚相，害無害相，色等至生相、無色等至生相，及涅槃相，當知亦爾。

又有五種修觀行者觀察作意等者：當知此說五種順出離界。謂出離欲、恚、害，及色無色思惟。欲、恚、害相及出離相，如文易知。色無色相略有二種，謂等至相及與生相。彼出離相，即涅槃相應知。

【K6 六種2】

【L1 結前正顯】

子六、六種2　丑一、結前正顯

已說五種佛教所應知處。次說六種。

【L2 別廣宣說13】

【M1 宣說有情六相事別3】

【N1 標說】

丑二、別廣宣說13　寅一、宣說有情六相事別3　卯一、標說

謂依六相，宣說八種有情事差別。為令墮在我及有情、命者見等眾生，趣入無我故。

【N2 列事】

卯二、列事

謂我所依事差別，境界事差別，自性事差別，受用因事差別，受用事差別，隨說事差別，作用事差別，希望事差別。

謂我所依事差別等者：此釋前說八種有情事差別。於一一中各有六相，謂六根、六境、六識、六觸、六受、六想、六思、六愛。如其次第應知。此中六觸乃至六愛，謂眼所生乃至意所生，從所依根，差別成六。餘三易知。

【N3 辨觀2】

【O1 未純熟】

卯三、辨觀2　辰一、未純熟

於如是等事差別中，未善純熟修觀行者，便謂有我。依眼等根；於色等境；由觸及受種種受用；有如是名、如是種、如是姓、如是食等於自於他隨起言說；造作一切法非法行；於可愛事希望和合、久住、增益，於非愛事希望不合、不住、損減。

【O2 已純熟】

辰二、已純熟

若於如是事差別中，已善純熟修觀行者，爾時妄計皆不得生。

有如是名如是種等者：此中略有八言說句。謂如是名、如是生類、如是種姓、如是飲食、如是領受苦樂差別、如是長壽、如是久住、如是所有壽量邊際。如菩薩地說。（陵本四十九卷二十頁3964）此中名，謂呼召假名。種，謂剎帝利等色類差別。姓，謂父母差別。食，謂飲食方軌。等言，等取餘句應知。依此八言說句，於自於他隨起言說，謂此是我名，此是彼名等。亦如菩薩地說。（陵本四十九卷二十頁3965）

【M2 於諸寶學輕懱等別2】

【N1 舉輕懱3】

【O1 標過】

寅二、於諸寶學輕懱等別2　卯一、舉輕懱3　辰一、標過

又於寶學有六輕懱，能令善法或未得退，或已得退，捨佛聖教，乃至微信亦皆退失。

【O2 列法】

辰二、列法

謂於佛法僧寶，增上戒學、增上心學、增上慧學。

又於寶學有六輕懱等者：寶謂三寶，學謂三學，如下自釋。不生敬信，是名輕懱。

【O3 釋由】

辰三、釋由

由惡友故，於增上心、慧令得邪僻教誡教授；由惡語故，全無所得。彼由邪僻及無所得故，退失一切所有善法。

【N2 例相違】

卯二、例相違

與此相違，當知即是白品六法。

由惡友故等者：此釋前說六種輕懱退失善法所由。謂於佛、僧不敬信故，惡友為依，由是於增上心、慧令得邪僻教誡教授。及於正法不敬信故，聽聞惡說法毗奈耶，是名惡語。由是為依，令於增上三學全無所得。

【M3 煩惱所依色等境別2】

【N1 舉貪依】

寅三、煩惱所依色等境別2　卯一、舉貪依

又有情心與不如理作意俱行，於色等境有六種貪所依處平等分位。

【N2 例瞋等】

卯二、例瞋等

如貪所依處平等分位，如是瞋所依處不平等分位，癡所依處非平等非不平等分位，當知亦爾。

又有情心至當知亦爾者：由說樂受貪所隨增，即此樂受名為貪所依處。樂受生時，緣可意事，是名平等分位。由說苦受瞋所隨增，即此苦受名為瞋所依處。苦受生時，緣不可意事境，是名不平等分位。由說不苦不樂受癡所隨增，即此不苦不樂受名癡所依處。不苦不樂受生時，緣非可意非不可意事，是名非平等非不平等分位。如是三受緣六境生，故說六種。

【M4 清淨無染恆住法別】

寅四、清淨無染恆住法別

又有六種最極清淨轉自所依，第一究竟，無間無闕，無有染汙，恆平等住。謂若行、若住，於眼所識色乃至意所識法中，恆平等住。

又有六種最極清淨等者：當知此說六恆住法。謂眼見色已，無喜無憂，安住上捨，正念正知。如是耳聞聲已、鼻齅香已、舌嘗味已、身覺觸已、意了法已，無喜無憂，安住上捨，正念正知。如聲聞地說。（陵本三十四卷二十五頁2812）由住上捨，是故說言恆平等住。由住正知，是故說言無有染汙。由住正念，是故說言無間無闕。唯阿羅漢具足成就，是故說言最極清淨轉自所依，第一究竟。

【M5 士夫自體諸界差別2】

【N1 略標列】

寅五、士夫自體諸界差別2　卯一、略標列

又有六法，是諸色根及所依處，隨其所應之所依止，無有障礙，引導、安養，於彼彼生自在而轉。謂四大種、空界、識界。

又有六法等者：此中六法，謂即士夫六界，如下自釋。諸根大種，是諸色根之所依止。根所依處大種，是根所依處之所依止，由是差別，是故說言隨其所應。眼、耳、鼻、口、咽喉等所有孔穴，是名空界。由此吞咽、於此吞咽，既吞咽已，由此孔穴便下漏泄，依此說言無有障礙。引導、安養，於彼彼生自在而轉，此說識界。如下自釋當知。

【N2 廣識界3】

【O1 引導】

卯二、廣識界3　辰一、引導

如是識界，能於現在積集任持福非褔業，能引當來愛非愛果。

如是識界至愛非愛果者：此釋前說識引導義。識於現在受業熏習，任持彼種，是名積集任持福非福業，由此能引當來愛非愛果。

【O2 安養】

辰二、安養

亦能執持識所依止五種色根及所依處，令不爛壞。

亦能執持至令不爛壞者：此釋前說識安養義。如文易知。

【O3 生自在轉】

辰三、生自在轉

又由現法後後所生識自在力，令諸有情於善、不善、無記業中差別而轉。

又由現法至差別而轉者：此釋前說於彼彼生自在而轉義。顯識自在力，於現在世及當來世無正對治，展轉無盡故。

【M6 超越三處能治差別3】

【N1 舉三處】

寅六、超越三處能治差別3　卯一、舉三處

復有三處，諸修行者難可超越。一者、超越欲貪、恚、害、不樂所攝下界，二者、超越一切行相現行，三者、超越有頂。

復有三處等者：當知此說六種順出離界所對治法。略攝為三。初為前四之所對治，謂即欲貪、恚、害、不樂；次為無相之所對治，謂即一切行相；後為第六之所對治，謂即我慢。如文可知。修對治已，定能出離，是名超越。

【N2 出能治】

卯二、出能治

超越此三難超越處，當知由六種無上對治。四無量是初對治，無相心三摩地是第二對治，我慢永盡是第三對治。

當知由六種無上對治等者：此中正說六種順出離界。慈對治恚，悲對治害，喜治不樂，捨治欲貪，由是說四無量是初對治。無相對治一切眾相，由是故說無相心三摩地是第二對治。若離我慢，於自解脫或所證中定無疑惑，由是故說我慢永盡是第三對治。此中對治總有六種，約所對治三處為論，是故說三，以於初中攝四種故。

【N3 顯超越2】

【O1 明一切】

卯三、顯超越2　辰一、明一切

永害如是所對治故，諸三摩地皆悉成滿。善修對治故，害所對治，令彼決定不復現行。

【O2 廣第三】

辰二、廣第三

已斷我慢者，終不為彼我為究竟、為不究竟，如是疑惑纏擾其心。當知有疑惑者，必不離我慢；若離我慢，必無疑惑。

永害如是所對治故等者：六對治中，初四對治梵住所攝，第五、第六聖住所攝，由是說言諸三摩地皆悉成滿。不善修故，恚等過失容可現行，若善修習，定能出離一切恚等。為顯慈等於恚害等是正對治，故作是說：善修對治故，害所對治，令彼決定不復現行。

【M7 諍根本處及能治別2】

【N1 舉起諍處】

寅七、諍根本處及能治別2　卯一、舉起諍處

又有六種諍根本處。一、展轉相違作不如意；二、覆藏諸惡；三、於等類 中，剩受利養執為己有；四、於衣服等更相欺誑；五、違越學處；六、於法於義顛倒執著。

又有六種諍根本處等者：當知依此六處建立六諍根本法。謂忿恨、覆惱、嫉慳、誑諂、邪見、倒見。依第一處建立忿恨，謂依身等，於同梵行現行非愛，是名展轉相違作不如意。依第二處建立覆惱，謂於所犯樂欲隱藏，不欲令他知己所犯，是名覆藏諸惡。依第三處建立嫉慳，謂於僧祇共有財物偏多受用，是名於等類中，剩受利養執為己有。依第四處建立誑諂，謂依邪命非法方便獲得財物，同梵行者正詰問時便不分明，假託餘事而有所說，是名於衣服等更相欺誑。依第五處建立邪見，謂無施與、無祠祀、無愛樂等，由是於非法中妄計法想，習諸邪行，是名違越學處。依第六處建立倒見，謂於無常常倒，於苦樂倒，於不淨淨倒，於無我我倒，是名於法於義顛倒執著。

【N2 顯能斷法】

卯二、顯能斷法

又有六法，能斷如是諍根本處。慈心所發身語意業，能斷初二；同受利養，能斷三四；同趣尸羅，能斷第五；同趣正見，能斷第六。

又有六法能斷如是諍根本處等者：當知此說六種可愛樂法。慈心所發身語意業，是為初三；同受利養，是為第四；同趣尸羅，是為第五；同趣正見，是為第六。由此六種可愛樂法，能斷前說諍根本處。謂若令他獲得可愛利益安樂正現在前身等諸業，是名慈心所發身語意業。由此義故，說彼諸業能斷初二。餘文易知。

【M8 能攝威德究竟差別】

寅八、能攝威德究竟差別

又有六法，能攝一切諸修行者威德究竟。謂神境、天耳、宿住、他心、生死智通，能攝威德；漏盡智通，能攝究竟。

【M9 諦現觀法障治差別2】

【N1 明能障2】

【O1 標】

寅九、諦現觀法障治差別2　卯一、明能障2　辰一、標

又於聖諦未得現觀補特伽羅，略有六種能障諦現觀法。

【O2 釋2】

【P1 舉前五】

辰二、釋2　巳一、舉前五

謂如前說三種愚癡增上力故，起三顛倒，規求利養，希望壽命。

【P2 顯第六2】

【Q1 標相】

巳二、顯第六2　午一、標相

此中差別者，於順惡見、惡聞、惡說、惡分別處法中，喜樂惡見、惡聞、惡說、惡分別事。

【Q2 辨攝】

午二、辨攝

如是喜樂，於未得聖諦現觀異生心，最能漂動，極為障礙，非於聖者。是故說此在明分中，非在解脫成熟分中。

又於聖諦未得現觀補特伽羅等者：此中六種能障諦現觀法。謂三顛倒，規求利養，希望壽命，是為前五。順此五法，於彼彼事心生喜樂，是為第六。又彼五法，前說圓滿解脫厭離之所對治，攝在解脫成熟分中；今此不爾，說障現觀，攝在明分中；是名此中差別。

【N2 明能治2】

【O1 標】

卯二、明能治2　辰一、標

對治如是能障礙法，當知即是六種正取相。

【O2 釋】

辰二、釋

謂如前說五種取相，及一切世間不可樂取相。

對治如是能障礙法等者：此中一切世間不可樂取相，對治第六喜樂能障礙法應知。

【M10 歸依及證隨念差別2】

【N1 標列】

寅十、歸依及證隨念差別2　卯一、標列

又有二種具足隨念六行差別，能令心沒諸修行者，正策其心，令生歡喜。謂歸依具足隨念，有三種行；證具足隨念，有三種行。

【N2 隨釋2】

【O1 歸依隨念】

卯二、隨釋2　辰一、歸依隨念

於佛法僧隨念之行，名歸依隨念。

又有二種具足隨念六行差別等者：謂修定者心沈沒時，或恐沈沒時，應修舉相，隨念六行，令心歡喜，是故說此具足隨念六行差別。如文可知。

【O2 證隨念】

辰二、證隨念

於趣涅槃行、趣資財行、趣生天行隨念之行，名證隨念。

於趣涅槃行等者：此中趣涅槃行，謂於決定勝道。趣資財行、趣生天行，謂於增上生道。念自當證決定勝事、增上生事，名證隨念。由是策心，令生歡喜。

【M11 不共外道內法差別】

寅十一、不共外道內法差別

又有六法，於善說法毗奈耶中，立為無上，不與一切諸外道共。謂見大師；聞正法；得淨信；隨學一切所有學處；於大師所起隨念行，謂佛世尊是正等覺者，能說一切法，乃至廣說；又於大師以身語行承事供養。

又有六法至承事供養者：此中六法。一、見大師，二、聞正法，三、得淨信，四、隨學一切學處，五、於大師所起隨念行，六、於大師以身語行承事供養。由於大師世可現見，不同諸天神等世不現見，是名第一無上不共。聞說正法，有談論故，諸天神等則不如是，是名第二無上不共。由善說法，通達實義，故得淨信，餘則不爾，是名第三無上不共。由善說毗奈耶，解了作與不作，故能隨學一切所有學處，是名第四無上不共。隨念大師是正等覺者，能說一切法，乃至廣說，餘則不爾，是名第五無上不共。又於大師以身語行承事供養，依一有情生最勝福，是名第六無上不共。

【M12 為盡貪愛觀行差別】

寅十二、為盡貪愛觀行差別

又有六法，能令為盡貪愛修觀行者，決定證知我於今者猶有貪愛，非無貪愛。謂於色境乃至法境繫攝其心。

又有六法至繫攝其心者：此說修觀行者樂斷、樂修。由觀察作意，隨於色境乃至法境一種可愛淨相作意思惟。於思惟時，若復發起隨習近心、趣習近心、臨習近心，不能住捨，不能厭毀、制伏、違逆，便自證知我於今者猶有貪愛，非無貪愛；以於色境乃至法境繫攝心故。

【M13 諸業可依因緣差別2】

【N1 標】

寅十三、諸業可依因緣差別2　卯一、標

又六因緣故，應知諸業是實可依，非家種姓是實可依。

【N2 釋2】

【O1 舉下劣種姓】

卯二、釋2　辰一、舉下劣種姓

謂下劣種姓補特伽羅，亦生不善往於惡趣，亦生善業往於善趣，亦於現法能般涅槃。

【O2 例貴勝種姓】

辰二、例貴勝種姓

貴勝種姓，三種亦爾。

又六因緣故等者：下劣種姓補特伽羅，或生不善，依往惡趣；或生善業，依往善趣；或生無漏，亦於現法能般涅槃；是名下劣種姓三種因緣。貴勝種姓，三種亦爾。如是總說六因緣故，應知諸業是實可依，非家種姓是實可依。

【K7 七種2】

【L1 結前正顯】

子七、七種2　丑一、結前正顯

已說六種佛教所應知處。次說七種。

【L2 別廣宣說11】

【M1 圓滿解脫覺支差別】

丑二、別廣宣說11　寅一、圓滿解脫覺支差別

謂有七法，能於諸諦如實覺了，圓滿解脫。謂毗鉢舍那品有三，一、擇法，二、精進，三、喜。奢摩他品亦有三，一、安，二、三摩地，三、捨。念通二品。

謂有七法等者：當知此說七遍覺支。證諦現觀，名於諸諦如實覺了。斷見所斷迷諦煩惱，名於諸諦圓滿解脫。如是七支，略攝二品，如文可知。

【M2 補特伽羅根果等別2】

【N1 標】

寅二、補特伽羅根果等別2　卯一、標

又由根故、果故、解脫故，建立七種補特伽羅。

【N2 釋3】

【O1 由根建立】

卯二、釋3　辰一、由根建立

於向道中，依鈍根、利根故，建立隨信、隨法行。

【O2 由果建立】

辰二、由果建立

於果道中，即此二種，名信勝解、見到。

【O3 由解脫建立】

辰三、由解脫建立

定障解脫，非煩惱障解脫故，建立身證；煩惱障解脫，非定障解脫故，建立慧解脫；定障、煩惱障俱解脫故，建立俱分解脫。

又由根故等者：由根建立二種補特伽羅，謂隨信行及隨法行。由果建立二種補特伽羅，謂信勝解及見到。此中信勝解，即信解，謂隨信行已見聖諦。見到，即見至，謂隨法行已見聖諦。由解脫建立三種補特伽羅，謂身證、慧解脫、俱分解脫。此中身證，謂於八解脫，身已作證具足安住故，已能順逆入出自在，由是故說定障解脫。

【M3 由三因緣修定行別2】

【N1 標】

寅三、由三因緣修定行別2　卯一、標

又三因緣七種行故，令修行者心得內定，心正一緣。

【N2 釋2】

【O1 列三因緣】

卯二、釋2　辰一、列三因緣

謂趣入、安住、攝受因緣。

【O2 配七種行3】

【P1 趣入因緣】

辰二、配七種行3　巳一、趣入因緣

若世間正見，了知定有施與等行，及此為依，了知居家迫迮、居家塵染等行，出離所引正思惟，名趣入因緣。

【P2 安住因緣】

巳二、安住因緣

既趣入已，受持正語、正業、正命，名安住因緣。

【P3 攝受因緣】

巳三、攝受因緣

於趣入因緣、安住因緣，及後方便作意隨行中所有正精進、正念，名攝受因緣。

又三因緣七種行故等者：八道支中正定為後，前七道支為三因緣，能證彼定，是故此中建立七種。三因緣者，一、趣入因緣，二、安住因緣，三、攝受因緣。七種行者，謂即正見、正思惟、正語、正業、正命、正精進、正念。此七種行與得正定為三因緣，如文可知。於攝受因緣中，當知正精進、正念遍一切位，從其最初勝善法欲、出家受戒，乃至修習悎寤瑜伽，皆遍隨行故。如是漸次修行，後後轉勝、轉增、轉上，皆為正精進、念之所攝受，是故名為攝受因緣。此中方便作意，謂即瑜伽作意應知。

【M4 世所未得聖財樂別3】

【N1 標】

寅四、世所未得聖財樂別3　卯一、標

又諸世間樂求財者，為得樂故，雖樂積集一切凡財，而未能得七種聖財所生之樂。

【N2 列】

卯二、列

謂與信俱行清淨之樂；生於善趣所起之樂；顧自妙好，不行諸惡，無有追悔所生之樂；顧他誹毀，不行諸惡，無有追悔所生之樂；於法於義正解俱行所生之樂；後世資財無所匱乏所生之樂；於勝義諦如實覺悟所生之樂。

【N3 釋】

卯三、釋

諸如是等無量無邊無罪之樂，樂求積集世間財者皆所未得，唯得現法資財無匱所生有罪妄想之樂。

又諸世間樂求財者等者：此中一切凡財，謂即適悅資具、滋長資具、清淨資具、任持資具。七種聖財，謂即信、戒、慚、愧、聞、捨、慧。如有尋有伺地說。（陵本五卷一頁319）由信聖財，生信俱行清淨之樂。由戒聖財，感生善趣所起之樂。顧自妙好，名慚聖財。顧他誹毀，名愧聖財。由此二種，不行諸惡，無有追悔，是即名為彼所生樂。由聞聖財，於法於義正解俱行，是即名為彼所生樂。由捨聖財，後世資財無所匱乏，是即名為彼所生樂。由慧聖財，於勝義諦如實覺悟，是即名為彼所生樂。此七聖財所生之樂，若受用時，轉更充盛，增長廣大，可從今世持往後世，是名無量無邊。又無怖畏、無怨對、無災橫、無燒惱等，能斷後世大苦，是名無罪。樂積凡財與此相違，是名唯得現法資財無匱及與有罪應知。

【M5 魔惑品力障治差別2】

【N1 舉障品】

寅五、魔惑品力障治差別2　卯一、舉障品

又有七種魔惑品力。一、憎嫉聖教；二、現行能往惡趣惡行；三、樂習不顧自妙好障法；四、樂習不顧他誹毀障法；五、於善不善、有罪無罪、若劣若  勝、若黑若白，及廣分別緣起法中，不能解了；六、慳垢弊心，積集眾具；七、智慧狹劣，愚癡增廣。

【N2 例能治】

卯二、例能治

若能降伏如是七種魔惑品力，當知即是聖法律中信等七力。

又有七種魔惑品力等者：此中七種，翻七聖財應知。謂不信、犯戒、無慚、無愧、匱聞、慳吝、愚癡。如次配釋。由此七種障生聖財，令修行者不能遍知及與遠離，故名魔惑品力。

【M6 令法衰損及興盛別2】

【N1 舉衰損3】

【O1 標】

寅六、令法衰損及興盛別2　卯一、舉衰損3　辰一、標

又有七種第一義法涅槃所對治法，能令正法衰退隱沒。

【O2 攝】

辰二、攝

如是七法，三衰損攝。謂受用衰損、增上意樂衰損、方便衰損。

【O3 釋2】

【P1 配名3】

【Q1 受用衰損】

辰三、釋2　巳一、配名3　午一、受用衰損

於衣服等樂求妙好，樂欲多求，及彼所起種種受用，名受用衰損。

【Q2 增上意樂衰損】

午二、增上意樂衰損

於道及道果涅槃心不信解，名增上意樂衰損。

【Q3 方便衰損】

午三、方便衰損

懈怠、失念、心亂、惡慧，名方便衰損。

【P2 出類】

巳二、出類

受用衰損，是貪不善根品類；意樂、方便衰損，是癡不善根品類。

【N2 例相違】

卯二、例相違

與此相違，當知即是白品七法。

又有七種第一義法涅槃所對治法等者：此中七法，如文可知。一、於衣服等無有喜足。此中等言，等取飲食、臥具等事。於所未得，樂求妙好，樂欲多求；於所已得，染住耽縛，悶著堅執，不見過患、不知出離而受用之；名彼所起種種受用。二、於道諦心不信解。三、於道果心不信解。道果即涅槃，滅諦攝故。四、懈怠。五、失念。六、心亂。七、惡慧。由無喜足，能令如理作意相應尋伺受用衰損，故說彼攝。由不信解，能令增上意樂衰損，故說彼攝。由懈怠、失念故，令戒衰損；由心亂故，令定衰損；由惡慧故，令慧衰損；是故總說方便衰損所攝。由三衰損，說彼七種能令正法衰退隱沒，是故成為第一義法涅槃所對治法。

【M7 令無退等涅槃品別2】

【N1 略標列】

寅七、令無退等涅槃品別2　卯一、略標列

又有七種第一義法涅槃品法，能令正法無退久住。一、聞所成慧；二、思所成慧；三、修所成慧；四、不為惡緣侵損依止；五、正求財法；六、無增上 慢；七、於可供養、不可供養補特伽羅，能善揀擇此可供養，此不可供養。

【N2 顯勝利】

卯二、顯勝利

此中由聞慧故，於未了義能正解了；由思慧故，於未善決定義能善思惟；由 修慧故，斷諸煩惱；由無惡緣侵損依止故，堪能修斷；正求財法故，速證通 慧；無增上慢故，於下品所證不生喜足；能善揀擇補特伽羅故，於諸世智大福者等不樂親近，亦不供養，唯樂親近供養少欲者等。

又有七種第一義法涅槃品法等者：由此七種，唯以涅槃而為上首，是故名為第一義法涅槃品法。此中第四，不為惡緣侵損依止者，謂遠離自苦行邊，受諸飲食，存養壽命，身得安住，由是身無饑羸，有力有能，堪任修斷。又彼第五，正求財法者，謂以法及不凶險追求財物，名正求財。於善說法猛利愛重，求欲多聞，無有厭足，名正求法。餘易可知。

【M8 受生有情諸識住別2】

【N1 標】

寅八、受生有情諸識住別2　卯一、標

又有七種諸有情類受生處所，於彼處所受生有情，諸識現前相續而住。

【N2 釋2】

【O1 簡非2】

【P1 標】

卯二、釋2　辰一、簡非2　巳一、標

於三界中，唯除惡趣、無想有情，及非想非非想處。

【P2 釋】

巳二、釋

由惡趣中，極可厭故，不立識住；無想有情，一向轉識不現行故，不立識住；非想非非想處，行與不行不決定故，不立識住。

【O2 辨類2】

【P1 總標名】

辰二、辨類2　巳一、總標名

身異類故名種種身，想異類故名種種想。當知與此相違，名一種身、一種想。

【P2 隨難釋2】

【Q1 身異想一】

巳二、隨難釋2　午一、身異想一

梵世已下，身形異類，所生身形種種色相有差別故。於梵世中初受生時，彼諸梵眾咸作是念：我等皆是大梵所生。爾時梵王亦作是念：是諸梵眾皆吾所生。如是彼想非有異類。

【Q2 身一想異】

午二、身一想異

第二靜慮已上一切諸天，身光等照故，名一種身。光音天眾先後生者，由覩梵世猛焰燒然，爾時便有怖不怖想，是故於彼有異類想。

又有七種諸有情類受生處所等者：當知此說七種識住。於三界中，唯除惡趣、無想有情，及非想非非想處不立識住，如文可知。所餘一切處所，有色有情有四識住，無色有情有三識住，如是總成七種識住。有色有情有四識住者，謂有有情身異想異，是第一識住。彼諸色身種種顯形狀貌異故，是名身異；又彼苦、樂、不苦不樂想差別故，是名想異；此如人及一分天是。一分天者，謂欲界天及初靜慮，除劫初起。或有有情身異想一，是第二識住；此如梵眾天是。唯劫初起身異想一，如文自釋。或有有情身一想異，是第三識住；如第二靜慮諸天是。身一想異，如文自釋。或有有情身一想一，是第四識住；如第三靜慮諸天是。身一，如前說；想一，謂唯有樂想。是名有色有情四種識住。無色有情有三識住者，謂空無邊、識無邊、無所有處下三無色應知。

【M9 遍攝煩惱麤重差別】

寅九、遍攝煩惱麤重差別

又諸有情有七種麤重，遍攝一切煩惱品麤重。謂劣界貪、瞋品麤重，中界妙界貪品麤重，劣中妙界慢、無明、見、疑品麤重。

又諸有情有七種麤重等者：當知此說七種隨眠。謂欲貪隨眠、瞋恚隨眠、有貪隨眠、慢隨眠、無明隨眠、見隨眠、疑隨眠。初二隨眠欲界所攝，由是說言劣界貪、瞋品麤重。有貪隨眠色無色攝，由是說言中界妙界貪品麤重。慢、無明、見、疑隨眠通三界攝，由是說言劣中妙界慢、無明、見、疑品麤重。劣中妙界，如其次第，即欲、色、無色之異名故。

【M10 惡說善說有無失別2】

【N1 舉有失2】

【O1 標列】

寅十、惡說善說有無失別2　卯一、舉有失2　辰一、標列

又於外道惡說法律中，當知有七種過失。謂解過失、行過失、依止過失、思惟過失、功用過失、增上心過失、增上慧過失。

【O2 隨釋7】

【P1 解過失】

辰二、隨釋7　巳一、解過失

彼諸外道，雖少於法聽聞受持，而常隨順四顛倒故，凡興言論，專為毀他免脫徵難，為勝利故，其所生解皆有過失。

【P2 行過失】

巳二、行過失

所受禁戒，邪範邪命所攝受故，不能令自得出離故，亦有過失。

【P3 依止過失】

巳三、依止過失

所事師友，唯能宣說顛倒道故，亦有過失。

【P4 思惟過失】

巳四、思惟過失

所有思惟，邪求出離損壞心故，亦有過失。

【P5 功用過失】

巳五、功用過失

所有功用，離方便故，亦有過失。

【P6 增上心過失】

巳六、增上心過失

彼增上心，忘念、愛、慢及與無明、疑上靜慮之所攝故，亦有過失。

【P7 增上慧過失】

巳七、增上慧過失

彼增上慧，六十二見所損壞故，亦有過失。

【N2 例無失】

卯二、例無失

與此相違，當知善說法律中，亦有七種無過失事。

謂解過失等者：由邪勝解，名解過失。由受邪行戒，名行過失。事邪師友，名依止過失。不如理作意，名思惟過失。不勤正方便，名功用過失。彼所得定為諸煩惱之所染汙，名增上心過失。住諸惡見，名增上慧過失。如下一一別釋可知。

【M11 令犯諍事止息差別2】

【N1 標指】

寅十一、令犯諍事止息差別2　卯一、標指

又有七法，令諸苾芻所起違犯諍事止息。餘如攝事分中當說。

【N2 列事】

卯二、列事

當知此中，有七種違犯諍事。一、開悟現前犯諍事，二、開悟過去失念犯諍事，三、開悟不自在犯諍事，四、尋思犯諍事，五、決擇犯諍事，六、自悔犯諍事，七、忍愧建立二眾展轉舉罪諍事。

又有七法令諸苾芻所起違犯諍事止息等者：此中七法，謂如七種違犯諍事能令除滅應知。有諸同梵行者，舉餘同梵行者所犯眾罪，即於現前四目相對，而以其實，不以非實，是名開悟現前犯諍事。有諸苾芻，見餘苾芻犯罪時節，別於後時彼犯罪者忘自所犯，其見犯者記彼所犯，便舉是事，令其憶念，是名開悟過去失念犯諍事。復有苾芻，由顛狂故，現行眾多非沙門法、不隨順法，彼由此事，應不成犯。復有一類無知苾芻，謂彼成犯，非處舉發，是名開悟不自在犯諍事。復有苾芻，於眾僧中舉苾芻罪，其能舉者起有犯想，其所舉者起無犯想，是名尋思犯諍事。有異住處眾多苾芻，於所犯罪互生疑諍，或言有犯，或言無犯，或言是重，或言是輕，是名決擇犯諍事。復有苾芻，既犯罪已，自惡作纏之所激發，遂成憂悴，是名自悔犯諍事。有多苾芻，互相舉罪，各為憍慢之所執持，不欲展轉相對發露，專事離散二部別居，各作是言：彼既不肯來對我眾發露悔滅，我等何為輒就彼眾發露悔滅，是名忍愧建立二眾展轉舉罪諍事。此七諍事，隨應除滅。攝事分中一一別顯應知。（陵本九十九卷二十三頁7467）

瑜伽師地論科句披尋記卷第十四

瑜伽師地論科句披尋記卷第十五

彌勒菩薩說

唐三藏沙門玄奘奉詔譯

韓清淨科記

本地分中聞所成地第十之三

【K8 八種2】

【L1 結前正顯】

子八、八種2　丑一、結前正顯

已說七種佛教所應知處。次說八種。

【L2 別廣宣說9】

【M1 三種修攝聖道差別2】

【N1 標列】

丑二、別廣宣說9　寅一、三種修攝聖道差別2　卯一、標列

謂有八支聖道所攝，令諸苾芻究竟斷結三種修法。謂修戒、修定、修慧。

【N2 配屬】

卯二、配屬

正語、正業、正命，名為修戒；正念、正定，名為修定；正見、正思惟、正精進，名為修慧。

謂有八支聖道所攝等者：由八支聖道故，建立八種。為顯三增上學所攝，是故說為三種修法。由此能令苾芻證無學果，是故說言究竟斷結，五上分結皆永斷故。

【M2 補特伽羅道果差別】

寅二、補特伽羅道果差別

又由正方便及果增上力故，建立清淨品八種補特伽羅。謂行四向、住四果者。

【M3 有失無失施相差別2】

【N1 標列】

寅三、有失無失施相差別2　卯一、標列

又有二種施，八相差別。一、有過失施，二、無過失施。

【N2 隨釋2】

【O1 標配】

卯二、隨釋2　辰一、標配

前七種施，名有過失；最後一種，名無過失。

【O2 辨相2】

【P1 有失】

辰二、辨相2　巳一、有失

謂有布施懈怠所損，故有過失。

謂有布施懈怠所損者：謂由懈怠，見來求者正現在前，不能速疾而行布施，是名懈怠所損。

或有布施不隨所欲，故有過失。謂有染心者，怖畏貧窮、希求富樂而行布施。

或有布施不隨所欲等者：謂由染心，於行布施不能圓滿，是名不隨所欲。此有二別。謂由財物少闕，怖畏貧窮，故不欲施。或由施物悅意上妙，希求富樂，故不欲施。

或有布施顧戀過去，故有過失。

或有布施顧戀過去者：謂施已生悔故。

或有布施希望未來，故有過失。

或有布施希望未來者：謂希他還報故。

或有布施有輕慢過，故有過失。

或有布施有輕慢過者：謂不敬彼，撩擲而與故。

或有布施希求富樂，故有過失。或有布施求他知聞，故有過失。

【P2 無失】

巳二、無失

無過失施者，謂迴向涅槃故，為彼資糧故，無染汙心為往善趣故，為得大財故，而行布施。

謂迴向涅槃故等者：為證解脫，不觀施果，是名迴向涅槃。為欲積集涅槃資糧，是名為彼資糧。若諸菩薩為利他故，修習施波羅蜜多行，往生善趣，得大財富，而於其中無有希愛，是名無染汙心為往善趣故，為得大財故，而行布施。

【M4 勤怠依處時分差別2】

【N1 舉懈怠3】

【O1 標】

寅四、勤怠依處時分差別2　卯一、舉懈怠3　辰一、標

又依四處，於八時中，趣入懈怠，不發精進。當知如是補特伽羅是懈怠類，非精進類。

【O2 列2】

【P1 四處】

辰二、列2　巳一、四處

謂依乞食處，依所作處，依遊行處，依界不平等處。

【P2 八時】

巳二、八時

依此四處，八時差別。多食精美，身沈重時；少食麤惡，身劣頓時；將欲所 作，護惜力時；已有所作，身疲倦時；將欲遊行，護惜力時；已涉長途，身疲倦時；正為病苦所纏擾時；所病已愈，恐更發時。

【O3 釋】

辰三、釋

此懈怠類補特伽羅，乃至未遇懈怠所依，少似精進；若得遇已，速發懈怠；是故名為懈怠種類。

【N2 例精進】

卯二、例精進

與此相違，亦依四處，於八時中發勤精進。當知如是補特伽羅能伏懈怠，勤精進類。雖遇懈怠所依，亦能發勤精進，何況不遇，是故名為勤精進類。

乃至未遇懈怠所依者：前說四處，名懈怠所依。於彼八時差別未現前時，說名未遇。

【M5 願樂欲生可愛因別】

寅五、願樂欲生可愛因別

又有八種正願所攝可愛生因，能令於諸欲中樂增上生，不求永離一切欲者，當生八種可愛生處。謂願人中卑惡種類，修小施戒二福業事；如是願樂人 中尊貴種類、四大王天、三十三天、夜摩天、覩史多天、化樂天、他化自在天，修小施戒二福業事。

又有八種正願所攝可愛生因等者：此依八種可愛生處，說彼生因亦有八種，謂即施戒二福業事。修此為因，彼果得遂，由是說言正願所攝。八種可愛生處者，謂於人中有二種類及六欲天，是即諸欲勝生差別。人種類中，若生旃荼羅家、卜羯娑家、造車家、竹作家，以及下賤貧窮乏少財物飲食等家，是名卑惡種類。若生剎帝利、婆羅門、諸長者大富貴家，以及所餘豪貴大富多諸財穀庫藏等家，是名尊貴種類。如有尋有伺地說。（陵本九卷十頁675）

【M6 於人天趣建立眾別2】

【N1 總標】

寅六、於人天趣建立眾別2　卯一、總標

又四因緣故，於人趣中建立如來四眾；三因緣故，於天趣中建立四眾。

【N2 別顯2】

【O1 人眾】

卯二、別顯2　辰一、人眾

最增上故，世間共許為福田故，受用資財不由他故，棄捨一切世資財故；由此四緣，於人趣中建立四眾。

【O2 天眾】

辰二、天眾

依地邊際故，欲界邊際故，語行邊際故；由此三緣，於天趣中建立四眾。

又四因緣故於人趣中建立如來四眾等者：此中八眾，謂即剎帝利眾、婆羅門眾、長者眾、沙門眾、四大天王眾、三十三天眾、焰摩天眾、梵天眾。如是八眾，名眾會事。如前意地說。（陵本三卷十六頁260）如來處眾說法，有此八眾差別，是故名如來眾。今於天趣中建立四眾，不言如來者，當知略未具說故。初四因緣，如次配釋人中四眾應知。後三因緣中，依初一因緣，建立四大王天眾、三十三天眾，彼居持雙山頂、蘇迷盧頂，是名依地邊際。依第二因緣，建立焰摩天眾，此居魔羅天宮，即他化自在天攝，然處所高勝，是名欲界邊際。依第三因緣，建立梵天眾，從此已上超過尋伺，是名語行邊際。

【M7 依三處轉世法差別2】

【N1 標列】

寅七、依三處轉世法差別2　卯一、標列

又於世間三處轉時，恆常世間八法所觸。謂樂欲處、功用處、眾緣處。

【N2 配屬】

卯二、配屬

於樂欲處轉時，或觸於利，或觸非利。於功用處轉時，或稱他意，或不稱意；於背面位觸於毀、譽，於現前位觸於稱、譏。於眾緣處轉時，或由先世、或由現法苦樂眾緣，觸於苦、樂。

又於世間三處轉時等者：謂利、非利、毀、譽、稱、譏、苦、樂，是名世間八法，一切世間恆所行故。意樂所作，名樂欲處。身語所作，名功用處。於樂欲處轉時，若得、不得，是名或觸於利，或觸非利。於功用處轉時，或稱他意，則觸譽、稱；或不稱意，則觸毀、譏。餘文易知。

【M8 能引通等諸解脫別2】

【N1 標】

寅八、能引通等諸解脫別2　卯一、標

又八勝解，能引不還、或阿羅漢諸聖神通及最勝住。

【N2 釋2】

【O1 引聖神通2】

【P1 出三解脫】

卯二、釋2　辰一、引聖神通2　巳一、出三解脫

謂未伏內色想，外無染汙色勝解，是名第一；已伏內色想，是名第二；淨不淨非二色第一捨勝解，是名第三。

【P2 顯不共有】

巳二、顯不共有

此三解脫，於一切色得自在故，便能引發諸聖神通。謂諸神通不與一切異生共有。

【O2 引最勝住】

辰二、引最勝住

空無邊勝解、識無邊勝解、無所有勝解、非想非非想勝解、微微任運心勝解，此五勝解次第善修治故，能引想受滅等至最勝住。

又八勝解等者：當知此即八種解脫。三摩呬多地中已顯其相。（陵本十二卷五頁983）如彼應釋。此中未伏內色想者，謂已離欲界欲，未離色界欲故。外無染汙色勝解者，謂於有光明而作勝解故。已伏內色想者，謂已離色界欲，又不思惟彼想明相故。淨不淨非二色第一捨勝解者，謂於內淨不淨諸色，已得展轉相待想、展轉相入想、展轉一味想故，名淨不淨非二色勝解；已得捨念圓滿清白故，名第一捨。

【M9 觀外諸色勝處差別3】

【N1 標數】

寅九、觀外諸色勝處差別3　卯一、標數

又若觀諸色，若如所觀，於初三解脫中而修習者，謂三解脫方便道所攝三勝處也。

【N2 牒說】

卯二、牒說

此中觀外諸色，若小若大、若好若惡、若劣若勝者。

【N3 隨釋3】

【O1 觀外色】

卯三、隨釋3　辰一、觀外色

謂觀非三摩地所行現所得色。

又若觀諸色等者：當知此說八種勝處。前四勝處，由有色觀諸色、內無色想觀外諸色二解脫所建立。後四勝處，由淨解脫身作證具足住所建立。初三解脫善修治故，後方能起勝知勝見，故稱勝處。由是勝處說為三解脫方便道所攝，依三解脫得三勝處名。

【O2 得勝名】

辰二、得勝名

由緣三摩地所行作意不種種現前，故名為勝。

【O3 明知見2】

【P1 舉於三摩地】

辰三、明知見2　巳一、舉於三摩地

於三摩地所行中，奢摩他行名知，毗鉢舍那行名見。

由緣三摩地所行作意不種種現前等者：此中義顯能隱蔽他、自在迴轉，故名為勝。如三摩呬多地說。（陵本十二卷七頁990）

【P2 例非三摩地】

巳二、例非三摩地

如於三摩地所行若知若見，如於彼色已尋思、已了別，如是於外所想非三摩地所行中觀諸色亦爾。

如於三摩地所行若知若見等者：此中知見，義顯能觀；彼色，義顯所觀。觀少觀多及與青黃赤白，名已尋思、已了別。

【K9 九種2】

【L1 結前正顯】

子九、九種2　丑一、結前正顯

已說八種佛教所應知處。次說九種。

【L2 別更宣說2】

【M1 煩惱結別】

丑二、別更宣說2　寅一、煩惱結別

謂有九結。如攝事分當廣建立。

【M2 有情居別】

寅二、有情居別

又有九種生處受生有情，於彼彼處同所居止。謂三界中，除諸惡趣，可厭處故。如前已說。

又有九種生處等者：當知此說九有情居。如前已說七識住中，唯除惡趣、無想有情，及非想非非想處。今有情居，說七識住，兼彼無想有情、非想非非想處，是故成九。唯除惡趣，可厭處故，非諸有情所樂住故，非有情居。

【K10 十種2】

【L1 結前正顯】

子十、十種2　丑一、結前正顯

已說九種佛教所應知處。次說十種。

【L2 別更宣說2】

【M1 遍處類別】

丑二、別更宣說2　寅一、遍處類別

謂十遍處。當知即諸解脫所作成就。餘解脫、勝處、遍處，如攝事分當廣分別。

謂十遍處等者：地、水、火、風、青、黃、赤、白，是名八色遍處，及識遍處、空遍處，總此三種，名十遍處。三摩呬多地說：修觀行者，先於所緣思惟勝解；次能制伏；既於制伏得自在已，後即於此遍一切處，如其所欲而作勝解；是故此三如其次第。（陵本十二卷八頁995）由是此說即諸解脫所作成就。言餘解脫、勝處、遍處者，攝事分中未有此文。

【M2 無學支別】

寅二、無學支別

又有十無學支，當知無學五蘊所攝。謂戒蘊、定蘊、慧蘊、解脫蘊、解脫知見蘊。

又有十無學支等者：謂無學正見、正思惟，乃至無學正解脫、正智，是名十無學支。此中正語、正業、正命，戒蘊所攝；正念、正定，定蘊所攝；正見、正思惟、正精進，慧蘊所攝；正解脫，解脫蘊所攝；正智，解脫知見蘊所攝應知。

【H5 結】

辛五、結

如是已說十種佛教所應知處，及前所說佛教所應知處等，當知皆是內明處攝。

及前所說佛教所應知處等者：此中等言，等取前說九種，乃至最初佛教所應知處。

【G2 醫方明處4】

【H1 徵】

庚二、醫方明處4　辛一、徵

云何醫方明處？

【H2 標】

辛二、標

當知此明略有四種。

【H3 列】

辛三、列

謂於病相善巧，於病因善巧，於已生病斷滅善巧，於已斷病後更不生方便善巧。

【H4 指】

辛四、指

如是善巧廣分別義，如經應知。

謂於病相善巧等者：顯揚論說：苦諦如病，集諦如病因，滅諦如病滅，道 諦如病滅因。（顯揚論十九卷七頁31,574b）今說四種因果差別道理亦爾。於彼善巧，故說為明。

【G3 因明處2】

【H1 結前生後】

庚三、因明處2　辛一、結前生後

已說醫方明處。云何因明處？

【H2 正廣宣說4】

【I1 標】

辛二、正廣宣說4　壬一、標

謂於觀察義中諸所有事。

謂於觀察義中諸所有事者：於所成立思惟決擇，名觀察義諸所有事。如下七種應知。

【I2 徵】

壬二、徵

此復云何？

【I3 列2】

【J1 嗢柁南】

壬三、列2　癸一、嗢柁南

嗢柁南曰：論體論處所　論據論莊嚴　論負論出離　論多所作法

【J2 長行】

癸二、長行

當知此中略有七種。一、論體性，二、論處所，三、論所依，四、論莊嚴，五、論墮負，六、論出離，七、論多所作法。

【I4 釋7】

【J1 論體性4】

【K1 徵】

壬四、釋7　癸一、論體性4　子一、徵

云何論體性？

【K2 標】

子二、標

謂有六種。

【K3 列】

子三、列

一、言論，二、尚論，三、諍論，四、毀謗論，五、順正論，六、教導論。

【K4 釋2】

【L1 別辨相6】

【M1 言論】

子四、釋2　丑一、別辨相6　寅一、言論

言論者，謂一切言說、言音、言詞，是名言論。

謂一切言說言音言詞者：見、聞、覺、知四種言說，是名一切言說。言所須具，是名言音。起言說欲，是名言詞。

【M2 尚論】

寅二、尚論

尚論者，謂諸世間隨所應聞所有言論。

謂諸世間隨所應聞所有言論者：謂諸世間善法言義，應可聽聞，名所應聞。彼之言論世所欣尚，故名尚論。

【M3 諍論3】

【N1 依諸欲起3】

【O1 舉依處2】

【P1 有攝受欲】

寅三、諍論3　卯一、依諸欲起3　辰一、舉依處2　巳一、有攝受欲

諍論者，謂或依諸欲所起。若自所攝諸欲，他所侵奪；若他所攝諸欲，自行侵奪；若所愛有情所攝諸欲，更相侵奪。

若所愛有情所攝諸欲等者：謂自所愛有情所攝諸欲，與餘有情更相侵奪故。

或欲侵奪。

或欲侵奪者：通說前三差別應知。謂自所攝，他欲侵奪；若他所攝，自欲侵奪；所愛有情所攝，與餘互欲侵奪。

【P2 無攝受欲】

巳二、無攝受欲

若無攝受諸欲，謂歌舞戲笑等所攝，若倡女僕從等所攝；

若無攝受諸欲者：此中諸欲，非自所攝，非他所攝，亦非自所愛有情攝，名無攝受。

或為觀看，或為受用。

或為觀看或為受用者：覺慧為先、功用為先、欲樂為先，眼見眾色，是名觀看。互相受用，受用境界，受諸快樂，是名受用。於無攝受諸欲，為此二事，更相侵奪，或欲侵奪，應知是此所欲說義。

【O2 顯因緣】

辰二、顯因緣

於如是等諸欲事中，未離欲者，為欲界貪所染汙者，因堅執故、因縛著故、因耽嗜故、因貪愛故，發憤乖違。

因堅執故等者：此說貪為因緣種種相別。不欲棄捨，是名堅執。不欲出離，是名縛著。無有厭足，是名耽嗜。樂著受用，是名貪愛。由是為因，遇不饒益，故令發憤，互相乖違。

【O3 釋諍論】

辰三、釋諍論

喜鬥諍者，興種種論、興怨害論，故名諍論。

興種種論興怨害論者：諍無止息，前後變異，名種種論。或為毀辱、或為惱害，口出矛[矛+贊]，更相[矛+贊]刺，名怨害論。

【N2 依惡行起3】

【O1 舉依處】

卯二、依惡行起3　辰一、舉依處

或依惡行所起。若自所作身語惡行，他所譏毀；若他所作身語惡行，自行譏毀；若所愛有情所作身語惡行，互相譏毀。

若所愛有情所作身語惡行互相譏毀者：謂自所愛有情所作惡行，與餘有情互相譏毀故。譏謂現前位，毀謂背面位，如前已說應知。

【O2 顯因緣】

辰二、顯因緣

於如是等行惡行中，願作未作諸惡行者，未離欲界貪瞋癡者，重貪瞋癡所拘蔽者，因堅執故、因縛著故、因耽嗜故、因貪愛故，更相憤發，懷染汙心，互相乖違。

【O3 釋諍論】

辰三、釋諍論

喜鬥諍者，興種種論、興怨害論，故名諍論。

於如是等行惡行中等者：此說興諍論者三種補特伽羅相。謂有一類，未受淨戒，乃至未能遠離惡行以來，常得說名願作未作諸惡行者；此即第一補特伽羅。復有一類，雖受淨戒，不作惡行，而於定地未得作意，未能制伏欲界煩惱，是名未離欲界貪瞋癡者；此即第二補特伽羅。復有一類，貪瞋癡相極為增上，拘礙於心，令不自在，覆蔽其心，令不顯了，是名重貪瞋癡所拘蔽者；此即第三補特伽羅。

【N3 依諸見起3】

【O1 舉依處】

卯三、依諸見起3　辰一、舉依處

或依諸見所起。謂薩迦耶見、斷見、無因見、不平等因見、常見、雨眾見等種種邪見，及餘無量諸惡見類。於如是諸見中，或自所攝，他所遮斷；或他所攝，自行遮斷；或所愛有情所攝，他正遮斷；或已遮斷；或欲攝受所未攝受。

【O2 指因緣】

辰二、指因緣

由此因緣，未離欲者，如前廣說。

【O3 釋諍論】

辰三、釋諍論

乃至興種種論、興怨害論，是名諍論。

或自所攝他所遮斷等者：語現行時，若被遮止，令不相續，是名遮斷。應知略有四相差別，如文可知。初三種相，謂於現在位；後一種相，謂於過去位。或為成立自宗而有所說，令他攝受自所許義，名欲攝受所未攝受。

【M4 毀謗論3】

【N1 標】

寅四、毀謗論3　卯一、標

毀謗論者，謂懷憤發者，以染汙心振發威勢，更相擯毀所有言論。

【N2 釋】

卯二、釋

謂麤惡所引，或不遜所引，或綺言所引；乃至惡說法律中，為諸有情宣說彼法，研究決擇，教授教誡。

【N3 結】

卯三、結

如是等論，名毀謗論。

謂麤惡所引等者：若毒螫語，若麤獷語，名麤惡所引。若非可愛、可樂、可欣、可意語，名不遜所引。邪舉罪者，言不應時，若復不實，若引無義，若復麤獷，若挾瞋恚，是名綺言所引。又邪說法時，亦有五相名為綺語，謂不思量語、不靜語、雜亂語、非有教語、非有法語。由是此說乃至惡說法律等言。義如有尋有伺地說。（陵本八卷十二頁599）

【M5 順正論2】

【N1 出體】

寅五、順正論2　卯一、出體

順正論者，謂於善說法律中，為諸有情宣說正法，研究決擇，教授教誡。

【N2 顯義】

卯二、顯義

為斷有情所疑惑故，為達甚深諸句義故，為令智見畢竟淨故；隨順正行、隨順解脫，是故此論名順正論。

為諸有情宣說正法等者：為斷有情所疑惑故，宣說正法，由此能令無倒聽聞。為達甚深諸句義故，研究決擇，由此能令清淨思惟。為令智見畢竟淨故，教授教誡，由此能令修習正定。

【M6 教導論2】

【N1 出體】

寅六、教導論2　卯一、出體

教導論者，謂教修習增上心學、增上慧學補特伽羅，心未定者令心得定，心已定者令得解脫，所有言論。

【N2 顯義】

卯二、顯義

令彼覺悟真實智故，令彼開解真實智故，是故此論名教導論。

令彼覺悟真實智故等者：此中初句，釋前令心得定所由；後句，釋前令得解脫所由。心得定故，能如實知、能如實見，是名覺悟真實。得解脫故，能為他說宣揚開示自所證法，是名開解真實。

【L2 問答辨2】

【M1 問】

丑二、問答辨2　寅一、問

問：此六論中，幾論真實，能引義利，所應修習？幾不真實，能引無義，所應遠離？

【M2 答】

寅二、答

答：最後二論是真是實，能引義利，所應修習；中間二論不真不實，能引無義，所應遠離；初二種論，應當分別。

初二種論應當分別者：謂於言論、尚論中，或是真實，或不真實；或能引義，或引無義；或應修習，或應遠離；由是說言應當分別。以此二種，總攝一切雜染、清淨言論。

【J2 論處所3】

【K1 徵】

癸二、論處所3　子一、徵

云何論處所？

【K2 標】

子二、標

當知亦有六種。

【K3 列】

子三、列

一、於王家，二、於執理家，三、於大眾中，四、於賢哲者前，五、於善解法義沙門、婆羅門前，六、於樂法義者前。

一於王家等者：此中六種處所，謂即處在六種眾中。處大眾中，名於王家。處執眾中，名於執理家。處多眾中，名於大眾中。處諦眾中，名於賢哲者前。處善眾中，名於善解法義沙門、婆羅門前。處雜眾中，名於樂法義者前。此六種眾，如下無畏中說。（陵本十五卷十六頁1336）

【J3 論所依5】

【K1 徵】

癸三、論所依5　子一、徵

云何論所依？

【K2 標】

子二、標

當知有十種。

【K3 列】

子三、列

謂所成立義有二種，能成立法有八種。

【K4 釋2】

【L1 別辨相2】

【M1 所成立義2】

【N1 牒列】

子四、釋2　丑一、別辨相2　寅一、所成立義2　卯一、牒列

所成立義有二種者，一、自性，二、差別。

【N2 隨釋2】

【O1 自性】

卯二、隨釋2　辰一、自性

所成立自性者，謂有立為有，無立為無。

【O2 差別】

辰二、差別

所成立差別者，謂有上立有上，無上立無上；常立為常，無常立無常。如是有色無色、有見無見、有對無對、有漏無漏、有為無為，如是等無量差別門，當知名所成立差別。

【M2 能成立法2】

【N1 牒列】

寅二、能成立法2　卯一、牒列

能成立法有八種者，一、立宗，二、辯因，三、引喻，四、同類，五、異 類，六、現量，七、比量，八、正教。

能成立法有八種等者：此中立宗，謂即宗言，由是說言能成立法。前說自性差別，謂即宗義，是故說言所成立義。餘自下釋。

【N2 隨釋8】

【O1 立宗2】

【P1 標】

卯二、隨釋8　辰一、立宗2　巳一、標

立宗者，謂依二種所成立義，各別攝受自品所許，或攝受論宗。

謂依二種所成立義等者：自性差別，是名二種所成立義，如前已說。以此為依，攝受自宗所許品類差別。此復云何？謂依自性所成立義，攝受自宗所許品類差別，或立為有，或立為無；及以差別所成立義，攝受自宗所許品類差別，或立有上無上，乃至有為無為；是名各別攝受自品所許。或復依二所成立義，善自他宗，於一切法能起談論，是名攝受論宗。

【P2 釋】

巳二、釋

若自辯才，若輕懱他，若從他聞，若覺真實。或為成立自宗，或為破壞他 宗，或為制伏於他，或為摧屈於他，或為悲愍於他，建立宗義。

若自辯才至建立宗義者：此中初四差別，明建立宗義所依。後五差別，明建立宗義所為。

【O2 辯因】

辰二、辯因

辯因者，謂為成就所立宗義，依所引喻、同類、異類、現量、比量及與正教，建立順益道理言論。

【O3 引喻】

辰三、引喻

引喻者，亦為成就所立宗義，引因所依諸餘世間串習共許易了之法，比況言論。

【O4 同類2】

【P1 釋2】

【Q1 略】

辰四、同類2　巳一、釋2　午一、略

同類者，謂隨所有法望所餘法，其相展轉少分相似。

【Q2 廣3】

【R1 標】

午二、廣3　未一、標

此復五種。

【R2 列】

未二、列

一、相狀相似，二、自體相似，三、業用相似，四、法門相似，五、因果相似。

【R3 釋5】

【S1 相狀相似】

未三、釋5　申一、相狀相似

相狀相似者，謂於現在或先所見相狀相屬展轉相似。

相狀相似等者：如下相比量中廣釋其相應知。謂隨所有相狀相屬，或由現在，或先所見，推度境界，是相比量所有略義，此應準釋。

【S2 自體相似】

申二、自體相似

自體相似者，謂彼展轉其相相似。

自體相似等者：如下體比量中廣釋其相應知。謂現見彼自體性故，比類彼物不現見體；或現見彼一分自體，比類餘分；是體比量所有略義，此應準釋。

【S3 業用相似】

申三、業用相似

業用相似者，謂彼展轉作用相似。

業用相似等者：如下業比量中廣釋其相應知。謂以作用比業所依，是業比量所有略義，此應準釋。

【S4 法門相似2】

【T1 標相】

申四、法門相似2　酉一、標相

法門相似者，謂彼展轉法門相似。

【T2 舉例】

酉二、舉例

如無常與苦法，苦與無我法，無我與生法，生法與老法，老法與死法。如是有色無色、有見無見、有對無對、有漏無漏、有為無為，如是等類無量法門展轉相似。

法門相似等者：如下法比量中廣釋其相。謂以相鄰相屬之法，比餘相鄰相屬之法，是法比量所有略義，此應準知。

【S5 因果相似】

申五、因果相似

因果相似者，謂彼展轉若因若果、能成所成展轉相似。

【P2 結】

巳二、結

是名同類。

因果相似等者：順益義是因義，成辦義是果義，是故因果展轉相似。由是道理，觀察義中，能成即因，所成即果，是故亦說展轉相似。

【O5 異類2】

【P1 略】

辰五、異類2　巳一、略

異類者，謂所有法望所餘法，其相展轉少不相似。

【P2 廣2】

【Q1 標】

巳二、廣2　午一、標

此亦五種。

【Q2 指】

午二、指

與上相違，應知其相。

【O6 現量2】

【P1 標列】

辰六、現量2　巳一、標列

現量者，謂有三種。一、非不現見，二、非已思應思，三、非錯亂境界。

【P2 隨釋2】

【Q1 別辨相3】

【R1 非不現見3】

【S1 標列】

巳二、隨釋2　午一、別辨相3　未一、非不現見3　申一、標列

非不現見現量者，復有四種。謂諸根不壞，作意現前，相似生故；超越生故；無障礙故；非極遠故。

謂諸根不壞作意現前者：此中諸根，謂諸色根，依色根現量，說諸根不壞故。作意，謂三界意及不繫意，依意受現量，說作意現前故。

【S2 隨釋4】

【T1 相似生】

申二、隨釋4　酉一、相似生

相似生者，謂欲界諸根於欲界境，上地諸根於上地境，已生已等生，若生若起，是名相似生。

謂欲界諸根於欲界境等者：此中已生已等生，謂欲界諸根於欲界境。從出生位乃至諸根成熟以來，是名已生；諸根成熟乃至耄熟位，名已等生。若生若起，謂上地諸根於上地境。受上地生，彼根名生；入上地定，彼根名起。根境相對，同一界地，是名相似。

【T2 超越生】

酉二、超越生

超越生者，謂上地諸根於下地境，已生等如前說，是名超越生。

謂上地諸根於下地境等者：謂生欲界，依欲界身，引發上地若眼若耳，由此見聞下地色聲。如有尋有伺地說。（陵本十卷十九頁830）今說上地諸根於下地境，義應準知。此中已生，謂最初生位；已等生，謂相續生位。若生，謂於果位；若起，謂於因位。總略為論，名如前說，然非無別，隨義應悉。又此諸義亦可通前，不更分別，名如前說。

【T3 無障礙2】

【U1 標列】

酉三、無障礙2　戌一、標列

無障礙者，復有四種。一、非覆障所礙，二、非隱障所礙，三、非映障所礙，四、非惑障所礙。

【U2 隨釋2】

【V1 舉相違4】

【W1 覆障所礙】

戌二、隨釋2　亥一、舉相違4　天一、覆障所礙

覆障所礙者，謂黑闇、無明闇、不澄清色闇所覆障。

覆障所礙等者：覆有三種。謂日後分，或山山峰影等懸覆、遍覆、極覆。如意地說。（陵本一卷十五頁74）今於此中，說有三闇，逆次應知。謂由極覆，名為黑闇；由遍覆故，名無明闇；由懸覆故，名不澄清色闇。

【W2 隱障所礙】

天二、隱障所礙

隱障所礙者，謂或藥草力、或呪術力、或神通力之所隱障。

隱障所礙等者：謂由藥草等力，令身隱沒，不顯現故。

【W3 映障所礙3】

【X1 少小與眾多】

天三、映障所礙3　地一、少小與眾多

映障所礙者，謂少小物為廣多物之所映奪，故不可得。如飲食中藥，或復毛端，如是等類無量無邊。

【X2 小光與大光】

地二、小光與大光

且如小光，大光所映，故不可得。所謂日光映星月等，又如月光映奪眾星。

【X3 能治與所治】

地三、能治與所治

又如能治映奪所治，令不可得。謂不淨作意映奪淨相，無常、苦、無我作意映奪常、樂、我相，無相作意映奪一切眾相。

【W4 惑障所礙】

天四、惑障所礙

惑障所礙者，謂幻化所作，或色相殊勝，或復相似；或內所作，目眩、惛、夢、悶、醉、放逸，或復顛狂。如是等類名為惑障。

幻化所作等者：謂如幻師，積集草葉木瓦礫等，現作種種幻化事業。所謂象身、馬身、車身、步身、末尼、珍珠、琉璃、螺貝、璧玉、珊瑚、種種財穀庫藏等身，名幻化所作。於中色相，或勝所見，是名殊勝；或似所見，是名相似。如是幻狀迷惑眼事故，名惑障所礙。

【V2 結無礙】

亥二、結無礙

若不為此四障所礙，名無障礙。

【T4 非極遠】

酉四、非極遠

非極遠者，謂非三種極遠所遠。一、處極遠，二、時極遠，三、損減極遠。

【S3 結名】

申三、結名

如是一切，總名非不現見。非不現故，名為現量。

損減極遠者：謂極微色應知。分析諸色至最後邊，是故說名損減極遠。

【R2 非已思應思3】

【S1 標列】

未二、非已思應思3　申一、標列

非已思應思現量者，復有二種。一、纔取便成取所依境，二、建立境界取所依境。

非已思應思現量者：思惟過去，是名已思；思惟未來，是名應思。二種俱非，境現在前，故名現量。

【S2 隨釋2】

【T1 纔取便成取所依境3】

【U1 標相】

申二、隨釋2　酉一、纔取便成取所依境3　戌一、標相

纔取便成取所依境者，謂若境能作纔取便成取所依止。

若境能作纔取便成取所依止者：此中取言，有二種別。一、所取法，二、能取法。所取法者，如說：若境能作纔取。能取法者，如說：便成取所依止。

【U2 舉喻】

戌二、舉喻

猶如良醫授病者藥，色、香、味、觸皆悉圓滿，有大勢力，成就威德。當知 此藥色、香、味、觸纔取便成取所依止。藥之所有大勢威德，病若未愈，名為應思；其病若愈，名為已思。

【U3 結廣】

戌三、結廣

如是等類，名纔取便成取所依境。

猶如良醫授病者藥等者：此中舉藥為喻。謂彼藥物若受用已，正消變時，名為纔取。即於爾時，病勢損減，增長安樂，是名取所依止。當知此中，藥之色、香、味、觸，為其所取；身受安樂，是其能取；由是喻成現量境界。病未愈時，此藥於病名應思惟；病若愈已，此藥於病名已思惟；唯是尋求推度境界，故非現量。

【T2 建立境界取所依境2】

【U1 標相】

酉二、建立境界取所依境2　戌一、標相

建立境界取所依境者，謂若境能為建立境界取所依止。

若境能為建立境界取所依止者：想所取相，此名為境。能取境想，此名為取。修瑜伽者，於三摩地所行境界中，由種種想，安立諸相以為所緣，是故彼想名建立境界取。境事為依，取方得生，是故彼境名為取所依止。

【U2 舉事2】

【V1 顯正2】

【W1 釋2】

【X1 舉住地想2】

【Y1 辨思惟】

戌二、舉事2　亥一、顯正2　天一、釋2　地一、舉住地想2　玄一、辨思惟

如瑜伽師，於地思惟水、火、風界。若住於地思惟其水，即住地想轉作水想。若住於地思惟火、風，即住地想轉作火、風想。

【Y2 釋得名】

玄二、釋得名

此中地想，即是建立境界之取。地者，即是建立境界取之所依。

【X2 例住水等】

地二、例住水等

如住於地，住水、火、風，如其所應，當知亦爾。

【W2 結】

天二、結

是名建立境界取所依境。

如瑜伽師於地思惟水火風界等者：此中舉喻。謂瑜伽師，於地思惟水火風界。此地名為建立境界取所依境。如是於水、於火、於風，思惟餘界義亦如是。由是說言如其所應，當知亦爾。

【V2 簡非】

亥二、簡非

此中建立境界取所依境，非已思惟，非應思惟。地等諸界，解若未成，名應思惟；解若成就，名已思惟。

【S3 結名】

申三、結名

如是名為非已思應思現量。

此中建立境界取所依境等者：地等諸界，若正思惟，未起勝解，名解未成；於爾所時，不成所依，名應思惟。起勝解已，名解成就；於爾所時，轉作餘想，名已思惟。離此二種，地等諸界現為地等諸想之所依止，故名現量。

【R3 非錯亂境界3】

【S1 標】

未三、非錯亂境界3　申一、標

非錯亂境界現量者，謂或五種、或七種。

【S2 列2】

【T1 五種】

申二、列2　酉一、五種

五種者，謂非五種錯亂境界。何等為五？一、想錯亂，二、數錯亂，三、形錯亂，四、顯錯亂，五、業錯亂。

【T2 七種】

酉二、七種

七種者，謂非七種錯亂境界。何等為七？謂即前五，及餘二種遍行錯亂，合為七種。何等為二？一、心錯亂，二、見錯亂。

【S3 釋2】

【T1 舉相違7】

【U1 想錯亂2】

【V1 標相】

申三、釋2　酉一、舉相違7　戌一、想錯亂2　亥一、標相

想錯亂者，謂於非彼相，起彼相想。

【V2 舉喻】

亥二、舉喻

如於陽焰、鹿渴相中，起於水想。

【U2 數錯亂2】

【V1 標相】

戌二、數錯亂2　亥一、標相

數錯亂者，謂於少數起多數增上慢。

【V2 舉喻】

亥二、舉喻

如翳眩者，於一月處見多月像。

謂於少數起多數增上慢等者：於少謂多，稱量高舉，名增上慢。當知此慢，意識相應，故作是說。由餘所引意識錯亂故，舉喻應知。

【U3 形錯亂2】

【V1 標相】

戌三、形錯亂2　亥一、標相

形錯亂者，謂於餘形色起餘形色增上慢。

【V2 舉喻】

亥二、舉喻

如於旋火見彼輪形。

【U4 顯錯亂2】

【V1 標相】

戌四、顯錯亂2　亥一、標相

顯錯亂者，謂於餘顯色起餘顯色增上慢。

【V2 舉喻】

亥二、舉喻

如迦末羅病損壞眼根，於非黃色悉見黃相。

【U5 業錯亂2】

【V1 標相】

戌五、業錯亂2　亥一、標相

業錯亂者，謂於無業事起有業增上慢。

【V2 舉喻】

亥二、舉喻

如結拳馳走，見樹奔流。

謂於餘形色起餘形色增上慢等者：此由解了高舉，名增上慢。下二錯亂，義皆準知。

【U6 心錯亂】

戌六、心錯亂

心錯亂者，謂即於五種所錯亂義，心生喜樂。

【U7 見錯亂】

戌七、見錯亂

見錯亂者，謂即於五種所錯亂義，忍受、顯說、生吉祥想，堅執不捨。

忍受顯說等者：忍可領受，是名忍受，此是見因。顯發宣說，是名顯說；妄計吉祥，是名生吉祥想；此是見果。堅執不捨，此見自相。

【T2 結無亂】

酉二、結無亂

若非如是錯亂境界，名為現量。

【Q2 問答辨2】

【R1 問】

午二、問答辨2　未一、問

問：如是現量，誰所有耶？

【R2 答2】

【S1 標列】

未二、答2　申一、標列

答：略說四種所有。一、色根現量，二、意受現量，三、世間現量，四、清淨現量。

【S2 隨釋4】

【T1 色根現量】

申二、隨釋4　酉一、色根現量

色根現量者，謂五色根所行境界，如先所說現量體相。

謂五色根所行境界等者：如先所說三現量中，諸根不壞，纔取便成取所依境，及非五種錯亂境界，是名色根現量體相。

【T2 意受現量】

酉二、意受現量

意受現量者，謂諸意根所行境界，如先所說現量體相。

謂諸意根所行境界等者：如先所說三現量中，作意現前，建立境界取所依境，及非心見二種錯亂境界，是名意受現量體相。

【T3 世間現量】

酉三、世間現量

世間現量者，謂即二種，總說為一世間現量。

【T4 清淨現量2】

【U1 世間】

酉四、清淨現量2　戌一、世間

清淨現量者，謂諸所有世間現量，亦得名為清淨現量。

【U2 非世間3】

【V1 標】

戌二、非世間3　亥一、標

或有清淨現量，非世間現量。

【V2 釋】

亥二、釋

謂出世智，於所行境，有知為有，無知為無，有上知有上，無上知無上。

【V3 結】

亥三、結

如是等類，名不共世間清淨現量。

【O7 比量2】

【P1 釋2】

【Q1 略】

辰七、比量2　巳一、釋2　午一、略

比量者，謂與思擇俱，已思應思所有境界。

謂與思擇俱已思應思所有境界者：翻前所說非已思應思現量應知。

【Q2 廣3】

【R1 標】

午二、廣3　未一、標

此復五種。

【R2 列】

未二、列

一、相比量，二、體比量，三、業比量，四、法比量，五、因果比量。

【R3 釋5】

【S1 相比量2】

【T1 釋2】

【U1 標義】

未三、釋5　申一、相比量2　酉一、釋2　戌一、標義

相比量者，謂隨所有相狀相屬，或由現在，或先所見，推度境界。

【U2 舉事2】

【V1 由現所見】

戌二、舉事2　亥一、由現所見

如見幢故，比知有車；由見煙故，比知有火。如是以王比國；以夫比妻；以角犎等，比知有牛；以膚細軟、髮黑、輕躁、容色妍美，比知少年；以面皺髮白等相，比知是老；以執持自相，比知道俗；

以執持自相比知道俗者：持僧伽胝及以衣鉢正知而住，乃至廣說行時、住時諸所作業正知而住。由此自相，比知是道。餘則不爾，比知是俗。

以樂觀聖者、樂聞正法、遠離慳貪，比知正信；以善思所思、善說所說、善作所作，比知聰叡；以慈悲、愛語、勇猛、樂施、能善解釋甚深義趣，比知菩薩；

以慈悲愛語至比知菩薩者：此說五種真實菩薩之相。菩薩地說：一者、哀愍，二者、愛語，三者、勇猛，四者、舒手惠施，五者、能解甚深義理密 意。（陵本四十七卷一頁3733）應準彼釋。

以掉動、輕轉、嬉戲、歌笑等事，比未離欲；以諸威儀恆常寂靜，比知離欲；

以諸威儀恆常寂靜比知離欲者：謂離欲者，身業安住，諸根無動，威儀進止無有躁擾，乃至廣說不為種種欲尋思等諸惡尋思擾亂其心。如聲聞地說。（陵本三十三卷二十頁2729）此應準知。

以具如來微妙相好、智慧、寂靜、正行、神通，比知如來、應、等正覺具一切智。

以具如來微妙相好等者：由諸如來以三十二大丈夫相等莊嚴其身，名具微妙相好。四無礙解皆悉成就，名具智慧。煩惱、所知二障永斷，多住無上無等第四靜慮天住，名具寂靜。哀愍世間，令諸天人獲得義利利益安樂，名具正行。六種神通皆悉成就，名具神通。義如菩薩地釋。（陵本三十八卷二頁3101）所言應者，謂應為一切恭敬供養故。等正覺者，謂如其勝義覺諸法故。具一切智者，謂於能引攝義利法聚，於能引攝非義利法聚，於能引攝非義利非非義利法聚，遍一切種現前等覺故。亦如菩薩地說。（陵本三十八卷三頁3106）

【V2 由先所見】

亥二、由先所見

以於老時，見彼幼年所有相狀，比知是彼。

【T2 結】

酉二、結

如是等類，名相比量。

【S2 體比量3】

【T1 標】

申二、體比量3　酉一、標

體比量者，謂現見彼自體性故，比類彼物不現見體；或現見彼一分自體，比類餘分。

【T2 釋2】

【U1 以現見比不現見】

酉二、釋2　戌一、以現見比不現見

如以現在比類過去，或以過去比類未來，或以現在近事比遠，或以現在比於未來。

如以現在比類過去等者：此釋前標現見比不現見。謂以現在現見體性，比類過去不現見體；或以過去已現見體，比類未來不現見體；或以現在現見近事，比類遠事不現見體；或以現在現見自體，比於未來不現見體。

【U2 以一分自體比類餘分】

戌二、以一分自體比類餘分

又如飲食、衣服、嚴具、車乘等事，觀見一分得失之相，比知一切。又以一分成熟，比餘熟分。

【T3 結】

酉三、結

如是等類，名體比量。

又如飲食衣服等者：於彼彼事樂欲轉時，或觸於利，是名為得；或觸非利，是名為失。彼彼事中，於隨一事現見或得或失，比知所餘一切不現見事得失亦爾。此中一分，謂於一切資具中一事應知。又以飲食一分成熟既現見已，比餘所不現見一分成熟亦爾。此中一分，謂於一事中少分應知。

【S3 業比量2】

【T1 標義】

申三、業比量2　酉一、標義

業比量者，謂以作用比業所依。

謂以作用比業所依者：用不離體，用為能依，體為所依，故能依、所依互相繫屬，是故依用可比知體，名以作用比業所依。如下舉事，其相易知。

【T2 舉事】

酉二、舉事

如見遠物無有動搖，鳥居其上，由是等事比知是杌；若有動搖等事，比知是人。廣跡住處，比知是象；曳身行處，比知是蛇。若聞嘶聲，比知是馬；若聞哮吼，比知師子；若聞咆勃，比知牛王。見比於眼，聞比於耳，齅比於鼻，嘗比於舌，觸比於身，識比於意。水中見礙，比知有地；若見是處草木滋潤，莖葉青翠，比知有水；若見熱灰，比知有火；叢林掉動，比知有風。瞑目執杖，進止問他，蹎蹶失路，如是等事比知是盲；高聲側聽，比知是聾。正信、聰叡、離欲、未離欲、菩薩、如來，如是等類以業比度，如前應知。

【S4 法比量2】

【T1 釋2】

【U1 標義】

申四、法比量2　酉一、釋2　戌一、標義

法比量者，謂以相鄰相屬之法，比餘相鄰相屬之法。

謂以相鄰相屬之法等者：謂此彼法，義相鄰近，名相鄰法，如說無常故苦，苦故無我，皆是此類。又若此法能引彼法，當知此彼互相繫屬，如說生老病死等是。如下舉事，其相易知。

【U2 舉事】

戌二、舉事

如屬無常，比知有苦；以屬苦故，比空、無我。以屬生故，比有老法；以屬老故，比有死法。以屬有色、有見、有對，比有方所及有形質。屬有漏故，比知有苦；屬無漏故，比知無苦。屬有為故，比知生住異滅之法；屬無為故，比知無生住異滅法。

【T2 結】

酉二、結

如是等類，名法比量。

【S5 因果比量2】

【T1 釋2】

【U1 標義】

申五、因果比量2　酉一、釋2　戌一、標義

因果比量者，謂以因果展轉相比。

謂以因果展轉相比者：依因比果，依果比因，名以因果展轉相比。如下舉事，因果相比，隨應可知。

【U2 舉事】

戌二、舉事

如見有行，比至餘方；見至餘方，比先有行。若見有人如法事王，比知當獲廣大祿位；見大祿位，比知先已如法事王。若見有人備善作業，比知必當獲大財富；見大財富，比知先已備善作業。見先修習善行惡行，比當興衰；見有興衰，比先造作善行惡行。見豐飲食，比知飽滿；見有飽滿，比豐飲食。若見有人食不平等，比當有病；現見有病，比知是人食不平等。見有靜慮，比知離欲；見離欲者，比有靜慮。若見修道，比知當獲沙門果證；若見有獲沙門果證，比知修道。

【T2 結】

酉二、結

如是等類，當知總名因果比量。

【P2 結】

巳二、結

是名比量。

【O8 正教量2】

【P1 釋2】

【Q1 略標相】

辰八、正教量2　巳一、釋2　午一、略標相

正教量者，謂一切智所說言教，或從彼聞，或隨彼法。

謂一切智所說言教等者：此說正教量有三種差別：若佛自說經教，展轉流布至今，名一切智所說言教，是為第一。若聖弟子從佛聽聞而有所說，名從彼聞，是為第二。或聖弟子依佛言教如理決擇而有所說，名隨彼法，是為第三。當知此中諸聖弟子，隨應當知凡聖有別。攝事分說：若於是處說有多聞諸聖弟子，當知此中是諸異生；若於是處唯說有其諸聖弟子，當知此中說已見諦。（陵本九十四卷十一頁7088）

【Q2 廣隨法2】

【R1 標列】

午二、廣隨法2　未一、標列

此復三種。一、不違聖言，二、能治雜染，三、不違法相。

【R2 隨釋3】

【S1 不違聖言】

未二、隨釋3　申一、不違聖言

不違聖言者，謂聖弟子說，或佛自說經教，展轉流布至今，不違正法、不違正義。

【S2 能治雜染】

申二、能治雜染

能治雜染者，謂隨此法善修習時，能永調伏貪瞋癡等一切煩惱及隨煩惱。

【S3 不違法相2】

【T1 標】

申三、不違法相2　酉一、標

不違法相者，謂翻違法相，當知即是不違法相。

不違聖言等者：無漏名聖。聖弟子說，或佛自說，不違正法，不違正義，順趣無漏，由是故說不違聖言。

【T2 釋2】

【U1 舉相違3】

【V1 徵】

酉二、釋2　戌一、舉相違3　亥一、徵

何等名為違法相耶？

【V2 釋6】

【W1 於無相有相2】

【X1 於無相】

亥二、釋6　天一、於無相有相2　地一、於無相

謂於無相，增為有相。如執有我、有情、命者、生者等類；或常、或斷，有色、無色，如是等類。

【X2 於有相】

地二、於有相

或於有相，減為無相。

或於有相減為無相者：此如大乘惡取空者，執一切法皆無自性，於雜染相及清淨相有損減過故。

【W2 於定不定相2】

【X1 於決定2】

【Y1 標】

天二、於定不定相2　地一、於決定2　玄一、標

或於決定，立為不定。

【Y2 釋2】

【Z1 於一向記法】

玄二、釋2　黃一、於一向記法

如一切行皆是無常，一切有漏皆性是苦，一切諸法皆空無我，而妄建立一分是常，一分無常；一分是苦，一分非苦；一分有我，一分無我。

而妄建立一分是常一分無常等者：如計梵王是常等，名妄建立一分是常，一分無常。如計苦樂等受實有差別，非性唯苦，名妄建立一分是苦，一分非苦。如計我為有色、我為無色等，名妄建立一分有我，一分無我。

【Z2 於不可記法】

黃二、於不可記法

於佛所立不可記法，尋求記別，謂為可記，或安立記。

於佛所立不可記法等者：謂有問言：世間常耶？此不應記，但言我說此不可記。乃至問言：如來死後有耶無耶？此不應記，但言我說此不可記。如決擇分說。（陵本六十四卷七頁5099）如是等類，名佛所立不可記法。於如是事不如理思，謂為可記。或為他說，名安立記。

【X2 於不定2】

【Y1 標】

地二、於不定2　玄一、標

或於不定，建立為定。

【Y2 釋】

玄二、釋

如執一切樂受皆貪所隨眠，一切苦受瞋所隨眠，一切不苦不樂受癡所隨眠，一切樂受皆是有漏，一切樂俱故思造業一向決定受苦異熟，如是等類。

或於不定建立為定等者：如說樂受貪所隨眠，苦受瞋所隨眠，不苦不樂受癡所隨眠，唯約多分為論，而非一向。以於樂受中多生染著，於苦受中多生瞋恚，於不苦不樂受中計四顛倒故。若執一切，是名相違。無漏界中，一切麤重諸苦永斷，名勝義樂；是故樂受，亦非一切皆是有漏。與樂俱業，非定順苦，是故亦非一切受苦異熟。若執一切，是名相違。

【W3 於有差別無差別相2】

【X1 標】

天三、於有差別無差別相2　地一、標

或於有相法中，無差別相，建立差別；有差別相，立無差別。

【X2 釋2】

【Y1 舉有為無為】

地二、釋2　玄一、舉有為無為

如於有為有差別相，於無為中亦復建立；於無為法無差別相，於有為法亦復建立。

【Y2 例有色無色等】

玄二、例有色無色等

如於有為無為，如是於有色無色、有見無見、有對無對、有漏無漏，隨其所應皆當了知。

或於有相法中無差別相等者：諸有為法，三有為相之所相故，名有相法。若於其中滅有為相，證得涅槃，是即無為，此名無差別相。以無為法唯有為滅之所顯故。若於其中生住異滅三相可得，是名有差別相。顛倒建立，是名相違。如下自釋種種應知。

【W4 於因果相】

天四、於因果相

又於有相，不如正理立因果相。如立妙行感不愛果，立諸惡行感可愛果。

【W5 於染淨相】

天五、於染淨相

計惡說法毗奈耶中，習諸邪行，能得清淨；於善說法毗奈耶中，修行正行，謂為雜染。

【W6 於假實相2】

【X1 標二種】

天六、於假實相2　地一、標二種

於不實相，以假言說立真實相；於真實相，以假言說種種安立。

【X2 隨難釋】

地二、隨難釋

如於一切離言法中，建立言說，說第一義。

【V3 結】

亥三、結

如是等類，名違法相。

於不實相以假言說立真實相等者：言說所行，名不實相。勝義所行，名真實相。顛倒安立，故名相違。

【U2 例不違】

戌二、例不違

與此相違，當知即是不違法相。

【P2 結】

巳二、結

是名正教。

【L2 問答辨2】

【M1 於所成2】

【N1 問】

丑二、問答辨2　寅一、於所成2　卯一、問

問：若一切法自相成就，各自安立己法性中，復何因緣建立二種所成義耶？

若一切法自相成就等者：謂一切法，無始時來理成就性，是名法性。若佛出世，若不出世，一切法性法爾安住；非由安立名句文身，彼法成就。依此道理，故作是問。

【N2 答】

卯二、答

答：為欲令他生信解故，非為生成諸法性相。

為欲令他生信解故者：此中道理，如菩薩地真實義品問答諸法離言自性應知。（陵本三十六卷二十頁2991）

【M2 於能成4】

【N1 立宗2】

【O1 問】

寅二、於能成4　卯一、立宗2　辰一、問

問：為欲成就所成立義，何故先立宗耶？

【O2 答】

辰二、答

答：為先顯示自所愛樂宗義故。

為先顯示自所愛樂宗義故者：謂如前說各別攝受自品所許故。

【N2 辯因2】

【O1 問】

卯二、辯因2　辰一、問

問：何故次辯因耶？

【O2 答】

辰二、答

答：為欲開顯依現見事決定道理，令他攝受所立宗義故。

【N3 引喻2】

【O1 問】

卯三、引喻2　辰一、問

問：何故次引喻耶？

【O2 答】

辰二、答

答：為欲顯示能成道理之所依止現見事故。

【N4 同類等2】

【O1 問】

卯四、同類等2　辰一、問

問：何故後說同類、異類、現量、比量、正教等耶？

【O2 答2】

【P1 標因】

辰二、答2　巳一、標因

答：為欲開示因喻二種相違、不相違智故。

為欲開示因喻二種相違不相違智故者：因喻二種，不能順成所立宗義，是名相違；離此過失，能順成宗，名不相違。此釋建立同類、異類。若能了知此或相違，或不相違，是名為智。此釋建立現量、比量及正教量。三量為依，於彼相違、或不相違決定了知故。

【P2 廣成2】

【Q1 出因緣2】

【R1 相違】

巳二、廣成2　午一、出因緣2　未一、相違

又相違者，由二因緣。一、不決定故；二、同所成故。

【R2 不相違】

未二、不相違

不相違者，亦二因緣。一、決定故；二、異所成故。

【Q2 成量義2】

【R1 相違】

午二、成量義2　未一、相違

其相違者，於為成就所立宗義，不能為量，故不名量。

【R2 不相違】

未二、不相違

不相違者，於為成就所立宗義，能為正量，故名為量。

【K5 結】

子五、結

是名論所依。

又相違者由二因緣等者：謂若因喻不能成自宗義，反成相違所立，名不決定，如四相違因是。又若因喻非共所許，尚待成立，非是能成，名同所成，由所成宗一許一不許故。不相違中二種因緣，翻此應知。

【J4 論莊嚴4】

【K1 標】

癸四、論莊嚴4　子一、標

論莊嚴者，略有五種。

【K2 列】

子二、列

一、善自他宗，二、言具圓滿，三、無畏，四、敦肅，五、應供。

【K3 釋2】

【L1 辨論相5】

【M1 善自他宗2】

【N1 釋2】

【O1 於自宗】

子三、釋2　丑一、辨論相5　寅一、善自他宗2　卯一、釋2　辰一、於自宗

善自他宗者，謂如有一，若於此法毗奈耶中深生愛樂，即於此論宗旨，讀誦、受持、聽聞、思惟、純熟修行，已善、已說、已明。

若於此法毗奈耶中等者：由佛善說法毗奈耶內法所攝，說名為此。攝事分說：道理所攝，名之為法。隨順一切煩惱滅故，名毗奈耶。於此論旨，依聞思修增上方便，無能引奪，名為已善；辯才無盡，能立自義，名為已說；知殊勝德，名為已明。

【O2 於他宗】

辰二、於他宗

若於彼法毗奈耶中不愛不樂，然於彼論宗旨，讀誦、受持、聞思純熟，而不修行，然已善、已說、已明。

【N2 結】

卯二、結

是名善自他宗。

若於彼法毗奈耶中等者：惡說法毗奈耶外道所攝，說名為彼。由非道理所攝，不順煩惱寂滅故。於彼論旨，研求善巧，是故聞思；不愛不樂，故不修行。若於他說，速能了悟、速能領受，是名已善；速能酬對，是名已說；深知過隙，是名已明。

【M2 言具圓滿2】

【N1 辨聲3】

【O1 標】

寅二、言具圓滿2　卯一、辨聲3　辰一、標

言具圓滿者，謂如有一，凡有所說，皆以其聲，不以非聲。

【O2 徵】

辰二、徵

何等為聲？

【O3 釋2】

【P1 標列】

辰三、釋2　巳一、標列

謂具五德，乃名為聲。一、不鄙陋，二、輕易，三、雄朗，四、相應，五、義善。

【P2 隨釋5】

【Q1 不鄙陋】

巳二、隨釋5　午一、不鄙陋

不鄙陋者，謂離邊方邊國鄙俚言詞。

【Q2 輕易】

午二、輕易

輕易者，謂有所說，皆以世間共用言詞。

【Q3 雄朗】

午三、雄朗

雄朗者，所謂依義建立言詞，能成彼義巧妙雄壯。

【Q4 相應】

午四、相應

相應者，謂前後法義相符不散。

【Q5 義善】

午五、義善

義善者，謂能引發勝生、定勝，無有顛倒。

謂能引發勝生定勝者：此中勝生，謂增上生道。定勝，謂決定勝道應知。

【N2 顯相3】

【O1 標】

卯二、顯相3　辰一、標

又此聲論，由九種相言具圓滿。

【O2 列】

辰二、列

一、不雜亂，二、不麤獷，三、辯了，四、限量，五、與義相應，六、以時，七、決定，八、顯了，九、相續。

【O3 結】

辰三、結

如是一切相，總名言具圓滿。

由九種相言具圓滿等者：翻下九種言過應知。（陵本十五卷十八頁1344）

【M3 無畏2】

【N1 釋】

寅三、無畏2　卯一、釋

無畏者，謂如有一，處在多眾、雜眾、大眾、執眾、諦眾、善眾等中，其心 無有下劣憂懼，身無戰汗，面無怖色，音無謇吃，語無怯弱。

【N2 結】

卯二、結

如是說者，名為無畏。

處在多眾雜眾等者：如前已說六種處所，今應配釋。處多眾中，謂於大眾。如說四方人眾聚集處，名大集中故。（陵本八卷十一頁594）處雜眾中，謂於樂法義者前。處大眾中，謂於王家。有大威力，名為大故。處執眾中，謂於執理家。處諦眾中，謂於賢哲者前。處善眾中，謂於善解法義沙門、婆羅門前。其心無有下劣憂懼，謂意表業；身無戰汗，面無怖色，謂身表業；音無謇吃，語無怯弱，謂語表業。由此諸相，當知無畏。

【M4 敦肅2】

【N1 釋】

寅四、敦肅2　卯一、釋

敦肅者，謂如有一，待時方說，而不儳速。

【N2 結】

卯二、結

是名敦肅。

【M5 應供2】

【N1 釋】

寅五、應供2　卯一、釋

應供者，謂如有一，為性調善，不惱於他；終不違越諸調善者調善之地；隨順他心而起言說；以時，如實，能引義利；言詞柔軟，如對善友。

【N2 結】

卯二、結

是名應供。

以時如實能引義利等者：有尋有伺地說：於邪舉罪時，有五種邪舉罪者。言不應時故，名非時語者。言不實故，名非實語者。言引無義故，名非義語者。言麤獷故，名非法語者。言挾瞋恚故，名非靜語者。（陵本八卷十三頁606）今於此中，亦說五相，如次翻釋應知。

【L2 釋莊嚴4】

【M1 總標】

丑二、釋莊嚴4　寅一、總標

若有依此五論莊嚴興言論者，當知復有二十七種稱讚功德。

【M2 更徵】

寅二、更徵

何等名為二十七種？

【M3 別列】

寅三、別列

一、眾所敬重；二、言必信受；三、處大眾中都無所畏；四、於他宗旨深知過隙；五、於自宗旨知殊勝德；六、無有僻執，於所受論情無偏黨；七、於自正法及毗奈耶無能引奪；八、於他所說速能了悟；九、於他所說速能領受；十、於他所說速能酬對；十一、具語言德，令眾愛樂；十二、悅可信解此明論者；十三、能善宣釋義句文字；十四、令身無倦；十五、令心無倦；十六、言不謇澀；十七、辯才無盡；十八、身不頓顇；十九、念無忘失；二十、心無損惱；二十一、咽喉無損；二十二、凡所宣吐分明易了；二十三、善護自心，令無忿怒；二十四、善順他心，令無憤恚；二十五、令對論者心生淨信；二十六、凡有所行，不招怨對；二十七、廣大名稱，聲流十方，世咸傳唱此大法師，處大師數。

【M4 喻合】

寅四、喻合

如受欲者，以末尼、真珠、琉璃等寶，廁環釧等寶莊嚴具，以自莊嚴，威德熾盛，光明普照。如是論者，以二十七稱讚功德，廁此五種論莊嚴具，以自莊嚴，威德熾盛，光明普照，是故名此為論莊嚴。

【K4 結】

子四、結

是名論莊嚴。

復有二十七種稱讚功德等者：此中稱讚功德，五論莊嚴為所依止，一一配屬，隨應當知，繁不具述。

【J5 論墮負3】

【K1 標】

癸五、論墮負3　子一、標

論墮負者，謂有三種。

【K2 列】

子二、列

一、捨言，二、言屈，三、言過。

【K3 釋3】

【L1 捨言5】

【M1 標】

子三、釋3　丑一、捨言5　寅一、標

捨言者，謂立論者，以十三種詞謝對論者，捨所言論。

【M2 徵】

寅二、徵

何等名為十三種詞？

【M3 列】

寅三、列

謂立論者謝對論者曰：我論不善，汝論為善；

我論不善汝論為善者：於一切法能起談論，是名為善。與此相違，是名不善。

我不善觀，汝為善觀；

我不善觀汝為善觀者：於所立義，審知因喻二種相違，或不相違，名為善觀。若異此者，名不善觀。

我論無理，汝論有理；

我論無理汝論有理者：立宗離過，是名有理。與此相違，是名無理。

我論無能，汝論有能；

我論無能汝論有能者：因喻離過，是名有能。與此相違，是名無能。

我論屈伏，汝論成立；我之辯才唯極於此，過此已上更善思量，當為汝說；且置是事，我不復言。

【M4 釋】

寅四、釋

以如是等十三種詞謝對論者，捨所言論。捨所論故，當知被破，為他所勝，墮在他後，屈伏於彼。

【M5 結】

寅五、結

是故捨言，名墮負處。

【L2 言屈3】

【M1 標列】

丑二、言屈3　寅一、標列

言屈者，如立論者為對論者之所屈伏，或託餘事方便而退，或引外言，或現憤發，或現瞋恚，或現憍慢，或現所覆，或現惱害，或現不忍，或現不信，或復默然，或復憂慼，或竦肩伏面，或沈思詞窮。

【M2 隨釋13】

【N1 假託餘事方便而退】

寅二、隨釋13　卯一、假託餘事方便而退

假託餘事方便而退者，謂捨前所立，更託餘宗；捨先因、喻、同類、異類、現量、比量及正教量，更託餘因乃至正教。

【N2 引外言】

卯二、引外言

引外言者，謂捨所論事，論說飲食、王臣、盜賊、衢路、倡穢等事，假託外 緣，捨本所立，以遣他難。

【N3 現憤發】

卯三、現憤發

現憤發者，謂以麤獷不遜等言，擯對論者。

【N4 現瞋恚】

卯四、現瞋恚

現瞋恚者，謂以怨報之言，責對論者。

【N5 現憍慢】

卯五、現憍慢

現憍慢者，謂以卑賤種族等言，毀對論者。

【N6 現所覆】

卯六、現所覆

現所覆者，謂以發他所覆惡行之言，舉對論者。

【N7 現惱害】

卯七、現惱害

現惱害者，謂以害酷怨言，罵對論者。

【N8 現不忍】

卯八、現不忍

現不忍者，謂發怨言，怖對論者。

【N9 現不信】

卯九、現不信

現不信者，謂以毀壞行言，謗對論者。

【N10 默然】

卯十、默然

或默然者，謂語業頓盡。

【N11 憂慼】

卯十一、憂慼

或憂慼者，謂意業焦惱。

【N12 竦肩伏面】

卯十二、竦肩伏面

竦肩伏面者，謂身業威嚴而頓萎顇。

【N13 沈思詞窮】

卯十三、沈思詞窮

沈思詞窮者，謂才辯俱竭。

【M3 結略義】

寅三、結略義

由如是等十三種事，當知言屈。前二，妄行矯亂；中七，發起邪行；後四，計行窮盡。是名言屈，墮在負處。

【L3 言過5】

【M1 標】

丑三、言過5　寅一、標

言過者，謂立論者為九種過汙染其言，故名言過。

【M2 徵】

寅二、徵

何等為九？

【M3 列】

寅三、列

一、雜亂，二、麤獷，三、不辯了，四、無限量，五、非義相應，六、不以時，七、不決定，八、不顯了，九、不相續。

【M4 釋9】

【N1 雜亂】

寅四、釋9　卯一、雜亂

雜亂者，謂捨所論事，雜說異語。

【N2 麤獷】

卯二、麤獷

麤獷者，謂憤發掉舉及躁急掉舉。

謂憤發掉舉等者：遇不饒益，不能堪忍，由是憤發，令心掉舉，是名憤發掉舉。非理尋思怱遽而轉，由是躁急，令心掉舉，是名躁急掉舉。

【N3 不辯了】

卯三、不辯了

不辯了者，謂若法若義，眾及對論所不領悟。

【N4 無限量】

卯四、無限量

無限量者，謂所說義言詞復重，或復減少。

【N5 非義相應2】

【O1 標】

卯五、非義相應2　辰一、標

非義相應者，當知有十種。

【O2 列】

辰二、列

一、無義，二、違義，三、損理，四、與所成等，五、招集過難，六、不得 義利，七、義無次序，八、義不決定，九、成立能成，十、順不稱理諸邪惡論。

非義相應等者：引不可愛生，是名無義。不引可愛生，是名違義。不順道理，是名損理。因喻相違，非所極成，是名與所成等。引他徵詰，是名招集過難。空無自義，是名不得義利。以餘因喻，成此因喻，是名成立能成。餘文易知。

【N6 不以時】

卯六、不以時

非時者，謂所應說，前後不次。

【N7 不決定】

卯七、不決定

不決定者，謂立已復毀，毀而復立，速疾轉換，難可了知。

【N8 不顯了】

卯八、不顯了

不顯了者，謂言招譏弄，不領而答；先為典語後為俗語，或先俗語後復典語。

【N9 不相續】

卯九、不相續

不相續者，謂於中間言詞斷絕。

【M5 結】

寅五、結

凡所言論犯此九失，是名言過，墮在負處。

【J6 論出離3】

【K1 標】

癸六、論出離3　子一、標

論出離者，謂立論者，先應以彼三種觀察觀察論端，方興言論，或不興論，名論出離。

【K2 列】

子二、列

三種觀察者，一、觀察得失，二、觀察時眾，三、觀察善巧及不善巧。

【K3 釋3】

【L1 觀察得失2】

【M1 釋2】

【N1 辨觀察】

子三、釋3　丑一、觀察得失2　寅一、釋2　卯一、辨觀察

觀察得失者，謂立論者方興論端，先當觀察我立是論，將無自損、損他及俱損耶？不生現法後法及俱罪耶？勿起身心諸憂苦耶？莫由此故，執持刀杖、鬥罵諍訟、諂誑妄語而發起耶？將無種種惡不善法而生長耶？非不利益安樂若自若他及多眾耶？非不憐愍諸世間耶？不因此故，諸天世人無義無利不安樂耶？

【N2 顯出離2】

【O1 於不應作】

卯二、顯出離2　辰一、於不應作

彼立論者如是觀時，若自了知我所立論，能為自損，乃至天人無義無利，亦無安樂；便自思勉，不應立論。

【O2 於所應作】

辰二、於所應作

若如是知我所立論，不為自損，乃至能引天人義利及與安樂；便自思勉，當立正論。

【M2 結】

寅二、結

是名第一或作不作論出離相。

觀察得失至或作不作論出離相者：此中自損、損他及與俱損，乃至身心憂苦。如前有尋有伺地釋應知。（陵本九卷九頁671）執持刀杖等，謂身語惡行。種種惡不善法，謂欲、恚、害尋伺。如是等類為觀察時，是名觀察過失。利益安樂若自若他，乃至天人義利及與安樂，如是等類為觀察時，是名觀察功德。若墮過失，不引功德，是不應作，便不興論；若離過失，能引功德，是所應作，當興言論；是名第一或作不作論出離相。

【L2 觀察時眾2】

【M1 釋2】

【N1 辨觀察】

丑二、觀察時眾2　寅一、釋2　卯一、辨觀察

觀察時眾者，謂立論者方起論端，應善觀察現前眾會，為有僻執，為無執耶？為有賢正，為無有耶？為有善巧，為無有耶？

【N2 顯出離2】

【O1 於不應作】

卯二、顯出離2　辰一、於不應作

如是觀時，若知眾會唯有僻執，非無僻執；唯不賢正，無有賢正；唯不善巧，無善巧者。便自思勉，於是眾中不應立論。

【O2 於所應作】

辰二、於所應作

若知眾會無所僻執，非有僻執；唯有賢正，無不賢正；唯有善巧，無不善巧。便自思勉，於是眾中應當立論。

【M2 結】

寅二、結

是名第二或作不作論出離相。

觀察時眾等者：此中僻執，謂於惡見諸外道前。賢正，謂於賢哲者前。善巧，謂於善解法義沙門、婆羅門前。於此時眾，應善觀察，或不興論，或興言論，是名第二或作不作論出離相。

【L3 觀察善巧及不善巧2】

【M1 釋2】

【N1 辨觀察】

丑三、觀察善巧及不善巧2　寅一、釋2　卯一、辨觀察

觀察善巧不善巧者，謂立論者方起論端，應自觀察善與不善。我於論體、論處、論依、論嚴、論負、論出離等，為善巧耶？不善巧耶？我為有力能立自論、摧他論耶？於論負處能解脫耶？

【N2 顯出離2】

【O1 於不應作】

卯二、顯出離2　辰一、於不應作

如是觀時，若自了知我無善巧，非有善巧；我無力能，非有力能。便自思勉，與對論者不應立論。

【O2 於所應作】

辰二、於所應作

若自了知我有善巧，非無善巧；我有勢力，非無勢力。便自思勉，與對論者當共立論。

【M2 結】

寅二、結

是名第三或作不作論出離相。

觀察善巧不善巧等者：於觀察義諸所有事，能審思擇，是名善巧；不審思擇，名不善巧。諸所有事，謂即前說論體乃至論多所作法，故於文中，置有等言。於此諸事，應善觀察，或不興論，或興言論，是名第三或作不作論出離相。

【J7 論多所作法2】

【K1 標列相】

癸七、論多所作法2　子一、標列相

論多所作法者，謂有三種於所立論多所作法。一、善自他宗，二、勇猛無畏，三、辯才無竭。

論多所作法至辯才無竭者：論莊嚴中說有五種，今於此中唯取其三，名多所作。謂善自他宗、言具圓滿，及與無畏。所餘二種，於所立論非多所作，是故不說。辯才無竭，即彼言具圓滿所攝應知。

【K2 問答辨2】

【L1 問】

子二、問答辨2　丑一、問

問：如是三法，於所立論，何故名為多有所作？

【L2 答】

丑二、答

答：能善了知自他宗故，於一切法能起談論；勇猛無畏故，處一切眾能起談 論；辯才無竭故，隨所問難皆善酬答。是故此三，於所立論多有所作。

【G4 聲明處2】

【H1 結前生後】

庚四、聲明處2　辛一、結前生後

已說因明處。云何聲明處？

【H2 標列隨釋2】

【I1 標列2】

【J1 長行】

辛二、標列隨釋2　壬一、標列2　癸一、長行

當知此處略有六相。一、法施設建立相，二、義施設建立相，三、補特伽羅施設建立相，四、時施設建立相，五、數施設建立相，六、處所根栽施設建立相。

【J2 嗢柁南】

癸二、嗢柁南

嗢柁南曰：法義數取趣　時數與處所　若根栽所依　是略聲明相

【I2 隨釋6】

【J1 法施設建立2】

【K1 徵】

壬二、隨釋6　癸一、法施設建立2　子一、徵

云何法施設建立？

【K2 釋2】

【L1 標一切】

子二、釋2　丑一、標一切

謂名身、句身、文身，及五德相應聲。

【L2 列五德】

丑二、列五德

一、不鄙陋，二、輕易，三、雄朗，四、相應，五、義善。

云何法施設建立等者：此中名句文身，決擇分中別釋其相。（陵本五十二卷十二頁4184）五德相應聲相差別，如前已說。

【J2 義施設建立2】

【K1 徵】

癸二、義施設建立2　子一、徵

云何義施設建立？

【K2 釋2】

【L1 十種3】

【M1 標】

子二、釋2　丑一、十種3　寅一、標

當知略有十種。

【M2 列2】

【N1 長行】

寅二、列2　卯一、長行

一、根建立，二、大種建立，三、業建立，四、尋求建立，五、非法建立，六、法建立，七、興盛建立，八、衰損建立，九、受用建立，十、守護建立。

【N2 嗢柁南】

卯二、嗢柁南

嗢柁南曰：眼等與地等　身等及尋求　非法法興盛　衰損受用護

【M3 釋10】

【N1 根建立】

寅三、釋10　卯一、根建立

根建立者，謂見義、聞義、齅義、嘗義、觸義、知義。

【N2 大種建立】

卯二、大種建立

大種建立者，謂依持等義、澆潤等義、照了等義、動搖等義。

【N3 業建立】

卯三、業建立

業建立者，謂往來等義、宣說等義、思念覺察等義。

【N4 尋求建立】

卯四、尋求建立

尋求建立者，謂追訪等義。

【N5 非法建立】

卯五、非法建立

非法建立者，謂殺盜等義。

【N6 法建立】

卯六、法建立

法建立者，謂施戒等義。

【N7 興盛建立】

卯七、興盛建立

興盛建立者，謂證得、喜悅等義。

【N8 衰損建立】

卯八、衰損建立

衰損建立者，謂破壞、怖畏、憂慼等義。

【N9 受用建立】

卯九、受用建立

受用建立者，謂飲食、覆障、抱持、受行等義。

【N10 守護建立】

卯十、守護建立

守護建立者，謂守護、育養、盛滿等義。

【L2 六種2】

【M1 標】

丑二、六種2　寅一、標

又復略說有六種義。

【M2 列2】

【N1 長行】

寅二、列2　卯一、長行

一、自性義，二、因義，三、果義，四、作用義，五、差別相應義，六、轉義。

【N2 嗢柁南】

卯二、嗢柁南

嗢柁南曰：自性與因果　作用相應轉

云何義施設建立等者：此中十種，約有情生差別為論。又復六種，約諸法生差別為論。於十種中，根建立者，謂內六處，是有情生所得自體故。大種建立者，謂外四大，是有情生所依處故。業建立者，謂造諸業，身語意三多所作故。尋求建立者，謂習學世俗言說等事。非法建立者，謂成就不善業道。法建立者，謂成就諸善業道。興盛建立及衰損建立者，謂一切有情業報證得。受用建立者，謂受用資具。守護建立者，謂此有情於餘有情，嬰孩、童子位中，恆常隨逐，不令起作非時之行及不平等行，是名守護；知其所欲，力求飲食而用資長，是名育養；如是乃至長大種類，諸根成熟，是名盛滿。於六種中，義差別者，如說眼識，依眼了別色，是名自性義；彼種子依，是名因義；已生現行，是名果義；唯了別自境所緣等，名作用義；與餘心所有法俱有相應，名差別相應義；要眼不壞，色現在前，能生作意正復現起，所生眼識方乃得生，是名轉義。如說眼識，於餘一切，如應當知。

【J3 補特伽羅施設建立】

癸三、補特伽羅施設建立

云何補特伽羅施設建立？謂建立男、女、非男非女聲相差別；或復建立下中上士聲相差別。

或復建立下中上士聲相差別者：下中上士有多差別，決擇分中廣釋其相。（陵本六十一卷十五頁4944）

【J4 時施設建立】

癸四、時施設建立

云何時施設建立？謂有三時聲相差別。一、過去過去殊勝，二、未來未來殊勝，三、現在現在殊勝。

謂有三時聲相差別等者：如說剎那過去、剎那未來、剎那現在，是名過去殊勝、未來殊勝、現在殊勝，為顯無常此最勝故。所餘無常，三世差別，非唯剎那，是名過去、未來、現在。

【J5 數施設建立】

癸五、數施設建立

云何數施設建立？謂有三數聲相差別。一者、一數，二者、二數，三者、多數。

【J6 處所根栽施設建立3】

【K1 徵】

癸六、處所根栽施設建立3　子一、徵

云何處所根栽施設建立？

【K2 釋2】

【L1 處所】

子二、釋2　丑一、處所

當知處所略有五種。一、相續，二、名號，三、總略，四、彼益，五、宣說。

【L2 根栽】

丑二、根栽

若界頌等，名為根栽。

【K3 結】

子三、結

如是二種，總名處所根栽建立。

當知處所略有五種等者：謂別別字展轉相續以成其義，是名相續。於一一法立多種名而為呼召，是名名號。或總略說，或處中說，或廣長說，如其次第，名為總略、彼益、宣說。如是五種，聲、名、句、文為其體性，是名處所。若依字體所造界頌，說名根栽，此為根本聲所依故。由此二種皆是所依，故總建立。

【G5 工業明處2】

【H1 結前生後】

庚五、工業明處2　辛一、結前生後

已說聲明處。云何工業明處？

【H2 總標別列3】

【I1 標】

辛二、總標別列3　壬一、標

謂於十二處略說工業所有妙智，名工業明處。

【I2 徵】

壬二、徵

何等十二工業處耶？

【I3 列】

壬三、列

謂營農工業、商賈工業、事王工業、書算計度數印工業、占相工業、呪術工業、營造工業、生成工業、防邪工業、和合工業、成熟工業、音樂工業。

瑜伽師地論科句披尋記卷第十五

瑜伽師地論科句披尋記卷第十六

彌勒菩薩說

唐三藏沙門玄奘奉詔譯

韓清淨科記

本地分中思所成地第十一之一

【C8 思所成地2】

【D1 結前生後】

丙八、思所成地2　丁一、結前生後

已說聞所成地。云何思所成地？

【D2 略標廣辨2】

【E1 標列】

丁二、略標廣辨2　戊一、標列

當知略說由三種相。一、由自性清淨故；二、由思擇所知故；三、由思擇諸法故。

【E2 隨釋3】

【F1 自性清淨4】

【G1 徵】

戊二、隨釋3　己一、自性清淨4　庚一、徵

云何自性清淨？

【G2 標】

庚二、標

謂九種相應知。

自性清淨謂九種相應知者：菩薩地中說：諸菩薩於法正思，由八種相。此說有九，開合有異，次第亦別，隨彼釋義配屬當知。

【G3 列】

庚三、列

一者、謂如有一，獨處空閑，審諦思惟如其所聞、如所究達諸法道理。二者、遠離一切不思議處，審諦思惟所應思處。

遠離一切不思議處等者：由此令心不墮迷悶錯亂故。

三者、能善了知默說、大說。

能善了知默說大說者：不了義說，是名默說。為大乘說，是名大說。由於此二善了知故，於真實義無物無法能傾能動。

四者、凡所思惟，唯依於義，不依於文。

凡所思惟唯依於義不依於文者：由此思惟，於佛世尊一切所說密意語言能隨悟入故。

五者、於法少分，唯生信解；於法少分，以慧觀察。

於法少分唯生信解等者：由於少分唯信解故，於極甚深，自少覺慧，不能達法，仰推如來，言如是法是佛所行，非我境界。如是於法不生誹謗，不自損害，遠離衰患，無諸過罪。由於少分正觀察故，隨順悟入諸真實義，不由他緣。

六者、堅固思惟。

堅固思惟者：由此思惟，數數作意，能於其修隨順趣入故。

七者、安住思惟。

安住思惟者：由此思惟，先未知義得正了知、得正決了故。

八者、相續思惟。

相續思惟者：由此思惟，先已知義得無失壞、得不忘失故。

九者、於所思惟能善究竟，終無中路厭怖退屈。

於所思惟能善究竟等者：由此思惟，能得先來所未得忍故。

【G4 結】

庚四、結

由此九相，名為清淨善淨思惟。

【F2 思擇所知2】

【G1 徵】

己二、思擇所知2　庚一、徵

云何思擇所知？

【G2 釋2】

【H1 略4】

【I1 標】

庚二、釋2　辛一、略4　壬一、標

謂善思擇所觀察義。

【I2 徵】

壬二、徵

何等名為所觀察義？

【I3 釋】

壬三、釋

謂於有法了知有相，於非有法了知無相。

【I4 結】

壬四、結

如是名為所觀察義。

【H2 廣2】

【I1 辨有無相2】

【J1 有相4】

【K1 徵】

辛二、廣2　壬一、辨有無相2　癸一、有相4　子一、徵

何等名為所觀有法？

【K2 標】

子二、標

當知此法略有五種。

【K3 列】

子三、列

一、自相有法，二、共相有法，三、假相有法，四、因相有法，五、果相有法。

【K4 釋5】

【L1 自相有法5】

【M1 徵】

子四、釋5　丑一、自相有法5　寅一、徵

何等名為自相有法？

【M2 標】

寅二、標

當知此法略有三種。

【M3 列】

寅三、列

一、勝義相有，二、相狀相有，三、現在相有。

【M4 釋3】

【N1 勝義相有】

寅四、釋3　卯一、勝義相有

勝義相有者，謂諸法中離言說義，出世間智所行境界，非安立相。

【N2 相狀相有2】

【O1 標】

卯二、相狀相有2　辰一、標

相狀相有者，謂由四種所觀相狀。

相狀相有等者：諸行如幻，相似而有，名相狀相。此中四種所觀相狀，隨其所應，簡下所說六種言論假相有法，是故名為自相有法。

【O2 列】

辰二、列

一、於是處名可得。

一於是處名可得者：此簡屬主相應言論假相有法應知。

二、於是處事可得。

二於是處事可得者：此簡遠離此彼言論假相有法應知。

三、此名於此事非不決定。謂或迷亂不決定故，或無常不決定故。

三此名於此事非不決定等者：此中迷亂不決定，謂如眾共施設言論、眾法聚集言論假相有法。無常不決定，謂如非常言論假相有法。與此相違，是故名為非不決定。

四、此名於此事無礙隨轉。非或於是處隨轉，或於是處退還。

四此名於此事無礙隨轉等者：此簡不遍一切言論假相有法應知。

【N3 現在相有】

卯三、現在相有

現在相有者，謂若已生及因果性。

謂若已生及因果性者：已生未滅，是現在相。即於其中，說自種子為能生因，是名因性；說彼現行為所生果，是名果性。

【M5 結】

寅五、結

如是一切，總說為一自相有法。

【L2 共相有法5】

【M1 徵】

丑二、共相有法5　寅一、徵

何等名為共相有法？

【M2 標】

寅二、標

當知此相復有五種。

【M3 列】

寅三、列

一、種類共相，二、成所作共相，三、一切行共相，四、一切有漏共相，五、一切法共相。

【M4 釋5】

【N1 種類共相】

寅四、釋5　卯一、種類共相

種類共相者，謂色、受、想、行、識等各別種類，總名為一種類共相。

色受想行識等各別種類者：此中等言，等取眼、耳、鼻、舌、身、意、色、聲、香、味、觸、法，若有色、若無色、若有見、若無見等，一切種類差別應知。

【N2 成所作共相2】

【O1 舉善所作】

卯二、成所作共相2　辰一、舉善所作

成所作共相者，謂善有漏法於感愛果，由能成辦所作共相，說名共相。

【O2 例餘所作】

辰二、例餘所作

如善有漏法於感愛果，如是不善法於感非愛果，念住、正勝、神足、根、力、覺支、道支菩提分法於得菩提，由能成辦所作共相，說名共相，當知亦爾。

成所作共相等者：謂由善有漏法，成辦可愛果生；由不善法，成辦非愛果生；由三十七菩提分法，成辦三菩提果。如是因果總相，宣說彼彼有情相似共有，是名成所作共相。

【N3 一切行共相】

卯三、一切行共相

一切行共相者，謂一切行無常性相。

【N4 一切有漏共相】

卯四、一切有漏共相

一切有漏共相者，謂有漏行皆苦性相。

【N5 一切法共相】

卯五、一切法共相

一切法共相者，謂一切法空、無我性相。

【M5 結】

寅五、結

如是一切，總說為一共相有法。

【L3 假相有法3】

【M1 徵】

丑三、假相有法3　寅一、徵

何等名為假相有法？

【M2 釋4】

【N1 標】

寅二、釋4　卯一、標

謂若於是處，略有六種言論生起，當知此處名假相有。

【N2 徵】

卯二、徵

何等名為六種言論？

【N3 列】

卯三、列

謂屬主相應言論、遠離此彼言論、眾共施設言論、眾法聚集言論、不遍一切言論、非常言論。

【N4 釋6】

【O1 屬主相應言論2】

【P1 釋2】

【Q1 標相】

卯四、釋6　辰一、屬主相應言論2　巳一、釋2　午一、標相

屬主相應言論者，謂諸言論，配屬於主方解其相，非不屬主。

【Q2 舉例2】

【R1 舉生相】

午二、舉例2　未一、舉生相

如說生時，此誰之生，待所屬主起此言論。謂色之生，受、想、行、識之生。非說色時，此誰之色，待所屬主起此言論。

【R2 例老等】

未二、例老等

如生如是，老、住、無常等心不相應行，隨其所應盡當知。

【P2 結】

巳二、結

是名屬主相應言論。若於是處起此言論，當知此處是假相有。

屬主相應言論至是假相有者：不相應行有二十四。謂得、無想定等，乃至和合、不和合。如前意地已說。（陵本三卷十四頁252）此唯假想，於諸事中施設建立，是故名為不相應行。非如色等各別有體，展轉相應故。如是假想無所有故，說之為客；彼所依事各別有體，名之為主。起言論時，客屬於主，方解其相，是名相應；和合而轉，義方成故，是名屬主相應言論。由此言論，若離於主，名不可得，故是假有。文中舉例唯說於生，所餘老、住、無常等一切不相應行，皆是此類。

【O2 遠離此彼言論2】

【P1 釋2】

【Q1 標義】

辰二、遠離此彼言論2　巳一、釋2　午一、標義

遠離此彼言論者，謂諸言論，非以此顯此，亦非以彼顯彼，是說名為遠離此彼言論。

【Q2 顯相2】

【R1 略3】

【S1 以此顯此】

午二、顯相2　未一、略3　申一、以此顯此

若以此顯此言論，是言論亦於實相處轉，亦於假相處轉。

【S2 以彼顯彼】

申二、以彼顯彼

若以彼顯彼言論，是言論亦於實相處轉，亦於假相處轉。

【S3 俱非】

申三、俱非

若非以此顯此，亦非以彼顯彼言論，是言論一向於假相處轉。

【R2 廣3】

【S1 以此顯此2】

【T1 舉地等2】

【U1 於實相處轉】

未二、廣3　申一、以此顯此2　酉一、舉地等2　戌一、於實相處轉

云何以此顯此言論，於實相處轉？如言地之堅。

【U2 於假相處轉】

戌二、於假相處轉

云何此復於假相處轉？如言石之圓。

【T2 例所餘】

酉二、例所餘

如地之堅、石之圓，如是水之濕、油之滴，火之煖、燬之焰，風之動、飄之鼓，亦爾。

【S2 以彼顯彼2】

【T1 於實相處轉】

申二、以彼顯彼2　酉一、於實相處轉

云何以彼顯彼言論，於實相處轉？如言眼之識、身之觸，如是等。

【T2 於假相處轉】

酉二、於假相處轉

云何此復於假相處轉？如言佛授德友之所飲食、車乘、衣服、莊嚴具等。

【S3 俱非2】

【T1 徵】

申三、俱非2　酉一、徵

云何非以此顯此，亦非以彼顯彼言論，一向於假相處轉？

【T2 例】

酉二、例

如言宅之門、舍之壁，瓶之口、甕之腹、軍之車、林之樹、百之十、十之三，如是等。

【P2 結】

巳二、結

是名遠離此彼言論。

若以此顯此言論等者：如言地之堅、水之濕、火之煖、風之動，體相是一，是名以此顯此言論，於實相處轉。如言石之圓、油之滴、燬之焰、飄之鼓，名想是一，是名以此顯此言論，於假相處轉。如言眼之識、身之觸等，體相非一，是名以彼顯彼言論，於實相處轉。如言佛授德友之所飲食等，名想非一，是名以彼顯彼言論，於假相處轉。如言宅之門、舍之壁，乃至廣說如是等，名之與想非一非異，如是言論唯於假相處轉，非如前二或於實相處轉，是故名為遠離此彼言論。由此言論事不可得，故是假有。

【O3 眾共施設言論2】

【P1 標列】

辰三、眾共施設言論2　巳一、標列

眾共施設言論者，謂於六種相狀言說自性，假立言論。六種相狀者，一、事 相狀，二、應識相狀，三、淨妙等相狀，四、饒益等相狀，五、言說相狀，六、邪行等相狀。

眾共施設言論等者：由識及與遍行五心所法有所取相，能起種種差別言說，是名六種相狀言說自性。諸有情眾，於此相狀施設相似而起言論，是名眾共施設言論。由此言論依相狀起，於所說事迷亂不定，故是假有。

【P2 隨釋6】

【Q1 事相狀】

巳二、隨釋6　午一、事相狀

事相狀者，謂識所取。

【Q2 應識相狀】

午二、應識相狀

應識相狀者，謂作意所取，能起於識。

應識相狀至能起於識者：作意現前，識方得生，故彼所取，名應識相。即依此相而起言說，是名應識相狀。

【Q3 淨妙等相狀】

午三、淨妙等相狀

淨妙等相狀者，謂觸所取。

【Q4 饒益等相狀】

午四、饒益等相狀

饒益等相狀者，謂受所取。

【Q5 言說相狀】

午五、言說相狀

言說相狀者，謂想所取。

【Q6 邪行等相狀】

午六、邪行等相狀

邪行等相狀者，謂思所取。

【O4 眾法聚集言論2】

【P1 標相】

辰四、眾法聚集言論2　巳一、標相

眾法聚集言論者，謂於眾多和合，建立自性言論。

【P2 例成】

巳二、例成

如於內色、受、想、行、識，建立種種我等言論；於外色、香、味、觸等事和合差別，建立宅、舍、瓶、衣、車、乘、軍、林、樹等種種言論。

眾法聚集言論等者：此中略有二種差別。一者、內事，二者、外事。如文易知。由此言論和合相生，於所說事迷亂不定，故是假有。

【O5 不遍一切言論2】

【P1 標相】

辰五、不遍一切言論2　巳一、標相

不遍一切言論者，謂諸言論，有處隨轉，有處旋還。

【P2 例成4】

【Q1 舍宅言論】

巳二、例成4　午一、舍宅言論

如於舍宅舍宅言論，於諸舍宅處處隨轉；於村、聚落、亭邏、國等，即便旋還。

【Q2 盆甕言論】

午二、盆甕言論

於盆甕等盆等言論，於盆甕等處處隨轉；於瓶器等，即便旋還。

【Q3 諸軍言論】

午三、諸軍言論

於軍軍言，隨諸軍轉；於別男女幼少等類，即便旋還。

【Q4 諸林言論】

午四、諸林言論

於林林言，隨諸林轉；於別樹根、莖、枝、條、葉、華、果等類，即便旋還。

不遍一切言論等者：文相易知。由此言論非遍一切無礙隨轉，故是假有。

【O6 非常言論4】

【P1 標】

辰六、非常言論4　巳一、標

非常言論者，由四種相應知。

【P2 列】

巳二、列

一、由破壞故；二、由不破壞故；三、由加行故；四、由轉變故。

【P3 釋4】

【Q1 由破壞】

巳三、釋4　午一、由破壞

破壞故者，謂瓶等破已，瓶等言捨，瓦等言生。

【Q2 由不破壞】

午二、由不破壞

不破壞故者，謂種種物共和合已，或丸或散，種種雜物差別言捨，丸散言生。

【Q3 由加行】

午三、由加行

加行故者，謂於金段等起諸加行，造環釧等異莊嚴具，金段等言捨，環釧等言生。

【Q4 由轉變】

午四、由轉變

轉變故者，謂飲食等於轉變時，飲食等言捨，便穢等言生。

【P4 結】

巳四、結

如是等類，應知名為非常言論。

非常言論等者：此有四相，如文可知。由此言論，於所說事轉變無常而不決定，故是假有。

【M3 結】

寅三、結

隨於諸物發起如是六種言論，當知此物皆是假有，是名假相有法。

【L4 因相有法6】

【M1 徵】

丑四、因相有法6　寅一、徵

何等名為因相有法？

【M2 標】

寅二、標

當知此因略有五種。

【M3 列】

寅三、列

一、可愛因，二、不可愛因，三、長養因，四、流轉因，五、還滅因。

【M4 釋5】

【N1 可愛因】

寅四、釋5　卯一、可愛因

可愛因者，謂善有漏法。

【N2 不可愛因】

卯二、不可愛因

不可愛因者，謂不善法。

【N3 長養因】

卯三、長養因

長養因者，謂前前所生善、不善、無記法，修習、善修習、多修習故，能令後後所生善、不善、無記法展轉增勝，名長養因。

【N4 流轉因】

卯四、流轉因

流轉因者，謂由此種子，由此熏習，由此助伴，彼法流轉。此於彼法，名流轉因。

由此種子等者：此中種子，謂三界繫諸法種子。熏習，謂淨不淨業。助伴，謂無明、愛、取。此說集諦為流轉因。由此次第，隨其所應，於三界中生、老死法相續流轉。

【N5 還滅因】

卯五、還滅因

還滅因者，謂諸行還滅、雜染還滅，所有一切能寂靜道、能般涅槃、能趣菩提，及彼資糧，并其方便，能生能辦，名還滅因。

諸行還滅等者：此說道諦為還滅因。由能般涅槃故，諸行還滅；由能趣菩提故，雜染還滅。若自圓滿，若他圓滿，乃至若沙門莊嚴，名道資糧。從他聞音，如理作意，名道方便。如是能令無漏道生，成辦所作，是名能生能辦。如是一切，皆名還滅因。

【M5 結】

寅五、結

如是總名因相有法。

【M6 指】

寅六、指

若廣分別，如思因果中應知其相。

如思因果中應知其相者：有尋有伺地中說有十因、五果。（陵本五卷九頁354）此中五因，若廣分別，隨應當知此可愛因及不可愛因，即彼牽引因攝。此長養因，即彼引發因攝。此流轉因，即彼生起因攝。此還滅因，即彼攝受因攝。如是差別，應如理思，由是說言如思因果中應知其相。

【L5 果相有法2】

【M1 徵】

丑五、果相有法2　寅一、徵

何等名為果相有法？

【M2 釋】

寅二、釋

謂從彼五因，若生、若得、若成、若辦、若轉，當知是名果相有法。

若生若得等者：有尋有伺地說：謂若由此為先，此為建立，此和合故，彼法生，或得、或成、或辦、或用，說此為彼因。（陵本五卷八頁347）今此五相，如彼問答應知。

【J2 無相4】

【K1 徵】

癸二、無相4　子一、徵

何等名為所觀無法？

【K2 標】

子二、標

當知此相亦有五種。

【K3 列】

子三、列

一、未生無，二、已滅無，三、互相無，四、勝義無，五、畢竟無。

【K4 釋5】

【L1 未生無】

子四、釋5　丑一、未生無

未生無者，謂未來諸行。

【L2 已滅無】

丑二、已滅無

已滅無者，謂過去諸行。

【L3 互相無】

丑三、互相無

互相無者，謂諸餘法，由所餘相若遠離性、若非有性；或所餘法，與諸餘法不和合性。

互相無者至不和合性者：如有對色障礙為性，若離障礙，假名虛空，此二相望，有無相違，名遠離性。又有色法五相建立，與此相違，建立無色，此二相望，體相相違，名非有性。又如明與無明，此二相望，障治相違，是名不和合性。如是等類，名互相無。

【L4 勝義無】

丑四、勝義無

勝義無者，謂由世俗言說自性，假設言論所安立性。

【L5 畢竟無】

丑五、畢竟無

畢竟無者，謂石女兒等，畢竟無類。

【I2 辨有無性2】

【J1 總標】

壬二、辨有無性2　癸一、總標

復有五種有性、五種無性。

【J2 別辨2】

【K1 有性3】

【L1 徵】

癸二、別辨2　子一、有性3　丑一、徵

何等名為五種有性？

【L2 列】

丑二、列

一、圓成實相有性，二、依他起相有性，三、遍計所執相有性，四、差別相有性，五、不可說相有性。

【L3 釋5】

【M1 圓成實相】

丑三、釋5　寅一、圓成實相

此中，初是勝義相。

【M2 依他起相】

寅二、依他起相

第二是緣生相相。

【M3 遍計所執相】

寅三、遍計所執相

第三是假施設相。

【M4 差別相3】

【N1 標】

寅四、差別相3　卯一、標

第四是不二相。

【N2 列】

卯二、列

生相、老相、住相、無常相、苦相、空相、無我相、事相、應識相、所取相、淨妙等相、饒益等相、言說相相、邪行等相相。

【N3 結】

卯三、結

如是等相，應知名差別相。

第四是不二相等者：如說生、老、住、無常相，此約諸法分位差別建立，相雖不同，與所依法無別體故，說名不二。此不二相，從所依體建立有性。如是無常、苦、空、無我觀想差別，事等六種相狀差別，從所依體，名不二相。建立有性，道理亦爾。然於文中多所取相，疑是剩文。

【M5 不可說相2】

【N1 標數】

寅五、不可說相2　卯一、標數

第五由四種不可說故，名不可說相。

【N2 列釋4】

【O1 無故】

卯二、列釋4　辰一、無故

一、無故不可說。謂補特伽羅於彼諸蘊，不可宣說若異不異。

【O2 甚深故】

辰二、甚深故

二、甚深故不可說。謂離言法性不可思議，如來法身不可思議。

如來法身不可思議者：如來法身，已能除遣一切相故，是善清淨法界所顯，是常住相，是無二相。不可思議，此由五相應當了知。如決擇分正廣分別。（陵本七十四卷九頁5700）

諸佛境界，如來滅後若有若無等，不可宣說。

諸佛境界至不可宣說者：諸佛境界，唯出世間離言說義，過語言道，是故不可宣說。如來滅後，生死、涅槃二俱不住，是故不可宣說。若有若無，亦有亦無，非有非無，義如攝事分釋。（陵本八十七卷二十頁6612）

【O3 能引無義故】

辰三、能引無義故

三、能引無義故不可說。謂若諸法，非能引發法義梵行，諸佛世尊雖證不說。

能引無義故不可說等者：升攝波葉喻經中，如來自言：我所證法乃有爾所，而不宣說。何以故？彼法不能引義利故。如決擇分說。（陵本六十四卷七頁5100）此應準知。若器世間，若不可記事，若非正法，皆是此類。如顯揚說。（顯揚十七卷八頁31,564a）

【O4 法相法爾所安立故】

辰四、法相法爾所安立故

四、法相法爾之所安立，故不可說。所謂真如於諸行等，不可宣說異不異性。

法相法爾之所安立等者：決擇分中說有頌言：行界勝義相，離一異性相；若分別一異，彼非如理行。（陵本七十五卷二十頁5802）由是當知，真如望於諸行，不可宣說異不異性。彼長行中，又復廣引譬喻以成其義。此中等言，等取譬喻應知。

【K2 無性2】

【L1 徵】

子二、無性2　丑一、徵

何等名為五種無性？

【L2 列】

丑二、列

一、勝義相無性，二、自依相無性，三、畢竟自相無性，四、無差別相無性，五、可說相無性。

何等名為五種無性等者：此五無性，翻前五種有性應知。此勝義相無性，即圓成實勝義無自性性。此自依相無性，即依他起生無自性性。此畢竟自相無性，即遍計所執相無自性性。此無差別相無性，謂依諸法假立差別，由相假立，不如言有，說無差別建立無性。此可說相無性，謂若可說皆非真實，建立無性。

【F3 思擇諸法4】

【G1 徵】

己三、思擇諸法4　庚一、徵

云何思擇諸法？

【G2 標】

庚二、標

此復二種應知。

【G3 列】

庚三、列

一、思擇素怛纜義，二、思擇伽他義。

【G4 釋2】

【H1 思擇素怛纜義】

庚四、釋2　辛一、思擇素怛纜義

思擇素怛纜義，如攝事分及菩薩藏教授中當廣說。

【H2 思擇伽他義3】

【I1 標】

辛二、思擇伽他義3　壬一、標

思擇伽他義，復有三種。

【I2 列】

壬二、列

一者、建立勝義伽他，二者、建立意趣義伽他，三者、建立體義伽他。

【I3 釋3】

【J1 建立勝義伽他2】

【K1 引經頌2】

【L1 總標】

壬三、釋3　癸一、建立勝義伽他2　子一、引經頌2　丑一、總標

建立勝義伽他者，如經言：

建立勝義伽他等者：此中經言，如下自釋，隨文當悉。

都無有宰主　及作者受者　諸法亦無用　而用轉非無

【L2 別顯2】

【M1 略釋2】

【N1 釋頌初二句】

丑二、別顯2　寅一、略釋2　卯一、釋頌初二句

唯十二有支　蘊處界流轉　審思此一切　眾生不可得於內及於外　是一切皆空　其能修空者　亦常無所有我我定非有　由顛倒妄計　有情我皆無　唯有因法有

【N2 釋頌後二句】

卯二、釋頌後二句

諸行皆剎那　住尚無況用　即說彼生起　為用為作者

眼不能見色　耳不能聞聲　鼻不能齅香　舌不能嘗味身不能覺觸　意不能知法　於此亦無能　任持驅役者法不能生他　亦不能自生　眾緣有故生　非故新新有法不能滅他　亦不能自滅

眾緣有故生　生已自然滅

【M2 廣辨2】

【N1 有因2】

【O1 雜染】

寅二、廣辨2　卯一、有因2　辰一、雜染

由二品為依　是生便可得　恆於境放逸　又復邪昇進愚癡之所漂　彼遂邪昇進　諸貪愛所引　於境常放逸由有因諸法　眾苦亦復然　根本二惑故　十二支分二自無能作用　亦不由他作　非餘能有作　而作用非無非內亦非外　非二種中間　由行未生故　有時而可得設諸行已生　由此故無得　未來無有相　過去可分別分別曾所更　非曾亦分別　行雖無有始　然有始可得

【O2 清淨】

辰二、清淨

諸色如聚沫　諸受類浮泡　諸想同陽焰　諸行喻芭蕉 諸識猶幻事　日親之所說　諸行一時生　亦一時住滅癡不能癡癡　亦不能癡彼　非餘能有癡　而愚癡非無不正思惟故　諸愚癡得生　此不正思惟　非不愚者起福非福不動　行又三應知　復有三種業　一切不和合現在速滅壞　過去住無方　未生依眾緣　而復心隨轉畢竟共相應　不相應亦爾　非一切一切　而說心隨轉於此流無斷　相似不相似　由隨順我見　世俗用非無若壞於色身　名身亦隨滅　而言今後世　自作自受果前後差別故　自因果攝故　作者與受者　一異不可說

【N2 無我3】

【O1 明因果】

卯二、無我3　辰一、明因果

因道不斷故　和合作用轉　從自因所生　及攝受所作樂戲論為因　若淨不淨業　諸種子異熟　及愛非愛果依諸種異熟　我見而生起　自內所證知　無色不可見無了別凡夫　計斯為內我　我見為依故　起眾多妄見總執自種故　宿習助伴故　聽聞隨順故　發生於我見

【O2 辨苦集】

辰二、辨苦集

貪愛及與緣　而生於內我　攝受希望故　染習外為所世間真可怖　愚癡故攝受　先起愛藏已　由茲趣戲論彼所愛藏者　賢聖達為苦　此苦逼愚夫　剎那無暫息不平等纏心　積集彼眾苦　積集是愚夫　計我苦樂緣諸愚夫固著　如大象溺泥　由癡故增上　遍行遍所作

【O3 辨滅道】

辰三、辨滅道

此池派眾流　於世流為暴　非火風日竭　唯除正法行於苦計我受　苦樂了知苦　分別此起見　從彼生生彼染汙意恆時　諸惑俱生滅　若解脫諸惑　非先亦非後非彼法生已　後淨異而生　彼先無染汙　說解脫眾惑其有染汙者　畢竟性清淨　既非有所淨　何得有能淨諸種子滅故　諸煩惱盡故　即於此無染　顯示二差別自內所證故　唯眾苦盡故　永絕戲論故　一切無戲論眾生名相續　及法想相中　無生死流轉　亦無涅槃者

【K2 長行釋2】

【L1 明義趣】

子二、長行釋2　丑一、明義趣

此中依止補特伽羅無我勝義，宣說如是勝義伽他。為欲對治增益、損減二邊執故。

【L2 釋頌句3】

【M1 初頌總標2】

【N1 遮增減執2】

【O1 增執2】

【P1 釋2】

【Q1 別義計我】

丑二、釋頌句3　寅一、初頌總標2　卯一、遮增減執2　辰一、增執2　巳一、釋2　午一、別義計我

於所攝受說為宰主，於諸業用說為作者，於諸果報說為受者。如是半頌，遮遣別義所分別我。

於所攝受說為宰主等者：五蘊自體，名所攝受；於此假想，說為宰主。此遮離蘊計我。眼等六處，名諸業用；於此假想，說為作者。此遮離見等相計我。苦樂異熟，名諸果報；於此假想，說為受者。此遮不與流轉相相應計我。是名遮遣別義所分別我。

【Q2 即法計我】

午二、即法計我

諸法亦無用者，遮遣即法所分別我。

【P2 結】

巳二、結

由此遠離增益邊執。

遮遣即法所分別我者：即蘊計我，即見等相計我，即流轉相相應計我，是名即法所分別我。如是我與諸法應無差別，徒計於我，不應道理。由所計我自相、業用不可得故，是故頌中說無用言。

【O2 減執】

辰二、減執

而用轉非無者，顯法有性。由此遠離損減邊執。

顯法有性等者：由上說言，即法計我，而我無用。然由法故，因果相續生諸業用，其體非無，故是有性。由是頌言用轉非無。

【N2 顯用非無】

卯二、顯用非無

用有三種。一、宰主用，二、作者用，三、受者用。因此用故，假立宰主、作者、受者。

【M2 次八頌略釋2】

【N1 初三頌2】

【O1 總顯無我2】

【P1 舉有法2】

【Q1 標說因】

寅二、次八頌略釋2　卯一、初三頌2　辰一、總顯無我2　巳一、舉有法2　午一、標說因

雖言諸法，而未宣說何等為法；故次說言唯有十二支等半頌。

【Q2 顯說義2】

【R1 總遮宰主等】

午二、顯說義2　未一、總遮宰主等

如有支次第，諸蘊等流轉，此顯不取微細多我，便能對治宰主、作者及受者執。

如有支次第等者：如說十二有支次第為緣，及蘊、界、處和合流轉，於中諸法微細差別，種種非一，非計我者有如是相，由是說言不取微細多我。此能對治宰主、作者、受者是常是一和合執故。

【R2 別顯受者性】

未二、別顯受者性

眼色為緣，生眼識果，無別受者。此中顯示，即十八界說受者性。

【P2 明無主2】

【Q1 標說因】

巳二、明無主2　午一、標說因

雖言無主，而未宣說無何等主，為欲顯示，故次說言：審思此一切，眾生不可得。

眼色為緣生眼識果等者：眼謂眼界，色謂色界，由此為緣，生眼識果，名眼識界。如是乃至意法為緣，生意識果，名為意界、法界及意識界。由是說界總有十八。即於其中，眼識等果與受相應，由世俗諦說受者性，除此受用，無別受者故。

【Q2 釋審思】

午二、釋審思

言審思者，由依三量審諦觀察。

由依三量審諦觀察者：此中三量，謂現量、比量，及聖教量應知。

【O2 別明建立5】

【P1 內外成就】

辰二、別明建立5　巳一、內外成就

此若無者，云何建立內外成就？故次說言：於內及於外，是一切皆空。此顯內外唯假建立。

此顯內外唯假建立者：決擇分說：若於是處假想建立如是種類，謂立為我、或立有情，彼如是名、如是生類，廣說乃至如是壽量。如是名為由假名故，說名內法。（陵本六十六卷九頁5276）由是當知，於內眾生實不可得。如說內法，外法亦爾，唯依假想器世間處而建立故。

【P2 能觀所觀二種成就】

巳二、能觀所觀二種成就

云何建立能觀、所觀二種成就？故次說言：其能修空者，亦常無所有。

能觀所觀二種成就者：集論中說：云何得決擇？略說有二種。一、建立補特伽羅故；二、建立現觀故。（集論七卷八頁31,688b）此中能觀、所觀，如次應釋。然彼能觀補特伽羅，唯是假立，於一切時性無有故。

【P3 聖者異生二種成就】

巳三、聖者異生二種成就

云何建立聖者、異生二種成就？故次說言：我我定非有，由顛倒妄計。此顯聖者及異生我，決定無有真實我性，唯由顛倒妄計為有。

聖者異生二種成就者：決擇分說：三界見所斷法種子唯未永害量，名異生性。（陵本五十二卷十一頁4181）與此相違，名聖者性。由是當知，二唯假立，定無別體。若執實有，唯由顛倒妄計之所引發，更無有餘為因緣故。

【P4 彼此成就】

巳四、彼此成就

云何建立彼此成就？故次說言：有情我皆無。

建立彼此成就者：為言說易，建立彼此，非有情我實有差別故。

【P5 染淨成就】

巳五、染淨成就

云何建立染淨成就？故次說言：唯有因法有。染者、淨者皆不可得。

唯有因法有者：染淨諸法，或由生起因有，或由引發因有，名有因法。決擇分中如應別釋。（陵本六十六卷七頁5270）

【N2 次五頌2】

【O1 略釋總頌2】

【P1 釋第三句】

卯二、次五頌2　辰一、略釋總頌2　巳一、釋第三句

雖說諸法皆無作用，而未宣說云何無用，故次說言：諸行皆剎那，住尚無況用。

【P2 釋第四句2】

【Q1 標說】

巳二、釋第四句2　午一、標說

如前已說用轉非無。

諸行皆剎那等者：諸行無常，剎那速滅，義無暫住，亦無運轉，是故無用。

云何無用而有用轉？故次說言：即說彼生起，為用為作者。果故，名為用；因故，名作者。

【Q2 隨釋】

午二、隨釋

彼生起者，顯從諸處諸識得生。彼得生者，非離眼等彼成就故。

果故名為用等者：由彼果生，故名為用，如從諸處諸識得生。望能為因，故名作者，非離眼等彼得成就。

【O2 廣顯無用2】

【P1 總標】

辰二、廣顯無用2　巳一、總標

如前所說諸法無用，此顯無用略有七種。

【P2 列釋7】

【Q1 無作用用】

巳二、列釋7　午一、無作用用

一、無作用用。謂眼不能見色等。

【Q2 無隨轉用】

午二、無隨轉用

二、無隨轉用。謂於此亦無能任持、驅役者。如其次第，宰主、作者俱無所有，故無有能隨轉作用。

二無隨轉用等者：謂即於此諸識生時，無任持者，說無主宰；無驅役者，說無作者。由彼功能不可得故，名無有能隨轉作用。

【Q3 無生他用】

午三、無生他用

三、無生他用。謂法不能生他。

三無生他用等者：謂一切法從自種生，依是義說不能生他。

【Q4 無自生用】

午四、無自生用

四、無自生用。謂亦不能自生。

四無自生用等者：謂一切法亦待他緣，依是義說不能自生。

【Q5 無移轉用】

午五、無移轉用

五、無移轉用。謂眾緣有故生，非故新新有。

五無移轉用等者：謂一切法從自種子及他緣生，剎那剎那新新相轉，依是義說無移轉用。由於生事無作、無用、無運轉故。

【Q6 無滅他用】

午六、無滅他用

六、無滅他用。謂法不能滅他。

六無滅他用等者：如下答言：眾緣有故生，生已自然滅。由是當知，不由餘法能為滅因，名法不能滅他。顯揚頌云：非水火風滅，以俱起滅故；彼相應滅已，餘變異生因。（顯揚論十四卷十六頁31,549a）如彼自釋應知。

【Q7 無自滅用2】

【R1 標無用】

午七、無自滅用2　未一、標無用

七、無自滅用。謂亦不能自滅。

七無自滅用等者：亦如下答：生已自然滅。由是當知，若時有滅，爾時法體畢竟應無，非即滅法能為滅因，名亦不能自滅。顯揚頌云：相違相續斷，二相成無相，違世間現見，無法及餘因。（顯揚論十四卷十七頁31,549a）如彼自釋應知。

【R2 問答辨】

未二、問答辨

問：如眾緣有故生，亦眾緣有故滅耶？答：眾緣有故生，生已自然滅。

【M3 次三十五頌廣辨2】

【N1 初十七頌顯有因2】

【O1 前七頌顯雜染品2】

【P1 顯無明受有因法有】

寅三、次三十五頌廣辨2　卯一、初十七頌顯有因2　辰一、前七頌顯雜染品2　巳一、顯無明受有因法有

如前所說有因法有，欲顯在家及與出家雜染自性有因法有。故次說言：由二品為依，是生便可得等。由此二頌，顯無明、愛有因法有。

由此二頌顯無明愛有因法有者：此中二頌，初頌總標，後頌別釋。愚癡之所漂，彼遂邪昇進者，此顯依出家品，無明為彼雜染自性有因法有。諸貪愛所引，於境常放逸者，此顯依在家品，愛為雜染自性有因法有。

【P2 顯其差別所依因及時分2】

【Q1 總標義】

巳二、顯其差別所依因及時分2　午一、總標義

次後五頌，顯雜染品差別所依因及時分。

次後五頌顯雜染品差別等者：此中初二頌顯雜染品差別；次二頌顯雜染品所依；後一頌初二句顯雜染因，後二句顯雜染時分。

【Q2 別釋頌3】

【R1 差別2】

【S1 總顯三雜染】

午二、別釋頌3　未一、差別2　申一、總顯三雜染

此中，有因諸法者，謂無明乃至受。有因眾苦者，謂愛乃至老死。此言顯示煩惱、業、生三種雜染。

此中有因諸法等者：有尋有伺地說：問：幾緣起支名有因法？答：謂前七。問：幾緣起支名有因苦？答：餘五。（陵本十卷十八頁825）與此義同。此中有因眾苦，釋頌眾苦亦復然句應知。

【S2 別顯煩惱業2】

【T1 煩惱雜染】

申二、別顯煩惱業2　酉一、煩惱雜染

根本二惑故者，此言顯示煩惱雜染，唯取最勝煩惱雜染。

根本二惑故等者：此中二惑，謂無明、愛。於一切煩惱，此為最勝故。

【T2 業雜染2】

【U1 總標義】

酉二、業雜染2　戌一、總標義

自無能作用等言，復重別顯業雜染義。由彼所作有差別故，彼果異熟不思議故。

由彼所作有差別故等者：此中初句，配釋第二頌前三句；後句，配釋第四句。由非自作、非他作、非餘作，說彼所作有其差別。由作用非無，說彼異熟不可思議。

【U2 別釋頌3】

【V1 自無能作用】

戌二、別釋頌3　亥一、自無能作用

自無能作用者，待善惡友，他所引故。

【V2 亦不由他作】

亥二、亦不由他作

亦不由他作者，待自功用所成辦故。

【V3 非餘能有作】

亥三、非餘能有作

非餘能有作者，要待前生因差別故，方有所作。

非餘能有作等者：非離種子及緣，更有餘法能有所作，名非餘能有作。要待前支生已，能與後支為緣，方有所作。如說：此有故彼有，此生故彼生，即是此義。

【R2 所依因2】

【S1 總標義】

未二、所依因2　申一、總標義

非內亦非外等頌中，顯依未來不生雜染；

顯依未來不生雜染者：此釋五頌中第三頌前三句。此中內外及二種中間，如聲聞地說四念住有此差別。謂於內身等住循身等觀，於外身等住循身等觀，於內外身等住循身等觀。（陵本二十八卷二十頁2395）準彼應釋。由未來世諸行未生，非有內外中間分別可得，故不依彼生諸雜染。

依止現在、過去諸行能生雜染。

依止現在過去諸行能生雜染者：若現在世、若過去世諸行已生，有其內外中間分別可得，故依止彼能生雜染。如依過去諸行分別為因，引發煩惱及業雜染，於現在世雜染果生；又依現在諸行分別為因，引發煩惱及業雜染，於當來世雜染果生；是名依止現在、過去諸行能生雜染。

【S2 別釋頌2】

【T1 無分別】

申二、別釋頌2　酉一、無分別

設行已生，即由此相無有分別；未來無相，故無分別。如此如是當來決定不可知故。

設行已生等者：此釋前說未來不生雜染因緣。未來諸行，名非已生。如集論說。（二卷六頁31,668c）未生當生，假說分別，是名設行已生。此已生相，現不可得，故無若內若外及二中間種種分別。由彼未來無相，如此如是決定不可知故。

【T2 可分別2】

【U1 標】

酉二、可分別2　戌一、標

若不如是分別，異類或時可得。

【U2 釋2】

【V1 依過去行】

戌二、釋2　亥一、依過去行

若於過去，即可分別。如此如是曾有相貌可分別故。

【V2 依現在行】

亥二、依現在行

非唯曾更而可分別。未曾更者，雖不分明取其相貌，然隨種類亦可分別。此則顯示，依現在行分別為因，生諸雜染。

若不如是分別異類或時可得等者：此釋前說依止現在、過去諸行能生雜染，即頌第四句有時而可得。謂彼未來雖非已生，無相可得，然不如是取未來相。依現在行，隨彼種類亦可分別而生雜染，是名或時可得。如依現在分別過去所曾更事，而有如此如是曾有相貌可為分別；如是未來未曾更事，雖不分明取其如此如是當有相貌，然依現在隨所已生種類亦可分別，是則未來諸行依現在行分別為因，亦得生諸雜染。如於未來諸行起不如理分別，謂我於未來為當有耶？為當無耶？當何體性？當何種類？非不能生雜染，即隨種類分別應知。

【R3 時分】

未三、時分

行雖無始然始可得者，顯示雜染時分差別。無始時來常隨逐故，剎那剎那新所起故。

無始時來常隨逐故等者：此中初句，依過去行釋行無始。次句，依現在行釋始可得。

【O2 後十頌顯清淨品2】

【P1 總標義】

辰二、後十頌顯清淨品2　巳一、總標義

自此已後，顯清淨品。如實觀時得清淨故。

【P2 別釋頌2】

【Q1 觀相2】

【R1 由自相】

巳二、別釋頌2　午一、觀相2　未一、由自相

或由自相故。謂觀色等如聚沫等。

謂觀色等如聚沫等者：此中五喻，攝異門分別釋應知。（陵本八十四卷九頁6377）此佛自說，故頌中言日親所說。

【R2 由共相】

未二、由共相

或由共相故。謂觀有為同生住滅所有共相。

謂觀有為同生住滅等者：諸有為法，皆有生住滅相可得；若作是觀，名觀共相。此生住滅，即依諸法分位差別建立。故頌中言：諸行一時生，亦一時住滅。

【Q2 觀諦2】

【R1 總標義】

午二、觀諦2　未一、總標義

或由世俗及勝義諦故。

【R2 別釋頌3】

【S1 辨愚癡2】

【T1 由勝義】

未二、別釋頌3　申一、辨愚癡2　酉一、由勝義

謂雖無癡者，非無愚癡。

【T2 由世俗】

酉二、由世俗

眾緣所生世俗諦故，說癡能癡。又復顯示非不愚者不正思惟，是故彼為愚癡所癡。

謂雖無癡者至愚癡所癡者：此釋觀世俗諦。無癡補特伽羅，名無癡者。然有癡法隨逐，是名非無愚癡。由是道理，當知癡法不能癡彼補特伽羅，亦不為彼補特伽羅所有，故頌中言：亦不能癡彼，非餘能有癡。又此癡法非自然生，不能自癡，故頌中言：癡不能癡癡。唯由不正思惟，愚癡得生；即由是義，安立愚者；依此假說能癡、所癡。若作是觀，是名觀世俗諦。

【S2 辨行識2】

【T1 行支2】

【U1 由世俗】

申二、辨行識2　酉一、行支2　戌一、由世俗

又由世俗，宣說諸識隨福等行。

【U2 由勝義3】

【V1 標差別】

戌二、由勝義3　亥一、標差別

若就勝義，無所隨逐。

【V2 釋頌言】

亥二、釋頌言

又三應知者，謂去來今。三種業者，謂身等業。一切不和合者，更互相望不和合故。

【V3 顯所以】

亥三、顯所以

所以者何？現在速滅壞，過去住無方，未生依眾緣，而復心隨轉。

又由世俗宣說諸識隨福等行等者：自下觀勝義諦。行有三種，謂福、非福及與不動。又有三世差別，謂去來今。如是諸行熏習於識，故說彼識隨諸行轉，此亦由世俗諦應知。若就勝義，無所隨逐，由身等業與識相望，一切不和合故。云何一切不和合耶？謂由諸行三等差別，唯是假立，非是勝義。若就勝義，現在諸行剎那無常，名速滅壞；過去諸行已謝滅故，名住無方；未來諸行待餘緣生，名依眾緣。與識和合義不得成，況復隨轉。

【T2 識支2】

【U1 由勝義4】

【V1 標】

酉二、識支2　戌一、由勝義4　亥一、標

若彼與此更互相望，如福等行無有和合，彼心相應道理亦爾，云何當有實隨轉性？

【V2 徵】

亥二、徵

何以故？

【V3 釋】

亥三、釋

若心與彼諸行相應，或不相應；非此與彼或時不相應，或時非不相應。又非一切心或相應，或不相應。

【V4 結】

亥四、結

如是由勝義故，心隨轉性不得成就。

若彼與此更互相望等者：此下更釋無隨轉義有二差別。一、由諸行相應，或不相應；二、由一切心相應，或不相應。謂如於未轉依心與有漏諸行畢竟相應，於已轉依畢竟不相應。若心許有實隨轉性，便應一切時與行相應，非或相應或不相應，是謂第一無隨轉義。又復此心或時有貪，或時離貪；乃至或善解脫，或不善解脫；非一切時一切相應。若心許有實隨轉性，此亦不成，是謂第二無隨轉義。

【U2 由世俗2】

【V1 標義】

戌二、由世俗2　亥一、標義

今當顯示由世俗故，說心隨轉所有因緣。

【V2 釋頌】

亥二、釋頌

於此流無斷者，今此頌中，顯世俗諦非無作用及與隨轉。

於此流無斷等者：謂於此心流轉界趣無有間斷，或相似生，或不相似，皆由隨順我見為其因緣。即此因緣，由世俗諦作用非無，說心隨轉。

【S3 辨作受2】

【T1 由二諦】

申三、辨作受2　酉一、由二諦

又由勝義，無有作者及與受者；由世俗故，而得宣說自作自受。

由世俗故而得宣說自作自受者：此釋前說若壞於色身等四句頌。由順現見，若壞色身，名身亦滅；而得說言今世自作，後世受果。依世俗諦隨轉作用，流無斷故。

【T2 遮一異】

酉二、遮一異

又作者、受者若一若異皆不可說。為顯此義，故次說言前後差別等頌。

又作者受者若一若異等者：此釋前後差別等頌。由前後差別，作受非即一；由自因果攝，作受亦非異。是故一異皆不可說。

【N2 次十八頌顯無我3】

【O1 初五頌明因果2】

【P1 總標義】

卯二、次十八頌顯無我3　辰一、初五頌明因果2　巳一、總標義

如是由勝義故，無有宰主作者受者，唯有因果。於因果相釋通疑難，略由五頌，顯示於此起我顛倒。

【P2 別釋頌3】

【Q1 釋通疑難】

巳二、別釋頌3　午一、釋通疑難

初頌顯示雖無有我，而有後有無有斷絕；又諸因果非頓俱有；非從一切一切得生；又此因道無有斷絕。頌中四句，如其次第釋此四難。

初頌顯示雖無有我等者：此釋前說因道不斷等四句頌，如其次第釋難應知。謂由因道不斷為其因緣，是故後有無有斷絕。待緣和合，作用方轉，故諸因果非頓俱有。唯自相續能為依因，不相雜亂，是故非從一切一切得生。及為我見攝受而有所作，故此因道無有斷絕。

【Q2 顯因果相】

午二、顯因果相

由第二頌，顯因果相。

由第二頌顯因果相者：此釋樂戲論為因等四句頌。樂著戲論，與諸種子異熟為最勝因。淨不淨業，與愛非愛果為最勝因。此中諸種子異熟，謂即所得自體。愛非愛果，謂即族姓、色力、壽量、資具等果。義如意地中說。（陵本二卷一頁104）

【Q3 顯起我倒2】

【R1 總標義】

午三、顯起我倒2　未一、總標義

由後三頌，顯於無我諸因果中起我顛倒。此中顯示彼所緣境、彼所依止、彼因、彼果。

【R2 別釋頌3】

【S1 顯彼緣境】

未二、別釋頌3　申一、顯彼緣境

初頌顯示彼所緣境，自內所證，無色難見，難可尋思，故名無色。經說色相為尋思故；難說示他，故不可見。

【S2 顯彼依果】

申二、顯彼依果

由第二頌，顯彼依果。凡夫是依，眾見是果。

【S3 顯示彼因2】

【T1 標】

申三、顯示彼因2　酉一、標

由第三頌，顯示彼因。

【T2 釋2】

【U1 俱生我見】

酉二、釋2　戌一、俱生我見

俱生我見，由總執計自種隨眠之所生起。

【U2 分別我見2】

【V1 舉因緣】

戌二、分別我見2　亥一、舉因緣

諸外道等分別我見，由宿習等之所生起。此外道見，要由數習故、不正尋思故，又得隨順從他聽聞非正法故，而得生長。

【V2 結略義】

亥二、結略義

此中顯示由所依止、作意、所緣諸過失故，分別我見方得生起。

由後三頌等者：此釋依諸種異熟等三頌。顯示於無實我唯因果中起我顛倒。初頌，依諸種異熟，我見而生起者，是即顯示我見之所緣境。諸種異熟即所得自體，如前已釋。次頌，無了別凡夫，計斯為內我者，此顯我見凡夫是依，我見為依故；起眾多妄見者，此顯眾見是我見果。後頌，總執自種故者，此顯俱生我見因緣，於總多法總執為因之所生故；宿習助伴故，聽聞隨順故者，此顯分別我見因緣。不正尋思，是名助伴，此即作意；聞非正法，名聞隨順，此即所緣。

【O2 次五頌明苦集2】

【P1 總標義】

辰二、次五頌明苦集2　巳一、總標義

次後五頌，顯彼我見，由集次第，發生於苦；又即此苦，并計我見二苦因緣；又於解脫能為障礙。

又即此苦并計我見二苦因緣者：苦，謂行苦所攝阿賴耶識。能計我見及計苦樂依之而生，是故此苦名彼因緣。依苦樂受，說有苦苦及與壞苦，是名二苦應知。

【P2 別釋頌4】

【Q1 初頌】

巳二、別釋頌4　午一、初頌

此中初頌，顯示於集；

【Q2 次二頌2】

【R1 總顯】

午二、次二頌2　未一、總顯

第二、第三，顯示行苦所攝阿賴耶識。

【R2 別釋2】

【S1 第二頌】

未二、別釋2　申一、第二頌

愛藏此已，而趣戲論。謂我當有、非當有等。言愛藏者，攝為己體故。

【S2 第三頌】

申二、第三頌

又復此苦，於一切時恆常隨逐，無一剎那而暫息者。

此中初頌顯示於集者：初頌，謂貪愛及與緣四句頌。謂愛自體及與自體為所緣境，由是能生自內我執。於外境事，得已受用，是名攝受；未得追求，是名希望。由此染習，執為我所。

【Q3 第四頌】

午三、第四頌

由第四頌，顯示此苦是能計我及苦樂緣。

【Q4 第五頌2】

【R1 顯義】

午四、第五頌2　未一、顯義

由第五頌，顯示計我由愚癡故，障礙解脫。

【R2 釋名】

未二、釋名

言增上者，望餘二苦故。言遍行者，隨逐諸受故。遍所作者，遍善、惡、無記故。

由第四頌顯示此苦等者：此釋不平等纏心等四句頌。貪等分別數起現行，名不平等纏心。由此積集諸行麤重，是名積集眾苦。愚夫不了，計此為我及有苦樂，即此眾苦為其依緣。

【O3 後八頌明滅道2】

【P1 初頌顯行苦相2】

【Q1 標義】

辰三、後八頌明滅道2　巳一、初頌顯行苦相2　午一、標義

今當顯示阿賴耶識所攝行苦共他相似，又顯差別。由正法行方能竭故，於世眾流最為暴惡。

【Q2 釋名】

午二、釋名

言眾流者，譬眼等六，五趣、三界等。

譬眼等六五趣三界等者：暴流有四。謂欲暴流、有暴流、見暴流、無明暴流。如有尋有伺地說。（陵本八卷七頁572）由此四種，隨其所應，通說五趣、三界、四生，是名為流。又眼等根名六暴流。謂眼暴流能見諸色，乃至意暴流能了諸法。如體義伽他中說。（陵本十七卷十六頁1505）是名眾流。此種子依，即一切種子阿賴耶識，是故頌言此池派眾流。

【P2 餘頌顯示解了二種遍知2】

【Q1 總標義】

巳二、餘頌顯示解了二種遍知2　午一、總標義

又法行者，顯示解了解脫遍知及縛遍知。

【Q2 別釋頌2】

【R1 初一頌解了縛遍知2】

【S1 釋頌初二句】

午二、別釋頌2　未一、初一頌解了縛遍知2　申一、釋頌初二句

解了縛遍知者，即了知苦。謂了知我受苦受樂，皆依於苦。

【S2 釋頌後二句】

申二、釋頌後二句

又此分別能起諸見；從彼所生，亦能生彼。

從彼所生亦能生彼者：謂此分別從彼苦生，是名從彼所生。又此分別亦生彼苦，是名亦能生彼。

【R2 次六頌解了解脫遍知2】

【S1 總標義】

未二、次六頌解了解脫遍知2　申一、總標義

顯示解了縛遍知已。餘有六頌，顯示解了解脫遍知。

【S2 別顯相2】

【T1 舉頌】

申二、別顯相2　酉一、舉頌

謂染汙意恆時，諸惑俱生滅。若解脫諸惑，非先亦非後等。

【T2 隨釋6】

【U1 釋初頌中非先非後句】

酉二、隨釋6　戌一、釋初頌中非先非後句

非先者，與諸煩惱恆俱生故。非後者，即與彼惑俱時滅故。

【U2 釋第二頌】

戌二、釋第二頌

又顯所說解脫之相。謂非即彼生已後方清淨，別有所餘清淨意生；即彼先來無染汙故，說為解脫。

【U3 釋第三頌】

戌三、釋第三頌

為成此義，故復說言：其有染汙者，畢竟性清淨等頌。

謂染汙意恆時諸惑俱生滅者：此染汙意，亦名末那，常與俱生任運四種煩惱一時相應。謂薩迦耶見、我慢、我愛及與無明。此四煩惱，若在定地，若不定地，當知恆行。如決擇分說。（陵本五十一卷八頁4088）此說諸惑，應準彼知。

【U4 釋第四頌2】

【V1 標義】

戌四、釋第四頌2　亥一、標義

又復顯示二種解脫。謂煩惱解脫及事解脫。

【V2 配釋2】

【W1 煩惱解脫】

亥二、配釋2　天一、煩惱解脫

諸種子滅故，諸煩惱盡故者，顯示煩惱解脫。

【W2 事解脫2】

【X1 釋】

天二、事解脫2　地一、釋

即於此無染者，顯示事解脫。

【X2 證】

地二、證

如經言：苾芻當知！若於眼中貪欲永斷，如是此眼亦當永斷，乃至廣說。

又復顯示二種解脫等者：此釋頌中顯示二差別句。

【U5 釋第五頌2】

【V1 標義】

戌五、釋第五頌2　亥一、標義

如是顯示有餘依解脫已，次當顯示無餘依解脫。

【V2 釋頌3】

【W1 自內所證】

亥二、釋頌3　天一、自內所證

自內所證者，顯彼不思議故。

【W2 唯眾苦盡】

天二、唯眾苦盡

唯眾苦盡者，為遣妄計唯無性執。謂有餘依永寂滅故，說為寂滅，非全無性。

【W3 永絕戲論】

天三、永絕戲論

無戲論者，此解脫性唯內所證。若異不異、死後當有或當無等一切戲論不能說故。

【U6 釋第六頌2】

【V1 標義】

戌六、釋第六頌2　亥一、標義

為顯補特伽羅及法，俱非流轉生死或般涅槃。

【V2 舉頌】

亥二、舉頌

故復頌言：眾生名相續，及法想相中，無生死流轉，亦無涅槃者。

眾生名相續及法想相中者：相續有四。一、自身相續，二、他身相續，三、諸根相續，四、境界相續。如攝事分說。（陵本一百卷十五頁7510）當知初二是假建立，即此所說眾生名相續中；後二是真實義，即此所說法想相中。

【J2 建立意趣義伽他2】

【K1 結前生後】

癸二、建立意趣義伽他2　子一、結前生後

已釋勝義聖教伽他。次當建立意趣義伽他。

【K2 舉頌廣釋2】

【L1 舉經頌2】

【M1 梵王讚請】

子二、舉頌廣釋2　丑一、舉經頌2　寅一、梵王讚請

如經言：一時索訶世界主大梵天王往世尊所，頂禮佛足，退坐一面，以妙伽他而讚請曰：

次當建立意趣義伽他等者：三學方便攝一切學，依此意趣建立伽他，是名建立意趣義伽他。此中經言，如下自釋，至文當悉。

於學到究竟　善斷諸疑網　今請學所學　修學為我說

【M2 世尊告說2】

【N1 略標】

寅二、世尊告說2　卯一、略標

大仙應善聽　學略有三種　增上戒心慧　於彼當修學

【N2 廣辨2】

【O1 總說三學11】

【P1 成辦方便】

卯二、廣辨2　辰一、總說三學11　巳一、成辦方便

應圓滿六支　四樂住成就　於四各四行　智慧常清淨

【P2 次第生起】

巳二、次第生起

初善住根本　次樂心寂靜　後聖見惡見　相應不相應

【P3 清淨漸次】

巳三、清淨漸次

先淨樂靜慮　及於諦善巧　即於諸諦中　應生遠增長

【P4 成敗果證】

巳四、成敗果證

於諸學處中　有四趣三所　遠離於二趣　於二趣證得

【P5 別總修習】

巳五、別總修習

二安住二種　一能趣涅槃　漸次為因緣　純雜而修習

【P6 成滿先因3】

【Q1 增上戒學】

巳六、成滿先因3　午一、增上戒學

最先離惡作　最後樂成滿　諸學是為初　於此學聰叡

【Q2 增上心學】

午二、增上心學

由此智修淨　淨生樂成滿　諸學是為中　於此學聰叡

【Q3 增上慧學】

午三、增上慧學

從此心解脫　永滅諸戲論　諸學是為尊　於此學聰叡

【P7 學行離合2】

【Q1 非共2】

【R1 增上戒學】

巳七、學行離合2　午一、非共2　未一、增上戒學

若行趣不淨　亦趣於善趣　是行說為初　當知此非共

【R2 增上心學】

未二、增上心學

若行趣清淨　非諸趣究竟　是行說為中　當知亦非共

【Q2 必共】

午二、必共

若行趣清淨　於諸趣究竟　是行說為尊　當知此必共

【P8 智愚學相】

巳八、智愚學相

若有學無學　當知并聰叡　若有學無學　當知并愚夫

【P9 成滿漸次】

巳九、成滿漸次

若棄捨攝受　亦斷除麤重　及現見所知　是受持三學

【P10 差別因緣】

巳十、差別因緣

若有緣無緣　亦細麤顯現　由受持遠離　言發悟所引

【P11 不具具等】

巳十一、不具具等

初學唯有一　第二學二種　第三學具三　慧者皆超越

【O2 別顯三學3】

【P1 增上戒學4】

【Q1 受持戒相】

辰二、別顯三學3　巳一、增上戒學4　午一、受持戒相

不毀壞尸羅　於學誓能順　軌範無譏論　於五處遠離若無犯出離　無惡作惡作　於彼學尋求　及勤修彼行

【Q2 尸羅成就】

午二、尸羅成就

終無有棄捨　命難亦無虧　常住正行中　隨毗奈耶轉

【Q3 尸羅清淨】

午三、尸羅清淨

修治誓為先　亦修治淨命　二邊皆遠離　亦棄捨邪願

【Q4 令學清淨及淨殊勝7】

【R1 遠離諸障礙法】

午四、令學清淨及淨殊勝7　未一、遠離諸障礙法

於諸障礙法　終無有耽染　亂心法纔生　尋當速遠離

【R2 遠離惡作失念】

未二、遠離惡作失念

非太沈太浮　恆善住正念　根本眷屬淨　而修行梵行

【R3 遠離懈怠放逸】

未三、遠離懈怠放逸

應發勤精進　常堅固勇猛　恆修不放逸　五支善安住

【R4 遠離攝受貪欲】

未四、遠離攝受貪欲

當隱自諸善　亦發露眾惡　得諸衣服等　麤妙皆歡喜少隨於世務　麤弊亦隨轉　受杜多功德　為寂離煩惱

【R5 遠離軌則虧損】

未五、遠離軌則虧損

當具足威儀　應量而攝受　終無有所為　詐現威儀相

【R6 遠離邪命虧損】

未六、遠離邪命虧損

不自說實德　亦不令他說　雖有所方求　而非現異相從他邊乞求　終不彊威逼　以法而獲得　得已不輕毀

【R7 成就沙門莊嚴】

未七、成就沙門莊嚴

不耽著利養　及所有恭敬　亦不執諸見　增益與損減不著順世間　無義文呪術　亦不樂畜積　無義長衣鉢恐增諸煩惱　不染習居家　為淨修智慧　當親近賢聖不畜朋友家　恐發憂悲亂　能生苦煩惱　纔起尋遠離不受於信施　恐加害瘡皰　於如來正法　嘗無有棄捨於他愆犯中　無功用安樂　常省自過失　知已速發露 若犯於所犯　當如法出離　所應營事中　能勇勵自作於佛及弟子　威德與言教　一切皆信受　觀大罪不謗於極甚深法　不可思度處　能捨舊師宗　不堅執自見

【P2 增上心學2】

【Q1 方便】

巳二、增上心學2　午一、方便

常樂居遠離　及邊際臥具　恆修習善法　堅精進勇猛

【Q2 清淨】

午二、清淨

無有欲生欲　不憎惡憎惡　離睡眠睡眠　時不居寂靜離惡作惡作　無希慮希慮　一切種恆時　成就正方便

【P3 增上慧學2】

【Q1 方便】

巳三、增上慧學2　午一、方便

引發與覺悟　及和合所結　有相若親昵　亦多種喜樂侵逼極親昵　名虛妄分別　能生於欲貪　智者當遠離諸欲令無飽　眾多所共有　是非法因緣　能增長貪愛賢聖所應離　速趣於壞滅　仗託於眾緣　危逸所依地 諸欲如枯骨　亦如軟肉段　如草炬相似　猶如大火坑譬如蟒毒蛇　亦如夢所見　如借莊嚴具　如樹端熟果如是知諸欲　都不應耽樂

【Q2 清淨】

午二、清淨

當聽聞正法　常思惟修習　先觀見麤靜　次於修一向捨煩惱麤重　於斷生欣樂　於諸相觀察　得加行究竟能離欲界欲　及離色界欲　入真諦現觀　能離一切欲證現法涅槃　及餘依永盡

【L2 長行釋2】

【M1 初頌梵王讚請2】

【N1 牒標】

丑二、長行釋2　寅一、初頌梵王讚請2　卯一、牒標

於學到究竟，善斷諸疑網，今請學所學，修學為我說者：於此頌中，大梵天王先讚世尊，後興請問。

【N2 隨釋2】

【O1 讚世尊】

卯二、隨釋2　辰一、讚世尊

讚世尊者，謂於一切學中，已得第一究竟，此依自利行圓滿不共德說；又能善斷展轉所生一切疑網，此依利他行圓滿不共德說。

【O2 興請問】

辰二、興請問

興請問者，何等為學？學有幾種？云何於彼當修學耶？

【M2 餘頌世尊告說2】

【N1 初一頌略標4】

【O1 標說意】

寅二、餘頌世尊告說2　卯一、初一頌略標4　辰一、標說意

是故世尊意為策勵怖多所作懈怠眾生，總攝一切，略說三學。

謂於一切學中已得第一究竟者：三乘所學，名一切學。成就一切種妙智，是名已得第一究竟。

【O2 舉頌文】

辰二、舉頌文

故次告曰：大仙應善聽！學略有三種，增上戒心慧。於彼當修學。

【O3 釋方便】

辰三、釋方便

此中顯示依戒心慧，若散亂者，令不散亂，方便為說增上戒學；心未定者，為令得定，方便為說增上心學；心已得定未解脫者，為令解脫，方便為說增上慧學。由此因緣，諸修行者一切所作皆得究竟。

【O4 明所攝】

辰四、明所攝

此顯世尊密意宣說一切諸學，無不攝在此三學中。

諸修行者一切所作皆得究竟者：所作有八。一、滅依止，二、轉依止，三、遍知所緣，四、喜樂所緣，五、得果，六、離欲，七、轉根，八、引發神通。如聞所成地中說。（陵本十三卷二十頁1153）是名諸修行者一切所作應知。

【N2 次四十九頌廣辨2】

【O1 初十五頌總說三學11】

【P1 成辦方便2】

【Q1 總標義】

卯二、次四十九頌廣辨2　辰一、初十五頌總說三學11　巳一、成辦方便2　午一、總標義

又為顯示於諸學中，由此方便成辦所學，故次說言：應圓滿六支，四樂住成就，於四各四行，智慧常清淨。今此頌中，如其次第，顯示成辦三學方便。

【Q2 別釋頌3】

【R1 第一句4】

【S1 牒標】

午二、別釋頌3　未一、第一句4　申一、牒標

應圓滿六支者，應依增上戒學方便修學。

【S2 徵列】

申二、徵列

何等六支？一、安住淨尸羅，二、守護別解脫律儀，三、軌則圓滿，四、所行圓滿，五、於諸小罪見大怖畏，六、受學學處。

【S3 配釋2】

【T1 標】

申三、配釋2　酉一、標

如是六支，顯示四種尸羅清淨。

一安住淨尸羅等者：此中六支，如聲聞地別釋其相應知。（陵本二十二卷二頁1893）

【T2 配】

酉二、配

安住淨尸羅者，是所依根本。

是所依根本者：謂由最初修習淨戒，漸次進趣後證無作究竟涅槃，是故淨戒名為所依根本。

守護別解脫律儀者，顯示出離尸羅清淨，為求解脫而出離故。軌則、所行俱圓滿者，此二顯示無所譏毀尸羅清淨。

顯示無所譏毀尸羅清淨者：謂由軌則圓滿，隨順世間，不越世間；及於非所行處能善遠離，於餘無罪所有行處知時而行；由是不為世間之所譏毀，是名無所譏毀尸羅清淨。

於諸小罪見大怖畏者，顯無穿闕尸羅清淨。

顯無穿闕尸羅清淨者：謂由於微小罪見大怖畏，不虧身業，不虧語業，無闕無穿，名無穿闕尸羅清淨。

受學學處者，顯無顛倒尸羅清淨。

顯無顛倒尸羅清淨者：由於學處求受善巧，欲曉悟故，隨所教誨無增無減而能受學。又於所說學處若文、若義能無倒受，由是於戒能令無犯，名無顛倒尸羅清淨。

【S4 結成】

申四、結成

如是六支極圓滿故，增上戒學與餘方便作所依止。

增上戒學與餘方便作所依止者：增上心學、增上慧學，名餘方便。戒清淨故，方可建立，是故說戒與餘方便作所依止。聲聞地說：先於尸羅善清淨故，便無憂悔；無憂悔故，歡喜安樂；由有樂故，心得正定；心得定故，能如實知、能如實見。（陵本二十八卷二頁2327）其義應知。

【R2 第二句2】

【S1 標】

未二、第二句2　申一、標

四樂住成就者，顯示增上心學方便。

【S2 釋】

申二、釋

四種靜慮，名四心住；現法樂住，故名為樂。

【R3 第三四句2】

【S1 標】

未三、第三四句2　申一、標

於四各四行，智慧常清淨者，依增上慧學說。

【S2 釋】

申二、釋

謂於苦集滅道四聖諦中，一一皆有四行，即無常等。增上慧學由此淨智之所顯故。

謂於苦集滅道四聖諦中一一皆有四行等者：聲聞地說：由四種行了苦諦相，謂無常行、苦行、空行、無我行。由四種行了集諦相，謂因行、集行、起行、緣行。由四種行了滅諦相，謂滅行、靜行、妙行、離行。由四種行了道諦相，謂道行、如行、行行、出行。（陵本三十四卷一頁2733）

【P2 次第生起2】

【Q1 總標義】

巳二、次第生起2　午一、總標義

初善住根本，次樂心寂靜，後聖見惡見，相應不相應者：此頌顯示增上三學次第生起。

【Q2 別釋頌3】

【R1 初學】

午二、別釋頌3　未一、初學

根本者，謂增上戒。由後二種是此初學所流類故。

【R2 第二學】

未二、第二學

既具尸羅，由無悔等次第修習，能得第二心樂靜定。

【R3 第三學】

未三、第三學

心得定者，見如實故，能得第三成就聖見，遠離惡見。

成就聖見遠離惡見者：如實知見，是名聖見。與此相違，是名惡見。由成就聖見，釋頌聖見名相應義。由遠離惡見，釋頌惡見不相應義。

【P3 清淨漸次2】

【Q1 總標義】

巳三、清淨漸次2　午一、總標義

先淨樂靜慮，及於諦善巧，即於諸諦中，應生遠增長者：此頌顯示三學次第清淨差別。

【Q2 別釋頌3】

【R1 初學】

午二、別釋頌3　未一、初學

先淨者，是初學。

【R2 第二學】

未二、第二學

樂靜慮者，是第二學。

【R3 第三學2】

【S1 總】

未三、第三學2　申一、總

於諦善巧者，是第三學。

【S2 別3】

【T1 道諦】

申二、別3　酉一、道諦

又於如是諦善巧中，應生者，謂道諦。應生起故。

【T2 苦集諦】

酉二、苦集諦

應遠者，謂苦、集諦。應遠離故。

【T3 滅諦】

酉三、滅諦

應增長者，謂滅諦。軟中上品煩惱次第數數漸斷，增長滅故。

【P4 成敗果證2】

【Q1 舉頌】

巳四、成敗果證2　午一、舉頌

於諸學處中，有四趣三所，遠離於二趣，於二趣證得者：

【Q2 別釋2】

【R1 初二句2】

【S1 標】

午二、別釋2　未一、初二句2　申一、標

此頌顯示於增上戒心慧學處，由所修學有成敗故，隨其所應，所得果報四趣差別。

【S2 釋3】

【T1 增上戒果】

申二、釋3　酉一、增上戒果

謂於欲界人天所攝所有善趣，是增上戒成所得果；即於欲界餘趣所攝所有惡趣，是增上戒敗所得果。

【T2 增上心果】

酉二、增上心果

色無色界天趣所攝所有上趣，是增上心果。

【T3 增上慧果】

酉三、增上慧果

三界所不攝涅槃趣，是增上慧果。

【R2 後二句】

未二、後二句

於如是諸趣中，遠離前二善趣、惡趣已，應證後二上趣及涅槃趣。此言顯示世出世間二道所得。

於諸學處中有四趣三所等者：欲界善趣及與惡趣，是二趣應遠離。色無色界上趣及涅槃趣，是二趣應證得。如是四趣略攝為三，名為三所。謂欲界善趣、惡趣為一，色無色界上趣為一，及涅槃趣為一應知。餘文易了。

【P5 別總修習2】

【Q1 舉頌】

巳五、別總修習2　午一、舉頌

二安住二種，一能趣涅槃，漸次為因緣，純雜而修習者：

【Q2 別釋2】

【R1 前二句2】

【S1 二安住二種句2】

【T1 最初位】

午二、別釋2　未一、前二句2　申一、二安住二種句2　酉一、最初位

於此頌中，顯示最初增上戒學、增上心學，漸次能為增上心學、增上慧學安住因緣。

【T2 中間位】

酉二、中間位

顯示中間增上慧、靜慮律儀所攝增上戒學，能為二種安住因緣。

【S2 一能趣涅槃句】

申二、一能趣涅槃句

顯示最上一種，能為涅槃安住因緣。

【R2 後二句】

未二、後二句

當知此中顯示修習若別若總，隨其所應。

二安住二種一能趣涅槃等者：謂安住定及安住慧，是名安住二種。此有二別，謂最初位修習增上戒學，能為增上心學安住因緣；修習增上心學，能為增上慧學安住因緣，是名第一安住二種差別。於中間位修習增上慧及靜慮律儀所攝增上戒學，能為無漏增上心學、增上慧學二種安住因緣，是名第二安住二種差別。由是頌言二安住二種。證無漏已，於中慧學名為最上；依此慧學修習一切，能為涅槃安住因緣。由是頌言一能趣涅槃。當知此中，於最初位修習唯別，於中間位總別修習，於最上位修習唯總，依是義說隨其所應。由是頌言漸次為因緣，純雜而修習。別修三學名純，總修三學名雜應知。

【P6 成滿先因3】

【Q1 增上戒學】

巳六、成滿先因3　午一、增上戒學

最先離惡作，最後樂成滿，諸學是為初，於此學聰叡者：此頌顯示由增上戒學，以無悔等漸次修習，為後轉因。

最先離惡作最後樂成滿等者：此中最初由無悔故，名離惡作。無悔故生悅，生悅故心喜，心喜故身安，身安故受樂；即此受樂為最後邊，名樂成滿。此於三學為初方便，於此修學生引發慧，故名聰叡。

【Q2 增上心學】

午二、增上心學

由此智修淨，淨生樂成滿，諸學是為中，於此學聰叡者：此頌顯示由增上心學，修所成慧最勝善根漸次生故，為最上學因。

由此智修淨淨生樂成滿等者：謂由心得正定，能如實知、能如實見；如實知見，故能起厭；厭故離染；由離染故，便得解脫；得解脫故，證無所作究竟涅槃。如聲聞地說。（陵本二十八卷二頁2328）此中道理，應準彼釋。復次，當知如實知見，即以修所成慧為其體性，此於五善根中最為殊勝，是故名為最勝善根。

【Q3 增上慧學】

午三、增上慧學

從此心解脫，永滅諸戲論，諸學是為尊，於此學聰叡者：此頌顯示由增上慧學，能為最勝涅槃果因。

從此心解脫永滅諸戲論等者：於有餘依涅槃位中，諸種子滅，諸煩惱盡，名心解脫。若入無餘般涅槃界，若異不異、死後當有或當無等一切戲論不能說故，是名永滅戲論。

【P7 學行離合2】

【Q1 非共2】

【R1 增上戒學2】

【S1 舉頌】

巳七、學行離合2　午一、非共2　未一、增上戒學2　申一、舉頌

若行趣不淨，亦趣於善趣，是行說為初，當知此非共者：

【S2 釋義】

申二、釋義

此頌顯示增上戒學若有敗毀，為惡趣因；若能成立，為善趣因。此是不共，離後二學亦能成故。

【R2 增上心學2】

【S1 舉頌】

未二、增上心學2　申一、舉頌

若行趣清淨，非諸趣究竟，是行說為中，當知亦非共者：

【S2 釋義】

申二、釋義

此頌顯示中間學行，離欲界欲得清淨故，名趣清淨；未能盡離上界欲故，亦未永拔欲隨眠故，不得名為於諸趣中究竟清淨。此離最上亦能成辦，故名不共，非離最初。

【Q2 必共2】

【R1 舉頌】

午二、必共2　未一、舉頌

若行趣清淨，於諸趣究竟，是行說為尊，當知此必共者：

【R2 釋義】

未二、釋義

此頌顯示最上學行，三界諸欲皆遠離故，亦能永拔諸隨眠故，於諸趣中最為 究竟。不離前二能獨成辦，故名必共。

【P8 智愚果相2】

【Q1 初半頌2】

【R1 舉頌】

巳八、智愚果相2　午一、初半頌2　未一、舉頌

若有學無學，當知并聰叡者：

【R2 釋義】

未二、釋義

此初半頌，顯示於三學中聰叡者相。有正學故，無邪學故。

【Q2 後半頌2】

【R1 舉頌】

午二、後半頌2　未一、舉頌

若有學無學，當知并愚夫者：

【R2 釋義】

未二、釋義

此後半頌，顯示於三學中愚夫之相。有邪學故，無正學故。

【P9 成滿漸次2】

【Q1 舉頌】

巳九、成滿漸次2　午一、舉頌

若棄捨攝受，亦斷除麤重，及現見所知，是受持三學者：

【Q2 釋義】

午二、釋義

此頌顯示若能棄捨家親屬等所攝受故，若能斷除三摩地障諸麤重故，若能現見四聖諦相所知理故；如其次第，三學成滿。

【P10 差別因緣2】

【Q1 初半頌2】

【R1 舉頌】

巳十、差別因緣2　午一、初半頌2　未一、舉頌

若有緣無緣，亦細麤顯現者：

【R2 釋義】

未二、釋義

此初半頌，顯後二學及最初學，如其次第，有緣無緣細麤差別。

若有緣無緣亦細麤顯現等者：定慧二學是心所法，說彼有緣；戒攝身語，說彼無緣；是名三學有緣無緣差別。定慧二學是無色法，難可現見，說彼名細；戒攝身語，易可現見，說彼名麤；是名三學細麤差別。

【Q2 後半頌2】

【R1 舉頌】

午二、後半頌2　未一、舉頌

由受持遠離，言發悟所引者：

【R2 釋義】

未二、釋義

此後半頌，顯初中後如其次第引發因緣。謂誓期所引故，身心遠離所引故，由他言音、內正思惟所引故。

身心遠離所引故者：不與在家及出家眾共相雜住，獨一無侶，是名身遠離。遠離一切染汙、無記所有作意，修習一切其性是善能引義利定地作意，及定資糧加行作意，是名心遠離。如聲聞地說。（陵本三十卷八頁2507）

【P11 不具具等2】

【Q1 舉頌】

巳十一、不具具等2　午一、舉頌

初學唯有一，第二學二種，第三學具三，慧者皆超越者：

【Q2 釋義】

午二、釋義

此頌顯示初一不共，中不離初，上不離二。超彼一切，當知無學是阿羅漢。

超彼一切當知無學是阿羅漢者：此中一切，謂諸有學應知。

【O2 次三十四頌別顯三學3】

【P1 初二十一頌明增上戒學4】

【Q1 受持戒相2】

【R1 略標義】

辰二、次三十四頌別顯三學3　巳一、初二十一頌明增上戒學4　午一、受持戒相2　未一、略標義

不毀壞尸羅，於學誓能順，軌範無譏論，於五處遠離者：此後顯示受持戒相。

【R2 配釋頌6】

【S1 安住淨戒】

未二、配釋頌6　申一、安住淨戒

不毀壞尸羅者，謂安住淨戒。

【S2 守護別解脫律儀】

申二、守護別解脫律儀

於學誓能順者，謂守護別解脫律儀。

【S3 軌則無犯】

申三、軌則無犯

軌範無譏論者，謂軌則無犯。

【S4 所行無犯2】

【T1 配】

申四、所行無犯2　酉一、配

於五處遠離者，謂所行無犯。

【T2 釋2】

【U1 總標列】

酉二、釋2　戌一、總標列

略有五處，諸苾芻等非所應行。謂王家、唱令家、酤酒家、倡穢家、旃荼羅及羯恥那家。

【U2 隨難釋】

戌二、隨難釋

唱令家者，謂屠羊等。由遍宣告此屠羊等，成極重罪，多造惡業，殺害羊等故。

【S5 於諸小罪見大怖畏】

申五、於諸小罪見大怖畏

若無犯出離，無惡作惡作者：顯示於諸小罪見大怖畏。如其出離，亦無惡作；如其惡作，亦無有犯。

若無犯出離無惡作惡作等者：謂於小罪見大怖畏，是故無犯。由無犯故，無有惡作。或時或處失念而犯，尋便速疾如法發露，令得還淨，由是釋言如其出離，亦無惡作。又惡作罪於罪聚中是輕品罪，由於小罪見大怖畏，此亦無犯，由是釋言如其惡作，亦無有犯。

【S6 受學學處】

申六、受學學處

於彼學尋求，及勤修彼行者：顯示受學學處。

【Q2 尸羅成就2】

【R1 舉頌】

午二、尸羅成就2　未一、舉頌

終無有棄捨，命難亦無虧，常住正行中，隨毗奈耶轉者：

【R2 配釋】

未二、配釋

此頌四句，如其次第顯示常尸羅性、堅尸羅性、恆所作性、恆隨轉性。

【Q3 尸羅清淨2】

【R1 初半頌2】

【S1 略標義】

午三、尸羅清淨2　未一、初半頌2　申一、略標義

修治誓為先，亦修治淨命者：此初半頌，顯示軌範及命清淨。

【S2 釋誓言】

申二、釋誓言

由諸軌範，先發誓願，方乃修行，故名為誓。

【R2 後半頌】

未二、後半頌

二邊皆遠離，亦棄捨邪願者：此後半頌，顯示遠離受用欲樂、自苦二邊，及棄捨生天等願故，尸羅清淨。

【Q4 令學清淨及淨殊勝7】

【R1 遠離諸障礙法2】

【S1 舉頌】

午四、令學清淨及淨殊勝7　未一、遠離諸障礙法2　申一、舉頌

於諸障礙法，終無有耽染，亂心法纔生，尋當速遠離者：

【S2 釋義】

申二、釋義

此頌顯示於諸根門不守護等，障礙清淨所學法中，不見功德，無耽染故；於諸不善欲、恚尋等擾亂意法，雖暫生已，即除遣故；學得清淨。

【R2 遠離惡作失念2】

【S1 舉頌】

未二、遠離惡作失念2　申一、舉頌

非太沈太浮，恆善住正念，根本眷屬淨，而修行梵行者：

【S2 釋義】

申二、釋義

此頌顯示遠離微劣惡作故，遠離非處惡作故，遠離失念故，於究竟時及方便時，修行梵行皆得清淨。

非太沈太浮恆善住正念等者：微劣惡作，是名太沈。非處惡作，是名太浮。如聲聞地釋。（陵本二十二卷八頁1913）於三世中無有失念，遇有毀犯，如法還淨，是名恆住正念。依止正願，安住具戒，名根本淨。軌則、所行皆悉圓滿，名眷屬淨。餘文易知。

瑜伽師地論科句披尋記卷第十六

瑜伽師地論科句披尋記卷第十七

彌勒菩薩說

唐三藏沙門玄奘奉詔譯

韓清淨科記

本地分中思所成地第十一之二

【R3 遠離懈怠放逸2】

【S1 總顯義】

未三、遠離懈怠放逸2　申一、總顯義

應發勤精進，常堅固勇猛，恆修不放逸，五支善安住者：此頌顯示由被甲、方便、無退精進故，修習五支不放逸故，令所修學清淨殊勝。

【S2 出五支】

申二、出五支

五支不放逸者，謂去、來、今、先時所作，及俱所行。

應發勤精進常堅固勇猛等者：此中精進，略顯三相。謂被甲精進、方便精進、無退精進。如次義顯起發圓滿故，常恆無間故，心無下劣故。配釋頌文，隨義應知。又不放逸五支所攝。一、前際俱行，二、後際俱行，三、中際俱行，四、先時所作，五、俱時隨行。如菩薩地釋。（陵本四十卷六頁3270）

【R4 遠離攝受貪欲2】

【S1 舉頌】

未四、遠離攝受貪欲2　申一、舉頌

當隱自諸善，亦發露眾惡，得諸衣服等，麤妙皆歡喜，少隨於世務，麤弊亦隨轉，受杜多功德，為寂離煩惱者：

【S2 釋義】

申二、釋義

此二頌中，顯示遠離眷屬貪欲多欲不知足因故，及遠離多欲不知足障淨學因故，學得清淨。

當隱自諸善亦發露眾惡等者：此中初頌，前二句顯示遠離眷屬貪欲，非不出家能成辦故。後二句顯示遠離多欲及不知足。聲聞地說沙門莊嚴、少欲喜足，翻彼應知。後頌顯示遠離多欲不知足，為淨學障，少事、少業、少希望住，是名少隨世務；於衣食等若得麤弊，便自支持，是名麤弊隨轉。為斷除貪故，受杜多功德。聲聞地中別釋其相應知。（陵本二十五卷十九頁2145）

【R5 遠離軌則虧損2】

【S1 舉頌】

未五、遠離軌則虧損2　申一、舉頌

當具足威儀，應量而攝受，終無有所為，詐現威儀相者：

【S2 釋義】

申二、釋義

此頌顯示具足威儀故；不於他前詭現相故；凡所攝受善知量故；為修梵行，資持壽命有所受故；學得清淨。

當具足威儀應量而攝受等者：於威儀路成就軌則，是名具足威儀。乞求財物，知量而取，是名應量攝受。不為誑他，恆常詐現諸根無掉、諸根無動、諸根寂靜，由是令他謂其有德，當有所施、當有所作，是名終無有所為，詐現威儀相。當知此中，說不詐現威儀相，為顯具足威儀；說終無有所為，為顯應量攝受。如下釋文，其義可悉。

【R6 遠離邪命虧損2】

【S1 舉頌】

未六、遠離邪命虧損2　申一、舉頌

不自說實德，亦不令他說，雖有所方求，而非現異相。從他邊乞求，終不彊威逼，以法而獲得，得已不輕毀者：

【S2 釋義】

申二、釋義

此二頌中，顯示遠離綺言說故，詭現相故，彊威逼故，以所得利轉招利故，令所修學清淨殊勝。

不自說實德亦不令他說等者：此中初頌，前二句顯示遠離綺言說相，後二句顯示遠離詭現異相。謂為求衣服等資生眾具，雖無匱乏，而現被服故弊衣裳，為令淨信長者、居士、婆羅門等知有匱乏，當有所施，如是名為詭現異相。後頌，前二句顯示遠離彊威逼相。謂於淨信長者、居士、婆羅門所，如其所欲不得稱遂，或彼財物有所闕乏，求不得時，即便彊逼，研磨麤語，而苦求索，如是名為彊威逼相。後二句顯示遠離以利求利。謂彼財物無所闕乏，得下劣時，便對施主現前毀棄所得財物，如是告言：咄哉男子！某善男子、某善女人，方汝族姓及以財寶，極為下劣，又極貧匱，而能惠施如是如是多妙悅意資產眾具；汝望於彼，族姓尊貴，財寶豐饒，何為但施如是少劣非悅意物？是名以利求利。如是諸義，皆如聲聞地說應知。（陵本二十二卷十頁1919）

【R7 成就沙門莊嚴9】

【S1 第一頌】

未七、成就沙門莊嚴9　申一、第一頌

不耽著利養，及所有恭敬，亦不執諸見，增益與損減者：此頌顯示不耽著利養恭敬故，不執著五種惡見故，令所修學清淨殊勝。

不耽著利養及所有恭敬等者：自下廣顯沙門功德莊嚴。如聲聞地釋相應知。（陵本二十五卷二十三頁2162）彼說：若有成就如是諸法，愛樂正法、愛樂功德；不樂利養恭敬稱譽，亦不成就增益、損減二種邪見。於非有法未嘗增益，於實有法未嘗損減。今此頌義，準彼應釋。

【S2 第二頌2】

【T1 舉頌】

申二、第二頌2　酉一、舉頌

不著順世間，無義文呪術，亦不樂畜積，無義長衣鉢者：

【T2 釋義】

酉二、釋義

此頌顯示不執著諸惡見因，外道邪論，以能障礙取蘊解脫。彼所制造，名順世間。及遠離耽著利養恭敬因，長衣鉢等。因清淨故，學得清淨。

不著順世間無義文呪術等者：聲聞地說：於諸世間事文綺者，所造順世種種字相綺飾文句相應詩論，能正了知無義無利，遠避、棄捨、不習、不愛，亦不流傳。不樂貯蓄餘長衣鉢。今此頌義，準彼應釋。

【S3 第三頌2】

【T1 舉頌】

申三、第三頌2　酉一、舉頌

恐增諸煩惱，不染習居家，為淨修智慧，當親近賢聖者：

【T2 釋義】

酉二、釋義

此頌顯示遠離所治因，親近能治因故，學得清淨。

恐增諸煩惱不染習居家等者：聲聞地說：遠離在家共諠雜住，增煩惱故。樂與聖眾和合居止，淨修智故。今此頌義，準彼應釋。

【S4 第四頌2】

【T1 舉頌】

申四、第四頌2　酉一、舉頌

不畜朋友家，恐發憂悲亂，能生苦煩惱，纔起尋遠離者：

【T2 釋義】

酉二、釋義

此頌顯示若親近居家，生憂悲散亂，增長諸煩惱，能為眾苦因。由親近彼能生眾苦，煩惱纔生尋即除遣，如是顯示對治之因。

不畜朋友家恐發憂悲亂等者：聲聞地說：不樂攝受親里朋友。勿我由此親友因緣，當招無量擾亂事務；彼或變壞，當生種種愁慼、傷歎、悲苦、憂惱。隨所生起本隨二惑，不堅執著，尋即棄捨、除遣、變吐。勿我由此二惑因緣，當生現法後法眾苦。今此頌義，準彼應釋。

【S5 第五頌2】

【T1 舉頌】

申五、第五頌2　酉一、舉頌

不受於信施，恐加害瘡皰，於如來正法，嘗無有棄捨者：

【T2 釋義】

酉二、釋義

此頌顯示不貪著利養恭敬，不堅執諸惡邪見，不虛受用信施，不毀謗正法，亦能遠離貪著後世諸欲及能生起諸惡見因，如是所學清淨殊勝。

不受於信施恐加害瘡皰等者：聲聞地說：終不虛損所有信施，終不毀犯清淨禁戒受用信施，終不毀訾他人信施，終不棄捨所受學處。今此頌義，準彼應釋。言瘡皰者，喻諸行苦，如言熱癰，其義正同。言正法者，謂即學處，釋文更顯。說此意趣，謂由不著利養恭敬，不執諸惡邪見為因緣故，於現在世不虛受信施，不毀謗正法。此為因緣，復能於當來世遠離貪著諸欲及生惡見。

【S6 第六頌2】

【T1 舉頌】

申六、第六頌2　酉一、舉頌

於他愆犯中，無功用安樂，常省自過失，知已速發露者：

【T2 釋義】

酉二、釋義

此頌顯示遠離作意求覓他人所有過失；於自善品無有散亂常生歡喜；於自過失如實了知，發露悔除，離增上慢；由此因緣學得清淨。

於他愆犯中無功用安樂等者：聲聞地說：常樂省察己之過失，不喜伺求他所愆犯；隱覆自善，發露己惡。與此頌同，唯次第別。釋文於自善品無有散亂常生歡喜，釋頌安樂。餘文易了。

【S7 第七頌2】

【T1 舉頌】

申七、第七頌2　酉一、舉頌

若犯於所犯，當如法出離，所應營事中，能勇勵自作者：

【T2 釋義】

酉二、釋義

此頌顯示出離所犯，及能遠離貪受他人恭奉侍衛，由此因緣學得清淨。

若犯於所犯當如法出離等者：聲聞地說：命難因緣，亦不故思毀犯眾罪；設由忘念，少有所犯，即便速疾如法悔除。於應作事翹勤無惰，凡百所為自能成辦，終不求他為己給使。今此頌義，準彼應釋。

【S8 第八頌2】

【T1 舉頌】

申八、第八頌2　酉一、舉頌

於佛及弟子，威德與言教，一切皆信受，觀大罪不謗者：

【T2 釋義】

酉二、釋義

此頌顯示信圓滿故，於能誹謗見大罪故，學得清淨。

於佛及弟子威德與言教等者：聲聞地說：於佛世尊及佛弟子不可思議威德神力、甚深法教深生信解，終不毀謗；能正了知唯是如來所知所見，非我境界。今此頌義，準彼應釋。

【S9 第九頌2】

【T1 舉頌】

申九、第九頌2　酉一、舉頌

於極甚深法，不可思度處，能捨舊師宗，不堅執自見者：

【T2 釋義】

酉二、釋義

此頌顯示遠離安住自見取故，清淨殊勝。

於極甚深法不可思度處等者：此中極甚深法，不可思度，即前所說佛及弟子不可思議甚深言教。聲聞地說：終不樂住自妄見取、非理僻執、惡見所生言論呪術。今此頌中後二句義，逆次應釋。不住惡見所生言論呪術，即頌所言捨舊師宗。不住自妄見取、非理僻執，即頌所言不執自見。

【P2 增上心學2】

【Q1 方便2】

【R1 舉頌】

巳二、增上心學2　午一、方便2　未一、舉頌

常樂居遠離，及邊際臥具，恆修習善法，堅精進勇猛者：

【R2 釋義】

未二、釋義

此頌顯示若身若心皆遠離故；習近順定諸臥具故；遠離一切不善尋思，純修白淨諸善法故；非沈掉等諸隨煩惱所摧蔽故；能善圓滿正加行故；增上心學方便殊勝。

【Q2 清淨2】

【R1 舉頌】

午二、清淨2　未一、舉頌

無有欲生欲，不憎惡憎惡，離睡眠睡眠，時不居寂靜，離惡作惡作，無希慮希慮；一切種恆時，成就正方便者：

【R2 釋義】

未二、釋義

此二頌中，顯示遠離貪欲、瞋恚、惛沈睡眠、掉舉惡作，及疑蓋故；於諸善法生起欲故；於諸欲中極憎厭故；為修善品方便加行有所堪任，及心安靜，於時時間習睡眠故；若心沈沒或慮彼生，於淨妙相思惟作意，及遊行時不居靜故；於先所犯便生憂悔，於所不犯無憂悔故；後後殊勝生希慮故；殷重、無間正方便故；增上心學轉得清淨。

無有欲生欲不憎惡憎惡等者：釋文顯示遠離貪等五蓋，如次釋頌言無有欲至無希慮，此顯成就淨障方便。又復成就諸餘方便，謂於善法生起欲故，乃至後後殊勝生希慮故，如是名一切種恆時成就正方便。此中於時時間習睡眠者，謂夜中分正習睡眠，為令修善能有堪任；及為休息一切所作，令心安靜故。又時不居寂靜者，謂定方便，應修舉時；及為對治惛沈睡眠障法，若往若來習經行時；如是二時不居寂靜。餘文易知。

【P3 增上慧學2】

【Q1 方便2】

【R1 明欲貪因3】

【S1 舉頌文】

巳三、增上慧學2　午一、方便2　未一、明欲貪因3　申一、舉頌文

引發與覺悟，及和合所結，有相若親昵，亦多種喜樂；侵逼極親昵，名虛妄分別，能生於欲貪，智者當遠離者：

【S2 略顯義】

申二、略顯義

此二頌中，顯示八種虛妄分別，能生婬欲所有貪愛。從初方便次第生起，乃至究竟。由遠離故，諸所修學清淨殊勝。

【S3 別釋相8】

【T1 引發分別】

申三、別釋相8　酉一、引發分別

引發分別者，謂能引發於可愛事不正思惟相應之心所有分別。

【T2 覺悟分別】

酉二、覺悟分別

覺悟分別者，謂即於彼可愛事中，覺悟貪纏相應分別。

【T3 和合所結分別】

酉三、和合所結分別

和合所結分別者，謂即於彼可愛事中所有分別。

【T4 有相分別】

酉四、有相分別

有相分別者，謂即於彼可愛事中，執取種種淨妙相狀所有分別。

【T5 親昵分別】

酉五、親昵分別

親昵分別者，謂於已得所愛事中，勇勵相應所有分別。

【T6 喜樂分別】

酉六、喜樂分別

喜樂分別者，謂即於彼所得事中，種種受用希慕愛樂種種門轉所有分別。

【T7 侵逼分別】

酉七、侵逼分別

侵逼分別者，謂兩根會時所有分別。

【T8 極親昵分別】

酉八、極親昵分別

極親昵分別者，謂不淨出時所有分別。

引發與覺悟及和合所結等者：此中八種虛妄分別，釋文唯說能生婬欲，當知就勝為論，非不遍通一切欲貪。如決擇分別釋應知。（陵本五十八卷十八頁4765）

【R2 顯其過患2】

【S1 辨相2】

【T1 舉頌】

未二、顯其過患2　申一、辨相2　酉一、舉頌

諸欲令無飽，眾多所共有，是非法因緣，能增長貪愛，賢聖所應離，速趣於壞滅，仗託於眾緣，危逸所依地者：

【T2 釋義】

酉二、釋義

此二頌中，顯示八種現法後法如其所應諸欲過患。若能觀見，即是斷除欲愛方便。

諸欲令無飽眾多所共有等者：此顯諸欲八種過患，如下八喻配釋應知。

【S2 舉喻3】

【T1 舉頌】

申二、舉喻3　酉一、舉頌

諸欲如枯骨，亦如軟肉段，如草炬相似，猶如大火坑，譬如蟒毒蛇，亦如夢所見，如借莊嚴具，如樹端熟果，如是知諸欲，都不應耽樂者：

【T2 顯義2】

【U1 過患深重】

酉二、顯義2　戌一、過患深重

此中廣引如前所說令無飽等，於諸欲中八種過患，一切世間共成譬喻，顯示諸欲過患深重。

【U2 不應耽樂】

戌二、不應耽樂

又為顯示於諸欲中具有如是眾多過患，分明可了，何有智者於彼耽樂。

【T3 配釋】

酉三、配釋

又彼諸欲如枯骨故，令無飽滿；如段肉故，眾多共有；

如段肉故眾多共有者：謂彼諸欲如段食肉，謂為多人共受用故。

猶如草炬，正起現前極燒惱故，非法因緣；

猶如草炬至非法因緣者：喻彼諸欲能為非法行、惡行之因，是名非法因緣。

如大火坑，生渴愛故，增長貪愛；如蟒毒故，賢聖遠離；如夢見故，速趣壞滅；猶如假借莊嚴具故，仗託眾緣；猶如樹端爛熟果故，危亡放逸所依之地。

【Q2 清淨3】

【R1 舉頌】

午二、清淨3　未一、舉頌

當聽聞正法，常思惟修習，先觀見麤靜，次於修一向，捨煩惱麤重，於斷生欣樂，於諸相觀察，得加行究竟，能離欲界欲，及離色界欲，入真諦現觀，能離一切欲，證現法涅槃，及餘依永盡者：

【R2 顯義】

未二、顯義

此中顯示由了相等七種作意，世出世道皆清淨故；證得有餘及無餘依二涅槃果，增上慧學究竟清淨。

【R3 配釋7】

【S1 了相作意】

未三、配釋7　申一、了相作意

聽聞正法，常思惟言，顯示了相作意。

聽聞正法常思惟言顯示了相作意者：由說了相作意猶為聞思所間雜故。

【S2 勝解作意】

申二、勝解作意

常修習言，顯示勝解作意。由起勝解而修習故。

常修習言顯示勝解作意者：由說勝解作意超過聞思，唯用修行，於所緣相發起勝解故。

【S3 遠離作意】

申三、遠離作意

先觀見麤靜言，顯示遠離作意。

先觀見麤靜言顯示遠離作意者：由說遠離作意，最初生起斷煩惱道，與俱行故。

【S4 攝樂作意】

申四、攝樂作意

於修習一向等言，顯示攝樂作意。

於修習一向等言顯示攝樂作意者：由說攝樂作意位中，已能除遣煩惱麤重，愛樂於斷、愛樂遠離故。

【S5 觀察作意】

申五、觀察作意

於諸相觀察言，顯示觀察作意。

於諸相觀察言顯示觀察作意者：由說觀察作意，鄭重觀察，修習對治，時時觀察先所已斷故。

【S6 加行究竟作意】

申六、加行究竟作意

加行究竟言，顯示加行究竟作意。

加行究竟言顯示加行究竟作意者：由說加行究竟作意，能捨所有下品所有煩惱故。

【S7 加行究竟果作意】

申七、加行究竟果作意

能離欲界欲，及離色界欲，入真諦現觀，能離一切欲等言，顯示世間、出世 間加行究竟果作意。

能離欲界欲等言顯示世間出世間加行究竟果作意者：由說加行究竟果作意，能正領受彼諸作意善修習果故。

【J3 建立體義伽他2】

【K1 結前生後】

癸三、建立體義伽他2　子一、結前生後

已釋意趣義聖教伽他。今當建立體義伽他。

今當建立體義伽他者：宣說法要，是名為體。開顯理趣，是名為義。如後嗢柁南曰：惡說貪流怖，類譽池流貪，作劬勞得義，論議十四種。分別體義，如應當知。

【K2 辨釋體義2】

【L1 初辨釋2】

【M1 辨體13】

【N1 惡行2】

【O1 舉頌言】

子二、辨釋體義2　丑一、初辨釋2　寅一、辨體13　卯一、惡行2　辰一、舉頌言

如頌言：於身語意諸所有　一切世間惡莫作由念正知離諸欲　勿親能引無義苦

【O2 長行釋2】

【P1 別釋頌3】

【Q1 釋初二句2】

【R1 標】

辰二、長行釋2　巳一、別釋頌3　午一、釋初二句2　未一、標

今此頌中，所言惡者，謂諸惡行。於一切種、一切因緣、一切處所所有惡行皆不應作。

所言惡者謂諸惡行者：謂由造作不善身語意業，令墮世間諸惡趣中，故名惡行。如是惡行，是有果法，由是頌言：於身語意諸所有，一切世間惡莫作。

【R2 釋3】

【S1 一切種】

未二、釋3　申一、一切種

云何於一切種不作惡耶？謂由身語意不造眾惡故。

【S2 一切因緣】

申二、一切因緣

云何於一切因緣不作惡耶？謂由貪瞋癡所生諸惡終不造作故。

【S3 一切處所】

申三、一切處所

云何於一切處所不作惡耶？謂依有情事處及非有情事處不造眾惡故。

【Q2 釋第三句4】

【R1 徵】

午二、釋第三句4　未一、徵

云何由念正知遠離諸欲？

【R2 標】

未二、標

謂斷事欲及斷煩惱欲故。

【R3 釋2】

【S1 舉勝方便2】

【T1 斷事欲3】

【U1 徵】

未三、釋2　申一、舉勝方便2　酉一、斷事欲3　戌一、徵

云何斷事欲？

【U2 釋】

戌二、釋

謂如有一，於如來所證正法毗奈耶中得清淨信，了知居家迫迮，猶如牢獄，思求出離，廣說乃至由正信心，捨離家法，趣入非家，然於欲貪猶未永離。

【U3 結】

戌三、結

如是名為斷除事欲。

云何斷事欲等者：此說生善法欲及正出家。如聲聞地釋相應知。（陵本二十一卷六頁1832）

【T2 斷煩惱欲2】

【U1 徵】

酉二、斷煩惱欲2　戌一、徵

云何斷煩惱欲？

【U2 釋】

戌二、釋

謂彼既出家已，為令欲貪無餘斷故，往趣曠野山林，安居邊際臥具，或住阿練若處，乃至或在空閑靜室。於諸事欲所起一切煩惱欲攝妄分別貪，為對治故，修四念住。

往趣曠野山林等者：此說愛樂遠離，居遠離處，安住邊際臥具故。此中妄分別貪，謂於諸欲起妄分別。決擇分說：又有一分棄捨諸欲而出家者，仍於諸欲起妄分別；為令了知虛妄分別亦是欲已，尋復棄捨，故顯分別亦是欲相。（陵本五十八卷十九頁4768）此說妄分別貪為所對治，義應準知。

【S2 顯遠離相2】

【T1 斷事欲2】

【U1 由正念】

申二、顯遠離相2　酉一、斷事欲2　戌一、由正念

或復還出，依近聚落、村邑而住，善護其身、善守諸根、善住正念而入聚落。

善護其身等者：聲聞地說：又如所往，如是應往。不與暴亂惡象俱行，不與暴亂眾車、惡馬、惡牛、惡狗而共同行，不入鬧叢，不蹈棘刺，不踰垣牆，不越坑塹，不墮山崖，不溺深水，不履糞穢。（陵本二十四卷十五頁2051）是名善護其身。於不應觀所有眾色，當攝其眼，善護諸根；於所應觀所有眾色，應善住念而正觀察。如聲聞地廣釋其相。（陵本二十四卷十六頁2052）是名善守諸根，善住正念。

【U2 由正知】

戌二、由正知

或復村邑遊行旋反，去來進止恆住正知，為解睡眠及諸勞倦。

【T2 斷煩惱欲2】

【U1 顯所依2】

【V1 正念】

酉二、斷煩惱欲2　戌一、顯所依2　亥一、正念

彼即於是四念住中，善安正念為依止故；

去來進止恆住正知等者：此說一切種正知而住。謂若往、若還正知而住，乃至解勞睡時正知而住。如聲聞地廣說應知。（陵本二十四卷九頁2031）文中恆住正知下，疑脫乃至二字。

為欲永斷欲貪隨眠，修習對治。

為欲永斷欲貪隨眠修習對治者：謂於身、受、心、法住循觀時，能正除遣淨、樂、常、我四種顛倒，是名修習對治。轉增勝故，害彼麤重，是名永斷欲貪隨眠。

【V2 正知】

亥二、正知

又即以彼正知而住為依止故，遠離諸蓋，身心調暢，有所堪能，熾然方便修斷寂靜。

【U2 顯證得】

戌二、顯證得

彼由如是念及正知為依止故，便能證得煩惱欲斷，遠離諸欲，乃至於初靜慮具足而住。

【R4 結】

未四、結

如是能於受用欲樂行邊，劣、鄙、穢性諸異生法，若斷若知。

遠離諸蓋等者：謂於五蓋淨修心已，心離蓋纏，獲得少分身心輕安、心一境性，是名身心調暢，有所堪能。以此為依，善勤修習淨惑所緣加行，是名熾然方便修斷寂靜。

【Q3 釋第四句2】

【R1 引無義苦3】

【S1 徵】

午三、釋第四句2　未一、引無義苦3　申一、徵

何等名為引無義苦？

【S2 釋】

申二、釋

謂如有一，若諸沙門、或婆羅門，行自苦行，於現法中，以種種苦自逼自切，周遍燒惱。自謂我今由現法苦所逼惱故，解脫當苦。雖求是事而自煎逼，彼於此事終不能得，然更招集大損惱事。

【S3 結】

申三、結

如是名為引無義苦。

【R2 勸勿親近】

未二、勸勿親近

諸聖弟子，能於如是受用自苦行邊能引非聖無義苦法善了知已，遠而避之，不親、不近，亦不承事。

遠而避之不親不近亦不承事者：謂於行自苦行沙門、或婆羅門應知。

【P2 略辨義2】

【Q1 標差別】

巳二、略辨義2　午一、標差別

復次，今當略辯上所說義。云何略辯？謂諸有情有二種滿。一、增上生滿，二、決定勝滿。

謂諸有情有二種滿等者：增上生道，名增上生。決定勝道，名決定勝。由此為因，成辦彼果，名之為滿。

增上生滿者，謂往善趣。決定勝滿者，謂愛盡、離欲、寂滅、涅槃。於此二滿及與障礙，能斷能證，是名略義。

謂愛盡離欲等者：攝異門分說：言愛盡者，謂不希求未來事故。言離欲者，謂無現在受用喜樂故。所言滅者，謂餘煩惱斷故。言涅槃者，謂無餘依故。（陵本八十三卷二十二頁6348）今應準知。

【Q2 配釋頌】

午二、配釋頌

若於一切種、一切因緣、一切處所不作惡行，彼便能斷增上生滿所有障礙，亦能證得增上生滿。若於受用欲樂行邊及於受用自苦行邊決定遠離，彼便能 斷決定勝滿所有障礙，亦能證得決定勝滿。當知是名此中略義。

【N2 應說2】

【O1 舉頌言】

卯二、應說2　辰一、舉頌言

應說想眾生　依應說安住　不了知應說　而招集生死若了知應說　於說者無慮　由無有此故　他不應譏論 若計等勝劣　彼遂興諍論　於三種無動　等勝劣皆無斷名色愛慢　無著煙寂靜　無惱希不見　此彼天人世

【O2 長行釋2】

【P1 別釋頌4】

【Q1 初頌2】

【R1 顯義4】

【S1 釋應說2】

【T1 標說一切】

辰二、長行釋2　巳一、別釋頌4　午一、初頌2　未一、顯義4　申一、釋應說2　酉一、標說一切

此四頌中，初言應說者，謂一切有為法。所以者何？諸有為法，皆三種言事之所攝故。

【T2 別簡今義2】

【U1 標】

酉二、別簡今義2　戌一、標

今此義中，說妙五欲以為應說。

【U2 釋3】

【V1 第一義】

戌二、釋3　亥一、第一義

又妙五欲，諸餘沙門、婆羅門等，從施主邊以言求索，故名應說。

【V2 第二義】

亥二、第二義

又諸君主於妙五欲，從僕使等，以言呼召而受用之；由是因緣，亦名應說。

【V3 第三義】

亥三、第三義

又諸受欲者，於妙五欲不能自然善知過患，唯除諸佛及佛弟子，為其宣說彼過患已，乃能了知；由是因緣，亦名應說。

諸有為法皆三種言事之所攝故者：謂過去言事、未來言事、現在言事，是名三種言事。如攝釋分說。（陵本八十一卷十頁6196）由是諸有為法，得應說名。

【S2 釋安住】

申二、釋安住

諸受欲者，於諸欲中不正思惟，而取其相，亦取隨好，即於彼欲便生愛染，受用耽嗜，乃至堅著。

諸受欲者至乃至堅著者：受用欲時，五識相應非理作意取所行相，是名不正思惟而取其相。從此無間俱生分別意識，隨先所聞名句文身，種種分別彼所行相，是名亦取隨好。於已得欲，樂著受用，是名愛染。或復耽嗜、饕餮、迷悶、堅執湎著而為受用，是名耽嗜，乃至堅著。如是諸相，皆貪異名。攝異門分別釋應知。（陵本八十四卷十六頁6400）

【S3 釋不了知2】

【T1 於過患】

申三、釋不了知2　酉一、於過患

又於諸欲不如實知有眾過患。所謂諸欲無常、虛、偽、空無有實，敗壞之法，猶如幻事誑惑愚夫，甚少愛味，多諸過患。

所謂諸欲無常等者：謂彼諸欲似常顯現，而實非常，故說無常。似我顯現，而實無我，是故說虛。似淨顯現，而實不淨，是故說偽。似樂顯現，而實唯苦，故說空無有實。由此諸義，宣說諸欲名為妄法。彼纔生已，任運滅壞，而非常住，是故亦名敗壞之法。由諸愚夫於彼諸欲不如實知，是故長夜恆被欺誑，猶如幻事，能為誑惑；諸聰慧者則不如是，如實知故；由是說言猶如幻事誑惑愚夫。義如攝異門分說。（陵本八十四卷一頁6351）

【T2 於出離】

酉二、於出離

亦不如實了知如是少味多患諸欲出離。所謂於彼欲貪調伏，乃至超越，是其出離。

【S4 釋招集生死2】

【T1 造諸行】

申四、釋招集生死2　酉一、造諸行

彼既如是不見過患、不知出離而受諸欲；由是因緣，便於欲界生為根本所有諸行深起樂著。

所謂於彼欲貪調伏等者：攝異門分說：毗奈耶，由了相、勝解作意；斷，由遠離等作意；超越，由方便究竟果作意。（陵本八十三卷十七頁6328）此說調伏，即毗奈耶。略不說斷，故於文中置乃至言。如是漸次是出離相。

【T2 受生死】

酉二、受生死

又復造作生為根本所有業已，受欲界生，生已死滅，生已殞歿。

【R2 結頌】

未二、結頌

如是故言：應說想眾生，依應說安住；不了知應說，而招集生死。

【Q2 第二頌3】

【R1 顯義2】

【S1 釋了知應說3】

【T1 舉遇勝緣】

午二、第二頌3　未一、顯義2　申一、釋了知應說3　酉一、舉遇勝緣

若遇善士，得聞正法，如理作意，則於諸欲如實了知過患出離。所謂諸欲無常、虛、偽，廣說乃至欲貪超越。

【T2 淨信出家】

酉二、淨信出家

彼於如來所證正法毗奈耶中得清淨信，便於諸欲深見過患轉復增勝；遂能捨離若少若多財寶、庫藏、眷屬、遊從，以正信心，捨離家法，趣於非家。所謂一切生老病死皆悉永滅。

所謂一切生老病死皆悉永滅者：謂為自調、自靜、自般涅槃，正信出家，故作是說。

【T3 無邪祈願】

酉三、無邪祈願

如是出家，無所願求修行梵行。謂我由此持戒精進修梵行故，當得生天，或異天處。

【S2 釋無慮他論2】

【T1 標】

申二、釋無慮他論2　酉一、標

彼無如是邪祈願故，於己不見、不恐不慮他所譏論。

於己不見不恐不慮他所譏論者：於己無有邪願修行梵行，了知不應為他有所譏論，是名不見。若有譏論，知不應理，心無憂慼，是名不恐不慮。

【T2 釋】

酉二、釋

謂他不應如是譏論、怨尤、訶責，告言：賢首！汝今何為成就盛年，捨現妙欲，不隨親戚之所願樂，而更希求待時諸欲，誓修梵行耶？

【R2 舉頌】

未二、舉頌

如是故言：若了知應說，於說者無慮；由無有此故，他不應譏論。

由無有此故他不應譏論者：謂無邪願，名無有此，更不希求待時諸欲故。

【R3 結意】

未三、結意

此即成就清淨尸羅及清淨見。何以故？由見顛倒，發起於慢；慢所持故，與餘沙門、婆羅門等共興諍論。由此因緣，說如是見為諍根本。

由見顛倒發起於慢者：於諸行中妄執有我，名見顛倒。此為根本，有我慢生，是名發起於慢。

【Q3 第三頌2】

【R1 顯義2】

【S1 釋初半頌】

午三、第三頌2　未一、顯義2　申一、釋初半頌

若有沙門、或婆羅門，依等勝劣諍根本見，心現高舉；由此因緣，遂與餘沙門、婆羅門等遞相諍論。

【S2 釋後半頌3】

【T1 釋頌言】

申二、釋後半頌3　酉一、釋頌言

依止我勝、我等、我劣三種慢類，立己為勝、或等、或劣。若聖弟子，非我、我所、我慢所動，乃至亦非我當非有想非無想所動；了知諸行皆眾緣生，於諸行中唯見法性，尚不以己校量於他為勝等劣，況起見慢而興諍論。

況起見慢而興諍論者：此中見言，非唯我見。聞所成地說：依諸見興種種論、興怨害論，是名諍論。（陵本十五卷五頁1290）其義應知。

【T2 辨妨難】

酉二、辨妨難

彼聖弟子，雖於他所顯揚自宗，摧伏他論；然於諸法，唯為法性緣於慈悲。謂當云何若有於我所說妙義一句領解，如是如是正修行者，令彼長夜獲得大義利益安樂，亦令如來正法久住。不依見慢及為利養恭敬因緣，而興諍論。

然於諸法唯為法性緣於慈悲者：菩薩地說：若諸菩薩，住唯法想增上意樂，正觀唯法假說有情，修慈俱心，當知即此名法緣慈。（陵本四十四卷十頁3573）如說緣慈，緣悲亦爾。又復此相，菩薩與諸聲聞及獨覺共，不共外道，故此唯說彼聖弟子。

【T3 顯清淨】

酉三、顯清淨

如是不為希求現法諸妙欲故，誓修梵行。彼由如是修梵行故，遠離邪願及諸邪見，棄捨貪求利養恭敬，於一切種皆得清淨。輝光熾然，無不普燭；諸天世人唯當讚美，不應譏論。

於一切種皆得清淨者：此一切種，謂諸梵行，即三十七菩提分法。

又能超度生老病死。

【R2 結頌】

未二、結頌

如是故言：若計等勝劣，彼遂興諍論；於三種無動，等勝劣皆無。

於三種無動等勝劣皆無者：此中三種，謂即我等、我勝、我劣三種慢類。不為彼動，故不立己為等、或勝、或劣，由是說言等勝劣皆無。

【Q4 第四頌2】

【R1 顯義4】

【S1 釋斷名色】

午四、第四頌2　未一、顯義4　申一、釋斷名色

言名色者，謂五取蘊。若有於彼觀見為苦，當諦現觀於五取蘊盡見苦時，於五取蘊所有貪愛，由意樂故皆說為斷，非隨眠故。

若有於彼觀見為苦等者：此說見道位中於五取蘊證苦現觀，名觀見苦。當於爾時，得苦法智忍及苦法智，苦類智忍及苦類智；於現見、不現見五取蘊中盡見為苦。然於集諦所有貪愛，由失念故，或起現行，暫作意時速能除遣；由是說言由意樂故皆說為斷，非拔隨眠名為斷故。

【S2 釋斷愛慢無著】

申二、釋斷愛慢無著

彼若即如已所得道轉更修習，於其我慢無餘斷滅，成阿羅漢，諸漏永盡。

彼若即如已所得道轉更修習者：此說修道位中修習如所得道，如所已得無漏聖道轉更修習故。修所成地釋義應知。（陵本二十卷二十三頁1797）

由已證得阿羅漢果，心善解脫，便於自身、自身眾具、纏及隨眠皆悉永斷，離愛、離憍、離諸放逸。

【S3 釋煙寂靜無惱無希2】

【T1 總標】

申三、釋煙寂靜無惱無希2　酉一、總標

彼由如是離愛、離憍、離放逸故，名煙寂靜。無有燒惱，亦無希望。

離愛離憍離諸放逸者：愛有四種，謂愛、順後有愛、喜貪俱行愛、彼彼喜樂愛。憍有七種，謂無病憍、少年憍、長壽憍、族姓憍、色力憍、富貴憍、多聞憍。放逸有五，謂前際俱行、後際俱行、中際俱行、先時所作及諸隨行。如是種種，依於自身及眾具起，阿羅漢位心善解脫，無此過失，由是說言離愛、離憍、離諸放逸。

【T2 別釋3】

【U1 釋煙寂靜2】

【V1 正辨相2】

【W1 徵】

酉二、別釋3　戌一、釋煙寂靜2　亥一、正辨相2　天一、徵

云何名為煙寂靜耶？

【W2 釋2】

【X1 煙名3】

【Y1 標】

天二、釋2　地一、煙名3　玄一、標

煙名為愛。

【Y2 徵】

玄二、徵

何以故？

【Y3 釋2】

【Z1 舉喻】

玄三、釋2　黃一、舉喻

如世間煙，是火前相，能損眼根，便為擾亂，令不安住。

【Z2 合法】

黃二、合法

愛亦如是，是貪瞋癡火之前相，能損慧眼，亂心相續。謂能引發無義尋思。

【X2 寂靜】

地二、寂靜

彼於此愛已斷已知，乃至令其於當來世成不生法，名煙寂靜。

【V2 顯無染】

亥二、顯無染

彼既如是煙靜離著，雖復追求命緣眾具，非不追求；然能解脫貪愛追求，所求無染。

【U2 釋無惱2】

【V1 徵】

戌二、釋無惱2　亥一、徵

云何無惱？

【V2 釋3】

【W1 不為貪惱所惱】

亥二、釋3　天一、不為貪惱所惱

謂彼如是現追求時，若他自施，或勸餘施，施時殷重非不殷重，精而非麤，多而非少，速而非緩，然不愛味。於所得物無染受用，不生耽吝乃至堅著。如是受用命資具時，不為貪惱之所燒惱。

【W2 不為瞋惱所惱】

天二、不為瞋惱所惱

若彼施主自不能施，或障餘施，設有所施，現不殷重，不現殷重，乃至遲緩而不急速，然不嫌恨。由此因緣，不生恚惱。又於受用所得物時，不慼不念，無損害心及瞋恚心。如是不為瞋惱所惱。

不慼不念等者：不慼，謂於得麤弊物。不念，謂於得淨妙物。無損害心及瞋恚心，謂於施主、施者，或於同梵行者。

【W3 不為癡惱所惱】

天三、不為癡惱所惱

又於所得若精若麤，於受用時，深見過患，善知出離，安住正念，遠離愚癡。如是不為癡惱所惱。

【U3 釋無希2】

【V1 徵】

戌三、釋無希2　亥一、徵

云何無希？

【V2 釋2】

【W1 釋名】

亥二、釋2　天一、釋名

希名希望，繫心有在。

【W2 辨相2】

【X1 於財物】

天二、辨相2　地一、於財物

彼不擎鼻內懷貪願，往趣居家。謂剎帝利大宗葉家，或婆羅門、長者、居士大宗葉家。我當從彼獲得上妙應所噉食，乃至財寶、衣服、餚膳、諸坐臥具、病緣醫藥供身什物。如是追求及與受用，於此財物都無希望。

【X2 於壽命】

地二、於壽命

又彼恆常安住死想。謂過夜分入晝分中，復過晝分還入夜分，於其中間我有無量應死因緣，如經廣說。所謂發風，乃至非人之所恐怖。由此因緣，所為追求、所為受用所有財物，於此壽命亦無希望。

【S4 釋不見此彼天人世2】

【T1 於天人2】

【U1 於因中】

申四、釋不見此彼天人世2　酉一、於天人2　戌一、於因中

如是無著、煙寂靜、無燒惱、無希望故，於此天人、帝釋、自在、世主天等所有因中都不可見。

【U2 於果中】

戌二、於果中

於彼天人諸因果中，亦不可見。

【T2 於天人世間2】

【U1 於此四洲等】

酉二、於天人世間2　戌一、於此四洲等

又於此四洲天人世間，及彼餘處都不可見。

【U2 於此世界等】

戌二、於此世界等

又於此世界天人世間，及彼餘處都不可見。

【R2 結頌】

未二、結頌

如是故言：斷名色愛慢，無著，煙寂靜，無惱希，不見此彼天人世。

如是故言斷名色愛慢等者：謂如前說，斷名色中貪愛及慢，名斷名色愛慢。心善解脫，便於自身、自身眾具、纏及隨眠皆悉永斷，是名無著。離愛、離憍、離諸放逸，名煙寂靜。不為貪瞋癡惱所惱，是名無惱。於妙財物及與壽命無有希望，是名無希。如是無著乃至無希，唯出世間、唯阿羅漢自內所證，是故於此於彼天人一切世間都不可見。

【P2 略辨義2】

【Q1 辨所說相2】

【R1 第一義3】

【S1 初頌】

巳二、略辨義2　午一、辨所說相2　未一、第一義3　申一、初頌

復次，初頌顯示待時諸欲，於欲邪行及邪行果。

顯示待時諸欲等者：待時諸欲，即頌應說。於欲邪行，即頌想與安住及不了知。及邪行果，即頌招集生死。

【S2 中二頌】

申二、中二頌

第二頌中，顯示捨欲應正道理，淨修梵行仍被譏論不應道理，及待時欲。如第二頌，第三亦爾。

如第二頌第三亦爾者：第三頌中，更顯了知應說及不應譏論因緣，故言亦爾。

【S3 後頌】

申三、後頌

第四頌中，世尊顯示現所證法永離熾然，乃至智者內自所證。

顯示現所證法永離熾然等者：頌言：斷名色愛慢，無著，煙寂靜。此顯現所證法永離熾然。頌言：不見此彼天人世。此顯智者內自所證。頌言：無惱無希。兼顯內證之所現相，故於文中說乃至言。

【R2 第二義3】

【S1 初頌2】

【T1 顯待時欲】

未二、第二義3　申一、初頌2　酉一、顯待時欲

又初頌中，宣說諸欲是應說相，顯待時欲。由彼諸欲，非纔須時即便稱遂；要以言說為先，然後追求受用。

【T2 顯安住等】

酉二、顯安住等

又顯於彼由想安住不了知故，起於邪行，及招生死邪行果報。

【S2 第二頌2】

【T1 顯了知等】

申二、第二頌2　酉一、顯了知等

第二頌中，顯於諸欲能了知故，離邪願故，修梵行故，離邪見故，離見根本我慢種故，遠離耽著利養恭敬故，棄捨諸欲應正道理。由此因緣，他所譏論不應道理。

【T2 顯待時性3】

【U1 標】

酉二、顯待時性3　戌一、標

又顯諸欲是待時性。

【U2 徵】

戌二、徵

所以者何？

【U3 釋】

戌三、釋

若於先世不作福者，今雖用功，於所樂欲不能果遂。或唯今世造作福者，即於此時，其所樂欲亦不諧偶。由此因緣，後方成辦，所以諸欲名曰待時。

【S3 第四頌2】

【T1 顯現所證】

申三、第四頌2　酉一、顯現所證

第四頌中，顯示見斷煩惱斷故，即於現在證初沙門及沙門果；又修所斷煩惱斷故，即於現在證後沙門及沙門果。斷貪愛故，斷我慢故，如是顯示現所證法。

即於現在證初沙門及沙門果者：聲聞地說：四沙門果。一、預流果，二、一來果，三、不還果，四、最上阿羅漢果。此中云何名沙門？云何名果？謂聖道名沙門，煩惱斷名果。（陵本二十九卷十三頁2446）此說證初沙門及沙門果，及下所說證後沙門及沙門果，義應準知。沙門果中，預流為初，阿羅漢為後，故作是說。

【T2 顯令他知】

酉二、顯令他知

又離著故，煙寂靜故，顯示永離熾然，乃至智者自內所證。彼得如是內所證法，云何令他當得了知？由無燒惱、無所希望相所表故。

【Q2 辨所為相2】

【R1 前三頌為諸天說】

午二、辨所為相2　未一、前三頌為諸天說

此中前三頌，顯示世尊為諸天說，苾芻不能顯揚如來聖教大義，而我獨能。 說是語時，彼既領悟，於苾芻所生陵懱心及於自身心生憍慢皆得除滅。

【R2 第四頌為顯聖教】

未二、第四頌為顯聖教

第四頌中，廣顯如來聖教大義。

【N3 欲貪2】

【O1 舉頌言2】

【P1 問】

卯三、欲貪2　辰一、舉頌言2　巳一、問

欲貪所摧蔽　我心遍燒然　唯大仙哀愍　為說令寂靜

【P2 答】

巳二、答

由汝想顛倒　令心遍燒然　是故常遠離　引貪淨妙相汝當修不淨　常定於一境　為貪火速滅　數數應澆灌觀非妙諸行　為苦為無我　亦繫念於身　多修習厭離修習於無相　壞慢及隨眠　由於慢現觀　當證苦邊際

【O2 長行釋2】

【P1 別釋頌4】

【Q1 釋第二頌2】

【R1 想顛倒2】

【S1 徵】

辰二、長行釋2　巳一、別釋頌4　午一、釋第二頌2　未一、想顛倒2　申一、徵

云何想顛倒？

【S2 釋】

申二、釋

謂於不淨境，捨不淨相；不正思惟，取淨妙相及取隨好。

【R2 遠離引貪淨相2】

【S1 徵】

未二、遠離引貪淨相2　申一、徵

云何遠離引貪淨相？

【S2 釋】

申二、釋

謂如有一，見少盛色應可愛樂諸母邑已，便攝諸根而不隨念。

謂如有一見少盛色應可愛樂諸母邑已等者：謂有母邑殊勝，幼少盛年，美妙形色，名可愛樂。若見是已，應自了知，能壞梵行、能障梵行，當攝其眼，善護諸根，而不取相及與隨好，不令種種諸惡不善尋思現行，名攝諸根而不隨念。

【Q2 釋第三頌初二句2】

【R1 徵】

午二、釋第三頌初二句2　未一、徵

云何常定一境修習不淨？

【R2 釋2】

【S1 依外2】

【T1 取相】

未二、釋2　申一、依外2　酉一、取相

謂如有一，先以巧便取於賢善三摩地相，所謂青瘀乃至白骨，或骨瑣相。

【T2 思惟】

酉二、思惟

即以此相，於現所得可愛境界，繫念思惟；如前所取，後亦如是。

如前所取後亦如是者：如前賢善定中巧便所取諸不淨相，於現所得可愛境界，亦復思惟種種不淨，是故說言後亦如是。

【S2 依內】

申二、依內

又於內身或自、或他，觀察種種不淨充滿。謂此身中有髮有爪，乃至便利種種不淨。

謂此身中有髮有爪等者：此謂內身朽穢不淨。如聲聞地廣說應知。（陵本二十六卷十九頁2230）

【Q3 釋第四頌2】

【R1 初半頌2】

【S1 觀苦2】

【T1 徵】

午三、釋第四頌2　未一、初半頌2　申一、觀苦2　酉一、徵

云何觀察非妙諸行以之為苦？

【T2 釋】

酉二、釋

謂如有一，作是思惟：見少盛色應可愛樂諸母邑已，所生貪愛受用希望，即是集諦，為眾苦因。

所生貪愛受用希望者：此中貪愛，唯說婬欲婬貪。於此若起有相分別、親昵分別、喜樂分別、侵逼分別、極親昵分別，名受用愛。若起引發分別、覺悟分別、合結分別，名希望愛。

由此故生，生已老死，愁歎憂苦種種擾惱從此而生。

由此故生生已老死等者：此中生老死苦，謂由內身變異所引。愁歎憂苦種種擾惱，謂由境界變異所引。愁等差別，如攝事分別釋應知。（陵本八十八卷四頁6644）

【S2 觀無我2】

【T1 徵】

申二、觀無我2　酉一、徵

云何觀察非妙諸行以為無我？

【T2 釋】

酉二、釋

謂如有一，作是思惟：於我身形、女身形中，都無有我及有情等，誰能受用，誰所受用；唯是諸行，唯是諸法，從眾緣生。

觀察非妙諸行以為無我者：觀察諸行唯是不淨，是名非妙。於中都無自我、他我，是名無我。

【R2 後半頌2】

【S1 徵】

未二、後半頌2　申一、徵

云何繫念於身多修厭離？

【S2 釋2】

【T1 依貪行補特伽羅辨3】

【U1 標種類】

申二、釋2　酉一、依貪行補特伽羅辨3　戌一、標種類

謂如有一，性是猛盛欲貪種類。

【U2 出損壞】

戌二、出損壞

由是猛盛欲貪類故，雖攝諸根，然被貪欲損壞其心；雖復作意思惟不淨、苦及無我，亦為欲貪損壞其心。

【U3 明修斷2】

【V1 舉方便】

戌三、明修斷2　亥一、舉方便

由此因緣，彼依不淨、或苦、無我作意思惟，權時厭毀、違逆、不順，於身念住繫念在前。

權時厭毀違逆不順者：厭毀，謂於已生貪欲。違逆，謂於正生貪欲。不順，謂於當生貪欲。如是三世差別應知。

親近、修習、若多修習。彼由多住如是行故，便能斷此猛盛欲貪。若攝諸根，不為欲貪損壞其心；若復作意思惟不淨、苦及無我，亦不貪欲損壞其心。

【V2 簡斷相】

亥二、簡斷相

彼由修習如是行故，諸欲貪纏但現行斷，非隨眠斷。

親近修習若多修習者：由正修習聞所成慧，說名親近；由正修習思所成慧，能入修故，說名修習；由正修習修所成慧，名多修習。又由修習了相作意，故名親近；唯除加行究竟作意，由正修習諸餘作意，故名修習；修習加行究竟作意，名多修習。是名第二三種差別。如攝事分說。（陵本八十六卷十七頁6536）其義應知。

【T2 依凡聖一切相續辨3】

【U1 標】

酉二、依凡聖一切相續辨3　戌一、標

又此欲貪纏及隨眠，略於二種補特伽羅相續可得。

【U2 列】

戌二、列

一、於異生相續可得，二、於有學相續可得。

【U3 辨2】

【V1 明有學】

戌三、辨2　亥一、明有學

雖有一分有學身中亦不可得，然於下貪由永斷故，已得安隱；上貪未斷，不得安隱。

雖有一分有學等者：一分有學，謂不還果。彼於下分貪結已斷，未斷上分貪結，故作是說。下分貪結，謂欲界貪；上分貪結，謂色無色界貪。

【V2 簡無學】

亥二、簡無學

無學身中，中界、妙界所有欲貪尚不可得，何況劣界。以無學者下上貪斷，於一切分已得安隱。

中界妙界所有欲貪等者：此中中界，謂即色界。妙界，謂無色界。劣界，謂即欲界。由相待別，立此異名。

【Q4 第五頌2】

【R1 顯義2】

【S1 壞慢隨眠2】

【T1 由了知】

午四、第五頌2　未一、顯義2　申一、壞慢隨眠2　酉一、由了知

了知是已，未離欲貪一分學者，於後無學心生願樂，見般涅槃寂靜功德。

未離欲貪一分學者者：此中一分學者，亦謂不還。由未永斷中界、妙界所有欲貪，是故說言未離欲貪。

【T2 由修習】

酉二、由修習

不復思惟一切相故，恆正思惟無相界故，

不復思惟一切相故等者：此說入無相定二種因緣。云何無相定？謂即於彼諸取蘊滅，思惟寂靜，心住一緣。如三摩呬多地釋。（陵本十二卷九頁1001）由見涅槃寂靜功德，是故思惟入無相定。

於無相定勤修學故，

於無相定勤修學故者：修無相定有二差別。一者、方便，二、方便果。言方便者，數數策勵思擇安立，於彼諸相未能解脫；由隨相識，於時時中擾亂心故。彼復數數自策自勵思擇安立，方能取果，解脫隨相。於此解脫又解脫故，不自策勵思擇而住，是故名為極善解脫。如三摩呬多地說。（陵本十二卷九頁1002）是名於無相定勤修差別。

又即於此多修習故，永斷三界修斷我慢。

【S2 證苦邊際】

申二、證苦邊際

由此斷故，說名無學離三界欲，上下貪斷，已得安隱。一切苦因皆捨離故，證得一切眾苦邊際。

【R2 結頌】

未二、結頌

如是故言：修習於無相，壞慢及隨眠；由於慢現觀，當證苦邊際。

又即於此多修習故者：此謂有學觀察無我無漏之想，於此修習永斷我慢。攝事分說：於見道中，既住無漏無我想已，於上修道，由有學想永害我慢，隨得涅槃二種皆具。（陵本八十六卷十八頁6539）

【P2 略辨義2】

【Q1 標】

巳二、略辨義2　午一、標

復次，今當略辯上所說義。謂顯貪欲由是而生，由是寂靜及彼寂靜，當知是名此中略義。

【Q2 釋3】

【R1 貪欲由是生3】

【S1 徵】

午二、釋3　未一、貪欲由是生3　申一、徵

云何貪欲由是而生？

【S2 標】

申二、標

謂五因故。

【S3 列】

申三、列

一、由淨妙想，二、由欣樂樂，三、由有情想，四、由猛盛貪，五、由隨眠有餘未盡。

【R2 貪欲由是寂靜3】

【S1 徵】

未二、貪欲由是寂靜3　申一、徵

云何欲貪生已，由是寂靜？

【S2 標】

申二、標

謂五因故。

【S3 列】

申三、列

一、由作意思惟不淨，二、由作意思惟於苦，三、由作意思惟無我，四、由繫念多修厭離，五、由隨眠無餘永滅。

【R3 貪欲寂靜4】

【S1 徵】

未三、貪欲寂靜4　申一、徵

云何寂靜？

【S2 標】

申二、標

謂此寂靜略有二種。

【S3 列】

申三、列

一者、現行寂靜；二者、永斷隨眠，當來不起。

【S4 配】

申四、配

由前四種寂靜因緣，成初寂靜；由第五因，第二成就。

【N4 暴流2】

【O1 舉頌言2】

【P1 問】

卯四、暴流2　辰一、舉頌言2　巳一、問

云何苾芻多所住　越五暴流當度六云何定者能度廣　欲愛而未得腰舟

【P2 答】

巳二、答

身輕安心善解脫　無作繫念不傾動了法修習無尋定　憤愛惛沈過解脫如是苾芻多所住　越五暴流當度六如是定者能度廣　欲愛而未得腰舟

【O2 長行釋4】

【P1 標緣起】

辰二、長行釋4　巳一、標緣起

此因天女所問伽他。

【P2 別釋頌2】

【Q1 出體】

巳二、別釋頌2　午一、出體

暴流有六。謂眼暴流能見諸色，乃至意暴流能了諸法。

【Q2 釋義3】

【R1 越五暴流2】

【S1 釋2】

【T1 舉眼所識色2】

【U1 得身輕安2】

【V1 辨因緣2】

【W1 由住正念】

午二、釋義3　未一、越五暴流2　申一、釋2　酉一、舉眼所識色2　戌一、得身輕安2　亥一、辨因緣2　天一、由住正念

佛聖弟子有學見跡，於隨順喜眼所識色，不住於愛；於隨順憂眼所識色，不住於恚；於隨順捨眼所識色，數數思擇，安住於捨。

於隨順喜眼所識色等者：此中意說依耽嗜喜，依耽嗜憂，依耽嗜捨，名喜憂捨。云何依耽嗜喜？謂於眼所識色，可喜、可樂、可意、可愛，能引起 欲，深可染著，或由得現所得，或由隨念先時所得，而生於喜，如是相喜，名依耽嗜喜。云何依耽嗜憂？謂於眼所識色，可喜、可樂，乃至可染，或由不得現所得，或由隨念先時所得，若已過去、若盡、若滅、若離、若變，而生於憂，如是相憂，名依耽嗜憂。云何依耽嗜捨？謂愚癡、無智、無聞異生，於眼所識色，顧戀於捨，執著諸業，趣向於色、依止於色、不捨於色、不超過色，於此中捨，是名依耽嗜捨。此如顯揚論說。（顯揚論五卷十頁31,504b）佛聖弟子，於此依耽嗜喜心生厭離，是故說言不住於愛。於此依耽嗜憂心生厭離，是故說言不住於恚。於此依耽嗜捨心生厭離，是故說言數數思擇，安住於捨。此安住捨，謂出離捨應知。

【W2 由修律儀】

天二、由修律儀

彼設已生或欲貪纏、或瞋恚纏、或愚癡纏，三身為緣，所謂喜身、憂身、捨身；而不堅著乃至變吐。

彼設已生或欲貪纏等者：謂由依耽嗜喜、或憂、或捨，三身為緣，現在已生貪瞋癡纏，佛聖弟子不堅執著。或永棄捨，令諸纏斷；或永變吐，令隨眠斷；由是說言而不堅著乃至變吐。

由是因緣，於屬三身諸煩惱纏得不現行，輕安而住。

【V2 簡所得】

亥二、簡所得

如是名為得身輕安，而未能得心善解脫。由彼隨眠未永斷故。

【U2 心善解脫】

戌二、心善解脫

彼於後時，又能永斷屬彼隨眠，即於屬彼諸煩惱中遠離隨縛。如是乃名即於三身貪瞋癡所心善解脫。

【T2 例餘所識法】

酉二、例餘所識法

如於眼所識色，乃至於身所識觸，當知亦爾。

即於屬彼諸煩惱中遠離隨縛者：謂能遠離繫屬彼貪瞋癡諸煩惱纏種子隨縛故。

【S2 結】

申二、結

如是已斷五下分結，越五暴流。謂越眼暴流能見諸色，乃至越身暴流能覺諸觸。

【R2 當度第六3】

【S1 標】

未二、當度第六3　申一、標

如是越度五暴流已，餘有第六意暴流在。為當越度，復修無作、無動、繫念。

復修無作無動繫念者：此中無作，謂無餘依滅。於此位中，不作現在諸業煩惱所依處故。如集論說。（集論五卷十五頁31,682b）言無動者，謂一切相皆遠離故。如攝異門分說。（陵本八十三卷二十一頁6344）餘如下釋。

【S2 釋2】

【T1 第一義2】

【U1 辨相3】

【V1 無作2】

【W1 徵】

申二、釋2　酉一、第一義2　戌一、辨相3　亥一、無作2　天一、徵

云何無作？

【W2 釋2】

【X1 由無我慢】

天二、釋2　地一、由無我慢

謂於涅槃心生願樂，不為我慢之所傾動；無所思惟，亦無造作。

【X2 由無我執】

地二、由無我執

又不為彼計我我所當來是有，乃至我當非想非非想等之所傾動；無所思惟，亦無造作。

【V2 無動2】

【W1 徵】

亥二、無動2　天一、徵

云何無動？

【W2 釋2】

【X1 無上分結】

天二、釋2　地一、無上分結

謂不為彼上分諸結纏繞其心；無動無變，亦無改轉。

無動無變亦無改轉者：無動，如前釋。言無變者，謂貪愛盡故，於諸境界無轉變故。言無改轉者，謂永離諸趣差別轉故。如集論說。（集論五卷十四頁31,682a）

【X2 無諸定愛】

地二、無諸定愛

又於隨一寂靜諸定，不生愛味、戀慕、堅著。

【V3 繫念2】

【W1 徵】

亥三、繫念2　天一、徵

云何繫念？

【W2 釋】

天二、釋

謂為斷彼上分諸結，於其內身住循身觀，如是乃至廣說念住。

【U2 顯業2】

【V1 別】

戌二、顯業2　亥一、別

彼由如是修無作故，斷諸生愛；修無動故，斷諸定愛。此離現行，說名為斷。修繫念故，為令一切上分諸結無餘永斷，修習對治。

【V2 總】

亥二、總

如是修習無作、繫念、不傾動故，能令一切上分諸結無餘永斷，是名越度第六暴流。謂意暴流能了諸法。

不生愛味戀慕堅著者：三摩呬多地說：唯聞初靜慮等所有功德，於上出離不了知故，入彼定已，便生愛味，戀著堅住，是名愛味相應靜慮等定。（陵本十二卷三頁969）翻彼應知說名無動，不為愛味煩惱所動亂故。

【T2 第二義3】

【U1 標差別】

酉二、第二義3　戌一、標差別

復有差別。

【U2 釋無動2】

【V1 徵】

戌二、釋無動2　亥一、徵

云何無動？

【V2 釋2】

【W1 辨修】

亥二、釋2　天一、辨修

言無動者，是慈善根，無瞋性故。由此因緣，諸聖弟子於薩迦耶斷除邪願，修奢摩他、毗鉢舍那。由彼慈故，修奢摩他；由念住故，修毗鉢舍那。

於薩迦耶斷除邪願者：謂修慈定，依法緣慈，不見實有自他差別，故於自他無有希願，是名於薩迦耶斷除邪願。

【W2 顯業】

天二、顯業

如是正修行者，於能隨順斷上分結三心修習，速得圓滿。謂於上身無耽染心；於下有情無憤恚心；不放逸者，於上下境無染汙心。

【U3 餘例前】

戌三、餘例前

餘如前說。

【S3 結】

申三、結

如是名為越五暴流，當度第六。

於上下境無染汙心者：謂於色無色界及於欲界諸行為所緣時，不生染汙希求故。

【R3 度廣欲愛2】

【S1 第一義2】

【T1 方便修習2】

【U1 了法】

未三、度廣欲愛2　申一、第一義2　酉一、方便修習2　戌一、了法

云何了法？謂於苦法能了能觀，於集、滅、道法能了能觀。

【U2 修無尋定2】

【V1 徵】

戌二、修無尋定2　亥一、徵

云何修習於無尋定？

【V2 釋2】

【W1 安住】

亥二、釋2　天一、安住

謂能了知如是法已，又復安住居家諸欲依持斷滅，及棄出中。

安住居家諸欲依持斷滅及棄出中者：謂居家者略有七攝受事。一、自父母事，二、妻子事，三、奴婢僕使事，四、朋友官僚兄弟眷屬事，五、田宅邸肆事，六、福業事及方便作業事，七、庫藏事。如意地說。（陵本二卷十七頁165）既出家已，不顧如是諸欲依持，是名安住斷滅及棄出中。

或於阿練若處，或於樹下空閑，於隨順喜眼所識色所有喜身，於隨順憂眼所識色所有憂身，於隨順捨眼所識色所有捨身，於此所緣無欲尋纏，心多安住；乃至亦無所生家世相應尋纏，心多安住。

於此所緣無欲尋纏等者：攝事分說八種尋思。謂欲尋思、恚尋思、害尋思、親里尋思、國土尋思、不死尋思、輕懱相應尋思、家勢相應尋思。（陵本八十九卷九頁6747）今彼一切皆不現行，故於文中說乃至言。

【W2 了知】

天二、了知

設起欲尋，乃至家世相應尋等，即能如實了知出離；不為欲尋之所障礙，乃至不為家世相應尋所障礙，而能靜慮、審慮、諦慮。

【T2 施設越度2】

【U1 釋過解脫】

酉二、施設越度2　戌一、釋過解脫

由此方便，由此道修，能斷喜身染愛過失，能斷憂身憤恚過失，能斷捨身惛沈過失。諸纏斷故，身得輕安；隨眠斷故，於欲界繫三身染汙心善解脫。

而能靜慮審慮諦慮者：此三差別，義當解了、等解了、近解了。攝異門分說：言解了者，於所知事作意發悟。等解了者，既發悟已，方便尋求。近解了者，求已決定。（陵本八十三卷十頁6306）

【U2 釋廣欲愛】

戌二、釋廣欲愛

彼於爾時，名已越度廣大欲愛。謂於諸色乃至諸觸遍流行愛，若和合愛、若增長愛、若不離愛、若不合愛、若退減愛、若別離愛。

若和合愛至若別離愛者：此釋遍流行愛六種差別。前三，謂於可意事境。後三，謂於不可意事境。由此遍於諸色乃至諸觸相續而生，是故說言遍流行愛。

或於欲界復受生愛。

或於欲界復受生愛者：此顯欲愛從受所生。謂樂受為緣，生和合愛至不離愛。苦受為緣，生不合愛至別離愛。前說事境是愛依處，此說諸受是愛因緣，故差別說。

【S2 第二義2】

【T1 釋無尋定】

申二、第二義2　酉一、釋無尋定

復有差別。云何修習於無尋定？謂已得無尋無伺靜慮。

【T2 餘例前說】

酉二、餘例前說

餘如前說。

【P3 略辨義3】

【Q1 標】

巳三、略辨義3　午一、標

復次，今當略辯上所說義。

【Q2 釋2】

【R1 天女問】

午二、釋2　未一、天女問

謂彼天女略問世尊三種要義。一者、下分結斷；二者、上分結斷方便；三者、即彼下分結斷方便，及如彼善斷。

【R2 世尊答2】

【S1 標隨應】

未二、世尊答2　申一、標隨應

如是問已，爾時世尊隨應而答。

【S2 配釋頌3】

【T1 下分結斷】

申二、配釋頌3　酉一、下分結斷

謂由身輕安、心善解脫，答彼所問下分結斷，非斷方便。

【T2 上分結斷方便】

酉二、上分結斷方便

由無作、繫念、不傾動，答彼所問上分結斷方便，非斷。而於彼斷，天女類前亦即領解。

而於彼斷天女類前亦即領解者：謂於彼上分結斷，天女類前下分結斷亦即領解。謂身輕安、心善解脫，亦是上分結斷所證相故。

【T3 下分結斷方便及如彼善斷2】

【U1 舉問義】

酉三、下分結斷方便及如彼善斷2　戌一、舉問義

唯餘下分結斷方便，及如彼善斷。

【U2 隨應答2】

【V1 斷方便3】

【W1 標】

戌二、隨應答2　亥一、斷方便3　天一、標

爾時世尊先以修無尋定廣說差別，答斷方便。

【W2 列】

天二、列

謂若能斷、如斷、所斷。

【W3 釋3】

【X1 能斷】

天三、釋3　地一、能斷

此中了法，說名能斷。

【X2 如斷】

地二、如斷

修無尋定，說名如斷。

【X3 所斷】

地三、所斷

所斷憤過，謂瞋恚品；所斷愛過，謂貪欲品；所斷惛沈過，謂愚癡品。如是名為能如所斷。

【V2 如善斷2】

【W1 舉問義】

亥二、如善斷2　天一、舉問義

如是廣答斷方便已，唯有所餘如善斷在。

【W2 隨應答2】

【X1 標列】

天二、隨應答2　地一、標列

復由第二修無尋定差別因緣，答其善斷。

復由第二修無尋定差別因緣者：此說已得無尋無伺靜慮，名無尋定。由此因緣，能如善斷。

言善斷者，謂畢竟斷、遠分斷、一切雜染斷。

【X2 隨釋】

地二、隨釋

由了知法故，釋畢竟斷；由修無尋定故，釋遠分斷；由貪瞋癡纏及隨眠一切斷故，釋一切雜染斷。

【Q3 結】

午三、結

當知是名此中略義。

【P4 明問依2】

【Q1 依有學】

巳四、明問依2　午一、依有學

又彼天女依諸有學未得勝意，

依諸有學未得勝意者：於上分結心善解脫，是名勝意。一切有學皆所未得，由是說言未得腰舟。如下自釋，易可了知。

已離欲貪，未離上貪，而興請問。

【Q2 釋腰舟3】

【R1 出體】

午二、釋腰舟3　未一、出體

意名腰舟。

【R2 引證】

未二、引證

如經說：慚軸意腰舟。

【R3 辨位】

未三、辨位

於此腰舟猶未得者，說彼名為未得腰舟。此中何等名為腰舟？謂於諸結善解脫心。

【N5 有怖2】

【O1 舉頌言3】

【P1 問】

卯五、有怖2　辰一、舉頌言3　巳一、問

常有怖世間　眾生恆所厭　於未生眾苦　或復已生中若有少無怖　今請為我說

【P2 答】

巳二、答

天我觀解脫　不離智精進　不離攝諸根　不離一切捨

【P3 讚】

巳三、讚

我觀極久遠　梵志般涅槃　已過諸怨怖　超世間貪欲

【O2 長行釋3】

【P1 釋初一頌半2】

【Q1 初一頌2】

【R1 釋義2】

【S1 釋世間2】

【T1 標一切】

辰二、長行釋3　巳一、釋初一頌半2　午一、初一頌2　未一、釋義2　申一、釋世間2　酉一、標一切

今此頌中，始從欲界乃至有頂諸薩迦耶，皆名世間。

【T2 簡今義2】

【U1 標】

酉二、簡今義2　戌一、標

此中義者，意在欲界有樂有苦有情世間。

【U2 釋2】

【V1 有樂有情世間】

戌二、釋2　亥一、有樂有情世間

若諸有情，十資身具之所攝養，無所匱乏，身康無病，年未衰老，名為有樂有情世間。

【V2 有苦有情世間】

亥二、有苦有情世間

與此相違，當知有苦有情世間。

【S2 釋怖厭2】

【T1 總】

申二、釋怖厭2　酉一、總

世間眾生，少分有樂，多分有苦。

【T2 別2】

【U1 怖未生苦3】

【V1 標】

酉二、別2　戌一、怖未生苦3　亥一、標

諸有有樂有情世間，常懷恐怖。

【V2 釋】

亥二、釋

勿我財寶王所侵奪，廣說乃至勿由此緣遭諸苦難。

廣說乃至勿由此緣遭諸苦難者：謂我財寶，勿火焚燒，勿水漂蕩，勿宿惡作當令滅壞，勿現非理作業方便當令散失。如是等，是名此中廣說應知。由此諸緣，遭諸苦難，是故於此常懷恐怖。

勿或風熱於內發動，乃至或人或非人等侵損我耶。

【V3 結】

亥三、結

如是懼慮未來財寶變壞之苦及身壞苦，心常怖畏。

【U2 厭已生苦】

戌二、厭已生苦

諸有有苦有情世間，現為眾苦逼切身心，有苦、有憂、有愁、有箭、有諸擾惱，恆不安住。

有苦有憂等者：此說有情世間眾苦差別。由逼切身，說名為苦；由逼切心，說名憂等。內懷冤結，名憂；悲傷心慼，名愁；常所隨逐，名箭；煩擾迷亂，名諸擾惱。如是一切，恆為有情世間所有，名有苦等，故不安住。

【R2 結頌】

未二、結頌

如是故言：常有怖世間，眾生恆所厭；於未生眾苦，或復已生中。

【Q2 餘半頌】

午二、餘半頌

由是因緣，彼天現見諸有有樂有情世間，樂非決定。請問如來，有決定樂無怖畏處。

【P2 釋次一頌2】

【Q1 別釋頌2】

【R1 釋密意2】

【S1 標】

巳二、釋次一頌2　午一、別釋頌2　未一、釋密意2　申一、標

爾時世尊，即為彼天方便示現，唯聖教中有如是處，非諸外道。

【S2 辨2】

【T1 外論2】

【U1 別斥其非2】

【V1 不知過患3】

【W1 標種類】

申二、辨2　酉一、外論2　戌一、別斥其非2　亥一、不知過患3　天一、標種類

謂如有一，住正法外所有沙門、或婆羅門，於現法中及當來世，諸欲過患不如實知。

【W2 舉方便】

天二、舉方便

由不知故，希求未來諸欲差別；捨現法欲，求後法欲，精勤受學所有禁戒。

【W3 出過非】

天三、出過非

雖復安住如是禁戒，然無智慧，不護根門，不守正念，無常委念，乃至廣說。

然無智慧等者：謂於善說正法毗奈耶中，無聞思修三所成慧，名無智慧。聲聞地說：密護根門，防守正念，常委正念，念防護意，行平等位。（陵本二十三卷一頁1943）翻彼應知不護根門，不守正念，無常委念，乃至廣說。

彼不調攝諸根門故，於他所惠少小利養及與恭敬尚生愛味，隨起戀著，何況廣大。如是精勤受禁戒者，遠離智慧、密護根門，於現法欲尚不能斷，況後法欲。

【V2 邪求解脫3】

【W1 標種類】

亥二、邪求解脫3　天一、標種類

又即於彼，有一沙門、若婆羅門，於欲過患麤了知故，能越現法後法諸欲，而復欣求上離欲地。於非解脫起解脫想，斷棄諸欲便臻遠離。

於欲過患麤了知故等者：依世間道，於欲界欲修過患想，了知彼欲有多過患，有多損惱，有多疫癘，有多災害，是名於欲過患麤了知義。而於上地起解脫想，發意欣求。由是因緣，於欲界欲能令斷滅及能棄捨，便處遠離邊際臥具，修習對治，名臻遠離。

【W2 舉方便】

天二、舉方便

彼由精勤數多修習正思惟故，離欲欲界，乃至離欲無所有處。

離欲欲界等者：謂於欲界生處不生希願，乃至無所有處生處不生希願故。

由此因緣，捨下自體，愛上自體。

由此因緣捨下自體愛上自體者：謂由厭離下地為因緣故，棄捨下地所得自體；及由欣求上地為因緣故，愛樂上地所得自體。

【W3 出過非】

天三、出過非

由愛彼故，於當來世尚不解脫下地自體，何況上地。

由愛彼故等者：謂由愛彼上地自體，乃至非想非非想處，雖往彼生，終當退還，以彼薩迦耶欲未永離故。意地中說：若於一處有染欲，即說一切處有染欲。若於一處得離欲，即說於一切處得離欲。（陵本二卷二頁111）由此道理，說彼於當來世尚不解脫下地自體，何況上地。

【U2 總結非處3】

【V1 標】

戌二、總結非處3　亥一、標

如是棄捨財寶自體迷失道者，雖復安住勇猛精勤，而不能得一向快樂無怖畏處。

【V2 徵】

亥二、徵

何以故？

【V3 釋】

亥三、釋

彼外道師尚於是處不見不識，況能為彼諸弟子等當廣開示。如是外道師及弟子所制論中，決定無有眾苦邊際。

【T2 聖教】

酉二、聖教

與此相違，善說正法毗奈耶中，當知具足一切義利，乃至定有眾苦邊際。

【R2 結頌言】

未二、結頌言

依此密意，佛為彼天說如是言：天！我觀解脫，不離智精進，不離攝諸根，不離一切捨。

不離智精進等者：由聞思修正勤修習瑜伽作用，名智精進；此簡外道唯受禁戒，而無智慧。密護根門，修根律儀，名攝諸根；此簡外道不護諸根，乃至廣說。離三界欲，不受後有，名一切捨；此簡外道捨下自體，愛上自體。

【Q2 略辨義3】

【R1 標】

午二、略辨義3　未一、標

復次，今當略辯上所說義。

【R2 釋】

未二、釋

謂為顯示惡說邪法毗奈耶中，師及弟子皆有衰損；善說正法毗奈耶中，皆具吉祥，於一切苦能證邊際。

【R3 結】

未三、結

當知是名此中略義。

【P3 釋後一頌2】

【Q1 讚四功德2】

【R1 顯義2】

【S1 標】

巳三、釋後一頌2　午一、讚四功德2　未一、顯義2　申一、標

爾時彼天聞佛世尊答所請問，歡喜踊躍，即以四種無上功德讚歎如來。

【S2 列】

申二、列

謂佛世尊難出現故，出已能成利他行故，亦能建立自利德故，於自他利離染心故。

【R2 配頌2】

【S1 釋】

未二、配頌2　申一、釋

我觀極久遠，梵志般涅槃者，此讚世尊難出現德。已過諸怨者，此讚世尊利他行德。已過諸怖者，此讚世尊建自利德。超世間貪欲者，此讚世尊於自他利離染心德。

【S2 結】

申二、結

如是四種功德差別。

【Q2 讚三功德3】

【R1 標列義】

午二、讚三功德3　未一、標列義

當知復有三種差別。謂難出現故，難可見故，建立自利利他行故。

當知復有三種差別等者：此中難出現故，釋頌我觀極久遠，梵志般涅槃。難可見故，釋頌已過諸怨怖。建立自利利他行故，釋頌超世間貪欲應知。

見者則能成就大義。

【R2 隨難釋】

未二、隨難釋

成大義者，離染心故，遍一切生亦無眾罪。

【R3 結殊勝】

未三、結殊勝

如是眾德，諸佛世尊最為殊勝，故以此相讚歎如來。

瑜伽師地論科句披尋記卷第十七

瑜伽師地論科句披尋記卷第十八

彌勒菩薩說

唐三藏沙門玄奘奉詔譯

韓清淨科記

本地分中思所成地第十一之三

【N6 勝類2】

【O1 舉頌言2】

【P1 問】

卯六、勝類2　辰一、舉頌言2　巳一、問

誰獎勝類生　及開出離道　於何住何學　不懼後世死

【P2 答】

巳二、答

戒慧自熏修　具定念正直　斷諸愁熾然　正念心解脫能獎勝類生　及開出離道　住此於此學　不懼後世死

【O2 長行釋2】

【P1 別釋頌2】

【Q1 釋次一頌半2】

【R1 標列勝類】

辰二、長行釋2　巳一、別釋頌2　午一、釋次一頌半2　未一、標列勝類

今此頌中，言勝類者，即是四種勝上姓類。一、婆羅門，二、剎帝利，三、吠舍，四、戍達羅。

四種勝上姓類等者：此四姓類於欲界中，望餘惡趣，由勝生故，名之為勝。彼有勢力能了法義，修正行故。

【R2 釋能獎等3】

【S1 略標2】

【T1 釋名】

未二、釋能獎等3　申一、略標2　酉一、釋名

以法、以正、以制、以導，教勝類生，故名為獎。

以法以正以制以導者：開示道理，是名以法。授以歸依，是名以正。制立學處，是名以制。教導出離及與遠離，是名以導。

【T2 顯意2】

【U1 是真獎者】

酉二、顯意2　戌一、是真獎者

此中顯示唯佛世尊能以法、以正、以制、以導，教勝類生。由此因緣，世尊自顯唯我獨為真獎導者，故為彼天作如是說，具戒、具慧以自熏修。

唯我獨為真獎導者者：攝異門分說：驅擯造作不應作故，名能獎者。慶慰造作應作事故，名勝獎者。於前二事能開示故，名至獎者。隨所生起一切疑惑皆能遣故，名能導者。惡作憂悔皆能遣故，名勝導者。一切煩惱及隨煩惱皆能遣故，名至導者。（陵本八十三卷一頁6276）由此差別，應知具戒，名真獎者；具慧，名真導者。

【U2 是真說者】

戌二、是真說者

又唯世尊能為四種勝上類生，宣說出離一切眾苦聖八支道。此中世尊亦自顯示是真說者。

亦自顯示是真說者者：此釋頌說能開出離道。攝異門分說有能說、傳說、隨說三種差別。此顯能說名真說者，唯佛世尊獨得此名。

【S2 別釋9】

【T1 具戒】

申二、別釋9　酉一、具戒

云何具戒？謂佛世尊昔菩薩時，棄上妙欲，捨離居家，受持身語所有律儀。

【T2 具慧】

酉二、具慧

云何具慧？謂即於彼受持身語律儀住者，起如是相，內正思惟，深心籌量， 審諦觀察：今此世間多遭艱苦，所謂若生、若老，如經廣說。

謂即於彼受持身語律儀住者等者：此律儀住，當知說彼靜慮律儀。決擇分說：若即於此所受律儀能無闕犯以為依止，修無悔等乃至具足入初靜慮，由奢摩他能損伏力，損伏一切犯戒種子，是名靜慮律儀。如初靜慮，如是第二、第三、第四靜慮，當知亦爾。（陵本五十三卷五頁4221）以此為依，於一所緣繫念寂靜，是故說言內正思惟。即於所緣正極思擇、周遍尋思、周遍伺察，是故說言深心籌量，審諦觀察。

【T3 自熏修】

酉三、自熏修

云何自熏修？謂於往昔無量餘生，經三大劫阿僧企耶，於六波羅蜜多修習、善修習；由彼因緣，今無師自然心趣出離，又於眾緣所生諸行，以微妙智能隨悟入。

又於眾緣所生諸行等者：於緣生行，了知無常、苦、空、無我，名微妙智。由此隨順悟入諸行甚深道理，名隨悟入。

【T4 具定】

酉四、具定

云何具定？謂能乃至離無所有處欲，證得非想非非想處。

【T5 具念】

酉五、具念

云何具念？謂依如是所得勝定，為斷見斷諸煩惱故，修四念住。即以如是所 修念住為其導首，乃至修習三十七種菩提分法。

【T6 正直】

酉六、正直

云何正直？謂彼生起逆流正直聖八支道，能斷見斷所有煩惱，於逆流道得預隨流。

於逆流道得預隨流者：逆生死流，是名逆流。能昇能入，能正行履，漸次趣向至極究竟，是名為道。即由此道永斷三結，立預流果，是名得預隨流，預入有學聖流類故。

【T7 永斷一切愁憂熾然】

酉七、永斷一切愁憂熾然

云何永斷一切愁憂熾然？謂從諦現觀俱得成不還者。又能永斷五下分結，瞋恚似順愁憂，貪欲似順熾然，於如是等皆已永斷。

瞋恚似順愁憂等者：下分結中彼瞋恚結，此名愁憂，相相似故，隨順生故；又貪欲結，此名熾然，相相似故，隨順增故。由已永斷瞋貪二結，故說永斷一切愁憂熾然。

【T8 正念】

酉八、正念

云何正念？謂為永斷上分諸結，復更修習四種念住，乃至修習三十七種菩提分法。

【T9 心解脫】

酉九、心解脫

云何心解脫？謂已永斷上分結故，於二種障心善解脫，謂煩惱障及所知障。其心如是善解脫故，得成如來應正等覺，廣說如經。

【S3 總結】

申三、總結

由此故能獎勝類生，開出離道。

【Q2 釋後半頌】

午二、釋後半頌

諸有四種勝類，隨一於此聖教愛樂正行，為欲證得聖八支道，於三學中勤修學者，彼定能證聖八支道及涅槃果。由證彼故，不懼當來生老病死。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋3】

【R1 能獎勝類】

午二、釋3　未一、能獎勝類

謂略顯示唯佛世尊，能令四類速得清淨。彼若於此能正修行，不唐捐故。

【R2 能開勝道】

未二、能開勝道

又復示現如來聖教，善說正法及毗奈耶。

【R3 唯佛無上】

未三、唯佛無上

又復示現佛是天人無上大師。

【Q3 結】

午三、結

當知是名此中略義。

今當略辯上所說義等者：謂若修行能不唐捐，由此顯示第二頌義。善說正法及毗奈耶，由此顯示第三頌義。佛是天人無上大師，由此重顯第二頌中前二句義，以唯大師名真獎導者，及是真說者故。

【N7 譽等2】

【O1 舉頌言2】

【P1 問】

卯七、譽等2　辰一、舉頌言2　巳一、問

云何擅名譽　云何具珍財　云何獲美稱　云何攝親友

【P2 答】

巳二、答

持戒擅名譽　布施具珍財　諦實獲美稱　惠捨攝親友

【O2 長行釋2】

【P1 別釋頌4】

【Q1 後頌第一句2】

【R1 徵】

辰二、長行釋2　巳一、別釋頌4　午一、後頌第一句2　未一、徵

云何持戒能擅名譽？

【R2 釋】

未二、釋

謂如有一，或男或女，具足尸羅及賢善法，乃至命終斷除殺罪、遠離殺生，如經廣說。

具足尸羅至如經廣說者：謂生高族淨信出家，或生富族淨信出家，顏容姝妙，喜見端嚴，具足多聞，語具圓滿，或隨獲得少智、少見、少安樂住。由是因緣，不自高舉，不陵懱他；能知唯有法隨法行，是其諦實。既了知已，精進修行法隨法行。是名成就賢善士法。如聲聞地說。（陵本二十五卷二十二頁2157）此賢善法，義應準知。遠離殺生乃至遠離邪見諸惡業道，是名如經廣說應知。

乃至十方所有沙門、婆羅門等，常所稱歎。由是因緣，為諸國王、群臣、長者，乃至城邑聚落人民，恭敬供養。

【Q2 第二句2】

【R1 徵】

午二、第二句2　未一、徵

云何布施能具珍財？

【R2 釋】

未二、釋

謂如有一，昔餘生中作及增長施福業事；由此因緣，今生巨富大財寶家，乃至眾多府庫盈積。

【Q3 第三句2】

【R1 徵】

午三、第三句2　未一、徵

云何諦實能獲美稱？

【R2 釋】

未二、釋

謂如有一，不以假偽斗稱函等，諂誑陵懱妄言等事，而致財寶；但以如法作業技能，依法不暴，而致財寶。彼既如是，眾咸唱言：賢哉儒士！乃能如法作業技能引致財寶。

【Q4 第四句2】

【R1 徵】

午四、第四句2　未一、徵

云何惠捨能攝親友？

【R2 釋】

未二、釋

謂如有一，現前多有種種家產，遠離慳垢，不吝資具，以正安樂而自歡娛，乃至友朋、親戚、耆長。彼諸人等便相佐助，引致財寶，守護滋息。

引致財寶守護滋息者：此中引致，謂招集。守護，謂防護。滋息，謂息利。由是財寶積集廣大故。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋2】

【R1 總顯】

午二、釋2　未一、總顯

謂略顯示恭敬、利養二種因緣。

【R2 別配】

未二、別配

持戒擅名譽者，顯恭敬因緣；所餘諸句，顯利養因緣。謂因力故，士用力故，助伴力故。

【Q3 結】

午三、結

當知是名此中略義。

【N8 泉池2】

【O1 舉頌言2】

【P1 問】

卯八、泉池2　辰一、舉頌言2　巳一、問

齊何泉止息　於何徑不通　世間諸苦樂　何處無餘滅

【P2 答】

巳二、答

若於是處所　眼耳及與鼻　舌身意名色　永滅盡無餘齊此泉止息　於斯徑不通　世間諸苦樂　是處無餘滅

【O2 長行釋2】

【P1 別釋頌2】

【Q1 釋名字3】

【R1 泉2】

【S1 徵】

辰二、長行釋2　巳一、別釋頌2　午一、釋名字3　未一、泉2　申一、徵

云何為泉？

【S2 釋2】

【T1 出體】

申二、釋2　酉一、出體

謂六觸處。

【T2 顯義2】

【U1 舉喻】

酉二、顯義2　戌一、舉喻

何以故？譬如泉池能生諸水，水所繫屬，堪任觸用；又能存養男女大小，下及禽獸，乃至一切未盡枯竭。

水所繫屬堪任觸用等者：水所攝故，名所繫屬。身根所取，堪任受用，是名觸用。或飲食已，壽命得存，是名存養。

【U2 合法】

戌二、合法

六內觸處亦復如是。一切愚夫六境界觸之所觸用；又能存養，乃至是中諸貪愛水未盡枯竭。

六內觸處亦復如是等者：六內觸處，譬如泉池。能生貪愛，譬能生水。一切愚夫六境界觸，譬如水所繫屬。云何名為六境界觸？謂色乃至法為緣，所生諸有漏觸。一切愚夫貪愛為緣，即於此觸喜樂受用，名所觸用。由喜樂故，便能長養諸根大種，名能存養。

【R2 徑2】

【S1 徵】

未二、徑2　申一、徵

云何為徑？

【S2 釋3】

【T1 標】

申二、釋3　酉一、標

徑有二種。

【T2 列】

酉二、列

一、煩惱徑，二者、業徑。

【T3 釋】

酉三、釋

此中徑者，意明因義。

【R3 苦樂2】

【S1 徵】

未三、苦樂2　申一、徵

云何苦樂？

【S2 釋2】

【T1 於現法】

申二、釋2　酉一、於現法

謂或於現法六種觸處為緣所生，或安受，受所攝；或不安受，受所攝。

【T2 於後法】

酉二、於後法

或於後法煩惱攝持妙行、惡行為緣所生，或安受，受所攝；或不安受，受所攝。

或安受受所攝等者：適悅身心，是名安受；彼俱有法，名受所攝。與此相違，名不安受及受所攝。此有二別，謂由現在緣，或由先業因，如文可知。

【Q2 釋滅處2】

【R1 徵】

午二、釋滅處2　未一、徵

於何處所，如是六處及名色等無餘滅盡？

【R2 釋2】

【S1 總顯】

未二、釋2　申一、總顯

謂無餘依涅槃界中。

【S2 料簡2】

【T1 簡一切3】

【U1 異生】

申二、料簡2　酉一、簡一切3　戌一、異生

若諸異生，泉徑苦樂一切無闕，亦未有捨。

若諸異生至亦未有捨者：謂諸異生煩惱具縛，是名無闕。諸纏現行，名未有捨。

【U2 有學】

戌二、有學

若諸有學，闕而未捨。

若諸有學闕而未捨者：謂彼六種有學聖者，從預流果乃至第六阿羅漢向，由不具縛，故名為闕。修所斷縛猶復現行，是名未捨。

【U3 有餘依】

戌三、有餘依

若諸無學，徑及當來所有苦樂亦闕亦捨，不復現行；泉及現法所有苦樂亦闕亦捨，有餘依故，猶復現行。

若諸無學至猶復現行者：此說有餘依位無學阿羅漢果煩惱及業。苦因永盡，永不現行，是名亦闕亦捨。又於煩惱所攝當來苦果亦不更生，是名不復現行。內六觸處及彼為緣所生苦樂，於現法中，由心解脫及慧解脫，貪愛無明皆永斷滅，說名亦闕亦捨。然六觸處及與苦樂未任運滅，是故說言猶復現行。

【T2 結無餘】

酉二、結無餘

是故無餘涅槃界中，說彼一切無餘盡滅。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂略顯示於現法中因及苦樂，於後法中因及苦樂，於無餘依涅槃界中皆悉永滅。

【Q3 結】

午三、結

當知是名此中略義。

【N9 暴流2】

【O1 初二頌2】

【P1 舉頌言2】

【Q1 問】

卯九、暴流2　辰一、初二頌2　巳一、舉頌言2　午一、問

誰能越暴流　誰能超大海　誰能捨眾苦　誰能得清淨

【Q2 答】

午二、答

正信越暴流　無逸超大海　精進捨眾苦　智慧得清淨

【P2 長行釋2】

【Q1 別釋頌4】

【R1 釋次頌第一句3】

【S1 徵】

巳二、長行釋2　午一、別釋頌4　未一、釋次頌第一句3　申一、徵

今此頌中，云何正信能越暴流？

【S2 釋2】

【T1 顯獲正信】

申二、釋2　酉一、顯獲正信

謂如有一，為欲了知諸欲過患，聽佛所說、若弟子說所有正法。聞是法已，獲得正信，便生欲樂，為斷事欲及煩惱欲，遂能棄捨居家事欲，正信出家，往趣非家。

【T2 能越暴流】

酉二、能越暴流

既出家已，為欲斷除煩惱諸欲，遠離而住。彼由熾然勤精進故，乃至修習正思惟故，斷煩惱諸欲，得離欲定地。

【S3 結】

申三、結

如是正信為依為導，便能越度諸欲暴流。

為斷事欲及煩惱欲等者：七攝受事，名為事欲。為斷此故，正捨家法，趣於非家。欲貪分別，名煩惱欲。為斷此故，居遠離處，修習對治。由二種欲皆遠離故，名能越度諸欲暴流。

【R2 第二句3】

【S1 徵】

未二、第二句3　申一、徵

云何無逸能超大海？

【S2 釋2】

【T1 顯不放逸】

申二、釋2　酉一、顯不放逸

謂於彼定終不愛味，乃至亦無堅著安住；唯除為證諸漏盡智，專注其心。

【T2 能超大海】

酉二、能超大海

由此定心清淨、鮮白、正直、調柔，於四聖諦能入現觀，乃至證得諸漏永盡。

【S3 結】

申三、結

如是由不放逸為依、為導，能斷色無色繫二有暴流，及斷一切無明與見二種暴流，是故名為超渡大海。

謂於彼定終不愛味等者：謂若定心猶為愛、慢、見、疑、無明等諸隨煩惱之所染汙，未名圓滿清淨鮮白。如修所成地說。（陵本二十卷十三頁1754）今由無逸，思惟彼彼煩惱過患，故不愛味，乃至亦無堅著安住。由此定心，離下地染，故名清淨；離自地染，故名鮮白；安住上捨，故名正直；隨意自在，故名調柔。

【R3 第三句3】

【S1 徵】

未三、第三句3　申一、徵

云何精進能捨眾苦？

【S2 釋2】

【T1 顯住精勤】

申二、釋2　酉一、顯住精勤

謂如有一，有學見跡，作是思惟：我應當證三界離欲，諸結永盡。便臻遠離，於彼勇猛精勤而住，不多安止貪欲纏心。

【T2 能捨眾苦2】

【U1 舉貪欲蓋】

酉二、能捨眾苦2　戌一、舉貪欲蓋

又能如實了知現在諸欲貪纏所有出離，於貪欲蓋淨修其心，遂能斷滅諸欲貪纏，及貪欲纏為緣所生心諸憂苦。

【U2 例餘諸蓋】

戌二、例餘諸蓋

如貪欲蓋，乃至疑蓋，當知亦爾。

【S3 結】

申三、結

如是精進為依、為導，能捨眾苦。

又能如實了知現在諸欲貪纏所有出離等者：決擇分說：心清淨行苾芻，由三種相遍知其心。一、雜染愛樂相，二、雜染過患相，三、雜染還滅方便善巧相。（陵本五十一卷十二頁4105）由此三相，能如實知雜染出離。今說貪等五蓋所有出離，能如實知，當知亦爾。

【R4 第四句3】

【S1 徵】

未四、第四句3　申一、徵

云何智慧能得清淨？

【S2 釋】

申二、釋

謂彼除滅能染汙心，乃至能障究竟涅槃五種蓋已，即依未至安住未至。如先所得苦集滅道諸無漏智，於諸苦中思惟真苦，乃至於道思惟真道，便得無餘三界離欲，諸漏永盡。

【S3 結】

申三、結

如是由先所得智慧為依、為導，能證清淨。

即依未至安住未至者：此中未至，謂未至定，即初靜慮近分。唯此近分能盡漏故。顯揚論說：又初近分有二種，謂世間、出世間。餘近分唯世間。由已得初根本無漏靜慮故，非於上地諸近分定無漏現前。（顯揚論十九卷十四頁31,576b）由此道理，說依未至安住未至。

【Q2 略辨義3】

【R1 標】

午二、略辨義3　未一、標

復次，今當略辯上所說義。

【R2 釋】

未二、釋

謂薄伽梵於此頌中，略顯異生先已離欲，後於聖諦現觀清淨；及顯有學於諸聖諦現觀為先，離欲清淨。

【R3 結】

未三、結

當知是名此中略義。

今當略辯上所說義等者：此中略有二種顯示。由初顯示，釋第二頌初二句。第二顯示，釋頌後二句應知。

【O2 後三頌2】

【P1 舉頌言2】

【Q1 問】

辰二、後三頌2　巳一、舉頌言2　午一、問

誰超越暴流　晝夜無惛昧　於無攀無住　甚深無減劣

【Q2 答】

午二、答

圓滿眾尸羅　具慧善安定　內思惟繫念　能度極難度諸欲想離染　亦超色界結　彼無攀無住　甚深無減劣

【P2 長行釋2】

【Q1 別釋頌2】

【R1 釋初頌2】

【S1 暴流】

巳二、長行釋2　午一、別釋頌2　未一、釋初頌2　申一、暴流

今此頌中，云何暴流？所謂四流。欲流、有流、見流、無明流。

【S2 無攀無住2】

【T1 舉一切3】

【U1 標】

申二、無攀無住2　酉一、舉一切3　戌一、標

云何無攀無住？所謂諸愛永盡、離欲、寂滅、涅槃及滅盡定。

所謂諸愛永盡離欲寂滅涅槃者：攝異門分說：言愛盡者，謂不希求未來事故。言離欲者，謂無現在受用喜樂故。所言滅者，謂餘煩惱斷故。言涅槃 者，謂無餘依故。（陵本八十三卷二十二頁6348）攝事分中復有餘釋。（陵本八十五卷十頁6447）今應準知。

【U2 徵】

戌二、徵

所以者何？

【U3 釋2】

【V1 涅槃】

戌三、釋2　亥一、涅槃

所言攀者，諸煩惱纏；所言住者，煩惱隨眠。於彼處所二種俱無，是故說言無攀無住。此謂涅槃無攀無住。

【V2 滅定】

亥二、滅定

又想名攀，受名為住。若於是處二種俱無，即說彼處無攀無住。如是顯示滅 受想定無攀無住。

【T2 簡今義】

酉二、簡今義

今此義中，意取滅定。

【R2 釋後二頌9】

【S1 圓滿眾尸羅】

未二、釋後二頌9　申一、圓滿眾尸羅

云何圓滿眾尸羅？謂善安住身語律儀，修治淨命。

【S2 具慧】

申二、具慧

云何具慧？謂於苦聖諦如實了知，乃至於道聖諦亦復如是。

【S3 善安定】

申三、善安定

云何善安定？謂遠離諸欲，乃至具足安住第四靜慮，或第一有三摩鉢底。

【S4 內思惟】

申四、內思惟

云何內思惟？謂於二十二處數數觀察。言我今者，容飾改常，去俗形好，廣說如經。

謂於二十二處數數觀察等者：修所成地說：於四處所，以二十二相應審觀察。（陵本二十卷十三頁1755）繁不具引，即此二十二處應知。

【S5 繫念】

申五、繫念

云何繫念？謂於二十二處數觀察時，依沙門想恆作恆轉，而現在前；由此因緣，為斷餘結，修四念住。

依沙門想恆作恆轉而現在前等者：修所成地說：彼於如是四處，以二十二相正觀察時，便生如是如理作意：謂我為求如是事故，誓受下劣形相威儀及資身具，誓受禁戒，誓受精勤常修善法；而我今者於四種苦為脫何等？若我如是自策自勵，誓受三處，猶為四苦常所隨逐，未得解脫；我今不應為苦隨逐，未於勝定獲得自在，中路止息，或復退屈。如是精勤如理作意，乃得名為出家之想，及沙門想。乃至廣說。又愛、慢、見、無明、疑惑種種定中諸隨煩惱不復現行，善守念住。（陵本二十卷十五頁1761）此中依沙門想及斷餘結，修四念住，隨義應知。

【S6 能度極難度】

申六、能度極難度

云何能度極難度？謂一切結無餘斷故，能度最極難度有頂。彼非一切愚夫異生可能度故。

【S7 離諸欲染】

申七、離諸欲染

云何於諸欲想而得離染？謂於下分諸結已斷已知。

【S8 超色界結】

申八、超色界結

云何超於色界諸結？謂於色繫上分諸結已斷已知。

【S9 於無攀住無有減劣】

申九、於無攀住無有減劣

云何於無攀無住甚深中無有減劣？謂於無色界或已離欲、或未離欲，已得非想非非想處，堪能有力入滅盡定。學與無學俱容有此，故不定言超無色結。

【Q2 略辨義3】

【R1 標】

午二、略辨義3　未一、標

復次，今當略辯上所說義。

【R2 釋】

未二、釋

謂薄伽梵於此頌中，略顯能得最究竟道，及顯能證第一住道。

【R3 結】

未三、結

當知是名此中略義。

今當略辯上所說義等者：此中略顯能得最究竟道，釋第二頌；及顯能證第一住道，釋第三頌應知。

【N10 貪恚2】

【O1 舉頌2】

【P1 問】

卯十、貪恚2　辰一、舉頌2　巳一、問

貪恚何因緣　由何故欣慼　毛豎意尋思　如孩依乳母

【P2 答】

巳二、答

潤所生自生　如諾瞿陀樹　別縛於諸欲　猶摩迦處林是貪恚因緣　由斯故欣慼　毛豎意尋思　如孩依乳母知彼彼因緣　生已尋除滅　超昔未超海　暴流無後有

【O2 長行釋3】

【P1 別釋頌3】

【Q1 出體性3】

【R1 貪恚2】

【S1 徵】

辰二、長行釋3　巳一、別釋頌3　午一、出體性3　未一、貪恚2　申一、徵

今此頌中，云何貪恚？

【S2 釋】

申二、釋

謂如有一，處在居家，於可意境、可意有情共相會遇，而生貪著；於不可意境及有情共相會遇，而生瞋恚。

【R2 欣慼2】

【S1 徵】

未二、欣慼2　申一、徵

云何欣慼？

【S2 釋2】

【T1 慼】

申二、釋2　酉一、慼

謂如有一，於佛所證法毗奈耶，率爾得生須臾正信，不善觀察前後得失，忽然自勵，便棄家法，往趣非家。既出家已，與凡道俗共相雜住；

不善觀察前後得失者：謂若觀察：在家煩擾，若居塵宇，出家閑曠，猶處虛空。名善觀察前後得失。與此相違，當知不善。

遂於去來貨財親友追念思慕，憂慼纏心。

遂於去來貨財親友追念思慕者：此中追念，謂於過去事。思慕，謂於未來事。或於貨財處起，或於親友處起，由此為緣，發生憂慼。下說過去、未來事欲，此可準知。

【T2 欣】

酉二、欣

或復有一，非由正信，亦非自勵，往趣非家。然或為王之所驅迫，乃至或為不活邪畏之所恐怖，捨離居家。既出家已，於其正信諸婆羅門、居士等邊，時時多獲利養恭敬，深生愛味。竊作念言：吾此一方善哉奇要，無勞稼穡，不事商賈，少致艱辛，足堪活命。彼緣如是利養恭敬，便自欣悅安然而住。

【R3 毛豎及意尋思2】

【S1 徵】

未三、毛豎及意尋思2　申一、徵

云何毛豎及意尋思？

【S2 釋2】

【T1 毛豎】

申二、釋2　酉一、毛豎

謂如有一，非由自勵，不為活命，捨離居家；然由正信，捐棄家法，往趣非家。既出家已，不與道俗共相雜住，便臻遠離，寂靜閑居。彼閑居時，或於塵霧，或昏夜分，見大雲氣，聞震雷音；或逢雹雨師子虎豹；或遭凶猾竊劫抄虜；或遇非人來相嬈逼；便生驚怖，身毛為豎。

【T2 意尋思】

酉二、意尋思

或至晝分，於彼去來奇妙親友，發依耽嗜所有尋思。謂欲尋思，如經廣說，乃至家世相應尋思。

於彼去來奇妙親友等者：此中去來，是往來義。住閑居時，或見沙門婆羅門像、人非人像欻爾而來，不如正理勸捨白品、勸取黑品，當知此即是為魔事。如聲聞地說。（陵本二十九卷二十三頁2479）今此去來奇妙親友，準彼應釋。

【Q2 顯因緣2】

【R1 潤生自生2】

【S1 徵】

午二、顯因緣2　未一、潤生自生2　申一、徵

如是已說貪恚等事。云何潤生及與自生，猶如世間諾瞿陀樹？

【S2 釋2】

【T1 潤生】

申二、釋2　酉一、潤生

潤名愛水。由此為緣，能生諸取。彼貪恚等，一切皆用此為共緣。

【T2 自生】

酉二、自生

自者，即是貪恚為先，尋思為後，各各差別種子界性。

【R2 別縛諸欲2】

【S1 徵】

未二、別縛諸欲2　申一、徵

云何貪恚乃至尋思別縛諸欲，猶如世間摩魯迦條纏繞林樹？

【S2 釋2】

【T1 總標】

申二、釋2　酉一、總標

謂略說有六種別欲。

謂略說有六種別欲者：此中六種，如下自釋。謂事欲分三，煩惱欲為一，妄分別貪分二，隨其所應，能與貪恚乃至尋思為其因緣，是故說有六種別欲。

【T2 列釋3】

【U1 事欲2】

【V1 居家欲】

酉二、列釋3　戌一、事欲2　亥一、居家欲

或有身手力所引致現在事欲，謂居家者所有諸欲。於此境界，用此為緣，發生貪恚。

【V2 出家欲2】

【W1 生欣】

亥二、出家欲2　天一、生欣

或有從他所得種種現在事欲，謂為活命而出家者所有諸欲。於此境界，用此為緣，發生欣悅。

【W2 生慼】

天二、生慼

或有過去、未來事欲，謂忽自勵而出家者所有諸欲。於此境界，用此為緣，發生憂慼。

【U2 煩惱欲】

戌二、煩惱欲

或有所餘諸煩惱欲，略有二種。謂於欲界自體及資身命。

【U3 妄分別貪2】

【V1 生驚怖】

戌三、妄分別貪2　亥一、生驚怖

或有未斷妄分別貪，謂由正信而出家者，寂靜閑居，於永夜分所遭眾事。於此境界，用此為緣，便生驚怖，身毛為豎。

【V2 生尋思】

亥二、生尋思

或有未斷妄分別貪，所謂即此補特伽羅至晝日分，於外色聲香味觸境，用此為緣，發生意地所有尋思。

所謂即此補特伽羅等者：此謂前說正信出家寂靜閑居補特伽羅，於閑居時，至晝日分，緣外可愛色聲香味觸境，心樂趣入，由此發生意地所有尋思，當知此即是為魔事。

【Q3 明除斷2】

【R1 釋後頌初二句】

午三、明除斷2　未一、釋後頌初二句

又有沙門、若婆羅門，如實了知如前所說貪與恚等及彼因緣，又能了知眾緣生法無常性已，隨其所生不起貪著，即便棄捨、變吐、斷滅。

【R2 釋後二句】

未二、釋後二句

離色無色二界貪故，度有暴流；離欲貪故，度欲暴流。如是暴流昔所未度，今既度已，終無有退。

即便棄捨變吐斷滅者：此中棄捨，謂於諸纏。變吐，謂於隨眠。斷滅，謂無餘滅應知。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋2】

【R1 辨位別】

午二、釋2　未一、辨位別

謂薄伽梵於此頌中，略顯三位。一、在家位，二、出家位，三、遠離位。

【R2 明縛斷】

未二、明縛斷

又略顯示共與不共因緣所生若愛、若恚，於諸欲中二種別縛，及斷方便，并斷勝利。

【Q3 結】

午三、結

當知是名此中略義。

又略顯示共與不共因緣所生若愛若恚等者：頌言潤所生，名共因緣。頌言自生，名不共因緣。六種別欲，是名諸欲。後頌初二句，名斷方便；後二句，名斷勝利。

【P3 明品攝】

巳三、明品攝

又於此中，若貪、若欣、若依耽嗜所有尋思，當知愛品；若恚、若慼及與驚怖，當知恚品。

【N11 應作2】

【O1 舉頌言2】

【P1 天說】

卯十一、應作2　辰一、舉頌言2　巳一、天說

應作婆羅門　謂斷無縱逸　求棄捨諸欲　不希望此有

【P2 佛告】

巳二、佛告

若更有所作　非真婆羅門　當知婆羅門　於所作已辦 諸身分劬勞　未極底未度　已得度住陸　無勤到彼岸 天汝今當知　此喻真梵志　謂永盡諸漏　得常委靜慮彼永斷一切　愁憂及熾然　恆住於正念　亦常心解脫

【O2 長行釋2】

【P1 釋天說2】

【Q1 標說意】

辰二、長行釋2　巳一、釋天說2　午一、標說意

今此頌中，顯示彼天依於世俗諸婆羅門，為世尊說。

【Q2 隨釋頌4】

【R1 初頌第一句】

午二、隨釋頌4　未一、初頌第一句

謂有種姓諸婆羅門，自號我為真實梵志。

【R2 第二句】

未二、第二句

計梵世間為最究竟，希求梵世，安住於色，常勤精進，心無懈倦。

【R3 第三句】

未三、第三句

恆樂遠離，寂靜閑居，減省睡眠，修習靜定，為斷事欲及煩惱欲。

【R4 第四句】

未四、第四句

由彼種姓諸婆羅門，計梵世間以為究竟，希望梵世，不求欲有。

【P2 釋佛告3】

【Q1 標意】

巳二、釋佛告3　午一、標意

又顯如來依第一義諸婆羅門，而報彼天。

【Q2 釋頌3】

【R1 釋第二頌2】

【S1 初半頌】

午二、釋頌3　未一、釋第二頌2　申一、初半頌

若婆羅門作所作已，數復應作，更有勝上所應作事，當知此非真婆羅門。

【S2 後半頌】

申二、後半頌

若婆羅門證婆羅門所應作事，超登一切薩迦耶岸，安住陸地，當知此是真婆羅門。由此顯示學與無學皆婆羅門。

【R2 釋第三頌2】

【S1 有學（釋初半頌）2】

【T1 標列】

未二、釋第三頌2　申一、有學（釋初半頌）2　酉一、標列

學有二種。謂於欲界或未離欲，或已離欲。

【T2 隨釋2】

【U1 未離欲者2】

【V1 釋頌未極底未度2】

【W1 標】

酉二、隨釋2　戌一、未離欲者2　亥一、釋頌未極底未度2　天一、標

未離欲者，未得源底，未到彼岸，於二種法猶未具足。

【W2 列】

天二、列

一、未得內心勝奢摩他；二、雖已得，增上慧法毗鉢舍那未善清淨。

【V2 釋頌諸身分劬勞2】

【W1 顯方便2】

【X1 如足精進】

亥二、釋頌諸身分劬勞2　天一、顯方便2　地一、如足精進

由闕內心奢摩他故，乘如所得聖道浮囊，為證內心奢摩他故，運動如足勇猛精進。

【X2 如手精進】

地二、如手精進

又復為令增上慧法毗鉢舍那善清淨故，運動如手勇猛精進。

【W2 顯當果】

天二、顯當果

彼於如是勤精進時，離欲界欲，如得源底；證阿羅漢，如到彼岸。

【U2 已離欲者】

戌二、已離欲者

已離欲者，證得內心勝奢摩他，亦得善淨毗鉢舍那。唯為進斷上分諸結，發勤精進，非諸身分。

非諸身分者：謂已離欲，如得源底。非如先時運動如足如手勇猛精進，由是說言非諸身分。

【S2 無學（釋後半頌）】

申二、無學（釋後半頌）

若已越度，成阿羅漢，所作已辦，離勤功用，名住陸地，已到彼岸。

【R3 釋後二頌6】

【S1 釋真梵志】

未三、釋後二頌6　申一、釋真梵志

此則顯示諸婆羅門，依第一義略有三種。二是有學，一是無學。

【S2 釋永盡漏】

申二、釋永盡漏

若已究竟到於彼岸諸婆羅門，名永盡漏。

【S3 釋得常委】

申三、釋得常委

若未離欲一切身分勤精進者，名得常委。

名得常委者：謂於所修菩提分法，勇猛無間，能常修習、能委修習，無懈無憚，名得常委。

【S4 釋得靜慮】

申四、釋得靜慮

若已離欲得源底者，名得靜慮。

名得靜慮者：謂淨定心盡所修故、如所修故，能正審慮諸法道理，獲得內法毗鉢舍那，名得靜慮。

【S5 釋斷愁憂17熾然】

申五、釋斷愁憂熾然

得靜慮者，永斷一切下分結故，已斷貪欲及瞋恚品所有一切愁憂熾然。

【S6 釋恆住正念及心解脫】

申六、釋恆住正念及心解脫

永盡漏者，永斷修斷諸煩惱故，已善修習四種念住，恆住正念及心解脫。

【Q3 結名】

午三、結名

彼非作已數數更作，亦無增勝所應作事，是故說彼名第一義真婆羅門。

【N12 劬勞2】

【O1 舉經言3】

【P1 第一問答】

卯十二、劬勞2　辰一、舉經言3　巳一、第一問答

苾芻！苾芻！已度暴流耶？告言：如是，天！

苾芻苾芻已度暴流耶者：此中苾芻，謂佛世尊。天稱世尊名苾芻故。

【P2 第二問答】

巳二、第二問答

無攀無住，已度暴流耶？告言：如是，天！

【P3 第三問答2】

【Q1 天問】

巳三、第三問答2　午一、天問

苾芻！汝今猶如何等無攀無住，已度暴流？

【Q2 頌答2】

【R1 黑品攝】

午二、頌答2　未一、黑品攝

如如我劬勞　如是如是劣　如如我劣已　如是如是住 如如我住已　如是如是漂

【R2 白品攝】

未二、白品攝

天我如如捨劬勞　如是如是無減劣如是廣說鮮白品　此中祇焰頌應知

【O2 長行釋2】

【P1 標指前】

辰二、長行釋2　巳一、標指前

今此頌中，無攀無住者，謂涅槃、滅定，如前已說。

【P2 別釋頌2】

【Q1 約是道非道辨2】

【R1 顯說意】

巳二、別釋頌2　午一、約是道非道辨2　未一、顯說意

世尊依昔示現修習菩薩行時，所有最極難行苦行非方便攝勇猛精進；又依示 現坐菩提座，非方便攝勇猛精進斷遍知故；

又依示現坐菩提座等者：謂坐菩提座時，棄捨一切難行苦行非方便攝勇猛精進，是名為斷。於彼一切非方便道得妙智見，了知不能盡苦及證苦邊，是名遍知。

說如是言：天！汝當知，我昔如如虛說劬勞，如是如是我便減劣；如如減劣，如是如是我便止住；如如止住，如是如是又被漂溺。與此相違，應知白品。

【R2 釋頌言2】

【S1 黑品攝4】

【T1 劬勞】

未二、釋頌言2　申一、黑品攝4　酉一、劬勞

此中顯示修苦行時，非方便攝勇猛精進，名曰劬勞。

【T2 減劣】

酉二、減劣

行邪方便，善法退失，名為減劣。

【T3 止住】

酉三、止住

既知退失諸善法已，息邪方便，說名止住。

【T4 漂溺】

酉四、漂溺

捨諸苦行，更求餘師，遂於嗢達洛迦、阿邏茶等邪所執處，隨順觀察，故名漂溺。

【S2 白品攝2】

【T1 舉四義3】

【U1 捨劬勞及無減劣】

申二、白品攝2　酉一、舉四義3　戌一、捨劬勞及無減劣

復於後時坐菩提座，棄捨一切非方便攝勇猛精進，所有善法遂得增長。

【U2 不止住】

戌二、不止住

如如善法既增長已，如是如是於諸善法不生知足，不遑止住，於所修斷，展轉尋求勝上微妙。

【U3 離漂溺】

戌三、離漂溺

既由如是不知足故，遂不更求餘外道師。無師自然修三十七菩提分法，證得無上正等菩提，名大覺者。

【T2 指配頌】

酉二、指配頌

此中四義，捨劬勞等四句經文，如其次第配釋應知。

此中四義等者：前說劬勞、減劣、止住、漂溺四義，是名黑品。今此白品，翻彼應知。棄捨非方便攝勇猛精進，名捨劬勞。善法增長，名無減劣。於諸善法不生知足，不遑止住，名無止住。不求餘師，成大覺者，名無漂溺。如是次第配釋應知。

【Q2 約涅槃滅定辨2】

【R1 依涅槃2】

【S1 徵】

午二、約涅槃滅定辨2　未一、依涅槃2　申一、徵

云何復依涅槃無攀無住以顯差別？

【S2 釋2】

【T1 舉黑品3】

【U1 標】

申二、釋2　酉一、舉黑品3　戌一、標

謂不能度諸煩惱纏隨眠暴流，略由四因。

【U2 徵】

戌二、徵

何等為四？

【U3 釋4】

【V1 劬勞】

戌三、釋4　亥一、劬勞

謂最初有依耽嗜尋。

【V2 減劣】

亥二、減劣

依耽嗜尋為依止故，便有懈怠。

【V3 止住】

亥三、止住

又由懈怠為依止故，住異生分。

【V4 漂溺】

亥四、漂溺

住異生分為依止故，順生死流貪愛勢力，令於五趣生死河中順流漂溺。

略由四因等者：依耽嗜尋是名初因，懈怠是第二因，住異生分是第三因，順生死流貪愛勢力是第四因。由依耽嗜尋故，虛受劬勞。由懈怠故，善法減劣。由住異生分故，止住少善，不修梵行。由順生死流貪愛勢力故，於生死河順流漂溺，由是不能越度暴流。

【T2 例白品】

酉二、例白品

與此相違四種因故，能度暴流，如應當知。

與此相違四種因故等者：依出離尋是名初因，精進是第二因，不住異生分是第三因，逆生死流八支聖道是第四因。由此四因，與前相違，是名能度一切暴流。

【R2 依滅定2】

【S1 徵】

未二、依滅定2　申一、徵

云何復依想受滅定以顯差別？

【S2 釋2】

【T1 舉黑品4】

【U1 劬勞】

申二、釋2　酉一、舉黑品4　戌一、劬勞

謂如有一，先已證得想受滅定，復住放逸，多住想受，而不多住諸想受滅。

【U2 減劣】

戌二、減劣

由此因緣，退失滅定。

【U3 止住】

戌三、止住

由退失故，還復止住下地生因。

【U4 漂溺】

戌四、漂溺

住彼因故，心便定趣彼所得果。

【T2 例白品】

酉二、例白品

與此相違，應知白品四句差別。

復依想受滅定以顯差別等者：此中差別，謂劬勞、捨劬勞，減劣、無減劣，止住、不止住，漂溺、不漂溺。如其所應，配釋黑品、白品，隨文可知。

【N13 得義2】

【O1 舉頌言2】

【P1 問】

卯十三、得義2　辰一、舉頌言2　巳一、問

獨臻阿練若　靜慮棄珍財　為別有方求　為窺窬封邑何不與人交　而絕無徒侶

【P2 答】

巳二、答

得義心寂靜　摧妙色魔軍　我獨處思惟　受最勝安樂故不與人交　而絕無徒侶

【O2 長行釋3】

【P1 標緣起】

辰二、長行釋3　巳一、標緣起

此因天女所問伽他。

【P2 別釋頌2】

【Q1 釋得義2】

【R1 標二種2】

【S1 標列】

巳二、別釋頌2　午一、釋得義2　未一、標二種2　申一、標列

言得義者，略有二種。一者、證得沙門果義，二者、證得聖神通義。

【S2 隨釋2】

【T1 第一義】

申二、隨釋2　酉一、第一義

由初得義，超越一切生死大苦；第二得義，證八解脫，寂靜思惟現法樂住。

【T2 第二義】

酉二、第二義

又初得義，降伏可愛妙色魔軍；第二得義，獨處思惟，受勝安樂。

【R2 簡今義3】

【S1 標】

未二、簡今義3　申一、標

此中意辯聖神通義。

【S2 徵】

申二、徵

所以者何？

【S3 釋】

申三、釋

謂如有一，為欲成辦聖神通義，為令解脫清淨圓滿，依十遍處方便修行；由此因緣，令遍處定清淨圓滿，亦令解脫轉得清淨圓滿鮮白，亦能成辦聖神通義。

為令解脫清淨圓滿等者：此中解脫，謂八解脫。如三摩呬多地已釋。（陵本十二卷五頁983）依十遍處，於勝解事生遍勝解，是名方便修行。若於遍處如其所欲而作勝解，名遍處定清淨圓滿。三摩呬多地說：八色遍處善清淨故，能引賢聖勝解神通，及於諸事轉變神通。由識遍處善清淨故，便能引發無諍、願智、無礙解等諸勝功德。由空遍處善清淨故，隨其所欲皆轉成空。（陵本十二卷八頁996）如是名能成辦聖神通義。又遍處定清淨圓滿，於諸解脫最為後邊，由此名令解脫轉得清淨圓滿鮮白。

【Q2 釋心寂靜2】

【R1 正釋2】

【S1 標相】

午二、釋心寂靜2　未一、正釋2　申一、標相

彼既了知此成辦已，便自通達我義已辦，沙門果義亦得成就，是真沙門。於求財者深修厭毀；於諸城邑交遊等處，了知其初、了知過患、了知出離，亦能了知趣出離行。

【S2 釋名】

申二、釋名

生彼因緣，說名為初。

生彼因緣說名為初者：此中彼言，所謂諸欲。城邑交遊能生諸欲，故名因緣。此說依處為因緣故。

無常、眾苦、變壞法性，是名過患。

無常眾苦變壞法性者：此謂諸欲是無常性、是眾苦性，及是變壞法性。由過去世已變壞故，未來、現在是應變壞法故。

欲貪調伏斷除超越，名為出離。

欲貪調伏斷除超越者：攝異門分說：毗奈耶，由了相、勝解作意；斷，由遠離等作意；超越，由方便究竟果作意。（陵本八十三卷十七頁6328）如是次第三相差別應知。

聖八支道，名趣出離行。

【R2 料簡2】

【S1 舉無堪能】

未二、料簡2　申一、舉無堪能

若有於彼不見其初，乃至不見趣出離行。由是因緣，於具珍財有情等處，不能厭毀，城邑交遊，周旋不絕，而謂彼為心得寂靜；於出居家證八解脫靜 慮定者內心寂靜，反生誹謗。由是彼於內心寂靜，則不堪能善見、善知、善鑒、善達。

【S2 例第一義】

申二、例第一義

若第一義內心寂靜與此相違，則能善見乃至善達。

善見善知善鑒善達者：此中善見，謂由毗鉢舍那道。善知，謂由奢摩他道。善鑒，謂於解脫生淨勝解。善達，謂於解脫得如實想。此唯證八解脫靜慮定者，內心寂靜，有是堪能。餘則不爾，說不堪能。

【P3 略辨義3】

【Q1 標】

巳三、略辨義3　午一、標

復次，今當略辯上所說義。

【Q2 釋】

午二、釋

謂薄伽梵於此略示，諸受欲者、樂雜住者，非第一義內心寂靜；若有證得八解脫定，離諸愛味，名第一義內心寂靜。

【Q3 結】

午三、結

當知是名此中略義。

【M2 釋義（論議攝）27】

【N1 生滅寂樂2】

【O1 舉頌言】

寅二、釋義（論議攝）27　卯一、生滅寂樂2　辰一、舉頌言

諸行無常　有生滅法　由生滅故　彼寂為樂

【O2 長行釋2】

【P1 別釋頌4】

【Q1 初一句2】

【R1 諸行2】

【S1 標一切】

辰二、長行釋2　巳一、別釋頌4　午一、初一句2　未一、諸行2　申一、標一切

今此頌中，蘊及取蘊皆名諸行。

【S2 簡今義】

申二、簡今義

此中義者，意在取蘊。是五取蘊略有三種，謂去來今。

【R2 無常2】

【S1 標義】

未二、無常2　申一、標義

諸行無常者，謂彼諸行本無而生，生已尋滅。

【S2 顯體】

申二、顯體

若過去生，過去所得諸自體中所有諸蘊，皆過去故，已謝滅故，生已沒故，體是無常。

【Q2 第二句2】

【R1 有生法】

午二、第二句2　未一、有生法

若未來生，未來所得諸自體中所有諸蘊，皆未生故，非已起故，未滅沒故，可生起故，是有生法。

【R2 有滅法】

未二、有滅法

若現在生，現在所得諸自體中所有暫住支持存活有情諸蘊，皆死法故，可為殞滅之所滅故，是有滅法。

【Q3 第三句】

午三、第三句

若彼諸蘊，在於未來所得自體，是有生法；於中都無所得自體是常、是恆，乃至即當如是正住。唯除纔生，生已尋滅。

於中都無所得自體是常是恆等者：所得自體剎那剎那壞故，是名無常。繫屬命根，有限住故，是名無恆。壽量未滿，容被緣壞，非時而死，故不可保。乃至爾所時住，於其中間不定安樂，故變壞法。如攝事分說。（陵本八十六卷一頁6486）由此當知，所得自體無常、無恆等差別相，故於文中置乃至言。唯除纔生，生已尋滅，於其中間相似暫住，說名為住。即當如是正思惟住，除此實無住可得故。

【Q4 第四句2】

【R1 彼寂】

午四、第四句2　未一、彼寂

若諸有情於現法中，永盡未來諸蘊因者，一切未來自體諸蘊皆不生故，說名彼寂。

【R2 名樂2】

【S1 總標】

未二、名樂2　申一、總標

又復此寂，由二因緣說之為樂。

【S2 列釋】

申二、列釋

一者、一切苦因滅故，一切麤重永止息故，於現法中安樂住故，說之為樂。

一切苦因滅故等者：貪愛永滅，證心解脫，名一切苦因滅。見、修煩惱永斷無餘，是名一切麤重止息。由是因緣，於現法中住安樂住，故說為樂。

二者、當來生老病等所有眾苦永解脫故，說之為樂。

【P2 略辨義2】

【Q1 標說】

巳二、略辨義2　午一、標說

復次，今當略辯上所說義。

【Q2 釋義9】

【R1 依正見辨】

午二、釋義9　未一、依正見辨

謂薄伽梵此中略說，正見依處及正見果。

【R2 依遍知辨】

未二、依遍知辨

復有差別。謂略顯示遍知依處及彼斷滅。

【R3 依所遍知等辨】

未三、依所遍知等辨

又略顯示所遍知法及與遍知。

今當略辯上所說義等者：此中說有種種差別，如次配釋諸行生滅及與寂樂，隨文可知。唯除第三說所遍知法及與遍知，義有差別。諸行及彼寂，名所遍知法；了知無常等，是能遍知故。

【R4 依三世行辨】

未四、依三世行辨

又略顯示三世諸行所有雜染，及彼寂故所有清淨。

【R5 依緣起辨】

未五、依緣起辨

又略顯示諸緣起法及緣起滅。

【R6 依苦滅二諦辨】

未六、依苦滅二諦辨

又略顯示苦諦、滅諦。

【R7 依三解脫門辨】

未七、依三解脫門辨

又略顯示空與無願二解脫門所依處所，及顯無相一解脫門所依處所。

【R8 依二法辨】

未八、依二法辨

又略顯示聖諦現觀相違二法斷所依處。言二法者，一、隨順戲論，二、怖無戲論。

一隨順戲論等者：若謂我有，而生願樂，是名隨順戲論。若謂我無，而生怖畏，是名怖無戲論。

【R9 依二對治法辨】

未九、依二對治法辨

又略顯示不共外道二對治法。何等為二？一者、所知無顛倒性，二者、所證無顛倒性。

【N2 無逸放逸2】

【O1 舉頌言】

卯二、無逸放逸2　辰一、舉頌言

無逸不死跡　放逸為死跡　無逸者不死　縱逸者常死

【O2 長行釋2】

【P1 別釋頌3】

【Q1 第一句2】

【R1 徵】

辰二、長行釋2　巳一、別釋頌3　午一、第一句2　未一、徵

今此頌中，云何無放逸是不死跡耶？

【R2 釋2】

【S1 不放逸】

未二、釋2　申一、不放逸

謂如有一，依四所依立四種護。謂命護、力護、心雜染護、正方便護，是名不放逸。

【S2 不死跡】

申二、不死跡

此不放逸為依、為持，涅槃資糧未圓滿者，令速圓滿；已圓滿者，令於現法得般涅槃。

依四所依立四種護等者：菩薩地說：依止處苦，有四所依。由依此故，於善說法毗奈耶中，出家受具，成苾芻分。所謂衣服、飲食、臥具、病緣醫藥供身什物。（陵本四十二卷九頁3440）依此四依，立四種護。以法追求，不以非法，是名命護。為當存養，如法受用，是名力護。起惡尋思，應速除遣，是名心雜染護。能忍眾苦，精進無懈，是名正方便護。

【Q2 第二句2】

【R1 徵】

午二、第二句2　未一、徵

云何放逸為死跡耶？

【R2 釋2】

【S1 放逸2】

【T1 顯相2】

【U1 在家】

未二、釋2　申一、放逸2　酉一、顯相2　戌一、在家

謂如有一居家白衣，於諸欲境耽著受用，造不善業。

【U2 出家】

戌二、出家

或有出家，現四無護。謂命無護乃至正方便無護。

【T2 結品】

酉二、結品

如是放逸通於二品。謂在家品及出家品。

【S2 死跡】

申二、死跡

即此放逸為依、為持，樂生本行，造生本業。因此故生，生已壽終，生已夭沒。

樂生本行造生本業者：愛樂生為根本諸有漏行，是名樂生本行。造作生為根本諸有漏業，是名造生本業。

【Q3 後二句2】

【R1 徵】

午三、後二句2　未一、徵

云何無縱逸者不死，縱逸者常死耶？

【R2 釋2】

【S1 總標列】

未二、釋2　申一、總標列

謂死有五種。一者、調善死，二者、不調善死，三者、過去死，四者、現在死，五者、未來死。

死有五種等者：清淨解脫死者，名調善死。不清淨不解脫死者，名不調善死。如意地說。（陵本一卷十五頁78）過去死者，謂過去諸行沒，乃至命根滅故死。現在死者，謂現在諸行沒，乃至命根滅故死。如攝事分說。（陵本八十五卷十六頁6465）未來死者，準前應說未來諸行沒，乃至命根沒故死。

【S2 別釋句2】

【T1 釋第三句】

申二、別釋句2　酉一、釋第三句

若善修習此無縱逸補特伽羅，於現在世由調善死而正死時，由過去死已死，於過去世，亦由不調善死；於現在世，不由不調善死而死；於未來世，不由調善死，不由不調善死而死。故名不死。

【T2 釋第四句】

酉二、釋第四句

若有縱逸補特伽羅，於現在世由不調善死而正死時，於過去世，亦由不調善死已死；於現在世，即由不調善死而死；於未來世，亦由不調善死當死。故名常死。

【P2 略辨義2】

【Q1 標】

巳二、略辨義2　午一、標

復次，今當略辯上所說義。

【Q2 釋2】

【R1 依四諦辨】

午二、釋2　未一、依四諦辨

謂薄伽梵此中略示，無縱逸者，道諦、滅諦；有縱逸者，集諦、苦諦。

【R2 依二力辨2】

【S1 標】

未二、依二力辨2　申一、標

又略顯示處非處性、自業作性。

【S2 釋2】

【T1 別配】

申二、釋2　酉一、別配

前半顯示處非處性，後半顯示自業作性。

【T2 辨義】

酉二、辨義

又前半顯示師於弟子作所應作，後半顯示諸弟子等自所作義。

【N3 愛縛2】

【O1 舉頌言】

卯三、愛縛2　辰一、舉頌言

眾生尋思所鑽搖　猛利貪欲隨觀妙 倍增染愛而流轉　便能自為堅固縛

【O2 長行釋2】

【P1 別釋頌5】

【Q1 尋思之所鑽搖2】

【R1 徵】

辰二、長行釋2　巳一、別釋頌5　午一、尋思之所鑽搖2　未一、徵

今此頌中，云何尋思之所鑽搖？

【R2 釋】

未二、釋

謂如有一，於先所得、先所受用諸欲境界，不正作意，發生不善依於耽嗜諸惡尋思。

【Q2 猛利貪欲2】

【R1 徵】

午二、猛利貪欲2　未一、徵

云何猛利貪欲？

【R2 釋】

未二、釋

謂如有一，於昔餘生修習貪欲，亦多修習；由是因緣，令此生中，於先所 得、先所受用諸欲境界，不正作意，而被貪欲散壞其心。

【Q3 隨觀淨妙2】

【R1 徵】

午三、隨觀淨妙2　未一、徵

云何隨觀淨妙？

【R2 釋】

未二、釋

謂如有一，不善護身，不攝諸根，不住正念，遊行聚落，見甚少年可愛美色諸母邑已，便不如理取淨妙相；由此因緣，身心燒惱。

不善護身等者：謂遊行時，不避惡象馬等而與俱行，乃至廣說履諸糞穢，是名不善護身。於不應觀所有眾色，不護根門，起惡尋思，是名不攝諸根。於所應觀所有眾色，不策觀察、起善尋思，是名不住正念。

【Q4 倍增染愛2】

【R1 徵】

午四、倍增染愛2　未一、徵

云何倍增染愛？

【R2 釋3】

【S1 標】

未二、釋3　申一、標

謂由五種相貌，當知染愛增長。

【S2 徵】

申二、徵

何等為五？

【S3 釋5】

【T1 不捨諸欲】

申三、釋5　酉一、不捨諸欲

謂如有一，雖於下劣諸欲境界，尚生猛利諸貪欲纏，耽著不捨，何況上妙。

【T2 邪求攝受】

酉二、邪求攝受

又以非法多分凶暴積集珍財，不以正法，亦常攝受增上眾具。

【T3 慳物行惡】

酉三、慳物行惡

又於輕賤無所用物，尚不欲捨，何況貴重。雖為追求少劣財物，尚行眾多身語意惡，何況多勝。

【T4 不樂妙行】

酉四、不樂妙行

又於受持少小妙行，其心尚無趣向愛樂，何況廣大。

【T5 不樂涅槃】

酉五、不樂涅槃

又於涅槃尚不樂聞，何況欲得。

【Q5 堅固縛4】

【R1 徵】

午五、堅固縛4　未一、徵

云何堅固縛？

【R2 標】

未二、標

謂由三種相，知堅固縛。

【R3 列】

未三、列

一、堅牢故；二、苦所觸故；三、長時隨逐故。

【R4 釋】

未四、釋

於現法中，由惡行根貪瞋癡故，知縛堅牢；

由惡行根貪瞋癡故等著：貪瞋癡三，名不善根。此為因緣，起諸惡行，名惡行根。難可破壞，故名堅牢。當知此約煩惱名縛。

於當來世，由生那落迦、傍生、鬼趣，知苦所觸及長時隨逐。

知苦所觸及長時隨逐者：當知此約業縛，名堅固縛。乃至先世所造一切惡不善業，未盡未出故。

【P2 略辨義2】

【Q1 標說】

巳二、略辨義2　午一、標說

復次，今當略辯上所說義。

【Q2 釋義2】

【R1 依失壞辨3】

【S1 標】

午二、釋義2　未一、依失壞辨3　申一、標

謂略顯示依二失壞因，有二種失壞。

【S2 列2】

【T1 二失壞因】

申二、列2　酉一、二失壞因

何等名為二失壞因？謂不正思惟力及因力。

【T2 二種失壞】

酉二、二種失壞

云何名為二種失壞？謂方求失壞及受用失壞。

【S3 釋4】

【T1 不正思惟力】

申三、釋4　酉一、不正思惟力

云何不正思惟力？謂隨念先所受用境界因緣所生不正思惟，或邪分別現前境界因緣所生不正思惟，或邪取相不正思惟，或即於彼若住、若行不正思惟。

云何不正思惟力等者：此中四種不正思惟，如次配前依耽嗜思、隨觀淨妙、倍增染愛應知。隨觀淨妙有二差別，謂不善護身等，及取淨妙相。由是成四不正思惟。言即於彼若住、若行不正思惟者，謂於住時、行時諸所作業，不守正念，不住正知故。

【T2 因力】

酉二、因力

云何因力？謂於可愛境界宿習欲貪。

【T3 方求失壞】

酉三、方求失壞

云何方求失壞？謂如有一，成就二種失壞因故，以非正法，或以凶暴，追求積集所有邪財。

【T4 受用失壞2】

【U1 徵】

酉四、受用失壞2　戌一、徵

云何受用失壞？

【U2 釋2】

【V1 別辨所蔽3】

【W1 貪染】

戌二、釋2　亥一、別辨所蔽3　天一、貪染

謂如有一，於先所得順樂、順苦、順非苦樂諸境界中，或有於一生染、生著，廣說乃至不知出離而受用之。

【W2 瞋恚】

天二、瞋恚

或有於一發生憎恚，憎恚所蔽。

【W3 愚癡】

天三、愚癡

或有於一發生愚癡，愚癡所蔽。

【V2 總明所縛】

亥二、總明所縛

彼由如是貪染所蔽，乃至愚癡之所蔽故，行身語意種種惡行；為貪瞋癡三堅固縛之所纏縛，亦為那落迦、傍生、鬼等諸縛所縛。

云何受用失壞等者：此中略有三種差別。生染、生著等，謂於順樂諸境界中。發生憎恚等，謂於順苦諸境界中。發生愚癡等，謂於順非苦樂諸境界中。

【R2 依雜染辨3】

【S1 標】

未二、依雜染辨3　申一、標

又有差別。謂愛結所繫補特伽羅，略有七種雜染，當知皆是貪愛所作。

【S2 列】

申二、列

謂隨念雜染、不自在雜染、境界雜染、熱惱雜染、善趣相應雜染、惡趣相應雜染、諸見雜染。

【S3 釋7】

【T1 隨念雜染】

申三、釋7　酉一、隨念雜染

云何隨念雜染？謂如有一，不正隨念先所受用可愛境界，希望追求，令心散壞。

云何隨念雜染等者：此配釋前依耽嗜思應知。

【T2 不自在雜染】

酉二、不自在雜染

云何不自在雜染？謂如有一，宿世串習貪欲法故，今世貪欲為性猛利；雖復如理於可愛境隨念作意，而有希望追求貪欲散壞其心。彼由貪欲極猛利故，心不自在。

云何不自在雜染等者：此配釋前猛利貪欲應知。

【T3 境界雜染】

酉三、境界雜染

云何境界雜染？謂如有一，遊城邑等，現前會遇容色端嚴可愛境界；由彼境界極端嚴故，隨美妙相心識纏綿，因此發生希望追求種種貪愛。

云何境界雜染等者：此配釋前隨觀淨妙應知。

【T4 熱惱雜染】

酉四、熱惱雜染

云何熱惱雜染？謂如有一，由是三種能長貪愛諸雜染故，令己貪愛展轉增盛；追戀過去已受用境，希求未來當受用境，耽著現在正受用境，乃令身心周遍熱惱。

云何熱惱雜染等者：此配釋前倍增染愛應知。

【T5 善趣相應雜染】

酉五、善趣相應雜染

云何善趣相應雜染？謂即由彼貪愛集諦增上力故，行身語意種種妙行，得生善趣，或天、或人；彼於樂受耽著不捨，醉悶而住，專行放逸。

云何善趣相應雜染等者：此配釋前堅固縛中貪縛應知。

【T6 惡趣相應雜染】

酉六、惡趣相應雜染

云何惡趣相應雜染？謂即由彼貪愛集諦增上力故，行身語意種種惡行，身壞命終墮諸惡趣，生那落迦等；於彼生已，便為種種極重憂苦，惡心、憤心之所擾惱。

云何惡趣相應雜染等者：此配釋前堅固縛中瞋縛應知。

【T7 諸見雜染2】

【U1 徵】

酉七、諸見雜染2　戌一、徵

云何諸見雜染？

【U2 釋3】

【V1 聞不正法】

戌二、釋3　亥一、聞不正法

謂即由彼貪愛集諦增上力故，會遇惡友，說顛倒法，為令雜染得解脫故。

【V2 起諸邪見】

亥二、起諸邪見

彼雖希求雜染解脫，由遇如是倒說法故，不證解脫。於六十二諸見趣中，隨令一種邪見增長；於諸緣起法，愚癡增上故。

【V3 顯其過患】

亥三、顯其過患

彼由如是見結所繫，於五趣等生死大海，不得解脫。

云何諸見雜染等者：此配釋前堅固縛中癡縛應知。

【N4 尸羅清淨2】

【O1 舉頌言】

卯四、尸羅清淨2　辰一、舉頌言

住法具尸羅　有慚言諦實　能保愛自身　亦令他所愛

【O2 長行釋2】

【P1 別釋頌4】

【Q1 住法】

辰二、長行釋2　巳一、別釋頌4　午一、住法

今此頌中，云何住法？謂於如來所證善說正法毗奈耶中，淨信出家，樂修梵行。

樂修梵行者：此中梵行，謂八聖支道，及與遠離非正梵行習婬欲法。如攝異門分說。（陵本八十三卷三頁6283）

【Q2 具尸羅】

午二、具尸羅

云何具尸羅？謂如是出家、如是愛樂故，於戒無闕，乃至無雜相續而作、相續而轉，於諸學處能受能學。

於戒無闕等者：戒無虧損，是名無闕。離見執取，是名無雜。無穿無穴，名相續作。若穿穴已，如法還淨，名相續轉。

【Q3 有慚】

午三、有慚

云何有慚？謂慚於可慚，慚於能生惡不善法。謂能順惡戒、冗戒因緣，即不正相、不正尋思，若諸煩惱及隨煩惱。

謂能順惡戒冗戒因緣等者：謂不正相、不正尋思，是即能順惡戒因緣。若諸煩惱及隨煩惱，是即能順冗戒因緣。言冗戒者，謂即犯戒，由不堅守名為冗故。

【Q4 言諦實】

午四、言諦實

云何言諦實？謂發露諸惡、不藏諸惡。若有所犯，即於智者同梵行邊，如實自舉，如法對治。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵於此頌中，略顯四因所攝尸羅清淨。謂能正受故；受已不冗故；遠離冗因故；雖由無知、放逸冗已，即便如法而對治故。

【Q3 結】

午三、結

當知是名此中略義。

略顯四因所攝尸羅清淨等者：此中四因，如次配釋初二句頌所說四義應知。言由無知、放逸冗已等者，謂由無知犯所犯罪，或由放逸犯所犯罪。意顯此所犯罪是不染汙，尚能即便如法對治，何況染犯。義如攝事分說。（陵本九十九卷六頁7418）

【N5 惡業果報2】

【O1 舉頌言】

卯五、惡業果報2　辰一、舉頌言

若見他惡業　能審諦思惟　自身終不為　由彼業能縛

【O2 長行釋2】

【P1 別釋頌2】

【Q1 釋初三句2】

【R1 初二句2】

【S1 徵】

辰二、長行釋2　巳一、別釋頌2　午一、釋初三句2　未一、初二句2　申一、徵

今此頌中，云何見他惡業，審諦思惟？

【S2 釋2】

【T1 見諸惡業2】

【U1 由諦觀法忍2】

【V1 標能觀】

申二、釋2　酉一、見諸惡業2　戌一、由諦觀法忍2　亥一、標能觀

謂如有一，或善男子、或善女人，為性聰慧，成就如理諦觀法忍。

成就如理諦觀法忍者：觀察苦、集諦法所得勝解，是名諦觀法忍。六現觀中，此說思現觀應知。

【V2 辨所觀7】

【W1 於違越2】

【X1 現見】

亥二、辨所觀7　天一、於違越2　地一、現見

見他現行惡行因故，便遭種種挫辱楚撻，又為王人執至王所，廣說如經，乃至斷命。

【X2 思惟】

地二、思惟

見已便作如是思惟：觀觀是人，於現法中造作如是惡不善業，即於現法還受如是辛楚果報；乃至止止如是惡不善業，終不應為、終不應作、終不應行、終不應犯。

見已便作如是思惟等者：此中觀者，謂毗鉢舍那行。止者，謂奢摩他行。於所緣境取彼行相，是名為觀。取行相已，復於所緣不取不捨，是名為止。如是數數作意思惟，是故重言觀觀止止。

【W2 於邪命2】

【X1 現見】

天二、於邪命2　地一、現見

即彼又見屠羊、雞、豬，廣說一切不律儀眾。不由如是作業技能活命方術，而乘象馬車乘輦輿；又不因此能致廣大財寶庫藏，令不散失；然為世間之所訶毀。凡在傭俗，尚不以身暫相觸受，而遠避之，況餘賢哲。

【X2 思惟】

地二、思惟

見已便作如是思惟，餘如前說。

即彼又見屠羊雞豬等者：此中不律儀眾，如決擇分釋相應知。（陵本五十三卷一頁4210）

【W3 於放逸懈怠2】

【X1 現見】

天三、於放逸懈怠2　地一、現見

即彼又見他人巨富，饒大財寶；然由懶惰多住縱逸，經過日夜，淹積歲月，所有珍財僮僕基業，及諸善法，漸漸衰退。

【X2 思惟】

地二、思惟

見已便作如是思惟，餘如前說。

【W4 於依身差別2】

【X1 現見】

天四、於依身差別2　地一、現見

即彼又見種種有情身相差別。或有生盲、生聾、生瘂、或瞎、或跛、或癬、或癩、或復短壽、或惡形色、或多疾病、或貧賤家、或少支屬、或弊惡慧、或扇宅迦、或半宅迦、或醜形類，餘即不爾。

【X2 思惟】

地二、思惟

見已便作如是思惟：觀觀是人，先作種種惡不善業，今受如是苦惡果報；乃至止止如是惡不善業。餘如前說。

或扇宅迦或半宅迦者：此即男形損害異名。決擇分中別釋其相。（陵本五十三卷十頁4240）

【W5 於所作不遂2】

【X1 現見】

天五、於所作不遂2　地一、現見

即彼又見他人黠慧，無有懶惰，具足翹勇。所謂能作營農、商賈、行船等業，及能正作言論事業。彼雖具足如是翹勇，所作事業數漸衰損，終無成辦。

【X2 思惟】

地二、思惟

見已便作如是思惟，餘如前說。

【W6 於所求不遂2】

【X1 現見】

天六、於所求不遂2　地一、現見

即彼又見二人出家，趣於非家，同修梵行。一於衣服、飲食等利有所匱乏，一則不爾。

【X2 思惟】

地二、思惟

見已便作如是思惟，餘如前說。

【W7 於國王等2】

【X1 現見】

天七、於國王等2　地一、現見

即彼又見或有國王，或是王等，大地封疆咸皆克伏，堅著不捨。但為一身一具骸骨，唯為現在少小安樂，身語意門現行無量廣大惡行，損壞多生多身安樂，當受多生多身大苦。

【X2 思惟】

地二、思惟

見已便作如是思惟：觀觀是王、或是王等甚為愚弊，唯知保愛一生一身，不 知保愛多生多身，唯愛現在少時小樂，不愛當來多時大樂，亦非不受多生重苦；乃至止止如是惡不善業，終不應為、終不應作、終不應行、終不應犯。

【U2 由獲得天眼2】

【V1 現見】

戌二、由獲得天眼2　亥一、現見

復有或善男子、或善女人，為性聰慧，獲得天眼；用此天眼見諸有情死時、生時，如經廣說，乃至生在大那落迦中。

【V2 思惟】

亥二、思惟

見已便作如是思惟：觀觀是人，於現法中，造作如是惡不善業，令受後法辛楚果報；乃至止止如是惡不善業。餘如前說。

【T2 思惟行相3】

【U1 標】

酉二、思惟行相3　戌一、標

如是或善男子、或善女人，見他所作諸惡業已，由四種行，諦善思惟、諦善觀察。

【U2 徵】

戌二、徵

何等為四？

【U3 辨4】

【V1 現作現受】

戌三、辨4　亥一、現作現受

一者、觀察或因違越，或邪活命，或放逸懈怠，於現法中造作種種惡不善業，即現法受非愛果報。

或因違越等者：此中違越，配屬前說現行惡行。由此惡行，違越世間，違越毗奈耶故。邪活命者，配屬前說不律儀眾。放逸懈怠者，配屬前說多住縱逸。

【V2 先作現受】

亥二、先作現受

二者、觀察或有有情依身差別，或有所作而不果遂，或有所求而不果遂，皆由先造惡不善業，故現法中各受如是非愛果報。

或有有情依身差別等者：此中有情依身差別，配屬前說種種有情身相差別。所作不遂，配屬前說具足翹勇，事無成辦。所求不遂，配屬前說趣於非家，有所匱乏。

【V3 現作當受】

亥三、現作當受

三者、觀察或有國王、或與王等，因現法中行諸惡業，比知當來定受種種非愛果報。

【V4 現作生受】

亥四、現作生受

四者、觀察諸有情類死時、生時，因現法中造作種種惡不善業，後法中受非愛果報。

【R2 第三句】

未二、第三句

彼由如是如實知故，終不自作。

【Q2 釋第四句3】

【R1 徵】

午二、釋第四句3　未一、徵

云何業縛？

【R2 列】

未二、列

謂樂諸業故，由業重故，於業果報不自在故。

【R3 釋3】

【S1 樂諸業2】

【T1 釋2】

【U1 辨相】

未三、釋3　申一、樂諸業2　酉一、釋2　戌一、辨相

樂諸業者，謂如有一，串習惡故，愛樂諸惡。

【U2 明縛】

戌二、明縛

由此因緣，於諸善法心不能入。

【T2 結】

酉二、結

是初業縛。

【S2 由業重2】

【T1 釋2】

【U1 辨相】

申二、由業重2　酉一、釋2　戌一、辨相

由業重者，謂如有一，於無間業，或有具造，或不具造。

【U2 明縛】

戌二、明縛

由此因緣，雖有欣樂於佛所證善說正法毗奈耶中，暫時出家尚不能得，況當能獲沙門果證。

【T2 結】

酉二、結

如是名為第二業縛。

【S3 於業果報不得自在2】

【T1 釋2】

【U1 辨相】

申三、於業果報不得自在2　酉一、釋2　戌一、辨相

於業果報不自在者，謂如有一，由身語意惡行因緣，生諸惡趣。

【U2 明縛】

戌二、明縛

生彼處已，不得自在，不能自任長夜受苦；或生邊地，於彼絕無四賢善眾，所謂苾芻，廣說乃至鄔波斯迦。

【T2 結】

酉二、結

如是名為第三業縛。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵於此略示，依諸有情惡業果報，如理思惟；及顯如理思惟為先，法  隨法行。

【Q3 結】

午三、結

當知是名此中略義。

瑜伽師地論科句披尋記卷第十八

瑜伽師地論科句披尋記卷第十九

彌勒菩薩說

唐三藏沙門玄奘奉詔譯

韓清淨科記

本地分中思所成地第十一之四

【N6 善語2】

【O1 舉頌言】

卯六、善語2　辰一、舉頌言

賢聖嘗說最善語　愛非不愛語第二諦非不諦語第三　法非非法語第四

【O2 長行釋2】

【P1 別釋頌2】

【Q1 標釋善語2】

【R1 總標】

辰二、長行釋2　巳一、別釋頌2　午一、標釋善語2　未一、總標

今此頌中，言善語者，所謂善說、善言、善論。

所謂善說善言善論者：此三皆是善語異名。無倒記別，是名善說。語具圓滿，是名善言。正斷他惑，是名善論。

當知善說有三種相。所謂悅意、無染、唯善。

【R2 別釋3】

【S1 愛語】

未二、別釋3　申一、愛語

由第一語，令他慶悅。

【S2 諦語】

申二、諦語

由第二語，令自尸羅終無穿闕。

【S3 法語】

申三、法語

由第三語，能令他人出不善處，安住善處，因此引攝利益安樂。

由第一語令他慶悅等者：此釋前說悅意、無染、唯善三差別相。當知悅意，即愛語相。無染，即諦語相。唯善，即法語相。由此道理，下辯義中說此三相，名為釋句。

【Q2 料簡差別3】

【R1 愛語】

午二、料簡差別3　未一、愛語

或有愛語，非諦、非法。謂如有一，以美妙言，稱讚他人非真實德。

【R2 諦語】

未二、諦語

或有諦語，非愛、非法。謂如有一，以染汙心，發麤惡言，訶責他人真實過惡。

【R3 法語】

未三、法語

或有法語，非愛、非諦。謂如有一，善知稱讚及與訶責，知可稱讚、可訶責已，然不稱讚，亦不訶責。唯善方便為說正法，能令彼人出不善處安住善處。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，所有善語，若標、若釋。

【Q3 結】

午三、結

當知是名此中略義。

【N7 正行果利2】

【O1 舉頌言】

卯七、正行果利2　辰一、舉頌言

信慚戒施法　善人所q稱讚　是名趣天道　能往天世間

【O2 長行釋2】

【P1 別釋頌2】

【Q1 依出家辨2】

【R1 釋頌初一句5】

【S1 信】

辰二、長行釋2　巳一、別釋頌2　午一、依出家辨2　未一、釋頌初一句5　申一、信

此頌所明，謂如有一，於佛所證法毗奈耶，獲得正信。

【S2 慚】

申二、慚

恥在居家。

【S3 戒】

申三、戒

受持淨戒。趣得衣服、飲食、臥具，便生喜足；減除器物，儉約資緣。

【S4 施】

申四、施

凡所獲得如法利養，終無私隱，必與智人同梵行者而共受用。

趣得衣服飲食臥具等者：趣謂追求，得謂獲得。謂於隨一衣服、飲食、臥具等事，若追求時，知量而取；若獲得時，無染受用。常生歡喜，生正知足，是名喜足。

【S5 法】

申五、法

所有正法初中後善，稱揚梵行。所謂契經乃至論議，皆能受持、研尋、究達，傳授他人，廣為開闡。

所有正法初中後善等者：攝異門分說：初善者，謂聽聞時歡喜故。中善者，謂修行時無有艱苦，遠離二邊，依中道行故。後善者，謂極究竟離諸垢故，及一切究竟離欲為後邊故。又梵行者，謂八聖支道。（陵本八十三卷十二頁6312）契經乃至論議，如聲聞地別釋應知。（陵本二十五卷六頁2091）由具聞慧，名能受持。由具思慧，名能研尋。由具修慧，名能究達。悲愍他故，傳授於彼。隨其所受，能正開示，名廣開闡。

【R2 釋頌後三句2】

【S1 標】

未二、釋頌後三句2　申一、標

彼既成就是諸善法，當知必獲三種勝利。

【S2 列3】

【T1 第二句】

申二、列3　酉一、第二句

一者、諸佛諸佛弟子真實善人之所稱讚。

諸佛諸佛弟子真實善人之所稱讚者：此釋頌中善人所稱讚句。諸佛及聖弟子，皆已見諦，證無漏智，是名真實善人。由具信慚，故為稱讚。

【T2 第三句】

酉二、第三句

二者、若彼尸羅財施之所攝引福德資糧、法施攝引智慧資糧善圓滿者，便得趣入證解脫處，清淨諸天眾同分中。

便得趣入證解脫處清淨諸天眾同分中者：此釋頌中趣天道句。顯揚論說：或有處清淨身清淨，謂色無色界已見諦者。（顯揚論十八卷十七頁31,572b）即此所說證解脫處，清淨諸天眾同分中。由已見諦，名證解脫；色無色界，名清淨處故。

【T3 第四句】

酉三、第四句

三者、若彼二種資糧猶未圓滿，便能令彼速得圓滿。身壞已後定生善趣，多往天上樂世界中。

【Q2 依在家辨2】

【R1 釋頌初一句】

午二、依在家辨2　未一、釋頌初一句

復有差別。謂如有一，於佛所證法毗奈耶獲得正信；信惡尸羅當墮惡趣，信慳貪者得貧窮報。如是信已，於現法中惡戒、慳貪深生羞恥。以羞恥故，棄惡尸羅，受清淨戒；棄捨慳貪，以無垢心安處居家，廣說乃至善行布施。

【R2 釋頌後三句】

未二、釋頌後三句

由此因緣，於現法中聖賢所讚；身壞已後，乃至當生善趣天上樂世界中。

復有差別等者：此中顯示在家正行，及正行果所有勝利。是故於正行中，略無有法；正行果中，略無趣天道勝利。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，在家、出家二種正行，及正行果所有勝利。

【Q3 結】

午三、結

當知是名此中略義。

【N8 多聞2】

【O1 舉頌言】

卯八、多聞2　辰一、舉頌言

多聞能知法　多聞能遠惡　多聞捨無義　多聞得涅槃

【O2 長行釋2】

【P1 別釋頌2】

【Q1 依世間道2】

【R1 釋頌第一句】

辰二、長行釋2　巳一、別釋頌2　午一、依世間道2　未一、釋頌第一句

此頌所明，謂如有一，於依先時正所應作施論、戒論、生天之論，無倒教法恭敬聽聞；聞已遂能了知其義。

於依先時正所應作施論等者：謂於諸欲，能廣開示過患出離清淨品法，是名正所應作施論、戒論、生天之論。此為善說正法者，初時所作無倒言論。義如聲聞地說。（陵本二十五卷五頁2085）是故此說先時正所應作無倒教法。

謂現法中種種惡行，及當惡趣苦無義因諸惡行所，應速遠離；及往善趣，捨生惡趣苦無義因。

及當惡趣苦無義因諸惡行所者：謂諸煩惱能生眾苦，當墮惡趣，名當惡趣苦無義因。又此為因，能與惡行為所依處，是故說言諸惡行所。

【R2 釋頌第二句】

未二、釋頌第二句

彼由了知如是法義，法隨法行，能遠苦因、能引樂因；由此因緣，得樂捨苦。

彼由了知如是法義等者：無倒聞思，及善身語意業，是名法隨法行。由此不墮惡趣，當往善趣，是名能遠苦因、能引樂因。

【Q2 依出世道2】

【R1 釋頌第三句】

午二、依出世道2　未一、釋頌第三句

若於增上四聖諦等相應教法恭敬聽聞，聞已遂能了知其義。謂一切有生死大苦寂靜涅槃。

謂一切有生死大苦寂靜涅槃者：於三界中，諸生死苦皆永寂靜，是即涅槃。了知此者，名了知義，謂勝義諦之所攝故。

【R2 釋頌第四句2】

【S1 約根已熟補特伽羅辨】

未二、釋頌第四句2　申一、約根已熟補特伽羅辨

彼由了知如是法義，若根已熟，資糧已滿，便能獲得如是義識。心清淨故，纔聞法已，於諸聖諦未現觀者，能入現觀；已現觀者，便得漏盡。

若根已熟資糧已滿等者：聲聞地說：謂有如是補特伽羅，已能獲得最後有身。謂住於此能般涅槃，或能趣入正性離生。是名已成熟補特伽羅。（陵本二十一卷十五頁1863）此說能入現觀及得漏盡，如義應知。

【S2 約根未熟補特伽羅辨】

申二、約根未熟補特伽羅辨

若根未熟，資糧未滿，即由如是遠離諸惡，依增上戒起增上心，依增上心發增上慧，由此能捨一切苦本煩惱無義，證得涅槃。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，先聞正法，如理思惟；先如理思，法隨法行；法隨法行為先因故，得勝利果。

【Q3 結】

午三、結

當知是名此中略義。

今當略辯上所說義等者：此中如理思惟，謂於世出世間二種法義。法隨法行者，謂世間道能遠苦因、能引樂因，及出世道滿與未滿所有資糧。得勝利果者，謂世間道得樂捨苦，及出世道能入現觀、證得涅槃。

【N9 離欲勝利2】

【O1 舉頌言】

卯九、離欲勝利2　辰一、舉頌言

智者如空無染汙　不動猶如天帝幢如泛清涼盈滿池　不樂淤泥生死海

【O2 長行釋2】

【P1 別釋頌3】

【Q1 第一義3】

【R1 釋頌初句3】

【S1 標】

辰二、長行釋2　巳一、別釋頌3　午一、第一義3　未一、釋頌初句3　申一、標

今此頌中，辯阿羅漢苾芻心善解脫，超諸戲論，猶如虛空。

超諸戲論者：此中戲論，謂八世法。如下自釋，所謂利、衰，乃至苦、樂。如是一切皆不能染，是故名超八世法者。如聞所成地釋。（陵本十五卷二頁1279）

【S2 徵】

申二、徵

何以故？

【S3 釋2】

【T1 舉喻】

申三、釋2　酉一、舉喻

譬如虛空離諸戲論，淨與不淨皆不能染。

【T2 合法】

酉二、合法

諸阿羅漢亦復如是，一切世法若順、若違皆不能染，所謂利、衰，乃至苦、樂。

【R2 釋第二句】

未二、釋第二句

又諸有學已離欲貪，向阿羅漢，於四念住善住其心，修無相心三摩地時，如天帝幢；於其一切動發憍舉、戲論營為、生願俱行所有貪愛，不能傾動。

於其一切動發憍舉等者：此中略顯三種不能傾動。一、謂不為計我我慢之所傾動，即此中說動發憍舉。二、謂不為一切相之所傾動，即此中說戲論營為。三、謂不為後有愛之所傾動，即此中說生願俱行所有貪愛。

【R3 釋後二句】

未三、釋後二句

又諸有學已離欲貪，得不還果，於上解脫心生欲樂。譬如遊泛清冷泉池，於愛味定上分諸結熱淤泥中，終不欣樂。由於此中不欣樂故，亦不欣樂生死大海。

於上解脫心生欲樂者：不還聖者，已離欲貪，未離色無色貪，是故說言於上解脫心生欲樂。

【Q2 第二義】

午二、第二義

復有差別。謂阿羅漢所有飲食、言說、遊行，處無相住，有餘依苦之所隨逐。如其次第，三處應知。

如其次第三處應知者：頌中四句有三相別。一、謂無染，二、謂不動，三、謂不樂生死。阿羅漢果具足證得，於其飲食、言說、遊行等，若行、若住三處，如次應知。

【Q3 第三義】

午三、第三義

復有差別。謂慧解脫諸阿羅漢、有學身證，及俱解脫諸阿羅漢。如其次第，三處應知。

謂慧解脫諸阿羅漢等者：聲聞地說慧解脫補特伽羅、身證補特伽羅、俱分 解脫補特伽羅。（陵本二十六卷四頁十六行2181）如彼應釋。配屬頌中三所說相，如次應知。

【P2 略辨義2】

【Q1 標】

巳二、略辨義2　午一、標

復次，今當略辯上所說義。

【Q2 釋3】

【R1 依離欲辨】

午二、釋3　未一、依離欲辨

謂薄伽梵此中略示，離三界欲，於佛聖旨猶有餘依，離欲界貪勝進道攝，及不還果。

【R2 依勝利辨】

未二、依勝利辨

復有差別。謂略顯示解脫勝利、等持勝利、智慧勝利。

【R3 依學果辨】

未三、依學果辨

復有差別。謂略顯示增上心、慧學所得果，及顯增上心、慧二學。

今當略辯上所說義等者：此中說有三種差別。初二差別，如次配屬頌中三相。第三差別，總顯頌中三相心、慧學果所攝應知。初差別中，言於佛聖旨者，謂於聖道究竟修故，無復退失，是名於世尊所梵行已立。今說於佛聖旨，亦是此義。

【N10 知見如來2】

【O1 舉頌言2】

【P1 不知】

卯十、知見如來2　辰一、舉頌言2　巳一、不知

若以色量我　以音聲尋我　欲貪所執持　彼不能知我若於內了知　於外不能見　由內果觀察　彼音聲所引若於內無知　於外而能見　由外果觀察　亦音聲所引若於內無知　於外不能見　彼普障愚夫　亦音聲所引

【P2 正知】

巳二、正知

若於內了知　於外亦能見　英雄出離慧　非音聲所引

【O2 長行釋2】

【P1 別釋頌5】

【Q1 釋第一頌3】

【R1 舉類】

辰二、長行釋2　巳一、別釋頌5　午一、釋第一頌3　未一、舉類

此頌所明，謂如有一，體是異生，未斷虛妄分別欲貪。

【R2 辨相2】

【S1 見相測量】

未二、辨相2　申一、見相測量

觀見世尊具三十二大丈夫相，遂便測量：此薄伽梵，定是如來應正等覺，其所說法決定微妙，其弟子眾所行必善。

此薄伽梵定是如來應正等覺者：菩薩地說：如來略有十種功德名號。於中能破諸魔大力軍眾，具多功德，名薄伽梵。言無虛妄，故名如來。已得一切所應得義，應作世間無上福田，應為一切恭敬供養，是故名應。如其勝義覺諸法故，名正等覺。（陵本三十八卷三頁3105）是諸異生，於此功德名號不能覺了、不能隨念，但隨聽聞，故生測量。

【S2 聞聲毀謗】

申二、聞聲毀謗

彼於後時近不善人，聞不正法，隨逐他論及他音聲，信順於他，他所引攝；他所引故，於佛法僧還生毀謗。

隨逐他論等者：此中他言，謂不善人，意顯外道師及弟子。除佛及佛弟子名真實善人，所餘一切，皆不善人之所攝故。內無自證，唯從他聞，是名隨逐他論及他音聲。於一切事現正隨從，是名信順。繫屬於他，名所引攝。

【R3 結過】

未三、結過

如是皆由不如實知如來法身，故致如此。

不如實知如來法身者：由是異生無聖慧眼，未證法性，故於如來法身不如實知。

【Q2 釋第二頌】

午二、釋第二頌

復有異生，由內靜慮果天眼通，遠見世尊，便作是解：此薄伽梵，定是如來應正等覺。餘如前說。

【Q3 釋第三頌】

午三、釋第三頌

復有由外欲界繫業果報肉眼，見已測量；當知彼亦隨逐他論及他音聲，信順於他，他所引攝。

【Q4 釋第四頌】

午四、釋第四頌

復有異生，於爾所見都無所有；彼普被障，長時為他音聲所引。

復有異生於爾所見等者：前說天眼及與肉眼所觀見相，名爾所見。由是異生於內無知，復於外色都無所見，名普被障。長時無明，堪為外道之所引奪，是名長時為他音聲所引。

【Q5 釋第五頌3】

【R1 舉類】

午五、釋第五頌3　未一、舉類

若諸賢聖，除斷、調伏、超越欲貪，得聖慧眼。

【R2 辨相2】

【S1 正知見】

未二、辨相2　申一、正知見

彼由如是聖慧眼故，於內證解如來法身。雖於外見如來色身，或見制多，或圖畫等，而能了知非第一義應正等覺。

【S2 信決定】

申二、信決定

彼由如是於內正知，於外正觀，不隨他論及他音聲，不信順他，非他所引，於佛法僧決定信受。

【R3 結正】

未三、結正

如是皆由如實了知如來法身，故致如此。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，若唯世俗見如來者，則不決定；若以勝義見如來者，是則決定。

【Q3 結】

午三、結

當知是名此中略義。

今當略辯上所說義等者：此中異生，或以天眼、或以肉眼見如來者，名唯世俗；此為他引，名不決定。若諸賢聖，於內證解如來法身，名以勝義見於如來；非他所引，故名決定。

【N11 心染無染2】

【O1 舉頌言】

卯十一、心染無染2　辰一、舉頌言

第六增上王　染時染自取　於無染不染　染者名愚夫

【O2 長行釋2】

【P1 別釋頌4】

【Q1 釋第一句】

辰二、長行釋2　巳一、別釋頌4　午一、釋第一句

今此頌中，第六增上王者，謂心、意、識。

【Q2 釋第二句2】

【R1 染時】

午二、釋第二句2　未一、染時

若有已度五暴流，未度第六意暴流；爾時其心隨逐諸定所有愛味，故名染時。

第六增上王等者：此說第六意處，名增上王。心、意、識三皆意處攝，望前五處，有勝作業，名增上王。

【R2 染自取】

未二、染自取

復有補特伽羅，於長夜染取為己有，於可愛法執藏不捨，是故說彼為染自取。

【Q3 釋第三句2】

【R1 釋染名】

午三、釋第三句2　未一、釋染名

貪名為染；因貪所生當來世苦，亦名為染。

於長夜染取為己有等者：無始時來，生死苦果長所隨逐，不了知故，復生當來生死眾苦，名長夜染。此即因貪所生當來世苦，名之為染。即於此苦不生厭離，起希求願，是名取為己有。攝異門分說：藏者，謂於內所攝自體中愛故。執者，謂於我所中愛故。（陵本八十四卷十六頁6401）由是當知，此可愛法，通說自體及與境界。此即唯貪，名為染故。又復當知貪名為染，由貪能取，名染自取。因貪所生當來世苦，亦名為染；此顯苦為所取，名染自取。

【R2 顯無染】

未二、顯無染

若染自取，於所染心不隨功用，攝受、遮止、修意對治作意故；如是彼心於現法中無有染汙。

若染自取於所染心等者：此約貪名為染，顯無染義。貪現行時，能染於心，由是當知貪為能染，心是所染。於爾所時，若自了知雜染過患，作是思惟：必令自心隨我勢力自在而轉，不應隨順自心而轉，是名於所染心不隨功用。由是數數思擇，令有貪心捨有貪性，是名修習遮止作意。於離貪性常勤修習，安止其心，是名修習攝受作意。如是作意，意相應故，對治染意，名意對治作意。

於無染心，此染自取當來世中因彼諸苦，亦無有染。

於無染心此染自取等者：此約因貪所生當來世苦名染，顯無染義。

【Q4 釋第四句】

午四、釋第四句

若有於彼隨作功用，而不攝受、亦不遮止、不修意對治作意故；依此苦因，長夜受苦。於此苦因不能遠離，故名愚夫。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，遠離苦因所有勝利，及顯苦因能感自苦，是愚夫性。

【Q3 結】

午三、結

當知是名此中略義。

今當略辯上所說義等者：此中初義，配屬頌中初三句。次義，配屬頌中初二句及第四句。

【N12 失壞善因2】

【O1 舉頌言】

卯十二、失壞善因2　辰一、舉頌言

有城骨為牆　筋肉而塗飾　其中有貪恚　慢覆所任持

【O2 長行釋2】

【P1 別釋頌2】

【Q1 釋初半頌】

辰二、長行釋2　巳一、別釋頌2　午一、釋初半頌

今此頌中，所言城者，謂心、意、識。此城唯以骨充磚石，筋代繩絍，肉當 塗漫，為形骸牆周匝圍繞。

【Q2 釋後半頌3】

【R1 標種類】

午二、釋後半頌3　未一、標種類

此城中有違害善說法毗奈耶所有善法，四種惡法之所任持。

【R2 舉貪等】

未二、舉貪等

二是在家諸受欲者，謂貪與瞋；二是惡說法毗奈耶中而出家者，謂慢與覆。

【R3 釋任持2】

【S1 別辨2】

【T1 由貪等】

未三、釋任持2　申一、別辨2　酉一、由貪等

由著諸欲、希求諸欲，與鄙穢行不相違背，

由著諸欲希求諸欲等者：於已得欲染愛受用，名著諸欲。於未得欲染汙追求，名希求欲。由是因緣，若於可意事境現前，便生貪著；若不可意境現前時，便生瞋恚。常住極下、極劣、最極鄙穢欲界地中，造作貪瞋所起諸不善業，是名於鄙穢行不相違背。

於善說法及毗奈耶尚不信受，況當修善。

【T2 由慢等】

酉二、由慢等

恃惡說法而生憍慢，不能自然趣佛世尊、或弟子所；設佛世尊、或佛弟子由 悲愍故，自往其所，然彼由覆、隨煩惱、纏染汙其心，尚不如實發露己過，況能信解修諸善法。

【S2 總結】

申二、總結

如是當知，於彼善說法毗奈耶相應善法二種心城皆不能入，何況復能取為己有。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，在家、出家總由四種雜染因緣，失壞善說法毗奈耶。

【Q3 結】

午三、結

當知是名此中略義。

今當略辯上所說義等者：此中四種雜染因緣，謂即貪、恚、慢、覆應知。

【N13 擾亂對治2】

【O1 舉頌言】

卯十三、擾亂對治2　辰一、舉頌言

如龜藏支於自殼　苾芻善攝意尋思無所依止不惱他　證般涅槃無所謗

【O2 長行釋2】

【P1 別釋頌3】

【Q1 釋頌初二句2】

【R1 捨惡尋】

辰二、長行釋2　巳一、別釋頌3　午一、釋頌初二句2　未一、捨惡尋

此頌所明，謂如有一，依初靜慮捨三惡尋，所謂欲尋、恚尋、害尋。

【R2 捨善尋3】

【S1 標】

未二、捨善尋3　申一、標

又能棄捨初靜慮地諸善尋思，安住無尋無伺定中。

【S2 喻】

申二、喻

如龜藏支於其自殼，略攝尋思亦復如是。

【S3 釋】

申三、釋

無尋無伺定者，應知此上乃至有頂。

【Q2 釋頌第三句2】

【R1 無依止】

午二、釋頌第三句2　未一、無依止

彼於此定正安住時，不生愛味。

【R2 不惱他3】

【S1 易可共住】

未二、不惱他3　申一、易可共住

出已成就可愛樂法，調順柔和，易可共住，不惱有智同梵行者。

【S2 為他欣樂】

申二、為他欣樂

又為智人同梵行者欣樂共住。

【S3 成就無諍】

申三、成就無諍

又復成就無違諍法。

【Q3 釋頌第四句2】

【R1 證般涅槃】

午三、釋頌第四句2　未一、證般涅槃

彼由如是正方便故，於諸聖諦能入現觀，及得漏盡。

出已成就可愛樂法等者：此說成就六種可愛樂法。堪忍他惱，是名調順。易可共住，性不惱他，與諸有同梵行者共住一處，常令歡喜，是名柔和。如聲聞地說。（陵本二十五卷二十二頁2160）云何六種可愛樂法？謂具慈愍身語意業，是名為三。於諸財物和同受用，是名第四。同戒、同見，是名第五、第六。即此六種可愛樂法，亦名成就無違諍法。聞所成地中說：又有二法，令居一處同梵行者，未生違諍遮令不生，其已生者速令止息，無鬥、無訟、無諍、無競。一者、展轉互起慈心，二者、平等受用財法。（陵本十三卷二十三頁1167）若六若二，開合不同，然義無異，應可準知。

【R2 無所誹謗2】

【S1 由正了知】

未二、無所誹謗2　申一、由正了知

彼於諸法不由他信，獲得善淨勝智見故，如實了知法真是法，毗奈耶真是毗奈耶。

彼於諸法不由他信等者：謂於諸法，由淨智見，如實現證，非緣於他而生信解，是名不由他信。攝異門分說：善說法者，道理所攝故，任持勝德故。毗奈耶者，隨順一切煩惱滅故。（陵本八十三卷八頁6299）此中法毗奈耶，應如是知。

【S2 離顛倒見】

申二、離顛倒見

由如是知故，終不依止諸見顛倒，於法謗法，及於非法亦謗非法；終不顯示非法為法，法為非法，非毗奈耶為毗奈耶，或毗奈耶為非毗奈耶。

於法謗法等者：如有說言：無有妙行，無有惡行，及無妙行、惡行二業果及異熟。於中妙行，說名為法。惡行，說名非法。誹撥俱無，名謗二種。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋3】

【R1 標】

午二、釋3　未一、標

謂薄伽梵此中略示，善說法者四種擾亂斷對治道。

【R2 徵】

未二、徵

何等名為四種擾亂？

【R3 列】

未三、列

一、染不染尋思擾亂，二、於勝定愛味擾亂，三、互相違諍訟擾亂，四、於正道誹謗擾亂。

【Q3 結】

午三、結

當知是名此中略義。

今當略辯上所說義等者：如次配屬頌中四相應知。

【N14 捨壽行別2】

【O1 舉頌言】

卯十四、捨壽行別2　辰一、舉頌言

等不等而生　牟尼捨有行　內樂定差別　如俱舍卵生

【O2 長行釋2】

【P1 別釋頌2】

【Q1 顯差別2】

【R1 示現所依2】

【S1 色身等】

辰二、長行釋2　巳一、別釋頌2　午一、顯差別2　未一、示現所依2　申一、色身等

此頌所明，謂佛示現住最後有菩薩位時，先所獲得三十有二大丈夫相，八十隨好圓滿莊嚴妙色身生，於後證得阿耨多羅三藐三菩提時，其色身生與前正等。

【S2 名身不等】

申二、名身不等

其名身生，由勝無漏不相似故，與前不等。

【R2 示現棄捨2】

【S1 標依定力】

未二、示現棄捨2　申一、標依定力

又佛示現內寂靜樂及沙門樂為依止故，得定自在；如定心力，捨諸壽行及諸有行。

又佛示現內寂靜樂及沙門樂等者：於現法中住靜慮樂，是名內寂靜樂。無漏界中離貪瞋癡，證勝義樂，名沙門樂。由此二種為依止故，得定自在。即此為依，捨諸壽行及諸有行。此中捨有餘依，名捨壽行。盡苦邊際，名捨有行。

【S2 辨等不等2】

【T1 色身等】

申二、辨等不等2　酉一、色身等

彼捨邊際妙色身生，與前正等。

【T2 名身不等】

酉二、名身不等

其名身生與前不等，故有差別。

其名身生與前不等者：此名身生，謂定自在。由此殊勝不相似故，與前不等。

【Q2 喻道理3】

【R1 舉喻】

午二、喻道理3　未一、舉喻

如因其殼卵生雞等，依卵而生，即此生已，漸漸增長，種類相似，破殼而出。

【R2 合法】

未二、合法

如是如來色身、名身差別道理，當知亦爾。

如因其殼等者：此中殼言，喻彼無明，由覆藏義，是殼義故。卵生雞等，依卵而生者，喻依色身勝名身生。即此生已，漸漸增長，種類相似者，喻定自在。破殼而出者，喻捨壽行，及諸有行。

【R3 別釋】

未三、別釋

此中差別，謂佛世尊若不棄捨諸壽行者，應滿壽量方般涅槃。定力所持，捨壽行故，不滿壽量而般涅槃。

【P2 結略義3】

【Q1 標】

巳二、結略義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，捨諸壽行，色身、名身二種差別，及顯棄捨所依因緣。

【Q3 結】

午三、結

當知是名此中略義。

今當略辯上所說義等者：此中初義，配屬頌初二句。次義，配屬頌後二句。

【N15 貪瞋癡愛2】

【O1 舉頌言】

卯十五、貪瞋癡愛2　辰一、舉頌言

無淤泥等欲　無魑魅等瞋　無羅網等癡　無江河等愛

【O2 長行釋2】

【P1 別釋頌2】

【Q1 舉世俗不自在法2】

【R1 標】

辰二、長行釋2　巳一、別釋頌2　午一、舉世俗不自在法2　未一、標

此頌所明，謂有四種能為世俗不自在法，世間現見能令有情不自在轉。

【R2 列】

未二、列

一者、陷溺淤泥；二者、鬼魅所著；三者、入於羅網；四者、墮駛流河，隨流漂溺。

能為世俗不自在法者：淤泥等法，唯假安立，無有實體，是名世俗。能令有情不自在轉，故名世俗不自在法。

【Q2 喻真實不自在法3】

【R1 標】

午二、喻真實不自在法3　未一、標

復有四種能為真實不自在法，能令有情不自在轉，當知亦爾。

能為真實不自在法者：此中真實，翻前世俗應知。謂貪瞋等，實有體性，非唯假立故。

【R2 徵】

未二、徵

何等為四？

【R3 釋4】

【S1 欲】

未三、釋4　申一、欲

謂如有一，生長欲界，陷溺不淨腥臊生臭諸欲淤泥，不能自在引發守護增長善法。

陷溺不淨腥臊生臭等者：此中不淨，是其總句。腥臊生臭，是其別句。受用飲食，變壞所成，故名腥臊。諸肉血等，變壞所成，故名生臭。陷溺如是諸欲泥中，於未生善不能自在引發，於已生善不能守護及與增長，由是說名不自在法。

【S2 瞋】

申二、瞋

又如有一，棄捨諸欲，於善說法毗奈耶中而得出家。心懷忿怒，性多惡言；由忿所持，不得自在；不數學處，動生違越；於諸智者同梵行所，屢以麤言擊刺、訶擯、侵惱、毀辱。

不數學處動生違越者：謂於二百五十學處不能受學，是名不數學處。或受學已，恆行毀犯，是名動生違越。

【S3 癡】

申三、癡

又如有一，棄捨諸欲，於惡說法毗奈耶中而得出家，入諸惡魔大癡見網。彼既入已，流轉生死，不得自在。

【S4 愛】

申四、愛

又如有一，生長上分諸離欲地，於諸愛結未能永斷，亦未遍知，不得自在，還生下界，順流而住，難可出離。

於諸愛結未能永斷等者：此中愛結，謂下分貪。未斷彼種，名未永斷。不了過患，名未遍知。

【P2 略辨義2】

【Q1 標】

巳二、略辨義2　午一、標

復次，今當略辯上所說義。

【Q2 釋2】

【R1 總顯】

午二、釋2　未一、總顯

謂薄伽梵此中略示，諸界、諸品愚夫纏縛。

【R2 別辨2】

【S1 舉能障4】

【T1 障淨出家】

未二、別辨2　申一、舉能障4　酉一、障淨出家

復有差別。謂如有一，陷欲淤泥，不能自在於善說法毗奈耶中清淨出家。

【T2 障離恚害】

酉二、障離恚害

又如有一，為性忿怒，忿怒所蔽，憤恚纏心，尚於自身或害、或損，何況於他。

【T3 障敬父母】

酉三、障敬父母

又如有一，成就癡品諸惡邪見。謂無父母，毀謗父母；於父母所反希敬養，況自能為。

【T4 障行惠施】

酉四、障行惠施

又如有一，廣集諸欲，貪愛所漂，不得自在；尚不欲自食，況能惠於他。

尚不欲自食等者：謂於諸欲尚不欲自受用，何況惠施於他。當知此為貪愛所漂，令不自在，是故頌中喻如江河。

【S2 顯所障2】

【T1 標】

申二、顯所障2　酉一、標

如是四法，當知能障諸聰慧者四應知法。

【T2 列】

酉二、列

謂善說法毗奈耶中清淨出家、遠離恚害、敬事父母、樂行惠施。

【N16 佛無戲論2】

【O1 舉頌言】

卯十六、佛無戲論2　辰一、舉頌言

虛空無鳥跡　外道無沙門　愚夫樂戲論　如來則無有

【O2 長行釋2】

【P1 別釋頌2】

【Q1 總攝三求】

辰二、長行釋2　巳一、別釋頌2　午一、總攝三求

此頌所明，謂有眾生希樂勝欲，欲求所攝；又有眾生希樂勝身，有求所攝；又有眾生希樂沙門及婆羅門所有解脫，梵行求攝。

希樂勝欲欲求所攝等者：此中說有欲求、有求，及梵行求。若有眾生墮欲求者，一切皆為三種欲生。墮有求者，一切皆為三種樂生。墮梵行求者，一切皆為求無漏界。或復有一為求不動空無邊處、識無邊處、無所有處、非想非非想處，起邪分別，謂為解脫，當知此名邪梵行求。如有尋有伺地說應知。（陵本五卷七頁342）

【Q2 別辨其相4】

【R1 釋頌第一句2】

【S1 標攝】

午二、別辨其相4　未一、釋頌第一句2　申一、標攝

此中欲求、有求攝者，謂我因少分布施、少分持戒，當得往生善趣天上樂世界中，以妙五欲而自賞納，歡娛遊戲。彼既修習如是願已，得最勝欲及最勝身。

【S2 喻成】

申二、喻成

譬如眾鳥翱翔虛空，遍虛空中無安足處。如是眾生，於其所得無常諸欲及身分中都無安住，當知亦爾。

【R2 釋頌第二句2】

【S1 標列】

未二、釋頌第二句2　申一、標列

若樂沙門及婆羅門所有解脫梵行求攝，復有二種。或依善說法，或依惡說法。

【S2 隨釋2】

【T1 無沙門】

申二、隨釋2　酉一、無沙門

依惡說法諸外道輩，并無沙門。依善說法邪梵行求所攝受者，亦無沙門。

【T2 有沙門】

酉二、有沙門

正梵行求所攝受者，得有沙門。

依惡說法諸外道輩并無沙門等者：聲聞地說四種沙門。一、勝道沙門，二、說道沙門，三、活道沙門，四、壞道沙門。此初沙門，廣說乃至第四沙門，於外沙門、婆羅門教空無所有。若於是處，八支聖道安立可得，即於是處有初沙門，廣說乃至第四沙門。（陵本二十九卷十八頁2461）此中說無沙門及有沙門，義應準知。又善說法邪梵行求所攝受者，為求不動，妄執解脫，八支聖道不得安立，是故說彼亦無沙門，由說聖道名沙門故。

【R3 釋頌第三句】

未三、釋頌第三句

又此一切三門所攝，或欲求門、或有求門、或梵行求門。如是皆名樂著戲論。

如是皆名樂著戲論者：由墮欲求、有求、邪梵行求，於所生處起希趣欲，即於彼彼境界起戲論愛，依此說名樂著戲論。

【R4 釋頌第四句】

未四、釋頌第四句

當知如來棄捨一切所有希求，故無戲論。即以此義，類知如來諸弟子眾，正梵行求所攝受者，亦無戲論。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，離善說法及毗奈耶勤精進者，皆空無益。

【Q3 結】

午三、結

當知是名此中略義。

【N17 真實牟尼2】

【O1 舉頌言】

卯十七、真實牟尼2　辰一、舉頌言

住戲論皆無　踰牆塹離愛　牟尼遊世間　天人不能識

【O2 長行釋2】

【P1 別釋頌2】

【Q1 愚夫攝2】

【R1 出輕毀】

辰二、長行釋2　巳一、別釋頌2　午一、愚夫攝2　未一、出輕毀

此頌所明，謂阿羅漢苾芻永離貪愛，由四種相，於惡魔怨一切愚夫所繫屬主，解脫自在，隨意遊行空閑聚落。

由四種相等者：謂離識住，及離戲論、踰欲愛牆、踰無明塹，是名四相。由此不為魔怨之所驅役，是名解脫自在。言魔怨者，略有四種。謂蘊魔、煩惱魔、死魔、天魔。如聲聞地釋。（陵本二十九卷二十一頁2473）如是魔怨，一切愚夫之所繫屬，故得主名，愚夫是彼所驅役故。

有諸愚夫，遇見如是真阿羅漢，於最究竟自在遊行，不如實知，便於二處妄生輕毀。云何此善男子棄捨自屬養命珍財，乃求屬他資生眾具？何故棄捨生天方便，苦勤精進求有斷滅？

【R2 顯難識2】

【S1 人】

未二、顯難識2　申一、人

是諸愚夫見生天上有勝功德，見處居家有多財產，故於牟尼妄生輕忽。

【S2 天】

申二、天

彼所事天，於此牟尼廣大功德尚不能了，況能事者而能識知。

【Q2 牟尼攝2】

【R1 徵】

午二、牟尼攝2　未一、徵

云何離愛諸阿羅漢由四種相，於惡魔怨一切愚夫所繫屬主，解脫自在？

【R2 釋4】

【S1 離四識住】

未二、釋4　申一、離四識住

謂諸愚夫由四識住，為魔怨主之所驅役，令生死中往還五趣；非阿羅漢。

謂諸愚夫由四識住等者：色、受、想、行，名四識住，由彼識蘊於此住故。謂諸異生補特伽羅，未得厭離對治喜愛，由所潤識能取能滿當來內身，由此展轉能取能滿不能棄捨諸異生性，以於內身能取能滿故，於流轉中相續決定，是名為住。如決擇分說。（陵本五十四卷二頁4286）此中愚夫，謂即異生。往還五趣，謂即流轉相續決定。

【S2 超諸惡見】

申二、超諸惡見

又諸愚夫如由重過，為魔怨主之所驅役。謂或增益、或復損減諸惡見故，發起種種執刀杖等惡不善法，墮諸戲論，生諸惡趣，令造種種諸惡業緣；非阿羅漢。

謂或增益或復損減諸惡見故等者：謂於無常常倒，於苦樂倒，於不淨淨倒，於無我我倒，名增益見。謂無施與等諸邪見行，名損減見。由是起邪分別，能引無義，不能引義，名墮戲論。餘相易知。

【S3 踰欲愛牆】

申三、踰欲愛牆

又諸愚夫如由中過，為魔怨主之所驅役，令處欲愛繫縛垣牆，不能出離欲界生苦；非阿羅漢。

【S4 踰無明塹】

申四、踰無明塹

又諸愚夫如由輕過，為魔怨主之所驅役，令生色界及無色界，無明深塹周匝圍繞，閉在生死眾苦牢獄，於生等苦不得出離；非阿羅漢。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，一切愚夫羞不應羞，應羞不羞；於不應怖而生怖見，於應怖中生無怖見。

【Q3 結】

午三、結

當知是名此中略義。

一切愚夫羞不應羞等者：謂求屬他資生眾具，是不應羞。不捨自屬養命珍財，是即應羞。苦勤精進，求有斷滅，是不應怖。為魔怨主之所驅役，是即應怖。若於此四生顛倒見，是名愚夫。

【N18 蠲除四軛2】

【O1 舉頌言】

卯十八、蠲除四軛2　辰一、舉頌言

若有熏除諸尋思　於內無餘離分別超過礙著諸色想　四軛蠲除不往生

【O2 長行釋2】

【P1 別釋頌2】

【Q1 舉有學4】

【R1 釋頌第一句】

辰二、長行釋2　巳一、別釋頌2　午一、舉有學4　未一、釋頌第一句

此頌所明，謂如有一，已入有學位，未離欲界欲。依初靜慮，熏除欲界諸惡尋思。

熏除欲界諸惡尋思者：謂欲、恚、害不善尋伺，名惡尋思，由此能令墮惡趣故。

【R2 釋頌第二句】

未二、釋頌第二句

依第二靜慮，內等清淨心一趣性，初靜慮地所有分別無餘永離，無復分別。

內等清淨心一趣性等者：顯揚論說：內等淨者，謂為對治尋伺故，攝念正知，於自內體其心捨住，遠離尋伺塵濁法故，名內等淨。心定一趣者，謂如是入時多相續住，諸尋伺法恆不現行。（顯揚二卷六頁31,487a）由內等淨，說初靜慮地所有分別無餘永離。由心一趣，說無復分別。其義應知。

【R3 釋頌第三句2】

【S1 超礙著】

未三、釋頌第三句2　申一、超礙著

依第三靜慮，超過第二靜慮地諸喜礙著。依第四靜慮，超過第三靜慮地諸樂礙著。

【S2 超色想】

申二、超色想

依無色定，超過一切所有色想。

【R4 釋頌第四句4】

【S1 標】

未四、釋頌第四句4　申一、標

如是漸次，因依諸定，乃至有頂若定、若生，蠲除四軛。

【S2 徵】

申二、徵

何等為四？

【S3 列】

申三、列

一、蠲除染汙尋思軛，二、蠲除不染汙尋思軛，三、蠲除喜樂繫縛軛，四、蠲除一切色想軛。

蠲除染汙尋伺軛者：欲惡尋思，故名染汙。初靜慮地出離尋、無恚尋、無害尋等，能治二種雜染，名不染汙。

【S4 釋】

申四、釋

由此因緣，於諸下地不復往生。

【Q2 簡異生】

午二、簡異生

當知異生雖到有頂若定、若生，猶為四軛所繫縛故，於諸下地還復往生。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，到有邊際有學、異生二種差別。

【Q3 結】

午三、結

當知是名此中略義。

到有邊際有學異生等者：非想非非想處，名有邊際，亦名有頂。意顯異生雖到有頂若定、若生，猶為四軛所繫縛故，於諸下地還復往生。有學不爾，是名差別。

【N19 淨信四行2】

【O1 舉頌言】

卯十九、淨信四行2　辰一、舉頌言

惠施令福增　防非滅怨害　修善捨諸惡　惑盡得涅槃

【O2 長行釋2】

【P1 別釋頌4】

【Q1 第一句2】

【R1 惠施】

辰二、長行釋2　巳一、別釋頌4　午一、第一句2　未一、惠施

此頌所明，謂如有一，於佛所證法毗奈耶獲得正信，雖處居家，而心遠離慳垢纏縛，受持七種依福業事。

【R2 福增】

未二、福增

由此因緣，若行、若住，廣說如經，乃至生長如是福德。

受持七種依福業事等者：此中依言，謂攝受依。有餘依地中說：云何攝受依？謂七攝受事。即自己父母、妻子、奴婢、作使、僮僕、朋友、眷屬七攝受事。（陵本五十卷二十二頁4040）於所攝受，隨攝受儀業用而轉，如菩薩地別釋其相。（陵本四十八卷二十六頁3898）是名受持七種依福業事。如契經言：諸有淨信，若善男子、或善女人，成就有依七福業事，若行、若住、若寐、若覺，恆時相續，福業漸增、福業續起，此中廣說，乃至生長如是福德。如應當知。

【Q2 第二句2】

【R1 防非】

午二、第二句2　未一、防非

若有復能於善說法毗奈耶中清淨出家。既出家已，具足忍力，為護尸羅，雖遭他罵、侵惱、訶責，或以身手、瓦礫、刀杖毆擊傷害；恐壞尸羅，當為障礙，心無惡念，不出惡言，唯緣彼境與慈俱心，於一切方遍滿而住。

唯緣彼境與慈俱心等者：現前饒益，名慈俱心，當知此說慈無量定。由慈行相勝解遍滿具足而住，乃至十方一切無邊世界，是名於一切方遍滿而住。

【R2 滅怨害】

未二、滅怨害

由此因緣，於現法中自他相續所有怨害，并皆止息；當生無惱樂世界中，無多怨敵，為世欣仰，眾所樂見。

【Q3 第三句2】

【R1 修善】

午三、第三句2　未一、修善

如是善修正方便已，依增上戒起增上心，依增上心發增上慧。

【R2 捨諸惡】

未二、捨諸惡

當於聖諦入現觀時，則能永捨趣惡趣業及諸惡趣。

【Q4 第四句2】

【R1 惑盡】

午四、第四句2　未一、惑盡

又修如先所得道故，漸次永除所有諸結，於有餘依涅槃界中而般涅槃。

【R2 得涅槃】

未二、得涅槃

如是後時，於無餘依涅槃界中，復般涅槃。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋2】

【R1 標】

午二、釋2　未一、標

謂薄伽梵此中略示得淨信者四種正行。

【R2 列】

未二、列

一、感財富行；二、感善趣行；三、離惡趣苦，清淨修行；四、離一切苦，清淨修行。

【Q3 結】

午三、結

當知是名此中略義。

略示得淨信者四種正行等者：如次配屬頌中四句應知。

【N20 聖教不共2】

【O1 舉頌言】

卯二十、聖教不共2　辰一、舉頌言

諸惡者莫作　諸善者奉行　自調伏其心　是諸佛聖教

【O2 長行釋2】

【P1 別釋頌3】

【Q1 諸惡莫作】

辰二、長行釋2　巳一、別釋頌3　午一、諸惡莫作

此頌所明，謂如有一，於佛所證法毗奈耶獲得正信，於一切種、一切因緣、一切處所所有惡行，皆能斷滅；

於一切種一切因緣等者：身語意行，名一切種。貪瞋癡惑，名一切因緣。依有情事處，及非有情事處，名一切處所。如前自釋。（陵本十七卷五頁1469）

於善說法毗奈耶中，能善受學尸羅律儀。

【Q2 諸善奉行2】

【R1 標】

午二、諸善奉行2　未一、標

彼由三相奉行諸善。

【R2 釋】

未二、釋

謂善住尸羅，守別解脫清淨律儀，乃至受學所有學處。依增上戒學發增上心學，依增上心學發增上慧學。

彼由三相奉行諸善等者：此中三相，謂即三學。於戒學中總有六相，如聲聞地別釋應知。（陵本二十二卷二頁1893）略不具說，故於文中置乃至言。

彼由此故，於所知境如實知見。

【Q3 調伏自心2】

【R1 標】

午三、調伏自心2　未一、標

如是具足諸善法已，復由三相調伏自心。

【R2 釋】

未二、釋

謂如實知故，能起厭患；由厭患故，能得離染；由離染故，能得解脫。

復由三相調伏自心等者：此中三相，謂即厭患、離染、解脫。攝事分說：云何厭？謂有對治現前故，起厭逆想，令諸煩惱不復現行。云何離欲？謂由修習厭心故，雖於對治不作意思惟，然於一切染愛事境貪不現行，此由伏斷增上力故。云何解脫？謂即於此伏斷對治多修習故，永拔隨眠。（陵本八十五卷十一頁6450）義應準知。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，三學學果，顯自聖教不與他共。

【Q3 結】

午三、結

當知是名此中略義。

略示三學學果等者：三學學果，配屬頌初三句。聖教不共，配屬頌後一句。

【N21 善調伏心2】

【O1 舉頌言】

卯二十一、善調伏心2　辰一、舉頌言

難調伏輕躁　淪墜於諸欲　善調伏其心　心調引安樂

【O2 長行釋2】

【P1 別釋頌2】

【Q1 初半頌3】

【R1 釋難調伏】

辰二、長行釋2　巳一、別釋頌2　午一、初半頌3　未一、釋難調伏

此頌所明，謂宣說心、若意、若識，長夜愛樂憒鬧雜處，於憒鬧處難得遠離、難可調伏。

【R2 釋輕躁】

未二、釋輕躁

雖彊安處無間修習諸善法中，而不一向能住離貪、離瞋、離癡，亦不一向能住策舉、無掉、寂靜；然復疾疾還生有貪、有瞋、有癡、下劣、掉舉及不寂靜。

【R3 釋淪墜諸欲】

未三、釋淪墜諸欲

雖彊安處內寂止中，長夜愛樂色聲香味觸故，於五欲境馳趣淪沒。

而不一向能住離貪等者：此中略顯自心雜染愛樂相，廣如決擇分說應知。（陵本五十一卷十二頁4105）

【Q2 後半頌2】

【R1 釋第三句】

午二、後半頌2　未一、釋第三句

諸聖弟子，於如是等樂著雜染能生苦心，終不縱其令自在轉，亦不隨順；數數思擇成辦遠離，恆修善法心一境性。彼由如是正定心故，能如實知；如實知故，能起厭患；由厭患故，能得離染；由離染故，能得解脫。

【R2 釋第四句】

未二、釋第四句

彼既如是善調伏心盡苦因故，於現法中得安樂住，當來眾苦亦得永盡。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，能不隨順長夜流轉左道之心，及不隨順所得勝利。

【Q3 結】

午三、結

當知是名此中略義。

今當略辯上所說義等者：如次配屬頌初三句，及後一句應知。

【N22 善知心相2】

【O1 舉頌言】

卯二十二、善知心相2　辰一、舉頌言

於心相善知　能餐遠離味　靜慮常委念　受無染喜樂

【O2 長行釋2】

【P1 別釋頌2】

【Q1 釋初句】

辰二、長行釋2　巳一、別釋頌2　午一、釋初句

此頌所明，謂如有一，有學見跡，能善了知止、舉、捨相。

能善了知止舉捨相者：謂奢摩他品所緣相及因緣相，是名止相。若由淨妙所緣境界策勵其心，及彼隨順發勤精進，是名舉相。若由所緣令心上捨，及於所緣不發所有太過精進，是名捨相。如聲聞地說應知。（陵本三十一 卷八頁2572）有學見跡，覺分俱行，於此諸相知無顛倒，名善了知。

【Q2 釋後三句2】

【R1 標四功德】

午二、釋後三句2　未一、標四功德

由此因緣，得四功德。

【R2 配釋其相4】

【S1 餐遠離味】

未二、配釋其相4　申一、餐遠離味

謂心住一緣，遠離麤重，能善受用身心安樂；是初功德。

【S2 能獲靜慮】

申二、能獲靜慮

又淨定心盡所修故、如所修故，能正審慮諸法道理，獲得內法毗鉢舍那；是第二功德。

獲得內法毗鉢舍那者：謂依內心奢摩他故，於諸法中能正思擇、最極思擇、周遍尋思、周遍伺察，是名內法毗鉢舍那。

【S3 能常委修】

申三、能常委修

彼由如是清淨止觀為依止故，於所修習菩提分法，勇猛無間，能常修習、能委修習，無懈無憚；是第三功德。

能常修習能委修習等者：謂由無間方便，名常修習。若由殷重方便，名委修習。如次說名無懈無憚。

【S4 獲正念等及受用樂】

申四、獲正念等及受用樂

彼由如是無懈憚心，獲得第一正念正知心善解脫，又能受用解脫喜樂及無染樂，於現法中得安樂住；是第四功德。

獲得第一正念正知等者：阿羅漢果具足成就六恆住法。謂眼見色已乃至意了法已，無喜無憂，安住上捨，正念正知。彼於爾時，領受貪欲、瞋恚、愚癡無餘永盡，是名第一正念正知心善解脫。受用第三靜慮離喜樂故，是名解脫喜樂。受用第四靜慮捨念清淨寂靜無動樂故，名無染樂。如是於現法中領受安樂，亦即名為現法樂住。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋2】

【R1 標】

午二、釋2　未一、標

謂薄伽梵此中略示，於相善巧四種功德。

【R2 列】

未二、列

謂奢摩他所作、毗鉢舍那所作、無懈憚所作、到究竟所作。

【Q3 結】

午三、結

當知是名此中略義。

今當略辯上所說義等者：此中四種功德，如次配屬頌後三句應知。

【N23 真實苾芻2】

【O1 舉頌言】

卯二十三、真實苾芻2　辰一、舉頌言

無工巧活輕自己　樂勝諸根盡解脫無家無所無希望　斷欲獨行真苾芻

【O2 長行釋2】

【P1 總標】

辰二、長行釋2　巳一、總標

此頌所明，謂成就五支，永斷五支，當知得名真實苾芻。

【P2 別釋2】

【Q1 成就五支3】

【R1 徵】

巳二、別釋2　午一、成就五支3　未一、徵

何等為五？

【R2 釋5】

【S1 無工巧活】

未二、釋5　申一、無工巧活

謂不依止矯設方便邪活命法，亦不恃賴有勢之家，亦不修治名稱族望，亦不詐受諸佛所說、聖弟子說，猶如依止工巧處所，非法希求衣服飲食。是名初支。

亦不詐受諸佛所說聖弟子說者：謂為引他令信於己，及為利養恭敬稱譽，非求涅槃、非緣涅槃而聽聞法，是名詐受諸佛所說、聖弟子說。與此相違，名不詐受。

【S2 輕自己】

申二、輕自己

又復減省器物眾具，善棄珍財，衣僅蔽身，食纔充腹，知足歡喜；凡所遊行，必持衣鉢。是第二支。

【S3 樂勝】

申三、樂勝

又希慕沙門、愛樂沙門，希慕學處、愛樂學處；命難因緣，尚不違越所學禁戒，何況少小利養因緣。是第三支。

【S4 諸根盡】

申四、諸根盡

又彼如是正修方便，淨命喜足，愛樂學處，於諸聖諦未現觀者， 能入現觀，得清淨見；或時失念，暫爾發生惡不善尋，引起貪欲、瞋恚、愚癡，遲緩忘念，速復除遣。是第四支。

又彼如是正修方便淨命等者：前說無工巧活，即此正修方便淨命。前說輕自己，即此喜足。前說樂勝，即此愛樂學處。由是因緣，成就第四支，謂諸根盡。此中諸根，謂貪瞋癡三不善根。由入現觀得清淨見，三不善根斷不現行，或復除遣故。

【S5 解脫】

申五、解脫

又彼修習如先得道，於諸結、縛、一切隨眠、隨煩惱、纏，心得解脫。是第五支。

【R3 結】

未三、結

如是名為成就五支。

【Q2 永斷五支3】

【R1 徵】

午二、永斷五支3　未一、徵

云何復名永斷五支？

【R2 釋2】

【S1 舉五支2】

【T1 標】

未二、釋2　申一、舉五支2　酉一、標

謂阿羅漢苾芻，於五處所不復能犯。

【T2 釋5】

【U1 無家】

酉二、釋5　戌一、無家

所謂不能捨所學處，而復退還。

所謂不能捨所學處而復退還者：意顯不捨所受具戒，退還居家，故此順頌無家解。復有差別。聲聞地說：阿羅漢苾芻諸漏永盡，不能習近五種處所。一者、不能故思殺害諸眾生命。（陵本三十四卷二十六頁2813）即此所說不捨學處應知。

【U2 無所】

戌二、無所

又復不能有所貯積，執為己有而受用之，亦不受用諸欲境界。

【U3 無希望】

戌三、無希望

又復不能為財、為命，知而妄語。

【U4 斷欲】

戌四、斷欲

又復不能棄捨諸欲，行不與取。

【U5 獨行】

戌五、獨行

亦不復能永離貪欲，獨住獨行，而更習近非梵行法，兩兩交會。

【S2 出斷因】

申二、出斷因

或計自作而招苦樂，或計他作、或自他作、或非自作亦非他作，不由因生而招苦樂。

或計自作而招苦樂等者：此顯阿羅漢苾芻永斷五支所由。謂不妄計苦樂自作、他作、自他俱作、非自他作、無因而生，於緣起支，如實覺了故。

【R3 結】

未三、結

如是名為五支永斷。

【N24 心性染淨2】

【O1 舉頌言】

卯二十四、心性染淨2　辰一、舉頌言

心遠行獨行　無身寐於窟　能調伏難伏　我說婆羅門

【O2 長行釋2】

【P1 別釋頌2】

【Q1 初半頌2】

【R1 舉心異門】

辰二、長行釋2　巳一、別釋頌2　午一、初半頌2　未一、舉心異門

今此頌中，所言心者，亦名為意，亦名為識。

【R2 釋四行相4】

【S1 遠行】

未二、釋四行相4　申一、遠行

此於過去一切愚夫，無量差別自體展轉及因展轉，雖無作者而流生死，前際叵知，故名遠行。

無量差別自體展轉及因展轉者：三界五趣所得自體種種非一，從無始來相續不絕，是名自體展轉無量差別。隨所生處自體之中，由無始來樂著戲論、淨不淨業為因緣故，餘體種子皆悉隨逐，名因展轉無量差別。

【S2 獨行】

申二、獨行

此於現在一一而轉，第二伴心所遠離故，一切種心不頓轉故，名為獨行。

此於現在一一而轉等者：於現在位剎那生時，或同分心、或異分心，不俱起故，名一一轉。由是建立等無間緣。無二自性同時并生，是名遠離第二伴心。一切種心待緣方生，無雜亂起，名不頓轉。此即釋前一一轉義。

【S3 無身2】

【T1 標隨轉】

申三、無身2　酉一、標隨轉

又此現在，隨其自體初起現前，或由貪性、或由瞋性、或由癡性、或由一一所餘煩惱隨煩惱性，即彼自體不畢竟轉。

隨其自體初起現前至不畢竟轉者：此顯心無實隨轉性。或時由貪相應現前，乃至或時由餘煩惱相應現前，即此當知彼心自體不畢竟轉。勝義伽他作如是說：畢竟共相應，不相應亦爾，非一切一切，而說心隨轉。其義正同。

【T2 舉喻成2】

【U1 出異品】

酉二、舉喻成2　戌一、出異品

如五色根，或同、或異、或劣、或勝，隨其自體初起現前，即此自體畢竟而轉。

如五色根或同或異等者：諸有情類五有色根，由界、由趣、由生、由類，更互相望，或同、或異、或劣、或勝。既現前已，初後無異，名畢竟轉。

【U2 成心性3】

【V1 標】

戌二、成心性3　亥一、標

心不如是。

【V2 徵】

亥二、徵

何以故？

【V3 釋】

亥三、釋

心經彼彼日夜、剎那、臘縛等位，非一眾多種種品類，異生時生，異滅時滅。由心自性染汙之體不成實故，名為無身。

非一眾多種種品類異生時生等者：謂心與彼貪等非一眾多種種品類心所有法，俱生俱滅，故成染汙。然彼自性唯是無記，實非染汙，故名無身。心心所法變異無常，剎那生滅，是名異生時生，異滅時滅。

【S4 寐於窟】

申四、寐於窟

此未來世居四識住而有隨眠，可於後生有往來義，名寐於窟。

此未來世居四識住等者：謂心於現在世居四識住，未得厭離對治喜愛，為彼所潤，能取能滿當來內身，望未來世說有隨眠，於流轉中相續決定，故說可於後生有往來義。

【Q2 後半頌】

午二、後半頌

若有聰慧，由此四相，能於過、現、未來世心，如實了知，修厭離滅及心解脫；彼能超度諸薩迦耶，到於彼岸，安住陸地，名婆羅門。

修厭離滅及心解脫等者：攝事分說：又於斷界未得為得勤修習故，名於諸行修厭。於無欲界未得為得勤修習故，名於諸行修離欲。於滅界未得為得勤修習故，名於諸行修滅。（陵本八十五卷十頁6448）此說修厭離滅，應可準知。前說：若婆羅門證婆羅門所應作事，超登一切薩迦耶岸，安住陸地，當知此是真婆羅門。（陵本十八卷十一頁1563）此名婆羅門，其義正同。

【P2 略辨義3】

【Q1 標】

巳二、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，心於過去長時染汙，無作者性；於現在世性是剎那，自性清淨；於未來世由有放逸、不放逸故，染汙、清淨。

【Q3 結】

午三、結

當知是名此中略義。

今當略辯上所說義等者：此中過去染汙，配屬頌中心遠行義。現在自心清淨，配屬頌中獨行及無身義。未來放逸染汙，配釋頌中寐於窟義。又未來不放逸清淨，配屬頌後二句義應知。

【N25 在家出家染淨品別2】

【O1 舉頌言5】

【P1 第一問答】

卯二十五、在家出家染淨品別2　辰一、舉頌言5　巳一、第一問答

誰能覆世間　誰能令不顯　誰復能塗染　誰為大怖畏無明覆世間　放逸令不顯　戲論能塗染　苦為大怖畏

【P2 第二問答】

巳二、第二問答

諸流處處漏　是漏誰能止　當說誰防護　眾流誰所堰世間諸流漏　是漏念能止　我說能防護　由慧故能堰

【P3 第三問答】

巳三、第三問答

念慧與名色　今問是一切　何當永滅盡　唯願為我說念慧與名色　我說是一切　若諸識永滅　於斯永滅盡

【P4 第四問答】

巳四、第四問答

云何念所行　諸識當永滅　今請垂方便　為釋令無疑於內外諸受　都不生欣樂　如是念所行　諸識當永滅

【P5 第五問答】

巳五、第五問答

若諸善說法　及有學異類　彼常委能趣　請大仙為說不耽著諸欲　其心無濁染　於諸法巧念　是苾芻能趣

【O2 長行釋3】

【P1 標緣起】

辰二、長行釋3　巳一、標緣起

此是波羅延中，因阿氏多所請問頌。

【P2 別釋頌3】

【Q1 釋初問答頌3】

【R1 初二句2】

【S1 辨世間2】

【T1 標一切】

巳二、別釋頌3　午一、釋初問答頌3　未一、初二句2　申一、辨世間2　酉一、標一切

言世間者，略有三種。一、欲世間，二、色世間，三、無色世間。

【T2 簡今義】

酉二、簡今義

今此義中，意辯出家、在家二種世間。

【S2 辨出家2】

【T1 總標列】

申二、辨出家2　酉一、總標列

出家世間復有二種。一、惡說法，二、善說法。

【T2 隨別釋2】

【U1 由無明】

酉二、隨別釋2　戌一、由無明

惡說法者，無明所覆。

【U2 由放逸】

戌二、由放逸

善說法者，由有明故，應可顯了；由放逸故，令不顯了。

【R2 第三句3】

【S1 總標】

未二、第三句3　申一、總標

若諸在家異類白衣，為諸戲論之所塗染。

【S2 別釋2】

【T1 戲論2】

【U1 標】

申二、別釋2　酉一、戲論2　戌一、標

當知戲論略有三種。

【U2 釋】

戌二、釋

謂三種言事，名為戲論；於四種言說，有所宣談，亦名戲論；能發語言所有尋伺，亦名戲論。

【T2 塗染】

酉二、塗染

若於過去、未來、現在三種言事，依四言說發起異類分別思惟，或違或順，是名塗染。

【S3 結成】

申三、結成

若前戲論，若後塗染，諸在家者多分可得，是故說彼為諸戲論之所塗染。

發起異類分別思惟等者：謂依現在行，分別過去、未來曾更及未曾更種類相貌，是名發起異類分別思惟。由此思惟不可意相、或可意相顯現在前，是名或違或順。如前已說：未來無相，故無分別。如此如是當來決定不可知故，乃至廣說依現在行分別為因，生諸雜染。（陵本十六卷十二頁1405）由此當知，異類分別及塗染義。

【R3 第四句】

未三、第四句

此中惡說法者無明所覆，善說法者放逸不顯，諸在家者戲論塗染，彼於現法苦因轉時，於此苦因不能如實知是苦因；於此苦因愛樂而住。由此因緣，生當來苦，即說此苦名大怖畏。

彼於現法苦因轉時等者：此中苦因，謂即無明、放逸及與戲論。有情差別隨應當知。

【Q2 釋第二問答頌4】

【R1 釋諸流漏】

午二、釋第二問答頌4　未一、釋諸流漏

又惡說法者，由無明門，從六處流漏泄眾苦；諸在家者，由戲論門，從六處流漏泄眾苦；善說法者，由放逸門，從六處流漏泄眾苦。

從六處流漏泄眾苦者：眼乃至意六種暴流，名六處流。如前已說：暴流有六。謂眼暴流能見諸色，乃至意暴流能了諸法。（陵本十七卷十六頁1505）義應準知。由是暴流，住貪瞋癡，不能越度當生眾苦，是名從六處流漏泄眾苦。

【R2 釋念遮止】

未二、釋念遮止

如是無明、放逸、戲論諸門流漏，由聞他音、內正作意，於諸行中了知過患；此相應念逆流而轉，故能遮止。如是方便，名伏對治。

由聞他音內正作意等者：此句長讀，為顯念能遮止諸漏，故說相應正知能了諸行過患。兼顯正知因緣，故說由聞他音、內正作意。

【R3 釋慧堰塞】

未三、釋慧堰塞

若出世間正見所攝諸無漏慧，於三種流皆能堰塞。如是方便，名斷對治。

【R4 釋俱防護】

未四、釋俱防護

於此流漏，若伏、若永二種對治，皆能斷故，俱名防護。

於三種流皆能堰塞者：無明、放逸、戲論三門流漏，名三種流。出世間慧能令永斷，名能堰塞。

【Q3 釋後三問答頌2】

【R1 料簡染淨2】

【S1 一向染】

午三、釋後三問答頌2　未一、料簡染淨2　申一、一向染

又惡說法者及在家者，一向墮於染汙品攝。

【S2 二可得】

申二、二可得

若善說法毗奈耶中，二種可得。諸縱逸者，墮雜染品，非顯了攝；不縱逸者，墮清淨品，顯了所攝。

【R2 顯無放逸2】

【S1 總標】

未二、顯無放逸2　申一、總標

又若已顯了、若應顯了，當知二種皆無放逸。

又若已顯了等者：諸阿羅漢不為三界無明所覆，名已顯了。若諸有學猶為餘無明[穀-禾+卵]之所纏覆，名應顯了。如是二種清淨品攝，由是說言皆無放逸。

【S2 別釋2】

【T1 無學2】

【U1 釋第三問答頌】

申二、別釋2　酉一、無學2　戌一、釋第三問答頌

諸阿羅漢斯已顯了，於不放逸，無更須作不放逸事；於四念住，若念若慧已善修故，已善證得清淨識故，唯有決定。

唯有決定者：謂阿羅漢所作已辦，更無應作，無勤功用，已到彼岸故。

於無餘依涅槃界中，善清淨識當永滅故，若念若慧亦隨永滅。餘依所攝先業所引一切名色，亦隨滅盡。

【U2 釋第四問答頌】

戌二、釋第四問答頌

乃至彼法未永滅來，於六恆住常善安住；於離欲地所有內受，及於諸欲相應外受，不生欣樂。如是名為諸阿羅漢正念現行，乃至壽盡識方永滅。

於離欲地所有內受等者：受用現法樂住，是名內受；受用外境界事，是名外受。

【T2 有學3】

【U1 標】

酉二、有學3　戌一、標

若諸有學斯應顯了，於不放逸，應更須作不放逸事。

【U2 釋2】

【V1 釋第五問頌】

戌二、釋2　亥一、釋第五問頌

彼復二種於不放逸不放逸事，謂常所作、委悉所作。有學異類。若諸有學極七反有，或復家家、一來果等，及於現法堪般涅槃，於下分結及上分結心無染汙；為斷彼故，修習對治。

【V2 釋第五答頌4】

【W1 釋後頌第一句】

亥二、釋第五答頌4　天一、釋後頌第一句

又於諸欲不耽著故，諸下分結不能染汙。

【W2 釋後頌第二句】

天二、釋後頌第二句

心無濁故，諸上分結不能染汙。

於下分結及上分結心無染汙等者：謂若有學極七反有，或復家家、一來果等，此於下分結心無染汙及修對治。若阿羅漢向於現法中堪般涅槃，此於上分結心無染汙及修對治。是名有學常委所作異類應知。

【W3 釋後頌第三句】

天三、釋後頌第三句

又於一切有苦法中，如實知集乃至出離，於四念住善住其心。

【W4 釋後頌第四句】

天四、釋後頌第四句

修習如先所得聖道，能趣究竟。

【U3 結】

戌三、結

如是修習對治道故，彼於一切不放逸中，諸所應作不放逸事，皆得究竟。

又於一切有苦法中等者：於有苦法，此說苦諦。知集乃至出離，此說集、滅、道諦應知。

【P3 略辨義3】

【Q1 標】

巳三、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，諸在家者及於外法而出家者，決定雜染；及顯於善說法毗奈耶中而出家者，若行放逸墮染汙品，若不放逸墮清淨品。

【Q3 結】

午三、結

當知是名此中略義。

今當略辯上所說義等者：此中決定雜染及墮染汙品，配屬第二頌。墮清淨品，配屬第四、第六、第八、第十頌應知。

【N26 依諸欲2】

【O1 舉頌言5】

【P1 諸欲愛味】

卯二十六、依諸欲2　辰一、舉頌言5　巳一、諸欲愛味

於諸欲希求　或所期果遂　得已心定喜　至死而保愛

【P2 諸欲過患】

巳二、諸欲過患

諸樂欲眾生　若退失諸欲　其色便變壞　如毒箭所中

【P3 諸欲出離】

巳三、諸欲出離

若遠離諸欲　猶如毒蛇首　彼於愛世間　正念能超度

【P4 諸欲自性2】

【Q1 事欲】

巳四、諸欲自性2　午一、事欲

田事與金銀　牛馬珠環釧　女僕增諸欲　是人所耽樂

【Q2 煩惱欲】

午二、煩惱欲

攀緣沈下劣　變壞生諸漏　從此集眾苦　如船破水溢

【P5 離欲功德】

巳五、離欲功德

若永絕諸欲　如斷多羅頂　棄捨諸愁憂　猶蓮華水滴

【O2 長行釋3】

【P1 舉依處】

辰二、長行釋3　巳一、舉依處

此是義品中依諸欲頌。

【P2 別釋頌5】

【Q1 第一頌2】

【R1 釋希求等】

巳二、別釋頌5　午一、第一頌2　未一、釋希求等

謂如有一，希求未來所有諸欲；為獲得故，發勤方便，得已現前耽著受用。如是希求及正受用所得諸欲，由此因緣生喜生樂。

【R2 結名愛味】

未二、結名愛味

如是總名諸欲愛味。

【Q2 第二頌2】

【R1 釋退失等】

午二、第二頌2　未一、釋退失等

又彼希求及正受用所有諸欲，於其所得、所受用事若退失時；隨彼諸欲戀著愛味，愛箭入心，如中毒箭，受大憂苦，或致殞歿。

【R2 結名過患】

未二、結名過患

如是名為諸欲過患。

愛箭入心等者：此中毒箭，喻彼苦受，樂受變壞所生苦故。集論中說：變壞故，是有色義。是故頌言：其色便變壞。心心所法，假名色故。

【Q3 第三頌2】

【R1 釋遠離相2】

【S1 舉毒蛇喻】

午三、第三頌2　未一、釋遠離相2　申一、舉毒蛇喻

又復毒蛇，譬諸欲境；毒蛇首者，譬諸欲中所有愛味。若諸愚夫愛味諸欲，貪著受用，如蛇所螫。

【S2 不生愛著】

申二、不生愛著

若有多聞諸聖弟子，遠離諸欲所有愛味，如毒蛇首，終不愛染而受用之，廣說乃至不生耽著。彼於諸色所有貪愛，乃至於觸所有貪愛，皆能調伏、斷滅、超度。

【R2 結名出離】

未二、結名出離

如是名為諸欲出離。

【Q4 第四頌及第五頌2】

【R1 總標列】

午四、第四頌及第五頌2　未一、總標列

又諸欲自性略有二種。一者、事欲，二、煩惱欲。

【R2 隨別釋2】

【S1 事欲（第四頌）2】

【T1 釋2】

【U1 初半頌3】

【V1 標列體性】

未二、隨別釋2　申一、事欲（第四頌）2　酉一、釋2　戌一、初半頌3　亥一、標列體性

事欲有二。一者、穀。彼所依處，謂田事。二者、財。彼所依處，謂金銀等事。

【V2 釋彼依處2】

【W1 標決定】

亥二、釋彼依處2　天一、標決定

何以故？諸求穀者，必求田事；諸求財者，必求金銀等事。

【W2 隨別廣】

天二、隨別廣

求金銀等復有二種。一者、事王，二者、商賈。

【V3 明彼方便2】

【W1 於求穀等】

亥三、明彼方便2　天一、於求穀等

求穀求田，方便須牛。

【W2 於求財2】

【X1 事王】

天二、於求財2　地一、事王

求財事王，方便須馬。

【X2 商賈2】

【Y1 舉勝方便2】

【Z1 列諸事】

地二、商賈2　玄一、舉勝方便2　黃一、列諸事

求財商賈所有方便，若金銀等共相應者，謂諸寶珠；金銀異類不相應者，謂環釧等。

【Z2 明最勝】

黃二、明最勝

此舉最勝。

求財商賈所有方便等者：此中方便，略舉二種。一者、寶珠。此與金銀種類同故，眾共受用，名共相應。二、環釧等。此與金銀異類，非共受用，名不相應。

【Y2 例餘當知】

玄二、例餘當知

若買賣言說事務，當知亦爾。

【U2 後半頌2】

【V1 舉助伴2】

【W1 女】

戌二、後半頌2　亥一、舉助伴2　天一、女

積集如是財穀事已，受用戲樂所有助伴，謂諸女色。

【W2 僕】

天二、僕

若未積集，招集、守護及息利中所有助伴，謂諸僮僕。

【V2 釋耽樂】

亥二、釋耽樂

如是財穀積集廣大，於此處所耽樂不捨。

【T2 結】

酉二、結

如是一切皆名事欲。

若買賣言說事務等者：此亦求財商賈所有方便，由是說言當知亦爾。

【S2 煩惱欲（第五頌）2】

【T1 初半頌3】

【U1 攀緣】

申二、煩惱欲（第五頌）2　酉一、初半頌3　戌一、攀緣

煩惱欲者，謂於事欲隨逐愛味，依耽著識，發生種種妄分別貪。

【U2 沈沒下劣】

戌二、沈沒下劣

又於事欲，由煩惱欲令心沈沒，成下劣性。

【U3 變壞生諸漏】

戌三、變壞生諸漏

若彼事欲變壞散失，便生諸漏，愁歎憂悲種種苦惱纏繞其心。

【T2 後半頌】

酉二、後半頌

彼由如是於現法中諸漏蔽伏無有對治，猶如船破水漸盈溢，招集當來生老病等種種苦惱。

【Q5 釋第六頌2】

【R1 初半頌】

午五、釋第六頌2　未一、初半頌

若於諸欲已得出離，便能永絕隨欲愛味發起貪著諸染汙識，猶如斷截多羅樹頂，不復生長。

【R2 後半頌】

未二、後半頌

又彼事欲可愛、可樂乃至可意若變壞時，非清淨識諸憂愁等一切苦惱皆不得住；如蓮華葉，水滴不著。

【P3 略辨義3】

【Q1 標】

巳三、略辨義3　午一、標

復次，今當略辯上所說義。

【Q2 釋2】

【R1 自性】

午二、釋2　未一、自性

謂薄伽梵此中略示，諸欲愛味、過患、出離三種自性。

【R2 功過】

未二、功過

又顯愛味能為過患，及彼出離所有功德。

【Q3 結】

午三、結

當知是名此中略義。

今當略辯上所說義等者：此中二義。初義，配屬前三頌。後義，配屬後三頌應知。

【N27 造賢善2】

【O1 舉頌言】

卯二十七、造賢善2　辰一、舉頌言

於過去無戀　不希求未來　現在諸法中　處處遍觀察智者所增長　無奪亦無動

【O2 長行釋3】

【P1 舉依處】

辰二、長行釋3　巳一、舉依處

此是造賢善頌。

【P2 別釋頌3】

【Q1 標修梵行】

巳二、別釋頌3　午一、標修梵行

謂如有一，於佛所證法毗奈耶獲得淨信，以正信心棄捨家法，趣於非家。由五種相修行梵行，令善清淨。

【Q2 別釋五相2】

【R1 釋5】

【S1 無戀】

午二、別釋五相2　未一、釋5　申一、無戀

謂能捨離居家諸行，無所顧戀；亦不緣彼心生追戀，還起染著。是名初相。

【S2 無希】

申二、無希

又於現法利養恭敬未來種類所有諸行，不生希望；亦不願求當來人天所有諸行，修行梵行。是第二相。

又於現法利養恭敬未來種類所有諸行等者：依現所得利養恭敬心生味著，由味著故，發起未來種類分別思惟，是名現法利養恭敬未來種類所有諸行。依此諸行，希求未來還得如是種類利養恭敬。與此相違，名不希求未來。

【S3 觀察2】

【T1 釋3】

【U1 於法安立】

申三、觀察2　酉一、釋3　戌一、於法安立

又於現在五取蘊攝色等諸法及彼安立，能正觀察。

又於現在五取蘊攝色等諸法等者：如集論說：何故名取蘊？以取合故，名為取蘊。何等為取？謂諸蘊中所有欲貪。又說：變現相是色相，領納相是受相，搆了相是想相，造作相是行相，了別相是識相。又復廣說建立色蘊，乃至建立識蘊。（集論一卷一頁二頁三行31,663b）此中諸義，隨應當知。由是於諸法中能正觀察。

【U2 於身語意2】

【V1 舉身行】

戌二、於身語意2　亥一、舉身行

又於現法及當來世諸身惡行及惡果報，謂我於身不應發起所有惡行，廣說如經，乃至應斷身諸惡行，修身善行。

【V2 例語意行】

亥二、例語意行

語意善行，當知亦爾。

又於現法及當來世諸身惡行等者：此依身語意行起遍觀察應知。

【U3 於去來今】

戌三、於去來今

又於色等諸蘊，能隨觀察去來今世，皆是無常。無常故苦；苦故無我；由無我故，於彼一切不執我所，乃至於彼不執為我。

【T2 結】

酉二、結

如是如實正慧觀察。是第三相。

又於色等諸蘊能隨觀察去來今世等者：此依去來今世起遍觀察應知。

【S4 無奪】

申四、無奪

又依初法毗鉢舍那，諸根成熟，福德、智慧二種資糧，於當來世通達增長，非諸王等所能劫奪。是第四相。

又依初法毗鉢舍那等者：謂住現法，能入正性離生補特伽羅諸所有智，是名初法毗鉢舍那。

【S5 無動】

申五、無動

又依第二法毗鉢舍那，於現法中涅槃功德能善增長，非諸煩惱及隨煩惱所能傾動。是第五相。

又依第二法毗鉢舍那等者：謂住現法，能般涅槃補特伽羅諸所有智，名第二法毗鉢舍那。

【R2 結】

未二、結

由此五相，修行梵行，令善清淨。

【Q3 結名賢善】

午三、結名賢善

若依如是一日一夜，亦為賢善、第一賢善。當知超度此餘一切所有梵行。

【P3 略辨義3】

【Q1 標】

巳三、略辨義3　午一、標

復次，今當略辯上所說義。

【Q2 釋】

午二、釋

謂薄伽梵此中略示，於善說法毗奈耶中所修梵行，於一切相皆善清淨，不與他共。

【Q3 結】

午三、結

當知是名此中略義。

於一切相皆善清淨者：頌中五相，名一切相應知。

【L2 後頌結】

丑二、後頌結

嗢柁南曰： 惡說貪流怖　類譽池流貪　作劬勞得義　論議十四種

嗢柁南曰惡說等者：此總結前體義伽他，開合有別。體伽他中，別說十三，謂惡說等乃至得義。義伽他中，一一差別有二十七，總合為一，說為論議。是故總數成十四種。

瑜伽師地論科句披尋記卷第十九

瑜伽師地論科句披尋記卷第二十

彌勒菩薩說

唐三藏沙門玄奘奉詔譯

韓清淨科記

本地分中修所成地第十二

【C9 修所成地2】

【D1 結前生後】

丙九、修所成地2　丁一、結前生後

已說思所成地。云何修所成地？

【D2 標釋一切3】

【E1 標列2】

【F1 四處攝3】

【G1 標】

丁二、標釋一切3　戊一、標列2　己一、四處攝3　庚一、標

謂略由四處，當知普攝修所成地。

【G2 徵】

庚二、徵

何等四處？

【G3 列】

庚三、列

一者、修處所，二者、修因緣，三者、修瑜伽，四者、修果。

【F2 七支攝4】

【G1 標】

己二、七支攝4　庚一、標

如是四處，七支所攝。

【G2 徵】

庚二、徵

何等為七？

【G3 列】

庚三、列

一、生圓滿；二、聞正法圓滿；三、涅槃為上首；四、能熟解脫慧之成熟；五、修習對治；六、世間一切種清淨；七、出世間一切種清淨。

【G4 結】

庚四、結

如此四處七支所攝普聖教義，廣說應知。依善說法毗奈耶中，一切學處皆得圓滿。

如是四處七支所攝普聖教義等者：聞所成地說：攝聖教義相略有十種。謂有能修習法，有所修習法，有有過患法，有有染汙法，有障礙法，有隨順法，有真如所攝法，有勝德所攝法，有隨順世間法，有得究竟法。（陵本十三卷二十一頁1157）即此中說四處七支所攝普聖教義，依此修習，於善說法毗奈耶中，一切學處皆得圓滿。

【E2 隨釋4】

【F1 生圓滿（初支）5】

【G1 徵】

戊二、隨釋4　己一、生圓滿（初支）5　庚一、徵

云何生圓滿？

【G2 標】

庚二、標

當知略有十種。

【G3 列】

庚三、列

謂依內有五，依外有五，總依內外合有十種。

【G4 釋2】

【H1 依內3】

【I1 徵】

庚四、釋2　辛一、依內3　壬一、徵

云何生圓滿中依內有五？

【I2 列】

壬二、列

謂眾同分圓滿、處所圓滿、依止圓滿、無業障圓滿、無信解障圓滿。

【I3 釋5】

【J1 眾同分圓滿】

壬三、釋5　癸一、眾同分圓滿

眾同分圓滿者，謂如有一，生在人中，得丈夫身，男根成就。

眾同分圓滿等者：聲聞地說：善得人身。謂如有一，生人同分，得丈夫身，男根成就，或得女身。（陵本二十一卷四頁1823）即此所說眾同分圓滿義。然此唯說男根成就，不言或得女身者，約勝為論，略未具說故。

【J2 處所圓滿2】

【K1 標】

癸二、處所圓滿2　子一、標

處所圓滿者，謂如有一，生在人中，又處中國，不生邊地。

【K2 釋2】

【L1 舉生處】

子二、釋2　丑一、舉生處

謂於是處有四眾行。謂苾芻、苾芻尼、近事男、近事女。

【L2 簡不生】

丑二、簡不生

不生達須、蔑戾車中。謂於是處無四眾行，亦無賢聖、正至、正行、諸善丈夫。

處所圓滿等者：聲聞地說生於聖處，其義正同。言苾芻、苾芻尼者，謂具足別解脫律儀眾同分，是其自性；於其形色勤精進故，怖畏惡趣自防守故，攝無損故，名為苾芻。如攝釋分說。（陵本八十二卷十一頁6253）言近事男、近事女者，謂能親近承事苾芻、苾芻尼眾故。言賢聖者，此復二十七種。謂信勝解，乃至不動法阿羅漢。如集論說。（集論七卷八頁31,688b）言正至者，謂已趣各別煩惱寂靜故。言正行者，謂於有情遠離邪行，行無倒行故。如有尋有伺地說。（陵本八卷十四頁615）

【J3 依止圓滿】

癸三、依止圓滿

依止圓滿者，謂如有一，生處中國，不闕眼耳隨一支分，性不頑嚚，亦不瘖瘂，堪能解了善說、惡說所有法義。

依止圓滿等者：聲聞地說諸根無闕，其義正同。由不闕眼耳隨一支分，能於善品精勤修習。由性不頑嚚，亦不瘖瘂，有力能了善說、惡說所有法義。

【J4 無業障圓滿】

癸四、無業障圓滿

無業障圓滿者，謂如有一，依止圓滿，於五無間隨一業障，不自造作，不教他作。若有作此，於現身中，必非證得賢聖法器。

無業障圓滿等者：聲聞地說離諸業障，其義正同。言非證得賢聖法器者，謂於現法障般涅槃生起聖道故。

【J5 無信解障圓滿2】

【K1 離邪解行】

癸五、無信解障圓滿2　子一、離邪解行

無信解障圓滿者，謂如有一，必不成就五無間業，不於惡處而生信解，不於惡處發清淨心。謂於種種邪天處所，及於種種外道處所。

【K2 起淨信解】

子二、起淨信解

由彼前生，於佛聖教善說法處，修習淨信，長時相續；由此因緣，於今生中，唯於聖處發生信解，起清淨心。

無信解障圓滿等者：聲聞地說勝處淨信，其義大同。此中初說離邪解行，彼所未說。由是名為無信解障。

【H2 依外3】

【I1 徵】

辛二、依外3　壬一、徵

云何生圓滿中依外有五？

【I2 列】

壬二、列

謂大師圓滿、世俗正法施設圓滿、勝義正法隨轉圓滿、正行不滅圓滿、隨順資緣圓滿。

謂大師圓滿等者：聲聞地中說他圓滿有其五種。謂諸佛出世，說正法教， 法教久住，法住隨轉，他所哀愍。（陵本二十一卷五頁1828）此五圓滿，隨應當知。

【I3 釋5】

【J1 大師圓滿】

壬三、釋5　癸一、大師圓滿

大師圓滿者，謂即彼補特伽羅，具內五種生圓滿已，復得值遇大師出世。所謂如來應正等覺，一切知者、一切見者，於一切境得無障礙。

於一切境得無障礙者：此顯大師所知障斷，於一切界、一切事、一切品、一切時智無礙轉故。

【J2 世俗正法施設圓滿】

癸二、世俗正法施設圓滿

世俗正法施設圓滿者，謂即彼補特伽羅，值佛出世，又廣開示善不善法，有罪無罪，廣說乃至諸緣生法，及廣分別。謂契經、應頌、記別、諷誦、自說、緣起、譬喻、本事、本生、方廣、希法，及與論議。

又廣開示善不善法等者：有尋有伺地緣起差別中說：無罪故名善，有罪故名不善；有利益故名應修習，無利益故名不應修習；黑故名有罪，白故名無罪；雜故名有分。（陵本九卷十八頁710）是謂於因所生諸行無知差別。此中廣說，應如是知。所餘行支乃至老死各多差別，即此中說乃至諸緣生法。十二分教，名廣分別；以於此中，宣說真實苦集滅道無量法教，分別開示解其義趣故。言十二分教者，謂契經等乃至論議。聲聞地中一一別釋應知。（陵本二十五卷六頁2091）

【J3 勝義正法隨轉圓滿】

癸三、勝義正法隨轉圓滿

勝義正法隨轉圓滿者，謂即大師善為開示俗正法已；諸弟子眾依此正法，復 得他人為說隨順教誡教授，修三十七菩提分法，得沙門果；於沙門果證得圓滿，又能證得展轉勝上增長廣大所有功德。

勝義正法隨轉圓滿等者：此即聲聞地說法住隨轉。謂證正法者，如其所證，復為他人隨轉隨順教授教誡；由是他能證沙門果及諸功德，是名勝義正法隨轉圓滿。

【J4 正行不滅圓滿】

癸四、正行不滅圓滿

正行不滅圓滿者，謂佛世尊雖般涅槃，而俗正法猶住未滅，勝義正法未隱未斷。

正行不滅圓滿等者：此即聲聞地說法教久住。正法言教，名俗正法。不於其中生顛倒想，法謂非法，非法謂法；經爾所時，名住未滅。若即於彼真實作證，是名勝義正法。諸聖弟子皆乘此法而得出離，是名未隱；展轉為他宣說稱讚，是名未斷。

【J5 隨順資緣圓滿】

癸五、隨順資緣圓滿

隨順資緣圓滿者，謂即四種受用正法因緣現前，受用正法。諸有正信長者、居士、婆羅門等，知彼受用正法而轉，恐乏資緣，退失如是所受正法，是故殷勤奉施種種衣服、飲食、諸坐臥具、病緣醫藥供身什物。

謂即四種受用正法因緣現前者：此說資緣有其四種。所謂衣服、飲食、諸坐臥具、病緣醫藥供身什物。如是四種，隨順淨命，正修梵行，是名受用正法因緣。他奉施時，是名現前。

【G5 結3】

【H1 名修處所】

庚五、結3　辛一、名修處所

如是十種，名依內外生圓滿。即此十種生圓滿，名修瑜伽處所。由此所依、 所建立處為依止故，證得如來諸弟子眾所有聖法。

由此所依所建立處等者：此中所依，謂生圓滿。所建立處，謂修處所。支處攝別，故作是說。

【H2 料簡聖法】

辛二、料簡聖法

如是聖法，略有二種。一、有學法，二、無學法。今此義中，意取無學所有聖法。謂無學正見，廣說乃至無學正智。何以故？由諸有學雖有聖法，而相續中，非聖煩惱之所隨逐現可得故。

謂無學正見等者：此說十無學法。謂無學正見、正思惟、正語、正業、正命、正精進、正念、正定、正解脫、正智。有學相續雖有八支聖道，然未無餘永斷諸結，是故說言非聖煩惱之所隨逐。

【H3 明普攝義】

辛三、明普攝義

如是初支生圓滿廣聖教義，有此十種。除此更無餘生圓滿，若過若增。

【F2 次三支2】

【G1 別顯3】

【H1 聞正法圓滿2】

【I1 徵】

己二、次三支2　庚一、別顯3　辛一、聞正法圓滿2　壬一、徵

云何聞正法圓滿？

【I2 釋2】

【J1 略標】

壬二、釋2　癸一、略標

謂若正說法，若正聞法，二種總名聞正法圓滿。

【J2 廣辨2】

【K1 正說法3】

【L1 標】

癸二、廣辨2　子一、正說法3　丑一、標

又正說法略有二種。

【L2 列】

丑二、列

所謂隨順及無染汙。

【L3 指】

丑三、指

廣說當知有二十種，如菩薩地當說。

又正說法略有二種等者：菩薩地說：菩薩為他說正法時，依二種相應為他說。一者、依隨順說應為他說，二者、依清淨說應為他說。隨順說中有十五相，所謂以時，乃至順眾。清淨說中有五種相，所謂慈心，乃至不依利養恭敬讚頌。如是廣說有二十種。（陵本三十八卷十六頁3150）

【K2 正聞法4】

【L1 標】

子二、正聞法4　丑一、標

又正聞法略有四種。

【L2 列】

丑二、列

一、遠離憍傲，二、遠離輕懱，三、遠離怯弱，四、遠離散亂。

【L3 結】

丑三、結

遠離如是四種過失而聽法者，名正聞法。

【L4 指】

丑四、指

當知廣說有十六種，亦如菩薩地中當說。

又正聞法略有四種等者：菩薩地說：菩薩無雜染心聽聞正法。謂聽法時，其心遠離貢高雜染，其心遠離輕慢雜染，其心遠離怯弱雜染。又說：無散亂心聽聞正法。是即此中略有四種應知。無雜染心聽聞正法中，由六種相，其心遠離貢高雜染；由四種相，其心遠離輕慢雜染；由一種相，其心遠離怯弱雜染。無散亂心聽聞正法中，復由五相。如是廣說有十六種。一一相別，如彼列釋應知。

【H2 涅槃為上首3】

【I1 徵】

辛二、涅槃為上首3　壬一、徵

云何涅槃為上首？

【I2 釋2】

【J1 辨聽法2】

【K1 略標】

壬二、釋2　癸一、辨聽法2　子一、略標

謂如來弟子依生圓滿轉時，如先所說相而聽聞正法，唯以涅槃而為上首。唯求涅槃、唯緣涅槃而聽聞法，不為引他令信於己，不為利養恭敬稱譽。

如先所說相而聽聞正法者：前說聞法略有四種，廣有十六，是名先所說相應知。

【K2 廣釋2】

【L1 標十法轉】

子二、廣釋2　丑一、標十法轉

又緣涅槃而聽法者，有十法轉，涅槃為首。謂依止有餘依涅槃界，及無餘依涅槃界。當知依止有餘依涅槃界，有九法轉，涅槃為首；依止無餘依涅槃界，有一法轉，涅槃為首。

【L2 出二所依2】

【M1 依有餘依2】

【N1 明次第轉6】

【O1 起三信解】

丑二、出二所依2　寅一、依有餘依2　卯一、明次第轉6　辰一、起三信解

謂以聞所成慧為因，於道、道果涅槃，起三種信解。一、信實有性，二、信 有功德，三、信己有能得樂方便。

於道道果涅槃起三種信解等者：道謂道諦。道果涅槃，是即滅諦。若起信解，道真是道，滅真是滅，是名信實有性。若於道諦道如行出及於滅諦滅靜妙離起信勝解，是名信有功德。信己有能得涅槃樂及道方便，是名信己有能得樂方便。

【O2 趣入思智】

辰二、趣入思智

如是信解生已，為欲成辦思所成智，身心遠離憒鬧而住，遠離障蓋諸惡尋思。依止此故，便能趣入善決定義思所成智。

善決定義思所成智者：思所成地說：自性清淨，謂九種相應知；乃至廣說由此九相，名為清淨善淨思惟；是名善決定義思所成智。由此決了一切所知義故。

【O3 趣二方便】

辰三、趣二方便

依止此故，又能趣入無間、殷重二修方便。

【O4 趣證修智】

辰四、趣證修智

由此次第，乃至證得修所成智。

無間殷重二修方便者：當知此說二種精進。一、無間精進。謂一切時修加行故。二、殷重精進。謂能周備修加行故。如菩薩地說。（陵本四十二卷十八頁3469）

依止此故，見生死過失，發起勝解；見涅槃功德，發起勝解。

【O5 趣入見道】

辰五、趣入見道

由串修故，入諦現觀，先得見道有學解脫。

【O6 數習修道】

辰六、數習修道

已得見跡，於上修道由數習故，更復證得無學解脫。

【N2 結名所依】

卯二、結名所依

由證此故，解脫圓滿。即此解脫圓滿，名有餘依涅槃界。

先得見道有學解脫等者：攝事分中說：有真實究竟解脫。謂畢竟解脫及一切解脫，即是見道果，及此後所得世出世修道果。此中見道果，由畢竟故得名真實，而非究竟，於一切解脫猶有所應作故。（陵本八十五卷四頁6428）當知此中解脫，若真實非究竟，是名見道有學解脫；若真實亦究竟，是名無學解脫。由究竟故，亦名解脫圓滿。

即此涅槃以為上首，令前九法次第修習而得圓滿。

【M2 依無餘依】

寅二、依無餘依

當知即此解脫圓滿，以無餘依涅槃界而為上首。

令前九法次第修習而得圓滿者：此中九法，謂如前說。信解為三，思所成智為一，無間、殷重方便為二，修所成智為一，見道、修道為二。如是次第說九法轉應知。

【J2 顯勝利5】

【K1 標】

癸二、顯勝利5　子一、標

如是涅槃為首聽聞正法，當知獲得五種勝利。

【K2 徵】

子二、徵

何等為五？

【K3 列】

子三、列

謂聽聞法時，饒益自他；修正行時，饒益自他；及能證得眾苦邊際。

【K4 釋3】

【L1 聽法2】

【M1 饒益他】

子四、釋3　丑一、聽法2　寅一、饒益他

若說法師，為此義故宣說正法，其聽法者，即以此意而聽正法；是故此時名饒益他。

為此義故宣說正法等者：說正法時，應安處他，令現能證利益安樂，名為此義。其聽法者，即以能證利益安樂而聽正法，名以此意。由是令說法者不徒廢己業，不虛設功勞，名饒益他。

【M2 自饒益】

寅二、自饒益

又以善心聽聞正法，便能領受所說法義甚深上味，因此證得廣大歡喜，又能引發出離善根；是故此時能自饒益。

因此證得廣大歡喜等者：由彼聽聞以無量門稱讚涅槃眾多功德，是故證得廣大歡喜。又彼聽聞以無量門訶毀生死眾多過失，故能引發出離善根。言善根者，謂信等五善根應知。

【L2 修行2】

【M1 饒益他】

丑二、修行2　寅一、饒益他

若有正修法隨法行大師，為欲建立正法，方便示現成正等覺，云何令彼正修行轉；故彼修習正法行時，即是法爾供養大師。是故說此名饒益他。

即是法爾供養大師者：菩薩地中說有正行供養。謂於一切蠢動有情修習慈悲喜捨俱心，於一切行修無常想、無常苦想、苦無我想，於其涅槃修勝利想，於佛法僧、波羅蜜多修習隨念，乃至廣說。是名菩薩於如來所正行供養。（陵本四十四卷五頁3557）此應準知。

【M2 自饒益】

寅二、自饒益

因此正行，堪能證得寂靜清涼，唯有餘依涅槃之界；是故說此能自饒益。

堪能證得寂靜清涼等者：決擇分說：諸無漏識，隨其次第，有學解脫，名為寂靜；無學解脫，名曰清涼。（陵本五十四卷三頁4293）如是二義差別應知。

【L3 證苦邊際】

丑三、證苦邊際

若無餘依涅槃界中般涅槃時，名為證得眾苦邊際。

【K5 結】

子五、結

是名涅槃以為上首，聽聞正法所得勝利。

【I3 結】

壬三、結

如是名為涅槃為首所有廣義。除此更無若過若增。

【H3 能熟解脫慧之成熟2】

【I1 徵】

辛三、能熟解脫慧之成熟2　壬一、徵

云何能熟解脫慧之成熟？

【I2 釋3】

【J1 釋得名2】

【K1 總顯二支】

壬二、釋3　癸一、釋得名2　子一、總顯二支

謂毗鉢舍那支成熟故，亦名慧成熟；奢摩他支成熟故，亦名慧成熟。

云何能熟解脫慧之成熟者：此中慧言，通說毗鉢舍那支及奢摩他支。由此能令信等諸根成熟，趣證現觀，乃至得般涅槃，是名能熟解脫慧。又復此慧是所成熟，十法漸次為其因緣是能成熟，是名慧之成熟。

【K2 隨難別釋】

子二、隨難別釋

所以者何？定心中慧，於所知境清淨轉故。

所以者何等者：此唯釋前奢摩他支成熟名慧成熟所以，應知。

【J2 辨次第10】

【K1 善友為依】

癸二、辨次第10　子一、善友為依

又毗鉢舍那支，最初必用善友為依。

【K2 尸羅攝受】

子二、尸羅攝受

奢摩他支，尸羅圓滿之所攝受。

【K3 覺真實欲】

子三、覺真實欲

又依善友之所攝受，於所知境真實性中有覺了欲。

於所知境真實性中有覺了欲者：謂於真實苦集滅道無量法教，樂欲思惟、稱量、觀察故。

【K4 堪忍譏論】

子四、堪忍譏論

依尸羅圓滿之所攝受，於增上尸羅毀犯淨戒現行非法壞軌範中，若諸有智同梵行者，由見聞疑，或舉其罪，或令憶念，或令隨學；於爾所時堪忍譏論。

由見聞疑或舉其罪等者：開悟現前所犯眾罪，名舉其罪。開悟過去失念所犯，名令憶念。開悟一切所應學處，名令隨學。彼於爾時，於他譏嫌及所論議信順曉悟，是名堪忍譏論。

【K5 樂聽聞等】

子五、樂聽聞等

又依所知真實覺了欲故，愛樂聽聞；依樂聞故，便發請問；依請問故，聞昔未聞甚深法義。

【K6 法義淨等】

子六、法義淨等

數數聽聞無間斷故，於彼法義轉得明淨，又能除遣先所生疑。

【K7 厭離盛事】

子七、厭離盛事

如是覺慧轉明淨故，於諸世間所有盛事，能見過患，深心厭離。

【K8 不樂世間】

子八、不樂世間

如是厭心善作意故，於彼一切世間盛事不生願樂。

【K9 願斷惡趣】

子九、願斷惡趣

彼由如是於諸世間增上生道無願心故，為欲斷除諸惡趣法，心生正願。

於諸世間所有盛事者：謂若族姓、色力、壽量、財富、安樂、名稱、辯才等增上，是名世間所有盛事。

【K10 願證聖果】

子十、願證聖果

又為修習能對治彼所有善法，修習一切煩惱對治所有善法，為欲證得彼對治果，亦為自心得清淨故，心生正願。

又為修習能對治彼所有善法等者：此說見道名能對治彼所有善法，諸惡趣法名為彼故。又說修道名一切煩惱對治所有善法，三界諸結名一切煩惱故。初預流果永斷惡趣，是名證得彼對治果；乃至最後阿羅漢果證心解脫，是名自心證得清淨。

【J3 結十種】

癸三、結十種

如是十種能熟解脫慧成熟法，如先所說，漸次能令解脫圓滿。

如是十種能熟解脫慧成熟法者：謂毗鉢舍那支善友為依，是為第一。奢摩他支尸羅攝受，是為第二。於真實性有覺了欲，是為第三。於舉罪等堪忍譏論，是為第四。愛樂聽聞及與請問，聞昔未聞甚深法義，是為第五。法義明淨及除遣疑，是為第六。厭離世間所有盛事，是為第七。於彼盛事不生願樂，是為第八。為斷惡趣心生正願，是為第九。為修善法及證彼果，是為第十。如是名為十種能熟解脫慧成熟法。

【G2 總結2】

【H1 明普攝義】

庚二、總結2　辛一、明普攝義

又隨次第已說三支。謂聞正法圓滿、涅槃為上首、能熟解脫慧之成熟。如是 三支廣聖教義，謂十種。除此更無若過若增。

如是三支廣聖教義謂十種者：此中十種，即前十種漸次應知。由能熟解脫慧成熟支，總攝前二支故。

【H2 名修因緣3】

【I1 標】

辛二、名修因緣3　壬一、標

又此三支，當知即是修瑜伽因緣。

【I2 徵】

壬二、徵

何以故？

【I3 釋】

壬三、釋

由依此次第、此因、此緣，修習瑜伽方得成滿。謂依聞正法圓滿、涅槃為上首、能熟解脫慧成熟故。

又此三支當知即是修瑜伽因緣者：聲聞地說：修瑜伽者，略有四種瑜伽所作。一、所依滅，二、所依轉，三、遍知所緣，四、愛樂所緣。（陵本二十八卷十三頁2369）此修瑜伽義應準知。

【F3 修習對治（第五支）3】

【G1 徵】

己三、修習對治（第五支）3　庚一、徵

云何修習對治？

【G2 釋2】

【H1 略說2】

【I1 總標】

庚二、釋2　辛一、略說2　壬一、總標

當知略說於三位中，有十種修習瑜伽所對治法。

【I2 別釋2】

【J1 三位】

壬二、別釋2　癸一、三位

云何三位？一、在家位，二、出家位，三、遠離閑居修瑜伽位。

【J2 十所治法2】

【K1 徵】

癸二、十所治法2　子一、徵

云何十種修習瑜伽所對治法？

【K2 釋3】

【L1 初二種2】

【M1 出所治2】

【N1 在家位】

子二、釋3　丑一、初二種2　寅一、出所治2　卯一、在家位

謂在家位中，於諸妻室，有婬欲相應貪；於餘親屬及諸財寶，有受用相應愛。如是名為處在家位所對治法。由此障礙，於一切種不能出離。

於一切種不能出離者：謂於居家迫迮所生眾苦不能出離故。

【N2 出家位】

卯二、出家位

設得出家，由此尋思之所擾動為障礙故，不生喜樂。

由此尋思之所擾動等者：此中尋思，謂親屬尋思、國土尋思。謂因親屬及因國土或盛、或衰、或離、或合，發欣慼行，心生籌慮等，是名親屬及與國土尋思。由是因緣，生憂戀心，惡作追悔，此於出家障生喜樂。

【M2 明能治】

寅二、明能治

如是二種所對治法，隨其次第修不淨想、修無常想，當知是彼修習對治。

如是二種所對治法等者：如前所說婬欲相應貪及與受用相應愛，是名二種所對治法。由修不淨想故，能正對治婬欲相應貪；由修無常想故，能正對治受用相應愛；當知是名二種能對治法。

【L2 次四種3】

【M1 舉四所作2】

【N1 略標】

丑二、次四種3　寅一、舉四所作2　卯一、略標

又出家者，於出家位中，時時略有四種所作。

【N2 列釋4】

【O1 常修善法所作】

卯二、列釋4　辰一、常修善法所作

一、常方便修善法所作。謂我於諸法常方便修為依止故，當能制伏隨愛味樂一切心識，又能如實覺了苦性。

常方便修善法所作等者：此中善法，謂定心品。無間修習加行故，名常方便修。於此修中，觀一切行皆是無常，了知自心於長夜中，由妙五欲積集長養，故於諸欲隨生愛樂。觀見此已，心生厭惡，不隨彼轉，是名制伏隨愛味樂一切心識。又觀無常故苦，修習苦想，故能如實覺了苦性。

【O2 信樂涅槃所作】

辰二、信樂涅槃所作

二、於無戲論涅槃信解愛樂所作。謂我當於無戲論涅槃，心無退轉，不生憂慮。謂我我今者何所在耶？

於無戲論涅槃等者：於無餘依涅槃界中，若異不異、死後當有或當無等一切戲論不能說故，名無戲論涅槃。於此愛樂，是故心無退轉。於此信解，是故不生憂慮。由依世俗建立差別，說聖者我及異生我；若依勝義，決定無有二真實性。勝義伽他作如是說：我我定非有，由顛倒妄計。（陵本十六卷七頁1389）若於無戲論涅槃生信勝解，便無如是顛倒妄計，是故不生憂慮，謂何所在？

【O3 遊行乞食所作】

辰三、遊行乞食所作

三、於時時中遊行聚落乞食所作。謂我乞食受用為因，身得久住有力調適，常能方便修諸善法。

身得久住有力調適者：聲聞地說：謂飲食已，壽命得存，是名存養。若除饑羸，是名為力。若斷故受，新受不生，是名為樂。（陵本二十三卷十六頁1992）此中久住有力調適，如次應知。

【O4 安住遠離所作】

辰四、安住遠離所作

四、於遠離處安住所作。謂若愛樂與諸在家及出家眾雜居住者，便有種種世  間相應見聞受用諸散亂事；勿我於彼正審觀察心一境位，當作障礙。

【M2 顯四所治】

寅二、顯四所治

於此四種所作事中，當知有四所對治法。於初所作，有懶惰懈怠；於第二所作，有薩迦耶見；於第三所作，有愛味貪；於第四所作，有世間種種樂欲貪愛。

【M3 明四能治】

寅三、明四能治

如是四種所對治法，如其次第，亦有四種修習對治。一、於無常修習苦想；二、於眾苦修無我想；三、於飲食修厭逆想；四、於一切世間修不可樂想。

【L3 後四種2】

【M1 舉所治3】

【N1 標】

丑三、後四種2　寅一、舉所治3　卯一、標

又於遠離閑居方便作意位中，當知略有四種所治。

【N2 徵】

卯二、徵

何等為四？

【N3 列】

卯三、列

一、於奢摩他、毗鉢舍那品有闇昧心。

於奢摩他毗鉢舍那品有闇昧心者：三摩呬多地說：由不如實知諸法故，於去來今多生疑惑，於佛法等亦復如是。此中無明及疑，俱名黑闇。（陵本十一卷七頁861）此說有闇昧心，義準應知。由下自釋，為法光明之所治故。

二、於諸定有隨愛味。

於諸定有隨愛味者：三摩呬多地說：愛味相應靜慮等定，由唯得聞初靜慮等所有功德，於上出離不了知故，便生愛味，戀著堅住。（陵本十二卷三頁969）此應準知。

三、於生有隨動相心。

於生有隨動相心者：謂於五取蘊生，不能思惟無常及苦，故於後有心生希願，由是隨相擾動其心故。

四、推後後日，顧待餘時，隨不死尋，不能熾然勤修方便。

推後後日顧待餘時等者：此說不死尋思。攝事分說：心懷染汙，攀緣自義，推託遷延，後時望得，起發意言，隨順隨轉，是故說名不死尋思。 （陵本八十九卷十頁6748）

【M2 明能治】

寅二、明能治

如是四種所對治法，當知亦有四種修習對治。一、修光明想；二、修離欲想；

修離欲想者：謂於離欲界中，觀見最勝寂靜功德，修習離欲想故。

三、修滅想；

修滅想者：此說滅界，即無餘依涅槃應知。

四、修死想。

修死想者：謂所得自體是死法性故。

【H2 廣辨2】

【I1 廣三種想3】

【J1 不淨想2】

【K1 舉所治3】

【L1 標列】

辛二、廣辨2　壬一、廣三種想3　癸一、不淨想2　子一、舉所治3　丑一、標列

又不淨想略有二種。一、思擇力攝，二、修習力攝。

思擇力攝修習力攝者：攝事分說：略於一切現法、後法諸惡行中，深見過已，能正思擇，息諸惡行，修諸善行，名思擇力。乃至廣說由此為依，能正修習四念住等菩提分法。當知此修名修習力。（陵本九十八卷十頁7352）此二差別，義應準知。

【L2 隨釋2】

【M1 思擇力攝3】

【N1 標】

丑二、隨釋2　寅一、思擇力攝3　卯一、標

思擇力攝不淨想中，當知五法為所對治。

【N2 徵】

卯二、徵

何等為五？

【N3 列5】

【O1 欲貪】

卯三、列5　辰一、欲貪

一、親近母邑。

【O2 失念】

辰二、失念

二、處顯失念。

處顯失念者：謂往村邑聚落亭邏巡行乞食，於彼母邑殊勝，幼少盛年，美妙形色，能壞梵行、能障梵行、能令種種諸惡不善尋思現行，應住正念及與正知，密護根門，不應觀視。與此相違，隨觀淨妙，是名處顯失念。

【O3 放逸】

辰三、放逸

三、居隱放逸。

居隱放逸者：謂閑居時，於淨妙相不正思惟、不勤對治，是名居隱放逸。

【O4 串習】

辰四、串習

四、通處隱顯由串習力。

通處隱顯由串習力者：若處隱時，於淨妙相多所思惟；及處顯時，於淨妙相欣樂觀視；當知此由串習所作，非暫失念及與放逸。此串習力通處隱顯，故與前別。

【O5 錯亂】

辰五、錯亂

五、雖勤方便修習不淨，而作意錯亂。謂不觀不淨，隨淨相轉，如是名為作意錯亂。

【M2 修習力攝3】

【N1 標】

寅二、修習力攝3　卯一、標

修習力攝不淨想中，當知七法為所對治。

【N2 徵】

卯二、徵

何等為七？

【N3 列7】

【O1 心散亂性】

卯三、列7　辰一、心散亂性

謂本所作事心散亂性。

【O2 趣作用性】

辰二、趣作用性

本所作事趣作用性。

本所作事心散亂性等者：謂瑜伽師修習瑜伽所作，是名本所作事。心未調順，色等十相令心流散，是名心散亂性。復由其相，令心作用遽務，是名趣作用性。色等十相者，所謂色、聲、香、味、觸相，及貪、瞋、癡、男、女相應知。

【O3 不善巧性】

辰三、不善巧性

方便作意不善巧性，由不恭敬勤請問故。

【O4 尋思擾亂】

辰四、尋思擾亂

又由不能守根門故；雖處空閑，猶有種種染汙尋思擾亂其心。

【O5 身不調適】

辰五、身不調適

又於飲食不知量故，身不調適。

【O6 不樂內定】

辰六、不樂內定

又為尋思所擾亂故，不樂遠離內心寂靜奢摩他定。

【O7 不善修觀】

辰七、不善修觀

又由彼身不調適故，不能善修毗鉢舍那，不能如實觀察諸法。

方便作意不善巧性等者：謂觀青瘀、或觀膿爛，廣說乃至觀骨、觀鎖、或觀骨鎖勝解作意，是名方便作意。依瑜伽行初修業者，應詣善能通達修瑜伽師恭敬請問，勤求教誨，方能成就心善巧性。聲聞地中廣辯其相。（陵本三十二卷七頁2629）翻此應知方便作意不善巧性。

【L3 總結】

丑三、總結

如是一切所對治法，當知總說一門十二，一門十四。

當知總說一門十二等者：五法七法為所對治，總說十二，是第一門，是名一門十二。又復十二所對治法，二力所攝，總說十四，是第二門，是名一門十四。

【K2 成能治】

子二、成能治

又即如是所對治法，能治白法還有爾所。於修二種不淨想中，當知多有所作。

於修二種不淨想中等者：二不淨想，如前已說，謂思擇力、修習力攝。多有所作，如下自釋。謂有三法，隨逐一切對治修故，名多所作。

【J2 於無常所修苦想2】

【K1 舉所治3】

【L1 標】

癸二、於無常所修苦想2　子一、舉所治3　丑一、標

又於無常所修苦想，略有六種所對治法。

【L2 徵】

丑二、徵

何等為六？

【L3 列】

丑三、列

一、於未生善法最初應生，而有懶惰。

未生善法等者：若惡對治、若蓋對治、若結對治，是名善法。若未和合、未現在前，說名未生。如聲聞地說。（陵本二十九卷一頁2408）於此未生應生善法，無猛利欲，不具起發，名有懶惰。

二、於已生善法應住不忘、修習圓滿、倍令增廣所有懈怠。

於已生善法等者：善法如前說。若已和合、已現在前，說名已生。謂此善法已得不失、已得不退，是名應住。於此善法明了現前，無闇鈍性，名應不忘。於此善法已得現前，數數修習，成滿究竟，名應修習圓滿。義如聲聞地說。（陵本二十九卷三頁2414）由不策勵、不發精進，不能於已生善倍令增廣，是名倍令增廣所有懈怠。

三、於恭敬師長往請問中，不恆相續。四、於恆修善法常隨師轉，遠離淨信。

於恆修善法常隨師轉等者：攝異門分說：於一切事現正隨從，故名信順。若即於彼補特伽羅處所而起，故名為信。聞彼功德及與威力、殊勝慧已，即於彼法處所而起，隨順理門，故名淨信。（陵本八十三卷二頁6278）。此中常隨師轉，即彼名信，唯於補特伽羅處所起故。非於彼法處所而起，故名遠離淨信。

五、由遠離淨信，不能常修。六、於內放逸，由放逸故，於常修習諸善法 中，不恆隨轉。

由遠離淨信等者：攝異門分說：言常恆者，謂即於此正加行中，能常修作，能不捨軛。又說：不放逸者，謂得信已，於樂出離障礙法中，防護其心，恆常發起善法修習。（陵本八十三卷三頁6281）翻彼當知此所說相。

【K2 成能治】

子二、成能治

如是六種所對治法，還有六法能為對治，多有所作。與此相違，應知其相。

【J3 光明想2】

【K1 指多種】

癸三、光明想2　子一、指多種

又光明想，緣多光明以為境界，如三摩呬多地中已說。

【K2 簡今義3】

【L1 標】

子二、簡今義3　丑一、標

今此義中，意辯緣法光明以為境界，修光明想。

【L2 釋2】

【M1 釋名】

丑二、釋2　寅一、釋名

謂如所聞已得究竟不忘念法，名法光明。與彼俱行彼相應想，應知名光明想。

【M2 顯義】

寅二、顯義

何以故？真實能令心闇昧者，謂方便修止觀品時，於諸法中所有忘念。與此相違，當知即是光明。

謂如所聞已得究竟不忘念法等者：多聞思修所集成念，名如所聞已得究竟不忘念法。由此念故，隨其所受、所思、所觸觀察諸法，或復修習隨念佛等，名法光明。想與彼念同生住滅，名彼俱行。同一所作，展轉相攝，名彼相應。即由是義，名光明想。

【L3 廣2】

【M1 舉所治2】

【N1 總顯二種3】

【O1 標】

丑三、廣2　寅一、舉所治2　卯一、總顯二種3　辰一、標

又第一義思所成慧及修所成慧俱光明想，有十一法為所對治。

【O2 徵】

辰二、徵

云何十一？

【O3 釋】

辰三、釋

謂思所成慧俱光明想有四法，修所成慧俱光明想有七法。如是所治，合有十一。

【N2 隨標別列2】

【O1 思慧俱法2】

【P1 列】

卯二、隨標別列2　辰一、思慧俱法2　巳一、列

思所成慧俱光明想有四法者，一、不善觀察故，不善決定故，於所思惟有疑隨逐。

不善觀察故等者：謂於三世諸行，疑我為有、為無，是名不善觀察。於苦等諦生惑生疑，是名不善決定。

二、住於夜分，懶惰懈怠故，多習睡眠故，虛度時分。三、住於晝分，習近邪惡食故，身不調柔，不能隨順諦觀諸法。四、與在家、出家共相雜住，於隨所聞所究竟法，不能如理作意思惟。

【P2 釋】

巳二、釋

如是疑隨逐故，障礙能遣疑因緣故；此四種法，是思所成慧俱光明想之所對治，

障礙能遣疑因緣故者：此即總說前四法中後三種法應知。

令思所成若智、若見不得清淨。

令思所成若智若見等者：此中智見有多差別，攝事分中廣辯其相，隨應當知。（陵本八十六卷九頁6512）

【O2 修慧俱法3】

【P1 徵】

辰二、修慧俱法3　巳一、徵

何等名為修所成慧俱光明想所治七法？

【P2 列】

巳二、列

一、依舉相修，極勇精進所對治法。

依舉相修極勇精進所對治法者：謂唯一向修習舉相，極作功用，是名極勇精進。由是令心掉舉，成所對治故。

二、依止相修，極劣精進所對治法。

依止相修極劣精進所對治法者：謂唯一向修習止相，不作功用，是名極劣精進。由是令心惛沈，成所對治故。

三、依捨相修，貪著定味與愛俱行所有喜悅。

依捨相修等者：謂唯一向修習捨相，不求出離，於所得定愛味相應，或復於彼不知過患，發喜悅意，由是成所對治法。

四、於般涅槃心懷恐怖，與瞋恚俱其心怯弱，二所治法。

於般涅槃心懷恐怖等者：謂於涅槃不了知故，怖我斷滅，是名心懷恐怖。及於涅槃心生厭背，不愛樂故，不發精進，是名與瞋恚俱其心怯弱。

五、即依如是方便作意，於法精勤論議決擇，於立破門多生言論，相續不捨。此於寂靜正思惟時，能為障礙。

即依如是方便作意等者：三摩呬多地說：或多言論，或久尋思，令身疲勞，心不得定；如是多言，與定為難。（陵本十二卷十四頁1025）此應準知。謂依論議決擇立破言論方便作意，相續不捨，能障寂靜故。

六、於色聲香味觸中，不如正理執取相好，不正尋思，令心散亂。七、於不應思處，彊攝其心思擇諸法。

於不應思處彊攝其心等者：顯揚論說：有九種事不可思議。一、我，二、有情，三、世間，四、業報，五、靜慮者境界，六、諸佛境界，七、十四不可記事，八、非正法，九、一切煩惱之所引攝。（顯揚論十七卷七頁31,563c）如是九事，應知名為不應思處。若彊攝心方便思擇，障入現觀故。

【P3 釋】

巳三、釋

如是七種，是修所成慧俱光明想所對治法，極能障礙修所成慧俱光明想，令 修所成若智、若見不清淨轉。

【M2 成能治】

寅二、成能治

此所治法，還有十一與此相違能對治法，能斷於彼，當知亦令思修所成若 智、若見清淨而轉。

【I2 釋多所作2】

【J1 釋義】

壬二、釋多所作2　癸一、釋義

又正方便修諸想者，有能斷滅所治法欲。又於所治現行法中，心不染著，速令斷滅。又能多住能對治法，斷滅一切所對治法。

【J2 結名】

癸二、結名

如是三法，隨逐一切對治修故，名多所作。

又正方便修諸想等者：此中諸想，謂前所說修不淨想，於無常所修習苦想，及光明想。言斷滅者，謂於所治法令不現行應知。

【G3 結2】

【H1 名修瑜伽】

庚三、結2　辛一、名修瑜伽

如是名為修習對治。此修對治，當知即是修習瑜伽。

【H2 明普攝義】

辛二、明普攝義

此第五支修習對治廣聖教義，當知唯有如是十相。除此更無若過若增。

【F4 後二支2】

【G1 辨二清淨2】

【H1 世間一切種清淨5】

【I1 徵】

己四、後二支2　庚一、辨二清淨2　辛一、世間一切種清淨5　壬一、徵

云何世間一切種清淨？

【I2 標】

壬二、標

當知略有三種。

【I3 列】

壬三、列

一、得三摩地，二、三摩地圓滿，三、三摩地自在。

【I4 釋3】

【J1 得三摩地2】

【K1 辨障治法2】

【L1 舉所治3】

【M1 標】

壬四、釋3　癸一、得三摩地2　子一、辨障治法2　丑一、舉所治3　寅一、標

此中最初有二十種得三摩地所對治法，能令不得勝三摩地。

【M2 徵】

寅二、徵

何等二十？

【M3 釋2】

【N1 列過失2】

【O1 別列20】

【P1 由伴無德】

寅三、釋2　卯一、列過失2　辰一、別列20　巳一、由伴無德

一、有不樂斷同梵行者為伴過失。

有不樂斷等者：謂於世間諸衰損事能令苦惱，諸興盛事亦是無常，故應厭離，喜樂於斷。義如聲聞地說。（陵本三十二卷二頁2616）翻此應知名不樂斷。

【P2 由師無德】

巳二、由師無德

二、伴雖有德，然能宣說修定方便師有過失。謂顛倒說修定方便。

謂顛倒說修定方便者：謂若宣說取厭離相、取欣樂相，由是能令始修業者最初觸證於斷喜樂心一境性，是名宣說修定方便。如聲聞地說。（陵本三十二卷一頁2613）與此相違，名顛倒說。

【P3 由無聽欲】

巳三、由無聽欲

三、師雖有德，然於所說修定方便，其能聽者欲樂羸劣，心散亂故，不能領受過失。

欲樂羸劣心散亂故者：於斷滅苦無猛利欲，是名欲樂羸劣。於所宣說音韻差別不屬耳聽，名心散亂。

【P4 由覺慧劣】

巳四、由覺慧劣

四、其能聽者雖有樂欲，屬耳而聽；然闇鈍故，覺慧劣故，不能領受過失。

【P5 由多貪求】

巳五、由多貪求

五、雖有智德，然是愛行，多求利養恭敬過失。

【P6 由無喜足】

巳六、由無喜足

六、多分憂愁，難養難滿，不知喜足過失。

多分憂愁難養難滿等者：聲聞地中沙門莊嚴說有易養易滿及與喜足。翻彼應知此所說相。

【P7 由多事務】

巳七、由多事務

七、即由如是增上力故，多諸事務過失。

多諸事務過失者：謂由愛樂種種所作事業，彼彼事中其心流散故。

【P8 由捨加行】

巳八、由捨加行

八、雖無此失，然有懈怠懶惰故，棄捨加行過失。

然有懈怠懶惰等者：謂如為性懈怠，執睡為樂、執倚為樂、執臥為樂，由是不能初夜後夜常勤修習悎寤瑜伽故。

【P9 由他障礙】

巳九、由他障礙

九、雖無此失，然有為他種種障礙生起過失。

然有為他種種障礙等者：謂常疹疾、困苦、重病，風熱痰癊數數發動，或有宿食住在身中，或被蛇蝎、百足、蚰蜒之所蜇螫，或為人、非人之所逼惱，又不能得衣、食、臥具、病緣醫藥及餘什具。如是等類，應知一切名加行障。如聲聞地說。（陵本二十五卷十一頁2116）此中種種，應如是知。

【P10 由無堪忍】

巳十、由無堪忍

十、雖無此失，然有於寒熱等苦，不能堪忍過失。

【P11 由不受教】

巳十一、由不受教

十一、雖無此失，然有慢恚過故，不能領受教誨過失。

然有慢恚過故等者：謂由慢恚，不信順他，由是不能領受教誨。

【P12 由倒思惟】

巳十二、由倒思惟

十二、雖無此失，然有於教顛倒思惟過失。

然有於教顛倒思惟過失者：謂於殷勤教誨方便次第，不如所說正修加行；及於諸法過患功德，不如所說善取其相故。

【P13 由忘失念】

巳十三、由忘失念

十三、雖無此失，然於所受教有忘念過失。

【P14 由相雜住】

巳十四、由相雜住

十四、雖無此失，然有在家、出家雜住過失。

【P15 由住處障2】

【Q1 列】

巳十五、由住處障2　午一、列

十五、雖無此失，然有受用五失相應臥具過失。

【Q2 指】

午二、指

五失相應臥具，應知如聲聞地當說。

然有受用五失相應臥具過失等者：如下說言處所不隨順性，是名受用五失相應臥具。聲聞地說：處所圓滿略有五種，翻彼後四，應知五失相應。

【P16 由邪尋思】

巳十六、由邪尋思

十六、雖無此失，然於遠離處不守護諸根故，有不正尋思過失。

【P17 由身沈重】

巳十七、由身沈重

十七、雖無此失，然由食不平等故，有身沈重無所堪能過失。

【P18 由多睡眠】

巳十八、由多睡眠

十八、雖無此失，然性多睡眠，有多睡眠隨煩惱現行過失。

有多睡眠隨煩惱現行過失者：三摩呬多地說：順生煩惱、壞斷加行，是惛沈性；心極昧略，是睡眠性。（陵本十一卷四頁848）為彼纏擾，發身麤重、發心麤重，名多睡眠隨煩惱現行過失。

【P19 由不樂止】

巳十九、由不樂止

十九、雖無此失，然不先修行奢摩他品故，於內心寂止遠離中，有不欣樂過失。

【P20 由不樂觀】

巳二十、由不樂觀

二十、雖無此失，然先不修行毗鉢舍那品故，於增上慧法毗鉢舍那如實觀中，有不欣樂過失。

【O2 總結】

辰二、總結

如是二十種法，是奢摩他、毗鉢舍那品，證得心一境性之所對治。

【N2 顯障因3】

【O1 標】

卯二、顯障因3　辰一、標

又此二十種所對治法，略由四相，於所生起三摩地中，堪能為障。

【O2 徵】

辰二、徵

何等為四？

【O3 列】

辰三、列

一、於三摩地方便不善巧故；二、於一切修定方便全無加行故；三、顛倒加行故；四、加行慢緩故。

【L2 成能治2】

【M1 例相違】

丑二、成能治2　寅一、例相違

此三摩地所對治法，有二十種白法對治；與此相違，應知其相。

【M2 辨能得2】

【N1 住心】

寅二、辨能得2　卯一、住心

由此能斷所對治法，多所作故；疾疾能得正住其心，證三摩地。

【N2 位攝】

卯二、位攝

又得此三摩地，當知即是得初靜慮近分定未至位所攝。

又得此三摩地等者：最初獲得色界定地所攝少分微妙作意，當知此名得三摩地。猶未證得根本靜慮，是故說言初靜慮近分定未至位所攝。得作意相，聲聞地中廣釋應知。（陵本三十二卷十九頁2666）

【K2 明普攝義】

子二、明普攝義

又此得三摩地相違法，及得三摩地隨順法廣聖教義，當知唯有此二十種。除此更無若過若增。由此因緣，依初世間一切種清淨，於此正法補特伽羅得三摩地，已善宣說，已善開示。

已善宣說已善開示者：攝異門分說：宣說者，謂因他請問而為記別。開示者，謂他展轉所生疑惑皆能除遣。（陵本八十三卷十二頁6311）

【J2 三摩地圓滿2】

【K1 辨圓滿相2】

【L1 列十相10】

【M1 起勝求願】

癸二、三摩地圓滿2　子一、辨圓滿相2　丑一、列十相10　寅一、起勝求願

復次，如是已得三摩地者，於此少小殊勝定中，不生喜足。於勝三摩地圓滿，更起求願。

於此少小殊勝定中等者：未至定中獲得少分微妙作意，由是說名少小殊勝。從此已上證入根本，名三摩地圓滿。

【M2 見勝功德】

寅二、見勝功德

又即於彼見勝功德。

又即於彼見勝功德者：謂證最初根本靜慮，加行究竟果作意轉時，離生喜樂遍諸身分，無不充滿，無有間隙，乃至廣說離生喜樂。如聲聞地說。（陵本三十三卷七頁2691）彼勝功德，如是應知。

【M3 住勤精進】

寅三、住勤精進

又由求願見勝功德，為求彼故；勇猛精進，策勵而住。

【M4 名非得勝】

寅四、名非得勝

又彼於色相應愛味俱行煩惱，非能一切皆永斷故，名非得勝。

又彼於色相應愛味等者：謂未證入根本靜慮，未能究竟離欲界欲，亦未遠離一切惡不善法，是名於色相應愛味俱行煩惱。未能永斷，由是於彼名非得勝。

【M5 名他所勝】

寅五、名他所勝

又非於彼諸善法中皆勤修故，名他所勝。

又非於彼諸善法中等者：聲聞地說：一切煩惱對治作意已得生起，是名加 行究竟作意。從此無間，由是因緣，證入根本初靜慮定。（陵本三十三卷七頁2690）由是當知，加行究竟作意若未轉時，名於善法非皆勤修，猶未能捨所有下品煩惱，是故名他所勝。

【M6 無沈沒等】

寅六、無沈沒等

又於廣大淨天生處，無有沈沒。

又於廣大淨天生處無有沈沒者：謂不愛味，定地喜樂灌灑其身故。

又彼無能陵懱於己，下劣信解增上力故。

又彼無能陵懱於己等者：彼謂色界廣大淨天。由墮有求，受用喜樂，是名下劣信解。己則不爾，一切皆為求無漏界，故彼無能陵懱於己。

【M7 隨法相轉】

寅七、隨法相轉

又彼如是心無沈沒，於定所緣境界法中，即先所得止、舉、捨相，無間、殷重方便修故；隨順而轉。

又彼如是心無沈沒至隨順而轉者：謂時時間作意思惟止、舉、捨相，而不一向，為欲對治沈掉等故，是故隨順而轉。

【M8 請問正法】

寅八、請問正法

又彼如是隨法相轉，數入數出，為欲證得速疾通慧，依定圓滿，樂聞正法故；於時時中殷勤請問。

又彼如是隨法相轉等者：隨定所緣境界諸法，修止、舉、捨應時加行，是名隨法相轉。隨其所欲入出自在，是名數入數出。無有滯礙漏盡智通，是名速疾通慧。為證此故，依定圓滿及聞正法，殷勤請問。由得正定，方能如實知見，乃至證無所作究竟涅槃故。

【M9 愛樂遠離】

寅九、愛樂遠離

又依如是三摩地圓滿故，於正方便根本定攝內心奢摩他，證得遠離愛樂。

【M10 愛樂觀察】

寅十、愛樂觀察

又證得法毗鉢舍那。如實觀察熾然明淨所有愛樂。

【L2 結圓滿】

丑二、結圓滿

當知齊此已能證入根本靜慮，如是名為三摩地圓滿。

又證得法毗鉢舍那等者：能緣四聖諦法毗鉢舍那，名法毗鉢舍那。於四聖諦如實知見，是名如實觀察熾然明淨。由是愛樂觀察諸法，是名證得。

【K2 明普攝義】

子二、明普攝義

又此三摩地圓滿廣聖教義，當知唯有如是十相。除此更無若過若增。

【J3 三摩地自在2】

【K1 辨得自在2】

【L1 釋4】

【M1 善觀察2】

【N1 略標2】

【O1 舉諸瑕穢】

癸三、三摩地自在2　子一、辨得自在2　丑一、釋4　寅一、善觀察2　卯一、略標2　辰一、舉諸瑕穢

復次，雖已證得根本三摩地故，名三摩地圓滿；其心猶為三摩地生愛味、慢、見、疑、無明等諸隨煩惱之所染汙，未名圓滿清淨鮮白。

其心猶為三摩地生愛味等者：三摩呬多地說：愛上靜慮、見上靜慮、慢上靜慮、疑上靜慮，是名三摩地生愛、慢、見、疑之所染汙。如彼別釋應知。（陵本十二卷二頁964）又於彼定諸煩惱斷猶未證得，故為無明等諸隨煩惱之所染汙。爾時其心，於入、住、出未能隨意自在，未名圓滿；未得自性解脫，未名清淨；未得相續解脫，未名鮮白。

【O2 思所應作】

辰二、思所應作

為令如是諸隨煩惱不現行故，為練心故，為調心故，彼作是思：我應當證心自在性、定自在性。於四處所，以二十二相應善觀察。

【N2 廣辨2】

【O1 總標四處】

卯二、廣辨2　辰一、總標四處

謂自誓受下劣形相、威儀、眾具；又自誓受禁制尸羅；又自誓受精勤無間修習善法。若有為斷一切苦惱，受此三處，應正觀察眾苦隨逐。

【O2 別釋諸相4】

【P1 初處觀察2】

【Q1 釋3】

【R1 下劣形相】

辰二、別釋諸相4　巳一、初處觀察2　午一、釋3　未一、下劣形相

由剃除鬚髮故，捨俗形好故，著壞色衣故，應自觀察形色異人。如是名為觀察誓受下劣形相。

【R2 下劣威儀】

未二、下劣威儀

於行住坐臥語默等中，不隨欲行；制伏憍慢往趣他家，審正觀察遊行乞食。如是名為觀察誓受下劣威儀。

於行住坐臥語默等中不隨欲行者：聲聞地說：若行、若住、若坐、若臥、若語、若默正知而住。於彼諸業正念所攝，不放逸攝，是名不隨欲行。應隨月喻往施主家，具足慚愧，遠離憍傲，盪滌身心，是名制伏憍慢往趣他家。遊行乞食，或有應往，或不應往；及於往時觀見眾色，或有應觀，或不應觀；是名審正觀察遊行乞食。如是諸義，聲聞地中廣辯其相。（陵本 二十四卷十三頁2044）

【R3 下劣眾具】

未三、下劣眾具

又正觀察從他獲得無所畜積諸供身具，如是名為觀察誓受下劣眾具。

【Q2 結】

午二、結

由此五相，當知是名初處觀察。

由此五相當知是名初處觀察者：下劣形相有三，謂剃除鬚髮、捨俗形好、著壞色衣；下劣威儀、眾具各一；是為五相應知。

【P2 第二處觀察2】

【Q1 釋3】

【R1 初一相2】

【S1 標】

巳二、第二處觀察2　午一、釋3　未一、初一相2　申一、標

又善說法毗奈耶中，諸出家者所受尸羅，略捨二事之所顯現。

【S2 列】

申二、列

一者、棄捨父母、妻子、奴婢、僕使、朋友、眷屬、財穀珍寶等所顯。二 者、棄捨歌舞、倡妓、笑戲、歡娛、遊縱、掉逸、親愛聚會，種種世事之所顯現。

又善說法毗奈耶中諸出家者所受尸羅等者：此說最初所受具戒，由捨二事，於善說法毗奈耶中名出家者。一、由捨攝受事，二、由捨諸欲事。如文可知。是為第一所觀察相。

【R2 次二相】

未二、次二相

又彼安住尸羅律儀，不由犯戒私自懇責，亦不為彼同梵行者以法訶擯；有犯尸羅而不輕舉。

又彼安住尸羅等者：此說安住具戒有其二相。一、自無毀犯，二、不輕舉他。如文可知。是為第二、第三所觀察相。

【R3 後二相】

未三、後二相

若於尸羅有所闕犯，由此因緣，便自懇責；若同梵行以法訶擯，即便如法而自悔除。於能舉罪同梵行者，心無恚恨，無損無惱而自修治。

【Q2 結】

午二、結

由此五相，是名於第二處觀察。

若於尸羅有所闕犯等者：此說具戒犯已還淨有其二相。一、自懇責，或自悔除。二、堪忍他舉，心無憤恚。如文可知。是為第四、第五所觀察相。

【P3 第三處觀察2】

【Q1 釋2】

【R1 標】

巳三、第三處觀察2　午一、釋2　未一、標

如是尸羅善圓滿已，應以五相精勤方便修諸善品。

【R2 列】

未二、列

謂時時間諮受讀誦論量決擇，勤修善品，如是乃應受他信施；又樂遠離，以正方便修諸作意；又復晝夜，於退分、勝分二法，知斷修習；又於生死見大過失；又於涅槃見勝功德。

【Q2 結】

午二、結

由此五相，是名第三處觀察。

應以五相精勤方便修諸善品等者：此中五相，如文可知。又此善品，謂定資糧。如戒律儀、根律儀、於食知量、初夜後夜悎寤瑜伽、正知而住，乃至沙門莊嚴，皆資糧攝。言諮受讀誦論量決擇者，謂於正法。言樂遠離者，謂於處所圓滿，威儀圓滿，若身遠離，若心遠離，總攝為一，名樂遠離。義如聲聞地說。（陵本三十卷六頁2500）言修諸作意者，謂定地攝了相等七作意應知。言退分、勝分者，謂諸善品，暫得還失，是名退分；後後勝進，是名勝分。於退分法，應知應斷；於勝分法，應正修習。

【P4 第四處觀察2】

【Q1 釋2】

【R1 辨四苦2】

【S1 標】

巳四、第四處觀察2　午一、釋2　未一、辨四苦2　申一、標

如是精勤修善品者，略為四苦之所隨逐。

【S2 列】

申二、列

謂於四沙門果，未能隨有所證故，猶為惡趣苦所隨逐。

謂於四沙門果等者：謂若證諦現觀，便不顛墮惡趣，及不復造諸惡趣業感彼異熟，由是不為惡趣苦所隨逐。又證現觀補特伽羅有多差別。若於欲界未離欲者，初證現觀得預流果；若於欲界倍離欲者，初證現觀得一來果；若已離欲界欲者，初證現觀得不還果。翻此應知，於沙門果未能隨有所證，故為惡趣苦所隨逐，是為第一所觀察相。

體是生老病死法故，為內壞苦之所隨逐。

體是生老病死法故等者：一切有情所得自體，是無常法，生老病死眾苦可得，名內壞苦，內身變異之所引故。有此自體，即有如是眾苦之所隨逐。此中生苦乃至死苦，各由五相應可了知。決擇分中一一別釋。（陵本六十一卷十四頁4933）是為第二、第三、第四、第五所觀察相。

一切所愛離別法故，為愛壞苦之所隨逐。

一切所愛離別法故等者：此說愛別離苦，是為第六所觀察相。

自業所作故，一切苦因之所隨逐。

自業所作故等者：此說五取蘊苦，是為第七所觀察相。

【R2 攝七相】

未二、攝七相

彼為如是四苦隨逐，應以七相審正觀察。

【Q2 結】

午二、結

由此七相，是名第四處觀察。

【M2 正思惟3】

【N1 舉作意】

寅二、正思惟3　卯一、舉作意

彼於如是四處，以二十二相正觀察時，便生如是如理作意：謂我為求如是事故，誓受下劣形相威儀及資身具，誓受禁戒，誓受精勤常修善法；而我今者於四種苦為脫何等？

【N2 顯精勤】

卯二、顯精勤

若我如是自策自勵，誓受三處，猶為四苦常所隨逐，未得解脫；我今不應為苦隨逐，未於勝定獲得自在，中路止息，或復退屈。

【N3 結名想】

卯三、結名想

如是精勤如理作意，乃得名為出家之想及沙門想。

乃得名為出家之想及沙門想者：聲聞地說：又若自能出離身中所有一切惡不善法，當知是名真實出家。（陵本二十九卷二十頁2468）又攝事分說：依第一義所有沙門，安立如是八支聖道為沙門義。為此義故，於善說法毗奈耶中，假名出家受沙門性。（陵本九十八卷十八頁7377）此名出家想及沙門想，義應準知。

【M3 修方便2】

【N1 舉依止5】

【O1 樂斷】

寅三、修方便2　卯一、舉依止5　辰一、樂斷

彼於圓滿修多方便以為依止，由世間道，證得三摩地圓滿故；於煩惱斷，猶未證得，復依樂斷，常勤修習。

【O2 樂修】

辰二、樂修

又彼已得善世間道，數數為得三摩地自在故；依止樂修無間而轉。

【O3 心無貪恚】

辰三、心無貪恚

又於正信長者、居士、婆羅門等，獲得種種利養恭敬，而不依此利養恭敬，而生貪著。亦不於他利養恭敬，及餘不信婆羅門等，對面、背面諸不可意身業、語業現行事中，心生憤恚，又復於彼無損害心。

【O4 正念現前】

辰四、正念現前

又愛、慢、見、無明、疑惑種種定中諸隨煩惱不復現行，善守念住。

善守念住者：此中念住，謂四念住。應知於四念住安住正念，所作應作，離不應作，是名善守念住。

【O5 離增上慢】

辰五、離增上慢

又非證得勝奢摩他，即以如是奢摩他故，謂己一切所作已辦；亦不向他說己所證。

【N2 明正行2】

【O1 少欲喜足2】

【P1 舉於衣服】

卯二、明正行2　辰一、少欲喜足2　巳一、舉於衣服

彼由如是樂斷樂修，心無貪恚，正念現前，離增上慢。於諸衣服隨宜獲得，便生喜足。

【P2 例餘一切】

巳二、例餘一切

如於衣服，於餘飲食、臥具等喜足，當知亦爾。

【O2 正知受用】

辰二、正知受用

又正了知而為受用。謂如是等諸資生具，但為治身令不敗壞，暫止饑渴，攝受梵行，廣說乃至於食知量。

但為治身令不敗壞等者：聲聞地說：為身安住食於所食，為除饑渴受諸飲食，為攝梵行受諸飲食。此中三相，應準彼知。復說：由正思擇食於所食。不為倡蕩、不為憍逸、不為飾好、不為端嚴，是名廣說乃至於食知量。

【M4 獲自在】

寅四、獲自在

彼由如是正修行故，於三摩地獲得自在。依止彼故，其心清白，無有瑕穢，離隨煩惱，廣說乃至獲得不動，能引一切勝神通慧。

【L2 結】

丑二、結

是名三摩地自在。

廣說乃至獲得不動等者：此說第四靜慮，名為不動。其心清淨鮮白周遍，一切散動不能侵故，由是能引一切勝神通慧。此中神通，謂五神通應知。

【K2 明普攝義】

子二、明普攝義

此三摩地自在廣義，當知唯有如所說相。除此更無若過若增。

【I5 結簡外道】

壬五、結簡外道

又先所說得三摩地，若中所說三摩地圓滿，及今所說三摩地自在，總名無上世間一切種清淨。當知此清淨，唯在正法，非諸外道。

【H2 出世間一切種清淨2】

【I1 徵】

辛二、出世間一切種清淨2　壬一、徵

云何出世間一切種清淨？

【I2 釋2】

【J1 辨諸清淨5】

【K1 標】

壬二、釋2　癸一、辨諸清淨5　子一、標

當知略有五種。

【K2 徵】

子二、徵

何等為五？

【K3 列】

子三、列

一、入聖諦現觀；二、入聖諦現觀已，離諸障礙；三、入聖諦現觀已，為欲證得速疾通慧，作意思惟諸歡喜事；四、修習如所得道；五、證得極清淨道，及果功德。

【K4 釋5】

【L1 入聖諦現觀2】

【M1 徵】

子四、釋5　丑一、入聖諦現觀2　寅一、徵

云何入聖諦現觀？

【M2 釋2】

【N1 辨入現觀2】

【O1 辨2】

【P1 明漸次2】

【Q1 由正知】

寅二、釋2　卯一、辨入現觀2　辰一、辨2　巳一、明漸次2　午一、由正知

謂有如來諸弟子眾，已善修習世間清淨，知長夜中，由妙五欲積集其心。食所持故，長養其心，於彼諸欲生愛樂故，而於諸欲深見過患。

食所持故長養其心者：如契經說：一切有情皆依食住。謂依段食、觸食、意思食、識食，能令諸行相續而住，名食所持。令無色蘊相轉增勝，名長養心。

於上勝境，見寂靜德。

於上勝境見寂靜德者：謂於斷界、離欲界、滅界，觀見最勝寂靜功德故。

【Q2 由厭離】

午二、由厭離

彼於戲論界易可安住，謂於世間一切種清淨；於無戲論界難可安住，謂於出世間一切種清淨。是故於彼厭惡而住，非不厭惡。

於無戲論界難可安住者：滅有為法，證得涅槃，是名無戲論界。與有為法不應說異不異，唯內所證，非所戲論故。

【P2 明趣入2】

【Q1 善修治4】

【R1 標列厭患】

巳二、明趣入2　午一、善修治4　未一、標列厭患

又此住正法者，於無戲論涅槃界中，心樂安住，樂欲證得。由闕沙門果證增 上力故；於己雜染相應，心生厭患；於己清淨不相應，心生厭患；於己雜染相應過患，心生厭患；於己清淨不相應過患，心生厭患；於己清淨見難成辦，心生厭患。

【R2 別釋其相5】

【S1 雜染相應3】

【T1 標】

未二、別釋其相5　申一、雜染相應3　酉一、標

此中略有三種雜染相應。

【T2 列】

酉二、列

一、未調未順而死，雜染相應。

未調未順而死雜染相應者：意地中說：不清淨不解脫死者，名不調善死。（陵本一卷十五頁78）此說生雜染相應當知。

二、死已當墮煩惱大坑，雜染相應。

死已當墮煩惱大坑等者：煩惱大坑，謂即無明，普於一切雜染能作因緣，根本依處故。此說煩惱雜染相應當知。

三、由彼煩惱自在力故，現行種種惡不善業，往有怖處，雜染相應。

由彼煩惱自在力故等者：當墮惡趣，生那落迦，是名往有怖處。此說業雜染相應當知。

【T3 釋】

酉三、釋

彼觀己身闕沙門果證，由彼闕故，與三種雜染相應。如是觀已，心生厭患。

【S2 清淨不相應3】

【T1 標】

申二、清淨不相應3　酉一、標

當知清淨不相應亦有三種。

【T2 列】

酉二、列

一、諸煩惱斷究竟涅槃，名無怖處。

諸煩惱斷究竟涅槃名無怖處者：有尋有伺地說：有怖畏者，謂懼當生苦所依處故。（陵本五卷三頁323）翻此應知涅槃名無怖處。

二、能證此，謂依增上心學善心三摩地。三、能證此，於增上慧學正見所攝微妙聖道。

【T3 釋】

酉三、釋

彼觀己身，與此三種清淨不相應故，心生厭患。

【S3 雜染相應過患3】

【T1 標】

申三、雜染相應過患3　酉一、標

當知雜染相應過患，亦有三種。

【T2 列】

酉二、列

一、老病死苦根本之生。

老病死苦根本之生者：由生為先，老病死苦差別可得，是故生為老病死苦根本，以是眾苦之所依故。

二、自性苦生無暇處。

自性苦生無暇處者：謂為諸行麤重所隨，名自性苦。生於邊國及以達須、蔑戾車中，四眾、賢良、正至、善士不往遊涉，是名無暇處。

三、一切處生無常性。

一切處生無常性者：謂於五趣流轉變異故。

【T3 釋】

酉三、釋

彼觀己身，有此三種雜染相應過患，心生厭患。

【S4 清淨不相應過患3】

【T1 標】

申四、清淨不相應過患3　酉一、標

當知清淨不相應過患有五種。

【T2 列】

酉二、列

一、於邊地生，未能止息。二、於惡道生，未能止息。三、於在家眾諸無間 業，未能堰塞。

於在家眾諸無間業未能堰塞者：五無間業及彼同分，是名諸無間業。如有尋有伺地說。（陵本九卷二頁641）若未證得出世正見所攝諸無漏慧，於此諸業未能堰塞。思所成地說：由慧故能堰。此應準知。

四、於出家眾無量見趣，未不相應。

於出家眾無量見趣等者：謂諸外道有六十二諸惡見趣應知。

五、雖由世間道，乃至有頂若定、若生，而於無初後際生死流轉，未作邊際。

無初後際生死流轉者：諸行因果相續流轉，假說先後，而實無先後性，是即流轉真如。此說無初後際生死流轉，義應準知。

【T3 釋】

酉三、釋

彼觀自身，有此五種清淨不相應過患，心生厭患。

【S5 於己清淨見難成辦2】

【T1 初五相3】

【U1 標】

申五、於己清淨見難成辦2　酉一、初五相3　戌一、標

於己清淨見難成辦，當知亦有五種。

【U2 列】

戌二、列

一、若捨不為，不能自作故。

若捨不為不能自作故者：謂捨方便，不修正行，聖道不生故。

二、於所餘事非請他為能成辦故。

於所餘事等者：所餘世事，或請他為而能成辦；清淨不爾，非請他為能成辦故。

三、決定應作故。由於自心未令清淨，必於眾苦不得解脫成吉祥性。四、非於惡業現在不作，即說彼為已作清淨，即名已得於現見法永離熾然。無對治道，先所造作惡不善業，必不壞故。

非於惡業現在不作等者：得學無學清淨智見，是名已作清淨。得無生法，是名已得於現見法永離熾然。所以者何？現見自他生死大苦火聚長時相續，名為熾然。滅不更生，名永離故。非於現在不作惡業，便為已得如是清淨解脫；由先所作惡不善業，若無能對治道，必不自然壞滅故。

五、由彼清淨學無學道證得所顯故。

【U3 結】

戌三、結

彼觀清淨，由此五相難可成辦，心生厭患。

【T2 後一相】

酉二、後一相

又復發起堅固精進，為欲證得。

又復發起堅固精進等者：殷重加行，是名堅固精進。如菩薩地說。（陵本 四十二卷十六頁3462）由此遮止為證清淨中所有懈怠故。

【R3 總顯差別2】

【S1 辨心相3】

【T1 厭患】

未三、總顯差別2　申一、辨心相3　酉一、厭患

彼由觀見雜染清淨，相應不相應故，心生厭患。

【T2 怖畏】

酉二、怖畏

又由觀見雜染清淨，相應不相應過患故，心生怖畏。

【T3 遮止】

酉三、遮止

又於清淨證得，及雜染斷滅中，有懶惰懈怠故，心便遮止。

【S2 明漸次2】

【T1 舉厭患極厭患】

申二、明漸次2　酉一、舉厭患極厭患

又由作意思惟彼相故，心生厭患；即於此相多所作故，心極厭患。

【T2 例怖畏極怖畏等】

酉二、例怖畏極怖畏等

如厭患、極厭患，怖畏、極怖畏，遮止、極遮止，當知亦爾。

又由作意思惟彼相等者：謂於雜染清淨相應不相應相，作意思惟，心生厭患。此厭患相復有三種，謂無常故、苦故、變壞法故。如三摩呬多地說。（陵本十一卷十二頁894）即於此相多所修習，名多所作。是故心極厭患。

【R4 總結修相】

未四、總結修相

如是彼以由厭俱行想，於五處所，以二十種相作意思惟故，名善修治。

如是彼以由厭俱行想等者：謂於諸行思惟無常及苦，是名厭俱行想。前說於己雜染相應，心生厭患；乃至於己清淨見難成辦，心生厭患；是名於五處所。雜染相應、清淨相應及雜染相應過患，各有三種相；清淨不相應過患，有五種相；清淨見難成辦，亦有五相；又復發起堅固精進；如是總成二十種相應知。

【Q2 善安住3】

【R1 略標】

午二、善安住3　未一、略標

復有五因，二十種相之所攝受，令於愛盡寂滅涅槃，速疾多住，心無退轉，亦無憂慮。謂我我今者為何所在。

愛盡寂滅涅槃者：謂由無明觸所生受滅，故愛滅；由愛滅故，得無生法；是名愛盡寂滅涅槃。

【R2 廣釋2】

【S1 五因3】

【T1 徵起】

未二、廣釋2　申一、五因3　酉一、徵起

何等五因？

【T2 列釋5】

【U1 由通達作意】

酉二、列釋5　戌一、由通達作意

一、由通達作意故。謂由如是通達作意無間，必能趣入正性離生，入諦現觀，證聖智見。

【U2 由所依】

戌二、由所依

二、由所依故。謂由依此所依無間，必能趣入正性離生，餘如前說。

【U3 由入境界門】

戌三、由入境界門

三、由入境界門故。謂由緣此入境界門，必能趣入正性離生，餘如前說。

【U4 由攝受資糧】

戌四、由攝受資糧

四、由攝受資糧故。謂由此攝受資糧，必能趣入正性離生，餘如前說。

【U5 由攝受方便】

戌五、由攝受方便

五、由攝受方便故。謂由攝受如是方便，必能趣入正性離生，乃至廣說。

【T3 結說】

酉三、結說

如是五因，當知依諦現觀逆次因說，非順次因。

如是五因當知依諦現觀逆次因說等者：諦現觀因，若順次第，先劣後勝，應說攝受方便為初，乃至通達作意為後。今逆次第，先勝後劣，故說通達作意為初，乃至攝受方便為後。

依最勝因，如先說事，逆次說故。

【S2 二十相5】

【T1 初因所攝2】

【U1 舉五相5】

【V1 通達障礙】

申二、二十相5　酉一、初因所攝2　戌一、舉五相5　亥一、通達障礙

謂於空、無願、無相加行中，於隨入作意微細現行，有間無間隨轉我慢俱行心相能障現觀作意，正通達故。

【V2 棄捨麤重】

亥二、棄捨麤重

既通達已；於作意俱行心任運轉中，能善棄捨，令無間滅。

謂於空無願無相加行中等者：謂於諸有諸趣死生法中，修習空行、無願行、無相行，為欲入諦現觀，證聖智見，名空、無願、無相加行。然於彼行隨順趣入作意生時，有能障礙現觀我慢隨轉，或不相續，或復相續，是名有間無間。任運而生，難可覺了，是名微細現行。心與隨轉，動亂於心，是名心俱行相。謂於爾時作是思惟：我於生死曾久流轉，我於生死當復流轉；我於涅槃當能趣入，我為涅槃修諸善法；我能觀苦真實是苦，我能觀集真實是集，我能觀滅真實是滅，我能觀道真實是道；我能觀空真實 是空，我觀無願真是無願，我觀無相真是無相；如是諸法是我所有。如聲聞地說。（陵本三十四卷十八頁2786）是即我慢心俱行相。由是因緣，能障現觀，令不得入。若能了知如是我慢隨轉作意是障礙已，便能速疾以慧通達，名正通達。

【V3 思惟真如】

亥三、思惟真如

依無間滅心，由新所起作意，以無常等行如實思惟。

【V4 現觀智生】

亥四、現觀智生

由此作意修習、多修習故，所緣能緣平等平等智生。

依無間滅心等者：能障現觀我慢動相無間滅已，無間心生，於四聖諦作意觀察，方便流注，無有間斷，依四聖諦十六行相如實思惟。聲聞地中別釋其相。（陵本三十四卷十九頁2787）如是先來未善觀察，今善作意方便觀察，以微妙慧，於四聖諦能正悟入，是故作意名新所起。

【V5 了自所證】

亥五、了自所證

彼於爾時，能障現觀我慢亂心便永斷滅，證得心一境性。便自思惟：我已證得心一境性，如實了知。

【U2 結能入】

戌二、結能入

當知是名由通達作意故，入諦現觀。

證得心一境性者：此中心一境性，謂通達三摩地所行影像唯是其識；或通達此已，復思惟如性。如解深密經說應知。（三卷三頁16,698b）

【T2 第二因所攝2】

【U1 舉六相2】

【V1 入住出相】

酉二、第二因所攝2　戌一、舉六相2　亥一、入住出相

又若先以世間道得三摩地，亦得圓滿，亦得自在。彼或於入三摩地相，謂由此故入三摩地；或於住三摩地相，謂由此故住三摩地；或於出三摩地相，謂由此故出三摩地；於此諸相作意思惟，安住其心，入諦現觀。

或於入三摩地相等者：此中入、住、出相，如三摩呬多地別釋應知。（陵本十三卷三頁1073）

【V2 止舉捨相】

亥二、止舉捨相

若得三摩地，而未圓滿，亦未自在。彼或思惟止相、或思惟舉相、或思惟捨相，安住其心，入諦現觀。

【U2 結安住】

戌二、結安住

如是當知由所依故，其心安住。

或思惟止相等者：此中三相，亦如三摩呬多地說應知。（陵本十三卷十一頁1110）

【T3 第三因所攝2】

【U1 舉二相2】

【V1 辨障礙3】

【W1 標】

酉三、第三因所攝2　戌一、舉二相2　亥一、辨障礙3　天一、標

又有二法，於修現觀極為障礙。

【W2 徵】

天二、徵

何等為二？

【W3 列】

天三、列

一、不正尋思所作擾亂，心不安靜；二、於所知事其心顛倒。

於所知事其心顛倒者：身受心法，名所知事。不淨計淨，於苦計樂，無常計常，無我計我，名心顛倒應知。

【V2 明對治2】

【W1 標】

亥二、明對治2　天一、標

為欲對治如是障礙，當知有二種於所緣境安住其心。

【W2 釋】

天二、釋

謂為對治第一障故，修阿那波那念；

謂為對治第一障故等者：如聲聞地廣說應知。（陵本二十七卷三頁2254）

為對治第二障故，修諸念住。

【U2 結安住】

戌二、結安住

如是當知由入境界門故，其心安住。

為對治第二障故等者：聲聞地說：又為對治四顛倒故，建立四種念住，乃至廣說應知。（陵本二十八卷二十二頁2401）

【T4 第四因所攝3】

【U1 舉四相4】

【V1 遠離非處2】

【W1 標非處】

酉四、第四因所攝3　戌一、舉四相4　亥一、遠離非處2　天一、標非處

又於妙五欲樂習近者，於聖法毗奈耶，非所行處。

【W2 明遠離】

天二、明遠離

若於隨宜所得衣服、飲食、諸坐臥具，便生喜足；隨所獲得利養恭敬，制伏其心。謂依妙五欲，不由所得利養恭敬，心便堅住；由此因緣，遠離一切非所行處。

【V2 樂斷樂修】

亥二、樂斷樂修

既遠離已，依諸念住樂斷樂修。於晝夜分，時時觀察自他所有衰盛等事，心生厭患。

謂依妙五欲等者：此釋前說隨所獲得利養恭敬，制伏其心。謂隨獲得利養恭敬及妙五欲，不染、不住、不耽、不縛、不悶、不著，亦不堅執故。

【V3 修習隨念】

亥三、修習隨念

又復修習佛隨念等，令心清淨。

又復修習佛隨念等令心清淨者：此說六隨念行。謂佛法僧隨念行，及趣涅槃行、趣資財行、趣生天行等隨念行。如聞所成地說應知。（陵本十四卷二十頁1255）

【V4 安住聖種】

亥四、安住聖種

又復安住諸聖種中。

又復安住諸聖種中者：此說四聖種應知。能生眾聖，故名聖種。謂於衣服、飲食、臥具隨所得中，皆生喜足，是名前三聖種。樂斷煩惱、樂修聖道，是名第四聖種。

【U2 結安住】

戌二、結安住

如是當知由資糧故，其心安住。

【U3 簡所說】

戌三、簡所說

此依最勝資糧道說。

【T5 第五因所攝2】

【U1 舉三相2】

【V1 初二加行方便相3】

【W1 標】

酉五、第五因所攝2　戌一、舉三相2　亥一、初二加行方便相3　天一、標

又彼如是資糧住已，為修相應作意加行，故有二種加行方便。

【W2 徵】

天二、徵

何等為二？

【W3 列】

天三、列

一、自於契經阿毗達磨，讀誦受持，修正作意，於蘊等事令極善巧。

於蘊等事令極善巧者：謂蘊善巧、界善巧、處善巧、緣起善巧、處非處善巧，及根善巧，名六善巧。如決擇分廣釋應知。（陵本五十三卷十五頁4256）

二、依他師教，所謂大師、鄔波柁耶、阿遮利耶。於時時間，教授教誡，攝受依止。

於時時間教授教誡等者：菩薩地說：又諸菩薩，性好攝受諸有情類，如法御眾，方便饒益，以無染心先與依止，乃至廣說於時時間，以其隨順八種教授而正教授，五種教誡而正教誡。（陵本四十卷十頁3290）此應準知。

【V2 後一正加行相2】

【W1 通一切】

亥二、後一正加行相2　天一、通一切

又正加行作意思惟，當知是名第三方便。此正加行作意思惟，名正加行。

【W2 簡今義3】

【X1 標】

天二、簡今義3　地一、標

此中義者，謂尸羅淨所有作意，名正加行作意思惟。

【X2 釋】

地二、釋

彼自思惟尸羅清淨，故無悔惱；無悔惱故，便生歡喜；廣說乃至心入正定。

【X3 結】

地三、結

是故宣說此正加行作意思惟，名心住方便。

【U2 結安住】

戌二、結安住

由如是方便故，心速安住。

【R3 總結】

未三、總結

彼於爾時，由此五因二十種相攝持其心，於愛盡寂滅涅槃界中，令善安住，無復退轉，心無驚怖。謂我我今者何所在耶？當於如是心安住時，應知已名入諦現觀。

【O2 結】

辰二、結

如是名入聖諦現觀。

由此五因二十種相攝持其心者：於初因中有五種相。一、通達我慢能障現觀，二、能善棄捨令無間滅，三、如實思惟無常等行，四、所緣能緣平等智生，五、如實了知證得心一境性。第二因中有六種相。謂思惟入、住、出相，及思惟止、舉、捨相。第三因中有二種相。一、修阿那波那念，二、修諸念住。第四因中有四種相。一、遠離一切非所行處，二、依諸念住樂斷樂修，三、修習佛等六隨念行，四、安住諸聖種中。第五因中有三種相。一、修六善巧，二、依他師教，三、於正加行作意思惟。如是總成二十種相，由是攝持其心，令心安住入諦現觀。

【N2 明普攝義】

卯二、明普攝義

又此聖諦現觀義，廣說應知。謂心厭患相有二十種，心安住相亦二十種。除此更無若過若增。

【L2 入現觀已離諸障礙2】

【M1 徵】

丑二、入現觀已離諸障礙2　寅一、徵

云何入聖諦現觀已，離諸障礙？

【M2 釋2】

【N1 辨離障礙2】

【O1 辨2】

【P1 障礙3】

【Q1 標】

寅二、釋2　卯一、辨離障礙2　辰一、辨2　巳一、障礙3　午一、標

當知此障略有二種。

【Q2 列】

午二、列

一、行處障，二、住處障。

【Q3 釋2】

【R1 行處障2】

【S1 列7】

【T1 數與眾會】

午三、釋2　未一、行處障2　申一、列7　酉一、數與眾會

行處障者，謂如聖弟子，或與眾同居，隨其生起僧所作事，棄捨善品，數與眾會。

隨其生起僧所作事等者：謂與眾同居時，修和敬業，治衣鉢等，是名僧所作事。於應趣向好樂前行，於遠離中喜捨善軛，是名棄捨善品。數與諸在家眾及出家眾樂欲會遇，不欲別離，是名數與眾會。

【T2 愛重飲食】

酉二、愛重飲食

或復安住常乞食法，而愛重飲食。

【T3 好樂營為】

酉三、好樂營為

或兼二處，好樂營為衣鉢等事。

或兼二處好樂營為衣鉢等事者：此中二處，所謂行處及與住處。由閑居時，亦有修治衣鉢等事故。若樂營為，故名二處障。

【T4 好樂談話】

酉四、好樂談話

或為讀誦經典，而好樂談話。

【T5 樂著睡眠】

酉五、樂著睡眠

或居夜分，而樂著睡眠。

【T6 樂染言論】

酉六、樂染言論

或居晝分，樂王賊等雜染言論。

【T7 不樂遠離2】

【U1 標】

酉七、不樂遠離2　戌一、標

或於是處，有親戚交遊談謔等住，而於是處不樂遠離。

【U2 釋】

戌二、釋

謂長夜數習與彼共居增上力故，或復樂與第二共住。

【S2 結】

申二、結

諸如是等，名行處障。

或復樂與第二共住者：此第二義。釋前不樂遠離、不樂獨處，樂與在家及出家眾共相雜住，是名樂與第二共住。

【R2 住處障2】

【S1 釋2】

【T1 住名】

未二、住處障2　申一、釋2　酉一、住名

住處障者，謂處空閑修奢摩他、毗鉢舍那，總名為住。

【T2 障義3】

【U1 標】

酉二、障義3　戌一、標

依奢摩他、毗鉢舍那，當知復有四種障礙。

【U2 列】

戌二、列

一、毗鉢舍那支不隨順性，二、奢摩他支不隨順性，三、彼俱品念不隨順性，四、處所不隨順性。

【U3 釋4】

【V1 毗鉢舍那支不隨順性】

戌三、釋4　亥一、毗鉢舍那支不隨順性

若謂己聰明，而生高舉，不從他聞順觀正法，是名毗鉢舍那支不隨順性。

【V2 奢摩他支不隨順性】

亥二、奢摩他支不隨順性

若不安靜身語意行，躁動輕舉，數犯尸羅，生憂悔等，乃至不得心善安住，當知是名奢摩他支不隨順性。

若不安靜等者：謂尋思行補特伽羅，諸根不住、諸根飄舉、諸根掉動、諸根散亂，身業誤失、語業誤失，喜為戲論、樂著戲論，多惑、多疑、多懷樂欲，名不安靜身語意行，躁動輕舉。又多犯戒，心生憂悔，生憂悔故，不得歡喜安樂，由是因緣，不得正定，是名數犯尸羅，乃至不得心善安住。

【V3 彼俱品念不隨順性】

亥三、彼俱品念不隨順性

若有忘念增上力故，於沈掉等諸隨煩惱，心不遮護，當知是名彼俱品念不隨順性。

於沈掉等諸隨煩惱心不遮護者：三摩呬多地說：應遠離相復有四種。謂沈相、掉相、亂相、著相。（陵本十一卷十九頁936）此說沈掉等諸隨煩惱，如彼別釋應知。

【V4 處所不隨順性2】

【W1 標】

亥四、處所不隨順性2　天一、標

若有習近五失相應諸坐臥具，當知是名處所不隨順性。

【W2 列】

天二、列

或於晝分多諸諠逸；於夜分中多蚊蝱等眾苦所觸；又多怖畏、多諸災癘；眾具匱乏，不可愛樂；惡友攝持，無諸善友。

【S2 結】

申二、結

諸如是等，名住處障。

或於晝分多諸諠逸等者：此釋處所不隨順性。聲聞地說：處所圓滿有其五種。（陵本三十卷六頁2502）此中五相，翻彼後四處所圓滿應知。是即名為五失相應諸坐臥具。

【P2 遠離4】

【Q1 標】

巳二、遠離4　午一、標

又此二障，當知總有二種因緣，能為遠離。

【Q2 列】

午二、列

一、多諸定樂，二、多諸思擇。

【Q3 釋2】

【R1 多諸定樂2】

【S1 標】

午三、釋2　未一、多諸定樂2　申一、標

多諸定樂，應知略有六種。

【S2 釋2】

【T1 修止舉捨】

申二、釋2　酉一、修止舉捨

謂若有已得三摩地，而未圓滿，未得自在；彼應修習止、舉、捨三種善巧，由此發生多諸定樂。

【T2 修入住出】

酉二、修入住出

若有於三摩地已得圓滿，亦得自在；彼應修習入、住、出定三種善巧，由此發生多諸定樂。

【R2 多諸思擇2】

【S1 徵】

未二、多諸思擇2　申一、徵

云何名為多諸思擇？

【S2 釋3】

【T1 出體性】

申二、釋3　酉一、出體性

謂勝善慧，名為思擇。

【T2 明思擇2】

【U1 於善不善法】

酉二、明思擇2　戌一、於善不善法

由此慧故，於晝夜分自己所有善法增長，如實了知；不善法增長，如實了知；善法衰退，如實了知；不善法衰退，如實了知。

於晝夜分自己所有善法增長等者：此中善法，謂慚、愧、愛、敬、信、正思惟、正念、正知、根護、戒護，及無悔等樂為最後應知。此所對治，名不善法，下皆準知。若善法增，定轉增長，若善法退，定還退失；如是不善法衰退及與增長，當知亦爾。

【U2 於習近命緣】

戌二、於習近命緣

又彼如於晝夜若行、若住，習近衣服、飲食命緣。由習近故，不善法增長、善法衰退，或善法增長、不善法衰退，皆如實了知。

【T3 顯勝利】

酉三、顯勝利

即此思擇為依止故，於所生起諸不善法，由不堅著方便道理，驅擯遠離。於諸善法能勤修習。

【Q4 結】

午四、結

如是二處十種善巧，於二處所十一種障，能令斷滅；隨所生起，即便遠離。

【O2 結】

辰二、結

如是名為遠離障礙。

如是二處十種善巧等者：謂止、舉、捨三種善巧，入、住、出定三種善巧，此六善巧，住處所攝。如實了知善法增長、衰退，不善法增長、衰退二種善巧；及如實知由習近緣，不善法增長、善法衰退，或善法增長、不善法衰退二種善巧；此四善巧，行處所攝。是名二處十種善巧。於行處中，障有七種。一、數與眾會，二、愛重飲食，三、好樂營為，四、好樂談話，五、樂著睡眠，六、樂雜染論，七、不樂遠離。於住處中障有四種，如前所說，文易可知。是名於二處所十一種障。

【N2 明普攝義】

卯二、明普攝義

又此遠離障礙義，廣說應知如所說相。除此更無若過若增。

【L3 思惟諸歡喜事2】

【M1 徵】

丑三、思惟諸歡喜事2　寅一、徵

云何入聖諦現觀已，為欲證得速疾通慧，作意思惟諸歡喜事？

【M2 釋2】

【N1 辨諸歡喜2】

【O1 辨4】

【P1 依證淨】

寅二、釋2　卯一、辨諸歡喜2　辰一、辨4　巳一、依證淨

謂聖弟子，已見聖諦，已得證淨。

已得證淨者：謂佛、法、僧、戒四種證淨應知。如攝事分別釋其相。（陵本九十八卷二十五頁7397）

即以證淨為依止故，於佛法僧勝功德田，作意思惟發生歡喜。

即以證淨為依止故等者：此於四證淨中，唯說信澄清性，是故唯說佛法僧田，略不說戒。

【P2 依盛事】

巳二、依盛事

又依自增上生事，及決定勝事，

又依自增上生事等者：謂依增上生道所證盛事，是名增上生事。若依決定 勝道所證盛事，是名決定勝事。

謂己身財寶所證盛事，作意思惟發生歡喜。

謂己身財寶所證盛事者：此釋前說二事。言財寶者，通說聖非聖財，是名所證盛事。

【P3 依無嫉】

巳三、依無嫉

又依無嫉，如於自身，於他亦爾。

又依無嫉等者：如於自身所證盛事，作意思惟發生歡喜。依無嫉故，於他所證，歡喜亦爾。

【P4 依知恩2】

【Q1 標】

巳四、依知恩2　午一、標

又依知恩，謂有恩者。念大師恩，作意思惟發生歡喜。

【Q2 釋】

午二、釋

由依彼故，遠離眾苦及與苦因，引發眾樂及與樂因。

【O2 結】

辰二、結

如是思惟隨順修道歡喜事故，便能證得速疾通慧。

【N2 明普攝義】

卯二、明普攝義

又此思惟隨順修道歡喜事義，廣說應知如所說相。除此更無若過若增。

【L4 修習如所得道2】

【M1 徵】

丑四、修習如所得道2　寅一、徵

云何修習如所得道？

【M2 釋2】

【N1 辨修圓滿2】

【O1 辨2】

【P1 四所依法4】

【Q1 發生欲樂2】

【R1 思慕究竟】

寅二、釋2　卯一、辨修圓滿2　辰一、辨2　巳一、四所依法4　午一、發生欲樂2　未一、思慕究竟

謂彼如是所生廣大無罪歡喜，溉灌其心，為趣究竟，於現法中心極思慕。

【R2 樂欲出離】

未二、樂欲出離

彼由如是心生思慕，出離樂欲數數現行。謂我何當能具足住如是聖處，如阿羅漢所具足住。

廣大無罪歡喜者：有尋有伺地說：聖財所生樂，無罪喜樂相應、廣大遍滿所依。（陵本五卷二頁320）此應準知。

【Q2 發勤精進】

午二、發勤精進

如是欲樂生已，發勤精進，無間常委，於三十七菩提分法，方便勤修。

無間常委等者：思所成地說：清淨止觀為依止故，於所修習菩提分法，勇猛無間，能常修習、能委修習，無懈無憚。（陵本十九卷十五頁1665）此應準知。

【Q3 心樂遠離】

午三、心樂遠離

又彼如是勤精進故，不與在家、出家眾相雜住，習近邊際諸坐臥具，心樂遠離。

【Q4 不生喜足】

午四、不生喜足

又彼如是發生欲樂、發勤精進，樂遠離已，不生喜足。謂於少分殊勝所證，心無喜足；於諸善法轉上、轉勝、轉微妙處，希求而住。

【P2 五法圓滿4】

【Q1 歡喜圓滿】

巳二、五法圓滿4　午一、歡喜圓滿

由此四法攝受修道，極善攝受。即此四種修道為依，如先所說諸歡喜事所生 歡喜，彼於爾時修得圓滿。

由此四法等者：如前所說：出離樂欲數數現行；欲樂生已，發勤精進；勤精進故，心樂遠離；又於少分所證不生喜足；是名四法應知。

【Q2 喜悅圓滿】

午二、喜悅圓滿

最極損減方便道理，煩惱斷故，獲得殊勝所證法故，亦令喜悅修得圓滿。

最極損減方便道理等者：修斷煩惱有九品，別斷下下品為最後邊，是名最極損減。其能斷道亦有九品，證上上品為其究竟，是名殊勝所證法。由是亦令喜悅修得圓滿。言喜悅者，謂於除障處所之所生故。如聲聞地說。（陵本三十二卷三頁2619）

【Q3 輕安清涼二種圓滿】

午三、輕安清涼二種圓滿

又修所斷惑品麤重已遠離故，獲得輕安；輕安生故，身心清涼，極所攝受。如是二種修得圓滿。

身心清涼極所攝受者：決擇分說：諸無漏識，無學解脫，名曰清涼。（陵本五十四卷三頁4294）今依輕安，能攝受彼，故說清涼，極所攝受。

【Q4 學位圓滿】

午四、學位圓滿

又此有學，金剛喻定到究竟故，修得圓滿。

【O2 結】

辰二、結

是名修習如所得道。

【N2 明普攝義】

卯二、明普攝義

又此修習如所得道義，廣說應知。謂四種法為依止故，能令五法修習圓滿。

能令五法修習圓滿者：如前所說：歡喜、喜悅、獲得輕安、攝受清涼、金剛喻定，是名五法應知。

除此更無若過若增。

【L5 證極清淨及果功德2】

【M1 徵】

丑五、證極清淨及果功德2　寅一、徵

云何證得極清淨道及果功德？

【M2 釋2】

【N1 正顯證得2】

【O1 辨道果等2】

【P1 別辨3】

【Q1 極淨道果2】

【R1 舉諸煩惱2】

【S1 樂等位攝】

寅二、釋2　卯一、正顯證得2　辰一、辨道果等2　巳一、別辨3　午一、極淨道果2　未一、舉諸煩惱2　申一、樂等位攝

謂於三位，樂位、苦位、不苦不樂位，為諸煩惱之所隨眠。有二種補特伽羅，多分所顯。一者、異生，二者、有學。

謂於三位等者：於樂受位多生染著，當知彼為貪所隨眠。於苦受位多生憎恚，當知彼為瞋所隨眠。於不苦不樂受位多生顛倒，當知彼為癡所隨眠。如是三受，無明觸生，是故說言異生、有學所顯。然由有學不具縛故，與異生別，總略宣說多分所顯。

【S2 雜染品攝2】

【T1 略標類】

申二、雜染品攝2　酉一、略標類

又有二種能發起雜染品。一者、取雜染品，二者、行雜染品。

【T2 明過患】

酉二、明過患

即為斷此二雜染品，入善說法毗奈耶時，能為障礙所有煩惱。此諸煩惱，能為隨眠，深遠入心，又能發生種種諸苦。

又有二種能發起雜染品等者：緣起所攝無明及愛，此能發起二雜染品。謂愛為緣，發起取雜染品；無明為緣，發起行雜染品。又無明、愛能障入善說法毗奈耶最初正見，令不得生，是名入善說法毗奈耶時，能為障礙所有煩惱。以此煩惱能為隨眠，深遠入心，不得離繫故。又此煩惱能生種種諸苦，不證寂滅故。

【R2 顯無餘斷】

未二、顯無餘斷

若能於此無餘永斷，名為證得極淨道果。

若能於此無餘永斷等者：於善說法毗奈耶中，由得無學清淨智見，於無明、愛永斷無餘。無明斷故，於現法中證慧解脫；又愛斷故，於現法中證心解脫；是名證得極淨道果。義如有尋有伺地說。（陵本九卷十五頁694）

【Q2 極清淨道】

午二、極清淨道

又十無學支所攝五無學蘊，所謂戒蘊、定蘊、慧蘊、解脫蘊、解脫知見蘊，名極清淨道。

【Q3 住聖功德3】

【R1 標】

午三、住聖功德3　未一、標

又由證得此極淨道，離十過失，住聖所住。

又十無學支所攝五無學蘊等者：謂無學正見、正思惟、正語、正業、正命、正精進、正念、正定、正解脫、正智，是名十無學支。此中正語、正業、正命，戒蘊所攝。正念、正定，定蘊所攝。正見、正思惟、正精進，慧蘊所攝。正解脫，解脫蘊所攝。正智，解脫知見蘊所攝，應知。

【R2 釋2】

【S1 辨過失2】

【T1 徵】

未二、釋2　申一、辨過失2　酉一、徵

云何名為十種過失？

【T2 列】

酉二、列

所謂依外諸欲所有愁、歎、憂、苦種種惱亂，苦苦相應過失。

所謂依外諸欲所有愁歎等者：當知此由無學正見而得遠離。於外諸欲深見過患，不習近故。

又有依內不護諸根過失。由不護諸根故，生愁歎等。

又有依內不護諸根過失等者：當知此由無學正念而得遠離。具足成就六恆住法，安住上捨，無喜無憂故。

又有愛味樂住過失。

又有愛味樂住過失者：當知此由無學正定而得遠離。於諸靜慮無有愛味相應故。

又有行住放逸過失。

又有行住放逸過失者：當知此由無學正精進而得遠離。於行、於住常無放逸故。

又有外道不共，即彼各別邪見所起語言、尋思、追求三種過失。

又有外道不共等者：此中三種過失，皆由外道各別邪見所起，不共聖教。當知此由無學正語、正思惟、正業、正命而得遠離。

又有依靜慮邊際過失。

又有依靜慮邊際過失者：當知此由無學正解脫而得遠離。不依靜慮邊際，妄計清淨故。第四靜慮，名靜慮邊際。妄計清淨論者，執此已得究竟解脫故。

又有緣起所攝發起取雜染品過失。又有發起行雜染品過失。

又有緣起所攝發起取雜染品過失等者：此二過失，當知由無學正智而得遠離。如實了知雜染因故。

【S2 顯聖住】

申二、顯聖住

若於如是十種過失永不相應；唯有最後身所任持，第二餘身畢竟不起，於最寂靜涅槃界中，究竟安住。一切有情乃至上生第一有者，於彼一切所有有情得為最勝。是故說名住聖所住。

唯有最後身所任持等者：住有餘依涅槃界中，是名最後身所任持。住無餘依涅槃界中，是名第二餘身畢竟不起，於最寂靜涅槃界中，究竟安住。此於一切有情乃至上生第一有者，得為最勝，名住聖住。

【R3 結】

未三、結

以能遠離十種過失，又能安住聖所住處，故名功德。

【P2 總結】

巳二、總結

又若彼果、若極淨道、若彼功德，如是一切，總略說名證得極清淨道及果功德。

【O2 明普攝義】

辰二、明普攝義

又此證得極清淨道及果功德義，廣說應知如所說相。除此更無若過若增。

【N2 兼顯解脫2】

【O1 有餘依攝】

卯二、兼顯解脫2　辰一、有餘依攝

若得如是最上無學諸聖法者，如是聖法相應之心，於妙五欲極為厭背；無異熟故，後更不續。

若得如是最上無學諸聖法者至後更不續者：決擇分說：若聖弟子將入無餘涅槃界時，所有一切善及無記諸法種子皆被損害。由染汙法種子滅故，不復能感當來異熟果，亦不復能生自類果。（陵本五十一卷十八頁4131）此說無學聖法後更不續道理，準彼應知。

若世間心雖復已斷，猶得現行。彼於後時任運而滅。

若世間心雖復已斷等者：一切種子異熟果識，名世間心。證轉依已，諸漏永盡，彼世間心，說名已斷。然於爾時，唯餘清淨識緣名色、名色緣識相續而轉，彼世間心說猶現行。若壽量盡，識捨所依，永不更生，是名後時任運而滅。

【O2 無餘依攝】

辰二、無餘依攝

又煩惱道後有業道，於現法中已永斷絕；由彼絕故，當來苦道更不復轉。由此因果永滅盡故，即名苦邊。更無所餘，無上、無勝。

又煩惱道後有業道等者：緣起所攝無明、愛、取，名煩惱道。行、有二支，名後有業道。識乃至受，及生、老死，名當來苦道。如是三道差別應知。

【K5 結】

子五、結

此中若入聖諦現觀；若離障礙；若為證得速疾通慧，作意思惟諸歡喜事；若修習如所得道；若證得極清淨道及果功德；如是名為出世間一切種清淨。

【J2 明普攝義】

癸二、明普攝義

又此出世間一切種清淨義，廣說應知如所說相。除此更無若過若增。

【G2 結名修果】

庚二、結名修果

如是若先所說世間一切種清淨，若此所說出世間一切種清淨，總略為一，說名修果。

【E3 總結】

戊三、總結

如是如先所說若修處所，若修因緣，若修瑜伽，若修果，一切總說為修所成地。

瑜伽師地論科句披尋記卷第二十

瑜伽師地論科句披尋記卷第二十一

彌勒菩薩說

唐三藏沙門玄奘奉詔譯

韓清淨科記

本地分中聲聞地第十三初瑜伽處種性地品第一

【C10 聲聞地3】

【D1 結前生後】

丙十、聲聞地3　丁一、結前生後

如是已說修所成地。云何聲聞地？

【D2 正廣分別2】

【E1 總標一切】

丁二、正廣分別2　戊一、總標一切

一切聲聞地總嗢柁南曰：若略說此地　性等數取趣　如應而安立　世間出世間此地略有三　謂種性趣入　及出離想地　是說為聲聞

【E2 別辨一一3】

【F1 種性地3】

【G1 徵】

戊二、別辨一一3　己一、種性地3　庚一、徵

云何種性地？

【G2 標2】

【H1 嗢柁南】

庚二、標2　辛一、嗢柁南

嗢柁南曰：若略說一切　種性地應知　謂自性安立　諸相數取趣

【H2 長行】

辛二、長行

謂若種性自性、若種性安立、若住種性者所有諸相、若住種性補特伽羅，如是一切總略為一，名種性地。

【G3 釋4】

【H1 自性3】

【I1 徵】

庚三、釋4　辛一、自性3　壬一、徵

云何種性？

【I2 釋2】

【J1 辨相】

壬二、釋2　癸一、辨相

謂住種性補特伽羅，有種子法。由現有故，安住種性補特伽羅，若遇勝緣，便有堪任、便有勢力，於其涅槃能得能證。

謂住種性補特伽羅有種子法者：意地中說：此一切種子識，若般涅槃法者，一切種子皆悉具足；不般涅槃法者，便闕三種菩提種子。（陵本二卷一頁101）由此當知，此種子法，謂聲聞菩提種子；由附所依有此種子法故，名住聲聞種性補特伽羅。未遇生緣，安住自性無有變異，亦無失壞，故名為住。

【J2 問答2】

【K1 異名】

癸二、問答2　子一、異名

問：此種性名有何差別？答：或名種子，或名為界，或名為性，是名差別。

【K2 體性】

子二、體性

問：今此種性以何為體？答：附在所依，有如是相，六處所攝。從無始世展轉傳來，法爾所得。於此立有差別之名，所謂種性、種子、界、性。

【I3 結】

壬三、結

是名種性。

附在所依等者：此中所依，謂有識身。攝大乘論說：出世心從最清淨法界等流正聞熏習種子所生。此聞熏習，隨在一種所依轉處，寄在異熟識中，與彼和合俱轉，猶如水乳。（攝論一卷十四頁31,136c）如是應知，附所依義。又如下說：住種性者所有諸相，謂與一切無涅槃法補特伽羅諸相相違，當知即名安住種性補特伽羅所有諸相。今指彼相違相，說有如是相言。又如下說：如是種子，非於六處有別異相，即於如是種類、分位、六處殊勝，是故此說六處所攝。又此種性，非無般涅槃法補特伽羅熏習可有。若許爾者，應不建立有無種性二種差別。然實不爾。即由是義，說住種性補特伽羅有種子性，從無始世展轉傳來，法爾所得。

【H2 安立2】

【I1 釋2】

【J1 正辨相2】

【K1 辨麤細2】

【L1 問】

辛二、安立2　壬一、釋2　癸一、正辨相2　子一、辨麤細2　丑一、問

云何種性安立？謂應問言：今此種性，為當言細？為當言麤？

【L2 答3】

【M1 標】

丑二、答3　寅一、標

應答言：細。

【M2 徵】

寅二、徵

何以故？

【M3 釋】

寅三、釋

由此種子未能與果、未習成果，故名為細。若已與果、已習成果，爾時種性若種、若果，俱說名麤。

由此種子未能與果等者：菩薩地說：種性有二。一、本性住種性，二、習所成種性。今約最初，名未能與果；約彼第二，名未習成果。即於此位，由未有果，此種子相難可現見，故名為細。與此相違，由與果俱，是故種、果俱說名麤。

【K2 辨一多2】

【L1 問】

子二、辨一多2　丑一、問

問：如是種性，當言墮一相續？墮多相續？

墮一相續墮多相續者：相續有四。一、自身相續，二、他身相續，三、諸根相續，四、境界相續。如攝事分說。（陵本一百卷十五頁7510）今此義中，唯約諸根相續為論。由前已說六處所攝，故作是問：如是種性，墮一？墮多？

【L2 答3】

【M1 標】

丑二、答3　寅一、標

答：當言墮一相續。

當言墮一相續者：此中義顯，唯墮意處，故言墮一相續。攝大乘說：寄在異熟識中。彼異熟識，意處攝故。

【M2 徵】

寅二、徵

所以者何？

【M3 釋2】

【N1 反顯】

寅三、釋2　卯一、反顯

若法異相俱有而轉；見彼各別種種相續、種種流轉。

【N2 正成】

卯二、正成

如是種子，非於六處有別異相。

若法異相俱有而轉等者：如說：眼等六識是識自性差別；又說：眼等六觸、六受、六想、六思，是名觸、受、想、思自性差別。如是等類，雖依眼等六處而生，然非是一，名法異相。能依所依，同生住滅，是名俱有而轉。由是見彼六處，各別為依，及彼諸法差別生起，是名見彼各別種種相續，種種流轉。若如是者，彼六處攝心心所法，應可說言墮多相續；種子不爾，非於六處有別異相，非彼六處俱有而轉，不見各別種種相續為依，及彼差別種種流轉，故不應言，墮多相續。

即於如是種類、分位、六處殊勝，從無始世展轉傳來，法爾所得，有如是想及以言說，謂為種性、種子、界、性，是故當言墮一相續。

即於如是種類分位六處殊勝等者：有涅槃法補特伽羅，是名種類。安住種性位中，是名分位。彼所有相，與一切無涅槃法補特伽羅諸相相違，是名六處殊勝。依如是義，假想安立諸差別名，謂為種性、種子、界、性。非析諸行別有實物名為種子，亦非餘處；然即諸行如是種性，如是等生，如是安布，名為種子。如決擇分說。（陵本五十二卷十五頁4198）由是當知，種子非於六處有別異相，是故當言墮一相續。

【J2 廣眾緣2】

【K1 違緣2】

【L1 問】

癸二、廣眾緣2　子一、違緣2　丑一、問

問：若住種性補特伽羅有涅槃法，此住種性有涅槃法補特伽羅，何因緣故有涅槃法，而前際來長時流轉，不般涅槃？

【L2 答5】

【M1 標】

丑二、答5　寅一、標

答：四因緣故，不般涅槃。

【M2 徵】

寅二、徵

何等為四？

【M3 列】

寅三、列

一、生無暇故；二、放逸過故；三、邪解行故；四、有障過故。

【M4 釋4】

【N1 生無暇3】

【O1 徵】

寅四、釋4　卯一、生無暇3　辰一、徵

云何生無暇？

【O2 釋】

辰二、釋

謂如有一，生於邊國及以達須、蔑戾車中，四眾、賢良、正至、善士不往遊涉。

【O3 結】

辰三、結

是名生無暇。

四眾賢良正至善士不往遊涉者：謂苾芻、苾芻尼、近事男、近事女，是名四眾。一切賢聖，是名賢良。已趣各別煩惱寂靜，是名正至。百行所攝，受諸律儀，是名善士。

【N2 放逸過3】

【O1 徵】

卯二、放逸過3　辰一、徵

云何放逸過？

【O2 釋】

辰二、釋

謂如有一，雖生中國，又非達須、非蔑戾車，四眾、賢良、正至、善士皆往遊涉；而生貴家，財寶具足，於諸妙欲耽著受用，不見過患，不知出離。

【O3 結】

辰三、結

是名放逸過。

【N3 邪解行3】

【O1 徵】

卯三、邪解行3　辰一、徵

云何邪解行？

【O2 釋2】

【P1 出惡見2】

【Q1 標】

辰二、釋2　巳一、出惡見2　午一、標

謂如有一，雖生中國，乃至廣說；而有外道種種惡見。

【Q2 釋】

午二、釋

謂起如是見，立如是論：無有施與，廣說乃至我自了知無諸後有。

無有施與等者：撥無施與、愛養、祠祀；撥無妙行、惡行，及彼二業果及異熟。如有尋有伺地說。（陵本八卷十四頁612）此中廣說乃至無諸後有，隨應當知。

【P2 明過患】

巳二、明過患

復由如是外道見故，不值諸佛出現世間，無諸善友說正法者。

【O3 結】

辰三、結

是名邪解行。

無諸善友說正法者者：具八因緣，名善友性。宣說初時所作無倒言論，及與超勝四種聖諦相應言論，是名善說正法。如下自說，別釋其相應知。（陵本二十五卷一頁2069）

【N4 有障過3】

【O1 徵】

卯四、有障過3　辰一、徵

云何有障過？

【O2 釋3】

【P1 異熟障】

辰二、釋3　巳一、異熟障

謂如有一，雖生中國，廣說如前，亦值諸佛出現於世，遇諸善友說正法者；而性愚鈍，頑騃無知，又復瘖瘂，以手代言，無力能了善說、惡說所有法義。

【P2 業障】

巳二、業障

或復造作諸無間業。

【P3 煩惱障】

巳三、煩惱障

或復長時起諸煩惱。

【O3 結】

辰三、結

是名有障過。

云何有障過等者：此說重障，略有三種。謂異熟障、業障、煩惱障。異熟障者，謂若生處，聖道依彼不生不長，於是生處異熟果生；或有生處，聖道依彼雖得生長，而於其中異熟果生，聾騃愚鈍，盲瞽瘖瘂，以手代言，無有力能解了善說、惡說法義；是名異熟障。言業障者，謂五無間業，及餘所有故思造業諸尤重業。彼異熟果若成熟時，能障正道，令不生起，是名業障。煩惱障者，謂猛利煩惱、長時煩惱。由此煩惱，於現法中，以其種種淨行所緣不能令淨，是名煩惱障。如下自說。（陵本二十九卷十五頁2453）此說有障，其義應知。

【M5 結2】

【N1 正顯有種性2】

【O1 不般涅槃】

寅五、結2　卯一、正顯有種性2　辰一、不般涅槃

如是名為四種因緣。由此因緣故，雖有般涅槃法，而不般涅槃。

【O2 得般涅槃】

辰二、得般涅槃

彼若值遇諸佛出世，聽聞正法，獲得隨順教授教誡，無彼因緣，爾時方能善根成熟，漸次乃至得般涅槃。

【N2 兼明無種性】

卯二、兼明無種性

無涅槃法補特伽羅，住決定聚。彼若遇緣、若不遇緣，遍一切種，畢竟不能得般涅槃。

無涅槃法補特伽羅住決定聚等者：住無種性補特伽羅，乃至盡未來際，生死流轉無有止息，是名住決定聚。由此義故，彼若值遇諸佛出世，聽聞正法，獲得隨順教授教誡為增上緣；若不值遇；遍於一切界趣生中，彼彼有情畢竟不能得般涅槃。

【K2 順緣2】

【L1 問】

子二、順緣2　丑一、問

問：何等名為涅槃法緣，而言闕故、無故、不會遇故，不般涅槃？

【L2 答4】

【M1 標】

丑二、答4　寅一、標

答：有二種緣。

【M2 徵】

寅二、徵

何等為二？

【M3 列】

寅三、列

一、勝，二、劣。

【M4 釋2】

【N1 辨二相2】

【O1 勝緣2】

【P1 徵】

寅四、釋2　卯一、辨二相2　辰一、勝緣2　巳一、徵

云何勝緣？

【P2 列】

巳二、列

謂正法增上他音，及內如理作意。

謂正法增上他音等者：聞他宣說超勝四聖諦法言音，是名正法增上他音。由此為依，發生自內如理所引作意，名內如理作意。

【O2 劣緣4】

【P1 徵】

辰二、劣緣4　巳一、徵

云何劣緣？

【P2 標】

巳二、標

謂此劣緣乃有多種。

【P3 列】

巳三、列

謂若自圓滿、若他圓滿、若善法欲、若正出家、若戒律儀、若根律儀、若於  食知量、若初夜後夜常勤修習悎寤瑜伽、若正知而住、若樂遠離、若清淨諸蓋、若依三摩地。

【P4 釋12】

【Q1 自圓滿4】

【R1 徵】

巳四、釋12　午一、自圓滿4　未一、徵

云何自圓滿？

【R2 列】

未二、列

謂善得人身，生於聖處，諸根無闕，勝處淨信，離諸業障。

【R3 釋5】

【S1 善得人身3】

【T1 徵】

未三、釋5　申一、善得人身3　酉一、徵

云何名為善得人身？

【T2 釋】

酉二、釋

謂如有一，生人同分，得丈夫身，男根成就，或得女身。

【T3 結】

酉三、結

如是名為善得人身。

【S2 生於聖處3】

【T1 徵】

申二、生於聖處3　酉一、徵

云何名為生於聖處？

【T2 釋】

酉二、釋

謂如有一，生於中國，廣說如前，乃至善士皆往遊涉。

【T3 結】

酉三、結

如是名為生於聖處。

【S3 諸根無闕3】

【T1 徵】

申三、諸根無闕3　酉一、徵

云何名為諸根無闕？

【T2 釋】

酉二、釋

謂如有一，性不愚鈍，亦不頑騃，又不瘖瘂，乃至廣說支節無減。彼由如是支節無闕、耳無闕等，能於善品精勤修集。

【T3 結】

酉三、結

如是名為諸根無闕。

性不愚鈍等者：由不愚鈍、頑騃、瘖瘂，有力能了善說、惡說所有法義，此顯意根無闕。又不聾瞽，乃至支節無減，此顯耳等諸根無闕。由是能於正法受持讀誦；及於尊長修和敬業，參覲承事；乃至廣說於諸善品加行處所，皆能成就軌則。如下戒律儀說。（陵本二十二卷四頁1899）是名能於善品精勤修集。

【S4 勝處淨信2】

【T1 徵】

申四、勝處淨信2　酉一、徵

云何名為勝處淨信？

【T2 釋2】

【U1 標相】

酉二、釋2　戌一、標相

謂如有一，於諸如來正覺所說法毗奈耶，得淨信心，如是名為勝處淨信。

【U2 釋名2】

【V1 勝處】

戌二、釋名2　亥一、勝處

言勝處者，謂諸如來正覺所說法毗奈耶，能生一切世出世間白淨法故。

【V2 淨信】

亥二、淨信

此中所起前行增上諸清淨信，名勝處淨信，能除一切所有煩惱垢穢濁故。

此中所起前行增上諸清淨信等者：謂於三寶起清淨信，與世出世諸白淨法，為其先導，隨順證得，是名所起前行增上諸清淨信。由此能除一切所有煩惱。此中一切，謂於三寶處所。煩惱，謂即無明、見、疑。自性染汙，故名為垢；起邪決定，故名為穢；令不決定，故名為濁。

【S5 離諸業障4】

【T1 徵】

申五、離諸業障4　酉一、徵

云何名為離諸業障？

【T2 標】

酉二、標

謂能遠離五無間業。

【T3 列】

酉三、列

所謂於彼害母、害父、害阿羅漢、破和合僧、於如來所惡心出血。

【T4 釋2】

【U1 名離障】

酉四、釋2　戌一、名離障

隨一所有無間業障，於現法中不作不行，如是名為離諸業障。

謂能遠離五無間業等者：此中且說五無間業已能遠離，名離業障；然復當知，彼同分業亦非不離。有尋有伺地說：由彼事重，俱受現法果故。（陵本九卷二頁641）又下自說：五無間業，及餘所有故思造業諸尤重業。彼異熟果若成熟時，能障正道，令不生起，是名業障故。（陵本二十九卷十五頁2453）於現法中，彼無間業無身語意造作相轉，是名不作。不起身行、語行、意行，是名不行。

【U2 顯障義】

戌二、顯障義

若有於此五無間業造作增長，於現法中竟不能轉、得般涅槃、生起聖道。故約彼說離諸業障。

於現法中竟不能轉得般涅槃生起聖道者：由無間業，於現法中造作增長，即於現法當受其果，是故此說於現法中竟不能轉、得般涅槃、生起聖道。謂由聖道能般涅槃，是名得般涅槃、生起聖道。障不令生，名不能轉。

【R4 結】

未四、結

唯由如是五種支分，自體圓滿，是故說此名自圓滿。

【Q2 他圓滿3】

【R1 徵】

午二、他圓滿3　未一、徵

云何他圓滿？

【R2 列】

未二、列

謂諸佛出世，說正法教，法教久住，法住隨轉，他所哀愍。

【R3 釋5】

【S1 諸佛出世2】

【T1 徵】

未三、釋5　申一、諸佛出世2　酉一、徵

云何名為諸佛出世？

【T2 釋2】

【U1 明出世相】

酉二、釋2　戌一、明出世相

謂如有一，普於一切諸有情類，起善利益增上意樂，修習多千難行苦行，經三大劫阿僧企耶，積集廣大福德、智慧二種資糧，獲得最後上妙之身，安坐無上勝菩提座，斷除五蓋，於四念住善住其心，修三十七菩提分法，現證無上正等菩提。如是名為諸佛出世。

【U2 顯諸佛同】

戌二、顯諸佛同

過去、未來、現在諸佛，皆由如是名為出世。

【S2 說正法教2】

【T1 徵】

申二、說正法教2　酉一、徵

云何名為說正法教？

【T2 釋2】

【U1 正辨相3】

【V1 標】

酉二、釋2　戌一、正辨相3　亥一、標

謂即如是諸佛世尊出現於世，哀愍一切諸聲聞故，依四聖諦，宣說真實苦集滅道無量法教。

【V2 列】

亥二、列

所謂契經、應頌、記別、諷誦、自說、因緣、譬喻、本事、本生、方廣、希法、論議。

【V3 結】

亥三、結

如是名為說正法教。

【U2 釋得名】

戌二、釋得名

諸佛世尊及聖弟子，一切正士皆乘此法而得出離，然後為他宣說稱讚，是故說此名為正法。宣說此故，名正法教。

【S3 法教久住2】

【T1 徵】

申三、法教久住2　酉一、徵

云何名為法教久住？

【T2 釋2】

【U1 正辨相】

酉二、釋2　戌一、正辨相

謂說正法已，轉法輪已，

轉法輪已者：攝事分說：世尊轉所解法，置於阿若憍陳身中，此復隨轉置餘身中，彼復隨轉置餘身中。以是展轉隨轉義故，說名為輪。正見等法所成性故，說名法輪。（陵本九十五卷十二頁7155）此轉法輪，如義應知。

乃至世尊壽量久住，及涅槃後。經爾所時，正行未滅、正法未隱，如是名為正法久住。

正行未滅正法未隱者：此中正行，謂即行法；正法，謂即教法。攝事分說：略有二種像似正法。一、似教正法，二、似行正法。（陵本九十九卷十五頁7444）若於爾時，無彼二種像似正法顯現，是名正行未滅、正法未隱。

【U2 明說意】

戌二、明說意

如是久住，當知說彼勝義正法作證道理。

當知說彼勝義正法作證道理者：決擇分說：諸佛聖教若欲略釋，由六種理門應隨決了。一、真義理門，二、證得理門，三、教導理門，四、遠離二邊理門，五、不可思議理門，六、意趣理門。（陵本六十四卷四頁5085）彼說證得理門，即此作證道理。於證得中復有四種。一、諸有情業果證得，二、聲聞乘證得，三、獨覺乘證得，四、大乘證得。當知最初唯是世間，為簡彼故，唯取後三，是故說言勝義正法作證道理。言道理者，謂如實性、離顛倒性。若此勝義正法作證道理未滅、未隱，即此正法名為久住。

【S4 法住隨轉3】

【T1 徵】

申四、法住隨轉3　酉一、徵

云何名為法住隨轉？

【T2 釋】

酉二、釋

謂即如是證正法者，了知有力能證如是正法眾生，即如所證，隨轉隨順教授教誡。

【T3 結】

酉三、結

如是名為法住隨轉。

【S5 他所哀愍3】

【T1 徵】

申五、他所哀愍3　酉一、徵

云何名為他所哀愍？

【T2 釋】

酉二、釋

他謂施主。彼於行者起哀愍心，惠施隨順淨命資具，所謂如法衣服、飲食、諸坐臥具、病緣醫藥。

【T3 結】

酉三、結

如是名為他所哀愍。

【Q3 善法欲3】

【R1 徵】

午三、善法欲3　未一、徵

云何善法欲？

【R2 釋2】

【S1 出因緣】

未二、釋2　申一、出因緣

謂如有一，或從佛所、或弟子所，聞正法已，獲得淨信。

【S2 正辨相】

申二、正辨相

得淨信已，應如是學：在家煩擾，若居塵宇，出家閑曠，猶處虛空，是故我今應捨一切妻子眷屬、財穀珍寶，於善說法毗奈耶中，正捨家法，趣於非家。

正捨家法趣於非家者：在家位中，於諸妻室有婬欲相應貪，於餘親屬及諸財寶有受用相應愛，正捨此故，是名正捨家法。趣求出離一切惡不善法，是名趣於非家。

既出家已，勤修正行，令得圓滿。

【R3 結】

未三、結

於善法中生如是欲，名善法欲。

既出家已勤修正行令得圓滿等者：調伏自心所有煩惱，名修正行。證得真實圓滿解脫，名得圓滿。於如是事信解愛樂，名善法欲。

【Q4 正出家3】

【R1 徵】

午四、正出家3　未一、徵

云何正出家？

【R2 釋】

未二、釋

謂即由此勝善法欲增上力故，白四羯磨，受具足戒；或受勞策所學尸羅。

【R3 結】

未三、結

是名正出家。

【Q5 戒律儀3】

【R1 徵】

午五、戒律儀3　未一、徵

云何戒律儀？

【R2 釋】

未二、釋

謂彼如是正出家已，安住具戒，堅牢防護別解律儀，軌則、所行皆得圓滿，於微小罪見大怖畏，受學一切所有學處。

【R3 結】

未三、結

是名戒律儀。

安住具戒等者：如下廣釋應知。（陵本二十二卷二頁1893）

【Q6 根律儀3】

【R1 徵】

午六、根律儀3　未一、徵

云何根律儀？

【R2 釋2】

【S1 眼根】

未二、釋2　申一、眼根

謂即依此尸羅律儀，守護正念，修常委念，以念防心，行平等位。眼見色已，而不取相，不取隨好。恐依是處，由不修習眼根律儀防護而住，其心漏泄所有貪憂惡不善法。故即於彼修律儀行，防護眼根，依於眼根修律儀行。

【S2 餘根】

申二、餘根

如是行者，耳聞聲已、鼻齅香已、舌嘗味已、身覺觸已、意了法已，而不取相，不取隨好。恐依是處，由不修習意根律儀防護而住，其心漏泄所有貪憂惡不善法。故即於彼修律儀行，防護意根，依於意根修律儀行。

【R3 結】

未三、結

是名根律儀。

守護正念等者：下說防守正念，常委正念，念防護意，行平等位，乃至廣說。如彼廣釋應知。（陵本二十三卷一頁1943）

【Q7 於食知量3】

【R1 徵】

午七、於食知量3　未一、徵

云何於食知量？

【R2 釋2】

【S1 離欲樂邊】

未二、釋2　申一、離欲樂邊

謂彼如是守諸根已，以正思擇食於所食。不為倡蕩、不為憍逸、不為飾好、不為端嚴食於所食。

【S2 離自苦邊】

申二、離自苦邊

然食所食，為身安住、為暫支持、為除饑渴、為攝梵行、為斷故受、為令新受當不更生、為當存養力樂無罪安隱而住。

【R3 結】

未三、結

如是名為於食知量。

以正思擇食於所食等者：如下廣釋應知。（陵本二十三卷七頁1963）

【Q8 悎寤瑜伽3】

【R1 徵】

午八、悎寤瑜伽3　未一、徵

云何初夜後夜常勤修習悎寤瑜伽？

【R2 釋】

未二、釋

謂彼如是食知量已，於晝日分，經行、宴坐二種威儀，從順障法淨修其心；於初夜分，經行、宴坐二種威儀，從順障法淨修其心。過此分已，出住處外，洗濯其足，右脅而臥，重累其足，住光明想、正念、正知、思惟起想。於夜後分，速疾悎寤，經行、宴坐二種威儀，從順障法淨修其心。

【R3 結】

未三、結

如是名為初夜後夜常勤修習悎寤瑜伽。

初夜後夜常勤修習悎寤瑜伽等者：謂佛弟子聽聞悎寤瑜伽法已，欲樂修學，便依如是悎寤瑜伽，作如是念：我當成辦佛所聽許悎寤瑜伽。發生樂欲，精進勤劬，超越勇猛勢力發起、勇悍、剛決、不可制伏、策勵其心無間相續。如下自說。（陵本二十四卷一頁2005）是名常勤修習悎寤瑜伽。又彼諸相，下自廣釋應知。

【Q9 正知而住3】

【R1 徵】

午九、正知而住3　未一、徵

云何正知而住？

【R2 釋】

未二、釋

謂彼如是常勤修習悎寤瑜伽已，若往、若來正知而住，若覩、若瞻正知而住，若屈、若伸正知而住，持僧伽胝及以衣鉢正知而住，若食、若飲、若噉、若嘗正知而住，若行、若住、若坐、若臥正知而住，於悎寤時正知而 住，若語、若默正知而住，於解勞睡時正知而住。

【R3 結】

未三、結

如是名為正知而住。

若往若來正知而住等者：如下廣釋應知。（陵本二十四卷九頁2031）

【Q10 樂遠離3】

【R1 徵】

午十、樂遠離3　未一、徵

云何樂遠離？

【R2 釋】

未二、釋

謂由如是所修善法，無倒修治初業地已，遠離一切臥具貪著，住阿練若、樹 下、空室、山谷、峰穴、草[卄/積]、迥露、塚間、林藪、虛曠平野、邊際臥具。

【R3 結】

未三、結

是名樂遠離。

【Q11 清淨諸蓋3】

【R1 徵】

午十一、清淨諸蓋3　未一、徵

云何清淨諸蓋？

【R2 釋】

未二、釋

謂彼如是住阿練若，或復樹下，或空室等，於五種蓋淨修其心。所謂貪欲、瞋恚、惛沈睡眠、掉舉惡作，及以疑蓋。從彼諸蓋淨修心已，心離諸蓋，安住賢善勝三摩地。

【R3 結】

未三、結

如是名為清淨諸蓋。

安住賢善勝三摩地者：為欲對治欲貪等故，住三摩地，思惟青瘀等相，是名安住賢善勝三摩地。三摩呬多地說：何故此相說名賢善？諸煩惱中貪最為勝，於諸貪中欲貪為勝，生諸苦故。此相是彼對治所緣，故名賢善。（陵本十一卷二十二頁954）

【Q12 依三摩地3】

【R1 徵】

午十二、依三摩地3　未一、徵

云何依三摩地？

【R2 釋4】

【S1 住初靜慮】

未二、釋4　申一、住初靜慮

謂彼如是斷五蓋已，便能遠離心隨煩惱。

便能遠離心隨煩惱者：謂即貪欲蓋等。令心擾動，是名心隨煩惱。斷不現行，心得清淨，名遠離彼。

遠離諸欲惡不善法，有尋有伺，離生喜樂；入初靜慮具足安住。

【S2 第二靜慮】

申二、第二靜慮

尋伺寂靜，於內等淨，心一趣性，無尋無伺，定生喜樂；第二靜慮具足安住。

【S3 第三靜慮】

申三、第三靜慮

遠離喜貪，安住捨、念及以正知，身領受樂；聖所宣說，捨、念具足安樂而住；第三靜慮具足安住。

【S4 第四靜慮】

申四、第四靜慮

究竟斷樂，先斷於苦，喜憂俱沒，不苦不樂，捨念清淨；第四靜慮具足安住。

【R3 結】

未三、結

如是名為依三摩地。

遠離諸欲惡不善法等者：此四靜慮諸差別相，如下廣釋應知。（陵本三十三卷九頁2699）

【N2 明漸次2】

【O1 舉諸緣】

卯二、明漸次2　辰一、舉諸緣

彼由如是漸次修行，後後轉勝、轉增、轉上，修集諸緣，初自圓滿，依三摩地以為最後。得如是心清淨鮮白，無諸瑕穢，離隨煩惱，質直堪能，安住無動。

得如是心清淨鮮白等者：第四靜慮，捨念清淨，超諸災患，名心清淨鮮白。不為三摩地生愛味、慢、見、疑、無明等諸隨煩惱之所染汙，是名無諸瑕穢，離隨煩惱。遠離誑諂，堪任加行，是名質直堪能。一切動亂皆悉遠離，是名安住無動。

若復獲得依四聖諦，為令遍知、永斷、作證、修習他音教授教誡，

為令遍知永斷作證等者：此中遍知，謂於苦諦。永斷，謂於集諦。作證，謂於滅諦。修習，謂於道諦。應知。

便有如是堪能勢力，發生如理所引作意，及彼為先所有正見。

發生如理所引作意等者：謂不增益非真實有，亦不損減諸真實有，是名如理所引作意。如意地說應知。（陵本一卷十一頁50）由是能生世間正見。如是正見，加行位起，非無分別，故是世間。

由此便能於四聖諦入真現觀，圓滿解脫，於無餘依般涅槃界而般涅槃。

於四聖諦入真現觀等者：謂能知智與所知境，和合無乖，現前觀察，名真現觀；此即見道有學解脫。於上修道由數習故，更復證得無學解脫，是名圓滿解脫；此即有餘依涅槃界。從是以後，身任運滅，住無餘依，是名於無餘依般涅槃界而般涅槃。

【O2 顯差別3】

【P1 真實修集】

辰二、顯差別3　巳一、真實修集

當知此中始從正見，圓滿解脫，於無餘依般涅槃界而般涅槃，是名種性真實修集。

是名種性真實修集者：修集無漏智慧資糧，是名種性真實修集。無漏慧有三種，謂加行無漏慧、根本無漏慧、後得無漏慧。加行無漏，即世正見。由是此說始從正見，亦名種性真實修集。

【P2 修集劣緣】

巳二、修集劣緣

從自圓滿，乃至最後依三摩地，當知是名修集劣緣。

【P3 修集勝緣】

巳三、修集勝緣

若依四諦法教增上所有教授教誡他音，若如正理所引作意，當知是名修集勝緣。

【I2 結】

壬二、結

如是名為種性安立。

【H3 諸相3】

【I1 徵】

辛三、諸相3　壬一、徵

云何住種性者所有諸相？

【I2 釋2】

【J1 總標相違】

壬二、釋2　癸一、總標相違

謂與一切無涅槃法補特伽羅諸相相違，當知即名安住種性補特伽羅所有諸相。

【J2 別釋諸相2】

【K1 問】

癸二、別釋諸相2　子一、問

問：何等名為無涅槃法補特伽羅所有諸相，成就彼故，應知說名無涅槃法補特伽羅？

【K2 答2】

【L1 標說】

子二、答2　丑一、標說

答：無涅槃法補特伽羅有眾多相，我今當說彼相少分。

【L2 釋相6】

【M1 第一無種性相2】

【N1 釋】

丑二、釋相6　寅一、第一無種性相2　卯一、釋

謂彼最初不住種性無涅槃法補特伽羅，阿賴耶愛，遍一切種皆悉隨縳，附屬所依，成無量法不可傾拔，久遠隨逐，畢竟堅固，依附相續，一切諸佛所不能救。

阿賴耶愛等者：執阿賴耶為自內我，是名阿賴耶愛。於五取蘊，或執為我，或執我所，是名遍一切種皆悉隨縛。此為根本，附屬所依。一切有生雜染品法，於中攝藏，不得對治，是名成無量法不可傾拔。無始時來數習阿賴耶愛，積集成種，是名久遠隨逐。乃至盡未來際，難可破壞，障得解脫，是名畢竟堅固。由是故說一切諸佛所不能救。

【N2 結】

卯二、結

是名第一不住種性補特伽羅無種性相。

【M2 第二無種性相3】

【N1 標】

寅二、第二無種性相3　卯一、標

復有所餘不住種性補特伽羅無種性相。

【N2 釋2】

【O1 不厭生死】

卯二、釋2　辰一、不厭生死

謂彼聽聞以無量門呵毀生死眾多過失，又復聽聞以無量門稱讚涅槃眾多功德，而於生死不見少分戲論過失，不見少分所有過患，亦復不能少分厭離。如是見厭，於過去世不能已生，於未來世不能當生，於現在世不能正生。

【O2 不欣涅槃】

辰二、不欣涅槃

又於愛盡寂滅涅槃，不見少分下劣功德，不見少分所有勝利，亦復不能少分欣樂。如是見樂，於過去世不能已生，於未來世不能當生，於現在世不能正生。

不見少分戲論過失者：意地中說：一切種子識，於生自體雖有淨不淨業因，然唯樂著戲論為最勝因。（陵本二卷一頁104）此中戲論，謂即能引一切虛妄分別無義言論。樂著此故，故有生死，是名戲論過失。

【N3 結】

卯三、結

是名第二不住種性補特伽羅無種性相。

【M3 第三無種性相3】

【N1 標】

寅三、第三無種性相3　卯一、標

復有所餘不住種性補特伽羅無種性相。

【N2 釋3】

【O1 由無慚愧】

卯二、釋3　辰一、由無慚愧

謂彼本性成就上品無慚無愧。由是因緣，無有厭惡，心無怯畏。

無有厭惡心無怯畏者：此以無慚無愧為其因緣。由無慚故，無有厭惡；由無愧故，心無怯畏。

【O2 由樂行惡】

辰二、由樂行惡

以歡喜心現行眾惡。由是因緣，未嘗追悔。

未嘗追悔者：此以歡喜行惡為其因緣。由心歡喜，故不追悔。

【O3 由觀現法】

辰三、由觀現法

唯觀現法，由是因緣，自身財寶衰退過患。

自身財寶衰退過患者：此以唯觀現法為其因緣。唯觀現法諸興盛事，住諸安樂，不重當來行施作福、受齋持戒，由是說有自身財寶衰退過患。

【N3 結】

卯三、結

是名第三不住種性補特伽羅無種性相。

【M4 第四無種性相3】

【N1 標】

寅四、第四無種性相3　卯一、標

復有所餘不住種性補特伽羅無種性相。

【N2 釋】

卯二、釋

謂一切種圓滿分明稱當道理，美妙、殊勝、易可解了。

謂一切種圓滿等者：三藏十二分教，名一切種。趣涅槃宮為先首故，是名圓滿。善釋文句，故名分明。四種道理相應，是名稱當道理。文句可味，故名美妙。無所依止，故名殊勝。顯然有趣，是名易可解了。

或依苦諦、或依集諦、或依滅諦、或依道諦宣說開示正法教時，不能獲得微小發心、微小信解，況能獲得身毛為豎、悲泣墮淚？

身毛為豎悲泣墮淚者：異門分說：如是等事，是淨信相。謂由隨順理門所生淨信增上力故。（陵本八十三卷二頁6279）

如是亦依過去、未來、現在世別。

如是亦依過去未來現在世別者：謂彼微小發心、微小信解，由過去世不能已生，由未來世不能當生，由現在世不能正生，例指如前，故作是說。

【N3 結】

卯三、結

是名第四不住種性補特伽羅無種性相。

【M5 第五無種性相3】

【N1 標】

寅五、第五無種性相3　卯一、標

復有所餘不住種性補特伽羅無種性相。

【N2 釋2】

【O1 辨彼相2】

【P1 假相出家】

卯二、釋2　辰一、辨彼相2　巳一、假相出家

謂彼或時於善說法毗奈耶中暫得出家，或為國王所逼迫故，或為狂賊所逼迫故，或為債主所逼迫故，或為怖畏所逼迫故，或不活畏所逼迫故。非為自調伏、非為自寂靜、非為自涅槃、非為沙門性、非為婆羅門性而求出家。

非為自調伏等者：此中調伏，謂調善死。寂靜，謂苦邊際。涅槃，謂勝義樂。於善說法毗奈耶中，八支聖道安立可得；成就此故，畢竟不壞，名沙門性。若所作事決定究竟，已能驅擯惡不善法，是名婆羅門性。如說：當知婆羅門，更無有所作；所作事已辦，是謂婆羅門。

【P2 不樂正學】

巳二、不樂正學

既出家已，樂與在家及出家眾共諠雜住。或發邪願修諸梵行，謂求生天，或餘天處。

或發邪願修諸梵行等者：謂發邪願，求生欲天、或色界天，名求生天；為受用欲及喜樂故。或修梵行，為求不動空無邊處、識無邊處、無所有處、非想非非想處，名餘天處；起邪分別，謂解脫故。

或樂退捨所學禁戒，或犯尸羅，內懷朽敗，外現真實；如水所生雜穢蝸牛，螺音狗行。實非沙門，自稱沙門；非行梵行，自稱梵行。 

或樂退捨所學禁戒等者：謂受戒已，後復決定發起不同分心；或於有所識別大丈夫前，故意發起棄捨語言；是名退捨所學禁戒。內無沙門法故，外持沙門相故，是名內懷朽敗，外現真實；猶如大木，外皮堅妙，內被蟲食，虛無有實。諸苾芻犯禁戒等，如彼蝸螺穢濁淨水，是名如水所生雜穢蝸牛。習行惡行，於受利養臥具等時，自稱年臘最為第一，是名螺音狗行。已失苾芻分，稱有苾芻分，是名實非沙門，自稱沙門；實懷惡欲，而 自稱言我是第一真沙門故。實非遠離婬欲穢法，而自稱言我已遠離，是名非行梵行，自稱梵行。如是諸義，如攝異門分說應知。（陵本八十四卷十五頁6397）復有差別，茲不具述。

如是亦依過去、未來、現在世別。

【O2 顯略義】

辰二、顯略義

當知如是不住種性補特伽羅，假相出家；非不樂學補特伽羅，名真出家，受具足戒，成苾芻性。由此異門，由此意趣，義顯於彼本非出家，唯有任持出家相狀，墮出家數。

【N3 結】

卯三、結

是名第五不住種性補特伽羅無種性相。

【M6 第六無種性相3】

【N1 標】

寅六、第六無種性相3　卯一、標

復有所餘不住種性補特伽羅無種性相。

【N2 釋】

卯二、釋

謂彼少有所作善業，或由於身，或語、或意，一切皆為希求諸有。或求當來殊勝後有，或求財寶，或求殊勝所有財寶。

【N3 結】

卯三、結

是名第六不住種性補特伽羅無種性相。

【I3 結】

壬三、結

如是等類，有眾多相。成就彼故，墮在不般涅槃法數。

【H4 數取趣4】

【I1 徵】

辛四、數取趣4　壬一、徵

云何安住種性補特伽羅？

【I2 列】

壬二、列

謂住種性補特伽羅，或有唯住種性，而未趣入，亦未出離。或有安住種性，亦已趣入，而未出離。或有安住種性，亦已趣入，及已出離。或有軟根，或有中根，或有利根。或有貪行，或有瞋行，或有癡行。或生無暇，或生有暇。或有縱逸，或無縱逸。或有邪行，或無邪行。或有障礙，或無障礙。或遠，或近。或未成熟，或已成熟。或未清淨，或已清淨。

【I3 釋16】

【J1 未趣入未出離3】

【K1 徵】

壬三、釋16　癸一、未趣入未出離3　子一、徵

云何名為安住種性補特伽羅，唯住種性，而未趣入，亦未出離？

【K2 釋】

子二、釋

謂如有一補特伽羅，成就出世聖法種子，而未獲得親近善士、聽聞正法，未 於如來正覺正說法毗奈耶獲得正信，未受持淨戒，未攝受多聞，未增長惠捨，未調柔諸見。

【K3 結】

子三、結

如是名為唯住種性，而未趣入，亦未出離補特伽羅。

【J2 已趣入未出離2】

【K1 徵】

癸二、已趣入未出離2　子一、徵

云何名為安住種性，亦已趣入，而未出離補特伽羅？

【K2 釋2】

【L1 翻例前】

子二、釋2　丑一、翻例前

謂前所說所有黑品相違白品，當知即名安住種性，亦已趣入補特伽羅。

謂前所說所有黑品相違白品等者：前說未獲正信，乃至未調柔諸見，是名黑品；由不信等，乃至惡慧未被對治故。今已趣入得初正信，乃至調柔諸見，是名相違白品。此趣入相，如下自釋應知。

【L2 明差別】

丑二、明差別

而差別者，謂猶未得所有聖道及聖道果煩惱離繫。

而差別者等者：望已出離，說差別故。

【J3 已趣入已出離2】

【K1 徵】

癸三、已趣入已出離2　子一、徵

云何名為安住種性，亦已趣入，及已出離補特伽羅？

【K2 釋2】

【L1 指前說】

子二、釋2　丑一、指前說

謂如前說。

【L2 明差別】

丑二、明差別

而差別者，已得聖道及聖道果煩惱離繫。

【J4 軟根3】

【K1 徵】

癸四、軟根3　子一、徵

云何軟根補特伽羅？

【K2 釋2】

【L1 標相】

子二、釋2　丑一、標相

謂有如是補特伽羅，於所知事、所緣境界，所有諸根極遲運轉、微劣運轉。

於所知事所緣境界者：謂或不淨，或慈愍，或緣性緣起，或界差別，或阿那波那念，或蘊善巧，或界善巧，或處善巧，或緣起善巧，或處非處善巧，或下地麤性上地靜性，或苦諦、集諦、滅諦、道諦，是名所知事。如下自說。（陵本二十六卷十四頁2210）

或聞所成、或思所成、或修所成作意相應。

或聞所成等者：解深密經作如是說：聞所成慧依止於文，但如其說，未善意趣，未現在前，隨順解脫，未能領受成解脫義。思所成慧亦依於文，不惟如說，能善意趣，未現在前，轉順解脫，未能領受成解脫義。修所成慧，亦依於文，亦不依文，亦如其說，亦不如說，能善意趣，所知事同分三摩地所行影像現前，極順解脫，已能領受成解脫義。（解深密經三卷十一頁16,700c）由是當知，聞思修三作意差別。

【L2 列釋】

丑二、列釋

謂或信根，或精進根，或復念根，或復定根，或復慧根，無有堪能、無有勢力通達法義，速證真實。

【K3 結】

子三、結

是名軟根補特伽羅。

【J5 中根3】

【K1 徵】

癸五、中根3　子一、徵

云何中根補特伽羅？

【K2 釋】

子二、釋

謂有如是補特伽羅，於所知事、所緣境界，所有諸根少遲運轉。一切如前，應當廣說。

【K3 結】

子三、結

是名中根補特伽羅。

【J6 利根3】

【K1 徵】

癸六、利根3　子一、徵

云何利根補特伽羅？

【K2 釋2】

【L1 標相】

子二、釋2　丑一、標相

謂有如是補特伽羅，於所知事、所緣境界，所有諸根不遲運轉、不劣運轉。或聞所成、或思所成、或修所成作意相應。

【L2 列釋】

丑二、列釋

謂或信根，或精進根，或復念根，或復定根，或復慧根，有所堪能、有大勢力通達法義，速證真實。

【K3 結】

子三、結

是名利根補特伽羅。

【J7 貪行3】

【K1 徵】

癸七、貪行3　子一、徵

云何貪行補特伽羅？

【K2 釋】

子二、釋

謂有如是補特伽羅，於可愛事、可染著事所緣境界，有猛利貪、有長時貪。

【K3 結】

子三、結

是名貪行補特伽羅。

【J8 瞋行3】

【K1 徵】

癸八、瞋行3　子一、徵

云何瞋行補特伽羅？

【K2 釋】

子二、釋

謂有如是補特伽羅，於可憎事、可瞋恚事所緣境界，有猛利瞋、有長時瞋。

【K3 結】

子三、結

是名瞋行補特伽羅。

【J9 癡行3】

【K1 徵】

癸九、癡行3　子一、徵

云何癡行補特伽羅？

【K2 釋】

子二、釋

謂有如是補特伽羅，於所知事所緣境界，有猛利癡、有長時癡。

【K3 結】

子三、結

是名癡行補特伽羅。

【J10 生無暇生有暇等2】

【K1 生無暇等】

癸十、生無暇生有暇等2　子一、生無暇等

若生無暇、若有縱逸、若有邪行、若有障礙補特伽羅，如是一切如前應知。

【K2 生有暇等】

子二、生有暇等

與此相違，應知即是生於有暇、無有縱逸、無有邪行、無有障礙補特伽羅。

如是一切如前應知者：指如前說四種不般涅槃因緣應知。

【J11 遠4】

【K1 徵】

癸十一、遠4　子一、徵

云何名遠補特伽羅？

【K2 標】

子二、標

謂有如是補特伽羅，由時遠故，去涅槃遠；或有復由加行遠故，說名為遠。

【K3 釋2】

【L1 時遠2】

【M1 徵】

子三、釋2　丑一、時遠2　寅一、徵

云何名為由時遠故，去涅槃遠？

【M2 釋】

寅二、釋

謂有如是補特伽羅，經多百生，或多千生、多百千生，然後方能值遇勝緣，得般涅槃。

【L2 加行遠2】

【M1 徵】

丑二、加行遠2　寅一、徵

云何名為加行遠故，說名為遠？

【M2 釋2】

【N1 正顯】

寅二、釋2　卯一、正顯

謂有如是補特伽羅，唯住種性，而未趣入，不能速疾值遇勝緣、得般涅槃，彼於涅槃未能發起勝加行故。

【N2 簡非】

卯二、簡非

由加行遠說名為遠，不由時遠。

【K4 結】

子四、結

如是二種總略為一，說名為遠補特伽羅。

【J12 近4】

【K1 徵】

癸十二、近4　子一、徵

云何名近補特伽羅？

【K2 標】

子二、標

謂有如是補特伽羅，由時近故，去涅槃近；或有復由加行近故，說名為近。

【K3 釋2】

【L1 時近3】

【M1 徵】

子三、釋2　丑一、時近3　寅一、徵

云何名為由時近故，去涅槃近？

【M2 釋2】

【N1 當得涅槃】

寅二、釋2　卯一、當得涅槃

謂有如是補特伽羅，住最後生、住最後有、住最後身，即由此身當得涅槃。

【N2 當得正斷】

卯二、當得正斷

或即由此剎那無間，於煩惱斷當得作證。

【M3 結】

寅三、結

如是名為由時近故，去涅槃近。

【L2 加行近2】

【M1 徵】

丑二、加行近2　寅一、徵

云何名為由加行近說名為近？

【M2 釋】

寅二、釋

謂有如是補特伽羅，安住種性，亦已趣入。

【K4 結】

子四、結

如是二種總略為一，說名為近補特伽羅。

【J13 未成熟4】

【K1 徵】

癸十三、未成熟4　子一、徵

云何未成熟補特伽羅？

【K2 標】

子二、標

謂有如是補特伽羅，未能獲得最後有身。

【K3 釋】

子三、釋

謂住於此能般涅槃，或能趣入正性離生。

【K4 結】

子四、結

是名未成熟補特伽羅。

或能趣入正性離生者：謂入見道，證諦現觀，名入正性離生。以墮正性聚定，遠離惡趣生故。

【J14 已成熟4】

【K1 徵】

癸十四、已成熟4　子一、徵

云何已成熟補特伽羅？

【K2 標】

子二、標

謂有如是補特伽羅，已能獲得最後有身。

【K3 釋】

子三、釋

謂住於此能般涅槃，或能趣入正性離生。

【K4 結】

子四、結

是名已成熟補特伽羅。

【J15 未清淨3】

【K1 徵】

癸十五、未清淨3　子一、徵

云何未清淨補特伽羅？

【K2 釋】

子二、釋

謂有如是補特伽羅，未生聖道，於聖道果煩惱離繫未能作證。

【K3 結】

子三、結

是名未清淨補特伽羅。

【J16 已清淨2】

【K1 徵】

癸十六、已清淨2　子一、徵

云何已清淨補特伽羅？

【K2 指】

子二、指

謂與上相違，應知其相。

【I4 結2】

【J1 標】

壬四、結2　癸一、標

如是名為安住種性補特伽羅所有差別。為度彼故，諸佛世尊出現於世。

【J2 釋】

癸二、釋

謂若未趣入，令其趣入；若未成熟，令其成熟；若未清淨，令其清淨；轉正法輪，制立學處。

初瑜伽處趣入地品第二

【F2 趣入地2】

【G1 結前生後】

己二、趣入地2　庚一、結前生後

如是已說種性地。云何趣入地？

【G2 標釋差別3】

【H1 總標2】

【I1 嗢柁南】

庚二、標釋差別3　辛一、總標2　壬一、嗢柁南

嗢柁南曰：若略說一切　趣入地應知　謂自性安立　諸相數取趣

【I2 長行】

壬二、長行

謂若趣入自性、若趣入安立、若趣入者所有諸相、若已趣入補特伽羅，如是一切總略為一，名趣入地。

【H2 別釋4】

【I1 自性3】

【J1 徵】

辛二、別釋4　壬一、自性3　癸一、徵

云何趣入自性？

【J2 釋2】

【K1 辨相2】

【L1 辨3】

【M1 唯趣入】

癸二、釋2　子一、辨相2　丑一、辨3　寅一、唯趣入

謂安住種性補特伽羅，本性成就涅槃種子。若於爾時有佛出世，生於中國，不生達須、蔑戾車中，乃至廣說初得見佛及佛弟子，往詣承事，從彼聞法得初正信、受持淨戒、攝受多聞、增長惠捨、調柔諸見。

【M2 將成熟】

寅二、將成熟

從是已後，由此法受、由此因緣，身滅壞已、度此生已，獲得六處異熟所攝殊勝諸根，能作長時轉勝正信生起依止；亦能與彼受持淨戒、攝受多聞、增長惠捨、調柔諸見，轉上、轉勝、轉復微妙為所依止。復由如是轉上、轉勝、轉復微妙信等諸法，更得其餘殊勝異熟；由此異熟，復得其餘隨順出世轉勝善法。

【M3 已成熟】

寅三、已成熟

如是展轉互為依因，互與勢力，於後後生轉轉勝進，乃至獲得最後有身。謂住於此得般涅槃，或能趣入正性離生。

【L2 結】

丑二、結

是名趣入。

【K2 釋名3】

【L1 徵】

子二、釋名3　丑一、徵

何以故？

【L2 釋】

丑二、釋

若道、若路、若正行跡，能得涅槃、能趣涅槃；彼於爾時，能昇、能入、能正行履，漸次趣向，至極究竟。

【L3 結】

丑三、結

是故說此名已趣入。

【J3 結】

癸三、結

如是名為趣入自性。

由此法受由此因緣等者：此中法受，謂得正信乃至調柔諸見。於現法中見彼功德，心正執受安置成立，故名法受，是即最初趣入。此復能感後世殊勝異熟，故名因緣。言殊勝異熟者，謂即六處異熟所攝殊勝諸根。此與信等諸法展轉為依，後後勝進，乃至獲得最後有身，是即趣入究竟。如文易知。

【I2 安立3】

【J1 徵】

壬二、安立3　癸一、徵

云何建立趣入？

【J2 釋2】

【K1 別辨相2】

【L1 種類2】

【M1 列釋2】

【N1 列】

癸二、釋2　子一、別辨相2　丑一、種類2　寅一、列釋2　卯一、列

謂或有種性，或有趣入，或有將成熟，或有已成熟。或有唯趣入，非將成熟，非已成熟；或有亦趣入，亦將成熟，非已成熟；或有亦趣入，亦已成熟，非將成熟；或有非趣入，非將成熟，非已成熟。

【N2 釋2】

【O1 約法相辨4】

【P1 有種性】

卯二、釋2　辰一、約法相辨4　巳一、有種性

云何有種性？謂如前說。

云何有種性謂如前說者：此如前說唯住種性，而未趣入，亦末出離補特伽羅應知。唯有趣入堪能性故，名有種性。

【P2 有趣入3】

【Q1 徵】

巳二、有趣入3　午一、徵

云何有趣入？

【Q2 釋】

午二、釋

謂住種性補特伽羅，最初獲得昔所未得，於諸如來正覺正說法毗奈耶，所有正信、受持淨戒、攝受多聞、增長惠捨、調柔諸見。

【Q3 結】

午三、結

是名趣入。

云何有趣入等者：信等諸法，名為趣入。自性成就此故，名有趣入。

【P3 將成熟3】

【Q1 徵】

巳三、將成熟3　午一、徵

云何將成熟？

【Q2 釋】

午二、釋

謂即如是已得趣入補特伽羅，除所獲得最後有身。謂住於此得般涅槃，或能趣入正性離生。從趣入後，於後後生修集諸根，轉上、轉勝、轉復微妙。

【Q3 結】

午三、結

是名將成熟。

於後後生修集諸根等者：此中諸根，謂信等法，如下說有上中下品三善根故。從趣入後，或經一生，或二、或多，展轉勝進，是名轉上、轉勝；若已獲得最後有身，是名轉復微妙。

【P4 已成熟3】

【Q1 徵】

巳四、已成熟3　午一、徵

云何已成熟？

【Q2 釋】

午二、釋

謂所獲得最後有身。若住於此得般涅槃，或能趣入正性離生。

【Q3 結】

午三、結

是名已成熟。

【O2 約補特伽羅相辨4】

【P1 唯趣入非將成熟非已成熟3】

【Q1 徵】

辰二、約補特伽羅相辨4　巳一、唯趣入非將成熟非已成熟3　午一、徵

云何唯趣入，非將成熟，非已成熟？

【Q2 釋】

午二、釋

謂初獲得於諸如來正覺正說法毗奈耶所有正信，廣說乃至調柔諸見；未從此後復經一生。

【Q3 結】

午三、結

是名唯趣入，非將成熟，非已成熟。

【P2 亦趣入亦將成熟非已成熟3】

【Q1 徵】

巳二、亦趣入亦將成熟非已成熟3　午一、徵

云何亦趣入，亦將成熟，非已成熟？

【Q2 釋】

午二、釋

謂初獲得於諸如來正覺正說法毗奈耶所有正信，廣說乃至調柔諸見；從此已後，復經一生，或二、或多，而未獲得最後有身。謂住於此得般涅槃，餘如前說。

【Q3 結】

午三、結

是名亦趣入，亦將成熟，非已成熟。

【P3 亦趣入亦已成熟非將成熟3】

【Q1 徵】

巳三、亦趣入亦已成熟非將成熟3　午一、徵

云何亦趣入，亦已成熟，非將成熟？

【Q2 釋】

午二、釋

謂即如是已得趣入補特伽羅，復已獲得最後有身。若住於此得般涅槃，餘如前說。

【Q3 結】

午三、結

是名亦已趣入，亦已成熟，非將成熟。

【P4 非已趣入非將成熟非已成熟3】

【Q1 徵】

巳四、非已趣入非將成熟非已成熟3　午一、徵

云何非已趣入，非將成熟，非已成熟？

【Q2 釋】

午二、釋

謂即如是有涅槃法補特伽羅，唯住種性，而未趣入。

【Q3 結】

午三、結

是名非已趣入，非將成熟，非已成熟補特伽羅。然有堪能，定當趣入、當得成熟。

【M2 別簡2】

【N1 標】

寅二、別簡2　卯一、標

復有一類補特伽羅，定無堪能當得趣入、當得成熟。謂離種性無涅槃法補特伽羅。

【N2 釋】

卯二、釋

當知如是補特伽羅無種性故，定無堪能當得趣入及當成熟，何況當能得般涅槃。

【L2 位攝2】

【M1 辨差別4】

【N1 標】

丑二、位攝2　寅一、辨差別4　卯一、標

當知此中，如是一切補特伽羅，六位所攝。

【N2 徵】

卯二、徵

何等為六？

【N3 列】

卯三、列

一、有堪能補特伽羅，二、成就下品善根補特伽羅，三、成就中品善根補特伽羅，四、成就上品善根補特伽羅，五、究竟方便補特伽羅，六、已到究竟補特伽羅。

【N4 釋6】

【O1 有堪能3】

【P1 徵】

卯四、釋6　辰一、有堪能3　巳一、徵

云何堪能補特伽羅？

【P2 釋】

巳二、釋

謂安住種性補特伽羅，而未獲得最初於佛正覺正說法毗奈耶所有正信，廣說乃至調柔諸見。

【P3 結】

巳三、結

是名堪能補特伽羅。

【O2 成就下品善根3】

【P1 徵】

辰二、成就下品善根3　巳一、徵

云何成就下品善根補特伽羅？

【P2 釋】

巳二、釋

謂安住種性補特伽羅，已能獲得最初於佛正覺正說法毗奈耶所有正信，廣說乃至調柔諸見。

【P3 結】

巳三、結

是名成就下品善根補特伽羅。

【O3 成就中品善根3】

【P1 徵】

辰三、成就中品善根3　巳一、徵

云何成就中品善根補特伽羅。

【P2 釋】

巳二、釋

謂安住種性補特伽羅，已能獲得最初於佛正覺正說法毗奈耶所有正信，廣說乃至調柔諸見；從是已後，或經一生，或二、或多，展轉勝進，而未獲得最後有身。謂住於此能般涅槃，或能趣入正性離生。

【P3 結】

巳三、結

是名成就中品善根補特伽羅。

【O4 成就上品善根3】

【P1 徵】

辰四、成就上品善根3　巳一、徵

云何成就上品善根補特伽羅？

【P2 釋】

巳二、釋

謂即如是展轉勝進補特伽羅，已能獲得最後有身。若住於此能般涅槃，或能趣入正性離生。

【P3 結】

巳三、結

是名成就上品善根補特伽羅。

【O5 究竟方便3】

【P1 徵】

辰五、究竟方便3　巳一、徵

云何名為究竟方便補特伽羅？

【P2 釋】

巳二、釋

謂已獲得最後有身補特伽羅，為盡諸漏聽聞正法，或得無倒教授教誡，正修加行，而未能得遍一切種諸漏永盡，未到究竟。

【P3 結】

巳三、結

如是名為究竟方便補特伽羅。

【O6 已到究竟3】

【P1 徵】

辰六、已到究竟3　巳一、徵

云何名為已到究竟補特伽羅？

【P2 釋】

巳二、釋

謂即如是補特伽羅，為盡諸漏聽聞正法，獲得無倒教授教誡，如是如是正修加行，已能獲得遍一切種諸漏永盡，所作已辦，究竟獲得第一清涼。

【P3 結】

巳三、結

如是名為已到究竟補特伽羅。

【M2 明漸次2】

【N1 別辨相5】

【O1 能獲下品善根】

寅二、明漸次2　卯一、別辨相5　辰一、能獲下品善根

當知此中，堪能種類補特伽羅，即以種性為依為住，便能獲得下品善根，及能趣入。

【O2 能獲中品善根】

辰二、能獲中品善根

既趣入已，下品善根為依為住，復能獲得中品善根，以此善根而自成熟。

以此善根而自成熟者：此中成熟，謂將成熟，非已成熟。如前已說應知。

【O3 能獲上品善根】

辰三、能獲上品善根

彼於如是自成熟時，中品善根為依為住，復能獲得上品善根，已得成熟。

【O4 究竟方便】

辰四、究竟方便

彼由如是上品善根修集為因所得自體，復能修集轉勝資糧。由是觸證心一境性，復能趣入正性離生，證預流果、或一來果、或不還果，而未能證最勝第一阿羅漢果。如是名為究竟方便補特伽羅。

【O5 已到究竟】

辰五、已到究竟

若已證得一切煩惱皆悉永斷阿羅漢果，爾時名為已到究竟補特伽羅。

彼由如是上品善根修集為因所得自體等者：此中所得自體，謂即獲得最後有身。言轉勝資糧者，謂即無漏加行慧。言觸證心一境性者，謂證諦現觀時，所緣能緣平等平等無分別智正通達故。

【N2 結略義2】

【O1 標】

卯二、結略義2　辰一、標

此則顯示由初中後一切聲聞所修正行，所立六種補特伽羅。

【O2 釋】

辰二、釋

由有種性聲聞正行，顯示最初補特伽羅；由到究竟聲聞正行，顯示最後補特伽羅；由餘聲聞所修正行，顯示中間補特伽羅。

【K2 總料簡2】

【L1 問】

子二、總料簡2　丑一、問

問：已得趣入補特伽羅，為有定量，一切時等得般涅槃？為無定量，一切時分而不齊等得般涅槃？

【L2 答2】

【M1 標有差別】

丑二、答2　寅一、標有差別

答：無有定量，亦非一切時分齊等得般涅槃。然隨所應，如所遇緣有差別故，而般涅槃。

【M2 列釋種類2】

【N1 列三種】

寅二、列釋種類2　卯一、列三種

當知此中，或有一類極經久遠，或有一類非極久遠，或有一類最極速疾得般涅槃。

【N2 隨難釋】

卯二、隨難釋

謂住種性補特伽羅，最極速疾般涅槃者，要經三生。第一生中，最初趣入；第二生中，修令成熟；第三生中，修成熟已，或即此身得般涅槃，或若不得般涅槃者，必入學位，方可夭沒，極經七有得般涅槃。

【J3 結】

癸三、結

如是名為趣入安立。

【I3 諸相2】

【J1 徵】

壬三、諸相2　癸一、徵

云何名為已趣入者所有諸相？

【J2 釋2】

【K1 種類差別8】

【L1 第一相2】

【M1 釋2】

【N1 不樂惡說3】

【O1 辨相】

癸二、釋2　子一、種類差別8　丑一、第一相2　寅一、釋2　卯一、不樂惡說3　辰一、辨相

謂安住種性補特伽羅纔已趣入，設轉餘生，於自大師及善說法毗奈耶中，雖復忘念。若遇世間現有惡說法毗奈耶，及有善說法毗奈耶，雖久聽聞以無量門讚美惡說法毗奈耶有勝功德，而不信解愛樂修行，亦不於彼而求出家。設暫出家，纔得趣入，尋復速疾棄捨退還。

【O2 引喻】

辰二、引喻

為性於彼不樂安住。如蜜生蟲置之釅酢；或如愛樂受妙欲者，置淤泥中。

【O3 釋因】

辰三、釋因

彼由宿世妙善因力所任持故。

【N2 愛樂善說3】

【O1 辨相】

卯二、愛樂善說3　辰一、辨相

若暫聽聞讚美善說法毗奈耶少分功德，或全未聞。雖暫少聞，或全未聞，而能速疾信解趣入，愛樂修行，或求出家。既出家已，畢竟趣入，終無退轉。

【O2 引喻】

辰二、引喻

為性於此愛樂安住。如蜜生蟲置之上蜜；或如愛樂受妙欲者，置勝欲中。

【O3 釋因】

辰三、釋因

彼由宿世妙善因力所任持故。

【M2 結】

寅二、結

是名第一已得趣入補特伽羅已趣入相。

纔已趣入設轉餘生者：得初正信乃至調柔諸見，是名纔已趣入。度此生已，得餘異熟，名轉餘生。

【L2 第二相3】

【M1 標】

丑二、第二相3　寅一、標

復有所餘已得趣入補特伽羅已趣入相。

【M2 釋3】

【N1 辨相】

寅二、釋3　卯一、辨相

謂雖未得能往一切惡趣、無暇煩惱離繫，而能不生惡趣、無暇。

【N2 引教】

卯二、引教

世尊依此已得趣入補特伽羅，密意說言：若有世間上品正見，雖歷千生不墮惡趣。

能往一切惡趣無暇煩惱離繫者：若已證入正性離生，爾時便能永斷邪見，及往一切惡趣業等，是名能往一切惡趣、無暇煩惱離繫。

【N3 證成】

卯三、證成

彼若已入上品善根，漸向成熟，爾時便能不生無暇及餘惡趣。

【M3 結】

寅三、結

是名第二已得趣入補特伽羅已趣入相。

彼若已入上品善根等者：此釋經說世間正見不墮惡趣所有密意。謂若世間信等諸根轉復微妙，乃至獲得最後有身，是名已入上品善根。隨順能生無漏正見，是名漸向成熟。彼於爾時，定能趣入正性離生，是故說彼不生無暇及餘惡趣。是即經說所有密意。

【L3 第三相3】

【M1 標】

丑三、第三相3　寅一、標

復有所餘已得趣入補特伽羅已趣入相。

【M2 釋】

寅二、釋

謂暫聞佛或法或僧勝功德已，便得隨念清淨信心，引發廣大出離善法。數數緣念，融練淨心，身遂毛豎、悲泣雨淚。

【M3 結】

寅三、結

是名第三已得趣入補特伽羅已趣入相。

【L4 第四相3】

【M1 標】

丑四、第四相3　寅一、標

復有所餘已得趣入補特伽羅已趣入相。

【M2 釋】

寅二、釋

謂性成就猛利慚愧，於所現行諸有罪處，深生羞恥。

【M3 結】

寅三、結

是名第四已得趣入補特伽羅已趣入相。

【L5 第五相3】

【M1 標】

丑五、第五相3　寅一、標

復有所餘已得趣入補特伽羅已趣入相。

【M2 釋】

寅二、釋

謂於受持、讀誦、請問、思惟、觀行、求善法中，有深欲樂、猛利欲樂。

【M3 結】

寅三、結

是名第五已得趣入補特伽羅已趣入相。

【L6 第六相3】

【M1 標】

丑六、第六相3　寅一、標

復有所餘已得趣入補特伽羅已趣入相。

【M2 釋】

寅二、釋

謂於一切無罪事業，修集一切善品加行正方便中，能善修集，堅固發起、長時發起、決定發起。

【M3 結】

寅三、結

是名第六已得趣入補特伽羅已趣入相。

【L7 第七相3】

【M1 標】

丑七、第七相3　寅一、標

復有所餘已得趣入補特伽羅已趣入相。

【M2 釋】

寅二、釋

謂彼為性塵垢微薄，煩惱羸劣。雖起諸纏，而不長時相續久住。無諂無誑，能制憍慢我我所執。好取功德，憎背過失。

【M3 結】

寅三、結

是名第七已得趣入補特伽羅已趣入相。

無諂無誑者：謂性質直，是質直類，如其聖教而正修行，如其真實而自顯發，是名無諂無誑。

【L8 第八相3】

【M1 標】

丑八、第八相3　寅一、標

復有所餘已得趣入補特伽羅已趣入相。

【M2 釋】

寅二、釋

謂能善巧藏護其心，於諸廣大所應證處不自輕懱，不自安處無力能中，其所信解增多猛盛。

【M3 結】

寅三、結

是名第八已得趣入補特伽羅已趣入相。

謂能善巧藏護其心者：謂能了知自心雜染過患，於時時間，由聞思修方便善巧，善能防護，令不趣入故。

【K2 善根差別3】

【L1 標已說】

子二、善根差別3　丑一、標已說

如是等類已得趣入補特伽羅已趣入相，當知無量，我於是中已說少分。

【L2 總料簡3】

【M1 下品】

丑二、總料簡3　寅一、下品

如是諸相，若有安住下品善根而趣入者，當知下品，名有間隙，未能無間，未善清淨。

【M2 中品】

寅二、中品

若有安住中品善根而趣入者，當知中品。

【M3 上品】

寅三、上品

若有安住上品善根而趣入者，當知上品，無有間隙，已能無間，已善清淨。

【L3 結趣入2】

【M1 墮趣入數】

丑三、結趣入2　寅一、墮趣入數

如是名為已得趣入補特伽羅已趣入相。成就如是趣入相者，當知墮在已趣入數。

【M2 為他現證】

寅二、為他現證

應知如是安住種性、已得趣入補特伽羅所有眾多吉祥士相，唯佛世尊及到第一究竟弟子，以善清淨勝妙智見，現見現證。隨其種性，隨所趣入，如應救濟。

【I4 數取趣2】

【J1 徵】

壬四、數取趣2　癸一、徵

云何名為已得趣入補特伽羅？

【J2 釋2】

【K1 列差別2】

【L1 列】

癸二、釋2　子一、列差別2　丑一、列

謂或有已得趣入補特伽羅，唯已趣入，未將成熟，未已成熟，未得出離。或有亦已趣入，亦將成熟，未已成熟，未得出離。或有亦已趣入，亦已成熟，未得出離、隨欲而行。

【L2 指】

丑二、指

如是差別，應知如前已辯其相。

【K2 指隨應】

子二、指隨應

復有所餘，如種性地說軟根等補特伽羅所有差別，今於此中，如其所應，亦當了知所有差別。

【H3 總結】

辛三、總結

如是所說若趣入自性、若趣入安立、若已趣入者所有諸相、若已趣入補特伽羅，一切總說名趣入地。

瑜伽師地論科句披尋記卷第二十一

瑜伽師地論科句披尋記卷第二十二

彌勒菩薩說

唐三藏沙門玄奘奉詔譯

韓清淨科記

本地分中聲聞地初瑜伽處出離地品第三之一

【F3 出離地2】

【G1 結前生後】

己三、出離地2　庚一、結前生後

如是已說趣入地。云何出離地？

【G2 略廣宣說4】

【H1 離欲資糧2】

【I1 總標2】

【J1 嗢柁南】

庚二、略廣宣說4　辛一、離欲資糧2　壬一、總標2　癸一、嗢柁南

嗢柁南曰：若世間離欲　如是出世間　及此二資糧　是名出離地

【J2 長行】

癸二、長行

謂若由世間道而趣離欲，若由出世道而趣離欲，若此二道所有資糧，總略為一，名出離地。

【I2 別釋3】

【J1 世間離欲3】

【K1 徵】

壬二、別釋3　癸一、世間離欲3　子一、徵

云何名為由世間道而趣離欲？

【K2 釋2】

【L1 舉離欲界】

子二、釋2　丑一、舉離欲界

謂如有一，於下欲界觀為麤相，於初靜慮離生喜樂若定、若生觀為靜相。

於下欲界觀為麤相等者：此中麤相、靜相差別，以要言之，有過患義是麤性義。若彼彼地中過患增多，即由如是過患增多性故，名為麤性；若彼彼地中過患減少，即由如是過患減少性故，名為靜性。如下自說應知。（陵本二十七卷十八頁2304）

彼由多住如是觀時，便於欲界而得離欲，亦能證入最初靜慮。

【L2 例餘一切】

丑二、例餘一切

如是復於初靜慮上，漸次如應，一切下地觀為麤相，一切上地觀為靜相。彼由多住如是觀時，便於乃至無所有處而得離欲，亦能證入乃至非想非非想處。

【K3 結】

子三、結

如是名為由世間道而趣離欲。除此更無若過若增。

【J2 出世離欲3】

【K1 徵】

癸二、出世離欲3　子一、徵

云何名為由出世道而趣離欲？

【K2 釋2】

【L1 成就有學智見】

子二、釋2　丑一、成就有學智見

謂如有一，親近善士，於聖法中已成聰慧，於聖法中已得調順。於苦聖諦如實知苦，於集聖諦如實知集，於滅聖諦如實知滅，於道聖諦如實知道。

於聖法中已成聰慧等者：此中聖法，謂出世道，由性無漏，故得聖名。即於是中善思所思，善說所說，善作所作，是名已成聰慧。又於色等十相取過患想，心不流散，是名已得調順。

【L2 證得無學解脫】

丑二、證得無學解脫

既得成就有學智見，從此已後漸修聖道，遍於三界見修所斷一切法中，自能離繫、自得解脫。如是便能超過三界。

【K3 結】

子三、結

如是名為由出世道而趣離欲。

如是便能超過三界者：為顯出世離欲超一切處，究竟解脫；及簡世間不越有頂，暫得離欲，後更相續；故作是說。

【J3 二道資糧3】

【K1 徵】

癸三、二道資糧3　子一、徵

云何名為二道資糧？

【K2 標2】

【L1 嗢柁南】

子二、標2　丑一、嗢柁南

嗢柁南曰：自他圓滿善法欲　戒根律儀食知量 悎寤正知住善友　聞思無障捨莊嚴

【L2 長行】

丑二、長行

謂若自圓滿、若他圓滿、若善法欲、若戒律儀、若根律儀、若於食知量、若 初夜後夜常勤修習悎寤瑜伽、若正知而住、若善友性、若聞正法、若思正法、若無障礙、若修惠捨、若沙門莊嚴。如是等法，是名世間及出世間諸離欲道趣向資糧。

【K3 釋2】

【L1 略指前三】

子三、釋2　丑一、略指前三

當知此中，若自圓滿、若他圓滿、若善法欲，此三如前修集種子諸劣緣中， 已辯其相。

【L2 廣辨十一10】

【M1 戒律儀3】

【N1 徵】

丑二、廣辨十一10　寅一、戒律儀3　卯一、徵

云何戒律儀？

【N2 嗢柁南標】

卯二、嗢柁南標

嗢柁南曰： 戒律儀當知　辯三虧滿十　六異門三淨　勝功德十種

【N3 長行釋2】

【O1 釋一切種5】

【P1 辨2】

【Q1 廣辨六種2】

【R1 總標】

卯三、長行釋2　辰一、釋一切種5　巳一、辨2　午一、廣辨六種2　未一、總標

戒律儀者，謂如有一，安住具戒，廣說乃至受學學處。

【R2 別釋6】

【S1 安住具戒3】

【T1 徵】

未二、別釋6　申一、安住具戒3　酉一、徵

云何名為安住具戒？

【T2 釋】

酉二、釋

謂於所受學所有學處，不虧身業，不虧語業，無闕，無穿。

【T3 結】

酉三、結

如是名為安住具戒。

不虧身業等者：具離殺生、不與取、欲邪行三不善業，是名不虧身業。具離虛妄語、離間語、麤惡語、綺語四不善業，是名不虧語業。此釋具戒應知。由十因緣尸羅圓滿，是名無闕。十因緣者，如下自釋。不數毀犯，犯已還淨，是名無穿。此釋安住應知。

【S2 善能守護別解律儀3】

【T1 徵】

申二、善能守護別解律儀3　酉一、徵

云何名為善能守護別解律儀？

【T2 釋】

酉二、釋

謂能守護七眾所受別解律儀。即此律儀，眾差別故，成多律儀。

【T3 簡】

酉三、簡

今此義中，唯依苾芻律儀處說善能守護別解律儀。

謂能守護七眾所受別解律儀等者：謂苾芻、苾芻尼、正學、勤策男、勤策女、近事男、近事女，是名七眾。依此制立三種律儀，謂苾芻律儀、苾芻尼律儀、近事律儀，名多律儀。今此義中舉其最勝，是故唯依苾芻律儀處說善能守護別解律儀。又苾芻尼、正學、勤策女三種律儀，皆墮出家品故，當知攝屬苾芻律儀，是故作如是說。

【S3 軌則圓滿4】

【T1 徵】

申三、軌則圓滿4　酉一、徵

云何名為軌則圓滿？

【T2 標】

酉二、標

謂如有一，或於威儀路，或於所作事，或於善品加行處所，成就軌則。隨順世間，不越世間；隨順毗奈耶，不越毗奈耶。

隨順世間等者：決擇分說：若於彼彼異方、異域、國城、村邏、王都、王宮，若執理家、商賈、邑義諸大眾中，古昔軌範建立隨轉，如是名為立軌範住。（陵本五十二卷八頁4168）此說隨順世間，不越世間，如義應知。梵毗奈耶，此云調伏。攝事分說：略有五法攝毗奈耶。一者、性罪，二者、遮罪，三者、制，四者、開，五者、行。（陵本九十九卷五頁7416）於此制立隨順隨轉，無有違越，是名隨順毗奈耶，不越毗奈耶。

【T3 釋3】

【U1 於威儀路3】

【V1 徵】

酉三、釋3　戌一、於威儀路3　亥一、徵

云何名為於威儀路成就軌則，隨順世間，不越世間；隨順毗奈耶，不越毗奈耶？

【V2 釋2】

【W1 舉於所行】

亥二、釋2　天一、舉於所行

謂如有一，於所應行、於如所行，即於此中如是而行。由是行故，不為世間之所譏毀；不為賢良、正至、善士、諸同法者、諸持律者、諸學律者之所呵責。

於所應行於如所行等者：此釋於行威儀。謂於是事、是處、是時，如量、如理、如其品類所應行者，即於此事、此處、此時，如量、如理、如其品類正知而行，是名於行威儀成就軌則。此中是事、是處、是時應行，名所應行；如量、如理、如其品類而行，名如所行。

【W2 例所住等】

天二、例所住等

如於所行，於其所住、所坐、所臥，當知亦爾。

【V3 結】

亥三、結

如是名為於威儀路成就軌則，隨順世間，不越世間；隨順毗奈耶，不越毗奈耶。

【U2 於所作事3】

【V1 徵】

戌二、於所作事3　亥一、徵

云何名為於所作事成就軌則，隨順世間，不越世間；隨順毗奈耶，不越毗奈耶？

【V2 釋2】

【W1 列所作事】

亥二、釋2　天一、列所作事

謂如有一，於其所作，若衣服事、若便利事、若用水事、若楊枝事、若入聚落行乞食事、若受用事、

若受用事者：攝事分中說有五種不淨受用，及有五種清淨受用，如彼別釋應知。（陵本九十九卷一十二頁7436）

若盪鉢事、若安置事、

若安置事者：如說不應置鉢在雜穢處、若坑澗處、若崖岸處應知。（陵本二十四卷十七頁2055）

若洗足事、若為敷設臥具等事。即此略說衣事、鉢事，復有所餘如是等類諸所應作，名所作事。

【W2 明應作等】

天二、明應作等

如其所應，於所應作、於如所作，即於此中如是而作。由是作故，不為世間之所譏毀，不為賢良、正至、善士、諸同法者、諸持律者、諸學律者之所呵責。

【V3 結】

亥三、結

如是名為於所作事成就軌則，隨順世間，不越世間；隨順毗奈耶，不越毗奈耶。

【U3 於諸善品加行處所3】

【V1 徵】

戌三、於諸善品加行處所3　亥一、徵

云何名為於諸善品加行處所成就軌則，隨順世間，不越世間；隨順毗奈耶，不越毗奈耶？

【V2 釋2】

【W1 列善加行】

亥二、釋2　天一、列善加行

謂於種種善品加行，若於正法受持讀誦；若於尊長修和敬業，參覲承事；若於病者起慈悲心，殷重供侍；若於如法宣白加行，住慈悲心，展轉與欲；若於正法請問聽受，翹勤無惰；於諸有智同梵行者，盡其身力而修敬事；於他善品常勤讚勵；常樂為他宣說正法；入於靜室，結加趺坐，繫念思惟。

若於如法宣白加行等者：若舉羯磨，若擯羯磨，是名如法宣白加行。於爾所時，以饒益心，不以衰損；以柔軟語，不以麤獷；以善友意，不以憎恚；是名住慈悲心，展轉與欲。

如是等類，諸餘無量所修善法，皆說名為善品加行。

【W2 明應作等】

天二、明應作等

彼於如是隨所宣說善品加行，如其所應，於所應作、於如所作，即於此中如是而作。由是作故，不為世間之所譏毀，不為賢良、正至、善士、諸同法者、諸持律者、諸學律者之所呵責。

【V3 結】

亥三、結

如是名為於諸善品加行處所成就軌則，隨順世間，不越世間；隨順毗奈耶，不越毗奈耶。

【T4 結】

酉四、結

若於如是所說行相軌則差別悉皆具足，應知說名軌則圓滿。

【S4 所行圓滿2】

【T1 徵】

申四、所行圓滿2　酉一、徵

云何名為所行圓滿？

【T2 釋2】

【U1 舉非處3】

【V1 標】

酉二、釋2　戌一、舉非處3　亥一、標

謂諸苾芻，略有五種非所行處。

【V2 徵】

亥二、徵

何等為五？

【V3 列】

亥三、列

一、唱令家，二、婬女家，三、酤酒家，四、國王家，五、旃荼羅、羯恥那家。

【U2 簡所行】

戌二、簡所行

若於如是如來所制非所行處，能善遠離；於餘無罪所有行處，知時而行。如是名為所行圓滿。

唱令家者：思所成地說：唱令家者，謂屠羊等。由遍宣告此屠羊等，成極重罪，多造惡業，殺害羊等故。（陵本十六卷二十三頁1446）此屠羊等，由遍宣告，名唱令家，其義應知。

【S5 於微小罪見大怖畏3】

【T1 徵】

申五、於微小罪見大怖畏3　酉一、徵

云何名為於微小罪見大怖畏？

【T2 釋2】

【U1 別辨相2】

【V1 釋微小罪2】

【W1 出體】

酉二、釋2　戌一、別辨相2　亥一、釋微小罪2　天一、出體

謂於諸小、隨小學處，若有所犯，可令還淨，名微小罪。

【W2 釋名】

天二、釋名

於諸學處現行毀犯，說名為罪；既毀犯已，少用功力而得還淨，說名微小。由是因緣，名微小罪。

謂於諸小隨小學處等者：於罪聚中，制立所犯，有下中上三品差別。若犯下品，少用功力而得還淨，謂對於一補特伽羅即可發露除滅，如是所犯，名微小罪。為令此微小罪堪能無犯，更復制立隨護學處，是名諸小、隨小學處。

【V2 釋大怖畏2】

【W1 徵】

亥二、釋大怖畏2　天一、徵

云何於中見大怖畏？

【W2 釋3】

【X1 怖無堪能】

天二、釋3　地一、怖無堪能

謂作是觀：勿我由此毀犯因緣，無復堪能得所未得、觸所未觸、證所未證。

無復堪能得所未得等者：攝事分中，說勝進想略有三種。一、未得為得，二、未會為會，三、未證為證。最初能得先所未得預流果故，當知是名未得為得。即此為依，復能契會上學果故，當知是名未會為會。即此為依，復能證得阿羅漢果，於諸惑斷能作證故，當知是名未證為證。（陵本八十六卷四頁6496）此說得所未得、觸所未觸、證所未證，三種差別準義應知。彼說契會，此名為觸，名別義同。

【X2 怖有惡行】

地二、怖有惡行

勿我由此近諸惡趣，往諸惡趣。或當自責，或為大師、諸天、有智同梵行者以法呵責。

【X3 怖大惡聲】

地三、怖大惡聲

勿我由此遍諸方維惡名、惡稱、惡聲、惡頌遐邇流布。

【U2 顯勝利】

戌二、顯勝利

彼於如是現法、當來毀犯因生諸非愛果，見大怖畏。由是因緣，於小、隨小所有學處，命難因緣亦不故犯。或時、或處失念而犯，尋便速疾如法發露，令得還淨。

【T3 結】

酉三、結

如是名為於微小罪見大怖畏。

【S6 受學學處3】

【T1 徵】

申六、受學學處3　酉一、徵

云何名為受學學處？

【T2 釋3】

【U1 明從受2】

【V1 聞所學處2】

【W1 從師所聞】

酉二、釋3　戌一、明從受2　亥一、聞所學處2　天一、從師所聞

謂於先受別解脫戒，白四羯磨受具戒時，從戒師所，得聞少分學處體性；復 從親教、軌範師處，得聞所餘別解脫經；總略宣說過於二百五十學處，皆自誓言：一切當學。

【W2 從餘所聞】

天二、從餘所聞

復從所餘恆言議者、同言議者、常交往者、有親愛者聞所學處，復於半月常所宣說別解脫經聞所學處，一切自誓：皆當修學。

【V2 名獲律儀】

亥二、名獲律儀

以於一切所應學處皆受學故，說名獲得別解律儀。

【U2 辨善巧2】

【V1 已善巧】

戌二、辨善巧2　亥一、已善巧

從此以後，於諸學處，若已善巧，便能無犯。設有所犯，尋如法悔。

於諸學處若已善巧者：聞思所成作意相應，名已善巧。於諸學處能曉悟故。

【V2 未善巧】

亥二、未善巧

若諸學處未得善巧、未能曉悟，由先自誓願受持故，得於今時求受善巧，欲求曉悟。於如前說諸所學處，從親教師或軌範師，如先請問。

【U3 明無倒2】

【V1 正受教誨】

戌三、明無倒2　亥一、正受教誨

既得善巧及曉悟已，隨所教誨無增無減，復能受學。

【V2 正受文義】

亥二、正受文義

又於尊重及等尊重所說學處，若文、若義能無倒受。

【T3 結】

酉三、結

如是名為受學學處。

【Q2 略攝三種3】

【R1 結前生後】

午二、略攝三種3　未一、結前生後

如是廣辯戒律儀已。云何應知此中略義？

【R2 顯二三種2】

【S1 三種戒相4】

【T1 標】

未二、顯二三種2　申一、三種戒相4　酉一、標

謂於是中，世尊顯示戒蘊略義，有三種相。

【T2 列】

酉二、列

一者、無失壞相，二者、自性相，三者、自性功德相。

【T3 徵】

酉三、徵

此復云何？

【T4 釋3】

【U1 無失壞相】

酉四、釋3　戌一、無失壞相

謂若說言：安住具戒。由此顯示尸羅律儀無失壞相。

【U2 自性相】

戌二、自性相

若復說言：能善守護別解律儀。由此顯示尸羅律儀自性相。

【U3 自性功德相2】

【V1 觀他增上3】

【W1 標】

戌三、自性功德相2　亥一、觀他增上3　天一、標

若復說言：軌則、所行皆悉圓滿。由此顯示別解律儀，如其所受，觀他增上自性功德相。

觀他增上自性功德相者：為顧他故，令他增上，未信者信，信者增長。要由軌則、所行皆悉圓滿方可成辦，是名觀他增上功德。為顯此相，故別建立，如下自釋可知。

【W2 徵】

天二、徵

所以者何？

【W3 釋2】

【X1 正顯】

天三、釋2　地一、正顯

由他觀見如是軌則、所行圓滿，未信者信，信者增長。由是發生清淨信處，心無厭惡，言不譏毀。

【X2 反成】

地二、反成

若異於此具足尸羅軌則、所行皆圓滿者，觀他增上所有功德勝利，應無。與此相違過失，應有。

【V2 觀自增上3】

【W1 標】

亥二、觀自增上3　天一、標

若復說言：於微小罪見大怖畏、受學學處。由此顯示別解律儀，如其所受，觀自增上自性功德相。

觀自增上自性功德相者：謂由於微小罪見大怖畏，故有堪能得所未得，觸所未觸，證所未證。及由受學學處身壞已後當生善趣，名自增上。為顧自故，令自增上，是名觀自增上自性功德相。

【W2 徵】

天二、徵

所以者何？

【W3 釋2】

【X1 反顯】

天三、釋2　地一、反顯

雖由如是軌則、所行皆悉圓滿，獲得如前觀他增上功德勝利。然由毀犯淨戒因緣，當生惡趣；或無堪能得所未得，如前廣說。

【X2 正成】

地二、正成

若能於彼微小罪中見大怖畏，於先所受上品學處能正修學。由是因緣，身壞已後當生善趣；亦有堪能得所未得，如前廣說。

於先所受上品學處能正修學者：於罪聚中他勝罪聚，是上品罪。此即受具戒時，從戒師所聽聞少分學處體性，是故說此名先所受。

由是因緣，說此名為別解律儀，如其所受，觀自增上功德勝利。

【S2 三種戒性3】

【T1 標】

申二、三種戒性3　酉一、標

復有異門。謂佛世尊此中略顯三種戒性。

【T2 列】

酉二、列

一、受持戒性，二、出離戒性，三、修習戒性。

【T3 釋3】

【U1 受持戒性】

酉三、釋3　戌一、受持戒性

謂若說言：安住具戒。由此顯示受持戒性。

【U2 出離戒性4】

【V1 標】

戌二、出離戒性4　亥一、標

若復說言：能善守護別解律儀。由此顯示出離戒性。

【V2 徵】

亥二、徵

所以者何？

【V3 釋】

亥三、釋

別解律儀所攝淨戒，當知說名增上戒學。即依如是增上戒學，修增上心、增上慧學；由此能得一切苦盡，究竟出離。

【V4 結】

亥四、結

如是出離，用增上戒以為前行所依止處，是故說此別解律儀名出離戒性。

【U3 修習戒性3】

【V1 標】

戌三、修習戒性3　亥一、標

若復說言：軌則、所行皆悉圓滿，於微小罪見大怖畏，受學學處。由此顯示修習戒性。

【V2 徵】

亥二、徵

所以者何？

【V3 釋】

亥三、釋

若由如是所說諸相別解律儀，修習淨戒，名善修習、極善修習。

若由如是所說諸相別解律儀者：此中諸相，謂即軌則、所行皆悉圓滿，於微小罪見大怖畏，受學學處應知。

【R3 結歸六種】

未三、結歸六種

如是一種尸羅律儀現前宣說，當知六種。

如是一種尸羅律儀等者：謂如前說安住具戒、善能守護別解律儀、軌則圓滿、所行圓滿、於微小罪見大怖畏、受學學處，是名六種應知。如是一切，皆戒律儀之所攝故，名為一種尸羅律儀。

【P2 虧滿十2】

【Q1 總標】

巳二、虧滿十2　午一、總標

又即如是尸羅律儀，由十因緣，當知虧損；即此相違十因緣故，當知圓滿。

【Q2 別釋2】

【R1 廣辨虧損2】

【S1 出十因緣3】

【T1 徵】

午二、別釋2　未一、廣辨虧損2　申一、出十因緣3　酉一、徵

云何十種虧損因緣？

【T2 列】

酉二、列

一者、最初惡受尸羅律儀，二者、太極沈下，三者、太極浮散，四者、放逸懈怠所攝，五者、發起邪願，六者、軌則虧損所攝，七者、淨命虧損所攝，八者、墮在二邊，九者、不能出離，十者、所受失壞。

【T3 釋10】

【U1 惡受尸羅3】

【V1 徵】

酉三、釋10　戌一、惡受尸羅3　亥一、徵

云何名為最初惡受尸羅律儀？

【V2 釋】

亥二、釋

謂如有一，王所逼迫而求出家，或為狂賊之所逼迫、或為債主之所逼迫、或為怖畏之所逼迫、或不活畏之所逼迫而求出家。不為沙門性、不為婆羅門性、不為自調伏、不為自寂靜、不為自涅槃而求出家。

【V3 結】

亥三、結

如是名為最初惡受尸羅律儀。

【U2 太極沈下3】

【V1 徵】

戌二、太極沈下3　亥一、徵

云何名為太極沈下？

【V2 釋】

亥二、釋

謂如有一，性無羞恥，惡作羸劣，為性慢緩，於諸學處所作慢緩。

【V3 結】

亥三、結

如是名為太極沈下。

性無羞恥等者：性無慚愧，名無羞恥。由是因緣，若有所犯，不顧自他而生憂悔，是名惡作羸劣。性不翹勤，是名慢緩。由是因緣，若有所犯，不能如法速疾悔除，是名於諸學處所作慢緩。

【U3 太極浮散3】

【V1 徵】

戌三、太極浮散3　亥一、徵

云何名為太極浮散？

【V2 釋】

亥二、釋

謂如有一，堅執惡取，非處惡作，於不應作諸惡作中浪作惡作；非處於他起輕懱心、或惱害心，於其非處彊生曉悟。

【V3 結】

亥三、結

如是名為太極浮散。

堅執惡取等者：謂若見取、若戒禁取，是名惡取。即於彼取執為最勝，能得清淨，是名堅執惡取。於非所犯妄執為犯，不如正理而生憂悔，是名非處惡作。由是因緣，悔不應悔，是名於不應作諸惡作中浪作惡作。又或於他起輕懱心、或惱害心，理有相違，故名非處。於不成犯謂彼成犯，是名於其非處彊生曉悟。

【U4 放逸懈怠所攝3】

【V1 徵】

戌四、放逸懈怠所攝3　亥一、徵

云何放逸懈怠所攝？

【V2 釋2】

【W1 放逸攝2】

【X1 別辨相2】

【Y1 三際俱行2】

【Z1 過去世】

亥二、釋2　天一、放逸攝2　地一、別辨相2　玄一、三際俱行2　黃一、過去世

謂如有一，由過去世毀犯所犯；於此毀犯，由失念故，一類不能如法還淨。

【Z2 餘二世2】

【a1 例】

黃二、餘二世2　宇一、例

如由過去，由未來世、由現在世當知亦爾。

【a2 釋】

宇二、釋

謂毀犯所犯；於此毀犯，由失念故，一類不能如法還淨。

由過去世毀犯所犯等者：於五罪聚隨有所犯，是名毀犯所犯。菩薩地說：一切違犯，當知皆是惡作所攝，應向有力於語表義能覺能受小乘、大乘補特伽羅，發露悔滅。又說：應如發露除惡作法，先當稱述所犯事名，應作是說：長老專志！或言：大德！我如是名，違越菩薩毗奈耶法，如所稱事犯惡作罪。（陵本四十一卷十九頁3401）此中如法還淨，應如是知。

【Y2 先時所作及俱隨行2】

【Z1 先時所作】

玄二、先時所作及俱隨行2　黃一、先時所作

又非先時，於所毀犯發起猛利無犯樂欲。謂我定當如如所行、如如所住，如是如是行於所行、如是如是住於所住，於所毀犯終不毀犯。

【Z2 俱時隨行】

黃二、俱時隨行

由是因緣，隨所行住，如是如是毀犯所犯。

謂我定當如如所行等者：如下自說：若往、若還、若鉢、若瞻、若屈、若伸、持僧伽胝及以衣鉢、若食、若飲、若噉、若嘗正知而住，由是名為於村邑等如法行時正知而住。若行、若住、若坐、若臥、若習悎寤、若語、若默、若解勞睡正知而住，由是名為於其住處如法住時正知而住。又說：若於是事、是處、是時，如量、如理、如其品類所應作者，即於此事、此處、此時，如量、如理、如其品類正知而作。（陵本二十四卷十九頁2061）此說如如所行，乃至如是如是住於所住，準彼應知。由於行住有其如量、如理、如其品類種種差別，是故作如是說。

【X2 出略義】

地二、出略義

由此成就前際俱行、後際俱行、中際俱行、先時所作及俱隨行所有放逸。

【W2 懈怠攝】

天二、懈怠攝

又自執取睡眠為樂、偃臥為樂、脅臥為樂；性不翹勤；為性懶惰；不具起發；於諸有智同梵行者，不能時時覲問供事。

不具起發者：謂於一切善品加行，由無猛利樂欲，不能圓滿起發故。

【V3 結】

亥三、結

是名放逸懈怠所攝。

【U5 發起邪願3】

【V1 徵】

戌五、發起邪願3　亥一、徵

云何名為發起邪願？

【V2 釋2】

【W1 求生天等】

亥二、釋2　天一、求生天等

謂如有一，依止邪願修行梵行。言我所有若戒、若禁，若常精勤、若修梵行，當得生天，或餘天處。

【W2 愛樂利敬】

天二、愛樂利敬

或復愛樂利養恭敬，而修梵行。謂因此故，從他希求利養恭敬；即於如是利養恭敬，深生染著。

【V3 結】

亥三、結

如是名為發起邪願。

【U6 軌則虧損所攝3】

【V1 徵】

戌六、軌則虧損所攝3　亥一、徵

云何軌則虧損所攝？

【V2 釋】

亥二、釋

謂如有一，於威儀路、或所作事、或諸善品加行處所所有軌則，不順世間， 違越世間；不順毗奈耶，違越毗奈耶。準前廣說。

【V3 結】

亥三、結

是名軌則虧損所攝。

【U7 淨命虧損所攝3】

【V1 徵】

戌七、淨命虧損所攝3　亥一、徵

云何淨命虧損所攝？

【V2 釋2】

【W1 別辨相2】

【X1 非法追求】

亥二、釋2　天一、別辨相2　地一、非法追求

謂如有一，為性大欲，不知喜足，難養難滿。

為性大欲等者：謂欲令他知己有德，當有所施、當有所作，是名為性大欲。不於隨一衣服、飲食、臥具等事便生歡喜，不生知足，是名不知喜足。不能獨一自得怡養，又復追求餘長財寶，是名難養。若得微少，或得麤敝，難自支持，是名難滿。

常以非法追求衣服、飲食、臥具、病緣醫藥及諸資具，不以正法。

常以非法追求衣服等者：此中非法，如下列釋。或依矯詐、或邪妄語、或假現相、或苦研逼、或利求利種種狀相應知。

【X2 貪求方便5】

【Y1 依詐威儀】

地二、貪求方便5　玄一、依詐威儀

又為貪求種種衣服、飲食、臥具、病緣醫藥資具因緣，方便顯己有勝功德，矯詐構集非常威儀。

矯詐構集非常威儀者：此中顯示，依矯詐相而有追求，方便示現離欲者相。謂於一時身業安住，威儀進止無有躁擾，於一威儀能經時久，不多驚懼，終不數數易脫威儀，是名矯詐構集非常威儀。

為誑他故，恆常詐現諸根無掉、諸根無動、諸根寂靜，由是令他謂其有德，當有所施、當有所作。所謂承事，供給衣服、飲食、臥具、病緣醫藥及諸資具。

恆常詐現諸根無掉等者：謂如前說，威儀進止無有躁擾，是名諸根無掉。身業安住，是名諸根無動。於一威儀能經時久，不多驚懼，終不數數易脫威儀，是名諸根寂靜。

【Y2 依邪妄語】

玄二、依邪妄語

又多凶悖、彊口、矯傲、修飾其名、執恃種姓。

修飾其名執恃種姓者：不觀待義，安立假名，謂是阿羅漢等，是謂修飾其名。謂生婆羅門家是最勝種類，所餘剎帝利等是下劣種類，是名執恃種姓。此中顯示邪妄語相應知。

或求多聞，或任持法，為利養故，亦復為他宣說正法。或佛所說，或弟子說，或自宣說己實有德，或少增益。

【Y3 依假現相2】

【Z1 舉求衣服】

玄三、依假現相2　黃一、舉求衣服

或於他前方便現相，為求衣服，或求隨一沙門資具。或為求多，或求精妙，雖無匱乏，而現被服故弊衣裳，為令淨信長者、居士、婆羅門等知其衣服有 所匱乏，殷重承事，給施眾多上妙衣服。

【Z2 例餘資具】

黃二、例餘資具

如為衣服，為餘隨一沙門資生眾具亦爾。

【Y4 依苦研逼】

玄四、依苦研逼

或於淨信長者、居士、婆羅門所，如其所欲不得稱遂，或彼財物有所闕乏，求不得時，即便彊逼、研磨麤語，而苦求索。

【Y5 依利求利】

玄五、依利求利

或彼財物無所闕乏，得下劣時，便對施主現前毀棄所得財物，如是告言：咄哉男子！某善男子、某善女人，方汝族姓及以財寶，極為下劣，又極貧匱，而能惠施如是如是多妙悅意資產眾具；汝望於彼，族姓尊貴，財寶豐饒，何為但施如是少劣非悅意物？

【W2 出略義】

天二、出略義

彼由如是或依矯詐、或邪妄語、或假現相、或苦研逼、或利求利種種狀相，而從他所非法希求所有衣服、飲食、臥具、病緣醫藥諸資生具，非以正法而有所求。由非法故，說名邪命。

【V3 結】

亥三、結

如是名為尸羅淨命虧損所攝。

【U8 墮在二邊3】

【V1 徵】

戌八、墮在二邊3　亥一、徵

云何名為墮在二邊？

【V2 釋2】

【W1 極樂行邊】

亥二、釋2　天一、極樂行邊

謂如有一，耽著受用極樂行邊，從他所得或法非法所有衣服、飲食、臥具、病緣醫藥及諸資具，愛玩受用，不觀過患、不知出離。是名一邊。

【W2 自苦行邊】

天二、自苦行邊

復有一類，好求受用自苦行邊，以無量門而自煎迫，受極苦楚。謂依棘刺、或依灰坌、或依木杵、或依木板、或狐蹲住、或狐蹲坐修斷瑜伽。或復事火，謂乃至三承事於火。或復升水，謂乃至三升上其水。或一足住，隨日而  轉。或復所餘。如是等類修自苦行，是第二邊。

【V3 結】

亥三、結

如是名為墮在二邊。

【U9 不能出離3】

【V1 徵】

戌九、不能出離3　亥一、徵

云何名為不能出離？

【V2 釋】

亥二、釋

謂如有一，或戒或禁由見執取。謂我因此若戒若禁，當得清淨、解脫、出離。

當得清淨解脫出離者：謂執戒禁無間方便以為清淨，名得清淨。或執以此解脫煩惱，名得解脫。或執以此出離生死，名得出離。

一切外道所有禁戒，雖善防護、雖善清淨，如其清淨，不名出離。

【V3 結】

亥三、結

如是名為不能出離。

【U10 所受失壞3】

【V1 徵】

戌十、所受失壞3　亥一、徵

云何名為所受失壞？

【V2 釋】

亥二、釋

謂如有一，都無羞恥，不顧沙門，毀犯淨戒，習諸惡法。

習諸惡法者：此中惡法，謂極猛利無慚無愧，不信佛等，毀謗賢聖，邪見相應故；或復種種惡法現行故。如攝異門分說。（陵本八十四卷十五頁6396）

內懷腐敗，外現貞實，猶如淨水所生蝸牛、螺音狗行。實非沙門，自稱沙門；實非梵行，自稱梵行。

【V3 結】

亥三、結

如是名為所受失壞。

【S2 結說異名】

申二、結說異名

略由如是十種因緣，名戒虧損。世尊或說尸羅虧損，或時復說尸羅艱難。當知於彼諸因緣中，由二因緣，謂不能出離，及所受失壞。由餘因緣，當知唯說尸羅虧損。

由二因緣等者：謂二因緣，通說尸羅虧損及與艱難。所餘因緣，唯說尸羅虧損應知。

【R2 翻例相違】

未二、翻例相違

與此安立黑品因緣相違白品所有因緣，當知說名尸羅圓滿、尸羅清淨。

【P3 六異門2】

【Q1 引教6】

【R1 根本2】

【S1 標】

巳三、六異門2　午一、引教6　未一、根本2　申一、標

有處世尊宣說尸羅名為根本。

【S2 證】

申二、證

如伽他說：若善住根本　其心便寂靜　因聖見惡見　相應不相應

因聖見惡見相應不相應者：謂因聖見相應，惡見不相應故，後證無作究竟涅槃，名心寂靜應知。

【R2 莊嚴具2】

【S1 標】

未二、莊嚴具2　申一、標

有處世尊宣說尸羅名莊嚴具。

【S2 證】

申二、證

如伽他說：苾芻苾芻尼　戒莊嚴圓滿　於不善能捨　於善能修習

【R3 塗香2】

【S1 標】

未三、塗香2　申一、標

有處世尊宣說尸羅名為塗香。

【S2 證】

申二、證

如伽他說：苾芻苾芻尼　戒塗香圓滿　於不善能捨　於善能修習

【R4 熏香2】

【S1 標】

未四、熏香2　申一、標

有處世尊宣說尸羅名為熏香。

【S2 證】

申二、證

如伽他說：阿難有香類　順風善能熏　逆風亦能熏　順逆熏亦爾

【R5 妙行2】

【S1 標】

未五、妙行2　申一、標

有處世尊宣說尸羅名為妙行。

【S2 證】

申二、證

如伽他說：身妙行能感　可愛諸異熟　於現法當來　語妙行亦爾

身妙行能感可愛諸異熟於現法當來者：謂身妙行，能感可愛異熟。若順現受，名於現法；順生受等，名於當來。有尋有伺地說：諸善業亦由事重受現法果故。（陵本九卷三頁642）

【R6 律儀2】

【S1 標】

未六、律儀2　申一、標

有處世尊宣說尸羅名為律儀。

【S2 證2】

【T1 伽他】

申二、證2　酉一、伽他

如伽他說：諸有惠施主　具戒住律儀　有阿笈摩見　及有果正見

有阿笈摩見及有果正見者：此中阿笈摩見，謂法住智；及果正見，謂真實智應知。法住智者，謂如佛施設開示，無倒而知。真實智者，謂如學見跡，觀甚深義。如有尋有伺地說。（陵本十卷十七頁816）

【T2 長行】

酉二、長行

復有說言：安住具戒，善能守護別解律儀，乃至廣說。

【Q2 釋名6】

【R1 根本2】

【S1 問】

午二、釋名6　未一、根本2　申一、問

問：何緣世尊宣說尸羅名為根本？

【S2 答4】

【T1 標義】

申二、答4　酉一、標義

答：能建立義、能任持義，是根本義。

【T2 釋因】

酉二、釋因

由此尸羅建立、任持一切世間及出世間，能引無罪最勝第一快樂功德，令生令證，是故尸羅說名根本。

【T3 喻成】

酉三、喻成

譬如大地，建立、任持一切藥草、卉木、叢林，令生令長。

【T4 指前】

酉四、指前

如是尸羅如前廣說。

【R2 莊嚴具2】

【S1 問】

未二、莊嚴具2　申一、問

問：何緣世尊宣說尸羅名莊嚴具？

【S2 答2】

【T1 釋2】

【U1 舉餘世間】

申二、答2　酉一、釋2　戌一、舉餘世間

答：諸餘世間耳環、指環、腕釧、臂釧及以寶印、金銀、鬘等妙莊嚴具。若有成就幼稚、黑髮、少年、盛壯、姝妙形色而服飾之，少增妙好。非有成就朽老、衰邁、齒落、髮白、年逾八十或九十者而服飾之，當有妙好。唯除俳戲令眾歡笑。若遭病苦、財貨匱乏、親戚喪亡，當爾服之，亦無妙好。

【U2 顯戒殊勝】

戌二、顯戒殊勝

戒莊嚴具，於一切類、於一切時，若有服者皆為妙好。

【T2 結】

酉二、結

是故尸羅名莊嚴具。

【R3 塗香2】

【S1 問】

未三、塗香2　申一、問

問：何緣世尊宣說尸羅名為塗香？

【S2 答2】

【T1 釋2】

【U1 顯因】

申二、答2　酉一、釋2　戌一、顯因

答：由此所受清淨無罪妙善尸羅，能正除遣一切所受惡戒為因身心熱惱。

【U2 舉喻】

戌二、舉喻

譬如最極炎熾熱時，塗以栴檀龍腦香等，一切鬱蒸皆得除滅。

【T2 結】

酉二、結

是故尸羅說名塗香。

【R4 熏香2】

【S1 問】

未四、熏香2　申一、問

問：何緣世尊宣說尸羅名為熏香？

【S2 答2】

【T1 釋2】

【U1 顯因】

申二、答2　酉一、釋2　戌一、顯因

答：具戒士夫補特伽羅，遍諸方域，妙善稱譽聲頌普聞。

【U2 舉喻】

戌二、舉喻

譬如種種根莖香等，隨風飄颺遍諸方所，悅意芬馥，周流彌遠。

【T2 結】

酉二、結

是故尸羅名為熏香。

遍諸方域妙善稱譽聲頌普聞者：為顯前頌名順能熏、逆能熏，及順逆熏，故此釋言遍諸方域，非餘香類有此能故。

【R5 妙行2】

【S1 問】

未五、妙行2　申一、問

問：何緣世尊宣說尸羅名為妙行？

【S2 答】

申二、答

答：由此尸羅清淨善行，能趣妙樂，往妙天趣，向妙安隱，故名妙行。

【R6 律儀2】

【S1 問】

未六、律儀2　申一、問

問：何緣世尊宣說尸羅名為律儀？

【S2 答】

申二、答

答：由此尸羅清淨善法，是防護性，是息除相，是遠離體，故名律儀。

是防護性等者：性能防護惡不善法，名防護性。止息不善業道所生諸不善業，名息除相。棄捨不律儀思，與信等五善根俱行，名遠離體。

【P4 三淨4】

【Q1 標】

巳四、三淨4　午一、標

又戒律儀有三種觀清淨因相。

【Q2 徵】

午二、徵

何等為三？

【Q3 列】

午三、列

一、 觀身業，二、觀語業，三、觀意業。

【Q4 釋2】

【R1 辨相3】

【S1 徵】

午四、釋2　未一、辨相3　申一、徵

云何觀察如是諸業，令戒律儀皆得清淨？

【S2 辨2】

【T1 觀身語業2】

【U1 舉身業2】

【V1 辨2】

【W1 於現未世2】

【X1 觀察】

申二、辨2　酉一、觀身語業2　戌一、舉身業2　亥一、辨2　天一、於現未世2　地一、觀察

謂希當造及欲正造身作業時，如是觀察：我此身業為能自損，及以損他，是不善性，能生眾苦，招苦異熟？為不自損，亦不損他，是其善性，能生諸樂，招樂異熟？

【X2 清淨】

地二、清淨

如是觀已。若自了知我此身業，自損損他，是不善性，能生眾苦，招苦異熟；即於此業攝斂不作，亦不與便。若自了知我此身業，不損自他，是其善性，餘如前說；即於此業而不攝斂、造作、與便。

【W2 於過去世2】

【X1 觀察】

天二、於過去世2　地一、觀察

復於過去已造身業亦數觀察：我此身業為能自損，餘如前說。

【X2 清淨】

地二、清淨

如是觀已。若自了知我此身業，自損損他，餘如前說；便於有智同梵行所，如實發露，如法悔除。若自了知我此身業，不損自他，餘如前說；便生歡喜，晝夜安住，多隨修學。

【V2 結】

亥二、結

如是彼於去來今世所造身業，能善觀察、能善清淨。

【U2 例語業】

戌二、例語業

如於身業，於其語業，當知亦爾。

【T2 觀意業2】

【U1 辨2】

【V1 觀察】

酉二、觀意業2　戌一、辨2　亥一、觀察

由過去行為緣生意，由未來行為緣生意，由現在行為緣生意，即於此意數數觀察：我此意業為能自損，餘如前說。

【V2 清淨】

亥二、清淨

如是觀已。若自了知我此意業是其黑品，即於此業攝斂不起，不與其便。若自了知我此意業是其白品，即於此業而不斂攝、發起、與便。

【U2 結】

戌二、結

如是於彼去來今世所起意業，能善觀察、能善清淨。

【S3 證2】

【T1 舉賢聖】

申三、證2　酉一、舉賢聖

所以者何？去來今世所有沙門若婆羅門，於身語意三種業中，或已觀察、或當觀察、或正觀察，或已清淨、或當清淨、或正清淨，或已多住、或當多住、或正多住，一切皆由如是觀察、如是清淨。

【T2 引聖教】

酉二、引聖教

如佛世尊曾為長老囉怙羅說：汝今囉怙羅　於身語意業　應數正觀察　念諸佛聖教囉怙羅汝應　學是沙門業　若能於此學　唯勝善無惡

【R2 略義2】

【S1 觀察】

未二、略義2　申一、觀察

若於如是身語意業審正思擇，我此諸業為能自損，廣說如前，是名觀察。

【S2 清淨】

申二、清淨

若於一分攝斂不作，亦不與便，廣說乃至發露悔除。復於一分而不斂攝，造作與便，廣說乃至便生歡喜，晝夜安住，多隨修學。是名清淨。

【P5 十勝功德3】

【Q1 標】

巳五、十勝功德3　午一、標

如是清淨尸羅律儀，應知有十功德勝利。

【Q2 徵】

午二、徵

何等為十？

【Q3 釋10】

【R1 第一勝利2】

【S1 辨】

午三、釋10　未一、第一勝利2　申一、辨

謂諸所有具戒士夫補特伽羅，自觀戒淨，便得無悔；無悔故歡；歡故生喜；由心喜故，身得輕安；身輕安故，便受勝樂；樂故心定；心得定故，能如實知、能如實見；實知見故，便能起厭；能起厭故，便得離染；由離染故，證得解脫；得解脫故，便自知見我已解脫，乃至我能於無餘依般涅槃界當般涅槃。

【S2 結】

申二、結

如是所有具戒士夫補特伽羅，尸羅清淨增上力故，獲得無悔，漸次乃至能到涅槃。是名第一尸羅律儀功德勝利。

【R2 第二勝利2】

【S1 辨】

未二、第二勝利2　申一、辨

復有所餘具戒士夫補特伽羅，於臨終時起如是念：我已善作身語意行，非我惡作身語意行，乃至廣說。若有其趣，作福業者、作善業者、作能救濟諸怖畏 者之所應往，我於斯趣必定當往。

【S2 結】

申二、結

如是獲得能往善趣第二無悔。由無悔恨所有士夫補特伽羅，名賢善死、賢善夭逝、賢善過往。是名第二尸羅律儀功德勝利。

【R3 第三勝利】

未三、第三勝利

復有所餘具戒士夫補特伽羅，遍諸方域，妙善稱譽聲頌普聞。是名第三尸羅律儀功德勝利。

【R4 第四勝利】

未四、第四勝利

復有所餘具戒士夫補特伽羅，寢安、悎安，遠離一切身心熱惱。是名第四尸羅律儀功德勝利。

【R5 第五勝利】

未五、第五勝利

復有所餘具戒士夫補特伽羅，若寢、若悎，諸天保護。是名第五尸羅律儀功德勝利。

【R6 第六勝利】

未六、第六勝利

復有所餘具戒士夫補特伽羅，於他凶暴不慮其惡，無諸怖畏，心離驚恐。是名第六尸羅律儀功德勝利。

【R7 第七勝利】

未七、第七勝利

復有所餘具戒士夫補特伽羅，諸喜殺者、怨讎惡友，雖得其隙，亦常保護，了知此是具戒士夫補特伽羅，或為善友，或住中平。是名第七尸羅律儀功德勝利。

【R8 第八勝利】

未八、第八勝利

復有所餘具戒士夫補特伽羅，一切魍魎、藥叉、宅神、非人之類，雖得其便、雖得其隙，而常保護。謂具尸羅增上力故。是名第八尸羅律儀功德勝利。

【R9 第九勝利3】

【S1 標】

未九、第九勝利3　申一、標

復有所餘具戒士夫補特伽羅，法無艱難，從他獲得種種利養。

【S2 釋】

申二、釋

所謂衣服、飲食、臥具、病緣醫藥及諸資具。由依尸羅增上因力，國王、大臣，及諸黎庶、饒財長者，及商主等恭敬尊重。

【S3 結】

申三、結

是名第九尸羅律儀功德勝利。

【R10 第十勝利3】

【S1 標】

未十、第十勝利3　申一、標

復有所餘具戒士夫補特伽羅，一切所願皆得稱遂。

【S2 釋4】

【T1 生欲人天】

申二、釋4　酉一、生欲人天

若於欲界願樂當生或剎帝利大族姓家、或婆羅門大族姓家、或諸居士大族姓家、或諸長者大族姓家、或四大王眾天、或三十三天、或夜摩天、或覩史 多天、或樂化天、或他化自在天眾同分中，由戒淨故，即隨所願當得往生。

【T2 往生有色】

酉二、往生有色

若復願樂入諸靜慮現法樂住，或有色天眾同分中若住、若生，由戒淨故，便得離欲，所願皆遂。

【T3 往生無色】

酉三、往生無色

若復願樂寂靜勝解，超過色定，入無色定具足安住，或無色天眾同分中當得往生，餘如前說。

【T4 證極涅槃】

酉四、證極涅槃

若復願樂當證最極究竟涅槃，由戒淨故，便證一切究竟離欲。

【S3 結】

申三、結

是名第十尸羅律儀功德勝利。

【O2 結勸修學2】

【P1 牒略義】

辰二、結勸修學2　巳一、牒略義

如是已說戒蘊廣辯、戒蘊虧損、戒蘊圓滿、戒蘊異門、戒蘊觀察及以清淨、戒蘊所有功德勝利。

【P2 勸修學】

巳二、勸修學

於此宣說明了開示一切種相，最極圓滿資糧所攝尸羅律儀。若有自愛樂沙門性、婆羅門性諸善男子，應勤修學。

於此宣說明了開示一切種相等者：如前已說戒蘊廣辯乃至功德勝利，是名一切種相。又由戒淨能趣無作究竟涅槃，是名最極圓滿資糧所攝。

瑜伽師地論科句披尋記卷第二十二

瑜伽師地論科句披尋記卷第二十三

彌勒菩薩說

唐三藏沙門玄奘奉詔譯

韓清淨科記

本地分中聲聞地初瑜伽處出離地品第三之二

【M2 根律儀3】

【N1 廣分別相3】

【O1 徵】

寅二、根律儀3　卯一、廣分別相3　辰一、徵

云何根律儀？

【O2 標】

辰二、標

謂如有一，能善安住密護根門，防守正念，常委正念，乃至廣說。

【O3 釋2】

【P1 依標別顯5】

【Q1 密護根門3】

【R1 徵】

辰三、釋2　巳一、依標別顯5　午一、密護根門3　未一、徵

云何名為密護根門？

【R2 釋】

未二、釋

謂防守正念，常委正念，廣說乃至防護意根，及正修行意根律儀。

【R3 結】

未三、結

如是名為密護根門。

【Q2 防守正念3】

【R1 徵】

午二、防守正念3　未一、徵

云何名為防守正念？

【R2 釋2】

【S1 獲正念】

未二、釋2　申一、獲正念

謂如有一，密護根門增上力故，攝受多聞、思惟、修習。由聞思修增上力故，獲得正念。

密護根門增上力故等者：此顯根為依處，與聞思修為攝受因。密護根故，聞思修慧依之得生，是名攝受多聞、思惟、修習。

【S2 能防守】

申二、能防守

為欲令此所得正念無忘失故，能趣證故，不失壞故。於時時中，即於多聞、若思、若修，正作瑜伽，正勤修習，不息加行、不離加行。

【R3 結】

未三、結

如是由此多聞思修所集成念，於時時中，善能防守正聞思修瑜伽作用。如是名為防守正念。

正作瑜伽等者：如下自說瑜伽有四。一、信，二、欲，三、精進，四、方便。（陵本二十八卷九頁2354）當知此中，初由信故，於應得義深生信解，信應得已，於諸善法生起樂欲，是名正作瑜伽。由樂欲故，晝夜策勵，安住精勤堅固勇猛，是名正勤修習。發精進已，攝受方便，是名不息加行、不離加行。

【Q3 常委正念2】

【R1 徵】

午三、常委正念2　未一、徵

云何名為常委正念？

【R2 釋2】

【S1 別辨相3】

【T1 標】

未二、釋2　申一、別辨相3　酉一、標

謂於此念恆常所作、委細所作。

【T2 辨】

酉二、辨

當知此中，恆常所作，名無間作；委細所作，名殷重作。

【T3 結】

酉三、結

即於如是無間所作、殷重所作，總說名為常委正念。

【S2 顯功能】

申二、顯功能

如其所有防守正念，如是於念能不忘失；如其所有常委正念，如是即於無忘失念得任持力。即由如是功能勢力，制伏色聲香味觸法。

【Q4 念防護意3】

【R1 徵】

午四、念防護意3　未一、徵

云何名為念防護意？

【R2 釋2】

【S1 五無間意2】

【T1 舉眼識】

未二、釋2　申一、五無間意2　酉一、舉眼識

謂眼色為緣生眼識，眼識無間生分別意識；由此分別意識，於可愛色色將生染著，於不可愛色色將生憎恚。即由如是念增上力，能防護此非理分別起煩惱意，令其不生所有煩惱。

【T2 例餘識】

酉二、例餘識

如是耳鼻舌身廣說，當知亦爾。

由此分別意識等者：如五識身相應地說：由眼識生，三心可得。如其次第，謂率爾心、尋求心、決定心。初是眼識，二在意識。決定心後方有染淨。此後乃有等流眼識善不善轉。（陵本一卷九頁31）此說分別意識，當知即是尋求、決定二心，與眼識俱，分別眼所識色，執取相好，由是或能起貪，或能起瞋，是即染淨心中一分染心。由此眼識無間俱生分別意識，於眼所識色能起貪故，名於可愛色色將生染著。能起瞋故，名於不可愛色色將生瞋恚。為簡意識唯自所緣可愛、不可愛色法，是故此說可愛、不可愛色色。

【S2 自染汙意】

申二、自染汙意

意法為緣生意識，即此意識有與非理分別俱行，能起煩惱；由此意識，於可愛色法將生染著，於不可愛色法將生憎恚。亦由如是念增上力，能防護此非理分別起煩惱意，令其不生所有煩惱。

【R3 結】

未三、結

如是名為念防護意。

由此意識於可愛色法等者：此中意識不與眼識俱生，唯緣過去、未來可愛色事，不緣現在，是故此說可愛、不可愛色法。餘如前釋。

【Q5 行平等位3】

【R1 徵】

午五、行平等位3　未一、徵

云何名為行平等位？

【R2 釋】

未二、釋

平等位者，謂或善捨、或無記捨。由彼於此非理分別起煩惱意善防護已，正行善捨、無記捨中，由是說名行平等位。

【R3 結】

未三、結

如是名為行平等位。

謂或善捨或無記捨者：此中善捨，善法所攝。決擇分說：捨是無貪、無瞋、無癡、精進分故，即如是法離雜染義，建立為捨。（陵本五十五卷五頁4407）無記捨者，謂不苦不樂受應知。

【P2 廣辨二相3】

【Q1 總舉2】

【R1 能善防護3】

【S1 徵。】

巳二、廣辨二相3　午一、總舉2　未一、能善防護3　申一、徵。

云何於此非理分別起煩惱意能善防護？

【S2 釋2】

【T1 防護諸根。】

申二、釋2　酉一、防護諸根。

謂於色聲香味觸法，不取其相，不取隨好，終不依彼發生諸惡不善尋思，令心流漏。

【T2 修根律儀。】

酉二、修根律儀。

若彼有時忘失念故，或由煩惱極熾盛故，雖離取相及取隨好，而復發生惡不善法，令心流漏，便修律儀。

【S3 結。】

申三、結。

由是二相，故能於此非理分別起煩惱意能善防護。

【R2 正行平等3】

【S1 徵。】

未二、正行平等3　申一、徵。

云何此意由是二相善防護已，正行善捨、或無記捨？

【S2 釋3】

【T1 標。】

申二、釋3　酉一、標。

謂即由是二種相故。

【T2 徵】

酉二、徵

云何二相？

【T3 釋2】

【U1 舉眼】

酉三、釋2　戌一、舉眼

謂如所說防護眼根，及正修行眼根律儀。

【U2 例餘】

戌二、例餘

如說眼根防護律儀，防護耳鼻舌身意根，及正修行意根律儀，當知亦爾。

【S3 結】

申三、結

由是二相，於其善捨、無記捨中，令意正行。

【Q2 隨釋3】

【R1 不取相及隨好2】

【S1 別辨相2】

【T1 第一類2】

【U1 不取其相2】

【V1 舉眼所識色2】

【W1 徵】

午二、隨釋3　未一、不取相及隨好2　申一、別辨相2　酉一、第一類2　戌一、不取其相2　亥一、舉眼所識色2　天一、徵

云何於眼所識色中不取其相？

【W2 釋2】

【X1 反顯】

天二、釋2　地一、反顯

言取相者，謂於眼識所行色中，由眼識故取所行相，是名於眼所識色中執取其相。

【X2 正成】

地二、正成

若能遠離如是眼識所行境相，是名於眼所識色中不取其相。

【V2 例耳所識等】

亥二、例耳所識等

如於其眼所識色中，如是於耳鼻舌身意所識法中，當知亦爾。

云何於眼所識色中不取其相等者：此顯意識不取眼識所行境相，名不取相。當知此中，言取相者，謂即意識與眼識俱，執取前說可愛、或不可愛 色色，是故說言由眼識故取所行相。眼識無間意識生故。如五識身相應地說：顯色、形色、表色，是眼識所行、眼識境界、眼識所緣，亦是意識所行、境界、所緣。（陵本一卷六頁15）境相差別，如是應知。

【U2 不取隨好2】

【V1 舉眼所識色2】

【W1 徵】

戌二、不取隨好2　亥一、舉眼所識色2　天一、徵

云何於眼所識色中不取隨好？

【W2 釋2】

【X1 反顯】

天二、釋2　地一、反顯

取隨好者，謂即於眼所識色中，眼識無間俱生分別意識，執取所行境相，或能起貪、或能起瞋、或能起癡，是名於眼所識色中執取隨好。

【X2 正成】

地二、正成

若能遠離此所行相，於此所緣不生意識，是名於眼所識色中不取隨好。

【V2 例耳所識等】

亥二、例耳所識等

如於其眼所識色中，如是於耳鼻舌身意所識法中，當知亦爾。

云何於眼所識色中不取隨好等者：此顯意識不取色相所有隨好。當知此中，言隨好者，謂由分別意識，於彼色相種種分別之所引發，唯是意識所行、意識境界、意識所緣。

【T2 第二類2】

【U1 總標】

酉二、第二類2　戌一、總標

復有餘類執取其相、執取隨好。

【U2 別辨2】

【V1 舉眼所識色2】

【W1 取相2】

【X1 釋】

戌二、別辨2　亥一、舉眼所識色2　天一、取相2　地一、釋

言取相者，謂色境界在可見處，能生作意正現在前，眼見眾色。

【X2 結】

地二、結

如是名為執取其相。

【W2 取隨好2】

【X1 釋】

天二、取隨好2　地一、釋

取隨好者，謂即色境在可見處，能生作意正現在前，眼見色已；然彼先時從 他聞有如是如是眼所識色，即隨所聞名句文身，為其增上為依為住，如是士夫補特伽羅，隨其所聞，種種分別眼所識色。

【X2 結】

地二、結

如是名為執取隨好。

【V2 例耳所識等】

亥二、例耳所識等

如於其眼所識色中，如是於耳鼻舌身意所識法中，當知亦爾。

【S2 應思擇2】

【T1 辨種類】

申二、應思擇2　酉一、辨種類

又此取相及取隨好，或有由此因緣、由此依處、由此增上，發生種種惡不善法，令心流漏；或有由此因緣、由此依處、由此增上，不生種種惡不善法，令心流漏。

【T2 明遠離】

酉二、明遠離

若於此中執取其相，執取隨好，不如正理，由此因緣、由此依處、由此增上，發生種種惡不善法，令心流漏。彼於如是色類境界，遠離取相及取隨好。

【R2 惡不善法3】

【S1 徵】

未二、惡不善法3　申一、徵

云何名為惡不善法？

【S2 釋】

申二、釋

謂諸貪欲，及貪所起諸身惡行、諸語惡行、諸意惡行；若諸瞋恚、若諸愚癡，及二所起諸身惡行、諸語惡行、諸意惡行。

【S3 結】

申三、結

是名種種惡不善法。

【R3 令心流漏3】

【S1 徵】

未三、令心流漏3　申一、徵

云何由彼令心流漏？

【S2 釋】

申二、釋

謂若於彼彼所緣境界，心、意、識生，遊行流散；即於彼彼所緣境界，與心、意、識種種相應，能起所有身語惡行貪瞋癡生，遊行流散。

【S3 結】

申三、結

是名由彼令心流漏。

云何由彼令心流漏等者：謂於彼彼所緣境界生貪瞋癡，遊行流散，由是能令彼相應心亦於所緣遊行流散，是故說言令心流漏。為顯非心、意、識自性雜染能生過失，故作是說。

【Q3 結義2】

【R1 辨差別2】

【S1 防護諸根】

午三、結義2　未一、辨差別2　申一、防護諸根

如是於眼所識色中，乃至於意所識法中，執取其相及取隨好，由是發生種種雜染；彼於取相及取隨好能遠離故，便不發生種種雜染。

【S2 修行律儀】

申二、修行律儀

若由忘念，或由煩惱極熾盛故，雖獨閑居，由先所見眼所識色增上力故，或先所受耳鼻舌身意所識法增上力故，發生種種惡不善法，隨所發生而不執著，尋便斷滅、除棄、變吐，是名於彼修行律儀。

尋便斷滅除棄變吐者：令彼現行不相續故，是名斷滅。令彼諸纏不現行故，是名除棄。令彼種子不隨逐故，是名變吐。

【R2 辨隨應2】

【S1 應策發2】

【T1 作意策發】

未二、辨隨應2　申一、應策發2　酉一、作意策發

若於其眼所識色中，應策眼根；及於其耳鼻舌身意所識法中，應策意根；即便於彼作意策發。如是策發，令不雜染。

【T2 結名防護】

酉二、結名防護

由是因緣，於此雜染防護眼根，廣說乃至防護意根；如是名為防護眼根，廣說乃至防護意根。

【S2 不應策發2】

【T1 遍不策發】

申二、不應策發2　酉一、遍不策發

若於其眼所識色中，不應策發所有眼根，及於其耳鼻舌身意所識法中，不應策發所有意根；即便於彼遍一切種而不策發。不策發故，令不雜染。

【T2 結修律儀】

酉二、結修律儀

由是因緣，於此雜染修根律儀。如是名為能正修行眼根律儀，廣說乃至能正修行意根律儀。

若於其眼所識色中應策眼根等者：如下自說：復於已往或正往時，觀見眾色，於此眾色一分應觀，或有一分所不應觀。於不應觀所有眾色，當攝其眼，善護諸根；於所應觀所有眾色，應善住念而正觀察。（陵本二十四卷十六頁2052）此中於所識色應策眼根者，謂於一類所應觀色，如諸所有衰老朽邁上氣者身、傴僂憑杖戰掉者身、或諸疾苦重病者身，乃至廣說。又於所識色不應策發眼根者，謂於一類不應觀色，如諸妓樂戲笑歡娛，或餘遊戲所作歌舞音樂等事，乃至廣說。由應觀色，令不雜染，是故應策眼根。不應觀色，能令雜染，是故不應策發眼根。由是道理，所餘諸根，於所行境，或應策發、或不應策，當知亦爾。

【N2 出二略義2】

【O1 結前生後】

卯二、出二略義2　辰一、結前生後

如是應知已廣分別根律儀相。云何當知此中略義？

【O2 略辨二種2】

【P1 第一略義2】

【Q1 總標】

辰二、略辨二種2　巳一、第一略義2　午一、總標

此略義者，謂若能防護、若所防護、若從防護、若如防護、若正防護。如是一切，總略為一，名根律儀。

【Q2 別釋5】

【R1 能防護2】

【S1 徵】

午二、別釋5　未一、能防護2　申一、徵

今於此中誰能防護？

【S2 釋】

申二、釋

謂防守正念，及所修習常委正念，是能防護。

【R2 所防護2】

【S1 徵】

未二、所防護2　申一、徵

何所防護？

【S2 釋】

申二、釋

謂防護眼根，防護耳鼻舌身意根，是所防護。

【R3 從防護2】

【S1 徵】

未三、從防護2　申一、徵

從何防護？

【S2 釋】

申二、釋

謂從可愛、不可愛色，廣說乃至從其可愛、不可愛法而正防護。

【R4 如防護2】

【S1 徵】

未四、如防護2　申一、徵

如何防護？

【S2 釋】

申二、釋

謂不取相，不取隨好。若依是處發生種種惡不善法，令心流漏，即於此處修 行律儀。防守根故，名修律儀。如是防護。

【R5 正防護2】

【S1 徵】

未五、正防護2　申一、徵

何者正防護？

【S2 釋】

申二、釋

謂由正念，防護於意，行平等位，是名正防護。

【P2 第二略義2】

【Q1 總標】

巳二、第二略義2　午一、總標

又略義者，謂若防護方便、若所防護事、若正防護。如是一切，總略為一，名根律儀。

【Q2 別釋3】

【R1 防護方便3】

【S1 徵】

午二、別釋3　未一、防護方便3　申一、徵

此中云何防護方便？

【S2 釋】

申二、釋

謂防守正念，常委正念。眼見色已不取其相，不取隨好；廣說乃至意知法已，不取其相，不取隨好。若依是處發生種種惡不善法，令心流漏，即於是處修行律儀。防守根故，名修律儀。

【S3 結】

申三、結

如是名為防護方便。

【R2 所防護事3】

【S1 徵】

未二、所防護事3　申一、徵

云何名為所防護事？

【S2 釋】

申二、釋

所謂眼色，乃至意法。

【S3 結】

申三、結

如是名為所防護事。

【R3 正防護3】

【S1 徵】

未三、正防護3　申一、徵

此中云何名正防護？

【S2 釋】

申二、釋

謂如說言：由其正念，防護於意，行平等位。

【S3 結】

申三、結

名正防護。

【N3 辨二所攝5】

【O1 標】

卯三、辨二所攝5　辰一、標

又根律儀略有二種。

【O2 列】

辰二、列

一者、思擇力所攝，二者、修習力所攝。

【O3 釋2】

【P1 第一義2】

【Q1 思擇力所攝】

辰三、釋2　巳一、第一義2　午一、思擇力所攝

思擇力所攝根律儀者，謂於境界深見過患，不能於此所有過患除遣斷滅。

【Q2 修習力所攝】

午二、修習力所攝

修習力所攝根律儀者，謂於境界深見過患，亦能於此所有過患除遣斷滅。

【P2 第二義2】

【Q1 思擇力所攝】

巳二、第二義2　午一、思擇力所攝

又由思擇力所攝根律儀故，於所緣境，令煩惱纏不復生起、不復現前；而於 依附所依隨眠，不能斷除、不能永拔。

【Q2 修習力所攝】

午二、修習力所攝

由修習力所攝根律儀故，於所緣境，煩惱隨眠不復生起、不復現前；一切時分，依附所依所有隨眠，亦能斷除、亦能永拔。

【O4 結】

辰四、結

如是思擇力所攝根律儀、修習力所攝根律儀，有此差別，有此意趣，有此殊異。

【O5 簡】

辰五、簡

當知此中，思擇力所攝根律儀，是資糧道所攝；修習力所攝根律儀，當知墮在離欲地攝。

有此差別等者：前說初義、後義二門差別，名此差別。為欲除遣、斷滅、變吐，而修律儀，名此意趣。即彼二力所攝無能、有能，名此殊異。

【M3 於食知量4】

【N1 徵】

寅三、於食知量4　卯一、徵

云何名為於食知量？

【N2 標】

卯二、標

謂如有一，由正思擇食於所食，不為倡蕩、不為憍逸、不為飾好、不為端嚴，乃至廣說。

乃至廣說者：如前已說然食所食，為身安住、為暫支持、為除饑渴、為攝梵行、為斷故受、為令新受當不更生、為當存養力樂無罪安隱而住，即此廣說應知。

【N3 釋2】

【O1 廣辨2】

【P1 辨6】

【Q1 由正思擇食於所食2】

【R1 徵】

卯三、釋2　辰一、廣辨2　巳一、辨6　午一、由正思擇食於所食2　未一、徵

云何名為由正思擇食於所食？

【R2 釋2】

【S1 思擇3】

【T1 觀諸過患5】

【U1 標】

未二、釋2　申一、思擇3　酉一、觀諸過患5　戌一、標

正思擇者，如以妙慧等隨觀察段食過患。

如以妙慧等隨觀察段食過患者：如下說有三種過患，謂受用種類過患、變異種類過患、追求種類過患。觀此一切，或觀隨一，是名等隨觀察段食過患。

見過患已，深生厭惡，然後吞咽。

【U2 徵】

戌二、徵

云何名為觀見過患？

【U3 列】

戌三、列

謂即於此所食段食，或觀受用種類過患、或觀變異種類過患、或觀追求種類過患。

【U4 釋3】

【V1 受用種類過患3】

【W1 徵】

戌四、釋3　亥一、受用種類過患3　天一、徵

云何受用種類過患？

云何受用種類過患者：吞咽段物，是名受用。於爾所時，有其非一可惡穢 相，是名受用種類過患。

【W2 釋2】

【X1 明種類】

天二、釋2　地一、明種類

謂如有一，將欲食時，所受段食色香味觸皆悉圓滿，甚為精妙。從此無間進至口中，牙齒咀嚼，津唾浸爛，涎液纏裹，轉入咽喉。爾時此食先曾所有悅意妙相一切皆捨，次後轉成可惡穢相，當轉異時，狀如變吐。

【X2 觀過患】

地二、觀過患

能食士夫補特伽羅，若正思念此位穢相，於餘未變一切精妙所受飲食，初尚不能住食欣樂，況於此位。由如是等非一相貌漸次受用增上力故，令其飲食淨妙相沒，過患相生，不淨所攝。

【W3 結】

天三、結

是名於食受用種類所有過患。

【V2 轉變種類過患3】

【W1 徵】

亥二、轉變種類過患3　天一、徵

云何轉變種類過患？

云何轉變種類過患者：謂食所食，或變不淨，或生疾病，或不銷住，是名轉變種類過患。

【W2 釋2】

【X1 明種類】

天二、釋2　地一、明種類

謂此飲食既噉食已，一分銷變，至中夜分或後夜分，於其身中，便能生起養育增長血肉筋脈骨髓皮等非一眾多種種品類諸不淨物。次後一分變成便穢，變已趣下展轉流出。

【X2 觀過患3】

【Y1 不淨可厭】

地二、觀過患3　玄一、不淨可厭

由是日日數應洗淨。或手、或足、或餘支節誤觸著時，若自若他皆生厭惡。

【Y2 多疾病生3】

【Z1 標】

玄二、多疾病生3　黃一、標

又由此緣，發生身中多種疾病。

【Z2 釋】

黃二、釋

所謂癰痤、乾癬、濕癬、疥癩、疽疔、上氣、疨嗽、皰漿、噦噎、乾銷、癲  癇、寒熱、黃病、熱血、陰膇。

【Z3 結】

黃三、結

如是等類無量疾病，由飲食故，身中生起。

【Y3 不銷而住】

玄三、不銷而住

或由所食不平和故，於其身中不銷而住。

【W3 結】

天三、結

是名飲食變異種類所有過患。

【V3 追求種類過患4】

【W1 徵】

亥三、追求種類過患4　天一、徵

云何追求種類過患？

【W2 標】

天二、標

謂於飲食追求種類有多過患。

【W3 列】

天三、列

或有積集所作過患，或有防護所作過患，或壞親愛所作過患，或無厭足所作過患，或不自在所作過患，或有惡行所作過患。

【W4 釋6】

【X1 積集過患3】

【Y1 徵】

天四、釋6　地一、積集過患3　玄一、徵

云何名為於食積集所作過患？

【Y2 釋2】

【Z1 寒熱逼惱2】

【a1 舉為飲食】

玄二、釋2　黃一、寒熱逼惱2　宇一、舉為飲食

謂如有一，為食因緣，寒時為寒之所逼惱，熱時為熱之所逼惱，種種策勵劬 勞勤苦。營農、牧牛、商賈、計算、書數、雕印，及餘種種工巧業處，為得未得所有飲食，或為積聚。

【a2 例飲食緣】

宇二、例飲食緣

如為飲食，為飲食緣，當知亦爾。

為飲食緣者：如有頌言：田事與金銀，牛馬珠環釧，女僕增諸欲，是人所耽樂。（陵本十九卷二十一頁1686）如是一切，名飲食緣應知。

【Z2 不遂愁憂】

黃二、不遂愁憂

如是策勵劬勞勤苦，方求之時，所作事業若不諧遂；由是因緣，愁憂焦惱、拊胸傷歎、悲泣迷悶，何乃我功唐捐無果？

【Y3 結】

玄三、結

如是名為於食積集所作過患。

【X2 防護過患3】

【Y1 徵】

地二、防護過患3　玄一、徵

云何名為於食防護所作過患？

【Y2 釋】

玄二、釋

謂所作業若得諧遂，為護因緣起大憂慮：勿我財寶當為王賊之所侵奪，或火焚燒，或水漂蕩，或宿惡作當令滅壞，或現非理作業方便當令散失，

或宿惡作等者：宿不善業為因，名宿惡作。現邪方便為緣，名現非理作業方便。

或諸非愛、或宿共財當所理奪，

或諸非愛等者：怨讎惡友，名諸非愛。若諸財物從本以來與他共有，名宿共財。由是為因，慮為他奪，是名當所理奪。

或即家中當生家火，由是當令財寶虧損。

【Y3 結】

玄三、結

如是名為於食防護所作過患。

【X3 能壞親愛過患4】

【Y1 徵】

地三、能壞親愛過患4　玄一、徵

云何於食能壞親愛所作過患？

【Y2 標】

玄二、標

謂諸世間，為食因緣多起鬥諍。父子、母女、兄弟、朋友尚為飲食互相非毀，況非親里為食因緣而不展轉更相鬥訟。

【Y3 釋】

玄三、釋

所謂大族諸婆羅門、剎帝利種、長者、居士，為食因緣迭興違諍，以其手足塊刀杖等互相加害。

【Y4 結】

玄四、結

是名於食能壞親愛所作過患。

【X4 無有厭足過患3】

【Y1 徵】

地四、無有厭足過患3　玄一、徵

云何於食無有厭足所作過患？

【Y2 釋】

玄二、釋

謂諸國王剎帝利種，位登灌頂，亦於自國王都聚落不住喜足，俱帥兵戈，互  相征討。吹以貝角，扣擊鐘鼓，揮刀、槃矟、放箭、[矛+贊]矛，車馬象步交橫馳  亂；種種戈仗傷害其身，或便致死，或等死苦。復有所餘如是等類。

【Y3 結】

玄三、結

是名於食無有厭足所作過患。

【X5 不得自在過患3】

【Y1 徵】

地五、不得自在過患3　玄一、徵

云何因食不得自在所作過患？

【Y2 釋】

玄二、釋

謂如一類，為王所使，討固牢城，因遭種種極熱脂油、熱牛糞汁及鎔銅鐵而 相注灑，或被戈仗傷害其身，或便致死，或等死苦。復有所餘如是等類。

【Y3 結】

玄三、結

是名因食不得自在所作過患。

【X6 起諸惡行過患3】

【Y1 徵】

地六、起諸惡行過患3　玄一、徵

云何因食起諸惡行所作過患？

【Y2 釋2】

【Z1 明惡行2】

【a1 舉身】

玄二、釋2　黃一、明惡行2　宇一、舉身

謂如有一，為食因緣，造作積集身諸惡行。

【a2 例餘】

宇二、例餘

如身惡行，語、意亦爾。

【Z2 顯過患2】

【a1 命終憂悔】

黃二、顯過患2　宇一、命終憂悔

臨命終時，為諸重病苦所逼切。由先所作諸身語意種種惡行增上力故，於日後分，見有諸山、或諸山峰垂影懸覆、近覆、極覆。

於日後分見有諸山等者：意地中說：若有先作惡不善業及增長已，彼於爾時，如日後分，或山山峰影等懸覆、遍覆、極覆。當知如是補特伽羅從明趣闇。（陵本一卷十五頁74）義應準知。謂日後分，彼日光明為山山峰影所障覆，如如漸次，有初中後障覆之相。若於初位，日未遍覆，但為山峰覆其少分，是名懸覆。於此位中，闇相輕微。次於中位，日已為山之所近覆，闇相轉重。乃至後位，闇相極重，故名極覆。如是從明趣闇，漸次位別，道理亦爾。

便作是念：我自昔來依身語意所造諸業，唯罪非福。若有其趣，諸造惡者當生其中，我今定往。如是悔已，尋即捨命。

【a2 墮諸惡趣】

宇二、墮諸惡趣

既捨命已，隨業差別生諸惡趣。謂那落迦、傍生、餓鬼。

【Y3 結】

玄三、結

如是名為因食惡行所作過患。

【U5 結】

戌五、結

如是段食，於追求時有諸過患，於受用時有諸過患，於轉變時有諸過患。

【T2 觀少勝利4】

【U1 標】

酉二、觀少勝利4　戌一、標

又此段食有少勝利。

【U2 徵】

戌二、徵

此復云何？

【U3 釋】

戌三、釋

謂即此身由食而住，依食而立，非無有食。

謂即此身由食而住者：謂食與身能為任持，是名由食而住。食所建立，是名依食而立。

【U4 廣2】

【V1 徵】

戌四、廣2　亥一、徵

云何名為有少勝利？

【V2 釋2】

【W1 總標身住】

亥二、釋2　天一、總標身住

謂即如是依食住身，最極久住或經百年。若正將養，或過少分，或有未滿而便夭沒。

【W2 略簡差別2】

【X1 修暫住行】

天二、略簡差別2　地一、修暫住行

若唯修此身暫住行，非為妙行；若於如是身暫時住而生喜足，非妙喜足，亦非領受飲食所作圓滿無罪功德勝利。

若唯修此身暫住行者：聞所成地說：一切有情住有三種。謂日別住、盡壽住、善法可愛生展轉住。（陵本十三卷二十二頁1160）當知此中，言暫住者，即日別住，謂由段食增上力故。

【X2 修集梵行】

地二、修集梵行

若不唯修身暫住行，亦不唯於身暫時住而生喜足，而即依此暫時住身，修集 梵行令得圓滿，乃為妙行，亦妙喜足。

若不唯修身暫住行等者：此中義顯應修善法可愛生展轉住，故說不唯修暫住行，及於暫住而生喜足。由是善法為因緣故，於現法中乃至能般涅槃，於後法中能往善趣，多有所作；是故此說修集梵行令得圓滿，乃為妙行，亦妙喜足。

又能領受飲食所作圓滿無罪功德勝利。

【T3 思擇諸相2】

【U1 辨2】

【V1 遮非所宜】

酉三、思擇諸相2　戌一、辨2　亥一、遮非所宜

應自思惟：我若與彼愚夫同分，修諸愚夫同分之行，非我所宜；我若於此下劣段食少分勝利安住喜足，亦非我宜。

又能領受飲食所作圓滿無罪功德勝利者：謂如下說，為當存養力樂無罪安隱而住食於所食應知。

【V2 顯正所宜5】

【W1 應求出離】

亥二、顯正所宜5　天一、應求出離

若於如是遍一切種段食過患圓滿知已，以正思擇，深見過患，而求出離。

【W2 應念報恩】

天二、應念報恩

為求如是食出離故，如子肉想，食於段食。應作是念：彼諸施主，甚大艱難積集財寶，具受廣大追求所作種種過患。由悲愍故，求勝果故，如割皮肉及以刺血，而相惠施。

由悲愍故者：謂彼施主於行者所起哀愍心故。如前已說他所哀愍應知。

我得此食，宜應如是方便受用。謂應如法而自安處，無倒受用，報施主恩，令獲最勝大果、大利、大榮、大盛。

謂應如法而自安處等者：謂若精勤修習如理作意，住沙門性、住出家性，是名如法而自安處。不染、不住、不耽、不縛、不悶、不著，亦不堅執，深見過患，了知出離，而受用之，是名無倒受用。修習如是正法行時，即是法爾報施主恩，由不虛受信施，令他生最勝福故。又由能作有情義利利益安樂，是名令他能獲大果、大利、大榮、大盛。

【W3 應離染汙】

天三、應離染汙

當隨月喻往施主家，盪滌身心，安住慚愧，遠離憍傲，

當隨月喻往施主家等者：謂往施主家時，成就威儀，軌則圓滿，不求利養，不希恭敬，是名盪滌身心。其性澄清，遠離熱惱，故喻如月。

不自高舉，不輕懱他。如自獲得所有利養，心生喜悅，如是於他所得利養，心亦喜悅。

不自高舉不輕懱他等者：由不自恃及不懱他，是故於他所得利養，如自獲得，心生喜悅。

【W4 應離嫌恨2】

【X1 遮非】

天四、應離嫌恨2　地一、遮非

又應如是自持其心往施主家。豈有出家往詣他所，要望他施非不惠施，要望他敬非不恭敬，要多非少，要妙非麤，要當速疾而非遲緩。

【X2 顯正】

地二、顯正

應作是心，往施主家：設不惠施，終不於彼起怨害心及瞋恚心而相嫌恨。勿我由此起怨害心及瞋恚心增上緣力，身壞已後生諸惡趣，多受困厄。設不恭敬而非恭敬，設少非多，設麤非妙，設復遲緩而非速疾，亦不於彼起怨害心及瞋恚心而相嫌恨。如前廣說。

【W5 應知其量3】

【X1 標】

天五、應知其量3　地一、標

又我應依所食段食，發起如是如是正行，及於其量如實了達。

【X2 釋】

地二、釋

謂我命根由此不滅，又於此食不苦耽著，纔能隨順攝受梵行。

發起如是如是正行等者：謂如前說，以正思擇，深見過患，而求出離，乃至廣說。是名發起如是如是正行。又如下說，為身安住、為暫支持、為除饑渴、為攝梵行食於所食，乃至廣說。名於其量如實了達。謂我命根由此不滅者，此顯為身安住食於所食。又於此食不苦耽著者，此顯為暫支持食於所食。由於此中遠離自苦行邊，及與欲樂行邊，是故說言不苦耽著。纔能隨順攝受梵行者，此顯為除饑渴、為攝梵行食於所食。

【X3 結】

地三、結

如是我今住沙門性、住出家性，受用飲食，如法清淨，遠離眾罪。

【U2 結】

戌二、結

由是諸相，以正思擇食於所食。

如是我今住沙門性等者：謂於是處八支聖道安立可得，名沙門性。自能出離身中所有一切惡不善法，名出家性。

【S2 所食5】

【T1 徵】

申二、所食5　酉一、徵

云何所食？

【T2 標】

酉二、標

謂四種食。

【T3 列】

酉三、列

一者、段食，二者、觸食，三者、意等思食，四者、識食。

【T4 簡】

酉四、簡

今此義中意說段食。

【T5 廣2】

【U1 名段食】

酉五、廣2　戌一、名段食

此復云何？謂餅、麨、飯、羹、臛、糜、粥、酥油、糖、蜜、魚、肉、葅鮓、乳、酪、生酥、薑、鹽、酢等種種品類，和雜為摶，段段吞食；故名段食。

【U2 食異名】

戌二、食異名

所言食者，所謂餐、噉、咀嚼、吞咽、嘗、啜、飲等名之差別。

【Q2 不為倡蕩2】

【R1 徵】

午二、不為倡蕩2　未一、徵

云何名為不為倡蕩？

【R2 釋2】

【S1 舉為倡蕩2】

【T1 辨相】

未二、釋2　申一、舉為倡蕩2　酉一、辨相

謂如有一樂受欲者，為受諸欲食於所食。彼作是思：我食所食，令身飽滿、令身充悅。過日晚時至於夜分，當與姝妙嚴飾女人共為嬉戲，歡娛受樂，倡掉縱逸。

【T2 釋名】

酉二、釋名

言倡蕩者，於此聖法毗奈耶中，說受欲者欲貪所引、婬逸所引所有諸惡不善尋思。由此食噉所食噉時，令其諸根皆悉掉舉，令意躁擾、令意不安、令意不靜。若為此事食所食者，名為倡蕩食於所食。

令意躁擾等者：欲等尋思擾亂其心，是名令意躁擾。非理分別，不住於捨，是名令意不安。煩惱猛盛，令心流漏，是名令意不靜。

【S2 例名不為】

申二、例名不為

諸有多聞聖弟子眾，以思擇力，深見過患，善知出離，而食所食；非如前說諸受欲者食於所食；是故名為不為倡蕩。

【Q3 不為憍逸等2】

【R1 徵】

午三、不為憍逸等2　未一、徵

云何名為不為憍逸、不為飾好、不為端嚴？

【R2 釋2】

【S1 舉為憍逸等3】

【T1 總標】

未二、釋2　申一、舉為憍逸等3　酉一、總標

謂如有一樂受欲者，為受諸欲食於所食。

【T2 別辨2】

【U1 憍逸2】

【V1 辨相】

酉二、別辨2　戌一、憍逸2　亥一、辨相

彼作是思：我今宜應多食所食、飽食所食，隨力隨能食噉肥膩，增房補益，色香味具精妙飲食。過今夜分至於明日，於角武事當有力能。所謂按摩、拍 毱、托石、跳躑、蹴蹋、攘臂、扼腕、揮戈、擊劍、伏弩、控絃、投輪、擲索，依如是等諸角武事，當得勇健，膚體充實，長夜無病，久時少壯，不速衰老，壽命長遠，能多噉食，數數食已能正銷化，除諸疾患。

【V2 結義】

亥二、結義

如是為於無病憍逸、少壯憍逸、長壽憍逸而食所食。

【U2 飾好端嚴2】

【V1 釋2】

【W1 辨相】

戌二、飾好端嚴2　亥一、釋2　天一、辨相

既角武已，復作是思：我應沐浴。便以種種清淨香水沐浴其身；沐浴身已，梳理其髮；梳理髮已，種種妙香用塗其身；既塗身已，復以種種上妙衣服、種種華鬘、種種嚴具莊飾其身。

【W2 釋名】

天二、釋名

此中沐浴、理髮、塗香，名為飾好；既飾好已，復以種種上妙衣服、華鬘、嚴具莊飾其身，名為端嚴。

【V2 結】

亥二、結

如是總名為飾好故、為端嚴故食於所食。

【T3 結顯】

酉三、結顯

彼既如是憍逸、飾好、身端嚴已，於日中分或日後分，臨欲食時，饑渴并至。於諸飲食極生希欲、極欣、極樂，不見過患，不知出離，隨得隨食。復為數數倡蕩、憍逸、飾好、端嚴，多食多飲，令身充悅。

於諸飲食極生希欲等者：此中極生希欲，謂於未得諸飲食時。極欣，謂於已得未受用時。極樂，謂於已得正受用時。

【S2 翻例不為2】

【T1 例非】

申二、翻例不為2　酉一、例非

諸有多聞聖弟子眾，以思擇力，深見過患，善知出離，而食所食；非如前說諸受欲者食於所食。

【T2 顯正】

酉二、顯正

唯作是念：我今習近所不應習、所應斷食，為欲永斷如是食故。

唯作是念等者：謂如前說，為憍逸故、為飾好故、為端嚴故食於所食，是名所不應習、所應斷食。諸有多聞聖弟子眾，為欲永斷如是所食，是故厭離、惡賤、驚恐，而作是念。

【Q4 為身安住2】

【R1 徵】

午四、為身安住2　未一、徵

云何名為為身安住食於所食？

【R2 釋2】

【S1 名安住】

未二、釋2　申一、名安住

謂飲食已壽命得存，非不飲食壽命存故，名身安住。

【S2 顯所為】

申二、顯所為

我今受此所有飲食，壽命得存，當不夭沒；由是因緣，身得安住，能修正行，永斷諸食。

永斷諸食者：前說諸受欲者食於所食，或為倡蕩、或為憍逸、或為飾好、或為端嚴，如是皆墮欲樂行邊，能壞梵行、能障梵行、能令種種諸惡不善尋思現行，永斷如是食故，是名永斷諸食。

【Q5 為暫支持2】

【R1 徵】

午五、為暫支持2　未一、徵

云何名為為暫支持食於所食？

【R2 釋2】

【S1 舉二存養3】

【T1 標列】

未二、釋2　申一、舉二存養3　酉一、標列

謂略說有二種存養。一、有艱難存養，二、無艱難存養。

【T2 辨相2】

【U1 有艱難存養3】

【V1 徵】

酉二、辨相2　戌一、有艱難存養3　亥一、徵

云何名為有艱難存養？

【V2 釋3】

【W1 有苦】

亥二、釋3　天一、有苦

謂受如是所有飲食，數增饑羸，困苦重病。

【W2 有染】

天二、有染

或以非法追求飲食，非以正法。

或以非法追求飲食等者：此中非法，謂如前說，或依矯詐、或邪妄語、或假現相、或苦研逼、或利求利種種狀相應知。（陵本二十二卷十頁1919）

得已，染愛、耽嗜、饕餮、迷悶、堅執、湎著受用。

【W3 有障】

天三、有障

或有食已，令身沈重，無所堪能，不任修斷；或有食已，令心遲鈍，不速得定；或有食已，令入出息來往艱難；或有食已，令心數為惛沈睡眠之所纏擾。

【V3 結】

亥三、結

如是名為有艱難存養。

得已染愛等者：樂著受用，是名染愛。喜樂堅著，是名耽嗜。希求更得，是名饕餮。不觀得失，是名迷悶。攝為己有，不能捨離，是名堅執。耽樂受用，無所顧惜，是名湎著。

【U2 無艱難存養3】

【V1 徵】

戌二、無艱難存養3　亥一、徵

云何名為無艱難存養？

【V2 釋3】

【W1 無苦】

亥二、釋3　天一、無苦

謂受如是所有飲食，令無饑羸，無有困苦及以重病。

【W2 無染】

天二、無染

或以正法追求飲食，不以非法。既獲得已，不染、不愛，亦不耽嗜、饕餮、迷悶、堅執、湎著而受用之。

【W3 無障】

天三、無障

如是受用，身無沈重，有所堪能，堪任修斷；令心速疾得三摩地；令入出息無有艱難；令心不為惛沈睡眠之所纏擾。

【V3 結】

亥三、結

如是名為無艱難存養。

【T3 料簡】

酉三、料簡

若由有艱難存養，壽命得存，身得安住，此名有罪，亦有染汙。若由無艱難存養，壽命得存，身得安住，此名無罪，亦無染汙。

【S2 名暫支持】

申二、名暫支持

諸有多聞聖弟子眾，遠離有罪有染存養，習近無罪無染存養，由是故說為暫支持。

【Q6 為除饑渴等2】

【R1 牒前總標2】

【S1 問】

午六、為除饑渴等2　未一、牒前總標2　申一、問

問：云何習近如前所說無罪無染所有存養，以自存活？

【S2 答】

申二、答

答：若受飲食，為除饑渴、為攝梵行、為斷故受、為令新受當不更生、為當存養力樂無罪安隱而住，如是習近無罪無染所有存養，而自存活。

【R2 隨標別釋5】

【S1 為除饑渴3】

【T1 徵】

未二、隨標別釋5　申一、為除饑渴3　酉一、徵

云何名為為除饑渴受諸飲食？

【T2 釋】

酉二、釋

謂至食時，多生饑渴，氣力虛羸，希望飲食。為欲息此饑渴纏逼、氣力虛羸，知量而食。如是食已，令於非時不為饑羸之所纏逼，謂於日晚或於夜分，乃至明日未至食時。

【T3 結】

酉三、結

如是名為為除饑渴受諸飲食。

【S2 為攝梵行3】

【T1 徵】

申二、為攝梵行3　酉一、徵

云何名為為攝梵行受諸飲食？

【T2 釋】

酉二、釋

謂如其量受諸飲食，由是因緣，修善品者，或於現法、或於此日，飲食已後，身無沈重，有所堪能，堪任修斷；令心速疾得三摩地；令入出息無有艱難；令心不為惛沈睡眠之所纏擾。由是速疾有力有能得所未得、觸所未觸、證所未證。

【T3 結】

酉三、結

如是名為為攝梵行受諸飲食。

【S3 為斷故受3】

【T1 徵】

申三、為斷故受3　酉一、徵

云何名為為斷故受受諸飲食？

【T2 釋2】

【U1 出故受】

酉二、釋2　戌一、出故受

謂如有一，由過去世食不知量、食所匪宜、不銷而食；由是因緣，於其身中生起種種身諸疾病，所謂疥癩、皰漿、嗽等，如前廣說。

所謂疥癩皰漿嗽等如前廣說者：如前轉變種類過患中，說有多種疾病應知。（陵本二十三卷八頁1967）

由此種種疾病因緣，發生身中極重、猛利、熾然苦惱不可意受。

【U2 明為斷】

戌二、明為斷

為欲息除如是疾病，及為息除從此因緣所生苦受，習近種種良醫所說饒益所宜隨順醫藥，及受種種悅意飲食。由此能斷已生疾病，及彼因緣所生苦受。

【T3 結】

酉三、結

如是名為為斷故受受諸飲食。

【S4 為令新受當不更生3】

【T1 徵】

申四、為令新受當不更生3　酉一、徵

云何名為為令新受當不更生受諸飲食？

【T2 釋】

酉二、釋

謂如有一，由現在世安樂無病、氣力具足，不非量食、不食匪宜、亦非不銷而更重食，令於未來食住身中成不銷病，或於身中當生隨一身諸疾病，所謂疥癩、皰漿、嗽等，如前廣說。由是因緣，當生身中如前所說種種苦受，餘如前說。

【T3 結】

酉三、結

如是名為為令新受當不更生受諸飲食。

【S5 為當存養力樂無罪安隱而住2】

【T1 徵】

申五、為當存養力樂無罪安隱而住2　酉一、徵

云何名為為當存養力樂無罪安隱而住受諸飲食？

【T2 釋5】

【U1 存養】

酉二、釋5　戌一、存養

謂飲食已，壽命得存，是名存養。

【U2 力】

戌二、力

若除饑羸，是名為力。

【U3 樂】

戌三、樂

若斷故受，新受不生，是名為樂。

【U4 無罪】

戌四、無罪

若以正法追求飲食，不染、不愛，乃至廣說而受用之，是名無罪。

【U5 安隱而住】

戌五、安隱而住

若受食已，身無沈重，有所堪能，堪任修斷，如前廣說，如是名為安隱而住。

堪任修斷如前廣說者：謂如前說，令心速疾得三摩地，令入出息無有艱難，令心不為惛沈睡眠之所纏擾應知。

【P2 結】

巳二、結

是故說言：由正思擇食於所食，不為倡蕩、不為憍逸、不為飾好、不為端嚴，乃至廣說，是名廣辯於食知量。

【O2 略義2】

【P1 徵】

辰二、略義2　巳一、徵

云何應知此中略義？

【P2 釋3】

【Q1 第一略義2】

【R1 標】

巳二、釋3　午一、第一略義2　未一、標

謂若所受食，若如是食，當知總名此中略義。

【R2 釋2】

【S1 所受食2】

【T1 徵】

未二、釋2　申一、所受食2　酉一、徵

何者所食？

【T2 配】

酉二、配

謂諸段食。即餅、麨、飯、羹、臛、糜、粥，如前廣說。

【S2 如是食2】

【T1 徵】

申二、如是食2　酉一、徵

云何而食？

【T2 配】

酉二、配

謂正思擇食於所食，不為倡蕩、不為憍逸、不為飾好、不為端嚴，乃至廣說。

【Q2 第二略義2】

【R1 標】

午二、第二略義2　未一、標

復次，應知此中略義，謂為攝受對治，為遠離欲樂行邊，為遠離自苦行邊，為攝受梵行，受諸飲食。

【R2 釋4】

【S1 為攝受對治2】

【T1 徵】

未二、釋4　申一、為攝受對治2　酉一、徵

云何為攝受對治受諸飲食？

【T2 配】

酉二、配

謂如說言：由正思擇食於所食。

【S2 為遠離欲樂行邊2】

【T1 徵】

申二、為遠離欲樂行邊2　酉一、徵

云何為遠離欲樂行邊受諸飲食？

【T2 配】

酉二、配

謂如說言：不為倡蕩、不為憍逸、不為飾好、不為端嚴食於所食。

【S3 為遠離自苦行邊2】

【T1 徵】

申三、為遠離自苦行邊2　酉一、徵

云何為遠離自苦行邊受諸飲食？

【T2 配】

酉二、配

謂如說言：為除饑渴、為斷故受、為令新受當不更生、為當存養若力若樂食於所食。

【S4 為攝受梵行2】

【T1 徵】

申四、為攝受梵行2　酉一、徵

云何為攝受梵行受諸飲食？

【T2 配】

酉二、配

謂如說言：為攝梵行、為得無罪安隱而住食於所食。

【Q3 第三略義3】

【R1 標】

午三、第三略義3　未一、標

復次，應知此中略義，謂有二種。

【R2 列】

未二、列

一、無所食，二、有所食。

【R3 釋2】

【S1 別辨相2】

【T1 無所食】

未三、釋2　申一、別辨相2　酉一、無所食

無所食者，謂一切種都無所食；無所食故，即便夭沒。

【T2 有所食3】

【U1 標列】

酉二、有所食3　戌一、標列

有所食者，有其二種。一、平等食，二、不平等食。

【U2 別辨2】

【V1 平等食】

戌二、別辨2　亥一、平等食

平等食者，謂非極少食、非極多食、非不宜食、非不消食、非染汙食。

【V2 不平等食】

亥二、不平等食

不平等食者，謂或極少食、或極多食、或不宜食、或不消食、或染汙食。

【U3 料簡2】

【V1 辨2】

【W1 受用平等所食4】

【X1 非極少食】

戌三、料簡2　亥一、辨2　天一、受用平等所食4　地一、非極少食

當知此中，由平等食非極少食，令身饑羸未生不生，已生斷滅。

【X2 非極多食】

地二、非極多食

由平等食非極多食，身無沈重，有所堪能，堪任修斷，如前廣說。

【X3 非不宜食及不消食】

地三、非不宜食及不消食

由平等食非不宜食、非不消食，能斷故受，不生新受；由是因緣，當得存養若力若樂。

【X4 非染汙食】

地四、非染汙食

由平等食非染汙食，當得無罪安隱而住。

【W2 遠離不平等食4】

【X1 極少食】

天二、遠離不平等食4　地一、極少食

由極少食，雖存壽命，而有饑羸，亦少存活。

【X2 極多食】

地二、極多食

由極多食，如極重擔鎮壓其身，不能以時所食消變。

【X3 不消食及不宜食2】

【Y1 不消食】

地三、不消食及不宜食2　玄一、不消食

由不消食，或住身中成不消病，或生隨一身諸病苦。

【Y2 不宜食2】

【Z1 例】

玄二、不宜食2　黃一、例

如不消食，由不宜食，當知亦爾。

【Z2 簡】

黃二、簡

此不宜食有差別者，謂於身中集諸過患，由此復觸極重病苦。

【X4 染汙食】

地四、染汙食

由染汙食，非法追求諸飲食已，有染有愛、耽嗜、饕餮，如前廣說而受用之。

【V2 結】

亥二、結

由此受用平等所食，及以遠離不平等食，故說於食平等所作。

【S2 顯諸句3】

【T1 總標】

申二、顯諸句3　酉一、總標

即此於食平等所作，廣以諸句宣示開顯，所謂說言：由正思擇食於所食，不為倡蕩、不為憍逸、不為飾好、不為端嚴，如前廣說。

【T2 別配2】

【U1 遮都無所食】

酉二、別配2　戌一、遮都無所食

此中說言：由正思擇食於所食，不為倡蕩、不為憍逸、不為飾好、不為端嚴，為身安住、為暫支持。由此遮止都無所食。

【U2 遮不平等食3】

【V1 標】

戌二、遮不平等食3　亥一、標

若復說言：為除饑渴、為攝梵行，廣說乃至安隱而住。由此遮止不平等食。

【V2 徵】

亥二、徵

云何遮止不平等食？

【V3 釋2】

【W1 遮3】

【X1 所食極少】

亥三、釋2　天一、遮3　地一、所食極少

謂若說言：為除饑渴。由此遮止所食極少。

【X2 所食極多】

地二、所食極多

若復說言：為攝梵行。由此遮止所食極多。

【X3 不消而食食所匪宜】

地三、不消而食食所匪宜

若復說言：為斷故受、為令新受當不更生。由此遮止不消而食、食所匪宜。

【W2 顯3】

【X1 不極少食不極多食】

天二、顯3　地一、不極少食不極多食

若復說言：為當存養、為當得力。由此顯示不極少食、不極多食。

【X2 消已而食及食所宜】

地二、消已而食及食所宜

若復說言：為當得樂。由此顯示消已而食，及食所宜。

【X3 無染汙食3】

【Y1 標】

地三、無染汙食3　玄一、標

若復說言：為當無罪安隱而住。由此顯示無染汙食。

【Y2 徵】

玄二、徵

所以者何？

【Y3 釋2】

【Z1 反顯2】

【a1 染汙有罪】

玄三、釋2　黃一、反顯2　宇一、染汙有罪

若以非法追求飲食，得已染愛，如前廣說而受用之，名染汙食，亦名有罪。

【a2 不安隱住】

宇二、不安隱住

若於善品勤修習者，於住空閑瑜伽作意、受持、讀誦、思惟義中，由彼諸惡不善尋思，令心流漏、令心相續，隨順、趣向、臨入而轉，由是因緣，不安隱住。

【Z2 別廣2】

【a1 總標】

黃二、別廣2　宇一、總標

此安隱住復有二種。

【a2 列釋】

宇二、列釋

一者、遠離所食極多，由是因緣，身無沈重，有所堪能，堪任修斷，如前廣說。二者、於食不生味著，由是因緣，遠離諸惡尋思擾動不安隱住。

【T3 總結】

酉三、總結

是故如此一切諸句，皆為宣示開顯於食平等所作。

【N4 結】

卯四、結

如是名為廣略宣說於食知量。

瑜伽師地論科句披尋記卷第二十三

瑜伽師地論科句披尋記卷第二十四

彌勒菩薩說

唐三藏沙門玄奘奉詔譯

韓清淨科記

本地分中聲聞地初瑜伽處出離地品第三之三

【M4 初夜後夜修習悎寤瑜伽3】

【N1 徵】

寅四、初夜後夜修習悎寤瑜伽3　卯一、徵

復次，初夜後夜常勤修習悎寤瑜伽者，云何初夜？云何後夜？云何悎寤瑜伽？云何常勤修習悎寤瑜伽？

【N2 釋3】

【O1 略標4】

【P1 初夜】

卯二、釋3　辰一、略標4　巳一、初夜

言初夜者，謂夜四分中，過初一分，是夜初分。

【P2 後夜】

巳二、後夜

言後夜者，謂夜四分中，過後一分，是夜後分。

謂夜四分中過初一分等者：夜有三時，略分為四，名夜四分。於中最初一分名夜初分，中間二分名夜中分，最後一分名夜後分。此中義顯從初向後齊至中間，故名過初一分。從後向初齊至中間，故名過後一分。

【P3 悎寤瑜伽4】

【Q1 晝日分】

巳三、悎寤瑜伽4　午一、晝日分

悎寤瑜伽者，謂如說言：於晝日分經行、宴坐，從順障法淨修其心。

【Q2 初夜分】

午二、初夜分

於初夜分經行、宴坐，從順障法淨修其心。

【Q3 中夜分】

午三、中夜分

淨修心已，出住處外洗濯其足，還入住處，右脅而臥，重累其足，住光明想、正念、正知、思惟起想巧便而臥。

【Q4 夜後分】

午四、夜後分

至夜後分，速疾悎寤，經行、宴坐，從順障法淨修其心。

悎寤瑜伽等者：此中經言，如下自釋應知。

【P4 常勤修習悎寤瑜伽】

巳四、常勤修習悎寤瑜伽

常勤修習悎寤瑜伽者，謂如有一世尊弟子，聽聞悎寤瑜伽法已，欲樂修學，便依如是悎寤瑜伽，作如是念：我當成辦佛所聽許悎寤瑜伽。發生樂欲，精進勤劬，超越勇猛勢力發起、勇悍、剛決、不可制伏、策勵其心無間相續。

發生樂欲等者：謂於隨順瑜伽修習道中發生希慕、發生欣樂，欲有所作，是名發生樂欲。為淨障故，發勤精進，是名精進勤劬。精進有五。一、被甲精進，二、加行精進，三、不下精進，四、無動精進，五、無喜足精進。如攝事分說。（陵本八十九卷四頁6731）此中超越勇猛勢力發起，即彼被甲精進，謂由猛利樂欲所發起故。此中勇悍，即彼加行精進，謂隨所欲發起堅固勇悍方便故。此中剛決，即彼不下精進，謂為證得所受諸法，不自輕懱，亦無怯懼故。此中不可制伏，即彼無動精進，謂能堪忍寒熱等苦故。此中策勵其心無間相續，即彼無喜足精進，謂於後後轉勝、轉妙諸功德性欣求證得故。

【O2 廣辨3】

【P1 於晝日分經行宴坐從順障法淨修其心2】

【Q1 徵】

辰二、廣辨3　巳一、於晝日分經行宴坐從順障法淨修其心2　午一、徵

此中云何於晝日分經行、宴坐，從順障法淨修其心？

【Q2 釋5】

【R1 晝日】

午二、釋5　未一、晝日

言晝日者，謂從日出時至日沒時。

【R2 經行】

未二、經行

言經行者，謂於廣長稱其度量一地方所，若往、若來相應身業。

【R3 宴坐】

未三、宴坐

言宴坐者，謂如有一，或於大床、或小繩床、或草葉座，結加趺坐，端身正願，安住背念。

結加趺坐等者：結加趺坐有五因緣，如下自釋。（陵本三十卷七頁2504）若策舉身令其端直，是名端身，由是其心不為惛沈睡眠之所纏擾。若令其心離諂離詐，調柔正直，是名正願，由是其心不為外境散動之所纏擾。如理作意相應之念，名為背念，棄背違逆一切黑品故。此中諸義，亦如下說。

【R4 障及順障法2】

【S1 略標】

未四、障及順障法2　申一、略標

所言障者，謂五種蓋。順障法者，謂能引蓋、隨順蓋法。

【S2 隨釋2】

【T1 五蓋2】

【U1 徵】

申二、隨釋2　酉一、五蓋2　戌一、徵

云何五蓋？

【U2 釋】

戌二、釋

謂貪欲蓋、瞋恚蓋、惛沈睡眠蓋、掉舉惡作蓋，及以疑蓋。

【T2 順障法2】

【U1 徵】

酉二、順障法2　戌一、徵

云何順障法？

【U2 釋】

戌二、釋

謂淨妙相，瞋恚相，黑闇相，親屬、國土、不死尋思，追憶昔時笑戲喜樂承事隨念，及以三世或於三世非理法思。

云何五蓋等及云何順障法等者：此中貪欲蓋等及淨妙相等，皆如三摩呬多地說應知。（陵本十一卷三頁845）

【R5 淨修其心2】

【S1 由法增上2】

【T1 釋2】

【U1 別顯2】

【V1 於經行時2】

【W1 問】

未五、淨修其心2　申一、由法增上2　酉一、釋2　戌一、別顯2　亥一、於經行時2　天一、問

問：於經行時，從幾障法淨修其心？云何從彼淨修其心？

【W2 答3】

【X1 總標所從】

天二、答3　地一、總標所從

答：從惛沈睡眠蓋，及能引惛沈睡眠障法，淨修其心。

【X2 別修方便3】

【Y1 取光明相】

地二、別修方便3　玄一、取光明相

為除彼故，於光明相善巧精懇，善取善思、善了善達。

於光明相善巧精懇等者：三摩呬多地說：光明有三種。一、治闇光明，二、法光明，三、依身光明。（陵本十一卷六頁859）此應準知。如理作意相應，是名善巧。無倒無間、殷重加行，是名精懇。取多光明為所緣境，及於彼相如理思惟，是名善取善思。依法光明了達諸法，是名善了善達。

以有明俱心，及有光俱心。

以有明俱心等者：法光明想，是名有明俱心。治闇光明、依身光明彼相應想，是名有光俱心。

或於屏處、或於露處往返經行。

或於屏處或於露處往返經行者：此經行時以有光俱心應知。

於經行時，隨緣一種淨妙境界，極善示現，勸導、讚勵、慶慰其心。謂或念佛、或法、或僧、或戒、或捨、或復念天。

於經行時隨緣一種淨妙境界等者：此以有明俱心應知。謂或念佛乃至念天，是名隨緣一種淨妙境界。令心憶念彼諸功德，是名極善示現。安置學處，令正受行，是名勸導；令心無退，是名讚勵；令心歡喜，是名慶慰。

【Y2 聞思正法2】

【Z1 舉正法】

玄二、聞思正法2　黃一、舉正法

或於宣說惛沈睡眠過患相應所有正法，於此法中，為除彼故，以無量門訶責毀訾惛沈睡眠所有過失，以無量門稱揚讚歎惛沈睡眠永斷功德。所謂契經、應頌、記別、諷頌、自說、因緣、譬喻、本事、本生、方廣、希法，及以論議。

【Z2 習聞思】

黃二、習聞思

為除彼故，於此正法聽聞受持，以大音聲若讀、若誦，為他開示，思惟其義，稱量觀察。

【Y3 觀方隅等】

玄三、觀方隅等

或觀方隅，或瞻星月諸宿道度，或以冷水洗灑面目。

【X3 結明對治】

地三、結明對治

由是惛沈睡眠纏蓋未生不生，已生除遣。如是方便，從順障法淨修其心。

【V2 於宴坐時2】

【W1 問】

亥二、於宴坐時2　天一、問

問：於宴坐時，從幾障法淨修其心？云何從彼淨修其心？

【W2 答2】

【X1 總標所從】

天二、答2　地一、總標所從

答：從四障法淨修其心。謂貪欲、瞋恚、掉舉惡作、疑蓋，及能引彼法，淨修其心。

【X2 別修方便2】

【Y1 於貪欲蓋2】

【Z1 釋2】

【a1 舉方便2】

【b1 觀不淨相】

地二、別修方便2　玄一、於貪欲蓋2　黃一、釋2　宇一、舉方便2　宙一、觀不淨相

為令已生貪欲纏蓋速除遣故，為令未生極遠離故，結加趺坐，端身正願，安住背念；或觀青瘀、或觀膿爛、或觀變壞、或觀膨脹、或觀食噉、或觀血塗、或觀其骨、或觀其鎖、或觀骨鎖，

或觀青瘀等者：如是一切，令於四種婬相應貪心得清淨，如下自說應知。（陵本二十六卷二十一頁2235）

或於隨一賢善定相作意思惟。

或於隨一賢善定相作意思惟者：此中賢善定相，如三摩呬多地釋應知。（陵本十一卷二十二頁954）前說不定地，此說定地，故二差別。

【b2 聞思正法2】

【c1 舉正法】

宙二、聞思正法2　洪一、舉正法

或於宣說貪欲過患相應正法，於此法中，為斷貪欲，以無量門訶責毀訾欲貪、欲愛、欲藏、欲護、欲著過失，

以無量門訶責毀訾欲貪等者：此中欲貪、欲愛、欲藏、欲護、欲著，皆貪異名。攝異門分說：貪者，謂於受用喜樂堅著故。藏者，謂於內所攝自體中愛故。護者，謂於他相續中愛故。著者，謂著受用，無所顧惜故。（陵本八十四卷十六頁6400）愛有多種，若過去、若未來、若現在、若境界、若領受，遍行一切應知。

以無量門稱揚讚歎一切貪欲永斷功德。所謂契經、應頌、記別，乃至廣說。

【c2 習聞思】

洪二、習聞思

為斷貪欲，於此正法聽聞受持，言善通利、意善尋思、見善通達，即於此法，如是宴坐，如理思惟。

【a2 明對治】

宇二、明對治

由是因緣，貪欲纏蓋未生不生，已生除遣。

【Z2 結】

黃二、結

如是方便，從順障法淨修其心。

言善通利等者：謂大音聲若讀、若誦，是名言善通利。如所聞法思惟其義，是名意善尋思。於諸法相如實覺了，是名見善通達。

【Y2 於瞋蓋等2】

【Z1 顯差別3】

【a1 於瞋恚蓋2】

【b1 修四無量2】

【c1 舉慈】

玄二、於瞋蓋等2　黃一、顯差別3　宇一、於瞋恚蓋2　宙一、修四無量2　洪一、舉慈

於瞋恚蓋法有差別者，謂如是宴坐，以慈俱心，無怨無敵、無損無惱，廣大無量，極善修習；普於一方發起勝解，具足安住。

以慈俱心等者：三摩呬多地說：現前饒益，故名慈俱。無怨者，離惡意樂故。無敵者，離現乖諍故。無惱害者，離不饒益事故。廣者，所緣廣大故。大者，利益安樂思惟最勝故。無量者，果無量故。如四大河，眾流雜處。善修習者，極純熟故。乃至廣說勝解遍滿者，是增上意樂勝解周普義。具足者，圓滿清白故。住者，所修觀行日夜專注，時專注故。（陵本十二卷十二頁1014）此應準知。

【c2 例餘】

洪二、例餘

如是第二、如是第三、如是第四，上下傍布，普遍一切無邊世界發起勝解，具足安住。

如是第二等者：此中義顯普於十方發起勝解，具足安住。初說一方，此說第二、第三、第四，是謂四方。言上下者，謂上下方。言傍布者，謂彼四維。如是安立十方差別應知。

【b2 例說對治】

宙二、例說對治

餘如前說。

餘如前說者：前貪欲蓋作如是說：由是因緣，未生不生，已生除遣。如是方便，從順障法淨修其心。此瞋恚蓋理亦應說，故指如前，下皆準知。

【a2 於掉舉惡作蓋2】

【b1 修九心住】

宇二、於掉舉惡作蓋2　宙一、修九心住

於掉舉惡作蓋法有差別者，謂如是宴坐，令心內住，成辦一趣，得三摩地。

【b2 例說對治】

宙二、例說對治

餘如前說。

令心內住等者：如下說有九種心住，內住為初，乃至等持為後。（陵本三十卷九頁2511）此說令心內住，即其初相；成辦一趣，得三摩地，即後二相應知。

【a3 於疑蓋2】

【b1 別辨依處2】

【c1 依三世辨2】

【d1 遮非理思】

宇三、於疑蓋2　宙一、別辨依處2　洪一、依三世辨2　荒一、遮非理思

於疑蓋法有差別者，謂如是宴坐，於過去世，非不如理作意思惟；於未來世、於現在世，非不如理作意思惟。我於過去為曾有耶？為曾無耶？我於過去為曾何有？云何曾有？我於未來為當何有？云何當有？我於現在為何所有？云何而有？今此有情從何而來？於此殞沒當往何所？於如是等不如正理作意思惟，應正遠離。

【d2 舉如理思】

荒二、舉如理思

如理思惟去來今世，唯見有法，唯見有事；知有為有，知無為無；唯觀有因，唯觀有果；於實無事不增不益，於實有事不毀不謗。

【c2 依最勝辨2】

【d1 舉實知】

洪二、依最勝辨2　荒一、舉實知

於其實有，了知實有。謂於無常、苦、空、無我一切法中，了知無常、苦、空、無我。

【d2 明勝利】

荒二、明勝利

以能如是如理思惟，便於佛所無惑無疑。餘如前說。

便於佛所無惑無疑等者：攝異門分說：於佛無智者，謂不了知如來法身及諸行相。於法無智者，謂不了知善說等相。於僧無智者，謂不了知正行等相。於苦等無智者，謂如諸經所分別相，及十六行中不了知故。於因無智者，謂於無明等諸有支中，能為行等所有因性不了知故。於因所生無智者，謂於行等諸有支中，從無明等因所生性不了知故。（陵本八十四卷十九頁6411）此說無惑無疑，翻彼應釋。又於佛所無惑無疑下言，餘如前說，疑是衍文。

於法、於僧、於苦、於集、於滅、於道、於因，及因所生諸法無惑無疑。

【b2 例說對治】

宙二、例說對治

餘如前說。

【Z2 辨聞思3】

【a1 於瞋恚蓋】

黃二、辨聞思3　宇一、於瞋恚蓋

又於瞋恚蓋應作是說：為斷瞋恚及瞋恚相，於此正法聽聞受持，乃至廣說。

【a2 於掉舉惡作蓋】

宇二、於掉舉惡作蓋

於掉舉惡作蓋應作是說：為斷掉舉惡作及順彼法，於此正法聽聞受持，乃至廣說。

【a3 於疑蓋】

宇三、於疑蓋

於其疑蓋應作是說：為斷疑蓋及順彼法，於此正法聽聞受持，乃至廣說。

【U2 總結】

戌二、總結

如是方便，從貪欲、瞋恚、惛沈睡眠、掉舉惡作、疑蓋，及順彼法，淨修其心。是故說言：經行、宴坐，從順障法淨修其心。

【T2 結】

酉二、結

如是已說由法增上，從順障法淨修其心。

【S2 由自增上及世增上2】

【T1 總標】

申二、由自增上及世增上2　酉一、總標

復有由自增上及世增上，從順障法淨修其心。

復有由自增上及世增上等者：如次義顯慚愧應知。慚所慚故，是名由自增上。愧所愧故，是名由世增上。

【T2 別顯2】

【U1 由自增上3】

【V1 徵】

酉二、別顯2　戌一、由自增上3　亥一、徵

云何名為由自增上？

【V2 釋2】

【W1 生不執著】

亥二、釋2　天一、生不執著

謂如有一，於諸蓋中隨起一種，便自了知此非善法，於所生蓋不堅執著，速疾棄捨、擯遣、變吐。

【W2 自起慚羞】

天二、自起慚羞

又能自觀此所生蓋，甚可羞恥，令心染惱，令慧羸劣，是損害品。

【V3 結】

亥三、結

如是名為由自增上，從順障法淨修其心。

【U2 由世增上3】

【V1 徵】

戌二、由世增上3　亥一、徵

云何名為由世增上，從順障法淨修其心？

【V2 釋2】

【W1 由訶毀】

亥二、釋2　天一、由訶毀

謂如有一，於諸蓋中隨一已生，或將生時，便作是念：我若生起所未生蓋，當為大師之所訶責，亦為諸天及諸有智同梵行者以法輕毀。

【W2 明對治】

天二、明對治

彼由如是世增上故，未生諸蓋能令不生，已生諸蓋能速棄捨。

【V3 結】

亥三、結

如是名為由世增上，從順障法淨修其心。

【P2 於夜中分如法寢臥2】

【Q1 略舉2】

【R1 濯足】

巳二、於夜中分如法寢臥2　午一、略舉2　未一、濯足

又為護持諸臥具故，順世儀故。

又為護持諸臥具故者：謂於臥具現充受用，由洗濯足能正將護，是名護持。以時濯足，隨順世間、不越世間所有軌則，名順世儀。

盡夜初分經行、宴坐，從順障法淨修其心。從順障法淨修心已，出住處外洗濯其足。

從順障法淨修其心者：此句疑衍。

【R2 寢臥】

未二、寢臥

洗濯足已，還入住處，如法寢臥，為令寢臥長養大種。得增長已，長益其身，轉有勢力，轉能隨順無間常委善品加行。

如法寢臥者：謂如下說右脅而臥，重累其足應知。

【Q2 別顯5】

【R1 右脅而臥3】

【S1 標2】

【T1 問】

午二、別顯5　未一、右脅而臥3　申一、標2　酉一、問

問：以何因緣右脅而臥？

【T2 答】

酉二、答

答：與師子王法相似故。

【S2 釋2】

【T1 問】

申二、釋2　酉一、問

問：何法相似？

【T2 答2】

【U1 能發精進3】

【V1 舉喻】

酉二、答2　戌一、能發精進3　亥一、舉喻

答：如師子王，一切獸中，勇悍堅猛，最為第一。

【V2 合結】

亥二、合結

苾芻亦爾，於常修習悎寤瑜伽，發勤精進，勇悍堅猛，最為第一。由是因緣，與師子王臥法相似。

【V3 簡非】

亥三、簡非

非如其餘鬼臥、天臥、受欲者臥。由彼一切懶惰懈怠，下劣精進，勢力薄弱。

非如其餘鬼臥天臥等者：如彼一切或覆面臥、或仰面臥、或左脅臥，故說名餘。受用婬欲，名受欲者。

【U2 離諸過失2】

【V1 顯勝利】

戌二、離諸過失2　亥一、顯勝利

又法應爾，如師子王右脅臥者，如是臥時，身無掉亂，念無忘失，睡不極重，不見惡夢。

【V2 例相違】

亥二、例相違

異此臥者，與是相違，當知具有一切過失。

【S3 結】

申三、結

是故說言：右脅而臥，重累其足。

【R2 住光明想巧便而臥3】

【S1 徵】

未二、住光明想巧便而臥3　申一、徵

云何名為住光明想巧便而臥？

【S2 釋】

申二、釋

謂於光明相善巧精懇，善取善思、善了善達，思惟諸天光明俱心，巧便而臥。由是因緣，雖復寢臥，心不惛闇。

【S3 結】

申三、結

如是名為住光明想巧便而臥。

思惟諸天光明俱心者：此中光明，唯取依身光明。思惟彼故，與彼俱行相應想生，是名思惟諸天光明俱心。

【R3 正念巧便而臥3】

【S1 徵】

未三、正念巧便而臥3　申一、徵

云何正念巧便而臥？

【S2 釋】

申二、釋

謂若諸法，已聞、已思、已熟修習，體性是善，能引義利。由正念故，乃至睡夢亦常隨轉；由正念故，於睡夢中亦常記憶，令彼法相分明現前，即於彼法心多隨觀；由正念故，隨其所念，或善心眠、或無記心眠。

【S3 結】

申三、結

是名正念巧便而臥。

謂若諸法已聞已思等者：此說正聞思修瑜伽作用。由此增上力故，獲得正念。此能對治不善，名體性是善。隨順正行，名能引義利。

【R4 正知巧便而臥3】

【S1 徵】

未四、正知巧便而臥3　申一、徵

云何正知巧便而臥？

【S2 釋】

申二、釋

謂由正念而寢臥時，若有隨一煩惱現前，染惱其心。於此煩惱現生起時，能正覺了，令不堅著，速疾棄捨，既通達已，令心轉還。

【S3 結】

申三、結

是名正知巧便而臥。

【R5 思惟起想巧便而臥3】

【S1 徵】

未五、思惟起想巧便而臥3　申一、徵

云何名為思惟起想巧便而臥？

【S2 釋2】

【T1 辨相3】

【U1 不住放逸】

申二、釋2　酉一、辨相3　戌一、不住放逸

謂以精進策勵其心，然後寢臥。於寢臥時，時時覺寤，如林野鹿，不應一切縱放其心，隨順、趣向、臨入睡眠。

【U2 樂住加行】

戌二、樂住加行

復作是念：我今應於諸佛所許悎寤瑜伽，一切皆當具足成辦。為成辦故，應住精勤最極濃厚加行欲樂。

【U3 起發具足】

戌三、起發具足

復作是念：我今為修悎寤瑜伽，應正發起勤精進住。為欲修習諸善法故，應正翹勤，離諸懶惰，起發具足。過今夜分至明清旦，倍增發起勤精進住，起發具足。

【T2 略義3】

【U1 第一起想】

酉二、略義3　戌一、第一起想

當知此中，由第一思惟起想，無重睡眠，於應起時速疾能起，終不過時方乃悎寤。

【U2 第二起想】

戌二、第二起想

由第二思惟起想，能於諸佛共所聽許師子王臥如法而臥，無增無減。

【U3 第三起想】

戌三、第三起想

由第三思惟起想，令善欲樂常無懈廢。雖有失念，而能後後展轉受學，令無斷絕。

【S3 結】

申三、結

如是名為思惟起想巧便而臥。

隨順趣向臨入睡眠者：此中睡眠，謂重睡眠，由此令心闇鈍、薄弱、懶惰、懈怠，無有堪能應時而起，是故不應縱放其心，隨順、趣向、臨入。言隨順者，謂於初位。言趣向者，謂於中位。言臨入者，謂於後位。如是差別應知。

【P3 至夜後分速悎寤等3】

【Q1 徵】

巳三、至夜後分速悎寤等3　午一、徵

云何至夜後分速疾悎寤，經行、宴坐，從順障法淨修其心？

【Q2 釋2】

【R1 夜後分】

午二、釋2　未一、夜後分

夜後分者，謂夜四分中，過後一分，名夜後分。

【R2 速悎寤2】

【S1 明方便】

未二、速悎寤2　申一、明方便

彼由如是住光明想、正念、正知、思惟起想巧便而臥，於夜中分，夜四分中，過於一分，正習睡眠。令於起時，身有堪能應時而起，非為上品惛沈睡眠纏所制伏，令將起時闇鈍、薄弱、懶惰、懈怠。

【S2 顯堪能】

申二、顯堪能

由無如是闇鈍、薄弱、懶惰、懈怠，暫作意時，無有艱難，速疾能起。

闇鈍薄弱懶惰懈怠者：心不明利，是名闇鈍。心不堅猛，是名薄弱。執取睡眠為樂、偃臥為樂、脅臥為樂，是名懶惰。性不翹勤，不具起發，是名懈怠。

【Q3 例】

午三、例

從諸障法淨修心者，如前應知。

從諸障法淨修心者如前應知者：謂如前說，於經行時，從惛沈睡眠蓋，及能引惛沈睡眠障法，淨修其心；於宴坐時，從貪欲、瞋恚、掉舉惡作、疑蓋，及能引彼法，淨修其心。其相應知。

【O3 略義2】

【P1 結前生後】

辰三、略義2　巳一、結前生後

如是廣辯初夜後夜常勤修習悎寤瑜伽已，復云何知此中略義？

【P2 正顯略義3】

【Q1 明所作事4】

【R1 標】

巳二、正顯略義3　午一、明所作事4　未一、標

謂常勤修習悎寤瑜伽所有士夫補特伽羅，略有四種正所作事。

【R2 徵】

未二、徵

何等為四？

【R3 列】

未三、列

一者、乃至悎寤，常不捨離所修善品，無間常委修善法中，勇猛精進。二者、以時而臥，不以非時。三者、無染汙心而習睡眠，非染汙心。四者、以時悎寤，起不過時。

【R4 結】

未四、結

是名四種常勤修習悎寤瑜伽所有士夫補特伽羅正所作事。

【Q2 配所宣說3】

【R1 標】

午二、配所宣說3　未一、標

依此四種正所作事，諸佛世尊為聲聞眾宣說修習悎寤瑜伽。

【R2 徵】

未二、徵

云何宣說？

【R3 配4】

【S1 第一正所作事2】

【T1 舉說】

未三、配4　申一、第一正所作事2　酉一、舉說

謂若說言：於晝日分經行、宴坐，從順障法淨修其心；於初夜分經行、宴坐，從順障法淨修其心。由此言故，宣說第一正所作事。

【T2 釋義】

酉二、釋義

謂乃至悎寤，常不捨離所修善品，無間常委修善法中，勇猛精進。

【S2 第二正所作事2】

【T1 舉說】

申二、第二正所作事2　酉一、舉說

若復說言：出住處外洗濯其足，還入住處，右脅而臥，重累其足。由此言故，宣說第二正所作事。

【T2 釋義】

酉二、釋義

謂以時而臥，不以非時。

【S3 第三正所作事2】

【T1 舉說】

申三、第三正所作事2　酉一、舉說

若復說言：住光明想、正念、正知、思惟起想巧便而臥。由此言故，宣說第三正所作事。

【T2 釋義】

酉二、釋義

謂無染汙心而習睡眠，非染汙心。

【S4 第四正所作事2】

【T1 舉說】

申四、第四正所作事2　酉一、舉說

若復說言：於夜後分速疾悎寤，經行、宴坐，從順障法淨修其心。由此言故，宣說第四正所作事。

【T2 釋義】

酉二、釋義

謂以時悎寤，起不過時。

【Q3 隨難別釋2】

【R1 標二種緣2】

【S1 無染心眠】

午三、隨難別釋2　未一、標二種緣2　申一、無染心眠

此中所說住光明想、正念、正知、思惟起想巧便臥者，顯由二緣，無染汙心而習睡眠，非染汙心。謂由正念，及由正知。

【S2 以時悎寤】

申二、以時悎寤

復由二緣以時悎寤，起不過時。謂由住光明想，及由思惟起想。

【R2 釋其所以2】

【S1 無染心眠】

未二、釋其所以2　申一、無染心眠

此復云何？由正念故，於善所緣攝斂而臥；由正知故，於善所緣若心退失，起諸煩惱，即便速疾能正了知。如是名為由二緣故，無染汙心而習睡眠，非染汙心。

【S2 以時悎寤】

申二、以時悎寤

由住光明想，及思惟起想，無重睡眠，非睡眠纏能遠隨逐。如是名為由二緣故，以時悎寤，起不過時。

【N3 結】

卯三、結

如是宣說常勤修習悎寤瑜伽所有略義，及前所說廣辯釋義，總說名為初夜後夜常勤修習悎寤瑜伽。

【M5 正知而住4】

【N1 徵】

寅五、正知而住4　卯一、徵

云何名為正知而住？

【N2 列】

卯二、列

謂如有一，若往、若還正知而住，若覩、若瞻正知而住，若屈、若伸正知而住，持僧伽胝及以衣鉢正知而住，若食、若飲、若噉、若嘗正知而住，若行、若住、若坐、若臥正知而住，於悎寤時正知而住，若語、若默正知而住，解勞睡時正知而住。

【N3 釋2】

【O1 廣分別2】

【P1 別辨其相6】

【Q1 若往若還正知而住3】

【R1 徵】

卯三、釋2　辰一、廣分別2　巳一、別辨其相6　午一、若往若還正知而住3　未一、徵

若往、若還正知住者，云何為往？云何為還？云何往還正知而住？

【R2 釋3】

【S1 往】

未二、釋3　申一、往

所言往者，謂如有一，往詣聚落，往聚落間；往詣家屬，往家屬間；往詣道場，往道場間。

【S2 還】

申二、還

所言還者，謂如有一，從聚落還，聚落間還；從家屬還，家屬間還；從道場還，道場間還。

【S3 正知住2】

【T1 明正知2】

【U1 釋4】

【V1 於自往還】

申三、正知住2　酉一、明正知2　戌一、釋4　亥一、於自往還

所言往還正知住者，謂於自往，正知我往；及於自還，正知我還。

謂於自往正知我往等者：謂於自身若往、若還，由正知力，不隨雜染心轉，必令自心隨我勢力自在而轉，是名正知我往、我還。

【V2 於應往還】

亥二、於應往還

於所應往及非所往，能正了知；於所應還及非所還，能正了知。

於所應往及非所往等者：如下說言：或有居家我所應往，謂剎帝利大族姓家、或婆羅門大族姓家、或諸居士大族姓家、或僚佐家、或饒財家、或長者家、或商主家。又如說言：或有居家我不應往，何等居家？謂唱令家，或酤酒家，或婬女家，或國王家，或旃荼羅、羯恥那家；或復有家一向誹謗，不可迴轉。此說於所應往及非所往，準彼應釋。還至本處，名所應還，與此相違，名非所還。

【V3 於往還時】

亥三、於往還時

於應往時及非往時，能正了知；於應還時及非還時，能正了知。

於應往時及非往時者：如下說言：又有居家我雖應往，不應太早太晚而往。若施主家有遽務時，亦不應往；若戲樂時、若有營構嚴飾事時、若為世間弊穢法時、若忿競時，亦不應往。如是一切，名非往時，與此相違，名應往時。

【V4 於如往還】

亥四、於如往還

於其如是如是應往及不應往，能正了知；於其如是如是應還及不應還，能正了知。

【U2 結】

戌二、結

是名正知。

於其如是如是應往及不應往者：如下說言：又如所往，如是應往，乃至廣說所受施物應知其量，是名如是如是應往。與此相違，名不應往。

【T2 顯住相】

酉二、顯住相

彼由成就此正知故，自知而往，自知而還；往所應往，非非所往，還所應還，非非所還；以時往還，不以非時；如其色類動止軌則、禮式、威儀，應往應還，如是而往，如是而還。

【R3 結】

未三、結

如是名為若往、若還正知而住。

彼由成就此正知故等者：此中略顯前所說義。言自知而往，自知而還者，此顯於往還事。言往所應往至非非所還者，此顯於往還處。言以時往還，不以非時者，此顯於往還時。言如其色類至如是而還者，此顯如量、如理、如其品類而有往還。如是所顯略義差別，餘皆準知。此中色類，謂出家補特伽羅剃除鬚髮、捨俗形好、著壞色衣應知。修所成地說：於下劣形相應善觀察，能生精勤如理作意，乃得名為出家之想及沙門想故。

【Q2 若覩若瞻正知而住3】

【R1 徵】

午二、若覩若瞻正知而住3　未一、徵

若覩、若瞻正知住者，云何為覩？云何為瞻？云何覩瞻正知而住？

【R2 釋3】

【S1 覩】

未二、釋3　申一、覩

所言覩者，謂於如前所列諸事，若往、若還，先無覺慧、先無功用、先無欲 樂，於其中間眼見眾色，是名為覩。

謂於如前所列諸事等者：前說聚落、家屬、道場，是名所列諸事。眼見眾色，不由覺慧、功用、欲樂之所發起，是名先無覺慧、先無功用、先無欲樂。

【S2 瞻】

申二、瞻

所言瞻者，謂於如前所列諸事，若往、若還，覺慧為先、功用為先、欲樂為先，眼見眾色。謂或諸王，或諸王等，或諸僚佐，或諸黎庶，或婆羅門，或諸居士，或饒財寶長者商主，或餘外物、房舍、屋宇、殿堂、廊廟，或餘世間眾雜妙事。觀見此等，是名為瞻。

【S3 正知住2】

【T1 明正知】

申三、正知住2　酉一、明正知

若復於此覩瞻自相，能正了知；

若復於此覩瞻自相者：前說眾色，當知唯是假相有法。依顯形色而假立故，彼顯形色是其自相。

於所應覩，於所應瞻，能正了知；

於所應覩於所應瞻者：如下說有一分應觀、一分不應觀色應知。

於應覩時，於應瞻時，能正了知；如所應覩，如所應瞻，能正了知；是名正知。

【T2 顯住相】

酉二、顯住相

彼由成就此正知故，自知而覩，自知而瞻；覩所應覩，瞻所應瞻；於應覩時，於應瞻時，而正瞻覩；如所應覩，如所應瞻，如是而覩，如是而瞻。

【R3 結】

未三、結

如是名為若覩、若瞻正知而住。

【Q3 若屈若伸正知而住3】

【R1 徵】

午三、若屈若伸正知而住3　未一、徵

若屈、若伸正知住者，云何為屈？云何為伸？云何名為若屈、若伸正知而住？

【R2 釋2】

【S1 屈伸】

未二、釋2　申一、屈伸

謂彼如是覩時、瞻時，若往為先、若還為先，或屈伸足、或屈伸臂、或屈伸手、或復屈伸隨一支節，是名屈伸。

【S2 正知住2】

【T1 明正知】

申二、正知住2　酉一、明正知

若於屈伸所有自相，能正了知；若所屈伸，能正了知；若屈伸時，能正了知；若如是屈及如是伸，能正了知；是名正知。

若於屈伸所有自相等者：此中自相，謂即表色。如意地說應知。（陵本一卷六頁12）若手、若足、若臂、若復隨一支節，名所屈伸。如下說言：不應搖身、搖臂、搖頭，乃至不應放縱一切身分應知。

【T2 顯住相】

酉二、顯住相

彼由成就此正知故，於屈於伸，自知而屈，自知而伸；於所應屈，於所應伸，而屈而伸；於應屈時，於應伸時，而屈而伸；如所應屈，如所應伸，如是而屈，如是而伸。

【R3 結】

未三、結

如是名為若屈、若伸正知而住。

【Q4 持僧伽胝及以衣鉢正知而住3】

【R1 徵】

午四、持僧伽胝及以衣鉢正知而住3　未一、徵

持僧伽胝及以衣鉢正知住者，云何持僧伽胝？云何持衣？云何持鉢？云何持僧伽胝及以衣鉢正知而住？

【R2 釋2】

【S1 持僧伽胝及以衣鉢3】

【T1 持僧伽胝2】

【U1 僧伽胝】

未二、釋2　申一、持僧伽胝及以衣鉢3　酉一、持僧伽胝2　戌一、僧伽胝

謂有大衣，或六十條、或九條等、或兩重剌，名僧伽胝。

【U2 持】

戌二、持

被服受用，能正將護，說名為持。

【T2 持衣2】

【U1 衣】

酉二、持衣2　戌一、衣

若有中衣，若有下衣，

若有中衣若有下衣者：如下說言，但持三衣。一、僧伽胝，二、嗢怛羅僧伽，三、安怛婆參。（陵本二十五卷二十頁2148）此說大衣、中衣、下衣，如次即彼三衣應知。

或持為衣，或有長衣，或應作淨，或已作淨，如是一切說名為衣。

【U2 持】

戌二、持

被服受用，能正將護，說名為持。

或持為衣等者：前說三衣，名持為衣。貯蓄餘衣，是名長衣。如是一切總名為衣。於如是衣佛所開許，應白羯磨，或復已白，名應作淨，或已作淨。

【T3 持鉢2】

【U1 鉢】

酉三、持鉢2　戌一、鉢

若堪受持或鐵、或瓦乞食應器，說名為鉢。

【U2 持】

戌二、持

現充受用，能正將護，說名為持。

【S2 正知住2】

【T1 明正知】

申二、正知住2　酉一、明正知

若於如是或僧伽胝、或衣、或鉢所有自相，能正了知；於所應持或僧伽胝、或衣、或鉢或淨不淨，能正了知；若於此時或僧伽胝、或衣、或鉢已持應持，能正了知；若於如是或僧伽胝、或衣、或鉢應如是持，能正了知；是名正知。

或淨不淨能正了知者：謂若習近增諸善法，減不善法，是名為淨；與此相違，當知不淨。如下說言，不應開紐、不軒、不磔，亦不褰張而被法服，乃至廣說不應置鉢在雜穢處、若坑澗處、若崖岸處。其義應知。

【T2 顯住相】

酉二、顯住相

彼由成就此正知故，於所應持或僧伽胝、或衣、或鉢，自知而持；於所應持，於應持時，而能正持；如所應持，如是而持。

【R3 結】

未三、結

如是名為持僧伽胝及以衣鉢正知而住。

【Q5 若食若飲若噉若嘗正知而住3】

【R1 徵】

午五、若食若飲若噉若嘗正知而住3　未一、徵

若食、若飲、若噉、若嘗正知住者，云何為食？云何為飲？云何為噉？云何為嘗？云何若食、若飲、若噉、若嘗正知而住？

【R2 釋3】

【S1 食2】

【T1 標列】

未二、釋3　申一、食2　酉一、標列

謂諸所有受用飲食，總名為食。此復二種，一、噉，二、嘗。

【T2 別辨2】

【U1 噉3】

【V1 徵】

酉二、別辨2　戌一、噉3　亥一、徵

云何為噉？

【V2 列】

亥二、列

謂噉餅麨、或飯、或糜、或羹、或臛，或有所餘造作轉變可噉可食，能持生命。

【V3 結】

亥三、結

如是等類皆名為噉，亦名為食。

或有所餘造作轉變等者：謂若餅麨、或飯、或糜、或羹、或臛，及餘可噉可食一切品類，當知唯是假相有法，非常言論所攝，謂由加行故及轉變故。如思所成地說。（陵本十六卷四頁1377）此說造作轉變，準彼應釋。

【U2 嘗3】

【V1 徵】

戌二、嘗3　亥一、徵

云何為嘗？

【V2 列】

亥二、列

謂嘗乳、酪、生酥、熟酥、油、蜜、沙糖、魚、肉、醯、鮓，或新果實，或有種種咀嚼品類。

【V3 結】

亥三、結

如是一切總名為嘗，亦名為食。

【S2 飲2】

【T1 徵】

申二、飲2　酉一、徵

云何為飲？

【T2 列】

酉二、列

謂沙糖汁、或石蜜汁、或飯漿飲、或鑽酪飲、或酢為飲、或抨酪飲，乃至於水，總名為飲。

【S3 正知住2】

【T1 明正知】

申三、正知住2　酉一、明正知

若於如是若食、若飲、若噉、若嘗所有自相，能正了知；若於一切所食、所飲、所噉、所嘗，能正了知；若於爾時應食、應飲、應噉、應嘗，能正了知；若於如是應食、應飲、應噉、應嘗，能正了知；是名正知。

【T2 顯住相】

酉二、顯住相

彼由成就此正知故，於自所有若食、若飲、若噉、若嘗，自知而食，自知而飲，自知而噉，自知而嘗；於所應食，於所應飲，於所應噉，於所應嘗，正食、正飲、正噉、正嘗；應時而食，應時而飲，應時而噉，應時而嘗；如所應食乃至如所應嘗，如是而食乃至如是而嘗。

【R3 結】

未三、結

如是名為若食、若飲、若噉、若嘗正知而住。

【Q6 若行若住廣說乃至若解勞睡正知而住3】

【R1 徵】

午六、若行若住廣說乃至若解勞睡正知而住3　未一、徵

若行、若住，廣說乃至若解勞睡正知住者，云何為行？云何為住？云何為坐？云何為臥？云何悎寤？云何為語？云何為默？云何名為解於勞睡？云何於行，廣說乃至於解勞睡正知而住？

【R2 釋9】

【S1 行】

未二、釋9　申一、行

謂如有一，於經行處來往經行，或復往詣同法者所，或涉道路。如是等類，說名為行。

【S2 住】

申二、住

復如有一，住經行處，住諸同法阿遮利耶、鄔波陀耶，及諸尊長、等尊長前。如是等類，說名為住。

【S3 坐】

申三、坐

復如有一，或於大床、或小繩床、或草葉座、或諸敷具、或尼師壇，結加趺坐，端身正願，安住背念。如是等類，說名為坐。

【S4 臥】

申四、臥

復如有一，出住處外洗濯其足，還入住處，或於大床、或小繩床、或草葉座、或阿練若、或在樹下、或空閑室，右脅而臥，重疊其足。如是等類，說名為臥。

【S5 悎寤】

申五、悎寤

復如有一，於晝日分經行、宴坐，從順障法淨修其心；於初夜分、於後夜分經行、宴坐，從順障法淨修其心；說名悎寤。

【S6 語2】

【T1 列3】

【U1 讀誦法教】

申六、語2　酉一、列3　戌一、讀誦法教

復如有一，常勤修習如是悎寤，於未受法正受正習，令得究竟。所謂契經、應頌、記別，廣說如前。即於如是已所受法，言善通利，謂大音聲若讀、若誦。

【U2 為他開示】

戌二、為他開示

或復為他廣說開示。

【U3 慶慰勸勵】

戌三、慶慰勸勵

於時時間與諸有智同梵行者，或餘在家諸賢善者，語言談論，共相慶慰，為欲勸勵及求資具。

【T2 結】

酉二、結

如是等類，說名為語。

於時時間至及求資具者：此中共相慶慰，謂於有智同梵行者。為欲勸勵及求資具，謂於在家諸賢善者。如是差別應知。

【S7 默2】

【T1 列2】

【U1 思惟】

申七、默2　酉一、列2　戌一、思惟

復如有一，隨先所聞、隨先所習言善通利究竟諸法，獨處空閑，思惟其義，籌量觀察。

【U2 修習2】

【V1 止】

戌二、修習2　亥一、止

或處靜室，令心內住、等住、安住，及與近住、調伏、寂靜、最極寂靜、一趣、等持。

【V2 觀】

亥二、觀

或復於彼毗鉢舍那修瑜伽行。

【T2 結】

酉二、結

如是等類，說名為默。

或處靜室至修瑜伽行者：此中止觀，名瑜伽行。令心內住乃至等持，是名止行，此即九種心住。四種毗鉢舍那，是名觀行。如下自釋應知。

【S8 勞睡】

申八、勞睡

復如有一，於其熱分極炎暑時，或為熱逼、或為劬勞，便生疲倦，非時惛寐，樂著睡眠，是名勞睡。

【S9 正知住2】

【T1 明正知2】

【U1 釋4】

【V1 於行等相】

申九、正知住2　酉一、明正知2　戌一、釋4　亥一、於行等相

若復於行廣說乃至於解勞睡所有自相，能正了知。

【V2 於應行等】

亥二、於應行等

於所應行，乃至於所應解勞睡，能正了知。

【V3 於行等時】

亥三、於行等時

於應行時，乃至於應解勞睡時，能正了知。

【V4 於如行等】

亥四、於如行等

如所應行，乃至如所應解勞睡，能正了知。

【U2 結】

戌二、結

是名正知。

【T2 顯住相】

酉二、顯住相

彼由成就此正知故，於其自行乃至於其自解勞睡，正知而行乃至正知而解勞睡；若所應行乃至若所應解勞睡，即於彼行乃至於彼解於勞睡；若時應行乃至若時應解勞睡，即此時行乃至此時解於勞睡；如所應行乃至如所應解勞睡，如是而行乃至如是而解勞睡。

【R3 結】

未三、結

如是名為於行、於住、於坐、於臥、於其悎寤、於語、於默、於解勞睡正知而住。

【P2 總顯次第及所為事2】

【Q1 徵】

巳二、總顯次第及所為事2　午一、徵

復次，如是正知而住，云何次第？為顯何事？

【Q2 釋2】

【R1 辨次第2】

【S1 釋6】

【T1 往還3】

【U1 於所應往及非所往2】

【V1 於村邑等】

午二、釋2　未一、辨次第2　申一、釋6　酉一、往還3　戌一、於所應往及非所往2　亥一、於村邑等

謂如有一，依止如是村邑、聚落、亭邏而住，作是思惟：我今應往如是村邑、聚落、亭邏巡行乞食。如是乞已，出還本處。

【V2 於諸居家2】

【W1 不應往3】

【X1 標】

亥二、於諸居家2　天一、不應往3　地一、標

又於如是村邑等中，或有居家我不應往。

【X2 徵】

地二、徵

何等居家？

【X3 列】

地三、列

謂唱令家，或酤酒家，或婬女家，或國王家，或旃荼羅、羯恥那家；或復有家一向誹謗，不可迴轉。

謂唱令家等者：此顯五種非所行處。如前戒律儀中已說應知。（陵本二十二卷四頁1901）

【W2 應往2】

【X1 標】

天二、應往2　地一、標

或有居家我所應往。

【X2 列】

地二、列

謂剎帝利大族姓家、或婆羅門大族姓家、或諸居士大族姓家、或僚佐家、或饒財家、或長者家、或商主家。

【U2 於應往時及不應往】

戌二、於應往時及不應往

又有居家我雖應往，不應太早太晚而往。若施主家有遽務時，亦不應往；若戲樂時、若有營構嚴飾事時、若為世間弊穢法時、若忿競時，亦不應往。

若為世間弊穢法時者：謂欲邪行名弊穢法應知。

【U3 於如所往及非所應2】

【V1 往村邑等】

戌三、於如所往及非所應2　亥一、往村邑等

又如所往，如是應往。不與暴亂惡象俱行，不與暴亂眾車、惡馬、惡牛、惡 狗而共同行，不入鬧叢，不蹈棘刺，不踰垣牆，不越坑塹，不墮山崖，不溺深水，不履糞穢。

【V2 往施主家2】

【W1 應隨月喻】

亥二、往施主家2　天一、應隨月喻

應隨月喻往施主家，具足慚愧，遠離憍傲，盪滌身心，不求利養，不希恭敬。如自獲得所有利養，心生喜悅，如是於他所得利養，心亦喜悅。不自高舉，不輕懱他，心懷哀愍。

不自高舉不輕懱他心懷哀愍者：此顯喜悅他得利養由三因緣應知。

【W2 應自持心4】

【X1 於非所宜】

天二、應自持心4　地一、於非所宜

又應如是自持其心，往施主家。豈有出家往詣他所，要望他施非不惠施，廣說乃至要當速疾而非遲緩。

廣說乃至要當速疾等者：此中廣說，謂要望他敬非不恭敬，要多非少，要妙非麤。如前於食知量中已說應知。

【X2 於應知量】

地二、於應知量

又作是心：我於今假往施主家，所受施物應知其量。

【X3 於邪追求】

地三、於邪追求

又我不應利養因緣，矯詐虛誑、現惑亂相、以利求利。

矯詐虛誑等者：謂依矯詐、或邪妄語、或假現相、或苦研逼、或利求利種種狀相，而從他所非法希求所有衣服、飲食、臥具、病緣醫藥諸資生具。如前戒律儀中釋相應知。

【X4 於染受用】

地四、於染受用

得利養已，無染、無愛，亦不耽嗜、饕餮、迷悶、堅執、湎著而受用之。

【T2 覩瞻2】

【U1 標】

酉二、覩瞻2　戌一、標

復於已往或正往時，觀見眾色，於此眾色一分應觀，或有一分所不應觀。於不應觀所有眾色，當攝其眼，善護諸根；於所應觀所有眾色，應善住念而正觀察。

於不應觀所有眾色等者：謂所觀色若令發生種種雜染，此不應觀。於如是色，不應策發所有眼根，是名當攝其眼。不取其相及與隨好，防守正念，修根律儀，是名善護諸根。若所觀色令不雜染，此所應觀。於如是色，應策眼根，安住正念，審諦觀察，為令於色離喜貪故。

【U2 釋2】

【V1 不應觀色3】

【W1 徵】

戌二、釋2　亥一、不應觀色3　天一、徵

何色類色所不應觀？

【W2 釋】

天二、釋

謂諸妓樂戲笑歡娛，或餘遊戲所作歌舞音樂等事；如是復有母邑殊勝，幼少盛年，美妙形色；或復有餘所見眾色，能壞梵行、能障梵行、能令種種諸惡不善尋思現行。

【W3 結】

天三、結

如是色類所有眾色，不應觀視。

【V2 所應觀色3】

【W1 徵】

亥二、所應觀色3　天一、徵

何色類色是所應觀？

【W2 釋3】

【X1 老相】

天二、釋3　地一、老相

謂諸所有衰老朽邁上氣者身、傴僂憑杖戰掉者身。

【X2 病相】

地二、病相

或諸疾苦重病者身，腳腫、手腫、腹腫、面腫、膚色萎黃、瘡癬、疥癩、眾苦逼迫、身形委頓、身形洪爛、諸根闇鈍。

【X3 死相2】

【Y1 朽穢不淨】

地三、死相2　玄一、朽穢不淨

或有夭喪，死經一日、或經二日、或經七日，被諸烏鵲、餓狗、鵄鷲、狐狼、野干種種暴惡傍生禽獸之所食噉。

【Y2 他生愁等】

玄二、他生愁等

或命終已，出置高床，上施幰帳，前後大眾或哀或哭，以其灰土塵坌身髮，生愁、生苦、生悲、生怨、生憂、生惱。

【W3 結】

天三、結

如是等類所有眾色，我應觀察。觀是眾色，能順梵行、能攝梵行、能令諸善尋思現行。

【T3 屈伸】

酉三、屈伸

不應搖身、搖臂、搖頭、跳躑、攜手、叉腰、竦肩入施主家，不應輒坐所不許座，不應不審觀座而坐，不應放縱一切身分，不應翹足、不應交足、不太狹足、不太廣足，端嚴而坐。

【T4 衣鉢2】

【U1 持衣】

酉四、衣鉢2　戌一、持衣

不應開紐、不軒、不磔，亦不褰張而被法服；所服法衣并皆齊整，不高、不下、不如象鼻；非如多羅樹間房穗、非如龍首、非如豆摶而被法服。

【U2 持鉢】

戌二、持鉢

不應持鉢預就其食，不應持鉢在飲食上，不應置鉢在雜穢處、若坑澗處、若崖岸處。

【T5 飲食】

酉五、飲食

又應次第受用飲食。不應以飯覆羹臛上，不以羹臛覆其飯上，不應饕餮受諸 飲食，不應嫌恨受諸飲食，不太麤食、不太細食，不應圓摶食，不應舐手、不應舐鉢，不振手食、不振足食，不應齧斷而食其食。

不應嫌恨受諸飲食者：謂如前說，往施主家，設不惠施，終不於彼起怨害心及瞋恚心而相嫌恨。乃至廣說。（陵本二十三卷十一頁1978）義應準知。

【T6 行等5】

【U1 經行3】

【V1 標處所】

酉六、行等5　戌一、經行3　亥一、標處所

從施主家還歸住處，於晝夜分，在自別人所經行處往反經行；非於他處、非不委處、非不恣處、非不與處而輒經行。

【V2 遮時位】

亥二、遮時位

非身劬勞、非身疲倦、非心掉舉所制伏時而習經行。

【V3 顯習相】

亥三、顯習相

為修善品、為善思惟，內攝諸根、心不外亂而習經行，不太馳速、不太躁動，亦非一向專事往來而習經行，時時進步、時時停住而習經行。

在自別人所經行處等者：於自所居住處，自院、自房，稱其廣長度量一地方所而習經行，不共於他，名自別人所經行處。如是經行，非於他所住處，是名非於他處。非地方所不稱度量，是名非不委處。若往、若來非不恣意，是名非不恣處。非為僧分所不許與，是名非不與處。

【U2 宴坐】

戌二、宴坐

如是於自所居住處、自院自房自別人處、僧分與處、非於他處、非不委處、非不恣處習經行已。復於大床，或小繩床，或草葉座，或尼師壇，或阿練若、樹下、冢間，或空閑室，結加趺坐，端身正願，安住背念，而習宴坐。

【U3 寢寤】

戌三、寢寤

於夜中分如法寢息，於晝日分及夜初分，修諸善品不應太急。如是寢時，應如前說，住光明想、正念、正知、思惟起想。於夜後分速疾悎寤。

【U4 語默2】

【V1 第一義2】

【W1 語】

戌四、語默2　亥一、第一義2　天一、語

或於語論、或於讀誦，勤修加行。

【W2 默2】

【X1 遠離無義】

天二、默2　地一、遠離無義

或為修斷，閑居宴默思惟法時，應當遠離順世典籍，綺字、綺句、綺飾文詞，能引無義，不能令證神通等覺、究竟涅槃。

不能令證神通等覺者：此中神通，意說漏盡智通。覺，即智差別名。等言，等取所餘諸聖功德應知。

【X2 法隨法行】

地二、法隨法行

復於如來所說正法，最極甚深、相似甚深空性相應，隨順緣性及諸緣起，殷重無間善攝善受，令堅、令住、令無失壞，為成正行，不為利養恭敬稱譽。

復於如來所說正法等者：如下說言，緣性緣起所緣，唯有諸法能引諸法，無有作者及以受者，是名空性相應。依此義說最極甚深。又緣起支，雖實無常、苦、空、無我，而有彼相相似顯現，如有尋有伺地釋。（陵本十卷十六頁812）依此義說相似甚深。

又於是法言善通利、慧善觀察，於諠雜眾不樂習近、不樂多業、不樂多言，於時時間安住正念。

【V2 第二義2】

【W1 語2】

【X1 談論慶慰】

亥二、第二義2　天一、語2　地一、談論慶慰

與諸有智同梵行者，語言談論，共相慶慰，樂興請問，樂求諸善，無違諍心。

【X2 為他說法】

地二、為他說法

言詞稱量、言詞合理、言詞正直、言詞寂靜，樂勤為他宣說正法。

言詞稱量等者：義無違逆，是名稱量。譬喻相應，是名合理。言無雜亂，是名正直。言不勝聽，是名寂靜。

【W2 默2】

【X1 思惟】

天二、默2　地一、思惟

又應宴默，於惡不善所有尋思不樂尋思，又於非理所有諸法不樂思惟。

【X2 修習】

地二、修習

於自所證，離增上慢；於少下劣差別證中，不生喜足；於上所證中無退屈；善能遠離不應思處，時時修習止觀瑜伽，樂斷樂修，無間修習、殷重修習。

善能遠離不應思處等者：不應思處，略有九種：一、我，二、有情，三、世界，四、業報，五、靜慮者境界，六、諸佛境界，七、十四不可記事，八、非正法，九、一切煩惱之所引攝。如顯揚說。（顯揚論十七卷七頁31,563c）若有思議如是等事，當能引三種過失。一、起心亂過失，二、生非福過失，三、不得善過失。由是說言不應思處。言止觀瑜伽者，四瑜伽中方便所攝應知。

【U5 解勞睡3】

【V1 出因緣】

戌五、解勞睡3　亥一、出因緣

又於熱分極炎暑時，勇猛策勵，發勤精進，隨作一種所應作事，勞倦因緣，遂於非時發起惛睡。

【V2 明所為】

亥二、明所為

為此義故，暫應寢息，欲令惛睡疾疾除遣，勿經久時，損減善品、障礙善品。

【V3 舉方便】

亥三、舉方便

於寢息時，或關閉門，或令苾芻在傍看守，或毗奈耶隱密軌則，以衣蔽身，在深隱處須臾寢息，令諸勞睡皆悉除遣。

【S2 結】

申二、結

如是名為正知而住先後次第。謂依行時及依住時。

【R2 辨知住2】

【S1 辨2】

【T1 正知】

未二、辨知住2　申一、辨2　酉一、正知

又於善品先未趣入，心興加行如理作意俱行妙慧，說名正知。

【T2 住】

酉二、住

即此正知，行時、住時，一切成辦無所減少，如是名為正知而住。

【S2 配2】

【T1 行時】

申二、配2　酉一、行時

當知此中，若往、若還、若鉢、若瞻、若屈、若伸、持僧伽胝及以衣鉢、若食、若飲、若噉、若嘗正知而住，由是名為於村邑等如法行時正知而住。

【T2 住時】

酉二、住時

若行、若住、若坐、若臥、若習悎寤、若語、若默、若解勞睡正知而住，由是名為於其住處如法住時正知而住。

【O2 顯略義3】

【P1 結前生後】

辰二、顯略義3　巳一、結前生後

如是應知已廣分別正知而住。復云何知此中略義？

【P2 總標別釋2】

【Q1 標】

巳二、總標別釋2　午一、標

謂於行時有五種業，於其住時有五種業，行時、住時正知而住有四種業，如是名為正知而住所有略義。

【Q2 釋3】

【R1 行時五業4】

【S1 徵】

午二、釋3　未一、行時五業4　申一、徵

云何行時有五種業？

【S2 列】

申二、列

一者、身業，二者、眼業，三者、一切支節業，四者、衣鉢業，五者、飲食業。

【S3 結】

申三、結

如是名為行時五業。

【S4 配5】

【T1 身業】

申四、配5　酉一、身業

謂若說言：若往、若還。此言顯示行時身業。

【T2 眼業】

酉二、眼業

若復說言：若覩、若瞻。此言顯示行時眼業。

【T3 一切支節業】

酉三、一切支節業

若復說言：若屈、若伸。此言顯示行時一切支節業。

【T4 衣鉢業】

酉四、衣鉢業

若復說言：持僧伽胝及以衣鉢。此言顯示行時衣鉢業。

【T5 飲食業】

酉五、飲食業

若復說言：若食、若飲、若噉、若嘗。此言顯示行時飲食業。

【R2 住時五業4】

【S1 徵】

未二、住時五業4　申一、徵

云何名為住時五業？

【S2 列】

申二、列

一者、身業，二者、語業，三者、意業，四者、晝業，五者、夜業。

【S3 配5】

【T1 身業】

申三、配5　酉一、身業

謂若說言：若行、若住、若坐。此言顯示住時身業。

【T2 語業】

酉二、語業

若復說言：若語。此言顯示住時語業。

【T3 意業】

酉三、意業

若復說言：若臥、若默、若解勞睡。此言顯示住時意業。

若臥若默等者：前說：住光明想、正念、正知、思惟起想。是臥所攝。又說：於惡不善所有尋思不樂尋思，乃至樂斷樂修，無間修習、殷重修習。是默所攝。又意地說：眠夢是彼意識勝所作業。依此義說，顯示住時意業。

【T4 晝等業】

酉四、晝等業

若復說言：若習悎寤。此言顯示住時晝業、夜業、身業、語業。

【T5 夜業】

酉五、夜業

又若臥者，此言顯示住時夜業。

【S4 結】

申四、結

當知是名住時五業。

若復說言若習悎寤等者：習悎寤中說：於晝日分及於初後夜分經行、宴坐。從順障法淨修其心。此即顯示住時晝業、夜業。即彼經行，顯示身業。又說：於經行時，以大音聲若讀、若誦所聽聞法。是即顯示住時語業。

【R3 正知四業2】

【S1 徵】

未三、正知四業2　申一、徵

云何名為行時、住時正知而住所有四業？

【S2 釋3】

【T1 舉四業】

申二、釋3　酉一、舉四業

謂初依彼行業、住業起如是業，即於彼業安守正念，不放逸住。當知此業，正念所攝、不放逸攝。

行時住時正知而住所有四業等者：前說行時有五種業，即依彼業安住正念、不放逸住，是名行時正知而住所有二業。如是住時正知而住二業亦爾。由是總說行時、住時正知而住有四種業。

【T2 明正知】

酉二、明正知

若於是事、是處、是時，如量、如理、如其品類所應作者，即於此事、此處、此時，如量、如理、如其品類正知而作。

若於是事是處是時等者：前說若往、若還，乃至若解勞睡，是名為事。即於是事能順梵行、能攝梵行、能令諸善尋思現行，是名為處。以時往還，乃至廣說若解勞睡，是名為時。無有增減，是名為量。與義相應，是名為理。諸相差別，是名品類。依廣分別，隨應可知。

【T3 顯勝利】

酉三、顯勝利

彼由如是正知作故，於現法中無罪無犯，無有惡作，無變無悔；於當來世亦無有罪，身壞死後不墮惡趣，不生一切那落迦中。

無變無悔者：不為受等變壞其心，是名無變。臨命終時不生憂悔，是名無悔。

【P3 總結略義】

巳三、總結略義

為得未得，積習資糧。如是名為正知而住所有略義。

【N4 結】

卯四、結

前廣分別，今此略義，一切總名正知而住。

瑜伽師地論科句披尋記卷第二十四

瑜伽師地論科句披尋記卷第二十五

彌勒菩薩說

唐三藏沙門玄奘奉詔譯

韓清淨科記

本地分中聲聞地初瑜伽處出離地品第三之四

【M6 善友性3】

【N1 徵】

寅六、善友性3　卯一、徵

云何名善友性？

【N2 釋2】

【O1 廣分別2】

【P1 釋2】

【Q1 由八因緣4】

【R1 標】

卯二、釋2　辰一、廣分別2　巳一、釋2　午一、由八因緣4　未一、標

謂八因緣故，應知一切種圓滿善友性。

【R2 徵】

未二、徵

何等為八？

【R3 列】

未三、列

謂如有一，安住禁戒、具足多聞、能有所證、性多哀愍、心無厭倦、善能堪忍、無有怖畏、語具圓滿。

【R4 釋8】

【S1 安住禁戒3】

【T1 徵】

未四、釋8　申一、安住禁戒3　酉一、徵

云何名為安住禁戒？

【T2 釋】

酉二、釋

謂安住具戒，善能守護別解律儀，如前廣說樂沙門性、樂婆羅門性，為自調伏、為自寂靜、為自涅槃，修行正行。

【T3 結】

酉三、結

如是名為安住禁戒。

【S2 具足多聞3】

【T1 徵】

申二、具足多聞3　酉一、徵

云何名為具足多聞？

【T2 釋】

酉二、釋

謂若有法宣說開示，初中後善，文義巧妙，獨一、圓滿、清白、梵行。於如是類眾多妙法，能善受持，言善通利、意善尋思、見善通達。

【T3 結】

酉三、結

如是名為具足多聞。

謂若有法宣說開示等者：攝異門分說：宣說者，謂因他請問而為記別。開示者，謂他展轉所生疑惑皆能除遣。初善者，謂聽聞時生歡喜故。中善者，謂修行時無有艱苦，遠離二邊，依中道行故。後善者，謂極究竟離諸垢故，及一切究竟離欲為後邊故。義妙者，謂能引發利益安樂故。文巧者，謂善緝綴名身等故，及語具圓滿故。純一者，謂不與一切外道共故。圓滿者，謂無限量故，最尊勝故。清淨者，謂自性解脫故。鮮白者，謂相續解脫故。梵行者，謂八聖支道。（陵本八十三卷十二頁6311）此應準釋。

【S3 能有所證3】

【T1 徵】

申三、能有所證3　酉一、徵

云何名為能有所證？

【T2 釋2】

【U1 舉所證3】

【V1 二十種想】

酉二、釋2　戌一、舉所證3　亥一、二十種想

謂能證得勝無常想、無常苦想、苦無我想、厭逆食想、一切世間不可樂想、有過患想、斷想、離想、滅想、死想、不淨想、青瘀想、膿爛想、破壞想、膨脹想、噉食想、血塗想、離散想、骨鎖想、觀察空想。

謂能證得勝無常想等者：謂於諸行取無常相，亦取苦相，於諸法中取無我相，此能對治三種顛倒，謂於無常計常顛倒，於苦計樂顛倒，及於無我計我顛倒，是名勝無常想、無常苦想、苦無我想。於飲食中取惡逆相，是名厭逆食想。及隨順苦受諸行及苦受中取苦諦相，是名一切世間不可樂想。若修世間道時，於諸下地取過患相，是名有過患想。若修涅槃道時，於斷界、離欲界、滅界，觀見最勝寂靜功德，如其次第修習彼想，是名斷想、離想、滅想。於其命根取中夭相，是名死想。依內依外取朽穢相，名不淨想。於外不淨為治欲貪，觀青瘀等乃至骨鎖，名青瘀想乃至名骨鎖想。觀諸蘊中，無有常恆、堅住、主宰，或說為我，或說有情，或復於此說為生 者、老者、病者及以死者，或復說彼能造諸業、能受種種果及異熟，由是諸行皆悉是空，無有我故，如是觀察空無所得，是名觀察空想。

【V2 八種等至】

亥二、八種等至

復能證得最初靜慮、第二靜慮、第三靜慮、第四靜慮、空無邊處、識無邊處、無所有處、最後非想非非想處。

【V3 四無量等】

亥三、四無量等

又能證得慈悲喜捨，或預流果、或一來果、或不還果、或神境通、或宿住通、或天耳通、或死生通、或心差別通、或阿羅漢。

【U2 顯勝能2】

【V1 標】

戌二、顯勝能2　亥一、標

具八解脫靜慮等定，有大堪能，具大勢力，能善為他現三神變教授教誡。

【V2 釋】

亥二、釋

三神變者，一、神力神變，二、記說神變，三、教導神變。

【T3 結】

酉三、結

如是名為能有所證。

能善為他現三神變教授教誡等者：如下說言，由神境神變，能現種種神通境界，令他於己生極尊重；由彼於己生尊重故，於屬耳聽瑜伽作意，極生恭敬。由記說神變，能尋求他心行差別。由教誡神變，如根、如行、如所悟入為說正法，於所修行能正教誡。故三神變能攝諸相圓滿教授。（陵本二十七卷二十二頁2321）此應準釋。

【S4 為性哀愍3】

【T1 徵】

申四、為性哀愍3　酉一、徵

云何名為為性哀愍？

【T2 釋】

酉二、釋

謂於他所常起悲憐，樂與其義、樂與其利、樂與其樂、樂與猗觸、樂與安隱。

【T3 結】

酉三、結

如是名為為性哀愍。

樂與其義等者：令離諸苦，是名樂與其義；令修善行，是名樂與其利，當知此由以悲俱心。無損惱行，是名樂與其樂，當知此由以慈俱心。令生歡喜，是名樂與猗觸，當知此由以喜俱心。令離貪恚，是名樂與安隱，當知此由以捨俱心。菩薩地說：一切無量，名為哀愍，成就此故，名哀愍者。（陵本四十四卷十頁3575）故作是釋。

【S5 心無厭倦3】

【T1 徵】

申五、心無厭倦3　酉一、徵

云何名為心無厭倦？

【T2 釋】

酉二、釋

謂善能示現、善能教導、善能讚勵、善能慶慰，處於四眾宣說正法，不辭勞倦，翹勤無惰，起發圓滿，為性好樂，發勤精進。

【T3 結】

酉三、結

如是名為心無厭倦。

謂善能示現等者：攝釋分說：示現者，謂為令受學白品行故，示現四種真實道理。教導者，謂示現已，得信解者，安置學處，令正受行。讚勵者，謂彼有情若於所知、所行、所得中，心生退屈，爾時稱讚策勵其心，令於彼事堪有勢力。慶喜者，謂彼有情於法隨法勇猛正行，即應如實讚悅，令其歡喜。（陵本八十一卷八頁6192）此應準知。

【S6 善能堪忍3】

【T1 徵】

申六、善能堪忍3　酉一、徵

云何名為善能堪忍？

【T2 釋2】

【U1 耐他怨害】

酉二、釋2　戌一、耐他怨害

謂罵不報罵、瞋不報瞋、打不報打、弄不報弄，堪耐椎杵。於諸逼迫、縛錄、禁閉、捶打、毀辱、迫脅、斫截眾苦事中，自推己過，以業異熟為所依趣，終不於他發生憤恚，亦不懷恨隨眠不捨。如是雖遭輕陵毀辱，而其本性都無變改，唯常於彼思為義利。

自推己過以業異熟為所依趣者：菩薩地說：菩薩從他怨害所生眾苦現在前時，應如是學：如此是我自業過耳，由我先世自造種種不淨業故，今受如是種種苦果。（陵本四十二卷六頁3431）此應準釋。

【U2 安受眾苦】

戌二、安受眾苦

又能堪忍寒熱、饑渴、蚊蝱、風日、蛇蝎惡觸，他所干犯、磣毒語言，身內所生猛利、堅勁、辛楚、切心、奪命苦受，為性堪忍，能有容納。

【T3 結】

酉三、結

如是名為善能堪忍。

【S7 無有怖畏3】

【T1 徵】

申七、無有怖畏3　酉一、徵

云何名為無有怖畏？

【T2 釋】

酉二、釋

謂處大眾說正法時，心無怯劣、聲無戰掉、辯無誤失，終不由彼怯懼因緣，為諸怖畏之所逼切，腋不流汗、身毛不豎。

【T3 結】

酉三、結

如是名為無有怖畏。

【S8 語具圓滿3】

【T1 徵】

申八、語具圓滿3　酉一、徵

云何名為語具圓滿？

【T2 釋】

酉二、釋

謂彼成就最上首語、極美妙語、甚顯了語、易悟解語、樂欲聞語、無違逆語、無所依語、無邊際語。

謂彼成就最上首語等者：攝釋分說：先首語者，趣涅槃宮為先首故。美妙語者，其聲清美，如羯羅頻迦音故。顯了語者，謂詞句文皆善巧故。易解語者，巧辯說故。樂聞語者，引法義故。無依語者，不依希望他信己故。不違逆語者，知量說故。無邊語者，廣大善巧故。（陵本八十一卷三頁6172）此中次第少分有別，隨文可知，然義無異，應依彼釋。

【T3 結】

酉三、結

如是名為語具圓滿，言詞巧妙。

言詞巧妙者：此如下說，宣說相應、助伴、隨順、清亮、有用、相稱、應順名句文身所有言論應知。

【Q2 能作五事2】

【R1 標】

午二、能作五事2　未一、標

成就如是八種因緣，善能諫舉、善作憶念、善能教授、善能教誡、善說正法。

【R2 釋5】

【S1 善能諫舉3】

【T1 徵】

未二、釋5　申一、善能諫舉3　酉一、徵

云何名為善能諫舉？

【T2 釋】

酉二、釋

謂若有餘，於增上戒毀犯尸羅，於增上軌毀犯軌則，由見聞疑能正諫舉，真實不以虛妄，應時不以非時，饒益不以衰損，柔軟不以麤獷，善友不以憎嫉。

【T3 結】

酉三、結

如是名為善能諫舉。

真實不以虛妄等者：有尋有伺地說：於邪舉罪時，有五種邪舉罪者。言不應時故，名非時語者。言不實故，名非實語者。言引無義故，名非義語者。言麤獷故，名非法語者。言挾瞋恚故，名非靜語者。（陵本八卷十三頁606）與彼相違，是故名為善能諫舉。彼引無義，即此衰損。餘如文知。

【S2 善作憶念2】

【T1 徵】

申二、善作憶念2　酉一、徵

云何名為善作憶念？

【T2 釋2】

【U1 標】

酉二、釋2　戌一、標

謂令憶念先所犯罪，或法、或義。

【U2 辨3】

【V1 令憶所犯3】

【W1 徵】

戌二、辨3　亥一、令憶所犯3　天一、徵

云何名為令其憶念先所犯罪？

【W2 釋】

天二、釋

謂若有餘，先起毀犯而不能憶，善作方便，令彼憶念。告言：長老！曾於某處、某事、某時，毀犯如是如是色類。

【W3 結】

天三、結

如是名為令其憶念先所犯罪。

毀犯如是如是色類者：犯自所受下劣形相、威儀、眾具，是名毀犯如是如是色類。下劣形相、威儀、眾具者，修所成地已釋其相。（陵本二十卷十三頁1755）

【V2 令憶念法3】

【W1 徵】

亥二、令憶念法3　天一、徵

云何名為令憶念法？

【W2 釋】

天二、釋

謂若有餘，於先所聞、所受正法，獨處思念。所謂契經、應頌、記別，廣說 如前。彼若不憶，令其憶念，或復稱述、授與令憶，或興請問、詰難令憶。

【W3 結】

天三、結

如是名為令憶念法。

【V3 令憶念義3】

【W1 徵】

亥三、令憶念義3　天一、徵

云何名為令憶念義？

【W2 釋2】

【X1 於所聞受】

天二、釋2　地一、於所聞受

謂若有餘，於先所聞、所受正義，有所忘失，為作憶念，宣說開示，令新令顯。

【X2 於所作說】

地二、於所作說

又若有善能引義利、能引梵行，久時所作、久時所說，彼若忘失，亦令憶念。

【W3 結】

天三、結

如是名為善作憶念。

【S3 善能教授3】

【T1 徵】

申三、善能教授3　酉一、徵

云何名為善能教授？

【T2 釋2】

【U1 標】

酉二、釋2　戌一、標

謂於遠離、寂靜瑜伽作意止觀，時時隨順教授而轉，時時宣說與彼相應無倒言論。

【U2 列】

戌二、列

所謂能趣心離障蓋甚可愛樂尸羅言論、等持言論、聖慧言論、解脫言論、解脫智見言論、少欲言論、喜足言論、永斷言論、離欲言論、寂滅言論、損減言論、無雜言論、隨順緣性緣起言論。

【T3 結】

酉三、結

如是名為善能教授。

所謂能趣心離障蓋甚可愛樂尸羅言論等者：此中略說三種言教。一、聖正言教，二、厭離言教，三、令心離蓋趣愛言教。謂尸羅言論，乃至解脫智見言論，是即聖正言教。謂於是中，宣說諸聖成就如是戒、如是定、如是慧、如是解脫、如是解脫知見故。少欲言論、喜足言論，是即厭離言教。謂於是中，宣說少欲喜足故。永斷言論，乃至隨順緣性緣起言論，是即令心離蓋趣愛言教。當知此教復有三門。一者、一切煩惱蓋離蓋趣愛言教，即此所說永斷言論、離欲言論、寂滅言論，依為證得斷、離、滅界而宣說故。二者，五蓋離蓋趣愛言教，是即損減言論、無雜言論。三者、無明蓋離蓋趣愛言教，是即隨順緣性緣起言論。如是諸義，依攝事分釋應知。（陵本八十九卷四頁6728）

【S4 善能教誡3】

【T1 徵】

申四、善能教誡3　酉一、徵

云何名為善能教誡？

【T2 釋2】

【U1 標】

酉二、釋2　戌一、標

謂於大師所說聖教，能以正法、以毗奈耶平等教誨。

【U2 辨3】

【V1 調伏】

戌二、辨3　亥一、調伏

或軌範師，或親教師，或同法者，或餘尊重、等尊重者，如實知彼隨於一處違越毀犯，便於時時如法訶責、治罰、驅擯，令其調伏。

【V2 攝受】

亥二、攝受

既調伏已，如法平等受諸利養，和同、曉悟、收斂、攝受。

【V3 教誨】

亥三、教誨

於所應作及不應作，為令現行不現行故。

如法平等受諸利養等者：於己以法所獲如法衣服、飲食、諸坐臥具、病緣醫藥資身什物，與眾同用，自無隱費，是名如法平等受諸利養。和合方便，共為一事，是名和同。於諸學處已得善巧，有犯無犯能正覺了，是名曉悟。能正觀察身語意業，若損自他，即於此業攝斂不作，亦不與便，是名收斂。如法御眾，方便饒益，是名攝受。

於其積習及不積習，教導教誨。

【T3 結】

酉三、結

如是名為善能教誡。

於其積習及不積習教導教誨者：習所成性，是名積習。未習成性，名不積習。當知此中，意取不善及與善法，如次名為積習及不積習。於其積習，是不應作，令不現行；於不積習，是所應作，應令現行。為此義故，安置學處，令受正行，名教導教誨。

【S5 善說正法3】

【T1 徵】

申五、善說正法3　酉一、徵

云何名為善說正法？

【T2 釋2】

【U1 正法2】

【V1 世間2】

【W1 標】

酉二、釋2　戌一、正法2　亥一、世間2　天一、標

謂於時時能善宣說初時所作無倒言論。

【W2 釋】

天二、釋

所謂施論、戒論、生天之論。於諸欲中，能廣開示過患出離清淨品法。

於諸欲中能廣開示過患出離清淨品法者：於諸行中，諸欲無常虛偽不實，敗壞之法，猶如幻事誑惑愚夫，是名過患。於諸行中，欲貪滅、欲貪斷、欲貪出，是名出離。當知出離是清淨自性，開示過患是清淨因緣，是故總名清淨品法。

【V2 出世間】

亥二、出世間

又於時時宣說超勝四種聖諦相應言論。所謂苦論、集論、滅論、道論。

【U2 善說2】

【V1 語具圓滿】

戌二、善說2　亥一、語具圓滿

為諸有情得成熟故，為諸有情得清淨故，為令正法得久住故，宣說相應、助伴、隨順、清亮、有用、相稱、應順名句文身所有言論。

宣說相應助伴等者：攝釋分說：相應者，謂名句文身次第善安立故，又依 四種道理相應故。助伴者，能成次第故。隨順者，謂解釋次第故。清徹者，文句顯了故。清淨資助者，善入眾心故。相稱者，如眾會故。應順者，應供故、稱法故、引義故、順時故。（陵本八十一卷三頁6174）當知此 說清亮，即彼清徹。有用，即彼清淨資助。善入眾心，令得清淨，名有用故。

【V2 隨順清淨2】

【W1 隨順】

亥二、隨順清淨2　天一、隨順

又此言論應時而發、殷重、漸次、相續、俱有、令其欣慶、令其愛樂、令其歡喜、令其勇悍、無所訶擯、相應、助伴、無亂、如法、稱順眾會。

又此言論應時而發等者：菩薩地說：菩薩為他說正法時，依隨順說應為他說，有十五相。一者、以時，二者、重法，三者、次第，四者、相續，五者、隨順，六者、歡喜，七者、愛樂，八者、悅豫，九者、欣勇，十者、不擯，十一者、應理，十二者、稱順，十三者、無亂，十四者、如法，十五者、順眾。（陵本三十八卷十六頁3150）當知此中，應時而發乃至稱順眾會，如次配彼十五種相。譯文有異，然義無別，如彼應釋。

【W2 清淨】

天二、清淨

有慈憐心，有利益心，有哀愍心，不依利養恭敬讚頌，不自高舉、不陵懱他。

【T3 結】

酉三、結

如是名為善說正法。

有慈憐心等者：此顯依清淨說應為他說有五相別。言有慈憐心者，謂於有怨有情。言有利益心者，謂於惡行有情。言有哀愍心者，謂於有樂有苦、放逸下劣有情。言不依利養恭敬讚頌者，謂無染心。言不自高舉、不陵懱他者，謂無嫉纏。如是諸義，亦如菩薩地釋。（陵本三十八卷十七頁3156）

【P2 結】

巳二、結

由彼成就如是八支，於時時間善能諫舉、善作憶念、善能教授、善能教誡、善說正法，是故說彼名為善友。

由彼成就如是八支者：此中八支，謂即前說八種語具圓滿應知。

【O2 顯略義3】

【P1 結前生後】

辰二、顯略義3　巳一、結前生後

如是廣辯善友性已。復云何知此中略義？

【P2 略辨四緣4】

【Q1 第一因緣】

巳二、略辨四緣4　午一、第一因緣

謂若善友心善稠密，為性哀愍，最初於彼樂為利益、樂為安樂。

【Q2 第二因緣】

午二、第二因緣

又即於此利益安樂，如實了知，無有顛倒，離顛倒見。

【Q3 第三因緣】

午三、第三因緣

又即於此利益安樂，有大勢力、方便善巧，能令積集、能令引發。

【Q4 第四因緣】

午四、第四因緣

又即於此利益安樂，翹勤無惰，起發圓滿，為性好樂，發勤精進。

【P3 結攝一切】

巳三、結攝一切

當知由此四因緣故，攝一切種總、略圓滿善知識性。如是名為此善友性所有略義。

【N3 結】

卯三、結

若前所說廣分別義，若此所說所有略義，一切總說為善友性。

謂若善友心善稠密等者：此中略義，謂由四種因緣，即菩薩地五種善友相中初四種相。一者、於他先欲求作利益安樂；二者、於彼利益安樂如實了知，無顛倒覺；三者、於彼善權方便順儀說法，隨眾堪受調伏事中，有能有力；四者、饒益心無厭倦。（陵本四十四卷七頁3564）是名菩薩善友初四種相。今此義同。

【M7 聞思正法3】

【N1 徵】

寅七、聞思正法3　卯一、徵

云何名為聞思正法？

【N2 釋2】

【O1 正法2】

【P1 略說4】

【Q1 標】

卯二、釋2　辰一、正法2　巳一、略說4　午一、標

謂正法者，若佛世尊、若佛弟子、正士、正至、正善丈夫，宣說開顯分別照了。

【Q2 徵】

午二、徵

此復云何？

【Q3 釋】

午三、釋

所謂契經、應頌、記別，廣說如前十二分教。

【Q4 結】

午四、結

是名正法。

正士正至正善丈夫等者：於諸有情遠離邪行、行無倒行，是名正士。已趣各別煩惱寂靜，是名正至。具善友相，眾德相應，是名正善丈夫。因他請問而為記別，是名宣說。除遣他疑，顯發甚深義句，是名開顯。既略說已，分別開示，解其義趣，是名分別。於作證法，廣為他說宣揚開示，是名照了。

【P2 廣辨2】

【Q1 釋2】

【R1 十二分教12】

【S1 契經3】

【T1 徵】

巳二、廣辨2　午一、釋2　未一、十二分教12　申一、契經3　酉一、徵

云何契經？

【T2 釋2】

【U1 契義】

酉二、釋2　戌一、契義

謂薄伽梵，於彼彼方所，為彼彼所化有情，依彼彼所化諸行差別，宣說無量蘊相應語、處相應語、緣起相應語、食相應語、諦相應語、界相應語、聲聞乘相應語、獨覺乘相應語、如來乘相應語、念住正斷神足根力覺支道支等相應語、不淨息念諸學證淨等相應語。

【U2 經義】

戌二、經義

結集如來正法藏者，攝聚如是種種聖語，為令聖教久住世故，以諸美妙名句文身，如其所應次第安布、次第結集。謂能貫穿縫綴種種能引義利、能引梵行真善妙義。

【T3 結】

酉三、結

是名契經。

不淨息念諸學證淨等相應語者：不淨，謂不淨所緣。息念，謂阿那波那念所緣。如下自釋應知。諸學，謂戒、定，及慧三無漏學。證淨，謂佛、法、僧、戒四種證淨。

【S2 應頌3】

【T1 徵】

申二、應頌3　酉一、徵

云何應頌？

【T2 釋】

酉二、釋

謂於中間、或於最後宣說伽陀，或復宣說未了義經。

【T3 結】

酉三、結

是名應頌。

或復宣說未了義經等者：謂若是經唯略標義，未廣分別，是名宣說未了義經。於如是經亦名應頌。

【S3 記別3】

【T1 徵】

申三、記別3　酉一、徵

云何記別？

【T2 釋】

酉二、釋

謂於是中，記別弟子命過已後當生等事，或復宣說已了義經。

【T3 結】

酉三、結

是名記別。

或復宣說已了義經等者：謂若是經已廣分別略所標義，是名宣說已了義經。於如是經亦名記別。

【S4 諷頌3】

【T1 徵】

申四、諷頌3　酉一、徵

云何諷頌？

【T2 釋】

酉二、釋

謂非直說，是結句說。或作二句、或作三句、或作四句、或作五句、或作六句等。

【T3 結】

酉三、結

是名諷頌。

謂非直說是結句說者：非長行說，名非直說。以句宣說，名結句說。

【S5 自說3】

【T1 徵】

申五、自說3　酉一、徵

云何自說？

【T2 釋】

酉二、釋

謂於是中，不顯能請補特伽羅名字、種性，為令當來正法久住、聖教久住，不請而說。

【T3 結】

酉三、結

是名自說。

【S6 因緣3】

【T1 徵】

申六、因緣3　酉一、徵

云何因緣？

【T2 釋】

酉二、釋

謂於是中，顯示能請補特伽羅名字、種性，因請而說；及諸所有毗奈耶相應，有因有緣別解脫經。

【T3 結】

酉三、結

是名因緣。

有因有緣別解脫經者：謂有緣起制立一切所學處故。

【S7 譬喻3】

【T1 徵】

申七、譬喻3　酉一、徵

云何譬喻？

【T2 釋】

酉二、釋

謂於是中，有譬喻說。由譬喻故，本義明淨。

【T3 結】

酉三、結

是名譬喻。

【S8 本事3】

【T1 徵】

申八、本事3　酉一、徵

云何本事？

【T2 釋】

酉二、釋

謂諸所有宿世相應事義言教。

【T3 結】

酉三、結

是名本事。

謂諸所有宿世相應事義言教者：謂除本生，宣說前際諸所有事故。

【S9 本生3】

【T1 徵】

申九、本生3　酉一、徵

云何本生？

【T2 釋】

酉二、釋

謂於是中，宣說世尊在過去世彼彼方分，若死、若生，行菩薩行、行難行行。

【T3 結】

酉三、結

是名本生。

【S10 方廣3】

【T1 徵】

申十、方廣3　酉一、徵

云何方廣？

【T2 釋】

酉二、釋

謂於是中，宣說一切諸菩薩道，為令修證阿耨多羅三藐三菩提、十力、無畏、無障智等一切功德。

【T3 結】

酉三、結

是名方廣。

是名方廣者：此所說法廣故、多故、極高大故、時長遠故，謂極勇猛，經三大劫阿僧企耶方得成滿，故名方廣。如攝釋分說。（陵本八十一卷十二頁6202）

【S11 希法3】

【T1 徵】

申十一、希法3　酉一、徵

云何希法？

【T2 釋】

酉二、釋

謂於是中，宣說諸佛、諸佛弟子、苾芻、苾芻尼、式叉摩那、勞策男、勞策女、近事男、近事女等，若共不共，勝於其餘、勝諸世間，同意所許，甚奇希有最勝功德。

【T3 結】

酉三、結

是名希法。

【S12 論議3】

【T1 徵】

申十二、論議3　酉一、徵

云何論議？

【T2 釋】

酉二、釋

所謂一切摩怛理迦、阿毗達磨，研究甚深素怛纜義，宣暢一切契經宗要。

【T3 結】

酉三、結

是名論議。

一切摩怛理迦等者：攝釋分說：且如一切了義經，皆名摩怛理迦。謂於是處，世尊自廣分別諸法體相。又於是處，諸聖弟子已見諦跡，依自所證，無倒分別諸法體相，此亦名為摩怛理迦。即此摩怛理迦，亦名阿毗達磨，乃至廣說。（陵本八十一卷十二頁6203）此說一切摩怛理迦、阿毗達磨，如義應知。

【R2 三藏所攝4】

【S1 標】

未二、三藏所攝4　申一、標

如是所說十二分教，三藏所攝。

【S2 列】

申二、列

謂或有素怛纜藏攝，或有毗奈耶藏攝，或有阿毗達磨藏攝。

【S3 配3】

【T1 素怛纜藏】

申三、配3　酉一、素怛纜藏

當知此中，若說契經、應頌、記別、諷頌、自說、譬喻、本事、本生、方廣、希法，是名素怛纜藏。

【T2 毗奈耶藏】

酉二、毗奈耶藏

若說因緣，是名毗奈耶藏。

【T3 阿毗達磨藏】

酉三、阿毗達磨藏

若說論議，是名阿毗達磨藏。

【S4 結】

申四、結

是故如是十二分教，三藏所攝。

【Q2 結】

午二、結

如是一切，正士、正至、正善丈夫共所宣說，故名正法。

【O2 聞思2】

【P1 聞正法3】

【Q1 標】

辰二、聞思2　巳一、聞正法3　午一、標

聽聞此故，名聞正法。

【Q2 徵】

午二、徵

此復云何？

【Q3 釋2】

【R1 約三藏辨2】

【S1 列】

午三、釋2　未一、約三藏辨2　申一、列

謂如有一，或受持素怛纜，或受持毗奈耶，或受持阿毗達磨，或受持素怛纜及毗奈耶，或受持素怛纜及阿毗達磨，或受持毗奈耶及阿毗達磨，或具受持素怛纜、毗奈耶、阿毗達磨。

【S2 結】

申二、結

如是一切，名聞正法。

【R2 約文義辨】

未二、約文義辨

此聞正法復有二種。一、聞其文，二、聞其義。

【P2 思正法2】

【Q1 徵】

巳二、思正法2　午一、徵

云何思正法？

【Q2 釋2】

【R1 略標】

午二、釋2　未一、略標

謂如有一，即如所聞、所信正法，獨處空閑，遠離六種不應思處。謂思議 我、思議有情、思議世間、思議有情業、思議果異熟、思議靜慮者靜慮境界、思議諸佛諸佛境界。

遠離六種不應思處等者：顯揚論說有九種事不可思議，此說六種不應思處，即彼前六種。云何名為不應思處？由思議我若有、若無，成二過失故。由思議有情、思議世間，三過所隨故。由有情業、處、事等難思故。由果異熟二作者非定故。由靜慮者及諸佛境界無譬、自在故。如顯揚論釋應知。（顯揚論十七卷八頁31,564a）

但正思惟所有諸法自相、共相。

但正思惟所有諸法自相共相者：如下說有五種善巧。謂蘊善巧、界善巧、處善巧、緣起善巧、處非處善巧。此五善巧略則為二。一、自相善巧，二、共相善巧。由蘊善巧顯自相善巧，由餘善巧顯共相善巧。（陵本二十七卷十七頁2302）由是當知，若正思惟蘊所攝法，是名思惟諸法自相；若復思惟餘所攝法，是名思惟諸法共相。

【R2 廣辨5】

【S1 標】

未二、廣辨5　申一、標

如是思惟，復有二種。

【S2 列】

申二、列

一者、以算數行相，善巧方便算計諸法；二者、以稱量行相，依正道理觀察諸法功德過失。

【S3 釋】

申三、釋

謂若思惟諸蘊相應所有言教，若復思惟如前所說所餘隨一所有言教，皆由如是二種行相方便思惟。

若復思惟如前所說所餘隨一所有言教者：謂如前說處相應語，乃至不淨息念諸學證淨等相應語，名蘊所餘隨一所有言教。

【S4 廣2】

【T1 徵】

申四、廣2　酉一、徵

此復云何？

【T2 釋2】

【U1 舉諸蘊2】

【V1 算數行相2】

【W1 思惟蘊數2】

【X1 釋5】

【Y1 色蘊】

酉二、釋2　戌一、舉諸蘊2　亥一、算數行相2　天一、思惟蘊數2　地一、釋5　玄一、色蘊

謂言色者，即十色處，及墮法處所攝眾色，是名色蘊。

【Y2 受蘊】

玄二、受蘊

所言受者，即三種受，是名受蘊。

【Y3 想蘊】

玄三、想蘊

所言想者，即六想身，是名想蘊。

即六想身者：謂眼觸所生想，耳、鼻、舌、身、意觸所生想，名六想身。

【Y4 行蘊】

玄四、行蘊

所言行者，即六思身等，是名行蘊。

即六思身等者：謂眼觸所生思，耳、鼻、舌、身、意觸所生思，名六思身。等言，等取所餘除受及想諸心法等。如是一切總名行蘊。

【Y5 識蘊】

玄五、識蘊

所言識者，即六識身等，是名識蘊。

即六識身等者：眼識乃至意識，名六識身。等言，等取心、意、識差別應知。

【X2 結】

地二、結

如是名為以算數行相，思惟諸蘊相應言教。

【W2 思惟無量】

天二、思惟無量

或復由此算數行相，別別思惟展轉差別，當知即有無量差別。

【V2 稱量行相3】

【W1 徵】

亥二、稱量行相3　天一、徵

云何以稱量行相，依正道理思惟諸蘊相應言教？

【W2 釋4】

【X1 標】

天二、釋4　地一、標

謂依四道理無倒觀察。

【X2 徵】

地二、徵

何等為四？

【X3 列】

地三、列

一、觀待道理，二、作用道理，三、證成道理，四、法爾道理。

【X4 釋4】

【Y1 觀待道理5】

【Z1 徵】

地四、釋4　玄一、觀待道理5　黃一、徵

云何名為觀待道理？

【Z2 標】

黃二、標

謂略說有二種觀待。

【Z3 列】

黃三、列

一、生起觀待，二、施設觀待。

【Z4 釋2】

【a1 別辨2】

【b1 生起觀待】

黃四、釋2　宇一、別辨2　宙一、生起觀待

生起觀待者，謂由諸因、諸緣勢力生起諸蘊，此蘊生起要當觀待諸因、諸緣。

謂由諸因諸緣勢力生起諸蘊等者：有尋有伺地中說：有十因、四緣，生起諸蘊及蘊觀待，隨其所應差別應知。

【b2 施設觀待】

宙二、施設觀待

施設觀待者，謂由名身、句身、文身施設諸蘊，此蘊施設要當觀待名句文身。

【a2 總結】

宇二、總結

是名於蘊生起觀待、施設觀待。

【Z5 結】

黃五、結

即此生起觀待、施設觀待，生起諸蘊、施設諸蘊，說名道理瑜伽方便，是故說為觀待道理。

【Y2 作用道理4】

【Z1 徵】

玄二、作用道理4　黃一、徵

云何名為作用道理？

【Z2 標】

黃二、標

謂諸蘊生已，由自緣故，有自作用，各各差別。

【Z3 釋2】

【a1 舉十二處】

黃三、釋2　宇一、舉十二處

謂眼能見色，耳能聞聲，鼻能齅香，舌能嘗味，身能覺觸，意能了法。色為眼境，為眼所行；乃至法為意境，為意所行。

【a2 例所餘法】

宇二、例所餘法

或復所餘如是等類，於彼彼法別別作用，當知亦爾。

由自緣故有自作用等者：謂彼諸蘊從自種子及自緣生，即生剎那，名有作用。如是作用不共餘法，是名各各差別。如下舉事易可了知。

【Z4 結】

黃四、結

即此諸法各別作用所有道理瑜伽方便，皆說名為作用道理。

【Y3 證成道理5】

【Z1 徵】

玄三、證成道理5　黃一、徵

云何名為證成道理？

【Z2 標】

黃二、標

謂一切蘊皆是無常，眾緣所生，苦、空、無我。由三量故，如實觀察。

【Z3 列】

黃三、列

謂由至教量故，由現量故，由比量故。

【Z4 釋】

黃四、釋

由此三量證驗道理。

謂由至教量故等者：此中三量，如聞所成地廣釋應知。（陵本十五卷八頁1303）

諸有智者，心正執受、安置、成立。謂一切蘊皆無常性、眾緣生性、苦性、空性，及無我性。

心正執受安置成立者：於至教量生淨信解，是名執受。於現量中能生正見，種諸善根，是名安置。於比量中令義決了，是名成立。

【Z5 結】

黃五、結

如是等名證成道理。

【Y4 法爾道理3】

【Z1 徵】

玄四、法爾道理3　黃一、徵

云何名為法爾道理？

【Z2 釋2】

【a1 徵道理4】

【b1 於器世間】

黃二、釋2　宇一、徵道理4　宙一、於器世間

謂何因緣故，即彼諸蘊如是種類，諸器世間如是安布？

諸器世間如是安布者：此如意地中說世間成相廣釋應知。（陵本二卷九頁139）

【b2 於四大種】

宙二、於四大種

何因緣故，地堅為相、水濕為相、火煖為相、風用輕動以為其相？

【b3 於三法中】

宙三、於三法中

何因緣故，諸蘊無常、諸法無我、涅槃寂靜？

【b4 於五蘊相】

宙四、於五蘊相

何因緣故，色變壞相、受領納相、想等了相、行造作相、識了別相？

【a2 顯法爾】

宇二、顯法爾

由彼諸法本性應爾、自性應爾、法性應爾，即此法爾，說名道理瑜伽方便。

由彼諸法本性應爾等者：有尋有伺地說：諸緣起法，若佛出世，若不出世，安住法性、法住、法界。（陵本十卷十七頁817）此說本性即彼法性，無始時來理成就故。此說自性即彼法住，無倒文句假立自性故。此說法性即彼法界，法性為因故。

或即如是、或異如是、或非如是，一切皆以法爾為依，一切皆歸法爾道理，令心安住、令心曉了。

或即如是等者：謂諸法生有此三別，世共了知，唯現成相，不應思議，若妄思議，三過所隨，或謂即如是、或謂異如是、或謂無如是。是故此說一切皆以法爾為依，一切皆歸法爾道理。

【Z3 結】

黃三、結

如是名為法爾道理。

【W3 結】

天三、結

如是名為依四道理，觀察諸蘊相應言教。

【U2 例所餘】

戌二、例所餘

如由算數行相及稱量行相，觀察諸蘊相應言教，如是即由二種行相，觀察其餘所有言教。

【S5 結】

申五、結

如是總名審正觀察思惟一切所說正法。

【N3 結】

卯三、結

如是名為聞思正法。

【M8 無障4】

【N1 徵】

寅八、無障4　卯一、徵

云何無障？

【N2 標】

卯二、標

謂此無障略有二種。

【N3 列】

卯三、列

一者、依內，二者、依外。

【N4 釋2】

【O1 標說】

卯四、釋2　辰一、標說

我當先說依內外障，與彼相違，當知即是二種無障。

【O2 別辨2】

【P1 有障3】

【Q1 廣辨2】

【R1 依內障3】

【S1 徵】

辰二、別辨2　巳一、有障3　午一、廣辨2　未一、依內障3　申一、徵

云何名依內障？

【S2 釋3】

【T1 加行障攝5】

【U1 資具闕乏】

申二、釋3　酉一、加行障攝5　戌一、資具闕乏

謂如有一，於其先世不曾修福；不修福故，不能時時獲得隨順資生眾具，所謂衣、食、諸坐臥具、病緣醫藥及餘什具。

【U2 煩惱猛盛】

戌二、煩惱猛盛

有猛利貪及長時貪，有猛利瞋及長時瞋，有猛利癡及長時癡。

【U3 多諸疾病】

戌三、多諸疾病

或於先世積集造作多疾病業。由彼為因，多諸疾病。

或於先世積集造作多疾病業等者：菩薩地說：菩薩異熟，大力具足。謂性少疾，或全無病，有大堪能。又說：於諸眾生以身供事，乃至廣說用能增長身心勢力餅飯糜等種種飲食施諸眾生，是名菩薩大力具足因。（陵本三十六卷二頁2904）此說先世多疾病業為因，翻彼應知。

【U4 風熱痰癊數數發動】

戌四、風熱痰癊數數發動

或由現在行不平等。由是因緣，風熱痰癊數數發動。

【U5 宿食住身】

戌五、宿食住身

或有宿食住在身中。

【T2 遠離障攝】

酉二、遠離障攝

或食麤重，多事、多業、多有所作、多與眾會。

或食麤重等者：如是一切能障遠離，下自當釋。

樂著事業、樂著語言、樂著睡眠、樂著諠眾、樂相雜住、樂著戲論。

【T3 寂靜障攝】

酉三、寂靜障攝

樂自恃舉、掉亂、放逸、居止非處。

樂自恃舉等者：此顯能障寂靜。樂自恃舉及與掉亂，能障毗鉢舍那。放逸及與居止非處，能障奢摩他。下自當釋。

【S3 結】

申三、結

如是等類，應知一切名依內障。

【R2 依外障3】

【S1 徵】

未二、依外障3　申一、徵

云何名依外障？

【S2 釋2】

【T1 依不善士】

申二、釋2　酉一、依不善士

謂如有一，依不善士；由彼因緣，不能時時獲得隨順教授教誡。

【T2 依非處所】

酉二、依非處所

或居惡處。於此住處，若晝日分，多有種種諠雜、眾集、諸變異事；若於夜分，多有種種高聲、大聲、大眾諠雜；復有種種猛利辛楚風日惡觸；或有種種人及非人怖畏驚恐。

【S3 結】

申三、結

如是等類，應知一切名依外障。

【Q2 略義2】

【R1 結前生後】

午二、略義2　未一、結前生後

如是廣辯內外障已。復云何知此中略義？

【R2 標列隨釋4】

【S1 標】

未二、標列隨釋4　申一、標

謂於此中略有三障。

【S2 列】

申二、列

一、加行障，二、遠離障，三、寂靜障。

【S3 釋3】

【T1 加行障3】

【U1 徵】

申三、釋3　酉一、加行障3　戌一、徵

云何加行障？

【U2 釋3】

【V1 標舉】

戌二、釋3　亥一、標舉

謂若此障會遇現前，於諸善品所有加行皆無堪能，亦無勢力。

【V2 徵因】

亥二、徵因

此復云何？

【V3 列事】

亥三、列事

謂常疹疾、困苦、重病，風熱痰癊數數發動，或有宿食住在身中，或被蛇  蝎、百足、蚰蜒之所蜇螫，或人非人之所逼惱，又不能得衣、食、臥具、病緣醫藥及餘什具。

【U3 結】

戌三、結

如是等類，應知一切名加行障。

【T2 遠離障2】

【U1 徵】

酉二、遠離障2　戌一、徵

云何遠離障？

【U2 釋2】

【V1 舉事2】

【W1 列8】

【X1 食麤重等】

戌二、釋2　亥一、舉事2　天一、列8　地一、食麤重等

謂食麤重，多事、多業、多有所作。

謂食麤重等者：謂或食已，令身沈重，無所堪能，不任修斷；或有食已，令心遲鈍，不速得定；或有食已，令入出息來往艱難；或有食已，令心數為惛沈睡眠之所纏擾；如是一切，名食麤重。買賣營為、種蒔林木、畜憍賒耶妙臥具等，如是一切名多事業。即於彼彼事業，或欲思量、或起功用，是名多有所作。

【X2 樂著事業】

地二、樂著事業

或樂事業。由此因緣，愛樂種種所作事業，彼彼事中其心流散。

【X3 樂著語言】

地三、樂著語言

或樂語言。由此因緣，雖於遠離斷寂靜修，有所堪能、有大勢力，然唯讀誦便生喜足。

雖於遠離斷寂靜修等者：謂遠離中，修習除斷惡不善法，是名斷修。修習奢摩他、毗鉢舍那，名寂靜修。此顯雖無食麤重等種種過失，堪任修斷及修寂靜，然樂語言，能障遠離。以於已聞、已所受法，唯大音聲若讀、若誦便生喜足故。

【X4 樂著睡眠】

地四、樂著睡眠

或樂睡眠。由此因緣，惛沈睡眠常所纏繞，為性懈怠，執睡為樂、執倚為樂、執臥為樂。

【X5 樂著諠眾】

地五、樂著諠眾

或樂諠眾。由此因緣，樂與在家及出家眾談說種種王論、賊論、食論、飲論、妙衣服論、婬女巷論、諸國土論、大人傳論、世間傳論、大海傳論。如是等類能引無義虛綺論中，樂共談說，枉度時日。

【X6 多與眾會】

地六、多與眾會

又多愛樂數與眾會。彼彼事中令心散動、令心擾亂。

【X7 樂相雜住】

地七、樂相雜住

或樂雜住。由此因緣，諸在家眾及出家眾，若未會遇，思慕欲見；若已會遇，不欲別離。

【X8 樂著戲論】

地八、樂著戲論

或樂戲論。由此因緣，樂著世間種種戲論，於應趣向好樂前行，於遠離中喜捨善軛。

於應趣向好樂前行等者：決擇分說：云何趣向前行？謂受僧祇、或復別人諸衣服等所有利養，或請僧祇及與別人，皆名趣向。若諸苾芻，於如是事最初前行，故名趣向前行。云何捨遠離軛？謂於遠離邊際臥具、遠離眾惡人所習近似寂靜室，遠棄捨之，不生欲樂。（陵本六十二卷二頁4970）此中二義，準彼應知。

【W2 結】

天二、結

如是等類眾多障法，應知一切名遠離障。

【V2 顯障】

亥二、顯障

若有此障會遇現前，難可捨離阿練若處、山林、曠野、邊際臥具所有貪著，亦不能居阿練若處、塚間、樹下、空閑靜室。

難可捨離阿練若處等者：謂由最初於遠離處不樂往趣，名難捨離。於彼貪著縱能往趣，於彼後時亦不安住，名不能居阿練若等。此中山谷、巖穴、稻稈積等，名空閑室。大樹林中，名林樹下。空迥、塚間、邊際臥坐，名阿練若。如下自釋。（陵本三十卷六頁2501）

【T3 寂靜障4】

【U1 徵】

酉三、寂靜障4　戌一、徵

云何寂靜障？

【U2 標】

戌二、標

謂寂靜者，即奢摩他、毗鉢舍那。有奢摩他障、有毗鉢舍那障。

【U3 釋2】

【V1 別顯2】

【W1 奢摩他障4】

【X1 徵】

戌三、釋2　亥一、別顯2　天一、奢摩他障4　地一、徵

云何奢摩他障？

【X2 標】

地二、標

謂諸放逸及住非處。

【X3 釋2】

【Y1 由諸放逸】

地三、釋2　玄一、由諸放逸

由放逸故，或惛沈睡眠纏繞其心，或唯得奢摩他便生愛味，或於下劣性心樂趣入，或於闇昧性其心樂著。

或於下劣性心樂趣入等者：此說諸欲，名下劣性。惛睡，名闇昧性應知。

【Y2 由住非處】

玄二、由住非處

由住如是非處所故，人或非人諠雜擾亂，他所逼惱，心外馳散。

【X4 結】

地四、結

如是名為奢摩他障。當知此障能障寂靜。

【W2 毗鉢舍那障3】

【X1 徵】

天二、毗鉢舍那障3　地一、徵

云何毗鉢舍那障？

【X2 標】

地二、標

謂樂自恃舉及以掉亂。

【X3 釋2】

【Y1 樂自恃舉2】

【Z1 由族姓等2】

【a1 辨2】

【b1 舉因2】

【c1 生高族姓】

地三、釋2　玄一、樂自恃舉2　黃一、由族姓等2　宇一、辨2　宙一、舉因2　洪一、生高族姓

樂自恃舉者，謂如有一，作是思惟：我生高族，淨信出家，非為下劣，諸餘苾芻則不如是。由此因緣，自高自舉，陵懱於他。

【c2 生富族等】

洪二、生富族等

如是我生富族，淨信出家，非為貧匱，我具妙色，喜見端嚴，多聞、聞持、其聞積集，善巧言詞，語具圓滿，諸餘苾芻則不如是。由此因緣，自高自舉，陵懱於他。

多聞聞持等者：無量經典初中後分皆能聽受，故名多聞。隨所聞義皆能憶持，令不忘失，故名聞持。數習文義，令其堅住，是故說名其聞積集。此如佛地經論釋。

【b2 顯障】

宙二、顯障

彼由如是自高舉故，諸有苾芻耆年多智、積修梵行，不能時時恭敬請問。彼諸苾芻亦不時時為其開發未開發處，為其顯了未顯了處，亦不為其殷到精懇、以慧通達甚深句義方便開示，乃至令其智見清淨。

【a2 結】

宇二、結

如是名為樂自恃舉毗鉢舍那障。

為其開發未開發處等者：深隱要義，是名未開發處。密意義趣，是名未顯了處。無漏智見，由離障染得清淨名。

【Z2 由少證得2】

【a1 辨】

黃二、由少證得2　宇一、辨

又如有一，唯得少分下劣智見安隱而住。彼由如是少分下劣智見安住，便自高舉；自高舉故，便生喜足，更不上求。

【a2 結】

宇二、結

是名樂自恃舉所作毗鉢舍那障。

唯得少分下劣智見安隱而住者：此中少分下劣，謂彼若智、若見、若安隱住三種應知。

【Y2 掉亂2】

【Z1 釋2】

【a1 辨相】

玄二、掉亂2　黃一、釋2　宇一、辨相

言掉亂者，謂如有一，根不寂靜，諸根掉亂、諸根囂舉。

謂如有一根不寂靜等者：如尋思行補特伽羅，諸根不住，名不寂靜。諸根掉動，諸根散亂，是名掉亂。諸根飄舉，是名囂舉。

於一切時，惡思所思、惡說所說、惡作所作。

於一切時惡思所思等者：此如癡行補特伽羅有如是相，如次配釋意業、語業、身業應知。

不能安住思惟諸法，不能堅固思惟諸法。

【a2 顯障】

宇二、顯障

由此因緣，毗鉢舍那不能圓滿、不得清淨。

【Z2 結】

黃二、結

是名掉亂毗鉢舍那障。

不能安住思惟諸法等者：此中二種思惟，當知說名自性清淨。如思所成地說。（陵本十六卷一頁1363）言安住思惟者，謂此思惟，先未知義得正了知、得正決了故。言堅固思惟者，謂此思惟，數數作意，能於其修隨順趣入故。於此二種思惟無有堪能，是故毗鉢舍那不得清淨。

【V2 總結】

亥二、總結

如是二法障奢摩他，謂多放逸及住非處；二法能障毗鉢舍那，謂樂自恃舉及以掉亂。

【U4 結】

戌四、結

如是若奢摩他障、若毗鉢舍那障，總名寂靜障。

【S4 結】

申四、結

如是名為障之略義。

【Q3 總結】

午三、總結

即此略義及前廣辯，總略為一，說名為障。

【P2 無障2】

【Q1 翻有障】

巳二、無障2　午一、翻有障

此障相違，當知無障。

【Q2 顯無障】

午二、顯無障

謂即此障無性、遠離、不合、不會，說名無障。

謂即此障無性遠離等者：謂若此障非先世有，是名無性。不現在前，是名遠離。不順生緣，是名不合、不會。

【M9 惠捨2】

【N1 徵】

寅九、惠捨2　卯一、徵

云何惠捨？

【N2 釋2】

【O1 略標】

卯二、釋2　辰一、略標

謂若布施，其性無罪，為莊嚴心、為伴助心、為資瑜伽、為得上義而修布施，是名惠捨。

謂若布施其性無罪等者：正行施時身語意業，名施自性。離諸過失，是名無罪。數數惠施，制伏慳垢，名莊嚴心。善思俱行增長廣大，名伴助心。能為定地資糧，名資瑜伽。能證上妙可愛樂事，名得上義。如是種種為所願樂，而修布施，故名惠捨。

【O2 廣辨3】

【P1 問】

辰二、廣辨3　巳一、問

問：誰能施？誰所施？用何施？何相施？云何施？何故施？由此因緣，施性無罪。

【P2 答6】

【Q1 誰能施2】

【R1 標】

巳二、答6　午一、誰能施2　未一、標

答：誰能施者，謂施者、施主，是名能施。

【R2 辨2】

【S1 總徵】

未二、辨2　申一、總徵

云何施者？云何施主？

【S2 別答2】

【T1 施者】

申二、別答2　酉一、施者

謂若自手施，名為施者。

【T2 施主】

酉二、施主

若自物施、若欲樂施、非不樂施，名為施主。

【Q2 誰所施3】

【R1 標】

午二、誰所施3　未一、標

誰所施者，謂四種所施。

【R2 列】

未二、列

一、有苦者，二、有恩者，三、親愛者，四、尊勝者。

【R3 釋4】

【S1 有苦者3】

【T1 徵】

未三、釋4　申一、有苦者3　酉一、徵

云何有苦者？

【T2 列】

酉二、列

謂貧窮者、或乞丐者、或行路者、或希求者、或盲瞽者、或聾騃者、或無依者、或無趣者、匱乏種種資生具者。

【T3 結】

酉三、結

復有所餘如是等類，名有苦者。

【S2 有恩者3】

【T1 徵】

申二、有恩者3　酉一、徵

云何有恩者？

【T2 列】

酉二、列

謂或父母、或乳飲者、或養育者、或成長者、或於曠野沙磧等中能濟度者、 或饑儉時能賑恤者、或怖怨敵而救援者、或被執縛而能解者、或遭疾病而救療者、教利益者、教安樂者、引利益者、引安樂者、隨所生起諸事務中為助伴者、同歡喜者、同憂愁者、遭厄難時不相棄者。

【T3 結】

酉三、結

復有所餘如是等類，名有恩者。

【S3 親愛者3】

【T1 徵】

申三、親愛者3　酉一、徵

云何親愛者？

【T2 列】

酉二、列

謂諸親友，或於其處有愛有敬、或信順語、或數語言談論交往、或有親昵。

【T3 結】

酉三、結

復有所餘如是等類，說名親愛。

【S4 尊勝者3】

【T1 徵】

申四、尊勝者3　酉一、徵

云何尊勝？

【T2 列】

酉二、列

謂若沙門、若婆羅門，世間同許為賢善者、

世間同許為賢善者者：謂如下說，成就賢善士法，名賢善者應知。

離損害者、極離害者、

離損害者等者：離斷彼命，名離損害。離解支節，名極離害。有尋有伺地中殺生業道作是分別。害極害執者，謂斷彼命故，解支節故，計活命故。（陵本八卷八頁581）今準彼釋。

離貪欲者、為調伏貪而修行者、離瞋恚者、為調伏瞋而修行者、離愚癡者、為調伏癡而修行者。

【T3 結】

酉三、結

復有所餘如是等類，名尊勝者。

【Q3 用何施3】

【R1 標】

午三、用何施3　未一、標

用何施者，謂若略說，或用有情數物而行惠施，或用無情數物而行惠施。

【R2 釋2】

【S1 有情數物2】

【T1 徵】

未二、釋2　申一、有情數物2　酉一、徵

云何有情數物持用惠施？

【T2 釋2】

【U1 列有情數2】

【V1 正明聲聞】

酉二、釋2　戌一、列有情數2　亥一、正明聲聞

謂或妻子、奴婢、作使，或象、馬、豬、牛、羊、雞、鴨、駝、騾等類，或有諸餘大男、大女、小男、小女，或復所餘如是等類所用施物。

【V2 兼顯菩薩2】

【W1 標】

亥二、兼顯菩薩2　天一、標

或復內身頭、目、手、足、血、肉、骨、髓隨願施與，此亦名為有情數物持用布施。

【W2 簡】

天二、簡

是諸菩薩所現行事，非此義中意所許施。

或復內身頭目手足等者：菩薩地說：又諸菩薩略由二相，以自內身施來求者。一、總求身者，以身施彼，隨所欲為，繫屬於彼、隨順於彼。二、別求手、足、頭、目、支節、血、肉、筋、骨乃至髓者，隨其所欲，一切施與。（陵本三十九卷二頁3183）此唯菩薩所現行事，不共聲聞，是故宣說非此義中意所許施。

【U2 名無罪施】

戌二、名無罪施

若有於彼諸有情類，或得自在，或有勢力，或能制伏。

若有於彼諸有情類或得自在等者：謂於自所攝受妻子、奴婢、作使說得自在，於餘大男、大女、小男、小女說有勢力，或能制伏。

若應持彼惠施於他；若惠施時自無有罪；若不由彼惠施因緣，他心嫌恨；若施於他，知彼有情不為損惱；是名無罪有情數物持用惠施。

【S2 無情數物5】

【T1 徵】

申二、無情數物5　酉一、徵

云何無情數物持用惠施？

【T2 標】

酉二、標

謂若略說有三種物。

【T3 列】

酉三、列

一者、財物，二者、穀物，三者、處物。

【T4 釋3】

【U1 財物2】

【V1 釋】

酉四、釋3　戌一、財物2　亥一、釋

言財物者，謂末尼、真珠、琉璃、螺貝、璧玉、珊瑚、瑪瑙、彩石、生色可  染、赤珠、右旋。復有所餘如是等類，或諸珍寶、或金、或銀、或諸衣服、或諸什物、或香、或鬘。

【V2 結】

亥二、結

是名財物。

生色可染者：謂彼末尼、真珠、琉璃等寶，成就妙色，清淨光瑩，可令愛染，是名生色可染。

【U2 穀物2】

【V1 釋】

戌二、穀物2　亥一、釋

云何穀物？謂諸所有可食可飲，大麥、小麥、稻穀、粟穀、穈黍、胡麻、大  小豆等，甘蔗、蒲萄、乳酪、果汁種種漿飲。

【V2 結】

亥二、結

復有所餘如是等類，是名穀物。

【U3 處物2】

【V1 釋】

戌三、處物2　亥一、釋

云何處物？謂諸田宅、邸店、鄽肆，建立福舍及寺館等。

【V2 結】

亥二、結

復有所餘如是等類，是名處物。

【T5 結】

酉五、結

是名無罪無情數物持用惠施。

【R3 結】

未三、結

當知此中，有情數物、無情數物，一切總說名所用施。

【Q4 何相施2】

【R1 釋】

午四、何相施2　未一、釋

何相施者，謂無貪俱行思造作心意業，及此所起身業、語業，捨所施物。或自相續，或他相續。

【R2 結】

未二、結

是名施相。

或自相續或他相續者：如前說有施者、施主，今此說名自他相續，如次應知。

【Q5 云何施2】

【R1 釋3】

【S1 辨施相】

午五、云何施2　未一、釋3　申一、辨施相

云何施者，謂由淨信而行惠施；由正教見而行惠施；

由正教見而行惠施者：菩薩地說：不由惡見妄有執取而行惠施，謂如廣大暴惡祠祀。不計殺生布施為法，亦不妄取吉祥瑞應相應相狀而行布施。又諸菩薩，終不妄計唯一切種極善清淨而行惠施，即是世間及出世間離欲清淨。唯審了知所行布施，但是離欲清淨資糧。（陵本三十九卷七頁3198）此應準知。

由有果見而行惠施；

由有果見而行惠施者：謂施飲食能感大力，施諸衣服能感妙色，施諸車乘能感快樂，施諸燈明能感淨眼，於如是等深生信解，不由他緣、非他所引而行布施，是名由有果見而行惠施。

由極殷重而行惠施；由恭敬心自手行施，而不輕慢；應時而施，濟他要用；不損惱他而行惠施。

【S2 顯施物】

申二、顯施物

如法平等，不以凶暴積集財物而行惠施，以鮮潔物而行惠施，以精妙物而行惠施，以清淨物而行惠施。

以清淨物而行惠施者：謂若施物如法所引，非誑詐得、非侵他得，當知是則名清淨物。

【S3 明棄捨】

申三、明棄捨

由此自他俱無有罪，數數惠施制伏慳垢，積集勢力而行惠施。先心歡喜而行惠施，於正施時其心清淨，施已無悔。

【R2 結】

未二、結

如是而施。

數數惠施制伏慳垢等者：謂有種種可施財物，雖見求者正現在前，而於惠施心不趣入，是名慳垢。當知此由先未串習所作過失。對治此故，力勵思擇而行惠施，能不隨逐先未串習所作過失自在而行，是名制伏慳垢。如是數數思擇為先串習施已，於行惠施心樂趣入，是名積集勢力而行惠施。

【Q6 何故施2】

【R1 釋】

午六、何故施2　未一、釋

何故施者，或慈悲故而行惠施，謂於有苦。或知恩故而行惠施，謂於有恩。或愛、或敬、或信順故而行惠施，謂於親愛。或為希求世出世間殊勝功德而行惠施，謂於尊勝。

【R2 結】

未二、結

由是因緣，故修惠施。

【P3 結】

巳三、結

由是行相，或在家者、或出家者修行布施，為莊嚴心、為伴助心、為資瑜伽、為得上義而行布施。由此因緣，施性無罪，是名惠捨。

【M10 沙門莊嚴3】

【N1 徵】

寅十、沙門莊嚴3　卯一、徵

云何名為沙門莊嚴？

【N2 標2】

【O1 嗢柁南】

卯二、標2　辰一、嗢柁南

嗢柁南曰：正信而無諂　少病精進慧　具少欲喜足　易養及易滿杜多德端嚴　知量善士法　具聰慧者相　忍柔和賢善

【O2 長行】

辰二、長行

謂如有一，具足正信、無有諂曲、少諸疾病、性勤精進、成就妙慧、少欲、 喜足、易養、易滿、具足成就杜多功德、端嚴、知量、具足成就賢善士法、具足成就聰慧者相、堪忍、柔和、為性賢善。

【N3 釋2】

【O1 別辨其相2】

【P1 辨成就17】

【Q1 具足正信4】

【R1 徵】

卯三、釋2　辰一、別辨其相2　巳一、辨成就17　午一、具足正信4　未一、徵

云何名為具足正信？

【R2 標】

未二、標

謂多淨信、多正敬順、多生勝解、多善欲樂。

【R3 釋2】

【S1 舉於大師】

未三、釋2　申一、舉於大師

於諸善法及大師所深生淨信，無惑無疑；於大師所恭敬尊重承奉供養；既修如是恭敬尊重承奉供養，專心親附，依止而住。

【S2 例於法等】

申二、例於法等

如於大師，如是於法同梵行者、於諸所學教授教誡、於修供養、於無放逸、於三摩地，當知亦爾。

【R4 結】

未四、結

如是名為具足正信。

謂多淨信等者：謂於三寶生清淨信，不可引奪，名多淨信。及於三寶恭敬尊重承奉供養，是名多正敬順。於如來等不可思議威德神力及甚深法，唯生信解，無驚無恐，無有怖畏，是名多生勝解。於諸善法樂作樂得，是名多善欲樂。

【Q2 無有諂曲3】

【R1 徵】

午二、無有諂曲3　未一、徵

云何名為無有諂曲？

【R2 釋】

未二、釋

謂有純質，為性正直，於其大師及諸有智同梵行所，如實自顯。

【R3 結】

未三、結

如是名為無有諂曲。

【Q3 少諸疾病3】

【R1 徵】

午三、少諸疾病3　未一、徵

云何名為少諸疾病？

【R2 釋】

未二、釋

謂性無病，順時變熟，平等執受，不極溫熱、不極寒冷，無所損害，隨時安樂。由是因緣，所食、所飲、所噉、所嘗，易正變熟。

【R3 結】

未三、結

如是名為少諸疾病。

謂性無病等者：若於先世積集造作多疾病業，由彼為因，多諸疾病。今此不爾，名性無病。不非量食、不食匪宜，亦非不消而更重食，由是所食以時消變，是名順時變熟。貪瞋癡纏不多現行，及四大種無有偏增，由是有執受色無有變異，是名平等執受。

【Q4 性勤精進3】

【R1 徵】

午四、性勤精進3　未一、徵

云何名為性勤精進？

【R2 釋】

未二、釋

謂能安住有勢、有勤、有勇、堅猛，於善法中能不捨軛，翹勤無惰，起發圓滿，能有所作，於諸有智同梵行者躬自承奉。

【R3 結】

未三、結

如是名為性勤精進。

謂能安住有勢有勤等者：攝事分說：有勢力者，由被甲精進故。有精進者，由加行精進故。有勇悍者，由於廣大法中無怯劣精進故。有堅猛者，由寒熱、蚊蝱等所不能動精進故。有不捨善軛者，由於下劣無喜足精進故。（陵本八十五卷二十一頁6481）是名精進五相，此應準知。

【Q5 成就妙慧3】

【R1 徵】

午五、成就妙慧3　未一、徵

云何名為成就妙慧？

【R2 釋】

未二、釋

謂聰、念、覺皆悉圓滿。根不闇鈍、根不頑愚，亦不瘖瘂，非手代言，有力能了善說、惡說所有法義，具足成就俱生覺慧，具足成就加行覺慧。

【R3 結】

未三、結

如是名為成就妙慧。

謂聰念覺皆悉圓滿者：謂與俱生、加行二慧相應，是名為聰。於所聞義能無忘失，是名為念。於實有義能正了知，是名為覺。

【Q6 少欲3】

【R1 徵】

午六、少欲3　未一、徵

云何少欲？

【R2 釋】

未二、釋

謂雖成就善少欲等所有功德，而不於此欲求他知。謂他知我具足少欲，成就功德。

【R3 結】

未三、結

是名少欲。

【Q7 喜足4】

【R1 徵】

午七、喜足4　未一、徵

云何喜足？

【R2 標】

未二、標

謂於隨一衣服、飲食、臥具等事，便生歡喜，生正知足。

【R3 釋2】

【S1 舉於衣服】

未三、釋2　申一、舉於衣服

於所未得所有衣服，或麤或妙，更無希望、更無思慮；於所已得不染不愛，如前廣說而受用之。

【S2 例飲食等】

申二、例飲食等

如於衣服，於其飲食、臥具等事，當知亦爾。

【R4 結】

未四、結

是名喜足。

【Q8 易養3】

【R1 徵】

午八、易養3　未一、徵

云何易養？

【R2 釋2】

【S1 自得怡養】

未二、釋2　申一、自得怡養

謂能獨一自得怡養，不待於他，或諸僮僕、或餘人眾。

【S2 不求長物】

申二、不求長物

又不追求餘長財寶，令他施者、施主等類謂為難養。

【R3 結】

未三、結

是名易養。

【Q9 易滿3】

【R1 徵】

午九、易滿3　未一、徵

云何易滿？

【R2 釋】

未二、釋

謂得微少，便自支持；若得麤弊，亦自支持。

【R3 結】

未三、結

是名易滿。

【Q10 具杜多德3】

【R1 徵】

午十、具杜多德3　未一、徵

云何成就杜多功德？

【R2 釋2】

【S1 舉種類4】

【T1 列事】

未二、釋2　申一、舉種類4　酉一、列事

謂常期乞食、次第乞食、但一座食、先止後食、但持三衣、但持毳衣、持糞  掃衣、住阿練若、常居樹下、常居迥露、常住塚間、常期端坐、處如常座。

【T2 標數】

酉二、標數

如是依止若食、若衣、若諸敷具杜多功德，或十二種，或十三種。

或十二種或十三種者：謂如前說，常期乞食、次第乞食，若總為一，不更分別，則為十二；若復分別，則為十三。由是因緣，故差別說。

【T3 辨相12】

【U1 乞食3】

【V1 標列】

酉三、辨相12　戌一、乞食3　亥一、標列

於乞食中分為二種。一者、隨得乞食，二者、次第乞食。

隨得乞食等者：此即前說常期乞食，隨往還家，常期乞食故。

【V2 隨釋2】

【W1 隨得乞食】

亥二、隨釋2　天一、隨得乞食

隨得乞食者，謂隨往還家，隨獲隨得而便受食。

【W2 次第乞食】

天二、次第乞食

次第乞食者，謂入里巷，巡家而乞，隨得隨現而便受食。不高舉手越趣餘家，願我當獲精妙飲食，乃至期願多有所得。

【V3 料簡】

亥三、料簡

當知此中，若依乞食無差別性，唯有十二；若依乞食有差別性，便有十三。

【U2 但一座食3】

【V1 徵】

戌二、但一座食3　亥一、徵

云何名為但一座食？

【V2 釋】

亥二、釋

謂坐一座，乃至應食悉皆受食，從此座起必不重食。

【V3 結】

亥三、結

如是名為但一座食。

【U3 先止後食3】

【V1 徵】

戌三、先止後食3　亥一、徵

云何名為先止後食？

【V2 釋】

亥二、釋

謂為食故，坐如應坐，乃至未食先應具受諸所應食。應正了知：我今唯受爾所飲食，當自支持。又正了知：我過於此，定不當食。如是受已，然後方食。

【V3 結】

亥三、結

如是名為先止後食。

【U4 但持三衣3】

【V1 徵】

戌四、但持三衣3　亥一、徵

云何名為但持三衣？

【V2 釋4】

【W1 標】

亥二、釋4　天一、標

謂但三衣而自支持。

【W2 徵】

天二、徵

何者三衣？

【W3 列】

天三、列

一、僧伽胝，二、嗢怛羅僧伽，三、安怛婆參。

【W4 釋】

天四、釋

除此三衣，終不貯畜過此長衣。

【V3 結】

亥三、結

如是名為但持三衣。

【U5 但持毳衣3】

【V1 徵】

戌五、但持毳衣3　亥一、徵

云何名為但持毳衣？

【V2 釋】

亥二、釋

謂所持衣或三衣數、或是長衣，一切皆用毛毳而作，終不貯蓄餘所作衣。

【V3 結】

亥三、結

是名為但持毳衣。

【U6 持糞掃衣3】

【V1 徵】

戌六、持糞掃衣3　亥一、徵

云何名為持糞掃衣？

【V2 釋】

亥二、釋

謂所有衣，他捨棄擲或街、或巷、或市、或鄽、或道非道，或雜便穢，或為 便穢、膿血、洟唾之所塗染。取如是等不淨衣物，除去麤穢，堅執洗浣，縫染受持。

【V3 結】

亥三、結

如是名為持糞掃衣。

【U7 住阿練若3】

【V1 徵】

戌七、住阿練若3　亥一、徵

云何名為住阿練若？

【V2 釋】

亥二、釋

謂住空閑山林坰野，受用邊際所有臥具，遠離一切村邑聚落。

【V3 結】

亥三、結

如是名為住阿練若。

【U8 常居樹下3】

【V1 徵】

戌八、常居樹下3　亥一、徵

云何名為常居樹下？

【V2 釋】

亥二、釋

謂常期願住於樹下，依止樹根。

【V3 結】

亥三、結

如是名為常居樹下。

【U9 常居迥露3】

【V1 徵】

戌九、常居迥露3　亥一、徵

云何名為常居迥露？

【V2 釋】

亥二、釋

謂常期願住於迥露，無覆障處。

【V3 結】

亥三、結

如是名為常居迥露。

【U10 常住塚間3】

【V1 徵】

戌十、常住塚間3　亥一、徵

云何名為常住塚間？

【V2 釋】

亥二、釋

謂常期願住塚墓間，諸有命過送尸骸處。

【V3 結】

亥三、結

如是名為常住塚間。

諸有命過送尸骸處等者：謂諸有情既命終已，送彼尸骸往至其處，即彼處所名為塚間。

【U11 常期端坐3】

【V1 徵】

戌十一、常期端坐3　亥一、徵

云何名為常期端坐？

【V2 釋】

亥二、釋

謂於大床、或小繩床、或草葉座端身而坐，推度時日，終不以背或以其脅，依倚大床、或小繩床、或壁、或樹、草葉座等。

【V3 結】

亥三、結

如是名為常期端坐。

【U12 處如常座3】

【V1 徵】

戌十二、處如常座3　亥一、徵

云何名為處如常座？

【V2 釋】

亥二、釋

謂所坐臥或諸草座、或諸葉座，如舊敷設草座、葉座而常坐臥，一敷設後，終不數數翻舉修理。

【V3 結】

亥三、結

如是名為處如常座。

【T4 釋名3】

【U1 問】

酉四、釋名3　戌一、問

問：何故名為杜多功德？

【U2 答2】

【V1 舉喻】

戌二、答2　亥一、舉喻

答：譬如世間或毛或[疊*毛]，未鞭、未彈、未紛、未擘，爾時相著，不軟不輕， 不任造作縷線氈蓐。若鞭、若彈、若紛、若擘，爾時分散，柔軟輕妙，堪任造作縷線氈蓐。

【V2 合法】

亥二、合法

如是行者，由飲食貪，於諸飲食令心染著；由衣服貪，於諸衣服令心染著；由敷具貪，於諸敷具令心染著。彼由如是杜多功德，能淨修治，令其純直，柔軟輕妙，有所堪任，隨順依止，能修梵行。

【U3 結】

戌三、結

是故名為杜多功德。

隨順依止能修梵行者：隨順壽命得存所依止身，能令得所未得、觸所未觸、證所未證故。

【S2 明所為3】

【T1 於飲食貪2】

【U1 總顯能障】

申二、明所為3　酉一、於飲食貪2　戌一、總顯能障

於飲食中，有美食貪及多食貪，能障修善。

【U2 別明斷除2】

【V1 美食貪】

戌二、別明斷除2　亥一、美食貪

為欲斷除美食貪故，常期乞食、次第乞食。

【V2 多食貪】

亥二、多食貪

為欲斷除多食貪故，但一座食、先止後食。

【T2 於衣服貪2】

【U1 總顯能障2】

【V1 標】

酉二、於衣服貪2　戌一、總顯能障2　亥一、標

於衣服中，有三種貪，能障修善。

【V2 列】

亥二、列

一、多衣貪，二、軟觸貪，三、上妙貪。

【U2 別名斷除3】

【V1 多衣貪】

戌二、別名斷除3　亥一、多衣貪

為欲斷除多衣貪故，但持三衣。

【V2 軟觸貪】

亥二、軟觸貪

為欲斷除於諸衣服軟觸貪故，但持毳衣。

【V3 上妙貪】

亥三、上妙貪

為欲斷除於諸衣服上妙貪故，持糞掃衣。

【T3 於敷具貪2】

【U1 總顯能障2】

【V1 標】

酉三、於敷具貪2　戌一、總顯能障2　亥一、標

於諸敷具有四種貪，能障修善。

【V2 列】

亥二、列

一、諠雜貪，二、屋宇貪，三、倚樂臥樂貪，四、敷具貪。

【U2 別明斷除4】

【V1 諠雜貪】

戌二、別明斷除4　亥一、諠雜貪

為欲斷除諠雜貪故，住阿練若。

【V2 屋宇貪】

亥二、屋宇貪

為欲斷除屋宇貪故，常居樹下、迥露、塚間。又為斷除婬泆貪故，常住塚間。

【V3 倚樂臥樂貪】

亥三、倚樂臥樂貪

為欲斷除倚樂臥樂貪故，常期端坐。

【V4 敷具貪】

亥四、敷具貪

為欲斷除敷具貪故，處如常座。

【R3 結】

未三、結

是名成就杜多功德。

【Q11 端嚴3】

【R1 徵】

午十一、端嚴3　未一、徵

云何端嚴？

【R2 釋】

未二、釋

謂能成就若往、若還、若覩、若瞻、若屈、若伸、持僧伽胝持衣持鉢，端嚴形相。

【R3 結】

未三、結

是名端嚴。

【Q12 知量3】

【R1 徵】

午十二、知量3　未一、徵

云何知量？

【R2 釋】

未二、釋

謂於淨信諸婆羅門、長者、居士，極恣衣服、飲食、敷具、病緣醫藥諸什物  中，知量而取。

【R3 結】

未三、結

是名知量。

【Q13 成就賢善士法3】

【R1 徵】

午十三、成就賢善士法3　未一、徵

云何成就賢善士法？

【R2 釋】

未二、釋

謂生高族淨信出家，或生富族淨信出家，顏容姝妙，喜見端嚴，具足多聞， 語具圓滿，或隨獲得少智、少見、少安樂住。由是因緣，不自高舉，不陵懱他；能知唯有法隨法行，是其諦實。既了知已，精進修行法隨法行。

【R3 結】

未三、結

是名成就賢善士法。

【Q14 成就聰慧者相3】

【R1 徵】

午十四、成就聰慧者相3　未一、徵

云何成就聰慧者相？

【R2 釋3】

【S1 標】

未二、釋3　申一、標

謂由作業相表知愚夫，由作業相表知聰慧。

【S2 徵】

申二、徵

其事云何？

【S3 釋】

申三、釋

謂諸愚夫，惡思所思、惡說所說、惡作所作；諸聰慧者，善思所思、善說所說、善作所作。

【R3 結】

未三、結

是名成就聰慧者相。

【Q15 堪忍3】

【R1 徵】

午十五、堪忍3　未一、徵

云何堪忍？

【R2 釋2】

【S1 舉事2】

【T1 不反報他】

未二、釋2　申一、舉事2　酉一、不反報他

謂如有一，罵不報罵、瞋不報瞋、打不報打、弄不報弄。

【T2 能自忍受】

酉二、能自忍受

又彼尊者，堪能忍受寒熱、饑渴、蚊蝱、風日、蛇蝎毒觸，又能忍受他所干犯、麤惡語言，又能忍受身中所有猛利、堅勁、辛楚、切心、奪命苦受。

【S2 釋義】

申二、釋義

為性堪忍，有所容受。

【R3 結】

未三、結

是名堪忍。

【Q16 柔和3】

【R1 徵】

午十六、柔和3　未一、徵

云何柔和？

【R2 釋2】

【S1 舉成就法】

未二、釋2　申一、舉成就法

謂如有一，於大師等具足成就慈愍身業，具足成就慈愍語業，具足成就慈愍意業。與諸有智同梵行者和同受用應所受用；凡所飲食無有私密；如法所獲、如法所得，墮在鉢中，為鉢所攝而為受用。

如法所獲如法所得等者：攝事分說：若物不依邪命非法方便獲得，此物名為如法所得。若物已置在於鉢內，當知此物名墮鉢中。若物雖未置於鉢中，而將欲置，當知此物名鉢所攝。（陵本九十九卷二十頁7458）此應準知。

同戒、同見。

【S2 釋柔和義】

申二、釋柔和義

成就如是六種可樂、可愛、可重、無違諍法，易可共住，性不惱他。與諸有智同梵行者共住一處，常令歡喜。

【R3 結】

未三、結

是名柔和。

成就如是六種可愛可樂可重無違諍法者：慈愍三業，是謂前三。同受財物，是為第四。同戒、同見，是為第五、第六。言可樂者，即是可愛、可重總名。攝事分說：由二種相成可樂性。一、體彼有德而尊重故；二、荷彼有恩而慰意故。（陵本九十九卷二十頁7459）此中可愛，即彼慰意增上；可重，即彼尊重增上。言無違者，謂離貪等所有擾惱故。言無諍者，和合方便共為一事故。

【Q17 賢善3】

【R1 徵】

午十七、賢善3　未一、徵

云何賢善？

【R2 釋】

未二、釋

謂如有一，遠離顰蹙，舒顏平視，含笑先言，常為愛語，性多攝受善法朋侶，身心澄淨。

【R3 結】

未三、結

是名賢善。

身心澄淨者：謂由修習勝奢摩他、毗鉢舍那，遠離身心麤重，獲得身心輕安，由是調伏一切世間貪憂，是名身心澄淨。

【P2 辨住學16】

【Q1 不樂利敬】

巳二、辨住學16　午一、不樂利敬

若有成就如是諸法，愛樂正法、愛樂功德；

若有成就如是諸法等者：自下別顯增上戒學清淨殊勝及與清淨因緣，應依思所成地配釋其相。（陵本十七卷一頁1455）至下當述。由是此說正法及與功德，唯說於戒應知。

不樂利養恭敬稱譽。

【Q2 不執邪見】

午二、不執邪見

亦不成就增益、損減二種邪見。於非有法未嘗增益，於實有法未嘗損減。

不樂利養恭敬稱譽等者：思所成地引釋頌言：不耽著利養，及所有恭敬，亦不執諸見，增益與損減者：此頌顯示不耽著利養恭敬故，不執著五種惡見故，令所修學清淨殊勝。與此義同。

【Q3 不著世論】

午三、不著世論

於諸世間事文綺者，所造順世種種字相綺飾文句相應詩論，能正了知無義無利，遠避、棄捨、不習、不愛，亦不流傳。

【Q4 不畜長物】

午四、不畜長物

不樂貯畜餘長衣鉢。

於諸世間至餘長衣鉢者：思所成地引釋頌言：不著順世間，無義文呪術，亦不樂畜積，無義長衣鉢者：此頌顯示不執著諸惡見因，外道邪論，以能障礙取蘊解脫。彼所制造，名順世間。及遠離耽著利養恭敬因，長衣鉢等。因清淨故，學得清淨。與此義同。

【Q5 不習居家】

午五、不習居家

遠離在家共諠雜住，增煩惱故。

【Q6 樂近賢聖】

午六、樂近賢聖

樂與聖眾和合居止，淨修智故。

遠離在家至淨修智故者：思所成地引釋頌言：恐增諸煩惱，不染習居家，為淨修智慧，當親近賢聖者：此頌顯示遠離所治因，親近能治因故，學得清淨。與此義同。

【Q7 不樂攝受】

午七、不樂攝受

不樂攝受親里朋友。勿我由此親友因緣，當招無量擾亂事務；彼或變壞，當生種種愁慼、傷歎、悲苦、憂惱。

【Q8 不著煩惱】

午八、不著煩惱

隨所生起本隨二惑，不堅執著，尋即棄捨、除遣、變吐。勿我由此二惑因緣，當生現法後法眾苦。

不樂攝受至後法眾苦者：思所成地引釋頌言：不畜朋友家，恐發憂悲亂，能生苦煩惱，纔起尋遠離者：此頌顯示若親近居家，生憂悲散亂，增長諸煩惱，能為眾苦因。由親近彼能生眾苦，煩惱纔生尋即除遣，如是顯示對治之因。與此義同。

【Q9 不壞信施】

午九、不壞信施

終不虛損所有信施，終不毀犯清淨禁戒受用信施，終不毀訾他人信施。

【Q10 不捨學處】

午十、不捨學處

終不棄捨所受學處。

終不虛損至所受學處者：思所成地引釋頌言：不受於信施，恐加害瘡皰， 於如來正法，嘗無有棄捨者：此頌顯示不貪著利養恭敬，不堅執諸惡邪見，不虛受用信施，不毀謗正法，亦能遠離貪著後世諸欲及能生起諸惡見因，如是所學清淨殊勝。與此義同。

【Q11 不伺他犯】

午十一、不伺他犯

常樂省察己之過失，不喜伺求他所愆犯。

【Q12 發露己惡】

午十二、發露己惡

隱覆自善，發露己惡。

常樂省察至發露己惡者：思所成地引釋頌言：於他愆犯中，無功用安樂，常省自過失，知已速發露者：此頌顯示遠離作意求覓他人所有過失；於自善品無有散亂常生歡喜；於自過失如實了知，發露悔除，離增上慢；由此因緣學得清淨。與此義同。

【Q13 出離所犯】

午十三、出離所犯

命難因緣，亦不故思毀犯眾罪；設由忘念，少有所犯，即便速疾如法悔除。

【Q14 自作應作】

午十四、自作應作

於應作事翹勤無惰，凡百所為自能成辦，終不求他為己給使。

命難因緣至為己給使者：思所成地引釋頌言：若犯於所犯，當如法出離，所應營事中，能勇勵自作者：此頌顯示出離所犯，及能遠離貪受他人恭奉侍衛，由此因緣學得清淨。與此義同。

【Q15 不謗甚深】

午十五、不謗甚深

於佛世尊及佛弟子不可思議威德神力、甚深法教深生信解，終不毀謗；能正了知唯是如來所知所見，非我境界。

於佛世尊至非我境界者：思所成地引釋頌言：於佛及弟子，威德與言教，一切皆信受，觀大罪不謗者：此頌顯示信圓滿故，於能誹謗見大罪故，學得清淨。與此義同。

【Q16 不著見取】

午十六、不著見取

終不樂住自妄見取、非理僻執、惡見所生言論呪術。

終不樂住至言論呪術者：思所成地引釋頌言：於極甚深法，不可思度處，能捨舊師宗，不堅執自見。此頌顯示遠離安住自見取故，清淨殊勝。與此義同。

【O2 釋莊嚴義3】

【P1 標相】

辰二、釋莊嚴義3　巳一、標相

若與如是功德相應，如是安住、如是修學，以正沙門諸莊嚴具而自莊嚴，甚為微妙。

【P2 舉喻】

巳二、舉喻

譬如有人，盛壯端正，好自莊嚴，樂受諸欲，沐浴身首，塗以妙香，服鮮白衣，飾以種種妙莊嚴具。所謂瓔珞、耳環、指環、腕釧、臂釧、諸妙寶印，并金銀等種種華鬘。如是莊嚴極為奇妙。

【P3 合法】

巳三、合法

如是行者，以正沙門種種功德妙莊嚴具而自莊嚴，其德熾然，威光遍照，是故說為沙門莊嚴，是名沙門莊嚴具義。

瑜伽師地論科句披尋記卷第二十五

瑜伽師地論科句披尋記卷第二十六

彌勒菩薩說

唐三藏沙門玄奘奉詔譯

韓清淨科記

本地分中聲聞地第二瑜伽處之一

【H2 品類建立2】

【I1 廣徵】

辛二、品類建立2　壬一、廣徵

問：於如前所舉、所開示出離地中，有幾品類補特伽羅能證出離？云何建立補特伽羅？云何所緣？云何教授？云何學？云何隨順學法？云何瑜伽壞？云何瑜伽？云何作意？云何瑜伽師所作？幾種瑜伽師？云何瑜伽修？云何修果？幾種補特伽羅異門？幾種補特伽羅？幾種建立補特伽羅因緣？有幾種魔？幾種魔事？云何發趣空無有果？

如前所舉所開示者：前說世間及出世間二離欲道，是名所舉。彼二資糧，名所開示。

【I2 別答2】

【J1 嗢柁南標】

壬二、別答2　癸一、嗢柁南標

嗢柁南曰：諸補特伽羅　建立所緣教　學隨順學法　壞瑜伽作意瑜伽師作修　果門數取趣　因魔事無果　是皆當廣說

【J2 長行釋17】

【K1 補特伽羅品類差別4】

【L1 標】

癸二、長行釋17　子一、補特伽羅品類差別4　丑一、標

補特伽羅品類差別有二十八種。

【L2 徵】

丑二、徵

云何二十八？

【L3 列】

丑三、列

謂鈍根者、利根者、貪增上者、瞋增上者、癡增上者、慢增上者、尋思增上者、得平等者、薄塵性者、行向者、住果者、隨信行者、隨法行者、信勝解者、見至者、身證者、極七返有者、家家者、一間者、中般涅槃者、生般涅槃者、無行般涅槃者、有行般涅槃者、上流者、時解脫者、不動法者、慧解脫者、俱分解脫者。

【L4 釋28】

【M1 鈍根3】

【N1 徵】

丑四、釋28　寅一、鈍根3　卯一、徵

云何鈍根補特伽羅？

【N2 釋】

卯二、釋

謂有補特伽羅，成就鈍根，於所知事遲鈍運轉、微劣運轉，如前已說。

【N3 廣】

卯三、廣

此復二種，應知其相。一者、本來鈍根種性，二者、未善修習諸根。

成就鈍根等者：謂或信根，或精進根，或復念根，或復定根，或復慧根，是名為根。如前安住種性中已說。（陵本二十一卷十三頁1856）

【M2 利根3】

【N1 徵】

寅二、利根3　卯一、徵

云何利根補特伽羅？

【N2 釋】

卯二、釋

謂有補特伽羅，成就利根，於所知事不遲鈍運轉、不微劣運轉，如前已說。

【N3 廣】

卯三、廣

此亦二種，應知其相。一者、本來利根種性，二者、已善修習諸根。

【M3 貪增上3】

【N1 徵】

寅三、貪增上3　卯一、徵

云何貪增上補特伽羅？

【N2 釋】

卯二、釋

謂有補特伽羅，先餘生中，於貪煩惱已修、已習、已多修習；

已修已習已多修習者：現行成就，是名已修。數數現行，是名已習。長時積集，名多修習。

由是因緣，今此生中，於所愛事，有猛利貪、有長時貪。

【N3 結】

卯三、結

是名貪增上補特伽羅。

有猛利貪有長時貪者：謂於微劣所愛事中，尚能生起最極、後後、上品貪纏，何況中品、上品境界。如是說名有猛利貪。又此貪纏住在身中，經久相續，長時隨縛，如是說名有長時貪。如貪增上，如是下說瞋、癡及慢增上，說此二別，隨應亦爾。

【M4 瞋增上3】

【N1 徵】

寅四、瞋增上3　卯一、徵

云何瞋增上補特伽羅？

【N2 釋】

卯二、釋

謂有補特伽羅，先餘生中，於瞋煩惱已修、已習、已多修習；由是因緣，今此生中，於所憎事，有猛利瞋、有長時瞋。

【N3 結】

卯三、結

是名瞋增上補特伽羅。

【M5 癡增上3】

【N1 徵】

寅五、癡增上3　卯一、徵

云何癡增上補特伽羅？

【N2 釋】

卯二、釋

謂有補特伽羅，先餘生中，於癡煩惱已修、已習、已多修習；由是因緣，今此生中，於所愚事，有猛利癡、有長時癡。

【N3 結】

卯三、結

是名癡增上補特伽羅。

【M6 慢增上3】

【N1 徵】

寅六、慢增上3　卯一、徵

云何慢增上補特伽羅？

【N2 釋】

卯二、釋

謂有補特伽羅，先餘生中，於慢煩惱已修、已習、已多修習；由是因緣，今此生中，於所慢事，有猛利慢、有長時慢。

【N3 結】

卯三、結

是名慢增上補特伽羅。

【M7 尋思增上3】

【N1 徵】

寅七、尋思增上3　卯一、徵

云何尋思增上補特伽羅？

【N2 釋】

卯二、釋

謂有補特伽羅，先餘生中，於其尋思已修、已習、已多修習；由是因緣，今此生中，於所尋思事，有猛利尋思、有長時尋思。

【N3 結】

卯三、結

是名尋思增上補特伽羅。

【M8 得平等3】

【N1 徵】

寅八、得平等3　卯一、徵

云何得平等補特伽羅？

【N2 釋2】

【O1 舉先因緣】

卯二、釋2　辰一、舉先因緣

謂有補特伽羅，先餘生中，雖於貪、瞋、癡、慢、尋思，不修、不習、不多修習，而於彼法未見過患、未能厭壞、未善推求。

【O2 釋得平等】

辰二、釋得平等

由是因緣，於所愛、所憎、所愚、所慢、所尋思事，無猛利貪、無長時貪，然如彼事，貪得現行。如貪，瞋、癡、慢、尋思亦爾。

【N3 結】

卯三、結

是名得平等補特伽羅。

未能厭壞未善推求者：未能修習淨行所緣，是名未能厭壞。於彼所緣未能尋思六事差別，是名未善推求。淨行所緣及六事差別，如下自說當知。

【M9 薄塵性3】

【N1 徵】

寅九、薄塵性3　卯一、徵

云何薄塵性補特伽羅？

【N2 釋2】

【O1 舉於貪2】

【P1 舉先因緣】

卯二、釋2　辰一、舉於貪2　巳一、舉先因緣

謂有補特伽羅，先餘生中，於貪煩惱不修、不習、不多修習，已能於彼多見 過患，已能厭壞、已善推求。

【P2 釋薄塵性】

巳二、釋薄塵性

由是因緣，今此生中，於所愛事會遇現前，眾多美妙上品境中，起微劣貪；於其中品、下品境中，貪全不起。

【O2 例瞋等】

辰二、例瞋等

如貪，瞋、癡、慢、尋思應知亦爾。

【N3 結】

卯三、結

是名薄塵性補特伽羅。

【M10 行向3】

【N1 徵】

寅十、行向3　卯一、徵

云何行向補特伽羅？

【N2 釋3】

【O1 標】

卯二、釋3　辰一、標

謂行四向補特伽羅。

【O2 徵】

辰二、徵

何等為四？

【O3 列】

辰三、列

一、預流果向，二、一來果向，三、不還果向，四、阿羅漢果向。

【N3 結】

卯三、結

是名行向補特伽羅。

謂行四向補特伽羅等者：謂如有一，純熟相續，超過一切外異生地，入正性離生，若未證得初預流果，終無中夭，是名預流果向。又如有一，或世間道，倍離欲界貪已，趣入正性離生；或預流果，為斷欲界上中品惑，修對治行；是名一來果向。又如有一，或世間道，先離欲界貪已，趣入正性離生；或一來果，進斷欲界餘煩惱故，修對治行；是名不還果向。又如有一，學已見跡，為斷非想非非想地煩惱故，修對治行，是名阿羅漢果向。義如顯揚論說。（顯揚論三卷十頁31,493c）

【M11 住果3】

【N1 徵】

寅十一、住果3　卯一、徵

云何住果補特伽羅？

【N2 釋3】

【O1 標】

卯二、釋3　辰一、標

謂住四果補特伽羅。

【O2 徵】

辰二、徵

何等為四？

【O3 列】

辰三、列

一、預流果，二、一來果，三、不還果，四、阿羅漢果。

【N3 結】

卯三、結

是名住果補特伽羅。

謂住四果補特伽羅等者：永斷一切見所斷惑，最初證得逆流行果，名預流果。進斷欲界上中品惑，極唯更受天有一生、人有一生，名一來果。盡斷欲界一切煩惱，永不還來欲界受生，名不還果。永斷三界見修所斷一切煩惱，盡苦邊際，不受後有，是名阿羅漢果。

【M12 隨信行3】

【N1 徵】

寅十二、隨信行3　卯一、徵

云何隨信行補特伽羅？

【N2 釋2】

【O1 標相】

卯二、釋2　辰一、標相

謂有補特伽羅，從他求請教授教誡，由此力故，修證果行。

【O2 遮簡】

辰二、遮簡

非如所聞、所受、所究竟、所思、所量、所觀察法，自有功能、自有勢力隨法修行；唯由隨他補特伽羅，信而修行。

【N3 結】

卯三、結

是名隨信行補特伽羅。

非如所聞所受等者：如所施設、開示，領解文句差別，是名所聞。忍可其義，是名所受。無倒解了，名所究竟。若於彼法暫爾思惟，是名所思。若復於彼思量推察，是名所量。既推察已，如所安立復審觀察，名所觀察。彼隨信行補特伽羅，於如是事自無力能，是故此中作如是說。

【M13 隨法行3】

【N1 徵】

寅十三、隨法行3　卯一、徵

云何隨法行補特伽羅？

【N2 釋】

卯二、釋

謂有補特伽羅，如其所聞、所受、所究竟、所思、所量、所觀察法，自有功能、自有勢力隨法修行；不從他求教授教誡，修證果行。

【N3 結】

卯三、結

是名隨法行補特伽羅。

【M14 信勝解2】

【N1 徵】

寅十四、信勝解2　卯一、徵

云何信勝解補特伽羅？

【N2 釋】

卯二、釋

謂即隨信行補特伽羅，因他教授教誡，於沙門果得觸證時，名信勝解補特伽羅。

於沙門果得觸證時者：證諦現觀，名得觸證。齊爾所時，安立信勝解名。

【M15 見至2】

【N1 徵】

寅十五、見至2　卯一、徵

云何見至補特伽羅？

【N2 釋】

卯二、釋

謂即隨法行補特伽羅，於沙門果得觸證時，說名見至補特伽羅。

【M16 身證3】

【N1 徵】

寅十六、身證3　卯一、徵

云何身證補特伽羅？

【N2 釋】

卯二、釋

謂有補特伽羅，於八解脫順逆入出身作證，多安住，而未能得諸漏永盡。

【N3 結】

卯三、結

是名身證補特伽羅。

於八解脫順逆入出等者：三摩呬多地說：有八解脫，謂有色觀諸色解脫等。又說：無間入諸等至，謂先順次入乃至有頂，後逆次入至初靜慮，由是當知順逆及入出相。身者，意身故。作證者，由智斷得作證故。如顯揚論說。（顯揚論四卷三頁31,497c）多安住者，謂於彼定，其心晝夜能正隨順、趣向、臨入，隨所欲樂能正安住故。

【M17 極七返有3】

【N1 徵】

寅十七、極七返有3　卯一、徵

云何名為極七返有補特伽羅？

【N2 釋2】

【O1 顯果證】

卯二、釋2　辰一、顯果證

謂有補特伽羅，已能永斷薩迦耶見、戒禁取、疑三種結故，得預流果，成無墮法，定趣菩提。

【O2 釋得名】

辰二、釋得名

極七返有天人往來。極至七返，證苦邊際。

【N3 結】

卯三、結

如是名為極七返有補特伽羅。

成無墮法等者：謂能畢竟不墮惡趣，是名成無墮法。從是以後善修聖道，故說定趣菩提。

【M18 家家2】

【N1 徵】

寅十八、家家2　卯一、徵

云何家家補特伽羅？

【N2 釋2】

【O1 辨二種類2】

【P1 標列】

卯二、釋2　辰一、辨二種類2　巳一、標列

謂有二種家家。一、天家家，二、人家家。

【P2 隨釋2】

【Q1 天家家】

巳二、隨釋2　午一、天家家

天家家者，謂於天上，從家至家，若往、若來，證苦邊際。

【Q2 人家家】

午二、人家家

人家家者，謂於人間，從家至家，若往、若來，證苦邊際。

【O2 結顯果證】

辰二、結顯果證

當知此二，俱是預流補特伽羅。

【M19 一間3】

【N1 徵】

寅十九、一間3　卯一、徵

云何一間補特伽羅？

【N2 釋2】

【O1 顯果斷】

卯二、釋2　辰一、顯果斷

謂即一來補特伽羅，行不還果向，已能永斷欲界煩惱上品、中品，唯餘下品。

【O2 辨得名】

辰二、辨得名

唯更受一欲界天有，即於彼處得般涅槃，不復還來生此世間。

【N3 結】

卯三、結

是名一間補特伽羅。

【M20 中般涅槃4】

【N1 徵】

寅二十、中般涅槃4　卯一、徵

云何中般涅槃補特伽羅？

【N2 標】

卯二、標

謂有三種中般涅槃補特伽羅。

【N3 釋3】

【O1 於中有纔生位2】

【P1 辨相】

卯三、釋3　辰一、於中有纔生位2　巳一、辨相

一、有一種中般涅槃補特伽羅，從此沒已，中有續生；中有生已，便般涅槃。

【P2 舉喻】

巳二、舉喻

如小札火，微星纔舉，即便謝滅。

【O2 於未趣生有位2】

【P1 辨相】

辰二、於未趣生有位2　巳一、辨相

二、有一種中般涅槃補特伽羅，從此沒已，中有續生；中有生已，少時經停，未趣生有，便般涅槃。

【P2 舉喻】

巳二、舉喻

如鐵摶鋌，炎熾赫然，鎚鍛星流，未下便滅。

【O3 於往趣生有位2】

【P1 辨相】

辰三、於往趣生有位2　巳一、辨相

三、有一種中般涅槃補特伽羅，從此沒已，中有續生；中有生已，往趣生有，未得生有，便般涅槃。

【P2 舉喻】

巳二、舉喻

如彼熱鐵，鎚鍛星流，下未至地，即便謝滅。

【N4 結】

卯四、結

如是三種中般涅槃補特伽羅，總說為一中般涅槃補特伽羅。

【M21 生般涅槃3】

【N1 徵】

寅二十一、生般涅槃3　卯一、徵

云何生般涅槃補特伽羅？

【N2 釋】

卯二、釋

謂纔生彼已，便般涅槃。

【N3 結】

卯三、結

是名生般涅槃補特伽羅。

【M22 無行般涅槃3】

【N1 徵】

寅二十二、無行般涅槃3　卯一、徵

云何無行般涅槃補特伽羅？

【N2 釋】

卯二、釋

謂生彼已，不起加行、不作功用、不由勞倦，道現在前而般涅槃。

【N3 結】

卯三、結

是名無行般涅槃補特伽羅。

不起加行等者：顯揚論說：即此聖者，行少行已，及少精進，而證寂滅。（顯揚論三卷十二頁31,494b）由是當知此所說義，非全不起加行、不作功用，而作是說。

【M23 有行般涅槃3】

【N1 徵】

寅二十三、有行般涅槃3　卯一、徵

云何有行般涅槃補特伽羅？

【N2 釋】

卯二、釋

謂彼生已，發起加行、作大功用、由極勞倦，道現在前而般涅槃。

【N3 結】

卯三、結

是名有行般涅槃補特伽羅。

【M24 上流3】

【N1 徵】

寅二十四、上流3　卯一、徵

云何上流補特伽羅？

【N2 釋】

卯二、釋

謂有不還補特伽羅，從此上生初靜慮已，住於彼處，不般涅槃。從彼沒已，展轉上生諸所生處，乃至或到色究竟天，或到非想非非想處。

【N3 結】

卯三、結

是名上流補特伽羅。

【M25 時解脫3】

【N1 徵】

寅二十五、時解脫3　卯一、徵

云何時解脫補特伽羅？

【N2 釋2】

【O1 標有退】

卯二、釋2　辰一、標有退

謂有補特伽羅，鈍根種性，

云何時解脫補特伽羅者：謂時愛心解脫，此名時解脫。攝事分說：若阿羅漢根性鈍故，於世間定是其退法，未能解脫所有定障，故名時愛心解脫。以退法故，時時退失，時時現前，故說名時。於現法樂喜欲證住，故說名愛。（陵本九十卷二十一頁6849）此時解脫，準義應知。

於諸世間現法樂住容有退失，或思自害、或守解脫，勵力勤修不放逸行。

【O2 隨難釋】

辰二、隨難釋

謂防退失增上力故，或唯安住自分善品；或經彼彼日夜、剎那、瞬息、須 臾，勵力昇進，乃至未證最極猛利。

【N3 結】

卯三、結

是名時解脫補特伽羅。

於諸世間現法樂住容有退失等者：顯揚論說：成就如是軟根，若思自害，不思自害，若放逸，若不放逸，俱可退失現法樂住。（顯揚論三卷十二頁31,494b）此說容有退失，準義應知。又復此中，言自害者，謂作是思惟：使我勝諸魔，不令諸魔勝我，如是思已，而思自害。亦如顯揚論釋。言守解脫等者，謂如下說，或唯安住自分善品，名守解脫；或復勵力昇進，是名勵力勤修不放逸行。

【M26 不動法2】

【N1 徵】

寅二十六、不動法2　卯一、徵

云何不動法補特伽羅？

【N2 釋】

卯二、釋

謂有補特伽羅，與上相違，當知是名不動法補特伽羅。

【M27 慧解脫3】

【N1 徵】

寅二十七、慧解脫3　卯一、徵

云何慧解脫補特伽羅？

【N2 釋】

卯二、釋

謂有補特伽羅，已能證得諸漏永盡，於八解脫未能身證具足安住。

【N3 結】

卯三、結

是名慧解脫補特伽羅。

【M28 俱分解脫3】

【N1 徵】

寅二十八、俱分解脫3　卯一、徵

云何俱分解脫補特伽羅？

【N2 釋】

卯二、釋

謂有補特伽羅，已能證得諸漏永盡，於八解脫身已作證具足安住，於煩惱障分及解脫障分心俱解脫。

【N3 結】

卯三、結

是名俱分解脫補特伽羅。

【K2 建立補特伽羅3】

【L1 徵】

子二、建立補特伽羅3　丑一、徵

云何建立補特伽羅？

【L2 釋4】

【M1 標】

丑二、釋4　寅一、標

謂由十一差別道理，應知建立補特伽羅。

【M2 徵】

寅二、徵

云何十一差別道理？

【M3 列】

寅三、列

一、根差別故；二、眾差別故；三、行差別故；四、願差別故；五、行跡差別故；六、道果差別故；七、加行差別故；八、定差別故；九、生差別故；十、退不退差別故；十一、障差別故。

【M4 辨11】

【N1 由根差別3】

【O1 徵】

寅四、辨11　卯一、由根差別3　辰一、徵

云何由根差別建立補特伽羅？

【O2 標】

辰二、標

謂根差別故，建立二種補特伽羅。

【O3 列】

辰三、列

一者、鈍根，二者、利根。

【N2 由眾差別3】

【O1 徵】

卯二、由眾差別3　辰一、徵

云何由眾差別建立補特伽羅？

【O2 標】

辰二、標

謂眾差別故，建立七種補特伽羅。

【O3 列】

辰三、列

謂苾芻、苾芻尼、式叉摩那、勞策男、勞策女、近事男、近事女。

【N3 由行差別3】

【O1 徵】

卯三、由行差別3　辰一、徵

云何由行差別建立補特伽羅？

【O2 釋3】

【P1 標】

辰二、釋3　巳一、標

謂行差別故，建立七種補特伽羅。

【P2 列】

巳二、列

謂若貪增上補特伽羅，名貪行者。若瞋增上補特伽羅，名瞋行者。若癡增上補特伽羅，名癡行者。若慢增上補特伽羅，名慢行者。若尋思增上補特伽 羅，名尋思行者。若得平等補特伽羅，名等分行者。若薄塵性補特伽羅，名薄塵行者。

【P3 廣5】

【Q1 貪行者相3】

【R1 問】

巳三、廣5　午一、貪行者相3　未一、問

問：貪行補特伽羅應知何相？

【R2 答2】

【S1 出彼貪纏2】

【T1 明增上2】

【U1 猛利】

未二、答2　申一、出彼貪纏2　酉一、明增上2　戌一、猛利

答：貪行補特伽羅，於諸微劣所愛事中，尚能生起最極、厚重、上品貪纏，何況中品、上品境界。

【U2 長時】

戌二、長時

又此貪纏住在身中，經久相續，長時隨縛。

於諸微劣所愛事中至長時隨縛者：此說猛利、長時二種貪相，如文可知。

【T2 出過患】

酉二、出過患

由貪纏故，為可愛法之所制伏，不能制伏彼可愛法。

【S2 辨隨行相】

申二、辨隨行相

諸根悅懌、諸根不彊、諸根不澀、諸根不麤，為性不好以惡身語損惱於他，難使遠離、難使厭患，下劣勝解，事業堅牢、事業久固，禁戒堅牢、禁戒久 固，能忍能受，於資生具為性耽染，深生愛重，多喜多悅，遠離顰蹙，舒顏平視，含笑先言。

【R3 結】

未三、結

如是等類，應知是名貪行者相。

諸根悅懌等者：此中諸相，多與瞋相相違。言難使遠離、難使厭患者，謂於諸欲貪著受用故。言下劣勝解者，謂於欲界極下劣事生勝解故。

【Q2 瞋行者相3】

【R1 問】

午二、瞋行者相3　未一、問

問：瞋行補特伽羅應知何相？

【R2 答2】

【S1 出彼瞋纏2】

【T1 明增上2】

【U1 猛利】

未二、答2　申一、出彼瞋纏2　酉一、明增上2　戌一、猛利

答：瞋行補特伽羅，於諸微劣所憎事中，尚能生起最極、厚重、上品瞋纏，何況中品、上品境界。

【U2 長時】

戌二、長時

又此瞋纏住在身中，經久相續，長時隨縛。

【T2 出過患】

酉二、出過患

由此瞋纏，為可憎法之所制伏，不能制伏彼可憎法。

【S2 辨隨行相】

申二、辨隨行相

諸根枯槁、諸根剛彊、諸根疏澀、諸根麤燥，為性好樂以惡身語損惱於他，易令遠離、易令厭患，凶暴彊口、形相稜層，無多勝解，事業不堅、事業不 固，禁戒不堅、禁戒不固，不忍不受，多憂多惱，性好違背，所取不順，性多愁慼，性好麤言，多懷嫌恨，意樂慘烈，悖惡尤蛆，好相拒對，得少語言 多恚多憤，憔悴而住，喜生忿怒，眉面顰蹙，恆不舒顏，邪睛下視，於他榮利多憎多嫉。

【R3 結】

未三、結

如是等類，應知是名瞋行者相。

【Q3 癡行者相3】

【R1 問】

午三、癡行者相3　未一、問

問：癡行補特伽羅應知何相？

【R2 答2】

【S1 出彼癡纏2】

【T1 明增上2】

【U1 猛利】

未二、答2　申一、出彼癡纏2　酉一、明增上2　戌一、猛利

答：癡行補特伽羅，於諸微劣所愚事中，尚能生起最極、厚重、上品癡纏，何況中品、上品境界。

【U2 長時】

戌二、長時

又此癡纏住在身中，經久相續，長時隨縛。

【T2 出過患】

酉二、出過患

由此癡纏，為可癡法之所制伏，不能制伏彼可癡法。

【S2 辨隨行相】

申二、辨隨行相

諸根闇鈍、諸根愚昧、諸根羸劣，身業慢緩、語業慢緩，惡思所思、惡說所說、惡作所作，懶惰懈怠，起不圓滿，詞辯薄弱，性不聰敏，念多忘失，不正知住，所取左僻，難使遠離、難使厭患，下劣勝解，頑騃瘖瘂，以手代 言，無有力能領解善說、惡說法義，緣所牽纏，他所引奪，他所策使。

【R3 結】

未三、結

如是等類，應知是名癡行者相。

【Q4 慢行者相3】

【R1 問】

午四、慢行者相3　未一、問

問：慢行補特伽羅應知何相？

【R2 答2】

【S1 出彼慢纏2】

【T1 明增上2】

【U1 猛利】

未二、答2　申一、出彼慢纏2　酉一、明增上2　戌一、猛利

答：慢行補特伽羅，於諸微劣所慢事中，尚能生起最極、厚重、上品慢纏，何況中品、上品境界。

【U2 長時】

戌二、長時

又此慢纏住在身中，經久相續，長時隨縛。

【T2 出過患】

酉二、出過患

由慢纏故，為可慢法之所制伏，不能制伏彼可慢法。

【S2 辨隨行相】

申二、辨隨行相

諸根掉動、諸根高舉、諸根散亂，勤樂嚴身，言語高大，不樂謙下，於其父母、眷屬、師長不能時時如法承事，多懷憍傲，不能以身禮敬、問訊、合掌、迎逆、修和敬業，自高自舉，陵懱他人，樂著利養、樂著恭敬、樂著世間稱譽聲頌，所為輕舉，喜作嘲調，難使遠離、難使厭患，廣大勝解，微劣慈悲，計我有情、命者、養者、補特伽羅、生者等見，多分上品，多怨、多恨。

【R3 結】

未三、結

如是等類，應知是名慢行者相。

【Q5 尋思行者相3】

【R1 問】

午五、尋思行者相3　未一、問

問：尋思行補特伽羅應知何相？

【R2 答2】

【S1 出尋思纏2】

【T1 明增上2】

【U1 猛利】

未二、答2　申一、出尋思纏2　酉一、明增上2　戌一、猛利

答：尋思行補特伽羅，於諸微劣所尋思事，尚能發起最極、厚重、上品尋思纏，何況中品、上品境界。

【U2 長時】

戌二、長時

此尋思纏住在身中，經久相續，長時隨縛。

【T2 出過患】

酉二、出過患

由此纏故，為可尋思法之所制伏，不能制伏可尋思法。

【S2 辨隨行相】

申二、辨隨行相

諸根不住、諸根飄舉、諸根掉動、諸根散亂，身業誤失、語業誤失，難使遠離、難使厭患，喜為戲論、樂著戲論，多惑、多疑、多懷樂欲，禁戒不堅、禁戒不定，事業不堅、事業不定，多懷恐慮，念多忘失，不樂遠離，多樂散 動，於諸世間種種妙事貪欲隨流，翹勤無惰，起發圓滿。

【R3 結】

未三、結

如是等類，應知是名尋思行者相。

【O3 結】

辰三、結

如是名為由行差別建立補特伽羅。

【N4 由願差別3】

【O1 徵】

卯四、由願差別3　辰一、徵

云何由願差別建立補特伽羅？

【O2 釋2】

【P1 廣辨一切2】

【Q1 列】

辰二、釋2　巳一、廣辨一切2　午一、列

謂或有補特伽羅於聲聞乘已發正願，或有補特伽羅於獨覺乘已發正願，或有補特伽羅於其大乘已發正願。

【Q2 辨2】

【R1 種性別】

午二、辨2　未一、種性別

當知此中，若補特伽羅於聲聞乘已發正願，彼或聲聞種性，或獨覺種性，或大乘種性；若補特伽羅於獨覺菩提已發正願，彼或獨覺種性，或聲聞種性，或大乘種性；若補特伽羅於其大乘已發正願，彼或大乘種性，或獨覺種性，或聲聞種性。

【R2 住捨別2】

【S1 別辨相2】

【T1 舉聲聞】

未二、住捨別2　申一、別辨相2　酉一、舉聲聞

若聲聞種性補特伽羅，於獨覺菩提、或於無上正等菩提已發正願，彼是聲聞種性故，後時決定還捨彼願，必唯安住聲聞乘願。

【T2 例餘乘】

酉二、例餘乘

獨覺乘種性、大乘種性補特伽羅，應知亦爾。

【S2 顯決定】

申二、顯決定

此中所有補特伽羅，願可移轉、願可捨離，決定不可移轉種性、捨離種性。

【P2 結簡今義】

巳二、結簡今義

今此義中，當知唯說聲聞乘願、聲聞種性補特伽羅。

【O3 結】

辰三、結

如是名為由願差別建立補特伽羅。

【N5 由行跡差別3】

【O1 徵】

卯五、由行跡差別3　辰一、徵

云何由行跡差別建立補特伽羅？

【O2 釋4】

【P1 標】

辰二、釋4　巳一、標

謂如所舉、如所開示補特伽羅，依四行跡而得出離。

【P2 徵】

巳二、徵

何等為四？

【P3 列】

巳三、列

謂或有行跡是苦遲道，或有行跡是苦速道，或有行跡是樂遲道，或有行跡是樂速道。

【P4 釋4】

【Q1 苦遲道】

巳四、釋4　午一、苦遲道

當知此中，若鈍根性補特伽羅，未得根本靜慮，所有行跡，名苦遲道。

【Q2 苦速道】

午二、苦速道

若利根性補特伽羅，未得根本靜慮，所有行跡，名苦速道。

【Q3 樂遲道】

午三、樂遲道

若鈍根性補特伽羅，已得根本靜慮，所有行跡，名樂遲道。

【Q4 樂速道】

午四、樂速道

若利根性補特伽羅，已得根本靜慮，所有行跡，名樂速道。

【O3 結】

辰三、結

如是名為由行跡差別建立補特伽羅。

【N6 由道果差別3】

【O1 徵】

卯六、由道果差別3　辰一、徵

云何由道果差別建立補特伽羅？

【O2 釋3】

【P1 總標】

辰二、釋3　巳一、總標

謂行四向及住四果。

【P2 別列2】

【Q1 行四向】

巳二、別列2　午一、行四向

行四向者，一、預流果向補特伽羅，二、一來果向補特伽羅，三、不還果向補特伽羅，四、阿羅漢果向補特伽羅。

【Q2 住四果】

午二、住四果

住四果者，一、預流果，二、一來果，三、不還果，四、阿羅漢果。

【P3 釋義2】

【Q1 向道】

巳三、釋義2　午一、向道

若於向道轉，彼名行向者。由向道故，建立四種補特伽羅。

【Q2 道果】

午二、道果

若得沙門果，彼名住果者。由道果故，建立四種補特伽羅。

【O3 結】

辰三、結

如是名為由道果差別建立補特伽羅。

【N7 由加行差別4】

【O1 徵】

卯七、由加行差別4　辰一、徵

云何由加行差別建立補特伽羅？

【O2 標】

辰二、標

謂隨信行及隨法行補特伽羅。

【O3 釋2】

【P1 隨信行】

辰三、釋2　巳一、隨信行

若隨補特伽羅信，勤修正行，名隨信行補特伽羅。

【P2 隨法行】

巳二、隨法行

若於諸法不待他緣，隨毗奈耶勤修正行，名隨法行補特伽羅。

【O4 結】

辰四、結

如是名為由加行差別建立補特伽羅。

【N8 由定差別4】

【O1 徵】

卯八、由定差別4　辰一、徵

云何由定差別建立補特伽羅？

【O2 標】

辰二、標

謂身證補特伽羅，於八解脫身已作證具足安住，而未獲得諸漏永盡。

【O3 釋】

辰三、釋

當知如是補特伽羅，於有色觀諸色解脫、內無色想觀外諸色解脫、淨解脫身作證具足住、空無邊處解脫、識無邊處解脫、無所有處解脫、非想非非想處解脫、想受滅解脫，已能順逆入出自在。

【O4 結】

辰四、結

如是名為由定差別建立補特伽羅。

【N9 由生差別3】

【O1 徵】

卯九、由生差別3　辰一、徵

云何由生差別建立補特伽羅？

【O2 釋】

辰二、釋

謂極七返有、家家、一間、中般涅槃、生般涅槃、無行般涅槃、有行般涅槃，及以上流補特伽羅。

【O3 結】

辰三、結

如是名為由生差別建立補特伽羅。

【N10 由退不退差別3】

【O1 徵】

卯十、由退不退差別3　辰一、徵

云何由退不退差別建立補特伽羅？

【O2 釋2】

【P1 退】

辰二、釋2　巳一、退

謂由退故，建立時解脫阿羅漢，彼於現法樂住容有退失。

【P2 不退】

巳二、不退

由不退故，建立不動法阿羅漢，彼於現法樂住定無退失。

【O3 結】

辰三、結

如是名為由退不退差別建立補特伽羅。

【N11 由障差別4】

【O1 徵】

卯十一、由障差別4　辰一、徵

云何由障差別建立補特伽羅？

【O2 標】

辰二、標

謂慧解脫及俱分解脫阿羅漢。

【O3 釋2】

【P1 慧解脫】

辰三、釋2　巳一、慧解脫

慧解脫阿羅漢者，謂已解脫煩惱障，未解脫定障。

【P2 俱分解脫】

巳二、俱分解脫

俱分解脫阿羅漢者，謂已解脫煩惱障及已解脫定障，是故說名俱分解脫。

【O4 結】

辰四、結

如是名為由障差別建立補特伽羅。

【L3 結】

丑三、結

由此所舉及所開示差別道理，如其次第，應知建立補特伽羅。

【K3 所緣3】

【L1 徵】

子三、所緣3　丑一、徵

云何所緣？

【L2 釋4】

【M1 標】

丑二、釋4　寅一、標

謂有四種所緣境事。

【M2 徵】

寅二、徵

何等為四？

【M3 列】

寅三、列

一者、遍滿所緣境事，二者、淨行所緣境事，三者、善巧所緣境事，四者、淨惑所緣境事。

【M4 釋4】

【N1 遍滿所緣境事5】

【O1 徵】

寅四、釋4　卯一、遍滿所緣境事5　辰一、徵

云何遍滿所緣境事？

【O2 標】

辰二、標

謂復四種。

【O3 列】

辰三、列

一、有分別影像，二、無分別影像，三、事邊際性，四、所作成辦。

【O4 釋2】

【P1 辨相2】

【Q1 別辨四種3】

【R1 前二種2】

【S1 辨異相2】

【T1 有分別影像3】

【U1 徵】

辰四、釋2　巳一、辨相2　午一、別辨四種3　未一、前二種2　申一、辨異相2　酉一、有分別影像3　戌一、徵

云何有分別影像？

【U2 釋2】

【V1 標】

戌二、釋2　亥一、標

謂如有一，或聽聞正法、或教授教誡為所依止，或見、或聞、或分別故，於  所知事同分影像，由三摩呬多地毗鉢舍那行觀察揀擇、極揀擇、遍尋思、遍伺察。

或聽聞正法等者：若隨法行補特伽羅，彼以聽聞正法為所依止；若隨信行補特伽羅，彼以教授教誡為所依止。現見世間自他種種衰損，或復傳聞，或內覺知，是名或見、或聞，及或分別。由是種種為因緣故，於自心中極善取相，如現領受勝解而轉，齊爾所時，名所知事同分影像。此為所緣，由等引地如理作意，觀察彼彼功德過失。於觀察時，若正思擇盡所有性，是名揀擇。若復思惟如所有性，名極揀擇。由慧俱行有分別作意，取彼相狀，名遍尋思。審諦推求，名遍伺察。如是名為四種毗鉢舍那，義如下說。（陵本三十卷十一頁2518）

【V2 廣2】

【W1 所知事2】

【X1 列】

亥二、廣2　天一、所知事2　地一、列

所知事者，謂或不淨，或慈愍，或緣性緣起，或界差別，或阿那波那念，或蘊善巧，或界善巧，或處善巧，或緣起善巧，或處非處善巧，或下地麤性、上地靜性，或苦諦、集諦、滅諦、道諦。

【X2 結】

地二、結

是名所知事。

謂或不淨等者：如是諸事，或為淨行所緣境事，或為善巧所緣境事，或為淨惑所緣境事，如下廣說應知。

【W2 所知事同分影像2】

【X1 釋得名2】

【Y1 釋2】

【Z1 由勝解】

天二、所知事同分影像2　地一、釋得名2　玄一、釋2　黃一、由勝解

此所知事，或依教授教誡、或聽聞正法為所依止，令三摩呬多地作意現前，即於彼法而起勝解，即於彼所知事而起勝解。

【Z2 明同分】

黃二、明同分

彼於爾時，於所知事，如現領受勝解而轉。雖彼所知事非現領受和合現前，亦非所餘彼種類物；然由三摩呬多地勝解，領受相似作意、領受彼所知事相似顯現。

【Y2 結】

玄二、結

由此道理，名所知事同分影像。

令三摩呬多地作意現前等者：七作意中，最初了相作意，能令彼所知事現前；由此作意猶為聞思間雜，是故說言或依教授教誡、或聽聞正法為所依止。從此以後，超過聞思，唯用修行，於所緣相發起勝解，是即勝解作意。由是說言即於彼法而起勝解，即於彼所知事而起勝解。

【X2 明方便】

地二、明方便

修觀行者，推求此故，於彼本性所知事中，觀察審定功德過失。

【U3 結】

戌三、結

是名有分別影像。

修觀行者推求此故等者：此謂影像，是所知事相似種類故。彼謂本性，即所知事自相、共相故。

【T2 無分別影像4】

【U1 徵】

酉二、無分別影像4　戌一、徵

云何無分別影像？

【U2 標】

戌二、標

謂修觀行者，受取如是影像相已，不復觀察揀擇、極揀擇、遍尋思、遍伺察。然即於此所緣影像，以奢摩他行寂靜其心，即是九種行相令心安住。

【U3 釋】

戌三、釋

謂令心內住、等住、安住、近住、調伏、寂靜、最極寂靜、一趣、等持。彼於爾時，成無分別影像所緣，即於如是所緣影像，一向一趣安住其念，不復觀察揀擇、極揀擇、遍尋思、遍伺察。

【U4 結】

戌四、結

是名無分別影像。

不復觀察揀擇等者：此中義顯，於所緣境不捨、不取，名無分別影像。謂於所緣修觀行已，還捨觀相，復於所緣思惟止行。由於所緣止行轉故，不名為捨；即於所緣不作相故，無分別故，不名為取。如下自說。（陵本三十一卷十一頁2583）義應準知。

【S2 列異名】

申二、列異名

即此影像，亦名影像，亦名三摩地相，亦名三摩地所行境界，亦名三摩地口，亦名三摩地門，亦名作意處，亦名內分別體，亦名光影。如是等類，當知名為所知事同分影像諸名差別。

【R2 事邊際性2】

【S1 徵】

未二、事邊際性2　申一、徵

云何事邊際性？

【S2 釋3】

【T1 標列】

申二、釋3　酉一、標列

謂若所緣盡所有性、如所有性。

【T2 隨釋2】

【U1 盡所有性3】

【V1 徵】

酉二、隨釋2　戌一、盡所有性3　亥一、徵

云何名為盡所有性？

【V2 釋】

亥二、釋

謂色蘊外更無餘色，受想行識蘊外更無有餘受想行識；一切有為事，皆五法所攝；一切諸法，界處所攝；一切所知事，四聖諦攝。

【V3 結】

亥三、結

如是名為盡所有性。

一切諸法界處所攝者：若有為，若無為，若種子，若現行，是名一切諸法應知。

【U2 如所有性2】

【V1 徵】

戌二、如所有性2　亥一、徵

云何名為如所有性？

【V2 釋】

亥二、釋

謂若所緣是真實性、是真如性，由四道理，具道理性。謂觀待道理、作用道理、證成道理、法爾道理。

【T3 總結】

酉三、總結

如是若所緣境盡所有性、如所有性，總說為一事邊際性。

【R3 所作成辦3】

【S1 徵】

未三、所作成辦3　申一、徵

云何所作成辦？

【S2 釋2】

【T1 出所作事2】

【U1 依止清淨】

申二、釋2　酉一、出所作事2　戌一、依止清淨

謂修觀行者，於奢摩他、毗鉢舍那，若修、若習、若多修習為因緣故，諸緣影像所有作意皆得圓滿。

於奢摩他毗鉢舍那若修若習等者：攝異門分說：若修者，謂由了相作意故。若習者，謂由勝解作意故。多修習者，謂由餘作意故。又若修者，謂於所知事而發趣故。若習者，謂無間、殷重修加行故。多修習者，謂於長時熟修習故。（陵本八十三卷二十頁6338）此說修相，義應準知。

此圓滿故，便得轉依，一切麤重悉皆息滅。

此圓滿故便得轉依等者：此謂定地。轉捨身心麤重，轉得身心輕安，名得轉依。

【U2 所緣清淨】

戌二、所緣清淨

得轉依故，超過影像，即於所知事，有無分別現量智見生。

有無分別現量智見生者：此說心入根本定已，得無加行無功用任運轉道，如實知見一切所知，名無分別現量智見。當知此說意受現量，唯世間攝。

【T2 顯所行境】

酉二、顯所行境

入初靜慮者，得初靜慮時，於初靜慮所行境界；入第二、第三、第四靜慮者，得第二、第三、第四靜慮時，於第二、第三、第四靜慮所行境界；入空無邊處、識無邊處、無所有處、非想非非想處者，得彼定時，即於彼定所行境界。

【S3 結】

申三、結

如是名為所作成辦。

【Q2 結名遍滿2】

【R1 初義】

午二、結名遍滿2　未一、初義

如是四種所緣境事，遍行一切，隨入一切所緣境中，去來今世正等覺者共所宣說，是故說名遍滿所緣。

如是四種所緣境事等者：此說四種所緣境事，謂即有分別影像，乃至所作成辦。如是四種，於所知事次第現前，是名遍行一切。於淨行所緣乃至淨惑所緣，隨應能入，是名隨入一切所緣境中。

【R2 後義2】

【S1 釋】

未二、後義2　申一、釋

又此所緣，遍毗鉢舍那品、遍奢摩他品、遍一切事、遍真實事、遍因果相屬事，故名遍滿。

【S2 配】

申二、配

謂若說有分別影像，即是此中毗鉢舍那品。若說無分別影像，即是此中奢摩他品。若說事邊際性，即是此中一切事、真實事。若說所作成辦，即是此中因果相屬事。

【P2 引教2】

【Q1 證2】

【R1 契經2】

【S1 指說】

巳二、引教2　午一、證2　未一、契經2　申一、指說

如佛世尊曾為長老頡隸伐多說如是義。

【S2 顯義2】

【T1 頡隸伐多問】

申二、顯義2　酉一、頡隸伐多問

曾聞長老頡隸伐多問世尊言：大德！諸有苾芻勤修觀行，是瑜伽師，能於所緣安住其心。為何於緣安住其心？云何於緣安住其心？齊何名為心善安住？

諸有苾芻勤修觀行是瑜伽師者：修瑜伽師略有三種。一、於作意初修業者，是名初修業瑜伽師。此中作意，謂了相作意。二、除了相作意，於餘乃至加行究竟五作意中已善修習，是名已習行瑜伽師。三、已超過加行方便所修作意，安住加行究竟果作意位中，是名已度作意瑜伽師。如下自說。（陵本二十八卷十三頁2371）此說修瑜伽師隨應當知。

【T2 佛告2】

【U1 讚問許說】

酉二、佛告2　戌一、讚問許說

佛告長老頡隸伐多：善哉！善哉！汝今善能問如是義。汝今諦聽，極善思惟，吾當為汝宣說開示。

【U2 正廣開示2】

【V1 答所問2】

【W1 標】

戌二、正廣開示2　亥一、答所問2　天一、標

頡隸伐多！諸有苾芻勤修觀行，是瑜伽師，能於所緣安住其心。或樂淨行、或樂善巧、或樂令心解脫諸漏，於相稱緣安住其心，於相似緣安住其心，於緣無倒安住其心，能於其中不捨靜慮。

或樂令心解脫諸漏者：世間離欲、出世離欲皆此所攝應知。

【W2 釋4】

【X1 於相稱緣安住其心3】

【Y1 徵】

天二、釋4　地一、於相稱緣安住其心3　玄一、徵

云何苾芻勤修觀行，是瑜伽師，於相稱緣安住其心？

【Y2 釋3】

【Z1 為修淨行2】

【a1 貪行】

玄二、釋3　黃一、為修淨行2　宇一、貪行

謂彼苾芻若唯有貪行，應於不淨緣安住於心，如是名為於相稱緣安住其心。

【a2 瞋等行】

宇二、瞋等行

若唯有瞋行，應於慈愍安住其心；若唯有癡行，應於緣性緣起安住其心；若唯有慢行，應於界差別安住其心；若唯有尋思行，應於阿那波那念安住其心。如是名為於相稱緣安住其心。

【Z2 為得善巧4】

【a1 蘊善巧】

黃二、為得善巧4　宇一、蘊善巧

頡隸伐多！又彼苾芻若愚諸行自相，愚我、有情、命者、生者、能養育者、補特伽羅事，應於蘊善巧安住其心。

若愚諸行自相等者：諸行自相及有情事唯五取蘊。於此取蘊，或執為我，或復執我有種種相，迷之不了，是故名愚。

【a2 界善巧】

宇二、界善巧

若愚其因，應於界善巧安住其心。

若愚其因者：謂執不平等因、或無因故。

【a3 處善巧】

宇三、處善巧

若愚其緣，應於處善巧安住其心。

若愚其緣者：謂執實有觸者及受者故。

【a4 緣起及處非處善巧】

宇四、緣起及處非處善巧

若愚無常、苦、空、無我，應於緣起、處非處善巧安住其心。

若愚無常苦空無我者：謂起常等四顛倒故。

【Z3 為令解脫2】

【a1 世間】

黃三、為令解脫2　宇一、世間

若樂離欲界欲，應於諸欲麤性、諸色靜性安住其心；若樂離色界欲，應於諸色麤性、無色靜性安住其心。

【a2 出世間】

宇二、出世間

若樂通達及樂解脫遍一切處薩迦耶事，應於苦諦、集諦、滅諦、道諦安住其心。

若樂通達等者：意地中說：若於一處有染欲，即說於一切處有染欲。若於一處得離欲，即說於一切處得離欲。（陵本二卷二頁111）是即遍一切處薩迦耶事。欲證現觀，名樂通達。欲永出離，名樂解脫。

【Y3 結】

玄三、結

是名苾芻勤修觀行，是瑜伽師，於相稱緣安住其心。

【X2 於相似緣安住其心3】

【Y1 徵】

地二、於相似緣安住其心3　玄一、徵

頡隸伐多！云何苾芻勤修觀行，是瑜伽師，於相似緣安住其心？

【Y2 釋2】

【Z1 由勝解】

玄二、釋2　黃一、由勝解

謂彼苾芻，於彼彼所知事，為欲揀擇、極揀擇、遍尋思、遍伺察故，於先所見、所聞、所覺、所知事，由見聞覺知增上力故，以三摩呬多地作意，思惟分別而起勝解。彼雖於其本所知事不能和合現前觀察，然與本事相似而生，於彼所緣有彼相似唯智、唯見、唯正憶念。

然與本事相似而生等者：此中說二相似，義有差別。一、謂影像與彼本事相似，二、謂能緣唯智、唯見、唯正憶念與彼所緣影像相似。

【Z2 由止觀】

黃二、由止觀

又彼苾芻，於時時間令心寂靜，於時時間依增上慧法毗鉢舍那勤修觀行。

【Y3 結】

玄三、結

是名苾芻勤修觀行，是瑜伽師，於相似緣安住其心。

【X3 於緣無倒安住其心3】

【Y1 徵】

地三、於緣無倒安住其心3　玄一、徵

頡隸伐多！云何苾芻勤修觀行，是瑜伽師，於緣無倒安住其心？

【Y2 釋】

玄二、釋

謂若苾芻勤修觀行，是瑜伽師，於所緣境安住其心，隨應解了所知境界，如實無倒能遍了知。

【Y3 結】

玄三、結

是名苾芻勤修觀行，是瑜伽師，於緣無倒安住其心。

【X4 能於其中不捨靜慮3】

【Y1 徵】

地四、能於其中不捨靜慮3　玄一、徵

頡隸伐多！云何苾芻勤修觀行，是瑜伽師，能於其中不捨靜慮？

【Y2 釋2】

【Z1 明修相】

玄二、釋2　黃一、明修相

謂若苾芻勤修觀行，是瑜伽師，如是於緣正修行時，無間加行、殷重加行，於時時間修習止相、舉相、捨相。

如是於緣正修行時者：謂如前說，於相稱緣安住其心，於相似緣安住其心，於緣無倒安住其心，即於所緣正修應時加行，是名如是於緣正修行時。應時加行者，如下自釋。（陵本三十一卷八頁2571）

【Z2 顯隨證】

黃二、顯隨證

由修、由習、由多修習為因緣故，一切麤重悉皆息滅，隨得觸證所依清淨。於所知事，由現見故，隨得觸證所緣清淨。由離貪故，隨得觸證心遍清淨。離無明故，隨得觸證智遍清淨。

一切麤重悉皆息滅等者：此中義顯修瑜伽者四種瑜伽所作。何等為四？一、所依滅，二、所依轉，三、遍知所緣，四、愛樂所緣。此說一切麤重悉皆息滅，即所依滅。此說觸證所依清淨，即所依轉。此說由離貪故，隨得觸證心遍清淨，是即愛樂所緣。此說離無明故，隨得觸證智遍清淨，是即遍知所緣。由此二種所緣，用所依清淨而為上首，是故此說於所知事由現見故，隨得觸證所緣清淨。義如下說。（陵本二十八卷十三頁2369）

【Y3 結】

玄三、結

是名苾芻勤修觀行，是瑜伽師，能於其中不捨靜慮。

【V2 答略義】

亥二、答略義

頡隸伐多！為此苾芻於所緣境安住其心，如是於緣安住其心，如是於緣安住心已，名善安住。

為此苾芻於所緣境安住其心等者：此中結答前三種問。前說於相稱緣安住其心，此答初問，是即為此於所緣境安住其心。前說於相似緣安住其心，於緣無倒安住其心，答第二問，此即如是於緣安住其心。前說能於其中不捨靜慮，答第三問，是即於緣安住心已，名善安住。

【R2 重頌2】

【S1 第一頌2】

【T1 舉說】

未二、重頌2　申一、第一頌2　酉一、舉說

世尊此中重說頌曰：行者行諸相　知一切實義　常於影靜慮　得證遍清淨

【T2 配釋4】

【U1 第一句】

酉二、配釋4　戌一、第一句

此中說言：行者行諸相者。由此宣說修觀行者，於止、舉、捨相，無間修行、殷重修行。

【U2 第二句】

戌二、第二句

若復說言：知一切實義者。由此宣說事邊際性。

【U3 第三句】

戌三、第三句

若復說言：常於影靜慮者。由此宣說有分別影像、無分別影像。

【U4 第四句】

戌四、第四句

若復說言：得證遍清淨者。由此宣說所作成辦。

【S2 第二頌2】

【T1 舉說】

申二、第二頌2　酉一、舉說

此中世尊復說頌曰：於心相遍知　能受遠離味　靜慮常委念　受喜樂離染

於心相遍知等者：思所成地亦引此頌，彼第四句說：受無染喜樂。謂受解脫喜樂及無染樂，此應準釋。

【T2 配釋4】

【U1 第一句】

酉二、配釋4　戌一、第一句

此中說言：於心相遍知者。謂有分別影像、無分別影像，以心相名說；事邊際性，以遍知名說。

【U2 第二句】

戌二、第二句

若復說言：能受遠離味者。由此宣說於其所緣正修行者樂斷樂修。

【U3 第三句】

戌三、第三句

若復說言：靜慮常委念者。由此宣說於奢摩他、毗鉢舍那，常勤修習、委練修習。

【U4 第四句】

戌四、第四句

若復說言：受喜樂離染者。由此宣說所作成辦。

【Q2 結】

午二、結

當知如是遍滿所緣，隨順淨教，契合正理。

【O5 結】

辰五、結

如是名為遍滿所緣。

【N2 淨行所緣4】

【O1 徵】

卯二、淨行所緣4　辰一、徵

云何名為淨行所緣？

【O2 標】

辰二、標

謂不淨、慈愍、緣性緣起、界差別、阿那波那念等所緣差別。

【O3 釋5】

【P1 不淨所緣4】

【Q1 徵】

辰三、釋5　巳一、不淨所緣4　午一、徵

云何不淨所緣？

【Q2 標】

午二、標

謂略說有六種不淨。

【Q3 列】

午三、列

一、朽穢不淨，二、苦惱不淨，三、下劣不淨，四、觀待不淨，五、煩惱不淨，六、速壞不淨。

【Q4 釋2】

【R1 別辨相6】

【S1 朽穢不淨5】

【T1 徵】

午四、釋2　未一、別辨相6　申一、朽穢不淨5　酉一、徵

云何名為朽穢不淨？

【T2 標】

酉二、標

謂此不淨，略依二種。

【T3 列】

酉三、列

一者、依內，二者、依外。

【T4 釋2】

【U1 依內3】

【V1 徵】

酉四、釋2　戌一、依內3　亥一、徵

云何依內朽穢不淨？

【V2 列】

亥二、列

謂內身中，髮、毛、爪、齒、塵垢、皮、肉、骸骨、筋、脈、心、膽、肝、 肺、大腸、小腸、生臟、熟臟、肚、胃、脾、腎、膿血、熱痰、肪、膏、 肌、髓、腦、膜、洟、唾、淚、汗、屎、尿。

【V3 結】

亥三、結

如是等類，名為依內朽穢不淨。

【U2 依外3】

【V1 徵】

戌二、依外3　亥一、徵

云何依外朽穢不淨？

【V2 列】

亥二、列

謂或青瘀、或復膿爛、或復變壞、或復膨脹、或復食噉、或復變赤、或復散壞、或骨、或鎖、或復骨鎖、或屎所作、或尿所作、或唾所作、或洟所作、或血所塗、或膿所塗、或便穢處。

【V3 結】

亥三、結

如是等類，名為依外朽穢不淨。

【T5 結】

酉五、結

如是依內朽穢不淨及依外朽穢不淨，總說為一朽穢不淨。

【S2 苦惱不淨3】

【T1 徵】

申二、苦惱不淨3　酉一、徵

云何名為苦惱不淨？

【T2 釋】

酉二、釋

謂順苦受觸為緣所生，若身、若心不平等受，受所攝。

【T3 結】

酉三、結

如是名為苦惱不淨。

若身若心不平等受受所攝者：此說苦受，名為不平等受。如是苦受復有二別，謂身及心，與彼俱有及相應法，名受所攝。

【S3 下劣不淨3】

【T1 徵】

申三、下劣不淨3　酉一、徵

云何名為下劣不淨？

【T2 釋】

酉二、釋

謂最下劣事、最下劣界，所謂欲界。除此更無極下、極劣、最極鄙穢餘界可得。

【T3 結】

酉三、結

如是名為下劣不淨。

【S4 觀待不淨3】

【T1 徵】

申四、觀待不淨3　酉一、徵

云何名為觀待不淨？

【T2 釋2】

【U1 標】

酉二、釋2　戌一、標

謂如有一劣清淨事，觀待其餘勝清淨事，便似不淨。

【U2 例2】

【V1 有色待無色】

戌二、例2　亥一、有色待無色

如待無色勝清淨事，色界諸法便似不淨。

【V2 生死待涅槃】

亥二、生死待涅槃

待薩迦耶寂滅涅槃，乃至有頂皆似不淨。

【T3 結】

酉三、結

如是等類，一切名為觀待不淨。

【S5 煩惱不淨2】

【T1 徵】

申五、煩惱不淨2　酉一、徵

云何名為煩惱不淨？

【T2 釋】

酉二、釋

謂三界中，所有一切結、縛、隨眠、隨煩惱、纏，一切名為煩惱不淨。

【S6 速壞不淨3】

【T1 徵】

申六、速壞不淨3　酉一、徵

云何名為速壞不淨？

【T2 釋】

酉二、釋

謂五取蘊，無常、無恆、不可保信、變壞法性。

【T3 結】

酉三、結

如是名為速壞不淨。

謂五取蘊無常無恆等者：攝事分說：剎那剎那壞，故無常。自體繫屬有限住壽，故無恆。壽量未滿，容被緣壞，非時而死，故不可保。乃至爾所時住，於其中間不定安樂，故變壞法。（陵本八十六卷一頁6486）此應準知。

【R2 總料簡2】

【S1 總說一切2】

【T1 顯義2】

【U1 標建立3】

【V1 顯方便】

未二、總料簡2　申一、總說一切2　酉一、顯義2　戌一、標建立3　亥一、顯方便

如是不淨，是能清淨貪行所緣。

【V2 辨所治】

亥二、辨所治

貪有五種。一、於內身欲欲欲貪，二、於外身婬欲婬貪，三、境欲境貪，四、色欲色貪，五、薩迦耶欲薩迦耶貪。是名五貪。

貪有五種等者：此中貪相略別為二，一、欲，二、貪。攝異門分說：欲者，謂於未得、已得，希求獲得及受用故。貪者，謂於受用喜樂堅著故。 （陵本八十四卷十六頁6401）言五種者，三唯欲界，一唯色界，一通三界，如文可知。希求當來人天樂異熟果，樂著現在已得自體，不離欲界起欲貪故，名於內身欲欲欲貪。餘文易了。

【V3 明所為】

亥三、明所為

為欲令此五種欲貪斷滅、除遣、不現行故，建立六種不淨所緣。

【U2 配對治5】

【V1 於內身欲欲欲貪】

戌二、配對治5　亥一、於內身欲欲欲貪

謂由依內朽穢不淨所緣故，令於內身欲欲欲貪，心得清淨。

【V2 於外身婬欲婬貪3】

【W1 標】

亥二、於外身婬欲婬貪3　天一、標

由依外朽穢不淨所緣故，令於外身婬欲婬貪，心得清淨。

【W2 釋2】

【X1 廣分別3】

【Y1 總標】

天二、釋2　地一、廣分別3　玄一、總標

婬相應貪復有四種。一、顯色貪，二、形色貪，三、妙觸貪，四、承事貪。由依四外不淨所緣，於此四種相應婬貪，心得清淨。

【Y2 別釋4】

【Z1 於顯色貪】

玄二、別釋4　黃一、於顯色貪

若於青瘀、或於膿爛、或於變壞、或於膨脹、或於食噉作意思惟，於顯色貪令心清淨。

【Z2 於形色貪】

黃二、於形色貪

若於變赤作意思惟，於形色貪令心清淨。

【Z3 於妙觸貪】

黃三、於妙觸貪

若於其骨、若於其鎖、若於骨鎖作意思惟，於妙觸貪令心清淨。

【Z4 於承事貪】

黃四、於承事貪

若於散壞作意思惟，於承事貪令心清淨。

【Y3 總結】

玄三、總結

如是四種，名於婬貪令心清淨。

【X2 引教證2】

【Y1 舉教】

地二、引教證2　玄一、舉教

是故世尊乃至所有依外朽穢不淨差別，皆依四種憺怕路而正建立。

【Y2 配說4】

【Z1 顯青瘀等】

玄二、配說4　黃一、顯青瘀等

謂若說言：由憺怕路見彼彼尸，死經一日，或經二日，或經七日，烏鵲、餓狗、鵄鷲、狐狼、野干、禽獸之所食噉，便取其相，以譬彼身亦如是性，亦如是類，不能超過如是法性。此即顯示始從青瘀乃至食噉。

【Z2 顯示變赤】

黃二、顯示變赤

若復說言：由憺怕路見彼彼尸，離皮肉血，筋脈纏裹。此即顯示所有變赤。

【Z3 顯骨鎖等】

黃三、顯骨鎖等

若復說言：由憺怕路見彼彼骨、或骨、或鎖。此即顯示或骨、或鎖、或復骨鎖。

【Z4 顯示散壞】

黃四、顯示散壞

若復說言：由憺怕路見彼彼骨，手骨異處，足骨異處，髖骨異處，膝骨異處，臂骨異處，肘骨異處，脊骨異處，髆骨異處，肋骨異處，頷輪、齒鬘、 頂髑髏等各各分散，或經一年，或二、或三，乃至七年，其色鮮白，猶如螺貝，或如鴿色，或見彼骨和雜塵土。此即顯示所有散壞。

【W3 結】

天三、結

如是依外所有朽穢不淨所緣，令於四種婬相應貪，心得清淨。

【V3 於境欲境貪】

亥三、於境欲境貪

由苦惱不淨所緣，及下劣不淨所緣故，令於境相應若欲若貪，心得清淨。

【V4 於色欲色貪】

亥四、於色欲色貪

由觀待不淨所緣故，令於色相應若欲若貪，心得清淨。

【V5 於薩迦耶欲薩迦耶貪】

亥五、於薩迦耶欲薩迦耶貪

由煩惱不淨所緣，及速壞不淨所緣故，令於從欲界乃至有頂諸薩迦耶若欲若貪，心得清淨。

【T2 結名】

酉二、結名

是名貪行淨行所緣。

【S2 顯所說義2】

【T1 結前說】

申二、顯所說義2　酉一、結前說

如是且約能淨貪行，總說一切通治所攝不淨所緣。

【T2 明今義】

酉二、明今義

今此義中，本意唯取朽穢不淨，所餘不淨亦是其餘淨行所緣。

所餘不淨亦是其餘淨行所緣者：所餘苦惱不淨乃至速壞不淨，亦是能淨其餘貪行所緣，由是六種總說名為不淨所緣。

【P2 慈愍所緣2】

【Q1 徵】

巳二、慈愍所緣2　午一、徵

云何慈愍所緣？

【Q2 釋4】

【R1 略辨相2】

【S1 標義】

午二、釋4　未一、略辨相2　申一、標義

謂或於親品、或於怨品、或於中品，平等安住利益意樂，能引下中上品快樂定地勝解。

【S2 釋名】

申二、釋名

當知此中，親品、怨品，及以中品是為所緣；利益意樂、能引快樂定地勝解，是為能緣。所緣、能緣總略為一，說名慈愍所緣。

【R2 配經說4】

【S1 慈俱心】

未二、配經說4　申一、慈俱心

若經說言：慈俱心者。此即顯示於親怨中三品所緣利益意樂。

【S2 無怨無敵無損害2】

【T1 標顯】

申二、無怨無敵無損害2　酉一、標顯

若復說言：無怨、無敵、無損害者。此則顯示利益意樂有三種相。

【T2 逐釋】

酉二、逐釋

由無怨故，名為增上利益意樂。此無怨性二句所顯，謂無敵對故、無損惱故。不欲相違諍義，是無敵對。不欲不饒益義，是無損害。

【S3 廣大無量2】

【T1 標顯】

申三、廣大無量2　酉一、標顯

若復說言：廣大無量者。此則顯示能引下中上品快樂。

【T2 隨釋】

酉二、隨釋

欲界快樂名廣，初二靜慮地快樂名大，第三靜慮地快樂名無量。

【S4 勝解遍滿具足住】

申四、勝解遍滿具足住

若復說言：勝解遍滿具足住者。此則顯示能引快樂定地勝解。又此勝解，即是能引快樂利益增上意樂所攝勝解作意俱行。

【R3 廣差別2】

【S1 能緣】

未三、廣差別2　申一、能緣

若於無苦無樂親怨中三品有情，平等欲與其樂，當知是慈。若於有苦、或於有樂親怨中三品有情，平等欲拔其苦，欲慶其樂，當知是悲、是喜。

【S2 所緣】

申二、所緣

有苦有情是悲所緣，有樂有情是喜所緣，是名慈愍所緣。

【R4 顯方便】

未四、顯方便

若有瞋行補特伽羅，於諸有情修習慈愍，令瞋微薄，名於瞋恚心得清淨。

瑜伽師地論科句披尋記卷第二十六

瑜伽師地論科句披尋記卷第二十七

彌勒菩薩說

唐三藏沙門玄奘奉詔譯

韓清淨科記

本地分中聲聞地第二瑜伽處之二

【P3 緣性緣起所緣3】

【Q1 徵】

巳三、緣性緣起所緣3　午一、徵

云何緣性緣起所緣？

【Q2 釋2】

【R1 明所緣】

午二、釋2　未一、明所緣

謂於三世唯行、唯法、唯事、唯因、唯果，墮正道理。謂觀待道理、作用道理、證成道理、法爾道理。

謂於三世唯行唯法等者：謂緣生法本無而有，有已散滅，是名唯行。唯法所顯、唯法能潤、唯法所潤，是名唯法。五有取蘊，唯業異熟，是名唯事。因有二種，謂牽引因及生起因，是名唯因。果亦有二，謂自體果及受用境界果，是名唯果。於去來今，唯此諸相可得，無有作者及以受者，由是思惟，墮四道理。此復云何？謂若有因，苦便隨逐，招集一切純大苦蘊，是即觀待道理。於緣起觀善修、善習、善多修習，能斷愚癡，是即作用道理。此緣起義有至教量，有內現證，有比度法，是即證成道理。又緣起法安住法性、法住、法界，是即法爾道理。

唯有諸法能引諸法，無有作者及以受者，是名緣性緣起所緣。

【R2 顯方便】

未二、顯方便

於此所緣作意思惟，癡行增上補特伽羅所有癡行皆得微薄，於諸癡行，心得清淨。

【Q3 結】

午三、結

是名緣性緣起所緣。

唯有諸法能引諸法等者：為顯緣起非無因生，是故說言唯有諸法能引諸法。為顯緣起非自作、非他作，是故說言無有作者及以受者。

【P4 界差別所緣5】

【Q1 徵】

巳四、界差別所緣5　午一、徵

云何界差別所緣？

【Q2 標】

午二、標

謂六界差別。

【Q3 列】

午三、列

一、地界，二、水界，三、火界，四、風界，五、空界，六、識界。

【Q4 釋2】

【R1 辨類別6】

【S1 地界4】

【T1 徵】

午四、釋2　未一、辨類別6　申一、地界4　酉一、徵

云何地界？

【T2 標】

酉二、標

地界有二。

【T3 列】

酉三、列

一、內，二、外。

【T4 釋2】

【U1 出體2】

【V1 內地界】

酉四、釋2　戌一、出體2　亥一、內地界

內地界者，謂此身中內別堅性，堅硬所攝、地地所攝，親附、執受。

【V2 外地界】

亥二、外地界

外地界者，謂外堅性，堅硬所攝，地地所攝，非親附、非執受。

【U2 舉事2】

【V1 內地界2】

【W1 徵】

戌二、舉事2　亥一、內地界2　天一、徵

又內地界其事云何？

【W2 列】

天二、列

謂髮、毛、爪、齒、塵垢、皮、肉、骸骨、筋、脈、肝、膽、心、肺、脾、腎、肚、胃、大腸、小腸、生藏、熟藏，及糞穢等，名內地界。

【V2 外地界2】

【W1 徵】

亥二、外地界2　天一、徵

又外地界其事云何？

【W2 列】

天二、列

謂瓦、木、塊、礫、樹、石、山、巖，如是等類，名外地界。

內別堅性等者：於內身中所有四大，名內大種。內大種中唯說地大，是名內別堅性。說彼種類，名堅硬所攝，如是亦名地地所攝。約細麤別，故作異說。即於身中，所有屬根髮毛爪等，非執受故，唯名親附；根及根所依屬，有執受故，說名執受。下說水等，隨應準知。

【S2 水界4】

【T1 徵】

申二、水界4　酉一、徵

云何水界？

【T2 標】

酉二、標

水界有二。

【T3 列】

酉三、列

一、內，二、外。

【T4 釋2】

【U1 內水界2】

【V1 出體】

酉四、釋2　戌一、內水界2　亥一、出體

內水界者，謂此身中內別濕性，濕潤所攝、水水所攝，親附、執受。

【V2 舉事2】

【W1 徵】

亥二、舉事2　天一、徵

其事云何？

【W2 列】

天二、列

謂淚、汗、洟、唾、肪、膏、脂、髓、熱痰、膿血、腦、膜、尿等，名內水界。

【U2 外水界2】

【V1 出體】

戌二、外水界2　亥一、出體

外水界者，謂外濕性，濕潤所攝、水水所攝，非親附、非執受。

【V2 舉事2】

【W1 徵】

亥二、舉事2　天一、徵

其事云何？

【W2 列】

天二、列

謂井、泉、池、沼、陂、湖、河、海，如是等類，名外水界。

【S3 火界4】

【T1 徵】

申三、火界4　酉一、徵

云何火界？

【T2 標】

酉二、標

火界有二。

【T3 列】

酉三、列

一、內，二、外。

【T4 釋2】

【U1 內火界2】

【V1 出體】

酉四、釋2　戌一、內火界2　亥一、出體

內火界者，謂此身中內別溫性，溫熱所攝、煖煖所攝，親附、執受。

【V2 舉事3】

【W1 徵】

亥二、舉事3　天一、徵

其事云何？

【W2 釋2】

【X1 辨相】

天二、釋2　地一、辨相

謂於身中所有溫煖，能令身熱、等熱、遍熱。

【X2 明業】

地二、明業

由是因緣，所食、所飲、所噉、所嘗，易正消變。彼增盛故，墮蒸熱數。

【W3 結】

天三、結

如是等類，名內火界。

【U2 外火界2】

【V1 出體】

戌二、外火界2　亥一、出體

外火界者，謂外溫性，溫熱所攝、煖煖所攝，非親附、非執受。

【V2 舉事3】

【W1 徵】

亥二、舉事3　天一、徵

其事云何？

【W2 釋2】

【X1 辨相】

天二、釋2　地一、辨相

謂於人間依鑽燧等、牛糞末等，以求其火。

【X2 明業】

地二、明業

火既生已，能燒牛糞、或草、或薪、或榛、或野、或山、或渚、或村、村分、或城、城分、或國、國分。

【W3 結】

天三、結

或復所餘如是等類，名外火界。

【S4 風界4】

【T1 徵】

申四、風界4　酉一、徵

云何風界？

【T2 標】

酉二、標

風界有二。

【T3 列】

酉三、列

一、內，二、外。

【T4 釋2】

【U1 內風界2】

【V1 出體】

酉四、釋2　戌一、內風界2　亥一、出體

內風界者，謂此身中內別風性，風飄所攝，輕性、動性，非親附、非執受。

【V2 舉事3】

【W1 徵】

亥二、舉事3　天一、徵

其事云何？

【W2 列】

天二、列

謂內身中，有上行風、有下行風、有脅臥風、有脊臥風、有腰間風、有髖間風、有小刀風、有大刀風、有針刺風、有畢鉢羅風、有入出息風、有隨支節風。

【W3 結】

天三、結

如是等類，名內風界。

【U2 外風界2】

【V1 出體】

戌二、外風界2　亥一、出體

外風界者，謂外風性，風飄所攝，輕性、動性，非親附、非執受。

【V2 舉事3】

【W1 徵】

亥二、舉事3　天一、徵

其事云何？

【W2 列2】

【X1 種類】

天二、列2　地一、種類

謂在身外，有東來風、有西來風、有南來風、有北來風、有有塵風、有無塵風、有狹小風、有廣大風、有毗濕婆風、有吠藍婆風、有風輪風。

【X2 業用】

地二、業用

有時大風卒起積集，折樹、頹牆、崩山、蕩海；既飄鼓已，無所依憑，自然靜息。若諸有情欲求風者，動衣、搖扇，及多羅掌。

【W3 結】

天三、結

如是等類，名外風界。

【S5 空界3】

【T1 徵】

申五、空界3　酉一、徵

云何空界？

【T2 釋2】

【U1 種類】

酉二、釋2　戌一、種類

謂眼、耳、鼻、口、咽喉等所有孔穴。

【U2 業用】

戌二、業用

由此吞咽、於此吞咽，既吞咽已，由此孔穴便下漏泄。

【T3 結】

酉三、結

如是等類，說名空界。

由此吞咽於此吞咽者：此中略顯孔穴業用及與依處，故作是說。

【S6 識界3】

【T1 徵】

申六、識界3　酉一、徵

云何識界？

【T2 釋2】

【U1 六種】

酉二、釋2　戌一、六種

謂眼、耳、鼻、舌、身、意識。

【U2 三種】

戌二、三種

又心、意、識三種差別。

【T3 結】

酉三、結

是名識界。

【R2 顯方便】

未二、顯方便

若諸慢行補特伽羅，於界差別作意思惟，便於身中離一合想，得不淨想。無復高舉，憍慢微薄，於諸慢行，心得清淨。

【Q5 結】

午五、結

是名慢行補特伽羅由界差別淨行所緣。

便於身中離一合想者：謂不為我我所執之所積集故。

【P5 阿那波那念所緣3】

【Q1 徵】

巳五、阿那波那念所緣3　午一、徵

云何阿那波那念所緣？

【Q2 釋2】

【R1 顯修念2】

【S1 略標】

午二、釋2　未一、顯修念2　申一、略標

謂緣入息、出息念，是名阿那波那念。此念所緣入出息等，名阿那波那念所緣。

此念所緣入出息等者：謂入出息是念所緣，及此為依五種修習亦念所緣，故置等言。如是總名阿那波那念所緣。五種修習者，如下自說。

【S2 廣辨2】

【T1 入出息修2】

【U1 辨入出息6】

【V1 種類2】

【W1 標列2】

【X1 入息】

申二、廣辨2　酉一、入出息修2　戌一、辨入出息6　亥一、種類2　天一、標列2　地一、入息

當知此中，入息有二。何等為二？一者、入息，二者、中間入息。

【X2 出息】

地二、出息

出息亦二。何等為二？一者、出息，二者、中間出息。

【W2 隨釋2】

【X1 舉入息2】

【Y1 入息】

天二、隨釋2　地一、舉入息2　玄一、入息

入息者，謂出息無間，內門風轉，始從面門、鼻門乃至臍處。

【Y2 中間入息】

玄二、中間入息

中間入息者，謂入息滅已，乃至出息未生，於其中間在停息處，暫時相似微細風起，是名中間入息。

【X2 例出息2】

【Y1 例前】

地二、例出息2　玄一、例前

如入息、中間入息，出息、中間出息，當知亦爾。

【Y2 顯別】

玄二、顯別

此中差別者，謂入息無間，外門風轉，始從臍處，乃至面門、或至鼻端、或復出外。

【V2 因緣3】

【W1 標】

亥二、因緣3　天一、標

入息、出息有二因緣。

【W2 徵】

天二、徵

何等為二？

【W3 列】

天三、列

一、牽引業；二、臍處孔穴，或上身分所有孔穴。

一牽引業者：謂有所作為牽引因。

【V3 所依2】

【W1 標列二依】

亥三、所依2　天一、標列二依

入息、出息有二所依。何等為二？一、身，二、心。

【W2 釋其所以3】

【X1 標義】

天二、釋其所以3　地一、標義

所以者何？要依身心，入出息轉，如其所應。

要依身心入出息轉如其所應者：入出息轉非唯依身、非唯依心，是故前說有二所依。然亦非唯依身心轉，由諸有情業差別故，或時不轉，是故說言如其所應。如下妨難，其義可知。

【X2 遮非】

地二、遮非

若唯依身而息轉者，入無想定、入滅盡定、生無想天諸有情類，彼息應轉。若唯依心而息轉者，入無色定、生無色界，彼息應轉。若唯依身心而轉，非如其所應者，入第四靜慮，若生於彼諸有情類，及羯羅藍、頞部曇、閉尸等位諸有情類，彼息應轉。然彼不轉。

【X3 結成】

地三、結成

是故當知，要依身心，入出息轉，如其所應。

羯羅藍頞部曇閉尸等位者：意地中說，處胎藏中有八位別，此舉前三，略無餘位，故置等言。

【V4 行別3】

【W1 標】

亥四、行別3　天一、標

入息、出息有二種行。

【W2 徵】

天二、徵

何等為二？

【W3 列】

天三、列

一者、入息向下而行；二者、出息向上而行。

【V5 地別4】

【W1 標】

亥五、地別4　天一、標

入息、出息有二種地。

【W2 徵】

天二、徵

何等為二？

【W3 列】

天三、列

一、麤孔穴，二、細孔穴。

【W4 釋2】

【X1 麤孔穴】

天四、釋2　地一、麤孔穴

云何麤孔穴？謂從臍處孔穴乃至面門、鼻門，復從面門、鼻門乃至臍處孔穴。

【X2 細孔穴】

地二、細孔穴

云何細孔穴？謂於身中一切毛孔。

【V6 異名4】

【W1 標】

亥六、異名4　天一、標

入息、出息有四異名。

【W2 徵】

天二、徵

何等為四？

【W3 列】

天三、列

一名風，二名阿那波那，三名入息出息，四名身行。

【W4 辨】

天四、辨

風名一種，是風共名；餘之三種，是不共名。

【U2 明修過患4】

【V1 標】

戌二、明修過患4　亥一、標

修入出息者有二過患。

【V2 徵】

亥二、徵

何等為二？

【V3 列】

亥三、列

一、太緩方便，二、太急方便。

【V4 釋2】

【W1 太緩方便】

亥四、釋2　天一、太緩方便

由太緩方便故，生起懈怠，或為惛沈睡眠纏擾其心，或令其心於外散亂。

【W2 太急方便2】

【X1 標】

天二、太急方便2　地一、標

由太急方便故，或令其身生不平等，或令其心生不平等。

【X2 釋2】

【Y1 令身生不平等3】

【Z1 徵】

地二、釋2　玄一、令身生不平等3　黃一、徵

云何令身生不平等？

【Z2 釋2】

【a1 明因緣】

黃二、釋2　宇一、明因緣

謂彊用力持入出息。由入出息被執持故，便令身中不平風轉。

【a2 出過患】

宇二、出過患

由此最初於諸支節皆生戰掉，名能戰掉。此戰掉風若增長時，能生疾病。由是因緣，於諸支節生諸疾病。

【Z3 結】

黃三、結

是名令身生不平等。

【Y2 令心生不平等3】

【Z1 徵】

玄二、令心生不平等3　黃一、徵

云何令心生不平等？

【Z2 釋】

黃二、釋

謂或令心生諸散亂，或為極重憂惱逼切。

【Z3 結】

黃三、結

是名令心生不平等。

【T2 五種修習4】

【U1 標】

酉二、五種修習4　戌一、標

又此阿那波那念，應知略有五種修習。

【U2 徵】

戌二、徵

何等為五？

【U3 列】

戌三、列

一、算數修習，二、悟入諸蘊修習，三、悟入緣起修習，四、悟入聖諦修習，五、十六勝行修習。

【U4 釋2】

【V1 別辨五種5】

【W1 算數修習2】

【X1 徵】

戌四、釋2　亥一、別辨五種5　天一、算數修習2　地一、徵

云何名為算數修習？

【X2 釋2】

【Y1 依法辨5】

【Z1 標】

地二、釋2　玄一、依法辨5　黃一、標

謂略有四種算數修習。

【Z2 徵】

黃二、徵

何等為四？

【Z3 列】

黃三、列

一者、以一為一算數，二者、以二為一算數，三者、順算數，四者、逆算數。

【Z4 釋2】

【a1 算數差別2】

【b1 四種算數4】

【c1 以一為一算數3】

【d1 徵】

黃四、釋2　宇一、算數差別2　宙一、四種算數4　洪一、以一為一算數3　荒一、徵

云何以一為一算數？

【d2 釋3】

【e1 一數】

荒二、釋3　日一、一數

謂若入息入時，由緣入息出息住念，數以為一。

由緣入息出息住念者：內門風轉，始從面門、鼻門乃至臍處，是名入息。於爾所時，出息已住，是故能緣彼念，名緣入息出息住念。

【e2 二數】

日二、二數

若入息滅，出息生，出向外時，數為第二。

【e3 十數】

日三、十數

如是展轉數至其十。由此算數非略非廣，故唯至十。

【d3 結】

荒三、結

是名以一為一算數。

由此算數非略非廣等者：若緣入息數以為一，及緣出息數以為二，不更展轉數至其十，是名為略。若數至十，後後勝進，是名為廣。唯此十數處二中間，故名非略非廣。

【c2 以二為一算數2】

【d1 徵】

洪二、以二為一算數2　荒一、徵

云何以二為一算數？

【d2 釋2】

【e1 辨相】

荒二、釋2　日一、辨相

謂若入息入而已滅，出息生而已出，爾時總合數以為一。即由如是算數道理，數至其十，是名以二為一算數。

【e2 釋名】

日二、釋名

入息、出息說名為二，總合二種數之為一，故名以二為一算數。

【c3 順算數2】

【d1 徵】

洪三、順算數2　荒一、徵

云何順算數？

【d2 釋】

荒二、釋

謂或由以一為一算數，或由以二為一算數，順次展轉數至其十，名順算數。

【c4 逆算數2】

【d1 徵】

洪四、逆算數2　荒一、徵

云何逆算數？

【d2 釋】

荒二、釋

謂即由前二種算數，逆次展轉從第十數，次九、次八、次七、次六、次五、次四、次三、次二、次數其一，名逆算數。

【b2 勝進算數3】

【c1 結前生後】

宙二、勝進算數3　洪一、結前生後

若時行者，或以一為一算數為依，或以二為一算數為依，於順算數及逆算數已串修習，於其中間心無散亂。無散亂心善算數已，復應為說勝進算數。

【c2 釋其勝進2】

【d1 徵】

洪二、釋其勝進2　荒一、徵

云何名為勝進算數？

【d2 辨2】

【e1 合二為一3】

【f1 標差別】

荒二、辨2　日一、合二為一3　月一、標差別

謂或依以一為一算數，或依以二為一算數，合二為一而算數之。

【f2 辨二種】

月二、辨二種

若依以一為一而算數者，即入息、出息二合為一。若依以二為一而算數者，即入息、出息四合為一。

【f3 結展轉】

月三、結展轉

如是展轉數乃至十。

【e2 增百為一】

日二、增百為一

如是後後漸增，乃至以百為一而算數之。由此以百為一算數，漸次數之乃至其十。

【c3 結串修習】

洪三、結串修習

如是勤修數息念者，乃至十十數以為一，漸次數之乃至滿十。由此以十為一 算數，於其中間心無散亂，齊此名為已串修習。

【a2 修習差別2】

【b1 有散亂】

宇二、修習差別2　宙一、有散亂

又此勤修數息念者，若於中間其心散亂，復應退還從初數起，或順、或逆。

若於中間其心散亂等者：從一至十，從十至一，次第算數，是名中間。如是中間，當知通說最初算數修習，及與後後勝進算數。於爾所時，心若散亂，復應退還，依順或逆，隨其所應，從初數起。

【b2 極串習2】

【c1 安住所緣2】

【d1 釋】

宙二、極串習2　洪一、安住所緣2　荒一、釋

若時算數極串習故，其心自然乘任運道，安住入息、出息所緣，無斷無間相  續而轉。先於入息有能取轉，入息滅已，於息空位有能取轉；次於出息有能取轉，出息滅已，於息空位有能取轉。

【d2 結】

荒二、結

如是展轉相續流注，無動無搖，無散亂行，有愛樂轉。齊此名為過算數地，不應復數。唯於入息、出息所緣，令心安住。

先於入息有能取轉等者：此中能取，謂緣彼念。由彼念故，於入出息展轉算數，心無散亂，無動無搖，相續流注適悅相應，是故說言有愛樂轉。

【c2 應勤加行】

洪二、應勤加行

於入出息應正隨行、應審了達。於入出息及二中間，若轉、若還分位差別，皆善覺了。

【Z5 結】

黃五、結

如是名為算數修習。

於入出息應正隨行等者：前說入息向下而行，出息向上而行，念隨彼轉，名正隨行。念與慧俱，名審了達。於入出息及二中間，順次算數，是名為轉；逆次算數，是名為還。入息轉時，初從面門、鼻門乃至臍處孔穴；出息轉時，初從臍處孔穴乃至面門、鼻門；是名分位差別。

【Y2 依人辨2】

【Z1 安住息念2】

【a1 鈍根2】

【b1 標】

玄二、依人辨2　黃一、安住息念2　宇一、鈍根2　宙一、標

又鈍根者，應為宣說如是息念算數修習。彼由此故，於散亂處，令心安住、令心愛樂。

【b2 釋】

宙二、釋

若異算數入出息念，彼心應為惛沈睡眠之所纏擾，或應彼心於外馳散。由正勤修數息念故，彼皆無有。

【a2 利根】

宇二、利根

若有利根，覺慧聰俊，不好乘此算數加行。若為宣說算數加行，亦能速疾無倒了達，然不愛樂。

【Z2 能勤加行2】

【a1 辨相】

黃二、能勤加行2　宇一、辨相

彼復於此入出息緣安住念已，若是處轉、若乃至轉、若如所轉、若時而轉，於此一切，由安住念，能正隨行，能正了達如是加行有如是相。

若是處轉等者：入息生時，始從面門、鼻門；出息生時，始從臍處孔穴；名是處轉。入息生已，乃至臍處孔穴；出息生已，乃至面門、鼻門；名乃至轉。出息入息向下而行，入息出息向上而行，遠離太緩、太急方便過患，名如所轉。出息無間內門風轉，入息無間外門風轉，於二中間亦有暫時相似微細風起，是名若時而轉。

【a2 顯業】

宇二、顯業

於此加行若修、若習、若多修習為因緣故，起身輕安及心輕安，證一境性，於其所緣愛樂趣入。

【W2 悟入諸蘊修習4】

【X1 標】

天二、悟入諸蘊修習4　地一、標

如是彼於算數息念善修習已，復於所取、能取二事，作意思惟，悟入諸蘊。

復於所取能取二事作意思惟者：此中所取，意說色蘊；能取，意說四無色蘊。如下自釋，易可了知。

【X2 徵】

地二、徵

云何悟入？

【X3 釋2】

【Y1 悟入5】

【Z1 色蘊】

地三、釋2　玄一、悟入5　黃一、色蘊

謂於入息、出息，及息所依身，作意思惟，悟入色蘊。

【Z2 受蘊】

黃二、受蘊

於彼入息、出息能取念相應領納，作意思惟，悟入受蘊。

【Z3 想蘊】

黃三、想蘊

即於彼念相應等了，作意思惟，悟入想蘊。

【Z4 行蘊】

黃四、行蘊

即於彼念，若念相應思及慧等，作意思惟，悟入行蘊。

【Z5 識蘊】

黃五、識蘊

若於彼念相應諸心、意、識，作意思惟，悟入識蘊。

【Y2 多住】

玄二、多住

如是行者，於諸蘊中乃至多住，名已悟入。

【X4 結】

地四、結

是名悟入諸蘊修習。

【W3 悟入緣起修習2】

【X1 釋2】

【Y1 悟入4】

【Z1 標】

天三、悟入緣起修習2　地一、釋2　玄一、悟入4　黃一、標

若時無倒，能見能知唯有諸蘊、唯有諸行、唯事、唯法。彼於爾時，能於諸行悟入緣起。

【Z2 徵】

黃二、徵

云何悟入？

【Z3 釋2】

【a1 尋求4】

【b1 入息出息】

黃三、釋2　宇一、尋求4　宙一、入息出息

謂觀行者，如是尋求：此入出息何依何緣？既尋求已，如實悟入：此入出息依身緣身、依心緣心。

依身緣身等者：依謂依處，緣謂增上。謂入出息，要以身心為所依處，及為增上緣故。下說依緣，隨應準釋。

【b2 身心】

宙二、身心

復更尋求：此身此心何依何緣？既尋求已，如實悟入：此身此心依緣命根。

【b3 命根】

宙三、命根

復更尋求：如是命根何依何緣？既尋求已，如實悟入：如是命根依緣先行。

【b4 先行】

宙四、先行

復更尋求：如是先行何依何緣？既尋求已，如實悟入：如是先行依緣無明。

【a2 了知2】

【b1 流轉】

宇二、了知2　宙一、流轉

如是了知無明依緣先行，先行依緣命根，命根依緣身心，身心依緣入息、出息。

如是了知無明依緣先行等者：前說尋求，從後向前顯緣起理。此說了知，從前向後顯流轉相。謂由無明為所依緣先行得生，如是乃至身心為所依緣入息、出息得轉。

【b2 還滅】

宙二、還滅

又能了知無明滅故行滅，行滅故命根滅，命根滅故身心滅，身心滅故入出息滅。

【Z4 結】

黃四、結

如是名為悟入緣起。

【Y2 多住】

玄二、多住

彼於緣起悟入多住，名善習修。

【X2 結】

地二、結

是名悟入緣起修習。

【W4 悟入聖諦修習2】

【X1 釋2】

【Y1 悟入2】

【Z1 苦諦2】

【a1 釋3】

【b1 無常2】

【c1 標】

天四、悟入聖諦修習2　地一、釋2　玄一、悟入2　黃一、苦諦2　宇一、釋3　宙一、無常2　洪一、標

如是彼於緣起悟入善修習已，復於諸行如實了知從眾緣生，悟入無常。

【c2 釋】

洪二、釋

謂悟入諸行是無常故，本無而有，有已散滅。

【b2 苦】

宙二、苦

若是本無而有，有已散滅，即是生法、老法、病法、死法。若是生法、老法、病法、死法，即是其苦。

【b3 空無我】

宙三、空無我

若是其苦，即是無我，不得自在，遠離宰主。

【a2 結】

宇二、結

如是名為由無常、苦、空、無我行，悟入苦諦。

【Z2 餘諦2】

【a1 別辨3】

【b1 集諦】

黃二、餘諦2　宇一、別辨3　宙一、集諦

又彼如是能正悟入諸所有行眾緣生起，其性是苦，如病、如癰，一切皆以貪愛為緣。

如病如癰者：攝事分說：如病者，謂如有一，因界錯亂所生病苦，修厭背想。如癰者，謂如有一，因於先業所生癰苦，修厭背想。（陵本八十六卷四頁6497）由是譬喻，當知諸行勝義唯苦。

【b2 滅諦】

宙二、滅諦

又正悟入即此能生眾苦貪愛若無餘斷，即是畢竟寂靜微妙。

【b3 道諦】

宙三、道諦

我若於此如是了知、如是觀見、如是多住，當於貪愛能無餘斷。

【a2 總結】

宇二、總結

如是名能悟入集諦、滅諦、道諦。

【Y2 多住】

玄二、多住

於此悟入能多住已，於諸諦中證得現觀。

【X2 結】

地二、結

是名悟入聖諦修習。

【W5 十六勝行修習3】

【X1 標】

天五、十六勝行修習3　地一、標

如是於聖諦中善修習已，於見道所斷一切煩惱皆悉永斷，唯餘修道所斷煩惱。為斷彼故，復進修習十六勝行。

復進修習十六勝行者：此中勝行無漏後得智攝，見諦諸聖所修習故。

【X2 釋2】

【Y1 顯有學行2】

【Z1 舉十六行2】

【a1 徵】

地二、釋2　玄一、顯有學行2　黃一、舉十六行2　宇一、徵

云何名為十六勝行？

【a2 列】

宇二、列

謂於念入息，我今能學念於入息；於念出息，我今能學念於出息。若長、若短。

若長若短者：入息、出息，名之為長。中間入息、中間出息，名之為短。

於覺了遍身入息，我今能學覺了遍身入息；於覺了遍身出息，我今能學覺了遍身出息。

遍身入息等者：謂於身中一切毛孔入息、出息應知。

於息除身行入息，我今能學息除身行入息；於息除身行出息，我今能學息除身行出息。

息除身行入息等者：謂於入息、出息中間暫停息處應知。

於覺了喜入息，我今能學覺了喜入息；於覺了喜出息，我今能學覺了喜出息。

喜入息等者：謂於初二靜慮地中，入出息念有喜相應故。

於覺了樂入息，我今能學覺了樂入息；於覺了樂出息，我今能學覺了樂出息。

樂入息等者：謂於第三靜慮地中，入出息念樂相應故。

於覺了心行入息，我今能學覺了心行入息；於覺了心行出息，我今能學覺了心行出息。

覺了心行入息等者：此中心行，謂即受、想。若時忘念，我見慢等相應俱轉，速疾通達故。

於息除心行入息，我今能學息除心行入息；於息除心行出息，我今能學息除心行出息。

息除心行入息等者：謂如我慢見等受、想俱行，既覺了已，方便除滅故。

於覺了心入息，我今能學覺了心入息；於覺了心出息，我今能學覺了心出息。

覺了心入息等者：謂有貪、離貪心等，有二十種，是名為心。於此一切如實了知故。

於喜悅心入息，我今能學喜悅心入息；於喜悅心出息，我今能學喜悅心出息。

喜悅心入息等者：謂心若為惛沈睡眠所覆蓋時，隨緣一種淨妙境界，極善示現、勸導、讚勵、慶慰其心故。

於制持心入息，我今能學制持心入息；於制持心出息，我今能學制持心出息。

制持心入息等者：謂心若為掉舉惡作所覆蓋時，內住寂止，不外馳散故。

於解脫心入息，我今能學解脫心入息；於解脫心出息，我今能學解脫心出息。

解脫心入息等者：心離蓋纏，名解脫心，不障修定故。

於無常隨觀入息，我今能學無常隨觀入息；於無常隨觀出息，我今能學無常隨觀出息。

無常隨觀入息等者：為斷隨眠，觀察諸行無常法性故。

於斷隨觀入息，我今能學斷隨觀入息；於斷隨觀出息，我今能學斷隨觀出息。

斷隨觀入息等者：斷謂斷界，見道所斷諸行永斷得此名故。於此思惟，名斷隨觀。

於離欲隨觀入息，我今能學離欲隨觀入息；於離欲隨觀出息，我今能學離欲隨觀出息。

離欲隨觀入息等者：此中離欲，謂離欲界，修道所斷諸行永斷得此名故。於此思惟，名離欲隨觀。

於滅隨觀入息，我今能學滅隨觀入息；於滅隨觀出息，我今能學滅隨觀出息。

滅隨觀入息等者：滅謂滅界，有餘依滅得此名故。於此思惟，名滅隨觀。

【Z2 釋其差別2】

【a1 問】

黃二、釋其差別2　宇一、問

問：如是十六差別云何？

【a2 答13】

【b1 念入出息】

宇二、答13　宙一、念入出息

答：有學見跡已得四念住等，於入出息所緣作意復更進修，為斷餘結。

有學見跡至為斷餘結者：若初獲得七種覺支，名初有學見聖諦跡，由是此說已得四念住等。等言，等取四正斷、四神足、五根、五力、七覺支應知。彼於下分結中，唯斷薩迦耶見、戒禁取、疑，所餘愛、恚及上分結皆未能斷。為斷此故，復應進修三蘊所攝八支聖道，是故此中作如是說。

是故念言：於念入息，我今能學念於入息；於念出息，我今能學念於出息。

【b2 念長短息2】

【c1 釋2】

【d1 作念2】

【e1 長息】

宙二、念長短息2　洪一、釋2　荒一、作念2　日一、長息

若緣入息、出息境時，便作念言：我今能學念長入息、念長出息。

【e2 短息】

日二、短息

若緣中間入息、中間出息境時，便作念言：我今能學念短入息、念短出息。

【d2 了知】

荒二、了知

如入息、出息長轉，及中間入息、中間出息短轉，即如是了知。

【c2 結】

洪二、結

如是名為若長、若短。

【b3 念遍身息】

宙三、念遍身息

若緣身中微細孔穴，入息、出息周遍隨入諸毛孔中，緣此為境，起勝解時，便作念言：我於覺了遍身入息出息，我今能學覺了遍身入息出息。

【b4 念息除身行息2】

【c1 第一義】

宙四、念息除身行息2　洪一、第一義

若於是時，或入息、中間入息已滅，出息、中間出息未生，緣入息出息空無位、入息出息遠離位為境；或出息、中間出息已滅，入息、中間入息未生，緣出息入息空無位、出息入息遠離位為境。即於此時便作念言：於息除身行入息，我今能學息除身行入息；於息除身行出息，我今能學息除身行出息。

緣入息出息空無位等者：入息出息已滅未生，名空無位。即於爾時暫非有故，名遠離位。

【c2 第二義】

洪二、第二義

又即於此若修、若習、若多修習為因緣故，先未串習入出息時，所有剛彊苦觸隨轉，今已串習入出息故，皆得息除，有餘柔軟樂觸隨轉。便作念言：於息除身行入息，我今能學息除身行入息；於息除身行出息，我今能學息除身行出息。

【b5 念覺喜息】

宙五、念覺喜息

又於如是阿那波那念勤修行者，若得初靜慮，或得第二靜慮時，便作念言：於覺了喜入息出息，我今能學覺了喜入息出息。

【b6 念覺樂息2】

【c1 正作念】

宙六、念覺樂息2　洪一、正作念

若得離喜第三靜慮時，便作念言：於覺了樂入息出息，我今能學覺了樂入息出息。

【c2 簡邊際】

洪二、簡邊際

第三靜慮已上，於阿那波那念無有更修加行道理，是故乃至第三靜慮，宣說息念加行所攝。

第三靜慮已上等者：由說入第四靜慮，及生於彼諸有情類彼息不轉，是故此說無有更修加行道理。

【b7 念心行息及息除息2】

【c1 對治忘念】

宙七、念心行息及息除息2　洪一、對治忘念

又即如是覺了喜者、覺了樂者，或有暫時生起忘念。或謂有我我所，或發我慢，或謂我當有，或謂我當無，或謂我當有色，或謂我當無色，或謂我當有想，或謂我當無想，或謂我當非有想非無想。生起如是愚癡想思俱行種種動慢、戲論、造作、貪愛；纔生起已，便能速疾以慧通達，不深染著，方便斷滅、除遣、變吐。

生起如是愚癡等者：不了諸行，執我我所，是名愚癡。我慢俱行任運而轉，是名動慢。謂我當有、或當無等，是名戲論。於此一切不如理思，是名造作。愛味相應，是名貪愛。

【c2 作念能學】

洪二、作念能學

由是加行，便作念言：於覺了心行入息出息，我今能學覺了心行入息出息；於息除心行入息出息，我今能學息除心行入息出息。

【b8 念覺心息2】

【c1 觀察生心2】

【d1 標】

宙八、念覺心息2　洪一、觀察生心2　荒一、標

又若得根本第一、第二、第三靜慮，彼定已得初靜慮近分未至依定，依此觀察所生起心。

【d2 列】

荒二、列

謂如實知、如實覺了，或有貪心、或離貪心、或有瞋心、或離瞋心、或有癡心、或離癡心、略心、散心、下心、舉心、有掉動心、無掉動心、有寂靜心、無寂靜心、有等引心、無等引心、善修習心、不善修習心、善解脫心、不善解脫心。

【c2 作念能學】

洪二、作念能學

於如是心皆如實知、如實覺了，是故念言：於覺了心入息出息，我今能學覺了心入息出息。

或有貪心等者：此中從有貪心，乃至不善解脫心，總有二十種心。下念住中一一別釋應知。（陵本二十八卷十八頁2389）

【b9 念喜悅心息】

宙九、念喜悅心息

彼若有時，見為惛沈睡眠蓋覆障其心，由極於內住寂止故，爾時於外隨緣一種淨妙境界，示現、教導、讚勵、慶喜，策發其心。是故念言：於喜悅心入息出息，我今能學喜悅心入息出息。

隨緣一種淨妙境界等者：謂或念佛、或法、或僧、或戒、或捨、或復念天。義如前說。（陵本二十四卷二頁2009）如所示現、教導、讚勵、慶喜種種方便，善自憶念，策發其心。

【b10 念制持心息】

宙十、念制持心息

彼若有時，見為掉舉惡作蓋覆障其心，由極於外住囂舉故，爾時於內安住寂靜，制持其心。是故念言：於制持心入息出息，我今能學制持心入息出息。

【b11 念解脫心息】

宙十一、念解脫心息

若時於心善修、善習、善多修習為因緣故，令現行蓋皆得遠離，於諸蓋中心得清淨。是故念言：於解脫心入息出息，我今能學解脫心入息出息。

【b12 念無常息2】

【c1 標應斷】

宙十二、念無常息2　洪一、標應斷

彼於諸蓋障修道者心已解脫，餘有隨眠，復應當斷。

【c2 明作念】

洪二、明作念

為斷彼故，起道現前。謂於諸行無常法性，極善精懇，如理觀察。是故念言：於無常隨觀入息出息，我今能學無常隨觀入息出息。

【b13 念斷等息2】

【c1 重修解脫3】

【d1 明漸次2】

【e1 修瑜伽】

宙十三、念斷等息2　洪一、重修解脫3　荒一、明漸次2　日一、修瑜伽

又彼先時，或依下三靜慮，或依未至依定，已於奢摩他修瑜伽行。今依無常隨觀，復於毗鉢舍那修瑜伽行。

【e2 求解脫】

日二、求解脫

如是以奢摩他、毗鉢舍那熏修心已，於諸界中，從彼隨眠而求解脫。

又彼先時或依下三靜慮等者：由前已說，第三靜慮已上，於阿那波那念無有更修加行道理。是故此中，唯說或依下三靜慮，或依未至依定，修瑜伽行。又前觀察所生起心，亦說下三靜慮及未至定為所依止，義與此同。

【d2 辨諸界4】

【e1 徵】

荒二、辨諸界4　日一、徵

云何諸界？

【e2 標】

日二、標

所謂三界。

【e3 列】

日三、列

一者、斷界，二者、離欲界，三者、滅界。

【e4 釋】

日四、釋

見道所斷一切行斷，名為斷界；修道所斷一切行斷，名離欲界；一切依滅，名為滅界。

【d3 修止觀】

荒三、修止觀

思惟如是三界寂靜、安隱、無患，修奢摩他、毗鉢舍那。

【c2 作念能學】

洪二、作念能學

彼由修習、多修習故，從餘修道所斷煩惱，心得解脫。是故念言：於斷隨觀、離欲隨觀、滅隨觀入息出息，我今能學斷隨觀、離欲隨觀、滅隨觀入息出息。

【Y2 結成無學】

玄二、結成無學

如是彼於見、修所斷一切煩惱皆永斷故，成阿羅漢，諸漏永盡。此後更無所應作事，於所決擇已得究竟。

【X3 結】

地三、結

是名十六勝行。

【V2 總結勸學】

亥二、總結勸學

修習如是，名為五種修習阿那波那念。多尋思行補特伽羅，應於是中正勤修 學，愛樂乘御。若於所緣有怱遽務、有散亂者，於內各別應當親近如是觀行。

若於所緣有怱遽務等者：欲恚害等諸惡尋思，令心遽務，亦令散動，名有遽務及有散亂。

【R2 顯方便】

未二、顯方便

若於此中勤修習者，尋思散動皆無所有，心於所緣速疾安住，深生愛樂。

【Q3 結】

午三、結

是名第五多尋思行補特伽羅淨行所緣。

【O4 結】

辰四、結

如是總名淨行所緣。

【N3 善巧所緣5】

【O1 徵】

卯三、善巧所緣5　辰一、徵

云何名為善巧所緣？

【O2 標】

辰二、標

謂此所緣略有五種。

【O3 列】

辰三、列

一、蘊善巧，二、界善巧，三、處善巧，四、緣起善巧，五、處非處善巧。

【O4 釋2】

【P1 別辨相5】

【Q1 蘊善巧2】

【R1 徵】

辰四、釋2　巳一、別辨相5　午一、蘊善巧2　未一、徵

蘊善巧者，云何蘊？云何蘊善巧？

【R2 釋2】

【S1 蘊4】

【T1 標】

未二、釋2　申一、蘊4　酉一、標

謂蘊有五。

【T2 列】

酉二、列

則色蘊、受蘊、想蘊、行蘊、識蘊。

【T3 釋2】

【U1 色蘊3】

【V1 徵】

酉三、釋2　戌一、色蘊3　亥一、徵

云何色蘊？

【V2 釋2】

【W1 出體性】

亥二、釋2　天一、出體性

謂諸所有色，一切皆是四大種及四大種所造。

【W2 顯差別】

天二、顯差別

此復若過去、若未來、若現在、若內、若外、若麤、若細、若劣、若勝、若遠、若近。

【V3 結】

亥三、結

總名色蘊。

【U2 餘蘊2】

【V1 出體性4】

【W1 受蘊3】

【X1 徵】

戌二、餘蘊2　亥一、出體性4　天一、受蘊3　地一、徵

云何受蘊？

【X2 釋2】

【Y1 三種】

地二、釋2　玄一、三種

謂或順樂觸為緣諸受，或順苦觸為緣諸受，或順不苦不樂觸為緣諸受。

【Y2 六種】

玄二、六種

復有六受身。則眼觸所生受，耳、鼻、舌、身、意觸所生受。

【X3 結】

地三、結

總名受蘊。

【W2 想蘊3】

【X1 徵】

天二、想蘊3　地一、徵

云何想蘊？

【X2 釋2】

【Y1 有相等】

地二、釋2　玄一、有相等

謂有相想、無相想、狹小想、廣大想、無量想、無諸所有無所有處想。

謂有相想等者：集論中說：何等有相想？謂除不善言說、無想界定，及有頂定想，所餘諸想。何等無相想？謂所餘想。何等小想？謂能了欲界想。何等大想？謂能了色界想。何等無量想？謂能了空無邊處、識無邊處想。何等無少所有無所有處想？謂能了無所有處想。（集論一卷四頁）此應準釋。

【Y2 六想身】

玄二、六想身

復有六想身。則眼觸所生想，耳、鼻、舌、身、意觸所生想。

【X3 結】

地三、結

總名想蘊。

【W3 行蘊3】

【X1 徵】

天三、行蘊3　地一、徵

云何行蘊？

【X2 釋2】

【Y1 六思身】

地二、釋2　玄一、六思身

謂六思身。則眼觸所生思，耳、鼻、舌、身、意觸所生思。

【Y2 所餘法】

玄二、所餘法

復有所餘，除受及想諸心法等。

【X3 結】

地三、結

總名行蘊。

【W4 識蘊3】

【X1 徵】

天四、識蘊3　地一、徵

云何識蘊？

【X2 釋2】

【Y1 三種】

地二、釋2　玄一、三種

謂心、意、識。

【Y2 六種】

玄二、六種

復有六識身。則眼識，耳、鼻、舌、身、意識。

【X3 結】

地三、結

總名識蘊。

【V2 例差別】

亥二、例差別

前受、想、行蘊及此識蘊，皆有過去、未來、現在、內、外等差別，如前廣說。

【T4 結】

酉四、結

是名為蘊。

【S2 蘊善巧2】

【T1 徵】

申二、蘊善巧2　酉一、徵

云何蘊善巧？

【T2 釋2】

【U1 略】

酉二、釋2　戌一、略

謂善了知如所說蘊種種差別性、非一眾多性，除此法外，更無所得、無所分別，是名略說蘊善巧義。

【U2 廣3】

【V1 蘊種種差別性2】

【W1 徵】

戌二、廣3　亥一、蘊種種差別性2　天一、徵

云何名蘊種種差別性？

【W2 釋】

天二、釋

謂色蘊異、受蘊異，乃至識蘊異，是名種種差別性。

【V2 蘊非一眾多性2】

【W1 徵】

亥二、蘊非一眾多性2　天一、徵

云何名蘊非一眾多性？

【W2 釋2】

【X1 舉色蘊3】

【Y1 標】

天二、釋2　地一、舉色蘊3　玄一、標

謂色蘊非一眾多品類。

【Y2 釋】

玄二、釋

大種所造差別故，去來今等品類差別故。

【Y3 結】

玄三、結

是名色蘊非一眾多性。

【X2 例餘蘊】

地二、例餘蘊

如是餘蘊，隨其所應皆當了知。

【V3 除此法外更無所得無所分別3】

【W1 徵】

亥三、除此法外更無所得無所分別3　天一、徵

云何除此法外，更無所得、無所分別？

【W2 釋】

天二、釋

謂唯蘊可得、唯事可得。

唯蘊可得等者：總說諸蘊苦相廣大，是名唯蘊可得。別說諸蘊唯色等五，是名唯事可得。

非離蘊外有我可得，有常恆住無變易法是可得者，亦無少法是我所有。

【W3 結】

天三、結

故除此外，更無所得、無所分別。

有常恆住無變易法等者：此中義顯有情世間決定無常無恆，及器世間定非久住，皆是有變易法，故作是說。以離蘊外無變易法定非有故。

【Q2 界善巧2】

【R1 徵】

午二、界善巧2　未一、徵

云何界？云何界善巧？

【R2 釋2】

【S1 界3】

【T1 標】

未二、釋2　申一、界3　酉一、標

謂界有十八。

【T2 列】

酉二、列

則眼界、色界、眼識界，耳界、聲界、耳識界，鼻界、香界、鼻識界，舌界、味界、舌識界，身界、觸界、身識界，意界、法界、意識界。

【T3 結】

酉三、結

是名為界。

【S2 界善巧2】

【T1 出體性】

申二、界善巧2　酉一、出體性

若復於彼十八種法，從別別界、別別種子、別別種性生起出現，如實了知、忍可、審察，名界善巧。

從別別界等者：謂從眼界乃至意識界種種差別，名別別界。為顯差別為因，是故更說別別種子、別別種性，由種子義、或種性義是界義故。如決擇分說。（陵本五十六卷十頁4519）

【T2 顯所為】

酉二、顯所為

如實了知十八種法，從別別界別別而轉，即於因緣而得善巧，是故說此名界善巧。

【Q3 處善巧2】

【R1 徵】

午三、處善巧2　未一、徵

云何處？云何處善巧？

【R2 釋2】

【S1 處3】

【T1 標】

未二、釋2　申一、處3　酉一、標

謂處有十二。

【T2 列】

酉二、列

則眼處、色處、耳處、聲處、鼻處、香處、舌處、味處、身處、觸處、意處、法處。

【T3 結】

酉三、結

是名為處。

【S2 處善巧3】

【T1 出體性3】

【U1 生眼識等】

申二、處善巧3　酉一、出體性3　戌一、生眼識等

處善巧者，謂眼為增上緣，色為所緣緣，等無間滅意為等無間緣，生起眼識及相應法。

【U2 生耳識等】

戌二、生耳識等

耳為增上緣，聲為所緣緣，等無間滅意為等無間緣，生起耳識及相應法。

【U3 生餘識等】

戌三、生餘識等

如是乃至意為等無間緣，此生作意為增上緣，法為所緣緣，生起意識及相應法。

此生作意為增上緣者：此說能生意識作意，名為意識增上緣。當知此依不了義說，若依了義，應說末那為增上緣。

【T2 顯所為】

酉二、顯所為

如是六識身及相應法，皆由三緣而得流轉。謂增上緣、所緣緣、等無間緣。

【T3 結名】

酉三、結名

若於如是諸內外處緣得善巧，名處善巧。

【Q4 緣起善巧2】

【R1 徵】

午四、緣起善巧2　未一、徵

云何緣起？云何緣起善巧？

【R2 釋2】

【S1 緣起2】

【T1 釋】

未二、釋2　申一、緣起2　酉一、釋

謂無明緣行，行緣識，識緣名色，名色緣六處，六處緣觸，觸緣受，受緣愛，愛緣取，取緣有，有緣生，生緣老死，乃至招集如是純大苦蘊。

【T2 結】

酉二、結

是名緣起。

【S2 緣起善巧2】

【T1 顯所為3】

【U1 無常義】

申二、緣起善巧2　酉一、顯所為3　戌一、無常義

若復了知唯有諸法滋潤諸法，唯有諸法等潤諸法，唯有諸行引發諸行；而彼諸行因所生故、緣所生故，本無而有，有已散滅，體是無常。

唯有諸法滋潤諸法等者：緣起支中，愛、取煩惱，名能潤法。行等種子，名所潤法。潤唯少分，是名滋潤；潤已遍滿，是名等潤。

【U2 苦義】

戌二、苦義

是無常故，即是生法，老法，病法，死法，愁、悴、悲、歎、憂、苦、惱法；是生法故，乃至是惱法故，則名為苦。

【U3 無我義】

戌三、無我義

由是苦故，不得自在，其力羸劣，由是因緣，定無有我。

【T2 結得名】

酉二、結得名

若於如是緣生法中，由如是等種種行相，善巧了達，或無常智、或苦智、或無我智，是名緣起善巧。

【Q5 處非處善巧2】

【R1 釋2】

【S1 例緣起】

午五、處非處善巧2　未一、釋2　申一、例緣起

又處非處善巧，當知即是緣起善巧差別。

【S2 顯差別2】

【T1 標】

申二、顯差別2　酉一、標

此中差別者，謂由處非處善巧故，能正了知非不平等因果道理。則善不善法有果異熟。

【T2 釋】

酉二、釋

若諸善法能感可愛果異熟法，諸不善法能感非愛果異熟法。

【R2 結】

未二、結

若能如是如實了知，名處非處善巧。

【P2 結略義3】

【Q1 標】

巳二、結略義3　午一、標

此五善巧略則為二。

【Q2 列】

午二、列

一、自相善巧，二、共相善巧。

【Q3 釋】

午三、釋

由蘊善巧顯自相善巧，由餘善巧顯共相善巧。

【O5 結】

辰五、結

如是總名善巧所緣。

【N4 淨惑所緣2】

【O1 徵】

卯四、淨惑所緣2　辰一、徵

云何淨惑所緣？

【O2 釋2】

【P1 由世俗道2】

【Q1 顯所緣2】

【R1 略標】

辰二、釋2　巳一、由世俗道2　午一、顯所緣2　未一、略標

謂觀下地麤性、上地靜性。如欲界對初靜慮，乃至無所有處對非想非非想處。

【R2 廣辨2】

【S1 明體相2】

【T1 標列麤性】

未二、廣辨2　申一、明體相2　酉一、標列麤性

云何麤性？謂麤性有二。一、體麤性，二、數麤性。

【T2 別釋相望2】

【U1 欲界最初靜慮相望2】

【V1 體麤性2】

【W1 正顯欲界】

酉二、別釋相望2　戌一、欲界最初靜慮相望2　亥一、體麤性2　天一、正顯欲界

體麤性者，謂欲界望初靜慮，雖皆具五蘊，而欲界中過患深重，苦住增上，最為鄙劣，甚可厭惡，是故說彼為體麤性。

【W2 簡初靜慮】

天二、簡初靜慮

初靜慮中則不如是，極靜、極妙，是故說彼為體靜性。

【V2 數麤性】

亥二、數麤性

數麤性者，謂欲界色蘊有多品類，應知應斷，如是乃至識蘊亦爾，是故說彼為數麤性。

【U2 諸餘上地展轉相望2】

【V1 總顯】

戌二、諸餘上地展轉相望2　亥一、總顯

如是上地展轉相望，若體麤性、若數麤性，隨其所應，當知亦爾。如是麤性，於諸上地展轉相望，乃至極於無所有處，一切下地苦惱增多，壽量減少；一切上地苦惱減少，壽量增多。

【V2 別簡】

亥二、別簡

非想非非想處唯靜、唯妙，更無上地勝過此故。

【S2 舉要義2】

【T1 標】

申二、舉要義2　酉一、標

以要言之，有過患義是麤性義。

【T2 釋2】

【U1 麤性】

酉二、釋2　戌一、麤性

若彼彼地中過患增多，即由如是過患增多性故，名為麤性。

【U2 靜性】

戌二、靜性

若彼彼地中過患減少，即由如是過患減少性故，名為靜性。

【Q2 顯淨惑3】

【R1 標】

午二、顯淨惑3　未一、標

此是世間由世俗道淨惑所緣。

【R2 徵】

未二、徵

何以故？

【R3 釋】

未三、釋

彼觀下地多諸過患，如病、如癰，猶如毒箭，不安隱性，以為麤性；觀於上 地與彼相違，以為靜性。

如病如癰等者：苦所逼切，故喻病癰。苦所隨逐，故喻毒箭。苦惱增多，名不安隱。

斷除下地所有煩惱，始從欲界乃至上極無所有處。此是暫斷，非究竟斷，以於後時更相續故。

【P2 由出世道4】

【Q1 標】

巳二、由出世道4　午一、標

出世間道淨惑所緣復有四種。

【Q2 列】

午二、列

一、苦聖諦，二、集聖諦，三、滅聖諦，四、道聖諦。

【Q3 釋2】

【R1 辨相2】

【S1 別4】

【T1 苦聖諦】

午三、釋2　未一、辨相2　申一、別4　酉一、苦聖諦

云何苦聖諦？謂生苦、老苦、病苦、死苦、怨憎會苦、愛別離苦、求不得苦，略說一切五取蘊苦，名苦聖諦。

謂生苦老苦等者：此中八苦，各由五相。生苦五相者，謂眾苦所隨故，麤重所隨故，眾苦所依故，煩惱所依故，不隨所欲離別法故。老苦五相者， 謂於五處衰退故苦。一、盛色衰退故；二、氣力衰退故；三、諸根衰退故；四、受用境界衰退故；五、壽量衰退故。病苦五相者，一、身性變壞故；二、憂苦增長多住故；三、於可意境不喜受用故；四、於不可意境非其所欲彊受用故；五、能令命根速離壞故。死苦五相者，一、離別所愛盛財寶故；二、離別所愛盛朋友故；三、離別所愛盛眷屬故；四、離別所愛盛自身故；五、於命終時備受種種極重憂苦故。怨憎會苦五相者，一、與彼會生憂苦故；二、治罰畏所依止故；三、惡名畏所依止故；四、苦逼迫命終怖畏所依止故；五、越正法惡趣怖畏所依止故。愛別離苦五相者，謂不與彼會生愁惱故，由此因緣生怨歎故，由此因緣身擾惱故，念彼眾德思戀因緣意熱惱故，應受用等有所闕故。如愛別離苦，求不得苦當知亦爾。五取蘊苦五相者，謂生苦器故，依生苦器故，苦苦器故，壞苦器故，行苦性故。如決擇分說。（陵本六十一卷一十四頁4934）

【T2 集聖諦】

酉二、集聖諦

云何集聖諦？謂若愛、若後有愛、若喜貪俱行愛、若彼彼喜樂愛等，名集聖諦。

謂若愛若後有愛等者：決擇分說：愛云何？謂於自體親昵藏護。後有愛云何？謂求當來自體差別。喜貪俱行愛云何？謂於現前、或於已得可愛色聲香味觸法起貪著愛。彼彼希望愛云何？謂於所愛色等起希求愛。（陵本五十五卷十三頁4442）此應準釋。

【T3 滅聖諦】

酉三、滅聖諦

云何滅聖諦？謂即此愛等無餘斷滅，名滅聖諦。

【T4 道聖諦】

酉四、道聖諦

云何道聖諦？謂八支等聖道，名道聖諦。

【S2 總3】

【T1 明建立2】

【U1 標】

申二、總3　酉一、明建立2　戌一、標

當知此中，依黑品白品果因建立故，建立四聖諦。

【U2 釋】

戌二、釋

謂苦諦是黑品果；集諦是黑品因；滅諦是白品果；道諦是白品因，能得、能證故。

能得能證故者：謂由道諦四種行相善多修習，能得、能證滅諦果故。

【T2 喻次第】

酉二、喻次第

又苦諦如病，初應遍知；集諦如病因緣，次應遠離；滅諦如無病，次應觸證；道諦如良藥，復應修習及多修習。

苦諦如病初應遍知等者：此中遍知唯說苦諦，義顯苦諦有二種相，名遍知故，所謂自相及與共相。餘諦不爾，但知自相，是故不說。又復遠離唯說集諦，義顯集諦是黑品因，因若遠離，苦亦永斷，是故偏說。

【T3 辨得名2】

【U1 諦義2】

【V1 第一義】

酉三、辨得名2　戌一、諦義2　亥一、第一義

又苦諦苦義，乃至道諦道義，是如是實，非不如實；是無顛倒，非是顛倒；故名為諦。

是如是實等者：理成就性，是名為如。義無虛妄，是名為實。如應安立，名無顛倒。

【V2 第二義】

亥二、第二義

又彼自相無有虛誑，及見彼故無倒覺轉，是故名諦。

又彼自相無有虛誑等者：世間愚夫於彼諸法覺無乖諍，名彼自相無有虛誑。又諸聖者已見諦故，如其法性證無乖諍，名見彼故無倒覺轉。此依世俗及與勝義建立差別，是故名諦。

【U2 聖諦2】

【V1 問】

戌二、聖諦2　亥一、問

問：何故諸諦唯名聖諦？

【V2 答2】

【W1 唯諸聖證】

亥二、答2　天一、唯諸聖證

答：唯諸聖者於是諸諦同謂為諦，如實了知、如實觀見；一切愚夫不如實知、不如實見；是故諸諦唯名聖諦。

【W2 具二諦義】

天二、具二諦義

又於愚夫，唯由法爾說名為諦，不由覺悟。於諸聖者俱由二種。

【R2 顯義4】

【S1 苦差別3】

【T1 釋得名3】

【U1 生苦】

未二、顯義4　申一、苦差別3　酉一、釋得名3　戌一、生苦

又生苦者，謂於生時發生種種身心苦受，非生自體即是其苦。為苦因緣，故名為苦。

【U2 老苦等】

戌二、老苦等

廣說乃至求不得苦，謂由所求不得因緣發生種種身心苦受，非求不得體即是苦。為苦因緣，故名為苦。

【U3 略說一切五取蘊苦3】

【V1 標】

戌三、略說一切五取蘊苦3　亥一、標

如是當知略說一切五取蘊苦。謂由生等異門，唯顯了苦苦；由此五取蘊苦，亦顯了所餘壞苦、行苦。

【V2 徵】

亥二、徵

所以者何？

【V3 釋】

亥三、釋

如五取蘊具攝三受，如是能與如前所說苦苦為器；當知此中，亦即具有前所未說壞苦、行苦。

【T2 顯異說2】

【U1 問】

酉二、顯異說2　戌一、問

問：何故世尊苦苦一種以自聲說，壞苦、行苦以異門說？

苦苦一種以自聲說等者：謂於苦受安立苦苦，是名以自聲說。依樂受、不苦不樂受安立壞苦及與行苦，是名以異門說。

【U2 答3】

【V1 由等轉】

戌二、答3　亥一、由等轉

答：於苦苦中，若凡、若聖，一切等有苦覺慧轉。

【V2 由厭患】

亥二、由厭患

又苦苦性極可厭患。

【V3 由易入2】

【W1 於纔說】

亥三、由易入2　天一、於纔說

又從先來未習慧者，纔為說時則便易入。

【W2 於諸諦】

天二、於諸諦

又於諸諦，令所調伏可化有情易得入故。

【T3 廣建立2】

【U1 徵】

酉三、廣建立2　戌一、徵

云何建立三種苦性？

【U2 釋3】

【V1 苦苦性2】

【W1 總標義】

戌二、釋3　亥一、苦苦性2　天一、總標義

謂先所說生苦乃至求不得苦，即顯苦受及所依處為苦苦性。如是名為建立苦苦性。

即顯苦受及所依處為苦苦性者：前說生等異門，唯顯了苦苦。又說生等為苦因緣，故名為苦。由是當知，此說苦受，即彼苦苦；此所依處，即苦因緣。

【W2 別釋相】

天二、別釋相

諸有是彼所對治法。謂少是老所治，無病是病所治，命是死所治，親愛合會是怨憎會所治，非愛別離是愛別離所治，所求稱遂是求不得所治。

諸有是彼所對治法者：此中諸有，謂諸有情有所依身。由是便為眾苦之所隨逐，是即名為苦所治法。

【V2 壞苦性4】

【W1 總標義】

亥二、壞苦性4　天一、總標義

復有苦受及所依處所起煩惱，復有無病等順樂受處等及彼所生受所起煩惱，如是總說為壞苦性。

【W2 釋得名】

天二、釋得名

此中樂受及所依處，由無常故，若變若異，受彼增上所生眾苦。若諸煩惱，於一切處正生起時，纏縛其心，令心變壞，即生眾苦。故名壞苦。

【W3 引教證】

天三、引教證

如世尊言：入變壞心，執母邑手，乃至廣說。又如說言：住貪欲纏，領受貪欲纏緣所生身心憂苦；如是住瞋恚、惛沈睡眠、掉舉惡作、疑纏，領受彼纏緣所生身心憂苦。由此至教第一至教，諸煩惱中苦義可得，壞義可得，故說煩惱為壞苦性。

【W4 結建立】

天四、結建立

如是名為建立壞苦性。

【V3 行苦性3】

【W1 出體性2】

【X1 標遍行】

亥三、行苦性3　天一、出體性2　地一、標遍行

若行苦性，遍行一切五取蘊中。

【X2 舉要義】

地二、舉要義

以要言之，除苦苦性，除煩惱攝變壞苦性，除樂受攝及所依處變壞苦性，諸餘不苦不樂受俱行，若彼所生、若生彼緣、若生住器所有諸蘊，名行苦性。

若彼所生若生彼緣等者：謂若諸蘊從煩惱生，名彼所生。蘊為所依，能生煩惱，名生彼緣。諸有情生及盡壽住，要以諸蘊為所受用，名生住器。

【W2 釋苦名】

天二、釋苦名

由彼諸蘊其性無常，生滅相應，有一切取，三受麤重之所隨逐，不安隱攝，不脫苦苦及以壞苦，不自在轉。由行苦故，說名為苦。

【W3 結建立】

天三、結建立

如是名為建立行苦性。

有一切取三受麤重之所隨逐者：欲取、見取、戒禁取、我語取，名一切取。苦、樂等受，是名三受。三界有情所依自體，皆為如是一切麤重之所隨逐，是故彼蘊名有取蘊。

【S2 愛差別2】

【T1 出異名】

申二、愛差別2　酉一、出異名

又即彼愛亦名希求，亦名欣欲，亦名喜樂。

【T2 顯差別2】

【U1 標】

酉二、顯差別2　戌一、標

即此希求由三門轉。

【U2 釋2】

【V1 由二種】

戌二、釋2　亥一、由二種

謂希求後有，及希求境界。

【V2 配三門2】

【W1 後有愛】

亥二、配三門2　天一、後有愛

若希求後有，名後有愛。

【W2 餘二愛2】

【X1 標列】

天二、餘二愛2　地一、標列

希求境界復有二種。謂於已得境界，有喜著俱行愛；若於未得境界，有希求和合俱行愛。

【X2 別配】

地二、別配

當知此中，於已得境界喜著俱行愛，名喜貪俱行愛；於未得境界希求和合俱行愛，名彼彼喜樂愛。

又即彼愛亦名希求等者：前說若愛、若後有愛、若喜貪俱行愛、若彼彼喜樂愛，名集聖諦。當知此中，愛是總名，後有愛等是其差別。今依此義，說即彼愛名希求等。又說即此希求由三門轉，如文可知。

【S3 滅差別2】

【T1 標】

申三、滅差別2　酉一、標

滅有二種。

【T2 列】

酉二、列

一、煩惱滅，二、所依滅。

【S4 道差別2】

【T1 標】

申四、道差別2　酉一、標

道有二種。

【T2 列】

酉二、列

一、有學道，二、無學道。

【Q4 結】

午四、結

如是當知名出世道淨惑所緣。

【L3 結】

丑三、結

如是已說四種所緣。一、遍滿所緣，二、淨行所緣，三、善巧所緣，四、淨惑所緣。

【K4 教授2】

【L1 徵】

子四、教授2　丑一、徵

云何教授？

【L2 釋2】

【M1 四教授3】

【N1 標】

丑二、釋2　寅一、四教授3　卯一、標

謂四教授。

【N2 列】

卯二、列

一、無倒教授，二、漸次教授，三、教教授，四、證教授。

【N3 釋4】

【O1 無倒教授3】

【P1 徵】

卯三、釋4　辰一、無倒教授3　巳一、徵

云何無倒教授？

【P2 釋】

巳二、釋

謂無顛倒宣說法義，令其受持、讀誦、修學，如實出離，正盡眾苦，作苦邊際。

【P3 結】

巳三、結

如是名為無倒教授。

令其受持讀誦修學等者：此中略顯五道差別。言受持、讀誦、修學者，謂由資糧道及加行道。言如實出離者，謂由見道。言正盡眾苦者，謂由修道。言作苦邊際者，謂由究竟道。

【O2 漸次教授3】

【P1 徵】

辰二、漸次教授3　巳一、徵

云何漸次教授？

【P2 釋3】

【Q1 為說法義】

巳二、釋3　午一、為說法義

謂稱時機宣說法義，先令受持讀誦淺近，後方令彼學深遠處。

【Q2 為入現觀】

午二、為入現觀

又為令入初諦現觀，先教苦諦，後集滅道。

【Q3 為得諸定】

午三、為得諸定

又為令得靜慮等至，先教最初靜慮等至，後教其餘靜慮等至。

【P3 結】

巳三、結

如是等類，應知名為漸次教授。

【O3 教教授2】

【P1 徵】

辰三、教教授2　巳一、徵

云何教教授？

【P2 釋】

巳二、釋

謂從尊重、若似尊重，達解瑜伽軌範、親教，或諸如來，或佛弟子所聞正教，即如其教不增不減教授於他，名教教授。

謂從尊重若似尊重等者：此說尊重、若似尊重，謂即達解瑜伽或軌範師、或親教師，或復說餘尊重、若似尊重。如下說言：若有自愛補特伽羅初修業者，始修業時，為隨證得自義利故，先應四處安住正念，然後往詣善達瑜伽或軌範師、或親教師、或餘尊重、似尊重所。（陵本三十卷一頁2483）此可準知。

【O4 證教授2】

【P1 徵】

辰四、證教授2　巳一、徵

云何證教授？

【P2 釋】

巳二、釋

謂如自己獨處空閑所得、所觸、所證諸法，為欲令他得、觸、證故，方便教授，名證教授。

所得所觸所證者：得先未得預流果故，是名所得。即此為依，復能契會上學果故，是名所觸。證得究竟阿羅漢果，於諸惑斷能作證故，是名所證。

【M2 諸相圓滿教授4】

【N1 標】

寅二、諸相圓滿教授4　卯一、標

復有諸相圓滿教授。

【N2 徵】

卯二、徵

其事云何？

【N3 釋2】

【O1 標列三種】

卯三、釋2　辰一、標列三種

謂由三種神變教授。三神變者，一、神境神變，二、記說神變，三、教誡神變。

【O2 別顯堪能3】

【P1 神境神變】

辰二、別顯堪能3　巳一、神境神變

由神境神變，能現種種神通境界，令他於己生極尊重；由彼於己生尊重故，於屬耳聽瑜伽作意，極生恭敬。

【P2 記說神變】

巳二、記說神變

由記說神變，能尋求他心行差別。

【P3 教誡神變】

巳三、教誡神變

由教誡神變，如根、如行、如所悟入為說正法，於所修行能正教誡。

【N4 結】

卯四、結

故三神變能攝諸相圓滿教授。

謂由三種神變教授等者：此中神境神變，當知攝屬神境智通。記說神變，當知攝屬心差別智通。教誡神變，當知攝屬漏盡智通。義如菩薩地說。（陵本三十七卷十九頁3073）

瑜伽師地論科句披尋記卷第二十七

瑜伽師地論科句披尋記卷第二十八

彌勒菩薩說

唐三藏沙門玄奘奉詔譯

韓清淨科記

本地分中聲聞地第二瑜伽處之三

【K5 學4】

【L1 徵】

子五、學4　丑一、徵

云何為學？

【L2 標】

丑二、標

謂三勝學。

【L3 列】

丑三、列

一、增上戒學，二、增上心學，三、增上慧學。

謂三勝學者：三學方便唯聖教有，不共外道，是故名勝，亦名增上。

【L4 釋2】

【M1 略別辨3】

【N1 增上戒學3】

【O1 徵】

丑四、釋2　寅一、略別辨3　卯一、增上戒學3　辰一、徵

云何增上戒學？

【O2 釋】

辰二、釋

謂安住具戒等，如前廣說。

【O3 結】

辰三、結

是名增上戒學。

【N2 增上心學2】

【O1 徵】

卯二、增上心學2　辰一、徵

云何增上心學？

【O2 釋2】

【P1 舉一切2】

【Q1 四靜慮】

辰二、釋2　巳一、舉一切2　午一、四靜慮

謂離欲惡不善法，有尋、有伺，離生喜樂，入初靜慮具足安住，乃至能入第四靜慮具足安住，是名增上心學。

【Q2 無色等】

午二、無色等

又諸無色，及餘所有等持、等至，亦皆名為增上心學。

又諸無色等者：此說無色等至及餘所有等持、等至，皆如三摩呬多地說應知。（陵本十一卷一頁834）

【P2 顯偏勝】

巳二、顯偏勝

然依靜慮，能最初入聖諦現觀，正性離生，非全遠離一切靜慮能成此事，是 故靜慮最為殊勝，故偏說為增上心學。

【N3 增上慧學3】

【O1 徵】

卯三、增上慧學3　辰一、徵

云何增上慧學？

【O2 釋】

辰二、釋

謂於四聖諦等所有如實智見。

【O3 結】

辰三、結

是名增上慧學。

【M2 廣分別2】

【N1 三學差別6】

【O1 數3】

【P1 問】

寅二、廣分別2　卯一、三學差別6　辰一、數3　巳一、問

問：何緣唯有三學，非少非多？

【P2 答2】

【Q1 標義】

巳二、答2　午一、標義

答：建立定義故，智所依義故，辦所作義故。

【Q2 隨釋3】

【R1 建立定義3】

【S1 標】

午二、隨釋3　未一、建立定義3　申一、標

建立定義者，謂增上戒學。

【S2 徵】

申二、徵

所以者何？

【S3 釋】

申三、釋

由戒建立心一境性，能令其心觸三摩地。

【R2 智所依義3】

【S1 標】

未二、智所依義3　申一、標

智所依義者，謂增上心學。

【S2 徵】

申二、徵

所以者何？

【S3 釋】

申三、釋

由正定心念一境性，於所知事有如實智、如實見轉。

【R3 辦所作義3】

【S1 標】

未三、辦所作義3　申一、標

辦所作義者，謂增上慧學。

【S2 徵】

申二、徵

所以者何？

【S3 釋】

申三、釋

由善清淨若智、若見，能證究竟諸煩惱斷。以煩惱斷是自義利，是勝所作，過此更無勝所作故。

【P3 結】

巳三、結

由是因緣，唯有三學。

【O2 次第3】

【P1 問】

辰二、次第3　巳一、問

問：何緣三學如是次第？

【P2 答2】

【Q1 別辨】

巳二、答2　午一、別辨

答：先於尸羅善清淨故，便無憂悔；無憂悔故，歡喜安樂；由有樂故，心得正定；心得定故，能如實知、能如實見；如實知見，故能起厭；厭故離染；由離染故，便得解脫；

歡喜安樂者：三摩呬多地說：歡者，謂從本來清淨行者，觀資糧地所修淨行，無悔為先，慰意適悅，心欣踊性。喜者，謂正修習方便為先，深慶適悅，心欣踊性。安者，謂離麤重，身心調適性。樂者，謂由如是心調適故，便得身心無損害樂及解脫樂；以離彼品麤重性故，於諸煩惱而得解脫。（陵本十一卷三頁841）此應準釋。

得解脫故，證無所作究竟涅槃。

【Q2 略顯】

午二、略顯

如是最初修習淨戒，漸次進趣，後證無作究竟涅槃。

【P3 結】

巳三、結

是故三學如是次第。

證無所作究竟涅槃者：所作已辦，過此更無勝所作故，名無所作，是即無學，由是說名究竟涅槃。思所成地說：若婆羅門作所作已，數復應作，更有勝上所應作事，當知此非真婆羅門。若婆羅門證婆羅門所應作事，超登一切薩迦耶岸，安住陸地，當知此是真婆羅門。（陵本十八卷十頁1563）其義應知。

【O3 名增上2】

【P1 問】

辰三、名增上2　巳一、問

問：何緣三學名為增上戒、心、慧耶？

【P2 答2】

【Q1 標義】

巳二、答2　午一、標義

答：所趣義故，最勝義故，名為增上。

【Q2 隨釋2】

【R1 所趣義3】

【S1 徵】

午二、隨釋2　未一、所趣義3　申一、徵

云何所趣義？

【S2 釋】

申二、釋

謂為趣增上心而修淨戒，名增上戒學。為趣增上慧而修定心，名增上心學。為趣煩惱斷而修智見，名增上慧學。

【S3 結】

申三、結

如是名為所趣義故，名為增上。

【R2 最勝義3】

【S1 徵】

未二、最勝義3　申一、徵

云何最勝義？

【S2 釋】

申二、釋

謂若增上戒學、若增上心學、若增上慧學，唯於聖教獨有此三，不共外道。

【S3 結】

申三、結

如是名為最勝義故，名為增上。

【O4 引發差別2】

【P1 標】

辰四、引發差別2　巳一、標

又或有增上心學能引發增上慧學，或有增上慧學能引發增上心學。

【P2 釋2】

【Q1 慧引發心】

巳二、釋2　午一、慧引發心

謂聖弟子未得根本靜慮，先學見跡，後為進斷修道所斷一切煩惱，正勤加行，修念覺支，乃至修捨覺支，是名增上慧學引發增上心學。

謂聖弟子至修捨覺支者：此顯諸聖弟子，或有依未至定，已證現觀，是故說言未得根本靜慮，先學見跡。從是以後，修念覺支，乃至修捨覺支，是即七種覺支。七覺支中，念為最初，捨為後邊，略無中間，說乃至言。

【Q2 心引發慧】

午二、心引發慧

增上心學引發增上慧學者，如前已說。

如前已說者：謂如前說：心得定故，能如實知、能如實見。是即增上心學引發增上慧學應知。

【O5 具不具學2】

【P1 舉差別】

辰五、具不具學2　巳一、舉差別

又或有增上戒學，無增上心、無增上慧；或有增上戒學，亦有增上心，唯無增上慧；非有增上慧學，而無增上戒及無增上心。是故若有增上慧學，當知必定具足三學。

【P2 勤修學】

巳二、勤修學

於此建立三種學中，諸瑜伽師當勤修學。

【O6 依入現觀4】

【P1 標】

辰六、依入現觀4　巳一、標

復有三種補特伽羅，依此三學入諦現觀。

【P2 徵】

巳二、徵

何等為三？

【P3 列】

巳三、列

一、未離欲，二、倍離欲，三、已離欲。

【P4 釋3】

【Q1 證預流】

巳四、釋3　午一、證預流

當知此中，於一切欲全未離者，勤修加行，入諦現觀；既於諸諦得現觀已，證預流果。

【Q2 證一來】

午二、證一來

倍離欲者，當於爾時證一來果。

【Q3 證不還】

午三、證不還

已離欲者，當於爾時證不還果。

【N2 最勝差別2】

【O1 三根2】

【P1 標列名】

卯二、最勝差別2　辰一、三根2　巳一、標列名

復有三根。一、未知欲知根，二、已知根，三、具知根。

【P2 明建立2】

【Q1 徵】

巳二、明建立2　午一、徵

云何建立如是三根？

【Q2 釋3】

【R1 未知欲知根】

午二、釋3　未一、未知欲知根

謂於諸諦未現觀者，加行勤修諸諦現觀，依此建立未知欲知根。

【R2 已知根】

未二、已知根

若於諸諦已得現觀，而居有學，依此建立已知根。

【R3 具知根】

未三、具知根

若阿羅漢所作已辦，住無學位，依此建立具知根。

【O2 三解脫門2】

【P1 標列名】

辰二、三解脫門2　巳一、標列名

復有三解脫門。一、空解脫門，二、無願解脫門，三、無相解脫門。

【P2 明建立3】

【Q1 徵】

巳二、明建立3　午一、徵

云何建立三解脫門？

【Q2 釋2】

【R1 舉所知境3】

【S1 標】

午二、釋2　未一、舉所知境3　申一、標

謂所知境略有二種。

【S2 列】

申二、列

有及非有。

【S3 釋2】

【T1 有3】

【U1 標】

申三、釋2　酉一、有3　戌一、標

有有二種。

【U2 列】

戌二、列

一者、有為，二者、無為。

【U3 釋】

戌三、釋

於有為中，且說三界所繫五蘊；於無為中，且說涅槃。如是二種有為、無為，合說名有。

【T2 非有】

酉二、非有

若說於我，或說有情、命者、生者等，是名非有。

【R2 辨相差別3】

【S1 無願】

未二、辨相差別3　申一、無願

於有為中見過失故、見過患故，無所祈願；無祈願故，依此建立無願解脫門。

【S2 無相】

申二、無相

於有為中無祈願故，便於涅槃深生祈願，見極寂靜、見甚微妙、見永出離；由於中見永出離故，依此建立無相解脫門。

【S3 空】

申三、空

於其非有無所有中，非有祈願、非無祈願；如其非有，還則如是知為非有、見為非有，依此建立空解脫門。

【Q3 結】

午三、結

是名建立三解脫門。

【K6 隨順學法2】

【L1 徵】

子六、隨順學法2　丑一、徵

云何隨順學法？

【L2 釋2】

【M1 第一義2】

【N1 標】

丑二、釋2　寅一、第一義2　卯一、標

謂有十種違逆學法，對治彼故，應知十種隨順學法。

【N2 辨2】

【O1 初舉違逆3】

【P1 徵】

卯二、辨2　辰一、初舉違逆3　巳一、徵

云何十種違逆學法。

【P2 列10】

【Q1 第一法】

巳二、列10　午一、第一法

一者、所有母邑少年、盛壯、可愛形色，是正修學善男子等上品障礙。

【Q2 第二法】

午二、第二法

二者、於薩迦耶所攝諸行生起愛著。

【Q3 第三法】

午三、第三法

三者、懶惰懈怠。

【Q4 第四法】

午四、第四法

四者、薩迦耶見。

【Q5 第五法】

午五、第五法

五者、依於段食貪著美味。

【Q6 第六法】

午六、第六法

六者、於諸世間種種戲論非一眾多別別品類所思念中，發欲貪愛。

【Q7 第七法4】

【R1 標】

午七、第七法4　未一、標

七者、思惟諸法瑜伽作意所有過患。

【R2 徵】

未二、徵

此復云何？

【R3 釋2】

【S1 標】

未三、釋2　申一、標

謂十一種。

謂十一種者：如前三摩呬多地中說，有十一定障差別。又修所成地中說，十一法為所對治。其義大同，隨應準釋。

【S2 列】

申二、列

一、於諸諦寶蘊業果中猶豫疑惑。

於諸諦寶蘊業果中猶豫疑惑者：諦謂四諦，寶謂三寶，蘊謂三世諸行，業謂妙行、惡行因性，果謂彼業異熟果性。於是一切心懷二分，迷之不了，猶豫猜度，是名猶豫疑惑。

二、樂修斷者，身諸麤重。

樂修斷者身諸麤重者：此說住於晝分，習近邪惡飲食，身不調柔故。

三、有慢緩者，於修止觀過患作意，惛沈睡眠映蔽其心，令心極略。

有慢緩者至令心極略者：此說住於夜分，懶惰懈怠，多習睡眠，虛度時分故。

四、太猛精進者，身疲心惱。

太猛精進等者：一向修舉，故有此失。

五、太劣精進者，不得勝進，善品衰退。

太劣精進等者：一向修止，故有此失。

六、於少利養名譽稱讚隨一樂中，深生欣喜。七、掉舉不靜踊躍躁擾。八、於薩迦耶永滅涅槃而生驚恐。九、於諸言說非量加行，言論太過；雖說法論，而好折伏，起諍方便。

於諸言說非量加行等者：此說於法精勤論議決擇，於立破門多生言論，相續不捨故。

十、於先所見、所聞、所受非一眾多別別品類諸境界中，心馳、心散。

於先所見所聞所受等者：此說於色聲香味觸中，不如正理執取相好，不正尋思，令心散亂故。

十一、不應思處而彊沈思。

【R4 結】

未四、結

應知是名思惟諸法瑜伽作意所有過患。

不應思處而彊沈思者：不應思處，略有六種。謂思議我，乃至思議諸佛諸佛境界。如前已說。（陵本二十五卷八頁2101）於是處所彊攝其心，思擇諸法，是名不應思處而彊沈思。

【Q8 第八法】

午八、第八法

八者、於諸靜慮、等至樂中深生愛味。

【Q9 第九法】

午九、第九法

九者、樂欲證入無相定者，於諸行中隨順流散。

【Q10 第十法】

午十、第十法

十者、觸身苦受乃至奪命苦受時，貪愛壽命，希望存活；隨此希望，傷歎迷悶。

貪愛壽命希望存活者：謂於命根不取中夭相故，致有此失。

【P3 結】

巳三、結

是名十種違逆學法。

【O2 正顯隨順2】

【P1 徵】

辰二、正顯隨順2　巳一、徵

云何對治如是十種違逆學法隨順學法？

【P2 釋2】

【Q1 明能治法3】

【R1 標】

巳二、釋2　午一、明能治法3　未一、標

謂有十種。

【R2 列】

未二、列

一、不淨想，二、無常想，三、無常苦想，四、苦無我想，五、厭逆食想，六、一切世間不可樂想，七、光明想，八、離欲想，九、滅想，十、死想。

【R3 結】

未三、結

如是十想善修、善習、善多修習，能斷十種障礙學法、違逆學法。

謂有十種等者：此中十想，如其次第，對治前說十種違逆學法應知。

【Q2 隨釋光明2】

【R1 明建立】

午二、隨釋光明2　未一、明建立

當知此中，有四光明。一、法光明，二、義光明，三、奢摩他光明，四、毗鉢舍那光明。依此四種光明增上立光明想。

【R2 簡今義】

未二、簡今義

今此義中，意取能斷思惟諸法瑜伽作意障礙法者。

意取能斷思惟諸法等者：謂第一義思所成慧、修所成慧俱光明想，隨順能生思惟諸法瑜伽作意。若有前說十一過患障礙法時，此光明想能正對治。即於前說四光明中，隨其所應，取其少分，不遍一切。今依此義，故作是說。

【M2 第二義5】

【N1 標】

寅二、第二義5　卯一、標

當知此中，復有十種隨順學法。

【N2 徵】

卯二、徵

何等為十？

【N3 列】

卯三、列

一者、宿因，二者、隨順教，三者、如理加行，四者、無間、殷重所作，五者、猛利樂欲，六者、持瑜伽力，七者、止息身心麤重，八者、數數觀察，九者、無有怯弱，十者、離增上慢。

【N4 釋10】

【O1 宿因】

卯四、釋10　辰一、宿因

云何宿因？謂先所習諸根成熟、諸根積集。

【O2 隨順教】

辰二、隨順教

云何隨順教？謂所說教無倒、漸次。

謂所說教無倒漸次者：前說無倒教授、漸次教授，義應準知。

【O3 如理加行】

辰三、如理加行

云何如理加行？謂如其教無倒修行，如是修行能生正見。

【O4 無間殷重所作】

辰四、無間殷重所作

云何無間、殷重所作？謂由如是正加行故，於諸善品不虛捨命，速能積習所有善品。

【O5 猛利樂欲】

辰五、猛利樂欲

云何猛利樂欲？謂如有一，於上解脫發生希慕。謂我何時當於是處能具足住，如諸聖者於是處所具足而住？

【O6 持瑜伽力2】

【P1 徵】

辰六、持瑜伽力2　巳一、徵

云何持瑜伽力？

【P2 釋2】

【Q1 標】

巳二、釋2　午一、標

謂二因緣能令獲得持瑜伽力。

【Q2 列】

午二、列

一者、本性是利根故；二者、長時串修習故。

【O7 止息身心麤重2】

【P1 徵】

辰七、止息身心麤重2　巳一、徵

云何止息身心麤重？

【P2 釋4】

【Q1 息勞乏】

巳二、釋4　午一、息勞乏

謂如有一，或由身勞身乏，發身麤重、發心麤重；此因易脫威儀而便止息。

【Q2 息尋伺】

午二、息尋伺

或由太尋太伺，發身麤重、發心麤重；此因內心寂止方便而便止息。

【Q3 息惛睡】

午三、息惛睡

或由心略心劣，惛沈睡眠之所纏繞，發身麤重、發心麤重；此因增上慧法毗鉢舍那順淨作意而便止息。

【Q4 息煩惱】

午四、息煩惱

或由本性煩惱未斷，有煩惱品身心麤重未能捨離；此因相續勤修正道而便止息。

【O8 數數觀察2】

【P1 徵】

辰八、數數觀察2　巳一、徵

云何數數觀察？

【P2 釋2】

【Q1 依尸羅2】

【R1 標】

巳二、釋2　午一、依尸羅2　未一、標

謂依尸羅，數數觀察惡作不作，數數觀察善作而作。

數數觀察惡作不作等者：嫌惡所作，是名惡作。若犯所犯，惡作定生，由是說有惡作罪聚。攝事分說：由五種相，除彼所生五種惡作，乃至廣說。（陵本九十九卷九頁7428）是名惡作不作。與此相違，若有所作非惡作攝，是名善作。於此善作應勤加行，是名善作而作。

【R2 辨】

未二、辨

於其惡作不作不轉，於其善作不作不退。

於其惡作不作不轉等者：未生惡作令其不生，是名惡作不作不轉。於未得善雖或未生，然於已得住不退失，是名善作不作不退。

於其惡作作而棄捨，於其善作作而不捨。

於其惡作作而棄捨等者：惡作作已，速疾悔除，是名惡作作而棄捨。善作作已，數數修習無忘失念，是名善作作而不捨。

【Q2 依作意2】

【R1 標】

午二、依作意2　未一、標

又於煩惱斷與未斷觀察作意增上力故，數數觀察。

【R2 辨】

未二、辨

若知已斷，便生歡喜；若知未斷，則便數數勤修正道。

【O9 無有怯弱】

辰九、無有怯弱

云何無有怯弱？謂於後時應知、應見、應證得中，未知、未見、未證得故，發生怯弱，其心勞倦、其心匱損，彼既生已而不堅執，速能斷滅。

【O10 離增上慢】

辰十、離增上慢

云何離增上慢？謂於所得、所觸、所證，無增上慢，離顛倒執。於真所得起於得想，於真所觸起於觸想，於真所證起於證想。

【N5 結】

卯五、結

如是十法，於樂修學諸瑜伽師所應修學，初中後時恆常隨順，無有違逆，是故名為隨順學法。

【K7 瑜伽壞2】

【L1 徵】

子七、瑜伽壞2　丑一、徵

云何瑜伽壞？

【L2 釋2】

【M1 略辨四種4】

【N1 標】

丑二、釋2　寅一、略辨四種4　卯一、標

謂壞瑜伽略有四種。

【N2 徵】

卯二、徵

何等為四？

【N3 列】

卯三、列

一者、畢竟瑜伽壞，二者、暫時瑜伽壞，三者、退失所得瑜伽壞，四者、邪行所作瑜伽壞。

【N4 釋4】

【O1 畢竟瑜伽壞3】

【P1 標】

卯四、釋4　辰一、畢竟瑜伽壞3　巳一、標

畢竟瑜伽壞者，謂無種性補特伽羅。

【P2 徵】

巳二、徵

何以故？

【P3 釋】

巳三、釋

由彼身中無能趣向涅槃法故，畢竟失壞出世瑜伽。

【O2 暫時瑜伽壞4】

【P1 標】

辰二、暫時瑜伽壞4　巳一、標

暫時瑜伽壞者，謂有種性補特伽羅。

【P2 徵】

巳二、徵

何以故？

【P3 釋】

巳三、釋

由彼身中有能趣向涅槃法故，雖闕外緣，時經久遠，定當緣會；修習瑜伽，令其現起；善修習已，當般涅槃。

【P4 結】

巳四、結

是故說彼所有瑜伽暫時失壞。

【O3 退失所得瑜伽壞】

辰三、退失所得瑜伽壞

退失所得瑜伽壞者，謂如有一，退失所得、所觸、所證，若智、若見、若安樂住。

【O4 邪行所作瑜伽壞2】

【P1 釋2】

【Q1 不如理行】

辰四、邪行所作瑜伽壞2　巳一、釋2　午一、不如理行

邪行所作瑜伽壞者，謂如有一，不如正理精勤修行，雖多用功，無所成辦，不能成辦一切瑜伽，亦非善法。

亦非善法者：謂雖精勤修行，然由非理作意所引，或起顛倒、或起邪見，是故名非善法。

【Q2 虧損淨命2】

【R1 別辨相2】

【S1 起惡欲樂2】

【T1 招集利敬2】

【U1 舉因緣2】

【V1 為說法】

午二、虧損淨命2　未一、別辨相2　申一、起惡欲樂2　酉一、招集利敬2　戌一、舉因緣2　亥一、為說法

又如有一，多諸煩惱，性多塵穢，而識聰銳，覺慧猛利，成俱生覺，善攝所聞；於聞究竟，或少或多。或住空閑，有在家者及出家者，為性質直，來至其所，因為說法，令心歡喜。

【V2 行矯詐】

亥二、行矯詐

又行矯詐，妄現種種身語相應調善所作。

【U2 顯所為】

戌二、顯所為

由是因緣，招集利養恭敬稱頌、大福德想，及得種種衣、食、臥具、病緣醫藥資身什物，為諸國王、大臣、居士乃至商主恭敬尊重，咸共謂之是阿羅漢。

又行矯詐等者：謂如前說：方便顯己有勝功德，矯詐構集非常威儀。為誑他故，恆常詐現諸根無掉、諸根無動、諸根寂靜，由是令他謂其有德，當有所施、當有所作，乃至廣說。（陵本二十二卷十頁1919）此應準知。

【T2 恐失利敬2】

【U1 戀著愛眾】

酉二、恐失利敬2　戌一、戀著愛眾

或於隨彼迴轉弟子，若諸出家、若在家眾，戀著親愛，隨順而轉。

【U2 妄立瑜伽2】

【V1 明彼念】

戌二、妄立瑜伽2　亥一、明彼念

為多招引，復生是念：此諸出家在家弟子，信順於我，咸共謂我是阿羅漢。彼若依於瑜伽作意止觀等處來請問我，我得彼問或不能對，彼因是事，當於我所捨信向心，不復謂我是阿羅漢，由斯退失利養恭敬。我於今者，應自思惟、籌量、觀察，安立瑜伽。

【V2 顯妄立】

亥二、顯妄立

彼由是事增上力故，耽著利養恭敬名譽，獨處空閑，自諦思惟、籌量、觀察，安立瑜伽。

應自思惟籌量觀察者：此中思惟，謂由隨相行。籌量，謂由隨尋思行。觀察，謂由隨伺察行。

然此瑜伽，不順契經、不現戒律、違逆法性。

不順契經等者：謂於攝聖教義不相符順，是名不順契經。於諸制立學處，或增或減，是名不現戒律。違正教量，是名違逆法性。謂違聖言，或違法 相等。如聞所成地說應知。（陵本十五卷十三頁1323）

【S2 起覆藏想2】

【T1 略標】

申二、起覆藏想2　酉一、略標

若諸苾芻善持三藏，彼於其所覆自瑜伽，不欲開示。若諸在家、出家弟子，於此瑜伽私竊教示，不令彰顯。

【T2 釋因2】

【U1 恐有詰發】

酉二、釋因2　戌一、恐有詰發

所以者何？恐有善持三藏教者，聞彼如是瑜伽處已，以經檢驗，不順契經；以律顯照，不現戒律；以法觀察，違逆法性。由是因緣，便不信受，以不信言詰難於我，諍競舉發。

【U2 恐失利敬】

戌二、恐失利敬

由是國王、大臣、居士乃至饒財長者、商主，不復恭敬尊重於我，更不獲得衣、食、臥具、病緣醫藥資身什物。

【R2 略顯義】

未二、略顯義

彼由貪著利養恭敬增上力故，於非法中起於法想、起覆藏想、起惡欲樂，顯發開示非法為法。

起覆藏想等者：謂如前說，覆自瑜伽，不欲開示，私竊教示，不令彰顯，是即起覆藏想。耽著利養恭敬名譽，是即起惡欲樂。自諦思惟、籌量、觀察，安立瑜伽，是即顯發開示非法為法。

諸有忍許彼所見者，亦於非法起是法想，愚昧頑鈍。於非法中起法想故，雖如其教精進修行，當知一切皆是邪行。

【P2 結】

巳二、結

如是名為邪行所作瑜伽失壞，像似正法，非真正法，能障正法。

【M2 結勸知捨】

寅二、結勸知捨

諸有苾芻勤修靜慮，是瑜伽師，於此四種瑜伽壞法，應正遍知，當遠捨離。

【K8 瑜伽2】

【L1 徵】

子八、瑜伽2　丑一、徵

云何瑜伽？

【L2 釋2】

【M1 辨四種類4】

【N1 標】

丑二、釋2　寅一、辨四種類4　卯一、標

謂四瑜伽。

【N2 徵】

卯二、徵

何等為四？

【N3 列】

卯三、列

一、信，二、欲，三、精進，四、方便。

【N4 釋4】

【O1 信2】

【P1 標】

卯四、釋4　辰一、信2　巳一、標

當知其信有二行相及二依處。

【P2 釋2】

【Q1 行相】

巳二、釋2　午一、行相

二行相者，一、信順行相，二、清淨行相。

【Q2 依處】

午二、依處

二依處者，一、觀察諸法道理依處，二、信解補特伽羅神力依處。

有二行相及二依處等者：攝異門分說：於一切事現正隨從，故名信順。隨順理門，故名淨信。即由如是增上力故，身毛為豎、悲泣墮淚，如是等事是淨信相。（陵本八十三卷二頁6278）由是當知，信順行相，即以信解補特伽羅神力依處為所依處。清淨行相，即以觀察諸法道理為所依處。

【O2 欲4】

【P1 標】

辰二、欲4　巳一、標

欲有四種。

【P2 徵】

巳二、徵

何等為四？

【P3 列】

巳三、列

一、為證得欲，二、為請問欲，三、為修集資糧欲，四、為隨順瑜伽欲。

【P4 釋4】

【Q1 為證得欲】

巳四、釋4　午一、為證得欲

為證得欲者，謂如有一，於上解脫發生希慕，如前廣說。

於上解脫發生希慕等者：謂修瑜伽因緣，唯依涅槃而為上首。如修所成地說。（陵本二十卷三頁1711）依此義故，名上解脫。前說猛利樂欲，謂我何時當於是處能具足住，如諸聖者於是處所具足而住？是即如前廣說應知。

【Q2 為請問欲】

午二、為請問欲

為請問欲者，謂如有一，生希慕已，往僧伽藍，詣諸有識同修梵行成就瑜伽妙智者所，為聽未聞，為聞究竟。

【Q3 為修集資糧欲】

午三、為修集資糧欲

為修集資糧欲者，謂如有一，為戒律儀清淨、為根律儀清淨故，於食知量、減省睡眠、正知住中，展轉增勝，發生希慕。

為修集資糧欲等者：此中資糧定地所攝，如下說有護養定資糧處。（陵本三十卷五頁2499）與此義同。

【Q4 為隨順瑜伽欲】

午四、為隨順瑜伽欲

為隨順瑜伽欲者，謂於無間加行、殷重加行修習道中，發生希慕、發生欣樂，欲有所作。

【O3 精進4】

【P1 標】

辰三、精進4　巳一、標

精進有四。

【P2 徵】

巳二、徵

何等為四？

【P3 列】

巳三、列

一、為聞精進，二、為思精進，三、為修精進，四、為障淨精進。

【P4 釋4】

【Q1 為聞精進】

巳四、釋4　午一、為聞精進

為聞精進者，謂為聽未聞，聞已究竟，勤心勇猛審決加行。

【Q2 為思精進】

午二、為思精進

為思精進者，謂如所聞法，獨處空閑，思惟其義，籌量、觀察。

【Q3 為修精進】

午三、為修精進

為修精進者，謂入寂靜，於時時間勤修止觀。

【Q4 為障淨精進】

午四、為障淨精進

為障淨精進者，謂於晝夜策勵精勤經行、宴坐，從諸障法淨修其心，勤心勇猛，審決精進。

【O4 方便2】

【P1 標】

辰四、方便2　巳一、標

方便有四。

【P2 列】

巳二、列

謂尸羅律儀增上力故，善守其念；善守念故，能無放逸，防護其心，修諸善法；無放逸故，心正於內修奢摩他、增上慧法毗鉢舍那。

方便有四等者：謂尸羅律儀為初，次念，次無放逸，奢摩他、毗鉢舍那為後，名四方便應知。

【M2 結名瑜伽】

寅二、結名瑜伽

此四瑜伽有十六種。當知此中，初由信故，於應得義深生信解；信應得已，於諸善法生起樂欲；由樂欲故，晝夜策勵，安住精勤、堅固、勇猛；發精進已，攝受方便，能得未得、能觸未觸、能證未證；故此四法說名瑜伽。

由樂欲故等者：謂於未生一切善法欲令其生，及於已生一切善法欲令堅住、欲令不忘、欲令修滿，是名樂欲差別。為於已得令現前故，由是說言晝夜策勵。為於未得令其得故，由是說言安住精勤、堅固、勇猛。

【K9 作意2】

【L1 徵】

子九、作意2　丑一、徵

云何作意？

【L2 釋2】

【M1 別辨相2】

【N1 初四種4】

【O1 標】

丑二、釋2　寅一、別辨相2　卯一、初四種4　辰一、標

謂四作意。

【O2 徵】

辰二、徵

何等為四？

【O3 列】

辰三、列

一、力勵運轉作意，二、有間運轉作意，三、無間運轉作意，四、無功用運轉作意。

謂四作意等者：此四作意，三摩呬多地中已略顯示，與此義同。

【O4 釋4】

【P1 力勵運轉 】

辰四、釋4　巳一、力勵運轉 

云何力勵運轉作意？謂初修業者，令心於內安住等住，或於諸法無倒揀擇，乃至未得所修作意，爾時作意力勵運轉。由倍勵力折挫其心，令住一境，故名力勵運轉作意。

謂初修業者至未得所修作意者：此說初修作意瑜伽師，乃至未得所修作意，未能觸證心一境性，故名初修業者，如下自說。此中未得所修作意，謂猶未得初靜慮近分定，於爾所時，不名墮在有作意數。有作意相，如下自釋。（陵本三十二卷二十頁2666）言令心於內安住等住者，謂修奢摩他行。言於諸法無倒揀擇者，謂修毗鉢舍那行。

【P2 有間運轉】

巳二、有間運轉

云何有間運轉作意？謂得所修作意已後，世出世道漸次昇進了相作意，由三摩地思所間雜，未能一向純修行轉，故名有間運轉作意。

【P3 無間運轉】

巳三、無間運轉

云何無間運轉作意？謂從了相作意已後，乃至加行究竟作意，是名無間運轉作意。

【P4 無功用運轉】

巳四、無功用運轉

云何無功用運轉作意？謂加行究竟果作意，是名無功用運轉作意。

【N2 次四種3】

【O1 標】

卯二、次四種3　辰一、標

復有所餘四種作意。

【O2 列】

辰二、列

一、隨順作意，二、對治作意，三、順清淨作意，四、順觀察作意。復有所餘四種作意等者：三摩呬多地中亦有此四作意，應參彼釋。

【O3 釋4】

【P1 隨順】

辰三、釋4　巳一、隨順

云何隨順作意？謂於所緣深生厭壞，起正加行，而未斷惑。

【P2 對治】

巳二、對治

云何對治作意？謂能斷惑。

【P3 順清淨】

巳三、順清淨

云何順清淨作意？謂心下蹙，取淨妙相策令歡悅。

【P4 順觀察】

巳四、順觀察

云何順觀察作意？謂觀察作意。由此作意增上力故，順觀煩惱斷與未斷。

【M2 廣分別2】

【N1 所緣境相2】

【O1 問】

寅二、廣分別2　卯一、所緣境相2　辰一、問

問：於所緣境正作意時，思惟幾相？

【O2 答4】

【P1 標】

辰二、答4　巳一、標

答：四。

【P2 徵】

巳二、徵

何等為四？

【P3 列】

巳三、列

一、所緣相，二、因緣相，三、應遠離相，四、應修習相。

【P4 釋3】

【Q1 所緣相】

巳四、釋3　午一、所緣相

所緣相者，謂所知事同分影像明了顯現。

【Q2 因緣相2】

【R1 資糧等攝2】

【S1 別列】

午二、因緣相2　未一、資糧等攝2　申一、別列

因緣相者，謂三摩地資糧積集，隨順教導，與修俱行猛利樂欲，於可厭法深生厭患，能審遍知亂與不亂，他不惱觸。

【S2 隨釋】

申二、隨釋

或人所作，或非人作，或音聲作，或功用作。

謂三摩地資糧積集等者：成就戒律儀等，乃至成就所有沙門莊嚴，名三摩地資糧積集。隨順通達修瑜伽師殷勤教誨，是名隨順教導。樂斷樂修，於上解脫發生希慕，謂我何時當於是處能具足住，如諸聖者於是處所具足而住？是名與修俱行猛利樂欲。於諸世間衰損興盛，唯見其苦，不欲現前，是名於可厭法深生厭患。色等十相，八種尋思，貪等五蓋，令心散動、令心躁擾、令心染汙，是名為亂。依六種想作意思惟，能令心住一所緣境，是名不亂。云何六想？謂無相想、無分別想、寂靜想、無作用想、無所思慕無躁擾想、離諸煩惱寂滅樂想。於此亂不亂相，能於其中審諦周遍了知，分明現前，是名能審遍知亂與不亂。若所居處，於晝日分無諸諠逸，於夜分中無蚊蝱等眾苦所觸，亦無種種人及非人怖畏驚恐，如是說名他不惱觸。

【R2 止觀攝】

未二、止觀攝

若毗鉢舍那而為上首，內略其心，極猛盛觀後因緣相。

若毗鉢舍那而為上首等者：此說毗鉢舍那與奢摩他為其因緣。如下說言：依奢摩他所熏習心，為令後時奢摩他定皆清淨故，修習瑜伽毗鉢舍那所有加行，是名因緣相。（陵本三十一卷八頁2573）此應準知。

若奢摩他而為上首，發起勝觀，極猛盛止後因緣相。

若奢摩他而為上首等者：此說奢摩他與毗鉢舍那為其因緣。如下說言：依毗鉢舍那所熏習心，為令後時毗鉢舍那皆清淨故，修習內心奢摩他定所有加行。（陵本三十一卷八頁2575）此應準知。

【Q3 應遠離相4】

【R1 標】

午三、應遠離相4　未一、標

應遠離相復有四種。

【R2 列】

未二、列

一者、沈相，二者、掉相，三者、著相，四者、亂相。

【R3 釋4】

【S1 沈相】

未三、釋4　申一、沈相

沈相者，謂由所緣相、因緣相故，令心下劣。

【S2 掉相】

申二、掉相

掉相者，謂由所緣相、因緣相故，令心高舉。

【S3 著相】

申三、著相

著相者，謂由所緣相、因緣相故，令心於境起染、起著，作諸惱亂。

【S4 亂相】

申四、亂相

亂相者，謂由所緣相、因緣相故，令心於外馳散擾動。

【R4 指】

未四、指

如是諸相，如前等引地中已說。

如是諸相如前等引地中已說者：三摩呬多地中廣說四種應遠離相應知。 （陵本十一卷十九頁936）

【N2 所緣勝解2】

【O1 問】

卯二、所緣勝解2　辰一、問

問：如是作意於所緣境起勝解時，有幾勝解？

【O2 答4】

【P1 標】

辰二、答4　巳一、標

答：九。

【P2 徵】

巳二、徵

何等為九？

【P3 列】

巳三、列

一、有光淨勝解，二、無光淨勝解，三、遲鈍勝解，四、捷利勝解，五、狹小勝解，六、廣大勝解，七、無量勝解，八、清淨勝解，九、不清淨勝解。

【P4 釋9】

【Q1 有光淨勝解】

巳四、釋9　午一、有光淨勝解

有光淨勝解者，謂於光明相澄心善取，與光明俱所有勝解。

【Q2 無光淨勝解】

午二、無光淨勝解

無光淨勝解者，謂於光明相不能善取，與闇昧俱所有勝解。

【Q3 遲鈍勝解】

午三、遲鈍勝解

遲鈍勝解者，謂鈍根身中所有勝解。

【Q4 捷利勝解】

午四、捷利勝解

捷利勝解者，謂利根身中所有勝解。

【Q5 狹小勝解】

午五、狹小勝解

狹小勝解者，謂狹小信欲俱行勝解，及狹小所緣意解勝解。如是作意狹小故，及所緣狹小故，名狹小勝解。

狹小勝解等者：三摩呬多地中說有小三摩地。或由所緣故小，觀少色故；或由作意故小，小信、小欲、小勝解故。（陵本十二卷十頁1008）此應準知。

【Q6 廣大勝解】

午六、廣大勝解

廣大勝解者，謂廣大信欲俱行勝解，及廣大所緣意解勝解。如是作意廣大故，及所緣廣大故，名廣大勝解。

廣大勝解等者：此如三摩呬多地中大三摩地釋相應知。（陵本十二卷十一頁1008）

【Q7 無量勝解】

午七、無量勝解

無量勝解者，謂無邊無際信欲俱行勝解，及無邊無際所緣意解勝解。如是作意無量故，及所緣無量故，名無量勝解。

無量勝解等者：此如三摩呬多地中無量三摩地釋相應知。（陵本十二卷十一頁1009）

【Q8 清淨勝解】

午八、清淨勝解

清淨勝解者，謂已善修、已成滿、已究竟俱行勝解。

【Q9 不清淨勝解】

午九、不清淨勝解

不清淨勝解者，謂未善修、未成滿、未究竟俱行勝解。

【K10 瑜伽師所作3】

【L1 問】

子十、瑜伽師所作3　丑一、問

問：修瑜伽者凡有幾種瑜伽所作？

【L2 答4】

【M1 標】

丑二、答4　寅一、標

答：四。

【M2 徵】

寅二、徵

何等為四？

【M3 列】

寅三、列

一、所依滅，二、所依轉，三、遍知所緣，四、愛樂所緣。

【M4 釋2】

【N1 初二種】

寅四、釋2　卯一、初二種

所依滅及所依轉者，謂勤修習瑜伽作意故，所有麤重俱行所依漸次而滅，所有輕安俱行所依漸次而轉，是名所依滅及所依轉瑜伽所作。

【N2 後二種2】

【O1 能淨所依】

卯二、後二種2　辰一、能淨所依

遍知所緣及愛樂所緣者，謂或有遍知所緣、愛樂所緣與所依滅轉而為上首；由此遍知所緣、愛樂所緣增上力故，令所依滅及所依轉。

【O2 得善清淨】

辰二、得善清淨

或有遍知所緣、愛樂所緣用所依清淨而為上首；由此所依清淨增上力故，令遍知所緣得善清淨，及愛樂所緣得善清淨，於其所作成辦時轉。

遍知所緣及愛樂所緣等者：謂若遍知事邊際性，是名遍知所緣。於其所緣樂斷樂修，是名愛樂所緣。此與所依滅轉互為增上，如文可知。

【L3 結】

丑三、結

是名四種修瑜伽者瑜伽所作。

【K11 幾瑜伽師2】

【L1 問】

子十一、幾瑜伽師2　丑一、問

問：修瑜伽師凡有幾種？

【L2 答4】

【M1 標】

丑二、答4　寅一、標

答：三。

【M2 徵】

寅二、徵

何等為三？

【M3 列】

寅三、列

一、初修業瑜伽師，二、已習行瑜伽師，三、已度作意瑜伽師。

【M4 釋2】

【N1 第一義3】

【O1 初修業4】

【P1 徵】

寅四、釋2　卯一、第一義3　辰一、初修業4　巳一、徵

云何初修業瑜伽師？

【P2 標】

巳二、標

謂有二種初修業者。

【P3 列】

巳三、列

一、於作意初修業者，二、淨煩惱初修業者。

【P4 釋2】

【Q1 於作意初修業者】

巳四、釋2　午一、於作意初修業者

云何於作意初修業者？謂初修業補特伽羅，安住一緣，勤修作意，乃至未得所修作意，未能觸證心一境性。

未能觸證心一境性者：如下說言：數數隨念同分所緣，流注、無罪適悅相應，令心相續，名三摩地，亦名為善心一境性。（陵本三十卷八頁2508）不能繫心於此一所緣境，名未觸證。

【Q2 淨煩惱初修業者】

午二、淨煩惱初修業者

云何淨煩惱初修業者？謂已證得所修作意，於諸煩惱欲淨其心，發起攝受正勤修習了相作意，名淨煩惱初修業者。

【O2 已習行】

辰二、已習行

云何已習行瑜伽師？謂除了相作意，於餘乃至加行究竟五作意中已善修習。

於餘乃至加行究竟五作意等者：謂勝解作意、遠離作意、攝樂作意、觀察作意、加行究竟作意，此五作意望初了相作意，說名為餘。當知此已習行，通說於修作意及淨煩惱，下說已度作意，當知亦爾。

【O3 已度作意】

辰三、已度作意

云何已度作意瑜伽師？謂住加行究竟果作意位中，由此超過加行方便所修作意，安住修果，是故說名已度作意。

【N2 第二義3】

【O1 初修業】

卯二、第二義3　辰一、初修業

又始從修習善法欲已去，乃至未起順決擇分善根，於爾所時，名初修業。

【O2 已習行】

辰二、已習行

若已起順決擇分善根，所謂煖、頂、隨順諦忍、世第一法，名已習行。

又始從修習善法欲已去等者：此第二義釋三差別，唯說淨煩惱瑜伽師應知。言順決擇分善根者，善根有四。謂煖、頂、忍、世第一法。於此善根勤修加行，能生真實決擇清淨智見。此隨順彼，及是彼分，故名順決擇分善根。此中煖、頂、忍、世第一法，如下別釋應知。（陵本三十四卷十九頁2791）

【O3 已度作意2】

【P1 辨位】

辰三、已度作意2　巳一、辨位

若已證入正性離生，得諦現觀，不由他緣，於佛聖教不為餘緣之所引奪，當於爾時，名度作意。

【P2 顯義】

巳二、顯義

由彼超過他緣作意，住非他緣所有作意，是故名為已度作意。

【K12 瑜伽修4】

【L1 徵】

子十二、瑜伽修4　丑一、徵

云何瑜伽修？

【L2 標】

丑二、標

謂有二種。

【L3 列】

丑三、列

一者、想修，二者、菩提分修。

【L4 釋2】

【M1 想修3】

【N1 徵】

丑四、釋2　寅一、想修3　卯一、徵

云何想修？

【N2 釋2】

【O1 別列4】

【P1 過患想】

卯二、釋2　辰一、別列4　巳一、過患想

謂或修世間道時，於諸下地修過患想。

於諸下地修過患想者：謂觀欲界對初靜慮，乃至無所有處對非想非非想處，一切下地苦惱增多，壽量減少，是名於諸下地修過患想。由麤性義是有過患義故，如前已說。

【P2 斷等想】

巳二、斷等想

或修涅槃道時，於斷界、離欲界、滅界觀見最勝寂靜功德，修習斷想、離欲想、滅想。

【P3 上下想】

巳三、上下想

或修奢摩他時，修習止品上下想。

【P4 前後想】

巳四、前後想

或修毗鉢舍那時，修習觀品前後想。

【O2 隨釋2】

【P1 上下想】

辰二、隨釋2　巳一、上下想

上下想者，謂觀察此身如其所住、如其所願。

如其所住如其所願者：住謂現法命根相續。願謂前際希求愛樂。願增上力，壽命和合相續安住，是故此中作差別說。

上從頂上，下至足下，種種雜類不淨充滿。謂此身中所有種種髮、毛、爪、齒，如前廣說。

如前廣說者：如前已說朽穢不淨應知。（陵本二十六卷二十頁2230）

【P2 前後想3】

【Q1 標所觀相】

巳二、前後想3　午一、標所觀相

前後想者，謂如有一，於所觀相殷勤懇到，善取、善思、善了、善達。

【Q2 顯其差別】

午二、顯其差別

謂住觀於坐，坐觀於臥，或在後行觀察前行。此則顯示以毗鉢舍那行，觀察三世緣生諸行。

謂住觀於坐等者：謂以現在作意，觀察未來所知諸行，即此說言住觀於坐。若以現在作意，觀察過去所知諸行，即此說言坐觀於臥。若以現在作意，觀無間滅現行作意，即此說言或在後行觀察前行，當知此即觀察現在所知諸行。一心剎那，名現在故。如是別配觀察三世緣生諸行應知。三摩呬多地中亦有此文，已略解釋，今不更述。

【Q3 配觀三世3】

【R1 住觀於坐3】

【S1 標】

午三、配觀三世3　未一、住觀於坐3　申一、標

謂若說言：住觀於坐。此則顯示以現在作意，觀察未來所知諸行。

【S2 徵】

申二、徵

所以者何？

【S3 釋】

申三、釋

現在作意位，已現生故，說名為住；未來所知位，未現生故，臨欲起故，說名為坐。

【R2 坐觀於臥3】

【S1 標】

未二、坐觀於臥3　申一、標

若復說言：坐觀於臥。此則顯示以現在作意，觀察過去所知諸行。

【S2 徵】

申二、徵

所以者何？

【S3 釋】

申三、釋

現在作意位，臨欲滅故，說名為坐；過去所知位，已謝滅故，說名為臥。

【R3 或在後行觀察前行3】

【S1 標】

未三、或在後行觀察前行3　申一、標

若復說言：或在後行觀察前行。此則顯示以現在作意，觀無間滅現行作意。

【S2 徵】

申二、徵

所以者何？

【S3 釋】

申三、釋

若已生起無間謝滅所取作意，說名前行；若此無間新新生起能取作意，取前無間已謝滅者，說名後行。

【N3 結】

卯三、結

當知此中，為修止觀，修彼二品勝光明想，是名想修。

【M2 菩提分修3】

【N1 徵】

寅二、菩提分修3　卯一、徵

云何菩提分修？

【N2 釋4】

【O1 標】

卯二、釋4　辰一、標

謂於三十七菩提分法親近積集，若修、若習、若多修習，是名菩提分修。

【O2 徵】

辰二、徵

何等名為三十七種菩提分法？

【O3 列2】

【P1 總】

辰三、列2　巳一、總

謂四念住、四正斷、四神足、五根、五力、七覺支、八聖道。

【P2 別7】

【Q1 四念住】

巳二、別7　午一、四念住

四念住者，一、身念住，二、受念住，三、心念住，四、法念住。

【Q2 四正斷】

午二、四正斷

四正斷者，一、於已生惡不善法為令斷故，生欲、策勵、發勤精進，策心、持心、正斷。二、於未生惡不善法為不生故，生欲、策勵、發勤精進，策心、持心、正斷。三、於未生善法為令生故，生欲、策勵、發勤精進，策心、持心、正斷。四、於已生善法為欲令住、令不忘失、令修圓滿、令倍修習、令其增長、令其廣大，生欲、策勵、發勤精進，策心、持心、正斷。

【Q3 四神足】

午三、四神足

四神足者，一、欲三摩地斷行成就神足，二、勤三摩地斷行成就神足，三、心三摩地斷行成就神足，四、觀三摩地斷行成就神足。

【Q4 五根】

午四、五根

五根者，一、信根，二、精進根，三、念根，四、定根，五、慧根。

【Q5 五力】

午五、五力

五力者，一、信力，二、精進力，三、念力，四、定力，五、慧力。

【Q6 七覺支】

午六、七覺支

七覺支者，一、念等覺支，二、擇法等覺支，三、精進等覺支，四、喜等覺支，五、安等覺支，六、定等覺支，七、捨等覺支。

【Q7 八聖道】

午七、八聖道

八支聖道者，一、正見，二、正思惟，三、正語，四、正業，五、正命，六、正精進，七、正念，八、正定。

【O4 釋6】

【P1 四念住2】

【Q1 辨體相2】

【R1 略別辨2】

【S1 初身念住2】

【T1 總徵】

辰四、釋6　巳一、四念住2　午一、辨體相2　未一、略別辨2　申一、初身念住2　酉一、總徵

今於此中，云何為身？云何於身住循身觀？云何為念？云何念住？

【T2 別釋4】

【U1 身相差別3】

【V1 標】

酉二、別釋4　戌一、身相差別3　亥一、標

略說身相有三十五。

【V2 列】

亥二、列

謂內身、外身、根所攝身、非根所攝身、有情數身、非有情數身、麤重俱行身、輕安俱行身、能造身、所造身、名身、色身、那落迦身、傍生身、祖父國身、

祖父國身者：此說餓鬼趣身應知。

人身、天身、有識身、無識身、中身、表身、變異身、不變異身、

中身表身等者：如身內分，自性不淨，是名中身。如身皮分，相似清淨，是名表身。如命終已，青瘀等現，名變異身。若未命終，未至變壞，是名不變異身。

女身、男身、半擇迦身、親友身、非親友身、中庸身、劣身、中身、妙身、幼身、少身、老身。

【V3 結】

亥三、結

如是名為身相差別。

【U2 住循身觀2】

【V1 標】

戌二、住循身觀2　亥一、標

住循身觀略有三種。

【V2 釋2】

【W1 出體】

亥二、釋2　天一、出體

謂依身增上聞思修慧。

【W2 釋義】

天二、釋義

由此慧故，於一切身、一切相，正觀察、正推求，隨觀隨覺。

隨觀隨覺者：此正釋前循身觀義。顯揚頌云：身等三差別，彼影像隨觀。自下釋言：於彼身等影像隨觀，與所知事同分類故，名為影像。所言隨者，是相似義。（顯揚十九卷十八頁31,577b）今應準釋。

【U3 念】

戌三、念

念，謂依身增上，受持正法，思惟法義，修習作證。於文、於義修作證中，心無忘失。

【U4 念住2】

【V1 第一義2】

【W1 辨相】

戌四、念住2　亥一、第一義2　天一、辨相

若審思惟：我於正法為正受持，為不爾耶？於彼彼義慧善了達，為不爾耶？善能觸證彼彼解脫，為不爾耶？

【W2 結名】

天二、結名

如是審諦安住其念，名為念住。

受持正法等者：如次別配聞思修慧。言修習作證者，謂由修習，觸證彼彼身相解脫故。

【V2 第二義3】

【W1 標】

亥二、第二義3　天一、標

又為守護念、為於境無染、為安住所緣，名為念住。

【W2 釋3】

【X1 為守護念】

天二、釋3　地一、為守護念

為守護念者，謂如說言：先守護念，若常委念。

謂如說言先守護念等者：根律儀中說有防守正念、常委正念。（陵本二十三卷一頁1944）此應準知。

【X2 為於境無染】

地二、為於境無染

為於境無染者，謂如說言：念守護心，行平等位，不取其相，不取隨好，廣說乃至守護意根，修意根律儀。

謂如說言念守護心等者：根律儀中說有念防護意，乃至守護意根，修意根律儀。（陵本二十三卷二頁1946）此應準知。

【X3 為安住所緣】

地三、為安住所緣

為安住所緣者，謂如說言：於四所緣安住其念。謂於遍滿所緣、淨行所緣、善巧所緣、淨惑所緣。

【W3 結】

天三、結

由此三相，善住其念，故名念住。

謂如說言於四所緣等者：如前已說四種所緣境事應知。（陵本二十六卷十三頁2208）

【S2 餘三念住2】

【T1 辨相差別2】

【U1 列名3】

【V1 受3】

【W1 徵】

申二、餘三念住2　酉一、辨相差別2　戌一、列名3　亥一、受3　天一、徵

云何為受？

【W2 列2】

【X1 明相依】

天二、列2　地一、明相依

謂樂受、苦受、不苦不樂受，樂身受、苦身受、不苦不樂身受。如說身受，心受亦爾。

【X2 顯差別】

地二、顯差別

樂有愛味受、苦有愛味受、不苦不樂有愛味受。無愛味受、依耽嗜受，當知亦爾。樂依出離受、苦依出離受、不苦不樂依出離受。

【W3 結】

天三、結

如是總有二十一受，或九種受。

如是總有二十一受等者：謂受自相略有三種，若樂、若苦、若不苦不樂。如是受所依，謂身及心；受差別，謂有愛味、無愛味、依耽嗜、依出離；各有若樂、若苦、若不苦不樂三種差別，如是總成為二十一。又或說受自相有三，所依有二，差別有四，故成九種。

【V2 心3】

【W1 徵】

亥二、心3　天一、徵

云何為心？

【W2 列】

天二、列

謂有貪心、離貪心、有瞋心、離瞋心、有癡心、離癡心、略心、散心、下心、舉心、掉心、不掉心、寂靜心、不寂靜心、定心、不定心、善修心、不善修心、善解脫心、不善解脫心。

【W3 結】

天三、結

如是總有二十種心。

【V3 法3】

【W1 徵】

亥三、法3　天一、徵

云何為法？

【W2 列】

天二、列

謂若貪、貪毗奈耶法，若瞋、瞋毗奈耶法，若癡、癡毗奈耶法，若略、若散法，若下、若舉法，若掉、不掉法，若寂靜、不寂靜法，若定、不定法，若善修、不善修法，若善解脫、不善解脫法。

【W3 結】

天三、結

如是當知建立黑品、白品、染品、淨品二十種法。

謂若貪貪毗奈耶法等者：此中貪毗奈耶、瞋毗奈耶、癡毗奈耶諸法，謂即無貪、無瞋、無癡應知。

【U2 釋義3】

【V1 受2】

【W1 釋相依2】

【X1 舉樂受2】

【Y1 自相】

戌二、釋義3　亥一、受2　天一、釋相依2　地一、舉樂受2　玄一、自相

又樂受者，謂順樂受觸為緣所生平等受，受所攝，是名樂受。

【Y2 所依】

玄二、所依

此若五識相應，名身受；若意識相應，名心受。

【X2 例苦等受2】

【Y1 自相】

地二、例苦等受2　玄一、自相

如順樂受觸，如是順苦受觸、順不苦不樂受觸為緣所生不平等受，受所攝，非平等非不平等受，受所攝，是名苦受、不苦不樂受。

【Y2 所依】

玄二、所依

此若五識相應，名身受；若意識相應，名心受。

【W2 釋差別4】

【X1 無愛味受】

天二、釋差別4　地一、無愛味受

如是諸受，若隨順涅槃、隨順決擇，畢竟出離、畢竟離垢、畢竟能令梵行圓滿，名無愛味受。

【X2 有愛味受】

地二、有愛味受

若墮於界，名有愛味受。

【X3 依出離受】

地三、依出離受

若色無色界繫，若隨順離欲，名依出離受。

【X4 依耽嗜受】

地四、依耽嗜受

若欲界繫，若不順離欲，名依耽嗜受。

若隨順涅槃等者：此中義顯無漏相應受，說名無愛味受。此受為依，能證有學，是故說言隨順涅槃、隨順決擇；能證無學，是故說言畢竟出離，乃至梵行圓滿。

【V2 心2】

【W1 行時所起2】

【X1 釋6】

【Y1 有貪心】

亥二、心2　天一、行時所起2　地一、釋6　玄一、有貪心

又有貪心者，謂於可愛所緣境事，貪纏所纏。

【Y2 離貪心】

玄二、離貪心

離貪心者，謂即遠離如是貪纏。

【Y3 有瞋心】

玄三、有瞋心

有瞋心者，謂於可憎所緣境事，瞋纏所纏。

【Y4 離瞋心】

玄四、離瞋心

離瞋心者，謂即遠離如是瞋纏。

【Y5 有癡心】

玄五、有癡心

有癡心者，謂於可愚所緣境事，癡纏所纏。

【Y6 離癡心】

玄六、離癡心

離癡心者，謂即遠離如是癡纏。

【X2 結】

地二、結

如是六心，當知皆是行時所起三煩惱品，及此三品對治差別。

三煩惱品及此三品對治差別者：貪瞋癡纏相應於心，是名三煩惱品。離貪瞋癡，名此三品對治差別。

【W2 住時所起2】

【X1 別辨相2】

【Y1 釋2】

【Z1 依淨蓋地8】

【a1 略心】

天二、住時所起2　地一、別辨相2　玄一、釋2　黃一、依淨蓋地8　宇一、略心

略心者，謂由止行，於內所緣繫縛其心。

【a2 散心】

宇二、散心

散心者，謂於外五妙欲隨順流散。

【a3 下心】

宇三、下心

下心者，謂惛沈睡眠俱行。

【a4 舉心】

宇四、舉心

舉心者，謂於淨妙所緣明了顯現。

【a5 掉心】

宇五、掉心

掉心者，謂太舉故，掉纏所掉。

【a6 不掉心】

宇六、不掉心

不掉心者，謂於舉時及於略時得平等捨。

【a7 寂靜心】

宇七、寂靜心

寂靜心者，謂從諸蓋已得解脫。

【a8 不寂靜心】

宇八、不寂靜心

不寂靜心者，謂從諸蓋未得解脫。

【Z2 依淨煩惱地6】

【a1 定心】

黃二、依淨煩惱地6　宇一、定心

定心者，謂從諸蓋得解脫已，復能證入根本靜慮。

【a2 不定心】

宇二、不定心

不定心者，謂未能入。

【a3 善修心】

宇三、善修心

善修心者，謂於此定長時串習，得隨所欲、得無艱難、得無梗澀，速能證入。

【a4 不善修心】

宇四、不善修心

不善修心者，與此相違，應知其相。

【a5 善解脫心】

宇五、善解脫心

善解脫心者，謂從一切究竟解脫。

謂從一切究竟解脫者：謂阿羅漢，永害一切煩惱品麤重種子，其心於彼究竟解脫，證得畢竟種性清淨，由是說名善解脫心。

【a6 不善解脫心】

宇六、不善解脫心

不善解脫心者，謂不從一切不究竟解脫。

不從一切不究竟解脫者：謂諸有學，未能永斷修道所斷一切煩惱故。

【Y2 結】

玄二、結

如是十四種心，當知皆是住時所起。

【X2 結略義2】

【Y1 初八種心】

地二、結略義2　玄一、初八種心

依淨蓋地住時所起，有八種心。謂從略心、散心，乃至寂靜、不寂靜心。

【Y2 後六種心】

玄二、後六種心

依淨煩惱地住時所起，有六種心。謂定心、不定心，乃至善解脫、不善解脫心。

【V3 法2】

【W1 釋3】

【X1 於蓋2】

【Y1 有無】

亥三、法2　天一、釋3　地一、於蓋2　玄一、有無

又於內有蓋，能自了知我有諸蓋；於內無蓋，能自了知我無諸蓋。

【Y2 生滅】

玄二、生滅

如彼諸蓋未生而生，亦能了知；如彼諸蓋生已散滅，亦能了知。

【X2 於結2】

【Y1 有無】

地二、於結2　玄一、有無

於眼有結乃至於意有結，能自了知我有眼結乃至我有意結；於眼無結乃至於意無結，能自了知我眼無結乃至我意無結。

【Y2 生滅】

玄二、生滅

如彼眼結乃至意結未生而生，亦能了知；如彼諸結生已散滅，亦能了知。

【X3 於等覺支2】

【Y1 舉念2】

【Z1 有無】

地三、於等覺支2　玄一、舉念2　黃一、有無

於內有念等覺支，能自了知我有念等覺支；於內無念等覺支，能自了知我無念等覺支。

【Z2 生長】

黃二、生長

如念等覺支未生而生，亦能了知；如生已住，不忘修滿，倍復修習，增長廣大，亦能了知。

【Y2 例餘】

玄二、例餘

如念等覺支，如是擇法、精進、喜、安、定、捨等覺支，當知亦爾。

【W2 結】

天二、結

若能如是如實遍知諸雜染法自性、因緣、過患、對治，是為法念住體。

【T2 例循觀等】

酉二、例循觀等

如說於身住循身觀，念及念住。如是於受、於心、於法，隨其所應，當知亦爾。

如說於身住循身觀等者：前說住循身觀，謂由三慧隨觀隨覺。又說於文、於義修作證中，心無忘失，名之為念。復由三相善住其念，故名念住。如是住循受觀、住循心觀、住循法觀，念及念住，其相亦爾。然受、心、法所依有別，是故說言隨其所應。

【R2 廣差別3】

【S1 總徵】

未二、廣差別3　申一、總徵

云何於內身等住循身等觀？云何於外身等住循身等觀？云何於內外身等住循身等觀？

【S2 別釋6】

【T1 第一義2】

【U1 住循身觀3】

【V1 內】

申二、別釋6　酉一、第一義2　戌一、住循身觀3　亥一、內

謂若緣內自有情數身色為境，住循身觀，是名於內身住循身觀。

【V2 外】

亥二、外

若緣外非有情數色為境，住循身觀，是名於外身住循身觀。

【V3 內外】

亥三、內外

若緣外他有情數身色為境，住循身觀，是名於內外身住循身觀。

謂若緣內自有情數身色為境等者：此依前說內身、外身差別為釋，其義可知。

【U2 住循三觀3】

【V1 內】

戌二、住循三觀3　亥一、內

若緣依內自有情數身色所生受、心、法為境，住循三觀，是名於內受、心、法住循受、心、法觀。

【V2 外】

亥二、外

若緣依外非有情數色所生受、心、法為境，住循三觀，是名於外受、心、法住循受、心、法觀。

【V3 內外】

亥三、內外

若緣依外他有情數身色所生受、心、法為境，住循三觀，是名於內外受、心、法住循受、心、法觀。

【T2 第二義2】

【U1 舉循身觀3】

【V1 內】

酉二、第二義2　戌一、舉循身觀3　亥一、內

復有差別。謂若緣根所攝、有執有受色為境，是名於內身住循身觀。

【V2 外】

亥二、外

若緣非根所攝、無執無受色為境，是名於外身住循身觀。

【V3 內外】

亥三、內外

若緣非根所攝、有執有受色為境，是名於內外身住循身觀。

【U2 例循三觀】

戌二、例循三觀

如是若緣依前三色所生受、心、法為境，隨其所應，當知即是住循三觀。

謂若緣根所攝有執有受色為境等者：此依前說有情數身、非有情數身差別為釋可知。又復此中，住循三觀，亦有若內、若外、若內外三種差別，例前可知。今此總說，故不分別，下皆準知。

【T3 第三義2】

【U1 舉循身觀3】

【V1 內】

酉三、第三義2　戌一、舉循身觀3　亥一、內

復有差別。謂若緣自內定地輕安俱行色為境，是名於內身住循身觀。

【V2 外】

亥二、外

若緣自內不定地麤重俱行色為境，是名於外身住循身觀。

【V3 內外】

亥三、內外

若緣他輕安俱行、麤重俱行色為境，是名於內外身住循身觀。

【U2 例循三觀】

戌二、例循三觀

如是若緣依前三色所生受、心、法為境，隨其所應，當知即是住循三觀。

謂若緣自內定地輕安俱行色為境等者：此依前說麤重俱行身、輕安俱行身差別為釋可知。

【T4 第四義2】

【U1 舉循身觀3】

【V1 內】

酉四、第四義2　戌一、舉循身觀3　亥一、內

復有差別。謂若緣內能造大種色為境，是名於內身住循身觀。

【V2 外】

亥二、外

若緣外能造大種色為境，是名於外身住循身觀。

【V3 內外】

亥三、內外

若緣依能造大種色所生根境所攝造色為境，是名於內外身住循身觀。

【U2 例循三觀】

戌二、例循三觀

如是若緣依前三色所生受、心、法為境，隨其所應，當知即是住循三觀。

謂若緣內能造大種色為境等者：此依前說能造身、所造身差別為釋可知。

【T5 第五義2】

【U1 舉循身觀3】

【V1 內】

酉五、第五義2　戌一、舉循身觀3　亥一、內

復有差別。謂若緣有識身內色為境，是名於內身住循身觀。

【V2 外】

亥二、外

若緣無識身有情數青瘀等位色為境，是名於外身住循身觀。

【V3 內外】

亥三、內外

若緣無識身色於過去時有識性，有識身色於未來時無識性，相似法性、平等法性為境，是名於內外身住循身觀。

【U2 例循三觀】

戌二、例循三觀

如是若緣依前三色所生受、心、法為境，隨其所應，當知即是住循三觀。

謂若緣有識身內色為境等者：此依前說有識身、無識身差別為釋可知。

【T6 第六義2】

【U1 舉循身觀3】

【V1 內】

酉六、第六義2　戌一、舉循身觀3　亥一、內

復有差別。謂若緣自中身髮、毛、爪、齒等相為境，是名於內身住循身觀。

【V2 外】

亥二、外

若緣他中身髮、毛、爪、齒等相為境，是名於外身住循身觀。

【V3 內外】

亥三、內外

若緣內表身變異、不變異青瘀等相，及緣外表身變異、不變異青瘀等相，相似法性、平等法性為境，是名於內外身住循身觀。

【U2 例循三觀】

戌二、例循三觀

如是若緣依前三色所生受、心、法為境，隨其所應，當知即是住循三觀。

謂若緣自中身髮毛爪齒等相為境等者：此依前說中身、表身、變異身、不變異身差別為釋可知。

【S3 總結】

申三、總結

如是等類，身、受、心、法諸差別門當知多種，今於此中，且顯少分諸門差別。

【Q2 明建立2】

【R1 顯四種4】

【S1 第一義2】

【T1 總標】

午二、明建立2　未一、顯四種4　申一、第一義2　酉一、總標

又為對治四顛倒故，世尊建立四種念住。

【T2 別釋4】

【U1 身念住2】

【V1 標立】

酉二、別釋4　戌一、身念住2　亥一、標立

謂為對治於不淨中計淨顛倒，立身念住。

【V2 釋義】

亥二、釋義

以佛世尊於循身念住中，宣說不淨相應四憺怕路。若能於此多分思惟，便於不淨斷淨顛倒。

宣說不淨相應四憺怕路者：此顯依外朽穢不淨差別。世尊宣說四憺怕路，如前已說。（陵本二十六卷二十一頁2236）

【U2 受念住2】

【V1 標立】

戌二、受念住2　亥一、標立

為欲對治於諸苦中計樂顛倒，立受念住。

【V2 釋義】

亥二、釋義

以於諸受住循受觀，如實了知諸所有受皆悉是苦，便於諸苦斷樂顛倒。

於諸苦中計樂顛倒者：此中諸苦，謂行苦性。由後有業煩惱所生諸行，於彼彼自體中，能隨順生一切煩惱及與眾苦故。

【U3 心念住2】

【V1 標立】

戌三、心念住2　亥一、標立

為欲對治於無常中計常顛倒，立心念住。

【V2 釋義】

亥二、釋義

以能了知有貪心等種種差別，經歷彼彼日夜、剎那、瞬息、須臾非一眾多種種品類心生滅性，便於無常斷常顛倒。

【U4 法念住2】

【V1 標立】

戌四、法念住2　亥一、標立

為欲對治於無我中計我顛倒，立法念住。

【V2 釋義】

亥二、釋義

由彼先來有有我見等諸煩惱故，無無我見等諸善法故，於諸蘊中生起我見。以於諸法住循法觀，如實了知所計諸蘊自相、共相，便於無我斷我顛倒。

【S2 第二義2】

【T1 由橫計】

申二、第二義2　酉一、由橫計

復有差別。謂諸世間，多於諸蘊唯有蘊性、唯有法性不如實知，橫計有我依止於身；由依身故，受用苦樂；受苦樂者，由法非法，有染有淨。

【T2 為除愚4】

【U1 立身念住】

酉二、為除愚4　戌一、立身念住

為欲除遣我所依事愚故，立身念住。

【U2 立受念住】

戌二、立受念住

為欲除遣我所領受事愚故，立受念住。

【U3 立心念住】

戌三、立心念住

為欲除遣於心、意、識執我愚者我事愚故，立心念住。

【U4 立法念住】

戌四、立法念住

為欲除遣所執我心能染淨事愚故，立法念住。

橫計有我依止於身等者：此中計我依身，即我所依事愚。計我依身，受用苦樂，即我所領受事愚。計我受苦樂者，即我事愚。計我由法非法，有染有淨，即能染淨事愚。

【S3 第三義2】

【T1 標立】

申三、第三義2　酉一、標立

復有差別。謂若依此造作諸業，若為此故造作諸業，若造業者，若由此故造作諸業。為總顯示如是一切，立四念住。

【T2 釋義】

酉二、釋義

當知此中，依止於身造作諸業，為求受故造作諸業，心能造業，由善不善法能造諸業。

【S4 第四義2】

【T1 標立】

申四、第四義2　酉一、標立

復有差別。謂若依此有染有淨，若為此故起染起淨，若染淨者，若由此故成染成淨。總為顯示如是一切，立四念住。

【T2 釋義】

酉二、釋義

當知此中，依止於身有染有淨，為求受故起染起淨，心染淨者，由諸法故成染成淨。

【R2 釋念住2】

【S1 問】

未二、釋念住2　申一、問

問：念住何義？

【S2 答2】

【T1 標】

申二、答2　酉一、標

答：若於此住念、若由此住念，皆名念住。

【T2 釋2】

【U1 於此住念】

酉二、釋2　戌一、於此住念

於此住念者，謂所緣念住。

謂所緣念住者：謂緣身、受、心、法為境應知。

【U2 由此住念2】

【V1 第一義】

戌二、由此住念2　亥一、第一義

由此住念者，謂若慧、若念攝持於定，是自性念住；所餘相應諸心心法，是相雜念住。

【V2 第二義2】

【W1 出體性】

亥二、第二義2　天一、出體性

又由身、受、心、法增上所生善有漏、無漏道，皆名念住。

【W2 辨種類3】

【X1 標】

天二、辨種類3　地一、標

此復三種。

【X2 列】

地二、列

一、聞所成，二、思所成，三、修所成。

【X3 辨】

地三、辨

聞思所成，唯是有漏；修所成者，通漏無漏。

瑜伽師地論科句披尋記卷第二十八

瑜伽師地論科句披尋記卷第二十九

彌勒菩薩說

唐三藏沙門玄奘奉詔譯

韓清淨科記

本地分中聲聞地第二瑜伽處之四

【P2 四正斷2】

【Q1 結前顯後】

巳二、四正斷2　午一、結前顯後

如是於四念住串習行故，已能除遣麤麤顛倒，

已能除遣麤麤顛倒者：此中麤麤，義不可解，於餘處中不見此文，疑為麤重之誤。謂諸世間，於麤重行多起顛倒，修循身觀能正對治。辯中邊說：麤重由身而得顯了，故觀察此入苦聖諦。身以有麤重諸行為相故，以諸麤重即行苦性，由此聖觀有漏皆苦。今依此義，說已除遣麤重顛倒。

已能了達善不善法。

已能了達善不善法者：當知此由修循三觀而得了達。前於受、心、法中建立種種差別，善與不善隨應當知。

從此無間，於諸未生惡不善法，為不生故；於諸已生惡不善法，為令斷故；於其未生一切善法，為令生故；於其已生一切善法，為欲令住、令不忘失； 廣說如前，乃至策心、持心。

【Q2 別顯一一2】

【R1 廣辨2】

【S1 體義3】

【T1 釋善惡法未生已生2】

【U1 惡不善法2】

【V1 徵】

午二、別顯一一2　未一、廣辨2　申一、體義3　酉一、釋善惡法未生已生2　戌一、惡不善法2　亥一、徵

云何名為惡不善法？

【V2 釋2】

【W1 出體性】

亥二、釋2　天一、出體性

謂欲纏染汙身語意業，是身語意惡行所攝，及能起彼所有煩惱。

【W2 辨差別】

天二、辨差別

若未和合、未現在前，說名未生；若已和合、已現在前，說名已生。

【U2 一切善法2】

【V1 徵】

戌二、一切善法2　亥一、徵

云何名為一切善法？

【V2 釋2】

【W1 出體性】

亥二、釋2　天一、出體性

謂若彼對治、若蓋對治、若結對治。

【W2 例差別】

天二、例差別

未生、已生，應知如前惡不善法。

謂若彼對治等者：貪毗奈耶、瞋毗奈耶、癡毗奈耶，如次對治貪瞋癡法，名彼對治。當知此是行時所起。若略、若舉、若不掉、若寂靜，如次對治若散、若下、若掉、若不寂靜諸法，名蓋對治。當知此是淨蓋地住時所起。若定、若善修、若善解脫，如次對治不定、不善修、不善解脫諸法，名結對治。當知此是淨煩惱地住時所起。

【T2 辨生欲等2】

【U1 於惡不善法2】

【V1 生欲2】

【W1 為不生】

酉二、辨生欲等2　戌一、於惡不善法2　亥一、生欲2　天一、為不生

若時未生惡不善法，先未和合，為令不生，發起希願：我當令彼一切一切皆不復生。是名於諸未生惡不善法，為不生故生欲。

【W2 為令斷】

天二、為令斷

若時已生惡不善法，先已和合，為令斷故，發起希願：我當於彼一切一切皆不忍受，斷滅、除遣。是名於諸已生惡不善法，為令斷故生欲。

【V2 策勵發勤精進4】

【W1 約境差別辨2】

【X1 列所緣境2】

【Y1 標事】

亥二、策勵發勤精進4　天一、約境差別辨2　地一、列所緣境2　玄一、標事

又彼一切惡不善法，或緣過去事生、或緣未來事生、或緣現在事生。

【Y2 辨境】

玄二、辨境

如是彼法，或緣不現見境、或緣現見境。若緣過去、未來事境，是名緣不現見境；若緣現在事境，是名緣現見境。

【X2 配釋差別2】

【Y1 策勵】

地二、配釋差別2　玄一、策勵

當知此中，於緣不現見境惡不善法，其未生者欲令不生，其已生者欲令永斷，自策、自勵，是名策勵。

【Y2 發勤精進3】

【Z1 配】

玄二、發勤精進3　黃一、配

於緣現見境惡不善法，其未生者欲令不生，其已生者欲令永斷，勇猛正勤，是名發勤精進。

【Z2 徵】

黃二、徵

所以者何？

【Z3 釋】

黃三、釋

要當堅固，自策、自勵，勇猛正勤，方能令彼或不復生、或永斷滅。

【W2 約纏品類辨2】

【X1 策勵】

天二、約纏品類辨2　地一、策勵

又於下品、中品諸纏，其未生者欲令不生，其已生者欲令永斷，故自策勵。

【X2 發勤精進】

地二、發勤精進

於上品纏，其未生者欲令不生，其已生者欲令永斷，發勤精進。

【W3 約三世境辨2】

【X1 策勵2】

【Y1 顯行境2】

【Z1 舉過去】

天三、約三世境辨2　地一、策勵2　玄一、顯行境2　黃一、舉過去

又若行於過去境界，如是行時，不令煩惱緣彼生起；設復失念暫時生起，而不忍受，速能斷滅、除遣、變吐。

【Z2 例未來】

黃二、例未來

如緣過去，若行未來，當知亦爾。

【Y2 配釋名】

玄二、配釋名

如是未生惡不善法能令不生，生已能斷，是名策勵。

【X2 發勤精進2】

【Y1 顯行境】

地二、發勤精進2　玄一、顯行境

若行現在所緣境界，如是行時，不令煩惱緣彼生起；設復失念暫時生起，而不忍受，速能斷滅、除遣、變吐。

【Y2 配釋名】

玄二、配釋名

如是未生惡不善法能令不生，生已能斷，是名發勤精進。

【W4 約二增上力辨2】

【X1 列二力2】

【Y1 標】

天四、約二增上力辨2　地一、列二力2　玄一、標

又或有惡不善法，唯由分別力生，非境界力；或有惡不善法，由分別力生，亦境界力。

唯由分別力生非境界力等者：非理作意正起，能生諸法，名分別力。當知此唯意識相應。若彼境界或極廣大、或極可意正現在前，心則於彼多作意生，名境界力。如意地說。（陵本三卷五頁208）當知此通一切識有。今說唯由分別力生，非境界力，謂即意識。復說由分別力生，亦境界力，謂一切識。由五識身染汙法生，亦由意識分別力所引故。

【Y2 釋2】

【Z1 唯分別力】

玄二、釋2　黃一、唯分別力

唯由分別力生，非境界力者，謂於住時，思惟過去、未來境界而生於彼。

【Z2 俱由二力】

黃二、俱由二力

由思惟力生，亦境界力者，謂於行時，緣現在境界而生於彼。當於爾時，決定亦有非理分別。

【X2 配二名2】

【Y1 策勵】

地二、配二名2　玄一、策勵

當知此中，惡不善法唯由分別力生，非境界力者，彼若未生能令不生，生已能斷，是名策勵。

【Y2 發勤精進】

玄二、發勤精進

若由分別力生，亦境界力者，彼若未生能令不生，生已能斷，是名發勤精進。

【U2 於一切善法2】

【V1 生欲2】

【W1 為令生】

戌二、於一切善法2　亥一、生欲2　天一、為令生

於其未生一切善法，為令生故生欲者，謂於未得、未現在前所有善法，為欲令得、令現在前，發心希願，發起猛利求獲得欲、求現前欲，而現在前，是名於其未生一切善法，為令生故生欲。

【W2 為欲令住等2】

【X1 釋2】

【Y1 已生善法】

天二、為欲令住等2　地一、釋2　玄一、已生善法

於其已生一切善法，為欲令住、令不忘失、令修圓滿生欲者，謂已獲得、已現在前所有善法，是名已生善法。

【Y2 生欲差別3】

【Z1 為欲令住】

玄二、生欲差別3　黃一、為欲令住

於此善法已得不失、已得不退，依是說言：為欲令住。

【Z2 令不忘失】

黃二、令不忘失

於此善法明了現前，無闇鈍性，依是說言：令不忘失。

【Z3 令修圓滿】

黃三、令修圓滿

於此善法已得現前，數數修習，成滿究竟，依是說言：令修圓滿。

【X2 結】

地二、結

於此善法發心希願，發起猛利求堅住欲、求不忘欲、求修滿欲，而現在前，是名於其已生一切善法，為欲令住、令不忘失、令修圓滿生欲。

【V2 策勵發勤精進3】

【W1 已得未得辨2】

【X1 策勵】

亥二、策勵發勤精進3　天一、已得未得辨2　地一、策勵

策勵者，為於已得令現前故。

【X2 發勤精進】

地二、發勤精進

發勤精進者，為於未得令其得故。

【W2 住等三欲辨2】

【X1 策勵】

天二、住等三欲辨2　地一、策勵

又策勵者，於已生善為欲令住、令不忘故。

【X2 發勤精進】

地二、發勤精進

發勤精進者，令修滿故。

【W3 下中上品辨2】

【X1 策勵】

天三、下中上品辨2　地一、策勵

又於下品、中品善法，未生令生，生已令住、令不忘失，是名策勵。

【X2 發勤精進】

地二、發勤精進

於上品善法，未生令生，生已乃至令修圓滿，是名發勤精進。

【T3 辨策持心2】

【U1 策心2】

【V1 釋】

酉三、辨策持心2　戌一、策心2　亥一、釋

言策心者，謂若心於修奢摩他一境性中精勤方便，於諸未生惡不善法，為令不生；廣說乃至於其已生一切善法，為欲令住、令不忘失、令修圓滿。由是因緣，其心於內極略下劣、或恐下劣，觀見是已，爾時隨取一種淨妙舉相，殷勤策勵、慶悅其心。

【V2 結】

亥二、結

是名策心。

【U2 持心3】

【V1 徵】

戌二、持心3　亥一、徵

云何持心？

【V2 釋】

亥二、釋

謂修舉時，其心掉動、或恐掉動，觀見是已，爾時還復於內略攝其心，修奢摩他。

【V3 結】

亥三、結

是名持心。

【S2 異名2】

【T1 正勝2】

【U1 標】

申二、異名2　酉一、正勝2　戌一、標

如是四種，亦名正勝。

【U2 釋2】

【V1 於黑品法】

戌二、釋2　亥一、於黑品法

謂於黑品諸法，其未生者為令不生，其已生者為令斷滅，生欲、策勵、發勤精進、策心、持心，是二正勝。

【V2 於白品法】

亥二、於白品法

於白品諸法，其未生者為欲令生，

其未生者為欲令生等者：此下疑有脫文。應言：其已生者為欲令住、令不忘失、令修圓滿、令倍修習、令其增長、令其廣大，於此一切生欲、策勵、發勤精進、策心、持心。是即如前黑品廣說應知。

如前黑品廣說，應知是二正勝。

【T2 正斷2】

【U1 標】

酉二、正斷2　戌一、標

如是四種，亦名正斷。

【U2 釋2】

【V1 於惡不善法2】

【W1 配名2】

【X1 律儀斷】

戌二、釋2　亥一、於惡不善法2　天一、配名2　地一、律儀斷

一名律儀斷。謂於已生惡不善法，為令斷故，生欲、策勵，乃至廣說。

【X2 斷斷】

地二、斷斷

二名斷斷。謂於未生惡不善法，為不生故，生欲、策勵，乃至廣說。

【W2 釋義2】

【X1 律儀斷】

天二、釋義2　地一、律儀斷

由於已生惡不善事，應修律儀，令其斷滅，不應忍受。由是因緣，名律儀斷。

【X2 斷斷】

地二、斷斷

於其未生惡不善事，為欲令彼不現行斷，為欲令彼不現前斷，為斷故斷，故名斷斷。

【V2 於一切善法2】

【W1 修斷2】

【X1 配】

亥二、於一切善法2　天一、修斷2　地一、配

三名修斷。謂於未生一切善法，為令生故，廣說乃至策心、持心。

【X2 釋】

地二、釋

由於善法數修數習，先所未得能令現前，能有所斷，故名修斷。

【W2 防護斷2】

【X1 配】

天二、防護斷2　地一、配

四名防護斷。謂於已生一切善法，為欲令住，廣說乃至策心、持心。

【X2 釋】

地二、釋

由於已得、已現在前諸善法中，遠離放逸，修不放逸，能令善法住不忘失，修習圓滿，防護已生所有善法，能有所斷，故名防護斷。

【R2 略義3】

【S1 結前生後】

未二、略義3　申一、結前生後

如是廣辯四正斷已，復云何知此中略義？

【S2 總顯所作2】

【T1 標二圓滿】

申二、總顯所作2　酉一、標二圓滿

謂為顯示於黑白品捨取事中，增上意樂圓滿及加行圓滿，是故宣說四種正斷。

【T2 配應作事2】

【U1 標】

酉二、配應作事2　戌一、標

當知此中，由生欲故，增上意樂圓滿；由自策勵、發勤精進、策心、持心故，加行圓滿。修瑜伽師唯有爾所正應作事。

【U2 釋】

戌二、釋

謂為斷滅所應斷事，及為獲得所應得事，先當生起希願樂欲；為斷諸纏，復應時時正勤修習止、舉、捨相；

為斷諸纏者：此說蓋纏應知。

為斷諸纏及隨眠故，更應修習對治善法。

為斷諸纏及隨眠故者：此說一切煩惱應知。

【S3 結攝一切】

申三、結攝一切

為顯如是一切所作，說四正勝及四正斷，是名略義。

【P3 四神足2】

【Q1 釋成就2】

【R1 別辨2】

【S1 四三摩地3】

【T1 標】

巳三、四神足2　午一、釋成就2　未一、別辨2　申一、四三摩地3　酉一、標

從此復修四三摩地。

【T2 列】

酉二、列

謂欲三摩地、勤三摩地、心三摩地、觀三摩地。

【T3 釋2】

【U1 略】

酉三、釋2　戌一、略

當知由欲增上力所得三摩地，名欲三摩地；由勤增上力所得三摩地，名勤三摩地；由心增上力所得三摩地，名心三摩地；由觀增上力所得三摩地，名觀三摩地。

【U2 廣4】

【V1 欲三摩地2】

【W1 釋2】

【X1 因緣】

戌二、廣4　亥一、欲三摩地2　天一、釋2　地一、因緣

若於是時純生樂欲，生樂欲已，於諸所有惡不善法自性、因緣、過患、對  治，正審思察，住一境念。

惡不善法自性因緣等者：如前已說，欲纏染汙身語意業，及能起彼所有煩惱，是名惡不善法自性。若未生、若已生，名彼因緣。能為自害、能為他害、能為俱害，生現法罪、生後法罪、生現法後法罪，受彼所生身心憂苦；又若煩惱起時，先惱亂其心，次於所緣發起顛倒，令諸隨眠皆得堅固，令等流行相續而轉；如是一切，名彼過患。若彼對治、若蓋對治、若結對治，是名對治。於此一境界事繫念思惟，不令流散，由是說言住一境念。

於諸善法自性、因緣、功德、出離，正審思察，住一境念。

於諸善法自性因緣等者：謂若貪毗奈耶、瞋毗奈耶、癡毗奈耶，及餘白品、淨品諸所有法，是名善法自性。未生、已生，名彼因緣。能治過失，是名功德。能令離欲，是名出離。

即由如是多修習故，觸一境性。

【X2 對治】

地二、對治

於諸所有惡不善法現行諸纏，能令遠離，而未永害煩惱隨眠。

【W2 結】

天二、結

是名欲增上力所得三摩地。

【V2 勤三摩地2】

【W1 釋2】

【X1 因緣】

亥二、勤三摩地2　天一、釋2　地一、因緣

若於過去、未來、現在所緣境界，能順所有惡不善法，能順所有下中上品煩惱纏中，其未生者為令不生，其已生者為令斷滅，自策、自勵、發勤精進，於彼所緣，於彼境界自性、因緣、過患、對治，正審思察，住一境念。

自策自勵發勤精進者：自策、自勵，謂於過去、未來所緣境界。發勤精進，謂於現在所緣境界。如是別配，義如前說。

即由如是多安住故，能正生起心一境性。

【X2 對治】

地二、對治

於諸所有惡不善法現行諸纏，能令遠離，而未永害煩惱隨眠。

【W2 結】

天二、結

是名勤增上力所得三摩地。

【V3 心三摩地】

亥三、心三摩地

若復策發諸下劣心，或復制持諸掉舉心，又時時間修增上捨。

若復策發諸下劣心等者：於時時間為治惛沈，修習舉相，是名策發諸下劣心。於時時間為治掉舉，修習止相，是名制持諸掉舉心。於時時間為得正定，修習捨相，是名修增上捨。

由是因緣，於諸所有惡不善法，若能隨順惡不善法，及諸善法，若能隨順所有善法自性、因緣、過患、功德、對治、出離，正審思察，住一境念。

自性因緣過患功德等者：此中差別，隨應配屬惡不善法及諸善法，準前應知。

即由如是多安住故，能正生起心一境性，乃至廣說。

乃至廣說者：謂如前說，於諸所有惡不善法現行諸纏，能令遠離，而不永害煩惱隨眠，是名廣說應知。

是名心增上力所得三摩地。

【V4 觀三摩地2】

【W1 釋2】

【X1 因緣2】

【Y1 由作意】

亥四、觀三摩地2　天一、釋2　地一、因緣2　玄一、由作意

若於能順惡不善法，作意思惟為不如理；復於能順所有善法，作意思惟以為如理。如是遠離彼諸纏故，及能生起諸纏對治定為上首諸善法故，能令所有惡不善法皆不現行。

【Y2 由觀察】

玄二、由觀察

便自思惟：我今為有現有惡不善法不覺知耶？為無現無惡不善法不覺知耶？ 我今應當遍審觀察。彼由觀察作意增上力故，自正觀察斷與未斷，正審思察，住一境念。

便自思惟等者：為於現有惡不善法如實知有，及於現無惡不善法如實知無，是故作是二種思惟，正起觀察。

即由如是多安住故，能正觸證心一境性。

【X2 對治】

地二、對治

由是因緣，離增上慢，如實自知：我唯於纏心得解脫，未於一切一切隨眠心得解脫。我唯獲得及已修習諸纏對治定為上首所有善法，而未獲得及未修習隨眠對治。

未於一切一切隨眠心得解脫者：此中隨眠，說二一切，當知約彼煩惱品類說初一切，約彼煩惱自性說後一切。或復翻此。

【W2 結】

天二、結

是名觀增上力所得三摩地。

【S2 八種斷行3】

【T1 標所為】

申二、八種斷行3　酉一、標所為

彼由如是四三摩地增上力故，已遠諸纏；復為永害一切一切惡不善法諸隨眠 故，及為修習能對治彼諸善法故，便更生起樂欲策勵，廣說如前修四正斷加行道理。

廣說如前修四正斷加行道理者：如前四正斷中，說有發勤精進、策心、持心，即此所指廣說加行。依彼建立種種差別，即此所指廣說道理。

彼於如是正修習時，有八斷行，為欲永害諸隨眠故，為三摩地得圓滿故，差別而轉。

【T2 釋差別3】

【U1 徵】

酉二、釋差別3　戌一、徵

何等名為八種斷行？

【U2 釋2】

【V1 辨體相8】

【W1 欲】

戌二、釋2　亥一、辨體相8　天一、欲

一者、欲。謂起如是希望樂欲：我於何時修三摩地當得圓滿？我於何時當能斷滅惡不善法所有隨眠？

【W2 策勵】

天二、策勵

二者、策勵。謂乃至修所有對治，不捨加行。

【W3 信】

天三、信

三者、信。謂不捨加行正安住故，於上所證，深生信解。

【W4 安】

天四、安

四者、安。謂清淨信而為上首，心生歡喜；心歡喜故，漸次息除諸惡不善法品麤重。

【W5 念】

天五、念

五者、念。謂九種相。於九種相安住其心，奢摩他品能攝持故。

謂九種相等者：謂念、等念、隨念、別念、不忘念、心明記、無失、無忘、無失法，是名念九種相。如決擇分說。（陵本五十七卷十六頁4637）當知此隨九種心住差別建立，由於奢摩他品能攝持故。

【W6 正知】

天六、正知

六者、正知。謂毗鉢舍那品慧。

【W7 思】

天七、思

七者、思。謂心造作。於斷、未斷正觀察時，造作其心，發起能順止觀二品身業、語業。

發起能順止觀二品身業語業者：此中義顯靜慮律儀。謂由止觀二增上力，損伏一切犯戒種子，令身語業得善清淨，如是當知煩惱已斷。諸觀行者觀察煩惱斷、未斷時，正審思察，願證如是清淨身業、語業，此身語業名順止觀。

【W8 捨】

天八、捨

八者、捨。謂行過去、未來、現在隨順諸惡不善法中，心無染汙、心平等性。

【V2 明知斷】

亥二、明知斷

由二因緣，於隨眠斷分別了知。謂由境界不現見思，及由境界現見捨故。

謂由境界不現見思等者：觀察煩惱斷、未斷時，思惟發起能順止觀二品身業、語業，如是思惟，非於行時緣現見境，是名境界不現見思。若緣現見事境，惡不善法不復現行，心無染汙，行平等位，是名境界現見捨。

【U3 結】

戌三、結

如是名為八種斷行，亦名勝行。

【T3 配瑜伽2】

【U1 總標】

酉三、配瑜伽2　戌一、總標

如是八種斷行、勝行，即是為害隨眠瑜伽。

【U2 別配】

戌二、別配

此中欲者，即是彼欲；此中策勵，即彼精進；此中信者，即是彼信；此中安、念、正知、思、捨，即彼方便。

此中欲者即是彼欲等者：彼謂瑜伽。前說四種瑜伽，與此八種斷行，隨應配屬，如文可知。

【R2 總結】

未二、總結

如是此中，若先欲等四三摩地，若今所說八種斷行，於為永斷所有隨眠圓滿 成辦三摩地時，一切總名欲三摩地斷行成就神足、勤三摩地斷行成就神足、心三摩地斷行成就神足、觀三摩地斷行成就神足。

【Q2 釋得名2】

【R1 問】

午二、釋得名2　未一、問

問：何因緣故說名神足？

【R2 答2】

【S1 約世間辨】

未二、答2　申一、約世間辨

答：如有足者，能往能還，騰躍勇健，能得能證世間所有殊勝之法。世殊勝法說名為神，彼能到此，故名神足。

如有足者等者：謂若成就四三摩地、八種斷行，堪能證得轉上、轉勝諸世間定。此約世間說名神足應知。

【S2 約出世辨】

申二、約出世辨

如是若有如是諸法，有三摩地圓滿成辦，彼心如是清淨鮮白，無諸瑕穢，離  隨煩惱，安住正直，有所堪能，獲得不動，能往能還，騰躍勇健，能得能證出世間法。由出世法最勝自在，是最勝神，彼能證此，故名神足。

如是若有如是諸法等者：已證根本三摩地故，名三摩地圓滿成辦。彼心不為三摩地生愛味、慢、見、疑、無明等諸隨煩惱之所染汙，是名清淨鮮白，無諸瑕穢，離隨煩惱。住正直見，善思法義，無惑無疑，加行出離，淨信相應，不可引奪，是名安住正直，有所堪能，獲得不動。若有如是諸法，堪能證得出世勝法。此約出世說名神足應知。

【P4 五根五力2】

【Q1 別辨2】

【R1 五根2】

【S1 釋3】

【T1 明勝進】

巳四、五根五力2　午一、別辨2　未一、五根2　申一、釋3　酉一、明勝進

彼由如是勝三摩地為所依持，勝三摩地為所依止，能進修習增上心學、增上慧學所有瑜伽。

【T2 出信根】

酉二、出信根

由進修習此瑜伽故，於他大師、弟子所證，深生勝解、深生淨信。此清淨信增上義故，說名信根。

【T3 釋增上2】

【U1 問】

酉三、釋增上2　戌一、問

問：於何增上？

【U2 答3】

【V1 信根】

戌二、答3　亥一、信根

答：於能生起出世間法而為上首，及於能起精進、念、定、慧為其增上。

【V2 精進等根】

亥二、精進等根

餘精進等，於能生起出世間法，及於能起展轉乃至慧為其增上。

【V3 慧根】

亥三、慧根

乃至其慧，唯於能起出世間法為其增上。

【S2 結】

申二、結

是故信等說名五根。

及於能起展轉乃至慧為其增上者：謂若精進與念、定、慧能為增上，如是念與定、慧能為增上，定唯與慧能為增上，由是說言展轉至慧。

【R2 五力2】

【S1 辨相2】

【T1 舉信2】

【U1 標義】

未二、五力2　申一、辨相2　酉一、舉信2　戌一、標義

若復了知前後所證而有差別，隨此能於後後所證出世間法，深生勝解、深生淨信。此清淨信難伏義故，說名信力。

【U2 問答2】

【V1 問】

戌二、問答2　亥一、問

問：誰不能伏？

【V2 答】

亥二、答

答：此清淨信，若天、若魔、若諸沙門、若婆羅門、若餘世間，無有如法能引奪者，諸煩惱纏亦不能屈，故名難伏。

【T2 例精進等】

酉二、例精進等

此為上首、此為前行，餘精進等亦名為力。

【S2 結名】

申二、結名

由此諸力具大威勢，摧伏一切魔軍勢力，能證一切諸漏永盡，是故名力。

【Q2 總顯2】

【R1 因果相屬5】

【S1 信根信力3】

【T1 標】

午二、總顯2　未一、因果相屬5　申一、信根信力3　酉一、標

當觀此中信根、信力，即四證淨中所有淨信。

【T2 徵】

酉二、徵

何以故？

【T3 釋2】

【U1 顯相】

酉三、釋2　戌一、顯相

以其證入正性離生所有證淨，皆由此因、此緣、此序，由彼即是此增上果。

【U2 證義】

戌二、證義

是故世尊就其因果相屬道理，說言當觀即彼證淨，非即彼體、非即彼相。

皆由此因此緣此序者：因，謂種子相續。緣，謂所依助伴。序，謂託此事生，即引發緣義。如三摩呬多地中說。（陵本十一卷十頁882）

【S2 精進根力3】

【T1 標】

申二、精進根力3　酉一、標

當觀此中精進根、力，即四正斷中所有精進。

【T2 徵】

酉二、徵

此何正斷？

【T3 釋】

酉三、釋

謂能永斷見道所斷一切煩惱方便正斷，此中意說如是正斷。由此正斷，畢竟能斷所有諸惡不善法故。

【S3 念根念力2】

【T1 標】

申三、念根念力2　酉一、標

當觀此中念根、念力，即四念住中所有正念。

【T2 釋】

酉二、釋

謂四念住能無餘斷一切顛倒。

【S4 定根定力2】

【T1 標】

申四、定根定力2　酉一、標

當觀此中定根、定力，即四靜慮中所有正定。

【T2 釋】

酉二、釋

謂諸靜慮能為方便，證不還果。

謂諸靜慮能為方便證不還果者：謂如已離欲界欲者，後入正性決定位，得不還果。今依此義，故作是說。

【S5 慧根慧力2】

【T1 標】

申五、慧根慧力2　酉一、標

當觀此中慧根、慧力，即四聖諦中所有正智。

【T2 釋】

酉二、釋

謂聖諦智於四聖諦能證現觀，得沙門果。

【R2 順起加行3】

【S1 舉法3】

【T1 標】

未二、順起加行3　申一、舉法3　酉一、標

即由如是諸根、諸力，漸修、漸習、漸多修習為因緣故，便能發起下中上品順決擇分四種善根。

【T2 徵】

酉二、徵

何等為四？

【T3 列】

酉三、列

一、煖，二、頂，三、順諦忍，四、世第一法。

【S2 引喻】

申二、引喻

譬如有人，欲以其火作火所作，為求火故，下安乾木，上施鑽燧，精勤、策勵、勇猛鑽求。彼於如是精勤、策勵、勇猛鑽時，於下木上最初生煖；次煖增長，熱氣上衝；次倍增盛，其煙遂發；次無焰火欻然流出；火出無間發生猛焰；猛焰生已，便能造作火之所作。

【S3 配合3】

【T1 於初位】

申三、配合3　酉一、於初位

如鑽火人精勤、策勵、勇猛鑽求，五根、五力，漸修、漸習、漸多修習，當知亦爾。

【T2 於中位4】

【U1 煖善根】

酉二、於中位4　戌一、煖善根

如下木上初所生煖，其煖善根，當知亦爾，燒諸煩惱無漏法火生前相故。

燒諸煩惱無漏法火生前相故者：如火生時，最初生煖，是故煖名火之前相。如是無漏法生，先起善根，說名前相道理亦爾。由無漏法能斷煩惱，喻如火燒。最初善根是彼前相，故得煖名。

【U2 頂善根】

戌二、頂善根

如煖增長，熱氣上衝，其頂善根，當知亦爾。

【U3 順諦忍】

戌三、順諦忍

如次煙發，其順諦忍，當知亦爾。

【U4 世第一法】

戌四、世第一法

如無焰火欻然流出，世第一法，當知亦爾。

【T3 於後位】

酉三、於後位

如火無間發生猛焰，世第一法所攝五根、五力，無間所生出世無漏聖法，當知亦爾。

【P5 七覺支3】

【Q1 乘徵】

巳五、七覺支3　午一、乘徵

此復云何？

【Q2 標釋】

午二、標釋

謂七覺支。諸已證入正性離生補特伽羅如實覺慧用此為支，故名覺支。

謂七覺支等者：辯中邊說：此支助覺，故名覺支。由此覺支位在見道，廣有七種，略為五支。一、覺所依支，謂念。二、覺自性支，謂擇法。三、覺出離支，謂精進。四、覺利益支，謂喜。五、覺無染支，此復三種，謂安、定、捨。（辯中邊論中卷十四頁31,472a）今說如實覺慧用此為支，應如彼釋。

【Q3 明攝3】

【R1 標】

午三、明攝3　未一、標

即此七種如實覺支，三品所攝。

【R2 配】

未二、配

謂三覺支奢摩他品攝，三覺支毗鉢舍那品攝，一覺支通二品攝，是故說名七種覺支。

【R3 釋】

未三、釋

謂擇法覺支、精進覺支、喜覺支，此三觀品所攝；安覺支、定覺支、捨覺 支，此三止品所攝；念覺支一種，俱品所攝，說名遍行。

【P6 八聖道3】

【Q1 明漸次2】

【R1 略標】

巳六、八聖道3　午一、明漸次2　未一、略標

彼於爾時，最初獲得七覺支故，名初有學見聖諦跡。已永斷滅見道所斷一切煩惱，唯餘修道所斷煩惱。為斷彼故，修習三蘊所攝八支聖道。

【R2 配釋】

未二、配釋

此中正見、正思惟、正精進，慧蘊所攝；正語、正業、正命，戒蘊所攝；正念、正定，定蘊所攝。

【Q2 釋得名2】

【R1 問】

午二、釋得名2　未一、問

問：何因緣故名八支聖道？

【R2 答2】

【S1 總】

未二、答2　申一、總

答：諸聖有學已見跡者，由八支攝行跡正道，能無餘斷一切煩惱，能於解脫究竟作證，是故名為八支聖道。

【S2 別5】

【T1 正見】

申二、別5　酉一、正見

當知此中，若覺支時所得真覺；若得彼已，以慧安立如證而覺；總略此二，合名正見。

若覺支時所得真覺等者：此中真覺，謂根本無漏智，於聖諦理證現觀故。從此無間，得唯法智、得非斷智、得非常智、得緣生行如幻事智，善為他說宣揚開示，是名以慧安立如證而覺，當知此即後得無漏智攝。

【T2 正思惟】

酉二、正思惟

由此正見增上力故，所起出離、無恚、無害分別思惟，名正思惟。

所起出離無恚無害分別思惟者：謂即出離尋、無恚尋、無害尋、出離伺、無恚伺、無害伺應知。

若心趣入諸所尋思，彼唯尋思如是相狀所有尋思。

彼唯尋思如是相狀所有尋思者：謂唯尋思出離、無恚、無害分別相狀故。

【T3 正語業命2】

【U1 第一義3】

【V1 正語】

酉三、正語業命2　戌一、第一義3　亥一、正語

若心趣入諸所言論，即由正見增上力故，起善思惟，發起種種如法言論，是名正語。

【V2 正業】

亥二、正業

若如法求衣服、飲食、諸坐臥具、病緣醫藥供身什物。於追求時，若往、若還正知而住，若覩、若瞻、若屈、若伸、若持衣鉢及僧伽胝、若食、若飲、若噉、若嘗正知而住；或於住時，於已追求衣服等事，若行、若住、若坐、若臥，廣說乃至若解勞睡正知而住。是名正業。

或於住時於已追求衣服等事等者：前說追求衣服等事，行時業攝。既追求已，於其住時有五種業。一者、身業，二者、語業，三者、意業，四者、晝業，五者、夜業。謂若說言：若行、若住、若坐。此言顯示住時身業。若復說言：若語。此言顯示住時語業。若復說言：若臥、若默、若解勞睡。此言顯示住時意業。若復說言：若習悎寤。此言顯示住時晝業、夜業、身業、語業。又若臥者，此言顯示住時夜業。當知是名住時五業。如前正知而住中說。（陵本二十四卷二十頁2063）此應準知。

【V3 正命】

亥三、正命

如法追求衣服、飲食，乃至什物，遠離一切起邪命法，是名正命。

【U2 第二義3】

【V1 標遠離攝】

戌二、第二義3　亥一、標遠離攝

若遠離攝正語、業、命，彼於證得無漏作意諸覺支時，先已獲得。

若遠離攝正語業命者：謂即諸語惡行、諸身惡行、諸邪命事不作律儀，此亦名為無漏律儀，由彼一切能往惡趣惡戒種子皆永害故。

【V2 釋聖愛名2】

【W1 問】

亥二、釋聖愛名2　天一、問

問：何故此名聖所愛戒？

【W2 答2】

【X1 明獲得】

天二、答2　地一、明獲得

答：以諸聖者、賢善、正至，長時愛樂、欣慕、悅意：我於何時當正獲得諸語惡行、諸身惡行、諸邪命事不作律儀？由彼長夜於此尸羅深心愛樂、欣慕、悅意，故獲得時，名聖所愛。

【X2 明不作】

地二、明不作

獲得如是聖愛戒已，終不正知而說妄語，終不故思害眾生命，終不故思不與而取，終不故思行欲邪行，終不非法求衣服等。

【V3 結通修道】

亥三、結通修道

即由如是聖所愛戒增上力故，於修道時，乃至所有語業、身業、養命事轉，亦得名為正語、業、命。

【T4 正精進】

酉四、正精進

依止正見及正思惟、正語、業、命勤修行者，所有一切欲、勤、精進、出離勇猛、勢力發起、策勵其心，相續無間，名正精進。

【T5 正念正定】

酉五、正念正定

成就如是正精進者，由四念住增上力故，得無顛倒九種行相所攝正念，能攝九種行相心住，是名正念及與正定。

【Q3 明建立2】

【R1 遍攝一切3】

【S1 標】

午三、明建立2　未一、遍攝一切3　申一、標

如是一切八支聖道，總立二種。

【S2 列】

申二、列

謂無所作及住所作。

【S3 釋2】

【T1 無所作】

申三、釋2　酉一、無所作

無所作者，謂正語、正業、正命。

【T2 住所作3】

【U1 標】

酉二、住所作3　戌一、標

住所作者，復有二種。

【U2 列】

戌二、列

謂奢摩他、毗鉢舍那。

【U3 配】

戌三、配

正見、正思惟、正精進是毗鉢舍那，正念、正定是奢摩他。

謂無所作及住所作者：不作律儀，名無所作。住時所作，名住所作。

【R2 料簡無作2】

【S1 顯修道攝】

未二、料簡無作2　申一、顯修道攝

如是清淨正語、業、命為所依止，於時時間修習止觀，能斷諸結。無餘永斷，能得最上阿羅漢果。長時相續，名為修道，多時串習斷煩惱故。

【S2 簡除見道】

申二、簡除見道

率爾智生，名為見道，暫時智起，即能永斷諸煩惱故。由是因緣，正語、 業、命，於修道中方始建立。

【N3 結】

卯三、結

由如是等，漸次修習三十七種菩提分法加行方便，是名菩提分修。

【K13 修果2】

【L1 正明修果5】

【M1 徵】

子十三、修果2　丑一、正明修果5　寅一、徵

云何修果？

【M2 標】

寅二、標

謂四沙門果。

【M3 列】

寅三、列

一、預流果，二、一來果，三、不還果，四、最上阿羅漢果。

【M4 釋2】

【N1 總釋名2】

【O1 徵】

寅四、釋2　卯一、總釋名2　辰一、徵

此中云何名沙門？云何名果？

【O2 釋2】

【P1 第一義】

辰二、釋2　巳一、第一義

謂聖道名沙門，煩惱斷名果。

【P2 第二義】

巳二、第二義

又後生道或中或上，是前生道所生之果。

【N2 別建立2】

【O1 問】

卯二、別建立2　辰一、問

問：何故建立如是四果？

【O2 答2】

【P1 標】

辰二、答2　巳一、標

答：對治四種諸煩惱故。

【P2 釋2】

【Q1 初果3】

【R1 明對治】

巳二、釋2　午一、初果3　未一、明對治

謂諸無事能感惡趣、往惡趣因煩惱斷故，及能斷彼對治生故，立預流果。

謂諸無事等者：謂若煩惱唯分別起，緣煩惱生，不緣事轉，是名無事煩惱。此即見性煩惱應知。

【R2 會經說2】

【S1 釋義3】

【T1 標】

未二、會經說2　申一、釋義3　酉一、標

而薄伽梵說永斷三結立此果者，謂依三品，有三種結，障礙聖道令不生故。

【T2 列】

酉二、列

一、在家品，二、惡說法毗奈耶品，三、善說法毗奈耶品。

【T3 釋3】

【U1 薩迦耶見】

酉三、釋3　戌一、薩迦耶見

依在家品，有薩迦耶見。由此見故，先生怖畏，最初不欲發趣聖道。

【U2 戒禁取】

戌二、戒禁取

依惡說法毗奈耶品，有戒禁取。由此取故，雖已發趣，而行邪僻，由是不能生起聖道。

【U3 疑】

戌三、疑

依善說法毗奈耶品，有疑。由此疑故，雖已發趣，不行邪僻，而於正道未串 習故，於如實見所知事中猶豫疑惑，障礙聖道不令生起。

【S2 結立】

申二、結立

由是因緣，唯說斷此，立預流果。

【R3 顯彼生】

未三、顯彼生

此預流果極餘七有，由是因緣，多生相續。

【Q2 餘果2】

【R1 明對治3】

【S1 一來果2】

【T1 標】

午二、餘果2　未一、明對治3　申一、一來果2　酉一、標

若斷再生相續煩惱，生無重續，立一來果。

【T2 釋】

酉二、釋

謂若永斷天有所攝、人有所攝再生相續所有煩惱，極唯更受天有一生、人有一生，故於爾時立一來果。

若斷再生相續煩惱等者：唯餘欲界天有一生、人有一生煩惱因性，名斷再生相續煩惱。來生此間，唯受天有一生、人有一生，依此說言生無重續，名一來果。

【S2 不還果】

申二、不還果

若已永斷能感還來生此煩惱，唯於天有當可受生，即於爾時立不還果。

【S3 阿羅漢果】

申三、阿羅漢果

若已永斷一切能感生有煩惱，建立最上阿羅漢果。

【R2 引經說】

未二、引經說

而薄伽梵說：永斷三結，薄貪瞋癡，立一來果。

薄貪瞋癡者：顯揚論云：謂以籌慮作意觀察境時，心生於捨，無習向心、無習趣心、無習著心，應知是人三毒微薄。（顯揚論三卷十一頁31,494a）此應準知。

永斷能順五下分結，立不還果。永斷一切煩惱究竟，建立最上阿羅漢果。

【M5 結】

寅五、結

是名修果。

【L2 兼顯修人2】

【M1 略顯一切2】

【N1 明證心住2】

【O1 為淨行】

丑二、兼顯修人2　寅一、略顯一切2　卯一、明證心住2　辰一、為淨行

又於此中，貪、瞋、癡、慢、尋思行者，彼先應於淨行所緣淨修其行，然後方證心正安住。彼於各別所緣境界，定由所緣差別勢力，勤修加行。

【O2 隨愛樂2】

【P1 舉等分行】

辰二、隨愛樂2　巳一、舉等分行

若等分行補特伽羅，隨所愛樂，攀緣彼境勤修加行。如是勤修，唯令心住，非淨其行。

【P2 例薄塵行】

巳二、例薄塵行

如等分行補特伽羅，薄塵行者，當知亦爾。

【N2 加行差別2】

【O1 標】

卯二、加行差別2　辰一、標

而彼諸行，有其差別。

【O2 釋3】

【P1 貪等行】

辰二、釋3　巳一、貪等行

謂貪等行者勤修行時，要經久遠，方證心住。

【P2 等分行】

巳二、等分行

等分行者勤修行時，不甚久遠，能證心住。

【P3 薄塵行】

巳三、薄塵行

薄塵行者勤修行時，最極速疾，能證心住。

【M2 廣辨二人2】

【N1 問】

寅二、廣辨二人2　卯一、問

問：前已廣說有貪等行補特伽羅行相差別，其等分行及薄塵行補特伽羅，有何行相？

【N2 答2】

【O1 等分行者】

卯二、答2　辰一、等分行者

答：等分行者，如貪等行補特伽羅所有行相，一切具有；然彼行相非上、非勝，如貪等行。隨所遇緣，有其差別，施設此行與彼相似。

隨所遇緣有其差別等者：所緣境事，有下中上三品差別，如所遇緣煩惱生起，能緣行相與境相似，是故名為等分行者。

【O2 薄塵行者3】

【P1 標列】

辰二、薄塵行者3　巳一、標列

其薄塵行補特伽羅行相差別者，謂無重障，最初清淨，資糧已具，多清淨信，成就聰慧，具諸福德，具諸功德。

【P2 隨釋7】

【Q1 無重障4】

【R1 標】

巳二、隨釋7　午一、無重障4　未一、標

無重障者，謂無三障。

【R2 徵】

未二、徵

何等為三？

【R3 列】

未三、列

一者、業障，二、煩惱障，三、異熟障。

【R4 釋3】

【S1 業障2】

【T1 出體】

未四、釋3　申一、業障2　酉一、出體

言業障者，謂五無間業，及餘所有故思造業諸尤重業。

【T2 明障】

酉二、明障

彼異熟果若成熟時，能障正道，令不生起，是名業障。

【S2 煩惱障2】

【T1 出體】

申二、煩惱障2　酉一、出體

煩惱障者，謂猛利煩惱、長時煩惱。

【T2 明障】

酉二、明障

由此煩惱，於現法中，以其種種淨行所緣不能令淨，是名煩惱障。

【S3 異熟障2】

【T1 釋2】

【U1 生無暇】

申三、異熟障2　酉一、釋2　戌一、生無暇

異熟障者，謂若生處，聖道依彼不生不長，於是生處異熟果生。

【U2 根有闕】

戌二、根有闕

或有生處，聖道依彼雖得生長，而於其中異熟果生，聾騃愚鈍，盲瞽瘖瘂，以手代言，無有力能解了善說、惡說法義。

【T2 結】

酉二、結

是名異熟障。

【Q2 最初清淨2】

【R1 標列】

午二、最初清淨2　未一、標列

最初清淨者，謂善淨戒及正直見。

【R2 隨釋2】

【S1 善淨戒】

未二、隨釋2　申一、善淨戒

由十因緣，戒善清淨，如前應知。

【S2 正直見3】

【T1 標相】

申二、正直見3　酉一、標相

正直見者，謂若有見，淨信相應故、勝解相應故、遠離誑諂故、善思法義無惑無疑加行出離故，名為正直。

【T2 釋義4】

【U1 淨信相應】

酉二、釋義4　戌一、淨信相應

如是正直見，淨信相應故，於佛正法及毗奈耶不可引奪。

【U2 勝解相應】

戌二、勝解相應

勝解相應故，於諸如來及聖弟子不可思議威德神力、不可思議生處差別、

不可思議生處差別者：謂有情生及所依處，是名生處差別，此不應思。顯揚論說：世共了知，現成相故，乃至廣說。（顯揚論十七卷八頁31,564a）謂即有情世間、器世間不可思議應知。

甚深法教、

甚深法教者：謂諸如來所說法教，空性甚深、緣起甚深，是名甚深法教。於此少分，仰推如來，言如是法是佛所行，非我境界，是名勝解相應。

不可記事，

不可記事者：決擇分說，有不可記事教，謂由四因緣故，宣說如是不可記事，乃至廣說。（陵本六十四卷七頁5100）此應準知。

深生勝解，無驚、無恐、無有怖畏。

【U3 遠離誑諂】

戌三、遠離誑諂

遠離誑諂故，其見正直，是正直類，如其聖教而正修行，如其真實而自顯發。

如其真實而自顯發者：謂如有犯，如實發露，速疾悔除故。

【U4 善思加行】

戌四、善思加行

善思法義無惑無疑加行出離故，於一切法無常、苦、空、無我等義，善正思惟、善正籌量、善正觀察。由是為因，無惑無疑，遠離二路，逮得昇進。

【T3 結名】

酉三、結名

由此四相，先所說見，名正直見。

遠離二路者：於去來今及諦寶等，心懷二分，迷之不了，是名二路。此即是疑行相應知。無惑疑故，說名遠離。

【Q3 資糧已具2】

【R1 指廣】

午三、資糧已具2　未一、指廣

資糧已具者，廣說資糧，如前應知。

廣說資糧如前應知者：此如前說二道資糧，已廣分別應知。（陵本二十二卷二頁1892）

【R2 略說3】

【S1 標】

未二、略說3　申一、標

略有四種。

【S2 列】

申二、列

一、福德資糧，二、智慧資糧，三、先世資糧，四、現法資糧。

【S3 釋4】

【T1 福德資糧】

申三、釋4　酉一、福德資糧

福德資糧者，謂由此故，於今獲得隨順資具、豐饒財寶，遇真福田為善知識，離諸障礙，能勤修行。

於今獲得隨順資具等者：謂如出家獲得如法衣服、飲食、諸坐臥具、病緣醫藥，隨順淨命，正修梵行，是名隨順資具。生豪貴家，財寶具足，是名豐饒財寶。若生聖處，賢良、正至、善士皆往遊涉，能為善友，具善友性，是名遇真福田為善知識。離三重障，聖道得生，是名離諸障礙，能勤修行。

【T2 智慧資糧】

酉二、智慧資糧

智慧資糧者，謂由此故，成就聰慧，有力有能解了善說、惡說法義，獲得隨順法教、義教、教授教誡。

獲得隨順法教等者：知苦、斷集、證滅、修道，是名隨順法教。真義理門，是名隨順義教。隨順教授教誡，如前已說。（陵本二十五卷四頁2082）

【T3 先世資糧】

酉三、先世資糧

先世資糧者，謂由宿世積集善根，於今獲得諸根成熟。

【T4 現法資糧】

酉四、現法資糧

現法資糧者，謂於今世有善法欲、諸根成熟、具戒律儀及根律儀，如前廣說。

【Q4 多清淨信2】

【R1 略說2】

【S1 舉大師】

午四、多清淨信2　未一、略說2　申一、舉大師

多清淨信者，謂於大師所無惑無疑，深生淨信及以勝解。

【S2 例法等】

申二、例法等

如於大師，於法、於學亦復如是。

【R2 指廣】

未二、指廣

其餘廣說，如前應知。

於法於學等者：法，謂四聖諦法。學，謂三無漏學。於誨、於證，名餘廣說。如前三摩呬多地說應知。（陵本十一卷五頁852）

【Q5 成就聰慧】

午五、成就聰慧

成就聰慧者，謂由此故，於法於義速能領受；經久遠時，於法於義能無忘失，於法於義速能通達。

【Q6 具諸福德】

午六、具諸福德

具諸福德者，謂由此故，形色端嚴，眾所樂見，發清淨信，無病長壽，言辭敦肅，具大宗葉，眾所知識，成就大福，多獲衣等諸資生具，為諸國王及大臣等供養、恭敬、尊重、讚歎。

具諸福德等者：此中略顯成就福德異熟。形色端嚴，眾所樂見，當知此以惠施光明、鮮淨衣物為因。由是令他發清淨信。無病長壽，當知此以惠施飲食，及於眾生不加傷害為因。言辭敦肅，當知此以遠離四種不善語業為因。具大宗葉，當知此以捨離憍慢為因。眾所知識乃至尊重讚歎，當知此以供養三寶及諸尊長為因。

【Q7 具諸功德】

午七、具諸功德

具諸功德者，謂本性成就極少欲等種種功德。如前所說沙門莊嚴，應知其相。

【P3 總結】

巳三、總結

如是等類，應知是名諸薄塵行補特伽羅行相差別。

【K14 補特伽羅異門3】

【L1 徵】

子十四、補特伽羅異門3　丑一、徵

云何補特伽羅異門？

【L2 釋4】

【M1 標】

丑二、釋4　寅一、標

謂有六種。

【M2 徵】

寅二、徵

何等為六？

【M3 列】

寅三、列

一、沙門，二、婆羅門，三、梵行，四、苾芻，五、精勤，六、出家。

【M4 釋6】

【N1 沙門4】

【O1 標】

寅四、釋6　卯一、沙門4　辰一、標

第一沙門復有四種。

【O2 徵】

辰二、徵

何等為四？

【O3 列】

辰三、列

一、勝道沙門，二、說道沙門，三、活道沙門，四、壞道沙門。

【O4 釋2】

【P1 辨種類2】

【Q1 第一義2】

【R1 略標】

辰四、釋2　巳一、辨種類2　午一、第一義2　未一、略標

當知諸善逝，名勝道沙門；諸說正法者，名說道沙門；諸修善行者，名活道沙門；諸行邪行者，名壞道沙門。

【R2 隨釋4】

【S1 諸善逝】

未二、隨釋4　申一、諸善逝

諸善逝者，謂已證得貪瞋癡等無餘永盡。

【S2 說正法】

申二、說正法

說正法者，謂為調伏貪瞋癡等，宣說正法。

【S3 修善行】

申三、修善行

修善行者，謂為調伏貪瞋癡等，勤修正行。

【S4 行邪行】

申四、行邪行

行邪行者，謂犯尸羅，行諸惡法。

【Q2 第二義4】

【R1 勝道沙門2】

【S1 標名】

午二、第二義4　未一、勝道沙門2　申一、標名

又學無學名勝道沙門。

【S2 釋義】

申二、釋義

以無漏道摧滅一切見、修所斷諸煩惱故。

又學無學名勝道沙門等者：此與前別，前說勝道唯無學故。

【R2 說道沙門2】

【S1 標名】

未二、說道沙門2　申一、標名

若無如來及諸菩薩，為菩提故勤修正行，諸聲聞眾持三藏者，名說道沙門。

【S2 釋義】

申二、釋義

任持世俗法毗奈耶，轉正法眼令不斷故。

若無如來及諸菩薩等者：此與前別，前說正法，通說如來，及諸菩薩、聲聞眾故。

【R3 活道沙門2】

【S1 標名】

未三、活道沙門2　申一、標名

若諸異生補特伽羅，其性調善，為自利益勤修正行，有羞有悔，愛樂正學，為得未得、為觸未觸、為證未證勤修加行，有力有能堪得未得、堪觸未觸、堪證未證，名活道沙門。

【S2 釋義】

申二、釋義

由彼現有諸善法煖，堪能生長聖慧命根，名活，非死，是故名為活道沙門。

若諸異生補特伽羅等者：此與前別，前修正行通說凡聖一切位故。

【R4 壞道沙門2】

【S1 標名】

未四、壞道沙門2　申一、標名

若諸犯戒補特伽羅，多行惡法，廣說乃至實非梵行自稱梵行，名壞道沙門。

【S2 釋義】

申二、釋義

由彼破壞最初所有正道根本，無力無能，非生道器。雖現前有說正道教，及現前有證正道者，而彼不得，是故名為壞道沙門。

若諸犯戒補特伽羅多行惡法等者：此中犯戒，多行惡法，又復內懷朽敗，外現真實，如水所生雜穢蝸牛、螺音狗行。實非沙門，自稱沙門；非行梵 行，自稱梵行。如是廣說，攝異門分中一一別釋。（陵本八十四卷十五頁6396）此戒學攝，是故說言破壞最初所有正道根本。

【P2 明建立2】

【Q1 簡外】

巳二、明建立2　午一、簡外

世尊依彼作如是說：此初沙門，廣說乃至第四沙門，於外沙門、婆羅門教空無所有。

【Q2 顯內】

午二、顯內

若於是處，八支聖道安立可得；即於是處有初沙門，廣說乃至第四沙門。

【N2 婆羅門3】

【O1 標】

卯二、婆羅門3　辰一、標

第二婆羅門復有三種。

【O2 列】

辰二、列

一、種性婆羅門，二、名想婆羅門，三、正行婆羅門。

【O3 釋3】

【P1 種性婆羅門】

辰三、釋3　巳一、種性婆羅門

種性婆羅門者，謂若生在婆羅門家，從母產門之所生出，父母圓備，名婆羅門。

【P2 名想婆羅門】

巳二、名想婆羅門

名想婆羅門者，謂諸世間，由想等想，假立言說，名婆羅門。

由想等想假立言說者：搆了相是想相，了取彼彼生類、種姓等相差別，是名等想。由此為先，施設言說，此是婆羅門，依此建立名想婆羅門。

【P3 正行婆羅門2】

【Q1 釋】

巳三、正行婆羅門2　午一、釋

正行婆羅門者，謂所作事決定究竟，已能驅擯惡不善法。

【Q2 證】

午二、證

如說：當知婆羅門，更無有所作；所作事已辦，是謂婆羅門。

【N3 梵行3】

【O1 標】

卯三、梵行3　辰一、標

第三梵行復有三種。

【O2 列】

辰二、列

一、受遠離梵行，二、暫時斷梵行，三、畢竟斷梵行。

【O3 釋3】

【P1 受遠離梵行】

辰三、釋3　巳一、受遠離梵行

受遠離梵行者，謂能受學遠離一切行非梵行習婬欲法。

【P2 暫時斷梵行】

巳二、暫時斷梵行

暫時斷梵行者，謂諸異生，由世間道離欲界欲。

【P3 畢竟斷梵行】

巳三、畢竟斷梵行

畢竟斷梵行者，謂諸聖者得不還果，復得最上阿羅漢果。

謂諸聖者得不還果等者：若不還果，非梵行貪已永斷故，說名梵行已立。今依此義，說彼畢竟斷梵行。若阿羅漢，八支聖道已善清淨，是故亦說畢竟斷梵行。

【N4 苾芻2】

【O1 標】

卯四、苾芻2　辰一、標

第四苾芻復有五種。

【O2 列】

辰二、列

一、乞丐苾芻，二、自稱苾芻，三、名想苾芻，四、破壞煩惱苾芻，五、白四羯磨受具足戒苾芻。

【N5 精勤2】

【O1 總標】

卯五、精勤2　辰一、總標

第五精勤復有三種。

【O2 列釋3】

【P1 止息犯戒精勤】

辰二、列釋3　巳一、止息犯戒精勤

一、止息犯戒精勤，謂能遠離一切不善身業、語業。

【P2 止息境界精勤】

巳二、止息境界精勤

二、止息境界精勤，謂密護根門，修防守念及常委念，如前廣說。

【P3 止息煩惱精勤2】

【Q1 廣一切】

巳三、止息煩惱精勤2　午一、廣一切

三、止息煩惱精勤，謂能永斷見、修所斷一切煩惱，及於一切先所生起，或欲尋思、或恚尋思、或害尋思、或貪、或瞋、或諸邪見、或忿恨覆惱誑諂等，能往惡處那落迦等諸險惡趣非沙門法，隨所生起能不忍受，尋即斷滅、除遣、變吐。

【Q2 略二種】

午二、略二種

當知此中，略有二種止息煩惱。一、止息隨眠，二、止息諸纏。

略有二種止息煩惱等者：謂若永斷見、修所斷一切煩惱，及於一切惡不善法能為變吐，是名止息隨眠。若於一切惡不善法能不忍受，斷滅、除遣，是名止息諸纏。

【N6 出家3】

【O1 標】

卯六、出家3　辰一、標

第六出家復有二種。

【O2 列】

辰二、列

一、於善說法毗奈耶中而出家者，二、於惡說法毗奈耶中而出家者。

【O3 釋2】

【P1 內道2】

【Q1 名義出家】

辰三、釋2　巳一、內道2　午一、名義出家

於善說法毗奈耶中而出家者，謂苾芻、苾芻尼、式叉摩那、沙彌、沙彌尼。

【Q2 真實出家】

午二、真實出家

又若自能出離身中所有一切惡不善法，當知是名真實出家。

【P2 外道2】

【Q1 標】

巳二、外道2　午一、標

於惡說法毗奈耶中而出家者，謂諸外道。

【Q2 釋2】

【R1 舉增上】

午二、釋2　未一、舉增上

或全無衣、或壞色衣、或塗灰等增上外道。

【R2 舉所餘】

未二、舉所餘

復有所餘如是等類眾多外道。

【L3 結】

丑三、結

是故說言：若諸沙門、若婆羅門、若修梵行、若諸苾芻、若精勤者、若出家者，如是一切，是數取趣所有異門。

【K15 幾種補特伽羅4】

【L1 總標2】

【M1 種類】

子十五、幾種補特伽羅4　丑一、總標2　寅一、種類

補特伽羅略有八種。

【M2 建立因緣】

寅二、建立因緣

建立因緣略有四種。

【L2 別列2】

【M1 八種補特伽羅2】

【N1 徵】

丑二、別列2　寅一、八種補特伽羅2　卯一、徵

云何八種補特伽羅？

【N2 列】

卯二、列

一、有堪能者，二、無堪能者，三、善知方便者，四、不善知方便者，五、有無間修者，六、無無間修者，七、已串修習者，八、未串修習者。

【M2 四種建立因緣3】

【N1 徵】

寅二、四種建立因緣3　卯一、徵

云何四種補特伽羅建立因緣？

【N2 標】

卯二、標

謂由四種差別因緣，建立八種補特伽羅。

【N3 列】

卯三、列

一、由根差別故，有根已成熟及根未成熟。

有根已成熟及根未成熟者：此已成熟及未成熟，如前種性地中已說應知。（陵本二十一卷十五頁1862）

二、由瑜伽差別故，有善知瑜伽及不善知瑜伽。三、由加行差別故，有有無間、殷重修，及無無間、殷重修。四、由時差別故，有已長時修道及未長時修道。

【L3 配釋3】

【M1 徵】

丑三、配釋3　寅一、徵

云何如是四種差別能為前八補特伽羅建立因緣？

【M2 配4】

【N1 由根差別】

寅二、配4　卯一、由根差別

謂根已成熟即有堪能者，根未成熟即無堪能者。

【N2 由瑜伽差別】

卯二、由瑜伽差別

善知瑜伽即善知方便者，不善知瑜伽即不善知方便者。

【N3 由加行差別】

卯三、由加行差別

有無間、殷重修即有無間修者，此亦名為有常委修；無無間、殷重修即無無間修者，此亦名為無常委修。

【N4 由時差別】

卯四、由時差別

已長時修道即已串修習者，未長時修道即未串修習者。

【M3 結】

寅三、結

如是名為由根差別、瑜伽差別、加行差別及時差別，建立八種補特伽羅。

【L4 料簡5】

【M1 根未成熟】

丑四、料簡5　寅一、根未成熟

若諸所有補特伽羅根未成熟，彼於所有善知方便、有無間修、已串修習，如  理、如法、如其善巧，皆不能辦。

如理如法如其善巧等者：理，謂觀待等四種道理。法，謂苦等四聖諦法。善巧，謂蘊、界等六種善巧。不能如佛施設開示無倒而知，名不能辦。

【M2 未善方便】

寅二、未善方便

若諸所有補特伽羅根雖成熟，而未善知善巧方便，於諸所有亦不能辦。

【M3 無無間修】

寅三、無無間修

若諸所有補特伽羅根已成熟，善知方便，無無間修，即不能得速疾通慧。

【M4 未串修習】

寅四、未串修習

若諸所有補特伽羅根已成熟，善知方便，有無間修，未串修習，即於所有自 所作事未得成辦。

【M5 已串修習】

寅五、已串修習

若諸所有補特伽羅根已成熟，善知方便，有無間修，已串修習，彼於所有皆  能成辦，亦能獲得速疾通慧，於其所有自所作事已得成辦。

【K16 幾種魔及魔事2】

【L1 總標】

子十六、幾種魔及魔事2　丑一、總標

當知諸魔略有四種，魔所作事有無量種，勤修觀行諸瑜伽師，應善遍知，當正遠離。

【L2 別辨2】

【M1 諸魔3】

【N1 徵】

丑二、別辨2　寅一、諸魔3　卯一、徵

云何四魔？

【N2 列】

卯二、列

一、蘊魔，二、煩惱魔，三、死魔，四、天魔。

【N3 釋2】

【O1 辨種類4】

【P1 蘊魔】

卯三、釋2　辰一、辨種類4　巳一、蘊魔

蘊魔者，謂五取蘊。

【P2 煩惱魔】

巳二、煩惱魔

煩惱魔者，謂三界中一切煩惱。

【P3 死魔】

巳三、死魔

死魔者，謂彼彼有情，從彼彼有情眾，夭喪殞歿。

彼彼有情從彼彼有情眾者：謂那落迦等有情，名彼彼有情。彼一切種類，名彼彼有情眾。

【P4 天魔】

巳四、天魔

天魔者，謂於勤修勝善品者，求欲超越蘊、煩惱、死三種魔時，有生欲界最上天子，得大自在，為作障礙，發起種種擾亂事業，是名天魔。

有生欲界最上天子者：有尋有伺地說：復有摩羅天宮，即他化自在天攝，然處所高勝。（陵本四卷三頁270）此於欲界，名為最上應知。

【O2 明建立2】

【P1 標義】

辰二、明建立2　巳一、標義

當知此中，若死所依；若能令死；若正是死；若於其死作障礙事，不令超越。依此四種建立四魔。

【P2 別釋4】

【Q1 死所依】

巳二、別釋4　午一、死所依

謂依已生、已入現在五取蘊故，方有其死。

【Q2 能令死】

午二、能令死

由煩惱故，感當來生，生已便有夭喪殞歿。

【Q3 正是死】

午三、正是死

諸有情類命根盡滅、夭喪殞歿，是死自性。

【Q4 障超死2】

【R1 略標】

午四、障超死2　未一、略標

勤修善者，為超死故正加行時，彼天子魔得大自在，能為障礙。由障礙故， 或於死法令不能出；或經多時，極大艱難，方能超越。

【R2 別顯2】

【S1 辨相2】

【T1 暫不自在】

未二、別顯2　申一、辨相2　酉一、暫不自在

又魔於彼或有暫時不得自在。謂世間道離欲異生，或在此間，或生於彼。

或在此間或生於彼者：謂生欲界，依欲界身離欲界欲，名在此間。若生色無色界諸離欲地，名生於彼。

【T2 得大自在】

酉二、得大自在

或魔於彼得大自在。謂未離欲。

【S2 釋義2】

【T1 於未離欲】

申二、釋義2　酉一、於未離欲

若未離欲，在魔手中隨欲所作。

【T2 於暫離欲】

酉二、於暫離欲

若世間道而離欲者，魔縛所縛，未脫魔羂，由必還來生此界故。

魔縛所縛未脫魔羂者：攝事分說：煩惱隨眠未永拔故，雖世間道方便逃避遠至有頂，復執將還。可愛妙欲譬之九結，由彼結故，令於生死自然樂著，於自繫縛不欲解脫。（陵本八十五卷十五頁6461）此中道理，應如是知。

【M2 魔事3】

【N1 徵】

寅二、魔事3　卯一、徵

云何魔事？

【N2 釋4】

【O1 障正發趣5】

【P1 捨善法欲】

卯二、釋4　辰一、障正發趣5　巳一、捨善法欲

謂諸所有能引出離善法欲生，耽著諸欲增上力故，尋還退捨。當知此即是為魔事。

【P2 不護根門】

巳二、不護根門

若正安住密護根門，於諸所有可愛色聲香味觸法，由執取相、執取隨好，心樂趣入。當知此即是為魔事。

【P3 食不知量】

巳三、食不知量

若正安住於食知量，於諸美味不平等食，由貪愛欲，心樂趣入。當知此即是為魔事。

【P4 貪樂臥眠】

巳四、貪樂臥眠

若正安住精勤修習初夜後夜悎寤瑜伽，於睡眠樂、於偃臥樂、於脅臥樂，由懈怠力，心樂趣入。當知此即是為魔事。

【P5 不住正知等2】

【Q1 列4】

【R1 於母邑等】

巳五、不住正知等2　午一、列4　未一、於母邑等

若正安住正知而住，於往來等諸事業時，若見幼少、盛年、美色諸母邑等，由不如理，執取相好，心樂趣入。

【R2 於妙好事】

未二、於妙好事

或見世間諸妙好事，心樂趣入。

【R3 於多事業】

未三、於多事業

或於多事多所作中，心樂趣入。

【R4 於相雜住】

未四、於相雜住

或見在家及出家眾歡娛雜處，或見惡友共相雜住，便生隨喜，心樂趣入。

【Q2 結】

午二、結

當知一切皆是魔事。

【O2 障生淨信】

辰二、障生淨信

於佛法僧、苦集滅道、此世他世若生疑惑。當知一切皆是魔事。

【O3 障修遠離】

辰三、障修遠離

住阿練若、樹下、塚間、空閑靜室，若見廣大可怖畏事，驚恐毛豎；或見沙門婆羅門像、人非人像欻爾而來，不如正理勸捨白品、勸取黑品。當知一切皆是魔事。

若見廣大可怖畏事等者：謂閑居時，或於塵霧，或昏夜分，見大雲氣，聞震雷音；或逢雹雨獅子虎豹；或遭凶猾竊劫抄虜；或遇非人來相嬈逼；便生驚怖，身毛為豎。如思所成地中說。（陵本十八卷八頁1557）此說廣大可怖畏事，及與沙門婆羅門像、人非人像，如應準釋。

【O4 障莊嚴法】

辰四、障莊嚴法

若於利養恭敬稱譽，心樂趣入；或於慳吝、廣大希欲、不知喜足、忿、恨、覆、惱及矯詐等沙門莊嚴所對治法，心樂趣入。當知一切皆是魔事。

或於慳吝廣大希欲等者：此中慳吝，謂於大師等不修供養，此由正信能為對治。廣大希欲、不知喜足，此由少欲、喜足能為對治。忿、恨、覆、惱，此由堪忍能為對治。及矯詐等，此由知量能為對治。等言，等取妄語、若假現相、若苦研逼、若利求利種種狀相應知。此中正信乃至知量，皆為沙門莊嚴所攝，如前已說。（陵本二十五卷十七頁2138）

【N3 結】

卯三、結

如是等類無量無邊諸魔事業，一切皆是四魔所作。隨其所應，當正了知。

【K17 發趣無果5】

【L1 標】

子十七、發趣無果5　丑一、標

由三因緣，正修行者精勤發趣，空無有果。

空無有果者：謂不獲得沙門果故。

【L2 徵】

丑二、徵

何等為三？

【L3 列】

丑三、列

一、由諸根未積集故。

一由諸根未積集故者：此中諸根，謂信、精進、念等及慧。雖已趣入，而未獲得轉上、轉勝、轉復微妙，於後後生展轉勝進，名未積集。

二、由教授不隨順故。

二由教授不隨順故者：謂於遠離寂靜瑜伽作意止觀，未能獲得無倒教授、漸次教授，名不隨順。

三、由等持力微劣故。

三由等持力微劣故者：謂雖已得三摩地，而未圓滿、自在故。

【L4 釋2】

【M1 正顯無果3】

【N1 根未積集】

丑四、釋2　寅一、正顯無果3　卯一、根未積集

若有諸根猶未積集，雖復獲得隨順教授，彊盛等持；精勤發趣，空無有果。

【N2 教不隨順】

卯二、教不隨順

若有諸根雖已積集，其等持力亦復彊盛，而不獲得隨順教授；精勤發趣，空無有果。

【N3 定力微劣】

卯三、定力微劣

若有諸根雖已積集，亦復獲得隨順教授，而等持力若不彊盛；精勤發趣，空無有果。

【M2 翻成有果】

寅二、翻成有果

若有諸根已得積集，教授隨順，等持彊盛；精勤發趣，決定有果。

【L5 結】

丑五、結

如是名為由三因緣，空無有果；由三因緣，決定有果。

瑜伽師地論科句披尋記卷第二十九

瑜伽師地論科句披尋記卷第三十

彌勒菩薩說

唐三藏沙門玄奘奉詔譯

韓清淨科記

本地分中聲聞地第三瑜伽處之一

【H3 安立瑜伽2】

【I1 結前生後】

辛三、安立瑜伽2　壬一、結前生後

如是已說補特伽羅品類、建立及所緣等，乃至趣修有果、無果。如應安立，我今當說。

【I2 標釋一切2】

【J1 嗢柁南標】

壬二、標釋一切2　癸一、嗢柁南標

總嗢柁南曰： 往慶問尋求　方安立護養　遠離一境性　障淨修作意

【J2 長行釋5】

【K1 往問2】

【L1 往詣師所3】

【M1 標】

癸二、長行釋5　子一、往問2　丑一、往詣師所3　寅一、標

若有自愛補特伽羅初修業者，始修業時，為隨證得自義利故，先應四處安住正念，然後往詣善達瑜伽或軌範師、或親教師、或餘尊重、似尊重所。

【M2 徵】

寅二、徵

云何四處？

【M3 列】

寅三、列

一、專求領悟，無難詰心處；二、深生恭敬，無憍慢心處；三、唯求勝善， 非顯己能處；四、純為安立自他善根，非求利養恭敬名聞處。

純為安立自他善根等者：善達瑜伽諸瑜伽師，於彼一切初修業者，如理如法善巧宣說，能令得初正信、受持淨戒、攝受多聞、增長惠捨、調柔諸見，是名最初安立善根。初修業者，唯為彼瑜伽師堪能安立自他善根，往請教授，非為依護邪瑜伽師，貪求利養恭敬名聞。

【L2 請問瑜伽】

丑二、請問瑜伽

如是正念到師處已，先求開許請問時分，然後安詳躬申請問。將請問時，偏覆左肩，右膝著地，或居下坐曲躬而坐，合掌恭敬，深生愧畏，低顏軟語請問瑜伽：我於如是瑜伽行中欲求受學，唯願慈悲為我宣說。

【K2 慶慰2】

【L1 標所應】

子二、慶慰2　丑一、標所應

如是請已，善達瑜伽諸瑜伽師，為欲安立初修業者瑜伽作意，應以慈愍柔軟言詞讚勵慶慰，又應稱揚修斷功德。

【L2 舉歎詞2】

【M1 讚勵慶慰2】

【N1 總讚】

丑二、舉歎詞2　寅一、讚勵慶慰2　卯一、總讚

歎言：善哉！善哉！

【N2 別慶9】

【O1 於不放逸】

卯二、別慶9　辰一、於不放逸

賢首！汝今乃能於墮放逸、樂著放逸、沈沒境界、樂著境界眾生類中，獨不放逸，樂修出行。

於墮放逸樂著放逸等者：生豪貴家，財寶具足，於諸妙欲耽著受用，不見過患，不知出離，名放逸過。如前種性地說。（陵本二十一卷二頁1817）此說境界，謂諸妙欲。不見過患，是名沈沒。不知出離，是名樂著。如是應知。

【O2 於求解脫】

辰二、於求解脫

汝今乃能於久墮在種種憂苦險惡牢獄眾生類中，獨求解脫如是牢獄。

墮在種種憂苦等者：此說墮諸惡趣，種種憂苦不令得出，如處牢獄應知。

【O3 於斷固縛】

辰三、於斷固縛

汝今乃能於彼種種貪瞋癡等杻械枷鎖常所固縛眾生類中，獨求斷壞如是固縛。

於彼種種貪瞋等者：此說一切世間貪瞋癡縛最極堅牢，令不逃避，恆時隨逐，終不解脫。如是顯示因處煩惱繫縛種種差別，喻如杻械枷鎖。

【O4 於超生死】

辰四、於超生死

汝今乃能於入生死曠野嶮道眾生類中，獨求超度曠野嶮道。

於入生死曠野嶮道等者：此中顯示，不了緣起、不修正行，猶如有人迷失道路，墮入曠野、或嶮道中，由是故有生死諸苦。緣起聖道經說：譬如有人遊行曠野、嶮穢稠林，欻然值遇舊道、舊徑、舊所行跡，古昔諸仙嘗所遊履，彼即尋行，乃至廣說。此中舊道、舊徑、舊所行跡，當知即是八聖道支。與此相違，非道為道，是故喻如曠野嶮道。

【O5 於獲善根】

辰五、於獲善根

汝今乃能於遭窮儉種種善根眾生類中，獨求獲得豐饒善根。

於遭窮儉種種善根等者：謂或信根、或精進根、或復念根、或復定根、或復慧根，是名種種善根。遭諸世間穢濁增時，有情世間多分見濁，虛妄推求邪法、邪義，匱乏善根，是名窮儉。

【O6 於證安隱】

辰六、於證安隱

汝今乃能於墮種種煩惱怨賊、廣大怖畏眾生類中，獨求證得究竟安隱常樂涅槃。

於墮種種煩惱怨賊等者：謂三界中一切煩惱，說名種種煩惱怨賊。由煩惱故，感當來生，生已便有夭喪殞歿，是故煩惱名為怨賊。當來生苦常所隨逐，及為眾苦之所依止，由是說言廣大怖畏。

【O7 於證無病】

辰七、於證無病

汝今乃能於為煩惱重病吞食眾生類中，獨求證得第一無病常樂涅槃。

於為煩惱重病吞食等者：諸煩惱苦說名心病，望餘身病，難可對治，故名為重。諸眾生類隨彼而轉，不得自在，名為吞食。

【O8 於度瀑流】

辰八、於度瀑流

汝今乃能於為四種瀑流漂溺眾生類中，獨求越度如是瀑流。

【O9 於獲智明】

辰九、於獲智明

汝今乃能於入廣大無明黑闇眾生類中，獨求獲得大智光明。

於入廣大無明黑闇等者：攝異門分說：無明者，於所知事不能善巧。黑闇者，於其實事不正了知。（陵本八十四卷二十頁6413）又智光明有五勝利，及德差別有十五種，如決擇分釋應知。（陵本七十卷一頁5449）

【M2 稱揚功德2】

【N1 於修行】

寅二、稱揚功德2　卯一、於修行

長老當知，汝若定能如是精勤修瑜伽行，乃得名為不虛受用國人信施，真實奉行如來聖教，不捨靜慮，成就勝觀，增長樂居空閑法侶，精勤修學自義瑜伽，不辱有智同梵行者。

【N2 於樂欲】

卯二、於樂欲

汝今為欲勤修自利利他正行，汝今為欲利益安樂無量眾生，哀愍世間及諸天、人、阿素洛等，為令獲得義利安樂，故來問爾。

不捨靜慮成就勝觀者：謂時時間修習止相、舉相、捨相，隨得觸證所緣清淨、智遍清淨故。如前已說。（陵本二十六卷十八頁2224）

【K3 審問2】

【L1 標所應】

子三、審問2　丑一、標所應

以如是等柔軟言詞讚勵慶慰，稱揚修斷諸功德已，復於四種審問處法，應審問之。

【L2 舉告言4】

【M1 於三寶所】

丑二、舉告言4　寅一、於三寶所

告言：長老！汝已一向歸佛法僧，非外道師及彼邪法弟子眾不？

一向歸佛法僧等者：決擇分說：謂由五處觀察所歸，乃可歸依，乃至廣說。（陵本六十四卷一頁5071）此應準知。

【M2 於梵行等】

寅二、於梵行等

汝已最初淨修梵行、善淨尸羅、正直見不？

最初淨修梵行等者：謂能受學遠離一切行非梵行習婬欲法，是名最初淨修梵行。戒善清淨，是名善淨尸羅。謂若有見，淨信相應故、勝解相應故、遠離誑諂故、善思法義無惑無疑加行出離故，名正直見。如前已說。（陵本二十九卷十六頁2454）

【M3 於聖諦法】

寅三、於聖諦法

汝已於其總標、別辯諸聖諦法，若少、若多，聞受持不？

【M4 於真出家】

寅四、於真出家

汝於涅槃深心信解，為證寂滅而出家不？

【K4 尋求3】

【L1 略標】

子四、尋求3　丑一、略標

如是問已，彼若云：爾！次後復於四種處所，以四因緣應正尋求。

【L2 徵列2】

【M1 四種處所】

丑二、徵列2　寅一、四種處所

何等名為四種處所？一、應尋求其願，二、應尋求種性，三、應尋求其根，四、應尋求其行。

【M2 四種因緣】

寅二、四種因緣

云何名為四種因緣？一、應以審問而正尋求，二、應以言論而正尋求，三、應以所作而正尋求，四、應以知他心差別智而正尋求。

【L3 配釋4】

【M1 以審問2】

【N1 尋求其願3】

【O1 徵】

丑三、配釋4　寅一、以審問2　卯一、尋求其願3　辰一、徵

云何名為應以審問尋求其願？

【O2 釋2】

【P1 舉問詞】

辰二、釋2　巳一、舉問詞

謂如是問：長老！於何已發正願？聲聞乘耶？獨覺乘耶？無上正等菩提乘耶？

【P2 隨自答】

巳二、隨自答

彼得此問，隨自所願，當如是答。

【O3 結】

辰三、結

如是名為應以審問尋求其願。

【N2 尋求種性根行2】

【O1 徵】

卯二、尋求種性根行2　辰一、徵

云何名為應以審問尋求種性及以根、行？

【O2 釋3】

【P1 舉問詞2】

【Q1 總】

辰二、釋3　巳一、舉問詞2　午一、總

謂如是問：長老！於自種性、根、行能審察不？

【Q2 別3】

【R1 種性】

午二、別3　未一、種性

謂我本來有何種性？聲聞乘耶？獨覺乘耶？大乘等耶？

【R2 根】

未二、根

有何等根？為鈍？為中？為利根耶？

【R3 行】

未三、行

有何等行？為貪行耶？為瞋行耶？廣說乃至尋思行耶？

【P2 如問答】

巳二、如問答

彼若黠慧，能自了知前後差別種性、根、行，善取其相，如問而答。

【P3 不能答】

巳三、不能答

若性愚鈍，不能自知前後差別，乃至不能善取其相，由是不能如問而答。

能自了知前後差別種性根行等者：如先所問種性、根、行，前後相望種種差別，能自了知，及善取相，隨自所有而正答故。

【M2 以言論3】

【N1 標】

寅二、以言論3　卯一、標

從此已後，應以言論尋求彼三。

【N2 釋3】

【O1 尋求種性3】

【P1 依聲聞乘2】

【Q1 對彼說】

卯二、釋3　辰一、尋求種性3　巳一、依聲聞乘2　午一、對彼說

謂對其前，應以顯了正理相應眾雜美妙易解言詞，說聲聞乘相應言論。

【Q2 觀彼相2】

【R1 信解】

午二、觀彼相2　未一、信解

彼聞宣說此言論時，若身中有聲聞種性，於此言論便發最極踊躍歡喜，深生信解。

【R2 不信解】

未二、不信解

若身中有獨覺種性、大乘種性，於此言論不發最極踊躍歡喜，不生信解。

應以顯了正理相應等者：善釋文句，是名顯了。與觀待等道理相應，是名正理相應。助伴隨順，次第宣說，是名眾雜。其聲清美，是名美妙。顯然有趣，是名易解。如是等類說法語攝應知。

【P2 依獨覺乘2】

【Q1 對彼說】

巳二、依獨覺乘2　午一、對彼說

次復為其說獨覺乘相應言論。

【Q2 觀彼相2】

【R1 信解】

午二、觀彼相2　未一、信解

彼聞宣說此言論時，若身中有獨覺種性，於此言論便發最極踊躍歡喜，深生信解。

【R2 不信解】

未二、不信解

若身中有聲聞種性、大乘種性，則不如是。

【P3 依菩薩乘2】

【Q1 對彼說】

巳三、依菩薩乘2　午一、對彼說

後復為其宣說大乘相應言論。

【Q2 觀彼相2】

【R1 信解】

午二、觀彼相2　未一、信解

彼聞宣說此言論時，若身中有大乘種性，於此言論便發最極踊躍歡喜，深生信解。

【R2 不信解】

未二、不信解

若身中有聲聞種性、獨覺種性，則不如是。

【O2 尋求其根3】

【P1 鈍根】

辰二、尋求其根3　巳一、鈍根

若有鈍根，雖聞宣說麤淺言論，而於法義勵力審思，方能領受解了通達。

【P2 利根】

巳二、利根

若有利根，雖聞宣說深細言論，而於法義速能領受解了通達。

【P3 中根】

巳三、中根

若有中根，則不如是。

雖聞宣說深細言論者：此中言論，謂如緣起等教應知。

【O3 尋求其行5】

【P1 貪行】

辰三、尋求其行5　巳一、貪行

若有貪行，彼聞為說淨妙言論，便發最極淨信愛樂，悟入其趣；身毛皆豎，悲涕墮淚；其身外現潤滑相狀，其心內懷柔軟怡悅。

彼聞為說淨妙言論者：施論、戒論、生天之論，是名淨妙言論，感可愛生淨妙果故。

【P2 瞋行】

巳二、瞋行

若有瞋行，當知一切與上相違。

【P3 癡行2】

【Q1 生怖畏】

巳三、癡行2　午一、生怖畏

若有癡行，彼聞為說決定通達涅槃離染相應言論，便生最極驚恐怖畏。

【Q2 例鈍根】

午二、例鈍根

如說鈍根，如是癡行，當知亦爾。

彼聞為說決定通達等者：此中言論，謂即顯示諸行無常、諸法無我、涅槃寂靜法爾道理應知。依無常義，此說決定。依無我義，此說通達。依涅槃寂靜義，此說涅槃離染。

【P4 慢行】

巳四、慢行

若有慢行，彼聞為說正法言論，不甚恭敬屬耳樂聞，不極安住求欲領解奉教行心。雖作方便引發其心，令受正化，而不分明發言稱善。

【P5 尋思行】

巳五、尋思行

若尋思行，彼聞為說正法言論，雖攝耳聽，而心散亂，惡受所受。凡所領受不堅不住，隨受隨失，數重請問。

【N3 結】

卯三、結

如是名為應以言論尋求種性及以根、行。

【M3 以所作2】

【N1 徵】

寅三、以所作2　卯一、徵

云何名為應以所作尋求彼三？

【N2 釋】

卯二、釋

謂如前說聲聞種性，及貪等行補特伽羅所有相狀，是名所作。由此所作，如其所應，當正尋求種性、根、行。

謂如前說聲聞種性等者：種性地中，說有住種性相。又諸補特伽羅中，說有貪行等相。今指彼故，名如前說。

【M4 以知他心差別智2】

【N1 徵】

寅四、以知他心差別智2　卯一、徵

云何名為應以知他心差別智尋求種性及以根、行？

【N2 釋】

卯二、釋

謂如有一善達瑜伽修瑜伽師，已得知他心差別智。彼由如是他心智故，如實了知種性、根、行。

【K5 安立4】

【L1 標】

子五、安立4　丑一、標

於四種處，以四因緣正尋求已，復於五處如應安立。

【L2 徵】

丑二、徵

云何五處？

【L3 列】

丑三、列

一、護養定資糧處，二、遠離處，三、心一境性處，四、障清淨處，五、修作意處。

【L4 釋4】

【M1 護養定資糧處3】

【N1 徵】

丑四、釋4　寅一、護養定資糧處3　卯一、徵

云何護養定資糧？

【N2 釋2】

【O1 舉戒律儀2】

【P1 明護養】

卯二、釋2　辰一、舉戒律儀2　巳一、明護養

謂若成就戒律儀者，即於是處為令不退，住不放逸；如佛所誡、如佛所許，圓滿戒蘊學處差別，精進修行，常無懈廢。

【P2 顯堪能】

巳二、顯堪能

如是能於已所證得尸羅相應學道無退，亦能證得先所未證尸羅相應殊勝學道。

【O2 例餘善法2】

【P1 能防護】

辰二、例餘善法2　巳一、能防護

如說成就戒律儀，如是成就根律儀、於食知量、初夜後夜悎寤瑜伽、正知而住，如是乃至成就所有沙門莊嚴，隨所獲得資糧所攝善法差別，皆能防護令不退失。

【P2 能長養】

巳二、能長養

於後勝進善法差別，為速圓滿，為如所說無增無減平等現行，發生樂欲，增上欣慕，恆常安住勇猛精進。

【N3 結】

卯三、結

是名護養定資糧。

為如所說無增無減等者：前說於諸學處既得善巧及曉悟已，隨所教誨無增無減，復能受學，乃至廣說。（陵本二十二卷六頁1905）此應準知。

【M2 遠離處5】

【N1 乘標】

寅二、遠離處5　卯一、乘標

如是遠離順退分法，修習能順勝分法時，樂住遠離。

【N2 總徵】

卯二、總徵

云何遠離？

【N3 略釋】

卯三、略釋

謂處所圓滿、威儀圓滿、遠離圓滿，是名遠離。

如是遠離順退分法等者：若任放逸，是名順退分法。不生喜足，是名順勝分法。

【N4 廣顯3】

【O1 處所圓滿2】

【P1 徵】

卯四、廣顯3　辰一、處所圓滿2　巳一、徵

云何處所圓滿？

【P2 釋2】

【Q1 出處所2】

【R1 別顯2】

【S1 列】

巳二、釋2　午一、出處所2　未一、別顯2　申一、列

謂或阿練若、或林樹下、或空閑室。

【S2 釋3】

【T1 空閑室】

申二、釋3　酉一、空閑室

山谷、巖穴、稻稈積等，名空閑室。

【T2 林樹下】

酉二、林樹下

大樹林中，名林樹下。

【T3 阿練若】

酉三、阿練若

空迥、塚間、邊際臥坐，名阿練若。

【R2 總攝】

未二、總攝

當知如是山谷、巖穴、稻稈積等，大樹林中，空迥、塚間、邊際臥坐，或阿練若、或林樹下、或空閑室，總名處所。

【Q2 釋圓滿2】

【R1 標】

午二、釋圓滿2　未一、標

處所圓滿復有五種。

【R2 釋5】

【S1 第一處所圓滿】

未二、釋5　申一、第一處所圓滿

謂若處所，從本已來形相端嚴，眾所喜見，清淨無穢；園林池沼悉皆具足，清虛可樂；地無高下，處無毒刺，亦無眾多磚石瓦礫；能令見者心生清淨， 樂住其中修斷加行；心悅、心喜，任持於斷。是名第一處所圓滿。

心悅心喜任持於斷者：謂於是處清虛可樂，心生歡悅，是名心悅。即以是處為依，隨順加行，謂我定當成辦所作，心生喜悅，是名心喜。由是因緣，住不放逸，斷滅一切世間貪憂，是名任持於斷。

【S2 第二處所圓滿】

申二、第二處所圓滿

又若處所，晝無憒鬧，夜少音聲，亦少蚊蝱、風日、蛇蝎諸惡毒觸。是名第二處所圓滿。

【S3 第三處所圓滿】

申三、第三處所圓滿

又若處所，無惡師子、虎、豹、豺、狼、怨敵、盜賊、人非人等諸恐怖事；於是處所，身意泰然，都無疑慮，安樂而住。是名第三處所圓滿。

【S4 第四處所圓滿】

申四、第四處所圓滿

又若處所，隨順身命眾具易得，求衣服等不甚艱難，飲食支持無所匱乏。是名第四處所圓滿。

【S5 第五處所圓滿】

申五、第五處所圓滿

又若處所，有善知識之所攝受，及諸有智同梵行者之所居止；未開曉處能正開曉，已開曉處更令明淨；甚深句義以慧通達，善巧方便殷勤開示，能令智見速得清淨。是名第五處所圓滿。

【O2 威儀圓滿3】

【P1 徵】

辰二、威儀圓滿3　巳一、徵

云何威儀圓滿？

【P2 釋2】

【Q1 標相】

巳二、釋2　午一、標相

謂於晝分經行、宴坐；於初夜分亦復如是；於中夜分右脅而臥；於後夜分疾 疾還起，經行、宴坐。即於如是圓滿臥具，諸佛所許大小繩床、草葉座等結加趺坐，乃至廣說。

【Q2 釋義3】

【R1 結加趺坐4】

【S1 徵因】

午二、釋義3　未一、結加趺坐4　申一、徵因

何因緣故結加趺坐？

【S2 總標】

申二、總標

謂正觀見五因緣故。

【S3 列釋5】

【T1 速發輕安】

申三、列釋5　酉一、速發輕安

一、由身攝斂速發輕安。如是威儀順生輕安最為勝故。

【T2 能經久時】

酉二、能經久時

二、由此宴坐能經久時。如是威儀不極令身速疲倦故。

【T3 是不共法】

酉三、是不共法

三、由此宴坐是不共法。如是威儀外道他論皆無有故。

【T4 形相端嚴】

酉四、形相端嚴

四、由此宴坐形相端嚴。如是威儀令他見已極信敬故。

【T5 佛等共許】

酉五、佛等共許

五、由此宴坐佛佛弟子共所開許。如是威儀一切賢聖同稱讚故。

【S4 結成】

申四、結成

正觀如是五種因緣，是故應當結加趺坐。

【R2 端身正願2】

【S1 別辨相2】

【T1 端身】

未二、端身正願2　申一、別辨相2　酉一、端身

端身正願者，云何端身？謂策舉身令其端直。

【T2 正願】

酉二、正願

云何正願？謂令其心離諂離詐，調柔正直。

【S2 離蓋障】

申二、離蓋障

由策舉身令端直故，其心不為惛沈睡眠之所纏擾。離諂詐故，其心不為外境散動之所纏擾。

【R3 安住背念2】

【S1 徵】

未三、安住背念2　申一、徵

安住背念者，云何名為安住背念？

【S2 釋2】

【T1 第一義】

申二、釋2　酉一、第一義

謂如理作意相應念，名為背念，棄背違逆一切黑品故。

【T2 第二義】

酉二、第二義

又緣定相為境念，名為背念，棄背除遣一切不定地所緣境故。

【P3 結】

巳三、結

如是名為威儀圓滿。

【O3 遠離圓滿4】

【P1 徵】

辰三、遠離圓滿4　巳一、徵

云何遠離圓滿？

【P2 標】

巳二、標

謂有二種。

【P3 列】

巳三、列

一、身遠離，二、心遠離。

【P4 釋2】

【Q1 身遠離】

巳四、釋2　午一、身遠離

身遠離者，謂不與在家及出家眾共相雜住，獨一無侶，是名身遠離。

【Q2 心遠離】

午二、心遠離

心遠離者，謂遠離一切染汙、無記所有作意，修習一切其性是善能引義利定地作意，及定資糧加行作意，是名心遠離。

遠離一切染汙無記所有作意等者：不如理作意，是名染汙作意。非如理非不如理作意，是名無記作意。此二作意說應遠離。如理作意其性是善，說應修習。此復有二，一、謂能引義利及與定地作意，二、謂定資糧及定加行作意。

【N5 結攝】

卯五、結攝

如是此中，若處所圓滿、若威儀圓滿、若身遠離、若心遠離，總攝為一，說名遠離。

【M3 心一境性處及障清淨處2】

【N1 別辨2】

【O1 心一境性處3】

【P1 出體性4】

【Q1 徵】

寅三、心一境性處及障清淨處2　卯一、別辨2　辰一、心一境性處3　巳一、出體性4　午一、徵

云何心一境性？

【Q2 標】

午二、標

謂數數隨念同分所緣，流注、無罪適悅相應，令心相續，名三摩地，亦名為善心一境性。

【Q3 釋4】

【R1 數數隨念2】

【S1 徵】

午三、釋4　未一、數數隨念2　申一、徵

何等名為數數隨念？

【S2 釋】

申二、釋

謂於正法聽聞受持，從師獲得教誡教授增上力故，令其定地諸相現前。緣此 為境，流注、無罪適悅相應，所有正念隨轉安住。

【R2 同分所緣2】

【S1 徵】

未二、同分所緣2　申一、徵

云何名為同分所緣？

【S2 釋2】

【T1 辨相】

申二、釋2　酉一、辨相

謂諸定地所緣境界，非一眾多種種品類，緣此為境，令心正行，說名為定，此即名為同分所緣。

緣此為境令心正行等者：謂於所知事同分所緣一切影像，平等平等任持心故。義如決擇分說。（陵本六十三卷八頁5044）

【T2 釋名2】

【U1 問】

酉二、釋名2　戌一、問

問：此所緣境是誰同分，說為同分？

【U2 答】

戌二、答

答：是所知事相似品類，故名同分。

【R3 流注適悅相應】

未三、流注適悅相應

復由彼念，於所緣境無散亂行，無闕無間，無間、殷重加行適悅相應而轉，故名流注適悅相應。

於所緣境無散亂行等者：此即九種心住中專注一趣應知。由無色等十相令心散亂，說名無散亂行。

【R4 無罪適悅相應】

未四、無罪適悅相應

又由彼念，於所緣境無有染汙，極安隱住，熟道適悅相應而轉，故名無罪適悅相應。

於所緣境無有染汙等者：此即九種心住中等持應知。由無種種欲恚害等諸惡尋思、貪欲蓋等諸隨煩惱令心擾動，名無染汙。由無加行無功用任運轉道，說名極安隱住，熟道而轉。

【Q4 結】

午四、結

是故說言：數數隨念同分所緣，流注、無罪適悅相應，令心相續，名三摩地，亦名為善心一境性。

【P2 辨品別3】

【Q1 標】

巳二、辨品別3　午一、標

復次，如是心一境性，或是奢摩他品，或是毗鉢舍那品。

【Q2 辨】

午二、辨

若於九種心住中心一境性，是名奢摩他品；若於四種慧行中心一境性，是名毗鉢舍那品。

【Q3 釋2】

【R1 九種心住2】

【S1 徵】

午三、釋2　未一、九種心住2　申一、徵

云何名為九種心住？

【S2 釋3】

【T1 明體相2】

【U1 略標】

申二、釋3　酉一、明體相2　戌一、略標

謂有苾芻，令心內住、等住、安住、近住、調順、寂靜、最極寂靜、專注一趣，及以等持，如是名為九種心住。

【U2 別顯9】

【V1 內住】

戌二、別顯9　亥一、內住

云何內住？謂從外一切所緣境界攝錄其心，繫在於內，令不散亂。此則最初繫縛其心，令住於內，不外散亂，故名內住。

從外一切所緣境界等者：色聲香味觸處，名外一切所緣境界。念增上力防護其心，不令趣入、流散、馳騁彼彼境中，是名攝錄其心。

【V2 等住】

亥二、等住

云何等住？謂即最初所繫縛心，其性麤動，未能令其等住、遍住故。

未能令其等住遍住故者：若心不能安住平等捨位，名未等住。若於所緣不能遍攝令住，名未遍住。

次即於此所緣境界，以相續方便、澄淨方便，挫令微細，遍攝令住，故名等住。

以相續方便澄淨方便者：謂由無間、殷重加行，令心相續住一所緣，是名相續方便。止息諸惡尋思及隨煩惱，由是因緣令心清淨，是名澄淨方便。

【V3 安住】

亥三、安住

云何安住？謂若此心雖復如是內住、等住，然由失念於外散亂，復還攝錄安置內境，故名安住。

【V4 近住】

亥四、近住

云何近住？謂彼先應如是如是親近念住，由此念故，數數作意內住其心，不令此心遠住於外，故名近住。

謂彼先應如是如是親近念住者：如前已說，為守護念、為於境無染、為安住所緣，名為念住，乃至廣說由此三相，善住其念，故名念住。（陵本二十八卷十七頁2383）今說如是如是親近念住，義應準知。言親近者，謂於此中，由正修習聞所成慧，故名親近。又由修習了相作意，故名親近。如攝 事分說。（陵本八十六卷十七頁6536）

【V5 調順2】

【W1 徵】

亥五、調順2　天一、徵

云何調順？

【W2 釋2】

【X1 舉十相】

天二、釋2　地一、舉十相

謂種種相令心散亂，所謂色、聲、香、味、觸相，及貪、瞋、癡、男、女等相，故彼先應取彼諸相為過患想。

【X2 顯調順】

地二、顯調順

由如是想增上力故，於彼諸相折挫其心，不令流散，故名調順。

謂種種相令心散亂等者：此中色、聲、香、味、觸、貪、瞋、癡、男、女，說名色等十相。於如是事心起思惟，作用遽務，由是說言令心散亂。

【V6 寂靜2】

【W1 徵】

亥六、寂靜2　天一、徵

云何寂靜？

【W2 釋2】

【X1 舉尋蓋】

天二、釋2　地一、舉尋蓋

謂有種種欲恚害等諸惡尋思，貪欲蓋等諸隨煩惱，令心擾動，故彼先應取彼諸法為過患想。

【X2 顯止息】

地二、顯止息

由如是想增上力故，於諸尋思及隨煩惱，止息其心，不令流散，故名寂靜。

【V7 最極寂靜】

亥七、最極寂靜

云何名為最極寂靜？謂失念故，即彼二種暫現行時，隨所生起諸惡尋思及隨煩惱，能不忍受，尋即斷滅、除遣、變吐，是故名為最極寂靜。

即彼二種暫現行時者：謂諸尋思及隨煩惱，名彼二種應知。

【V8 專注一趣】

亥八、專注一趣

云何名為專注一趣？謂有加行、有功用，無闕無間三摩地相續而住，是故名為專注一趣。

【V9 等持】

亥九、等持

云何等持？謂數修、數習、數多修習為因緣故，得無加行、無功用任運轉  道。由是因緣，不由加行、不由功用，心三摩地任運相續，無散亂轉，故名等持。

【T2 配六力3】

【U1 標】

酉二、配六力3　戌一、標

當知此中，由六種力，方能成辦九種心住。

【U2 列】

戌二、列

一、聽聞力，二、思惟力，三、憶念力，四、正知力，五、精進力，六、串習力。

【U3 配5】

【V1 由聞思力】

戌三、配5　亥一、由聞思力

初由聽聞、思惟二力，數聞數思增上力故，最初令心於內境住，及即於此相續方便、澄淨方便，等遍安住。

【V2 由憶念力】

亥二、由憶念力

如是於內繫縛心已，由憶念力，數數作意攝錄其心，令不散亂，安住、近住。

【V3 由正知力】

亥三、由正知力

從此已後，由正知力調息其心，於其諸相、諸惡尋思、諸隨煩惱，不令流散，調順、寂靜。

【V4 由精進力】

亥四、由精進力

由精進力，設彼二種暫現行時，能不忍受，尋即斷滅、除遣、變吐，最極寂靜、專注一趣。

【V5 由串習力】

亥五、由串習力

由串習力，等持成滿。

【T3 辨作意2】

【U1 配九心住3】

【V1 標】

酉三、辨作意2　戌一、配九心住3　亥一、標

即於如是九種心住，當知復有四種作意。

【V2 列】

亥二、列

一、力勵運轉作意，二、有間闕運轉作意，三、無間闕運轉作意，四、無功用運轉作意。

當知復有四種作意等者：三摩呬多地說：力勵運轉作意皆所不攝。有間、有功用運轉作意，乃至攝樂作意所攝。自然運轉作意，加行究竟及此果二作意攝。（陵本十一卷十九頁932）由是當知，九種心住通說未得作意及已得作意諸相差別。

【V3 配】

亥三、配

於內住、等住中，有力勵運轉作意；於安住、近住、調順、寂靜、最極寂靜 中，有有間闕運轉作意；於專注一趣中，有無間闕運轉作意；於等持中，有無功用運轉作意。

【U2 顯通二品2】

【V1 奢摩他品】

戌二、顯通二品2　亥一、奢摩他品

當知如是四種作意，於九種心住中，是奢摩他品。

【V2 毗鉢舍那品】

亥二、毗鉢舍那品

又即如是獲得內心奢摩他者，於毗鉢舍那勤修習時，復即由是四種作意，方能修習毗鉢舍那，故此亦是毗鉢舍那品。

【R2 四種慧行2】

【S1 徵】

未二、四種慧行2　申一、徵

云何四種毗鉢舍那？

【S2 釋4】

【T1 出體性2】

【U1 略標】

申二、釋4　酉一、出體性2　戌一、略標

謂有苾芻，依止內心奢摩他故，於諸法中能正思擇、最極思擇、周遍尋思、周遍伺察，是名四種毗鉢舍那。

【U2 別顯4】

【V1 能正思擇】

戌二、別顯4　亥一、能正思擇

云何名為能正思擇？謂於淨行所緣境界、或於善巧所緣 境界、或於淨惑所緣境界，能正思擇盡所有性。

能正思擇盡所有性者：思擇諸事及彼自相，是名思擇盡所有性。

【V2 最極思擇】

亥二、最極思擇

云何名為最極思擇？謂即於彼所緣境界，最極思擇如所有性。

最極思擇如所有性者：思擇諸法一切共相及品、時、理，是名思擇如所有性。

【V3 周遍尋思】

亥三、周遍尋思

云何名為周遍尋思？謂即於彼所緣境界，由慧俱行有分別作意，取彼相狀，周遍尋思。

【V4 周遍伺察】

亥四、周遍伺察

云何名為周遍伺察？謂即於彼所緣境界，審諦推求，周遍伺察。

【T2 顯差別3】

【U1 標】

酉二、顯差別3　戌一、標

又即如是毗鉢舍那，由三門、六事差別所緣，當知復有多種差別。

【U2 釋2】

【V1 由三門4】

【W1 徵】

戌二、釋2　亥一、由三門4　天一、徵

云何三門毗鉢舍那？

【W2 列】

天二、列

一、唯隨相行毗鉢舍那，二、隨尋思行毗鉢舍那，三、隨伺察行毗鉢舍那。

【W3 釋3】

【X1 唯隨相行】

天三、釋3　地一、唯隨相行

云何名為唯隨相行毗鉢舍那？謂於所聞所受持法，或於教授教誡諸法，由等引地如理作意，暫爾思惟，未思、未量、未推、未察，如是名為唯隨相行毗鉢舍那。

云何名為唯隨相行毗鉢舍那等者：此顯聞所成慧依止於文，但如其說，未善意趣，是故名為唯隨相行。

【X2 隨尋思行】

地二、隨尋思行

若復於彼思量推察，爾時名為隨尋思行毗鉢舍那。

【X3 隨伺察行】

地三、隨伺察行

若復於彼既推察已，如所安立復審觀察，如是名為隨伺察行毗鉢舍那。

【W4 結】

天四、結

是名三門毗鉢舍那。

【V2 由六事2】

【W1 徵】

亥二、由六事2　天一、徵

云何六事差別所緣毗鉢舍那？

【W2 釋2】

【X1 標列2】

【Y1 尋思】

天二、釋2　地一、標列2　玄一、尋思

謂尋思時，尋思六事。一、義，二、事，三、相，四、品，五、時，六、理。

【Y2 伺察】

玄二、伺察

既尋思已，復審伺察。

【X2 隨釋6】

【Y1 尋思於義】

地二、隨釋6　玄一、尋思於義

云何名為尋思於義？謂正尋思如是如是語，有如是如是義。如是名為尋思於義。

【Y2 尋思於事】

玄二、尋思於事

云何名為尋思於事？謂正尋思內外二事。如是名為尋思於事。

【Y3 尋思於相】

玄三、尋思於相

云何名為尋思於相？謂正尋思諸法二相。一者、自相，二者、共相。如是名為尋思於相。

【Y4 尋思於品】

玄四、尋思於品

云何名為尋思於品？謂正尋思諸法二品。一者、黑品，二者、白品。尋思黑品過失過患，尋思白品功德勝利。如是名為尋思於品。

【Y5 尋思於時】

玄五、尋思於時

云何名為尋思於時？謂正尋思過去、未來、現在三時。尋思如是事，曾在過去世；尋思如是事，當在未來世；尋思如是事，今在現在世。如是名為尋思於時。

【Y6 尋思於理5】

【Z1 徵】

玄六、尋思於理5　黃一、徵

云何名為尋思於理？

【Z2 標】

黃二、標

謂正尋思四種道理。

【Z3 列】

黃三、列

一、觀待道理，二、作用道理，三、證成道理，四、法爾道理。

【Z4 釋4】

【a1 由觀待道理】

黃四、釋4　宇一、由觀待道理

當知此中，由觀待道理，尋思世俗以為世俗，尋思勝義以為勝義，尋思因緣以為因緣。

尋思世俗以為世俗等者：此中略有二種觀待，一、施設觀待，二、生起觀待。謂若諸法，言說所行施設世俗，非言所行施設勝義，是名施設觀待。若由諸因、諸緣勢力諸法得生，是名生起觀待。

【a2 由作用道理】

宇二、由作用道理

由作用道理，尋思諸法所有作用。謂如是如是法，有如是如是作用。

【a3 由證成道理3】

【b1 標】

宇三、由證成道理3　宙一、標

由證成道理，尋思三量。

【b2 列】

宙二、列

一、至教量，二、比度量，三、現證量。

【b3 釋】

宙三、釋

謂正尋思如是如是義，為有至教不？為現證可得不？為應比度不？

【a4 由法爾道理】

宇四、由法爾道理

由法爾道理，於如實諸法成立法性、難思法性、安住法性，應生信解，不應思議、不應分別。

【Z5 結】

黃五、結

如是名為尋思於理。

於如實諸法成立法性等者：無始時來理成就性，是名成立法性。諸法自性絕諸戲論，過言說道，是名難思法性。諸法安立以彼法性為因，是名安住法性。如前已說，由彼諸法本性應爾、自性應爾、法性應爾。（陵本二十五卷十頁2110）今應配釋。

【U3 結】

戌三、結

如是六事差別所緣毗鉢舍那，及前三門毗鉢舍那，略攝一切毗鉢舍那。

【T3 明建立2】

【U1 問】

酉三、明建立2　戌一、問

問：何因緣故，建立如是六事差別毗鉢舍那？

【U2 答4】

【V1 標】

戌二、答4　亥一、標

答：依三覺故，如是建立。

【V2 徵】

亥二、徵

何等三覺？

【V3 列】

亥三、列

一、語義覺，二、事邊際覺，三、如實覺。

【V4 釋2】

【W1 配六事】

亥四、釋2　天一、配六事

尋思義故，起語義覺；尋思其事及自相故，起事邊際覺；尋思共相、品、時、理故，起如實覺。

【W2 攝所知】

天二、攝所知

修瑜伽師唯有爾所所知境界。所謂語義，及所知事盡所有性、如所有性。

【T4 釋所緣2】

【U1 舉淨行所緣2】

【V1 別顯5】

【W1 不淨所緣3】

【X1 徵】

酉四、釋所緣2　戌一、舉淨行所緣2　亥一、別顯5　天一、不淨所緣3　地一、徵

云何勤修不淨觀者，尋思六事差別所緣毗鉢舍那？

【X2 釋6】

【Y1 尋思義2】

【Z1 釋】

地二、釋6　玄一、尋思義2　黃一、釋

謂依不淨增上正法聽聞受持增上力故，由等引地如理作意，解了其義。知此不淨實為不淨，深可厭逆，其性朽穢，惡臭生臭。

【Z2 結】

黃二、結

由如是等種種行相，於先所聞依諸不淨所說正法，解了其義。如是名為於諸不淨尋思其義。

知此不淨實為不淨等者：攝異門分說：又不淨者，是其總句。言臭穢者，受用飲食變壞成故。屎尿不淨變壞所成，故名臭處。諸肉血等變壞所成，故名生臭。可厭逆者，受用婬欲變壞所成，可惡逆故。（陵本八十四卷一頁6354）此中諸義，隨應當釋。

【Y2 尋思事】

玄二、尋思事

云何名為尋思彼事？謂彼如是解了義已，觀不淨物，建立二分，謂內及外。如是名為尋思彼事。

【Y3 尋思相2】

【Z1 自相2】

【a1 徵】

玄三、尋思相2　黃一、自相2　宇一、徵

云何名為尋思自相？

【a2 釋2】

【b1 依內不淨2】

【c1 釋2】

【d1 舉一切】

宇二、釋2　宙一、依內不淨2　洪一、釋2　荒一、舉一切

謂且於內身中所有朽穢不淨，發起勝解。了知身中有髮、毛等，廣說乃至腦膜、小便。

【d2 攝二界】

荒二、攝二界

復於如是身中所有多不淨物，攝為二界，發起勝解。所謂地界及以水界。始 於髮、毛，乃至大便，起地勝解；始於淚、汗，乃至小便，起水勝解。

【c2 結】

洪二、結

如是名為依內不淨尋思自相。

【b2 依外不淨3】

【c1 標】

宙二、依外不淨3　洪一、標

復於其外諸不淨物，由青瘀等種種行相，發起勝解。

【c2 釋2】

【d1 別顯行相8】

【e1 青瘀勝解2】

【f1 取相2】

【g1 由見等】

洪二、釋2　荒一、別顯行相8　日一、青瘀勝解2　月一、取相2　盈一、由見等

謂先發起青瘀勝解，或親自見、或從他聞、或由分別所有死尸。

【g2 舉種類】

盈二、舉種類

如是死尸，或男、或女、或非男女，或親、或怨、或是中庸，或劣、或中、或復是勝，

或劣或中或復是勝者：薄福德者，是名為劣。勝福德者，是名為勝。非劣非勝，是名為中。

或是少年、或是中年、或是老年。

【f2 辨位】

月二、辨位

取彼相已，若此死尸死經一日，血流已盡，未至膿爛，於是發起青瘀勝解。

【e2 膿爛勝解】

日二、膿爛勝解

若此死尸死經二日，已至膿爛，未生蟲蛆，於是發起膿爛勝解。

【e3 爛壞膨脹勝解】

日三、爛壞膨脹勝解

若此死尸死經七日，已生蟲蛆，身體已壞，於是發起爛壞勝解、膨脹勝解。

【e4 食噉勝解】

日四、食噉勝解

若此死尸為諸狐狼、鵄梟、鵰鷲、烏鵲、餓狗之所食噉，於是發起食噉勝解。

【e5 異赤勝解】

日五、異赤勝解

即此死尸既被食已，皮肉血盡，唯筋纏骨，於是發起異赤勝解。

【e6 分散勝解】

日六、分散勝解

若此死尸或被食噉，支節分離，散在處處，或有其肉，或無其肉，或餘少肉，於是發起分散勝解。

【e7 骨勝解】

日七、骨勝解

若此死尸骨節分散，手骨異處、足骨異處、膝骨異處、髀骨異處、髖骨異  處、髆骨異處、臂骨異處、脊骨異處、頷輪異處、齒髮異處、髑髏異處，見是事已，起骨勝解。

【e8 鎖及骨鎖勝解3】

【f1 別釋2】

【g1 鎖勝解】

日八、鎖及骨鎖勝解3　月一、別釋2　盈一、鎖勝解

若復思惟如是骸骨共相連接而不分散，唯取麤相，不委細取支節屈曲，如是爾時起鎖勝解。

【g2 骨鎖勝解】

盈二、骨鎖勝解

若委細取支節屈曲，爾時發起骨鎖勝解。

【f2 異名4】

【g1 標】

月二、異名4　盈一、標

又有二鎖。

【g2 列】

盈二、列

一、形骸鎖，二、支節鎖。

【g3 釋】

盈三、釋

形骸鎖者，謂從血鎖脊骨，乃至髑髏所住。支節鎖者，謂臂、髆等骨連鎖，  及髀、髆等骨連鎖。

【g4 配】

盈四、配

此中形骸鎖，說名為鎖；若支節鎖，說名骨鎖。

【f3 假實3】

【g1 標】

月三、假實3　盈一、標

復有二種取骨鎖相。

【g2 列】

盈二、列

一、取假名綵畫木石泥等所作骨鎖相，二、取真實骨鎖相。

【g3 釋】

盈三、釋

若思惟假名骨鎖相時，爾時唯名起鎖勝解，不名骨鎖。若思惟真實骨鎖相時，爾時名起骨鎖勝解。

【d2 配屬變壞3】

【e1 標】

荒二、配屬變壞3　日一、標

又即此外造色色相，三種變壞。

【e2 列】

日二、列

一、自然變壞，二、他所變壞，三、俱品變壞。

【e3 配3】

【f1 自然變壞】

日三、配3　月一、自然變壞

始從青瘀乃至膨脹，是自然變壞。

【f2 他所變壞】

月二、他所變壞

始從食噉乃至分散，是他所變壞。

【f3 俱品變壞】

月三、俱品變壞

若骨、若鎖及以骨鎖，是俱品變壞。

【c3 結】

洪三、結

若能如是如實了知外不淨相，是名尋思外諸所有不淨自相。

【Z2 共相3】

【a1 徵】

黃二、共相3　宇一、徵

云何尋思不淨共相？

【a2 釋】

宇二、釋

謂若內身，外淨色相未有變壞；若在外身，不淨色相已有變壞。由在內身不淨色相平等法性、相似法性，發起勝解。能自了知我淨色相亦有如是同彼法性；若諸有情成就如是淨色相者，彼淨色相亦有如是同彼法性；譬如在外不淨色相。

【a3 結】

宇三、結

是名尋思不淨共相。

謂若內身外淨色相未有變壞等者：謂若內身相續住時，成就皮分相似清淨，是名外淨色相未有變壞。然是無常，於命終已，定當變壞，如彼外身青瘀等相不淨現前。由自他身平等法性、相似法性理應爾故。

【Y4 尋思品3】

【Z1 徵】

玄四、尋思品3　黃一、徵

云何名為尋思彼品？

【Z2 釋2】

【a1 品類攝2】

【b1 黑品】

黃二、釋2　宇一、品類攝2　宙一、黑品

謂作是思：若我於彼諸淨色相不淨法性不如實知，於內、於外諸淨色相發起貪欲，

於內於外諸淨色相發起貪欲者：謂緣於內自有情數身淨色相起自體貪，及緣於外他有情數身淨色相起有情貪故。

便為顛倒，黑品所攝，是有諍法，有苦、有害、有諸災患、有遍燒惱。由是因緣，發起當來生老病死愁歎憂苦種種擾惱。

【b2 白品】

宙二、白品

若我於彼諸淨色相不淨法性如實隨觀，便無顛倒，白品所攝，是無諍法，無苦、無害，廣說乃至由此因緣，能滅當來生老病死，乃至擾惱。

【a2 正斷別2】

【b1 於黑品】

宇二、正斷別2　宙一、於黑品

若諸黑品，我今於彼不應忍受，應斷、應遣。

【b2 於白品】

宙二、於白品

若諸白品，我今於彼未生應生；生已令住，增長廣大。

【Z3 結】

黃三、結

如是名為尋思彼品。

【Y5 尋思時3】

【Z1 徵】

玄五、尋思時3　黃一、徵

云何名為尋思彼時？

【Z2 釋2】

【a1 思擇二相】

黃二、釋2　宇一、思擇二相

謂作是思：若內所有諸淨色相，在現在世；若外所有不淨色相，亦現在世。諸過去世曾淨色相，彼於過去雖有淨相，而今現在如是次第種種不淨。諸現在世我之所有似淨色相，此淨色相於現在世雖有淨相，於未來世不當不淨如今現在外不淨色，無有是處。

【a2 成就法性】

宇二、成就法性

我此色身，去來今世，曾如是相、當如是相、現如是相，不過如是不淨法性。

【Z3 結】

黃三、結

如是名為尋思彼時。

去來今世曾如是相等者：謂淨色相，名如是相應知。去來今世，雖有如是似淨色相，終當變壞，皆不超過不淨實性。

【Y6 尋思理2】

【Z1 徵】

玄六、尋思理2　黃一、徵

云何名為尋思彼理？

【Z2 釋4】

【a1 觀待道理2】

【b1 釋2】

【c1 約真俗辨2】

【d1 辨相】

黃二、釋4　宇一、觀待道理2　宙一、釋2　洪一、約真俗辨2　荒一、辨相

謂作是思：若內若外都無有我、有情可得，或說為淨、或說不淨；唯有色相、唯有身形，於中假想施設言論，謂之為淨、或為不淨。

【d2 引證】

荒二、引證

又如說言：壽煖及與識，若棄捨身時，離執持而臥，無所思如木。既死沒已，漸次變壞分位可知。謂青瘀等，乃至骨鎖。

離執持而臥者：謂不為阿賴耶識之所執受任持不壞故。

【c2 約因緣辨】

洪二、約因緣辨

今我此身，先業煩惱之所引發，父母不淨和合所生，糜飯等食之所增長。此 因、此緣、此由藉故，雖暫時有諸淨色相似可了知，而內身中若內若外，於常常時，種種不淨皆悉充滿。

【b2 結】

宙二、結

如是名依世俗、勝義及以因緣觀待道理尋思彼理。

如是名依世俗勝義等者：如說：若內若外都無有我、有情可得，或說為淨、或說不淨。此依勝義觀待道理尋思彼理。又說：唯有色相、唯有身形，於中假想施設言論，謂之為淨、或為不淨。此依世俗觀待道理尋思彼理。又說：今我此身，先業煩惱之所引發，父母不淨和合所生，糜飯等食之所增長。此依因緣觀待道理尋思彼理。

【a2 作用道理2】

【b1 釋】

宇二、作用道理2　宙一、釋

復作是思：於此不淨，若能如是善修、善習、善多修習，能斷欲貪。如是欲貪，定應當斷。

【b2 結】

宙二、結

如是名依作用道理尋思彼理。

【a3 證成道理2】

【b1 釋3】

【c1 至教量】

宇三、證成道理2　宙一、釋3　洪一、至教量

復作是思：如世尊說：若於不淨善修、善習、善多修習，能斷欲貪。是至教量。

【c2 現證量】

洪二、現證量

我亦於內自能現見於諸不淨；如如作意思惟修習，如是如是令欲貪纏未生不生，生已除遣。是現證量。 

【c3 比度量】

洪三、比度量

比度量法亦有可得。謂作是思：云何今者作意思惟能對治法，可於能治所緣境界煩惱當生？

【b2 結】

宙二、結

如是名依證成道理尋思彼理。

作意思惟能對治法等者：作意思惟不淨法性，是名思惟能對治法。令彼貪纏未生不生，是名能治所緣境界煩惱當生。

【a4 法爾道理3】

【b1 標】

宇四、法爾道理3　宙一、標

復作是思：如是之法成立法性、難思法性、安住法性。

【b2 釋】

宙二、釋

謂修不淨，能與欲貪作斷對治，不應思議、不應分別，唯應信解。

【b3 結】

宙三、結

如是名依法爾道理尋思彼理。

【X3 結】

地三、結

是名勤修不淨觀者，尋思六事差別所緣毗鉢舍那。

【W2 慈愍所緣3】

【X1 徵】

天二、慈愍所緣3　地一、徵

云何勤修慈愍觀者，尋思六事差別所緣毗鉢舍那？

【X2 釋6】

【Y1 尋思義2】

【Z1 顯相】

地二、釋6　玄一、尋思義2　黃一、顯相

謂依慈愍增上正法聽聞受持增上力故，由欲利益安樂意樂，於諸有情作意與樂，發起勝解，是慈愍相。

【Z2 結名】

黃二、結名

若能如是解了其義，如是名為於諸慈愍尋思其義。

【Y2 尋思事2】

【Z1 舉品2】

【a1 唯外攝】

玄二、尋思事2　黃一、舉品2　宇一、唯外攝

彼既如是解了義已，復能思擇：此為親品、此為怨品、此中庸品。是一切品，皆他相續之所攝故，於中發起外事勝解。

【a2 通內外】

宇二、通內外

又若親品，名為內事；怨、中庸品，名為外事。

【Z2 結名】

黃二、結名

如是名為於諸慈愍尋思其事。

【Y3 尋思相2】

【Z1 自相2】

【a1 顯義2】

【b1 標】

玄三、尋思相2　黃一、自相2　宇一、顯義2　宙一、標

復能思擇：如是三品，若無苦樂欲求樂者，願彼得樂。

【b2 釋3】

【c1 三品差別】

宙二、釋3　洪一、三品差別

今於此中，有饒益相，名為親品；不饒益相，名為怨品；俱相違相，名中庸品。

有饒益相名為親品等者：從彼獲得利益安樂，是名有饒益相。從彼遭受逼迫損惱，是名不饒益相。此中義顯實無有情三品可得，唯於其中假想施設，謂為親品，怨、中庸品，故作是釋。

【c2 求樂差別2】

【d1 標】

洪二、求樂差別2　荒一、標

如是三品，若無苦樂欲求樂者，略有三種欲求樂心差別可得。

【d2 列】

荒二、列

一者、欲求欲界諸樂；二者、欲求色界有喜勇悅諸樂；三者、欲求離喜諸樂。

【c3 與樂差別】

洪三、與樂差別

如是若於欲樂匱乏，願彼皆得無罪欲樂。若於有喜、離喜諸樂有所匱乏，當知亦爾。

【a2 結名】

宇二、結名

是名尋思慈愍自相。

【Z2 共相2】

【a1 顯義4】

【b1 標】

黃二、共相2　宇一、顯義4　宙一、標

復審思擇：若諸親品、若諸怨品、若中庸品，我於其中皆當發起相似性心、平等性心。

【b2 徵】

宙二、徵

何以故？

【b3 釋2】

【c1 相似性心3】

【d1 標】

宙三、釋2　洪一、相似性心3　荒一、標

我若作意與親品樂，此未為難；於中庸品作意與樂，亦未甚難；若於怨品作意與樂，乃甚為難。我於怨品尚應作意願與其樂，何況親品及中庸品而不與樂。

【d2 徵】

荒二、徵

何以故？

【d3 釋】

荒三、釋

此中都無能罵、所罵、能瞋、所瞋、能弄、所弄、能打、所打，唯有音聲、唯有名字。

唯有音聲唯有名字者：自他差別，唯假安立，實無能罵、所罵，乃至能打、所打可得，是故能所亦假安立，唯有音聲、唯有名字。菩薩地說：菩薩於有怨害諸有情所，修習隨順唯法之想，乃至廣說。（陵本四十二卷七頁3434）與此義同。

【c2 平等性心3】

【d1 無常見2】

【e1 舉事】

洪二、平等性心3　荒一、無常見2　日一、舉事

又我此身，隨所生起，有色麤重四大所造，隨所住處，便為如是觸所逼惱。略有二觸，謂音聲觸，及手足塊刀杖等觸。

【e2 顯義】

日二、顯義

是身及觸皆是無常，能為如是不饒益者亦是無常。

又我此身隨所生起等者：此顯自身業果異熟。由於先世自造種種不淨業故，今受如是種種逼惱苦果。自業所作，非因於他，是故此說有色麤重四大所造。

【d2 苦見】

荒二、苦見

又復一切有情之類，皆有生老病死等法，本性是苦；故我不應於本性苦諸有情上，更加其苦，而不與樂。

本性是苦者：諸行麤重，名本性苦。由能隨順生起一切煩惱及與眾苦故。

【d3 無怨品見3】

【e1 由應攝受】

荒三、無怨品見3　日一、由應攝受

又亦不應不與怨家作善知識、不攝一切有情之類以為自體。

【e2 由互繫屬2】

【f1 引教】

日二、由互繫屬2　月一、引教

又世尊言：我不觀見如是種類有情可得。無始世來經歷生死，長時流轉，不互相為或父、或母、兄弟、姊妹，若軌範師，若親教師，若餘尊重、似尊重者。

【f2 證成】

月二、證成

由是因緣，一切怨品無不皆是我之親品。

【e3 由不決定3】

【f1 標】

日三、由不決定3　月一、標

又怨、親品，無有決定真實可得。

【f2 徵】

月二、徵

何以故？

【f3 釋】

月三、釋

親品餘時轉成怨品，怨品餘時轉成親品，是故一切無有決定。

【b4 結】

宙四、結

故我今者，應於一切有情之類，皆當發起平等性心、平等性見；及起相似利益意樂、安樂意樂與樂勝解。

【a2 結名】

宇二、結名

是名尋思慈愍共相。

【Y4 尋思品2】

【Z1 顯義2】

【a1 黑品攝】

玄四、尋思品2　黃一、顯義2　宇一、黑品攝

復審思擇：我若於彼不饒益者發生瞋恚，便為顛倒，黑品所攝，是有諍法，廣說如前。

【a2 白品攝】

宇二、白品攝

我若於彼不起瞋恚，便無顛倒，白品所攝，是無諍法，廣說如前。

【Z2 結名】

黃二、結名

如是名為尋思慈愍黑品、白品。

【Y5 尋思時2】

【Z1 顯義】

玄五、尋思時2　黃一、顯義

復審思擇：諸過去世求欲得樂有情之類，彼皆過去，我當云何能與其樂？諸現在世有情之類，我今願彼盡未來世，於一切時常受快樂。

【Z2 結名】

黃二、結名

是名尋思諸慈愍時。

【Y6 尋思理4】

【Z1 觀待道理2】

【a1 釋2】

【b1 約真俗辨】

玄六、尋思理4　黃一、觀待道理2　宇一、釋2　宙一、約真俗辨

復審思擇：此中都無我及有情，或求樂者、或與樂者；唯有諸蘊、唯有諸行，於中假想施設言論，此求樂者、此與樂者。

【b2 約因緣辨】

宙二、約因緣辨

又彼諸行，業煩惱等以為因緣。

【a2 結】

宇二、結

如是名依觀待道理尋思慈愍。

業煩惱等以為因緣者：此中等言，等取自種子，準下界差別觀說義應知。

【Z2 作用道理】

黃二、作用道理

若於慈愍善修、善習、善多修習，能斷瞋恚。如是名依作用道理尋思慈愍。

【Z3 證成道理】

黃三、證成道理

如是之義，有至教量；我內智見現轉可得；比度量法，亦有可得。如是名依證成道理尋思慈愍。

【Z4 法爾道理】

黃四、法爾道理

又即此法成立法性、難思法性、安住法性。謂修慈愍能斷瞋恚，不應思議、不應分別，應生勝解。如是名依法爾道理尋思慈愍。

【X3 結】

地三、結

是名勤修慈愍觀者，尋思六事差別所緣毗鉢舍那。

瑜伽師地論科句披尋記卷第三十

瑜伽師地論科句披尋記卷第三十一

彌勒菩薩說

唐三藏沙門玄奘奉詔譯

韓清淨科記

本地分中聲聞地第三瑜伽處之二

【W3 緣性緣起所緣3】

【X1 徵】

天三、緣性緣起所緣3　地一、徵

云何勤修緣起觀者，尋思六事差別所緣毗鉢舍那？

【X2 釋6】

【Y1 尋思義2】

【Z1 釋】

地二、釋6　玄一、尋思義2　黃一、釋

謂依緣性緣起增上正法聽聞受持增上力故，能正了知如是如是諸法生故，彼 彼法生；如是如是諸法滅故，彼彼法滅。此中都無自在、作者、生者、化者，能造諸法；亦無自性、士夫、中間能轉變者，轉變諸法。

【Z2 結】

黃二、結

若能了知如是等義，是名尋思諸緣起義。

如是如是諸法生故等者：緣起經說：此有故彼有，此生故彼生，所謂無明緣行，乃至生緣老死，起愁歎苦憂惱，是名為純大苦蘊集。又緣起聖道經唐說：無明滅故，行即隨滅，乃至由生滅故，老死愁歎憂苦擾惱皆亦隨滅，如是永滅純大苦聚。此說諸法生滅，準義應知。

【Y2 尋思事】

玄二、尋思事

復審思擇十二有支若內若外，而起勝解，是名尋思諸緣起事。

十二有支若內若外者：十二支中，內處攝法，說名為內；外處攝法，說名為外。

【Y3 尋思相2】

【Z1 自相】

玄三、尋思相2　黃一、自相

復審思擇：無明支等，前際無知、後際無知。如是廣說，如前分別緣起支中。是名尋思緣起自相。

如是廣說等者：有尋有伺地中，說有緣起差別。從無明支乃至老死支，一一分別，如彼廣說應知。（陵本九卷十六頁702）

【Z2 共相2】

【a1 釋3】

【b1 無常】

黃二、共相2　宇一、釋3　宙一、無常

復審思擇：如是一切緣生諸行，無不皆是本無今有，有已散滅，是故前後皆是無常。

【b2 苦】

宙二、苦

皆有生老病死法故，其性是苦。

【b3 空無我】

宙三、空無我

不自在故，中間士夫不可得故，性空、無我。

【a2 結】

宇二、結

是名尋思緣起共相。

本無今有有已散滅等者：如有頌言：法不能生他，亦不能自生，眾緣有故生，非故新新有。由此義顯本無今有。又有頌言：法不能滅他，亦不能自滅，眾緣有故生，生已自然滅。由此義顯有已散滅。此生無常及滅無常，說名前後皆是無常。

【Y4 尋思品2】

【Z1 釋2】

【a1 黑品攝】

玄四、尋思品2　黃一、釋2　宇一、黑品攝

復審思擇：我若於彼無常、苦、空、無我諸行如實道理發生迷惑，便為顛倒，黑品所攝，廣說如前。

【a2 白品攝】

宇二、白品攝

若不迷惑，便無顛倒，白品所攝，廣說如前。

【Z2 結】

黃二、結

是名尋思諸緣起品。

【Y5 尋思時2】

【Z1 釋】

玄五、尋思時2　黃一、釋

復審思擇：於過去世所得自體無正常性，如是已住；於現在世所得自體無正常性，如是今住；於未來世所得自體無正常性，如是當住。

【Z2 結】

黃二、結

是名尋思諸緣起時。

無正常性如是已住等者：彼彼自體，於去來今一期生中相似暫住，然實剎那速滅，性是無常，是故說彼無正常性，如是已住、今住、當住。

【Y6 尋思理2】

【Z1 觀待道理2】

【a1 釋2】

【b1 約真俗辨2】

【c1 標】

玄六、尋思理2　黃一、觀待道理2　宇一、釋2　宙一、約真俗辨2　洪一、標

復審思擇：唯有諸業及異熟果，其中主宰都不可得。所謂作者及與受者。唯有於法假想建立。

【c2 釋】

洪二、釋

謂於無明緣行乃至生緣老死中，發起假想，施設言論，說為作者及與受者。

說為作者及與受者者：如有頌言：若壞於色身，名身亦隨滅，而言今後世，自作自受果。前後差別故，自因果攝故，作者與受者，一異不可說。由是當知此假說義。

有如是名、如是種、如是性、如是飲食、如是領受若苦若樂、如是長壽、如是久住、如是極於壽量邊際。

有如是名如是種等者：世俗言說士夫類中，略有如是八言說句。名，謂呼召假名。種，謂剎帝利等種類差別。性，謂族性，父母差別。受用飲食，或劣或勝，是名如是飲食。於現法中，或時興盛住諸安樂，或時衰損住諸苦惱，是名如是領受若苦若樂。人壽分量住時差別，或住少年、或住中年、或住老年，是名如是長壽。一切異生壽無邊際，是名如是久住。阿羅漢等住最後有，壽有邊際，是名如是極於壽量邊際。

【b2 約因緣辨2】

【c1 標列】

宙二、約因緣辨2　洪一、標列

又於此中有二種果及二種因。二種果者，一、自體果，二、受用境界果。二種因者，一、牽引因，二、生起因。

【c2 隨釋2】

【d1 二種果2】

【e1 自體果】

洪二、隨釋2　荒一、二種果2　日一、自體果

自體果者，謂於今世諸異熟生六處等法。

諸異熟生六處等法者：此中等言，等取觸受。分別緣起初勝法門經說：若於生身六處已滿，雖是受用所依究竟，而未得名受用究竟。由因及受，方得說名受用究竟。是故應知，要須受用所依究竟，及與受用因體究竟，方得說名生身究竟。義應準知。又復此受，唯異熟生，亦名所依麤重受，與下境界受別。

【e2 受用境界果】

日二、受用境界果

受用境界果者，謂愛非愛業增上所起六觸所生諸受。

受用境界果者至所生諸受者：受用色等為境界時，若可愛、若不可愛，由是能生樂苦二受。當知此受，或先業起、或現緣生，亦名彼果境界受。

【d2 二種因2】

【e1 辨體相2】

【f1 牽引因3】

【g1 標漸次】

荒二、二種因2　日一、辨體相2　月一、牽引因3　盈一、標漸次

牽引因者，謂於二果發起愚癡；愚癡為先，生福、非福及不動行；行能攝受後有之識，令生有芽。

【g2 隨難釋】

盈二、隨難釋

謂能攝受識種子故，令其展轉攝受後有名色種子、六處種子、觸受種子。為令當來生支想所攝識、名色、六處、觸、受次第生故，今先攝受彼法種子。

【g3 結得名】

盈三、結得名

如是一切名牽引因。

如是一切名牽引因者：有尋有伺地中，唯依淨不淨業施設牽引因。今說從無明支乃至受支，彼一切法皆名牽引因，以是能引所引緣起攝故，由此能引生、老死支異熟果故。

【f2 生起因2】

【g1 釋】

月二、生起因2　盈一、釋

生起因者，謂若領受諸無明觸所生受時，由境界愛生後有愛，及能攝受愛品、癡品所有諸取；由此勢力、由此功能，潤業種子，令其能與諸異熟果。

【g2 結】

盈二、結

如是一切名生起因。

如是一切名生起因者：有尋有伺地中，唯說愛為生起因。今從愛支乃至有支，總攝一切名生起因，以是能生緣起攝故，生、老死支苦異熟果為所生故。

【e2 顯增上】

日二、顯增上

由此二因增上力故，便為三苦之所隨逐，招集一切純大苦蘊。

【a2 結】

宇二、結

如是名依觀待道理，尋思緣起所有道理。

【Z2 餘三道理2】

【a1 別釋】

黃二、餘三道理2　宇一、別釋

復審思擇：於是緣性緣起觀中，善修、善習、善多修習，能斷愚癡。又審思擇：如是道理，有至教量，有內現證，有比度法，亦有成立法性等義。

【a2 總結】

宇二、總結

如是名依作用道理、證成道理、法爾道理尋思緣起所有道理。

【X3 結】

地三、結

是名勤修緣起觀者，尋思六事差別所緣毗鉢舍那。

【W4 界差別所緣3】

【X1 徵】

天四、界差別所緣3　地一、徵

云何勤修界差別觀者，尋思六事差別所緣毗鉢舍那？

【X2 釋6】

【Y1 尋思義3】

【Z1 標】

地二、釋6　玄一、尋思義3　黃一、標

謂依界差別增上正法聽聞受持增上力故，能正解了一切界義。

【Z2 釋】

黃二、釋

謂種性義及種子義、因義、性義，是其界義。

【Z3 結】

黃三、結

如是名為尋思界義。

【Y2 尋思事】

玄二、尋思事

又正尋思地等六界內外差別，發起勝解，如是名為尋思界事。

又正尋思地等六界內外差別者：自有情數，說名為內；他有情數，說名為外。

【Y3 尋思相2】

【Z1 自相】

玄三、尋思相2　黃一、自相

又正尋思：地為堅相，乃至風為輕動相，識為了別相，空界為虛空相、遍滿 色相、無障礙相。是名尋思諸界自相。

【Z2 共相】

黃二、共相

又正尋思：此一切界，以要言之，皆是無常乃至無我。是名尋思諸界共相。

【Y4 尋思品2】

【Z1 釋2】

【a1 黑品攝】

玄四、尋思品2　黃一、釋2　宇一、黑品攝

又正尋思：於一合相界差別性不了知者，由界差別所合成身，發起高慢，便為顛倒，黑品所攝，廣說如前。

【a2 白品攝】

宇二、白品攝

與上相違，便無顛倒，白品所攝，廣說如前。

【Z2 結】

黃二、結

如是名為尋思界品。

【Y5 尋思時】

玄五、尋思時

又正尋思：去來今世六界為緣，得入母胎。如是名為尋思界時。

六界為緣得入母胎者：意地中說：三處現前，得入母胎，乃至廣說一切 種子異熟所攝執受所依阿賴耶識和合依託。（陵本一卷十七頁90）當知此中，若無產處障礙過患，是即空界為緣；若無種子障礙過患，是即地界乃至風界為緣；阿賴耶識和合依託，是即識界為緣。

【Y6 尋思理2】

【Z1 觀待道理2】

【a1 釋2】

【b1 約真俗辨】

玄六、尋思理2　黃一、觀待道理2　宇一、釋2　宙一、約真俗辨

又正尋思：如草木等眾緣和合，圍繞虛空，數名為舍。如是六界為所依故，筋骨血肉眾緣和合，圍繞虛空，假想、等想施設言論，數名為身。

【b2 約因緣辨】

宙二、約因緣辨

復由宿世諸業煩惱及自種子以為因緣。

【a2 結】

宇二、結

如是名依觀待道理尋思諸界差別道理。

【Z2 餘三道理2】

【a1 別釋】

黃二、餘三道理2　宇一、別釋

又正尋思：若於如是界差別觀善修、善習、善多修習，能斷憍慢。又正尋 思：如是道理，有至教量，有內證智，有比度法，有成立法性、難思法性、安住法性。

【a2 總結】

宇二、總結

如是名依作用道理、證成道理、法爾道理尋思諸界差別道理。

【X3 結】

地三、結

是名勤修界差別觀者，尋思六事差別所緣毗鉢舍那。

【W5 阿那波那念所緣3】

【X1 徵】

天五、阿那波那念所緣3　地一、徵

云何勤修阿那波那念者，尋思六事差別所緣毗鉢舍那？

【X2 釋6】

【Y1 尋思義2】

【Z1 釋】

地二、釋6　玄一、尋思義2　黃一、釋

謂依入出息念增上正法聽聞受持增上力故，能正了知於入出息所緣境界，繫心了達，無忘明記，是阿那波那念義。

【Z2 結】

黃二、結

如是名為尋思其義。

【Y2 尋思事】

玄二、尋思事

又正尋思：入息、出息在內可得；繫屬身故，外處攝故，內外差別。如是名為尋思其事。

【Y3 尋思相2】

【Z1 自相3】

【a1 標】

玄三、尋思相2　黃一、自相3　宇一、標

又正尋思：入息有二，出息有二。

【a2 釋2】

【b1 入出息】

宇二、釋2　宙一、入出息

若風入內，名為入息；若風出外，名為出息。

【b2 彼差別】

宙二、彼差別

復正了知：如是為長入息、出息，如是為短入息、出息，如是息遍一切身分。

【a3 結】

宇三、結

是名尋思諸息自相。

【Z2 共相】

黃二、共相

又正尋思：入息滅已有出息生，出息滅已有入息生，入出息轉繫屬命根及有識身；此入出息及所依止皆是無常。是名尋思諸息共相。

【Y4 尋思品2】

【Z1 釋2】

【a1 黑品攝】

玄四、尋思品2　黃一、釋2　宇一、黑品攝

又正尋思：若於如是入息、出息不住正念，為惡尋思擾亂其心，便為顛倒，黑品所攝，是有諍法，廣說如前。

【a2 白品攝】

宇二、白品攝

與上相違，便無顛倒，白品所攝，是無諍法，廣說如前。

【Z2 結】

黃二、結

如是名為尋思其品。

【Y5 尋思時】

玄五、尋思時

又正尋思：去來今世，入出息轉繫屬身心，身心繫屬入息、出息。如是名為尋思其時。

【Y6 尋思理2】

【Z1 觀待道理2】

【a1 釋】

玄六、尋思理2　黃一、觀待道理2　宇一、釋

又正尋思：此中都無持入息者、持出息者，入息、出息繫屬於彼；唯於從因從緣所生諸行，發起假想，施設言論，說有能持入出息者。

【a2 結】

宇二、結

如是名依觀待道理尋思其理。

【Z2 餘三道理2】

【a1 別釋】

黃二、餘三道理2　宇一、別釋

又正尋思：若於如是入出息念善修、善習、善多修習，能斷尋思。又正尋思：如是道理，有至教量，有內證智，有比度法，有成立法性、難思法性、安住法性，不應思議、不應分別，唯應信解。

【a2 總結】

宇二、總結

如是名依作用道理、證成道理、法爾道理尋思其理。

【X3 結】

地三、結

是名勤修阿那波那念者，尋思六事差別所緣毗鉢舍那。

【V2 總結2】

【W1 數修止觀】

亥二、總結2　天一、數修止觀

如是依止淨行所緣，尋思六事差別觀已，數數於內令心寂靜，數數復於如所尋思，以勝觀行審諦伺察。

【W2 展轉增勝】

天二、展轉增勝

彼由奢摩他為依止故，令毗鉢舍那速得清淨；復由毗鉢舍那為依止故，令奢摩他增長廣大。

【U2 指善巧所緣等】

戌二、指善巧所緣等

若依止善巧所緣及淨惑所緣，尋思六事差別所緣毗鉢舍那，於其自處我後當說。

若依止善巧所緣等者：依止善巧所緣，尋思六事差別所緣毗鉢舍那，不見此文。依止淨惑所緣，尋思六事差別所緣毗鉢舍那，如下依世間道了相作意中，一一分別。（陵本三十三卷二頁2674）今指彼故，名後當說。

【P3 辨加行4】

【Q1 總標】

巳三、辨加行4　午一、總標

復次，此中有九種白品所攝加行。與此相違，當知即是九種黑品所攝加行。

【Q2 略說2】

【R1 白品攝3】

【S1 徵】

午二、略說2　未一、白品攝3　申一、徵

云何名為白品所攝九種加行？

【S2 列】

申二、列

一、相應加行，二、串習加行，三、不緩加行，四、無倒加行，五、應時加行，六、解了加行，七、無厭足加行，八、不捨軛加行，九、正加行。

【S3 釋2】

【T1 於初靜慮】

申三、釋2　酉一、於初靜慮

由此九種白品所攝加行故，能令其心速疾得定，令三摩地轉更昇進。

能令其心速疾得定等者：最初獲得初靜慮地近分，是名得定。於初靜慮證入根本圓滿、自在，是名轉更昇進。

【T2 於餘定地】

酉二、於餘定地

又由此故，於所應往地及隨所應得，速疾能往、能得，無有稽遲。

【R2 黑品攝2】

【S1 於初靜慮】

未二、黑品攝2　申一、於初靜慮

黑品所攝九種加行，不能令心速疾得定，不令三摩地轉更昇進。

【S2 於餘定地】

申二、於餘定地

又由此故，於所應往地及隨所應得，極大稽遲，不能速疾往趣、獲得。

於所應往地及隨所應得者：除初靜慮，往趣餘靜慮地，乃至非想非非想處，是名所應往地。於地地中，證入近分及根本定，是名隨所應得。

【Q3 廣釋2】

【R1 白品攝2】

【S1 釋9】

【T1 相應加行3】

【U1 徵】

午三、廣釋2　未一、白品攝2　申一、釋9　酉一、相應加行3　戌一、徵

云何名為相應加行？

【U2 釋】

戌二、釋

謂若貪行者，應於不淨安住其心；若瞋行者，應於慈愍安住其心；若癡行者，應於緣起安住其心；若憍慢行者，應於界差別安住其心；若尋思行者，應於阿那波那念安住其心；若等分行者，或薄塵行者，應隨所樂攀緣一境安住其心；勤修加行。

【U3 結】

戌三、結

如是名為相應加行。

【T2 串習加行3】

【U1 徵】

酉二、串習加行3　戌一、徵

云何名為串習加行？

【U2 釋2】

【V1 標簡】

戌二、釋2　亥一、標簡

謂於奢摩他、毗鉢舍那，已曾數習乃至少分，非於一切皆初修業。

【V2 釋因】

亥二、釋因

所以者何？初修業者，雖於相應所緣境界勤修加行，而有諸蓋數數現行，身心麤重。由是因緣，不能令心速疾得定。

【U3 結】

戌三、結

如是名為串習加行。

已曾數習乃至少分等者：如前說有已習行瑜伽師，謂除了相作意，於餘乃至加行究竟五作意中已善修習。又說初修業瑜伽師，謂初修業補特伽羅，安住一緣，勤修作意，乃至未得所修作意，未能觸證心一境性。（陵本二十八卷十三頁2371）今說數習及初修業，義應準知。若唯修習了相作意，當知說名少分。

【T3 不緩加行3】

【U1 徵】

酉三、不緩加行3　戌一、徵

云何名為不緩加行？

【U2 釋2】

【V1 總標】

戌二、釋2　亥一、總標

謂無間方便、殷重方便勤修觀行。

【V2 別釋3】

【W1 不樂事業】

亥二、別釋3　天一、不樂事業

若從定出，或為乞食，或為恭敬承事師長，或為看病，或為隨順修和敬業，或為所餘如是等類諸所作事；而心於彼所作事業，不全隨順、不全趣向、不全臨入，唯有速疾令事究竟，還復精勤宴坐寂靜，修諸觀行。

【W2 不樂諠眾】

天二、不樂諠眾

若有苾芻、苾芻尼、鄔波索迦、剎帝利、婆羅門等種種異眾共相會遇，雖久 雜處，現相語儀，而不相續安立言論，唯樂遠離，勤修觀行。

現相語儀者：謂問安隱吉祥，或問諸界調適，或問晝夜怡樂，示現如是相慰問語，隨世儀轉，是名現相語儀。

【W3 趣所應證3】

【X1 標】

天三、趣所應證3　地一、標

又能如是勇猛精進。謂我於今定當趣證所應證得，不應慢緩。

【X2 徵】

地二、徵

何以故？

【X3 釋2】

【Y1 思惟無常3】

【Z1 標】

地三、釋2　玄一、思惟無常3　黃一、標

我有多種橫死因緣。

【Z2 列】

黃二、列

所謂身中或風、或熱、或痰發動；或所飲食不正銷化，住在身中成宿食病；  或為於外蛇蝎、蚰蜓、百足等類諸惡毒蟲之所蜇螫；或復為人非人等類之所  驚恐；因斯夭沒。

【Z3 釋】

黃三、釋

於如是等諸橫死處恆常思惟，修無常想，住不放逸。

【Y2 期多所作】

玄二、期多所作

由住如是不放逸故，恆自思惟：我之壽命儻得更經七日、六日、五日、四日、三日、二日、一日、一時、半時、須臾、或半須臾、或經食頃、或從入 息至於出息、或從出息至於入息，乃至存活經爾所時，於佛聖教精勤作意修習瑜伽，齊爾所時，於佛聖教，我當決定多有所作。

【U3 結】

戌三、結

如是名為不緩加行。

【T4 無倒加行3】

【U1 徵】

酉四、無倒加行3　戌一、徵

云何名為無倒加行？

【U2 釋】

戌二、釋

謂如善達修瑜伽行諸瑜伽師之所開悟，即如是學，於法、於義不顛倒取，無 有我慢，亦不安住自所見取，無邪僻執，於尊教誨終不輕毀。

【U3 結】

戌三、結

如是名為無倒加行。

【T5 應時加行3】

【U1 徵】

酉五、應時加行3　戌一、徵

云何名為應時加行？

【U2 釋2】

【V1 標列四相】

戌二、釋2　亥一、標列四相

謂於時時間修習止相，於時時間修習觀相，於時時間修習舉相，於時時間修習捨相。

【V2 廣顯差別2】

【W1 標】

亥二、廣顯差別2　天一、標

又能如實了知其止、止相、止時；了知其觀、觀相、觀時；了知其舉、舉相、舉時；了知其捨、捨相、捨時。

【W2 釋4】

【X1 止等3】

【Y1 止】

天二、釋4　地一、止等3　玄一、止

云何為止？謂九相心住。能令其心無相、無分別、寂靜、極寂靜、等住寂止、純一無雜，故名為止。

無相無分別等者：無色等相令心遽務，是名無相。無惡尋思令心躁擾，名無分別。無貪欲蓋等諸隨煩惱令心擾動，是名寂靜。離諸煩惱，住寂靜樂，名極寂靜。專注一趣，是名等住寂止。前後一味，無散亂轉，是名純一無雜。

【Y2 止相4】

【Z1 徵】

玄二、止相4　黃一、徵

云何止相？

【Z2 標】

黃二、標

謂有二種。

【Z3 列】

黃三、列

一、所緣相，二、因緣相。

【Z4 釋2】

【a1 所緣相2】

【b1 出體】

黃四、釋2　宇一、所緣相2　宙一、出體

所緣相者，謂奢摩他品所知事同分影像，是名所緣相。

【b2 顯業】

宙二、顯業

由此所緣，令心寂靜。

【a2 因緣相】

宇二、因緣相

因緣相者，謂依奢摩他所熏習心，為令後時奢摩他定皆清淨故，修習瑜伽毗鉢舍那所有加行，是名因緣相。

依奢摩他所熏習心者：此說奢摩他品心一境性應知。

【Y3 止時2】

【Z1 徵】

玄三、止時2　黃一、徵

云何止時？

【Z2 釋2】

【a1 第一義】

黃二、釋2　宇一、第一義

謂心掉舉時，或恐掉舉時，是修止時。

【a2 第二義】

宇二、第二義

又依毗鉢舍那所熏習心，為諸尋思之所擾惱及諸事業所擾惱時，是修止時。

及諸事業所擾惱時者：謂如前說，或為乞食，或為恭敬承事師長，或為看病，或為隨順修和敬業，如是等類，名諸事業應知。

【X2 觀等3】

【Y1 觀】

地二、觀等3　玄一、觀

云何為觀？謂四行、三門、六事差別所緣觀行。

【Y2 觀相4】

【Z1 徵】

玄二、觀相4　黃一、徵

云何觀相？

【Z2 標】

黃二、標

謂有二種。

【Z3 列】

黃三、列

一、所緣相，二、因緣相。

【Z4 釋2】

【a1 所緣相2】

【b1 出體】

黃四、釋2　宇一、所緣相2　宙一、出體

所緣相者，謂毗鉢舍那品所知事同分影像。

【b2 顯業】

宙二、顯業

由此所緣，令慧觀察。

【a2 因緣相】

宇二、因緣相

因緣相者，謂依毗鉢舍那所熏習心，為令後時毗鉢舍那皆清淨故，修習內心奢摩他定所有加行。

【Y3 觀時2】

【Z1 徵】

玄三、觀時2　黃一、徵

云何觀時？

【Z2 釋2】

【a1 第一義】

黃二、釋2　宇一、第一義

謂心沈沒時，或恐沈沒時，是修觀時。

【a2 第二義】

宇二、第二義

又依奢摩他所熏習心，先應於彼所知事境如實覺了，故於爾時是修觀時。

【X3 舉等3】

【Y1 舉】

地三、舉等3　玄一、舉

云何為舉？謂由隨取一種淨妙所緣境界，顯示、勸導、慶慰其心。

【Y2 舉相】

玄二、舉相

云何舉相？謂由淨妙所緣境界，策勵其心，及彼隨順發勤精進。

【Y3 舉時】

玄三、舉時

云何舉時？謂心沈下時，或恐沈下時，是修舉時。

【X4 捨等3】

【Y1 捨】

地四、捨等3　玄一、捨

云何為捨？謂於所緣心無染汙、心平等性，於止觀品調柔正直任運轉性，及調柔心有堪能性，令心隨與任運作用。

令心隨與任運作用者：謂心任運相續無散亂轉，此能隨順與為增上故。

【Y2 捨相】

玄二、捨相

云何捨相？謂由所緣令心上捨，及於所緣不發所有太過精進。

謂由所緣令心上捨者：謂由捨相為所緣時，令心安住最極寂靜，是名上捨。離諸煩惱建立名捨故。

【Y3 捨時】

玄三、捨時

云何捨時？謂於奢摩他、毗鉢舍那品，所有掉舉心已解脫，是修捨時。

【U3 結】

戌三、結

如是名為應時加行。

【T6 解了加行3】

【U1 徵】

酉六、解了加行3　戌一、徵

云何名為解了加行？

【U2 釋2】

【V1 定地諸相】

戌二、釋2　亥一、定地諸相

謂於如是所說諸相善取、善了。善取了已，欲入定時即便能入，欲住定時即便能住，欲起定時即便能起。

【V2 不定地相】

亥二、不定地相

或時棄捨諸三摩地所行影像，作意思惟諸不定地所有本性所緣境界。

【U3 結】

戌三、結

如是名為解了加行。

或時棄捨諸三摩地所行影像等者：所知事相似品類，說名同分所緣，是即三摩地所行影像。自性而住，若見、若聞、若覺、若知諸所有事，是即本性所緣境界。非心起相，得本性名。

【T7 無厭足加行3】

【U1 徵】

酉七、無厭足加行3　戌一、徵

云何名為無厭足加行？

【U2 釋2】

【V1 於勝善法】

戌二、釋2　亥一、於勝善法

謂於善法無有厭足，修斷無廢，於展轉上展轉勝處，多住希求。

【V2 於多所作】

亥二、於多所作

不唯獲得少小靜定，便於中路而生退屈。於餘所作，常有進求。

【U3 結】

戌三、結

如是名為無厭足加行。

不唯獲得少小靜定等者：唯得最初靜慮近分，是名獲得少小靜定。爾時雖已得三摩地，然未圓滿、自在，應更進求，名餘所作。

【T8 不捨軛加行3】

【U1 徵】

酉八、不捨軛加行3　戌一、徵

云何名為不捨軛加行？

【U2 釋2】

【V1 舉法】

戌二、釋2　亥一、舉法

謂於一切所受學處，無穿、無闕；雖見少年顏容端正可愛母邑，而不取相、 不取隨好；於食平等；勤修覺悟；少事、少業、少諸散亂；於久所作、久所說等，能自隨憶，令他隨憶。如是等法，說名不捨軛加行。

【V2 顯義】

亥二、顯義

由此諸法，能正隨順心一境性，不捨其軛，令心不散；不令其心馳流外境；不令其心內不調柔。

【U3 結】

戌三、結

如是名為不捨軛加行。

於食平等勤修覺悟者：如前已說於食知量，是名於食平等。又說初夜後夜常勤修習悎寤瑜伽，是名勤修覺悟。

【T9 正加行3】

【U1 徵】

酉九、正加行3　戌一、徵

云何名正加行？

【U2 釋2】

【V1 略2】

【W1 標義】

戌二、釋2　亥一、略2　天一、標義

謂於所緣數起勝解，數正除遣，是名正加行。

【W2 舉事】

天二、舉事

如有勤修不淨觀者，數正除遣於諸不淨作意思惟諸不淨相。

數正除遣於諸不淨等者：謂於不淨所緣境相數起勝解，數正除遣；既除遣已，復數作意思惟諸不淨相，為令後後勝解展轉明淨究竟轉故。義如下說。

由隨相行毗鉢舍那而起作意，於所緣境數數除遣，數數現前。

【V2 廣5】

【W1 辨種類2】

【X1 舉一切3】

【Y1 標】

亥二、廣5　天一、辨種類2　地一、舉一切3　玄一、標

其正除遣，復有五種。

【Y2 列】

玄二、列

一、內攝其心故；二、不念作意故；三、於餘作意故；四、對治作意故；五、無相界作意故。

【Y3 釋5】

【Z1 內攝其心】

玄三、釋5　黃一、內攝其心

當知此中，由九相心住、毗鉢舍那而為上首，故名內攝其心。

【Z2 不念作意】

黃二、不念作意

由於最初背一切相，無亂安住，故名不念作意。

【Z3 於餘作意】

黃三、於餘作意

由緣餘定地境，思惟餘定地，故名於餘作意。

【Z4 對治作意】

黃四、對治作意

由思惟不淨對治於淨，乃至思惟阿那波那念對治尋思，思惟虛空界對治諸色，故名對治作意。

【Z5 無相界作意】

黃五、無相界作意

由於一切相不作意思惟，於無相界作意思惟，故名無相界作意。

由於一切相不作意思惟等者：三摩呬多地說：又二因緣，入無相定。一、不思惟一切相故；二、正思惟無相界故。乃至廣說。（陵本十二卷九頁1002）此應準釋。

【X2 簡取二】

地二、簡取二

雖遍安立一切所緣正除遣相總有五種，然此義中，正意唯取內攝其心、不念作意。

【W2 修次第2】

【X1 由不念作意2】

【Y1 明作意】

天二、修次第2　地一、由不念作意2　玄一、明作意

初修業者始修業時，最初全不於所緣境繫縛其心，或於不淨，或復餘處。唯作是念：我心云何得無散亂、無相、無分別、寂靜、極寂靜、無轉無動、無所希望、離諸作用、於內適悅？

我心云何得無散亂等者：此中義顯九相心住。從初內住乃至近住，即此得無散亂。調順、寂靜、最極寂靜，即此無相、無分別、寂靜、極寂靜。專注一趣，即此無轉無動。最後等持，即此無所希望、離諸作用。三摩地中適悅相應，是名於內適悅。

【Y2 明除遣】

玄二、明除遣

如是精勤，於所生起一切外相無所思惟，不念作意；即由如是不念作意，除遣所緣。

【X2 由內攝其心2】

【Y1 明行境3】

【Z1 標】

地二、由內攝其心2　玄一、明行境3　黃一、標

彼於其中修習瑜伽，攝受適悅。復行有相、有分別不淨等境。

【Z2 徵】

黃二、徵

云何而行？

【Z3 釋】

黃三、釋

謂由隨相行、隨尋思行、隨伺察行毗鉢舍那，行彼境界，而非一向精勤修習毗鉢舍那。還捨觀相，復於所緣思惟止行。

【Y2 明除遣2】

【Z1 第一義3】

【a1 標】

玄二、明除遣2　黃一、第一義3　宇一、標

由是因緣，彼於爾時，於所緣境不捨、不取。

【a2 釋】

宇二、釋

由於所緣止行轉故，不名為捨；即於所緣不作相故，無分別故，不名為取。

【a3 結】

宇三、結

即由如是內攝其心，除遣所緣。

【Z2 第二義】

黃二、第二義

又於其中不取觀相故，於緣無亂；取止行故，而復緣於所知事相。

【W3 顯得失3】

【X1 辨相2】

【Y1 失】

天三、顯得失3　地一、辨相2　玄一、失

若於所緣唯數勝解，不數除遣；即不令彼所有勝解後後明淨究竟而轉，不能往趣乃至現觀所知境事。

【Y2 得】

玄二、得

由數勝解、數除遣故，後後勝解展轉明淨究竟而轉，亦能往趣乃至現觀所知境事。

【X2 引喻2】

【Y1 得】

地二、引喻2　玄一、得

譬如世間畫師弟子，初習畫業，先從師所受所學樣。諦觀諦觀，作彼形相；作已作已，尋即除毀；既除毀已，尋復更作。如如除毀，數數更作，如是如是後後形相轉明、轉淨究竟顯現。如是正學，經歷多時，世共推許為大畫師，或墮師數。

【Y2 失】

玄二、失

若不數除所作形相，即於其上數數重畫，便於形相永無明淨究竟顯期。

【X3 合法】

地三、合法

此中道理，當知亦爾。

【W4 顯隨應2】

【X1 標義】

天四、顯隨應2　地一、標義

若於此境起勝解已，定於此境復正除遣；非於此境正除遣已，定於此境復起勝解。

【X2 舉事2】

【Y1 定正除遣2】

【Z1 舉狹小境】

地二、舉事2　玄一、定正除遣2　黃一、舉狹小境

於狹小境起勝解已，即於狹小而正除遣。

【Z2 例廣大等】

黃二、例廣大等

廣大、無量，當知亦爾。

【Y2 不定勝解2】

【Z1 舉狹小境】

玄二、不定勝解2　黃一、舉狹小境

於狹小境正除遣已，或於狹小復起勝解，或於廣大復起勝解，或於無量復起勝解。

【Z2 例廣大等】

黃二、例廣大等

於其廣大及於無量，當知亦爾。

於其廣大及於無量當知亦爾者：謂於廣大、或於無量正除遣已，非定於此復起勝解。例狹小境，知此亦爾。

【W5 辨顯現2】

【X1 色法】

天五、辨顯現2　地一、色法

若諸色法所有相貌影像顯現，當知是麤，變化相似。

【X2 無色法】

地二、無色法

諸無色法假名為先，如所領受增上力故，影像顯現。

【U3 結】

戌三、結

如是一切名正加行。

諸無色法假名為先等者：諸有色法相貌可取同分影像，當知是麤。無色不爾，唯由語言之所呼召，方可顯了，是故此說假名為先，影像顯現，由諸無色名蘊攝故。

【S2 結】

申二、結

如是九種白品加行，於奢摩他、毗鉢舍那，當知隨順。

【R2 黑品攝】

未二、黑品攝

與是相違九種加行，於奢摩他、毗鉢舍那，當知違逆。

【Q4 總結】

午四、總結

如是黑品、白品差別建立加行，有十八種。如是名為心一境性。

【O2 障清淨處2】

【P1 徵】

辰二、障清淨處2　巳一、徵

云何淨障？

【P2 釋2】

【Q1 別辨相4】

【R1 標】

巳二、釋2　午一、別辨相4　未一、標

謂即如是正修加行諸瑜伽師，由四因緣，能令其心淨除諸障。

【R2 徵】

未二、徵

何等為四？

【R3 列】

未三、列

一、遍知自性故；二、遍知因緣故；三、遍知過患故；四、修習對治故。

【R4 釋4】

【S1 遍知自性5】

【T1 徵】

未四、釋4　申一、遍知自性5　酉一、徵

云何遍知諸障自性？

【T2 標】

酉二、標

謂能遍知障有四種。

【T3 列】

酉三、列

一、怯弱障，二、蓋覆障，三、尋思障，四、自舉障。

【T4 釋4】

【U1 怯弱障】

酉四、釋4　戌一、怯弱障

怯弱障者，謂於出離及於遠離勤修行時，所有染汙思慕、不樂、希望、憂惱。

染汙思慕等者：謂與在家及出家眾樂相雜住，若未會遇，思慕欲見，是名思慕。不樂遠離寂靜而住，是名不樂。廣大希欲，不知喜足，是名希望。於妙五欲若求不得，得已復失，心生愁慼，是名憂惱。如是一切，染汙相攝，故說為障。

【U2 蓋覆障】

戌二、蓋覆障

蓋覆障者，謂貪欲等五蓋。

【U3 尋思障】

戌三、尋思障

尋思障者，謂欲尋思等染汙尋思。

【U4 自舉障】

戌四、自舉障

自舉障者，謂於少分下劣智見安隱住中，而自高舉。謂我能得，餘則不爾。乃至廣說，如前應知。

【T5 結】

酉五、結

是名遍知諸障自性。

乃至廣說如前應知者：前說樂自恃舉毗鉢舍那障，有多差別。謂如有一，作是思惟：我生高族，淨信出家，非為下劣，諸餘苾芻則不如是。由此因緣，自高自舉，陵懱於他，乃至廣說。（陵本二十五卷十三頁2122）今指彼義，故說如前。

【S2 遍知因緣2】

【T1 徵】

申二、遍知因緣2　酉一、徵

云何遍知諸障因緣？

【T2 釋2】

【U1 初障2】

【V1 標】

酉二、釋2　戌一、初障2　亥一、標

謂能遍知初怯弱障，有六因緣。

【V2 列】

亥二、列

一、由先業增上力故，或由疾病所擾惱故，其身羸劣；二、太過加行；三、不修加行；四、初修加行；五、煩惱熾盛；六、於遠離猶未串習。

【U2 餘障2】

【V1 總標因緣】

戌二、餘障2　亥一、總標因緣

遍知蓋覆、尋思、自舉障因緣者，謂於隨順蓋覆、尋思，及自舉障處所法中，非理作意多分串習，是名蓋覆、尋思、自舉障之因緣。

【V2 別釋作意5】

【W1 隨順貪欲蓋】

亥二、別釋作意5　天一、隨順貪欲蓋

若不作意思惟不淨，而於淨相作意思惟，是名此中非理作意。

【W2 隨順瞋恚蓋】

天二、隨順瞋恚蓋

若不作意思惟慈愍，而於瞋相作意思惟，是名此中非理作意。

【W3 隨順惛沈睡眠蓋】

天三、隨順惛沈睡眠蓋

若不作意思惟明相，而於闇相作意思惟，是名此中非理作意。

【W4 隨順掉舉惡作蓋】

天四、隨順掉舉惡作蓋

若不作意思惟奢摩他相，而於親屬、國土、不死，昔所曾更歡娛、戲笑、承奉等事諸惡尋思作意思惟，是名此中非理作意。

【W5 隨順疑蓋】

天五、隨順疑蓋

若不作意思惟緣性緣起，而於三世諸行計我、我所，不如理想作意思惟，是名此中非理作意。

【S3 遍知過患3】

【T1 徵】

申三、遍知過患3　酉一、徵

云何遍知諸障過患？

【T2 釋】

酉二、釋

謂遍了知此障有故，於其四種未證不證，已證退失。

於其四種未證不證等者：此中四種，謂四靜慮應知。

敗壞瑜伽所有加行，有染汙住、有苦惱住，自毀、毀他，身壞命終生諸惡趣。

【T3 結】

酉三、結

是名遍知諸障過患。

敗壞瑜伽所有加行等者：初夜後夜經行、宴坐，從順障法淨修其心，是名瑜伽所有加行。未能斷除欲所引喜、欲所引憂、不善所引喜、不善所引憂、不善所引捨，是名有染汙住。未能修習歡喜、安樂及三摩地，是名有苦惱住。

【S4 修習對治3】

【T1 徵】

申四、修習對治3　酉一、徵

云何名為修習對治？

【T2 釋2】

【U1 初障2】

【V1 總對治】

酉二、釋2　戌一、初障2　亥一、總對治

謂諸怯弱，總用隨念以為對治。由隨念作意慶悅其心，令諸怯弱已生除遣，未生不生。

【V2 別對治4】

【W1 由精進平等通達】

亥二、別對治4　天一、由精進平等通達

其身羸劣、太過加行、初修加行，用於精進平等通達以為對治。

【W2 由恭敬聽聞請問】

天二、由恭敬聽聞請問

不修加行，用恭敬聽聞、勤加請問以為對治。

【W3 由淨行所緣加行】

天三、由淨行所緣加行

煩惱熾盛，用不淨等所緣加行以為對治。

【W4 由思擇方便】

天四、由思擇方便

若未串習，即用如是思擇方便以為對治。謂我昔於遠離不串習故，今於修習遠離生起怯弱；我若於今不習遠離，於當來世定復如是。故我今者應正思擇，於其遠離捨不喜樂，修習喜樂。

【U2 餘障】

戌二、餘障

餘蓋覆等非理作意，用彼相違如理作意以為對治。

【T3 結】

酉三、結

應知是名修習對治。

用於精進平等通達以為對治者：發勤精進，不緩不急，平等雙運，是名平等精進。若於種種止、舉、捨相，入、住、出相，能善了知、能無忘失、能善通達，無間修作、殷重修作。是名通達眾相相應精進。義如菩薩地說。（陵本四十二卷二十頁3478）由是當知，其身羸劣、太過加行，用平等精進以為對治；初修加行，用於通達眾相相應精進以為對治。

【Q2 顯略義2】

【R1 辨4】

【S1 自性】

午二、顯略義2　未一、辨4　申一、自性

又遍了知諸障自性，是能障礙、是能染汙、是黑品攝、是應遠離。

【S2 因緣】

申二、因緣

能遍了知如是諸障遠離因緣，方可遠離，故應尋求諸障因緣。

【S3 過患】

申三、過患

能遍了知於應遠離不遠離者有何過患，故應尋求諸障過患。

【S4 對治】

申四、對治

既遠離已，更復尋思：如是諸障，云何來世當得不生？故應尋求修習對治。

【R2 結】

未二、結

由是因緣，能令其心淨除諸障。

【N2 總顯2】

【O1 長行3】

【P1 止觀品類2】

【Q1 眾多】

卯二、總顯2　辰一、長行3　巳一、止觀品類2　午一、眾多

當知此中，由隨順教有眾多故，毗鉢舍那亦有眾多；毗鉢舍那有眾多故，令奢摩他亦有眾多。

【Q2 無量】

午二、無量

又復即此毗鉢舍那，由所知境無邊際故，當知其量亦無邊際。謂由三門及六種事，一一無邊品類差別。

由隨順教有眾多故等者：如前已說，或樂淨行、或樂善巧、或樂令心解脫諸漏，於相稱緣安住其心。（陵本二十六卷十六頁2219）即於其中，不淨所緣，乃至苦諦、集諦、滅諦、道諦，名隨順教；眾相相稱，名有眾多。依此種種尋思六事差別所緣，是故說言毗鉢舍那亦有眾多。

【P2 展轉修習3】

【Q1 令增廣】

巳二、展轉修習3　午一、令增廣

悟入道理正修行者，如如毗鉢舍那串習清淨增上力故，增長廣大；如是如是能生身心所有輕安奢摩他品，當知亦得增長廣大。

悟入道理正修行者者：謂瑜伽師，於緣無倒安住其心，隨應解了所知境界，如實無倒能遍了知，是名悟入道理正修行者。

【Q2 令轉盛】

午二、令轉盛

如如身心獲得輕安，如是如是於其所緣心一境性轉復增長；如如於緣心一境性轉復增長，如是如是轉復獲得身心輕安。

【Q3 得轉依】

午三、得轉依

心一境性、身心輕安，如是二法展轉相依，展轉相屬。身心輕安、心一境性，如是二法若得轉依，方乃究竟。得轉依故，於所知事現量智生。

得轉依故等者：謂由修習止、舉、捨相為因緣故，一切麤重悉皆息滅。隨得觸證所依清淨，名得轉依；隨得觸證所緣清淨，名於所知事現量智生。

【P3 止觀究竟2】

【Q1 明分齊2】

【R1 舉不淨觀2】

【S1 問】

巳三、止觀究竟2　午一、明分齊2　未一、舉不淨觀2　申一、問

問：齊何當言究竟獲得不淨觀耶？乃至齊何當言究竟獲得阿那波那念耶？

【S2 答2】

【T1 已得究竟3】

【U1 不淨顯現】

申二、答2　酉一、已得究竟3　戌一、不淨顯現

答：以要言之，修觀行者於不淨觀正加行中，親近、修習、多修習故。

親近修習多修習故者：攝事分說：謂於此中，由正修習聞所成慧，說名親近；由正修習思所成慧，能入修故，說名修習；由正修習修所成慧，名多修習。又由修習了相作意，故名親近；唯除加行究竟作意，由正修習諸餘作意，故名修習；修習加行究竟作意，名多修習。是名第二三種差別。（陵本八十六卷十七頁6536）此應準釋。

若行、若住雖有種種境界現前，雖復觀察所有眾相，而住自性，不由加行，多分不淨行相顯現，非諸淨相。

而住自性者：謂於不淨法性，其心自然安住愛樂故。

【U2 不順貪欲】

戌二、不順貪欲

由於不淨善修習故，於能隨順貪欲纏處法，心不趣入、心不愛樂、心不信解，安住於捨，深生厭逆。

心不趣入等者：三摩呬多地說：云何於諸欲中心不趣入？謂於彼處不見勝功德故。云何不美？謂於彼處喜悅不生故。云何不住？謂於彼處不樂受用為欣悅故。云何無有勝解？謂於彼處不樂取著不如理相故。云何等住於捨？謂行平等位，於平等位中心遊觀故。何故為厭？謂由於彼深見過患，棄背為性。此復三種，謂無常故、苦故、變壞法故。（陵本十一卷十二頁892）此中諸義，隨應準知。

【U3 自能了知】

戌三、自能了知

當於爾時，修觀行者應自了知：我今已得不淨觀，我今已得所修果。齊此名為於不淨觀已得究竟。

【T2 未得究竟】

酉二、未得究竟

與此相違，當知名為未得究竟。

【R2 例慈愍等2】

【S1 例同】

未二、例慈愍等2　申一、例同

如不淨觀，如是慈愍、緣性緣起、界差別、阿那波那念，當知亦爾。

【S2 顯別4】

【T1 於慈愍】

申二、顯別4　酉一、於慈愍

於中差別者，謂多分慈心行相顯現，非瞋恚相。於能隨順瞋恚纏處法，心不趣入，乃至廣說。

【T2 於緣性緣起】

酉二、於緣性緣起

多分無常、苦、空、無我行相顯現，非彼常、樂、身見俱行愚癡行相。於能隨順愚癡纏處法，心不趣入，乃至廣說。

【T3 於界差別】

酉三、於界差別

多分種種界性、非一界性身聚差別相想顯現，非身聚想。於能隨順憍慢纏處法，心不趣入，乃至廣說。

【T4 於阿那波那念】

酉四、於阿那波那念

多分內寂靜想、奢摩他想顯現，非戲論想。於能隨順尋思纏處法，心不趣入，乃至廣說。

【Q2 明平等2】

【R1 問】

午二、明平等2　未一、問

問：齊何當言奢摩他、毗鉢舍那二種和合平等俱轉，由此說名雙運轉道？

【R2 答2】

【S1 釋2】

【T1 出所緣】

未二、答2　申一、釋2　酉一、出所緣

答：若有獲得九相心住中第九相心住，謂三摩呬多。彼用如是圓滿三摩地為所依止，於法觀中修增上慧。

【T2 顯俱轉】

酉二、顯俱轉

彼於爾時，由法觀故，任運轉道，無功用轉，不由加行，毗鉢舍那清淨鮮白，隨奢摩他調柔攝受，如奢摩他道攝受而轉。齊此名為奢摩他、毗鉢舍那二種和合平等俱轉。

【S2 結】

申二、結

由此名為奢摩他、毗鉢舍那雙運轉道。

彼於爾時由法觀故等者：謂於圓滿三摩地，得無加行、無功用任運轉道，於爾所時，觀察諸法離諸染汙自在而轉，由是說言毗鉢舍那清淨鮮白。

【O2 嗢柁南3】

【P1 觀行差別】

辰二、嗢柁南3　巳一、觀行差別

中嗢柁南曰：相尋思伺察　隨行有三門　義事相品時　理六事差別

【P2 加行差別】

巳二、加行差別

初相應加行　次串習無緩　無顛倒應時　解了無厭足不棄捨善軛　最後正加行　是九應當知　有二品差別

【P3 淨障差別】

巳三、淨障差別

知自性因緣　見彼諸過患　正修習對治　令障得清淨

【M4 修作意處2】

【N1 徵】

寅四、修作意處2　卯一、徵

云何修作意？

【N2 釋2】

【O1 最初應修四作意念4】

【P1 標】

卯二、釋2　辰一、最初應修四作意念4　巳一、標

謂初修業者始修業時，於如是所安立普遍相中，由一境性及淨諸障，離邪加行，學正加行。

於如是所安立普遍相中者：前說五處，如應安立。謂護養定資糧處、遠離處、心一境性處、障清淨處、修作意處。（陵本三十卷五頁2498）如是一切，名普遍相。

彼應最初作如是念：我今為證心一境性及斷喜樂，

為證心一境性及斷喜樂者：謂為觸證於斷喜樂心一境性，義如下釋。由說世間衰損、興盛，一切皆是可厭患法，是故當應喜樂於斷，名斷喜樂。

當勤修習四種作意。

【P2 徵】

巳二、徵

何等為四？

【P3 列】

巳三、列

一、調練心作意，二、滋潤心作意，三、生輕安作意，四、淨智見作意。

【P4 釋2】

【Q1 辨體相2】

【R1 略4】

【S1 調練心作意】

巳四、釋2　午一、辨體相2　未一、略4　申一、調練心作意

云何調練心作意？謂由此作意，於可厭患法令心厭離，是名調練心作意。

【S2 滋潤心作意】

申二、滋潤心作意

云何滋潤心作意？謂由此作意，於可欣尚法令心欣樂，是名滋潤心作意。

【S3 生輕安作意3】

【T1 徵】

申三、生輕安作意3　酉一、徵

云何生輕安作意？

【T2 釋】

酉二、釋

謂由此作意，於時時間，於可厭法令心厭離；於時時間，於可欣法令心欣樂已；安住內寂靜、無相、無分別中，一境念轉。由是因緣，對治一切身心麤重，能令一切身心適悅，生起一切身心輕安。

【T3 結】

酉三、結

是名生輕安作意。

【S4 淨智見作意】

申四、淨智見作意

云何淨智見作意？謂由此作意，於時時間，即用如是內心寂靜為所依止，由內靜心數數加行，於法觀中修增上慧，是名淨智見作意。

【R2 廣2】

【S1 可厭患法3】

【T1 標】

未二、廣2　申一、可厭患法3　酉一、標

彼修行者，於時時間，於可厭法令心厭離；如是於漏及漏處法，能令其心生熱、等熱，生厭、等厭。

如是於漏及漏處法等者：漏謂煩惱。諸有漏事順生煩惱，名漏處法。燒惱於心及遍燒惱，名熱、等熱。於如是法深見過患，心生棄背，是名為厭。此復三種，謂無常故、苦故、變壞法故，是名等厭。

【T2 徵】

酉二、徵

何等名為可厭患處？

【T3 釋2】

【U1 標】

酉三、釋2　戌一、標

略有四種可厭患處。

【U2 列】

戌二、列

謂自衰損及他衰損，現在會遇正現前時，如理作意數思惟故，成可厭處。若自興盛及他興盛，過去盡滅離變壞時，如理作意數思惟故，成可厭處。

【S2 可欣尚法3】

【T1 標】

申二、可欣尚法3　酉一、標

即彼行者，於時時間，於可欣法令心欣樂；如是於彼生欣樂故，能令其心極成津潤，融適澄淨。

【T2 徵】

酉二、徵

何等名為可欣尚處？

【T3 釋3】

【U1 標】

酉三、釋3　戌一、標

略有三種可欣尚處。

【U2 列】

戌二、列

一者、三寶；二者、學處清淨、尸羅清淨；三者、於自所證差別，深生信解，心無怯弱。

【U3 釋3】

【V1 於三寶所3】

【W1 徵】

戌三、釋3　亥一、於三寶所3　天一、徵

云何隨念三寶，令心欣樂？

【W2 釋2】

【X1 念差別3】

【Y1 佛寶】

天二、釋2　地一、念差別3　玄一、佛寶

謂作是念：我今善得如是大利，謂蒙如來應正等覺為我大師。

【Y2 法寶】

玄二、法寶

我今善得如是大利，謂善說法毗奈耶中，我得出家。

【Y3 僧寶】

玄三、僧寶

我今善得如是大利，謂我與諸具戒、具德、忍辱、柔和、成賢善法同梵行者共為法侶。

【X2 欣當得】

地二、欣當得

我今當得賢善命終、賢善殞歿，當得賢善趣於後世。

【W3 結】

天三、結

如是名為隨念三寶，令心欣樂。

我今當得賢善命終等者：意地中說：清淨解脫死者，名調善死。（陵本一卷十五頁78）與此義同。又此亦名調伏死。攝事分說：謂於現在世已調已伏，無有隨眠而命終已，未來自體不復生起，亦不攝取有隨眠行。不攝取彼以為因故，解脫生等眾苦差別，亦復解脫貪等大縛。（陵本八十五卷十六頁6467）此說賢善趣於後世，其義應知。

【V2 於學處等2】

【W1 徵】

亥二、於學處等2　天一、徵

云何隨念學處清淨、尸羅清淨，令心欣樂？

【W2 釋2】

【X1 顯隨念2】

【Y1 釋】

天二、釋2　地一、顯隨念2　玄一、釋

謂作是念：我今善得如是大利。謂於如來應正等覺大師、善說法毗奈耶、善修正行聲聞眾中，我得與彼同梵行者，同戒、同學、同修慈仁身語意業、同其所見、同所受用。

【Y2 結】

玄二、結

如是名為隨念學處清淨、尸羅清淨，令心欣樂。

【X2 釋欣樂】

地二、釋欣樂

謂無悔為先，發生歡喜。

我得與彼同梵行者同戒同學等者：此說六種可愛樂法應知。謂同修慈仁身語意業，及與同戒、同見、同所受用。

【V3 於證差別2】

【W1 徵】

亥三、於證差別2　天一、徵

云何於自所證差別，深生信解，心無怯弱處，令心欣樂？

【W2 釋2】

【X1 信有堪能2】

【Y1 釋】

天二、釋2　地一、信有堪能2　玄一、釋

謂作是念：我今有力、有所堪能，尸羅清淨，堪為法器。得與如是同梵行者同清淨戒，得與有智正至善士同其所見，我有堪能精勤修習如是正行。於現法中，能得未得、能觸未觸、能證未證。由是令心生大歡喜。

【Y2 結】

玄二、結

如是名為於自所證差別，深生信解，心無怯弱處，令心欣樂。

我今有力有所堪能等者：如下自說，有力、有能安住世尊所制學處，其義應知。

【X2 信後所證】

地二、信後所證

又由前後勇猛精進，已得安住所證差別；由隨念此，復於後時所證差別，深生信解，令心欣樂。是名異門。

【Q2 明修習3】

【R1 辨相2】

【S1 得安住2】

【T1 釋】

午二、明修習3　未一、辨相2　申一、得安住2　酉一、釋

彼修行者，於可厭法調練其心，於能隨順諸漏處法有厭患故，令心不向，違逆、棄背、離隔而住；於可欣法悅潤其心，於出、於離所生諸法有親愛故，令心趣向，附著、喜樂、和合而住。

於出於離所生諸法等者：如說三寶，學處清淨、尸羅清淨，及自所證差別，如是一切，名於出離及所生法應知。

【T2 結】

酉二、結

如是彼心由厭、由欣二種行相，背諸黑品，向諸白品，易脫而轉。

背諸黑品向諸白品易脫而轉者：謂心長夜愛樂雜染，今得轉變，令清淨故。

【S2 能昇進】

申二、能昇進

其心如是背諸黑品，由調練心作意故。向諸白品，由滋潤心作意故。於時時間，依奢摩他內攝持心，由生輕安作意故。於時時間，於法思擇、最極思擇、周遍尋思、周遍伺察，由淨智見作意故。如是彼心，於時時間，為奢摩他、毗鉢舍那之所攝受，堪能與彼一切行相、一切功德作攝受因，經歷彼彼 日夜、剎那、臘縛、須臾，逮得昇進。

【R2 舉喻2】

【S1 令堪任】

未二、舉喻2　申一、令堪任

譬如黠慧鍛金銀師，或彼弟子，於時時間燒鍊金銀，令其棄捨一切垢穢；於  時時間投清冷水，令於彼彼莊嚴具業，有所堪任，調柔隨順。

【S2 成所作】

申二、成所作

於是黠慧鍛金銀師，或彼弟子，以其相似妙工巧智善了知已，用作業具，隨其所樂莊嚴具中，種種轉變。

【R3 合法2】

【S1 為得堪任】

未三、合法2　申一、為得堪任

如是勤修瑜伽行者，為令其心棄背貪等一切垢穢，及令棄背染汙憂惱，於可厭法深生厭離；為令趣向所有清淨善品喜樂，於可欣法發生欣樂。

【S2 隨樂成辦】

申二、隨樂成辦

於是行者，隨於彼彼欲自安立，或奢摩他品、或毗鉢舍那品，即於彼彼能善親附，能善和合，無轉無動；隨其所樂種種義中，如所信解，皆能成辦。

隨其所樂種種義中者：此種種義，謂即前說淨行所緣、善巧所緣、淨惑所緣應知。

瑜伽師地論科句披尋記卷第三十一

瑜伽師地論科句披尋記卷第三十二

彌勒菩薩說

唐三藏沙門玄奘奉詔譯

韓清淨科記

本地分中聲聞地第三瑜伽處之三

【O2 如應安立修習作意2】

【P1 總徵】

辰二、如應安立修習作意2　巳一、總徵

云何初修業者始修業時，於修作意如應安立，隨所安立正修行時，最初觸證於斷喜樂心一境性？

【P2 別釋3】

【Q1 正教誨2】

【R1 總標列】

巳二、別釋3　午一、正教誨2　未一、總標列

謂善通達修瑜伽師，最初於彼依瑜伽行初修業者，如是教誨：善來賢首！汝等今者應依三種取相因緣，或見、或聞、或心比度增上分別，取五種相。一、厭離相，二、欣樂相，三、過患相，四、光明相，五、了別事相。

【R2 問答辨2】

【S1 舉不淨觀3】

【T1 問】

未二、問答辨2　申一、舉不淨觀3　酉一、問

問：若依瑜伽行初修業者是其貪行，由不淨觀方可調伏，云何教彼取五種相？

【T2 答2】

【U1 最初教誨2】

【V1 取五種相4】

【W1 厭離相及欣樂相2】

【X1 辨取相2】

【Y1 厭離相3】

【Z1 取相因緣2】

【a1 聞因緣4】

【b1 無病衰損1】

酉二、答2　戌一、最初教誨2　亥一、取五種相4　天一、厭離相及欣樂相2　地一、 辨取相2　玄一、厭離相3　黃一、取相因緣2　宇一、聞因緣4　宙一、無病衰損

答：應如是教誨：善來賢首！汝等隨所依止彼彼聚落村邑而住於中，若聞所餘彼彼村邑聚落，或男或女，先受安樂，後遭苦厄。

【b2 壽命衰損】

宙二、壽命衰損

或彼男女自遭重病，命終殞歿。

【b3 眷屬衰損】

宙三、眷屬衰損

或彼男女所有知識、親戚、眷屬遭如是苦。

【b4 財寶衰損】

宙四、財寶衰損

或彼聚落村邑邊際喪失財寶，或是他來彊敵所作，或火所燒，或水所漂，或由惡作而有喪失，

或由惡作而有喪失者：謂由宿所作業，非福增上之所引故。

或由不善修營事業而有喪失，或由不善處分事業而有喪失，或為非愛共財得便而有喪失，或由家火而有喪失。

【a2 見因緣】

宇二、見因緣

若汝現見，非是傳聞；或即於此村邑聚落，非是所餘村邑聚落；或非是此村邑聚落，亦非他人，即汝自身；先所觸證猛利樂受，後還退失，廣說如前。

廣說如前者：謂如前說後遭苦厄應知。

【Z2 應深厭患2】

【a1 辨相2】

【b1 於諸衰損3】

【c1 標】

黃二、應深厭患2　宇一、辨相2　宙一、於諸衰損3　洪一、標

汝既如是聞已、見已，應當生起深心厭患。如是生死甚為重苦，所得自體極大艱辛，

所得自體極大艱辛者：有尋有伺地中，說有生艱辛苦，其義應知。（陵本九卷十一頁677）

而於其中有如是等自他衰損差別可得。

【c2 列2】

【d1 病等】

洪二、列2　荒一、病等

謂無病衰損、壽命衰損、眷屬衰損、財寶衰損，病、病法性，死、死法性。

病病法性等者：於現在世若病、若死苦相現前，名病及死。若於現在雖未現前，而於未來定當現前，名病法性及死法性，所得自體性應爾故。

【d2 戒見】

荒二、戒見

復有一類，淨戒衰損、正見衰損。

【c3 釋】

洪三、釋

由是因緣，彼諸眾生於現法中住諸苦惱，於當來世往諸惡趣。

【b2 於諸興盛2】

【c1 標】

宙二、於諸興盛2　洪一、標

諸興盛者，雖現法中住諸安樂，於當來世往諸善趣，而是無常，於彼無常現可證得。

【c2 辨】

洪二、辨

若有領受興盛事者，後時衰損定當現前；諸有領受衰損事者，後時興盛難可現前。諸興盛事，皆是難得易失壞法。

【a2 勸修】

宇二、勸修

如是汝應深心厭患，極善作意，如理受持。

【Z3 當喜樂斷2】

【a1 辨相2】

【b1 應不放逸】

黃三、當喜樂斷2　宇一、辨相2　宙一、應不放逸

如是處所，難可保信。我今於是生死流轉，未般涅槃，未解脫心，難可保信如是衰損、興盛二法，勿現我前。勿彼因緣，令我墮在如是處所，生起猛利、剛彊、辛楚、不適意苦。即由此事增上力故，我當至誠喜樂於斷，修不放逸。

【b2 應多安住】

宙二、應多安住

又我如是多安住故，當於無義能作邊際。

當於無義能作邊際者：此中無義，謂生死苦。不可愛樂，故得此名。

【a2 勸修】

宇二、勸修

如是汝應極善作意，如理受持。

【Y2 欣樂相2】

【Z1 正辨取相2】

【a1 標】

玄二、欣樂相2　黃一、正辨取相2　宇一、標

汝取如是厭離相已，復應精勤取欣樂相。

【a2 釋2】

【b1 於歡悅3】

【c1 正觀察2】

【d1 別辨相2】

【e1 由意樂】

宇二、釋2　宙一、於歡悅3　洪一、正觀察2　荒一、別辨相2　日一、由意樂

當自觀察所受尸羅，為善清淨？為不清淨？我或失念、或不恭敬、或多煩惱、或由無知，於諸學處有所違犯。

我或失念或不恭敬等者：攝事分說：由四因緣，犯所犯罪。一、無知故；二、放逸故；三、煩惱故；四、輕慢故。乃至廣說。（陵本九十九卷五頁7418）此中失念，即彼放逸。或不恭敬，即彼輕慢。一一差別，如彼廣釋應知。

既違犯已，我當如法以其本性增上意樂，於諸學處發起深心，更不毀犯。

以其本性增上意樂者：謂由最初勝善法欲求受淨戒，是名本性增上意樂。

【e2 由加行】

日二、由加行

我於所作當正應作，於非所作不復當作。

【d2 舉要言】

荒二、舉要言

以要言之，於諸學處當令增上意樂圓滿，亦令所有加行圓滿。

【c2 顯勝利】

洪二、顯勝利

汝於如是正觀察時，若自了知戒蘊清淨，雖不作思我當發起清淨無悔，然其法爾尸羅淨者，定生如是清淨無悔。若起如是清淨無悔，雖不作思我起歡悅，然其法爾無有悔者，定生歡悅。

【c3 結所依】

洪三、結所依

如是且於一種歡悅所依處所，汝應生起清淨無悔為先歡悅。

清淨無悔為先歡悅者：謂由尸羅善清淨故，便無憂悔；無憂悔故，心生歡悅。三摩呬多地說：歡者，謂彼本來清淨行者，觀資糧地所修淨行，無悔為先，慰意適悅，心欣踊性。（陵本十一卷三頁841）其義應知。

【b2 於喜悅3】

【c1 標】

宙二、於喜悅3　洪一、標

復於除障喜悅處所，當生喜悅。

【c2 釋2】

【d1 由有堪能】

洪二、釋2　荒一、由有堪能

謂我今者尸羅清淨，有力有能安住世尊所制學處；於現法中，能得未得、能觸未觸、能證未證。由是處所生喜悅意。

復於除障喜悅處所當生喜悅等者：此中障言，謂即五蓋。所謂貪欲、瞋恚、惛沈睡眠、掉舉惡作，及與疑蓋。由此五蓋於得淨定能為障礙，是故名障。若於初夜後夜經行、宴坐，從順障法淨修其心，能令彼障未生不生，生已能斷，是名除障。由是因緣，心生喜悅。三摩呬多地說：喜者，謂正修習方便為先，深慶適悅，心欣踊性。（陵本十一卷三頁842）以此為依，信有堪能安住世尊所制一切學處，及與能得未得，乃至能證未證，是故復說當生喜悅。

【d2 由生信解】

荒二、由生信解

若汝獲得前後所證少分差別，即由如是增上力故，於他圓滿所證差別，謂諸如來、或聖弟子，及自後時所證差別，當生信解，發喜悅意。

【c3 結】

洪三、結

如是行相諸適悅意，先名歡悅，今名喜悅，總名悅意。

【Z2 結其得名】

黃二、結其得名

如是名為取欣樂相。

【X2 勵當斷】

地二、勵當斷

取是相已，復應教授。告言：賢首！汝由如是厭離相故，調練其心；復由如是欣樂相故，滋潤其心；汝於斷滅世間貪憂應多安住。隨於彼彼所緣境界勤修加行，或奢摩他品、或毗鉢舍那品；即於彼彼所緣境界，當令心住內住、  等住，汝當獲得身心輕安及一境性。

汝於斷滅世間貪憂等者：取厭離相及欣樂相，由是能滅世間貪憂。於如是事，常住正念及與正知，名多安住。作意思惟不淨等相，名於彼彼所緣境界勤修加行。

【W2 過患相2】

【X1 正取亂相3】

【Y1 標】

天二、過患相2　地一、正取亂相3　玄一、標

汝若如是背諸黑品，向諸白品，由調練心、滋潤心故，復應數數取過患相。謂於所有諸相、尋思及隨煩惱，取過患相。

【Y2 釋3】

【Z1 出體性】

玄二、釋3　黃一、出體性

言諸相者，謂色等十相。言尋思者，謂欲等八。隨煩惱者，謂貪欲等五。

謂色等十相者：謂於色、聲、香、味、觸、貪、瞋、癡、男、女事心起思惟，是名色等十相。

汝應於彼取過患相。

【Z2 明彼業】

黃二、明彼業

如是諸相，能令其心作用遽務；如是尋思，能令其心思慕躁擾；如是隨煩惱，能令其心恆不寂靜。

【Z3 顯過患】

黃三、顯過患

若心作用，諸相所作；思慕躁擾，尋思所作；恆不寂靜，隨煩惱所作；由是令心苦惱而住。是故如是諸相、尋思及隨煩惱，是苦非聖，能引無義。

是苦非聖者：唯凡夫住，說名是苦。非安樂住，說名非聖。

令心散動、令心躁擾、令心染汙。

【Y3 結】

玄三、結

汝應如是取過患相。

令心散動等者：如次配釋諸相、尋思及隨煩惱應知。

【X2 取不亂相3】

【Y1 標】

地二、取不亂相3　玄一、標

又汝應依心一境性、心安住性、心無亂性，以六種行正取其相。

【Y2 徵】

玄二、徵

何等為六？

【Y3 列】

玄三、列

一、無相想；二、於無相中，無作用想；三、無分別想；四、於無分別中， 無所思慕無躁擾想；五、寂靜想；六、於寂靜中，離諸煩惱寂滅樂想。

【W3 光明相】

天三、光明相

汝取如是過患相已，復應數數取光明相。謂或燈明、或大火明、或日輪明、或月輪明。

【W4 了別事相】

天四、了別事相

既取如是光明相已，復詣塚間取青瘀相，廣說乃至取骨鎖相。汝若不能往詣塚間，當取綵畫、木、石所作如是諸相。

【V2 作意修習2】

【W1 勤方便3】

【X1 修習遠離】

亥二、作意修習2　天一、勤方便3　地一、修習遠離

取是相已，還所住處，或阿練若、或林樹下、或空閑室、或在大床、或小繩床、或草葉座，先洗足已，結加趺坐，端身正願，安住背念，先於一境令心不散，繫念在前。

【X2 修六種想】

地二、修六種想

復於其中，依六種想作意思惟。謂無相想、無分別想、寂靜想、無作用想、 無所思慕無躁擾想、離諸煩惱寂滅樂想。

【X3 審諦了知亂不亂相3】

【Y1 標所應】

地三、審諦了知亂不亂相3　玄一、標所應

又於其中，汝當審諦周遍了知亂不亂相，分明現前。

【Y2 明漸次】

玄二、明漸次

如如審諦周遍了知亂不亂相，如是如是汝能了知諸相、尋思、隨煩惱中所有亂相，及能了知心一境性隨六想修諸不亂相。

【Y3 顯安住】

玄三、顯安住

又汝於此亂不亂相，如是如是審諦了知，便能安住一所緣境，亦能安住內心寂止，諸心相續、諸心流注，前後一味，無相、無分別，寂靜而轉。

諸心相續諸心流注者：謂一處為依止，於一境界事有爾所了別生。總爾所時，心生起相剎那非一，是故名諸。無散亂行，無闕無間，是名相續流注。

【W2 治過失2】

【X1 顯作意2】

【Y1 標】

天二、治過失2　地一、顯作意2　玄一、標

又若汝心雖得寂止，由失念故，及由串習諸相、尋思、隨煩惱等諸過失故，如鏡中面所緣影像，數現在前；隨所生起，即於其中當更修習不念作意。

【Y2 釋】

玄二、釋

謂先所見諸過患相增上力故，即於如是所緣境相，由所修習不念作意，除遣散滅，當令畢竟不現在前。

【X2 顯所緣3】

【Y1 勤求通達】

地二、顯所緣3　玄一、勤求通達

賢首當知！如是所緣甚為微細，難可通達。汝應發起猛利樂欲，為求通達，發勤精進。

【Y2 引教配釋2】

【Z1 引教2】

【a1 舉喻2】

【b1 世尊說2】

【c1 舉所說】

玄二、引教配釋2　黃一、引教2　宇一、舉喻2　宙一、世尊說2　洪一、舉所說

世尊依此所緣境相，密意說言：汝等苾芻，當知眾善。言眾善者，謂於大眾共集會中，盛壯美色。即此眾善最殊勝者，謂於多眾大集會中，歌舞倡妓。假使有一智慧丈夫，從外而來，告一人曰：咄哉！男子！汝於今者，可持如 是平滿鉢油，勿令灩溢；經歷如是大眾中過，當避其間所有眾善，及諸最勝歌舞倡妓、大等生等。

大等生等者：且依文解。前文說有大眾多眾，此有情攝，名大等生。後文說有不平地等，此非情攝，是故文中復置等言。

今有魁膾，露拔利劍隨逐汝行。若汝鉢油一滴墮地，此之魁膾，即以利劍當斬汝首，斷汝命根。

【c2 問眾意】

洪二、問眾意

苾芻！汝等於意云何？是持鉢人，頗不作意專心油鉢、拔劍魁膾、不平地等，而能作意觀視眾善，及諸最勝歌舞倡妓大等生耶？

【b2 苾芻答】

宙二、苾芻答

不也，世尊！何以故？是持鉢人，既見魁膾，露拔利劍隨逐而行，極大怖畏，專作是念：我所持鉢油既彌滿，經是眾中極難將度；脫有一滴當墮地者，定為如是拔劍魁膾當斬我首，斷我命根。是人爾時，於彼眾善及諸最勝歌舞倡妓、大等生等，都不作意、思念、觀視，唯於油鉢專心作意而正護持。

【a2 合法】

宇二、合法

如是苾芻！我諸弟子，恭敬殷重，專心憶念修四念住，當知亦爾。

【Z2 配釋】

黃二、配釋

言眾善者，喻能隨順貪欲纏等隨煩惱法。於中最勝歌舞倡妓，喻能隨順尋思  戲論躁擾處法。大等生者，喻色相等十種相法。智慧丈夫，喻瑜伽師。平滿油鉢，喻奢摩他所安住心，能令身心輕安潤澤，是奢摩他義。露拔利劍隨行魁膾，喻先所取諸相、尋思、隨煩惱中諸過患相。專心將護，不令鉢油一滴墮地，喻能審諦周遍了知亂不亂相之所攝受奢摩他道。

【Y3 結住寂止】

玄三、結住寂止

由是能令諸心相續、諸心流注；由精進力，無間策發。前後一味，無相、無 分別，寂靜而轉；不起一心緣於諸相，或緣尋思及隨煩惱。

由是能令諸心相續等者：此中諸心相續、諸心流注，義顯專注一趣，有加行、有功用相續而轉；是故說言由精進力，無間策發。前後一味，無相、無分別，寂靜而轉，義顯等持，無加行、無功用任運而轉；是故說言不起一心緣諸相等。此中一心，謂即一剎那心應知。

【U2 復次教誨2】

【V1 釋3】

【W1 於修止觀3】

【X1 於奢摩他】

戌二、復次教誨2　亥一、釋3　天一、於修止觀3　地一、於奢摩他

是瑜伽師復應如是殷勤教誨於奢摩他初修業者。告言：賢首！汝若如是精勤修習奢摩他道，如是方便，攝受正念、正知俱行有喜樂心，乃名善修奢摩他道。

攝受正念正知俱行有喜樂心者：適悅相應，是名有喜樂心。此與正念、正知和合而轉，故名俱行。

【X2 於毗鉢舍那2】

【Y1 標】

地二、於毗鉢舍那2　玄一、標

若復串習諸過失故，不能於中深心喜樂，極大艱辛勵力策發方現前者；還應 速疾出無分別所緣境相，於有分別所緣境相繫念在前，如先所取諸不淨相。 汝今復應作意思惟，先應用彼唯隨相行毗鉢舍那，或觀青瘀，或觀膿爛，廣說乃至觀骨、觀鎖，或觀骨鎖。

【Y2 釋2】

【Z1 應起勝解2】

【a1 初位】

玄二、釋2　黃一、應起勝解2　宇一、初位

汝於如是初修觀時，於一青瘀，廣說乃至於一骨鎖，當起勝解。

【a2 後位2】

【b1 舉青瘀】

宇二、後位2　宙一、舉青瘀

若於其中已串修習，觀道明淨，於所緣相明了勝解相續轉時，復應於二、於三、於四、於五、於十、二十、三十、四十、五十，或百青瘀，或千青瘀，乃至一切諸方諸維所有青瘀，起無量行遍一切處無間勝解，於中乃至無有容受一杖端處。

【b2 例所餘】

宙二、例所餘

如於青瘀，如是乃至骨鎖亦爾。

【Z2 應趣真實3】

【a1 標】

黃二、應趣真實3　宇一、標

汝依如是勝解作意，應當趣入真實作意。

汝依如是勝解作意等者：三摩呬多地說：勝解作意者，謂修靜慮者，隨其所欲，於諸事相增益作意。真實作意者，謂以自相、共相及真如相，如理思惟諸法作意。（陵本十一卷十五頁914）此應準知。

【a2 釋2】

【b1 標作意】

宇二、釋2　宙一、標作意

於趣入時應作是念：如我今者勝解所作無量青瘀，廣說乃至無量骨鎖，真實青瘀乃至骨鎖，其量過此不可數知。

【b2 釋所以2】

【c1 舉前際2】

【d1 顯無量】

宙二、釋所以2　洪一、舉前際2　荒一、顯無量

所以者何？從前際來，於彼彼有、彼彼趣中，輪迴生死。我所曾經命終夭歿所棄尸骸、所起青瘀，廣說乃至所起骨鎖，無量無邊。

【d2 設二喻】

荒二、設二喻

如是所起，推其前際不可知故。假使有能攝聚如是所棄尸骸，令不壞爛，一切大地亦不容受。於一劫中所棄尸骸，乃至骨鎖，假使有能歛在一處，其聚量等廣大脅山。

【c2 例後際】

洪二、例後際

如從前際，後際亦爾，乃至未能作苦邊際。

【a3 結】

宇三、結

如是汝依勝解作意，應當趣入真實作意。

【X3 於二種2】

【Y1 簡非】

地三、於二種2　玄一、簡非

又非修習如是青瘀乃至骨鎖毗鉢舍那應頓觀察。

【Y2 顯正2】

【Z1 修二分齊2】

【a1 舉一青瘀2】

【b1 標】

玄二、顯正2　黃一、修二分齊2　宇一、舉一青瘀2　宙一、標

纔應於一尸骸青瘀起勝解已，尋復令心於內寂靜。

尋復令心於內寂靜者：此顯內攝其心，除遣所緣。謂捨觀相，復於所緣思惟止行故。

【b2 釋2】

【c1 修觀時】

宙二、釋2　洪一、修觀時

乃至於此所緣境相喜樂明淨，無諸擾惱，不彊勵力。齊爾所時，應於如是尸骸青瘀發起勝解。

【c2 修止時】

洪二、修止時

若纔於此乃至勵力方現在前，爾時於內應修寂靜。

【a2 例餘一切】

宇二、例餘一切

如於青瘀，乃至骨鎖，當知亦爾。由此道理，乃至無量，當知亦爾。

【Z2 住靜勝解2】

【a1 標】

黃二、住靜勝解2　宇一、標

如是令心內寂靜已，復應發起寂靜勝解。

【a2 釋】

宇二、釋

謂從最後無量青瘀，乃至最後無量骨鎖，內略其心，方便除遣，安置眾相不顯現中，不全棄捨有分別相，亦不分別。唯即於此所緣境界安住其心，無 相、無分別，寂靜而轉。

不全棄捨有分別相亦不分別者：如前正加行中已說：於所緣境不捨、不取。由於所緣止行轉故，不名為捨；即於所緣不作相故，無分別故，不名為取。其義應知。

【W2 於修光明2】

【X1 舉光明想2】

【Y1 加行思惟】

天二、於修光明2　地一、舉光明想2　玄一、加行思惟

彼瑜伽師復應教授。告言：賢首！汝先所取諸光明相，於奢摩他品加行中，及於毗鉢舍那品加行中，皆應作意，如理思惟。

【Y2 相應修習】

玄二、相應修習

若汝能以光明俱心、照了俱心、明淨俱心、無闇俱心，修奢摩他、毗鉢舍那，如是乃為於奢摩他、毗鉢舍那道修光明想。

若汝能以光明俱心等者：此中光明，謂法光明。緣法光明以為境界，修光明想，是名光明俱心。於所觀法得如實知，是名照了俱心。無有忘念，是名明淨俱心。無無明疑，是名無闇俱心。

【X2 辨其失得2】

【Y1 失】

地二、辨其失得2　玄一、失

若有最初於所緣境多不分明，數習勝解，其相闇昧；由是因緣，後所修習所有勝解亦不分明；雖多串習，而相闇昧。

【Y2 得】

玄二、得

若有最初於所緣境多分分明，數習勝解，其相明了；由是因緣，後所修習轉復分明；雖少串習，而相明了。

【W3 於修念住2】

【X1 明趣入3】

【Y1 標由】

天三、於修念住2　地一、明趣入3　玄一、標由

如是汝由善取如是厭離相故，善取如是欣樂相故，善取如是奢摩他相故，善取如是毗鉢舍那相故，善取如是光明相故。於時時 中，內心寂靜；於時時中，由隨相行毗鉢舍那思擇諸法；即於不淨正修加行增上力故，於諸念住漸次趣入。

【Y2 釋相2】

【Z1 於身念住3】

【a1 內身2】

【b1 辨修相】

玄二、釋相2　黃一、於身念住3　宇一、內身2　宙一、辨修相

將趣入時，汝應先於內身所有三十六物，始從髮毛乃至小便，善取其相。汝應於是自內身中諸不淨物，先當發起不淨勝解。數數發起此勝解已，復令其心於內寂靜。

【b2 結內名】

宙二、結內名

如是名為於內身中修循身觀。依自身內而發起故。

【a2 外身2】

【b1 辨修相】

宇二、外身2　宙一、辨修相

次應於外諸不淨物，善取其相。汝當發起青瘀勝解，廣說乃至骨鎖勝解；或狹小勝解、或廣大勝解、或無量勝解。數數發起此勝解已，復令其心於內寂靜。

【b2 結外名】

宙二、結外名

如是名為於外身中修循身觀。依他外身而發起故。

【a3 內外身2】

【b1 辨其修相2】

【c1 修勝解2】

【d1 於現在位】

宇三、內外身2　宙一、辨其修相2　洪一、修勝解2　荒一、於現在位

後復應於自身內外諸不淨物，善取其相，令心明了。

自身內外諸不淨物者：始從髮毛乃至小便，是名諸不淨物。於如是事，若根所攝有執受色，說名為內；非根所攝無執受色，說名為外。下說他身內外不淨，亦應準釋。

又於他身內外不淨，善取其相，令心明了。於自所愛，汝當發起如是勝解。

【d2 於當來位】

荒二、於當來位

復於死已，出送塚間；至塚間已，棄之在地；棄在地已，至青瘀位、至膿爛位，廣說乃至至骨鎖位，發起勝解。

【c2 住寂靜】

洪二、住寂靜

數數發起此勝解已，復令其心於內寂靜。

【b2 結內外名】

宙二、結內外名

如是名為於內外身修循身觀。依自他身若內若外而發起故。

【Z2 於受等念住3】

【a1 標】

黃二、於受等念住3　宇一、標

汝復應於四無色蘊，由聞思增上力分別取相，於其三分發起勝解。

【a2 列】

宇二、列

一、於奢摩他品，二、於無散亂品，三、於毗鉢舍那品。

【a3 釋3】

【b1 於奢摩他品2】

【c1 辨修相】

宇三、釋3　宙一、於奢摩他品2　洪一、辨修相

於奢摩他品者，謂若汝心於內略時，起無相、無分別、寂靜想行，及無作 用、無思慕無躁動、離諸煩惱寂滅樂想行；於所緣境無亂受等四無色蘊，剎 那剎那展轉別異，唯是新新而非故故，相續流轉。汝應於此如理思惟，發起勝解。

【c2 結內名】

洪二、結內名

如是名為於內受、心、法修循受、心、法觀。

【b2 於無散亂品2】

【c1 辨修相】

宙二、於無散亂品2　洪一、辨修相

於無散亂品者，謂汝於先取諸境界、緣諸境界墮不定地過去盡滅，及今失念心亂所生諸相、尋思、隨煩惱境增上受等四無色蘊，汝應於此如理作意，思 惟：

於無散亂品至如理作意思惟者：此說受等四無色蘊，由二差別，說名無散亂品。一、謂先時取諸境界、緣諸境界墮不定地受等四無色蘊，今已過去盡滅，是故說名無散亂品。言過去盡滅者，謂過去法因已受盡，自性已滅故。二、謂今時失念心亂所生諸相、尋思及隨煩惱，心既知已，緣此為境，增上所起受等四無色蘊，於爾所時，其心從散亂出，安住寂止，是故亦名無散亂品。

如是諸法，其性皆是誑幻所作，暫時而有，率爾現前，多諸過患，其性無常，不可保信。

如是諸法至不可保信者：謂如前說，墮不定地及失念生諸所有法，如幻事喻，暫時而有，率爾現前。若諸愚夫恆被誑惑，由是說言其性皆是誑幻所作。若諸聰慧能正了知，由是說言多諸過患，其性無常，不可保信。

汝應如是發起勝解。

【c2 結外名】

洪二、結外名

如是名為於外受、心、法修循受、心、法觀。

【b3 於毗鉢舍那品2】

【c1 辨其修相】

宙三、於毗鉢舍那品2　洪一、辨其修相

於毗鉢舍那品者，謂汝善取毗鉢舍那相已，住有相、有分別作意，於有分別、有相所緣增上內所生受等四無色蘊，如理作意，思惟此法剎那剎那展轉別異，唯是新新而非故故，相續流轉。如前所說發起勝解。

【c2 結內外名】

洪二、結內外名

如是名為於內外受、心、法修循受、心、法觀。

【Y3 總結】

玄三、總結

如是汝由依不淨觀正修加行增上力故，於四念住當得趣入。

【X2 明勝進2】

【Y1 標】

地二、明勝進2　玄一、標

又汝應於念住加行，時時修習勝奢摩他、毗鉢舍那。

【Y2 釋2】

【Z1 應如是行2】

【a1 乞食攝2】

【b1 略標】

玄二、釋2　黃一、應如是行2　宇一、乞食攝2　宙一、略標

汝於如是四念住中，安住正念，隨依彼彼村邑聚落邊際而住。於心隨順、趣向、臨入所緣境界，汝應捨此所緣境相，入彼村邑聚落乞食。

【b2 別釋4】

【c1 善護己身】

宙二、別釋4　洪一、善護己身

應當善避惡象、惡馬、惡牛、惡狗、惡蛇、惡獸、坑澗、濠塹、株杌、毒刺、泥水、糞穢，及應遠離諸惡威儀、穢坐臥具。汝應如是善護己身。

【c2 善守諸根】

洪二、善守諸根

若於如是諸境界相不應策發諸根，汝應於彼不作功用，善守諸根。

【c3 善住正念】

洪三、善住正念

若於如是諸境界相應當策發諸根，汝應於彼正作功用，善住正念，令諸煩惱不起現行。

【c4 善知其量受用飲食】

洪四、善知其量受用飲食

汝應如是善護己身、善守諸根、善住正念；於彼作意，善知其量受用飲食。

【a2 言論攝2】

【b1 如法說】

宇二、言論攝2　宙一、如法說

又汝應與在家出家說應量語、說應理語、說應時語、說正直語、說寂靜語。

說應量語等者：不違現量、比量及聖教量，名應量語。不違觀待等四種道理，名應理語。應順時機，能引義利，名應時語。聖道支攝，名正直語。趣涅槃宮，名寂靜語。如是一切，說法語攝。

一切世間非法言論，皆當遠離。

【b2 應無諍3】

【c1 標】

宙二、應無諍3　洪一、標

雖復宣說如法言論，不應諍競。

【c2 徵】

洪二、徵

何以故？

【c3 釋】

洪三、釋

若諸士夫補特伽羅住諍競語，互相難詰，其心便住多戲論中；多戲論故，其心掉舉；心掉舉故，心不寂靜；不寂靜故，便令其心遠三摩地。

【Z2 應如是住2】

【a1 應精進2】

【b1 標舉】

黃二、應如是住2　宇一、應精進2　宙一、標舉

如是行已，汝應速疾不捨所緣，結加趺坐，於奢摩他、毗鉢舍那，如所取相，由恆常作及畢竟作，修瑜伽行。

汝應速疾不捨所緣等者：此中所緣，謂不淨觀。前說不緩加行，謂無間方便、殷重方便勤修觀行。若從定出，於諸所作，不全隨順、不全趣向、不全臨入，唯有速疾令事究竟，還復精勤宴坐寂靜，修諸觀行。（陵本三十一卷七頁2568）此說速疾不捨所緣，乃至修瑜伽行，其義應知。於中，由恆常作及畢竟作，如次義顯無間加行、殷重加行。

【b2 喻合】

宙二、喻合

猶如世間鑽火方便，起無間加行及殷重加行，汝應如是恆常修作、畢竟修作。

【a2 應起願】

宇二、應起願

又汝應起如是願心：假使一切贍部洲人，盡贍部洲曾經壽量，今皆總集在我 一身，我亦盡此無量壽命，決定於斷瑜伽作意勝奢摩他、毗鉢舍那，精進修習，時無暫捨。

決定於斷瑜伽作意等者：此中且說，修習不淨能斷欲貪，名斷瑜伽作意。於餘觀行，隨應當知。

由正了知如是所修瑜伽加行，有大勝果、大勝利故，何況如是少分壽量、少時存活，雖極遠去不過百年，委悉算計但須臾頃。

【V2 結】

亥二、結

如是汝應隨所教誨，恆常修作、畢竟修作。若為此義受習於斷，汝於此義必 當獲得。汝當最初證得下劣身心輕安，心一境性，後當證得世出世間廣大圓滿。

若為此義受習於斷等者：為於所修瑜伽加行，有大勝果及大勝利，名為此義及於此義。

【T3 結】

酉三、結

初修業者始修業時，善達瑜伽諸瑜伽師，依不淨觀如是教誨，名正教誨；如是修行，名正修行。

【S2 例慈愍等2】

【T1 例隨應】

申二、例慈愍等2　酉一、例隨應

如說貪行，是不淨觀之所調伏；如是瞋行，是慈愍觀之所調伏；乃至最後尋思行，是阿那波那念之所調伏；如其所應，皆當了知。

【T2 顯差別2】

【U1 總標】

酉二、顯差別2　戌一、總標

其中差別餘趣入門，我當顯示。

【U2 別顯4】

【V1 慈愍觀2】

【W1 釋趣入2】

【X1 勝解作意攝2】

【Y1 趣入觀門2】

【Z1 初位2】

【a1 發起勝解】

戌二、別顯4　亥一、慈愍觀2　天一、釋趣入2　地一、勝解作意攝2　玄一、趣入觀門2　黃一、初位2　宇一、發起勝解

依慈愍觀初修業者，於外親品、怨品及中庸品，善取相已，處如法座。由利益安樂增上意樂俱行定地作意，先於一親、一怨、一中庸所發起勝解。

【a2 作意與樂2】

【b1 標】

宇二、作意與樂2　宙一、標

於此三品，由平等利益安樂增上意樂俱行作意，欲與其樂。

【b2 顯】

宙二、顯

如是念言：願彼求樂諸有情類，皆當得樂。謂或無罪欲樂，或無罪有喜樂，或無罪無喜樂。

【Z2 後位2】

【a1 舉於親品】

黃二、後位2　宇一、舉於親品

次後或於二親，或於三親，或於四親，或於五親、十親、二十、三十，如前乃至遍諸方維，其中親品充滿無間發起勝解，於中乃至無有容受一杖端處。

【a2 例餘怨等】

宇二、例餘怨等

如於親品，如是於怨及中庸品，當知亦爾。

【Y2 趣入念住3】

【Z1 標】

玄二、趣入念住3　黃一、標

又彼不捨慈愍加行，即由修習如是慈愍，於諸念住能正趣入。

【Z2 徵】

黃二、徵

云何趣入？

【Z3 釋2】

【a1 辨循觀3】

【b1 於內身】

黃三、釋2　宇一、辨循觀3　宙一、於內身

謂趣入時，應當發起如是勝解：如彼於我謂親、謂怨、謂中庸品，我既欲樂、厭背其苦。如是名為於其內身修循身觀。

【b2 於外身】

宙二、於外身

餘亦於彼謂親、謂怨、謂中庸品；如我，彼亦欲樂、背苦。如是名為於其外身修循身觀。

【b3 於內外身】

宙三、於內外身

如我既爾，彼諸有情亦復如是。如我自欲求得勝樂，彼諸有情亦復如是。彼諸有情與己平等、與己相似，我當與彼利益安樂。如是名為於內外身修循身觀。

【a2 明建立2】

【b1 壞緣念住】

宇二、明建立2　宙一、壞緣念住

此四念住，總緣諸蘊為境界故，當知說名壞緣念住。

當知說名壞緣念住者：於一一蘊不分別取，唯總安立以為所緣，名壞緣故。

【b2 唯身念住】

宙二、唯身念住

若修行者但取色相，謂取顯相、形相、表相，於親品、怨品及中庸品而起勝解，由此建立唯身念住。

【X2 真實作意攝2】

【Y1 標】

地二、真實作意攝2　玄一、標

彼復依止勝解作意，能正趣入真實作意。

【Y2 釋2】

【Z1 正辨趣入2】

【a1 明作意2】

【b1 舉於先際3】

【c1 數無量】

玄二、釋2　黃一、正辨趣入2　宇一、明作意2　宙一、舉於先際3　洪一、數無量

謂趣入時起是勝解：我於乃至無量有情，發起勝解，利益安樂增上意樂。如是我從先際已來，所有親品、怨品及中庸品落謝過去諸有情類，其數無量，甚過今者勝解所作。

【c2 性平等】

洪二、性平等

如是過去諸有情類，為我親已，復為我怨；為我怨已，復為我親；為怨、親已，復為中庸；為中庸已，復為怨、親。

【c3 等與樂】

洪三、等與樂

由是義門，一切有情平等平等，無有少分親性、怨性及中庸性，而非真實。由是因緣，遍於三品起平等心，平等應與利益安樂。

【b2 例於後際】

宙二、例於後際

如從先際，如是後際於生死中當復流轉，應知亦爾。

【a2 釋妨難2】

【b1 難】

宇二、釋妨難2　宙一、難

又我於彼先際已來諸有情類，未曾發起慈愍之心；彼皆過去，今起慈愍復有何益？

【b2 釋2】

【c1 於過去】

宙二、釋2　洪一、於過去

但為除遣自心垢穢，令得清淨。故起念言：當令過去諸有情類皆得安樂。

【c2 例未來】

洪二、例未來

諸未來世非曾有者，亦皆令彼當得安樂。

【Z2 較量福聚】

黃二、較量福聚

如是趣入真實作意慈愍住中，諸福滋潤、諸善滋潤；望前所修勝解作意慈愍住中所獲福聚；彼於百分不及此一，彼於千分不及此一，彼於數分、算分、計分、鄔波尼殺曇分不及此一。

【W2 例所餘】

天二、例所餘

餘如前說。

餘如前說者：前不淨觀，說趣念住及勝修習。今於此中，唯說趣入，其勝修習義無差別，故指如前。餘差別觀，皆應準知。

【V2 緣性緣起觀2】

【W1 釋趣入4】

【X1 由取相2】

【Y1 標】

亥二、緣性緣起觀2　天一、釋趣入4　地一、由取相2　玄一、標

又於緣性緣起觀中初修業者，由聞思慧增上力故，分別取相。

【Y2 釋】

玄二、釋

謂諸有情，由有種種無智愚癡，現見無常，妄計為常；現見不淨，妄計為淨；現見其苦，妄計為樂；現見無我，妄計為我。彼諸有情，有如是等種種顛倒；顛倒為因，於現法受及後所生諸自體中，發起貪愛；由貪愛故，造作種種生根本業；此煩惱、業為因緣故，感得當來純大苦蘊。

由貪愛故造作種種生根本業者：愛有三種，謂欲愛、色愛及無色愛。由此三愛，近感當生，是故偏說造作種種生根本業。又復無明緣行及受緣愛，於爾所時，無明與愛非不俱有，然由無明發業為初，貪愛潤生最後究竟。是故當知，造作種種生根本業，於中非不說有無明，但約究竟，說由貪愛。

【X2 起勝解2】

【Y1 標】

地二、起勝解2　玄一、標

彼既善取如是相已，復於其內發起勝解。

【Y2 釋2】

【Z1 於自2】

【a1 正生】

玄二、釋2　黃一、於自2　宇一、正生

謂我今此純大苦蘊，亦如是生。

【a2 已生】

宇二、已生

又我自體無邊無際，從先際來初不可知，亦如是生。

【Z2 於他】

黃二、於他

彼諸有情去、來、現在一切自體，苦蘊所攝，亦皆如是已生、當生。

【X3 簡作意】

地三、簡作意

如是緣性緣起正觀，一切皆是真實作意，更無所餘勝解作意。

如是緣性緣起正觀等者：由觀緣起自相、共相及真如相，是故說言一切皆是真實作意。無別安立事相可得，是故說言更無所餘勝解作意。

【X4 辨循觀3】

【Y1 於內】

地四、辨循觀3　玄一、於內

若於自身現在諸蘊緣性緣生作意思惟，是名於內身、受、心、法住彼循觀。

【Y2 於外】

玄二、於外

若於他身現在諸蘊緣性緣生作意思惟，是名於外身、受、心、法住彼循觀。

【Y3 於內外】

玄三、於內外

若於自他過去、未來所有諸蘊緣性緣生作意思惟，名於內外身、受、心、法住彼循觀。

【W2 例所餘】

天二、例所餘

餘如前說。

【V3 界差別觀2】

【W1 釋趣入2】

【X1 內外差別6】

【Y1 地界2】

【Z1 由外取相】

亥三、界差別觀2　天一、釋趣入2　地一、內外差別6　玄一、地界2　黃一、由外取相

又於界差別觀初修業者，先取其外所有堅相。所謂大地、山林、草木、磚石、瓦礫、末尼、真珠、琉璃、螺貝、珊瑚、玉等。

【Z2 起內勝解】

黃二、起內勝解

取彼相已，復於內堅而起勝解。

【Y2 水界2】

【Z1 由外取相】

玄二、水界2　黃一、由外取相

次取其外諸大水相。所謂江、河、眾流、陂、湖、池、沼、井等。

【Z2 起內勝解】

黃二、起內勝解

取彼相已，復於內濕而起勝解。

【Y3 火界2】

【Z1 由外取相】

玄三、火界2　黃一、由外取相

次取其外諸大火相。所謂熱時，烈日炎熾，焚燒山澤，災火蔓延，窰室等中所有諸火。

【Z2 起內勝解】

黃二、起內勝解

取彼相已，復於內煖而起勝解。

【Y4 風界2】

【Z1 由外取相】

玄四、風界2　黃一、由外取相

次取其外諸大風相。所謂東西南北等風，乃至風輪。

【Z2 起內勝解】

黃二、起內勝解

取彼相已，復於內風而起勝解。

【Y5 空界2】

【Z1 由外取相】

玄五、空界2　黃一、由外取相

次取其外諸大空相。所謂諸方無障無礙，諸聚色中孔隙、窟穴，有所容受。

【Z2 起內勝解】

黃二、起內勝解

善取如是空界相已，於內空界而起勝解。

【Y6 識界2】

【Z1 由外取相2】

【a1 標】

玄六、識界2　黃一、由外取相2　宇一、標

後由聞思增上力故，起細分別，取識界相。

【a2 釋2】

【b1 舉眼識】

宇二、釋2　宙一、舉眼識

所謂內眼處不壞，外色處現前，若無能生作意正起，所生眼識亦不得生。與是相違，眼識得生。

所謂內眼處不壞等者：意地中說：根不壞，境界現前，能生作意正起，爾時從彼識乃得生。如彼廣釋應知。（陵本三卷五頁204）

【b2 例餘識】

宙二、例餘識

如是乃至意、法、意識，當知亦爾。

【Z2 起內勝解】

黃二、起內勝解

取是相已，次起勝解，了知如是四大身中，有一切識諸種子、界、種性、自性。

【X2 麤細差別2】

【Y1 辨六界3】

【Z1 四大種界2】

【a1 釋2】

【b1 明漸次】

地二、麤細差別2　玄一、辨六界3　黃一、四大種界2　宇一、釋2　宙一、明漸次

又於如是四大種中，先起支節麤大勝解，後起分析種種細分微細勝解。如是漸次分析，乃至向遊塵量，如是漸漸乃至極微而起勝解。

【b2 明分全】

宙二、明分全

一一支分尚起無量最極微塵積集勝解，何況身中一切支分。

【a2 結】

宇二、結

如是名為界差別觀中，分析諸色界差別邊際微細勝解。

【Z2 空界2】

【a1 麤大勝解】

黃二、空界2　宇一、麤大勝解

次於空界，先當發起所有麤大空界勝解。所謂眼、耳、鼻、喉筒等種種竅穴，由是吞咽、於是吞咽，既吞咽已，由是下分不淨流出。

【a2 微細勝解】

宇二、微細勝解

次後漸漸發起種種微細勝解，乃至身中一切微細諸毛孔穴，皆悉了知。

【Z3 識界2】

【a1 麤大勝解】

黃三、識界2　宇一、麤大勝解

後於識界，漸漸發起所依、所緣，及以作意三世時分品類差別無量勝解。

【a2 微細勝解】

宇二、微細勝解

即於識界起勝解時，由諸所依、所緣勝解分析識界。

【Y2 例造色】

玄二、例造色

亦於十種所造諸色而起勝解。如諸大種微細分析，此亦如是。

由諸所依所緣勝解分析識界者：如顯揚說：由所依力，建立眼識乃至意識。由所緣力，建立色識乃至法識，青識、黃識乃至苦識、樂識，如是等。（顯揚十八卷一頁31,568a）此說由諸勝解分析識界，其義應知。

【W2 辨循觀3】

【X1 於內】

天二、辨循觀3　地一、於內

若於自身各別諸界而起勝解，是名於內諸念住中住彼循觀。

【X2 於外】

地二、於外

若於其餘非有情數所有諸界而起勝解，是名於外住彼循觀。

【X3 於內外2】

【Y1 初義】

地三、於內外2　玄一、初義

若於其餘諸有情數所有諸界而起勝解，名於內外住彼循觀。

【Y2 後義2】

【Z1 勝解作意2】

【a1 標】

玄二、後義2　黃一、勝解作意2　宇一、標

復有異門。謂於己身而起勝解。

【a2 釋5】

【b1 膿流勝解】

宇二、釋5　宙一、膿流勝解

臨捨命時，如前廣說至青瘀位，或復膿爛，即於膿爛發起種種流出勝解。漸漸膿流，展轉增廣，乃至大海、大地邊際，膿悉充滿。

【b2 火燒勝解】

宙二、火燒勝解

發起如是膿勝解已，次復發起火燒勝解。謂此身分無量無邊品類差別，為大火聚無量無邊品類燒燼。

【b3 骨灰勝解】

宙三、骨灰勝解

火既滅已，復起餘骨、餘灰勝解。復起無量無邊勝解，碎此骨灰以為細末。

【b4 大風勝解】

宙四、大風勝解

復起無量大風勝解，飄散此末，遍諸方維。

【b5 空界勝解】

宙五、空界勝解

既飄散已，不復觀見所飄骨灰及能飄風，唯觀有餘渺茫空界。

【Z2 真實作意2】

【a1 標】

黃二、真實作意2　宇一、標

如是由其勝解作意，依於內外不淨加行，入界差別，於其身相住循身觀，從是趣入真實作意。

【a2 釋2】

【b1 略說】

宇二、釋2　宙一、略說

謂由如是勝解作意，於內外身住循身觀。由勝解力，我此所作無量無邊水界、火界、地界、風界、虛空界相，我從無始生死流轉，所經諸界無量無邊，甚過於此。

【b2 別顯2】

【c1 舉前際6】

【d1 水界2】

【e1 舉事3】

【f1 淚攝】

宙二、別顯2　洪一、舉前際6　荒一、水界2　日一、舉事3　月一、淚攝

謂由父母兄弟姊妹眷屬喪亡，及由親友財寶祿位離散失壞，悲泣雨淚。

【f2 乳攝】

月二、乳攝

又飲母乳。

【f3 血攝】

月三、血攝

又由作賊，擁逼劫掠，穿牆解結。由是因緣，遭無量度截手、刖足、斬頭、劓鼻，種種解割身諸支節。由是因緣，血流無量。

【e2 顯量】

日二、顯量

如是所有淚、乳、血攝水界水聚，四大海水皆悉盈滿，於百分中不及其一。廣說如前。

廣說如前者：謂於千分、數分、算分、計分、鄔波尼殺曇分，皆不及其一，是名廣說應知。

【d2 火界】

荒二、火界

又於諸有諸趣死生，經無量火焚燒尸骸，如是火聚亦無比況。

【d3 地界】

荒三、地界

又經無量棄捨骸骨，狼籍在地，亦無比況。

【d4 風界】

荒四、風界

又經無量風界生滅，分析尸骸，亦無比況。

【d5 空界】

荒五、空界

又經無量諸尸骸中眼等竅穴。

【d6 識界】

荒六、識界

又經無量諸識流轉。後後尸骸新新發起，乃至今者最後尸骸，諸識流轉。

【c2 例後際】

洪二、例後際

如是安立後際諸趣，期限無定，如是乃至無量識界。

【V4 阿那波那念2】

【W1 釋趣入4】

【X1 明方便】

亥四、阿那波那念2　天一、釋趣入4　地一、明方便

又於阿那波那念正加行中，初修業者，先於舍宅前後窗門，或打鐵師、或鍛 金銀師吹筒橐袋，或外風聚入出往來，善取相已；由緣於內入出息念，於入出息而起勝解。

【X2 辨品類3】

【Y1 微細】

地二、辨品類3　玄一、微細

彼復先於微細息風，經心胸處麤穴往來而起勝解。

【Y2 眾多】

玄二、眾多

然後漸漸於眾多風而起勝解。所謂乃至一切毛孔風皆隨入而起勝解。

【Y3 無量】

玄三、無量

如是所有一切身分，風聚所隨、風聚所攝、風聚藏隱，無量風聚於中積集，如妒羅綿、或疊絮等諸輕飄物，於是諸相而起勝解。

【X3 修念住3】

【Y1 於內】

地三、修念住3　玄一、於內

彼若於內入息、出息流轉不絕作意思惟，爾時名為於其內身住循身觀。

【Y2 於外】

玄二、於外

若復於他死尸骸中青瘀等位入息、出息流轉斷絕作意思惟，爾時名為於其外身住循身觀。

【Y3 於內外】

玄三、於內外

若復於自臨欲死時而起勝解；或於已死入息、出息無有流轉而起勝解；或於未死入息、出息無有流轉而起勝解，由法爾故。爾時名為於內外身住循身觀。

或於未死至由法爾故者：謂入第四靜慮，若生於彼諸有情類，及羯羅藍、頞部曇、閉尸等位諸有情類，彼入出息無有流轉，性應爾故，如前已說。（陵本二十七卷四頁2257）

【X4 顯加行】

地四、顯加行

遍於一切正加行中，應修如是上品助伴、上品所攝無倒加行。

遍於一切正加行中等者：如說阿那波那念所緣，若是處轉、若乃至轉、若如所轉、若時而轉，於此一切，由安住念，能正隨行，能正了達如是加行有如是相。（陵本二十七卷七頁2269）此說一切正加行，義應準知。即於此中，修習如前勝解，說名上品助伴、上品所攝無倒加行。

【W2 例同前】

天二、例同前

所餘一切，如前應知。

【Q2 正修行3】

【R1 標】

午二、正修行3　未一、標

如是所有初修業者，蒙正教誨修正行時，安住熾然，正知具念，調伏一切世間貪憂。

【R2 釋3】

【S1 熾然】

未二、釋3　申一、熾然

若於如是正加行中，恆常修作、畢竟修作無倒作意，非諠鬧等所能動亂，是名熾然。

【S2 正知具念】

申二、正知具念

若於如是正加行中，修奢摩他、毗鉢舍那，審諦了知亂不亂相，如是名為正知具念。

【S3 調伏貪憂】

申三、調伏貪憂

若能善取諸厭離相、諸欣樂相，如是乃名調伏一切世間貪憂。

【R3 結】

未三、結

由是因緣，宣說彼能安住熾然，乃至調伏世間貪憂。

【Q3 最初觸證於斷喜樂心一境性3】

【R1 加行3】

【S1 初位】

午三、最初觸證於斷喜樂心一境性3　未一、加行3　申一、初位

先發如是正加行時，心一境性、身心輕安，微劣而轉，難可覺了。

【S2 中位2】

【T1 標】

申二、中位2　酉一、標

復由修習勝奢摩他、毗鉢舍那，身心澄淨、身心調柔、身心輕安。

【T2 釋】

酉二、釋

即前微劣心一境性、身心輕安，漸更增長。能引彊盛易可覺了心一境性、身心輕安。

【S3 後位】

申三、後位

謂由因力展轉引發方便道理，彼於爾時，不久當起彊盛易了身心輕安、心一境性。

身心澄淨身心調柔者：除諸垢穢，說名澄淨。堪任自在，說名調柔。

如是乃至有彼前相，於其頂上似重而起，非損惱相。

【R2 觸證2】

【S1 於斷喜樂2】

【T1 辨障治2】

【U1 於心2】

【V1 滅麤重】

未二、觸證2　申一、於斷喜樂2　酉一、辨障治2　戌一、於心2　亥一、滅麤重

即由此相於內起故，能障樂斷諸煩惱品心麤重性，皆得除滅。

【V2 起輕安】

亥二、起輕安

能對治彼心調柔性、心輕安性，皆得生起。

能障樂斷諸煩惱品心麤重性者：此說貪欲蓋等諸隨煩惱，令心擾動，是即名為心麤重性。

【U2 於身2】

【V1 遣麤重】

戌二、於身2　亥一、遣麤重

由此生故，有能隨順起身輕安風大偏增眾多大種來入身中。因此大種入身中故，能障樂斷諸煩惱品身麤重性，皆得除遣。

【V2 獲輕安】

亥二、獲輕安

能對治彼身調柔性、身輕安性，遍滿身中，狀如充溢。

【T2 顯喜樂】

酉二、顯喜樂

彼初起時，令心踊躍、令心悅豫，歡喜俱行；令心喜樂所緣境性於心中現。

能障樂斷諸煩惱品身麤重性者：此說貪欲蓋等諸隨煩惱，於其身中俱時流轉，同生住滅，令身沈重無所堪能，是即名為身麤重性。

【S2 心一境性2】

【T1 辨身心相2】

【U1 輕安隨行】

申二、心一境性2　酉一、辨身心相2　戌一、輕安隨行

從此已後，彼初所起輕安勢力漸漸舒緩，有妙輕安隨身而行，在身中轉。

【U2 所緣寂靜】

戌二、所緣寂靜

由是因緣，心踊躍性漸次退減，由奢摩他所攝持故，心於所緣寂靜行轉。

【T2 名有作意4】

【U1 標】

酉二、名有作意4　戌一、標

從是已後，於瑜伽行初修業者，名有作意，始得墮在有作意數。

【U2 徵】

戌二、徵

何以故？

【U3 釋】

戌三、釋

由此最初獲得色界定地所攝少分微妙正作意故。

【U4 結】

戌四、結

由是因緣，名有作意。

始得墮在有作意數等者：謂彼已得所修作意，名有作意。七作意中，除了相作意，從勝解作意乃至加行究竟作意，此五作意皆定地攝，名修作意。以彼猶未能住加行究竟果故，由是說言少分微妙作意。

【R3 相狀3】

【S1 標】

未三、相狀3　申一、標

得此作意初修業者，有是相狀。

【S2 釋2】

【T1 能淨諸行2】

【U1 標】

申二、釋2　酉一、能淨諸行2　戌一、標

謂已獲得色界所攝少分定心，獲得少分身心輕安、心一境性，有力有能善修 淨惑所緣加行，令心相續滋潤而轉，為奢摩他之所攝護，能淨諸行。

【U2 釋2】

【V1 舉可愛境】

戌二、釋2　亥一、舉可愛境

雖行種種可愛境中，猛利貪纏亦不生起；雖少生起，依止少分微劣對治，暫作意時，即能除遣。

為奢摩他之所攝護等者：奢摩他力攝受其心、藏護其心，是故能淨煩惱諸行。

【V2 例可憎等】

亥二、例可憎等

如可愛境，可憎、可愚、可生憍慢、可尋思境，當知亦爾。

【T2 不障輕安2】

【U1 住時】

酉二、不障輕安2　戌一、住時

宴坐靜室，暫持其心，身心輕安疾疾生起；不極為諸身麤重性之所逼惱，不極數起諸蓋現行，不極現行思慕、不樂、憂慮俱行諸想作意。

【U2 行時】

戌二、行時

雖從定起，出外經行，而有少分輕安餘勢隨身心轉。

【S3 結】

申三、結

如是等類，當知是名有作意者清淨相狀。

瑜伽師地論科句披尋記卷第三十二

瑜伽師地論科句披尋記卷第三十三

彌勒菩薩說

唐三藏沙門玄奘奉詔譯

韓清淨科記

本地分中聲聞地第四瑜伽處之一

【H4 廣釋修相2】

【I1 嗢柁南標2】

【J1 世間道】

辛四、廣釋修相2　壬一、嗢柁南標2　癸一、世間道

復次，此嗢柁南曰：七作意離欲　及諸定廣辯　二定五神通　生差別諸相

【J2 出世道】

癸二、出世道

觀察於諸諦　如實而通達　廣分別於修　究竟為其後

【I2 長行釋2】

【J1 總顯4】

【K1 標】

壬二、長行釋2　癸一、總顯4　子一、標

已得作意諸瑜伽師，已入如是少分樂斷；從此已後，唯有二趣，更無所餘。

【K2 徵】

子二、徵

何等為二？

【K3 列】

子三、列

一者、世間，二、出世間。

【K4 釋2】

【L1 修作意2】

【M1 多修習】

子四、釋2　丑一、修作意2　寅一、多修習

彼初修業諸瑜伽師，由此作意，或念我當往世間趣，或念我當往出世趣。復多修習如是作意。

【M2 極多修習】

寅二、極多修習

如如於此極多修習，如是如是所有輕安、心一境性，經歷彼彼日夜等位，轉復增廣。

【L2 起加行】

丑二、起加行

若此作意堅固、相續、彊盛而轉，發起清淨所緣勝解，於奢摩他品及毗鉢舍那品，善取其相。彼於爾時，或樂往世間道發起加行，或樂往出世道發起加行。

發起清淨所緣勝解等者：由此所緣，令惑清淨，是名清淨所緣。謂觀下地麤性、上地靜性，此即世間道攝清淨所緣。若觀苦集滅道四種聖諦，此即出世間道清淨所緣。勝解為先，善取相已，隨其所應發起加行。

【J2 別辨2】

【K1 往世間道2】

【L1 略問答2】

【M1 問】

癸二、別辨2　子一、往世間道2　丑一、略問答2　寅一、問

問：此中幾種補特伽羅，即於現法樂往世間道發起加行，非出世道？

【M2 答2】

【N1 補特伽羅2】

【O1 四種4】

【P1 標】

寅二、答2　卯一、補特伽羅2　辰一、四種4　巳一、標

答：略有四種補特伽羅。

【P2 徵】

巳二、徵

何等為四？

【P3 列】

巳三、列

一、一切外道；二、於正法中根性羸劣，先修正行；三、根性雖利，善根未熟；四、一切菩薩樂當來世證大菩提，非於現法。

【P4 結】

巳四、結

如是四種補特伽羅，於現法中，樂往世間道發起加行。

略有四種補特伽羅等者：此中最初，一切外道唯樂世間。第二，為顯正法異生要以修世間道為前方便，以彼根性羸劣，未能速疾證入正法故。第三，為顯善根未已成熟，未能趣入正性離生，故現法中，樂往世間道發起加行。第四，為顯菩薩於現法中，不樂修涅槃道，樂住靜慮極寂靜樂，是故亦說樂往世間發起加行。

【O2 二種2】

【P1 略標】

辰二、二種2　巳一、略標

此樂往世間道發起加行者，復有二種。

【P2 列釋】

巳二、列釋

一者、具縛，謂諸異生；二、不具縛，謂諸有學。

【N2 世間加行2】

【O1 徵】

卯二、世間加行2　辰一、徵

此復云何？

【O2 釋2】

【P1 明離諸欲】

辰二、釋2　巳一、明離諸欲

謂先於欲界觀為麤性，於初靜慮若定、若生觀為靜性，發起加行，離欲界欲；如是乃至發起加行，離無所有處欲，當知亦爾。

【P2 出引發等】

巳二、出引發等

又依靜慮等，能引無想定等及發五神通等。又即依此若生、若相，皆當廣說。

又依靜慮等至皆當廣說者：謂依靜慮，能引無想定；依非想非非想處，能引滅盡定；名依靜慮等，能引無想定等。又依靜慮，能發五種神通及諸功德。五神通者，謂神境通、宿住通、天耳通、死生智通、心差別通。諸功德者，謂無諍、願智、四無礙解等諸聖功德。又依靜慮及四無色下中上品善修習故，隨其所應，當生彼彼諸天眾同分中；又依靜慮等，既離欲已，於現法中有離欲相；是名依此若生、若相。如是一切，下自文中皆當廣說。

【L2 廣分別6】

【M1 七作意2】

【N1 依六事辨2】

【O1 舉初靜慮離欲界欲4】

【P1 標】

丑二、廣分別6　寅一、七作意2　卯一、依六事辨2　辰一、舉初靜慮離欲界欲4　巳一、標

為離欲界欲，勤修觀行諸瑜伽師，由七作意方能獲得離欲界欲。

【P2 徵】

巳二、徵

何等名為七種作意？

【P3 列】

巳三、列

謂了相作意、勝解作意、遠離作意、攝樂作意、觀察作意、加行究竟作意、加行究竟果作意。

【P4 釋2】

【Q1 別辨相7】

【R1 了相作意3】

【S1 徵】

巳四、釋2　午一、別辨相7　未一、了相作意3　申一、徵

云何名為了相作意？

【S2 釋2】

【T1 總標】

申二、釋2　酉一、總標

謂若作意，能正覺了欲界麤相，初靜慮靜相。

【T2 別辨2】

【U1 覺了欲界麤相4】

【V1 徵起】

酉二、別辨2　戌一、覺了欲界麤相4　亥一、徵起

云何覺了欲界麤相？

【V2 標列】

亥二、標列

謂正尋思欲界六事。何等為六？一、義，二、事，三、相，四、品，五、時，六、理。

【V3 隨釋6】

【W1 義2】

【X1 徵】

亥三、隨釋6　天一、義2　地一、徵

云何尋思諸欲麤義？

【X2 釋】

地二、釋

謂正尋思：如是諸欲有多過患、有多損惱、有多疫癘、有多災害。於諸欲中多過患義，廣說乃至多災害義，是名麤義。

如是諸欲有多過患等者：如下自說，習近諸欲有五過患，是名有多過患。愁歎憂苦種種熱惱所依處故，是名有多損惱。無量疾病所依處故，是名有多疫癘。老病死苦所依處故，是名有多災害。

【W2 事2】

【X1 徵】

天二、事2　地一、徵

云何尋思諸欲麤事？

【X2 釋】

地二、釋

謂正尋思：於諸欲中有內貪欲，於諸欲中有外貪欲。

於諸欲中有內貪欲等者：內自體貪，名內貪欲。外境界貪，名外貪欲。

【W3 相2】

【X1 自相3】

【Y1 徵】

天三、相2　地一、自相3　玄一、徵

云何尋思諸欲自相？

【Y2 釋2】

【Z1 標二種】

玄二、釋2　黃一、標二種

謂正尋思：此為煩惱欲，此為事欲。

【Z2 廣差別2】

【a1 事欲攝】

黃二、廣差別2　宇一、事欲攝

此復三種。謂順樂受處、順苦受處、順不苦不樂受處。

此復三種等者：此說事欲三種差別。謂彼事欲或順樂受、或順苦受、或順不苦不樂受。如是極惡諸受之所隨逐，故得處名。

【a2 煩惱欲攝】

宇二、煩惱欲攝

順樂受處是貪欲依處，是想、心倒依處；順苦受處是瞋恚依處，是忿、恨依處；順不苦不樂受處是愚癡依處，是覆、惱、誑、諂、無慚、無愧依處，是見倒依處。

【Y3 結】

玄三、結

即正尋思：如是諸欲，極惡諸受之所隨逐，極惡煩惱之所隨逐。是名尋思諸欲自相。

【X2 共相3】

【Y1 徵】

地二、共相3　玄一、徵

云何尋思諸欲共相？

【Y2 釋2】

【Z1 苦】

玄二、釋2　黃一、苦

謂正尋思：此一切欲，生苦、老苦，廣說乃至求不得苦等所隨逐、等所隨縛。

【Z2 無常】

黃二、無常

諸受欲者，於圓滿欲驅迫而轉，亦未解脫生等法故，雖彼諸欲勝妙圓滿，而暫時有。

【Y3 結】

玄三、結

是名尋思諸欲共相。

【W4 品3】

【X1 徵】

天四、品3　地一、徵

云何尋思諸欲麤品？

【X2 釋2】

【Y1 標黑品】

地二、釋2　玄一、標黑品

謂正尋思：如是諸欲，皆墮黑品。

【Y2 釋差別5】

【Z1 舉譬喻】

玄二、釋差別5　黃一、舉譬喻

猶如枯骨，如凝血肉，如草炬火，如一分炭火，如大毒蛇，如夢所見，如假借得諸莊嚴具，如樹端果。

猶如枯骨等者：此中廣引一切世間共成譬喻，顯示諸欲八種過患。思所成地說：又彼諸欲如枯骨故，令無飽滿；如段肉故，眾多共有；猶如草炬，正起現前極燒惱故，非法因緣；如大火坑，生渴愛故，增長貪愛；如蟒毒故，賢聖遠離；如夢見故，速趣壞滅；猶如假借莊嚴具故，仗託眾緣；猶如樹端爛熟果故，危亡放逸所依之地。（陵本十七卷四頁1465）此中引喻，名少分別，然義無異。如是顯示諸欲過患深重應知。

【Z2 攝諸苦】

黃二、攝諸苦

追求諸欲諸有情類，於諸欲中，受追求所作苦，受防護所作苦，受親愛失壞所作苦，受無厭足所作苦，受不自在所作苦，受惡行所作苦。如是一切如前應知。

如是一切如前應知者：如前於食知量中，說有追求種類過患。此中一一，如彼廣釋應知。（陵本二十三卷八頁1967）

【Z3 顯過患2】

【a1 五種過患2】

【b1 標】

黃三、顯過患2　宇一、五種過患2　宙一、標

如世尊說：習近諸欲有五過患。

【b2 釋5】

【c1 少滋味等】

宙二、釋5　洪一、少滋味等

謂彼諸欲，極少滋味，多諸苦惱、多諸過患。

【c2 無厭足等】

洪二、無厭足等

又彼諸欲，於習近時，能令無厭、能令無足、能令無滿。

【c3 佛等呵責】

洪三、佛等呵責

又彼諸欲，常為諸佛及佛弟子，賢善正行、正至善士，以無量門呵責毀訾。

【c4 諸結增長】

洪四、諸結增長

又彼諸欲，於習近時，能令諸結積集增長。

【c5 無惡不造】

洪五、無惡不造

又彼諸欲，於習近時，我說無有惡不善業而不作者。

【a2 八種過患】

宇二、八種過患

如是諸欲，令無厭足，多所共有，是非法行、惡行之因，增長欲愛，智者所離，速趣銷滅，依託眾緣，是諸放逸危亡之地。

如是諸欲令無厭足等者：此中顯示諸欲八種過患。現法後法，如應當知。如其次第，喻如枯骨，乃至如樹端果，如前已說。言多所共有者，謂為多人共受用故。有尋有伺地說：受用正法者，與餘慧命者不共。（陵本五卷三頁325）翻此當知，受用欲塵，與餘共有，是故成別。此中共義，如是應知。言是非法行、惡行之因者，由非善義，名非法行；由墮惡趣，故名惡行。

【Z4 明顛倒】

黃四、明顛倒

無常虛偽妄事之法，猶如幻化，誑惑愚夫。

無常虛偽等者：謂彼諸欲無常似常，虛偽不實，令生顛倒，由是說言妄事之法。為顯此義，說如幻化，誑惑愚夫。以諸愚夫於彼諸欲不如實知，於長夜中恆被欺誑，深生染著，為變壞苦之所逼觸故。義如攝異門分說。（陵本八十四卷一頁6352）

【Z5 出魔障2】

【a1 標】

黃五、出魔障2　宇一、標

若現法欲、若後法欲、若天上欲、若人中欲，一切皆是魔之所行、魔之所住。於是處所能生無量依意所起惡不善法。

【a2 釋】

宇二、釋

所謂貪、瞋及憤諍等，於聖弟子正修學時，能為障礙。

【X3 結】

地三、結

由如是等差別因緣，如是諸欲，多分墮在黑品所攝，是名尋思諸欲麤品。

【W5 時3】

【X1 徵】

天五、時3　地一、徵

云何尋思諸欲麤時？

【X2 釋】

地二、釋

謂正尋思：如是諸欲，去來今世，於常常時、於恆恆時，多諸過患、多諸損惱、多諸疫癘、多諸災害。

【X3 結】

地三、結

是名尋思諸欲麤時。

【W6 理3】

【X1 徵】

天六、理3　地一、徵

云何尋思諸欲麤理？

【X2 釋4】

【Y1 觀待道理2】

【Z1 舉所由】

地二、釋4　玄一、觀待道理2　黃一、舉所由

謂正尋思：如是諸欲，由大資糧、由大追求、由大劬勞，及由種種無量差別工巧業處，方能招集生起增長。

【Z2 明所為】

黃二、明所為

又彼諸欲，雖善生起、雖善增長，一切多為外攝受事。謂父母、妻子、奴婢、作使、親友、眷屬。

【Y2 作用道理2】

【Z1 標】

玄二、作用道理2　黃一、標

或為對治自內有色麤重四大，糜飯長養，常須覆蔽、沐浴、按摩；壞斷、離散、銷滅法身，隨所生起種種苦惱。

【Z2 釋2】

【a1 別列】

黃二、釋2　宇一、別列

食能對治諸饑渴苦；衣能對治諸寒熱苦，及能覆蔽可慚羞處；臥具能治諸勞睡苦，及能對治經行住苦；病緣醫藥能治病苦。

或為對治自內有色麤重等者：自內所依，略由三相應遍了知。一、由自性，二、由因緣，三、由過患。由自性者，謂由有色，顯餘一切身之共相；及由麤重，顯其各別身之自相。由因緣者，謂由四大，顯示一切身共相因緣；及由糜飯長養，顯示身既生已令住因緣。由過患者，復有二種，謂無常性及與苦性。若於寒時，為治寒苦，常須覆蔽；若於熱時，為治熱苦，常須沐浴；涉路、作業有劬勞者，為治勞苦，常須按摩；當知此類，名為苦性。手塊杖等之所觸對，破壞法故；刀所觸對，斷壞法故；若終沒已，埋於地故，或火燒故，或為種種傍生諸蟲所食噉故，或即於彼為諸風日所暴燥故，皆是散壞磨滅法性；當知此類，是無常性。昔會今乖，名為離散；散已變壞，最後都盡，名為磨滅。如是種種，皆是自內色身所有差別。義如決擇分說。（陵本六十七卷十二頁5349）

【a2 總顯2】

【b1 料簡】

宇二、總顯2　宙一、料簡

是故諸欲，唯能對治隨所生起種種苦惱，不應染著而受用之。

【b2 喻成】

宙二、喻成

唯應正念，譬如重病所逼切人，為除病故，服雜穢藥。

【Y3 證成道理3】

【Z1 至教量】

玄三、證成道理3　黃一、至教量

又彼諸欲，有至教量，證有麤相。

【Z2 現證量】

黃二、現證量

又彼諸欲，如是如是所有麤相，我亦於內現智見轉。

【Z3 比度量】

黃三、比度量

又彼諸欲，有比度量，知有麤相。

【Y4 法爾道理】

玄四、法爾道理

又彼諸欲，從無始來本性麤穢，成就法性、難思法性，不應思議、不應分別。

【X3 結】

地三、結

是名尋思諸欲麤理。

【V4 總結】

亥四、總結

如是名為由六種事，覺了欲界諸欲麤相。

【U2 了初靜慮靜相3】

【V1 標】

戌二、了初靜慮靜相3　亥一、標

復能覺了初靜慮中所有靜相。

【V2 釋】

亥二、釋

謂欲界中一切麤性，於初靜慮皆無所有。由離欲界諸麤性故，初靜慮中說有靜性。

【V3 結】

亥三、結

是名覺了初靜慮中所有靜相。

【S3 結2】

【T1 顯名】

申三、結2　酉一、顯名

即由如是定地作意，於欲界中了為麤相，於初靜慮了為靜相，是故名為了相作意。

【T2 辨相】

酉二、辨相

即此作意，當言猶為聞思間雜。

即此作意當言猶為聞思間雜者：謂依教授教誡，或聽聞正法為所依止，令三摩呬多地作意現前，覺了欲界麤相及初靜慮靜相故。

【R2 勝解作意2】

【S1 釋相】

未二、勝解作意2　申一、釋相

彼既如是如理尋思，了知諸欲是其麤相，知初靜慮是其靜相；從此已後，超過聞思，唯用修行，於所緣相發起勝解，修奢摩他、毗鉢舍那。

從此已後超過聞思等者：謂於爾時，於所知事，如現領受勝解而轉。彼所知事相似影像顯現，名所緣相。解深密說：修所成慧，亦依於文、亦不依文，亦如其說、亦不如說，能善意趣，所知事同分三摩地所行影像現前，極順解脫，已能領受成解脫義。（解深密經三卷十一頁16,700c）此說超過聞思，唯用修行，義應準釋。

【S2 結名】

申二、結名

既修習已，如所尋思麤相、靜相，數起勝解，如是名為勝解作意。

【R3 遠離作意2】

【S1 出體】

未三、遠離作意2　申一、出體

即此勝解善修、善習、善多修習為因緣故，最初生起斷煩惱道。即所生起斷煩惱道俱行作意，此中說名遠離作意。

【S2 釋名】

申二、釋名

由能最初斷於欲界先所應斷諸煩惱故，及能除遣彼煩惱品麤重性故。

由能最初斷於欲界先所應斷諸煩惱故等者：謂欲、恚、害所有尋伺，是名欲界先所應斷煩惱。憂根現行，染汙相應，名煩惱品麤重。

【R4 攝樂作意2】

【S1 釋】

未四、攝樂作意2　申一、釋

從是已後，愛樂於斷、愛樂遠離，於諸斷中見勝功德，觸證少分遠離喜樂。於時時間，欣樂作意，而深慶悅；於時時間，厭離作意，而深厭患。為欲除遣惛沈睡眠、掉舉等故。

【S2 結】

申二、結

如是名為攝樂作意。

為欲除遣惛沈睡眠掉舉等故者：由欣樂作意，除遣惛沈睡眠。由厭離作意，除遣掉舉惡作。如是別配，其義應知。

【R5 觀察作意2】

【S1 釋2】

【T1 觀察2】

【U1 思惟靜相】

未五、觀察作意2　申一、釋2　酉一、觀察2　戌一、思惟靜相

彼由如是樂斷、樂修，正修加行，善品任持，欲界所繫諸煩惱纏若行、若住不復現行。

彼由如是樂斷樂修者：此中樂斷，謂於煩惱。樂修，謂於遠離。

便作是念：我今為有於諸欲中貪欲煩惱不覺知耶？為無有耶？為審觀察如是事故，隨於一種可愛淨相作意思惟。

【U2 起染汙心】

戌二、起染汙心

由未永斷諸隨眠故，思惟如是淨妙相時，便復發起隨習近心、趣習近心、臨習近心，不能住捨，不能厭毀、制伏、違逆。

便復發起隨習近心等者：隨謂隨順，趣謂趣向，臨謂臨入。如是次第，習近諸欲，是故其心不能等住於捨。即由如是隨習近心、趣習近心、臨習近心，如次說言不能厭毀、不能制伏、不能違逆。

【T2 正知】

酉二、正知

彼作是念：我於諸欲猶未解脫，其心猶未正得解脫，我心仍為諸行制伏，如 水被持，未為法性之所制伏。我今復應為欲永斷餘隨眠故，心勤安住樂斷、樂修。

【S2 結】

申二、結

如是名為觀察作意。

【R6 加行究竟作意2】

【S1 辨相】

未六、加行究竟作意2　申一、辨相

從此倍更樂斷、樂修，修奢摩他、毗鉢舍那，鄭重觀察，修習對治，時時觀察先所已斷。由是因緣，從欲界繫一切煩惱，心得離繫。此由暫時伏斷方便，非是畢竟永害種子。

【S2 結名】

申二、結名

當於爾時，初靜慮地前加行道已得究竟，一切煩惱對治作意已得生起，是名加行究竟作意。

【R7 加行究竟果作意】

未七、加行究竟果作意

從此無間，由是因緣，證入根本初靜慮定。即此根本初靜慮定俱行作意，名加行究竟果作意。

【Q2 總配屬3】

【R1 辨喜樂3】

【S1 微薄位】

午二、總配屬3　未一、辨喜樂3　申一、微薄位

又於遠離、攝樂作意現在轉時，能適悅身離生喜樂，於時時間，微薄現前。

【S2 增廣位】

申二、增廣位

加行究竟作意轉時，即彼喜樂轉復增廣，於時時間，深重現前。

【S3 遍滿位2】

【T1 配作意】

申三、遍滿位2　酉一、配作意

加行究竟果作意轉時，離生喜樂遍諸身分，無不充滿，無有間隙。

【T2 證離欲】

酉二、證離欲

彼於爾時，遠離諸欲，遠離一切惡不善法，有尋有伺，離生喜樂。

遠離諸欲等者：顯揚論說：離欲者，謂或緣離欲界欲增上教法，或緣彼教授為境界已，斷欲界煩惱雜染。離惡不善法者，謂斷欲界業雜染法。能墮惡趣，故名為惡；能障於善，故名不善。尋者，謂能對治二種雜染出離尋、無恚尋、無害尋。伺者，謂能對治二種雜染出離伺、無恚伺、無害伺。離者，謂由修習對治，斷所治障所得轉依。生者，謂從此所生。喜者，謂已轉依者，依於轉識，心悅、心勇、心適、心調，安適受，受所攝。樂者，謂已轉依者，依阿賴耶識，能攝所依，令身怡悅，安適受，受所攝。初者，謂次第定中，此數最先故。靜慮者，謂已斷欲界雜染之法，尋、伺、喜、樂所依，依於轉依，心住一境性。具足者，謂修習圓滿。住者，謂於入、住、出，隨意自在。（顯揚論二卷五頁31,486c）又於下文一一自釋，皆應了知。言於初靜慮圓滿五支者，如前三摩呬多地說：於初靜慮具足五支。一、尋，二、伺，三、喜，四、樂，五、心一境性。（陵本十一卷八頁871）

於初靜慮圓滿五支具足安住，名住欲界對治修果，名隨證得離欲界欲。

【R2 辨彼業7】

【S1 了相作意攝】

未二、辨彼業7　申一、了相作意攝

又了相作意，於所應斷能正了知，於所應得能正了知。為斷應斷，為得應得，心生希願。

【S2 勝解作意攝】

申二、勝解作意攝

勝解作意，為斷為得，正發加行。

【S3 遠離作意攝】

申三、遠離作意攝

遠離作意，能捨所有上品煩惱。

【S4 攝樂作意攝】

申四、攝樂作意攝

攝樂作意，能捨所有中品煩惱。

【S5 觀察作意攝】

申五、觀察作意攝

觀察作意，能於所得離增上慢，安住其心。

【S6 加行究竟作意攝】

申六、加行究竟作意攝

加行究竟作意，能捨所有下品煩惱。

【S7 加行究竟果作意攝】

申七、加行究竟果作意攝

加行究竟果作意，能正領受彼諸作意善修習果。

【R3 辨相攝2】

【S1 別配】

未三、辨相攝2　申一、別配

又若了相作意、若勝解作意，總名隨順作意；厭壞對治俱行。若遠離作意、若加行究竟作意，總名對治作意；斷對治俱行。若攝樂作意，名對治作意及順清淨作意。若觀察作意，名順觀察作意。

【S2 結攝】

申二、結攝

如是其餘四種作意，當知攝入六作意中。謂隨順作意、對治作意、順清淨作意、順觀察作意。

如是其餘四種作意等者：三摩呬多地說：作意差別者，謂七種根本作意及餘四十作意。（陵本十一卷十五頁910）此隨順等四種作意四十作意所攝，故名為餘。言隨順作意者，謂由此故，厭壞所緣，順斷煩惱；由是前說厭壞對治俱行。言對治作意者，謂由此故，正捨諸惑，住持於斷，令諸煩惱遠離相續；由是前說斷對治俱行。言順清淨作意者，謂由此故，修六隨念，或復思惟隨一妙事。言順觀察作意者，謂由此故，觀諸煩惱斷與未斷；或復觀察自己所證，及先所觀諸法道理。義如三摩呬多地說。（陵本十一卷十七頁921）

【O2 例上諸定離下地欲2】

【P1 總例】

辰二、例上諸定離下地欲2　巳一、總例

如初靜慮定有七種作意，如是第二、第三、第四靜慮定，及空無邊處、識無邊處、無所有處、非想非非想處定，當知各有七種作意。

【P2 別顯2】

【Q1 舉第二靜慮2】

【R1 辨初作意2】

【S1 總標】

巳二、別顯2　午一、舉第二靜慮2　未一、辨初作意2　申一、總標

若於有尋有伺初靜慮地覺了麤相，於無尋無伺第二靜慮地覺了靜相，為欲證入第二靜慮，應知是名了相作意。

【S2 別辨2】

【T1 覺了麤相3】

【U1 標】

申二、別辨2　酉一、覺了麤相3　戌一、標

謂已證入初靜慮定，已得初靜慮者，於諸尋伺觀為麤性。

【U2 釋6】

【V1 義攝2】

【W1 尋】

戌二、釋6　亥一、義攝112　天一、尋

能正了知：若在定地，於緣最初率爾而起怱務行境，麤意言性，是名為尋。

【W2 伺】

天二、伺

即於彼緣隨彼而起、隨彼而行徐歷行境，細意言性，是名為伺。

能正了知若在定地至是名為伺者：此即尋思六事中，尋思義攝。能正了知：如是如是義，名尋伺故。

【V2 事攝2】

【W1 唯內】

亥二、事攝2　天一、唯內

又正了知：如是尋伺是心法性，心生時生，共有、相應、同一緣轉。

【W2 由外】

天二、由外

又正了知：如是尋伺依內而生，外處所攝。

又正了知至外處所攝者：此即尋思事攝。能正了知：尋伺體性，或名為內，或名內外故。

【V3 時攝】

亥三、時攝

又正了知：如是一切過去、未來、現在所攝。

又正了知如是一切過去未來現在所攝者：此即尋思時攝。

【V4 相攝】

亥四、相攝

從因而生，從緣而生。或增或減，不久安住，暫時而有，率爾現前，令心躁擾、令心散動，不靜行轉。

從因而生至不靜行轉者：此即尋思相攝。能正了知：尋伺行相，令心躁擾、令心散動，不寂靜故。

【V5 品攝】

亥五、品攝

求上地時，苦住隨逐，是故皆是黑品所攝。隨逐諸欲，離生喜樂，少分勝利。

求上地時至少分勝利者：此即尋思品攝。能正了知：尋伺二法隨逐諸欲，離生喜樂，雖有少分勝利，然求上地時，苦住隨逐，是故皆是黑品所攝。

【V6 理攝】

亥六、理攝

隨所在地，自性能令有如是相。於常常時、於恆恆時，有尋有伺心行所緣躁擾而轉，不得寂靜。

隨所在地至不得寂靜者：此即尋思理攝。能正了知：尋伺法性，躁擾而轉為其相故。

【U3 結】

戌三、結

以如是等種種行相，於諸尋伺覺了麤相。

【T2 覺了靜相】

酉二、覺了靜相

又正了知：第二靜慮無尋無伺，如是一切所說麤相皆無所有。是故宣說第二靜慮有其靜相，彼諸麤相皆遠離故。

【R2 例餘作意】

未二、例餘作意

為欲證入第二靜慮，隨其所應，其餘作意，如前應知。

隨其所應其餘作意如前應知者：前說覺了尋伺麤相，及與第二靜慮靜相，唯是了相作意所攝。勝解作意乃至加行究竟果作意，說名為餘。於此定地一一皆有，隨其所應，如前應知。

【Q2 例上諸定】

午二、例上諸定

如是乃至為欲證入非想非非想處定，於地地中，隨其所應，當知皆有七種作意。

【N2 依二相辨2】

【O1 二麤相3】

【P1 明邊際】

卯二、依二相辨2　辰一、二麤相3　巳一、明邊際

又彼麤相，遍在一切下地皆有。下從欲界，展轉上至無所有處。

【P2 出種類】

巳二、出種類

當知麤相略有二種，謂諸下地苦住增上，望上所住不寂靜故；及諸壽量時分短促，望上壽量轉減少故。

【P3 例尋思】

巳三、例尋思

此二麤相，由前六事，如其所應，當正尋思。

【O2 二靜相】

辰二、二靜相

隨彼彼地樂離欲時，如其所應，於次上地尋思靜相，漸次乃至證得加行究竟果作意。

【M2 廣辨離欲及諸等至2】

【N1 釋經說2】

【O1 四靜慮4】

【P1 初靜慮5】

【Q1 釋離欲】

寅二、廣辨離欲及諸等至2　卯一、釋經說2　辰一、四靜慮4　巳一、初靜慮5　午一、釋離欲

復次，此中離欲者，欲有二種，一者、煩惱欲，二者、事欲。離有二種，一者、相應離，二者、境界離。

【Q2 釋離惡不善法】

午二、釋離惡不善法

離惡不善法者，煩惱欲因所生種種惡不善法。即身惡行、語惡行等，持杖、持刀、鬥訟、諍競、諂誑、詐偽、起妄語等。由斷彼故，說名為離惡不善法。

【Q3 釋有尋有伺】

午三、釋有尋有伺

有尋有伺者，由於尋伺未見過失，自地猶有對治欲界諸善尋伺，是故說名有尋有伺。

【Q4 釋離生喜樂3】

【R1 離】

午四、釋離生喜樂3　未一、離

所言離者，謂已獲得加行究竟作意故。

【R2 生】

未二、生

所言生者，由此為因、由此為緣，無間所生，故名離生。

【R3 喜樂】

未三、喜樂

言喜樂者，謂已獲得所希求義，及於喜中未見過失，有欣有喜；一切麤重已除遣故，及已獲得廣大輕安，身心調暢，有堪能故，說名喜樂。

【Q5 釋初靜慮具足安住4】

【R1 初】

午五、釋初靜慮具足安住4　未一、初

所言初者，謂從欲界最初上進，創首獲得，依順次數，說名為初。

【R2 靜慮】

未二、靜慮

言靜慮者，於一所緣繫念寂靜，正審思慮，故名靜慮。

【R3 具足】

未三、具足

言具足者，謂已獲得加行究竟果作意故。

【R4 安住】

未四、安住

言安住者，謂於後時，由所修習多成辦故，得隨所樂、得無艱難、得無梗澀，於靜慮定，其心晝夜能正隨順、趣向、臨入，隨所欲樂，乃至七日七夜能正安住，故名安住。

【P2 第二靜慮5】

【Q1 釋尋伺寂靜及內等淨】

巳二、第二靜慮5　午一、釋尋伺寂靜及內等淨

復次，於有尋有伺三摩地相，心能棄捨。於無尋無伺三摩地相，繫念安住。

於有尋有伺三摩地相等者：此釋經說尋伺寂靜。謂初靜慮地尋伺不復現行，名寂靜故。

於諸怱務所行境界能正遠離，於不怱務所行境界安住其心，一味寂靜、極寂 靜轉，是故說言：尋伺寂靜故、內等淨故。

於諸怱務所行境界等者：此釋經說名內等淨。謂為對治尋伺，攝念正知，於自內體其心捨住，遠離尋伺塵濁法故。如顯揚說。（顯揚論二卷六頁31,487a）由內體遍淨，得內等淨名。

【Q2 釋心一趣】

午二、釋心一趣

又彼即於無尋無伺三摩地中串修習故，超過尋伺有間闕位，能正獲得無間闕位，是故說言：心一趣故。

【Q3 釋無尋無伺】

午三、釋無尋無伺

無尋無伺者，一切尋伺悉皆斷故。

一切尋伺悉皆斷故者：離尋伺欲，說名為斷。有尋有伺等地說：由離尋伺欲道理故，說名無尋無伺地，不由不現行故。（陵本四卷二頁265）

【Q4 釋定生喜樂3】

【R1 定】

午四、釋定生喜樂3　未一、定

所言定者，謂已獲得加行究竟作意故。

【R2 生】

未二、生

所言生者，由此為因、由此為緣，無間所生，故名定生。

【R3 喜樂】

未三、喜樂

言喜樂者，謂已獲得所希求義，又於喜中未見過失，有欣有喜；一切尋伺初靜慮地諸煩惱品所有麤重皆遠離故，能對治彼廣大輕安身心調柔有堪能樂所隨逐故，名有喜樂。

【Q5 釋第二靜慮具足安住2】

【R1 釋第二】

午五、釋第二靜慮具足安住2　未一、釋第二

依順次數，此為第二。

【R2 指其餘】

未二、指其餘

如是一切，如前應知。

【P3 第三靜慮4】

【Q1 釋離喜】

巳三、第三靜慮4　午一、釋離喜

復次，彼於喜相深見過失，是故說言：於喜離欲。

【Q2 釋住捨念正知2】

【R1 住捨2】

【S1 辨相】

午二、釋住捨念正知2　未一、住捨2　申一、辨相

又於爾時，遠離二種亂心災患，能於離喜第三靜慮攝持其心。第二靜慮已離尋伺，今於此中復離於喜，是故說言：安住於捨。

遠離二種亂心災患者：尋伺及喜能擾亂心，障無間捨，是名二種亂心災患。如下自釋應知。

【S2 料簡】

申二、料簡

如是二法能擾亂心，障無間捨。初靜慮中有尋伺故，令無間捨不自在轉；第二靜慮由有喜故，令無間捨不自在轉。是故此捨，初二靜慮說名無有。由是因緣，修靜慮者，第三靜慮方名有捨。

【R2 住正念正知】

未二、住正念正知

由有捨故，如如安住所有正念，如是如是彼喜俱行想及作意不復現行。

第三靜慮方名有捨者：顯揚論說：問：念、正知、捨，一切處有，何故於初靜慮等不說耶？答：初靜慮中，由尋伺門所引發故，雖有不說。第二靜慮中，有踊躍自體之所作業，及心所有少分煩惱所纏覆故，總以內等淨名顯之。第三靜慮中，彼心所有少分煩惱皆遠離故，顯彼自相，故經中說遠離喜貪。（顯揚論十九卷十二頁31,576a）由是當知，第三靜慮名有捨義，及彼初二靜慮名無捨義。又顯揚說：謂於已生喜想及作意不忍可故、有厭離故，不染汙住心、平等心、正直心，無轉動而安住性，名住於捨。（顯揚論二卷六頁31,487a）其義應知。

若復於此第三靜慮不善修故，或時失念，彼喜俱行想及作意時復現行，尋即 速疾以慧通達，能正了知，隨所生起能不忍受，方便棄捨、除遣、變吐，心住上捨，是故說有正念、正知。

【Q3 釋有身受樂】

午三、釋有身受樂

彼於爾時，住如是捨、正念、正知，親近、修習、多修習故，令心踊躍俱行喜受便得除滅。離喜寂靜、最極寂靜，與喜相違心受生起。彼於爾時，色身、意身領納受樂及輕安樂，是故說言：有身受樂。

離喜寂靜至有身受樂者：此顯樂受最勝微妙，遍身心轉。初二靜慮由有喜故，心無樂受。今此不爾，是故說言：離喜寂靜、最極寂靜，與喜相違心受生起。如是樂受，由依阿賴耶識及彼轉識相應俱轉，是故說言：色身、意身領納受樂及輕安樂。當知此中，色身、意身總集名身，是故經說有身受樂。

【Q4 釋聖宣說具足捨等2】

【R1 辨不共相】

午四、釋聖宣說具足捨等2　未一、辨不共相

第三靜慮已下諸地，無如是樂及無間捨；第三靜慮已上諸地，此無間捨雖復可得，而無有樂。下地樂捨俱無有故，上地有捨而無樂故，是故說言：於是處所，謂第三靜慮，諸聖宣說。謂依於此已得安住補特伽羅，具足捨、念及以正知，住身受樂，第三靜慮具足安住。

【R2 釋諸聖名】

未二、釋諸聖名

言諸聖者，謂佛世尊及佛弟子。

是故說言於是處所等者：謂唯第三靜慮有捨及樂，為佛世尊及佛弟子所宣說故。

【P4 第四靜慮4】

【Q1 釋樂斷苦斷先喜憂沒2】

【R1 顯斷差別3】

【S1 樂斷2】

【T1 標】

巳四、第四靜慮4　午一、釋樂斷苦斷先喜憂沒2　未一、顯斷差別3　申一、樂斷2　酉一、標

復次，此中對治種類勢相似故，略不宣說樂斷對治，但說對治所作樂斷。

【T2 釋】

酉二、釋

何等名為此中對治？所謂捨、念及以正知。由即於此數修習故，便能棄捨令不出離第三靜慮第三靜慮地中勝樂，是故說言：由樂斷故。

復次此中對治種類勢相似故等者：謂於第四靜慮地中，非不具足捨、念及與正知，然是第三靜慮種類勢用相似，是故經中略不宣說，但說彼所對治樂斷。

【S2 苦斷】

申二、苦斷

修靜慮者，即於爾時，所有苦樂皆得超越。

【S3 先喜憂沒】

申三、先喜憂沒

由是因緣，若先所斷、若今所斷，總集說言：樂斷、苦斷，先喜憂沒。

【R2 配屬分位】

未二、配屬分位

謂入第四靜慮定時，樂受斷故；入第二靜慮定時，苦受斷故；入第三靜慮定時，喜受沒故；入初靜慮定時，憂受沒故。

【Q2 釋不苦不樂】

午二、釋不苦不樂

今於此中，且約苦、樂二受斷故，說有所餘非苦樂受，是故說言：彼於爾時不苦不樂。

總集說言樂斷苦斷先喜憂沒等者：第四靜慮於色界定最為後邊，唯除捨根，所餘受根皆已出離，是故於此總集宣說，然彼非無先後差別。三摩呬多地說：於初靜慮出離憂根，第二靜慮出離苦根，第三靜慮出離喜根，第四靜慮出離樂根，乃至廣說。其義應知。（陵本十一卷十頁880）

【Q3 釋捨念清淨2】

【R1 釋前因】

午三、釋捨念清淨2　未一、釋前因

從初靜慮一切下地災患已斷。謂尋、伺、喜、樂、入息、出息。由彼斷故，此中捨念清淨鮮白。

從初靜慮一切下地災患已斷者：初三靜慮，由有尋、伺、喜、樂、入息、出息，故於壞劫有三種災，謂水、火、風。第四靜慮彼已斷故，無災能壞，更無能壞因緣法故。

【R2 正辨相】

未二、正辨相

由是因緣，正入第四靜慮定時，心住無動，一切動亂皆悉遠離，是故說言：捨念清淨。

一切動亂皆悉遠離者：攝事分說：尋、伺、喜、樂色界地中諸動斷故，立第四靜慮為無動處。（陵本九十七卷十八頁7303）由是當知此所說義。

【Q4 指釋第四靜慮具足安住】

午四、指釋第四靜慮具足安住

第四等言，如前所說初靜慮等，應知其相。

【O2 四無色4】

【P1 空無邊處2】

【Q1 釋眾義5】

【R1 色想出過】

辰二、四無色4　巳一、空無邊處2　午一、釋眾義5　未一、色想出過

復次，以於虛空起勝解故，所有青、黃、赤、白等相應顯色想，由不顯現故，及厭離欲故，皆能超越，是故說言：色想出過故。

所有青黃赤白等相應顯色想者：此中等言，等取光、影、明、闇、雲、煙、塵、霧，及空一顯色。如是一切，皆名顯色，如五識身相應地說應知。（陵本一卷六頁12）

【R2 有對想滅沒】

未二、有對想滅沒

由不顯現、超越彼想以為因故，所有種種眾多品類，因諸顯色和合積集有障礙想皆得除遣，是故說言：有對想滅沒故。

【R3 種種想不作意】

未三、種種想不作意

由遠離彼想以為因故，所有於彼種種聚中差別想轉。謂飲、食、瓶、衣、乘、莊嚴具、城、舍、軍、園、山、林等想。於是一切不作意轉，是故說言：種種想不作意故。

【R4 入無邊空】

未四、入無邊空

除遣如是有色、有對、種種想已，起無邊想虛空勝解，是故說言：入無邊空。

【R5 空無邊處具足安住】

未五、空無邊處具足安住

由已超過近分加行究竟作意，入上根本加行究竟果作意定，是故說言：空無邊處具足安住。

【Q2 辨所緣】

午二、辨所緣

當知此中，依於近分，乃至未入上根本定，唯緣虛空。若已得入上根本定，  亦緣虛空，亦緣自地所有諸蘊。又近分中，亦緣下地所有諸蘊。

【P2 識無邊處2】

【Q1 超過一切空無邊處入無邊識】

巳二、識無邊處2　午一、超過一切空無邊處入無邊識

復次，若由此識，於無邊空發起勝解，當知此識無邊空相勝解相應。若有欲入識無邊處，先捨虛空無邊處想，即於彼識，次起無邊行相勝解。爾時超過近分、根本空無邊處，是故說言：超過一切空無邊處，入無邊識。

【Q2 識無邊處具足安住】

午二、識無邊處具足安住

由彼超過識無邊處所有近分，乃至加行究竟作意，入上根本加行究竟果作意定，是故說言：識無邊處具足安住。

【P3 無所有處2】

【Q1 顯彼勝解】

巳三、無所有處2　午一、顯彼勝解

復次，從識無邊處求上進時，離其識外更求餘境，都無所得。謂諸所有或色、非色相應境性。彼求境界無所得時，超過近分及以根本識無邊處，發起都無餘境勝解，此則名為於無所有假想勝解。

【Q2 釋具足住】

午二、釋具足住

即於如是假想勝解多修習故，便能超過無所有處一切近分，乃至加行究竟作意，入彼根本加行究竟果作意定，是故說言：超過一切識無邊處，無少所有無所有處具足安住。

【P4 非想非非想處3】

【Q1 釋非有想非無想】

巳四、非想非非想處3　午一、釋非有想非無想

復次，從無所有處求上進時，由於無所有處想起麤想故，便能棄捨無所有處想。

由於無所有處想起麤想故者：謂由了相作意，於無所有處想了為麤相故。

由是因緣，先入無所有處定時，超過一切有所有想，今復超過無所有想。是故說言：非有想，謂或有所有想，或無所有想；非無想，謂非如無想及滅盡定，一切諸想皆悉滅盡。

【Q2 釋非想非非想】

午二、釋非想非非想

唯有微細想，緣無相境轉，是故說言：非想非非想。

【Q3 釋具足住】

午三、釋具足住

即於此處起勝解時，超過一切近分、根本無所有處，及非想非非想處近分，乃至加行究竟作意，入彼根本加行究竟果作意定，是故說言：超過一切無所有處，於非想非非想處具足安住。

【N2 辨定相2】

【O1 標差別】

卯二、辨定相2　辰一、標差別

復次，此中入靜慮定時，其身相狀如處室中；入無色定時，其身相狀如處虛空。

【O2 隨難釋】

辰二、隨難釋

當知此中，由奢摩他相，安住上捨，勤修加行。

由奢摩他相安住上捨等者：此釋前說入無色定，是故唯說由奢摩他及住上捨。離諸苦樂，最極寂靜，名上捨故。

【M3 二無心定3】

【N1 標】

寅三、二無心定3　卯一、標

復次，依靜慮等，當知能入二無心定。

【N2 列】

卯二、列

一者、無想定，二者、滅盡定。

【N3 釋2】

【O1 略說2】

【P1 能入補特伽羅2】

【Q1 無想定】

卯三、釋2　辰一、略說2　巳一、能入補特伽羅2　午一、無想定

無想定者，唯諸異生，由棄背想作意方便能入。

【Q2 滅盡定】

午二、滅盡定

滅盡定者，唯諸聖者，由止息想受作意方便能入。

【P2 能入方便2】

【Q1 標】

巳二、能入方便2　午一、標

如是二定，由二作意方便能入。

【Q2 釋2】

【R1 無想定】

午二、釋2　未一、無想定

謂無想定，由棄背想作意以為上首，勤修加行，漸次能入。

【R2 滅盡定】

未二、滅盡定

若滅盡定，由從非想非非想處，欲求上進，暫時止息所緣作意以為上首，勤修加行，漸次能入。

【O2 廣顯2】

【P1 無想定2】

【Q1 辨加行】

辰二、廣顯2　巳一、無想定2　午一、辨加行

若諸異生作如是念：諸想如病、諸想如癰、諸想如箭，唯有無想寂靜微妙。攝受如是背想作意，於所生起一切想中，精勤修習不念作意。由此修習為因 緣故，加行道中是有心位，入定無間，心不復轉。

【Q2 結證得】

午二、結證得

如是出離想作意為先，已離遍淨貪，未離廣果貪，諸心心法滅，是名無想定。由是方便證得此定。

【P2 滅盡定2】

【Q1 辨加行】

巳二、滅盡定2　午一、辨加行

若諸聖者，已得非想非非想處，復欲暫時住寂靜住，從非有想非無想處心求上進；心上進時，求上所緣竟無所得；無所得故，滅而不轉。

【Q2 結證得】

午二、結證得

如是有學已離無所有處貪，或阿羅漢求暫住想作意為先，諸心心法滅，是名滅盡定。由是方便證得此定。

復欲暫時住寂靜住等者：三摩呬多地說：依非想非非想處相而入定者，謂於此二心深生厭捨，非想非非想處進趣所緣皆滅盡故，心便寂滅。（陵本十二卷二十頁1056）其義正同。此中二心，謂受及想。由欲暫時住解脫樂，故於此二深生厭捨；此二滅故，名滅盡定，亦名想受滅定。

【M4 五神通2】

【N1 徵】

寅四、五神通2　卯一、徵

復次，依止靜慮發五通等。云何能發？

【N2 釋2】

【O1 略2】

【P1 加行2】

【Q1 依定思惟2】

【R1 標】

卯二、釋2　辰一、略2　巳一、加行2　午一、依定思惟2　未一、標

謂靜慮者，已得根本清淨靜慮，即以如是清淨靜慮為所依止，於五通增上正法，聽聞受持，令善究竟。

【R2 釋】

未二、釋

謂於神境通、宿住通、天耳通、死生智通、心差別通等，作意思惟。

【Q2 修治作意】

午二、修治作意

復由定地所起作意，了知於義、了知於法。由了知義、了知法故，如是如是修治其心。

【P2 修果】

巳二、修果

由此修習、多修習故，有時、有分發生修果五神通等。

復由定地所起作意了知於義等者：解深密說：修所成慧了知其義，與聞思別。此應準知。

【O2 廣5】

【P1 標】

辰二、廣5　巳一、標

又即如是了知於義、了知於法，為欲引發諸神通等，修十二想。

【P2 徵】

巳二、徵

何等十二？

【P3 列】

巳三、列

一、輕舉想，二、柔軟想，三、空界想，四、身心符順想，五、勝解想，六、先所受行次第隨念想，七、種種品類集會音聲想，八、光明色相想，九、煩惱所作色變異想，十、解脫想，十一、勝處想，十二、遍處想。

【P4 釋2】

【Q1 別辨五相2】

【R1 引五神通5】

【S1 神境通攝2】

【T1 修習5】

【U1 輕舉想2】

【V1 發輕勝解】

巳四、釋2　午一、別辨五相2　未一、引五神通5　申一、神境通攝2　酉一、修習5　戌一、輕舉想2　亥一、發輕勝解

輕舉想者，謂由此想，於身發起輕舉勝解，如妒羅綿、或如疊絮、或似風輪。

【V2 能飄轉身2】

【W1 標】

亥二、能飄轉身2　天一、標

發起如是輕勝解已，由勝解作意，於彼彼處飄轉其身。

【W2 釋】

天二、釋

謂從床上飄置几上，復從几上飄置床上；如是從床飄置草座，復從草座飄置於床。

【U2 柔軟想2】

【V1 辨相】

戌二、柔軟想2　亥一、辨相

柔軟想者，謂由此想，於身發起柔軟勝解，或如綿囊、或如毛毳、或如熟練。

【V2 顯業】

亥二、顯業

此柔軟想，長養攝受前輕舉想。於攝受時，令輕舉想增長廣大。

【U3 空界想】

戌三、空界想

空界想者，謂由此想，先於自身發起輕舉、柔軟二勝解已，隨所欲往，若於中間有諸色聚能為障礙，爾時便起勝解作意，於彼色中作空勝解，能無礙往。

【U4 身心符順想】

戌四、身心符順想

身心符順想者，謂由此想，或以其心符順於身，或以其身符順於心。由此令身轉轉輕舉、轉轉柔軟、轉轉堪任、轉轉光潔，隨順於心、繫屬於心，依心而轉。

【U5 勝解想】

戌五、勝解想

勝解想者，謂由此想，遠作近解，近作遠解，麤作細解，細作麤解，地作水解，水作地解，如是一一差別大種展轉相作，廣如變化所作勝解，或色變化、或聲變化。

謂由此想至或聲變化者：菩薩地說：神境智通有多差別。此中遠作近解，近作遠解，謂於往來。麤作細解，細作麤解，謂於卷舒。地作水解，水作地解，乃至展轉相作，謂於轉變。或色變化，或聲變化，謂化為身及化為境，或化為語。如是略說種種差別應知。

【T2 領受2】

【U1 顯種種3】

【V1 標】

酉二、領受2　戌一、顯種種3　亥一、標

由此五想修習成滿，領受種種妙神境通。

【V2 列】

亥二、列

或從一身示現多身，謂由現化勝解想故；或從多身示現一身，謂由隱化勝解想故；或以其身，於諸牆壁、垣城等類厚障隔事直過無礙；或於其地出沒如水；或於其水斷流往返，履上如地；或如飛鳥，結加趺坐，騰颺虛空；或於廣大威德勢力日月光輪，以手捫摸；或以其身，乃至梵世自在迴轉。

【V3 結】

亥三、結

當知如是種種神變，皆由輕舉、柔軟、空界、身心符順想所攝受勝解想故，隨其所應，一切能作。

【U2 釋迴轉2】

【V1 標】

戌二、釋迴轉2　亥一、標

此中以身於其梵世，略有二種自在迴轉。

【V2 列】

亥二、列

一者、往來自在迴轉；二、於梵世諸四大種一分造色，如其所樂，隨勝解力，自在迴轉。

【S2 宿住通攝2】

【T1 加行】

申二、宿住通攝2　酉一、加行

先所受行次第隨念想者，謂由此想，從童子位迄至於今，隨憶念轉，自在無礙。隨彼彼位，若行、若住、若坐、若臥，廣說一切先所受行，隨其麤略，次第無越，憶念了知。

【T2 得果】

酉二、得果

於此修習、多修習故，證得修果，於無量種宿世所住，廣說乃至所有行相、所有宣說，皆能隨念。

【S3 天耳通攝2】

【T1 修習】

申三、天耳通攝2　酉一、修習

種種品類集會音聲想者，謂由此想，遍於彼彼村邑、聚落，或長者眾、或邑義眾、或餘大眾、或廣長處、或家、或室，種種品類諸眾集會所出種種雜類音聲、名諠噪聲，或於大河眾流激湍波浪音聲，善取其相，以修所成定地作意，於諸天人，若遠、若近，聖、非聖聲，力勵聽採。

【T2 得果】

酉二、得果

於此修習、多修習故，證得修果清淨天耳，由是能聞人間、天上，若遠、若近，一切音聲。

於諸天人若遠若近聖非聖聲者：謂諸天聲、人聲、遠聲、近聲、聖聲、非聖聲有多差別。菩薩地中有釋。（陵本三十七卷十頁3044）隨應準知。

【S4 死生智通攝2】

【T1 修習】

申四、死生智通攝2　酉一、修習

光明色相想者，謂於如前所說種種諸光明相，極善取已，即於彼相作意思惟。又於種種諸有情類善不善等業用差別，善取其相，即於彼相作意思惟，是名光明色相想。

善不善等業用差別者：此說身之所作善、惡、無記諸差別業，由彼表色可取相故。

【T2 得果】

酉二、得果

於此修習、多修習故，證得修果死生智通，由是清淨天眼通故，見諸有情，廣說乃至身壞已後，往生善趣天世間中。

【S5 心差別通攝2】

【T1 修習2】

【U1 標】

申五、心差別通攝2　酉一、修習2　戌一、標

煩惱所作色變異想者，謂由此想，於貪、恚、癡、忿、恨、覆、惱、誑、諂、慳、嫉，及以憍、害、無慚、無愧諸餘煩惱及隨煩惱纏繞其心諸有情類，種種色位色相變異，解了分別。

【U2 釋2】

【V1 辨貪等3】

【W1 有貪】

戌二、釋2　亥一、辨貪等3　天一、有貪

如是色類有貪欲者，有色分位、色相變異，謂諸根躁擾、諸根掉舉，言常含笑。

【W2 有瞋】

天二、有瞋

如是色類有瞋恚者，有色分位、色相變異，謂面恆顰蹙，語音謇澀，言常變色。

【W3 有癡】

天三、有癡

如是色類有愚癡者，有色分位、色相變異，謂多分瘖瘂，事義闇昧，言不辯 了，語多下俚。

【V2 例餘煩惱】

亥二、例餘煩惱

由如是等行相流類，廣說乃至無慚愧等所纏繞者，有色分位、色相變異，善取其相，復於彼相作意思惟。

【T2 得果】

酉二、得果

於此修習、多修習故，發生修果心差別智，由此智故，於他有情補特伽羅隨所尋思、隨所伺察心、意、識等，皆如實知。

【R2 引聖功德2】

【S1 指修相】

未二、引聖功德2　申一、指修相

解脫、勝處、遍處想者，如前三摩呬多地，應知修相。

如前三摩呬多地應知修相者：如前三摩呬多地說：修觀行者，先於所緣思惟勝解；次能制伏；既於制伏得自在已，後即於此遍一切處，如其所欲而作勝解；是故此三如是次第。（陵本十二卷八頁995）是即修相應知。

【S2 顯得果2】

【T1 最勝神通】

申二、顯得果2　酉一、最勝神通

由於此想親近修習多修習故，能引最勝諸聖神通，若變事通、若化事通、若勝解通。

【T2 種種功德】

酉二、種種功德

及能引發無諍、願智、四無礙解。謂法無礙解、義無礙解、辭無礙解、辯無礙解等種種功德。

若變事通等者：如能變作金銀等物，堪有所用，名變事通。如其勝解，隨所轉變，皆能成就，名勝解通。當知此二，由八色遍處善清淨引。隨其所欲，轉色成空，名化事通。當知此由空遍處善清淨引。無諍、願智、無礙解等諸勝功德，當知此由識遍處善清淨引。義如三摩呬多地說。（陵本十二卷八頁996）

【Q2 顯神通別2】

【R1 聖神通】

午二、顯神通別2　未一、聖神通

又聖、非聖二神境通有差別者，謂聖神通，隨所變事、隨所化事、隨所勝解，一切皆能如實成辦，無有改異，堪任有用。

【R2 非聖神通】

未二、非聖神通

非聖神通不能如是，猶如幻化，唯可觀見，不堪受用。

【P5 結】

巳五、結

當知如是十二種想，親近、修習、多修習故，隨其所應，便能引發五種神通，及能引發不共異生如其所應諸聖功德。

【M5 生差別3】

【N1 四靜慮4】

【O1 初靜慮攝】

寅五、生差別3　卯一、四靜慮4　辰一、初靜慮攝

復次，此中於初靜慮下中上品善修習已，隨其所應，當生梵眾天、梵輔天、大梵天眾同分中。

【O2 第二靜慮攝】

辰二、第二靜慮攝

於第二靜慮下中上品善修習已，隨其所應，當生少光天、無量光天、光淨天眾同分中。

【O3 第三靜慮攝】

辰三、第三靜慮攝

於第三靜慮下中上品善修習已，隨其所應，當生少淨天、無量淨天、遍淨天眾同分中。

【O4 第四靜慮攝2】

【P1 三天處】

辰四、第四靜慮攝2　巳一、三天處

於第四靜慮下中上品善修習已，隨其所應，當生無雲天、福生天、廣果天眾同分中。

【P2 五淨居】

巳二、五淨居

若不還者，以無漏第四靜慮間雜熏修有漏第四靜慮；即於此中，下品、中品、上品、上勝品、上極品善修習已，隨其所應，當生五淨居天眾同分中。謂無煩、無熱、善現、善見、色究竟天。

間雜熏修有漏第四靜慮等者：三摩呬多地說：長時相續入諸靜慮，有漏、無漏更相間雜。乃至有漏無間無漏現前，無漏無間還入有漏，當知齊此熏修成就，乃至廣說。若有餘取而命終者，由此因緣，便入淨居。（陵本十二卷四頁978）此中唯說第四靜慮是其差別，餘應準知。

【N2 四無色2】

【O1 標生處】

卯二、四無色2　辰一、標生處

若於空處、識處、無所有處、非想非非想處，下中上品善修習已，當生空處、識處、無所有處、非想非非想處隨行天眾同分中。

【O2 明住別】

辰二、明住別

由彼諸天無有形色，是故亦無處所差別。

隨行天眾同分中者：有色有情中有趣生有形色別，往至生處便被拘礙。無色不爾，無有形色，亦無生處，名隨行天，唯隨業行為生因故。

然住所作有其差別。

然住所作有其差別者：於彼彼定具足安住，是名為住。於其住中，緣自他蘊多有所作，名住所作。由是為因，生有差別。

【N3 無想天】

卯三、無想天

於無想定善修習已，當生無想有情天眾同分中。

【M6 離欲者相3】

【N1 徵】

寅六、離欲者相3　卯一、徵

復次，此中云何應知離欲者相？

【N2 釋3】

【O1 身業攝】

卯二、釋3　辰一、身業攝

謂離欲者，身業安住，諸根無動，威儀進止無有躁擾，於一威儀能經時久，不多驚懼，終不數數易脫威儀。

【O2 語業攝】

辰二、語業攝

言詞柔軟、言詞寂靜，不樂諠雜、不樂眾集，言語安詳。

【O3 意業攝2】

【P1 五識相應相】

辰三、意業攝2　巳一、五識相應相

眼見色已，唯覺了色，不因覺了而起色貪；如是耳聞聲已、鼻齅香已、舌嘗味已、身覺觸已，唯覺了聲乃至其觸，不因覺了而起聲貪乃至觸貪。

於一威儀能經時久等者：此顯結加趺坐能經久時，不速疲倦，故不數數易脫威儀。又閑居時，或於塵霧，或昏夜分，見大雲氣，聞震雷音；或逢雹雨獅子虎豹；或遭凶猾竊劫抄虜；或遇非人來相嬈逼；便生驚怖，身毛為豎。如思所成地說。（陵本十八卷八頁1557）如是驚怖，當知未斷妄分別貪為因緣生。若已離欲，無如是事，是故說言不多驚懼。

【P2 意識相應相】

巳二、意識相應相

能無所畏，覺慧幽深，輕安廣大，身心隱密，無有貪婪、無有憤發，能有堪忍，不為種種欲尋思等諸惡尋思擾亂其心。

【N3 結】

卯三、結

如是等類，當知名為離欲者相。

能無所畏等者：菩薩地說有五怖畏，謂不活畏、惡名畏、死畏、惡趣畏、處眾怯畏。今說離欲能無所畏，隨應當知。然非除斷，由依世間道而離欲故。三摩呬多地說：證得清淨第四靜慮者，凡有所為審諦圓滿，無諸放逸，於一切義無不了知，其性捷利。又說：八經九經以為喻者，由堅緻故，顯蚊蝱等不能侵損。首足皆覆者，若有二失，容可侵損。謂衣薄故，有露處故。今此顯示二失俱無。此定亦爾，其心清淨鮮白周遍，一切散動所不能侵；堪忍寒暑乃至他所呵叱惡言，及內身中種種苦受。（陵本十二卷十七頁1039）此說覺慧幽深，身心隱密，義應準釋。

瑜伽師地論科句披尋記卷第三十三

瑜伽師地論科句披尋記卷第三十四

彌勒菩薩說

唐三藏沙門玄奘奉詔譯

韓清淨科記

本地分中聲聞地第四瑜伽處之二

【K2 往出世道3】

【L1 標七作意】

子二、往出世道3　丑一、標七作意

如是已辯往世間道。若樂往趣出世間道，應當依止四聖諦境，漸次生起七種作意。所謂最初了相作意，最後加行究竟果作意，乃至證得阿羅漢果。

【L2 辨四諦境4】

【M1 觀察2】

【N1 了相作意攝2】

【O1 總標列】

丑二、辨四諦境4　寅一、觀察2　卯一、了相作意攝2　辰一、總標列

修瑜伽師，於四聖諦略標、廣辯增上教法，聽聞受持，或於作意已善修習，或得根本靜慮無色。由四種行了苦諦相，謂無常行、苦行、空行、無我行。由四種行了集諦相，謂因行、集行、起行、緣行。由四種行了滅諦相，謂滅行、靜行、妙行、離行。由四種行了道諦相，謂道行、如行、行行、出行。如是名為了相作意。

或於作意已善修習等者：謂除了相作意，於餘乃至加行究竟五作意中已善修習，名已習行瑜伽師。若住加行究竟果作意位中，由此超過加行方便所修作意，安住修果。如前已說。（陵本二十八卷十四頁2372）今於此中，說二差別，如次應知。

【O2 廣別釋2】

【P1 觀察十行2】

【Q1 略標舉】

辰二、廣別釋2　巳一、觀察十行2　午一、略標舉

由十種行觀察苦諦，能隨悟入苦諦四行。何等為十？一、變異行，二、滅壞行，三、別離行，四、法性行，五、合會行，六、結縛行，七、不可愛行，八、不安隱行，九、無所得行，十、不自在行。如是十行，依證成道理能正觀察。

由十種行觀察苦諦等者：謂由變異行、滅壞行、別離行、法性行、合會行，能隨悟入實無常性。由結縛行、不可愛行、不安隱行，能隨悟入一切苦性。由無所得行，能隨悟入我唯是空。由不自在行，能隨悟入無我實性。廣如下釋。

【Q2 隨別釋4】

【R1 無常行攝2】

【S1 辨4】

【T1 變異滅壞二行2】

【U1 別顯2】

【V1 變異行2】

【W1 依至教量2】

【X1 引證2】

【Y1 總說諸行】

午二、隨別釋4　未一、無常行攝2　申一、辨4　酉一、變異滅壞二行2　戌一、別顯2　亥一、變異行2　天一、依至教量2　地一、引證2　玄一、總說諸行

此中且依至教量理。如世尊說：諸行無常。

【Y2 別顯二種2】

【Z1 標列】

玄二、別顯二種2　黃一、標列

又此諸行略有二種。一、有情世間，二、器世間。

【Z2 隨釋2】

【a1 有情世間2】

【b1 舉說】

黃二、隨釋2　宇一、有情世間2　宙一、舉說

世尊依彼有情世間，說如是言：苾芻當知！我以過人清淨天眼，觀諸有情死時、生時，廣說乃至身壞已後，當生善趣天世界中。

【b2 顯義】

宙二、顯義

由此法門，顯示世尊以淨天眼，現見一切有情世間是無常性。

我以過人清淨天眼等者：由諸靜慮說名天住。眼依彼故，是彼果故，彼攝受故，名為天眼。是極圓滿、是善清淨靜慮果故，名極清淨。於其人中，所有名字皆不相似，是故說言超過於人。諸有情類臨欲終沒，名為死時；住在中有，名為生時。如是差別，皆如菩薩地釋。（陵本四十九卷二十頁3967）又復廣釋惡色、好色。造諸惡行，當往惡趣，墮那落迦；造諸善行，當往善趣樂世界中。今於此中，略不具說，故於中間置乃至言。名色二種更互乖離，故名身壞。善行為先所有諸趣，名為善趣。受極樂故，名樂世界。亦如彼釋。

【a2 器世間2】

【b1 舉說】

宇二、器世間2　宙一、舉說

又世尊言：苾芻當知！此器世間長時安住，過是已後，漸次乃至七日輪現，如七日經廣說。乃至所有大地、諸山、大海，及蘇迷盧大寶山王，乃至梵世諸器世界，皆被焚燒。災火滅後，灰燼不現，乃至餘影亦不可得。

【b2 顯義】

宙二、顯義

由此法門，世尊顯示諸器世間是無常性。

【X2 結成】

地二、結成

如是且依至教量理，修觀行者淨信增上作意力故，於一切行無常之性獲得決定。

【W2 依現見量3】

【X1 略標】

天二、依現見量3　地一、略標

得決定已，即由如是淨信增上作意力故，數數尋思觀察一切，現見不背、不由他緣無常之性。

現見不背不由他緣無常之性者：謂如下說，變異無常之性，不違自所現見諸無常相，是名現見不背。非從他聞而得覺了，是名不由他緣。

【X2 廣釋2】

【Y1 安立二事3】

【Z1 徵起】

地二、廣釋2　玄一、安立二事3　黃一、徵起

云何數數尋思觀察？

【Z2 總標】

黃二、總標

謂先安立內外二事。

【Z3 列釋2】

【a1 內事】

黃三、列釋2　宇一、內事

言內事者，謂六處等。

【a2 外事3】

【b1 標】

宇二、外事3　宙一、標

言外事者，有十六種。

【b2 列】

宙二、列

一者、地事。謂城邑、聚落、舍、市廛等。二者、園事。謂藥草、叢林等。三者、山事。謂種種山安布差別。四者、水事。謂江、河、陂、湖、眾流、 池、沼。五者、作業事。六者、庫藏事。七者、食事。八者、飲事。九者、乘事。十者、衣事。十一者、莊嚴具事。十二者、舞歌樂事。十三者、香鬘塗飾事。十四者、資生具事。十五者、諸光明事。十六者、男女承奉事。

【b3 結】

宙三、結

如是名為十六種事。

【Y2 觀察變異2】

【Z1 總標】

玄二、觀察變異2　黃一、總標

安立如是內外事已，復於彼事現見增上作意力故，以變異行尋思觀察無常之性。

【Z2 別顯2】

【a1 內事3】

【b1 標】

黃二、別顯2　宇一、內事3　宙一、標

此中內事，有十五種所作變異，及有八種變異因緣。

【b2 釋2】

【c1 略2】

【d1 十五種所作變異2】

【e1 徵】

宙二、釋2　洪一、略2　荒一、十五種所作變異2　日一、徵

云何內事有十五種所作變異？

【e2 列】

日二、列

一、分位所作變異，二、顯色所作變異，三、形色所作變異，四、興衰所作 變異，五、支節具不具所作變異，六、劬勞所作變異，七、他所損害所作變異，八、寒熱所作變異，九、威儀所作變異，十、觸對所作變異，十一、雜染所作變異，十二、疾病所作變異，十三、終歿所作變異，十四、青瘀等所作變異，十五、一切不現盡滅所作變異。

【d2 八種變異因緣4】

【e1 徵】

荒二、八種變異因緣4　日一、徵

云何八種變異因緣？

【e2 列】

日二、列

一、積時貯畜，二、他所損害，三、受用虧損，四、時節變異，五、火所焚燒，六、水所漂爛，七、風所鼓燥，八、異緣會遇。

【e3 釋8】

【f1 積時貯畜】

日三、釋8　月一、積時貯畜

積時貯畜者，謂有色諸法，雖於好處安置守護，而經久時自然敗壞，其色衰損變異可得。

【f2 他所損害】

月二、他所損害

他所損害者，謂種種色法，若為於他種種捶打、種種損害，即便種種形色變異。

【f3 受用虧損】

月三、受用虧損

受用虧損者，謂各別屬主種種色物，受者受用增上力故，損減變異。

【f4 時節變異】

月四、時節變異

時節變異者，謂秋冬時，叢林藥草華葉果等萎黃零落；於春夏時，枝葉華果青翠繁茂。

【f5 火所焚燒】

月五、火所焚燒

火所焚燒者，謂大火縱逸，焚燒村邑、國城、王都，悉為灰燼。

【f6 水所漂爛】

月六、水所漂爛

水所漂爛者，謂大水洪漫，漂蕩村邑、國城、王都，悉皆淪沒。

【f7 風所鼓燥】

月七、風所鼓燥

風所鼓燥者，謂大風飄扇，濕衣、濕地、稼穡、叢林乾曝枯槁。

【f8 異緣會遇3】

【g1 諸觸變異】

月八、異緣會遇3　盈一、諸觸變異

異緣會遇者，謂緣樂受觸，受樂受時，遇苦受觸；緣苦受觸，受苦受時，遇樂受觸；緣不苦不樂受觸，受不苦不樂受時，遇樂受觸、或苦受觸。

【g2 煩惱變異2】

【h1 舉有貪】

盈二、煩惱變異2　昃一、舉有貪

又有貪者，會遇瞋緣，貪纏止息，發起瞋纏。

【h2 例瞋等】

昃二、例瞋等

如是有瞋、癡者，會遇異分煩惱生緣，當知亦爾。

【g3 諸識變異2】

【h1 舉眼識】

盈三、諸識變異2　昃一、舉眼識

如是眼識正現在前，會遇聲、香、味、觸境等餘境餘緣，起異分識。

【h2 例一切】

昃二、例一切

其餘一切，如理應知。

【e4 結】

日四、結

是名八種變異因緣。一切有色及無色法所有變異，皆由如是八種因緣，除此更無若過若增。

一切有色及無色法所有變異者：前七因緣能令諸有色法變異，後一因緣能令諸無色法變異。總舉一切，說有八種，然非無別，如應當知。

【c2 廣15】

【d1 分位所作變異2】

【e1 徵】

洪二、廣15　荒一、分位所作變異2　日一、徵

云何尋思內事分位所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他，從少年位乃至老位，諸行相續前後差別，互不相似。

【f2 念無常】

月二、念無常

見是事已，便作是念：如是諸行，其性無常。何以故？此內分位前後變異現可得故。

【d2 顯色所作變異2】

【e1 徵】

荒二、顯色所作變異2　日一、徵

云何尋思內事顯色所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他，先有妙色，肌膚鮮澤；後見惡色，肌膚枯槁。復於後時，還見妙色，肌膚鮮澤。

【f2 念無常】

月二、念無常

見是事已，便作是念：如是諸行，其性無常。何以故？此內顯色前後變異現可得故。

【d3 形色所作變異2】

【e1 徵】

荒三、形色所作變異2　日一、徵

云何尋思內事形色所作變異無常之性？

【e2 釋】

日二、釋

謂如說顯色，如是形色由肥瘦故，應知亦爾。

【d4 興衰所作變異2】

【e1 徵】

荒四、興衰所作變異2　日一、徵

云何尋思內事興衰所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他，先時眷屬財位，或見悉皆興盛；後見一切皆悉衰損。復於後時還見興盛。

【f2 念無常】

月二、念無常

見是事已，便作是念：如是諸行，其性無常。何以故？興衰變異現可得故。

【d5 支節所作變異2】

【e1 徵】

荒五、支節所作變異2　日一、徵

云何尋思內事支節所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他，先時支節無有闕減；後時觀見支節闕減。或王所作、或賊所作、或人所作、或非人作。

【f2 念無常】

月二、念無常

見是事已，便作是念：如是諸行，其性無常。餘如前說。

餘如前說者：謂如前說，前後變異現可得故，是名為餘。下皆準知。

【d6 劬勞所作變異2】

【e1 徵】

荒六、劬勞所作變異2　日一、徵

云何尋思內事劬勞所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他，身疲勞性、身疲極性。或馳走所作、或跳踊所作、或趒躑所作、或騙騎所作、或作種種迅疾身業。復於餘時，見彼遠離疲勞疲極。

【f2 念無常】

月二、念無常

見是事已，便作是念：如是諸行，其性無常。餘如前說。

【d7 他所損害所作變異2】

【e1 徵】

荒七、他所損害所作變異2　日一、徵

云何尋思內事他所損害所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他，他所損害，其身變異。或由刀杖、鞭革、皮繩、矛矟等壞，或由種種蚊蝱、蛇蝎諸惡毒觸之所損害。復於餘時，見不變異。

【f2 念無常】

月二、念無常

見是事已，便作是念：如是諸行，其性無常。餘如前說。

【d8 寒熱所作變異2】

【e1 徵】

荒八、寒熱所作變異2　日一、徵

云何尋思內事寒熱所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他，於正寒時身不舒泰，踡跼戰慄；寒凍纏逼，希遇溫陽。於正熱時，身體舒泰，奮身乾語，霢霂流汗；熱渴纏逼，希遇清涼。復至寒時，還見如前所說相狀。

【f2 念無常】

月二、念無常

見是事已，便作是念：如是諸行，其性無常。餘如前說。

【d9 威儀所作變異2】

【e1 徵】

荒九、威儀所作變異2　日一、徵

云何尋思內事威儀所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他行住坐臥隨一威儀，或時為損、或時為益。

【f2 念無常】

月二、念無常

見是事已，便作是念：如是諸行，其性無常。餘如前說。

或時為損或時為益者：隨一威儀，若時經久，便生苦惱，名能為損。若時易脫，便生怡適，名能為益。

【d10 觸對所作變異2】

【e1 徵】

荒十、觸對所作變異2　日一、徵

云何尋思內事觸對所作變異無常之性？

【e2 釋2】

【f1 由觸對2】

【g1 辨分位2】

【h1 舉樂受】

日二、釋2　月一、由觸對2　盈一、辨分位2　昃一、舉樂受

謂由觸對順樂受觸，領樂觸緣所生樂時，自能了別樂受分位。

【h2 例餘受】

昃二、例餘受

如能了別樂受分位，如是了別苦受分位、不苦不樂受分位，應知亦爾。

【g2 由了知】

盈二、由了知

彼由了別如是諸受前後變異，是新新性，非故故性，或增或減，暫時而有，率爾現前，尋即變壞。

【f2 念無常】

月二、念無常

知是事已，便作是念：如是諸行，其性無常。餘如前說。

【d11 雜染所作變異2】

【e1 徵】

荒十一、雜染所作變異2　日一、徵

云何觀察內事雜染所作變異無常之性？

【e2 釋2】

【f1 由了知3】

【g1 於心有貪或離貪等】

日二、釋2　月一、由了知3　盈一、於心有貪或離貪等

謂能了知先所生起，或有貪心、或離貪心，或有瞋心、或離瞋心，或有癡心、或離癡心。

【g2 於心染汙或不染汙】

盈二、於心染汙或不染汙

又能了知隨一一種諸隨煩惱所染汙心，又能了知隨一一種諸隨煩惱不染汙心。

又能了知隨一一種諸隨煩惱所染汙心者：此中且說煩惱品類，名隨煩惱。如說貪著、慳吝、憍高、掉舉等皆貪品類，皆貪等流。忿、恨、惱、嫉、害等是瞋品類，是瞋等流。誑、諂是邪見品類，邪見等流。覆是諂品類，當知即彼品類、等流。餘隨煩惱是癡品類，是癡等流。如是諸隨煩惱繫屬根本煩惱，有多差別，名一一種。

【g3 於心趣入變壞或不變壞】

盈三、於心趣入變壞或不變壞

又能了知彼心相續，由諸煩惱及隨煩惱，於前後位，趣入變壞、不變壞性。

【f2 念無常】

月二、念無常

見是事已，便作是念：如是諸行，其性無常。何以故？心由雜染所作變異現可得故。

於前後位趣入變壞不變壞性者：若為煩惱及隨煩惱所染汙時，是名前位。離染汙時，是名後位。於前位中，有染汙故，當為有變壞苦之所逼觸，是名趣變壞性。於後位中，離染汙故，從變壞出，是名趣入不變壞性。

【d12 疾病所作變異2】

【e1 徵】

荒十二、疾病所作變異2　日一、徵

云何觀察內事疾病所作變異無常之性？

【e2 釋2】

【f1 由現見】

日二、釋2　月一、由現見

謂由觀見或自、或他，先無疾病，安樂彊盛；後時觀見或自、或他，遭重病苦，觸對猛利身諸苦受，如前廣說。復於餘時，還見無病，安樂彊盛。

【f2 念無常】

月二、念無常

見是事已，便作是念：如是諸行，其性無常。餘如前說。

如前廣說者：謂如前說：或彼男女自遭重病，命終殞歿。（陵本三十二卷一頁2614）是名廣說應知。

【d13 終歿所作變異2】

【e1 徵】

荒十三、終歿所作變異2　日一、徵

云何觀察內事終歿所作變異無常之性？

【e2 釋2】

【f1 由現見】

日二、釋2　月一、由現見

謂由觀見今時存活，安住支持；復於餘時，觀見死沒，唯有尸骸，空無心識。

【f2 念無常】

月二、念無常

見是事已，便作是念：如是諸行，其性無常。餘如前說。

【d14 青瘀所作變異2】

【e1 徵】

荒十四、青瘀所作變異2　日一、徵

云何觀察內青瘀等所作變異無常之性？

【e2 釋2】

【f1 由現見】

日二、釋2　月一、由現見

謂由觀見死已尸骸，或於一時至青瘀位，或於一時至膿爛位，如是乃至骨鎖之位。

【f2 念無常】

月二、念無常

見是事已，便作是念：如是諸行，其性無常。餘如前說。

【d15 一切不現盡滅所作變異2】

【e1 徵】

荒十五、一切不現盡滅所作變異2　日一、徵

云何觀察內事一切不現盡滅所作變異無常之性？

【e2 釋2】

【f1 由現見】

日二、釋2　月一、由現見

謂由觀見彼於餘時，此骨鎖位亦復不現，皆悉敗壞、離散、磨滅，遍一切種眼不復見。

【f2 念無常】

月二、念無常

見是事已，便作是念：如是諸行，其性無常。何以故？如是色相數數改轉，前後變異現可得故。

皆悉敗壞離散磨滅者：決擇分說：若終沒已，埋於地故，或火燒故，或為種種傍生諸蟲所食噉故，或即於彼為諸風日所暴燥故，皆是散壞磨滅法性；當知此類，是無常性。昔會今乖，名為離散；散已變壞，最後都盡，名為磨滅。（陵本六十七卷十二頁5351）其義應知。

【b3 結】

宙三、結

如是且由現見增上作意力故，十五種行觀察內事種種變異無常之性。

【a2 外事3】

【b1 標】

宇二、外事3　宙一、標

觀察是已，復更觀察十六外事種種變異無常之性。

【b2 釋15】

【c1 地事變異2】

【d1 徵】

宙二、釋15　洪一、地事變異2　荒一、徵

云何觀察地事變異無常之性？

【d2 釋2】

【e1 由現見】

荒二、釋2　日一、由現見

謂由觀見此地方所，先未造立道場、天寺、宅舍、市廛、城牆等事；後見新 造，善作善飾。復於餘時，見彼朽故，圮坼、零落、隤毀、穿闕，火所焚燒、水所漂蕩。

【e2 念無常】

日二、念無常

見是事已，便作是念：如是諸行，其性無常。何以故？如是色相前後轉變現可得故。

【c2 園事變異2】

【d1 徵】

洪二、園事變異2　荒一、徵

云何觀察園事變異無常之性？

【d2 釋2】

【e1 由現見】

荒二、釋2　日一、由現見

謂先觀見諸園苑中，藥草、叢林、華果、枝葉悉皆茂盛，青翠丹暉，甚可愛樂；復於後時，見彼枯槁，無諸華果，柯葉零落，火所焚燒、水所漂蕩。

【e2 念無常】

日二、念無常

見是事已，便作是念：如是諸行，其性無常。餘如前說。

【c3 山事變異2】

【d1 徵】

洪三、山事變異2　荒一、徵

云何觀察山事變異無常之性？

【d2 釋2】

【e1 由現見】

荒二、釋2　日一、由現見

謂於一時，觀見其山，叢林蓊鬱，聳石巉巖；復於一時，見彼叢林，巉巖聳 石，彫殘隤毀，高下參差，火所焚燒、水所漂蕩。

【e2 念無常】

日二、念無常

見是事已，便作是念：如是諸行，其性無常。餘如前說。

【c4 水事變異2】

【d1 徵】

洪四、水事變異2　荒一、徵

云何觀察水事變異無常之性？

【d2 釋2】

【e1 由現見】

荒二、釋2　日一、由現見

謂先一時，見諸河瀆池泉井等，濤波涌溢，醴水盈滿；後於一時，見彼一切枯涸乾竭。

【e2 念無常】

日二、念無常

見是事已，便作是念：如是諸行，其性無常。餘如前說。

【c5 業事變異2】

【d1 徵】

洪五、業事變異2　荒一、徵

云何觀察業事變異無常之性？

【d2 釋2】

【e1 由現見】

荒二、釋2　日一、由現見

謂先一時，見彼種種徇利牧、農、工巧、正論、行船等業皆悉興盛；復於一時，見彼事業皆悉衰損。

【e2 念無常】

日二、念無常

見此事已，便作是念：如是諸行，其性無常。餘如前說。

【c6 庫藏變異2】

【d1 徵】

洪六、庫藏變異2　荒一、徵

云何觀察庫藏變異無常之性？

【d2 釋2】

【e1 由現見】

荒二、釋2　日一、由現見

謂由觀見種種庫藏，一時盈滿，一時滅盡。

【e2 念無常】

日二、念無常

見此事已，便作是念：如是諸行，其性無常。餘如前說。

【c7 飲食變異2】

【d1 徵】

洪七、飲食變異2　荒一、徵

云何觀察飲食變異無常之性？

【d2 釋2】

【e1 由現見】

荒二、釋2　日一、由現見

謂由觀見種種飲食，一時未辦，一時已辦；一時入口，牙齒咀嚼，和雜涎唾，細細吞咽；一時入腹，漸漸消化；一時變為屎尿流出。

【e2 念無常】

日二、念無常

見此事已，便作是念：如是諸行，其性無常。餘如前說。

【c8 乘事變異2】

【d1 徵】

洪八、乘事變異2　荒一、徵

云何觀察乘事變異無常之性？

【d2 釋2】

【e1 由現見】

荒二、釋2　日一、由現見

謂於一時，見種種乘，新妙莊嚴，甚可愛樂；復於一時，見彼朽故，離諸嚴飾。

【e2 念無常】

日二、念無常

見此事已，便作是念：如是諸行，其性無常。餘如前說。

【c9 衣事變異2】

【d1 徵】

洪九、衣事變異2　荒一、徵

云何觀察衣事變異無常之性？

【d2 釋2】

【e1 由現見】

荒二、釋2　日一、由現見

謂由觀見種種衣服，一時新成，一時故壞，一時鮮潔，一時垢膩。

【e2 念無常】

日二、念無常

見此事已，便作是念：如是諸行，其性無常。餘如前說。

【c10 嚴具變異2】

【d1 徵】

洪十、嚴具變異2　荒一、徵

云何觀察嚴具變異無常之性？

【d2 釋2】

【e1 由現見】

荒二、釋2　日一、由現見

謂由觀見諸莊嚴具，一時未成，一時已成，一時堅固，一時破壞。

【e2 念無常】

日二、念無常

見此事已，便作是念：如是諸行，其性無常。餘如前說。

【c11 舞歌樂事變異2】

【d1 徵】

洪十一、舞歌樂事變異2　荒一、徵

云何觀察舞歌樂事所有變異無常之性？

【d2 釋2】

【e1 由現見】

荒二、釋2　日一、由現見

謂由觀見舞歌伎樂，現在種種音曲差別，異起異謝。

【e2 念無常】

日二、念無常

見此事已，便作是念：如是諸行，其性無常。餘如前說。

【c12 香鬘塗飾變異2】

【d1 徵】

洪十二、香鬘塗飾變異2　荒一、徵

云何觀察香鬘塗飾所有變異無常之性？

【d2 釋2】

【e1 由現見】

荒二、釋2　日一、由現見

謂先觀見種種香鬘，鮮榮芬馥；後時見彼萎悴臭爛。

【e2 念無常】

日二、念無常

見此事已，便作是念：如是諸行，其性無常。餘如前說。

【c13 資具變異2】

【d1 徵】

洪十三、資具變異2　荒一、徵

云何觀察資具變異無常之性？

【d2 釋2】

【e1 由現見】

荒二、釋2　日一、由現見

謂觀見彼，未造、已造，成滿、破壞，前後變異。

【e2 念無常】

日二、念無常

見此事已，便作是念：如是諸行，其性無常。餘如前說。

【c14 光明變異2】

【d1 徵】

洪十四、光明變異2　荒一、徵

云何觀察光明變異無常之性？

【d2 釋2】

【e1 由現見】

荒二、釋2　日一、由現見

謂由觀見種種明闇生滅變異。

【e2 念無常】

日二、念無常

見此事已，便作是念：如是諸行，其性無常。餘如前說。

【c15 男女承奉變異2】

【d1 徵】

洪十五、男女承奉變異2　荒一、徵

云何觀察男女承奉所有變異無常之性？

【d2 釋2】

【e1 由現見】

荒二、釋2　日一、由現見

謂觀見彼，或衰、或盛，不久堅住。

【e2 念無常】

日二、念無常

見此事已，便作是念：如是諸行，其性無常。餘如前說。

或衰或盛不久堅住者：或年衰老，是名為衰。或年壯盛，是名為盛。遷流謝滅，是名不久堅住。

【b3 結】

宙三、結

如是一切外事諸行，前之六種是所攝受事，後之十種是身資具事。以要言之，當知其性皆是無常。何以故？形相轉變現可得故。

【X3 總結】

地三、總結

由如是等如前所說諸變異行現見增上作意力故，於內外事，如其所應，以變異行，觀察一切是無常性。由是因緣，於諸變異無常之性，現見不背，不由他緣，非他所引，隨念觀察，審諦決定。即由如是所說因緣，說名現見增上作意。

【V2 滅壞行2】

【W1 依可現見3】

【X1 標應比度】

亥二、滅壞行2　天一、依可現見3　地一、標應比度

即由如是現見增上作意力故，觀察變異無常性已，彼諸色行雖復現有剎那生滅、滅壞無常，而微細故，非現所得。故依現見增上作意，應正比度。

【X2 徵釋所以2】

【Y1 徵】

地二、徵釋所以2　玄一、徵

云何比度？

【Y2 釋2】

【Z1 顯正2】

【a1 剎那生滅】

玄二、釋2　黃一、顯正2　宇一、剎那生滅

謂彼諸行，要有剎那生滅滅壞，方可得有前後變異，非如是住得有變異。

非如是住得有變異者：謂若剎那有暫住義，應無前後變異可得，是故作如是說。

是故諸行必定應有剎那生滅。

【a2 自然滅壞】

宇二、自然滅壞

彼彼眾緣和合有故，如是如是諸行得生，生已不待滅壞因緣，自然滅壞。

【Z2 簡非4】

【a1 標】

黃二、簡非4　宇一、標

如是所有變異因緣，能令諸行轉變生起。此是變異生起因緣，非是諸行滅壞因緣。

【a2 徵】

宇二、徵

所以者何？

【a3 釋2】

【b1 非全不生】

宇三、釋2　宙一、非全不生

由彼諸行，與世現見滅壞因緣俱滅壞已，後不相似生起可得，非彼一切全不生起。

由彼諸行至全不生起者：謂世現見水所漂爛、火所焚燒、風所鼓燥為因緣故，諸行滅壞，便謂彼為滅壞因緣。然不應爾。由彼諸行前相續滅，俱時復有後相續生。譬如有物，火焚燒時，若遇水緣，火相便滅，有水相生。此即彼物火界緣闕，火自然滅，非水能滅。由是應說水為彼物後變生因，非滅壞因。若許滅壞，應無後不相似生起可得；然有可得，故不應理。顯揚頌云：非水火風滅，以俱起滅故，彼相應滅已，餘變異生因。彼長行釋其義應知。（顯揚論十四卷十六頁31,549a）

【b2 或全不生2】

【c1 標】

宙二、或全不生2　洪一、標

或有諸行既滅壞已，一切生起全不可得。

【c2 釋2】

【d1 舉事】

洪二、釋2　荒一、舉事

如煎水等，最後一切皆悉銷盡；災火焚燒器世間已，都無灰燼，乃至餘影亦不可得。彼亦因緣後後展轉漸減盡故，最後一切都無所有。

【d2 顯義】

荒二、顯義

不由其火作如是事。

【a4 結】

宇四、結

是故變異，由前所說八種因緣，令變生起，自然滅壞。

【X3 結定無常】

地三、結定無常

如是比度作意力故，由滅壞行，於彼諸行剎那生滅、滅壞無常而得決定。

【W2 於非現見4】

【X1 標】

天二、於非現見4　地一、標

於如是事得決定已，復於他世非所現見諸行生起，應正比度。

【X2 徵】

地二、徵

云何比度？

【X3 釋2】

【Y1 顯正】

地三、釋2　玄一、顯正

謂諸有情現有種種差別可得。或好形色、或惡形色，或上族姓、或下族姓、或富族姓、或貧族姓，或大宗葉、或小宗葉，或長壽命、或短壽命，言或威肅、或不威肅，或性利根、或性鈍根。如是一切有情差別，定由作業有其差別，方可成立，非無作業。如是有情色類差別，定由先世善不善業造作增長種種品類。

【Y2 簡非3】

【Z1 標】

玄二、簡非3　黃一、標

由彼因緣，於今自體差別生起，不應自在變化為因。

【Z2 徵】

黃二、徵

何以故？

【Z3 釋2】

【a1 第一徵難2】

【b1 徵】

黃三、釋2　宇一、第一徵難2　宙一、徵

若說自在變化為因，能生諸行，此所生行為唯用彼自在為緣？為待餘緣，如是自在方能變化？

【b2 難2】

【c1 難唯自在】

宙二、難2　洪一、難唯自在

若唯用彼自在為緣，是則諸行與彼自在俱應本有，何須更生。

【c2 難待餘緣】

洪二、難待餘緣

若言先有自在體性，然後行生，是則諸行不唯自在為緣生起。

【a2 第二徵難2】

【b1 徵】

宇二、第二徵難2　宙一、徵

若言自在隨其所欲、功用、祈願，方能造化，是故亦用欲為因緣，非唯自在。若爾，此欲為有因耶？為無因耶？

【b2 釋2】

【c1 難自在】

宙二、釋2　洪一、難自在

若言有因，即用自在以為因者，此則同前所說過失，不應道理。

【c2 難餘因】

洪二、難餘因

若言此欲更有餘因，是則如欲，功用、祈願離自在外，餘法為因。如是亦應一切諸行皆用餘法以為其因，何須妄計無用自在。

【X4 結】

地四、結

由如是等比度增上作意力故，於有他世諸行生起獲得決定。

不應自在變化為因等者：有尋有伺地中亦有此文。（陵本七卷四頁485）彼說自在能生世間，此說能生諸行，是其差別，然義無異。彼說：若時有大自在，是時則有出生；若時有出生，是時則有大自在；而言出生用大自在為因者，不應道理。即此所說諸行與彼自在俱應本有，何須更生。

【U2 總結】

戌二、總結

如是略由三種增上作意力故，尋思觀察內外諸行是無常性。謂淨信增上作意力故，現見增上作意力故，比度增上作意力故。

【T2 別離行2】

【U1 結前生後】

酉二、別離行2　戌一、結前生後

於前所舉能隨順修無常五行，已辯變異、滅壞二行。云何復由別離行故觀無常性？

【U2 標釋二種3】

【V1 標】

戌二、標釋二種3　亥一、標

謂依內外二種別離，應知諸行是無常性。

【V2 釋2】

【W1 依內】

亥二、釋2　天一、依內

依內別離無常性者，謂如有一，先為他主，非奴、非使，能自受用，能驅役他作諸事業；彼於後時退失主性，非奴使性，轉得他奴及所使性。於主性等，名為別離無常之性。

【W2 依外】

天二、依外

依外別離無常性者，謂現前有資生財寶，先未變異，未為別離無常滅壞；後時為王、盜賊、非愛，及共財等之所劫奪，或由惡作加行失壞，

或由惡作加行失壞者：此中惡作，謂宿所作業。加行，謂現非理作業方便。由二差別，說彼失壞。如前於食知量中已說此義。（陵本二十三卷九頁1969）

或方便求而不能得。

【V3 結】

亥三、結

如是等類，應知是名由別離行知無常性。

【T3 法性行3】

【U1 徵】

酉三、法性行3　戌一、徵

云何復由法性行故觀無常性？

【U2 釋】

戌二、釋

謂即所有變異無常、滅壞無常、別離無常，於現在世猶未合會，於未來世當有法性。如實通達如是諸行，於未來世當有法性。

【U3 結】

戌三、結

如是等類，名為通達法性無常。

於未來世當有法性者：謂未來世變異無常、滅壞無常、別離無常定當得有，終不超越如是法性故。

【T4 合會行3】

【U1 徵】

酉四、合會行3　戌一、徵

云何復由合會行故觀無常性？

【U2 釋】

戌二、釋

謂即如是變異無常、滅壞無常、別離無常，於現在世合會現前。如實通達如是諸行，於現在世現前合會。

【U3 結】

戌三、結

如是等類，名為通達合會無常。

【S2 結】

申二、結

彼於如是內外諸行五無常性，由五種行，如其所應，作意修習、多修習故，獲得決定。

【R2 苦行攝3】

【S1 標】

未二、苦行攝3　申一、標

如是由證成道理及修增上故，於無常行得決定已，從此無間趣入苦行。

【S2 釋3】

【T1 別釋三行3】

【U1 不可愛行2】

【V1 釋】

申二、釋3　酉一、別釋三行3　戌一、不可愛行2　亥一、釋

作是思惟：如是諸行皆是無常；是無常故，決定應是有生法性；如是諸行既是生法，即有生苦；既有生苦，當知亦有老病死苦、怨憎會苦、愛別離苦、求不得苦。

【V2 結】

亥二、結

如是且由不可愛行趣入苦行。

【U2 結縛行3】

【V1 標】

戌二、結縛行3　亥一、標

如是復於有漏、有取、能順樂受一切蘊中，由結縛行趣入苦行。

【V2 徵】

亥二、徵

所以者何？

【V3 釋】

亥三、釋

以於愛等結處生愛等結，於貪等縛處生貪等縛，便能招集生老病死愁悲憂苦，一切擾惱純大苦蘊。

以於愛等結處等者：結有九種，謂愛結、恚結、慢結、無明結、見結、取結、疑結、嫉結、慳結。縛有三種，謂貪瞋癡。當知此中，能和合苦，故名為結。令於善行不隨所欲，故名為縛。義如有尋有伺地說。（陵本八卷六頁563）由是說能招集生老病死愁悲憂苦，一切擾惱純大苦蘊。

【U3 不安隱行3】

【V1 標】

戌三、不安隱行3　亥一、標

如是復於有漏、有取、順非苦樂一切蘊中，由不安隱行趣入苦行。

【V2 徵】

亥二、徵

所以者何？

【V3 釋】

亥三、釋

有漏、有取、順非苦樂一切諸蘊，麤重俱行苦、樂種子之所隨逐，苦苦、壞苦不解脫故，一切皆是無常滅法。

有漏有取順非苦樂一切諸蘊等者：佛世尊說：略五取蘊皆名為苦。義顯諸蘊是行苦性。以此諸蘊從後有業煩惱所生，是故說言有漏、有取。與不苦不樂受相應俱有，是故說言順非苦樂。此麤重性，遍行一切若樂受中、若苦受中、若不苦不樂受中，是故說言麤重俱行。若於不苦不樂受中，不能了知一切唯苦，於其所生苦受、樂受生不捨思，起不捨行，故為苦、樂種子之所隨逐，由是說言苦苦、壞苦不得解脫。依此義故，佛世尊說：應觀不苦不樂受性是無常有壞滅法。謂已滅者即是無常，其未滅者是滅壞法。如攝異門分說。（陵本八十三卷十五頁6322）

【T2 別配三苦3】

【U1 壞苦】

酉二、別配三苦3　戌一、壞苦

如是行者，於能隨順樂受諸行及樂受中，由結縛行趣入壞苦。

【U2 苦苦】

戌二、苦苦

於能隨順苦受諸行及苦受中，由不可愛行趣入苦苦。

【U3 行苦】

戌三、行苦

於能隨順不苦不樂受諸行及不苦不樂受中，由不安隱行趣入行苦。

【T3 結說三受】

酉三、結說三受

如是由結縛行、不可愛行、不安隱行增上力故，於三受中作如是說：諸所有受皆悉是苦。

【S3 結】

申三、結

如是名為由無常行作意為先，趣入苦行。

諸所有受皆悉是苦者：攝異門分說：謂諸樂受，變壞故苦；一切苦受，生住故苦；非苦樂受，體是無常滅壞法故，說之為苦。乃至廣說。（陵本八十三卷十五頁6320）其義應知。

【R3 空行攝2】

【S1 釋2】

【T1 舉有所得】

未三、空行攝2　申一、釋2　酉一、舉有所得

復作是念：我於今者，唯有諸根、唯有境界、唯有從彼所生諸受、唯有其心、唯有假名我我所法、唯有其見、唯有假立，此中可得，除此更無若過若增。

【T2 明無所得】

酉二、明無所得

如是唯有諸蘊可得。於諸蘊中，無有常恆、堅住、主宰，或說為我，或說有情，或復於此說為生者、老者、病者及以死者，或復說彼能造諸業、能受種種果及異熟。由是諸行皆悉是空，無有我故。

【S2 結】

申二、結

如是名為由無所得行趣入空行。

由是諸行皆悉是空者：唯依諸蘊假說我等有種種相，當知此種種相唯是諸行，除此別無我等自相可得，是故說言皆悉是空。

【R4 無我行攝2】

【S1 釋】

未四、無我行攝2　申一、釋

復作是念：所有諸行與其自相，及無常相、苦相相應。彼亦一切從緣生故，不得自在；不自在故，皆非是我。

【S2 結】

申二、結

如是名為由不自在行入無我行。

【P2 覺了四諦3】

【Q1 現不現見別2】

【R1 於現見蘊2】

【S1 釋4】

【T1 苦諦相3】

【U1 標】

巳二、覺了四諦3　午一、現不現見別2　未一、於現見蘊2　申一、釋4　酉一、苦諦相3　戌一、標

如是行者，以其十行攝於四行，復以四行了苦諦相。

【U2 配4】

【V1 無常行】

戌二、配4　亥一、無常行

謂無常行五行所攝。一、變異行，二、滅壞行，三、別離行，四、法性行，五、合會行。

【V2 苦行】

亥二、苦行

苦行三行所攝。一、結縛行，二、不可愛行，三、不安隱行。

【V3 空行】

亥三、空行

空行一行所攝。謂無所得行。

【V4 無我行】

亥四、無我行

無我行一行所攝。謂不自在行。

【U3 結】

戌三、結

彼由十行悟入四行。

【T2 集諦相2】

【U1 標】

酉二、集諦相2　戌一、標

復由四行，於苦諦相正覺了已，次復觀察如是苦諦，何因？何集？何起？何緣？由斷彼故，苦亦隨斷。如是即以集諦四行了集諦相。

【U2 釋3】

【V1 第一義4】

【W1 名因】

戌二、釋3　亥一、第一義4　天一、名因

謂了知愛能引苦故，說名為因。

【W2 名集】

天二、名集

既引苦已，復能招集令其生故，說名為集。

【W3 名起】

天三、名起

既生苦已，令彼起故，說名為起。

【W4 名緣】

天四、名緣

復於當來諸苦種子能攝受故，次第招引諸苦集故，說名為緣。

謂了知愛能引苦故至說名為緣者：謂愛能植眾苦種子，是名為因。既植種已，復能相續潤彼令生，是名為集。種既潤已，令於五趣差別生起，是名為起。既生起已，復與當來諸苦為引發緣，是名為緣。

【V2 第二義】

亥二、第二義

復有差別。謂了知愛是取因故，復能招集即以其取為因有故，復能生起有為上首當來生故，又能引發以生為緣老、病、死等諸苦法故。隨其所應，當知說名因、集、起、緣。

隨其所應當知說名因集起緣者：此中差別，謂愛望於取支，說名為因。望於有支，說名為集。望於生支，說名為起。望老死支，說名為緣。

【V3 第三義2】

【W1 釋2】

【X1 因】

亥三、第三義2　天一、釋2　地一、因

復有差別。謂正了知煩惱隨眠附屬所依，愛隨眠等是當來世後有生因。

【X2 集起緣2】

【Y1 標】

地二、集起緣2　玄一、標

又正了知彼所生纏，隨其所應，是集、起、緣。

【Y2 釋】

玄二、釋

謂後有愛能招引故，即是其集；此後有愛，復能發起喜貪俱行愛；此喜貪俱行愛，復與多種彼彼喜愛為緣。

【W2 結】

天二、結

如是依止愛隨眠等及三種纏，能生後有，及能發起諸愛差別，是故說名因、集、起、緣。

謂正了知煩惱隨眠至因集起緣者：此中差別，依愛、後有愛、喜貪俱行愛、彼彼喜樂愛，如次說名因、集、起、緣。分別緣起初勝法門經說：愛者，謂於現在自體貪著。後有愛者，謂於未來自體希求。喜貪俱行愛者，謂於已得攝受資財現前境界深生味著。彼彼喜樂愛者，謂於未得攝受資財非現境界種種追求。其義應知。

【U3 結】

戌三、結

如是行者，由四種行了集諦相。

【T3 滅諦相2】

【U1 釋4】

【V1 滅】

酉三、滅諦相2　戌一、釋4　亥一、滅

於集諦相正覺了已，復正覺了如是集諦無餘息滅，故名為滅。

如是集諦無餘息滅者：謂彼見、修所斷煩惱斷故，下分、上分諸結斷故，畢竟斷故，是名無餘息滅。

【V2 靜】

亥二、靜

一切苦諦無餘寂靜，故名為靜。

一切苦諦無餘寂靜者：未來苦果不更生故，現在苦果任運滅故，是名無餘寂靜。

【V3 妙】

亥三、妙

即此滅、靜，是第一故、是最勝故、是無上故，說名為妙。

【V4 離】

亥四、離

是常住故、永出離故，說名為離。

即此滅靜至說名為離者：分別緣起初勝法門經說：謂於永斷無罪、清淨、安樂性中，正觀行相，名妙行相。及於永斷常住性中，正觀行相，名離行相。彼說永斷，即此滅靜。彼說無罪、清淨、安樂，即此第一、最勝、無上。如次配釋應知。

【U2 結】

戌二、結

如是行者，由四種行了滅諦相。

【T4 道諦相2】

【U1 釋】

酉四、道諦相2　戌一、釋

於滅諦相正覺了已，復正覺了真對治道，於所知境能通尋求義故，能實尋求義故，由於四門隨轉義故，一向能趣涅槃義故，所以說名道、如、行、出。

由於四門隨轉義故者：謂於四種聖諦差別隨轉，是名四門。如緣起聖道經說：曾見老死，見老死集，見老死滅，見於老死趣滅行跡。如是曾見生、有、取、愛、受、觸、六處、名色、識、行，曾見行集，曾見行滅，曾見於行趣滅行跡。其義應知。

【U2 結】

戌二、結

如是行者，由四種行了道諦相。

【S2 結】

申二、結

如是名為於四聖諦自內現觀了相作意。

【R2 於不現見蘊2】

【S1 標】

未二、於不現見蘊2　申一、標

彼既如是於其自內現見諸蘊，依諸諦理，無倒尋思正觀察已；復於所餘不同分界不現見蘊，比度觀察。

【S2 釋】

申二、釋

謂彼所有，有為、有漏，遍一切處、遍一切種，於一切時，皆有如是法、皆墮如是理、皆有如是性。彼所有滅，皆永寂靜，常住安樂。彼所有道，皆能永斷，究竟出離。

復於所餘不同分界不現見蘊等者：謂生欲界，依欲界身趣入現觀，於色無色上地諸法能正觀察。此所觀法非現見故，非共了故，說名不同分界不現見蘊。於觀察時，以其現見比不現見，了知諸有漏法遍一切處、遍一切種，於一切時，成就苦、集同一行相，由是說言皆有如是法、皆墮如是理、皆有如是性。謂如前說無常、苦、空、無我，及與因、集、起、緣。如說苦、集同一行相，滅、道行相，當知亦爾。如文易知。

【Q2 法智類智別】

午二、法智類智別

當知此中，若於現見諸蘊諦智，若於所餘不同分界不現見境比度諦智，即是能生法智、類智種子依處。

若於現見諸蘊諦智等者：謂於現見諸蘊諦智為依，能生證諦現觀法智；及於所餘不同分界不現見境比度諦智為依，能生證諦現觀類智。言法智者， 謂於內共了現見所知諸義境界無漏之智。言類智者，謂於不共了不現見所知義境無漏之智。如顯揚說。（顯揚論二卷十六頁31,489c）

【Q3 結明作意相】

午三、結明作意相

又即如是了相作意，當知猶為聞思間雜。

【N2 勝解作意攝3】

【O1 標名】

卯二、勝解作意攝3　辰一、標名

若觀行者，於諸諦中，如是數數正觀察故，由十六行，於四聖諦證成道理已得決定。復於諸諦盡所有性、如所有性，超過聞思間雜作意，一向發起修行勝解，此則名為勝解作意。

復於諸諦盡所有性如所有性者：謂若一切事邊際性，是名諸諦盡所有性，謂事及相為所尋思故。一切事真實性，是名諸諦如所有性，謂彼共相、品、時，及理為所尋思故。

【O2 顯相】

辰二、顯相

如是作意，唯緣諦境，一向在定。

【O3 辨修2】

【P1 盡所有性攝3】

【Q1 於苦集諦2】

【R1 發起勝解2】

【S1 總標所由】

辰三、辨修2　巳一、盡所有性攝3　午一、於苦集諦2　未一、發起勝解2　申一、總標所由

於此修習、多修習故，於苦集二諦境中，得無邊際智。

【S2 別列勝解】

申二、別列勝解

由此智故，了知無常，發起無常無邊際勝解。如是了知苦等，發起苦無邊際勝解、空無我無邊際勝解、惡行無邊際勝解、往惡趣無邊際勝解、興衰無邊際勝解，及老病死愁悲憂苦一切擾惱無邊際勝解。

【R2 釋無邊際】

未二、釋無邊際

此中無邊際者，謂生死流轉。

【Q2 於滅諦4】

【R1 滅勝解】

午二、於滅諦4　未一、滅勝解

如是諸法無邊無際，乃至生死流轉不絕，常有如是所說諸法。唯有生死無餘息滅，此可息滅，更無有餘息滅方便。

【R2 靜勝解】

未二、靜勝解

即於如是諸有、諸趣死生法中，以無願行、無所依行、深厭逆行發起勝解，精勤修習勝解作意。

以無願行等者：思惟空行，無可希願，名無願行。思惟無我，實不可得，是名無所依行。思惟無常及苦，生厭患想，是名深厭逆行。

【R3 妙勝解2】

【S1 略標舉】

未三、妙勝解2　申一、略標舉

復於如是諸有、諸生增上意樂深心厭怖，及於涅槃隨起一行深心願樂。

於涅槃隨起一行者：謂於滅諦滅、靜、妙、離四行相中，隨起一行故。

【S2 簡相違2】

【T1 愛樂世間】

申二、簡相違2　酉一、愛樂世間

彼於長夜，其心愛樂世間色聲香味觸等，為諸色聲香味觸等滋長積集。由是因緣，雖於涅槃深心願樂，而復於彼不能趣入、不能證淨、不能安住、不能勝解，其心退轉。

不能趣入等者：於涅槃界不能行履正道，是名不能趣入。不能證澄清性，是名不能證淨，義如四證淨說。由於餘生不能畢竟無轉故，不能心住一緣，是名不能安住。不能見寂靜德，是名不能勝解。

【T2 不欲涅槃】

酉二、不欲涅槃

於寂靜界未能深心生希仰故，有疑慮故，其心數數厭離、驚怖。

其心數數厭離驚怖者：由未深心希仰，是故數數厭離。由有疑慮，是故數數驚怖。謂於爾時，生如是念：我我今者何所在耶？是名驚怖應知。

【R4 離勝解3】

【S1 標無能】

未四、離勝解3　申一、標無能

雖於一切苦、集二諦，數數深心厭離、驚怖，及於涅槃數數發起深心願樂，然猶未能深心趣入。何以故？

【S2 釋所以2】

【T1 出障礙法】

申二、釋所以2　酉一、出障礙法

以彼猶有能障現觀麤品我慢隨入作意，間、無間轉。

【T2 顯其行相】

酉二、顯其行相

作是思惟：我於生死曾久流轉，我於生死當復流轉；我於涅槃當能趣入，我為涅槃修諸善法；我能觀苦真實是苦，我能觀集真實是集，我能觀滅真實是滅，我能觀道真實是道；我能觀空真實是空，我觀無願真是無願，我觀無相真是無相；如是諸法是我所有。

【S3 結過失】

申三、結過失

由是因緣，雖於涅槃深心願樂，然心於彼不能趣入。

能障現觀麤品我慢等者：謂於趣入涅槃作意中，或有間、或無間我相隨轉，當知是名麤品我慢。以於諸行非我執我，長時串習為因緣故，起此我慢。趣現觀時，任運現行，不自覺知，故能為障。由是亦說心於涅槃不能趣入。

【Q3 於道諦4】

【R1 道勝解】

午三、於道諦4　未一、道勝解

彼既了知如是我慢是障礙已，便能速疾以慧通達。

【R2 如勝解】

未二、如勝解

棄捨任運隨轉作意，制伏一切外所知境，趣入作意。

【R3 行勝解】

未三、行勝解

隨作意行，專精無間觀察聖諦；隨所生起心謝滅時，無間生心，作意觀察，方便流注，無有間斷。

棄捨任運隨轉作意等者：麤品我慢能生作意不復現行，是名棄捨任運隨轉作意。以心緣心，生總厭離，通達三摩地所行影像唯是其識，不由境界心作意生，是名制伏一切外所知境，趣入作意。隨勝解作意行，專精無間觀察聖諦，當知此即順決擇分加行位攝。顯揚論說：從十六行智，後能復轉修習，先緣自心，總厭心智生，此說名煖，乃至廣說。（顯揚論十六卷二十二頁31,562a）義應了知。

【R4 出勝解】

未四、出勝解

彼既如是以心緣心，專精無替，便能令彼隨入作意障礙現觀麤品我慢，無容得生。

彼既如是以心緣心者：謂以後後能取，觀前前能取法，是名以心緣心。修所成地說：依無間滅心，由新所起作意，以無常等行如實思惟。（陵本二十卷十九頁1778）其義應知。

【P2 如所有性攝2】

【Q1 悟四聖諦2】

【R1 別辨悟入4】

【S1 苦諦2】

【T1 釋4】

【U1 無常性】

巳二、如所有性攝2　午一、悟四聖諦2　未一、別辨悟入4　申一、苦諦2　酉一、釋4　戌一、無常性

如是勤修瑜伽行者，觀心相續，展轉別異，新新而生，或增或減，暫時而有，率爾現前，前後變易，是無常性。

【U2 苦性】

戌二、苦性

觀心相續，入取蘊攝，是為苦性。

【U3 空性】

戌三、空性

觀心相續，離第二法，是為空性。

【U4 無我性】

戌四、無我性

觀心相續，從眾緣生，不得自在，是無我性。

【T2 結】

酉二、結

如是名為悟入苦諦。

觀心相續離第二法者：觀心相續，唯是諸行，無別常恆、堅住、主宰我有情等，是名離第二法。

【S2 集諦】

申二、集諦

次復觀察此心相續，以愛為因、以愛為集、以愛為起、以愛為緣。如是名為悟入集諦。

【S3 滅諦】

申三、滅諦

次復觀察此心相續所有擇滅，是永滅性、是永靜性、是永妙性、是永離性。如是名為悟入滅諦。

【S4 道諦】

申四、道諦

次復觀察此心相續究竟對治趣滅之道，是真道性、是真如性、是真行性、是真出性。如是名為悟入道諦。

【R2 總顯勝德3】

【S1 能生正智】

未二、總顯勝德3　申一、能生正智

如是先來未善觀察，今善作意方便觀察，以微妙慧，於四聖諦能正悟入。即 於此慧親近、修習、多修習故，能緣所緣平等平等正智得生。

今善作意方便觀察等者：謂由勝解作意，起四加行，觀察聖諦，是即加行無漏智攝，名微妙慧。通達三摩地所行影像唯是其識，故名所緣能緣平等平等正智。

【S2 能斷我慢】

申二、能斷我慢

由此生故，能斷障礙愛樂涅槃所有麤品現行我慢。

【S3 能趣涅槃】

申三、能趣涅槃

又於涅槃深心願樂，速能趣入，心無退轉，離諸怖畏，攝受增上意樂適悅。

【Q2 起四善根4】

【R1 煖】

午二、起四善根4　未一、煖

如是行者，於諸聖諦，下忍所攝能緣所緣平等平等智生，是名為煖。

【R2 頂】

未二、頂

中忍所攝能緣所緣平等平等智生，是名為頂。

【R3 諦順忍】

未三、諦順忍

上忍所攝能緣所緣平等平等智生，名諦順忍。

是名為煖等者：此中煖、頂，及諦順忍、世第一法，如前諸根、諸力中，已釋其相，是即名為四種善根。其義應知。（陵本二十九卷十頁2436）

【R4 世第一法4】

【S1 出住心】

未四、世第一法4　申一、出住心

彼既如是斷能障礙麤品我慢，及於涅槃攝受增上意樂適悅，便能捨離後後觀心所有加行，住無加行無分別心。

【S2 辨心相3】

【T1 似滅非實滅】

申二、辨心相3　酉一、似滅非實滅

彼於爾時，其心似滅，而非實滅；似無所緣，而非無緣。

【T2 似遠離非遠離】

酉二、似遠離非遠離

又於爾時，其心寂靜，雖似遠離，而非遠離。

【T3 非美睡眠覆蓋2】

【U1 顯正】

酉三、非美睡眠覆蓋2　戌一、顯正

又於爾時，非美睡眠之所覆蓋，唯有分明無高、無下奢摩他行。

唯有分明無高無下奢摩他行者：此顯無相心三摩地不低、不昂，如其所應，名無高下。三摩呬多地說：由不思惟一切相故，於彼諸相不厭不壞，唯不加行作意思惟，故名不低。於無相界正思惟故，於彼無相不堅執著，故名不昂。（陵本十二卷九頁1002）於彼所緣其相明淨，究竟顯現，故名分明。

【U2 簡非】

戌二、簡非

復有一類，闇昧愚癡，於美睡眠之所覆蓋，其心似滅非實滅中，起增上慢，謂為現觀。此不如是。

【S3 顯分位】

申三、顯分位

既得如是趣現觀心，不久當入正性離生。即於如是寂靜心位，最後一念無分別心，從此無間，於前所觀諸聖諦理，起內作意。此即名為世第一法。

從此無間等者：謂此最後一念無分別心，與出世無漏聖法為等無間緣。由無漏法各別內證，非從他緣，是故說言起內作意。即此最後一念無分別心，說名世第一法。

【S4 釋得名】

申四、釋得名

從此已後，出世心生，非世間心。此是世間諸行最後界畔邊際，是故名為世第一法。

【M2 通達2】

【N1 明現觀4】

【O1 出智體】

寅二、通達2　卯一、明現觀4　辰一、出智體

從此無間，於前所觀諸聖諦理，起內作意；作意無間，隨前次第所觀諸諦，若是現見、若非現見諸聖諦中，如其次第，有無分別決定智、現見智生。

【O2 辨斷果2】

【P1 斷障】

辰二、辨斷果2　巳一、斷障

由此生故，三界所繫見道所斷附屬所依諸煩惱品一切麤重，皆悉永斷。

若是現見若非現見等者：前說現見諸蘊諦智，即是能生法智種子依處；及不現見蘊比度諦智，即是能生類智種子依處故；是舉其因。今顯其果，故作是說。當知法智、類智，總略名無分別決定智、現見智。

【P2 得果3】

【Q1 不還2】

【R1 標離欲】

巳二、得果3　午一、不還2　未一、標離欲

此永斷故，若先已離欲界貪者，彼於今時既入如是諦現觀已，得不還果。

【R2 釋其相2】

【S1 例前】

未二、釋其相2　申一、例前

彼與前說離欲者相，當知無異。

【S2 簡別】

申二、簡別

然於此中少有差別。謂當受化生，即於彼處當般涅槃，不復還來生此世間。

彼與前說離欲者相等者：前說離欲者相，謂身業安住，諸根無動，乃至廣說。（陵本三十三卷二十頁2729）今說不還少有差別。彼雖離欲，而非究竟，還於欲界生四生中。不還不爾，唯生色無色界，不復還來生此世間。是故說言當受化生，即於彼處當般涅槃，由色無色唯化生故。

【Q2 一來】

午二、一來

若先倍離欲界貪者，彼於今時既入如是諦現觀已，得一來果。

【Q3 預流】

午三、預流

若先未離欲界貪者，彼於今時既入如是諦現觀已，麤重永息，得預流果。

麤重永息得預流果者：此中麤重，謂即一切見道所斷煩惱。由彼斷故，得預流果。不墮惡趣，是故說言麤重永息。攝異門分說有遠塵離垢，塵謂已生未究竟智，能障現觀有間、無間我慢現轉；垢謂彼品及見斷品所有麤重。（陵本八十三卷十四頁6316）此中麤重，義應準知。

【O3 顯得名2】

【P1 標義】

辰三、顯得名2　巳一、標義

由能知智與所知境和合無乖，現前觀察，故名現觀。

【P2 舉喻】

巳二、舉喻

如剎帝利與剎帝利和合無乖，現前觀察，名為現觀。婆羅門等，當知亦爾。

【O4 舉相狀2】

【P1 標】

辰四、舉相狀2　巳一、標

此亦成就眾多相狀。

【P2 列2】

【Q1 獲得四智】

巳二、列2　午一、獲得四智

謂證如是諦現觀故，獲得四智。謂於一切若行、若住諸作意中，善推求故，得唯法智、得非斷智、得非常智、得緣生行如幻事智。

【Q2 速遣纏等】

午二、速遣纏等

若行境界，由失念故，雖起猛利諸煩惱纏，暫作意時，速疾除遣；又能畢竟不墮惡趣；終不故思違越所學，乃至傍生亦不害命；終不退轉，棄捨所學；不復能造五無間業；定知苦樂非自所作、非他所作、非自他作、非非自他無因而生；

定知苦樂非自所作等者：攝事分說：由二因緣，自作苦樂不可施設、不可記別。如是他作、俱作、俱非所作無因而生，當知亦爾，乃至廣說。（陵本九十三卷二十三頁7056）其義應知。

終不求請外道為師，亦不於彼起福田想；於他沙門、婆羅門等，終不觀瞻口及顏面；

於他沙門婆羅門等者：攝事分說：不視他面，彼將何說我當聽受。不觀他口，適出語已，尋我聽聞、思惟、籌量、審諦觀察。諸他沙門、婆羅門者，當知即是諸外道輩。（陵本九十五卷十四頁7162）此應準知。

唯自見法、得法、知法、證法源底，越度疑惑，不由他緣；於大師教，非他所引；於諸法中得無所畏；終不妄計世瑞吉祥以為清淨；終不更受第八有生；具足成就四種證淨。

唯自見法等者：攝異門分說：言見法者，謂於苦等如實見故。言得法者，謂隨證得沙門果故。言知法者，謂證得已，於其所得，能自了知我是預流，我已證得無退墮法故。越渡惑者，謂於自所證。越渡疑者，謂於他所證。非緣於他者，謂於此法內自所證，非但隨他聽聞等故。非餘所引者，謂於大師所有聖教，不為一切外道異論所引奪故。於諸法中得無所畏者，謂於自所證，若他詰問無悚懼故。（陵本八十三卷十四頁6317）此中差別，義應準釋。又於此中，離欲界欲，是名證法源底。思所成地說：離欲界欲，如得源底故。（陵本十八卷十一頁1564）極七返有，故說終不更受第八有生。於佛法僧，及自所得聖所愛戒，獲得正信，是名具足成就四種證淨。

【N2 辨作意2】

【O1 簡勝解作意】

卯二、辨作意2　辰一、簡勝解作意

如是行者，乃至世第一法已前，名勝解作意。

【O2 出遠離作意】

辰二、出遠離作意

於諸聖諦現觀已後，乃至永斷見道所斷一切煩惱，名遠離作意。

【M3 修習2】

【N1 明得果2】

【O1 一來2】

【P1 標名】

寅三、修習2　卯一、明得果2　辰一、一來2　巳一、標名

復從此後，為欲進斷修所斷惑，如所得道更數修習，永斷欲界上品、中品諸煩惱已，得一來果。

【P2 辨相2】

【Q1 例預流】

巳二、辨相2　午一、例預流

如預流果所有諸相，今於此中，當知亦爾。

【Q2 顯差別】

午二、顯差別

然少差別。謂若行境界，於能隨順上品猛利煩惱纏處，由失念故，暫起微劣  諸煩惱纏，尋能作意，速疾除遣。唯一度來生此世間，便能究竟作苦邊際。

【O2 不還】

辰二、不還

得不還果及不還相，如前已說。

【N2 辨作意2】

【O1 觀察作意攝3】

【P1 略標舉】

卯二、辨作意2　辰一、觀察作意攝3　巳一、略標舉

當知此中，由觀察作意，於一切修道，數數觀察已斷、未斷，如所得道而正修習。

【P2 廣分別2】

【Q1 徵】

巳二、廣分別2　午一、徵

又於此中，云何名修自性？云何名修業？云何名修品類差別？

【Q2 釋3】

【R1 修自性】

午二、釋3　未一、修自性

謂由定地作意，於世出世善有為法修習增長，無間所作、殷重所作，令心相 續會彼體性。如是名為修之自性。

令心相續會彼體性者：謂心能證展轉殊勝諸善法故。

【R2 修業4】

【S1 標】

未二、修業4　申一、標

當知修業略有八種。

【S2 列】

申二、列

一、有一類法由修故得，二、有一類法由修故習，三、有一類法由修故淨，四、有一類法由修故遣，五、有一類法由修故知，六、有一類法由修故斷，七、有一類法由修故證，八、有一類法由修故遠。

【S3 釋8】

【T1 由修故得】

申三、釋8　酉一、由修故得

若先未得殊勝善法，修習令得，名修故得。

【T2 由修故習】

酉二、由修故習

若先已得，令轉現前，名修故習。

【T3 由修故淨】

酉三、由修故淨

若先已得，未令現前，但由修習彼種類法，當令現前，令轉清淨鮮白生起，名修故淨。

【T4 由修故遣】

酉四、由修故遣

若有失念，染法現行，修善法力令不忍受，斷除、變吐，名修故遣。

【T5 由修故知】

酉五、由修故知

若未生起所應斷法，修善法力，了知如病，深心厭壞；了知如癰、如箭，障礙無常、苦、空及以無我，深心厭壞；名修故知。

修善法力了知如病深心厭壞等者：此中如病、如癰、如箭，謂於諸行住厭背想。當知此由修過患想及實義想為因，由是此說修善法力。過患想者，謂於諸行思惟無常及思惟苦。實義想者，謂於諸行思惟空性及無我性。言如病者，謂如有一，因界錯亂所生病苦，修厭背想。言如癰者，謂如有一，因於先業所生癰苦，修厭背想。言如箭者，謂如有一，因他怨箭所中之苦，修厭背想。如是諸義，皆如攝事分說。（陵本八十六卷四頁6497）

【T6 由修故斷】

酉六、由修故斷

如是知已，數修習故，無間道生，斷諸煩惱，名修故斷。

【T7 由修故證】

酉七、由修故證

煩惱斷已，證得解脫，名修故證。

【T8 由修故遠】

酉八、由修故遠

如如進趣上地善法，如是如是令其下地已斷諸法轉成遠分，乃至究竟，名修故遠。

【S4 結】

申四、結

當知是名八種修業。

【R3 修品類差別4】

【S1 標】

未三、修品類差別4　申一、標

應知此修品類差別，有十一種。

【S2 列】

申二、列

一、奢摩他修，二、毗鉢舍那修，三、世間道修，四、出世道修，五、下品道修，六、中品道修，七、上品道修，八、加行道修，九、無間道修，十、解脫道修，十一、勝進道修。

【S3 釋11】

【T1 奢摩他修】

申三、釋11　酉一、奢摩他修

奢摩他修者，謂九種行令心安住，如前已說。

【T2 毗鉢舍那修】

酉二、毗鉢舍那修

毗鉢舍那修，亦如前說。

奢摩他修等者：此中奢摩他修，謂即九種心住。毗鉢舍那修，謂即六事差別所緣。如前心一境性處中廣釋其相。（陵本三十卷九頁2511及十二頁2520）

【T3 世間道修】

酉三、世間道修

世間道修者，謂於諸下地見麤相故，於諸上地見靜相故，乃至能趣無所有處一切離欲。

【T4 出世道修】

酉四、出世道修

出世道修者，謂正思惟苦真是苦、集真是集、滅真是滅、道真是道。由正見等無漏聖道，乃至能趣非想非非想處一切離欲。

【T5 下品道修】

酉五、下品道修

下品道修者，謂由此故，能斷最麤上品煩惱。

【T6 中品道修】

酉六、中品道修

中品道修者，謂由此故，能斷所有中品煩惱。

【T7 上品道修】

酉七、上品道修

上品道修者，謂由此故，能斷所有最後所斷下品煩惱。

【T8 加行道修】

酉八、加行道修

加行道修者，謂由此故，為斷煩惱，發起加行。

【T9 無間道修】

酉九、無間道修

無間道修者，謂由此故，正斷煩惱。

【T10 解脫道修】

酉十、解脫道修

解脫道修者，謂由此故，惑斷無間證得解脫。

解脫道修等者：謂煩惱斷無間心得解脫故。

【T11 勝進道修】

酉十一、勝進道修

勝進道修者，謂由此故，從是已後修勝善法，乃至未起餘地煩惱能治加行，或復未起趣究竟位。

勝進道修等者：修勝善法，名勝進道。然有分齊，說乃至言。由若已起餘地煩惱能治加行，名加行道。或復已起趣究竟位，名究竟道。是故皆非勝進道攝。

【S4 結】

申四、結

當知是名十一種修品類差別。

【P3 結應觀】

巳三、結應觀

如是於修勤修習者，於時時間，應正觀察所有煩惱已斷、未斷。

【O2 攝樂作意攝】

辰二、攝樂作意攝

於時時間，於可厭法深心厭離；於時時間，於可欣法深心欣慕；如是名為攝樂作意。

【M4 究竟2】

【N1 明道果2】

【O1 阿羅漢道2】

【P1 標相】

寅四、究竟2　卯一、明道果2　辰一、阿羅漢道2　巳一、標相

彼即於此攝樂作意親近、修習、多修習故，有能無餘永斷修道所斷煩惱最後學位喻如金剛三摩地生。由此生故，便能永斷修道所斷一切煩惱。

有能無餘永斷修道所斷煩惱等者：有三摩地，喻如金剛，此能無餘永斷修道所斷煩惱，於最後邊有學位生。從此無間，究竟解脫，成阿羅漢，名無學故。

【P2 釋名2】

【Q1 問】

巳二、釋名2　午一、問

問：何因緣故，此三摩地名金剛喻？

【Q2 答2】

【R1 舉喻】

午二、答2　未一、舉喻

答：譬如金剛，望餘一切末尼、真珠、琉璃、螺貝、璧玉、珊瑚等諸珍寶，最為堅固；能穿、能壞所餘寶物，非餘寶物所能穿壞。

【R2 合法】

未二、合法

如是此三摩地，於諸有學三摩地中，最上、最勝、最為堅固；能壞一切所有煩惱，非上煩惱所能蔽伏。是故此三摩地名金剛喻。

非上煩惱所能蔽伏者：三摩呬多地說：此三摩地最第一故，最尊勝故，極堅牢故，上無煩惱能摧伏故，摧伏一切諸煩惱故。（陵本十二卷十九頁1048）與此義同。

【O2 阿羅漢果2】

【P1 辨諸相2】

【Q1 辨3】

【R1 證極究竟2】

【S1 標證得】

辰二、阿羅漢果2　巳一、辨諸相2　午一、辨3　未一、證極究竟2　申一、標證得

從此金剛喻三摩地，無間永害一切煩惱品麤重種子，其心於彼究竟解脫，證得畢竟種性清淨。

證得畢竟種性清淨者：謂證轉依，圓滿解脫，自性清淨故。

【S2 列五相5】

【T1 堪作他義】

申二、列五相5　酉一、堪作他義

於諸煩惱究竟盡中，發起盡智。由因盡故，當來苦果畢竟不生，即於此中起無生智。

【T2 自義圓滿】

酉二、自義圓滿

彼於爾時，成阿羅漢，諸漏已盡，所作已辦，無復所作，證得自義，盡諸有結。已正奉行如來聖教，心善解脫。

證得自義盡諸有結等者：謂於自身證苦邊際，是名證得自義。上下分結皆已永斷，是名盡諸有結。於世尊所梵行已立，究竟涅槃，是名已正奉行如來聖教，心善解脫。

已具成就十無學法。謂無學正見、正思惟，乃至無學正解脫、正智。

【T3 安住聖住2】

【U1 明自在轉2】

【V1 標】

酉三、安住聖住2　戌一、明自在轉2　亥一、標

於諸住中及作意中，能隨己心自在而轉。

【V2 釋2】

【W1 於諸住】

亥二、釋2　天一、於諸住

隨所樂住或聖、或天、或梵住中，即能安住。

【W2 於作意】

天二、於作意

隨樂思惟所有正法，能引世間或出世間諸善義利，即能思惟。

【U2 別釋諸住3】

【V1 聖住】

戌二、別釋諸住3　亥一、聖住

言聖住者，謂空住、無願住、無相住、滅盡定住。

【V2 天住】

亥二、天住

言天住者，謂諸靜慮、諸無色住。

【V3 梵住】

亥三、梵住

言梵住者，謂慈住、悲住、喜住、捨住。

【T4 斷智畢竟】

酉四、斷智畢竟

又於爾時，至極究竟，畢竟無垢，畢竟證得梵行邊際。

【T5 入涅槃滅】

酉五、入涅槃滅

離諸關鍵，已出深坑，已度深塹，已能摧伏彼伊師迦，是為真聖，摧滅高幢。

又於爾時至極究竟至摧滅高幢者：一切行事皆悉斷故，是名至極究竟。一切煩惱畢竟斷故，是名畢竟無垢。今已獲得彼對治故，是名畢竟證得梵行邊際。先斷能順五下分結，如離關鍵。次於涅槃起深坑想，無明怖畏斷無 餘故，如出深坑及度深塹。已斷有愛，於諸境界無復愛生，便於一切憍慢不起，由是說言摧滅高幢。如是諸義，皆如攝事分說。（陵本八十七卷十八頁6607）又復此中，摧伏薩迦耶見及彼常見，是名摧伏彼伊師迦。由計常論者，謂我世間皆實常住，不可損害，積聚而住，如伊師迦故。如有尋有伺地說。（陵本六卷十五頁453）

【R2 諸餘功德5】

【S1 守護四依】

未二、諸餘功德5　申一、守護四依28

已斷五支，成就六支。

已斷五支成就六支者：如下說言，不能習近五種處所，乃至廣說，是名已斷五支。此說六支，疑為五支。思所成地中說：成就五支，永斷五支，當知得名真實苾芻。（陵本十九卷十六頁1667）其義應知。

一向守護四所依止。

一向守護四所依止者：思所成地說：依四所依立四種護。謂命護、力護、心雜染護、正方便護。（陵本十八卷十六頁1583）此四所依，如義應知。

【S2 永離貪愛】

申二、永離貪愛

最極遠離，獨一諦實，棄捨希求，無濁思惟，身行猗息。

最極遠離至身行猗息者：思所成地有一頌言：住戲論皆無，踰牆塹離愛，牟尼遊世間，天人不能識。（陵本十九卷十一頁1649）謂阿羅漢苾芻，於惡魔怨一切愚夫所繫屬主，解脫自在，是名最極遠離。如是真阿羅漢，一切天人皆不能識，是名獨一諦實。棄捨自屬養命珍財，及與生天方便，是名棄捨希求。無諸惡見及愛、無明種種過失，是名無濁思惟。究竟自在，遊行空閑聚落，是名身行猗息。如是諸義，皆依彼長行釋。

【S3 證俱解脫】

申三、證俱解脫

心善解脫，慧善解脫。

心善解脫慧善解脫者：愛及無明永斷無餘，如其次第，證二解脫。義如有尋有伺地釋。（陵本九卷十五頁694）

獨一無侶，正行已立，名已親近無上丈夫。

【S4 具六恆住】

申四、具六恆住

具足成就六恆住法。謂眼見色已，無喜無憂，安住上捨，正念正知。如是耳聞聲已、鼻齅香已、舌嘗味已、身覺觸已、意了法已，無喜無憂，安住上捨，正念正知。

【S5 三毒永盡2】

【T1 自能領受】

申五、三毒永盡2　酉一、自能領受

彼於爾時，領受貪欲無餘永盡，領受瞋恚無餘永盡，領受愚癡無餘永盡。

【T2 他應供養】

酉二、他應供養

彼貪瞋癡皆永盡故，不造諸惡，習近諸善。其心猶如虛空淨水，如妙香檀，普為一切天帝天王恭敬供養。

【R3 住二涅槃2】

【S1 有餘依】

未三、住二涅槃2　申一、有餘依

住有餘依般涅槃界，度生死海，已到彼岸，亦名住持最後有身。

【S2 無餘依2】

【T1 標相】

申二、無餘依2　酉一、標相

先業煩惱所引諸蘊自然滅故，餘取無故，不相續故，於無餘依般涅槃界而般涅槃。

【T2 顯義】

酉二、顯義

此中都無般涅槃者，如於生死無流轉者。唯有眾苦永滅、寂靜、清涼、滅沒。唯有此處最為寂靜，所謂棄捨一切所依，愛盡、離欲、永滅、涅槃。

【Q2 結】

午二、結

當知此中，有如是相。

【P2 釋漏盡2】

【Q1 永斷五支2】

【R1 標列五支】

巳二、釋漏盡2　午一、永斷五支2　未一、標列五支

阿羅漢苾芻諸漏永盡，不能習近五種處所。一者、不能故思殺害諸眾生命，二者、不能不與而取，三者、不能行非梵行習婬欲法，四者、不能知而妄 語，五者、不能貯畜受用諸欲資具。

不能習近五種處所等者：此即前說已斷五支。思所成地說斷五支，與此義同。然文有別，次第亦異。

【R2 出永斷因】

未二、出永斷因

如是不能妄計苦樂自作、他作、自他俱作、非自他作無因而生。

【Q2 離諸怖畏】

午二、離諸怖畏

又亦不能怖畏一切不應記事；又亦不能於雲、雷電、霹靂、災雹，及見種種怖畏事已，深生驚怖。

如是不能妄計苦樂等者：此即前說成就六支。於妄計中，略有四種，謂即自作、他作、俱作，此之三種，惡因論邊；後之一種，無因論邊。遠離此四，又不怖畏一切不應記事，及於諸怖畏事不生驚怖，是故說言成就六支。

【N2 辨作意2】

【O1 加行究竟作意】

卯二、辨作意2　辰一、加行究竟作意

當知此中，金剛喻定所攝作意，名加行究竟作意。

【O2 加行究竟果作意】

辰二、加行究竟果作意

最上阿羅漢果所攝作意，名加行究竟果作意。

【L3 結得究竟】

丑三、結得究竟

由如是等多種作意，依出世道證得究竟。

【D3 結成地意】

丁三、結成地意

如是一切名聲聞地。此是一切正等覺者所說一切聲聞相應教法根本，猶如一切名句文身是所制造文章、呪術、異論根本。

本地分中獨覺地第十四

【C11 獨覺地2】

【D1 結前生後】

丙十一、獨覺地2　丁一、結前生後

如是已說聲聞地。云何獨覺地？

【D2 標釋五相3】

【E1 標】

丁二、標釋五相3　戊一、標

當知此地有五種相。

【E2 列】

戊二、列

一者、種性，二者、道，三者、習，四者、住，五者、行。

【E3 釋5】

【F1 種性3】

【G1 徵】

戊三、釋5　己一、種性3　庚一、徵

云何獨覺種性？

【G2 標】

庚二、標

謂由三相，應正了知。

【G3 釋3】

【H1 薄塵種性】

庚三、釋3　辛一、薄塵種性

一者、本性獨覺，先未證得彼菩提時，有薄塵種性。由此因緣，於憒鬧處，心不愛樂；於寂靜處，深心愛樂。

【H2 薄悲種性】

辛二、薄悲種性

二者、本性獨覺，先未證得彼菩提時，有薄悲種性。由是因緣，於說正法利有情事，心不愛樂；於少思務寂靜住中，深心愛樂。

【H3 中根種性】

辛三、中根種性

三者、本性獨覺，先未證得彼菩提時，有中根種性，是慢行類。由是因緣，深心希願無師、無敵而證菩提。

【F2 道3】

【G1 徵】

己二、道3　庚一、徵

云何獨覺道？

【G2 標】

庚二、標

謂由三相，應正了知。

【G3 釋3】

【H1 初獨覺道】

庚三、釋3　辛一、初獨覺道

謂有一類，安住獨覺種性，經於百劫，值佛出世，親近承事，成熟相續，專心求證獨覺菩提。於蘊善巧、於處善巧、於界善巧、於緣起善巧、於處非處善巧、於諦善巧勤修學故，於當來世，速能證得獨覺菩提。如是名為初獨覺道。

成熟相續者：此中成熟，謂將成熟。聲聞地說：謂即如是已得趣入補特伽羅，除所獲得最後有身。謂住於此得般涅槃，或能趣入正性離生。從趣入 後，於後後生修集諸根，轉上、轉勝、轉復微妙。是名將成熟。（陵本二十一卷十七頁1869）此應準釋。由下自說，過百劫已，出無佛世，方能證法現觀，得獨覺菩提果故。

【H2 第二獨覺道】

辛二、第二獨覺道

復有一類，值佛出世，親近善士，聽聞正法，如理作意，於先所未起順決擇分善根，引發令起，謂煖、頂、忍；而無力能即於此生證法現觀，得沙門果。復修蘊善巧、修處善巧、修界善巧、修緣起善巧、修處非處善巧、修諦善巧故，於當來世能證法現觀，得沙門果。是名第二獨覺道。

【H3 第三獨覺道】

辛三、第三獨覺道

復有一類，值佛出世，親近善士，聽聞正法，如理作意，證法現觀，得沙門果；而無力能於一切種至極究竟，畢竟離垢，畢竟證得梵行邊際阿羅漢果。復修蘊善巧、修處善巧、修界善巧、修緣起善巧、修處非處善巧、修諦善巧故，依出世道，於當來世至極究竟，畢竟離垢，畢竟證得梵行邊際阿羅漢果。是名第三獨覺道。

【F3 習2】

【G1 徵】

己三、習2　庚一、徵

云何獨覺習？

【G2 釋2】

【H1 明種類2】

【I1 依初獨覺道】

庚二、釋2　辛一、明種類2　壬一、依初獨覺道

謂有一類，依初獨覺道，滿足百劫修集資糧。過百劫已，出無佛世，無師自能修三十七菩提分法，證法現觀，得獨覺菩提果，永斷一切煩惱，成阿羅漢。

證法現觀得獨覺菩提果等者：此中唯說證法現觀及得阿羅漢果，不說或得沙門果。當知此類名頓出離，與下所說漸出離者有別。集論中說：頓出離者，謂入諦現觀已，依止未至定，發出世間道，頓斷三界一切煩惱。品品別斷，唯立二果，謂預流果、阿羅漢果。（集論七卷十四頁31,690a）義應準釋。

【I2 依次二獨覺道】

壬二、依次二獨覺道

復有一類，或依第二、或依第三獨覺道。由彼因緣，出無佛世，無師自能修三十七菩提分法，或證法現觀，乃至得阿羅漢果，或得沙門果，至極究竟，畢竟離垢，畢竟證得梵行邊際，證得最上阿羅漢果。

或證法現觀乃至得阿羅漢果等者：此中一類，或頓出離，或漸出離，如次配釋應知。

【H2 辨異名】

辛二、辨異名

當知此中，由初習故成獨覺者，名麟角喻；由第二、第三習故成獨勝者，名部行喻。

【F4 住2】

【G1 徵】

己四、住2　庚一、徵

云何獨覺住？

【G2 釋2】

【H1 麟角喻】

庚二、釋2　辛一、麟角喻

謂初所習麟角喻獨覺，樂處孤林，樂獨居住，樂甚深勝解，樂觀察甚深緣起道理，樂安住最極空、無願、無相作意。

【H2 部行喻】

辛二、部行喻

若第二、第三所習部行喻獨勝，不必一向樂處孤林、樂獨居住，亦樂部眾共相雜住。所餘住相，如麟角喻。

【F5 行2】

【G1 徵】

己五、行2　庚一、徵

云何獨覺行？

【G2 釋3】

【H1 乞食無染】

庚二、釋3　辛一、乞食無染

謂一切獨覺，隨依彼彼村邑聚落而住，善護其身、善守諸根、善住正念，隨入彼彼村邑聚落，或為乞食。

【H2 以身濟度3】

【I1 標】

辛二、以身濟度3　壬一、標

或濟度他下劣愚昧，以身濟度，不以語言。

【I2 徵】

壬二、徵

何以故？

【I3 釋】

壬三、釋

唯現身相為彼說法，不發言故。

善護其身等者：謂入村邑聚落乞食，應當善避惡象、惡馬等，是名善護其身。若於如是諸境界相不應策發諸根，便即於彼不作功用，是名善守諸根。若於如是諸境界相應當策發諸根，便即於彼正作功用，令諸煩惱不起現行，是名善住正念。義如聲聞地說。（陵本三十二卷十一頁2640）

示現種種神通境界，乃至為令心誹謗者生歸向故。

【H3 本趣寂】

辛三、本趣寂

又彼一切，應知本來一向趣寂。

應知本來一向趣寂者：謂彼深願速證涅槃故。

瑜伽師地論科句披尋記卷第三十四

瑜伽師地論科句披尋記卷第三十五

彌勒菩薩說

唐三藏沙門玄奘奉詔譯

韓清淨科記

本地分中菩薩地第十五初持瑜伽處種性品第一

【C12 菩薩地2】

【D1 結前生後】

丙十二、菩薩地2　丁一、結前生後

如是已說獨覺地。云何菩薩地？

【D2 廣辨一一2】

【E1 普攝學果3】

【F1 標釋品類2】

【G1 總標2】

【H1 嗢柁南】

丁二、廣辨一一2　戊一、普攝學果3　己一、標釋品類2　庚一、總標2　辛一、嗢柁南

嗢柁南曰：初持次相分　增上意樂住　生攝受地行　建立最為後

【H2 長行】

辛二、長行

有十法具攝大乘菩薩道及果。何等為十？一者、持，二者、相，三者、分，四者、增上意樂，五者、住，六者、生，七者、攝受，八者、地，九者、行，十者、建立。

【G2 別釋3】

【H1 初持攝2】

【I1 總釋持名4】

【J1 出體2】

【K1 徵】

庚二、別釋3　辛一、初持攝2　壬一、總釋持名4　癸一、出體2　子一、徵

云何名持？

【K2 釋】

子二、釋

謂諸菩薩自乘種性、最初發心，及以一切菩提分法，是名為持。

【J2 釋義2】

【K1 徵】

癸二、釋義2　子一、徵

何以故？

【K2 釋3】

【L1 種性持】

子二、釋3　丑一、種性持

以諸菩薩自乘種性為依止故、為建立故，有所堪任、有大勢力，能證無上正等菩提，是故說彼自乘種性，為諸菩薩堪任性持。

云何名持等者：持謂任持，謂大菩提，為自種性、最初發心，及以一切菩提分法所任持故。體雖不同，而義是一。由隨彼體等量不壞是持義故。

【L2 發心持】

丑二、發心持

以諸菩薩最初發心為所依止、為建立故，於施、戒、忍、精進、靜慮、慧，於六波羅蜜多，於福德資糧、智慧資糧，

於施戒忍精進靜慮慧等者：謂能破裂慳吝、貧窮，及能引得廣大財位、福德資糧，故名為施。又能息滅惡戒、惡趣，及能取得善趣、等持，故名為戒。又能滅盡忿怒、怨讎，及能善住自他安隱，故名為忍。又能遠離所有懈怠、惡不善法，及能出生無量善法令其增長，故名精進。又能消除所有散動，及能引得內心安住，故名靜慮。又能除遣一切見趣、諸邪惡慧，及能真實品別知法，故名為慧。又此六種，於諸世間聲聞、獨覺施等善根最為殊勝，能到彼岸，是故通稱波羅蜜多。義如攝大乘論說。（攝大乘論二卷二十四頁31,144b）又此六種正修行時，能為無上正等菩提真實資糧。資糧有二，謂福及智。福攝三種波羅蜜多，一、施波羅蜜多，二、戒波羅蜜多，三、忍波羅蜜多。智唯一種波羅蜜多，謂慧波羅蜜多。精進、靜慮波羅蜜多，應知通二分，一者、福分，二者、智分。義如下說。（陵本三十六卷五頁2916）如是當知，施等體雖是一，望義不同，是故此中差別宣說。

於一切菩提分法，能勤修學，是故說彼最初發心，為諸菩薩行加行持。

於一切菩提分法者：顯揚頌云：覺分有眾多，最初三十七。如彼長行廣釋應知。（顯揚論二卷十頁31,488b）

【L3 覺分持】

丑三、覺分持

以諸菩薩一切所行菩提分法為所依止、為建立故，圓滿無上正等菩提，是故說彼一切所行菩提分法，為所圓滿大菩提持。

【J3 遮簡2】

【K1 簡無種性】

癸三、遮簡2　子一、簡無種性

住無種性補特伽羅，無種性故，雖有發心及行加行為所依止，定不堪任圓滿 無上正等菩提。由此道理，雖未發心、未修菩薩所行加行，若有種性，當知望彼而得名持。

【K2 簡不發心】

子二、簡不發心

又住種性補特伽羅，若不發心、不修菩薩所行加行，雖有堪任，而不速證無上菩提；與此相違，當知速證。

【J4 異名】

癸四、異名

又此種性，已說名持，亦名為助、亦名為因、亦名為依、亦名階級、亦名前導、亦名舍宅。如說種性，最初發心、所行加行，應知亦爾。

【I2 別顯持義3】

【J1 種性持（即種性品）6】

【K1 安住種類別2】

【L1 標二種類】

壬二、別顯持義3　癸一、種性持（即種性品）6　子一、安住種類別2　丑一、標二種類

云何種性？謂略有二種。一、本性住種性，二、習所成種性。

【L2 釋二義意2】

【M1 辨義2】

【N1 本性住種性】

丑二、釋二義意2　寅一、辨義2　卯一、本性住種性

本性住種性者，謂諸菩薩六處殊勝有如是相，從無始世展轉傳來，法爾所得，是名本性住種性。

六處殊勝等者：聲聞地說：附在所依，有如是相，六處所攝。從無始世展轉傳來，法爾所得。又說：如是種子，非於六處有別異相。即於如是種類、分位、六處殊勝，乃至廣說是故當言墮一相續。（陵本二十一卷二頁1811）其義應知。

【N2 習所成種性】

卯二、習所成種性

習所成種性者，謂先串習善根所得，是名習所成種性。

【M2 明意】

寅二、明意

此中義意，二種皆取。

【K2 名字分位別2】

【L1 釋名字】

子二、名字分位別2　丑一、釋名字

又此種性亦名種子、亦名為界、亦名為性。

【L2 釋分位】

丑二、釋分位

又此種性未習成果，說名為細，未有果故。已習成果，說名為麤，與果俱故。

【K3 自他勝劣別2】

【L1 由種性2】

【M1 標自最勝】

子三、自他勝劣別2　丑一、由種性2　寅一、標自最勝

若諸菩薩成就種性，尚過一切聲聞、獨覺，何況其餘一切有情。當知種性無上最勝。

【M2 釋其所以3】

【N1 徵】

寅二、釋其所以3　卯一、徵

何以故？

【N2 釋】

卯二、釋

略有二種淨，一、煩惱障淨，二、所知障淨。一切聲聞、獨覺種性，唯能當證煩惱障淨，不能當證所知障淨；菩薩種性，亦能當證煩惱障淨，亦能當證所知障淨。

【N3 結】

卯三、結

是故說言望彼一切無上最勝。

【L2 由四事2】

【M1 標列四勝】

丑二、由四事2　寅一、標列四勝

復由四事，當知菩薩勝於一切聲聞、獨覺。何等為四？一者、根勝，二者、行勝，三者、善巧勝，四者、果勝。

【M2 校量勝劣4】

【N1 校量根】

寅二、校量勝劣4　卯一、校量根

言根勝者，謂諸菩薩本性利根，獨覺中根，聲聞軟根，是名根勝。

【N2 校量行】

卯二、校量行

言行勝者，謂諸菩薩亦能自利，亦能利他，利益安樂無量眾生，哀愍世間，令諸天人獲得勝義利益安樂；聲聞、獨覺唯行自利；是名行勝。

【N3 校量善巧】

卯三、校量善巧

善巧勝者，聲聞、獨覺於蘊、界、處、緣起、處非處中能修善巧；菩薩於此及於其餘一切明處能修善巧；是名善巧勝。

聲聞獨覺至是名善巧勝者：聲聞、獨覺能修善巧，唯內明處少分所攝。菩薩不爾，於五明處能修善巧，是故殊勝。

【N4 校量果】

卯四、校量果

言果勝者，聲聞能證聲聞菩提，獨覺能證獨覺菩提，菩薩能證阿耨多羅三藐三菩提，是名果勝。

【K4 白法相應別3】

【L1 標列六相】

子四、白法相應別3　丑一、標列六相

又諸菩薩有六波羅蜜多種性相。由此相故，令他了知真是菩薩。謂施波羅蜜多種性相，戒、忍、精進、靜慮、慧波羅蜜多種性相。

【L2 釋其差別6】

【M1 施種性相3】

【N1 徵】

丑二、釋其差別6　寅一、施種性相3　卯一、徵

云何菩薩施波羅蜜多種性相？

【N2 釋2】

【O1 由意樂2】

【P1 惠捨攝】

卯二、釋2　辰一、由意樂2　巳一、惠捨攝

謂諸菩薩本性樂施，於諸現有堪所施物，恆常無間性能於他平等分布，心喜施與，意無追悔。

本性樂施至意無追悔者：施品中說：又諸菩薩，施前意悅，施時心淨，施後無悔。（陵本三十九卷九頁3203）如其所應配釋應知。又復此中，性能於他平等分布者，謂諸菩薩行布施時，普於一切有情之類起平等心，住福田想，而行惠施。終不分別怨親中庸、有德有失、劣等勝品、有苦有樂品類差別。

施物雖少，而能均布；惠施廣大，而非狹小。

施物雖少至而非狹小者：施品中說：又不狹劣而行惠施。謂財雖少，尚廣心施，何況財多。（陵本三十九卷八頁3201）

無所惠施，深懷慚恥。常好為他讚施勸施，見能施者心懷喜悅。

【P2 供養攝】

巳二、供養攝

於諸尊重、耆宿、福田、應供養者，從座而起，恭敬奉施。

【O2 由正行3】

【P1 法施攝】

辰二、由正行3　巳一、法施攝

於其彼彼此世他世有情無罪利益事中，若請不請，如理為說。

於其彼彼此世他世等者：戒品中說：謂於樂行惡行有情，為欲令斷諸惡行故，以相應文句、助伴、隨順、清亮、有用、相稱、應順、常委分資糧法而為宣說。乃至廣說於佛聖教懷憎嫉者，為欲令彼得清淨信，證清淨見，超諸惡趣，盡一切結，越一切苦；應知亦爾。（陵本四十卷九頁3284）由是當知，諸所說事，隨其所應，能令有情此世他世安樂，是名彼彼此世他世有情無罪利益事。若他求請、或不求請，以相應文句等而為宣說，是名如理為說。

【P2 無畏施攝】

巳二、無畏施攝

若諸有情怖於王賊及水火等，施以無畏，能於種種常極怖中，隨力濟拔。

【P3 財施攝2】

【Q1 不誑罔他】

巳三、財施攝2　午一、不誑罔他

受他寄物，未嘗差違。若負他債，終不抵誑。於共財所，亦無欺罔。於其種  種末尼、珍珠、琉璃、螺貝、璧玉、珊瑚、金銀等寶資生具中心迷倒者，能  正開悟。尚不令他欺罔於彼，況當自為。

【Q2 不樂畜積】

午二、不樂畜積

其性好樂廣大財位，於彼一切廣大資財心好受用；樂大事業，非狹小門。於諸世間酒色、博戲、歌舞、倡妓種種變現耽著事中，速疾厭捨，深生慚愧。得大財寶，尚不貪著，何況小利。

【N3 結】

卯三、結

如是等類，當知名為菩薩施波羅蜜多種性相。

【M2 戒種性相3】

【N1 徵】

寅二、戒種性相3　卯一、徵

云何菩薩戒波羅蜜多種性相？

【N2 釋2】

【O1 由意樂3】

【P1 律儀戒攝】

卯二、釋2　辰一、由意樂3　巳一、律儀戒攝

謂諸菩薩，本性成就軟品不善身語意業，不極暴惡，於諸有情不極損惱。

本性成就軟品不善身語意業等者：謂以軟品貪瞋癡為因緣故所起諸業，是名軟品不善身語意業。於諸眾生無殺害心，是名不極暴惡。成就不害，不好以惡身語損惱於他，是名不極損惱。

雖作惡業，速疾能悔，常行恥愧，不生歡喜。

不生歡喜者：有尋有伺地業顛倒中，說有喜樂顛倒。謂如有一，不善業道現前行時，如遊戲法，極為喜樂。（陵本九卷五頁651）與此相違，當知是名不生歡喜。

不以刀杖手塊等事惱害有情；於諸眾生，性常慈愛。

【P2 攝善戒攝3】

【Q1 敬事尊長】

巳二、攝善戒攝3　午一、敬事尊長

於所應敬，時起奉迎，合掌問訊，現前禮拜。

【Q2 修和敬業】

午二、修和敬業

修和敬業，所作機捷，非為愚鈍，善順他心。

修和敬業等者：攝事分說：謂有苾芻作是思惟：攝取捷慧、愛樂修福同梵行者以為助伴，所有僧事及其餘事皆令彼作，我獨蕭然自得而住。（陵本一百卷七頁7490）當知是人，於同梵行非愛、非敬，不作應作。今此不爾。所作機捷，成就六種可樂、可愛、可重、無違諍法，與諸有智同梵行者共住一處，常令歡喜，是名善順他心。

【Q3 成就賢善】

午三、成就賢善

常先含笑，舒顏平視，遠離顰蹙，先言問訊。

常先含笑等者：此顯為性賢善應知。隨世儀轉慰問有情，或問安隱吉祥，或問諸界調適，是名先言問訊。

【P3 饒益戒攝5】

【Q1 了知恩報】

巳三、饒益戒攝5　午一、了知恩報

於恩有情，知恩知報。於來求者常行質直，不以諂誑而推謝之。

於來求者常行質直等者：謂諸菩薩，於己有恩諸有情所，善知恩故，若等若增現前酬報，隨能隨力，如法令其意望滿足。雖無力能，彼若求請，即於彼彼所作事業示現殷重精勤營務，終不頓止彼所希求，云何令彼知我無力，非無欲樂。如真實義品中說。（陵本三十六卷十四頁2965）此所說義，準彼應釋。

【Q2 如法求財】

午二、如法求財

如法求財，不以非法，不以卒暴。

如法求財等者：謂與如理作意相應，以法及不凶險追求財物，不以非法及 凶險。如有尋有伺地說應知。（陵本五卷十五頁380）

【Q3 樂修福業】

午三、樂修福業

性常喜樂修諸福業。

性常喜樂修諸福業者：謂施、戒、修三福業事應知。

於他修福尚能獎助，況不自為。

【Q4 愍苦知畏】

午四、愍苦知畏

若見若聞他所受苦，所謂殺縛、割截、捶打、訶毀、迫脅，於是等苦過於自受，重於法受及重後世。於少罪中尚深見怖，何況多罪。

過於自受重於法受者：謂若見聞他所受苦，過於自所受苦，重於現所領受彼法苦故。

【Q5 助伴作業2】

【R1 簡擇所作2】

【S1 於如法事】

午五、助伴作業2　未一、簡擇所作2　申一、於如法事

於他種種所應作事，所謂商、農、放牧、事王、書印、算數、善和諍訟、追求財寶、守護儲積、方便出息，及以捨施、婚姻、集會。於是一切如法事中，悉與同事。

【S2 於非法事】

申二、於非法事

於他種種鬥訟諍競，或餘所有互相惱害，能令自他無義無利，受諸苦惱。如是一切非法事中，不與同事。

【R2 加行所作2】

【S1 制止】

未二、加行所作2　申一、制止

善能制止所不應作。謂十種惡不善業道。

【S2 成辦】

申二、成辦

不違他命，善順於他，同忍同戒。於他事業隨彼所欲，廢己所作而為成辦。

【O2 由正行2】

【P1 意相應善】

辰二、由正行2　巳一、意相應善

其心溫潤、其心純淨，恚心、害心不久相續，隨生隨捨，起賢善心。

【P2 語相應善】

巳二、語相應善

尊重實語，不誑惑他，不離他親，亦不好樂，不輕爾說無義無利不相應語。言常柔軟，無有麤獷；於己僮僕尚無苦言，況於他所。敬愛有德，如實讚彼。

【N3 結】

卯三、結

如是等類，當知名為菩薩戒波羅蜜多種性相。

【M3 忍種性相3】

【N1 徵】

寅三、忍種性相3　卯一、徵

云何菩薩忍波羅蜜多種性相？

【N2 釋】

卯二、釋

謂諸菩薩，性於他所遭不饒益，無恚害心，亦不反報。若他諫謝，速能納受，終不結恨，不久懷怨。

【N3 結】

卯三、結

如是等類，當知名為菩薩忍波羅蜜多種性相。

【M4 精進種性相3】

【N1 徵】

寅四、精進種性相3　卯一、徵

云何菩薩精進波羅蜜多種性相？

【N2 釋5】

【O1 被甲精進攝】

卯二、釋5　辰一、被甲精進攝

謂諸菩薩，性自翹勤，夙興晚寐，不深耽樂睡眠倚樂。

【O2 方便精進攝】

辰二、方便精進攝

於所作事勇決樂為，不生懈怠，思擇方便，要令究竟。

於所作事者：謂為成熟自佛法故，及為成熟他有情故，諸有所作，名所作事應知。

凡所施為一切事業，堅固決定；若未皆作、未皆究竟，終不中間懈廢退屈。

【O3 不下精進攝】

辰三、不下精進攝

於諸廣大第一義中，心無怯弱，不自輕懱，發勇猛心：我今有力能證於彼。

於諸廣大第一義中者：此說無上大菩提果，名廣大第一義應知。

【O4 無動精進攝】

辰四、無動精進攝

或入大眾，或與他人共相擊論，或餘種種難行事業，皆無畏憚。

或餘種種難行事業者：如下說有難行施、戒，乃至難行利行，其事應知。

【O5 無喜足精進攝】

辰五、無喜足精進攝

能引義利大事務中，尚無深倦，何況小事。

能引義利大事務中者：此說能作有情一切義利諸菩薩行，名大事務。

【N3 結】

卯三、結

如是等類，當知名為菩薩精進波羅蜜多種性相。

【M5 靜慮種性相3】

【N1 徵】

寅五、靜慮種性相3　卯一、徵

云何菩薩靜慮波羅蜜多種性相？

【N2 釋4】

【O1 愛樂遠離2】

【P1 處所遠離】

卯二、釋4　辰一、愛樂遠離2　巳一、處所遠離

謂諸菩薩，性於法義能審思惟，無多散亂。

性於法義能審思惟等者：謂於諸法正審思慮，及於所緣繫念寂靜，性有堪能故。

若見若聞阿練若處、山巖、林藪、邊際臥具人不狎習離惡眾生，隨順宴默。

若見若聞阿練若處等者：謂若見聞人不狎習離惡眾生居遠離處，謂阿練若、山巖、林藪、邊際臥具。此遠離處順修遠離，是名隨順宴默。宴謂宴坐，默謂於彼心一境性修瑜伽行。

便生是念：是處安樂，出離、遠離。常於出離及遠離所深生愛慕。

是處安樂出離遠離者：自他利品中說：正信捨家，趣於非家，解脫樊籠居家迫迮種種大苦，名出離樂。斷除諸欲惡不善法，證初靜慮離生喜樂，名遠離樂。（陵本三十五卷二十頁2894）其義應知。

【P2 煩惱遠離】

巳二、煩惱遠離

性薄煩惱，諸蓋輕微，麤重羸弱。至遠離處，思量自義，心不極為諸惡尋思之所纏擾。

思量自義者：謂三摩地所行境界，說名自義，是自內心所起相故。

【O2 慈愍眾生2】

【P1 慈俱行】

辰二、慈愍眾生2　巳一、慈俱行

於其怨品，尚能速疾安住慈心，況於親品及中庸品。

【P2 悲俱行】

巳二、悲俱行

若見若聞有苦眾生，為種種苦之所逼惱，起大悲心，於彼眾生隨能隨力方便拔濟，令離眾苦。於諸眾生，性自樂施利益安樂。

【O3 安忍眾苦】

辰三、安忍眾苦

親屬衰亡、喪失財寶、殺縛禁閉及驅擯等諸苦難中，悉能安忍。

【O4 成就念力】

辰四、成就念力

其性聰敏，於法能受、能持、能思；成就念力，於久所作、所說事中，能自記憶，亦令他憶。

於法能受能持能思等者：此顯於法聞思所集成念，能正修習瑜伽作意，是故說言成就念力。

【N3 結】

卯三、結

如是等類，當知名為菩薩靜慮波羅蜜多種性相。

【M6 慧種性相3】

【N1 徵】

寅六、慧種性相3　卯一、徵

云何菩薩慧波羅蜜多種性相？

【N2 釋】

卯二、釋

謂諸菩薩成俱生慧，能入一切明處境界。

謂諸菩薩成俱生慧等者：宿習資糧所集成慧，名俱生慧。此能悟入一切所知，普緣一切五明處轉。一、內明處，二、因明處，三、醫方明處，四、聲明處，五、工業明處。當知即是菩薩一切慧之自性。如慧品說。（陵本四十三卷五頁3492）此應準知。

性不頑鈍、性不微昧、性不愚癡。

性不頑鈍等者：性是利根，名不頑鈍。能證所知障淨，名不微昧。能達諸法無我，名不愚癡。

遍於彼彼離放逸處有力思擇。

遍於彼彼離放逸處等者：謂生貴家，財寶具足，於諸妙欲耽著受用，名放逸處。思求出離，能見過患，是名有力思擇。

【N3 結】

卯三、結

如是等類，當知名為菩薩慧波羅蜜多種性相。

【L3 結成勝因】

丑三、結成勝因

應知是名能比菩薩種性麤相。決定實義，唯佛世尊究竟現見。由諸菩薩所有種性，性與如是功德相應，成就賢善諸白淨法。

性與如是功德相應等者：謂菩薩種與六波羅蜜多功德相應，本性應爾、自性應爾、法性應爾，此即顯示決定實義。成就身心澄淨諸賢善行，及與施等諸白淨法，此即顯示種性麤相。

是故能與難得最勝不可思議無動無上如來果位為證得因，應正道理，餘不應理。

難得最勝至餘不應理者：如來果位，要經三無量劫長時積集資糧，方能證得，是名難得。超過一切聲聞、獨覺，是名最勝。由五種相及二因緣，當知說名不可思議。由五種相不可思議者，一、由自性故；二、由處故；三、由住故；四、由一性異性故；五、由成所作故。由二因緣不可思議者，謂離言說義故，及過語言道故，不可思議。又出世間故，無有世間能為譬喻，是故不可思議。義如決擇分說。（陵本七十四卷九頁5701）摧伏一切外道異論，不為外道異論之所摧伏，是名無動。於所知障得清淨故，是名無上。此唯菩薩種性堪能證得，是故說彼為證得因。所餘聲聞、獨覺種性無此堪能，為證得因不應道理。

【K5 有染無染別2】

【L1 無染位】

子五、有染無染別2　丑一、無染位

種性菩薩，乃至未為白法相違四隨煩惱若具不具之所染汙，性與如是白法相應。

【L2 有染位2】

【M1 染果3】

【N1 標差別】

丑二、有染位2　寅一、染果3　卯一、標差別

若被染汙，如是白法皆不顯現，或於一時生諸惡趣。菩薩雖生諸惡趣中，由種性力，應知與餘生惡趣者有大差別。

【N2 釋彼相】

卯二、釋彼相

謂彼菩薩久處生死，或時時間生諸惡趣，雖暫生彼，速能解脫；雖在惡趣，而不受於猛利苦受，如餘有情生惡趣者；雖觸微苦，而能發生增上厭離，於生惡趣受苦有情，深起悲心。

【N3 結所由】

卯三、結所由

如是等事，皆由種性佛大悲因之所熏發，是故當知，種性菩薩雖生惡趣，然與其餘生惡趣者有大差別。

【M2 染因2】

【N1 徵】

寅二、染因2　卯一、徵

何等名為種性菩薩白法相違四隨煩惱？

【N2 釋4】

【O1 第一隨煩惱】

卯二、釋4　辰一、第一隨煩惱

謂放逸者，由先串習諸煩惱故，性成猛利、長時煩惱，是名第一隨煩惱性。

【O2 第二隨煩惱】

辰二、第二隨煩惱

又愚癡者、不善巧者，依附惡友，是名第二隨煩惱性。

是名第二隨煩惱性者：此中煩惱，謂諸惡見應知。由諸外道起如是見，立如是論：無有施與，廣說乃至我自了知無諸後有。隨彼惡見，起邪解行故。

【O3 第三隨煩惱】

辰三、第三隨煩惱

又為尊長、夫主、王賊及怨敵等所拘逼者，不得自在，其心迷亂，是名第三隨煩惱性。

是名第三隨煩惱性者：此中煩惱，謂即散亂。意地決擇中說：由散亂所  作，意根損壞故。（陵本五十四卷二十一頁4380）

【O4 第四隨煩惱】

辰四、第四隨煩惱

又資生具有匱乏者，顧戀身命，是名第四隨煩惱性。

是名第四隨煩惱性者：此中煩惱，謂即拘礙。五拘礙中，說有顧戀其身故。由此能障證出世法，故名拘礙。如有尋有伺地說。（陵本八卷七頁574）

【K6 有障無障別2】

【L1 有障位4】

【M1 標】

子六、有障無障別2　丑一、有障位4　寅一、標

又諸菩薩雖具種性，由四因緣，不能速證阿耨多羅三藐三菩提。

【M2 徵】

寅二、徵

何等為四？

【M3 釋4】

【N1 第一因緣】

寅三、釋4　卯一、第一因緣

謂諸菩薩，先未值遇諸佛菩薩真善知識，為說菩提無顛倒道。如是名為第一因緣。

【N2 第二因緣】

卯二、第二因緣

又諸菩薩，雖遇善友為說正道，而顛倒執，於諸菩薩正所學中顛倒修學。如是名為第二因緣。

【N3 第三因緣】

卯三、第三因緣

又諸菩薩，雖遇善友為說正道，於諸菩薩正所學中無倒修學，而於加行方便慢緩、懈怠、懶惰，不成勇猛、熾然精進。如是名為第三因緣。

【N4 第四因緣】

卯四、第四因緣

又諸菩薩，雖遇善友為說正道，於諸菩薩正所學中無倒修學，亦於加行勇猛精進，然諸善根猶未成熟，菩提資糧未得圓滿，未於長時積習所有菩提分法。如是名為第四因緣。

【M4 結】

寅四、結

如是菩薩雖有種性，因緣闕故，不能速證無上菩提。

【L2 無障位2】

【M1 顯自種性】

丑二、無障位2　寅一、顯自種性

若具因緣，便能速證。

【M2 簡無種性】

寅二、簡無種性

若無種性補特伽羅，雖有一切，一切一切種，當知決定不證菩提。

雖有一切一切一切種等者：此中初一切言，謂即前說四種因緣。次一切言，謂無種性一切有情。後一切言，謂無種性有情生於諸界趣中，有多種類差別可得，名一切種。由是假說無種性補特伽羅，縱具一切因緣，然彼一切有情，於彼彼一切種類，當知決定不證菩提。緣起經說：云何為生？謂彼彼有情，於彼彼有情類諸生、等生，乃至廣說。今此一切一切種，準彼應釋。

本地分中菩薩地初持瑜伽處發心品第二

【J2 發心持（即發心品）3】

【K1 辨相2】

【L1 別辨五種5】

【M1 自性】

癸二、發心持（即發心品）3　子一、辨相2　丑一、別辨五種5　寅一、自性

復次，菩薩最初發心，於諸菩薩所有正願是初正願，普能攝受其餘正願，是故發心以初正願為其自性。

復次菩薩最初發心等者：發心有二，一、世俗發心，二、證法性發心。此中且說世俗發心，謂如有一，隨智者前恭敬而住，起增上意，發誓願故。如顯揚論說。（顯揚論二卷十九頁31,490c）此於菩薩五正願中，依順次數，說名為初。何等為五？謂發心願、受生願、所行願、正願、大願，是名菩薩所有正願。如下菩提分品中說。（陵本四十五卷十六頁3657）

【M2 行相】

寅二、行相

又諸菩薩起正願心求菩提時，發如是心，說如是言：願我決定當證無上正等菩提，

無上正等菩提者：菩提品中有三差別，如彼應釋。（陵本三十八卷一頁3097）

能作有情一切義利，

能作有情一切義利者：謂諸如來利益安樂無量眾生，哀愍世間，令諸天人獲得義利利益安樂，正行最勝故。此中有情，唯說天人，彼有勢力能了其義修正行故。

畢竟安處究竟涅槃及以如來廣大智中。

究竟涅槃及以如來廣大智者：謂斷菩提及智菩提。如菩提品釋應知。（陵本三十八卷一頁3097）

如是發心，定自希求無上菩提，及求能作有情義利，是故發心以定希求為其 行相。

【M3 所緣】

寅三、所緣

又諸菩薩緣大菩提，及緣有情一切義利，發心希求，非無所緣，是故發心以大菩提及諸有情一切義利為所緣境。

【M4 功德】

寅四、功德

又諸菩薩最初發心，能攝一切菩提分法殊勝善根為上首故，是善、極善，是賢、極賢，是妙、極妙，能違一切有情處所三業惡行功德相應。

殊勝善根為上首故等者：增上義是根義。能除雜染及證清淨，是名善根。此復有五，謂信、勤、念、定、慧。超餘一切聲聞、獨覺，名為殊勝。性多攝受善法朋侶，身心澄淨，是名為善。遠離顰蹙，舒顏平視，含笑先言，常為愛語，是名為賢。成就尸羅，是名為妙。如是後後展轉增勝，證得究竟，是名極善、極賢、極妙。如是總顯能違一切有情處所三業惡行功德圓滿，有此發心，即有此功德；有此功德，即能違逆三業惡行令不現行；由是故名功德相應。

【M5 最勝】

寅五、最勝

又諸菩薩最初發心所起正願，於餘一切希求世間、出世間義妙善正願，最為第一，最為無上。

最為第一最為無上者：共諸世間善圓滿故，名最第一。於所知障得清淨故，名最無上。如攝異門分釋應知。（陵本八十三卷四頁6285）

【L2 結顯略義】

丑二、結顯略義

如是應知最初發心有五種相。一者、自性，二者、行相，三者、所緣，四者、功德，五者、最勝。

【K2 明業2】

【L1 別辨四義4】

【M1 是趣入攝】

子二、明業2　丑一、別辨四義4　寅一、是趣入攝

又諸菩薩初發心已，即名趣入無上菩提，預在大乘諸菩薩數。此據世俗言說道理，是故發心趣入所攝。

預在大乘諸菩薩數等者：謂初發心，即名趣入；墮在大乘名數，然非真實諸菩薩攝。如發心時，起增上意，發誓願言：我如是名，從今日始，發阿耨多羅三藐三菩提心，乃至我是菩薩；第二、第三亦復如是。由是宣說此據世俗言說道理。

【M2 菩提根本】

寅二、菩提根本

又諸菩薩要發心已，方能漸次速證無上正等菩提，非未發心，是故發心能為無上菩提根本。

【M3 大悲等流】

寅三、大悲等流

又諸菩薩悲愍一切有苦眾生，為欲濟拔，發菩提心，是故發心是悲等流。

一切有苦眾生者：此約勝義，說諸三界有情皆有生死可得，是名有苦，為諸行苦所隨逐故。

【M4 學所依止】

寅四、學所依止

又諸菩薩以初發心為所依止、為建立故，普於一切菩提分法及作一切有情義利菩薩學中皆能修學，是故發心是諸菩薩學所依止。

為所依止為建立者：如說大種，於所造色為五種因，謂生、依、立、持、養。云何依因？謂由造色生已，不離大種處而轉故。云何立因？謂由大種損益，彼同安危故。今初發心，望菩薩學為所依止及為建立，義亦如是。謂菩薩學不離發心而修學故，名所依止。及由發心捨與不捨，菩薩學損減、增上，名為建立。

【L2 結顯略義】

丑二、結顯略義

如是應知最初發心是趣入攝、菩提根本、大悲等流、學所依止。

【K3 辨類2】

【L1 具明二種2】

【M1 出其差別2】

【N1 總舉2】

【O1 標名】

子三、辨類2　丑一、具明二種2　寅一、出其差別2　卯一、總舉2　辰一、標名

又諸菩薩最初發心略有二種。一者、永出，二、不永出。

永出不永出者：謂此發心不墮世間，求出世間，故名為出。自發心已，究竟不捨，名為永出。與此相違，名不永出。

【O2 釋義】

辰二、釋義

言永出者，謂發心已畢竟隨轉，無復退還。不永出者，謂發心已不極隨轉，而復退還。

隨轉退還者：謂所發心最初剎那，名之為轉。相續剎那無變異故，名為隨轉。若發心已，還復棄捨，名為退還，退墮法故。

【N2 別廣2】

【O1 標名】

卯二、別廣2　辰一、標名

此發心退復有二種。一者、究竟，二、不究竟。

【O2 釋義】

辰二、釋義

究竟退者，謂一退已，不能復發求菩提心。

退已不能復發求菩提心者：謂有聲聞、獨覺決定種性者，雖復發心求大菩提，然定不能當證大果，終當棄捨大菩提心，還於自乘而般涅槃。如是種類，名究竟退。

不究竟者，謂退已後，數數更發求菩提心。

退已數數更求發菩提心者：謂唯大乘種性補特伽羅，由種性力，若遇勝緣，雖發心退，然能數數更發心故。

【M2 顯緣因力2】

【N1 明初發心3】

【O1 總標】

寅二、顯緣因力2　卯一、明初發心3　辰一、總標

當知菩薩最初發心，由四種緣、四因、四力。

四緣四因四力者：建立義是緣義，順益義是因義。如有尋有伺地說。（陵本五卷十二頁368）即於如是諸因緣中，若令發心堅固不動，有勝堪能，不可屈伏，即此因緣轉名為力。

【O2 別釋3】

【P1 四緣2】

【Q1 徵】

辰二、別釋3　巳一、四緣2　午一、徵

云何四緣？

【Q2 釋4】

【R1 由見神變】

午二、釋4　未一、由見神變

謂善男子或善女人，若見諸佛及諸菩薩，有不思議甚奇希有神變威力，

有不思議甚奇希有神變威力者：神變有三種，謂神境神變、記說神變、教誡神變。如威力品釋。（陵本三十七卷十九頁3073）如是神變由成所作，名不思議。決擇分說：謂如是如是如來，同界、同智、勢力、勇猛，住無漏界，依此轉依，能作一切有情義利，如是不可思議。（陵本七十四卷十頁5704）依定自在，隨其所欲一切事成，勝於其餘、勝諸世間同意所許，故名甚奇希有。

或從可信聞如是事。既見聞已，便作是念：無上菩提具大威德，令安住者及修行者，成就如是所見所聞不可思議神變威力。

令安住者及修行者者：此說諸佛得定自在。心調柔故，名安住者。善修心故，名修行者。

由此見聞增上力故，於大菩提深生信解，因斯發起大菩提心。是名第一初發心緣。

【R2 由聞說法】

未二、由聞說法

或有一類，雖不見聞如前所說神變威力，而聞宣說依於無上正等菩提微妙正法菩薩藏教，

微妙正法菩薩藏教者：謂於十二分教中方廣一分，唯菩薩藏。即於是中，宣說一切諸菩薩道，為令修證阿耨多羅三藐三菩提、十力、無畏、無障智等一切功德，是名無上菩提微妙正法。

聞已深信；

聞已深信者：謂諸菩薩具多勝解，於真實義勝解依處，具足成就淨信為先決定喜樂。如力種性品說。（陵本三十八卷七頁3118）

由聞正法及與深信增上力故，於如來智深生信解，為得如來微妙智故，發菩提心。是名第二初發心緣。

【R3 由住持法】

未三、由住持法

或有一類，雖不聽聞如上正法，而見一切菩薩藏法將欲滅沒。

見一切菩薩藏法將欲滅沒者：謂十二分教方廣一分，及所餘分菩薩藏攝者，是名一切菩薩藏法。若諸有情世間由見濁故，有情多分造立眾多像似正法，虛妄推求邪法邪義，故說正法將欲滅沒。

見是事已，便作是念：菩薩藏法久住於世，能滅無量眾生大苦，我應住持菩薩藏法，發菩提心，為滅無量眾生大苦。

能滅無量眾生大苦者：謂如能斷金剛般若經說：若胎生、若卵生、若濕生、若化生、若有色、若無色、若有想、若無想、若非有想非無想，如是一切，我皆令入無餘涅槃而滅度之。此說菩薩要依菩薩藏法，得微妙智，方能成辦如是不思議事，是故說言能滅無量眾生大苦。

由為護持菩薩藏法增上力故，於如來智深生信解，為得如來微妙智故，發菩提心。是名第三初發心緣。

【R4 由見難得】

未四、由見難得

或有一類，雖不觀見正法欲滅，而於末劫、末世、末時，

末劫末世末時者：謂於爾時正法欲隱，是名末時。於是時中，為顯諸行生滅三世差別，是名末世。若復為顯彼時久遠，假設譬喻計算數量差別，是名末劫。當知此中，時是總稱，世是其位，劫是其數，如是差別。

見諸濁惡眾生身心，

諸濁惡者：略有五種。一者、壽濁，二者、有情濁，三者、煩惱濁，四者、見濁，五者、劫濁。如菩提分品釋。（陵本四十四卷十八頁3599）於爾所時，一切有情多造惡業，多受惡果，故名為惡。

十隨煩惱之所惱亂。

十隨煩惱之所惱亂者：謂諸眾生身心為隨煩惱之所惱亂有其十相，非謂十種隨煩惱也。又復隨煩惱名，通說一切本、隨煩惱。集論中說：謂所有諸煩惱，皆是隨煩惱。（集論四卷十二頁31,677b）又煩惱差別有其多種，倒染心故，名隨煩惱。如有尋有伺地釋。（陵本八卷六頁564）

謂多愚癡、多無慚愧、多諸慳嫉、多諸憂苦、多諸麤重、多諸煩惱、多諸惡行、多諸放逸、多諸懈怠、多諸不信。

謂多愚癡等者：癡不善根愚所知事，故名愚癡。於所作罪，望己不羞，望他不恥，名無慚愧。於資生具深懷鄙吝，故名為慳。心懷染汙，不喜他榮，故名為嫉。由可愛事若變壞時，內懷冤結，故名為憂。因此拊膺，故名為苦。身心剛彊，不安隱性、無堪能性，故名麤重。此有十八品類差別，如決擇分說。（陵本五十九卷二頁4787）能令身心不寂靜轉，故名煩惱。由非法行、不平等行現在前故，故名惡行。不修諸善，不護諸惡，故名放逸。耽著睡眠，偃臥為樂，晝夜唐捐，捨眾善品，故名懈怠。於佛法僧心不清淨，於四聖諦生不順解，故名不信。

見是事已，便作是念：大濁惡世，於今正起諸隨煩惱所惱亂時，能發下劣聲聞、獨覺菩提心者，尚難可得，況於無上正等菩提能發心者。我當應發大菩提心，令此惡世無量有情，隨學於我起菩提願。由見末劫難得發心增上力故，於大菩提深生信解，因斯發起大菩提心。是名第四初發心緣。

【P2 四因2】

【Q1 徵】

巳二、四因2　午一、徵

云何四因？

【Q2 釋2】

【R1 略標】

午二、釋2　未一、略標

謂諸菩薩種性具足，是名第一初發心因。又諸菩薩賴佛菩薩善友攝受，是名第二初發心因。又諸菩薩於諸眾生多起悲心，是名第三初發心因。又諸菩薩於極長時種種猛利無間無闕生死大苦難行苦行無有怯畏，是名第四初發心因。

【R2 別辨4】

【S1 種性具足】

未二、別辨4　申一、種性具足

若諸菩薩六處殊勝，從無始世展轉傳來，法爾所得，當知是名種性具足。

【S2 善友攝受2】

【T1 總標】

申二、善友攝受2　酉一、總標

由四種相，當知菩薩善友具足。

【T2 別釋4】

【U1 第一善友具足】

酉二、別釋4　戌一、第一善友具足

謂諸菩薩所遇善友，性不愚鈍，聰明黠慧，不墮惡見，是名第一善友具足。

性不愚鈍等者：不愚諸法，性是利根，名不愚鈍。由與俱生、引發二慧相應，名為聰明。了知諸法自相及分別體，是名黠慧。於實無事，不如一類起增益執；於實有事，不如一類起損減執；是名不墮惡見。

【U2 第二善友具足】

戌二、第二善友具足

又諸菩薩所遇善友，終不教人行於放逸，亦不授與諸放逸具，是名第二善友具足。

終不教人行於放逸等者：謂如諸受欲者，樂受諸欲而無喜足，名行放逸。精妙飲食及餘資身眾具，名放逸具。

【U3 第三善友具足】

戌三、第三善友具足

又諸菩薩所遇善友，終不教人行於惡行，亦不授與諸惡行具，是名第三善友具足。

終不教人行於惡行等者：墮惡趣行，名為惡行。毒、火、刀、酒等物，名惡行具。

【U4 第四善友具足】

戌四、第四善友具足

又諸菩薩所遇善友，終不勸捨增上信、欲、受學、精進、方便功德，而復勸修下劣信、欲、受學、精進、方便功德。所謂終不勸捨大乘，勸修二乘；勸捨修慧，勸修思慧；勸捨思慧，勸修聞慧；勸捨聞慧，勸修福業；勸捨尸羅，勸修惠施。終不勸捨如是等類增上功德，而復勸修如是等類下劣功德，是名第四善友具足。

終不勸捨增上信欲受學精進方便功德等者：此中信、欲、精進、方便，即四瑜伽。如聲聞地釋。（陵本二十八卷九頁2354）受學，謂於一切所應學處。望義差別，或說增上，或說下劣，隨應當知。

【S3 多起悲心2】

【T1 總標】

申三、多起悲心2　酉一、總標

由四因緣，當知菩薩於諸眾生多起悲心。

【T2 別釋2】

【U1 由見眾苦】

酉二、別釋2　戌一、由見眾苦

謂諸菩薩，雖有十方無量無邊無苦世界，而生有苦諸世界中。

於諸眾生多起悲心者：此說菩薩於諸有苦眾生，多分能起拔苦增上意樂故。

於中恆有眾苦可得，非無眾苦。

於中恆有眾苦可得者：謂有八苦，名為眾苦。即生苦、老苦、病苦、死苦、怨憎會苦、愛別離苦、求不得苦、五取蘊苦。如決擇分釋。（陵本六十一卷十四頁4933）

或時見他隨遭一苦觸對逼切，

隨遭一苦者：謂於八苦中除生死苦、五取蘊苦，所餘隨一故。

或時見自隨遭一苦觸對逼切，或見自他隨遭一苦觸對逼切，或見二種俱遭長時種種猛利無間大苦觸對逼切。

或見二種俱遭大苦者：見自及他，名見二種。於八苦中，生、死二苦，名為大苦。五取蘊苦，亦名大苦，諸苦器故，行苦性故。如是大苦，無始流轉，故名長時。遍五趣有，故名種種。馳趣無礙，故名猛利。流轉相續，故名無間。

【U2 由性仁賢】

戌二、由性仁賢

然此菩薩依自種性，性自仁賢。

性自仁賢者：不以刀杖手塊等事惱害有情，於諸眾生性常慈愛，是名為仁。遠離顰蹙等，是名為賢。

依四境處，雖不串習，而能發起下中上悲，無有斷絕。

依四境處者：謂如前說，見他、見自、或見自他、或見二種所遭苦事，能為所緣，生起悲心，故名境處。

【S4 無諸怯畏2】

【T1 總標】

申四、無諸怯畏2　酉一、總標

由四因緣，當知菩薩於諸眾生先起悲心，於極長時種種猛利無間無闕生死大苦

於極長時種種猛利無間無闕生死大苦者：此中無闕，謂諸菩薩依受生願，往生隨順饒益有情諸善趣中，下從欲界人中，上至色究竟天遍受生故。

難行苦行尚無怯畏，何況小苦。

難行苦行者：謂諸菩薩波羅蜜多及四攝事，各有三種難行之相，是名難行，如下廣釋。又諸菩薩為求菩提，心能忍受一切事苦。此有八別，一、依止處苦，二、世法處苦，三、威儀處苦，四、攝法處苦，五、乞行處苦，六、勤劬處苦，七、利他處苦，八、所作處苦。如忍品釋。（陵本四十二卷八頁3440）

【T2 別釋4】

【U1 第一因緣】

酉二、別釋4　戌一、第一因緣

謂諸菩薩性自勇健，堪忍有力，當知是名第一因緣。

性自勇健堪忍有力者：於難行事勇決樂為，不生懈怠，是名勇健。眾苦現前，思擇忍受，是名堪忍。心無怯弱，亦無畏憚，故名有力。

【U2 第二因緣】

戌二、第二因緣

又諸菩薩性自聰敏，能正思惟，具思擇力，當知是名第二因緣。

性自聰敏等者：成俱生慧，名性聰敏。能入一切明處境界，是名能正思惟。遍於彼彼離放逸處有力思擇，是名具思擇力。

【U3 第三因緣】

戌三、第三因緣

又諸菩薩能於無上正等菩提成就上品清淨信解，當知是名第三因緣。

能於無上正等菩提成就上品清淨信解者：謂於無上正等菩提所應得義，成就淨信，具多勝解，謂我堪任定當能得故。如力種性品說。（陵本三十八卷七頁3119）

【U4 第四因緣】

戌四、第四因緣

又諸菩薩於諸眾生成就上品深心悲愍，當知是名第四因緣。

於諸眾生成就上品深心悲愍者：謂若見聞有苦眾生，為種種苦之所逼惱，起大悲心，於彼眾生隨能隨力方便拔濟，令離眾苦故。

【P3 四力2】

【Q1 徵列】

巳三、四力2　午一、徵列

云何四力？一者、自力，二者、他力，三者、因力，四者、加行力。

自力他力因力加行力者：如四緣中除第一、二，及四因中除其第二，所餘緣因皆自力攝；即彼所除是他力攝。夙習相應，是名因力。現法修習，是加行力。

【Q2 隨釋4】

【R1 第一初發心力】

午二、隨釋4　未一、第一初發心力

謂諸菩薩由自功力，能於無上正等菩提深生愛樂，是名第一初發心力。

【R2 第二初發心力】

未二、第二初發心力

又諸菩薩由他功力，能於無上正等菩提深生愛樂，是名第二初發心力。

【R3 第三初發心力】

未三、第三初發心力

又諸菩薩宿習大乘相應善法，今暫得見諸佛菩薩，或暫得聞稱揚讚美，即能速疾發菩提心，況覩神力、聞其正法，是名第三初發心力。

【R4 第四初發心力】

未四、第四初發心力

又諸菩薩於現法中，親近善士，聽聞正法，諦思惟等，

親近善士聽聞正法諦思惟等者：善士即善友之異名。云何善友？云何親近？如供養親近無量品釋。（陵本四十四卷六頁3560）聽聞正法，諦思惟等，如力種性品釋。（陵本三十八卷十五頁3144）此中等言，等取於法正修應知。

長時修習種種善法，由此加行發菩提心，是名第四初發心力。

長時修習種種善法者：謂由身語意積集諸善，有多差別，故名種種。如戒品釋。（陵本四十卷三頁3242）

【O3 料簡2】

【P1 無動】

辰三、料簡2　巳一、無動

若諸菩薩依上總別四緣、四因，或由自力、或由因力、或總二力而發心者，當知此心堅固無動。

依上總別四緣四因乃至堅固無動者：謂發心時，四緣、四因，總略宣說，唯有爾所，是名為總。差別宣說，隨一所顯，是名為別。堅謂堅牢，不可摧伏故。固謂深固，不可傾拔故。言無動者，定趣大菩提故。

【P2 有動】

巳二、有動

或由他力、或加行力、或總二力而發心者，當知此心不堅不固，亦非無動。

【N2 令發心退4】

【O1 標】

卯二、令發心退4　辰一、標

有四因緣能令菩薩退菩提心。

【O2 徵】

辰二、徵

何等為四？

【O3 列】

辰三、列

一、種姓不具；二、惡友所攝；三、於諸眾生悲心微薄；四、於極長時種種猛利無間無闕生死大苦難行苦行，其心極生怯畏驚怖。

【O4 例】

辰四、例

如是四種心退因緣，與上發心四因相違，廣辯其相，如前應知。

【L2 廣不退相5】

【M1 由不共2】

【N1 略標列】

丑二、廣不退相5　寅一、由不共2　卯一、略標列

最初發心堅固菩薩，略有二種不共世間甚希奇法。

不共世間甚希奇法者：謂諸菩薩甚希奇法，不與一切餘有情共，是名不共世間。

何等為二？一者、攝諸眾生皆為眷屬，

攝諸眾生皆為眷屬者：此說菩薩頓普攝受。謂初發心，攝受一切諸有情界皆為眷屬故。如攝受品釋。（陵本四十八卷二十六頁3897）

二者、攝眷屬過所不能染。

【N2 隨難釋】

卯二、隨難釋

攝眷屬過有其二種。謂於眷屬饒益損減、染汙違順。如是二事，菩薩皆無。

謂於眷屬饒益損減等者：由諸菩薩得清淨忍，於諸眾生恆常現前欲作饒益先後無異，非一益已損而不益。他則不爾，雖於眷屬或時饒益，或復損減，是名第一攝眷屬過。又若菩薩如法御眾，方便饒益，以無染心先與依止，以憐愍心現作饒益，不於徒眾或順、或違起染汙心，或益不益。他則不爾，非於一切眷屬起利益俱平等之心，故於一切違順非不令有染汙，是名第二攝眷屬過。

【M2 由意樂2】

【N1 標列】

寅二、由意樂2　卯一、標列

最初發心堅固菩薩，於諸眾生發起二種善勝意樂。

二種善勝意樂者：七相憐愍，名善意樂。即此增上有十五種，名勝意樂。如增上意樂品說。（陵本四十七卷九頁3760）今於此中唯說二種，略攝彼相應知。

一者、利益意樂，二者、安樂意樂。

【N2 隨釋】

卯二、隨釋

利益意樂者，謂欲從彼諸不善處，拔濟眾生，安置善處。安樂意樂者，謂於貧匱無依無怙諸眾生所，離染汙心，欲與種種饒益樂具。

利益意樂安樂意樂等者：利益安樂有多種類，如自他利品釋。（陵本三十五卷十八頁2888）此中安置善處，唯說利益種類無有罪相。及於貧匱無依無怙，唯說安樂種類苦對治樂。言貧匱者，謂無資具。言無依者，謂無眷屬。言無怙者，謂無救護。菩薩於此有苦諸眾生所，能正施與資身眾具而作饒益，令息眾苦，是名樂具。

【M3 由加行2】

【N1 標列】

寅三、由加行2　卯一、標列

最初發心堅固菩薩，有二加行。一、意樂加行，二、正行加行。

【N2 隨釋】

卯二、隨釋

意樂加行者，謂即利益安樂意樂日夜增長。正行加行者，謂於日夜能自成熟佛法加行，及於眾生隨能隨力，依前所說意樂加行，起與利益安樂加行。

能自成熟佛法加行者：謂於六波羅蜜多，於福德、智慧資糧，於一切菩提分法，精勤修學，是名加行。此加行滿，無間能證煩惱障斷、所知障斷，是名成熟。此有三喻，如成熟品說。（陵本三十七卷十九頁3075）

【M4 由善法2】

【N1 出種類2】

【O1 舉增長門】

寅四、由善法2　卯一、出種類2　辰一、舉增長門

最初發心堅固菩薩，有二增長大善法門。一者、自利加行，能證無上正等菩提；二者、利他加行，能脫一切有情眾苦。

增長大善法門者：謂於無上菩提所攝一切善法，名大善法。由自、他利二種加行，能令善法增長廣大，故名為門。由令趣入，是門義故。

【O2 例餘二種】

辰二、例餘二種

如二增長大善法門，如是二種大善法聚、二種無量大善法藏，當知亦爾。

大善法聚及大善法藏者：積聚資糧義，是此聚義。攝受所學義，是此藏義。

【N2 顯殊勝2】

【O1 標列】

卯二、顯殊勝2　辰一、標列

最初發心堅固菩薩，由初發心求菩提故，所攝善法，比餘一切所攝善法，有二種勝。一者、因勝，二者、果勝。

【O2 釋成】

辰二、釋成

謂諸菩薩所攝善法，皆是無上正等菩提能證因故，所證無上正等菩提是此果故，比餘一切聲聞、獨覺所攝善法尚為殊勝，何況比餘一切有情所攝善法。是故菩薩所攝善法，比餘一切所攝善法，因果俱勝。

因勝果勝者：善法即因，由能證故。善法圓滿，轉名為果，是所證故。當知因果，唯假施設，由此宣說有二種勝。

【M5 由勝利2】

【N1 總標列】

寅五、由勝利2　卯一、總標列

最初發心堅固菩薩，略有二種發心勝利。一者、初發菩提心已，即是眾生尊重福田，一切眾生皆應供養；

即是眾生尊重福田者：謂諸眾生於此菩薩宜應尊重，生最勝福故。

亦作一切眾生父母。

亦作一切眾生父母者：由彼菩薩於諸有情深心發起一子愛俱平等之心，依此義說亦作一切眾生父母。

二者、初發菩提心已，即能攝受無惱害福。

【N2 隨難釋2】

【O1 辨8】

【P1 守護無害】

卯二、隨難釋2　辰一、辨8　巳一、守護無害

由此菩薩成就如是無惱害福，得倍輪王護所守護；由得如是護所護故，若寢、若寤、若迷悶等，一切魍魎、藥叉、宅神、人非人等不能嬈害。

得倍輪王護所守護者：由於輪王生於人中，福德最勝，由如是福所攝持故，得輪王護之所守護。如是守護唯輪王有，名輪王護。菩薩發心，世所珍敬，為諸天人尊重讚歎，故能成就無惱害福。倍勝輪王所得守護，是故說言倍輪王護。

【P2 不感病苦】

巳二、不感病苦

又此菩薩轉受餘生，由如是福所攝持故，少病、無病，不為長時重病所觸。

少病無病不為長時重病所觸者：此說發心菩薩，法爾感得大力具足，有大堪能故。

【P3 無不堪任】

巳三、無不堪任

於諸眾生所作義利，能以身語勇猛而作。常為眾生宣說正法，身無極倦，念無忘失，心無勞損。

【P4 麤重輕微】

巳四、麤重輕微

菩薩本性住種性時，一切麤重性自微薄；既發心已，所有麤重轉復輕微。謂身麤重及心麤重。

謂身麤重及心麤重者：謂無堪能不調柔相，是麤重相。此復有五，一、沈重相，二、剛彊相，三、障礙相，四、怯劣相，五、不自在轉無堪能相。如決擇分說。（陵本六十四卷十六頁5133）此中麤重，謂彼種子。身無堪任不調柔性，名身麤重；心無堪任不調柔性，名心麤重。

【P5 呪句有驗】

巳五、呪句有驗

若餘眾生為欲息滅疾疫災橫，所用無驗呪句、明句，菩薩用之尚令有驗，何況驗者。

呪句明句者：謂餘眾生所用除災章句，有此二別。簡非菩薩，名餘眾生。持誦諸呪，是呪句攝。持吠陀論，是明句攝。發心菩薩用此章句，悉令神驗，無不驗者。菩提分品中說：謂諸菩薩獲得如是等持自在，由此自在加被能除有情災患諸呪章句，令彼章句悉皆神驗，乃至廣說。（陵本四十五卷十五頁3652）由此應知，諸呪章句唯是世間工巧明攝，是故此中說餘眾生。

【P6 伏遣隨惑】

巳六、伏遣隨惑

成就增上柔和忍辱，能忍他惱，不惱於他；見他相惱，深生悲愍。

成就增上柔和忍辱等者：成就六種可愛樂法，易可共住，性不惱他，常令歡喜，是名柔和。遍於怨、親、等諸有情所，堪忍怨害，是名忍辱。

忿、嫉、諂等諸隨煩惱，皆能摧伏，令勢微薄；或暫現行，速能除遣。

忿嫉諂等諸隨煩惱等者：此約煩惱品類，名隨煩惱。忿、嫉是瞋品類。諂是邪見品類。等者，等取覆、惱、憍、害，隨其所應品類應知。約彼種子，說能摧伏。約彼現行，說能除遣。由諸菩薩成就柔和，性不惱他，能正對治忿、嫉、覆、惱等隨煩惱。又由成就忍辱，能忍他惱；依思擇力，能正對治諂隨煩惱；由生悲愍，能正對治害隨煩惱；依此故說能伏、能遣。攝事分說：若瞋恚纏，能令面貌慘裂憤發，說名為忿。心不正直、不明、不顯，解行邪曲，故名為諂。隱藏眾惡，故名為覆。心懷染汙，不喜他榮，故名為嫉。（陵本八十九卷七頁6738）逼惱有情，無悲、無愍、無哀、無憐、無惻，是名為害。如顯揚說。（顯揚論一卷八頁31,482b）

【P7 現住安樂】

巳七、現住安樂

隨所居止國土城邑，於中所有恐怖、鬥諍、饑饉過失，非人所作疾疫災橫，未起不起，設起尋滅。

恐怖鬥諍饑饉及諸疾疫災橫未起不起等者：此說菩薩與他增上果。有尋有伺地說：猶如如來所住國邑，必無疾疫災橫等起。佛神力故，無量眾生無疾、無疫、無有災橫，得安樂住。（陵本九卷三頁645）此中道理，當知亦爾。

【P8 厭苦生悲】

巳八、厭苦生悲

又此最初發心菩薩，或於一時生極惡趣那落迦中，多分於此那落迦趣速得解脫。受小苦受，生大厭離；於彼受苦諸眾生等，起大悲心。

生極惡趣乃至起大悲心者：此所說相，種性位中，未為諸隨煩惱所染汙時，尚得相應，何況發心。

【O2 結】

辰二、結

如是一切皆因攝受無惱害福。最初發心堅固菩薩，由能攝受無惱害福，便得領受如是等類眾多勝利。

本地分中菩薩地初持瑜伽處自他利品第三之一

【J3 覺分持2】

【K1 結前生後】

癸三、覺分持2　子一、結前生後

如是菩薩既發心已，云何修行諸菩薩行？

【K2 攝舉綱要2】

【L1 總標】

子二、攝舉綱要2　丑一、總標

略說菩薩若所學處、若如是學、若能修學。

若所學處等者：所應學處，名所學處。如是應學，名如是學。精勤修學，名能修學。下自文中正廣宣說，如次應知。

如是一切總攝為一，名菩薩行。

【L2 別廣3】

【M1 所學處2】

【N1 標】

丑二、別廣3　寅一、所學處2　卯一、標

是諸菩薩於何處學？謂七處學。

【N2 列2】

【O1 嗢柁南】

卯二、列2　辰一、嗢柁南

云何七處？嗢柁南曰：自他利實義　威力熟有情　成熟自佛法　第七菩提處

【O2 長行2】

【P1 標名】

辰二、長行2　巳一、標名

一、自利處，二、利他處，三、真實義處，四、威力處，五、成熟有情處，六、成熟自佛法處，七、無上正等菩提處。

【P2 釋義5】

【Q1 自利利他處（即自他利品）4】

【R1 徵】

巳二、釋義5　午一、自利利他處（即自他利品）4　未一、徵

云何自利利他處？

【R2 列】

未二、列

謂自利利他略有十種。一、純自利利他，二、共自利利他，三、利益種類自利利他，四、安樂種類自利利他，五、因攝自利利他，六、果攝自利利他，七、此世自利利他，八、他世自利利他，九、畢竟自利利他，十、不畢竟自利利他。

【R3 釋6】

【S1 純共自利利他2】

【T1 徵】

未三、釋6　申一、純共自利利他2　酉一、徵

云何菩薩純共自利利他？

【T2 釋2】

【U1 略標所應】

酉二、釋2　戌一、略標所應

謂諸菩薩，於純自利利他應知應斷，違越不順菩薩儀故。於其所餘應勤修學，不越隨順菩薩儀故。

違越不順菩薩儀故者：菩薩所受三種淨戒，謂律儀戒、攝善法戒、饒益有情戒。如是一切，名菩薩儀。障礙不行，是名違越。顛倒而取，是名不順。

【U2 廣列種類4】

【V1 純自利2】

【W1 列種種5】

【X1 貪慳財法】

戌二、廣列種類4　亥一、純自利2　天一、列種種5　地一、貪慳財法

此中菩薩於純自利應知應斷者，謂為己樂，求財受用；或為吝法，於佛菩薩所說教法追訪受持。

【X2 希求染有】

地二、希求染有

或為生天受天快樂，受持禁戒，發勤精進修習定慧；或求世間有染果報，為世財食，恭敬供養諸佛制多。

【X3 貪得利養】

地三、貪得利養

或貪利養，為利養故，自說種種無有義利不實功德，誑惑於他，招集利養。

【X4 貪他供事】

地四、貪他供事

或欲貪他作己僮僕，為驅使故，非法攝眾，不如正法。矯設方便拔濟有情，令於他所免為僮僕，還自攝受為己僮僕；拔濟有情令脫繫縛，還自拘執成己  事業；拔濟有情，令於他所解脫種種治罰怖畏，還自懾伏令懼於己。

【X5 貪著定樂】

地五、貪著定樂

若諸菩薩耽著諸定現法樂住，棄捨思惟利眾生事。

耽著諸定現法樂住等者：謂不攝受下地白法，由悲願力還生欲界故。

【W2 結所應】

天二、結所應

當知此等名純自利。菩薩於是純自利行應知應斷。

【V2 自利共他3】

【W1 略舉事】

亥二、自利共他3　天一、略舉事

若諸菩薩或悲為首，或為迴向無上菩提，及為生天，於一切時修施、忍等，當知是名自利共他。

及為生天者：為化彼天而受生故。此有多別，如住品說。

【W2 翻前相】

天二、翻前相

又除如前所說諸相，其餘一切與彼相違所有自利諸菩薩行，當知皆名自利共他。

【W3 結所應】

天三、結所應

菩薩於此應勤修學。

【V3 純利他2】

【W1 列種種5】

【X1 邪見行施】

亥三、純利他2　天一、列種種5　地一、邪見行施

此中菩薩於純利他應知應斷者，謂以邪見修行施等。

謂以邪見修行施等者：於施、戒、修諸福業事執為最勝，心為邪見之所覆蔽，此不自利，唯說施等名純利他。

【X2 壞戒說法】

地二、壞戒說法

以無因見及無果見，毀犯尸羅，遠離正行，為他說法。

以無因見及無果見等者：謂若毀犯尸羅，遠離正行，此不自利。為他說法，名純利他。聞所成地說：自不住律儀，而能為他宣說正法，即此類是。

【X3 捨色生欲】

地三、捨色生欲

若諸菩薩於諸靜慮善巧迴轉，已超下地，而更攝受下地白法。謂彼已能安住靜慮，由悲願力捨諸靜慮，隨其所樂還生欲界。

【X4 現變化事】

地四、現變化事

又諸菩薩已得自在，於十方界種種變化，作諸眾生種種義利。

【X5 作諸佛事】

地五、作諸佛事

又諸牟尼自事已辦，依止如來力、無畏等所有一切不共佛法，遍於十方無量眾生，能作無量大利益事。

【W2 結所應2】

【X1 應知斷】

天二、結所應2　地一、應知斷

當知此等名純利他。如是所說純利他行，菩薩於前所說二種應知應斷。

【X2 應修學】

地二、應修學

於餘所說純利他行，多應修學。

【V4 利他共自2】

【W1 隨應翻前】

亥四、利他共自2　天一、隨應翻前

又除如前所說諸相，其餘一切與彼相違所有利他諸菩薩行，當知皆名利他共自。

【W2 結所應學】

天二、結所應學

菩薩於此應勤修學。

【S2 利益種類自利利他3】

【T1 徵】

申二、利益種類自利利他3　酉一、徵

云何菩薩利益種類自利利他？

【T2 列】

酉二、列

略說應知有五種相。一、無罪相，二、攝受相，三、此世相，四、他世相，五、寂滅相。

【T3 釋4】

【U1 無罪相】

酉三、釋4　戌一、無罪相

若諸菩薩所有自能若少若多攝受善法、增長善法；或復令他若少若多攝受善 法、增長善法，勸勉、調伏、安置、建立；是名菩薩利益種類自利利他無有罪相。

勸勉調伏安置建立者：攝事品說：謂諸菩薩，不信有情，於信圓滿殷勤勸導，乃至建立；犯戒有情，於戒圓滿殷勤勸導，乃至建立；惡慧有情，於慧圓滿殷勤勸導，乃至建立；慳吝有情，於捨圓滿殷勤勸導，乃至建立。（陵本四十三卷十五頁3525）其義應知。勸導讚勵，是名勸勉。訶責治罰，是名調伏。令出不善，安置善處，是名安置。令種善根，是名建立。

【U2 攝受相】

戌二、攝受相

若諸菩薩能引所有若自若他無染汙樂、或眾具樂、或住定樂，是名菩薩利益種類自利利他能攝受相。

【U3 此他世相2】

【V1 廣辨2】

【W1 四句差別2】

【X1 辨】

戌三、此他世相2　亥一、廣辨2　天一、四句差別2　地一、辨

若諸菩薩自利利他，或有此世能為利益，非於他世；或有他世能為利益，非於此世；或有此世及於他世俱為利益；或有此世及於他世俱非利益。

【X2 配】

地二、配

如是四種自利利他，於四法受，隨其次第，如應當知。

於四法受隨其次第如應當知者：自利利他及與法受四句分別，說有四種，前後配屬，如文易知，由是說言隨其次第。然非菩薩具此一切，是故說言如應當知。由諸菩薩自利利他，不應說有第四句故。

【W2 釋四法受】

天二、釋四法受

云何名為四種法受？或有法受，現在受樂，於當來世受苦異熟；或有法受，現在受苦，於當來世受樂異熟；或有法受，現在受樂，於當來世受樂異熟；或有法受，現在受苦，於當來世受苦異熟。此四廣辯，如經應知。

【V2 總結】

亥二、總結

是名菩薩利益種類自利利他此他世相。

【U4 寂滅相2】

【V1 略辨相】

戌四、寂滅相2　亥一、略辨相

若諸菩薩所有涅槃，及得涅槃世出世間涅槃分法，是名菩薩利益種類自利利他寂滅略相。

【V2 顯最勝】

亥二、顯最勝

當知此相望餘一切，無上最勝。

【S3 安樂種類自利利他4】

【T1 徵起】

申三、安樂種類自利利他4　酉一、徵起

云何菩薩安樂種類自利利他？

【T2 標列】

酉二、標列

略說應知五樂所攝。何等五樂？一者、因樂，二者、受樂，三者、苦對治樂，四者、受斷樂，五者、無惱害樂。

【T3 隨釋3】

【U1 出五體性5】

【V1 因樂】

酉三、隨釋3　戌一、出五體性5　亥一、因樂

言因樂者，謂二樂品諸根境界，若此為因順樂受觸，若諸所有現法當來可愛果業，如是一切總攝為一，名為因樂。除此更無若過若增。

謂二樂品諸根境界等者：人天二趣諸根境界，樂異熟攝，名二樂品。順樂受觸，依二樂品諸根境界而生，名此為因。又若有業能感現法當來可愛異熟，是名現法當來可愛果業。

【V2 受樂2】

【W1 明自性】

亥二、受樂2　天一、明自性

言受樂者，謂待苦息，由前所說因樂所攝三因緣故，有能攝益身心受生，名為受樂。

因樂所攝三因緣故者：即前所說諸根境界、順樂受觸、可愛果業，名三因緣。

【W2 明差別2】

【X1 二種2】

【Y1 標】

天二、明差別2　地一、二種2　玄一、標

略說此樂復有二種。一者、有漏，二者、無漏。

【Y2 釋】

玄二、釋

無漏樂者，學無學樂。有漏樂者，欲、色、無色三界繫樂。

【X2 六種2】

【Y1 標】

地二、六種2　玄一、標

又此一切三界繫樂，隨其所應六處別故，有其六種。謂眼觸所生，乃至意觸所生。

【Y2 攝2】

【Z1 標】

玄二、攝2　黃一、標

如是六種復攝為二。一者、身樂，二者、心樂。

【Z2 釋】

黃二、釋

五識相應，名為身樂；意識相應，名為心樂。

【V3 苦對治樂】

亥三、苦對治樂

苦對治樂者，謂因寒熱饑渴等事，生起非一眾多品類種種苦受，由能對治息除寒熱饑渴等苦，即於如是苦息滅時，生起樂覺，是則名為苦對治樂。

由能對治息除寒熱饑渴等苦者：聲聞地說：食能對治諸饑渴苦；衣能對治諸寒熱苦；臥具能治諸勞睡苦，及能對治經行住苦；病緣醫藥能治病苦。（陵本三十三卷五頁2683）其類應知。

【V4 受斷樂】

亥四、受斷樂

滅想受定，名受斷樂。

【V5 無惱害樂2】

【W1 標列】

亥五、無惱害樂2　天一、標列

無惱害樂，應知略說復有四種。一、出離樂，二、遠離樂，三、寂靜樂，四、三菩提樂。

【W2 隨釋4】

【X1 出離樂】

天二、隨釋4　地一、出離樂

正信捨家，趣於非家，解脫樊籠居家迫迮種種大苦，名出離樂。

種種大苦者：謂若居家，攝受妻子、眷屬、財穀、珍寶，名種種苦。由是不能勤修正行，出離生死，名為大苦。

【X2 遠離樂】

地二、遠離樂

斷除諸欲惡不善法，證初靜慮離生喜樂，名遠離樂。

【X3 寂靜樂】

地三、寂靜樂

第二靜慮已上諸定，尋伺止息，名寂靜樂。

【X4 菩提樂】

地四、菩提樂

一切煩惱畢竟離繫，於所知事如實等覺，此樂名為三菩提樂。

此樂名為三菩提樂者：聲聞、獨覺及大菩提，名三菩提應知。

【U2 釋得樂名5】

【V1 因樂】

戌二、釋得樂名5　亥一、因樂

此中因樂，是樂因故，說名為樂，非自性故。

【V2 受樂】

亥二、受樂

此中受樂，樂自性故，說名為樂，非樂因故。

【V3 苦對治樂】

亥三、苦對治樂

苦對治樂，息眾苦故、遣眾苦故，說名為樂，非樂因故、非自性故。

【V4 受斷樂】

亥四、受斷樂

其受斷樂，非樂因故、非自性故，亦非息遣種種苦故，說名為樂。然依勝義，諸所有受皆悉是苦，住滅定時，此勝義苦暫時寂靜，故名為樂。

【V5 無惱害樂2】

【W1 三菩提樂】

亥五、無惱害樂2　天一、三菩提樂

無惱害樂所攝最後三菩提樂，由當來世此勝義苦永寂滅故，於現法中附在所依諸煩惱品一切麤重永寂滅故，說名為樂。

由當來世此勝義苦永寂滅故等者：依無餘依及有餘依說二寂滅，如文次第配釋應知。

【W2 出離等樂】

天二、出離等樂

諸餘所有無惱害樂，於最後樂能隨順故，是彼分故，能引彼故，當知亦名無惱害樂。

於最後樂能隨順故等者：如次配釋前三種樂應知。

【U3 思擇所應2】

【V1 泛明道理2】

【W1 有無利益別】

戌三、思擇所應2　亥一、泛明道理2　天一、有無利益別

此中菩薩念與眾生有利益品所有安樂，終不念與無利益品所有安樂。菩薩於此無利益品所有安樂，以無倒慧如實了知；勸諸眾生令悉捨離，隨力所能方便削奪。

隨力所能方便削奪者：戒品中說：又如菩薩，見有增上增上宰官，上品暴惡，於諸有情無有慈愍，專行逼惱。菩薩見已，起憐愍心，發生利益安樂意樂，隨力所能，若廢、若黜增上等位。又如菩薩，見劫盜賊奪他財物，若僧伽物、窣堵波物，取多物已執為己有，縱情受用。菩薩見已，起憐愍心，於彼有情發生利益安樂意樂，隨力所能，逼而奪取，勿令受用如是財故，當受長夜無義無利。（陵本四十一卷六頁3356）如是等類，其義應知。

【W2 憂苦喜樂別3】

【X1 明與奪】

天二、憂苦喜樂別3　地一、明與奪

若苦所隨有利益事，眾生於此雖無樂欲，菩薩依止善權方便，設兼憂苦，應授與之。若樂所隨無利益事，眾生於此雖有樂欲，菩薩依止善權方便，設兼喜樂，應削奪之。

設兼憂苦應授與之者：戒品中說：若諸菩薩安住菩薩淨戒律儀，見諸有情，應以種種辛楚加行、猛利加行而得義利，護其憂惱而不現行，是名有犯，乃至廣說。（陵本四十一卷九頁3370）翻彼應知此所說義。

【X2 釋所以】

地二、釋所以

何以故？當知如是善權方便，與兼憂苦有利益事，奪兼喜樂無利益事，令彼眾生決定於後得安樂故。

【X3 顯義意】

地三、顯義意

是故菩薩於諸眾生若樂利益，當知義意即樂安樂；於諸眾生若與利益，當知義意即與安樂。所以者何？利益如因，安樂如果。是故當知，於諸眾生若與利益，必與安樂。

【V2 思擇五樂2】

【W1 利他攝2】

【X1 一向授與】

亥二、思擇五樂2　天一、利他攝2　地一、一向授與

當知所有現法當來可愛果業所攝因樂、苦對治樂，及受斷樂、無惱害樂，菩薩於此不應思量，於諸眾生一向授與，以能饒益及無罪故。

【X2 分別所應2】

【Y1 不應授與】

地二、分別所應2　玄一、不應授與

於彼受樂及根塵觸所攝因樂，若能生染，若性是染，有罪無益，非所宜者，於諸眾生不應授與。

【Y2 應授與】

玄二、應授與

若不生染，若性非染，無罪有益，是所宜者，於諸眾生即應授與。

【W2 自利攝】

天二、自利攝

菩薩於此隨自力能，亦應如是修行受學。

亦應如是修行受學者：攝事品說：謂諸菩薩，若於是義、於是善根勸他受學，即於此義、於此善根或等或增自現受學。乃至廣說。（陵本四十三卷十八頁3535）其義應知。

【T4 總結】

酉四、總結

當知是名菩薩利益安樂種類自利利他。除此無有若過若增。

瑜伽師地論科句披尋記卷第三十五

瑜伽師地論科句披尋記卷第三十六

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處自他利品第三之二

【S4 因攝果攝自利利他5】

【T1 徵起】

申四、因攝果攝自利利他5　酉一、徵起

云何菩薩因攝果攝自利利他？

【T2 標列】

酉二、標列

略說應知三因三果。何等為三？一者、異熟因、異熟果，二者、福因、福果，三者、智因、智果。

【T3 隨釋2】

【U1 異熟因果3】

【V1 異熟體2】

【W1 徵列】

酉三、隨釋2　戌一、異熟因果3　亥一、異熟體2　天一、徵列

云何異熟？謂略有八。一者、壽量具足，二者、形色具足，三者、族姓具足，四者、自在具足，五者、信言具足，六者、大勢具足，七者、人性具足，八者、大力具足。

【W2 隨釋8】

【X1 壽量具足】

天二、隨釋8　地一、壽量具足

若諸菩薩長壽久住，是名菩薩壽量具足。

【X2 形色具足】

地二、形色具足

形色端嚴，眾所樂見，顏容殊妙，是名菩薩形色具足。

形色端嚴等者：此中形色，謂即相好應知。

【X3 族姓具足】

地三、族姓具足

生豪貴家，是名菩薩族姓具足。

【X4 自在具足】

地四、自在具足

得大財位、有大朋翼、具大僚屬，是名菩薩自在具足。

【X5 信言具足】

地五、信言具足

眾所信奉，斷訟取則，不行諂誑、偽斗稱等，所受寄物終不差違，於諸有情言無虛妄；以是緣故，凡有所說無不信受，是名菩薩信言具足。

不行諂誑偽斗稱等者：諂謂諂曲。誑謂矯誑。偽斗、偽稱及與偽函，是名偽斗稱等。如是一切惡不善語皆不現起，是名不行。

【X6 大勢具足】

地六、大勢具足

有大名稱，流聞世間。所謂具足勇健精進、剛毅、敏捷、審悉善戒，種種技藝工巧業處，展轉妙解，出過餘人。由此因緣，世所珍敬，為諸大眾供養、恭敬、尊重、讚歎，是名菩薩大勢具足。

所謂具足勇健精進等者：此中善戒，謂即菩薩攝善法戒。於此善戒，勇決樂為，不生懈怠，是名勇健精進。堅固無動，是名剛毅。修和敬業，所作機捷，非為愚鈍，是名敏捷。於一切義能審思擇，是名審悉。如是諸相，皆善戒攝應知。

【X7 人性具足】

地七、人性具足

具丈夫分，成就男根，是名菩薩人性具足。

【X8 大力具足】

地八、大力具足

為性少疾，或全無病，有大堪能，是名菩薩大力具足。

【V2 異熟因2】

【W1 徵】

亥二、異熟因2　天一、徵

云何異熟因？

【W2 釋2】

【X1 正釋因相2】

【Y1 釋8】

【Z1 壽量具足因】

天二、釋2　地一、正釋因相2　玄一、釋8　黃一、壽量具足因

謂諸菩薩於諸眾生不加傷害，遠離一切傷害意樂，是名菩薩壽量具足因。

於諸眾生不加傷害等者：此中初句義顯菩薩正行加行，後句義顯菩薩意樂加行。義如發心品說。（陵本三十五卷十四頁2874）

【Z2 形色具足因】

黃二、形色具足因

惠施光明鮮淨衣物，是名菩薩形色具足因。

【Z3 族姓具足因】

黃三、族姓具足因

於諸眾生捨離憍慢，是名菩薩族姓具足因。

【Z4 自在具足因】

黃四、自在具足因

於資生具有所匱乏遊行乞丐諸眾生所，隨欲惠施，是名菩薩自在具足因。

【Z5 信言具足因】

黃五、信言具足因

所言誠諦，亦不好習乖離、麤獷不相應語，是名菩薩信言具足因。

乖離麤獷不相應語者：此中乖離，謂離間語。麤獷，謂麤惡語。義如有尋有伺地說。（陵本八卷十一頁596）如是等語，無義無利，名不相應。

【Z6 大勢具足因】

黃六、大勢具足因

攝持當來種種功德於自身中，發弘誓願、供養三寶及諸尊長，是名菩薩大勢具足因。

攝持當來種種功德等者：謂由現法發弘誓願、供養三寶及諸尊長，能生最勝福故，名於自身中攝持當來種種功德。

【Z7 人性具足因】

黃七、人性具足因

樂丈夫體，厭婦女身深見過患。由二因緣，施他人性。一者、女人樂女身 者，勸令厭離解脫女身；二者、丈夫將失男根，方便護攝令不失壞，及說正法令得男身。是名菩薩人性具足因。

丈夫將失男根等者：謂由不善業力，或於現法將失男根，菩薩善權方便，令其捨不善業，得不失壞故；及為說法，令於當來得男身故。

【Z8 大力具足因】

黃八、大力具足因

於諸眾生以身供事，隨其所作如法事業皆往營助，如己力能，以其正法，不以卒暴，用能增長身心勢力餅、飯、糜等種種飲食施諸眾生，是名菩薩大力具足因。

【Y2 結】

玄二、結

當知前說八種異熟，以此所說八種為因。

【X2 兼顯餘緣4】

【Y1 標】

地二、兼顯餘緣4　玄一、標

又此諸因略由三緣而得增長，能感圓滿增上廣大異熟令起。

能感圓滿增上廣大異熟令起者：此中圓滿，謂大勢生。如諸菩薩稟性生時，所感壽量、形色、族姓、自在、富等諸異熟果，於一切世間最為殊勝故。言增上者，謂增上生。如諸菩薩，始從第一極歡喜住，乃至第十最上成滿諸菩薩住，差別受生故。義如生品中說。（陵本四十八卷二十五頁3894）增上生中，第十最上成滿諸菩薩住，作大自在，過色究竟，一切生處最為殊勝，故彼異熟得廣大名。

【Y2 徵】

玄二、徵

何等三緣？

【Y3 列】

玄三、列

一、心清淨，二、加行清淨，三、田清淨。

【Y4 釋3】

【Z1 心清淨】

玄四、釋3　黃一、心清淨

若於無上正等菩提清淨意樂，

清淨意樂者：謂諸菩薩，從淨勝意樂地乃至決定行地所有一切增上意樂，是名菩薩清淨意樂。義如增上意樂品說應知。（陵本四十七卷十一頁3766）

用彼善根決定迴向猛利意樂，純厚廣大淨信修行，見同法者深生歡喜，日夜剎那於多隨法隨尋、隨伺，名心清淨。

用彼善根決定迴向猛利意樂等者：清淨意樂所有善根，名彼善根。若諸菩薩，已得清淨意樂，已善通達菩提自性，已善通達菩提方便，於趣菩提，不由他緣，能善決定故。以一切善根，悉皆迴向無上菩提。如是善根，信為上首，能於聖教覺受淳淨上妙法味，能於有情發起廣大憐愍，常勤修習諸菩薩行，是名純厚廣大淨信修行。

【Z2 加行清淨】

黃二、加行清淨

即於其中長時數習無間所作、常委所作，他於此善若未受行，讚美令受；若已受行，讚美令喜。即於如是所有善根，安處建立，名加行清淨。

【Z3 田清淨】

黃三、田清淨

當知略說能正發起如是加行，及正安住此加行果，名田清淨。

及正安住此加行果者：謂從菩薩極歡喜住，展轉乃至最上成滿菩薩住，此即加行清淨之果。一一住中，諸行能入，說名為行；若正入時，說名為得；入已果利成辦圓證，說名等流。如住品說。（陵本四十七卷二十四頁3809）此說安住，即彼入已果利成辦圓證應知。

【V3 異熟果2】

【W1 徵】

亥三、異熟果2　天一、徵

云何異熟果？

云何異熟果者：此說八種異熟之果，名異熟果。異熟為依，後後善法展轉增上，名是彼果。

【W2 釋2】

【X1 正釋果相8】

【Y1 壽量具足果】

天二、釋2　地一、正釋果相8　玄一、壽量具足果

謂諸菩薩壽量具足故，能於長時修習善品，依自他利積集增長無量善根，是名菩薩壽量具足果。

【Y2 形色具足果】

玄二、形色具足果

若諸菩薩形色具足故，大眾愛樂；眾愛樂故，咸共歸仰。如是形色可愛樂故，一切大眾咸歸仰故，凡所發言無不聽用，是名菩薩形色具足果。

【Y3 族姓具足果】

玄三、族姓具足果

若諸菩薩族姓具足故，大眾尊敬供養稱讚；眾所尊敬供養稱讚故，於彼彼事勸諸眾生精勤修學，無不敬用速疾修行，無違無犯；是名菩薩族姓具足果。

於彼彼事勸諸眾生精勤修學者：於自他利諸善法品，名彼彼事應知。

【Y4 自在具足果】

玄四、自在具足果

若諸菩薩自在具足故，能以布施攝諸眾生，速令成熟，是名菩薩自在具足果。

能以布施攝諸眾生者：謂諸菩薩，略由四種攝事方便，於諸有情普能攝受、調伏、成熟。四攝事者，謂即布施、愛語、利行、同事。今於此中，且說布施。力種性品說：若諸菩薩先行布施，當知是名隨攝方便。何以故？先以種種財物布施饒益有情，為欲令彼聽受所說，奉教行故。（陵本三十八卷二十二頁3175）

【Y5 信言具足果】

玄五、信言具足果

若諸菩薩信言具足故，能以愛語、利行、同事攝諸眾生，速令成熟，是名菩薩信言具足果。

能以愛語利行同事攝諸眾生者：力種性品說：若諸菩薩次行愛語，於彼彼處有愚癡者，為欲除彼所有愚癡令無餘故，令其攝受瞻察正理。如是愛語，當知名為能攝方便。若諸菩薩知彼有情攝受瞻察正道理已，次行利行，拔彼有情出不善處，於其善處勸導、調伏、安處、建立。如是利行，當知名為令入方便。若諸菩薩如是方便令諸有情得趣入已，最後與其於正事業同共修行，令彼隨轉，乃至當知是名隨轉方便。（陵本三十八卷二十二頁3176）如是差別，其義應知。

【Y6 大勢具足果】

玄六、大勢具足果

若諸菩薩大勢具足故，於諸眾生種種事業皆能營助，施布恩德；由此恩德感眾生心，彼知恩故，咸來歸仰；所出言教，速疾隨轉恭敬信用；是名菩薩大勢具足果。

【Y7 人性具足果】

玄七、人性具足果

若諸菩薩人性具足故，成就男根，堪為一切勝功德器；

成就男根堪為一切勝功德器者：菩提品說：又非女身能證無上正等菩提。何以故？一切菩薩於過第一無數劫時，已捨女身，乃至安坐妙菩提座，曾不為女。一切母邑性多煩惱、性多惡慧。非諸稟性多煩惱身、多惡慧身能證無上正等菩提。（陵本三十八卷六頁3115）由是當知此所說義，謂得大丈夫身，能證無上正等菩提故。

能於一切所作事業，思擇一切所知境界，都無所畏無礙而行。

能於一切所作事業等者：作諸有情一切義利，是名一切所作事業。種種難行皆無畏憚，名無所畏。思擇諸法盡所有性、如所有性，是名思擇一切所知境界。四無礙解相應而轉，故名無礙。

一切有情於一切時皆來臻赴同共集會，屏處、露處言論同止，受用飲食皆無嫌礙，是名菩薩人性具足果。

一切有情於一切時等者：此說菩薩依定自在，以神通力，身放光明。往諸天界，令大威德天、龍、藥叉、健達縛、阿素洛、揭路荼、緊捺洛、牟呼洛伽等住自宮中，蒙光覺悟，皆來集會。如威力品說。（陵本三十七卷六頁3031）即此有情，說名一切。晝夜六時，名一切時。當知菩薩具勝功德，為饒益他，故有此事。

【Y8 大力具足果】

玄八、大力具足果

若諸菩薩大力具足故，於能引攝善法加行，及能饒益有情加行，皆無厭倦，勇猛精進、堅固精進，速證通慧，是名菩薩大力具足果。

【X2 顯果勝利3】

【Y1 總標】

地二、顯果勝利3　玄一、總標

若諸菩薩成就如是八種異熟，具八種果，能善饒益一切有情，隨順生起一切佛法。菩薩安住異熟果中，於諸有情種種眾多利益事業，自有力能；及善安處所化有情，彼於自事隨順而作；如是乃名隨其所欲所作成辦。

種種眾多利益事業等者：戒品中說：由十一相，名住一切種饒益有情戒。於一一相中成就一切種。（陵本四十卷八頁3280）是名種種眾多利益事業。菩薩成就八種異熟，具八種果，堪能成辦如是種種眾多利益事業，是名自有力能。及以四種攝事方便，於諸有情能正攝受，調伏成熟，名善安處所化有情。此中所化有情，謂住種性補特伽羅應知。

【Y2 別簡2】

【Z1 不善處他】

玄二、別簡2　黃一、不善處他

若諸菩薩自有力能，不善安處所化有情，彼於自事不隨順作；如是於他所作利益不名熾盛、不名隨順。由是因緣，不名能作他利益事。

若諸菩薩自有力能等者：謂若菩薩具異熟果，是名自有力能。不具攝事方便，是名不善安處所化有情。如是於他所作利益，未能速令成熟及得解脫，是故不名熾盛、不名隨順。

【Z2 自無力能】

黃二、自無力能

若諸菩薩自無力能，而善安處所化有情，彼於自事隨順而作；如是於他所作利益不名熾盛、不名隨順。由是因緣，不名能作他利益事。

若諸菩薩自無力能等者：謂若菩薩不具八異熟果，是名自無力能。雖以攝事方便攝諸有情，然由自無力能，不能令他速得成熟及與解脫，是故於他所作利益，亦不名為熾盛、隨順。

【Y3 結顯2】

【Z1 結】

玄三、結顯2　黃一、結

是故菩薩要具二事，方於有情所作利益名為熾盛、名為隨順。由是因緣，乃名能作他利益事。

【Z2 顯2】

【a1 成熟解脫】

黃二、顯2　宇一、成熟解脫

如是菩薩住異熟果，自能成熟一切佛法，亦能令他於三乘道隨其所應速得成熟；又能令自速證無上正等菩提，亦能令他已成熟者速得解脫。

【a2 不空生死】

宇二、不空生死

由諸菩薩安住八種異熟果中，能使有情利益安樂，是故一切有情所處空無義利無始生死，菩薩處之，能令不空，有大義利。

一切有情所處空無義利等者：謂諸有情無始時來處生死中，不為自義、不為他義，是名空無義利。菩薩不爾，處生死中，能為自義、能為他義，是名不空，有大義利。

【U2 福智因果3】

【V1 福智體3】

【W1 徵】

戌二、福智因果3　亥一、福智體3　天一、徵

云何為福？云何為智？

【W2 釋3】

【X1 福所攝】

天二、釋3　地一、福所攝

謂略說福，即是三種波羅蜜多。一、施波羅蜜多，二、戒波羅蜜多，三、忍波羅蜜多。

【X2 智所攝】

地二、智所攝

智唯一種波羅蜜多。謂慧波羅蜜多。

【X3 二所攝2】

【Y1 標列】

地三、二所攝2　玄一、標列

精進、靜慮波羅蜜多，應知通二分。一者、福分，二者、智分。

【Y2 隨釋2】

【Z1 精進2】

【a1 福分】

玄二、隨釋2　黃一、精進2　宇一、福分

若依精進修行布施、受護淨戒，及修慈等四種無量，如是等類所有精進，名為福分。

【a2 智分】

宇二、智分

若依精進習聞思修所成三慧，修蘊善巧、修界善巧、修處善巧、修緣起善巧、修處非處善巧，修能觀察苦為真苦、集為真集、滅為真滅、道為真道，及於一切善不善法，有罪、無罪、若劣、若勝、若黑、若白，并廣分別緣生法中，皆能如實思擇觀察，如是等類所有精進，名為智分。

及於一切善不善法等者：緣生法中，雜染、清淨有多異名。無罪故名善，有罪故名不善；黑故名有罪，白故名無罪；欲界名劣，色無色界名勝；黑黑異熟名黑，白白異熟名白。

【Z2 靜慮2】

【a1 福分】

黃二、靜慮2　宇一、福分

若依靜慮，修習慈等四種無量，如是等類所有靜慮，名為福分。

【a2 智分】

宇二、智分

若依靜慮，能修如前精進中說蘊善巧等，如是等類所有靜慮，名為智分。

【W3 結】

天三、結

如是福智略有六種；一一分別，應知無量。

如是福智略有六種者：此中六種，謂即前說六種波羅蜜多。

【V2 福智因4】

【W1 徵二種】

亥二、福智因4　天一、徵二種

云何福因？云何智因？

【W2 總標列】

天二、總標列

略說應知福因、智因總有三種。一者、於福於智，能得、能住、能增長欲；

能得能住能增長欲者：謂若福智，未得有能得欲，得已復有能住、能增長欲。發生希慕、發生欣樂，於彼修習，欲有所作，是欲義故。

二者、於福於智，善能隨順無違背緣；三者、於福於智，先已串習。

【W3 隨難釋2】

【X1 釋隨順緣2】

【Y1 標】

天三、隨難釋2　地一、釋隨順緣2　玄一、標

此中隨順無違背緣者，謂顛倒緣不現在前不會遇性，不顛倒緣正現在前正會遇性。

【Y2 釋】

玄二、釋

若遇惡友倒說福智，或倒作意顛倒而取，名顛倒緣現前會遇；與此相違所有白品，當知名為不顛倒緣現前會遇。

【X2 釋無違緣】

地二、釋無違緣

若於福智能得、能住及能增長，勤修習障遠離不起，當知是名無違背緣。

勤修習障遠離不起者：謂若有法障勤修習，當知是名勤修習障。非有彼法正現在前，是名遠離不起。

【W4 結相違】

天四、結相違

若諸菩薩於此三種福智因中隨有所闕，當知不能生福、生智。

【V3 福智果3】

【W1 徵】

亥三、福智果3　天一、徵

云何福果？云何智果？

【W2 釋2】

【X1 福果】

天二、釋2　地一、福果

謂諸菩薩依止福故，雖復長時流轉生死，不為極苦之所損惱；

不為極苦之所損惱者：此如前說，最初發心菩薩，或於一時生極惡趣那落迦中，多分於此那落迦趣速得解脫。受小苦受，生大厭離，乃至廣說。其義應知。

又隨所欲能攝眾生，為作義利。

又隨所欲能攝眾生等者：謂如前說，菩薩安住異熟果中，於諸有情種種眾多利益事業，自有力能，乃至廣說隨其所欲所作成辦。其義應知。

【X2 智果】

地二、智果

依止智故，所攝受福是正非邪；

所攝受福是正非邪者：謂如菩薩，不以惡慧而行布施，常以巧慧而行布施，其類應知。

又能起作種種無量善巧事業，乃至究竟當證無上正等菩提。

【W3 結】

天三、結

如是略說福果、智果，如其所應當知四種；品類差別，復有無量。

如其所應當知四種者：福果、智果各有二別，如前已說，隨應當知。今此總結，故說四種。

【T4 料簡3】

【U1 攝二依】

酉四、料簡3　戌一、攝二依

應知此中若異熟體、若異熟因、若異熟果，如是一切皆依於福，從福所生；福復依智，從智所起。

【U2 辨俱勝】

戌二、辨俱勝

是故二種，於證無上正等菩提雖俱是勝；而於其中福為最勝，智為無上。

【U3 舉相違】

戌三、舉相違

若諸菩薩於福、於智隨闕一種，決定不能證於無上正等菩提。

【T5 結名】

酉五、結名

是名菩薩因攝果攝自利利他。

【S5 現法後法自利利他2】

【T1 徵】

申五、現法後法自利利他2　酉一、徵

云何菩薩現法後法自利利他？

【T2 釋3】

【U1 現法自利利他2】

【V1 現法自利2】

【W1 舉事4】

【X1 如理求財及正受用】

酉二、釋3　戌一、現法自利利他2　亥一、現法自利2　天一、舉事4　地一、如理求財及正受用

謂諸菩薩以如正理工巧業處士夫作用積集財物，即於如是所集財物，知量受用。

以如正理工巧業處等者：謂以工巧智為先，隨彼勤劬為建立，工巧業處眾具為和合故，成辦種種工巧業處。由是因緣，積集財物；既積集已，不染、不住、不耽、不縛、不悶、不著，亦不堅執，深見過患，了知出離而受用之，是名知量受用。

【X2 受可愛果】

地二、受可愛果

又先所造可愛果業異熟果熟，於現法中受用彼果。

【X3 依靜慮樂】

地三、依靜慮樂

又諸菩薩於諸靜慮善迴轉者，為欲獲得現法樂住，於現法中依此靜慮；不為成立利他事故，依此靜慮。

【X4 得涅槃道】

地四、得涅槃道

又諸如來現法涅槃，所有世間及出世間一切能得現法涅槃諸有為法。

【W2 結名】

天二、結名

是名菩薩現法自利。

又諸如來現法涅槃者：於現法中，住有餘依妙涅槃界，是名現法涅槃。

【V2 現法利他】

亥二、現法利他

如諸菩薩現法自利，如是菩薩所化有情，由此獲得現法利益，當知即是現法利他。

如諸菩薩現法自利等者：前說菩薩積集財物，知量受用，現法自利。即於此義、於此善根勸他受學，是即菩薩現法利他。攝事品說：於現法利勸導利行者，謂正勸導，以法業德，招集、守護、增長財位，當知是名於現法利勸導利行。由此能令從他獲得廣大名稱及現法樂；由資具樂，攝受安住。（陵本四十三卷十四頁3521）準彼應知。

【U2 後法自利利他】

戌二、後法自利利他

若於欲界能獲他世財寶具足、自體具足，及能當生靜慮、無色；若生靜慮及無色中，能獲他世財寶具足、自體具足；若現法中與憂苦俱，數數思擇修習善因，是名菩薩修習後法自利利他。

若於欲界至修習善因者：此中略以三修習相，說名後法自利利他。謂若菩薩生於欲界，修習自利利他行故，能令自他獲得他世財寶具足、自體具足，及能當生靜慮、無色，是謂第一修相。或復若生靜慮及無色中，亦以修習自利利他行故，能令自他獲得他世財寶具足、自體具足，是謂第二修相。或復於現法中與憂苦俱，數數思擇修習善因，能令自他獲得當來財寶具足、自體具足，是謂第三修相。

【U3 現法後法自利利他】

戌三、現法後法自利利他

若諸菩薩於現法中與喜樂俱，修習當來財寶具足、自體具足所有善因，及非退分靜慮、無色一切等至，是名菩薩現法後法自利利他。

於現法中與喜樂俱等者：謂若現法財寶具足、自體具足，或復證喜俱行、或樂俱行三摩地，是名與喜樂俱靜慮、無色一切等至。既證入已，不從彼退，名非退分。

【S6 畢竟不畢竟自利利他2】

【T1 徵】

申六、畢竟不畢竟自利利他2　酉一、徵

云何畢竟及不畢竟自利利他？

【T2 釋2】

【U1 舉事2】

【V1 不畢竟自利利他】

酉二、釋2　戌一、舉事2　亥一、不畢竟自利利他

謂於欲界財寶具足、自體具足若因若果，及諸異生世間清淨若因若果，是不畢竟自利利他。

世間清淨若因若果者：此說靜慮、無色諸有漏定，名為世間清淨。修習彼法，住彼定中，名之為因。受彼地生，名之為果。

【V2 畢竟自利利他】

亥二、畢竟自利利他

若諸煩惱一切永斷，若諸所有八支聖道，若此為依獲得一切世間善法，是名畢竟自利利他。

若此為依獲得一切世間善法者：謂以八支聖道為依，彼諸世間所有善法轉明盛生，由此能感當來轉增轉勝可愛可樂諸異熟果，是名獲得一切世間善法。

【U2 釋由3】

【V1 標】

戌二、釋由3　亥一、標

由三因緣，應知畢竟及不畢竟。

【V2 列】

亥二、列

一、由自性故；二、由退不退故；三、由受用果有盡無盡故。

【V3 釋2】

【W1 由自性】

亥三、釋2　天一、由自性

由自性故者，究竟涅槃，名為畢竟；一切有為，名不畢竟。

究竟涅槃等者：謂如前說，若諸煩惱一切永斷，此名究竟涅槃。前說八支聖道，及與一切世間善法，此名一切有為。

【W2 由退等】

天二、由退等

由退不退及受用果有盡無盡故者，八支聖道無有退故，及受用果無有盡故，名為畢竟；

及受用果無有盡故者：此即前說，八支聖道為依，獲得一切世間善法，名受用果轉增轉勝無有盡故。

其餘一切善有漏法，由有退故，及受用果有終盡故，名不畢竟。

其餘一切善有漏法等者：謂如前說，財寶具足、自體具足，及諸異生世間清淨所有善因，此名一切善有漏法。彼所有果，名受用果。

【R4 結】

未四、結

如是菩薩十種自利利他，若略若廣，菩薩隨力隨能當勤修學。除此無有若過若增。

若略若廣者：略謂種類，說唯有十。廣謂差別，當知無量。

過去未來所有一切已學當學自利利他，亦皆唯有如此十種自利利他。除此無有若過若增。

本地分中菩薩地初持瑜伽處真實義品第四

【Q2 真實義處（即真實義品）2】

【R1 總明安立】

午二、真實義處（即真實義品）2　未一、總明安立

云何真實義？謂略有二種。

云何真實義者：義謂境界。清淨所緣境性，名真實義。

一者、依如所有性，諸法真實性。

依如所有性諸法真實性者：謂即染、淨法中所有真如，是名諸法真實性。此復七種，謂流轉真如、相真如、了別真如、安立真如、邪行真如、清淨真如、正行真如。解深密經一一別釋應知。（解深密經三卷八頁）

二者、依盡所有性，諸法一切性。

依盡所有性諸法一切性者：謂諸雜染、清淨法中，所有一切品別邊際，是名諸法一切性。如五數蘊、六數內處、六數外處，如是一切，亦如解深密經說。

如是諸法真實性、一切性，應知總名真實義。

【R2 別辨品類3】

【S1 標列】

未二、別辨品類3　申一、標列

此真實義品類差別，復有四種。一者、世間極成真實，二者、道理極成真實，三者、煩惱障淨智所行真實，四者、所知障淨智所行真實。

【S2 隨釋4】

【T1 世間極成真實3】

【U1 徵】

申二、隨釋4　酉一、世間極成真實3　戌一、徵

云何世間極成真實？

【U2 釋2】

【V1 出體性2】

【W1 標】

戌二、釋2　亥一、出體性2　天一、標

謂一切世間，於彼彼事隨順假立、世俗串習、悟入覺慧所見同性。

一切世間至所見同性者：此說一切有情世間，於彼彼事自心忍可，欲樂無異，是名所見同性。此之因緣，略有三別。一、隨順假立。謂想自分別，隨順假名故。二、世俗串習。謂世俗言說，共所成立故。三、悟入覺慧。謂不由思惟、籌量、觀察，然後方取；率爾而覺，悟入種種所知義故。依自下文分別配釋。

【W2 列】

天二、列

謂地唯是地，非是火等。如地如是，水、火、風，色、聲、香、味、觸，飲 食、衣、乘、諸莊嚴具、資產什物，塗香、華鬘、歌舞妓樂、種種光明、男女承事、田園、邸店、宅舍等事，當知亦爾。

謂地唯是地至當知亦爾者：此說世間諸差別事。於中初能造色，次所造色，次身資具，後攝受事。宅舍等者，等取庫藏應知。

苦唯是苦，非是樂等；樂唯是樂，非是苦等。

苦唯是苦至非是苦等者：此說有情世間諸受用事。樂等、苦等，等取不苦不樂。

【V2 攝要義】

亥二、攝要義

以要言之，此即如此，非不如此；是即如是，非不如是。決定勝解所行境事，一切世間從其本際展轉傳來，想自分別共所成立，不由思惟、籌量、觀察，然後方取。

【U3 結】

戌三、結

是名世間極成真實。

一切世間至然後方取者：於所緣事了相而轉，是名為想。自內心起，名自分別。此以名句文身熏習為緣，從阿賴耶識種子所生，無始時來熏習有故，名從本際展轉傳來。如是想自分別，隨順他所假立事名，由是前說隨順假立。然此事名世所共許，名共成立，由是前說世俗串習。又於假立，若隨相行，暫爾思惟，未思、未量、未推、未察，是名思惟。隨尋思行，思量、推察，是名籌量。隨伺察行，復審觀察，是名觀察。此則不爾，不於共所成立思惟、籌量、觀察，然後方取所行境事，由是前說悟入覺慧。

【T2 道理極成真實3】

【U1 徵】

酉二、道理極成真實3　戌一、徵

云何道理極成真實？

【U2 釋2】

【V1 有道理義】

戌二、釋2　亥一、有道理義

謂諸智者有道理義。

謂諸智者有道理義者：此中道理，具有四種。謂觀待道理、作用道理、證成道理、法爾道理。諸無漏聖證真實義，隨所施設，道理相應，名諸智者有道理義。

【V2 證成道理義】

亥二、證成道理義

諸聰叡者、諸黠慧者、能尋思者、能伺察者、住尋伺地者、具自辯才者、居異生位者、隨觀察行者，

諸聰叡者乃至隨觀察行者者：俱生、引發二慧相應，是名聰叡。了知分別自體，是名黠慧。性善尋思，名能尋思。於意言境不甚遽務，而隨究察，是伺相故。由能尋伺，發起語言，未離尋伺欲故，名住尋思地者。雖起語言，要由辯才，隨所問難皆善酬答，方能成辦自所立論，是名具自辯才者。此前所說諸相，唯說住異生地，非無漏聖，要有所依方立論故，是名居異生位者。於所聽聞、所受持法，如所安立，能審觀察，是名隨觀察行者。

依止現、比及至教量，極善思擇決定智所行、所知事，由證成道理所建立、所施設義。

【U3 結】

戌三、結

是名道理極成真實。

依止現比及至教量至所施設義者：非不現見等，是名現量。與思擇俱，已思應思所有境界，是名比量。一切智者所說言教，或從彼聞，或隨彼法，名至教量。如聞所成地釋。（陵本十五卷八頁1303）三量為依，於諸聖者無漏境界，能極思擇如所有性，能善思擇盡所有性，是名極善思擇決定智所行、所知事。由此極善思擇，證驗諸聖所說有道理義。如一切蘊皆是無常，眾緣所生，苦、空、無我。心正執受，安置成立。如聲聞地說。（陵本二十五卷九頁2108）是名由證成道理所建立、所施設義。言建立者，即成立之異名；依能立因，成所立義故。言施設者，謂由語及欲，次第編列名句文身故。

【T3 煩惱障淨智所行真實2】

【U1 徵】

酉三、煩惱障淨智所行真實2　戌一、徵

云何煩惱障淨智所行真實？

【U2 釋2】

【V1 略標2】

【W1 體】

戌二、釋2　亥一、略標2　天一、體

謂一切聲聞、獨覺，若無漏智、若能引無漏智、若無漏後得世間智所行境界，是名煩惱障淨智所行真實。

謂一切聲聞獨覺至煩惱障淨智所行真實者：此中唯說聲聞、獨覺有煩惱障淨智，略無菩薩，當知菩薩非不煩惱障淨，由下文說所知障淨兼攝此義，故此不說。由無所知障，煩惱障定無；若無煩惱障，所知障可有故。今此偏說煩惱障淨，是故唯說聲聞、獨覺。智有三種，謂無漏智、能引無漏智，及無漏後得智。初智唯出世攝，後二皆世間攝，故說後二名世間智。由初無漏智正斷見惑，由能引無漏智能伏麤惑，由無漏後得智順斷修惑。今此總名煩惱障淨智。彼所行境界，名所行真實。

【W2 義】

天二、義

由緣此為境，從煩惱障智得清淨，於當來世無障礙住，是故說名煩惱障淨智所行真實。

由緣此為境至無障礙住者：此釋三智所行，名真實義。謂能引無漏智如理作意，思惟真如，緣真如相為境界故，說名真實，即此中說緣此為境。此謂此法，意說四諦十六行真如為所緣故；簡彼外法，故得此稱。初無漏智正斷煩惱，不為煩惱之所障故，證實真如為所行境，故名真實，即此中說從煩惱障智得清淨。無漏後得智，能於當來進斷一切煩惱，證阿羅漢，住最後有，究竟真實解脫，故名真實，即此中說於當來世無障礙住。又復此中，煩惱障言，謂諸煩惱纏及隨眠，若行不行，皆有勢力障生聖道、障得涅槃，亂身心故，名煩惱障。

【V2 廣辨2】

【W1 顯差別2】

【X1 徵】

亥二、廣辨2　天一、顯差別2　地一、徵

此復云何？

【X2 列】

地二、列

謂四聖諦。一、苦聖諦，二、集聖諦，三、滅聖諦，四、道聖諦。

此復云何謂四聖諦等者：由前已說緣此為境，義猶未了，是故今問此復云何？四聖諦義，是如是實，非不如實，是無顛倒，非是顛倒，故名為諦。一切聖者，如其法性證無乖諍，故名聖諦。

【W2 明現觀2】

【X1 入漸次】

天二、明現觀2　地一、入漸次

即於如是四聖諦義極善思擇，證入現觀。

即於如是四聖諦義至證入現觀者：一一諦下各有四行，總有十六，名四諦義。如聲聞地說。（陵本三十四卷一頁2733）依此四諦，於十六相正覺了已，乃至加行善根圓滿，於爾所時，名為極善思擇；以於諸諦盡所有性、如所有性思擇究竟故。從此無間，起內作意，作意無間，有無分別決定智、現見智生，名入現觀；由能知智與所知境和合無乖，現前觀察，得名現觀故。

入現觀已，如實智生。

入現觀已如實智生者：由證現觀，獲得四智。謂唯法智、非斷智、非常智，及緣生行如幻事智。如聲聞地說。（陵本三十四卷二十一頁2796）當知此四後得智攝，是故說言入現觀已，如實智生。

【X2 觀行相】

地二、觀行相

此諦現觀，聲聞、獨覺能觀唯有諸蘊可得，除諸蘊外我不可得。

此諦現觀至我不可得者：此中且說唯法如實智相。謂所觀境唯有諸蘊，其能觀智亦唯諸蘊可得；又所觀境無別有我，其能觀智亦無別我可得；故能觀智名如實智。此現觀位，當知現觀邊智諦現觀攝。依此現觀，名諦現觀，非現觀智諦現觀也。

數習緣生諸行生滅相應慧故，數習異蘊補特伽羅無性見故，發生如是聖諦現觀。

數習緣生諸行生滅相應慧至發生如是聖諦現觀者：此說唯有法智能生之因。由能數習緣生諸行生滅相應慧為因，是故能觀唯有諸蘊可得。由數習異蘊補特伽羅無性見為因，是故能觀除諸蘊外我不可得。緣生法中，唯有諸行從因而生，託眾緣轉，本無而有，有已散滅，是名緣生諸行生滅。數習此故，能正悟入，和合無乖，名相應慧。又緣生行唯法所顯、唯法能潤、唯法所潤，墮在相續。若離唯法，實無主宰、無有作者、無有受者，是名異蘊補特伽羅無性。數習此故，正見得生。

【T4 所知障淨智所行真實2】

【U1 徵】

酉四、所知障淨智所行真實2　戌一、徵

云何所知障淨智所行真實？

【U2 釋2】

【V1 略標2】

【W1 出體】

戌二、釋2　亥一、略標2　天一、出體

謂於所知能礙智故，名所知障。

謂於所知能礙智故名所知障者：此中意說法執無明。遍於一切所知事中，隱覆真實，顯現虛妄，障能知智令不得生，由此義故名所知障。

從所知障得解脫智所行境界，當知是名所知障淨智所行真實。

從所知障得解脫智所行境界者：謂諸如來成就妙智，生死涅槃二俱不住，名解脫智。所知障淨，此方得生，名從所知障得解脫智。此智所行境界，不共聲聞、獨覺，是故別說所知障淨智所行真實。

【W2 辨相2】

【X1 徵】

天二、辨相2　地一、徵

此復云何？

【X2 辨2】

【Y1 約緣智辨】

地二、辨2　玄一、約緣智辨

謂諸菩薩諸佛世尊入法無我，入已善淨，於一切法離言自性、假說自性平等平等無分別智所行境界。

此復云何至所行境界者：境界有二，一、謂菩薩入法無我無分別智所行境界，二、謂諸佛世尊入已善淨無分別智所行境界。當知諸法無自性性，名法無我。由彼諸法，非如言說有自性故，名無自性。又非離言都無性故，是名彼性。如是非有非無，總名無自性性。菩薩於此最初通達，是名為入。諸佛世尊永離麤重，自在而轉，是名善淨。無諸戲論，故名無分別智。此於諸法離言自性，謂非有性；及於諸法假說自性，謂為有性；二俱遠離，勝義所顯，故名平等平等。

【Y2 約所知辨】

玄二、約所知辨

如是境界為最第一、真如無上、所知邊際，齊此一切正法思擇皆悉退還，不能越度。

如是境界至不能越度者：謂諸菩薩諸佛世尊無分別智所行境界，不共聲聞、獨覺，是最第一。離我分別，及諸戲論分別，是名真如無上。由此故是所知邊際，以於一切所知法中最極究竟故。既證此已，彼於後時不須觀察，故說齊此一切正法思擇皆悉退還，以此境界思擇究竟方得入故。除此無有若過若增，是故說言不能越度。

【V2 廣辨2】

【W1 智行門3】

【X1 真實義相2】

【Y1 境所顯2】

【Z1 標】

亥二、廣辨2　天一、智行門3　地一、真實義相2　玄一、境所顯2　黃一、標

又安立此真實義相，當知即是無二所顯。

又安立此真實義相當知即是無二所顯者：謂真實義唯是諸法離言自性，不可言說，絕諸表示，然為令他現等覺故，亦於此中隨起言說，是名安立真實義相。言說有二，謂遮及表。今於此中無表唯遮，為於所聞不起執著，故云即是無二所顯。

所言二者，謂有、非有。

【Z2 釋3】

【a1 有2】

【b1 釋2】

【c1 標】

黃二、釋3　宇一、有2　宙一、釋2　洪一、標

此中有者，謂所安立假說自性，

謂所安立假說自性者：此所安立總依二諦，謂世俗諦及勝義諦。如下所說，隨應當知。

即是世間長時所執，亦是世間一切分別戲論根本。

即是世間長時所執亦是世間一切分別戲論根本者：如說色等及說作用，此依世俗說有；或說無為、或說涅槃，此依勝義說有。然諸愚夫不了知故，無始時來，於世俗諦執為實有，是名世間長時所執。又於二諦名言熏習成種，一切虛妄分別無義戲論皆依此生，是名世間一切分別戲論根本。

【c2 列】

洪二、列

或謂為色、受、想、行、識，或謂眼、耳、鼻、舌、身、意，或復謂為地、水、火、風，或謂色、聲、香、味、觸、法，或謂為善、不善、無記，或謂生滅，或謂緣生，或謂過去、未來、現在，或謂有為，或謂無為，或謂此世，或謂他世，或謂日月，或復謂為所見、所聞、所覺、所知、所求、所得，意隨尋伺，最後乃至或謂涅槃。

或謂為色乃至或謂涅槃者：此釋前標假立自性。初五蘊、次六根、次四大、次六境、次三性、次二無常相、次十二有支、次三世，如文易知。次有變異，相即有為。次無變異，相即無為。次業因，即此世間。次業果，即彼世間。次日月依持，為諸有情見色起故。次四言說，即所見、聞、覺、知，依所見、聞、覺、知起言說故。次希求證得未得未受用境，是名所求。已得正受用境，是名所得。最後乃至煩惱苦盡，即謂涅槃。如是一切假立自性，皆依尋伺而等起故，是故說言意隨尋伺。義通前後，故中間說。

【b2 結】

宙二、結

如是等類，是諸世間共了諸法假說自性，是名為有。

如是等類是諸世間共了諸法假說自性者：此釋前標世間長時所執，亦是一切分別戲論根本，由世間共了，能為彼因故。又說共了，當知非遍一切世間。欲求、有求諸有情類，於世俗諦假說自性是所共了；若梵行求諸有情類，於勝義諦假立自性亦所共了。如是差別，隨應當知。

【a2 非有】

宇二、非有

言非有者，謂即諸色假說自性，乃至涅槃假說自性，無事無相，假說所依，一切都無。

假說所依一切都無者：此中所依，謂色等事。要先有事，然後隨欲制立假說故。

假立言說依彼轉者皆無所有，是名非有。

假立言說依彼轉者皆無所有者：此中彼言，謂色等想。想取像已，方起言說，一切言說依彼轉故。

【a3 俱非2】

【b1 名無二】

宇三、俱非2　宙一、名無二

先所說有，今說非有，有及非有二俱遠離，法相所攝真實性事，是名無二。

法相所攝真實性事者：謂即一切有為、無為離言自性，是名真實性事。如是真實性事，當知即依他起及圓成實二相所攝。於法相中，不應說有遍計所執，以有非有名假安立俱遠離故，由是故說法相所攝真實性事。

【b2 名無上】

宙二、名無上

由無二故，說名中道，遠離二邊，亦名無上。

遠離二邊者：謂於諸法假說自性起增益執，謂為實有，是增益邊；若於離言色等事想起損減執，謂為非有，是損減邊。

【Y2 智所顯】

玄二、智所顯

佛世尊智於此真實已善清淨，諸菩薩智於此真實學道所顯。

佛世尊智至學道所顯者：此說諸佛菩薩無分別智分位差別。佛世尊智已善清淨，當知於此真實無學所顯。諸菩薩智於此真實學道所顯，當知其智非善清淨。

【X2 境相應慧3】

【Y1 勝解方便4】

【Z1 標】

地二、境相應慧3　玄一、勝解方便4　黃一、標

又即此慧，是諸菩薩能得無上正等菩提廣大方便。

【Z2 徵】

黃二、徵

何以故？

【Z3 釋2】

【a1 由修勝解2】

【b1 約生死辨2】

【c1 正了知】

黃三、釋2　宇一、由修勝解2　宙一、約生死辨2　洪一、正了知

以諸菩薩處於生死，彼彼生中修空勝解，

修空勝解者：謂諸法中如實真如離言自性，是名為空。於此親近、修習、多修習故，善取其相，名修勝解。如是名為善取空者。如下自釋。

善能成熟一切佛法及諸有情。

善能成熟一切佛法及諸有情者：當知成熟略有六種。一者、成熟自性，二者、所成熟補特伽羅，三者、成熟差別，四者、成熟方便，五者、能成熟補特伽羅，六者、已成熟補特伽羅相。如成熟品釋。（陵本三十七卷十九頁3074）隨其所應，當知成熟自他差別。謂諸菩薩處生死中，自能成熟一切佛法，亦能令他於三乘道隨其所應速得成熟；又能令自速證無上正等菩提，亦能令他已成熟者速得解脫。

又能如實了知生死，不於生死以無常等行深心厭離。

又能如實了知生死至深心厭離者：如其所應，為簡不同凡夫及諸聲聞。無常等者，等取苦行應知。

【c2 不了知2】

【d1 染受生死失】

洪二、不了知2　荒一、染受生死失

若諸菩薩不能如實了知生死，則不能於貪瞋癡等一切煩惱深心棄捨；不能棄捨諸煩惱故，便雜染心受諸生死；由雜染心受生死故，不能成熟一切佛法及諸有情。

不能如實了知生死等者：謂若不能了知生雜染中諸緣起法，是則不能永斷無明。無明有故，貪瞋癡等一切煩惱因之而生，不能棄捨、令不現行。即由此故，造諸業因，受後有果，名雜染心受諸生死。又於現法，由煩惱纏雜染心故，處生死中空無義利，亦名以雜染心受諸生死。是則自尚不能成熟一切佛法，況能成熟諸餘有情。

【d2 厭離生死失】

荒二、厭離生死失

若諸菩薩於其生死以無常等行深心厭離，是則速疾入般涅槃；彼若速疾入般涅槃，尚不能成熟一切佛法及諸有情，況能證無上正等菩提。

於其生死至速疾入般涅槃者：當知菩薩於其生死非不厭離，然非一向，以諸菩薩三無數劫流轉生死，求大菩提故。如戒品釋。（陵本四十一卷九頁3367）聲聞不爾，或有一類最極速疾得般涅槃。謂住種性補特伽羅，最極速疾般涅槃者，要經三生，即可成辦。如聲聞地說。（陵本二十一卷二十頁1879）若諸菩薩同於聲聞厭離生死，便同速疾入般涅槃，非時大性，定不能證無上正等菩提。

【b2 約涅槃辨2】

【c1 無怖願】

宙二、約涅槃辨2　洪一、無怖願

又諸菩薩，由習如是空勝解故，則於涅槃不深怖畏，亦於涅槃不多願樂。

於涅槃不深怖畏至不多願樂者：如其所應，為簡不同凡夫及諸聲聞，其義應知。

【c2 有怖願2】

【d1 深怖涅槃失】

洪二、有怖願2　荒一、深怖涅槃失

若諸菩薩深怖涅槃，即便於彼涅槃資糧不能圓滿。由於涅槃深怖畏故，不見涅槃勝利功德；由不見故，便於涅槃遠離一切清淨勝解。

深怖涅槃等者：謂諸凡夫樂著生死，聞說涅槃，謂或斷滅，是故生怖。此中涅槃，謂即滅諦。怖涅槃故，於彼能證世出世間二資糧道，不能修習、證得圓滿。此中資糧，謂即道諦。由四寂靜施設安立，是涅槃相。謂苦寂靜、煩惱寂靜、不損惱他寂靜，及捨寂靜。如有餘依地釋。（陵本五十卷二十一頁4037）此中初二寂靜，是名涅槃勝利，離過患故。後二寂靜，是名涅槃功德，治過失故。若於涅槃生起淨信，名淨勝解。即由如是增上力故，身毛為豎，悲泣墮淚，如是等事，是淨信相。

【d2 住樂涅槃失】

荒二、住樂涅槃失

若諸菩薩於其涅槃多住願樂，是則速疾入般涅槃；彼若速疾入般涅槃，則便不能成熟佛法及諸有情。

於其涅槃多住願樂者：菩薩於其涅槃非都無願，然不多住。由諸菩薩於無為中，願涅槃故，正樂攝故，依此建立無相三摩地。如菩提分品說。（陵本四十五卷十八頁3665）是故當知，菩薩於其涅槃非不願樂。

【a2 成有方便2】

【b1 翻顯】

宇二、成有方便2　宙一、翻顯

當知此中若不如實了知生死，即雜染心流轉生死；若於生死深心厭離，即便速疾入般涅槃。若於涅槃深心怖畏，即於能證涅槃資糧不能圓滿；若於涅槃多住願樂，即便速疾入般涅槃。是諸菩薩，於證無上正等菩提無大方便。

【b2 正成】

宙二、正成

若能如實了知生死，即無染心流轉生死。

即無染心流轉生死者：謂諸菩薩處生死中，常勤修集無雜染心，於有漏事隨順而行，名無染心流轉生死。

若於生死不以無常等行深心厭離，即不速疾入般涅槃。若於涅槃不深怖畏，即能圓滿涅槃資糧；雖於涅槃見有微妙勝利功德，而不深願速證涅槃。是諸菩薩，於證無上正等菩提有大方便。

微妙勝利功德者：謂涅槃中離煩惱苦，真安樂住，是第一故、是最勝故、是無上故，說名微妙。

【Z4 結】

黃四、結

是大方便，依止最勝空性勝解；是故菩薩修習學道所攝最勝空性勝解，名為能證如來妙智廣大方便。

是大方便至廣大方便者：此說最勝空性勝解，是大方便之所依止，然為菩薩學道所攝，是故亦名廣大方便。空性勝解，即真實義勝解。於諸菩薩八勝解中特為第一，故名最勝。言如來妙智者，謂於能引有義聚法一切法中無顛倒智。如建立品說。（陵本五十卷十二頁4007）

【Y2 入法無我3】

【Z1 離諸分別】

玄二、入法無我3　黃一、離諸分別

又諸菩薩，由能深入法無我智，於一切法離言自性

深入法無我智者：此相應智唯菩薩有，不共聲聞。難知難見，故名為深。

如實知已，達無少法及少品類可起分別。

達無少法及少品類可起分別者：如所安立假說自性，或謂為色，最後乃至或謂涅槃，是名為法。復於其中，非一眾多差別可得，是名品類。菩薩於此非有法中如實通達，從是因緣，不起分別。此略有八，謂自性分別、差別分別、總執分別、我分別、我所分別、愛分別、非愛分別、彼俱相違分別。如下自說。

唯取其事，唯取真如。

唯取其事唯取真如者：事謂諸法一切性，真如謂諸法真實性。除此更無真實可得，故唯取二。

不作是念，此是唯事，是唯真如；但行於義。

不作是念至但行於義者：不由多聞思修所集成念起正加行，念此唯事，或唯真如，令不忘失。但由無加行無功用無分別智，任運行於諸法離言自性真實境界，是故說名但行於義。

【Z2 獲多勝利3】

【a1 得最勝捨】

黃二、獲多勝利3　宇一、得最勝捨

如是菩薩行勝義故，於一切法平等平等。

於一切法平等平等者：謂於諸法離言自性、假說自性二都無執，不起分別，是故重言平等平等。

以真如慧如實觀察，於一切處具平等見、具平等心，得最勝捨。

於一切處至得最勝捨者：謂從眼處乃至法處，名一切處。於此一切無增減見，名平等見。不起分別令心雜染，名平等心。住寂靜樂，是名為捨。諸靜慮中第四所攝，是故最勝。

【a2 依修善巧3】

【b1 令無勞倦】

宇二、依修善巧3　宙一、令無勞倦

依止此捨，於諸明處一切善巧勤修習時，

於諸明處一切善巧者：明處有五。謂內明處、因明處、聲明處、醫方明處、工業明處。如力種性品說。（陵本三十八卷八頁3122）從是所生諸善巧智，是名一切善巧。由此諸智，不愚諸法，能斷彼障，名善巧故。

雖復遭遇一切劬勞、一切苦難，而不退轉，速疾能令身無勞倦、心無勞倦。

遭遇一切劬勞至心無勞倦者：謂諸菩薩所有身語意業勇猛精進，是名一切劬勞。苦有八種，謂依止處苦為先，乃至所作處苦為後，名一切苦。如忍品釋。（陵本四十二卷八頁3440）六波羅蜜多及四攝事，於中各有三難行事，名一切難。菩薩於此一切劬勞、一切苦難，由依此捨，心正忍受，不由此緣精進懈廢，名不退轉。又由此捨，身心寂靜，於現法中成就樂住，能滅一切為趣菩提精勤加行所生身心種種勞倦，是名速疾令無勞倦。

【b2 令能成辦】

宙二、令能成辦

於諸善巧速能成辦，得大念力。

於諸善巧速能成辦得大念力者：謂諸明處一一各有差別相轉。依此修習、勤修習時，能令生起善巧作用，即於此時漸令成就、漸令圓滿、漸令自在，故名成辦。於諸明處所受持法，久作久說，無所忘失，是名為念。一切明處為所緣境，故名為大。自在增上，摧伏所治，故名為力。

不因善巧而自貢高，亦於他所無有祕吝。

【b3 令無怯弱】

宙三、令無怯弱

於諸善巧心無怯弱，有所堪能。

於諸善巧心無怯弱有所堪能者：此說菩薩堅力持性自性。謂能禁制染汙心性，不隨煩惱自在行性，堪忍苦性，種種眾多猛利怖畏雖現在前而正加行無傾動性。如菩提分品說。（陵本四十四卷十六頁3594）由諸善巧，能正思擇，性勇相應，是故得成心無怯弱有所堪能如是堅力持性。

所行無礙，具足堅固鉀鎧加行。

所行無礙具足堅固鉀鎧加行者：此說菩薩堅力持性依處。此復有五，菩提分品略說其相。（陵本四十四卷十七頁3595）當知即是菩薩所行境界。由堅力持性故，一切無礙，不礙菩薩正精進故。精進有五，謂被甲精進、加行精進、不下精進、無動精進、無喜足精進。如攝事分說。（陵本八十九卷四頁6731）此顯初二精進，是故唯說具足堅固鉀鎧加行。由其最初，發起猛利樂欲；次隨所欲，發起堅固勇悍方便故。

【a3 不空生死4】

【b1 增長菩提】

宇三、不空生死4　宙一、增長菩提

是諸菩薩於生死中，如如流轉遭大苦難，如是如是於其無上正等菩提堪能增長。

如如流轉遭大苦難至堪能增長者：諸行因果相續不斷，是名流轉；此說生死展轉流轉。謂諸菩薩，於生死中為修自利利他行故，遭遇一切大苦大難而不退轉，由是積集福智資糧，堪於無上菩提所有種姓漸令清淨、漸令增長。遭遇苦難非一眾多，或至無量，指彼彼相，故說如如。菩提種姓漸清淨故、漸增長故，有次第別，亦復說言如是如是。如彼如彼經無量劫積集資糧，如是如是大菩提種方得增長故。

【b2 漸減憍慢】

宙二、漸減憍慢

如如獲得尊貴殊勝，如是如是於諸有情憍慢漸減。

如如獲得尊貴殊勝至憍慢漸減者：能作他義，他所崇敬，故名為尊。能為他利，他所欣尚，故名為貴。菩薩勤修一切明處善巧，能於有情作大義利，是名尊貴殊勝。自恃高舉，說名為憍。方他高舉，說名為慢。菩薩所作唯為利他，於利他事不生高舉，以於自他身苦起平等心性故。

【b3 棄捨障執】

宙三、棄捨障執

如如證得智慧殊勝，如是如是倍於他所難詰、諍訟、諠雜語論、本惑、隨惑、犯禁現行，能數觀察深心棄捨。

如如證得智慧殊勝至深心棄捨者：此中智慧，即前所說法無我智。由自證得此殊勝智，如實了知此所行境，非是尋思分別可得。彼諸外道，或有於此互相難詰，共興諍訟，為勝聽者諠譁紛聒，是名諠語。非時而說，義不相屬，是名雜語。如是諍論依諸見起，是名本惑現行。由是因緣，忿恨等生，是名隨惑現行。由是因緣，發起身語惡不善業，毀犯戒禁，是名犯禁現行。如解深密經說：曾見一處，有七萬七千外道，并其師首同一會坐，為思諸法勝義諦相。彼共思議、稱量、觀察、遍推求時，於一切法勝義諦相竟不能得，唯除種種意解、別異意解、變異意解，互相違背，共興諍論，口出矛[矛+贊]，更相[矛+贊]已、刺已、惱已、壞已，各各離散。（解深密經一卷七頁16,689c）如是諍論，多由外道尋思故起。是故此中，得他所言，菩薩於此能數觀察，深見其過，於其惡見深心棄捨，由其證得智慧殊勝故。

【b4 不希利敬】

宙四、不希利敬

如如功德展轉增長，如是如是轉覆自善、不求他知、亦不希求利養恭敬。

如如功德展轉增長至利養恭敬者：謂諸菩薩於所修學清淨殊勝，是名功德展轉增長。由是因緣，成就真實功德，遠離綺言說故，說彼轉覆自善；成就少欲喜足，遠離耽著貪故，說彼不求他知、亦不希求利養恭敬。

【Z3 結顯所依】

黃三、結顯所依

如是等類菩薩所有眾多勝利是菩提分。

是菩提分者：謂如前說，修諸善巧，乃至具足堅固鉀鎧加行，分分修習菩提因故。

隨順菩提，皆依彼智。

隨順菩提者：謂如前說，如如流轉遭大苦難，乃至亦不希求利養恭敬，展轉隨順菩提果故。

是故一切已得菩提、當得、今得，皆依彼智。除此更無若劣若勝。

除此更無若劣若勝者：謂菩薩道唯是此一法無我智，除此更無若劣若勝能得無上菩提道故。

【Y3 修行正行3】

【Z1 標】

玄三、修行正行3　黃一、標

又諸菩薩乘御如是無戲論理，獲得如是眾多勝利。

無戲論理者：謂諸施設若有若無、或異不異，是名戲論。由此能引無義，思惟分別而發語言故。於如是事勤加行時，不能少分增益善法、損不善法，是故說彼名為戲論。菩薩深入法無我智，如實了知諸法離言自性，不起若有若無、或異不異思惟分別，即此說名無戲論理，諸法自性理應爾故。

為自成熟諸佛法故，為成熟他三乘法故，

為成熟他三乘法故者：謂所成熟住有種姓補特伽羅略有三種，一者、住聲聞種姓，於聲聞乘應可成熟補特伽羅。二者、住獨覺種姓，於獨覺乘應可成熟補特伽羅。三者、住佛種姓，於無上乘應可成熟補特伽羅。由是三種補特伽羅，具有三種菩提種子，隨依三乘能令成熟，故名成熟他三乘法。

修行正行。

修行正行者：此中且說六波羅蜜多行。

【Z2 釋2】

【a1 攝受善法6】

【b1 施所攝】

黃二、釋2　宇一、攝受善法6　宙一、施所攝

彼於如是修正行時，於自身財遠離貪愛，於諸眾生學離貪愛，能捨身財，唯為利益諸眾生故。

於自身財遠離貪愛等者：此說施波羅蜜多行。內所施物，名為自身；外所施物，名之為財。隨諸眾生若有所求，菩薩於此無愛染心，但為眾生利益安樂，定皆施與，是名於自身財遠離貪愛。又於眾生吝執財寶，曾不惠施，菩薩知已，為欲彼人調伏慳垢，取自財寶令其施與；或彼惠捨修福業時，菩薩躬詣其所，隨力隨能身助、語助，令施求者得善滿足；是名於諸眾生學離貪愛，能捨身財。如是菩薩布施波羅蜜多，唯為速證最勝菩提故，唯為利益諸眾生故。

【b2 戒所攝】

宙二、戒所攝

又能防護、極善防護由身語等修學律儀，性不樂惡，性極賢善。

又能防護等者：此說戒波羅蜜多行。菩薩淨戒略有三種，謂律儀戒、攝善法戒、饒益有情戒。如是三戒，由身語意能正修學，總名由身語等修學律儀。如是律儀若有違犯，即內自顧深起慚羞，及外觀他深生愧恥，依此說能防護、極善防護。由是防護串習所得，性戒相應，故不樂惡；憐愍相應，故極賢善。當知此說習所成性，非本性住性。

【b3 忍所攝】

宙三、忍所攝

又能忍他一切侵惱，於行惡者能學堪忍，性薄瞋忿，不侵惱他。

又能忍他一切侵惱至不侵惱他者：此說菩薩忍波羅蜜多行。謂諸菩薩，由思擇力為所依止，於怨親中、劣等勝品、具德具失諸有情所，能忍一切怨 害之苦，名能忍他一切侵惱。又於怨害諸有情所勤修五想，謂宿生親善想、隨順唯法想、無常想、苦想、攝受想。如忍品釋。（陵本四十二卷六頁3433）由如是學，於諸怨害性能堪忍，是名於行惡者能學堪忍。由是因緣，不可愛事會遇現前，極不饒益上品境中起微劣瞋及微劣忿，於其中品、下品境中彼全不起。性自成就薄瞋忿行，自無憤勃，不報他怨，亦不隨眠流注恆續，由是故能不侵惱他。

【b4 勤所攝】

宙四、勤所攝

又能勤修一切明處令其善巧，為斷眾生一切疑難，為惠眾生諸饒益事，為自攝受一切智因。

為斷眾生一切疑難等者：此說精進波羅蜜多行。為斷疑難，故修內明及因明處。為惠饒益，故修聲明、醫方明、工業明處。為自攝受一切智因，故修一切明處。

【b5 定所攝】

宙五、定所攝

又能於內安住其心令心善定，於心安住常勤修學，為淨修治四種梵住，為能遊戲五種神通，為能成立利眾生事，為欲除遣精勤修學一切善巧所生勞倦。

又能於內安住其心令心善定等者：此說靜慮波羅蜜多行。於靜慮定，其心能正隨順、趣向、臨入，隨所欲樂，乃至七日七夜能正安住流注、無罪適悅相應，是名於內安住其心令心善定。於菩薩道聞思為先增上力故，數數隨念，令心安住常現在前，是名於心安住常勤修學。修四無量慈、悲、喜、捨，略有三種淨修治法。一者、有情緣無量，二者、法緣無量， 三者、無緣無量。如供養親近無量品釋。（陵本四十四卷九頁3572）依此修治，名淨修治四種梵住。為能遊戲五種神通者，此說能引神通威力功德靜慮。謂神境智作證通、隨念宿住智作證通、天耳智作證通、見死生智作證通、知心差別智作證通。依定自在，隨其所欲一切事成，名能遊戲。為能成立利眾生事者，此說饒益有情靜慮。此有十一，如戒品中饒益有情戒說。為欲除遣精勤修學一切善巧所生勞倦者，此說現法樂住靜慮。由此靜慮，遠離一切分別，能生身心輕安，最極寂靜故。

【b6 慧所攝】

宙六、慧所攝

又性黠慧成極真智，為極真智常勤修學，為自當來般涅槃故修習大乘。

又性黠慧成極真智至修習大乘者：此說慧波羅蜜多行。謂於諸法能了盡所有性，是名黠慧。此相應慧串習所成；由此串習，出世智生；名極真智。此智生已，為令圓滿，故恆修學。又為自身令當來世煩惱障斷、所知障斷，於菩薩乘聞思為先，趣勝意樂；趣勝意樂為先，入修行相；入修行相為先，修果成滿；是名修習。即由如是修果成滿究竟出離，名般涅槃。此菩薩乘，由與七種大性共相應故，說名大乘。如功德品釋。（陵本四十六卷十八頁3724）

【a2 饒益有情4】

【b1 於有德】

宇二、饒益有情4　宙一、於有德

又諸菩薩即於如是修正行時，於具功德諸有情所，常樂現前供養恭敬。

於具功德至供養恭敬者：功德有五，謂信、戒、聞、捨、慧。於彼有情親面對前，現矚現見奉施財物、諸資生具，是名供養。敬問、禮拜、奉迎、合掌，是名恭敬。

【b2 於有失】

宙二、於有失

於具過失諸有情所，常樂現前發起最勝悲心、愍心，隨能隨力，令彼除斷所有過失。

於具過失至所有過失者：此諸有情略有三聚，謂無苦無樂、有苦、有樂。無苦無樂有情癡多現行，有苦有情瞋多現行，有樂有情貪多現行，是名過失。菩薩於此修四無量，緣一切境，總名哀愍。於中大悲唯緣有苦，是名悲心。若於諸法遠離分別，都無所緣，不共一切聲聞、獨覺及諸外道，故名最勝。復於其中，依捨無量，能令無苦無樂、有苦、有樂三種有情，隨其次第，遠離癡、瞋、貪惑增上現行，是名令彼除斷所有過失。

【b3 於有怨】

宙三、於有怨

於己有怨諸有情所，常起慈心，隨能隨力，無諂無誑，作彼種種利益安樂，令彼怨者意樂加行所有過失及怨嫌心自然除斷。

有怨諸有情所至自然除斷者：怨有三品，謂上、中、下，名諸有情。於彼雖遭一切不饒益事，而不棄捨，菩薩自身寧受非愛，終不以惡欲加於彼，是名常起慈心。利益安樂有多種類，故名種種。如自他利品釋。（陵本三十五卷十七頁2883）菩薩念與眾生利益安樂，非為安樂而不利益。若性有罪無益，非所宜者，不應授與；若性無罪有益，是所宜者，即應授與。不唯隨彼心樂欲轉，非欺罔彼，是名無諂。非惑亂彼，是名無誑。由是能作利益安樂，令彼怨者心自了知此是菩薩。於菩薩所終不更起怨恨意樂，及由彼發身語加行，乃至令彼歡喜攝受，起親愛想，不生嫌厭，是名令彼怨者意樂加行所有過失及怨嫌心自然除斷。

【b4 於有恩】

宙四、於有恩

於己有恩諸有情所，善知恩故，若等若增現前酬報，隨能隨力，如法令其意望滿足。雖無力能，彼若求請，即於彼彼所作事業示現殷重精勤營務，終不頓止彼所悕求，云何令彼知我無力，非無欲樂。

於己有恩諸有情所至非無欲樂者：此諸有情亦有三品，謂上、中、下。於彼恩惠如實了知，名善知恩。若暫見已，即以若等若增財利供養現前酬報，非以下劣。於彼事業隨能隨力為作助伴，如其所應，令其意樂希望滿足；雖無力能，彼若求請，即於彼事殷重而作，終不頓時不應所求，為欲示現自實無力，非無欲樂。

【Z3 結】

黃三、結

如是等類，當知名為菩薩乘御無戲論理，依極真智修正加行。

【X3 離言法性3】

【Y1 理成3】

【Z1 徵】

地三、離言法性3　玄一、理成3　黃一、徵

以何道理應知諸法離言自性？

【Z2 釋2】

【a1 顯自2】

【b1 相非有性】

黃二、釋2　宇一、顯自2　宙一、相非有性

謂一切法假立自相，

一切法假立自相者：此中自相，唯言說相。想所施設，增益而有，不稱真實，故名假立。

或說為色，或說為受，如前廣說乃至涅槃。當知一切唯假建立，非有自性。亦非離彼別有自性，是言所行、是言境界。

一切唯假建立至是言境界者：如前說色乃至涅槃，是名一切。此唯言說自相可得，非如言說有其自性，亦非離彼假立色等自相別有如言所說自性，是諸言說所行境界。此中言者，意說尋伺，尋伺是彼言說因故。尋伺影像，是名所行，起自影像為行相故。尋伺所緣，是名境界，唯以名義為所緣故，越此更無勝堪能故。諸法雖有真實自性，然是離言聖智所行、聖智境界，非是尋伺之所能及，是故此中作如是說。

【b2 勝義有性3】

【c1 標】

宙二、勝義有性3　洪一、標

如是諸法，非有自性如言所說，亦非一切都無所有。

【c2 徵】

洪二、徵

如是非有，亦非一切都無所有。

如是諸法至都無所有者：謂彼諸法，非如言說有其自性，亦非假說所依一切都無，及依彼想皆無所有，理如前釋。

云何而有？

【c3 釋】

洪三、釋

謂離增益實無妄執，及離損減實有妄執，如是而有；即是諸法勝義自性。當知唯是無分別智所行境界。

謂離增益實無妄執及離損減實有妄執如是而有者：如言自性實非有故，但由妄執增益為有；假說所依實非無故，但由妄執損減為無。如是二執，證聖智已方得遠離，遠離此故，能會所證。義顯非無，故說名有。

【a2 斥他2】

【b1 斥四相違2】

【c1 出四種4】

【d1 多體相違失】

宇二、斥他2　宙一、斥四相違2　洪一、出四種4　荒一、多體相違失

若於諸法諸事隨起言說，即於彼法彼事有自性者，如是一法一事應有眾多自性。

若於諸法諸事隨起言說者：執持於心，想所取相，是名為法。境界現前，現量可得，是名為事。此法及事為所依因，能起眾多言說差別，隨自樂欲而施設故，是名於諸法事隨起言說。

何以故？以於一法一事制立眾多假說而詮表故。

以於一法一事制立眾多假說而詮表故者：如說種姓，亦名種子、亦名為界、亦名為性。又如無明，亦名無知、亦名為癡、亦名為闇。如是等類，皆於一法一事假想安立。若執如名有自性者，是則一法一事應有眾多自性。多體相違，不應道理。

【d2 雜體相違失】

荒二、雜體相違失

亦非眾多假說詮表決定可得。謂隨一假說，於彼法彼事有體、有分、有其自性；非餘假說。是故一切假說若具不具，於一切法、於一切事，皆非有體、有分、有其自性。

亦非眾多假說詮表至有其自性者：此中假說，義顯不遍一切言論。謂諸言論，有處隨轉，有處旋還。如於舍宅舍宅言論，於諸舍宅處處隨轉；於村聚落亭邏國等，即便旋還。於盆甕等言論，於盆甕等處處隨轉；於瓶器等，即便旋還。於軍軍言，隨諸軍轉；於別男女幼少等類，即便旋還。於林林言，隨諸林轉；於別樹根莖枝條葉華果等類，即便旋還。如思所成 地說。（陵本十六卷四頁1376）如是不遍一切言論，非一眾多，或於是處隨轉，或於是處退還，是故名非決定可得。當知唯是假相說有，非於彼法彼事實有其體、實有其分、實有自性。體謂體相，分謂差別，性謂依因。隨一假說舍宅、盆甕、軍林種種言論，非決定有體、分、自性可得。何以故？即於彼法彼事，亦餘假說所詮表故。此中一切假說，有總有別，是故說言若具不具。由是當知，眾多假說，於一切法、於一切事，皆非有體、有分、有其自性。若許實有，便成雜體相違過失。

【d3 無體相違失】

荒三、無體相違失

又如前說色等諸法，若隨假說有自性者，要先有事，然後隨欲制立假說，先未制立彼假說時，彼法彼事應無自性；若無自性，無事制立假說詮表，不應道理；假說詮表既無所有，彼法彼事隨其假說而有自性，不應道理。

又如前說色等諸法至不應道理者：謂先有事，然後隨欲制立假說，此應道理。若許爾者，便不應言隨假言說有其自性；若不許者，無事為先而有所說，不應道理；隨其假說謂有自性，無體相違，故不應理。

【d4 稱體相違失2】

【e1 舉諸色】

荒四、稱體相違失2　日一、舉諸色

又若諸色未立假說詮表已前，先有色性，後依色性制立假說攝取色者，是則離色假說詮表，於色想法、於色想事應起色覺，而實不起。

又若諸色至而實不起者：依諸色名起諸色覺，名攝取色。由名令意作種種相，成所攝受及所執取，是故名言說能攝取。言色覺者，謂於諸色起自思惟、稱量、觀察。如是色覺要待名言方可得生，非率爾起，是故此說離色假說詮表，於色想法、於色想事應起色覺，而實不起。意顯色覺能攝取色，然不稱彼實有法性，是故成過。

【e2 例受等】

日二、例受等

如說其色，如是受等如前所說乃至涅槃，應知亦爾。

【c2 結】

洪二、結

由此因緣由此道理，當知諸法離言自性。

由此因緣由此道理等者：此總結文，應置應知亦爾文後。前說稱體相違，但舉諸色，故例受等，於其中間不應間有總結之文，疑有錯亂。言因緣者，謂斥相違能成立因。言道理者，謂斥相違所成立義。如是差別應知。

【b2 斥二失壞2】

【c1 標列二種】

宙二、斥二失壞2　洪一、標列二種

有二種人，於佛所說法毗奈耶，俱為失壞。

於佛所說法毗奈耶俱為失壞者：道理所攝，名之為法。隨順一切煩惱滅故，名毗奈耶。如攝異門分說。（陵本八十三卷八頁6299）於此法毗奈耶，執法為法、非義為義，是名為失，由能退失無量善法故。若復於非法中持為是法，於非義中宣說為義，是名為壞。由壞佛語不久住故。

一者、於色等法、於色等事，謂有假說自性自相，於實無事起增益執。二者、於假說相處、於假說相依離言自性勝義法性，謂一切種皆無所有，於實有事起損減執。

於假說相處至勝義法性者：起言說想，是名為處，想為言說隨起因故。彼所說事，是名為依，非無唯事有所說故。此處及依，皆是離言自性勝義法性。

【c2 出彼過失2】

【d1 於初種】

洪二、出彼過失2　荒一、於初種

於實無事起增益執，妄立法者所有過失，已具如前顯了開示；於色等法實無事中，起增益執有過失故；於佛所說法毗奈耶甚為失壞。

已具如前顯了開示者：謂如前說四種過失，一、多體相違失，二、雜體相違失，三、無體相違失，四、稱體相違失。具如所判。言顯了者，謂自通達甚深義句，為他顯示故。言開示者，謂他展轉所生疑惑皆能除遣故。如攝異門分說。（陵本八十三卷十二頁6312）

【d2 於後種2】

【e1 標當說】

荒二、於後種2　日一、標當說

於色等法實有唯事起損減執壞諸法者所有過失，由是過失，於佛所說法毗奈耶甚為失壞，我今當說。

【e2 釋非理3】

【f1 破斥3】

【g1 標過】

日二、釋非理3　月一、破斥3　盈一、標過

謂若於彼色等諸法實有唯事起損減執，即無真實，亦無虛假。如是二種皆不應理。

即無真實至皆不應理者：即無真實及無虛假，是名二種。若無真實，即彼言說都無所表，然實不爾，故不應理。又無虛假，應言說相都不可得，然現可得，亦不應理。

【g2 喻成】

盈二、喻成

譬如要有色等諸蘊，方有假立補特伽羅，非無實事而有假立補特伽羅；如是要有色等諸法實有唯事，方可得有色等諸法假說所表，非無唯事而有色等假說所表。

譬如要有色等諸蘊至假說所表者：此釋無實不應道理。色等諸蘊是實有事，補特伽羅唯是假名，非無實事假名可有。色等諸法，當知亦爾。要有唯事方可假說，非事都無可假說有。於此諸事唯聖智證，簡離言說，故名唯事，不待言說而攝取故。

若唯有假，無有實事，既無依處，假亦無有，是則名為壞諸法者。

若唯有假至壞諸法者者：此釋無假不應道理。真實既無，假亦無有，許唯假有，理不得成。若許假無，是則於是法中起非法想，誹撥諸法假言說相，由是名為壞諸法者。

【g3 舉類3】

【h1 牒彼說】

盈三、舉類3　昃一、牒彼說

如有一類，聞說難解大乘相應、空性相應、未極顯了密意趣義甚深經典，

難解大乘至甚深經典者：如世尊說：一切諸法皆無自性、無生無滅、本來寂靜、自性涅槃。此中道理，唯為大乘種姓者說，非餘聲聞、獨覺所能信解，是名難解大乘相應甚深經典。依三無性，說一切法皆無自性，謂相無自性性、生無自性性、勝義無自性性。如決擇分釋。（陵本七十六卷七頁5827）是名空性相應甚深經典。如是空性，於彼經中未顯了說，唯是密意趣義之所解釋，是名未極顯了密意趣義甚深經典。

不能如實解所說義，起不如理虛妄分別，由不巧便所引尋思，起如是見，立如是論：一切唯假，是為真實，若作是觀名為正觀。

一切唯假至名為正觀者：謂住見取補特伽羅，聞如是法雖生信解，然於其義無有力能如實解了，隨言執著，謂一切法決定皆無自性，決定不生不滅，決定本來寂靜，決定自性涅槃。故作是說：一切唯假，是為真實。為欲令他隨彼所見簡擇思惟，由此因緣能正解脫，是故更說若作是觀名為正觀。

【h2 難非理】

昃二、難非理

彼於虛假所依處所實有唯事，撥為非有，是則一切虛假皆無，何當得有一切唯假是為真實。

【h3 結極無】

昃三、結極無

由此道理，彼於真實及以虛假二種俱謗都無所有。由謗真實及虛假故，當知是名最極無者。

彼於虛假至最極無者者：此中虛假，謂諸法三相中遍計所執相。所依處所實有唯事，謂三相中依他起相、圓成實相。由彼住自見取補特伽羅，妄自建立一切唯假為因緣故，是即於一切法獲得無見及無相見；由得無見、無相見故，撥一切相皆是無相。非唯誹撥諸法依他起相、圓成實相，是亦誹撥遍計所執相。何以故？由有依他起相及圓成實相故，遍計所執相方可施設；若於依他起相及圓成實相見為無相，彼亦誹撥遍計所執相；是故說彼誹撥三相。如解深密經說。（解深密經二卷十一頁16,695c）此中道理，應如是知。由撥一切相皆是無相，是故得名最極無者。

【f2 呵擯2】

【g1 出過】

月二、呵擯2　盈一、出過

如是無者，一切有智同梵行者不應共語、不應共住。如是無者，能自敗壞，亦壞世間隨彼見者。

一切有智至隨彼見者者：由聞思修三所成慧，能正簡擇諸法性相，是名有智。同離居家習婬欲法，同依三寶修聖道支，名同梵行。若相親近談論請問，是名共語。同所居止受用財法，與六堅法而共相應，是名共住。六堅法者，即六和敬。由於諸法起無相見，於此經典誹謗毀讟，由此因緣，觸大業障，乃至齊於百千俱胝那庾多劫無有出期，是名能自敗壞。若有有情從彼聽聞，隨彼無見，亦於是經誹謗毀讟，由是能令獲大衰損，亦令同彼觸大業障，是名亦壞世間隨彼見者。

【g2 教證2】

【h1 引教】

盈二、教證2　昃一、引教

世尊依彼密意說言：寧如一類起我見者，不如一類惡取空者。

寧如一類起我見者不如一類惡取空者者：此中我見，謂法我見，於彼假說法起實自性執故，前所說中，初一種人即此類是。惡取空者，即前所說中後一種人，由於諸法離言自性不解其義，但隨名言住自見取，謗一切種都無所有，由是因緣，觸大業障，墮諸惡趣，是故名為惡取空者。

【h2 釋因2】

【i1 於起我見者】

昃二、釋因2　辰一、於起我見者

何以故？起我見者，唯於所知境界迷惑，不謗一切所知境界；不由此因墮諸惡趣。

起我見者至墮諸惡趣者：此顯不自敗壞。大乘經說諸法三相，一、遍計所執相，二、依他起相，三、圓成實相。是名大乘所知境界。起我見者不如實知，是名迷惑。雖於實無起增益執，然於實有無損減執，不如惡取空者撥一切相皆是無相，是名不謗一切所知境界。即由此因，不自敗壞墮諸惡趣。

於他求法、求苦解脫不為虛誑，不作稽留；於法、於諦亦能建立；於諸學處不生慢緩。

於他求法至不生慢緩者：此顯不壞世間隨彼見者。謂若於他求聞正法，善能教授，令有所證，是名於法、於諦亦能建立，由是故說不為虛誑。此中法者，所謂諸欲過患出離清淨品法。諦者，所謂苦集滅道四種聖諦。又若於他求苦解脫，善能教誡，令其調伏，是名於諸學處不生慢緩，由是故說不作稽留，速證涅槃得自義故。

【i2 於惡取空者】

辰二、於惡取空者

惡取空者，亦於所知境界迷惑，亦謗一切所知境界；由此因故，墮諸惡趣。於他求法、求苦解脫能為虛誑，亦作稽留；於法、於諦不能建立；於諸學處極生慢緩。如是損減實有事者，於佛所說法毗奈耶甚為失壞。

【f3 料簡2】

【g1 惡取空者2】

【h1 徵】

月三、料簡2　盈一、惡取空者2　昃一、徵

云何名為惡取空者？

【h2 釋2】

【i1 出過】

昃二、釋2　辰一、出過

謂有沙門、或婆羅門，

沙門或婆羅門者：沙門有四，謂聖道沙門等。婆羅門有三，謂種姓婆羅門等。如聲聞地說。（陵本二十九卷十七頁2460）

由彼故空亦不信受，於此而空亦不信受，如是名為惡取空者。

【i2 顯理】

辰二、顯理

何以故？由彼故空，彼實是無；於此而空，此實是有。由此道理可說為空。

由彼故空至可說為空者：由彼色等假說性法，但為名言之所取故，說之為空，彼假說法實無自性，是名由彼故空，彼實是無。彼假說法雖說為空，然此空言要觀待有方可施設。何者為有？謂即色等假說所依色等想事。於此色等想事假說色等性法，當知其中有空不空。色等想事實有性故，為所依故，不應說空；色等假說，唯於色等想事增益相故，應說為空；是名於此而空，此實是有。由此觀待道理，觀待於此餘實是有，故可於彼假說為空。

若說一切都無所有，何處、何者、何故名空？亦不應言由此、於此即說為空。是故名為惡取空者。

何處何者何故名空至惡取空者者：此處若有，可於此處說彼為空，處既是無，依於何處名彼為空？是故說言何處名空。又所依處都無所有，彼能依法亦不可得，是故說言何者名空。說有說空，相待有別，若唯說空，應無所待，是故說言何故名空。亦不應言由此一切都無所有，於此一切都無所有，即說為空。何以故？如有頌言：要由餘釋餘，非即此釋此。如是說者，名順正理。如先問言：云何有為？後答釋言：所謂五蘊。若如是者，名順正理。非先問言：云何有為？後答釋言：所謂有為。今此中義，當知亦爾。一切都無，義即是空。不應即此都無，釋此空義。若如是者，不順正理。

【g2 善取空者2】

【h1 徵】

盈二、善取空者2　昃一、徵

云何復名善取空者？

【h2 釋2】

【i1 舉理】

昃二、釋2　辰一、舉理

謂由於此彼無所有，即由彼故正觀為空；復由於此餘實是有，即由餘故如實知有。如是名為悟入空性，如實無倒。

善取空者至如實無倒者：此中取言，謂無相取。勝義智見熏習成故，性無顛倒，故名為善。前惡取空，是有相取，世俗名言熏習成故，與此有別。謂由於此彼無所有者，簡此說彼，有空差別故。復由於此餘實是有者，簡彼名餘，唯有非空故。

【i2 釋名3】

【j1 釋空】

辰二、釋名3　宿一、釋空

謂於如前所說一切色等想事、所說色等假說性法，都無所有，是故於此色等想事，由彼色等假說性法說之為空。

【j2 釋餘】

宿二、釋餘

於此一切色等想事，何者為餘？謂即色等假說所依。

【j3 釋如實知】

宿三、釋如實知

如是二種皆如實知。謂於此中實有唯事，於唯事中亦有唯假；不於實無起增益執，不於實有起損減執。不增不減、不取不捨，如實了知如實真如離言自性。如是名為善取空者，於空法性能以正慧妙善通達。

謂於此中實有唯事至妙善通達者：於前所說假有法中，實有唯事為所依因，非無實物假法成立，名於此中實有唯事。此謂遍計所執，實謂依他及圓成實。若於依他起相及圓成實相中，一切雜染、清淨遍計所執相，是名於唯事中亦有唯假。名言熏習執著起故，於實無事離有相取，是名不取；於實有事成無相取，是名不捨。了知諸法如所有性，是名通達，通達一切所知境界故。

【Z3 結】

黃三、結

如是隨順證成道理，應知諸法離言自性。

【Y2 教證3】

【Z1 總標】

玄二、教證3　黃一、總標

復由至教，應知諸法離言自性。

【Z2 引釋3】

【a1 第一教2】

【b1 舉頌】

黃二、引釋3　宇一、第一教2　宙一、舉頌

如佛世尊轉有經中，為顯此義而說頌曰：以彼彼諸名　詮彼彼諸法　此中無有彼　是諸法法性

以彼彼諸名至是諸法法性者：謂以彼彼色等法名，詮表彼彼色等想法。當知於此色等想中，遠離彼彼色等自性，即是諸法離言法性。

【b2 長行釋2】

【c1 徵】

宙二、長行釋2　洪一、徵

云何此頌顯如是義？

【c2 釋2】

【d1 釋頌初二句】

洪二、釋2　荒一、釋頌初二句

謂於色等想法，建立色等法名；即以如是色等法名，詮表隨說色等想法。或說為色，或說為受，或說為想，廣說乃至說為涅槃。

【d2 釋頌後二句】

荒二、釋頌後二句

於此一切色等想法、色等自性都無所有，亦無有餘色等性法，而於其中色等想法離言義性，真實是有。當知即是勝義自性，亦是法性。

於此一切色等想法至亦是法性者：想以了像為其自性，於所緣境令心發起種種言說為業。言說唯假，此想非無，然不應言想所取相亦是實有，喻如陽焰，假合取故，是故此說於此一切色等想法、如其所應色等自性都無所有。雖有唯事作所依處，然彼實非色等性法，是故此說亦無有餘色等性法。此中餘者，已如前說，謂即色等假說所依。餘雖是有，非色等性，故此說無。而於其中色等想法，非無唯事作所依處，然是離言勝義自性，即由此義，亦名法性。

【a2 第二教2】

【b1 引頌】

宇二、第二教2　宙一、引頌

又佛世尊義品中說：世間諸世俗　牟尼皆不著　無著孰能取　見聞而不愛

世間諸世俗至見聞而不愛者：唯假言說，名諸世俗。不如言說隨起執著，名為不著。能見能聞，是名能取。依起言說，故舉見聞。此中意謂，若於言說都無執著，是則應無見聞；不起言說，無見聞故，應不能取所知境界；故作是難：無著孰能取？唯於想事不起增益、損減執著，是名無著。非如一切所知境界都無所取，由無增益、損減執著，貪愛不生，亦不增長。由於所知非無所取，住念正知而有見聞，故作是釋：見聞而不愛。

【b2 長行釋2】

【c1 徵】

宙二、長行釋2　洪一、徵

云何此頌顯如是義？

【c2 釋4】

【d1 頌初句】

洪二、釋4　荒一、頌初句

謂於世間色等想事，所有色等種種假說，名諸世俗。

謂於世間色等想事至名諸世俗者：此中唯約色等種種假說，名為世間。色等想事即是勝義自性，不名世間。於此想事所有假說，乃名世間。世間言說唯假施設，故名世俗。

【d2 頌第二句】

荒二、頌第二句

如彼假說於此想事有其自性，如是世俗牟尼不著。何以故？以無增益、損減見故，無有現前顛倒見故，由此道理名為不著。

【d3 頌第三句】

荒三、頌第三句

如是無著，誰復能取？

【d4 頌第四句】

荒四、頌第四句

由無見故，於事不取增益、損減，於所知境能正觀察，故名為見；聽聞所知 境界言說，故名為聞。依此見聞，貪愛不生，亦不增長，唯於彼緣畢竟斷滅，安住上捨，故名不愛。

由無見故至故名不愛者：謂無現前顛倒見故，於此想事能正了知，不妄執取增益、損減為所知相，此不執取，故名無著。然雖不著，而有見聞，是名能取。又此見聞，非唯眼耳及能依識，約彼為緣生起意識，故作是說。於所知境能正觀察，故名為見。聽聞所知境界言說，故名為聞。離此意識，如是見聞不可得故。於見聞時，不執取相及彼隨好，故愛不生，亦不增長。取相隨好，即是生長貪愛之緣；無執取故，說於彼緣畢竟斷滅。由念正知，住極寂靜，是名安住上捨；即由是義，故名不愛。

【a3 第三教2】

【b1 引經2】

【c1 長行3】

【d1 標】

宇三、第三教2　宙一、引經2　洪一、長行3　荒一、標

又佛世尊為彼散他迦多衍那作如是說：散他苾芻！不依於地而修靜慮，不依於水、不依於火、不依於風、不依空處、不依識處、不依無所有處、不依非想非非想處、不依此世他世、不依日月光輪、不依見聞覺知、不依所求所得、不依意隨尋伺、不依一切而修靜慮。

【d2 徵】

荒二、徵

云何修習靜慮苾芻，不依於地而修靜慮，廣說乃至不依一切而修靜慮？

【d3 釋】

荒三、釋

散他苾芻！或有於地除遣地想，或有於水除遣水想，廣說乃至或於一切除一切想，

或有於地除遣地想至除一切想者：此說修靜慮者靜慮境界，唯是現量所證得相。或有於地安立地想，思惟修習、多修習已，如現領受勝解而轉，是名所知事同分影像現前。於爾所時，不復思惟修習地想，於彼地想前所生起增減妄執皆能斷捨，故名除遣。如說於地除遣地想，如是於水除遣水想，乃至於一切除一切想，隨應亦爾。

如是修習靜慮苾芻，不依於地而修靜慮，廣說乃至不依一切而修靜慮。

【c2 讚頌】

洪二、讚頌

如是修習靜慮苾芻，為因陀羅、為伊舍那、為諸世主并諸天眾遙為作禮而讚頌曰：敬禮吉祥士　敬禮士中尊　我今不知汝　依何修靜慮

【b2 顯義2】

【c1 徵】

宙二、顯義2　洪一、徵

云何此經顯如是義？

【c2 釋2】

【d1 釋地等想】

洪二、釋2　荒一、釋地等想

謂於一切地等想事，諸地等名施設假立，名地等想。即此諸想，於彼所有色等想事，或起增益、或起損減。若於彼事起能增益有體自性執，名增益想；起能損減唯事勝義執，名損減想。

【d2 釋名除遣】

荒二、釋名除遣

彼於此想能正除遣，能斷、能捨，故名除遣。

若於彼事至故名除遣者：施設假立，名之為想。於施設時，若與增益、損減妄執相應，即名增益或損減想。由此增益、損減想故，於彼諸事不如實知，或起增益、或起損減。由是當知，能令增益或損減想彼實有體，想所增益或損減相唯是無體，是故此說能增益執或損減執，名增益想或損減想。如是二想，生令不續，是名能斷；未生不生，是名能捨；依此二義，故名除遣。

【Z3 總結】

黃三、總結

如是等類無量聖言，名為至教。由此如來最勝至教，應知諸法離言自性。

【Y3 釋難2】

【Z1 問】

玄三、釋難2　黃一、問

問：若如是者，何因緣故，於一切法離言自性而起言說？

【Z2 答】

黃二、答

答：若不起言說，則不能為他說一切法離言自性，他亦不能聞如是義。若無有聞，則不能知此一切法離言自性。為欲令他聞知諸法離言自性，是故於此離言自性而起言說。

【W2 淨障門4】

【X1 障因緣3】

【Y1 總標】

天二、淨障門4　地一、障因緣3　玄一、總標

又諸愚夫，由於如是所顯真如不了知故，從是因緣，八分別轉，能生三事，能起一切有情世間及器世間。

有情世間器世間者：自業所感內分死生，是名有情世間。共業所感外分壞成，名器世間。由此二法，能攝一切諸戲論事，謂能取法及彼所依所取之法，是故建立二種世間。

【Y2 列釋2】

【Z1 列八分別2】

【a1 徵】

玄二、列釋2　黃一、列八分別2　宇一、徵

云何名為八種分別？

【a2 列】

宇二、列

一者、自性分別，二者、差別分別，三者、總執分別，四者、我分別，五者、我所分別，六者、愛分別，七者、非愛分別，八者、彼俱相違分別。

【Z2 釋生三事2】

【a1 能生差別3】

【b1 徵】

黃二、釋生三事2　宇一、能生差別3　宙一、徵

云何如是八種分別能生三事？

【b2 釋3】

【c1 前三分別2】

【d1 能生依緣】

宙二、釋3　洪一、前三分別2　荒一、能生依緣

謂若自性分別、若差別分別、若總執分別，此三分別能生分別戲論所依、分別戲論所緣事。

此三分別至分別戲論所緣事者：不如理思，是名分別。無義言論，是名戲論。如是分別戲論要有依、緣方得生起，是名分別戲論所依、分別戲論所緣事。此依緣事三分別生，謂由過去世自性等三分別為因緣故，能生現在分別所依及所緣事。

【d2 由依緣生】

荒二、由依緣生

謂色等想事為依緣故，名想言說所攝、名想言說所顯分別戲論，即於此事分別計度非一眾多品類差別。

謂色等想事至品類差別者：此中更釋三種分別因緣道理。謂依緣事從分別生，分別亦由依緣事生，展轉為因而生起故。名為先故想，想為先故說，是名分別戲論生起次第。然有二別。若嬰兒等不善名言者所有分別戲論，是名名想言說所攝，謂由言說隨眠之所攝故。若諸根成熟善名言者所有分別戲論，是名名想言說所顯，謂由言說隨覺所顯了故。由彼種種分別戲論，即於此依緣事分別計度，或執自性、或執差別、或總執我及餘假法，各有非一眾多品類差別，如下自釋。

【c2 次二分別】

洪二、次二分別

若我分別、若我所分別，此二分別能生一切餘見根本及慢根本薩迦耶見，及能生一切餘慢根本所有我慢。

若我分別至所有我慢者：謂我、我所二種分別，能生二法，謂薩迦耶見及與我慢。此薩迦耶見能生邊執見、邪見、見取、戒禁取，及與我慢；此為根本餘方得生，是故說名能生一切餘見根本及慢根本薩迦耶見。又復我慢能生慢、過慢等一切餘慢；此為根本餘方得生，是故說名能生一切餘慢根本所有我慢。

【c3 後三分別】

洪三、後三分別

若愛分別、若非愛分別、若彼俱相違分別，如其所應能生貪欲、瞋恚、愚癡。

【b3 結】

宙三、結

是名八種分別，能生如是三事。謂分別戲論所依緣事，見、我慢事，貪瞋癡事。

【a2 總顯流轉】

宇二、總顯流轉

當知此中，分別戲論所依緣事為所依止，生薩迦耶見及以我慢；薩迦耶見、我慢為依，生貪瞋癡。由此三事，普能顯現一切世間流轉品法。

由此三事普能顯現一切世間流轉品法者：謂八分別是流轉因，微隱難了。所生三事是流轉果，顯現易知。果能酬因，名能顯現。展轉相續，是名流轉。如是諸法，能攝一切有情世間及器世間因果性故，名為一切世間流轉品法。

【Y3 廣顯2】

【Z1 釋八分別7】

【a1 自性分別】

玄三、廣顯2　黃一、釋八分別7　宇一、自性分別

云何名為自性分別？謂於一切色等想事，分別色等種種自性所有尋思。如是名為自性分別。

【a2 差別分別】

宇二、差別分別

云何名為差別分別？謂即於彼色等想事，謂此有色、謂此無色，謂此有見、謂此無見，謂此有對、謂此無對，謂此有漏、謂此無漏，謂此有為、謂此無為，謂此是善、謂此不善、謂此無記，謂此過去、謂此未來、謂此現在。由如是等無量品類差別道理，即於自性分別依處，分別種種彼差別義。如是名為差別分別。

謂此有色至謂此現在者：如是眾多品類差別，決擇分中廣釋其相。（陵本六十五卷七頁5172）

【a3 總執分別】

宇三、總執分別

云何名為總執分別？謂即於彼色等想事，我及有情、命者、生者等假想施設所引分別。於總多法總執為因，分別而轉。於舍、軍林、飲食、衣乘等假想施設所引分別，如是名為總執分別。

我及有情命者生者等至總執分別者：於五取蘊，我、我所見現前行故，是名為我。由諸賢聖如實了知唯有此法，更無餘故；又復於彼有愛著故，是名有情。由壽和合現存活故，是名命者。由具生等所有法故，是名生者。復有差別，謂意生、摩納縛迦、養育、補特伽羅，故置等言。如攝異門分釋。（陵本八十三卷十六頁6323）此名於內色等，建立種種我等言論。又於外色等事和合差別，建立舍宅、軍林、衣乘、瓶盆種種言論，如是皆為眾法聚集言論所攝。於總多法總執為因分別而轉，是故名為總執分別。

【a4 我我所分別】

宇四、我我所分別

云何名為我、我所分別？謂若諸事有漏有取，長時數習我、我所執之所積聚；由宿串習彼邪執故，自見處事為緣所生虛妄分別。如是名為我我所分別。

謂若諸事至我我所分別者：內外諸色，諸心心所，是名諸事。由五相故，建立有漏諸法差別，是名有漏。如決擇分說。（陵本六十五卷十頁5184）復有有諍、有染、依止耽嗜諸法差別，是名有取。如決擇分說。（陵本六十五卷十二頁5190）無始時來，執我、我所串習堅固積聚而住，是名長時數習我、我所執之所積聚。如是諸事是我、我所見之所依處，由是名為自見處事。緣此所生虛妄分別，名為我及我所分別。

【a5 愛分別】

宇五、愛分別

云何名為愛分別？謂緣淨妙、可意事境所生分別。

【a6 非愛分別】

宇六、非愛分別

云何名為非愛分別？謂緣不淨妙、不可意事境所生分別。

【a7 彼俱相違分別】

宇七、彼俱相違分別

云何名為彼俱相違分別？謂緣淨妙不淨妙、可意不可意俱離事境所生分別。

謂緣淨妙可意事境所生分別者：於色等事，實無淨妙、可意諸相，然貪現行，取為所緣，彼色等事淨妙、可意相似顯現，由是說言淨妙、可意事境。如是所餘不淨妙、不可意等，隨應當知。

【Z2 略攝二種2】

【a1 標列事】

黃二、略攝二種2　宇一、標列事

此中所說略有二種。一者、分別自性，二者、分別所依、分別所緣事。

【a2 明展轉2】

【b1 標】

宇二、明展轉2　宙一、標

如是二種，無始世來，應知展轉更互為因。

【b2 釋3】

【c1 顯過去】

宙二、釋3　洪一、顯過去

謂過去世分別為因，能生現在分別所依及所緣事。

【c2 顯現在】

洪二、顯現在

現在分別所依緣事既得生已，復能為因，生現在世由彼依緣所起分別。

【c3 顯未來】

洪三、顯未來

於今分別不了知故，復生當來所依緣事；彼當生故，決定當生依彼、緣彼所起分別。

分別自性者：謂見、我慢事，貪瞋癡事，若分別起，若是俱生，是三界行心所有法故，名分別自性。

【X2 淨方便2】

【Y1 徵】

地二、淨方便2　玄一、徵

云何了知如是分別？

【Y2 釋2】

【Z1 總標】

玄二、釋2　黃一、總標

謂由四種尋思、四種如實智故。

【Z2 別辨2】

【a1 四種尋思3】

【b1 徵】

黃二、別辨2　宇一、四種尋思3　宙一、徵

云何名為四種尋思？

【b2 列】

宙二、列

一者、名尋思，二者、事尋思，三者、自性假立尋思，四者、差別假立尋思。

【b3 釋2】

【c1 釋得名4】

【d1 名尋思】

宙三、釋2　洪一、釋得名4　荒一、名尋思

名尋思者，謂諸菩薩於名唯見名，是名名尋思。

於名唯見名者：何等為名？謂即於相所有增語。

【d2 事尋思】

荒二、事尋思

事尋思者，謂諸菩薩於事唯見事，是名事尋思。

於事唯見事者：事亦名相，謂即言談安足處事。

【d3 自性假立尋思】

荒三、自性假立尋思

自性假立尋思者，謂諸菩薩於自性假立，唯見自性假立，是名自性假立尋思。

【d4 差別假立尋思】

荒四、差別假立尋思

差別假立尋思者，謂諸菩薩於差別假立，唯見差別假立，是名差別假立尋思。

【c2 釋觀相】

洪二、釋觀相

此諸菩薩於彼名、事，或離相觀、或合相觀。依止名、事合相觀故，通達二種自性假立、差別假立。

於彼名事或離相觀至差別假立者：若唯於名或唯於事見其自性、差別假立，名離相觀。若於名中實有唯事，於唯事中亦有唯名，如是二種皆能觀察，名合相觀。由是通達名事二種自性假立、差別假立。

【a2 四如實智3】

【b1 徵】

宇二、四如實智3　宙一、徵

云何名為四如實智？

【b2 列】

宙二、列

一者、名尋思所引如實智，二者、事尋思所引如實智，三者、自性假立尋思所引如實智，四者、差別假立尋思所引如實智。

【b3 釋4】

【c1 名尋思所引如實智3】

【d1 徵】

宙三、釋4　洪一、名尋思所引如實智3　荒一、徵

云何名尋思所引如實智？

【d2 釋2】

【e1 知勝利】

荒二、釋2　日一、知勝利

謂諸菩薩於名尋思唯有名已，即於此名如實了知。謂如是名為如是義，於事假立，為令世間起想、起見、起言說故。

謂如是名至起言說故者：名是能依，義是所依，名、義俱無決定自性。如能見色，是名為眼；眼所行義，是名為色。如是眼色唯是假名，不稱實事；但於彼事，為欲表知如是能見色義、眼所行義，立眼色名；是故義亦如名，都無所有。顯揚頌云：由名於義轉，二更互為客。（顯揚論十六卷 五頁31,557b）是故此說謂如是名為如是義，於事假立。然此假立有勝作業，為欲世間聞如是義，起想、起見、起言說故。

【e2 知過患】

日二、知過患

若於一切色等想事，不假建立色等名者，無有能於色等想事起色等想；若無有想，則無有能起增益執；若無有執，則無言說。

若於一切色等想事至則無言說者：此中釋前名雖假立，然用非無，是故菩薩於此假名令如實知。大乘五事中，名亦事所攝故。為成此義，故作是釋。

【d3 結】

荒三、結

若能如是如實了知，是名名尋思所引如實智。

【c2 事尋思所引如實智3】

【d1 徵】

洪二、事尋思所引如實智3　荒一、徵

云何事尋思所引如實智？

【d2 釋】

荒二、釋

謂諸菩薩於事尋思唯有事已，觀見一切色等想事性離言說，不可言說。

【d3 結】

荒三、結

若能如是如實了知，是名事尋思所引如實智。

【c3 自性假立尋思所引如實智3】

【d1 徵】

洪三、自性假立尋思所引如實智3　荒一、徵

云何自性假立尋思所引如實智？

【d2 釋2】

【e1 於圓成遍計】

荒二、釋2　日一、於圓成遍計

謂諸菩薩於自性假立尋思唯有自性假立已，如實通達了知色等想事中，所有自性假立非彼事自性，而似彼事自性顯現。

如實通達至自性顯現者：此中通達、了知，皆慧異名。於所知事，名為通達；於分別體，名為了知。復有差別。了知共相，名為通達；了知自相，名為了知。如攝異門分說。（陵本八十三卷十頁6306）此中，於自性假立非彼事自性，當知通達所顯，所知事中共相攝故。於似彼事自性顯現，應是了知所顯，分別體中自相攝故。

【e2 於依他起】

日二、於依他起

又能了知彼事自性，猶如變化、影像、響應、光影、水月、焰水、夢、幻相似顯現，而非彼體。

又能了知至而非彼體者：依他起性實無有義，如諸愚夫所執境界，然有彼相相似顯現，成為所緣，能為誑惑。為欲除他諸誑惑疑，說有變化等八種喻。變化，喻諸菩薩故思受生。影像，喻諸作業受果種種差別。響應，喻諸戲論言說。光影，喻種種識種種相轉。水月，喻三摩地所行境界。焰水，喻虛妄分別心心所法。夢，喻受用愛非愛別。幻，喻能成所行境界。如攝論說。（攝論二卷十頁31,140b）如是諸喻，為顯依他起性雖無有義，然彼彼事有彼彼相相似顯現，故作是喻。

【d3 結】

荒三、結

若能如是如實了知最甚深義所行境界，是名自性假立尋思所引如實智。

【c4 差別假立尋思所引如實智3】

【d1 徵】

洪四、差別假立尋思所引如實智3　荒一、徵

云何差別假立尋思所引如實智？

【d2 釋2】

【e1 總標】

荒二、釋2　日一、總標

謂諸菩薩於差別假立尋思唯有差別假立已，如實通達了知色等想事中，差別假立不二之義。

【e2 別辨2】

【f1 舉有無性等2】

【g1 有性無性】

日二、別辨2　月一、舉有無性等2　盈一、有性無性

謂彼諸事非有性、非無性。可言說性不成實故，非有性；離言說性實成立故，非無性。

【g2 有色無色】

盈二、有色無色

如是由勝義諦故，非有色，於中無有諸色法故；由世俗諦故，非無色，於中 說有諸色法故。

【f2 例有無見等】

月二、例有無見等

如有性無性、有色無色，如是有見無見等差別假立門，由如是道理，一切皆應了知。

【d3 結】

荒三、結

若能如是如實了知差別假立不二之義，是名差別假立尋思所引如實智。

如實通達至如實智者：謂於諸事不二之義，通達所顯；於彼差別假立，了知所顯。如說有性無性、有色無色，皆由觀待道理差別假立，如文自釋。如是有見無見等，廣如前說差別分別，一切皆是假立法門，皆應了知。若於其中離言自性、真實義性，名不二義，是應通達。如是通達、如是了知，名如實智。

【X3 障過患2】

【Y1 出染因】

地三、障過患2　玄一、出染因

愚夫於此四如實智有所闕故，不現前故，便有八種邪分別轉，能生三事，能起一切有情世間及器世間。

【Y2 成流轉】

玄二、成流轉

謂由如是邪分別故，起諸雜染；起雜染故，流轉生死；於生死中常流轉故，恆有無量隨逐生死種種生老病死等苦，流轉不息。

愚夫於此四如實智至流轉不息者：愚於諸法名、事、自性、差別，是名愚夫。為得四種如實智故，於一切法起四尋思。若隨闕一，不能引發，名有所闕。若不引發，不能通達、了知所知事相，名不現前。由此因緣，故有邪分別轉，乃至廣說流轉不息。

【X4 淨勝利3】

【Y1 證大涅槃】

地四、淨勝利3　玄一、證大涅槃

菩薩依此四如實智，能正了知八種分別；於現法中正了知故，令當來世戲論所攝所依緣事不復生起；

戲論所攝所依緣事者：謂當來世所依緣事，樂著戲論熏習為因緣故而得生起，於現法中有彼因性，由是說言戲論所攝。

不生起故，於當來世從彼依緣所起分別亦不復生。如是分別及依緣事二俱滅故，當知一切戲論皆滅；菩薩如是戲論滅故，能證大乘大般涅槃。

如是分別及依緣事至大般涅槃者：此說當來轉依之相。所知障盡，名分別滅。若依亦盡，名依緣滅。此二滅性唯內所證，不應說言若異不異、死後當有或當無等，是名一切戲論皆滅。若諸菩薩如是一切戲論皆滅，是已能證大乘大般涅槃。如是轉依，勝諸聲聞、獨覺所得，故名大乘大般涅槃。此復云何？謂此轉依是善清淨法界所顯，由五種相不可思議。一、由自性故；二、由處故；三、由住故；四、由一性異性故；五、由成所作故。如決擇分釋。（陵本七十四卷九頁5701）即由如是不可思議，當知一切戲論皆滅。

【Y2 獲諸自在3】

【Z1 標】

玄二、獲諸自在3　黃一、標

於現法中，勝真實義所行處智極清淨故，普能獲得一切自在。

於現法中勝真實義所行處智至一切自在者：若諸菩薩已入第八純清淨住，於無生法，證得菩薩第一最勝極清淨忍，齊此四如實智名極清淨。由如實智，始從勝解行住乃至有加行有功用無相住，未極清淨，今簡彼故，名極清淨。如住品說。（陵本四十八卷十六頁3864）從是以後，得十自在，是名獲得一切自在。今於此中且說少分，如文可知。

【Z2 釋3】

【a1 變化自在】

黃二、釋3　宇一、變化自在

謂諸菩薩於種種化，獲得能化神通自在；於種種變，獲得能變神通自在。

謂諸菩薩於種種化至能變神通自在者：若以化心隨其所欲，造作種種未曾有事，是名能化神通自在。此有多種，或化為身及化為境，或化為語，名種種化。若轉所餘有自性物令成餘物，是名能變神通自在。此有十八品類差別，名種種變。如威力品釋。（陵本三十七卷二頁3020）此於十自在中，略顯隨於事物發起勝解，如所欲為皆成無異。

【a2 境智自在】

宇二、境智自在

普於一切所知境智，皆得自在。

普於一切所知境智皆得自在者：此於十自在中，略顯隨所欲知所知境界，皆如實知，是謂於境自在。及顯普於一切名句文身得隨所欲，於一切法正安立中皆得善巧，是謂於智自在。

【a3 住捨自在】

宇三、住捨自在

若欲久住，隨其所樂自在能住；

若欲久住隨其所樂自在能住者：此於十自在中，略顯於所依身，隨所欲住如意能住。

若欲終歿，不待害緣，自在能歿。

若欲終歿不待害緣自在能歿者：謂所依身若欲捨時，如意能捨。

【Z3 結】

黃三、結

由諸菩薩得如是等無量自在，於諸有情最勝無上。

【Y3 獲諸勝利2】

【Z1 略標列】

玄三、獲諸勝利2　黃一、略標列

菩薩如是普於一切得自在故，獲得五種最上勝利。一者、獲得心極寂靜。由 住最靜故，不由煩惱寂靜故。

獲得心極寂靜至不由煩惱寂靜故者：寂靜有二，一、煩惱寂靜，二、住寂靜。今於此中，且說現法樂住，名最極寂靜，簡彼煩惱作如是說。

二者、能於一切明處無所罣礙，清淨鮮白妙智見轉。

能於一切明處至妙智見轉者：謂於一切世間工業明處，如其所欲悉能現行，名無罣礙。智見差別有其多種，謂緣自相境，此慧名智；緣共相境，此慧名見。復有差別，繁不具述。如攝事分釋。（陵本八十六卷九頁6512）如是智見於一切法遠離言說造作影像，是名為妙。自性解脫，說名清淨。相續解脫，說名鮮白。如攝事分釋。（陵本九十八卷十七頁7373）此中相續，謂一切時任運轉故。

三者、為利諸有情故，流轉生死無有厭倦。四者、善入一切如來密意言義。

善入一切如來密意言義者：謂若有情於佛所說甚深空性相應經典，不解如來密意義趣。謂於經中，說一切法皆無自性，皆無有事，無生無滅，說一切法皆等虛空，皆如幻夢。如是密意，菩薩善能如實會通，攝彼有情令得悟入。

五者、所得大乘勝解不可引奪、不從他緣。

所得大乘勝解不可引奪不從他緣者：大乘勝解略有八種，謂於三寶功德依處勝解，乃至一切所知所應行處勝解。如力種性品釋。（陵本三十八卷七頁3117）此中勝解，謂由證善淨智為因緣得，是名所得大乘勝解。於彼諸處勝善決定，不為外道異論之所引奪，是名不可引奪。已能自內了知真實，不唯信他諸佛菩薩而行，是名不從他緣。

【Z2 廣彼業3】

【a1 標】

黃二、廣彼業3　宇一、標

當知如是五種勝利，有五種業。

【a2 列5】

【b1 能滅勞倦】

宇二、列5　宙一、能滅勞倦

一者、菩薩成就最勝現法樂住，能滅一切為趣菩提精勤加行所生身心種種勞倦。當知是名心極寂靜勝利之業。

最勝現法樂住者：謂得定者於諸靜慮數數入出，領受現法安樂住故。所以 者何？以諸靜慮領受喜樂、安樂、捨樂身心樂故。如三摩呬多地釋。（陵本十一卷九頁877）第四靜慮於諸靜慮最為殊勝，由唯捨樂最極寂靜，是名最勝現法樂住。

【b2 能熟佛法】

宙二、能熟佛法

二者、菩薩普能成熟一切佛法。當知是名於諸明處無礙清白微妙智見勝利之業。

普能成熟一切佛法者：謂於明處妙智見轉，能令如來十力種姓成熟。

【b3 能熟有情】

宙三、能熟有情

三者、菩薩普能成熟一切有情。當知是名流轉生死無有厭倦勝利之業。

【b4 能住正法】

宙四、能住正法

四者、菩薩能正除遣所化有情隨所生起一切疑惑；護持如來妙正法眼，令得久住；於能隱沒如來聖教像似正法，能知、能顯、能正除滅。當知是名善入如來密意言義勝利之業。

能正除遣所化有情至能正除滅者：若有種姓補特伽羅是所調伏，名為所化有情。於諸如來所說一切諸法皆無自性，皆無有事，乃至廣說皆如幻夢；如是一切密意義趣，若不解了而生疑惑，謂非佛說，是名隨所生起一切疑惑。菩薩善能如實會通、顯發、開示，由是令他展轉所生疑惑皆能除遣，正信悟入。如來出世，觀待彼彼所化有情，說一切法，此一切法能作有情一切義利，發起無量照明，能於所知滅一切闇，是名如來妙正法眼。如來說已，能正奉持，令得隨轉，能正防護，令不毀滅，是名護持令得久住。若以如來所說法教相似文句，於諸經中安置偽經，於諸律中安置偽律，如是名為像似正法。此有多種，繁不具述。如攝事分釋。（陵本九十九卷十五頁7444）如是一切像似正法，能令有情起諸邪見，障覆聖教令不顯了，名能隱沒如來聖教。菩薩於此如來聖教能知、能顯，於彼像似正法能正除滅。

【b5 能摧異論】

宙五、能摧異論

五者、菩薩能摧一切外道異論，精進堅牢，正願無動。當知是名大乘勝解不可引奪、不從他緣勝利之業。

能摧一切外道異論至正願無動者：外道異論略有十六，如有尋有伺地說。 （陵本六卷一頁391）菩薩正願亦有五種，如菩提分品釋。（陵本四十五卷十六頁3657）

【a3 結2】

【b1 明所攝受】

宇三、結2　宙一、明所攝受

如是菩薩所有一切菩薩所作，皆為如是五勝利業之所攝受。

【b2 隨釋所作】

宙二、隨釋所作

云何一切菩薩所作？謂自安樂而無雜染，普能成熟一切佛法，普能成熟一切有情，護持如來無上正法，摧伏他論、精進勇猛、正願無動。

【S3 結簡】

申三、結簡

當知如是四真實義，初二下劣，第三處中，第四最勝。

瑜伽師地論科句披尋記卷第三十六

瑜伽師地論科句披尋記卷第三十七

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處威力品第五

【Q3 威力處（即威力品）2】

【R1 徵】

午三、威力處（即威力品）2　未一、徵

云何諸佛菩薩威力？

【R2 釋2】

【S1 略三種3】

【T1 聖威力】

未二、釋2　申一、略三種3　酉一、聖威力

當知略有三種。一者、聖威力。謂佛菩薩得定自在，依定自在，隨其所欲一切事成。

謂佛菩薩得定自在者：此中菩薩，唯約八地以上為論，由於無加行無功用無相住中得十自在故。下皆準知。

心調柔故，善修心故，是名聖威力。

善修心故者：善故名聖，由無染義是善義故。如三摩呬多地中聖智三摩地說。（陵本十二卷十五頁1030）

【T2 法威力2】

【U1 釋義】

酉二、法威力2　戌一、釋義

二者、法威力。謂諸勝法有廣大果，有大勝利，是名法威力。

【U2 顯體】

戌二、顯體

此中法者，即是六種波羅蜜多，所謂布施乃至般若。如是諸法有大威力，名法威力。

【T3 俱生威力】

酉三、俱生威力

三者、俱生威力。謂佛菩薩先集廣大福德資糧，證得俱生甚希奇法，是名俱生威力。

【S2 廣五種2】

【T1 標列】

申二、廣五種2　酉一、標列

又佛菩薩如是威力品類差別，復有五種。一者、神通威力，二者、法威力，三者、俱生威力，四者、共諸聲聞、獨覺威力，五者、不共聲聞、獨覺威力。

【T2 隨釋4】

【U1 神通威力2】

【V1 徵】

酉二、隨釋4　戌一、神通威力2　亥一、徵

云何諸佛菩薩神通威力？

【V2 釋2】

【W1 出種類】

亥二、釋2　天一、出種類

謂六神通。一者、神境智作證通，二者、隨念宿住智作證通，三者、天耳智 作證通，四者、見死生智作證通，五者、知心差別智作證通，六者、漏盡智作證通。是名神通威力。

神境智作證通等者：謂從一種變作多種，如是廣說乃至梵世身自在轉，是名神境。由神境智，於此神境領受示現，是故說此名為神境。若智具大威德，修所成，是修果，名神境智。由此智，於彼境能領受、能示現，是故說此名神境智。即此智種子，由生緣所攝受故，勢力增長，相續隨轉，名神境智作證。如是一切總攝為一，名神境智作證通。如決擇分說。（陵本 六十九卷十一頁5211）如是乃至漏盡智作證通，皆如彼釋應知。

【W2 別辨相6】

【X1 神境智通2】

【Y1 徵】

天二、別辨相6　地一、神境智通2　玄一、徵

云何諸佛菩薩神境智通？

【Y2 釋3】

【Z1 出種類】

玄二、釋3　黃一、出種類

謂佛菩薩神境智通略有二種。一者、能變通，二者、能化通。如是二種品類差別，各有多種。

【Z2 別辨相2】

【a1 能變通3】

【b1 徵】

黃二、別辨相2　宇一、能變通3　宙一、徵

云何能變神境智通品類差別？

【b2 釋2】

【c1 出種類】

宙二、釋2　洪一、出種類

謂十八變。一者、震動，二者、熾然，三者、流布，四者、示現，五者、轉變，六者、往來，七者、卷，八者、舒，九者、眾像入身，十者、同類往趣，十一者、顯，十二者、隱，十三者、所作自在，十四者、制他神通，十五者、能施辯才，十六者、能施憶念，十七者、能施安樂，十八者、放大光明。如是等類，皆名能變神境智通。

【c2 別辨相16】

【d1 震動】

洪二、別辨相16　荒一、震動

震動者，謂佛菩薩得定自在，心調柔故，善修心故；依定自在，普能震動寺館舍宅、村邑聚落、城郭國土、那落迦世界、傍生世界、祖父世界、人世界、天世界、

祖父世界者：謂餓鬼趣應知。

一四大洲、一千世界、二千世界、三千大千世界、百三千大千世界、千三千大千世界、百千三千大千世界，乃至無量無數三千大千世界皆能震動。是名震動。

【d2 熾然】

荒二、熾然

熾然者，謂佛菩薩依定自在，從其身上發猛焰火，於其身下注清冷水；從其 身下發猛焰火，於其身上注清冷水。入火界定，舉身洞然，遍諸身分出種種焰，青、黃、赤、白、紅紫、碧綠、頗胝迦色。是名熾然。

【d3 流布】

荒三、流布

流布者，謂佛菩薩依定自在，流布光明，遍滿一切寺館舍宅，乃至無量無數世界無不充滿，如前震動。是名流布。

【d4 示現2】

【e1 釋2】

【f1 示現五趣】

荒四、示現2　日一、釋2　月一、示現五趣

示現者，謂佛菩薩依定自在，如其所樂，示彼一切諸來會眾沙門、婆羅門、 聲聞、菩薩、天、龍、藥叉、健達縛、阿素洛、揭路荼、緊捺洛、牟呼洛伽、人、非人等，令悉現見下諸惡趣、上諸人天。

【f2 示現佛土】

月二、示現佛土

復令現見諸餘佛土，及於其中諸佛菩薩。乃至超過殑伽沙等諸佛國土，種種名聲所表佛土，及彼土中某名如來，悉令現見；亦為宣說彼佛土名，及如來名。齊彼至此，若復過彼諸佛國土及諸如來，隨其所欲，乃至所欲皆令現見，亦為宣說。

【e2 結】

日二、結

是名示現。

【d5 轉變2】

【e1 釋3】

【f1 於四大種2】

【g1 於隨一】

荒五、轉變2　日一、釋3　月一、於四大種2　盈一、於隨一

轉變者，謂佛菩薩依定自在，若於其地起水勝解，即令成水如實非餘；火、風勝解亦復如是。若於其水起地勝解，即令成地如實非餘；火、風勝解亦復如是。若於其火起地勝解，即令成地如實非餘；水、風勝解亦復如是。若於其風起地勝解，即令成地如實非餘；水、火勝解亦復如是。

即令成水如實非餘者：謂所變水堪為受用，非唯顯現令可覩見，是名如實。即於此事所作成辦，故名非餘。如說於水如是，於餘一切皆應準知。

【g2 於一切】

盈二、於一切

若於一切起餘勝解，即隨勝解如實非餘。

【f2 於所造色2】

【g1 例大種】

月二、於所造色2　盈一、例大種

如於大種互相轉變，色、香、味、觸，當知亦爾。

若於一切起餘勝解者：此中一切，謂即地、水、火、風。於是一切起空勝解，名餘勝解。

【g2 舉所攝2】

【h1 於種種2】

【i1 資具攝】

盈二、舉所攝2　昃一、於種種2　辰一、資具攝

若於草葉、牛糞、泥等，起於飲食、車乘、衣服、嚴飾資具、種種塗香、華鬘勝解，即隨勝解如實非餘。

【i2 財寶攝】

辰二、財寶攝

若於沙石、瓦礫等物，起於末尼、真珠、琉璃、蠡貝、璧玉、珊瑚勝解，即隨勝解如實非餘。若於諸山、雪山王等起金勝解，即隨勝解如實非餘。

【h2 於一切】

昃二、於一切

若於一切起餘勝解，即隨勝解如實非餘。

若於草葉牛糞泥等者：自下為顯八勝處中所觀資具等色，若劣、若勝，隨欲轉變，故作是說。言劣色者，謂聲、香、味、觸不可意色。與此相違，當知勝色。如三摩呬多地說。（陵本十二卷七頁992）此所舉事，隨應當知。

【f3 於有情類2】

【g1 舉顯色】

月三、於有情類2　盈一、舉顯色

若於好色有情起惡色勝解，於惡色有情起好色勝解，於俱非有情起好色、惡色勝解，於俱有情起俱非勝解，即隨勝解如實非餘。

【g2 例形色】

盈二、例形色

如於好色、惡色，於具支節、不具支節，及肥瘦等，當知亦爾。

【e2 結】

日二、結

如是於餘所有自相可變色物起餘勝解，皆隨勝解一切轉變，如實非餘。是名轉變。

若於好色有情起惡色勝解等者：此顯八勝處中所觀有情，好色、惡色隨欲轉變，故作是說。言好色者，謂美妙顯色。一向淨妙故。與此相違，名為惡色。如三摩呬多地說。（陵本十二卷七頁992）

【d6 往來2】

【e1 釋2】

【f1 別列三種】

荒六、往來2　日一、釋2　月一、別列三種

往來者，謂佛菩薩依定自在，隨其所樂，於諸牆壁、山石等中縱身往來，無有滯礙。廣說乃至往於梵世，乃至上至色究竟天，還來無礙。或復傍於無量無數三千大千世界，若往、若來皆無滯礙。

【f2 隨應配釋】

月二、隨應配釋

或運麤重四大種身，或於遠處作近勝解，或如意勢速疾往來。

【e2 結】

日二、結

是名往來。

或如意勢速疾往來者：身心符順，名如意勢。如說中有，身往趣生，非心緣往；此亦如是，以意為依，身往來故。

【d7 卷舒】

荒七、卷舒

卷、舒者，謂佛菩薩依定自在，能卷一切雪山王等如一極微，舒一極微令如一切雪山王等。是名卷、舒。

【d8 眾像入身】

荒八、眾像入身

眾像入身者，謂佛菩薩依定自在，能以種種現前大眾，及以一切村邑、聚落、草木、叢林、諸山、大地一切色像內己身中，令諸大眾各各自知入其身內。是名眾像入身。

【d9 同類往趣2】

【e1 釋2】

【f1 舉於剎帝利2】

【g1 示同類】

荒九、同類往趣2　日一、釋2　月一、舉於剎帝利2　盈一、示同類

同類往趣者，謂佛菩薩依定自在，或能往趣剎帝利眾，同其色類，如彼形量，似彼言音。彼若以此名如是義，亦即以此名如是義；彼不以此名如是義，亦不以此名如是義。

【g2 明化事】

盈二、明化事

然後為其演說正法，示現、教導、讚勵、慶慰。化事既終，欻然隱沒。

示現教導讚勵慶慰者：攝釋分說：示現者，謂為令受學白品行故，示現四種真實道理。教導者，謂示現已，得信解者，安置學處，令正受行。讚勵者，謂彼有情若於所知、所行、所得中，心生退屈，爾時稱讚策勵其心，令於彼事堪有勢力。慶慰者，謂彼有情於法隨法勇猛正行，即應如實讚悅，令其歡喜。（陵本八十一卷八頁6192）其義應知。

沒後時眾迭相顧言：不知沒者天耶？人耶？

【f2 例於餘有情】

月二、例於餘有情

如能往趣剎帝利眾，如是往趣婆羅門眾、若沙門眾、若長者眾、若居士眾、 四天王天、三十三天、夜摩天、覩史多天、樂變化天、他化自在天、梵眾 天、梵先益天、大梵天、少光天、無量光天、光音天、少淨天、無量淨天、遍淨天、無雲天、福生天、廣果天、無煩天、無熱天、善現天、善見天、色究竟天，當知亦爾。

【e2 結】

日二、結

是名同類往趣。

【d10 隱顯】

荒十、隱顯

隱、顯者，謂佛菩薩依定自在，於大眾前，百度、千度，或過於是，隱沒自身，復令顯現。是名隱、顯。

【d11 所作自在】

荒十一、所作自在

所作自在者，謂佛菩薩依定自在，普於一切諸有情界往、來、住等所作事中，皆自在轉。令去即去，令住即住，令來即來，令語即語。是名所作自在。

【d12 制他神通2】

【e1 釋2】

【f1 總標】

荒十二、制他神通2　日一、釋2　月一、總標

制他神通者，謂佛菩薩依定自在，能制伏他所現神通。

【f2 別顯3】

【g1 如來】

月二、別顯3　盈一、如來

如來神通普能制伏其餘一切具神通者所現神通，如其所欲，令事成辦。

【g2 究竟菩薩】

盈二、究竟菩薩

究竟菩薩一生所繫，或最後有所有神通，

究竟菩薩一生所繫等者：若諸菩薩到究竟地，住於最上成滿住中，是名究竟菩薩。作大自在，過色究竟，一切生處最為殊勝。當知此由增上業感，得生其中，是名一生所繫。若諸菩薩於此生中，菩提資糧已極圓滿，或生婆羅門大國師家，或生剎帝利大國王家，能現等覺阿耨多羅三藐三菩提，廣作一切佛所作事，是名略說菩薩最後生。如生品說。（陵本四十八卷二十五頁3895）此最後有，準彼應釋。

除諸如來、等類菩薩，悉能制伏其餘一切具神通者所現神通。

除諸如來等類菩薩者：此中菩薩，謂同一住，功德平等，故名等類。

【g3 諸餘菩薩】

盈三、諸餘菩薩

諸餘菩薩所有神通，除入上地、等類菩薩，悉能制伏其餘一切具神通者所現神通。

【e2 結】

日二、結

是名制他神通。

【d13 能施辯才】

荒十三、能施辯才

能施辯才者，謂佛菩薩依定自在，若諸有情辯才窮盡，能與辯才。是名能施辯才。

【d14 能施憶念】

荒十四、能施憶念

能施憶念者，謂佛菩薩依定自在，若諸有情於法失念，能與憶念。是名能施憶念。

【d15 能施安樂2】

【e1 釋2】

【f1 與輕安】

荒十五、能施安樂2　日一、釋2　月一、與輕安

能施安樂者，謂佛菩薩依定自在，說正法時，與聽法者饒益身心輕安之樂，令離諸蓋，專心聽法。暫時方便，而非究竟。

令離諸蓋專心聽法等者：蓋有五種，謂貪欲等。於聞法時隨一現行，能覆真實義不顯了。諸佛菩薩以其神力，能令遠離如是諸蓋，無散亂心聽聞正 法。然此唯是暫時方便，而不能令畢竟斷滅，故非究竟。

【f2 滅12災害】

月二、滅災害

又令諸界互相違變能為損害、非人所行、災癘、疾疫皆得息滅。

【e2 結】

日二、結

是名能施安樂。

【d16 放大光明2】

【e1 釋3】

【f1 總標舉】

荒十六、放大光明2　日一、釋3　月一、總標舉

放大光明者，謂佛菩薩依定自在，以神通力，身放光明。

【f2 別辨相3】

【g1 惡趣苦】

月二、別辨相3　盈一、惡趣苦

或有一光往十方面無量無數諸世界中，令惡趣等一切有情息彼眾苦。

【g2 集會天等】

盈二、集會天等

或有一光往諸天界，令大威德天、龍、藥叉、健達縛、阿素洛、揭路荼、緊捺洛、牟呼洛伽等住自宮中，蒙光覺悟，皆來集會。

【g3 集會菩薩】

盈三、集會菩薩

或有一光往十方面無量無數諸世界中，令住他方世界菩薩蒙光覺悟，皆來集會。

【f3 舉要義】

月三、舉要義

以要言之，諸如來等能放無量無數品類種種光明，能作無量無數世界無量無數諸有情類無量無數利益之事。

【e2 結】

日二、結

是名放大光明。

【b3 結】

宙三、結

當知如是一切能變神境智通品類差別，一一分別無量無數。由此神通，能轉所餘有自性物令成餘物，故名能變神境智通。

能轉所餘有自性物令成餘物者：如地變水、水變地等，各各相望自性有別，是故更互相望名餘，而作是說。

【a2 能化通2】

【b1 徵】

宇二、能化通2　宙一、徵

云何能化神境智通品類差別？

【b2 釋3】

【c1 略標2】

【d1 出體性】

宙二、釋3　洪一、略標2　荒一、出體性

謂若略說，無事而有，是名為化。能以化心，隨其所欲，造作種種未曾有事，故名能化神境智通。

【d2 辨種別】

荒二、辨種別

此復多種。或化為身及化為境，或化為語。

【c2 廣辨2】

【d1 化身及境2】

【e1 釋2】

【f1 略2】

【g1 化身2】

【h1 辨似不似】

洪二、廣辨2　荒一、化身及境2　日一、釋2　月一、略2　盈一、化身2　昃一、辨似不似

或化為身及化為境者，化似自身，或不相似；化似他身，或不相似。

【h2 簡非實根】

昃二、簡非實根

又所化身，若自、若他，或似、不似，唯能化作與根相似根所依處，而非實根。

唯能化作與根相似等者：清淨色根，是名實根。謂所化身唯能化似自他根所依處，不能化似自他清淨色根，故作是說。

【g2 化境】

盈二、化境

復能化作相似境界。謂飲食等，末尼、真珠、琉璃寶等，所有色、香、味、觸所攝外資生具。若彼相似，若異於彼，隨其所欲一切能化。

【f2 廣2】

【g1 化身2】

【h1 標列差別】

月二、廣2　盈一、化身2　昃一、標列差別

又所化身與己同類，非一眾多種種差別。

又所化身與己同類等者：謂若菩薩化菩薩身，與自相似有其多種。謂如分位、體性、容色、形貌種種相似，是名與己同類，非一眾多種種差別。

或作天、龍、藥叉、健達縛、阿素洛、揭路荼、緊捺洛、牟呼洛伽色像，或作人、傍生、鬼、那落迦色像，或作聲聞、獨覺、菩薩、如來色像。

【h2 明似不似2】

【i1 與己同類】

昃二、明似不似2　辰一、與己同類

若所化身與菩薩身極相似者，名所化身與自相似。若不爾者，名所化身非自相似。

【i2 與他同類2】

【j1 化一2】

【k1 舉天身】

辰二、與他同類2　宿一、化一2　列一、舉天身

又所化身與他同類亦有多種。若作天身，與彼天身極相似者，名所化身與他相似；若不爾者，名所化身非他相似。

【k2 例餘身】

列二、例餘身

如作天身，乃至佛身，當知亦爾。

又所化身與他同類等者：此中他言，謂即前說天、龍、藥叉，廣說乃至如來色相。與彼相似，亦有分位、體性、容色、形貌非一眾多種種差別，故言多種。

【j2 化多2】

【k1 徵】

宿二、化多2　列一、徵

云何此中化作多身？

【k2 釋2】

【l1 明化事】

列二、釋2　張一、明化事

謂佛菩薩於十方面無量無數諸世界中，一時化作種種形類，能為無量無數有情作利益事。

【l2 顯差別】

張二、顯差別

如是所化種種形類，於中或有諸佛菩薩雖滅度後，由住持力而故隨轉；或有暫時作利益已，化事便息。

一時化作種種形類等者：決擇分說：諸佛世尊有四種化，遍十方界功能無礙。一、未成熟有情令成熟故，作菩薩行化。二、已成熟有情令解脫故，於三千大千世界百拘胝贍部洲中，同於一時方便攝受如來之化。三、即為彼所化有情作聲聞化。四、即為彼所化有情作獨覺化。（陵本七十四卷十一頁5706）此說種種形類，能為無量無數有情作利益事，準彼應知。

【g2 化境2】

【h1 令覩見】

盈二、化境2　昃一、令覩見

又佛菩薩或作化事，唯令眾生覩見而已，如幻所作不堪受用。

【h2 令受用】

昃二、令受用

或復化作飲食、衣服、末尼、真珠、琉璃、螺貝、璧玉、珊瑚、車乘等事，與實無異。如是所作財食眾具，令諸眾生常得受用。

【e2 結】

日二、結

是名化身及化境界。

【d2 化語2】

【e1 列】

荒二、化語2　日一、列

或化為語者，或有化語妙音相應，或有化語廣音具足，或有化語繫屬於自，  或有化語繫屬於他，或有化語無所繫屬，或有化語宣說正法言辭所攝，或有化語誨責放逸言辭所攝。

【e2 釋7】

【f1 妙音相應2】

【g1 眾會相應】

日二、釋7　月一、妙音相應2　盈一、眾會相應

妙音相應者，謂佛菩薩所說化語，其聲深遠如雲雷音，其聲和雅如頻迦音，能感眾心，甚可愛樂。

【g2 法義相應】

盈二、法義相應

又此化語，圓上、微妙、顯了、易解、樂聞、無逆、無依、無盡。

圓上微妙等者：此顯八種語具圓滿。聲聞地說：成就最上首語、極美妙語、甚顯了語、易悟解語、樂欲聞語、無違逆語、無所依語、無邊際語。如是名為語具圓滿。（陵本二十五卷三頁2078）一一差別，如攝釋分釋。（陵本八十一卷三頁6172）今此圓上，即彼上首，謂以圓滿涅槃為上首故。餘文易知，如次準釋。

【f2 廣音具足2】

【g1 隨類遍告2】

【h1 遍無量類】

月二、廣音具足2　盈一、隨類遍告2　昃一、遍無量類

廣音具足者，謂佛菩薩所說化語，其聲廣大，隨其所樂，無量種類天、龍、 藥叉、健達縛、阿素洛、揭路荼、緊捺洛、牟呼洛伽、聲聞、菩薩、人、非 人等無量眾會，一踰繕那皆悉充滿，以妙圓音隨類遍告。

【h2 遍無量界】

昃二、遍無量界

又隨所樂，小千世界、二千世界、三千大千世界，乃至十方無量無數諸世界中，若近、若遠所有眾會，以妙圓音隨類遍告。

【g2 隨應說法】

盈二、隨應說法

於此聲中出種種音，為諸眾生說種種法，隨其所應，各得義利。

【f3 繫屬於自】

月三、繫屬於自

繫屬於自者，謂佛菩薩所說化語，於化自身出種種音，宣說正法，誨責放逸。

【f4 繫屬於他】

月四、繫屬於他

繫屬於他者，謂佛菩薩所說化語，於化他身宣說正法，誨責放逸。

【f5 無所繫屬】

月五、無所繫屬

無所繫屬者，謂佛菩薩所說化語，或於空中、或於所化非情法上而有所說。

【f6 宣說正法言辭所攝】

月六、宣說正法言辭所攝

宣說正法言辭所攝者，謂佛菩薩所說化語，開示正理，令諸愚癡於種種法皆得悟解。

【f7 誨責放逸言辭所攝】

月七、誨責放逸言辭所攝

誨責放逸言辭所攝者，謂佛菩薩所說化語，為不愚癡獲得淨信而放逸者，責其放逸，令生慚愧；誨不放逸，令勤修學。

【c3 總結】

洪三、總結

如是所說眾多化事略有三種，化身、化境，及以化語。當知如是一切能化神境智通品類差別，一一分別無量無數。

【Z3 結作業】

黃三、結作業

如是二種諸佛菩薩神境智通能辦二事。一者、示現種種神通，引諸眾生入佛  聖教。二者、示現種種神通，惠施無量受苦眾生眾多品類利益安樂。

【X2 隨念宿住智通2】

【Y1 徵】

地二、隨念宿住智通2　玄一、徵

云何諸佛菩薩隨念宿住智通？

【Y2 釋3】

【Z1 辨差別3】

【a1 於如是處3】

【b1 自能念】

玄二、釋3　黃一、辨差別3　宇一、於如是處3　宙一、自能念

謂佛菩薩以宿住智，自能隨念己之宿住，曾於如是有情類中，我如是名，如經廣說。

我如是名如經廣說者：經中說有八言說句，謂如是名、如是生類、如是種性、如是飲食、如是領受苦樂差別、如是長壽、如是久住、如是所有壽量邊際。依此八言說句，憶念過去身等一切品類差別，是名宿住隨念。

亦能隨念他諸有情身等一切品類差別，如自隨念己事無異。

有情身等一切品類差別者：謂隨言說句有六種略行，一者、呼召假名，二者、剎帝利等色類差別，三者、父母差別，四者、飲食方軌，五者、興盛衰損，六者、壽量差別。如建立品釋。（陵本四十九卷二十頁3964）是名有情身等一切品類差別。

【b2 令他念】

宙二、令他念

又能令他得宿住智，能自隨念前際所經若自、若他身等一切品類差別，曾於如是有情類中，我如是名，乃至廣說。

【b3 展轉念】

宙三、展轉念

如是有情轉復令他得宿住智，能自隨念一切宿住，如前無異。如是展轉令憶宿住，皆如自己。

【a2 於如是類】

宇二、於如是類

於現法中，又能隨念諸微細事，所有一切若少若多先所造作、先所思惟，皆無忘失。

先所造作先所思惟者：身語意行，名所造作。種種分別，名所思惟。

【a3 於如是量3】

【b1 剎那無間】

宇三、於如是量3　宙一、剎那無間

又能隨念無間剎那，次第所作無間斷故。

【b2 有量有數】

宙二、有量有數

又能隨念有量有數宿住差別，所知時劫可算數故。

【b3 無量無數】

宙三、無量無數

又能隨念無量無數宿住差別，所知時劫不可數故。

【Z2 舉要義】

黃二、舉要義

以要言之，此宿住智於如是處、於如是類、於如是量，隨其所欲皆無礙轉。如是名為諸佛菩薩隨念宿住所攝威力。

於如是處等者：自他有情身等一切品類差別，名如是處。諸所造作及所思惟，名如是類。無間剎那及有量數、或無量數，名如是量。

【Z3 明作業2】

【a1 示難行苦行】

黃三、明作業2　宇一、示難行苦行

又由隨念宿住智故，憶念本生，為諸有情開示先世種種品類第一希有菩薩所行難行苦行。令於佛所生淨信故，起恭敬故，令於生死深厭離故。

憶念本生等者：聲聞地說：云何本生？謂於是中，宣說世尊在過去世彼彼方分，若死、若生，行菩薩行、行難行行，是名本生。（陵本二十五卷七頁2096）由是當知，此所說義，即彼本生言教所攝。

【a2 示業果異熟】

宇二、示業果異熟

又由此智憶念本事，為諸眾生開示種種先世相應業果異熟，為令妄計前際常論、一分常論常見眾生破常見故。

憶念本事等者：聲聞地說：云何本事？謂諸所有宿世相應事義言教，是名本事。（陵本二十五卷七頁2096）由是當知，此所說義，即彼本事言教所攝。謂除本生，宣說前際諸所有事故。

【X3 天耳智通3】

【Y1 徵】

地三、天耳智通3　玄一、徵

云何諸佛菩薩天耳智通？

【Y2 列】

玄二、列

謂佛菩薩以淨天耳，能於種種天聲、人聲、聖聲、非聖聲、大聲、小聲、辯聲、非辯聲、化聲、非化聲、遠聲、近聲皆悉得聞。

【Y3 釋12】

【Z1 聞天聲2】

【a1 不作意】

玄三、釋12　黃一、聞天聲2　宇一、不作意

聞天聲者，若不作意，下從欲界，上至色究竟宮，其中受生諸有情類種種音聲皆悉能聞。

【a2 作意】

宇二、作意

若作意時，過是已上諸世界聲皆亦能聞。

過是已上諸世界聲等者：謂過此世界，於餘一切世界諸天趣聲皆遍能聞。由聞天聲，故說上言，為簡生傍人趣聞人聲故。

【Z2 聞人聲】

黃二、聞人聲

聞人聲者，遍於一切傍四大洲受生有情種種音聲皆悉能聞。

【Z3 聞聖聲2】

【a1 辨2】

【b1 修善捨惡聲】

黃三、聞聖聲2　宇一、辨2　宙一、修善捨惡聲

聞聖聲者，於諸如來、聲聞、獨覺及諸菩薩，若從彼聞展轉為餘諸有情類宣說種種示現、教導、讚勵、慶慰，勸修諸善、勸捨諸惡所有音聲皆悉能聞。

【b2 能引義利聲】

宙二、能引義利聲

又於一切無染汙心受持讀誦、論議決擇、無倒諫誨、為作憶念、教授、教誡，及餘所有善言善說能引義利種種音聲皆悉能聞。

【a2 結】

宇二、結

如是等類，名聞聖聲。

無倒諫誨等者：聲聞地說：善能諫舉、善作憶念、善能教授、善能教誡。如彼一一別釋應知。（陵本二十五卷三頁2078）

【Z4 聞非聖聲】

黃四、聞非聖聲

聞非聖聲者，於諸有情虛妄、離間、邪綺、麤獷、生下惡趣、生上天趣、生傍人趣種種音聲皆悉能聞。

【Z5 聞大聲】

黃五、聞大聲

聞大聲者，謂於大眾生聲、大集會聲、種種苦具所逼切聲、大號哭聲、相呼召聲、大雷吼聲、諸螺貝聲、諸鼓角等種種音聲皆悉能聞。

【Z6 聞小聲】

黃六、聞小聲

聞小聲者，下至耳語諸微細聲皆悉能聞。

【Z7 聞辯聲】

黃七、聞辯聲

聞辯聲者，於義易了種種音聲皆悉能聞。

【Z8 聞非辯聲】

黃八、聞非辯聲

聞非辯聲者，於義難了種種音聲，謂達羅弭荼種種明呪、風、鈴、樹響、鸚鵡、鴝鵒、百舌、鸝鷜、命命鳥等所出音聲皆悉能聞。

【Z9 聞化聲】

黃九、聞化聲

聞化聲者，謂於一切得心自在具神通者，依神通力所化音聲皆悉能聞。

【Z10 聞非化聲】

黃十、聞非化聲

聞非化聲者，謂於種種異彼音聲皆悉能聞。

【Z11 聞遠聲】

黃十一、聞遠聲

聞遠聲者，除佛菩薩所住聚落、城邑等中所有音聲，於餘乃至無量無數世界中聲皆悉能聞。

【Z12 聞近聲】

黃十二、聞近聲

聞近聲者，聞所除聲。

【X4 見死生智通2】

【Y1 徵】

地四、見死生智通2　玄一、徵

云何諸佛菩薩見死生智通？

【Y2 釋2】

【Z1 辨所見2】

【a1 有情世間相】

玄二、釋2　黃一、辨所見2　宇一、有情世間相

謂佛菩薩以超過人清淨天眼，見諸有情死時、生時、妙色、惡色、若劣、若勝，

以超過人清淨天眼等者：建立品說：此中靜慮說名天住。眼依彼故，是彼果故，彼攝受故，名為天眼。是極圓滿、是善清淨靜慮果故，名極清淨。於其人中，所有名字皆不相似，是故說言超過於人。欲界天中亦有生得，名相似轉清淨天眼，人中亦無。諸有情類臨欲終沒，名為死時；住在中有，名為生時。趣黑闇者，由二種相，起如是類意生中有，如黑羺光及陰闇夜，故名惡色。趣明白者，由二種相，起如是類意生中有，如晴明夜及婆羅痆斯極鮮白衣，故名好色。諸惡色者，說名為劣；諸好色者，說名為妙。諸下劣者，名往惡趣；諸勝妙者，名往善趣。（陵本四十九卷二十頁3967）如彼應釋。

及於後際生已增長，諸根成熟，身諸所作善、惡、無記差別而轉。

生已增長諸根成熟者：此顯次第生身之相。謂出胎已，從嬰孩位至少年位，是名生已增長。從少年位乃至老位，是名諸根成熟。

【a2 器世間相】

宇二、器世間相

又現見知諸光明色、諸微細色、諸變化色、諸淨妙色，下至無間，上至色究竟宮，不由作意皆能見知。若作意時，能見上下無量無數餘世界色，亦能見傍無量無數諸世界中一切諸色，乃至能見彼彼佛土彼彼如來安坐彼彼異類大會，宣說正法，顯然無亂。

又現見知諸光明色等者：謂如日月星等及諸有情自然身光，是名諸光明色。微細色聚，名微細色，非謂極微。決擇分說：以彼天眼，唯取聚色中表、上下、前後、兩邊、若明、若闇，必不能取極微處所，由極微體以慧分析而建立故。（陵本五十四卷十二頁4335）神境智通諸所有色，名變化色。上諸天趣彼所有色，名淨妙色。

【Z2 明作業2】

【a1 別釋2】

【b1 正顯天眼】

黃二、明作業2　宇一、別釋2　宙一、正顯天眼

又佛菩薩以淨天眼，普見十方無量無數諸有情類身之所作淨不淨業。既見彼已，隨其所應、隨其所宜，施作種種利益安樂。

【b2 兼明天耳】

宙二、兼明天耳

以淨天耳，普聞十方無量無數諸有情類語之所作淨不淨業。既聞彼已，隨其所應、隨其所宜，施作種種利益安樂。

【a2 總結】

宇二、總結

是名略說諸佛菩薩天眼、天耳之所作業。

【X5 知心差別智通2】

【Y1 徵】

地五、知心差別智通2　玄一、徵

云何諸佛菩薩知心差別智通？

【Y2 釋2】

【Z1 辨差別2】

【a1 所知心4】

【b1 有煩惱離煩惱心】

玄二、釋2　黃一、辨差別2　宇一、所知心4　宙一、有煩惱離煩惱心

謂佛菩薩以他心智，遍知十方無量無數諸世界中他有情類，若有纏煩惱心，若離纏煩惱心，若有隨縛、有隨眠煩惱心，若離隨縛、離隨眠煩惱心。

【b2 有染無染心】

宙二、有染無染心

又遍了知有染心、邪願心，謂諸外道心及有愛染心。又遍了知無染心、正願心，謂與上相違心。

謂諸外道心及有愛染心者：謂墮邪梵行求，是名諸外道心。若墮欲求、有求，是名有愛染心。此釋前說有染及與邪願，非定別配。由彼皆為後有愛之所攝受，是故皆名有染及邪願心。

【b3 劣中勝心】

宙三、劣中勝心

又遍了知劣心，謂生欲界諸有情類，下至一切禽獸等心。又遍了知中心，謂生色界諸有情類諸所有心。又遍了知勝心，謂生無色界諸有情類諸所有心。

【b4 受相應心】

宙四、受相應心

又遍了知樂相應心、苦相應心、不苦不樂相應心。

【a2 能知智2】

【b1 於一有情】

宇二、能知智2　宙一、於一有情

又能以一知他心智，於一有情如是所有、如是體性、如是品類、如是行相、如是分齊心起現前，於一念頃并如實知。

於一有情如是所有等者：所有，即是煩惱差別。有尋有伺地說：能攝依事，故名所有。（陵本八卷六頁567）體性，謂彼善不善等心轉差別。品類，謂彼軟中上品差別。行相，謂彼緣境生起差別。分齊，謂彼凡聖建立差別。

【b2 於多有情】

宙二、於多有情

又能以一知他心智，於多有情如是所有、如是體性、如是品類、如是行相、如是分齊心起現前，於一念頃并如實知。

【Z2 明作業】

黃二、明作業

又佛菩薩此他心通，知諸有情諸根勝劣，知諸有情種種勝解，知諸有情種種界行，隨其所應，能正安處趣涅槃宮種種正行。當知是名此所作業。

知諸有情諸根勝劣等者：建立品說：如所成熟修證圓滿，信等五根成軟中上，當知是名諸根勝劣。若從他信以為其先，或觀諸法以為其先，成軟中上愛樂印解，當知是名種種勝解。若廣建立種種種性，或諸聲聞所有種性，或諸獨覺所有種性，或諸如來所有種性，或有種種不定種性，或貪等行差別道理，乃至有情八十千行，當知此中名種種界。（陵本四十九卷十九頁3961）準彼應釋。

【X6 漏盡智通2】

【Y1 徵】

地六、漏盡智通2　玄一、徵

云何諸佛菩薩漏盡智通？

【Y2 釋3】

【Z1 辨差別2】

【a1 於漏盡得等】

玄二、釋3　黃一、辨差別2　宇一、於漏盡得等

謂佛菩薩如實了知煩惱盡得，如實了知若自、若他於諸漏盡已得未得，如實了知若自、若他所有能得漏盡方便。如能如實了知方便，於非方便亦如實知。

【a2 於有增上慢等】

宇二、於有增上慢等

如實知他於漏盡得有增上慢，如實知他於漏盡得離增上慢。

如實了知煩惱盡得者：謂心於彼煩惱究竟解脫，證得畢竟種性清淨，是名煩惱盡得，亦名漏盡得。漏即煩惱之異名故。

【Z2 顯最勝】

黃二、顯最勝

又諸菩薩，雖能如實了知一切漏盡功德能證方便，而不作證。是故菩薩於有漏事及與諸漏不速捨離，雖行種種有漏事中，而不染汙。如是威力，於諸威力最為殊勝。

【Z3 明作業】

黃三、明作業

又佛菩薩由漏盡智，自無染汙；亦善為他廣分別說，壞增上慢。當知是名此所作業。

【U2 法威力3】

【V1 徵】

戌二、法威力3　亥一、徵

云何法威力？

【V2 釋2】

【W1 略標列】

亥二、釋2　天一、略標列

謂布施威力乃至般若威力。此布施等諸法威力，應知一一略有四相。一者、斷所對治相，二者、資糧成熟相，三者、饒益自他相，四者、與當來果相。

【W2 隨別釋6】

【X1 布施2】

【Y1 釋4】

【Z1 斷所對治相】

天二、隨別釋6　地一、布施2　玄一、釋4　黃一、斷所對治相

布施四相者，謂諸菩薩修行惠施，能斷慳吝，施所對治。是名第一。

能斷慳吝施所對治者：財、法執著，是名慳吝。此亦名為施所對治，由行惠施能斷彼故。

【Z2 資糧成熟相】

黃二、資糧成熟相

即此惠施，能作自己菩提資糧，亦即能作布施攝事成熟有情。是名第二。

【Z3 饒益自他相】

黃三、饒益自他相

施先意悅，施時心淨，施已無悔，於三時中心常歡喜，以自饒益；亦能除他饑渴、寒熱、種種疾病、所欲匱乏、怖畏眾苦，以饒益他。是名第三。

亦能除他饑渴寒熱等者：施以飲食，能除饑渴。施以衣服，能除寒熱。施以醫藥，能除種種疾病。施以資生眾具，能除所欲匱乏。施以無畏，能除怖畏眾苦；謂如拔濟獅子、虎狼、鬼魅等畏，拔濟王賊等畏，拔濟水火等畏。如是一切名饒益他。

【Z4 與當來果相】

黃四、與當來果相

於當來世在在生處，恆常富樂，得大祿位、得大財寶、得大朋黨、得大眷屬。是名第四。

【Y2 結】

玄二、結

是名布施威力四相。此外無有若過若增。

【X2 持戒2】

【Y1 釋4】

【Z1 斷所對治相】

地二、持戒2　玄一、釋4　黃一、斷所對治相

持戒四相者，謂諸菩薩受持清淨身語律儀，能斷犯戒，戒所對治。是名第一。

【Z2 資糧成熟相】

黃二、資糧成熟相

即所受持清淨尸羅，能為自己菩提資糧，亦即能作同事攝事成熟有情。是名第二。

【Z3 饒益自他相】

黃三、饒益自他相

受持淨戒，捨離犯戒為緣所生怖畏、眾罪、怨敵等事，寢寤安樂，以自饒益。又由淨戒、無悔、歡喜乃至心定，以自饒益；受持淨戒，不損惱他，普施一切有情無畏，以饒益他。是名第三。

寢寤安樂者：發心品說：菩薩成就無惱害福，得倍輪王護所守護；由得如是護所護故，若寢、若寤、若迷悶等，一切魍魎、藥叉、宅神、人、非人等不能嬈害。（陵本三十五卷十五頁2877）今說持戒，寢寤安樂，義應準釋。

【Z4 與當來果相】

黃四、與當來果相

由是因緣，身壞已後，生於善趣天世界中。是名第四。

【Y2 結】

玄二、結

是名持戒威力四相。此外無有若過若增。

【X3 忍辱2】

【Y1 釋4】

【Z1 斷所對治相】

地三、忍辱2　玄一、釋4　黃一、斷所對治相

忍辱四相者，謂諸菩薩修行忍辱，能斷不忍，忍所對治。是名第一。

【Z2 資糧成熟相】

黃二、資糧成熟相

即此忍辱，能作自己菩提資糧，亦即能作同事攝事成熟有情。是名第二。

【Z3 饒益自他相】

黃三、饒益自他相

由此忍辱，濟拔自他大怖畏事，饒益自他。是名第三。

由此忍辱濟拔自他大怖畏事等者：此說菩薩耐他怨害忍。忍品中說：謂諸菩薩猛利、無間、種種長時從他怨害所生眾苦現在前時，應如是學：如此是我自業過耳，由我先世自造種種不淨業故，今受如是種種苦果。我今於此無義利苦若不忍者，復為當來大苦因處。我若於此大苦因法隨順轉者，便為於己自作非愛，便為於己自生結縛，便為於己自興怨害，非是於他。 （陵本四十二卷六頁3431）由是當知此所說義。謂若不忍，能為當來大苦因處，是名大怖畏事。若能堪忍，便得出離，是名濟拔。自現受學及與勸他，由是說名饒益自他。

【Z4 與當來果相】

黃四、與當來果相

由是因緣，能令菩薩於當來世無多怨敵、無多離隔、無多憂苦；於現法中， 臨命終時心無憂悔，身壞已後生於善趣天世界中。是名第四。

無多離隔者：謂多有情願為攝受，住親愛心，不生猜沮故。

【Y2 結】

玄二、結

是名忍辱威力四相。此外無有若過若增。

【X4 精進2】

【Y1 釋4】

【Z1 斷所對治相】

地四、精進2　玄一、釋4　黃一、斷所對治相

精進四相者，謂諸菩薩住勤精進，能斷懈怠，精進所治。是名第一。

【Z2 資糧成熟相】

黃二、資糧成熟相

即此精進，能作自己菩提資糧及所依止，亦即能作同事攝事成熟有情。是名第二。

【Z3 饒益自他相】

黃三、饒益自他相

勤精進故，得安樂住，不為一切惡不善法之所雜亂，後後所證轉勝於前，倍生歡喜，以自饒益；勤修善品，不以身語損惱於他，令他發生精進樂欲，以饒益他。是名第三。

得安樂住等者：住四靜慮，名安樂住，由依靜慮領受喜樂、安樂、捨樂身心樂故。初靜慮中，遠離諸欲一切惡不善法，是故說言不為一切惡不善法之所雜亂。從是以後更求上進，漸次證得後後靜慮，不為尋、伺、喜、樂之所散動，是名後後所證轉勝於前。

【Z4 與當來果相】

黃四、與當來果相

由此因力，於當來世，愛樂殊勝士夫功業。是名第四。

愛樂殊勝士夫功業者：謂諸菩薩難行苦行，是名殊勝士夫功業。心生希慕，是名愛樂。

【Y2 結】

玄二、結

是名精進威力四相。此外無有若過若增。

【X5 靜慮2】

【Y1 釋4】

【Z1 斷所對治相】

地五、靜慮2　玄一、釋4　黃一、斷所對治相

靜慮四相者，謂諸菩薩入靜慮時，能斷煩惱、語言尋伺、喜、樂、色想等隨煩惱，靜慮所治。是名第一。

能斷煩惱語言尋伺等者：入初靜慮離欲、恚、害，是名能斷煩惱。第二靜慮離諸尋伺，是名能斷語言尋伺。第三靜慮出離於喜，第四靜慮出離於樂，是名能斷喜樂。又修定時，願樂於外諦視眾色；或行住時，於世雜類起種種想。如是色想，與定為難，能障定相，及令退失。如三摩呬多地說。（陵本十二卷十四頁1025）又若補特伽羅，多隨煩惱染汙相續，不能正證心一境性。此中多隨煩惱差別，如攝決擇分釋。（陵本六十二卷一頁4965）如是色想等隨煩惱，入靜慮時總說能斷，以彼亦是靜慮所治法故。

【Z2 資糧成熟相】

黃二、資糧成熟相

即此靜慮，能作自己菩提資糧及所依止，亦即能作同事攝事成熟有情。是名第二。

【Z3 饒益自他相】

黃三、饒益自他相

現法樂住以自饒益，其心寂靜、最極寂靜，遠離貪愛；

現法樂住以自饒益等者：靜慮品說：若諸菩薩所有靜慮，遠離一切分別，能生身心輕安，最極寂靜，遠離憍舉，離諸愛味，泯一切相，當知是名菩薩現法樂住靜慮。（陵本四十三卷一頁3483）此應準知。

於諸有情無損、無惱，以饒益他。是名第三。

於諸有情無損無惱等者：此即菩薩饒益有情靜慮。如靜慮品別釋其相應知。（陵本四十三卷二頁3484）

【Z4 與當來果相】

黃四、與當來果相

由此因緣，智得清淨，能發神通，於當來世生淨天處，得靜慮果。是名第四。

【Y2 結】

玄二、結

是名靜慮威力四相。此外無有若過若增。

【X6 般若2】

【Y1 釋4】

【Z1 斷所對治相】

地六、般若2　玄一、釋4　黃一、斷所對治相

般若四相者，謂諸菩薩具足妙慧，能斷無明，慧所對治。是名第一。

【Z2 資糧成熟相】

黃二、資糧成熟相

即此般若，能作自己菩提資糧，能以布施、愛語、利行、同事攝事成熟有情。是名第二。

能以布施愛語利行同事攝事成熟有情者：此中成熟有情，具四攝事。由諸菩薩妙慧為先，能以四種攝事方便，於諸有情普令攝受、調伏、成熟故。

【Z3 饒益自他相】

黃三、饒益自他相

於所知事如義覺了，能引廣大清淨歡喜，以自饒益；普為有情稱理說法，令其獲得現法當來利益安樂，以饒益他。是名第三。

【Z4 與當來果相】

黃四、與當來果相

由是因緣，攝諸善根，能正所作，於當來世能證二障離繫，謂煩惱障離繫及所知障離繫。是名第四。

攝諸善根能正所作者：謂由妙慧，與信、勤、念、定及慧為攝受因，是名攝諸善根。能成菩薩正所應作，是名能正所作。

【Y2 結】

玄二、結

是名般若威力四相。此外無有若過若增。

【V3 結】

亥三、結

是名法威力。

【U3 俱生威力3】

【V1 徵】

戌三、俱生威力3　亥一、徵

云何諸佛菩薩俱生威力？

【V2 釋5】

【W1 堪忍大苦】

亥二、釋5　天一、堪忍大苦

謂性能憶念諸本生事，為欲利益諸有情故，不由思擇，於極長時種種猛利無間大苦悉能堪忍。

【W2 樂利他事】

天二、樂利他事

為欲利益諸有情故，欣樂領受能辦有情利益事苦。

欣樂領受能辦有情利益事苦者：謂諸菩薩修十一種利有情業。由彼所生種種憂苦，菩薩一切皆能忍受，不由此緣精進懈廢，如是名為菩薩忍受利他眾苦。如忍品說。（陵本四十二卷十頁3445）言十一種利有情業者，如戒品中饒益有情戒說。

【W3 生覩史多】

天三、生覩史多

為欲利益諸有情故，上生第四覩史多天，盡覩史多壽量而住。

盡覩史多壽量而住者：有尋有伺地說：四大王眾天以人間五十歲為一日一夜，三十日夜為一月，十二月為一歲。彼諸天眾壽量五百歲。如是所餘，乃至他化自在天，日夜及壽量各增前一倍。（陵本四卷四頁276）由是當知，覩史多天壽量四千歲，然有中夭；菩薩上生無中夭者，是故說言盡覩史多壽量而住。

有三勝事，映彼受生諸天子眾。一、天壽量，二、天形色，三、天名稱。

一天壽量等者：謂壽量終盡故、形色廣大故、名稱普聞故。由此三事，映彼受生諸天子眾，故名為勝。

【W4 下生人中2】

【X1 辨相12】

【Y1 將欲下生相】

天四、下生人中2　地一、辨相12　玄一、將欲下生相

將欲下生入母胎時，放大光明，普照世界。

【Y2 入住出胎相】

玄二、入住出胎相

於降母胎入、住、出位，皆正了知。

於降母胎入住出位皆正了知者：意地中說：云何四種入胎？一、正知而入，不正知住出；二、正知入住，不正知而出；三、俱能正知；四、俱不正知。初謂輪王，二謂獨覺，三謂菩薩，四謂所餘有情。（陵本二卷十九頁173）此當第三，故作是說。

【Y3 出胎初生相】

玄三、出胎初生相

既出胎已，即於地上，不待扶侍而行七步，自稱德號。

自稱德號者：謂如經說，佛作誠言：我是正等覺者。如是等類應知。

於初生時，有大威德天、龍、藥叉、健達縛、阿素洛、揭路荼、緊捺洛、牟  呼洛伽等，散以種種天妙華香，持天伎樂、上妙衣服、幢旛、寶蓋，殊勝供具而為供養。

【Y4 生身莊嚴相】

玄四、生身莊嚴相

又以無上三十二大丈夫相等，莊嚴其身。

又以無上三十二大丈夫相等者：此中等言，等取隨好。如是相好，建立品中一一別辯應知。（陵本四十九卷七頁3928）又此相好，菩薩地中已名為得及勝清淨，若在如來到究竟地，當知相好善淨無上，是故此中作如是說。

【Y5 自體增上相】

玄五、自體增上相

住最後有最後生中，一切怨敵、一切魔軍、一切災橫不能侵害。坐菩提座，以慈定力摧伏眾魔。

住最後有最後生中者：謂諸菩薩於此生中，菩提資糧已極圓滿，或生婆羅門大國師家，或生剎帝利大國王家，能現等覺阿耨多羅三藐三菩提，廣作一切佛所作事，是名略說菩薩最後生。如生品說。（陵本四十八卷二十五頁3896）其義應知。

一一支節，皆悉備足那羅延力。

一一支節皆悉備足那羅延力者：俱舍頌云：身那羅延力，或節節皆然，象等七十增，此觸處為性。論自釋言：佛生身力等那羅延，那羅延力其量云何？十十倍增象等七力，謂凡象、香象、摩訶諾健那、鉢羅塞健提、伐浪加、遮怒羅、那羅延，後後力增前前十倍，如是身力觸處為性，謂所觸中大種差別。

【Y6 習諸工巧相】

玄六、習諸工巧相

於稚童時，不由習學，自然善巧，於諸世間工巧業處疾疾能入。

【Y7 成等正覺相】

玄七、成等正覺相

無師自然獨處三千大千世界，證得無上正等菩提。

【Y8 轉正法輪相】

玄八、轉正法輪相

索訶界主大梵天王自然來下，殷勤勸請哀愍世間宣說正法。

【Y9 住極寂靜相】

玄九、住極寂靜相

其定寂靜，設大雲雷，曾無覺受，安然不起。

【Y10 受諸供養相】

玄十、受諸供養相

為菩薩時，一切禽獸蠕動之類，皆極仰信，常來歸趣，隨其所欲親附而住。既成佛已，下至傍生亦來供養。如彼彌猴獻清淨蜜，世尊哀受，歡喜舞躍。龍雲常候，洗便降雨；若出遊行，止而不落。

【Y11 宴坐樹下相】

玄十一、宴坐樹下相

菩薩如是若坐樹下，一切枝條并皆垂影，隨蔭其身，曾無虧捨。

【Y12 念無忘失相】

玄十二、念無忘失相

證菩提已，於六年中，魔求其便竟不能得。常俱行念每恆現前；由此念故， 受想尋思生住滅等無不覺了。

常俱行念每恆現前等者：此顯如來無忘失法。所謂如來普於一切所作事業，普於一切方處差別，普於一切所作方便，普於一切時分差別，念無忘失，常住正念，是名常俱行念每恆現前。由此念故，諸有所作無不覺了。言受想者，謂即意行。言尋思者，謂即語行。生住滅者，謂身表色。等言，等取入出息風，謂即身行。如是一切三業所攝應知。

【X2 明攝2】

【Y1 標】

地二、明攝2　玄一、標

又佛成就俱生威力，或有見便饒益所攝，或有賢聖行住所攝。

【Y2 釋2】

【Z1 見便饒益所攝2】

【a1 列】

玄二、釋2　黃一、見便饒益所攝2　宇一、列

見便饒益所攝俱生威力者，謂諸世間若見如來，癲癇心亂還得本心，逆胎得順，盲者得視，聾者能聽，懷貪欲者得離貪纏，懷瞋恚者得離瞋纏，懷愚癡者得離癡纏。

【a2 結】

宇二、結

如是等類，當知是名見便饒益所攝俱生威力。

【Z2 賢聖行住所攝2】

【a1 列2】

【b1 住所攝】

黃二、賢聖行住所攝2　宇一、列2　宙一、住所攝

賢聖行住所攝俱生威力者，謂佛菩薩常右脅臥，如師子王。雖現安處草葉等蓐，一脅而臥，曾無動亂。一切如來應正等覺，雖現睡眠而無轉側。

【b2 行所攝】

宙二、行所攝

大風卒起，不動身衣。行如師子，步若牛王。先舉右足，方移左足。隨所行地，高處便下，下處遂高，坦然如掌，無諸礫石、磚瓦等物。心專遠離而入聚落，隨所入門，門若狹小自然高廣。食所食時，有粒皆碎，無口不殫。

【a2 結】

宇二、結

如是等類，當知是名賢聖行住所攝俱生威力。

【W5 證般涅槃相】

天五、證般涅槃相

般涅槃時，大地震動，眾星晃耀，交流而隕，諸方一時欻然大熱，遍滿虛空奏天大樂。

【V3 結】

亥三、結

如是無量甚希有事，皆是如來俱生威力，非是神通威力所作。如是名為諸佛菩薩俱生威力。

【U4 共不共威力2】

【V1 顯共不共3】

【W1 徵差別】

戌四、共不共威力2　亥一、顯共不共3　天一、徵差別

云何諸佛菩薩威力，與聲聞、獨覺有共不共？

【W2 釋二種2】

【X1 不共2】

【Y1 標列】

天二、釋二種2　地一、不共2　玄一、標列

略由三相應知不共。一者、微細故；二者、品類故；三者、界故。

【Y2 隨釋3】

【Z1 由微細】

玄二、隨釋3　黃一、由微細

諸佛菩薩於無量無數諸有情類，及無量無數威力方便，如所應作諸利益事，皆如實知，無不能作。是名微細。

【Z2 由品類】

黃二、由品類

一切品類神通威力、法威力、俱生威力悉皆成就。是名品類。

【Z3 由界2】

【a1 顯自】

黃三、由界2　宇一、顯自

以一切世界、一切有情界為威力境。是名為界。

【a2 簡他2】

【b1 標二種】

宇二、簡他2　宙一、標二種

聲聞但以二千世界及有情界為神通境，獨覺但以三千世界為神通境。

【b2 隨難釋】

宙二、隨難釋

何以故？由彼唯為調伏一身而修正行，非諸有情；是故最極唯以一界為神通境。

最極唯以一界為神通境者：界有二種，一者、世界，二、有情界。此中一界，謂即世界。簡非有情，故作是說。

【X2 共】

地二、共

除上所說，所餘諸佛菩薩威力，當知麤相，與諸聲聞、獨覺等共。

【W3 結不共】

天三、結不共

如是諸佛菩薩威力，聲聞、獨覺尚不能及，何況所餘一切天人異生外道。

【V2 略攝三種2】

【W1 標列】

亥二、略攝三種2　天一、標列

諸佛菩薩略有三種神變威力。一者、神境神變所攝，二者、記說神變所攝，三者、教誡神變所攝。

【W2 明攝】

天二、明攝

當知此三，如其所應，攝入三種神通威力。謂神境智通威力、心差別智通威力、漏盡智通威力。

略有三種神變威力等者：聲聞地說：由神境神變，能現種種神通境界，令他於己生極尊重；由彼於己生尊重故，於屬耳聽瑜伽作意，極生恭敬。由記說神變，能尋求他心行差別。由教誡神變，如根、如行、如所悟入為說正法，於所修行能正教誡。（陵本二十七卷二十二頁2321）由此三種神變能攝諸相圓滿教授，是故此中作如是說。

本地分中菩薩地初持瑜伽處成熟品第六

【Q4 成熟有情處及成熟自佛法處（即成熟品）2】

【R1 徵】

午四、成熟有情處及成熟自佛法處（即成熟品）2　未一、徵

云何成熟？

【R2 釋3】

【S1 標列】

未二、釋3　申一、標列

當知成熟略有六種。一者、成熟自性，二者、所成熟補特伽羅，三者、成熟差別，四者、成熟方便，五者、能成熟補特伽羅，六者、已成熟補特伽羅相。

【S2 隨釋6】

【T1 成熟自性3】

【U1 徵】

申二、隨釋6　酉一、成熟自性3　戌一、徵

云何成熟自性？

【U2 釋2】

【V1 明自性】

戌二、釋2　亥一、明自性

謂由有善法種子及數習諸善法故，

由有善法種子等者：此中善法種子，謂即本性住種性。數習善法，謂即習所成種性。

獲得能順二障斷淨增上身心有堪任性、極調善性，

有堪任性極調善性者：謂如下說諸根成熟、善根成熟，如次配釋應知。

正加行滿。

正加行滿者：此即菩薩最上成滿。菩薩住於此住中，諸菩薩道皆得圓滿，菩提資糧極善周備故。

安住於此，若遇大師、不遇大師，皆有堪任、有大勢力，無間能證煩惱障斷、所知障斷。

【V2 喻成熟2】

【W1 舉喻】

亥二、喻成熟2　天一、舉喻

譬如癰痤，熟至究竟無間可破，說名為熟。又如瓦器，熟至究竟無間可用，說名為熟。又如眾果，熟至究竟無間可噉，說名為熟。

【W2 合法】

天二、合法

如是由有善法種子及數修習諸善法故，獲得能順廣說乃至正加行滿，無間能證二障清淨，說名成熟。

【U3 結】

戌三、結

如是名為成熟自性。

【T2 所成熟補特伽羅2】

【U1 徵】

酉二、所成熟補特伽羅2　戌一、徵

云何所成熟補特伽羅？

【U2 釋2】

【V1 標列四種】

戌二、釋2　亥一、標列四種

謂所成熟補特伽羅略有四種。一者、住聲聞種性，於聲聞乘應可成熟補特伽羅；二者、住獨覺種性，於獨覺乘應可成熟補特伽羅；三者、住佛種性，於 無上乘應可成熟補特伽羅；四者、住無種性，於往善趣應可成熟補特伽羅。

【V2 明所成熟】

亥二、明所成熟

諸佛菩薩於此四事，應當成熟如是四種補特伽羅。是名所成熟補特伽羅。

【T3 成熟差別2】

【U1 徵】

酉三、成熟差別2　戌一、徵

云何成熟差別？

【U2 釋2】

【V1 標列】

戌二、釋2　亥一、標列

謂此差別略有六種。一、諸根成熟，二、善根成熟，三、智慧成熟，四、下品成熟，五、中品成熟，六、上品成熟。

【V2 隨釋2】

【W1 前三種2】

【X1 出體性3】

【Y1 諸根成熟】

亥二、隨釋2　天一、前三種2　地一、出體性3　玄一、諸根成熟

諸根成熟者，謂壽量具足、形色具足、族姓具足、自在具足、信言具足、大勢具足、人性具足、大力具足。此依身果異熟具足為所依故，堪任發起勇猛精進，修諸善法，於勤修集一切明處心無厭倦。

【Y2 善根成熟】

玄二、善根成熟

善根成熟者，謂性薄塵垢為所依止，性於諸惡不善法中心不樂入；諸蓋輕微，尋思薄弱，柔和正直，隨順而取。

柔和正直隨順而取者：謂善淨戒及正直見，是名柔和正直。善思法義，無惑無疑，遠離二路，逮得昇進，是名隨順而取。

【Y3 智慧成熟】

玄三、智慧成熟

智慧成熟者，謂具足正念，為性聰敏，有所堪任、有大勢力，能解善說、惡說法義，能受、能持、能正通達，具足成熟俱生妙慧。依此妙慧，有所堪任、有大勢力，能令其心究竟解脫一切煩惱。

【X2 略攝義】

地二、略攝義

當知此中，諸根成熟故，解脫異熟障；善根成熟故，能解脫業障；智慧成熟故，解脫煩惱障。

【W2 後三種3】

【X1 下品成熟】

天二、後三種3　地一、下品成熟

下品成熟者，謂二因緣下品成熟。一者、未久修習，諸根、善根、智慧成熟因緣未極增長；二者、串習下劣因緣。

【X2 中品成熟】

地二、中品成熟

中品成熟者，謂即於此二種因緣，隨一闕減，隨一具足。

【X3 上品成熟】

地三、上品成熟

上品成熟者，謂二因緣俱無闕減。

【T4 成熟方便3】

【U1 徵】

酉四、成熟方便3　戌一、徵

云何成熟方便？

【U2 釋2】

【V1 標列】

戌二、釋2　亥一、標列

當知此有二十七種。一者、界增長，二者、現緣攝受，三者、趣入，四者、攝樂，五者、初發處，六者、非初發處，七者、遠清淨，八者、近清淨，九者、加行，十者、意樂，十一者、財攝受，十二者、法攝受，十三者、神 通引攝，十四者、宣說正法，十五者、隱密說法，十六者、顯了說法，十七者、下品加行，十八者、中品加行，十九者、上品加行，二十者、聽聞，二十一者、思惟，二十二者、修習，二十三者、攝受，二十四者、降伏，二十五者、自成熟，二十六者、請他成熟，二十七者、俱成熟。

【V2 隨釋2】

【W1 前二種2】

【X1 出體性2】

【Y1 界增長】

亥二、隨釋2　天一、前二種2　地一、出體性2　玄一、界增長

界增長者，謂本性善法種子具足為所依止，先來串習諸善法故，後後位中善法種子轉增轉勝，生起堅住。是名界增長。

生起堅住者：善法現前，是名生起。得無退失，是名堅住。

【Y2 現緣攝受】

玄二、現緣攝受

現緣攝受者，謂於現法中無倒說法、無倒受持，如理修行法隨法行。

【X2 略攝義】

地二、略攝義

當知界增長，由先世因現在成熟；現緣攝受，由現在因現在成熟。

如理修行法隨法行者：力種性品說：云何菩薩法隨法行？當知此行略有五種。謂如所求、如所受法，身語意業無倒隨轉，正思、正修。乃至廣說。（陵本三十八卷十八頁3158）此應準知。

【W2 後二十五種25】

【X1 趣入】

天二、後二十五種25　地一、趣入

趣入者，謂得淨信增上力故，或有在家遠離惡行，受持學處；或趣非家遠離諸欲，受持學處。

【X2 攝樂】

地二、攝樂

攝樂者，謂依出離眾苦行跡，及依遠離欲樂、自苦二邊行跡，於佛善說法毗奈耶真實聖教深生愛樂。

謂依出離眾苦行跡等者：此中二種行跡，謂即四種聖諦及與無罪歡喜處戒，如次配釋應知。

【X3 初發處】

地三、初發處

初發處者，謂即最初於可厭法深生厭離；於能成辦真實理義，如實了知有勝功德，而創趣入。名初發處。

於能成辦真實理義等者：趣證三菩提果，名能成辦真實理義。於彼所證及得方便，如實了知有勝功德，故發正願，猛利趣入。於此處所最初發心，名初發處。

【X4 非初發處】

地四、非初發處

非初發處者，謂已趣入補特伽羅，現成熟時，常不捨離諸佛菩薩，諸明了處轉轉明了。由此成熟，轉轉增進。

現成熟時等者：此中成熟，謂已成熟。現能趣入正性離生，名現成熟。義如聲聞地說。（陵本二十一卷十七頁1870）是即菩薩最初證得極歡喜住。住此位中，引發大願，隨於一切在所生處，常不遠離諸佛菩薩，與諸菩薩常同一味意樂加行。由是因緣，彼諸善根轉復明淨。義如住品中說。（陵本四十七卷二十二頁3804）此所說義，準彼應釋。言諸明了處者，謂即五種明處應知。

【X5 遠清淨】

地五、遠清淨

遠清淨者，謂由懈怠，或由違緣，經極長時，或經多生、或經多劫方能清淨。

【X6 近清淨】

地六、近清淨

近清淨者，當知一切與此相違。

遠清淨者等者：謂諸菩薩，勝解行地所有一切增上意樂，名不清淨。從淨勝意樂地以上所有一切增上意樂，方名清淨。義如增上意樂品說。（陵本四十七卷十一頁3766）此說清淨，義應準知。

【X7 加行】

地七、加行

加行者，謂為獲得自勝義利，猛利樂欲為所依故；或怖當來墮諸惡趣，或怖現法他所譏毀，於諸學處常勤護持；無間所作、殷重所作。

【X8 意樂】

地八、意樂

意樂者，謂於諸法正觀察忍為所依故，於佛善說法毗奈耶不可引奪，於他所證深生信解。信有功德為所依故，於三寶所及於獲得自義利所深信無動。

【X9 財攝受】

地九、財攝受

財攝受者，謂於一切飲食等物有匱乏者，施與一切飲食等物；

謂於一切飲食等物者：此中等言，等取所餘諸資生具。施品中說，菩薩遂求施有八種相，其事應知。（陵本三十九卷十七頁3227）

或於隨順飲食等物有匱乏者，施與隨順飲食等物。

或於隨順飲食等物者：謂財寶等應知。

【X10 法攝受】

地十、法攝受

法攝受者，謂或宣說正法，施諸有情；或開顯正義，施諸有情。

【X11 神通引攝】

地十一、神通引攝

神通引攝者，謂具神通者，哀愍有情故，或為有情意樂清淨、或為有情加行清淨增上力故，示現種種神通變化。欲令有情見已、聞已，於佛聖教，或當獲得意樂清淨，或當修行無倒加行。彼諸有情，由此神變引攝心故，或有獲得意樂清淨，或有修行無倒加行。

或為有情意樂清淨等者：此中意樂、加行，如前已說，應準彼釋。

【X12 宣說正法】

地十二、宣說正法

宣說正法者，謂於獲得自勝義利若無堪能，為說正法，伴助令彼發生正行；若有堪能，為說正法，隨順令彼速證通慧。

【X13 隱密說法】

地十三、隱密說法

隱密說法者，謂於嬰兒智慧有情，隱覆廣大甚深義法，為說麤淺易可悟入、易為方便趣入處法。

【X14 顯了說法】

地十四、顯了說法

顯了說法者，謂於廣大智慧有情，已善悟入聖教理者，為其開示廣大甚深道理處法。

【X15 下品加行】

地十五、下品加行

下品加行者，謂若遠離無間加行及殷重加行。

【X16 中品加行】

地十六、中品加行

中品加行者，謂或遠離無間加行，或復遠離殷重加行，於二加行隨闕一種。

【X17 上品加行】

地十七、上品加行

上品加行者，謂無間加行及殷重加行二俱相應。

【X18 聽聞】

地十八、聽聞

聽聞者，謂於佛語深生信解，精勤聽聞、受持、讀誦契經等法。

【X19 思惟】

地十九、思惟

思惟者，謂居遠離，樂思惟法，推度其義，解了決定。

解了決定者：攝異門分說：言解了者，於所知事作意發悟。等解了者，既發悟已，方便尋求。近解了者，求已決定。（陵本八十三卷十頁6306）此應準釋。

【X20 修習】

地二十、修習

修習者，謂於止、舉、捨相正審觀察為先，深心欣樂修止、舉、捨。

【X21 攝受2】

【Y1 與作依止】

地二十一、攝受2　玄一、與作依止

攝受者，謂無染心，以親教師及軌範師道理方便，無有顛倒與作依止。

【Y2 起供事行】

玄二、起供事行

又即於彼發起種種別供事行。謂看病行，給施如法衣服、飲食、諸坐臥具、病緣醫藥資生具行，除遣憂愁及惡作行，除遣煩惱、隨煩惱行。如是等類，當知皆名別供事行。

除遣憂愁及惡作行等者：戒品中說：又諸菩薩，於處衰惱諸有情類，能善開解，令離愁憂。乃至廣說。（陵本四十卷十頁3288）又說：為貪欲纏所苦有情，開解令離貪欲纏苦。如是若為瞋恚、惛沈睡眠、掉舉惡作、疑纏所苦有情，開解令離疑纏等苦。欲尋思纏所苦有情，開解令離欲尋思苦。乃至廣說。（陵本四十卷八頁3281）此中除遣憂愁，及與除遣煩惱、隨煩惱行，準彼應釋。言惡作者，謂由毀犯淨戒因緣，即便生起五種惡作，亦由五相能正除遣。一一差別，皆如攝事分說。（陵本九十九卷九頁7427）此說除遣惡作，應可準知。

【X22 降伏2】

【Y1 標列】

地二十二、降伏2　玄一、標列

降伏者，謂深防護自身雜染。於毀犯者，若犯下品，慈心諫誨；若犯中品，慈心訶罰；若犯上品，慈心驅擯。

【Y2 料簡2】

【Z1 諫誨訶罰】

玄二、料簡2　黃一、諫誨訶罰

當知此中，諫誨、訶罰，令彼及餘利益安樂。

【Z2 驅擯2】

【a1 標差別】

黃二、驅擯2　宇一、標差別

驅擯一種，若重攝受，令彼及餘利益安樂。若驅擯已，不重攝受，但令其餘利益安樂。

【a2 隨難釋】

宇二、隨難釋

何以故？餘若見彼毀犯因緣，既被驅擯，便自防護，不起毀犯故。

【X23 自成熟2】

【Y1 自正修行】

地二十三、自成熟2　玄一、自正修行

自成熟者，謂自宣說隨順正法，令諸有情出不善處，安立善處。如自所說，亦自修行法隨法行，令諸有情同分隨轉。

【Y2 遮他譏毀】

玄二、遮他譏毀

勿使他人作如是說：汝自不能出不善處，安立善處，云何於他教授、諫舉、為作憶念？他應於汝教授、諫舉、為作憶念。

謂自宣說隨順正法等者：當知此顯菩薩同事攝事。攝事品說：云何菩薩同事？謂諸菩薩，若於是義、於是善根勸他受學，即於此義、於此善根或等或增自現受學。如是菩薩與他事同，故名同事。乃至廣說。（陵本四十三卷十八頁3535）為顯此義，故作是說。

【X24 請他成熟】

地二十四、請他成熟

請他成熟者，謂若有餘無量有情，於彼發起上品愛敬；或復有餘善知方便，於說正法已善修學；即應勸請殷勤營助，令其成熟無量有情。

請他成熟等者：此中略顯由二因緣。一、由無量有情，於他發起上品愛敬；二、或由他善知方便，於說正法已善修學。是故請他營助，成熟無量有情。

【X25 俱成熟】

地二十五、俱成熟

俱成熟者，謂具二種。若自成熟，若勸請他令其成熟。

【U3 結】

戌三、結

由此所說二十七種成熟方便，當知令前六種成熟差別圓滿。所謂諸根成熟、善根成熟、智慧成熟、下品成熟、中品成熟、上品成熟。

【T5 能成熟補特伽羅2】

【U1 徵】

酉五、能成熟補特伽羅2　戌一、徵

云何能成熟補特伽羅？

【U2 釋2】

【V1 標列能成熟】

戌二、釋2　亥一、標列能成熟

謂略有六種菩薩，住菩薩六地，能成熟有情。一者、勝解行菩薩住勝解行地；二者、淨勝意樂菩薩住淨勝意樂地；三者、行正行菩薩住行正行地；四者、墮決定菩薩住墮決定地；五者、決定行正行菩薩住決定行正行地；六者、到究竟菩薩住到究竟地。

略有六種菩薩住菩薩六地等者：地品中說：勝解行住，名勝解行地；極歡喜住，名淨勝意樂地；增上戒住、增上心住、三種增上慧住、有加行有功用無相住，名行正行地；無加行無功用無相住，名決定地，此地菩薩墮在第三決定中故；無礙解住，名決定行地；最上成滿菩薩住及如來住，名到究竟地。（陵本四十九卷一頁3910）此說菩薩六地，一一差別，應準彼知。

【V2 料簡所成熟2】

【W1 無種性】

亥二、料簡所成熟2　天一、無種性

住無種性補特伽羅，於往善趣而成熟時，有數退轉、有數應作。

有數退轉有數應作者：時墮惡趣，名數退轉。作非究竟，名數應作。

【W2 有種性】

天二、有種性

安住種性補特伽羅，於往三乘而成熟時，無數退轉、無數應作。

於往三乘而成熟時等者：此中成熟，如應當知，唯說中品及與上品。若中品熟，不往惡趣，是故說言無數退轉。若上品熟，得般涅槃，是故說言無數應作。義如下說。

【T6 已成熟補特伽羅相2】

【U1 徵】

酉六、已成熟補特伽羅相2　戌一、徵

云何已成熟補特伽羅相？

【U2 釋3】

【V1 聲聞3】

【W1 下品成熟】

戌二、釋3　亥一、聲聞3　天一、下品成熟

謂諸聲聞先已串習諸善法故，若時安住下品成熟，爾時便有下品欲樂、下品加行。猶往惡趣，非於現法證沙門果，非於現法得般涅槃。

【W2 中品成熟】

天二、中品成熟

若時安住中品成熟，爾時便有中品欲樂、中品加行。不往惡趣，於現法中證沙門果，非於現法得般涅槃。

【W3 上品成熟】

天三、上品成熟

若時安住上品成熟，爾時便有上品欲樂、上品加行。不往惡趣，於現法中證沙門果，即於現法得般涅槃。

【V2 獨覺2】

【W1 例同】

亥二、獨覺2　天一、例同

如說聲聞，獨覺亦爾。何以故？道與聲聞同種類故。

【W2 顯別】

天二、顯別

而此獨覺與諸聲聞有差別者，謂住最後有、最後所得身，無軌範師，宿習力故，修三十七菩提分法，究竟斷滅一切煩惱，證阿羅漢，故名獨覺。

【V3 菩薩2】

【W1 標三品】

亥三、菩薩2　天一、標三品

若諸菩薩住勝解行地，名下品成熟。住淨勝意樂地，名中品成熟；

住淨勝意樂地名中品成熟者：此說中品成熟，應非唯住淨勝意樂地，住行正行地亦此攝故。下說住中品成熟，盡第二無數劫邊際故，今未具說，然義應知。

住墮決定、到究竟地，名上品成熟。

【W2 釋三品2】

【X1 辨品類3】

【Y1 下品成熟】

天二、釋三品2　地一、辨品類3　玄一、下品成熟

若時菩薩住下品成熟，爾時便有下品欲樂、下品加行。猶往惡趣。此盡第一無數劫邊際，熾然、無動、極善清淨覺品善法，當知一切皆未相應。

熾然無動極善清淨覺品善法者：此中覺品善法，謂即菩提分法應知。餘如下釋。

【Y2 中品成熟】

玄二、中品成熟

若時菩薩住中品成熟，爾時便有中品欲樂、中品加行。不往惡趣。此盡第二無數劫邊際，熾然、無動覺品善法已得相應，極善清淨覺品善法未得相應。

【Y3 上品成熟】

玄三、上品成熟

若時菩薩住上品成熟，爾時便有上品欲樂、上品加行。不往惡趣。此盡第三無數劫邊際，熾然、無動、極善清淨覺品善法，當知一切皆悉成就。

【X2 釋種種】

地二、釋種種

今於此中，性淳厚故，極猛盛故，能有上品廣大果故，大勝利故，名為熾然。

今於此中性淳厚故等者：謂性成就淨勝意樂，名性淳厚。一切善法不由思擇，熾盛現前，名極猛盛。由是因緣，在在生處受增上生，於彼生中超餘種類，是名上品廣大果。又復成就無量威力神變，名大勝利。

不轉還故，不退墮故，常勝進故，名為無動。菩薩地中最無上故，

不轉還故等者：攝事品說：言無動者，謂此菩薩意樂淨故，隨所獲得、隨所積集所有善法皆無退轉，於當來世能無退減。如是菩薩，隨所經歷彼彼日夜、隨所過度彼彼自身，所有善法如明分月，唯增無減。（陵本四十三卷二十頁3541）此中三義，準彼應釋。

當知說名極善清淨。

當知說名極善清淨者：增上意樂品說：又諸菩薩，到究竟地所有一切增上意樂，是名菩薩善清淨意樂。（陵本四十七卷十一頁3766）由是當知，極善清淨非下地有，故最無上。

【S3 料簡2】

【T1 品類差別2】

【U1 唯下品攝】

申三、料簡2　酉一、品類差別2　戌一、唯下品攝

當知此中，若財攝受所作成熟、若神通引攝所作成熟、若隱密說法所作成熟、若下品加行所作成熟、若唯聽聞所作成熟，如是五種所作成熟，若於長時修習彼法，尚為下品，況於少時修習彼法。

【U2 通三品攝3】

【V1 三品】

戌二、通三品攝3　亥一、三品

其餘一切成熟因緣所作成熟，當知皆有三品道理。謂若於彼下品修習，成下成熟；中品修習，成中成熟；上品修習，成上成熟。

【V2 九品】

亥二、九品

此下中上三品成熟，當知一一復有三品。於下品中，有下下、下中、下上三品成熟；於中品中，有中下、中中、中上三品成熟；於上品中，有上下、上中、上上三品成熟。

【V3 無量品】

亥三、無量品

如是等類諸佛菩薩成熟有情，當知展轉差別道理有無量品。

【T2 自他差別2】

【U1 為自成熟】

酉二、自他差別2　戌一、為自成熟

此中菩薩，由前所說成熟因緣，為欲成熟自佛法故，精勤修集諸根成熟、善根成熟、智慧成熟、下品成熟、中品成熟、上品成熟。

【U2 令他成熟】

戌二、令他成熟

又欲令他諸有情類補特伽羅乘三乘法而出離故，往善趣故，修集如是六種成熟。

瑜伽師地論科句披尋記卷第三十七

瑜伽師地論科句披尋記卷第三十八

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處菩提品第七

【Q5 無上正等菩提處（即菩提品）3】

【R1 徵】

午五、無上正等菩提處（即菩提品）3　未一、徵

云何菩提？

【R2 釋5】

【S1 自性3】

【T1 第一解2】

【U1 標】

未二、釋5　申一、自性3　酉一、第一解2　戌一、標

謂略說二斷、二智，是名菩提。

【U2 釋】

戌二、釋

二斷者，一、煩惱障斷，二、所知障斷。二智者，一、煩惱障斷故，畢竟離垢，一切煩惱不隨縛智；二、所知障斷故，於一切所知無礙無障智。

略說二斷二智等者：大菩提果義說為二，謂斷及智。顯二殊勝，故說是別。攝大乘論說有彼果斷分、彼果智分，如彼廣釋二殊勝義應知。

【T2 第二解2】

【U1 標】

酉二、第二解2　戌一、標

復有異門。謂清淨智、一切智、無滯智。一切煩惱并諸習氣無餘永害，

一切煩惱并諸習氣無餘永害者：此顯如來非唯煩惱障斷，并彼相似習氣亦復永害。謂諸如來，或於動轉、或於瞻視、或於言論、或於安住，似有煩惱所起作業多不現行，是名如來永害習氣。如建立品說。（陵本五十卷十二頁4006）

遍一切種不染無明無餘永斷，是名無上正等菩提。

【U2 釋3】

【V1 清淨智】

戌二、釋3　亥一、清淨智

一切煩惱并諸習氣畢竟斷故，名清淨智。

遍一切種不染無明無餘永斷者：攝大乘論頌云：法界中有十，不染汙無明；治此所治障，故安立十地。（攝論三卷一頁31,145c）此說一切種不染無明，應準彼釋。言不染無明者，謂即法執無明。不染二乘，故名不染。

【V2 一切智3】

【W1 標】

亥二、一切智3　天一、標

於一切界、一切事、一切品、一切時智無礙轉，名一切智。

【W2 釋4】

【X1 一切界】

天二、釋4　地一、一切界

界有二種。一者、世界，二者、有情界。

【X2 一切事】

地二、一切事

事有二種。一者、有為，二者、無為。

【X3 一切品】

地三、一切品

即此有為、無為二事無量品別，名一切品。謂自相展轉種類差別故，共相差別故，因果差別故，界趣差別故，善、不善、無記等差別故。

善不善無記等差別故者：此中等言，等取漏無漏等諸門分別應知。

【X4 一切時】

地四、一切時

時有三種。一、過去，二、未來，三、現在。

【W3 結】

天三、結

即於如是一切界、一切事、一切品、一切時如實知故，名一切智。

【V3 無滯智】

亥三、無滯智

無滯智者，暫作意時，遍於一切無礙速疾無滯智轉。不由數數作意思惟，依 一作意遍了知故。

【T3 第三解2】

【U1 標】

酉三、第三解2　戌一、標

復有異門。謂百四十不共佛法，及如來無諍、願智、無礙解等，是名無上正等菩提。

無諍願智無礙解等者：此中等言，等取六種神通，如前威力品中已說。攝大乘論頌云：能滅諸有情，一切惑無餘，害煩惱有染，常哀愍歸禮。此顯如來無諍不同聲聞。又有頌云：無功用無著，無礙常寂定，於一切問難，能解釋歸禮。此顯如來願智勝聲聞等。又有頌云：於所依能依，所說言及智，能說無礙慧，常善說歸禮。此顯如來四無礙解。如是諸頌，無性攝論有釋應知。

【U2 釋】

戌二、釋

百四十不共佛法者，謂三十二大丈夫相、八十隨好、四一切種清淨、十力、四無所畏、三念住、三不護、大悲、無忘失法、永害習氣、一切種妙智。是諸佛法，建立品中當廣分別。

【S2 最勝4】

【T1 標】

申二、最勝4　酉一、標

如是菩提名為最勝，七種最勝共相應故。由是因緣，於諸菩提最為殊勝。

【T2 徵】

酉二、徵

云何名為七種最勝？

【T3 列】

酉三、列

一者、所依最勝，二者、正行最勝，三者、圓滿最勝，四者、智最勝，五者、威力最勝，六者、斷最勝，七者、住最勝。

【T4 釋2】

【U1 種類7】

【V1 所依最勝】

酉四、釋2　戌一、種類7　亥一、所依最勝

由諸如來以三十二大丈夫相等莊嚴其身，故名所依最勝。

【V2 正行最勝】

亥二、正行最勝

由諸如來自利利他，利益安樂無量眾生，哀愍世間，令諸天人獲得義利利益安樂而行正行，故名正行最勝。

如來自利利他等者：自利利他略有十種，義如自他利品中說。言利益者，謂諸善行。言安樂者，無損惱行。言哀愍者，謂如有一，由諸善行、無損惱行，哀愍於他。如攝異門分說。（陵本八十三卷十七頁6329）如是一切，通化非化一切有情，是故說言利益安樂無量眾生。言義利者，謂能證得沙門果利，超越一切生死大苦。此中唯說天及人者，彼有勢力能了其義修正行故。如攝異門分說。（陵本八十三卷十八頁6330）如來於此為令獲得出世義利，及與世間利益安樂，是故說言令諸天人獲得義利利益安樂。

【V3 圓滿最勝】

亥三、圓滿最勝

由諸如來無上無等四種圓滿，謂戒圓滿、見圓滿、軌則圓滿、淨命圓滿，皆悉成就，故名圓滿最勝。

【V4 智最勝】

亥四、智最勝

由諸如來無上無等四無礙解，謂法無礙解、義無礙解、訓詞無礙解、辯說無礙解，皆悉成就，故名智最勝。

無上無等四無礙解等者：四無礙解一一差別，如菩提分品中釋。（陵本四十五卷二頁3617）又說：菩薩由此四種行相，於一切法自能妙善現正等覺，亦善為他無倒開示。此上無有自能妙善現正等覺，況善為他無倒開示。由是當知，四無礙解說名無上。又復如來超餘菩薩所修四無礙解，故名無等。

【V5 威力最勝】

亥五、威力最勝

由諸如來無上無等如前所說六種神通皆悉成就，故名威力最勝。

【V6 斷最勝】

亥六、斷最勝

由諸如來無上無等一切煩惱習氣永斷，及一切所知障永斷皆悉成就，故名斷最勝。

【V7 住最勝2】

【W1 標】

亥七、住最勝2　天一、標

由諸如來多住無上無等三住，謂聖住、天住、梵住，故名住最勝。

【W2 釋2】

【X1 住差別】

天二、釋2　地一、住差別

當知此中，空、無願、無相住，及滅盡定住，是名聖住。四種靜慮、四無色定，是名天住。四種無量，是名梵住。

【X2 住最勝2】

【Y1 標列四種】

地二、住最勝2　玄一、標列四種

於此三住中，如來多住四最勝住。謂於聖住中，多住空住、滅盡定住；於天住中，多住無動第四靜慮住；於梵住中，多住大悲住。

【Y2 隨釋大悲】

玄二、隨釋大悲

由是如來晝夜六時，晝三、夜三，常以佛眼觀察世間誰增、誰減，我應令誰未起善根而種善根，廣說乃至我應令誰建立最勝阿羅漢果。

觀察世間誰增誰減者：此說增減，謂諸善根。彼生起已，轉復增長，是名為增；還復退失，是名為減。

【U2 異名】

戌二、異名

又諸如來所依最勝故，名大丈夫。正行最勝故，名大悲者。圓滿最勝故，名大戒者及大法者。智最勝故，名大慧者。威力最勝故，名大神通者。斷最勝故，名大解脫者。住最勝故，名多安住、廣大住者。

【S3 十種功德名號隨念功德4】

【T1 標】

申三、十種功德名號隨念功德4　酉一、標

又諸如來略有十種功德名號隨念功德。

【T2 徵】

酉二、徵

何等為十？

【T3 列】

酉三、列

謂薄伽梵，號為如來、應、正等覺、明行圓滿、善逝、世間解、無上丈夫調御士、天人師、佛、薄伽梵。

【T4 釋10】

【U1 如來】

酉四、釋10　戌一、如來

言無虛妄，故名如來。

【U2 應】

戌二、應

已得一切所應得義，應作世間無上福田，應為一切恭敬供養，是故名應。

【U3 正等覺】

戌三、正等覺

如其勝義覺諸法故，名正等覺。

【U4 明行圓滿】

戌四、明行圓滿

明謂三明，行如經說止觀二品。極善圓滿，是故說名明行圓滿。

明謂三明等者：聞所成地中說：當知為顯於前後中際，斷常二邊邪執現法涅槃愚癡沙門婆羅門無明性故，建立三明。（陵本十四卷七頁1198）攝異門分釋行圓滿。謂有二行，一者、行行，二者、住行。住謂四種增上心法現法樂住。此中唯說止觀二品，即彼住行所攝應知。

【U5 善逝】

戌五、善逝

上昇最極，永不退還，故名善逝。

【U6 世間解】

戌六、世間解

善知世界及有情界一切品類染淨相故，名世間解。

【U7 無上丈夫調御士】

戌七、無上丈夫調御士

一切世間唯一丈夫，善知最勝調心方便，是故說名無上丈夫調御士。

【U8 天人師】

戌八、天人師

為實眼故，為實智故，為實義故，為實法故，

為實眼故者：於一切所知境界如實現見故。

與顯了義為開導故，與一切義為所依故，與不了義為能了故，與所生疑為能斷故，與甚深處為能顯故，令明淨故，與一切法為根本故，為開導故，為所依故，能正教誡教授天人，令其出離一切眾苦，是故說佛名天人師。

與一切法為 根本故等者：攝事分說：由如來出世，有彼教可知，故說世尊為彼根本。又說：若有於中生諸疑惑，唯依世尊乃能決了，故說世尊為所依止。（陵本八十五卷二十一頁6483）此應準知。

【U9 佛】

戌九、佛

於能引攝義利法聚，於能引攝非義利法聚，於能引攝非義利非非義利法聚，遍一切種現前等覺，故名為佛。

於能引攝義利法聚等者：當知此約如來一切種智，故名為佛。建立品說：謂諸如來以要言之，於三聚法現等正覺。何等為三？一者、能引有義聚法，二者、能引無義聚法，三者、非能引有義聚法非能引無義聚法。（陵本五十卷十二頁4007）此中能引有義聚法，謂即三乘聖道諸所有法。能引無義聚法，謂彼外道世間諸所有法。非能引有義聚法非能引無義聚法，謂人天乘諸所有法。

【U10 薄伽梵】

戌十、薄伽梵

能破諸魔大力軍眾，具多功德，名薄伽梵。

能破諸魔大力軍眾等者：謂煩惱魔、蘊魔、死魔、自在天魔，是名諸魔。能破如是四種魔怨，名薄伽梵。又薄伽梵依六義轉，一、自在義，二、熾盛義，三、端嚴義，四、名稱義，五、吉祥義，六、尊貴義。如佛地經論釋。是名具多功德。

【S4 出現2】

【T1 標】

申四、出現2　酉一、標

或有多劫，無有一佛出現於世；或有一劫，有眾多佛出現於世。

或有多劫等者：此中多劫、一劫，約一世界為論，義顯於一世界如來出現，或有、或無、或一、或多。然多佛出定不俱時，是故此中說一劫言，謂即世間一成、一壞名一劫故。

【T2 釋2】

【U1 成多佛土多佛出世4】

【V1 標】

酉二、釋2　戌一、成多佛土多佛出世4　亥一、標

彼彼十方無量無數諸世界中，應知同時有無量佛出現於世。

【V2 徵】

亥二、徵

何以故？

【V3 釋3】

【W1 顯正2】

【X1 明修因2】

【Y1 總標】

亥三、釋3　天一、顯正2　地一、明修因2　玄一、總標

於十方界，現有無量無數菩薩，同時發願、同勤修集菩提資糧。

【Y2 別顯2】

【Z1 同時發願】

玄二、別顯2　黃一、同時發願

若一菩薩，於如是日、於如是分、於如是月、於如是年發菩提心，願趣菩提。即於此日、即於此分、即於此月、即於此年，一切亦爾。

【Z2 同修資糧】

黃二、同修資糧

如一菩薩勇悍策勵，熾然精進，一切亦爾。

【X2 舉現見】

地二、舉現見

於今現見此世界中，多百菩薩同時發願、同修惠施、同修淨戒、同修忍辱、同修精進、同修靜慮、同修智慧，況於十方無量無邊諸佛世界。

此世界中多百菩薩等者：此一世界，名此世界。謂即此方三千大千世界俱成、俱壞，總名一佛世界故。

【W2 遮非3】

【X1 遮一世界一時成佛】

天二、遮非3　地一、遮一世界一時成佛

又於十方現有無量無數三千大千佛土，無二菩薩同時修集菩提資糧，俱時圓滿，於一佛土并出於世，一時成佛，況有無量無數菩薩於一世界一時成佛。

於一世界一時成佛者：一佛世界，名一世界。定無眾多菩薩同一時分，於中現成正覺。由一如來，於一三千大千世界，普能施作一切佛事故。

【X2 遮前後避次第成佛】

地二、遮前後避次第成佛

又不應言：眾多菩薩同時修集菩提資糧，俱時圓滿，前後相避，次第成佛。

【X3 遮餘菩薩皆不成佛】

地三、遮餘菩薩皆不成佛

亦不應言：一切菩薩皆不成佛。

【W3 結成】

天三、結成

是故當知，眾多菩薩同時修集菩提資糧俱圓滿者，於十方面無量無數隨其所淨空無如來諸佛國土，各別出世，同時成佛。

隨其所淨空無如來諸佛國土者：謂隨宿昔所修清淨佛土因緣，於無如來諸世界中，願當獨一現正等覺，與彼有情為作導首，由是說言各別出世。於十方面現有無量無數佛土，各別為所依止，由是得有同成佛義。

【V4 結】

亥四、結

由此道理，多世界中，決定應有眾多菩薩同時成佛。

【U2 成一佛土一佛出世3】

【V1 標】

戌二、成一佛土一佛出世3　亥一、標

決定無有一佛土中，有二如來俱時出世。

【V2 徵】

亥二、徵

何以故？

【V3 釋3】

【W1 由願增長】

亥三、釋3　天一、由願增長

菩薩長夜起如是願，隨令增長：我當獨一，於無導首諸世界中，為作導首，調伏有情，令脫眾苦、令般涅槃。如是長夜所起大願隨令增長，攝受正行得成滿故，無二如來於一世界俱時出現。

【W2 由遍有能】

天二、由遍有能

又一如來，於一三千大千佛土，普能施作一切佛事，是故第二如來出世無所利益。

【W3 由速成辦4】

【X1 標】

天三、由速成辦4　地一、標

又一如來，於一佛土出現於世，令諸有情成辦自義，極為熾盛、極為隨順。

極為熾盛極為隨順者：自他利品中說：菩薩於諸有情種種眾多利益事業， 自有力能；及善安處所化有情，彼於自事隨順而作；如是乃名隨其所欲所作成辦。乃至廣說菩薩要具二事，方於有情所作利益名為熾盛、名為隨順。（陵本三十六卷四頁2913）此說如來，當知亦爾，唯極究竟是其差別。

【X2 徵】

地二、徵

何以故？

【X3 釋2】

【Y1 正顯】

地三、釋2　玄一、正顯

彼作是思：一切世間唯一如來，更無第二。若於此土化事已訖，或往餘方，或入滅度。我等何從當修梵行？我等何從當聞正法？如是思已，發起深厚欲勤精進，速修梵行、速聞正法。

【Y2 翻成】

玄二、翻成

若一佛土多佛出世，彼於所作不能速疾。

【X4 結】

地四、結

故一佛土一佛出世，令諸有情成辦自義，極為熾盛、極為隨順。

【S5 差別2】

【T1 功德無別3】

【U1 標除四法】

申五、差別2　酉一、功德無別3　戌一、標除四法

一切如來一切功德平等平等無有差別。

一切功德平等平等者：謂百四十不共佛法，及如來無諍願智、無礙解等，是名一切功德。

唯除四法。

【U2 列四法名】

戌二、列四法名

一者、壽量，二者、名號，三者、族姓，四者、身相。

【U3 結顯非餘】

戌三、結顯非餘

一切如來於此四法有增減相，非餘功德。

唯除四法等者：如來壽量，住捨自在，故有差別。如來族姓，或生婆羅門大國師家，或生剎帝利大國王家，故有差別。容色形貌，是名身相，隨同分生，故有差別。

【T2 所餘無別2】

【U1 標非女身】

酉二、所餘無別2　戌一、標非女身

又非女身能證無上正等菩提。

【U2 徵釋所以】

戌二、徵釋所以

何以故？一切菩薩於過第一無數劫時，已捨女身，乃至安坐妙菩提座，曾不為女。

於過第一無數劫時者：謂超勝解行地，已入淨勝意樂地故。

一切母邑性多煩惱、性多惡慧。非諸稟性多煩惱身、多惡慧身能證無上正等菩提。

性多煩惱性多惡慧者：謂彼煩惱、惡慧，於所依中性成就故。

【R3 結2】

【S1 顯略義】

未三、結2　申一、顯略義

如是無上正等菩提，如說自性，應如實知；如說最勝，應如實知；如說十種功德名號隨念功德，應如實知；如說出現，應如實知；如說差別，應如實知。

【S2 顯勝德】

申二、顯勝德

又此菩提，為不思議，超過一切尋思道故；為無有量，無邊功德所集成故；為無有上，生成一切聲聞、獨覺及與如來諸功德故；是故唯佛所證菩提，最上、最尊、最妙、最勝。

最上最尊最妙最勝者：此中最上，結無有上。最尊，結無有量。最妙，結不思議。最勝，結前七種最勝。

本地分中菩薩地初持瑜伽處力種性品第八

【M2 如是學2】

【N1 結前生後】

寅二、如是學2　卯一、結前生後

已說菩薩所應學處。如是應學，我今當說。

【N2 略廣分別2】

【O1 略2】

【P1 總標2】

【Q1 嗢柁南】

卯二、略廣分別2　辰一、略2　巳一、總標2　午一、嗢柁南

嗢柁南曰：勝解多求法　說法修法行　正教授教誡　方便攝三業

【Q2 長行】

午二、長行

若諸菩薩欲於菩薩所應學處精勤修學，最初定應具多勝解，應求正法，應說正法，應正修行法隨法行，應正教授，應正教誡，應住無倒教授、教誡，方便所攝身語意業。

【P2 別釋7】

【Q1 應多勝解2】

【R1 徵】

巳二、別釋7　午一、應多勝解2　未一、徵

云何菩薩具多勝解？

【R2 釋2】

【S1 依處2】

【T1 標數】

未二、釋2　申一、依處2　酉一、標數

謂諸菩薩於其八種勝解依處，具足成就淨信為先決定喜樂。

具足成就淨信為先決定喜樂者：此中喜樂，謂即菩薩增上意樂。由諸菩薩淨信為先，擇法為先，於諸佛法所有勝解，印解決定故。

【T2 列釋8】

【U1 於三寶功德】

酉二、列釋8　戌一、於三寶功德

一者、於三寶功德勝解依處，具足成就淨信為先決定喜樂。謂於佛法僧真實功德具多勝解。

【U2 於威力】

戌二、於威力

二者、於佛菩薩威力勝解依處，具足成就淨信為先決定喜樂。謂於如前所說威力具多勝解。

謂於如前所說威力具多勝解者：如前威力品說：諸佛菩薩威力，當知略有三種。謂聖威力、法威力、俱生威力。一一廣釋應知。（陵本三十七卷一頁3017）

【U3 於真實義】

戌三、於真實義

三者、於真實義勝解依處，具足成就淨信為先決定喜樂。謂於如前所說真實義具多勝解。

謂於如前所說真實義具多勝解者：謂於法無我、補特伽羅無我甚深勝義諸法真如起勝解故。如前真實義品廣說應知。（陵本三十六卷八頁2927）

【U4 於因】

戌四、於因

四者、於因勝解依處，具足成就淨信為先決定喜樂。謂於種種如應所攝無顛倒因具多勝解。

種種如應所攝無顛倒因者：無顛倒因有十差別，是名種種。云何為十？謂隨說因、觀待因、牽引因、攝受因、生起因、引發因、定別因、同事因、相違因、不相違因。如是十因，或雜染攝、或清淨攝、或無記攝，由是說言如應所攝。義如下說。

【U5 於果】

戌五、於果

五者、於果勝解依處，具足成就淨信為先決定喜樂。謂於種種如應所攝無顛倒果具多勝解。

種種如應所攝無顛倒果者：無顛倒果有五差別，是名種種。云何為五？謂異熟果、等流果、離繫果、士用果、增上果。義如下釋。如是五種，遍攝染、淨、無記諸果，由是說言如應所攝。

【U6 於應得義】

戌六、於應得義

六者、於應得義勝解依處，具足成就淨信為先決定喜樂。謂於無上正等菩提所應得義，我有堪任定當能得具多勝解。

【U7 於得方便】

戌七、於得方便

七者、於得方便勝解依處，具足成就淨信為先決定喜樂。謂於一切菩薩學道 能得方便，由此方便得應得義具多勝解。

【U8 於善說】

戌八、於善說

八者、於善言、善語、善說勝解依處，具足成就淨信為先決定喜樂。謂於契經、應頌、記別等法具多勝解。

善言善語善說者：思所成地中說：言善語者，所謂善說、善言、善論。當知善說有三種相。所謂悅意、無染、唯善。乃至廣說。（陵本十九卷一頁1611）今於此中，差別說三，準彼當知體義是一。

【S2 因緣】

申二、因緣

於此八種勝解依處，應知菩薩由二因緣具多勝解。一者、多修勝解故；二者、積集猛利忍故。

【Q2 應求正法3】

【R1 總徵三求】

午二、應求正法3　未一、總徵三求

彼諸菩薩求正法時，當何所求？云何而求？何義故求？

【R2 別釋三求3】

【S1 何所求2】

【T1 當求一切2】

【U1 標】

未二、別釋三求3　申一、何所求2　酉一、當求一切2　戌一、標

謂諸菩薩以要言之，當求一切菩薩藏法、聲聞藏法、一切外論、一切世間工業處論。

【U2 釋3】

【V1 菩薩聲聞藏】

戌二、釋3　亥一、菩薩聲聞藏

當知於彼十二分教，方廣一分，唯菩薩藏；所餘諸分，有聲聞藏。

【V2 一切外論】

亥二、一切外論

一切外論略有三種。一者、因論，二者、聲論，三者、醫方論。

【V3 一切世間工業處論】

亥三、一切世間工業處論

一切世間工業處論，非一眾多種種品類。謂金師、鐵師、末尼師等工業智處。

一切外論略有三種等者：此中因論，謂諸外道虛妄推度諸法體相。聲論，謂婆羅門諸惡呪術，唯以音聲為究竟故。醫方論，謂即外醫治論。顯揚論 說諸論有四。（顯揚論五卷一頁31,502a）今此三種，即彼後三，如應當知。

【T2 出明處攝2】

【U1 略辨五明3】

【V1 標類】

酉二、出明處攝2　戌一、略辨五明3　亥一、標類

如是一切明處所攝有五明處。一、內明處，二、因明處，三、聲明處，四、醫方明處，五、工業明處。菩薩於此五種明處若正勤求，則名勤求一切明處。

【V2 徵相】

亥二、徵相

諸佛語言，名內明論，此幾相轉？如是乃至一切世間工巧業處，名工業明論，此幾相轉？

【V3 別釋5】

【W1 內明論】

亥三、別釋5　天一、內明論

謂內明論略二相轉。一者、顯示正因果相，二者、顯示已作不失、未作不得相。

【W2 因明論】

天二、因明論

因明論亦二相轉。一者、顯示摧伏他論勝利相，二者、顯示免脫他論勝利相。

因明論亦二相轉者：此中初相，謂即能破他宗。次相，謂即能成自宗應知。

【W3 聲明論】

天三、聲明論

聲明論亦二相轉。一者、顯示安立界相、能成立相，二者、顯示語工勝利相。

聲明論亦二相轉等者：此中安立界相，謂即根栽施設建立。語工勝利，謂即名句文身，及五德相應聲。如聞所成地說應知。（陵本十五卷二十一頁1353）

【W4 醫方明論】

天四、醫方明論

醫方明論四種相轉。一者、顯示病體善巧相，二者、顯示病因善巧相，三者、顯示斷已生病善巧相，四者、顯示已斷之病當不更生善巧相。

【W5 一切世間工業明論】

天五、一切世間工業明論

一切世間工業明論，顯示各別工巧業處所作成辦種種異相。

【U2 廣顯內明2】

【V1 顯示正因果相2】

【W1 總徵】

戌二、廣顯內明2　亥一、顯示正因果相2　天一、總徵

云何內明論顯示正因果相？

【W2 別顯3】

【X1 因相2】

【Y1 標】

天二、別顯3　地一、因相2　玄一、標

謂有十種因，當知建立無顛倒因，攝一切因。或為雜染、或為清淨、或為世間彼彼稼穡等無記法轉。

【Y2 釋2】

【Z1 十因建立2】

【a1 自性3】

【b1 徵】

玄二、釋2　黃一、十因建立2　宇一、自性3　宙一、徵

云何十因？

【b2 列】

宙二、列

一、隨說因，二、觀待因，三、牽引因，四、攝受因，五、生起因，六、引發因，七、定別因，八、同事因，九、相違因，十、不相違因。

【b3 釋9】

【c1 隨說因】

宙三、釋9　洪一、隨說因

謂一切法，名為先故想，想為先故說，是名彼諸法隨說因。

【c2 觀待因2】

【d1 標名】

洪二、觀待因2　荒一、標名

觀待此故，此為因故，於彼彼事若求、若取，此名彼觀待因。

【d2 舉事】

荒二、舉事

如觀待手故，手為因故，有執持業。觀待足故，足為因故，有往來業。觀待 節故，節為因故，有屈伸業。觀待饑渴故，饑渴為因故，於諸飲食若求、若取。隨如是等無量道理，應當了知觀待因相。

於彼彼事若求若取者：求為追求，未得望得故。取謂執取，取為受用故。

【c3 牽引因】

洪三、牽引因

一切種子，望後自果，名牽引因。

名牽引因者，牽引自果令當生故。

【c4 攝受因】

洪四、攝受因

除種子外，所餘諸緣，名攝受因。

名攝受因者：攝受彼種令增盛故。

【c5 生起因】

洪五、生起因

即諸種子，望初自果，名生起因。

【c6 引發因】

洪六、引發因

即初種子所生起果，望後種子所牽引果，名引發因。

【c7 定別因】

洪七、定別因

種種異類，各別因緣，名定別因。

【c8 同事因】

洪八、同事因

若觀待因、若牽引因、若攝受因、若生起因、若引發因、若定別因，如是諸因總攝為一，名同事因。

名同事因者：同為一果而有所作故。

【c9 相違不相違因2】

【d1 略辨義】

洪九、相違不相違因2　荒一、略辨義

於所生法能障礙因，名相違因。此障礙因若闕、若離，名不相違因。

【d2 廣相違3】

【e1 標數】

荒二、廣相違3　日一、標數

當知相違略有六種。

【e2 列釋6】

【f1 語言相違】

日二、列釋6　月一、語言相違

一、語言相違。謂有一類，或諸沙門、或婆羅門，所造諸論前後相違。

【f2 道理相違】

月二、道理相違

二、道理相違。謂為成立諸所成立諸所知義，建立比量，不與證成道理相應。

【f3 生起相違】

月三、生起相違

三、生起相違。謂所生法，能生緣闕，障生緣會。

【f4 同處相違】

月四、同處相違

四、同處相違。謂明、闇，貪、瞋，苦樂等法。

【f5 怨敵相違】

月五、怨敵相違

五、怨敵相違。謂毒蛇、鼠狼，貓貍、鼷鼠，互為怨敵、惡知識等。

【f6 障治相違】

月六、障治相違

六、障治相違。謂修不淨與諸貪欲，修慈與瞋，修悲與害，修七覺支、八聖道支與三界繫一切煩惱。

【e3 簡義】

日三、簡義

於此義中，正意唯取生起相違。

於此義中正意唯取生起相違者：謂於六種相違義中，唯取第三生起相違，名相違因故。

【a2 相攝2】

【b1 二因攝】

宇二、相攝2　宙一、二因攝

此一切因二因所攝。一、能生因，二、方便因。當知此中，牽引種子、生起種子名能生因，所餘諸因名方便因。

【b2 四緣攝2】

【c1 標列】

宙二、四緣攝2　洪一、標列

復有四緣。一、因緣，二、等無間緣，三、所緣緣，四、增上緣。

等無間緣及所緣緣者：如意地說：等無間緣者，謂若此識無間，諸識決定生，此是彼等無間緣。所緣緣者，謂諸心心所所緣境界。（陵本三卷八頁224）

【c2 別配2】

【d1 總配二因】

洪二、別配2　荒一、總配二因

當知此中，若能生因，是名因緣；若方便因，是增上緣。

【d2 別顯攝受】

荒二、別顯攝受

等無間緣及所緣緣，唯望一切心心法說。由彼一切心及心法前生開導所攝受故，所緣境界所攝受故，方生方轉。是故當知等無間緣及所緣緣，攝受因攝。

【Z2 十因隨轉2】

【a1 總徵】

黃二、十因隨轉2　宇一、總徵

如是十因，云何能令一切世間種種事轉？云何能令雜染事轉？云何能令清淨事轉？

【a2 別顯2】

【b1 於世間種種物2】

【c1 舉穀數10】

【d1 隨說因2】

【e1 標名】

宇二、別顯2　宙一、於世間種種物2　洪一、舉穀數10　荒一、隨說因2　日一、標名

謂於世間種種稼穡墮諸穀數世資生物，所有種種名想言說，謂大麥、小麥、稻穀、胡麻、大小豆等。即此望彼種種稼穡，為隨說因。

【e2 舉說2】

【f1 舉大麥】

日二、舉說2　月一、舉大麥

如言大麥，持去、持來，若磨、若置，如是等類種種隨說。

【f2 例餘穀】

月二、例餘穀

如說大麥，餘小麥等，當知亦爾。

【d2 觀待因】

荒二、觀待因

觀待饑渴羸劣身住，觀待段食所有愛味，於彼追求、執取、受用，即說彼法為觀待因。

【d3 牽引因】

荒三、牽引因

由彼各別自種子故，種種稼穡差別而生，即說彼種子為此牽引因。

【d4 攝受因】

荒四、攝受因

地、雨等緣，能生於芽，名攝受因。

【d5 生起因】

荒五、生起因

即彼種子望所生芽，名生起因。

【d6 引發因】

荒六、引發因

芽、莖、葉等展轉相續，望彼稼穡若成、若熟，為引發因。

【d7 定別因】

荒七、定別因

從大麥種生大麥芽、大麥苗稼，不生餘類。如是所餘，當知亦爾。即說彼為此定別因。

【d8 同事因2】

【e1 標名】

荒八、同事因2　日一、標名

即彼一切從觀待因至定別因，同為稼穡而得成熟，名同事因。

【e2 釋義】

日二、釋義

非彼稼穡隨闕一因而得成熟，是故一切和合說為此同事因。

【d9 相違因】

荒九、相違因

霜雹災等諸障礙法，望彼滋稼為相違因。

【d10 不相違因】

荒十、不相違因

彼闕無障，是諸滋稼不相違因。

【c2 例餘事】

洪二、例餘事

如是十因，於餘世間種種事物，隨其所應，當知廣如攝穀論說。

【b2 於染淨事2】

【c1 別釋2】

【d1 於雜染事2】

【e1 釋10】

【f1 隨說因2】

【g1 標名】

宙二、於染淨事2　洪一、別釋2　荒一、於雜染事2　日一、釋10　月一、隨說因2　盈一、標名

又於一切雜染緣起所有種種名想言說，謂無明、行、識、名色，廣說乃至老死愁悲憂苦擾惱。即此望彼諸雜染法，為隨說因。

【g2 舉說】

盈二、舉說

如言無明緣行，乃至生緣老死。

即此望彼諸雜染法者：此謂無明等種種名想言說，彼謂無明等諸緣起支。即緣起支名雜染法。

如是等類種種隨說。

【f2 觀待因】

月二、觀待因

觀待境界所有愛味，於諸有支相續流轉，即彼望此諸雜染法，為觀待因。

即彼望此諸雜染法者：彼謂境界所有愛味，此謂有支相續流轉。此諸有支名雜染法。

【f3 牽引因】

月三、牽引因

於現法中，無明等法所有已生已長種子，今此種子，望於餘生生老死等，為牽引因。

望於餘生生老死等者：謂順生受、或順後受諸業所感異熟，是名餘生生老死等。

【f4 攝受因】

月四、攝受因

近不善士、聞不正法、非理作意，及先串習所引勢力生無明等，名攝受因。

【f5 生起因】

月五、生起因

無明等法各別種子，名生起因。

【f6 引發因】

月六、引發因

從無明支乃至有支，展轉引發後後相續，望於餘生生老死等，為引發因。

【f7 定別因】

月七、定別因

餘無明支及自種子，乃至有支，能生那落迦；餘無明支及自種子，乃至有支，能生傍生、餓鬼、人、天，當知亦爾。

餘無明支及自種子等者：謂若無明支及自種子，乃至有支，能生那落迦，當知此無明等不生餘趣。若無明支及自種子，乃至有支，能生傍生、餓鬼、人、天，此無明等不生餘趣，當知亦爾。如是無明支及自種子，乃至有支，與彼五趣各別為因，故於此中相望說餘。

即此望彼諸雜染法，名定別因。

即此望彼諸雜染法者：此謂無明支及自種子，乃至有支；彼謂那落迦等五趣差別。即彼五趣名雜染法。

【f8 同事因】

月八、同事因

即彼一切從觀待因至定別因，名同事因。

【f9 相違因】

月九、相違因

此雜染法相違因者，謂出世間種性具足，值佛出世演說正法，親近善士，聽聞正法，如理作意，法隨法行，及與一切菩提分法。

【f10 不相違因】

月十、不相違因

即如所說種種善法若闕、若離，是雜染法不相違因。

【e2 結】

日二、結

如是十因，應知能起一切有情一切雜染。

【d2 於清淨事9】

【e1 隨說因2】

【f1 標名】

荒二、於清淨事9　日一、隨說因2　月一、標名

又於一切清淨品法及滅涅槃所有種種名想言說，即此望彼諸清淨法，為隨說因。

又於一切清淨品法及滅涅槃者：謂三十七菩提分法，是名一切清淨品法。緣起還滅，名滅涅槃。如下自釋。

【f2 舉說】

月二、舉說

如言：念住、正斷，乃至八聖道支；無明滅故行滅，廣說乃至生滅故老死滅。如是等類種種隨說。

【e2 觀待因】

日二、觀待因

觀待諸行多過患故，樂求清淨、攝受清淨、成滿清淨，彼望於此為觀待因。

彼望於此為觀待因者：彼謂諸行過患，此謂諸清淨法。

【e3 牽引因】

日三、牽引因

安住種性補特伽羅，種性具足，能為上首，證有餘依及無餘依二涅槃界，彼望清淨，為牽引因。

能為上首等者：謂從最初聽聞正法，唯緣涅槃，如是乃至最後能證圓滿解脫，名以涅槃為其上首。修所成地說：又緣涅槃而聽法者，有十法轉，涅槃為首。謂依止有餘依涅槃界，及無餘依涅槃界。乃至廣說。（陵本二十卷四頁1712）此應準知。

【e4 攝受因】

日四、攝受因

親近善士、聽聞正法、如理作意，及先所作諸根成熟，名攝受因。

【e5 生起因】

日五、生起因

種性所攝一切無漏菩提分法所有種子，望彼一切菩提分法，為生起因。

【e6 引發因】

日六、引發因

即自種子所生一切菩提分法，漸次能證若有餘依、若無餘依二涅槃界，名引發因。

【e7 定別因】

日七、定別因

聲聞種性，以聲聞乘能般涅槃；獨覺種性，以獨覺乘能般涅槃；大乘種性，以無上乘能般涅槃；彼望清淨，為定別因。

【e8 同事因】

日八、同事因

若清淨品觀待因乃至定別因，彼望清淨，為同事因。

【e9 相違不相違因2】

【f1 辨差別2】

【g1 相違因】

日九、相違不相違因2　月一、辨差別2　盈一、相違因

種性不具足，不值佛出世，生諸無暇處，不親近善士，不聽聞正法，不如理作意，數習諸邪行，彼望清淨，為相違因。

【g2 不相違因】

盈二、不相違因

此相違因若闕、若離，是名清淨不相違因。

【f2 例當知】

月二、例當知

若雜染品諸相違因，當知即是清淨法因；若清淨品諸相違因，當知即是雜染法因。

【c2 總結】

洪二、總結

如是現有雜染十因、清淨十因，過去、未來曾當染淨皆亦如是。一切唯有如是十因，除此無有若過若增。

【X2 果相4】

【Y1 徵】

地二、果相4　玄一、徵

於此相中，云何為果？

【Y2 標】

玄二、標

謂略有五。

【Y3 列】

玄三、列

一者、異熟果，二者、等流果，三者、離繫果，四者、士用果，五者、增上果。

【Y4 釋5】

【Z1 異熟果】

玄四、釋5　黃一、異熟果

諸不善法，於諸惡趣受異熟果；善有漏法，於諸善趣受異熟果；是名異熟果。

【Z2 等流果】

黃二、等流果

習不善故，樂住不善，不善法增。修習善故，樂住善法，善法增長。或似先業，後果隨轉，是名等流果。

或似先業後果隨轉者：有尋有伺地說：謂若從彼出，來生此間人同分中，壽量短促，資財匱乏，妻不貞良，多遭誹謗，親友乖離，聞違意聲，言不威肅，增猛利貪，增猛利瞋，增猛利癡，是名與等流果。（陵本九卷一頁636）此約十種不善業道為論。十善業道與此相違，其相應知。

【Z3 離繫果2】

【a1 標名】

黃三、離繫果2　宇一、標名

八支聖道滅諸煩惱，名離繫果。

【a2 簡非】

宇二、簡非

若諸異生，以世俗道滅諸煩惱，不究竟故，非離繫果。

【Z4 士用果】

黃四、士用果

諸有一類，於現法中，依止隨一工巧業處，起士夫用。所謂農作、商賈、事王、書畫、算數、占卜等事。由此成辦諸稼穡等財利等果，是名士用果。

【Z5 增上果3】

【a1 六根攝】

黃五、增上果3　宇一、六根攝

若眼識等，是眼根增上果；乃至意識等，是意根增上果。

【a2 命根攝】

宇二、命根攝

眾生身分不散不壞，是命根增上果。

【a3 二十二根攝2】

【b1 標】

宇三、二十二根攝2　宙一、標

二十二根，各各能起自增上果。當知一切名增上果。

【b2 指】

宙二、指

二十二根增上作用，如攝事分應知其相。

如攝事分應知其相者：攝事分說：眼根最初，意根為後，如是六根，於取境界有增上義。男女二根，於能繼嗣家族子孫有增上義。命根一種，於愛命者活命因緣各別事業加行士用有增上義。樂最為先，捨為其後，如是五根，於其受用先業所作愛不愛果及造新業有增上義。信為最初，慧為其後，如是五根，於能趣向世間離欲有增上義。未知當知、已知、具知三無漏根，於能趣向出世離欲最極究竟有增上義。（陵本九十八卷八頁7347）如是應知。

【X3 修果】

地三、修果

菩薩於是內明所顯正因果相如實知已，精勤修習，令處非處智力種性漸得清淨、漸得增長。

令處非處智力種性等者：淨不淨果非不平等，如實轉因，是名為處。淨不淨果不平等因，與上相違，是名非處。若一切智、若無滯智、若清淨智，是名為智。與一切種饒益一切有情功能具相應故，畢竟勝伏一切魔怨大威 力故，說名為力。是即如來處非處智力。如建立品說。（陵本四十九卷十六頁3951）今說種性是其因相，由勤修習漸令成熟，如實智生，名得清淨。轉上轉勝，名得增長。

【V2 顯示已作不失未作不得相2】

【W1 徵】

亥二、顯示已作不失未作不得相2　天一、徵

云何內明論顯示已作不失、未作不得相？

【W2 釋2】

【X1 別辨相2】

【Y1 已作不失】

天二、釋2　地一、別辨相2　玄一、已作不失

謂諸有情自所作業，雖復作已經多百劫，與果功能終無失壞。

【Y2 未作不得】

玄二、未作不得

亦無不作、或復異作，而有異熟、或異熟果。

【X2 明修果】

地二、明修果

菩薩於是內明所顯已作不失、未作不得相如實知已，精勤修習，令其自業智力種性漸得清淨、漸得增長。

亦無不作或復異作等者：謂若自不作業，而受異熟；或他作業，自受異熟；皆無如是事故。此即釋前未作不得相。

【S2 云何求3】

【T1 徵】

申二、云何求3　酉一、徵

菩薩云何求聞正法？

【T2 釋2】

【U1 求法2】

【V1 於善說法2】

【W1 猛利愛重2】

【X1 標所應】

酉二、釋2　戌一、求法2　亥一、於善說法2　天一、猛利愛重2　地一、標所應

謂諸菩薩於善說法，應當安住猛利愛重，求聞正法。

【X2 釋略說】

地二、釋略說

如是略說於善說法安住猛利愛重之相。謂諸菩薩為欲聽聞一善說法，假使路由猛焰熾然大熱鐵地，無餘方便可得聞是善說法者，即便發起猛利愛重，歡喜而入，何況欲聞多善言義。

為欲聽聞一善說法者：下至少分一四句頌，是名一善說法。

【W2 校量餘事】

天二、校量餘事

又諸菩薩於自身分，及於一切資身眾具飲食等事所有愛重，於欲聽聞諸善說法所有愛重；以前愛重方後愛重，於百分中不及其一，於千分中亦不及一，於數分中亦不及一，於算分中亦不及一，乃至鄔波尼煞曇分亦不及一。

【V2 於說法師2】

【W1 樂聽聞法】

亥二、於說法師2　天一、樂聽聞法

菩薩如是於善說法深生敬重，常樂聽聞諸善說法，無有勞倦，亦無厭足。

【W2 具愛敬德】

天二、具愛敬德

淨信淳厚，其性柔和，心直見直。愛敬德故、愛敬法故，往法師所無難詰  心，有敬重心，無高慢心。專為求善，非顯己德。為欲安立自他善根，不為利養恭敬因緣。

【U2 聞法2】

【V1 標】

戌二、聞法2　亥一、標

菩薩具足如是功德，往法師所，無雜染心、無散亂心聽聞正法。

無有勞倦亦無厭足者：翹勤無惰，名無勞倦。發勤精進，名無厭足。

【V2 釋2】

【W1 無雜染心3】

【X1 徵】

亥二、釋2　天一、無雜染心3　地一、徵

云何菩薩無雜染心聽聞正法？

【X2 釋2】

【Y1 標列】

地二、釋2　玄一、標列

謂聽法時，其心遠離貢高雜染，其心遠離輕慢雜染，其心遠離怯弱雜染。由六種相，其心遠離貢高雜染；由四種相，其心遠離輕慢雜染；由一種相，其心遠離怯弱雜染。

【Y2 隨釋3】

【Z1 由六相】

玄二、隨釋3　黃一、由六相

謂聽法時，應時而聽、殷重而聽、恭敬而聽、不為損害、不為隨順、不求過失。由此六相，其心遠離貢高雜染。

謂聽法時應時而聽等者：坐卑座等，是名為時。以謙下心坐於卑座，具足威儀，隨其所能聽聞正法，起恭敬相，是名應時而聽、殷重而聽、恭敬而聽。他說法時，應正了知，不障礙彼，多有所作，是名不為損害。為欲啟悟先未解義，而興請問，是名不為隨順。若不悟解，或復沈疑，終不譏誚，是名不求過失。義如攝異門分說。（陵本八十四卷三頁6358）

【Z2 由四相】

黃二、由四相

又聽法時，恭敬正法、恭敬說法補特伽羅、不輕正法、不輕說法補特伽羅。由此四相，其心遠離輕慢雜染。

又聽法時恭敬正法等者：謂依正法，當獲無上大果勝利，是故於此正法深生恭敬。於說法師，勝者，恭敬隨順；於等、於劣，恭敬法故，亦不輕懱；是名恭敬說法補特伽羅。又於正法不作是言：此非綺飾文字章句，所有文句悉皆麤淺故。是名不輕正法。於說法師不作是言：彼於我所種性卑劣等故。是名不輕說法補特伽羅。義如攝異門分說。（陵本八十四卷四頁6361）

【Z3 由一相】

黃三、由一相

又聽法時，不自輕懱。由此一相，其心遠離怯弱雜染。

又聽法時不自輕懱等者：如攝異門分說：不自輕者，不作是言：我於解法無有力能。於其所證無怯劣故。（陵本八十四卷四頁6362）

【X3 結】

地三、結

菩薩如是無雜染心聽聞正法。

【W2 無散亂心3】

【X1 徵】

天二、無散亂心3　地一、徵

云何菩薩無散亂心聽聞正法？

【X2 標】

地二、標

謂由五相。

【X3 列】

地三、列

一者、求悟解心聽聞正法，二者、專一趣心聽聞正法，三者、聆音屬耳聽聞正法，四者、掃滌其心聽聞正法，五者、攝一切心聽聞正法。

謂由五相等者：攝異門分說：奉教心者，無惱亂心，唯欲求解故。心一趣者，為欲領解文句差別故。屬耳聽者，為欲了知音韻差別故。修治意者，為欲悟入甚深義故。於一切心無不繫念者，為欲無間領解音韻文句義故，無不了知、無不通達而空過者。（陵本八十四卷四頁6362）此中五相，文雖少別，然義無異，如次配釋應知。

【T3 結】

酉三、結

菩薩如是求聞正法。

【S3 何故求3】

【T1 徵】

申三、何故求3　酉一、徵

菩薩何故求聞正法？

【T2 釋5】

【U1 內明】

酉二、釋5　戌一、內明

謂諸菩薩求內明時，為正修行法隨法行，為廣開示利悟於他。

【U2 因明】

戌二、因明

若諸菩薩求因明時，為欲如實了知外道所造因論是惡言說；為欲降伏他諸異論；為欲於此真實聖教，未淨信者令其淨信，已淨信者倍令增廣。

【U3 聲明】

戌三、聲明

若諸菩薩求聲明時，為令信樂典語眾生，於菩薩身深生敬信。為欲悟入詁訓言音文句差別，於一義中種種品類殊音隨說。

於一義中種種品類殊音隨說者：聲明處中說有義施設建立，謂根建立、大種建立等。於此隨一義中，復有補特伽羅施設建立，及時施設建立。如聞 所成地中說。（陵本十五卷二十一頁1353）是名種種品類殊音隨說。

【U4 醫方明】

戌四、醫方明

若諸菩薩求醫明時，為息眾生種種疾病，為欲饒益一切大眾。

【U5 工業明】

戌五、工業明

若諸菩薩求諸世間工業智處，為少功力多集珍財，為欲利益諸眾生故，

為少功力多集珍財者：施品中說：又諸菩薩，若現無有可施財物，先所串習彼彼世間工巧業處作意現前，少用功力，多集財寶，施諸眾生。（陵本三十九卷十一頁3209）此應準釋。

為發眾生甚希奇想，為以巧智平等分布，饒益攝受無量眾生。

為以巧智平等分布等者：施品中說：又無量眾同集來乞，如實了知持戒、犯戒，隨其長幼以次而坐，從上至下周旋往返，窮諸施物分布與之。（陵本三十九卷八頁3202）

【T3 結】

酉三、結

菩薩求此一切五明，為令無上正等菩提大智資糧速得圓滿。非不於此一切明處次第修學，能得無障一切智智。

能得無障一切智智者：前說：所知障斷故，於一切所知無礙無障智。又說：於一切界、一切事、一切品、一切時智無礙轉，名一切智。能得如彼諸所有智，名得無障一切智智。

【R3 總結三求】

未三、總結三求

如是已說一切菩薩正所應求，如是而求，為此義求。

【Q3 應說正法3】

【R1 總徵】

午三、應說正法3　未一、總徵

菩薩為他說正法時，當何所說？云何而說？何義故說？

【R2 別釋3】

【S1 明所說】

未二、別釋3　申一、明所說

謂諸菩薩正所應求，即是所說。

【S2 所為說】

申二、所為說

為此義求，即為此義而為他說。

【S3 如是說2】

【T1 標列】

申三、如是說2　酉一、標列

依二種相應為他說。一者、依隨順說應為他說；二者、依清淨說應為他說。

【T2 隨釋2】

【U1 別辨相2】

【V1 依隨順說3】

【W1 徵】

酉二、隨釋2　戌一、別辨相2　亥一、依隨順說3　天一、徵

云何依隨順說應為他說？

【W2 釋15】

【X1 以時】

天二、釋15　地一、以時

謂諸菩薩應當安住如法威儀而為他說，非不安住如法威儀。不為無病處高座者而說正法，不為坐者立說正法，不應居後為前行者而說正法，不為覆頭而說正法。如別解脫經廣說應知。

應當安住如法威儀等者：二十相中，此以時攝。如攝異門分說：應時而說者，若了知彼願樂欲聞及堪聞者，方可為說。坐卑座等，是名為時。（陵本八十四卷二頁6358）

何以故？諸佛菩薩敬重法故。

【X2 重法】

地二、重法

又於正法生尊重時，令他於法起極珍貴，恭敬聽聞而不輕毀。

令他於法起極珍貴等者：二十相中，此重法攝。開示彼彼差別未曾有義，是故能令起極珍貴。

【X3 次第】

地三、次第

又為一切說一切法，無間而說。

又為一切說一切法等者：二十相中，此次第攝。次第宣說無間斷故。

【X4 相續】

地四、相續

又於正法不生慳吝，不作師拳。

又於正法不生慳吝等者：二十相中，此相續攝。相續為說，恆作義利故。

【X5 隨順】

地五、隨順

又於正法，如其文句次第而標，如其文句次第而釋，如其次第分別其義。

又於正法如其文句次第而標等者：二十相中，此隨順攝。於文句義平等潤洽，互相隨順故。如三摩呬多地中說。（陵本十三卷十二頁1115）

【X6 歡喜】

地六、歡喜

又若引攝義利法義，應標、應釋、應廣分別，非不引攝義利法義。

又若引攝義利法義等者：二十相中，此歡喜攝。謂若聽聞能引義利生歡喜 故。言引攝義利者，謂能引攝增上生果、決定勝果故。如攝釋分說。（陵本八十二卷二頁6226）

【X7 愛樂】

地七、愛樂

又應示現所應示現。

又應示現所應示現者：二十相中，此愛樂攝。謂由示現四種真實道理，令他愛樂受學白品行故。

【X8 悅豫】

地八、悅豫

又應教導所應教導。

又應教導所應教導者：二十相中，此悅豫攝。謂示現已，得信解者慰意適悅，於所教導願正受行故。

【X9 欣勇】

地九、欣勇

又應讚勵所應讚勵。

又應讚勵所應讚勵者：二十相中，此欣勇攝。謂若有情於所知、所行、所得中心生退屈，爾時稱讚、策勵其心，令生欣勇故。

【X10 不擯】

地十、不擯

又應慶慰所應慶慰。

又應慶慰所應慶慰者：二十相中，此不擯攝。謂若慶慰於法隨法勇猛正行有情，令餘有諸過失違犯應可訶擯有情，亦得調伏，而不訶擯故。

【X11 應理】

地十一、應理

又依現、比、至教道理而說正法，非不依彼三量道理。

【X12 稱順】

地十二、稱順

又所宣說順往善趣。

【X13 無亂】

地十三、無亂

又所宣說無亂、易入，而不隱密。

又所宣說無亂易入而不隱密者：二十相中，此無亂攝。法義相應，無倒而說，是名無亂。語具圓滿，言辭顯了易可悟入，是名易入。非如婆羅門諸惡呪術語句闕隱，名不隱密。

【X14 如法】

地十四、如法

又所宣說應四聖諦。

【X15 順眾】

地十五、順眾

又處一切眾說正法時，隨眾所應而為宣說。

又處一切眾等者：二十相中，此順眾攝。處五眾中，名一切眾。謂在家眾、出家眾、淨信眾、邪惡眾、處中眾，是名五眾。處在家眾，應依毀諸惡行、讚諸善行，令其止息及進修故。處出家眾，應依增上戒等三學現說正法，令速欣樂故。處淨信等眾，應依聖教廣大威德現說正法，如其次第，令倍增長、令處中信、令生淨信故。如攝釋分說。（陵本八十一卷十七頁6218）此應準知。

【W3 結】

天三、結

菩薩依此十五種相，諸隨順說普為利他，應如是說。

【V2 依清淨說3】

【W1 徵】

亥二、依清淨說3　天一、徵

云何依清淨說應為他說？

【W2 釋5】

【X1 慈心】

天二、釋5　地一、慈心

謂諸菩薩，於己有怨諸有情類，應住慈心，為說正法。

應住慈心為說正法者：如攝異門分說：以慈心者，為欲令彼得樂義故。（陵本八十四卷三頁6360）

【X2 利益心】

地二、利益心

於行惡行諸有情類，住利益心，應說正法。

住利益心應說正法者：如攝異門分說：利益心者，云何當令若有殷重聽聞正法，皆得悟解，獲大利益故。（陵本八十四卷三頁6360）

【X3 哀愍心】

地三、哀愍心

於諸有樂有苦、放逸下劣有情，應當安住利益安樂哀愍之心，為說正法。

安住利益安樂哀愍之心為說正法者：如攝異門分說：哀愍心者，欲令彼修法隨法行故。（陵本八十四卷三頁6360）

【X4 不自讚毀他】

地四、不自讚毀他

不以嫉纏增上力故，自讚毀他。

不以嫉纏等者：如攝異門分說：不自高者，不為利養恭敬事故，作如是言：唯我能知如是法律，非汝等輩；乃至廣說讚己功德，談彼過失。（陵本八十四卷三頁6360）

【X5 不依利養恭敬讚頌】

地五、不依利養恭敬讚頌

以無染心，不希利益恭敬讚頌，為他說法。

以無染心等者：如攝異門分說：無所依者，不為利養恭敬名稱故；謂不依止衣服等事，亦不依止禮敬等事，唯欲令他悟入正法。（陵本八十四卷三頁6360）

【W3 結】

天三、結

菩薩依止此五種相，諸清淨說普為利他，應如是說。

【U2 結略義】

戌二、結略義

如是菩薩說正法相略有二十。一者、以時，二者、重法，三者、次第，四者、相續，五者、隨順，六者、歡喜，七者、愛樂，八者、悅豫，九者、欣勇，十者、不擯，十一者、應理，十二者、稱順，十三者、無亂，十四者、如法，十五者、順眾，十六者、慈心，十七者、利益心，十八者、哀愍心，十九者、不自讚毀他，二十者、不依利養恭敬讚頌。

【R3 總結】

未三、總結

菩薩如是應常為他宣說正法。

說正法相略有二十等者：此二十相，多分應如攝異門釋，如前已引。其餘若文、若義少分差別，應勘彼知。

【Q4 應修法隨法行3】

【R1 徵】

午四、應修法隨法行3　未一、徵

云何菩薩法隨法行？

【R2 標】

未二、標

當知此行略有五種。謂如所求、如所受法，身語意業無倒隨轉，正思、正修。

【R3 釋3】

【S1 如法隨轉】

未三、釋3　申一、如法隨轉

若佛世尊於彼諸法，制身語意令不造作。於此諸法，開身語意令其造作。即於如是二種法中，身語意業無倒遠離、無倒修證。是名菩薩於諸法中，身語意業無倒隨轉法隨法行。

云何菩薩法隨法行等者：無性釋云：所證名法，道名隨法，隨順彼故。今不依之。世親釋云：法隨法行者，如教行故。今依彼義，應更分別。謂一切學處名法，隨順學法名隨法。聲聞地中，說三勝學及與十種隨順學法，應如彼釋。此略有五，謂身語意業為三，思修為二，故成五種。

【S2 於法正思3】

【T1 徵】

申二、於法正思3　酉一、徵

云何菩薩於法正思？

【T2 釋2】

【U1 標列相】

酉二、釋2　戌一、標列相

謂諸菩薩獨居閑靜，隨所聞法樂欲思惟、樂欲稱量、樂欲觀察。先當遠離不思議處，思惟彼法。

云何菩薩於法正思等者：思所成地說清淨思，有九種相。（陵本十六卷一頁1361）今於此中，說由八種，開合不同，次第亦異，隨應當知。

恆常思惟，無間加行、殷重加行，而無慢緩。

恆常思惟至而無慢緩者：此攝思所成地堅固思惟、安住思惟、相續思惟三相應知。

是諸菩薩勇猛精進思惟法時，於其少分以理觀察而隨悟入。於其少分，但深 信解。凡所思惟，但依其義，不依其文。如實了知默說、大說。

如實了知默說大說者：於聲聞乘不了義說，是名默說。於大乘中了義宣說，是名大說。

正能悟入最初思惟。既悟入已，數數作意令得堅固。

正能悟入最初思惟等者：此中二相，思所成地第九相攝應知。

【U2 顯勝利8】

【V1 由遠離不思議】

戌二、顯勝利8　亥一、由遠離不思議

是諸菩薩由能遠離不應思議而思惟故，其心不墮迷悶錯亂。

【V2 由恆常等思惟】

亥二、由恆常等思惟

由能恆常無間、殷重加行無緩而思惟故，先未知義得正了知、得正決了，先已知義得無失壞、得不忘失。

【V3 由少分觀察】

亥三、由少分觀察

由於少分以理觀察隨悟入故，於隨正理觀察法中，不由他緣。

【V4 由少分信解】

亥四、由少分信解

由於少分但信解故，於極甚深自少覺慧不能達法，仰推如來，言如是法是佛所行，非我境界。如是於法不生誹謗，不自損害，遠離衰患，無諸過罪。

【V5 由依義思惟】

亥五、由依義思惟

由諸菩薩思惟法時，但依其義不依文故，於佛世尊一切所說密意語言，能隨悟入。

【V6 由了知默說大說】

亥六、由了知默說大說

由諸菩薩普於一切默說、大說得善巧故，於真實義，無物無法能傾能動。

【V7 由悟入最初思惟】

亥七、由悟入最初思惟

是諸菩薩正能悟入初思惟故，能得先來所未得忍。

能得先來所未得忍者：謂如勝解行住菩薩下中上忍差別而轉，創初獲得，名先未得。

【V8 由數數作意堅固】

亥八、由數數作意堅固

是諸菩薩，由即於此已所得忍，數數作意令堅牢故，能於其修隨順趣入。

【T3 結】

酉三、結

菩薩由是八種相故，能正修行正思所攝法隨法行。

【S3 於法正修3】

【T1 徵起】

申三、於法正修3　酉一、徵起

云何菩薩於法正修？

【T2 標列】

酉二、標列

當知此修略有四相。一者、奢摩他，二者、毗鉢舍那，三者、修習奢摩他、毗鉢舍那，四者、樂修習奢摩他、毗鉢舍那。

【T3 隨釋2】

【U1 別辨相4】

【V1 奢摩他3】

【W1 徵】

酉三、隨釋2　戌一、別辨相4　亥一、奢摩他3　天一、徵

云何奢摩他？

【W2 釋2】

【X1 辨所緣】

天二、釋2　地一、辨所緣

謂諸菩薩，由八種思善依持故，於離言說唯事、唯義所緣境中，繫心令住。離諸戲論、離心擾亂想作意故，於諸所緣而作勝解。

【X2 出體相】

地二、出體相

於諸定相，令心內住、安住、等住，廣說乃至一趣、等持。

【W3 結】

天三、結

是名奢摩他。

於離言說唯事唯義等者：謂於大乘離言法性如實智生，不取少法及少品類而起分別，唯取其事，唯取真如，繫心令住故。

【V2 毗鉢舍那3】

【W1 徵】

亥二、毗鉢舍那3　天一、徵

云何毗鉢舍那？

【W2 釋2】

【X1 辨所緣】

天二、釋2　地一、辨所緣

謂諸菩薩，由奢摩他熏修作意，即於如先所思惟法思惟其相。

【X2 出體相】

地二、出體相

如理簡擇、最極簡擇、極簡擇法，廣說乃至覺、明、慧行。

【W3 結】

天三、結

是名毗鉢舍那。

如理簡擇至覺明慧行者：攝異門分說：言簡擇者，總取一切苦法種類為苦聖諦故。最極簡擇者，各別分別取諸苦故，謂生苦、老苦等。極簡擇法者，依此處所簡擇契經等法故。所以者何？依止此故，先修所作。覺者，謂堪能簡擇俱生之慧。明者，謂習所得慧。慧行者，謂能受持、讀誦、問論、勝決擇等增上了別，即於彼義轉增明了勤修習慧。（陵本八十三卷十頁6305）於中復有黠了、通達、審察、聰叡諸差別名，如彼廣釋應知。

【V3 修習奢摩他毗鉢舍那】

亥三、修習奢摩他毗鉢舍那

云何修習奢摩他、毗鉢舍那？謂諸菩薩，於奢摩他、毗鉢舍那，無間加行、殷重加行，恆常修習，是名修習奢摩他、毗鉢舍那。

【V4 樂修習奢摩他毗鉢舍那】

亥四、樂修習奢摩他毗鉢舍那

云何樂修習奢摩他、毗鉢舍那？謂諸菩薩，即於如是止觀相中，其心無動，於無功用離諸加行任運轉處攝受無亂，是名樂修習奢摩他、毗鉢舍那。

於無功用離諸加行任運轉處等者：圓滿三摩地為所依止，名無功用離諸加行任運轉處。於爾所時，毗鉢舍那清淨鮮白，隨奢摩他調柔攝受，如奢摩他攝受而轉，是名攝受無亂。

【U2 明作業2】

【V1 釋2】

【W1 漸次】

戌二、明作業2　亥一、釋2　天一、漸次

當知此中，是諸菩薩，如如修習奢摩他、毗鉢舍那，如是如是樂住奢摩他、毗鉢舍那；如如樂住奢摩他、毗鉢舍那，如是如是奢摩他、毗鉢舍那清淨。

【W2 究竟】

天二、究竟

如如奢摩他清淨，如是如是身安、心安增長廣大；如如毗鉢舍那清淨，如是如是若知、若見增長廣大。齊此名為修所應作，謂於所依中，應除遣麤重； 及於一切所知，應修清淨知見。

齊此名為修所應作等者：聲聞地中，說有四種瑜伽所作。謂所依滅、所依轉、遍知所緣、愛樂所緣。（陵本二十八卷十三頁2369）今攝為二，如應當釋。

【V2 結】

亥二、結

如是一切修所作業，菩薩由前四種修相，皆能成辦。

【Q5 應正教授3】

【R1 徵】

午五、應正教授3　未一、徵

云何教授？

【R2 標】

未二、標

當知教授略有八種。

當知教授略有八種者：如下所說，示現種種所趣入門有五差別，宣說能治斷、常二邊邪執處中之行有二差別，及令除捨諸增上慢，故成八種。

【R3 釋4】

【S1 辨自他2】

【T1 施他教授】

未三、釋4　申一、辨自他2　酉一、施他教授

謂諸菩薩，或三摩地為依止故，或於長時共彼住故，於彼慈悲欲為教授。

或三摩地至欲為教授者：此顯施他無倒教授。如由神境神變，能現種種神通境界，令他於己生極尊重；由彼於己生尊重故，於屬耳聽瑜伽作意，極生恭敬。是即三摩地為所依止而為教授。或復以無染心先與依止，以憐愍心現作饒益，於時時間，以其隨順八種教授而教授之，是即長時與彼共住而為教授。

【T2 從他教授】

酉二、從他教授

或由其餘諸菩薩眾，或由如來，為作教授。

或由其餘諸菩薩眾等者：此顯從他得正教授應知。

【S2 辨先因4】

【T1 尋思心】

申二、辨先因4　酉一、尋思心

於教授時，先當審諦尋思其心，如實了知。

先當審諦尋思其心等者：謂由記說神，當尋求他心行差別故。

【T2 尋思根】

酉二、尋思根

尋思如實了知心已，尋思其根，如實了知。

尋思其根如實了知者：謂於有情軟中上根部分差別如實了知，如應如宜為說正法故。

【T3 尋思意樂】

酉三、尋思意樂

尋思如實了知根已，尋思意樂，如實了知。

尋思意樂如實了知者：謂於有情軟中上品淨與不淨勝解差別如實了知，起淨勝解令漸增長，不淨勝解令漸捨離故。

【T4 尋思隨眠】

酉四、尋思隨眠

尋思如實知意樂已，尋思隨眠，如實了知。

尋思隨眠如實了知者：謂於有情劣中妙界部分差別如實了知故。

【S3 辨種類2】

【T1 標舉3】

【U1 示趣入門】

申三、辨種類2　酉一、標舉3　戌一、示趣入門

尋思如實知隨眠已，如其所應，隨其所宜，示現種種所趣入門，令其趣入。謂或修不淨，或復修慈，或修種種緣性緣起，或修界差別，或修阿那波那 念。令趣入已，

【U2 說處中行】

戌二、說處中行

如其所應，隨其所宜，示現種種所趣入門。

謂或修不淨等者：聲聞地說：淨行所緣，謂不淨、慈愍、緣性緣起、界差別、阿那波那念等所緣差別。（陵本二十六卷十九頁2228）如彼廣釋應知。

為說能治常邊邪執處中之行，為說能治斷邊邪執處中之行。

【U3 除增上慢】

戌三、除增上慢

令其除捨未作謂作、未得謂得、未觸謂觸、未證謂證諸增上慢。

為說能治常邊邪執等者：此中常邊邪執，謂於前後際所有無明。斷邊邪執，謂於後際所有無明。諸增上慢，謂於中際所有無明。如是差別應知。

【T2 明攝5】

【U1 標】

酉二、明攝5　戌一、標

如是菩薩八種教授，當知略說三處所攝。

【U2 徵】

戌二、徵

云何三處？

【U3 列】

戌三、列

一、未住心者為令住故，令於所緣無倒係念；

令於所緣無倒係念者：如聲聞地說：於緣無倒安住其心，謂若苾芻勤修觀行，是瑜伽師，於所緣境安住其心，隨應解了所知境界，如實無倒能遍了知故。（陵本二十六卷十八頁2223）

二、心已住者為令獲得自義利故，為其宣說正方便道；三、於自所作未究竟者，令捨中間所有留難。

【U4 釋3】

【V1 為令心住】

戌四、釋3　亥一、為令心住

若知彼心、根、意樂、隨眠已，如其所應，隨其所宜，示現種種所趣入門，令其趣入。當知是名未住心者為令住故，令於所緣無倒係念。

【V2 令得方便】

亥二、令得方便

若為宣說能治斷、常二邊邪執處中之行。當知是名心已住者為令獲得自義利故，為其宣說正方便道。

【V3 令捨留難】

亥三、令捨留難

若令除捨未作謂作，廣說乃至未證謂證諸增上慢。當知是名於自所作未究竟者，令捨中間所有留難。

【U5 結】

戌五、結

如是三處，當知能攝八種教授。

【S4 顯勝利2】

【T1 標】

申四、顯勝利2　酉一、標

如是菩薩，或由從他得正教授，或由施他無倒教授，能令所餘八力種性漸得清淨、漸得增長。

【T2 列】

酉二、列

謂靜慮、解脫、等持、等至智力種性，諸根勝劣智力種性，種種勝解智力種性，種種界智力種性，遍趣行智力種性，宿住隨念智力種性，死生智力種性，漏盡智力種性。

能令所餘八力種性等者：此中八力，一一差別，皆如建立品釋。（陵本四十九卷十八頁3958）於十力種性中，初二種性漸得清淨、增長，如前已說。今此後八望初二種，故名所餘。

【Q6 應正教誡2】

【R1 徵】

午六、應正教誡2　未一、徵

云何教誡？

【R2 釋2】

【S1 標列相2】

【T1 標】

未二、釋2　申一、標列相2　酉一、標

當知教誡略有五種。

【T2 列5】

【U1 遮止】

酉二、列5　戌一、遮止

一者、遮止有罪現行。

【U2 開許】

戌二、開許

二者、開許無罪現行。

【U3 諫誨】

戌三、諫誨

三者、若有於所遮止、開許法中暫行犯者，如法諫誨。

於所遮止開許法中等者：若佛世尊，於彼諸法制身語意令不造作，名所遮止。於此諸法開身語意令其造作，名所開許。於此二法，由失念故而不隨轉，名暫行犯。

【U4 呵擯】

戌四、呵擯

四者、若有於彼法中數數輕慢而毀犯者，以無染濁、無有變異、親善意樂如法呵擯，

以無染濁無有變異等者：不於或違、或順起染汙心，或擯不擯，名無染濁。恆常現前與作饒益，先後無異，是名無有變異。以饒益心，不以衰損，以善友意，不以憎嫉，是名親善意樂。

與作憶念。

與作憶念者：謂令憶念先所犯罪，或法、或義。聲聞地中別釋其相應知。（陵本二十五卷三頁2080）

【U5 慶慰】

戌五、慶慰

五者、若有於所遮止、開許法中能正行者，慈愛稱歎真實功德，令其歡喜。

【S2 結略義】

申二、結略義

當知是名略說菩薩五種教誡。所謂遮止、開許、諫誨、呵擯、慶慰。

【Q7 應住方便所攝身語意業3】

【R1 徵】

午七、應住方便所攝身語意業3　未一、徵

云何菩薩方便所攝身語意業？

【R2 釋2】

【S1 標四攝事2】

【T1 釋名方便2】

【U1 出體】

未二、釋2　申一、標四攝事2　酉一、釋名方便2　戌一、出體

當知略說菩薩所有四種攝事，是名方便。

【U2 引教】

戌二、引教

如世尊言：菩薩成就四種攝事所攝方便，方名菩薩。

菩薩所有四種攝事者：謂布施、愛語、利行、同事，是名四種攝事。如下施品及攝事品廣釋應知。

【T2 成唯四種2】

【U1 徵】

酉二、成唯四種2　戌一、徵

復何因緣，唯四攝事說名方便？

【U2 成】

戌二、成

謂諸菩薩，略由如是攝事所攝四種方便，於諸有情普能攝受、調伏、成熟。除此無有若過若增。

普能攝受調伏成熟者：攝受有二，謂財攝受、法攝受。財攝受者，謂於一切飲食等物有匱乏者，施與一切飲食等物；或於隨順飲食等物有匱乏者，施與隨順飲食等物。法攝受者，謂或宣說正法，施諸有情；或開顯正義，施諸有情。如成熟品說。（陵本三十七卷二十二頁3083）言調伏者，謂以調伏法調伏有情。訶責、治罰、驅擯，名調伏法應知。言成熟者，謂或善根成熟，或智慧成熟。亦如成熟品說。（陵本三十七卷二十頁3077）

【S2 廣四方便3】

【T1 徵】

申二、廣四方便3　酉一、徵

何等名為四種方便？

【T2 列】

酉二、列

一、隨攝方便，二、能攝方便，三、令入方便，四、隨轉方便。

【T3 釋4】

【U1 隨攝方便】

酉三、釋4　戌一、隨攝方便

若諸菩薩先行布施，當知是名隨攝方便。何以故？先以種種財物布施饒益有情，為欲令彼聽受所說，奉教行故。

【U2 能攝方便】

戌二、能攝方便

若諸菩薩次行愛語，於彼彼處有愚癡者，為欲除彼所有愚癡令無餘故，令其攝受瞻察正理。如是愛語，當知名為能攝方便。

次行愛語等者：愛語有三，謂慰喻語、慶悅語、勝益語。今於此中，唯取勝益語，名為愛語，順正法教而為饒益故。謂於諸法中多疑惑者，為令當來離疑惑故，為說正法論議決擇。如攝事品說。（陵本四十三卷十一頁3507）此說彼彼處，謂即諸法；此說愚癡，謂即疑惑；名別義同。

【U3 令入方便】

戌三、令入方便

若諸菩薩知彼有情攝受瞻察正道理已，次行利行，拔彼有情出不善處，於其善處勸導、調伏、安處、建立。如是利行，當知名為令入方便。

次行利行等者：此說菩薩一切門利行。謂若有情不信、犯戒、惡慧、慳吝，名不善處。信、戒、慧、捨，是名善處。如攝事品說：不信有情，於信圓滿殷勤勸導，乃至建立；犯戒有情，於戒圓滿殷勤勸導，乃至建立；惡慧有情，於慧圓滿殷勤勸導，乃至建立；慳吝有情，於捨圓滿殷勤勸導，乃至建立。（陵本四十三卷十五頁3525）

【U4 隨轉方便】

戌四、隨轉方便

若諸菩薩如是方便令諸有情得趣入已，最後與其於正事業同共修行，令彼隨轉。由是因緣，令所化者不作是說：汝自無有圓滿淨信、圓滿尸羅、圓滿惠 捨、圓滿智慧，何賴於善勸導於他，諫誨、呵擯、與作憶念。是故菩薩所行第四同事攝事，當知是名隨轉方便。

於正事業同共修行者：正所應作法隨法行及諸善根，名正事業應知。

【R3 結】

未三、結

如是菩薩四種方便，若總若別所攝身業、語業、意業，是名方便所攝三業。於諸有情能正攝受、調伏、成熟。

若總若別所攝等者：若四所攝，是名為總。若隨一攝，是名為別。

瑜伽師地論科句披尋記卷第三十八

瑜伽師地論科句披尋記卷第三十九

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處施品第九

【O2 廣2】

【P1 六度四攝2】

【Q1 別廣2】

【R1 六度3】

【S1 總標】

辰二、廣2　巳一、六度四攝2　午一、別廣2　未一、六度3　申一、總標

復次，菩薩次第圓滿六波羅蜜多已，能證無上正等菩提。謂施波羅蜜多、戒波羅蜜多、忍波羅蜜多、精進波羅蜜多、靜慮波羅蜜多、慧波羅蜜多。

次第圓滿六波羅蜜多等者：自下施品乃至菩薩功德品，於菩薩行能修學攝。由此一切，於無上正等菩提能為圓滿勝資糧故。如說三寶是所歸依，受歸依者具四正行，名能歸依。今此亦爾，大菩提果是所修證，趣菩提者菩提資糧，名能修學。

【S2 別釋6】

【T1 施度（即施品）4】

【U1 徵】

申二、別釋6　酉一、施度（即施品）4　戌一、徵

云何菩薩施波羅蜜多？

【U2 列2】

【V1 嗢柁南】

戌二、列2　亥一、嗢柁南

嗢柁南曰：自性一切難　一切門善士　一切種遂求　二世樂清淨如是九種相　是名略說施

【V2 長行】

亥二、長行

謂九種相施，名為菩薩施波羅蜜多。一、自性施，二、一切施，三、難行施，四、一切門施，五、善士施，六、一切種施，七、遂求施，八、此世他世樂施，九、清淨施。

【U3 釋3】

【V1 自性施3】

【W1 徵】

戌三、釋3　亥一、自性施3　天一、徵

云何菩薩自性施？

【W2 釋】

天二、釋

謂諸菩薩於自身財無所顧惜，能施一切所應施物。無貪俱行思，及因此所發能施一切無罪施物身語二業，安住律儀阿笈摩見、定有果見，隨所希求，即以此物而行惠施。

【W3 結】

天三、結

當知是名菩薩自性施。

云何菩薩自性施等者：聲聞地說：無貪俱行思造作心意業，及此所起身業、語業，捨所施物，是名施相。（陵本二十五卷十六頁2135）今此亦爾，名自性施。然諸菩薩行一切施，如下說言：謂一切者略有二種。一、內所施物，二、外所施物。由於身財無顧惜故，能施如是一切所應施物。又如聲聞地說：如法平等，不以凶暴積集財物而行惠施，以鮮潔物而行惠施，以精妙物而行惠施，以清淨物而行惠施。由此自他俱無有罪。（陵本二十五卷十六頁2136）是名能施無罪施物。今此菩薩以其種種內外施物，於諸眾生定作利益、定作安樂，即便施與，是名能施一切無罪施物。又諸菩薩，若在諸佛聖教出家，終不違越所有學處而行惠施，是名安住律儀阿笈摩見。又諸菩薩，如實了知一切品類所行布施，一切品類施果異熟，深生信解，不由他緣、非他所引而行布施，是名安住定有果見。義如下說。

【V2 一切施2】

【W1 徵】

亥二、一切施2　天一、徵

云何菩薩一切施？

【W2 釋2】

【X1 一切所施2】

【Y1 釋一切2】

【Z1 標列】

天二、釋2　地一、一切所施2　玄一、釋一切2　黃一、標列

謂一切者略有二種。一、內所施物，二、外所施物。

【Z2 隨釋3】

【a1 唯內】

黃二、隨釋3　宇一、唯內

若諸菩薩但捨己身，是名唯施內所施物。

【a2 內外】

宇二、內外

若諸菩薩為愍食吐活命眾生，數數食已，吐所飲食而施與之，是名雜施內外施物。

【a3 唯外】

宇三、唯外

若諸菩薩除上所說，施餘一切所應施物，是名唯施外所施物。

施餘一切所應施物者：謂餘有情數物、無情數物無罪攝者，名餘一切所應施。

【Y2 辨施相2】

【Z1 內身2】

【a1 標】

玄二、辨施相2　黃一、內身2　宇一、標

又諸菩薩略由二相，以自內身施來求者。

【a2 釋2】

【b1 總施2】

【c1 標義】

宇二、釋2　宙一、總施2　洪一、標義

一、總求身者，以身施彼，隨所欲為，繫屬於彼、隨順於彼。

【c2 喻合】

洪二、喻合

譬如有人為衣食故，彊自為他而作僕使。如是菩薩無愛染心，但為速證最勝菩提，但為眾生利益安樂，但為布施波羅蜜多速圓滿故，以身施彼，隨所欲為，繫屬於彼、隨順於彼。

【b2 別施】

宙二、別施

二、別求手、足、頭、目、支節、血、肉、筋、骨乃至髓者，隨其所欲，一切施與。

【Z2 外物2】

【a1 標】

黃二、外物2　宇一、標

又諸菩薩亦由二相，以外施物施諸眾生。

【a2 列】

宇二、列

一、求受用者，恣彼所須，如其所樂隨意受用。

求受用者恣彼所須等者：謂諸有情求食與食，求飲與飲，求乘與乘，求衣與衣，求莊嚴具施莊嚴具，求諸什物施以什物，求鬘塗香施鬘塗香，求止憩處施止憩處，求諸光明施以光明，如是一切名求受用恣彼所須，有匱乏故。又諸菩薩，他雖不求，自恣求者必有所求，稱須而與，常開求者歡情自取，義如下說，是名如其所樂隨意受用。

二、求自在者，一切斷心并皆施與。

求自在者一切斷心等者：謂求種種戲樂等具，名求自在，縱任自在是此自在義故。若彼有情，不因施彼多行憍逸惡行，亦不增長諸不善根，是名一切斷心。菩薩為欲令彼眾生，因此所施戲樂等具，攝受饒益，心生淨信，易可化導、易可成熟，隨彼所求悉皆施與。義如下說。

【X2 施相差別2】

【Y1 種種施2】

【Z1 利益他攝2】

【a1 略說3】

【b1 標】

地二、施相差別2　玄一、種種施2　黃一、利益他攝2　宇一、略說3　宙一、標

又諸菩薩非無差別以一切種一切內外所有施物施諸眾生；是諸菩薩以其種種內外施物，於諸眾生或有施與、或不施與。

【b2 徵】

宙二、徵

云何施與？云何不施？

【b3 釋2】

【c1 不施】

宙三、釋2　洪一、不施

謂諸菩薩，若知種種內外施物，於彼眾生唯令安樂、不作利益，或復於彼不作安樂、不作利益，便不施與。

【c2 施與】

洪二、施與

若知種種內外施物，於彼眾生定作利益、不定安樂，或復於彼定作利益、定作安樂，即便施與。

定作利益不定安樂者：如諸菩薩，於彼眾生與兼憂苦有利益事，於現法中定作利益、不定安樂，然於當來非不安樂。由作利益定作安樂。所以者何？利益如因，安樂如果。義如自他利品中說。（陵本三十五卷二十一頁2897）

【a2 廣辨2】

【b1 結前生後】

宇二、廣辨2　宙一、結前生後

如是略說菩薩應施不應施已，次當廣辯。

【b2 辨種種相2】

【c1 內身2】

【d1 釋2】

【e1 不應施2】

【f1 身命攝2】

【g1 標】

宙二、辨種種相2　洪一、內身2　荒一、釋2　日一、不應施2　月一、身命攝2　盈一、標

謂諸菩薩，若有來求共為伴侶，欲作非理逼迫、損害、誑惑於他，便不以身而施於彼，隨所欲為，繫屬於彼、隨順於彼。

【g2 釋】

盈二、釋

由諸菩薩寧於百反、千反、或百千反，捨自身命施諸眾生，終不隨他教命、稱悅彼情，於諸眾生非理逼迫、損害、誑惑。

非理逼迫損害誑惑者：意地中說二十二種發憤，隨其所應，彼攝應知。

【f2 身分攝3】

【g1 由意樂淨3】

【h1 標】

月二、身分攝3　盈一、由意樂淨3　昃一、標

若諸菩薩於所行施意樂清淨，見有無量利眾生事正現在前，設有來求自身支節，不應施與。

【h2 徵】

昃二、徵

何以故？

【h3 釋2】

【i1 簡非】

昃三、釋2　辰一、簡非

非彼菩薩於所行施意樂不淨，心生退弱，作是念言：此應可施，此不可施，此應施與，此不應與故。

【i2 顯正】

辰二、顯正

彼菩薩為令意樂得清淨故，須捨現前利眾生事，而施身分。由彼意樂已清淨故，不應棄捨正現在前利眾生事，而施身分。

【g2 由他惱亂2】

【h1 舉魔眾天3】

【i1 標】

盈二、由他惱亂2　昃一、舉魔眾天3　辰一、標

又諸菩薩，若魔眾天懷惱亂心，現前來乞身分支節，不應分碎支節施與。

【i2 徵】

辰二、徵

何以故？

【i3 釋】

辰三、釋

勿彼當獲上品過罪及損害故。

【h2 例彼所使】

昃二、例彼所使

如魔眾天，如是於彼所使眾生，當知亦爾。

【g3 由他狂亂3】

【h1 標】

盈三、由他狂亂3　昃一、標

或有眾生癡狂心亂，來求菩薩身分支節，亦不應碎支節施與。

【h2 徵】

昃二、徵

何以故？

【h3 釋】

昃三、釋

由彼不住自性心故，不為義利而求乞故，其心狂亂不自在故，空有種種浮妄言說，是故不應施彼身分。

【e2 應施與】

日二、應施與

除上所說，與上相違，來求菩薩身支節者，隨其所欲應施彼身，隨所欲為，繫屬於彼、隨順於彼，或分支節而施與之。

【d2 結】

荒二、結

當知是名菩薩於內所可施物，或應施與、或不應與。

【c2 外物9】

【d1 於毒害物2】

【e1 不應施】

洪二、外物9　荒一、於毒害物2　日一、不應施

又諸菩薩於外施物，若有眾生來求毒、火、刀、酒等物，或為自害、或為害他，即不應施。

【e2 應施】

日二、應施

若有眾生來求毒、火、刀、酒等物，或自饒益、或饒益他，是即應施。

【d2 於屬他物2】

【e1 財穀物】

荒二、於屬他物2　日一、財穀物

又諸菩薩，不以屬他非同意物而行惠施。

【e2 有情物】

日二、有情物

又諸菩薩，不行媒媾，以他妻妾而行布施。

【d3 於有蟲物】

荒三、於有蟲物

又諸菩薩，不以有蟲飲食等物而行惠施。

【d4 於戲樂物2】

【e1 別辨相2】

【f1 戲樂具攝2】

【g1 不應施3】

【h1 標】

荒四、於戲樂物2　日一、別辨相2　月一、戲樂具攝2　盈一、不應施3　昃一、標

又諸菩薩，若有眾生來求種種能引戲樂、能引無義所施之物，不應施與。

【h2 徵】

昃二、徵

何以故？

【h3 釋】

昃三、釋

若施彼時，雖暫令彼於菩薩所心生歡喜，而復令彼廣作種種不饒益事。謂因施故，令彼多行憍逸惡行，身壞已後墮諸惡趣。

【g2 應施】

盈二、應施

若有種種戲樂等具雖復施與，不令眾生墮諸惡趣，亦不增長諸不善根，菩薩為欲令彼眾生，因此所施戲樂等具，攝受饒益，心生淨信，易可化導、易可成熟，隨彼所求悉皆施與。

【f2 戲樂事攝2】

【g1 徵】

月二、戲樂事攝2　盈一、徵

是諸菩薩若有來求諸戲樂事，何者應施？何者不施？

【g2 列4】

【h1 捕獵事】

盈二、列4　昃一、捕獵事

謂諸菩薩終不施人捕獵等法。

【h2 祠祀事】

昃二、祠祀事

又於雜穢諸祠祀中，作大方便多集眾生，損害其命，獲無量罪。於彼祠祀終不自作，亦不教他，亦不於彼諸天寺中殺羊祠祀。

【h3 害生事2】

【i1 求依處】

昃三、害生事2　辰一、求依處

若有來求或水、或陸無量眾生所依止處，為欲殺害彼生命故，菩薩知已，終不施與。

【i2 求害具】

辰二、求害具

若有來求罩羅、罝、弶，為害眾生及為習學，皆不施與。

【h4 報怨事】

昃四、報怨事

若有怨家來求讎隙，為欲呵罵、縛戮、殺害、奪財、治罰，終不施與。

若有怨家來求讎隙等者：謂於自所攝受有情，若為他怨，有讎隙者於他來求，終不施與故。

【e2 舉要義2】

【f1 不應施】

日二、舉要義2　月一、不應施

以要言之，所有一切逼迫、損害他諸有情戲樂等具，有來求者，是諸菩薩皆不施與。

【f2 應施】

月二、應施

若復種種象馬車輿、衣服莊嚴、珍妙飲食、習歌舞等，及諸樂器、塗飾香鬘、珍玩眾具、園林樓觀、舍宅侍女、習學種種工巧業處，如是一切戲樂等具，為欲令其於菩薩所因此發起清淨信心，有來求者悉皆施與。

【d5 於求飲食2】

【e1 不施非宜】

荒五、於求飲食2　日一、不施非宜

又諸菩薩，若有病者來求非量、非宜飲食，亦不施與。

【e2 不施饞嗜】

日二、不施饞嗜

若有眾生食飽滿已，性多饞嗜，數復來求珍妙飲食，亦不施與。

【d6 於求自害】

荒六、於求自害

若諸眾生愁憂所逼，求欲殺害毆擊自身，食毒、墜巖、投淵、赴火，皆悉不應施其所欲。

【d7 於求尊親等2】

【e1 標不應施】

荒七、於求尊親等2　日一、標不應施

又諸菩薩，若有來求父母師長，定不應施。

【e2 徵釋所以】

日二、徵釋所以

何以故？以諸菩薩於其父母尊重師長乳哺養育微有恩者，於長夜中常思頂戴不生厭倦，恆持自身繫屬隨順，任所屠害、捶縛、貨賣。尚自不敢竊懷施心，何況顯然施來求者。

父母尊重師長等者：此諸有情皆有恩攝。聲聞地說：謂或父母、或乳飲者、或養育者，乃至廣說遭厄難時不相棄者，如是等類名有恩者。（陵本二十五卷十四頁2129）此中尊重師長，即彼教利益者、教安樂者、引利益者、引安樂者，及餘數有恩者，隨應當知。

【d8 於求妻子等2】

【e1 不施他屬】

荒八、於求妻子等2　日一、不施他屬

又諸菩薩，若作國王，灌頂自在，統領方域。於自國界所有僚庶，終不抑奪取餘妻子而轉施餘。唯持村邑、聚落、川土，或全或分以用布施，而告彼曰：如我恩化，汝亦宜然。

【e2 不施自屬3】

【f1 不令憂惱】

日二、不施自屬3　月一、不令憂惱

又諸菩薩，於自妻子、奴婢、僕使、親戚、眷屬，若不先以正言曉喻，令其歡喜，終不彊逼令其憂惱施來求者。

【f2 不與怨暴8】

月二、不與怨暴

雖復先以正言曉喻，令其歡喜生樂欲心，而不施與怨家、惡友、藥叉、羅剎凶暴業者。

【f3 不任奴婢】

月三、不任奴婢

不以妻子形容軟弱族姓男女，施來求者令作奴婢。

族姓男女者：謂生高族、或生富族種姓男女應知。

【d9 於求王位2】

【e1 標不施與】

荒九、於求王位2　日一、標不施與

又諸菩薩，若有上品逼惱眾生樂行種種暴惡業者來求王位，終不施與。

【e2 釋所不應】

日二、釋所不應

若彼暴惡補特伽羅先居王位，菩薩有力尚應廢黜，況當施與。

【Z2 自利益攝31】

【a1 不侵惱眷屬施】

黃二、自利益攝31　宇一、不侵惱眷屬施

又諸菩薩，終不侵奪父母、妻子、奴婢、僕使、親戚、眷屬所有財物，持用布施。亦不逼惱父母、妻子、奴婢、僕使、親戚、眷屬，以所施物施來求者。

【a2 無不淨物施】

宇二、無不淨物施

又諸菩薩，以其正法、以無卒暴積集財物而行惠施，不以非法、不以卒暴，亦不逼迫損惱於他而行惠施。

亦不逼迫損惱於他而行惠施者：謂不訶罵、捶打、恐怖、毀辱、縛害、拘禁、斫刺、驅擯於此，而施於彼。義如下說。

【a3 不違越學處施】

宇三、不違越學處施

又諸菩薩，若在諸佛聖教出家，終不違越所有學處而行惠施。

【a4 不向背施】

宇四、不向背施

又諸菩薩行布施時，普於一切有情之類起平等心，住福田想，而行惠施。終 不分別怨親中庸、有德有失、劣等勝品、有苦有樂品類差別。

【a5 不減少施】

宇五、不減少施

又諸菩薩，如先所說、如先所許，終無減少施來求者，唯有施彼或等、或增。

【a6 不下劣施】

宇六、不下劣施

又諸菩薩，終無先許勝妙財物，後施下劣；唯有先許下劣財物，若有勝妙後施勝妙。

【a7 無穢濁施】

宇七、無穢濁施

又諸菩薩，不以異意、不以憤怒撓濁之心而行惠施。

不以異意等者：謂諸菩薩行惠施時，饒益意樂恆常現前，無有變異，是名不以異意。於有怨害諸有情所，由無染心，純悲愍故，能有堪忍，是名不以憤怒撓濁之心。

【a8 不自讚施】

宇八、不自讚施

又諸菩薩，終不施已而自稱讚，數數告言：我於汝所曾行如是如是惠施，攝受長養濟拔於汝。

【a9 無不敬施】

宇九、無不敬施

又諸菩薩，於卑賤者行布施時，尚無不敬撩擲而與，況於有德。

【a10 無厭倦施】

宇十、無厭倦施

又諸菩薩，若來求者安住種種毀犯邪行、掉舉、躁擾，不自防護，專行罵 詈、瞋忿、呵責，終不於彼暫起邪行帶厭倦心而行惠施。唯即於彼了知為諸煩惱所媚，令改本性，深更安住憐愍之心而行惠施。

暫起邪行者：此中邪行，謂即有犯。應作不作，作不應作，如是一切皆名有犯。義如攝事分說。（陵本九十九卷五頁7418）

【a11 不執取施】

宇十一、不執取施

又諸菩薩，不由惡見妄有執取而行惠施，謂如廣大暴惡祠祀。不計殺生布施為法，亦不妄取吉祥瑞應相應相狀而行布施。

不計殺生布施為法者：謂不殺餘眾生施餘眾生計為法故。

【a12 不計清淨施】

宇十二、不計清淨施

又諸菩薩，終不妄計唯一切種極善清淨而行惠施，即是世間及出世間離欲清淨。唯審了知所行布施，但是離欲清淨資糧。

【a13 不觀果施】

宇十三、不觀果施

又諸菩薩，不觀其果而行布施，一切布施皆為迴向速證無上正等菩提。

不觀其果而行布施等者：謂不觀待施果異熟為因而行布施，唯為圓滿菩提勝資糧故。

【a14 不易信解施2】

【b1 標】

宇十四、不易信解施2　宙一、標

又諸菩薩，如實了知一切品類所行布施，一切品類施果異熟，深生信解，不由他緣、非他所引而行布施。

【b2 釋】

宙二、釋

謂施飲食能感大力，施諸衣服能感妙色，施諸車乘能感快樂，施諸燈明能感淨眼，如是等類廣說應知。

能感淨眼者：此中淨眼謂即天眼，欲界天中有生得故。

【a15 不希異熟施】

宇十五、不希異熟施

又諸菩薩，不為怖畏自身貧窮而行布施，唯由悲愍眾生意樂而行布施。

【a16 無不合儀施3】

【b1 標】

宇十六、無不合儀施3　宙一、標

又諸菩薩於來求者，終不施與不合儀物。

終不施與不合儀物者：若所施物非法所許，非彼所宜，是名不合儀物。違越不順菩薩儀故，違越不順世間儀故。如下舉事應知。

【b2 釋3】

【c1 不淨飲食】

宙二、釋3　洪一、不淨飲食

謂施出家者餘殘飲食，或諸便穢、洟唾、變吐、膿血，不淨所雜所染。

【c2 雜染飲食】

洪二、雜染飲食

又不告白不令覺知，如棄捨法施糜飯等。謂不食葱者，施以葱雜葱染飲食；不食肉者，施以肉雜肉染飲食；不飲酒者，施以酒雜酒染飲食。

【c3 匪宜事業】

洪三、匪宜事業

或復處置不合儀式所有事業而行布施。

【b3 結】

宙三、結

如是等類不合儀施，菩薩不為。

或復處置不合儀式所有事業者：謂不拔彼有情出不善處，於其善處勸導、調伏、安處、建立，故非利他行，是名不合儀式所有事業，違越不順菩薩儀故。

【a17 不留滯施】

宇十七、不留滯施

又諸菩薩，不令求者數數來求，往還親附，隨順繫屬，稽留疲倦，然後方施，唯暫來求即便施與。

【a18 無所依施2】

【b1 標四種】

宇十八、無所依施2　宙一、標四種

又諸菩薩，不依世間名聲讚頌而行布施，不依於他反報恩德而行布施，不依帝釋、魔王、輪王、自在等果而行布施，亦復不為誑誘他故而行惠施。

【b2 隨難釋】

宙二、隨難釋

謂欲令他國王、大臣、城邑聚落諸婆羅門、多饒財寶長者、居士、大富商主、施者施主知我行施，定當恭敬、尊重、讚歎、供養於我，故行惠施。

【a19 不狹劣施】

宇十九、不狹劣施

又不狹劣而行惠施。謂財雖少，尚廣心施，何況財多。

【a20 不誑他施】

宇二十、不誑他施

又不誑他而行惠施。謂先於彼少行惠施，令起愛著、令親附已，然後傾滅。

【a21 不乖離他施】

宇二十一、不乖離他施

又復不為乖離於他而行惠施。謂我以施乖離村邑、村邑一分，乖離國土、國土一分，令背其主而來屬我。

【a22 不自懈怠而勸他施】

宇二十二、不自懈怠而勸他施

又諸菩薩翹勤無惰，起策具足，勇銳自嚴。先自行施，後勸他施。非自懈怠，策他勤施。

【a23 善分布施】

宇二十三、善分布施

又無量眾同集來乞，如實了知持戒、犯戒，隨其長幼以次而坐，從上至下周旋往返，窮諸施物分布與之。

【a24 行無量施】

宇二十四、行無量施

又諸菩薩現有無量廣多財物，終不行於有量之施。

【a25 不損惱他施】

宇二十五、不損惱他施

又諸菩薩不損惱他而行惠施。謂不訶罵、捶打、恐怖、毀辱、縛害、拘禁、斫刺、驅擯於此，而施於彼。

【a26 不退弱施】

宇二十六、不退弱施

又諸菩薩，施前意悅，施時心淨，施後無悔。

【a27 不諂詭施】

宇二十七、不諂詭施

又諸菩薩不以諂詭而行惠施。謂終不以非實末尼、真珠、琉璃、珂貝、璧玉、珊瑚等寶，而施希望真實寶者。

【a28 先運心施】

宇二十八、先運心施

又諸菩薩所有財物若少、若多，無不運心先施一切。後來求者，如取自財，菩薩與時，如還彼物。

【a29 離諸過非施】

宇二十九、離諸過非施

又諸菩薩應時而施，不以非時；自他淨施，非不清淨；合儀而施，不以非儀；

自他淨施非不清淨者：此顯施相清淨。聲聞地說：無貪俱行思造作心意業，及此所起身業、語業，捨所施物。或自相續，或他相續。是名施相。（陵本二十五卷十六頁2135）此說自他淨施，其義應知。

無亂心施，不以散亂。

無亂心施不以散亂者：由極殷重而行惠施故。

【a30 不輕懱他施】

宇三十、不輕懱他施

又諸菩薩見來求者，終不嗤笑，亦不輕弄，亦不令其面生赧愧；亦不顰蹙，舒顏平視，前笑先言；終不稽留，疾疾而施。

【a31 恣求施】

宇三十一、恣求施

又諸菩薩，他雖不求，自恣求者必有所求，稱須而與，常開求者歡情自取。

【Y2 巧慧施2】

【Z1 別辨相3】

【a1 標】

玄二、巧慧施2　黃一、別辨相3　宇一、標

又諸菩薩，不以惡慧而行布施，常以巧慧而行布施。

【a2 徵】

宇二、徵

云何菩薩巧慧布施？

【a3 釋6】

【b1 財施2】

【c1 有財攝2】

【d1 釋4】

【e1 先濟危苦2】

【f1 明發心】

宇三、釋6　宙一、財施2　洪一、有財攝2　荒一、釋4　日一、先濟危苦2　月一、明發心

謂諸菩薩現有種種可施財物，求者未至，先發是心：設二求者俱來我所，一是安樂、非貧非賤、有依有怙；二是危苦、是貧是賤、無依無怙。我於爾時，應自揆量所有財物，若堪於二充足滿願，即應俱施滿願充足。如其財物 不堪於二充足滿願，即應方便發遣安樂、非貧非賤、有依有怙，盡己所有施彼危苦、是貧是賤、無依無怙。

【f2 辨所作2】

【g1 惠施危苦】

月二、辨所作2　盈一、惠施危苦

發是心已，如所思惟，即便成辦如是事業。

【g2 辭遣安樂】

盈二、辭遣安樂

於安樂等諸來求者，既無力能足滿其願，先當方便發意思惟，辭謝發遣：我 此施物，於危苦等先捨先許，故今與之；非我於汝無樂施心，但更無力。唯願賢首，勿於我所嫌恨棄背。

【e2 善化慳家2】

【f1 標慳相】

日二、善化慳家2　月一、標慳相

又諸菩薩，現有種種可施財物，知有慳家、最極慳家，吝執財寶，慳固兢戰，於其家中，曾未惠施一切沙門、婆羅門等。

【f2 明往化2】

【g1 舉告言2】

【h1 令恣求】

月二、明往化2　盈一、舉告言2　昃一、令恣求

菩薩即便往詣其舍，慰問安不？恭順方便，告言：汝來，我不令汝庫藏減盡，而於現前作大饒益。我家現有廣多財寶、廣多施物，為滿我施波羅蜜多，若有求者來到汝所，勿令空返，可至我家取諸財寶，隨意施與。

【h2 令隨喜】

昃二、令隨喜

或有求者來至我所，我行施時，汝於此施當生隨喜。

一切沙門婆羅門等者：聲聞地說：四種所施。一、有苦者，二、有恩者，三、親愛者，四、尊勝者。（陵本二十五卷十四頁2128）此中沙門、婆羅門，即尊勝者。等言，等取有苦、有恩、或親愛者。依此四種，故言一切。

【g2 成所化2】

【h1 彼生欣悅】

盈二、成所化2　昃一、彼生欣悅

彼聞是已，便生欣悅：於我庫藏既無所減，復得稱彼善男子心，故應隨順成辦所作。

復得稱彼善男子心者：彼善男子，謂即往詣其舍菩薩應知。

【h2 令彼調伏】

昃二、令彼調伏

菩薩如是令彼漸種當來調伏慳吝種子，由慧為先善巧方便，令漸修習自捨少財，依下無貪進得中品，依中無貪進得上品。

調伏慳吝種子者：謂捨善根應知。

【e3 安處同梵行者2】

【f1 捨物令施】

日三、安處同梵行者2　月一、捨物令施

又諸菩薩，若親教師及軌範師、共住弟子同梵行者，性是慳貪，是慳貪類；或性雖非慳貪種類，而闕資財，所欲匱乏。菩薩欲寄佛法僧田樹修布施褔業 事時，捨所施物與彼令作，己自不為。

【f2 獲自他利】

月二、獲自他利

菩薩如是巧慧方便，自所生福彌更弘多。復令一類同梵行者，調伏所有慳貪 煩惱，亦令一類樂善法者，所願滿足，攝受有情、成熟有情。

復令一類同梵行者至成熟有情者：此中初一類人，即前所說性是慳貪，是慳貪類。後一類人，即前所說性非慳貪種類，而闕資財，所欲匱乏。由諸菩薩巧慧方便，令彼二類當得利益，故作是說。

【e4 恣與求者2】

【f1 隨彼所樂】

日四、恣與求者2　月一、隨彼所樂

又諸菩薩現有眾多可施財物，見諸來者有希求相，知其心已，隨彼所樂悉皆施與。

【f2 不責他過2】

【g1 令歡喜】

月二、不責他過2　盈一、令歡喜

復有商人為性矯詐，欲行欺誑，菩薩知已，尚掩其過不令他知，況觸於彼。 稱滿其願，令無羞慚，踊躍無畏，歡喜而去。

【g2 令無罪】

盈二、令無罪

復有矯詐欺誑，菩薩初不覺知，後時乃覺；雖復覺知，不以此事舉發彼人，亦不訶責為作憶念。但生悲愍：彼於我所誤行如是不與取事，我今隨喜，令 彼無罪。

【d2 結】

荒二、結

如是等類，當知名為菩薩現有可施財物巧慧而施。

【c2 無財攝2】

【d1 舉方便4】

【e1 由自工巧】

洪二、無財攝2　荒一、舉方便4　日一、由自工巧

又諸菩薩，若現無有可施財物，先所串習彼彼世間工巧業處作意現前，少用功力，多集財寶，施諸眾生。

【e2 由說正法】

日二、由說正法

是諸菩薩，或復為他種種美妙、善巧言詞宣說正法，令貧苦者尚樂行施，況 富樂者；令慳貪者猶能惠施，況習施者。

為他種種美妙善巧言詞宣說正法者：如理宣說，是名美妙。方便宣說，是名善巧。於行慳行有情，為欲令彼斷慳行故，由此二種言詞而為宣說。義如戒品中說。（陵本四十卷九頁3284）

【e3 由教轉乞】

日三、由教轉乞

或有淨信多饒財寶常樂施家，數教乞者往彼求索，令其布施。

或有淨信多饒財寶等者：此說多饒財寶常樂施家，於彼菩薩信順隨從，名有淨信。

【e4 由善助伴】

日四、由善助伴

或彼惠捨修福業時，躬詣其所，翹勤無惰，起策具足，深心歡喜，隨力隨能 身助、語助，令施求者得善滿足。以彼施時，事力闕尠，或惡供贍，或墮朋黨，或不恭敬，或念忘失，由善助故，斯過皆無。

事力闕尠等者：於所作事無有助伴，是名事力闕尠。施以下劣，不以勝妙；施以汙穢，不以鮮潔；名惡供贍。不平等施，名墮朋黨。撩擲而與，名不恭敬。散亂心施，名念忘失。

【d2 顯分位2】

【e1 正說地前】

荒二、顯分位2　日一、正說地前

如是菩薩現無財寶，巧慧方便而行布施，此說乃至未證增上清淨意樂。

【e2 簡別地上】

日二、簡別地上

若諸菩薩已證增上清淨意樂，如已獲得超諸惡趣，如是生生必定獲得無盡財寶。

【b2 法施2】

【c1 釋2】

【d1 不應施與】

宙二、法施2　洪一、釋2　荒一、不應施與

又諸菩薩，終不口授求過外道所有正法，亦不施彼所寫經典；知性多貪，求欲衒賣經卷等者，亦不施與；知欲秘藏，亦不施與；不求勝智，亦不施與，必求勝智。

【d2 或施不施2】

【e1 於義已辯24】

荒二、或施不施2　日一、於義已辯

若自了知於經卷等其義已辯，即隨所樂如應施與。

【e2 於義未辯263】

【f1 應為轉求或更書寫】

日二、於義未辯3　月一、應為轉求或更書寫

若自了知於經卷等其義未辯，為辯義故恆自披轉。如是菩薩若見其餘有經卷等，即應方便轉求施與，或更書寫而施與之。

【f2 應諦觀察若德若失2】

【g1 標觀察】

月二、應諦觀察若德若失2　盈一、標觀察

若不見餘有經卷等，亦無力能更為書寫，即應審諦觀察自心：勿我於法慳垢纏心，不能施耶？勿我於法別意所礙，不欲施耶？為我於法有勝所須，不應施耶？

【g2 辨了知2】

【h1 於有失】

盈二、辨了知2　昃一、於有失

如是審諦觀察心已，若自了知，我於此法少有慳纏、別意所礙而不施者，即 作是念：我今決定應行法施。

別意所礙不欲施者：戒品中說：他來求法，懷嫌恨心、懷恚惱心，嫉妒變異，不施其法。（陵本四十一卷三頁3347）由彼煩惱能為障礙，是故此說別意所礙。

設我由此行法施故，於現法中即成癡瘂，不忍煩惱尚應法施，況令闕乏妙智資糧。

不忍煩惱尚應法施等者：謂若慳垢纏心，或為別意所礙，是諸煩惱不應忍受。為調伏彼，尚應法施，況此法施能為如來妙智資糧。若不施者，我智資糧當令闕乏，是故我今決定應行法施。

【h2 於有德3】

【i1 成辦所須】

昃二、於有德3　辰一、成辦所須

又觀察已，若自了知，我於此法無少慳纏，亦無別意，但為成辦勝所須義不應施者，菩薩爾時應更思忖：我持此法施於彼者，為為損害自煩惱耶？為為圓滿智資糧耶？為為愛念諸眾生耶？

【i2 增智資糧】

辰二、增智資糧

既思忖已，便正了知，我都不見自有煩惱。見不施彼此經卷等，現法、當來我智資糧展轉增勝，非施於彼建此功德；但於當來薄饒法利，非豐覺慧。若不施彼，便能修集利益安樂一切眾生巧方便智，即為愛念此一眾生及餘一切；若施於彼，唯成愛念此一眾生，非餘一切。

【i3 不違淨戒】

辰三、不違淨戒

菩薩如是如實知已，不施彼者，無罪、無悔，亦不違越菩薩淨戒。

但於當來薄饒法利等者：謂於當來少分獲得法施勝利，非智資糧展轉增勝故。

【f3 應發遣他方便不施2】

【g1 徵】

月三、應發遣他方便不施2　盈一、徵

云何菩薩方便不施？

【g2 釋3】

【h1 略標方便】

盈二、釋3　昃一、略標方便

謂諸菩薩不忍直言遣來求者，謂我不能惠施於汝。要當施設方便善巧，曉喻發遣。

【h2 廣顯一切2】

【i1 徵】

昃二、廣顯一切2　辰一、徵

云何施設方便善巧？

【i2 釋3】

【j1 明作淨2】

【k1 標相】

辰二、釋3　宿一、明作淨2　列一、標相

謂諸菩薩先於所畜一切資具、一切施物為作淨故，以淨意樂，捨與十方諸佛菩薩。

【k2 喻成】

列二、喻成

譬如苾芻於己衣物為作淨故，捨與親教、軌範師等。

【j2 顯生福】

宿二、顯生福

如是菩薩淨施因緣，雖復貯畜種種上妙一切資具、一切施物，猶得名為安住聖種，生無量福。

安住聖種者：聖種有四：一、隨所得衣喜足聖種，二、隨所得食喜足聖種，三、隨所得臥具喜足聖種，四、樂斷樂修聖種。由此四種能生眾聖，故名聖種。安住此四無貪性中，是名安住聖種。

常於此福多思惟故，於一切時隨逐增長。

【j3 觀察施2】

【k1 總標】

宿三、觀察施2　列一、總標

恆於一切作淨施物，如佛菩薩所寄護持，見來求者即應觀察。

【k2 別辨2】

【l1 於稱正理】

列二、別辨2　張一、於稱正理

若隨所欲作淨施物惠施彼時，稱當正理，應作是念：諸佛菩薩無有少物於諸眾生而不施者。如是知已，取淨施物施來求者，令所願滿。

【l2 於不稱理2】

【m1 軟言發遣】

張二、於不稱理2　寒一、軟言發遣

若觀施時，不稱正理，即應念先作淨施法。告言：賢首！如是等物是他所有，不許施汝。軟言曉喻，方便發遣。

【m2 施餘發遣】

寒二、施餘發遣

或持餘物二倍三倍，恭敬施與，然後發遣。

【h3 歸本所明】

昃三、歸本所明

令彼了知，菩薩於此非慳貪故，不欲施我；定當於此經卷等法不自在故，不施於我。

【c2 結】

洪二、結

當知是名菩薩巧慧而行法施。

常於此福多思惟故等者：謂於淨施常多思惟，彼淨施福於一切時隨逐增長。如受戒律儀者，恆與信等五根俱行，於日日中，彼諸善根廣積集故，當知其福運運增長。此亦應爾，故作是說。

【b3 無礙解施】

宙三、無礙解施

又諸菩薩於一切施，謂法施、財施、無畏施。若異門、若體相、若釋名、若因果差別，如實了知而行惠施，當知亦名菩薩巧慧而行布施。

若異門若體相等者：謂此布施波羅蜜多，或有處所以戒聲說，或有處所以忍聲說，或有處所以勤聲說，或有處所以定聲說，或有處所以慧聲說。由於一切波羅蜜多修加行中，皆有一切波羅蜜多互相助成故。義如攝大乘論說。（攝論二卷二十七頁31,145b）是名異門。前說菩薩自性施，是名體相。攝大乘論說：由能破裂慳吝貧窮，及能引得廣大財位、福德資糧，故名為施。（攝論二卷二十四頁31,144b）是謂釋名。解深密經說：一切波羅蜜多，大悲為因，微妙可愛諸果異熟饒益一切有情為果。（解深密經四卷十四頁16,707b）是名因果差別。又復下說總略義中，此即無礙解施。謂由四無礙解，於一切法成此四種妙慧差別故。於慧品中說有四智。一、依法異門智，所謂菩薩法無礙慧。二、依法相智，所謂菩薩義無礙慧。三、依法釋辭智，所謂菩薩釋辭無礙慧。四、依法品類句差別智，所謂菩薩辯才無礙慧。（陵本四十三卷七頁3500）此應準釋。

【b4 勝意樂施】

宙四、勝意樂施

又諸菩薩，於諸有怨，以慈意樂而行惠施；於諸有苦，以悲意樂而行惠施；於諸有德，以喜意樂而行惠施；於諸有恩、親善、同意，以捨意樂而行惠施；當知亦名菩薩巧慧而行布施。

【b5 治障施3】

【c1 標】

宙五、治障施3　洪一、標

又諸菩薩於其施障及彼對治如實了知。

【c2 釋2】

【d1 障治差別2】

【e1 標列四障】

洪二、釋2　荒一、障治差別2　日一、標列四障

此中施障略有四種。一、先未串習，二、施物尠闕，三、耽著上妙悅意財物，四、觀見當來具足財果而深欣樂。

【e2 列釋對治4】

【f1 於先未串習障2】

【g1 通達過失2】

【h1 於宿作】

日二、列釋對治4　月一、於先未串習障2　盈一、通達過失2　昃一、於宿作

若諸菩薩現有種種可施財物，雖見求者正現在前，而於惠施心不趣入；菩薩爾時即以正慧速疾通達，是我於施先未串習所作過失。

【h2 於當生】

昃二、於當生

復以妙慧如是通達：我於先世決定於施曾未串習，致令今世現有種種可施財物，雖見求者正現在前，而於惠施心不趣入。若於今世不彊思擇而行施者，復於來世定當憎背所應行施。

【g2 思擇勵行】

盈二、思擇勵行

菩薩如是正通達已，用此施障對治為依，力勵思擇而行惠施，能不隨逐先未串習所作過失，自在而行。

【f2 於施物尠闕障2】

【g1 通達勵行】

月二、於施物尠闕障2　盈一、通達勵行

又諸菩薩若見求者正現在前，由諸財物有尠闕故，於其惠施心不趣入。菩薩爾時即以正慧速疾通達如是匱乏障施因緣，忍受匱乏所作眾苦，力勵思擇， 起悲愍心而行惠施。

【g2 作念忍苦】

盈二、作念忍苦

作如是念：或由宿業有過失故，或由現在繫屬他故，令我具受眾多猛利饑渴等苦，不能饒益一切眾生。設我今者由行惠施，因饒益他，於現法中受種種苦，乃至殞歿，如是行施猶為最勝，非空發遣諸來求者；況當更有諸菜葉等可以活命。菩薩如是忍受匱乏所作眾苦而行惠施。

或由宿業有過失故等者：謂由宿業過失，現有匱乏；由現匱乏、繫屬於他，不得自在。以是因緣，自尚不能解脫眾苦，況饒益他？是故菩薩應作是念：忍受眾苦，力勵行施，為除當來匱乏苦故。

【f3 於耽著妙物障2】

【g1 通達過失】

月三、於耽著妙物障2　盈一、通達過失

又諸菩薩，若見求者正現在前，由可施物極悅意故、最上妙故，於行惠施心不趣入。菩薩爾時即以正慧速疾通達，是我耽著所作過失，我今於苦發起虛妄樂想顛倒，由此能生當來眾苦。

【g2 思擇勵行】

盈二、思擇勵行

於此顛倒遍了知故，為欲斷除，力勵思擇，用此財物而行惠施。

【f4 於觀果欣樂障2】

【g1 通達過失】

月四、於觀果欣樂障2　盈一、通達過失

又諸菩薩若行施已，於當施果廣大財利，見勝功德，深生欣樂，不求無上正等菩提。菩薩爾時即以正慧速疾通達，是邪果見所作過失。

【g2 觀察斷滅】

盈二、觀察斷滅

如實觀察一切諸行皆不堅牢，一切諸行皆念念滅，所受用果速疾滅盡、速疾離散。如是觀時，即能斷滅能生欣樂邪果之見，諸所行施一切迴向無上菩提。

【d2 能治略義2】

【e1 舉差別】

荒二、能治略義2　日一、舉差別

如是菩薩四種施障，當知四種能對治智對治於彼。一者、覺悟，二者、忍受眾苦，三者、遍知顛倒，四者、見一切行性不堅牢。

【e2 配勝利】

日二、配勝利

是諸菩薩由前三種能對治智，決定堪能正行惠施；由後一種能對治智，能正攝受施福勝果。

【c3 結】

洪三、結

當知亦名菩薩巧慧而行布施。

【b6 增上意樂勝解施】

宙六、增上意樂勝解施

又諸菩薩內居閑靜，由淨意樂淳厚淨信分別勝解，數數緣念種種上妙無量財寶，以勝解力，於諸眾生樂行惠施。由此因緣，是諸菩薩以少功用生無量福，當知亦名菩薩巧慧而行布施。

又諸菩薩內居閑靜等者：此顯菩薩依定自在，示現種種變化神通。由勝解力，化作飲食、衣服、末尼、真珠、琉璃、螺貝、璧玉、珊瑚、車乘等事，與實無異。如是所作財食眾具，令諸眾生常得受用。義如威力品說。（陵本三十七卷八頁3037）如是菩薩巧慧行施，當知已證增上清淨意樂，是故此說由淨意樂。又此意樂淨信俱行、勝解俱行，於諸有情饒益方便印解決定，由是說言淳厚淨信分別勝解。

【Z2 總略義】

黃二、總略義

如是妙慧大慧菩薩巧慧行施總略義者，由有財、無財，財施所攝故；如是由 法施故，由無礙解施故，由勝意樂施故，由施障對治智慧施故，由增上意樂勝解施故，當知是名唯諸菩薩不共行施。

【V3 難行施等2】

【W1 結前生後】

亥三、難行施等2　天一、結前生後

如是廣說於內外事菩薩所行一切施差別相已，自斯已後，即於一切施差別相中，分出所餘難行施等一切差別，應當了知。

【W2 別辨七施7】

【X1 難行施3】

【Y1 徵】

天二、別辨七施7　地一、難行施3　玄一、徵

云何菩薩難行施？

【Y2 標】

玄二、標

當知此施略有三種。

【Y3 列3】

【Z1 第一難行施】

玄三、列3　黃一、第一難行施

謂若諸菩薩財物尠少，自忍貧苦惠施於他，是名菩薩第一難行施。

【Z2 第二難行施】

黃二、第二難行施

若諸菩薩所可愛物，或性深愛著，或長時串習，或有上品恩，或最上妙物，極生耽著，能自開解，惠施於他，是名菩薩第二難行施。

【Z3 第三難行施】

黃三、第三難行施

若諸菩薩極大艱辛所獲財物惠施於他，是名菩薩第三難行施。

或有上品恩者：謂於所愛有情為上品故。

【X2 一切門施4】

【Y1 徵】

地二、一切門施4　玄一、徵

云何菩薩一切門施？

【Y2 標】

玄二、標

當知此施略有四相。

【Y3 列】

玄三、列

謂諸菩薩，或自財物，或勸化他所得財物，或施親屬、父母、妻子、奴婢、作使、善友、大臣、親戚、眷屬，或復施與他來求者。

【Y4 結】

玄四、結

如是四相，是名菩薩一切門施。

【X3 善士施4】

【Y1 徵】

地三、善士施4　玄一、徵

云何菩薩善士所行名善士施？

【Y2 標】

玄二、標

當知此施略有五相。

【Y3 列】

玄三、列

謂諸菩薩，淨信而施，

淨信而施者：謂如前說：如實了知一切品類所行布施，一切品類施果異熟，深生信解，不由他緣、非他所引而行布施故。

恭敬而施，自手而施，應時而施，

應時而施者：謂如前說：唯暫來求即便施與故。

不損惱他而行惠施。

不損惱他而行惠施者：謂如前說：於自妻子、奴婢、僕使、親戚、眷屬，終不彊逼令其憂惱施來求者故。

【Y4 結】

玄四、結

如是五相，是名菩薩善士所行名善士施。

【X4 一切種施4】

【Y1 徵】

地四、一切種施4　玄一、徵

云何菩薩一切種施？

【Y2 標】

玄二、標

當知此施有十三相。

【Y3 列】

玄三、列

一、無依施，

無依施者：謂如前說：不依世間名聲讚頌而行布施，乃至廣說。

二、廣大施，

廣大施者：謂如前說：不狹劣而行惠施故。

三、歡喜施，

歡喜施者：謂如前說：施前意悅，施時心淨，施後無悔故。

四、數數施，

數數施者：謂為制伏慳垢，數數惠施故。如聲聞地說。（陵本二十五卷十六頁2136）

五、田器施，六、非田器施，七、一切物施，八、一切處施，九、一切時施，十、無罪施，十一、有情物施，十二、方土物施，十三、財穀物施。

【Y4 結】

玄四、結

如是十三種相，當知是名菩薩一切種施。

【X5 遂求施4】

【Y1 徵】

地五、遂求施4　玄一、徵

云何菩薩遂求施？

【Y2 標】

玄二、標

當知此施有八種相。

【Y3 列】

玄三、列

謂諸菩薩，匱乏飲食而求乞者，施以飲食；匱乏車乘而求乞者，施以車乘；匱乏衣服而求乞者，施以衣服；匱乏嚴具而求乞者，施以嚴具；匱乏種種資生什物而求乞者，施以種種資生什物；匱乏種種塗飾香鬘而求乞者，施以種種塗飾香鬘；匱乏舍宅而求乞者，施以舍宅；匱乏光明而求乞者，施以光明。

【Y4 結】

玄四、結

如是八相，是名菩薩遂求施。

【X6 二世樂施4】

【Y1 徵起】

地六、二世樂施4　玄一、徵起

云何菩薩此世他世樂施？

【Y2 總標】

玄二、總標

當知此施略有九相。謂財施、無畏施、法施，總說名為能令眾生此世他世樂施。

【Y3 列釋3】

【Z1 財施2】

【a1 列】

玄三、列釋3　黃一、財施2　宇一、列

財施者，謂以上妙清淨如法財物而行惠施，調伏慳吝垢而行惠施，調伏積藏垢而行惠施。

上妙清淨如法財物者：謂所施物精妙鮮潔，如法所得故。

【a2 釋】

宇二、釋

調伏慳吝垢者，謂捨財物執著。調伏積藏垢者，謂捨受用執著。

謂捨財物執著及捨受用執著者：此中財物執著，謂於所愛樂事。受用執著，謂於從彼所生所愛樂受。如是二種差別，如聞所成地說。（陵本十四卷十四頁1227）

【Z2 無畏施】

黃二、無畏施

無畏施者，謂濟拔師子、虎狼、鬼魅等畏，拔濟王賊等畏，拔濟水火等畏。

【Z3 法施】

黃三、法施

法施者，謂無倒說法、稱理說法，勸修學處。

無倒說法稱理說法者：施論、戒論、生天之論，是名無倒說法。苦論、集論、滅論、道論，是名稱理說法。如是差別，如聲聞地說。（陵本二十五卷五頁2086）

【Y4 結配2】

【Z1 結】

玄四、結配2　黃一、結

如是一切總說九相，是名菩薩能令眾生此世他世樂施。

【Z2 配】

黃二、配

此中財施、無畏施及此差別，能令眾生此世安樂；法施及此差別，能令眾生後世安樂。

【X7 清淨施4】

【Y1 徵起】

地七、清淨施4　玄一、徵起

云何菩薩清淨施？

【Y2 標列】

玄二、標列

當知此施有十種相。一、不留滯施，二、不執取施，三、不積聚施，四、不 高舉施，五、無所依施，六、不退弱施，七、不下劣施，八、不向背施，九、不望報恩施，十、不希異熟施。

【Y3 隨釋10】

【Z1 不留滯施】

玄三、隨釋10　黃一、不留滯施

云何不留滯施？謂諸菩薩見來求者正現在前，速疾惠施，不作留滯；非來求者疾望得財，如諸菩薩速希惠施。

【Z2 不執取施】

黃二、不執取施

云何不執取施？謂諸菩薩不以妄見執取於施。或執此施空無有果，或執殺害 而行惠施以為正法，或執唯施極淨圓滿是世出世究竟清淨。

【Z3 不積聚施3】

【a1 徵】

黃三、不積聚施3　宇一、徵

云何不積聚施？

【a2 釋2】

【b1 總標相】

宇二、釋2　宙一、總標相

謂諸菩薩，不於長時漸漸積集聚多財物，然後頓施。

【b2 別辨因3】

【c1 現前不施失】

宙二、別辨因3　洪一、現前不施失

何以故？非諸菩薩現有施物，見來求者正現在前堪能不施；不見不施是稱正理。云何積財而不速施。

【c2 積財頓施失2】

【d1 標非】

洪二、積財頓施失2　荒一、標非

又諸菩薩，不見積財後方頓施是能生長多福之門。

【d2 更詰】

荒二、更詰

又正觀見若別、若總求者相似，漸施、頓施財物平等，何緣而執福有差別。

【c3 頓施有罪失2】

【d1 標失】

洪三、頓施有罪失2　荒一、標失

又諸菩薩，見積聚施，其施有罪；見隨得施，其施無罪。

【d2 釋因】

荒二、釋因

何以故？若積聚已然後頓施，是則先時有來求者，其數或百而不施與，令生嫌恨，不忍、不信；後有一類或不希求，畜積珍財，彊而頓施。

【a3 結】

宇三、結

是故菩薩不積聚施。

【Z4 不高舉施】

黃四、不高舉施

云何不高舉施？謂諸菩薩，於來求者謙下心施，亦不與他競勝而施，亦不施已而生憍慢。謂我能施，我是施主，餘則不爾。

【Z5 無所依施】

黃五、無所依施

云何無所依施？謂諸菩薩不依稱譽聲頌而施。體達世間稱譽聲頌，虛妄分別文字所起，唯是虛音，繫屬妄響，譬如世間[禾肙][麥戈]葉聚。

【Z6 不退弱施】

黃六、不退弱施

云何不退弱施？謂諸菩薩，施先意悅，施時心淨，施已無悔；聞諸菩薩廣大第一最勝施時，不自輕懱、恐怖、退弱。

【Z7 不下劣施】

黃七、不下劣施

云何不下劣施？謂諸菩薩，於諸施物勤數簡擇，最勝最妙飲食、車乘、衣服等物，持用布施。

【Z8 不向背施】

黃八、不向背施

云何不向背施？謂諸菩薩其心平等，不墮朋黨，於怨親中悲心等施。

【Z9 不望報恩施】

黃九、不望報恩施

云何不望報恩施？謂諸菩薩悲心、愍心而行惠施，終不於他希望反報，但觀求樂愛火所燒無有勢力性苦眾生，深心悲愍而行惠施。

求樂愛火所燒無有勢力性苦眾生者：謂彼眾生諸行麤重，其性是苦，無有勢力能令永滅。於行苦中愛火所燒，希求得樂，不知樂受壞苦所隨，是故菩薩深心悲愍。

【Z10 不希異熟施】

黃十、不希異熟施

云何不希異熟施？謂諸菩薩修行惠施，終不希望當來所得財寶圓滿、自身圓滿施果異熟，觀一切行性是虛偽，觀大菩提最勝功德。

【Y4 總結】

玄四、總結

由此十相，菩薩所行布施清淨、最極清淨。

【U4 結】

戌四、結

如是菩薩依止九相所行惠施，圓滿施波羅蜜多已，能證無上正等菩提。

瑜伽師地論科句披尋記卷第三十九

瑜伽師地論科句披尋記卷第四十

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處戒品第十之一

【T2 戒度（即戒品）3】

【U1 徵】

酉二、戒度（即戒品）3　戌一、徵

云何菩薩戒波羅蜜多？

【U2 列2】

【V1 嗢柁南】

戌二、列2　亥一、嗢柁南

嗢柁南曰：自性一切難　一切門善士　一切種遂求　二世樂清淨如是九種相　是名略說戒

【V2 長行】

亥二、長行

謂九種相戒，名為菩薩戒波羅蜜多。一、自性戒，二、一切戒，三、難行戒，四、一切門戒，五、善士戒，六、一切種戒，七、遂求戒，八、此世他世樂戒，九、清淨戒。

【U3 釋2】

【V1 安立體相2】

【W1 別解九相3】

【X1 自性戒3】

【Y1 徵】

戌三、釋2　亥一、安立體相2　天一、別解九相3　地一、自性戒3　玄一、徵

云何菩薩自性戒？

【Y2 釋2】

【Z1 明戒性2】

【a1 標列四德】

玄二、釋2　黃一、明戒性2　宇一、標列四德

謂若略說具四功德，當知是名菩薩自性戒。何等為四？一、從他正受，

從他正受者：他謂有智有力於語表義能授能開、已發大願同法菩薩。於如是等功德具足勝菩薩所，如法求請授與淨戒，乃至廣說，是名正受。

二、善淨意樂，

善淨意樂者：增上意樂品說：菩薩到究竟地所有一切增上意樂，是名菩薩善淨意樂。（陵本四十七卷十一頁3766）由願當證而作是說，非已證故。

三、犯已還淨，

犯已還淨者：謂於所受淨戒若有毀犯，當知一切皆是惡作所攝。應對於他補特伽羅發露悔滅，由是除遣所生惡作。惡作有五，攝事分中別釋其相。（陵本九十九卷九頁7427）如是名為犯已還淨。

四、深敬專念無有違犯。

深敬專念無有違犯者：謂由善淨意樂，於所受戒生起最極尊重恭敬。從初專精，不失正念，故無違犯。

【a2 攝釋其相2】

【b1 略攝三】

宇二、攝釋其相2　宙一、略攝三

由諸菩薩從他正受故，於所學戒若有違犯，即外觀他深生愧恥；

即外觀他深生愧恥者：謂諸菩薩於罪現行能正覺知，於外敬畏而生羞恥，是名為愧。

由諸菩薩善淨意樂故，於所學戒若有違犯，即內自顧深起慚羞；

即內自顧深起慚羞者：謂諸菩薩於罪現行能正覺知我為非法，內生羞恥，是名為慚。

由諸菩薩於諸學處犯已還淨、深敬專念初無違犯二因緣故，離諸惡作。

離諸惡作者：謂此惡作，於已作、未作善不善事，若染不染，悵怏追變為 體，能障奢摩他為業。如顯揚說。（顯揚一卷十頁31,483a）由此惡作，令不安隱。一切毀犯皆惡作攝，以是說有惡作罪聚。此皆遠離，是故名為離諸惡作。

【b2 略攝二3】

【c1 第一義】

宙二、略攝二3　洪一、第一義

如是菩薩從他正受、善淨意樂為依止故，生起慚愧；由慚愧故，能善防護所受尸羅；由善防護所受戒故，離諸惡作。

【c2 第二義】

洪二、第二義

又於是中，從他正受、善淨意樂，此二是法；犯已還淨、深敬專念無有違犯，此二是前二法所引。

從他正受至二法所引者：領納屬己，是名為受，即依此相建立受心所法。欣求意樂，是名為欲，即依此相建立欲心所法。今說菩薩自性戒中，初二功德，即是受、欲二心所法為其自性，是故說言此二是法。犯已還淨，是前從他正受受法所引，非無有受可名犯故；深敬專念無有違犯，是前善淨意樂欲法所引，非不善淨能無違犯故；由是說言此二是前二法所引。

【c3 第三義】

洪三、第三義

又於是中，從他正受、善淨意樂、深敬專念無有違犯，由此三法，應知能令不毀菩薩所受淨戒；犯已還淨，由此一法，應知能令犯已還出。

【Z2 明戒藏2】

【a1 三種戒藏3】

【b1 律儀戒攝】

黃二、明戒藏2　宇一、三種戒藏3　宙一、律儀戒攝

如是菩薩具四功德自性尸羅，應知即是妙善淨戒，正受隨學，能利自他，利益安樂無量眾生，哀愍世間諸天人等，令得義利利益安樂故。

妙善淨戒至利益安樂故者：由此淨戒，能令自他無諸損惱，是名為妙；起諸善行，是名為善。依下自釋利益安樂，應知逆配妙善二義。如攝異門分說：言利益者，謂諸善行。言安樂者，無損惱行。（陵本八十三卷十七頁6329）故作是釋。誓受律儀，此名正受。受學學處，此名隨學。利益安樂各多種類，菩薩地中別釋其相。（陵本三十五卷十七頁2883）依此淨戒修菩薩行，故能自利利他，利益安樂無量眾生。天謂天眾，人謂剎帝利等。於天眾中，等取魔、梵。於人眾中，等取沙門、婆羅門。由天人等解甚深義、勤修正行有力能故，說能令彼得義利等。證自涅槃，名之為義，可愛樂故，無有罪故。證功德法，名之為利，究竟勝利，遠離過患故。此中諸義，多如攝異門分釋。（陵本八十三卷十七頁6327）

【b2 攝善法戒攝】

宙二、攝善法戒攝

應知即是無量淨戒，攝受無量菩薩所學故。

【b3 饒益有情戒攝】

宙三、饒益有情戒攝

應知即是饒益一切有情淨戒，現前能作一切有情利益安樂故。

【a2 無量大功德藏】

宇二、無量大功德藏

應知即是能獲大果勝利淨戒，攝受隨與無上正等菩提果故。

【Y3 結】

玄三、結

是名菩薩自性戒。

攝受隨與者：謂為勝緣，於果增上，是名攝受，大乘十因攝受因攝。此由勝思令心造作，隨與領納及與和合，是名隨與。當知隨與，思自性攝。

【X2 一切戒2】

【Y1 徵】

地二、一切戒2　玄一、徵

云何菩薩一切戒？

【Y2 釋2】

【Z1 標列種類2】

【a1 二種】

玄二、釋2　黃一、標列種類2　宇一、二種

謂菩薩戒略有二種。一、在家分戒，二、出家分戒。是名一切戒。

【a2 三種】

宇二、三種

又即依此在家、出家二分淨戒，略說三種。一、律儀戒，二、攝善法戒，三、饒益有情戒。

【Z2 廣辨差別3】

【a1 戒相差別2】

【b1 別釋三戒3】

【c1 明戒安立3】

【d1 律儀戒】

黃二、廣辨差別3　宇一、戒相差別2　宙一、別釋三戒3　洪一、明戒安立3　荒一、律儀戒

律儀戒者，謂諸菩薩所受七眾別解脫律儀。即是苾芻戒、苾芻尼戒、正學 戒、勤策男戒、勤策女戒、近事男戒、近事女戒。如是七種，依止在家、出家二分，如應當知。是名菩薩律儀戒。

律儀戒者至如應當知者：律儀即是尸羅異名。由此尸羅清淨善法，是防護性，是息除相，是遠離體，故名律儀。如聲聞地說。（陵本二十二卷十四 頁1932）別別棄捨種種惡故，名別解脫。七眾戒中，初五種戒，出家分攝；後二種戒，在家分攝。此七種戒建立道理，決擇分中廣釋應知。（陵本五十三卷五頁4232）復次，當知菩薩律儀戒，能令菩薩安住其心。由與他共，簡非不共，說即是言。又隨所應，說菩薩共，非定、非遍、非次第受，隨文應知。

【d2 攝善法戒4】

【e1 標】

荒二、攝善法戒4　日一、標

攝善法戒者，謂諸菩薩受律儀戒後，所有一切為大菩提，由身語意積集諸善，總說名為攝善法戒。

謂諸菩薩受律儀戒後至名為攝善法戒者：由前已說：是防護性，是止息相，是遠離體，故名律儀。當知菩薩三種淨戒，皆由初律儀戒之所攝持，令其和合。若能於此精勤守護，亦能精勤守護餘二。若有於此不能守護，亦於餘二不能守護。是故若有毀律儀戒，名毀一切菩薩律儀。如決擇分說。（陵本七十五卷三頁5752）由是道理，於律儀戒受已防護，能為餘二作所依止。此為先故，餘二方得圓滿修習。今依此義，故說菩薩受律儀戒後所有諸善，名為攝善法戒。實則菩薩三種淨戒同時正受，下自當說。又非菩薩具自種性，自發大心，要先別受餘乘律儀，然後方許受餘二戒。又律儀戒，菩薩所受雖與餘共，然不得名聲聞、獨覺律儀，唯名菩薩律儀戒。

【e2 徵】

日二、徵

此復云何？

【e3 釋2】

【f1 積集諸善3】

【g1 引攝3】

【h1 自所引】

日三、釋2　月一、積集諸善3　盈一、引攝3　昃一、自所引

謂諸菩薩依戒、住戒，於聞、於思、於修止觀、於樂獨處精勤修學。

依戒住戒至精勤修學者：此顯積集諸善之因。依止律儀戒、安住律儀戒，是名依戒、住戒，即是前說受律儀戒後言義。於善說法深生敬重，常樂聽聞，無有勞倦，亦無厭足，是名於聞精勤修學。隨所聞法樂欲思惟、樂欲稱量、樂欲觀察，乃至廣說有八種相，是名於思精勤修學。於法正修略有四相，一者、奢摩他，二者、毗鉢舍那，三者、修習奢摩他、毗鉢舍那，四者、樂修習奢摩他、毗鉢舍那，是名於修止觀精勤修學。義如力種性品說。（陵本三十八卷十四頁3143）若見若聞阿練若處、山巖、林藪、邊際臥具一切處所，便作是念：是處安樂，出離、遠離。常於出離及遠離所深生愛慕。至遠離處，思量自義，不為諸惡尋思之所纏繞，是名於樂獨處精勤修學。

【h2 他所引6】

【i1 敬尊長】

昃二、他所引6　辰一、敬尊長

如是時時於諸尊長精勤修習合掌、起迎、問訊、禮拜、恭敬之業，即於尊長勤修敬事。

於諸尊長等者：年德俱尊，是為尊長。言合掌者，謂於尊長招延及奉請時。言起迎者，謂彼來時。問訊者，謂問病苦及安樂時。禮拜者，謂有求請，頂禮足時。

【i2 侍疾病】

辰二、侍疾病

於疾病者，悲愍殷重瞻侍供給。

於疾病者悲愍殷重瞻侍供給者：欲拔彼苦，是名悲愍。作意視察，名之為瞻。為作供事，是名為侍。於此二種無有慢緩，故名殷重。奉施醫藥，名為供給。

【i3 稱妙說】

辰三、稱妙說

於諸妙說，施以善哉。

於諸妙說施以善哉者：謂於世間施論、戒論、生天之論，或出世間苦論、集論、滅論、道論，無倒宣說，是名妙說。聖所稱讚，故名善哉。

【i4 讚有德】

辰四、讚有德

於有功德補特伽羅，真誠讚美。

於有功德補特伽羅真誠讚美者：功德有五，謂信、戒、聞、捨、慧。於此隨一功德具足者前，稱實讚揚，令生歡喜，心無諂誑，是名真誠讚美。

【i5 樂福業】

辰五、樂福業

於十方界一切有情一切福業，以勝意樂起淨信心發言隨喜。

於十方界至發言隨喜者：謂於十方無量世界中，無量諸有情眾，略有六十二種差別可得，是名一切有情。若世出世施、戒、修三所成福，是名一切福業。增上意樂，名勝意樂，此從勝解行地乃至到究竟地通得此名。此復云何？謂由淨信為先、擇法為先，於諸佛法所有勝解印解決定，是名菩薩增上意樂，由是此說起淨信心。菩薩於彼一切有情一切福業，淨信勝解決定能感增上生果，隨其所應，慶慰、隨喜，設慰意語及慶悅語，或復稱揚讚述，是名發言隨喜。

【i6 忍違犯】

辰六、忍違犯

於他所作一切違犯，思擇安忍。

於他所作一切違犯思擇安忍者：於他所作身語意業若打、若罵、若瞋、若弄、若訶，乃至能令發憤諸所餘事，是名一切違犯。能正思擇：唯行唯法，此中都無我及有情、命者、生者，是其能罵、能瞋、能打、能弄、能訶，或是所罵、所瞋、所打、所弄、所訶。是名修習隨順唯法之想。如是或復修習宿生親善想、無常想、苦想、攝受想。由是五想，於諸違犯悉能堪忍。於堪忍時，無變異意、無雜染心，故名安忍。

【h3 勝所引3】

【i1 迴向菩提】

昃三、勝所引3　辰一、迴向菩提

以身語意已作、未作一切善根，迴向無上正等菩提，

以身語意已作未作一切善根至正等菩提者：此中善根，謂信等五及三無漏。於無漏中，未知當知根，名為未作，無漏種子未生現行故；已知根以來，名為已作，彼無漏種已現行故。菩薩最初發起正願，為證無上正等菩提，能作有情一切義利。既發心已為依、為住，以身語意積集諸善，所有未作、已作一切善根，皆為趣證無上菩提資糧。若能遠離貪著諸有、貪著資財心下劣性，是名迴向無上正等菩提，由與初發正願無有棄背，得名迴向故。

時時發起種種正願。

時時發起種種正願者：菩薩正願略有五種。一、發心願，二、受生願，三、所行願，四、正願，五、大願。如菩薩所修正願中釋。（陵本四十五卷十六頁3657）此說菩薩既發心已，於時時中發所餘願，是名發起種種正願。

【i2 供養三寶】

辰二、供養三寶

以一切種上妙供具，供佛法僧。

以一切種上妙供具供佛法僧者：謂由六種增上意樂，於如來所或法僧所，隨其所應，奉施末尼、真珠、琉璃、螺貝、璧玉、珊瑚、硨磲、瑪瑙、琥珀、金銀、赤珠、右旋如是等寶，或復奉施末尼、環釧、寶璩、印等諸莊嚴具，乃至奉施種種寶鈴，或散珍奇、或纏寶縷而為供養，是名以一切種上妙供具，供佛法僧。

【i3 修諸善品】

辰三、修諸善品

於諸善品，恆常勇猛精進修習。

於諸善品恆常勇猛精進修習者：此中善品，謂定所攝諸品類法。此復云何？即於護養定資糧處，乃至修作意處所攝諸法差別。聲聞地中廣釋其相。（陵本三十卷五頁2498）定地唯善，彼所攝法得善品名。其心勇悍，堪能攝受無量善法，是名精進。長時、無間修加行故，是名恆常。心無怯弱、無退屈故，是名勇猛。修謂得修，謂於善品獲得自在成就故。習謂習修，謂於善品皆現修習故。此如決擇分說。（陵本六十七卷二頁5316）

【g2 護持】

盈二、護持

於身語意住不放逸。

於身語意住不放逸者：修習諸善，防護不善，名不放逸。此有五支所攝不放逸行，如下自釋。安止其心，故名為住。

於諸學處，正念正知。

於諸學處正念正知者：謂所聽聞菩薩素怛纜藏及以解釋，是諸菩薩學處體性。於此修學所集成念，令無忘失。由念任持，知無顛倒，能令菩薩審諦思惟：此是菩薩正所應作，此非菩薩正所應作，乃至成辦正所作業。是名正念正知。

正行防守，密護根門。

正行防守密護根門者：謂於眼根律儀乃至意根律儀能正修行，不墮雜染，是名正行。若於眼根乃至意根能善防護，不取相好，是名防守。當知此中，正行，謂於不應策發所識法中。防守，謂於應所策發所識法中。由不策發及應策發，皆能令心不起雜染，如是總名密護根門。此如聲聞地說。（陵本二十三卷三頁1949）

於食知量。

於食知量者：謂正思擇食於所食，乃至為當存養力樂無罪安隱而住。聲聞地中廣釋其相。（陵本二十一卷七頁1836）

初夜後夜常修覺悟。

初夜後夜常修覺悟者：夜四分中，過初一分，是名初夜；過後一分，是名後夜。如所聞法，初夜後夜經行、宴坐，從順障法淨修其心，是名常修覺悟。此如聲聞地釋。（陵本二十四卷一頁2003）

【g3 增長】

盈三、增長

親近善士，依止善友。

親近善士依止善友者：遠離不善業道，成就百種善行，是名善士。此如決擇分釋。（陵本五十三卷三頁4217）成就八支眾相圓滿，是名善友。此如親近善友中釋。（陵本四十四卷七頁3561）愛敬供事，是名親近。為所攝受，是名依止。

【f2 總說名戒】

月二、總說名戒

於自愆犯審諦了知，深見過失。既審了知深見過已，其未犯者，專意護持；其已犯者，於佛菩薩同法者所，至心發露如法悔除。

於自愆犯至如法悔除者：此中愆犯，謂於攝善法戒，非律儀戒。不作應作，是名為愆。作不應作，是名為犯。於違犯事有染無染、上中下品及其因緣，當知差別及無顛倒，是名審諦了知。知由如是諸所違犯，定當不能成熟佛法及作有情一切義利，是名深見過失。深敬專念無有違犯，是名專 意護持。設有違犯，應向有力於語表義能覺能受大乘、小乘補特伽羅，發露悔滅。今於此中說三種人。一、於佛所，二、於菩薩所。此唯大乘補特伽羅。三、於同法者所。此通大乘、小乘補特伽羅。如所犯事，隨其所應，或對於三補特伽羅，或對於一補特伽羅，如佛所制發露悔滅惡作罪犯，稱述所犯，令自當來終不重犯，是名至心發露如法悔除。如下自釋。（陵本四十一卷十九頁3401）

【e4 結】

日四、結

如是等類所有引攝護持增長諸善法戒，是名菩薩攝善法戒。

引攝護持增長諸善法戒者：引攝，謂於未生善法。引謂引發，令後善法展轉增勝故。攝謂攝受，令彼善法和合相應故。護持、增長，謂於已生善法。護謂防護，正念正知，無違犯故。持謂受持，安住諸法無失壞故。增謂增上，攝受隨與無上正等菩提果故。依所趣義，故名增上。長謂長養，數修善法，隨順能熟自佛法故。此總結文，配釋前義，如次應知。

【d3 饒益有情戒2】

【e1 徵】

荒三、饒益有情戒2　日一、徵

云何菩薩饒益有情戒？

【e2 釋3】

【f1 標】

日二、釋3　月一、標

當知此戒略有十一相。

饒益有情戒者：授與眾生有利益品所有安樂，是名饒益。謂於現法當來可愛果業所攝因樂、苦對治樂，及受斷樂、無惱害樂，如是等類是應授與，令生喜樂及無罪故。此如自他利品中說。（陵本三十五卷二十一頁2898）所餘諸相，不名饒益。謂與利益而非喜樂，或與安樂而非利益，菩薩於此應審思擇，或應授與、或不授與。此中唯說饒益諸有情者，名之為戒，義如前說不應違犯，設有違犯，應速悔除。

【f2 徵】

月二、徵

何等十一？

【f3 列11】

【g1 與作助伴2】

【h1 於事業】

月三、列11　盈一、與作助伴2　昃一、於事業

謂諸菩薩，於諸有情能引義利彼彼事業，與作助伴。

能引義利彼彼事業者：此中義利，世出世別。引可愛果，是世間攝；引生聖道，是出世攝。思量所作、功用所作品類眾多，故名彼彼事業。

【h2 於疾病】

昃二、於疾病

於諸有情隨所生起疾病等苦瞻侍病等，亦作助伴。

隨所生起疾病等苦瞻侍病等者：謂於遭遇疾疫有情瞻侍供給，乃至止息勞倦眾苦。如下廣說。

【g2 為說法要】

盈二、為說法要

又諸菩薩，依世出世種種義利，能為有情說諸法要；先方便說，先如理說，後令獲得彼彼義利。

先方便說先如理說者：謂說法語有二差別。若易可解了乃至無邊無際，是五種語名方便說。先首、美妙、分明，是三種語名如理說。皆如有尋有伺地說。（陵本八卷十二頁600）

【g3 了知恩報】

盈三、了知恩報

又諸菩薩，於先有恩諸有情所，善守知恩，隨其所應現前酬報。

於先有恩諸有情所至現前酬報者：有恩有情有多種類，謂或父母，乃至遭厄難時不相棄者。如聲聞地說。（陵本二十五卷十四頁2129）常思酬報，是名善守。深知恩惠，是名知恩。於此有恩諸有情所，為欲饒益，或作助伴，乃至或現神通驚恐引攝，是名隨其所應。暫見申敬乃至財利供養，是名現前酬報。如下自說。

【g4 救護怖畏】

盈四、救護怖畏

又諸菩薩，於墮種種師子、虎狼、鬼魅、王賊、水火等畏諸有情類，皆能救護，令離如是諸怖畏處。

【g5 開解愁憂】

盈五、開解愁憂

又諸菩薩，於諸喪失財寶親屬諸有情類，善為開解，令離愁憂。

【g6 施與資具】

盈六、施與資具

又諸菩薩，於有匱乏資生眾具諸有情類，施與一切資生眾具。

資生眾具者：此有十種，謂食飲等。如意地說。（陵本二卷十七頁165）然於此中，依自下釋。除其歌笑舞樂及男女受行，是名一切資生眾具，唯為施與有匱乏故。

【g7 如法御眾】

盈七、如法御眾

又諸菩薩，隨順道理，正與依止，如法御眾。

隨順道理至如法御眾者：謂諸菩薩，為欲令他於三乘道，隨其所應速得成熟，應依大乘、或聲聞乘真實道理，無倒教授、無倒教誡，是名隨順道理如法御眾。此復云何？謂如顯示苦諦無常，此有大乘、聲聞乘別。依大乘道理，相非有義是無常義。依聲聞乘道理，相滅壞義是無常義。又如顯示苦諦無我，亦有二別。大乘道理，謂諸法無自性相是無我義。聲聞乘道理，謂補特伽羅無自性相是無我義。如是隨眾所應為說正法，名隨順說。不貪供侍，無愛染心而為攝受，是名正與依止。攝受有二，一者、財攝，二者、法攝。教授教誡，是名法攝。先施財物方便饒益，是名財攝，如說給施如法衣服、飲食等是。

【g8 好隨心轉2】

【h1 列種類】

盈八、好隨心轉2　昃一、列種類

又諸菩薩，隨順世間事務言說，呼召去來，談論慶慰，隨時往赴，從他受取飲食等事。

【h2 舉要言】

昃二、舉要言

以要言之，遠離一切能引無義、違意現行，於所餘事心皆隨轉。

隨順世間事務言說等者：謂有三種世事。一、語言談論，更相慶慰事；二、嫁娶賓主，更相飲噉事；三、於起作種種事中，更相營助事。如意地說。（陵本二卷十七頁166）今於此中，隨其所應分別配屬。呼召去來，謂更相營助事。談論慶慰，謂更相慶慰事。隨時往赴，從他受取飲食等事，謂嫁娶賓主，更相飲噉事。遇有嫁娶，故說隨時。如是等事，皆隨世間有情心轉，故名隨順。然於是事應正思量。若於有情能引無義，或違彼意，非所欲樂，此應遠離，不起身語現行，是名遠離一切能引無義、違意現行。若非能引無義及違彼意，此應隨轉。隨順他心起現行故，是名於所餘事心皆隨轉。

【g9 顯實功德】

盈九、顯實功德

又諸菩薩，若隱若露顯示所有真實功德，令諸有情歡喜進學。

若隱若露至歡喜進學者：具足信等隨一功德，是名真實功德。菩薩於此為令有情生歡喜心，轉更勝進修學，是故對彼現前、或不現前如實顯發，無所隱覆，是名若隱若露顯示所有真實功德。

【g10 調伏有過】

盈十、調伏有過

又諸菩薩，於有過者，內懷親昵利益安樂增上意樂，調伏、訶責、治罰、驅擯；為欲令其出不善處，安置善處。

於有過者至安置善處者：謂諸有情若有過失及或違犯，名有過者。此有下中上品差別。菩薩於此內懷親愛無損惱心，以調伏法令彼調伏。此調伏法復有三種。一者、訶責，謂由語業加行故。二者、治罰，謂由身業加行故。三者、驅擯，謂現棄捨不攝受故。如是三種，亦有軟中上三品差別。隨其所有過失違犯，如應訶責、治罰、驅擯。為欲令彼有情出離苦因，種諸善根，是名出不善處，安置善處。

【g11 示現神通】

盈十一、示現神通

又諸菩薩，以神通力方便示現那落迦等諸趣等相，令諸有情厭離不善；方便引令入佛聖教，歡喜信樂，生希有心，勤修正行。

以神通力方便示現那落迦等至勤修正行者：由神境智，於諸變化種種神境領受示現所作自在，是名神通。此為方便，能辦二事。一、由恐怖。為樂惡者，示現諸那落迦及餘惡趣苦果異熟；為無信者，示現執金剛神、藥叉等相。由是因緣，隨其所應，令彼有情厭離惡行，捨慢生信，即此總名厭離不善。二、由引攝。為令所化入佛聖教，示現種種神通變化。由是因緣，令彼所化歡喜踊躍信受樂欲，生希有心，猛利愛重精勤修習法隨法行，是名勤修正行。

【c2 明戒安住2】

【d1 總徵】

洪二、明戒安住2　荒一、總徵

云何菩薩住律儀戒，住攝善法戒，住饒益有情戒？善護律儀戒，善修攝善法戒，善行一切種饒益有情戒？

云何菩薩住律儀戒至善行一切種饒益有情戒者：由不捨義，是名為住。云何不捨？由二因緣，一者、不捨無上菩提大願，二者、無上品纏現行他勝處法。由是因緣，令所受戒無有退失，故名為住。護謂防護，於律儀戒此為增上，由能於此精勤守護，方能精勤守護餘二故。修謂修習，於攝善法戒此說為增上，攝受隨與無上正等菩提果故。行謂現行，於饒益有情戒此說為增上，現行身語意業能為四種攝事諸方便故。依此道理故別別說。

【d2 別顯3】

【e1 住律儀戒2】

【f1 別辨相10】

【g1 不戀過去諸欲】

荒二、別顯3　日一、住律儀戒2　月一、別辨相10　盈一、不戀過去諸欲

謂諸菩薩，住別解脫律儀戒時，捨轉輪王而出家已，不顧王位，如棄草穢。

轉輪王者：此有四種。或王一洲，或二三四。於彼生時，隨其所應，有鐵輪寶，或銅、或銀、或金輪寶自然出現。如意地說。（陵本二卷十八頁170）

如有貧庶為活命故，棄下劣欲而出家已，不顧劣欲，不如菩薩清淨意樂，捨 輪王位而出家已，不顧一切人中最勝轉輪王位。

清淨意樂者：此中不說已證淨勝意樂地名清淨意樂。為求證此，故作是說。云何知然？由前能喻說為活命，今此所喻有所為義，當知亦爾。若不爾者，有道理相違過。非證淨勝意樂地已，方捨輪王而出家故。

【g2 不希未來諸欲】

盈二、不希未來諸欲

又諸菩薩，住律儀戒，於未來世天魔王宮所有妙欲，不生喜樂。

天魔王宮所有妙欲者：謂如帝釋天宮五欲眾妙甚可愛樂，唯發喜樂。彼諸天眾恆為是樂牽引其意，以度其時，是名天宮所有妙欲。如有尋有伺地說。（陵本四卷十七頁312）復有魔羅天宮，即他化自在天攝，然處所高勝。受用由他所化諸欲塵故，富貴自在，是名魔宮所有妙欲。此於勤修勝善品者，求欲超越蘊、煩惱、死三種魔時，得大自在，為作障礙，發起種種擾亂事業，故名為魔。

亦不願求彼諸妙欲，修行梵行。於彼妙欲尚如實觀猶如趣入廣大種種恐畏稠林，況餘諸欲。

修行梵行者：此說正梵行求，一切皆為求無漏界。雖復能感天魔妙欲，而非所求。

【g3 不著現在諸欲】

盈三、不著現在諸欲

又諸菩薩，既出家已，於現在世尊貴有情種種上妙利養恭敬，正慧審觀尚如變吐曾不味著，何況於餘卑賤有情所有下劣利養恭敬。

尚如變吐曾不味著者：謂如段食，香、味、觸處所攝。由香、味、觸，於吞咽時令生歡喜，有染而住，是名味著。若變吐已，便不名食，香、味、觸三已變壞故，無復堪能為受用故，是故於此不生味著。

【g4 常樂遠離不生喜足2】

【h1 樂遠離】

盈四、常樂遠離不生喜足2　昃一、樂遠離

又諸菩薩，常樂遠離，若獨靜處，若在眾中，於一切時心專遠離寂靜而住。

常樂遠離至寂靜而住者：遠離有二，一、身遠離，二、心遠離。此中偏說心遠離故。於一切時樂住遠離，是名常樂遠離。若獨靜處，謂於身遠離時，由彼不與在家及出家眾共相雜住，獨一無侶故。若在眾中，謂於非住身遠離時。約此二別，說一切時。遠離一切染汙、無記所有作意，修習一切其性是善能引義利定地作意，及定資糧加行作意，不為無義言論及惡尋思之所擾惱，是名心專遠離寂靜而住。

【h2 不喜足】

昃二、不喜足

不唯於是尸羅律儀而生喜足，依戒、住戒，勤修無量菩薩等持，為欲引發證得自在。

菩薩等持等者：謂如說言，由諸菩薩能入若百三摩地、若千三摩地等，然彼不能了知彼定名句文身差別，是名無量菩薩等持。於此勤修有三位別。言引發者，謂於初位。言證得者，謂於中位。言自在者，謂於後位。如修所成地廣說修習對治及世間一切種清淨應知。（陵本二十卷六頁1723）

【g5 掃滌不正言論諸惡尋思4】

【h1 由不樂著】

盈五、掃滌不正言論諸惡尋思4　昃一、由不樂著

又諸菩薩，雖處雜眾，而不樂為乃至少分不正言論；

不正言論者：謂諸種種娼妓、吟詠、歌諷、王賊、飲食、婬蕩、街衢等論，能引無義，不如正理，故名不正。

居遠離處，不起少分諸惡尋思。

【h2 由起悔愧】

昃二、由起悔愧

或時失念暫爾現行，尋便發起猛利悔愧，深見其過。

諸惡尋思者：此有八種，謂欲尋思等。如攝事分釋。（陵本八十九卷九頁6747）此能令心流散，起諸惡不善法，故名為惡。

【h3 由住正念】

昃三、由住正念

數數悔愧，深見過故，雖復暫起不正言論、諸惡尋思，而能速疾安住正念，於彼獲得無復作心。

安住正念至無復作心者：謂若此心由失念故，趣入、流散、馳騁貪等性中，而能速疾憶念過患，還復於離貪等安止其心，是名安住正念。由此因緣，令心從彼貪等而出。既出離已，成就增上防護律儀，更不於彼不正言論、諸惡尋思，隨順、趣入乃至馳騁，是名於彼獲得無復作心。

由此因緣，則能拘檢。

【h4 由習拘檢】

昃四、由習拘檢

習拘檢故，漸能如昔於彼現行深生喜樂，於今安住彼不現行喜樂亦爾。又能違逆，令不現起。

於彼現行深生喜樂至喜樂亦爾者：此說自心雜染愛樂相，及雜染還滅方便善巧相。生起不正言論、諸惡尋思，名彼現行。此雜染攝。一切有情於彼雜染長夜愛樂，其相云何？彼雜染相若自知已，便於爾時能得出離。然於出離心不安住，亦不愛樂，更無異緣，唯有速疾還來、趣入、流散、馳騁雜染性中，是為自心雜染愛樂相。或復於彼雜染了知過患，便謂我今不應隨自心轉，當令自心隨我而轉，數數思擇，安住正念，捨彼雜染不令現行，無染性中安住愛樂，是為雜染還滅方便善巧相。義如決擇分說。（陵本五十一卷十二頁4105）依此二相配釋二句，其義應知。

【g6 不輕懱己2】

【h1 不怖學處】

盈六、不輕懱己2　昃一、不怖學處

又諸菩薩，於諸菩薩一切學處，及聞已入大地菩薩廣大無量不可思議長時最極難行學處，心無驚懼，亦不怯劣。

於諸菩薩一切學處至亦不怯劣者：謂若菩薩修菩薩行諸所應學，是名學處。此復云何？謂自利處乃至無上正等菩提七所學處，是名一切菩薩學處。如自他利品乃至菩提品釋。（陵本三十五卷十六頁2882）已入大地菩薩證得法性發心，是名廣大。利益安樂無量眾生，是名無量。證真實義，具諸威力，是名不可思議。成熟自他乃至能證無上菩提，經三無數大劫，不厭生死，修行難行波羅蜜多及諸攝事，是名長時最極難行。於此修學，是名已入大地菩薩一切學處。若諸菩薩，於如是學一切學處及與聽聞能修學者一切學處心生勝解，能正執受，故無驚懼；勇猛精進，故不怯劣。

【h2 作增上念】

昃二、作增上念

唯作是念：彼既是人，漸次修學，於諸菩薩一切學處廣大無量不可思議淨身語等諸律儀戒成就圓滿；我亦是人，漸次修學，決定無疑，

彼既是人我亦是人者：此中且約人趣有情。彼有勢力能了法義、修行正行，故說是人。

當得如彼淨身語等諸律儀戒成就圓滿。

淨身語等諸律儀戒成就圓滿者：等言，等取意業。由身語意三種律儀，名諸律儀。若不棄捨及不毀犯，名為成就。若無穿穴及復還淨，名為圓滿。

【g7 具性柔和】

盈七、具性柔和

又諸菩薩，住律儀戒，常察己過，不伺他非。普於一切凶暴犯戒諸有情所，無損害心，無瞋恚心。

常察己過至無瞋恚心者：謂於一切凶暴、犯戒諸有情所，從他怨害所生眾苦現在前時，自正思擇：如此是我自業過耳，由我先世自造種種不淨業故，今受如是種種苦果。我今於此無義利苦若不忍者，復為當來大苦因處。是名常察己過。復自思擇：我若於此大苦因法隨順轉者，便為於己自作非愛，便為於己自生結縛，便為於己自興怨害，非是於他。是名不伺他非。復自思擇：自他身中所有諸行，一切皆用性苦為體。彼無知故，於我身中性苦體上更增其苦；我既有知，何宜於彼性苦體上更加其苦。由是因緣，於彼有情無損害心。菩薩如是正思擇已，勤修五想，謂宿生親善想、隨順唯法想、無常想、苦想、攝受想。於彼有情能忍一切怨害之苦，由是因緣，無瞋恚心。如是諸義，皆如忍品中釋。（陵本四十二卷六頁3431）

菩薩於彼由懷上品法大悲故，現前發起深憐愍心、欲饒益心。

由懷上品法大悲故至饒益心者：謂諸菩薩悲愍一切有苦眾生，為欲濟拔，發菩提心，說如是言：願我決定當證無上正等菩提，能作有情一切義利，畢竟安處究竟涅槃及以如來廣大智中。於發心時，法爾而有大悲相現。以大悲法為所受故，名法大悲。猛利不共，名為上品。畢竟隨轉，名之為懷。由此大悲，於彼有情深心發起七相憐愍，謂無畏憐愍等。如增上意樂品中釋。（陵本四十七卷九頁3760）是名深憐愍心。又復於彼發起安樂意樂，欲以饒益而授與之，是名欲饒益心。

【g8 能有堪忍】

盈八、能有堪忍

又諸菩薩，住律儀戒，雖復遭他手足、塊石、刀杖等觸之所加害，於彼尚無少恚恨心，

手足塊石刀杖等觸者：此中觸言，但謂所觸，觸處攝故。手足、塊石、刀杖，謂能作具，若觸對時令變壞故。等言，等取所餘冷煖、饑渴應知。

況當於彼欲出惡言、欲行加害，況復發言毀辱訶責，以少苦觸作不饒益。

況當於彼欲出惡言欲行加害等者：惡言，謂如罵詈、諍訟、輕調、訶責等事，語業所攝。加害，謂如前說手足、塊石、刀杖等觸，身業所攝。菩薩於彼怨害有情都無少分損害意樂，定當於彼無如是事。

【g9 行不放逸2】

【h1 總標列】

盈九、行不放逸2　昃一、總標列

又諸菩薩，住律儀戒，具足成就五支所攝不放逸行。一、前際俱行不放逸行，二、後際俱行不放逸行，三、中際俱行不放逸行，四、先時所作不放逸行，五、俱時隨行不放逸行。

具足成就五支所攝不放逸行者：於此五支隨一無闕，是名具足。恆善安住，是名成就。

【h2 隨別釋5】

【i1 前際俱行不放逸行】

昃二、隨別釋5　辰一、前際俱行不放逸行

謂諸菩薩，於菩薩學正修學時，若於過去已所違犯如法悔除，是名菩薩前際俱行不放逸行。

【i2 後際俱行不放逸行】

辰二、後際俱行不放逸行

若於未來當所違犯如法悔除，是名菩薩後際俱行不放逸行。

【i3 中際俱行不放逸行】

辰三、中際俱行不放逸行

若於現在正所違犯如法悔除，是名菩薩中際俱行不放逸行。

於菩薩學正修學時至中際俱行不放逸行者：清淨身語正命現行，是學自性。若勤精進如聖教行若習、若修，名正修學。果已滅相，是謂過去。因未生相，是謂未來。已生未滅，是謂現在。如是諸相，剎那不住，相續變異，依此建立剎那流轉。言前際者，過去異名。言後際者，未來異名。言中際者，現在異名；前際、後際中間攝故，又復名此為前後際，待過去世是後際，待未來世是前際故。俱有而轉，是名俱行。謂不放逸與菩薩行，於一剎那同生滅故。由此能持菩薩加行，圓滿無上菩提果故。

【i4 先時所作不放逸行】

辰四、先時所作不放逸行

若諸菩薩，先於後時當所違犯，發起猛利自誓欲樂：謂我定當如如所應行，如如所應住，如是如是行，如是如是住，令無所犯。是名菩薩先時所作不放逸行。

如如所應行至如是如是住者：聲聞地說：若往、若還、若覩、若瞻、若屈、若伸、持僧伽胝及以衣鉢、若食、若飲、若噉、若嘗正知而住，由是名為於村邑等如法行時正知而住。若行、若住、若坐、若臥、若習悎寤、若語、若默、若解勞睡正知而住，由是名為於其住處如法住時正知而住。（陵本二十四卷十九頁2061）又說：若於是事、是處、是時，如量、如理、如其品類所應作者，即於此事、此處、此時，如量、如理、如其品類正知而作。（陵本二十四卷二十頁2066）是為聲聞律儀行時住時正知而住所有略義。菩薩律儀應共修學，當知亦爾。謂於行時如所應行，如是而行；又於住時如所應住，如是而住。由於行住有其如量、如理、如其品類種種差別，故作是說：如如所應行，如如所應住，如是如是行，如是如是住。

【i5 俱時隨行不放逸行】

辰五、俱時隨行不放逸行

若諸菩薩，即以如是先時所作不放逸行為所依止，

先時所作不放逸行者：此說行業、住業未現行時，不放逸行為所依止。

如如所應行，如如所應住，如是如是行，如是如是住，不起毀犯。是名菩薩俱時隨行不放逸行。

俱時隨行不放逸行者：此說行業、住業正現行時，不放逸行俱有隨轉。

【g10 具足軌則淨命】

盈十、具足軌則淨命

又諸菩薩，住律儀戒，覆藏自善，發露己惡，少欲喜足，堪忍眾苦，性無憂慼，不掉不躁，威儀寂靜，離矯詐等一切能起邪命之法。

覆藏自善至能起邪命之法者：若於威儀、所作及諸善品加行成就軌則，不自稱讚，是名覆藏自善。若於軌則有所違越，尋便速疾如法發露，是名發露己惡。若雖成就善少欲等所有功德，而不於此欲求他知，是名少欲。若於隨一衣服、飲食、臥具等事便生歡喜，生正知足，是名喜足。若堪忍受寒熱、饑渴、蚊蝱、風日、蛇蝎毒觸，乃至身中所有猛利、堅勁、辛楚、切心、奪命苦受，是名堪忍眾苦。具賢善性，遠離顰蹙，乃至身心澄淨，是名性無憂慼。又若諸根無掉、諸根無動，是名不掉不躁。行住坐臥成就軌則，是名威儀寂靜。不為貪求種種衣服、飲食、臥具、病緣醫藥資具因緣，方便顯己有勝功德，矯詐構集非常威儀。如聲聞地廣說其相。（陵本二十二卷十頁1919）是名離矯詐等一切能起邪命之法。

【f2 總略義】

月二、總略義

菩薩成就如是十支，名住律儀戒，善護律儀戒。謂不顧戀過去諸欲，又不希求未來諸欲，又不耽著現在諸欲，又樂遠離不生喜足，又能掃滌不正言論諸 惡尋思，又能於己不自輕懱，又性柔和，又能堪忍，又不放逸，又能具足軌則淨命。

成就如是十支至能具足軌則淨命者：此中十支，依文別配，如次應知。性柔和支，謂能成就六和敬法，易可共住。性不惱他，常令歡喜，是名柔和。此配前說常察己過，乃至欲饒益心。意顯安住、善護彼律儀戒，方能成就其性柔和，易可共住，故作是配。具足軌則淨命，此配前說覆藏自善，乃至離矯詐等一切能起邪命之法。軌則有三，謂於威儀路、或所作事、或諸善品加行處所所有軌則。若無虧損，是名具足。義配前說覆藏自善，發露己惡。如法求乞所有衣服、飲食、病緣醫藥諸資生具，不以非法而有貪求，由是說名具足淨命。義配前說少欲喜足，乃至離矯詐等一切能起邪命之法。餘文易解，不勞更釋。

【e2 住攝善法戒2】

【f1 別辨相6】

【g1 施漸次】

日二、住攝善法戒2　月一、別辨相6　盈一、施漸次

又諸菩薩，已能安住攝善法戒，若於身財少生顧戀尚不忍受，何況其多。

若於身財少生顧戀等者：此說施漸次相。謂於內身、外財諸所有物，於諸眾生隨所應施，即便施與，不於身財生顧戀想。若有少分彼想生已，尚不忍可、執受而速除遣，況令增長乃至多分。此中顧戀，貪之異名。若於身起，是名我貪。若於財起，名我所貪。由想為先，貪方得起，是故於此說不忍受。

【g2 戒漸次】

盈二、戒漸次

又於一切犯戒因緣根本煩惱、少分煩惱忿恨等生，亦不忍受。

又於一切犯戒因緣等者：此說戒漸次相。或貪、或瞋、或癡、或貪瞋、或貪癡、或瞋癡、或貪瞋癡一切皆具，是名一切犯戒因緣根本煩惱。於此一切根本煩惱中，若有少分貪等煩惱，或彼等流諸隨煩惱，纔生起已，亦不忍受，速令除遣。此中且約不善業道，殺生為初，於隨煩惱顯說忿恨。由彼殺生多分瞋所生起，忿恨是瞋等流故。等言，等取所餘諸隨煩惱，或貪等流、或瞋等流、或癡等流，一切皆是。

【g3 忍漸次】

盈三、忍漸次

又於他所發生恚、害、怨恨等心，亦不忍受。

又於他所發生恚害等者：此說忍漸次相。恚謂瞋恚，謂於有情欲興損害為體。害謂惱害，於諸有情心無悲愍損惱為體。怨恨，謂於過去違緣結怨不捨為體。等言，等取忿、惱、嫉隨煩惱，皆瞋分故。

【g4 精進漸次】

盈四、精進漸次

又於所起懈怠、懶惰，亦不忍受。

又於所起懈怠懶惰等者：此說精進漸次相。於諸所作懈廢退屈，不能勇決樂為，思令究竟，是名懈怠。日夜執取睡眠為樂、偃臥為樂、脅臥為樂，是名懶惰。

【g5 靜慮漸次】

盈五、靜慮漸次

又於所起等至味著、等至煩惱，亦不忍受。

又於所起等至味著等者：此說靜慮漸次相。等至即定異名，通諸靜慮及四無色。若初證得根本三摩地時，其心猶為三摩地生愛、慢、見、疑、無明等諸隨煩惱之所染汙，未名圓滿清淨鮮白。於三摩地未得自在，不能引發一切勝功德故。於爾所時，愛味相應，能障自在，是名等至味著。所餘慢、見、疑等諸隨煩惱，亦障自在，是名等至煩惱。菩薩了知能障過患，故於彼生亦不忍受。

【g6 五種慧3】

【h1 標】

盈六、五種慧3　昃一、標

又於五處如實了知。

【h2 列】

昃二、列

謂如實知善果勝利，又能如實了知善因，又能如實知善因果倒與無倒，又如實知攝善法障。

又於五處如實了知至攝善法障者：此說五種慧相。善果勝利及與善因，是初二處；倒與無倒，是三、四處；攝善法障，是第五處。云何名為善果勝利？謂由攝受善法為因，決定當證無上正等菩提，是名彼果。證菩提已，能作有情一切義利，是名勝利。云何善因？謂攝受善法，要以大菩提願及所受戒為依、為住，是名為因。云何知善因果倒與無倒？謂於內明所顯正因果相如實知已，精勤修習，令處非處智力種性漸得清淨、漸得增長，由是因緣，能如實知攝善因果倒與無倒。此中處者，謂於彼彼事理無相違，是即無倒；非處，謂於彼彼處理有相違，是即有倒。攝善法障如下自釋。

【h3 釋】

昃三、釋

是諸菩薩能於善果見大勝利，尋求善因；為攝善故，如實了知倒與無倒；由此菩薩獲得善果。不於無常妄見為常，不於其苦妄見為樂，不於不淨妄見為淨，不於無我妄見為我，如實了知攝善法障；為攝善故，速疾遠離。

不於無常妄見為常等者：此中應以大乘道理顯示其義。謂非有義，是無常義。非有執習氣麤重義，是為苦義。所知障無明於諸菩薩能染汙義，是不淨義。諸法自性無我相義，是無我義。由此能障菩薩攝受善法，是故名為攝善法障。如實知故，能速遠離，不於非有無常妄見為常，不於有麤重苦妄見為樂，不於所知障無明不淨妄見為淨，不於諸法自性無我妄見為我。

【f2 結略義】

月二、結略義

菩薩由此十種相故，名住攝善法戒。速能攝善一切種相，謂施漸次、若戒漸次、若忍漸次、若精進漸次、若靜慮漸次，及五種慧。

【e3 住饒益有情戒3】

【f1 總標】

日三、住饒益有情戒3　月一、總標

又諸菩薩由十一相，名住一切種饒益有情戒。於一一相中成就一切種。

【f2 別釋11】

【g1 與作助伴2】

【h1 於諸事業2】

【i1 標義】

月二、別釋11　盈一、與作助伴2　昃一、於諸事業2　辰一、標義

謂諸菩薩，於諸有情彼彼事業，皆為助伴。謂於思量所作事業，及於功用所作事業，悉能與彼而作助伴。

思量所作事業功用所作事業者：由意所作，名思量所作，思量樂欲所應作故。身語所作，名功用所作，思量無間發起加行，作所應作故。

【i2 釋類】

辰二、釋類

或於道路若往、若來，或於無倒事業加行，或於守護所有財物，或於和合展轉乖離，或於義會，或於修福，皆為助伴。

或於道路若往若來至皆為助伴者：謂諸菩薩，於諸有情彼彼事業求請助伴，隨順於彼呼召去來，名於道路若往、若來。若諸有情於彼若求、若取不正解了，菩薩能為無倒宣說，令彼成辦諸所作事，是名無倒事業加行。此中無倒，謂即正說，準下應知。（陵本四十一卷十四頁3387）又諸有情招集財物，若得諧遂，菩薩隨力所能而為守護，令彼財物不為他人之所侵奪、或火焚燒、或水漂蕩，如是等，是名守護所有財物。又諸有情，若由他語、或自意樂展轉乖違，樂欲別離，菩薩為說悅可意語，能令慶悅覺悟和合，是名和合展轉乖離。若諸有情為求義利，諸所集會，是名義會，如於聞說正法等是。福有三種，一、施所成，二、戒所成，三、修所成。於此三種隨應修習，是名修福。

【h2 於諸救苦2】

【i1 總標】

昃二、於諸救苦2　辰一、總標

於諸救苦亦為助伴。

【i2 釋類5】

【j1 於災患苦】

辰二、釋類5　宿一、於災患苦

謂於遭遇疾疫有情瞻侍供給，盲者啟導，聾者撝義，手代言者曉以想像，迷  方路者示以隅途，支不具者惠以荷乘，其愚騃者誨以勝慧。

【j2 於蓋纏苦2】

【k1 舉貪纏】

宿二、於蓋纏苦2　列一、舉貪纏

為貪欲纏所苦有情，開解令離貪欲纏苦。

【k2 例瞋等】

列二、例瞋等

如是若為瞋恚、惛沈睡眠、掉舉惡作、疑纏所苦有情，開解令離疑纏等苦。

為貪欲纏所苦有情等者：此中略說五蓋差別。一、貪欲蓋，二、瞋恚蓋，三、惛沈睡眠蓋，四、掉舉惡作蓋，五、疑蓋。如此諸法覆真實義，令不顯了，故名為蓋。數起現行，亦名為纏。如有尋有伺地釋。（陵本八卷六頁564）為貪欲纏所苦有情，此說諸在家者，為欲境界所漂淪故。貪數現行，是名貪纏。由此貪纏違背聖教，故立貪蓋。此能令心於妙五欲隨逐淨相，欲見、欲聞乃至欲觸；或隨憶念先所領受，尋思追戀。心不安隱、心不寂靜，故名為苦。菩薩了知諸欲過患，能正開示解其義趣，令彼有情知求出離，由是能離貪欲纏苦。瞋恚纏所苦有情，此說諸出家者，由不堪忍諸同法者訶諫、驅擯、教誡等故。瞋數現行，是名瞋纏。由此瞋纏違背所有可愛樂法，故立瞋蓋。惛沈睡眠纏所苦有情，此說修奢摩他者。由數現行，故名為纏。障奢摩他，故立為蓋。掉舉惡作纏所苦有情，此說修毗鉢舍那者。由數現行，故名為纏。障毗鉢舍那，故立為蓋。疑纏所苦有情，此說憎嫉諸聖教者。由數現行，故名為纏。障生勝解，故立為蓋。菩薩於此種種有情，能正開示過患出離，解其義趣，由是令離疑纏等苦。此中等言，等取餘纏，謂瞋恚等逆次說故。

【j3 於尋思苦2】

【k1 舉欲尋思】

宿三、於尋思苦2　列一、舉欲尋思

欲尋思纏所苦有情，開解令離欲尋思苦。

【k2 例恚害等】

列二、例恚害等

如欲尋思，恚、害、親里、國土、不死、輕侮相應、族姓相應所有尋思，當知亦爾。

欲尋思纏所苦有情至當知亦爾者：此中略說八種尋思。一、欲尋思，二、恚尋思，三、害尋思，四、親里尋思，五、國土尋思，六、不死尋思，七、輕侮相應尋思，八、族姓相應尋思。如攝事分釋。（陵本八十九卷九頁6747）此能令心不寂靜轉，故名為苦。

【j4 於懱勝苦】

宿四、於懱勝苦

他懱、他勝所苦有情，開解令離被懱、勝苦。

他懱他勝所苦有情等者：為他有情高慢之所輕侮，是名為懱。為他有情威力之所勝伏，是名為勝。從彼所生不饒益相令心惱亂，故名為苦。

【j5 於勞倦苦】

宿五、於勞倦苦

行路疲乏所苦有情，施座施處，調身按摩，令其止息勞倦眾苦。

行路疲乏所苦有情等者：此中苦言，觸處所攝，由不平等假立疲極故，身麤重苦之所生故。施與敷具，是名施座。施與住止，是名施處。餘義可知。

【g2 為說正法2】

【h1 於樂惡行2】

【i1 如理說】

盈二、為說正法2　昃一、於樂惡行2　辰一、如理說

又諸菩薩，為諸有情如理宣說。謂於樂行惡行有情，為欲令斷諸惡行故，以相應文句、助伴、隨順、清亮、有用、相稱、應順、常委分資糧法而為宣說。

【i2 方便說】

辰二、方便說

或復方便善巧宣說。

如理宣說至善巧宣說者：謂說法語有二差別，一、如理說，二、方便說，如前已釋。如理說中復多差別，謂相應等，乃至常委分資糧法。攝釋分說：相應者，謂名句文身次第善安立故，又依四種道理相應故。助伴者，能成次第故。隨順者，謂解釋次第故。清徹者，文句顯了故。清淨資助者，善入眾心故。相稱者，如眾會故。應順者，應供故、稱法故、引義 故、順時故。常委分資糧者，審悉所作、恆常所作，故名常委；彼分者，謂正見等，此是彼資糧故。（陵本八十一卷三頁6174）與此譯文少分有別。彼云清徹，此說清亮。彼云清淨資助，此說有用。然義無異，如應可釋。

【h2 例慳行等】

昃二、例慳行等

如於樂行惡行有情，為欲令斷諸惡行故；如是於行慳行有情，為欲令彼斷慳行故；於現法中求財寶者，為欲令彼正少功力，集多財寶，守護無失；於佛聖教懷憎嫉者，為欲令彼得清淨信，證清淨見，超諸惡趣，盡一切結，越一切苦；應知亦爾。

如於樂行惡行有情至應知亦爾者：令斷惡行，謂由戒論。令斷慳行，謂由施論。令彼正少功力，招集、守護財寶，謂由開顯工巧業處所作成辦種種異相所有言論。令彼得清淨信乃至越一切苦，謂由宣說超勝四種聖諦相應言論。如是一切，名善說法。於所說法隨順理門，忍可勝解，是名得清淨信。即由如是增上力故，身毛為豎、悲泣墮淚，如是等事是清淨相。從是以後，於所說法證諦現觀，離邪分別，不生惡趣，是名證清淨見，超諸惡趣。乃至最後證阿羅漢，於有餘依永斷下分、上分諸結，於無餘依永滅三界生死諸苦，是名盡一切結，越一切苦。

【g3 了知恩報2】

【h1 標義】

盈三、了知恩報2　昃一、標義

又諸菩薩，於其有恩諸有情所深知恩惠，常思酬報。

【h2 釋類3】

【i1 恭敬】

昃二、釋類3　辰一、恭敬

暫見申敬，讚言善來，怡顏歡慰，吐誠談謔；祥處設座，正筵令坐。

【i2 供養】

辰二、供養

若等若增財利供養現前酬答，非以下劣。

【i3 伴助2】

【j1 舉於事業】

辰三、伴助2　宿一、舉於事業

於彼事業雖不求請，尚應伴助，況乎有命。

【j2 隨應例餘】

宿二、隨應例餘

如於事業，如是於苦，於如理說，於方便說，於濟怖畏，於衰惱處開解愁  憂，於惠資具，於與依止，於隨心轉，於顯實德令深歡悅，於懷親愛方便調伏，於現神通驚恐引攝，如應廣說，當知亦爾。

如於事業至當知亦爾者：此中事業至方便說，皆如前解。於濟怖畏至現神通，如下當釋。

【g4 救護怖畏2】

【h1 總標】

盈四、救護怖畏2　昃一、總標

又諸菩薩，於遭怖畏諸有情類，能為救護。

【h2 釋類】

昃二、釋類

謂於種種禽獸、水火、王賊、怨敵、家主、宰官、不活、惡名、大眾、威德、非人、起尸、魍魎等畏，皆能救護，令得安隱。

不活惡名大眾威德者：謂由匱乏資具因緣，起不活畏。若於他所深生希望，有所求覓，由是因緣，起惡名畏。處大眾中，其心下劣，起大眾畏。威德熾盛，為所制伏，起威德畏。

【g5 開解愁憂3】

【h1 總標】

盈五、開解愁憂3　昃一、總標

又諸菩薩，於處衰惱諸有情類，能善開解，令離愁憂。

【h2 釋類2】

【i1 依親屬衰亡】

昃二、釋類2　辰一、依親屬衰亡

或依親屬有所衰亡。所謂父母、兄弟、妻子、奴婢、僮僕、宗長、朋友、內外族因、親教、軌範及餘尊重，時有喪亡，善為開解，令離憂惱。

或依親屬有所衰亡等者：親品眷屬，名為親屬。略攝有二。一、自所攝受，所謂父母乃至內外族因。二、為他攝受，謂親教、軌範及餘尊重；如諸有智同梵行者，是名為餘。如是等類，皆約增上親品為論，故有衰亡而起愁憂。

【i2 依財寶喪失】

辰二、依財寶喪失

或依財寶有所喪失。謂或王賊之所侵奪，或火所燒，或水所溺，或為矯詐之 所誑誘，或由事業無方損失，或為惡親非理橫取，或家生火之所耗費，於如是等財寶喪失，善為開解，令離憂惱。

【h3 總結】

昃三、總結

由是因緣，諸有情類生軟中上三品愁憂，菩薩皆能正為開解。

【g6 施與資具2】

【h1 總標】

盈六、施與資具2　昃一、總標

又諸菩薩，備資生具，隨有來求，即皆施與。

【h2 釋類】

昃二、釋類

謂諸有情求食與食，求飲與飲，求乘與乘，求衣與衣，求莊嚴具施莊嚴具，求諸什物施以什物，求鬘塗香施鬘塗香，求止憩處施止憩處，求諸光明施以光明。

【g7 如法御眾2】

【h1 總標】

盈七、如法御眾2　昃一、總標

又諸菩薩，性好攝受諸有情類，如法御眾，方便饒益。

如法御眾方便饒益者：眾有五類。一、在家眾，二、出家眾，三、淨信眾，四、邪惡眾，五、處中眾。於五眾中，處在家眾，應依毀諸惡行、讚諸善行現說正法，令其止息及進修故。處出家眾，應依增上戒等三學現說正法，令速欣樂故。處淨信等眾，應依聖教廣大威德現說正法，如其次第，令倍增長、令處中信、令生淨信故。如攝釋分說。（陵本八十一卷十七頁6218）是名如法御眾。菩薩所有四種攝事，是名方便。若諸菩薩先行布施，當知是名隨攝方便。何以故？先以種種財物布施饒益有情，為欲令彼聽受所說，奉教行故。如力種性品說。（陵本三十八卷二十二頁3176）是名方便饒益。

【h2 釋類2】

【i1 財攝受2】

【j1 正攝受2】

【k1 由自施】

昃二、釋類2　辰一、財攝受2　宿一、正攝受2　列一、由自施

以無染心先與依止，以憐愍心現作饒益，

以無染心先與依止以憐愍心現作饒益者：若欲貪他作己僮僕，為驅使故，而與依止，當知此心名為有染。菩薩不爾，如法御眾，不以非法，故說以無染心先與依止。又若矯設方便拔濟有情，令於他所免為僮僕，還自攝受為己僮僕。如是等類，義如自他利品中說。（陵本三十五卷十七頁2884）當知如是拔濟有情，於彼有情心非憐愍，亦無饒益。菩薩不爾，方便隨攝，非為矯設，故說以憐愍心現作饒益。

然後給施如法衣服、飲食、臥具、病緣醫藥資身什物。

給施如法衣服等者：此中衣服乃至資身什物，皆利養攝。若物可令清淨受用，此物名為如法利養。如下攝事分說。（陵本九十九卷二十頁7458）此中如法，應依彼釋。

【k2 求他施】

列二、求他施

若自無有，應從淨信長者、居士、婆羅門等求索與之。

淨信長者居士婆羅門等者：此中淨信，顯揚有處唯譯為信，或為信敬。今於此中，應依彼釋，唯即於彼補特伽羅處所起故。若依法起，方名淨信，然非此說。等言，等取國王、大臣及商主等。如是等眾皆於自所生信敬故，是故說為應從求索。

【j2 同受用】

宿二、同受用

於己以法所獲如法衣服、飲食、諸坐臥具、病緣醫藥資身什物，與眾同用，自無隱費。

於己以法所獲如法衣服等者：若物不依邪命非法方便獲得，此物名為以法所獲。於諸食物平等受用，共食所食，顯露而食，不私密食，廣如攝事分說。（陵本九十九卷二十頁7458）是名與眾同用，自無隱費。

【i2 法攝受2】

【j1 標】

辰二、法攝受2　宿一、標

於時時間，以其隨順八種教授而正教授，五種教誡而正教誡。

【j2 指】

宿二、指

此中所說教授、教誡，當知如前力種性品已廣分別。

隨順八種教授等者：此中攝受有情，偏約菩薩為論，故說隨順八種教授、五種教誡。以此能令菩薩八力種性，漸得清淨、漸得增長故。如前力種性品已廣分別。（陵本三十八卷二十一頁3171）然諸菩薩性好攝受諸有情類，非唯菩薩是所攝受，由是當知偏約勝說。

【g8 好隨心轉2】

【h1 總標】

盈八、好隨心轉2　昃一、總標

又諸菩薩，於有情心性好隨轉。

【h2 釋類2】

【i1 於所化有情2】

【j1 如應住行】

昃二、釋類2　辰一、於所化有情2　宿一、如應住行

隨心轉時，先知有情若體若性。知體性已，隨諸有情所應共住，即應如是與其共住；隨諸有情所應同行，即應如是與彼同行。

先知有情若體若性至與彼同行者：有情自體，或有涅槃種姓隨逐，或無涅槃種姓隨逐，是名有情自體差別。又或鈍根、或是利根，或貪增上、或瞋增上、或癡增上，乃至廣說，是名有情性類差別。菩薩於此如實知已，隨其所應，與彼共住、與彼同行，同受財法，是名共住；同事勸導，是名同行。

【j2 思擇身語2】

【k1 舉生憂苦2】

【l1 觀察他事2】

【m1 生他憂苦2】

【n1 令不現行】

宿二、思擇身語2　列一、舉生憂苦2　張一、觀察他事2　寒一、生他憂苦2　來一、令不現行

若諸菩薩欲隨所化有情心轉，當審觀察，若於如是如是相事現行身語生他憂苦，

若於如是如是相事現行身語生他憂苦者：謂即凶暴、犯戒諸有情所，有上、中、下過失違犯，是名如是如是相事。菩薩於彼隨應訶責、治罰，是名現行身語。如是現行不遂彼欲，是名生他憂苦。

如是憂苦若不令其出不善處安立善處，菩薩爾時於如是事現行身語，護彼心故，方便思擇勵力遮止令不現行。

方便思擇勵力遮止令不現行者：謂由隨護彼心方便為先，思擇是事非所應作，便由作意勵力遮止，令不發起身業、語業故。

【n2 要令現行】

來二、要令現行

如是憂苦若能令其出不善處安立善處，菩薩爾時於如是事現行身語，住哀愍心，不隨如是有情心轉，方便思擇勵力策發要令現行。

方便思擇勵力策發要令現行者：此中方便，謂住哀愍。由此為先，思擇是事是所應作，勵力作意策發其心，要令身語起現行故。

【m2 生餘憂苦2】

【n1 令不現行】

寒二、生餘憂苦2　來一、令不現行

復審觀察，若於如是他有情事現行身語令餘有情發生憂苦，

若於如是他有情事現行身語令餘有情發生憂苦者：謂他有情若有凶暴、犯戒過失違犯，是名如是他有情事。菩薩若為訶責、治罰，現行身語，令彼所餘有情心不饒益，是名令餘有情發生憂苦。

如是憂苦若不令他、或餘有情、或不令二出不善處安立善處，菩薩爾時於如是事現行身語，護餘心故，方便思擇勵力遮止令不現行。

【n2 要令現行】

來二、要令現行

如是憂苦若能令他、或餘有情、或能令二出不善處安立善處，菩薩爾時於如是事現行身語，住哀愍心，不隨如是有情心轉，方便思擇勵力策發要令現行。

【l2 觀察自事2】

【m1 令不現行】

張二、觀察自事2　寒一、令不現行

復審觀察，若於如是菩薩自事現行身語生他憂苦，如是現行身語二業非諸菩薩學處所攝，不順福德、智慧資糧，如是憂苦不能令他出不善處安立善處，菩薩爾時於如是事現行身語，護他心故，方便思擇勵力遮止令不現行。

若於如是菩薩自事現行身語至不順福德智慧資糧者：所謂能利自他，利益安樂無量眾生，是名如是菩薩自事。若於自事不作所作，而反於他作不應作，現行身語生其憂苦，當知如是身語現行，於律儀戒有所違犯。由是說言非諸菩薩學處所攝。於福、於智為違背緣，由是說言不順福德、智慧資糧。

【m2 例令現行】

寒二、例令現行

與此相違現行身語，如前應知。

與此相違現行身語如前應知者：謂若令他出不善處安立善處，乃至廣說要令現行。此中事者，謂諸菩薩為利他故，於諸性罪少分現行，由是因緣，於菩薩戒無所違犯，生多功德。由是應說是諸菩薩學處所攝，及順福德、智慧資糧。如是等事，皆此相違現行身語所攝。

【k2 例生喜樂】

列二、例生喜樂

如生憂苦，如是廣說生於喜樂，隨其所應，當知亦爾。

如是廣說生於喜樂隨其所應當知亦爾者：生喜樂中，亦有三種。謂於如是如是相事現行身語生他喜樂，或於他有情事現行身語令餘有情發生喜樂，或於如是菩薩自事現行身語生他喜樂，當知是名所廣說義，於彼彼事隨應當知。又於身語令不現行、或令現行，隨應如前所說道理而為遮止及與策發，由是說言隨其所應，當知亦爾。

【i2 於一切有情6】

【j1 護他忿纏】

辰二、於一切有情6　宿一、護他忿纏

又隨他心而轉菩薩，知他有情忿纏所纏，現前忿纏難可捨離，尚不讚歎，何 況毀訾；即於爾時亦不諫誨。

尚不讚歎何況毀訾者：讚歎，謂於他人離忿功德。毀訾，謂於彼自忿纏過失。以非所愛尚不讚歎，況違逆彼而更毀訾。

【j2 酬報慶慰】

宿二、酬報慶慰

又隨他心而轉菩薩，他雖不來談論慶慰，尚應自往談論慶慰，何況彼來而不酬報。

談論慶慰者：更相語言，是名談論。慶慰悅喻，是名慶慰。若諸有情有興盛事，菩薩知已，設慶悅語。又復恆時對諸有情或問安隱吉祥，或問諸界調適等，隨世儀轉慰問有情，名菩薩設慰喻語。如是二語皆愛語攝，如攝事品說。（陵本四十三卷十頁3508）

【j3 不故惱他】

宿三、不故惱他

又隨他心而轉菩薩，終不故意惱觸於他，唯除訶責諸犯過者，起慈悲心，諸根寂靜，如應訶責令其調伏。

起慈悲心諸根寂靜者：謂於諸犯過者安住利益意樂，是名起慈悲心。由是能令諸根不於過犯取彼彼相及取隨好，常委正念，防護根門，乃至正行善捨、無記捨中，是名諸根寂靜。

【j4 不輕懱他3】

【k1 不令愧悔】

宿四、不輕懱他3　列一、不令愧悔

又隨他心而轉菩薩，終不嗤誚輕弄於他，令其赧愧不安隱住，亦不令其心生憂悔。

【k2 不彰彼負】

列二、不彰彼負

雖能摧伏得勝於彼，而不彰其墮在負處。

【k3 不自高舉】

列三、不自高舉

彼雖淨信，生於謙下，終不現相而起自高。

【j5 如應親近】

宿五、如應親近

又隨他心而轉菩薩，於諸有情非不親近、不極親近，亦不非時而相親近。

於諸有情非不親近等者：謂諸菩薩，隨順世間事務言說，呼召去來，談論慶慰，隨時往赴，從他受取飲食等事，是名於諸有情非不親近。然若一切能引無義，菩薩不隨如是有情心轉，是名於諸有情不極親近。若於是時，如其品類所應作者，即於是時而相親近，不以非時，是名亦不非時而相親近。

【j6 如應言說】

宿六、如應言說

又隨他心而轉菩薩，終不現前毀他所愛，亦不現前讚他非愛；非情交者不吐實誠，不屢希望，知量而受；

非情交者不吐實誠至知量而受者：謂諸菩薩，於彼有情若識不識，一切等心，將護彼意隨之而轉，故不現前毀他所愛，亦不現前讚他非愛。然若與彼為友為朋，無怨無隙，為欲令餘有情出不善處安立善處，方便策發毀所應毀、讚所應讚，不因他愛非愛而為覆藏。與此相違，則不應爾，是故說言非情交者不吐實誠。又於非情交者，雖有求乞，不屢希望，恐憎背故。於所施食知量而受，但為存養若力若樂食所食故。

若先許應他飲食等，終無假託不赴先祈，為性謙沖如法曉喻。

若先許應他飲食等至如法曉喻者：此說菩薩隨順世間事務，隨時往赴，從他受取飲食等事。若受所請，終無假託而不往赴。如無力能往至其所，應對於彼如法曉喻。作如是言：非我於汝不赴先祈，但無力能往至其所，惟願勿於我所嫌恨棄背。

【g9 讚揚實德2】

【h1 總標】

盈九、讚揚實德2　昃一、總標

又諸菩薩性好讚揚真實功德，令他歡喜。

【h2 釋類】

昃二、釋類

於信功德具足者前，讚揚信德令其歡喜；於戒功德具足者前，讚揚戒德令其歡喜；於聞功德具足者前，讚揚聞德令其歡喜；於捨功德具足者前，讚揚捨德令其歡喜；於慧功德具足者前，讚揚慧德令其歡喜。

讚揚真實功德令他歡喜等者：此中功德略有五種，謂信、戒、聞、捨、慧。如是五種，七聖財攝。由離所治及生勝樂，是名功德。信功德者，由能對治憎嫉聖教，及生信俱清淨樂故。戒功德者，由能對治能往惡趣惡行，及生善趣所有樂故。聞功德者，由能對治於緣起法不能解了，及生正解俱行法義樂故。捨功德者，由能對治慳垢弊心，積集眾具，及生後世無匱資財樂故。慧功德者，由能對治狹劣，愚癡增廣，及生如實覺慧勝義樂故。如聞所成地釋。（陵本十四卷二十二頁1263）

【g10 調伏有過2】

【h1 總標】

盈十、調伏有過2　昃一、總標

又諸菩薩性好悲愍，以調伏法調伏有情。

以調伏法調伏有情者：謂依聲聞及諸菩薩，顯示別解脫及別解脫相應之法，是名調伏法。調伏所化聲聞及諸菩薩，是名調伏有情。

【h2 釋類3】

【i1 舉訶責3】

【j1 軟訶責】

昃二、釋類3　辰一、舉訶責3　宿一、軟訶責

若諸有情有下品過下品違犯，內懷親愛無損惱心，以軟訶責而訶責之。

【j2 中訶責】

宿二、中訶責

若諸有情有中品過中品違犯，內懷親愛無損惱心，以中訶責而訶責之。

【j3 上訶責】

宿三、上訶責

若諸有情有上品過上品違犯，內懷親愛無損惱心，以上訶責而訶責之。

有下品過下品違犯等者：犯罪因緣，是名過失。所犯眾罪，是名違犯。即彼毀犯意樂，是名犯罪因緣。即彼自性，是名所犯眾罪。此各有其三品差別，如下攝事分釋。（陵本九十九卷七頁7420）

【i2 例治罰】

辰二、例治罰

如訶責法，治罰亦爾。

如訶責法治罰亦爾者：訶責，謂由語業。此訶責相略有三種，如正訶責犯戒聲聞。一曰：汝期鄙劣活命。二曰：汝意樂不清淨。三曰：汝以活命意樂行非法行。如下攝事分說。（陵本八十六卷二十二頁6546）治罰，謂由身業。如以辛楚加行、猛利加行，令諸有情獲得義利，名治罰法。此如訶責亦有三品，故云亦爾。

【i3 辨驅擯2】

【j1 權時驅擯】

辰三、辨驅擯2　宿一、權時驅擯

若諸有情有下、中品應可驅擯過失違犯，菩薩爾時為教誡彼及餘有情，以憐愍心及利益心，權時驅擯，後還攝受。

【j2 盡壽驅擯】

宿二、盡壽驅擯

若諸有情有其上品應可驅擯過失違犯，菩薩爾時盡壽驅擯，不與共住、不同受用，憐愍彼故不還攝受，勿令其人於佛聖教多攝非福，又為教誡利餘有情。

若諸有情有下中品應可驅擯過失違犯等者：謂若有情，於所遮止開許法中，數數輕慢而毀犯者，是名應可驅擯過失違犯。此由所犯下中上品，成二差別。一、權時驅擯，後還攝受；二、盡壽驅擯，不還攝受。菩薩於彼以無染濁、無有變異親善意樂如法驅擯，名憐愍心。又為令餘有情知所教誡、遮不應行、易可共住而驅擯彼，名利益心。是故驅擯亦教誡攝。如文中說：為教誡彼及餘有情。復說：又為教誡利餘有情。隨應當知。

【g11 示現神通2】

【h1 總標】

盈十一、示現神通2　昃一、總標

又諸菩薩為欲饒益諸有情故，現神通力，或為恐怖、或為引攝。

【h2 釋類2】

【i1 為恐怖2】

【j1 令離惡】

昃二、釋類2　辰一、為恐怖2　宿一、令離惡

謂為樂行諸惡行者，方便示現種種惡行諸果異熟。謂諸惡趣，小那落迦、大 那落迦、寒那落迦、熱那落迦，既示現已，而告之言：汝當觀此，先於人中造作增長諸惡行故，今受如是最極暴惡、辛楚、非愛苦果異熟。彼見是已，恐怖厭患，離諸惡行。

【j2 令生信】

宿二、令生信

復有一類無信有情，菩薩眾中隨事故問，彼作異思拒而不答。

復有一類無信有情至拒而不答者：謂於聖教懷憎嫉者，是名無信有情。菩薩為欲令彼得清淨信，於大眾中，隨所應知一切事相故興問覈，是名隨事故問。由彼有情懷增上慢，為增上慢所執持故，憎背聖教，起別異解，於菩薩問拒不領受，亦不酬答，是名異思拒而不答。

菩薩爾時或便化作執金剛神，或復化作壯色大身巨力藥叉，令其恐怖。由是因緣，捨慢生信，恭敬正答；其餘大眾聞彼正答，亦皆調伏。

【i2 為引攝2】

【j1 令歡喜】

辰二、為引攝2　宿一、令歡喜

或現種種神通變化，或一為多，或多為一，或以其身穿過石壁、山巖等障往還無礙，如是廣說乃至梵世身自在轉，現無量種神變差別，或復現入火界定等，或復示現共聲聞等種種神通，方便引攝，令諸有情踊躍歡喜。

【j2 善安處】

宿二、善安處

諸未信者，方便安處信具足中；諸犯戒者，方便安處戒具足中；諸少聞者，方便安處聞具足中；多慳吝者，方便安處捨具足中；諸惡慧者，方便安處慧具足中。

或現種種神通變化等者：或一為多，或多為一，顯隱神通所攝。謂從一身示現多身，此由顯化勝解想故；或從多身示現一身，此由隱化勝解想故。或以其身穿過石壁，乃至梵世身自在轉，往來神通所攝。如是種種，聲聞地中具列其相。（陵本三十三卷十七頁2720）即此廣說如應當知。或復現入火界定等，熾然神通所攝。謂入火界定，舉身洞然，遍諸身分出種種焰，青、黃、赤、白、紅紫、碧綠、頗胝迦色。如威力品說。（陵本三十七卷 二頁3021）或復示現共聲聞等種種神通，此亦唯說變化所攝。如是神通，一切靜慮以為依止，皆能引發一切。修靜慮者，若能已善修治磨瑩其心，便於種種神通變化，隨所欲為皆能成辦。此通聲聞及諸外道，是故說言共聲聞等。若依菩薩十力種姓所得，當知不共。為簡此故而標共言。此中所現種種神通，唯為方便引攝，令生歡喜，安置信等功德法中，不說不共神通及餘一切。

【f3 總結】

月三、總結

如是菩薩成就一切種饒益有情戒。

如是菩薩成就一切種饒益有情戒者：總結前文十一相中如是所說一一差別之相。若諸菩薩行無虧損、行無艱難，是名成就一切種饒益有情戒。

【c3 結名戒藏】

洪三、結名戒藏

是名菩薩三種戒藏，亦名無量大功德藏。謂律儀戒所攝戒藏，攝善法戒所攝戒藏，饒益有情戒所攝戒藏。

亦名無量大功德藏者：謂能攝受隨與無上正等菩提大果，作諸有情一切義利利益安樂，是名無量大功德藏。以要言之，律儀戒能安住其心，攝善法戒能成熟自佛法，饒益有情戒能成熟有情。如是總攝一切菩薩所應作事，是故說言菩薩三種戒藏，亦名無量大功德藏。

【b2 廣辨授受2】

【c1 從他受4】

【d1 辨授受相2】

【e1 明所應2】

【f1 正受淨戒2】

【g1 受戒羯磨3】

【h1 受先所作2】

【i1 審求大德】

宙二、廣辨授受2　洪一、從他受4　荒一、辨授受相2　日一、明所應2　月一、正受淨戒2　盈一、受戒羯磨3　昃一、受先所作2　辰一、審求大德

若諸菩薩欲於如是菩薩所學三種戒藏勤修學者，或是在家、或是出家，先於無上正等菩提發弘願已，當審訪求同法菩薩，已發大願、有智有力於語表義能授能開。

當審訪求同法菩薩至能授能開者：謂若補特伽羅，已受大乘菩薩戒律儀法，是名同法菩薩。為簡不從所餘補特伽羅求受淨戒，故作是說。又此同法菩薩，於菩薩法藏摩怛理迦、菩薩學處及犯處相，如是如是語，有如是如是義，能正教授、能正開示，是名於語表義能授能開。於此菩薩當審訪求。

【i2 乞請從受】

辰二、乞請從受

於如是等功德具足勝菩薩所，先禮雙足，如是請言：我今欲於善男子所、或長老所、或大德所，乞受一切菩薩淨戒，唯願須臾不辭勞倦，哀愍聽授。

於如是等功德具足勝菩薩所者：此中功德，約諸菩薩波羅蜜多六種姓相為論。有智有力於語表義能授能開，唯顯慧波羅蜜多種姓相。指此所說，故言如是。等取所餘諸種姓相，故復言等。超諸聲聞，故說名勝。準下文說不應從受，翻知從受，應作此釋。

【h2 受時所作3】

【i1 供養佛僧】

昃二、受時所作3　辰一、供養佛僧

既作如是無倒請已，偏袒右肩，恭敬供養十方三世諸佛世尊、已入大地得大智慧得大神力諸菩薩眾，現前專念彼諸功德，隨其所有功德因力，生殷淨心或少淨心。

恭敬供養至或少淨心者：謂於十方三世諸佛世尊，以淨信俱勝解俱心，設諸供具而為供養，作是思惟：若一如來法性，即是去來今世一切如來法性；若一如來制多法性，即是十方無邊無際一切世界所有如來制多法性。是名恭敬供養十方三世諸佛世尊。如說供養諸佛世尊，如是供養已入大地諸菩薩眾，當知亦爾。彼諸菩薩成就四無礙解，智最勝故，由是說言得大智慧。成就六種神通，威力最勝，由是說言得大神力。諸佛功德隨其名號略有十種，謂如來等。如菩提品釋。（陵本三十八卷三頁3105）菩薩功德，從其最初極歡喜地，乃至最後住法雲地，展轉修習證得成滿。隨應當知彼差別相，如住品說。於佛世尊及諸菩薩彼彼功德專心憶念，明了而轉，如現在前，是名現前專念彼諸功德。緣彼功德極作念已，於爾所時，彼境界力能為依因，生起殷重淨勝解心，下至或生少分淨心，由是說言隨其所有功德因力，生殷淨心或少淨心。

【i2 禮請授戒】

辰二、禮請授戒

有智有力勝菩薩所，謙下恭敬膝輪據地，或蹲、跪、坐對佛像前，作如是請：唯願大德，或言長老、或善男子，哀愍授我菩薩淨戒。如是請已，專念一境長養淨心，我今不久當得無盡、無量、無上大功德藏，即隨思惟如是事義，默然而住。

專念一境至默然而住者：此中一境，謂於欲界心一境性。數數隨念，令心相續專注一境故。於先所生殷重淨心、或少淨心，令得增長廣大，展轉殊勝，是名長養淨心。隨所思惟如是諸功德事所起義想，令心調順、寂靜，安住彼中，是名思惟如是事義，默然而住。言調順者，謂由令心離外散動。言寂靜者，謂由令心離內散動。依如是義，故名默然。

【i3 正作羯磨2】

【j1 如法問定3】

【k1 問答種性】

辰三、正作羯磨2　宿一、如法問定3　列一、問答種性

爾時有智有力菩薩，於彼能行正行菩薩，以無亂心，若坐、若立而作是言：汝如是名善男子聽、或法弟聽，汝是菩薩不？彼應答言：是！

【k2 問答發願】

列二、問答發願

發菩提願未？應答言：已發！

【k3 問答受戒2】

【l1 舉初說】

列三、問答受戒2　張一、舉初說

自此已後，應作是言：汝如是名善男子、或法弟，欲於我所受諸菩薩一切學處，受諸菩薩一切淨戒。謂律儀戒、攝善法戒、饒益有情戒。如是學處、如是淨戒，過去一切菩薩已具，未來一切菩薩當具，普於十方現在一切菩薩今具。於是學處、於是淨戒，過去一切菩薩已學，未來一切菩薩當學，現在一切菩薩今學。汝能受不？答言：能受！

【l2 例中後】

張二、例中後

能授菩薩第二、第三亦如是說，能受菩薩第二、第三亦如是答。

【j2 啟白請證3】

【k1 結前】

宿二、啟白請證3　列一、結前

能授菩薩作如是問，乃至第三授淨戒已。能受菩薩作如是答，乃至第三受淨戒已。

【k2 正顯2】

【l1 禮佛啟請2】

【m1 舉初說2】

【n1 啟白】

列二、正顯2　張一、禮佛啟請2　寒一、舉初說2　來一、啟白

能受菩薩不起於座。能授菩薩對佛像前，普於十方現住諸佛及諸菩薩恭敬供養，

普於十方現住諸佛及諸菩薩恭敬供養者：住現在世成等正覺，或入大地，是名現住諸佛及諸菩薩。問：此中唯說現住，不通三世，何故與前有別？答：前說專念功德，故通三世，一切功德平等平等無差別故。此說啟白請證，故唯現住，非於過、未為作證故。

頂禮雙足，作如是白：某名菩薩，今已於我某菩薩所，乃至三說受菩薩戒，我某菩薩已為某名菩薩作證。

我某菩薩已為某名菩薩作證者：謂於某名菩薩，已正尋求大乘種姓，及已發大願，於菩薩藏摩怛理迦、菩薩學處已正為說令其聽受。觀察於彼堪受菩薩淨戒律儀，是故三說為授淨戒，彼已三說答言能受，是名菩薩為作證事。

【n2 請證】

來二、請證

唯願十方無邊無際諸世界中諸佛菩薩第一真聖，於現不現一切時處一切有情皆現覺者，

諸世界中諸佛菩薩至皆現覺者者：此中第一，所謂諸佛，於一切有情皆為第一故。復有差別，繁不更述，如攝異門分釋。（陵本八十三卷四頁6284）言真聖者，謂諸菩薩。簡取已入大地諸菩薩眾，故作是說。如是諸佛菩薩，由正智見，於諸現前、或不現前、一切時分、一切處所所有一切有情皆能現知現見，如實無倒。由是說名於現不現一切時處一切有情皆現覺者。

於此某名受戒菩薩亦為作證。

【m2 例中後】

寒二、例中後

第二、第三亦如是說。

【l2 為佛眷念2】

【m1 舉因】

張二、為佛眷念2　寒一、舉因

如是受戒羯磨畢竟，從此無間，普於十方無邊無際諸世界中現住諸佛、已入大地諸菩薩前，法爾相現。由此表示如是菩薩已受菩薩所受淨戒。

從此無間至已受菩薩所受淨戒者：二十唯識論說：展轉增上力，二識成決定。由此道理，當知能受淨戒菩薩淨心為緣，能為增上，於諸世界現住諸佛、已入大地諸菩薩清淨識中，法爾而有如是菩薩受戒相現。如依善瑩清淨鏡面，以質為緣，即有如是所行影像顯現。此中道理，當知亦爾，是名於佛及菩薩前，法爾相現。又復諸佛菩薩所發正願，攝受一切諸有情界皆為眷屬。若於是處、是時，有諸有情已發大願受淨戒者；即於是處、是時，彼諸有情為所現見；由是而說法爾相現。由此相現，能正表示如是菩薩已受淨戒。

爾時十方諸佛菩薩，於是菩薩法爾之相生起憶念；由憶念故，正智見轉；由正智見，如實覺知：某世界中某名菩薩，某菩薩所正受菩薩所受淨戒。

【m2 顯果】

寒二、顯果

一切於此受戒菩薩，如子如弟，生親善意，眷念憐愍。由佛菩薩眷念憐愍，令是菩薩希求善法倍復增長，無有退減。

正智見轉者：聖智聖見，名正智見。此二差別有其多種，如攝事分釋。（陵本八十六卷九頁6512）今唯取其由假施設，世俗理行緣所知境，此慧名智；若能取於自相、共相，此慧名見。正釋此義。由緣某名菩薩假設有情，及彼所受淨戒為所知境故。

【k3 總結】

列三、總結

當知是名受菩薩戒啟白請證。

【h3 受已所作】

昃三、受已所作

如是已作受菩薩戒羯磨等事，授受菩薩俱起供養，普於十方無邊無際諸世界中諸佛菩薩，頂禮雙足恭敬而退。

【g2 得戒勝利】

盈二、得戒勝利

如是菩薩所受律儀戒，於餘一切所受律儀戒最勝無上，無量無邊大功德藏之所隨逐，第一最上善心意樂之所發起，普能對治於一切有情一切種惡行。

如是菩薩所受律儀戒至一切種惡行者：除諸菩薩所受，所餘七眾別解脫戒，名餘一切所受律儀戒。此菩薩戒於彼一切最為殊勝，故名最勝。除此更無若過若增，是名無上。何以故？無量無邊大功德藏所隨逐故，第一最上善心意樂所發起故，普能對治於一切有情一切種惡行故。初謂能獲大果勝利。次謂已發無上菩提大願。如是大願是初正願，普能攝受其餘正願，由此因緣，許為最勝，特為第一，建立在於最上法中，是故說言第一最上。如功德品說。（陵本四十六卷十三頁3705）後謂能修最勝正行。能利自他，利益安樂無量眾生，哀愍世間諸天人等，令得義利利益安樂故。

一切別解脫律儀，於此菩薩律儀戒百分不及一，千分不及一，數分不及一，計分不及一，算分不及一，喻分不及一，鄔波尼殺曇分亦不及一，攝受一切大功德故。

【f2 勸修學處2】

【g1 思惟所作】

月二、勸修學處2　盈一、思惟所作

又此菩薩安住如是菩薩淨戒，先自數數專諦思惟：此是菩薩正所應作，此非菩薩正所應作。既思惟已，然後為成正所作業，當勤修學。

此是菩薩正所應作此非菩薩正所應作者：以要言之，於律儀戒若能安住其心，是所應作；與此相違，非所應作。於攝善法戒若能成熟自佛法，是所應作；與此相違，非所應作。於饒益有情戒若能成熟他有情，是所應作；與此相違，非所應作。又於是中，當正觀察六處攝行。所謂自、他、財衰、財盛、法衰、法盛。於六處中，除自法衰，所餘一切是所應作；即此所除，非所應作。如決擇分說。（陵本七十五卷二頁5749）

【g2 聽聞經論】

盈二、聽聞經論

又應專勵聽聞菩薩素怛纜藏及以解釋，即此菩薩素怛纜藏、摩怛理迦，隨其所聞當勤修學。

又應專勵聽聞菩薩素怛纜藏等者：大乘相應契經，此名菩薩素怛纜藏，即十二分教中方廣一分是。解釋，謂即摩怛理迦。由能決擇如來所說菩薩素怛纜藏，是故說名菩薩素怛纜藏、摩怛理迦。譬如無本母字，義不明了；如是本母所不攝經，其義隱昧義不明了。與此相違，義即明了，是故說名摩怛理迦。

【e2 簡不應2】

【f1 不應從受3】

【g1 簡非同法】

日二、簡不應2　月一、不應從受3　盈一、簡非同法

又諸菩薩，不從一切唯聰慧者求受菩薩所受淨戒。

不從一切唯聰慧者者：此中一切，謂諸世間外道異生。未聞聖教，無引發慧，唯自成就俱生慧故，由是說名唯聰慧者。

【g2 簡無淨信】

盈二、簡無淨信

無淨信者，不應從受；謂於如是所受淨戒初無信解，不能趣入，不善思惟。

無淨信者至不善思惟者：謂於如是所受淨戒，雖已聽聞，無決定信，名無信解。於彼功德亦不愛樂，名不趣入。於所應作及不應作未能了知，是名不善思惟。如是等相，總名無淨信者。

【g3 簡非菩薩6】

【h1 無施種性相者】

盈三、簡非菩薩6　昃一、無施種性相者

有慳貪者，慳貪蔽者，有大欲者，無喜足者，不應從受。

有慳貪者至不應從受者：此顯無施波羅蜜多種姓相。若於自身現有財法，不能施與正來求者，是名為慳。若於利養恭敬稱譽起希求心，是名為貪。性與如是慳貪相應，是故說名有慳貪者。如此慳貪數數現行，覆蔽其心，是名慳貪蔽者。方便顯己有勝功德，矯詐構集寂靜威儀，由是令他謂其有德，當有所施、當有所作，是名有大欲者。或自現前雖無匱乏，而更於彼信己長者、居士、婆羅門等，非法追求眾多上妙衣服、臥具等事，是名無喜足者。

【h2 無戒種性相者】

昃二、無戒種性相者

毀淨戒者，於諸學處無恭敬者，於戒律儀有慢緩者，不應從受。

毀淨戒者至不應從受者：此顯無戒波羅蜜多種姓相。身語意業極多暴惡，於諸有情極多損惱，是名毀淨戒者。於諸菩薩素怛纜藏、摩怛理迦不生愛重而勤聽聞，是名於諸學處無恭敬者。性無羞恥，惡作羸劣，作惡業已不能速悔，是名於戒律儀有慢緩者。

【h3 無忍種性相者】

昃三、無忍種性相者

有忿恨者，多不忍者，於他違犯不堪耐者，不應從受。

有忿恨者至不應從受者：此顯無忍波羅蜜多種姓相。若於他所遭不饒益，憤發懷恨，是名有忿恨者。他罵報罵，他瞋報瞋，他打報打，他弄報弄，是名多不忍者。若他侵犯而來悔謝，欲損惱彼，不受其謝，是名於他違犯不堪耐者。

【h4 無精進種性相者】

昃四、無精進種性相者

有懶惰者，有懈怠者，多分耽著日夜睡樂、倚樂、臥樂，好合徒侶樂喜談者，不應從受。

有懶惰者至不應從受者：此顯無精進波羅蜜多種姓相。性不翹勤，不具起發，是名有懶惰者。於諸所作懈廢退屈，不能勇決樂為，思令究竟，是名有懈怠者。不能夙興晚寐，日夜執取睡眠為樂、脅臥為樂、偃臥為樂，是名耽著日夜睡樂、倚樂、臥樂。樂著諠雜，談說世事，是名好合徒侶樂喜談者。

【h5 無靜慮種性相者】

昃五、無靜慮種性相者

心散亂者，下至不能[穀-禾+牛]牛乳頃善心一緣住修習者，不應從受。

心散亂者至不應從受者：此顯無靜慮波羅蜜多種姓相。於法、於義不能住心審諦思惟，是名心散亂者。不能最初繫縛其心，喻如[穀-禾+牛]牛乳頃，令住於內不外散亂，是名下至不能[穀-禾+牛]牛乳頃善心一緣住修習者。此中善心，唯說於定。心一境性，名心一緣。修習心住總有九種，今說不能修習最初內住，置下至言。

【h6 無慧種性相者】

昃六、無慧種性相者

有闇昧者，愚癡類者，極劣心者，誹謗菩薩素怛纜藏、摩怛理迦者，不應從受。

有闇昧者至不應從受者：此顯無慧波羅蜜多種姓相。謂於實事不正了知，是名有闇昧者。於不實事妄生增益，是名愚癡類者，由是不能於能引義利法聚、能引非義利法聚、能引非義利非非義利法聚有力思擇。若俱生慧，不能悟入一切明處境界，是名極劣心者。若聞空性相應經典，不能如實解甚深義，起如是見，立如是論：一切唯假，是為真實，若作是觀名為正觀。是名誹謗菩薩素怛纜藏、摩怛理迦者。

【f2 不應開悟3】

【g1 標】

月二、不應開悟3　盈一、標

又諸菩薩，於受菩薩戒律儀法，雖已具足受持究竟，而於謗毀菩薩藏者無信有情，終不率爾宣示開悟。

於受菩薩戒律儀法雖已具足受持究竟者：謂諸菩薩，於自所受菩薩淨戒三種律儀所有軌則，是名菩薩戒律儀法。此復云何？謂如下說四種他勝處法，乃至廣說諸事有犯、無犯、是染、非染，如是等相是名軌則。於此軌則若無虧損，是名具足。深敬專念，是名受持初無違犯。犯已還淨，是名究竟。

【g2 徵】

盈二、徵

所以者何？

【g3 釋】

盈三、釋

為其聞已不能信解，大無知障之所覆蔽，便生誹謗。由誹謗故，如住菩薩淨戒律儀，成就無量大功德藏，彼誹謗者，亦為無量大罪業藏之所隨逐，乃至一切惡言、惡見及惡思惟未永棄捨，終不免離。

一切惡言惡見至終不免離者：此中宣說、開示、建立像似正法，是名惡言。自心忍可，愛樂惡所說義，是名惡見。由不如理虛妄分別所引顛倒尋思，名惡思惟。若未現觀，未斷彼種，是名未永棄捨。於爾所時，還為無量大罪業藏之所隨逐，是名終不免離。

【d2 如應授戒3】

【e1 先說法藏】

荒二、如應授戒3　日一、先說法藏

又諸菩薩欲授菩薩菩薩戒時，先應為說菩薩法藏摩怛理迦、菩薩學處及犯處相，令其聽受，以慧觀察自所意樂，堪能思擇受菩薩戒，非惟他勸、非為勝他。

犯處相者：所犯眾罪略有五種，謂他勝罪聚等。如攝事分說。（陵本九十九卷二頁7409）是名為犯。犯罪因緣略有四種，謂無知等。如攝事分說。（陵本九十九卷五頁7418）是名犯處，此為依處起毀犯故。又所犯罪有下中上三品差別，此之因緣亦有五種。如攝事分說。（陵本九十九卷六頁7420）是名犯相。

當知是名堅固菩薩堪受菩薩淨戒律儀，以受戒法如應正授。

是名堅固菩薩至如應正授者：謂彼菩薩，由自意樂受菩薩戒，於菩薩戒深 生受樂，由是故說非唯他勸、非為勝他。即此說名堅固菩薩，當知其心於所受戒堅固無動故。如是菩薩堪受淨戒，是故以所應受戒律儀法，如其所應而正授與；謂是菩薩正所應作及非菩薩正所應作，如是有犯、無犯、是染、非染。如應廣說，至下當知。

【e2 正授戒法2】

【f1 總標三戒他勝處法2】

【g1 別辨類4】

【h1 標】

日二、正授戒法2　月一、總標三戒他勝處法2　盈一、別辨類4　昃一、標

如是菩薩住戒律儀，有其四種他勝處法。

四種他勝處法者：如下文說，一、貪，二、慳，三、忿，四、邪見，是名四法。如是四法皆屬意業，略攝為三不善業道。此中貪、慳即彼貪欲，忿即瞋恚，邪見可知。如是業道，唯於大乘制立為戒，是故說為菩薩他勝處法。又諸菩薩善淨意樂，為證無上正等菩提、能作有情一切義利而發正願；發正願已，方能受戒。若於如是貪等四法隨起一種，皆能違害自所發願善淨意樂，不復堪能於現法中安住其心身心無倦，不復堪能於現法中攝受無量菩薩所學，不復堪能現作一切有情利益安樂，況起一切。由是因緣，貪等四法望與自願及自性戒，正能勝伏，一切毀犯皆從此生，是故名為他勝處法，此即惡法名為他故。復次，當知他勝處法非即他勝罪聚。舉法而言，故唯說四。約聚為論，應有眾多。如下廣顯所犯事相，隨應當知犯他勝罪，皆由四法為其因緣。以要言之，若由瞋起，多分他勝罪聚所攝。故世尊說：多分應與瞋所起犯。由諸菩薩憎諸有情、嫉諸有情，不能修行自他利行，作諸菩薩所不應作，可得成犯。如下自說。（陵本四十一卷二十頁3405）今舉四法，具足說故。彼說瞋起，約多分故。文雖有別，義無相違。又此他勝處法，非唯犯重，亦有犯輕。由彼起犯意樂因緣，有軟中上品類差別。攝事分說：由下品犯，是下品罪；若由中品，是中品罪；若由上品，是上品罪故。（陵本九十九卷七頁7421）

【h2 徵】

昃二、徵

何等為四？

【h3 釋4】

【i1 貪法】

昃三、釋4　辰一、貪法

若諸菩薩為欲貪求利養恭敬，自讚毀他。是名第一他勝處法。

為欲貪求利養恭敬自讚毀他等者：讚自善說正法功德，是名自讚。毀他不善說法過失，是名毀他。由自希求利養恭敬，有染愛心，是故自讚。由嫉他得利養恭敬，有瞋恚心，是故毀他。今約貪欲業道為論，由貪究竟，故唯說貪。若約方便，應具說二，謂貪及嫉。如下文是。（陵本四十一卷十三頁3384）為顯此正違害菩薩淨命，不利自他，是故偏說名為第一他勝處法。

【i2 慳法】

辰二、慳法

若諸菩薩現有資財，性慳財故，有苦、有貧、無依、無怙正求財者來現在前，不起哀憐而修惠捨；正求法者來現在前，性慳法故，雖現有法而不給施。是名第二他勝處法。

有苦有貧無依無怙等者：謂為乞丐者、或行路者、或希求者、或盲瞽者、或聾騃者，是名有苦。若貧窮者、匱乏種種資生具者，是名有貧。無他攝受，是名無依。無他撫育，是名無怙。無情數物，名之為財。此有三種，一者、財物，二者、穀物，三者、處物。如聲聞地釋。（陵本二十五卷十六頁2133）彼諸有情，於此諸物以法乞求，不以非法，是名正求財者。菩薩於此應行布施。又此布施，其性無罪，為莊嚴心、為伴助心、為資瑜伽、為得上義應勤修習，名修惠捨。諸有葉紙已書正法，是名為法。若嬰兒慧眾生來乞，不應施與。若堪受持能信解者而來求乞，是應施與，是則名為正求法者。又性多貪，求欲衒賣經卷等者，欲祕藏者，如是等類不求勝智，不應施與。若求勝智，是應施與，是則名為正求法者。若諸菩薩，於財、於法慳垢纏心，雖復現有可施財法，而於現前求乞眾生不起哀憐、不作饒益，當知能令憎背所應行施，及令闕乏妙智資糧，何況能修自他利行。為顯此正違害菩薩福智資糧，不利自他，是故偏說名為第二他勝處法。

【i3 忿法】

辰三、忿法

若諸菩薩長養如是種類忿纏，由是因緣，不唯發起麤言便息；由忿蔽故，加以手足、塊石、刀杖，捶打、傷害、損惱有情。內懷猛利忿恨意樂，有所違犯他來諫謝，不受、不忍、不捨怨結。是名第三他勝處法。

長養如是種類忿纏等者：如下所說身語意業，一切皆是忿纏所作。指此所說，故言如是種類忿纏。於此忿纏不饒益相不正思惟多所修習，不生樂欲勤修對治，是名長養。麤言，謂若毀辱訶責。猛利忿纏蔽抑其心，是名忿蔽。若於忿纏正現前時，他來諫說或行悔謝，心生違拒，是名不受；心不忍可，是名不忍；心懷怨憎，是名不捨怨結。菩薩戒中，一切所作不應憎諸有情、嫉諸有情，何況惱害。為顯此正違害菩薩大悲，不利自他，是故偏說名為第三他勝處法。

【i4 邪見】

辰四、邪見

若諸菩薩謗菩薩藏，愛樂宣說、開示、建立像似正法，於像似法或自信解，或隨他轉。是名第四他勝處法。

謗菩薩藏等者：像似正法有多差別，攝事分中廣說其相。（陵本九十九卷十五頁7444）此中且說，由損減見損減實事，於無常等種種義門，廣為他人宣說、開示，如是如是自他習行，如是名為像似正法。此於難解大乘相應、空性相應、未極顯了密意義趣甚深經典，不能如實解所說義，起如是見，立如是論：一切唯假，是為真實，若作是觀名為正觀。當知是名謗菩薩藏，由彼誹謗真實及以虛偽都無有故。如真實義品中說。（陵本三十六卷十六頁2975）於像似法，深心寶翫、習近、味著，是名愛樂。因他請問而為記別，是名宣說。解其義趣，是名開示。成所說義，是名建立。自於彼法生邪勝解，名自信解。從他聽聞隨起執著，名隨他轉。為顯此正違害菩薩正智見轉，陷墮自他，是故偏說名為第四他勝處法。

【h4 結】

昃四、結

如是名為菩薩四種他勝處法。

【g2 總料簡2】

【h1 具不具犯】

盈二、總料簡2　昃一、具不具犯

菩薩於四他勝處法隨犯一種，況犯一切，不復堪能於現法中增長攝受菩薩廣大菩提資糧，不復堪能於現法中意樂清淨，是即名為相似菩薩，非真菩薩。

不復堪能於現法中增長攝受菩薩廣大菩提資糧等者：此中資糧，謂福及慧，當知即是六種波羅蜜多。施、戒、忍三，唯福所攝；慧即慧根；精進、靜慮，隨其所應通福慧攝。由諸菩薩依止福故，雖復長時流轉生死，不為極苦之所損惱，又隨所欲能攝眾生為作義利；依止慧故，所攝受福是正非邪，又能起作種種無量善巧事業，乃至究竟當證無上正等菩提；是故福慧名為菩薩廣大菩提資糧。於此資糧展轉增勝，是謂增長。隨順無違，是謂攝受。又諸菩薩增上意樂已入大地，方得名為清淨意樂菩薩。若於四種他勝處法有毀犯者，當知於如是事皆無堪能，是即名為相似菩薩，非真菩薩。此義云何？若諸菩薩現前自稱我是菩薩，於菩薩學不正修行，當知是名相似菩薩，非真菩薩。若諸菩薩現前自稱我是菩薩，於菩薩學能正修行，當知是名真實菩薩。如功德品說。（陵本四十六卷二十頁3731）

【h2 明捨及緣2】

【i1 明捨2】

【j1 顯自2】

【k1 標簡品類】

昃二、明捨及緣2　辰一、明捨2　宿一、顯自2　列一、標簡品類

菩薩若用軟、中品纏毀犯四種他勝處法，不捨菩薩淨戒律儀；上品纏犯，即名為捨。

【k2 釋上品犯】

列二、釋上品犯

若諸菩薩毀犯四種他勝處法，數數現行，都無慚愧，深生愛樂，見是功德，當知說名上品纏犯。

菩薩若用軟中品纏毀犯四種他勝處法等者：諸煩惱法數起現行，名之為纏。此有軟中上品差別。微劣現行，是名軟品。平等現行，是名中品。增上現行，是名上品。今於此中，唯說貪等四煩惱法，有其軟中上品纏犯差別，不說所餘一切煩惱。由此貪等四煩惱法，能令毀犯所犯罪故。應作不作，作不應作，是名為犯。由此四種他勝處法是諸菩薩所不應作，於不應作而有所作及起加行，是名毀犯四種他勝處法。佛於貪等制立所犯，若有現行，即此貪等亦名能犯、亦名所犯。從能犯邊約為因緣，名之為纏；從所犯邊約所制立，名為四種他勝處法。望義不同，是故說別。於所受戒不能安住，退失所得，是名為捨。由其纏犯品類不同，是故應說捨不捨別，如文可知。上品纏犯，由三因緣。一、由數數現行，都無慚愧，無彼對治故；二、由深生愛樂，意樂猛利故；三、由見是功德，邪執為依故。

【j2 簡他2】

【k1 暫犯便捨】

宿二、簡他2　列一、暫犯便捨

非諸菩薩暫一現行他勝處法，便捨菩薩淨戒律儀。如諸苾芻犯他勝法，即便棄捨別解脫戒。

如諸苾芻犯他勝法者：此與菩薩他勝處所法有別。由佛世尊，依諸所化有情，若有能離惡行行及離欲行，是故建立苾芻律儀。若諸苾芻受律儀已，毀犯離惡行行及離欲行，是則名為犯他勝法。

【k2 捨不更受】

列二、捨不更受

若諸菩薩由此毀犯，棄捨菩薩淨戒律儀，於現法中堪任更受，非不堪任。如苾芻住別解脫戒，犯他勝法，於現法中不任更受。

若諸菩薩由此毀犯等者：此說菩薩犯他勝法，有堪任更受及不任更受別。所以者何？由諸菩薩性是利根，意樂增上，雖發心已有退還者，然能數數更發求菩提心。由是道理，菩薩毀犯他勝處法，於現法中堪任更受，當知亦爾。若諸苾芻性是鈍根，於律儀戒要從他受方可得受，不同菩薩有自然受。是故若犯根本罪已，自無堪能更發意樂，他亦不更聽許為授，由是說言不任更受。

【i2 辨緣2】

【j1 標二緣捨】

辰二、辨緣2　宿一、標二緣捨

略由二緣，捨諸菩薩淨戒律儀。一者、棄捨無上正等菩提大願；二者、現行上品纏犯他勝處法。

【j2 辨捨相違2】

【k1 二緣不捨】

宿二、辨捨相違2　列一、二緣不捨

若諸菩薩，雖復轉身遍十方界，在在生處不捨菩薩淨戒律儀；由是菩薩不捨無上菩提大願，亦不現行上品纏犯他勝處法。

雖復轉身遍十方界等者：此顯菩薩不同苾芻棄捨眾同分故捨戒律儀。雖復轉捨此身，轉得餘身，遍十方界所在生中、所在處所，不由彼緣捨先所受。由彼生身及與處所有眾多別，故言在在。由是當知，菩薩捨戒，唯由前說二種因緣，不同苾芻有多差別。

【k2 覺悟不捨】

列二、覺悟不捨

若諸菩薩轉受餘生，忘失本念，值遇善友，為欲覺悟菩薩戒念，雖數重受而非新受，亦不新得。

若諸菩薩轉受餘生等者：棄捨現法眾同分故，轉受當生、或後生中人眾同分，是名轉受餘生。於餘生中，忘失本初所受戒念，是名忘失本念。值遇諸佛、或諸菩薩能為善友，於先所受能令憶念、覺了、悟入。由是因緣，於餘生中，雖復數數重作羯磨，令其更受，當知不名新有所受，於所受相亦非新得。

瑜伽師地論科句披尋記卷第四十

瑜伽師地論科句披尋記卷第四十一

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處戒品第十之二

【f2 廣顯二戒所攝事相3】

【g1 標名犯等】

月二、廣顯二戒所攝事相3　盈一、標名犯等

如是菩薩安住菩薩淨戒律儀，於有違犯及無違犯，是染非染、軟中上品，應當了知。

於有違犯及無違犯等者：約諸事相，說有違犯及無違犯。約犯因緣，說染非染。約染差別，說軟等品。下自當說，名當了知。

【g2 隨類別顯2】

【h1 住攝受善法戒6】

【i1 施漸次攝6】

【j1 於諸供養2】

【k1 供養三寶2】

【l1 有違犯】

盈二、隨類別顯2　昃一、住攝受善法戒6　辰一、施漸次攝6　宿一、於諸供養2　列一、供養三寶2　張一、有違犯

若諸菩薩安住菩薩淨戒律儀，於日日中，若於如來、或為如來造制多所；若於正法、或為正法造經卷所，謂諸菩薩素怛纜藏、摩怛理迦；若於僧伽，謂十方界已入大地諸菩薩眾。

或為如來造制多所者：謂為如來所造一切若窣堵波、若龕、若臺，是名制多。

若不以其或少、或多諸供養具而為供養，下至以身一拜禮敬，下至以語一四句頌讚佛法僧真實功德，下至以心一清淨信隨念三寶真實功德。

下至以身一拜禮敬等者：此中一言，且依世俗相續道理。謂一處為依止，於一境界事，有爾所身語意業轉及隨轉；總爾所時名為一故。攝決擇分說：如世尊言：若有眾生於如來所，但發一心及一言說：善逝大師！善逝大師！如是發心，我尚說彼於諸善法多有所作，何況身語如其心量隨順奉行，乃至廣說。又依世俗相續道理，名發一語及發身業。（陵本五十五卷一頁4389）顯揚頌云：善逝善說妙三身，無畏無流證教法，上乘真實牟尼 子，我今至誠先讚禮。（顯揚論一卷一頁31,480b）於此頌中，初句讚佛，次句讚法，三句讚僧，是名讚佛法僧真實功德。若以淨信勝解俱心，隨念如來是正等覺者，乃至廣說，是名隨念三寶真實功德。

空度日夜，是名有犯，有所違越。

是名有犯有所違越者：有犯，謂於淨戒。違越，謂於學處。下皆準知。此中為顯所化有情受歸依已，應時時間於三寶所勤修供養。成就此者，乃名歸依。如決擇分說。（陵本六十四卷一頁5075）若於三寶不供養者，是自敗壞歸依正行。即由是故，不能獲得廣大福果，不能攝受菩提廣大資糧，故佛世尊於如是事制立所犯。違逆無量菩薩所學，由是說言是名有犯，有所違越。

若不恭敬、懶惰懈怠而違犯者，是染違犯。若誤失念而違犯者，非染違犯。

若不恭敬至非染違犯者：於佛法僧無敬無憚，名不恭敬。無有羞恥，不樂所學，是名懶惰懈怠。如是違犯，皆由輕慢故起，故是染汙。若非輕慢，而住忘念暫違犯者，當知此由放逸故起，故非染汙。皆如攝事分說。（陵本九十九卷六頁7419）

【l2 無違犯2】

【m1 由心狂亂】

張二、無違犯2　寒一、由心狂亂

無違犯者，謂心狂亂。

無違犯者謂心狂亂者：若心癡狂，於所犯罪起顛倒想，謂是無犯，名心狂亂。由此因緣，從初不犯說無違犯。如攝事分說。（陵本九十九卷八頁7426）

【m2 由意樂淨】

寒二、由意樂淨

若已證入淨意樂地，常無違犯。由得清淨意樂菩薩，譬如已得證淨苾芻，恆時法爾於佛法僧以勝供具承事供養。

若已證入淨意樂地至承事供養者：謂諸菩薩住極喜住，是名已入淨意樂地。於此住中，由二因緣現見諸佛；既得見已，隨力隨能興一切種恭敬供養，奉施種種上妙樂具，乃至廣說。二因緣者，謂麤淨信及正願力。如住品說。（陵本四十七卷二十四頁3809）由是此說常無違犯。若諸菩薩已能見諦，於佛法僧所有淨信深固根本，於餘生中亦不可引；及淨尸羅，於惡不善法獲得畢竟不作律儀；如是名為已得證淨苾芻。即四證淨，謂佛、法、僧、戒。由依淨信，設在餘生，於三寶所畢竟無轉，是故說言恆時法爾於佛法僧以勝供具承事供養。

【k2 貪著供養2】

【l1 有違犯】

列二、貪著供養2　張一、有違犯

若諸菩薩安住菩薩淨戒律儀，有其大欲而無喜足，於諸利養及以恭敬生著不捨，是名有犯，有所違越，是染違犯。

有其大欲至是染違犯者：此中違犯，由貪煩惱猛盛故起，故是染汙。如攝事分說。（陵本九十九卷六頁7419）

【l2 無違犯】

張二、無違犯

無違犯者，謂為斷彼，生起樂欲，發勤精進攝彼對治。雖勤遮遏，而為猛利性惑所蔽，數起現行。

猛利性惑所蔽者：此中性惑，謂俱生貪。上品現行，故言猛利。心為蔽抑，不自在轉，故言所蔽。此依初業說無違犯。

【j2 於隨世儀2】

【k1 有違犯】

宿二、於隨世儀2　列一、有違犯

若諸菩薩安住菩薩淨戒律儀，見諸耆長有德可敬同法者來，憍慢所制，懷嫌恨心、懷恚惱心，不起承迎，不推勝座。若有他來語言談論、慶慰、請問，憍慢所制，懷嫌恨心、懷恚惱心，不稱正理發言酬對。是名有犯，有所違越，是染違犯。

見諸耆長有德可敬同法者來至是染違犯者：年德俱尊，此說耆長有德可敬。於如是輩同法者來，應正奉迎，敷座延坐，敬問、禮拜、合掌、殷勤，修和敬業。年德相似，此說名他。於如是輩，應正問訊、酬對、歡慰，以軟美言共興談論，不依等慢而自格量。義如菩提分品說。（陵本四十四卷十九頁3605）若諸菩薩，於此應作而不作者，是故成犯。此犯因緣，由憍慢制，及懷嫌恨與恚惱心，當知皆是盛煩惱攝，故是染汙。

非憍慢制，無嫌恨心、無恚惱心，但由懶惰、懈怠、忘念、無記之心，是名有犯，有所違越，非染違犯。

但由懶惰懈怠忘念無記之心至非染違犯者：此中略說有四種心，謂懶惰、懈怠、忘念，及與無記。前三皆是放逸所攝，後之一種無知所攝，故非染汙。義如攝事分釋。（陵本九十九卷六頁7418）此復云何？懶惰、懈怠是放逸果，忘念是放逸因，由是此三皆放逸攝。由無覺慧、無所知故，不能記別如所應轉，名無記心。由是無記無知所攝，非約性類名無記故。不作此釋，有多相違。聖教不說懈怠、忘念通無記故，亦不別說有無記心犯所犯故。無知成犯，總有多種。謂於所犯不審聽聞、不善領悟，彼無解了、無有覺慧、無所知故，於其所犯起無犯想而犯眾罪。今於此中，唯取無有覺慧，說為無知。謂於年德俱尊、或相似者來現前時，及興言論，都無作意，不覺知故。由是因緣，雖有違犯，而非染汙。復次，此懶惰、懈怠，放逸為因，故說非染；前文所說懶惰、懈怠，輕慢為因，是故說染。染非染別，如是應知。

【k2 無違犯】

列二、無違犯

無違犯者，謂遭重病；或心狂亂；或自睡眠他生覺想，而來親附語言談論、 慶慰、請問；或自為他宣說諸法論議決擇；或復與餘談論、慶慰；或他說 法論議決擇屬耳而聽；或有違犯說正法者，為欲將護說法者心；或欲方便調彼、伏彼，出不善處安立善處；或護僧制；或為將護多有情心；而不酬對，皆無違犯。

無違犯等者：初二種相，通說一切；後所餘相，唯說不酬對。如是應知。

【j3 於他延請2】

【k1 有違犯】

宿三、於他延請2　列一、有違犯

若諸菩薩安住菩薩淨戒律儀，他來延請，或往居家、或往餘寺，奉施飲食及衣服等諸資生具，憍慢所制，懷嫌恨心、懷恚惱心，不至其所，不受所請，是名有犯，有所違越，是染違犯。

他來延請者：延謂招延，為修福故。欲求果報，是故招延。請謂奉請，為修慧故。欲求解脫，是故奉請。如攝異門分說。（陵本八十四卷二頁6354）

若由懶惰、懈怠、忘念、無記之心，不至其所，不受所請，是名有犯，有所違越，非染違犯。

【k2 無違犯】

列二、無違犯

無違犯者，或有疾病；或無氣力；或心狂亂；或處懸遠；或道有怖；或欲方便調彼、伏彼，出不善處安立善處；或餘先請；或為無間修諸善法，欲護善品令無暫廢；

或為無間修諸善法等者：此中善法，唯說定心。精勤加行，是謂無間。定資糧等，說為善品。令不退失，是名為護。

或為引攝未曾有義；或為所聞法義無退；如為所聞法義無退，論議決擇，當知亦爾；或復知彼懷損惱心，詐來延請；或為護他多嫌恨心；或護僧制；不至其所，不受所請，皆無違犯。

或為引攝未曾有義者：創得現觀，見實真如，是名未曾有義。於現觀前，若以分別所攝如理作意，思惟其相修習加行，令能證得，是名引攝。

【j4 於他奉施2】

【k1 有違犯】

宿四、於他奉施2　列一、有違犯

若諸菩薩安住菩薩淨戒律儀，他持種種生色可染、末尼、真珠、琉璃等寶，及持種種眾多上妙財利供具殷勤奉施，由嫌恨心、或恚惱心，違拒不受，是名有犯，有所違越，是染違犯，捨有情故。

生色可染末尼真珠琉璃等寶至財利供具者：寶有種種，謂末尼、真珠、琉璃、螺貝、璧玉、珊瑚、硨磲、瑪瑙、琥珀、金銀、赤珠、右旋，如是等類。彼彼色類成就最勝清淨光瑩，可令愛染，是名生色可染。是諸世間希有難得，故得寶稱。財利供具亦有種種，謂如飲食、衣服、臥具、什物。非少非麤，是名眾多上妙。

若由懶惰、懈怠、忘念、無記之心，違拒不受，是名有犯，有所違越，非染違犯。

【k2 無違犯】

列二、無違犯

無違犯者，或心狂亂；或觀受已心生染著；或觀後時彼定追悔；或復知彼於施迷亂；或知施主隨捨隨受，由是因緣定當貧匱；或知此物是僧伽物、窣堵波物；或知此物劫盜他得；或知此物由是因緣多生過患，或殺、或縛、或罰、或黜、或嫌、或責；違拒不受，皆無違犯。

【j5 於來求法2】

【k1 有違犯】

宿五、於來求法2　列一、有違犯

若諸菩薩安住菩薩淨戒律儀，他來求法，懷嫌恨心、懷恚惱心，嫉妒變異，不施其法，是名有犯，有所違越，是染違犯。

他來求法至不施其法者：此中求法略有二種，一、求說法，二、求經典。若懷嫌恨及恚惱心而不施者，義通二種。若由嫉妒而不施者，此說不與所寫經典，嫉他得已生勝智故。若由變異而不施者，此說不為恆說正法，或時染惱，不作義利故。

若由懶惰、懈怠、忘念、無記之心，不施其法，是名有犯，有所違越，非染違犯。

【k2 無違犯】

列二、無違犯

無違犯者，謂諸外道伺求過短；或有重病；或心狂亂；或欲方便調彼、伏彼，出不善處安立善處；或於是法未善通利；或復見彼不生恭敬，無有羞愧，以惡威儀而來聽受；或復知彼是鈍根性，於廣法教得法究竟深生怖畏，當生邪見，增長邪執，衰損惱壞；或復知彼，法至其手轉布非人；而不施與，皆無違犯。

無違犯者等者：此中諸事，於求說法及求經典，隨其所應，說不施與。初一句，唯於求說法者；次三句，通說於求說法及求經典者；次二句，亦唯於求說法者；後二句，唯於求經典者。如是道理隨應當知。伺求過短者，謂有求過失心而來聽聞。或於是法未善通利者，謂於如來所說法教名句文身，未能通達無礙解了。以惡威儀而來聽受者，謂如放縱一切身分，不順軌則，不端嚴住。於廣法教得法究竟深生怖畏者，謂於方廣法教所說：要經三無量劫修行難行苦行，方能證得無上菩提。心生驚懼、怯劣、怖畏，謂不出離，撥非佛說；由是邪見、邪執，獲大衰損、觸大業障。法至其手轉布非人者，謂如欲衒賣者、欲秘藏者，及諸不求勝智者，皆名非人。

【j6 於他犯戒2】

【k1 有違犯2】

【l1 辨染非染】

宿六、於他犯戒2　列一、有違犯2　張一、辨染非染

若諸菩薩安住菩薩淨戒律儀，於諸暴惡犯戒有情，懷嫌恨心、懷恚惱心，由彼暴惡犯戒為緣，方便棄捨，不作饒益，是名有犯，有所違越，是染違犯。

於諸暴惡犯戒有情至不作饒益者：謂諸有情，性自成就上品不善身語意業，無少慈愍，由是因緣多起毀犯，是名暴惡犯戒有情。若諸菩薩故思加行，不欲以法攝受、調伏、成熟，及以財物種種布施而作饒益，是名方便棄捨，不作饒益。

若由懶惰懈怠棄捨，由忘念故，不作饒益，是名有犯，有所違越，非染違犯。

【l2 釋犯因緣】

張二、釋犯因緣

何以故？非諸菩薩於淨持戒、身語意業寂靜現行諸有情所，起憐愍心，欲作饒益；如於暴惡犯戒有情，於諸苦因而現轉者。

於淨持戒身語意業寂靜現行諸有情所至於諸苦因而現轉者者：謂若有情其心溫潤、其心純淨，堪忍柔和，無不善業煩惱現行，由是因緣，持戒無犯，名淨持戒、身語意業寂靜現行諸有情類。與此相違，起諸煩惱，造不善業，是名於諸苦因而現轉者。以是因緣，墮諸惡趣受諸苦故。

【k2 無違犯】

列二、無違犯

無違犯者，謂心狂亂；或欲方便調彼、伏彼，廣說如前；或為將護多有情心；或護僧制；方便棄捨，不作饒益，皆無違犯。

【i2 戒漸次攝7】

【j1 於諸遮罪2】

【k1 將護他行2】

【l1 標共聲聞】

辰二、戒漸次攝7　宿一、於諸遮罪2　列一、將護他行2　張一、標共聲聞

若諸菩薩安住菩薩淨戒律儀，如薄伽梵於別解脫毗奈耶中，將護他故，建立遮罪，制諸聲聞令不造作。諸有情類，未淨信者令生淨信，已淨信者令倍增長。

如薄伽梵至令倍增長者：苾芻律儀四支所攝。若諸所有軌範具足、所行具足，是名第三隨護他心支。由此制立，遮止毀犯，令諸有情未信生信，已信增長。所以者何？由此軌範具足、所行具足，不為世間之所譏毀，不為賢良、正至、善士、諸同法者、諸持律者、諸學律者之所訶責，是故令他生淨信等。若有毀犯，當知能令無淨信者倍增不信，有淨信者心生變異。是故世尊於此建立，為將護他，名為遮罪。

於中菩薩與諸聲聞應等修學，無有差別。

【l2 釋其所以】

張二、釋其所以

何以故？以諸聲聞自利為勝，尚不棄捨將護他行，為令有情未信者信、信者增長，學所學處，何況菩薩利他為勝。

【k2 住少事等2】

【l1 不共聲聞3】

【m1 標】

列二、住少事等2　張一、不共聲聞3　寒一、標

若諸菩薩安住菩薩淨戒律儀，如薄伽梵於別解脫毗奈耶中，為令聲聞少事、少業、少希望住，建立遮罪，制諸聲聞令不造作。

為令聲聞少事少業少希望住建立遮罪者：謂於沙門莊嚴功德法中，若能成就杜多功德，是名少事，由能對治飲食、衣服、敷具貪故。若能成就易養易滿，是名少業，由能對治執受金銀等寶、買賣營為、種蒔林木所作貪故。若能成就喜足知量，是名少希望住，由能對治為活邪命非法貪故。與此相違，當知能障遠離及障寂靜。是故世尊於此建立，令諸聲聞不障沙門，名為遮罪。

於中菩薩與諸聲聞不應等學。

【m2 釋2】

【n1 簡差別】

寒二、釋2　來一、簡差別

何以故？以諸聲聞自利為勝，不顧利他，於利他中少事、少業、少希望住可名為妙；非諸菩薩利他為勝，不顧自利，於利他中少事、少業、少希望住得名為妙。

【n2 廣如應】

來二、廣如應

如是菩薩為利他故，從非親里長者、居士、婆羅門等及恣施家，應求百千種種衣服，觀彼有情有力無力，隨其所施，如應而受。如說求衣，求鉢亦爾。如求衣鉢，如是自求種種絲縷，令非親里為織作衣。為利他故，應畜種種憍世耶衣、諸坐臥具，事各至百，生色可染百千俱胝，復過是數亦應取積。

【m3 結】

寒三、結

如是等中少事、少業、少希望住制止遮罪，菩薩不與聲聞共學。

如是菩薩為利他故至不與聲聞共學者：此中為簡少事、少業、少希望住，是故應求百千種種衣服，乃至亦應取積。如是等事，於諸聲聞制立遮罪。菩薩不爾，是故名為不應等學。

【l2 出有違犯】

張二、出有違犯

安住淨戒律儀菩薩，於利他中，懷嫌恨心、懷恚惱心，少事、少業、少希望住，是名有犯，有所違越，是染違犯。若由懶惰、懈怠、忘念、無記之心，少事、少業、少希望住，是名有犯，有所違越，非染違犯。

【j2 於諸性罪2】

【k1 總開無犯】

宿二、於諸性罪2　列一、總開無犯

若諸菩薩安住菩薩淨戒律儀，善權方便，為利他故，於諸性罪少分現行，由是因緣，於菩薩戒無所違犯，生多功德。

善權方便至生多功德者：不善業道所攝身語諸業，名諸性罪。謂性是不善，能為雜染損惱於他，能為雜染損惱於自。雖不遮制，但有現行便往惡趣；雖不遮制，但有現行能障沙門。如攝事分說。（陵本九十九卷五 頁7416）如是性罪，五相所攝。一、事，二、想，三、欲樂，四、煩惱，五、方便究竟。如決擇分釋。（陵本五十九卷十二頁4827）今於此中，說諸菩薩性罪現行，非由煩惱，不具一切，故說少分。又諸菩薩為利他故，作所應作，皆由愛諸有情、憐諸有情增上力故，非染汙心，是故此說由是因緣。由無染汙，說無違犯。由具憐愍，說多功德。以能修行自他利行，攝受隨與無上正等菩提果故。

【k2 別釋其相8】

【l1 於殺生2】

【m1 出因緣2】

【n1 思惟所作】

列二、別釋其相8　張一、於殺生2　寒一、出因緣2　來一、思惟所作

謂如菩薩見劫盜賊，為貪財故，欲殺多生，或復欲害大德聲聞、獨覺、菩薩，或復欲造多無間業。

見劫盜賊至多無間業者：殺生因緣略有三種，謂貪瞋癡。此中且舉貪為因緣，起殺欲樂，說劫盜賊為貪財故，欲殺多生，乃至廣說。當知所餘諸有情類，由其猛利瞋癡為因緣故，非無如是欲殺多生等事，略不具說。若於一時頓殺多類，名殺多生，此由方便，殺生成重。若諸聲聞、獨覺、菩薩，由田廣大，名為大德。此有五相，如決擇分釋。（陵本六十卷十二頁4880）若殺害彼，此由事故，名重殺生。若業能感無間大地獄果，名無間業，此有五種，謂害母等。又有無間同分業，亦名無間業，由是種種，是故名多。菩薩於如是事現見在前，故名為見。

見是事已，發心思惟：我若斷彼惡眾生命，墮那落迦，如其不斷，無間業 成，當受大苦；我寧殺彼墮那落迦，終不令其受無間苦。

【n2 加行所作】

來二、加行所作

如是菩薩意樂思惟，於彼眾生或以善心、或無記心，知此事已，為當來故深生慚愧，以憐愍心而斷彼命。

【m2 結無犯】

寒二、結無犯

由是因緣，於菩薩戒無所違犯，生多功德。

見是事已至生多功德者：世親攝論釋云：謂諸菩薩若如是知，如是品類補特伽羅，於此不善無間等事將起加行，以他心智了知彼心，無餘方便能轉彼業。如實了知彼由此業定退善趣，定往惡趣。如是知已，生如是心：我作此業，當墮惡趣，我寧自往，必當脫彼；於彼現在雖加少苦，令彼未來多受安樂。是故菩薩譬如良醫，以饒益心雖復殺之，而無少罪，多生其福。由多福故，疾證無上正等菩提。今依彼釋，正解此文。彼云他心智，此云善心、或無記心。當知他心智，即善、無記心自性；善、無記心，即他心智差別。由他心智，若定力起，名為善心；若通力起，名無記心。文雖有別，其義是一。非餘善心、或無記心能知彼欲墮決定故。餘隨所應，一切當知。

【l2 於廢黜2】

【m1 出因緣】

張二、於廢黜2　寒一、出因緣

又如菩薩，見有增上增上宰官，上品暴惡，於諸有情無有慈愍，專行逼惱。菩薩見已，起憐愍心，發生利益安樂意樂，隨力所能，若廢、若黜增上等位。

【m2 結無犯】

寒二、結無犯

由是因緣，於菩薩戒無所違犯，生多功德。

見有增上增上宰官等者：初一增上，謂是國王，以彼攝受一切所統僚庶，位最尊勝，得增上名。次一增上，謂彼宰官，即諸大臣。若輔相等，於宰官中位為尊勝，故名增上宰官。由是差別，故下文說若廢、若黜增上等位。等言，等取增上宰官，不說所餘。菩薩見彼逼惱有情，由是因緣，當受長夜無義無利。無餘方便能轉彼業，作是思惟：寧自成就瞋恚業道，故惱害他，廢黜彼位，終不令其當受如是長夜無義利苦，是名起憐愍心，發生利益安樂意樂。此於瞋恚業道相似有犯，然實無犯；於其大悲相似障害，然實無害；由是說言於菩薩戒無所違犯，生多功德。又此瞋恚業道，雖非聲聞性罪所攝，然於有情能為惱害，是諸菩薩所不應作，故次殺生說如是事。

【l3 於不與取2】

【m1 出因緣2】

【n1 於劫盜賊2】

【o1 奪取盜物】

張三、於不與取2　寒一、出因緣2　來一、於劫盜賊2　暑一、奪取盜物

又如菩薩，見劫盜賊奪他財物，若僧伽物、窣堵波物，取多物已執為己有，縱情受用。菩薩見已，起憐愍心，於彼有情發生利益安樂意樂，隨力所能，逼而奪取，勿令受用如是財故，當受長夜無義無利。

【o2 還復所主】

暑二、還復所主

由此因緣，所奪財寶，若僧伽物，還復僧伽；窣堵波物，還窣堵波；若有情物，還復有情。

奪他財物等者：他謂有情。如下說言若有情物，還復有情。此可準知。

【n2 於眾主等】

來二、於眾主等

又見眾主、或園林主，取僧伽物、窣堵波物，言是己有，縱情受用。菩薩見已，思擇彼惡，起憐愍心，勿令因此邪受用業，當受長夜無義無利，隨力所能廢其所主。

【m2 結無犯】

寒二、結無犯

菩薩如是雖不與取，而無違犯，生多功德。

又見眾主或園林主者：主僧伽物，名為眾主；主窣堵波物，名園林主。

【l4 於欲邪行2】

【m1 明在家2】

【n1 出因緣】

張四、於欲邪行2　寒一、明在家2　來一、出因緣

又如菩薩處在居家，見有母邑現無繫屬，習婬欲法，繼心菩薩求非梵行。菩薩見已，作意思惟：勿令心恚，多生非福，若隨其欲，便得自在，方便安處令種善根，亦當令其捨不善業。住慈愍心，行非梵行。

【n2 結無犯】

來二、結無犯

雖習如是穢染之法，而無所犯，生多功德。

處在居家等者：此說在家菩薩於如是事應可修學，而非出家。若有母邑非已適他，非他所攝，是名現無繫屬。習近婬欲，愛樂味著，是名習婬欲法。由此為先，繼於菩薩生欣慕欲，期心求與行鄙穢行，是名繼心菩薩求非梵行。若諸菩薩不隨其欲，定當心生恚惱。如諸有情親近菩薩，生福無量；若令恚惱，所生非福無量亦爾。是故菩薩作是思惟：勿令心恚，多生非福。善法種子，說名善根。無貪瞋等，亦名善根。菩薩令彼出不善處安立善處，由是說言方便安處令種善根。亦令當來永不習近欲邪行業，由是說言捨不善業。

【m2 簡出家】

寒二、簡出家

出家菩薩，為護聲聞聖所教誡，令不壞滅，一切不應行非梵行。

【l5 於虛妄語2】

【m1 出因緣2】

【n1 明所為】

張五、於虛妄語2　寒一、出因緣2　來一、明所為

又如菩薩為多有情解脫命難、囹圄縛難、刖手足難、劓鼻刵耳剜眼等難，雖諸菩薩為自命難，亦不正知說於妄語，然為救脫彼有情故，知而思擇，故說妄語。

【n2 攝要義】

來二、攝要義

以要言之，菩薩唯觀有情義利，非無義利，自無染心，唯為饒益諸有情故，覆想正知而說異語。

【m2 結無犯】

寒二、結無犯

說是語時，於菩薩戒無所違犯，生多功德。

雖諸菩薩為自命難至而說異語者：如自下文難行戒中作如是言：又諸菩薩受淨戒已，若遭急難乃至失命，於所受戒尚無少闕，何況全犯。是名菩薩 第二難行戒。（陵本四十二卷一頁3412）是故菩薩終不為自解脫命難，覆想正知而說妄語。然於有情諸所作事，雖能正知無有乖違，然為解脫彼彼難苦，要審思擇而作義利，故思加行說於妄語，唯為饒益諸有情故。又此妄語，亦名異語，謂與自真實想及與正知不同分故。

【l6 於離間語2】

【m1 出因緣】

張六、於離間語2　寒一、出因緣

又如菩薩，見諸有情為惡朋友之所攝受，親愛不捨。菩薩見已，起憐愍心，發生利益安樂意樂，隨能隨力說離間語，令離惡友，捨相親愛，勿令有情由近惡友，當受長夜無義無利。

【m2 結無犯】

寒二、結無犯

菩薩如是以饒益心說離間語，乖離他愛，無所違犯，生多功德。

為惡朋友之所攝受者：謂有外道，於弟子眾自立為師，專求利養、專求恭敬、專求自利。若弟子眾為所攝受，當受長夜無義無利，是故於此名為惡友。由重現法，不重當來故。

【l7 於麤惡語2】

【m1 出因緣】

張七、於麤惡語2　寒一、出因緣

又如菩薩，見諸有情為行越路，非理而行，出麤惡語，猛利訶擯，方便令其出不善處安立善處。

【m2 結無犯】

寒二、結無犯

菩薩如是以饒益心，於諸有情出麤惡語，無所違犯，生多功德。

為行越路非理而行者：若諸有情行不應行，違越世間威儀、軌則，是名為行越路。違越世間諸有所作，是名非理而行。

【l8 於諸綺語2】

【m1 出因緣】

張八、於諸綺語2　寒一、出因緣

又如菩薩，見諸有情信樂倡妓、吟詠、歌諷，或有信樂王、賊、飲食、婬蕩街衢無義之論，

信樂倡妓吟詠歌諷至無義之論者：此中綺語，二事所攝。謂戲笑遊樂之語，及處眾雜語。如決擇分說。（陵本五十九卷十八頁4843）初即倡妓、吟詠、歌諷，謂或依舞而發歌詞，或依作樂而發歌詞，或復俱依、或不俱依而發歌詞，皆是此類。後即王、賊、飲食、婬蕩街衢無義之論，謂若種種王論、賊論、食論、飲論、妙衣服論、婬女巷論、諸國土論、大人傳論、世間傳論、大海傳論，如是等類皆名能引無義之論。如聲聞地說。（陵本二十五卷十二頁2118）

菩薩於中皆悉善巧，於彼有情起憐愍心，發生利益安樂意樂，現前為作綺語 相應種種倡妓、吟詠、歌諷、王、賊、飲食、婬衢等論，令彼有情歡喜引攝，自在隨屬，方便獎導出不善處安立善處。

【m2 結無犯】

寒二、結無犯

菩薩如是現行綺語，無所違犯，生多功德。

令彼有情歡喜引攝自在隨屬者：謂為菩薩之所引導及與攝受，心生歡喜，任運自在隨順繫故。

【j3 於邪命法2】

【k1 有違犯】

宿三、於邪命法2　列一、有違犯

若諸菩薩安住菩薩淨戒律儀，生起詭詐虛談現相，方便研求假利求利，味邪命法無有羞恥，堅持不捨；是名有犯，有所違越，是染違犯。

生起詭詐虛談現相至堅持不捨者：謂若方便顯己有勝功德，矯詐構集非常威儀，由是令他謂己有德，當有所施、當有所作。所謂承事，供養衣服、飲食、臥具、病緣醫藥及諸資具。是名詭詐。或復凶悖、彊口、矯傲、修飾其名、執恃種姓，乃至宣說己實有德，或復增益，是名虛談。若於他前方便現相，為求衣服，或求隨一沙門資具。或為求多，或求精妙，雖無匱乏，而現被服故弊衣裳，為令他知有所匱乏，給施眾多上妙衣服，乃至廣說。是名現相。若於他所，如其所欲不得稱遂，或彼財物有所闕乏，求不得時，即欲彊逼、研磨麤語，而苦求索，是名方便研求。若彼財物無所匱乏，得下劣時，便對施主現前毀棄所得財物，如是告言：咄哉男子！某善男子、某善女人，方汝族姓及以財寶，極為下劣，又極貧匱，而能惠施如是如是多妙悅意資產眾具；汝望於彼，族姓尊貴，財寶豐饒，何為但施如是少劣非悅意物？是名假利求利。如是等相，名邪命法。由非法故，說名邪命。如聲聞地說。（陵本二十二卷十頁1919）若於如是味邪命法現生起時，無慚無愧，不思對治，是名無有羞恥。不生樂欲速疾除遣，是名堅執不捨。

【k2 無違犯】

列二、無違犯

無違犯者，若為除遣生起樂欲，發勤精進，煩惱熾盛蔽抑其心，時時現起。

無違犯者等者：文易可知。約初修業，故作是說。

【j4 於虧軌則2】

【k1 有違犯】

宿四、於虧軌則2　列一、有違犯

若諸菩薩安住菩薩淨戒律儀，為掉所動心不寂靜，不樂寂靜，高聲嬉戲諠譁紛聒，輕躁騰躍望他歡笑；如此諸緣，是名有犯，有所違越，是染違犯。

為掉所動等者：掉謂掉舉；令心散動，不證寂靜，是名為掉所動，心不寂靜；即依此相立掉舉蓋。不樂遠離，樂相雜住，是名不樂寂靜。戲者，謂雙陸、摴蒲、弄珠等戲。於此處所高呼召聲、大集會聲，令意躁擾、令意不安、令意不靜，是名諠譁紛聒。習近愛樂諸所行事，謂相執持手臂髮等。或相摩觸隨一身分，或抱或嗚，或相顧盼，或作餘事，是名輕躁騰躍，由此令心諠動騰躍故。復有所餘種類歡樂。謂互相受用，受用境界，受諸快樂；或由同處，或因戲論，歡娛而住，是名為歡。或因開論、或因合論，現齒而笑，是名為笑。義如三摩呬多地說。（陵本十一卷七頁864）由此不樂寂靜乃至望他歡笑為因緣故，能生掉舉，障住寂靜，依此建立名染違犯。

若忘念起，非染違犯。

【k2 無違犯】

列二、無違犯

無違犯者，若為除遣生起樂欲，廣說如前；若欲方便解他所生嫌恨令息；若欲遣他所生愁惱；若他性好如上諸事，方便攝受，敬慎將護，隨彼而轉；若他有情猜阻菩薩，內懷嫌恨，惡謀憎背，外現歡顏表內清淨；如是一切，皆無違犯。

【j5 於壞大乘2】

【k1 出染違犯】

宿五、於壞大乘2　列一、出染違犯

若諸菩薩安住菩薩淨戒律儀，起如是見，立如是論：菩薩不應忻樂涅槃，應於涅槃而生厭背；於諸煩惱及隨煩惱不應怖畏而求斷滅，不應一向心生厭離；以諸菩薩三無數劫流轉生死，求大菩提。若作此說，是名有犯，有所違越，是染違犯。

起如是見立如是論等者：為顯自心忍可欲樂當所說義，是名起如是見。為顯授他當所說義，是名立如是論。謂諸菩薩三無數劫流轉生死，求大菩提，雖於涅槃見有微妙勝利功德，而不深願速證涅槃，是則非於涅槃不應忻樂，非於涅槃應生厭背。又於煩惱及隨煩惱，雖復棄捨雜染過失，然於生死不以無常等行深心厭離，是則非於煩惱及隨煩惱不應怖畏而求斷滅，非於生死不應一向心生厭離。若作是說，是名正說。與此相違，是名邪說，成染違犯。

【k2 釋其所以】

列二、釋其所以

何以故？如諸聲聞於其涅槃忻樂親近，於諸煩惱及隨煩惱深心厭離；如是菩薩於大涅槃忻樂親近，於諸煩惱及隨煩惱深心厭離，其倍過彼百千俱胝。以諸聲聞唯為一身證得義利勤修正行，菩薩普為一切有情證得義利勤修正行。是故菩薩當勤修集無雜染心，於有漏事隨順而行，成就勝出諸阿羅漢無雜染法。

當勤修集無雜染心等者：謂諸菩薩，於生死中棄捨煩惱及隨煩惱，修集福德、智慧資糧，是名修集無雜染心。以無染心流轉生死，不深願樂速證涅槃，是名於有漏事隨順而行。由是方便，得大菩提，生死、涅槃二俱不住，是名成就勝出諸阿羅漢無雜染法，以阿羅漢唯能成就不住生死無雜染法故。

【j6 於自謗聲2】

【k1 有違犯】

宿六、於自謗聲2　列一、有違犯

若諸菩薩安住菩薩淨戒律儀，於自能發不信重言，所謂惡聲、惡稱、惡譽，不護不雪。其事若實而不避護，是名有犯，有所違越，是染違犯。

於自能發不信重言等者：謂自不能安住淨戒，不能守護別解律儀，軌則、所行不悉圓滿，由是令他不生淨信、不生敬重，謗聲流布，是謂於自能發不信重言。心懷厭惡，出麤惡語，是名惡聲。現前譏誚，是名惡稱。周遍誹毀，是名惡譽。此染違犯略由二種，一、由觀自過失，謂不避護；二、由觀他過失，謂不清雪。

若事不實而不清雪，是名有犯，有所違越，非染違犯。

【k2 無違犯】

列二、無違犯

無違犯者，若他外道；若他憎嫉；若自出家，因行乞行、因修善行，謗聲流 布；若忿弊者；若心倒者；謗聲流布，皆無違犯。

若自出家因行乞行等者：捨商農等世間事業，從他乞求衣服、飲食及臥具等，名行乞行。盡壽遮止人間諸欲及與嬉戲，名修善行。因自出家行如是行，他不同分，故有謗毀。如是謗毀知無違犯。

【j7 於障加行2】

【k1 有違犯】

宿七、於障加行2　列一、有違犯

若諸菩薩安住菩薩淨戒律儀，見諸有情，應以種種辛楚加行、猛利加行而得義利，護其憂惱而不現行，是名有犯，有所違越，非染違犯。

種種辛楚加行猛利加行者：身業所作，名辛楚加行，如治罰等。語業所作，名猛利加行，如訶責等。

【k2 無違犯】

列二、無違犯

無違犯者，觀由此緣，於現法中少得義利，多生憂惱。

【i3 忍漸次攝5】

【j1 於報他怨】

辰三、忍漸次攝5　宿一、於報他怨

若諸菩薩安住菩薩淨戒律儀，他罵報罵，他瞋報瞋，他打報打，他弄報弄，是名有犯，有所違越，是染違犯。

【j2 於不謝他2】

【k1 有違犯】

宿二、於不謝他2　列一、有違犯

若諸菩薩安住菩薩淨戒律儀，於他有情有所侵犯，或自不為彼疑侵犯，由嫌嫉心，由慢所執，不如理謝而生輕捨，是名有犯，有所違越，是染違犯。

不如理謝而生輕捨者：若不如法、不平等謝，是名不如理謝。於諸下劣形色、憶念、精進、智等，生輕懱想、生變異想，不作義利，名生輕捨。

若由懶惰、懈怠、放逸，不謝輕捨，是名有犯，有所違越，非染違犯。

若由懶惰懈怠放逸者：懶惰、懈怠是放逸果，如前已說。由是當知，此中 違犯，唯說懶惰、懈怠為其因緣，即放逸攝，非離懶惰、懈怠別說放逸故。

【k2 無違犯】

列二、無違犯

無違犯者，若欲方便調彼、伏彼，出不善處安立善處；若是外道；若彼希望要因現行非法有罪方受悔謝；若彼有情性好鬥諍，因悔謝時倍增憤怒；若復知彼為性堪忍，體無嫌恨；若必了他因謝侵犯，深生羞恥；而不悔謝，皆無違犯。

【j3 於不受謝2】

【k1 有違犯】

宿三、於不受謝2　列一、有違犯

若諸菩薩安住菩薩淨戒律儀，他所侵犯，彼還如法平等悔謝。懷嫌恨心，欲損惱彼，不受其謝，是名有犯，有所違越，是染違犯。雖復於彼無嫌恨心，不欲損惱，然由稟性不能堪忍，故不受謝，亦名有犯，有所違越，是染違犯。

【k2 無違犯】

列二、無違犯

無違犯者，若欲方便調彼、伏彼，廣說一切如前應知；若不如法、不平等謝；不受彼謝，亦無違犯。

【j4 於他懷忿2】

【k1 有違犯】

宿四、於他懷忿2　列一、有違犯

若諸菩薩安住菩薩淨戒律儀，於他懷忿，相續堅持，生已不捨，是名有犯，有所違越，是染違犯。

於他懷忿至是染違犯者：於他所作不饒益事，懷念其相，相續堅固意樂現行，持此意樂，不思對治，故彼生已不能棄捨。由是因緣，說染違犯。

【k2 無違犯】

列二、無違犯

無違犯者，為斷彼故生起樂欲，廣說如前。

無違犯者至廣說如前者：應如有大欲而無喜足文中所說無違犯相，即此廣說一切應知。

【j5 於貪供事2】

【k1 有違犯】

宿五、於貪供事2　列一、有違犯

若諸菩薩安住菩薩淨戒律儀，貪著供事增上力故，以愛染心管御徒眾，是名有犯，有所違越，是染違犯。

貪著供事至是染違犯者：謂諸菩薩或是出家，便有營為衣鉢等業；或是在家，俱有無倒商賈、營農、事王等業。由此發生種種勤苦，菩薩一切皆應忍受。若貪供事，管御徒眾，由此不能忍受自所作處種種勤苦，成染違犯。

【k2 無違犯】

列二、無違犯

無違犯者，不貪供侍，無愛染心管御徒眾。

【i4 精進漸次攝2】

【j1 於樂眠等2】

【k1 有違犯】

辰四、精進漸次攝2　宿一、於樂眠等2　列一、有違犯

若諸菩薩安住菩薩淨戒律儀，懶惰懈怠，耽睡眠樂、臥樂、倚樂，非時非量，是名有犯，有所違越，是染違犯。

懶惰懈怠至非時非量者：謂寢臥時，執取睡眠為樂，由是便為上品惛沈睡眠纏所制伏，令於起時身無堪能應時而起，是名耽睡眠樂。偃臥為樂，是名臥樂。脅臥為樂，是名倚樂。不能以時修習悎寤瑜伽，是名非時。放縱其心，不知其量，是名非量。

【k2 無違犯】

列二、無違犯

無違犯者，若遭疾病；若無氣力；行路疲極，若為斷彼生起樂欲；廣說一切如前應知。

【j2 於說世事2】

【k1 有違犯】

宿二、於說世事2　列一、有違犯

若諸菩薩安住菩薩淨戒律儀，懷愛染心，談說世事，虛度時日，是名有犯，有所違越，是染違犯。

懷愛染心談說世事者：謂諸王論、賊論、食論、飲論，乃至一切無義之論，是名談說世事。由是世間樂相雜住談說事故。

若由忘念，虛度時日，是名有犯，有所違越，非染違犯。

【k2 無違犯】

列二、無違犯

無違犯者，見他談說護彼意故安住正念須臾而聽，若事希奇，或暫問他，或答他問，無所違犯。

【i5 靜慮漸次攝3】

【j1 不請教授2】

【k1 有違犯】

辰五、靜慮漸次攝3　宿一、不請教授2　列一、有違犯

若諸菩薩安住菩薩淨戒律儀，為令心住，欲定其心，心懷嫌恨，憍慢所持，不詣師所求請教授，是名有犯，有所違越，是染違犯。

為令心住欲定其心至求請教授者：謂於九種心住中，從初內住乃至最後等持，漸次修習，證根本定。九種心住如聲聞地釋。（陵本三十卷九頁2511）此說心住，通彼九種。此說定心，即彼等持。總攝一切，是故說言為令心住欲定其心。若隨信行補特伽羅，要依止他教誡教授，方於其義得奢摩他、毗鉢舍那，乃至廣說。如解深密經說。（三卷四頁）依此道理，說諸菩薩不詣師所求請教授，名有違犯。

懶惰懈怠而不請者，非染違犯。

【k2 無違犯】

列二、無違犯

無違犯者，若遇疾病；若無氣力；若知其師顛倒教授；若自多聞，自有智力能令心定；若先已得所應教授；而不請者，無所違犯。

若自多聞自有智力能令心定者：此說隨法行補特伽羅，能隨所受、所思法相，而於其義得奢摩他、毗鉢舍那。亦如解深密經說。（三卷四頁）

【j2 不捨蓋纏2】

【k1 舉貪欲蓋2】

【l1 有違犯】

宿二、不捨蓋纏2　列一、舉貪欲蓋2　張一、有違犯

若諸菩薩安住菩薩淨戒律儀，起貪欲蓋，忍受不捨，是名有犯，有所違越，是染違犯。

【l2 無違犯】

張二、無違犯

無違犯者，若為斷彼生起樂欲，發勤精進，煩惱猛利蔽抑心故，時時現行。

【k2 例瞋恚等】

列二、例瞋恚等

如貪欲蓋，如是瞋恚、惛沈睡眠、掉舉惡作，及與疑蓋，當知亦爾。

起貪欲蓋忍受不捨至當知亦爾者：謂於靜慮、等至障中，略有五蓋，將證彼時能為障礙。覆真實義，故名為蓋。何等為五？一、貪欲蓋，二、瞋恚蓋，三、惛沈睡眠蓋，四、掉舉惡作蓋，五、疑蓋。如三摩呬多地釋。（陵本十一卷三頁845）於此五蓋正現行時，忍可執受，不欲棄捨，是名忍受不捨。餘義可知。

【j3 貪味相應2】

【k1 有違犯】

宿三、貪味相應2　列一、有違犯

若諸菩薩安住菩薩淨戒律儀，貪味靜慮，於味靜慮見為功德，是名有犯，有所違越，是染違犯。

貪味靜慮於味靜慮見為功德者：謂如有一，先聞靜慮諸定功德，而不聞彼出離方便。於彼一向見勝功德，勇猛精勤；由此因緣，入初靜慮或所餘定。如是入已，後生愛味。如三摩呬多地說。（陵本十二卷二頁965）今於此中，義可準知。

【k2 無違犯】

列二、無違犯

無違犯者，若為斷彼生起樂欲，廣說如前。

【i6 慧漸次攝8】

【j1 毀聲聞教2】

【k1 有違犯2】

【l1 出唯染】

辰六、慧漸次攝8　宿一、毀聲聞教2　列一、有違犯2　張一、出唯染

若諸菩薩安住菩薩淨戒律儀，起如是見，立如是論：菩薩不應聽聲聞乘相應 法教，不應受持，不應修學，菩薩何用於聲聞乘相應法教聽聞、受持、精勤修學？是名有犯，有所違越，是染違犯。

不應聽聲聞乘相應法教等者：謂諸菩薩，於聲聞乘相應法教雖不愛樂，然應讀誦、受持、聽聞、思惟，及與聲聞應共學者，非不純熟修行。為於聲聞種姓補特伽羅，如其所應令成熟故。是故不應起如是見，立如是論：不應聽聞、不應受持、不應修學，乃至廣說。

【l2 釋所以】

張二、釋所以

何以故？菩薩尚於外道書論精勤研究，況於佛語。

尚於外道書論精勤研究況於佛語者：此中外道書論，謂如十六異論及諸外 論皆此所攝。十六異論者，如有尋有伺地釋。（陵本六卷一頁391）菩薩於彼尚應讀誦、受持、聞思純熟，為立論時於所立論多所作故。又外論者略有三種，一者、因論，二者、聲論，三者、醫方論。如力種性品說。（陵本三十八卷八頁3121）以諸菩薩於五明處修習善巧，尚於外論精勤研究，況於佛說聲聞相應法教。

【k2 無違犯】

列二、無違犯

無違犯者，為令一向習小法者捨彼欲故，作如是說。

為令一向習小法者捨彼欲故作如是說者：此約不定種姓，一向修習聲聞乘法補特伽羅，為令捨彼聲聞下劣樂欲，趣向大乘廣大樂欲，而作是說。

【j2 捨菩薩藏】

宿二、捨菩薩藏

若諸菩薩安住菩薩淨戒律儀，於菩薩藏未精研究，於菩薩藏一切棄捨，於聲聞藏一向修學，是名有犯，有所違越，非染違犯。

於菩薩藏未精研究等者：謂於十二分教，方廣一分，唯菩薩藏；所餘諸分，有聲聞藏。如力種性品說。（陵本三十八卷八頁3121）

【j3 修學外論2】

【k1 有違犯】

宿三、修學外論2　列一、有違犯

若諸菩薩安住菩薩淨戒律儀，現有佛教，於佛教中未精研究，於異道論及諸外論精勤修學，是名有犯，有所違越，是染違犯。

現有佛教等者：謂佛所說菩薩、聲聞一切法教，展轉傳來，現住世間未滅未沒，是名現有佛教。十六異論，名異道論。因論、聲論及醫方論，名諸外論。如前已釋。

【k2 無違犯】

列二、無違犯

無違犯者，若上聰敏；若能速受；若經久時能不忘失；若於其義能思能達；

若於其義能思能達者：謂於佛教所說法義，意善尋思、見善通達。

若於佛教如理觀察成就俱行無動覺者，於日日中，常以二分修學佛語，一分學外；則無違犯。

若於佛教如理觀察成就俱行無動覺者者：此中覺言，謂真實義覺。一切所作智與俱行，故名俱行。所得勝解不可引奪、不從他緣，故名無動。由四尋思證如實智，由是說言如理觀察成就俱行無動覺者。

【j4 樂著外論】

宿四、樂著外論

若諸菩薩安住菩薩淨戒律儀，越菩薩法，於異道論及諸外論研求善巧，深心寶翫、愛樂、味著，非如辛藥而習近之，是名有犯，有所違越，是染違犯。

【j5 不解甚深2】

【k1 有毀謗2】

【l1 出染違犯】

宿五、不解甚深2　列一、有毀謗2　張一、出染違犯

若諸菩薩安住菩薩淨戒律儀，聞菩薩藏，於甚深處最勝甚深真實法義、諸佛菩薩難思神力，不生信解，憎背毀謗：不能引義、不能引法，非如來說，不能利益安樂有情。是名有犯，有所違越，是染違犯。

【l2 辨謗所由】

張二、辨謗所由

如是毀謗，或由自內非理作意，或隨順他而作是說。

於甚深處等者：甚深經典，名甚深處。於此經典所說諸法離言自性真實義相，是名真實法義。唯是諸佛菩薩無分別智所行境界，故名最勝。有及非有二俱遠離，故名甚深。又復諸佛菩薩略有三種神變威力，一者、神境神變所攝，二者、記說神變所攝，三者、教誡神變所攝，是名諸佛菩薩神力。如是神力，超過一切尋思境相，故名難思。若有於此不能解了，誹謗毀讟，於是義中撥為非義，於是法中撥為非法，唱如是言：此非佛語，是魔所說，由是不能利益安樂有情。如決擇分廣釋其相。（陵本七十六卷十四頁5843）是名成犯。

【k2 無毀謗2】

【l1 行無諂曲】

列二、無毀謗2　張一、行無諂曲

若諸菩薩安住菩薩淨戒律儀，若聞甚深最甚深處，心不信解，菩薩爾時應彊信受，應無諂曲，應如是學：我為非善，盲無慧目，於如來眼隨所宣說，於諸如來密意語言而生誹謗。菩薩如是自處無知，仰推如來，於諸佛法無不現知等隨觀見。

【l2 出無違犯】

張二、出無違犯

如是正行，無所違犯。雖無信解，然不誹謗。

若聞甚深最甚深處心不信解等者：謂於所聞甚深秘密言說，雖無力能如實解了，然於此法能生勝解，發清淨信，信此經典是如來說，是其甚深、顯現甚深，空性相應，難見難悟，不可尋思，非諸尋思所行境界、微細詳審聰明智者之所解了，是名應彊信受。於此經典所說義中，菩薩應無諂曲，如實顯發，自輕而住，作如是言：諸佛菩提為最甚深，諸法法性亦最甚深，唯佛如來能善了達，非是我等所能解了。佛出世已，觀待彼彼所化有情，說正法眼，名如來眼。若有於此隨所宣說甚深經典密意語言生誹謗者，是則由自盲無慧目，不能解了。如是誹謗，應獲衰損及諸業障，故說非善。菩薩如是自處無知，仰推諸佛如來為彼種種勝解有情轉正法教，諸佛如來無邊智見，由此無邊智見，於能引攝義利法聚、於能引攝非義利法聚、於能引攝非義利非非義利法聚，遍一切種現前等覺，是名於諸佛法無不現知等隨觀見。等謂等遍，遍於三聚一切種故。隨謂隨一，隨於能引有義聚法現前覺故。是即如來一切種妙智。

【j6 自讚毀他2】

【k1 有違犯】

宿六、自讚毀他2　列一、有違犯

若諸菩薩安住菩薩淨戒律儀，於他人所有染愛心、有瞋恚心，自讚毀他，是名有犯，有所違越，是染違犯。

於他人所至自讚毀他者：謂為貪求利養恭敬，有其大欲而無喜足，是名有染愛心，由是自讚有勝功德。若嫉他得，不生隨喜，是名有瞋恚心，由是毀他有多過失。

【k2 無違犯】

列二、無違犯

無違犯者，若為摧伏諸惡外道；若為住持如來聖教；若欲方便調彼、伏彼，廣說如前；或欲令其未淨信者發生淨信，已淨信者倍復增長。

【j7 不往聽聞2】

【k1 有違犯】

宿七、不往聽聞2　列一、有違犯

若諸菩薩安住菩薩淨戒律儀，聞說正法論議決擇，憍慢所制，懷嫌恨心、懷恚惱心，而不往聽，是名有犯，有所違越，是染違犯。

聞說正法論議決擇等者：此中懷嫌恨心、懷恚惱心，謂依說正法者及與論議決擇補特伽羅處所而起，說染違犯。

若為懶惰懈怠所蔽，而不往聽，非染違犯。

【k2 無違犯】

列二、無違犯

無違犯者，若不覺知；若有疾病；若無氣力；若知倒說；

若知倒說者：謂若知彼說法補特伽羅，於正法教不能以相應文句、助伴、隨順、清亮、有用、相稱、應順、常委分資糧法如理宣說；由不如理，故名倒說。

若為護彼說法者心；若正了知彼所說義，是數所聞、所持、所了；若已多 聞，具足聞持，其聞積集；

若已多聞具足聞持其聞積集者：無量經典初中後分皆能聽受，故名多聞。隨所聞義皆能憶持，令不忘失，故名聞持。數習文義，令其堅住，是故說名其聞積集。

若欲無間於境住心；若勤引發菩薩勝定；

若欲無間於境住心者：謂於定境令心安住，發起樂欲，勤修加行。

若自了知上品愚鈍，其慧鈍濁，於所聞法難受難持，難於所緣攝心令定；

若自了知上品愚鈍等者：謂於所聽聞法，難可信受、難不忘失，由是自知上品愚鈍。又於所緣所知事境，難可攝心令住於定，由是自知其慧鈍濁。以是因緣，而不往聽，故無違犯。

不往聽者，皆無違犯。

【j8 輕說法師】

宿八、輕說法師

若諸菩薩安住菩薩淨戒律儀，於說法師故思輕毀，不深恭敬，嗤笑調弄，但依於文不依於義，是名有犯，有所違越，是染違犯。

但依於文不依於義者：謂諸菩薩為求義故，從他聽法，不為求世藻飾文辭。菩薩求義不為求文而聽法時，雖遇常流言音說法，但依於義，恭敬聽受。如菩提分品說。（陵本四十五卷一頁3613）與此相違，名但依文不依於義。

【h2 住饒益有情戒11】

【i1 不為助伴2】

【j1 有違犯2】

【k1 總標】

昃二、住饒益有情戒11　辰一、不為助伴2　宿一、有違犯2　列一、總標

若諸菩薩安住菩薩淨戒律儀，於諸有情所應作事，懷嫌恨心、懷恚惱心，不為助伴。

【k2 舉類】

列二、舉類

謂於能辦所應作事，或於道路若往若來，或於正說事業加行，或於掌護所有財寶，或於和好乖離諍訟，或於吉會，或於福業，不為助伴，是名有犯，有所違越，是染違犯。

謂於能辦所應作事等者：謂若是事是所應作，及有力能成辦彼事，是名能辦所應作事。一切種相，如前住饒益有情戒中已釋，唯前後譯文略有不同。前說無倒事業加行，此云正說事業加行。前說義會，此云吉會。譯雖不同，而事無別，其義應知。

若為懶惰懈怠所蔽，不為助伴，非染違犯。

【j2 無違犯】

宿二、無違犯

無違犯者，若有疹疾；若無氣力；若了知彼自能成辦；若知求者自有依怙；若知所作能引非義、能引非法；若欲方便調彼、伏彼，廣說如前；

無違犯者若有疹疾若無氣力等者：此簡自無力能。若了知彼自能成辦，若知求者自有依怙者，此簡非定應作。若知所作能引非義、能引非法者，此簡非所應作。餘如文知。

若先許餘為作助伴；若轉請他有力者助；若於善品正勤修習，不欲暫廢；若性愚鈍，於所聞法難受難持，如前廣說；若為將護多有情意；若護僧制；不為助伴，皆無違犯。

【i2 不往供事2】

【j1 舉有疾病2】

【k1 有違犯】

辰二、不往供事2　宿一、舉有疾病2　列一、有違犯

若諸菩薩安住菩薩淨戒律儀，見諸有情遭重疾病，懷嫌恨心、懷恚惱心，不往供事，是名有犯，有所違越，是染違犯。若為懶惰懈怠所蔽，不往供事，非染違犯。

【k2 無違犯】

列二、無違犯

無違犯者，若自有病；若無氣力；若轉請他有力隨順令往供事；若知病者有依有怙；若知病者自有勢力，能自供事；若了知彼長病所觸，堪自支持；若為勤修廣大無上殊勝善品；若欲護持所修善品，令無間闕；若自了知上品愚鈍，其慧鈍濁，於所聞法難受難持，難於所緣攝心令定；若先許餘為作供事。

【j2 例有苦者】

宿二、例有苦者

如於病者，於有苦者為作助伴，欲除其苦，當知亦爾。

【i3 不為說法2】

【j1 有違犯】

辰三、不為說法2　宿一、有違犯

若諸菩薩安住菩薩淨戒律儀，見諸有情為求現法後法事故，廣行非理，懷嫌恨心、懷恚惱心，不為宣說如實正理，是名有犯，有所違越，是染違犯。

見諸有情為求現法後法事故廣行非理等者：謂若有情，於現法中不以正法追求諸欲，即為此故樂行惡行，是名為求現法事故，廣行非理。若求生天及邪解脫，即為此故樂行惡行，或修苦行，如祠祀外道、宿作因論者等是，是名為求後法事故，廣行非理。由不如理作意相應尋伺名非理故。

若由懶惰懈怠所蔽，不為宣說，非染違犯。

【j2 無違犯】

宿二、無違犯

無違犯者，若自無知；若無氣力；若轉請他有力者說；若即彼人自有智力；若彼有餘善友攝受；若欲方便調彼、伏彼，廣說如前；若知為說如實正理，起嫌恨心，若發惡言，若顛倒受，若無愛敬；

若知為說如實正理等者：由說正理令斷惡行，不獲彼心，故起嫌恨。或心忿勃，故發惡言。或住見取，故顛倒受。或心憎背，故無愛敬。由是不能令彼出不善處安立善處，菩薩知已，故不為說。

若復知彼性弊[怡-台+龍]悷；不為宣說，皆無違犯。

若復知彼性弊[怡-台+龍]悷者：自性弊下，難令離欲。自性[怡-台+龍]悷，難令調伏。菩薩知已，亦不為說。

【i4 不酬有恩2】

【j1 有違犯】

辰四、不酬有恩2　宿一、有違犯

若諸菩薩安住菩薩淨戒律儀，於先有恩諸有情所不知恩惠、不了恩惠，懷嫌恨心，不欲現前如應酬報，是名有犯，有所違越，是染違犯。

於先有恩諸有情所等者：有恩有情，如前已解。於其恩惠不如實知，是名不知；不能明記，是名不了。如前已說，暫見申敬，乃至若等若增財利供養現前酬答，非以下劣，是名現前酬報。又如前說，於彼事業應作助伴，乃至廣說，是名如應酬報。

若為懶惰懈怠所蔽，不現酬報，非染違犯。

【j2 無違犯】

宿二、無違犯

無違犯者，勤加功用，無力無能不獲酬報；若欲方便調彼、伏彼，廣說如前；若欲報恩而彼不受；皆無違犯。

【i5 不解愁憂2】

【j1 有違犯】

辰五、不解愁憂2　宿一、有違犯

若諸菩薩安住菩薩淨戒律儀，見諸有情墮在喪失財寶、眷屬、祿位、難處，多生愁惱，懷嫌恨心，不往開解，是名有犯，有所違越，是染違犯。若為懶惰懈怠所蔽，不往開解，非染違犯。

【j2 無違犯】

宿二、無違犯

無違犯者，應知如前於他事業不為助伴。

【i6 不施資具2】

【j1 有違犯】

辰六、不施資具2　宿一、有違犯

若諸菩薩安住菩薩淨戒律儀，有飲食等資生眾具，見有求者來正希求飲食等事，懷嫌恨心、懷恚惱心，而不給施，是名有犯，有所違越，是染違犯。若由懶惰、懈怠、放逸，不能施與，非染違犯。

【j2 無違犯】

宿二、無違犯

無違犯者，若現無有可施財物；若彼希求不如法物、所不宜物；若欲方便調彼、伏彼，廣說如前；

若彼希求不如法物所不宜物者：若彼希求屬他非同意物，是名不如法物。若有來求種種能引戲樂、能引無義所施之物，是名所不宜物。由令憍逸，行諸惡行，墮惡趣故。若有來求罩羅、罝、弶，為害眾生及為習學，是名不如法物。若有病者來求非量、非宜飲食；及有性多饞嗜，更復來求珍妙飲食；是名所不宜物。如是等類，如施品中說。（陵本三十九卷四頁3189）

若來求者王所匪宜，將護王意；若護僧制；而不惠施，皆無違犯。

【i7 不正攝受2】

【j1 有違犯】

辰七、不正攝受2　宿一、有違犯

若諸菩薩安住菩薩淨戒律儀，攝受徒眾，懷嫌恨心，而不隨時無倒教授、無倒教誡；知眾匱乏，而不為彼從諸淨信長者、居士、婆羅門等，如法追求衣服、飲食、諸坐臥具、病緣醫藥資身什物，隨時供給；是名有犯，有所違越，是染違犯。

攝受徒眾等者：菩薩攝受徒眾由二因緣。一者、以無染心正攝徒眾；二者、於自義利正教修習，非邪加行而陷逗之。然復不應於一切時攝取徒眾，亦非不攝，亦非變異，是名略說菩薩於諸有情攝取攝受。於時時間，隨入勞倦，如其所宜為說正法；於時時間，為令繫念於所緣境，與正教授；是名隨時無倒教授。於他毀犯，隨時正舉令其覺悟，應時如理訶責、擯罰，是名隨時無倒教誡。於他所為財利因緣，成就上品經營遽務，過於自事，是故為彼追求資財眾具，隨時供給。如是等事，是諸菩薩攝受徒眾正所應作。義如攝受品說。（陵本四十八卷二十七頁3900）不作應作，成有違犯。

若由懶惰、懈怠、放逸，不往教授、不往教誡、不為追求如法眾具，非染違犯。

【j2 無違犯】

宿二、無違犯

無違犯者，若欲方便調彼、伏彼，廣說如前；若護僧制；若有疹疾；若無氣力，不任加行；若轉請餘有勢力者；若知徒眾世所共知，有大福德，各自有力求衣服等資身眾具；若隨所應教授教誡，皆已無倒教授教誡；若知眾內有本外道，為竊法故來入眾中，無所堪能，不可調伏；皆無違犯。

【i8 不隨心轉2】

【j1 有違犯】

辰八、不隨心轉2　宿一、有違犯

若諸菩薩安住菩薩淨戒律儀，懷嫌恨心，於他有情不隨心轉，是名有犯，有所違越，是染違犯。若由懶惰、懈怠、放逸，不隨其轉，非染違犯。

【j2 無違犯】

宿二、無違犯

無違犯者，若彼所愛非彼所宜；

若彼所愛非彼所宜者：謂諸菩薩，欲隨所化有情心轉，應審觀察。若於如是如是相事現行身語生他喜樂，如是喜樂令他憍逸，行諸惡行，身壞已後墮諸惡趣，於如是事不隨其轉。雖彼所愛，然非宜故。

若有疾病；若無氣力，不任加行；若護僧制；若彼所愛雖彼所宜，而於多眾非宜、非愛；若為降伏諸惡外道；若欲方便調彼、伏彼，廣說如前；不隨心轉，皆無違犯。

若彼所愛雖彼所宜而於多眾非宜非愛者：謂於如是一有情事現行身語令生喜樂，雖彼所愛及是所宜，然餘有情非宜、非愛，於如是事，為欲將護多有情意，亦不隨轉。如一有情，為所應作來求助伴，菩薩爾時若應許彼，雖彼所愛及彼所宜，然餘多眾由是因緣非宜、非愛，是故菩薩於如是事現行身語，應審思擇，令不現行。如求助伴，求飲食等一切應知。

【i9 不顯德等2】

【j1 有違犯】

辰九、不顯德等2　宿一、有違犯

若諸菩薩安住菩薩淨戒律儀，懷嫌恨心，他實有德不欲顯揚，他實有譽不欲稱美，他實妙說不讚善哉，是名有犯，有所違越，是染違犯。

他實有德等者：真實功德略有五種，謂信、戒、聞、捨、慧，如前已解。戒、見、軌則、正命圓滿，具足悲愍，無倒無動，由是名稱遐邇流布，名實有譽。能為有情善說正法，於諸欲中，能廣開示過患出離清淨品法，又能宣說苦等聖諦相應言論，名實妙說。是為賢聖之所稱讚，故言善哉。菩薩於此實有德等而不顯揚、稱美、讚歎，成有違犯。

若由懶惰、懈怠、放逸，不顯揚等，非染違犯。

【j2 無違犯】

宿二、無違犯

無違犯者，若知其人性好少欲，將護彼意；若有疾病；若無氣力；若欲方便調彼、伏彼，廣說如前；若護僧制；若知由此顯揚等緣，起彼雜染憍舉無義，為遮此過；若知彼德雖似功德，而非實德；若知彼譽雖似善譽，而非實譽；若知彼說雖似妙說，而實非妙；若為降伏諸惡外道；若為待他言論究竟；不顯揚等，皆無違犯。

【i10 不訶責等2】

【j1 有違犯】

辰十、不訶責等2　宿一、有違犯

若諸菩薩安住菩薩淨戒律儀，見諸有情應可訶責、應可治罰、應可驅擯，懷染汙心而不訶責；或雖訶責，而不治罰、如法教誡；或雖治罰、如法教誡，而不驅擯；是名有犯，有所違越，是染違犯。

應可訶責應可治罰應可驅擯者：若諸有情有其過失違犯，隨下中上品類差別，如其所應而訶責之、或治罰之、或驅擯之，由是說言應可訶責、治罰、驅擯。

若由懶惰、懈怠、放逸，而不訶責乃至驅擯，非染違犯。

【j2 無違犯】

宿二、無違犯

無違犯者，若了知彼不可療治，不可與語，喜出麤言，多生嫌恨，故應棄 捨；若觀待時；若觀因此鬥訟諍競；若觀因此令僧諠雜、令僧破壞；知彼有情不懷諂曲，成就增上猛利慚愧，疾疾還淨；而不訶責乃至驅擯，皆無違犯。

知彼有情不懷諂曲等者：此通前三所觀察事。謂觀待時，及復知彼能速還淨，具二因緣，而不訶責乃至驅擯。如是若觀因此鬥訟諍競，若觀因此令僧諠雜等，具二因緣，當知亦爾。此中不覆己惡，如實自顯，是名不懷諂曲。於所毀犯心不忍受，深生羞恥，是名成就增上猛利慚愧。如法速疾發露悔除，防護當來終不重犯，是名疾疾還淨。

【i11 不現神通2】

【j1 有違犯】

辰十一、不現神通2　宿一、有違犯

若諸菩薩安住菩薩淨戒律儀，具足成就種種神通變現威力，於諸有情，應恐怖者能恐怖之，應引攝者能引攝之，避信施故，不現神通恐怖、引攝，是名有犯，有所違越，非染違犯。

具足成就種種神通等者：種種神通若變若現諸所有相，已如前釋。隨其所欲一切事成，是名威力。於樂惡行無信有情，為恐怖彼而現神通，是名應恐怖者能恐怖之。為諸有情歡喜踊躍，方便引令入佛聖教，由是示現種種神變，是名應引攝者能引攝之。若諸菩薩，為避有情於如是事生希奇想，信順於己而行奉施，不為現通恐怖、引攝，成有違犯，捨有情故。

【j2 無違犯】

宿二、無違犯

無違犯者，若知此中諸有情類多著僻執，是惡外道，誹謗賢聖，成就邪見，不現神通恐怖、引攝，無有違犯。

【g3 攝無違犯】

盈三、攝無違犯

又一切處無違犯者，謂若彼心增上狂亂，若重苦受之所逼切，若未曾受淨戒律儀，當知一切皆無違犯。

又一切處無違犯者：於有違犯及無違犯，是染非染，已於前文一一具說，今更總顯於一切處說無違犯，如文易知。

【e3 勸修學處】

日三、勸修學處

復次，如是所起諸事菩薩學處，佛於彼彼素怛纜中隨機散說，謂依律儀戒、攝善法戒、饒益有情戒。今於此菩薩藏摩怛理迦綜集而說，菩薩於中應起尊重，住極恭敬，專精修學。

如是所起諸事菩薩學處者：如前所顯一一事相，皆依三戒開示建立，故下自釋謂依律儀戒、攝善法戒、饒益有情戒，是名諸所作事菩薩學處。

【d3 明不應犯】

荒三、明不應犯

是諸菩薩從他正受戒律儀已，由善清淨求學意樂、菩提意樂、饒益一切有情意樂，生起最極尊重恭敬，從初專精不應違犯。

【d4 明還淨法3】

【e1 標應悔除】

荒四、明還淨法3　日一、標應悔除

設有違犯，即應如法疾疾悔除，令得還淨。

由善清淨求學意樂等者：此中意樂總有三種，如其次第配屬三戒，謂律儀戒、攝善法戒、饒益有情戒。菩薩自性戒中略有四德，從他正受，如前廣說。今此更顯善淨意樂及與深敬專念無有違犯，如文可知。

【e2 顯悔除法2】

【f1 對他發露2】

【g1 由惡作攝】

日二、顯悔除法2　月一、對他發露2　盈一、由惡作攝

又此菩薩一切違犯，當知皆是惡作所攝，應向有力於語表義能覺能受小乘、大乘補特伽羅，發露悔滅。

又此菩薩一切違犯當知皆是惡作所攝者：所犯罪聚略有五種，一者、他勝罪聚，二者、眾餘罪聚，三者、隕墜罪聚，四者、別悔罪聚，五者、惡作罪聚。如是罪聚攝一切罪，是名一切違犯。隨所犯罪心不忍受，便生惡作，是故說言皆是惡作所攝。此有五種差別，如攝事分釋應知。（陵本九十九卷九頁7427）

【g2 依犯品別3】

【h1 上品犯】

盈二、依犯品別3　昃一、上品犯

若諸菩薩以上品纏違犯如上他勝處法，失戒律儀，應當更受。

【h2 中品犯2】

【i1 舉犯他勝】

昃二、中品犯2　辰一、舉犯他勝

若中品纏違犯如上他勝處法，應對於三補特伽羅，或過是數，應如發露除惡作法，先當稱述所犯事名，應作是說：長老專志！或言：大德！我如是名，違越菩薩毗奈耶法，如所稱事犯惡作罪。

以上品纏違犯如上他勝處法至犯惡作罪者：當知此中，他勝處法上品纏犯，不可還淨。以於所犯不生惡作，數數現行，無慚愧故。由是失戒律儀，應當更受，是故不說發露除惡作法。中、下品纏容可還淨，發露悔法，如文易知。

【i2 指餘違犯】

辰二、指餘違犯

餘如苾芻發露悔滅惡作罪法，應如是說。

餘如苾芻發露悔滅惡作罪法應如是說者：五罪聚中，犯眾餘罪及犯麤罪，是名為餘。若犯麤罪，應對於四補特伽羅發露悔除，是即四眾所作羯磨。若眾餘罪，應於二十眾前發露悔除，是即二十眾所作羯磨。如攝事分說。（陵本九十九卷十三頁7440）是名餘如苾芻發露悔滅惡作罪法。此亦如前作如是說：長老專志！乃至犯惡作罪，是名應如是說。

【h3 下品犯23】

昃三、下品犯

若下品纏違犯如上他勝處法及餘違犯，應對於一補特伽羅，發露悔法，當知如前。

若下品纏至當知如前者：此中餘言，謂別悔罪、或隕墜罪、或惡作罪。應對於一補特伽羅發露悔除，是即二眾所作羯磨。此悔除法，當知如前，先當稱述所犯事名，乃至廣說。

【f2 自誓防護】

月二、自誓防護

若無隨順補特伽羅可對發露，悔除所犯，爾時菩薩以淨意樂，起自誓心：我當決定防護當來終不重犯。

【e3 結明還淨】

日三、結明還淨

如是於犯還出還淨。

若無隨順補特伽羅至終不重犯者：謂若有力於語表義能覺能受小乘、大乘補特伽羅，於自所犯，堪令除遣所生惡作，是故名為隨順補特伽羅。應對於彼發露所犯，滅除惡作。若無彼人，應以當來無犯意樂，起自誓心，斷滅犯罪因緣，生起猛利慚愧。由是因緣，防護當來終不重犯。

【c2 由自受2】

【d1 舉如法受】

洪二、由自受2　荒一、舉如法受

又諸菩薩欲受菩薩淨戒律儀，若不會遇具足功德補特伽羅，爾時應對如來像前，自受菩薩淨戒律儀。應如是受，偏袒右肩，右膝著地，或蹲、跪、坐，

若不會遇具足功德補特伽羅者：謂若同法菩薩已發大願、有智有力於語表義能授能開。如是等相，是名具足功德補特伽羅。

作如是言：我如是名，仰啟十方一切如來、已入大地諸菩薩眾，我今欲於十方世界佛菩薩所，誓受一切菩薩學處，誓受一切菩薩淨戒。謂律儀戒、攝善法戒、饒益有情戒。如是學處、如是淨戒，過去一切菩薩已具，未來一切菩薩當具，普於十方現在一切菩薩今具。於是學處、於是淨戒，過去一切菩薩已學，未來一切菩薩當學，普於十方現在一切菩薩今學。第二、第三亦如是說，說已應起。

【d2 例餘一切】

荒二、例餘一切

所餘一切如前應知。

所餘一切如前應知者：受律儀戒，已如上說。戒律儀法，應如前知。謂即四種他勝處法，乃至廣說諸事處相，是名所餘一切如前應知。

【a2 起犯差別2】

【b1 釋無餘犯2】

【c1 標簡】

宇二、起犯差別2　宙一、釋無餘犯2　洪一、標簡

又於菩薩犯戒道中，無無餘犯。

又於菩薩犯戒道中無無餘犯者：謂如前說：善權方便，為利他故，於諸性罪少分現行。由現行業，可名犯戒；然由方便能作他利，名菩薩道；總說彼事名犯戒道。由是菩薩正所應作，不犯他勝處法，是故說言無無餘犯。五罪聚中，四種罪聚，名有餘罪；他勝罪聚，名無餘罪故。如攝事分說。（陵本一百卷二頁7474）

【c2 釋義2】

【d1 引佛說】

洪二、釋義2　荒一、引佛說

如世尊說：是諸菩薩多分應與瞋所起犯，非貪所起。

如世尊說至非貪所起者：此引教證成無餘犯道理。由諸菩薩，於諸有情多所作業。若以憎嫉增上力故而等起者，是名有犯。若以愛憐增上力故而等起者，應名無犯。由是說言多分應與瞋所起犯，非貪所起。此中貪言，非謂煩惱，假說愛憐名為貪故，由是當知是密意說。

【d2 釋密意】

荒二、釋密意

當知此中所說密意。謂諸菩薩愛諸有情、憐諸有情增上力故，凡有所作一切皆是菩薩所作，非非所作；非作所作可得成犯。若諸菩薩憎諸有情、嫉諸有情，不能修行自他利行，作諸菩薩所不應作；作不應作可得成犯。

【b2 指釋犯品】

宙二、指釋犯品

又諸菩薩軟中上犯，如攝事分應當了知。

又諸菩薩軟中上犯等者：此說犯罪意樂貪瞋癡纏，有軟中上品類差別。若由軟品貪瞋癡纏所犯眾罪，是下品罪；若由中品，是中品罪；若由上品，是上品罪。即攝事分中調伏事攝。（陵本九十九卷七頁7421）

【a3 所學差別2】

【b1 舉圓滿3】

【c1 標列】

宇三、所學差別2　宙一、舉圓滿3　洪一、標列

如是菩薩依止一切自毗奈耶勤學所學，便得成就三種圓滿，安樂而住。一者、成就加行圓滿，二者、成就意樂圓滿，三者、成就宿因圓滿。

依止一切自毗奈耶至宿因圓滿者：菩薩自乘所攝戒藏，是名自毗奈耶。此有三種，謂律儀戒、攝善法戒、饒益有情戒，故名一切。依此三種淨戒差別勤學所學，如其次第便得成就三種圓滿。謂依律儀戒，成就加行圓滿；依攝善法戒，成就意樂圓滿；依饒益有情戒，成就宿因圓滿。由此圓滿，得安樂住。此中住言，謂善法可愛生展轉住。此由於諸善法不放逸力，能令後後往善趣生，乃至能得大般涅槃，由是故說安樂而住。

【c2 隨釋3】

【d1 加行圓滿】

洪二、隨釋3　荒一、加行圓滿

云何名為加行圓滿？謂諸菩薩於淨戒中行無闕犯，於身語意清淨現行，不數毀犯發露自惡。如是名為加行圓滿。

【d2 意樂圓滿】

荒二、意樂圓滿

云何名為意樂圓滿？謂諸菩薩為法出家，不為活命；求大菩提，非為不求；為求沙門、為求涅槃，非為不求。

為求沙門為求涅槃者：貪瞋癡等畢竟斷義，是沙門義。證惑解脫及苦解脫，是涅槃義。

如是求者，不住懈怠下劣精進，不雜眾多惡不善法、雜染後有、有諸熾然眾苦異熟、當來所有生老病死。如是名為意樂圓滿。

不住懈怠下劣精進等者：謂為求大菩提，故說不住懈怠下劣精進。為求沙門及與涅槃，故說不雜眾多惡不善法乃至當來所有生老病死。此中惡不善法，即謂貪瞋癡等。眾苦異熟生老病死，即謂苦所依身。別配為求沙門及與涅槃，其義應知。

【d3 宿因圓滿】

荒三、宿因圓滿

云何名為宿因圓滿？謂諸菩薩，昔餘生中修福修善，故於今世種種衣服、飲食、臥具、病緣醫藥資身什物自無匱乏，復能於他廣行惠施。如是名為宿因圓滿。

【c3 總結】

洪三、總結

菩薩如是依毗奈耶勤學所學，成就如是三種圓滿，安樂而住。

【b2 例衰損】

宙二、例衰損

與此相違，當知成就三種衰損，危苦而住。

【X3 難行戒等2】

【Y1 結前生後】

地三、難行戒等2　玄一、結前生後

如是略廣宣說菩薩若在家品、若出家品一切戒已，自斯已後，即於如是一切戒中，分出所餘難行戒等差別之相，應當了知。

瑜伽師地論科句披尋記卷第四十一

瑜伽師地論科句披尋記卷第四十二

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處戒品第十之三

【Y2 別辨七戒7】

【Z1 難行戒3】

【a1 徵】

玄二、別辨七戒7　黃一、難行戒3　宇一、徵

云何菩薩難行戒？

【a2 標】

宇二、標

當知此戒略有三種。

【a3 釋3】

【b1 棄捨增上】

宇三、釋3　宙一、棄捨增上

謂諸菩薩，現在具足大財、大族自在增上，棄捨如是大財、大族自在增上，受持菩薩淨戒律儀。是名菩薩第一難行戒。

【b2 於難無虧】

宙二、於難無虧

又諸菩薩受淨戒已，若遭急難乃至失命，於所受戒尚無少闕，何況全犯。是名菩薩第二難行戒。

【b3 恆無失念】

宙三、恆無失念

又諸菩薩，如是如是遍於一切行住作意，恆住正念，常無放逸，乃至命終於所受戒無有誤失，尚不犯輕，何況犯重。是名菩薩第三難行戒。

如是如是遍於一切行住作意等者：如前所說五支所攝不放逸行，今唯依二而作是說。謂先時所作不放逸行、俱時隨行不放逸行。謂我定當如如所應行，如如所應住，如是如是行，如是如是住，令無所犯；乃至廣說如如所應行，如如所應住，如是如是行，如是如是住，不起毀犯。由是此說如是如是遍於一切行住作意，義應準知。

【Z2 一切門戒3】

【a1 徵起】

黃二、一切門戒3　宇一、徵起

云何菩薩一切門戒？

【a2 標列】

宇二、標列

當知此戒略有四種。一者、正受戒，二者、本性戒，三者、串習戒，四者、方便相應戒。

【a3 隨釋4】

【b1 正受戒】

宇三、隨釋4　宙一、正受戒

正受戒者，謂諸菩薩受先所受三種菩薩淨戒律儀。即律儀戒、攝善法戒、饒益有情戒。

【b2 本性戒】

宙二、本性戒

本性戒者，謂諸菩薩住種性位，本性仁賢，於相續中，身語二業恆清淨轉。

本性戒等者：謂諸菩薩六處殊勝有如是相，從無始世展轉傳來，法爾所得，是名本性住種性。於此位中，雖未串習三種淨戒，然性仁慈，於諸有情不極損惱；又性賢善，於同法者易可共住；是名本性仁賢。約所依身，名為相續，從無始來流轉不息故。此說菩薩戒波羅蜜多種性相，如其所說，當知身語二業恆清淨轉。

【b3 串習戒】

宙三、串習戒

串習戒者，謂諸菩薩昔餘生中，曾串修習如先所說三種淨戒。由宿因力所任持故，於現在世一切惡法不樂現行，於諸惡法深心厭離；樂修善行，於善行中深心欣慕。

【b4 方便相應戒】

宙四、方便相應戒

方便相應戒者，謂諸菩薩依四攝事，於諸有情身語意業恆相續轉。

方便相應戒等者：約四攝事，說名方便。此復有四，一、隨攝方便，二、能攝方便，三、令入方便，四、隨轉方便。方便所攝身語意業，於諸有情能正攝受、調伏、成熟，由是故名方便相應戒。如力種性品說。（陵本三十八卷二十二頁3175）

【Z3 善士戒3】

【a1 徵】

黃三、善士戒3　宇一、徵

云何菩薩善士戒？

【a2 標】

宇二、標

當知此戒略有五種。

【a3 列】

宇三、列

謂諸菩薩自具尸羅，勸他受戒，讚戒功德，見同法者深心歡喜，設有毀犯如法悔除。

自具尸羅等者：謂自離殺生乃至離邪見，是名自具尸羅。若以此事勸進他人，是名勸他受戒。若即於彼以無量門稱揚讚述，是名讚戒功德。若見離殺生者乃至離邪見者，深心慶悅，生大歡喜，是名見同法者深心歡喜。如決擇分說。（陵本五十三卷四頁4218）此由善行所攝而受律儀，是故得名善士戒。於五種中，已說前四，餘後一種，如文易知。

【Z4 一切種戒3】

【a1 徵】

黃四、一切種戒3　宇一、徵

云何菩薩一切種戒？

【a2 標】

宇二、標

當知此戒以要言之，六種、七種，總十三種。

六種七種總十三種者：此菩薩戒，從其自性乃至清淨，總有九相；然於一切相中分數漸增，乃至最後增為十種，如文可知。今於此中一切種相，依次第數，增六、增七皆此所攝，是故說言六種、七種，總十三種。由是次第乃至增十，總成九相。

【a3 釋2】

【b1 六種】

宇三、釋2　宙一、六種

言六種者，一、迴向戒，迴向大菩提故。二、廣博戒，廣攝一切所學處故。三、無罪歡喜處戒，遠離耽著欲樂、自苦二邊行故。

三無罪歡喜處戒等者：遠離耽著歡樂行邊，由是得名無罪處戒；遠離受用自苦行邊，由是得名歡喜處戒。

四、恆常戒，雖盡壽命亦不棄捨所學處故。五、堅固戒，一切利養恭敬、他論、本隨煩惱不能伏故、不能奪故。

五堅固戒等者：謂此淨戒不為一切之所摧伏，不為一切之所引奪，名堅固戒。言一切者，略有三種。謂一切利養恭敬、一切外道異論、一切本隨煩惱。由堅力持，說不能伏；由具勝解，說不能奪。

六、尸羅莊嚴具相應戒，具足一切戒莊嚴故。尸羅莊嚴如聲聞地應知其相。

六尸羅莊嚴具相應戒等者：聲聞地中作如是言：問：何緣世尊宣說尸羅名莊嚴具？答：諸餘世間耳環、指環、腕釧、臂釧及以寶印、金銀、鬘華妙莊嚴具。若有成就幼稚、黑髮、少年、盛壯、姝妙形色而服飾之，少增妙好。乃至廣說戒莊嚴具，於一切類、於一切時，若有服者皆為妙好。是故尸羅名莊嚴具。（陵本二十二卷十三頁1929）

【b2 七種】

宙二、七種

言七種者，一、止息戒，遠離一切殺生等故。二、轉作戒，攝一切善故，饒益有情故。三、防護戒，隨護止息轉作戒故。四、大士相異熟戒。

四大士相異熟戒者：即大士相名為異熟。此略有八，一者、壽量具足，二者、形色具足，三者、族姓具足，四者、自在具足，五者、信言具足，六者、大勢具足，七者、人性具足，八者、大力具足。如自他利品釋。（陵本三十六卷一頁2901）由戒是此異熟之因，是故得名大士相異熟戒。

五、增上心異熟戒。

五增上心異熟戒者：由於尸羅善清淨故，便無憂悔；無憂悔故，歡喜安樂；由有樂故，心得安定。由是得名增上心異熟戒。

六、可愛趣異熟戒。

六可愛趣異熟戒者：謂由此戒增上力故，唯於可愛趣中受增上生。若在凡地，即於人中生剎帝利大富貴家，若婆羅門大富貴家，若諸長者大富貴家，若生所餘豪貴大富多諸財榖庫藏等家，乃至能生天趣所當生處。若已入地，始從第一極歡喜住，乃至第十最上成滿諸菩薩住，如其所應差別受 生。如住品中廣釋。（陵本四十七卷十三頁3771）由是得名可愛趣異熟戒。

七、利有情異熟戒。

七利有情異熟戒者：謂諸菩薩由戒為先，修十一種利有情業，於諸有情有哀憐心、有悲愍心、有親愛心。即由如是串習增上力故，於今現在安住自性能利有情，由是得名利有情異熟戒。

【Z5 遂求戒4】

【a1 徵】

黃五、遂求戒4　宇一、徵

云何菩薩遂求戒？

【a2 標】

宇二、標

當知此戒略有八種。

【a3 釋2】

【b1 由審思惟2】

【c1 舉於自所】

宇三、釋2　宙一、由審思惟2　洪一、舉於自所

謂諸菩薩自諦思惟：如我希求勿彼於我現行斷命，不與而取，穢欲邪行，虛妄，離間，麤惡，綺語，手塊杖等諸非愛觸加害於我。我求是已，他若相違而現行者，我求不遂、我意不悅。

【c2 例於他所】

洪二、例於他所

如我希求，他亦如是。勿我於彼現行斷命，廣說乃至惡觸加害；彼求是已，我若相違而現行者，彼求不遂、彼意不悅。我之所作，若有令他所求不遂、意不悅者，何現行為。

【b2 令不現行】

宙二、令不現行

菩薩如是審思惟已，命難因緣亦不於他現行八種所求不遂、不悅意事。

【a4 結】

宇四、結

如是八種，說名菩薩遂求戒。

勿彼於我現行斷命等者：謂於身語惡不善業有所造作，是名現行。此中前七不善業道，如文易知。諸非愛觸，略有八種。謂手觸觸、塊觸觸、杖觸觸、刀觸觸、冷觸觸、煖觸觸、饑觸觸、渴觸觸。如意地說。（陵本三卷十四頁250）今舉前三，等取所餘，故置等言。

【Z6 二世樂戒4】

【a1 徵】

黃六、二世樂戒4　宇一、徵

云何菩薩此世他世樂戒？

【a2 標】

宇二、標

當知此戒略有九種。

【a3 釋2】

【b1 別列二類2】

【c1 四種】

宇三、釋2　宙一、別列二類2　洪一、四種

謂諸菩薩為諸有情於應遮處而正遮止，於應開處而正開許，是諸有情應攝受者正攝受之，應調伏者正調伏之，菩薩於中身語二業常清淨轉，是則名為四種淨戒。

為諸有情於應遮處而正遮止等者：謂諸有情，若有所作能往惡趣，或障善趣，或障如法所得利養，或障壽命，或障沙門，如是等類，如來遮制不令現行，名應遮處。與此相違，名應開處。菩薩見已，應正遮止、或正開許。若諸菩薩於諸有情增上攝受，或攝取攝受，彼諸有情如其所應，說名應攝受者。攝受品中廣釋其相。（陵本四十八卷二十六頁3898）又於所犯若有過失違犯，或應訶責、或應治罰、或應驅擯，是名應調伏者。菩薩於此諸有情類，隨攝受儀、隨菩薩儀正攝受之，以調伏法正調伏之；不行欺誑，所言誠諦，遠離一切殺縛、捶打、治罰、逼迫、斷截等事；於他毀犯雖有訶責、擯罰，然懷親愛無損惱心；由是說言身語二業常清淨轉。

【c2 五種】

洪二、五種

復有所餘施、忍、精進、靜慮、般若波羅蜜多俱行淨戒，則為五種。

【b2 總明九種】

宙二、總明九種

總說名為九種淨戒。

【a4 結】

宇四、結

如是菩薩所有淨戒，能令自他現法後法皆得安樂，是故說名菩薩此世他世樂戒。

【Z7 清淨戒4】

【a1 徵】

黃七、清淨戒4　宇一、徵

云何菩薩清淨戒？

【a2 標】

宇二、標

當知此戒略有十種。

【a3 釋10】

【b1 初善受戒】

宇三、釋10　宙一、初善受戒

一者、初善受戒。唯為沙門三菩提故，非為命故。

初善受戒等者：此說菩薩意樂增上，為法出家，不為活命；求大菩提，非為不求；為求沙門、為求涅槃，非為不求。由是得名初善受戒，從其最初意樂善故。言三菩提，猶云正覺，如前所說為求大菩提故。

【b2 不沈舉戒】

宙二、不沈舉戒

二者、不太沈戒。於違犯時，遠離微薄生悔愧故；及不太舉戒，遠離非處生悔愧故。

不太沈戒不太舉戒等者：沈謂惛沈，舉謂掉舉。由惛沈故，順生煩惱、壞斷加行。由掉舉故，起惡尋思，心生躁擾。由戒加行，善修治心，遠離惛掉，是故得名不太沈戒、不太舉戒。謂有毀犯，速能還淨，發起猛利惡作及慚愧故，於犯不犯能正了知，不於非處生惡作及慚愧故。

【b3 離懈怠戒】

宙三、離懈怠戒

三者、離懈怠戒。於睡眠樂、倚樂、臥樂不耽著故，晝夜勤修諸善品故。

【b4 離放逸戒】

宙四、離放逸戒

四者、離諸放逸所攝受戒。修習如前所說五支不放逸故。

【b5 正願戒】

宙五、正願戒

五者、正願戒。遠離利養恭敬貪故，不願生天，而自要期修梵行故。

正願戒等者：謂於現在不為貪求利養恭敬，又於未來不願往生天魔王宮受諸妙欲，唯為要期正修梵行，由是得名正願戒。言梵行者，謂八聖支道，及與遠離非正梵行習婬欲法。如攝異門分說。（陵本八十三卷三頁6283）

【b6 具軌則戒】

宙六、具軌則戒

六者、軌則具足所攝受戒。於諸威儀所作眾事善品加行妙善圓滿，如法身語正現行故。

軌則具足所攝受戒等者：此中軌則略有三種，謂於威儀路，或於所作事，或於善品加行處所，是即律儀戒中軌則圓滿。如聲聞地說。（陵本二十二卷三頁1895）由是軌則隨順世間，不越世間；隨順毗奈耶，不越毗奈耶。若能如所說相悉皆具足，是名如法現行身語，由是得名軌則具足所攝受戒。

【b7 具淨命戒】

宙七、具淨命戒

七者、淨命具足所攝受戒。離矯詐等一切邪命過失法故。

【b8 離二邊戒】

宙八、離二邊戒

八者、離二邊戒。遠離受用欲樂、自苦二邊法故。

【b9 永出離戒】

宙九、永出離戒

九者、永出離戒。遠離一切外道見故。

永出離戒等者：諸外道類皆執實我，名外道見。依世間道雖能離欲，乃至上生非想非非想處，然非真實究竟能解脫故。遠離彼見，依淨尸羅，得定、修慧，能永出離，由是得名永出離戒。

【b10 無損失戒】

宙十、無損失戒

十者、於先所受無損失戒。於先所受菩薩淨戒無闕減故，無破壞故。

於先所受無損失戒等者：戒無虧損，名無闕減。戒不棄捨，名無破壞。

【a4 結】

宇四、結

如是十種，是名菩薩清淨戒。

如是十種名菩薩清淨戒者：聲聞地說：尸羅律儀，由十因緣，當知虧損；即此相違十因緣故，當知圓滿。云何十種虧損因緣？一者、最初惡受尸羅律儀，二者、太極沈下，三者、太極浮散，四者、放逸懈怠，五者、發起邪願，六者、軌則虧損所攝，七者、淨命虧損所攝，八者、墮在二邊，九者、不能出離，十者、所受失壞。（陵本二十二卷八頁1911）今此十種文義正同，唯二、三、四開合有異，如文易了。當知此與聲聞共學，是故亦名菩薩清淨戒。

【W2 總明藏攝2】

【X1 攝受當果】

天二、總明藏攝2　地一、攝受當果

如是菩薩大尸羅藏，能起當來大菩提果。謂依此故，菩薩淨戒波羅蜜多得圓滿已，現證無上正等菩提。

【X2 常獲五利2】

【Y1 標】

地二、常獲五利2　玄一、標

乃至未證無上菩提，依此無量菩薩戒藏正勤修習，常能獲得五種勝利。

【Y2 列】

玄二、列

一者、常為十方諸佛護念。二者、將捨命時，住大歡喜。

將捨命時住大歡喜者：謂自了知戒增上力，當生善趣，不往惡趣。無惡趣畏，故住歡喜。

三者、身壞已後，在在所生，常與淨戒若等若增諸菩薩眾為其同分、為同法侶、為善知識。

常與淨戒若等若增菩薩眾等者：等謂平等，無勝劣故。增謂增上，即勝異名。同勤修學菩提資糧，說名同分。同修六種波羅蜜多，名同法侶。於所化生能為善友，名善知識。

四者、成就無量大功德藏，能滿淨戒波羅蜜多。五者、現法後法常得成就自性淨戒，戒成其性。

常得成就自性淨戒戒成其性者：謂諸菩薩，在在生處不捨菩薩淨戒律儀，防護淨戒令能無犯，是名成就自性淨戒。若入第二增上戒住，於此住中性戒具足，極少邪惡業道所攝諸惡犯戒尚不現行，況中上品，是名戒成其性。

【V2 攝屬所作4】

【W1 略標列】

亥二、攝屬所作4　天一、略標列

如是如上所說一切自性戒等九種尸羅，當知三種淨戒所攝。謂律儀戒、攝善法戒、饒益有情戒。

【W2 舉要義】

天二、舉要義

如是三種菩薩淨戒，以要言之，能為菩薩三所作事。謂律儀戒能安住其心， 攝善法戒能成熟自佛法，饒益有情戒能成熟有情。

【W3 攝一切】

天三、攝一切

如是總攝一切菩薩所應作事。所謂欲令現法樂住安住其心，身心無倦，成熟佛法、成熟有情。

【W4 結共學2】

【X1 顯唯爾所】

天四、結共學2　地一、顯唯爾所

如是菩薩唯有爾所菩薩淨戒，唯有爾所淨戒勝利，唯有爾所淨戒所作。除此無有若過若增。

【X2 明一切共】

地二、明一切共

過去菩薩求大菩提，已於中學；未來菩薩求大菩提，當於中學；普於十方無邊無際諸世界中現在菩薩求大菩提，今於中學。

本地分中菩薩地初持瑜伽處忍品第十一

【T3 忍度（即忍品）4】

【U1 徵】

酉三、忍度（即忍品）4　戌一、徵

云何菩薩忍波羅蜜多？

【U2 列2】

【V1 嗢柁南】

戌二、列2　亥一、嗢柁南

嗢柁南曰：自性一切難　一切門善士　一切種遂求　二世樂清淨如是九種相　是名略說忍

【V2 長行】

亥二、長行

謂九種相忍，名為菩薩忍波羅蜜多。一、自性忍，二、一切忍，三、難行忍，四、一切門忍，五、善士忍，六、一切種忍，七、遂求忍，八、此世他世樂忍，九、清淨忍。

【U3 釋3】

【V1 自性忍3】

【W1 徵】

戌三、釋3　亥一、自性忍3　天一、徵

云何菩薩自性忍？

【W2 釋】

天二、釋

謂諸菩薩或思擇力為所依止，或由自性堪忍怨害，遍於一切皆悉堪忍、普於一切皆能堪忍。由無染心，純悲愍故，能有堪忍。

【W3 結】

天三、結

當知此則略說菩薩忍之自性。

云何菩薩自性忍等者：下說菩薩一切忍是忍種類，今說自性是其體相，隨應攝彼，其義當知。言思擇力為所依止者，謂於一切忍。言自性堪忍怨害者，謂於耐他怨害忍。如前忍波羅蜜多種性相說。（陵本三十五卷五頁2838）遍於一切皆悉堪忍者，當知此由思擇力。謂一切法、一切苦、一切怨害，名為一切。普於一切皆能堪忍者，當知此由自性、或思擇力。謂一切苦、一切怨害，名為一切。言由無染心者，謂依思擇力。言純悲愍者，謂由性堪忍。總攝為一，名自性忍。

【V2 一切忍2】

【W1 徵】

亥二、一切忍2　天一、徵

云何菩薩一切忍？

【W2 釋2】

【X1 標列種類2】

【Y1 二種】

天二、釋2　地一、標列種類2　玄一、二種

當知此忍略有二種。一、依在家品忍，二、依出家品忍。

【Y2 三種】

玄二、三種

當知依此二種品忍各有三種。一、耐他怨害忍，二、安受眾苦忍，三、法思勝解忍。

【X2 隨釋三種3】

【Y1 耐他怨害忍3】

【Z1 徵】

地二、隨釋三種3　玄一、耐他怨害忍3　黃一、徵

云何菩薩耐他怨害忍？

【Z2 釋2】

【a1 辨相2】

【b1 正審思擇3】

【c1 於自所】

黃二、釋2　宇一、辨相2　宙一、正審思擇3　洪一、於自所

謂諸菩薩猛利無間種種長時從他怨害所生眾苦現在前時，應如是學：如此是我自業過耳，由我先世自造種種不淨業故，今受如是種種苦果。

謂諸菩薩猛利無間種種長時等者：此顯菩薩不捨生死，流轉相續，即於其中遭怨害苦，故作是說。

我今於此無義利苦若不忍者，復為當來大苦因處。

無義利苦者：於生死中無義無利，是名無義利苦。如說一切有情無始生死，空無義利故。

我若於此大苦因法隨順轉者，便為於己自作非愛，便為於己自生結縛，便為  於己自興怨害，非是於他。

於此大苦因法隨順轉者：謂由不忍為因，有生死苦，是名大苦因法。當知不忍，瞋為自體。即於彼法若生若長安住愛樂，名隨順轉。

【c2 於自他所】

洪二、於自他所

又自他身所有諸行，一切皆用性苦為體。彼無知故，於我身中性苦體上更增其苦；我既有知，何宜於彼性苦體上重加其苦。

【c3 於聲聞所】

洪三、於聲聞所

又諸聲聞多分唯修自義利行，尚不應起能生自他眾苦不忍，何況我今正為勤修他義利行而生不忍。

【b2 勤修五想4】

【c1 標】

宙二、勤修五想4　洪一、標

菩薩如是正思擇已，勤修五想，於怨親中、劣等勝品、有樂有苦、具德具失諸有情所，能忍一切怨害之苦。

【c2 徵】

洪二、徵

云何五想？

【c3 列】

洪三、列

一、宿生親善想，二、隨順唯法想，三、無常想，四、苦想，五、攝受想。

【c4 釋5】

【d1 宿生親善想2】

【e1 徵】

洪四、釋5　荒一、宿生親善想2　日一、徵

云何菩薩於有怨害諸有情所，修習宿生親善之想？

【e2 釋2】

【f1 修親善想】

日二、釋2　月一、修親善想

謂諸菩薩應如是學：非易可得少分有情，經歷長世昔餘生中，未曾為我若父、若母、兄弟、姊妹、親教、軌範、尊似尊等。

非易可得少分有情等者：如世尊言：我不觀見如是種類有情可得。無始世來經歷生死，長時流轉，不互相為或父、或母、兄弟、姊妹，若軌範師，若親教師，若餘尊重，似尊重者。由是因緣，一切怨品，無不皆是我之親品。如聲聞地說。（陵本三十卷十九頁2544）與此義同。

【f2 依想堪忍】

月二、依想堪忍

如是如理正思惟故，於有怨害諸有情所捨怨憎想，住親善想。依親善想，於諸怨害悉能堪忍。

【d2 隨順唯法想2】

【e1 徵】

荒二、隨順唯法想2　日一、徵

云何菩薩於有怨害諸有情所，修習隨順唯法之想？

【e2 釋2】

【f1 修唯法想】

日二、釋2　月一、修唯法想

謂諸菩薩應如是學：依託眾緣，唯行唯法，此中都無我及有情、命者、生者，是其能罵、能瞋、能打、能弄、能訶，或是所罵、所瞋、所打、所弄、所訶。

依託眾緣唯行唯法等者：如說緣性緣起所緣，謂於三世唯行、唯法、唯事、唯因、唯果，墮正道理。唯有諸法能引諸法，無有作者及以受者。是故我及有情、命者、生者，能罵、所罵、能瞋、所瞋、能打、所打、能弄、所弄、能訶、所訶，唯有音聲、唯有名字，即依此義，故說都無。

【f2 依想堪忍】

月二、依想堪忍

如是如理正思惟故，於有怨害諸有情所捨有情想，住唯法想。依唯法想，於諸怨害悉能堪忍。

【d3 無常想2】

【e1 徵】

荒三、無常想2　日一、徵

云何菩薩於有怨害諸有情所，修無常想？

【e2 釋2】

【f1 修無常想】

日二、釋2　月一、修無常想

謂諸菩薩應如是學：諸有有情若生若長，一切無常，皆是死法。極報怨者， 謂斷彼命。是諸有情命念念斷，智者何緣復欲更斷。如是生死性無常法諸有情上，其有智者尚不應起有染濁心，況當以手、塊杖加害，何況一切永斷其命。

尚不應起有染濁心者：謂不應起惡意分別，欲為損害故。

【f2 依想堪忍】

月二、依想堪忍

如是如理正思惟故，捨常堅想，安住無常不堅固想。依無常想，於諸怨害悉能堪忍。

【d4 苦想2】

【e1 徵】

荒四、苦想2　日一、徵

云何菩薩於有怨害諸有情所，修習苦想？

【e2 釋2】

【f1 修習苦想2】

【g1 於諸有情】

日二、釋2　月一、修習苦想2　盈一、於諸有情

謂諸菩薩應如是觀：若諸有情大興盛者，尚為三苦常所隨逐，所謂行苦、壞苦、苦苦，況諸有情住衰損者。

【g2 於苦有情】

盈二、於苦有情

如是觀已，應如是學：我今於此苦常隨逐諸有情所，應勤方便令離眾苦，不應於彼重加其苦。

況諸有情住衰損者者：有情自體有多衰損差別可得，謂無病衰損、壽命衰損、眷屬衰損。由是因緣，於現法中住諸苦惱，是名住衰損者。

【f2 依想堪忍】

月二、依想堪忍

如是如理正思惟故，斷滅樂想，生起苦想。依此苦想，於諸怨害悉能堪忍。

斷滅樂想生起苦想者：謂於有漏有情，如實觀察勝義唯苦，尚不見其常住安樂，何況於彼有苦有情。由是因緣，故於一切斷滅樂想，生起苦想。

【d5 攝受想2】

【e1 徵】

荒五、攝受想2　日一、徵

云何菩薩於有怨害諸有情所，修攝受想？

【e2 釋2】

【f1 修攝受想】

日二、釋2　月一、修攝受想

謂諸菩薩應如是學：我為一切有情之類發菩提心，攝受一切有情之類皆為親眷，我應為彼作諸義利。我今不應本於有情欲作義利，而當於彼不忍怨害，作非義利。

【f2 依想堪忍】

月二、依想堪忍

如是如理正思惟故，於有怨害諸有情所滅除他想，住攝受想。依攝受想，於諸怨害悉能堪忍。

滅除他想住攝受想者：由諸菩薩攝諸有情以為自體，是故於彼滅除他想，住攝受想。

【a2 釋名2】

【b1 徵】

宇二、釋名2　宙一、徵

云何名忍？

【b2 釋】

宙二、釋

自無憤勃，不報他怨，亦不隨眠流注恆續，故名為忍。

【Z3 結】

黃三、結

是名菩薩耐他怨害忍。

云何名忍等者：謂諸菩薩性於他所遭不饒益，無恚害心，亦不反報，是名自無憤勃，不報他怨。若他諫謝，速能納受，終不結恨、不久懷怨，是名亦不隨眠流注恆續。當知此約菩薩性能堪忍，說此忍名。

【Y2 安受眾苦忍3】

【Z1 徵】

玄二、安受眾苦忍3　黃一、徵

云何菩薩安受眾苦忍？

【Z2 釋3】

【a1 如理思惟2】

【b1 於過去世】

黃二、釋3　宇一、如理思惟2　宙一、於過去世

謂諸菩薩應如是學：我從昔來依欲行轉，常求諸欲，故意思擇為諸苦因，追 求種種苦性諸欲。於追求時，忍受無量猛利大苦。所謂種種徇利、務農、勤王等事。如是追求無義苦時，令我具受種種大苦，皆由無智思擇過失。

【b2 於現在世】

宙二、於現在世

我今為求能引安樂最勝善品，尚應思擇忍受百千俱胝大苦，況少小苦而不忍受。

依欲行轉等者：謂依欲界諸行，心、意、識生，是名依欲行轉。受用欲塵為境界故，於五妙欲恆起追求，是名常求諸欲。起不如理作意，思惟其相及與隨好，是名故意思擇。由是因緣，令心流漏，發生種種惡不善法，是故說彼為諸苦因。

【a2 能忍眾苦4】

【b1 標】

宇二、能忍眾苦4　宙一、標

如是如理正思惟故，為求菩提，悉能忍受一切事苦。

【b2 徵】

宙二、徵

云何名為一切事苦？

【b3 列】

宙三、列

當知此苦略有八種。一、依止處苦，二、世法處苦，三、威儀處苦，四、攝 法處苦，五、乞行處苦，六、勤劬處苦，七、利他處苦，八、所作處苦。

【b4 釋8】

【c1 依止處苦2】

【d1 顯處】

宙四、釋8　洪一、依止處苦2　荒一、顯處

依止處苦者，依謂四依。由依此故，於善說法毗奈耶中出家受具，成苾芻 分。所謂衣服、飲食、臥具、病緣醫藥供身什物。

【d2 明忍】

荒二、明忍

菩薩於此若得麤弊、尠少、稽留、輕懱不敬，不生憂悒，不由此緣精進懈廢。如是名為菩薩忍受依止處苦。

依謂四依等者：一者、衣服，二者、飲食，三者、臥具，四者、病緣醫藥供身什物，是為四依。於此四依得非上妙，名得麤弊。得非眾多，名得尠少。他或於此不速疾施，是名稽留。不恭敬施，是名輕懱不敬。聲聞地說：又應如是自持其心往施主家。豈有出家往詣他所，要望他施非不惠施，要望他敬非不恭敬，要多非少，要妙非麤，要當速疾而非遲緩。（陵 本二十三卷十一頁1978）由是道理，菩薩於此不生憂悒。

【c2 世法處苦2】

【d1 顯處2】

【e1 標列】

洪二、世法處苦2　荒一、顯處2　日一、標列

世法處苦者，當知世法略有九種。一、衰，二、毀，三、譏，四、苦，五、壞法壞，六、盡法盡，七、老法老，八、病法病，九、死法死。

【e2 名苦】

日二、名苦

如是世法若總若別會遇現前，能生眾苦，此即名為世法處苦。

【d2 明忍】

荒二、明忍

菩薩觸對如是眾苦，思擇忍受，不由此緣精進懈廢，如是名為菩薩忍受世法處苦。

當知世法略有九種等者：供養親近無量品說：依世八法，有八種苦。一、壞法壞時苦，二、盡法盡時苦，三、老法老時苦，四、病法病時苦，五、死法死時苦，六、無利苦，七、無譽苦，八、有譏苦。（陵本四十四卷十三頁3583）此說有九，增苦可知。初之四種，八世法攝。今說彼苦，故唯取四。次之二種，外無常攝。後之三種，內無常攝。

【c3 威儀處苦2】

【d1 顯處】

洪三、威儀處苦2　荒一、顯處

威儀處苦者，當知即是行住坐臥四種威儀。菩薩於中若行、若坐，晝夜恆時從諸障法淨修其心，終不非時脅著床座、草敷、葉敷。

【d2 明忍】

荒二、明忍

菩薩於此疲所生苦悉能忍受，不由此緣精進懈廢，如是名為菩薩忍受威儀處苦。

終不非時脅著床座草敷葉敷者：謂於大床、或小繩床、或草葉座端身而坐，推度時日，終不以背或以其脅，依倚大床、或小繩床、或壁、或樹、草葉座等。如聲聞地說。（陵本二十五卷二十頁2152）此應準知。

【c4 攝法處苦2】

【d1 顯處2】

【e1 標】

洪四、攝法處苦2　荒一、顯處2　日一、標

攝法處苦者，當知攝法略有七種。

【e2 列】

日二、列

一、供事三寶；二、供事尊長；三、諮受正法；四、既諮受已，廣為他說；五、以大音聲吟詠、讚誦；六、獨處空閑，無倒思惟、稱量、觀察；七、修習瑜伽作意所攝若止、若觀。

【d2 明忍】

荒二、明忍

菩薩於此七種攝法，勇猛劬勞所生眾苦悉能忍受，不由此緣精進懈廢，如是名為菩薩忍受攝法處苦。

【c5 乞行處苦2】

【d1 顯處2】

【e1 總標】

洪五、乞行處苦2　荒一、顯處2　日一、總標

乞行處苦者，當知此苦略有七種。

【e2 列釋】

日二、列釋

一者、自誓毀形，剃鬚髮等，棄捨世俗諸相好故。二者、自誓毀色，受持改變壞色衣故。三者、進止云為皆不縱任，遊涉世間，一切行住自兢攝故。四者、依他活命，捨商農等世間事業，從他所得而存濟故。五者、盡壽從他求衣服等，於所獲得非法珍財、久所貯積不受用故。六者、盡壽遮止人間諸欲，離非梵行婬欲法故。七者、盡壽遮止人間嬉戲，捨離觀聽、歌舞、笑 戲、倡妓等故，及離與己親友同齡笑戲、歡娛、攜從等故。

【d2 明忍】

荒二、明忍

如是等類，因乞求行所有艱辛所生眾苦，菩薩一切皆能忍受，不由此緣精進懈廢，如是名為菩薩忍受乞行處苦。

當知此苦略有七種等者：修所成地說：由剃除鬚髮故，捨俗形好故，著壞色衣故，應自觀察形色異人。如是名為觀察誓受下劣形相。於行住坐臥語默等中，不隨欲行；制伏憍慢往趣他家，審正觀察遊行乞食。如是名為觀察誓受下劣威儀。又正觀察從他獲得無所蓄積諸供身具，如是名為觀察誓受下劣眾具。由此五相，當知是名初處觀察。又善說法毗奈耶中，諸出家者所受尸羅，略捨二事之所顯現。一者、棄捨父母、妻子、奴婢、僕使、朋友、眷屬、財榖珍寶等所顯。二者、棄捨歌舞、倡妓、笑戲、歡娛、遊 縱、掉逸、親愛聚會，種種世事之所顯現。（陵本二十卷十三頁1755）由是當知，此初五種，誓受下劣形相、威儀、眾具所攝；後之二種，誓受禁制尸羅所攝。

【c6 勤劬處苦】

洪六、勤劬處苦

勤劬處苦者，謂諸菩薩勤修善品劬勞因緣，發生種種身心疲惱悉能忍受，不由此緣精進懈廢，如是名為菩薩忍受勤劬處苦。

【c7 利他處苦2】

【d1 指事】

洪七、利他處苦2　荒一、指事

利他處苦者，謂諸菩薩修十一種利有情業，如前應知。

【d2 明忍】

荒二、明忍

由彼所生種種憂苦，菩薩一切皆能忍受，不由此緣精進懈廢，如是名為菩薩忍受利他處苦。

修十一種利有情業等者：戒品中說：由十一相，名住一切種饒益有情戒。（陵本四十卷八頁3280）如彼廣說應知。

【c8 所作處苦】

洪八、所作處苦

所作處苦者，謂諸菩薩或是出家，便有營為衣鉢等業；或是在家，便有無倒商賈、營農、仕王等業。由此發生種種勤苦，菩薩一切皆能忍受，不由此緣精進懈廢，如是名為菩薩忍受所作處苦。

【a3 忍苦勝利】

宇三、忍苦勝利

又諸菩薩雖觸眾苦，而於無上正等菩提，未正勤修能正勤修，已正勤修能無退轉，常勤修習，無變異意、無雜染心。

【Z3 結】

黃三、結

是名菩薩安受眾苦忍。

【Y3 法思勝解忍3】

【Z1 徵】

玄三、法思勝解忍3　黃一、徵

云何菩薩法思勝解忍？

【Z2 釋2】

【a1 依處3】

【b1 標】

黃二、釋2　宇一、依處3　宙一、標

謂諸菩薩於一切法能正思擇，由善觀察勝覺慧故，能於八種生勝解處善安勝解。

【b2 徵】

宙二、徵

云何八種生勝解處？

【b3 列】

宙三、列

一、三寶功德處，二、真實義處，三、諸佛菩薩大神力處，四、因處，五、果處，六、應得義處，七、自於彼義得方便處，八、一切所知、所應行處。

由善觀察勝覺慧故等者：此中覺慧，謂能簡擇俱生之慧。如攝異門分說。（陵本八十三卷十頁6307）此中八種生勝解處，如前力種性品別釋應知。（陵本三十八卷七頁3117）

【a2 因緣】

宇二、因緣

又此勝解由二因緣，於彼諸處能善安立。一、長時串習故；二、證善淨智故。

【Z3 結】

黃三、結

是名菩薩法思勝解忍。

由二因緣等者：力種性品亦說：由二因緣具多勝解。一者、多修勝解故；二者、積集猛利忍故。（陵本三十八卷八頁3120）文別義同。

【V3 難行忍等2】

【W1 結前生後】

亥三、難行忍等2　天一、結前生後

如是菩薩依此二品一切忍故，當知廣開難行忍等諸相差別。

【W2 別釋七忍7】

【X1 難行忍3】

【Y1 徵】

天二、別釋七忍7　地一、難行忍3　玄一、徵

云何菩薩難行忍？

【Y2 標】

玄二、標

當知此忍略有三種。

【Y3 釋3】

【Z1 於羸劣所】

玄三、釋3　黃一、於羸劣所

謂諸菩薩，能於羸劣諸有情所，忍彼所作不饒益事。是名第一難行忍。

【Z2 於臣隸所】

黃二、於臣隸所

若諸菩薩居尊貴位，於自臣隸不饒益事堪能忍受。是名第二難行忍。

【Z3 於卑賤所】

黃三、於卑賤所

若諸菩薩，於其種姓卑賤有情，所作增上不饒益事堪能忍受。是名第三難行忍。

【X2 一切門忍3】

【Y1 徵】

地二、一切門忍3　玄一、徵

云何菩薩一切門忍？

【Y2 標】

玄二、標

當知此忍略有四種。

【Y3 列】

玄三、列

謂諸菩薩，於親所作不饒益事，於怨所作不饒益事，於中所作不饒益事，悉能堪忍；及於彼三劣等勝品不饒益事皆能忍受。

及於彼三劣等勝品等者：謂親怨中三種有情所作不饒益事，有劣等勝品差別故。

【X3 善士忍3】

【Y1 徵】

地三、善士忍3　玄一、徵

云何菩薩善士忍？

【Y2 標】

玄二、標

當知此忍略有五種。

【Y3 列2】

【Z1 先見勝利】

玄三、列2　黃一、先見勝利

謂諸菩薩，先於其忍見諸勝利。謂能堪忍補特伽羅，於當來世無多怨敵、無多乖離、有多喜樂、臨終無悔、於身壞後當生善趣天世界中。

【Z2 自堪忍等】

黃二、自堪忍等

見勝利已，自能堪忍，勸他行忍，讚忍功德，見能行忍補特伽羅慰意慶喜。

當知此忍略有五種等者：謂見勝利為一，自能堪忍為二，勸他行忍為三，讚忍功德為四，見能行忍慰意慶喜為五。依如是義，名善士忍，如是種類善行攝故。

【X4 一切種忍3】

【Y1 徵】

地四、一切種忍3　玄一、徵

云何菩薩一切種忍？

【Y2 標】

玄二、標

當知此忍，六種、七種，總十三種。

【Y3 釋2】

【Z1 六種2】

【a1 徵】

玄三、釋2　黃一、六種2　宇一、徵

云何六種？

【a2 釋6】

【b1 由怖畏】

宇二、釋6　宙一、由怖畏

謂諸菩薩，了知不忍非愛異熟，由怖畏故，勤修行忍。

了知不忍非愛異熟者：謂知不忍為因，當受非愛異熟果故。如前已說，我若於此大苦因法隨順轉者，便為於己自作非愛，便為於己自生結縛，便為於己自興怨害。其義應知。

【b2 由親善】

宙二、由親善

於諸有情有哀憐心、有悲愍心、有親愛心，由親善故，勤修行忍。

【b3 由欲樂】

宙三、由欲樂

於其無上正等菩提猛利欲樂，為圓滿忍波羅蜜多，由是因緣，勤修行忍。

【b4 由法受】

宙四、由法受

如世尊說：夫出家者，具忍辱力。由是因緣，不應出家受具足戒而行不忍，由法受故，勤修行忍。

由法受故者：謂受具足戒時，自發期心，於律儀戒堪忍領受。由是因緣，於自相續律儀隨轉，是名法受。

【b5 由串習】

宙五、由串習

種性具足，先串習忍，於今現在安住自性，故能修忍。

【b6 由諦察】

宙六、由諦察

知一切法遠離有情，唯見諸法無戲論性，諦察法故，能修行忍。

【Z2 七種2】

【a1 徵起】

黃二、七種2　宇一、徵起

云何七種？

【a2 列釋】

宇二、列釋

謂於一切不饒益忍。從一切忍。

一切不饒益忍從一切忍者：能忍劣等勝品不饒益事，名於一切不饒益忍。忍怨親中一切有情所作不饒益事，是名從一切忍。

一切處忍，謂於屏處及大眾前皆能修忍。一切時忍，謂晝初分，若晝中分，若晝後分，若夜，若日，若去來今，若病不病，若臥，若起，常能修忍。由身行忍，不捶打故。由語行忍，不出一切非愛言故。由意行忍，不憤發故，不持汙濁惡意樂故。

【X5 遂求忍2】

【Y1 徵】

地五、遂求忍2　玄一、徵

云何菩薩遂求忍？

【Y2 釋2】

【Z1 略標列3】

【a1 列三種】

玄二、釋2　黃一、略標列3　宇一、列三種

當知此忍略有八種。謂諸菩薩，於諸有苦來求索者惡逼能忍。於極凶暴上品惡業諸有情所，依法大悲不損惱忍。

依法大悲者：菩薩發心，大悲為因，名法大悲。一切所作，唯以大悲而為上首，是名依法大悲。

於諸出家犯戒者所，依法大悲不損惱忍。

【a2 列五種】

宇二、列五種

復有五種耐勤苦忍。謂能堪耐除遣有苦有情眾苦所有勤苦，又能堪耐求法勤苦，又能堪耐法隨法行所有勤苦，又能堪耐即於彼法廣為他說所有勤苦，又能堪耐於諸有情所為、所作正與助伴所有勤苦。

【a3 結八種】

宇三、結八種

如是八種，名遂求忍。

【Z2 釋得名】

黃二、釋得名

若於有情有損惱者，由忍故離；若於有情是所求者，由忍故與；是故說此名遂求忍。

【X6 二世樂忍2】

【Y1 徵】

地六、二世樂忍2　玄一、徵

云何菩薩此世他世樂忍？

【Y2 釋2】

【Z1 略標列】

玄二、釋2　黃一、略標列

當知此忍略有九種。謂諸菩薩住不放逸，於諸善法悉能堪忍；

於諸善法悉能堪忍者：如前所說法思勝解忍應知。

於諸寒熱悉能堪忍；於諸饑渴悉能堪忍；於蚊蝱觸悉能堪忍；於諸風日悉能堪忍；於蛇蝎觸悉能堪忍；於諸劬勞所生種種若身、若心疲倦憂惱悉能堪忍；於墮生死、生老病死等苦有情，現前哀愍而修行忍。

【Z2 釋得名】

黃二、釋得名

如是菩薩修行忍故，能令自身於現法中得安樂住，不為一切惡不善法之所陵雜；能引後世安樂因緣；亦能令他修行種種現法後法安樂正行。是名此世他世樂忍。

【X7 清淨忍4】

【Y1 徵】

地七、清淨忍4　玄一、徵

云何菩薩清淨忍？

【Y2 標】

玄二、標

當知此忍略有十種。

【Y3 列】

玄三、列

謂諸菩薩遇他所作不饒益事、損惱違越，終不返報；亦不意憤；亦無怨嫌意 樂相續；恆常現前，欲作饒益，先後無異，非一益已捨而不益；於有怨者自往悔謝；終不令他生疲厭已，然後受謝，恐其疲厭，纔謝便受；於不堪忍，成就增上猛利慚愧；依於堪忍，於大師所，成就增上猛利愛敬；依不損惱諸有情故，於諸有情，成就猛利哀愍愛樂；一切不忍并助伴法皆得斷故，離欲界欲。

【Y4 結】

玄四、結

由此十相，當知菩薩所修行忍清淨無垢。

當知此忍略有十種等者：謂不返報為一，亦不意憤為二，亦無怨嫌為三，恆作饒益為四，悔謝有怨為五，速受他謝為六，成就慚愧為七，成就愛敬為八，成就哀愍為九，離欲界欲為十。言助伴法者，謂恚、害尋伺應知，由說初靜慮地有尋有伺正能對治故。又復當知，此十清淨，決擇分中略攝為二。謂前九種，名思擇力清淨；其第十種，名修習力清淨。思擇力清淨復有四種。一、遠離罪生清淨，二、彼不現行清淨，三、無罪生清淨，四、遠離彼因緣清淨。一種、二種、三種、三種，如其次第。（陵本七十五卷六頁5763）彼說一種，即此不返報他不饒益事，是名遠離罪生清淨。彼說二種，即此亦不意憤及無怨嫌意樂相續，是名彼不現行清淨。彼說三種，即此恆作饒益、自往謝他、速受他謝，是名無罪生清淨。復說三種，即此成就慚愧、愛敬、哀愍，是名遠離彼因緣清淨。

【U4 結】

戌四、結

當知此中，初自性忍，廣說乃至後清淨忍，如是能生廣博無量大菩提果。忍為依止，是諸菩薩能圓滿忍波羅蜜多，能證無上正等菩提。

廣博無量大菩提果者：謂得大菩提果，能於無邊世界施作佛事故。

本地分中菩薩地初持瑜伽處精進品第十二

【T4 精進度（即精進品）4】

【U1 徵】

酉四、精進度（即精進品）4　戌一、徵

云何菩薩精進波羅蜜多？

【U2 列2】

【V1 嗢柁南】

戌二、列2　亥一、嗢柁南

嗢柁南曰：自性一切難　一切門善士　一切種遂求　二世樂清淨如是九種相　名略說精進

【V2 長行】

亥二、長行

謂九種相精進，名為菩薩精進波羅蜜多。一者、自性精進，二者、一切精進，三者、難行精進，四者、一切門精進，五者、善士精進，六者、一切種精進，七者、遂求精進，八者、此世他世樂精進，九者、清淨精進。

【U3 釋8】

【V1 自性精進】

戌三、釋8　亥一、自性精進

云何菩薩自性精進？謂諸菩薩其心勇悍，堪能攝受無量善法，利益安樂一切有情，熾然無間，無有顛倒，及此所起身語意動，當知是名菩薩所行精進自性。

云何菩薩自性精進等者：此中自性，由二相顯。一、由意樂，二、由加行。言意樂者，謂心勇悍，乃至無有顛倒。由心勇悍，能熟自佛法，是故說言攝受無量善法。能熟他有情，是故說言利益安樂一切有情。言加行者，謂此所起身語意動，此即前說精進意樂。身語意三有所造作，是名為動。

【V2 一切精進2】

【W1 徵】

亥二、一切精進2　天一、徵

云何菩薩一切精進？

【W2 釋2】

【X1 標列種類2】

【Y1 二種】

天二、釋2　地一、標列種類2　玄一、二種

謂此精進略有二種。一者、依在家品精進，二者、依出家品精進。

【Y2 三種】

玄二、三種

當知依此二品精進，各有三種。一、擐甲精進，二、攝善法精進，三、饒益有情精進。

【X2 隨釋三種3】

【Y1 擐甲精進2】

【Z1 徵】

地二、隨釋三種3　玄一、擐甲精進2　黃一、徵

云何菩薩擐甲精進？

【Z2 釋2】

【a1 辨行相】

黃二、釋2　宇一、辨行相

謂諸菩薩，於發加行精進之前，其心勇悍，先擐誓甲：若我為脫一有情苦，以千大劫等一日夜，處那落迦，不在餘趣，乃至菩薩經爾所時，證得無上正等菩提；假使過此百千俱胝倍數時劫，方證無上正等菩提，我之勇悍亦無退屈，於求無上正等菩提非不進趣。既進趣已，勤勇無懈，何況所經時短苦薄。是名菩薩擐甲精進。

【a2 顯勝利】

宇二、顯勝利

若有菩薩於如是相菩薩所有擐甲精進，少起勝解、少生淨信，如是菩薩尚已長養無量勇猛發勤精進大菩提性，何況菩薩成就如是擐甲精進。如是菩薩於求菩提、饒益有情，無有少分難行事業可生怯劣難作之心。

長養無量勇猛發勤精進大菩提性者：此中大菩提性，謂即精進波羅蜜多種性應知。

【Y2 攝善法精進2】

【Z1 徵】

玄二、攝善法精進2　黃一、徵

云何菩薩攝善法精進？

【Z2 釋3】

【a1 標略義】

黃二、釋3　宇一、標略義

謂諸菩薩所有精進，能為施、戒、忍、精進、靜慮、慧波羅蜜多加行，能成辦施、戒、忍、精進、靜慮、慧波羅蜜多。

【a2 出種類3】

【b1 總標】

宇二、出種類3　宙一、總標

當知此復略有七種。

【b2 列釋7】

【c1 無動精進】

宙二、列釋7　洪一、無動精進

一、無動精進，一切分別、種種分別、根本煩惱、少分煩惱、一切異論、一切苦觸不傾動故。

無動精進等者：真實義品中說：於一切法離言自性如實知已，達無少法及少品類可起分別。唯取其事，唯取真如。（陵本三十六卷十二頁2950）是即此說一切分別、種種分別無動。戒品中說：又於一切犯戒因緣根本煩惱、少分煩惱忿恨等生，亦不忍受。（陵本四十卷七頁3276）是即此說根本煩惱、少分煩惱無動。所得大乘勝解，不可引奪、不從他緣，由是能摧一切外道異論，是名一切異論無動。他怨害苦、一切事苦皆能堪忍，是名一切苦觸無動。一切事苦，如忍品說應知。（陵本四十二卷八頁3440）

【c2 堅固精進】

洪二、堅固精進

二、堅固精進，是殷重加行故。

【c3 無量精進】

洪三、無量精進

三、無量精進，能現證得一切明處故。

【c4 方便相應精進】

洪四、方便相應精進

四、方便相應精進，所應得義無顛倒道隨順而行故，平等通達故。

隨順而行等者：能引義利，名隨順行。不緩不急，殷重修作，是名平等。無倒了知，是名通達。

【c5 無倒精進】

洪五、無倒精進

五、無倒精進，為欲證得能引義利所應得義，願所引故。

【c6 恆25常精進】

洪六、恆常精進

六、恆常精進，是無間加行故。

【c7 離慢精進】

洪七、離慢精進

七、離慢精進，由勤精進，離高舉故。

【b3 總結】

宙三、總結

由此七種攝善法精進勤加行故，令諸菩薩速能圓滿波羅蜜多，疾證無上正等菩提。

【a3 結最勝】

宇三、結最勝

由此精進，是能修證、能成菩提一切善法最勝因緣，餘則不爾。是故如來以種種門，稱讚精進能證無上正等菩提。

【Y3 饒益有情精進2】

【Z1 徵】

玄三、饒益有情精進2　黃一、徵

云何菩薩饒益有情精進？

【Z2 釋2】

【a1 指】

黃二、釋2　宇一、指

謂此精進有十一種，如戒品說。

【a2 辨】

宇二、辨

彼說尸羅，此說精進，當知是名彼此差別。

【V3 難行精進4】

【W1 徵起】

亥三、難行精進4　天一、徵起

云何菩薩難行精進？

【W2 略標】

天二、略標

謂此精進略有三種。

【W3 列釋3】

【X1 離一切想】

天三、列釋3　地一、離一切想

若諸菩薩，無間遠離諸衣服想、諸飲食想、諸臥具想及己身想，於諸善法無間修習，曾無懈廢。是名第一難行精進。

無間遠離諸衣服想等者：此顯四種遠離希求之愛，謂衣服愛、飲食愛、臥具愛、有無有愛。聞所成地說：又諸苾芻，顧戀現法身命為依止故，而於衣服、飲食、臥具生希求愛；顧戀後法身命為依止故，而於後有生希求愛；愚於涅槃為依止故，而於無有生希求愛。（陵本十四卷十頁1213）今說菩薩於彼遠離，尚無有想，況希求愛。

【X2 盡壽恆行】

地二、盡壽恆行

若諸菩薩如是精進，盡眾同分，於一切時曾無懈廢。是名第二難行精進。

【X3 平等通達】

地三、平等通達

若諸菩薩，平等通達功德相應，不緩不急，無有顛倒，能引義利精進成就。是名第三難行精進。

【W4 結因】

天四、結因

如是菩薩難精進力，當知即是緣有情悲，及與般若能攝之因。

當知即是緣有情悲等者：此顯三種難精進力，總能攝受緣有情悲及與般若，名為彼因。

【V4 一切門精進4】

【W1 徵】

亥四、一切門精進4　天一、徵

云何菩薩一切門精進？

【W2 標】

天二、標

謂此精進略有四種。

【W3 列】

天三、列

一、離染法精進，二、引白法精進，三、淨除業精進，四、增長智精進。

【W4 釋4】

【X1 離染法精進】

天四、釋4　地一、離染法精進

離染法精進者，謂諸菩薩所有精進，能令一切結、縛、隨眠、隨煩惱、纏未生不生，已生斷滅。

【X2 引白法精進】

地二、引白法精進

引白法精進者，謂諸菩薩所有精進，一切善法未生令生，已生令住、令不忘失、增長廣大。

【X3 淨除業精進】

地三、淨除業精進

淨除業精進者，謂諸菩薩所有精進，能令三業皆悉清淨，能攝妙善身語意業。

【X4 增長智精進】

地四、增長智精進

增長智精進者，謂諸菩薩所有精進，能集、能增聞思修慧。

【V5 善士精進3】

【W1 徵起】

亥五、善士精進3　天一、徵起

云何菩薩善士精進？

【W2 略標】

天二、略標

謂此精進略有五種。

【W3 列釋5】

【X1 無所棄捨精進】

天三、列釋5　地一、無所棄捨精進

一、無所棄捨精進。謂諸菩薩所有精進，不捨一切欲加行故。

不捨一切欲加行故者：不捨一切有情無上正願為所依止，起與利益安樂正加行故。

【X2 無退減精進】

地二、無退減精進

二、無退減精進。謂諸菩薩所有精進，如先所受若等若增，發勤精進隨長養故。

【X3 無下劣精進】

地三、無下劣精進

三、無下劣精進。謂諸菩薩所有精進，勇猛、熾然、長時、無間精勤策勵，心無怯弱、無退屈故。

【X4 無顛倒精進】

地四、無顛倒精進

四、無顛倒精進。謂諸菩薩所有精進，能引義利，方便善巧所攝持故。

【X5 勤勇加行精進】

地五、勤勇加行精進

五、勤勇加行精進。謂諸菩薩所有精進，能於無上正等菩提速進趣故。

【V6 一切種精進4】

【W1 徵】

亥六、一切種精進4　天一、徵

云何菩薩一切種精進？

【W2 標】

天二、標

謂此精進，六種、七種，總十三種。

【W3 釋2】

【X1 六種3】

【Y1 徵起】

天三、釋2　地一、六種3　玄一、徵起

云何菩薩六種精進？

【Y2 列釋6】

【Z1 無間精進】

玄二、列釋6　黃一、無間精進

一、無間精進。謂一切時修加行故。

謂一切時修加行故者：時有三種，一、過去，二、未來，三、現在。如是三種，名一切時。

【Z2 殷重精進】

黃二、殷重精進

二、殷重精進。謂能周備修加行故。

【Z3 等流精進】

黃三、等流精進

三、等流精進。謂先因力所任持故。

謂先因力所任持故者：最初發心，是名先因。彼所等流，名所任持。

【Z4 加行精進】

黃四、加行精進

四、加行精進。數數思擇種種善品，正加行故。

數數思擇種種善品正加行故者：依奢摩他，數數觀察淨行所緣，或善巧所緣，或淨惑所緣，是名數數思擇種種善品。於彼所緣數起勝解，數正除遣，名正加行。義如聲聞地說。（陵本三十一卷十頁2580）

【Z5 無動精進】

黃五、無動精進

五、無動精進。一切苦觸不能動故，亦不轉成餘性分故。

一切苦觸不能動故等者：寒熱、蚊蝱等觸，是名一切苦觸。不由此緣精進懈廢，名不能動。攝事分說：有堅猛者，由寒熱、蚊蝱等所不能動精進故。（陵本八十五卷二十一頁6481）解深密經說：若諸菩薩捨於大乘相應作意，墮在聲聞、獨覺相應諸作意中，當知是名作意散動。（解深密經三卷十五頁16,701c）與彼相違，應知無動，由是說言不轉餘分。

【Z6 無喜足精進】

黃六、無喜足精進

六、無喜足精進。少分下劣差別證中不喜足故。

【Y3 結名】

玄三、結名

菩薩成就如是六種一切種精進，發勤精進故，所以說言：有勢、有勤、有勇、堅猛、於諸善法不捨其軛。

有勢有勤等者：攝事分說：又由五相發勤精進，速證通慧。謂有勢力者，由被甲精進故。有精進者，由加行精進故。有勇悍者，由於廣大法中無怯劣精進故。有堅猛者，由寒熱、蚊蝱等所不能動精進故。有不捨善軛者，由於下劣無喜足精進故。（陵本八十五卷二十一頁6481）如是五相，能攝前說六種精進，是故舉說。

【X2 七種2】

【Y1 徵起】

地二、七種2　玄一、徵起

云何菩薩七種精進？

【Y2 列釋7】

【Z1 與欲俱行精進】

玄二、列釋7　黃一、與欲俱行精進

一、與欲俱行精進。謂諸菩薩所有精進，數於無上正等菩提，猛利欲願隨長養故。

【Z2 平等相應精進】

黃二、平等相應精進

二、平等相應精進。謂諸菩薩所有精進，能令隨一根本煩惱及隨煩惱，不染汙心、亦不纏心。由此精進，能令菩薩於諸善法等習而住。

平等相應精進等者：此中精進遍不定心及定心位。不定心位，由能念防護意，不令起貪、起瞋、起癡，是名能令隨一根本煩惱不染汙心。於定位中，由能取彼貪欲蓋等諸隨煩惱為過患想，從順障法淨修其心，能令蓋纏未生不生，已生除遣，是名能令隨一彼隨煩惱亦不纏心。由是能令菩薩住正念知及平等捨，是名於諸善法等習而住。

【Z3 勝進精進】

黃三、勝進精進

三、勝進精進。謂諸菩薩，若為隨一根本煩惱及隨煩惱染心、纏心；為斷如是諸煩惱故，精進勇猛，如滅頭然。

【Z4 勤求精進】

黃四、勤求精進

四、勤求精進。謂諸菩薩，勇猛勤求一切明處無厭倦故。

【Z5 修學精進】

黃五、修學精進

五、修學精進。謂諸菩薩，於所學法如應如宜，普於一切法隨法行能成辦故。

普於一切法隨法行等者：法隨法行略有五種。謂如所求、如所受法，身語意業無倒隨轉，正思、正修。力種性品廣說其相。（陵本三十八卷十八頁3158）是名一切法隨法行。

【Z6 利他精進】

黃六、利他精進

六、利他精進。謂諸菩薩所有精進，於如前說十一種相，應知其相。

【Z7 善護精進】

黃七、善護精進

七、善護精進。謂諸菩薩所有精進，起正加行，善自防守；若有所犯，如法悔除。

起正加行善自防守等者：如說具足成就五支所攝不放逸行。一、前際俱行不放逸行，二、後際俱行不放逸行，三、中際俱行不放逸行，四、先時所作不放逸行，五、俱時隨行不放逸行。於戒品中別釋其相。（陵本四十卷六頁3270）依彼後二不放逸行，此說起正加行善自防守。依彼初三不放逸行，此說若有所犯，如法悔除。

【W4 結】

天四、結

如是菩薩十三種精進，名一切種精進。

【V7 遂求及二世樂精進2】

【W1 指】

亥七、遂求及二世樂精進2　天一、指

菩薩所有遂求精進、此世他世樂精進，如忍應知。

【W2 辨】

天二、辨

其差別者，彼說堪忍，此說菩薩精進勇悍。

【V8 清淨精進4】

【W1 徵】

亥八、清淨精進4　天一、徵

云何菩薩清淨精進？

【W2 標】

天二、標

謂此精進略有十種。

【W3 列】

天三、列

一、相稱精進，二、串習精進，三、無緩精進，四、善攝精進，五、應時修習精進，六、通達眾相精進，七、不退弱精進，八、不捨軛精進，九、平等精進，十、迴向大菩提精進。

【W4 釋10】

【X1 相稱精進3】

【Y1 標】

天四、釋10　地一、相稱精進3　玄一、標

若諸菩薩，或為彼彼諸隨煩惱極所逼切，為斷彼彼隨煩惱故，修習種種相稱對治。

【Y2 釋】

玄二、釋

謂為對治諸貪欲故，修習不淨；為欲對治諸瞋恚故，修習慈愍；為欲對治諸愚癡故，修習觀察緣性緣起；為欲對治諸尋思故，修習息念；為欲對治諸憍慢故，修界差別。

【Y3 結】

玄三、結

如是等類，是名菩薩相稱精進。

【X2 串習精進】

地二、串習精進

若諸菩薩，非唯成就始業、初業所有精進；謂為住心教授教誡，非不亦由串習加行、積習加行。是名菩薩串習精進。

非唯成就始業初業所有精進等者：聲聞地說：謂有二種初修業者。一、於作意初修業者，二、淨煩惱初修業者。云何於作意初修業者？謂初修業補特伽羅，安住一緣，勤修作意，乃至未得所修作意，未能觸證心一境性。云何淨煩惱初修業者？謂已證得所修作意，於諸煩惱欲淨其心，發起攝受正勤修習了相作意，名淨煩惱初修業者。（陵本二十八卷十三頁2371）此說精進，於彼二種隨應當知。從他聽聞相應所緣種種方便，名為住心教授教誡。聲聞地說：初修業者，雖於相應所緣境界勤修加行，而有諸蓋數數現行，身心麤重。由是因緣，不能令心速疾得定。（陵本三十一卷六頁2568）由是此說非不亦由串習加行、積習加行。

【X3 無緩精進】

地三、無緩精進

若諸菩薩，亦非唯有串習加行、積習加行，為住其心教授教誡；然此始業、初業菩薩，於此加行不緩加行、無間加行、殷重加行。是名菩薩無緩精進。

於此加行不緩加行等者：聲聞地說：云何名為不緩加行？謂無間方便、殷重方便勤修觀行，乃至廣說。（陵本三十一卷七頁2568）此應準知。謂即於此串習加行、積習加行無有緩慢故。

【X4 善攝精進】

地四、善攝精進

若諸菩薩從師長所，或自多聞力所持故，無倒而取，為住其心發勤精進。是名菩薩善攝精進。

從師長所等者：謂如善達修瑜伽行諸瑜伽師之所開悟，即如是學，於法、於義不顛倒取，無有我慢，亦不安住自所見取，無邪僻執，是名從師長所無倒而取。義如聲聞地說。（陵本三十一卷八頁2571）如說從師長所無倒而取，如是從自多聞無倒而取，當知亦爾。

【X5 應時修習相應精進】

地五、應時修習相應精進

若諸菩薩無倒取已，於應止時，能正修止；於應舉時，能策其心；於應捨時，能正修捨。是名菩薩應時修習相應精進。

【X6 通達眾相精進】

地六、通達眾相精進

若諸菩薩，於其種種止、舉、捨相，入、住、出相，能善了知、能無忘失、能善通達，無間修作、殷重修作。是名菩薩通達眾相相應精進。

於其種種止舉捨相等者：聲聞地說：云何止相？謂有二種。一、所緣相，二、因緣相。云何舉相？謂由淨妙所緣境界，策勵其心，及彼隨順發勤精進。云何捨相？謂由所緣令心上捨，及於所緣不發所有太過精進。（陵本 三十一卷八頁2572）今說菩薩於此三相能善了知，於諸定地諸行相狀善取、善了，能入諸定，是名入相。又復善取、善了諸行相狀，隨其所欲能住於定，於三摩地無復退失，是名住相。若於入定諸行相狀不復思惟，於不定地分別體相所攝定地不同類法作意思惟，出三摩地，是名出相。義如三摩呬多地說。（陵本十三卷三頁1073）今說菩薩善取彼相，能無忘失，於彼種種證得心一境性，是名能善通達。謂通達三摩地所行影像，唯是其識故。如解深密經說。（三卷三頁16,698a）

【X7 不退弱精進】

地七、不退弱精進

若諸菩薩聞說種種最極廣大、最極甚深、不可思議、不可度量菩薩精進，不自輕懱，心不怯弱，不於所有少分下劣差別證中而生喜足，不求上進。是名菩薩不退弱精進。

【X8 不捨軛精進】

地八、不捨軛精進

若諸菩薩，於時時間密護根門、飲食知量、初夜後夜常勤修習悎寤瑜伽、正知而住。於如是類等持資糧能攝受轉，即於其中熾然修習，於能引攝無倒義利，於一切時勤加功用。是名菩薩不捨軛精進。

【X9 平等精進】

地九、平等精進

若諸菩薩發勤精進，不緩不急，平等雙運；普於一切應作事中，亦能平等殷重修作。是名菩薩平等精進。

平等雙運者：此說奢摩他、毗鉢舍那二種和合平等俱轉，即此說名雙運轉道。聲聞地中顯示其相應知。（陵本三十一卷十六頁2600）由此成辦一切神通所作，名於一切應作事中，亦能平等殷重修作。決擇分說，此名速疾神通清淨故。（陵本七十五卷六頁5764）

【X10 迴向大菩提精進】

地十、迴向大菩提精進

若諸菩薩一切精進有所為作，無不皆為迴向無上正等菩提。是名菩薩迴向大菩提精進。

【U4 結】

戌四、結

如是最初自性精進，乃至最後清淨精進，皆得菩薩大菩提果。菩薩依此所有精進，圓滿精進波羅蜜多，能於無上正等菩提速疾已證、當證、今證。

瑜伽師地論科句披尋記卷第四十二

瑜伽師地論科句披尋記卷第四十三

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處靜慮品第十三

【T5 定度（即靜慮品）4】

【U1 徵】

酉五、定度（即靜慮品）4　戌一、徵

云何菩薩靜慮波羅蜜多？

【U2 列2】

【V1 嗢柁南】

戌二、列2　亥一、嗢柁南

嗢柁南曰：自性一切難　一切門善士　一切種遂求　二世樂清淨如是九種相　名略說靜慮

【V2 長行】

亥二、長行

謂九種相靜慮，名為菩薩靜慮波羅蜜多。一者、自性靜慮，二者、一切靜慮，三者、難行靜慮，四者、一切門靜慮，五者、善士靜慮，六者、一切種靜慮，七者、遂求靜慮，八者、此世他世樂靜慮，九者、清淨靜慮。

【U3 釋9】

【V1 自性靜慮3】

【W1 徵】

戌三、釋9　亥一、自性靜慮3　天一、徵

云何菩薩自性靜慮？

【W2 釋】

天二、釋

謂諸菩薩，於菩薩藏聞思為先，所有妙善世出世間心一境性，心正安住，或奢摩他品、或毗鉢舍那品、或雙運道俱通二品。

【W3 結】

天三、結

當知即是菩薩所有靜慮自性。

【V2 一切靜慮3】

【W1 徵】

亥二、一切靜慮3　天一、徵

云何菩薩一切靜慮？

【W2 釋2】

【X1 標列種類2】

【Y1 二種】

天二、釋2　地一、標列種類2　玄一、二種

謂此靜慮略有二種。一者、世間靜慮，二者、出世間靜慮。

【Y2 三種】

玄二、三種

當知此二，隨其所應復有三種。一者、現法樂住靜慮，二者、能引菩薩等持功德靜慮，三者、饒益有情靜慮。

【X2 隨釋三種3】

【Y1 現法樂住靜慮】

地二、隨釋三種3　玄一、現法樂住靜慮

若諸菩薩所有靜慮，遠離一切分別，能生身心輕安，最極寂靜，遠離憍舉，離諸愛味，泯一切相，當知是名菩薩現法樂住靜慮。

遠離一切分別等者：謂諸菩薩，依諸靜慮，觀一切事遠離一切言說自性，唯有諸法離言自性，心正安住，是名遠離一切分別。於自所證定無疑惑，是名遠離憍舉。能捨彼樂，還生欲界，是名離諸愛味。思惟無相，聖住所攝，是名泯一切相。

【Y2 能引菩薩等持功德靜慮2】

【Z1 釋2】

【a1 能引等持】

玄二、能引菩薩等持功德靜慮2　黃一、釋2　宇一、能引等持

若諸菩薩所有靜慮，能引能住種種殊勝、不可思議、不可度量十力種性所攝等持。如是等持，一切聲聞及獨覺等不知其名，何況能入。

【a2 能引功德】

宇二、能引功德

若諸菩薩所有靜慮，能引能住一切菩薩解脫、勝處、遍處、無礙解、無諍、願智等共諸聲聞所有功德。

【Z2 結】

黃二、結

當知是名能引菩薩等持功德靜慮。

【Y3 饒益有情靜慮】

玄三、饒益有情靜慮

菩薩饒益有情靜慮有十一種，如前應知。謂諸菩薩依止靜慮，於諸有情能引義利彼彼事業，與作助伴，於有苦者能為除苦；於諸有情能如理說；於有恩者知恩知惠，現前酬報；於諸怖畏能為救護；於喪失處能解愁憂；於有匱乏施與資財；於諸大眾善能匡御；於諸有情善隨心轉；於實有德讚美令喜；於諸有過能正調伏；為物現通，恐怖引攝。

【W3 結】

天三、結

如是一切總名菩薩一切靜慮。此外無有若過若增。

【V3 難行靜慮3】

【W1 徵】

亥三、難行靜慮3　天一、徵

云何菩薩難行靜慮？

【W2 標】

天二、標

謂此靜慮略有三種。

【W3 釋3】

【X1 捨靜慮樂還生欲界】

天三、釋3　地一、捨靜慮樂還生欲界

若諸菩薩已能安住廣大、殊勝、極善成熟、多所引發諸靜慮住，隨自欲樂，捨彼最勝諸靜慮樂，愍有情故，等觀無量利有情事，為諸有情義利成熟，故意思擇還生欲界。當知是名菩薩第一難行靜慮。

極善成熟多所引發等者：謂諸靜慮，善能成熟自佛法故，是名極善成熟。引發無量神通及功德故，是名多所引發。

【X2 能發起餘菩薩等持】

地二、能發起餘菩薩等持

若諸菩薩依止靜慮，能發種種無量無數不可思議，超過一切聲聞、獨覺所行境界菩薩等持。當知是名菩薩第二難行靜慮。

【X3 速證無上正等菩提】

地三、速證無上正等菩提

若諸菩薩依止靜慮，速證無上正等菩提。當知是名菩薩第三難行靜慮。

【V4 一切門靜慮】

亥四、一切門靜慮

云何菩薩一切門靜慮？謂此靜慮略有四種。一者、有尋有伺靜慮，二者、喜俱行靜慮，三者、樂俱行靜慮，四者、捨俱行靜慮。

謂此靜慮略有四種等者：初靜慮中有尋有伺，是名有尋有伺靜慮。第二靜慮喜根未斷，名喜俱行靜慮。第三靜慮樂根未斷，名樂俱行靜慮。第四靜慮捨相清淨，名捨俱行靜慮。

【V5 善士靜慮】

亥五、善士靜慮

云何菩薩善士靜慮？謂此靜慮略有五種。一者、無愛味靜慮，二者、慈俱行靜慮，三者、悲俱行靜慮，四者、喜俱行靜慮，五者、捨俱行靜慮。

謂此靜慮略有五種等者：三摩呬多地中說：有愛味相應靜慮等定。謂聞初靜慮等所有功德，於上出離不了知故，便生愛味，戀著堅住。（陵本十二卷三頁969）與彼相違，名無愛味靜慮。又說四無量定，即此後四靜慮應知。

【V6 一切種靜慮4】

【W1 徵】

亥六、一切種靜慮4　天一、徵

云何菩薩一切種靜慮？

【W2 標】

天二、標

謂此靜慮，六種、七種，總十三種。

【W3 釋2】

【X1 六種】

天三、釋2　地一、六種

言六種者，一者、善靜慮，二者、無記變化靜慮，

無記變化靜慮者：決擇分說：為引導他，或為利益諸有情故，而起變化，當知是善。（陵本五十五卷十三頁4440）今為簡彼，說餘變化，故是無記。

三者、奢摩他品靜慮，四者、毗鉢舍那品靜慮，五者、於自他利正審思惟靜慮，六者、能引神通威力功德靜慮。

【X2 七種】

地二、七種

言七種者，一者、名緣靜慮，二者、義緣靜慮，三者、止相緣靜慮，四者、舉相緣靜慮，五者、捨相緣靜慮，六者、現法樂住靜慮，七者、能饒益他靜慮。

【W4 結】

天四、結

如是十三種，名為菩薩一切種靜慮。

【V7 遂求靜慮】

亥七、遂求靜慮

云何菩薩遂求靜慮？謂此靜慮略有八種。一者、於諸毒藥、霜雹、毒熱、鬼所魅等種種災患能息，能成呪術所依靜慮；

能成呪術所依靜慮者：謂彼呪術能息種種災患，以此靜慮為所依止，故說靜慮能成呪術所依。此中呪術，謂即呪句、明句。發心品說：若餘眾生為欲息滅疾疫災橫，所用無驗呪句、明句，菩薩用之尚令有驗，何況驗者。（陵本三十五卷十五頁2879）此應準知。

二者、於界互違所生眾病能除靜慮；三者、於諸饑饉大災旱等現在前時，興致甘雨靜慮；四者、於其種種人非人作水陸怖畏，能正拔濟靜慮；五者、於乏飲食墮在曠野諸有情類，能施飲食靜慮；六者、於乏財位所化有情，能施種種財位靜慮；七者、於十方界放逸有情，能正諫誨靜慮；八者、於諸有情隨所生起所應作事，能正造作靜慮。

【V8 二世樂靜慮】

亥八、二世樂靜慮

云何菩薩此世他世樂靜慮？謂此靜慮略有九種。一者、神通變現調伏有情靜慮；二者、記說變現調伏有情靜慮；三者、教誡變現調伏有情靜慮；

神通變現調伏有情靜慮等者：聲聞地說三種神變教授。一、神境神變，二、記說神變，三、教誡神變。（陵本二十七卷二十二頁2321）此說三種變現調伏有情，如彼應釋。

四者、於造惡者示現惡趣靜慮；五者、於失辯者能施辯才靜慮；六者、於失念者能施正念靜慮；七者、制造建立無顛倒論、微妙讚頌摩怛理迦，能令正法久住靜慮；八者、於諸世間工巧業處，能引義利，饒益有情種種書算、測度、數印、床座、傘屧，如是等類種種差別資生眾具能隨造作靜慮；九者、 於生惡趣所化有情，為欲暫時息彼眾苦，放大光明照燭靜慮。

【V9 清淨靜慮】

亥九、清淨靜慮

云何菩薩清淨靜慮？謂此靜慮略有十種。一者、由世間淨，離諸愛味清淨靜慮。二者、由出世淨，無有染汙清淨靜慮。三者、由加行淨，清淨靜慮。四者、由得根本淨，清淨靜慮。五者、由根本勝進淨，清淨靜慮。六者、由入、住、出自在淨，清淨靜慮。七者、捨靜慮已，復還證入自在淨，清淨靜慮。八者、神通變現自在淨，清淨靜慮。九者、離一切見趣淨，清淨靜慮。十者、一切煩惱、所知障淨，清淨靜慮。

謂此靜慮略有十種等者：決擇分說此十清淨。一、清淨清淨，二、無漏清淨，三、根本方便清淨，四、證得根本清淨，五、自在方便清淨，六、住自在清淨，七、引發神通自在清淨，八、成熟有情自在清淨，九、降伏外道自在清淨，十、無上離繫清淨。（陵本七十五卷七頁5765）當知是此所說略義。

【U4 結】

戌四、結

如是靜慮無量無邊，能得菩薩大菩提果。菩薩依此圓滿靜慮波羅蜜多，能於無上正等菩提速疾已證、當證、今證。

本地分中菩薩地初持瑜伽處慧品第十四

【T6 慧度（即慧品）4】

【U1 徵】

酉六、慧度（即慧品）4　戌一、徵

云何菩薩慧波羅蜜多？

【U2 列2】

【V1 嗢柁南】

戌二、列2　亥一、嗢柁南

嗢柁南曰：自性一切難　一切門善士　一切種遂求　二世樂清淨如是九種相　是名略說慧

【V2 長行】

亥二、長行

謂九種相慧，名為菩薩慧波羅蜜多。一者、自性慧，二者、一切慧，三者、難行慧，四者、一切門慧，五者、善士慧，六者、一切種慧，七者、遂求慧，八者、此世他世樂慧，九者、清淨慧。

【U3 釋9】

【V1 自性慧3】

【W1 徵】

戌三、釋9　亥一、自性慧3　天一、徵

云何菩薩自性慧？

【W2 釋】

天二、釋

謂能悟入一切所知及已悟入一切所知揀擇諸法，普緣一切五明處轉。一、內明處，二、因明處，三、醫方明處，四、聲明處，五、工業明處。

【W3 結】

天三、結

當知即是菩薩一切慧之自性。

謂能悟入一切所知等者：約俱生慧，名能悟入。約引發慧，名已悟入。

【V2 一切慧2】

【W1 徵】

亥二、一切慧2　天一、徵

云何菩薩一切慧？

【W2 釋2】

【X1 標列種類2】

【Y1 二種】

天二、釋2　地一、標列種類2　玄一、二種

當知此慧略有二種。一者、世間慧，二者、出世間慧。

【Y2 三種】

玄二、三種

此二略說復有三種。一、能於所知真實隨覺通達慧，二、能於如所說五明處及三聚中決定善巧慧，三、能作一切有情義利慧。

【X2 隨釋三種3】

【Y1 能於所知真實隨覺通達慧】

地二、隨釋三種3　玄一、能於所知真實隨覺通達慧

若諸菩薩於離言說法無我性，或於真諦將欲覺悟、或於真諦正覺悟時、或於  真諦覺悟已後所有妙慧。最勝寂靜明了現前，無有分別，離諸戲論；於一切法悟平等性，入大總相；究達一切所知邊際，遠離增益、損減二邊，順入中道。是名菩薩能於所知真實隨覺通達慧。

或於真諦將欲覺悟等者：此中妙慧，有三位別。一、於真諦將欲覺悟，此即無漏加行慧。二、於真諦正覺悟時，此即無漏慧。三、於真諦覺悟已後，此即無漏後得慧。言真諦者，謂即法無我性真實義相。又復妙慧，即是菩薩四如實智。於真諦將覺悟時，說此四如實智最勝寂靜明了現前，無有分別，離諸戲論。以於勝解行住上忍轉時，趣現觀心有如是相故。聲聞地說：上忍生時，其心寂靜，雖似遠離，而非遠離。又於爾時，非美睡眠之所覆蓋，唯有分明無高、無下奢摩他行。（陵本三十四卷二十頁2792）今說菩薩上忍轉位，最勝寂靜明了現前，準彼應釋。於真諦正覺悟時，說此四如實智於一切法悟平等性，入大總相。謂入法無我時，於一切法離言自性、假說自性，平等平等如實通達故。此法無我，名大總相，遍一切法皆同一味故。於真諦覺悟以後，說此四如實智究達一切所知邊際，遠離增益、損減二邊，順入中道。住品中說：四如實智，始從勝解行住乃至有加行有功用無相住，未極清淨。（陵本四十八卷十六頁3865）由是當知，四如實智，地前、地上一切位有，是故此中作如是說。

【Y2 能於五明三聚決定善巧慧2】

【Z1 釋2】

【a1 於五明處】

玄二、能於五明三聚決定善巧慧2　黃一、釋2　宇一、於五明處

若諸菩薩，於五明處決定善巧，廣說如前力種性品，應知其相。

【a2 於三聚中】

宇二、於三聚中

及於三聚中決定善巧，謂於能引義利法聚、能引非義利法聚、能引非義利非非義利法聚，皆如實知。

謂於能引義利法聚等者：此中三種法聚，如其次第，能令有情墮三聚定。謂正性聚定、邪性聚定、不定聚定。是名能引義利，乃至能引非義利非非義利。

【Z2 結】

黃二、結

於是八處所有妙慧善巧攝受，能速圓滿廣大無上妙智資糧，速證無上正等菩提。

速證無上正等菩提者：此句下應有結文。謂如前標，應說：是名能於如所說五明處及三聚中決定善巧慧。

【Y3 能作一切有情義利慧】

玄三、能作一切有情義利慧

能作一切有情義利慧有十一種，如前應知。即於彼位所有妙慧，當知是名饒益有情慧。

【V3 難行慧3】

【W1 徵】

亥三、難行慧3　天一、徵

云何菩薩難行慧？

【W2 標】

天二、標

當知此慧略有三種。

【W3 釋3】

【X1 知法無我】

天三、釋3　地一、知法無我

若諸菩薩能知甚深法無我智，是名第一難行慧。

【X2 調伏方便】

地二、調伏方便

若諸菩薩能了有情調伏方便智，是名第二難行慧。

【X3 離所知障】

地三、離所知障

若諸菩薩了知一切所知境界無障礙智，是名第三最難行慧。

【V4 一切門慧】

亥四、一切門慧

云何菩薩一切門慧？當知此慧略有四種。謂於聲聞藏及菩薩藏，所有勝妙聞所成慧、思所成慧，於能思擇菩薩所應作應隨轉中，及菩薩所不應作應止息中，思擇力所攝慧，及修習力所攝三摩呬多地無量慧。

【V5 善士慧3】

【W1 徵】

亥五、善士慧3　天一、徵

云何菩薩善士慧？

【W2 標】

天二、標

當知此慧略有五種。

【W3 列2】

【X1 第一五種】

天三、列2　地一、第一五種

一、聽聞正法所集成慧，二、內正作意俱行慧，三、自他利行方便俱行慧，

自他利行方便俱行慧者：謂於一切所應作、所不應作如實了知，是名方便俱行慧。

四、於諸法法住、法安立無顛倒中善決定慧，

於諸法法住等者：如其法性，以無顛倒文句安立，是名法住。如有尋有伺地說應知。（陵本十卷十七頁817）

五、捨煩惱慧。

【X2 第二五種】

地二、第二五種

復有異門。一、微細慧，悟入所知如所有性故。二、周備慧，悟入所知盡所有性故。三、俱生慧，宿智資糧所集成故。四、具教慧，能於諸佛、已入大 地諸菩薩眾所聞法義具受持故。五、具證慧，從淨意樂地乃至到究竟地所攝受故。

【V6 一切種慧3】

【W1 徵】

亥六、一切種慧3　天一、徵

云何菩薩一切種慧？

【W2 標】

天二、標

當知此慧，六種、七種，總十三種。

【W3 列2】

【X1 六種】

天三、列2　地一、六種

六種慧者，謂於諸諦苦智、集智、滅智、道智，於究竟位盡智、無生智，是名六慧。

【X2 七種】

地二、七種

七種慧者，謂法智、類智、世俗智、神通智、相智、十力前行智、四道理中正道理智。

謂法智類智等者：於內共了、現見所知諸義境界無漏之智，是名法智。於不共了、不現見所知義境無漏之智，是名類智。依世間慧，如來為諸眾生隨其意解、隨其隨眠宣說妙法，名世俗智。如顯揚論說應知。（顯揚論二卷十六頁31,489c）言相智者，謂於法相能正了知通達之慧。法相有三，一者、遍計所執相，二者、依他起相，三者、圓成實相。解深密經一切法相品廣釋應知。（解深密經二卷一頁16,693a）十力作業，智為前行，是名十力前行智，由是說言處非處智力乃至漏盡智力。餘文易知。

【V7 遂求慧3】

【W1 徵起】

亥七、遂求慧3　天一、徵起

云何菩薩遂求慧？

【W2 總標】

天二、總標

當知此慧略有八種。

【W3 列釋】

天三、列釋

一、依法異門智，所謂菩薩法無礙慧。二、依法相智，所謂菩薩義無礙慧。三、依法釋辭智，所謂菩薩釋辭無礙慧。四、依法品類句差別智，所謂菩薩辯才無礙慧。

依法品類句差別智者：於一切法一切盡所有性、如所有性，名法品類差別。思擇諸法四句等別，名句差別。

五、菩薩一切摧伏他論慧。六、菩薩一切成立自論慧。七、菩薩一切正訓營為家屬家產慧。

菩薩一切正訓營為家屬家產慧者：此中偏說在家菩薩。謂於家屬能正訓誨，及於家產能正營為故。

八、菩薩一切善解種種王政世務慧。

善解種種王政世務慧者：此中王政，謂即事王。世務，謂餘營農、牧牛、商賈、計算、書數、雕印種種工巧業處應知。

【V8 二世樂慧3】

【W1 徵】

亥八、二世樂慧3　天一、徵

云何菩薩此世他世樂慧？

【W2 標】

天二、標

當知此慧略有九種。

當知此慧略有九種者：謂五明處善明淨慧為五，及與示現、教導、讚勵、慶慰四慧，故成九種。

【W3 釋2】

【X1 於五明處】

天三、釋2　地一、於五明處

謂諸菩薩，於內明處，能善明淨、善安住慧；於醫方明處、因明處、聲明處、世工業明處，能善明淨、非安住慧。

於醫方明處等者：此四明處，唯是世間。於彼諸相能正解了，名善明淨。然不愛樂味著，名非安住。

【X2 於他所化】

地二、於他所化

一切菩薩，即用如是於五明處善明淨慧以為依止，於他愚癡、放逸、怯弱、勤修正行所化有情，如其次第，示現、教導、讚勵、慶慰慧。

【V9 清淨慧4】

【W1 徵起】

亥九、清淨慧4　天一、徵起

云何菩薩清淨慧？

【W2 總標】

天二、總標

當知此慧略有十種。

【W3 列釋5】

【X1 於真實義】

天三、列釋5　地一、於真實義

於真實義有二種慧。謂由盡所有性及如所有性取真實義故。

【X2 於流轉義】

地二、於流轉義

於流轉義有二種慧。謂取正因果故。

【X3 於執受義】

地三、於執受義

於執受義有二種慧。謂顛倒、不顛倒，如實了知故。

【X4 於方便義】

地四、於方便義

於方便義有二種慧。謂一切所應作、所不應作，如實了知故。

【X5 於究竟義】

地五、於究竟義

於究竟義有二種慧。謂雜染，如實了知雜染故；清淨，如實了知清淨故。

【W4 結名】

天四、結名

如是菩薩五義十種差別淨慧，當知是名最勝淨慧。

當知此慧略有十種等者：決擇分說：慧波羅蜜多有五清淨。一、通達諸相清淨，二、通達緣起清淨，三、通達教導清淨，四、通達士用清淨，五、通達證得清淨。（陵本七十五卷七頁5766）此說五義，如次應知。

【U4 結】

戌四、結

如是菩薩極善決定無量妙慧，能證菩薩大菩提果。菩薩依此，能圓滿慧波羅蜜多，速證無上正等菩提。

極善決定無量妙慧者：若諸菩薩已入大地，已善通達菩提自性，已善通達菩提方便，彼所有慧自內所證，不從他緣，名善決定。

【S3 總辨2】

【T1 明所攝2】

【U1 攝一切種2】

【V1 標】

申三、總辨2　酉一、明所攝2　戌一、攝一切種2　亥一、標

復次，如是六種波羅蜜多，世尊彼彼素怛纜中處處散說，今於此中攝在一處，略說應知。

【V2 釋2】

【W1 舉施】

亥二、釋2　天一、舉施

謂佛所說素怛纜中，所有施波羅蜜多乃至慧波羅蜜多，或標或釋，彼皆於此或自性施，廣說乃至或清淨施趣入攝受，如其所應皆當了知。

【W2 例餘】

天二、例餘

如是所餘，如所宣說戒乃至慧趣入攝受，如其所應亦當了知。

如是所餘等者：謂如四攝事等，是名所餘。於彼趣入及與攝受，亦如波羅蜜多應知。

【U2 攝一切行2】

【V1 略明依止2】

【W1 舉施】

戌二、攝一切行2　亥一、略明依止2　天一、舉施

又諸如來為菩薩時，所行一切菩薩行中，所有無量本生相應難行苦行，當知一切與施相應，依止於施。

【W2 例餘】

天二、例餘

如說其施，如是戒、忍、精進、靜慮、慧相應，依止戒、忍、精進、靜慮、慧，當知亦爾。

【V2 辨依差別】

亥二、辨依差別

或唯依施，廣說乃至或唯依慧，或雜依二，或雜依三，或雜依四，或雜依五，或雜依一切六波羅蜜多，皆應了知。

【T2 明最勝2】

【U1 因勝】

酉二、明最勝2　戌一、因勝

如是六種波羅蜜多，菩薩為證無上正等菩提果故，精勤修集。是大白法溟，名大白法海；是一切有情、一切種類圓滿之因，名為涌施大寶泉池。

是一切有情一切種類圓滿之因者：謂此六種波羅蜜多，能令無種姓一切有情皆往善趣，及令有種姓一切種類乘三乘法而得出離，由是名為圓滿之因。隨其所應，令諸有情皆得成熟故。

【U2 果勝】

戌二、果勝

又即如是所集無量福智資糧，更無餘果可共相稱，唯除無上正等菩提。

本地分中菩薩地初持瑜伽處攝事品第十五

【R2 四攝事3】

【S1 徵】

未二、四攝事3　申一、徵

云何菩薩四種攝事？

【S2 列2】

【T1 嗢柁南】

申二、列2　酉一、嗢柁南

嗢柁南曰：自性一切難　一切門善士　一切種遂求　二世樂清淨如是九種相　名略說攝事

【T2 長行】

酉二、長行

謂九種相攝事，名為菩薩四種攝事。一者、自性攝事，二者、一切攝事，三者、難行攝事，四者、一切門攝事，五者、善士攝事，六者、一切種攝事，七者、遂求攝事，八者、此世他世樂攝事，九者、清淨攝事。

【S3 釋3】

【T1 愛語9】

【U1 自性愛語3】

【V1 徵】

申三、釋3　酉一、愛語9　戌一、自性愛語3　亥一、徵

云何菩薩自性愛語？

【V2 釋】

亥二、釋

謂諸菩薩，於諸有情常樂宣說悅可意語、諦語、法語、引攝義語。

【V3 結】

亥三、結

當知是名略說菩薩愛語自性。

常樂宣說悅可意語等者：此顯愛語有三種相，所謂悅意、無染、唯善。令他慶悅，是名悅可意語，即悅意相。令自尸羅終無穿闕，是名諦語，即無染相。令他出不善處，安住善處，因之引攝利益安樂，是名法語、引攝義語，即唯善相。義如思所成地說。（陵本十九卷一頁1611）

【U2 一切愛語3】

【V1 徵起】

戌二、一切愛語3　亥一、徵起

云何菩薩一切愛語？

【V2 總標】

亥二、總標

謂此愛語略有三種。

【V3 列釋2】

【W1 別釋三種2】

【X1 釋3】

【Y1 慰喻語】

亥三、列釋2　天一、別釋三種2　地一、釋3　玄一、慰喻語

一者、菩薩設慰喻語。由此語故，菩薩恆時對諸有情遠離顰蹙，先發善言，舒顏平視，含笑為先，或問安隱吉祥，或問諸界調適，或問晝夜怡樂，或命前進善來，以是等相慰問有情，隨世儀轉，順覩人性。

【Y2 慶悅語】

玄二、慶悅語

二者、菩薩設慶悅語。由此語故，菩薩若見有情妻子、眷屬、財穀，其所昌盛而不自知，如應覺悟，以申慶悅。或知信、戒、聞、捨、慧增，亦復慶悅。

【Y3 勝益語】

玄三、勝益語

三者、菩薩設勝益語。由此語故，菩薩宣說一切種德圓滿法教相應之語，利益安樂一切有情，恆常現前以勝益語而為饒益。

【X2 結】

地二、結

是名菩薩一切愛語差別應知。

謂此愛語略有三種等者：此中三種，如次應知三相所攝。一、慰喻語，悅意相攝，此即悅可意語。言隨世儀轉，順覩人性者，菩提分品中說菩薩善知世間。若見年德俱尊勝者，能正奉迎，敷座延坐，敬問、禮拜、合掌、殷勤，修和敬業。若見年德俱相似者，能正問訊、酬對、歡慰，以軟美言 共興談論，不依等慢而自格量。若見年德俱卑劣者，隨力隨能勸修勝德，乃至廣說。（陵本四十四卷十九頁3605）此應準釋。二、慶悅語，無染相攝，此即諦語，由慶悅他真實德故。三、勝益語，唯善相攝，此即法語、引攝義語。言一切種德圓滿法教者，謂即如來於三聚法現等正覺之所宣說。何等為三？一者、能引有義聚法，二者、能引無義聚法，三者、非能引有義聚法、非能引無義聚法。由此相應語言，利益安樂一切有情，是故說名為勝益語。

【W2 略攝二種4】

【X1 徵】

天二、略攝二種4　地一、徵

云何略說如是菩薩一切愛語？

【X2 標】

地二、標

當知此語略為二種。

【X3 列】

地三、列

一、隨世儀軌語，二、順正法教語。

【X4 攝】

地四、攝

若慰喻語、若慶悅語，當知是名隨世儀軌語；若勝益語，當知是名順正法教語。

【U3 難行愛語3】

【V1 徵】

戌三、難行愛語3　亥一、徵

云何菩薩難行愛語？

【V2 標】

亥二、標

當知此語略有三種。

【V3 釋3】

【W1 於怨害所】

亥三、釋3　天一、於怨害所

若諸菩薩，於能殺害怨家惡友，以善淨心、無穢濁心，思擇為說若慰喻語、若慶悅語、若勝益語，當知是名菩薩第一難行愛語。

以善淨心無穢濁心者：謂諸菩薩憐愍意樂、增上意樂，名善淨心。無惡分別，不欲惱害，是名無穢濁心。

【W2 於愚鈍所】

天二、於愚鈍所

若諸菩薩，於其上品愚癡鈍根諸有情所，心無疑慮，思擇為說種種法教，誓受疲勞，如理如法，如善攝取，當知是名菩薩第二難行愛語。

如理如法如善攝取者：依現、比、至教道理而說正法，非不依彼三量道理，是名如理。又所宣說應四聖諦，是名如法。義如力種性品說。（陵本三十八卷十七頁3154）以其隨順八種教授而正教授，五種教誡而正教誡，是名如善攝取。言攝取者，謂諸菩薩正御徒眾，於彼有情攝取攝受故。義如攝受品說。（陵本四十八卷二十七頁3899）

【W3 於諂誑所】

天三、於諂誑所

若諸菩薩，於其諂詐欺誑親教、軌範、尊長真實福田行邪惡行諸有情所，無嫌恨心、無恚惱心，思擇為說若慰喻語、若慶悅語、若勝益語，當知是名菩薩第三難行愛語。

【U4 一切門愛語3】

【V1 徵】

戌四、一切門愛語3　亥一、徵

云何菩薩一切門愛語？

【V2 標】

亥二、標

當知此語略有四種。

【V3 列】

亥三、列

一、欲斷諸蓋向善趣者，為說先時所應作法。

為說先時所應作法者：所謂施論、戒論、生天之論，於諸欲中，能廣開示過患出離清淨品法，是名先時所應作法。如聲聞地說應知。（陵本二十五卷四頁2086）

二、遠離諸蓋心調善者，為說增進四聖諦等相應正法。三、在家出家多放逸者，無倒諫誨，方便令其出離放逸行，住不放逸行。四、於諸法中多疑惑 者，為令當來離疑惑故，為說正法論議決擇。

【U5 善士愛語4】

【V1 徵】

戌五、善士愛語4　亥一、徵

云何菩薩善士愛語？

【V2 標】

亥二、標

當知此語略有五種。

【V3 列】

亥三、列

謂諸菩薩為所化生，能說如來及諸菩薩有因緣法、有出離法、有所依法、有勇決法、有神變法。

【V4 釋5】

【W1 有因緣】

亥四、釋5　天一、有因緣

若所說法，得處有因，制立學處，是故此法名有因緣。

若所說法得處有因等者：謂有緣起，制立一切所學處故。如攝異門分釋。（陵本八十三卷七頁6295）

【W2 有出離】

天二、有出離

若所說法，於所受學有毀犯者，施設還淨，是故此法名有出離。

【W3 有所依】

天三、有所依

若所說法，四依所攝，施設無倒法律正行，是故此法名有所依。

若所說法四依所攝等者：此中四依，所謂衣服、飲食、臥具、病緣醫藥供身什物。由依此故，於善說法毗奈耶中出家受具，成苾芻分。如忍品說。（陵本四十二卷九頁3440）由是此說施設無倒法律正行，謂能超越一切惡戒諸毀犯故。

【W4 有勇決】

天四、有勇決

若所說法，能正顯示出一切苦不退還行，是故此法名有勇決。

出一切苦不退還行者：謂即道諦應知。

【W5 有神變】

天五、有神變

若所說法，作三神變，一切所說終不唐捐，是故此法名有神變。

若所說法作三神變者：謂即神境神變、記說神變、教誡神變，名三神變應知。

【U6 一切種愛語4】

【V1 徵】

戌六、一切種愛語4　亥一、徵

云何菩薩一切種愛語？

【V2 標】

亥二、標

當知此語，六種、七種，總十三種。

【V3 釋2】

【W1 六種】

亥三、釋2　天一、六種

言六種者，一、於應聽法開聽愛語，二、於應制法遮制愛語，三、開示諸法法門愛語，四、開示無倒法相愛語，五、開示無倒訓釋諸法言辭愛語，六、開示無倒法句品類差別愛語。

開示諸法法門愛語等者：此中四種愛語，如其次第，當知以四無礙慧為所依止。四無礙慧如慧品釋。（陵本四十三卷七頁3500）由此遣他展轉所生疑惑，是名開示。

【W2 七種】

天二、七種

言七種者，一、慰喻愛語；二、慶悅愛語；三、於他有情一切資具少希欲中，一切所作及以正至少希欲中，廣恣愛語；

廣恣愛語者：恣彼所求，對彼宣說悅意語故。

四、安慰種種驚怖愛語；五、如理宣說所攝愛語；六、為欲令他出不善處安 立善處，正見聞疑舉訶愛語；

正見聞疑舉訶愛語者：舉謂諫舉，訶謂訶責。聲聞地說：謂若有餘，於增上戒毀犯尸羅，於增上軌毀犯軌則，由見聞疑能正諫舉，真實不以虛妄，應時不以非時，饒益不以衰損，柔軟不以麤獷，善友不以憎嫉。如是名為善能諫舉。（陵本二十五卷三頁2079）又戒品說：若諸有情，有下中上過失違犯，內懷親愛無損惱心，以軟、中、上訶責而訶責之。（陵本四十卷十三頁3302）此說舉訶愛語，準彼應知。

七、請他有力饒益愛語。

【V4 結】

亥四、結

如是菩薩十三種語，當知名為一切種愛語。

【U7 遂求愛語4】

【V1 徵】

戌七、遂求愛語4　亥一、徵

云何菩薩遂求愛語？

【V2 標】

亥二、標

當知此語略有八種。

【V3 列】

亥三、列

謂諸菩薩依四淨語，起八聖語，是名菩薩遂求愛語。

【V4 釋2】

【W1 四淨語】

亥四、釋2　天一、四淨語

四淨語者，謂離妄語及以離間、麤惡、綺語。

【W2 八聖語】

天二、八聖語

八聖語者，謂見言見，聞言聞，覺言覺，知言知，不見言不見，不聞言不聞，不覺言不覺，不知言不知。

【U8 二世樂愛語3】

【V1 徵】

戌八、二世樂愛語3　亥一、徵

云何菩薩此世他世樂愛語？

【V2 標】

亥二、標

當知此語略有九種。

【V3 列】

亥三、列

一、說正法斷親屬難愁憂愛語，二、說正法斷財位難愁憂愛語，三、說正法斷無病難愁憂愛語，四、說正法斷淨戒難眾苦愛語，五、說正法斷正見難眾苦愛語，六、說正法讚美淨戒圓滿愛語，七、說正法讚美正見圓滿愛語，八、說正法讚美軌則圓滿愛語，九、說正法讚美正命圓滿愛語。

當知此語略有九種等者：此中前五種難，即五衰損之異名。謂眷屬衰損、財位衰損、無病衰損、淨戒衰損、正見衰損。由是因緣，住諸苦惱，故生愁憂。菩薩為說正法，能善開解，令得遠離，說彼名斷。於戒品中，略說少分應知。（陵本四十卷十頁3288）

【U9 清淨愛語3】

【V1 徵】

戌九、清淨愛語3　亥一、徵

云何菩薩清淨愛語？

【V2 標】

亥二、標

當知此語有二十種。

【V3 指】

亥三、指

謂二十相宣說正法，應知如前力種性品。

當知此語有二十種等者：力種性品說：菩薩說正法相略有二十。如彼應知。（陵本三十八卷十七頁3158）

【T2 利行2】

【U1 總標2】

【V1 徵】

酉二、利行2　戌一、總標2　亥一、徵

云何菩薩利行？

【V2 釋2】

【W1 指共相】

亥二、釋2　天一、指共相

謂此利行廣如愛語，應知其相。

【W2 明差別】

天二、明差別

於利行中餘差別義，我今當說。謂諸菩薩，由一切品差別愛語，隨說彼彼趣義利行，饒益有情，故名利行。

由一切品差別愛語者：前說愛語，略為二種。一、隨世儀軌語，二、順正法教語，是名一切品。即於此中，若慰喻語、若慶悅語、若勝益語，名一切品差別。

【U2 別辨9】

【V1 自性利行3】

【W1 徵】

戌二、別辨9　亥一、自性利行3　天一、徵

云何菩薩自性利行？

【W2 釋】

天二、釋

謂諸菩薩由彼愛語，為諸有情示現正理，隨其所應，於諸所學隨義利行，法隨法行。如是行中，安住悲心、無愛染心，勸導、調伏、安處、建立。

【W3 結】

天三、結

是名略說利行自性。

為諸有情示現正理等者：聲聞地說，隨順學法略有十種，謂能對治十種違逆學法應知。（陵本二十八卷四頁2336）是名於諸所學隨義利行。身語意業無倒隨轉，正聞思修，是名於諸所學法隨法行。菩薩為諸有情，於彼彼行隨其所應，示現四種真實道理，謂觀待道理、作用道理、證成道理、法爾道理，是名示現正理。

【V2 一切利行2】

【W1 徵】

亥二、一切利行2　天一、徵

云何菩薩一切利行？

【W2 釋2】

【X1 標列種類2】

【Y1 二種】

天二、釋2　地一、標列種類2　玄一、二種

當知此行略有二種。一、未成熟有情能成熟利行；二、已成熟有情令解脫利行。

【Y2 三種】

玄二、三種

即此利行復由三門。一、於現法利勸導利行；二、於後法利勸導利行；三、於現法後法利勸導利行。

【X2 隨釋三種3】

【Y1 於現法利勸導利行2】

【Z1 明勸導】

地二、隨釋三種3　玄一、於現法利勸導利行2　黃一、明勸導

於現法利勸導利行者，謂正勸導，以法業德，招集、守護、增長財位，當知是名於現法利勸導利行。

【Z2 釋現樂】

黃二、釋現樂

由此能令從他獲得廣大名稱及現法樂；由資具樂，攝受安住。

以法業德招集守護增長財位者：如理尋伺，是名以法。由自勤劬，是名以業。由工巧智，是名以德。由是方便，於彼財位能令獲得，是名招集。能善防護，是名守護。能令廣大，是名增長。

【Y2 於後法利勸導利行2】

【Z1 明勸導】

玄二、於後法利勸導利行2　黃一、明勸導

於後法利勸導利行者，謂正勸導棄捨財位，清淨出家，受乞求行以自存活，當知是名於後法利勸導利行。

【Z2 釋後樂】

黃二、釋後樂

由此能令決定獲得後法安樂，不必獲得現法安樂。

【Y3 於現法後法利勸導利行2】

【Z1 明勸導】

玄三、於現法後法利勸導利行2　黃一、明勸導

於現法後法利勸導利行者，謂正勸導，令在家者、或出家者漸次修行，趣向離欲，當知是名於現法後法利勸導利行。

【Z2 釋俱利】

黃二、釋俱利

由此能令於現法中，得身輕安、得心輕安，安樂而住；於後法中，或生淨天，或無餘依涅槃界中而般涅槃。

令在家者至而般涅槃者：謂受近事律儀，名在家者。由是律儀，漸令修離惡行，遠離諸欲，名漸修行，趣向離欲。此增上力，於現法中，不造諸惡；於後法中，當生欲界清淨天果。若受苾芻律儀，名出家者。由是律儀，漸令修離惡行及離欲行，依世間道及出世道而趣離欲，名漸修行，趣向離欲。依世間道而離欲者，於現法中，得安樂住；於後法中，當生色無色界諸清淨天。依出世道而離欲者，於後法中，當於無餘依妙涅槃界而般涅槃。

【V3 難行利行3】

【W1 徵】

亥三、難行利行3　天一、徵

云何菩薩難行利行？

【W2 標】

天二、標

當知此行略有三種。

【W3 釋3】

【X1 於無善因有情所】

天三、釋3　地一、於無善因有情所

若諸菩薩，於先未有勝善根因諸有情所，能行利行，是名第一難行利行。何以故？彼諸有情難勸導故。

【X2 於極放逸有情所】

地二、於極放逸有情所

若諸菩薩，於有善因現前耽著廣大財位、眾具圓滿諸有情所，能行利行，是名第二難行利行。何以故？彼於廣大極放逸跡、極放逸處耽著轉故。

【X3 於著邪見有情所】

地三、於著邪見有情所

若諸菩薩，於諸外道、著本異道、邪見、邪行諸有情所，能行利行，是名第三難行利行。何以故？彼於自宗愚癡執故，於正法律憎背執故。

【V4 一切門利行3】

【W1 徵】

亥四、一切門利行3　天一、徵

云何菩薩一切門利行？

【W2 標】

天二、標

當知此行略有四種。

【W3 列】

天三、列

謂諸菩薩，不信有情，於信圓滿殷勤勸導，乃至建立；犯戒有情，於戒圓滿殷勤勸導，乃至建立；惡慧有情，於慧圓滿殷勤勸導，乃至建立；慳吝有情，於捨圓滿殷勤勸導，乃至建立。

【V5 善士利行3】

【W1 徵】

亥五、善士利行3　天一、徵

云何菩薩善士利行？

【W2 標】

天二、標

當知此行略有五種。

【W3 列】

天三、列

謂諸菩薩，於真實義勸導有情；於應時宜勸導有情；

於真實義勸導有情等者：謂若宣說超勝四種聖諦相應言論，是名於真實義勸導有情。又若宣說初時所作無倒言論，所謂施論、戒論、生天之論，於諸欲中，能廣開示過患出離清淨品性，是名於應時宜勸導有情。

於能引攝勝妙義利勸導有情；於諸有情柔軟勸導；於諸有情慈心勸導。

於諸有情柔軟勸導等者：謂若諫舉罪時，言不麤獷，名於有情柔軟勸導。起憐愍心，欲作饒益，名於有情慈心勸導。

【V6 一切種利行3】

【W1 徵】

亥六、一切種利行3　天一、徵

云何菩薩一切種利行？

【W2 標】

天二、標

當知此行，六種、七種，總十三種。

【W3 列2】

【X1 六種】

天三、列2　地一、六種

云何六種？謂諸菩薩，若諸有情應攝受者，正攝受之；若諸有情應調伏者，正調伏之；若諸有情憎背聖教，除其恚惱；若諸有情處中住者，令入聖教；若諸有情已入聖教，正於三乘令其成熟；若諸有情已成熟者，令得解脫。

【X2 七種2】

【Y1 徵】

地二、七種2　玄一、徵

云何七種？

【Y2 釋2】

【Z1 舉善資糧守護長養】

玄二、釋2　黃一、舉善資糧守護長養

謂諸菩薩，安處一分所化有情，於善資糧守護長養。所謂或依下乘出離，或復依於大乘出離。

【Z2 例遠離等2】

【a1 列四種】

黃二、例遠離等2　宇一、列四種

如令所化於善資糧守護長養，如是或於遠離、或於心一境性、或於清淨諸障、或於修習作意，正安處之。

【a2 明安處】

宇二、明安處

若有聲聞、獨覺種性，即於聲聞、獨覺乘中而正安處；若有如來種性有情，即於無上正等菩提最上乘中而正安處。

安處一分所化有情等者：謂於五處如應安立，是名安處。云何五處？一、護養定資糧處，二、遠離處，三、心一境性處，四、障清淨處，五、修作意處。聲聞地中別釋其相。（陵本三十卷五頁2498）此說於善資糧守護長養，乃至或於修習作意，準彼應知。然此安處唯說所化有情，為簡非化， 故言一分。由彼非化無有種性，定不堪任故。

【V7 遂求利行3】

【W1 徵】

亥七、遂求利行3　天一、徵

云何菩薩遂求利行？

【W2 標】

天二、標

當知此行略有八種。

【W3 釋2】

【X1 舉無慚纏】

天三、釋2　地一、舉無慚纏

謂諸菩薩，見諸有情於應慚處為無慚纏之所纏繞，方便開解，令離彼纏。

【X2 例無愧等】

地二、例無愧等

如無慚纏，如是見有於應愧處為無愧纏之所纏繞，若惛沈纏、若睡眠纏、若掉舉纏、若惡作纏、嫉纏、慳纏之所纏繞，方便開解，令離彼纏。

當知此行略有八種等者：此依八纏而得建立，如文可知。

【V8 二世樂利行3】

【W1 徵】

亥八、二世樂利行3　天一、徵

云何菩薩此世他世樂利行？

【W2 標】

天二、標

當知此行略有九種。

【W3 釋3】

【X1 依淨身業】

天三、釋3　地一、依淨身業

謂諸菩薩於他有情，依淨身業，勸令遠離一切殺生；勸令遠離諸不與取；勸令遠離諸欲邪行；勸令遠離一切窣羅、若迷隸耶，及以末陀放逸處酒。

【X2 依淨語業】

地二、依淨語業

依淨語業，勸令遠離一切妄語，勸令遠離諸離間語，勸令遠離諸麤惡語，勸令遠離一切綺語。

【X3 依淨意業】

地三、依淨意業

依淨意業，勸令遠離一切貪欲、瞋恚、邪見。

【V9 清淨利行4】

【W1 徵】

亥九、清淨利行4　天一、徵

云何菩薩清淨利行？

【W2 標】

天二、標

當知此行略有十種。謂諸菩薩於諸有情，依外清淨有五利行，依內清淨有五利行。

【W3 釋2】

【X1 依外清淨4】

【Y1 徵】

天三、釋2　地一、依外清淨4　玄一、徵

云何菩薩於諸有情依外清淨有五利行？

【Y2 列】

玄二、列

一、無罪利行，二、不轉利行，三、漸次利行，四、遍行利行，五、如應利行。

【Y3 釋5】

【Z1 無罪利行】

玄三、釋5　黃一、無罪利行

謂諸菩薩，於諸有情雜惡行者、先惡行者、有罪行者、雜染行者，於諸善中能正安處，是名菩薩於諸有情無罪利行。

於諸有情雜惡行者等者：造不善業，名雜惡行。即於彼業先時所作，名先惡行。生現法罪、生後法罪、生俱法罪，名有罪行。由貪瞋癡為因緣起，名雜染行。

【Z2 不轉利行】

黃二、不轉利行

又諸菩薩於諸有情，不於非解脫、非定清淨處，求為真解脫、求為定清淨者，即於其中能正勸導，是名菩薩於諸有情不轉利行。

不於非解脫非定清淨處等者：若諸有情，以正方便求真解脫及定清淨，不以非方便求，是則名為不於非解脫、非定清淨處，求為真解脫、求為定清淨者。菩薩於中能正勸導，令非方便畢竟不轉，是故名為不轉利行。

【Z3 漸次利行】

黃三、漸次利行

又諸菩薩，於諸有情先審觀察。知劣慧者為說淺法，隨轉麤近教授教誡；知中慧者為說中法，隨轉處中教授教誡；知廣慧者為說深法，隨轉幽微教授教誡。令其漸次修集善品，是名菩薩於諸有情漸次利行。

【Z4 遍行利行】

黃四、遍行利行

又諸菩薩，於諸四姓乃至天人一切有情，隨力隨能行義利行、求利樂者，即於其中隨類勸導，是名菩薩於諸有情遍行利行。

於諸四姓等者：謂諸世間剎帝利眾、婆羅門眾、吠舍眾、戍陀羅眾，是名四姓。又眾會中八眾差別，一、剎帝利眾，二、婆羅門眾，三、長者眾，四、沙門眾，五、四大天王眾，六、三十三天眾，七、焰摩天眾，八、梵天眾，是名天人一切有情。

【Z5 如應利行】

黃五、如應利行

又諸菩薩於諸有情，若於自義諸善法品，隨下中上功能差別可勸導者，及由方便功能差別可勸導者，隨其所應，於彼、如彼方便勸導，是名菩薩於諸有情如應利行。

【Y4 結】

玄四、結

是名菩薩於諸有情依外清淨五種利行。

若於自義諸善法品等者：謂諸聲聞、獨覺、菩薩，為求自義法隨法行有多品類，名於自義諸善法品。彼諸有情，或為軟根、或為中根、或為利根，名下中上功能差別。依彼有情種姓根行別故，建立三乘聖道，令得自義，是名方便功能差別。菩薩於彼三乘種姓有情，如彼三乘聖道方便而為勸導，是故名為如應利行。

【X2 依內清淨3】

【Y1 徵】

地二、依內清淨3　玄一、徵

云何菩薩於諸有情依內清淨五種利行？

【Y2 釋5】

【Z1 由悲意樂】

玄二、釋5　黃一、由悲意樂

謂諸菩薩，於諸有情起廣大悲意樂現前而行利行。

【Z2 由心無倦】

黃二、由心無倦

又諸菩薩，於諸有情所作義利，雖受一切大苦劬勞，而心無倦，深生歡喜，為諸有情而行利行。

【Z3 由心謙下】

黃三、由心謙下

又諸菩薩，雖現安處最勝第一圓滿財位，而自謙下，如奴如僕，亦如孝子、旃荼羅子，其心卑屈，離憍離慢及離我執，於諸有情而行利行。

【Z4 由實哀憐】

黃四、由實哀憐

又諸菩薩，於諸有情心無愛染、無有虛偽，真實哀憐而行利行。

於諸有情心無愛染等者：決擇分說：若諸菩薩，於己有恩諸有情所，隨順恩想，相續發起親友意樂，以有染心，方便攝受欲為朋黨，當知有罪。或於有怨諸有情所，隨順怨想，相續發起怨讎意樂，有穢濁心，當知有罪。或於無恩無怨諸有情所，相續發起中庸意樂、放捨意樂，當知有罪。（陵本七十五卷四頁5757）今說於諸有情心無愛染，翻彼應知。又諸菩薩，於諸有情饒益方便，於大菩提趣證方便，無顛倒智俱行勝解，是名菩薩無虛妄意樂。如增上意樂品說。（陵本四十七卷十一頁3766）此說無有虛偽，義應準知。

【Z5 由畢竟慈】

黃五、由畢竟慈

又諸菩薩，於諸有情生起畢竟無復退轉慈愍之心而行利行。

【Y3 結】

玄三、結

是名菩薩於諸有情依內清淨五種利行。

【W4 結】

天四、結

如是依於內外清淨各五利行，總有十種，是名菩薩清淨利行。

【T3 同事2】

【U1 徵】

酉三、同事2　戌一、徵

云何菩薩同事？

【U2 釋2】

【V1 總顯略義2】

【W1 釋同事名】

戌二、釋2　亥一、總顯略義2　天一、釋同事名

謂諸菩薩，若於是義、於是善根勸他受學，即於此義、於此善根或等或增自現受學。如是菩薩與他事同，故名同事。

若於是義者：攝異門分說：是所求事故、能引義利故，名之為義，可愛樂 故、無有罪故。（陵本八十三卷十七頁6329）此中義言，應準彼釋。

【W2 成就所作3】

【X1 標】

天二、成就所作3　地一、標

所化有情知此菩薩所修同事，便於自已受學善根堅固決定，無有退轉。

【X2 徵】

地二、徵

何以故？

【X3 釋2】

【Y1 令無疑慮】

地三、釋2　玄一、令無疑慮

彼作是思：菩薩勸我所受學者，定能為我利益安樂。由此菩薩所授我者，即於其中自現行故，無有知無利益安樂自現行者。

【Y2 令無反詰】

玄二、令無反詰

非諸菩薩如是同事勸導有情，他得詰言：汝自於善不能受學，云何以善殷勤勸導，數數教授教誡於他？汝應從他殷勤諮受、教授教誡。

【V2 四句分別2】

【W1 總標】

亥二、四句分別2　天一、總標

有諸菩薩是他同事，而不自顯與他同事；有諸菩薩非他同事，而自顯現與他同事；有諸菩薩是他同事，亦自顯現與他同事；有諸菩薩非他同事，亦不自顯與他同事。

【W2 別釋4】

【X1 第一句】

天二、別釋4　地一、第一句

第一句者，謂有菩薩與諸菩薩功德威力皆悉平等，於菩薩道自謂為師，功德威力與等菩薩隱自善故，而不顯己功德威力。

於菩薩道自謂為師等者：謂彼功德威力與等菩薩，於彼徒眾教授教誡正現前時，名於菩薩道自謂為師。

【X2 第二句】

地二、第二句

第二句者，謂諸菩薩，見有下劣信解有情，於甚深處心生怖畏，便正思擇， 為欲方便化導彼故，自現己身與其同法。所謂下於旃荼羅類乃至狗類，欲作 饒益、欲除災患、欲調、欲化，故思於彼旃荼羅、狗同分中生。

【X3 第三句】

地三、第三句

第三句者，謂諸菩薩，見所化者所受善根猶可搖動，為令堅住，現與同事或等或增。

【X4 第四句】

地四、第四句

第四句者，謂諸菩薩自行放逸，棄捨他事。

【Q2 總辨2】

【R1 作業2】

【S1 標略說】

午二、總辨2　未一、作業2　申一、標略說

如是已說多種施、戒，廣說乃至最後同事。其中所有波羅蜜多，能自成熟一切佛法；所有攝事，能成熟他一切有情。當知略說菩薩一切善法作業。

【S2 辨因緣3】

【T1 總標】

申二、辨因緣3　酉一、總標

又如前說多種施、戒，廣說乃至最後同事，如是眾多助菩提分無量善法，由三因緣應知現行，由二因緣應知最勝，由三因緣應知清淨。

【T2 別釋3】

【U1 現行】

酉二、別釋3　戌一、現行

謂由身語意三因緣故，應知現行。

【U2 最勝2】

【V1 標】

戌二、最勝2　亥一、標

彼諸善法由廣大故、無雜染故，應知最勝。亦名無上、亦名不共。

【V2 釋2】

【W1 由廣大2】

【X1 標】

亥二、釋2　天一、由廣大2　地一、標

當知此中，由有情無別故、事無別故、時無別故，名為廣大。

【X2 釋3】

【Y1 有情無別】

地二、釋3　玄一、有情無別

有情無別者，謂諸菩薩，普於一切有情處所，普為一切法界有情，修行如是施等善根，非專為己。

普為一切法界有情者：謂諸有情，於法界無量中，由種種法或染或淨差別可得，是故名為一切法界有情。

【Y2 事無別】

玄二、事無別

事無別者，謂諸菩薩，普於一切及一切種施等善根精勤受學。

【Y3 時無別】

玄三、時無別

時無別者，謂諸菩薩，恆常無間不離加行、不捨善軛，若晝若夜、現法後法，即由此因，施等善根常行無替。

【W2 由無雜染3】

【X1 標】

天二、由無雜染3　地一、標

當知此中，由四種相成無雜染。

【X2 釋4】

【Y1 淨歡喜俱】

地二、釋4　玄一、淨歡喜俱

謂諸菩薩懷歡喜心修諸善法；由是因緣，無苦、無憂、無諸變悔。

【Y2 無不平等】

玄二、無不平等

又諸菩薩不損惱他、不著見趣、不雜惡行修行施等無量善根。

【Y3 殷重】

玄三、殷重

又諸菩薩殷重遍體，於其施等無量善法唯見功德、唯見真實、唯見寂靜，極善決定，不從他緣、非餘引奪而正受學。

【Y4 無依】

玄四、無依

又諸菩薩不因所修施等善法希異熟果，或轉輪王、或天帝釋、或魔、或梵；亦不於他希求返報。無所依止，不依一切利養恭敬世俗名譽，乃至不依養活身命。

【X3 結】

地三、結

由如是相淨歡喜俱、無不平等、殷重、無依，修行施等，廣說乃至同事為後無量善法，名無雜染。

無不平等者：此不平等，謂不善行。決擇分說：由非愛果義，名不平等行故。（陵本六十二卷四頁4977）此配前說不損惱他、不著見趣、不雜惡行。

【U3 清淨2】

【V1 標】

戌三、清淨2　亥一、標

由熾然故、無動轉故、善清淨故，應知清淨。

【V2 釋2】

【W1 熾然無動2】

【X1 標】

亥二、釋2　天一、熾然無動2　地一、標

若諸菩薩已入清淨意樂地者，一切善根熾然無動。

【X2 釋2】

【Y1 熾然】

地二、釋2　玄一、熾然

言熾然者，謂此菩薩意樂淨故，一切善法不由思擇，熾盛現前。

【Y2 無動2】

【Z1 無減】

玄二、無動2　黃一、無減

言無動者，謂此菩薩意樂淨故，隨所獲得、隨所積集所有善法皆無退轉，於當來世能無退減。

【Z2 唯增】

黃二、唯增

如是菩薩，隨所經歷彼彼日夜、隨所過度彼彼自身，所有善法如明分月，唯增無減。

【W2 善清淨】

天二、善清淨

若諸菩薩住到究竟地、或繫屬一生最後有者，所有善法名善清淨。此上更無菩薩地攝勝淨法故。

【T3 總結】

酉三、總結

如是施等同事為後無量善法，三因緣故應知現行，二因緣故應知最勝，三因緣故應知清淨。

【R2 感果2】

【S1 別辨8】

【T1 一切施等】

未二、感果2　申一、別辨8　酉一、一切施等

此中所有一切施、一切戒，廣說乃至一切同事，若多修習、若善清淨、若具圓滿，能感無上正等菩提金剛堅固身、正法久住果。

金剛堅固身正法久住果者：謂於金剛喻定位中，能斷二障，證得菩薩不可思議轉依，是名金剛堅固身。現等正覺，宣說正法，乃至般涅槃後，經爾所時，正行未滅、正法未隱，是名正法久住。

【T2 難行施等】

酉二、難行施等

此中所有難行施、難行戒，廣說乃至難行同事，若多修習、若善清淨、若具圓滿，能感如來成就無等希奇法果。

【T3 一切門施等】

酉三、一切門施等

此中所有一切門施、一切門戒，廣說乃至一切門同事，若多修習、若善清淨、若具圓滿，能感如來一切最勝有情天人所供養果。

【T4 善士施等】

酉四、善士施等

此中所有善士施、善士戒，廣說乃至善士同事，若多修習、若善清淨、若具圓滿，能感如來於諸有情無足、二足、四足、多足、有色、無色、有想、無想及以非想非非想處，於此一切有情類中最尊勝果。

【T5 一切種施等】

酉五、一切種施等

此中所有一切種施、一切種戒，廣說乃至一切種同事，若多修習、若善清淨、若具圓滿，能感如來無量殊勝福德所攝三十有二大丈夫相、八十隨好莊嚴身果。

【T6 遂求施等】

酉六、遂求施等

此中所有遂求施、遂求戒，廣說乃至遂求同事，若多修習、若善清淨、若具圓滿，能感如來坐菩提座，一切魔怨不能惱觸、不傾動果。

【T7 二世樂施等】

酉七、二世樂施等

此中所有此世他世樂施、此世他世樂戒，廣說乃至此世他世樂同事，若多修習、若善清淨、若具圓滿，能感如來最勝靜慮、解脫、等持、等至樂果。

【T8 清淨施等】

酉八、清淨施等

此中所有清淨施、清淨戒，廣說乃至清淨同事，若多修習、若善清淨、若具圓滿，能感如來四一切種清淨果。謂所依淨、所緣淨、心淨、智淨。亦感如來三不護、十力、四無所畏、三念住、一切不共佛法極清淨果。

如來四一切種清淨果等者：此中四一切種清淨、三不護、十力、四無所畏、三念住，如建立品別釋其相。（陵本四十九卷十五頁3948）不共佛法總有百四十種，今說一切，是彼少分應知。

【S2 總結】

申二、總結

如是菩薩施等善法，能感無上到究竟果，當知亦感生死流轉順菩薩行所餘無量無邊可愛無罪勝果。

瑜伽師地論科句披尋記卷第四十三

瑜伽師地論科句披尋記卷第四十四

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處供養親近無量品第十六

【P2 供養親近無量品3】

【Q1 總徵】

巳二、供養親近無量品3　午一、總徵

云何菩薩供養、親近、修習無量？

【Q2 嗢柁南標】

午二、嗢柁南標

嗢柁南曰：供三寶　親善友　修無量　最為後

【Q3 長行釋3】

【R1 供三寶2】

【S1 別顯供養2】

【T1 舉供如來5】

【U1 徵】

午三、長行釋3　未一、供三寶2　申一、別顯供養2　酉一、舉供如來5　戌一、徵

云何菩薩於如來所供養如來？

【U2 標】

戌二、標

當知供養略有十種。

【U3 列】

戌三、列

一、設利羅供養，二、制多供養，三、現前供養，四、不現前供養，五、自作供養，六、教他供養，七、財敬供養，八、廣大供養，九、無染供養，十、正行供養。

【U4 釋6】

【V1 設利羅供養】

戌四、釋6　亥一、設利羅供養

若諸菩薩，親現供養如來色身，是名設利羅供養。

【V2 制多供養】

亥二、制多供養

若諸菩薩，於為如來所造一切若窣堵波、若龕、若臺、若故制多、新制多所設諸供養，是名制多供養。

【V3 現前不現前供養2】

【W1 別顯種類2】

【X1 現前供養2】

【Y1 供一佛等】

亥三、現前不現前供養2　天一、別顯種類2　地一、現前供養2　玄一、供一佛等

若諸菩薩，於如來身、或制多所親面對前，現矚現見而設供養，是名現前供養。

【Y2 供多佛等2】

【Z1 舉思惟2】

【a1 明法性】

玄二、供多佛等2　黃一、舉思惟2　宇一、明法性

若諸菩薩，於如來所、若制多所，現前施設供養具時，發起增上意樂俱心、淨信俱心，作是思惟：若一如來法性，即是去來今世一切如來法性；若一如來制多法性，即是十方無邊無際一切世界所有如來制多法性。

【a2 明供養】

宇二、明供養

是故我今供現如來，即是供養其餘三世一切如來；供現制多，即是供養其餘十方無邊無際一切世界若窣堵波、若龕、若臺、若故制多、若新制多。

【Z2 結得名】

黃二、結得名

當知是名菩薩俱供現不現前一切如來及以制多。

發起增上意樂俱心等者：謂於現不現前一切如來及以制多樂俱供養，是名增上意樂俱心。於一切如來一切功德平等平等無有差別生淨勝解，是名淨信俱心。

【X2 不現前供養2】

【Y1 作一切如來想】

地二、不現前供養2　玄一、作一切如來想

若諸菩薩，於不現前一切如來及以制多作如來想，普為三世一切如來、一切十方如來制多施設供養，當知是名菩薩唯供不現前佛及以制多。

【Y2 廣造如來像】

玄二、廣造如來像

若諸菩薩，佛涅槃後，為如來故造立形像，若窣堵波、若龕、若臺，隨力隨能或一或二，或復眾多，乃至百千俱胝等數；如是菩薩於如來所，設不現前弘廣供養，當獲無量大福德果，攝受無量廣大梵福。菩薩由此，能於無量劫大劫中，不墮惡趣。由是因緣，非不圓滿無上正等菩提資糧。

【W2 總辨福果】

天二、總辨福果

此中菩薩，唯供現前佛及制多，應知獲得廣大福果。若唯供養不現前佛及以制多，應知獲得大大福果。若俱供養現不現前佛及制多，應知獲得最大福果，為無有上。

【V4 自作教他供養2】

【W1 別顯種類2】

【X1 自作供養2】

【Y1 唯自手作】

亥四、自作教他供養2　天一、別顯種類2　地一、自作供養2　玄一、唯自手作

若諸菩薩，於如來所、若制多所欲設供養，唯自手作，不使奴婢、作使、朋友、僚庶、親屬，不依懈惰諸放逸處而設供養，是名菩薩自作供養。

【Y2 兼勸他作】

玄二、兼勸他作

若諸菩薩，於如來所、若制多所欲設供養，非唯自作，亦勸父母、妻子、奴婢、作使、朋友、僚庶、親屬，及他國王、王子、大臣、長者、居士、若婆羅門、國邑聚落饒財商主，下至一切男女大小、貧匱苦厄旃荼羅等，及以親教、軌範諸師，共住、近住一切弟子，同梵行者、諸出家者、外道等眾，令於如來、若制多所，隨力隨能作諸供養，當知是名菩薩自他咸共供養。

【X2 教他供養】

地二、教他供養

若諸菩薩，現有少分可供財物，興悲愍心，故思施與貧苦少福無力有情，令於如來、若制多所持用供養，願彼當來多受安樂。彼得此物，供養如來及以制多，菩薩於斯自無所供，當知是名菩薩唯教他設供養。

【W2 總辨福果】

天二、總辨福果

此中菩薩，若唯自供佛及制多，應知獲得廣大福果。若唯教他，應知獲得大大福果。若能自他俱共供養，應知獲得最大福果，為無有上。

【V5 財敬廣大無染供養2】

【W1 別顯種類3】

【X1 財敬供養2】

【Y1 別列2】

【Z1 敬供養】

亥五、財敬廣大無染供養2　天一、別顯種類3　地一、財敬供養2　玄一、別列2　黃一、敬供養

若諸菩薩，於如來所、若制多所，以諸衣服、飲食、臥具、病緣醫藥供身什 物，敬問、禮拜、奉迎、合掌，種種熏香、末香、塗香、華鬘、妓樂、幢蓋、旛燈，歌頌稱讚，五輪歸命，趨繞右旋，而為供養。

【Z2 財供養】

黃二、財供養

或復奉施無盡財供，或復奉施末尼、真珠、琉璃、螺貝、璧玉、珊瑚、硨  磲、瑪瑙、琥珀、金銀、赤珠、右旋如是等寶，或復奉施末尼、環釧、寶璩、印等諸莊嚴具，乃至奉施種種寶鈴，或散珍奇、或纏寶縷而為供養。

【Y2 總結】

玄二、總結

是名菩薩於如來所、若制多所財敬供養。

【X2 廣大供養】

地二、廣大供養

若諸菩薩，於如來所、若制多所，長時施設即上所陳財敬供養，若多供具、若妙供具、

若多供具若妙供具者：謂如前說，奉施無盡財供，名多供具。或復奉施末尼、真珠，乃至或纏寶縷而為供養，名妙供具。

若現在前、不現在前、若自造作、教他造作、若淳淨心猛利勝解現前供養；

若淳淨心猛利勝解等者：住品中說：極歡喜住菩薩，住此住中，由二因緣現見諸佛。乃至廣說既得見已，隨力隨能興一切種恭敬供養，奉施種種上妙樂具。（陵本四十七卷二十四頁3809）此說若淳淨心猛利勝解現前供養，準彼應知。謂彼菩薩淨勝意樂，名淳淨心。彼說由二因緣者，一、由麤淨信，二、由正願力。今說猛利勝解，即彼第一因緣。謂由聽聞菩薩藏說，或由內心發起勝解，信有十方種種異名諸世界中種種異名諸佛如來，由麤淨信俱行之心，求欲現見，如是求已，如實稱遂，當知是名第一因緣。

即以如是所種善根，迴向無上正等菩提，如是七種說名菩薩廣大供養。

如是七種說名菩薩廣大供養者：謂若多供具、若妙供具為二，若現在前、不現在前為二，若自造作、教他造作為二，若淳淨心猛利勝解現前供養為一。如是一切，總成七種。

【X3 無染供養】

地三、無染供養

若諸菩薩，於如來所、若制多所，自手供養不懷輕慢；令他供養；不住放 逸、懈惰、不敬而為供養；不輕棄擲、不散漫心、無雜染心而為供養；不於信佛國王、大臣、諸貴勝前，為財敬故，詐設種種虛事供養；不雌黃塗，不酥灌洗，不以種種局崛羅香、遏迦華等餘不淨物而為供養。如是六種說名菩薩無染供養。

如是六種說名菩薩無染供養者：謂自手供養不懷輕慢為初，餘五供養各為一種，是故成六。

【W2 總辨一切2】

【X1 有財寶2】

【Y1 總標三種】

天二、總辨一切2　地一、有財寶2　玄一、總標三種

又諸菩薩，如是財敬、廣大、無染供養如來及制多時，或自臂力所集財寶，或從他求所獲財寶，或得眾具自在財寶，能為如是種種供養。

【Y2 別辨後一2】

【Z1 辨種類2】

【a1 敬供養3】

【b1 恭敬禮拜】

玄二、別辨後一2　黃一、辨種類2　宇一、敬供養3　宙一、恭敬禮拜

已得眾具自在菩薩，化作化身，或一或二，或復眾多，乃至百千俱胝等數。此一切身皆於如來及制多所恭敬禮拜。

【b2 奉散香等】

宙二、奉散香等

復從如是一一化身，化出多手，或百或千，或過是數。此一切手皆持無量出過諸天上妙華香、殊勝可愛種種珍寶，奉散如來及制多所。

【b3 歌頌稱讚】

宙三、歌頌稱讚

復從如是一切化身，化出無量上妙音聲，歌讚如來廣大甚深真實功德。

【a2 財供養】

宇二、財供養

復從如是一切化身，化出無量最上最妙環釧、璩印、寶莊嚴具，幢蓋、旛燈種種供具，供養如來及以制多。

【Z2 明自在】

黃二、明自在

如是等類，已得眾具自在菩薩所設供養，皆屬自心。

已得眾具自在菩薩者：此說菩薩於無加行無功用無相住中，若暫思惟一切食等諸資生具，悉皆成辦，一切世間工業明處，如其所欲悉能現行；乃至廣說隨於事物發起勝解，如所欲為皆成無異。如住品說。（陵本四十八卷十七頁3867）是名已得眾具自在菩薩。

如是菩薩不更希求如來出世。何以故？由此菩薩已得證入不退轉地，一切佛土往來供養皆無礙故。

【X2 無財寶2】

【Y1 廣大隨喜】

地二、無財寶2　玄一、廣大隨喜

又諸菩薩，若無自力所集財寶，亦無從他求得財寶，及無菩薩所獲眾具自在財寶，可設供養；然於所有或贍部洲、或四大洲、或千世界、二千世界、或復三千大千世界，乃至十方無邊無際諸世界中，下中上品供養如來一切供具，菩薩於彼以淨信俱勝解俱心，周遍思惟，一切隨喜。

週遍思惟一切隨喜者：謂於十方世界一切如來作供養想，是名週遍思惟。於彼一切有情，以其下中上品一切供具設供養者，深心慶悅，生大歡喜，是名一切隨喜。

【Y2 恆當修學】

玄二、恆當修學

如是菩薩少用功力，而興無邊廣大供養，攝受菩提廣大資糧。菩薩於此恆常無間起真善心、起歡喜心，當勤修學。

【V6 正行供養2】

【W1 辨正行2】

【X1 釋2】

【Y1 舉修無量及諸想等】

亥六、正行供養2　天一、辨正行2　地一、釋2　玄一、舉修無量及諸想等

若諸菩薩，少時少時、須臾須臾，乃至下如[穀-禾+牛]牛乳頃，普於一切蠢動有情修習慈悲喜捨俱心，於一切行修無常想、無常苦想、苦無我想，於其涅槃修勝利想，於佛法僧、波羅蜜多修習隨念；少時少時、須臾須臾，於一切法發生少分下劣忍智，信解離言法性真如，起無分別無相心住；何況於此若過若增。

【Y2 例餘守護及一切學】

玄二、例餘守護及一切學

如是守護菩薩所受尸羅律儀，於奢摩他、毗鉢舍那菩提分法精勤修學，亦於一切波羅蜜多及諸攝事正勤修學。

【X2 結】

地二、結

是名菩薩於如來所正行供養。

【W2 讚最勝】

天二、讚最勝

如是供養為最第一、最上、最勝、最妙、無上。如是供養，過前所說具一切種財敬供養，百倍、千倍，乃至鄔波尼殺曇倍。

何況於此若過若增等者：前說修四無量、修種種想、修習隨念，起無相住，名於如來所正行供養。但唯少時少時、須臾須臾，尚為第一、最上、最勝、最妙、無上，何況於此正行供養若過若增。

【U5 結】

戌五、結

由此十相，應知是名具一切種供養如來。

【T2 例供法僧】

酉二、例供法僧

如供養佛，如是供養若法、若僧，隨其所應，當知亦爾。

【S2 總明意樂3】

【T1 標】

申二、總明意樂3　酉一、標

如是菩薩於三寶所，由十種相興供養時，應緣如來發起六種增上意樂。

【T2 列】

酉二、列

一者、無上大功德田，增上意樂；

無上大功德田者：謂於三寶起隨念行，能生無上大功德故。

二者、無上有大恩德，增上意樂；

無上有大恩德者：謂念：諸佛菩薩為我等故，行於無量難行苦行，為說正法，能令證得一切義利，是名無上有大恩德。

三者、一切無足、二足及多足等有情中尊，增上意樂；

一切無足二足及多足等有情中尊者：攝異門分說：無足有情者，如蛇等。二足有情者，謂人等。四足有情者，如牛等。多足有情者，如百足等。（陵本八十三卷四頁6286）又復等言，等取有色、無色有情，有想、無想、非有想非無想有情。如來於此一切有情三種第一，謂由蠢動故、由依止故、由心故。亦如攝異門分說，是名一切有情中尊。

四者、猶如鄔曇妙華極難值遇，增上意樂；五者、獨一出現三千大千世界，增上意樂；六者、一切世出世間功德圓滿一切義依，增上意樂。

一切世出世間功德圓滿等者：攝異門分說：言第一者，於欲行善得圓滿故。所言尊者，於色行善得圓滿故。所言勝者，無色行善得圓滿故。所言上者，超過一切三界世間善圓滿故。言無上者，出世間善得圓滿故。（陵本八十三卷四頁6285）此說一切世出世間功德圓滿，義應準知。由是能作有情一切義利，是名一切義依。

【T3 結】

酉三、結

由是六種增上意樂，於如來所，若於如來法所、僧所，少分思惟而興供養，尚獲無量大功德果，何況其多。

【R2 親善友2】

【S1 總徵】

未二、親善友2　申一、總徵

復次，菩薩成就幾相，能為善友？由幾種相，善友不虛？成就幾相，令善友性作信依處？復有幾種善友菩薩，於所化生為善友事？菩薩幾種親近善友？由幾種想，於善友所聽聞正法？由幾種處，於善友所聽聞法時，於說法師不作異意？

【S2 別辨7】

【T1 眾相圓滿2】

【U1 總標】

申二、別辨7　酉一、眾相圓滿2　戌一、總標

當知菩薩成就八支，能為善友眾相圓滿。

【U2 列釋8】

【V1 住戒】

戌二、列釋8　亥一、住戒

一者、住戒。於諸菩薩律儀戒中妙善安住，無闕無穿。

【V2 多聞】

亥二、多聞

二者、多聞。覺慧成就。

覺慧成就者：堪能簡擇俱生之慧，是名為覺。勤修習故，即於彼義轉更明了，是名為慧。由此覺慧，於善說法能善受持，言善通利、意善尋思、見善通達，是名覺慧成就。

【V3 具證】

亥三、具證

三者、具證。得修所成隨一勝善，逮奢摩他、毗鉢舍那。

得修所成隨一勝善等者：聲聞地說能有所證，即此具證。謂能證得勝無常想、無常苦想、苦無我想，乃至廣說能善為他現三神變教授教誡。（陵本二十五卷一頁2071）是名證得隨一勝善。如是勝善修所成故，由此說言逮奢摩他、毗鉢舍那。

【V4 哀愍】

亥四、哀愍

四者、哀愍。內具慈悲，能捨自己現法樂住，精勤無怠饒益於他。

能捨自己現法樂住者：謂為利他，捨靜慮樂，故意思擇還生欲界故。

【V5 無畏】

亥五、無畏

五者、無畏。為他宣說正法教時，非由恐怖忘失念辯。

非由恐怖忘失念辯者：聲聞地說無有怖畏，即此無畏。由無畏故，於一切法能正憶念，辯才無盡，故作是釋。

【V6 堪忍】

亥六、堪忍

六者、堪忍。於他輕笑、調弄、鄙言、違拒等事，非愛言語、種種惡行皆悉能忍。

【V7 無倦】

亥七、無倦

七者、無倦。其力克彊，能多思擇，處在四眾說正法時，言無謇澀，心不疲厭。

【V8 善辭】

亥八、善辭

八者、善辭。語具圓滿，不壞法性，言辭辯了。

語具圓滿等者：謂若成就最上首語、極美妙語、甚顯了語、易悟解語、樂欲聞語、無違逆語、無所依語、無邊際語，如是名為語具圓滿。如聲聞地說。（陵本二十五卷三頁2078）於實無事離增益執，於實有事離損減執，是名不壞法性。真實義品說二種人，於佛所說法毗奈耶，俱為失壞。（陵本三十六卷十五頁2972）翻彼應知此所說義。語工圓滿，是名言辭辯了。謂由文句等相應，乃至常委分資糧故，能說正法，是名語工圓滿。如攝釋分別釋應知。（陵本八十一卷三頁6171）

【T2 所作不虛2】

【U1 標】

酉二、所作不虛2　戌一、標

若諸菩薩具五種相，眾德相應，能為善友所作不虛。

【U2 列】

戌二、列

一者、於他先欲求作利益安樂；二者、於彼利益安樂如實了知，無顛倒覺；

於彼利益安樂如實了知等者：自他利品中說：菩薩念與眾生有利益品所有安樂，終不念與無利益品所有安樂。菩薩於此無利益品所有安樂，以無倒慧如實了知。乃至廣說。（陵本三十五卷二十一頁2896）此應準知。

三者、於彼善權方便順儀說法，隨眾堪受調伏事中，有能有力；

順儀說法者：力種性品說：菩薩應當安住如法威儀而為他說，非不安住如法威儀。不為無病處高座者而說正法，不為坐者立說正法，不應居後為前行者而說正法，不為覆頭而說正法。（陵本三十八卷十六頁3151）此應準知。

四者、饒益心無厭倦；五者、具足平等大悲，於諸有情劣中勝品心無偏黨。

【T3 作信依處2】

【U1 總標】

酉三、作信依處2　戌一、總標

若諸菩薩成就五相，令善友性作信依處，令他遠聞極生淨信，何況親覩。

令善友性作信依處者：前說成就八支善友眾相圓滿，名善友性。聲聞地說：八因緣故，應知一切種圓滿善友性。（陵本二十五卷一頁2069）彼八因緣，即此八支。由是令他未信生信，已信增長，名信依處。

【U2 列釋5】

【V1 勝妙】

戌二、列釋5　亥一、勝妙

一者、勝妙。威儀圓滿、威儀寂靜、威儀具足，一切支分皆無躁動。

威儀圓滿等者：聲聞地說：於威儀路成就軌則，隨順世間，不越世間；隨順毗奈耶，不越毗奈耶。（陵本二十二卷三頁1896）是名威儀圓滿。又說成就離欲者相，謂離欲者，身業安住，諸根無動，威儀進止無有躁擾，於一 威儀能經時久，不多驚懼，終不數數易脫威儀。（陵本三十三卷二十頁2729）是名威儀寂靜。行時、住時身所作業正知而住，一切成辦無所減少，是名威儀具足。聲聞地說：不應搖身、搖臂、搖頭、跳躑、攜手、叉腰、竦肩入施主家，不應輒坐所不許座，不應不審觀座而坐，不應放縱一切身分，不應翹足、不應交足、不太狹足、不太廣足，端嚴而坐。（陵本二十四卷十七頁2055）於此一切所不應行不起毀犯，是名一切支分皆無躁動。

【V2 敦肅】

亥二、敦肅

二者、敦肅。三業現行無掉無擾。

三業現行無掉無擾者：聲聞地說離欲者相，如次顯示身語意業無掉無擾。（陵本三十三卷二十頁2729）此應準釋。

【V3 無矯】

亥三、無矯

三者、無矯。不為誑他，故思詐現嚴整威儀。

【V4 無嫉2】

【W1 無不堪忍】

亥四、無嫉2　天一、無不堪忍

四者、無嫉。終不於他說法所得利養恭敬生不堪忍，而常自勵請他說法；復恆勸餘於彼廣施利養恭敬，無諂偽心。

【W2 倍生歡喜】

天二、倍生歡喜

又常於他其心純淨，見彼說法及得財敬，深生隨喜。如自所獲利養恭敬，心生歡喜，見他所得利養恭敬，其心歡喜復過於是。

【V5 儉約】

亥五、儉約

五者、儉約。尠儲器物，隨得隨捨。

【T4 為善友事3】

【U1 標】

酉四、為善友事3　戌一、標

善友菩薩由五種相，於所化生為善友事。

【U2 列】

戌二、列

一、能諫舉，二、能令憶，三、能教授，四、能教誡，五、能說法。

【U3 指】

戌三、指

如是諸句廣辯應知如聲聞地。教授教誡，廣說如前力種性品。

如是諸句廣辯等者：聲聞地說：善能諫舉、善作憶念、善能教授、善能教誡、善說正法。與此正同，如彼廣辯應知。（陵本二十五卷三頁2078）又諸菩薩教授有八，教誡有五，如前力種性品廣說應知。（陵本三十八卷二十頁3166）

【T5 親近善友2】

【U1 標】

酉五、親近善友2　戌一、標

當知菩薩由四種相，方得圓滿親近善友。

【U2 列】

戌二、列

一、於善友有病無病隨時供侍，恆常發起愛敬淨信。二、於善友隨時敬問、禮拜、奉迎、合掌、殷勤，修和敬業而為供養。三、於善友如法衣服、飲食、臥具、病緣醫藥資身什物隨時供養。四、於善友若正依止，於如法義若合若離，隨自在轉，無有傾動，如實顯發，作奉教心，隨時往詣恭敬、承事、請問、聽受。

於如法義若合若離等者：謂以善友為正依止，於其教授教誡既聽受已，如其法義，若所開許、若所遮止，身語意業無倒隨轉，於所開許無倒修證，於所遮止無倒遠離，是名於如法義若合若離，隨自在轉。不為外道異論之所引奪，是名無有傾動。若有違犯，發露悔滅，是名如實顯發。無惱亂 心，唯欲求解，是名作奉教心。如攝異門分說。（陵本八十四卷四頁6362）

【T6 聽聞正法2】

【U1 總標】

酉六、聽聞正法2　戌一、總標

若諸菩薩欲聽法時，作五種想，應從善友聽聞正法。

【U2 列釋5】

【V1 作寶想】

戌二、列釋5　亥一、作寶想

一、作寶想。難得義故。

【V2 作眼想】

亥二、作眼想

二、作眼想。能得廣大俱生妙慧因性義故。

能得廣大俱生妙慧因性義故者：此中妙慧，謂即大菩提果。能於一切所知如實覺了，是名廣大。於當來世，無師自然成等正覺，是名俱生。

【V3 作明想】

亥三、作明想

三、作明想。已得廣大俱生慧眼，於一切種如實所知等照義故。

【V4 作大果勝功德想】

亥四、作大果勝功德想

四、作大果勝功德想。能得涅槃及三菩提無上妙跡因性義故。

能得涅槃及三菩提等者：此中涅槃，謂斷菩提。言三菩提者，此云正覺，謂智菩提。能得此果諸菩薩道，是名無上妙跡。

【V5 作無罪大適悅想】

亥五、作無罪大適悅想

五、作無罪大適悅想。於現法中未得涅槃及三菩提，於法如實揀擇止觀無罪大樂因性義故。

於法如實簡擇止觀無罪大樂者：此說七聖財中，由慧聖財，於勝義諦如實覺悟所生之樂。由如是樂無量無邊，無有染汙，是故說名無罪大樂。

【T7 於說法師不作異意3】

【U1 總標】

酉七、於說法師不作異意3　戌一、總標

若諸菩薩欲從善友聽聞法時，於說法師由五種處不作異意，以純淨心屬耳聽法。

【U2 列釋5】

【V1 於壞戒】

戌二、列釋5　亥一、於壞戒

一、於壞戒不作異意。謂不作心：此是破戒，不住律儀，我今不應從彼聽法。

【V2 於壞族】

亥二、於壞族

二、於壞族不作異意。謂不作心：此是卑姓，我今不應從彼聽法。

【V3 於壞色】

亥三、於壞色

三、於壞色不作異意。謂不作心：此是醜陋，我今不應從彼聽法。

【V4 於壞文】

亥四、於壞文

四、於壞文不作異意。謂不作心：此於言辭不善藻飾，我今不應從彼聽法。但依於義，不應依文。

【V5 於壞美】

亥五、於壞美

五、於壞美不作異意。謂不作心：此語麤惡，多懷忿恚，不以美言宣說諸法，我今不應從彼聽法。

此語麤惡多懷忿恚者：有尋有伺地說：趣涅槃宮，故名先首。文句可味，故名美妙。善釋文句，故名分明。顯然有趣，故名易可解了。攝受正法，故名可施功勞。離愛味心之所發起，故名無所依止。不過度量，故名非可厭逆。相續廣大，故名無邊無盡。與此相翻，名麤惡語。（陵本八卷十二頁600）此說麤惡，應準彼釋。於說法時，有所訶擯，是名多懷忿恚。

【U3 總辨2】

【V1 出所應】

戌三、總辨2　亥一、出所應

如是菩薩欲聽法時，於是五處不應作意，但應恭敬攝受正法，於說法師未嘗見過。

【V2 斥不應】

亥二、斥不應

若有菩薩其慧微劣，於說法師心生嫌鄙，不欲從其聽聞正法，當知此行不求自利，退失勝慧。

【R3 修無量4】

【S1 徵】

未三、修無量4　申一、徵

云何菩薩修四無量慈、悲、喜、捨？

【S2 標】

申二、標

謂諸菩薩略有三種修四無量。

【S3 列】

申三、列

一者、有情緣無量，二者、法緣無量，三者、無緣無量。

【S4 釋2】

【T1 略辨四種2】

【U1 釋3】

【V1 標安立】

申四、釋2　酉一、略辨四種2　戌一、釋3　亥一、標安立

若諸菩薩，於其三聚一切有情，安立以為無苦無樂、有苦、有樂。

【V2 釋四相4】

【W1 慈無量2】

【X1 顯差別3】

【Y1 有情緣慈】

亥二、釋四相4　天一、慈無量2　地一、顯差別3　玄一、有情緣慈

於其最初欲求樂者，發起與樂增上意樂，普緣十方，安住無倒有情勝解，修慈俱心，當知是名有情緣慈。

安住無倒有情勝解者：謂於有情或為親品、或為怨品、或為中品，平等發起利益意樂，於定地中安住勝解作意故。廣如聲聞地說。（陵本二十六卷二十二頁2239）

【Y2 法緣慈】

玄二、法緣慈

若諸菩薩，住唯法想增上意樂，正觀唯法假說有情，修慈俱心，當知即此名法緣慈。

【Y3 無緣慈】

玄三、無緣慈

若諸菩薩，復於諸法遠離分別，修慈俱心，當知即此名無緣慈。

【X2 例餘三】

地二、例餘三

如有情緣、法緣、無緣三慈差別，悲、喜、捨三，當知亦爾。

【W2 悲無量】

天二、悲無量

若諸菩薩，於有苦者，發起除苦增上意樂，普緣十方修悲俱心，是名為悲。

【W3 喜無量】

天三、喜無量

若諸菩薩，於有樂者，發起隨喜增上意樂，普緣十方修喜俱心，是名為喜。

【W4 捨無量】

天四、捨無量

若諸菩薩，即於如是無苦無樂、有苦、有樂三種有情，隨其次第，發起遠離癡瞋貪惑增上意樂，普緣十方修捨俱心，是名為捨。

發起遠離癡瞋貪惑者：謂於無苦無樂有情，發起遠離癡惑意樂，由說不苦不樂受無明所隨增故。於有苦有情，發起遠離瞋惑意樂，由苦受中多生憎恚，說彼瞋所隨增故。於有樂有情，發起遠離貪惑意樂，由樂受中多生染著，說彼貪所隨增故。

【V3 總料簡2】

【W1 共不共】

亥三、總料簡2　天一、共不共

此中菩薩慈等無量有情緣者，當知其相與外道共。若法緣者，當知其相與諸聲聞及獨覺共，不共外道。若無緣者，當知其相不共一切聲聞、獨覺，及諸外道。

【W2 意樂攝】

天二、意樂攝

又諸菩薩三種無量，應知安樂意樂所攝，謂慈、悲、喜。一種無量，應知利益意樂所攝，是謂為捨。

【U2 結】

戌二、結

如是菩薩一切無量，名為哀愍。以諸菩薩成就此故，名哀愍者。

【T2 廣悲無量3】

【U1 悲所緣2】

【V1 百一十苦3】

【W1 總標】

酉二、廣悲無量3　戌一、悲所緣2　亥一、百一十苦3　天一、總標

此中菩薩，於有情界觀見一百一十種苦，於諸有情修悲無量。何等名為百一十苦？

【W2 別列2】

【X1 前五十五10】

【Y1 一苦】

天二、別列2　地一、前五十五10　玄一、一苦

謂有一苦。依無差別流轉之苦，一切有情無不皆墮流轉苦故。

【Y2 二苦】

玄二、二苦

復有二苦。一、欲為根本苦。謂可愛事若變、若壞所生之苦。

欲為根本苦等者：欲有二種。一者、煩惱欲，二者、事欲。由有煩惱欲故，彼諸事欲若變、若壞，便有憂歎苦熱惱生，名可愛事若變、若壞所生之苦，由是說欲為根本苦。

二、癡異熟生苦。謂若猛利體受所觸，即於自體執我我所，愚癡迷悶，生極怨嗟。由是因緣，受二箭受，謂身箭受及心箭受。

癡異熟生苦等者：於異熟自體苦受生時，愚癡迷悶，生極怨嗟，是名癡異熟生苦。言受二箭受者，謂由猛利體受所觸為其因緣，受身箭受；愚癡迷悶，生極怨嗟為其因緣，受心箭受。攝異門分說：云何當觀苦受如箭？謂如毒箭，乃至現前常惱壞故。（陵本八十三卷十五頁6321）有尋有伺地說：不靜相故，遠所隨故，名為箭。（陵本八卷六頁567）此中箭義，應如是知。

【Y3 三苦】

玄三、三苦

復有三苦。一、苦苦，二、行苦，三、壞苦。

【Y4 四苦】

玄四、四苦

復有四苦。一、別離苦，謂愛別離所生之苦。二、斷壞苦，謂由棄捨眾同分死所生之苦。三、相續苦，謂從此後，數數死生，展轉相續所生之苦。四、畢竟苦，謂定無有般涅槃法諸有情類五取蘊苦。

【Y5 五苦】

玄五、五苦

復有五苦。一、貪欲纏緣苦，二、瞋恚纏緣苦，三、惛沈睡眠纏緣苦，四、掉舉惡作纏緣苦，五、疑纏緣苦。

【Y6 六苦】

玄六、六苦

復有六苦。一、因苦，習惡趣因故。二、果苦，生諸惡趣故。三、求財位苦。四、勤守護苦。五、無厭足苦。六、變壞苦。如是六種總說為苦。

如是六種總說為苦者：此中六苦，總相宣說，非依自相與餘苦別，故作是說。

【Y7 七苦】

玄七、七苦

復有七苦。一、生苦，二、老苦，三、病苦，四、死苦，五、怨憎會苦，六、愛別離苦，七、雖復希求而不得苦。

復有七苦等者：此說七苦，各由五相。如決擇分釋應知。（陵本六十一卷十四頁4933）

【Y8 八苦】

玄八、八苦

復有八苦。一、寒苦。二、熱苦。三、饑苦。四、渴苦。五、不自在苦。六、自逼惱苦，謂無繫等諸外道類。七、他逼惱苦，謂遭遇他手塊等觸、蚊蝱等觸。八、一類威儀多時住苦。

不自在苦者：謂飲食等匱乏所作俱生之苦，不自在故。

【Y9 九苦】

玄九、九苦

復有九苦。一、自衰損苦，二、他衰損苦，三、親屬衰損苦，四、財位衰損苦，五、無病衰損苦，六、戒衰損苦，七、見衰損苦，八、現法苦，九、後法苦。

【Y10 十苦】

玄十、十苦

復有十苦。一、諸食資具匱乏苦，二、諸飲資具匱乏苦，三、騎乘資具匱乏苦，四、衣服資具匱乏苦，五、莊嚴資具匱乏苦，六、器物資具匱乏苦， 七、香鬘塗飾資具匱乏苦，八、歌舞妓樂資具匱乏苦，九、照明資具匱乏苦，十、男女給侍資具匱乏苦。

【X2 後五十五2】

【Y1 總標列】

地二、後五十五2　玄一、總標列

當知復有餘九種苦。一、一切苦，二、廣大苦，三、一切門苦，四、邪行苦，五、流轉苦，六、不隨欲苦，七、違害苦，八、隨逐苦，九、一切種苦。

【Y2 隨別廣9】

【Z1 一切苦】

玄二、隨別廣9　黃一、一切苦

一切苦中，復有二苦。一、宿因所生苦，二、現緣所生苦。

【Z2 廣大苦】

黃二、廣大苦

廣大苦中，復有四苦。一、長時苦，二、猛利苦，三、雜類苦，四、無間苦。

【Z3 一切門苦】

黃三、一切門苦

一切門苦中，亦有四苦。一、那落迦苦，二、傍生苦，三、鬼世界苦，四、善趣所攝苦。

【Z4 邪行苦】

黃四、邪行苦

邪行苦中，復有五苦。一、於現法中犯觸於他，他不饒益所發起苦。

於現法中犯觸於他等者：謂若於他若罵、若瞋、若打、若弄，名犯觸他。由是他罵、他瞋、他打、他弄還報於自，是名他不饒益。

二、受用種種不平等食，界不平等所發起苦。

受用種種不平等食等者：謂食極少、或食極多、或食不宜、或食不消，是名不平等食。由是因緣，令身饑羸，或生疾病，是名界不平等。

三、即由現法苦所逼切，自然造作所發起苦。

即由現法苦所逼切等者：此如宿作因論者。謂現所受苦，皆由宿作為因。於現法中極自苦行，是故彼苦名邪行苦。

四、由多安住非理作意，所受煩惱、隨煩惱纏所起諸苦。五、由多發起諸身語意種種惡行，所受當來諸惡趣苦。

【Z5 流轉苦2】

【a1 標列】

黃五、流轉苦2　宇一、標列

流轉苦中，復有六種輪轉生死不定生苦。一、自身不定，二、父母不定，三、妻子不定，四、奴婢、僕使不定，五、朋友、宰官、親屬不定，六、財位不定。

【a2 隨釋3】

【b1 自身不定】

宇二、隨釋3　宙一、自身不定

自身不定者，謂先為主，後為僕隸。

【b2 父母不定】

宙二、父母不定

父母等不定者，謂先為父母乃至親屬，後時輪轉，反作怨害及惡知識。

【b3 財位不定】

宙三、財位不定

財位不定者，謂先大富貴，後極貧賤。

【Z6 不隨欲苦】

黃六、不隨欲苦

不隨欲苦中，復有七苦。一、欲求長壽，不隨所欲，生短壽苦。二、欲求端正，不隨所欲，生醜陋苦。三、欲生上族，不隨所欲，生下族苦。四、欲求大富，不隨所欲，生貧窮苦。五、欲求大力，不隨所欲，生羸劣苦。六、欲求了知所知境界，不隨所欲，愚癡無智現行生苦。七、欲求勝他，不隨所欲，反為他勝而生大苦。

【Z7 違害苦】

黃七、違害苦

違害苦中，復有八苦。一、諸在家者，妻子等事損減生苦。

妻子等事損減生苦者：此即親屬衰損苦、財位衰損苦應知。

二、諸出家者，貪等煩惱增益生苦。

貪等煩惱增益生苦者：此即貪等五蓋，及與貪等八種尋思應知。

三、饑儉逼惱之所生苦。四、怨敵逼惱之所生苦。五、曠野、險難、迫迮逼惱之所生苦。六、繫屬於他之所生苦。七、支節不具損惱生苦。八、殺縛、  斫截、捶打、驅擯逼惱生苦。

【Z8 隨逐苦3】

【a1 標】

黃八、隨逐苦3　宇一、標

隨逐苦中，復有九苦。

【a2 釋2】

【b1 世法苦】

宇二、釋2　宙一、世法苦

依世八法，有八種苦。一、壞法壞時苦，二、盡法盡時苦，三、老法老時苦，四、病法病時苦，五、死法死時苦，六、無利苦，七、無譽苦，八、有譏苦。是名八苦。

【b2 希求苦】

宙二、希求苦

九、希求苦。

【a3 結】

宇三、結

如是總說名隨逐苦。

【Z9 一切種苦3】

【a1 標】

黃九、一切種苦3　宇一、標

一切種苦中，復有十苦。

【a2 釋2】

【b1 五樂所治苦】

宇二、釋2　宙一、五樂所治苦

謂如前說五樂所治有五種苦。一、因苦，二、受苦，三、唯無樂苦，四、受不斷苦，五、出離、遠離、寂靜、菩提樂所對治，家、欲界結、尋、異生苦。是名五苦。

前說五樂所治等者：自他利品中說：菩薩安樂種類自利利他，略說應知五樂所攝。一者、因樂，二者、受樂，三者、苦對治樂，四者、受斷樂，五者、無惱害樂。（陵本三十五卷十九頁2891）今說彼五所治，有五種苦。言因苦者，謂是苦因說名為苦，此為因樂之所對治。言受苦者，即苦自性說名為苦，此為受樂之所對治。唯無樂苦者，謂由寒熱、饑渴等苦正現前時，名之為苦，此為苦對治樂之所對治。受不斷苦者，謂除滅想受定，於餘一切受不斷位說名為苦，由依勝義，諸所有受皆說為苦故，此為受斷樂之所對治。無惱害樂復有四別，一、出離樂，二、遠離樂，三、寂靜樂，四、菩提樂。亦如自他利品中說。（陵本三十五卷二十頁2893）由出離樂，能治居家迫迮種種大苦。由遠離樂，能治欲界諸結之所生苦。由寂靜樂，能治欲、恚、害尋，及與出離、無恚、無害諸尋之所生苦。由菩提樂，能治異生流轉五趣之苦。如是故說五樂所治有五種苦。

【b2 逼迫等苦】

宙二、逼迫等苦

復有五苦。一、逼迫苦，二、眾具匱乏苦，三、界不平等苦，四、所愛變壞苦，五、三界煩惱品麤重苦。是名五苦。

【a3 結】

宇三、結

前五此五，總十種苦，當知是名一切種苦。

【W3 總結】

天三、總結

前五十五，今五十五，總有一百一十種苦，是菩薩悲所緣境界。緣此境故，諸菩薩悲生起、增長、修習圓滿。

生起增長修習圓滿者：悲若未生，能令生起；悲若已生，能令增長及修圓滿。

【V2 十九種苦2】

【W1 標】

亥二、十九種苦2　天一、標

又諸菩薩於大苦蘊，緣十九苦，發起大悲。

【W2 釋2】

【X1 出種類2】

【Y1 徵】

天二、釋2　地一、出種類2　玄一、徵

何等名為十九種苦？

【Y2 列】

玄二、列

一、愚癡異熟苦，二、行苦所攝苦，三、畢竟苦，四、因苦，五、生苦，六、自作逼惱苦，七、戒衰損苦，八、見衰損苦，九、宿因苦，十、廣大苦，十一、那落迦苦，十二、善趣所攝苦，十三、一切邪行所生苦，十四、一切流轉苦，十五、無智苦，十六、增長苦，十七、隨逐苦，十八、受苦，十九、麤重苦。

緣十九苦發起大悲等者：此十九苦，即前一百一十種苦所攝少分，隨應當知。由此苦境甚深、微細、難了，是故能發菩薩大悲。言無智苦者，謂即前說欲求了知所知境界，不隨所欲，愚癡無智現行生苦。言增長苦者，謂即前說諸出家者，貪等煩惱增益生苦。言麤重苦者，謂即前說三界煩惱品麤重苦。餘易可知。

【X2 釋大悲2】

【Y1 總標】

地二、釋大悲2　玄一、總標

由四緣故，悲名大悲。

【Y2 列釋4】

【Z1 由緣甚深】

玄二、列釋4　黃一、由緣甚深

一、緣甚深、微細、難了諸有情苦為境生故。

甚深微細難了諸有情苦者：前說緣十九苦發起大悲，如是諸苦，說名甚深、微細、難了。

【Z2 由長時習】

黃二、由長時習

二、於長時積習成故。謂諸菩薩，經於無量百千大劫積習所成。

【Z3 由猛利作意】

黃三、由猛利作意

三、於所緣猛利作意而發起故。謂諸菩薩，由是作意悲所執持，為息有情眾苦因緣，尚能棄捨百千身命，況一身命及以資財。於一切種治罰大苦，為諸有情悉能堪忍。

【Z4 由極清淨】

黃四、由極清淨

四、極清淨故。謂諸菩薩已到究竟菩薩清淨，若諸如來已到佛地如來清淨。

【U2 悲修習4】

【V1 廣遍一切】

戌二、悲修習4　亥一、廣遍一切

又諸菩薩，由前所說百一十苦，於諸有情修悲心時，則為修習一切菩薩所有悲心。

【V2 能淨意樂】

亥二、能淨意樂

復能速證悲意樂淨，證入菩薩淨意樂地，於諸有情獲得菩薩極親厚心、極愛念心、欲作恩心、無厭倦心、代受苦心、調柔自在有堪能心。

【V3 超諸聲聞】

亥三、超諸聲聞

諸聖聲聞，已得證入苦諦現觀，已到究竟，於苦深遠厭俱行心相續而轉，不如菩薩於諸有情悲前行心，正觀墮在百一十種極大苦蘊。

諸聖聲聞已得證入苦諦現觀等者：此中義顯，諸聖聲聞證苦現觀，或復已到究竟，唯為一身出離苦故，深心厭離純大苦蘊，不如菩薩普為一切有情出離苦故，以大悲心，正觀墮百一十種極大苦蘊。此能觀心，悲為上首，是名悲前行心。

【V4 攝諸善法】

亥四、攝諸善法

菩薩如是以所修悲熏修心故，於內外事，無有少分而不能捨；無戒律儀而不能學；無他怨害而不能忍；無有精進而不能起；無有靜慮而不能證；無有妙慧而不能入。是故如來，若有請問菩薩菩提誰所建立？皆正答言：菩薩菩提悲所建立。

【U3 悲勝利2】

【V1 舉共德】

戌三、悲勝利2　亥一、舉共德

如前所說一一無量，皆有無量菩薩如意圓德隨轉，皆能攝受無量愛果，皆無量種一向妙善無罪隨轉。

皆有無量菩薩如意圓德隨轉者：此顯一一無量所修行相，勝解圓滿具足而住，故作是說。

【V2 顯差別2】

【W1 標】

亥二、顯差別2　天一、標

當知菩薩精勤修習如是無量，能得四種功德勝利。

【W2 列】

天二、列

謂由修習此無量故，先得最勝現法樂住；攝受、增長無量最勝福德資糧；能於無上正等菩提意樂堅固；為欲饒益諸有情故，於生死中，堪能忍受一切大苦。

本地分中菩薩地初持瑜伽處菩提分品第十七之一

【M3 能修學2】

【N1 菩提分法（即菩提分品）3】

【O1 徵】

寅三、能修學2　卯一、菩提分法（即菩提分品）3　辰一、徵

云何菩薩菩提分法？

【O2 嗢柁南標】

辰二、嗢柁南標

嗢柁南曰：慚愧堅力持　無厭論世智　正依無礙解　資糧菩提分 止觀性巧便　陀羅尼正願　三摩地有三　法嗢柁南四

【O3 長行釋15】

【P1 慚愧3】

【Q1 徵起】

辰三、長行釋15　巳一、慚愧3　午一、徵起

云何名為菩薩慚愧？

【Q2 標列】

午二、標列

當知慚愧略有二種。一者、自性，二者、依處。

【Q3 隨釋2】

【R1 自性2】

【S1 釋2】

【T1 別辨相2】

【U1 慚】

午三、隨釋2　未一、自性2　申一、釋2　酉一、別辨相2　戌一、慚

言自性者，謂諸菩薩於罪現行，能正覺知我為非法，內生羞恥，是名為慚。

【U2 愧】

戌二、愧

即於其中能正覺知，於他敬畏，外生羞恥，是名為愧。

【T2 明種性】

酉二、明種性

菩薩羞恥，本性猛利，況復修習。

【S2 結】

申二、結

如是應知名為菩薩慚愧自性。

【R2 依處3】

【S1 標】

未二、依處3　申一、標

言依處者，略有四種。

【S2 釋4】

【T1 應作不作】

申二、釋4　酉一、應作不作

若諸菩薩，於所應作不隨建立而生羞恥，當知是名第一依處。

於所應作不隨建立者：謂即不作應作。於所應作不為隨順依處，不能引發後後諸勝善法，是名不隨建立。

【T2 作不應作】

酉二、作不應作

若諸菩薩，於不應作隨順建立而生羞恥，當知是名第二依處。

於不應作隨順建立者：謂即作不應作。於不應作為隨順依處，引發後後勝不善法，是名隨順建立

【T3 於覆己惡】

酉三、於覆己惡

若諸菩薩，於覆己惡而生羞恥，當知是名第三依處。

【T4 於有惡作】

酉四、於有惡作

若諸菩薩，於自所生惡作有依隨逐不捨而生羞恥，當知是名第四依處。

於自所生惡作有依等者：攝異門分說：言有依者，謂由四依，制立超越一切惡戒諸毀犯故。（陵本八十三卷七頁6295）於此有依若有毀犯，而生惡作，名自所生惡作有依。不能速疾如法悔除，是名隨逐不捨。

【S3 結】

申三、結

如是應知名為菩薩慚愧依處。

【P2 堅力持性3】

【Q1 徵起】

巳二、堅力持性3　午一、徵起

云何菩薩堅力持性？

【Q2 標列】

午二、標列

當知此性略有二種。一者、自性，二者、依處。

【Q3 隨釋2】

【R1 自性2】

【S1 釋2】

【T1 列種種】

午三、隨釋2　未一、自性2　申一、釋2　酉一、列種種

言自性者，謂能禁制染汙心性，不隨煩惱自在行性，堪忍苦性，種種眾多猛利怖畏雖現在前而正加行無傾動性。

謂能禁制染汙心性等者：種性品說：種性菩薩，乃至未為白法相違四隨煩惱若具不具之所染汙，性與如是白法相應。若被染汙，如是白法皆不顯現。乃至廣說。何等名為種性菩薩白法相違四隨煩惱？謂放逸者，由先串習諸煩惱故，性成猛利、長時煩惱，是名第一隨煩惱性。又愚癡者、不善巧者，依附惡友，是名第二隨煩惱性。又為尊長、夫主、王賊及怨敵等所拘逼者，不得自在，其心迷亂，是名第三隨煩惱性。又資生具有匱乏者，顧戀身命，是名第四隨煩惱性。（陵本三十五卷七頁2845）此染汙心及與煩惱，應準彼釋。忍品中說：菩薩安受眾苦忍，名堪忍苦。怖畏有五，一、不活畏，二、惡名畏，三、死畏，四、惡趣畏，五、處眾怯畏，是名種種。即於種種復多差別，是名眾多。逼切身心，是名猛利。菩薩於此能正思擇，不由此緣精進懈廢，名正加行無有傾動。

【T2 明因緣】

酉二、明因緣

性勇相應，能正思擇，是故得成堅力持性。

【S2 結】

申二、結

如是名為堅力持性自性。

性勇相應等者：成就精進波羅蜜多種性相，是名性勇相應。成就慧波羅蜜多種性相，是名能正思擇。

【R2 依處3】

【S1 標】

未二、依處3　申一、標

如是菩薩堅力持性，略說應知有五依處。

【S2 列】

申二、列

一者、會遇生死輪轉種種大苦所化有情種種邪行；二者、為益諸有情故，誓受長時生死流轉；三者、遭遇異論朋黨諍競難詰，及處大眾宣揚法義；四者、誓受一切菩薩所應學處；五者、聽聞廣大甚深難思議法。

【S3 結】

申三、結

是名堅力持性依處。

【P3 心無厭倦3】

【Q1 徵】

巳三、心無厭倦3　午一、徵

云何菩薩心無厭倦？

【Q2 標】

午二、標

當知菩薩由五因緣，普於一切正加行中，心無厭倦。

【Q3 列5】

【R1 由性有力】

午三、列5　未一、由性有力

一者、菩薩性自有力，故無厭倦。

菩薩性自有力者：此說精進種性力應知。

【R2 由數串習】

未二、由數串習

二者、菩薩即於如是無厭倦心數數串習，故無厭倦。

【R3 由勤精進】

未三、由勤精進

三者、菩薩方便攝受精進勇猛，能正隨觀前後所得展轉殊勝，故無厭倦。

能正隨觀前後所得展轉殊勝者：此即攝受精進勇猛方便。由觀前後所證差別展轉殊勝，令心欣樂，勇猛精進故。

【R4 由正思擇】

未四、由正思擇

四者、菩薩成就猛利增上妙慧正思擇力，故無厭倦。

【R5 由猛利悲】

未五、由猛利悲

五者、菩薩於諸有情猛利悲心、極哀愍心恆常現前，故無厭倦。

【P4 善知諸論2】

【Q1 徵】

巳四、善知諸論2　午一、徵

云何菩薩善知諸論？

【Q2 釋2】

【R1 由聞思】

午二、釋2　未一、由聞思

謂諸菩薩，於五明處名句文身相應諸法，從他善受，言善通利。

言善通利者：謂大音聲若讀、若誦。如聲聞地說應知。（陵本二十四卷十四頁2045）

即於如是諸法妙義，或從他所善聽善決，或自專精善擇善思，如是知法知義菩薩，於法於義為不忘失，恆常精勤，不捨加行。

於法於義為不忘失等者：能正憶念，名不忘失。於聞於思長時串習，是名不捨加行。

【R2 由淨信】

未二、由淨信

又為了知所餘新新後後法義殊勝差別，雖復聞思已到究竟，而由此故漸次成熟，於此法義獲得淨信。由是行相，當知菩薩知諸論智無量圓滿、無有顛倒。

又為了知所餘新新後後法義等者：修相所攝，是名所餘，望前聞思名所餘故。於修相中，觀察法義展轉殊勝，是名新新後後法義殊勝差別。菩薩為欲了知此故，雖如前說，言善通利，聞已究竟；或復善能決擇，思已究竟；不於聞思而生喜足，由此修相，能證新新後後法義殊勝差別，漸次能令智慧成熟。於此法義證澄清性，是名淨信；當知此信，證淨所攝。

【P5 善知世間2】

【Q1 徵】

巳五、善知世間2　午一、徵

云何菩薩善知世間？

【Q2 釋2】

【R1 顯差別2】

【S1 如所應知2】

【T1 別辨相4】

【U1 有情世間2】

【V1 辨所知2】

【W1 艱險愚闇2】

【X1 標】

午二、釋2　未一、顯差別2　申一、如所應知2　酉一、別辨相4　戌一、有情世間2　亥一、辨所知2　天一、艱險愚闇2　地一、標

謂諸菩薩，普於一切有情世間，如實了知如是世間極為艱險，甚為愚闇。

【X2 釋】

地二、釋

所謂雖有生老及死，數數死生，而諸有情於老死等上昇、出離不如實知。

如是世間極為艱險等者：謂諸有情生老及死，數數死生，名極艱險。於老 死等上昇、出離不如實知，名甚愚闇。言上昇者，謂依世間道趣生上界地故。言出離者，謂依出世間道出離一切界地故。

【W2 有濁無濁2】

【X1 標列】

天二、有濁無濁2　地一、標列

又諸菩薩，如實了知有情世間，有諸穢濁，濁世增時；無諸穢濁，濁世減時。謂依五濁。一者、壽濁，二者、有情濁，三者、煩惱濁，四者、見濁，五者、劫濁。

【X2 隨釋5】

【Y1 壽濁】

地二、隨釋5　玄一、壽濁

如於今時人壽短促，極長壽者不過百年，昔時不爾。是名壽濁。

【Y2 有情濁】

玄二、有情濁

如於今時，有情多分不識父母，不識沙門、若婆羅門，不識家長可尊敬者、作義利者、作所作者，

作義利者等者：謂若教利益者、教安樂者、引利益者、引安樂者，是名作義利者。隨所生起諸事務中而為助伴，是名作所作者。

於今世罪及後世罪不見怖畏，不修惠施、不作福業、不受齋法、不受淨戒，昔時不爾。是名有情濁。

不修惠施等者：為莊嚴心、為助伴心、為資瑜伽、為得上義而行布施，名修惠施。造作能感欲界可愛生業，名作福業。受學近住律儀，名受齋法。受學苾芻、近事律儀，名受淨戒。翻彼應知此所說義。

【Y3 煩惱濁】

玄三、煩惱濁

如於今時，有情多分習非法貪、不平等貪，執持刀劍、執持器仗，鬥訟諍競，多行諂誑詐偽妄語，攝受邪法，有無量種惡不善法現可了知，昔時不爾。是名煩惱濁。

有情多分習非法貪等者：攝事分說：於諸惡行深生耽著，名非法貪。（陵本八十九卷八頁6744）即由此貪，不能令意正行善捨、無記捨中，是名不平等貪。言執持刀劍等者，此顯身不善業。言鬥訟諍競等者，此顯語不善業。言攝受邪法者，此顯意不善業。如是一切惡不善業，及能起彼所有煩惱差別無量，總說名無量種惡不善法。

【Y4 見濁】

玄四、見濁

如於今時，有情多分為壞正法、為滅正法，造立眾多像似正法，虛妄推求邪法邪義以為先故，昔時不爾。是名見濁。

造立眾多像似正法者：攝事分說：若於非法生是法想，顯示非法以為是法，令他於中生正法想，如是法教實故、諦故，非是正法，而復像似正 法顯現，是故名為似教正法。乃至廣說有多差別。（陵本九十九卷十五頁7444）此應準知。

【Y5 劫濁】

玄五、劫濁

如於今時，漸次趣入饑饉中劫，現有眾多饑饉可得；漸次趣入疫病中劫，現有眾多疫病可得；漸次趣入刀兵中劫，現有眾多互相殘害刀兵可得；昔時不爾。是名劫濁。

【V2 結能知】

亥二、結能知

是名菩薩如實了知有情世間。

【U2 器世間】

戌二、器世間

又諸菩薩，如實了知諸器世間破壞成立，如器世間破壞成立差別而知。

如器世間破壞成立差別而知者：此如意地中說外分若壞若成應知。（陵本二卷五頁127）

【U3 八種觀相】

戌三、八種觀相

又諸菩薩，於其世間，於世間集，於世間滅，於能往趣世間集行，於能往趣世間滅行，

於其世間於世間集等者：此中世間，通說有情世間及器世間，如其次第四諦所顯。於道諦中，略復有二。一、世間道，名能往趣世間集行；二、出世道，名能往趣世間滅行。

於其世間愛味、過患及與出離皆如實知。

於其世間愛味過患等者：攝事分說：於諸行中觀察愛味時，能善通達諸行愛味所有自相。即於諸行觀察過患時，能善了知三受分位過患共相。謂於是中甚少愛味，多諸過患。如是了知愛味染著多諸過患共相應已，於所愛味一切行中，隨所生起欲貪煩惱，即能除遣、制伏、斷捨。（陵本八十五卷六頁6433）彼說諸行，即此世間，由說世間諸行攝故。彼說諸行愛味所有自相，當知即是欲貪煩惱。由於諸行觀察愛味、過患、出離，是故於彼皆如實知。

【U4 世間勝義3】

【V1 標言依】

戌四、世間勝義3　亥一、標言依

又諸菩薩，如實了知眼乃至意諸無色蘊，四大造色，成士夫身，唯有爾所假名人性。

【V2 釋假名3】

【W1 唯有想】

亥二、釋假名3　天一、唯有想

於中所有想，或我、或有情，此唯有想。

【W2 唯有自號言說】

天二、唯有自號言說

於中所有自號言說，我眼見色，廣說乃至我意知法，此亦唯有自號言說。

眼乃至意諸無色蘊等者：謂從眼識乃至意識，及彼相應心所有法，是名諸無色蘊。四大種色及所造色，是名色蘊。如是色無色蘊，假說以為有情自體，是名成士夫身。

【W3 唯有世俗言說】

天三、唯有世俗言說

於中所有世俗語言，謂此長老有如是名、如是種類、如是族姓、如是飲食、如是領納若苦若樂、如是長壽、如是久住、如是盡其壽量邊際，此亦唯有世俗言說。

【V3 結能知】

亥三、結能知

菩薩於此皆如實知。

於中所有世俗語言等者：謂於有情自體，假施設有八言說句，是名世俗語言。由此隨念六種略行。一者、呼召假名，二者、剎帝利等色類差別，三者、父母差別，四者、飲食方軌，五者、興盛衰損，六者、壽量差別。建立品中釋此差別應知。（陵本四十九卷二十頁3964）

【T2 結略義】

酉二、結略義

由諸菩薩如實了知有情世間流轉差別、若器世間流轉差別、若八種相觀世間義、若諸世間所有勝義，是故說名善知世間。

【S2 如所應轉2】

【T1 於身等業2】

【U1 舉事2】

【V1 別列相2】

【W1 由自離慢3】

【X1 見勝】

申二、如所應轉2　酉一、於身等業2　戌一、舉事2　亥一、別列相2　天一、由自離慢3　地一、見勝

復次，菩薩若見年德俱尊勝者，能正奉迎，敷座延坐，敬問、禮拜、合掌、殷勤，修和敬業。

【X2 見等】

地二、見等

若見年德俱相似者，能正問訊、酬對、歡慰，以軟美言共興談論，不依等慢而自格量。

不依等慢而自格量者：攝事分說：或復於等謂己為等，令心高舉，故名為慢。（陵本八十九卷七頁6739）此說等慢，其義應知。

【X3 見劣】

地三、見劣

若見年德俱卑劣者，隨力隨能勸修勝德；顯實少德，覆實多過，終不舉發令其恥愧，亦不輕陵令心退沒；

顯實少德覆實多過等者：謂彼年德俱卑劣者，雖實少德，而能為顯揚，終不輕陵令心退沒。雖實多過，而為覆藏，終不舉發令其恥愧。

知有希求若財若法，終不背面，亦不顰蹙；不譏誤失，不懱退榮。

【W2 由攝受他4】

【X1 於現攝受3】

【Y1 攝以財法】

天二、由攝受他4　地一、於現攝受3　玄一、攝以財法

於是一切劣等勝品諸有情類，若見彼時，先意慰問，讚言善來，無倒安處，能正隨力攝以財法。

【Y2 不自高慢】

玄二、不自高慢

雖處尊勝，而於有情終不乖戾，不自珍奇，亦不憍傲。

【Y3 作諸饒益】

玄三、作諸饒益

所攝有情縱懷資給，有病無病，終不棄捐；

所攝有情縱懷資給者：此說菩薩如法御眾。以憐愍心現作饒益，於己以法所獲如法衣服、飲食、諸坐臥具、病緣醫藥資身什物，與眾同用故。

身業語業，無不隨順；

身業語業無不隨順者：此顯菩薩於有情心性好隨轉，故作是說。

若識不識，一切等心；為友為朋，無怨無隙。

【X2 於作依怙】

地二、於作依怙

於無依怙一切有情，隨力隨能作依作怙。不託異門發他憂苦，令彼須臾住不安樂。

不託異門發他憂苦者：此顯不託餘緣。謂自不能相續饒益，方便發遣故。

若有因緣須現談謔，稱理而為，非不稱理。

【X3 於恩親所】

地三、於恩親所

雖遇情交極相親密，年事斯等無乖隔者，亦不共談匪仁言論。

亦不共談匪仁言論者：此顯菩薩常說愛語應知。

【X4 於怨謗所】

地四、於怨謗所

終不於他久懷忿恨，設復暫起，不斥其諱。若復為他身語訾辱，或善思擇、 或依正法、或省己過而自開解，不譴於他。

【V2 顯應知】

亥二、顯應知

其心安靜而不輕躁，身語意業起必審詳。普能遠離十四垢業，藏隱六方，遠四惡友，攝四善友。

【U2 指說】

戌二、指說

如是一切，應知具如尸佉絡迦契經中說。

普能遠離十四垢業等者：契經中說：夫人以四事為勞，當識知。何謂四？一、為好殺生，二、為好盜竊，三、為婬邪行，四、為喜妄語。又說：有四事或往惡道。何謂四？一、為欲，二、為怒，三、為癡，四、為畏。又說：有六患，消財入惡道，當識知。何謂六？一、為嗜酒遊逸，二、為不時入他房，三、為博戲遊逸，四、為大好伎樂，五、為惡友，六、為怠惰。今此總說十四垢業應知。契經又說：東面為父母，師教宜南面，西面為子婦，朋友位北面，奴客執事下，沙門梵志上。如彼長行廣釋其義。由有居士善生子拜謁六方，佛為化導，故作如是密意宣說，是名藏隱六方。又四惡友、四善友，亦如經說，應知其相。彼經亦名佛說善生子經，佛為彼說而得名故。

【T2 於現利事2】

【U1 自利攝3】

【V1 平等養命】

酉二、於現利事2　戌一、自利攝3　亥一、平等養命

或為現法利益事義財位相應，起策具足、守護具足，平等養命。

或為現法利益事義等者：此說菩薩現法自利。自他利品中說：菩薩以如正理工巧業處士夫作用積集財物，即於如是所積財物知量受用。（陵本三十六卷六頁2921）與此義同。

【V2 如法求財】

亥二、如法求財

於諸世間工巧業處皆得善巧，無諂無幻，性不誑他。

於諸世間工巧業處等者：此顯菩薩如現自利，能現利他，故作是說。

【V3 不毀犯戒】

亥三、不毀犯戒

於罪現行深懷慚恥，正行具足，尊重正行、守護正行。

【U2 利他攝6】

【V1 不欺罔他】

戌二、利他攝6　亥一、不欺罔他

有所寄付，深可倚信；於他財物，無所規度；舉貸他物，終不違捍；分所共 財，平等無矯；共知真寶，賣者不識，稱實酬價，無枉毫釐。

【V2 隨順世範】

亥二、隨順世範

於世時務令儀軌範，為益世間，辯正機捷。

【V3 為作助伴】

亥三、為作助伴

於所應作彼彼事中，他正來求，皆為助伴；

於世時務令儀軌範等者：意地中說三種世事。一、語言談論，更相慶慰事；二、嫁娶賓主，更相飲噉事；三、於起作種種事中，更相營助事。（陵本二卷十七頁167）如是一切，名世時務。於所尊敬，應起奉迎，敷座延坐，敬問、禮拜、合掌、殷勤，修和敬業，是名令儀軌範。菩薩為欲饒益他故，於此一切所應作事，言辭辯正，進止機捷。

敦質無動，不託餘緣；

敦質無動不託餘緣者：此顯於恩有情知恩知報。於彼來求，常行質直，不以諂誑而推謝之，故作是說。

善營事業，非為不善。

【V4 以法治世】

亥四、以法治世

若為帝王，以法治世，不以非法，不好責罰。

【V5 善御大眾】

亥五、善御大眾

若御大眾，勸捨惡戒，令修善戒。

【V6 不誑惑他】

亥六、不誑惑他

成就八種賢聖語言。謂於所見，問答言見；於聞、覺、知，問答言知；於所不見，問答不見；於所不聞、不覺、不知，問答不知。

【R2 結略義】

未二、結略義

菩薩成就如是等法，如其世間正所應知，如其世間正所應轉，於彼一切皆如實知，是故名為善知世間。

如其世間正所應知等者：如說有情世間流轉差別，若器世間流轉差別、若八種相觀世間義、若諸世間所有勝義，是名正所應知。於勝等劣諸有情類，身語意業無倒隨轉，是名正所應轉。

瑜伽師地論科句披尋記卷第四十四

瑜伽師地論科句披尋記卷第四十五

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處菩提分品第十七之二

【P6 修正四依2】

【Q1 徵】

巳六、修正四依2　午一、徵

云何菩薩修正四依？

【Q2 釋2】

【R1 辨四相2】

【S1 辨4】

【T1 依義】

午二、釋2　未一、辨四相2　申一、辨4　酉一、依義

謂諸菩薩為求義故，從他聽法，不為求世藻飾文辭。菩薩求義不為求文而聽法時，雖遇常流言音說法，但依於義，恭敬聽受。

【T2 依法2】

【U1 標簡】

酉二、依法2　戌一、標簡

又諸菩薩如實了知闇說、大說；如實知已，以理為依，不由耆長、眾所知識補特伽羅、若佛、若僧所說法故即便信受，是故不依補特伽羅。

如實了知闇說大說者：於聲聞乘不了義說，是名闇說。於大乘中了義宣說，是名大說。前說菩薩於法正思，如實了知默說、大說，譯文少別，然義實同。

【U2 釋依】

戌二、釋依

如是菩薩以理為依，補特伽羅非所依故，於真實義心不動搖，於正法中他緣匪奪。

於真實義心不動搖等者：於一切法離言自性，善正思惟、善正籌量、善正觀察。由是為因，無惑無疑，遠離二路，逮得昇進，是名於真實義心不動搖。於佛善說法毗奈耶深生勝解，不為外道異論之所引奪，是名於正法中他緣匪奪。

【T3 依了義經2】

【U1 明不可引】

酉三、依了義經2　戌一、明不可引

又諸菩薩，於如來所深殖正信、深殖清淨，一向澄清；唯依如來了義經典，非不了義。了義經典為所依故，於佛所說法毗奈耶不可引奪。

於如來所深殖正信等者：此顯菩薩已得證淨，故作是說。攝事分說：於能說者、於沙門義、於同法者、於能證得沙門助伴所有淨信，深固根本，於餘生中亦不可引。無虛誑故，名澄清性。（陵本九十八卷二十五頁7398）義應準知。

【U2 釋其所以】

戌二、釋其所以

何以故？以佛所說不了義經，依種種門辯本性義，猶未決定，尚生疑惑，非了義故。若諸菩薩於了義經不決定者，於佛所說法毗奈耶猶可引奪。

依種種門辯本性義等者：謂所說法，或蘊相應、或界相應、或處相應、或緣起相應、或處非處相應、或念住相應，如是等類，名依種種門辯本性義。於如是法，或時說有、或時說空，是名猶未決定，尚生疑惑，非如了義經說非有空故。

【T4 依真證智2】

【U1 標簡】

酉四、依真證智2　戌一、標簡

又諸菩薩，於真證智見為真實，非於聞思但識法義非真證智。

【U2 釋依】

戌二、釋依

是諸菩薩如實了知修所成智所應知者，非唯聞思所成諸識所能了達。如實知已，聞如來說最極甚深所有法義，終不誹毀。

【S2 結】

申二、結

是名菩薩修正四依。

【R2 攝要義2】

【S1 略顯四量】

未二、攝要義2　申一、略顯四量

依正四依善修習故，略顯四量。謂所說義、正理、大師、修所成慧真實證智。

略顯四量等者：謂義為量，不依文故。正理為量，不依補特伽羅故。大師為量，不依非了義經故。修所成慧真實證智為量，不依聞思但識法義故。

【S2 明能出離】

申二、明能出離

又諸菩薩一切四依為所依止，精勤發起正加行故，於出要道明了開示，無有迷惑。

於出要道明了開示者：三摩呬多地說：六種順出離界，能超恚等諸過失故，名為出離。於出離時正可憑仗，故名為依。（陵本十一卷十四頁906）由是當知，此出要道，即彼六種順出離界。又彼地中亦說四依，與此少別，次第亦異，應勘彼知。

【P7 修四無礙2】

【Q1 徵】

巳七、修四無礙2　午一、徵

云何菩薩所修菩薩四無礙解？

【Q2 釋2】

【R1 顯差別4】

【S1 法無礙解】

午二、釋2　未一、顯差別4　申一、法無礙解

謂諸菩薩，於一切法一切異門，盡所有性、如所有性，依修所成無所滯礙無退轉智，是名菩薩法無礙解。

依修所成無所滯礙無退轉智者：此顯菩薩無礙解住，普於一切說法所作皆如實知。如住品說。（陵本四十八卷十八頁3871）

【S2 義無礙解】

申二、義無礙解

又諸菩薩，於一切法一切異相，盡所有性、如所有性，依修所成無所滯礙無退轉智，是名菩薩義無礙解。

【S3 辭無礙解】

申三、辭無礙解

又諸菩薩，於一切法一切釋辭，盡所有性、如所有性，依修所成無所滯礙無退轉智，是名菩薩辭無礙解。

【S4 辯無礙解】

申四、辯無礙解

又諸菩薩，於一切法一切品別，盡所有性、如所有性，依修所成無所滯礙無退轉智，是名菩薩辯無礙解。

【R2 明勝利2】

【S1 獲五善巧】

未二、明勝利2　申一、獲五善巧

若諸菩薩依是菩薩四無礙解，應知獲得無量最勝五處善巧。一、蘊善巧，二、界善巧，三、處善巧，四、緣起善巧，五、處非處善巧。

【S2 覺諸法等】

申二、覺諸法等

菩薩由此四種行相，於一切法自能妙善現正等覺，亦善為他無倒開示。此上無有自能妙善現正等覺，況善為他無倒開示。

於一切法自能妙善現正等覺者：此顯自能成熟佛法，到究竟地。增上意樂善清淨故，是名妙善及現等覺。無上菩提，是名現正等覺。

【P8 菩提資糧3】

【Q1 徵起】

巳八、菩提資糧3　午一、徵起

云何菩薩菩提資糧？

【Q2 標列】

午二、標列

當知如是菩提資糧略有二種。一者、福德資糧，二者、智慧資糧。

【Q3 略釋2】

【R1 指相】

午三、略釋2　未一、指相

此二資糧廣分別義，如前所說自他利品，應知其相。

此二資糧廣分別義等者：自他利品中說：云何為福？云何為智？謂略說福，即是三種波羅蜜多。一、施波羅蜜多，二、戒波羅蜜多，三、忍波羅蜜多。智唯一種波羅蜜多。謂慧波羅蜜多。精進、靜慮波羅蜜多，應知通二分。一者、福分，二者、智分。乃至廣說。（陵本三十六卷五頁2916）如是名二資糧廣分別義。

【R2 辨品】

未二、辨品

又此福德、智慧資糧，菩薩於初無數大劫所修習者，應知名下；若於第二無數大劫所修習者，應知名中；若於第三無數大劫所修習者，應知名上。

【P9 修三十七菩提分法2】

【Q1 徵】

巳九、修三十七菩提分法2　午一、徵

云何菩薩於三十七菩提分法精勤修習？

【Q2 釋2】

【R1 略顯2】

【S1 標不作證】

午二、釋2　未一、略顯2　申一、標不作證

謂諸菩薩，依止菩薩四無礙解，由善方便所攝妙智，於三十七菩提分法如實了知，而不作證。

由善方便所攝妙智等者：謂諸菩薩處於生死，彼彼生中修空勝解，善能成熟一切佛法及諸有情，是即能得無上正等菩提廣大方便，名善方便所攝妙智。義如真實義品中說。（陵本三十六卷十一頁2945）三十七菩提分法為遍知因，由是能得斷遍知果，是名作證。菩薩不爾，於其生死不斷生死，名於三十七菩提分法如實了知，而不作證。

【S2 釋如實知】

申二、釋如實知

是諸菩薩，普於一切二乘理趣三十七種菩提分法皆如實知。謂於聲聞乘理趣及於大乘理趣三十七種菩提分法皆如實知。

【R2 廣辨2】

【S1 於聲聞乘】

未二、廣辨2　申一、於聲聞乘

於聲聞乘理趣三十七種菩提分法如實了知，如聲聞地，如前所說一切應知。

如聲聞地如前所說一切應知者：聲聞地說菩提分修，於三十七菩提分法廣釋修相應知。（陵本二十八卷十五頁2378）

【S2 於菩薩乘2】

【T1 徵】

申二、於菩薩乘2　酉一、徵

云何菩薩於大乘理趣三十七種菩提分法如實了知？

【T2 釋2】

【U1 修念住等2】

【V1 舉身念住2】

【W1 依勝義】

酉二、釋2　戌一、修念住等2　亥一、舉身念住2　天一、依勝義

謂諸菩薩，能於其身住循身觀，不於其身分別有性，亦不分別一切種類都無有性。又於其身遠離言說自性、法性如實了知，當知名依勝義理趣，能於其身住循身觀，修習念住。

不於其身分別有性等者：謂不如言分別有身自性，以彼假說自性無事無相故。亦不分別一切都無所有，假說所依非都無故。如是於身遠離增益實無妄執，及離損減實有妄執，是名於身遠離言說自性、法性如實了知。

【W2 依世俗】

天二、依世俗

若諸菩薩隨順無量安立理趣妙智而轉，當知名依世俗理趣，能於其身住循身觀，修習念住。

【V2 例餘住等】

亥二、例餘住等

如於其身住循身觀，修習念住，如是所餘一切念住、所餘一切菩提分法，當知亦爾。

當知名依世俗理趣者：世俗有三。一、世間世俗，二、道理世俗，三、證得世俗。世間世俗者，所謂安立宅舍、瓶盆、軍林、數等，又復安立我、有情等。道理世俗者，所謂安立蘊、界、處等。證得世俗者，所謂安立預流果等彼所依處。如決擇分說。（陵本六十四卷四頁5087）依此三種世俗理趣，說名隨順無量安立理趣。

【U2 緣諦修習2】

【V1 依勝義】

戌二、緣諦修習2　亥一、依勝義

如是菩薩，於身等法不分別苦、不分別集、不分別此所作斷滅、不分別此得滅因道。又即於此遠離言說自性、法性，若苦法性、若集法性、若滅法性、若道法性，如實了知。當知名依勝義理趣，修菩提分為所依止，緣諦修習。

【V2 依世俗】

亥二、依世俗

若諸菩薩隨順無量安立理趣妙智而轉，當知名依世俗理趣，緣諦修習。

【P10 修習止觀2】

【Q1 別釋2】

【R1 自性2】

【S1 名止】

巳十、修習止觀2　午一、別釋2　未一、自性2　申一、名止

此中菩薩即於諸法無所分別，當知名止。

【S2 名觀】

申二、名觀

若於諸法勝義理趣如實真智，及於無量安立理趣世俗妙智，當知名觀。

【R2 差別2】

【S1 止3】

【T1 標】

未二、差別2　申一、止3　酉一、標

此中菩薩略有四行，當知名止。

【T2 列】

酉二、列

一、勝義世俗智前行；

勝義世俗智前行者：此顯止行以毗鉢舍那而為上首，故作是說。

二、勝義世俗智果；

勝義世俗智果者：此顯於所緣境精勤修習毗鉢舍那，而非一向。還捨觀相，復於所緣思惟止行，故作是說。由爾所時，於所緣境不捨、不取，此止行轉是彼觀果。

三、普於一切戲論想中無功用轉；四、即於如是離言唯事，由無有相無所分別，其心寂靜，趣向一切法平等性、一味實性。

【T3 結】

酉三、結

由此四行，是諸菩薩止道運轉，漸次乃至能證無上正等菩提智見圓滿。

【S2 觀3】

【T1 標】

申二、觀3　酉一、標

此中菩薩略有四行，當知名觀。

【T2 列】

酉二、列

謂即四行止道前行，

謂即四行止道前行者：此顯觀行以奢摩他而為上首，故作是說。

於一切法遠離增益不正執邊，遠離損減不正執邊，及與隨順無量諸法，差別安立理趣妙觀。

【T3 結】

酉三、結

由此四行，是諸菩薩觀道運轉，漸次乃至能證無上正等菩提智見圓滿。

【Q2 總結】

午二、總結

是名略說菩薩止觀。

【P11 方便善巧5】

【Q1 徵】

巳十一、方便善巧5　午一、徵

云何菩薩方便善巧？

【Q2 標】

午二、標

當知略說有十二種。

【Q3 列】

午三、列

依內修證一切佛法，有其六種；依外成熟一切有情，亦有六種。

【Q4 釋2】

【R1 內證佛法3】

【S1 徵】

午四、釋2　未一、內證佛法3　申一、徵

云何依內修證一切佛法六種方便善巧？

【S2 列】

申二、列

一者、菩薩於諸有情悲心俱行，顧戀不捨；二者、菩薩於一切行如實遍知；

於一切行如實遍知者：謂能了知若因、若果生死行故。

三者、菩薩恆於無上正等菩提所有妙智，深心欣樂；四者、菩薩顧戀有情為依止故，不捨生死；五者、菩薩於一切行如實遍知為依止故，輪轉生死而心不染；六者、菩薩欣樂佛智為依止故，熾然精進。

【S3 結】

申三、結

當知是名菩薩依內修證一切佛法六種方便善巧。

【R2 外熟有情3】

【S1 徵】

未二、外熟有情3　申一、徵

云何依外成熟一切有情六種方便善巧？

【S2 列】

申二、列

一者、菩薩方便善巧，能令有情以少善根感無量果；二者、菩薩方便善巧，能令有情少用功力，引攝廣大無量善根；三者、菩薩方便善巧，於佛聖教憎背有情，除其恚惱；四者、菩薩方便善巧，於佛聖教處中有情，令其趣入；五者、菩薩方便善巧，於佛聖教已趣入者，令其成熟；六者、菩薩方便善巧，於佛聖教已成熟者，令得解脫。

【S3 辨3】

【T1 令以少善感無量果3】

【U1 徵】

申三、辨3　酉一、令以少善感無量果3　戌一、徵

云何菩薩方便善巧，令諸有情以少善根感無量果？

【U2 釋】

戌二、釋

謂諸菩薩方便善巧，勸諸有情捨微劣物，乃至最下唯一麨團，施鄙穢田乃至蠢動傍生之類，作是施已，迴求無上正等菩提。

【U3 結】

戌三、結

如是善根，物田雖下，由迴向力，感無量果。

施鄙穢田者：謂如下賤、貧窮、乏少財物飲食等諸有情類，名鄙穢田。

【T2 令以少力攝廣大善3】

【U1 徵】

酉二、令以少力攝廣大善3　戌一、徵

云何菩薩方便善巧，令諸有情以少功力，引攝廣大無量善根？

【U2 釋14】

【V1 說正齋戒】

戌二、釋14　亥一、說正齋戒

謂諸菩薩方便善巧，若有信解受邪齋戒，乃至一月都不食等諸有情類，為說八支聖齋戒法，令其棄捨最極艱辛感非愛果受邪齋戒，勸令修學無極艱辛感大愛果受正齋戒。

為說八支聖齋戒法者：一、離損害他命，二、離損壞他財，三、離非梵行，四、離妄語，五、離歌舞、伎樂、塗冠香鬘，六、離昇高大床，七、離非時飲食，八、離諸酒眾放逸處，是名八支聖齋戒法。為欲勸彼有情修離惡行及離欲行而宣說故，此亦名為近住律儀。義如決擇分說。（陵本五十三卷七頁4228）

【V2 說中道行】

亥二、說中道行

若諸有情修自苦行，精勤無懈，起邪方便欲求解脫，為說中道，令離二邊，使其趣入。

【V3 說正靜慮】

亥三、說正靜慮

若諸有情求欲生天，起邪方便，投巖、赴火、斷飲食等，為其宣說無倒靜慮，令彼獲於現法樂住，逮得當來無諸艱苦、與喜樂俱生天勝果。

【V4 勸入聖教】

亥四、勸入聖教

若諸有情信婆羅門吠地迦呪，妄計精勤受持、讀誦得究竟淨，方便勸令於佛聖教受持、讀誦、思惟其義。

【V5 說甚深法】

亥五、說甚深法

又正為他如是如是宣揚開示如來所說甚深空性相應妙法，令彼發生勇決厭離猛利淨信。但由如是一剎那頃厭離淨信俱行善心，尚能攝受不可稱數廣大善根，況其相續。

【V6 勸行供養】

亥六、勸行供養

又諸菩薩，世間所有種種上妙珍寶、香鬘、諸供養具，起淨信俱增上意樂，於佛法僧勝解供養，亦勸導他令行如是勝解供養。

【V7 勸喜供養】

亥七、勸喜供養

又於十方一切世界，一切供養佛法僧所，即以如是淨信俱行增上意樂，周匝普緣，深生隨喜，亦勸導他作是隨喜。

【V8 勸修六念】

亥八、勸修六念

又諸菩薩，恆常修習念佛、念法，乃至念天，亦勸導他令修六念。

念佛念法乃至念天者：聞所成地說：於佛法僧隨念之行，名歸依隨念。於趣涅槃行、趣資財行、趣生天行隨念之行，名證隨念。（陵本十四卷二十頁1255）是名隨念六行差別。由是能令心沒諸修行者，正策其心，令生歡喜，是故能攝廣大無量善根。

【V9 勸行意禮】

亥九、勸行意禮

又諸菩薩，意言分別禮佛法僧，乃至命終時無虛度，亦勸導他行此禮業。

意言分別禮佛法僧者：此說菩薩正行供養，義如供養親近無量品說應知。（陵本四十四卷五頁3557）

【V10 勸喜福業】

亥十、勸喜福業

又諸菩薩，普於十方一切有情一切福業悉皆隨喜，亦勸導他作是隨喜。

【V11 勸具悲願】

亥十一、勸具悲願

又諸菩薩，普於十方一切有情，入廣大悲增上意樂，願以自身皆代彼受一切憂苦，亦勸導他興此悲願。

【V12 勸悔所犯】

亥十二、勸悔所犯

又諸菩薩，過去現在一切誤失、一切違犯，以淨調柔愛樂隨順所學戒心，想對十方佛世尊所，至誠發露，悔往修來，亦勸導他令行是事。如是數數發露所犯，少用功力，一切業障皆得解脫。

【V13 化攝福聚】

亥十三、化攝福聚

又諸菩薩，已具神通得心自在，普於十方佛法僧所及有情處，化作眾多種種化事，攝受無量大福德聚。

【V14 勸修無量】

亥十四、勸修無量

又諸菩薩，恆常修習慈、悲、喜、捨，亦勸導他作此修習。

【U3 結】

戌三、結

如是菩薩以少功力，引攝廣大無量善根諸勝妙果。

【T3 令除恚惱及趣入等4】

【U1 總徵】

酉三、令除恚惱及趣入等4　戌一、總徵

云何菩薩方便善巧，於佛聖教憎背有情，除其恚惱；處中住者，令其趣入；已趣入者，令其成熟；已成熟者，令得解脫？

【U2 標列】

戌二、標列

謂諸菩薩，為欲成辦如是四種有情義利，當知略說復有六種方便善巧。一者、隨順會通方便善巧，二者、共立要契方便善巧，三者、異分意樂方便善巧，四者、逼迫所生方便善巧，五者、施恩報恩方便善巧，六者、究竟清淨方便善巧。

【U3 隨釋6】

【V1 隨順會通方便善巧3】

【W1 徵】

戌三、隨釋6　亥一、隨順會通方便善巧3　天一、徵

云何菩薩隨順會通方便善巧？

【W2 釋2】

【X1 隨順2】

【Y1 為說正法4】

【Z1 先除恚惱】

天二、釋2　地一、隨順2　玄一、為說正法4　黃一、先除恚惱

謂諸菩薩，於彼有情將為說法，先當方便隨順現行軟美身語，亦復現行近施  隨轉，除彼於己所生恚惱；彼恚惱除，便生愛敬。

【Z2 次說正法】

黃二、次說正法

愛敬生已，於法起樂；然後為其宣說正法。

亦復現行近施隨轉者：近謂親近。施謂布施。行如是事，隨彼心轉，是名現行近施隨轉。

所說正法，如其所宜，易入易解，應時漸次，無有顛倒，能引義利，堪任難擊。

所說正法如其所宜等者：謂所說法稱順眾會，名為所宜。無亂無隱，是名易入易解。無間而說，是名應時漸次。隨順文句，或標、或釋、或廣分別，是名無有顛倒。能生歡喜，是名能引義利。善釋妨難，是名堪任難擊。

【Z3 漸令調伏】

黃三、漸令調伏

於彼有情調伏事中，成就最勝欲作饒益哀愍之心，為現神通、記心、顯說如理正法。或勸請他，或為化作種種眾多殊特化事，令彼有情皆悉調伏。

為現神通記心顯說如理正法者：此顯三種神變教授，故作是說。謂神境神變、記說神變、教誡神變，如次應知。

【Z4 令能受持】

黃四、令能受持

若引義利極略諸論，能為廣辯；若引義利極廣諸論，能為略說，令其受持。為作憶念，施其問難。彼既於法能受能持，復進為其廣開正義。

【Y2 為作教授教誡】

玄二、為作教授教誡

又於趣入遍緣一切三摩地門，能為隨順教授教誡，攝益有情令修利行。

又於趣入遍緣一切三摩地門等者：謂如有貪行者，令修不淨觀；有瞋行者，令修慈愍觀；有癡行者，令修緣性緣起觀；有慢行者，令修界差別觀；有尋思行者，令修阿那波那念；如是名於趣入遍緣一切三摩地門，能為隨順教授教誡。

【X2 會通3】

【Y1 總標所為】

地二、會通3　玄一、總標所為

若諸有情，於佛所說甚深空性相應經典，不解如來密意義趣。於此經中，說一切法皆無自性、皆無有事、無生無滅，說一切法皆等虛空、皆如幻夢。彼聞是已，如其義趣不能解了，心生驚怖，誹謗如是一切經典，言非佛說。菩薩為彼諸有情類，方便善巧如理會通，如是經中如來密意甚深義趣，如實和會，攝彼有情。

【Y2 正會經義2】

【Z1 會初說3】

【a1 無自性義】

玄二、正會經義2　黃一、會初說3　宇一、無自性義

菩薩如是正會通時，為彼說言：此經不說一切諸法都無所有，但說諸法所言自性都無所有。是故說言一切諸法皆無自性。

【a2 無有事義】

宇二、無有事義

雖有一切所言說事，依止彼故諸言說轉，然彼所說可說自性，據第一義非其自性。是故說言一切諸法皆無有事。

【a3 無生滅義】

宇三、無生滅義

一切諸法所言自性，理既如是從本已來都無所有，當何所生、當何所滅。是故說言一切諸法無生無滅。

如實和會攝彼有情者：由彼有情不解義故，於佛聖教心生憎背，菩薩為彼無倒宣說，義無乖諍，是名如實和會。由是能除彼有情類所有恚惱，令處中信，是名攝彼有情。

【Z2 會後說2】

【a1 如虛空義2】

【b1 舉虛空相2】

【c1 容受】

黃二、會後說2　宇一、如虛空義2　宙一、舉虛空相2　洪一、容受

譬如空中有眾多色、色業可得，容受一切諸色、色業。

有眾多色色業可得等者：顯色、形色品類非一，名眾多色。表色動轉，是名色業。下皆準知。

謂虛空中，現有種種若往、若來、若住，起墮屈伸等事。

若往若來若住等者：此中種種，隨應配釋諸色、色業應知。

【c2 清淨】

洪二、清淨

若於爾時，諸色、色業皆悉除遣；即於爾時，唯無色性清淨虛空其相顯現。

【b2 喻離言事2】

【c1 言說所行】

宙二、喻離言事2　洪一、言說所行

如是即於相似虛空離言說事，有其種種言說所作邪想分別隨戲論著，似色業轉。又即如是一切言說邪想分別隨戲論著似眾色業，皆是似空離言說事之所容受。

相似虛空離言說事等者：此中以彼虛空，喻顯離言說事，是名相似虛空離言說事。以彼色業，喻顯邪想分別隨戲論著，是名似色業轉。復以虛空容受色業，喻顯離言說事為分別戲論之所塗染，是名似空離言說事之所容受。

【c2 聖智所行】

洪二、聖智所行

若時菩薩以妙聖智，遣除一切言說所起邪想分別隨戲論著；爾時菩薩最勝聖者，以妙聖智證得諸法離言說事，唯有一切言說自性非性所顯，譬如虛空清淨相現。亦非過此有餘自性應更尋求。是故宣說一切諸法皆等虛空。

【a2 如幻夢義2】

【b1 釋2】

【c1 舉如幻夢】

宇二、如幻夢義2　宙一、釋2　洪一、舉如幻夢

又如幻夢，非如顯現如實是有，亦非一切幻夢形質都無所有。

【c2 喻一切法】

洪二、喻一切法

如是諸法，非如愚夫言說串習勢力所現如實是有，亦非一切諸法勝義離言自性都無所有。

【b2 結】

宙二、結

由此方便悟入道理，一切諸法非有非無，猶如幻夢，其性無二。是故宣說一切諸法皆如幻夢。

【Y3 結顯正知】

玄三、結顯正知

如是菩薩，普於一切諸法法界不取少分、不捨少分、不作損減、不作增益、無所失壞。若法實有，知為實有；若法實無，知為實無；如其所知，如是開示。

【W3 結】

天三、結

當知是名菩薩隨順會通方便善巧。

不取少分不捨少分等者：於實無事離有相取，是名不取少分。於實有事成無相取，是名不捨少分。不於實有起損減執，是名不作損減。不於實無起增益執，是名不作增益。遠離增減所有過失，是名無有失壞。真實義品廣顯彼失壞相應知。（陵本三十六卷十五頁2972）

【V2 共立要契方便善巧3】

【W1 徵】

亥二、共立要契方便善巧3　天一、徵

云何菩薩共立要契方便善巧？

【W2 釋6】

【X1 於施資具】

天二、釋6　地一、於施資具

謂諸菩薩，若見有情求飲食等十資身具，即便共彼立要契言：汝等若能知父母恩，恭敬供養，及諸沙門婆羅門等，

及諸沙門婆羅門等者：等言，等取家長可尊敬者、作義利者、作所作者。如前善知世間中說。（陵本四十四卷十八頁3600）

廣說如前，乃至若能受持淨戒；如是我當隨汝所欲，施飲食等諸資身具，如其不能，我不施汝。

廣說如前等者：有尋有伺地說：於今世、後世所作罪中，見大怖畏；行施作福，受齋持戒。（陵本五卷十五頁381）此中廣說，如彼應知。

【X2 於施田等及作助伴】

地二、於施田等及作助伴

如是菩薩，若見有情來求種種田事、宅事、諸闤闠事、王事、域事、財事、穀事，或有來求諸工業處及諸明處，或有來求共為朋友，或有來求共結婚媾，或有來求共作邑會，或有來求助營事業，菩薩共彼立要契言：汝等若能  知父母恩，恭敬供養，如前廣說；如是我當施汝田宅，廣說乃至助營事業。

【X3 於脫厄難】

地三、於脫厄難

又諸菩薩，若見有情有諸愆犯，或被舉訟；或作種種不饒益事，為他所拘，將欲刑縛、斷截、撾打、毀辱、迫脅、驅擯、流移；或他所執，欲捶、縛、賣。菩薩爾時隨能隨力立要契言：汝等若能知父母恩，恭敬供養，如前廣說；如是我當方便救汝，令脫斯難。

【X4 於救怖畏】

地四、於救怖畏

又諸菩薩，若見有情遭遇種種王賊、水火、人及非人、不活、惡名諸怖畏等，爾時菩薩立要契言：汝等若能知父母恩，恭敬供養，如前廣說；如是我當方便救汝，令免斯畏。

【X5 於遂求願】

地五、於遂求願

又諸菩薩，若見有情欲所愛會，求非愛離，爾時菩薩立要契言：汝等若能知 父母恩，恭敬供養，如前廣說；如是我當遂汝所願，令所愛會及非愛離。

【X6 於救病苦】

地六、於救病苦

又諸菩薩，若見有情為疾所苦，立要契言：汝等若能知父母恩，恭敬供養，如前廣說；如是我當救汝病苦，令得安樂。

【W3 結】

天三、結

彼諸有情，既為菩薩如是立要，於諸善品速疾受學，於諸惡品速疾除斷，菩薩皆能遂其所願。當知是名菩薩共立要契方便善巧。

【V3 異分意樂方便善巧3】

【W1 徵】

亥三、異分意樂方便善巧3　天一、徵

云何菩薩異分意樂方便善巧？

【W2 釋2】

【X1 於立要契諸有情所2】

【Y1 別現異相2】

【Z1 不施所求】

天二、釋2　地一、於立要契諸有情所2　玄一、別現異相2　黃一、不施所求

謂諸菩薩與諸有情立要契已，彼諸有情於上所說彼彼事中，不如所欲速疾修行，菩薩爾時於如上說彼所求事，皆不施與。唯為利益彼有情故，非餘意樂而不施彼。

【Z2 不救難等】

黃二、不救難等

如是於其諸厄難處、諸怖畏處、欲所愛會、求非愛離、病苦所惱諸有情類，權時棄捨。唯為利益彼有情故，非異意樂而棄捨之、非異意樂而不救拔。

【Y2 總明方便】

玄二、總明方便

如是菩薩，於諸有情方便現行剛捍業時，唯為利益，非餘意樂。漸令餘時如其所欲，斷除諸惡，修學諸善，是故方便權時棄捨。

【X2 於先親厚諸有情所2】

【Y1 隨宜勸導】

地二、於先親厚諸有情所2　玄一、隨宜勸導

若諸有情於菩薩所，雖無所求，亦無眾難，廣說乃至無諸病苦，而與菩薩先為親厚。菩薩於彼隨宜勸導，斷諸惡法，修諸善法。所謂令彼知父母恩，恭敬供養，廣說乃至於淨尸羅隨順受學。

【Y2 現異分相】

玄二、現異分相

若彼有情雖蒙菩薩如是勸導，故肆輕躁而不奉行，菩薩爾時自現憤責，唯欲利益，非憤意樂。於諸所作悉現乖背，唯為利益，非背意樂。或於一類，現 於世間不饒益事，唯為利益，非損意樂。

或於一類現於世間不饒益事等者：戒品中說：菩薩見有增上增上宰官，上品暴惡，於諸有情無有慈愍，專行逼惱。菩薩見已，起憐愍心，發生利益安樂意樂，隨力所能，若廢、若黜增上等位。由是因緣，於菩薩戒無所違犯，生多功德。又說：菩薩見劫盜賊奪他財物，若僧伽物、窣堵波物，取多物已執為己有，縱情受用。菩薩見已，起憐愍心，於彼有情發生利益安樂意樂，隨力所能，逼而奪取。（陵本四十一卷六頁3356）由是當知此所說義。

【W3 結】

天三、結

如是菩薩，於諸有情現外所作，與內意樂相不同分；由是因緣，方便安處，令彼有情漸斷諸惡、漸修諸善。是故菩薩如是調伏有情方便，名為菩薩異分意樂方便善巧。

【V4 逼迫所生方便善巧3】

【W1 徵】

亥四、逼迫所生方便善巧3　天一、徵

云何菩薩逼迫所生方便善巧？

【W2 釋2】

【X1 如應告誡】

天二、釋2　地一、如應告誡

謂諸菩薩，或為家主、或作國王，得增上力，於自親屬、於自臣民能正教誡。如應告言：諸我親屬、諸我臣民，若於父母不知恩報，廣說乃至毀犯戒者，我當斷其常所給賜衣服、飲食，或當捶罰，或我親屬當與乖離，或我臣民當永驅擯。

【X2 方便伺察】

地二、方便伺察

立一善巧機捷士夫，於彼事業常令伺察。

【W3 結】

天三、結

由是因故，彼諸有情怖畏治罰，勤斷諸惡，勤修諸善。彼於修善雖無樂欲，由是方便，彊逼令修。是故名為逼迫所生方便善巧。

【V5 施恩報恩方便善巧3】

【W1 徵】

亥五、施恩報恩方便善巧3　天一、徵

云何菩薩施恩報恩方便善巧？

【W2 釋】

天二、釋

謂諸菩薩，先於有情隨力多少施作恩惠；或施所須，或濟厄難，或除恐怖，或會所愛，或離非愛，或療病苦，令得安樂。彼諸有情深知恩惠，欲報德者，菩薩爾時勸令修善，以受報恩。告言：汝等非餘世財來相酬遺，為大報恩；汝等若能知父母恩，恭敬供養，廣說乃至受持淨戒，如是乃名大報恩德。

【W3 結】

天三、結

菩薩如是於諸有情先施恩惠，勸讚修善名大報恩；由此方便，令他於善精勤修學。是故名為施恩報恩方便善巧。

或施所須等者：此中種種，如前共立要契方便善巧中說。

【V6 究竟清淨方便善巧3】

【W1 徵】

亥六、究竟清淨方便善巧3　天一、徵

云何菩薩究竟清淨方便善巧？

【W2 釋6】

【X1 現生覩史多天】

天二、釋6　地一、現生覩史多天

謂諸菩薩，安住菩薩到究竟地，於菩薩道已善清淨，先現往生覩史多天眾同分中。無量有情如是念言：某名菩薩，今已生處覩史多天眾同分中，不久當下生贍部洲，證得無上正等菩提。願令我等當得值遇，非不值遇，隨是菩薩所生之處，願令我等亦當往生。如是為令無量有情生正欲樂，為多修習此欲樂故。

【X2 現生王家出家】

地二、現生王家出家

又是菩薩，從覩史多天眾中沒，來下人間，生於高貴、或族望家。所謂王家、若國師家。棄捨世間上妙欲樂，無所顧戀，清淨出家。令諸有情起尊敬故。

【X3 現受難行苦行】

地三、現受難行苦行

又現誓受難行苦行。為令信解苦行有情捨所樂故。

【X4 現證無上菩提】

地四、現證無上菩提

又證無上正等菩提。令餘有情，於所同趣菩提解脫欣殊勝故。

【X5 現待梵王請說】

地五、現待梵王請說

又證無上正等覺已，未為有情即說正法，待梵天王躬來啟請。為諸有情於正法所起尊敬故。作是念言：當所說法定應殊妙，故今梵王希望世尊說是法故，躬自來請。

【X6 現以大悲觀察】

地六、現以大悲觀察

又以佛眼觀察世間，勿使有情作如是謗：但由梵王躬來啟請，敬梵王故，宣說正法，非於有情自起悲心；乃是為他之所激發，非自能了機宜可否。為欲壞彼一類有情如是邪執，

又以佛眼觀察世間者：菩提品說：如來晝夜六時，晝三、夜三，常以佛眼觀察世間誰增、誰減，我應令誰未起善根而種善根，廣說乃至我應令誰建立最勝阿羅漢果。（陵本三十八卷三頁3104）其義應知。

先以佛眼觀察世間，然後為轉無上法輪，一切世間所未曾轉。

然後為轉無上法輪者：攝事分說：由五種相轉法輪者，當知名為善轉法輪。乃至廣說世尊轉所解法，置於阿若憍陳身中，此復隨轉置餘身中，彼復隨轉置餘身中。以是展轉、隨轉義故，說名為輪。正見等法所成性故，說名法輪。（陵本九十五卷十頁7152）其義應知。

如是更復宣說正法，制立學處。

【W3 結】

天三、結

是名菩薩究竟清淨方便善巧。由此所說方便善巧，更無有餘方便善巧，在於此上若過若妙，是故說名究竟清淨。

宣說正法制立學處者：此中正法，謂即十二分教。學處，謂即三無漏學應知。

【U4 總結】

戌四、總結

如是菩薩所說六種若略若廣方便善巧，能除憎背聖教有情所有恚惱；處中住者，令其趣入；已趣入者，令其成熟；已成熟者，令得解脫。除此無有若過若增。

【Q5 結】

午五、結

是名菩薩方便善巧。

【P12 妙陀羅尼4】

【Q1 徵】

巳十二、妙陀羅尼4　午一、徵

云何菩薩妙陀羅尼？

【Q2 標】

午二、標

當知如是妙陀羅尼略有四種。

【Q3 列】

午三、列

一者、法陀羅尼，二者、義陀羅尼，三者、呪陀羅尼，四者、能得菩薩忍陀羅尼。

【Q4 釋2】

【R1 別辨相4】

【S1 法陀羅尼3】

【T1 徵】

午四、釋2　未一、別辨相4　申一、法陀羅尼3　酉一、徵

云何菩薩法陀羅尼？

【T2 釋】

酉二、釋

謂諸菩薩獲得如是念慧力持，由此力持，聞未曾聞，言未溫習、未善通利，名句文身之所攝錄，次第錯縱、次第結集無量經典，經無量時能持不忘。

【T3 結】

酉三、結

是名菩薩法陀羅尼。

【S2 義陀羅尼3】

【T1 徵】

申二、義陀羅尼3　酉一、徵

云何菩薩義陀羅尼？

【T2 釋2】

【U1 指前說】

酉二、釋2　戌一、指前說

謂如前說。

【U2 簡差別】

戌二、簡差別

此差別者，即於彼法無量義趣，心未溫習、未善通利，經無量時能持不忘。

【T3 結】

酉三、結

是名菩薩義陀羅尼。

云何菩薩法陀羅尼等者：顯揚論說：若欲略說陀羅尼相者，謂諸菩薩成就字類通達，於名句文身如意自在，得如是種類念持之力。由念力故，隨一 字中，而能顯示、分別、開演一切種染淨之義。（顯揚論三卷五頁31,492c）此說法陀羅尼及與義陀羅尼，應準此釋。

【S3 呪陀羅尼3】

【T1 徵】

申三、呪陀羅尼3　酉一、徵

云何菩薩呪陀羅尼？

【T2 釋】

酉二、釋

謂諸菩薩獲得如是等持自在，由此自在加被能除有情災患諸呪章句，令彼章句悉皆神驗，第一神驗，無所唐捐，能除非一種種災患。

【T3 結】

酉三、結

是名菩薩呪陀羅尼。

【S4 能得菩薩忍陀羅尼3】

【T1 徵】

申四、能得菩薩忍陀羅尼3　酉一、徵

云何菩薩能得菩薩忍陀羅尼？

【T2 釋3】

【U1 標能得因】

酉二、釋3　戌一、標能得因

謂諸菩薩成就自然堅固因行，具足妙慧。

成就自然堅固因行等者：此顯勝解行補特伽羅，於勝解行住中經初無數大劫修行圓滿，故作是說。攝大乘論頌云：清淨增上力，堅固心昇進，名菩薩初修，無數三大劫。世親釋云：堅固心昇進者，謂發牢固心，起增進行。牢固心者，應知所發大菩提心，諸惡友力不能令捨。增進行者，應知現在及生生中，善法常增，終無退減。（攝論世親釋七卷二十三頁31,360b）此說成就自然堅固因行，義應準知。四如實智無闕現前，是名具足妙慧。

獨處空閑，寂無言說，曾無有物，見路而行。

獨處空閑等者：此中為顯得第一義，內心寂靜，是故作如是說。不樂雜住，居遠離處，是名獨處空閑。為除定難，不多言論，是名寂無言說。於求財者深修厭毀；於諸城邑交遊等處，了知其初、了知過患、了知出離，亦能了知趣出離行；如是能得內心寂靜。如思所成地說。（陵本十八卷十四頁1575）由是此說曾無有物，見路而行。

知量而食，不雜穢食，一類而食。常極靜慮，於夜分中少眠多寤。於佛所說得菩薩忍諸呪章句，能諦思惟。

【U2 正顯通達2】

【V1 於呪章句2】

【W1 舉其呪詞】

戌二、正顯通達2　亥一、於呪章句2　天一、舉其呪詞

其呪詞曰：壹胝　密胝　吉胝毗　羼底（丁理反）　鉢陀膩　莎訶

【W2 通達呪義】

天二、通達呪義

即於如是呪章句義，審諦思惟、籌量、觀察。彼於如是呪章句義如是正行，不從他聞，自然通達；了知如是諸呪章句都無有義，是圓成實，但唯無義；如實了知此章句義，所謂無義。是故過此，不求餘義，齊此名為妙善通達呪章句義。

【V2 於一切法2】

【W1 標隨無義】

亥二、於一切法2　天一、標隨無義

彼於如是呪章句義正通達已，即隨此義，不從他聞，自正通達一切法義。

【W2 釋離言性】

天二、釋離言性

謂於此義如是通達，一切言說所說諸法自性之義皆不成實，唯有諸法離言自性是自性義。彼於諸法此自性義正通達已，過此更無餘義可求。

如是諸呪章句都無有義等者：謂此章句都無有義可起分別，但唯無義即是彼句圓成實相，此約證成道理名圓成實。義如解深密經說。（五卷五頁16,709c）通達此故，隨順通達一切言說所說諸法自性之義皆不成實，唯有諸法離言自性是自性義；亦如諸呪章句都無有義，但唯無義是圓成實。

由於此義善通達故，獲得最勝廣大歡喜。

獲得最勝廣大歡喜者：此說證入極歡喜住應知。

【U3 明已得忍】

戌三、明已得忍

由是菩薩得陀羅尼，當言已得此陀羅尼章句所立菩薩勝忍。得此忍故，是諸菩薩不久當得淨勝意樂，已依上品勝解行地勝忍而轉。

【T3 結】

酉三、結

當知是名菩薩所有能得菩薩忍陀羅尼。

不久當得淨勝意樂等者：極歡喜住菩薩住時，一切勝解諸隨煩惱皆悉永斷，離隨煩惱淨勝解轉，即此名為淨勝意樂。勝解行住菩薩，雖依上品勝解而轉，而未得名淨勝意樂。由是說言不久當得。

【R2 總料簡2】

【S1 所得差別2】

【T1 前三陀羅尼2】

【U1 舉法義二陀羅尼】

未二、總料簡2　申一、所得差別2　酉一、前三陀羅尼2　戌一、舉法義二陀羅尼

此中菩薩法陀羅尼、義陀羅尼，若過第一無數大劫，已入清淨勝意樂地，所得決定堅住廣大。從此以下，或以願力、或依靜慮，雖有獲得，而不決定，亦不堅住、亦不廣大。

或以願力等者：謂由願力，常值諸善知識，從他聽聞一切法義，名以願力。攝大乘論頌云：清淨增上力。此即彼一分攝，如世親釋應知。修習止觀，自正審思一切法義，名依靜慮。

【U2 例呪陀羅尼】

戌二、例呪陀羅尼

如說法義二陀羅尼，呪陀羅尼，當知亦爾。

【T2 後一陀羅尼】

酉二、後一陀羅尼

能得菩薩忍陀羅尼，如前所釋，即如是得。

如前所釋即如是得者：通達諸法離言自性是自性義，過此更無餘義可求，是名如前所釋。由是菩薩得陀羅尼，當言已得此陀羅尼章句所立菩薩勝忍，是名即如是得。

【S2 能得功德3】

【T1 標】

申二、能得功德3　酉一、標

若諸菩薩具四功德，方獲如是諸陀羅尼，非隨闕一。

【T2 徵】

酉二、徵

何等名為四種功德？

【T3 列】

酉三、列

一者、於諸欲中，無所貪著。二者、於他勝事不生妒忌，不嫉他榮。三者、一切所求等施無悔。四者、於正法中，深生忻樂；忻樂法者，於菩薩藏及菩薩藏摩怛理迦深心愛樂。

於菩薩藏及菩薩藏摩怛理迦者：十二分教，方廣一分，名菩薩藏。即此論議，名菩薩藏摩怛理迦。

【P13 所修正願4】

【Q1 徵】

巳十三、所修正願4　午一、徵

云何菩薩所修正願？

【Q2 標】

午二、標

當知此願略有五種。

【Q3 列】

午三、列

一者、發心願，二者、受生願，三者、所行願，四者、正願，五者、大願。

【Q4 釋5】

【R1 發心願】

午四、釋5　未一、發心願

若諸菩薩，於其無上正等菩提最初發心，是名發心願。

【R2 受生願】

未二、受生願

若諸菩薩，願於當來往生隨順饒益有情諸善趣中，是名受生願。

【R3 所行願】

未三、所行願

若諸菩薩，願能無倒思擇諸法，願於境界修無量等殊勝善法，是名所行願。

願能無倒思擇諸法等者：於一切法，信解離言法性真如，起無分別無相心住，是名無倒思擇諸法。普於一切蠢動有情修習慈悲喜捨俱心，於一切行修無常想、無常苦想、苦無我想，於其涅槃修勝利想，於佛法僧、波羅蜜多修習隨念，是名修無量等殊勝善法。

【R4 正願】

未四、正願

若諸菩薩，願於當來攝受一切菩薩善法，攝受一切所有功德，若總若別所有正願，是名正願。

攝受一切菩薩善法等者：菩薩為欲熟自佛法，是故攝受一切菩薩善法。為欲熟他有情，是故攝受一切所有功德。戒品中說攝受善法戒、饒益有情戒，如彼廣釋應知。

【R5 大願2】

【S1 標】

未五、大願2　申一、標

菩薩大願，當知即從正願所出。此復十種。

【S2 釋10】

【T1 供養諸佛】

申二、釋10　酉一、供養諸佛

若諸菩薩，願於當來以一切種上妙供具，供養無量無邊如來，當知是名第一大願。

【T2 護持正法】

酉二、護持正法

若諸菩薩，願於當來攝受防護諸佛世尊所有正法，傳持法眼令無斷壞，當知 是名第二大願。

【T3 示現出世】

酉三、示現出世

若諸菩薩，願於當來從覩史多天宮降下，如前乃至入大涅槃，當知是名第三大願。

從覩史多天宮降下等者：此顯諸佛菩薩俱生威力，故作是說。威力品中廣釋其相應知。（陵本三十七卷十六頁3064）

【T4 攝受善法】

酉四、攝受善法

若諸菩薩，願於當來行一切種菩薩正行，當知是名第四大願。

行一切種菩薩正行者：行品中說：菩薩始從勝解行地，乃至最後到究竟地，於此一切菩薩地中，當知略有四菩薩行。何等為四？一者、波羅蜜多行，二者、菩提分法行，三者、神通行，四者、成熟有情行。（陵本四十九卷四頁3917）此應準知。

【T5 成熟有情】

酉五、成熟有情

若諸菩薩，願於當來普能成熟一切有情，當知是名第五大願。

普能成熟一切有情者：成熟品說：所成熟補特伽羅略有四種。一者、住聲聞種性，於聲聞乘應可成熟補特伽羅；二者、住獨覺種性，於獨覺乘應可成熟補特伽羅；三者、住佛種性，於無上乘應可成熟補特伽羅；四者、住無種性，於往善趣應可成熟補特伽羅。（陵本三十七卷二十頁3076）此應準知。

【T6 遍作佛事】

酉六、遍作佛事

若諸菩薩，願於當來一切世界皆能示現，當知是名第六大願。

一切世界皆能示現者：諸佛世尊有四種化，遍十方界功能無礙，是名一切世界皆能示現。四種化者，一、未成熟有情令成熟故，作菩薩行化。二、已成熟有情令解脫故，於三千大千世界百拘胝贍部洲中，同於一時方便攝受如來之化。三、即為彼所化有情作聲聞化。四、即為彼所化有情作獨覺化。如決擇分說應知。（陵本七十四卷十一頁5706）

【T7 淨修佛土】

酉七、淨修佛土

若諸菩薩，願於當來普能淨修一切佛土，當知是名第七大願。

普能淨修一切佛土者：佛有三身，謂自性身、受用身、變化身。由是佛土亦有三別，謂法性土、受用土、變化土，是名一切佛土。

【T8 同趣大乘】

酉八、同趣大乘

若諸菩薩，願於當來一切菩薩，皆同一種意樂加行趣入大乘，當知是名第八大願。

【T9 功不唐捐】

酉九、功不唐捐

若諸菩薩，願於當來所有一切無倒加行皆不唐捐，當知是名第九大願。

【T10 速證菩提】

酉十、速證菩提

若諸菩薩，願於當來速證無上正等菩提，當知是名第十大願。

【P14 三三摩地2】

【Q1 別辨相3】

【R1 空三摩地3】

【S1 徵】

巳十四、三三摩地2　午一、別辨相3　未一、空三摩地3　申一、徵

云何菩薩空三摩地？

【S2 釋】

申二、釋

謂諸菩薩觀一切事，遠離一切言說自性，唯有諸法離言自性，心正安住。

【S3 結】

申三、結

是名菩薩空三摩地。

【R2 無願三摩地3】

【S1 徵】

未二、無願三摩地3　申一、徵

云何菩薩無願三摩地？

【S2 釋】

申二、釋

謂諸菩薩，即等隨觀離言自性所有諸事，由邪分別所起煩惱，及以眾苦所攝受故，皆為無量過失所汙；於當來世不願為先，心正安住。

【S3 結】

申三、結

是名菩薩無願三摩地。

由邪分別所起煩惱等者：真實義品中說：又諸愚夫，由於如是所顯真如不了知故，從是因緣，八分別轉，能生三事，能起一切有情世間及器世間。乃至廣說。（陵本三十六卷二十頁2991）隨應當知此所說義。

【R3 無相三摩地3】

【S1 徵】

未三、無相三摩地3　申一、徵

云何菩薩無相三摩地？

【S2 釋】

申二、釋

謂諸菩薩，即正思惟離言自性所有諸事，一切分別戲論眾相永滅寂靜，如實了知，心正安住。

【S3 結】

申三、結

是名菩薩無相三摩地。

【Q2 總料簡2】

【R1 明建立2】

【S1 問】

午二、總料簡2　未一、明建立2　申一、問

問：何故唯立三三摩地，無過無增？

【S2 答2】

【T1 總標法】

申二、答2　酉一、總標法

答：法有二種，謂有、非有。有為、無為名之為有，我及我所名為非有。

【T2 別配依3】

【U1 無願三摩地】

酉二、別配依3　戌一、無願三摩地

於有為中，有無願故，可厭逆故，當知依此建立無願三摩地。

【U2 無相三摩地】

戌二、無相三摩地

於無為中，願涅槃故，正樂攝故，當知依此建立無相三摩地。

【U3 空三摩地】

戌三、空三摩地

於非有事，菩薩不願，亦無無願。然於非有，菩薩如實見為非有。依此見故，當知建立空三摩地。

【R2 辨了知2】

【S1 於自乘】

未二、辨了知2　申一、於自乘

如是菩薩於此三種三摩地中精勤修學，於是建立如實了知。

【S2 於餘乘】

申二、於餘乘

於餘行相三三摩地如實悟入，安立理趣如實悟入，修習理趣如實了知。謂於其中，諸聲聞眾精勤修學及圓滿證。

於餘行相三三摩地等者：諸聲聞眾所修所證三三摩地與菩薩別，名餘行相三三摩地。彼之行相、安立理趣、修習理趣，如三摩呬多地中廣釋其相，隨應當知。（陵本十二卷八頁997）

瑜伽師地論科句披尋記卷第四十五

瑜伽師地論科句披尋記卷第四十六

彌勒菩薩說

唐三藏沙門玄奘奉詔譯

韓清淨科記

本地分中菩薩地初持瑜伽處菩提分品第十七之三

【P15 四種法嗢柁南4】

【Q1 標】

巳十五、四種法嗢柁南4　午一、標

復有四種法嗢柁南，諸佛菩薩欲令有情清淨故說。

【Q2 徵】

午二、徵

何等為四？

【Q3 列】

午三、列

一切諸行皆是無常，是名第一法嗢柁南。一切諸行皆悉是苦，是名第二法嗢柁南。一切諸法皆無有我，是名第三法嗢柁南。涅槃寂靜，是名第四法嗢柁南。

【Q4 釋2】

【R1 名嗢柁南3】

【S1 第一義】

午四、釋2　未一、名嗢柁南3　申一、第一義

諸佛菩薩多為有情宣說如是法相應義，是故說名法嗢柁南。

【S2 第二義】

申二、第二義

又從曩昔，其心寂靜諸牟尼尊，於一切時展轉宣說，是故說此名嗢柁南。

其心寂靜諸牟尼尊者：諸牟尼尊，一切煩惱戲論永滅，證大涅槃，是名其心寂靜。

【S3 第三義】

申三、第三義

又此行跡能趣大生，亦復能趣出第一有，是故說此名嗢柁南。

【R2 辨四種法4】

【S1 諸行無常3】

【T1 徵】

未二、辨四種法4　申一、諸行無常3　酉一、徵

云何菩薩等隨觀察一切諸行皆是無常？

【T2 釋2】

【U1 以正觀察2】

【V1 總觀無常2】

【W1 無性無常】

酉二、釋2　戌一、以正觀察2　亥一、總觀無常2　天一、無性無常

謂諸菩薩，觀一切行言說自性，於一切時常無所有。如是諸行常不可得，故名無常。

【W2 生滅無常】

天二、生滅無常

又即觀彼離言說事，由不了知彼真實故；無知為因，生滅可得。如是諸行離言自性有生有滅，故名無常。

又即觀彼離言說事等者：諸有為法離言自性，是名離言說事。由不了知此唯事故，起邪分別；由是因緣，墮諸世間生死相續，是名無知為因，生滅可得。

【V2 別觀四相2】

【W1 依三世觀3】

【X1 過去】

亥二、別觀四相2　天一、依三世觀3　地一、過去

又諸菩薩，觀過去行已生已滅，由彼諸行無因可得，亦無自性，是故觀彼因性、自性皆無所有。

觀過去行已生已滅等者：由已生故，因已受盡，是故說言無因可得。由已滅故，自性受用已盡，是故說言亦無自性。

【X2 現在】

地二、現在

觀現在行已生未滅，由彼諸行因不可得，已與果故；自性可得，猶未滅故；是故觀彼自性是有，而無有因。

觀現在行已生未滅等者：由已生故，因已受用，是故說言因不可得。自性受用未盡，是故說言自性可得。

【X3 未來】

地三、未來

觀未來行未生未滅，由彼諸行有因可得，未與果故；無有自性，猶未生故；是故觀彼唯有因性，而無自性。

觀未來行未生未滅等者：由未生故，因未受用，是故說言有因可得。既未有生，亦未有滅，由此未滅自性未受，是故說言無有自性。

【W2 依剎那觀2】

【X1 別辨相3】

【Y1 標】

天二、依剎那觀2　地一、別辨相3　玄一、標

菩薩如是見三世中分段諸行相續轉已，等隨觀見一一剎那有為諸行，皆有三種有為之相。於剎那後，復有第四有為之相。

【Y2 釋2】

【Z1 正觀四相】

玄二、釋2　黃一、正觀四相

即於此中，前剎那行自性滅壞。無間非先諸行剎那自性生起，正觀為生；諸行生已，即時未壞，正觀為住；此已生行，望前已滅諸行剎那自性別異，正觀為老；從此諸行生剎那後，即此已生諸行剎那自性滅壞，正觀為滅。

【Z2 觀唯諸行】

黃二、觀唯諸行

菩薩觀此已生剎那諸行自性，即是生住老之自性，不見生等別有自性。如實觀見生剎那後，即此生等諸行剎那自性滅壞，無別有性。

【Y3 結】

玄三、結

如是四種有為之相，總攝諸行。

前剎那行自性滅壞等者：諸行生滅，唯一剎那，以彼纔生無間滅故。然於中間前後相續新新生起，愚夫不了，妄執實有生住異滅，或復妄執離諸行外別有自性。菩薩正觀則不如是。於此剎那行續前剎那生正觀為生，由是了知生無常義。即此剎那生有諸行自性可得正觀為住，由是了知住唯假說非實有義。若此剎那生望前剎那諸行自性變異正觀為老，由是了知老觀待有假施設義。即此剎那生無間諸行自性滅正觀為滅，由是了知滅無常義。又復正觀生住老滅，唯是諸行分位差別，非離諸行別有自性。由是應知，諸佛菩薩唯於諸行說無常義。

【X2 出要義2】

【Y1 標列】

地二、出要義2　玄一、標列

以要言之，二分所顯。一者、有分所顯，二者、無分所顯。

【Y2 隨釋】

玄二、隨釋

此中世尊依於有分，建立一種有為之相；依於無分，建立第二有為之相。住、異二種，俱是諸行有分所顯，建立第三有為之相。

建立第三有為之相者：住、異二種總合為一，建立第三有為之相，以俱有分所顯故，由是應知餘處說三有為相義。

【U2 決擇所觀2】

【V1 依自他教2】

【W1 顯自3】

【X1 標】

戌二、決擇所觀2　亥一、依自他教2　天一、顯自3　地一、標

此中菩薩，觀一切時唯有諸行，除此更無生住老滅恆有實物自性成就。

【X2 徵】

地二、徵

何以故？

【X3 釋】

地三、釋

諸行生時，唯即如是諸行可得，無別有餘生住老滅。如是諸行住老滅時，唯即如是諸行可得，無別有餘生住老滅。

諸行生時等者：雖諸行生生相可得，住老滅相亦復可得，然唯諸行自性所顯，是故說言唯即如是諸行可得。除此更無生住老滅恆有實物自性成就，是故說言無別有餘生住老滅。如說諸行生時理既如是，諸行住老滅時，當知亦爾。

【W2 簡他2】

【X1 標義】

天二、簡他2　地一、標義

又諸菩薩以理推求生等實物亦不可得。

【X2 舉難2】

【Y1 略辨四相2】

【Z1 舉生相2】

【a1 二生難】

地二、舉難2　玄一、略辨四相2　黃一、舉生相2　宇一、二生難

如是推求不可得者，謂若離彼色等諸行別有生法，是即應如色等諸行自體有生，如是此生亦應有生。如是即應有二種生，一者、行生，二者、生生。

【a2 一異難】

宇二、一異難

如是行生與彼生生為一為異？若言一者，計生實有即為唐捐。言別有生是實物有，不應道理。若言異者，如是即應非行生生；是行生生，不應道理。

如是即應非行生生等者：謂若生相與行異者，是則生相應非從諸行生；然是行生，故不應理。

【Z2 例住等】

黃二、例住等

如說生相，如是廣說住老滅相，當知亦爾。

【Y2 別廣滅相3】

【Z1 標義】

玄二、別廣滅相3　黃一、標義

謂若滅法別有自性，是實成就；即應此滅有生有滅。

【Z2 設難2】

【a1 有生難】

黃二、設難2　宇一、有生難

若滅生時，一切諸行皆應同滅。如是即應少用功力，如入滅定，諸心心所一切皆滅。

【a2 有滅難】

宇二、有滅難

若滅滅時，一切諸行雖皆已滅，復應還生，以滅無故。

【Z3 結非】

黃三、結非

是故言滅有生有滅，不應道理。

【V2 依修厭等】

亥二、依修厭等

又善男子、或善女人，於一切時恆有實物自性成就，觀為假有，而能修厭、離欲、解脫，不應道理。與此相違，是應道理。

於一切時恆有實物自性成就等者：此說生住老滅應知。

【T3 結】

酉三、結

由此行相，是諸菩薩如實了知一切諸行皆是無常。

【S2 諸行皆苦3】

【T1 標】

申二、諸行皆苦3　酉一、標

又諸菩薩，觀無常行相續轉時，能為三種苦所依止。

【T2 列】

酉二、列

一者、行苦，二者、壞苦，三者、苦苦。

【T3 結】

酉三、結

如是菩薩如實了知一切諸行皆悉是苦。

【S3 諸法無我4】

【T1 標】

申三、諸法無我4　酉一、標

又諸菩薩，如實了知有為、無為一切諸法二無我性。

【T2 列】

酉二、列

一者、補特伽羅無我性，二者、法無我性。

【T3 釋2】

【U1 補特伽羅無我性】

酉三、釋2　戌一、補特伽羅無我性

於諸法中補特伽羅無我性者，謂非即有法，是真實有補特伽羅；亦非離有法，別有真實補特伽羅。

謂非即有法等者：有尋有伺地說：若即於蘊施設我者，是我與蘊無有差別；而計有我諦實常住，不應道理。又說：若蘊外餘處者，汝所計我應是無為，不應道理。若不屬蘊者，我一切時應無染汙，又我與身不應相屬，此不應理。（陵本六卷十一頁436）由彼所破，應知此所說義。

【U2 法無我性】

戌二、法無我性

於諸法中法無我性者，謂於一切言說事中，一切言說自性諸法都無所有。

【T4 結】

酉四、結

如是菩薩如實了知一切諸法皆無有我。

【S4 涅槃寂靜2】

【T1 標相2】

【U1 於真實】

申四、涅槃寂靜2　酉一、標相2　戌一、於真實

又諸菩薩，觀一切行先因永斷，後無餘滅，其餘畢竟不起不生，說名涅槃。 當知涅槃其體寂靜，一切眾苦畢竟息故，一切煩惱究竟滅故。

【U2 於勝解】

戌二、於勝解

如是未得清淨增上意樂菩薩，未見聖諦諸聲聞乘，雖於涅槃發起勝解，如是說言涅槃寂靜；而於涅槃未如實解，未能如實正智見轉，然彼亦有如理作意。

【T2 舉喻2】

【U1 車喻2】

【V1 舉事3】

【W1 第一時】

酉二、舉喻2　戌一、車喻2　亥一、舉事3　天一、第一時

譬如王子、或長者子，生育已來，未出王宮、長者內室；王及長者，各為幼童假作種種諸戲樂具，鹿車、牛車、馬車、象車而賜與之。爾時王子及長者子，用為嬉戲，歡娛遊佚，即於如是假所造作鹿、牛、馬、象，發起真實鹿想、牛想、馬想、象想。

【W2 第二時】

天二、第二時

後於一時，王及長者各知其子漸已長大，諸根成熟，讚說真實鹿、牛、馬、象。爾時王子及長者子聞父讚說，作是念言：今者父王及父長者，將非讚說我等所有鹿、牛、馬、象四種車耶？

【W3 第三時】

天三、第三時

復於後時，王及長者知子轉大，從內宮室引出外遊，示其真實鹿、牛、馬、象。時彼見已，內自發生如實慧解，此為實義鹿車、牛車、馬車、象車。父於長夜嘗為我等讚說斯事，然唯我等以無智故，於不如實唯彼相似、唯彼影像發起真實鹿等勝解。由是因緣，於先勝解追起羞愧。

【V2 合法3】

【W1 於初所說】

亥二、合法3　天一、於初所說

如是宮室，喻於生死。其所生育諸幼童子，喻未證得清淨增上意樂菩薩，及未見諦諸聲聞乘。父喻諸佛及已證入大地菩薩。先為假作鹿、牛等車，喻為 宣說涅槃麤相。

【W2 於次所說】

天二、於次所說

次為讚說真實鹿等，喻佛菩薩自現證見真實涅槃，如其所見，於彼菩薩及聲聞前，讚說涅槃真實功德。所餘，喻彼既聞是已，但用隨順音聲覺慧，於涅槃德長夜勝解。

【W3 於後所說】

天三、於後所說

若於是時資糧成熟，漸次增長，成淨增上意樂菩薩、見諦聲聞，於真涅槃生現證智；即於爾時發生自內如實慧解，如是涅槃，一切聲聞、獨覺所證，諸佛菩薩先所讚說，我等先以愚夫覺慧，於不如實唯彼相似、唯彼影像發起真實涅槃勝解。由是因緣，於先勝解追生羞愧，依止於後如實勝解。

【U2 藥喻2】

【V1 出有病者2】

【W1 舉喻3】

【X1 不了藥病】

戌二、藥喻2　亥一、出有病者2　天一、舉喻3　地一、不了藥病

又如病者往大醫所，為除病故，求隨順藥，得已常服。彼於是藥深生勝解、深生愛樂、唯見為實。由是因緣，先病除愈，復起餘病，應服餘藥。

先病除愈等者：此中先病，喻煩惱障。此除斷已，猶有所知障在，喻如餘病。應依大乘方能出離，由是喻言應服餘藥。

【X2 不聽勸捨】

地二、不聽勸捨

爾時大醫知先病愈，後病復生，更須餘藥；勸捨前藥，令服餘藥。時彼病者愚癡無識，於前所服深生勝解，起所宜想，不肯棄捨。

【X3 不信醫言】

地三、不信醫言

時大良醫為其宣說前後藥性，於現所病前藥匪宜，後藥為勝。時有病者雖聞是語，不生勝解，猶未深信良醫所言。

【W2 合法】

天二、合法

如是病者，喻諸凡夫菩薩、聲聞，為煩惱病之所執持。

為煩惱病之所執持者：法執無明，名煩惱病。能礙所知，名所執持。此中通說凡夫菩薩及不定性聲聞，於大菩提性有堪能，未斷彼障，故作是說。

大良醫者，喻諸如來。其良藥等，喻為宣說若上上勝及以上極，若深深勝及以深極，若劣、若勝及以勝極，法教正教教授教誡。彼雖聞已，不能悟入，不生勝解，不能修行法隨法行。

若上上勝及以上極等者：十二分教，是名正教。於中方廣一分菩薩法教，唯為菩薩發心者說。齊至第一無數大劫，望聲聞乘，名上、名深，上根攝故，難可知故。齊至第二無數大劫，說名上勝及以深勝。齊至第三無數大劫，說名上極及以深極。菩薩學處，依諸善友教授教誡。戒定慧三，如次說名若劣、若勝及以勝極。

【V2 結有淨信】

亥二、結有淨信

諸有淨信菩薩、聲聞，於佛所說不生疑惑；

諸有淨信菩薩聲聞者：此中淨信，謂即淨信意樂應知。

乘佛所說喻如一切支具圓滿妙莊嚴車無上法乘，

一切支具圓滿妙莊嚴車無上法乘者：攝事分說：處所圓滿、教導圓滿、正行圓滿、資糧圓滿為所依止，應知建立人天四輪。乃至廣說如是四種天上諸天、人中諸人所有止觀勝妙車輪，隨有所闕，其車不轉。（陵本九十九卷二十一頁7460）此說一切支具圓滿妙莊嚴車，如彼四圓滿義應知。

如善御者，隨所行地、隨所應到，疾疾進趣，無所稽留。

隨所行地等者：菩薩行中安立十地，於地地中漸次進趣，乃至究竟，是名隨所行地、隨所應到。於其中間無有厭倦，不生喜足，是名疾疾進趣，無所稽留。

本地分中菩薩地初持瑜伽處菩薩功德品第十八

【N2 菩薩功德（即功德品）2】

【O1 徵】

卯二、菩薩功德（即功德品）2　辰一、徵

云何菩薩所有功德？

【O2 釋4】

【P1 初嗢柁南攝2】

【Q1 嗢柁南標】

辰二、釋4　巳一、初嗢柁南攝2　午一、嗢柁南標

嗢柁南曰：希奇不希奇　平等心饒益　報恩與欣讚　不虛加行性

【Q2 長行釋7】

【R1 甚希奇法4】

【S1 標】

午二、長行釋7　未一、甚希奇法4　申一、標

謂諸菩薩，於其無上正等覺乘勤修學時，應知有五甚希奇法。

【S2 徵】

申二、徵

何等為五？

【S3 列】

申三、列

一者、於諸有情非有因緣而生親愛；二者、唯為饒益諸有情故，常處生死， 忍無量苦；三者、於多煩惱難伏有情，善能解了調伏方便；四者、於極難解真實義理，能隨悟入；五者、具不思議大威神力。

【S4 結】

申四、結

如是五種菩薩所有甚希奇法，不與一切餘有情共。

不與一切餘有情共者：除此菩薩，所餘一切若凡若聖諸有情類皆非共有，是故說名甚希奇法。

【R2 不希奇法3】

【S1 標】

未二、不希奇法3　申一、標

又諸菩薩成就五種不希奇法，而名成就甚希奇法。

【S2 徵】

申二、徵

何等為五？

【S3 釋5】

【T1 樂利他苦】

申三、釋5　酉一、樂利他苦

謂諸菩薩，以因利他苦，即為自己樂；是故菩薩恆遍受行因利他苦。是名菩  薩成就第一不希奇法，而名成就甚希奇法。

以因利他苦者：謂諸菩薩修十一種利有情業，由彼所生種種憂苦，是名因利他苦。義如忍品中說。（陵本四十二卷十頁3445）

【T2 樂受生死】

酉二、樂受生死

又諸菩薩，雖善了知生死過失、涅槃功德，而樂普令有情清淨，即為己樂；是故菩薩為淨有情增上力故，誓受生死。是名菩薩成就第二不希奇法，而名成就甚希奇法。

【T3 樂說正法】

酉三、樂說正法

又諸菩薩，雖善了知默然樂味，而樂普令有情清淨，即為己樂；是故菩薩為淨有情增上力故，恆勤方便為說正法。是名菩薩成就第三不希奇法，而名成就甚希奇法。

雖善了知默然樂味等者：此說無礙解住菩薩應知。謂於甚深寂靜解脫不生喜足入勝進故，於諸法中起智加行宣說法故。如住品說。（陵本四十八卷十九頁3871）

【T4 樂行淨施】

酉四、樂行淨施

又諸菩薩，雖積集六波羅蜜多所有善根，而樂普令有情清淨，即為己樂；是故菩薩為淨有情增上力故，以淨意樂施諸有情，然不希求施果異熟。是名菩薩成就第四不希奇法，而名成就甚希奇法。

以淨意樂施諸有情者：迴向無上菩提意樂，名淨意樂。即以如是意樂行四攝事，令諸有情能種善根，是名施諸有情。

【T5 恆現利他】

酉五、恆現利他

又諸菩薩，以利他事為自利事；是故菩薩恆現受行一切有情利益之事。是名菩薩成就第五不希奇法，而名成就甚希奇法。

【R3 其心平等4】

【S1 標】

未三、其心平等4　申一、標

又諸菩薩由五種相，當知普於一切有情其心平等。

【S2 徵】

申二、徵

何等為五？

【S3 列】

申三、列

一者、菩薩最初發心，願大菩提，如是亦為利益一切諸有情故，起平等心。

菩薩最初發心等者：謂諸菩薩起正願心求菩提時，發如是心，說如是言：願我決定當證無上正等菩提，能作有情一切義利，畢竟安處究竟涅槃及以如來廣大智中。如發心品說。（陵本三十五卷九頁2851）此即願自及他同證無上菩提，名平等心。

二者、菩薩於諸有情住哀愍俱平等之心。

於諸有情住哀愍俱平等之心者：此顯菩薩於其無苦無樂、有苦、有樂一切有情，修四無量慈、悲、喜、捨，故作是說。如供養親近無量品廣釋應知。（陵本四十四卷九頁3572）

三者、菩薩於諸有情，深心發起一子愛俱平等之心。四者、菩薩於從眾緣已生諸行，知是所想有情事已，知一有情所有法性，即是一切有情法性；以法 平等俱行之心，於諸有情住平等心。

知一有情所有法性等者：有情法性，唯是諸行，此說菩薩法緣慈等無量應知。

五者、菩薩如於一有情行利益行，於一切有情行利益行，亦復如是。以利俱心，於諸有情住平等心。

於一有情行利益行等者：此說菩薩住慈愍觀，遍於親怨中三品一切有情，平等平等行利益行應知。

【S4 結】

申四、結

由此五相，是諸菩薩於諸有情其心平等。

【R4 能作饒益3】

【S1 標】

未四、能作饒益3　申一、標

又諸菩薩由五種相，於諸有情能作一切饒益之事。

【S2 徵】

申二、徵

何等為五？

【S3 列】

申三、列

一者、說授正命以為饒益；

說授正命以為饒益者：謂授淨戒，遠離非法貪求利養，以聖慧命清淨自活，名授正命。此有五種勝利之相，如有尋有伺地說。（陵本五卷三頁325）

二者、於不隨順能引義利所作事業，說授隨順以為饒益；三者、無依無怙、有苦有貧，善能為彼作依怙等以為饒益；四者、說授能往善趣之道以為饒益；五者、說授三乘以為饒益。

【R5 現報他恩3】

【S1 標】

未五、現報他恩3　申一、標

又諸菩薩由五種相，於其有恩諸有情所現前酬報。

【S2 徵】

申二、徵

何等為五？

【S3 列】

申三、列

一者、安處有情，令學己德；

安處有情令學己德者：此顯菩薩同事攝事，故作是說。

二者、方便安處，令學他德；

方便安處令學他德者：謂彼有情若有聲聞、獨覺種姓，即於聲聞、獨覺乘中而正安處。若有如來種姓，即於無上正等菩提最上乘中而正安處故。

三者、無依無怙、有苦有貧，隨力隨能作依怙等；四者、勸令供養諸佛如來；五者、令於如來所說正法受持、讀誦、書寫、供養。

【R6 常欣讚處3】

【S1 標】

未六、常欣讚處3　申一、標

又諸菩薩，於五種處常當欣讚。

【S2 徵】

申二、徵

何等為五？

【S3 列】

申三、列

一者、值佛出世，常得承事；二者、於諸佛所，常聞六種波羅蜜多菩薩藏法；三者、於一切種成熟有情，常有勢力；

於一切種成熟有情等者：成熟方便有二十七，名一切種。由此方便，令諸有情六種成熟差別圓滿，名有勢力。成熟品中廣釋其相。（陵本三十七卷 二十一頁3079）

四者、能於無上正等菩提堪任速證；五者、證菩提已，諸弟子眾常和無諍。

【R7 不虛加行3】

【S1 標】

未七、不虛加行3　申一、標

又諸菩薩由五因緣，於諸有情能作不虛饒益加行。

【S2 徵】

申二、徵

何等為五？

【S3 列2】

【T1 舉初二】

申三、列2　酉一、舉初二

謂諸菩薩，於諸有情先欲求作利益安樂，於諸有情利益安樂如實了知，無顛倒覺。

【T2 指餘三】

酉二、指餘三

如是一切，如前供養親近無量品中所說，應知其相。

能作不虛饒益加行等者：供養親近無量品說：若諸菩薩具五種相，眾德相應，能為善友所作不虛。與此義同。此中且舉初二，略無後三，故指前說，應知其相。（陵本四十四卷七頁3564）

【P2 第二嗢柁南攝2】

【Q1 嗢柁南標】

巳二、第二嗢柁南攝2　午一、嗢柁南標

復次，嗢柁南曰：無顛倒加行　退墮與勝進　相似實功德　善調伏有情

【Q2 長行釋6】

【R1 無倒加行5】

【S1 標】

午二、長行釋6　未一、無倒加行5　申一、標

謂諸菩薩有五加行，當知普攝一切菩薩無倒加行。

【S2 徵】

申二、徵

何等為五？

【S3 列】

申三、列

一、隨護加行，二、無罪加行，三、思擇力加行，四、清淨增上意樂加行，五、墮決定加行。

【S4 釋5】

【T1 隨護加行3】

【U1 徵起】

申四、釋5　酉一、隨護加行3　戌一、徵起

云何菩薩隨護加行？

【U2 略標】

戌二、略標

當知此復略有五種。

【U3 列釋5】

【V1 隨護聰叡】

戌三、列釋5　亥一、隨護聰叡

一者、隨護聰叡。謂由俱生智速疾攝法。

隨護聰叡等者：聰明叡哲，是名聰叡。攝異門分說：言聰明者，謂與引發慧相應故。言叡哲者，謂與俱生慧相應故。或復翻此。（陵本八十三卷六頁6292）今於此中，且約俱生慧相應，釋名聰叡，是故說言由俱生智速疾攝法。

【V2 隨護正念】

亥二、隨護正念

二者、隨護正念。謂由此正念，隨所攝法持令不忘。

【V3 隨護正智】

亥三、隨護正智

三者、隨護正智。謂由此正智，於所持法善觀察義，正慧通達。遠離隨順聰叡正念覺慧退分諸因緣故，習近隨順住分、勝分諸因緣故。

遠離隨順聰叡正念覺慧退分等者：謂由聰叡及與正念相應所有覺慧，說名聰叡正念覺慧。若有隨順彼慧退分因緣，由此正智能令遠離。若有隨順彼慧住分、勝分因緣，由此正智能令習近。此中退分及與勝分因緣，如下自說順退分法、順勝分法應知。

【V4 隨護自心】

亥四、隨護自心

四者、隨護自心。能善防守諸根門故。

【V5 隨護他心】

亥五、隨護他心

五者、隨護他心。能於他心正隨轉故。

【T2 無罪加行】

酉二、無罪加行

云何菩薩無罪加行？謂諸菩薩，於諸善法無倒熾然，無量無間迴向菩提。

【T3 思擇力加行】

酉三、思擇力加行

云何菩薩思擇力加行？謂諸菩薩，即此一切在勝解行地，應知其相。

【T4 清淨增上意樂加行】

酉四、清淨增上意樂加行

云何菩薩清淨增上意樂加行？謂諸菩薩，即此一切在淨勝意樂地及行正行地，應知其相。

淨勝意樂地及行正行地者：極歡喜住，名淨勝意樂地；增上戒住、增上心住、三種增上慧住、有加行有功用無相住，名行正行地。如地品說。（陵本四十九卷一頁3910）

【T5 墮決定加行】

酉五、墮決定加行

云何菩薩墮決定加行？謂諸菩薩，即此一切在決定地、決定行地、到究竟地，應知其相。

決定地決定行地到究竟地者：無加行無功用無相住，名決定地，此地菩薩墮在第三決定中故；無礙解住，名決定行地；最上成滿菩薩住，名到究竟地。亦如地品中說。

【S5 結】

申五、結

如是五種菩薩加行，普攝一切無倒加行。

【R2 順退分法3】

【S1 標】

未二、順退分法3　申一、標

又諸菩薩順退分法，當知有五。

【S2 徵】

申二、徵

何等為五？

【S3 列】

申三、列

一者、不敬正法及說法師。二者、放逸懈怠。三者、於諸煩惱親近執著。四者、於諸惡行親近執著。五者、與餘菩薩校量勝劣，起增上慢；及於法顛倒，起增上慢。

【R3 順勝分法3】

【S1 標】

未三、順勝分法3　申一、標

又諸菩薩順勝分法，當知有五。

【S2 徵】

申二、徵

何等為五？

【S3 指】

申三、指

謂與前五黑品諸法次第相違，應知其相。

【R4 相似功德3】

【S1 標】

未四、相似功德3　申一、標

又諸菩薩略有五種相似功德，當知實是菩薩過失。

【S2 徵】

申二、徵

何等為五？

【S3 列】

申三、列

一者、於其暴惡毀犯淨戒諸有情所，由是因緣作不饒益；

於其暴惡毀犯淨戒諸有情所等者：戒品中說：於諸暴惡犯戒有情，懷嫌恨心、懷恚惱心，由彼暴惡犯戒為緣，方便棄捨，不作饒益，是名有犯，有所違越，是染違犯。（陵本四十一卷四頁3349）其義應知。

二者、詐現種種具足威儀；

詐現種種具足威儀者：謂為誑他，恆常詐現諸根無掉、諸根無動、諸根寂靜，由是令他謂其有德，當有所施、當有所作。如聲聞地說應知。（陵本二十二卷十頁1919）

三者、於順世間文辭、呪術、外道書論相應法中，得預智者、聰叡者數；四者、修行有罪施等善行；五者、宣說建立像似正法，廣令流布。

【R5 真實功德3】

【S1 標】

未五、真實功德3　申一、標

又諸菩薩略有五種真實功德。

【S2 徵】

申二、徵

何等為五？

【S3 列】

申三、列

一者、於其暴惡毀犯淨戒諸有情所，由是因緣起勝悲心；二者、本性成就具足威儀；三者、於佛所說淨妙真實若教若證，得預智者、聰叡者數；

於佛所說淨妙真實等者：聞所成地說：云何淨？謂三清淨性。一、自體清淨性，二、境界清淨性，三、分位清淨性。云何妙？謂佛法僧寶名最微妙，墮最第一施設中故。云何真實？謂真如及四聖諦。（陵本十三卷十七頁1139）此應準知。

四者、修行無罪施等善行；五者、開示正法，遮滅一切像似正法。

【R6 無倒調伏所化有情3】

【S1 標】

未六、無倒調伏所化有情3　申一、標

又諸菩薩略於十處，無倒調伏所化有情。

【S2 徵】

申二、徵

何等十處？

【S3 列】

申三、列

一者、遠離惡行處；二者、遠離諸欲處；

遠離惡行處等者：施設遠離不善業道，是名遠離惡行處。施設遠離習非梵行及與歌舞、伎樂等事，是名遠離諸欲處。

三者、專精無犯，犯已能出處；四者、密護一切諸根門處；五者、正知住處；六者、離憒鬧處；七者、於遠離處，遠離一切惡尋思處；八者、遠離障處；

遠離障處者：障有二種，一者、依內，二者、依外。聲聞地中廣辯其相。（陵本二十五卷十頁2112）施設無障，是名遠離障處。

九者、遠離一切煩惱纏處；十者、遠離一切諸煩惱品諸麤重處。

【P3 第三嗢柁南攝2】

【Q1 嗢柁南標】

巳三、第三嗢柁南攝2　午一、嗢柁南標

復次，嗢柁南曰：諸菩薩受記　墮於決定中　定作常應作　最勝最為後

【Q2 長行釋5】

【R1 授菩提記3】

【S1 標】

午二、長行釋5　未一、授菩提記3　申一、標

謂諸菩薩略由六相，蒙諸如來於其無上正等菩提授與記別。

【S2 徵】

申二、徵

何等為六？

【S3 列】

申三、列

一者、安住種性未發心位；二者、已發心位；三者、現在前位；四者、不現  前位；

現在前位等者：蒙諸如來親面對前而為授記，是名現在前位。與此相違，是名不現前位。

五者、有定時限，謂爾所時當證無上正等菩提；六者、無定時限，謂不宣說決定時限，而與授記。

【R2 墮決定數5】

【S1 標】

未二、墮決定數5　申一、標

又諸菩薩略有三種墮於決定。

【S2 徵】

申二、徵

何等為三？

【S3 列】

申三、列

一者、安住種性墮於決定，二者、發菩提心墮於決定，三者、不虛修行墮於決定。

【S4 釋3】

【T1 種性】

申四、釋3　酉一、種性

安住種性墮決定者，謂諸菩薩住種性位，便名為墮決定菩薩。何以故？由此菩薩若遇勝緣，必定堪任證於無上正等覺故。

【T2 發心】

酉二、發心

發菩提心墮決定者，謂有一類諸菩薩眾，已於無上正等菩提起決定心，此後乃至證於無上正等菩提，無復退轉。

發菩提心墮決定者等者：此中發菩提心，謂證法性發心，非依世俗發心。顯揚論說：證法性發心者，謂如有一，已過第一劫阿僧企耶，已證菩薩初極喜地，已入菩薩定無生位，已如實知無上菩提及菩提方便，已悟自身將近、等近大菩提果，證解自他悉平等故，得大我意，已至不住流轉寂滅菩薩道故，得廣大意。由如是故，於大菩提願不退轉，是謂證法性發心。（顯揚論二卷二十頁31,491a）此義正同。

【T3 修行】

酉三、修行

不虛修行墮決定者，謂諸菩薩已得自在，普於一切利有情行，如其所欲，隨所造修終無空過。

不虛修行墮決定者等者：此說決定地、決定行地，名墮決定。由決定地菩薩，蒙佛覺悟勸導，引發無量分身妙智，得十自在，是故此說已得自在。又決定行地菩薩，一切有情利益安樂意樂清淨，是故此說普利有情。

【S5 結】

申五、結

於此三種墮決定中，依於最後墮決定位，諸佛如來授諸菩薩墮決定記。

【R3 定所應作3】

【S1 標】

未三、定所應作3　申一、標

又諸菩薩略有五處定所應作。若不作已，終不堪任證於無上正等菩提。

【S2 徵】

申二、徵

何等為五？

【S3 列】

申三、列

一者、發菩提心，

發菩提心者：此說菩薩最初發心。由此發心，為諸菩薩行加行持。如種性 品說應知。（陵本三十五卷一頁2826）

二者、於諸有情深生哀愍，

於諸有情深生哀愍者：此說菩薩修習大悲。由如來說菩薩菩提，悲所建立故。

三者、熾然精進，四者、於諸明處方便修習，五者、無有厭倦。

【R4 常所應作4】

【S1 標】

未四、常所應作4　申一、標

又諸菩薩於其五處常所應作。

【S2 徵】

申二、徵

何等為五？

【S3 列】

申三、列

一者、於不放逸常所應作；二者、無依無怙、有苦有貧諸有情所，常應為作依怙等事；三者、於諸如來常應供養；四者、常應遍知有失、無失；

常應遍知有失無失者：謂諸菩薩，於攝善法戒勤修習時，略於六心應善觀察；及於饒益有情戒中，當正觀察六處攝行。決擇分中廣辯其相。（陵本七十五卷一頁5746）有失、無失，如彼應知。

五者、一切所作若行、若住諸作意中，大菩提心恆為導首。

【S4 結】

申四、結

如是五種，是諸菩薩常所應作。

【R5 建立最勝3】

【S1 標】

未五、建立最勝3　申一、標

又諸菩薩有十種法，一切菩薩許為最勝，特為第一，建立在於最上法中。

【S2 徵】

申二、徵

何等為十？

【S3 列10】

【T1 菩薩種性勝】

申三、列10　酉一、菩薩種性勝

一者、菩薩種性，諸種性中最為殊勝；

【T2 最初發心勝】

酉二、最初發心勝

二者、最初發心，於諸正願最為殊勝；

【T3 精進般若勝】

酉三、精進般若勝

三者、精進、般若，普於一切波羅蜜多最為殊勝；

【T4 愛語攝事勝】

酉四、愛語攝事勝

四者、愛語攝事，於諸攝事最為殊勝；

【T5 如來世尊勝】

酉五、如來世尊勝

五者、如來世尊，於諸有情最為殊勝；

【T6 悲無量定勝】

酉六、悲無量定勝

六者、悲愍有情，於諸無量最為殊勝；

【T7 第四靜慮勝】

酉七、第四靜慮勝

七者、第四靜慮，於諸靜慮最為殊勝；

【T8 空三摩地勝】

酉八、空三摩地勝

八者、空三摩地，於三等持最為殊勝；

【T9 滅盡等至勝】

酉九、滅盡等至勝

九者、滅盡等至，於諸等至最為殊勝；

【T10 清淨方便善巧勝】

酉十、清淨方便善巧勝

十者、如前所說所有清淨方便善巧，普於一切方便善巧最為殊勝。

【P4 第四第五嗢柁南攝2】

【Q1 嗢柁南標】

巳四、第四第五嗢柁南攝2　午一、嗢柁南標

復次，嗢柁南曰：諸施設建立　一切法尋思　及如實遍智　如是諸無量說法果勝利　大乘性與攝　菩薩十應知　建立諸名號

【Q2 長行釋9】

【R1 施設建立5】

【S1 標】

午二、長行釋9　未一、施設建立5　申一、標

謂諸菩薩略有四種施設建立，唯有如來及諸菩薩能正施設、能正建立，非餘一切若天、若人、若諸沙門、若婆羅門，唯除聞已。

【S2 徵】

申二、徵

何等為四？

【S3 列】

申三、列

一者、法施設建立，二者、諦施設建立，三者、理施設建立，四者、乘施設建立。

【S4 釋4】

【T1 法施設建立】

申四、釋4　酉一、法施設建立

云何名法施設建立？謂佛所說素怛纜等十二分教，次第結集、次第安置、次第制立，是名為法施設建立。

次第結集等者：名句文身無倒安立，是名次第結集。聞思修慧無倒成就，是名次第安置。戒定慧學無倒依止，是名次第制立。

【T2 諦施設建立4】

【U1 徵】

酉二、諦施設建立4　戌一、徵

云何名諦施設建立？

【U2 標】

戌二、標

謂無量種。

【U3 列10】

【V1 一諦】

戌三、列10　亥一、一諦

或立一諦。謂不虛妄義，唯有一諦，無第二故。

或立一諦等者：此說非安立諦應知。謂諸法真如名不虛妄義故。

【V2 二諦】

亥二、二諦

或立二諦。一、世俗諦，二、勝義諦。

【V3 三諦】

亥三、三諦

或立三諦。一、相諦，二、語諦，三、用諦。

或立三諦等者：大乘五事中，相即相諦，名即語諦，分別、正智即此用諦。

【V4 四諦】

亥四、四諦

或立四諦。一、苦諦，二、集諦，三、滅諦，四、道諦。

【V5 五諦】

亥五、五諦

或立五諦。一、因諦，二、果諦，三、智諦，四、境諦，五、勝諦。

或立五諦等者：集諦、道諦，是名因諦。苦諦、滅諦，是名果諦。彼能知智，是名智諦。彼所知境，是名境諦。諸聖所證及其能證，是名勝諦。

【V6 六諦】

亥六、六諦

或立六諦。一、諦諦，二、妄諦，三、應遍知諦，四、應永斷諦，五、應作證諦，六、應修習諦。

或立六諦等者：滅、道二諦，是名諦諦。苦、集二諦，是名妄諦。苦應遍知，是名應遍知諦。集應永斷，是名應永斷諦。滅應作證，是名應作證諦。道應修習，是名應修習諦。

【V7 七諦】

亥七、七諦

或立七諦。一、愛味諦，二、過患諦，三、出離諦，四、法性諦，五、勝解諦，六、聖諦，七、非聖諦。

或立七諦等者：施設諸行雜染因緣，名愛味諦。施設諸行清淨因緣，名過患諦。諸行清淨，名出離諦。如實正知彼彼法性，名法性諦。於彼觀察而生勝解，名勝解諦。已見諦者，如其法性證無乖諍，是名聖諦。世間愚夫，於彼諸法覺無乖諍，名非聖諦。

【V8 八諦】

亥八、八諦

或立八諦。一、行苦性諦，二、壞苦性諦，三、苦苦性諦，四、流轉諦，五、還滅諦，六、雜染諦，七、清淨諦，八、正加行諦。

或立八諦等者：前三可知。三苦為依，流轉三界，名流轉諦。此永滅已，畢竟出離，名還滅諦。三苦流轉，名雜染諦。三苦還滅，名清淨諦。清淨方便，是名正加行諦。

【V9 九諦】

亥九、九諦

或立九諦。一、無常諦，二、苦諦，三、空諦，四、無我諦，五、有愛諦，六、無有愛諦，七、彼斷方便諦，八、有餘依涅槃諦，九、無餘依涅槃諦。

有愛諦無有愛諦等者：求可愛生，造諸福行，名有愛諦。依無有愛，造諸福行、或不動行，是名無有愛諦。義如分別緣起初勝法門經說。斷彼有愛及無有愛二種無明決定勝道，名彼斷方便諦。

【V10 十諦】

亥十、十諦

或立十諦。一、逼切苦諦，二、財位匱乏苦諦，三、界不平和苦諦，四、所愛變壞苦諦，五、麤重苦諦，六、業諦，七、煩惱諦，八、聽聞正法、如理作意諦，九、正見諦，十、正見果諦。

或立十諦等者：此約諸緣起支，中際生已，或趣流轉，或趣清淨究竟，是故建立成此十種。前之七種趣流轉攝，後之三種趣清淨攝。趣流轉中，前之五種，苦道所攝，皆名苦諦；第六，業道所攝，是名業諦；第七，煩惱道攝，名煩惱諦。

【U4 結】

戌四、結

如是等類，名菩薩諦施設建立，若廣分別當知無量。

【T3 理施設建立】

酉三、理施設建立

云何名理施設建立？謂四道理。此廣分別如前應知。

謂四道理等者：一、觀待道理，二、作用道理，三、證成道理，四、法爾道理，名四道理。此廣分別，如聲聞地應知。（陵本二十五卷九頁2105）

【T4 乘施設建立2】

【U1 徵】

酉四、乘施設建立2　戌一、徵

云何名乘施設建立？

【U2 釋2】

【V1 略標】

戌二、釋2　亥一、略標

謂聲聞乘及獨覺乘、無上大乘。如是三種，一一各由七種行相施設建立，是名為乘施設建立。

【V2 廣辨2】

【W1 聲聞等乘2】

【X1 舉聲聞乘】

亥二、廣辨2　天一、聲聞等乘2　地一、舉聲聞乘

初聲聞乘七行相者，一、於四聖諦無顛倒慧，二、此慧所依，三、此慧所緣，四、此慧伴類，五、此慧作業，六、此慧資糧，七、此慧得果。當知由此七種行相施設建立，諸聲聞乘無不周備。

此慧所依此慧所緣等者：聲聞種姓，名慧所依。四聖諦教，名慧所緣。菩提分法，名慧伴類。斷諸煩惱，名慧作業。聽聞正法、思惟、修習，名慧資糧。四沙門果，名慧得果。

【X2 例獨覺乘】

地二、例獨覺乘

如聲聞乘七種行相施設建立，其獨覺乘，當知亦爾。

【W2 無上大乘】

天二、無上大乘

無上大乘七行相者，一、緣離言說事，一切法中所有真如，無分別平等性出離慧；二、此慧所依；三、此慧所緣；四、此慧伴類；五、此慧作業；六、此慧資糧；七、此慧得果。當知由此七種行相施設建立，無上大乘無不周備。

緣離言說事等者：諸法無我，名一切法所有真如。性離言說，亦名離言說事。緣此所生法無我智，於一切法離言自性、假說自性，平等平等不起分別，從所知障而得解脫，名無分別平等性出離慧。大乘種姓，名慧所依。方廣法教，名慧所緣。諸覺分法，名慧伴類。能斷二障，名慧作業。多聞思修，名慧資糧。無上菩提，名慧得果。

【S5 結】

申五、結

過去、未來、現在諸佛及諸菩薩所有無倒施設建立，若曾所作、若當所作、若今所作，一切皆由如是四事，除此無有若過若增。

【R2 四尋思4】

【S1 標】

未二、四尋思4　申一、標

又諸菩薩為得四種如實遍智，於一切法起四尋思。

【S2 徵】

申二、徵

何等為四？

【S3 列】

申三、列

一、名尋思，二、事尋思，三、自性假立尋思，四、差別假立尋思。

【S4 指】

申四、指

如是四種若廣分別，應知如前真實義品。

【R3 四如實智3】

【S1 標】

未三、四如實智3　申一、標

又諸菩薩略有四種，於一切法如實遍智。

【S2 列】

申二、列

一、名尋思所引如實遍智，二、事尋思所引如實遍智，三、自性假立尋思所  引如實遍智，四、差別假立尋思所引如實遍智。

【S3 指】

申三、指

如是四種若廣分別，應知如前真實義品。

【R4 五無量5】

【S1 標】

未四、五無量5　申一、標

又諸菩薩，於五無量能起一切善巧作用。

【S2 徵】

申二、徵

何等為五？

【S3 列】

申三、列

一、有情界無量，二、世界無量，三、法界無量，四、所調伏界無量，五、調伏方便界無量。

能起一切善巧作用者：成熟有情方便善巧總有六種，如前菩薩方便善巧中說，是名一切善巧作用。

【S4 釋2】

【T1 別辨相5】

【U1 有情界無量】

申四、釋2　酉一、別辨相5　戌一、有情界無量

云何有情界無量？謂六十二諸有情眾，名有情界。如前意地已具條列。若依相續，差別無邊。

如前意地已具條列等者：有情種類有六十二，此如意地中說。（陵本二卷十八頁169）依有情身一一相續，應知彼彼差別無邊。

【U2 世界無量】

戌二、世界無量

云何世界無量？謂於十方無量世界、無量名號各各差別。如此世界名曰索訶，此界梵王名索訶主。如是一切皆當了知。

【U3 法界無量】

戌三、法界無量

云何法界無量？謂善、不善、無記諸法，如是等類差別道理，應知無量。

【U4 所調伏界無量2】

【V1 徵】

戌四、所調伏界無量2　亥一、徵

云何所調伏界無量？

【V2 釋2】

【W1 列種類2】

【X1 列10】

【Y1 一種】

亥二、釋2　天一、列種類2　地一、列10　玄一、一種

謂或有一種所調伏界。一切有情可調伏者，同一類故。

【Y2 二種】

玄二、二種

或有二種所調伏界。一、具縛，二、不具縛。

具縛不具縛者：一切異生，是名具縛。從預流果乃至阿羅漢向有學聖者，名不具縛。如顯揚論說。（三卷十四頁31,495a）

【Y3 三種】

玄三、三種

或有三種所調伏界。一、鈍根，二、中根，三、利根。

【Y4 四種】

玄四、四種

或有四種所調伏界。一、剎帝利，二、婆羅門，三、吠舍，四、戍達羅。

【Y5 五種】

玄五、五種

或有五種所調伏界。一、貪行，二、瞋行，三、癡行，四、慢行，五、尋思行。

五種所調伏界等者：此中五種補特伽羅，聲聞地中廣顯其相應知。（陵本二十六卷八頁2193）

【Y6 六種】

玄六、六種

或有六種所調伏界。一、在家，二、出家，三、未成熟，四、已成熟，五、未解脫，六、已解脫。

在家出家等者：處家白衣受用五欲，營構俗業以自活命，是名在家。若持出家威儀相貌，棄捨俗境，受持禁戒，如法乞求，清淨自活，是名出家。如顯揚論說。（三卷十三頁31,494c）未得善根資心相續，不能現法證見諦理。不得現法下中上乘所證寂滅，名未成熟。與此相違，名已成熟。亦如顯揚論說。（三卷十四頁31,495a）

【Y7 七種2】

【Z1 總標列】

玄七、七種2　黃一、總標列

或有七種所調伏界。一、輕毀，二、中庸，三、廣顯智，四、略開智，五、現所調伏，六、當所調伏，七、緣引調伏。

【Z2 隨難釋】

黃二、隨難釋

謂遇如是如是緣，即如是如是轉變。

輕毀中庸等者：於佛聖教憎背有情，是名輕毀。於佛聖教處中有情，是名中庸。若彼所化，廣說方解，名廣顯智。略聞即解，名略開智。

【Y8 八種】

玄八、八種

或有八種所調伏界。謂八部眾，從剎帝利乃至梵眾。

【Y9 九種】

玄九、九種

或有九種所調伏界。一、如來所化，二、聲聞、獨覺所化，三、菩薩所化。

如來所化等者：決擇分說有四種化。一、未成熟有情令成熟故，作菩薩行化。二、已成熟有情令解脫故，於三千大千世界百拘胝贍部洲中，同於一時方便攝受如來之化。三、即為彼所化有情作聲聞化。四、即為彼所化有情作獨覺化。（陵本七十四卷十一頁5706）此說三種所化，準彼應知。

四、難調伏，五、易調伏，六、軟語調伏，七、訶擯調伏，八、遠調伏，九、近調伏。

遠調伏近調伏者：聲聞地說遠補特伽羅、近補特伽羅，如彼別釋應知。（陵本二十一卷十四頁1859）

【Y10 十種】

玄十、十種

或有十種所調伏界。一、那落迦，二、傍生，三、琰摩世界，四、欲界天人，五、中有，六、有色，七、無色，八、有想，九、無想，十、非想非非想。

【X2 結】

地二、結

如是略說品類差別有五十五，若依相續差別道理，當知無量。

【W2 簡差別2】

【X1 問】

天二、簡差別2　地一、問

問：有情界無量、所調伏界無量有何差別？

【X2 答】

地二、答

答：一切有情，若住種性、不住種性，無有差別，總名有情界無量；唯住種性，彼彼位轉，乃得名為所調伏界無量。

【U5 調伏方便界無量】

戌五、調伏方便界無量

云何調伏方便界無量？謂如前說，當知此中亦有無量品類差別。

謂如前說等者：如前已說所調伏界，若依相續差別道理，當知無量，此亦應爾。又所調伏界有多品類差別，調伏方便亦有眾多品類可得。如顯揚論具顯應知。（三卷八頁31,493a）

【T2 辨次第2】

【U1 問】

酉二、辨次第2　戌一、問

問：何故總說此五無量如是次第？

【U2 答5】

【V1 最初說】

戌二、答5　亥一、最初說

答：以諸菩薩專精修習饒益有情，是故最初說有情界無量。

【V2 第二說】

亥二、第二說

是諸有情依於處所可得受化，是故第二說世界無量。

【V3 第三說】

亥三、第三說

是諸有情在彼彼界，由種種法或染、或淨差別可得，是故第三說法界無量。

【V4 第四說】

亥四、第四說

即觀如是有情界中，有諸有情有所堪任、有大勢力，堪能究竟解脫眾苦，是故第四說所調伏界無量。

【V5 第五說】

亥五、第五說

要由如是方便善巧，令諸有情究竟解脫，是故第五說調伏方便界無量。

【S5 結】

申五、結

是故說言菩薩於此五種無量，能起一切善巧作用。

【R5 說法果利4】

【S1 標】

未五、說法果利4　申一、標

諸佛菩薩為諸有情宣說正法，當知有五大果勝利。

【S2 徵】

申二、徵

何等為五？

【S3 列】

申三、列

一者、一類有情聞佛菩薩說正法時，遠塵離垢，於諸法中法眼生起；

遠塵離垢等者：攝異門分說：塵謂已生未究竟智，能障現觀有間、無間我慢現轉；垢謂彼品及見斷品所有麤重。今永無故，名遠塵離垢。又復塵者，所謂我慢，及見所斷一切煩惱；垢謂二品所有麤重。於諸法中者，謂於自相、共相所住法中。言法眼者，謂如實現證唯有法慧。（陵本八十三卷十四頁6316）此應準釋。

二者、一類有情聞佛菩薩說正法時，得盡諸漏；三者、一類有情聞佛菩薩說正法時，便於無上正等菩提發正願心；四者、一類有情聞佛菩薩說正法時，證得菩薩最勝法忍；

證得菩薩最勝法忍者：此說上品勝解行地勝忍應知。由能通達一切言說所說諸法自性之義皆不成實，唯有諸法離言自性是自性義。此通達已，過此更無餘義可求，是故說名最勝法忍。

五者、一類有情聞佛菩薩說正法已，受持讀誦，修習正行，展轉方便令正法眼久住不滅。

【S4 結】

申四、結

如是五種，當知名為諸佛菩薩所說正法大果勝利。

【R6 七大乘性4】

【S1 總標】

未六、七大乘性4　申一、總標

諸菩薩乘與七大性共相應故，說名大乘。

【S2 徵問】

申二、徵問

何等為七？

【S3 列釋7】

【T1 法大性】

申三、列釋7　酉一、法大性

一者、法大性。謂十二分教中，菩薩藏攝方廣之教。

【T2 發心大性】

酉二、發心大性

二者、發心大性。謂有一類，於其無上正等菩提發正願心。

【T3 勝解大性】

酉三、勝解大性

三者、勝解大性。謂有一類，於法大性生勝信解。

【T4 增上意樂大性】

酉四、增上意樂大性

四者、增上意樂大性。謂有一類，已過勝解行地，證入淨勝意樂地。

【T5 資糧大性】

酉五、資糧大性

五者、資糧大性。謂福德資糧、智慧資糧修習圓滿，能證無上正等菩提。

【T6 時大性】

酉六、時大性

六者、時大性。謂經於三無數大劫，方證無上正等菩提。

【T7 圓證大性】

酉七、圓證大性

七者、圓證大性。謂即所證無上菩提，由此圓證菩提自體，比餘圓證功德自體尚無與等，何況得有若過若增。

【S4 料簡】

申四、料簡

當知此中，若法大性、若發心大性、若勝解大性、若增上意樂大性、若資糧大性、若時大性，如是六種皆是圓證大性之因。圓證大性，是前六種大性之果。

【R7 具攝大乘3】

【S1 標】

未七、具攝大乘3　申一、標

有八種法，能具足攝一切大乘。

【S2 列】

申二、列

一者、菩薩藏教；二者、即於如是菩薩藏中，顯示諸法真實義教；

顯示諸法真實義教者：如真實義品廣說應知。

三者、即於如是菩薩藏中，顯示一切諸佛菩薩不可思議、最勝廣大威力之教；

不可思議最勝廣大威力之教者：如威力品廣說應知。

四者、於上所說，如理聽聞；五者、如理思為先，趣勝意樂；

趣勝意樂者：增上意樂，名勝意樂。當知此中，淨信為先、擇法為先，於諸佛法所有勝解印解決定，是名菩薩增上意樂。如增上意樂品說。（陵本四十七卷十頁3763）

六者、趣勝意樂為先，入修行相；七者、入修行相為先，修果成滿；八者、即由如是修果成滿，究竟出離。

【S3 結】

申三、結

如是菩薩勤修學已，能證無上正等菩提。

入修行相等者：住品中說：又諸菩薩勝解行住，於菩薩無相修，當知發趣。極歡喜住、增上戒住、增上心住、增上慧住，於菩薩無相修，當知獲得。初無相住，於菩薩無相修，當知圓證。第二無相住，於菩薩無相修，當知清淨。無礙解住、最上成滿菩薩住，於菩薩無相修果，當知領受。（陵本四十七卷十七頁3781）當知此中，從初發趣乃至清淨，是名入修行相。最後領受，是名修果成滿。

【R8 十種菩薩5】

【S1 徵】

未八、十種菩薩5　申一、徵

何等菩薩勤修學已，能證無上正等菩提？

【S2 標】

申二、標

當知菩薩略有十種。

【S3 列】

申三、列

一、住種性，二、已趣入，三、未淨意樂，四、已淨意樂，五、未成熟，六、已成熟，七、未墮決定，八、已墮決定，九、一生所繫，十、住最後有。

【S4 釋9】

【T1 已趣入】

申四、釋9　酉一、已趣入

此中即住種性菩薩發心修學，名已趣入。

【T2 未淨意樂】

酉二、未淨意樂

即已趣入，乃至未入淨意樂地，名未淨意樂。

【T3 已淨意樂】

酉三、已淨意樂

若已得入，名已淨意樂。

【T4 未成熟】

酉四、未成熟

即淨意樂，乃至未入到究竟地，名未成熟。

【T5 已成熟】

酉五、已成熟

若已得入，名已成熟。

【T6 未墮決定】

酉六、未墮決定

未成熟中，乃至未得入決定地、決定行地，名未決定。

【T7 已墮決定】

酉七、已墮決定

若已得入，名已決定。

【T8 一生所繫】

酉八、一生所繫

已成熟中，復有二種。一者、一生所繫。謂此生無間，當證無上正等菩提。

【T9 住最後有】

酉九、住最後有

二、住最後有。謂即住此生，能證無上正等菩提。

【S5 結】

申五、結

如是如說從初種性，廣說乃至能證無上正等菩提十種菩薩，於菩薩學能正修學。此上更無能正修學、若於中學、若如是學。非如所說諸菩薩上更有菩薩，於菩薩學能正修學。

若於中學若如是學者：自他利等七所學處，名於中學。如前自他利品乃至菩提品廣說應知。最初定應具多勝解，乃至應住無倒教授、教誡，方便所攝身語意業，名如是學。如力種性品說應知。（陵本三十八卷六頁3117）

【R9 建立名號2】

【S1 明建立2】

【T1 舉無別名2】

【U1 標】

未九、建立名號2　申一、明建立2　酉一、舉無別名2　戌一、標

如是所說一切菩薩，當知復有如是等類無有差別隨德假名。

【U2 列】

戌二、列

所謂名為菩提薩埵、摩訶薩埵、成就覺慧、最上照明、最勝真子、最勝住持、普能降伏、最勝萌芽，亦名勇健，亦名最聖，亦名商主，亦名大稱，亦名憐愍，亦名大福，亦名自在，亦名法師。

【T2 例廣別號】

酉二、例廣別號

如是十方無邊無際諸世界中無邊菩薩，當知乃有內德各別無量無邊假立想號。

無有差別隨德假名等者：此中種種假名，通說一切等類菩薩。隨彼彼德立彼彼名，非依內德各別建立，由是說言無有差別。

【S2 辨真似2】

【T1 相似】

申二、辨真似2　酉一、相似

若諸菩薩現前自稱我是菩薩，於菩薩學不正修行，當知是名相似菩薩，非真菩薩。

【T2 真實】

酉二、真實

若諸菩薩現前自稱我是菩薩，於菩薩學能正修行，當知是名真實菩薩。

瑜伽師地論科句披尋記卷第四十六

瑜伽師地論科句披尋記卷第四十七

彌勒菩薩說

唐三藏沙門玄奘奉詔譯

韓清淨科記

本地分中菩薩地第二持隨法瑜伽處菩薩相品第一

【H2 次相等攝8】

【I1 真實諸菩薩相（即相品）4】

【J1 徵起】

辛二、次相等攝8　壬一、真實諸菩薩相（即相品）4　癸一、徵起

云何真實諸菩薩相？

【J2 標列2】

【K1 嗢柁南】

癸二、標列2　子一、嗢柁南

嗢柁南曰：真實諸菩薩　五種相應知　自性依處果　次第攝五轉

【K2 長行2】

【L1 五相】

子二、長行2　丑一、五相

謂諸菩薩有五真實菩薩之相，若成就者墮菩薩數。何等為五？一者、哀愍，二者、愛語，三者、勇猛，四者、舒手惠施，五者、能解甚深義理密意。

【L2 五轉】

丑二、五轉

如是五法，當知一一各有五轉。一者、自性，二者、依處，三者、果利，四者、次第，五者、相攝。

【J3 隨釋5】

【K1 自性5】

【L1 哀愍3】

【M1 標】

癸三、隨釋5　子一、自性5　丑一、哀愍3　寅一、標

應知此中，哀愍自性略有二種。

【M2 列】

寅二、列

一、在意樂，二、在正行。

【M3 釋2】

【N1 在意樂】

寅三、釋2　卯一、在意樂

在意樂者，謂諸菩薩，於諸有情利益意樂、安樂意樂，是名哀愍。

【N2 在正行】

卯二、在正行

在正行者，謂諸菩薩，於諸有情如所意樂，隨力隨能身語饒益，是名哀愍。

【L2 愛語】

丑二、愛語

愛語自性，謂如前說若慰喻語、若慶悅語、若勝益語，當知如前攝事品說。

【L3 勇猛】

丑三、勇猛

勇猛自性，謂諸菩薩剛決堅固，無所怯劣，有大勢力。

【L4 舒手惠施】

丑四、舒手惠施

若諸菩薩廣大施性、無染施性，是名舒手惠施自性。

【L5 能解甚深義理密意】

丑五、能解甚深義理密意

若諸菩薩四無礙解，及即於彼無倒引發正加行智，是名能解甚深義理密意自性。

若諸菩薩四無礙解等者：菩薩所修菩薩四無礙解，菩提分品已說其相。（陵本四十五卷二頁3617）由此善能宣說正法，於諸法中起智加行，名即於彼無倒引發正加行智。

【K2 依處5】

【L1 哀愍5】

【M1 標】

子二、依處5　丑一、哀愍5　寅一、標

當知菩薩哀愍依處，略有五種。

【M2 徵】

寅二、徵

何等為五？

【M3 列】

寅三、列

一、有苦有情，二、惡行有情，三、放逸有情，四、邪行有情，五、煩惱隨眠有情。

【M4 釋5】

【N1 有苦有情】

寅四、釋5　卯一、有苦有情

那落迦等所有有情，皆為苦受連綿相續逼切而轉，如是名為有苦有情。

【N2 惡行有情】

卯二、惡行有情

或復有情雖非定苦，而多現行諸身惡行、諸語惡行、諸意惡行，於諸惡中喜樂安住。所謂屠養羊豬雞等不律儀輩。如是名為惡行有情。

【N3 放逸有情】

卯三、放逸有情

或復有情雖非定苦及行惡行，而於諸欲耽著受用，常樂安住種種俳優、歌舞、笑睇，以自娛樂。所謂一類受欲塵者。如是名為放逸有情。

【N4 邪行有情】

卯四、邪行有情

或復有情雖非定苦、行惡、放逸，而依妄見修行種種苦解脫行。謂捨諸欲，於惡說法毗奈耶中而出家者。如是名為邪行有情。

【N5 煩惱隨眠有情】

卯五、煩惱隨眠有情

或復有情雖非定苦，廣說乃至非修邪行，而或具縛、或不具縛，為諸煩惱之所隨眠。謂正修行賢善異生及諸有學。是名煩惱隨眠有情。

謂正修行賢善異生等者：謂隨信行、或隨法行補特伽羅，趣向諦觀，而未見諦，名正修行賢善異生。從預流果乃至阿羅漢向，名諸有學。如次釋前具縛、或不具縛應知。

【M5 結】

寅五、結

是名菩薩所有哀愍五種依處，由此依處、由此所緣，哀愍而轉。除此無有若過若增。

【L2 愛語5】

【M1 標】

丑二、愛語5　寅一、標

當知菩薩愛語依處，亦有五種。

【M2 徵】

寅二、徵

何等為五？

【M3 列】

寅三、列

一、正言論語，二、正慶悅語，三、正安慰語，四、正廣恣語，五、如理說語。

【M4 指】

寅四、指

如是廣辯，應知如前攝事品說。

正言論語等者：開示諸法法門愛語，開示無倒法相愛語，開示無倒訓釋諸法言辭愛語，開示無倒法句品類差別愛語，是名正言論語。菩薩若見有情妻子、眷屬、財穀，其所昌盛而不自知，如應覺悟，以申慶悅；或知信、戒、聞、捨、慧增，亦復慶悅；是名正慶悅語。安慰種種驚怖愛語，是名正安慰語。於他有情一切資具少希欲中，一切所作及以正至少希欲中，廣恣愛語，是名正廣恣語。如理宣說所攝愛語，是名如理說語。如是一切，皆如攝事品說。

【M5 結】

寅五、結

是名菩薩所有愛語五種依處，由此依處、由此所緣，愛語而轉。除此無有若過若增。

【L3 勇猛4】

【M1 標】

丑三、勇猛4　寅一、標

當知菩薩勇猛依處，亦有五種。

【M2 徵】

寅二、徵

何等為五？

【M3 指】

寅三、指

謂即如前菩提分品所說菩薩堅力持性五種依處，當知此是菩薩勇猛五種依處。

【M4 結】

寅四、結

由此依處、由此所緣，勇猛而轉。除此無有若過若增。

【L4 舒手惠施5】

【M1 標】

丑四、舒手惠施5　寅一、標

當知菩薩舒手惠施，亦五依處。

【M2 徵】

寅二、徵

何等為五？

【M3 列】

寅三、列

一、數數惠施，二、歡喜惠施，三、殷重惠施，四、無染惠施，五、無依惠施。

【M4 指】

寅四、指

如是五種，如前施品廣辯應知。

數數惠施等者：隨有所得即隨惠施，無所吝惜，不於長時漸漸積集眾多財物，然後頓施，是名數數惠施。施前意悅，施時心淨，施後無悔，是名歡喜惠施。應時而施，不以非時；自他淨施，非不清淨；合儀而施，不以非儀；無亂心施，不以散亂；是名殷重惠施。不以異意、不以憤怒撓濁之心，而行惠施；又復不由惡見妄有執取而行惠施；是名無染惠施。不依世間名聲讚頌而行布施，不依於他反報恩德而行布施，不依帝釋、魔王、輪王、自在等果而行布施，是名無依惠施。如是諸義，如施品說應知。

【M5 結】

寅五、結

由此依處、由此所緣，菩薩舒手惠施而轉。除此無有若過若增。

【L5 能解甚深義理密意4】

【M1 標】

丑五、能解甚深義理密意4　寅一、標

當知菩薩能解甚深義理密意，亦五依處。

【M2 徵】

寅二、徵

何等為五？

【M3 列5】

【N1 於契經】

寅三、列5　卯一、於契經

謂於如來所說契經，隨順甚深甚深顯現空性相應、緣性緣起，應知是名第一依處。

隨順甚深甚深顯現等者：甚深有二，一、空性甚深，二、緣起甚深。空性甚深者，謂空自相非定有無，是名甚深空性相應。緣起甚深者，謂緣起支雖實無常、苦、空、無我，而有常、我等相相似顯現。有尋有伺地廣辯應知。（陵本十卷十六頁812）是名甚深顯現緣性緣起。

【N2 於毗奈耶】

卯二、於毗奈耶

於毗奈耶毀犯善巧、還淨善巧，當知是名第二依處。

於毗奈耶毀犯善巧等者：謂於毀犯、還淨能正了知，是名善巧。

【N3 於摩怛理迦】

卯三、於摩怛理迦

於摩怛理迦，施設、建立無倒法相，當知是名第三依處。

【N4 於密言義】

卯四、於密言義

能正顯除意趣難解諸法相義，當知是名第四依處。

能正顯除意趣難解諸法相義者：一切如來密意言義，是名意趣難解諸法相義。即於此義能正顯了，能正除遣所化有情隨所生起一切疑惑。義如真實義品中說。（陵本三十六卷二十五頁3014）

【N5 於無礙解】

卯五、於無礙解

於一切法，法、義、釋辭、品類差別，當知是名第五依處。

【M4 結】

寅四、結

由此依處、由此所緣，菩薩能解甚深義理密意而轉。除此無有若過若增。

【K3 果利2】

【L1 釋4】

【M1 哀愍2】

【N1 釋2】

【O1 正辨相】

子三、果利2　丑一、釋4　寅一、哀愍2　卯一、釋2　辰一、正辨相

菩薩哀愍，於諸有情，最初能斷怨害嫌恨。菩薩哀愍，普於一切利有情事皆能修作，心無怯劣。於此加行嘗無厭倦，多住哀愍，能攝無罪現法樂住及饒益他。

多住哀愍者：此說四無量定應知。

【O2 引教說】

辰二、引教說

又如世尊所說修慈所得勝利，謂於現身毒藥、刀杖不加害等。如是一切菩薩哀愍，皆當了知。

【N2 結】

卯二、結

是名菩薩哀愍果利。

如是一切菩薩哀愍者：前舉修慈，此例修悲、喜、捨，是名一切菩薩哀愍。

【M2 愛語2】

【N1 釋2】

【O1 現法攝2】

【P1 能斷語過】

寅二、愛語2　卯一、釋2　辰一、現法攝2　巳一、能斷語過

菩薩愛語，於現法中斷語四過。所謂妄語、離間、麤惡，及以綺語。

【P2 能益自他】

巳二、能益自他

由此愛語，於現法中能自攝受、能攝受他，安隱而轉。

【O2 後法攝】

辰二、後法攝

菩薩愛語，於當來世其言敦肅，言必信用。

【N2 結】

卯二、結

是名菩薩愛語果利。

能自攝受等者：不為自害，攝受饒益，是名能自攝受。不為他害，而為饒益，是名能攝受他。不受彼不善業所生身心憂苦，是名安隱而轉。

【M3 勇猛2】

【N1 釋2】

【O1 現法攝】

寅三、勇猛2　卯一、釋2　辰一、現法攝

菩薩勇猛，於現法中能離一切懶惰懈怠，心常歡喜；能受菩薩淨戒律儀，受已終無毀犯、退屈；能正堪忍，攝受自他。

【O2 後法攝】

辰二、後法攝

於當來世一切菩薩所起事業，稟性堅固，凡所造修若未成辦，終無懈退。

【N2 結】

卯二、結

是名菩薩勇猛果利。

【M4 後二種2】

【N1 指】

寅四、後二種2　卯一、指

當知菩薩舒手惠施、能解甚深義理密意所得果利，如威力品惠施威力、般若威力差別應知。

【N2 結】

卯二、結

是名菩薩舒手惠施、能解甚深義理密意二種果利。

如威力品惠施威力等者：威力品說布施四相，般若四相，是名差別應知。

【L2 結】

丑二、結

是名菩薩五相果利。

【K4 次第3】

【L1 徵】

子四、次第3　丑一、徵

云何五相如是次第？

【L2 釋4】

【M1 哀愍】

丑二、釋4　寅一、哀愍

謂諸菩薩，先修哀愍攝受有情，於彼顧念，欲作饒益。

【M2 愛語】

寅二、愛語

次修愛語，為彼有情出不善處安立善處，宣說正理，攝受教誨。

【M3 勇猛】

寅三、勇猛

次修勇猛，於已趣入諸有情類，若諸有情起諸邪行，種種煩惱變異事中皆能堪忍，為不棄捨安住種種正行、邪行諸有情故。

【M4 後二】

寅四、後二

是諸菩薩修勇猛已，一類有情以財攝受，能令成熟；一類有情以法攝受，能令成熟；一類有情以財、以法二種攝受，能令成熟。是故菩薩次後修習舒手惠施、能解甚深義理密意。

起諸邪行等者：謂如暴惡毀犯淨戒，是名起諸邪行。如是邪行，當知種種煩惱變異所作，令改本性，由是菩薩深生憐愍，故能堪忍，為不棄捨彼有情故。由彼有情於佛聖教已正趣入，說名安住種種正行，然於一時煩惱所媚，暫起毀犯，復名邪行。

【L3 結】

丑三、結

當知是名菩薩五相前後次第。

【K5 相攝2】

【L1 問】

子五、相攝2　丑一、問

問：菩薩五相，六到彼岸，何到彼岸攝何等相？

【L2 答】

丑二、答

答：菩薩哀愍，當知靜慮到彼岸攝；

菩薩哀愍當知靜慮到彼岸攝者：由四無量名為哀愍，故說靜慮到彼岸攝。

菩薩愛語，尸羅、般若到彼岸攝；

菩薩愛語尸羅般若到彼岸攝者：依慰喻語、若慶悅語，故說尸羅到彼岸攝。依勝益語，故說般若到彼岸攝。

菩薩勇猛，進、忍、般若到彼岸攝；菩薩所有舒手惠施，當知即施到彼岸攝；菩薩所有能解甚深義理密意，靜慮、般若到彼岸攝。

菩薩勇猛進忍般若到彼岸攝者：由有力思擇，故說般若到彼岸攝。餘文易知。

【J4 總結】

癸四、總結

如是真實菩薩五相，當知一一皆有五轉。所謂自性、依處、果利、次第、相攝。已廣分別，應如實知。

本地分中菩薩地第二持隨法瑜伽處分品第二

【I2 在家出家分（即分品）3】

【J1 徵起】

壬二、在家出家分（即分品）3　癸一、徵起

在家、出家二分菩薩，有幾種法正修學時，速證無上正等菩提？

【J2 標列2】

【K1 嗢柁南】

癸二、標列2　子一、嗢柁南

嗢柁南曰：二分諸菩薩　初事業善修　善巧饒益他　迴向最為後

【K2 長行3】

【L1 標】

子二、長行3　丑一、標

謂諸菩薩，或在家分、或出家分差別轉時，略有四法，當知令此在家、出家二分菩薩正勤修學，速證無上正等菩提。

【L2 徵】

丑二、徵

何等為四？

【L3 列】

丑三、列

一者、善修事業，二者、方便善巧，三者、饒益於他，四者、無倒迴向。

【J3 隨釋3】

【K1 別辨其相4】

【L1 善修事業4】

【M1 徵】

癸三、隨釋3　子一、別辨其相4　丑一、善修事業4　寅一、徵

云何菩薩善修事業？

【M2 標】

寅二、標

謂諸菩薩，於六波羅蜜多決定修作、委悉修作、恆常修作、無罪修作。

【M3 釋2】

【N1 舉施度2】

【O1 辨4】

【P1 決定修作2】

【Q1 徵】

寅三、釋2　卯一、舉施度2　辰一、辨4　巳一、決定修作2　午一、徵

云何菩薩於施波羅蜜多決定修作？

【Q2 釋】

午二、釋

謂諸菩薩，現有種種可施財法，諸乞求者正現在前，有恩、無恩、有德、有失無有差別，要當施與。若人非人、若諸沙門、若婆羅門及餘世間，無有如法能令施心有所傾動。

若人非人等者：謂生人趣，得人種類，是名為人。若生餘趣，那落迦、傍生，及與鬼趣、天、龍、藥叉、阿素洛、揭路荼、緊捺洛、牟呼洛迦等，是名非人。如顯揚論說。（三卷十四頁31,495a）生在人中，希求魔梵而修行者，是名沙門、若婆羅門。若魔、若梵，名餘世間。如攝異門分說。（陵本八十三卷十七頁6327）

【P2 委悉修作2】

【Q1 徵】

巳二、委悉修作2　午一、徵

云何菩薩於施波羅蜜多委悉修作？

【Q2 釋】

午二、釋

謂諸菩薩，現有種種可施財法，諸乞求者正現在前，一切施與，無有少物於諸有情而不能捨。於內身命尚能惠施，何況外物。

【P3 恆常修作2】

【Q1 徵】

巳三、恆常修作2　午一、徵

云何菩薩於施波羅蜜多恆常修作？

【Q2 釋】

午二、釋

謂諸菩薩，於修惠施無有厭倦，恆常無間，於一切時，隨有所得即隨惠施，無所吝惜。

【P4 無罪修作2】

【Q1 徵】

巳四、無罪修作2　午一、徵

云何菩薩於施波羅蜜多無罪修作？

【Q2 釋】

午二、釋

謂諸菩薩遠離如前施品所說諸雜染施，修行所餘無雜染施。

遠離如前施品所說諸雜染施等者：施品中說：菩薩若知種種內外施物，於彼眾生唯令安樂、不作利益，或復於彼不作安樂、不作利益，便不施與。若知種種內外施物，於彼眾生定作利益、不定安樂，或復於彼定作利益、 定作安樂，即便施與。（陵本三十九卷二頁3185）是名略說菩薩應施、不應施義。此說雜染及無雜染，如應當知。

【O2 結】

辰二、結

如是菩薩於施波羅蜜多能善修作。

【N2 例餘度】

卯二、例餘度

如於施波羅蜜多能善修作，如是於戒、忍、精進、靜慮、慧波羅蜜多，如其所應，當知亦爾。

【M4 結】

寅四、結

是名菩薩由四行相，於其六種波羅蜜多決定修作、委悉修作、恆常修作、無罪修作。

【L2 方便善巧2】

【M1 徵】

丑二、方便善巧2　寅一、徵

云何菩薩方便善巧？

【M2 釋2】

【N1 舉種類4】

【O1 標】

寅二、釋2　卯一、舉種類4　辰一、標

當知如是方便善巧，略有十種。

【O2 徵】

辰二、徵

何等為十？

【O3 列】

辰三、列

一者、憎背聖教有情，除其恚惱方便善巧；二者、處中有情，令其趣入方便善巧；三者、已趣入者，令其成熟方便善巧；四者、已成熟者，令得解脫方便善巧；五者、於諸世間一切異論方便善巧；六者、於諸菩薩淨戒律儀受持、毀犯，能正觀察方便善巧；七者、於諸正願方便善巧；八者、於聲聞乘方便善巧；九者、於獨覺乘方便善巧；十者、於其大乘方便善巧。

【O4 指】

辰四、指

如是一切方便善巧，如前即此菩薩地中，隨彼彼處已廣分別，如應當知。

隨彼彼處已廣分別如應當知者：此中前四方便善巧，如前菩提分品，說有六種成熟有情方便應知。（陵本四十五卷五頁3626）又說善知諸論。（陵本四十四卷十七頁3597）即此第五方便善巧。又戒品說菩薩戒波羅蜜多。（陵本四十卷一頁3235）即此第六方便善巧。又菩提分品中說菩薩所修正願。（陵本四十五卷十六頁3657）即此第七方便善巧。功德品說乘施設建立。（陵本四十六卷十四頁3712）即此後三方便善巧。

【N2 明作業3】

【O1 標】

卯二、明作業3　辰一、標

如是十種菩薩所有方便善巧，能作五事。

【O2 釋5】

【P1 由前四種善巧】

辰二、釋5　巳一、由前四種善巧

謂由前四種方便善巧，令諸菩薩能正安立所化有情於自義利。

【P2 由第五種善巧】

巳二、由第五種善巧

由於世間一切異論方便善巧，令諸菩薩善能摧伏一切異論。

【P3 由第六種善巧】

巳三、由第六種善巧

由於菩薩淨戒律儀受持、毀犯，能正觀察方便善巧，令諸菩薩不犯所犯，犯已速疾如法悔除，於善清淨菩薩所受淨戒律儀，能善修瑩。

於善清淨等者：善淨意樂，名善清淨。此說菩薩堪能受戒自性功德，由此堪受菩薩所受淨戒律儀。今說由彼方便善巧，令戒清淨，名善修瑩。

【P4 由第七種善巧】

巳四、由第七種善巧

由於正願方便善巧，令諸菩薩能證當來一切所愛事義圓滿。

能證當來一切所愛事義圓滿者：謂自證得無上菩提，能作有情一切義利，是名一切所愛事義圓滿。

【P5 由後三種善巧】

巳五、由後三種善巧

由於三乘方便善巧，令諸菩薩於諸有情，隨其種性、根及勝解，說相稱法、說順正理。

【O3 結】

辰三、結

是名十種方便善巧，令諸菩薩能作五事。由此五事，能令菩薩現法當來一切事義皆得究竟。

【L3 饒益於他3】

【M1 徵】

丑三、饒益於他3　寅一、徵

云何菩薩饒益於他？

【M2 釋】

寅二、釋

謂諸菩薩依四攝事，即布施、愛語、利行、同事，能與一分有情利益，能與一分有情安樂，能與一分所化有情利益安樂，是名略說菩薩所有饒益於他。

【M3 指】

寅三、指

廣說如前自他利品，應知其相。

能與一分有情利益等者：此中初二有情，但言一分，不言所化，當知此說不住種姓有情，與下一分所化有情有別。前說所調伏界無量，當知此名所化有情。於彼一切授與善法，名與利益；授與饒益，名與安樂。

【L4 無倒迴向2】

【M1 徵】

丑四、無倒迴向2　寅一、徵

云何菩薩無倒迴向？

【M2 釋】

寅二、釋

謂諸菩薩三門積集所有善根，即善修事業、方便善巧、饒益於他。去來今世一切攝取，以淳一味妙淨信心，迴求無上正等菩提。終不用此所集善根，希求世間餘果異熟，唯除無上正等菩提。

去來今世一切攝取者：謂一切時，於彼善根攝受、增長、串習成性故。

【K2 明攝一切3】

【L1 標所應學】

子二、明攝一切3　丑一、標所應學

世尊所有為在家分、或出家分諸菩薩說所應學法，當知一切此四所攝。謂善修事業、方便善巧、饒益於他、無倒迴向。

【L2 近證大果】

丑二、近證大果

是故如是善修事業、方便善巧、饒益於他、無倒迴向諸菩薩眾，親近、鄰逼難得難證無上菩提。

【L3 結無過增】

丑三、結無過增

當知過去、未來、現在所有菩薩，或在家分、或出家分，精勤修學，於其無上正等菩提曾當現證，一切皆由如是四法。除此無有若過若增。

【K3 校量勝劣4】

【L1 標】

子三、校量勝劣4　丑一、標

又諸菩薩，或在家分、或出家分，雖復同於如是四法正勤修學，而出家者於在家者，甚大殊異、甚大高勝。

【L2 徵】

丑二、徵

所以者何？

【L3 釋5】

【M1 於攝受眷屬】

丑三、釋5　寅一、於攝受眷屬

當知一切出家菩薩，於其父母、妻子、親屬攝受過患皆得解脫，在家菩薩則不如是。

【M2 於遽務憂苦】

寅二、於遽務憂苦

又復一切出家菩薩，於為攝受父母、親屬，營農、商賈、事王業等種種艱辛遽務憂苦皆得解脫，在家菩薩則不如是。

【M3 於鉤鎖梵行】

寅三、於鉤鎖梵行

又復一切出家菩薩，一向能行鉤鎖梵行，在家菩薩則不如是。

【M4 於菩提分法】

寅四、於菩提分法

又復一切出家菩薩，普於一切菩提分法速證通慧，隨所造修彼彼善法，皆能疾疾到於究竟，在家菩薩則不如是。

【M5 於安住律儀】

寅五、於安住律儀

又復一切出家菩薩，安住決定清淨律儀，凡所發言眾咸信奉，在家菩薩則不如是。

安住決定清淨律儀者：於戒波羅蜜多決定修作、無罪修作，是名決定及與清淨。

【L4 結】

丑四、結

如是等類無量善法，當知一切出家菩薩於在家者，甚大殊異、甚大高勝。

本地分中菩薩地第二持隨法瑜伽處增上意樂品第三

【I3 增上意樂（即增上意樂品）2】

【J1 徵】

壬三、增上意樂（即增上意樂品）2　癸一、徵

云何菩薩增上意樂？

【J2 釋2】

【K1 嗢柁南標】

癸二、釋2　子一、嗢柁南標

嗢柁南曰：智者於有情　有七相憐愍　十五勝意樂　作十事應知

【K2 長行釋2】

【L1 七相憐愍5】

【M1 標】

子二、長行釋2　丑一、七相憐愍5　寅一、標

謂諸菩薩，於諸有情深心發起七相憐愍。以諸菩薩具憐愍故，名善意樂、極善意樂。

名善意樂極善意樂者：此中意樂，通說勝解行地，乃至到究竟地。由是差別，名善、極善。

【M2 徵】

寅二、徵

何等名為七相憐愍？

【M3 列】

寅三、列

一者、無畏憐愍，二者、如理憐愍，三者、無倦憐愍，四者、無求憐愍，五者、無染憐愍，六者、廣大憐愍，七者、平等憐愍。

【M4 釋7】

【N1 無畏憐愍】

寅四、釋7　卯一、無畏憐愍

謂諸菩薩，於諸有情非怖畏故而起憐愍，現行隨順身語意業，適可其心利益安樂，是名菩薩無畏憐愍。

【N2 如理憐愍】

卯二、如理憐愍

又諸菩薩，於諸有情非不如理憐愍而轉，謂終不以非法、非律、非賢善行，及以非處勸授有情，是名菩薩如理憐愍。

不以非法非律等者：惡說法毗奈耶，是名非法非律。遠離顰蹙，舒顏平視，含笑先言，常為愛語，性多攝受善法朋侶，身心澄淨，是名賢善。如聲聞地說。（陵本二十五卷二十三頁2161）與此相違，是名非賢善行。於彼彼事理有相違，是名非處。

【N3 無倦憐愍】

卯三、無倦憐愍

又諸菩薩，於諸有情如是憐愍，隨其所宜發起一切饒益事業，曾無厭倦，是名菩薩無倦憐愍。

【N4 無求憐愍】

卯四、無求憐愍

又諸菩薩，於諸有情不待求請，自起憐愍，為作饒益，是名菩薩無求憐愍。

【N5 無染憐愍】

卯五、無染憐愍

又諸菩薩，於諸有情無愛染心而起憐愍，謂饒益他，不祈恩報，亦不希望當來可愛諸果異熟，是名菩薩無染憐愍，亦名菩薩無緣憐愍。

【N6 廣大憐愍】

卯六、廣大憐愍

又諸菩薩，於諸有情所起憐愍，唯是廣大而非狹小。言廣大者，謂於一切諸有情所，雖遭一切不饒益事，而不棄捨；菩薩自身寧受非愛，終不以惡欲加於彼。是名菩薩廣大憐愍。

【N7 平等憐愍】

卯七、平等憐愍

又諸菩薩，如是相狀、如是功德相應憐愍，普於一切諸有情類平等平等，於 有情界無有分限，是名菩薩平等憐愍。

【M5 結】

寅五、結

菩薩與此七種行相憐愍相應，名善意樂、極善意樂。

【L2 十五意樂5】

【M1 標】

丑二、十五意樂5　寅一、標

當知此中，淨信為先、擇法為先，於諸佛法所有勝解印解決定，是名菩薩增上意樂。

於諸佛法所有勝解等者：此中佛法，謂即無上菩提及與菩提方便。信他諸佛菩薩而行，是名印解。自內了知真實，是名決定。

如是菩薩增上意樂，當知略說有十五種。

【M2 徵】

寅二、徵

何等十五？

【M3 列】

寅三、列

一、最上意樂，二、遮止意樂，三、波羅蜜多意樂，四、真實義意樂，五、威力意樂，六、利益意樂，七、安樂意樂，八、解脫意樂，九、堅固意樂，十、無虛妄意樂，十一、不清淨意樂，十二、清淨意樂，十三、善清淨意樂，十四、應調伏意樂，十五、俱生意樂。

【M4 釋3】

【N1 辨十五相15】

【O1 最上意樂】

寅四、釋3　卯一、辨十五相15　辰一、最上意樂

謂諸菩薩，於佛法僧最上真實起勝意樂，是名菩薩最上意樂。

於佛法僧最上真實者：謂佛法僧真實功德，映蔽一切世間外道，說名最上。

【O2 遮止意樂】

辰二、遮止意樂

又諸菩薩，於所受持淨戒律儀起勝意樂，是名菩薩遮止意樂。

【O3 波羅蜜多意樂】

辰三、波羅蜜多意樂

又諸菩薩，於所修證施、忍、精進、靜慮、般若起勝意樂，是名菩薩波羅蜜多意樂。

【O4 真實義意樂】

辰四、真實義意樂

又諸菩薩，於法無我、補特伽羅無我、甚深勝義諸法真如起勝意樂，是名菩薩真實義意樂。

【O5 威力意樂】

辰五、威力意樂

又諸菩薩，於佛菩薩不可思議神通威力、或俱生威力起勝意樂，是名菩薩威力意樂。

【O6 利益意樂】

辰六、利益意樂

又諸菩薩，於諸有情欲以善法而授與之，是名菩薩利益意樂。

【O7 安樂意樂】

辰七、安樂意樂

又諸菩薩，於諸有情欲以饒益而授與之，是名菩薩安樂意樂。

【O8 解脫意樂】

辰八、解脫意樂

又諸菩薩，即於如是諸有情所無愛染心，又於當來可愛異熟其心無繫，是名菩薩解脫意樂。

即於如是諸有情所無愛染心者：謂於有情欲與利益安樂，非由心有愛染故。

【O9 堅固意樂】

辰九、堅固意樂

又諸菩薩，於其無上正等菩提，其心專注，曾無變易，是名菩薩堅固意樂。

【O10 無虛妄意樂】

辰十、無虛妄意樂

又諸菩薩，於諸有情饒益方便，於大菩提趣證方便，無顛倒智俱行勝解，是名菩薩無虛妄意樂。

【O11 不清淨意樂】

辰十一、不清淨意樂

又諸菩薩，勝解行地所有一切增上意樂，是名菩薩不清淨意樂。

【O12 清淨意樂】

辰十二、清淨意樂

又諸菩薩，從淨勝意樂地乃至決定行地所有一切增上意樂，是名菩薩清淨意樂。

【O13 善清淨意樂】

辰十三、善清淨意樂

又諸菩薩，到究竟地所有一切增上意樂，是名菩薩善清淨意樂。

【O14 應調伏意樂】

辰十四、應調伏意樂

又諸菩薩不清淨意樂，是則名為應調伏意樂，由此意樂應思擇故。

【O15 俱生意樂】

辰十五、俱生意樂

又諸菩薩清淨意樂、善清淨意樂，是則名為俱生意樂，由此意樂性成就故，於所依中善安立故。

由此意樂性成就故等者：不由思擇，習所成性，名性成就。云何習所成性？謂由數習諸善法故，於自所依異熟識中，積集諸善，堅住、不忘、成滿究竟，即由此義，名善安立。

【N2 能作十事3】

【O1 標】

卯二、能作十事3　辰一、標

如是菩薩十五妙善增上意樂，隨一切地，以要言之，能作十事。

隨一切地者：謂諸菩薩勝解行地、淨勝意樂地、行正行地、決定地、決定行地、到究竟地，名一切地。彼菩薩眾所有意樂能作所作，隨應當知。

【O2 徵】

辰二、徵

何等為十？

【O3 釋2】

【P1 舉依十二10】

【Q1 依最上意樂】

辰三、釋2　巳一、舉依十二10　午一、依最上意樂

謂諸菩薩最上意樂，能於三寶修一切種最勝供養，普於一切菩提資糧為最第一。

【Q2 依遮止意樂】

午二、依遮止意樂

又諸菩薩遮止意樂，能於所受淨戒律儀，命難因緣，亦不故思犯於所犯；設有所犯，疾疾悔除。

【Q3 依波羅蜜多意樂】

午三、依波羅蜜多意樂

又諸菩薩波羅蜜多意樂，能於善法常勤修習無放逸住，常住最勝無放逸住。

【Q4 依真實義意樂】

午四、依真實義意樂

又諸菩薩真實義意樂，能為有情以無染心流轉生死，不入涅槃增上意樂。

以無染心流轉生死等者：由諸菩薩於其生死如實了知，故無染心流轉生死。由於涅槃不多願樂，故不速疾入般涅槃。義如真實義品中說。（陵本三十六卷十一頁2945）

【Q5 依威力意樂】

午五、依威力意樂

又諸菩薩威力意樂，能於聖教覺受淳淨上妙法味。

能於聖教覺受淳淨上妙法味者：三摩呬多地說：有四正法，攝持正教。何等為四？一者、遠離，二者、修習，三者、修果，四者、於聖教中無有乖諍。乃至廣說。（陵本十三卷十一頁1112）此中聖教，應準彼釋。由修奢摩他、毗鉢舍那，如實通達聖教法義，無有乖諍，名能覺受淳淨上妙法味。

復能於修起堅固想，欣樂多住，不唯聞思便生喜足。

於修起堅固想欣樂多住者：謂作是思：修習定心，得定自在，能正對治一切漏有漏法，不為漏有漏法之所勝伏。是名於修起堅固想，由是於修欣樂多住。

【Q6 依利益安樂解脫意樂】

午六、依利益安樂解脫意樂

又諸菩薩利益意樂、安樂意樂、解脫意樂，能於一切饒益有情所作事業精勤修習，雖常修習而無厭倦。

【Q7 依堅固意樂】

午七、依堅固意樂

又諸菩薩堅固意樂，能於種種熾然精進、廣大精進，發起安住無緩加行、無斷加行。

【Q8 依無虛妄意樂】

午八、依無虛妄意樂

又諸菩薩無虛妄意樂，能於所引彼彼善法速證通慧，不於少分下劣薄弱差別證中而生喜足。

【Q9 依應調伏意樂】

午九、依應調伏意樂

又諸菩薩應調伏意樂，能引俱生意樂。

【Q10 依俱生意樂】

午十、依俱生意樂

又諸菩薩俱生意樂，能於無上正等菩提速疾趣證，能與天人作諸義利利益安樂。

【P2 略不說三】

巳二、略不說三

應調伏意樂即不清淨意樂，俱生意樂即清淨意樂、善清淨意樂，故不別說。

【N3 遍攝一切】

卯三、遍攝一切

世尊所有為諸菩薩，於彼彼處種種宣說、施設、開示增上意樂，當知一切即此十五意樂所攝，是故過去、未來、現在妙善意樂諸菩薩眾，於其無上正等菩提曾當現證，一切皆由如是所說十五意樂。除此無有若過若增。

【M5 結】

寅五、結

如是菩薩十五意樂，能得最大菩提果利，是故菩薩依此意樂，速證無上正等菩提。

本地分中菩薩地第二持隨法瑜伽處住品第四之一

【I4 十三住（即住品）4】

【J1 標2】

【K1 菩薩住】

壬四、十三住（即住品）4　癸一、標2　子一、菩薩住

如是始從種性具足，廣說乃至於如所說菩薩所學，正勤修學；於如所說菩薩諸相，正等顯現；於諸菩薩分加行中，正勤修學；於如所說菩薩意樂，能淨修治。諸菩薩眾略有菩薩十二種住，由此菩薩十二種住，普攝一切諸菩薩住，普攝一切諸菩薩行。

普攝一切諸菩薩住等者：菩薩修作一切事業，有二時別。一者、行時，二者、住時。如說菩薩修不放逸，如如所應行，如如所應住，如是如是行，如是如是住，無有毀犯。如是行住，略攝菩薩一切作業。依此安立菩薩十二種住，說彼普攝一切行住。

【K2 如來住】

子二、如來住

復有如來第十三住，由此住故，現前等覺廣大菩提，名無上住。

【J2 徵】

癸二、徵

云何菩薩十二住等？

【J3 列2】

【K1 嗢柁南】

癸三、列2　子一、嗢柁南

嗢柁南曰：種性勝解行　極喜增上戒　增上心三慧　無相有功用無相無功用　及以無礙解　最上菩薩住　最極如來住

【K2 長行2】

【L1 列名】

子二、長行2　丑一、列名

謂菩薩種性住、勝解行住、極歡喜住、增上戒住、增上心住。增上慧住復有三種。一、覺分相應增上慧住，二、諸諦相應增上慧住，三、緣起流轉止息相應增上慧住。謂諸菩薩如實了知能觀真實、所觀真實，及於真實諸有情類，由無智故眾苦流轉，由有智故眾苦止息。如是菩薩，由於三門以慧觀察，故有三種增上慧住。及有加行有功用無間闕道運轉無相住、無加行無功用無間闕道運轉無相住、無礙解住、最上成滿菩薩住。是名菩薩十二種住。

【L2 結攝】

丑二、結攝

如是菩薩十二種住，普攝一切諸菩薩住，普攝一切諸菩薩行。

【J4 釋2】

【K1 別辨相2】

【L1 如來住】

癸四、釋2　子一、別辨相2　丑一、如來住

如來住者，謂過一切諸菩薩住，現前等覺大菩提住。此中最後如來住者，於後究竟瑜伽處最後建立品，當具演說。

【L2 菩薩住2】

【M1 總標當說】

丑二、菩薩住2　寅一、總標當說

菩薩所有十二種住，如所安立，我今當說。

【M2 別顯十二2】

【N1 略釋2】

【O1 初二住2】

【P1 顯其自相2】

【Q1 種性住4】

【R1 徵】

寅二、別顯十二2　卯一、略釋2　辰一、初二住2　巳一、顯其自相2　午一、種性住4　未一、徵

云何菩薩種性住？云何菩薩住種性住？

云何菩薩種性住等者：此中雙徵。一、徵住位安立，二、徵彼所有相，是故說別。

【R2 釋3】

【S1 性自仁賢】

未二、釋3　申一、性自仁賢

謂諸菩薩住種性住，性自仁賢，性自成就菩薩功德；菩薩所應眾多善法，於彼現行亦有顯現。由性仁賢逼遣方便，令於善轉，非由思擇有所制約、有所防護。

性自仁賢等者：謂諸菩薩本性成就，其心溫潤、其心純淨，恚心、害心不久相續，隨生隨捨，起賢善心，是名性自仁賢。種性為依，有所堪任、有大勢力，能斷煩惱、所知二障，證得無上正等菩提，是故性自成就菩薩功德。有六波羅蜜多種性相，由此相故，令他了知真是菩薩，是名菩薩所應眾多善法，於彼現行亦有顯現。

【S2 具足佛種】

申二、具足佛種

若諸菩薩住種性住，任持一切佛法種子，於自體中、於所依中，已具足有一切佛法一切種子。

任持一切佛法種子等者：自乘種性堪能證得諸佛所證無上菩提，是名一切佛法種子。從無始世展轉傳來，法爾所得，是名任持。附在所依，成就十力種姓差別，是名於自體中、於所依中，已具足有一切佛法一切種子。

【S3 性離麤垢】

申三、性離麤垢

又諸菩薩住種性住，性離麤垢，不能現起上煩惱纏。由此纏故，造無間業，或斷善根。

【R3 指】

未三、指

如種性品所說種種住種性相，於此菩薩種性住中，亦應廣說，應如實知。

【R4 結】

未四、結

是名菩薩種性住。

【Q2 勝解行住】

午二、勝解行住

云何菩薩勝解行住？謂諸菩薩，從初發心乃至未得清淨意樂，所有一切諸菩薩行，當知皆名勝解行住。

【P2 廣展轉別2】

【Q1 菩薩住2】

【R1 舉前四住4】

【S1 種性住】

巳二、廣展轉別2　午一、菩薩住2　未一、舉前四住4　申一、種性住

又諸菩薩種性住中，於餘十一諸菩薩住及如來住唯有因轉，攝受彼因。於餘所有諸菩薩住尚未發趣、未得、未淨，況如來住。

【S2 勝解行住】

申二、勝解行住

若諸菩薩勝解行住，普於一切餘菩薩住及如來住，皆名發趣，未得、未淨。即於如是勝解行住，亦名發趣、亦名為得，為令清淨而修正行。

【S3 極歡喜住】

申三、極歡喜住

勝解行住既清淨已，極歡喜住先已發趣，今復名得，為令清淨而修正行。

【S4 增上戒住】

申四、增上戒住

極歡喜住既清淨已，增上戒住先已發趣，今復名得，為令清淨而修正行。

【R2 例後八住】

未二、例後八住

如是廣說，展轉乃至最上成滿菩薩住。

【Q2 如來住2】

【R1 明頓得淨】

午二、如來住2　未一、明頓得淨

即此最上成滿菩薩住既清淨已，從此無間，其如來住先已發趣，當知於今頓得、頓淨。

【R2 結其差別】

未二、結其差別

是如來住於菩薩住，當知此中如是差別。

頓得頓淨者：最上成滿菩薩住中，修果成滿，於如來住無間獲得，於煩惱障及所知障無間清淨，由爾所時無復修作，是故說名頓得、頓淨。此與前菩薩住一一住中漸得、漸淨有別，如是應知。

【O2 後十住2】

【P1 顯其自相10】

【Q1 極歡喜住】

辰二、後十住2　巳一、顯其自相10　午一、極歡喜住

云何菩薩極歡喜住？謂諸菩薩淨勝意樂住。

【Q2 增上戒住】

午二、增上戒住

云何菩薩增上戒住？謂諸菩薩，淨勝意樂為緣，所得性戒相應住。

淨勝意樂為緣等者：如下自說：極歡喜住，由十種心意樂，已得意樂清淨。乃至廣說即由如是十種意樂成上品故，極圓滿故，是諸菩薩入證第二增上戒住。於此住中，性戒具足。極少邪惡業道所攝諸惡犯戒尚不現行，況中上品。又於十種圓滿業道，自性顯現。（陵本四十八卷一頁3815）此應準釋。

【Q3 增上心住】

午三、增上心住

云何菩薩增上心住？謂諸菩薩，增上戒住清淨為緣，所得世間靜慮、等持、等至住。

【Q4 覺分相應增上慧住】

午四、覺分相應增上慧住

云何菩薩覺分相應增上慧住？謂諸菩薩，以世間淨智所依等持為所依止，為覺諸諦，於正念住等三十七菩提分法妙揀擇住。

【Q5 諸諦相應增上慧住】

午五、諸諦相應增上慧住

云何菩薩諸諦相應增上慧住？謂諸菩薩，覺分揀擇為所依止，於諸諦中如實覺住。

【Q6 緣起流轉止息相應增上慧住】

午六、緣起流轉止息相應增上慧住

云何菩薩緣起流轉止息相應增上慧住？謂諸菩薩，於諦能覺增上力故，揀擇顯示由無智故，苦及因起；揀擇顯示由有智故，苦及因滅住。

由無智故苦及因起等者：此中無智，所謂無明。苦謂生及老死。餘緣起支能生苦故，苦胎藏故，皆名為因。義如有尋有伺地說。（陵本十卷十四頁800）是名緣起流轉。與此相違，名由有智。苦及因滅，是名緣起止息。

【Q7 有加行有功用無相住】

午七、有加行有功用無相住

云何菩薩有加行有功用無相住？謂諸菩薩，即由三種增上慧住增上力故，有加行、有功用、無闕無間，於一切法真如無分別慧修俱行住。

於一切法真如等者：諸法無我，名一切法真如。由此為緣，達無少法及少品類可起分別，於一切法平等平等如實觀察，是名無分別慧。由此住中，於加行行修圓滿故，是名修俱行住。

【Q8 無加行無功用無相住】

午八、無加行無功用無相住

云何菩薩無加行無功用無相住？謂諸菩薩，即於前無相住多修習已，任運自然、無闕無間運轉道隨行住。

【Q9 無礙解住】

午九、無礙解住

云何菩薩無礙解住？謂諸菩薩，即以善清淨無動慧等持為所依止，得廣大慧，為他說法；無上為依，能於諸法異門、義趣、釋詞、差別妙揀擇住。

得廣大慧等者：謂於諸法起智加行，能為他說一切種法，普於一切說法所作皆如實知，是名得廣大慧，為他說法。獲得無量陀羅尼門，於一切種音詞支具剖析善巧，辯才無盡，是名無上為依，乃至妙揀擇住。

【Q10 最上成滿菩薩住】

午十、最上成滿菩薩住

云何菩薩最上成滿菩薩住？謂諸菩薩安住於此，於菩薩道已到究竟，於阿耨多羅三藐三菩提已得大法灌頂，或一生所繫，或居最後有。從此住無間，即於爾時證覺無上正等菩提，能作一切佛所作事。

【P2 廣修得別2】

【Q1 於修所作3】

【R1 狹小等】

巳二、廣修得別2　午一、於修所作3　未一、狹小等

又諸菩薩勝解行住，於菩薩修所作狹小、所作有闕、所作不定，所得有退。

於菩薩修者：此說六波羅蜜多應知。

【R2 廣大等】

未二、廣大等

極歡喜住，於菩薩修所作廣大、所作無闕、所作決定，隨所獲得無復退轉。如極歡喜住，乃至三種增上慧住，應知亦爾。

【R3 無量等】

未三、無量等

從初無相住乃至最上成滿菩薩住，於菩薩修所作無量、所作無闕、所作決定，隨所獲得終無退轉。

【Q2 於無相修5】

【R1 發趣】

午二、於無相修5　未一、發趣

又諸菩薩勝解行住，於菩薩無相修，當知發趣。

於菩薩無相修者：此說諸法離言自性。真實義相名為無相應知。

【R2 獲得】

未二、獲得

極歡喜住、增上戒住、增上心住、增上慧住，於菩薩無相修，當知獲得。

【R3 圓證】

未三、圓證

初無相住，於菩薩無相修，當知圓證。

【R4 清淨】

未四、清淨

第二無相住，於菩薩無相修，當知清淨。

【R5 領受】

未五、領受

無礙解住、最上成滿菩薩住，於菩薩無相修果，當知領受。

【N2 廣辨11】

【O1 勝解行住2】

【P1 舉行狀相3】

【Q1 問】

卯二、廣辨11　辰一、勝解行住2　巳一、舉行狀相3　午一、問

問：勝解行住菩薩轉時，應知何行、何狀、何相？

應知何行何狀何相者：行謂發趣，狀謂獲得，相謂等流。如下說言：諸行能入，說名為行；若正入時，說名為得；入已果利成辦圓證，說名等流。如是次第配釋應知。下皆準釋。

【Q2 答2】

【R1 顯修得3】

【S1 狹小有闕2】

【T1 在正行2】

【U1 於自佛法2】

【V1 未得自在】

午二、答2　未一、顯修得3　申一、狹小有闕2　酉一、在正行2　戌一、於自佛法2　亥一、未得自在

答：勝解行住菩薩轉時，思擇力勝；於諸菩薩所作加行，以分別慧數數思擇 方能修作，未能任性成辦所作。

【V2 未得勝修2】

【W1 舉其修因】

亥二、未得勝修2　天一、舉其修因

未得堅固相續無退菩薩勝修。

未得堅固相續無退菩薩勝修者：所作決定，是名堅固。所作無闕，是名相續。隨所獲得無復退轉，是名無退。極歡喜住有此修相，故名勝修。勝解行住未能現前，故名未得。

【W2 例修果等2】

【X1 功德攝】

天二、例修果等2　地一、功德攝

如於勝修，於勝修果種種無礙、勝解、神通、解脫、等持、等至，亦未能得。

【X2 勝利攝】

地二、勝利攝

未能超越五種怖畏。謂不活畏、惡名畏、死畏、惡趣畏、處眾怯畏。

【U2 於他有情】

戌二、於他有情

於所應作利有情事，策勵思惟方能修作，未能任性哀愍愛念。或於一時，於諸有情，由身語意發起邪行；或於一時，於諸境界發起貪著；或於一時，於資生具現有慳吝。

【T2 在意樂2】

【U1 別辨相2】

【V1 於三寶等2】

【W1 自內無知2】

【X1 標】

酉二、在意樂2　戌一、別辨相2　亥一、於三寶等2　天一、自內無知2　地一、標

信他諸佛菩薩而行，未能自內了知真實。

【X2 釋】

地二、釋

謂於如來、或法、或僧、或真實義、或有情事、或佛菩薩神通威力、或因、或果、或應得義、或得方便、或於所行皆隨他信。成就狹小聞所成智、思所成智，而非無量。

謂於如來或法或僧等者：力種性品說：菩薩具多勝解，有其八種勝解依處。一者、於三寶功德勝解依處，二者、於佛菩薩威力勝解依處，三者、於真實義勝解依處，四者、於因勝解依處，五者、於果勝解依處，六者、於應得義勝解依處，七者、於得方便勝解依處，八者、於善言、善語、善說勝解依處。（陵本三十八卷七頁3117）今此所說，隨應當釋。彼說善言、善語、善說勝解依處，即此所行，以一切所知為所應行故。又成熟有情，名有情事。如成熟品說應知。（陵本三十七卷二十頁3076）

【W2 或時失念】

天二、或時失念

又即於此或時忘失，有忘失法。

【V2 於大菩提】

亥二、於大菩提

成就菩薩苦遲通行，於大菩提無猛利樂欲，無熾然精進，無有甚深牢固淨信。

於大菩提無猛利樂欲等者：成熟品說：若時菩薩住中品成熟，爾時便有中品欲樂、中品加行。此盡第二無數劫邊際，熾然、無動覺品善法已得相應。即於此中，性淳厚故，極猛盛故，能有上品廣大果故，大勝利故，名為熾然。不轉還故，不退墮故，常勝進故，名為無動。（陵本三十七卷二十六頁3093）今勝解行住菩薩住下品成熟，唯有下品欲樂、下品加行。由是說無猛利樂欲、熾然精進。有轉還故，有退墮故，非為無動，由是說無甚深牢固淨信。

【U2 隨難釋3】

【V1 標】

戌二、隨難釋3　亥一、標

於其三處有忘失念。

【V2 列】

亥二、列

一、於境界可意、不可意色聲香味觸法中，或於一時其心顛倒，忘失正念；二、於受生彼彼身中，既受生已，忘失前生；三、於所受、所持諸法，久作久說，或於一時有所忘失。

【V3 結】

亥三、結

於是三處有忘失念。

【S2 所作不定3】

【T1 或具聰慧】

申二、所作不定3　酉一、或具聰慧

或於一時具足聰慧，於其諸法能受、能持，於其義理堪能悟入，或於一時則不如是。

【T2 或具憶念】

酉二、或具憶念

或於一時具足憶念，或於一時成忘念類。

【T3 勉為他說】

酉三、勉為他說

於諸有情未能了知如實調伏善巧方便，於自佛法亦未了知如實引發善巧方便。為他說法教授教誡，勉勵而轉；勉勵轉故，不如實知，或時虛棄、或不虛棄。如闇中射，或中不中，隨欲成故。

隨欲成故者：由彼意樂未清淨故，致有斯失應知。

【S3 所得有退6】

【T1 退已發心】

申三、所得有退6　酉一、退已發心

或於一時，於大菩提雖已發心，而復退捨。

【T2 捨先受戒】

酉二、捨先受戒

或於一時，棄捨菩薩先所受學淨戒律儀，不能受學。

【T3 厭利有情】

酉三、厭利有情

或於一時，雖勤修習利有情事，而於中間生厭倦故，復還棄捨利有情事。由意樂故，欲令自樂；由思擇故，欲令他樂。

【T4 數犯淨戒】

酉四、數犯淨戒

於諸菩薩所有違犯，多分遍知，非數遍知、無餘永斷，由於毀犯數現行故。

【T5 退怖大乘】

酉五、退怖大乘

或於一時，於菩薩藏法毗奈耶他所引奪。或於一時，聞說甚深廣大法教而生驚怖，其心搖動、猶豫、疑惑。

【T6 遠離大悲】

酉六、遠離大悲

於諸有情，遠離一切現行大悲。於諸有情，少分現前利益安樂，未能廣大、未能無量。

【R2 辨學等2】

【S1 指上說】

未二、辨學等2　申一、指上說

於如上說一切圓滿菩薩學中，未能普學。於如上說一切圓滿菩薩諸相，未皆成就。於如上說一切圓滿二分菩薩正加行中，未等顯現。於如上說菩薩意樂，猶未清淨。

【S2 隨難釋】

申二、隨難釋

於其無上正等菩提，自謂為遠，未於涅槃增上意樂安立深固。如於生死長時流轉，於其熾然、無動、妙善菩提分法，未能成就。

【Q3 結】

午三、結

如是等類，當知是名勝解行住菩薩轉時，諸行狀相。

如於生死長時流轉等者：由彼菩薩猶往惡趣，是故說言長時流轉。如是熾然、無動、極善清淨覺品善法，當知一切皆未相應。如成熟品說。（陵本三十七卷二十六頁3093）此應準知。

【P2 辨其差別2】

【Q1 於自三品】

巳二、辨其差別2　午一、於自三品

是諸菩薩勝解行住，下忍轉時，如上所說諸行狀相，當知上品；中忍轉時，如上所說諸行狀相，當知中品；上忍轉時，如上所說，當知下品，其性微薄。

【Q2 於極喜住3】

【R1 無間入心別】

午二、於極喜住3　未一、無間入心別

即於如是上忍轉時，於上所說諸行狀相，漸次能令無餘永斷，從此無間，當知菩薩入極喜住。

【R2 染淨相違別】

未二、染淨相違別

由得方便極喜住中，勝解行住所說諸法皆無所有，與彼相違所有一切白品諸法皆悉顯現。由諸菩薩成就此故，轉得名為淨勝意樂。

【R3 淨勝意樂別2】

【S1 標簡】

未三、淨勝意樂別2　申一、標簡

勝解行住菩薩轉時，雖有少分軟中上品方便展轉清淨勝解，而未得名淨勝意樂。

【S2 釋因】

申二、釋因

何以故？由此勝解為彼多種諸隨煩惱染汙而轉。

為彼多種諸隨煩惱染汙而轉者：種性品說：有四隨煩惱與白法相違，是名多種諸隨煩惱。若具不具，為所染汙，名染汙轉。四隨煩惱如彼條列應知。（陵本三十五卷七頁2845）

極歡喜住菩薩住時，一切勝解諸隨煩惱皆悉永斷，離隨煩惱淨勝解轉。

【O2 極歡喜住2】

【P1 問】

辰二、極歡喜住2　巳一、問

問：極歡喜住菩薩轉時，應知何行何狀何相？

【P2 答2】

【Q1 略說2】

【R1 別辨相8】

【S1 善決定願3】

【T1 簡前住】

巳二、答2　午一、略說2　未一、別辨相8　申一、善決定願3　酉一、簡前住

答：若諸菩薩，從勝解行住入極歡喜住，先於無上正等菩提菩薩弘願，未善通達菩提自性，未善通達菩提方便，多分隨順他緣而轉，不善決定。

【T2 顯六相3】

【U1 初三相攝】

酉二、顯六相3　戌一、初三相攝

除捨彼故，發起六相新善決定、內證修性菩薩大願。

發起六相新善決定內證修性菩薩大願者：於此住中，由證法性發菩提心，是名內證修性。菩薩大願初無漏生真實智攝，是名新善決定。齊此名為已入初地，非勝解行地攝故。十地經論說：此善決定有六種。一者、觀相善決定。真如觀一味相故，如經無雜故。二者、真實善決定。非一切世間境界，出世間故，如經不可見故。三者、勝善決定。大法界故，一切佛根本故，如經廣大如法界故。四者、因善決定。有二種。一、成無常愛果因善決定。是因如虛空，依是生諸色，色不盡故，如經究竟如虛空故。二、常果因善決定。得涅槃道，如經盡未來際故。五者、大善決定。隨順作利益他行，如經覆護一切眾生界故。六者、不怯弱善決定。入一切諸佛智地不怯弱故，如經佛子是諸菩薩乃至入現在諸佛智地故。此說六相，如彼應釋。又復此中，新善決定，當知即彼觀相善決定攝；內證修性，當知即彼真實善決定攝；菩薩大願，當知即彼勝善決定攝。如所說義，配釋可了。

【U2 次二相攝】

戌二、次二相攝

超過一切餘白淨願；無等不共，果是世間，超過一切世間境界；隨救一切有 情苦故，不共一切聲聞、獨覺；雖一剎那生起此願，法性自爾能得菩薩無量白法可愛之果；

超過一切餘白淨願等者：為利他故，不捨生死、不染生死，修行六種波羅蜜多正行，是名一切餘白淨願。望證法性發心，名為餘故。餘白淨願，感可愛果，雖是世間，而非一切世間境界。由無染汙，一切世間不可見故，即依此義釋名無等。常處生死，隨救一切有情苦故，不共一切聲聞、獨覺，即依此義釋名不共。今此證法性發心，雖一剎那生起，法爾能得無量可愛之果，以此發心，普能攝受餘白淨願，即依此義釋名超過。由此義顯，因善決定中，成無常愛果因善決定，及大善決定應知。

【U3 後一相攝】

戌三、後一相攝

又此大願無變無盡自性得已，無異因緣令其退轉、變異可得；

又此大願無變無盡等者：此中義顯，因善決定中，常果因善決定應知。依彼常果，說名無變無盡自性。由證此已，得涅槃道，盡未來際願善決定，是故說言無異因緣令其退轉、變異可得。

又是勝分，墮後邊際極大菩提。

【T3 結異名】

酉三、結異名

如此菩薩善決定願，亦名發心。

又是勝分等者：此中義顯不怯弱善決定應知。能入一切諸佛智地，是故說言墮後邊際極大菩提。

【S2 四相發心3】

【T1 標】

申二、四相發心3　酉一、標

又即如是菩薩發心，略有四相應當了知。

【T2 徵】

酉二、徵

何等為四？

【T3 釋2】

【U1 列相】

酉三、釋2　戌一、列相

一者、何相菩薩發心？二者、發心何所緣慮？三者、發心何狀、何相、何自性起？四者、發心有何勝利？由此四相，應當了知菩薩發心。

【U2 辨義4】

【V1 因相】

戌二、辨義4　亥一、因相

謂諸菩薩勝解行住，已善積集一切善根，於菩薩行已正超出。略說是相菩薩發心。

一切善根等者：十地經論中，略以十句分別依何身生如是心，即此何相菩薩發心。彼說厚集善根為初，現大慈悲為後。十句差別中，初句是總，即此已善積集一切善根。餘句是別，即此於菩薩行已正超出。言超出者，謂能任性成辦所作，非如勝解行住，以分別慧數數思擇，方能修作故。

【V2 緣慮】

亥二、緣慮

又諸菩薩，緣當來世無倒速疾一切菩提資糧圓滿，一切菩薩利有情事圓滿，無上正等菩提一切種一切佛法圓滿，

一切種一切佛法圓滿者：此說如來一切種妙智。謂於能引有義聚法、能引無義聚法、能引非有義非無義聚法，皆現等正覺故。如是三聚，名一切種。即於其中所有諸法，說名一切佛法應知。

諸佛所作事業圓滿。略說緣慮如是發心。

諸佛所作事業圓滿者：十地經論中，略以十句分別為何義生如是心，即此略說緣慮如是發心一分所攝。彼說十句，為得佛智為初，乃至為得轉大法輪無畏為後。於中佛智者，謂無上智，知斷證修，故此佛智有九種業差別。為求彼故，生如是心，乃至廣說。當知佛智，即此前說無上正等菩提一切種一切佛法圓滿。九業差別，即此所說諸佛所作事業圓滿。

【V3 狀相】

亥三、狀相

又諸菩薩，無倒速疾發起一切菩提資糧，隨順於諸有情一切菩薩所作，隨順獲得無上正等菩提無師自然妙智，隨順遍一切種諸佛所作事業，隨順廣大願心。

無倒速疾發起一切菩提資糧等者：此釋前說發心何狀、何相、何自性起。十地經論中，略以十句分別以何因生如是心，即此所顯。彼說十句，以大悲為首，乃至究竟如虛空盡未來際為後。由是當知，大悲為首，即是發心生起自性；所餘諸句，皆其狀相。彼說智慧增上，即此無倒速疾發起一切菩提資糧。彼說方便善巧所攝、直心深心淳至、如來力無量、善決定眾生力智力，即此隨順於諸有情一切菩薩所作。彼說隨順自然智，即此隨順獲得無上正等菩提無師自然妙智。彼說能受一切佛法以智慧教化，即此隨順遍一切種諸佛所作事業。彼說廣大如法界、究竟如虛空盡未來際，即此隨順廣大願心。

【V4 勝利2】

【W1 超過凡地】

亥四、勝利2　天一、超過凡地

又諸菩薩發是心已，超過菩薩凡異生地，證入菩薩正性離生，生如來家，成 佛真子，決定趣向正等菩提，決定紹繼如來聖種。

超過菩薩凡異生地等者：自下釋前發心有何勝利。十地經論中，略以種種分別心生時相，即此所顯。謂過凡夫地是總，即此超過菩薩凡異生地。過有八種是別，謂入位過為初，畢定過為後。彼云：一者、入位過，初成出世間心，如始住胎相似法故，如經入菩薩位故。即此證入菩薩正性離生。彼云：二者、家過，家生相似法故，如經生在佛家故。即此生如來家。彼云：三者、種姓過，子相似法大乘行生故，如經種姓尊貴無可譏嫌故。即此成佛真子。彼云：四者、道過，世間出世間道不攝攝故，異道生相似法故，如經過一切世間道入出世間道故。即此決定趣向正等菩提。彼云：八者、畢定過，佛種不斷究竟涅槃道成就相似法故，如經如來種中畢定究竟阿耨多羅三藐三菩提故。即此決定紹繼如來聖種。彼云：五者、法體過，六者、處過，七者、業過。今於此中略不具說。

【W2 極多歡喜2】

【X1 辨6】

【Y1 由得證淨】

天二、極多歡喜2　地一、辨6　玄一、由得證淨

又正獲得如實證淨，極多歡喜。

又正獲得如實證淨等者：信敬三寶多歡喜故，十地經論中敬歡喜攝。

【Y2 由離瞋恚】

玄二、由離瞋恚

於他有情遠離多分忿、害、鬥諍。

遠離多分忿害鬥諍者：見諸眾生不如說修行、威儀不正時，忍不瞋故，名遠離忿，十地經論中不瞋歡喜攝。教化他、攝取眾生時，慈悲調柔，名遠離害，十地經論中不惱歡喜攝。自心調伏、論義解說時，心不擾動，名遠離鬥諍，十地經論中不壞歡喜攝。如是遠離言多分者，由經中說，多不瞋恨、多不惱眾生、多不壞他義故。

【Y3 由離憍慢】

玄三、由離憍慢

於一切種菩薩所作利眾生事，於一切種菩提資糧圓滿，於一切種無上菩提一切佛法，於一切種佛所作事，以淨增上意樂，攀緣勝解趣入。於是諸法速疾 圓證，自觀己身能正隨順，如是解了，極多歡喜。

自觀己身能正隨順等者：謂由自見至菩提近故，十地經論中堪受歡喜攝。

【Y4 由離貪喜】

玄四、由離貪喜

又自觀見妙善廣大，能引出離，無染無等，攝受饒益身心歡喜，於此無量熾然善法皆悉成就。

又自觀見妙善廣大等者：十地經論說：有愛歡喜，樂觀真如法故。即此妙善廣大，能引出離，無染無等。又說：調柔歡喜，謂自身心遍益成就；踊躍歡喜，謂自身心遍益增上滿足。即此攝受饒益身心歡喜。又說：慶歡喜，自覺所證校量勝故。即此無量熾然善法皆悉成就。

【Y5 由離驚怖】

玄五、由離驚怖

又自了知：我於無上正等菩提，今已鄰近，於大菩提我勝意樂已得清淨，我今已離一切怖畏。由是因緣，極多歡喜。

【Y6 由離怖畏2】

【Z1 標】

玄六、由離怖畏2　黃一、標

由諸菩薩已能發起善決定心，於五怖畏皆悉除斷。

【Z2 釋5】

【a1 無不活畏】

黃二、釋5　宇一、無不活畏

由善修習無我妙智，分別我想尚不復轉，況當得有分別我愛、或資生愛。由是因緣，無不活畏。

【a2 無惡名畏】

宇二、無惡名畏

由於他所無所希望，常自發起如是欲樂：我當饒益一切有情，非於有情有所求覓。由是因緣，無惡名畏。

【a3 無有死畏】

宇三、無有死畏

由離我見，於我無有失壞想轉，故無死畏。

【a4 無惡趣畏】

宇四、無惡趣畏

自知死後，於當來世決定值遇諸佛菩薩，由此決定無惡趣畏。

【a5 無處眾畏】

宇五、無處眾畏

由意樂見一切世間，尚無有一與我齊等，何況殊勝，是故無有處眾怯畏。

由意樂見一切世間等者：由自了知：於大菩提我勝意樂已得清淨故。見一切世間皆無齊等。

【X2 結】

地二、結

菩薩如是遠離一切五種怖畏，遠離一切聞說甚深正法驚怖，遠離一切高慢憍傲，遠離一切他不饒益種種邪行所起瞋恚，遠離一切世財貪喜。無染汙故，無所憎背；有熾然故，無俗意樂；能圓滿證一切善法。

菩薩如是遠離一切五種怖畏等者：此中隨應結前所說。於五怖畏皆悉除斷，是即遠離一切五種怖畏。於大菩提如實證淨，已離一切怖畏，是即遠離一切聞說甚深正法驚怖。於一切種能正隨順解了，是即遠離一切高慢憍傲。於他有情遠離忿、害、鬥諍，是即遠離一切他不饒益種種邪行所起瞋恚。能引出離，無染無等，攝受饒益身心歡喜，是即遠離一切世財貪喜。如是別別結前說已，復總結顯生歡喜相，是故說無染汙及有熾然，由是能圓滿證一切善法。此結歡喜，說名勝利。

【S3 引發正願3】

【T1 標】

申三、引發正願3　酉一、標

又現法中，能起菩薩一切精進，信增上力為前導故。於當來世，如前所說菩提分品十種大願，今即於此極歡喜住能具引發，由得清淨勝意樂故。

於當來世如前所說菩提分品十種大願者：菩提分品中說：菩薩大願，當知即從正願所出。此復十種，乃至廣說。（陵本四十五卷十七頁3659）由彼正願，願於當來攝受一切菩薩善法，攝受一切所有功德。十種大願從彼所出，是故說言於當來世。

【T2 釋2】

【U1 別辨相2】

【V1 就事起願10】

【W1 為供養佛】

酉二、釋2　戌一、別辨相2　亥一、就事起願10　天一、為供養佛

為欲供養最勝有情真實福田大師法主，是故引發第一大願。

【W2 為受持法】

天二、為受持法

為欲受持彼所宣說無上正法，是故引發第二大願。

【W3 為轉法輪】

天三、為轉法輪

為欲勸請轉未曾有妙正法輪，是故引發第三大願。

【W4 為順正行】

天四、為順正行

為欲順彼行菩薩行，是故引發第四大願。

為欲順彼行菩薩行者：十種波羅蜜多，名菩薩行。此是一切菩薩之所應行，為欲順彼，故發大願。

【W5 為熟有情】

天五、為熟有情

為欲成熟彼器有情，是故引發第五大願。

為欲成熟彼器有情者：無量所調伏界，是名彼器有情。由住種姓堪受正法，是器義故。隨其所應為說正法，於三菩提令得趣入，究竟出離，是名成熟。

【W6 為遍示現】

天六、為遍示現

為欲往趣諸佛國土，奉見如來，承事供養，聽受正法，是故引發第六大願。

【W7 為淨自土】

天七、為淨自土

為淨修治自佛國土，是故引發第七大願。

為淨修治自佛國土者：十地經論說：淨佛國土有七種相。一者、同體淨，二者、自在淨，三者、莊嚴淨，四者、受用淨，五者、住處眾生淨，六者、因淨，七者、果淨。如彼應釋。

【W8 為同一趣】

天八、為同一趣

為於一切在所生處，常不遠離諸佛菩薩，與諸菩薩常同一味意樂加行，是故引發第八大願。

【W9 為恆利他】

天九、為恆利他

常為利益一切有情，曾不空過，是故引發第九大願。

【W10 為作佛事】

天十、為作佛事

為證無上正等菩提，作諸佛事，是故引發第十大願。

【V2 就願起願】

亥二、就願起願

作是願言：如有情界展轉相續，終無斷盡；亦如世道展轉相續，終無斷盡；我此大願生生相續，乃至究竟菩提邊際，常不遠離、常不忘失、常不乖離。如是自誓，心發正願。

【U2 顯略義】

戌二、顯略義

當知此中，前就所應願事起願，後即就願以起於願。

【T3 結】

酉三、結

如是菩薩十種大願以為上首，能生無數百千正願。如是菩薩，於當來世具諸大願，於現法中發大精進。

前就所應願事起願等者：前說十種大願，名就所應願事起願。後說願無斷盡，名即就願以起於願。

【S4 淨修住法3】

【T1 標十法】

申四、淨修住法3　酉一、標十法

復有十種淨修住法，由是能令極歡喜住速得清淨。

【T2 別列相10】

【U1 淨信】

酉二、別列相10　戌一、淨信

一者、於諸佛法深生淨信。

【U2 大悲】

戌二、大悲

二者、觀諸有情緣起道理，證得唯有純大苦蘊，發起大悲。

【U3 大慈】

戌三、大慈

三者、觀見彼已，自誓願言：我當令彼諸有情類，解脫如是純大苦蘊，得第一樂，發起大慈。

【U4 惠施】

戌四、惠施

四者、為欲救拔一切憂苦，自無顧戀；無顧戀故，能捨內外一切身財，於諸有情而行惠施。

【U5 無有厭倦】

戌五、無有厭倦

五者、為欲利益諸有情故，從他勤求世出世法，曾無厭倦。

【U6 善知諸論】

戌六、善知諸論

六者、無厭倦故，證得一切論智清淨，善知諸論。

【U7 善解世間】

戌七、善解世間

七者、善知論故，於劣中勝諸有情所，如應如宜而修正行，善解世間。

【U8 修習慚愧】

戌八、修習慚愧

八者、即於如是正加行中，依應時分量等正行，而修慚愧。

依應時分量等正行者：聲聞地中正知而住作如是說：若於是事、是處、是時，如量、如理、如其品類所應作者，即於此事、此處、此時，如量、如理、如其品類正知而作。（陵本二十四卷二十頁2066）此說依應時分量等，等取彼所餘相應知。

【U9 堅力持性】

戌九、堅力持性

九者、即於如是正加行中，得無退轉堅力持性。

【U10 供養如來】

戌十、供養如來

十者、以諸上妙利養恭敬及與正行，供養如來。

【T3 結略義】

酉三、結略義

是名十種淨修住法。由此能令極歡喜住速得清淨。所謂淨信、悲、慈、惠捨、無有厭倦、善知諸論、善解世間、修習慚愧、堅力持性、供養如來。

【S5 開曉餘住2】

【T1 善取其相】

申五、開曉餘住2　酉一、善取其相

又諸菩薩，於此十法受學、隨轉、多修習已，復於餘九增上戒等諸菩薩住，從佛菩薩專精訪求一切種道功德、過失，及神通樂、無失壞道，善取其行、得、等流相，於一切住自然昇進，證大菩提，為大導師，率領一切有情商 侶，超度生死曠野嶮道。

一切種道功德過失等者：隨諸地中所有方便，是名一切種道。能治諸障，是名功德。彼所治障，是名過失。威力神變，隨欲自在，名神通樂。是道非道如實了知，不墮生死曠野嶮道，是名無失壞道。

【T2 釋行等名】

酉二、釋行等名

當知此中，諸行能入，說名為行；若正入時，說名為得；入已果利成辦圓證，說名等流。

【S6 修治善根2】

【T1 舉淨緣2】

【U1 明一切3】

【V1 供養三寶3】

【W1 於諸佛2】

【X1 現見因緣2】

【Y1 標】

申六、修治善根2　酉一、舉淨緣2　戌一、明一切3　亥一、供養三寶3　天一、於諸佛2　地一、現見因緣2　玄一、標

又諸菩薩住此住中，由二因緣現見諸佛。

【Y2 釋2】

【Z1 由麤淨信】

玄二、釋2　黃一、由麤淨信

或由聽聞菩薩藏說，或由內心發起勝解，信有十方種種異名諸世界中，種種異名諸佛如來，由麤淨信俱行之心，求欲現見。如是求已，如實稱遂。當知是名第一因緣。

【Z2 由正願力】

黃二、由正願力

又心發起如是正願：隨於彼彼諸世界中，有佛出現，我當往生。如是願已，如實稱遂。當知是名第二因緣。

【X2 隨興供養】

地二、隨興供養

菩薩如是由麤淨信現見諸佛，由正願力現見諸佛；既得見已，隨力隨能興一切種恭敬供養，奉施種種上妙樂具。

【W2 於僧眾】

天二、於僧眾

及於僧眾恭敬供養。

【W3 於正法】

天三、於正法

於如來所聽聞正法，無倒受持，精進修行法隨法行。

【V2 成熟有情】

亥二、成熟有情

以四攝事成熟有情。

【V3 迴向菩提】

亥三、迴向菩提

一切善根悉皆迴向無上菩提。

【U2 出略義】

戌二、出略義

由是三種清淨因緣，彼諸善根倍復明淨。謂於佛僧法供養攝受故，以四種攝事成熟有情故，以一切善根迴向菩提故。如是乃至無量俱胝那庾多百千大劫。

【T2 以喻顯】

酉二、以喻顯

譬如世間黠慧工匠，以鑛性金置於火中，如如燒鍊，如是如是轉得明淨。如 是淨勝意樂菩薩所有善根，由是三種清淨因緣，轉復明淨，當知亦爾。

【S7 受生2】

【T1 多作輪王】

申七、受生2　酉一、多作輪王

又住於此，在在生處多作輪王，王贍部洲，得大自在。遠離一切所有慳垢，威被有情，調伏慳吝。

【T2 恆發正願】

酉二、恆發正願

諸四攝事所作業中，一切不離佛法僧寶，證一切種菩提作意。

諸四攝事所作業中等者：四種攝事方便所攝身語意業，是名諸四攝事之所作業。即於如是一切所作業中，念佛法僧，住大恭敬，除諸妄想，依此一切所作皆願迴向無上菩提，是名一切不離佛法僧寶，證一切種菩提作意。

恆發願言：我當一切有情中尊，作諸有情一切義利所依止處。

【S8 威力2】

【T1 由精進力】

申八、威力2　酉一、由精進力

若樂發起如是精進，棄捨一切家屬、財位，歸佛聖教，淨信出家。一剎那頃，瞬息須臾能證菩薩百三摩地。以淨天眼，能於種種諸佛國土見百如來。又即於彼變化住持、菩薩住持皆能解了。

變化住持菩薩住持者：謂變化土、受用土如次應知。

以神通力動百世界，身亦能往。放大光明周匝遍照，普令他見。化為百類，成熟百種所化有情。若欲留命，能住百劫。於前後際各百劫事，智見能入。蘊、界、處等諸法門中，於百法門能正思擇。化作百身，身身皆能現百菩薩眷屬圍繞。

【T2 由正願力】

酉二、由正願力

自茲以去，是諸菩薩由願力故，當知無量威力神變，安住如是極歡喜住諸菩薩眾願力增上，能引無量殊勝正願所作神變。如是正願，乃至俱胝那庾多百千大劫，不易可數。

由願力故當知無量威力神變者：謂諸菩薩，若由願力自在增上，所作神變，過於前數不可數知，故言無量。

【R2 結略義】

未二、結略義

當知是名略說菩薩極歡喜住。謂善決定故，四相發心故，發起精進引發正願故，淨修住法故，開曉餘住故，修治善根故，受生故，威力故。

【Q2 廣指2】

【R1 指配所說】

午二、廣指2　未一、指配所說

若廣宣說，如十地經極喜地說。彼十地經廣所宣說菩薩十地，即是此中菩薩藏攝摩怛理迦略所宣說菩薩十住。如其次第，從極歡喜住，乃至最上成滿菩薩住。

【R2 釋地住名】

未二、釋地住名

應知此中，由能攝持菩薩義故，說名為地；能為受用居處義故，說名為住。

瑜伽師地論科句披尋記卷第四十七

瑜伽師地論科句披尋記卷第四十八

彌勒菩薩說

唐三藏沙門玄奘奉詔譯

韓清淨科記

本地分中菩薩地第二持隨法瑜伽處住品第四之二

【O3 增上戒住2】

【P1 問】

辰三、增上戒住2　巳一、問

問：增上戒住菩薩轉時，當知何行、何狀、何相？

【P2 答2】

【Q1 略說2】

【R1 別辨相9】

【S1 意樂清淨2】

【T1 出意樂3】

【U1 標】

巳二、答2　午一、略說2　未一、別辨相9　申一、意樂清淨2　酉一、出意樂3　戌一、標

答：若諸菩薩，先於極歡喜住，由十種心意樂，已得意樂清淨。

【U2 徵】

戌二、徵

何等為十？

【U3 列】

戌三、列

一者、於一切師長尊重福田，不行虛誑意樂；二者、於同法菩薩忍辱柔和，易可共住意樂；三者、勝伏一切煩惱及隨煩惱眾魔事業，心自在轉意樂；四者、於一切行深見過失意樂；五者、於大涅槃深見勝利意樂；六者、於諸妙善菩提分法，常勤修習意樂；七者、即於彼修為隨順故，樂處遠離意樂；八者、於諸世間有染尊位利養恭敬，無所顧戀意樂；九者、遠離下乘，趣證大乘意樂；十者、欲作一切有情一切義利意樂。

【T2 明清淨】

酉二、明清淨

如是十種無倒意樂依心而轉，是故說為意樂清淨。

如是十種無倒意樂等者：十地經說：若菩薩已具足初地，欲得第二地者，當生十種直心。何等為十？一、直心，二、柔軟心，三、調柔心，四、善心，五、寂滅心，六、真心，七、不雜心，八、不希望心，九、勝心，十、大心。菩薩生是十心，得入第二菩薩離垢地。此中十種無倒意樂，如次應知。

【S2 性戒具足】

申二、性戒具足

即由如是十種意樂成上品故，極圓滿故，是諸菩薩入證第二增上戒住。於此住中，性戒具足。

【S3 離一切犯】

申三、離一切犯

極少邪惡業道所攝諸惡犯戒尚不現行，況中上品。又於十種圓滿業道，自性顯現。

性戒具足至自性顯現者：此說律儀戒淨應知。遠離殺生乃至遠離邪見，是名十種圓滿業道。於此業道清淨現行，不由思擇，是名自性顯現。

【S4 了知因果業道2】

【T1 於因果】

申四、了知因果業道2　酉一、於因果

菩薩如是性戒具足，能以妙慧，於染不染、惡趣善趣，及諸乘中諸業現行、若因若果、修證安立，如實了知。

【T2 於業道】

酉二、於業道

於異熟果及等流果如是諸業，如實了知。

【S5 受行淨業2】

【T1 自能受】

申五、受行淨業2　酉一、自能受

自能現斷諸不善業，自能現受一切善業。

【T2 樂勸他】

酉二、樂勸他

即於其中樂勸導他，能正勸導。

能以妙慧至能正勸導者：此說攝善戒淨應知。言若因者，謂染不染。言若果者，謂惡善趣。言修證者，謂於諸乘。言安立者，謂即於彼四諦差別。於此一切皆如實知。又於能與異熟、等流果業，亦如實知。自能遠離不善業道，安住諸善業道；亦令他人能正遠離，能正安住；是故於中樂勸導他，能正勸導。

【S6 照愍眾苦】

申六、照愍眾苦

於其種種不平等業現行過失之所染汙諸有情界，若興若衰，等無差別，一切皆墮第一義苦，并住艱辛，種種艱辛之所逼切，甚可哀愍。於彼獲得廣大哀愍，如實觀照。

於其種種不平等業至如實觀照者：此說饒益有情戒淨應知。五取蘊苦，是名第一義苦。生艱辛苦無量差別，如有尋有伺地說。（陵本九卷十一頁677）依彼當知，種種艱辛之所逼切。

【S7 善根清淨2】

【T1 指同前】

申七、善根清淨2　酉一、指同前

是諸菩薩安住如是增上戒住，廣見諸佛、善根清淨，如前應知。

【T2 喻差別】

酉二、喻差別

此差別者，謂如世間善巧工匠，以所鍊金置迦肆娑，置於火中數數燒鍊，轉更明淨。如是菩薩善根清淨，當知亦爾。

【S8 受生】

申八、受生

於此住中，淨心意樂成滿趣入。在所生處多作輪王，王四大洲。以自在力，令多有情止息犯戒不善業道，勸彼受行諸善業道。

【S9 威力】

申九、威力

當知威力過前十倍。

【R2 結略義】

未二、結略義

當知是名略說菩薩增上戒住。謂意樂淨故；性戒具足故；離一切種毀犯戒垢故；一切業道、一切因果了知通達故；於諸淨業能自受行，亦樂勸他令其受行故；於有情界諸業所生眾苦艱辛，得大哀愍，如實觀照故；善根清淨故；受生故；威力故。

【Q2 廣指2】

【R1 指】

午二、廣指2　未一、指

若廣宣說，如十地經離垢地說。

【R2 配】

未二、配

遠離一切犯戒垢故，名離垢地。由離一切犯戒垢故，即此名為增上戒住。彼離垢地，當知即此增上戒住。

【O4 增上心住2】

【P1 問】

辰四、增上心住2　巳一、問

問：增上心住菩薩轉時，當知何行、何狀、何相？

【P2 答2】

【Q1 略說2】

【R1 別辨相9】

【S1 淨心思惟成滿趣入4】

【T1 標】

巳二、答2　午一、略說2　未一、別辨相9　申一、淨心思惟成滿趣入4　酉一、標

答：若諸菩薩，先於增上戒住，已得十種清淨意樂，作意思惟解了通達。復由餘十淨心意樂作意思惟成上品故，極圓滿故，過增上戒住，入增上心住。

【T2 徵】

酉二、徵

何等為十？

【T3 列】

酉三、列

一者、作意思惟：我於十種淨心意樂已得清淨；二者、作意思惟：我於十種淨心意樂已清淨故，能不退失；三者、作意思惟：我於一切漏有漏法心不趣入，於違背中能正安住；四者、作意思惟：我能於彼修對治中，識正安住；五者、作意思惟：我能於彼所修對治，不復退失；六者、作意思惟：我於如是堅固對治，不為一切漏有漏法、一切魔軍之所勝伏；七者、作意思惟：我今能於一切佛法，其心無有怯劣而轉；八者、作意思惟：我今能於一切苦行，無有怯弱；九者、作意思惟：我心一向於大乘中深生信解，終不愛樂餘下劣乘；十者、作意思惟：我於一切利有情事，深心愛樂。

【T4 結】

酉四、結

由此十種淨心意樂作意思惟，能入菩薩增上心住。

復由餘十淨心意樂等者：十地經說：菩薩善清淨心行第二地已，欲得第三菩薩地，當起十種深念心。何等為十？一、淨心，二、不動心，三、厭心，四、離欲心，五、不退心，六、堅心，七、明盛心，八、淳厚心，九、快心，十、大心。菩薩以是十種深念心，得入第三地，十地經論一一別釋。此說十種淨心意樂，如次應知。

【S2 通達諸行佛智及有情界2】

【T1 正通達3】

【U1 於諸行】

申二、通達諸行佛智及有情界2　酉一、正通達3　戌一、於諸行

菩薩安住增上心住，能以種種過患行相壞一切行，於彼諸行深心厭離。

種種過患行相者：十地經說：正觀有為法，一切行無常、苦、不淨，無常敗壞不久住，念念生滅，不從前際來，不去至後際，現在不住。如是正觀一切諸行，此應準釋。

【U2 於佛智】

戌二、於佛智

於佛妙智，能以種種勝利行相，見大勝利。又於其中，能以淳淨一味欲樂，深生愛慕。

種種勝利行相者：十地經說：是菩薩見如來智慧不可思議，無等、無量、難得、無雜、無惱、無憂，能至無畏安隱大城，不復轉還，見能救無量苦惱眾生。此應準釋。

【U3 於有情】

戌三、於有情

於有情界，能以種種苦惱行相，觀為有苦；於諸有情興悲戀心，生依義心。

種種苦惱行相等者：十地經說：見一切有為行無量苦惱，復於一切眾生轉生殊勝十心。所謂眾生可愍、孤獨、無救，生殊勝心；恆常貧窮，生殊勝心；三毒之火熾然不息，生殊勝心；閉在三有牢固之獄，生殊勝心；常為煩惱諸惡稠林所覆，生殊勝心；無正觀力，生殊勝心；遠離善法心無喜樂，生殊勝心；失諸佛妙法，生殊勝心；而常隨順世間水流，生殊勝心；失涅槃方便，生殊勝心；是名生殊勝十心。此應準釋。

【T2 明所作】

酉二、明所作

於一切行無有放逸，為大菩提熾然精進，於諸有情能起廣大悲愍意樂。

於一切行無有放逸等者：此顯正通達已，能正所作。由於諸行深厭離欲，是故於彼無有放逸。由於佛智見勝利故，深愛慕故，是故為彼熾然精進。由於有情觀有苦故，是故於彼能起廣大悲愍意樂。

【S3 推求有情脫苦方便】

申三、推求有情脫苦方便

觀諸有情解脫眾苦究竟方便，唯是一切煩惱諸纏無障礙智；觀彼解脫能圓證者，唯於法界一切分別現行雜染生起對治無分別慧；觀能成辦彼智光明，唯是無倒勝三摩地；觀所引發一切靜慮、等持、等至，皆菩薩藏聽聞為先，皆聞正法以為緣起。

【S4 恭敬正法訪求無倦3】

【T1 發大精進】

申四、恭敬正法訪求無倦3　酉一、發大精進

觀見是已，發大精進訪求多聞。為聞正法，不惜身命，無有資財內外愛物而不能捨，無有師長不誓承事，無有尊教不誓奉行，無有身苦而不誓受。

【T2 歡喜踊躍】

酉二、歡喜踊躍

若聞佛法一四句頌，歡喜踊躍，勝得三千大千世界充滿其中大珍寶聚。聞一  句法是佛所說，能引正等覺，能淨菩薩行，歡喜踊躍，勝得一切釋、梵、護世轉輪王等極尊貴位。

【T3 堪忍大苦2】

【U1 設告言】

酉三、堪忍大苦2　戌一、設告言

設有告言：善男子聽！我有一句佛所說法，能引正等覺，能淨菩薩行，汝欲聞不？汝今若能投大火坑受大苦者，當為汝說。

【U2 如應答】

戌二、如應答

菩薩聞已，歡喜踊躍，答言：我能！我若得聞如前所說一句法義，正使火坑量等三千大千世界滿中熾火，我從梵天尚投身入，況小火坑。為求佛法，尚應久處大那落迦受大苦惱，況餘小苦而不應受。

【S5 能正修行及得安住2】

【T1 如實思惟】

申五、能正修行及得安住2　酉一、如實思惟

菩薩發起如是精進，求正法已；復能如實如理思惟，要正修行法隨法行，方得名為隨順佛法，非但聽聞文字、音聲而得清淨。

【T2 依聞修習】

酉二、依聞修習

如是知已，即依所聞正緣法相，遠離諸欲惡不善法，廣說乃至能得世俗四種靜慮、四無色定，及四無量、五種神通具足安住。

【S6 隨願受生2】

【T1 觀為義利】

申六、隨願受生2　酉一、觀為義利

既多住已，復還棄捨諸靜慮等、等持、等至，願自在力還來欲界。觀彼彼處，若為有情能作義利，若能圓滿菩提分法，即便往生。非但自在而生彼處。

【T2 明斷諸縛】

酉二、明斷諸縛

如是菩薩離欲貪故，名斷欲縛；棄捨靜慮、等持、等至故，名斷有縛。菩薩先從勝解行地，於法真如修勝解故，已斷見縛，邪貪恚癡畢竟不轉。

如是菩薩離欲貪故至畢竟不轉者：此釋前說願自在力因緣應知。

【S7 善根清淨2】

【T1 指同前】

申七、善根清淨2　酉一、指同前

廣見諸佛、善根清淨，如前應知。

【T2 喻差別】

酉二、喻差別

此差別者，謂如世間善巧工匠，先所燒鍊手中真金垢穢斯盡，稱量等住。如是菩薩善根清淨，當知亦爾。

【S8 受生】

申八、受生

受生多分作釋天帝，善化有情，令離欲貪。

【S9 威力】

申九、威力

所有威力，於前住中已說千數，當知此中有百千數。

【R2 結略義】

未二、結略義

當知是名略說菩薩增上心住。謂心意樂作意思惟成滿趣入故；於一切行諸有情界及大菩提，能正通達故；於諸有情脫苦方便，能正推求故；於正法中起大恭敬，訪求無倦故；能正修行法隨法行，於其世俗諸靜慮等、等持、等至、無量神通，能引能住故；棄捨於彼，願自在力隨樂受生故；善根清淨故；受生故；威力故。

【Q2 廣指2】

【R1 指配】

午二、廣指2　未一、指配

若廣宣說，如十地經發光地說。由發聞行正法光明、等持光明之所顯示，是故此地名發光地。由內心淨能發光明，是故說名增上心住。

【R2 釋名】

未二、釋名

由此義故，名發光地；即由此義，當知復名增上心住。

【O5 覺分相應增上慧住2】

【P1 問】

辰五、覺分相應增上慧住2　巳一、問

云何菩薩覺分相應增上慧住？

【P2 答2】

【Q1 略說2】

【R1 別辨相13】

【S1 由法明入成滿得入2】

【T1 明趣入】

巳二、答2　午一、略說2　未一、別辨相13　申一、由法明入成滿得入2　酉一、明趣入

謂諸菩薩，先於增上心住，以求多聞增上力故，已得十法明入。由此十法明入成上品故，極圓滿故，超過增上心住，入初增上慧住。

【T2 釋略義】

酉二、釋略義

如是十法明入文辭，如契經說，應知其相。

如是十法明入文辭等者：謂依智明，能入如來所說法中，名法明入。十地經說：若菩薩得第三菩薩地，具足清淨明已，欲得第四菩薩地者，當以十法明入，得入第四地。何等為十？一、思量眾生界明入，二、思量世界明入，三、思量法界明入，四、思量虛空界明入，五、思量識界明入，六、思量欲界明入，七、思量色界明入，八、思量無色界明入，九、思量勝心決定信界明入，十、思量大心決定信界明入。菩薩以此十法明入，得入第四地。今指彼經，故說應知。

謂若彼假設；若於中假設；若由此假設；若平等勝義；若染惱故、清淨故，成染成淨；若由繫縛煩惱所染；若由無上清淨所淨。當知是名十法明入略所說義。

若彼假設等者：如經思量眾生界明入，名彼假設，思量分別眾生界假名差別故。如經思量世界明入，名於中假設，思量分別依處假名差別故。如經思量法界明入，由此假設，思量分別善不善等諸法差別故。如經思量虛空界明入，即此平等勝義，思量虛空無盡相故。如經思量識界明入，即此成染成淨，識為染淨所依止故。如經思量欲、色、無色界明入，即此繫縛煩惱所染。如經思量勝心、大心決定信界明入，即此無上清淨所淨。煩惱不染，名為勝心。不捨有情，名為大心。

【S2 得熟智法】

申二、得熟智法

是諸菩薩住此住中，如契經說：不壞意樂而為上首，所有十種能成熟智、智成熟法皆悉成就。長如來家，得彼體法。

如契經說不壞意樂而為上首等者：十地經說：以十種法智教化成熟。一、不退轉心故；二、於三寶中決定恭敬，畢竟盡故；三、分別觀生滅行故；四、分別觀諸法自性不生故；五、分別觀世間成壞故；六、分別觀業有生故；七、分別觀世間涅槃故；八、分別觀眾生世界業差別故；九、分別觀前際後際差別故；十、分別觀無所有盡故。諸佛子！菩薩如是十種法智教化成熟，即於如來家轉有勢力，得彼內法故。此說十種能成熟智、智成熟法，如彼應釋。當知此中，唯取經意，名如經說。菩薩十法明入，說名能成熟智，由能成熟他有情故。要以十法為依，方能令彼智得成熟，是故復說智成熟法。即此十種法中，不退轉心為初，是故說言不壞意樂而為上首。於如來家轉有勢力，是名長如來家。得如來身所有諸法，是名得彼體法。謂即十種法智，教化成熟有情故。

【S3 修習菩提分法】

申三、修習菩提分法

觀一切種菩提薩埵增上力故，修四念住而為上首三十七種菩提分法。

觀一切種菩提薩埵增上力故者：謂觀一切種菩提及與薩埵，能令對治修行增長，名增上力。如經觀一切智智故，不捨一切眾生心故。

【S4 斷微細見執著動亂】

申四、斷微細見執著動亂

如契經說：由於此法方便攝受勤修習故，最極微細薩迦耶見，執著一切蘊、界、處等一切動亂，皆得畢竟不現行斷。

最極微細薩迦耶見等者：此中薩迦耶見與身俱生，由是說言最極微細。此為根本，能生一切餘見及與我慢，是名執著一切蘊、界、處等一切亂動。如是一切皆悉斷滅，是名畢竟不現行斷。當知此即煩惱對治修行增長之果。

【S5 制業開業遠離習近】

申五、制業開業遠離習近

由彼斷故，一切如來所訶毀業皆不現行，一切如來所讚美業如實隨轉。

一切如來所訶毀業等者：此說業對治修行增長之果。若業為諸煩惱所染，是不應作，此即如來所訶毀業。若順諸菩薩行，是所應作，此即如來所讚美業。

【S6 心轉調柔及善清淨】

申六、心轉調柔及善清淨

既如是已，其心轉復滋潤、柔和，有所堪能；其心轉復種種行相皆善清淨。

其心轉復滋潤柔和等者：十地經說：如是如是成潤益心、軟心、調心、安隱樂心、不染心、轉求上上勝行心、轉求勝智心、救一切世間心、恭敬諸師隨順受教心、隨所聞法修行心。此說轉復滋潤，即彼成潤益心。此說柔和，即彼軟心。此說有所堪能，即彼調心。此說種種行相皆善清淨，即彼安隱樂心，乃至隨所聞法修行心。以彼諸心皆是離過對治所顯，故此總說種種行相。

【S7 隨順意樂功德隆盛】

申七、隨順意樂功德隆盛

又善知恩、知報恩等隨順意樂，種種白法皆悉成就。

又善知恩等者：十地經說：是菩薩如是成知恩心，知報恩心，轉柔和，同止安樂，直心、軟心，無稠林行、無有諂曲、無有我慢，善受教誨，得說者意，如是善心成就，如是寂滅心成就，如是善寂滅心成就。此應準釋。彼說善心、寂滅心，及善寂滅心，即此種種白法應知。

【S8 尋求上業發大精進】

申八、尋求上業發大精進

尋求上地能修治業，發大精進，逮得安住。

【S9 修淨意樂勝解界性】

申九、修淨意樂勝解界性

由此因緣，所有意樂、增上意樂勝解界性，皆得圓滿。

所有意樂增上意樂等者：增上意樂品說：菩薩於諸有情深心發起七相憐愍，名善意樂、極善意樂。（陵本四十七卷九頁3760）是即此中所有意樂。 又說：當知此中，淨信為先、擇法為先，於諸佛法所有勝解信解決定，是名菩薩增上意樂。（陵本四十七卷十頁3763）如是所有意樂、增上意樂，由勝解故，習所成性，是名勝解界性。此由前說發大精進為其因緣，故得圓滿。

【S10 魔怨無動】

申十、魔怨無動

由是因緣，一切外道、種種魔軍、聖教怨敵，不能映奪、不能傾動。

一切外道種種魔軍等者：此由前說勝解界性圓滿為其因緣，故彼一切不能映奪、不能傾動。

【S11 善根清淨2】

【T1 總辨善根2】

【U1 指同前】

申十一、善根清淨2　酉一、總辨善根2　戌一、指同前

廣見諸佛、善根清淨，廣說如前，應知其相。

【U2 喻差別】

戌二、喻差別

此差別者，謂如世間善巧工匠，以所鍊金作莊嚴具，非餘未作莊嚴具金之所映奪。如是此中菩薩善根，非餘安住凡住菩薩所有善根所能映奪。

【T2 別喻慧根】

酉二、別喻慧根

如末尼寶所放光明，非餘寶珠所能映奪，一切世間風水雨等，不能斷滅所放光明。如是此中菩薩所有智慧光明，一切聲聞及獨覺等不能映奪，一切魔怨不能斷滅。

【S12 受生】

申十二、受生

受生多作蘇夜摩天王，善化有情，令其除滅薩迦耶見。

【S13 威力】

申十三、威力

所有威力，於前住中說百千數，當知此中說俱胝數。

【R2 結略義】

未二、結略義

當知是名略說菩薩覺分相應增上慧住。謂法明入成滿得入故；成熟智故；修習菩提分法故；薩迦耶見等一切執著動亂斷故；制業、開業遠離習近故；由是因緣心調柔故；隨順功德皆隆盛故；依所尋求修治地業發大精進故；由是因緣，所有意樂、增上意樂勝解界性淨修治故；由是因緣，一切聖教所有怨敵不能映奪及傾動故；善根清淨故；受生故；威力故。

【Q2 廣指3】

【R1 指】

午二、廣指3　未一、指

若廣宣說，如十地經焰慧地說。

【R2 釋】

未二、釋

於此地中，菩提分法如實智焰，能成正法教慧照明，是故此地名焰慧地。

【R3 配】

未三、配

又即彼地，此中說名覺分相應增上慧住。

【O6 諸諦相應增上慧住2】

【P1 問】

辰六、諸諦相應增上慧住2　巳一、問

云何菩薩諸諦相應增上慧住？

【P2 答2】

【Q1 略說2】

【R1 別辨相10】

【S1 平等意樂成滿得入3】

【T1 明證入】

巳二、答2　午一、略說2　未一、別辨相10　申一、平等意樂成滿得入3　酉一、明證入

謂諸菩薩，先於覺分相應增上慧住，已得十種平等清淨意樂。由彼平等清淨意樂成上品故，極圓滿故，超過第一增上慧住，證入第二增上慧住。

【T2 指經說】

酉二、指經說

十種平等清淨意樂所有文辭，如契經說，應知其相。

十種平等清淨意樂所有文辭等者：十地經說：若菩薩得第四菩薩地，善滿諸行已，欲入第五菩薩地，當以十平等深淨心，得入第五地。何等為十？一、過去佛法平等深淨心故；二、未來佛法平等深淨心故；三、現在佛法平等深淨心故；四、戒淨平等深淨心故；五、心淨平等深淨心故；六、除見疑悔淨平等深淨心故；七、道非道智淨平等深淨心故；八、行斷智淨平等深淨心故；九、思量一切菩提分法上上淨平等深淨心故；十、化度一切眾生淨平等深淨心故。諸佛子！菩薩以是十種平等深淨心，得入第五菩薩地。今指彼經，故說應知。

【T3 明略義】

酉三、明略義

謂無等覺與諸覺等，超過所餘諸有情界及以諸法，如其平等。當知是名十種平等清淨意樂略所說義。

謂無等覺等者：經說：過去、未來、現在佛法平等深淨心故，即此無等覺義。經說：所餘戒淨、心淨，乃至化度一切眾生淨平等深淨心故，即此無諸覺等義。由彼諸心隨順諸佛法故，總攝一切，名諸覺等。於諸等覺及諸覺等不起分別，說名為無，由是超過補特伽羅我慢及法我慢。於彼有情及以諸法，如實通達無有增減，是名如其平等，此即釋彼清淨意樂名平等義。

【S2 善巧方便觀察諸諦2】

【T1 指經說】

申二、善巧方便觀察諸諦2　酉一、指經說

如是菩薩住此住中，多分希求智殊勝性。於四聖諦，由十行相如實了知。一切文辭，如契經說，應知其相。

於四聖諦由十行相如實了知等者：十地經說：是菩薩如實知是苦聖諦、是苦集諦、是苦滅諦，如實知是至滅苦道聖諦，是菩薩善知世諦、善知第一義諦、善知相諦、善知差別諦、善知說成諦、善知事諦、善知生諦、善知盡無生智諦、善知令入道智諦、善知一切菩薩地次第成就諦及善知集如來智諦。此四聖諦，即彼經說是苦聖諦，乃至是道聖諦。此十行相，即彼經說世諦為初，乃至一切菩薩地次第成就諦及集如來智諦為後應知。

【T2 明略義】

酉二、明略義

謂依曉悟他、依自內智、依俱處所，名為此說。依於契經、調伏、本母，名由此說。依於現在眾苦自性、依於未來苦因生性、依於因盡彼盡無生性、依於修習彼斷方便性，名如此說。當知是名十種行相四聖諦智所有略義。

謂依曉悟他等者：此中略義，非說四聖諦智十種行相，然是彼智所有略義。言依曉悟他者，是即十種行相略義，由此一切能熟他故。言依自內智者，是即四聖諦智略義，於彼一切如實知故。言依俱處所者，是即總說十相四聖諦智略義，依他、依自而生起故。為此一切，是故宣說名為此說。言契經、調伏、本母者，此顯佛教由事施設建立相，以此三事總攝一切諸佛言教故。由此三事而有所說，名由此說。言依於現在眾苦自性等者，以此為依，如次建立四諦差別。如其自性而宣說故，名如此說。

【S3 毀壞諸行悲愍有情】

申三、毀壞諸行悲愍有情

如是於諦善巧菩薩，於一切行以慧正毀，於有情界增悲意樂，於前後際愚癡有情所有邪行能正通達。

於前後際愚癡有情所有邪行者：謂如前際無知、後際無知、前後際無知諸有情類，於彼諸行起不如理分別，或執為斷、或執為常，名彼所有邪行。

【S4 發願攝受福智資糧】

申四、發願攝受福智資糧

為欲令彼得解脫故，攝受廣大福智資糧，心發正願。

【S5 念慧行等功德增盛】

申五、念慧行等功德增盛

及即於彼意樂引攝正念慧行而為上首，所有眾多殊勝功德皆悉增盛。

【S6 無餘作意勤熟有情】

申六、無餘作意勤熟有情

諸餘作意皆悉遠離。以其種種成熟方便成熟有情。

諸餘作意皆悉遠離者：一切聲聞、獨覺下劣作意，名餘作意，捨有情故。

【S7 引發世間工業明處2】

【T1 標所為】

申七、引發世間工業明處2　酉一、標所為

如契經說：所有種種能益有情世俗書論、印算計等工業明處，於是一切皆能引發；

世俗書論等者：因論聲論及醫方論，是名世俗書論。工業明處有十二種，印算計外，餘置等言。

於諸有情深悲愍故，漸次乃至方便安立妙菩提故。

於諸有情深悲愍故等者：此顯為欲引發一切所由，拔生死苦，名深悲愍。先以種種作諸饒益，隨順攝取，是名方便。於妙菩提未信入者，漸令信入，是名安立。

【T2 明略義】

酉二、明略義

隨順世間言說事故；為欲方便壞貧窮故；為令世間諸界錯亂、人非人等所起災患皆息滅故；為施無罪諸戲樂具，除彼非法諸戲樂故；諸有希求種種居處資生具者，為少用功皆能施與種種居處資生具故；為欲拔濟諸王賊等逼惱事故；為欲開制是處非處諸加行故；為欲安立吉非吉事，令取捨故；為正勸 獎，於現法中令其展轉不相謀掠，及為宣說當來無倒勝生道故。當知是名能益有情工業明處略所說義。

隨順世間言說事故等者：自下為顯一切工業明處能益有情略義。世俗書論，是名世間言說。印算計等一切工業，名世間事。此句是總，皆為隨順彼有情故。餘句是別，隨其品類差別說故。

【S8 善根清淨2】

【T1 總辨善根2】

【U1 指同前】

申八、善根清淨2　酉一、總辨善根2　戌一、指同前

其餘一切，如前應知。

其餘一切如前應知者：廣見諸佛、善根清淨，是名其餘一切。如前極歡喜住廣說應知。

【U2 喻差別】

戌二、喻差別

此差別者，謂如世間善巧工匠，以所鍊金作莊嚴具，牟娑羅寶瑩飾廁鈿，所有餘金無與等故，不能映奪。如是此中菩薩善根，一切聲聞及諸獨覺、餘地菩薩不能映奪。

【T2 別喻慧根】

酉二、別喻慧根

又如日月諸宿光明，一切風輪不能映奪，然其迴轉共彼風同。如是此中菩薩妙慧，一切聲聞、諸獨覺等不能映奪，然其所作與世共同。

【S9 受生】

申九、受生

受生多作覩史多天王，善化有情，令捨一切外道邪法。

【S10 威力】

申十、威力

所有威力，當知此說千俱胝數。

【R2 結略義】

未二、結略義

當知是名略說菩薩諸諦相應增上慧住。謂十平等清淨意樂成滿得入故；善巧方便觀察諸諦漸增長故；毀壞諸行、悲愍有情漸增長故；即為是義，長養廣大福智資糧，心發正願勤加行故；念慧行等德增長故；無餘作意，以一切種成熟有情勤加行故；引發世間工巧業故；善根清淨故；受生故；威力故。

【Q2 廣指3】

【R1 指】

午二、廣指3　未一、指

若廣宣說，如十地經極難勝地。

【R2 釋】

未二、釋

今此地中，顯示菩薩於諸聖諦決定妙智極難可勝，是故此地名極難勝。

【R3 配】

未三、配

即由此義，應知此中諸諦相應增上慧住。

【O7 緣起相應增上慧住2】

【P1 問】

辰七、緣起相應增上慧住2　巳一、問

云何菩薩緣起相應增上慧住？

【P2 答2】

【Q1 略說2】

【R1 別辨相11】

【S1 十法平等性成滿得入3】

【T1 指經說】

巳二、答2　午一、略說2　未一、別辨相11　申一、十法平等性成滿得入3　酉一、指經說

謂諸菩薩，先於諸諦相應增上慧住，已得十種法平等性，當知文辭如經廣說。

已得十種法平等性等者：十地經說：若菩薩已善具足第五地道，欲入第六菩薩地，當以十平等法，得入第六地。何等為十？一者、一切法無相平等故；二者、一切法無想平等故；三者、一切法無生平等故；四、一切法無成平等故；五、一切法寂靜平等故；六、一切法本淨平等故；七、一切法無戲論平等故；八、一切法無取捨平等故；九、一切法如幻、夢、影、響、水中月、鏡中像、焰、化平等故；十、一切法有無不二平等故。論一一釋，此應準知。

【T2 明得入】

酉二、明得入

如是十種法平等性成上品故，極圓滿故，超過前住得入此住。

【T3 釋略義】

酉三、釋略義

謂於一切法，由有勝義自性無相平等性故；言說造作影像無相平等性故；即由此相自然不生平等性故；因亦不生平等性故；自然與因皆不生故，畢竟本寂平等性故；現有體事能取正智，離諸戲論平等性故；遠離一切取捨造作平等性故；即此煩惱眾苦雜染離繫解脫平等性故；分別所執境界自性如幻化等平等性故；無分別智所行自性有無無二平等性故。當知是名此中十種法平等性略分別義。

由有勝義自性無相平等性故等者：如次配釋十種法平等性應知。於中，即此煩惱眾苦雜染離繫解脫平等性故者，當知此即釋前遠離一切取捨造作，名平等性。謂即煩惱眾苦雜染名之為取，離繫解脫名為捨故。此即經說一切法無取捨平等略分別義。餘如文知。

【S2 覺悟緣起生解脫門】

申二、覺悟緣起生解脫門

如是菩薩住此住中，於諸有情增長悲愍；於大菩提生起猛利欲樂希求；於諸世間合散生滅，以一切種緣起正觀觀察了知。依緣起智，能引發空、無相、無願三解脫門。

於諸世間合散生滅等者：有情自體，是名世間。煩惱繫縛眾緣和合，是名為合，合故有生。若彼煩惱眾緣斷壞，是名為散，散故永滅。於此一切，依緣起支順逆觀察，得如實智，名以一切種緣起正觀觀察了知。由觀緣起二無我性，是故能引空解脫門。觀彼有支一一還滅，是故能引無相解脫門。觀彼流轉不生願樂，唯除大悲不捨眾生，是故能引無願解脫門。此解脫門唯出世攝，如顯揚論別釋其相應知。（二卷十六頁31,490a）

【S3 一切邪想皆不現行】

申三、一切邪想皆不現行

由是因緣，所有自他、作者、受者、有無等想，皆不復轉。

由是因緣等者：經說菩薩修行三解脫門，離彼我相，離作者、受者相，離有無相。如是離三種相，如其次第，三解脫門為其因緣，是故此中亦作是說。

【S4 顧念有情攝受生死】

申四、顧念有情攝受生死

菩薩如是善於勝義顧念有情，

善於勝義顧念有情者：此顯菩薩不染生死、不捨生死，智悲增上，故作是說。

如理通達煩惱繫故，緣和合故，有為諸法自性羸劣。離我我所無量過失汙染而轉；非離一切煩惱繫縛，眾緣和合。

有為諸法自性羸劣等者：色非色蘊，是名有為諸法。各別生因，名彼自性。自不能生，待緣方生，是名羸劣。又復諸識，自性不能染他，然為他染，故名羸劣。由是當知，有為諸法無量過失汙染而轉，唯由一切煩惱繫縛、眾緣和合，不由我及我所而有所作，以我我所性無實故。

是故我今為自防護，應令一切煩惱繫縛、眾緣和合皆悉斷壞；為益有情，不應永滅一切有為。

【S5 無著般若智住現前2】

【T1 標名】

申五、無著般若智住現前2　酉一、標名

如是菩薩住此住中，智悲隨逐，名無著智現前、般若波羅蜜多住現前。

名無著智現前者：謂於生死、涅槃平等，證得無二智故。

【T2 釋相3】

【U1 不染世間】

酉二、釋相3　戌一、不染世間

由此住故，於一切世間行無染而行。

【U2 有猛利忍】

戌二、有猛利忍

又即此住有猛利忍。於第七地有加行行邊際菩薩忍，當知是彼隨順忍攝。

【U3 不住二邊】

戌三、不住二邊

又此無著智現前、般若波羅蜜多住現前，能引能引菩提眾緣，於諸世間有為諸行住而不住；雖於寂滅見寂靜德，而亦不住。

能引能引菩提眾緣者：菩提分法能滿大菩提果，是名能引菩提眾緣。今此無著智現前、般若波羅蜜多住現前，能引一切菩提分法，是故說言能引能引菩提眾緣。

【S6 證無量定2】

【T1 舉空三摩地】

申六、證無量定2　酉一、舉空三摩地

如是菩薩方便般若智所隨逐，能入空三摩地，令十百千上首三摩地門皆現在前。

【T2 例無願無相】

酉二、例無願無相

如空三摩地，如是無願、無相三摩地，當知亦爾。

令十百千上首三摩地門等者：經說十種空三摩地門為其上首，百千萬空三摩地門皆現在前。準彼應釋。下說無相、無願各復有十為其上首，如經應知。

【S7 證不壞意樂】

申七、證不壞意樂

由此上首三摩地門現在前故，意樂不壞。

意樂不壞者：謂彼意樂堅固不退，是名不壞。此有九種差別，如經應知。

【S8 魔怨無奪】

申八、魔怨無奪

於一切種諸佛聖教，一切外道及諸魔軍、聖教怨敵，不能引奪。

【S9 善根清淨2】

【T1 總辨善根2】

【U1 指同前】

申九、善根清淨2　酉一、總辨善根2　戌一、指同前

餘如前說。

【U2 喻差別】

戌二、喻差別

此差別者，謂如世間善巧工匠，以所鍊金作莊嚴具，琉璃寶珠瑩飾廁鈿，一切餘金不能映奪。如是此中菩薩善根清淨殊勝，如先所說不能映奪。

【T2 別喻慧根】

酉二、別喻慧根

又如月光，於有情身能令悅豫，非四風輪所能斷壞。如是此中菩薩慧光，一切有情煩惱鬱蒸皆能息滅，一切外道、魔軍、怨敵不能斷壞。

【S10 受生】

申十、受生

受生多作妙化天王，善化有情，令除一切增上慢等。

【S11 威力】

申十一、威力

所有威力，當知此中說百千俱胝數。

【R2 結略義】

未二、結略義

當知是名略說菩薩緣起相應增上慧住。謂十法平等性成滿得入故；覺悟緣起生解脫門故；一切邪想不現行故；方便攝受生死故；無著智現前、般若波羅蜜多住現在前故；證得無量三摩地故；證得不壞意樂故；於佛聖教不可引奪故；廣見諸佛、善根清淨故；受生故；威力故。

【Q2 廣指3】

【R1 指】

午二、廣指3　未一、指

若廣宣說，如十地經現前地說。

【R2 釋】

未二、釋

由此地中，無著智現前、般若波羅蜜多住現在前故，名現前地。

【R3 配】

未三、配

即由此義，當知亦名緣起相應增上慧住。

【O8 有加行有功用無相住2】

【P1 問】

辰八、有加行有功用無相住2　巳一、問

云何菩薩有加行有功用無相住？

【P2 答2】

【Q1 略說2】

【R1 別辨相12】

【S1 不共勝行成滿得入2】

【T1 明得入】

巳二、答2　午一、略說2　未一、別辨相12　申一、不共勝行成滿得入2　酉一、明得入

謂諸菩薩，於前第六緣起相應增上慧住，已得十種妙方便慧

已得十種妙方便慧者：十地經說：若菩薩善具足六地行已，欲入第七菩薩地者，是菩薩當以十種方便智，發起殊勝行入。何等為十？所謂善修空、無相、無願，而集大功德助道。入諸法無我、無壽命、無眾生，而不捨起四無量。起功德法，作增上波羅蜜行，而無法可取。得遠離三界，而能應化起莊嚴三界行。畢竟寂滅諸煩惱焰，而能為一切眾生起滅貪瞋癡煩惱焰行。隨順幻、夢、影、響、化、水中月、鏡中像，自性不二，而起作業無量差別心。善知一切國土道如虛空，而起莊嚴淨佛國土行。知諸佛法身自性無身，而起色身相好莊嚴行。知諸佛音聲無聲，本來寂滅，不可說相，而隨一切眾生起種種差別莊嚴音聲行。入諸佛於一念頃通達三世事，而能分別種種相劫數修行，隨一眾生心差別觀故。論一一釋，如彼應知。

所引世間不共一切有情，而共一切世間進道勝行。

所引世間不共一切有情等者：如下自說：彼由如是妙方便智之所引發增上力故，能行一切有情不共菩薩妙行。雖與世間相似顯現，而非彼性。此說趣入，義應準知。由與世間相似顯現，名共世間。然非彼性，說名不共。後後勝進加行究竟，故名進道勝行。

即由如是妙方便慧所引不共進道勝行成上品故，極圓滿故，超過第六住，得入第七住。

【T2 指略義】

酉二、指略義

如是文辭，如經廣說，應知其相。謂依能起世間興盛攝受福德；依於有情利益安樂增上意樂；依為菩提，福德資糧、菩提分法後後勝進；依不共聲聞；依不共獨覺；依有情界；依諸法界；依諸世界；依諸如來身語心智。當知是名妙方便慧所引不共進道勝行處所略義。

依能起世間興盛攝受福德等者：十地經論說：此勝行有四功德。今攝彼義，正釋此文。一、財及身勝。隨其所須，自在能取故，即此名依能起世間興盛攝受福德。二、護惡行勝。不捨眾生，起四無量故，即此名依利益安樂增上意樂。三、護善根勝。勤修正行，不取少法故，即此名依福德資糧、菩提分法後後勝進。四、攝眾生勝。此復多別。隨願受生，為不捨有情故，即此名依不共聲聞、獨覺。又復善說正法，為令一切眾生永滅煩惱行故，即此名為依有情界。又復唯滅雜染，不滅有為，作業無量故，即此名為依諸法界。又復莊嚴一切佛土，為於大法眾會集故，即此名為依諸世界。又復了知如來無相、無聲、無諸分別，然有種種相似示現，為彼有情見聞、親近、供養、修行，生福德故，及為轉法輪故，隨彼所問善記別故，即此名為依諸如來身語心智。當知妙方便慧所引勝行以此為依，是故名彼處所略義。

【S2 通達佛境起勤加行】

申二、通達佛境起勤加行

菩薩與彼共相應故，便能通達無量無數如來境界，及為彼起無功用、無相、無分別、無異分別觀無量佛境界，起無間無闕精勤修學一切威儀行住作意，一切分位不遠離道。

【S3 一一剎那圓證覺支2】

【T1 標簡】

申三、一一剎那圓證覺支2　酉一、標簡

彼於一一心剎那中，十波羅蜜多而為上首，一切菩提分法圓滿殊勝。諸餘下住則不如是。

【T2 辨釋】

酉二、辨釋

謂於第一極歡喜住，正以大願為勝所緣；於第二住，正能除遣毀犯戒垢；於第三住，正願增長，得法光明；於第四住，正趣入道；於第五住，正入一切世間事業；於第六住，正入甚深緣起道理；今即於此第七住中，具足發起一切佛法覺支圓滿。

【S4 有加行行圓滿所攝】

申四、有加行行圓滿所攝

此住菩薩加行行圓滿所攝故；妙智神通行清淨，能入第八住故；由是菩薩此住無間，能入第八極清淨住。

【S5 安立染汙及不染汙2】

【T1 望第八住】

申五、安立染汙及不染汙2　酉一、望第八住

彼第八住一向清淨，此第七住猶名為雜。與清淨住為前導故，當言此住名不 染汙；猶未得故，當言此住墮雜染行。

【T2 唯約自住】

酉二、唯約自住

今此住中，一切貪等上首煩惱皆悉除斷。當知此住非有煩惱，非離煩惱。一切煩惱不現行故，希求佛智猶未得故。

希求佛智猶未得故者：此釋前說非離煩惱。由有加行、有功用，猶未證得清淨無相故。

【S6 淨業工巧皆得圓滿】

申六、淨業工巧皆得圓滿

如是行者，增上意樂已得清淨，無量身語意業隨轉，於諸如來所讚毀業，如前廣說，於第五住所引世間工巧業智轉得圓滿。三千世界共許為師，唯除安住上住菩薩及諸如來，意樂加行無與等者。

【S7 得三摩地無量不共3】

【T1 辨得相】

申七、得三摩地無量不共3　酉一、辨得相

於一切靜慮等菩提分法皆能現前，由修行相現在前故，非由安住異熟分位，如第八住。

由修行相現在前故等者：謂有加行、有功用，令現在前，名由修相。非無加行、無功用、任運現前，說彼非由安住異熟。

【T2 顯無量】

酉二、顯無量

此諸菩薩如是方便，能善思擇諸三摩地，引發菩薩三摩地上首十百千種三摩地門。

【T3 明不共2】

【U1 於三摩地】

酉三、明不共2　戌一、於三摩地

由得如是三摩地故，超過一切聲聞、獨覺三摩地境。

【U2 於諸境界2】

【V1 辨所行境】

戌二、於諸境界2　亥一、辨所行境

菩薩如是一切煩惱皆悉遠離；難可了知一切分別現行隨逐身語意業皆悉安住；而不捨離尋求勝進勇猛加行，顧念有情。

難可了知一切分別等者：此顯遠離一切麤相。唯彼最極微細一切分別現行，是名難可了知。隨逐身語意業，令其隨轉，名悉安住。

為大菩提速圓滿故，離一切相無量身語意業隨轉，妙善修治無生法忍之所顯發。

【V2 料簡差別】

亥二、料簡差別

於此住中，由自覺慧境界故，超過一切聲聞、獨覺境界；

由自覺慧境界故者：謂由加行圓滿，具自智力，能成所作故。

餘六住中，但由佛法增上所緣故，超過一切聲聞、獨覺境界。

但由佛法增上所緣故者：謂即已證法性發心，以大菩提及諸有情一切義利為所緣境故。

【S8 剎那剎那能入滅定】

申八、剎那剎那能入滅定

又諸菩薩第六住中所入滅定，今此住中念念能入。然此菩薩甚希奇業不可思議。謂常安住實際住中，而於寂滅能不作證。

第六住中所入滅定等者：經說：菩薩從第六地來，能入寂滅定，今住第七菩薩地，於念念中能入寂滅定，而不證寂滅定，是菩薩畢竟成就不可思議身口意業。此應準知。

【S9 現行一切不共妙行2】

【T1 標彼相】

申九、現行一切不共妙行2　酉一、標彼相

彼由如是妙方便智之所引發增上力故，能行一切有情不共菩薩妙行。雖與世間相似顯現，而非彼性。

【T2 釋經義】

酉二、釋經義

如經廣說。此中總義，謂依福業事攝受種種親屬徒眾，求生差別，發起勝進三解脫住，信解劣乘方便調伏，受用諸欲，求欲差別，轉諸外道，隨他心轉，隨大眾轉。

【S10 善根清淨2】

【T1 總辨善根2】

【U1 指同前】

申十、善根清淨2　酉一、總辨善根2　戌一、指同前

餘如前說。

如經廣說等者：此中略引經義，釋前菩薩不共妙行，隨順世間，非世間性。一、攝受有情行。二、願力受生行。三、勝進解脫行。四、調伏劣乘行。如文易知。五、受用諸欲行，受用飲食睡夢等境界故。六、求欲差別行，示老病死魔境界故。七、轉行，此復有三，一、轉外道，二、隨他心，三、隨眾轉。此中大眾，謂天龍等。是即經中所有總義。

【U2 喻差別】

戌二、喻差別

此差別者，謂如世間善巧工匠，以所鍊金作莊嚴具，諸末尼寶瑩飾廁鈿，甚為光麗，餘贍部洲一切金寶不能映奪。如是此中菩薩善根轉復清淨，一切聲聞、獨覺善根，及餘下住菩薩善根，不能映奪。

【T2 別喻慧根】

酉二、別喻慧根

又如日光，多分乾竭贍部洲中所有穢濕，餘一切光不能映奪。如是此中菩薩慧光，多分乾竭一切有情煩惱諸毒，如前所說諸聲聞等所有智光不能映奪。

【S11 受生】

申十一、受生

受生多作他化自在天王，於能授與一切聲聞、獨覺現觀方便善巧。

於能授與一切聲聞獨覺現觀方便善巧者：謂彼所作自在，能令一切聲聞、獨覺獲得現觀故。

【S12 威力】

申十二、威力

所有威力，當知此說俱胝百千數。

【R2 結略義】

未二、結略義

當知是名略說菩薩有加行有功用無相住。謂妙方便慧所引世間進道勝行成滿得入故；通達如來佛境界，起無間無闕勤加行故；一一剎那圓證一切菩提分 法故；有加行行圓滿攝故；安立染汙不染汙故；依於意樂清淨業轉，一切世間工巧業等皆圓滿故；逮得無量不共一切聲聞、獨覺三摩地故；剎那剎那入滅定故；現行一切有情不共世間行故；善根清淨故；受生故；威力故。

【Q2 廣指173】

【R1 指】

午二、廣指3　未一、指

若廣宣說，如十地經遠行地說。

【R2 釋】

未二、釋

此地菩薩有加行行圓滿攝故，名遠行地。

【R3 配】

未三、配

即由此義，當知亦名有加行有功用無相住。

【O9 無加行無功用無相住2】

【P1 問】

辰九、無加行無功用無相住2　巳一、問

云何菩薩無加行無功用無相住？

【P2 答2】

【Q1 略說2】

【R1 別辨相8】

【S1 第一義智成滿得入3】

【T1 標經說】

巳二、答2　午一、略說2　未一、別辨相8　申一、第一義智成滿得入3　酉一、標經說

謂諸菩薩，於初無相住中，已得十種入一切法第一義智，如經廣說。

已得十種入一切法第一義智等者：十地經說：若菩薩於七地中，善集慧方便，善清淨諸行，善集助道法，善起大願力，善加如來力加自善根力得力故，常念隨順如來力、無畏、不共佛法故，善淨深心覺故，成就福德智力故，大慈悲等不捨一切眾生行故，通達無量智道故。是名十種入一切法第一義智。論一一釋，如彼應知。

【T2 舉略義】

酉二、舉略義

謂依三世，如其所應，本來無生、無起、無相；

謂依三世等者：三世諸行，本來無生、無起、無相，然義有別，是故說言如其所應。過去、未來性非實有，是故無生、無起、無相。現在諸行性雖實有，然如幻像，生無自性，是故亦說無生、無起、無相。當知此依相無自性，故作是說。約彼自體，說無生起。約彼自相，說名無相。

依餘因性無成、無壞；

依餘因性無成無壞者：諸行自種，名餘因性，望彼體相名為餘故。由種子識無有實隨轉性，是故說言無成、無壞。勝義伽他頌云：現在速壞滅，過 去住無方，未來依眾緣，而復心隨轉。長行釋云：若心與彼諸行相應，或不相應；非此與彼或時不相應，或時非不相應。如是由勝義故，心隨轉性不得成就。（陵本十六卷十三頁1411）今說因性無成、無壞，準彼應釋。熏習彼種，名之為成。彼種斷滅，名之為壞。然約勝義，心與諸行或時相應、或不相應非畢竟故，由是說言無成、無壞。

依第一義畢竟離言諸自性事，言說造作影像自性，由體相故及因性故，都無所有；即由如是雜染體性，無流轉性；無止息性；依此無智邪執為因，於彼離言諸有體事，初中後位一切時分，染平等性；依於真如，無倒證入無有分別平等性故，能除雜染。是名此中略所說義。

【T3 明得入】

酉三、明得入

如是十種入一切法第一義智成上品故，極圓滿故，超過第七雜清淨住，得入第八純清淨住。

【S2 於無生法得清淨忍5】

【T1 標】

申二、於無生法得清淨忍5　酉一、標

住此住中，於無生法，證得菩薩第一最勝極清淨忍。

【T2 徵】

酉二、徵

此復云何？

【T3 釋2】

【U1 明方便】

酉三、釋2　戌一、明方便

謂諸菩薩由四尋思，於一切法正尋思已，若時獲得四如實智，如實了知一切諸法，爾時一切邪分別執皆悉遠離。

【U2 明正觀】

戌二、明正觀

觀一切法，於現法中隨順一切雜染無生；觀彼先時一切所有邪分別執因所生法，於當來世一切無餘永不復生。

【T4 指】

酉四、指

此四尋思、四如實智，廣說如前真實義品。

【T5 結】

酉五、結

此如實智，始從勝解行住乃至有加行有功用無相住，未極清淨；今此住中已極清淨，是故說言：於無生法，證得菩薩第一最勝極清淨忍。

【S3 除斷災患得甚深住3】

【T1 標】

申三、除斷災患得甚深住3　酉一、標

是諸菩薩得此忍故，得甚深住。先於第一無相住中，四種災患今悉除斷。

【T2 列】

酉二、列

一者、除斷於無相中有加行有功用事；二者、除斷於上清淨住精勤思慕；三者、除斷於一切種利有情事有大堪能精勤思慕；四者、除斷有微細想現在前行。

【T3 結】

酉三、結

是故此住名極清淨。

【S4 蒙佛悟導授妙智等】

申四、蒙佛悟導授妙智等

又此菩薩於甚深住極生愛樂，即於如是法門流中，蒙諸如來覺悟勸導，授與無量引發門智神通事業。

於甚深住極生愛樂等者：此甚深住寂靜解脫，是故菩薩於此住中，極生愛樂。如是愛樂，從彼寂靜解脫平等所流，名法門流。即於如是法門流中，如來為欲除彼由愛樂此不欲利生障故，覺悟勸導，令其愍念未能解脫一切眾生，授與無量如來妙智。由此妙智，能引一切神通所作事業。由此事業，能辦眾生一切義利。

【S5 悟入分身妙智及得自在2】

【T1 指經說】

申五、悟入分身妙智及得自在2　酉一、指經說

如是蒙佛覺悟勸導，引發無量分身妙智，得十自在。如經廣說，應知其相。

【T2 辨自在】

酉二、辨自在

得自在故，隨所欲住，如意能住；隨樂安住靜慮、解脫等諸心住，如意能住；若暫思惟一切食等諸資生具，悉皆成辦，一切世間工業明處，如其所欲悉能現行；普於一切能感生業，及於一切受生處所，皆隨所欲自在往生；隨所愛樂，一切神通所作事業皆能起作；一切妙願，隨其所欲皆得稱遂；隨於事物發起勝解，如所欲為皆成無異；隨所欲知所知境界皆如實知；普於一切名句文身得隨所欲；於一切法正安立中皆得善巧。

得十自在等者：十地經說：得命自在、得心自在、得物自在、得業自在、得生自在、得願自在、得信解自在、得如意自在、得法自在、得智自在，是名得十自在。今此中說，隨所欲住，如意能住者，即命自在。隨樂安住靜慮、解脫等諸心住，如意能住者，即心自在。若暫思惟至悉能現行者，即物自在。普於一切能感生業至自在往生者，即生自在。隨所愛樂至皆能起作者，即業自在。一切妙願至皆得稱遂者，即願自在。隨於事物至皆成無異者，即信解自在。隨所欲知所知境界皆如實知者，即如意自在。普於一切名句文身得隨所欲者，即法自在。於一切法正安立中皆得善巧者，即智自在。

【S6 領受所得自在勝利】

申六、領受所得自在勝利

如是菩薩獲得自在，從是已去，所得自在所作勝利，廣說如經，應知其相。

所得自在所作勝利等者：十地經說：是菩薩得是菩薩十自在已，即時名為不可思議智者、無量智者、廣智者、不可壞智者，乃至廣說是菩薩得如是智力，示一切所作，一切事中無有過咎故。此應準知。

【S7 善根清淨2】

【T1 舉因緣】

申七、善根清淨2　酉一、舉因緣

又能棄捨麤見諸佛，恆常無間不離見佛。

【T2 指經喻】

酉二、指經喻

其餘所有善根清淨，金喻、光喻，如經應知。

金喻光喻如經應知者：十地經說：譬如本真金，善巧金師作莊嚴具已，繫在閻浮提王若頸、若頂，閻浮提人餘寶莊嚴具無能奪者。如是佛子！菩薩住此不動地，彼諸善根，一切聲聞、辟支佛，乃至七地菩薩所不能壞。菩薩得是地，大智光明滅諸眾生煩惱闇障，以善分別智門故。佛子！譬如千世界主大梵天王，能於一時流布慈心滿千世界，亦能放光遍照其中。如是佛子！菩薩住此菩薩不動地中，能放身光照十千萬三千大千世界微塵數世界眾生，漸能除滅諸煩惱火，令得清涼。

【S8 受生威力】

申八、受生威力

此住菩薩受生、威力諸殊勝事，皆如經說，應知其相。

受生威力諸殊勝事皆如經說者：十地經說：菩薩住是地中，多作大梵天王，諸千世界，自在最勝，乃至廣說。如是應知彼受生相。又說：以精進力，於一念間得百萬三千大千世界微塵數三昧，乃至廣說能變身為百萬三千大千世界微塵數，於一一身能示百萬三千大千世界微塵數菩薩以為眷屬。如是應知彼威力相。

【R2 結略義】

未二、結略義

當知是名略說菩薩無加行無功用無相住。謂入一切法第一義智成滿得入故；得無生法忍故；除斷一切災患故；逮得菩薩甚深住故；於法門流，蒙佛授與無量引發門智神通事業故；悟入無量分身智故；得自在故；領受所得自在勝利故；善根清淨故；受生故；威力故。

【Q2 廣指3】

【R1 指】

午二、廣指3　未一、指

若廣宣說，如十地經不動地說。

【R2 釋】

未二、釋

於此地中，捨先所有有加行、有功用道，其心昇上無加行、無功用、任運而轉不動勝道，是故此地名不動地。

【R3 配】

未三、配

即由此義，當知說名無加行無功用無相住。

【O10 無礙解住2】

【P1 問】

辰十、無礙解住2　巳一、問

云何菩薩無礙解住？

【P2 答2】

【Q1 略說2】

【R1 別辨相5】

【S1 於殊勝智愛樂隨入】

巳二、答2　午一、略說2　未一、別辨相5　申一、於殊勝智愛樂隨入

謂諸菩薩，於甚深住不生喜足，復於增上智殊勝性愛樂隨入。

增上智殊勝性者：如來妙智，名增上智。能利自他究竟所作，名殊勝性。

【S2 起智加行宣說諸法】

申二、起智加行宣說諸法

是諸菩薩於諸法中起智加行，應為他說一切種法。

【S3 如實了知說法所作】

申三、如實了知說法所作

普於一切說法所作皆如實知。當知此中說法所作，謂於一切近稠林行，如此雜染、如此清淨，由此雜染、由此清淨，若所雜染、若所清淨，若非一向、若是一向、若通二種，如是一切皆如實知。

謂於一切近稠林行等者：十地經說：心行稠林、煩惱行稠林、業行稠林、根行稠林、信行稠林、性行稠林、深心行稠林、使行稠林、生行稠林、習氣行稠林、三聚差別行稠林，是名一切近稠林行。言稠林者，眾多義故，難知義故，如十地經論釋。如此雜染、如此清淨者，謂染淨法。由此雜染、由此清淨者，謂染淨因。所雜染、所清淨者，謂染淨識，染法相應、不相應故。若染淨法墮不決定，名非一向。若墮決定，名是一向。亦染亦淨，名通二種。如是一切稠林行攝，隨應應知。

【S4 成大法師2】

【T1 明領受】

申四、成大法師2　酉一、明領受

如是菩薩，於說法中方便善巧，於說所作方便善巧，於一切種成大法師，獲得無量陀羅尼門，於一切種音詞支具剖析善巧，辯才無盡。

【T2 顯堪能3】

【U1 標】

酉二、顯堪能3　戌一、標

成就如是法陀羅尼領受堪能菩薩，由此勝無礙解引發言辭，能坐如是微妙法座。

於一切種音詞支具等者：謂佛宣說相應、助伴、隨順、清亮、有用、相稱、應順名句文身所有言論，是名一切種音詞。成就最上首語、極美妙語、甚顯了語、易悟解語、樂欲聞語、無違逆語、無所依語、無邊際語，是名一切種支具。於此一切，由已獲得無量陀羅尼故，聞已不忘，善解法義，由是說言剖析善巧。能以無量差別門為人演說，由是說言辯才無盡。即由是義，名為成就法陀羅尼領受堪能菩薩應知。

【U2 列】

戌二、列

若於是中、若於是處宣說正法盡所有門，若由此故，於諸有情勸導、慰喻、安處事業，此等堪能皆悉成就。

【U3 指】

戌三、指

如是一切，廣說如經，應知其相。

若於是中等者：依無礙解，名於是中。於彼彼處理無相違，名於是處。十地經中廣說四無礙解所有作業，是名盡所有門。

【S5 善根清淨等】

申五、善根清淨等

善根清淨、受生、威力諸殊勝事，亦廣如經，應知其相。

善根清淨等者：十地經說：譬如本真金，作莊嚴具已，繫在轉輪聖王若頸、若頂，一切小王、四天下人所有一切諸莊嚴具無能及者。如是菩薩住此菩薩善慧地中，彼諸善根轉勝明淨，一切聲聞、辟支佛，及下地菩薩所不能壞，乃至廣說。如是應知善根清淨。又說：菩薩住此地中，多作大梵天王，得大勢力，主二千世界，於自在中而得自在。如是應知彼受生相。又說：以精進力故，於一念間得十阿僧衹百千佛國土微塵數三昧，乃至廣說能變身為十阿僧衹百千佛國土微塵數，於一一身能示十阿僧衹百千佛國土微塵數菩薩以為眷屬。如是應知彼威力相。

【R2 結略義】

未二、結略義

當知是名略說菩薩無礙解住。謂於甚深寂靜解脫不生喜足入勝進故；於諸法 中起智加行宣說法故；此所作事如實知故；得不思議大法師故；善根清淨故；受生故；威力故。

【Q2 廣指3】

【R1 指】

午二、廣指3　未一、指

若廣宣說，如十地經善慧地說。

【R2 釋】

未二、釋

由此地中，一切有情利益安樂意樂清淨，逮得菩薩無礙解慧，由此善能宣說正法，是故此地名善慧地。

【R3 配】

未三、配

即由此義，當知復名無礙解住。

【O11 最上成滿菩薩住2】

【P1 問】

辰十一、最上成滿菩薩住2　巳一、問

云何菩薩最上成滿菩薩住？

【P2 答2】

【Q1 略說2】

【R1 釋3】

【S1 無礙解住成滿得入】

巳二、答2　午一、略說2　未一、釋3　申一、無礙解住成滿得入

謂諸菩薩，無礙解住一切行相遍清淨已，堪為法王受法灌頂。

【S2 得三摩地及受灌頂】

申二、得三摩地及受灌頂

得離垢等無量無數勝三摩地，

得離垢等無量無數勝三摩地者：十地經說：離垢三昧有多差別，謂入法界 差別三昧為初，乃至一切智智受勝位菩薩三昧為後。此應準知。

作彼所作一切智智殊勝灌頂後三摩地現在前故，

作彼所作一切智智殊勝灌頂等者：此中一切智智殊勝灌頂後三摩地，即是經說最後一切智智受勝位菩薩三昧。此三摩地最為後邊，故名為後。離垢所得，名彼所作。不由功力自然現前，名現在前。

得一切佛相稱妙座、身諸眷屬，

得一切佛相稱妙座身諸眷屬者：大寶蓮華，名一切佛相稱妙座。菩薩昇此座時，其身姝妙，稱可華座。復有滿千三千大千世界微塵數等蓮華以為眷屬，一一菩薩坐於其上，圍繞瞻仰此受勝位菩薩，是名身諸眷屬。

得大光明，往來普照一切行相，

得大光明往來普照一切行相者：十地經說：是菩薩昇大寶蓮華王座，及眷屬菩薩坐蓮華座，入三昧已，爾時十方一切世界皆大震動，一切惡道皆悉休息，光明普照一切法界，一切世界皆悉嚴淨，皆得見聞一切諸佛大會。此應準知。

一切智智灌灑其頂。

一切智智灌灑其頂者：十地經說：譬如轉輪聖王長子，女寶所生，具足王相，轉輪聖王令子在白象寶閻浮檀金座上，取四大海水，上張羅網，寶蓋、旛華、寶幢種種莊嚴，手執金鐘香水，灌子頂上，即名灌頂。剎利王數，具足轉十善業道，故得名轉輪聖王。如是佛子！彼菩薩從諸如來得受位已，名得智位，具足十力，墮在佛數。此應準知。

【S3 得不思議諸殊勝事】

申三、得不思議諸殊勝事

既灌頂已，普能引導所化有情。於彼解脫方便佛事得如實智，逮得無量無邊解脫、陀羅尼門、大神通力，

逮得無量無邊等者：此說三種無量無邊。一、謂解脫，二、謂陀羅尼門，三、謂大神通力。

及此增上大念、大智增上引發訓辭安立，及大神通增上引發。

及此增上大念大智等者：此中大念、大智及大神通，由得無量無邊解脫、陀羅尼門、大神通力為其增上，名此增上。又此大念、大智，普於一切名句文身得隨所欲，於一切法正安立中皆得善巧，是名大念、大智增上引發訓辭安立。又大神通，隨於一切神通所作事業皆能起作，名大神通增上引發。此於無加行無功用無相住中已得自在，今此住中轉更增上、轉復微妙，故作此說。

善根清淨、受生、威力諸殊勝事，一切如經，應知其相。

善根清淨等者：十地經說：譬如善巧金師，善治此金為莊嚴具，以無上末尼寶珠間錯其中，繫在自在天王若頸、若頂，其餘天人莊嚴之具無能及者。如是菩薩住此第十菩薩法雲地中，彼菩薩不可思議智行，一切眾生，一切聲聞、辟支佛，從初地乃至住第九地菩薩所不能及，乃至廣說。如是應知善根清淨。又說：菩薩住此地中，多作摩醯首羅天王，具足自在，善授眾生聲聞、辟支佛、菩薩波羅蜜行，乃至廣說。如是應知彼受生相。又說：以精進力故，於一念間得十不可說百千萬億那由他佛世界微塵數三昧，乃至廣說能變身為十不可說百千萬億那由他佛世界微塵數身，於一一身示十不可說百千萬億那由他佛世界微塵數菩薩以為眷屬。如是應知彼威力相。

【R2 結】

未二、結

當知是名略說最上成滿菩薩住。

【Q2 廣指3】

【R1 指】

午二、廣指3　未一、指

若廣宣說，如十地經法雲地說。

【R2 釋2】

【S1 顯相2】

【T1 喻能領受】

未二、釋2　申一、顯相2　酉一、喻能領受

是諸菩薩住此地中，諸菩薩道皆得圓滿，菩提資糧極善周備。從諸如來大法雲所，堪能領受其餘一切有情之類難可領受最極廣大微妙法雨。

【T2 喻能化導】

酉二、喻能化導

又此菩薩，自如大雲，未現等覺無上菩提。若現等覺無上菩提，能為無量無邊有情等雨無比微妙法雨，殄息一切煩惱塵埃，能令種種善根稼穡生長、成熟。

【S2 結名】

申二、結名

是故此地名法雲地。

【R3 配】

未三、配

即由此義，當知復名最上成滿菩薩住。

【K2 總料簡6】

【L1 功德】

子二、總料簡6　丑一、功德

如是所說後後住中支分功德，非前前住一切都無，然下品故不墮其數。當知即彼展轉修習成中上品，於餘後地證得成滿，方乃建立。

後後住中支分功德等者：謂極歡喜住為初，最上成滿菩薩住為後。一一住中所有功德，前能引後，後能淨前，故作是說。彼行狀相差別建立，如前已說，其義應知。

【L2 劫量2】

【M1 總標】

丑二、劫量2　寅一、總標

又即於此一一住中，經多俱胝百千大劫，或過是數方乃證得及與成滿。然一 切住總經於三無數大劫，方得圓證。

【M2 別釋2】

【N1 明證得3】

【O1 第一劫】

寅二、別釋2　卯一、明證得3　辰一、第一劫

謂經第一無數大劫，方乃超過勝解行住，次第證得極歡喜住。此就恆常勇猛精進，非不勇猛勤精進者。

【O2 第二劫】

辰二、第二劫

復經第二無數大劫，方乃超過極歡喜住，乃至有加行有功用無相住，次第證得無加行無功用無相住。此即決定，以是菩薩得淨意樂，決定勇猛勤精進故。

【O3 第三劫】

辰三、第三劫

復經第三無數大劫，方乃超過無加行無功用無相住及無礙解住，證得最上成滿菩薩住。

【N2 辨差別2】

【O1 標列】

卯二、辨差別2　辰一、標列

當知此中，略有二種無數大劫。一者、日夜月半月等算數方便，時無量故，亦說名為無數大劫。二者、大劫算數方便，超過一切算數之量，亦說名為無數大劫。

【O2 料簡2】

【P1 前說】

辰二、料簡2　巳一、前說

若就前說無數大劫，要由無量無數大劫，方證無上正等菩提。

【P2 後說2】

【Q1 明不過量】

巳二、後說2　午一、明不過量

若就後說無數大劫，但經於三無數大劫，便證無上正等菩提，不過此量。

【Q2 明轉不轉】

午二、明轉不轉

若正修行最上上品勇猛精進，或有能轉眾多中劫，或有乃至轉多大劫，當知決定無有能轉無數大劫。

【L3 修斷2】

【M1 總標】

丑三、修斷2　寅一、總標

又由如是所說十二諸菩薩住，經三無數大劫時量，能斷一切煩惱障品所有麤重，及斷一切所知障品所有麤重。

【M2 別顯2】

【N1 正斷麤重2】

【O1 煩惱障品2】

【P1 標】

寅二、別顯2　卯一、正斷麤重2　辰一、煩惱障品2　巳一、標

於三住中，當知能斷煩惱障品所有麤重。

【P2 釋3】

【Q1 於極歡喜住】

巳二、釋3　午一、於極歡喜住

謂於極歡喜住中，一切惡趣諸煩惱品所有麤重皆悉永斷，一切上中諸煩惱品皆不現行。

【Q2 於無加行無功用無相住】

午二、於無加行無功用無相住

於無加行無功用無相住中，一切能障一向清淨無生法忍諸煩惱品所有麤重皆悉永斷，一切煩惱皆不現前。

一切能障一向清淨無生法忍諸煩惱品所有麤重者：前說有加行有功用無相住中，非有煩惱，非離煩惱。一切煩惱不現行故，希求佛智猶未得故，由是能障一向清淨無生法忍。今即說彼諸煩惱品所有麤重應知。

【Q3 於最上成滿菩薩住】

午三、於最上成滿菩薩住

於最上成滿菩薩住中，當知一切煩惱習氣隨眠障礙皆悉永斷，入如來住。

【O2 所知障品3】

【P1 標】

辰二、所知障品3　巳一、標

當知一切所知障品所有麤重，亦有三種。

【P2 列】

巳二、列

一者、在皮麤重，二者、在膚麤重，三者、在肉麤重。

【P3 釋】

巳三、釋

當知此中，在皮麤重，極歡喜住皆悉已斷；在膚麤重，無加行無功用無相住 皆悉已斷；在肉麤重，如來住中皆悉已斷，得一切障極清淨智。

【N2 修斷資糧】

卯二、修斷資糧

於三住中，煩惱、所知二障永斷；所餘諸住，如其次第，修斷資糧。

【L4 清淨2】

【M1 標】

丑四、清淨2　寅一、標

即於如是十三住中，當知略有十一清淨。

【M2 列11】

【N1 種性清淨】

寅二、列11　卯一、種性清淨

謂於第一種性住中，種性清淨。

【N2 信解清淨】

卯二、信解清淨

於其第二勝解行住，信勝解淨。

【N3 意樂清淨】

卯三、意樂清淨

於其第三極歡喜住，勝意樂淨。

【N4 增上戒清淨】

卯四、增上戒清淨

於其第四增上戒住，增上戒淨。

【N5 增上心清淨】

卯五、增上心清淨

於其第五增上心住，增上心淨。

【N6 無倒智清淨】

卯六、無倒智清淨

於其第六、第七、第八增上慧住，無顛倒智發起清淨。

【N7 有加行圓滿清淨】

卯七、有加行圓滿清淨

於其第九有加行有功用無相住，有加行行圓滿清淨。

【N8 真智神通引發清淨】

卯八、真智神通引發清淨

於其第十無加行無功用無相住，真智神通引發清淨。

【N9 無礙解清淨】

卯九、無礙解清淨

於第十一無礙解住，能正為他宣說法義無礙解淨。

【N10 妙智清淨】

卯十、妙智清淨

於第十二最上成滿菩薩住中，入一切種一切所知妙智清淨。

【N11 究竟清淨】

卯十一、究竟清淨

於第十三如來住中，一切煩惱及所知障并諸習氣究竟清淨。

【L5 相攝2】

【M1 標指】

丑五、相攝2　寅一、標指

如前菩薩功德品中所說八法能攝大乘，當知在此十三住攝。

【M2 配釋5】

【N1 初二住攝】

寅二、配釋5　卯一、初二住攝

謂於第一、第二住中，於菩薩藏生信、勝解、聽受、思惟；

於菩薩藏生信勝解等者：此於八法攝其前四應知。

【N2 第三住攝】

卯二、第三住攝

第三住中，得勝意樂，趣向前行勝修行相；

趣向前行勝修行相者：此攝第五應知。

【N3 次六住攝】

卯三、次六住攝

於餘一切乃至有加行有功用無相住中，得修廣大；

得修廣大者：此攝第六應知。

【N4 次三住攝】

卯四、次三住攝

於上三種淨行所攝菩薩住中，修果成滿；

修果成滿者：此攝第七應知。從無加行無功用無相住，乃至最上成滿菩薩住，名上三種菩薩住。望餘下住，名為上故。

【N5 如來住攝】

卯五、如來住攝

如來住中，當知獲得究竟出離。

究竟出離者：此攝第八應知。

【L6 類聲聞住2】

【M1 標】

丑六、類聲聞住2　寅一、標

當知菩薩十二種住，隨其次第類聲聞住。

【M2 配10】

【N1 初住】

寅二、配10　卯一、初住

如諸聲聞，自種性住，當知菩薩初住亦爾。

【N2 第二住】

卯二、第二住

如諸聲聞，趣入正性離生加行住，當知菩薩第二住亦爾。

【N3 第三住】

卯三、第三住

如諸聲聞，已入正性離生住，當知菩薩第三住亦爾。

【N4 第四住】

卯四、第四住

如諸聲聞，已得證淨聖所愛味，為盡上漏增上戒學住，當知菩薩第四住亦爾。

【N5 第五住】

卯五、第五住

如諸聲聞，依增上戒學引發增上心學住，當知菩薩第五住亦爾。

【N6 第六七八住】

卯六、第六七八住

如諸聲聞，如其所得諸聖諦智增上慧學住，當知菩薩第六、第七、第八住亦爾。

【N7 第九住】

卯七、第九住

如諸聲聞，善觀察所知無相三摩地加行住，當知菩薩第九住亦爾。

【N8 第十住】

卯八、第十住

如諸聲聞，成滿無相住，當知菩薩第十住亦爾。

【N9 第十一住】

卯九、第十一住

如諸聲聞，從此出已，入解脫處住，當知菩薩第十一住亦爾。

入解脫處住者：謂證慧解脫、心解脫故。

【N10 第十二住】

卯十、第十二住

如諸聲聞，具一切相阿羅漢住，當知菩薩第十二住亦爾。

具一切相阿羅漢住者：謂證極清淨道及果功德故。

本地分中菩薩地第三持究竟瑜伽處生品第一

【I5 生品5】

【J1 標】

壬五、生品5　癸一、標

諸菩薩生略有五種，攝一切生。於一切住一切菩薩受無罪生，利益安樂一切有情。

【J2 徵】

癸二、徵

何等為五？

【J3 列】

癸三、列

一者、除災生，二者、隨類生，三者、大勢生，四者、增上生，五者、最後生。

【J4 釋5】

【K1 除災生2】

【L1 徵】

癸四、釋5　子一、除災生2　丑一、徵

云何菩薩除災生？

【L2 釋2】

【M1 略說2】

【N1 舉事6】

【O1 濟饑饉】

丑二、釋2　寅一、略說2　卯一、舉事6　辰一、濟饑饉

謂諸菩薩，或大願力、或自在力，於諸饑饉厄難曠野正現前時，為令眾生少用功力而得存濟，於大魚等種類中生；身形廣大，隨所生處，以自身肉普給一切饑餓眾生，皆令飽滿。

【O2 除疾疫】

辰二、除疾疫

於諸有情眾多疾疫正現前時，以大願力得自在力，持有神驗諸明呪力，攝受廣大良藥王身，息除一切有情疾疫。

【O3 息戰諍】

辰三、息戰諍

於諸有情鄰國戰諍互相逼惱正現前時，以大願力得自在力，作大地主，具大 勢力，以法正治方便善巧，息除鄰國戰諍逼惱。

【O4 除怨結】

辰四、除怨結

於諸有情互相違諍正現前時，以大願力得自在力，發誠信言，往返和好除其怨結。

【O5 息逼惱】

辰五、息逼惱

於諸眾生遭遇惡王非理縛錄、治罰、逼迫身心擾亂正現前時，以大願力得自在力，生彼王家，作如法王，哀愍眾生，息除一切逼惱苦事。

【O6 斷邪惡】

辰六、斷邪惡

若諸有情起諸邪見，造諸惡行，隨一天處深生信解；哀愍彼故，以大願力得自在力，生彼天處，方便斷除邪見惡行。

生彼天處方便斷除邪見惡行者：此如前說增上心住菩薩，受生多分作釋天帝，善化有情，令離欲貪。如是餘住菩薩，受生皆為善化有情，令斷邪見，其類應知。

【N2 結名】

卯二、結名

是名略說菩薩除災生。

【M2 例廣】

寅二、例廣

若廣宣說，以大願力得自在力，哀愍為先，於彼彼處受種種生，當知無量。

【K2 隨類生2】

【L1 徵】

子二、隨類生2　丑一、徵

云何菩薩隨類生？

【L2 釋2】

【M1 略說2】

【N1 辨相2】

【O1 舉類】

丑二、釋2　寅一、略說2　卯一、辨相2　辰一、舉類

謂諸菩薩，以大願力得自在力，生於種種傍生趣類天、龍、藥叉、阿素洛等展轉謀害違諍類中，或生邪見婆羅門中，或生樂行惡行類中，或生喜樂邪命類中，或生最極耽著諸欲、信解諸欲有情類中。

【O2 示導】

辰二、示導

為欲除彼諸過失故，往彼有情同分中生而為上首。為上首已，方便化導。彼所行惡，菩薩不行；彼不行善，菩薩現行。為欲令彼現行善故，為說正法。由是菩薩與彼現行不同分故，說正法故，方便善巧除彼有情所有過失。

【N2 結名】

卯二、結名

是名略說菩薩隨類生。

【M2 例廣】

寅二、例廣

廣說如前，當知無量。

廣說如前當知無量者：謂如前說，以大願力得自在力，哀愍為先，於彼彼類受種種生故。

【K3 大勢生2】

【L1 徵】

子三、大勢生2　丑一、徵

云何菩薩大勢生？

【L2 釋2】

【M1 略說】

丑二、釋2　寅一、略說

謂諸菩薩稟性生時，所感壽量、形色、族姓、自在、富等諸異熟果，一切世間最為殊勝。此異熟果所作事業，自他利品已廣宣說。是名略說菩薩大勢生。

【M2 例廣】

寅二、例廣

若廣宣說，彼彼類中受大勢生，當知無量。

【K4 增上生2】

【L1 徵】

子四、增上生2　丑一、徵

云何菩薩增上生？

【L2 釋2】

【M1 略說3】

【N1 標】

丑二、釋2　寅一、略說3　卯一、標

謂諸菩薩，始從第一極歡喜住，乃至第十最上成滿諸菩薩住，如前所說差別受生，今於此中名增上生。

【N2 釋】

卯二、釋

謂最初住作轉輪王，王贍部洲，得大自在；乃至第十最上成滿諸菩薩住，作大自在，過色究竟，一切生處最為殊勝，唯有已得最上成滿諸菩薩住摩訶薩眾得生其中。

【N3 結】

卯三、結

彼諸菩薩，即由此業增上所感，是名略說菩薩增上生。

【M2 例廣】

寅二、例廣

若廣宣說，當知無量。

【K5 最後生2】

【L1 徵】

子五、最後生2　丑一、徵

云何菩薩最後生？

【L2 釋2】

【M1 略說】

丑二、釋2　寅一、略說

謂諸菩薩於此生中，菩提資糧已極圓滿，或生婆羅門大國師家，或生剎帝利大國王家，能現等覺阿耨多羅三藐三菩提，廣作一切佛所作事，是名略說菩薩最後生。

【M2 例廣】

寅二、例廣

若廣宣說，當知無量。

【J5 攝2】

【K1 標簡】

癸五、攝2　子一、標簡

若諸菩薩，於去來今清淨仁賢妙善生處曾當現生，一切皆此五生所攝。除此無有若過若增。唯除凡地菩薩受生。

【K2 徵釋】

子二、徵釋

何以故？此中意取有智菩薩，諸所受生為五生故。如是諸生，大菩提果之所依止，令諸菩薩疾證無上正等菩提。

本地分中菩薩地第三持究竟瑜伽處攝受品第二

【I6 攝受品4】

【J1 標】

壬六、攝受品4　癸一、標

於一切住菩薩行中，當知菩薩略有六種於諸有情無倒攝受。

【J2 徵】

癸二、徵

何等為六？

【J3 列】

癸三、列

一者、頓普攝受，二者、增上攝受，三者、攝取攝受，四者、長時攝受，五者、短時攝受，六者、最後攝受。

【J4 釋2】

【K1 明攝受相2】

【L1 別顯6】

【M1 頓普攝受3】

【N1 徵】

癸四、釋2　子一、明攝受相2　丑一、別顯6　寅一、頓普攝受3　卯一、徵

云何菩薩於諸有情頓普攝受？

【N2 釋】

卯二、釋

謂諸菩薩初發心時，攝受一切諸有情界皆為眷屬。作是思惟：我當於彼隨能隨力，作一切種利益安樂饒益之事。隨所思惟，皆如是作。

【N3 結】

卯三、結

是名菩薩於諸有情頓普攝受。

【M2 增上攝受3】

【N1 徵】

寅二、增上攝受3　卯一、徵

云何菩薩於諸有情增上攝受？

【N2 釋2】

【O1 總標】

卯二、釋2　辰一、總標

謂諸菩薩或為家主，攝受父母、妻子、奴婢、僮僕、作使；或為國王，攝受一切所統僚庶。菩薩如是發起增上攝受想已，於所攝受，隨攝受儀、隨菩薩儀業用而轉。

隨攝受儀隨菩薩儀者：作諸饒益，是名隨攝受儀。作諸義利，是名隨菩薩儀。如下舉事，隨應當知。

【O2 別廣2】

【P1 於為家主】

辰二、別廣2　巳一、於為家主

若為家主，於其父母，種種方便勸修諸善；隨時供養，曾無懈廢；善識其恩，善知酬報；於父母心善能隨順；於法於義隨自在轉。

於法於義隨自在轉者：謂於是法是義所應作事，恆持自身繫屬隨順，是名隨自在轉。

於其妻子、奴婢等類，隨時恣與如法衣食；於諸事業終不逼切；雖有違犯，而能堪忍；彼若疾病，正能瞻療；於諸善事勸令修習；隨時賜與殊勝財物，愛語慰喻；不生奴婢、作使等想，瞻敬養育其若自身。

【P2 於為國王】

巳二、於為國王

若為國王，不行黜罰，不用刀杖，而能正化；以法以財用作饒益；依本土田而自食用，不以凶力侵掠他境；隨能隨力於諸有情勸止諸惡，教修諸善；視 諸眾生，如父於子；於他有情尚好等施，況自親屬而不均濟；不行欺誑，所言誠諦；遠離一切殺縛、捶打、治罰、逼迫、斷截等事。

【N3 結】

卯三、結

是名菩薩於諸有情增上攝受。

【M3 攝取攝受3】

【N1 徵】

寅三、攝取攝受3　卯一、徵

云何菩薩於諸有情攝取攝受？

【N2 釋3】

【O1 略說】

卯二、釋3　辰一、略說

謂諸菩薩正御徒眾，當知是名略說菩薩於諸有情攝取攝受。

【O2 廣說2】

【P1 攝受因緣3】

【Q1 標】

辰二、廣說2　巳一、攝受因緣3　午一、標

若廣說者，由二因緣正攝徒眾，說名菩薩於諸有情攝取攝受。

【Q2 徵】

午二、徵

何等為二？

【Q3 列】

午三、列

一者、以無染心正攝徒眾；二者、於自義利正教修習，非邪加行而陷逗之。

以無染心正攝徒眾等者：此二因緣如下自釋，一一應知。

【P2 應攝受相2】

【Q1 初因緣攝2】

【R1 無染】

巳二、應攝受相2　午一、初因緣攝2　未一、無染

又於一切應攝受中，其心平等，不墮偏黨；亦不於彼慳吝正法，不作師拳；不於彼所希求承事恭敬供養；彼樂善故，自求作者，亦不遮止，為欲令其福德資糧得增長故；或遇餘時，亦於彼所承事供養。

或遇餘時亦於彼所承事供養者：當知此說別供事行。謂看病行，給施如法衣服、飲食、諸坐臥具、病緣醫藥資生具行，除遣憂愁及惡作行，除遣煩惱、隨煩惱行。如是等類，當知皆名別供事行。如成熟品說。（陵本三十七卷二十四頁3086）此應準釋。

【R2 正攝】

未二、正攝

若於其義未解了者，開悟令解；已解了者，轉令明淨。生起疑惑，隨為除斷。若生惡作，善為開解。甚深義句，以慧通達，於時時間正為開顯。於苦於樂與彼共同。

於苦於樂與彼共同者：戒品中說：於己以法所獲如法衣服、飲食、臥具、病緣醫藥資生什物，與眾同用，自無隱費。（陵本四十卷十頁3292）其義應知。

於他所為財利因緣，成就上品經營遽務，過於自事。於他毀犯，隨時正舉令其覺悟，應時如理訶責、擯罰。彼有疹疾，或有愁憂，終不棄捨，善權方便救療疹疾、開解愁憂。於諸下劣形色、憶念、精進、智等，終不輕陵。於時時間，隨入勞倦，如其所宜為說正法。

於時時間隨入勞倦等者：謂住勇猛增上精進，身疲、心倦映蔽其心，是名隨入勞倦。菩薩為說正法，令生歡喜，心無厭倦故。

於時時間，為令繫念於所緣境，與正教授。堪忍問難，不生憤發。

【Q2 次因緣攝2】

【R1 舉自義利】

午二、次因緣攝2　未一、舉自義利

於彼戒行或等或增，終無減劣；亦不希求利養恭敬；具足悲愍；無掉無動； 戒、見、軌則、正命圓滿；舒顏平視，遠離顰蹙，柔和善語，先言問訊，含笑為先；於諸善品恆常修習，不行放逸，離諸懈怠。

【R2 正教修習】

未二、正教修習

即以是事教習徒眾，亦令自行轉更勝進。

【O3 料簡】

辰三、料簡

菩薩不應於一切時攝取徒眾，亦非不攝，亦非變異。

亦非變異者：發心品說：攝眷屬過有其二種。謂於眷屬饒益損減、染汙違順。如是二事，菩薩皆無。（陵本三十五卷十四頁2873）由是當知非變異義。

【N3 結】

卯三、結

是名菩薩於諸有情攝取攝受。

【M4 長時攝受】

寅四、長時攝受

云何菩薩於諸有情長時攝受？謂諸菩薩，於住下品成熟有情攝受饒益，當知說名長時攝受，以經久時方堪淨故。

【M5 短時攝受】

寅五、短時攝受

云何菩薩於諸有情短時攝受？謂諸菩薩，於住中品成熟有情攝受饒益，當知說名短時攝受，非經久時方堪淨故。

【M6 最後攝受】

寅六、最後攝受

云何菩薩於諸有情最後攝受？謂諸菩薩，於住上品成熟有情攝受饒益，當知說名最後攝受，即於此生堪任淨故。

【L2 總結】

丑二、總結

是名菩薩於諸有情略有六種無倒攝受。由此攝受，過去、未來、現在菩薩，於諸有情曾正攝受、當正攝受、現正攝受。除此無有若過若增。

【K2 辨艱難事2】

【L1 別舉其事3】

【M1 標】

子二、辨艱難事2　丑一、別舉其事3　寅一、標

菩薩如是於諸有情六種攝受無倒轉時，當知遭遇略十二種艱難之事，聰叡菩薩於彼十二艱難之事當正覺了。

【M2 徵】

寅二、徵

何等十二？

【M3 列】

寅三、列

一者、於多安住違犯有情，若罰、若捨，是名菩薩遭艱難事。二者、於惡有情為調伏故，方便現行辛楚加行，防自意樂不生煩惱，是名菩薩遭艱難事。三者、現可施物極為尠少，現來求者其數彌多，是名菩薩遭艱難事。四者、 唯有一身，眾多有情種種事業并現在前，同時來請共為助伴，是名菩薩遭艱難事。五者、居放逸處，若住世間可愛妙定，若生天上樂世界中，令心調善，是名菩薩遭艱難事。

居放逸處等者：此中略說於三處所令心調善。一、謂居放逸處，二、謂住可愛定，三、謂生樂世界。言居放逸處者，謂生貴家，財寶具足故。

六者、常求遍作利有情事，而於此事無力無能，是名菩薩遭艱難事。七者、於其愚癡、諂詐、剛彊諸有情所，若為說法、若復棄捨，是名菩薩遭艱難事。

於其愚癡諂詐剛彊諸有情所者：無力解了善說、惡說所有法義，是名愚癡。不如聖教而正修行，不如真實而自顯發，是名諂詐。其性[忄+龍]悷，難可調伏，是名剛彊。

八者、常於生死見大過失，為度有情而不棄捨，是名菩薩遭艱難事。九者、未證清淨增上意樂，多分慮恐失念命終，是名菩薩遭艱難事。

多分慮恐失念命終者：住品中說：勝解行住菩薩，於其三處有忘失念。一、於境界可意、不可意色聲香味觸法中，或於一時其心顛倒，忘失正念；二、於受生彼彼身中，既受生已，忘失前生；三、於所受、所持諸法，久作久說，或於一時有所忘失。於是三處有忘失念。（陵本四十七卷十八頁3786）又說未能超越死畏，今說慮恐，其義應知。

十者、未證清淨增上意樂，他來求乞第一最勝所可愛物，是名菩薩遭艱難事。十一者、種種異見、種種勝解諸有情類，若別教誨、若總棄捨，是名菩薩遭艱難事。十二者、常行最極不放逸行，而不應斷一切煩惱，是名菩薩遭艱難事。

【L2 總明善巧】

丑二、總明善巧

若諸菩薩遭遇如是諸艱難事，或於其中，應觀輕重，如其所應而作方便；或於其中，應審揀擇補特伽羅；或於其中，攀緣勇猛攝受因轉，若發正願；或於其中，制御其心，不令流散；或於其中，安住其心猛利思擇，不生厭倦而自安忍；或於其中，而行放捨；或於其中，發勤精進，熾然無懈；或於其中，善巧方便而正修行。菩薩如是於正對治方便善巧，雖遭一切諸艱難事正現在前，而無怯弱，自正能免。

若諸菩薩遭遇如是諸艱難事等者：此中種種方便善巧，隨應對治前說諸艱難事。應觀輕重，如其所應而作方便，此正對治初艱難事。應審揀擇補特伽羅，此正對治第七、第十一艱難事。攀緣勇猛攝受因轉，若發正願，此正對治第三、第四、第六諸艱難事。制御其心，不令流散，此正對治第二、第五諸艱難事。安住其心猛利思擇，不生厭倦而自安忍，此正對治第八艱難事。而行放捨，此正對治第十艱難事。發勤精進，熾然無懈，此正對治第九艱難事。善巧方便而正修行，此正對治第十二艱難事。

瑜伽師地論科句披尋記卷第四十八

瑜伽師地論科句披尋記卷第四十九

彌勒菩薩說

唐三藏沙門玄奘奉詔譯

韓清淨科記

本地分中菩薩地第三持究竟瑜伽處地品第三

【I7 地品3】

【J1 總名建立4】

【K1 標】

壬七、地品3　癸一、總名建立4　子一、標

如前所說十三住中，應知隨彼建立七地。前之六種，唯菩薩地；第七一種，菩薩、如來雜立為地。

【K2 徵】

子二、徵

何等為七？

【K3 列】

子三、列

一、種性地，二、勝解行地，三、淨勝意樂地，四、行正行地，五、決定地，六、決定行地，七、到究竟地。

【K4 釋3】

【L1 出名雜地】

子四、釋3　丑一、出名雜地

如是七種菩薩地中，最後一種名為雜地。

【L2 配菩薩地】

丑二、配菩薩地

前種性住，名種性地；勝解行住，名勝解行地；極歡喜住，名淨勝意樂地；增上戒住、增上心住、三種增上慧住、有加行有功用無相住，名行正行地；無加行無功用無相住，名決定地，此地菩薩墮在第三決定中故；

墮在第三決定中故者：功德品說：菩薩略有三種墮於決定。何等為三？一者、安住種性墮於決定，二者、發菩提心墮於決定，三者、不虛修行墮於決定。（陵本四十六卷十一頁3701）此說決定，唯取第三不虛修行，故作是說。

無礙解住，名決定行地；最上成滿菩薩住及如來住，名到究竟地。

【L3 指如來地】

丑三、指如來地

如來住地，於後建立佛法品中，當廣演說。

【J2 隨釋疑難2】

【K1 問】

癸二、隨釋疑難2　子一、問

問：菩薩從勝解行地隨入淨勝意樂地時，云何超過諸惡趣等？

【K2 答2】

【L1 辨修習3】

【M1 修習哀愍】

子二、答2　丑一、辨修習3　寅一、修習哀愍

答：是諸菩薩依止世間清淨靜慮，於勝解行地已善積集菩提資糧；於如前說百一十苦諸有情類修習哀愍，無餘思惟。

百一十苦諸有情類等者：百一十苦，如前供養親近無量品說。（陵本四十四卷十一頁3575）觀唯是苦，修悲無量，由是說言修習哀愍，無餘思惟。

【M2 得悲意樂】

寅二、得悲意樂

由此修習為因緣故，於彼色類諸有情所，得哀愍意樂及悲意樂。

【M3 心發正願】

寅三、心發正願

由是因緣，為利惡趣諸有情故，誓居惡趣如己舍宅。作是誓言：我若唯住如是處所，能證無上正等菩提，亦能忍受。為除一切有情苦故，一切有情諸惡趣業，以淨意樂，悉願自身代彼領受苦異熟果。為令畢竟一切惡業永不現行，一切善業常現行故，心發正願。

以淨意樂等者：於諸眾生發起利益安樂意樂，善故名淨，非由無漏世間清淨靜慮攝故。

【L2 明超越3】

【M1 斷麤重】

丑二、明超越3　寅一、斷麤重

彼由修習如是世間清淨靜慮悲願力故，一切惡趣諸煩惱品所有麤重，於自所依皆得除遣。

【M2 獲轉依】

寅二、獲轉依

由此斷故，菩薩不久獲得轉依，於諸惡趣所有惡業畢竟不作，於諸惡趣決定不往。

【M3 結異名】

寅三、結異名

齊此菩薩，說名超過一切惡趣，亦名超過勝解行地，亦名已入淨勝意樂地。

【J3 顯淨治法3】

【K1 總標】

癸三、顯淨治法3　子一、總標

如前住品所說信等能淨修治諸住十法，今於此中，當知亦能淨修治地。如是十法所有安立所治、能治略義次第，皆應了知。

【K2 別釋3】

【L1 安立4】

【M1 標】

子二、別釋3　丑一、安立4　寅一、標

謂彼十種淨修地法，能對治彼所對治法，故得安立。

如前住品所說信等能淨修治諸住十法等者：前說十法，所謂淨信、悲、慈、惠捨、無有厭倦、善知諸論、善解世間、修習慚愧、堅力持性、供養如來，與此正同。然彼修治唯說地上，今於此中偏說地前，由是說義有差別。如下安立所治、能治略義次第，皆約種姓地、勝解行地為論，不通所餘一切上地，由彼上地於前住品已釋其相，是故略不具說。

【M2 徵】

寅二、徵

何等為十？

【M3 釋10】

【N1 信】

寅三、釋10　卯一、信

謂一切種全未發心，全未受持菩薩學處，是名為信所對治法；對治彼故，安立於信。

【N2 悲】

卯二、悲

於諸有情有損害心，是名為悲所對治法；對治彼故，安立於悲。

【N3 慈】

卯三、慈

於諸有情有瞋恚心，是名為慈所對治法；對治彼故，安立於慈。

【N4 捨】

卯四、捨

於身命財有所顧戀，是名為捨所對治法；對治彼故，安立於捨。

【N5 無倦】

卯五、無倦

於諸有情希求報恩，見彼邪行貪著利養多有所作，是無厭倦所對治法；對治彼故，安立無倦。

於諸有情希求報恩等者：由希報恩，於彼有情多有所作。或見彼邪行，而復貪著利養為因緣故，多有所作。於利他事能為障礙，令不究竟，由是說彼是無厭倦所對治法。

【N6 善知諸論】

卯六、善知諸論

無有方便善巧加行，是善知論所對治法；對治彼故，立善知論。

【N7 善知世間】

卯七、善知世間

性不柔和，不於他心隨順而轉，是名善知一切世間所對治法；對治彼故，安立善知一切世間。

【N8 慚愧】

卯八、慚愧

於修善法放逸懈怠，是名慚愧所對治法；對治彼故，安立慚愧。

【N9 堅力持性】

卯九、堅力持性

於其長時種種猛利無間無斷生死大苦深生怯弱，當知是名堅力持性所對治法；對治彼故，所以安立堅力持性。

【N10 供養如來】

卯十、供養如來

於大師所猶豫疑惑，當知是名供養如來所對治法；對治彼故，所以安立供養如來。

【M4 結】

寅四、結

如是且說所治、能治安立十法。

【L2 略義4】

【M1 徵】

丑二、略義4　寅一、徵

云何復名如是略義？

【M2 標】

寅二、標

謂此十法略顯二義。

【M3 列】

寅三、列

一者、顯示意樂清淨，二者、顯示加行清淨。

【M4 配】

寅四、配

當知前三，顯示菩薩意樂清淨；其餘七種，顯示菩薩加行清淨。

【L3 次第3】

【M1 徵】

丑三、次第3　寅一、徵

如是十法次第云何？

【M2 釋】

寅二、釋

謂諸菩薩，於大菩提先深淨信。次於有苦諸有情類，發起悲愍。起悲愍時，如是誓願：我應拔濟一切有情，令其安樂，而起慈心。起慈心已，一切能捨，於身命財無所顧戀。無顧戀已，即為彼義精勤加行，無有厭倦。無厭倦已，善知諸論。善知論已，如世間轉即如是知。知世間已，若自煩惱率爾現行，深生慚愧。生慚愧已，不隨煩惱自在而行，便能獲得堅力持性。由正獲得堅力持性，於正加行能無退轉，無量善法運運增長，能於如來奉獻上妙正行供養、財敬供養，是故最後供養如來。

【M3 結】

寅三、結

是名十法次第修證。

【K3 總結】

子三、總結

當知如是十種善法，於一切地能淨修治。

本地分中菩薩地第三持究竟瑜伽處行品第四

【I8 行品2】

【J1 略舉四行4】

【K1 標】

壬八、行品2　癸一、略舉四行4　子一、標

菩薩始從勝解行地，乃至最後到究竟地，於此一切菩薩地中，當知略有四菩薩行。

【K2 徵】

子二、徵

何等為四？

【K3 列】

子三、列

一者、波羅蜜多行，二者、菩提分法行，三者、神通行，四者、成熟有情行。

【K4 釋2】

【L1 別辨四行2】

【M1 辨4】

【N1 波羅蜜多行2】

【O1 標十種】

子四、釋2　丑一、別辨四行2　寅一、辨4　卯一、波羅蜜多行2　辰一、標十種

前說六種波羅蜜多，及方便善巧波羅蜜多、願波羅蜜多、力波羅蜜多、智波羅蜜多，如是十種波羅蜜多，總名波羅蜜多行。

【O2 釋後四2】

【P1 第一義4】

【Q1 方便善巧】

辰二、釋後四2　巳一、第一義4　午一、方便善巧

如前所說十二行相方便善巧，當知說名方便善巧波羅蜜多。

如前所說十二行相方便善巧者：如前菩提分品中說應知。（陵本四十五卷四頁3625）

【Q2 願】

午二、願

如前所說五種大願，當知名願波羅蜜多。

如前所說五種大願者：如前菩提分品中說應知。（陵本四十五卷十六頁3657）

【Q3 力】

午三、力

所有十力加行清淨，當知名力波羅蜜多。

所有十力加行清淨者：力種性品說：菩薩於是內明所顯正因果相如實知 已，精進修習，令處非處智力種性漸得清淨、漸得增長。（陵本三十八卷十四頁3141）又說：菩薩於是內明所顯已作不失、未作不得相如實知已，精勤修習，令其自業智力種性漸得清淨、漸得增長。又說：菩薩或由從他得正教授，或由施他無倒教授，能令所餘八力種性漸得清淨、漸得增長。（陵本三十八卷二十一頁3171）此應準知。

【Q4 智2】

【R1 釋自性】

午四、智2　未一、釋自性

於一切法如實安立清淨妙智，當知名智波羅蜜多。

【R2 簡差別】

未二、簡差別

今於此中，能取勝義無分別轉清淨妙慧，當知名慧波羅蜜多。能取世俗有分別轉清淨妙智，當知名智波羅蜜多。如是名為二種差別。

於一切法如實安立清淨妙智者：功德品說：菩薩略有四種施設建立，唯有如來及諸菩薩能正施設、能正建立，非餘一切若天、若人、若諸沙門、若婆羅門，唯除聞已。何等為四？一者、法施設建立，二者、諦施設建立，三者、理施設建立，四者、乘施設建立。（陵本四十六卷十三頁3707）此說於一切法如實安立，如彼應釋。

【P2 第二義4】

【Q1 方便善巧】

巳二、第二義4　午一、方便善巧

復有異門。謂無量智，當知說名方便善巧波羅蜜多。

謂無量智者：此說五種無量應知。由諸菩薩，於五無量能起一切善巧作用故。此五無量，如功德品別釋其相。（陵本四十六卷十五頁3715）

【Q2 願】

午二、願

希求後後智殊勝性，當知名願波羅蜜多。

【Q3 力】

午三、力

一切魔怨不壞道性，當知名力波羅蜜多。

【Q4 智】

午四、智

如實覺了所知境性，當知名智波羅蜜多。

【N2 菩提分法行】

卯二、菩提分法行

四念住等所有一切三十七種菩提分法、四種尋思、四如實智，皆如前說，總名菩薩菩提分法行。

【N3 神通行】

卯三、神通行

如前所說威力品中，菩薩所有六種神通，是名神通行。

【N4 成熟有情行】

卯四、成熟有情行

如前所說二種無量。一、所調伏界無量，二、調伏方便界無量。及成熟品中所說一切成熟有情，總名菩薩成熟有情行。

【M2 結】

寅二、結

如是四種菩薩妙行，當知普攝一切菩薩所行善行。

【L2 廣明施等2】

【M1 釋其度名】

丑二、廣明施等2　寅一、釋其度名

應知此中，施等十法，經三大劫阿僧企耶，長時修習乃圓證故；自性清淨體殊勝故；

自性清淨體殊勝者：前說菩薩次第圓滿六波羅蜜多已，能證無上正等菩提。於彼一一波羅蜜多別釋自性，應知彼體清淨殊勝。

過餘一切世間聲聞、獨覺善根，攝受最勝菩提果故。如是十法最極長時乃能圓證，自性最極清淨殊勝，能得最極菩提妙果，是故說名波羅蜜多。

【M2 顯建立義2】

【N1 明因緣4】

【O1 標】

寅二、顯建立義2　卯一、明因緣4　辰一、標

應知如是波羅蜜多，由三因緣次第建立。

【O2 徵】

辰二、徵

何等為三？

【O3 列】

辰三、列

一、由對治故；二、由生起故；三、由異熟果故。

【O4 釋3】

【P1 由對治3】

【Q1 徵】

辰四、釋3　巳一、由對治3　午一、徵

云何如是波羅蜜多，由對治故，次第建立？

【Q2 釋2】

【R1 舉前六】

午二、釋2　未一、舉前六

謂慳、惡行、於諸有情怨恨逼惱、懈怠、散亂、闇鈍愚癡，如是六法能障菩提；施等六法能為對治，如其所應，建立六種波羅蜜多。

【R2 攝所餘】

未二、攝所餘

當知所餘波羅蜜多即此所攝。

【Q3 結】

午三、結

如是名為由對治故，次第建立。

【P2 由生起3】

【Q1 徵】

巳二、由生起3　午一、徵

云何如是波羅蜜多，由生起故，次第建立？

【Q2 釋】

午二、釋

謂諸菩薩，先於財位無所顧戀，棄家諸欲，受淨尸羅。敬重戒故，能忍他惱，不惱於他。受持淨戒修習忍已，戒淨無動，無間無斷，於諸善品勤修加行。如是修習勤精進故，離諸放逸，能觸妙善心一境性。心得定故，如實了知，觀見一切所知境界。

【Q3 結】

午三、結

當知是名由生起故，次第建立。

【P3 由異熟果3】

【Q1 徵】

巳三、由異熟果3　午一、徵

云何如是波羅蜜多，由異熟果，次第建立？

【Q2 釋2】

【R1 外事圓滿】

午二、釋2　未一、外事圓滿

謂諸菩薩於現法中，精勤修學施等善法；由是因緣，於當來世獲得種種外妙珍財無不圓滿，當知是施波羅蜜多因力所作。

【R2 內事圓滿3】

【S1 標】

未二、內事圓滿3　申一、標

獲得內五自體圓滿，是餘戒等波羅蜜多因力所作。

【S2 徵】

申二、徵

云何內五自體圓滿？

【S3 釋5】

【T1 壽等殊勝】

申三、釋5　酉一、壽等殊勝

謂善趣攝若天若人，於餘有情壽等殊勝，當知是名第一圓滿。

【T2 性能堪忍】

酉二、性能堪忍

若有俱生於善加行常無厭倦，堪忍他惱，不樂惱他，當知是名第二圓滿。

【T3 性勇相應】

酉三、性勇相應

若有俱生普於一切所作事業堅固勇猛，當知是名第三圓滿。

【T4 性薄煩惱】

酉四、性薄煩惱

若有俱生性薄塵穢，於其自心能自在轉，心有堪能於一切義速證通慧，當知是名第四圓滿。

【T5 性具聰敏】

酉五、性具聰敏

若有俱生於一切義其慧廣大聰敏捷利，當知是名第五圓滿。

【Q3 結】

午三、結

應知是名由異熟果，如是六種波羅蜜多次第建立。

【N2 唯六數2】

【O1 別配三學】

卯二、唯六數2　辰一、別配三學

由前四種波羅蜜多資糧、自性、眷屬、守護，當知圓滿修諸菩薩增上戒學；

資糧自性眷屬守護者：謂施波羅蜜多是戒資糧，戒波羅蜜多是戒自性，忍波羅蜜多是戒眷屬，精進波羅蜜多是戒守護。如是次第圓滿戒學應知。

由其靜慮波羅蜜多，當知圓滿修諸菩薩增上心學；由其般若波羅蜜多，當知圓滿修諸菩薩增上慧學。

【O2 結無過增】

辰二、結無過增

過此三上，更無菩薩學道可得，是故此三普攝一切菩薩學道。由此建立波羅蜜多唯有六種，除此無有若過若增。

【J2 明四應作4】

【K1 標】

癸二、明四應作4　子一、標

又諸菩薩略有四種所應作事，由是普攝一切所作。

【K2 徵】

子二、徵

何等為四？

【K3 列】

子三、列

一者、為證菩提修諸善行；二者、由此為先達真實義；三者、圓證威力；四者、成熟有情。

【K4 配】

子四、配

如是四種菩薩所作，當知是先所說四行，如其次第所為所立。是故過此，更不建立有諸餘行。

當知是先所說四行者：謂如前說四菩薩行。一者、波羅蜜多行，二者、菩提分法行，三者、神通行，四者、成熟有情行應知。

本地分中菩薩地第三持究竟瑜伽處建立品第五之一

【H3 後建立攝3】

【I1 標】

辛三、後建立攝3　壬一、標

依如來住及依如來到究竟地，諸佛世尊有百四十不共佛法。

【I2 列】

壬二、列

謂諸如來三十二大丈夫相、八十隨好、四一切種清淨、十力、四無所畏、三念住、三不護、大悲、無忘失法、永害習氣，及一切種妙智。

【I3 釋2】

【J1 別顯10】

【K1 諸相隨好2】

【L1 果攝2】

【M1 列相好2】

【N1 三十二相2】

【O1 徵】

壬三、釋2　癸一、別顯10　子一、諸相隨好2　丑一、果攝2　寅一、列相好2　卯一、三十二相2　辰一、徵

云何如來三十二種大丈夫相？

【O2 列】

辰二、列

一者、具大丈夫足善安住等案地相，是大丈夫大丈夫相。二者、於雙足下現千輻輪，轂輞眾相無不圓滿。三者、具大丈夫纖長指相。四者、足跟趺長。 五者、手足細軟。六者、手足網縵。七者、立手摩膝。八者、瑿泥耶腨。九者、身不僂曲。十者、勢峰藏密。十一者、身相圓滿如諾瞿陀。十二者、常 光一尋。十三者、身毛上分。十四者、身諸毛孔一一毛生，如紺青色螺文右旋。十五者、身皮金色。十六者、身皮細滑，塵垢不著。十七者、於其身上兩手、兩足、兩肩及項七處皆滿。十八者、其身上半如師子王。十九者、肩善圓滿。二十者、髆間充實。二十一者、身分洪直。二十二者、具四十齒，皆悉齊平。二十三者、其齒無隙。二十四者、其齒鮮白。二十五者、頷如師子。二十六者、其舌廣薄，若從口出，普覆面輪及髮邊際。二十七者、於諸味中得最上味。二十八者、得大梵音，言辭哀雅能悅眾意，譬若羯羅頻迦之音，其聲雷震猶如天鼓。二十九者、其目紺青。三十者、睫如牛王。三十一者、其頂上現烏瑟膩沙。三十二者、眉間毫相其色光白，螺文右旋，是大丈夫大丈夫相。

【N2 八十隨好3】

【O1 徵】

卯二、八十隨好3　辰一、徵

云何如來八十隨好？

【O2 列2】

【P1 於下身分六十隨好】

辰二、列2　巳一、於下身分六十隨好

謂兩手足具二十指及以節爪并皆殊妙，是即名為二十隨好。兩手、兩足表裏八處，手四、足四并皆殊妙，是即名為八種隨好。兩踝、膝、股六處殊妙，是即名為六種隨好。兩臂、肘、腕六處殊妙，是即名為六種隨好。腰、縫殊 妙，各一隨好。兩核殊妙，為二隨好。陰藏殊妙，為一隨好。兩臀殊妙，為  二隨好。臗、臚、臍三并皆殊妙，各一隨好。兩脅、腋、乳并皆殊妙，為六隨好。腹、胸、項、脊，各一隨好。如是所說，除頸已上，於下身分六十隨好。

於下身分六十隨好者：前說腰、縫殊妙，為二隨好；腹、胸、項、脊，為四隨好。并餘所說，故成六十。

【P2 從頭以下二十隨好】

巳二、從頭以下二十隨好

上下齒鬘并皆殊妙，為二隨好。[齒*虛]齶殊妙，為一隨好。兩唇眷屬并皆殊妙，為二隨好。頤善圓滿，為一隨好。兩頰圓滿善安其所，為二隨好。兩目眷屬并皆殊妙，為二隨好。兩眉殊妙，為二隨好。其鼻二孔并皆殊妙，為二隨好。其額殊妙，為一隨好。角鬢、兩耳并皆殊妙，為四隨好。頭髮殊妙，為一隨好。如是所說，從頸已上二十隨好。

【O3 結】

辰三、結

前有六十，後有二十，總合說為八十隨好。

【M2 簡差別2】

【N1 辨已得等4】

【O1 初獲異熟】

寅二、簡差別2　卯一、辨已得等4　辰一、初獲異熟

如是諸相及諸隨好，若諸菩薩始入淨勝意樂地時，已得異熟。

【O2 殊勝清淨】

辰二、殊勝清淨

從此已上，諸相隨好，展轉獲得殊勝清淨。

已得異熟等者：相及隨好，菩薩始入地時，創初獲得，名得異熟。由是菩薩異熟相故，如下自說。如是相好，菩薩若在種性地中，唯有種子依身而住。菩薩若在勝解行地，始能修彼能得方便。菩薩若在清淨增上意樂地中，乃名為得。菩薩若在諸餘上地，如是相好轉勝清淨。此應準知。

【O3 一切圓滿】

辰三、一切圓滿

當知乃至坐菩提座，方乃證得其餘所有四一切種妙清淨等不共佛法，善淨圓滿。

四一切種妙清淨等不共佛法等者：謂一切種所依清淨、一切種所緣清淨、一切種心清淨、一切種智清淨，是名四一切種清淨。等言，等取十力等不共佛法。此中義顯，相好及餘一切不共佛法，於佛果位，說名善淨圓滿。如下自說，若在如來到究竟地，當知相好善淨無上故。先菩薩時亦已成就，然是下劣，故不建立。

【O4 下劣成就】

辰四、下劣成就

若下劣者，先菩薩時亦已成就。

【N2 辨其資糧2】

【O1 無差別】

卯二、辨其資糧2　辰一、無差別

始從清淨勝意樂地，一切所有菩提資糧無有差別，能感一切相及隨好。

【O2 有差別2】

【P1 標】

辰二、有差別2　巳一、標

又此一切菩提資糧略有二種，謂去菩提若遠、若近。

【P2 釋2】

【Q1 遠】

巳二、釋2　午一、遠

此中遠者，謂未獲得諸相、隨好異熟果時。

【Q2 近】

午二、近

所言近者，謂初獲得諸相、隨好異熟果時，或從此上，展轉獲得殊勝清淨。

【L2 因攝3】

【M1 出由業因2】

【N1 廣相似業3】

【O1 標】

丑二、因攝3　寅一、出由業因2　卯一、廣相似業3　辰一、標

又薄伽梵由所化力，為眾宣說造種種業，感得如是相、隨好果。

【O2 徵】

辰二、徵

何以故？

【O3 釋3】

【P1 總說因緣】

辰三、釋3　巳一、總說因緣

所化有情於其種種惡業現行深生喜樂。如是種種現行惡業是所對治，感相、隨好種種善業是能對治。彼聞如是種種殊勝大果勝利，便於如是大果勝利深生愛樂；由是因緣，當離諸惡，當修諸善，是故為說。

【P2 別廣諸相2】

【Q1 指】

巳二、別廣諸相2　午一、指

廣如諸相素怛纜說。

【Q2 列27】

【R1 足下善安住相】

午二、列27　未一、足下善安住相

謂諸菩薩，於戒禁忍及惠捨中善安住故，感得足下善安住相。

【R2 足下千輻輪相】

未二、足下千輻輪相

於其父母種種供養，於諸有情諸苦惱事種種救護，由往來等動轉業故，感得足下千輻輪相。

【R3 纖長指相】

未三、纖長指相

於他有情遠離損害及不與取；於諸尊長先語省問，恭敬、禮拜、合掌、起迎，修和敬業；於他有情深心所喜所愛財位不令乏短；及能摧伏自憍慢故；感大丈夫纖長指相。

【R4 足跟趺長】

未四、足跟趺長

即上所說感三相業，總能感得足跟趺長，是前三相所依止故。

【R5 手足網縵】

未五、手足網縵

由四攝事，攝諸尊長，是故感得手足網縵。

【R6 手足細軟】

未六、手足細軟

奉施尊長塗身、按摩、沐浴、衣服，是故感得手足細軟。

【R7 立手摩膝】

未七、立手摩膝

修諸善法不生喜足，令諸善法展轉增長，是故感得立手摩膝。

【R8 瑿泥耶腨】

未八、瑿泥耶腨

自於正法如實攝受，令得究竟，廣為他說；及正為他善作給使；是故感得瑿泥耶腨。

【R9 身不僂曲】

未九、身不僂曲

於其正法漸次等顯續索轉故，於身語意種種惡業皆能止息，

於其正法漸次等顯續索轉故者：此中等顯，謂遍開示。攝異門分說：遍開示者，謂無間演說，不作師拳，無所隱覆。（陵本八十三卷十二頁6312）又自覺了法已等相續起，名續索轉。

於疾病者卑屈瞻侍，給施良藥，病力羸頓能正策舉，飲食知量，於諸欲中曾不低下，是故感得身不僂曲。

於諸欲中曾不低下者：謂於諸欲不生貪故，不為諸欲所制伏故。

【R10 勢峰藏密】

未十、勢峰藏密

於被他擯無依有情，以法以正慈悲攝受，修習慚愧，施他衣服，是故感得勢峰藏密。

【R11 身相圓滿如諾瞿陀】

未十一、身相圓滿如諾瞿陀

於身語意能自防禁，於自攝受及諸飲食皆善知量，施病醫藥，於不平等事業攝受及不平等所受用中皆不隨轉，於界互違能令隨順，是故感得身相圓滿如諾瞿陀。

【R12 身毛上分】

未十二、身毛上分

由業感得立手摩膝，即能感得身毛上分。

【R13 毛紺青色螺文右旋】

未十三、毛紺青色螺文右旋

自善觀察，親近明智，能思微義，尊所居處能淨修治，敷舉沐浴。唯一住 故，依一友故，入微義故，草葉等穢能蠲除故，又能除去客塵垢故，感身毛孔一一毛生，如紺青色螺文右旋。

唯一住故等者：聞所成地中說：善法可愛生展轉住。謂於善法不放逸者，於現法中乃至能得般涅槃故，於後法中往善趣故，多有所作。（陵本十三 卷二十二頁1160）即依此義，名唯一住。一種佛教所應知處所建立故，此釋前說自善觀察。依止善友，不依惡友，名依一友，此釋前說親近明智。審諦思惟如其所聞、如所究達諸法道理，名入微義，此釋前說能思微義。草座、葉座及餘敷具，由能修治，名能蠲除草葉等穢及客塵垢。謂由數數翻舉蠲除彼穢，及由沐浴去彼塵垢故，此釋前說尊所居處能淨修治，敷舉沐浴。

【R14 身皮金色常光一尋】

未十四、身皮金色常光一尋

能施悅意發喜飲食、騎乘、衣服、莊嚴具等資身什物，離諸忿恚，是故感得身皮金色、常光一尋。

【R15 身皮細滑塵垢不著】

未十五、身皮細滑塵垢不著

由此業感身諸毛孔一一毛生，當知即此復能感得身皮細滑，塵垢不著。

【R16 於其身上七處皆滿】

未十六、於其身上七處皆滿

以其廣多上妙清淨餚饌飲食，惠施大眾皆令充足，由此感得於其身上七處皆滿。

【R17 其身上半如師子王】

未十七、其身上半如師子王

於諸有情隨所生起如法所作，能為上首而作助伴，離於我慢，無諸獷悷，能為有情遮止無利，安立有利，由此感得其身上半如師子王。於一切事稟性勇決，如師子故。

【R18 肩善圓滿髆間充實】

未十八、肩善圓滿髆間充實

即由此業，當知復感肩善圓滿、髆間充實。

【R19 身分洪直】

未十九、身分洪直

由此業感纖長指相，復即感得身分洪直。

【R20 具四十齒齊平無隙】

未二十、具四十齒齊平無隙

遠離一切破壞親友離間語言，若諸有情已乖離者，能令和合，由此感得具四十齒皆悉齊平，其齒無隙。

【R21 其齒鮮白】

未二十一、其齒鮮白

修欲界慈，思惟法義，由此感得其齒鮮白。

修欲界慈者：謂修慈無量定對治瞋恚，此對治已，出離欲界，是故說言修欲界慈。

【R22 頷如師子】

未二十二、頷如師子

若諸有情有所希冀，隨其所樂，正捨珍財，由此感得頷如師子。

【R23 於諸味中得最上味】

未二十三、於諸味中得最上味

視諸有情猶如己子，愛念救護，淨信哀愍，給施醫藥澄淨無穢，由此感得於諸味中得最上味。施法味故，嘗法味故，能淨修治變壞味故。

施法味故等者：此施法味，釋前愛念救護，為彼說法，令得義利故。此嘗法味，釋前淨信哀愍，令於聖教生淨信故。此能淨修治變壞味，釋前給施醫藥澄淨無穢，謂以此法究竟能治內心病故。言變壞味者，義顯煩惱令心變壞，為變壞苦之所逼觸故。

【R24 頂現烏瑟膩沙舌覆面輪】

未二十四、頂現烏瑟膩沙舌覆面輪

於離殺等五種學處，能自受護，亦勸他受。

於離殺等五種學處等者：聲聞地說：阿羅漢苾芻諸漏永盡，不能習近五種處所。一者、不能故思殺害諸眾生命，二者、不能不與而取，三者、不能行非梵行習婬欲法，四者、不能知而妄語，五者、不能貯蓄受用諸欲資具。（陵本三十四卷二十六頁2813）此亦名為永斷五支。此五處所，名離殺等五種學處。受謂攝受，護謂防護。決擇分中說有攝受律儀、防護律儀，差別應知。（陵本五十三卷四頁4219）

修悲心故，於大法受能正行故，由此感得其頂上現烏瑟膩沙、其舌廣薄普覆面輪。

修悲心故等者：此修悲心，釋前於離殺等五種學處。由修悲心，遠離損害有情諸邪行故。菩薩發心，能為無上菩提根本，亦是大悲之所等流，名大法受。共自他利，名能正行，此釋前說能自受護，亦勸他受。

【R25 音若頻迦聲如天鼓】

未二十五、音若頻迦聲如天鼓

常修諦語、愛語、時語，及以法語，由是因緣，得大梵音，言辭哀雅能悅眾 意，譬若羯羅頻迦之音，其聲雷震猶如天鼓。

【R26 其目紺青睫如牛王】

未二十六、其目紺青睫如牛王

普於世間恆常修習慈心悲哀，如父如母，由此感得其目紺青、睫如牛王。

【R27 毫相光白螺文右旋】

未二十七、毫相光白螺文右旋

於有德者如實讚歎稱揚其美，由此感得眉間毫相其色光白，螺文右旋。

【P3 結由淨戒2】

【Q1 總感一切】

巳三、結由淨戒2　午一、總感一切

如是一切三十二種大丈夫相無有差別，當知皆用淨戒為因而能感得。何以故？若諸菩薩毀犯淨戒，尚不能得下賤人身，何況能感大丈夫相。

【Q2 說攝頂相】

午二、說攝頂相

當知此中，其頂上現烏瑟膩沙，及以如來無見頂相，合立一種大丈夫相。離此更無別可得故。如是且說能感相似三十二相種種業因廣建立已。

【N2 略說善修2】

【O1 別辨相3】

【P1 標】

卯二、略說善修2　辰一、別辨相3　巳一、標

復次，略說在家、出家二分菩薩，所有四種善修事業，當知能感一切相好。

四種善修事業者：謂諸菩薩，於六波羅蜜多決定修作、委悉修作、恆常修作、無罪修作，是名四種善修事業。如分品釋應知。（陵本四十七卷六頁3749）

【P2 釋4】

【Q1 決定修作】

巳二、釋4　午一、決定修作

謂於此中決定修作，能感足下善安住相。

【Q2 委悉修作】

午二、委悉修作

委悉修作，能感足下千輻輪相、立手摩膝、手足網縵、身皮細滑、於其身上 七處皆滿、肩善圓滿、髆間充實、身分洪直、其舌廣薄。

【Q3 恆常修作】

午三、恆常修作

恆常修作，感纖長指、足跟趺長、身不僂曲、其身圓滿如諾瞿陀、其齒無隙。

【Q4 無罪修作2】

【R1 標】

午四、無罪修作2　未一、標

無罪修作，能感餘相。

【R2 釋8】

【S1 於諸有情無損加行】

未二、釋8　申一、於諸有情無損加行

當知此中，於諸有情無損加行，由此能感手足細軟、身皮細滑。

【S2 於善加行次第應時】

申二、於善加行次第應時

於諸善中次第加行、應時加行，由此感得瑿泥耶腨。

【S3 歡喜淨心現行諸善】

申三、歡喜淨心現行諸善

深生歡喜，極光淨心現行諸善，由此感得常光一尋、身皮金色、其齒鮮白、眉間白毫。

【S4 無依修善覆藏己德】

申四、無依修善覆藏己德

不依稱譽聲頌修善，覆藏己德，由此能感勢峰藏密。

【S5 所修善根迴向菩提】

申五、所修善根迴向菩提

所修善根迴向菩提，由此感得身毛上分、具四十齒皆悉齊平、於諸味中得最上味、其頂上現烏瑟膩沙。

【S6 修善無厭無劣加行】

申六、修善無厭無劣加行

修善無厭無劣加行，由此感得其身上分如師子王、頷如師子。

【S7 利諸有情平等瞻視】

申七、利諸有情平等瞻視

於諸有情，以利益心平等瞻視，得齒齊平、目紺青色、睫如牛王。

【S8 於下劣善不生喜足】

申八、於下劣善不生喜足

於下劣善不生喜足，起勝加行，由此因緣，得大梵音，言辭哀雅能悅眾意，譬若羯羅頻迦之音，其聲雷震猶如天鼓。

【P3 結】

巳三、結

如是四種善修事業，能得菩薩三十二種大丈夫相殊勝清淨。

【O2 總建立3】

【P1 依地辨5】

【Q1 種性地】

辰二、總建立3　巳一、依地辨5　午一、種性地

當知如是三十二種大丈夫相、八十隨好，菩薩若在種性地中，唯有種子依身而住。

【Q2 勝解行地】

午二、勝解行地

菩薩若在勝解行地，始能修彼能得方便。

【Q3 淨意樂地】

午三、淨意樂地

菩薩若在清淨增上意樂地中，乃名為得。

【Q4 諸餘上地】

午四、諸餘上地

菩薩若在諸餘上地，如是相好轉勝清淨。

【Q5 如來地】

午五、如來地

若在如來到究竟地，當知相好善淨無上。

【P2 明廢立】

巳二、明廢立

如是諸相是有色故，劣中勝品諸有情類易了知故，雖有一切不共佛法皆得名為大丈夫相，唯立此為大丈夫相。

【P3 釋得名】

巳三、釋得名

又即如是三十二種大丈夫相，由所依性能任持故，由極殊妙令端嚴故，說名隨好。

【M2 料簡福聚2】

【N1 略舉能感6】

【O1 一毛孔處】

寅二、料簡福聚2　卯一、略舉能感6　辰一、一毛孔處

又於此中以要言之，一切有情福聚量等爾所福聚，能感如來一毛孔處。

一切有情福聚量等爾所福聚者：感人天生一切有情自體福德因緣，是名一切有情福聚。今說如有情量所有福聚，名彼量等爾所福聚。

【O2 一種隨好】

辰二、一種隨好

乃至一切所有毛孔隨入福聚爾所福聚，能感如來一種隨好。

一切所有毛孔隨入福聚者：此中毛孔，謂於如來。前說一切有情福聚，能感如來一毛孔處，今即以彼有情福聚，增說乃至如來一切所有毛孔，是名隨入福聚。

【O3 一丈夫相】

辰三、一丈夫相

乃至一切所有隨好隨入福聚，增至百倍爾所福聚，能感如來相中一相。

【O4 眉間白毫】

辰四、眉間白毫

乃至一切所有諸相隨入福聚，除白毫相、烏瑟膩沙，增至千倍爾所福聚，能感如來眉間白毫。

【O5 無見頂相】

辰五、無見頂相

乃至白毫隨入福聚，增至百千倍爾所福聚，能感如來其頂上現烏瑟膩沙無見頂相。

【O6 大法螺相】

辰六、大法螺相

乃至白毫隨入福聚，增至俱胝百千倍數爾所福聚，能感如來諸相、隨好所不攝餘大法螺相。由此法螺隨如來欲發大音聲，普能遍告無邊無際諸世界中所化有情。

【N2 總顯圓滿】

卯二、總顯圓滿

如是無量福德資糧修證圓滿，能感如來不可思議、無上無等、遍一切種最極圓滿所攝自體。

【M3 釋名無量3】

【N1 標】

寅三、釋名無量3　卯一、標

又此能感諸相、隨好無量善業，當知略由三因緣故，說名無量。

【N2 釋3】

【O1 時無量】

卯二、釋3　辰一、時無量

謂經於三無數大劫，無間修習乃圓證故，名時無量。

【O2 意樂無量】

辰二、意樂無量

於諸有情無量利益安樂意樂增上緣力所集成故，名為妙善意樂無量。

【O3 品無量】

辰三、品無量

無量善業差別品類所集成故，名品無量。

【N3 結】

卯三、結

故言無量福德資糧修習圓證，能起如來諸相、隨好。

【K2 四一切種清淨3】

【L1 徵】

子二、四一切種清淨3　丑一、徵

云何如來四一切種清淨？

【L2 列】

丑二、列

一者、一切種所依清淨，二者、一切種所緣清淨，三者、一切種心清淨，四者、一切種智清淨。

【L3 釋4】

【M1 所依清淨】

丑三、釋4　寅一、所依清淨

云何一切種所依清淨？謂一切煩惱品麤重并諸習氣，於自所依無餘永滅；又於自體，如自所欲取住捨中自在而轉；是名一切種所依清淨。

【M2 所緣清淨】

寅二、所緣清淨

云何一切種所緣清淨？謂於種種若化、若變、若所顯現一切所緣皆自在轉，是名一切種所緣清淨。

若化若變若所顯現者：若化、若變，此說神境智通所緣。若所顯現，此說所餘一切智通所緣應知。

【M3 心清淨】

寅三、心清淨

云何一切種心清淨？謂如前說一切心麤重永滅離故，又於心中一切種善根皆積集故，是名一切種心清淨。

【M4 智清淨】

寅四、智清淨

云何一切種智清淨？謂如前說一切無明品麤重永滅離故，又遍一切所知境中智無障礙、智自在轉，是名一切種智清淨。

【K3 十力4】

【L1 徵】

子三、十力4　丑一、徵

云何如來十力？

【L2 列】

丑二、列

一者、處非處智力，二者、自業智力，三者、靜慮解脫等持等至智力，四者、根勝劣智力，五者、種種勝解智力，六者、種種界智力，七者、遍趣行智力，八者、宿住隨念智力，九者、死生智力，十者、漏盡智力。

【L3 指】

丑三、指

如是十種如來智力，當知廣如十力經說。

【L4 釋2】

【M1 別顯2】

【N1 釋名如來】

丑四、釋2　寅一、別顯2　卯一、釋名如來

當知此中，諸有所言、所說、所宣，一切如實皆無虛妄，故名如來。

【N2 釋其十力10】

【O1 處非處智力2】

【P1 別釋名2】

【Q1 辨處非處2】

【R1 處】

卯二、釋其十力10　辰一、處非處智力2　巳一、別釋名2　午一、辨處非處2　未一、處

淨不淨果非不平等，如實轉因，是名為處，亦名建立、亦名為依、亦名為起。

淨不淨果非不平等如實轉因者：淨不淨業能感淨不淨果，如是因果非不平等。即以此因為依處故，如實智生，由是說言如實轉因。若諸如來應正等覺，如實了知，能正宣說，名處智力。

【R2 非處】

未二、非處

淨不淨果不平等因，與上相違，是名非處。

淨不淨果不平等因等者：若執非因以為是因，是名不平等因。即以此因為依處故，顛倒智生，不如實轉，由是說言與上相違。若諸如來應正等覺，於此非處如實了知，能正宣說，名非處智力。

【Q2 明智力性2】

【R1 智4】

【S1 標如實】

午二、明智力性2　未一、智4　申一、標如實

遠離一切增上慢智，說名如實。

【S2 釋離慢】

申二、釋離慢

若一切智、若無滯智、若清淨智，當知說名遠離一切增上慢智。

若一切智等者：於一切界、一切事、一切品、一切時智無礙轉，名一切智。暫作意時，遍於一切無礙速疾無滯智轉。不由數數作意思惟，依一作意遍了知故，名無滯智。一切煩惱并諸習氣畢竟斷故，名清淨智。義如菩提品說。（陵本三十八卷一頁3099）

【S3 指諸句】

申三、指諸句

如是一切智等諸句，當知如前最極無上菩提品記。

【S4 釋次第】

申四、釋次第

數之次第最居其首，故名第一。

【R2 力】

未二、力

以無上故，

以無上故者：義顯於大眾中正獅子吼，故名無上，此即初義釋名為力。

與一切種饒益一切有情功能具相應故，畢竟勝伏一切魔怨大威力故，說名為力。

與一切種饒益一切有情功能具相應故者：饒益有情有十一相，名一切種。如戒品饒益有情戒說應知。

【P2 總顯義2】

【Q1 釋眾德5】

【R1 名大涅槃】

巳二、總顯義2　午一、釋眾德5　未一、名大涅槃

攝受如實圓證因故，如其所欲皆能現行自在轉故，說名成就最上涅槃。以無上故，說名為大。

攝受如實圓證因故等者：決擇分說：若聖弟子將入無餘涅槃界時，所有一切善及無記諸法種子皆被損害。（陵本五十一卷十八頁4131）如來涅槃，當知不爾。一切善法種子不被損害，是名攝受如實圓證之因；及能轉得內緣自在，名如所欲自在而轉；如是說名成就最上涅槃。以無上故，名大涅槃。

【R2 名仙尊位】

未二、名仙尊位

八支聖道所證得故，遠離一切災患畏故，名仙尊位。

【R3 名自知】

未三、名自知

能自了知自所證故，說名自知。

【R4 名轉梵輪】

未四、名轉梵輪

既自證已，由哀愍心，廣為有情等開示故，名轉梵輪。何以故？謂諸如來有 是增語，說名為梵，亦名寂靜、亦名清涼。最初能轉，從此已後餘復為餘，如是展轉梵所推運，周旋一切有情眾中，故名梵輪。

【R5 名師子吼】

未五、名師子吼

自顯墮在最上施設無上大師圓滿攝故；能說彼道對治一切餘邪道故；於道怨敵異論現前無怯弱故；為欲勝伏一切他論，宣揚廣大無上論故；名大眾中正師子吼。

【Q2 明略攝2】

【R1 第一義】

午二、明略攝2　未一、第一義

以要言之，當知此中，顯發、辯了、施設、開示自利行滿，利他行滿，自利利他圓滿不共。

以要言之等者：此中結顯前說三種略義。自利行滿，結顯經說成就最上涅槃。利他行滿，結顯經說能轉梵輪。自利利他圓滿不共，結顯經說於大眾中正師子吼。

【R2 第二義】

未二、第二義

復有異門。此中略義，謂所應得勝方便。此勝方便，一切眾會隨所樂欲，或天或人一切皆從我所獲得此勝方便。如病除愈，當知此顯自知已得大安隱  處。如彼疾病除愈方便，當知此顯轉於梵輪。如遮一切邪醫，自稱顯己決定能愈眾疾，當知此顯於大眾中正師子吼。

復有異門等者：此中更顯三種略義，名有異門。究竟自義所應證法，名所應得。能得彼法決定勝道，名勝方便。此勝方便皆由如來現等覺已，能正宣說，令聖弟子一切正士，皆乘此法而得出離，由是說言一切皆從我所獲得。如是總顯前說三種略義。下更分別，如文可悉。此中自知已得大安隱處，即前所說成就最上涅槃應知。

【O2 自業智力2】

【P1 別辨業7】

【Q1 時分攝】

辰二、自業智力2　巳一、別辨業7　午一、時分攝

若有諸業已作、已增、已滅，名為過去。若有諸業非是已作、已增、已滅，亦非正作，而是當作，名為未來。若有諸業非是已作、已增、已滅，而是正作、正造、正為，名為現在。

【Q2 品類攝】

午二、品類攝

如是諸業品類差別復有三種。所謂身業、語業、意業。

【Q3 分位加行攝2】

【R1 分位】

午三、分位加行攝2　未一、分位

法受分別復有四種，如前廣說。謂有法受得現世樂，後苦異熟，乃至廣說。

【R2 加行】

未二、加行

又此諸業現法當來有益無益加行差別，如應當知。

法受分別等者：謂有法受，現在受樂，於當來世受苦異熟；或有法受，現在受苦，於當來世受樂異熟；或有法受，現在受樂，於當來世受樂異熟；或有法受，現在受苦，於當來世受苦異熟；如是名為四種法受。由此諸業，或有此世能為利益，非於他世；或有他世能為利益，非於此世；或有此世及於他世俱為利益；或有此世及於他世俱非利益；如是名為四種加行差別。義如自他利品中說應知。（陵本三十五卷十九頁2890）

【Q4 方所攝】

午四、方所攝

若所造業依此方所，是名為處。

【Q5 依處攝】

午五、依處攝

若所造業以有情數、非有情數為所依事，是名為事。

【Q6 因緣攝】

午六、因緣攝

若所造業以不善根、或以善根為因緣起，是名為因。

【Q7 過患功德攝】

午七、過患功德攝

若所造業感愛非愛過失功德相應諸果，是名異熟。

【P2 結略義】

巳二、結略義

如是略說一切時分、一切品類、一切分位加行差別、一切方所、一切依處、一切因緣、一切過患及與功德。於此一切種類差別，皆如實知，是名如來自業智力。除此無有若過若增。

如是略說一切時分等者：前說過去、未來、現在，是名一切時分。身語意業，是名一切品類。法受分別，及與諸業加行差別，是名一切分位加行差別。餘易了知。

【O3 靜慮解脫等持等至智力2】

【P1 說靜慮等2】

【Q1 別釋種類2】

【R1 靜慮解脫】

辰三、靜慮解脫等持等至智力2　巳一、說靜慮等2　午一、別釋種類2　未一、靜慮解脫

有四靜慮、有八解脫，即由如是靜慮、解脫，心有堪能，心得自在，隨所樂事皆能成辦。

【R2 等持等至3】

【S1 標名】

未二、等持等至3　申一、標名

若隨彼彼色類差別三摩地相而入定時，當知說名等持、等至。

若隨彼彼色類差別三摩地相等者：謂隨彼彼有色有情差別，定心所起諸所緣相，即此所說三摩地相，由是說名等持、等至。謂如有尋有伺、無尋唯伺、無尋無伺，是此所說等持差別。又如八勝處三摩鉢底及十遍處三摩鉢底一分，是此所說等至差別。如是一切有色諸定，皆此等持、等至所攝應知。

【S2 引教】

申二、引教

如說世尊隨此色類三摩地相而入定時，如其定心，大光普照一切梵世妙音說法，但聞其聲，都無所見，乃至廣說。

【S3 結義】

申三、結義

如是如來隨欲顯示彼彼事義，或共世間、不共世間，隨此色類三摩地相而入定時，速疾能辦。

【Q2 顯無過增】

午二、顯無過增

當知此中，即由靜慮、解脫勢力，心得自在。心自在故，依止於心，隨所樂事一切成辦。齊此名為修靜慮者一切所作，除此無有若過若增。如來於此靜慮所作一切種類，皆如實知，是故唯說靜慮、解脫、等持、等至。

【P2 說得彼智2】

【Q1 別辨相3】

【R1 於未得得2】

【S1 舉雜染】

巳二、說得彼智2　午一、別辨相3　未一、於未得得2　申一、舉雜染

又若略說此靜慮等有二雜染。一者、為得所未得中障礙雜染，謂無方便善巧加行，及以諸蓋隨一現行。二者、已得所應得中自地雜染，謂煩惱纏及以隨眠。

【S2 例清淨】

申二、例清淨

如是清淨復有四種。與上相違，應知其相。

如是清淨復有四種等者：前二雜染有四差別，如文可知。今說清淨與彼相違，亦有四種，故作是說。

【R2 於彼假名】

未二、於彼假名

又即如是諸靜慮等種種引發假立名字，隨其色類如應安立，是名建立。

種種引發假立名字者：謂由種種假立名字，能正引發諸靜慮等故。

【R3 於彼增進邊際】

未三、於彼增進邊際

又即如是諸靜慮等具證得已，後更勝進修習圓滿，得隨所欲、得無艱難、得無梗澀，是名清淨。

【Q2 結略義】

午二、結略義

如來於此，如其未得、如其已得，於所得中，若劣、若勝、若彼假名、若彼所有增進邊際，如是一切皆如實知，故說如來普於一切靜慮、解脫、等持、等至，得無上智。

如其未得等者：此中未得，結顯前說障礙雜染。於所得中，若劣，結顯前說自地雜染；若勝，結顯前說四種清淨。餘易可知。

【O4 根勝劣智力】

辰四、根勝劣智力

如所成熟修證圓滿，信等五根成軟中上，當知是名諸根勝劣。

如所成熟等者：應可成熟補特伽羅，名所成熟。成熟品說：住聲聞種姓，於聲聞乘應可成熟。住獨覺種姓，於獨覺乘應可成熟。住佛種姓，於無上乘應可成熟。（陵本三十七卷二十頁3076）今說如其聲聞、獨覺及佛種姓，信等五根有軟中上三種差別，依此建立諸根勝劣。

【O5 種種勝解智力】

辰五、種種勝解智力

若從他信以為其先，或觀諸法以為其先，成軟中上愛樂印解，當知是名種種勝解。

【O6 種種界智力】

辰六、種種界智力

若廣建立種種種性，或諸聲聞所有種性，或諸獨覺所有種性，或諸如來所有種性，或有種種不定種性，或貪等行差別道理，乃至有情八十千行，當知此中名種種界。

【O7 遍趣行智力2】

【P1 釋名3】

【Q1 第一義】

辰七、遍趣行智力2　巳一、釋名3　午一、第一義

若即如是諸趣入門隨順正行，如貪行者修不淨觀，如聲聞地已廣宣說。當知此等名遍趣行。

【Q2 第二義】

午二、第二義

復有異門。謂趣一切五趣之行，當知此等名遍趣行。

【Q3 第三義】

午三、第三義

復有異門。謂依種種黨類差別，更互相違，各各異見、異欲諍論、互相違背諸外道類，即諸沙門、或婆羅門所有諸行；或餘一切品類差別此世他世無罪趣行；當知此等名遍趣行。

【P2 指說】

巳二、指說

如迦羅摩經等廣說。

或餘一切品類差別等者：此說三乘聖道趣涅槃行，名為此世他世無罪趣行。望前外道沙門、或婆羅門，名餘一切品類差別，此是內法凡聖補特伽羅攝故。顯揚論說：遍趣行智力，謂於一切相乘出離差別中無礙智性。（顯揚論四卷八頁31,499a）與此義同。

【O8 宿住隨念智力2】

【P1 標】

辰八、宿住隨念智力2　巳一、標

若於種種有情眾中，謂於東方南西北方，種種名字假設安立品類差別。

若於種種有情眾中等者：諸有情眾有六十二，如意地說。（陵本二卷十八頁169）是名種種。於此有情諸方名字施設有異，是名假設安立品類差別。

隨先過去所有自體八言說句差別類中，隨念六種略所行行，有無量種宿住隨念。

【P2 釋2】

【Q1 別辨相3】

【R1 言說行相2】

【S1 八言說句2】

【T1 徵】

巳二、釋2　午一、別辨相3　未一、言說行相2　申一、八言說句2　酉一、徵

何等名為八言說句？

【T2 列】

酉二、列

謂如是名、如是生類、如是種姓、如是飲食、如是領受苦樂差別、如是長壽、如是久住、如是所有壽量邊際。

如是長壽等者：此中三種，皆是壽量差別略行所攝。有情壽量種種非一，由此說言如是長壽。有情年齒或少、或中、或老，住有差別，由此說言如是久住。若阿羅漢、若諸有學，於現法中定般涅槃；若諸異生住最後有；由此說言如是所有壽量邊際。義如決擇分說。（陵本五十二卷十頁4178）

【S2 六種略行2】

【T1 徵】

申二、六種略行2　酉一、徵

何等名為隨言說句六種略行？

【T2 列】

酉二、列

一者、呼召假名，二者、剎帝利等色類差別，三者、父母差別，四者、飲食方軌，五者、興盛衰損，六者、壽量差別。

【R2 差別標說6】

【S1 呼召假名】

未二、差別標說6　申一、呼召假名

由諸世間依憑如是八言說句、六種略行，於自於他起言起說：此是我名，此是彼名。

【S2 色類差別】

申二、色類差別

我是剎帝利，彼是剎帝利。我是婆羅門、吠舍、戍達羅，彼是婆羅門、吠舍、戍達羅。

【S3 父母差別】

申三、父母差別

此是我母，此是彼母。如說其母，父亦如是。

【S4 飲食方軌】

申四、飲食方軌

我食如是色類飲食，所謂酪、漿、羹、飯、糜等。彼食如是色類飲食，乃至廣說。

【S5 興盛衰損】

申五、興盛衰損

我有如是色類興衰差別而轉，彼有如是色類興衰差別而轉。

【S6 壽量差別】

申六、壽量差別

我住如是色類年齒，所謂或少、或中、或老。彼住如是色類年齒，乃至廣說。

【R3 隨念邊際】

未三、隨念邊際

唯有爾所隨先過去所有自體八言說句差別類中六種略行，過此無有餘言說句及以略行。是故唯於如是品類發起隨念，更無有增。

【Q2 結略義】

午二、結略義

即於此中，若言說行所有行相，若言說句所有標說，及即於此隨起憶念，是故說言并相、并說皆能隨念。

若言說行所有行相等者：前說六種略所行行，名言說行所有行相。依言說句起言起說，名言說句所有標說。

【O9 死生智力2】

【P1 出能見3】

【Q1 名天眼】

辰九、死生智力2　巳一、出能見3　午一、名天眼

此中靜慮說名天住。眼依彼故，是彼果故，彼攝受故，名為天眼。

此中靜慮說名天住等者：聲聞地說：言天住者，謂諸靜慮、諸無色住。（陵本三十四卷二十五頁2809）今於此中釋名天眼，唯取靜慮名為天住，為顯此眼依靜慮起，是靜慮果，復為靜慮所攝受故。

【Q2 名極淨】

午二、名極淨

是極圓滿、是善清淨靜慮果故，名極清淨。

【Q3 名超人2】

【R1 於修得】

午三、名超人2　未一、於修得

於其人中，所有名字皆不相似，是故說言超過於人。

於其人中所有名字等者：謂於人中說名肉眼，彼所行境有明、無障，乃可現前。天眼不爾，有障、無障、若明、若闇、若近、若遠皆可現前，由是說言皆不相似。

【R2 於生得】

未二、於生得

欲界天中亦有生得，名相似轉清淨天眼，人中亦無。

欲界天中亦有生得等者：此說欲界天中亦有天眼，然是生得，非靜慮果，是故名相似轉清淨天眼。為顯此亦超過於人，是故說言人中亦無。當知是義非此所說，非是如來天眼攝故。

【P2 明所見2】

【Q1 於死生時】

巳二、明所見2　午一、於死生時

諸有情類臨欲終沒，名為死時；住在中有，名為生時。

【Q2 於中有相3】

【R1 惡色好色別】

午二、於中有相3　未一、惡色好色別

趣黑闇者，由二種相，起如是類意生中有，如黑羺光及陰闇夜，故名惡色。趣明白者，由二種相，起如是類意生中有，如晴明夜及婆羅痆斯極鮮白衣，故名好色。

【R2 下劣勝妙別】

未二、下劣勝妙別

諸惡色者，說名為劣；諸好色者，說名為妙。

【R3 惡趣善趣別2】

【S1 總標能往】

未三、惡趣善趣別2　申一、總標能往

諸下劣者，名往惡趣；諸勝妙者，名往善趣。

【S2 別釋其相2】

【T1 惡趣攝2】

【U1 辨種種2】

【V1 若由此生2】

【W1 明作業2】

【X1 由壞戒】

申二、別釋其相2　酉一、惡趣攝2　戌一、辨種種2　亥一、若由此生2　天一、明作業2　地一、由壞戒

所有壞戒及彼等起，說名成就諸身語意三種惡行。

所有壞戒及彼等起等者：所受先壞，是名壞戒。由貪瞋癡為因緣故，能起身語不善業思，名彼等起。成就十種不善業道，名身語意三種惡行。

【X2 由壞見2】

【Y1 標二種】

地二、由壞見2　玄一、標二種

有二邪見。謂壞見者所成邪見，誹謗一切；及住彼意異品類者所成邪見，誹謗賢聖。如是皆名謗賢聖者。

有二邪見等者：此說邪見業道有二差別。如有一類大乘惡取空者，名壞見者所成邪見。又如外道空見論者，起如是見，立如是論：無有施與、無有愛養、無有祠祀，廣說乃至世間無有真阿羅漢。名住彼意異品類者所成邪見。如是二種差別應知。

【Y2 顯等起】

玄二、顯等起

由邪見故，計著邪因及以邪果；由此為緣，造作邪業。造邪業故，所有法受 或現受樂，於當來世受苦異熟；或現受苦，於當來世受苦異熟。是故復說起諸邪見業法受因。

起諸邪見業法受因者：謂起邪見、造作邪業及現法受，能為當來苦異熟因故。

【W2 結因緣】

天二、結因緣

彼雖成就其餘所有種種善法，而但由此往於惡趣，是故說言由此因緣。

【V2 若得生已受苦惱等2】

【W1 明得生緣2】

【X1 名身壞】

亥二、若得生已受苦惱等2　天一、明得生緣2　地一、名身壞

名色二種更互乖離，故名身壞。

【X2 名極死】

地二、名極死

一切死中，如是死者最極下劣，故名極死。

一切死中等者：謂善心死、不善心死、無記心死，名一切死。即於此中，不善心死者，將命終時，見亂色相，極重苦受逼迫於身，是故說名最極下劣。義如意地中說。（陵本一卷十四頁70）

【W2 明受諸苦3】

【X1 標體性】

天二、明受諸苦3　地一、標體性

為欲開示那落迦想，是故說言墮險惡趣。為欲開示自性體事，是故復須說那落迦。

【X2 釋名字】

地二、釋名字

由非法行、不平等行往趣於彼，故名為險。於此趣中，觸諸苦觸，長時種種猛利無間受諸苦惱平等出現，故名惡趣。墮下分故，大深坑故，難救拔故，甚可悲故，極下賤故，以大綺言常悲怨故，說名為墮。

【X3 明說意】

地三、明說意

由能發起上品厭離，是故唯說墮那落迦。

以大綺言常悲怨故者：謂由苦所逼惱，常發言音哀吟悲冤，名常悲怨。如是言音不能引義，故名綺言。

【U2 結略義】

戌二、結略義

當知此中，若由此生、若得生已，受諸苦惱；若受苦已，復起所餘自業所作種種眾苦，如是一切由此諸想之所顯示。

若由此生等者：前說邪見、業及法受，名由此生。墮險惡趣，受苦異熟，名得生已，受諸苦惱。於惡趣中，觸諸苦觸，長時種種猛利無間受諸苦惱平等出現，名受苦已，復起所餘自業所作種種眾苦。如是一切黑品因果等相，皆由前說諸差別名之所顯示。

【T2 善趣攝2】

【U1 例相違】

酉二、善趣攝2　戌一、例相違

與上相違，隨其所應一切白品，皆當了知。

【U2 辨差別】

戌二、辨差別

此差別者，善行為先所有諸趣，名為善趣。受極樂故，名樂世界。

【O10 漏盡智力3】

【P1 出所能治】

辰十、漏盡智力3　巳一、出所能治

一切諸漏所有隨眠無餘永斷，逮得能治勝無漏心、勝無漏慧，是其最勝增上心攝、增上慧攝。由漏盡故，說名無漏心、慧解脫。

【P2 明自內證】

巳二、明自內證

即此心、慧二種解脫，於最後有，說名內證第六神通，由依見道及依修道內所證故。

【P3 正能覺他2】

【Q1 釋】

巳三、正能覺他2　午一、釋

既自證已，如實了知，隨其所欲能為他說，是故說言於現法中自證通慧，具足開覺，我生盡等諸句差別。

【Q2 指】

午二、指

廣說如後攝異門分，應知其相。

我生盡等諸句差別者：謂我生已盡，梵行已立，所作已辦，不受後有，是名諸句差別。如攝異門分有二種釋應知。（陵本八十三卷十七頁6325）

瑜伽師地論科句披尋記卷第四十九

瑜伽師地論科句披尋記卷第五十

彌勒菩薩說

唐三藏沙門玄奘奉詔譯

韓清淨科記

本地分中菩薩地第三持究竟瑜伽處建立品第五之二

【M2 總辨2】

【N1 標列2】

【O1 嗢柁南】

寅二、總辨2　卯一、標列2　辰一、嗢柁南

如是別釋佛十力已，今當總辯。嗢柁南曰：自性與分別　不共亦平等　作業及次第　差別最為後

【O2 長行】

辰二、長行

如是所說如來十力，所有自性應當了知，所有分別應當了知，所有不共應當了知，所有平等應當了知，所有作業應當了知，所有次第應當了知，所有差別應當了知。由是七相，應知如來十力略義。

【N2 隨釋7】

【O1 自性3】

【P1 徵】

卯二、隨釋7　辰一、自性3　巳一、徵

云何如來十力自性？

【P2 釋2】

【Q1 標體性】

巳二、釋2　午一、標體性

謂總五根為其自性。由慧勝故，且說十力慧為自性。

【Q2 出最勝2】

【R1 舉初】

午二、出最勝2　未一、舉初

所以但言處非處智力，不言信力、不言餘力。

【R2 例餘】

未二、例餘

如處非處智力，如是餘力，當知亦爾。

【P3 結】

巳三、結

是名如來十力自性。

謂總五根為其自性者：決擇分說：問：最後三根何等根分？答：是九根分。所謂意根，信等五根，樂、喜、捨根。（陵本五十七卷七頁4588）今說如來十力自性，即最後三根中具知根攝，故彼善根，總以五根為其自性。

【O2 分別4】

【P1 徵起】

辰二、分別4　巳一、徵起

云何如來十力分別？

【P2 略標】

巳二、略標

謂若略說，由三分別，當知無量。

【P3 列釋3】

【Q1 由時分】

巳三、列釋3　午一、由時分

一者、由時分分別。謂於墮在過去、未來及現在世一切所知，隨悟入故。

【Q2 由品類】

午二、由品類

二者、由品類分別。謂於一一諸有為事自相、共相一切行相，隨悟入故。

【Q3 由相續】

午三、由相續

三者、由相續分別。謂於十方一切有情界各各差別一切相續一切事義，隨悟入故。

【P4 總結】

巳四、總結

即由如是三種分別，如來十力當知無量，是名如來十力分別。

【O3 不共】

辰三、不共

云何如來十力不共？謂唯如來有此十力，不共一切聲聞、獨覺，是名如來十力不共。

【O4 平等3】

【P1 徵】

辰四、平等3　巳一、徵

云何如來十力平等？

【P2 釋2】

【Q1 成就無別】

巳二、釋2　午一、成就無別

謂此十力，一切如來悉皆平等具足成就，故說平等無有差別。

【Q2 安住有別】

午二、安住有別

若就如來多所安住，是則如來如是十力展轉差別。謂餘如來多住餘力，其餘如來復住餘力。

【P3 結】

巳三、結

是名如來十力平等。

【O5 作業3】

【P1 徵】

辰五、作業3　巳一、徵

云何如來十力作業？

【P2 釋10】

【Q1 處非處智力】

巳二、釋10　午一、處非處智力

謂如來所有處非處智力，於諸因中如實知因，於諸果中如實知果；及能降伏無因、惡因種種諍論，一切沙門、婆羅門等。

【Q2 自業智力】

午二、自業智力

如來所有自業智力，於自所作受用果業如實了知；及能降伏施福移轉種種諍論，一切沙門、婆羅門等。

施福移轉者：謂自或他行施作福，能感他自增上果故。

【Q3 靜慮解脫等持等至智力】

午三、靜慮解脫等持等至智力

如來所有靜慮、解脫、等持、等至智力，能現三種神變，無倒教授所化有情；及能降伏安住種種相違異品怨害諍論，一切沙門、婆羅門等。

【Q4 根勝劣智力】

午四、根勝劣智力

如來所有根勝劣智力，於諸有情軟中上根部分差別如實了知，及能於彼如應如宜為說正法。

【Q5 種種勝解智力】

午五、種種勝解智力

如來所有種種勝解智力，於諸有情軟中上品、淨與不淨勝解差別如實了知；其淨勝解令漸增長，不淨勝解令漸捨離。

【Q6 種種界智力2】

【R1 略標所應】

午六、種種界智力2　未一、略標所應

如來所有種種界智力，於諸有情劣中妙界部分差別如實了知；

劣中妙界部分差別者：欲、色、無色有情，如次名為劣中妙界應知。

於諸有情能如其根、如其意樂、如其隨眠，依於彼彼趣入門中，無倒教授，如應安立。

能如其根等者：根有三品，謂軟中上。如其所應無倒教授，名如其根。意樂有六，謂不出離意樂等，如下自說。如其所應無倒教授，名如意樂。隨眠，謂即貪、瞋、癡、慢、尋思諸行。如其所應無倒教授，名如隨眠。

【R2 別廣教授2】

【S1 為諸聲聞】

未二、別廣教授2　申一、為諸聲聞

此中如來為諸聲聞，依於彼彼趣入門中與正教授，如聲聞地盡一切種無間宣說、顯發、辯了、施設、開示。

【S2 為諸菩薩2】

【T1 徵】

申二、為諸菩薩2　酉一、徵

云何如來教授一切始業、初業、等持資糧攝受安住欲住其心諸菩薩眾，令心得住？

【T2 釋2】

【U1 施設教授3】

【V1 略標】

酉二、釋2　戌一、施設教授3　亥一、略標

謂諸如來為無諂曲、恭敬愛重，等持資糧、始業、初業諸菩薩眾，最初施設無倒教授。

【V2 正告5】

【W1 當正思惟2】

【X1 於己名3】

【Y1 標思惟】

亥二、正告5　天一、當正思惟2　地一、於己名3　玄一、標思惟

如是告言：善男子來！汝當安處遠離臥具獨一無二，於內寂靜如理思惟汝之父母所為立名，或汝親教軌範師等所為立名。

【Y2 釋行相】

玄二、釋行相

如是思惟：我今為有離六處法自性真實，或內、或外、或兩中間，於此有中，如是名想施設假立言說轉耶？

【Y3 出了知】

玄三、出了知

汝既如是正思惟已，當於此法都無所得。

或內或外或兩中間等者：謂六處法，有其內、外、或兩中間施設建立。義如聲聞地於四念住作種種說應知。（陵本二十八卷二十頁2395）彼四念住六處法攝。若離六處法自性真實，當知無有內、外、或兩中間施設可得。今說於彼所為立名，亦作如是假想分別，是故說言或內、或外、或兩中間。於此所為立名性實有中，有如是名想施設假立言說轉耶？

唯當如是如實了知，但於客法有客想轉。

但於客法有客想轉者：此顯名義俱無有實，故於彼義名為客法，及於彼名名為客想。顯揚頌說：由名於義轉，二更互為客。下自釋云：以名於義非稱體故，說之為客。義亦如名無所有故，說之為客。（顯揚論十六卷五頁31,557b）其義應知。

【X2 於眼等2】

【Y1 舉眼3】

【Z1 標應思惟】

地二、於眼等2　玄一、舉眼3　黃一、標應思惟

汝善男子！若於爾時，於自己名唯有客想已生已得；

唯有客想已生已得者：義顯己名唯假無實故。隨彼假名於義流轉，說名已生。唯有假名施設可得，說名已得。

復應在內如理思惟，於汝眼中所有制立眼名、眼想、眼假施設。

【Z2 釋其行相2】

【a1 標唯名義】

黃二、釋其行相2　宇一、標唯名義

如是思惟：我此眼中唯二可得，謂此制立眼名、眼想、眼假施設；及此唯 事，於中假立名想施設；除此無有若過若增。

【a2 釋無自性2】

【b1 標俱非】

宇二、釋無自性2　宙一、標俱非

於此眼中所有制立眼名、眼想、眼假施設，且非是眼。此唯有事，於中假立眼名想等，

唯二可得等者：客想、客法，說名唯二。謂此制立眼名、眼想、眼假施設，是名客想。及此唯事，於中假立名想施設，是名客法。雖於此中實有唯事，然彼自性亦非是眼，是故當知彼唯客法。

當知自性亦非是眼。

【b2 釋所以2】

【c1 離名無覺故】

宙二、釋所以2　洪一、離名無覺故

何以故？非於此中遠離所立眼名、眼想、眼假施設，少有眼覺而能轉故。

【c2 覺必待名故】

洪二、覺必待名故

若有此事，體是真實，稱名所說，不應於中更待眼名，方有如是眼覺而轉。唯應自性不由聽聞，不由分別彼所立名，但於此事有眼覺轉。然無如是不待名言，覺轉可得。是故此中，唯於客法而有其客眼名、眼想、眼假施設。

【Z3 出正了知】

黃三、出正了知

汝既如是於其內眼如理思惟，復於眼想唯有客想當生當得。

【Y2 例餘】

玄二、例餘

如於其眼，如是於耳鼻舌身等，廣說乃至見聞覺知，已得已求，若已作意隨 尋隨伺。以要言之，普於一切諸法想中，唯有客想當生當得。

耳鼻舌身等者：此中等言，等取地水火風、色聲香味觸法，及於一切安立假說自性。如真實義品廣說應知。（陵本三十六卷十頁2940）

【W2 當正攝受】

天二、當正攝受

如是汝於自己身中所有假想，能盡除遣勤加行道當正攝受；廣說乃至一切法中所有假想，能盡除遣勤加行道當正攝受。

【W3 當多修習】

天三、當多修習

汝由如是一切所知善觀察覺，普於一切諸法想中起唯客想，於一切法所有一切戲論之想數數除遣；以無分別無相之心，唯取義轉，

唯取義轉者：唯取其事、唯取真如，名唯取義，唯以實義為所緣故。

於此事中多修習住。

【W4 當正安住2】

【X1 獲勝等持】

天四、當正安住2　地一、獲勝等持

汝若如是，當依如來妙智清淨等持種性，獲得無倒心一境性。

【X2 修正作意】

地二、修正作意

如是汝等若於不淨作意思惟，於此作意勿當捨離。若於慈愍，若於緣性緣起，若於界差別，若於阿那波那念，若於初靜慮，廣說乃至若於非想非非想處，無量菩薩靜慮、神通、等持、等至作意思惟，於此作意勿當捨離。

於此作意勿當捨離者：此中作意，謂即前說數數除遣一切戲論之想，及以無分別無相之心，唯取義轉應知。

【W5 當得出離】

天五、當得出離

汝若如是修此菩薩無倒作意，漸次乃至當得無上正等菩提，究竟出離。

【V3 總結】

亥三、總結

當知是名一切菩薩遍趣正行。

【U2 遍作義利2】

【V1 明共諸佛】

戌二、遍作義利2　亥一、明共諸佛

過去如來亦為始業諸菩薩眾，已正施設如是教授；未來如來亦為始業諸菩薩眾，當正施設如是教授；現在如來亦為始業諸菩薩眾，現正施設如是教授。

【V2 兼利餘乘】

亥二、兼利餘乘

諸聲聞等於此作意勤修習時，亦能速疾得勝通慧。若能於此無倒作意如實通達，便能獲得諸法現觀。

【Q7 遍趣行智力】

午七、遍趣行智力

如來所有遍趣行智力，於一切苦能出離行、不出離行如實了知；及令捨離不出離行，能正授與能出離行。

【Q8 宿住隨念智力】

午八、宿住隨念智力

如來所有宿住隨念智力，於其前際本事本生數數念已，為令所化諸有情類心 生厭離、心生淨信，正為宣說；及能降伏執著常論，一切沙門、婆羅門等。

【Q9 死生智力】

午九、死生智力

如來所有死生智力，於諸弟子過往遷謝當所受生，能正記別；及能降伏執著斷論，一切沙門、婆羅門等。

【Q10 漏盡智力】

午十、漏盡智力

如來所有漏盡智力，於自解脫無惑無疑；及能降伏於阿羅漢起增上慢，一切沙門、婆羅門等。

【P3 結】

巳三、結

是名如來十力作業。

【O6 次第2】

【P1 徵】

辰六、次第2　巳一、徵

云何如來十力次第？

【P2 釋2】

【Q1 總標】

巳二、釋2　午一、總標

謂諸如來，於其無上正等菩提初證得時，即便頓得一切十力；頓證得已，後時次第方現在前。

【Q2 別顯3】

【R1 初門2】

【S1 辨4】

【T1 處非處智力】

午二、別顯3　未一、初門2　申一、辨4　酉一、處非處智力

謂諸如來初成佛時，先起處非處智力。觀察諸法，建立一切無倒因果。

【T2 自業智力】

酉二、自業智力

既觀察已，次起自業智力。若有希求即於欲界同分界中可愛殊勝異熟果者，方便為說令其遠離諸不善業，令其現行所有善業。

【T3 靜慮解脫等持等至智力】

酉三、靜慮解脫等持等至智力

次起靜慮、解脫、等持、等至智力。若諸有情希求世間離欲法者，與其教授，令彼趣向世間離欲，令彼獲得如實之道。

【T4 所餘諸力2】

【U1 標】

酉四、所餘諸力2　戌一、標

次起所餘如來十力。若諸有情希求出世離欲法者，如應為說趣出世間離欲之道。

【U2 釋6】

【V1 根勝劣智力】

戌二、釋6　亥一、根勝劣智力

謂於此中，先起根勝劣智力，如實觀察希求出世離欲者根。

【V2 種種勝解智力】

亥二、種種勝解智力

次起種種勝解智力，如實觀察彼根為先所有意樂。

【V3 種種界智力】

亥三、種種界智力

次起種種界智力，如實觀察意樂為先所有隨眠。

【V4 遍趣行智力】

亥四、遍趣行智力

如是了知彼根、意樂及隨眠已，次起遍趣行智力，如其所應，令於所緣趣入門中而得趣入。

【V5 宿住隨念及死生智力】

亥五、宿住隨念及死生智力

次起宿住隨念智力及死生智力，彼由如應所緣趣入門加行攝住心已，淨修行 已，為說中道，令其遠離薩迦耶見以為根本常斷邊執。

為說中道等者：此中常斷邊執，皆以薩迦耶見為其根本。由起宿住隨念智力，為彼宣說能治常邊邪執處中之行，令離常執。由起死生智力，為彼宣說能治斷邊邪執處中之行，令離斷執。如是應知。

【V6 漏盡智力】

亥六、漏盡智力

為令永斷一切煩惱，從此後起漏盡智力。若有如是正修方便奢摩他力之所任持，雖未永斷一切煩惱，而由獲得不現行故，起不作作增上慢者，令其捨離此增上慢。

起不作作增上慢者者：於所應作，不作謂作，名不作作。即由此義不如實故，說名增上慢者。如有外道，於其自身發起不正思惟顛倒，自謂是阿羅漢，其類應知。

【S2 結】

申二、結

是名十力一門次第。

【R2 第二門3】

【S1 標】

未二、第二門3　申一、標

復有異門十力次第。

【S2 釋2】

【T1 辨初四4】

【U1 處非處智力】

申二、釋2　酉一、辨初四4　戌一、處非處智力

謂諸如來，於其無上正等菩提初證得時，最初發起處非處智力令現在前，普於一切緣生法中，觀察最勝妙法住智。

【U2 自業智力】

戌二、自業智力

即依如是妙法住智，次起自業智力，觀在家分，由彼彼業種種差別，依在家 分曾當現時修證差別。

【U3 靜慮解脫等持等至智力2】

【V1 觀出離道】

戌三、靜慮解脫等持等至智力2　亥一、觀出離道

如是觀察在家分已，次起靜慮、解脫、等持、等至智力，觀出家分。謂於如是出家分中，為有能說出苦離苦正道者耶？為無有耶？

【V2 觀照世間】

亥二、觀照世間

如是觀已，正知都無。

正知都無者：謂出家分，於出離苦不能如實了知故。

觀諸世間無有救護，無所歸依。由大悲故，以其佛眼如實觀照一切世間。

【U4 根勝劣智力】

戌四、根勝劣智力

既觀照已，次起根勝劣智力，現前了知住在世間種種有情，生在世間、長在世間，或有鈍根、或有中根、或有利根。現前知已，便於說法其心趣入。

【T2 例餘六】

酉二、例餘六

次後如前一切所餘種種勝解智力等事，次第應知。

【S3 結】

申三、結

是第二門十力次第。

【R3 第三門3】

【S1 標】

未三、第三門3　申一、標

復有異門十力次第。

【S2 釋2】

【T1 辨初三3】

【U1 處非處智力】

申二、釋2　酉一、辨初三3　戌一、處非處智力

謂諸如來，於其無上正等菩提初證得時，最初發起處非處智力令現在前，觀察一切緣生法界。

【U2 自業智力】

戌二、自業智力

次起自業智力，即於如是緣生法中，觀察假立有情名想諸有情界，如是有情自造如是色類諸業，還受如是色類諸果。

【U3 靜慮解脫等持等至智力】

戌三、靜慮解脫等持等至智力

如實觀察如是法界有情界已，次起靜慮、解脫、等持、等至智力，即為如是諸有情類解脫苦故，示現三種無倒神變而教授之。

【T2 例餘七】

酉二、例餘七

既教授已，次起餘力，如前次第知根等已，於其正道令趣入已，然後方便令彼有情解脫眾苦。

【S3 結】

申三、結

是第三門十力次第。

【O7 差別4】

【P1 徵】

辰七、差別4　巳一、徵

云何如來十力差別？

【P2 標】

巳二、標

謂此十力展轉相望，亦有差別，亦無差別。

亦有差別亦無差別者：謂此十力，如其次第前後相望。若由此義，說有差別。復由他義，說無差別。如下自釋，一一可知。

【P3 釋2】

【Q1 總徵差別】

巳三、釋2　午一、總徵差別

處非處智力等與自業智力等，有何差別？

【Q2 展轉別辨9】

【R1 第一智力與第二智力2】

【S1 處非處智力】

午二、展轉別辨9　未一、第一智力與第二智力2　申一、處非處智力

若正了知善不善業，能感所有愛非愛果，當知此由處非處智力故。

【S2 自業智力】

申二、自業智力

若正了知諸有能造善不善業，即彼能受愛非愛果，而非所餘，當知此由自業智力故。

【R2 第二智力與第三智力2】

【S1 自業智力】

未二、第二智力與第三智力2　申一、自業智力

若正了知諸有能修靜慮、解脫、等持、等至，即彼能入靜慮等定，而非所餘，當知此由自業智力故。

【S2 靜慮解脫等持等至智力】

申二、靜慮解脫等持等至智力

若正了知即依如是靜慮等定，現三神變，無倒教授所化有情，當知此由靜慮、解脫、等持、等至智力故。

【R3 第三智力與第四智力2】

【S1 靜慮解脫等持等至智力】

未三、第三智力與第四智力2　申一、靜慮解脫等持等至智力

若正照取信等俱生相應之心，當知此由靜慮、解脫、等持、等至智力故。

【S2 根勝劣智力】

申二、根勝劣智力

若正分別即彼諸根軟中上品種種差別，當知此由根勝劣智力故。

【R4 第四智力與第五智力2】

【S1 根勝劣智力】

未四、第四智力與第五智力2　申一、根勝劣智力

若正照取諸根為先，彼彼法中種種意樂，當知此由根勝劣智力故。

【S2 種種勝解智力2】

【T1 標彼相】

申二、種種勝解智力2　酉一、標彼相

若正分別即彼意樂種種差別，當知此由種種勝解智力故。

【T2 釋差別2】

【U1 舉六意樂】

酉二、釋差別2　戌一、舉六意樂

即彼意樂，當知分別略有六種。

【U2 列釋一一6】

【V1 不出離意樂】

戌二、列釋一一6　亥一、不出離意樂

一者、不出離意樂。謂於各別大自在天、那羅延天、梵世間等起信解者所有意樂。

【V2 出離意樂】

亥二、出離意樂

二者、出離意樂。謂於三乘起信解者所有意樂。

【V3 遠清淨意樂】

亥三、遠清淨意樂

三者、遠清淨意樂。謂安住下品、中品成熟者所有意樂。

【V4 近清淨意樂】

亥四、近清淨意樂

四者、近清淨意樂。謂安住上品成熟者所有意樂。

【V5 現得涅槃意樂】

亥五、現得涅槃意樂

五者、即於現法得涅槃意樂。謂由聲聞乘所得涅槃起信解者所有意樂。

即於現法得涅槃意樂者：謂於涅槃深心欣樂，願於現法速證得故。

【V6 當得涅槃意樂】

亥六、當得涅槃意樂

六者、於當來世得涅槃意樂。謂由大乘所得涅槃起信解者所有意樂。

於當來世得涅槃意樂者：謂於涅槃不深欣樂，不願速疾般涅槃故。

【R5 第五智力與第六智力2】

【S1 種種勝解智力】

未五、第五智力與第六智力2　申一、種種勝解智力

若正照取勝解所起相似種子，當知此由種種勝解智力故。

【S2 種種界智力2】

【T1 標彼相】

申二、種種界智力2　酉一、標彼相

若正照取即彼種子差別分別無量品類，當知此由種種界智力故。

【T2 釋差別2】

【U1 舉類】

酉二、釋差別2　戌一、舉類

又即彼界，當知分別略有四種。

【U2 列釋】

戌二、列釋

一者、本性住種子。二者、先習起種子。三者、可修治種子，謂有般涅槃法者所有種子。四者、不可修治種子，謂無般涅槃法者所有種子。

【R6 第六智力與第七智力2】

【S1 種種界智力】

未六、第六智力與第七智力2　申一、種種界智力

若正了知如界種類行跡趣入，當知此由種種界智力故。

【S2 遍趣行智力】

申二、遍趣行智力

若正分別即彼行跡一切品類，如是行跡能令離染，如是行跡能令畢竟清淨，如是行跡能令不畢竟清淨，當知此由遍趣行智力故。

【R7 第七智力與第八智力2】

【S1 遍趣行智力】

未七、第七智力與第八智力2　申一、遍趣行智力

若如實知前際隨念一切趣因前際俱行，當知此由遍趣行智力故。

【S2 宿住隨念智力】

申二、宿住隨念智力

若正了知如前分別種種隨順八言說句、六種略行，當知此由宿住隨念智力故。

【R8 第八智力與第九智力2】

【S1 宿住隨念智力】

未八、第八智力與第九智力2　申一、宿住隨念智力

若正了知依於前際有情死生，當知此由宿住隨念智力故。

【S2 死生智力】

申二、死生智力

若正觀見後際種種有情死生，當知此由死生智力故。

【R9 第九智力與第十智力2】

【S1 死生智力】

未九、第九智力與第十智力2　申一、死生智力

若正了知於自事義未得究竟，有情後際受生相續，當知此由死生智力故。

【S2 漏盡智力】

申二、漏盡智力

若正了知於自事義已得究竟，心善解脫，於現法中證得涅槃，當知此由漏盡智力故。

【P4 結】

巳四、結

當知是名如來十力展轉相望，亦有差別，亦無差別。

【K4 四無所畏3】

【L1 指經說】

子四、四無所畏3　丑一、指經說

如來所有四無畏文，如契經說應知其相。

【L2 略釋義3】

【M1 標列四處2】

【N1 標】

丑二、略釋義3　寅一、標列四處2　卯一、標

謂諸如來，於其四處，在大眾中而自稱歎。

【N2 列4】

【O1 現正等覺】

卯二、列4　辰一、現正等覺

謂所知障永解脫故，於一切種一切法中現等正覺，不共聲聞，是第一處。

【O2 證得漏盡】

辰二、證得漏盡

諸煩惱障永解脫故，證得漏盡共諸聲聞，是第二處。

【O3 說出離道】

辰三、說出離道

為求解脫諸有情類超過眾苦說出離道，是第三處。

【O4 說諸障法】

辰四、說諸障法

即於能出道得為礙，說諸障法應當遠離，是第四處。

【M2 釋名無畏】

寅二、釋名無畏

如來既於如是四處，如其實義自稱歎已。次後他於自所稱歎前之二處，所有相違身語意業而興謗難；

所有相違身語意業者：謂前二處能為對治身語意業現行過失，名彼相違。由諸如來解脫所知、煩惱障故，證得於一切種鄙惡所作覆藏永斷，名三不護不共功德。又於動轉、或於瞻視、或於言論、或於安住，似有煩惱所起作業多不現行，名永害習氣不共功德。如是等名彼能治應知。

復於後二自稱歎處，所有相違前後乖反墮非理相而興謗難。

所有相違前後乖反墮非理相者：謂後二處能為對治前後乖反墮非理相，名彼相違。如於是道執為非道，及於是障執為非障，是名前後乖反墮非理相。

謂於世間有眼見者、無眼見者、有他心智者、無他心智者，

謂於世間有眼見者等者：謂諸世間，依靜慮起天眼智通、他心智通，是名世間有眼見者、或有他心智者。與此相違，說名無眼見者、無他心智者。如是一切，皆說彼謗難者應知。

如來於此自稱歎處能為對治諸謗難中，都不見有如實因相。由是因緣，於此四處能自了知，坦然無畏，心無怯劣，無所疑慮，都無驚懼。

如來於此自稱歎處等者：前說初二自稱歎處相違身語意業，後二自稱歎處相違前後乖反墮非理相，今於此中名能對治，與彼所治正相違故。如來於此諸謗難中，能正見彼無有是處，名不見有如實因相。

【M3 顯唯四種】

寅三、顯唯四種

又佛大師唯有爾所正應稱歎，謂自利行及利他行俱善圓滿。當知此中，前二稱歎自利行滿，後二稱歎利他行滿。

【L3 明所為3】

【M1 為大乘】

丑三、明所為3　寅一、為大乘

此中如來，若自稱歎於一切法現等覺故成正等覺，當知正為等趣大乘諸菩薩故。

【M2 為餘乘】

寅二、為餘乘

若自稱歎一切漏盡，當知正為等趣聲聞及獨覺乘諸有情故。

【M3 為諸乘3】

【N1 標無別】

寅三、為諸乘3　卯一、標無別

若復稱歎能出離道及諸障法，當知俱為等趣諸乘諸有情故。

【N2 指經說】

卯二、指經說

如是如來所說經句，謂我為諸菩薩、聲聞說出離道，乃至廣說。

【N3 顯結集】

卯三、顯結集

諸結集者，於所結集聲聞藏中，除菩薩言；於所結集菩薩藏中，但唯誦此菩薩之言。

【K5 三念住3】

【L1 指經說】

子五、三念住3　丑一、指經說

如來所有三念住文，如契經說應知其相。

【L2 略顯義】

丑二、略顯義

謂諸如來於其長夜有如是欲：如何當令諸有情類，於我善說法毗奈耶無倒行中，如實隨住。如是長夜欲樂法主化御眾時，若所希欲或遂不遂，不生雜染。由三念住略所顯故。

【L3 明建立3】

【M1 標】

丑三、明建立3　寅一、標

此三念住，復由三眾差別建立。

【M2 徵】

寅二、徵

云何三眾？

【M3 列】

寅三、列

若彼一切一向正行，是第一眾；若彼一切一向邪行，是第二眾；若彼眾中一分正行、一分邪行，是第三眾。

【K6 三不護3】

【L1 指經說】

子六、三不護3　丑一、指經說

如來所有三不護文，如契經說應知其相。

【L2 顯要義】

丑二、顯要義

謂諸如來以要言之，於一切種鄙惡所作覆藏永斷，由三不護之所顯示。

於一切種鄙惡所作覆藏永斷者：煩惱所起身語意業，名一切種鄙惡所作。作是業已，不欲他知，故有覆藏，如來於此皆悉永斷。

【L3 簡不共2】

【M1 簡有鄙惡】

丑三、簡不共2　寅一、簡有鄙惡

諸阿羅漢由忘念故，於時時間片有無記鄙惡所作，如來於此一切一切皆無所有。

如來於此一切一切皆無所有者：謂諸如來，於此一切無記鄙惡所作，於一切時皆無所有故。

【M2 釋無覆藏】

寅二、釋無覆藏

是故如來於諸弟子，如所立要，即如自性切切誡勗，顯顯訶擯，時復現行率爾敦逼，於諸弟子無所防慮。所謂勿彼共住多時，知我所行三業不淨，因於前事意懷不悅，由斯不順乃事乖違，或面譏我，或向他說。

於諸弟子如所立要等者：為令弟子於諸善品速疾受學，於諸惡品速疾除斷，如自所言即如是作故。

【K7 大悲2】

【L1 指前說】

子七、大悲2　丑一、指前說

當知如來所有大悲一切種相，皆悉如前供養親近無量品說。

【L2 顯無上】

丑二、顯無上

當知如是如來大悲無量無上。

【K8 無忘失法2】

【L1 徵】

子八、無忘失法2　丑一、徵

云何如來無忘失法？

【L2 釋2】

【M1 標略義】

丑二、釋2　寅一、標略義

謂諸如來常隨記念，若事、若處、若如、若時有所為作，如來即於此事、此處、此如、此時皆正隨念，是名如來無忘失法。

若事若處若如若時者：事謂事業，處謂處所，如謂方便，時謂時分。如下自釋應知。

【M2 釋差別】

寅二、釋差別

所謂如來普於一切所作事業，普於一切方處差別，普於一切所作方便，普於一切時分差別，念無忘失，常住正念，當知是名無忘失法。

【K9 永害習氣2】

【L1 徵】

子九、永害習氣2　丑一、徵

云何如來永害習氣？

【L2 釋2】

【M1 標略義】

丑二、釋2　寅一、標略義

謂諸如來，或於動轉、或於瞻視、或於言論、或於安住，似有煩惱所起作業多不現行，是名如來永害習氣。

或於動轉等者：謂如若往、若還、若屈、若伸，是名動轉。若覩、若瞻，是名瞻視。若為說法及相談論，是名言論。若處靜室，住諸靜慮，是名安住。

【M2 簡無學】

寅二、簡無學

諸阿羅漢雖斷煩惱，而於動轉、瞻視、言論及安住中，而有種種似有煩惱所起作業。

【K10 一切種妙智2】

【L1 徵】

子十、一切種妙智2　丑一、徵

云何如來一切種妙智？

【L2 釋2】

【M1 舉要義3】

【N1 標】

丑二、釋2　寅一、舉要義3　卯一、標

謂諸如來以要言之，於三聚法現等正覺。

【N2 徵】

卯二、徵

何等為三？

【N3 列】

卯三、列

一者、能引有義聚法，二者、能引無義聚法，三者、非能引有義聚法非能引無義聚法。

能引有義聚法等者：諸有情類，略有三聚。一、正性聚，二、邪性聚，三、不定聚。若彼有情正性聚定，當知此由能引有義聚法。邪性聚定，當知此由能引無義聚法。不定聚定，當知此由非能引有義聚法、非能引無義聚法。

【M2 釋得名3】

【N1 如來一切種智】

寅二、釋得名3　卯一、如來一切種智

當知此中，若諸如來或於能引無義聚法，或於非能引有義聚法非能引無義聚法，總於如是一切法中無顛倒智，是名如來一切種智。

【N2 如來妙智】

卯二、如來妙智

若諸如來，於其能引有義聚法一切法中無顛倒智，當知是名如來妙智。

【N3 一切種妙智】

卯三、一切種妙智

即於此中，若一切種智、若妙智，總合為一，名一切種妙智。

【J2 總辨2】

【K1 結前一切】

癸二、總辨2　子一、結前一切

如是一切，總名如來百四十種不共佛法。

【K2 更廣分別4】

【L1 證得3】

【M1 得不共法2】

【N1 先得相好】

子二、更廣分別4　丑一、證得3　寅一、得不共法2　卯一、先得相好

即於此中，諸相、隨好，在菩薩位最後有中，皆已證得極善清淨。

【N2 頓得餘法】

卯二、頓得餘法

若時菩薩坐菩提座，住最後有，於菩薩道菩提資糧極善圓滿，爾時無師修三十七菩提分法，得一剎那名無障礙智三摩地，是其菩薩學道所攝金剛喻定。

得一剎那名無障礙智三摩地者：最後學位，名一剎那。於爾所時，喻如金剛三摩地生。由此生故，遍一切種不染無明無餘永斷，於所知境智無礙轉，名無障礙智三摩地。

從此無間第二剎那，頓得其餘不共佛法。謂如來十力為初，一切種妙智為後，皆極清淨，悉為無上。

【M2 入如來地】

寅二、入如來地

由得此故，普於一切所知境界，無滯無障、最極清淨無垢智轉。依暫發悟思 惟圓滿、意轉圓滿，超過一切菩薩行、菩薩地，證入一切如來行、如來地。

無滯無障等者：謂由所知障斷，說有無滯無障智轉。及由煩惱障斷，說有最極清淨無垢智轉。如是差別應知。暫作意時，遍於一切智無礙轉，名暫發悟思惟圓滿。不由數數作意思惟，依一作意遍了知故，由是說言意轉圓滿。當知此即釋前名無滯智。

【M3 得勝轉依2】

【N1 顯自】

寅三、得勝轉依2　卯一、顯自

一切在肉所知障品所有麤重無餘斷故，得勝轉依。

一切在肉所知障品等者：住品中說：一切所知障品所有麤重，亦有三種。一者、在皮麤重，二者、在膚麤重，三者、在肉麤重。當知此中，在皮麤重，極歡喜住皆悉已斷；在膚麤重，無加行無功用無相住皆悉已斷；在肉麤重，如來住中皆悉已斷，得一切障極清淨智。（陵本四十八卷二十一頁3884）今說在肉所知障斷，如彼應知。

如是轉依最為無上。

【N2 簡餘】

卯二、簡餘

其餘一切乃至最上成滿住中菩薩轉依，當知有上。

【L2 差別3】

【M1 問】

丑二、差別3　寅一、問

問：一切安住到究竟地菩薩智等、如來智等，云何應知此二差別？

菩薩智等如來智等者：此中等言，等取若身、若心應知。

【M2 答3】

【N1 妙智別5】

【O1 微隔無隔喻2】

【P1 菩薩】

寅二、答3　卯一、妙智別5　辰一、微隔無隔喻2　巳一、菩薩

答：如明眼人隔於輕縠覩眾色像，一切安住到究竟地菩薩妙智於一切境，當知亦爾。

【P2 如來】

巳二、如來

如明眼人無所障隔覩眾色像，如來妙智於一切境，當知亦爾。

【O2 未淨已淨喻2】

【P1 菩薩】

辰二、未淨已淨喻2　巳一、菩薩

如畫事業圓布眾綵，唯後妙色未淨修治，到究竟地菩薩妙智，當知亦爾。

【P2 如來】

巳二、如來

如畫事業圓布眾綵，最後妙色已淨修治，如來妙智，當知亦爾。

【O3 微闇離闇喻2】

【P1 菩薩】

辰三、微闇離闇喻2　巳一、菩薩

如明眼人於微闇中覩見眾色，到究竟地菩薩妙智，當知亦爾。

【P2 如來】

巳二、如來

如明眼人離一切闇覩見眾色，如來妙智，當知亦爾。

【O4 遠覩近覩喻2】

【P1 菩薩】

辰四、遠覩近覩喻2　巳一、菩薩

如明眼人遠覩眾色，到究竟地菩薩妙智，當知亦爾。

【P2 如來】

巳二、如來

如明眼人近覩眾色，如來妙智，當知亦爾。

【O5 輕翳極淨喻2】

【P1 菩薩】

辰五、輕翳極淨喻2　巳一、菩薩

如輕翳眼觀視眾色，到究竟地菩薩妙智，當知亦爾。

【P2 如來】

巳二、如來

如極淨眼觀視眾色，如來妙智，當知亦爾。

【N2 身別2】

【O1 菩薩】

卯二、身別2　辰一、菩薩

如處胎身，到究竟地諸菩薩身，當知亦爾。

【O2 如來】

辰二、如來

如出胎身，諸如來身，當知亦爾。

【N3 心別2】

【O1 心行2】

【P1 菩薩】

卯三、心別2　辰一、心行2　巳一、菩薩

如阿羅漢夢中心行，到究竟地菩薩心行，當知亦爾。

【P2 如來】

巳二、如來

如阿羅漢覺時心行，如來心行，當知亦爾。

如阿羅漢夢中心行者：謂阿羅漢身中所有諸法，於一切時清淨而轉，乃至睡夢亦常現前故。

【O2 智體2】

【P1 菩薩】

辰二、智體2　巳一、菩薩

如昧燈體，到究竟地菩薩智體，當知亦爾。

【P2 如來】

巳二、如來

如明燈體，如來智體，當知亦爾。

【M3 結】

寅三、結

是故當知，一切安住到究竟地諸菩薩眾，與諸如來妙智身心有大差別。

【L3 作事3】

【M1 標】

丑三、作事3　寅一、標

如是如來證菩提已，遍於十方一切佛土，普能施作一切佛事。

【M2 徵】

寅二、徵

云何名為一切佛事？

【M3 釋2】

【N1 略十種3】

【O1 標】

寅三、釋2　卯一、略十種3　辰一、標

謂諸如來如來事業、如來所作，略有十種。如是一一如來事業、如來所作，能成無量利有情事。此外無有若過若增。

【O2 徵】

辰二、徵

何等為十？

【O3 釋10】

【P1 第一作事】

辰三、釋10　巳一、第一作事

謂諸如來最初自現大丈夫身，欲令有情心發淨信。大丈夫身於生淨信為最勝故，是名如來第一作事。如是作事，諸相、隨好所能成辦。

【P2 第二作事】

巳二、第二作事

又諸如來普為一切有情之類，起一切種教授加行，是名如來第二作事。如是 作事，四一切種清淨所能成辦。

起一切種教授加行者：謂由三種神變教授，能攝諸相圓滿教授。義如聲聞地說。（陵本二十七卷二十二頁2321）名一切種教授加行。

【P3 第三作事2】

【Q1 標】

巳三、第三作事2　午一、標

又諸如來能作一切利有情事，能斷一切所生疑惑，是名如來第三作事。如是作事，如來十力所能成辦。

【Q2 釋2】

【R1 能辦義利】

午二、釋2　未一、能辦義利

由前所說如來十力，於能成辦一切有情一切義利有堪能故。

【R2 能釋問難】

未二、能釋問難

又於如來所證十力所興問難，唯有如來能知、能見、能解、能了，唯有如來於彼問難能正答故。

於能成辦一切有情一切義利有堪能故等者：此中二義，謂於一切有情義利有堪能故，及於所證所興問難能正答故，如前十力作業廣顯應知。

【P4 第四作事】

巳四、第四作事

又諸如來普能降伏一切他論，普能成立一切自論，是名如來第四作事。如是作事，四無所畏所能成辦。

【P5 第五作事】

巳五、第五作事

又諸如來所化有情，於佛教敕若正安住、不正安住，如來於彼心無雜染，是名如來第五作事。如是作事，三種念住所能成辦。

若正安住不正安住者：若住一向正行，名正安住。若住一向邪行，名不正安住。若住一分正行、一分邪行，名正安住及不正安住。如是總攝三眾應知。

【P6 第六作事】

巳六、第六作事

又諸如來如自所言，即如是作，是名如來第六作事。如是作事，三種不護所能成辦。

【P7 第七作事】

巳七、第七作事

又諸如來常以佛眼，於晝夜分遍觀世間，是名如來第七作事。如是作事，如來大悲所能成辦。

【P8 第八作事】

巳八、第八作事

又諸如來頓於一切一切作事皆無退捨，是名如來第八作事。如是作事，無忘失法所能成辦。

頓於一切一切作事者：前說如來無忘失法，於四一切念無忘失，常住正念，由是此說一切一切。

【P9 第九作事】

巳九、第九作事

又諸如來所行儀軌，如實隨轉，無越作用，是名如來第九作事。如是作事，永害習氣所能成辦。

【P10 第十作事】

巳十、第十作事

又諸如來於其能引無義聚法，於不能引有義聚法、亦不能引無義聚法，揀擇捨離；於其能引有義聚法，為眾宣說、開示、顯發；是名如來第十作事。如是作事，一切種妙智所能成辦。

【N2 廣無盡】

卯二、廣無盡

如是如來由前所說百四十種不共佛法，能作如來一切所作一切佛事。如是佛事若廣分別不易可數，乃至俱胝那庾多百千大劫說不能盡。

【L4 名字2】

【M1 建立3】

【N1 標】

丑四、名字2　寅一、建立3　卯一、標

如是所說諸如來住、諸如來地，名為建立。

【N2 徵】

卯二、徵

何以故？

【N3 釋】

卯三、釋

依此住此希求品類諸菩薩眾，於菩薩學能正修學，亦依住此而有所證，即依住此普能成辦一切有情一切義利，是故說此名為建立。

依此住此希求品類諸菩薩眾者：謂於無上菩提已發正願，是名希求品類諸菩薩眾。從是以後，即以大菩提願為依為住，是名依此住此。由大菩提如來住攝，依如來住而說此言。

【M2 不共2】

【N1 唯簡二乘】

寅二、不共2　卯一、唯簡二乘

又此一切所說佛法，於利他事最為隨順，一切如來是利他事之所顯現，聲聞、獨覺則不如是，是故說名不共佛法。

【N2 簡餘一切2】

【O1 釋名2】

【P1 簡2】

【Q1 簡二乘】

卯二、簡餘一切2　辰一、釋名2　巳一、簡2　午一、簡二乘

又於如是諸佛法中，自有佛法，聲聞、獨覺一切一切皆所不得。所謂大悲、無忘失法、永害習氣、一切種妙智。

【Q2 簡菩薩】

午二、簡菩薩

自有佛法雖分似得，而一切種皆不圓滿。如來於彼一切一切悉皆證得，於一切種無不圓滿，最極超過、最極殊妙。

【P2 結】

巳二、結

是故皆說名為不共。

【O2 顯義】

辰二、顯義

當知此中，獨一有義是不共義。

自有佛法雖分似得等者：謂餘下住諸菩薩眾，於諸佛法自體相似、受用相似，名分似得。攝異門分說：法所化者，從法身路而得成立，相似法故。法等分者，受用無漏法之財寶，相似法故。（陵本八十四卷五頁6365）其義應知。

【F2 名菩薩地2】

【G1 標總義】

己二、名菩薩地2　庚一、標總義

如是圓滿顯示一切菩薩學道及學道果，名菩薩地。具說一切菩薩學道及學道果，一切種教實依處故。

【G2 出異名】

庚二、出異名

又此菩薩地，亦名菩薩藏摩怛理迦，亦名攝大乘，亦名開示壞不壞路，亦名無障智淨根本。

亦名開示壞不壞路者：如有一類大乘惡取空者，謂一切種皆無所有，於實有事起損減執，於佛所說法毗奈耶甚為失壞。義如真實義品中說。（陵本三十六卷十五頁2972）若善取空，應知不壞此菩薩地，廣顯彼差別義，是名開示壞不壞路。

【F3 廣讚福聚3】

【G1 總標義】

己三、廣讚福聚3　庚一、總標義

若諸所有天人世間，或天、或人，若諸沙門、婆羅門等，於此所說菩薩地中，起堅信解、樂聞受持、精勤修學、廣為他說，下至書持、供養恭敬、深心愛重所得福聚；以要言之，如薄伽梵於菩薩藏所攝一切微妙經典樂聞等業，宣說、顯了、分別、施設、開示、稱讚所獲福聚，等無有異。

【G2 釋所以2】

【H1 明藏攝】

庚二、釋所以2　辛一、明藏攝

何以故？此菩薩地顯示一切菩薩藏中，略標、廣釋諸門攝故。

【H2 明法住】

辛二、明法住

於此地中，能廣開示法毗奈耶，乃至眾多所化有情，於此正法受持讀誦、法隨法行，安住增長廣大勝進；於爾所時，像似正法不得興盛，正法不滅。若於爾時，像似正法當得興盛，即於爾時，能引實義所有正法當速滅沒。

【G3 結無量】

庚三、結無量

是故於此菩薩地中，起堅信解、樂聞受持，乃至廣說所得福聚無量無邊。

本地分中菩薩地第四持次第瑜伽處發正等菩提心品

【E2 地義次第2】

【F1 結前生後】

戊二、地義次第2　己一、結前生後

如是已說菩薩地義。云何應知此中次第？

【F2 廣辨一一2】

【G1 辨3】

【H1 初持攝2】

【I1 種性發心持】

己二、廣辨一一2　庚一、辨3　辛一、初持攝2　壬一、種性發心持

謂諸菩薩要先安住菩薩種性，乃能正發阿耨多羅三藐三菩提心。

【I2 行加行持3】

【J1 所學處】

壬二、行加行持3　癸一、所學處

既發心已，方正修行自他利行；於自他利正修行時，得無雜染方便；無雜染故，得無厭倦方便；無厭倦故，得諸善根增長方便；於諸善根得增長已，能證無上正等菩提。

得無雜染方便等者：以真實義為所緣境，名無雜染方便。此即真實義品所攝。善修定心，令心調柔，能得三種神變教授，名無厭倦方便。此即威力品攝。能熟自他，名諸善根增長方便。此即成熟品攝。

【J2 如是學】

癸二、如是學

又於如是自他利加行無雜染方便、無厭倦方便、善根增長方便，得大菩提中將修行時，先於甚深廣大正法安立信解；立信解已，訪求正法；求正法已，廣為他說，亦於正行自能成辦。於成辦時，若由此、於此、為此應行，即由此、於此、為此而行。

安立信解至由此於此為此而行者：當知此即力種姓品所攝。言由此、於此、為此應行者，謂由從他得正教授，或由施他無倒教授，能令智力種性漸得清淨、漸得增長，是名由此應行。於所遮止開許法中，善能教誡所攝徒眾，令不現行、或現行故，是名於此應行。為於有情普能攝受、調伏、成熟，應行方便所攝身語意業，是名為此應行。餘文易了，如應當知。

【J3 能修學3】

【K1 六度四攝供三寶等】

癸三、能修學3　子一、六度四攝供三寶等

由此、於此、為此行時，如令福德、智慧增長所應行者，即如是行。福德、智慧既增長已，於不捨離生死方便能正修行。

如令福德智慧增長等者：當知此即施品乃至供養親近無量品所攝。由彼一切，能為福德、智慧之因，故令福德、智慧增長。由此能感福果、智果，能使有情利益安樂。雖處生死，能令不空，有大義利，名不捨離生死方便能正修行。

【K2 菩提分法14】

【L1 慚愧】

子二、菩提分法14　丑一、慚愧

即於此中正修行時，能行生死無雜染行。

【L2 堅力持性】

丑二、堅力持性

即於此中正修行時，能於自樂行無著行。

【L3 心無厭倦】

丑三、心無厭倦

即於此中正修行時，能於無量生死大苦能正修行無厭倦行。

【L4 善知諸論】

丑四、善知諸論

由於生死無厭倦故，能正訪求種種異論，於一切論得無所畏。

【L5 善知世間】

丑五、善知世間

善知論已，復能了知所應為說、所可宣說、應如是說，由此智故善知世間。

【L6 修正四依】

丑六、修正四依

如是菩薩善知諸論及世間已，復能如理訪求正法。

【L7 修無礙解】

丑七、修無礙解

既訪求已，堪能善斷一切有情一切疑惑。

【L8 菩提資糧】

丑八、菩提資糧

如是堪能斷他疑惑，令自福德展轉增長，福德資糧漸得圓滿；令自智慧亦轉增長，智慧資糧漸得圓滿。

【L9 修菩提分】

丑九、修菩提分

二種資糧既圓滿已，於諦行相、菩提分法無倒修中，能勤修行。

【L10 修習止觀】

丑十、修習止觀

於修方便能正了知。

【L11 方便善巧】

丑十一、方便善巧

即持如是正勤所修，迴向大乘般涅槃果，不求聲聞及獨覺乘般涅槃果。

【L12 妙陀羅尼】

丑十二、妙陀羅尼

既得如是方便善巧，能於一切菩薩語言聽聞受持。依修力故，於昔未聞所有 諸法一切種相皆能辦了，於陀羅尼無礙辯才皆得圓滿。

【L13 三三摩地】

丑十三、三三摩地

為欲永斷一切障故，精勤修習三解脫門。

【L14 法嗢柁南】

丑十四、法嗢柁南

即於此中正修行時，為斷自他一切顛倒增上慢故，勤修正行，如是能於一切種相正行圓滿。

能行生死無雜染行乃至一切種相正行圓滿者：當知此即菩提分品所攝。由具慚愧故，說能行生死無雜染行。由堅力持故，說能於自樂行無著行。謂能禁制染汙心性，不隨煩惱自在轉故。言一切論得無所畏者，此即菩薩善知諸論，於彼新新後後法義殊勝差別獲得淨信，故得無畏。言能了知所應為說等者，於諸有情世間流轉差別如實了知，名能了知所應為說；於器世間流轉差別如實了知，名能了知所可宣說；於八種相觀世間義及諸世間所有勝義，名能了知應如是說；是名善知世間。菩提分品廣顯其義應知。（陵本四十四卷十七頁3597）言能如理訪求正法者，此顯菩薩修正四依，於正法中依四正依，精勤發起聞思修習正加行故。言能善斷一切有情一切疑惑者，此顯菩薩四無礙解，由是獲得無量最勝善巧，能善為他無倒開示故。言修方便能正了知者，此顯菩薩修習止觀，名修方便應知。言迴向大乘般涅槃果者，此顯菩薩方便善巧，能熟自他，故名迴向大乘般涅槃果。言於一切種相正行圓滿者，此顯四種法嗢柁南。如實了知一切諸行皆是無常，一切諸行皆悉是苦，一切諸法皆無有我，及與涅槃其體寂靜，名於一切種相正行圓滿。餘文易了，如應當知。菩提分攝，故不繁述。

【K3 菩薩功德2】

【L1 標】

子三、菩薩功德2　丑一、標

如是正行得圓滿已，於一切有情及聲聞、獨覺皆為殊勝。所謂正行功德殊勝，及可稱讚功德殊勝。

【L2 釋2】

【M1 正行功德殊勝2】

【N1 辨3】

【O1 希奇不希奇】

丑二、釋2　寅一、正行功德殊勝2　卯一、辨3　辰一、希奇不希奇

當知此中，正行功德殊勝菩薩，為利自他勤修正行，用利他事以為自事，聲聞、獨覺則不如是。

【O2 平等心饒益】

辰二、平等心饒益

由諸菩薩用利他事為自事故，於一切有情起如自己平等之心；由起如是平等心故，於諸有情常施恩惠，不望其報。

【O3 不虛方便行】

辰三、不虛方便行

菩薩如是勤修行時，常於有情發起希望，欲令彼得利益安樂；由是利益安樂意樂，常能起作不虛加行。

【N2 結】

卯二、結

當知是名展轉引發正行功德殊勝。

為利自他勤修正行等者：此即功德品中第一嗢柁南攝。用利他事以為自事等者，此顯初句希奇不希奇。於一切有情至不望其報者，此顯第二句平等心饒益。常能起作不虛加行者，此顯第四句不虛方便行。

【M2 稱讚功德殊勝2】

【N1 辨3】

【O1 受記等4】

【P1 蒙佛授記】

寅二、稱讚功德殊勝2　卯一、辨3　辰一、受記等4　巳一、蒙佛授記

當知此中，稱讚功德殊勝菩薩，於諸佛所獲得授記，非諸聲聞，亦非獨覺。

【P2 墮決定中】

巳二、墮決定中

得授記已，便能安住不退轉地。

【P3 所作定常】

巳三、所作定常

安住此中，能於一切決定所作、恆常所作，獲得堅固無忘失法。

【P4 施設最勝】

巳四、施設最勝

如是堅固無忘失法，諸佛菩薩施設，在於一切有情最上施設。

於諸佛所獲得授記等者：此即功德品中第三嗢柁南攝。四句差別，如文次第易可了知。

【O2 無顛倒等4】

【P1 加行無退】

辰二、無顛倒等4　巳一、加行無退

普於一切所應作事能無退失，於未得退亦無退失。

【P2 勝進增長】

巳二、勝進增長

無退失時，恆常無間，一切善法運運增長，如明分月。

【P3 名真非似】

巳三、名真非似

由諸善法轉增長故，菩薩爾時得名真實，不名相似。

【P4 善知調伏】

巳四、善知調伏

由得真實菩薩名故，於一切種一切有情調伏方便，如實了知。

普於一切所應作事等者：此即功德品中第二嗢柁南攝。如其次第尋文可知。

【O3 諸施設等5】

【P1 施設建立2】

【Q1 標一切善修】

辰三、諸施設等5　巳一、施設建立2　午一、標一切善修

如實知故，一切安立皆得善巧。

【Q2 釋由尋思等】

午二、釋由尋思等

從此尋求、於此尋求、由此尋求，既尋求已，由此究竟皆正安立，如是名為一切安立皆得善巧。

【P2 五種無量2】

【Q1 教授善巧】

巳二、五種無量2　午一、教授善巧

於諸安立得善巧故，復於教授能得善巧。

【Q2 獲彼等持】

午二、獲彼等持

於其教授得善巧故，復能獲得無量所緣三摩地王。

【P3 說法果利】

巳三、說法果利

獲得如是三摩地已，能不唐捐宣說正法種種行相，說正法時皆有勝果。

【P4 大乘性攝】

巳四、大乘性攝

能於大乘究竟出離，以依大性而出離故，能攝大乘。

【P5 菩薩名號】

巳五、菩薩名號

由此復於彼彼大乘出離位中，得彼彼名。一切菩薩同共此名，一切世間諸佛菩薩皆共安立、皆共稱歎。

【N2 結】

卯二、結

當知是名所可稱讚功德殊勝。

一切安立皆得善巧等者：此即功德品中第四、第五嗢柁南攝。此中一切安立皆得善巧，顯彼第四嗢柁南中前三句義。四尋思中，若名尋思，是名從此尋求；若事尋思，是名於此尋求；若自性、差別假立尋思，是名由此尋求。由此四種尋思，得如實智，是名由此究竟。言於教授能得善巧等者，此顯於五無量，能起一切善巧作用故。言於彼彼大乘出離位中，得彼彼名等者，此即第五嗢柁南中，菩薩十應知建立諸名號。餘文易了，隨應當知嗢柁南攝。

【H2 次相等攝8】

【I1 相】

辛二、次相等攝8　壬一、相

由得如是殊勝名故，當知獲得諸菩薩相，諸相所相，成就其相。

【I2 分】

壬二、分

如是正行一切種相，在家、出家二分菩薩所能成辦。

【I3 增上意樂】

壬三、增上意樂

於二分中能成辦已，正行堅固，於諸善品獲得一向增上意樂。如是意樂，或在家品所應攝受，或出家品所應攝受。

【I4 住】

壬四、住

或於善品能正安立，乃至安住。

或於善品能正安立乃至安住者：此顯住品應知。於其勝解行住，名正安立。從此已上，所餘諸住，名正安住。

【I5 生】

壬五、生

從此已上，故作意思受諸有生，於彼生處常得值遇諸佛菩薩。

【I6 攝受】

壬六、攝受

及能起作一切有情諸饒益事。

起作一切有情諸饒益事者：此顯攝受品應知。

【I7 地】

壬七、地

恆常無間，蒙佛菩薩無倒教授，任持善品，領受殊勝證得分位。由領受故， 於可稱讚攝受殊勝證得分位，能正安處，如己舍宅。

恆常無間蒙佛菩薩無倒教授等者：此顯地品應知。

【I8 行】

壬八、行

住此位已，能於後後殊勝分位，一切種相覺慧昇進，漸次乃至到於究竟，

能於後後殊勝分位一切種相覺慧昇進等者；此顯行品應知。

於其中間不生喜足。

【H3 後建立攝】

辛三、後建立攝

如是昇進，證得究竟，從此不求其餘上地。已到究竟極邊際故，名得無上。

【G2 結】

庚二、結

是名菩薩地義次第。

如是昇進證得究竟等者：此顯建立品應知。

本地分中有餘依地第十六

【C13 有餘依地2】

【D1 結前生後】

丙十三、有餘依地2　丁一、結前生後

如是已說菩薩地。云何有餘依地？

【D2 正辨地相3】

【E1 標】

丁二、正辨地相3　戊一、標

當知此地有三種相。

【E2 列】

戊二、列

一者、地施設安立，二者、寂靜施設安立，三者、依施設安立。

【E3 釋3】

【F1 地施設安立3】

【G1 徵】

戊三、釋3　己一、地施設安立3　庚一、徵

云何地施設安立？

【G2 釋】

庚二、釋

謂有餘依地，除五地一分，謂無心地、修所成地、聲聞地、獨覺地、菩薩地。除一地全，謂無餘依地。所餘諸地，名有餘依地。

【G3 結】

庚三、結

是名地施設安立。

除五地一分等者：謂除五地中無餘依涅槃所攝一分，取餘一分施設安立有餘依地。如於無心地中，有二建立。謂若阿賴耶識永滅，名無心地，此即無餘依攝。若所餘位諸轉識滅，名無心地，此即有餘依攝。義如有心無心地說應知。（陵本十三卷十四頁1124）今除無心地中無餘依攝一分，取彼有餘依攝一分，名有餘依地施設安立。如說無心地，如是修所成地、聲聞地、獨覺地、菩薩地，隨應當知。

【F2 寂靜施設安立5】

【G1 徵】

己二、寂靜施設安立5　庚一、徵

云何寂靜施設安立？

【G2 標】

庚二、標

謂由四種寂靜，施設安立有餘依地。

【G3 列】

庚三、列

一、由苦寂靜故；二、由煩惱寂靜故；三、由不損惱有情寂靜故；四、由捨寂靜故。

【G4 釋4】

【H1 苦寂靜】

庚四、釋4　辛一、苦寂靜

云何苦寂靜？謂阿羅漢苾芻諸漏永盡，所有當來後有眾苦皆悉永斷，已得遍知。如多羅樹斷截根頂，不復現前。由得當來不生法故，是名苦寂靜。

【H2 煩惱寂靜】

辛二、煩惱寂靜

云何煩惱寂靜？謂阿羅漢苾芻貪欲永斷、瞋恚永斷、愚癡永斷，一切煩惱皆悉永斷。由得畢竟不生法故，是名煩惱寂靜。

【H3 不損惱有情寂靜】

辛三、不損惱有情寂靜

云何不損惱有情寂靜？謂阿羅漢苾芻貪欲永盡、瞋恚永盡、愚癡永盡，一切 煩惱皆悉永盡，不造諸惡，修習諸善，是名不損惱有情寂靜。

【H4 捨寂靜4】

【I1 徵】

辛四、捨寂靜4　壬一、徵

云何捨寂靜？

【I2 標】

壬二、標

謂阿羅漢苾芻諸漏永盡，於六恆住，恆常無間多分安住。

【I3 釋】

壬三、釋

謂眼見色已，不喜不憂，安住上捨，正念正知。如是耳聞聲已、鼻齅香已、舌嘗味已、身覺觸已、意了法已，不喜不憂，安住上捨，正念正知。

【I4 結】

壬四、結

是名捨寂靜。

【G5 結】

庚五、結

即依如是四種寂靜，說有餘依地最極寂靜、最極清涼，是名寂靜施設安立。

【F3 依施設安立6】

【G1 徵】

己三、依施設安立6　庚一、徵

云何依施設安立？

【G2 標】

庚二、標

謂有八種依。

【G3 列】

庚三、列

一、施設依，二、攝受依，三、任持依，四、流轉依，五、障礙依，六、苦惱依，七、適悅依，八、後邊依。

【G4 釋8】

【H1 施設依2】

【I1 徵】

庚四、釋8　辛一、施設依2　壬一、徵

云何施設依？

【I2 釋2】

【J1 出依事】

壬二、釋2　癸一、出依事

謂五取蘊。

【J2 明施設2】

【K1 補特伽羅想】

癸二、明施設2　子一、補特伽羅想

由依此故，施設我及有情、命者、生者、能養育者、補特伽羅、意生、儒童  等，諸想等想假用言說。

【K2 八言說句想】

子二、八言說句想

及依此故，施設如是名字、如是生類、如是種性、如是飲食、如是領受苦 樂、如是長壽、如是久住、如是壽量邊際等，諸想等想假用言說。

諸想等想假用言說者：謂我及有情乃至儒童等，如是一切為便言說，為順世間，是名假用言說。即此言說，想為其因。由構了相，是名為想。構畫種種諸法像類，是名等想。

【H2 攝受依2】

【I1 徵】

辛二、攝受依2　壬一、徵

云何攝受依？

【I2 釋2】

【J1 出依事】

壬二、釋2　癸一、出依事

謂七攝受事。即自己父母、妻子、奴婢、作使、僮僕、朋友、眷屬，七攝受事。如前意地已廣分別。

【J2 明攝受】

癸二、明攝受

依此了知諸有情類有所攝受。

如前意地已廣分別者：意地中說七攝受事。一、自父母事，二、妻子事，三、奴婢僕使事，四、朋友官僚兄弟眷屬事，五、田宅邸肆事，六、福業事及方便作業事，七、庫藏事。（陵本二卷十七頁165）今於此中，唯舉前四，略無後三。總指前說，名為七攝受事，然於文中應置等言。

【H3 任持依2】

【I1 徵】

辛三、任持依2　壬一、徵

云何任持依？

【I2 釋2】

【J1 出依事】

壬二、釋2　癸一、出依事

謂四種食。即段食、觸食、意思食、識食。

【J2 明任持】

癸二、明任持

由依此故，已生有情任立支持；又能攝養諸求有者。

已生有情任立支持等者：此顯四種能為食義，由資益義是食義故。由能長養諸根大種，故令已生有情任立支持。能令當來後有生起，名能攝養諸求有者。

【H4 流轉依2】

【I1 徵】

辛四、流轉依2　壬一、徵

云何流轉依？

【I2 釋2】

【J1 出依事】

壬二、釋2　癸一、出依事

謂四種識住及十二緣起。即色趣識住、受趣識住、想趣識住、行趣識住；及無明緣行、行緣識，廣說乃至生緣老死。

【J2 明流轉】

癸二、明流轉

由依此故，諸有情類，於五趣生死隨順流轉。

色趣識住等者：趣謂趣求，趣求色故。緣色為境，令識安住，是名色趣識住。如是趣求受、想、行故，緣受、想、行為境，令識安住，是名受、想、行趣識住。

【H5 障礙依2】

【I1 徵】

辛五、障礙依2　壬一、徵

云何障礙依？

【I2 釋2】

【J1 出依事】

壬二、釋2　癸一、出依事

謂諸天魔。

【J2 明障礙】

癸二、明障礙

隨有彼彼修善法處，即往其前，為作障礙。

【H6 苦惱依2】

【I1 徵】

辛六、苦惱依2　壬一、徵

云何苦惱依？

【I2 釋2】

【J1 出依事】

壬二、釋2　癸一、出依事

謂一切欲界皆名苦惱依。

【J2 明苦惱】

癸二、明苦惱

由依此故，令諸有情領受憂苦。

【H7 適悅依2】

【I1 徵】

辛七、適悅依2　壬一、徵

云何適悅依？

【I2 釋2】

【J1 出依事】

壬二、釋2　癸一、出依事

謂靜慮、等至樂名適悅依。

【J2 明適悅】

癸二、明適悅

由依此故，諸有情類若即於此現入彼定，若生於彼，長夜領受靜慮、等至所有適悅。

【H8 後邊依2】

【I1 徵】

辛八、後邊依2　壬一、徵

云何後邊依？

【I2 釋2】

【J1 出依事】

壬二、釋2　癸一、出依事

謂阿羅漢相續諸蘊。

【J2 明後邊】

癸二、明後邊

由依此故，說諸阿羅漢住持最後身。

【G5 料簡2】

【H1 問】

庚五、料簡2　辛一、問

問：阿羅漢苾芻諸漏永盡，住有餘依地，當言與幾種依共相應耶？

【H2 答】

辛二、答

答：當言與一種依一向相應，謂後邊依；與六攝受事不共相應；

與六攝受事不共相應者：七攝受事中，除其第六福業事及方便作業事，所餘名六攝受事應知。

與流轉依、與障礙依，一向全不相應；與所餘依，非相應非不相應。

【G6 結】

庚六、結

是名依施設安立。

與所餘依非相應非不相應者：謂施設依、任持依、苦惱依、適悅依，名所餘依。由彼一切，於有餘依不定繫屬，名非相應；然或可得，亦名非不相應。

本地分中無餘依地第十七

【C14 無餘依地2】

【D1 結前生後】

丙十四、無餘依地2　丁一、結前生後

如是已說有餘依地。云何無餘依地？

【D2 正辨地相3】

【E1 標】

丁二、正辨地相3　戊一、標

當知此地亦有三相。

【E2 列】

戊二、列

一者、地施設安立，二者、寂滅施設安立，三者、寂滅異門安立。

【E3 釋3】

【F1 地施設安立2】

【G1 徵】

戊三、釋3　己一、地施設安立2　庚一、徵

云何地施設安立？

【G2 釋】

庚二、釋

謂先所除五地一分，當知即此無餘依地所攝。謂無心地、修所成地、聲聞地、獨覺地、菩薩地。

【F2 寂滅施設安立5】

【G1 徵】

己二、寂滅施設安立5　庚一、徵

云何寂滅施設安立？

【G2 標】

庚二、標

謂由二種寂滅，施設安立如是無餘依地。

【G3 列】

庚三、列

一、由寂靜寂滅故；二、由無損惱寂滅故。

【G4 釋2】

【H1 寂靜寂滅4】

【I1 徵】

庚四、釋2　辛一、寂靜寂滅4　壬一、徵

云何寂靜寂滅？

【I2 標】

壬二、標

謂先於有餘依地，獲得觸證四種寂靜；今無餘依涅槃界中，亦有最勝四種寂靜。

【I3 列】

壬三、列

一、數教寂靜，

數教寂靜者：謂數不能數故，一切言教不可說故。

二、一切依寂靜，

一切依寂靜者：謂八種依，名一切依。有餘依中，或與相應、或不相應。今此一切都不相應，故名寂靜。

三、依依苦寂靜，

依依苦寂靜者：有餘依中，由有所依身故，與苦惱依非不相應。今此不爾，是名依及依苦寂靜。

四、依依苦生疑慮寂靜。

依依苦生疑慮寂靜者：依謂所依。依所生苦，是名依苦。此二寂靜，義如前說。般涅槃時，已得轉依諸淨行者，轉捨一切染汙法種子所依。於一切善、無記法種子，轉令緣闕，轉得內緣自在。義如意地中說。（陵本二卷二頁115）是名依依苦生疑慮寂靜。於現法中，彼果心苦永不行故。

【I4 證】

壬四、證

如說： 由無下劣心　能忍受勤苦　彼所趣解脫　譬如燈盡滅

如說由無下劣心等者：今引此頌，意取後二句證寂靜寂滅應知。

【H2 無損惱寂滅3】

【I1 徵】

辛二、無損惱寂滅3　壬一、徵

云何無損惱寂滅？

【I2 釋3】

【J1 標義】

壬二、釋3　癸一、標義

謂與一切依不相應，違背一切煩惱諸苦流轉，生起轉依所顯真無漏界。

【J2 教證2】

【K1 證離苦】

癸二、教證2　子一、證離苦

如說：苾芻永寂滅，名真安樂住。

【K2 證轉依】

子二、證轉依

又如說言：實有無生、無起、無作、無為、無等生起；亦有有生、有起、有作、有為、有等生起。

實有無生無起等者：集論中說：何故此滅復名無生？離續生故。何故此滅復名無起？永離此後漸生起故。何故此滅復名無作？不作現在諸業煩惱所依處故。（集論五卷十五頁31,682b）又云：何故此滅復名無為？離三相故。（集論五卷十四頁31,682a）此說無生、無起、無作、無為，皆應準釋。胎、卵二生託生以後，身分圓滿，仍未出時，名等生起。義如有尋有伺地說。（陵本十卷二頁730）今謂此滅，說名無等生起。如是一切，由第一義說名實有，簡彼有生、有起、有作、有為、有等生起，而安立故。彼唯世俗，說名有故。

若當無有無生、無起、無作、無為、無等生起；我終不說有生、有起、有作、有為、有等生起、有永出離。由實有無生、無起、無作、無為、無等生起；是故我說有生、有起、有作、有為、有等生起、有永出離。

若當無有無生無起等者：此中義顯，若於未來當入涅槃，即於現法不說有永出離。由現法中入般涅槃，是故亦說有永出離。由是證知有此寂滅。

【J3 顯意2】

【K1 標寂滅】

癸三、顯意2　子一、標寂滅

世尊依此密意說言甚深、廣大、無量、無數，是謂寂滅。

【K2 釋經名4】

【L1 甚深】

子二、釋經名4　丑一、甚深

由於此中所具功德難了知故，名為甚深。

【L2 廣大】

丑二、廣大

極寬博故，名為廣大。

【L3 無量】

丑三、無量

無窮盡故，名為無量。

【L4 無數3】

【M1 總標】

丑四、無數3　寅一、總標

數不能數，無二說故，名為無數。

由於此中所具功德等者：謂此涅槃所具功德，唯內所證，不可思議，名難了知。又佛菩薩無住涅槃攝所有滅，以常安住一切有情利樂事故，名極寬博，及無窮盡。一切戲論不能說故，名無二說。由是說言甚深、廣大、無量、無數。

【M2 別釋】

寅二、別釋

云何此中數不能數？謂有非有不可說故，即色離色不可說故，即受離受不可說故，即想離想不可說故，即行離行不可說故，即識離識不可說故。

【M3 顯義】

寅三、顯義

所以者何？由此清淨真如所顯，一向無垢。

【I3 結】

壬三、結

是名無損惱寂滅。

【G5 結】

庚五、結

如是二種，總說為一寂滅施設安立。

【F3 寂滅異門施設安立4】

【G1 徵】

己三、寂滅異門施設安立4　庚一、徵

云何寂滅異門施設安立？

【G2 標】

庚二、標

當知此中，寂滅異門有無量種。

【G3 列2】

【H1 別舉】

庚三、列2　辛一、別舉

謂名為常，亦名為恆，亦名久住，亦名無變，亦名有法，

謂名為常至亦名有法者：當知此翻諸行五無常性而得此名。云何為五？謂無常性、無恆性、非久住性、不可保性、變壞法性。義如攝事分說。（陵本八十六卷一頁6485）與彼相違，如其次第，應知名常，乃至亦名有法。

亦名舍宅，亦名洲渚，亦名救護，亦名歸依，亦名所趣，亦名安隱，亦名淡泊，亦名善事，亦名吉祥，亦名無轉，亦名無垢，亦名難見，亦名甘露，亦名無憂，亦名無沒，亦名無熾，亦名無熱，亦名無病，亦名無動，亦名涅槃，

亦名舍宅至亦名涅槃者：此中諸名，多分與集論同，少分有異，然義可知，如彼應釋。如集論說：何故此滅復名舍宅？無罪喜樂所依事故。何故此滅復名洲渚？三界隔絕故。何故此滅復名弘濟？能遮一切大苦災橫故。（此名救護，名別義同。）何故此滅復名歸依？無有虛妄，意樂方便所依處故。何故此滅名勝歸趣？能為歸趣一切最勝聖性所依處故。（此名所趣，名別義同。）何故此滅復名安隱？離怖畏住所依處故。何故此滅復名清涼？諸利益事所依處故。（此名淡泊，名別義同。）何故此滅復名樂事？第一義樂事故。（此名善事，名別義同。由勝義樂說名勝義善故。）何故此滅名趣吉祥？為證得彼，易修方便所依處故。何故此滅復名不轉？永離諸趣差別轉故。何故此滅復名無漏？永離一切煩惱魔故。（此名無垢，名別義同。）何故此滅復名難見？超過肉眼、天眼境故。何故此滅復名甘露？離蘊魔故。何故名寂靜？於現法中，彼果心苦永不行故。（此名無憂，名別義同。憂寂靜故。）何故此滅名不卑屈？離三愛故。（此名無沒，名別義同。不沒三愛中故。）何故此滅名無熾然？永離一切愁歎憂苦諸惱亂故。何故此滅名無熱惱？永離一切煩惱熱故。何故此滅復名不動？永離一切散動故。何故此滅復名涅槃？無相寂滅大安樂住所依處故。（集 論五卷十四頁31,682a）

亦名永絕一切戲論。

亦名永絕一切戲論者：謂異不異、死後當有或當無等一切戲論不能說故。

【H2 略攝】

辛二、略攝

如是等類，應知說名寂滅異門。

【G4 結】

庚四、結

是名寂滅異門施設安立。

瑜伽師地論科句披尋記卷第五十

瑜伽師地論科句披尋記卷第五十一

彌勒菩薩說

唐三藏沙門玄奘奉詔譯

韓清淨科記

攝決擇分中五識身相應地意地之一

【B1 結前顯後】

甲二、攝決擇分4　乙一、結前顯後

如是已說本地，次說諸地決擇善巧。由此決擇善巧為依，於一切地善能問答。

【B2 決擇一切12】

【C1 五識身地意地3】

【D1 標當先說】

乙二、決擇一切12　丙一、五識身地意地3　丁一、標當先說

今當先說五識身地意地決擇。

【D2 隨應決擇5】

【E1 阿賴耶識2】

【F1 問】

丁二、隨應決擇5　戊一、阿賴耶識2　己一、問

問：前說種子依，謂阿賴耶識，而未說有、有之因緣、廣分別義。何故不說？何緣知有？廣分別義云何應知？

而未說有有之因緣分別義等者：為欲決擇阿賴耶識，故舉三種為問因緣。一、由未說契經有此阿賴耶識，二、由未說有之因緣，三、由未說廣分別義，是故興問。若契經有，何故不說？何緣知有？廣分別義云何應知？

【F2 答3】

【G1 不說因緣2】

【H1 標義】

己二、答3　庚一、不說因緣2　辛一、標義

答：由此建立是佛世尊最深密記，是故不說。

由此建立等者：此答初問。由此阿賴耶識於大乘中方始建立，然未顯了說此識名，恐彼凡愚由依此名，妄生分別，執為我故。然義非無，當知是佛世尊最深密記。由是道理，雖有不說。如世尊言：阿陀那識。即以異門，說此有義，名佛世尊最深密記。攝大乘論說：何故聲聞乘中不說此心名阿賴耶識，名阿陀那識？由此深細境所攝故。所以者何？由諸聲聞不於一切境智處轉，是故於彼雖離此說，然智得成，解脫成就，故不為說。若諸菩薩定於一切境智處轉，是故為說。若離此智，不易證得一切智智。（攝論一卷五頁31,134a）由是當知深密記義。

【H2 引證】

辛二、引證

如世尊言：    阿陀那識甚深細　一切種子如暴流我於凡愚不開演　恐彼分別執為我

阿陀那識甚深細等者：解深密經說有此頌，又彼長行廣顯阿陀那識建立道理應知。（解深密經一卷十六頁16,692c）世親菩薩釋此頌云：甚深細者，難了知故。一切種子如暴流者，次第轉故，一切種子剎那展轉，如瀑流水相續轉故。恐彼分別執為我者，一行相轉故，分別執可得。如世親攝論釋說。（一卷十五頁31,325a）

【G2 知有因緣2】

【H1 總標八相2】

【I1 嗢柁南】

庚二、知有因緣2　辛一、總標八相2　壬一、嗢柁南

復次，嗢柁南曰：執受初明了　種子業身受　無心定命終　無皆不應理

【I2 長行】

壬二、長行

由八種相，證阿賴耶識決定是有。謂若離阿賴耶識，依止執受不應道理，最初生起不應道理，有明了性不應道理，有種子性不應道理，業用差別不應道理，身受差別不應道理，處無心定不應道理，命終時識不應道理。

【H2 隨釋一一8】

【I1 由依止執受3】

【J1 徵】

辛二、隨釋一一8　壬一、由依止執受3　癸一、徵

何故若無阿賴耶識，依止執受不應道理？

依止執受者：解深密說：執受有二。一者、有色諸根及所依執受，二者、相名分別言說戲論習氣執受。（解深密經一卷十六頁16,692b）今於此中，且說初一執受，名依止執受。攝受執持有色根身，令不壞爛故。

【J2 釋3】

【K1 標】

癸二、釋3　子一、標

由五因故。

【K2 徵】

子二、徵

何等為五？

【K3 釋5】

【L1 初因】

子三、釋5　丑一、初因

謂阿賴耶識先世所造業行為因，眼等轉識於現在世眾緣為因。如說根及境界、作意力故，諸轉識生，乃至廣說。是名初因。

阿賴耶識先世所造業行為因等者：此中義顯阿賴耶識唯先業引，不待現緣，一切時轉，執受所依道理成就。轉識不爾，要待現緣，或轉不轉，執受所依不應道理。如說根不壞、境現前、作意正起，識乃得生，當知此唯顯彼眼等轉識，於現在世眾緣為因。如是眾緣若隨闕一，彼諸轉識必不得生，許能執受，故不應理。是為初因。

【L2 第二因】

丑二、第二因

又六識身，有善不善等性可得。是第二因。

又六識身有善不善等性可得等者：此中義顯阿賴耶識先業為因，一類無記，執受所依道理成就。轉識不爾，或善、不善、無記性類差別可得，執受所依不應道理。是第二因。

【L3 第三因】

丑三、第三因

又六識身，無覆無記異熟所攝類不可得。是第三因。

又六識身無覆無記等者：此中義顯阿賴耶識是異熟果，無覆無記異熟所攝。唯此異熟可許執受，從彼先業所異熟故。轉識不爾，從異熟生，非是異熟，是故說言無覆無記異熟所攝類不可得，許彼執受不應道理。是第三因。

【L4 第四因2】

【M1 顯過2】

【N1 難無執受】

丑四、第四因2　寅一、顯過2　卯一、難無執受

又六識身各別依轉。於彼彼依，彼彼識轉，即彼所依應有執受，餘無執受不應道理。

【N2 難有執受】

卯二、難有執受

設許執受，亦不應理，識遠離故。

【M2 出因】

寅二、出因

是第四因。

又六識身各別依轉等者：此中義顯阿賴耶識遍滿所依，成能執受。轉識不爾，各別依轉，非一一識遍滿所依。許能執受，由二因緣不應道理，如文可知。是第四因。

【L5 第五因2】

【M1 顯過3】

【N1 標】

丑五、第五因2　寅一、顯過3　卯一、標

又所依止應成數數執受過失。

【N2 徵】

卯二、徵

所以者何？

【N3 釋】

卯三、釋

由彼眼識於一時轉，一時不轉，餘識亦爾。

【M2 出因】

寅二、出因

是第五因。

又所依止應成數數執受過失等者：此中義顯阿賴耶識從受生已，乃至命終不離於身，無間斷轉，可成執受。轉識不爾，有間斷轉，若許執受，應成數數過失，故不應理。是第五因。

【J3 結】

癸三、結

如是先業及現在緣以為因故，善不善等性可得故，異熟種類不可得故，各別所依諸識轉故，數數執受依止過故，不應道理。

【I2 由最初生起2】

【J1 徵】

壬二、由最初生起2　癸一、徵

何故若無阿賴耶識，最初生起不應道理？

【J2 釋2】

【K1 舉難】

癸二、釋2　子一、舉難

謂有難言：若決定有阿賴耶識，應有二識俱時生起。

【K2 釋非2】

【L1 標容俱轉】

子二、釋非2　丑一、標容俱轉

應告彼言：汝於無過妄生過想，何以故？容有二識俱時轉故。

【L2 釋其所以2】

【M1 斥非】

丑二、釋其所以2　寅一、斥非

所以者何？且如有一，俱時欲見乃至欲知，隨有一識最初生起，不應道理。

【M2 顯正】

寅二、顯正

由彼爾時作意無別，根、境亦爾，以何因緣識不俱轉。

若無阿賴耶識最初生起不應道理等者：當知此中，非為顯有阿賴耶識，容有最初生起可得，而作是說。雖緣起支識緣名色有其先後，然非此義。由有外難：謂有阿賴耶識，應有二識俱時并生；若爾，便無最初生起。為釋此難，斥彼執有最初生起，謂無阿賴耶識，由是說彼不應道理。如文自釋，其義可知。

【I3 由有明了性2】

【J1 徵】

壬三、由有明了性2　癸一、徵

何故若無諸識俱轉，與眼等識同行意識明了體性不可得耶？

【J2 釋2】

【K1 成諸識俱轉】

癸二、釋2　子一、成諸識俱轉

謂或有時憶念過去曾所受境，爾時意識行不明了；非於現境意現行時，得有如是不明了相。是故應許諸識俱轉。

【K2 難無明了性】

子二、難無明了性

或許意識無明了性。

若無諸識俱轉等者：此中更顯識俱轉義，成自前說最初生起不應道理，由是展轉成有阿賴耶識。言或許意識無明了性者，當知此顯識不俱轉過失。

【I4 由有種子性2】

【J1 徵】

壬四、由有種子性2　癸一、徵

何故若無阿賴耶識，有種子性不應道理？

【J2 釋2】

【K1 由轉變3】

【L1 標】

癸二、釋2　子一、由轉變3　丑一、標

謂六識身展轉異故。

【L2 徵】

丑二、徵

所以者何？

【L3 釋】

丑三、釋

從善無間不善性生，不善無間復善性生，從二無間無記性生；劣界無間中界生，中界無間妙界生，如是妙界無間乃至劣界生；有漏無間無漏生，無漏無間有漏生；世間無間出世生，出世無間世間生；非如是相有種子性，應正道理。

若無阿賴耶識有種子性不應道理等者：阿賴耶識為種子依，是名有種子性，由是亦名一切種子識。如意地中廣顯其義應知。（陵本二卷一頁101）今說若無阿賴耶識，於六識身有種子性，不應道理。如文自釋，其義可知。

【K2 由間斷】

子二、由間斷

又彼諸識長時間斷，不應相續長時流轉，是故此亦不應道理。

又彼諸識長時間斷等者：謂六識身，名彼諸識。或經久時不相續轉，是名長時間斷。由是因緣，不應種子相續長時流轉。是故說彼有種子性，亦不應理。

【I5 由業用差別2】

【J1 徵】

壬五、由業用差別2　癸一、徵

何故若無諸識俱轉，業用差別不應道理？

【J2 釋2】

【K1 標列】

癸二、釋2　子一、標列

謂若略說有四種業。一、了別器業，二、了別依業，三、了別我業，四、了別境業。

【K2 斥非】

子二、斥非

此諸了別，剎那剎那俱轉可得，是故一識於一剎那有如是等業用差別，不應道理。

若無諸識俱轉業用差別不應道理等者：此中義顯若無阿賴耶識，便無諸識俱轉業用差別可得，若許一識於一剎那有其業用差別，不應道理。如文自釋，其義可知。言了別器業及了別依業者，此說阿賴耶識有此二業。由能了別外無分別器相，是名了別器業。由能了別內執受相，是名了別依業。義如建立所緣轉相中說。言了別我業者，此說染末那識，於一切識思量自我為其相故。言了別境業者，此說眼等六識應知。

【I6 由身受差別2】

【J1 徵】

壬六、由身受差別2　癸一、徵

何故若無阿賴耶識，身受差別不應道理？

【J2 釋2】

【K1 難應無】

癸二、釋2　子一、難應無

謂如有一，或如理思，或不如理；或無思慮，或隨尋伺；或處定心，或不在定；爾時於身諸領受起非一眾多種種差別，彼應無有。

【K2 結定有】

子二、結定有

然現可得，是故定有阿賴耶識。

若無阿賴耶識身受差別不應道理等者：有色根身苦、樂、捨別，是名身受差別，當知此由阿賴耶識執受所依而得建立。彼識若無，便應無有身受差別；然現可得，是故說無阿賴耶識，不應道理。如理作意相應，名如理思；非理作意相應，是名不如理思。入無心定，名無思慮；未離尋伺欲，故名隨尋伺。住色無色靜慮等至，名處定心；若未得定，或從定出，名不在定。隨爾所時，於自身中，或苦、或樂、或捨諸領受起非一眾多種種差別。

【I7 由處無心定2】

【J1 徵】

壬七、由處無心定2　癸一、徵

何故若無阿賴耶識，處無心定不應道理？

【J2 釋2】

【K1 難非】

癸二、釋2　子一、難非

謂入無想定、或滅盡定，應如捨命，識離於身，非不離身。

【K2 引證】

子二、引證

如世尊說：當於爾時，識不離身故。

若無阿賴耶識處無心定不應道理等者：此中義顯處無心定，非識都無。由世尊說：當於爾時，識不離身故。若無阿賴耶識，便於爾時如捨命根，識離於身，依何建立處無心定？故不應理。

【I8 由命終時識3】

【J1 徵】

壬八、由命終時識3　癸一、徵

何故若無阿賴耶識，命終時識不應道理？

【J2 釋2】

【K1 簡非間斷】

癸二、釋2　子一、簡非間斷

謂臨終時，或從上身分，識漸捨離，冷觸漸起；或從下身分。非彼意識，有時不轉。

【K2 出能執持】

子二、出能執持

故知唯有阿賴耶識能執持身，此若捨離，即於身分冷觸可得，身無覺受。意識不爾。

【J3 結】

癸三、結

是故若無阿賴耶識，不應道理。

若無阿賴耶識命終時識不應道理等者：將命終時，識漸捨身，冷觸漸起，是名命終時識，當知此即阿賴耶識。彼若無者，說餘意識漸捨離身，不應道理。由彼意識非一切時相續轉故，此尚不能執持於身，云何於身有捨離義。

【G3 廣分別義2】

【H1 明建立2】

【I1 嗢柁南】

庚三、廣分別義2　辛一、明建立2　壬一、嗢柁南

復次，嗢柁南曰：所緣若相應　更互為緣性　與識等俱轉　雜染汙還滅

【I2 長行2】

【J1 略辨2】

【K1 標】

壬二、長行2　癸一、略辨2　子一、標

若略說阿賴耶識，由四種相建立流轉，由一種相建立還滅。

【K2 辨2】

【L1 建立流轉】

子二、辨2　丑一、建立流轉

云何四相建立流轉？當知建立所緣轉故，建立相應轉故，建立互為緣性轉故，建立識等俱轉轉故。

【L2 建立還滅】

丑二、建立還滅

云何一相建立還滅？謂由建立雜染轉故，及由建立彼還滅故。

【J2 廣釋5】

【K1 所緣轉相2】

【L1 徵】

癸二、廣釋5　子一、所緣轉相2　丑一、徵

云何建立所緣轉相？

【L2 釋2】

【M1 別辨相3】

【N1 所緣差別2】

【O1 辨二種2】

【P1 標列】

丑二、釋2　寅一、別辨相3　卯一、所緣差別2　辰一、辨二種2　巳一、標列

謂若略說，阿賴耶識由於二種所緣境轉。一、由了別內執受故；二、由了別外無分別器相故。

【P2 隨釋2】

【Q1 了別內執受2】

【R1 於有色界】

巳二、隨釋2　午一、了別內執受2　未一、於有色界

了別內執受者，謂能了別遍計所執自性妄執習氣，及諸色根根所依處。此於有色界。

【R2 於無色界】

未二、於無色界

若在無色，唯有習氣執受了別。

了別內執受者等者：此即前說了別依業。彼所執受三界一切有漏種子，說名遍計所執自性妄執習氣。當知習氣，即彼種子異名。由以遍計所執自性妄執為因，能於現在已得生滅異熟識中，安置彼彼諸行習氣，從因為名，故作是說。又五色根及彼根所依處，亦為阿賴耶識之所執受，由識執持不壞爛故。如是一切皆內身攝，名內執受。阿賴耶識以此為所緣境而生起故，名內執受了別。

【Q2 了別外無分別器相2】

【R1 標相】

午二、了別外無分別器相2　未一、標相

了別外無分別器相者，謂能了別依止緣內執受阿賴耶識故，於一切時無有間斷器世間相。

【R2 喻合】

未二、喻合

譬如燈焰生時，內執膏炷，外發光明；如是阿賴耶識緣內執受、緣外器相生起道理，應知亦爾。

了別外無分別器相等者：器世間相非所執受，但緣為境，故名為外。任運起故，名無分別。由是當知，器世間相依止緣內執受阿賴耶識而生。阿賴耶識無分別故，彼世間相於一切時無有間斷。此生起相，如所舉喻道理可知。

【O2 明微細】

辰二、明微細

復次，阿賴耶識緣境微細，世聰慧者亦難了故。

阿賴耶識緣境微細者：前說二種所緣，名彼緣境。能緣行相無分別轉難可了知，故名微細。

【N2 行相差別2】

【O1 相似了別】

卯二、行相差別2　辰一、相似了別

復次，阿賴耶識緣境無廢，時無變易。從初執受剎那乃至命終，一味了別而轉故。

緣境無廢等者：於所緣境俱遍無闕，故名無廢。一味轉故，名無變易。初受生時執受所依，名初執受。當知此所執受，在有色界有其二種，謂諸習氣及色根身；若在無色，唯有習氣。義如前知。

【O2 剎那了別】

辰二、剎那了別

復次，阿賴耶識於所緣境念念生滅，當知剎那相續流轉，非一非常。

非一非常者：此顯剎那相續流轉似一常現，而實非一非常。由念念別，是故非一。由有生滅，是故非常。此遮愚夫妄執為我，故作是說。

【N3 界處差別】

卯三、界處差別

復次，阿賴耶識，當言於欲界中，緣狹小執受境；於色界中，緣廣大執受境；於無色界空無邊處、識無邊處，緣無量執受境；於無所有處，緣微細執受境；於非想非非想處，緣極微細執受境。

緣狹小執受境等者：此中唯說了別內所執受，名執受境。於欲、色界具二執受，於無色界唯有習氣為執受境應知。

【M2 結略義】

寅二、結略義

如是了別二種所緣故，於所緣境微細了別故，相似了別故，剎那了別故，了別狹小執受所緣故，了別廣大執受所緣故，了別無量執受所緣故，了別微細執受所緣故，了別極微細執受所緣故，應知建立阿賴耶識所緣轉相。

【K2 相應轉相2】

【L1 徵】

子二、相應轉相2　丑一、徵

云何建立相應轉相？

【L2 釋3】

【M1 標列法】

丑二、釋3　寅一、標列法

謂阿賴耶識與五遍行心相應法恆共相應。謂作意、觸、受、想、思。

【M2 辨彼相3】

【N1 唯異熟攝及極微細】

寅二、辨彼相3　卯一、唯異熟攝及極微細

如是五法亦唯異熟所攝，最極微細，世聰慧者亦難了故。

【N2 常一類轉】

卯二、常一類轉

亦常一類緣境而轉。

亦常一類緣境而轉者：前說阿賴耶識緣境無廢，時無變易。如是五法，當知亦爾，故作是說。

【N3 捨受相應無記性攝2】

【O1 舉相應受】

卯三、捨受相應無記性攝2　辰一、舉相應受

又阿賴耶識相應受，一向不苦不樂，無記性攝。

【O2 例餘心所】

辰二、例餘心所

當知餘心所行相亦爾。

【M3 結略義】

寅三、結略義

如是遍行心所相應故，異熟一類相應故，極微細轉相應故，恆常一類緣境而轉相應故，不苦不樂相應故，一向無記相應故，應知建立阿賴耶識相應轉相。

【K3 互為緣性轉相2】

【L1 徵】

子三、互為緣性轉相2　丑一、徵

云何建立互為緣性轉相？

【L2 釋2】

【M1 別辨相2】

【N1 阿賴耶識與諸轉識為緣2】

【O1 標列】

丑二、釋2　寅一、別辨相2　卯一、阿賴耶識與諸轉識為緣2　辰一、標列

謂阿賴耶識與諸轉識作二緣性。一、為彼種子故；二、為彼所依故。

【O2 隨釋2】

【P1 為種子】

辰二、隨釋2　巳一、為種子

為種子者，謂所有善、不善、無記轉識轉時，一切皆用阿賴耶識為種子故。

【P2 為所依2】

【Q1 由有執受】

巳二、為所依2　午一、由有執受

為所依者，謂由阿賴耶識執受色根，五種識身依之而轉，非無執受。

【Q2 由有末那2】

【R1 標法】

午二、由有末那2　未一、標法

又由有阿賴耶識故，得有末那；由此末那為依止故，意識得轉。

【R2 喻合】

未二、喻合

譬如依止眼等五根，五識身轉，非無五根。意識亦爾，非無意根。

又由有阿賴耶識故得有末那者：此中義顯阿賴耶識為彼意識所依。由彼意識依末那轉，末那依彼阿賴耶識而得有故。如伽他說：阿賴耶為依，故有末那轉，依止心及意，餘轉識得生。阿賴耶識為所依緣，是故末那執彼為自內我，依此故說：由有阿賴耶識，得有末那。攝大乘論成立此有廣分別義應知。（攝論一卷四頁31,133c）

【N2 諸轉識與阿賴耶識為緣2】

【O1 標列】

卯二、諸轉識與阿賴耶識為緣2　辰一、標列

復次，諸轉識與阿賴耶識作二緣性。一、於現法中，能長養彼種子故；二、於後法中，為彼得生攝植彼種子故。

【O2 隨釋2】

【P1 長養彼種】

辰二、隨釋2　巳一、長養彼種

於現法中，長養彼種子者，謂如依止阿賴耶識善、不善、無記轉識轉時，如是如是於一依止同生同滅，熏習阿賴耶識；由此因緣，後後轉識善、不善、無記性，轉更增長、轉更熾盛、轉更明了而轉。

【P2 攝植彼種】

巳二、攝植彼種

於後法中，為彼得生攝植彼種子者，謂彼熏習種類，能引攝當來異熟無記阿賴耶識。

謂彼熏習種類者：諸業習氣有福、非福、不動差別，由是能感三界愛非愛果，是名熏習種類。

【M2 結略義】

寅二、結略義

如是為彼種子故，為彼所依故，長養種子故，攝植種子故，應知建立阿賴耶識與諸轉識互為緣性轉相。

【K4 識等俱轉轉相2】

【L1 徵】

子四、識等俱轉轉相2　丑一、徵

云何建立阿賴耶識與轉識等俱轉轉相？

【L2 釋2】

【M1 別辨相2】

【N1 阿賴耶識與識等俱轉相2】

【O1 辨俱轉3】

【P1 諸識俱轉2】

【Q1 總顯諸識5】

【R1 與一俱轉3】

【S1 標】

丑二、釋2　寅一、別辨相2　卯一、阿賴耶識與識等俱轉相2　辰一、辨俱轉3　巳一、諸識俱轉2　午一、總顯諸識5　未一、與一俱轉3　申一、標

謂阿賴耶識，或於一時唯與一種轉識俱轉，所謂末那。

【S2 徵】

申二、徵

何以故？

【S3 釋】

申三、釋

由此末那，我見慢等恆共相應思量行相，若有心位、若無心位，恆與阿賴耶識一時俱轉，緣阿賴耶識以為境界，執我起慢思量行相。

若有心位若無心位者：有心無心地說：分位建立者，謂除六位，當知所餘名有心地。何等為六？謂無心睡眠位、無心悶絕位、無想定位、無想生位、滅盡定位，及無餘依涅槃界位。如是六位，名無心地。（陵本十三卷十四頁1124）今於此中，說無心位，當知唯取前五，不取後一；義顯諸轉識滅名無心故，轉識生時名有心位。如是應知。

【R2 與二俱轉】

未二、與二俱轉

或於一時與二俱轉，謂末那及意識。

【R3 與三俱轉】

未三、與三俱轉

或於一時與三俱轉，謂五識身隨一轉時。

【R4 與四俱轉】

未四、與四俱轉

或於一時與四俱轉，謂五識身隨二轉時。

【R5 乃至與七俱轉】

未五、乃至與七俱轉

或時乃至與七俱轉，謂五識身和合轉時。

【Q2 別廣意識2】

【R1 辨染淨】

午二、別廣意識2　未一、辨染淨

又復意識，染汙末那以為依止，彼未滅時，相了別縛不得解脫；末那滅已，相縛解脫。

相了別縛不得解脫者：成唯識論說：言相縛者，謂於境相不能了達如幻事等，由斯見分、相分所拘，不得自在，故名相縛。依如是義，有伽他言：如是染汙意，是識之所依，此意未滅時，識縛終不脫。（成唯識論五卷九頁31,25c）為成此義，復說異生善、染、無記心時，雖外起諸業，而內恆執我；由執我故，令六識中所起施等不能亡相。此應準知。

【R2 辨緣境2】

【S1 標】

未二、辨緣境2　申一、標

又復意識，能緣他境及緣自境。

【S2 釋2】

【T1 緣他境】

申二、釋2　酉一、緣他境

緣他境者，謂緣五識身所緣境界，或頓不頓。

【T2 緣自境】

酉二、緣自境

緣自境者，謂緣法為境。

或頓不頓者：謂彼意識，於一時間，或取非一種種境相，是名為頓；或復唯取一事境相，是名不頓。

【P2 諸受俱轉2】

【Q1 總標】

巳二、諸受俱轉2　午一、總標

復次，阿賴耶識，或於一時與苦受、樂受、不苦不樂受俱時而轉，此受與轉識相應，依彼而起。

【Q2 別辨2】

【R1 相雜俱轉】

午二、別辨2　未一、相雜俱轉

謂於人中，若欲界天，若於一分鬼、傍生中，俱生不苦不樂受，與轉識相應苦受、樂受、不苦不樂受相雜俱轉。

【R2 一向俱轉2】

【S1 舉苦受2】

【T1 標俱轉】

未二、一向俱轉2　申一、舉苦受2　酉一、標俱轉

若那落迦等中，他所映奪，不苦不樂受與純苦無雜受俱時而轉。

【T2 釋難知】

酉二、釋難知

當知此受被映奪故，難可了知。

若那落迦等中他所映奪不苦不樂受者：此中等言，等取三種餓鬼，由彼與四種那落迦唯苦無樂故。如有尋有伺地說。（陵本四卷十四頁304）由是因緣，彼阿賴耶識俱生不苦不樂受，為彼極猛利苦之所映奪，是名他所映奪。即彼苦相，名為他故。

【S2 例餘受】

申二、例餘受

如那落迦等中，一向苦受俱轉；如是於下三靜慮地，一向樂受俱轉；於第四靜慮地乃至有頂，一向不苦不樂受俱轉。

【P3 善等俱轉】

巳三、善等俱轉

復次，阿賴耶識，或於一時與轉識相應善、不善、無記諸心法俱時而轉。

【O2 簡相應3】

【P1 標】

辰二、簡相應3　巳一、標

如是阿賴耶識雖與轉識俱時而轉，亦與客受，客善、不善、無記心法俱時而轉，然不應說與彼相應。

亦與客受客善不善無記心法俱時而轉者：轉識相應苦、樂、捨受，名為客受。轉識相應善與不善、無記心法，名客善、不善、無記心法。由彼一切，非與阿賴耶識相應，不繫屬自，故得客名。

【P2 徵】

巳二、徵

何以故？

【P3 釋2】

【Q1 顯義】

巳三、釋2　午一、顯義

由不與彼同緣轉故。

由不與彼同緣轉故者：意地中說：同一所緣，不同一行相，一時俱有，一一而轉，各自種子所生，更互相應。（陵本一卷十頁41）今為顯彼非相應義，故作是說，不同緣轉。

【Q2 喻相2】

【R1 喻諸法俱轉3】

【S1 舉眼識與眼根2】

【T1 成所喻法】

午二、喻相2　未一、喻諸法俱轉3　申一、舉眼識與眼根2　酉一、成所喻法

如眼識雖與眼根俱轉，然不相應。此亦如是。

【T2 釋能喻相】

酉二、釋能喻相

應知此中，依少分相似道理，故得為喻。

依少分相似道理等者：但舉俱轉不相應法為喻，非一切義與彼例同，名依少分相似道理。此於因明名同類喻，謂隨所有法望所餘法，其相展轉少分相似故。義如因明處說。（陵本十五卷七頁1299）

【S2 舉諸心所法】

申二、舉諸心所法

又如諸心所法，雖心法性無有差別，然相異故，於一身中一時俱轉，互不相違。

雖心法性無有差別等者：諸心所法繫屬於心，與心相應，名心法性無有差別。然一一轉各各從自種子所生，是名相異。

如是阿賴耶識與諸轉識，於一身中一時俱轉，當知更互亦不相違。

【S3 舉暴流等2】

【T1 喻2】

【U1 波浪喻】

申三、舉暴流等2　酉一、喻2　戌一、波浪喻

又如於一暴流，有多波浪一時而轉，互不相違。

【U2 影像喻】

戌二、影像喻

又如於一清淨鏡面，有多影像一時而轉，互不相違。

【T2 合】

酉二、合

如是於一阿賴耶識，有多轉識一時俱轉，當知更互亦不相違。

【R2 喻一時俱轉2】

【S1 喻2】

【T1 眼識等喻2】

【U1 眼識】

未二、喻一時俱轉2　申一、喻2　酉一、眼識等喻2　戌一、眼識

又如一眼識，於一時間，於一事境唯取一類無異色相；或於一時，頓取非一種種色相。

【U2 耳等識】

戌二、耳等識

如眼識於眾色，如是耳識於眾聲、鼻識於眾香、舌識於眾味亦爾。

【T2 身識等喻2】

【U1 身識】

酉二、身識等喻2　戌一、身識

又如身識，或於一時，於一事境唯取一類無異觸相；或於一時，頓取非一種種觸相。

【U2 分別意識】

戌二、分別意識

如是分別意識，於一時間，或取一境相，或取非一種種境相。

【S2 合】

申二、合

當知道理亦不相違。

當知道理亦不相違者：前說於一眼識，乃至於一分別意識，或取非一種種境相一時而轉。如是喻成於一阿賴耶識有多轉識一時而轉，是故說言道理亦不相違。

【N2 末那與阿賴耶識俱轉相2】

【O1 標列相應】

卯二、末那與阿賴耶識俱轉相2　辰一、標列相應

又前說末那恆與阿賴耶識俱轉，乃至未斷，當知常與俱生任運四種煩惱一時相應。謂薩迦耶見、我慢、我愛，及與無明。

【O2 料簡其相】

辰二、料簡其相

此四煩惱，若在定地、若不定地，當知恆行，不與善等相違，是有覆無記性。

此四煩惱若在定地等者：謂四煩惱，於一切時恆常現行，是故說言若在定地、若不定地。又四煩惱，不與六識中善、不善、無記業相違，以是有覆無記性故。

【M2 結略義】

寅二、結略義

如是阿賴耶識，與轉識俱轉故，與諸受俱轉故，與善等俱轉故，應知建立阿賴耶識俱轉轉相。

【K5 雜染還滅相2】

【L1 徵】

子五、雜染還滅相2　丑一、徵

云何建立阿賴耶識雜染還滅相？

【L2 釋2】

【M1 明建立2】

【N1 別辨相3】

【O1 雜染根本3】

【P1 略辨2】

【Q1 辨差別2】

【R1 約生果辨3】

【S1 標】

丑二、釋2　寅一、明建立2　卯一、別辨相3　辰一、雜染根本3　巳一、略辨2　午一、辨差別2　未一、約生果辨3　申一、標

謂略說阿賴耶識是一切雜染根本。

【S2 徵】

申二、徵

所以者何？

【S3 釋3】

【T1 有情世間】

申三、釋3　酉一、有情世間

由此識是有情世間生起根本，能生諸根、根所依處及轉識等故。

由此識是有情世間生起根本等者：有情世間，色非色蘊為其自體，由識為緣，此方得生，是故說識是有情世間生起根本。此中諸根、根所依處，色蘊所攝；及轉識等，非色蘊攝。等言，等取轉識相應諸心所法應知。

【T2 器世間】

酉二、器世間

亦是器世間生起根本，由能生起器世間故。

由能生起器世間故者：成唯識說：謂異熟識，由共相種成熟力故，變似色等器世間相，即外大種及所造色。（成唯識論二卷十九頁31,10c）當知此中，一切有情業相似故，名共相種。此成熟已，阿賴耶識受果生時，器世間相變似顯現，依此故說是器世間生起根本。

【T3 有情界2】

【U1 標互為緣】

酉三、有情界2　戌一、標互為緣

亦是有情互起根本，一切有情相望互為增上緣故。

【U2 釋其所以】

戌二、釋其所以

所以者何？無有有情與餘有情互相見等時，不生苦樂等更相受用。由此道理，當知有情界互為增上緣。

亦是有情互起根本等者：一切有情更互為緣起苦樂等，當知亦以阿賴耶識雜染為其根本。已得轉依諸淨行者，無此雜染更相受用事故。

【R2 約持種辨】

未二、約持種辨

又即此阿賴耶識能持一切法種子故，於現在世是苦諦體，亦是未來苦諦生因，又是現在集諦生因。

又即此阿賴耶識等者：現在已生阿賴耶識，於現在世是苦諦體，由能任持欲、色、無色一切法種子故，能為彼法生起之因。若望後法異熟果識，此能攝持彼種子故，名是未來苦諦生因。若於現法彼所持種得長養故，名是現在集諦生因。

【Q2 結略義】

午二、結略義

如是能生有情世間故，能生器世間故，是苦諦體故，能生未來苦諦故，能生現在集諦故，當知阿賴耶識是一切雜染根本。

【P2 別簡3】

【Q1 標體性】

巳二、別簡3　午一、標體性

復次，阿賴耶識所攝持順解脫分及順決擇分等善法種子，此非集諦因。

【Q2 釋相違】

午二、釋相違

由順解脫分等善根與流轉相違故。

順解脫分等者：順趣解脫，修習種種彼資糧故，是名順解脫分，此即資糧道攝。順趣現觀，修習煖等四加行故，是名順決擇分，此即加行道攝。等言，等取見道、修道、究竟道所攝諸無漏道應知。如是一切皆道諦攝，是故說言非集諦因，由與集諦正相違故。

【Q3 顯增上2】

【R1 望餘善根】

午三、顯增上2　未一、望餘善根

所餘世間所有善根，因此生故，轉更明盛。

【R2 望後展轉2】

【S1 於自類種】

未二、望後展轉2　申一、於自類種

由此因緣，彼所攝受自類種子轉有功能、轉有勢力，增長種子，速得成立。

【S2 於善業果】

申二、於善業果

復由此種子故，彼諸善法轉明盛生。又復能感當來轉增、轉勝可愛可樂諸異熟果。

所餘世間所有善根等者：不與流轉相違無貪、無瞋、無癡三種善根，名餘世間所有善根。因此順解脫分等善根生故，彼善根生轉更明了、轉更增盛，由此令彼種子速得增長。謂所攝受自類種子，若下品者，轉成中品；若中品者，轉成上品。依此說言轉有功能、轉有勢力。

【P3 引證2】

【Q1 有種種界】

巳三、引證2　午一、有種種界

復次，依此一切種子阿賴耶識故，薄伽梵說：有眼界、色界、眼識界，乃至有意界、法界、意識界。由於阿賴耶識中有種種界故。

有種種界者：謂十八界展轉異相性，名種種界。義如決擇界善巧中說。（陵本五十六卷十頁4518）

【Q2 有多界】

午二、有多界

又如經說惡叉聚喻。由於阿賴耶識中有多界故。

有多界者：此中多界，義顯無量。如佛世尊，於惡叉聚喻中說：我於諸界，終不宣說界有邊際。亦如決擇界善巧中說。（陵本五十六卷十頁4518）

【O2 轉滅因緣2】

【P1 略標】

辰二、轉滅因緣2　巳一、略標

復次，此雜染根本阿賴耶識，修善法故，方得轉滅。

修善法故者：此中善法，謂即前說順解脫分及順決擇分等善根應知。

【P2 別辨3】

【Q1 趣入作意攝】

巳二、別辨3　午一、趣入作意攝

此修善法，若諸異生，以緣轉識為境作意，方便住心，能入最初聖諦現觀。

以緣轉識為境作意等者：此中義顯，於加行位修正加行，起四尋思，得如實智，故作是說。由於爾時，緣自分別體相為所行境，思惟真如相，而非實真如，名緣轉識為境作意。此為方便，心住一緣能正觀察，是名方便住心。

【Q2 通達作意攝2】

【R1 標位】

午二、通達作意攝2　未一、標位

非未見諦者，於諸諦中未得法眼，便能通達一切種子阿賴耶識。

未得法眼者：如實現證唯有法慧，是名法眼。今加行位尚未見諦，故言未得。

此未見諦者修如是行已，或入聲聞正性離生，或入菩薩正性離生，達一切法真法界已，亦能通達阿賴耶識。

【R2 辨相】

未二、辨相

當於爾時，能總觀察自內所有一切雜染，亦能了知自身外為相縛所縛，內為麤重縛所縛。

能總觀察自內所有一切雜染等者：緣阿賴耶，末那相應我見、我慢、我愛、我癡，是名自內所有雜染。觀察此故，了知自所依身略為二縛所縛。於外境相，不能了達如幻事等，由斯見分、相分所拘，不得自在，是名外為相縛所縛。於內執受，為彼遍計所執自性妄執習氣之所隨逐，令無堪能，是名內為麤重縛所縛。

【Q3 修習作意攝2】

【R1 明得轉依】

午三、修習作意攝2　未一、明得轉依

復次，修觀行者，以阿賴耶識是一切戲論所攝諸行界故，

一切戲論所攝諸行界者：諸有為法，可得施設有無、一異種種差別，由是說彼一切戲論所攝。阿賴耶識為彼依因，名諸行界。

略彼諸行，於阿賴耶識中，總為一團、一積、一聚。為一聚已，由緣真如境智修習、多修習故，而得轉依。

【R2 結斷雜染】

未二、結斷雜染

轉依無間，當言已斷阿賴耶識。由此斷故，當言已斷一切雜染。

【O3 建立轉依2】

【P1 轉依與阿賴耶識相違相2】

【Q1 標】

辰三、建立轉依2　巳一、轉依與阿賴耶識相違相2　午一、標

當知轉依，由相違故，能永對治阿賴耶識。

略彼諸行等者：欲、色、無色三界繫法，名彼諸行。略攝一切，總為一團、一積、一聚，以無常等行次第觀察，而不分別此是欲行、此是色行、此無色行、此是現見、此非現見。如是觀察諸行，修道位攝。由此修習，能總對治下地、上地一切煩惱。義如決擇聲聞地四聖諦說。（陵本六十八卷四頁5385）今依彼義，略釋此文。內外諸行唯是無常，是名一團，義顯阿賴耶識喻如燈焰，內執膏炷，外發光明故。此即以無常行，觀察諸行諸所有受，皆悉是苦，是名一積，義顯阿賴耶識，即以諸行麤重為自體故。此以苦行，觀察諸行實有行中，唯有諸蘊可得，是名一聚，義顯從彼阿賴耶識所生，除此無別有法及實我故。此即空、無我行觀察諸行，如是次第觀察行相，名緣真如境智。由是若修、若習、若多修習乃至究竟，故得轉依。入見道時，雖於諸行亦為一團、一積、一聚，以無常等次第觀察，然有欲、色、無色、現見、不現見別。今於修道，都不分別此是欲行、此是色行、此無色行、此是現見、此非現見，是故此說總為一團、一積、一聚。

【Q2 釋4】

【R1 約體性辨】

午二、釋4　未一、約體性辨

又阿賴耶識體是無常，有取受性；轉依是常，無取受性，緣真如境聖道，方能轉依故。

有取受性者：謂由淨不淨業差別熏習，數數能取新異熟果。若果已生，說此種子為已受果。由此道理，生死流轉相續不絕，乃至未般涅槃。如意地說。（陵本二卷二頁107）此應準知。

【R2 約隨眠辨】

未二、約隨眠辨

又阿賴耶識，恆為一切麤重所隨；轉依，究竟遠離一切所有麤重。

【R3 約建立因辨2】

【S1 標差別】

未三、約建立因辨2　申一、標差別

又阿賴耶識是煩惱轉因，聖道不轉因；轉依是煩惱不轉因，聖道轉因。

【S2 釋因性】

申二、釋因性

應知但是建立因性，非生因性。

應知但是建立因性等者：如有頌言：無始時來界，一切法等依，由此有諸趣，及涅槃證得。成唯識論釋此頌云：頌中初半，顯第八識為因緣用。後半，顯與流轉、還滅作依持用。（成唯識論三卷十頁31,14a）今此但顯後半頌義，由與流轉、還滅作依持用，是故說是建立因性。非親生彼，是故復說非生因性。

【R4 約障礙隨順辨】

未四、約障礙隨順辨

又阿賴耶識，令於善、淨無記法中不得自在；轉依，令於一切善、淨無記法中得大自在。

令於善淨無記法中等者：無覆無記，名淨無記。阿賴耶識雜染相應，於爾所時，相麤重縛未遠離故，令於善法及淨無記法中不得自在；若轉依已，雜染斷故，究竟遠離一切所有麤重，於一切善及淨無記法中皆得自在。當知此中，若世出世所有善法，名一切善。有餘依中異熟所攝諸蘊，是名淨無記法。

【P2 阿賴耶識斷滅相2】

【Q1 有餘依攝3】

【R1 標】

巳二、阿賴耶識斷滅相2　午一、有餘依攝3　未一、標

又阿賴耶識斷滅相者，謂由此識正斷滅故，捨二種取，其身雖住，猶如變化。

【R2 徵】

未二、徵

所以者何？

【R3 釋2】

【S1 捨二種取】

未三、釋2　申一、捨二種取

當來後有苦因斷故，便捨當來後有之取；於現法中一切煩惱因永斷故，便捨現法一切雜染所依之取。

便捨現法一切雜染所依之取者：謂末那識執取阿賴耶識為自內我，是名一切雜染所依之取。於現法中，阿賴耶識一切雜染斷故，不為一切雜染所依，彼末那識亦不緣彼執取為我，名捨彼取。

【S2 命緣暫住2】

【T1 標所由】

申二、命緣暫住2　酉一、標所由

一切麤重永遠離故，唯有命緣暫時得住。

【T2 引經證】

酉二、引經證

由有此故，契經中言：爾時但受身邊際受、命邊際受。

【Q2 無餘依攝】

午二、無餘依攝

廣說乃至即於現法一切所受究竟滅盡。

但受身邊際受等者：於有餘依涅槃界中，唯現領受最後身中果已成滿麤重受，是名但受身邊際受。又於衣服、飲食、臥具少有所求，但為養命受用如是資具受故，是名命邊際受。於無餘依涅槃界中般涅槃時，一切諸受無餘永滅，是名一切所受究竟滅盡。解深密經廣釋此義應知。（三卷十九頁16,702c）

【N2 結略義】

卯二、結略義

如是建立雜染根本故，趣入、通達、修習作意故，建立轉依故，當知建立阿賴耶識雜染還滅相。

【M2 結道理2】

【N1 顯勝義】

寅二、結道理2　卯一、顯勝義

如是已依勝義道理，建立心、意、識名義差別；由此道理，於三界等諸心、意、識，一切雜染、清淨道理，應隨決了。

如是已依勝義道理等者：意地中說：云何意自性？謂心、意、識。心謂一切種子所隨依止性、所隨依附依止性；體能執受，異熟所攝阿賴耶識。意，謂恆行意，及六識身無間滅意。識，謂現前了別所緣境界。（陵本一卷十頁34）是名建立心、意、識名義差別。今指彼說，名依勝義道理。

【N2 簡餘處】

卯二、簡餘處

餘處所顯心、意、識理，但隨所化有情差別，為嬰兒慧所化權說，方便令彼易得入故。

餘處所顯心意識理者：聲聞乘教，說名餘處應知。

【H2 辨成就2】

【I1 問】

辛二、辨成就2　壬一、問

問：若成就阿賴耶識，亦成就轉識耶？設成就轉識，亦成就阿賴耶識耶？

【I2 答2】

【J1 標四句】

壬二、答2　癸一、標四句

答：應作四句。

【J2 別釋相4】

【K1 第一句】

癸二、別釋相4　子一、第一句

或有成就阿賴耶識，非轉識。謂無心睡眠、無心悶絕、入無想定、入滅盡定、生無想天。

成就阿賴耶識非轉識者：此中轉識，唯眼等六，不取末那。由前已說若有心位、若無心位，末那恆與阿賴耶識一時俱轉故。下皆準知。

【K2 第二句】

子二、第二句

或有成就轉識，非阿賴耶識。謂阿羅漢、若諸獨覺、不退菩薩，及諸如來住有心位。

【K3 俱句】

子三、俱句

或有俱成就。謂餘有情住有心位。

【K4 俱非句】

子四、俱非句

或有俱不成就。謂阿羅漢、若諸獨覺、不退菩薩，及諸如來入滅盡定，趣無餘依般涅槃界。

【E2 識身差別3】

【F1 明建立2】

【G1 問】

戊二、識身差別3　己一、明建立2　庚一、問

問：內外諸法自性分別，各住自相，何因緣故，十八界中唯六識界自性建立，所餘諸界為彼所依、所緣、助伴而建立耶？

唯六識界自性建立等者：本地分說：云何眼識自性？謂依眼，了別色，乃至廣說。云何意自性？謂心、意、識。又復廣顯所餘諸界，為彼所依、所緣、助伴。（陵本一卷五頁5）今指彼義，故作是問。

【G2 答2】

【H1 辨差別3】

【I1 六識界2】

【J1 明生起】

庚二、答2　辛一、辨差別3　壬一、六識界2　癸一、明生起

答：由六識界，於彼彼念瞬息、須臾、日夜等位速疾轉變，託彼彼緣，依眼等根，緣色等境，用諸心所以為助伴，非一眾多種種生起。

【J2 釋得名2】

【K1 舉所依2】

【L1 總標義】

癸二、釋得名2　子一、舉所依2　丑一、總標義

由彼彼依之所生故，得彼彼名。如火依附彼彼緣故而得燒然，爾時便得彼彼名數。

【L2 別釋相2】

【M1 舉喻】

丑二、別釋相2　寅一、舉喻

由諸草木、牛糞、糠札等為緣故，火方得然，爾時便數名為草火，乃至札火。

【M2 合法】

寅二、合法

如是眼、色以為緣故，眼識得生，數名眼識；如是乃至數名意識。

【K2 例所緣等】

子二、例所緣等

廣說應知。

廣說應知者：顯揚論說：心差別相，當知復由所依、所緣力而得建立。由所依力者，謂立眼識乃至意識。所緣力者，謂立色識乃至法識，青識、黃識乃至苦識、樂識，如是等。（顯揚論十八卷一頁31,568a）今於此中，唯說由所依力立六識名，略無所緣，故作是言廣說應知。

【I2 眼等界】

壬二、眼等界

餘眼等界，若彼自性從初生已，即彼自性相似生起，展轉相續，究竟隨轉。

【I3 一識類】

壬三、一識類

又一識類，藉彼彼緣，種種差別自性生起。

【H2 結建立】

辛二、結建立

是故識界自性建立，所餘諸界為彼所依、所緣、助伴而得建立。

又一識類者：於一識中，有善、不善、無記差別可得，名一識類應知。

【F2 辨遍知2】

【G1 標辨】

己二、辨遍知2　庚一、標辨

復次，當辯識身遍知。

【G2 釋相2】

【H1 問】

庚二、釋相2　辛一、問

問：心清淨行苾芻，由幾種相遍知其心？

【H2 答2】

【I1 標列】

辛二、答2　壬一、標列

答：若略說由三種相。一、雜染愛樂相，二、雜染過患相，三、雜染還滅方便善巧相。

【I2 隨釋3】

【J1 雜染愛樂相3】

【K1 徵】

壬二、隨釋3　癸一、雜染愛樂相3　子一、徵

云何心清淨行苾芻，遍知自心雜染愛樂相？

【K2 釋2】

【L1 總明作念】

子二、釋2　丑一、總明作念

謂心清淨行苾芻作如是念：今我此心於諸雜染長夜愛樂。

【L2 別辨相應2】

【M1 於有貪性2】

【N1 出離】

丑二、別辨相應2　寅一、於有貪性2　卯一、出離

自知愛樂諸雜染已，便從有貪性出，於離貪性安止其心。

【N2 還入】

卯二、還入

爾時其心於離貪性不能安住，亦不愛樂，更無異緣，唯有速疾還來、趣入、流散、馳騁有貪性中。

更無異緣等者：如下自釋，自心雜染愛樂速疾迴轉無譬喻性，名無異緣。謂無因緣能為譬喻故。

【M2 於餘一切2】

【N1 出離】

寅二、於餘一切2　卯一、出離

如從有貪性，如是從有瞋、有癡、下劣、掉舉、不寂靜、散亂性出，廣說乃至從放逸愛樂住性出，於常勤修習諸善法中安止其心。

【N2 還入】

卯二、還入

爾時其心於常勤修習諸善法中不能安住，亦不愛樂，更無異緣，唯有速疾還來、趣入、流散、馳騁乃至放逸愛樂性中。

【K3 結】

子三、結

如是名為心清淨行苾芻，遍知自心雜染愛樂相。

如從有貪性等者：此中略說二十種心。謂有貪心、離貪心、有瞋心、離瞋心、有癡心、離癡心、略心、散心、下心、舉心、掉心、不掉心、寂靜心、不寂靜心、定心、不定心、善修心、不善修心、善解脫心、不善解脫心。今略攝彼，故作是說。言散亂者，謂不定心。言放逸者，謂不善修心、不善解脫心。餘如文知。由有貪等，令心雜染；由離貪等，令心安止。如是應知此略說義。

【J2 雜染過患相2】

【K1 標】

癸二、雜染過患相2　子一、標

如是遍知自心雜染愛樂相已，此心清淨行苾芻，復能遍知自心雜染過患相。

【K2 釋2】

【L1 念過患2】

【M1 舉有貪性】

子二、釋2　丑一、念過患2　寅一、舉有貪性

謂作是念：今我此有貪心，能為自害、能為他害、能為俱害，能生現法罪、能生後法罪、能生現法後法罪，又能為緣，生彼所生身心憂苦。

【M2 例餘一切】

寅二、例餘一切

如於有貪性，如是乃至於放逸愛樂性，當知亦爾。

能為自害能為他害等者：此說煩惱種種過患，如攝異門分別釋應知。（陵本八十四卷十三頁6388）

【L2 念等流】

丑二、念等流

復作是念：此有貪心乃至放逸愛樂心，有過患故，有疫、有橫、有災、有惱。

有疫有橫等者：謂若有情世間，自心雜染，眾多疫病所依處故，是名有疫。有多怨敵互相殘害所依處故，是名有橫。當知此依行時，有貪、有瞋、有癡三煩惱起。又器世間三災可得，是名有災。當知此依住時，略心、散心、下心、掉心、不寂靜心所起。又於淨治煩惱地中，乃至未從一切究竟解脫，是名有惱。當知此依住時，不定心、不善修心、不善解脫心所起。

【J3 雜染還滅方便善巧相2】

【K1 總標】

癸三、雜染還滅方便善巧相2　子一、總標

如是遍知自心雜染過患相已，復能遍知自心雜染還滅方便善巧相。

【K2 別釋2】

【L1 出方便3】

【M1 由了知】

子二、別釋2　丑一、出方便3　寅一、由了知

謂我今不應隨自雜染，有諸過患、有疫、有橫、有災、有惱心自在轉，必令自心隨我勢力自在而轉。

【M2 由思擇2】

【N1 於有貪無貪】

寅二、由思擇2　卯一、於有貪無貪

彼既如是了知，我今不應隨順自心而轉，當令自心隨我轉已，數數思擇，令有貪心捨有貪性，無貪性中安住愛樂，又復於彼見勝功德。

【N2 於餘一切心】

卯二、於餘一切心

如是乃至令捨放逸愛樂住性，乃至於常勤修習諸善法中安住愛樂，又復於彼見勝功德。

【M3 由欣厭】

寅三、由欣厭

彼多安住如是行已，爾時其心不由思擇，於常勤修習諸善法中，自然安住愛樂；於前雜染愛樂性中，深生厭責。

又復於彼見勝功德者：謂見自心安住無貪，能於可愛所緣境事，遠離貪纏所纏故。如是於無瞋等，隨其所應，能治、所治差別應知。

【L2 成善巧2】

【M1 明善知】

丑二、成善巧2　寅一、明善知

由此因緣，心清淨行苾芻，如實了知自心雜染愛樂速疾迴轉無譬喻性，又能善知如是雜染心有過患性，又能善知如是雜染心還滅方便。

【M2 結漏盡】

寅二、結漏盡

由如是故，心清淨行苾芻，速能證得無上心清淨性，所謂諸漏永盡。

【F3 辨善巧3】

【G1 出差別2】

【H1 標】

己三、辨善巧3　庚一、出差別2　辛一、標

復次，當辯心善巧差別及心轉善巧差別。

【H2 釋】

辛二、釋

謂依遍計所執自性，當知心善巧差別；依依他起自性，當知心轉善巧差別。

當辯心善巧差別等者：了知自心成染、成淨，名心善巧差別。了知自心緣力所生，名心轉善巧差別。顯揚論說：於依他起自性，執著初自性故，起於熏習，則成雜染。當知圓成實自性，無執著故，起於熏習，則成清淨。（顯揚論十六卷十三頁31,559c）由是道理，此說依遍計所執自性，當知心善巧差別。顯揚又說：此依他起自性，以相及麤重為體，云何說為依他起？由此二種更互為緣而得生故。謂相為緣起於麤重，麤重為緣又能生相。（顯揚論十六卷十頁31,559a）由此道理，此說依依他起自性，當知心轉善巧差別。

【G2 顯勝利】

庚二、顯勝利

復次，若能善巧熏修心者，得二勝利。一、於果時觸證安樂，二、於因時自在而轉。

一於果時觸證安樂等者：證得轉依究竟成滿，是名修果。於爾所時，諸苦永斷，證勝義樂，名證安樂。未轉依前，修諸善法，是名為因。於爾所時，遍知自心堪任修斷，名自在轉。

【G3 明作業3】

【H1 由觀察2】

【I1 標列過失】

庚三、明作業3　辛一、由觀察2　壬一、標列過失

復次，心混濁者有三過失。一、不如理作意過失，二、隨眠過失，三、起纏過失。

心混濁者等者：為顯不能善巧熏修於心，雜染相應令心混濁，故作是說。當知此有三種過失。一、由不如理作意，二、由煩惱隨眠，三、由起煩惱纏。

【I2 明能對治2】

【J1 舉經問】

壬二、明能對治2　癸一、舉經問

問：如世尊言：唯當於心深善勇猛如理觀察。念住中說：要當於身住身循觀，乃至於法住法循觀。此何密意？

【J2 釋意答2】

【K1 釋初說】

癸二、釋意答2　子一、釋初說

答：為顯四念住唯觀察心故。謂觀心執受、觀心領納、觀心了別、觀心染淨。

【K2 釋後說】

子二、釋後說

唯為觀察心所執受、心所領納、心了別境、心染淨故，說四念住。

唯為觀察心所執受等者：此釋前說要當於身住身循觀，乃至於法住法循觀所有密意，如次應知。聲聞地說：為欲除遣我所依事愚故，立身念住。為欲除遣我所領受事愚故，立受念住。為欲除遣於心、意、識執我愚者我事愚故，立心念住。為欲除遣所執我心能染淨事愚故，立法念住。（陵本二十八卷二十三頁2403）其義應知。

【H2 由住行2】

【I1 標】

辛二、由住行2　壬一、標

復次，有諸苾芻住三種住、行六正行，於大師教多有所作。

於大師教多有所作者：依大師教修習對治，於能治法能多安住，於所治法能令斷滅，是名多有所作。

【I2 列】

壬二、列

謂住解脫住、住解脫門住，及住能引解脫門法住。

謂住解脫住等者：住空、無相、無願三摩地，是名住解脫住。住空、無相、無願解脫門，是名住解脫門。住於空、無相、無願三摩地中，觀察諸法，思惟無常、苦、空、無我，及取蘊滅究竟寂靜，如是能引三解脫門，名住能引解脫門法住。義如三摩呬多地說。（陵本十二卷八頁997）顯揚論說：若無差別，總名空、無相、無願者，此通聞思修所生之慧，世及出世應知。若名空、無相、無願三摩地者，唯是修所生慧，通世出世應知。若名空、無相、無願解脫門者，此唯出世應知。（顯揚論二卷十七頁31,490b）此中差別，準彼應釋。

行無間行、行善受思惟行、行修所引善根生起行、行離諸愛味簡擇諦行、行即於此無增上慢行、行正清淨受用行。

行無間行等者：此中前三種行，如次配釋聞思修慧。後三種行，如次配釋三解脫行應知。

【H3 由捨施2】

【I1 因攝】

辛三、由捨施2　壬一、因攝

復次，有二種捨施。一、受者捨施，二、施者捨施。

【I2 果攝】

壬二、果攝

施果亦有二種。一、得大財富，二、得此等流受用勝解。

有二種捨施等者：謂於有苦、有恩、親愛、尊勝四種所施，是名受者。此有多別，義如聲聞地說。（陵本二十五卷十四頁2128）於此捨施，當來世中得大財富，名彼施果。若能施者，為莊嚴心、為伴助心、為資瑜伽、為得上義而修布施，是名施者捨施。由此捨施，於現法中得此等流受用勝解，名彼施果。由彼施果有差別故，是故說言亦有二種。

【E3 三世四緣2】

【F1 標辨】

戊三、三世四緣2　己一、標辨

復次，當辯證成道理。

【F2 證成3】

【G1 釋道理3】

【H1 斥異說2】

【I1 舉未來向現在2】

【J1 問】

己二、證成3　庚一、釋道理3　辛一、斥異說2　壬一、舉未來向現在2　癸一、問

問：依何道理，應知宣說唯從未來非實非有諸行相生？

當辯證成道理等者：此中道理，於前有尋有伺地，去來實有論中已廣分別，與此義同，應對勘之。（陵本六卷五頁410）

【J2 答2】

【K1 徵義6】

【L1 轉生義2】

【M1 標徵】

癸二、答2　子一、徵義6　丑一、轉生義2　寅一、標徵

答：若未來法行相實有而得生者，此法為轉而說生耶？

【M2 釋義】

寅二、釋義

謂從未來世處，轉向現在世處。

【L2 死生義2】

【M1 標徵】

丑二、死生義2　寅一、標徵

為死生耶？

【M2 釋義】

寅二、釋義

謂未來世死，生現在世。

【L3 緣生義2】

【M1 標徵】

丑三、緣生義2　寅一、標徵

為彼為緣而得生耶？

【M2 釋義】

寅二、釋義

謂於未來法住不變，用彼為緣，於現在世有餘法生。

【L4 業生義2】

【M1 標徵】

丑四、業生義2　寅一、標徵

為有業用而說生耶？

【M2 釋義】

寅二、釋義

謂於未來本無業用，至現在世方有業用。

【L5 圓滿生義2】

【M1 標徵】

丑五、圓滿生義2　寅一、標徵

為圓滿相而說生耶？

【M2 釋義】

寅二、釋義

謂於未來相未圓滿，至現在世相乃圓滿。

【L6 異相生義2】

【M1 標徵】

丑六、異相生義2　寅一、標徵

為由異相而說生耶？

【M2 釋義2】

【N1 於未來】

寅二、釋義2　卯一、於未來

謂於未來，有未來分及有因分，由此二種其相有異。

【N2 於現在】

卯二、於現在

來至現在，有現在分及有果分，由此二種其相有異。

【K2 難破3】

【L1 總斥】

子二、難破3　丑一、總斥

如是六種諸法生起，皆不應理。

【L2 別破2】

【M1 徵】

丑二、別破2　寅一、徵

何以故？

【M2 難6】

【N1 難轉生】

寅二、難6　卯一、難轉生

非無方無處法，有從異方轉趣異方義。

【N2 難死生】

卯二、難死生

亦非未來未已生法，而有死義。

【N3 難緣生】

卯三、難緣生

若彼為緣而得生者，便異法生，非未來生，此於未來便為未有。

【N4 難業生2】

【O1 說唯現有難】

卯四、難業生2　辰一、說唯現有難

又一切法，第一義中無作用故，業用離相異不可得，唯即於相而假建立。設有異者，未來、現在同實有相，唯說現在獨有業用，理不可得。

【O2 本無今生難】

辰二、本無今生難

又此業用，便應本無而今得生。

【N5 難圓滿生】

卯五、難圓滿生

又與世尊微妙言說即成相違。如說：諸行非常、非恆。汝顯諸行業用無常，由此義故行應是常，等於一相。

汝顯諸行業用無常等者：此牒前說業用生義。謂於未來本無業用，至現在世方有業用，說彼諸行業用無常。即由此義，諸行自性應成是常。何以故？汝顯無常唯是業故，又彼業用離相有故。若許爾者，即與世尊微妙言說有相違過。又應相無圓滿、未圓滿別，由是說言等於一相。

【N6 難異相生2】

【O1 總難異分2】

【P1 難所立義】

卯六、難異相生2　辰一、總難異分2　巳一、難所立義

若相異分得是有者，相之異分何故不有。

【P2 難能立因】

巳二、難能立因

又相異分本無今有，相之異分何故不成本無今有。

若相異分等者：謂於未來，有未來分及有因分，來至現在，有現在分及有果分，名相異分。今難此相異分，若許是有，如是彼相異分應更有其異分可得，是名相之異分。以何因緣而不許有？此即難其所立不成。若謂彼相異分本無今有而得建立，相之異分何故不成本無今有？此即難其能立不成。由此義顯未來、現在本無今有其義成就，說相異分理不得成。若許爾者，相之異分亦應得成，故作是難。

【O2 別難異分2】

【P1 未來因分難】

辰二、別難異分2　巳一、未來因分難

又離色等一切行相，餘未來分必不可得。

又離色等一切行相等者：色等行相現在前時，是實是有。於未來分，彼色等相未現在前，非實非有，決定無可得義。此難未來有未來分。

【P2 現在果分難】

巳二、現在果分難

又應未來無有果相，現在方有果相生起。

又應未來無有果相等者：此難未來唯有因分，現在唯有果分，故作是說。

【L3 結成】

丑三、結成

如是已辯證成道理。依此道理，應知宣說未來諸法一切行相非實非有，本無今有。

【I2 例現在往過去】

壬二、例現在往過去

如於未來，如是過去，隨其所應，由此道理，當知宣說非實非有。

如是過去隨其所應者：謂過去行有已還滅，與未來別，故作是說。

【H2 顯自義3】

【I1 過去行】

辛二、顯自義3　壬一、過去行

復次，過去行云何？謂相已滅沒，自性已捨。

【I2 現在行】

壬二、現在行

現在行云何？謂相未滅沒，自性未捨，生時暫住。

【I3 未來行】

壬三、未來行

未來行云何？謂因現有，自相未生，未得自性。

未得自性者：諸法自相未現前轉，說名未得。現前成就，是得義故。

【H3 解妨難2】

【I1 釋本無今有2】

【J1 問】

辛三、解妨難2　壬一、釋本無今有2　癸一、問

問：若彼諸行未來本無而得生者，空華、兔角、石女兒等何故不生？

【J2 答】

癸二、答

答：由空華等無生因故。一切諸行各各差別，定有生因。

【I2 釋不俱頓生2】

【J1 問】

壬二、釋不俱頓生2　癸一、問

問：若一切行各各差別有生因者，何因緣故，諸行俱時不頓生耶？

【J2 答2】

【K1 明待緣】

癸二、答2　子一、明待緣

答：諸行雖有各別生因，然必待緣方得生起。

【K2 結無過】

子二、結無過

若彼彼行生緣現前，彼彼行因生彼彼行，是故諸行雖現有因，然無俱時頓生起過。

【G2 辨因緣2】

【H1 徵】

庚二、辨因緣2　辛一、徵

復次，此中云何名諸行因？何等名緣？

【H2 釋3】

【I1 略辨2】

【J1 標列】

辛二、釋3　壬一、略辨2　癸一、標列

謂薄伽梵說：諸行生緣略有四種。一、因緣，二、等無間緣，三、所緣緣，四、增上緣。

【J2 料簡】

癸二、料簡

因緣一種，亦因亦緣；餘之三種，唯緣非因。

【I2 廣顯4】

【J1 因緣2】

【K1 徵】

壬二、廣顯4　癸一、因緣2　子一、徵

云何因緣？

【K2 釋3】

【L1 正辨相2】

【M1 約諸法辨2】

【N1 略標】

子二、釋3　丑一、正辨相2　寅一、約諸法辨2　卯一、略標

謂諸色根、根依及識，此二略說能持一切諸法種子。

謂諸色根根依及識等者：五識所依清淨色體，名諸色根。根所依處餘色為體，是名根依。此及諸識色無色別，說之為二，依此建立能持一切諸法種子。

【N2 隨釋2】

【O1 顯差別2】

【P1 辨隨逐2】

【Q1 總標舉2】

【R1 隨逐色根】

卯二、隨釋2　辰一、顯差別2　巳一、辨隨逐2　午一、總標舉2　未一、隨逐色根

隨逐色根，有諸色根種子，及餘色法種子、一切心心法等種子。

及餘色法種子等者：色法種子望諸色根，名之為餘，當知此說大種及所造色。諸識及彼相應心所有法，名一切心心法。如是一切諸法種子，復有所餘差別建立。所謂業種及名言種，漏無漏種，欲、色、無色三界繫種。即依此義，而說等言。

【R2 隨逐識】

未二、隨逐識

若隨逐識，有一切識種子，及餘無色法種子、諸色根種子、所餘色法種子。

【Q2 簡差別2】

【R1 標簡】

午二、簡差別2　未一、標簡

當知所餘色法自性，唯自種子之所隨逐，除大種色。

【R2 釋由】

未二、釋由

由大種色二種種子所隨逐故，謂大種種子及造色種子。

【P2 結因緣】

巳二、結因緣

即此所立隨逐差別種子相續，隨其所應望所生法，是名因緣。

及餘無色法種子者：心及心法皆無色攝。今說彼種，唯取心法，以一切心前已說故。今望彼心，名之為餘。

【O2 釋道理2】

【P1 隨逐色根2】

【Q1 簡過】

辰二、釋道理2　巳一、隨逐色根2　午一、簡過

復次，若諸色根及自大種，非心心所法種子所隨逐者，

若諸色根及自大種者：此中大種，唯取清淨色根所依止者為論，不通一切，故作自言。

入滅盡定、入無想定、生無想天，後時不應識等更生，然必更生。

【Q2 結成】

午二、結成

是故當知，心心所法種子隨逐色根，以此為緣，彼得更生。

入滅盡定等者：謂諸聖者，依有色身入滅盡定；又諸異生，入無想定、生無想天，亦有色身為所依止；是故此中舉以為論。為顯彼所依身有諸色根，為一切心心法種子所隨逐故。

【P2 隨逐識2】

【Q1 簡過】

巳二、隨逐識2　午一、簡過

復次，若諸識，非色種子所隨逐者，生無色界異生，從彼壽盡、業盡沒已還生下時，色無種子，應不更生，然必更生。

【Q2 結成】

午二、結成

是故當知，諸色種子隨逐於識，以此為緣，色法更生。

【M2 約補特伽羅辨2】

【N1 舉種類2】

【O1 異生2】

【P1 簡永害3】

【Q1 標】

寅二、約補特伽羅辨2　卯一、舉種類2　辰一、異生2　巳一、簡永害3　午一、標

復次，若諸異生由世間道入初靜慮，若得生彼，爾時欲界諸染汙法及餘欲界諸法種子，但被損伏，不能永害。

【Q2 徵】

午二、徵

何以故？

【Q3 釋】

午三、釋

由此異生從彼定退，欲界染法復現前故；從初靜慮沒已，復還生欲界故。

入初靜慮若得生彼者：此中義顯有二種人，一、謂入彼定者，二、謂生彼天者。然唯異生，由說唯能損伏欲界諸染汙法，不能永害彼種子故。

【P2 廣損伏2】

【Q1 標列】

巳二、廣損伏2　午一、標列

復次，損伏略有三種。一、遠離損伏，二、厭患損伏，三、奢摩他損伏。

【Q2 隨釋3】

【R1 遠離損伏3】

【S1 徵】

午二、隨釋3　未一、遠離損伏3　申一、徵

云何遠離損伏？

【S2 釋2】

【T1 釋遠離】

申二、釋2　酉一、釋遠離

謂如有一，棄捨家法，趣於非家，遠離種種受用欲具，受持禁戒。於所受持遠離禁戒，親近、修習、若多修習。

【T2 釋損伏】

酉二、釋損伏

由親近、修習、多修習相續不斷故，於諸欲具心不趣入、心不流散、心不安住、心不愛樂，亦不發起彼增上力緣彼境界所起煩惱。

【S3 結】

申三、結

如是名為遠離損伏。

亦不發起彼增上力等者：謂彼欲具無增上力，不緣彼境而起貪故。

【R2 厭患損伏3】

【S1 徵】

未二、厭患損伏3　申一、徵

云何厭患損伏？

【S2 釋2】

【T1 釋厭患】

申二、釋2　酉一、釋厭患

謂如有一，或由過患想，或由不淨想，或由青瘀等想，或由隨一如理作意，如是如是厭患諸欲。

【T2 釋損伏】

酉二、釋損伏

雖未離欲，然於諸欲修厭逆故，心不趣入，或由過患想等者：謂於諸欲深見過患，生無常想、苦想、變壞法想，名過患想。於諸欲界能正觀察下劣不淨，或觀內身朽穢不淨，名不淨想。對治貪欲蓋故，觀青瘀等，名青瘀等想。對治餘蓋，從順障法淨修其心，是名隨一如理作意。乃至廣說。

乃至廣說者：謂如前說心不流散、心不安住、心不愛樂應知。

【S3 結】

申三、結

如是名為厭患損伏。

【R3 奢摩他損伏3】

【S1 徵】

未三、奢摩他損伏3　申一、徵

云何奢摩他損伏？

【S2 釋】

申二、釋

謂如有一，由世間道得離欲界欲，或離色界欲。彼由奢摩他任持心相續故，於欲色中心不趣入，乃至廣說。

【S3 結】

申三、結

如是名為奢摩他損伏。

【O2 聖者2】

【P1 標永害】

辰二、聖者2　巳一、標永害

若聖弟子，由出世道離欲界欲，乃至具得離三界欲，爾時一切三界染汙諸法種子皆悉永害。何以故？

【P2 釋所以2】

【Q1 有學攝3】

【R1 標相2】

【S1 不起下惑】

巳二、釋所以2　午一、有學攝3　未一、標相2　申一、不起下惑

由聖弟子於現法中，不復堪任從離欲退，更起下地煩惱現前；

不復堪任從離欲退等者：謂若已得上地諸定，離欲界欲，或復具得離三界欲，由能永害彼種子故，無有因緣從彼定退，下地煩惱更復現前。

【S2 不還下生】

申二、不還下生

或生上地，亦不堪任從彼沒已還生下地。

【R2 舉喻2】

【S1 損伏】

未二、舉喻2　申一、損伏

如穀麥等諸外種子，安置空迥，或於乾器，雖不生芽，非不種子。

【S2 永害】

申二、永害

若火所損，爾時畢竟不成種子。

【R3 合結】

未三、合結

內法種子損伏、永害，道理亦爾。

或生上地等者：此中上地，唯說靜慮，以聖弟子不生無色界故。若得受生彼彼靜慮，從彼沒已，終不還來受下地生，以彼下地染汙諸法種子已永害故。

【Q2 無學攝2】

【R1 明永盡】

午二、無學攝2　未一、明永盡

若聖弟子將入無餘涅槃界時，所有一切善及無記諸法種子皆被損害。由染汙法種子滅故，不復能感當來異熟果，

一切善及無記諸法種子皆被損害者：意地中說：般涅槃時，已得轉依諸淨行者，轉捨一切染汙法種子所依。於一切善、無記法種子，轉令緣闕。（陵本二卷二頁115）謂於爾時捨異熟識，不為一切善、無記法種子所依，故名緣闕。此說損害，其義應知。

亦不復能生自類果。

【R2 出異名】

未二、出異名

當知是名第四損伏，所謂永害助伴損伏。

亦不復能生自類果者：謂染汙法種既滅已，彼等流果不復現前故。

【N2 辨隨逐3】

【O1 異生2】

【P1 約一切受辨】

卯二、辨隨逐3　辰一、異生2　巳一、約一切受辨

復次，具縛者所有心起，若樂俱行、或苦俱行、或不苦不樂俱行，此一切心皆樂種子、苦種子、不苦不樂種子之所隨逐。

【P2 約一切心辨】

巳二、約一切心辨

若起善心、或染汙心、或無記心，此一切心皆善種子、染汙種子、無記種子之所隨逐。

【O2 有學】

辰二、有學

又諸有學不具縛者所有心生，若世間善心、或出世心、或染汙心、或無記心，此一切心皆為一切修道所斷煩惱種子之所隨逐。由未斷故，有時得生，亦為所餘諸法種子之所隨逐。

亦為所餘諸法種子之所隨逐者：此中諸法，謂即一切善、無記法。此諸種子非是染汙，望前一切修道所斷煩惱種子，名為餘故。

【O3 無學】

辰三、無學

又諸無學一切煩惱已永斷者所有心生，若世間善心、若出世心、若無記心，此一切心皆已永離染法種子，但為一切善、無記法種子隨逐相續而生。

【L2 明建立2】

【M1 為聲聞說】

丑二、明建立2　寅一、為聲聞說

復次，此所建立種子道理，當知且依未建立阿賴耶識聖教而說。

【M2 為大乘說2】

【N1 出所依】

寅二、為大乘說2　卯一、出所依

若已建立阿賴耶識，當知略說諸法種子，一切皆依阿賴耶識。

【N2 辨隨逐】

卯二、辨隨逐

又彼諸法若未永斷，若非所斷，隨其所應，所有種子隨逐應知。

又彼諸法若未永斷等者：此中諸法若性染汙，未為見道、修道所斷，名未永斷。若諸有學出世間法，及諸無學所有諸法，名非所斷。當知此中，若出世法，於一切時自性淨故，名非所斷；餘世間法，由已斷故，名非所斷。義如後說。（陵本六十六卷十八頁5308）隨所生處所得自體，如是諸法種子皆悉隨逐。然有差別，彼染汙種或有具縛及不具縛，涅槃種姓或有或無，由是說言隨其所應。

【L3 釋妨難2】

【M1 舉經難】

丑三、釋妨難2　寅一、舉經難

問：如世尊言：我說阿羅漢苾芻，於四種增上心法現法安樂住中，隨一而退。若彼一切染汙種子皆已永害，云何復起下地煩惱？若不復起，彼云何退？

【M2 辨義答4】

【N1 標列】

寅二、辨義答4　卯一、標列

答：退有二種。一者、斷退，二者、住退。

【N2 隨釋2】

【O1 斷退】

卯二、隨釋2　辰一、斷退

言斷退者，唯是異生。

【O2 住退】

辰二、住退

言住退者，是諸聖者，亦是異生。

【N3 料簡2】

【O1 具二退】

卯三、料簡2　辰一、具二退

若世間道斷諸煩惱復起現前，當知爾時斷退故退，亦是住退。

【O2 唯住退】

辰二、唯住退

若出世道斷煩惱已，心營世務，不專修習如理作意，由此不能於其中間現法樂住數起現前。如先所得，後亦如是。然其下地已斷煩惱不復現前，如是名為住退故退，非是斷退。

【N4 顯成2】

【O1 反顯】

卯四、顯成2　辰一、反顯

又若已斷一切煩惱成阿羅漢，而彼一切染法種子未永害者，云何名為心善解脫阿羅漢果諸漏永盡。

【O2 正成】

辰二、正成

若已永害，於相續中永無一切染法種子，尚不應起不正思惟，況諸煩惱。是故當知由出世道斷煩惱者，定無有退。

瑜伽師地論科句披尋記卷第五十一

瑜伽師地論科句披尋記卷第五十二

彌勒菩薩說

唐三藏沙門玄奘奉詔譯

韓清淨科記

攝決擇分中五識身相應地意地之二

【J2 等無間緣2】

【K1 徵】

癸二、等無間緣2　子一、徵

復次，云何等無間緣？

【K2 釋2】

【L1 標說義】

子二、釋2　丑一、標說義

謂此諸心心所無間，彼諸心心所生，說此為彼等無間緣。

謂此諸心心所無間等者：心有多別，謂善、不善、無記心，欲、色、無色三界繫心，漏、無漏心，世間、出世間心，如是等類，總名諸心。與彼相應所有諸法，名諸心所。如是諸心心所，隨一現前自性滅已，說此無間能為彼後諸心心所隨一生緣，由是建立等無間緣。如說從善無間不善性生，不善無間復善性生，從二無間無記性生；劣界無間中界生，中界無間妙界生，如是妙界無間乃至劣界生；有漏無間無漏生，無漏無間有漏生；世間無間出世生，出世無間世間生；由是當知無間緣義。意地中說：若此識無間，諸識決定生，此是彼等無間緣。（陵本三卷八頁224）文別義同，應依此釋。

【L2 出六識】

丑二、出六識

若此六識為彼六識等無間緣，即施設此名為意根，亦名意處、亦名意界。

若此六識為彼六識等無間緣者：此中六識，意說諸心種種差別，非唯約彼六識自性為論，義如前釋。

【J3 所緣緣2】

【K1 徵】

癸三、所緣緣2　子一、徵

云何所緣緣？

【K2 釋2】

【L1 五識身】

子二、釋2　丑一、五識身

謂五識身，以色等五境，如其次第為所緣緣。

【L2 意識】

丑二、意識

若意識，以一切內外十二處為所緣緣。

【J4 增上緣2】

【K1 徵】

癸四、增上緣2　子一、徵

云何增上緣？

【K2 釋6】

【L1 俱生增上緣】

子二、釋6　丑一、俱生增上緣

謂眼等處，為眼識等俱生增上緣。

【L2 引發增上緣】

丑二、引發增上緣

若作意於所緣境，為諸識引發增上緣。

若作意於所緣境等者：意地中說：若彼境界或極廣大、或極可意正現在前，心則於彼多作意生。（陵本三卷五頁208）此中道理，應準彼知。

【L3 更互增上緣】

丑三、更互增上緣

若諸心心所，展轉互為俱生增上緣。

若諸心心所展轉互為俱生增上緣者：此說諸心及諸心所俱有相應，應知。

【L4 先作增上緣】

丑四、先作增上緣

若淨不淨業，與後愛非愛果及異熟果，為先所作增上緣。

若淨不淨業等者：意地中說：一切種子識，於生自體雖有淨不淨業因，然唯樂著戲論為最勝因。於生族姓、色力、壽量、資具等果，即淨不淨業為最勝因。（陵本二卷一頁104）由是此說淨不淨業，與後愛非愛果及異熟果，為增上緣。言愛非愛果者，即彼族姓、色力、壽量、資具等果。言異熟果者，即彼自體應知。

【L5 成辦增上緣】

丑五、成辦增上緣

若田、糞水等，與諸苗稼，為成辦增上緣。

【L6 工業增上緣】

丑六、工業增上緣

若彼彼工巧智，與彼彼世間工巧業處，為工業增上緣。

【I3 明攝2】

【J1 二因所攝2】

【K1 標差別2】

【L1 能生因】

壬三、明攝2　癸一、二因所攝2　子一、標差別2　丑一、能生因

復次，是四緣中，因緣一種望所生法，為能生因。

【L2 方便因】

丑二、方便因

餘三種緣望所生法，當知但為方便因。

【K2 釋為緣】

子二、釋為緣

是故彼彼諸行生方便緣現在前時，彼彼諸行種子便能生起彼彼諸行，是故諸行無有同時頓生起義。

【J2 十因所攝】

癸二、十因所攝

當知依止如是四緣建立十因，如菩薩地等中已說。

是四緣中等者：有尋有伺地說：依種子緣依處，施設因緣。依無間滅緣依處，施設等無間緣。依境界緣依處，施設所緣緣。依所餘緣依處，施設增上緣。（陵本五卷十二頁366）彼說依處有十五種，能為十因、四緣所依。今以四緣配屬二因，謂能生因及方便因，當知義顯十因相攝。能生因者，謂生起因。方便因者，謂所餘因。亦如有尋有伺地說。

【G3 會經說4】

【H1 意緣無法義2】

【I1 略釋密意2】

【J1 第一問答2】

【K1 問2】

【L1 徵說意】

庚三、會經說4　辛一、意緣無法義2　壬一、略釋密意2　癸一、第一問答2　子一、問2　丑一、徵說意

問：如世尊言：過去諸行為緣生意，未來諸行為緣生意。過去、未來諸行非有，何故世尊宣說彼行為緣生意？

【L2 舉相違2】

【M1 轉徵】

丑二、舉相違2　寅一、轉徵

若意亦緣非有事境而得生者，云何不違微妙言說？

【M2 引證】

寅二、引證

如世尊言：由二種緣諸識得生。何等為二？謂眼及色，如是廣說乃至意、法。

【K2 答】

子二、答

答：由能執持諸五識身所不行義，故佛世尊假說名法。是故說言：緣意及法，意識得生。

由能執持諸五識身所不行義等者：諸五識身所行境界，如五識身相應地說。然彼作業，唯能了別自境所緣，唯了別自相，唯了別現在。意識不爾，謂能了別自境所緣，復能了別自相、共相，復能了別去來今世。是名五識、意識作業差別。今約意識所緣共相及去來世，說能執持諸五識身    所不行義。由能執持假說名法，如下自釋，能持有義、能持無義，皆名法故。

【J2 第二問答2】

【K1 問】

癸二、第二問答2　子一、問

問：何因緣故，知佛世尊有是密意？

【K2 答2】

【L1 釋2】

【M1 標攝】

子二、答2　丑一、釋2　寅一、標攝

答：由彼意識亦緣去來識為境界世現可得，非彼境識法處所攝。

亦緣去來識為境界等者：此中識言，疑為事誤。由下自說，意識緣去來事非有為境故。下說非彼境識，亦應準知。由彼意識了別去來今世，如前已說。今此唯取去來為論，非不了別現在。依此道理，而說亦言。此去來事緣以為境，一切世間現所得故，當知非不能生意識。然彼境事非法處攝，若爾，云何說彼能生意識？彼去來事雖非實有，然由意識分別彼相而得緣彼；即彼所緣，假立名法。由是說法能生意識，是即世尊所有密意。

【M2 顯說2】

【N1 釋法名】

寅二、顯說2　卯一、釋法名

又有性者，安立有義、能持有義；若無性者，安立無義、能持無義；故皆名法。

【N2 辨緣義2】

【O1 正顯2】

【P1 於有性義】

卯二、辨緣義2　辰一、正顯2　巳一、於有性義

由彼意識，於有性義，若由此義而得安立，即以此義起識了別。

【P2 於無性義】

巳二、於無性義

於無性義，若由此義而得安立，即以此義起識了別。

【O2 反成2】

【P1 違自教過】

辰二、反成2　巳一、違自教過

若於二種不由二義起了別者，不應說意緣一切義、取一切義。設作是說，便應違害自悉彈多。

又有性者等者：謂若現在是實有事，是名有性。若於去來非實有事，是名無性。意識緣彼以為境界，是名為義。若緣有性諸事，安立彼相、能持彼相，是名安立有義、能持有義。若緣無性諸事，安立彼相、能持彼相，是名安立無義、能持無義。此有無義，皆名為法。有尋有伺地說：雖說一切有者，謂十二處；然於有法密意說有有相，於無法密意說有無相。所以者何？若有相法能持有相，若無相法能持無相；是故俱名為法，俱名為有。若異此者，諸修行者唯知於有，不知於無；應非無間觀所知法，不應道理。（陵本六卷六頁416）由是當知皆名法義。

【P2 違正理過】

巳二、違正理過

又不應言：如其所有，非有亦爾，是如理說。

【L2 結】

丑二、結

是故意識，如去來事非實有相，緣彼為境。由此故知意識亦緣非有為境。

又不應言如其所有等者：謂由意識緣有、緣無，堪能無間觀所知法，是故當知，意識緣境如有非有，是如理說。若唯緣有不緣無者，此如理說便不應有。前難違教，此難違理，是故說別。

【I2 廣論道理2】

【J1 標】

壬二、廣論道理2　癸一、標

復有廣大言論道理，由此證知有緣無識。

【J2 釋2】

【K1 舉五道理2】

【L1 辨5】

【M1 施設無我道理】

癸二、釋2　子一、舉五道理2　丑一、辨5　寅一、施設無我道理

謂如世尊微妙言說：若內、若外及二中間都無有我。此我無性，非有為攝、非無為攝，共相觀識非不緣彼境界而轉。此名第一言論道理。

共相觀識者：謂於若內、若外及二中間，一切法中，觀無有我。此無我相，說名一切法共相。彼能觀識，說名共相觀識。

【M2 施設假法道理】

寅二、施設假法道理

又於色香味觸，如是如是生起變異所安立中，施設飲食、車乘、衣服、嚴具、室宅、軍林等事。此飲食等，離色香等都無所有。此無有性，非有為攝、非無為攝，

又於色香味觸等者：外事所攝色香味觸，從自種子所生，及由大種變異，彼所造色變異而轉。即由如是如是生起變異和合生故，差別可得，依此建立飲食、車乘、衣服、嚴具、室宅、軍林等事，當知是名假相有法，謂於眾多諸和合法而建立故。

自相觀識非不緣彼境界而轉。是名第二言論道理。

自相觀識等者：此中自相，謂彼色香味觸諸實有法。由觀此時，於有相法知為有性，亦於彼無相法知為無性，由是說言非不緣彼境界而轉。

【M3 施設邪見道理3】

【N1 舉邪見】

寅三、施設邪見道理3　卯一、舉邪見

又撥一切都無所有邪見，謂無施、無愛、亦無祠祀，廣說如前。

【N2 難所緣2】

【O1 有性】

卯二、難所緣2　辰一、有性

若施、愛、祠等無性是有，即如是見應非邪見。何以故？彼如實見、如實說故。

【O2 無性】

辰二、無性

此若是無，諸邪見者緣此境界，識應不轉。

【N3 結道理】

卯三、結道理

是名第三言論道理。

廣說如前者：有尋有伺地中，廣說諸邪見者所有差別，如彼應知。（陵本八卷十四頁611）

【M4 施設無常道理2】

【N1 辨為緣2】

【O1 顯識轉】

寅四、施設無常道理2　卯一、辨為緣2　辰一、顯識轉

又諸行中，無常、無恆、無不變易。此諸行中，常、恆、不變無性，非有為攝、非無為攝，共相觀識非不緣此境界而轉。

【O2 難不轉2】

【P1 逐難】

辰二、難不轉2　巳一、逐難

若緣此境識不轉者，便於諸行常、恆、不變無性之中，不能如實智慧觀察。若不觀察，應不生厭；若不生厭，應不離欲；若不離欲，應無解脫；若無解脫，應無永盡究竟涅槃。

【P2 出過】

巳二、出過

若有此理，一切有情應皆究竟隨逐雜染，無出離期。

【N2 結道理】

卯二、結道理

是名第四言論道理。

共相觀識者：此中共相，謂一切行，由說一切行無常性相故。義如思所成地說。（陵本十六卷二頁1369）

【M5 施設隨觀道理】

寅五、施設隨觀道理

又未來行尚無有生，何況有滅！然聖弟子於未來行，非不隨觀生滅而住。是名第五言論道理。

於未來行非不隨觀生滅而住者：謂未來行雖未已生，不可分明取其相貌，然隨種類亦可分別。故聖弟子於定心中，非不隨觀彼生滅相，即依現在行，起自心相，觀察彼義故。

【L2 結】

丑二、結

由此證有緣無意識。

【K2 指有所餘】

子二、指有所餘

復有所餘如是種類言論道理，證成定有緣無之識，如應當知。

復有所餘如是種類言論道理等者：此如有尋有伺地說：世間取無之覺，若起不起，皆不應理，其義應知。（陵本六卷六頁415）

【H2 有過去業義2】

【I1 舉經問】

辛二、有過去業義2　壬一、舉經問

問：如世尊言：有過去業。若過去業體是無者，不應今時有一領納有損害受，或復不應有一領納無損害受。此何密意？

【I2 釋意答2】

【J1 顯相續】

壬二、釋意答2　癸一、顯相續

答：過去生中淨不淨業已起、已滅，能感當來愛不愛果。此業種子攝受熏習，於行相續展轉不斷。世尊為顯如是相續，是故說言有過去業。

於行相續展轉不斷者：此中行言，謂異熟識。於異熟識彼種子體自類相續，乃至未已受果展轉不斷故。

【J2 遮外論2】

【K1 標所為說】

癸二、遮外論2　子一、標所為說

又佛世尊觀二義故，作如是說。

【K2 釋意差別2】

【L1 為遮不平等因論2】

【M1 標遮意】

子二、釋意差別2　丑一、為遮不平等因論2　寅一、標遮意

一、為遮止不平等因論者意故，顯此道理。

顯此道理者：謂如前說有過去業密意道理應知。

【M2 釋彼論】

寅二、釋彼論

謂彼妄見從大自在、帝釋、梵王、自性、丈夫及所餘等，一切有情淨不淨轉。

【L2 為遮無因論2】

【M1 標遮意】

丑二、為遮無因論2　寅一、標遮意

二、為遮止一切無因論者意故，顯此道理。

【M2 釋彼論】

寅二、釋彼論

謂彼妄見都無有因，一切有情淨不淨轉。

一切有情淨不淨轉者：愛非愛果名淨不淨應知。

【H3 有過未行義2】

【I1 舉經問】

辛三、有過未行義2　壬一、舉經問

問：如世尊言：有過去行，於彼行中，我具多聞聖弟子眾無顧戀住；有未來行，於彼行中，我具多聞聖弟子眾無希望住。此何密意？

【I2 釋意答2】

【J1 顯正理4】

【K1 標】

壬二、釋意答2　癸一、顯正理4　子一、標

答：過去諸行，與果故有；未來諸行，攝因故有。

【K2 徵】

子二、徵

所以者何？

【K3 釋】

子三、釋

現在諸行三相所顯。一、是過去果性故；二、是未來因性故；三、自相相續不斷故。

過去諸行與果故有等者：謂現在世自體種子已與果故，由是義說過去行有。若自體種未已與果，然現在世攝彼因故，由是義說未來行有。

【K4 結】

子四、結

為顯此理，故佛世尊說如是言。

【J2 遮邊執2】

【K1 標所為說】

癸二、遮邊執2　子一、標所為說

又觀二義，故作是說。

【K2 顯執差別2】

【L1 去來實有執2】

【M1 標遮意】

子二、顯執差別2　丑一、去來實有執2　寅一、標遮意

一、為遮斷於去來法實有執故，顯此道理。

【M2 釋道理】

寅二、釋道理

謂若去來諸行性相是實有者，不應由彼去來之性說言是有。

【L2 撥無現在執2】

【M1 標遮意】

丑二、撥無現在執2　寅一、標遮意

二、為遮斷撥無執故，顯此道理。

【M2 釋彼執】

寅二、釋彼執

謂彼妄計：如去來世，現在亦爾，都無所有。

謂若去來諸行性相是實有者等者：義顯前說有過去行、有未來行，唯依現在諸行密意說有，非如去來實有論者執去來行是實有性。為遮彼執，故作是說。

【H4 有三世界義2】

【I1 舉經問】

辛四、有三世界義2　壬一、舉經問

問：如世尊言：有過去界、有未來界、有現在界。此何密意？

【I2 釋意答2】

【J1 顯密意】

壬二、釋意答2　癸一、顯密意

答：若已與果種子相續，名過去界；若未與果，當來種子相續，名未來界；若未與果，現在種子相續，名現在界。

若已與果種子相續等者：謂若種子相續已與果故，即彼種子名過去界。若彼種子相續，當來得生，未與果故，即彼種子名未來界。若彼種子相續，現所隨逐，未與果故，即彼種子名現在界。

當知此中如是密意。

【J2 顯善巧】

癸二、顯善巧

若苾芻等於如是種子相續中而得善巧，名於彼彼一切法中證得無量種種自性諸界善巧。

【E4 心不相應行等2】

【F1 釋2】

【G1 釋諸假安立法4】

【H1 不相應行2】

【I1 生老住無常3】

【J1 辨安立2】

【K1 總徵】

戊四、心不相應行等2　己一、釋2　庚一、釋諸假安立法4　辛一、不相應行2　壬一、生老住無常3　癸一、辨安立2　子一、總徵

復次，云何應知生、老、住、無常離色等蘊無別實有？

【K2 別釋2】

【L1 遮實有執2】

【M1 理破2】

【N1 舉生3】

【O1 約諸行辨2】

【P1 遮未來生3】

【Q1 標】

子二、別釋2　丑一、遮實有執2　寅一、理破2　卯一、舉生3　辰一、約諸行辨2　巳一、遮未來生3　午一、標

謂已遮未來諸行實有性，當知亦遮生實有性。

【Q2 徵】

午二、徵

所以者何？

【Q3 釋】

午三、釋

未來世生自無所有，云何能生所餘諸行。

【P2 遮現在生3】

【Q1 標義】

巳二、遮現在生3　午一、標義

亦非現在生能生現在諸行。

未來世生自無所有等者：未來諸行非實非有，是故彼生亦無所有，云何能生現在諸行？又現在行雖有生相，然亦非彼能生諸行，以彼諸行各別有自種子為生因故。

【Q2 釋由】

午二、釋由

由此生相有差別名，所謂諸行若生、若起、若現在性，離此差別，生之異相定不可得。

【Q3 遮說3】

【R1 標】

午三、遮說3　未一、標

諸聰慧者不應說言：即由現在令彼諸行成現在性。

【R2 徵】

未二、徵

所以者何？

【R3 釋】

未三、釋

若作是說：生生諸行。當知義顯即現在性能成現在。

所謂諸行若生若起等者：諸行有二，一、現行，二、種子。若現行生，是名為生。若種子生，是名為起。諸行生相唯現可得，非過未世，名現在性。此諸差別，唯於生相假安立名，離此假名無別實性。由現在行方有生相，由有生相名現在行，彼二異相不可得故。

【O2 約種子辨】

辰二、約種子辨

又一切法各各別有自種子因，何須計有異生能生。

【O3 約生相辨2】

【P1 徵義】

辰三、約生相辨2　巳一、徵義

又此生相，為即諸行生耶？為是諸行生因耶？

【P2 詰難2】

【Q1 即諸行生】

巳二、詰難2　午一、即諸行生

若即諸行生者，計此生相能生諸行，由有生故，諸行得生，不應道理。

【Q2 是行生因】

午二、是行生因

若是諸行生因者，諸行生時，於一一行便有二生，謂生能生，不應道理。

於一一行便有二生等者：謂彼諸行自種能生及生能生，名有二生。然自種子能生諸行，何須計有異生能生，由是說言謂生能生，不應道理。

【N2 例餘】

卯二、例餘

如生，如是老、住、無常，由此道理如應當知。

【M2 結成】

寅二、結成

故知生等於諸行中假施設有。

【L2 釋安立名4】

【M1 生】

丑二、釋安立名4　寅一、生

由有因故，諸行非本。自相始起，說名為生。

【M2 老】

寅二、老

後起諸行與前差別，說名為老。

【M3 住】

寅三、住

即彼諸行生位暫停，說名為住。

【M4 無常】

寅四、無常

生剎那後諸行相盡，說名為滅，亦名無常。

由有因故諸行非本者：謂彼諸行非無因生，是名有因。即由此義非自然有，說名非本。

【J2 釋異說2】

【K1 說三相別2】

【L1 問】

癸二、釋異說2　子一、說三相別2　丑一、問

問：若有為法，生、老、住、滅四有為相具足可得，何故世尊但說三種，一、生，二、滅，三、住異性？

【L2 答2】

【M1 總標】

丑二、答2　寅一、總標

答：由一切行三世所顯故。

【M2 別釋3】

【N1 生有為相】

寅二、別釋3　卯一、生有為相

從未來世本無而生，是故世尊由未來世，於有為法說生有為相。

【N2 滅有為相】

卯二、滅有為相

彼既生已落謝過去，是故世尊由過去世，於有為法說滅有為相。

【N3 住異有為相3】

【O1 標】

卯三、住異有為相3　辰一、標

現在世法二相所顯，謂住及異。

【O2 徵】

辰二、徵

所以者何？

【O3 釋】

辰三、釋

唯現在時有住可得，前後變異亦唯現在。是故世尊由現在世，於有為法總說住、異為一有為相。

唯現在時有住可得等者：住有為相唯生剎那隨轉，由是說言唯現在時有住可得。又即剎那相續生時，有轉異相可得，由是說言前後變異亦唯現在。

【K2 觀二相別2】

【L1 問】

子二、觀二相別2　丑一、問

問：佛聖弟子應觀有為具足三相，何故但說聖弟子眾於諸蘊中隨觀生滅而住，不說隨觀住異性耶？

【L2 答2】

【M1 明建立】

丑二、答2　寅一、明建立

答：生及住異俱生所顯，是故二相合為一分，建立生品，即說隨觀一生相住；於第二分建立滅品，即說隨觀一滅相住。

【M2 顯無常2】

【N1 明所為說2】

【O1 標】

寅二、顯無常2　卯一、明所為說2　辰一、標

又若由此相起厭思惟，今於此中但說此相。

【O2 釋】

辰二、釋

謂於諸行中觀無常相，能起厭患、離欲、解脫，故但思惟無常性相。

【N2 釋所觀相】

卯二、釋所觀相

無常性相，本無今有、有已還無所顯。本無今有，是名為生；有已還無，是名為滅。

【J3 廣差別4】

【K1 生差別2】

【L1 標列】

癸三、廣差別4　子一、生差別2　丑一、標列

復次，生差別有多種。謂剎那生、相續生、增長生、心差別生、不可愛生、可愛生、下劣生、處中生、勝妙生、有上生、無上生。

【L2 隨釋8】

【M1 剎那生】

丑二、隨釋8　寅一、剎那生

此中諸行剎那剎那新新而起，名剎那生。

【M2 相續生】

寅二、相續生

若具諸結、或不具結，從彼彼有情聚沒，往彼彼有情聚諸蘊續生，名相續生。

若具諸結或不具結等者：結即煩惱異名，此有九種。一、愛結，二、恚結，三、慢結，四、無明結，五、見結，六、取結，七、疑結，八、嫉結，九、慳結。如是諸結或具不具，能和合苦，於界趣中流轉而生。依此義故，名相續生。

【M3 增長生】

寅三、增長生

若從嬰孩童子等位，乃至往趣衰老等位，名增長生。

【M4 心差別生2】

【N1 釋】

寅四、心差別生2　卯一、釋

若緣彼彼境界，於彼彼晝夜、彼彼剎那、臘縛、牟呼栗多等位，數數遷謝，非一眾多種種心起，或樂相應、或苦相應、或不苦不樂相應，或有貪心、或離貪心，廣說乃至或善解脫心、或不善解脫心。

【N2 結】

卯二、結

如是名為心差別生。

【M5 非可愛生】

寅五、非可愛生

若那落迦、傍生、餓鬼苦趣中生，如是名為非可愛生。

【M6 可愛生】

寅六、可愛生

若於人天樂趣中生，名可愛生。

【M7 下劣等生3】

【N1 約三界辨3】

【O1 下劣生】

寅七、下劣等生3　卯一、約三界辨3　辰一、下劣生

若於下劣欲界中生，名下劣生。

【O2 處中生】

辰二、處中生

若於處中色界中生，名處中生。

【O3 勝妙生】

辰三、勝妙生

若於勝妙無色界生，名勝妙生。

【N2 約入胎辨】

卯二、約入胎辨

復有差別。謂最初入胎者，名下劣生；中二入胎者，名處中生；最後入胎者，名勝妙生。

最初入胎等者：意地中說四種入胎。一、正知而入，不正知住出；二、正知入住，不正知而出；三、俱能正知；四、俱不正知。初謂輪王，二謂獨覺，三謂菩薩，四謂所餘有情。（陵本二卷十九頁173）當知此依四句分別，次第宣說。今於此中，由勝劣別說三種生故，與意地次第不同。此說最初，即彼第四，謂所餘有情名下劣生。此說中二，即彼初二，謂輪王、獨覺名處中生。此說最後，即彼第三，謂菩薩名勝妙生。

【N3 約因果辨】

卯三、約因果辨

復有差別。謂染汙法及染汙果生，名下劣生；若諸善法及善果生，名勝妙生；除善不善果無記法，所餘無記法生，名處中生。

【M8 有上等生2】

【N1 約界地辨2】

【O1 有上生】

寅八、有上等生2　卯一、約界地辨2　辰一、有上生

若依隨界生說，始從欲界乃至無所有處生，名有上生。

【O2 無上生】

辰二、無上生

非想非非想處生，名無上生。

【N2 約相續辨2】

【O1 有上生】

卯二、約相續辨2　辰一、有上生

若依隨續生剎那相續生說，除阿羅漢等最後終位所有諸蘊，餘一切位所有行生，名有上生。

【O2 無上生】

辰二、無上生

若阿羅漢等最後終位所有行生，名無上生。

若依隨續生剎那相續生說者：此中續生，謂彼苦蘊相續生起。剎那相續生，謂彼諸行剎那剎那新新而起。入無餘依涅槃界時，此二生相滅不更生。今依此義，建立諸行生時二種差別，或名有上、或名無上，如文可知。

【K2 老差別2】

【L1 釋名差別2】

【M1 標列】

子二、老差別2　丑一、釋名差別2　寅一、標列

復次，老差別當知亦有多種，所謂身老、心老、壽老、變壞老、自體轉變老。

【M2 隨釋5】

【N1 身老】

寅二、隨釋5　卯一、身老

此中衰變等乃至身壞，廣說如經，是名身老。

此中衰變等乃至身壞等者：緣起經說：髮色衰變、皮膚緩皺、衰熟、損壞、身脊僂曲、黑黶間身、喘息奔急、形貌僂前、憑據杖策、惛昧、羸劣、損減、衰退、諸根耄熟、功用破壞、諸行朽故、其形腐敗，是名為老。如是一切，顯身老相。言身壞者，謂識離身。此位以前，皆身老攝。由此義故，說乃至言。

【N2 心老】

卯二、心老

若樂受相應心變，苦受相應心轉；或善心變，染汙心轉；或於可愛事中希望心變，希望不果心轉；是名心老。

【N3 壽老】

卯三、壽老

若於彼彼晝夜、彼彼剎那、臘縛、牟呼栗多等位，數數遷謝，壽量損少，    漸漸轉減乃至都盡，是名壽老。

【N4 變壞老】

卯四、變壞老

若諸富貴興盛退失，無病色力充悅等變，名變壞老。

【N5 自體轉變老】

卯五、自體轉變老

若從善趣增盛聚中自體沒已，往於惡趣下劣聚中自體生起，名自體轉變老。

【L2 出其總緣】

丑二、出其總緣

復有一老為緣，能成如上所說一切種老，所謂諸行剎那剎那轉異性老。

無病色力充悅等變者：此中略顯身變壞相。謂無病變壞，性多疾病故。色相變壞，黯黑出現，損容色故。火力變壞，謂彼衰減，無復勢力受用欲塵故。充悅變壞，皮膚緩皺故。等言，等取依止變壞、鬚髮變壞、威儀變壞、諸根變壞。如有尋有伺地說。（陵本十卷三頁733）

【K3 住差別2】

【L1 標列】

子三、住差別2　丑一、標列

復次，住差別當知亦有多種，謂剎那住、相續住、緣相續住、不散亂住、立軌範住。

【L2 隨釋5】

【M1 剎那住】

丑二、隨釋5　寅一、剎那住

若已生諸行生時暫停，名剎那住。

【M2 相續住】

寅二、相續住

若諸眾生，於彼彼處彼彼自體，由彼彼食為依止故，乃至壽住；外器世間大劫量住；名相續住。

【M3 緣相續住】

寅三、緣相續住

若樂受、苦受、不苦不樂受，若善、不善、無記法等，乃至各別緣現在前，爾所時住，是名緣相續住。

【M4 不散亂住】

寅四、不散亂住

若諸定心由三摩地正起現前，名不散亂住。

【M5 立軌範住】

寅五、立軌範住

若於彼彼異方、異域、國城、村邏、王都、王宮，若執理家、商賈、邑義諸大眾中，古昔軌範建立隨轉，如是名為立軌範住。

外器世間大劫量住者：意地中說：又此世間二十中劫壞，二十中劫壞已空，二十中劫成，二十中劫成已住；如是八十中劫，假立為一大劫數。（陵本二卷六頁129）此由有情所作成世間業，決定能引大劫量住，不增不減。壞業現前，方起火災，能壞世間故。亦如意地中說。

【K4 無常差別2】

【L1 辨相2】

【M1 標列】

子四、無常差別2　丑一、辨相2　寅一、標列

復次，無常差別當知亦有多種，謂壞滅無常、生起無常、變易無常、散壞無常、當有無常、現墮無常。

【M2 隨釋6】

【N1 壞滅無常】

寅二、隨釋6　卯一、壞滅無常

若一切行生已尋滅，名壞滅無常。

【N2 生起無常】

卯二、生起無常

若一切行本無今有，名生起無常。

【N3 變易無常】

卯三、變易無常

若可愛諸行異相行起，名變易無常。

【N4 散壞無常】

卯四、散壞無常

若不變壞可愛眾具及增上位離散退失，名散壞無常。

【N5 當有無常】

卯五、當有無常

即四無常，在未來時，名當有無常。

【N6 現墮無常】

卯六、現墮無常

即現在世正現前時，名現墮無常。

若不變壞可愛眾具等者：可愛眾具或時離散，及增上位或時退失，是故說言散壞無常。此與壞滅無常、變易無常有別，是故宣說名不變壞。

【L2 料簡3】

【M1 在家】

丑二、料簡3　寅一、在家

若受用欲塵多放逸者，但能思惟變易無常、散壞無常、現墮無常，廣起悲歎愁憒憂悴，然於諸行不能厭離。

【M2 外道】

寅二、外道

若諸外道，即於如是諸無常性多起思惟，少能方便厭患、離欲，但於諸行一分厭離，不能究竟。

少能方便厭患離欲等者：依世間道修習離欲，名少方便厭患、離欲。唯於下地修過患想，名於諸行一分厭離。不能修涅槃道，於斷界、離欲界、滅界觀見最勝寂靜功德，修習斷想、離欲想、滅想，由是說言不能究竟。

【M3 聖弟子】

寅三、聖弟子

若聖弟子圓滿思惟諸無常性，於一切行究竟厭患乃至解脫。

究竟厭患乃至解脫者：謂由智增上力，於諸行中起厭；由習厭故，得離欲；由習離欲故，得解脫。云何厭？謂有對治現前故，起厭逆想，令諸煩惱不復現行。云何離欲？謂由修習厭心故，雖於對治不作意思惟，然於一切染愛事境貪不現行，此由伏斷增上力故。云何解脫？謂即於此伏斷對治多修習故，永拔隨眠。義如攝事分說。（陵本八十五卷十一頁6450）此應準知。

【I2 得獲成就等2】

【J1 釋差別13】

【K1 得獲成就2】

【L1 徵】

壬二、得獲成就等2　癸一、釋差別13　子一、得獲成就2　丑一、徵

復次，云何得獲成就？

【L2 釋2】

【M1 略二種2】

【N1 約增盛因辨2】

【O1 顯自】

丑二、釋2　寅一、略二種2　卯一、約增盛因辨2　辰一、顯自

謂若略說，生緣攝受增盛之因，說名為得。

生緣攝受增盛之因者：謂自種子，若為生緣之所攝受，勢力增盛，望所生法近能當生，是名生緣攝受增盛之因。

由此道理，當知得是假有。

【O2 斥他3】

【P1 徵】

辰二、斥他3　巳一、徵

若言得是實有，此為是諸行生因？為是諸法不離散因？

【P2 難2】

【Q1 辨2】

【R1 諸行生因難】

巳二、難2　午一、辨2　未一、諸行生因難

若是諸行生因者，若從先來未得生法，此既無有，生因之得應常不生，由此亦應畢竟不得。

若從先來未得生法等者：此中義顯，諸異生位從無始來，無漏聖道未曾現行，名從先來未得生法。若許得是諸行生因，此無漏道雖具彼種，既無生因之得，應常不生。常不生故，應不能得預流學果，由此故說亦應畢竟不得。

【R2 不離散因難】

未二、不離散因難

若是諸法不離散因者，一切善、不善、無記法，得既俱有，彼雖相違應頓現行。

【Q2 結】

午二、結

是故二種俱不應理。

一切善不善無記法等者：彼彼諸行生方便緣現在前時，彼彼諸行種子，便能生起彼彼諸行，是故諸行無有同時頓生起義，如前已說。若言得是諸法不離散因，即彼諸法善不善等雖互相違，應於一時頓生現行，以許彼得俱實有故。

【P3 釋2】

【Q1 生因】

巳三、釋2　午一、生因

又生因者，所謂各別緣所攝受諸法自種。

【Q2 離散因】

午二、離散因

離散因者，謂由餘緣現在前故，餘緣離散。

【N2 約自在緣辨2】

【O1 標假立】

卯二、約自在緣辨2　辰一、標假立

若於引發緣中，勢力自在，假立為得。

【O2 釋自在】

辰二、釋自在

以此自在為依止故，所有士夫補特伽羅，雖彼彼法已起、已滅，若欲希彼復現在前，便能速疾引發諸緣，令得生起，是故亦說此名為得。

若於引發緣中等者：謂於加行所生善法，及於一分無記法中，能隨順彼，令彼種子展轉增盛自在現前，依此施設名引發緣。此即義顯自在成就，如下自說。

【M2 廣三種2】

【N1 標列】

寅二、廣三種2　卯一、標列

當知此得略有三種。一、種子成就，二、自在成就，三、現行成就。

【N2 隨釋3】

【O1 種子成就3】

【P1 標】

卯二、隨釋3　辰一、種子成就3　巳一、標

若所有染汙法、諸無記法、生得善法，不由功用而現行者，彼諸種子若未為奢摩他之所損伏，若未為聖道之所永害，若不為邪見損伏諸善如斷善根者，如是名為種子成就。

【P2 徵】

巳二、徵

所以者何？

【P3 釋】

巳三、釋

乃至此種子未被損伏、未被永害，爾時彼染汙等法，若現行、若不現行，皆說名成就故。

【O2 自在成就】

辰二、自在成就

若加行所生善法及一分無記法，生緣所攝受增盛因種子，名自在成就。

【O3 現行成就】

辰三、現行成就

若現在諸法自相現前轉，名現行成就。

若所有染汙法等者：諸煩惱法，說名染汙。異熟生法，說名無記。無貪瞋癡，名生得善。如是諸法與身俱生，不由功用任運現行。若彼種子未被損伏、未被永害，爾時名為種子成就。言未為奢摩他之所損伏者，謂於諸染汙法種子，未由世間道，離欲界欲、或離色界欲故。言未為聖道之所永害者，謂於一切法種子，未由出世道，離欲界欲，乃至具得離三界欲故。又聖弟子，未入無餘依涅槃界時，所有一切善及無記諸法種子未被損害故。言不為邪見損伏諸善如斷善根者，謂於生得善法種子。意地中說：現行善根相違相續，名斷善根。（陵本一卷十三頁63）由是當知，彼種亦被損伏，非是永害。

【K2 命根2】

【L1 徵】

子二、命根2　丑一、徵

復次，云何命根？

【L2 釋2】

【M1 標安立】

丑二、釋2　寅一、標安立

謂由先業，於彼彼處所生自體所有住時限量勢分，說名為壽、生氣、命根。

謂由先業等者：先所作業所熏習種，隨應能生三界、五趣隨一自體，復能任持自體，經多時住、或少時住。如是住時限量時分，說名為壽，亦名生氣、亦名命根。

【M2 釋差別2】

【N1 標列】

寅二、釋差別2　卯一、標列

此復多種差別。謂定、不定、隨轉、不隨轉、若少、若多、若有邊際、若無邊際、若自勢力轉、若非自勢力轉。

【N2 隨釋5】

【O1 定不定別2】

【P1 壽量決定】

卯二、隨釋5　辰一、定不定別2　巳一、壽量決定

除贍部洲人壽分量，所餘生處壽量決定。

【P2 壽量不定】

巳二、壽量不定

此贍部洲，或時壽命廣無有量，或時短促，壽量不定。

【O2 隨轉不隨轉別2】

【P1 隨轉】

辰二、隨轉不隨轉別2　巳一、隨轉

北拘盧洲人壽量隨轉，如決定量畢竟隨轉，無中夭故。

【P2 不隨轉】

巳二、不隨轉

餘一切處名不隨轉。

【O3 若少若多別2】

【P1 少壽2】

【Q1 贍部洲人一分】

辰三、若少若多別2　巳一、少壽2　午一、贍部洲人一分

贍部洲人十歲時壽，名為少壽。

【Q2 傍生一分3】

【R1 標】

午二、傍生一分3　未一、標

傍生一分，亦名少壽。

【R2 徵】

未二、徵

所以者何？

【R3 釋】

未三、釋

一分傍生，或一日夜壽量可得；或有一分若二、若三，乃至極多十日十夜壽量可得。

【P2 多壽】

巳二、多壽

非想非非想處受生有情，名為多壽，經於八萬大劫數故。

【O4 有無邊際別2】

【P1 有邊際2】

【Q1 阿羅漢等】

辰四、有無邊際別2　巳一、有邊際2　午一、阿羅漢等

阿羅漢等，名有邊際壽。

【Q2 諸有學等】

午二、諸有學等

若諸有學於現法中定般涅槃，若諸異生住最後有，亦名有邊際壽。

【P2 無邊際】

巳二、無邊際

當知所餘，壽無邊際。

【O5 自非自勢力轉2】

【P1 自勢力轉】

辰五、自非自勢力轉2　巳一、自勢力轉

若阿羅漢等、若諸如來、若諸菩薩，於壽行中延促自在，所有命根，名自勢力轉。

【P2 非自勢力轉】

巳二、非自勢力轉

當知所餘，名非自勢力轉。

若諸異生住最後有者：此最後有，謂能趣入正性離生。義如聲聞地說。（陵本二十一卷十七頁1870）從是以後，證預流果，極七返有，是故亦名有邊際壽。

【K3 眾同分2】

【L1 徵】

子三、眾同分2　丑一、徵

復次，云何眾同分？

【L2 釋2】

【M1 標安立】

丑二、釋2　寅一、標安立

謂若略說，於彼彼處受生有情，同界，同趣，同生，同類、位、性、形等，由彼彼分互相似性，是名眾同分，亦名有情同分。

【M2 釋隨一6】

【N1 同界】

寅二、釋隨一6　卯一、同界

此中或有有情，由界同分說名同分。謂同生一界。

【N2 同趣】

卯二、同趣

或有有情，由趣同分說名同分。謂同生一趣。

【N3 同生】

卯三、同生

或有有情，由生同分說名同分。謂同生一生。

【N4 同類】

卯四、同類

或有有情，由類同分說名同分。謂同一種類。

【N5 同分位等】

卯五、同分位等

或有有情，由分位、體性、容色、形貌、音聲、覆蔽、養命同分說名同分。

由分位體性等者：受用苦樂有多差別，如有尋有伺地說。（陵本四卷六頁280）是名分位。所得自體有四差別，謂由自害，不由他害等，如有尋有伺地說。（陵本五卷七頁344）是名體性。屋宇衣服，是名覆蔽。飲食工巧，是名養命。餘文易知。

【N6 同過失功德2】

【O1 標】

卯六、同過失功德2　辰一、標

或有有情，由過失、功德同分說名同分。

【O2 釋】

辰二、釋

如殺生者望殺生者，廣說乃至諸邪見者望邪見者；離殺生者望離殺生者，乃至正見者望正見者；從預流者乃至阿羅漢、獨覺望預流等，菩薩望菩薩，如來望如來；如是更互說名同分。

【K4 異生性2】

【L1 徵】

子四、異生性2　丑一、徵

復次，云何異生性？

【L2 釋2】

【M1 明建立】

丑二、釋2　寅一、明建立

謂三界見所斷法種子唯未永害量，名異生性。

三界見所斷法種子等者：薩迦耶等五見，及依諸見起貪、瞋、慢，若相應無明，若於諸諦不共無明，於諦疑等，及往一切惡趣業等，是名見道所斷法。如決擇思所成地中說。（陵本六十六卷十八頁5307）如是三界諸法種子，乃至未為聖道之所永害，於此分位建立名異生性。

【M2 辨差別】

寅二、辨差別

此復略有四種。一、無般涅槃法種姓所攝，二、聲聞種姓之所隨逐，三、獨覺種姓之所隨逐，四、如來種姓之所隨逐。

【K5 和合2】

【L1 徵】

子五、和合2　丑一、徵

復次，云何和合？

【L2 釋2】

【M1 明建立】

丑二、釋2　寅一、明建立

謂能生彼彼諸法諸因、諸緣，總略為一，說名和合，即此亦名同事因。

【M2 辨差別6】

【N1 領受和合】

寅二、辨差別6　卯一、領受和合

又此差別者，或有領受和合，謂六處緣觸，或色等緣、或作意等緣，或觸緣受。

或有領受和合等者：此中觸為受因，受是自性，故此二種，俱名領受觸。以眼等六處為緣，或以色等六境為緣，或作意等遍行心所為緣，方可得生。又受即以觸為其緣，是名領受和合。

【N2 引生後有和合】

卯二、引生後有和合

或有引生後有和合，謂無明緣行等，受緣愛，愛緣取，廣說乃至生緣老死。

【N3 六處住和合】

卯三、六處住和合

或有六處住和合，謂四食及命根。

【N4 工巧處成辦和合】

卯四、工巧處成辦和合

或有工巧處成辦和合，謂工巧智及彼相應業具、士夫作用。

【N5 清淨和合】

卯五、清淨和合

或有清淨和合，謂十二種無雜集會，即自他圓滿等。

或有清淨和合等者：此中清淨，謂涅槃法。彼和合緣，謂自及他二種圓滿。二圓滿中各復有五，別開為十，如是總別二種、十種，合說名十二種無雜集會。由是釋言，謂自他圓滿等，等取自圓滿中，善得人身，生於聖處，諸根無闕，勝處淨信，離諸業障五差別相；及他圓滿中，諸佛出世，說正法教，法教久住，法住隨轉，他所哀愍五差別相應知。如聲聞地別釋其相。（陵本二十一卷四頁1823）

【N6 世俗和合】

卯六、世俗和合

又有世俗和合，謂諸有情依等意樂增上力故，互不相違，無諍無訟，亦不乖離。

謂諸有情依等意樂等者：同一意樂，名等意樂。謂如苾芻具六和敬，易可共住。以此為依，遠離貪等所有擾惱，名不相違。和合方便共為一事，名無諍訟。和同水乳一趣性故，名不乖離。

【K6 名句文身3】

【L1 明建立3】

【M1 名身】

子六、名句文身3　丑一、明建立3　寅一、名身

復次，云何名身？謂依諸法自性施設、自相施設。由遍分別，為隨言說，唯建立想，是謂名身。

【M2 句身】

寅二、句身

云何句身？謂即依彼自相施設、所有諸法差別施設，建立功德、過失、雜染、清淨、戲論，是謂句身。

【M3 文身】

寅三、文身

云何文身？謂名身、句身所依止性所有字身，是謂文身。

謂依諸法自性施設等者：此中諸法，通說假實，依彼一一施設自性、自相。由是當知，諸法性相非定有無，唯為隨起言說，想所分別而建立故。此建立想是名之因，依此差別，假立名身。如說諸法略有三相，謂遍計所執相、依他起相、圓成實相，三性亦爾，是故得知諸法性相非定有無。

【L2 顯業用2】

【M1 略標】

丑二、顯業用2　寅一、略標

又於一切所知所詮事中，極略相是文，若中是名，若廣是句。

【M2 別釋3】

【N1 文】

寅二、別釋3　卯一、文

若唯依文，但可了達音韻而已，不能了達所有事義。

【N2 名】

卯二、名

若依止名，便能了達彼彼諸法自性、自相，亦能了達所有音韻，不能了達所簡擇法深廣差別。

【N3 句】

卯三、句

若依止句，當知一切皆能了達。

【L3 辨依處】

丑三、辨依處

又此名句文身，當知依五明處分別建立。所謂內明、因明、聲明、醫方明、世間工巧事業處明。

【K7 流轉2】

【L1 徵】

子七、流轉2　丑一、徵

復次，云何流轉？

【L2 釋2】

【M1 明建立】

丑二、釋2　寅一、明建立

謂諸行因果相續不斷性，是謂流轉。

諸行因果相續不斷性者：此中諸行通說種現，或說自類為其因果，或復更互為其因果。下說差別，如應當知。

【M2 辨差別2】

【N1 略標】

寅二、辨差別2　卯一、略標

又此流轉差別多種。

【N2 列釋6】

【O1 約種現辨3】

【P1 種子流轉】

卯二、列釋6　辰一、約種現辨3　巳一、種子流轉

或有種子流轉，謂有種子不現前諸法。

或有種子流轉等者：此說種子自類相續應知。

【P2 自在勢力流轉】

巳二、自在勢力流轉

或有自在勢力流轉，謂被損種子現行諸法。

或有自在勢力流轉等者：此說現行自類相續應知。由奢摩他損伏染汙諸法種子，而得自在，是名被損種子現行諸法。

【P3 種果流轉】

巳三、種果流轉

或有種果流轉，謂有種子，種不被損現行諸法。

或有種果流轉等者：此說種果更互相續應知。

【O2 約名色辨2】

【P1 名流流轉】

辰二、約名色辨2　巳一、名流流轉

或有名流流轉，謂四非色蘊。

【P2 色流流轉】

巳二、色流流轉

或有色流流轉，謂諸內外十有色處及與法處所攝諸色。

【O3 約三界辨3】

【P1 欲界流流轉】

辰三、約三界辨3　巳一、欲界流流轉

又有欲界流流轉，謂欲纏諸行。

【P2 色界流流轉】

巳二、色界流流轉

又有色界流流轉，謂色纏諸行。

【P3 無色界流流轉】

巳三、無色界流流轉

又有無色流流轉，謂無色纏諸行。

【O4 約三受辨2】

【P1 舉樂流流轉】

辰四、約三受辨2　巳一、舉樂流流轉

又有樂流流轉，謂樂受及彼所依處。

樂受及彼所依處者：樂品所攝諸根、境界及觸，是名彼所依處。

【P2 例苦流流轉等】

巳二、例苦流流轉等

如是苦流流轉、不苦不樂流流轉，當知亦爾。

【O5 約三性辨3】

【P1 善流流轉】

辰五、約三性辨3　巳一、善流流轉

又有善流流轉，謂諸善行。

【P2 不善流流轉】

巳二、不善流流轉

又有不善流流轉，謂諸不善行。

【P3 無記流流轉】

巳三、無記流流轉

又有無記流流轉，謂諸無記行。

【O6 約順逆緣起辨2】

【P1 順流流轉】

辰六、約順逆緣起辨2　巳一、順流流轉

又有順流流轉，謂順緣起。

【P2 逆流流轉】

巳二、逆流流轉

又有逆流流轉，謂逆緣起。

【K8 定異2】

【L1 徵】

子八、定異2　丑一、徵

復次，云何定異？

【L2 釋2】

【M1 明建立】

丑二、釋2　寅一、明建立

謂無始時來種種因果決定差別無雜亂性，如來出世、若不出世，諸法法爾。

無始時來種種因果等者：因能感果，果酬前因，一切有情世間及器世間，從無始來，種種差別決定無亂。非如來作，亦非餘作，是故說言如來出世、若不出世，諸法法爾。

【M2 辨差別2】

【N1 略標】

寅二、辨差別2　卯一、略標

又此定異差別多種。

【N2 列釋5】

【O1 流轉還滅定異】

卯二、列釋5　辰一、流轉還滅定異

或有流轉、還滅定異，謂順逆緣起。

【O2 一切法定異】

辰二、一切法定異

或有一切法定異，謂一切法十二處攝，無過無增。

【O3 領受定異】

辰三、領受定異

或有領受定異，謂一切受三受所攝，無過無增。

【O4 住定異】

辰四、住定異

或有住定異，謂一切內分乃至壽量，一切外分經大劫住。

【O5 形量定異】

辰五、形量定異

或有形量定異，謂諸有情於彼彼有色生處，所受生身、形量決定，及諸外分四大洲等形量決定。

【K9 相應2】

【L1 徵】

子九、相應2　丑一、徵

復次，云何相應？

【L2 釋2】

【M1 明建立】

丑二、釋2　寅一、明建立

謂彼彼諸法為等言說、為等建立、為等開解諸勝方便，是謂相應。

云何相應等者：此中相應，謂諸法義相符不散，由是能為善說諸勝方便。遍於一切能正記別，名等言說。遍於一切能正安立，名等建立。遍於一切能正開示，名等開解。如是差別，皆善說攝。

【M2 辨差別3】

【N1 標】

寅二、辨差別3　卯一、標

又此相應差別分別有四道理。

【N2 列】

卯二、列

謂觀待道理、作用道理、因成道理、法爾道理。

【N3 指】

卯三、指

此諸道理，當知如聲聞地等已廣分別。

【K10 勢速2】

【L1 徵】

子十、勢速2　丑一、徵

復次，云何勢速？

【L2 釋2】

【M1 明建立】

丑二、釋2　寅一、明建立

謂諸行生滅相應速運轉性，是謂勢速。

【M2 辨差別2】

【N1 略標】

寅二、辨差別2　卯一、略標

又此勢速差別多種。

【N2 列釋9】

【O1 流轉勢速】

卯二、列釋9　辰一、流轉勢速

或有諸行流轉勢速，謂諸行生滅性。

【O2 地行勢速】

辰二、地行勢速

或有地行有情輕健勢速，謂人、象、馬等。

【O3 空行勢速】

辰三、空行勢速

或有空行有情勢速，謂諸飛禽、空行藥叉及諸天等。

【O4 言音勢速】

辰四、言音勢速

或有言音勢速，謂詞韻捷利。

【O5 流潤勢速】

辰五、流潤勢速

或有流潤勢速，謂江河等迅速流注。

【O6 燒然勢速】

辰六、燒然勢速

或有燒然勢速，謂火焚燎，猛焰飈轉。

【O7 引發勢速】

辰七、引發勢速

或有引發勢速，謂放箭、轉丸等。

【O8 智慧勢速】

辰八、智慧勢速

或有智慧勢速，謂修觀者簡擇所知迅速慧性。

【O9 神通勢速】

辰九、神通勢速

或有神通勢速，謂大神通者所有運身意勢等速疾神通。

【K11 次第2】

【L1 徵】

子十一、次第2　丑一、徵

復次，云何次第？

【L2 釋2】

【M1 明建立】

丑二、釋2　寅一、明建立

謂於各別行相續中，前後次第一一隨轉，是謂次第。

【M2 辨差別2】

【N1 略標】

寅二、辨差別2　卯一、略標

又此次第差別多種。

【N2 列釋7】

【O1 流轉次第】

卯二、列釋7　辰一、流轉次第

或有流轉次第，謂無明緣行，廣說乃至生緣老死。

【O2 還滅次第】

辰二、還滅次第

或有還滅次第，謂無明滅故行滅，乃至生滅故老死滅。

【O3 在家出家行住次第2】

【P1 標】

辰三、在家出家行住次第2　巳一、標

或有在家、出家行住次第。

【P2 釋2】

【Q1 在家】

巳二、釋2　午一、在家

謂陵旦而起，澡飾其身，被帶衣服，修營事業，調暢沐浴，塗飾香鬘，習近食飲，方乃寢息，是在家者行住次第。

【Q2 出家2】

【R1 於所作】

午二、出家2　未一、於所作

若整衣服，為乞食故入聚落等巡次而行，受如法食，還出安坐，食訖澡手，盪鉢，洗足，入空閑室讀誦經典，如理思惟。晝則宴坐、經行，淨修其心，斷滅諸障；

斷滅諸障者：此中諸障，謂貪欲等五蓋現行，此與悎寤瑜伽能為障故。聲聞地說：經行、宴坐，從順障法淨修其心。其義應知。

至夜中分，少當寢息；於夜後分，速復還起，整服治身，歸所習業。是出家者行住次第。

歸所習業者：謂夜後分速疾悎寤，還復修習悎寤瑜伽故。

【R2 於共住】

未二、於共住

或入僧中，隨其長幼修和敬業，敷設床座，次第受籌，分其臥具、處所、利養及營事業。

【O4 增長次第】

辰四、增長次第

或有增長次第，謂嬰孩、童子等八位次第生起。

嬰孩童子等八位者：此中八位，如意地說。謂處胎位、出生位、嬰孩位、童子位、少年位、中年位、老年位、耄熟位。（陵本二卷十九頁171）此應準知。

【O5 現觀次第】

辰五、現觀次第

或有現觀次第，謂於苦等四聖諦中次第現觀。

【O6 入定次第】

辰六、入定次第

或有入定次第，謂次第入九次第定。

【O7 修學次第】

辰七、修學次第

或有修學次第，謂增上戒學為依，次生增上心學；增上心學為依，後生增上慧學。

【K12 時2】

【L1 徵】

子十二、時2　丑一、徵

復次，云何時？

【L2 釋2】

【M1 明建立】

丑二、釋2　寅一、明建立

謂由日輪出沒增上力故，安立顯示時節差別；又由諸行生滅增上力故，安立顯示世位差別；總說名時。

【M2 辨差別】

寅二、辨差別

此時差別復有多種。謂時、年、月、半月、晝夜、剎那、臘縛、牟呼栗多等位，及與過去、未來、現在。

【K13 數2】

【L1 徵】

子十三、數2　丑一、徵

復次，云何數？

【L2 釋3】

【M1 明建立】

丑二、釋3　寅一、明建立

謂安立顯示各別事物計算數量差別，是名為數。

【M2 辨差別】

寅二、辨差別

此數差別復有多種。謂一數、二數，從此已去皆名多數。

【M3 顯邊際】

寅三、顯邊際

又數邊際名阿僧企耶，自此已去，一切算數所不能轉，是故數之邊際名不可數。

【J2 廣種子2】

【K1 徵】

癸二、廣種子2　子一、徵

復次，種子云何？

【K2 釋4】

【L1 出體性4】

【M1 簡非】

子二、釋4　丑一、出體性4　寅一、簡非

非析諸行別有實物名為種子，亦非餘處。

亦非餘處者：謂彼種子唯依諸行而假安立，非離諸行別有實物故。

【M2 顯正2】

【N1 出異名】

寅二、顯正2　卯一、出異名

然即諸行如是種性、如是等生、如是安布，名為種子，亦名為果。

【N2 顯無雜4】

【O1 標】

卯二、顯無雜4　辰一、標

當知此中，果與種子不相雜亂。

【O2 徵】

辰二、徵

何以故？

【O3 釋2】

【P1 約所望辨】

辰三、釋2　巳一、約所望辨

若望過去諸行，即此名果；若望未來諸行，即此名種子。

【P2 約分位辨】

巳二、約分位辨

如是若時望彼名為種子，非於爾時即名為果；若時望彼名果，非於爾時即名種子。

【O4 結】

辰四、結

是故當知種子與果不相雜亂。

【M3 引喻】

寅三、引喻

譬如穀、麥等物，所有芽、莖、葉等種子，於彼物中磨擣分析，求異種子了不可得，亦非餘處。然諸大種如是種性、如是等生、如是安布，即穀、麥等物能為彼緣，令彼得生，說名種子。

【M4 合結】

寅四、合結

當知此中道理亦爾。

然即諸行如是種性等者：諸有情類，或般涅槃、不般涅槃，當知此由諸行無障、有障差別建立，義如下說，是名諸行如是種性。涅槃種性有三種別，依此建立三乘聖道差別。不般涅槃法者，隨所作業，亦有三界、五趣生果差別，是名諸行如是等生。諸行種子依止安住異熟識中，是名諸行如是安布。即由諸行如是種性、如是等生、如是安布，名為種子，亦名為果。謂若為因，能生諸行，義名種子。若彼種子為行所生，即由是義轉名為果故。

【L2 辨損伏2】

【M1 問】

丑二、辨損伏2　寅一、問

問：前已說損伏染法種子，善法種子損伏云何？

【M2 答4】

【N1 初損伏】

寅二、答4　卯一、初損伏

答：若常殷重習善相違諸染汙法，是初損伏。

【N2 第二損伏】

卯二、第二損伏

若執取邪見、多習邪見如諸外道，是第二損伏。

【N3 第三損伏】

卯三、第三損伏

若多修習邪見誹謗，如斷善根者，是第三損伏。

【N4 第四損伏】

卯四、第四損伏

若能永害染法種子，如前已說，是第四損伏。

如前已說是第四損伏者：謂如前說：若聖弟子將入無餘依涅槃界時，所有一切善及無記諸法種子皆被損害，乃至廣說應知。（陵本五十一卷十八頁4131）

【L3 辨差別2】

【M1 標列】

丑三、辨差別2　寅一、標列

復次，若略說一切種子，當知有九種。一、已與果，二、未與果，三、果正現前，四、果不現前，五、軟品，六、中品，七、上品，八、被損伏，九、不被損伏。

【M2 隨釋3】

【N1 已未與果等】

寅二、隨釋3　卯一、已未與果等

若已與果，此名果正現前；若果正現前，此名已與果。若未與果，此名果不現前；若果不現前，此名未與果。

【N2 軟中上品】

卯二、軟中上品

若住本性，名軟品；若修、若練善不善法未到究竟，名中品；若修、若練已到究竟，名上品。

【N3 損及不損】

卯三、損及不損

損及不損，如前應知。

【L4 明安立3】

【M1 標說】

丑四、明安立3　寅一、標說

復次，我當略說安立種子。

【M2 徵起】

寅二、徵起

云何略說安立種子？

【M3 釋義2】

【N1 略辨相4】

【O1 出體性】

寅三、釋義2　卯一、略辨相4　辰一、出體性

謂於阿賴耶識中，一切諸法遍計自性妄執習氣，是名安立種子。

【O2 辨假實】

辰二、辨假實

然此習氣是實物有、是世俗有。

【O3 明異一】

辰三、明異一

望彼諸法，不可定說異不異相，猶如真如。

【O4 顯異名】

辰四、顯異名

即此亦名遍行麤重。

然此習氣是實物有等者：依他起攝，故是實有。性雜染故，是世俗有。此與諸法不可定說異不異相。若定說異，應離諸行餘處別有；若定不異，應無能生所生差別。然皆不爾。猶如真如，為有為滅之所顯故，與有為法其相異故，不可與彼諸法定說異不異相。此中道理，應知亦爾。又此習氣是行苦性，遍行一切若樂受中、若苦受中、若不苦不樂受中，是故亦名遍行麤重。

【N2 釋妨難2】

【O1 遍行麤重難2】

【P1 問】

卯二、釋妨難2　辰一、遍行麤重難2　巳一、問

問：若此習氣攝一切種子，復名遍行麤重者，諸出世間法從何種子生？若言麤重自性種子為種子生，不應道理。

【P2 答】

巳二、答

答：諸出世間法從真如所緣緣種子生，非彼習氣積集種子所生。

諸出世間法等者：攝大乘論說：又出世心昔未曾習，故彼熏習決定應無。既無熏習，從何種生？是故應答：從最清淨法界等流正聞熏習種子所生。（攝大乘論一卷十四頁31,136c）此說真如所緣緣義，當知即彼正聞熏習。此能對治阿賴耶識，故說非彼習氣積集種子所生，相相違故。

【O2 建立補特伽羅難2】

【P1 問】

辰二、建立補特伽羅難2　巳一、問

問：若非習氣積集種子所生者，何因緣故，建立三種般涅槃法種性差別補特伽羅，及建立不般涅槃法種性補特伽羅？所以者何？一切皆有真如所緣緣故。

【P2 答2】

【Q1 釋差別3】

【R1 總標】

巳二、答2　午一、釋差別3　未一、總標

答：由有障、無障差別故。

【R2 別辨2】

【S1 約有無二障種辨2】

【T1 有障】

未二、別辨2　申一、約有無二障種辨2　酉一、有障

若於通達真如所緣緣中有畢竟障種子者，建立為不般涅槃法種性補特伽羅。

【T2 無障】

酉二、無障

若不爾者，建立為般涅槃法種性補特伽羅。

【S2 約有無智障種辨2】

【T1 有障】

申二、約有無智障種辨2　酉一、有障

若有畢竟所知障種子布在所依，非煩惱障種子者，於彼一分建立聲聞種性補特伽羅，一分建立獨覺種性補特伽羅。

【T2 無障】

酉二、無障

若不爾者，建立如來種性補特伽羅。

【R3 結正】

未三、結正

是故無過。

【Q2 顯隨轉2】

【R1 出轉依】

午二、顯隨轉2　未一、出轉依

若出世間諸法生已，即便隨轉，當知由轉依力所任持故。

【R2 釋彼相】

未二、釋彼相

然此轉依與阿賴耶識互相違反，對治阿賴耶識，名無漏界，離諸戲論。

由轉依力所任持故等者：前說：由緣真如境智修習、多修習故，而得轉依。轉依無間，當言已斷阿賴耶識。由此斷故，當言已斷一切雜染。當知轉依，由相違故，能永對治阿賴耶識。（陵本五十一卷十頁4095）此中道理，準彼應知。

瑜伽師地論科句披尋記卷第五十二

瑜伽師地論科句披尋記卷第五十三

彌勒菩薩說

唐三藏沙門玄奘奉詔譯

韓清淨科記

攝決擇分中五識身相應地意地之三

【H2 表無表業2】

【I1 表業2】

【J1 辨差別2】

【K1 徵】

辛二、表無表業2　壬一、表業2　癸一、辨差別2　子一、徵

復次，云何表業？

【K2 釋2】

【L1 標列】

子二、釋2　丑一、標列

謂略有三種。一、染汙，二、善，三、無記。

【L2 隨釋2】

【M1 身語表業3】

【N1 染汙】

丑二、隨釋2　寅一、身語表業3　卯一、染汙

若於身語意十不善業道，不離現行增上力故，所有身語表業，名染汙表業。

【N2 善】

卯二、善

若即於彼誓受遠離，所有身語表業，名善表業。

若即於彼誓受遠離等者：謂於彼身語意十種不善業道，自發誓願受戒律儀，遠離現行故，彼增上力所有身語表業，名善表業。

【N3 無記】

卯三、無記

若諸威儀路工巧處一分，所有身語表業，名無記表業。

威儀路工巧處一分者：威儀、工巧三性可得，謂染汙、善，及與無記。今於此中唯取無記，故言一分。如下說言：若依伎樂，以染汙心發起威儀，是染汙性；若依寂靜，即是善性。若依染著發起工巧，是染汙性；若善加行所起工巧，即是善性。（陵本五十五卷十三頁4439）若中庸加行所攝威儀路及工巧處，當知是名無記一分。

【M2 意表業】

寅二、意表業

若有不欲表示於他，唯自起心內意思擇，不說語言，但發善、染汙、無記法現行意表業，名意表業。

但發善染汙無記法現行意表業者：此意表業，謂造作思。此有善、染、無記差別可得。由現行時，差別表示自心所作，是故說此名意表業。

【J2 明安立3】

【K1 標三種】

癸二、明安立3　子一、標三種

此中唯有身餘處滅於餘處生，或即此處唯變異生，名身表業；唯有語音，名語表業；唯有發起心造作思，名意表業。

【K2 釋所以2】

【L1 遮有動】

子二、釋所以2　丑一、遮有動

何以故？由一切行皆剎那故，從其餘方徙至餘方，不應道理。

由一切行皆剎那故等者：前說身表業相，唯於諸行假施設有，為破實執，故作是說。

【L2 顯唯行】

丑二、顯唯行

又離唯諸行生，餘實作用，由眼、耳、意皆不可得。

【K3 結假有】

子三、結假有

是故當知一切表業皆是假有。

又離唯諸行生等者：身語意三表業雖有，然唯諸行作用所顯，若離諸行，更無所餘有實作用，由眼、耳、意不可得故。為破彼執，故作是說。

【I2 無表業2】

【J1 別辨相3】

【K1 不律儀攝3】

【L1 由不善思2】

【M1 出期願2】

【N1 舉生不律儀家3】

【O1 釋名不律儀者】

壬二、無表業2　癸一、別辨相3　子一、不律儀攝3　丑一、由不善思2　寅一、出期願2　卯一、舉生不律儀家3　辰一、釋名不律儀者

復次，若有生不律儀家，有所了別自發期心，謂我當以此活命事而自活命；又於此活命事重復起心，欲樂忍可；爾時說名不律儀者。

生不律儀家者：謂若屠羊、養雞、養豬、捕鳥、捕魚、獵鹿、罝兔、劫賊、魁膾、控牛、縛象、立壇、呪龍、守獄、讒構、好為損等，是名不律儀者。生彼種姓中故，名生不律儀家。

【O2 成就諸不善根】

辰二、成就諸不善根

由不律儀所攝故，極重不如理作意損害心所攝故，但成廣大諸不善根；然未成就殺生所生，及餘不善業道所生諸不善業，乃至所期事未現行。

【O3 成就諸不善業】

辰三、成就諸不善業

後若現行，若少若多，隨其所應，更復成就諸不善業。

極重不如理作意等者：為自活命，欲樂忍可，以彼非法凶險追求財物，名不如理作意。由是因緣，樂損害他，名損害心。上品所攝，故名極重。

【N2 例餘種種因緣】

卯二、例餘種種因緣

如生不律儀家，如是隨是何人、隨由何事起決猛心，廣說應知。

如是隨是何人等者：此顯不律儀者，非唯生彼不律儀家，是故說言隨是何人；亦非唯為由自活命，是故說言隨由何事。於不律儀欲樂忍可，決定猛利意樂相應，是名起決猛心。由是因緣，此亦成就廣大諸不善根，乃至事若現行，亦復成就諸不善業。如前廣說，其義應知。

【M2 明非福】

寅二、明非福

此人乃至不律儀思未捨已來，常得說名不律儀者。於日日分，彼不善思廣積集故，彼不善業多現行故，當知非福運運增長。

此人乃至不律儀思等者：此顯不律儀者得名分齊。於諸不善業道，若未誓受遠離，常得說名不律儀者。受遠離已，不律儀思方名捨故。

【L2 由不信等2】

【M1 標相2】

【N1 出諸不善根】

丑二、由不信等2　寅一、標相2　卯一、出諸不善根

復次，此邪惡願思，恆與不信、懈怠、忘念、散亂、惡慧俱行，能受彼業、能發彼業。

【N2 釋名不律儀】

卯二、釋名不律儀

從此已後，由種子故及現行故，處相續中現在轉時，名不律儀者。

能受彼業能發彼業者：於不善業欲樂忍可，說名為受。隨順現行，說名為發。

乃至由捨因緣未捨未棄。

乃至由捨因緣未捨未棄者：誓受遠離，名捨因緣，由此堪能棄捨不律儀故。今顯未為彼捨因緣之所捨棄，彼不律儀常處相續，故得說名不律儀者。

【M2 釋義5】

【N1 不信】

寅二、釋義5　卯一、不信

此中，若於惡業後不愛果，不信、不解、亦不隨入，是名不信。

【N2 懈怠】

卯二、懈怠

若隨所欲，於彼惡業喜樂而轉，不能勤勵息滅彼業，是名懈怠。

【N3 忘念】

卯三、忘念

若與過失相應，於有罪法不能如實明記有罪，是名忘念。

【N4 散亂】

卯四、散亂

若散亂染汙心相續，不安住轉，是名散亂。

【N5 惡慧】

卯五、惡慧

若顛倒心相續而轉，於諸過失見勝功德，是名惡慧。

【L3 由惡尸羅】

丑三、由惡尸羅

由惡尸羅增上力故，所有不善思俱行不善不信等現在轉時，名惡戒者。

所有不善思俱行等者：不信、懈怠、忘念、散亂、惡慧，如是一切，名隨煩惱。性是不善，由此與思俱行，思亦不善性攝。為顯此義，重說不善。於現在世彼法隨轉，名現在轉。

【K2 律儀攝2】

【L1 例相違】

子二、律儀攝2　丑一、例相違

若與此相違，如其所應，當知得有律儀隨轉。

【L2 顯差別3】

【M1 明受相2】

【N1 略標】

丑二、顯差別3　寅一、明受相2　卯一、略標

差別者，謂有堪受律儀方可得受。

【N2 別釋5】

【O1 標簡】

卯二、別釋5　辰一、標簡

此中或有由他、由自而受律儀，或復有一唯自然受，除苾芻律儀。

【O2 釋由2】

【P1 唯從他受2】

【Q1 標非】

辰二、釋由2　巳一、唯從他受2　午一、標非

何以故？由苾芻律儀非一切堪受故。

【Q2 釋過】

午二、釋過

若苾芻律儀非要從他受者，若堪出家、若不堪出家，但欲出家者，便應一切隨其所欲，自然出家。如是聖教便無軌範，亦無善說法毗奈耶而可了知。是故苾芻律儀無有自然受義。

或復有一唯自然受者：謂諸如來及與獨覺，無師自然攝受戒律儀故。

【P2 由自他受2】

【Q1 問】

巳二、由自他受2　午一、問

問：若除苾芻律儀，所餘律儀有自然受者，何因緣故復從他受？

【Q2 答2】

【R1 辨從他受2】

【S1 標】

午二、答2　未一、辨從他受2　申一、標

答：由有二種遠離惡戒受隨護支，所謂慚、愧。

【S2 釋】

申二、釋

若於他處及於自處現行罪時，深生羞恥，如是於離惡戒受隨護支乃能具受，故從他受。

【R2 釋由自受2】

【S1 舉勝因】

未二、釋由自受2　申一、舉勝因

若有慚正現前，必亦有愧，非有愧者必定有慚，是故慚法最為彊勝。

【S2 顯福德】

申二、顯福德

若有如自所受而深護持，當知所生福德等無差別。

【O3 辨業2】

【P1 從他受2】

【Q1 身語表業】

辰三、辨業2　巳一、從他受2　午一、身語表業

又若起心往趣師所，殷勤勸請，方便發起禮敬等業，以正威儀在師前住，又以語言表宣所欲造作勝義，是名身表、語表業。

若於他處等者：聲聞地說：軌則、所行皆悉圓滿，由此令他未信者信，信者增長，是名觀他增上功德勝利。又說：於微小罪見大怖畏、受學學處，由是令自身壞已後，當生善趣；亦有堪能得所未得、觸所未觸、證所未證；是名觀自功德勝利。（陵本二十二卷六頁1907）今說彼二有所毀犯，名於他處及於自處成現行罪。

【Q2 意表業】

午二、意表業

意表業者，謂二前行。

謂二前行者：謂意表業引發身語二業，名彼前行。

【P2 自然受】

巳二、自然受

若自然受者，唯有意表業。

【O4 釋名】

辰四、釋名

若遠離思與不律儀相違，由遠離增上力故，與五根俱行，說名律儀。

與五根俱行者：前說不律儀者，邪惡願思恆與不信、懈怠、忘念、散亂、惡慧俱行。今遠離思與不律儀相違，應知信、進、念、定、慧五根俱行。

【O5 明攝2】

【P1 出百行2】

【Q1 標】

辰五、明攝2　巳一、出百行2　午一、標

復次，當知由百行所攝而受律儀。

【Q2 辨10】

【R1 少分遠離】

午二、辨10　未一、少分遠離

謂於十種不善業道，少分離殺生乃至少分遠離邪見，是名初十行。

【R2 多分遠離】

未二、多分遠離

若多分離殺生乃至多分離邪見，是名第二十行。

【R3 全分遠離】

未三、全分遠離

若全分離殺生乃至全分離邪見，是名第三十行。

【R4 少時遠離】

未四、少時遠離

若少時離殺生乃至離邪見，謂或一日一夜，或半月、一月，或至一年，是名第四十行。

【R5 多時遠離】

未五、多時遠離

若多時離殺生乃至離邪見，謂過一年，不至命終，是名第五十行。

【R6 盡壽遠離】

未六、盡壽遠離

若盡壽離殺生乃至離邪見，是名第六十行。

【R7 唯自遠離】

未七、唯自遠離

若自離殺生乃至離邪見，是名第七十行。

【R8 勸他遠離】

未八、勸他遠離

若於此事勸進他人，是名第八十行。

【R9 稱讚遠離】

未九、稱讚遠離

若即於彼以無量門稱揚讚述，是名第九十行。

【R10 慶悅遠離】

未十、慶悅遠離

若見離殺生者乃至離邪見者，深心慶悅、生大歡喜，是名第十十行。

【P2 結福量】

巳二、結福量

如是十十行，總說為百行，所生福量當知亦爾。

【M2 辨種類3】

【N1 標列】

寅二、辨種類3　卯一、標列

復次，律儀當知略有八種。一、能起律儀，二、攝受律儀，三、防護律儀，四、還引律儀，五、下品律儀，六、中品律儀，七、上品律儀，八、清淨律儀。

【N2 隨釋8】

【O1 能起律儀】

卯二、隨釋8　辰一、能起律儀

若未正受，先作是心：我當定受如是遠離。是名能起律儀。

【O2 攝受律儀】

辰二、攝受律儀

若正攝受遠離戒時，名攝受律儀。

【O3 防護律儀2】

【P1 辨相2】

【Q1 由善思】

辰三、防護律儀2　巳一、辨相2　午一、由善思

從是已後，此遠離思五根攝受增上力故，恆與彼種子俱行，於時時間亦與現行俱行，即由五根所攝善思，如先所受律儀防護而轉。

恆與彼種子俱行等者：謂遠離思熏習自種，名與彼種俱行。發身語業，名與現行俱行。

【Q2 由慚羞】

午二、由慚羞

由此思故，或因親近惡友，或因煩惱增多，隨所生起惡現行欲，即便慚羞，速能捨離，勿彼令我違越所受，當墮惡趣。

【P2 結名】

巳二、結名

是名防護律儀。

【O4 還引律儀】

辰四、還引律儀

若時失念，諸惡現行，即便速疾令念安住，自懇自責，發露所犯，蠲除憂悔，後堅守護所受律儀，是名還引律儀。

蠲除憂悔者：憂悔即是惡作異名，一切違犯皆惡作攝。如法發露能令還淨，是名蠲除。

【O5 下品律儀】

辰五、下品律儀

若於殺等諸惡業道，少分遠離，少時遠離，唯自遠離，不勸進他，不以無量門稱揚讚述，亦不見彼諸同法者深心慶悅、多生歡喜，是名下品律儀。

【O6 中品律儀】

辰六、中品律儀

若於諸惡多分遠離，多時遠離，不至命終，自能遠離，亦勸進他，然於遠離不以無量門稱揚讚述，見同法者不深心慶悅、生大歡喜，是名中品律儀。

【O7 上品律儀】

辰七、上品律儀

若於諸惡一切分、一切時自能遠離，亦勸進他，以無量門稱揚讚述，見同法者深心慶悅、生大歡喜，是名上品律儀。

【O8 清淨律儀2】

【P1 靜慮攝2】

【Q1 辨相2】

【R1 舉初靜慮】

辰八、清淨律儀2　巳一、靜慮攝2　午一、辨相2　未一、舉初靜慮

若即於此所受律儀能無闕犯以為依止，修無悔等乃至具足入初靜慮，由奢摩他能損伏力，損伏一切犯戒種子，是名靜慮律儀。

修無悔等乃至具足入初靜慮者：聲聞地說：先於尸羅善清淨故，便無憂悔；無憂悔故，歡喜安樂；由有樂故，心得正定。（陵本二十八卷二頁2327）此中等言，等取歡喜安樂應知。

【R2 例餘靜慮2】

【S1 例同】

未二、例餘靜慮2　申一、例同

如初靜慮，如是第二、第三、第四靜慮，當知亦爾。

【S2 顯別】

申二、顯別

此中差別者，由遠分對治所攝奢摩他道轉深，損伏惡戒種子。

【Q2 結名】

午二、結名

當知此名初清淨力所引清淨律儀。

【P2 無漏攝2】

【Q1 出聖愛2】

【R1 辨相2】

【S1 顯不還果】

巳二、無漏攝2　午一、出聖愛2　未一、辨相2　申一、顯不還果

若即於此尸羅律儀無有闕犯，又復依止靜慮律儀，入諦現觀，得不還果，爾時一切惡戒種子皆悉永害。

【S2 顯預流果】

申二、顯預流果

若依未至定證得初果，爾時一切能往惡趣惡戒種子皆悉永害。

【R2 結名】

未二、結名

此即名為聖所愛戒。

【Q2 顯無漏2】

【R1 標名】

午二、顯無漏2　未一、標名

當知此名第二清淨力所引清淨律儀，即此亦名無漏律儀。

【R2 辨相】

未二、辨相

此無漏律儀，若得阿羅漢果時，但由能治清淨勝故勝，不由所治斷勝故勝。

此無漏律儀等者：此顯無漏律儀說名清淨，有二差別。前說得不還果，永害一切惡戒種子；或得初果，永害一切能往惡趣惡戒種子；此由所治法斷而得清淨，於戒律儀名之為勝。今說阿羅漢果諸漏永盡，更無所斷，是故不由所治斷勝，但由彼能治道最極清淨，於戒律儀名之為勝。

【N3 料簡2】

【O1 總標列】

卯三、料簡2　辰一、總標列

如是八種總立唯三。一、受律儀，二、持律儀，三、清淨律儀。

【O2 別配屬】

辰二、別配屬

前二是受，防護、還引是持，下中上三通受、持二，靜慮、無漏是清淨攝。

【M3 總決擇2】

【N1 明建立2】

【O1 辨三種2】

【P1 建立因緣2】

【Q1 問】

寅三、總決擇2　卯一、明建立2　辰一、辨三種2　巳一、建立因緣2　午一、問

問：何故世尊建立苾芻、近事、近住三種律儀？

【Q2 答2】

【R1 標因】

午二、答2　未一、標因

答：由三因故。

【R2 顯義2】

【S1 標列】

未二、顯義2　申一、標列

謂佛所化有三種類，或有能行離惡行行及離欲行；或有能行離惡行行，非離欲行；或不能行離惡行行及離欲行。

能行離惡行行等者：離十不善業道諸所有行，是名離惡行行。遠離受用欲塵諸所有行，名離欲行。

【S2 配屬3】

【T1 苾芻律儀】

申二、配屬3　酉一、苾芻律儀

依初所化類，建立苾芻律儀。

【T2 近事律儀3】

【U1 標】

酉二、近事律儀3　戌一、標

依第二所化類，建立近事律儀。

【U2 徵】

戌二、徵

何以故？

【U3 釋】

戌三、釋

非居家迫迮，現處塵俗，而能一向相續圓滿護眾學處。

【T3 近住律儀3】

【U1 標】

酉三、近住律儀3　戌一、標

依第三所化類，建立近住律儀。

【U2 徵】

戌二、徵

何以故？

【U3 釋2】

【V1 總顯義】

戌三、釋2　亥一、總顯義

由此不能究竟行俱離行，但當勸進攝受二因，勿彼自謂重擔所鎮。

【V2 別配支】

亥二、別配支

謂前三支修離惡行，其後四支修離欲行，離非梵行俱修二種。

謂前三支修離惡行等者：近住律儀，略有八支應修遠離。一、於損害他命，二、於損害他財，三、於非梵行，四、於妄語，五、於酒放逸處，六、於歌舞伎樂塗冠香鬘，七、於昇高大床，八、於非時飲食。今於前四，除非梵行，增離妄語，名前三支離惡行攝。遠離酒放逸處、歌舞伎樂塗冠香鬘、昇高大床，名後四支離欲行攝。離非梵行，由不染習他妻妾故，不損害他離惡行攝；由不染習自妻妾故，不自損害離欲行攝；由是說言俱修二種。

【P2 支攝差別2】

【Q1 問】

巳二、支攝差別2　午一、問

問：苾芻、近事、近住律儀，當知各由幾支所攝？

【Q2 答3】

【R1 苾芻律儀4】

【S1 標】

午二、答3　未一、苾芻律儀4　申一、標

答：苾芻律儀四支所攝。

【S2 徵】

申二、徵

何等為四？

【S3 列】

申三、列

一、受具足支，二、受隨法學處支，三、隨護他心支，四、隨護如所受學處支。

【S4 釋4】

【T1 受具足支】

申四、釋4　酉一、受具足支

若作表白第四羯磨，及略攝受隨麤學處，是名受具足支。

及略攝受隨麤學處者：遠離身語不善業道，是名隨麤學處，身語二業相麤顯故。

由具此支故，名初苾芻具苾芻戒。

【T2 受隨法學處支】

酉二、受隨法學處支

自此以後，於毗奈耶別解脫中所有隨順苾芻尸羅，若彼所引眾多學處，於彼一切守護奉行，由此得名守護別解脫律儀者，是名受隨法學處支。

【T3 隨護他心支2】

【U1 釋】

酉三、隨護他心支2　戌一、釋

由成就此二支者所有軌範具足、所行具足，是名隨護他心支。

【U2 指】

戌二、指

軌範具足、所行具足，如聲聞地已說。

【T4 隨護如所受學支】

酉四、隨護如所受學支

若於微細罪中深見怖畏，於所受學諸學處中能不毀犯；設犯能出，謂由深見怖畏及聰叡故；是名隨護如所受學處支。

【R2 近事律儀4】

【S1 標】

未二、近事律儀4　申一、標

近事律儀由三支所攝。

【S2 徵】

申二、徵

何等為三？

【S3 列】

申三、列

一、受遠離最勝損他事支，二、違越所受重修行支，三、不越所受支。

違越所受重修行支者：謂若違越所受修離欲行，應如所犯發露悔除，是故施設遠離妄語。由有妄語，則不堪任發露所犯，重更修行故。

【S4 釋3】

【T1 初支】

申四、釋3　酉一、初支

若永遠離損害他命、損壞他財、損他妻妾，是名初支。

【T2 第二支】

酉二、第二支

遠離妄語，是第二支。

【T3 第三支】

酉三、第三支

遠離諸酒眾放逸處，是第三支。

【R3 近住律儀4】

【S1 標】

未三、近住律儀4　申一、標

略說近住律儀由五支所攝。

【S2 徵】

申二、徵

何等為五？

【S3 列】

申三、列

一、受遠離損害他支，二、受遠離損害自他支，三、違越所受重修行支，四、不越所受正念住支，五、不壞正念支。

【S4 釋5】

【T1 初支】

申四、釋5　酉一、初支

若能遠離損害他命、損壞他財，是名初支。

【T2 第二支3】

【U1 標】

酉二、第二支3　戌一、標

離非梵行，是第二支。

【U2 徵】

戌二、徵

所以者何？

【U3 釋】

戌三、釋

由離此者，不染習自妻妾故，不自損害；亦不染習他妻妾故，不損害他。

【T3 第三支】

酉三、第三支

遠離妄語，是第三支。

【T4 第四支3】

【U1 標】

酉四、第四支3　戌一、標

除離諸酒眾放逸處，離餘三處，是第四支。

【U2 徵】

戌二、徵

何以故？

【U3 釋】

戌三、釋

由歌舞妓樂塗冠香鬘、昇高大床、非時飲食常所串習，若遠離彼，數數自        憶：我今安住決定齋戒，於一切時堅守正念。

【T5 第五支3】

【U1 標】

酉五、第五支3　戌一、標

遠離諸酒眾放逸處，是第五支。

【U2 徵】

戌二、徵

何以故？

【U3 釋】

戌三、釋

彼雖安住正憶念支，謂我今住決定齋戒。若為諸酒所醉，便發狂亂，不自在轉。

【O2 顯攝餘2】

【P1 攝屬苾芻律儀】

辰二、顯攝餘2　巳一、攝屬苾芻律儀

今於此中，若苾芻尼律儀，若正學、勤策、勤策女律儀，皆在出家品所攝故，當知攝屬苾芻律儀。

【P2 攝屬近事律儀】

巳二、攝屬近事律儀

若近事女律儀，墮在家品故，相似學所顯故，當知攝屬近事律儀。

相似學所顯故者：出家律儀正學處攝，在家律儀少分相似，故作是說。

【N2 釋妨難4】

【O1 二眾三眾難2】

【P1 問】

卯二、釋妨難4　辰一、二眾三眾難2　巳一、問

問：何故世尊於苾芻律儀中制立苾芻、勤策二眾律儀，於苾芻尼律儀中制立苾芻尼、正學、勤策女三眾律儀？

【P2 答3】

【Q1 標因緣】

巳二、答3　午一、標因緣

答：由彼母邑多煩惱故，令漸受學苾芻尼律儀。

【Q2 釋隨應】

午二、釋隨應

若於勤策女少分學處深生喜樂，次應授彼正學所有學處。若於正學多分學處深生愛樂，不應率爾授彼具足，必更二年久處習學，若深愛樂，然後當授彼具足戒。

【Q3 明漸次】

午三、明漸次

如是長時於少學處積修學已，次方有力能受廣大眾多學處，然後於苾芻尼律儀能具修學。

【O2 增離金銀難2】

【P1 問】

辰二、增離金銀難2　巳一、問

問：何故於勤策律儀中增離金銀，非於近住律儀耶？

【P2 答3】

【Q1 標彼攝】

巳二、答3　午一、標彼攝

答：由彼勤策在出家眾攝。

【Q2 顯非處2】

【R1 標】

午二、顯非處2　未一、標

夫出家者，於二種處極非淨妙。

【R2 列】

未二、列

一者、墮欲樂邊，嬉戲、嚴身、所行、所受皆隨所樂。二者、蓄積財寶。

【Q3 明施設2】

【R1 為斷初處】

午三、明施設2　未一、為斷初處

為除斷初非淨妙處，施設遠離歌舞妓樂乃至非時而食。

【R2 為斷後處2】

【S1 標】

未二、為斷後處2　申一、標

為斷第二非淨妙處，施設遠離執受金銀。

【S2 釋】

申二、釋

由彼金銀一切財寶之根本故，又最勝故。

嬉戲嚴身等者：此中嬉戲，謂於歌舞妓樂。嚴身，謂於塗冠香鬘。諸所行事，謂相執持手臂髮等，或相摩觸隨一身分，或抱或嗚，或相顧盼，或作餘事。義如三摩呬多地說。（陵本十一卷七頁865）是名所行。受用境界、受諸快樂，是名所受。當知謂於昇高大床、非時飲食。

【O3 遠離開合難2】

【P1 問】

辰三、遠離開合難2　巳一、問

問：何故於勤策律儀中，遠離歌舞妓樂及塗冠香鬘制立二支，於近住律儀中合為一支耶？

【P2 答2】

【Q1 標差別】

巳二、答2　午一、標差別

答：諸在家者於此處所非不如法，諸出家者極不如法。

【Q2 釋開合2】

【R1 於在家】

午二、釋開合2　未一、於在家

是故於在家者，就輕總制為一學處。云何令彼若暫違犯，尋自懇責，合一發露，不由二種。

【R2 於出家】

未二、於出家

諸出家者，於此一處就重別制以為兩支。云何令彼若起違犯，便自懇責，二種發露，不但由一。

【O4 二品不攝難2】

【P1 難不許出家等2】

【Q1 問】

辰四、二品不攝難2　巳一、難不許出家等2　午一、問

問：何故不許扇搋迦、半擇迦出家及受具足戒耶？

【Q2 答3】

【R1 由參二過】

午二、答3　未一、由參二過

答：由此二種，若置苾芻眾中，便參女過；若置苾芻尼眾中，因摩觸等，便參男過。由不應與二眾共居，是故不許此類出家及受具足。

扇搋迦半擇迦者：男形損害，名扇搋迦及半擇迦。此二差別，義如下說。

【R2 由無思擇】

未二、由無思擇

又由此二煩惱多故，性煩惱障極覆障故，不能發起如是思擇。彼尚不能思擇，思擇令其戒蘊清淨現行，何況當證勝過人法。是故不許彼類出家及受具戒。

【R3 由難觀察】

未三、由難觀察

又彼眾中好人難得，亦難觀察。

何況當證勝過人法者：謂不能證沙門果故。

【P2 難不名近事男2】

【Q1 問】

巳二、難不名近事男2　午一、問

問：何故此二雖受歸依，亦能隨受諸近事男所有學處，而不得名近事男耶？

【Q2 答2】

【R1 釋類別2】

【S1 釋2】

【T1 出近事名】

午二、答2　未一、釋類別2　申一、釋2　酉一、出近事名

答：近事男者，名能親近承事苾芻、苾芻尼眾。

【T2 遮不應作2】

【U1 彼望苾芻等】

酉二、遮不應作2　戌一、彼望苾芻等

彼雖能護所受律儀，而不應數親近承事苾芻、苾芻尼眾。

【U2 苾芻等望彼】

戌二、苾芻等望彼

苾芻、苾芻尼等亦復不應親近攝受，若摩、若觸如是種類，又亦不應如近事男而相親善。

【S2 結】

申二、結

是故彼類不得名近事男。

【R2 顯福等】

未二、顯福等

然其受護所有學處，當知福德等無差別。

【K3 非律儀非不律儀攝2】

【L1 徵】

子三、非律儀非不律儀攝2　丑一、徵

復次，云何非律儀非不律儀？

【L2 釋】

丑二、釋

謂除如先所說律儀、不律儀業，所有善不善等身語意業，當知一切皆是非律儀非不律儀業所攝。

【J2 問答辨2】

【K1 辨福德2】

【L1 問】

癸二、問答辨2　子一、辨福德2　丑一、問

問：諸有律儀，若由自受、若由他受、若從他受、若自然受，如是所受律儀所獲福德，為有勝劣差別不耶？

若由自受等者：謂受律儀，由自清淨意樂為因，名由自受。若唯他勸為因，名由他受。往趣師所，如法宣白，名從他受。自能攝受，不從他得，名自然受。

【L2 答】

丑二、答

答：若等心受，亦如是持，當知無有差別。

【K2 辨受捨2】

【L1 明受2】

【M1 舉不應授3】

【N1 苾芻律儀攝2】

【O1 問】

子二、辨受捨2　丑一、明受2　寅一、舉不應授3　卯一、苾芻律儀攝2　辰一、問

問：由幾因緣，雖樂欲受苾芻律儀，而不應授？

【O2 答2】

【P1 由六因3】

【Q1 標列】

辰二、答2　巳一、由六因3　午一、標列

答：苾芻律儀略由六因。一、意樂損害，二、依止損害，三、男形損害，四、白法損害，五、繫屬於他，六、為護他故。

【Q2 隨釋6】

【R1 意樂損害2】

【S1 標種種】

午二、隨釋6　未一、意樂損害2　申一、標種種

若有為王之所逼錄，或為彊賊之所逼錄，或為債主之所逼迫，或由怖畏之所逼迫，或畏不活。

【S2 簡隨應2】

【T1 有損害2】

【U1 舉彼思】

申二、簡隨應2　酉一、有損害2　戌一、舉彼思

彼如是思：我處居家，難可存活，是諸苾芻活命甚易。我今應往苾芻眾中，詐現自身與彼同法，易當活命。

【U2 明有損】

戌二、明有損

彼由如是諂詐意樂，既出家已，雖懷恐怖，守護奉行隨一學處，勿諸苾芻與我同止，知我犯戒，便當驅擯。然彼意樂被損害故，不名出家受具足戒，如是名為意樂損害。

【T2 無損害2】

【U1 舉彼思】

酉二、無損害2　戌一、舉彼思

若復有人作如是思：我處居家，難可活命，要當出家方易存濟。如諸苾芻所修梵行，我亦如是，乃至命終當修梵行。

【U2 明無損】

戌二、明無損

如是出家者，不名意樂損害。雖非純淨，非不說名出家受具。

【R2 依止損害3】

【S1 標彼類】

未二、依止損害3　申一、標彼類

若有身帶癰腫等疾，如遮法中所說病狀，如是名為依止損害。

【S2 釋道理】

申二、釋道理

由彼依止被損害故，雖復出家，然無力能供事師長。彼由如是無力能故，所受師長、同梵行者供事之業，及受純信施主衣服、飲食等淨信施物，此之二種淨信所施彼極難消，不應受用，令彼退減諸善法故。

【S3 結不應】

申三、結不應

是故依止被損害者，不應出家受具足戒。

【R3 男形損害2】

【S1 略2】

【T1 標】

未三、男形損害2　申一、略2　酉一、標

若扇搋迦及半擇迦，名男形損害，不應出家受具足戒。

【T2 指】

酉二、指

當知因緣如前已說。

【S2 廣3】

【T1 標列】

申二、廣3　酉一、標列

又半擇迦略有三種。一、全分半擇迦，二、一分半擇迦，三、損害半擇迦。

【T2 隨釋3】

【U1 全分半擇迦】

酉二、隨釋3　戌一、全分半擇迦

若有生便不成男根，是名全分半擇迦。

【U2 一分半擇迦】

戌二、一分半擇迦

若有半月起男勢用；或有被他於己為過，或復見他行非梵行，男勢方起；是名一分半擇迦。

【U3 損害半擇迦】

戌三、損害半擇迦

若被刀等之所損害，或為病藥、若火呪等之所損害，先得男根今被斷壞，既斷壞已，男勢不轉，是名損害半擇迦。

【T3 料簡】

酉三、料簡

初半擇迦名半擇迦，亦扇搋迦。第二唯半擇迦，非扇搋迦。第三若不被他於    己為過，唯扇搋迦，非半擇迦；若有被他於己為過，名半擇迦，亦扇搋迦。

【R4 白法損害2】

【S1 標類】

未四、白法損害2　申一、標類

若造無間業，汙苾芻尼，外道賊住，若別異住，若不共住，是名白法損害，不應為授具足戒。

【S2 釋由】

申二、釋由

所以者何？彼由上品無慚無愧極垢染法，令慚愧等所有白法極成劣薄。

【R5 繫屬於他】

未五、繫屬於他

若諸王臣，若王所惡，若有造作王不宜業，若被債主之所拘執，若他僕隸，若他劫引，若他所得，若有諍訟，若為父母所不開許，是名繫屬於他，不應為授具戒。

【R6 為隨護他4】

【S1 標】

未六、為隨護他4　申一、標

若變化者，為護他故，不應為授具戒。

【S2 徵】

申二、徵

所以者何？

【S3 釋2】

【T1 出彼類】

申三、釋2　酉一、出彼類

或有龍等為受法故，自化己身為苾芻像，求受具戒。若便為彼授具戒者，彼睡眠時，便復本形，既睡悟已，作苾芻像，假想苾芻。

【T2 釋護他】

酉二、釋護他

若守園者、若近事男率爾往趣，見彼身形如是變已，便於一切真苾芻所起憎惡心，謂諸苾芻皆非人類，誰能敬事，施彼衣食。

【S4 結】

申四、結

勿令他人得此惡見，是故為隨護他，不應為彼授具足戒。

【Q3 總結】

午三、總結

由此六因，不應授彼苾芻律儀。

【P2 由闕減】

巳二、由闕減

又除闕減能作羯磨阿遮利耶、鄔波柁耶、住清淨戒圓滿僧眾。

又除闕減等者：為顯除六因外，復有不應授彼苾芻律儀因緣，故作是說。

【N2 近事男律儀2】

【O1 問】

卯二、近事男律儀2　辰一、問

問：由幾因緣，不應授彼近事男律儀？

【O2 答2】

【P1 標列】

辰二、答2　巳一、標列

答：略由二因。一、意樂損害故；二、男形損害故。

【P2 料簡2】

【Q1 意樂損害】

巳二、料簡2　午一、意樂損害

若意樂損害者，當知一切不應為授。

【Q2 男形損害2】

【R1 遮得名】

午二、男形損害2　未一、遮得名

若男形損害者，或有為授，然不得說名近事男。

【R2 指前釋】

未二、指前釋

不說因緣，前已具辯。

不說因緣前已具辯者：謂彼不應親近承事苾芻、苾芻尼眾，苾芻、苾芻尼等亦復不應親近攝受，如前廣說應知。

【N3 近住律儀2】

【O1 標因】

卯三、近住律儀2　辰一、標因

若近住律儀，當知唯由意樂損害不應為授。

【O2 釋由】

辰二、釋由

何以故？或有隨他轉故，或有為得財利恭敬，詐稱欲受近住律儀，然彼實無求受意樂，當知是名意樂損害。

【M2 例其應授】

寅二、例其應授

若無如所說不應授因緣，當知應授如前所說所有律儀。

【L2 明捨3】

【M1 苾芻律儀2】

【N1 問】

丑二、明捨3　寅一、苾芻律儀2　卯一、問

問：有幾因緣，苾芻律儀受已還捨？

【N2 答2】

【O1 標種類】

卯二、答2　辰一、標種類

答：或由捨所學處故，或由犯根本罪故，或由形沒二形生故，或由善根斷故，或由棄捨眾同分故，苾芻律儀受已還捨。

【O2 簡隨應3】

【P1 標】

辰二、簡隨應3　巳一、標

若正法毀壞、正法隱沒，雖無新受苾芻律儀，先已受得，當知不捨。

【P2 徵】

巳二、徵

所以者何？

【P3 釋】

巳三、釋

由於爾時穢劫正起，無一有情不損意樂能受具戒，況當有證沙門果者。

【M2 近事男律儀2】

【N1 標種類】

寅二、近事男律儀2　卯一、標種類

若近事男律儀，當知由起不同分心故，善根斷故，棄捨眾同分故，受已還捨。

由起不同分心故者：謂由決定發起受心不同分心故。

【N2 例隨應】

卯二、例隨應

若正法隱沒時，如苾芻律儀道理，當知近事男律儀亦爾。

【M3 近住律儀】

寅三、近住律儀

若近住律儀，當知由日出已後，或由發起不同分心，或於中間捨眾同分，雖已受得，必復還捨。

【H3 二無心定2】

【I1 別辨相2】

【J1 無想定2】

【K1 定所攝2】

【L1 徵】

辛三、二無心定2　壬一、別辨相2　癸一、無想定2　子一、定所攝2　丑一、徵

復次，云何無想定？

【L2 釋3】

【M1 明建立】

丑二、釋3　寅一、明建立

謂已離遍淨貪，未離上貪，由出離想作意為先故，諸心心所唯滅靜、唯不轉，是名無想定。

已離遍淨貪等者：第三靜慮遍淨天處離喜妙樂已能遠離，是名離遍淨貪。於彼上地第四靜慮，捨念清淨寂靜無動之樂未能遠離，是名未離上貪。由無想定依彼靜慮而生起故，於所生起種種想中厭背而住。唯謂無想寂靜微妙，於無想中持心而住。如是漸次離諸所緣，心便寂滅。如三摩呬多地說。（陵本十二卷二十頁1054）名出離想作意為先，諸心心所滅靜不轉。

【M2 辨假實】

寅二、辨假實

此是假有，非實物有。

【M3 廣差別2】

【N1 標列】

寅三、廣差別2　卯一、標列

當知差別略有三種。一、下品修，二、中品修，三、上品修。

【N2 隨釋3】

【O1 下品修3】

【P1 退難現前】

卯二、隨釋3　辰一、下品修3　巳一、退難現前

若下品修者，於現法退，不能速疾還引現前。

【P2 身不甚淨】

巳二、身不甚淨

若生無想有情天中，所得依身不甚清淨、威光赫奕、形色廣大如餘天眾。

【P3 定當中夭】

巳三、定當中夭

定當中夭。

【O2 中品修3】

【P1 退易現前】

辰二、中品修3　巳一、退易現前

若中品修者，雖現法退，然能速疾還引現前。

【P2 身不極淨】

巳二、身不極淨

若生無想有情天中，所感依身雖甚清淨、光明赫奕、形色廣大，然不究竟最極清淨。

【P3 不定中夭】

巳三、不定中夭

雖有中夭，而不決定。

【O3 上品修3】

【P1 必無有退】

辰三、上品修3　巳一、必無有退

若上品修者，必無有退。

【P2 身極清淨】

巳二、身極清淨

若生無想有情天中，所感依身甚為清淨、威光赫奕、形色廣大，又到究竟最極清淨。

【P3 必無中夭】

巳三、必無中夭

必無中夭，窮滿壽量後方殞沒。

【K2 生所攝】

子二、生所攝

復次，若由此因此緣，所有生得心心所滅，是名無想。

若由此因此緣等者：此說生無想天應知。

【J2 滅盡定2】

【K1 徵】

癸二、滅盡定2　子一、徵

復次，云何滅盡定？

【K2 釋4】

【L1 明建立】

子二、釋4　丑一、明建立

謂已離無所有處貪，未離上貪，或復已離。由止息想作意為先故，諸心心所唯滅靜、唯不轉，是名滅盡定。

已離無所有處貪等者：此顯有二種人能入此定。一、謂不還身證，依此說言未離上貪。二、謂俱解脫阿羅漢，依此說言或復已離。暫時安住解脫之想，名止息想。由此或依非想非非想處相而入於定，或依滅盡相而入於定，進趣所緣皆滅盡故。

【L2 簡滅靜】

丑二、簡滅靜

此定唯能滅靜轉識，不能滅靜阿賴耶識。

【L3 辨假實】

丑三、辨假實

當知此定亦是假有，非實物有。

【L4 廣差別2】

【M1 標指】

丑四、廣差別2　寅一、標指

此定差別略有三種。下品修等，如前已說。

【M2 隨釋3】

【N1 下品修】

寅二、隨釋3　卯一、下品修

若下品修者，於現法退，不能速疾還引現前。

【N2 中品修】

卯二、中品修

中品修者，雖現法退，然能速疾還引現前。

【N3 上品修】

卯三、上品修

上品修者，畢竟不退。

【I2 總料簡2】

【J1 滅盡定攝】

壬二、總料簡2　癸一、滅盡定攝

有學聖者能入此定，謂不還身證。

不還身證等者：謂不還果，於八解脫身已作證具足安住，而未獲得諸漏永    盡，是名身證補特伽羅。義如聲聞地說。（陵本二十六卷四頁2181）

無學聖者亦復能入。謂俱分解脫。

俱分解脫者：謂有補特伽羅，已能證得諸漏永盡，於八解脫身已作證具足安住，於煩惱障分及解脫障分心俱解脫，是名俱分解脫補特伽羅。如聲聞地說。（陵本二十六卷七頁2191）

【J2 無想定攝3】

【K1 標】

癸二、無想定攝3　子一、標

前無想定，非學所入，亦非無學。

【K2 徵】

子二、徵

何以故？

【K3 釋3】

【L1 由無慧】

子三、釋3　丑一、由無慧

此中無有慧現行故。

【L2 由有上】

丑二、由有上

此上有勝寂靜住及生故。

此上有勝寂靜住及生者：第四靜慮已上諸地，名勝寂靜。由入無色界定，或生彼天，受極寂靜解脫樂故。

【L3 由非處】

丑三、由非處

又復此定不能證得所未證得諸勝善法，由是稽留誑幻處故。

不能證得所未證得等者：謂不能證無漏道故。

【H4 二無為2】

【I1 虛空2】

【J1 徵】

辛四、二無為2　壬一、虛空2　癸一、徵

復次，虛空云何？

【J2 釋2】

【K1 明建立3】

【L1 標】

癸二、釋2　子一、明建立3　丑一、標

謂唯諸色非有所顯，是名虛空。

【L2 徵】

丑二、徵

所以者何？

【L3 釋】

丑三、釋

若處所行都無所得，是處方有虛空想轉。

【K2 辨假實】

子二、辨假實

是故當知此唯假有，非實物有。

【I2 非擇滅2】

【J1 徵】

壬二、非擇滅2　癸一、徵

復次，云何非擇滅？

【J2 釋3】

【K1 明建立2】

【L1 標名】

癸二、釋3　子一、明建立2　丑一、標名

謂若餘法生緣現前，餘法生故，餘不得生，唯滅、唯靜，名非擇滅。

謂若餘法生緣現前等者：諸相違法，更互相望說名為餘故，如苦樂、明闇等。

【L2 釋相】

丑二、釋相

諸所有法此時應生，越生時故，彼於此時終不更生。

【K2 辨假實2】

【L1 標假有】

子二、辨假實2　丑一、標假有

是故此滅亦是假有，非實物有。

【L2 釋所以】

丑二、釋所以

所以者何？此無有餘自相可得故。

【K3 簡差別2】

【L1 非一向決定】

子三、簡差別2　丑一、非一向決定

此法種類非離繫故，復於餘時遇緣可生，是故非擇滅非一向決定。

【L2 一向決定2】

【M1 標類】

丑二、一向決定2　寅一、標類

若學見跡，於卵、濕二生，北拘盧洲、無想天，若女、若扇搋迦、若半擇迦、無形、二形等生，及於後有若愛、若願所得非擇滅，當知一向決定。

【M2 釋由】

寅二、釋由

由學見跡嘗不於後有起希願纏，發生後有，唯除未無餘永害愛種子故。

【G2 釋心不相應名2】

【H1 問】

庚二、釋心不相應名2　辛一、問

問：何因緣故，名心不相應耶？

名心不相應者：謂如五識身相應地說，自性、所依、所緣、助伴、作業，是名五種相應之相。今此諸法彼所不攝，是故說名心不相應。由是下說於有色等二種俱非，於有見等二種俱非，意顯唯是假想施設，非實有法。

【H2 答】

辛二、答

答：此是假想，於諸事中為起言說，於有色等二種俱非，於有見等二種俱非。

於有色等二種俱非等者：有色、無色、有見、無見差別建立，如思所成慧地決擇應知。（陵本六十五卷七頁5172）

【F2 結】

己二、結

如是廣說安立道理，一切當知。

【E5 六善巧2】

【F1 指前生後】

戊五、六善巧2　己一、指前生後

如是已說六種善巧，謂蘊善巧乃至根善巧，云何應知是諸善巧廣建立義？

【F2 別釋一一2】

【G1 廣建立6】

【H1 蘊善巧3】

【I1 總辨六相2】

【J1 嗢柁南標】

己二、別釋一一2　庚一、廣建立6　辛一、蘊善巧3　壬一、總辨六相2　癸一、嗢柁南標

復次，嗢柁南曰：自性義差別　次第攝依止

【J2 長行釋6】

【K1 自性2】

【L1 釋5】

【M1 色2】

【N1 問】

癸二、長行釋6　子一、自性2　丑一、釋5　寅一、色2　卯一、問

問：何等是色自性？

【N2 答2】

【O1 自相自性2】

【P1 十一種】

卯二、答2　辰一、自相自性2　巳一、十一種

答：略有十一。謂眼等十色處及法處所攝色。

【P2 二種】

巳二、二種

又總有二，謂四大種及所造色。

【O2 共相自性】

辰二、共相自性

如是一切皆變礙相。

【M2 受2】

【N1 問】

寅二、受2　卯一、問

問：何等是受自性？

【N2 答2】

【O1 自相自性2】

【P1 六種】

卯二、答2　辰一、自相自性2　巳一、六種

答：略有六種。謂依眼等六觸所生。

【P2 二種4】

【Q1 標差別】

巳二、二種4　午一、標差別

此復二種，若色為依名身受，無色為依名心受。

【Q2 隨應釋】

午二、隨應釋

何以故？由前五根皆色性故。

【Q3 問答辨3】

【R1 約五根辨2】

【S1 問】

午三、問答辨3　未一、約五根辨2　申一、問

問：若前五根皆是色性，依眼等受名身受者，何故眼等非唯是身？

【S2 答】

申二、答

答：由相異故。所以者何？眼等五根展轉相異。

【R2 約身受辨2】

【S1 問】

未二、約身受辨2　申一、問

問：若眼等根其相異故，非皆身相，依彼諸受，由是因緣應非身受？

【S2 答】

申二、答

答：餘有色根不離身故，就彼為名，此復何過。

【R3 約意根辨2】

【S1 問】

未三、約意根辨2　申一、問

問：若不離身故無過者，意根亦爾，不離身轉，依意根受應名身受，是即一切皆是身受，無心受耶？

【S2 答2】

【T1 簡二別】

申二、答2　酉一、簡二別

答：諸有色根定不離身，意即不爾，故無有過。

【T2 釋所以】

酉二、釋所以

所以者何？生無色界有情，意根離身而轉。

【Q4 成所說】

午四、成所說

是故五根所生諸受合名身受，唯依意者獨名心受。故總說二，謂身、心受。

【O2 共相自性】

辰二、共相自性

又一切受皆領納相。

【M3 想2】

【N1 問】

寅三、想2　卯一、問

問：何等是想自性？

【N2 答2】

【O1 自相自性2】

【P1 標列2】

【Q1 六種2】

【R1 初六種】

卯二、答2　辰一、自相自性2　巳一、標列2　午一、六種2　未一、初六種

答：此亦六種，如前應知。

【R2 後六種】

未二、後六種

又想有六。一、有相想，二、無相想，三、狹小想，四、廣大想，五、無量想，六、無所有想。

【Q2 二種】

午二、二種

又略有二。一、世間想，二、出世間想。

【P2 隨釋6】

【Q1 狹小想】

巳二、隨釋6　午一、狹小想

狹小想者，謂欲纏想。

【Q2 廣大想】

午二、廣大想

廣大想者，謂色纏想。

【Q3 無量想】

午三、無量想

無量想者，謂空、識無邊處纏想。

【Q4 無所有想】

午四、無所有想

無所有想者，謂無所有處纏想。

【Q5 有相想】

午五、有相想

即此一切名有相想。

【Q6 無相想】

午六、無相想

無相想者，謂有頂想及一切出世間學無學想。

【O2 共相自性】

辰二、共相自性

又一切想皆等了相。

謂有頂想等者：非想非非想處，無如下地麤相想故，名無相想。學無學道證出世間勝義境故，名無相想。

【M4 行2】

【N1 問】

寅四、行2　卯一、問

問：何等是行自性？

【N2 答2】

【O1 自相自性3】

【P1 六種】

卯二、答2　辰一、自相自性3　巳一、六種

答：此亦六種，如前應知。

【P2 五種】

巳二、五種

又此行相，由五種類令心造作。一、為境隨與，二、為彼合會，三、為彼別離，四、能發雜染業，五、令心自在轉。

【P3 三種】

巳三、三種

又此行相略有三種。一者、善行，二、不善行，三、無記行。

【O2 共相自性】

辰二、共相自性

又一切行皆造作相。

為境隨與者：想領納境，此造作思隨與彼力，故下說於所緣境隨與領納。（陵本五十五卷三頁4397）此應準知。

【M5 識2】

【N1 問】

寅五、識2　卯一、問

問：何等是識自性？

【N2 答2】

【O1 標列2】

【P1 六種】

卯二、答2　辰一、標列2　巳一、六種

答：略有六種。所謂眼識乃至意識，是識自性差別。

【P2 三種2】

【Q1 略】

巳二、三種2　午一、略

又識有三種。一、領受差別，二、採境差別，三、分位差別。

【Q2 廣】

午二、廣

領受差別有三，採境差別有六，分位差別有三。

【O2 總結】

辰二、總結

如是識蘊差別，總有十八自性應知。

【L2 結】

丑二、結

是名諸蘊自性。

領受差別等者：領納苦樂等受，是名領受差別。取色等境以為所緣，是名採境差別。過去、未來、現在，是名分位差別。如是三種合共十二，并前眼等六種所依，如是識蘊總有十八自性差別應知。

【K2 義2】

【L1 雙徵】

子二、義2　丑一、雙徵

復次，蘊義云何？為顯何義，建立諸蘊？

【L2 別答2】

【M1 答蘊義2】

【N1 差別義2】

【O1 舉色】

丑二、別答2　寅一、答蘊義2　卯一、差別義2　辰一、舉色

謂所有色，若去來今乃至遠近。

【O2 例餘】

辰二、例餘

如色，乃至識亦爾。

【N2 總略義】

卯二、總略義

如是總略攝一切蘊，積聚義是蘊義。

若去來今乃至遠近者：謂若過去、若未來、若現在、若內、若外、若麤、若細、若劣、若勝、若遠、若近，如是一切建立色蘊乃至識蘊，是名蘊義。

【M2 答建立】

寅二、答建立

又由諸蘊唯有種種名性諸行，當知為顯無我性義，建立諸蘊。

唯有種種名性諸行者：假說所依，是謂名性，此即諸行。當知唯由諸蘊所顯，以此諸蘊總攝一切行故。

【K3 差別5】

【L1 色蘊2】

【M1 徵】

子三、差別5　丑一、色蘊2　寅一、徵

復次，云何色蘊差別？

【M2 釋2】

【N1 標列】

寅二、釋2　卯一、標列

略由六種。一、由事故；二、由相故；三、由識執不執故；四、由識空不空故；五、由想所行故；六、由邊際故。

【N2 隨釋6】

【O1 事】

卯二、隨釋6　辰一、事

事者，謂所有諸色皆是四大種及四大種所造。

【O2 相2】

【P1 自相】

辰二、相2　巳一、自相

相者，略有三種。一、清淨色，二、清淨所取色，三、意所取色。

【P2 共相】

巳二、共相

又變礙相是色共相。

【O3 識執不執2】

【P1 執受色3】

【Q1 標】

辰三、識執不執2　巳一、執受色3　午一、標

識執不執者，若識依執，名執受色。

【Q2 徵】

午二、徵

此復云何？

【Q3 釋2】

【R1 由識託】

午三、釋2　未一、由識託

謂識所託，安危事同，和合生長。

【R2 由生受】

未二、由生受

又此為依，能生諸受。

【P2 非執受色】

巳二、非執受色

與此相違，非執受色。

【O4 識空不空2】

【P1 同分色】

辰四、識空不空2　巳一、同分色

識空不空者，若識不空，名同分色，由此與識等義轉故。

【P2 彼同分色】

巳二、彼同分色

若識空者，名彼同分色，似自相續而隨轉故。

識空不空等者：集論中說：謂不離識，彼相似根於境相續生故；離識自相，似相續生故，是同分彼同分義。（集論三卷四頁31,671c）雜集論釋云：初是同分，諸根與識俱識相似，於諸境界相續生故，由根與識相似轉義，說名同分。第二是彼同分，諸根離識自類相似相續生故，由根不與識合，唯自體相似相續生，根根相相似義，說名彼同分。（雜集論五卷七頁31,715c）由是當知名同分色。彼同分色，謂彼色根於色根中，識有空不空義，由或現行不現行故。若識現行，名識不空。識不現行，說名識空。

【O5 想所行2】

【P1 出種類2】

【Q1 能緣色想】

辰五、想所行2　巳一、出種類2　午一、能緣色想

想所行者，謂緣色想，略有三種。一者、色想，二、有對想，三、別異想。

【Q2 所緣色相】

午二、所緣色相

色相亦三，一、有光影相，二、據方處相，三、積集住相。

【P2 釋所行3】

【Q1 略標】

巳二、釋所行3　午一、略標

如是三相，隨其次第三想所行。

【Q2 別釋3】

【R1 色想】

午二、別釋3　未一、色想

取青等相，名為色想。

【R2 有對想】

未二、有對想

能取行礙，名有對想。

【R3 別異想】

未三、別異想

能取男、女、舍、田等假，名別異想。

【Q3 總結】

午三、總結

是名想所行差別。

【O6 邊際2】

【P1 出種別2】

【Q1 略標】

辰六、邊際2　巳一、出種別2　午一、略標

邊際者，謂色邊際略有二種。

【Q2 列釋】

午二、列釋

一、墮下界，謂欲纏色；二、墮中界，謂色纏色。

【P2 簡所說2】

【Q1 標非】

巳二、簡所說2　午一、標非

當知此中，就業增上所生諸色，說無色界無有諸色，非就勝定自在色說。

【Q2 釋由】

午二、釋由

何以故？由彼勝定於一切色皆得自在，諸定加行令現前故，當知此色名極微細定所生色。

【L2 受蘊2】

【M1 徵】

丑二、受蘊2　寅一、徵

復次，云何受蘊差別？

【M2 釋2】

【N1 標列】

寅二、釋2　卯一、標列

略由五種。一、由事故；二、由相故；三、由生故；四、由觀察故；五、由出離故。

【N2 隨釋5】

【O1 事】

卯二、隨釋5　辰一、事

事者，謂領納及順領納法。

【O2 相2】

【P1 標】

辰二、相2　巳一、標

相者，謂自相及共相。

【P2 辨2】

【Q1 自相】

巳二、辨2　午一、自相

自相有三。樂受、苦受、不苦不樂受。

【Q2 共相2】

【R1 顯義】

午二、共相2　未一、顯義

樂受，壞苦故苦；苦受，苦苦故苦；不苦不樂受，行苦故苦。由此因緣，諸所有受皆說名苦。

【R2 結名】

未二、結名

是名受共相。

【O3 生5】

【P1 標】

辰三、生5　巳一、標

生者，謂一切受十六觸所生。

【P2 徵】

巳二、徵

何等十六？

【P3 列】

巳三、列

謂眼觸、耳觸、鼻觸、舌觸、身觸、意觸、有對觸、增語觸、順樂受觸、順苦受觸、順不苦不樂受觸、愛觸、恚觸、明觸、無明觸、非明非無明觸。

【P4 釋4】

【Q1 六觸及有能觸】

巳四、釋4　午一、六觸及有能觸

由所依及所取境故，建立六觸及有對觸。

由所依及所取境故等者：謂由所依，建立眼觸乃至意觸；由所取境，建立有對觸應知。

【Q2 增語觸】

午二、增語觸

由分別境故，建立增語觸。

由分別境故等者：心所起相，名分別境。言增語者，謂一切眾同類相應名。如攝釋分說。（陵本八十一卷三頁6170）

【Q3 順樂受等觸】

午三、順樂受等觸

由領納境故，建立順樂受等觸。

【Q4 愛恚等觸】

午四、愛恚等觸

由染淨故，建立愛、恚、明、無明、非明非無明觸。

【P5 結】

巳五、結

是名受生差別。

【O4 觀察2】

【P1 釋2】

【Q1 明觀察2】

【R1 起觀2】

【S1 標】

辰四、觀察2　巳一、釋2　午一、明觀察2　未一、起觀2　申一、標

觀察差別者，一切如來應正等覺出現世間，皆於諸受起八種觀。

【S2 列】

申二、列

謂受有幾種？誰為受集？誰是受滅？誰是受集趣行？誰是受滅趣行？誰是受愛味？誰是受過患？誰是受出離？

【R2 證知】

未二、證知

如是觀時，如實了知受有三種，觸集故受集。應知如經分別廣說。

【Q2 顯略義】

午二、顯略義

如是八種觀察諸受，當知略顯自相觀、現法轉因觀、彼滅觀、後法轉因觀、彼滅觀、彼二轉因觀、彼二轉滅因觀，及清淨觀。

【P2 結】

巳二、結

是名觀察差別。

當知略顯自相觀等者：觀受自性，名自相觀。觀彼現在流轉因緣，名現法轉因觀。觀彼現在還滅因緣，名彼滅觀。觀彼當來流轉因緣，名後法轉因觀。觀彼當來還滅因緣，名彼滅觀。觀彼後法、現法雜染因緣，名彼二轉因觀。觀彼後法、現法清淨因緣，名彼二轉滅因觀。觀離雜染，名清淨觀。如是八種觀察行相，如次配釋前說受相八種差別應知。

【O5 出離2】

【P1 釋】

辰五、出離2　巳一、釋

出離者，謂初靜慮出離憂根，第二靜慮出離苦根，第三靜慮出離喜根，第四    靜慮出離樂根，於無相界出離捨根。

【P2 結】

巳二、結

是名出離差別。

謂初靜慮出離憂根等者：三摩呬多地中別釋其相應知。（陵本十一卷十頁880）

【L3 想蘊2】

【M1 徵】

丑三、想蘊2　寅一、徵

復次，云何想蘊差別？

【M2 釋2】

【N1 標列】

寅二、釋2　卯一、標列

略由五種。一、由事故；二、由相故；三、由顛倒故；四、由無顛倒故；五、由分別故。

【N2 隨釋5】

【O1 事】

卯二、隨釋5　辰一、事

事者，謂取所緣相及隨順彼法。

隨順彼法者：名句文身熏習為緣，想乃得生，由是說名隨順彼法。

【O2 相2】

【P1 釋2】

【Q1 自相】

辰二、相2　巳一、釋2　午一、自相

相者，自相有六種，如前應知。

【Q2 共相】

午二、共相

等了相是共相。

【P2 結】

巳二、結

是名相差別。

【O3 顛倒2】

【P1 第一義2】

【Q1 釋2】

【R1 想倒2】

【S1 舉於無常計常】

辰三、顛倒2　巳一、第一義2　午一、釋2　未一、想倒2　申一、舉於無常計常

顛倒差別者，謂諸愚夫無所知曉，隨逐無明起不如理作意，於所緣境無常計常，取相而轉，是名想倒。

【S2 例於苦計樂等】

申二、例於苦計樂等

如於無常計常，如是於苦計樂、於不淨計淨、於無我計我。

【R2 心倒等】

未二、心倒等

此想顛倒，諸在家者能發心倒，一分出家者能發見倒。

【Q2 結】

午二、結

是名顛倒差別。

【P2 第二義3】

【Q1 想倒】

巳二、第二義3　午一、想倒

此想顛倒復有差別。謂於四事邪取其相，是名想倒。

【Q2 心倒】

午二、心倒

若由如是等了相故，於境貪著，是名心倒。

【Q3 見倒】

午三、見倒

若由如是等了相故，有執著者，於顛倒事堅執、忍可、開示、建立，是名見倒。

【O4 無顛倒2】

【P1 釋】

辰四、無顛倒2　巳一、釋

無顛倒差別者，謂諸聰叡有所曉了，隨智慧明起如理作意，於所緣境，無常知無常，苦知是苦，不淨知不淨，無我知無我，正取相轉，是名想無顛倒、心無顛倒、見無顛倒。

【P2 結】

巳二、結

是名無顛倒差別。

【O5 分別2】

【P1 辨2】

【Q1 標列】

辰五、分別2　巳一、辨2　午一、標列

分別差別者，略有五種想分別相。一、境界分別，二、領納分別，三、假設分別，四、虛妄分別，五、實義分別。

【Q2 隨釋5】

【R1 境界分別】

午二、隨釋5　未一、境界分別

若於境界取隨味相，名境界分別。

【R2 領納分別】

未二、領納分別

執取境界所生諸受，名領納分別。

【R3 假設分別】

未三、假設分別

若於自他，取如是名、如是類、如是姓等種種世俗言說相，名假設分別。

【R4 虛妄分別】

未四、虛妄分別

於諸境界取顛倒相，名虛妄分別。

【R5 實義分別】

未五、實義分別

於諸境界取無倒相，名實義分別。

【P2 結】

巳二、結

如是總名想蘊分別差別。

【L4 行蘊2】

【M1 徵】

丑四、行蘊2　寅一、徵

復次，云何行蘊差別？

【M2 釋2】

【N1 標列】

寅二、釋2　卯一、標列

亦由五相。一、由境界故；二、由分位故；三、由雜染故；四、由清淨故；五、由造作故。

【N2 隨釋5】

【O1 由境界】

卯二、隨釋5　辰一、由境界

由境界者，謂於行蘊立六思身。

【O2 由分位】

辰二、由分位

由分位者，謂立生等不相應行，由彼生等唯有分位所顯現故。

【O3 由雜染】

辰三、由雜染

由雜染者，謂於雜染諸行建立煩惱及隨煩惱。

【O4 由清淨】

辰四、由清淨

由清淨者，謂於清淨諸行建立信等。

【O5 由造作】

辰五、由造作

由造作者，謂如前說五造作相，為境隨與等。

為境隨與等者：前說五造作相。一、為境隨與，二、為彼合會，三、為彼別離，四、能發雜染業，五、令心自在轉。此應準知。

瑜伽師地論科句披尋記卷第五十三

瑜伽師地論科句披尋記卷第五十四

彌勒菩薩說

唐三藏沙門玄奘奉詔譯

韓清淨科記

攝決擇分中五識身相應地意地之四

【L5 識蘊2】

【M1 徵】

丑五、識蘊2　寅一、徵

復次，云何識蘊差別？

【M2 釋2】

【N1 標列】

寅二、釋2　卯一、標列

此亦五種應知。一、由安住故；二、由雜染故；三、由所依故；四、由住故；五、由異相故。

【N2 隨釋5】

【O1 安住差別3】

【P1 徵】

卯二、隨釋5　辰一、安住差別3　巳一、徵

云何安住？

【P2 釋3】

【Q1 色安住】

巳二、釋3　午一、色安住

謂習欲者欲界諸識，執外色塵，名色安住。

【Q2 俱安住】

午二、俱安住

若清淨天色界諸識，執內名色，名俱安住。

【Q3 名安住】

午三、名安住

無色界識唯執內名，名名安住。

【P3 結】

巳三、結

是名識安住差別。

【O2 雜染差別3】

【P1 徵】

辰二、雜染差別3　巳一、徵

云何雜染差別？

【P2 釋】

巳二、釋

謂諸愚夫由二種門識被染汙。一、於現法中，由受用境界門；二、於後法中，由生老等門。

【P3 結】

巳三、結

是名識雜染差別。

由二種門識被染汙等者：如下說言：若諸異生補特伽羅，未得厭離對治喜愛，由所潤識能取能滿當來內身；由此展轉能取能滿不能棄捨諸異生性。由是當知，此說受用境界，義顯於現法中由愛雜染；此說生老等門，義顯於後法中由生雜染。

【O3 所依差別3】

【P1 徵】

辰三、所依差別3　巳一、徵

云何所依差別？

【P2 釋】

巳二、釋

謂六所依，諸識隨轉。謂依眼等六處，六識身轉，如世間火，依糠、牛糞、薪札等轉。

【P3 結】

巳三、結

是名識所依差別。

【O4 住差別3】

【P1 徵】

辰四、住差別3　巳一、徵

云何住差別？

【P2 釋2】

【Q1 正辨相2】

【R1 略標3】

【S1 出體性】

巳二、釋2　午一、正辨相2　未一、略標3　申一、出體性

謂四識住。

【S2 引經言】

申二、引經言

如經言：有四依取，以為所緣，令識安住。

有四依取以為所緣者：如下自釋：若諸煩惱事，若屬彼煩惱，說名依取。應知此二亦名所緣，所緣性故，有所緣故。今依彼義，應更開顯。依謂所依，三界有情隨其所應，若色、若心為依止故。取謂所取，三界有情隨其所應，若內、若外為執取故。如是依止、如是執取，能生於識，令識雜染，故說依取以為所緣。此有四種，所謂色蘊乃至行蘊，識住四中，名四識住。

謂識隨色住，緣色為境。廣說如經。

識隨色住等者：顯揚論說：三行雜染安住心。謂識隨色而住、緣色而住、依色而住，如是乃至隨行而住、緣行而住、依行而住。此中隨色而住者，    謂執受所依故。緣色而住者，謂取境界故。依色而住者，謂由麤重故。如是乃至隨行等三。（顯揚論十八卷三頁31,568b）此中廣說及與彼義，皆應準知。此顯識住及因緣相。

乃至我終不說此識往於東方乃至四維；然我唯說於現法中，永離欲、影，寂滅、寂靜、清涼、清淨。

【S3 出經義】

申三、出經義

如是已顯經中如來所說諸識住相。

不說此識往於東方乃至四維等者：謂若此識相續究竟斷故，於十方界不復    流轉，由是不說此識往於東方乃至四維，此顯識住寂止。若永離欲、離影，寂滅、寂靜、清涼、清淨，此顯識住因緣。寂止義如下釋。

從此以後，我當宣說此相差別。謂此經中，略顯識住及因緣相，識住、因緣二種邊際，識住、因緣二種寂止。

【R2 隨釋2】

【S1 釋經言5】

【T1 依取】

未二、隨釋2　申一、釋經言5　酉一、依取

當知此中，若諸煩惱事，若屬彼煩惱，說名依取。

【T2 所緣】

酉二、所緣

應知此二亦名所緣，所緣性故，有所緣故。

若諸煩惱事等者：謂諸蘊中所有欲貪，是名諸煩惱事，此說名取。集論中說：何故欲貪說名為取？謂於未來、現在諸蘊能引不捨，故希求未來、染著現在欲貪名取。（集論一卷一頁31,663a）若彼欲貪所攝諸蘊，是名屬彼煩惱。此說名依，以此二種為識依取，是故亦為識之所緣。由屬彼煩惱是識所緣性故，諸煩惱事與識相應，名有所緣故。

【T3 趣所執事】

酉三、趣所執事

由彼貪愛為煩惱緣，名趣所執事。

由彼貪愛為煩惱緣等者：三界貪愛，於三界行，染汙希求此為緣故，諸取得生，是故說名為煩惱緣。諸取有四，所謂欲取、見取、戒禁取、我語取。由是諸取，於諸欲等起顛倒執，由是說名趣所執事。

【T4 緣所緣事】

酉四、緣所緣事

由貪欲等四種身繫為發業緣，名緣所緣事。

由貪欲等四種身繫等者：繫有四種，謂貪身繫、瞋身繫、戒禁取身繫、此實執取身繫，名貪欲等四種身繫。如下說言：由在家眾，依貪欲、瞋恚二繫發起諸業，攝受境界為因故，損害有情為因故。若出家眾，依戒禁取、此實執取二繫發起諸業，以戒禁取猶如貪欲，求生天故；此實執取猶如瞋恚，謗涅槃故。由是此說為發業緣。如是四種，以彼境界、有情、生天、涅槃差別為所緣故，是名緣所緣事。

【T5 建立事】

酉五、建立事

彼二隨眠所隨逐故，名建立事。

彼二隨眠所隨逐故等者：前說依、取，是名為二。義即識隨色住、緣色為境，乃至識隨行住、緣行為境，當知此約現行為論。今說彼種隨逐自體，名建立事，此為建立，彼法得生故。顯揚論說：依色而住，乃至依行而    住。（顯揚論十八卷三頁31,568b）謂由麤重，即顯此義。

【S2 釋經義3】

【T1 識住及因緣相2】

【U1 釋2】

【V1 住相】

申二、釋經義3　酉一、識住及因緣相2　戌一、釋2　亥一、住相

若諸異生補特伽羅，未得厭離對治喜愛，由所潤識能取能滿當來內身；由此展轉能取能滿不能棄捨諸異生性；以於內身能取能滿故，於流轉中相續決定，是名為住。

未得厭離對治喜愛等者：謂一切行，喜為先因；由此喜故，於彼彼生處障於厭離，滋潤自體。為欲將生所生之處，雖有一切煩惱為因，而於生處生喜者生，非於彼起厭逆想者。義如攝事分說。（陵本八十七卷一頁6553）今說喜愛，準彼當知。愛為能潤，識為所潤。由愛緣取，說名能取當來內身。由取緣有，說名能滿當來內身。

【V2 因緣相】

亥二、因緣相

餘住因緣，如前應知。

【U2 結】

戌二、結

是名略說住及因緣相。

餘住因緣如前應知者：前說依取、所緣、趣所執事、緣所緣事及建立事，名住因緣。此因緣相望彼住相，說名為餘。

【T2 識住因緣二種邊際2】

【U1 明施設2】

【V1 釋2】

【W1 識住邊際2】

【X1 標差別】

酉二、識住因緣二種邊際2　戌一、明施設2　亥一、釋2　天一、識住邊際2　地一、標差別

有色界識有來有去，無色界識有死有生。

【X2 明邊際】

地二、明邊際

又此二住乃至壽盡。

【W2 識住因緣邊際】

天二、識住因緣邊際

又復此二生長、增益及廣大義，如前應知。

【V2 結】

亥二、結

齊是名為識住邊際及住因緣邊際。

又此二住乃至壽盡等者：有色界識、無色界識，於流轉中相續決定，名此二住。乃至壽盡，名為識住邊際。又復有色界識、無色界識，生長、增益、廣大，亦由依取、所緣等為其因緣，如前應知。乃至壽盡，名住因緣邊際。當知此中，言壽盡者，義通前後，謂阿羅漢及與有學有邊際壽，名壽盡故。義如前說。（陵本五十二卷十頁4178）是故齊此名為識住及住因緣邊際。

【U2 簡餘說2】

【V1 標非】

戌二、簡餘說2　亥一、標非

若復異此而施設者，當知唯有文字差別，非義差別，由所餘義境界無故。

【V2 出過2】

【W1 不能答他】

亥二、出過2　天一、不能答他

若他正詰，不知何答，亦由餘義境界無故。

由所餘義境界無故者：此中義顯無有實我以為所緣，故作是說。

【W2 後自迷悶】

天二、後自迷悶

或復有能於後自然如理觀察，便自迷悶，謂我愚癡，作如是說。

便自迷悶等者：謂於自所施設實有我論，生迷悶故。

【T3 識住因緣二種寂止2】

【U1 識住因緣寂止2】

【V1 釋2】

【W1 永斷二纏4】

【X1 標永斷】

酉三、識住因緣二種寂止2　戌一、識住因緣寂止2　亥一、釋2　天一、永斷二纏4　地一、標永斷

若聰慧者，於諸色愛乃至行愛所攝貪纏能永斷離，於煩惱分所攝發業四身繫纏亦能永斷。

若聰慧者者：謂與引發慧相應故。如攝異門分說。（陵本八十三卷六頁6292）

【X2 徵所以】

地二、徵所以

所以者何？

【X3 釋過患2】

【Y1 在家眾】

地三、釋過患2　玄一、在家眾

由在家眾，依貪欲、瞋恚二繫發起諸業，攝受境界為因故，損害有情為因故。

【Y2 出家眾】

玄二、出家眾

若出家眾，依戒禁取、此實執取二繫發起諸業，以戒禁取猶如貪欲，求生天故；此實執取猶如瞋恚，謗涅槃故。

此實執取等者：謂如外道，計我世間常或無常、有邊無邊，執此是實，餘皆癡妄，是名此實執取。由彼邪見謗真實事，名謗涅槃。

【X4 顯體性】

地四、顯體性

當知四身繫唯在意地，分別所生故。

當知四身繫唯在意地等者：集論中說：以能障礙定意性身，故名為繫。所以者何？能為四種心亂因故。謂由貪愛財物等因，令心散亂；於鬥諍事不正行為因，令心散亂；於難行戒禁苦惱為因，令心散亂；不如正理推求境界為因，令心散亂。（集論四卷十三頁31,677c）此說唯在意地，義應準知。

【W2 永斷隨眠2】

【X1 明所由】

天二、永斷隨眠2　地一、明所由

從此以後，由多修習勝對治故，復能永斷貪愛、身繫二種隨眠。

【X2 釋究竟2】

【Y1 色等離繫】

地二、釋究竟2　玄一、色等離繫

由此斷故，煩惱所緣色、受等境亦不相續，以究竟離繫故。

【Y2 識永清淨】

玄二、識永清淨

由此所緣不相續故，有隨眠識究竟寂滅，於色、受等諸識住中不復安住，由對治識永清淨故。

【V2 結】

亥二、結

是名識住因緣寂止。

從此以後等者：前說聰慧在異生位，唯能永斷貪纏及身繫纏。從是以後無漏智生，對治殊勝，復能永斷貪愛及與身繫二種隨眠。

【U2 識住寂止2】

【V1 釋得名】

戌二、識住寂止2　亥一、釋得名

又由當來因緣滅故，於內身分不取不滿，決定無有流轉相續，是名識住寂止。

【V2 廣差別12】

【W1 無所住】

亥二、廣差別12　天一、無所住

又復對治所攝淨識，名無所住。

【W2 不生長】

天二、不生長

由彼因緣故，名不生長。

【W3 無所為】

天三、無所為

由善修習空解脫門故，名無所為。

【W4 知足】

天四、知足

由善修習無願解脫門故，名為知足。

【W5 安住】

天五、安住

由善修習無相解脫門故，名為安住。

【W6 極解脫2】

【X1 釋得名】

天六、極解脫2　地一、釋得名

如是不生長故，乃至安住故，名極解脫。

又復對治所攝淨識等者：阿賴耶識已得轉依，能永對治阿賴耶識，是名對治所攝淨識。無取受性，名無所住。即由對治為因緣故，彼住因緣，名不生長。

【X2 顯彼相2】

【Y1 由無執】

地二、顯彼相2　玄一、由無執

又於行等都不執著我及我所；由此因緣，色等壞時亦不恐怖。由此相貌，顯彼自體已得清淨。

顯彼自體已得清淨者：此說有餘依涅槃應知。

【Y2 由永斷】

玄二、由永斷

又由彼識永清淨故，不待餘因，任運自然入於寂滅。此識相續究竟斷故，於十方界不復流轉。

於十方界不復流轉者：此說無餘依涅槃應知。

【W7 永離欲】

天七、永離欲

於命及死不希求故，名永離欲。

【W8 永離影】

天八、永離影

又所有受是識樹影，彼於爾時不復有故，名永離影。

【W9 寂滅】

天九、寂滅

諸有漏識，於現法中畢竟滅盡，故名寂滅。

【W10 寂靜】

天十、寂靜

諸無漏識，隨其次第，有學解脫，名為寂靜。

【W11 清涼】

天十一、清涼

無學解脫，名曰清涼。

【W12 清淨】

天十二、清淨

餘依永滅，故說清淨。

【Q2 簡建立2】

【R1 釋2】

【S1 由說諸識自性非染3】

【T1 標】

午二、簡建立2　未一、釋2　申一、由說諸識自性非染3　酉一、標

又復諸識自性非染，由世尊說一切心性本清淨故。

【T2 徵】

酉二、徵

所以者何？

【T3 釋】

酉三、釋

非心自性畢竟不淨能生過失，猶如貪等一切煩惱。

【S2 由不獨為煩惱因緣3】

【T1 標】

申二、由不獨為煩惱因緣3　酉一、標

亦不獨為煩惱因緣，如色受等。

【T2 徵】

酉二、徵

所以者何？

【T3 釋】

酉三、釋

以必無有獨於識性而起染愛，如於色等。

【R2 結】

未二、結

是故唯識不立識住。

【P3 結】

巳三、結

是名識蘊由住差別。

【O5 異相差別3】

【P1 徵】

辰五、異相差別3　巳一、徵

云何異相差別？

【P2 釋2】

【Q1 辨差別3】

【R1 約相應辨】

巳二、釋2　午一、辨差別3　未一、約相應辨

謂有貪心、離貪心、有瞋心、離瞋心等，如經廣說乃至不解脫心、極解脫心，是名一門異相差別。

【R2 約界辨2】

【S1 略標列2】

【T1 有漏界3】

【U1 欲界】

未二、約界辨2　申一、略標列2　酉一、有漏界3　戌一、欲界

復有約界異相差別。謂欲界有四心，善心、不善心、有覆無記心、無覆無記心。

【U2 色界】

戌二、色界

色界有三心，除不善。

【U3 無色界】

戌三、無色界

無色界有三心，亦除不善。

【T2 無漏界】

酉二、無漏界

無漏有二心，有學及無學。

【S2 廣種別2】

【T1 欲界2】

【U1 善心】

申二、廣種別2　酉一、欲界2　戌一、善心

又欲界善心有二種，謂加行及生得。

【U2 無覆無記心2】

【V1 標列】

戌二、無覆無記心2　亥一、標列

無覆無記心有四種，異熟生心、威儀路心、工巧處心，及變化心。

【V2 隨簡】

亥二、隨簡

此唯是生得，謂天、龍、藥叉等。然無修果心。

此唯是生得等者：謂欲界中，諸變化心唯是生得，非修得故，是故說彼無修果心。

【T2 色無色界2】

【U1 簡無記一分】

酉二、色無色界2　戌一、簡無記一分

於色界中，無工巧處心，無色界亦爾。

【U2 例下有善心】

戌二、例下有善心

當知善心，如下，上亦爾，一切處有。

【R3 約種辨2】

【S1 標】

未三、約種辨2　申一、標

又有約種異相差別。

【S2 釋2】

【T1 舉欲界心】

申二、釋2　酉一、舉欲界心

謂欲界有五心。一、見苦所斷心，二、見集所斷心，三、見滅所斷心，四、見道所斷心，五、修道所斷心。

【T2 例結一切】

酉二、例結一切

如欲界有五心，如是色無色界各有五心。并無漏心，總為十六。

【Q2 釋初義3】

【R1 略標列】

午二、釋初義3　未一、略標列

初異相心差別義，我當分別。一切有情略有三品。一、未發趣定品；二、雖已發趣，未得定品；三、已得定品。

【R2 隨應廣】

未二、隨應廣

此復二種。一、不清淨，二、極清淨。

【R3 別料簡3】

【S1 初品攝2】

【T1 有貪等心】

未三、別料簡3　申一、初品攝2　酉一、有貪等心

於初品中，或時起染汙心，由貪等纏繞彼心故。

【T2 離貪等心】

酉二、離貪等心

或時起善、無記心，由貪等纏暫遠離故。

【S2 第二品攝8】

【T1 略心】

申二、第二品攝8　酉一、略心

第二品中，或時令心於內靜息。

【T2 散心】

酉二、散心

或時失念，於五妙欲其心馳散。

【T3 下心】

酉三、下心

或時極靜息故，便為惛沈睡眠纏覆其心。

【T4 舉心】

酉四、舉心

或時為斷彼故，於淨妙境安處其心。

【T5 掉心】

酉五、掉心

或時於彼不正安處，心便掉舉。

【T6 不掉心】

酉六、不掉心

若正安處，便不掉舉。

【T7 不寂靜心】

酉七、不寂靜心

由沈掉蓋未斷滅故，於彼二品俱不寂靜。

【T8 寂靜心】

酉八、寂靜心

由斷滅故，心得寂靜。

【S3 第三品攝2】

【T1 別辨2】

【U1 定不定心】

申三、第三品攝2　酉一、別辨2　戌一、定不定心

若由如理作意，已得根本靜慮，名定心；若未得者，名不定心。

【U2 善不善修心等2】

【V1 舉善修等】

戌二、善不善修心等2　亥一、舉善修等

道究竟故，名善修心；斷究竟故，名極解脫心。

【V2 例不善修等】

亥二、例不善修等

與此相違，名不善修心及不解脫心。

【T2 結攝】

酉二、結攝

從定心已來，當知是第三品。

【P3 結】

巳三、結

是名識蘊異相差別。

【K4 次第2】

【L1 徵】

子四、次第2　丑一、徵

復次，云何諸蘊次第？

【L2 釋2】

【M1 標說別】

丑二、釋2　寅一、標說別

謂說差別。

【M2 辨種類2】

【N1 標列】

寅二、辨種類2　卯一、標列

此復五種應知。一、生起所作，二、對治所作，三、流轉所作，四、住所作，五、安立所作。

【N2 隨釋5】

【O1 生起所作2】

【P1 釋2】

【Q1 色蘊識蘊】

卯二、隨釋5　辰一、生起所作2　巳一、釋2　午一、色蘊識蘊

生起所作者，謂眼、色為緣能生眼識，乃至意、法為緣能生意識。此中先說色蘊，次說識蘊。

【Q2 受想行蘊】

午二、受想行蘊

此則是諸心所所依，由依彼故，受等心所生。

此則是諸心所所依等者：根、境、識三，色蘊、識蘊所攝。此為依故，諸心所法方得生起。此諸心所，受、想、行蘊所攝。由是道理，說色為先，次識，後受、想、行為其次第，文可準知。

故次經言：三和故觸，觸緣受等。

【P2 結】

巳二、結

是名諸蘊生起所作宣說次第。

【O2 對治所作2】

【P1 釋2】

【Q1 舉念住】

辰二、對治所作2　巳一、釋2　午一、舉念住

對治所作者，為欲對治四顛倒故，說四念住。謂於不淨計淨顛倒、於苦計樂顛倒、於無我計我顛倒、於無常計常顛倒。

【Q2 明漸次】

午二、明漸次

此中先說色蘊，次說受蘊，次說識蘊，後說想、行二蘊。

【P2 結】

巳二、結

是名對治所作宣說次第。

先說色蘊等者：如其次第，身、受、心、法四種念住配釋應知。

【O3 流轉所作2】

【P1 顯能染2】

【Q1 色受想蘊】

辰三、流轉所作2　巳一、顯能染2　午一、色受想蘊

流轉所作者，根及境界為依止故，於現法中，由二種蘊受用境界，起諸雜染，謂領納境界及彩畫境界。

【Q2 行蘊】

午二、行蘊

由一種蘊，造作一切善不善業，於後法中，起生老等一切雜染。

【P2 顯所作】

巳二、顯所作

一是所染，故最後說。

流轉所作等者：此中根及境界，義顯色蘊。領納境界，義顯受蘊。彩畫境界，義顯想蘊。造作一切善不善業，起生老等一切雜染，義顯行蘊。一是所染，義顯識蘊。是名流轉所作宣說次第。

【O4 住所作】

辰四、住所作

住所作者，由四識住及識次第而說，是名住所作。

【O5 安立所作2】

【P1 第一義2】

【Q1 釋5】

【R1 色蘊】

辰五、安立所作2　巳一、第一義2　午一、釋5　未一、色蘊

安立所作者，謂諸世間互相見已，先了其色，是故先立色蘊。

【R2 受蘊】

未二、受蘊

次由受蘊，知彼進退、或苦或樂，是故次立受蘊。

知彼進退或苦或樂者：進謂昇進，退謂退墮。此有方他、不方他別，義如攝釋分說。（陵本八十一卷七頁6187）由彼受用自體、受用境界，有此進退、或苦或樂差別，是故說此受蘊所攝。

【R3 想蘊】

未三、想蘊

次由想蘊，知彼如是名、如是類、如是性等，是故次立想蘊。

【R4 行蘊】

未四、行蘊

次由行蘊，知彼如是愚癡、如是聰叡，是故次立行蘊。

【R5 識蘊】

未五、識蘊

後由識蘊安立內我，謂於諸蘊中，安立所了有苦有樂，隨起言說及愚智等。

【Q2 結】

午二、結

是名諸蘊安立所作宣說次第。

【P2 第二義2】

【Q1 標】

巳二、第二義2　午一、標

又復依止我眾具事及我事故，應知諸蘊宣說次第。

【Q2 釋】

午二、釋

謂我依身，於諸境界受用苦樂；於己於他隨起言說，謂如是名、如是種類、如是性等；此之二種，依法非法方得積集；如是應知我眾具事。當知最後蘊是我事。

謂我依身等者：此中依身及諸境界，義顯色蘊。受用苦樂，義顯受蘊。隨起言說等，義顯想蘊。依法非法，義顯行蘊。謂諸善行，是名為法；諸不善行，是名非法。由是能感若樂、若苦二種差別，是故說此二種，依法非法方得積集。

【K5 攝2】

【L1 十六種攝2】

【M1 問】

子五、攝2　丑一、十六種攝2　寅一、問

復次，色蘊攝幾蘊、幾界、幾處、幾有支、幾處非處、幾根耶？如色蘊，如是乃至識蘊。

【M2 答2】

【N1 辨2】

【O1 六種2】

【P1 舉蘊攝5】

【Q1 色蘊】

寅二、答2　卯一、辨2　辰一、六種2　巳一、舉蘊攝5　午一、色蘊

謂色蘊，攝一蘊全，十界、十處全，一界、一處少分，六有支少分，處非處少分，七根全。

謂色蘊攝一蘊全等者：於五蘊中，攝色蘊盡，名攝一蘊全。於十八界中，攝眼、耳、鼻、舌、身、色、聲、香、味、觸十界及與法界一分；如是於十二處中，攝彼十處及與法處一分；名十界、十處全，一界、一處少分。於十二有支中，攝行、名色、六處、有、生、老死六支一分，名六有支少分。於處非處四差別門，或四道理中，隨其所應攝其一分，名處非處少分。餘皆準知。於二十二根中，攝五色根及男女根，名七根全。

【Q2 受蘊】

午二、受蘊

受蘊，攝一蘊全，一界、一處少分，一有支全，三有支少分，處非處少分，五根全，三根少分。

受蘊攝一蘊全等者：謂攝受蘊全。法界、法處少分。受有支全。名色、生、老死三有支少分。五受根全。三無漏根少分。

【Q3 想蘊】

午三、想蘊

想蘊，攝一蘊全，一界、一處少分，三有支少分，處非處少分，不攝諸根。

想蘊攝一蘊全等者：謂攝想蘊全。法界、法處少分。名色、生、老死三有支少分。二十二根皆所不攝，是故此說不攝諸根。

【Q4 行蘊】

午四、行蘊

行蘊，攝一蘊全，一界、一處少分，四有支全，五有支少分，處非處少分，六根全，三根少分。

行蘊攝一蘊全等者：謂攝行蘊全。法界、法處少分。無明、觸、愛、取四有支全。行、名色、有、生、老死五有支少分。信等五及命六根全。三無漏根少分。

【Q5 識蘊】

午五、識蘊

識蘊，攝一蘊全，七界全，一處全，一有支全，四有支少分，處非處少分，一根全，三根少分。

識蘊攝一蘊全等者：謂攝識蘊全。六識及意七界全。一意處全。一識支全。名色、六處、生、老死四有支少分。一意根全。三無漏根少分。

【P2 例餘攝】

巳二、例餘攝

如是有六種攝，所謂蘊攝乃至根攝。由此相攝道理展轉相攝，如應當知。

展轉相攝如應當知者：前說相攝，謂蘊攝餘。若復以餘攝蘊，或復餘互相攝，如是展轉，隨其所應，皆當準知。

【O2 十種2】

【P1 總標】

辰二、十種2　巳一、總標

復有餘十種攝應當了知。

【P2 列釋10】

【Q1 界攝】

巳二、列釋10　午一、界攝

一者、界攝。謂諸蘊等各自種子所攝。

【Q2 相攝】

午二、相攝

二者、相攝。謂諸蘊等自相、共相所攝。

【Q3 種類攝】

午三、種類攝

三、種類攝。謂諸蘊等遍自種類所攝。

【Q4 分位攝】

午四、分位攝

四、分位攝。謂諸蘊等順樂受等分位所攝。

【Q5 不相離攝】

午五、不相離攝

五、不相離攝。謂諸蘊等，由一一法及諸助伴攝一切蘊等。

不相離攝等者：俱有可得，名不相離。於集論中此名伴攝，謂色蘊與餘蘊互為伴故，即攝助伴，餘蘊、界、處亦爾。（集論三卷八頁31,673a）此應準知。

【Q6 時攝】

午六、時攝

六者、時攝。謂諸蘊等過去、未來、現在各自相攝。

【Q7 方攝】

午七、方攝

七者、方攝。謂諸蘊等在此方轉，或依此生，即此方攝。

【Q8 全攝】

午八、全攝

八者、全攝。謂諸蘊等五等所攝。

謂諸蘊等五等所攝者：蘊所有法，唯五所攝。如是界、處諸所有法，則唯十八、十二所攝。此中總說，故置等言。

【Q9 少分攝】

午九、少分攝

九、少分攝。謂諸蘊等各各差別少分所攝。

【Q10 勝義攝】

午十、勝義攝

十、勝義攝。謂諸蘊等真如相所攝。

【N2 結】

卯二、結

如是諸蘊一切攝義總有十六。如蘊，乃至根亦爾。

【L2 三法攝】

丑二、三法攝

又由三法攝一切法。謂色蘊、法界、意處。

又由三法攝一切法等者：謂一切法略有二種，一者、有為，二者、無為。有為復二，一者、色法，二者、心法。由彼色蘊、意處，攝有為中色、心法盡；及彼法界，攝無為盡；如是說由三法攝一切法。

【K6 依止2】

【L1 問】

子六、依止2　丑一、問

復次，依止幾處，色蘊轉耶？依止幾處，名所攝四蘊轉耶？

【L2 答2】

【M1 色蘊轉】

丑二、答2　寅一、色蘊轉

謂依止六處色蘊轉。一、建立處，二、覆藏處，

一建立處二覆藏處者：意地中說：建立依持，謂最下風輪及水輪、地輪。    又說：藏覆依持，謂屋宇等。（陵本二卷十六頁163）此應準知。

三、資具處，四、根處，五、根依處，六、有威德定所行處。

【M2 名蘊轉2】

【N1 標列處】

寅二、名蘊轉2　卯一、標列處

依止七處，名所攝四蘊轉。一、樂欲，二、希望，三、境界，四、尋伺，五、正知，六、清淨方便，七、清淨。

【N2 略辨位2】

【O1 別配】

卯二、略辨位2　辰一、別配

諸受用欲者，依止四處；住律儀者、精進行者，依止一處；已得近分定者，依止一處；安住根本定者，依止一處。

【O2 總結】

辰二、總結

如是七處略有四位應知。

如是七處略有四位應知者：謂若樂欲、希望、境界、尋伺四處，為受用欲者之所依止，當知此顯諸在家位。若正知處，為住律儀者、精進行者之所依止，當知此顯諸出家位。若清淨方便處，為已得近分定者之所依止，當知此顯未至定位。若清淨處，為安住根本定者之所依止，當知此顯根本定位。

【I2 廣顯別義2】

【J1 標說】

壬二、廣顯別義2　癸一、標說

復次，我當先說分別色蘊一一別義，然後分別四蘊名義。

【J2 別辨2】

【K1 色蘊2】

【L1 徵】

癸二、別辨2　子一、色蘊2　丑一、徵

云何分別色蘊？

【L2 釋2】

【M1 嗢柁南標】

丑二、釋2　寅一、嗢柁南標

嗢柁南曰：物極微生起　安立與流業　剎那獨所行　餘相雜最後

【M2 長行辨10】

【N1 物類2】

【O1 辨2】

【P1 別辨類攝2】

【Q1 顯差別2】

【R1 內色2】

【S1 舉眼根2】

【T1 問】

寅二、長行辨10　卯一、物類2　辰一、辨2　巳一、別辨類攝2　午一、顯差別2　未一、內色2　申一、舉眼根2　酉一、問

問：色蘊中眼，幾物所攝？

【T2 答3】

【U1 相攝】

酉二、答3　戌一、相攝

答：若據相攝，唯有一物。謂眼識所依清淨色。

若據相攝者：謂若諸法自體所攝，說名相攝，自相所顯故。

【U2 不相離攝】

戌二、不相離攝

若據不相離攝，則有七物。謂即此眼及與身、地、色、香、味、觸。

【U3 界攝】

戌三、界攝

若皆據界攝，則有十物。即此七物界及水、火、風界。

【S2 例餘根2】

【T1 例同】

申二、例餘根2　酉一、例同

如眼，耳、鼻、舌當知亦爾。

【T2 顯別2】

【U1 耳鼻舌根】

酉二、顯別2　戌一、耳鼻舌根

此中差別者，謂耳、耳識所依清淨色，鼻、鼻識所依清淨色，舌、舌識所依清淨色。餘如前說。

餘如前說者：不相離攝，名之為餘。耳、鼻、舌三，如前眼說。

【U2 身根2】

【V1 不相離等攝】

戌二、身根2　亥一、不相離等攝

若身，當除眼等四。何以故？由遠離彼獨可得故。

若身當除眼等四等者：前說眼、耳、鼻、舌不離於身，是故說身不相離攝。然非此身不離眼、耳、鼻、舌，是故不說眼、耳、鼻、舌不相離攝。由是故言當除眼等四。

【V2 相攝】

亥二、相攝

此相者，謂身識所依清淨色。

【R2 外色2】

【S1 略辨攝2】

【T1 色香味觸】

未二、外色2　申一、略辨攝2　酉一、色香味觸

若於外色、香、味、觸彼所行相中，除一切根，餘一切如前應知。

除一切根餘一切如前應知者：當知此說於外色、香、味、觸不相離攝，非一切根俱為所行，是故除之。唯彼四相決定可得，名餘一切如前應知。

【T2 聲及聲界2】

【U1 標說】

酉二、聲及聲界2　戌一、標說

聲及聲界不恆有故，今當別說。

【U2 辨攝2】

【V1 聲】

戌二、辨攝2　亥一、聲

若於是處有聲，當知此處復增其一。

【V2 聲界】

亥二、聲界

應知聲界，一切處增。

聲及聲界不恆有故等者：聲相間斷，由現緣生，名不恆有。若於前說不相離攝，隨一彼色聚中有聲可得，即說彼聚聲亦不相離攝。由是當知，復增其一。若據界攝，即彼聲界一切處增。

【S2 廣分別2】

【T1 指色等】

申二、廣分別2　酉一、指色等

復次，色等所緣境界，如本地分已廣分別。

如本地分已廣分別者：謂意地中建立一種色乃至觸，後復漸增建立十種，名廣分別應知。（陵本三卷十一頁241）

【T2 辨觸處2】

【U1 別釋相2】

【V1 標】

酉二、辨觸處2　戌一、別釋相2　亥一、標

若觸處中所說造色滑乃至勇，當知即於大種分位假施設有。

【V2 釋16】

【W1 滑性】

亥二、釋16　天一、滑性

謂於大種清淨性，假立滑性。

【W2 重性】

天二、重性

於大種堅實性，假立重性。

【W3 澀性及輕性】

天三、澀性及輕性

於大種不清淨、不堅實性，假立澀性及輕性。

【W4 軟性】

天四、軟性

於大種不清淨、慢緩性，假立軟性。

【W5 冷】

天五、冷

由水與風和合生故，假立有冷。

【W6 饑渴弱力】

天六、饑渴弱力

由闕任持不平等故，假立饑渴及弱力。

【W7 彊力及飽】

天七、彊力及飽

由無所闕無不平等故，假立彊力及飽。

【W8 病】

天八、病

由不平等變異錯亂不平等故，假立病。

【W9 老】

天九、老

由時分變異不平等故，假立老。

【W10 死】

天十、死

由命根變異不平等故，假立死。

【W11 癢】

天十一、癢

由血有過患不平等故，假立癢。

【W12 悶絕】

天十二、悶絕

由惡飲食不平等故，假立悶絕。

【W13 黏】

天十三、黏

由地與水和合生故，假立黏。

【W14 疲極】

天十四、疲極

由往來勞倦不平等故，假立疲極。

【W15 憩息】

天十五、憩息

若遠離彼，由平等故，假立憩息。

【W16 勇銳】

天十六、勇銳

由除垢等離萎顇故，假立勇銳。

若觸處中所說造色滑乃至勇等者：集論中說：何等所觸一分？謂四大種所造身根所取義。謂滑性、澀性、輕性、重性、軟性、緩、急、冷、饑、渴、飽、力、劣、悶、癢、黏、病、老、死、疲、息、勇。（集論一卷三頁31,663c）今於此中，闕無緩急，弱力即劣，餘一切同。假施設義，如文可知。

【U2 略攝位2】

【V1 標列】

戌二、略攝位2　亥一、標列

如是一切，說諸大種總有六位。謂淨不淨位、堅不堅位、慢緩位、和合位、不平等位、平等位。

【V2 開合】

亥二、開合

如是六位，復開為八。若八、若六，平等平等。

如是六位復開為八者：淨不淨位、堅不堅位，各復開二，是故成八。

【Q2 總料簡5】

【R1 辨所識2】

【S1 二識所識】

午二、總料簡5　未一、辨所識2　申一、二識所識

復次，一切色乃至觸，皆二識所識，謂自識所識及意識所識。或漸、或頓。

【S2 意識所識】

申二、意識所識

眼等五根，一意識所識。

或漸或頓者：謂如眼識，於一時間，於一事境唯取一類無異色相；或於一時，頓取非一種種色相。乃至廣說身識，或於一時，於一事境唯取一類無異觸相；或於一時，頓取非一種種觸相。如是分別意識，於一時間，或取一境相，或取非一種種境相。義如前說。（陵本五十一卷八頁4086）此應準知。

【R2 辨有無3】

【S1 標】

未二、辨有無3　申一、標

復次，色界中無現香、味，然有彼界。

【S2 徵】

申二、徵

何以故？

【S3 釋】

申三、釋

此二皆是段食攝故。由無此二，鼻、舌二識亦無。此就現行說，非就界說。

【R3 辨假實2】

【S1 標蘊攝】

未三、辨假實2　申一、標蘊攝

如是一切色蘊所攝。

【S2 辨差別3】

【T1 九種色】

申二、辨差別3　酉一、九種色

色中九種是實物有。

【T2 觸所攝色2】

【U1 是實有】

酉二、觸所攝色2　戌一、是實有

觸所攝中，四大種是實物有。

【U2 唯假有】

戌二、唯假有

當知所餘唯是假有。

當知所餘唯是假有者：此說所觸一分滑乃至勇應知。唯於大種分位假施設有，故是假有。

【T3 墮法處色2】

【U1 標列】

酉三、墮法處色2　戌一、標列

墮法處色亦有二種，謂實有、假有。

【U2 隨釋2】

【V1 實有】

戌二、隨釋2　亥一、實有

若有威德定所行境，猶如變化，彼果、彼境及彼相應識等境色，是實物有。

若有威德定所行境等者：思所成慧地決擇中說：又根本定，名具威德三摩地，此色是彼所緣，非餘。譬如非一切心皆能變化，若所有心具大威德方能成辦，非所餘心。此亦如是，要具威德極靜定心，方能為緣生此無見無對諸色。此如化色，亦非不具大威德心及不定心所緣境界，但是彼心所緣境界。（陵本六十五卷十頁5183）由是當知，此色定果所生定所行境，是名彼果彼境。是定相應意識及諸心所所緣境界，名彼相應識等境色。為簡此色不為清淨色根所取，亦不為依彼清淨色識所緣，故作是說。

【V2 假有】

亥二、假有

若律儀色、不律儀色，皆是假有。

若律儀色等者：此假有義前已決擇，應知依彼律儀、不律儀思而假立故。

【R4 辨定色4】

【S1 明界繫】

未四、辨定色4　申一、明界繫

又定所行色，若依此繫定，即由此繫大種所造。

若依此繫定等者：地繫差別種種非一，隨所依止，即彼大種所造。如是應知定所行色差別。

【S2 出體性】

申二、出體性

又此定色但是世間，有漏、無漏由定而生，非出世間。由此定色，有戲論行定為因故。

有漏無漏由定而生者：此漏無漏，謂彼色類應知。

【S3 簡功能2】

【T1 標】

申三、簡功能2　酉一、標

又非一切所有定心皆有能生此色功能，唯一類有如能起化。

唯一類有如能起化者：唯根本定具大威德，能生此色，名一類有。猶如化色，非不具有大威德心能成辦故。

【T2 釋2】

【U1 能生色】

酉二、釋2　戌一、能生色

謂不思惟，但由先時作意所引，離諸闇昧，極善清淨明了現前，當知是定乃能生色。

離諸闇昧等者：此顯修習光明定者離諸定難。應知由彼諸難能障三摩地相令不清淨明了現前故。定難差別有十一種，如三摩呬多地說。（陵本十二卷十三頁1021）

【U2 不能生色】

戌二、不能生色

若定力勵數數思惟，假勝解力而得見者，當知不能生起此色。

【S4 明增上】

申四、明增上

又復此色，雖非出世定之所行，然由彼定增上力故，有一能現。當知此事不可思議。

有一能現者：此說得定自在諸佛菩薩，不由有戲論行為因，隨其所欲，能現此色故。

【R5 辨界別2】

【S1 問】

未五、辨界別2　申一、問

問：欲、色二界實物有色，何差別耶？

【S2 答2】

【T1 辨2】

【U1 舉色界色3】

【V1 清淨最勝】

申二、答2　酉一、辨2　戌一、舉色界色3　亥一、清淨最勝

答：色界諸色清淨最勝，能發光明。

【V2 極微細】

亥二、極微細

又極微細，下地諸根所不行故。

【V3 無有苦】

亥三、無有苦

又無有苦，依彼諸色苦受不生故。

【U2 翻例欲界】

戌二、翻例欲界

欲界不爾。

【T2 結】

酉二、結

是名差別。

【P2 總束六相2】

【Q1 標列】

巳二、總束六相2　午一、標列

復次，色蘊略由六相應知。一、自相，二、共相，三、能依所依相屬相，四、受用相，五、業相，六、微細相。

【Q2 隨釋6】

【R1 自相】

午二、隨釋6　未一、自相

自相者，謂地等以堅等為相，眼等以各別清淨色為相。

【R2 共相】

未二、共相

共相者，謂一切色皆變礙相。

【R3 能依所依相屬相】

未三、能依所依相屬相

能依所依相屬相者，大種為所依，造色是能依。

【R4 受用相2】

【S1 標】

未四、受用相2　申一、標

受用相者，為內色處有所受用增上力故，外色境界差別而生。

【S2 釋】

申二、釋

或有色聚唯有堅生，或唯有濕、或唯有煖、或唯有動、或和合生，為欲隨順內諸色處受用差別故。

【R5 業相】

未五、業相

業相者，謂地等諸大種，以依持、攝受、成熟、增長為相。復有餘業，後當廣說。

復有餘業後當廣說者：如下廣說：地界能為打觸變壞業、建立業、與依止業、違損業、攝受業。水界能為流潤業、攝持業、溉灌業、違損業、攝受業。火界能為照了業、成熟業、燒然業、違損業、攝受業。風界能為發動業、隨轉業、消燥業、違損業、攝受業應知。

【R6 微細相2】

【S1 略】

未六、微細相2　申一、略

微細相者，謂極微相。

【S2 廣2】

【T1 標列】

申二、廣2　酉一、標列

復次，微細性略有三種。一、損減微細性，二、種類微細性，三、心自在轉微細性。

【T2 隨釋3】

【U1 損減微細性】

酉二、隨釋3　戌一、損減微細性

損減微細性者，謂分析諸色至最細位，名曰極微。

【U2 種類微細性】

戌二、種類微細性

種類微細性者，謂風等色及中有色。

【U3 心自在轉微細性2】

【V1 標色類】

戌三、心自在轉微細性2　亥一、標色類

心自在轉微細性者，謂色無色二界諸色。

心自在轉微細性等者：此約定所生色，名心自在轉微細性。由是義說，通二界有。

【V2 舉經說】

亥二、舉經說

如經說：有等心諸天，曾於人中如是如是資熏磨瑩其心；隨此修力，住一毛端空量地處，展轉更互不相妨礙。

【O2 結】

辰二、結

如是等輩，應當思惟觀察色蘊物類差別。

如經說有等心諸天等者：色無色天心自在轉，彼定果色平等無別，名有等心諸天。由於人中，依止靜慮證色解脫，於內淨不淨諸色，已得展轉相待想、展轉相入想、展轉一味想，如是如是資熏磨瑩其心增上力故，後生彼天，來詣佛所聽聞法時，各變色身最極微細，同處、同時形狀相似，不相障礙。由是說言住一毛端空量地處，展轉更互不相妨礙。

【N2 極微2】

【O1 釋2】

【P1 明建立2】

【Q1 正釋五相2】

【R1 別辨相2】

【S1 問】

卯二、極微2　辰一、釋2　巳一、明建立2　午一、正釋五相2　未一、別辨相2　申一、問

問：諸極微色，由幾種相建立應知？

【S2 答5】

【T1 標】

申二、答5　酉一、標

答：略說由五種相。

【T2 指】

酉二、指

若廣建立，如本地分。

【T3 徵】

酉三、徵

何等為五？

【T4 列】

酉四、列

一、由分別故；二、由差別故；三、由獨立故；四、由助伴故；五、由無分故。

【T5 釋5】

【U1 分別建立】

酉五、釋5　戌一、分別建立

分別建立者，謂由分別覺慧，分析諸色至極邊際，建立極微；非由體有。是故極微無生無滅，亦非色聚集極微成。

是故極微無生無滅等者：如下說言：由諸聚色最初生時，全分而生；最後滅時，不至極微位，中間盡滅，猶如水滴。是故極微無生無滅。又此極微非有細分可更分析，故彼色聚亦非極微集成。

【U2 差別建立2】

【V1 標數】

戌二、差別建立2　亥一、標數

差別建立者，略說極微有十五種。

【V2 類列】

亥二、類列

謂眼等根有五極微，色等境界亦五極微，地等極微復有四種，法處所攝實物有色極微有一。

略說極微有十五種等者：此依諸事自相建立，故說差別有十五種。威德定所行色，名法處所攝實物有色。餘文易知。

【U3 獨立建立】

戌三、獨立建立

獨立建立者，謂事極微，建立自相故。

謂事極微等者：前說極微差別有十五種，即約一一自相建立。今於此中，名事極微。

【U4 助伴建立2】

【V1 辨相3】

【W1 標】

戌四、助伴建立2　亥一、辨相3　天一、標

助伴建立者，謂聚極微。

【W2 徵】

天二、徵

所以者何？

【W3 釋】

天三、釋

於一地等極微處所，有餘極微，同聚一處，不相捨離，是故依此立聚極微。

於一地等極微處所等者：此中等言，等取眼等五根及與色、香、味、觸。隨於一地及餘隨一極微處所，有餘極微，同一處所，不相捨離。如前說眼，若據不相離攝，則有七物，謂即此眼及與身、地、色、香、味、觸，於餘一切隨應當知。今依彼聚建立極微，名聚極微。

【V2 釋難2】

【W1 問】

亥二、釋難2　天一、問

問：何因緣故，諸有對法同處一處，不相捨離，而不說名無對性耶？

【W2 答2】

【X1 釋同處不相離2】

【Y1 釋2】

【Z1 由隨順轉】

天二、答2　地一、釋同處不相離2　玄一、釋2　黃一、由隨順轉

答：隨順轉故。由彼展轉相隨順生，不相妨礙。

【Z2 由業所感2】

【a1 正顯3】

【b1 標】

黃二、由業所感2　宇一、正顯3　宙一、標

又由如是種類之業增上所感如是而生。

【b2 徵】

宙二、徵

何以故？

【b3 釋】

宙三、釋

一切色聚，一切色根共受用故。

【a2 反成】

宇二、反成

若異此者，一切聚中，非有一切地等諸色不相捨離。若爾，眼等諸識境界便不遍滿一切聚中，如是應無遍滿受用。

【Y2 結】

玄二、結

是故當知，定有諸色同一處所，不相捨離。

隨順轉故等者：此中唯約不相離攝諸有對法為論，不遍一切。由於此處諸色不相妨礙，故彼展轉相隨順生。或有諸色互相妨礙，當知彼即不隨順轉，是故此說其義不遍。

【X2 釋不名無對性2】

【Y1 舉事】

地二、釋不名無對性2　玄一、舉事

又有諸色，或於是處互相妨礙，或於是處不相妨礙，如中有色等。而彼諸色非無對性。

【Y2 例同】

玄二、例同

此中道理，當知亦爾。

或於是處互相妨礙等者：思所成慧地決擇中說：略由二種色聚建立諸聚。一、不共大種聚，二、非不共大種聚。不共大種聚者，謂於此中，唯有一類大種可得。非不共大種聚者，謂於此中，有二大種、或多大種種類可得。（陵本六十五卷八頁5177）由不共故，無有一處不相離色。由非不共，不相離色一處可得，是故此說諸色互相妨礙，或不妨礙。當知此由如是種類之業增上所感，故有如是礙不礙別。如中有色往趣生時，業力所牽，唯至生處便被拘礙，餘皆無礙。彼中有色所趣無礙非無對性，如是諸色不相妨礙道理亦爾，是故不說名無對性。

【U5 無分建立2】

【V1 標簡】

戌五、無分建立2　亥一、標簡

無分建立極微者，謂非彼極微更有餘分，非聚性故。

【V2 釋成】

亥二、釋成

諸聚極微可有細分，若極微處即唯此處，更無細分可以分析。

【R2 問答辨2】

【S1 約眼所行辨2】

【T1 問】

未二、問答辨2　申一、約眼所行辨2　酉一、問

問：如是所說五相極微，復有五眼，所謂肉眼、天眼、聖慧眼、法眼、佛眼。當言幾眼用幾極微為所行境？

【T2 答3】

【U1 標】

酉二、答3　戌一、標

答：當言除肉眼、天眼，所餘眼用一切極微為所行境。

【U2 徵】

戌二、徵

何以故？

【U3 釋】

戌三、釋

以彼天眼，唯取聚色中表、上下、前後、兩邊、若明、若闇，必不能取極微處所，由極微體以慧分析而建立故。

聖慧眼法眼佛眼者：聖無漏慧證諦現觀，名聖慧眼。如實現證唯有法慧，是名法眼。如來大悲，觀察一切世間善根，誰增誰減，是名佛眼。由此三眼皆慧為體，是故下說用一切極微為所行境。

【S2 約無生滅辨2】

【T1 問】

申二、約無生滅辨2　酉一、問

問：何故說極微無生無滅耶？

【T2 答】

酉二、答

答：由諸聚色最初生時，全分而生；最後滅時，不至極微位，中間盡滅，猶如水滴。

由諸聚色至猶如水滴者：此水滴喻，通顯聚色生滅二相。由彼色聚或大、或小頓現可得，是故說言最初生時，全分而生。即此義顯極微無生，以非極微漸集成故。又彼色聚最後滅時，雖不頓滅，然亦不待分別覺慧分析彼色至極邊際方名為滅；清淨色根不能取位，彼名滅故。由是說言不至極微位，中間盡滅。即此義顯極微無滅。

【Q2 別簡五相2】

【R1 標】

午二、別簡五相2　未一、標

復由五相，應知名不如理思議極微。

【R2 釋2】

【S1 敘非理2】

【T1 初】

未二、釋2　申一、敘非理2　酉一、初

謂於色聚中，有諸極微自性而住，應知名初不如理思議極微。

【T2 後】

酉二、後

或謂極微有生有滅，或謂極微與餘極微或合或散，或謂眾色於極微量積集而    住，或謂極微能生別異眾多色聚，應知名後不如理思議極微。

應知名後不如理思議極微者：此中有四非理思議，總名為後，如文可知。

【S2 明應斷】

申二、明應斷

故應方便以如理思思議極微，斷此五種非理思議。

【P2 顯勝利2】

【Q1 標】

巳二、顯勝利2　午一、標

復次，建立極微，當知有五種勝利。

【Q2 釋5】

【R1 初勝利】

午二、釋5　未一、初勝利

謂由分析一合聚色安立方便，於所緣境便能清淨廣大修習，是初勝利。

於所緣境便能清淨廣大修習者：此中義顯修習諸色解脫及與勝處、遍處，故作是說。起勝知見，此名清淨。於勝解事生遍勝解，此名廣大。修治作意，此名修習。

【R2 第二勝利】

未二、第二勝利

又能漸斷薩迦耶見，是第二勝利。

【R3 第三勝利】

未三、第三勝利

如能漸斷薩迦耶見，如是亦能漸斷憍慢，是第三勝利。

又能漸斷薩迦耶見等者：謂若計命即身，由是能生我見、我慢。由慧分析彼一合聚，身相尚不可得，是故從彼所生我見及慢皆能漸斷。

【R4 第四勝利】

未四、第四勝利

又能漸伏諸煩惱纏，是第四勝利。

【R5 第五勝利】

未五、第五勝利

又能速疾除遣諸相，是第五勝利。

【O2 結】

辰二、結

如是等類，應當如理思惟極微。

【N3 生起2】

【O1 釋4】

【P1 辨差別4】

【Q1 標】

卯三、生起2　辰一、釋4　巳一、辨差別4　午一、標

復次，略說色物生，當知有五種。

【Q2 徵】

午二、徵

何等為五？

【Q3 列】

午三、列

一、依止生，二、種子生，三、勢引生，四、攝受生，五、損減生。

【Q4 釋5】

【R1 依止生3】

【S1 徵】

午四、釋5　未一、依止生3　申一、徵

云何依止生？

【S2 釋2】

【T1 釋依因】

申二、釋2　酉一、釋依因

謂於所依大種處所，有餘所造色生，故如是說：由四大種造所造色。是同一處攝持彼義。

是同一處攝持彼義者：由四大種同一處所，能攝、能持彼所造色，是故大種名為能造。為顯此義，故作是說。

【T2 釋相攝2】

【U1 顯自2】

【V1 辨】

酉二、釋相攝2　戌一、顯自2　亥一、辨

又若於此色積聚中，有彼大種及所造色自相可得，當知此中即有彼法；若於此處，彼法自相都不可得，當知此處無有彼法。

【V2 結】

亥二、結

是名總建立有非有相。

有彼大種及所造色自相可得等者：現在已生，相有可得；若未已生，或復已滅，相不可得。即由如是可得、不可得相，建立彼法或有或無。當知此約不相離攝為論，非約界攝。

【U2 破他2】

【V1 雙徵】

戌二、破他2　亥一、雙徵

若有說言：於此處所，彼法自相雖不可得，然必有者。今應問彼：此不可得與可得者，為物是等？為不等耶？

【V2 別難2】

【W1 約物等難】

亥二、別難2　天一、約物等難

若物等者，物既是等而不可得，不應道理。

【W2 約不等難2】

【X1 更徵】

天二、約不等難2　地一、更徵

若不等者，為即此量說物不等？為據威勢說不等耶？

【X2 逐難2】

【Y1 約量難】

地二、逐難2　玄一、約量難

若即此量說不等者，少分自相亦不可得，不應道理。

【Y2 約威勢難】

玄二、約威勢難

若據威勢說不等者，離彼自相有餘威勢不可得故，不應道理。

【S3 結】

申三、結

如是等類，當知名依止生。

【R2 種子生3】

【S1 徵】

未二、種子生3　申一、徵

云何種子生？

【S2 釋3】

【T1 標義】

申二、釋3　酉一、標義

謂所有色，各從自種子所生。

【T2 舉事2】

【U1 能造色】

酉二、舉事2　戌一、能造色

如堅硬聚，或時遇緣便生流濕；流濕遇緣復生堅硬。不煖生煖，煖復生冷；不動生動，動生不動。

如堅硬聚等者：堅硬聚中有水界故，彼遇緣時便生流濕。流濕聚中有地界故，彼遇緣時復生堅硬。如是不煖生煖，煖復生冷；不動生動，動生不動；各有其界，當知亦爾。意地中說：於一切色聚中，一切時具有一切大種界。如世間現見乾薪等物，鑽即火生，擊石等亦爾。又銅鐵金銀等，極火所燒即銷為水。乃至廣說。（陵本三卷四頁199）其義應知。

【U2 所造色】

戌二、所造色

如是好色、惡色等差別應知。

如是好色惡色等差別應知者：前說四大更互變易，今復說餘色、香、味、觸，於內外色聚中，亦有好色、惡色及二俱非差別變異，如前道理應知。

【T3 明攝】

酉三、明攝

由如是等雖無自相，然有其界，從彼彼聚，彼彼色法差別而生。

【S3 結】

申三、結

如是等類，當知名種子生。

由如是等雖無自相者：前說諸事變異無常，名無自相。於彼彼聚，彼彼自相不決定故，非彼自相都不可得，名無自相。從自種生，相可得故。

【R3 勢引生3】

【S1 徵】

未三、勢引生3　申一、徵

云何勢引生？

【S2 釋2】

【T1 別辨2】

【U1 外色】

申二、釋2　酉一、別辨2　戌一、外色

謂內色根增上力故，外分差別相續而生，謂器世界等。

【U2 內色】

戌二、內色

又由先業勢所引故，內諸色處差別而生。

外分差別相續而生者：一切有情生所依處有五趣別，是名外分差別。隨彼有情根增上力，如是外分差別現前。意地中說：一切外分所有麤色，四大所成，恆相續住，非如內分。（陵本二卷五頁127）由是此說相續而生。

【T2 料簡2】

【U1 天等】

酉二、料簡2　戌一、天等

又復諸天或現前欲、或不現前欲，及北拘盧洲所有資具，當知多分勢引而生，差別而轉。

【U2 人中】

戌二、人中

人中相續生者，唯有器世界。

【S3 結】

申三、結

如是等類，當知名勢引生。

又復諸天或現前欲等者：現住欲塵，富貴自在，名現前欲。當知此說四大王眾天，乃至知足天。變化欲塵，富貴自在，是名不現前欲。當知此說樂化天，及他化自在天。

【R4 攝受生3】

【S1 徵】

未四、攝受生3　申一、徵

云何攝受生？

【S2 釋】

申二、釋

謂遇彼彼攝受緣故，彼彼色法展轉增益勝上而生，猶如水等潤萌芽等。

【S3 結】

申三、結

如是等類，名攝受生。

【R5 損減生】

未五、損減生

與此相違，應知名損減生。

【P2 明受用2】

【Q1 標生相】

巳二、明受用2　午一、標生相

復次，諸聚色生時，如種種物石磨為末，以水和合，團雜而生，非如苣蕂、麥、豆等聚。

【Q2 釋所以】

午二、釋所以

何以故？隨彼生因增上力故，如是而生，為有用故。

隨彼生因增上力故等者：如前已說：又由如是種類之業增上所感如是而生。何以故？一切色聚，一切色根共受用故。此中道理，應如是知。

【P3 釋能造2】

【Q1 問】

巳三、釋能造2　午一、問

問：若一切行皆自種子所生，何因緣故說諸大種造所造色？

【Q2 答2】

【R1 標義】

午二、答2　未一、標義

答：由彼變異而變異故，彼所建立及任持故。

【R2 釋由2】

【S1 明變異2】

【T1 標列】

未二、釋由2　申一、明變異2　酉一、標列

由三因緣大種變異，令所造色變異而轉。一、士夫用故；二、業所作故；三、由勝定故。

士夫用故等者：初二因緣不定地攝，第三因緣定地所攝。不定地中，彼諸大種，若由士夫作用而有變異，名士夫用；若由先業所作而有變異，名業所作。於定地中，定增上力大種變異，名由勝定。

【T2 隨釋3】

【U1 士夫用2】

【V1 釋】

酉二、隨釋3　戌一、士夫用2　亥一、釋

士夫用者，謂由地大所打觸故，器差別故，田差別故，令所造色變異可得。

謂由地大所打觸故等者：如下說言：地界能為打觸變壞業、建立業、與依止業、違損業、攝受業。今於此中，略攝為三。初即打觸變壞業，當知此約地大自相建立。次器差別，攝建立業、與依止業，當知此約為所受用建立，故得器名。後田差別，攝違損業與攝受業，當知此約他有情事建立，故得田名。是名地大變異因緣，由是因緣，令所造色變異可得。

或由水所潤等，火所熟等，風所燥等，令所造色變異可得。

或由水所潤至變異可得者：如下說言：水界能為流潤業、攝持業、溉灌業、違損業、攝受業。火界能為照了業、成熟業、燒然業、違損業、攝受業。風界能為發動業、隨轉業、消燥業、違損業、攝受業。此中等言，隨應當知。或復略攝由器差別及田差別，準如前解。

【V2 結】

亥二、結

當知是名由彼大種士夫用故，令所造色變異而生。

【U2 業所作】

戌二、業所作

業所作者，隨業勢力，先大種生；後隨彼力，色變異生。是名業所作故。

【U3 由勝定2】

【V1 釋】

戌三、由勝定2　亥一、釋

由勝定者，勝定力故，先起大種，然後造色變異而生。

【V2 結】

亥二、結

當知是名由勝定故大種變異，因此造色變異而生。

【S2 明轉變3】

【T1 標】

申二、明轉變3　酉一、標

復次，略由五緣，所有大種令其異果轉成異果。

【T2 徵】

酉二、徵

何等為五？

【T3 列】

酉三、列

一、大種力故；二、士夫用力故；三、明呪力故；四、神通力故；五、業所作力故。

略由五緣等者：此五緣中，四神通力由勝定生。士夫用力、業所作力，即士夫用及業所作，義如前說。增大種力及明呪力，是故成五。由此五緣，令所造色前後變異，說名異果轉成異果。更互相望不同一相，名為異故。

【P4 顯相續2】

【Q1 釋因緣2】

【R1 問】

巳四、顯相續2　午一、釋因緣2　未一、問

問：從此沒已，何因、何緣中有色聚續得生耶？

【R2 答】

未二、答

答：當知此色用自種子為因，感生業為緣。

用自種子為因等者：意地中說：云何生？由我愛無間已生故，無始樂著戲論因已熏習故，淨不淨業因已熏習故。彼所依體由二種因增上力故，從自種子，即於是處中有、異熟無間得生。（陵本一卷十六頁80）由是當知中有續得生義。

【Q2 成中有2】

【R1 問】

午二、成中有2　未一、問

問：何因得知有中有耶？

【R2 答2】

【S1 標義】

未二、答2　申一、標義

答：從此沒已，若無所依，諸心心所無有道理轉至餘方故。

從此沒已等者：謂此世間身既沒已，中有續生。以彼色蘊為所依故，諸心心所可從此方轉至餘方；若無所依，則不應理，非心緣往當生處故。

【S2 喻難2】

【T1 舉喻】

申二、喻難2　酉一、舉喻

不應如響，唯惑亂故；不應如影，彼不滅故；亦不應說如取所緣，非行往故。

【T2 結成】

酉二、結成

由如是等所說譬喻不應道理，是故當知定有中有。

【O2 結】

辰二、結

如是等類，應當思惟色蘊生起。

不應如響等者：謂有難言：如谷響應，彼無所依，可從此方轉至餘方，諸心心所何故不許？是故釋言：彼響非實，唯惑亂起，喻心心所不應道理，此實有故。又或難言：如鏡影像亦無所依，可從此方轉至餘方，諸心心所何故不許？是故釋言：彼鏡影像，雖離本質相似現起，然要本質不滅，影方現前，喻心心所不應道理，先所依身已滅沒故。又復難言：如心心所取所緣境，不待所依，此何不許？是故釋言：心所取緣雖至餘方，然非行往，今此不爾，故不應理。意地中說：中有，有種種名。或名意行，以意為依，往生處故。此說身往，非心緣往。（陵本一卷十七頁86）今於此中，言行往者，義顯身往。心取所緣，唯心緣往，非身行往，是故非喻。

【N4 安立2】

【O1 釋3】

【P1 明業用2】

【Q1 成有對2】

【R1 徵】

卯四、安立2　辰一、釋3　巳一、明業用2　午一、成有對2　未一、徵

復次，色蘊生時，誰為先首據其處所，依此處所餘色轉耶？

【R2 釋2】

【S1 標義】

未二、釋2　申一、標義

當知大種先據處所，後餘造色依此處轉。

【S2 釋由】

申二、釋由

唯諸大種於此處所現前障礙，所餘造色自相遍滿。當知由彼勢力任持，有所據礙。

所餘造色自相遍滿等者：謂隨大種等量不壞，是名遍滿。即由此義，名彼任持。如意地說。（陵本三卷一頁184）

【Q2 辨次第2】

【R1 標】

午二、辨次第2　未一、標

復次，地等諸四大種，隨其次第，麤顯應知。

【R2 釋】

未二、釋

謂地界及果，能持最勝；水、火、風等，流潤、燒然、動搖等業，依止彼故方得流轉。

地界及果等者：地大種子，說名為界。地大自相，說名彼果。如是水、火、風等一切應知。此中等言，等取所餘諸所造色。彼所作業隨應有別，亦置等言。

【P2 顯差別5】

【Q1 聲2】

【R1 不恆續】

巳二、顯差別5　午一、聲2　未一、不恆續

復次，諸聲纔宣發已，尋即斷滅，故於色聚中不恆相續。

【R2 頓遍起】

未二、頓遍起

又此音聲依質生時，質處及外俱頓可得。隨所聞處，於此處所遍滿頓起，如焰光明，非漸漸生展轉往趣。

質處及外俱頓可得者：聲有離質、不離質別。若聲生時，質處可得，名不離質；外亦可得，說名離質。

【Q2 風2】

【R1 標列】

午二、風2　未一、標列

復次，風有二種。謂恆相續、不恆相續。

【R2 隨釋2】

【S1 第一義】

未二、隨釋2　申一、第一義

諸輪行風，名恆相續；在空行者，名不恆相續。

諸輪行風者：此說器世間最下風輪、水輪、地輪，能為有情建立依持。如意地說應知。（陵本二卷十六頁163）

在物行者，名恆攝受。

【S2 第二義】

申二、第二義

又當知風機關運轉，名恆相續；所餘，當知非恆相續。

在物行者名恆攝受者：謂若內事外事輕性動性，當知一切風飄所攝。此無間斷，名恆攝受。

【Q3 空界2】

【R1 問】

午三、空界2　未一、問

問：何等名空界？

【R2 答3】

【S1 出體性】

未二、答3　申一、出體性

答：明闇所攝造色，說名空界。

【S2 辨種類2】

【T1 標列】

申二、辨種類2　酉一、標列

此亦二種。一、恆相續，二、不恆相續。

【T2 隨釋】

酉二、隨釋

若諸有情所居處所常闇常明，名恆相續；餘不爾處，非恆相續。

明闇所攝造色者：此說顯色應知。五識身相應地中說：光、明等差別，顯色所攝故。

當知此亦依止色聚。

【S3 顯差別】

申三、顯差別

又此空界，光明攝者，名為清淨；隙穴攝者，名不清淨。

當知此亦依止色聚者：此說色聚唯有見攝，由彼顯色眼識所行故。

【Q4 形色2】

【R1 問】

午四、形色2　未一、問

問：諸長短等所說形色，當言實有，為假有耶？

【R2 答3】

【S1 標】

未二、答3　申一、標

答：當言假有。

【S2 徵】

申二、徵

何以故？

【S3 釋3】

【T1 由積聚】

申三、釋3　酉一、由積聚

積集而住，故名為形。唯有眾色積集可得，餘形色相不可得故。

餘形色相不可得故者：義顯無實形色，說彼名餘，故不可得。

【T2 由相待】

酉二、由相待

又必相待。相待之法有自性者，彼法便有雜亂過失。

【T3 由可壞】

酉三、由可壞

又如車等，彼覺可壞故。

又如車等彼覺可壞者：謂如車乘、宅舍、瓶衣等物，唯是眾法聚積言論，亦是非常言論，是故說言彼覺可壞。思所成地中說：非常言論者，由四種相應知。一、由破壞故；謂瓶等破已，瓶等言捨，瓦等言生。（陵本十六卷四頁1377）此說可壞，義應準知。由此喻顯假相有法。

【Q5 法處所攝色2】

【R1 簡不具2】

【S1 正說定色3】

【T1 標】

午五、法處所攝色2　未一、簡不具2　申一、正說定色3　酉一、標

復次，法處所攝勝定果色中，當知唯有顯色等相。

唯有顯色等相等者：此中顯色，謂彼所觀青、黃、赤、白。等言，等取地、水、火、風。十遍處中，前八遍處唯就色、觸二處建立，今義亦爾，故說唯言。

【T2 徵】

酉二、徵

何以故？

【T3 釋】

酉三、釋

於彼香等生因闕故，又無用故。

於彼香等生因闕故等者：於色界中受生諸天，無有段食為所受用，由彼香味生因闕故。鼻、舌二根雖復是有，然為端嚴，不為受用香味為境。由此得知，先所修習勝定果色，唯有色、觸是可得相。

【S2 例說所餘2】

【T1 空行風】

申二、例說所餘2　酉一、空行風

如是於空行風中無有俱生香等，唯有假合者。

如是於空行風中等者：謂在身外，有東來風、有西來風、有南來風、有北來風，名空行風。即於是中，或時香味可得，然非彼風俱生，唯風俱行假合有故。

【T2 離輪光明】

酉二、離輪光明

又離輪外所發光明，所餘大種及與香等皆不可得。

又離輪外所發光明等者：日輪光明離日輪有，名離輪外所發光明。當知此中，唯有火大及色、觸相，所餘大種及與香等皆不可得。

【R2 簡所依2】

【S1 標簡】

未二、簡所依2　申一、標簡

又法處所攝勝定果色，當知此色唯依勝定，不依大種。

【S2 成說】

申二、成說

然從緣彼種類影像三摩地發，故亦說彼大種所造；非依彼生，故名為造。

然從緣彼種類影像等者：三摩地中，緣彼大種起自心相，彼雖非實，然相相似，非餘種類，名彼種類影像。

【P3 略攝類2】

【Q1 問】

巳三、略攝類2　午一、問

問：於色蘊中，幾法由有見有對故住？幾法由無見有對故住？幾法由無見無對故住？

【Q2 答】

午二、答

答：一由二種，謂眼所行；餘唯有對；除法處所攝色，當知此色無見無對。

【O2 結】

辰二、結

如是等類，應當思惟色蘊安立。

【N5 流轉2】

【O1 釋2】

【P1 徵】

卯五、流轉2　辰一、釋2　巳一、徵

復次，色蘊由幾種流而相續轉？

【P2 釋2】

【Q1 辨種類2】

【R1 略標列】

巳二、釋2　午一、辨種類2　未一、略標列

謂由三種。一、等流流，二、異熟生流，三、長養流。

【R2 廣差別3】

【S1 等流流】

未二、廣差別3　申一、等流流

初等流流，復有四種。一、異熟等流流，二、長養等流流，三、變異等流流，四、本性等流流。

變異等流流等者：謂若大種變異，令所造色變異而轉，名變異等流流。若無變異，相似相續而轉，名本性等流流。

【S2 異熟流3】

【T1 略標列】

申二、異熟流3　酉一、略標列

異熟流者，復有二種。一者、最初，二者、相續。

【T2 辨差別】

酉二、辨差別

謂業生異熟，及異熟所生。

【T3 隨難釋】

酉三、隨難釋

謂即從彼業力所引異熟，後時轉者。

謂業生異熟及異熟所生者：總異熟果先業所生，是名業生異熟，是名最初異熟流。從異熟生諸無記法，是名異熟所生，此謂從彼業力所引異熟。後時轉者，是名相續異熟流。

【S3 長養流3】

【T1 標列】

申三、長養流3　酉一、標列

長養流者，亦有二種。一、處寬遍長養流，二、相增盛長養流。

處寬遍長養流等者：大種、造色所據處所增長廣大，名處寬遍。色無色法彊盛而轉，名相增盛。

【T2 別辨2】

【U1 處寬遍】

酉二、別辨2　戌一、處寬遍

初長養流，唯色長養；當知由食、睡眠、梵行、等至長養諸色。

由食睡眠等者：食有四種，所謂段食、觸食、意思食、識食。欲界、色界隨應當說。遠離非正梵行習婬欲法，是名梵行。餘文易知。

【U2 相增盛】

戌二、相增盛

餘長養流，當知亦由食故、彼所依故、修勝作意故、長時淳熟故而得長養。

【T3 料簡2】

【U1 有色無色法】

酉三、料簡2　戌一、有色無色法

諸有色法，由二長養之所長養；諸無色法，唯相增盛說名長養。

當知亦由食故等者：此中由食，通色無色，隨應當知。餘三因緣，唯說無色。有色自體，名彼所依。修習定地所有作意，名勝作意。串習所作不勵力轉，是名長時淳熟。如下說言，未證所作、未解所作，由是因緣意根損壞。言未證所作者，謂彼內心猶未證得靜慮、無色勝品功德，然於其中彊發作意。言未解所作者，謂於多聞、工巧等事心未純熟，彊施方便。今此翻彼，故作是釋。

【U2 欲界色界色】

戌二、欲界色界色

又欲界色，具由四食，及餘一切長養因緣而得長養；色界諸色，不由段食、睡眠、梵行而得長養。

又欲界色具由四食等者：於欲界中具有四食，及彼睡眠、梵行、等至能為彼色長養因緣。於色界中，闕無段食、睡眠及修梵行，唯以等至為其長養因緣。

【Q2 總料簡4】

【R1 約諸法辨4】

【S1 根色2】

【T1 出二流】

午二、總料簡4　未一、約諸法辨4　申一、根色2　酉一、出二流

又諸色根，當知由二種流而得流轉。以諸色根離異熟、長養相續流外，無別等流流。

【T2 問答辨2】

【U1 問】

酉二、問答辨2　戌一、問

問：異熟相續，有時亦有增長廣大可得，何故異熟攝流非即長養耶？

【U2 答】

戌二、答

答：由別有長養相續能攝能持異熟等流流故，現有增長等。

【S2 非根所攝色】

申二、非根所攝色

若非根所攝色，當知具三種流。

【S3 諸心心所】

申三、諸心心所

諸心心所有等流流、異熟生流、第二長養所長養流。

若非根所攝等者：根所攝色為識所依，其性清淨，根所依處則不如是，名非根所攝色。此由等流流、異熟生流、長養流相續而轉，由是說言具三種流。清淨色根唯二種流，謂異熟生流、長養流，如前已說。由是當知，根非根色二種差別。

【S4 法處所攝色】

申四、法處所攝色

法處所攝色，無異熟生流；餘如心心所應知。

餘如心心所應知者：謂等流流第二長養所長養流，說名為餘。以法處所攝色唯依勝定而起，除無異熟生流，所餘一切，如心心所應知。

【R2 約界地辨2】

【S1 欲界】

未二、約界地辨2　申一、欲界

又欲界中，具有內外諸色成熟。

【S2 色界】

申二、色界

於色界中，遠離香、味。

【R3 約補特伽羅辨2】

【S1 欲界】

未三、約補特伽羅辨2　申一、欲界

又欲界中，諸色根成熟或具不具。

【S2 色界】

申二、色界

於色界中，必具諸根。

又欲界中至必具諸根者：欲界色根非定無闕，是故說言或具不具。色界不爾，以化生故，是故說言必具諸根。

【R4 約聲界及聲辨】

未四、約聲界及聲辨

又諸聲界亦有異熟，非聲。

又諸聲界等者：色蘊中聲有相續異熟流，然唯是界，非彼聲相。由彼聲相非異熟故，待緣生故。

【O2 結】

辰二、結

如是等類，應當思惟色蘊流義。

【N6 作業2】

【O1 釋3】

【P1 大種2】

【Q1 徵】

卯六、作業2　辰一、釋3　巳一、大種2　午一、徵

復次，色蘊所攝地界能為幾業？乃至風界能為幾業？

【Q2 釋2】

【R1 標】

午二、釋2　未一、標

當知一切皆為五業。

【R2 列4】

【S1 地界】

未二、列4　申一、地界

謂地界能為打觸變壞業、建立業、與依止業、違損業、攝受業。

【S2 水界】

申二、水界

水界能為流潤業、攝持業、溉灌業、違損業、攝受業。

【S3 火界】

申三、火界

火界能為照了業、成熟業、燒然業、違損業、攝受業。

【S4 風界】

申四、風界

風界能為發動業、隨轉業、消燥業、違損業、攝受業。

【P2 大種於所生造色2】

【Q1 標列】

巳二、大種於所生造色2　午一、標列

又諸大種於所生造色，當知能作五業。謂生起業、依止業、建立業、任持業、增長業。

【Q2 隨釋5】

【R1 生起業】

午二、隨釋5　未一、生起業

於彼變異生時，能為導首故。

【R2 依止業】

未二、依止業

變異生已，與彼為處不相捨離，能為依止故。

【R3 建立業】

未三、建立業

攝受、損害安危共同，能建立彼故。

【R4 任持業】

未四、任持業

持彼本量令不損減，故能任持。

【R5 增長業】

未五、增長業

令彼積集增進廣大，故能增長。

當知能作五業等者：此中五業，於意地中已正分別，應勘彼釋。（陵本三卷一頁183）

【P3 表色2】

【Q1 明隨轉2】

【R1 問】

巳三、表色2　午一、明隨轉2　未一、問

問：眼、耳所行善不善色，彼何因緣成善等性，非餘色耶？

【R2 答2】

【S1 隨意思轉】

未二、答2　申一、隨意思轉

答：若略說由軟中上品三種思差別故。一、加行思，二、決定思，三、等起思。由此能起若善不善身語表業。

【S2 隨發業轉】

申二、隨發業轉

當知上品思為依止故，能發善不善業。

一加行思等者：由加行思，能起方便所攝身語表業。由決定思，能起根本所攝身語表業。由等起思，能起後起所攝身語表業。如是諸業，或善不善，有軟中上三品差別，唯彼上品相應思為能發業。此中義顯身語表業，唯是色、聲、眼、耳所行境界。由是因緣，若色、若聲成善等性，非香、味等。

【Q2 成運動2】

【R1 問】

午二、成運動2　未一、問

問：依止聚色而有運動，當言與彼異不異耶？

【R2 答3】

【S1 成不異】

未二、答3　申一、成不異

答：當言不異。何以故？

【S2 出過失2】

【T1 問】

申二、出過失2　酉一、問

於彼處所若生不生、或滅不滅而有運動，皆有過失可得故。

依止聚色而有運動等者：此中意約表色為問。五識身相應地中說：表色者，謂業用為依轉動差別。又說：即此積集色，生滅相續，由變異因，於先生處不復重生，轉於異處，或無間、或有間、或近、或遠差別生，或即於此處變異生，是名表色。（陵本一卷六頁13）今為破彼執聚色外實有運動，假作是問：運動與色為異不異。

問：有何過失？

【T2 答2】

【U1 生不生過】

酉二、答2　戌一、生不生過

答：若言生而有動，便越剎那相；若言不生，便應無動。

【U2 滅不滅過】

戌二、滅不滅過

若言滅者，應與餘等。

若言滅者應與餘等者：謂若色滅有運動者，是則運動無色為依，應無所表。無所表故，應成無動，是故說言應與餘等。望彼有動、無動名餘故。

若言不滅，便越行相。

若言不滅便越行相者：謂若色不滅故而有運動，是則違越色之行相。彼積集色生滅相續變異而生，非不剎那無間滅故。

【S3 成唯假】

申三、成唯假

又於異處生起因緣分明可得，是故當知無別運動實物可得。

【O2 結】

辰二、結

如是等類，應當思惟色蘊作業。

【N7 剎那滅2】

【O1 正成2】

【P1 別辨相2】

【Q1 顯正3】

【R1 標義】

卯七、剎那滅2　辰一、正成2　巳一、別辨相2　午一、顯正3　未一、標義

復次，一切色蘊當言皆是剎那滅性。

【R2 釋因3】

【S1 由無間】

未二、釋因3　申一、由無間

何以故？諸行纔生尋即壞滅，現可得故。

【S2 由相違】

申二、由相違

又不應謂能生之因即是滅因，其相異故。

【S3 由無住】

申三、由無住

又法生已，餘停住因不可得故。

【R3 結成】

未三、結成

是故當知一切諸行皆任運滅。由此道理，剎那義成。

又不應謂能生之因即是滅因等者：顯揚論說：非彼生因能滅諸行，生滅兩種互相違故。又無住因令諸行住，若必有者，應成常住。行既不住，何用滅因？又餘滅因性不可得，若行生已自然住者，彼應常住，則成大過。如是有住、滅因及自然住并有過故，當知諸行任運壞滅。（顯揚論十四卷十六頁31,549a）此應準知。又如下說：火等與彼諸行，唯為變異生緣，說有作用，非滅壞因。由是當知，不應能生之因即是滅因。

【Q2 遮非3】

【R1 遮計火等為壞滅因2】

【S1 標破】

午二、遮非3　未一、遮計火等為壞滅因2　申一、標破

若謂火等是滅壞因，不應道理。

【S2 釋由】

申二、釋由

何以故？由彼火等與彼諸行俱生俱滅，現可得故。唯能為彼變異生緣，說有作用。

若謂火等是滅壞因等者：顯揚論說：若水、火、風是滅因者，不應道理，由俱生滅故。若彼水等是滅因者，爛、燒、燥物，不應前相續滅已，復變異相續生。何以故？即無體因為有體因，不應理故。然水、火、風與爛等物相應滅時，能為彼物後變生因；除此功能，水等於彼更無餘力。（顯揚論十四卷十七頁31,549a）此應準知。

【R2 遮計滅相為壞滅因2】

【S1 標破】

未二、遮計滅相為壞滅因2　申一、標破

又謂壞滅是壞滅因，不應道理。

【S2 舉難5】

【T1 滅相俱生難】

申二、舉難5　酉一、滅相俱生難

何以故？與彼俱生不應理故。若彼生時即有壞滅，便成相續斷壞過失。

又謂壞滅是壞滅因等者：顯揚論說：彼能滅相與所滅法，若言俱有者，不應道理，有相違過故；若言不俱，亦不應理，有彼相續斷過失故。（顯揚論十四卷十七頁31,549b）此應準知。言相續斷者，謂彼諸行於五趣中，應不相續生故。然實不爾，故成過失。

【T2 滅相非因難】

酉二、滅相非因難

又唯自性滅壞說名為滅，而言能為滅因，不應道理。

又唯自性滅壞等者：顯揚論說：又此滅因能滅法者，為體是滅？為體非滅？若體是滅，即應一法有二滅相；若體非滅，應無滅相。有如是過，故不應理。（顯揚論十四卷十七頁31,549b）此應準知。

【T3 滅無自性難】

酉三、滅無自性難

若言別有滅壞自性，離彼法外別有滅相畢竟不可得故，不應道理。

若言別有滅壞自性等者：顯揚論說：又違世間現見相故，不應執滅是滅壞因。何以故？世間共見餘有體法是滅壞因，不見滅法是滅因故。（顯揚論十四卷十七頁31,549b）此應準知。

【T4 滅有助伴難】

酉四、滅有助伴難

若謂火等為滅助伴方能滅者，於燈電等及心心所任運滅中不可得故，不應道理。

若謂火等為滅助伴等者：謂於燈電等及心心所任運滅中，彼滅助伴不可得故，而謂火等為滅助伴，方能令彼諸行滅者，不應道理。

【T5 別有功能難】

酉五、別有功能難

若謂生彼有別別功能，此差別不可得故，不應道理。

若謂生彼有別別功能等者：謂若生彼諸行有別別功能，諸行滅時亦應爾者，然此能滅業用差別相不可得，故不應理。

【R3 遮計二種為壞滅因】

未三、遮計二種為壞滅因

若謂二種於一處所有滅功能，即應二種俱於兩分有滅功能，或無功能，有過失故，不應道理。

若謂二種於一處所等者：謂彼諸行自性滅壞，及與火等為壞滅因，說名二種。若謂於一處所俱有滅功能者，是則應於諸行生時，俱有滅功能故，便成相續斷壞過失。若謂生時雖有能壞滅因，然無彼過失者，是則諸行滅時，彼壞滅因應無壞滅功能，何須徒計別有滅壞自性。如是二種，於彼諸行生滅兩分俱有過失，故不應理。

【P2 結略義】

巳二、結略義

如是等類，應當思惟色蘊剎那滅義。謂由任運壞滅因故，遮計火等為滅因故，遮計滅相為滅因故，遮計二種為滅因故。如是等類，盡當了知。

【O2 例顯】

辰二、例顯

又一切行是心果故，當知如心，皆剎那滅。

又一切行是心果故者：顯揚論說：由道理及聖教，證知諸行是心果性，乃至廣說。（顯揚論十四卷十六頁31,548c）

【N8 獨非獨相3】

【O1 徵】

卯八、獨非獨相3　辰一、徵

復次，所造色於諸大種，當言有異相耶？當言無異相耶？

【O2 釋2】

【P1 顯獨相2】

【Q1 略】

辰二、釋2　巳一、顯獨相2　午一、略

謂有異相。何以故？異相可得故。

【Q2 廣2】

【R1 釋3】

【S1 色根所行異3】

【T1 標】

午二、廣2　未一、釋3　申一、色根所行異3　酉一、標

此中異相者，謂異根所行故。

【T2 徵】

酉二、徵

所以者何？

【T3 釋】

酉三、釋

由餘色根能取大種，復由餘根取所造色故。

由餘色根能取大種等者：謂由身根能取大種，以彼大種觸處攝故。復由餘眼等根取所造色，以彼色等是餘色根所行境故。

【S2 可不可轉異2】

【T1 標】

申二、可不可轉異2　酉一、標

又可運轉、不可運轉，現可得故。

【T2 釋】

酉二、釋

謂從眾華，運轉香氣置苣蕂中，世現可得，非彼堅等而可運轉。

又可運轉不可運轉等者：此中義顯，諸所造色若運轉時，非即大種。由是故說，諸所造色是可運轉，彼四大種不可運轉。舉事可知。

【S3 變與不變異2】

【T1 標】

申三、變與不變異2　酉一、標

又變異、不變異，現可得故。

【T2 釋】

酉二、釋

謂煎酥等中，有色味等變異差別可得，非彼堅等。

【R2 結】

未二、結

是故當知，大種、造色其相有異。

【P2 遮非獨2】

【Q1 詰難2】

【R1 大種無異難】

巳二、遮非獨2　午一、詰難2　未一、大種無異難

若於異相而執為一，於諸大種亦應爾耶？由諸大種其相展轉互相異故。

【R2 大種唯一難】

未二、大種唯一難

若許爾者，應當唯有一大種耶？

【Q2 結成】

午二、結成

是故當知，諸所造色望彼大種，定有異相。

又變異不變異等者：謂所造色若變異時，非彼大種亦有變異，如煎酥等，其事可知。由此義顯諸所造色變異可得，彼諸大種無有變異。

【O3 結】

辰三、結

如是等類，應當思惟諸大種色獨非獨相。

諸大種色獨非獨相者：結答前問，故作是說。如有問言：所造色於諸大種當言有異相耶？當言無異相耶？言有異相，即此獨相。言無異相，即非獨相。文別義同。

【N9 所行2】

【O1 釋2】

【P1 辨性類2】

【Q1 徵】

卯九、所行2　辰一、釋2　巳一、辨性類2　午一、徵

復次，諸色所攝法，幾是根性？幾是所行性？

【Q2 辨】

午二、辨

謂五是根性，六是所行性。

五是根性等者：眼識等五所依淨色，唯是根性。色等六處彼所攝色，眼等所行，是所行性。

【P2 釋所行2】

【Q1 略2】

【R1 問】

巳二、釋所行2　午一、略2　未一、問

問：何等所行境是根所行耶？

【R2 答】

未二、答

答：若根不壞等，如本地分中已廣說。謂由依處故，或由相故，或由方故，或由時故，或由明了、不明了故，或由全事、一分事故。

若根不壞等者：此中等言，等取境界現前、能生作意正起，由是彼識方乃得生。意地中說：云何根不壞？謂有二種因。一、不滅壞故；二、不羸劣故。乃至廣說。（陵本三卷五頁204）今於此中，為答前問，是故唯說由依處等六種差別。

【Q2 廣3】

【R1 根壞不壞2】

【S1 總顯一切2】

【T1 問】

午二、廣3　未一、根壞不壞2　申一、總顯一切2　酉一、問

問：由幾因緣，說諸根壞及不壞耶？

【T2 答2】

【U1 舉壞緣】

酉二、答2　戌一、舉壞緣

答：由二因緣。一、由羸損故；二、由全壞故。

【U2 例相違】

戌二、例相違

與此相違，當知不壞。

【S2 別辨差別2】

【T1 色根變異2】

【U1 總標】

申二、別辨差別2　酉一、色根變異2　戌一、總標

又略由四緣，諸根變異。

【U2 列釋4】

【V1 由外緣所生】

戌二、列釋4　亥一、由外緣所生

一、由外緣所生。謂由受用攝受、損壞外境界故，

謂由受用攝受損壞外境界故者：外境界事，能與諸根或為攝受、或為損壞，由受用彼，故根變異。

或由他輩所損益故。

【V2 由內緣所生】

亥二、由內緣所生

二、由內緣所生。謂由各別不如理作意所生貪等諸纏煩惱故，或由如理作意所生三摩鉢底等故。

【V3 由業緣所生】

亥三、由業緣所生

三、由業緣所生。謂由先業增上緣力，感得端正、醜陋等故。

端正醜陋等者：此說端正，謂即好色；醜陋，謂即惡色。如是支節或具不具，故置等言。

【V4 由自體變異所生】

亥四、由自體變異所生

四、由自體變異所生。謂彼諸根自相差別故。

由自體變異所生等者：謂若無病、色力、充悅等變，是名自體變異。從是以後，諸根耄熟功用破壞，名彼諸根自相差別。

【T2 意根損壞2】

【U1 問】

酉二、意根損壞2　戌一、問

問：由幾因緣，意根壞耶？

【U2 答2】

【V1 略標】

戌二、答2　亥一、略標

答：由四因緣。

【V2 列釋4】

【W1 由蓋所作】

亥二、列釋4　天一、由蓋所作

一、由蓋所作。謂於五蓋中，隨由一蓋覆蔽其心。

【W2 由散亂所作】

天二、由散亂所作

二、由散亂所作。謂由鬼魅嬈亂其心。

【W3 由未證所作】

天三、由未證所作

三、由未證所作。謂彼內心猶未證得靜慮、無色勝品功德，然於其中彊發作意。

【W4 由未解所作】

天四、由未解所作

四、由未解所作。謂於多聞、工巧等事心未純熟，彊施方便。

【R2 境界現前2】

【S1 辨因緣3】

【T1 約諸根辨2】

【U1 徵】

未二、境界現前2　申一、辨因緣3　酉一、約諸根辨2　戌一、徵

云何色等境界望彼諸根名為現前？

【U2 釋3】

【V1 色2】

【W1 於諸眼】

戌二、釋3　亥一、色2　天一、於諸眼

謂色於眼，非合、非闇、非極細遠、亦非有障，名為現前；要唯有見、有明、無障、在可行處，乃名現前。

非極細遠亦非有障者：諸極微色，是名極細。極遠處色，是名極遠。障有四種，謂覆蔽障、隱沒障、映奪障、幻惑障，是名有障。義如意地中說。（陵本三卷五頁206）

【W2 於一眼】

天二、於一眼

又於一眼雖闇障色，亦名現前。

又於一眼等者：謂如一類肉眼，於有見色雖有闇障，亦名現前，如鵂鶹等。

【V2 聲】

亥二、聲

聲於耳根，亦必非合、非極細遠，得名現前；有障無障、若明若闇，在可行處，皆名現前。

【V3 香味觸】

亥三、香味觸

香、味、觸三，於鼻、舌、身，唯合能取，在可行處，乃名現前所行境界。

【T2 約天眼辨】

酉二、約天眼辨

若諸天眼，唯照有見，有障無障、若明若闇、若近若遠，皆名現前。然在可行處，非不可行處。

【T3 約慧眼辨】

酉三、約慧眼辨

若聖慧眼，一切種色皆是所行。

一切種色皆是所行者：色類差別，或為有見、或為無見、或為有對、或為無對，是名一切種色，皆是聖慧眼之所行。簡擇諸法，名慧眼故。

【S2 釋差別2】

【T1 問】

申二、釋差別2　酉一、問

問：如本地分說六種所行性，此何差別耶？

【T2 答2】

【U1 釋6】

【V1 初所行性】

酉二、答2　戌一、釋6　亥一、初所行性

答：初所行性，謂有情世間所攝色，及器世間所攝色。

【V2 第二所行性2】

【W1 略列】

亥二、第二所行性2　天一、略列

第二所行性，謂由三自性自性差別故，相差別故，作用差別故，分位差別故。

由三自性自性差別故者：謂遍計所執自性、依他起自性、圓成實自性，名三自性。應知由此三自性故，彼色自性成三差別。如其所應，為所行境。

【W2 別辨5】

【X1 色3】

【Y1 相差別】

天二、別辨5　地一、色3　玄一、相差別

色相差別者，謂青、黃、赤、白等，乃至廣說。

青黃赤白等乃至廣說者：此中等言，等取光、影、明、闇、雲、烟、塵、霧，及空一顯色，如是一切，皆顯色相。又彼形色長、短、方、圓、麤、細、正、不正、高、下差別，亦此所攝，由是故言乃至廣說。

【Y2 作用差別】

玄二、作用差別

作用差別者，謂有表、無表、律儀、不律儀、非律儀非不律儀所攝作用。

【Y3 分位差別】

玄三、分位差別

分位差別者，謂可意、不可意色，及順捨處色。

【X2 聲3】

【Y1 相差別】

地二、聲3　玄一、相差別

聲相差別者，謂執受大種為因、非執受大種為因、執受非執受大種為因。

【Y2 作用差別】

玄二、作用差別

作用差別者，謂語表業。

【Y3 分位差別】

玄三、分位差別

分位差別者，如前應知。

【X3 香3】

【Y1 辨相別】

地三、香3　玄一、辨相別

香相差別者，謂根、莖、皮、實、華、葉、果香。

【Y2 簡作用】

玄二、簡作用

作用差別者，謂香、味、觸皆無作用。

【Y3 例分位】

玄三、例分位

分位差別，如前應知。

謂香味觸皆無作用者：謂不由彼起三種思，能發善不善業故。由是因緣，不說香、味、觸三成善等性，義如前知。

【X4 味】

地四、味

味相差別者，謂甘苦等。如前已說。

【X5 觸】

地五、觸

觸相差別，亦如前說多種應知。

味相差別等者：五識身相應地中說味有多種，謂苦、酢、辛、鹹、淡。又說觸亦多種，謂地、水、火、風，及輕性、重性等。（陵本一卷八頁27）此應準知。

【V3 第三所行性】

亥三、第三所行性

第三所行性，謂東、南、西、北等方維差別應知。

【V4 第四所行性】

亥四、第四所行性

第四所行性，謂過去、未來、現在差別應知。

【V5 第五所行性】

亥五、第五所行性

第五所行性，謂取實不實差別應知。

謂取實不實差別應知者：謂若意識與眼等識同取所緣，名取實事，爾時意識體相明了可得。若唯憶念過去曾所受境，名取不實，爾時意識行不明了。如是差別，義如前知。（陵本五十一卷二頁4065）

【V6 第六所行性】

亥六、第六所行性

第六所行性，謂取一分事、或遍滿事差別應知。

謂取一分事等者：謂彼聚色同處一處，不相捨離。眼等諸識於彼聚中，或取一分為所受用，或復遍滿受用。如是差別，其義應知。

【U2 結】

戌二、結

如是等類，是名諸色境界現前差別應知。

【R3 能生作意2】

【S1 徵】

未三、能生作意2　申一、徵

云何名為能生作意？

【S2 釋】

申二、釋

謂由所依不壞故、境界現前故，所起能引發心所。

【O2 結】

辰二、結

如是等類，應當思惟色蘊所行相。

【N10 相雜3】

【O1 徵】

卯十、相雜3　辰一、徵

復次，在欲界者，依欲界身發起色界大種現前，彼諸大種云何與下界色共住？為異處耶、非異處耶？

【O2 釋】

辰二、釋

當言如水處沙，非住異處。

【O3 結】

辰三、結

如是等類，應當思惟色蘊互相雜相。

如水處沙非住異處者：意地中說：一切種子識，隨所生處，自體之中，餘體種子皆悉隨逐。是故欲界自體中，亦有色、無色界一切種子。如是色界自體中，亦有欲、無色界一切種子。無色界自體中，亦有欲、色界一切種子。（陵本二卷一頁102）此中道理，應準彼知。

瑜伽師地論科句披尋記卷第五十四

瑜伽師地論科句披尋記卷第五十五

彌勒菩薩說

唐三藏沙門玄奘奉詔譯

韓清淨科記

攝決擇分中五識身相應地意地之五

【K2 四無色蘊2】

【L1 結前生後】

子二、四無色蘊2　丑一、結前生後

如是已思擇色蘊。我次當說名所攝四無色蘊隨所應建立相。

【L2 正廣顯示10】

【M1 立一心相3】

【N1 標指】

丑二、正廣顯示10　寅一、立一心相3　卯一、標指

如本地分立一心相，今先顯示。

【N2 引教2】

【O1 第一教】

卯二、引教2　辰一、第一教

如世尊言：若有眾生於如來所，但發一心及一言說：善逝大師！善逝大師！如是發心，我尚說彼於諸善法多有所作，何況身語如其心量隨順奉行。

如本地分立一心相等者：如本地分意地中說：如經言：起一心，若眾多心。云何安立此一心耶？謂世俗言說一心剎那，非生起剎那。（陵本三卷六頁212）今決擇彼，故先顯示。

【O2 第二教】

辰二、第二教

又如是言：由一淨心，當往善趣。

【N3 釋義2】

【O1 名發一心】

卯三、釋義2　辰一、名發一心

如是等類，當知此中依轉所攝相續一心，由世俗道名發一心。

依轉所攝相續一心等者：意地中說：云何世俗言說一心剎那？謂一處為依止，於一境界事有爾所了別生；總爾所時名一心剎那。（陵本三卷六頁213）今攝彼義，略釋經言，故作是說。

【O2 名發一語等】

辰二、名發一語等

又依世俗相續道理，名發一語及發身業。

又依世俗相續道理者：意地中說：相似相續，亦說名一，與第二念極相似故。（陵本三卷六頁213）是名世俗相續道理。

【M2 心同緣境2】

【N1 問】

寅二、心同緣境2　卯一、問

問：有分別心、無分別心，當言同緣現在境耶？為不同耶？

【N2 答2】

【O1 標義】

卯二、答2　辰一、標義

答：當言同緣現在境界。

有分別心無分別心者：有分別心，謂彼意識。無分別心，謂眼等識。如是差別應知。

【O2 釋由】

辰二、釋由

何以故？由三因故。謂極明了故，於彼作意故，二依資養故。

極明了故等者：謂若意識與眼等識同緣一境，意識行相極明了故，是名初因。於彼一境，有分別心、無分別心作意無別故，是第二因。有分別心、無分別心，依現在境，俱得長養故，是第三因。

【M3 心染汙因2】

【N1 總標簡2】

【O1 問】

寅三、心染汙因2　卯一、總標簡2　辰一、問

問：染心生時，當言自性故染？為相應故？為隨眠故？

【O2 答2】

【P1 顯義】

辰二、答2　巳一、顯義

答：當言相應故，隨眠故；非自性故。

【P2 簡過】

巳二、簡過

若彼自性是染汙者，應如貪等畢竟不淨。若爾，大過。由彼自性不染汙故，說心生時自性清淨。

說心生時自性清淨者：如前已說：又復諸識自性非染，由世尊說一切心性本清淨故。所以者何？非心自性畢竟不淨能生過失，猶如貪等一切煩惱。（陵本五十四卷三頁4294）此應準知。

【N2 別辨染2】

【O1 釋相應】

卯二、別辨染2　辰一、釋相應

問：諸煩惱纏，於心二種染汙因中，當言何等？答：當言相應。

【O2 釋隨眠2】

【P1 問】

辰二、釋隨眠2　巳一、問

問：此中何等說名隨眠？

【P2 答2】

【Q1 出體性】

巳二、答2　午一、出體性

答：諸煩惱品所有麤重不安隱性。

【Q2 顯業用3】

【R1 略標相】

午二、顯業用3　未一、略標相

又持諸行令成苦性。

【R2 出聖觀】

未二、出聖觀

是故聖者，由行苦故現觀為苦，於諸行中安住苦觀。

【R3 釋觀相】

未三、釋觀相

云何觀耶？如毒熱癰，乃至廣說如有尋有伺地，應如是觀。

如毒熱癰乃至廣說等者：有尋有伺地說：三界有情所依之身，當云何觀？謂如毒熱癰，麤重所隨故。乃至廣說樂受，壞苦故苦；苦受，苦苦故苦；不苦不樂受，行苦故苦。（陵本五卷四頁329）今指彼義，故作是說。

【M4 染惱心法2】

【N1 略標列】

寅四、染惱心法2　卯一、略標列

復有三種染惱心法，當知普攝一切染惱。所謂業染惱、受染惱、煩惱染惱。

【N2 明界繫】

卯二、明界繫

初二染惱，唯欲界繫；最後染惱，通三界繫。

初二染惱唯欲界繫者：由業染惱唯是不善業道所攝，及受染惱唯苦受攝，是故說言唯欲界繫。

【M5 心繫縛法2】

【N1 煩惱縛】

寅五、心繫縛法2　卯一、煩惱縛

問：何等名為心煩惱縛？答：一切隨眠。

【N2 業縛2】

【O1 問】

卯二、業縛2　辰一、問

問：何等名業縛？

【O2 答2】

【P1 辨種類4】

【Q1 樂著事業】

辰二、答2　巳一、辨種類4　午一、樂著事業

答：樂著事業，名為業縛。

【Q2 三處為障業2】

【R1 標】

午二、三處為障業2　未一、標

又於三處為障礙業，亦名業縛。

【R2 列】

未二、列

謂於出離心，於得出離喜樂，於得聖道。

於出離心等者：謂善法欲，名出離心，正捨家法趣非家故。住定地樂，名得出離喜樂，依世間道樂遠離故。證諦現觀，名得聖道，無漏聖智決定勝故。於此三種，隨應當知業能為障。

【Q3 順異熟障業】

午三、順異熟障業

又順異熟障業，亦名業縛。

【Q4 邪願業】

午四、邪願業

又邪願業，亦名業縛。

【P2 明開合】

巳二、明開合

如是四種，別開有六，總合為四。

【M6 心相應法3】

【N1 略辨二類2】

【O1 總標列2】

【P1 遍行】

寅六、心相應法3　卯一、略辨二類2　辰一、總標列2　巳一、遍行

問：諸識生時，與幾遍行心法俱起？答：五。一、作意，二、觸，三、受，四、想，五、思。

【P2 不遍行】

巳二、不遍行

問：復與幾不遍行心法俱起？答：不遍行法乃有多種，勝者唯五。一、欲，二、勝解，三、念，四、三摩地，五、慧。

【O2 隨別釋2】

【P1 行相2】

【Q1 遍行攝5】

【R1 作意】

辰二、隨別釋2　巳一、行相2　午一、遍行攝5　未一、作意

作意云何？謂能引發心法。

【R2 觸】

未二、觸

觸云何？謂三和合故，能攝受義。

能攝受義者：義謂境界，是受所取。由觸為緣能生於受，是故說彼能攝受義。

【R3 受】

未三、受

受云何？謂三和合故，能領納義。

【R4 想2】

【S1 略】

未四、想2　申一、略

想云何？謂三和合故，施設所緣，假合而取。

【S2 廣2】

【T1 標列】

申二、廣2　酉一、標列

此復二種。一、隨覺想，二、言說隨眠想。

【T2 隨釋2】

【U1 隨覺想】

酉二、隨釋2　戌一、隨覺想

隨覺想者，謂善言說人天等想。

【U2 言說隨眠想】

戌二、言說隨眠想

言說隨眠想者，謂不善言說嬰兒等類，乃至禽獸等想。

【R5 思】

未五、思

思云何？謂三和合故，令心造作，於所緣境隨與領納、和合、乖離。

於所緣境隨與領納等者：謂於可意、不可意境，思能隨與領納故；與可意境，思欲和合故；於不可意境，思欲乖離故。當知此約不苦不樂及樂、苦受建立，故成三別。

【Q2 不遍行攝5】

【R1 欲】

午二、不遍行攝5　未一、欲

欲云何？謂於彼彼境界，隨趣希樂。

【R2 勝解】

未二、勝解

勝解云何？謂於彼彼境界，隨趣印可。

【R3 念】

未三、念

念云何？謂於彼彼境界，隨趣明記。

【R4 三摩地】

未四、三摩地

三摩地云何？謂於彼彼境界，隨順趣向為審慮依心一境性。

【R5 慧】

未五、慧

慧云何？謂於彼彼境界，隨順趣向簡擇諸法。或如理觀察，或不如理觀察，或非如理非不如理觀察。

【P2 作業2】

【Q1 遍行攝5】

【R1 作意】

巳二、作業2　午一、遍行攝5　未一、作意

復次，作意為何業？謂於所緣引心為業。

【R2 觸】

未二、觸

觸為何業？謂受、想、思所依為業。

【R3 受】

未三、受

受為何業？謂愛生所待為業。

愛生所待為業者：此說受緣愛應知。

【R4 想】

未四、想

想為何業？謂於所緣，令心彩畫言說為業。

【R5 思】

未五、思

思為何業？謂發起尋、伺、身語業為業。

【Q2 不遍行攝5】

【R1 欲】

午二、不遍行攝5　未一、欲

欲為何業？謂發生勤勵為業。

發生勤勵為業者：聲聞地說：生欲、策勵、發勤精進。其義應知。（陵本    二十九卷一頁2409）

【R2 勝解】

未二、勝解

勝解為何業？謂於所緣功德、過失、或俱相違，印持為業。

【R3 念】

未三、念

念為何業？謂於久所思、所作、所說記憶為業。

【R4 三摩地】

未四、三摩地

三摩地為何業？謂智所依為業。

【R5 慧】

未五、慧

慧為何業？謂於言論所行染汙、清淨，隨順考察為業。

言論所行染汙清淨者：謂一切法染汙、清淨建立道理應知。

【N2 配釋別境2】

【O1 問】

卯二、配釋別境2　辰一、問

問：此不遍行五種心所，於何各別境事生耶？

【O2 答2】

【P1 標列】

辰二、答2　巳一、標列

答：如其次第，於所愛、決定、串習、觀察四境事生。

【P2 配屬】

巳二、配屬

三摩地、慧，於最後境；餘隨次第，於前三境。

【N3 起類差別】

卯三、起類差別

問：諸名所攝與心相應所餘蘊法，當言率爾起耶？尋求耶？決定耶？

諸名所攝與心相應所餘蘊法者：此說受、想、行蘊諸所有法，名為所餘蘊法。心相應故，名所攝故。

答：若依彼類心，當言即彼類。

若依彼類心當言即彼類者：心類有二，一、無分別，二、有分別。無分別者，謂眼等識。有分別者，謂即意識。率爾起心，通眼等識及與意識。尋求、決定起心，唯在意識。受、想、行蘊所有諸法，隨依彼心差別，應知    彼類所攝。五識身相應地中說：由眼識生，三心可得。如其次第，謂率爾心、尋求心、決定心。初是眼識，二在意識。（陵本一卷九頁31）又說：意識任運散亂，緣不串習境時無欲等生，爾時意識名率爾墮心，唯緣過去境。五識無間所生意識，或尋求、或決定，唯應說緣現在境，若此即緣彼境生。（陵本三卷六頁214）此中道理，準彼應知。

【M7 心等和合2】

【N1 舉經問】

寅七、心等和合2　卯一、舉經問

問：如經言：此四無色蘊，當言和合，非不和合，不可說言如是諸法可分、可析令其差別。何故彼法異相成就，而說和合無差別耶？

【N2 釋義答】

卯二、釋義答

答：眾多和合，於所緣境受用領解方圓滿故。若不爾者，隨闕一種，於所為事應不圓滿。

【M8 心等異名2】

【N1 略標列】

寅八、心等異名2　卯一、略標列

問：諸心心所，凡有幾種差別名耶？答：有眾多名，謂有所緣、相應、有行、有所依等無量差別。

【N2 隨別釋4】

【O1 簡有所緣】

卯二、隨別釋4　辰一、簡有所緣

問：何故眼等亦有境界，而但說彼名有所緣，非眼等耶？答：由彼眼等離所    取境亦得生起，心與心所則不如是。

【O2 釋名相應】

辰二、釋名相應

問：何故名相應？答：由事等故、處等故、時等故、所作等故。

由事等故等者：事謂所緣，處謂所依，時謂剎那，所作謂業。由此一切諸心心所同一而轉，故置等言。

【O3 釋名有行】

辰三、釋名有行

問：何故名有行？答：於一所緣作無量種差別行相轉故。

【O4 釋有所依2】

【P1 問】

辰四、釋有所依2　巳一、問

問：何故名有所依？

【P2 答2】

【Q1 標義】

巳二、答2　午一、標義

答：由一種類託眾所依差別轉故。

【Q2 簡非】

午二、簡非

雖有為法無無依者，然非此中所說依義，唯恆所依為此量故。

由一種類等者：所依有三。一、俱有依，二、等無間依，三、種子依。名眾所依。義如五識身相應地說。（陵本一卷五頁5）心心所法同所依轉，名一種類。

【M9 心等互對4】

【N1 三受相望】

寅九、心等互對4　卯一、三受相望

問：何故樂望苦受、苦望樂受、若樂若苦望非苦樂說互相對？答：由自種類而不同分互相對故。

【N2 捨望無明】

卯二、捨望無明

問：何故不苦不樂受望彼無明說互相對？答：由與諸受、一切煩惱皆為助伴互相對故。

由與諸受一切煩惱等者：此中義顯，不苦不樂受能與諸受作所依處，無明能與一切煩惱作所依處。恆共相應，名為助伴。遍自種類，為依義同，說互相對。

【N3 明望無明】

卯三、明望無明

問：何故明與無明說互相對？答：能治、所治互相對故。

【N4 明望涅槃】

卯四、明望涅槃

問：何故明與涅槃說互相對？答：因果相屬互相對故。

【M10 心等性類2】

【N1 徵】

寅十、心等性類2　卯一、徵

云何建立四無色蘊為善、不善、無記性耶？

【N2 釋2】

【O1 總標列】

卯二、釋2　辰一、總標列

謂一切無差別。嗢柁南曰：    依處與自性　相應世俗等　軟等事差別　得失能所治

【O2 隨別釋3】

【P1 善性攝9】

【Q1 依處2】

【R1 問】

辰二、隨別釋3　巳一、善性攝9　午一、依處2　未一、問

問：善法依處有幾種？

【R2 答2】

【S1 標】

未二、答2　申一、標

答：略說有六。

【S2 列】

申二、列

一、決定時，二、止息時，三、作業時，四、世間清淨時，五、出世清淨時，六、攝受眾生時。

【Q2 自性】

午二、自性

問：何等為自性？答：謂信、慚、愧、無貪、無瞋、無癡、精進、輕安、不放逸、捨、不害，如是諸法名自性善。

【Q3 相應2】

【R1 問】

午三、相應2　未一、問

問：如是諸法互相應義，云何應知？

【R2 答6】

【S1 決定時】

未二、答6　申一、決定時

答：於決定時，有信相應。

【S2 止息時】

申二、止息時

止息雜染時，有慚與愧，顧自他故。

【S3 作業時】

申三、作業時

善品業轉時，有無貪、無瞋、無癡、精進。

【S4 世間清淨時】

申四、世間清淨時

世間道離欲時，有輕安。

【S5 出世清淨時】

申五、出世清淨時

出世道離欲時，有不放逸及捨。

【S6 攝受眾生時】

申六、攝受眾生時

攝受眾生時，有不害，此是悲所攝故。

【Q4 世俗等2】

【R1 問】

午四、世俗等2　未一、問

問：是諸善法，幾世俗有？幾實物有？

【R2 答2】

【S1 標舉世俗】

未二、答2　申一、標舉世俗

答：三世俗有。謂不放逸、捨及不害。

【S2 釋其所以2】

【T1 不放逸捨2】

【U1 出體分】

申二、釋其所以2　酉一、不放逸捨2　戌一、出體分

所以者何？不放逸、捨，是無貪、無瞋、無癡、精進分故。

【U2 明建立】

戌二、明建立

即如是法離雜染義，建立為捨；治雜染義，立不放逸。

【T2 不害】

酉二、不害

不害即是無瞋分故，無別實物。

【Q5 軟品等3】

【R1 軟品善根】

午五、軟品等3　未一、軟品善根

問：何等名軟善根？答：諸不定地所有善根；或在定地，而能對治上品煩惱。

【R2 中品善根】

未二、中品善根

問：何等名中品善根？答：若在定地世間善根；或能對治中品煩惱。

【R3 上品善根2】

【S1 問】

未三、上品善根2　申一、問

問：何等名上品善根？

【S2 答2】

【T1 出體性】

申二、答2　酉一、出體性

答：謂出世間所有善根；或能對治下品煩惱。

【T2 釋所由】

酉二、釋所由

又諸善法，或由加行力、或由串習力、或由自性力、或由田事力、或由清淨力，當知成上品。

或由田事力者：謂於佛法僧等尊重福田，以增上品淨信欲解造作善業，是名田事。有尋有伺地說：由事重故受現法果。其類應知。（陵本九卷三頁642）

【Q6 依事2】

【R1 問】

午六、依事2　未一、問

問：善根生時，依幾種事而得生耶？

【R2 答2】

【S1 略標列】

未二、答2　申一、略標列

答：若略說依八種事。一、施所成福業事，二、戒所成福業事，三、修所成福業事，四、聞所成事，五、思所成事，六、餘修所成事，七、簡擇所成事，八、攝受有情所成事。

【S2 明對治】

申二、明對治

當知此中，隨其所應依所說事。或於現法、或於後法，隨為一種貪、瞋、惡見，於心相續先成穢染；既被染已，由彼對治，令於是處不復相應。

依八種事等者：初三福事所攝。施戒易知。若依靜慮，修習慈等四種無量，名修所成福業事。次三智事所攝。聞思易知。若依靜慮，修習蘊等善巧，名餘修所成事。此智攝故，望前福攝說之為餘。次一出世道攝，擇滅煩惱，證得轉依故，名簡擇所成事。後一大悲所攝，頓普攝受一切有情能作義利故，名攝受有情所成事。

【Q7 差別2】

【R1 問】

午七、差別2　未一、問

問：何等名為善法差別？

【R2 答2】

【S1 釋2】

【T1 指前說】

未二、答2　申一、釋2　酉一、指前說

答：或有一種乃至十種。如本地分已廣宣說。

或有一種乃至十種等者：如本地分意地中說：謂諸善法，或立一種，乃至或立十種。廣顯差別，其義應知。（陵本三卷八頁227）

【T2 顯別義】

酉二、顯別義

又諸善法，或有對治雜染故，或有雜染靜息故，或有攝受可愛果故，或有相續清淨故，或有供養靈廟故，或有攝受有情故。

【S2 結】

申二、結

如是等類善法差別，應當了知。

或有對治雜染故等者：此說差別，隨其所應，配屬善法應知。由信相應，對治雜染。由有慚、愧，雜染靜息。由有無貪、無瞋、無癡、精進，攝受愛果。由有輕安、不放逸、捨，相續清淨。由有信、慚、愧、無貪瞋癡、精進，供養靈廟。由有不害，攝受有情。

【Q8 得失3】

【R1 徵】

午八、得失3　未一、徵

復次，善法無有過失，有何功德？

【R2 釋2】

【S1 標】

未二、釋2　申一、標

善法功德，有無量種。

【S2 列】

申二、列

謂能淨治心，令離煩惱纏及隨眠；令於所緣無有顛倒；能令善根堅固不退；令等流行相續而轉；不為自害、不為他害、不為俱害；不生現法罪、不生後法罪、不生現法後法罪；能令受彼所生喜樂；能盡生為上首所有眾苦；又能增長涅槃勝解，能親近彼；能令財位無有退失；處眾勇猛，無懼無畏；廣大名稱，流布十方；為眾聖賢之所稱讚；臨命終時，不生憂悔；身壞已後，生諸善趣；於諸善法，令無退失；能速隨證自所求義。

【R3 結】

未三、結

如是等類諸善功德無邊無量，當盡了知。

善法功德有無量種等者：煩惱過患有無量種，如有尋有伺地說。（陵本八卷七頁575）此諸善法能對治彼，是名功德。一一差別，翻彼煩惱過患應知。

【Q9 能所治2】

【R1 徵】

午九、能所治2　未一、徵

云何建立諸善對治？

【R2 釋2】

【S1 標】

未二、釋2　申一、標

由十五種。

【S2 列】

申二、列

謂厭患對治故，斷對治故，持對治故，遠分對治故，

厭患對治等者：謂聞思修道，名厭患對治；出世間道，名斷對治；此果轉依，名持對治；世間修道，名遠分對治。如修所成慧地決擇中說。（陵本六十七卷三頁5319）

所欲趣纏對治故，非所欲趣纏對治故，隨眠對治故，軟品煩惱對治故，中品煩惱對治故，上品煩惱對治故，

所欲趣纏對治等者：謂能對治可愛趣纏所攝煩惱，名所欲趣纏對治。若能對治非可愛趣纏所攝煩惱，名非所欲趣纏對治。

散亂對治故，諫悔對治故，羸劣對治故，制伏對治故，離繫對治故。

散亂對治等者：此中前四，謂能遠離現行諸煩惱纏。後一，謂能永斷彼種。如顯揚釋多分應知。（顯揚論三卷十六頁31,495b）唯諫悔對治，彼云顯了對治，與此義別。堪忍他諫，悔除所犯，此能對治諫悔位煩惱，故名諫悔對治。

【P2 不善性攝2】

【Q1 標列二相】

巳二、不善性攝2　午一、標列二相

復次，諸染汙法二相所顯。一、本煩惱，二、隨煩惱。

【Q2 隨別解釋2】

【R1 標當說】

午二、隨別解釋2　未一、標當說

今當先說本煩惱，後當分別隨煩惱。

【R2 釋差別2】

【S1 本煩惱9】

【T1 依處2】

【U1 問】

未二、釋差別2　申一、本煩惱9　酉一、依處2　戌一、問

問：本煩惱有幾種依處？

【U2 答2】

【V1 辨種類2】

【W1 標】

戌二、答2　亥一、辨種類2　天一、標

答：六。

【W2 列】

天二、列

一、與無明俱，可意雜染境界；二、與無明俱，不可意雜染境界；三、與不如理作意俱，雜染境界；四、與無明俱，劣等勝有情、各別五取蘊、得未得顛倒、功德顛倒；

與無明俱至功德顛倒者：此中顛倒，謂慢煩惱。有尋有伺地說，慢是倒等流故。如下說言：慢依六事生。一、劣有情，二、等有情，三、勝有情，四、內取蘊，五、已得未得顛倒，六、功德顛倒。於此六事，能生七慢。謂於劣有情，能生於慢；於等有情，能生過慢；於勝有情，生慢過慢及與卑慢；於各別五取蘊，能生我慢；於得未得顛倒，能生增上慢；於功德顛倒，能生邪慢。今於此中，略攝彼義應知。

五、與無明不如理作意俱，聽聞不正法；六、與無明不如理作意俱，於聽正法而生懈怠。

【V2 釋依處】

亥二、釋依處

當知最初，欣樂和合依處；第二，欣樂別離依處；第三，於境顛倒依處；第四，陵懱上慢依處；第五，邪執法行依處；第六，不修正行、不為還滅依處。

邪執法行依處者：謂於雜染、清淨諸法不如實知，起邪解行，是名邪執法行。

【T2 自性】

酉二、自性

問：煩惱自性有幾種？答：有六種。一、貪，二、瞋，三、無明，四、慢，五、見，六、疑。

【T3 相應2】

【U1 問】

酉三、相應2　戌一、問

問：何煩惱與何煩惱相應？

【U2 答4】

【V1 無明】

戌二、答4　亥一、無明

答：無明與一切。

【V2 疑】

亥二、疑

疑都無所有。

【V3 貪瞋2】

【W1 總標簡】

亥三、貪瞋2　天一、總標簡

貪瞋互相無，此或與慢見。

【W2 隨難釋2】

【X1 舉染愛】

天二、隨難釋2　地一、舉染愛

謂染愛時，或高舉、或推求。

【X2 例憎恚】

地二、例憎恚

如染愛，憎恚亦爾。

【V4 慢見2】

【W1 標】

亥四、慢見2　天一、標

慢之與見，或更相應。

【W2 釋】

天二、釋

謂高舉時，復邪推搆。

疑都無所有者：由疑行相解了不解了故，不與所餘一切煩惱相應。當知此約一切煩惱迷行為論。無明一種不解了攝。見、貪、瞋、慢邪解了攝。義如有尋有伺地決擇中說。（陵本五十九卷三頁4791）疑二俱非，故不相應。

【T4 世俗等2】

【U1 問】

酉四、世俗等2　戌一、問

問：是諸煩惱，幾世俗有？幾實物有？

【U2 答2】

【V1 世俗有】

戌二、答2　亥一、世俗有

答：見世俗有，是慧分故。

【V2 實物有】

亥二、實物有

餘實物有，別有心所性。

【T5 軟品等2】

【U1 問】

酉五、軟品等2　戌一、問

問：是諸煩惱，云何建立軟中上品？

【U2 答2】

【V1 總辨品類】

戌二、答2　亥一、總辨品類

答：最後所斷名軟品，中間所斷名中品，最初所斷名上品。

【V2 成上品因2】

【W1 標】

亥二、成上品因2　天一、標

復由六因，諸煩惱成上品。

【W2 列】

天二、列

一、婬欲所生煩惱，性多上品。二、串習所生煩惱，性多上品。三、安足處煩惱，謂根熟者，性多上品。四、不可治煩惱，謂無涅槃法者，性多上品。五、非處加行煩惱，謂於尊重福田等所，性多上品。六、有業煩惱，謂正發業者，性多上品。

謂根熟者性多上品者：謂少年位已去，諸根成熟，名根熟者。此為上品煩惱之所依處，故從彼生性多上品。

【T6 依事2】

【U1 問】

酉六、依事2　戌一、問

問：煩惱生時，由幾煩惱事而得生耶？

【U2 答6】

【V1 貪煩惱攝2】

【W1 所依事2】

【X1 標】

戌二、答6　亥一、貪煩惱攝2　天一、所依事2　地一、標

答：貪由十事生。

【X2 列】

地二、列

一、取蘊，二、諸見，三、未得境界，四、已得境界，五、已所受用過去境界，六、惡行，七、男女，八、親友，九、資具，十、後有及無有。

【W2 能依貪2】

【X1 問】

天二、能依貪2　地一、問

問：何貪於何事生耶？

【X2 答3】

【Y1 標】

地二、答3　玄一、標

答：隨其次第，十貪於十事生。

【Y2 徵】

玄二、徵

何等為十？

【Y3 列】

玄三、列

謂事貪、見貪、貪貪、慳貪、蓋貪、惡行貪、子息貪、親友貪、資具貪、有無有貪。

事貪見貪等者：於五取蘊諸實有事起我愛故，是名事貪。見取、戒禁取、    我語取，依諸見起，是名見貪。希求未得可愛境界，是名貪貪。堅著已得可愛境界，是名慳貪。憶念已所受用過去境界，思惟彼相，起貪欲蓋、或掉舉蓋，是名蓋貪。依現在世所得自體，樂受為緣，希求後有；苦受為緣，希求無有；是名有無有貪。餘如文知。

【V2 瞋煩惱攝2】

【W1 出種類2】

【X1 所依事2】

【Y1 標】

亥二、瞋煩惱攝2　天一、出種類2　地一、所依事2　玄一、標

瞋事亦有十種。

【Y2 列】

玄二、列

一、己身，二、所愛有情，三、非所愛有情，四、過去怨親，五、未來怨親，六、現在怨親，七、不可意境，八、嫉妒，九、宿習，十、他見。

【X2 能依瞋】

地二、能依瞋

瞋亦有十，如其次第，依彼而生。

【W2 明彼攝2】

【X1 總四種】

天二、明彼攝2　地一、總四種

依前六事，立九惱事，緣彼一切瞋，皆名有情瞋；

依前六事立九惱事者：前六事中，於後三事各有愛非愛別，是名怨親。由是一一立九惱事。

餘名境界瞋；

餘名境界瞋者：此謂第七不可意境應知。

若不忍為先，亦有情瞋；

若不忍為先等者：此謂第八嫉妒應知。於他有情所得利養恭敬生嫉妒故。

若宿習瞋；若見瞋。

【X2 略三種2】

【Y1 標】

地二、略三種2　玄一、標

如是十瞋，略有三種。

【Y2 列】

玄二、列

一、有情瞋，二、境界瞋，三、見瞋。

若宿習瞋等者：謂有補特伽羅，先餘生中，於瞋煩惱已修、已習、已多修習，由是因緣，今此生中，於所憎事有猛利瞋、有長時瞋，名宿習瞋。若依諸見而起諍論，是名見瞋。謂於薩迦耶見、斷見、無因見、不平等因見。如是等類諸惡見中，或自所攝，他所遮斷；或他所攝，自行遮斷；或所愛有情所攝，他正遮斷；或已遮斷；或欲攝受所未攝受。由是因緣，發憤乖違，互興諍論。義如聞所成地中說。（陵本十五卷五頁1292）復次，當知此宿習瞋及與見瞋，隨其所應，或有情攝、或境界攝，緣彼二種差別生故。

【V3 無明煩惱攝2】

【W1 出種類2】

【X1 所依事】

亥三、無明煩惱攝2　天一、出種類2　地一、所依事

無明依七事起。一、世事，二、世間安立事，三、運轉事，四、最勝事，五、真實事，六、雜染清淨事，七、增上慢事。

【X2 能依無知】

地二、能依無知

依此七事，起七無知。

【W2 廣差別2】

【X1 標異門】

天二、廣差別2　地一、標異門

或復十九。

【X2 配依事】

地二、配依事

當知於初事，由三種門生疑惑；於第二事，由內六處、若外、若俱，生我我所怨親等見；於第三事，由業、異熟及俱，生作者、受者、無因、惡因見；於第四事，誹謗三寶；於第五事，誹謗諸諦；於第六事，起邪解行；於第七事，依得自義起增上慢。

依此七事起七無知等者：有尋有伺地說：復有七種無知。一、世愚，二、事愚，三、移轉愚，四、最勝愚，五、真實愚，六、染淨愚，七、增上慢    愚。又說十九種無知，謂於前際無知等。（陵本九卷十八頁711）十九無知依七事起，如彼應釋。

【V4 慢煩惱攝2】

【W1 出種類2】

【X1 所依事】

亥四、慢煩惱攝2　天一、出種類2　地一、所依事

慢依六事生。一、劣有情，二、等有情，三、勝有情，四、內取蘊，五、已得未得顛倒，六、功德顛倒。

【X2 能依慢】

地二、能依慢

依此六事，生七種慢。謂慢、過慢等。

【W2 隨應配】

天二、隨應配

當知二慢依勝有情事生，餘各依一事。

二慢依勝有情事生者：謂慢過慢及與卑慢，皆依勝有情起。集論中說：慢過慢者，謂於勝己計己為勝，心舉為性。下劣慢者，謂於多分勝計己少分劣，心舉為性。（集論四卷十頁31,676c）彼下劣慢，即此卑慢，文別義同。

【V5 見煩惱攝2】

【W1 依二事生2】

【X1 略標列】

亥五、見煩惱攝2　天一、依二事生2　地一、略標列

見依二事生。一、增益事，二、損減事。

【X2 隨別釋2】

【Y1 所依事2】

【Z1 增益事】

地二、隨別釋2　玄一、所依事2　黃一、增益事

增益事有四種。一、我有性增益，二、常無常性增益，三、增上生方便增益，四、解脫方便增益。

增益事有四種等者：分別緣起初勝法門經說：由四顛倒，謂於非法見為是法，或於是法見為非法；或於生天解脫道中，非方便者見是方便，是方便者見非方便；如是名為增益邪行。此中說有四增益事，隨其所應，四顛倒攝應知。

【Z2 損減事2】

【a1 標列】

黃二、損減事2　宇一、標列

損減事亦有四種。一、謗因，二、謗果，三、謗作用，四、謗善事。

【a2 隨釋4】

【b1 謗因】

宇二、隨釋4　宙一、謗因

當知此中，謂無施與乃至無妙行、惡行，是名謗因。

【b2 謗果】

宙二、謗果

謂無妙行、惡行業果異熟，是名謗果。

【b3 謗作用4】

【c1 標】

宙三、謗作用4　洪一、標

謂無此世間乃至無化生有情，名謗作用。

【c2 徵】

洪二、徵

所以者何？

【c3 釋】

洪三、釋

諸士夫用是此中作用義。

【c4 廣】

洪四、廣

此士夫用復有四種。一、往來用，二、持胎藏用，三、置種子用，四、後有業用。

【b4 謗善事】

宙四、謗善事

若謂世間無阿羅漢等，名謗善事。

謂無施與等者：此中諸義，如有尋有伺地廣說應知。（陵本八卷十四頁612）

【Y2 能依見2】

【Z1 標】

玄二、能依見2　黃一、標

依此廣略八事、二事，生於五見。

【Z2 列】

黃二、列

謂薩迦耶見、邊執見、見取、戒禁取、邪見。

依此廣略八事二事者：前說八事，謂增益事有四種，損減事亦有四種，是名為廣。又說二事，一、增益事，二、損減事，是名為略。

【W2 依六十二事生2】

【X1 標】

天二、依六十二事生2　地一、標

又依六十二事，生邊執見及邪見。

【X2 釋】

地二、釋

謂計前際事、計後際事，如經廣說。依此事差別，有六十二見。

謂計前際事等者：攝事分說：又諸外道，薩迦耶見以為根本，有六十二諸惡見趣。謂四常見論、四一分常見論、二無因論、四有邊無邊想論、四不    死矯亂論，如是十八諸惡見趣，是計前際說我論者。又有十六有想見論、八無想論、八非有想非無想論、七斷見論、五現法涅槃論，此四十四諸惡見趣，是計後際說我論者。（陵本八十七卷二頁6558）此應準知。

【V6 疑煩惱攝2】

【W1 標】

亥六、疑煩惱攝2　天一、標

疑依六事生。

【W2 列】

天二、列

一、聞不正法，二、見師邪行，三、見所信受意見差別，四、性自愚魯，五、甚深法性，六、廣大法教。

聞不正法等者：由聞不正法故，於法生疑；見師邪行故，於師生疑；見所信受意見差別故，於學生疑；性自愚魯故，於誨生疑；甚深法性故，於證生疑；廣大法教故，於教生疑。

【T7 差別2】

【U1 問】

酉七、差別2　戌一、問

問：何等名為煩惱差別？

【U2 答2】

【V1 標】

戌二、答2　亥一、標

答：一切差別，略有十五。

【V2 列】

亥二、列

一、內門煩惱，二、外門煩惱，三、見斷煩惱，四、修斷煩惱，五、可愛趣纏所攝煩惱，六、非可愛趣纏所攝煩惱，七、隨眠所攝煩惱，八、軟品煩惱，九、中品煩惱，十、上品煩惱，十一、散亂位煩惱，十二、諫悔位煩惱，十三、羸劣位煩惱，十四、制伏位煩惱，十五、離繫位煩惱。

【T8 得失2】

【U1 標】

酉八、得失2　戌一、標

復次，煩惱無有功德，有多過失。

【U2 釋】

戌二、釋

謂於纏位汙心相續，廣說如有尋有伺地。

【T9 能所治2】

【U1 簡非能治2】

【V1 標義】

酉九、能所治2　戌一、簡非能治2　亥一、標義

復次，煩惱非能對治。

【V2 會違】

亥二、會違

雖復經言：依愛斷愛、依慢斷慢。然非煩惱；但是善心加行希求高舉行相，與彼相似，假說愛、慢。

【U2 顯是所治】

戌二、顯是所治

復次，如前說十五種心對治差別，當知煩惱是彼所治，亦十五種。

【S2 隨煩惱2】

【T1 顯差別4】

【U1 依處2】

【V1 標】

申二、隨煩惱2　酉一、顯差別4　戌一、依處2　亥一、標

復次，隨煩惱依處，當知略有九種。

【V2 列】

亥二、列

一、展轉共住，二、展轉相舉，三、利養，四、邪命，五、不敬尊師，六、不忍，七、毀增上戒，八、毀增上心，九、毀增上慧。

【U2 自性2】

【V1 徵】

戌二、自性2　亥一、徵

復次，隨煩惱自性云何？

【V2 釋2】

【W1 出種類3】

【X1 列】

亥二、釋2　天一、出種類3　地一、列

謂忿、恨、覆、惱、嫉、慳、誑、諂、憍、害、無慚、無愧、惛沈、掉舉、不信、懈怠、放逸、忘念、散亂、不正知、惡作、睡眠、尋、伺。

【X2 指】

地二、指

如本地分已廣宣說。

【X3 結】

地三、結

如是等類，名隨煩惱自性。

如本地分已廣宣說者：謂本地分意地助伴，已廣宣說差別名故。（陵本一卷十頁40）

【W2 配依處2】

【X1 別配屬】

天二、配依處2　地一、別配屬

此中初二，依初依處而生；第三、第四，依第二；第五、第六，依第三；第七、第八，依第四；第九，依第五；第十，依第六；十一、十二，依第七；所餘十二，依後二依處而生。

【X2 隨別廣2】

【Y1 釋差別2】

【Z1 標】

地二、隨別廣2　玄一、釋差別2　黃一、標

當知此中，毀增上心、毀增上慧由三門轉。

【Z2 列】

黃二、列

一、由毀止相門，二、由毀舉相門，三、由毀捨相門。

【Y2 明配屬】

玄二、明配屬

惛沈、睡眠，由初依處生；掉舉、惡作，由第二依處生；不信乃至尋伺，由第三依處生。

惛沈睡眠由初依處生者：此說毀止相門，名初依處。毀舉相門，名第二依處。毀捨相門，名第三依處。

【U3 相應2】

【V1 徵】

戌三、相應2　亥一、徵

復次，隨煩惱云何展轉相應？

【V2 釋4】

【W1 與一切不善相應】

亥二、釋4　天一、與一切不善相應

當知無慚、無愧，與一切不善相應。

【W2 與一切染汙心相應】

天二、與一切染汙心相應

不信、懈怠、放逸、忘念、散亂、惡慧，與一切染汙心相應。

【W3 與一切善等相應】

天三、與一切善等相應

睡眠、惡作，與一切善、不善、無記相應。

【W4 互不相應】

天四、互不相應

所餘當知互不相應。

所餘當知互不相應者：謂忿、恨、覆、惱、嫉、慳、誑、諂、憍、害十隨煩惱，展轉相違，故不俱起，名不相應。行相麤猛，各為主故。

【U4 世俗等2】

【V1 徵】

戌四、世俗等2　亥一、徵

復次，隨煩惱幾世俗有？幾實物有？

【V2 釋】

亥二、釋

謂忿、恨、惱、嫉、害是瞋分故，皆世俗有；慳、憍、掉舉是貪分故，皆世俗有；覆、誑、諂、惛沈、睡眠、惡作是癡分故，皆世俗有；無慚、無愧、不信、懈怠是實物有；放逸是假有，如前說；忘念、散亂、惡慧是癡分故，一切皆是世俗有；尋、伺二種是發語言心加行分故，及慧分故，俱是假有。

放逸是假有如前說者：前說不放逸，是無貪、無瞋、無癡、精進分故，即如是法治雜染義立不放逸。翻此當知放逸是世俗有。

【T2 例前說2】

【U1 軟品等】

酉二、例前說2　戌一、軟品等

復次，隨煩惱云何成軟中上品？當知如本煩惱說。

【U2 事等】

戌二、事等

如是隨煩惱，若事、若差別、若過失、若所治，隨其所應，皆如煩惱應知。

隨其所應皆如煩惱應知者：前說煩惱依事而生，各有多別、有多過失，由善對治，成彼所治。如是諸隨煩惱與彼相應，或是彼分，隨其所應，如彼應知。

【P3 無記性攝7】

【Q1 依處2】

【R1 標】

巳三、無記性攝7　午一、依處2　未一、標

復次，諸無記法依處，當知略有四種。

【R2 列】

未二、列

謂業所引生；生已，若行住、若養命、若三摩地差別。

【Q2 自性2】

【R1 徵】

午二、自性2　未一、徵

復次，彼自性云何？

【R2 釋】

未二、釋

謂異熟生蘊，若中庸加行所攝威儀路及工巧處，若為嬉戲加行所攝變化。

【Q3 相應2】

【R1 問】

午三、相應2　未一、問

問：彼云何展轉相應耶？

【R2 答2】

【S1 舉二種有2】

【T1 標或有】

未二、答2　申一、舉二種有2　酉一、標或有

答：威儀路、工巧處，或於一時展轉相應。

【T2 舉經證】

酉二、舉經證

如說或有事業，行時易作，非住、非坐、亦非偃臥；乃至或有事業，若行、若住、若坐、若臥皆悉易作。如經廣說。

【S2 簡所餘無】

申二、簡所餘無

所餘無有展轉相應。

【Q4 世俗等】

午四、世俗等

問：是諸無記，幾實物有？幾是假有？答：於異熟所攝諸蘊及心加行差別中而施設故，當知一切皆世俗有。

於異熟所攝諸蘊等者：依異熟所攝諸蘊，是故施設異熟生蘊。依心加行差別，施設威儀路、工巧處及與變化。故彼一切皆世俗有。

【Q5 軟品等3】

【R1 徵】

午五、軟品等3　未一、徵

云何彼成軟中上品？

【R2 釋2】

【S1 約相對辨】

未二、釋2　申一、約相對辨

謂異熟生及威儀路不猛利故，俱是軟品；諸工巧處性猛利故，說名中品；當知變化性極猛利，故是上品。

【S2 約各別辨2】

【T1 標】

申二、約各別辨2　酉一、標

又四種類，各有差別。

【T2 釋4】

【U1 異熟三品】

酉二、釋4　戌一、異熟三品

謂無色界異熟是軟品，色界異熟是中品，欲界異熟是上品。

【U2 威儀三品】

戌二、威儀三品

若坐、若臥是軟威儀，住是中威儀，行是上威儀。

【U3 工巧三品】

戌三、工巧三品

初習業者是下工巧，已串習者是中工巧，堪為師者是上工巧。

【U4 變化三品】

戌四、變化三品

下品修三摩地所得是軟變化，中品修三摩地所得是中變化，上品修三摩地所得是上變化。

【R3 結】

未三、結

如是等類，軟中上品差別應知。

【Q6 依事】

午六、依事

問：是諸無記依何事生？答：當知略說依十二事。如聞所成地已說。

如聞所成地已說者：聞所成地說有十二工巧業處。謂營農工業、商賈工業、事王工業、書算計度數印工業、占相工業、呪術工業、營造工業、生成工業、防邪工業、和合工業、成熟工業、音樂工業。（陵本十五卷二十二頁1360）由是當知，此中問答，唯約工巧為論，非餘一切。

【Q7 差別2】

【R1 徵】

午七、差別2　未一、徵

云何諸無記差別？

【R2 釋2】

【S1 別辨4】

【T1 異熟生】

未二、釋2　申一、別辨4　酉一、異熟生

謂異熟生，五趣別故，五種差別。

【T2 威儀路】

酉二、威儀路

若威儀路，威儀別故，四種差別。

【T3 工巧處】

酉三、工巧處

若工巧處，十二事差別故，即十二種差別。

【T4 變化心2】

【U1 舉八種】

酉四、變化心2　戌一、舉八種

異生、聲聞、獨覺、菩薩、如來差別故，為嬉戲、為利他、身語變化差別故，當知變化八種差別。

【U2 顯攝餘】

戌二、顯攝餘

由此差別即攝餘事，故不別說。

當知變化八種差別者：補特伽羅差別有五，謂異生、聲聞、獨覺、菩薩，及與如來。所為差別有二，謂為嬉戲，或為利他。所變化事差別有二，謂身及語。如是變化，總有八種差別。

【S2 料簡2】

【T1 標差別】

申二、料簡2　酉一、標差別

又異熟生，一向無記；二，三可得；一，有二種。

二三可得一有二種者：謂威儀路、工巧處三性可得。變化唯有無記及善無記，如前說。餘如下釋。

【T2 隨應釋3】

【U1 威儀】

酉二、隨應釋3　戌一、威儀

若依伎樂，以染汙心發起威儀，是染汙性；若依寂靜，即是善性。

【U2 工巧】

戌二、工巧

若依染著發起工巧，是染汙性；若善加行所起工巧，即是善性。

【U3 變化心】

戌三、變化心

為引導他，或為利益諸有情故，而起變化，當知是善，此無染汙。

【I3 諸門決擇4】

【J1 蘊諦相攝2】

【K1 明攝不攝2】

【L1 徵】

壬三、諸門決擇4　癸一、蘊諦相攝2　子一、明攝不攝2　丑一、徵

復次，如是五蘊幾諦所攝？又此諸諦幾蘊所攝？

【L2 辨】

丑二、辨

當知三諦、五蘊更互相攝。滅諦、諸蘊互不相攝，由滅諦性是彼寂靜所顯故。

三諦五蘊更互相攝等者：苦、集二諦有漏所攝，道諦一種無漏所攝。如是三諦唯是有為，故與五蘊更互相攝。滅諦不爾，故與諸蘊互不相攝。

【K2 廣辨諦實2】

【L1 約四諦辨6】

【M1 十六行觀3】

【N1 明所由4】

【O1 於苦諦2】

【P1 問】

子二、廣辨諦實2　丑一、約四諦辨6　寅一、十六行觀3　卯一、明所由4　辰一、於苦諦2　巳一、問

問：如聲聞地已說於四諦中有十六行觀，何故於苦諦為四行觀？

【P2 答2】

【Q1 標】

巳二、答2　午一、標

答：為欲對治四顛倒故。

【Q2 釋】

午二、釋

謂初一行對治初一顛倒，次一行對治次二顛倒，後二行對治後一顛倒。

謂初一行對治初一顛倒等者：謂無常行對治常倒，苦行對治樂倒及與淨倒，空行、無我行對治我倒，如是四行對治四種顛倒。

【O2 於集諦2】

【P1 問】

辰二、於集諦2　巳一、問

問：何故於集諦為四行觀？

【P2 答2】

【Q1 標四愛】

巳二、答2　午一、標四愛

答：由有四種愛故。

【Q2 明建立2】

【R1 標】

午二、明建立2　未一、標

此四種愛，當知由常、樂、淨、我愛差別故，建立差別。

【R2 釋2】

【S1 配為緣】

未二、釋2　申一、配為緣

初愛為緣，建立後有愛；第二、第三愛為緣，建立喜貪俱行愛及彼彼希樂愛；

初愛為緣等者：此中初愛至最後愛，如其次第，常、樂、淨、我四愛差別應知。

最後愛為緣，建立獨愛，當知此愛隨逐自體。

建立獨愛者：謂自體愛內各別故，是名獨愛。

【S2 顯差別4】

【T1 愛】

申二、顯差別4　酉一、愛

又愛云何？謂於自體親昵藏護。

【T2 後有愛】

酉二、後有愛

後有愛云何？謂求當來自體差別。

【T3 喜貪俱行愛】

酉三、喜貪俱行愛

喜貪俱行愛云何？謂於現前、或於已得可愛色聲香味觸法起貪著愛。

【T4 彼彼希望愛】

酉四、彼彼希望愛

彼彼希望愛云何？謂於所餘可愛色等起希求愛。

謂於所餘可愛色等者：若諸未得所求境界，是名所餘可愛色等。簡非已得，名為餘故。於此境界，或為和合、或為不離、或為增益而起希求，名希求愛。

【O3 於滅諦】

辰三、於滅諦

問：何故於滅諦為四行觀？答：由四種愛滅所顯故。

由四種愛滅所顯故者：分別緣起初勝法門經說：於滅諦中有四行相。云何第一名滅行相？謂於永斷煩惱滅中正觀行相。云何第二名靜行相？謂於永斷眾苦靜中正觀行相。云何第三名妙行相？謂於永斷無罪清淨安樂性中正觀行相。云何第四名離行相？謂於永斷常住性中正觀行相。如是四種正觀行相，即由我愛、後有愛、喜貪俱行愛、彼彼希望愛永斷所顯，如其次第配屬應知。

【O4 於道諦】

辰四、於道諦

問：何故於道諦為四行觀？答：由能證彼四愛滅故。

由能證彼四愛滅故者：分別緣起初勝法門經說：於道諦中有四行相。云何第一名道行相？謂於聖道與境相應無顛倒性正觀行相。云何第二名如行相？謂於聖道永出世間離諸漏性正觀行相。云何第三名行行相？謂於聖道先聖、後聖同所遊履正觀行相？云何第四名出行相。謂於聖道無上性中正觀行相。如是四種正觀行相，能證前說四種愛滅，如其次第配屬應知。

【N2 釋隨應3】

【O1 空行攝2】

【P1 徵】

卯二、釋隨應3　辰一、空行攝2　巳一、徵

復次，如聲聞地已說壞等十種行相，

如聲聞地已說壞等十種行相者：聲聞地說：由十種行觀察苦諦，能隨悟入苦諦四行。何等為十？一、變異行，二、滅壞行，三、別離行，四、法性行，五、合會行，六、結縛行，七、不可愛行，八、不安隱行，九、無所得行，十、不自在行。（陵本三十四卷一頁2734）是名壞等十種行相。

此中，無所得云何？

【P2 釋】

巳二、釋

謂唯有根、唯有境界、唯有彼所生受、唯有彼所生心、唯有計我我想、唯有計我我見、唯有我我言說戲論，除此七外，餘實我相了不可得。

唯有彼所生受等者：彼謂根、境。我及我所，此名我我。聲聞地中亦顯此義，應勘彼知。（陵本三十四卷十四頁2773）

【O2 無我行攝2】

【P1 徵】

辰二、無我行攝2　巳一、徵

不自在云何？

【P2 釋】

巳二、釋

謂眾緣生、無常、苦相所攝諸行，離我相故。

【O3 苦行攝3】

【P1 約三苦辨3】

【Q1 攝壞苦2】

【R1 問】

辰三、苦行攝3　巳一、約三苦辨3　午一、攝壞苦2　未一、問

問：此十行相，由何行相攝壞苦耶？

【R2 答2】

【S1 標簡】

未二、答2　申一、標簡

答：由結行相及變壞增上所起憂惱，當知是壞苦性，非唯變壞。

【S2 釋由】

申二、釋由

已離憂者，雖復遇彼不為害故。

已離憂者等者：此中義顯，由結行相及與憂惱，是壞苦性。若離結縛，便能永滅生老病死愁悲憂苦一切擾惱純大苦蘊，是名已離憂者。雖復遇彼諸行變壞，無有壞苦，名不為害。

【Q2 攝苦苦】

午二、攝苦苦

問：何等行相攝苦苦耶？答：由不可愛行相。

【Q3 攝行苦】

午三、攝行苦

問：何等行相攝行苦耶？答：由不安隱行相。

【P2 約八苦辨2】

【Q1 第一義3】

【R1 苦苦攝】

巳二、約八苦辨2　午一、第一義3　未一、苦苦攝

復次，如經言：生苦乃至略攝五取蘊苦。如是諸苦相，幾苦苦攝？謂初五。

【R2 壞苦攝】

未二、壞苦攝

幾壞苦攝？謂中二。

【R3 行苦攝】

未三、行苦攝

幾行苦攝？謂後一。

生苦乃至略攝五取蘊苦者：所謂生苦、老苦、病苦、死苦、怨憎會苦、愛別離苦、求不得苦、五取蘊苦應知。如是諸苦，各有五相，如有尋有伺地決擇中說。（陵本六十一卷十四頁4933）

【Q2 第二義2】

【R1 略明攝】

午二、第二義2　未一、略明攝

復次，初七，苦苦攝；彼所對治淨妙煩惱，壞苦攝；最後一，行苦攝。

【R2 隨難釋】

未二、隨難釋

由世尊言：入變壞心。又作是言：由蓋纏故，領彼所生心諸憂苦。故知煩惱壞苦故苦道理成就。

【P3 約四苦辨3】

【Q1 舉經言】

巳三、約四苦辨3　午一、舉經言

復次，如經言：有四種苦。一者、生苦，二、緣內苦，三、緣外苦，四、麤重苦。

【Q2 問答辨】

午二、問答辨

問：此中何行攝何苦？何苦攝何行？答：初行、初苦展轉相攝；次有三行，與第二苦展轉相攝；次有三行，與第三苦展轉相攝；最後一行，與最後苦展轉相攝。

初行初苦展轉相攝等者：謂八苦中，生苦初行，與此四苦最初生苦展轉相攝；老、病、死苦三行，與緣內苦展轉相攝；怨憎會苦、愛別離苦、求不得苦，如是三行，與緣外苦展轉相攝；五取蘊苦最後一行，與麤重苦展轉相攝。

【Q3 配差別】

午三、配差別

前所說愛自性差別建立集諦四種行相，當知為生今果差別四種苦故。

前所說愛自性差別等者：聲聞地說：謂了知愛是取因故，復能招集即以其取為因有故，復能生起有為上首當來生故，又能引發以生為緣老、病、死等諸苦法故。隨其所應，當知說名因、集、起、緣。（陵本三十四卷十六頁2777）是名集諦四種行相。即依是義，此中總說為生今果差別有四種苦，非定別配。又復彼行，由常、樂、淨、我四愛差別而得建立，如前已說應知。

【N3 配解脫2】

【O1 明配屬3】

【P1 空行】

卯三、配解脫2　辰一、明配屬3　巳一、空行

復次，此十六行，幾是空行？謂二，即苦諦後二行。

即苦諦後二行者：謂無所得行、不自在行應知。

【P2 無願行】

巳二、無願行

幾是無願行？謂六，即苦諦前二行及集諦一切。

即苦諦前二行等者：謂苦諦中變異行、滅壞行，及與集諦因行、集行、起行、緣行應知。

【P3 無相行2】

【Q1 滅諦攝】

巳三、無相行2　午一、滅諦攝

幾是無相行？謂滅諦一切。

謂滅諦一切者：於滅諦中有四行相。謂滅行、靜行、妙行、離行應知。

【Q2 道諦攝】

午二、道諦攝

幾是清淨因所顯行？謂道諦一切。

謂道諦一切者：於道諦中有四行相。謂道行、如行、行行、出行應知。

【O2 釋妨難2】

【P1 問】

辰二、釋妨難2　巳一、問

問：要由無常想，能住無我想，何故此中先說空耶？

【P2 答】

巳二、答

答：此約無我觀已生，由無常觀建立無願；以此二觀，前後展轉互修治故。

【M2 說諦次第2】

【N1 約染淨辨2】

【O1 顯說2】

【P1 黑品攝】

寅二、說諦次第2　卯一、約染淨辨2　辰一、顯說2　巳一、黑品攝

復次，四聖諦說次第者，謂由此故苦，此最為初；如此故苦，此為第二；此二攝黑品究竟。

【P2 白品攝】

巳二、白品攝

由此故樂，此為第三；如此故樂，是為第四；此二攝白品究竟。

【O2 引喻】

辰二、引喻

譬如重病、病因、病愈、良藥。

【N2 約世間辨3】

【O1 標】

卯二、約世間辨3　辰一、標

又有差別。謂如世間遭苦次第，當知建立聖諦次第。

【O2 徵】

辰二、徵

所以者何？

【O3 釋】

辰三、釋

如諸世間曾所遭苦，即於此處先發作意；次於遭苦因，次於苦解脫，後於解脫方便，發起作意。

【M3 明四諦義2】

【N1 總顯】

寅三、明四諦義2　卯一、總顯

問：諦義云何？答：如所說相不捨離義，由觀此故到清淨究竟義，是諦義。

如所說相不捨離義等者：諦建立義，略有二種。一、約世俗諦，謂世間愚夫等，由法爾故，於彼諸法覺無乖諍，即此如所說相不捨離義。二、約勝義諦，謂諸已見諦者，如其法性證無乖諍，即此到清淨究竟義。

【N2 別辨4】

【O1 苦諦義】

卯二、別辨4　辰一、苦諦義

問：苦諦義云何？答：煩惱所生行義。

煩惱所生行義者：集論中說：云何苦諦？謂有情生及生所依處。（集論四卷一頁31,674a）今說煩惱所生，即有情生；煩惱所行，即彼依處應知。

【O2 集諦義】

辰二、集諦義

問：集諦義云何？答：能生苦諦義。

【O3 滅諦義】

辰三、滅諦義

問：滅諦義云何？答：彼俱寂靜義。

【O4 道諦義】

辰四、道諦義

問：道諦義云何？答：能成三諦義。

能成三諦義者：謂由道諦，遍知苦諦、永斷集諦、觸證滅諦。如下自說：若勤修道，乃能成辦所說三義故。

【M4 明勝義攝2】

【N1 問】

寅四、明勝義攝2　卯一、問

問：如是四聖諦，為世俗諦攝，為勝義諦攝？

【N2 答2】

【O1 標義】

卯二、答2　辰一、標義

答：勝義諦攝。

【O2 釋由2】

【P1 簡世俗】

辰二、釋由2　巳一、簡世俗

何以故？於順苦、樂、不苦不樂諸行中，由自相差別故，建立世俗諦。

【P2 顯勝義】

巳二、顯勝義

由彼共相一味苦故，當知建立勝義諦。

由彼共相一味苦故等者：由彼諸行，一切聖者觀唯是苦，以有漏故，唯聖能證一切有漏共相。即依此義，立勝義諦。

【M5 辨知斷等2】

【N1 問】

寅五、辨知斷等2　卯一、問

問：何緣故說遍知苦諦、永斷集諦、觸證滅諦、修習道諦？

【N2 答4】

【O1 知苦】

卯二、答4　辰一、知苦

答：由彼苦諦是四顛倒所依處故，為除顛倒，故遍知苦。既遍知苦，即遍知集，由彼集諦苦諦攝故。

是四顛倒所依處故者：常、樂、淨、我名四顛倒應知。

【O2 斷集】

辰二、斷集

雖遍知苦，仍為集諦之所隨逐，故須更說永斷集諦。

【O3 證滅】

辰三、證滅

言觸證者，是現見義。由於滅諦現前見故，不生怖畏，愛樂攝受，是故次說觸證滅諦。

不生怖畏愛樂攝受者：已見諦者，離我顛倒，證知我我定非有故，是故於寂靜界不生怖畏，深心欣仰愛樂攝受故。

【O4 修道】

辰四、修道

若勤修道，乃能成辦所說三義，是故後說修習道諦。

【M6 辨諦現觀2】

【N1 總2】

【O1 問】

寅六、辨諦現觀2　卯一、總2　辰一、問

問：諦現觀有幾種？此復何相？

【O2 答2】

【P1 明體相】

辰二、答2　巳一、明體相

答：決定義是現觀義。此則於諸諦中決定智慧及彼因、彼相應、彼共有法為體，是名現觀相。

於諸諦中決定智慧等者：此中智慧，通說加行、根本、後得三無漏慧。聞思修三能成彼慧，是名彼因。彼助伴法，名彼相應。彼所依緣，名共有法。總此一切，為現觀體。

【P2 出種類】

巳二、出種類

此復六種應知，如有尋有伺地說。

此復六種等者：謂思現觀、信現觀、戒現觀、現觀智諦現觀、現觀邊智諦現觀、究竟現觀。如有尋有伺地說應知。（陵本十卷十九頁832）

【N2 別5】

【O1 思現觀】

卯二、別5　辰一、思現觀

此中云何名初現觀？謂於諸諦決定思惟。

【O2 信現觀】

辰二、信現觀

云何名為第二現觀？謂三寶所三種淨信，由於寶義已決定故，及聞所成決定智慧。

【O3 戒現觀】

辰三、戒現觀

云何名為第三現觀？謂聖所愛戒，於惡趣業已得決定不作律儀故。

【O4 現觀智及現觀邊智諦現觀2】

【P1 廣分別2】

【Q1 現觀智諦現觀2】

【R1 徵】

辰四、現觀智及現觀邊智諦現觀2　巳一、廣分別2　午一、現觀智諦現觀2　未一、徵

云何名為第四現觀？

【R2 釋2】

【S1 辨相2】

【T1 初現觀位3】

【U1 三心差別3】

【V1 內遣有情假】

未二、釋2　申一、辨相2　酉一、初現觀位3　戌一、三心差別3　亥一、內遣有情假

謂於加行道中，先集資糧極圓滿故，又善方便磨瑩心故，從世間順決擇分邊際善根無間，有初內遣有情假法緣心生，能除軟品見道所斷煩惱麤重。

有初內遣有情假法緣心生者：諸有情名唯假相有，無始時來熏習執著，是名有情假法。入現觀時，除遣彼相正智得生，名初內遣有情假法緣心生。

【V2 內遣諸法假】

亥二、內遣諸法假

從此無間，第二內遣諸法假法緣心生，能除中品見道所斷煩惱麤重。

第二內遣諸法假法緣心生者：諸法名義唯假安立，是言所行，不稱實有，是名諸法假法。入現觀時，除遣彼相正智得生，是名第二內遣諸法假法緣心生。

【V3 遍遣一切有情諸法假】

亥三、遍遣一切有情諸法假

從此無間，第三遍遣一切有情諸法假法緣心生，能除一切見道所斷煩惱麤重。

【U2 止觀雙運2】

【V1 標名】

戌二、止觀雙運2　亥一、標名

又此現觀即是見道，亦名雙運道。

【V2 釋由】

亥二、釋由

此中雖有毗鉢舍那品三心及奢摩他品三心，然由雙運合立三心，以於一剎那中止觀俱可得故。

【U3 緣境相應2】

【V1 緣境】

戌三、緣境相應2　亥一、緣境

當知此諸心，唯緣非安立諦境。

【V2 相應】

亥二、相應

又前二心，法智相應；第三心，類智相應。

又前二心法智相應等者：於內共了、現見所知諸義境界無漏之智，是名法智。於不共了、不現見所知義境無漏之智，是名類智。義如顯揚論說。（二卷十六頁31,489c）

【T2 第二現觀位】

酉二、第二現觀位

又即由此心勢力故，於苦等安立諦中，有第二現觀位清淨無礙苦等智生；

有第二現觀位等者：緣非安立諦境，於現觀位說名為初。此言安立諦境，從彼無間所生，是故名第二現觀位。於此位中，彼苦等智，於安立諦能善通達真如性故，不為煩惱所隨眠故，非依名言戲論起故，是名清淨無礙。

當知依此智故，苦集滅道智得成立。

【S2 出體】

申二、出體

即前三心并止觀品，能證見斷煩惱寂滅，能得永滅一切煩惱及所依事出世間道，是名現觀智諦現觀。

永滅一切煩惱及所依事者：三界見、修所斷煩惱皆悉永斷，是名永滅一切煩惱。當來後有眾苦皆悉永斷，是名滅所依事。

【Q2 現觀邊智諦現觀2】

【R1 徵】

午二、現觀邊智諦現觀2　未一、徵

云何名為現觀邊智諦現觀？

【R2 釋2】

【S1 辨相5】

【T1 出智體】

未二、釋2　申一、辨相5　酉一、出智體

謂此現觀後所得智，名現觀邊智。

【T2 明智依】

酉二、明智依

當知此智，第三心無間，從見道起方現在前。

【T3 顯緣境】

酉三、顯緣境

緣先世智曾所觀察下上二地及二增上安立諦境。

【T4 辨所攝】

酉四、辨所攝

似法、類智，世俗智攝，通世出世，是出世間智後所得。

緣先世智曾所觀察等者：先加行位，以世間智，觀察欲、色、無色苦集二諦，是名觀察下上二地安立諦境。又復觀察彼苦集滅及能滅道，名觀察二增上安立諦境。今此位中，於彼安立得如實知，然不應說法智、類智所攝，以彼唯緣非安立諦境生故。今此不爾，緣安立諦下上地別，是故說言似法、類智，世俗智攝。非唯世間，非唯出世，是故說言通世出世，是出世間智後所得。

【T5 釋差別2】

【U1 約所取能取辨】

酉五、釋差別2　戌一、約所取能取辨

如其次第，於一一諦二種智生，謂忍可欲樂智，及現觀決定智。

【U2 約下上諦境辨】

戌二、約下上諦境辨

如是依前現觀起已，於下上諸諦中，二二智生。

【S2 結名】

申二、結名

是名現觀邊智諦現觀。

於下上諸諦中二二智生者：謂於下上二地一一諦中，各復有其二智生故。

【P2 總料簡2】

【Q1 辨差別3】

【R1 無有分別異】

巳二、總料簡2　午一、辨差別3　未一、無有分別異

此中前智遣假法緣故，是無分別；後智隨逐假法緣故，是有分別。

【R2 能斷不生異】

未二、能斷不生異

又前智於依止中，能斷見斷煩惱隨眠；後智思惟所緣故，令彼所斷更不復起。

後智思惟所緣故者：思惟安立諸諦為所緣故。

【R3 進趣斷道異】

未三、進趣斷道異

又前智能進趣修道中出世斷道，第二智能進趣世出世斷道。

【Q2 簡方便3】

【R1 標非】

午二、簡方便3　未一、標非

無有純世間道能永害隨眠。

【R2 釋由2】

【S1 出相引】

未二、釋由2　申一、出相引

由世間道是曾習故，相執所引故。

【S2 顯無能】

申二、顯無能

如相執所引，如是亦不能泯伏諸相；如不能泯伏諸相，如是亦不能永害麤重。

【R3 結成】

未三、結成

是故彼道無有永害諸隨眠義。

相執所引故者：謂世間道非自內證，唯從他聞，不離名言戲論相執，名彼所引。

【O5 究竟現觀2】

【P1 徵】

辰五、究竟現觀2　巳一、徵

云何名為究竟現觀？

【P2 釋3】

【Q1 出智別】

巳二、釋3　午一、出智別

謂由永斷修所斷故，所有盡智、無生智生。或一向出世，或通世出世。

【Q2 釋得名】

午二、釋得名

於現法中，一切煩惱永斷決定故；於當來世，一切依事永滅決定故；名究竟現觀。

盡智無生智者：謂阿羅漢於諸煩惱究竟盡中，發起盡智。由因盡故，當來苦果畢竟不生，即於此中起無生智。義如聲聞地說。（陵本三十四卷二十四頁2807）

【Q3 辨差別2】

【R1 盡智攝2】

【S1 一向出世】

午三、辨差別2　未一、盡智攝2　申一、一向出世

何等名為出世盡智？謂若智，於盡無分別。

【S2 通世出世】

申二、通世出世

何等名為世出世盡智？謂若智，於盡有分別。

【R2 無生智攝2】

【S1 一向出世】

未二、無生智攝2　申一、一向出世

何等名為出世無生智？謂即此依事滅因義故，於當來世依事不生中所有無分別智。

【S2 通世出世】

申二、通世出世

何等名為世出世無生智？謂於當來世依事不生中所有有分別智。

【L2 約三諦辨2】

【M1 斥他3】

【N1 略標】

丑二、約三諦辨2　寅一、斥他3　卯一、略標

復次，有種姓婆羅門，建立三處為實為諦。然彼種姓諸婆羅門，於此三處住三過失，汙其心故；依第一義，彼皆墮在非梵志數。

【N2 別釋2】

【O1 辨三處4】

【P1 徵】

卯二、別釋2　辰一、辨三處4　巳一、徵

何等三處？

【P2 列】

巳二、列

一、為養命，二、為修福，三、安立果。

【P3 釋3】

【Q1 為養命3】

【R1 標列】

巳三、釋3　午一、為養命3　未一、標列

為養命者，謂彼種姓諸婆羅門為活命故，於施主前或呪願、或讚美、或序述。

【R2 隨釋3】

【S1 呪願2】

【T1 願除怨敵】

未二、隨釋3　申一、呪願2　酉一、願除怨敵

呪願者，謂彼種姓諸婆羅門，希求隨一資生具故，往詣王所、或王大臣、或婆羅門、長者、居士、商主等所，矯設呪願：當願汝等所有怨敵皆悉殄滅、橫遭殃禍、摧屈縛錄。

【T2 願常吉祥】

酉二、願常吉祥

又願汝等所有吉祥常無轉動、不可侵奪。

【S2 讚美2】

【T1 讚害怨敵2】

【U1 有力能】

申二、讚美2　酉一、讚害怨敵2　戌一、有力能

讚美者，為希求故，往到彼所，矯設讚美，言：汝勇健，多諸計策，善害怨敵。

【U2 世希有】

戌二、世希有

又於害怨假興讚述，唱言：汝曹如是如是害除怨敵，甚為希有，如汝等輩，世間難得。

【T2 讚久興盛】

酉二、讚久興盛

又於財位久興盛者，矯施讚述，言：諸世間如汝吉祥成就無動，甚為難有。

【S3 序述2】

【T1 序他相好2】

【U1 滅敵】

申三、序述2　酉一、序他相好2　戌一、滅敵

序述者，謂彼為希求故，往到他所，妄興序述；言：汝成就善丈夫相，不久定當一切怨敵皆悉殄滅、橫遭殃禍、摧屈縛錄。

【U2 吉祥】

戌二、吉祥

又若成就如是相者，定當吉祥，無有退轉。

【T2 述自受施】

酉二、述自受施

又如汝等諸親友家、若施主家，常無有餘沙門、婆羅門於中受施執為己有，唯我常得恭敬供養、衣服、飲食、諸臥具等。

【R3 總結】

未三、總結

彼由如是方便所獲利養，深生染著、耽嗜、迷悶、堅固、保執而受用之。

【Q2 為修福2】

【R1 別辨相3】

【S1 殺害眾生】

午二、為修福2　未一、別辨相3　申一、殺害眾生

為修福者，謂彼種姓諸婆羅門，宣說殺害無量眾生，興祠祀福。

【S2 獲常處果】

申二、獲常處果

宣說祠祀獲常處果。

宣說祠祀獲常處果者：謂如害為正法論者，起如是見，立如是論：若於彼祠中呪術為先，害諸生命，若能祀者、若所害者、若諸助伴，如是一切皆得生天。由彼妄計天身是常，是故說言獲常處果。

【S3 攝執我所】

申三、攝執我所

又興祠祀時，召命無量國王、大臣、長者、居士，為欲攝受上妙眾多資生具故。彼既獲已，執為我所，展轉互起陵懱之心。

【R2 結三失】

未二、結三失

當知彼有如是三失。

當知彼有如是三失者：謂殺害眾生失、妄計常果失、執我我所失應知。雖為修福，而實非福，是故成失。

【Q3 安立果2】

【R1 敘彼計】

午三、安立果2　未一、敘彼計

安立果者，謂彼種姓諸婆羅門，說阿素洛身應可殺害，天身是常；唯婆羅門最上種姓，餘姓下劣；廣說乃至諸婆羅門大梵所生，大梵所化，大梵支胤。

【R2 結得名】

未二、結得名

彼種姓婆羅門作如是計，立如是論，當知是名安立果。

唯婆羅門最上種姓等者：謂如妄計最勝論者，起如是見，立如是論：婆羅門是最勝種類，剎帝利等是下劣種類；婆羅門是白淨色類，餘種是黑穢色類；婆羅門種可得清淨，非餘種類；諸婆羅門是梵王子，從大梵王口腹所生，從梵所出，梵所變化，梵王體胤。如有尋有伺地敘破彼計應知。（陵本七卷十二頁519）

【P4 結】

巳四、結

如是種姓婆羅門，於此三處猛利取執，隨興言論：唯此是實是諦，餘并愚妄。

【O2 顯三失4】

【P1 徵】

辰二、顯三失4　巳一、徵

何等名為由三過失染汙其心？

【P2 列】

巳二、列

謂語言過失、憍慢過失、勝解過失。

【P3 釋3】

【Q1 語言過失】

巳三、釋3　午一、語言過失

若即於此三處邪語業轉，當知是名語言過失。

【Q2 憍慢過失】

午二、憍慢過失

若復於此三處施設建立，及隨發起不正言論方比於他，謂己為勝、或等、或劣，當知是名憍慢過失。

【Q3 勝解過失】

午三、勝解過失

若復於此三處不觀得失，一向信受；雖遇諸佛及佛弟子正教誨時，於處非處不能正住，於遍分別不能正住，

於遍分別不能正住者：謂於圓成實相、依他起相、遍計所執相諸法安立，不能如理而思惟故。

於諸正行不能正住，於智者論不能正住，當知是名勝解過失。

於智者論不能正住者：若所立論不違聖言，能治雜染，不違法相，名智者論。不依此生法住智故，名不能住。

【P4 結】

巳四、結

此三過失，當知皆是惡見所起。

【N3 結攝】

卯三、結攝

若有住此三處，成就三種過失，雖是種姓諸婆羅門，依第一義，彼皆墮在非梵志數。

【M2 顯自3】

【N1 略標】

寅二、顯自3　卯一、略標

復次，若有建立三處為諦為實，又於三處無三過失染汙其心，彼雖非種姓婆羅門，然墮第一義婆羅門數。

【N2 別辨2】

【O1 徵】

卯二、別辨2　辰一、徵

何等三處？

【O2 釋2】

【P1 舉初處2】

【Q1 標所說】

辰二、釋2　巳一、舉初處2　午一、標所說

謂不應害一切眾生，是名初處。

【Q2 顯離過3】

【R1 無語言過】

午二、顯離過3　未一、無語言過

此所說處，唯諦唯實，無有虛妄。是故於此初處，無語言過失染汙其心。

【R2 無憍慢過】

未二、無憍慢過

又彼於是處，不由諦實言論方比於他，謂己為勝、若等、若劣。是故彼於此處，無憍慢過失染汙其心。

又彼於是處等者：此中處言，謂即初處，下皆準知。由依不應害一切眾生而為論故。

【R3 無勝解過2】

【S1 辨】

未三、無勝解過2　申一、辨

又彼於此處審觀得失，觀彼所緣能增善法。又能攝益身心無罪現法樂住，於諸有情多住慈想，晝夜修學；又於此處非信他行，內自正覺為諦為實，然於        諦實不妄執著。

又於此處非信他行者：謂於不害眾生處獲得無漏律儀，終不故思違越所學，乃至傍生亦不害命故。如是律儀自內所證，非緣於他，是名非信他行。

【S2 結】

申二、結

是故當知，彼於此處，無勝解過失染汙其心。

【P2 例餘處2】

【Q1 例同】

巳二、例餘處2　午一、例同

如是一切行無常，是名第二處。餘如前說。

餘如前說者：謂如初處離三過失應知。

一切法無我，是名第三處。餘如前說。

【Q2 顯別2】

【R1 於第二諦】

午二、顯別2　未一、於第二諦

此中差別者，於第二諦，應言於一切行多住生滅觀，晝夜修學。

【R2 於第三諦】

未二、於第三諦

於第三諦，應言於一切法多住無我我所想，晝夜修學。

【N3 總結2】

【O1 明勝義攝】

卯三、總結2　辰一、明勝義攝

若有於此三處無三過失染汙其心，彼雖非種姓婆羅門，然墮第一義婆羅門數。

【O2 為佛知見】

辰二、為佛知見

如是三處成婆羅門諦實之法，離三過失，唯有如來是真覺者。

瑜伽師地論科句披尋記卷第五十五

瑜伽師地論科句披尋記卷第五十六

彌勒菩薩說

唐三藏沙門玄奘奉詔譯

韓清淨科記

攝決擇分中五識身相應地意地之六

【J2 諸蘊分位2】

【K1 略標列】

癸二、諸蘊分位2　子一、略標列

問：諸蘊分位有幾種？答：有多種。謂得、無想定等心不相應行，廣說如前。

廣說如前者：如前決擇心不相應行法，一一差別應知。（陵本五十二卷五頁4154）

【K2 隨別釋20】

【L1 得2】

【M1 問】

子二、隨別釋20　丑一、得2　寅一、問

問：依何分位建立得？此復幾種？

【M2 答2】

【N1 明建立】

寅二、答2　卯一、明建立

答：依因、自在、現行分位建立得。

【N2 廣差別】

卯二、廣差別

此復三種。謂種子成就、自在成就、現行成就。

依因自在現行分位等者：分位有三，一、因，二、自在，三、現行。依此分位，建立名得。由是說得略有三種，謂種子成就等。如前決擇中釋。（陵本五十二卷九頁4174）

【L2 無想定滅盡定及無想天2】

【M1 問】

丑二、無想定滅盡定及無想天2　寅一、問

問：依何分位建立無想定、滅盡定及無想天？此三各有幾種？

【M2 答3】

【N1 無想定2】

【O1 明建立】

寅二、答3　卯一、無想定2　辰一、明建立

答：依已離遍淨貪，未離上貪，出離想作意為先名滅分位，建立無想定。

【O2 廣差別2】

【P1 標】

辰二、廣差別2　巳一、標

此復三種。

【P2 釋3】

【Q1 自性】

巳二、釋3　午一、自性

自性者，唯是善。

【Q2 補特伽羅】

午二、補特伽羅

補特伽羅者，在異生相續。

【Q3 起】

午三、起

起者，先於此起，後於色界第四靜慮當受彼果。

自性唯是善者：謂依第四靜慮定地起故，定唯善故。

【N2 滅盡定2】

【O1 明建立】

卯二、滅盡定2　辰一、明建立

依已離無所有處貪，止息想作意為先名滅分位，建立滅盡定。

【O2 廣差別2】

【P1 標】

辰二、廣差別2　巳一、標

此復三種。

【P2 釋3】

【Q1 自性】

巳二、釋3　午一、自性

自性者，唯是善。

【Q2 補特伽羅】

午二、補特伽羅

補特伽羅者，在聖相續，通學無學。

【Q3 起2】

【R1 託色依現前】

午三、起2　未一、託色依現前

起者，先於此起，後於色界重現在前，託色所依方現前故。此據未建立阿賴耶識教。

【R2 一切處現前】

未二、一切處現前

若已建立，於一切處皆得現前。

於一切處皆得現前者：謂色無色界皆得現前故。由已建立阿賴耶識，略說諸法種子，一切皆依阿賴耶識故。義如因緣決擇中說。（陵本五十一卷十九頁4133）

【N3 無想天2】

【O1 明建立】

卯三、無想天2　辰一、明建立

依已生無想有情天中名滅分位，建立無想。

【O2 廣差別2】

【P1 標】

辰二、廣差別2　巳一、標

此亦三種。

【P2 釋3】

【Q1 自性】

巳二、釋3　午一、自性

自性者，無覆無記。

【Q2 補特伽羅】

午二、補特伽羅

補特伽羅者，唯異生性，彼非諸聖者。

【Q3 起】

午三、起

起者，謂能引發無想定思，能感彼異熟果；後想生已，是諸有情便從彼沒。

【L3 命根2】

【M1 問】

丑三、命根2　寅一、問

問：依何分位建立命根？此復幾種？

【M2 答2】

【N1 明建立】

寅二、答2　卯一、明建立

答：依業所引異熟住時決定分位，建立命根。

【N2 廣差別】

卯二、廣差別

此復三種。謂定不定故，愛非愛故，歲劫數等所安立故。

定不定故等者：除贍部洲人壽分量，所餘生處壽量決定。此贍部洲，或時壽命廣無有量，或時短促，壽量不定。由是當知定不定別。往五趣生，是名愛非愛別。有情壽量若少、若多，或以歲計，或以劫數計，如是名歲劫數等所安立。等言，等取有邊際、無邊際、自勢力轉、非自勢力轉差別應知。

【L4 眾同分2】

【M1 問】

丑四、眾同分2　寅一、問

問：依何分位建立眾同分？此復幾種？

【M2 答2】

【N1 明建立】

寅二、答2　卯一、明建立

答：依諸有情相似分位，立眾同分。

【N2 廣差別】

卯二、廣差別

此復三種。所謂種類同分、自性同分、工巧業處養命同分。

種類同分等者：界趣生類互相似性，是名種類同分。分位、體性、容色、形貌、音聲互相似性，是名自性同分。

【L5 生2】

【M1 問】

丑五、生2　寅一、問

問：依何分位建立生？此復幾種？

【M2 答2】

【N1 明建立】

寅二、答2　卯一、明建立

答：依現在分位，建立生。

【N2 廣差別】

卯二、廣差別

此復三種。所謂剎那生、相續生、分位生。

分位生者：謂即生差別中增長生、心差別生。義如前說。（陵本五十二卷六頁4161）

【L6 老2】

【M1 問】

丑六、老2　寅一、問

問：依何分位建立老？此復幾種？

【M2 答2】

【N1 明建立】

寅二、答2　卯一、明建立

答：依前後分位，建立老。

【N2 廣差別】

卯二、廣差別

此復三種。謂異性老、轉變老、受用老。

受用老者：謂即老差別中身老、心老、壽老、變壞老。義如前說。（陵本五十二卷七頁4165）

【L7 住2】

【M1 問】

丑七、住2　寅一、問

問：依何分位建立住？此復幾種？

【M2 答2】

【N1 明建立】

寅二、答2　卯一、明建立

答：即依生分位，建立住。

【N2 廣差別】

卯二、廣差別

此復三種。謂剎那住、相續住、立制住。

立制住者：此即住差別中立軌範住。義如前說。（陵本五十二卷八頁4168）

【L8 無常2】

【M1 問】

丑八、無常2　寅一、問

問：依何分位建立無常？此復幾種？

【M2 答2】

【N1 明建立】

寅二、答2　卯一、明建立

答：依生已壞滅分位，建立無常。

【N2 廣差別】

卯二、廣差別

此復三種。謂壞滅無常、轉變無常、別離無常。

壞滅無常等者：聲聞地說：由變異行、滅壞行，及別離行觀無常性。（陵本三十四卷三頁2739）此說三種，隨應當知。

【L9 名句文身2】

【M1 舉名身2】

【N1 問】

丑九、名句文身2　寅一、舉名身2　卯一、問

問：依何分位建立名身？此復幾種？

【N2 答2】

【O1 明建立】

卯二、答2　辰一、明建立

答：依假言說分位，建立名身。

【O2 廣差別】

辰二、廣差別

此復三種。謂假設名身、實物名身、世所共了不了名身。

【M2 例句身等2】

【N1 例同】

寅二、例句身等2　卯一、例同

如名身，句身、文身，當知亦爾。

【N2 顯別】

卯二、顯別

此中差別者，謂標句、釋句、音所攝、字所攝。

音所攝字所攝者：此說名身文身差別應知。由依止名、或唯依文了達音韻，是故說彼名音所攝。由名身、句身所依止字，是謂文身，是故說文名字所攝。

【L10 異生性2】

【M1 問】

丑十、異生性2　寅一、問

問：依何分位建立異生性？此復幾種？

【M2 答2】

【N1 明建立】

寅二、答2　卯一、明建立

答：依未生起一切出世聖法分位，建立異生性。

【N2 廣差別】

卯二、廣差別

此復三種。謂欲界繫、色界繫、無色界繫。

【L11 流轉2】

【M1 問】

丑十一、流轉2　寅一、問

問：依何分位建立流轉？此復幾種？

【M2 答2】

【N1 明建立】

寅二、答2　卯一、明建立

答：依因果相續分位，建立流轉。

【N2 廣差別】

卯二、廣差別

此復三種。謂剎那展轉流轉、生展轉流轉、染汙清淨展轉流轉。

染汙清淨展轉流轉者：如前說有順流流轉，謂順緣起。又有逆流流轉，謂逆緣起。（陵本五十二卷十三頁4189）此說染汙清淨，如次應知。

【L12 定異2】

【M1 問】

丑十二、定異2　寅一、問

問：依何分位建立定異？此復幾種。

【M2 答2】

【N1 明建立】

寅二、答2　卯一、明建立

答：依法別相分位，建立定異。

【N2 廣差別】

卯二、廣差別

此復三種。謂相定異、因定異、果定異。

謂相定異等者：如前說有流轉、還滅定異，一切法定異，領受定異，住定異。（陵本五十二卷十三頁4190）如是一切，名相定異。即彼諸法若因、若果，決定差別無雜亂性，名因定異、果定異。

【L13 相應2】

【M1 問】

丑十三、相應2　寅一、問

問：依何分位建立相應？此復幾種？

【M2 答2】

【N1 明建立】

寅二、答2　卯一、明建立

答：依因果相稱分位，建立相應。

【N2 廣差別】

卯二、廣差別

此復三種。謂和合相應、方便相應、稱可道理所作相應。

和合相應等者：極微已上，一切有方分色更互和合，是名和合相應。如集論說。（三卷九頁31,673b）彼彼諸法為等言說、為等建立、為等開解諸勝方便，是名方便相應。與四道理相應，謂觀待道理等，是名稱可道理所作相應。

【L14 勢速2】

【M1 問】

丑十四、勢速2　寅一、問

問：依何分位建立勢速？此復幾種。

【M2 答2】

【N1 明建立】

寅二、答2　卯一、明建立

答：依迅疾流轉分位，建立勢速。

【N2 廣差別】

卯二、廣差別

此復三種。謂諸行勢速、士用勢速、神通勢速。

士用勢速等者：如前說：有地行有情輕健勢速，謂人、象、馬等。或有空行有情勢速，謂諸飛禽、空行藥叉及諸天等。（陵本五十二卷十四頁4192）此攝彼二應知。

【L15 次第2】

【M1 問】

丑十五、次第2　寅一、問

問：依何分位建立次第？此復幾種？

【M2 答2】

【N1 明建立】

寅二、答2　卯一、明建立

答：依一一行流轉分位，建立次第。

【N2 廣差別】

卯二、廣差別

此復三種。謂剎那流轉次第、內身流轉次第、成立所作流轉次第。

內身流轉次第等者：如前說：有流轉次第，謂無明緣行，廣說乃至生緣老死。又說：或有在家、出家行住次第。（陵本五十二卷十四頁4194）此中二種，如次應知。

【L16 時2】

【M1 問】

丑十六、時2　寅一、問

問：依何分位建立時？此復幾種？

【M2 答2】

【N1 明建立】

寅二、答2　卯一、明建立

答：依行相續不斷分位，建立時。

【N2 廣差別】

卯二、廣差別

此復三種。謂去、來、今。

【L17 方2】

【M1 問】

丑十七、方2　寅一、問

問：依何分位建立方？此復幾種？

【M2 答2】

【N1 明建立】

寅二、答2　卯一、明建立

答：依所攝受諸色分位，建立方。

【N2 廣差別】

卯二、廣差別

此復三種。謂上、下、傍。

【L18 數2】

【M1 問】

丑十八、數2　寅一、問

問：依何分位建立數？此復幾種？

【M2 答2】

【N1 明建立】

寅二、答2　卯一、明建立

答：依法齊量表了分位，建立數。

【N2 廣差別】

卯二、廣差別

此復三種。謂一數、二數、多數。

【L19 和合2】

【M1 問】

丑十九、和合2　寅一、問

問：依何分位建立和合？此復幾種？

【M2 答2】

【N1 明建立】

寅二、答2　卯一、明建立

答：依所作支無闕分位，建立和合。

【N2 廣差別】

卯二、廣差別

此復三種。謂集會和合、一義和合、圓滿和合。

集會和合等者：如前說：有清淨和合，謂十二種無雜集會，即自他圓滿等。又有世俗和合，謂諸有情依等意樂增上力故，互不相違，無諍無訟，亦不乖離。（陵本五十二卷十二頁4183）即此集會和合、圓滿和合應知。又復前說有領受和合等，即此一義和合，謂於一所作事更互相應故。

【L20 不和合】

丑二十、不和合

問：依何分位建立不和合？此復幾種？答：與和合相違，應知不和合若分位、若差別。

【J3 諸蘊分別2】

【K1 辨2】

【L1 舉有色等29】

【M1 有色】

癸三、諸蘊分別2　子一、辨2　丑一、舉有色等29　寅一、有色

問：於諸蘊中，何義、幾蘊是有色？答：即以此性還說此性，色自性義是有色義。一蘊是有色。

【M2 有見】

寅二、有見

問：何義、幾蘊是有見？答：眼所行義。一蘊一分是有見。

【M3 有對2】

【N1 問】

寅三、有對2　卯一、問

問：何義、幾蘊是有對？

【N2 答2】

【O1 釋義2】

【P1 標二種】

卯二、答2　辰一、釋義2　巳一、標二種

答：展轉相觸據處所義及麤大義，是有對義。

【P2 隨難釋】

巳二、隨難釋

麤大義者，當知遠離三種微細。此三微細，如前應知。

【O2 明攝】

辰二、明攝

一蘊一分是有對。

此三微細如前應知者：前說：微細性略有三種。一、損減微細性，二、種類微細性，三、心自在轉微細性。如彼別釋應知。（陵本五十四卷十一頁4327）

【M4 有漏2】

【N1 問】

寅四、有漏2　卯一、問

問：何義、幾蘊是有漏？

【N2 答2】

【O1 略標簡】

卯二、答2　辰一、略標簡

答：麤重所隨，非彼對治煩惱所生義。一切一分是有漏。

麤重所隨等者：謂於識蘊，煩惱種子未害未斷，是名麤重所隨。於彼煩惱非能對治，從彼一切煩惱而生，是名非彼對治煩惱所生。

【O2 廣餘義4】

【P1 標】

辰二、廣餘義4　巳一、標

復有有漏義，謂若是處煩惱能生四種過失，是有漏義。

【P2 徵】

巳二、徵

何等名為四種過失？

【P3 列】

巳三、列

一、不寂靜過失，二、內外變異過失，三、發起惡行過失，四、攝受因過失。

【P4 釋】

巳四、釋

當知初過失，纏現行所作；第二過失，諸煩惱事隨逐煩惱所作；第三過失，煩惱因緣所作；第四過失，引發後有所作。

諸煩惱事隨逐煩惱所作者：謂有取蘊內外諸事，是名諸煩惱事。彼為煩惱之所隨逐，由是因緣，能生內外變異過失，是名隨逐煩惱所作。

【M5 有為】

寅五、有為

問：何義、幾蘊是有為？答：從因已生及應生義。一切是有為。

【M6 有諍】

寅六、有諍

問：何義、幾蘊是有諍？答：多隨瞋恚自在轉義。一切一分是有諍。

【M7 有愛味】

寅七、有愛味

問：何義、幾蘊是有愛味？答：多隨愛見自在轉義。一切一分是有愛味。

【M8 依耽嗜】

寅八、依耽嗜

問：何義、幾蘊是依耽嗜？答：多隨欲貪自在轉義。一切一分是依耽嗜。

【M9 世間】

寅九、世間

問：何義、幾蘊是世間？答：戲論依義。一切一分是世間。

【M10 墮界】

寅十、墮界

問：何義、幾蘊是墮界？答：三界所攝世間義。一切一分是墮界。

【M11 過去】

寅十一、過去

問：何義、幾蘊是過去？答：已受用因果義。一切是過去。

【M12 未來】

寅十二、未來

問：何義、幾蘊是未來？答：未受用因果義。一切是未來。

【M13 現在】

寅十三、現在

問：何義、幾蘊是現在？答：已受用因義及未受用果義。一切是現在。

【M14 內】

寅十四、內

問：何義、幾蘊是內？答：六處并屬彼義。一蘊一分、四蘊全是內。

六處并屬彼義等者：眼等六處，及彼所屬諸所有法，內事攝故，建立名內。色蘊一分，受、想、行、識四蘊全，是內法類。

【M15 外】

寅十五、外

問：何義、幾蘊是外？答：內相違義。一蘊一分是外。

【M16 麤】

寅十六、麤

問：何義、幾蘊是麤？答：不光潔積聚相增長義。一切一分是麤。

不光潔積聚相增長義者：欲界繫色，不光潔攝。諸有對色，積聚所攝。色無色蘊長養等流，相增長攝。

【M17 細】

寅十七、細

問：何義、幾蘊是細？答：麤相違義。一切一分是細。

【M18 劣】

寅十八、劣

問：何義、幾蘊是劣？答：無常、苦、不淨、染汙義。一切一分是劣。

【M19 妙】

寅十九、妙

問：何義、幾蘊是妙？答：劣相違義。一切一分是妙。

【M20 遠】

寅二十、遠

問：何義、幾蘊是遠？答：處所、去來、時、方隔越義。一切一分是遠。

處所去來時方隔越義者：遠有二義，一者、處遠，二者、時遠。謂若諸處方所隔越，是名處遠，當知此唯依色蘊有。又若去來時分隔越，是名時遠，當知此通色無色蘊。

【M21 近】

寅二十一、近

問：何義、幾蘊是近？答：遠相違義。一切一分是近。

【M22 三界繫2】

【N1 第一義3】

【O1 欲界繫】

寅二十二、三界繫2　卯一、第一義3　辰一、欲界繫

問：何義、幾蘊是欲界繫？答：於此間生，未得對治；或得已出，三時現行義。一切一分是欲界繫。

於此間生等者：謂若身生欲界，未得色界定地對治；或復得已，從彼定出。於爾所時，彼所有蘊，去來今位剎那流轉，當知彼蘊是欲界繫。

【O2 色界繫】

辰二、色界繫

問：何義、幾蘊是色界繫？答：已得色界繫對治，若入彼定；或復生彼，未得上對治；或得已出，三時現行義。一切一分是色界繫。

未得上對治者：此說無色界繫定地對治，名上對治應知。

【O3 無色界繫】

辰三、無色界繫

問：何義、幾蘊是無色界繫？答：已得無色界繫對治，若入彼定；或復生彼，未得上對治；或得已出，三時現行義。一切一分是無色界繫。

未得上對治者：此說出世離欲，名上對治應知。

【N2 第二義3】

【O1 欲界繫】

卯二、第二義3　辰一、欲界繫

復有差別。謂輕安俱三摩地及彼眷屬并彼果法所不攝義，是欲界繫。

輕安俱三摩地等者：輕安一法唯定地有，故三摩地名輕安俱。諸靜慮支為依緣等，名彼眷屬。從定所生諸功德法，名彼果法。

【O2 色界繫】

辰二、色界繫

屬色煩惱、與彼相違所攝義，是色界繫。

與彼相違所攝義者：謂與前說欲界繫法相違，屬色煩惱之所攝故。

【O3 無色界繫】

辰三、無色界繫

離色煩惱、彼所攝義，當知是無色界繫。

【M23 三性2】

【N1 第一義3】

【O1 善】

寅二十三、三性2　卯一、第一義3　辰一、善

問：何義、幾蘊是善？答：能感當來樂果報義，及煩惱苦永斷對治義。一切一分是善。

【O2 不善】

辰二、不善

問：何義、幾蘊是不善？答：能感當來苦果報義，及能發起諸惡行義。一切一分是不善。

【O3 無記】

辰三、無記

問：何義、幾蘊是無記？答：彼俱相違義。一切一分是無記。

【N2 第二義】

卯二、第二義

復有差別。謂離過失義，及過失功德對治隨順義，是善；

過失功德對治隨順義者：謂能對治過失、隨順功德，是善義故。

與此相違義，是不善；彼俱相違義，是無記。

【M24 學】

寅二十四、學

問：何義、幾蘊是學？答：學方便善義。一切一分是學。

【M25 無學】

寅二十五、無學

問：何義、幾蘊是無學？答：學究竟善義。一切一分是無學。

【M26 非學非無學】

寅二十六、非學非無學

問：何義、幾蘊是非學非無學？答：離前二種所有善、染汙、無記法義。一切一分是非學非無學。

【M27 見所斷】

寅二十七、見所斷

問：何義、幾蘊是見所斷？答：現觀智諦現觀所應斷義。一切一分是見所斷。

【M28 修所斷】

寅二十八、修所斷

問：何義、幾蘊是修所斷？答：從現觀後修道所斷義。一切一分是修所斷。

【M29 無斷】

寅二十九、無斷

問：何義、幾蘊是無斷？答：一切染汙永斷對治義及已斷義。一切一分是無斷。

一切染汙永斷對治義等者：如下思所成慧地決擇中說：云何非所斷法？謂一切有學出世間法、一切無學相續中所有諸法。此中若出世法，於一切時自性淨故，名非所斷；餘世間法，由已斷故，名非所斷。（陵本六十六卷十八頁5308）此說二義，準彼應知。

【L2 例無色等】

丑二、例無色等

問：何義、幾蘊是無色等？答：如前所說色等相違義，當知是無色等義。

【K2 結】

子二、結

如是等類，應當分別諸蘊差別。

【J4 諸蘊建立5】

【K1 建立蘊義】

癸四、諸蘊建立5　子一、建立蘊義

問：如說積聚義是蘊義，何等名為積聚義耶？答：種種所召體義、更互和雜轉義、一類總略義、增益損減義，是積聚義。

種種所召體義等者：謂一一蘊體性差別有十一種。謂若過去、若未來、若現在、若內、若外、若麤、若細、若劣、若勝、若遠、若近，是名種種所召體義。於一身中，彼一一蘊俱時流轉，同生住滅，是名更互和雜轉義。彼一一蘊一類唯苦，是故經說純大苦蘊，是名一類總略義。唯有為攝，增減可得，是名增益損減義。

【K2 建立色義2】

【L1 問】

子二、建立色義2　丑一、問

問：何緣色蘊說名為色？

【L2 答2】

【M1 標義】

丑二、答2　寅一、標義

答：於彼彼方所種植增長義及變礙義，故名為色。

【M2 隨廣】

寅二、隨廣

此變礙義，復有二種。一、手等所觸便變壞義，二、方處差別種種相義。

【K3 建立名義】

子三、建立名義

問：何緣四無色蘊總說名名？答：順趣種種所緣境義，依言說名分別種種所緣境義，故說為名。

順趣種種所緣境義等者：攝釋分說：能令種種共所了知，故名為名。又能令意作種種相，故名為名。又由語言之所呼召，故名為名。（陵本八十一卷二頁6169）今於此中，略攝二義，隨應當知。

【K4 建立所攝】

子四、建立所攝

問：諸蘊誰所攝？為何義故建立攝耶？答：自性所攝，非他性。為遍了知種種自類，是故建立。

為遍了知種種自類等者：集論中說：於攝善巧得何勝利？得於所緣略集勝利，隨彼彼境略聚其心，如是如是善根增勝。（集論三卷九頁31,673a）此建立義，準彼應知。

【K5 建立相應2】

【L1 問】

子五、建立相應2　丑一、問

問：諸法誰相應？為何義故建立相應？

【L2 答2】

【M1 標義】

丑二、答2　寅一、標義

答：他性相應，非自性。為遍了知依自性清淨心，有染不染法若增若減，是故建立。

為遍了知依自性清淨心有染不染法等者：集論中說：於相應善巧得何勝利？能善了悟，唯依止心，有受想等染淨諸法相應、不相應義；由此了悟，即能捨離計我能受、能想、能思、能念染淨執著；又能善巧速入無我。（集論三卷十頁31,673b）此建立義，準彼應知。

【M2 斥非2】

【N1 長行2】

【O1 敘計破3】

【P1 五蘊不成過2】

【Q1 標非】

寅二、斥非2　卯一、長行2　辰一、敘計破3　巳一、五蘊不成過2　午一、標非

有一沙門、若婆羅門，欲令名中唯心實有，非諸心法。此不應理。

【Q2 釋由】

午二、釋由

何以故？且說諸蘊有五種性不成就故。

且說諸蘊有五種性等者：謂由諸蘊體性各別，是故經中說唯有五。若許唯心實有，非諸心法，是則說蘊唯五理不成就。

【P2 分位差別過3】

【Q1 標過】

巳二、分位差別過3　午一、標過

又若彼計分位別故有五性者，分位別計，亦有過失。

【Q2 釋由4】

【R1 有無作用難2】

【S1 略標】

午二、釋由4　未一、有無作用難2　申一、略標

何以故？是諸分位展轉相望，作用差別若有若無，皆成失故。

【S2 別難】

申二、別難

若言有者，由相異故，便應有異實物體性；若言無者，計分位別則為唐捐。

由相異故等者：業用離相，異不可得。若許用有，是則相應展轉有異。由相異故，體亦應異，何故不許諸心所法體不成實。

【R2 依緣無別難3】

【S1 標】

未二、依緣無別難3　申一、標

又不應謂如六識身分位差別。

【S2 徵】

申二、徵

何以故？

【S3 釋】

申三、釋

由六識身所依、所緣有差別故。是諸分位一處可得，故不應理。

又不應謂如六識身等者：攝大乘說：有一類師說一意識，彼彼依轉得彼彼名。如意思業，名身語業。（攝大乘論二卷四頁）今約彼義，謂諸心法如六識身分位差別。然不應爾，彼由所依、所緣有差別故，說六識身分位差別。心法不爾，與六識身同所依、緣，一處可得，故不應計是心實有分位差別。

【R3 非有轉變難3】

【S1 標】

未三、非有轉變難3　申一、標

若謂轉變，亦不應理。

【S2 徵】

申二、徵

何以故？

【S3 釋】

申三、釋

於有色物可轉變故，得有分位前後差別，非於無色有如乳、酪、生酥等異。

【R4 因緣無別難2】

【S1 標】

未四、因緣無別難2　申一、標

又心因緣無差別故，行別分位不應道理。

【S2 釋】

申二、釋

於一剎那，必不可得差別因緣，令彼分位而有差別。

【Q3 結非】

午三、結非

是故汝計分位差別，不應道理。

又心因緣無差別故等者：謂心唯能了別事之總相，由是說彼因緣無別。心法不爾，緣事別相，謂是彼心行別分位，不應道理。以於一剎那中，差別因緣不可得故。

【P3 聖教相違過2】

【Q1 顯違教3】

【R1 標】

巳三、聖教相違過2　午一、顯違教3　未一、標

又違教故，唯心實有，不應道理。

【R2 徵】

未二、徵

違何等教？

【R3 釋2】

【S1 舉經言】

未三、釋2　申一、舉經言

謂如經言：貪瞋癡等惱染其心，令不解脫。

【S2 問答辨2】

【T1 問】

申二、問答辨2　酉一、問

問：此中何所相違？

【T2 答2】

【U1 正難唯心失】

酉二、答2　戌一、正難唯心失

答：若唯有心，二不俱有，是即貪等應不依識。

若唯有心二不俱有等者：若謂唯心實有，非諸心法，是則心現行時，於一剎那無別有法俱有相應。若爾，貪等應不依識，何復說彼惱染其心。

【U2 轉難先後失2】

【V1 指前破】

戌二、轉難先後失2　亥一、指前破

若汝復謂以識為先，亦不應理。無差別過，前已說故。

無差別過前已說故者：如前已說：又心因緣無差別故，行別分位不應道理。其義應知。

【V2 引經難2】

【W1 明和合3】

【X1 第一教】

亥二、引經難2　天一、明和合3　地一、第一教

又復經言：三和合與觸俱生受、想、思等。

【X2 第二教】

地二、第二教

又餘經說：如是諸法恆共和合，非不和合；不可說言如是諸法而可分析，令別殊異。

【X3 第三教】

地三、第三教

又佛世尊為欲成立此和合義，說燈明喻。

【W2 結俱生】

天二、結俱生

是故不可離彼俱生而說和合。

不可離彼俱生而說和合者：謂不離彼心及心法，二種俱生說和合故。由是當知，非唯心有，應正道理。

【Q2 釋密說2】

【R1 別舉經2】

【S1 說六界經2】

【T1 略標舉】

午二、釋密說2　未一、別舉經2　申一、說六界經2　酉一、略標舉

雖復經言：如是六界，說名士夫。然密意說，故無過失。

【T2 問答辨】

酉二、問答辨

問：此中有何密意？答：唯欲顯說色、動、心法最勝所依，當知是名此經密意。

唯欲顯說色動心法最勝所依等者：謂六界中，地等四界為色所依，空界為動所依，識界為心法所依。唯舉最勝，故立六界，非離此外無別有法，是即經中所有密意。

【S2 說三喻經3】

【T1 標相違】

申二、說三喻經3　酉一、標相違

復有違彼聖教可得。

【T2 舉經言2】

【U1 徵】

酉二、舉經言2　戌一、徵

何等聖教？

【U2 舉】

戌二、舉

謂世尊言：乳、酪、生酥三譬喻故。或有處所，麤四大種以之為我；或有處所，有色意生；或有處所，無色想生。

【T3 難經義】

酉三、難經義

如是經意，豈唯大種、或唯有心、唯有想耶？

【R2 結密意】

未二、結密意

是故當知，如是等經皆有密意。

【O2 成自義】

辰二、成自義

故名所攝四無色蘊，心與心所更互相應，道理成就。

【N2 嗢柁南】

卯二、嗢柁南

中嗢柁南曰：五種性不成　分位差過失　因緣無別故　與聖教相違

【H2 界善巧3】

【I1 結前生後】

辛二、界善巧3　壬一、結前生後

如是已決擇蘊事善巧。界事善巧今當決擇。

【I2 決擇一一4】

【J1 廣分別3】

【K1 相分別2】

【L1 長行8】

【M1 出體性2】

【N1 眼界乃至意識界及法界一分2】

【O1 舉眼界】

壬二、決擇一一4　癸一、廣分別3　子一、相分別2　丑一、長行8　寅一、出體性2　卯一、眼界乃至意識界及法界一分2　辰一、舉眼界

問：何等是眼界？答：若眼未斷，或復斷已命根攝受。

若眼未斷等者：此約二世建立眼界。一、於當來，二、於現在。言當來者，謂於能生當來眼根種子未永斷滅，名眼未斷。言現在者，謂彼當來眼根種子或復斷已，先業所引現在眼根種子，與所依身和合俱有，是名命根攝受。

【O2 例所餘】

辰二、例所餘

如眼界，乃至意識界及法界一分，當知亦爾。

法界一分者：謂法界中，除假有法及無為法，所餘色法、心所有法，名彼一分應知。

【N2 色界乃至觸界2】

【O1 舉色界】

卯二、色界乃至觸界2　辰一、舉色界

問：何等是色界？答：若色根增上所生，若彼於此為增上，是名色界。

【O2 例所餘】

辰二、例所餘

如色界，乃至觸界，當知亦爾。

【M2 辨假實2】

【N1 問】

寅二、辨假實2　卯一、問

問：此十八界，幾是實有？幾是假有？

【N2 答3】

【O1 標】

卯二、答3　辰一、標

答：實有者，或十七、或十二。

【O2 釋】

辰二、釋

六為一故，一為六故。

【O3 簡】

辰三、簡

此約世俗安立道理。

或十七或十二等者：十八界中，除一意界，故說十七；除六識界，故成十二。由六識界攝為一意界故，意界是假，是故除之。或一意界開為六識界故，六識界是假，是故除之。當知此約世俗安立道理，分別假實觀待說故。

【M3 別思擇2】

【N1 舉眼界2】

【O1 問】

寅三、別思擇2　卯一、舉眼界2　辰一、問

問：若有眼亦眼界耶？設有眼界亦眼耶？

【O2 答2】

【P1 總標】

辰二、答2　巳一、總標

答：應作四句。

【P2 列釋4】

【Q1 初句】

巳二、列釋4　午一、初句

或有眼非眼界，謂阿羅漢最後眼。是名初句。

謂阿羅漢最後眼者：雜集論說：阿羅漢最後眼者，謂入涅槃時最後剎那，爾時眼非眼界，非餘眼因故。（雜集論二卷十四頁31,703c）此應準知。

【Q2 第二句】

午二、第二句

或有眼界非眼，謂生有色界，若眼未生，或生已失，或不得眼，或眼無間滅；

若眼未生等者：卵生有情處卵[穀-禾+卵]中，胎生有情在母腹中，羯羅藍位、額部曇位、或閉尸位，乃至未得根位，如是等類，名眼未生。或生已失，如文易知。或由業感，從本以來眼不生故，名不得眼。或過去眼因已受盡，自性已滅，無間為緣，為生餘法熏習相續，是名眼無間滅。

若諸異生生無色界。是第二句。

若諸異生生無色界者：雜集論說：無色界異生有眼因者，謂從彼退墮，當生有色界，以阿賴耶識持眼種子，定當生眼，故彼眾生不退還故，無有眼界。（雜集論二卷十四頁31,703c）此應準知。

【Q3 第三句】

午三、第三句

或有眼亦眼界，謂除爾所相。是第三句。

【Q4 第四句】

午四、第四句

或有無眼亦無眼界，謂阿羅漢眼已失壞，或不生眼，若生無色界，或於無餘依涅槃界已般涅槃。是第四句。

或不生眼若生無色界者：謂生無色諸阿羅漢眼不生故。

【N2 例所餘2】

【O1 內界2】

【P1 例同】

卯二、例所餘2　辰一、內界2　巳一、例同

如眼界，一切內界隨其所應，當知亦爾。

一切內界隨其所應者：謂如眼界，如是耳、鼻、舌、身及與意界，應作四句分別，道理亦爾。然一一別，由是說言隨其所應。

【P2 顯別】

巳二、顯別

身界應分別，謂無先來不生身者。餘隨所應，當具宣說。

餘隨所應當具宣說者：此約意界，說名為餘。集論中說：若有意亦意界耶？設有意界亦意耶？或有意非意界，謂阿羅漢最後意。或有意界非意，謂處滅定者所有意因。或有意亦意界，謂所餘位。或有無意無意界，謂已入無餘依涅槃界。（集論一卷十四頁31,666b）此隨所應，準彼應知。

【O2 外界2】

【P1 色香味觸】

辰二、外界2　巳一、色香味觸

於四外界，隨其所應，亦當具說。

【P2 聲界】

巳二、聲界

若聲、聲界，正宣擊時當言俱有；若不宣擊，當言隨逐餘界，唯界、非聲。

於四外界隨其所應等者：集論中說：若生長彼地，即用彼地眼，還見彼地色耶？或有即用彼地眼，還見彼地色，或復餘地。謂生長欲界，用色纏眼，見欲纏色；或用色纏上地眼，見下地色。如以眼對色，如是以耳對聲；如生長欲界，如是生長色界。若生長欲界，即以欲纏鼻、舌、身，還齅、嘗、覺欲纏香、味、觸；若生長色界，即以色纏身，還覺自地觸。彼界自性定無香、味，離段食貪故。由此道理，亦無鼻、舌兩識。（集論一卷十四頁31,666b）此隨所應，準彼應知。

【M4 辨同分等2】

【N1 問】

寅四、辨同分等2　卯一、問

問：此十八界，幾是同分？幾彼同分？

【N2 答2】

【O1 別辨2】

【P1 舉眼界】

卯二、答2　辰一、別辨2　巳一、舉眼界

答：有識眼界，名為同分；所餘眼界，名彼同分。

【P2 例餘界】

巳二、例餘界

如眼界，乃至身界亦爾。

【O2 料簡2】

【P1 標非外色】

辰二、料簡2　巳一、標非外色

唯根所攝內諸界中，思量同分及彼同分；非於色等外諸界中。

【P2 釋法界攝】

巳二、釋法界攝

當知法界諸有所緣，如心界說；諸無所緣，如色等說。

當知法界諸有所緣等者：諸法界中，心所有法，名有所緣。與眼界等俱有轉時，彼眼界等，名為同分；所餘眼界，名彼同分。由是故言如心界說。諸無為法，名無所緣。非於彼中思量同分及彼同分，由是故言如色等說。

【M5 辨能所取3】

【N1 約合不合能取辨】

寅五、辨能所取3　卯一、約合不合能取辨

問：幾界合而能取？幾界不合能取？答：六，合能取；四，不合能取；五及一少分，非能取；一界，若合不合，二俱能取。

六合能取等者：鼻、舌、身三及彼三識，如是六界，合而能取。眼、耳二根及彼二識，如是四界，不合能取。色等五界及法界中少分，無所緣法，非是能取。一意識界，若合不合，二俱能取。

【N2 約所取能取辨】

卯二、約所取能取辨

問：幾唯所取、非能取？幾亦所取、亦能取耶？答：一切皆所取。謂五及一少分，唯所取；十二及一少分，亦是能取。

五及一少分唯所取等者：色等五界及法界中少分，無所緣法，唯是所取。眼等六界及彼六識，此十二界及法界中少分，有所緣法，亦是能取。

【N3 約助伴或獨能取辨】

卯三、約助伴或獨能取辨

問：幾由助伴故能取？幾獨能取耶？答：十及一少分，由助伴故能取；一及一少分，獨能取。

十及一少分等者：眼等五界及五識界，如是十界及法界中五識相應少分，有所緣法，由助伴故能取。一意識界及法界中意識相應少分，有所緣法，是獨能取。

【M6 明界繫3】

【N1 唯一界繫3】

【O1 欲界繫】

寅六、明界繫3　卯一、唯一界繫3　辰一、欲界繫

問：幾唯欲界繫？答：四。

【O2 色界繫】

辰二、色界繫

問：幾唯色界繫？答：無。

【O3 無色界繫】

辰三、無色界繫

問：幾唯無色界繫？答：亦無。

幾唯欲界繫等者：謂香、味，及鼻、舌二識四界，唯欲界繫應知。

【N2 唯二界繫2】

【O1 欲色界繫】

卯二、唯二界繫2　辰一、欲色界繫

問：幾唯欲色界繫？答：十一。

【O2 色無色界繫】

辰二、色無色界繫

問：幾唯色無色界繫？答：無。

幾唯欲色界繫等者：謂眼等五根，眼、耳、身識，色、聲、觸塵，如是十一界，欲色界有，不通無色，唯欲色界繫應知。

【N3 通三界繫】

卯三、通三界繫

問：幾通三界繫？答：三。

幾通三界繫等者：謂意界、法界、意識界，如是三界，通三界繫應知。

【M7 辨執受等2】

【N1 問】

寅七、辨執受等2　卯一、問

問：幾執受？幾非執受？

【N2 答2】

【O1 標差別】

卯二、答2　辰一、標差別

答：五執受，五執受、非執受，所餘一向非執受。

【O2 隨難釋】

辰二、隨難釋

何以故？以離於彼，餘能執受執受於彼不可得故。

幾執受幾非執受等者：謂有執受，或無執受，是此執受、非執受義。眼等五界是有執受，名五執受。色等五塵，依屬根者，是有執受；餘非根屬，是無執受；名五執受、非執受。意界、法界及六識界，非色類故，非有執受，是名所餘一向非執受。以彼一切名能執受，若離於彼，更無有餘能執受法執受彼故。

【M8 釋經名3】

【N1 種種界】

寅八、釋經名3　卯一、種種界

云何種種界？謂即十八界展轉異相性。

【N2 非一界】

卯二、非一界

云何非一界？謂即彼諸界無量有情種種差別所依住性。

【N3 無量界2】

【O1 徵】

卯三、無量界2　辰一、徵

云何無量界？

【O2 釋2】

【P1 標名】

辰二、釋2　巳一、標名

謂總彼二名無量界。

【P2 引證】

巳二、引證

如佛世尊，於惡叉聚喻中說：我於諸界，終不宣說界有邊際。

【L2 嗢柁南】

丑二、嗢柁南

中嗢柁南曰：何等實有性　四句與同分　取界執受非　種種等非一

【K2 義分別4】

【L1 依施設安立辨3】

【M1 一切名界義】

子二、義分別4　丑一、依施設安立辨3　寅一、一切名界義

問：何等是界義？答：因義、種子義、本性義、種性義、微細義、任持義是界義。

因義種子義等者：能為所依，是名因義，如說地界乃至風界。能為因緣，親生諸法展轉異相，名種子義，如說色界乃至意識界。無始時來理成就性，名本性義，如說安住法性、法住、法界。一切種子識中，從無始世展轉傳來，法爾所得般涅槃法，名種性義，如說種性、或名種子、或名為界，即自種性。由未與果、未習成果，名微細義。集論中說：問：何因界唯十八？答：由身具等能持過現六行受用性故。（集論一卷一頁31,663a）又諸造色為彼大種之所任持，彼四大種亦說名界。又如下說，能持苦不生義，涅槃名界；持身眼等運動用義，虛空名界。如是一切，名任持義應知。

【M2 涅槃虛空名界義】

寅二、涅槃虛空名界義

問：以何義故，涅槃、虛空亦說名界？答：由彼能持苦不生義，持身眼等運動用義。

【M3 建立十八界義】

寅三、建立十八界義

問：為顯何義建立界耶？答：為顯因緣義及顯根境受用義。

為顯因緣義等者：前說界義，一切為論。此十八界唯取二義而得建立，謂種子義及任持義。即此所說因緣義，及根境受用義，如次配釋應知。

【L2 依法補特伽羅辨2】

【M1 問】

丑二、依法補特伽羅辨2　寅一、問

問：此十八界由誰分別？

【M2 答3】

【N1 略標】

寅二、答3　卯一、略標

答：若略說當知由六種。

【N2 列釋6】

【O1 法界】

卯二、列釋6　辰一、法界

一、法界。謂眼等法有眼等界。

【O2 淨界】

辰二、淨界

二、淨界。謂住種性補特伽羅所有諸界。

【O3 本性界】

辰三、本性界

三、本性界。謂即如所說十八界，無始時來，於後後生其性成就；及住種性、不住種性補特伽羅，無始時來，涅槃、非涅槃法其性成就。

【O4 熏習界】

辰四、熏習界

四、熏習界。謂即此諸界，淨不淨法先所熏習，於生死中得勝劣生涅槃因性。

【O5 已與果界】

辰五、已與果界

五、已與果界。謂即此諸界，感果已滅。

【O6 未與果界】

辰六、未與果界

六、未與果界。謂即此諸界，未感得果，或滅、未滅。

【N3 結指】

卯三、結指

如是略說諸界有六種；若廣說者，其數無量。

即此諸界未感得果等者：自體種子未與果故，名此諸界未感得果。此有或滅、未滅差別，謂由彊對治力之所攝伏，令不更生，是名為滅；與此相違，是名未滅。

【L3 依諸門分別辨】

丑三、依諸門分別辨

問：此十八界，幾有色？幾無色？乃至幾無斷耶？答：如前所說相應隨順建立。

如前所說相應等者：如前蘊中，已廣分別有色、無色，乃至無斷。此十八界隨順彼義，應更建立，如應當知。

【L4 依勝義世俗辨2】

【M1 問】

丑四、依勝義世俗辨2　寅一、問

問：如說眼見諸色乃至意了諸法，此為眼等是見者乃至是了者耶？為彼識耶？

【M2 答2】

【N1 明勝義2】

【O1 標非】

寅二、答2　卯一、明勝義2　辰一、標非

答：約勝義道理，非是眼等，亦非彼識。

【O2 釋由】

辰二、釋由

何以故？諸法自性眾緣生故，剎那滅故，無作用故。

【N2 顯世俗3】

【O1 標最勝】

卯二、顯世俗3　辰一、標最勝

約世俗道理，眼等最勝，故可於彼立見者等。

【O2 釋所以】

辰二、釋所以

何以故？若有眼等諸根，識決定生。無所闕減，或有識流；非眼等根若闕不闕，俱可得故。

【O3 明安立】

辰三、明安立

此中實義，唯於見等說見者等。

無所闕減或有識流等者：眼等諸根不滅壞故，是名無闕；不羸劣故，是名無減。由此無所闕減，定相續故，能為眼等諸識最勝所依。是故或時有識流轉，名有識流。非眼等根若闕不闕，彼有識流，俱可得故。

【K3 次第分別2】

【L1 問】

子三、次第分別2　丑一、問

問：此十八界，幾種次第宣說因緣？此復何等？

【L2 答2】

【M1 標列】

丑二、答2　寅一、標列

答：略有二種。一、三種次第宣說因緣，二、六種次第宣說因緣。

【M2 隨釋2】

【N1 三種因緣2】

【O1 徵】

寅二、隨釋2　卯一、三種因緣2　辰一、徵

云何三種次第宣說因緣？

【O2 釋2】

【P1 標差別】

辰二、釋2　巳一、標差別

謂所依、境界、俱依差別故。

【P2 隨難釋】

巳二、隨難釋

所以者何？由識與根同一處義，故說名依；境界是所緣義，故亦名依。

所依境界俱依差別者：眼等六根是名所依，色等六境是名境界，眼等六識是名俱依。識望依、緣，俱名依故，如下自釋。然此名依，是能依義，識依根、境而得轉故。

【N2 六種因緣2】

【O1 徵】

卯二、六種因緣2　辰一、徵

云何六種次第宣說因緣？

【O2 釋2】

【P1 長行2】

【Q1 別說眼等6】

【R1 依所行差別辨】

辰二、釋2　巳一、長行2　午一、別說眼等6　未一、依所行差別辨

謂彼所行眾多差別數數行故，先說眼等。是初因緣。

謂彼所行眾多差別等者：當知此約眼等五根為論，說彼次第。意地中說：屢觀眾色，觀而復捨，故名為眼。數數於此聲至能聞，故名為耳。數由此故能齅諸香，故名為鼻。能除饑羸、數發言論、表彰呼召，故名為舌。諸根所隨，周遍積聚，故名為身。（陵本三卷十五頁254）其義應知。

【R2 依世間俗事辨3】

【S1 標】

未二、依世間俗事辨3　申一、標

又隨世間俗事轉故，說彼次第。

【S2 釋】

申二、釋

由諸世間先互相見，次相慰問，次設飲食，次過晝分夜分現前，敷設種種軟妙臥具氈蓐被枕，觸習侍女。

【S3 結】

申三、結

是第二因緣。

又隨世間俗事轉故等者：當知此約色等五境為論，說彼次第，如文可知。

【R3 依喜樂差別辨】

未三、依喜樂差別辨

又喜樂差別為依止故，次第宣說。是第三因緣。

喜樂差別為依止故者：此亦約彼色等五境為論。依彼色等喜樂生故，勝劣有別，故次第說。

【R4 依嚴飾差別辨3】

【S1 標】

未四、依嚴飾差別辨3　申一、標

又嚴飾差別所攝受故，次第宣說。

【S2 釋】

申二、釋

諸受欲者，必以安繕那等先莊眉眼，次以耳璫、耳輪等莊嚴其耳，非於餘根。

【S3 結】

申三、結

如是嚴飾，是第四因緣。

嚴飾差別所攝受故等者：此約眼、耳次第為論，如文可知。

【R5 依作業等事辨3】

【S1 標】

未五、依作業等事辨3　申一、標

又依作業、飲食、習欲等事，次第宣說。

【S2 釋】

申二、釋

由諸眾生皆先依止身語二業若淨不淨方便勤求，次食段食；既飽醉已，習近諸欲。

【S3 結】

申三、結

是第五因緣。

又依作業飲食等者：此中約彼色等五境為論，說彼次第，如文可知。為作業等之所依止，名依作業、飲食、習欲等事。言身語二業若淨不淨者，義顯色、聲通善不善。由軟中上品三種思差別故，能起若善不善身語表業，義如前說。（陵本五十四卷十九頁4366）

【R6 依作業攝受辨4】

【S1 標】

未六、依作業攝受辨4　申一、標

又由作業差別攝受故，次第宣說。

【S2 徵】

申二、徵

所以者何？

【S3 釋5】

【T1 眼界作業2】

【U1 辨】

申三、釋5　酉一、眼界作業2　戌一、辨

由眼能見種種諸色；往還無失；威儀不亂；記識他身曾見不見及怨親中；了悟方所，宣示於他，起想言說；覩眾舞樂角力戲等，廣受種種世間喜樂，長養依身。

【U2 結】

戌二、結

如是等類，有無量種眼界作業。

【T2 耳界作業2】

【U1 辨】

酉二、耳界作業2　戌一、辨

由耳能聞種種音聲，因此了悟善說、惡說種種義理，起諸言論；因聞種種微妙樂音，廣受種種世間喜樂，長養依身。

【U2 結】

戌二、結

如是等類耳界作業，比前狹劣。

【T3 鼻界作業2】

【U1 辨】

酉三、鼻界作業2　戌一、辨

鼻界能齅種種諸香，尋香而往，受諸喜樂，長養依身。

【U2 結】

戌二、結

如是等類鼻界作業，方前狹劣。

【T4 舌界作業2】

【U1 辨】

酉四、舌界作業2　戌一、辨

舌界能嘗種種諸味，受諸喜樂，長養依身。

【U2 結】

戌二、結

如是等類舌界作業，方前狹劣。

【T5 身界作業2】

【U1 辨】

酉五、身界作業2　戌一、辨

身界能觸種種所觸，受諸喜樂，雖能長養依身，然彼樂具，或於一時復為損害。

【U2 結】

戌二、結

如是等類身界作業，最為狹劣。

【S4 結】

申四、結

是名第六次第宣說因緣。

又由作業差別攝受故者：此中約彼眼等五根為論，說名次第，如文可知。

【Q2 總說意界】

午二、總說意界

於此眼等六種因緣差別中，意遍行故，最後宣說。

意遍行故最後宣說者：謂如前說六種次第宣說因緣，不攝意界，由是遍行一切境故，是故最後別為宣說。

【P2 嗢柁南】

巳二、嗢柁南

為攝如是次第因緣，中嗢柁南曰：眾多順世俗　喜樂與莊嚴　隨二種作業　故次第宣說

【J2 明所攝】

癸二、明所攝

復次，此十八界，當知能攝一切經中所說餘界。

能攝一切經中所說餘界者：如攝事分廣說諸界應知。（陵本九十六卷一頁7185）

【J3 釋妨難5】

【K1 色生鼻舌難2】

【L1 問】

癸三、釋妨難5　子一、色生鼻舌難2　丑一、問

問：生色界者，已於境界而得離欲，何緣復生鼻、舌兩界？

【L2 答2】

【M1 令端嚴】

丑二、答2　寅一、令端嚴

答：為令所依身端嚴故。

【M2 未離欲】

寅二、未離欲

又色界中，於此二種未離欲故。

於此二種未離欲故者：謂生色界，雖於香、味境界而得離欲，然於一切色根未離欲故，是故復生鼻、舌兩界，由是說言二未離欲。

【K2 尋伺有無難2】

【L1 問】

子二、尋伺有無難2　丑一、問

問：生第二靜慮或生上地，若有尋有伺眼等識現在前，云何此地無尋無伺？若不現前，云何於彼有色諸根而能領受彼地境界？

有尋有伺眼等識現在前者：尋伺相應，唯意識有。今於此中，說眼等識隨意識轉，名眼等識有尋有伺。

【L2 答2】

【M1 答初問】

丑二、答2　寅一、答初問

答：由有尋有伺諸識種子隨逐無尋無伺三摩地故，從彼起已，此得現前。又此起已，識現行時，復為無尋無伺三摩地種子之所隨逐，是故此地非是一向無尋無伺。

【M2 答後問】

寅二、答後問

由彼有情於諸尋伺以性離欲而離欲故，彼地雖名無尋無伺，此復現行，亦無過失。

以性離欲而離欲故等者：聲聞地說：若在定地，於緣最初率爾而起怱務行境，麤意言性，是名為尋。即於彼緣隨彼而起、隨彼而行徐歷行境，細意言性，是名為伺。（陵本三十三卷八頁2695）由念正知能為對治，於自內體其心捨住，遠離尋伺塵濁法故，初靜慮地尋伺寂靜，不復現行，是名以性離欲而得離欲。有尋有伺地說：由離尋伺欲道理故，說名無尋無伺地，不由不現行故。乃至廣說。（陵本四卷二頁265）此中道理，準彼應知。

【K3 眼等生二難】

子三、眼等生二難

問：何緣眼界、耳界、鼻界各生二分，非餘？答：為令依止得端嚴故。

【K4 依生識難2】

【L1 問】

子四、依生識難2　丑一、問

問：眼、耳與鼻諸識生時，為依二分，當言一耶？當言二耶？

【L2 答2】

【M1 標唯一】

丑二、答2　寅一、標唯一

答：當言唯一。

【M2 釋所以2】

【N1 由識明了不明了生】

寅二、釋所以2　卯一、由識明了不明了生

何以故？若彼一分無障不壞，識明了生；若彼有障，或復失壞，識不明了生故。

【N2 由識非色無方所別】

卯二、由識非色無方所別

又識非色故，無有如色由方所別成二分義。

若彼一分無障不壞等者：此中無障，謂四種障所不障礙。一、覆蔽障，二、隱沒障，三、映奪障，四、幻惑障。又復不壞亦有二因。一、不滅壞故；二、不羸劣故。如意地說。（陵本三卷五頁206）

【K5 因果俱有難2】

【L1 問】

子五、因果俱有難2　丑一、問

問：眼與眼識若是因果，云何俱有？若俱有者，云何得成因果兩性？

【L2 答2】

【M1 正顯2】

【N1 舉眼與眼識3】

【O1 標義】

丑二、答2　寅一、正顯2　卯一、舉眼與眼識3　辰一、標義

答：識依眼生，非如種芽因果道理。

【O2 釋由】

辰二、釋由

何以故？眼與眼識，非正生因，唯建立因。是故此二俱時而有，因果性成。

【O3 引喻】

辰三、引喻

猶如燈焰光明道理。

【N2 例餘與諸識】

卯二、例餘與諸識

如眼與眼識，耳、鼻、舌、身與彼諸識，當知亦爾。

【M2 反成】

寅二、反成

若異此者，雖有自種，無所依故，眼等諸識應不得生。

【J4 辨彼轉3】

【K1 於欲界2】

【L1 不決定轉2】

【M1 舉眼界】

癸四、辨彼轉3　子一、於欲界2　丑一、不決定轉2　寅一、舉眼界

問：若於欲界或生或長，當言眼界決定轉耶？答：此非一向。

【M2 例餘界】

寅二、例餘界

如眼界，耳、鼻、舌界及彼識界，當知亦爾。

【L2 決定轉2】

【M1 舉身界】

丑二、決定轉2　寅一、舉身界

身界決定轉。

【M2 例餘界】

寅二、例餘界

如是身識界，意界，法界，意識界，色、聲、香、味、觸界亦爾。

【K2 於色界3】

【L1 舉眼界】

子二、於色界3　丑一、舉眼界

問：若於色界或生或長，當言眼界決定轉耶？答：決定轉。

若於色界或生或長等者：此說色界眼決定轉，與有色界義有差別。有色界中，若眼未生，或生已失，或不得眼，如前已說，當知彼約欲界名有色界。今此不爾，唯說色界，不通餘界，由是故言眼決定轉。

【L2 例耳等】

丑二、例耳等

如眼界，如是耳、鼻、舌、身界，眼、耳、身識界亦爾。

【L3 簡差別】

丑三、簡差別

除香、味界及彼識界，餘一切界亦決定轉。

餘一切界亦決定轉者：謂色、聲、觸界，意界，法界，意識界，名餘一切應知。

【K3 於無色界2】

【L1 簡差別】

子三、於無色界2　丑一、簡差別

於無色界或生或長，除意界、法界、意識界，餘定不轉，唯除自在所獲諸色。

【L2 顯定轉】

丑二、顯定轉

當知三界於彼定轉。

當知三界於彼定轉者：謂意界、法界、意識界，於無色界決定轉故。

【I3 例頌當知2】

【J1 指蘊事】

壬三、例頌當知2　癸一、指蘊事

界事善巧，如蘊善巧，亦應宣說嗢柁南頌。

【J2 指處事】

癸二、指處事

如界善巧，處事善巧嗢柁南頌，當知亦爾。

【H3 處善巧7】

【I1 出體性2】

【J1 舉眼處2】

【K1 徵】

辛三、處善巧7　壬一、出體性2　癸一、舉眼處2　子一、徵

云何眼處？

【K2 釋】

子二、釋

謂若眼，已得不捨，於無間體非斷滅法。

【J2 例餘處】

癸二、例餘處

如眼處相，餘處自性，當知亦爾。

若眼已得不捨等者：謂眼生已不失，是名已得不捨。剎那無間定相續生，名無間體非斷滅法。

【I2 辨差別2】

【J1 問】

壬二、辨差別2　癸一、問

問：處、觸處，何差別？

【J2 答2】

【K1 處】

癸二、答2　子一、處

答：處如前說。

【K2 觸處】

子二、觸處

觸處者，謂與觸俱，或能無間引發諸觸、隨順於觸所有諸處。

或能無間引發諸觸等者：苦觸、樂觸、不苦不樂觸，是名諸觸。眼等六處，能引發彼、能隨順彼，名能引發諸觸、隨順於觸所有諸處。

【I3 別思擇2】

【J1 四句分別2】

【K1 問】

壬三、別思擇2　癸一、四句分別2　子一、問

問：若眼亦處耶？設處亦眼耶？

【K2 答4】

【L1 有眼非處】

子二、答4　丑一、有眼非處

答：有眼非處；謂若眼，已得不捨，然是無間斷滅之法。

然是無間斷滅之法者：謂阿羅漢最後眼應知。

【L2 有處非眼】

丑二、有處非眼

有處非眼；謂所餘處安住處相。

【L3 亦眼亦處】

丑三、亦眼亦處

有亦眼亦處；謂若眼，已得不捨，亦非無間斷滅之法。

【L4 非眼非處】

丑四、非眼非處

有非眼非處；謂若眼，不得，或得已捨，及餘耳等不住處相。

【J2 順前句分別2】

【K1 問】

癸二、順前句分別2　子一、問

問：若處亦觸處耶？設觸處亦處耶？

【K2 答2】

【L1 總標簡】

子二、答2　丑一、總標簡

答：諸觸處必是處，有處非觸處。

【L2 隨難釋2】

【M1 辨相】

丑二、隨難釋2　寅一、辨相

謂眼等不與觸合，亦復不能引無間觸，然非無間斷滅之法。

【M2 舉事】

寅二、舉事

若於色界或生或長所有鼻、舌，若生無想有情天中所有諸根，於一切時當知必定非處。

【I4 義建立2】

【J1 問】

壬四、義建立2　癸一、問

問：處名何義？為顯何義建立處耶？

【J2 答2】

【K1 標列義】

癸二、答2　子一、標列義

答：諸心心所生長門義、緣義、方便義、和合性義、所依止義、居住處義，是名處義。

【K2 明建立】

子二、明建立

為欲顯示等無間、所緣、增上三種緣義，故建立處。

諸心心所生長門義等者：諸心心所從此處生及與增長，是名生長門義。隨應差別，與所生法為等無間緣、或所緣緣、或增上緣，是名緣義。望所餘法為方便因，非生起因，名方便義。和合生觸，是名和合性義。恆為諸心心所所依，是名所依止義。安住受用，是名居住處義。

【I5 指隨應】

壬五、指隨應

廣分別處及次第，隨其所應，如界當知。

廣分別處等者：謂幾有色、幾無色等，名廣分別。依何因緣說彼次第，是名次第。如是一切，隨其所應，如前界說當知。

【I6 明所攝2】

【J1 引經說3】

【K1 八勝處等】

壬六、明所攝2　癸一、引經說3　子一、八勝處等

又世尊言：有八勝處。廣說如經。如是十遍處。

【K2 四處】

子二、四處

又有四處，謂空無邊處等。

【K3 二處】

子三、二處

又有二處，謂無想處、非想非非想處。

【J2 結相攝】

癸二、結相攝

如是等法處名說者，如所說相，隨其所應，當知皆在十二處攝。

【I7 例依止】

壬七、例依止

又處依止，如界應知。

又處依止如界應知者：如前界中種種問答應知。

【H4 緣起善巧2】

【I1 正決擇3】

【J1 明體性2】

【K1 約一切有支辨4】

【L1 明緣生法2】

【M1 徵】

辛四、緣起善巧2　壬一、正決擇3　癸一、明體性2　子一、約一切有支辨4　丑一、明緣生法2　寅一、徵

復次，云何名緣生法？

【M2 釋】

寅二、釋

謂無主宰、無有作者、無有受者、無自作用，不得自在，從因而生，託眾緣轉，本無而有，有已散滅。

謂無主宰等者：思所成地勝義伽他中說：都無有宰主，及作者受者，諸法亦無用，而用轉非無。唯十二有支，蘊處界流轉，審思此一切，眾生不可得。如彼長行釋義應知。（陵本十六卷七頁1389）

唯法所顯、唯法能潤、唯法所潤，墮在相續，如是等相名緣生法。

唯法所顯等者：從無明支乃至受支，名法所顯。愛、取二支，名法能潤。有支，名法所潤。生老死支，名墮相續。

【L2 明因果性2】

【M1 標】

丑二、明因果性2　寅一、標

當知此中，因名緣起，果名緣生。

【M2 釋2】

【N1 舉無明行2】

【O1 無明】

寅二、釋2　卯一、舉無明行2　辰一、無明

此無明隨眠不斷有故，彼無明纏有；此無明纏生故，彼諸行轉。

【O2 行】

辰二、行

如是諸行種子不斷故，諸行得生；諸行生故，得有識轉。

【N2 例餘諸支】

卯二、例餘諸支

如是所餘諸緣起支流轉道理，如其所應，當知亦爾。

因名緣起果名緣生等者：有尋有伺地說：諸行生起法性，是名緣起；即彼生已，說名緣生。（陵本十卷九頁771）今決擇彼生起法性，名之為因；即彼生已，名之為果。緣起經說：此有故彼有，此生故彼生。是即此中隨眠不斷及纏生義，是名緣起流轉道理。從無明支乃至生、老死支，前為後緣，一一應釋。分別緣起初勝法門經說：依增上緣說無明緣行，次第乃至生緣老死。此增上緣復有二種，一、遠，二、近。亦釋此義，如彼廣釋應知。

【L3 辨假實有】

丑三、辨假實有

當知有、生及老死支，是假有法；所餘有支，是實有法。

生及老死支是假有法者：由生、老死，唯依識、名色、六處及與觸、受，果相生時而假立故。

【L4 建立差別4】

【M1 標】

丑四、建立差別4　寅一、標

復由五相建立緣起差別。

【M2 徵】

寅二、徵

何等為五？

【M3 列】

寅三、列

一、眾苦引因依處，二、眾苦生因依處，三、眾苦引因，四、眾苦生因，五、眾苦生起。

【M4 釋5】

【N1 眾苦引因依處2】

【O1 配緣起2】

【P1 緣無明】

寅四、釋5　卯一、眾苦引因依處2　辰一、配緣起2　巳一、緣無明

眾苦引因依處者，謂於現法中，名色為緣六處生起，不斷不知。

名色為緣六處生起不斷不知者：此中義顯無明差別，於內無知。有尋有伺地說：於內無知云何？謂於各別諸行起不如理作意，謂之為我所有無知。（陵本九卷十七頁705）言各別諸行者，即此名色為緣六處生起，為彼麤重之所隨逐，是名不斷。於彼自相未能如實通達，是名不知。

此為所緣及依處故，一切愚夫於內自體愚癡生起，是名無明。

【P2 緣行等】

巳二、緣行等

無明緣故，次後諸行，乃至後時有觸緣受。

【O2 結依處】

辰二、結依處

此中六處，名無明等引因依處。

【N2 眾苦生因依處2】

【O1 配緣起】

卯二、眾苦生因依處2　辰一、配緣起

眾苦生因依處者，謂諸愚夫觸為緣故，於現法中諸受生起；此為依處，於外境界發起諸愛；由愛為緣，次後有取；取為緣故，次後有有。

【O2 結依處】

辰二、結依處

如是愛等三種生因，用觸緣受為所依處。

【N3 眾苦引因2】

【O1 配緣起】

卯三、眾苦引因2　辰一、配緣起

眾苦引因者，謂無明緣行，乃至觸緣受。

【O2 釋引因】

辰二、釋引因

現法中識，為福非福及不動業之所熏習，後後種子之所隨逐，能引當來餘身識等生、老死苦，是故說此為彼引因。

【N4 眾苦生因2】

【O1 配緣起】

卯四、眾苦生因2　辰一、配緣起

眾苦生因者，謂受緣愛、愛緣取、取緣有，是名當來眾苦生因。

【O2 隨難釋】

辰二、隨難釋

即先所作業為煩惱攝受，未來世生將現前故，當知名有。

【N5 眾苦生起2】

【O1 配緣起】

卯五、眾苦生起2　辰一、配緣起

眾苦生起者，謂有緣生、生緣老死，如是名為眾苦生起。

【O2 釋苦名】

辰二、釋苦名

即識、名色、六處、觸、受先種子性，隨所依時，曾得眾苦引因之名；今已與果，名生、老死，復得苦名。

【K2 約雜染三支辨3】

【L1 無明支3】

【M1 標簡】

子二、約雜染三支辨3　丑一、無明支3　寅一、標簡

復次，當知無明智所對治，別有心法，覆蔽為性。非唯明無，亦非邪智。

【M2 釋由2】

【N1 遮唯明無6】

【O1 應無三品過2】

【P1 標】

寅二、釋由2　卯一、遮唯明無6　辰一、應無三品過2　巳一、標

何以故？若彼無明唯明無者，應不可立軟中上品。

【P2 釋】

巳二、釋

由無性法，都無軟中上品異故。

無明智所對治者：無漏智見，能治無明，故說無明彼所對治。

【O2 應無種現過2】

【P1 標】

辰二、應無種現過2　巳一、標

又不可立無明隨眠與纏差別。

【P2 釋】

巳二、釋

由無性法，於一切時其相相似，現行、隨縛不可建立。

現行隨縛不可建立者：此說現行，即無明纏。隨縛，即彼隨眠應知。

【O3 應皆成染過】

辰三、應皆成染過

又異生心善、染、無記，於一切處常離慧明；若此無性是無明者，應一切心皆成染汙。

【O4 應無染淨過】

辰四、應無染淨過

又無性法非有為攝、非無為攝；既非有為、無為所攝，不能為染，亦不為淨。

【O5 明應不起過】

辰五、明應不起過

又於離明心相續中，應一切時明不得起。

【O6 無明不滅過3】

【P1 標】

辰六、無明不滅過3　巳一、標

又不應說無明滅故，明得生起。

【P2 徵】

巳二、徵

所以者何？

【P3 釋】

巳三、釋

無有無法而可滅故。

【N2 遮唯邪智2】

【O1 設徵】

卯二、遮唯邪智2　辰一、設徵

若唯邪智是無明者，為除慧明所攝諸智，餘一切智皆邪智耶？為唯染汙邪執性智是邪智耶？為諸煩惱相應邪智是邪智耶？

為除慧明所攝諸智者：此中慧明，謂彼有學無漏聖慧應知。

【O2 隨難3】

【P1 難除慧明餘一切智】

辰二、隨難3　巳一、難除慧明餘一切智

若言初智是邪智者，一切異生相續中智皆應邪智；若善、若無記，此不應道理。

若善若無記此不應道理者：謂除慧明所攝諸智，所餘一切皆唯邪智是無明者，是則一切異生相續中智應唯染汙，更無若善、若無記別。然實不爾，故此所說，不應道理。

【P2 難唯染汙邪執性智2】

【Q1 見相有別難3】

【R1 出智體】

巳二、難唯染汙邪執性智2　午一、見相有別難3　未一、出智體

若唯染汙邪執性智是邪智者，唯應五見薩迦耶等名染性智。

【R2 辨行相2】

【S1 標差別】

未二、辨行相2　申一、標差別

此中如實不了行相，是名無明。由有如實不了行故，邪執事相，是名為見。

【S2 釋俱有】

申二、釋俱有

謂薩迦耶見，由無明力，執我我所；如是餘見，各於自事邪執行轉。然彼諸見不離愚癡。

【R3 結非理】

未三、結非理

由癡與見行相各別，是故此五染汙性智名為無明，不應道理。

【Q2 見相無別難2】

【R1 違教過】

午二、見相無別難2　未一、違教過

又若無明與諸見相無差別者，世尊不應七隨眠中，於無明外立見隨眠。

【R2 無教過】

未二、無教過

又佛世尊曾無一處於諸見上示無明名。

【P3 難諸煩惱相應邪智3】

【Q1 見不相應難】

巳三、難諸煩惱相應邪智3　午一、見不相應難

若諸煩惱相應邪智是無明者，薩迦耶等五種邪見智為自性，無二智體俱有、相應，是則諸見應與無明常不相應。

五種邪見智為自性者：別境中慧，義通三性，邪見即彼品類差別，由是故說智為自性。

【Q2 貪等增上難】

午二、貪等增上難

又若貪等煩惱力故，令相應智成愚癡性；即應貪等增上力故，得有愚癡；非癡增上、癡為導首，故有貪等一切煩惱。

【Q3 同餘相應難2】

【R1 慧心所】

午三、同餘相應難2　未一、慧心所

又應可說：如餘煩惱相應之慧，由相應故，得成染汙，非彼自性。非愚癡體可成癡性。

如餘煩惱相應之慧等者：謂除無明，一切煩惱相應之慧，是名為餘。若許此慧是無明者，是則自性非愚癡體，而謂成愚癡性，不應道理。

【R2 餘心心所】

未二、餘心心所

又如諸餘煩惱相應，非煩惱性諸心心所。

又如諸餘煩惱相應等者：謂除無明，一切煩惱相應非煩惱性諸心心所，是名為餘。此由相應，雖成染汙，然其自性是清淨體，不應謂彼染汙成愚癡性。煩惱相應邪智亦爾。由是當知，非即無明。

【M3 結成】

寅三、結成

是故當知，別有無明是心所性，與心相應。

【L2 行支2】

【M1 引經說】

丑二、行支2　寅一、引經說

如世尊言：行有三種，謂身行、語行、意行。

【M2 釋三行2】

【N1 別辨相2】

【O1 舉身行2】

【P1 明入出息2】

【Q1 標】

寅二、釋三行2　卯一、別辨相2　辰一、舉身行2　巳一、明入出息2　午一、標

當知此中，入出息風，名為身行。

【Q2 釋】

午二、釋

風為導首，身業轉故。

【P2 明身作業2】

【Q1 標】

巳二、明身作業2　午一、標

身所作業，亦名身行。

【Q2 釋】

午二、釋

由愚癡者先起隨順身業風已，然後方起染汙身業。

【O2 例餘行】

辰二、例餘行

如入出息能起身業，故名身行；如是尋、伺與諸語業俱名語行，受、想與意業俱名意行。

【N2 結總說】

卯二、結總說

如是一切總說身行、語行、意行。

【L3 生支】

丑三、生支

諸有隨生何界、何地，當知有支即此所攝。

當知有支即此所攝者：此中有支，謂即能生支中愛、取所潤。有支望界、地生，此為近故，說彼所攝。

【J2 明所攝2】

【K1 約雜染辨2】

【L1 略3】

【M1 業攝】

癸二、明所攝2　子一、約雜染辨2　丑一、略3　寅一、業攝

復次，十二支中，二業所攝，謂行及有。

【M2 煩惱攝】

寅二、煩惱攝

三煩惱攝，謂無明、愛、取。

【M3 事攝】

寅三、事攝

當知所餘，皆事所攝。

【L2 廣3】

【M1 業差別】

丑二、廣3　寅一、業差別

又二業中，初是引業所攝，謂行；後是生業所攝，謂有。

【M2 煩惱差別】

寅二、煩惱差別

三煩惱中，一能發起引業，謂無明；二能發起生業，謂愛、取。

能發起引業等者：由無明支能引緣起攝故，名能發起引業煩惱。由愛、取支能生緣起攝故，名能發起生業煩惱。

【M3 事差別2】

【N1 假有二支】

寅三、事差別2　卯一、假有二支

餘事所攝支中，二是未來苦支所攝，謂生、老死。

【N2 實有五支2】

【O1 未來攝】

卯二、實有五支2　辰一、未來攝

五是未來苦因所攝，謂現法中，從行緣識，乃至觸緣受。

【O2 現在攝】

辰二、現在攝

又即五支亦是現在苦支所攝。由先世因，今得生起果異熟攝，謂識、名色、六處、觸、受。

【K2 約因果辨】

子二、約因果辨

又現在果所攝五支，及未來果所攝二支，總名果所攝緣起；當知餘支，是因所攝緣起。

【J3 廣無知2】

【K1 顯為因2】

【L1 標列】

癸三、廣無知2　子一、顯為因2　丑一、標列

復次，無知，略於五處為能生因。一、能生疑，二、能生愛，三、能生非處信，四、能生見，五、能生增上慢。

【L2 隨釋5】

【M1 能生疑3】

【N1 標配】

丑二、隨釋5　寅一、能生疑3　卯一、標配

於前際等所有無知，是能生疑。

【N2 引說】

卯二、引說

謂如是疑：我於過去為曾有耶？為曾無耶？如是等疑於三世轉，如經廣說。

【N3 釋義2】

【O1 釋三際2】

【P1 標差別】

卯三、釋義2　辰一、釋三際2　巳一、標差別

過去名前際，未來名後際，現在名前後際。

【P2 隨難釋】

巳二、隨難釋

待過去世是後際，待未來世是前際故。

【O2 配生疑3】

【P1 前際無知所生】

辰二、配生疑3　巳一、前際無知所生

若疑過去，當知此疑前際無知所生。

【P2 後際無知所生】

巳二、後際無知所生

若疑未來，當知此疑後際無知所生。

【P3 前後際無知所生】

巳三、前後際無知所生

若於內疑惑此誰所有？我為是誰？今此有情從何而來？於此沒已當往何所？當知此疑是前後際無知所生。

此誰所有我為是誰者：於五取蘊起我所見，故作是疑：此誰所有？起自我見，故作是疑：我為是誰？集論中說：於五取蘊，有二十句薩迦耶見。謂計色是我，我有諸色，色屬於我，我在色中；如是計受、想、行、識是我，我有識等，識等屬我，我在識等中。（集論一卷八頁31,664c）其義應知。

【M2 能生愛】

寅二、能生愛

又於內無知、於外無知、於內外無知，當知能生內外等愛，及後有愛、喜貪俱行愛、彼彼喜樂愛。

能生內外等愛等者：於內無知，能生內愛。於外無知，能生外愛。於內外無知，生內外愛。此愛是總，所餘諸愛是其差別。謂後有愛，即內愛別。喜貪俱行愛、彼彼喜樂愛，即彼外愛、內外愛別。如其所應，差別應知。

【M3 能生非處信】

寅三、能生非處信

又若於業無知、於異熟無知、於業異熟無知，是諸有情由於業自造無知為緣故，於魯達羅天、毗瑟笯天、世主天等非正處中，生妄勝解，歸依、敬信。

【M4 能生見3】

【N1 標】

寅四、能生見3　卯一、標

又若於佛等無知，乃至於道無知，當知能生諸見。

【N2 徵】

卯二、徵

所以者何？

【N3 釋】

卯三、釋

由於三寶及四諦中不正通達故，乃至能生六十二見；及起如是見，立如是    論：無施、無愛，乃至廣說所有邪見。

【M5 能生增上慢2】

【N1 別辨2】

【O1 生天方便增上慢3】

【P1 標】

寅五、能生增上慢2　卯一、別辨2　辰一、生天方便增上慢3　巳一、標

又若於因無知、於因所生法善不善等無知，廣如經說。由此無知故，於往善趣道、往善趣方便中，生增上慢。

【P2 徵】

巳二、徵

所以者何？

【P3 釋】

巳三、釋

由於善不善等法、愛非愛果不如實知故，於自餓、投火、墜高巖等非方便中起方便想，行如是事，以求生天。

【O2 沙門果增上慢3】

【P1 標】

辰二、沙門果增上慢3　巳一、標

又於六觸處中所有無知，於不如實通達得沙門果中起增上慢。

【P2 徵】

巳二、徵

所以者何？

【P3 釋】

巳三、釋

由實無有於六觸處如實通達智而生增上慢故。

於六觸中所有無知等者：緣起經說：於六觸處如實通達無知。謂眼等根名為六處，觸俱生時名六觸處。若於其時無明相應、無明為緣，便生於行、行緣識等，由是能引生死苦果。若於其時無明不起，爾時與觸俱生六處，雖緣六境，而不生染。彼無明因永滅寂靜，便無緣行、行緣識等，如實通達沙門果證，如是名為於六觸處如實通達。於此所證若未通達，妄自顛倒，謂已通達，是名於六觸處如實通達無知。由是無知，能生沙門果增上慢。

【N2 總結】

卯二、總結

當知此中，若生天方便增上慢，若沙門果增上慢，總合此二名增上慢。

【K2 明過患2】

【L1 舉五雜染】

子二、明過患2　丑一、舉五雜染

如是無明能生五種雜染。謂疑雜染、愛雜染、信解雜染、見雜染、增上慢雜染。

【L2 別顯等流5】

【M1 疑雜染攝】

丑二、別顯等流5　寅一、疑雜染攝

由疑雜染所雜染故，一切愚夫獲得疑惑，信順於他引趣異路，於現法中，多受苦惱不安隱住。

【M2 愛雜染攝】

寅二、愛雜染攝

由愛雜染所雜染故，引生後有生老病等一切大苦。

【M3 信解雜染攝】

寅三、信解雜染攝

由信解雜染所雜染故，或謂無因，或計自在天等不平等因謂為正因，撥無一切士用而住。

或計自在天等不平等因等者：謂計自在、世性、士夫、中間等不平等因，此與計無因者同一過失。撥無一切士用而住，謂無妙行、惡行二業果及異熟故。

【M4 見雜染攝】

寅四、見雜染攝

由見雜染所雜染故，隨意造作一切惡行，能感當來諸惡趣苦。

【M5 增上慢雜染攝】

寅五、增上慢雜染攝

由增上慢雜染所雜染故，令士夫用異果、無果。

令士夫用異果無果者：有果相違，是名異果。唐捐無功，是謂無果。

【I2 指所餘】

壬二、指所餘

復次，緣起善巧，如本地分已廣分別；所餘緣起善巧決擇，文不復現。

瑜伽師地論科句披尋記卷第五十六

瑜伽師地論科句披尋記卷第五十七

彌勒菩薩說

唐三藏沙門玄奘奉詔譯

韓清淨科記

攝決擇分中五識身相應地意地之七

【H5 處非處善巧3】

【I1 結前生後】

辛五、處非處善巧3　壬一、結前生後

如是已說緣起善巧。處非處善巧我今當說。

【I2 決擇一切3】

【J1 舉頌標釋2】

【K1 嗢柁南標】

壬二、決擇一切3　癸一、舉頌標釋2　子一、嗢柁南標

總嗢柁南曰：體顯現初　門差別後

【K2 長行別釋3】

【L1 出體性2】

【M1 辨相2】

【N1 處】

子二、長行別釋3　丑一、出體性2　寅一、辨相2　卯一、處

問：何等為處？答：於彼彼事理無相違。

【N2 非處】

卯二、非處

問：何等非處？答：於彼彼事理有相違。

【M2 結名】

寅二、結名

是名處非處體。

【L2 顯所為】

丑二、顯所為

問：何故世尊顯示處非處善巧耶？答：為欲顯示染汙、清淨正方便智無失壞故。

【L3 門差別2】

【M1 問】

丑三、門差別2　寅一、問

問：應以幾門觀察處非處耶？

【M2 答3】

【N1 略標列】

寅二、答3　卯一、略標列

答：四。由佛世尊但以四門宣說一切處非處故。何等為四？一、成辦門，二、合會門，三、證得門，四、現行門。

【N2 顯說意】

卯二、顯說意

問：何緣以此四門說處非處？答：為欲示現遍一切種差別門故。

【N3 廣分別2】

【O1 總徵】

卯三、廣分別2　辰一、總徵

云何一切種差別？

【O2 別辨4】

【P1 成辦門3】

【Q1 標說】

辰二、別辨4　巳一、成辦門3　午一、標說

謂依初成辦門，彼所不攝餘差別相，我當顯示。

依初成辦門彼所不攝餘差別相者：成辦所作，應知成辦門攝。若越所作，是名彼所不攝餘差別相。如是二相，別配處非處應知。

【Q2 廣釋2】

【R1 標列】

午二、廣釋2　未一、標列

當知此差別略說有三種。一、諸根越所作故；二、大種越所作故；三、資生越所作故。

【R2 隨釋3】

【S1 諸根越所作2】

【T1 舉初眼根】

未二、隨釋3　申一、諸根越所作2　酉一、舉初眼根

諸根越所作者，謂無處無位眼能聞聲、齅香、嘗味、覺諸觸等，必無是處；能見諸色，斯有是處。

【T2 例餘色根】

酉二、例餘色根

如眼根，如是所餘色根一一相望越用差別，如應當知。

【S2 大種越所作2】

【T1 舉地大】

申二、大種越所作2　酉一、舉地大

大種越所作者，謂無處無位地能造作水、火、風用，必無是處；能作地用，斯有是處。

【T2 例所餘】

酉二、例所餘

如是所餘大種展轉相望越用差別，如應當知。

【S3 資生越所作5】

【T1 約生芽辨】

申三、資生越所作5　酉一、約生芽辨

資生越所作者，謂無處無位從餘類種餘類芽生，必無是處；唯自種類，斯有是處。

【T2 約出乳辨】

酉二、約出乳辨

無處無位[穀-禾+牛]牛角等而出於乳，必無是處；[穀-禾+牛]彼乳房，斯有是處。

【T3 約出酥辨】

酉三、約出酥辨

無處無位鑽搖水瓶而出生酥，必無是處；鑽搖於酪，斯有是處。

【T4 約出油辨】

酉四、約出油辨

無處無位壓沙出油，必無是處；壓苣蕂等，斯有是處。

【T5 約出火辨】

酉五、約出火辨

無處無位鑽濕木等而出於火，必無是處；鑽於乾木，斯有是處。

【Q3 總結】

午三、總結

如是等類，應當觀察初處非處門差別之相。

【P2 合會門3】

【Q1 徵】

巳二、合會門3　午一、徵

云何第二處非處門差別？

【Q2 釋6】

【R1 約光明黑闇辨】

午二、釋6　未一、約光明黑闇辨

謂無處無位光明、黑闇一時合會，無有是處；若有一處無第二生，斯有是處。

【R2 約麤分水火辨】

未二、約麤分水火辨

無處無位麤分水火一時合會，無有是處；隨有一種，斯有是處。

【R3 約色聚極微辨】

未三、約色聚極微辨

無處無位二麤色聚同據一處，無有是處；

無處無位者：遍一切處、遍一切時都不可得故。

若一極微，斯有是處。

若一極微斯有是處者：由一極微與餘麤色和雜不相離故，同據一處，斯有是處。意地中說：即此大種極微與餘聚集，能造、所造色處俱故，是名和雜不相離。（陵本三卷二頁188）此應準知。

【R4 約同類心等辨】

未四、約同類心等辨

無處無位同一種類二心心法俱時合會，無有是處；

同一種類者：此中種類，謂即眼識乃至意識。自類生時，同所依、緣，是故說彼同一種類。下皆準知。

一一而生，斯有是處。

一一而生斯有是處者：謂心心法從自種生，自類相續，不同剎那，是名一一而生。不同色聚前後生時，有增有減，是故依此施設等無間緣。

【R5 約同類善等辨】

未五、約同類善等辨

無處無位同一種類若善不善、若善無記不善無記、若苦若樂俱時合會，無有是處；隨有一種，斯有是處。

隨有一種斯有是處者：或善、不善、無記，或苦或樂，於一剎那隨一種生，斯有是處，相相違故。

【R6 約愛非愛果辨】

未六、約愛非愛果辨

無處無位愛非愛果俱時合會，無有是處；若隨有一，斯有是處。

【Q3 結】

午三、結

如是等類，應當觀察第二處非處門差別之相。

【P3 證得門3】

【Q1 徵】

巳三、證得門3　午一、徵

云何第三處非處門差別？

【Q2 釋7】

【R1 約石女非石女辨】

午二、釋7　未一、約石女非石女辨

謂無處無位石女生兒，無有是處；若非石女，斯有是處。

【R2 約半擇迦及丈夫辨】

未二、約半擇迦及丈夫辨

無處無位生半擇迦能生男女，無有是處；若諸丈夫，斯有是處。

【R3 約根壞及根具辨】

未三、約根壞及根具辨

無處無位盲眼見色、聾耳聞聲、鼻舌壞者齅香嘗味，無有是處；諸根不壞，斯有是處。

【R4 約未具已具資糧辨】

未四、約未具已具資糧辨

無處無位未具資糧，於現法中證學無學究竟解脫，無有是處；已具資糧，斯有是處。

【R5 約未得已得聖道辨】

未五、約未得已得聖道辨

無處無位未得聖道能證涅槃，及證聲聞、獨覺菩提，若證無上正等菩提，無有是處；已得聖道，斯有是處。

【R6 約諸界趣飲食辨】

未六、約諸界趣飲食辨

無處無位人趣有情以傍生趣草等飲食以充節會，若諸天眾食人飲食，色無色界食諸段食，無有是處；與此相違，斯有是處。

【R7 約諸身形捨得辨】

未七、約諸身形捨得辨

無處無位不捨那落迦所有身形而得人身，如是不捨所餘身形而得餘身，無有是處；捨已方得，斯有是處。

【Q3 結】

午三、結

如是等類，應當觀察第三處非處門差別之相。

【P4 現行門3】

【Q1 徵】

巳四、現行門3　午一、徵

云何第四處非處門差別？

【Q2 釋7】

【R1 約大種自相辨2】

【S1 舉地大】

午二、釋7　未一、約大種自相辨2　申一、舉地大

謂無處無位地捨自相成餘界相，無有是處；不捨自相，斯有是處。

【S2 例餘大】

申二、例餘大

如地，如是餘大種，如應當知。

【R2 約諸根所行辨2】

【S1 舉眼根】

未二、約諸根所行辨2　申一、舉眼根

無處無位生長欲界不得天眼見諸天色，無有是處；見人中色，斯有是處。

【S2 例餘根】

申二、例餘根

如是餘根，如應當知。

【R3 約有無三毒辨2】

【S1 舉貪】

未三、約有無三毒辨2　申一、舉貪

無處無位有貪愛者，貪愛覆蔽、貪愛未斷，而於財利心離染著，無有是處；    與此相違，斯有是處。

【S2 例餘】

申二、例餘

如是瞋、癡，隨應當知。

【R4 約煩惱纏不斷斷辨2】

【S1 舉修念住】

未四、約煩惱纏不斷斷辨2　申一、舉修念住

無處無位不斷貪等一切煩惱、隨煩惱、纏修四念住，無有是處；與此相違，斯有是處。

【S2 例修餘法】

申二、例修餘法

如修念住，如是所餘菩提分法，當知亦爾。

【R5 約諍見等不捨捨辨】

未五、約諍見等不捨捨辨

無處無位於如來所不捨諍見、諍欲、諍心，若不開許，而能正面覩於如來，無有是處；

於如來所不捨諍見諍欲諍心等者：謂如諍論，或依諸見所起，是名諍見；或依諸欲所起，是名諍欲；懷染汙心，發憤乖違，是名諍心。義如聞所成地中說。（陵本十五卷四頁1289）於如來所不捨如是等事，或復不為如來之所開許，能覩如來，無有是處。

若捨若許，斯有是處。

若捨若許斯有是處者：思所成地中說：觀見如來，略由二種。一、由勝義，二、由世俗。由勝義者，謂諸賢聖，除斷、調伏、超越欲貪，得聖慧眼。彼由如是聖慧眼故，於內證解如來法身。由世俗者，謂諸異生，或以    天眼、或以肉眼觀見如來色身。（陵本十九卷四頁1625）此說若捨、若許，能覩如來，如次應知。

【R6 約一切智所知所作辨】

未六、約一切智所知所作辨

無處無位一切智者、一切見者有所知境而不了知，或復失念作非一切智者所作，無有是處；與此相違，斯有是處。

【R7 約入地菩薩悲智辨】

未七、約入地菩薩悲智辨

無處無位已入大地諸菩薩等，於諸有情起故害心，或菩提心當有退轉，無有是處；與此相違，斯有是處。

【Q3 結】

午三、結

如是等類，應當觀察第四處非處門差別之相。

【J2 略更宣說2】

【K1 辨處非處2】

【L1 略標】

癸二、略更宣說2　子一、辨處非處2　丑一、略標

復次，略有四處四非處，依前所說觀待道理、作用道理、證成道理、法爾道理，應正觀察。

依前所說觀待道理等者：聲聞地中廣辯四種道理應知。（陵本二十五卷九頁2105）

【L2 別辨】

丑二、別辨

若於如是所說道理不相違背示現宣說，是名為處；若此相違示現宣說，是名非處。

【K2 明總合說】

子二、明總合說

如是四處非處，并前所說，合成八種處非處善巧。

【J3 問答差別2】

【K1 問】

癸三、問答差別2　子一、問

問：緣起善巧、處非處善巧何差別？

【K2 答2】

【L1 辨緣起善巧】

子二、答2　丑一、辨緣起善巧

答：唯於因果生起道理正智顯了，名緣起善巧。

【L2 辨處非處善巧】

丑二、辨處非處善巧

若於一切無顛倒理正智顯了，名處非處善巧。

【I3 略不說餘】

壬三、略不說餘

所餘處非處善巧決擇，文不復現。

【H6 根善巧2】

【I1 結前生後】

辛六、根善巧2　壬一、結前生後

如是已說處非處善巧。根善巧我今當說。

【I2 決擇一切2】

【J1 嗢柁南標】

壬二、決擇一切2　癸一、嗢柁南標

總嗢柁南曰：初義意建立　廣分別為後

【J2 長行別釋4】

【K1 釋名義】

癸二、長行別釋4　子一、釋名義

問：何等是根義？答：增上義是根義。

【K2 顯所為】

子二、顯所為

問：為顯何義？答：為顯於彼彼事彼彼法最勝義。

【K3 明建立2】

【L1 長行辨2】

【M1 徵】

子三、明建立2　丑一、長行辨2　寅一、徵

云何建立二十二根？

【M2 釋6】

【N1 約作業差別辨6】

【O1 眼等六根】

寅二、釋6　卯一、約作業差別辨6　辰一、眼等六根

謂能取境增上義故，建立六根。

【O2 男女二根】

辰二、男女二根

安立家族相續不斷增上義故，建立二根。

【O3 命根】

辰三、命根

為活性命事業方便增上義故，建立一根。

【O4 苦等五根】

辰四、苦等五根

受用業果增上義故，建立五根。

【O5 信等五根】

辰五、信等五根

世間清淨增上義故，建立五根。

【O6 未知欲知等三根】

辰六、未知欲知等三根

出世清淨增上義故，建立三根。

云何建立二十二根等者：謂眼根、耳根、鼻根、舌根、身根、意根、男根、女根、命根、苦根、樂根、喜根、憂根、捨根、信根、精進根、念根、定根、慧根、未知欲知根、已知根、具知根，是名二十二根。此以六    門明建立義，隨應配屬，如文可知。

【N2 約受用安立辨2】

【O1 第一義2】

【P1 辨受用4】

【Q1 眼等六根】

卯二、約受用安立辨2　辰一、第一義2　巳一、辨受用4　午一、眼等六根

復次，受用顯境增上義故，建立六根。

【Q2 男女二根】

午二、男女二根

受用隱境增上義故，建立二根。

【Q3 命根】

午三、命根

受用境界時分邊際增上義故，建立一根。

【Q4 苦等五根】

午四、苦等五根

受用境界發生雜染增上義故，建立五根。

【P2 明安立】

巳二、明安立

安立清淨增上義故，建立八根。

受用隱境增上義故者：意地中說：由能感男女業故，一分有情男根生起，一分有情女根生起。遞相陵犯，起諸邪行，遂為他人之所訶訾，方造室宅以自隱蔽。（陵本二卷十三頁152）此說受用隱境，其義應知。

【O2 第二義2】

【P1 辨受用4】

【Q1 眼等六根】

辰二、第二義2　巳一、辨受用4　午一、眼等六根

復次，顯於內門受用境界增上義故，建立六根。

【Q2 男女二根】

午二、男女二根

顯於外門受用境界增上義故，建立二根。

【Q3 命根】

午三、命根

受用內身增上義故，建立一根。

【Q4 苦等五根】

午四、苦等五根

受用外境及與內身發生雜染增上義故，建立五根。

【P2 明安立】

巳二、明安立

對治雜染、安立清淨增上義故，建立八根。

顯於內門受用境界等者：眼等六根內六處攝，故名內門。思所成慧地決擇中說：若由此法增上力故，外色聲等處差別生，為所受用。如是名為由增上故，說名內法。（陵本六十六卷九頁5277）其義應知。

【N3 約依止差別辨6】

【O1 眼等五根】

卯三、約依止差別辨6　辰一、眼等五根

復次，依止端嚴增上義故，建立五根。

【O2 意根】

辰二、意根

能令依止隨自在轉增上義故，建立一根。

【O3 命根】

辰三、命根

依止安住增上義故，建立一根。

【O4 男女二根】

辰四、男女二根

依止出生增上義故，建立二根。

【O5 苦等五根】

辰五、苦等五根

依止損益增上義故，建立五根。

【O6 信等八根】

辰六、信等八根

依止解脫增上義故，建立八根。

能令依止隨自在轉等者：謂由意根能發淨不淨業，愛非愛果諸所依身隨彼轉故。

【N4 約有情差別辨2】

【O1 第一義6】

【P1 眼等六根】

卯四、約有情差別辨2　辰一、第一義6　巳一、眼等六根

復次，顯有情事增上義故，建立六根。

【P2 男女二根】

巳二、男女二根

生有情事增上義故，建立二根。

【P3 命根】

巳三、命根

令有情事若住、若沒增上義故，建立一根。

【P4 苦等五根】

巳四、苦等五根

顯諸有情受用境界增上義故，建立五根。

【P5 信等五根】

巳五、信等五根

顯諸有情勝生方便增上義故，建立五根。

勝生方便增上義故者：增上生道，是名勝生方便應知。

【P6 未知欲知等三根】

巳六、未知欲知等三根

顯諸有情定勝方便增上義故，建立三根。

定勝方便增上義故者：決定勝道，名定勝方便應知。

【O2 第二義5】

【P1 眼等六根】

辰二、第二義5　巳一、眼等六根

復次，顯有情事增上義故，建立六根。

【P2 男女二根】

巳二、男女二根

顯了有情增長增上義故，建立二根。

【P3 命根】

巳三、命根

顯了有情壽漸損減增上義故，建立一根。

【P4 苦等五根】

巳四、苦等五根

顯了有情興盛、衰損增上義故，建立五根。

【P5 信等八根】

巳五、信等八根

顯了有情功德、過失增上義故，建立八根。

功德過失增上義故者：世出世間能對治道，是名功德。所治煩惱，是名過失。

【N5 約施設差別辨2】

【O1 在家品2】

【P1 配建立4】

【Q1 眼等六根】

卯五、約施設差別辨2　辰一、在家品2　巳一、配建立4　午一、眼等六根

復次，依如是名，建立六根。

【Q2 男女二根】

午二、男女二根

依如是種、如是姓，建立二根。

【Q3 苦等五根】

午三、苦等五根

依如是食、如是受苦樂，建立五根。

【Q4 命根】

午四、命根

依如是長壽、如是久住、如是壽量邊際，建立一根。

【P2 結明依】

巳二、結明依

當知此諸根，依在家品施設建立。

依如是名建立六根者：由六處滿，名有情身生究竟故。

【O2 出家品2】

【P1 配建立】

辰二、出家品2　巳一、配建立

依如是信、如是精進，乃至如是慧、如是向、如是果，建立八根。

【P2 結明依】

巳二、結明依

當知此諸根，依出家品施設建立。

如是向如是果者：依此建立後三根應知。

【N6 約修行次第辨6】

【O1 眼等六根】

卯六、約修行次第辨6　辰一、眼等六根

復次，依修行者防護根門增上義故，建立六根。

【O2 男女二根】

辰二、男女二根

堪得出家證沙門果增上義故，建立二根。

【O3 命根】

辰三、命根

積集善品增上義故，建立一根。

【O4 苦等五根】

辰四、苦等五根

正知而行增上義故，建立五根。

【O5 信等五根】

辰五、信等五根

證沙門果諸方便道增上義故，建立五根。

【O6 未知欲知等三根】

辰六、未知欲知等三根

證沙門果增上義故，建立三根。

【L2 嗢柁南結】

丑二、嗢柁南結

中嗢柁南曰：隨境界轉等　由顯及內門　莊嚴二有情　假設防護等

【K4 廣分別2】

【L1 初嗢柁南攝2】

【M1 長行辨8】

【N1 作業差別6】

【O1 眼等六根2】

【P1 舉眼根】

子四、廣分別2　丑一、初嗢柁南攝2　寅一、長行辨8　卯一、作業差別6　辰一、眼等六根2　巳一、舉眼根

問：眼根作何等業？答：於諸色境已見、今見、當見為業。

【P2 例餘根】

巳二、例餘根

如是耳根乃至意根所有作業，如應當知。

於諸色境已見今見等者：謂過去法雖已謝滅，然彼無間為緣，熏習相續，能令當來餘法得生，由是義故，說彼眼根已見為業。又現在法能為現在眼識所依，由是說彼今見為業。又未來法因性未受，待緣當生，由是說彼當見為業。

【O2 男女二根】

辰二、男女二根

問：男根、女根作何等業？答：父母、妻子、親戚、眷屬互相攝受顯現為業。

【O3 命根】

辰三、命根

問：命根作何等業？答：令諸有情墮在存活住持數中為業。

【O4 苦等五根】

辰四、苦等五根

問：受所攝根作何等業？答：令諸有情領納一切興盛、衰損為業。

【O5 信等五根】

辰五、信等五根

問：信等諸根作何等業？答：能生善趣及能圓滿涅槃資糧為業。

【O6 未知欲知等三根】

辰六、未知欲知等三根

問：最後三根作何等業？答：能於現法趣證涅槃為業。

【N2 假實差別】

卯二、假實差別

問：如是諸根幾是實有？幾非實有？答：十六實有；餘非實有。

十六實有等者：眼乃至意，苦乃至捨，信乃至慧，如是十六體是實有。男女二根，及與命根、三無漏根，皆唯假立，故非實有。義如下說。

【N3 所攝差別2】

【O1 總明攝5】

【P1 色所攝】

卯三、所攝差別2　辰一、總明攝5　巳一、色所攝

問：幾色所攝？答：七。

【P2 心所攝】

巳二、心所攝

問：幾心所攝？答：一，三少分。

【P3 心法所攝】

巳三、心法所攝

問：幾心法所攝？答：十，三少分。

【P4 心不相應行所攝】

巳四、心不相應行所攝

問：幾心不相應行所攝？答：一。

幾色所攝等者：眼等五根及男女根，如是七種，皆色所攝。一意根全，三無漏根少分，皆心所攝。苦乃至捨，信乃至慧，如是十種及三無漏少分，心法所攝。命根一種，心不相應行所攝。

【P5 有為所攝】

巳五、有為所攝

問：幾有為所攝？答：一切是有為，無有根是無為。

【O2 別料簡3】

【P1 男女二根】

辰二、別料簡3　巳一、男女二根

問：男女二根何等根分？答：是身根分。

【P2 未知欲知等三根】

巳二、未知欲知等三根

問：最後三根何等根分？答：是九根分。所謂意根，信等五根，樂、喜、捨根。

【P3 命根】

巳三、命根

問：命根何等根分？答：此無所屬。依先業所引時量決定而建立故，唯說假有。

【N4 善等差別3】

【O1 善】

卯四、善等差別3　辰一、善

問：幾善？答：或八；或五，及六少分。

【O2 不善】

辰二、不善

問：幾不善？答：六少分。

【O3 無記】

辰三、無記

問：幾無記？答：八，五少分。

幾善等者：信等五根，三無漏根，八唯是善，當知此通假實為論。若唯取實，即信等五全，及意、五受六少分是善。又意、五受六少分是不善。眼等五根，男女二根，及與命根八全；五受除憂，所餘四受及意五少分是無記。

【N5 異熟等差別7】

【O1 有異熟】

卯五、異熟等差別7　辰一、有異熟

問：幾有異熟？答：一，十少分。

【O2 無異熟】

辰二、無異熟

問：幾無異熟？答：十一，十少分。

【O3 有異熟助伴】

辰三、有異熟助伴

問：幾有異熟助伴？答：最後三，能助有可愛異熟法，令轉明盛，能感決定人天異熟。

幾有異熟等者：一憂根全，不通無記，故有異熟。餘四受、意，及信等五十少分亦有異熟。於四受、意除其無記，於信等五除其無漏，故言一分。

【O4 是異熟】

辰四、是異熟

問：幾是異熟？答：一，九少分。

【O5 有種子異熟】

辰五、有種子異熟

問：幾有種子異熟？答：一切皆有。

幾是異熟等者：一命根全，唯是異熟。眼等五根、男女二根，及與意、捨九種少分亦是異熟。除長養等流流故。

【O6 非異熟】

辰六、非異熟

問：幾非異熟？答：十二，九少分。

幾非異熟等者：苦、樂、喜、憂，及信等五、三無漏根，十二全非異熟。眼等五根、男女二根，及意、捨根，九少分非異熟。簡取長養等流流故。

【O7 異熟生】

辰七、異熟生

問：幾是異熟生？答：亦一切，種子所攝異熟所生故。

【N6 界繫差別4】

【O1 欲界繫】

卯六、界繫差別4　辰一、欲界繫

問：幾欲界繫？答：四，十五少分。

【O2 色界繫】

辰二、色界繫

問：幾色界繫？答：十五少分。

【O3 無色界繫】

辰三、無色界繫

問：幾無色界繫？答：八少分。

【O4 不繫】

辰四、不繫

問：幾不繫？答：三，九少分。

幾欲界繫等者：男女二根，及苦、憂根，四全唯欲界繫。眼等五根，喜、樂、捨根，意根、命根、信等五根，十五少分隨欲界生，亦欲界繫。又此十五少分隨色界生，即色界繫。無色界生，於十五中，除五色根及喜樂根，所餘捨根、意根、命根，及信等五，八少分無色界繫。三無漏全，唯是不繫。意、樂、喜、捨，及信等五，九少分亦是不繫。

【N7 諸地差別2】

【O1 明可得6】

【P1 未至地2】

【Q1 略標數】

卯七、諸地差別2　辰一、明可得6　巳一、未至地2　午一、略標數

問：未至地幾可得？答：十一。

【Q2 問答辨2】

【R1 釋差別】

午二、問答辨2　未一、釋差別

問：若未至地有喜根者，何故不如初靜慮地建立喜耶？答：由於彼地喜可動故。

未至地幾可得等者：意、喜、捨，信等五，及三無漏，十一根未至地可得，由於彼地通漏無漏故。

【R2 引教證2】

【S1 問】

未二、引教證2　申一、問

問：喜於彼有何教為證？

【S2 答2】

【T1 舉教】

申二、答2　酉一、舉教

答：如世尊言：如是苾芻！離生喜樂滋潤其身，周遍滋潤、遍流、遍悅，無有少分不充不滿，如是名為離生喜樂。

【T2 釋說】

酉二、釋說

此中初門說未至位，後門說根本位。

【P2 初二靜慮地2】

【Q1 舉初靜慮】

巳二、初二靜慮地2　午一、舉初靜慮

問：初靜慮地幾根可得？答：十八。

【Q2 例第二靜慮】

午二、例第二靜慮

第二靜慮地亦爾。

【P3 第三靜慮地】

巳三、第三靜慮地

問：第三靜慮地幾根可得？答：十七。

【P4 第四靜慮地】

巳四、第四靜慮地

問：第四靜慮地幾根可得？答：十六。

【P5 空無邊處等地2】

【Q1 舉空無邊處地】

巳五、空無邊處等地2　午一、舉空無邊處地

問：空無邊處地幾根可得？答：十一。

【Q2 例識無邊處等】

午二、例識無邊處等

如空無邊處地，識無邊處地、無所有處地，應知亦爾。

【P6 非想非非想處地】

巳六、非想非非想處地

問：非想非非想處地幾根可得？答：八。

初靜慮地幾根可得等者：於二十二根中，初靜慮地，除男、女、苦、憂根，十八可得。第三靜慮地中，更除喜根，十七可得。第四靜慮地中，更除樂根，十六可得。空無邊處地中，更除眼等五根，十一可得。非想非非想處地中，更除後三，八根可得，以於彼地無無漏故。此約種類為論，非約相續，義如下說。

【O2 簡差別2】

【P1 舉有漏無漏2】

【Q1 初靜慮等地所攝2】

【R1 舉初靜慮】

辰二、簡差別2　巳一、舉有漏無漏2　午一、初靜慮等地所攝2　未一、舉初靜慮

問：初靜慮地所攝諸根，當言有漏？當言無漏？答：當言二種。

【R2 例餘隨應】

未二、例餘隨應

如初靜慮所攝諸根，乃至無所有處地所攝諸根，當知亦爾。

【Q2 非想非非想處地2】

【R1 約種類辨】

午二、非想非非想處地2　未一、約種類辨

非想非非想處地所攝諸根，當言有漏。此約種類。

【R2 約相續辨】

未二、約相續辨

若約相續，當言二種。又由煩惱解脫故，令彼諸根成無漏性。

【P2 例應斷不應斷等】

巳二、例應斷不應斷等

如有漏無漏，如是應斷不應斷、世間出世間，當知亦爾。

此約種類等者：依地差別，名約種類。依補特伽羅差別，名約相續。謂若異生生彼地中，當言有漏。諸阿羅漢煩惱解脫，雖生彼地，當言無漏。由是義說，當言二種。

【N8 得捨差別2】

【O1 明成就3】

【P1 生欲界2】

【Q1 總說】

卯八、得捨差別2　辰一、明成就3　巳一、生欲界2　午一、總說

問：若生欲界，當言成就幾根？答：容有一切。

【Q2 別辨2】

【R1 生那落迦等2】

【S1 舉那落迦2】

【T1 問】

午二、別辨2　未一、生那落迦等2　申一、舉那落迦2　酉一、問

問：生那落迦成就幾根？

【T2 答3】

【U1 現種皆得成就】

酉二、答3　戌一、現種皆得成就

答：八，現行、種子皆得成就。

【U2 現種或成就或不成就2】

【V1 總標簡】

戌二、現種或成就或不成就2　亥一、總標簡

除三，所餘或成就、或不成就。

【V2 隨難釋】

亥二、隨難釋

三，約現行不成就，約種子或成就，謂般涅槃法；或不成就，謂不般涅槃法。

【U3 現不成就種成就】

戌三、現不成就種成就

餘三，現行故不成就，種子故成就。

【S2 例生傍生餓鬼2】

【T1 例同】

申二、例生傍生餓鬼2　酉一、例同

如生那落迦趣，於一向苦傍生、餓鬼，當知亦爾。

【T2 顯別】

酉二、顯別

若苦樂雜受處，後三種亦現行成就。

生那落迦成就幾根等者：眼等五根、命根、意根、苦根，此八現行、種子皆得成就。除後說三，現行故不成就，種子故成就。所餘或成就、或不成就，謂男女根、憂根、信等五根、三無漏根，如是一切說名所餘。彼現行或成就、或不成就，謂男女根、憂根。彼種子或成就、或不成就，謂信等五根、三無漏根，以三無漏體即信等故。下釋言三，約現行不成就，約種子或成就、或不成就，當知其義通說信等。喜、樂、捨三，是前所除，名為餘三。此現行不成就，種子成就。由生那落迦中，唯苦受逼，故作是說。成唯識論略釋此文，義有差別，今不依之，唯約麤顯而建立故。

【R2 生人趣等2】

【S1 總說2】

【T1 舉人趣】

未二、生人趣等2　申一、總說2　酉一、舉人趣

問：若生人趣成就幾根？答：容有一切。

【T2 例天趣】

酉二、例天趣

如生人中，生天亦爾。

【S2 別辨6】

【T1 闕根具根等差別3】

【U1 闕根】

申二、別辨6　酉一、闕根具根等差別3　戌一、闕根

問：諸闕根者成就幾根？答：除五，容有餘。

除五容有餘者：除男女根及三無漏，容有所餘。由不得丈夫身、或得女身，名闕根者。爾時雖有般涅槃法，決定不能善根成熟，漸次乃至得般涅槃，是故此五皆是所除。

【U2 具根】

戌二、具根

問：諸具根者成就幾根？答：容有一切。

【U3 半擇迦】

戌三、半擇迦

問：諸半擇迦成就幾根？答：除五，容有餘。

【T2 女男等差別3】

【U1 女】

酉二、女男等差別3　戌一、女

問：女成就幾根？答：容有二十一。

【U2 男】

戌二、男

問：男成就幾根？答：亦容有二十一。

【U3 二形生】

戌三、二形生

問：諸二形者成就幾根？答：容有十九。

容有十九者：除三無漏，容有所餘，說有十九。以諸二形生者，定不成就無漏根故。

【T3 斷善根等差別2】

【U1 斷善根】

酉三、斷善根等差別2　戌一、斷善根

問：斷善根者成就幾根？答：除八，容有餘。

除八容有餘者：謂信等五及三無漏，是此所除。由斷善根者，現行善根相違相續，名斷善根。以是不能生起聖道，是故除之。

【U2 不斷善根】

戌二、不斷善根

問：不斷善根者成就幾根？答：容有一切。

【T4 凡聖差別2】

【U1 異生】

酉四、凡聖差別2　戌一、異生

問：諸異生成就幾根？答：十九，除後三。

【U2 見諦】

戌二、見諦

問：諸見諦者成就幾根？答：容有一切。

【T5 學無學差別2】

【U1 有學】

酉五、學無學差別2　戌一、有學

問：有學成就幾根？答：容有二十一。

容有二十一者：謂除具知根故。

【U2 無學】

戌二、無學

問：無學成就幾根？答：容有十九。

容有十九者：謂除未知欲知根、已知根，及憂根故。

【T6 沙門果向差別4】

【U1 預流果向】

酉六、沙門果向差別4　戌一、預流果向

問：預流果向成就幾根？答：容有二十。

容有二十者：謂除已知根、具知根故。

【U2 預流果等2】

【V1 舉預流果】

戌二、預流果等2　亥一、舉預流果

問：預流果成就幾根？答：亦容有二十。

【V2 例餘隨應】

亥二、例餘隨應

如預流果，一來果向、一來果、不還果向，當知亦爾。

亦容有二十者：謂除未知欲知根、具知根故。

【U3 不還果等2】

【V1 舉不還果】

戌三、不還果等2　亥一、舉不還果

問：不還果成就幾根？答：容有十九。

【V2 例阿羅漢向】

亥二、例阿羅漢向

如不還果，阿羅漢向亦爾。

容有十九者：謂除未知欲知根、具知根，及憂根故。

【U4 阿羅漢果】

戌四、阿羅漢果

問：阿羅漢果成就幾根？答：容有十九。

容有十九者：謂除未知欲知根、已知根，及憂根故。

【P2 生色界】

巳二、生色界

問：若生色界成就幾根？答：容有十八。

容有十八者：謂除男、女、苦、憂根故。

【P3 生無色界】

巳三、生無色界

問：生無色界成就幾根？答：容有十一。

容有十一者：謂除眼等五根，及男、女、苦、樂、喜、憂根故。

【O2 明捨得2】

【P1 約欲界沒生欲界辨2】

【Q1 問】

辰二、明捨得2　巳一、約欲界沒生欲界辨2　午一、問

問：若欲界沒欲界生時，當言捨幾根，得幾根？

【Q2 答5】

【R1 色根2】

【S1 具闕得捨】

午二、答5　未一、色根2　申一、具闕得捨

答：且約色根容有而說。或捨闕諸根，得闕諸根；或捨闕諸根，得具諸根；或捨具諸根，得具諸根；或捨具諸根，得闕諸根；

【S2 勝劣得捨】

申二、勝劣得捨

或捨劣諸根，得劣諸根；或捨劣諸根，得勝諸根；或捨勝諸根，得劣諸根；或捨勝諸根，得勝諸根。

【R2 意根命根】

未二、意根命根

意根、命根勝劣得捨，當知亦爾。

【R3 受根2】

【S1 例隨應】

未三、受根2　申一、例隨應

若諸受根勝劣得捨，隨其所應亦爾。

【S2 釋差別】

申二、釋差別

此約異熟果故有差別。

此約異熟果故有差別者：謂受差別，唯約業生異熟及異熟所生而為論故，非餘一切。

【R4 信等五根2】

【S1 捨劣得勝】

未四、信等五根2　申一、捨劣得勝

若諸善根約等流果，捨前前劣，得後後勝，非由生故。

【S2 捨勝得劣】

申二、捨勝得劣

捨勝得劣，後邪方便乃有斯義。

【R5 最後三根】

未五、最後三根

最後三根，於一切位與生相違，是故不說。

【P2 約欲界沒生色界等2】

【Q1 略說一切2】

【R1 舉從欲界沒生色界】

巳二、約欲界沒生色界等2　午一、略說一切2　未一、舉從欲界沒生色界

問：從欲界沒色界生時，捨幾根，得幾根？答：容捨下地一切，容得上地一切。

【R2 例於欲界沒生無色等】

未二、例於欲界沒生無色等

如欲界沒色界生時，從欲界沒無色生時，從色界沒無色生時，當知亦爾。

容捨下地一切等者：前說若生欲界，容有一切根成就。若生色界，容有十八。此二一切，如彼當知。生無色界，容有十一。得彼一切，當知亦爾。

【Q2 簡後三根2】

【R1 簡無異熟】

午二、簡後三根2　未一、簡無異熟

最後三根，由證沙門果方便而得，不由沒生。

【R2 顯彼增上2】

【S1 於等流果】

未二、顯彼增上2　申一、於等流果

先修習力所任持故，後等流果轉盛而生。

【S2 於異熟果】

申二、於異熟果

又能為緣，生異熟果，令轉明盛。

【M2 嗢柁南結】

寅二、嗢柁南結

中嗢柁南曰：業實有色等　善等異熟等　若界若諸地　及死生得捨

【L2 第二嗢柁南攝2】

【M1 長行辨6】

【N1 境義差別3】

【O1 總顯2】

【P1 有義非有義】

丑二、第二嗢柁南攝2　寅一、長行辨6　卯一、境義差別3　辰一、總顯2　巳一、有義非有義

問：幾根由境界義名有義？幾非耶？答：二十一名有義，一非。

由境界義名有義等者：謂若由根增上，能受用境，根望彼境，得有義名。命根一種，由依先業所引時量決定而建立故，唯是假有，故說一非。

【P2 色非色助伴2】

【Q1 色於非色為助伴】

巳二、色非色助伴2　午一、色於非色為助伴

問：幾於非色助伴義轉？答：七色根。

幾於非色助伴義轉等者：此中助伴，謂俱有相應，非同行相應，其義應知。眼等五根，男女二根，名七色根。此與非色心心所法俱有而轉，名於非色助伴義轉。

【Q2 非色於色為助伴】

午二、非色於色為助伴

問：幾色非色為助伴耶？答：餘有義根。

幾色非色為助伴等者：此中問意，謂幾非色為色助伴。是故答言：餘有義根。於二十一名有義中，除七色根，簡取餘根，名餘有義根故。

【O2 別辨12】

【P1 五色根】

辰二、別辨12　巳一、五色根

問：五色根何義？答：色等五各別境。

【P2 第六根】

巳二、第六根

問：第六根何義？答：一切法。

【P3 男女根】

巳三、男女根

問：男女根何義？答：因欲相應，即觸所攝。

因欲相應即觸所攝者：謂男女根依身所觸，名為有義，由是說言即觸所攝。此觸復以分別欲貪為因，是故說言因欲相應。

【P4 五受根】

巳四、五受根

問：五受根何義？答：隨順苦、樂、憂、喜、捨處，即六根義。

【P5 信根】

巳五、信根

問：信根何義？答：應得應捨所有境界。

【P6 精進根】

巳六、精進根

問：精進根何義？答：即於二種若得、若捨俱無所憚。

【P7 念根】

巳七、念根

問：念根何義？答：於聞思修憶持不忘。

【P8 定根】

巳八、定根

問：定根何義？答：奢摩他、毗鉢舍那。

【P9 慧根】

巳九、慧根

問：慧根何義？答：所知真實。

【P10 未知欲知根】

巳十、未知欲知根

問：未知欲知根何義？答：修諦現觀者，從善法欲已去，於一切方便道中，即彼五根義當知是此義。

即彼五根義當知是此義者：由前已說最後三根是五根分，故五根義即是此義。

【P11 已知根】

巳十一、已知根

問：已知根何義？答：從預流果乃至金剛喻定，即彼五根義當知是此義。

【P12 具知根】

巳十二、具知根

問：具知根何義？答：從初無學道乃至無餘涅槃界，即彼五根義當知是此義。

【O3 料簡2】

【P1 約諸門辨7】

【Q1 有色有見有對等3】

【R1 有色等3】

【S1 有色為義】

辰三、料簡2　巳一、約諸門辨7　午一、有色有見有對等3　未一、有色等3　申一、有色為義

問：幾有色，有色為義？答：七。

【S2 有色無色為義】

申二、有色無色為義

問：幾無色，有色無色為義？答：除命根，餘一切。

【S3 非有色非無色為義】

申三、非有色非無色為義

問：幾非有色非無色，非有色非無色為義？答：即此命根，是假法故。

幾有色有色為義等者：謂七色根有色為義。一切無色以有色無色為義。二十二中除七色根，復除命根，名為餘故。

【R2 有見等】

未二、有見等

問：幾有見，有見為義？答：一切非有見。一有色以有見為義；及餘非有色一分。

幾有見有見為義等者：此中問意，謂幾根能見，名幾有見。彼所行境，亦名有見，由是復言有見為義。思所成地勝義伽他中說：諸行皆剎那，住尚無況用。即說彼生起，為用為作者。眼不能見色，耳不能聞聲，鼻不能齅香，舌不能嘗味，身不能覺觸，意不能知法。於此亦無能，任持驅役者。（陵本十六卷七頁1389）由是當知，約勝義諦，眼尚不能見色，何況餘根。是故答言：一切非有見。唯說眼根以有見為義，如是眼根，名一有色。又於諸無色中，簡取一分與眼根俱有轉者，名餘非有色一分，此與眼根同所行境，是故亦說有見為義。思所成慧地決擇有見諸法差別，亦說眼識所緣故。（陵本六十五卷九頁5180）

【R3 有對等】

未三、有對等

問：幾有對，有對為義？答：七有色及餘無色無對一分。

幾有對有對為義等者：七有色根是有對，以有對為義。又無色無對法中，簡取一分與七色根俱有轉者，名餘無色無對一分。由與色根俱有而轉，是故亦說有對為義。思所成慧地決擇有對諸法差別，亦說一切皆為依清淨色識所緣故。（陵本六十五卷十頁5181）

【Q2 有漏有為有諍等3】

【R1 有漏等2】

【S1 問】

午二、有漏有為有諍等3　未一、有漏等2　申一、問

問：幾有漏，有漏為義？如是等。

【S2 答2】

【T1 標差別4】

【U1 有漏以有漏為義】

申二、答2　酉一、標差別4　戌一、有漏以有漏為義

答：唯七。

幾有漏有漏為義等者：此中問意，謂幾唯有漏，唯以有漏為義。是故答言：唯七。謂七色根唯是有漏，唯取有漏為境故。於此問中，例後幾學，學為義等問，應置如是等言。以下所答，非唯分別幾有漏，有漏為義故。餘諸問中，隨其所應，例知亦爾，不復重述。

【U2 有漏無漏以有漏無漏為義】

戌二、有漏無漏以有漏無漏為義

除最後二及苦、憂根，餘有漏、無漏，以有漏、無漏為義。

除最後二及苦憂根等者：此中為顯體通有漏、無漏，通有漏、無漏為義諸所餘根，是故說言除最後二及苦、憂根。由最後二體唯無漏，唯以無漏為義故，及苦、憂根亦非具通二種故，義如下說。當知諸所餘根，謂即意、樂、喜、捨，及信等五、未知欲知根；除七有色、後二無漏，及苦、憂根，名為餘故。命根非有義，此不應說之。

【U3 有漏無漏以有漏為義】

戌三、有漏無漏以有漏為義

當知苦根有漏、無漏，以有漏為義。

【U4 有漏以有漏無漏為義】

戌四、有漏以有漏無漏為義

憂根有漏，以有漏、無漏為義。

當知苦根有漏無漏等者：苦根自性，唯是有漏，無學身起，義通無漏。五識相應，身受攝故，唯以有漏為義。憂根不爾，不在無漏，身起故唯有漏。亦於無上思慕愁慼，求欲證故，通以有漏、無漏為義。

【T2 隨難釋】

酉二、隨難釋

未知欲知根，若遠沙門果，世間行所攝，是有漏；若近沙門果，出世行所攝，是無漏。

【R2 有為等】

未二、有為等

問：幾有為，有為為義？如是等。答：一切是有為。八有為為義，餘有為、無為為義。

八有為為義者：謂七色根及與苦根應知。

【R3 有諍等2】

【S1 舉有諍】

未三、有諍等2　申一、舉有諍

問：幾有諍，有諍為義？如是等。答：如說有漏，當知此亦爾。

【S2 例有愛味等】

申二、例有愛味等

如說有諍，當知有愛味、依耽嗜、世間、出世間等亦爾。

【Q3 過去現在未來3】

【R1 在過去過去為義2】

【S1 問】

午三、過去現在未來3　未一、在過去過去為義2　申一、問

問：幾過去，過去為義？如是等。

【S2 答2】

【T1 過去為義】

申二、答2　酉一、過去為義

答：除有色根及苦根，餘有義一分。

【T2 非過去為義】

酉二、非過去為義

若有色根及苦根在過去，非過去為義。

幾過去過去為義等者：此中問意，謂有幾根體在過去，以過去為義。七有色根及與苦根剎那滅已，名在過去。然非過去為義，以彼行境唯現在故，是故除之。所餘非色意相應法，於去來今通緣三世，今說彼在過去，過去為義，名餘有義一分。

【R2 在過去現在為義等2】

【S1 問】

未二、在過去現在為義等2　申一、問

問：幾過去，現在為義？如是等。

【S2 答2】

【T1 指前說】

申二、答2　酉一、指前說

答：即如所說一分。

即如所說一分者：謂如前說除有色根及苦根，餘有義一分當知。

【T2 例當知】

酉二、例當知

當知即此在過去，以未來為義。又即此在現在，以過去、未來為義。

當知即此在過去等者：謂如前說，一分在過去，亦以未來為義。此并前說在過去，過去為義；在過去，現在為義；當知非有色根於過去世三世為義可得。如是於現未世，當知亦爾，如下自說。即此在現在，以過去、未來    為義，亦以現在為義。又在未來，以過去、未來為義，亦以現在為義。又在未來，以過去、未來、現在為義。總略而言，非有色根於去來今通緣三世，非七色根及與苦根。由七色根唯取現境；及彼苦根唯與五識相應，亦取現境故；不應說過去、未來為義。於三世分別中，唯許現在為義，如下自說應知。

【R3 在現在現在為義等2】

【S1 問】

未三、在現在現在為義等2　申一、問

問：幾現在，現在為義？如是等。

【S2 答2】

【T1 明現在】

申二、答2　酉一、明現在

答：一切有色根及苦根，并前所說一分。

【T2 例未來2】

【U1 約無色諸根辨】

酉二、例未來2　戌一、約無色諸根辨

又此一分在未來，以過去、未來、現在為義。

【U2 約有色及苦根辨】

戌二、約有色及苦根辨

若諸色根在未來，非未來為義。苦根亦爾。

【Q4 三界繫及不繫2】

【R1 問】

午四、三界繫及不繫2　未一、問

問：幾欲界繫，欲界繫為義？如是等。

【R2 答7】

【S1 苦憂男女四根】

未二、答7　申一、苦憂男女四根

答：四。

【S2 鼻舌二根】

申二、鼻舌二根

二，欲、色界繫，欲界繫為義。

【S3 眼耳身三根】

申三、眼耳身三根

三，欲、色界繫，欲、色界繫為義。

【S4 喜樂二根】

申四、喜樂二根

二，欲、色界繫及不繫，欲、色、無色界繫及不繫為義。

【S5 信等五及意捨七根】

申五、信等五及意捨七根

七，欲、色、無色界繫及不繫，彼義亦爾。

【S6 未知欲知根】

申六、未知欲知根

一，色界繫及不繫，一切繫不繫為義。

【S7 已知具知二根】

申七、已知具知二根

二，不繫，一切繫不繫為義。

幾欲界繫欲界繫為義等者：男、女、苦、憂四根，欲界繫，欲界繫為義。鼻、舌二根，欲、色界繫，欲界繫為義。眼、耳、身三，欲、色界繫，欲、色界繫為義。喜、樂二根，欲、色界繫及不繫，欲、色、無色界繫及不繫為義。信等五根、意根、捨根，如是七根，欲、色、無色界繫及不繫，亦以欲、色、無色界繫及不繫為義。初一無漏根，色界繫及不繫，一切繫不繫為義。後二無漏不繫，一切繫不繫為義。

【Q5 善不善無記2】

【R1 問】

午五、善不善無記2　未一、問

問：幾善，善為義？如是等。

【R2 答5】

【S1 信等五及三無漏八根】

未二、答5　申一、信等五及三無漏八根

答：八，唯善，善、不善、無記為義。

【S2 苦樂喜捨及意五根】

申二、苦樂喜捨及意五根

五，善、不善、無記，善、不善、無記為義。

【S3 憂根】

申三、憂根

一，善、不善，善、不善、無記為義。

【S4 鼻舌身男女五根】

申四、鼻舌身男女五根

五，無記，無記為義。

【S5 眼耳二根】

申五、眼耳二根

二，無記，善、不善、無記為義。

幾善善為義等者：信等五根、三無漏根，如是八根唯善，善、不善、無記為義。苦、樂、喜、捨及意五根，善、不善、無記，善、不善、無記為義。憂受一根唯善、不善，不通無記，善、不善、無記為義。鼻、舌、身、男、女五根無記，無記為義。眼、耳二根無記，善、不善、無記為義。

【Q6 學無學非學非無學2】

【R1 問】

午六、學無學非學非無學2　未一、問

問：幾學，學為義？如是等。

【R2 答6】

【S1 意喜樂捨及信等五九根】

未二、答6　申一、意喜樂捨及信等五九根

答：九，學、無學、非學非無學，以三種為義。

【S2 眼等七色根】

申二、眼等七色根

七，非學非無學，即以此為義。

【S3 苦根】

申三、苦根

一，通三種，非學非無學為義。

【S4 憂根】

申四、憂根

一，學、非學非無學，以三種為義。

【S5 未知已知二根】

申五、未知已知二根

二，學，以三種為義。

【S6 具知根】

申六、具知根

一，無學，以三種為義。

幾學學為義等者：意、喜、樂、捨，及信等五，如是九根，學、無學、非學非無學，以三種為義。七有色根，非學非無學，即以此為義。苦受一根，通學、無學、非學非無學，非學非無學為義。憂受一根，學、非學非無學，以三種為義。初二無漏是學，以三種為義。後一無漏是無學，以三種為義。

【Q7 見斷修斷非斷2】

【R1 問】

午七、見斷修斷非斷2　未一、問

問：幾見所斷，見所斷為義？如是等。

【R2 答2】

【S1 標差別3】

【T1 七色五受及命意十四根】

未二、答2　申一、標差別3　酉一、七色五受及命意十四根

答：十四，一分見所斷，一分修所斷。

【T2 五受意信等五未知欲知十二根2】

【U1 標】

酉二、五受意信等五未知欲知十二根2　戌一、標

十二，一分修所斷，一分非所斷。

【U2 釋】

戌二、釋

謂即十四中六及餘六。

【T3 已知具知二根】

酉三、已知具知二根

餘二非所斷。

【S2 釋略義】

申二、釋略義

此中有色諸根，見、修所斷為義；無色諸根，三種為義，謂見、修所斷，非所斷義。

幾見所斷見所斷為義等者：七有色根、意根、命根，及五受根，如是十四，一分見所斷，一分修所斷。即十四中，意及五受六根，并餘信等五根及初無漏，如是十二，一分修所斷，一分非所斷。後二無漏唯非所斷。為義差別，如文易知。於為義中，應不說有命根，以彼命根非有義故。

【P2 約斷知辨3】

【Q1 雜染捨所顯】

巳二、約斷知辨3　午一、雜染捨所顯

問：幾根於義雜染捨所顯？答：除諸善根，以諸善根於義清淨捨所顯故。

除諸善根者：除信等五及三無漏應知。

【Q2 顛倒差別攝4】

【R1 顛倒義】

午二、顛倒差別攝4　未一、顛倒義

問：幾根顛倒義？答：除諸善根，所有六根義。

除諸善根所有六根義者：此中六根，謂意、五受應知。由除善根相應一分，是故說彼顛倒為義。

【R2 顛倒所依】

未二、顛倒所依

問：幾根顛倒所依？答：七色根。

【R3 顛倒自性】

未三、顛倒自性

問：幾根顛倒自性？答：六少分。

六少分者：謂除善根相應意及五受一分應知。

【R4 顛倒對治】

未四、顛倒對治

問：幾根顛倒對治？答：八根。

幾根顛倒對治等者：謂信等五及三無漏，如是八根，能為一切顛倒對治應知。

【Q3 觀察義過失2】

【R1 略標舉】

午三、觀察義過失2　未一、略標舉

問：幾根觀義過失？答：或八、或五、或一。

或八或五或一者：謂信等五及三無漏，是名或八。唯信等五，是名或五。唯取意根，是名或一。

【R2 釋妨難4】

【S1 舉難問4】

【T1 標】

未二、釋妨難4　申一、舉難問4　酉一、標

問：若彼諸行亦有四德相應可得，云何唯觀為過失耶？

若彼諸行亦有四德相應等者：此中四德，如次配屬常、樂、我、淨應知。

【T2 徵】

酉二、徵

何者四德？

【T3 釋】

酉三、釋

一、堅住德；謂如一蘊住經百年，若正將御，或有過者。二、勢力德；謂能生樂，及現清淨。三、轉變德；謂牽引、修治、受用、棄捨自在轉故。四、可樂德；謂依彼處生種種著故。

【T4 結】

酉四、結

是名諸行有四德相。

牽引修治等者：謂於諸行計我自在。能牽引彼，或復修治，能受用彼，或復棄捨，隨欲轉故。

【S2 釋義答】

申二、釋義答

答：雖有世間於彼諸法取為功德，然彼一切皆諸過失之所隨逐。

【S3 更徵問】

申三、更徵問

問：何等名為諸過失耶？

【S4 別辨答2】

【T1 辨4】

【U1 無堅住德】

申四、別辨答2　酉一、辨4　戌一、無堅住德

答：雖少時住，非究竟故，愛變無常現可得故，死沒無常現可得故，當觀諸行離初功德。

愛變無常現可得故者：聲聞地說，內事變異有多差別，或有顯色所作變異，或有形色所作變異。顯色所作變異者，謂自或他，先有妙色，肌膚鮮澤；後見惡色，肌膚枯槁。形色所作變異者，謂如顯色前後變異無常，如        是形色由肥瘦故，應知亦爾。（陵本三十四卷四頁2743）此應準知。

【U2 無勢力德】

戌二、無勢力德

又能發生種種苦惱現可得故，種種不淨現可得故，當觀諸行離第二德。

【U3 無轉變德】

戌三、無轉變德

又於老病死等不隨所欲現可得故，當觀諸行離第三德。

【U4 無可樂德】

戌四、無可樂德

又諸糞蟲及豬犬等亦極樂著糞穢不淨現可得故，當觀諸行離第四德。

【T2 結】

酉二、結

由彼諸行離諸功德，是故一切過失相應，故應觀彼具諸過失。

【N2 依處差別3】

【O1 明為依13】

【P1 眼根】

卯二、依處差別3　辰一、明為依13　巳一、眼根

問：眼根誰所依處？答：見色依處。

【P2 耳鼻舌身意根】

巳二、耳鼻舌身意根

問：乃至意根誰所依處？答：各取自境之所依處。

【P3 男女二根】

巳三、男女二根

問：男女二根誰所依處？答：習欲依處。

【P4 命根】

巳四、命根

問：命根誰所依處？答：乃至死有，為前時有之所依處。

為前時有之所依處者：死有以前，本有乃至生有，名前時有應知。

【P5 五受根】

巳五、五受根

問：諸受根誰所依處？答：於諸境界可意、不可意，若愛、若恚等之所依處。

【P6 信根】

巳六、信根

問：信根誰所依處？答：趣入善法之所依處。

【P7 精進根】

巳七、精進根

問：精進根誰所依處？答：已入善法，恆常修習之所依處。

【P8 念根】

巳八、念根

問：念根誰所依處？答：正知而行之所依處。

【P9 定根】

巳九、定根

問：定根誰所依處？答：智見清淨之所依處。

【P10 慧根】

巳十、慧根

問：慧根誰所依處？答：煩惱永斷之所依處。

【P11 未知欲知根】

巳十一、未知欲知根

問：未知欲知根誰所依處？答：證初、第二、第三沙門果之所依處。

證初第二第三沙門果之所依處者：由入諦現觀者，或證預流、或證一來、或證不還，故說未知欲知根為彼依故。

【P12 已知根】

巳十二、已知根

問：已知根誰所依處？答：乃至金剛喻定、無學沙門果證之所依處。

乃至金剛喻定等者：謂齊金剛喻定以前，諸沙門果阿羅漢向皆已知根之所依處，是故於彼金剛喻定、無學沙門果證置乃至言。

【P13 具知根】

巳十三、具知根

問：具知根誰所依處？答：無間煩惱永斷作證、現法樂住、所依永滅之所依處。

無間煩惱永斷作證等者：此說具知根能為三種依處。一、無間煩惱永斷作證，二、現法樂住，三、所依永滅。言無間煩惱永斷作證者，此即金剛喻定之所證得。聲聞地說：從此金剛喻三摩地，無間永斷一切煩惱品麤重種子，其心於彼究竟解脫，證得畢竟種性清淨。（陵本三十四卷二十四頁2807）其義應知。言現法樂住、所依永滅者，此即無學沙門果證，有餘依、無餘依二種差別應知。

【O2 釋經言11】

【P1 七色根攝2】

【Q1 舉經問】

辰二、釋經言11　巳一、七色根攝2　午一、舉經問

問：世尊依何根處說如是言：此身有色，麤滓所成，四大所造，父母不淨和合所生，種種飲食之所長養，常假覆蔽、沐浴、按摩，斷截、破壞、散、滅之法？

常假覆蔽沐浴按摩等者：聲聞地決擇中說：若於寒時，為治寒苦，追求覆障以為對治；若於熱時，為治熱苦，追求沐浴以為對治；涉路、作業有劬勞者，為治勞苦，求按摩等以為對治。手塊杖等之所觸對，破壞法故；刀所觸對，斷壞法故；若終沒已，埋於地故，或火燒故，或為種種傍生諸蟲所食噉故，或即於彼為諸風日所暴燥故，皆是敗壞磨滅法性。（陵本六十七卷十二頁5350）此應準釋。

【Q2 依義答2】

【R1 標】

午二、依義答2　未一、標

答：依七色根作如是說。

【R2 釋2】

【S1 總明繫】

未二、釋2　申一、總明繫

當知此中，略說欲界有色諸根。

【S2 別辨相5】

【T1 共相】

申二、別辨相5　酉一、共相

初句說彼共相。

【T2 自相】

酉二、自相

第二句說彼自相。

【T3 因相】

酉三、因相

次有三句說彼因相。所謂依因、生因、生已增長因。

【T4 轉變相】

酉四、轉變相

次有三句說彼轉變相。謂寒所作、熱所作、勞倦所作。

【T5 變壞相】

酉五、變壞相

後有四句說彼變壞相。謂初二句活位逼損所作，後二句死後所作；他故、自然故變壞應知。

初句說彼共相等者：前說此身有色，是名初句。麤滓所成，是第二句。四大所造，父母不淨和合所生，種種飲食之所長養，名次三句，說彼因相。常假覆蔽、沐浴、按摩，名次三句，說彼轉變相。斷截、破壞、散、滅之法，名後四句。於此四中，斷截、破壞，是初二句，此由他故變壞應知。由為刀所觸對，名為斷截。手塊杖等之所觸對，名破壞故。散、滅是後二句，此由自然故變壞應知。散謂離散，昔會今乖故。滅謂磨滅，散已變壞，最後都盡故。

【P2 意根攝2】

【Q1 舉經問】

巳二、意根攝2　午一、舉經問

問：世尊依何根處說如是言：遠行及獨行，無身寢於窟耶？

【Q2 依義答2】

【R1 標依】

午二、依義答2　未一、標依

答：依意根處。

【R2 釋義4】

【S1 遠行】

未二、釋義4　申一、遠行

由於前際無始時故，遍緣一切所知境故，名為遠行。

【S2 獨行】

申二、獨行

諸心相續一一轉故，無主宰故，名為獨行。

【S3 無身】

申三、無身

無色、無見亦無對故，名為無身。

【S4 寢於窟】

申四、寢於窟

依止色故，名寢於窟。

諸心相續一一轉故等者：緣境界心有多差別，謂或善心、或不善心、或無記心。如是等類，是名諸心。於一剎那不并生故，說彼相續一一而轉。無有任持驅役者故，說無主宰。即由是義，名為獨行。

【P3 男女二根攝2】

【Q1 舉經問】

巳三、男女二根攝2　午一、舉經問

問：依何根處說如是言：由八處所男為女縛，謂舞、歌、笑、睇、美顏、妙觸、祇奉、成禮？

【Q2 依義答2】

【R1 標依】

午二、依義答2　未一、標依

答：依男女二根。

【R2 明處2】

【S1 辨時分】

未二、明處2　申一、辨時分

於遊戲時，由四處縛；於受用時，亦由四處。

【S2 配釋相】

申二、配釋相

於遊戲時，身、語、面門、眼目舒悅；於受用時，妍容、軟滑、恭事、童分。

【P4 命根攝2】

【Q1 舉經問】

巳四、命根攝2　午一、舉經問

問：依何根處說如是言：眾生存活、住、持、安隱？

【Q2 依義答2】

【R1 標依】

午二、依義答2　未一、標依

答：依命根說。

【R2 釋義5】

【S1 眾生】

未二、釋義5　申一、眾生

有諸氣息，故名眾生。

【S2 存活】

申二、存活

思慮相應，故名存活。

【S3 住】

申三、住

等餘而住，故名為住。

【S4 持】

申四、持

增上而轉，故說名持。

【S5 安隱】

申五、安隱

無有病惱，故名安隱。

等餘而住者：等謂平等，餘謂先業。隨先引業所有差別，所生自體住時限量勢分亦有差別故。

【P5 五受根攝2】

【Q1 舉喜樂根2】

【R1 舉經問】

巳五、五受根攝2　午一、舉喜樂根2　未一、舉經問

問：依何根處說如是言：平正受，受所攝？

【R2 依義答】

未二、依義答

答：依喜、樂根說，望所餘受自相、共相、依止相所顯故。

【Q2 例苦等根】

午二、例苦等根

如平正等，如是不平正等、非平正非不平正等，如應當知。

望所餘受自相共相等者：受有二種，謂身及心。或復說三，謂苦、樂、捨。或復說五，謂苦、樂、喜、憂、捨。當知苦、樂、喜、憂，相望各別，自相所顯；彼相應法，共相所顯；所依身心，依止相所顯。喜、樂自相，名平正受。彼相應法及所依止，名受所攝。如是憂、苦，名不平正受，受所攝。捨根，名非平正非不平正受，受所攝。皆依自相、共相、依止相所顯應知。

【P6 信根攝2】

【Q1 舉經問】

巳六、信根攝2　午一、舉經問

問：世尊依何根處說如是言：於如來所淨信深固，根生建立，

淨信深固根生建立者：如下自釋，淨信深固，是其標句；根生建立，是其釋句。言根生者，謂由世間淨信。言建立者，謂由出世淨信。

一切世間若諸沙門、若婆羅門、若天魔梵，無有如法能引脫者？

一切世間等者：此中沙門、婆羅門，謂人世間。此說希求魔梵而修行者，唯世間攝。若魔、若梵，謂天世間。如是天人，名一切世間。

【Q2 依義答2】

【R1 標依】

午二、依義答2　未一、標依

答：依信根說。

【R2 釋義2】

【S1 第一義2】

【T1 釋淨信】

未二、釋義2　申一、第一義2　酉一、釋淨信

此顯其信，於聞思修勝解堅固義。

【T2 釋堅固】

酉二、釋堅固

又此堅固隨所信解方便顯示，謂智、生、主、淨最勝之者，尚不能動，何況凡流。

【S2 第二義3】

【T1 標差別】

申二、第二義3　酉一、標差別

又堅固義復有差別。

【T2 釋次第】

酉二、釋次第

謂其信深固，由世間善決定勝解為出世勝解根本故，又由出世清淨勝解所建立故。

【T3 明句義】

酉三、明句義

當知最初是標句，後二是釋句。

智生主淨等者：人世間中，若諸沙門，名智最勝；若婆羅門，名生最勝。天世間中，若魔，名主最勝；若梵，名淨最勝。此說最勝，唯約世俗，由是說彼尚不能動。

【P7 精進根攝2】

【Q1 舉經問】

巳七、精進根攝2　午一、舉經問

問：世尊依何根處說如是言：住有勢、有勤、有勇健、堅猛，於諸善法中常不捨善軛？

【Q2 依義答2】

【R1 標依】

午二、依義答2　未一、標依

答：依精進根說。

【R2 釋相】

未二、釋相

此精進根，略顯其相差別有五。謂被甲精進、方便精進、不下精進、無動精進、無喜足精進。

【P8 念根攝2】

【Q1 舉經問】

巳八、念根攝2　午一、舉經問

問：世尊依何根處說如是言：念、等念、隨念、別念、不忘念、心明記、無失、無忘、無失法？

【Q2 依義答2】

【R1 標依】

午二、依義答2　未一、標依

答：依念根說。

【R2 指釋】

未二、指釋

此差別義，如攝異門分應知。

如攝異門分應知者：攝異門分說：所言念者，謂住其心故。言等念者，謂等住其心故。如是廣說，應隨九種心住差別，如聲聞地當知其相。（陵本八十三卷十一頁6310）

【P9 定根攝2】

【Q1 舉經問】

巳九、定根攝2　午一、舉經問

問：世尊依何根處說如是言：令心住、等住、安住與近住、調、寂靜、寂止、一趣、等持性？

【Q2 依義答2】

【R1 標依】

午二、依義答2　未一、標依

答：依定根說。

【R2 指釋】

未二、指釋

此差別義，如聲聞地應知。

如聲聞地應知者：聲聞地說九種心住，一一差別，如彼廣釋應知。（陵本三十卷九頁2511）

【P10 慧根攝2】

【Q1 舉經問】

巳十、慧根攝2　午一、舉經問

問：世尊依何根處說如是言：簡擇法、極簡擇、遍尋求、遍伺察？

【Q2 依義答2】

【R1 標依】

午二、依義答2　未一、標依

答：依慧根說。

【R2 指釋】

未二、指釋

此差別義，亦如聲聞地應知。

亦如聲聞地應知者：聲聞地說四種毗鉢舍那，如彼一一別釋應知。（陵本三十卷十一頁2518）

【P11 未知欲知等根攝】

巳十一、未知欲知等根攝

所餘善根，信等攝故，其差別義無復可得。

所餘善根等者：此中善根，謂三無漏應知。

【O3 配建立5】

【P1 依念住辨4】

【Q1 身念住】

辰三、配建立5　巳一、依念住辨4　午一、身念住

問：於幾根處立身念住？答：七。

【Q2 受念住】

午二、受念住

問：於幾根處立受念住？答：五。

【Q3 心念住】

午三、心念住

問：於幾根處立心念住？答：一。

【Q4 法念住】

午四、法念住

問：於幾根處立法念住？答：最後八及命根。

於幾根處立身念住等者：依七色根，立身念住。依五受根，立受念住。依一意根，立心念住。依最後八及命根，立法念住。由信等五及與命根，法處攝故。三無漏根，信等攝故。

【P2 依四諦辨4】

【Q1 苦諦】

巳二、依四諦辨4　午一、苦諦

問：幾根最勝苦諦依處？答：九。

【Q2 集諦】

午二、集諦

問：幾根最勝集諦依處？答：五。

【Q3 滅諦】

午三、滅諦

問：幾根滅諦依處？答：一切。

【Q4 道諦】

午四、道諦

問：幾根道諦依處？答：最後八。

幾根最勝苦諦依處等者：七有色根、意根、命根，此九最勝苦諦依處，由說六處能為眾苦引因依處故，命根能引自體相續住故。男女二根，身根所攝，如彼應釋。五受根最勝集諦依處，緣起經說受緣愛故。一切根為滅諦依處，由彼一切或見所斷、或修所斷、或非所斷故，義如前說。

【P3 依三業辨2】

【Q1 舉善思等3】

【R1 善思所思】

巳三、依三業辨2　午一、舉善思等3　未一、善思所思

問：依幾根處善思所思？答：九。

【R2 善說所說】

未二、善說所說

問：依幾根處善說所說？答：十。

【R3 善作所作】

未三、善作所作

問：依幾根處善作所作？答：十六。

【Q2 例惡思等】

午二、例惡思等

如是惡思所思、惡說所說、惡作所作，如應當知。

依幾根處善思所思等者：依信等五、三無漏及意，九根善思所思。前說九根，更復增舌，如是十根善說所說。前說九根，增眼、耳、身、樂、喜、憂、捨，如是十六善作所作。惡思所思，依一意根。惡說所說，依意及舌。惡作所作，依眼、耳、身、苦、樂、憂、喜及男女根。如是差別應知。

【P4 依惑業辨3】

【Q1 辨最勝】

巳四、依惑業辨3　午一、辨最勝

問：幾根最勝惑業依處？答：九。

【Q2 辨生起】

午二、辨生起

問：依幾根處起煩惱業？答：五。

【Q3 辨能斷】

午三、辨能斷

問：依幾根處斷煩惱業？答：最後八。

幾根最勝惑業依處等者：眼等六根、男根、女根、命根，此九最勝惑業依處。依五受根起煩惱業。依信等五、三無漏根斷煩惱業。

【P5 依吉祥等辨2】

【Q1 略辨相3】

【R1 領納吉祥】

巳五、依吉祥等辨2　午一、略辨相3　未一、領納吉祥

問：由幾根故，領納一切世出世間所有吉祥？答：除二。

【R2 領納吉祥敗壞】

未二、領納吉祥敗壞

問：由幾根故，領納一切吉祥敗壞？答：十一。

【R3 能引吉祥】

未三、能引吉祥

問：幾根能引所有吉祥？答：最後八。

領納一切世出世間等者：於五受中，除苦、憂二，餘喜、樂、捨通漏無漏，唯說自相領納一切世出世間所有吉祥。即前所除苦、憂二種不通無漏，兼說所依，領納一切吉祥敗壞，故成十一。謂彼苦根眼等為依，憂根以意為依，異熟生苦命根為依，男女二根身根所攝，亦說為苦所依故。信等五根、三無漏根，能引所有吉祥。於此三問答中，初答除二，當知謂三，義如前釋。次答十一。後答謂八。如是分別二十二根，數無減增，故作斯釋。

【Q2 廣釋經3】

【R1 引經言】

午二、廣釋經3　未一、引經言

復次，如世尊言：諸受欲者，略有五種作吉祥法。謂忍辱、柔和、觀人而捨、行賢善行，及不放逸。

【R2 別釋義4】

【S1 忍辱柔和2】

【T1 辨行相2】

【U1 忍辱3】

【V1 徵】

未二、別釋義4　申一、忍辱柔和2　酉一、辨行相2　戌一、忍辱3　亥一、徵

云何忍辱？

【V2 釋3】

【W1 標】

亥二、釋3　天一、標

謂由三種行相應知。

【W2 列】

天二、列

一、不忿怒，二、不報怨，三、不懷惡。

【W3 廣】

天三、廣

若別分別，乃有十種。一、已受怨害忍，二、現前怨害忍，三、慮恐怨害忍，四、饒益怨憎忍，五、損害親友忍，六、一切怨害忍，七、一切因怨害忍，八、受教怨害忍，九、擇力怨害忍，十、自性怨害忍。

【V3 結】

亥三、結

如是一切，總說名為耐違害忍。

饒益怨憎忍等者：於己怨憎他作饒益能堪忍故，名饒益怨憎忍。於己親友他為損害能堪忍故，名損害親友忍。於怨親中、劣等勝品、有樂有苦、具德具失諸有情所，能忍一切怨害之苦，名一切怨害忍。本地分說：菩薩了知不忍非愛異熟，由怖畏故，勤修行忍。於諸有情有哀憐心、有悲愍心、有親愛心，由親善故，勤修行忍。於其無上正等菩提猛利欲樂，為圓滿忍波羅蜜多，由是因緣，勤修行忍。（陵本四十二卷十二頁3451）是名一切因怨害忍。又說：如世尊說：夫出家者，具忍辱力。由是因緣，不應出家受具足戒而行不忍，由法受故，勤修行忍。是名受教怨害忍。又說：知一切法遠離有情，唯見諸法無戲論性，諦察法故，能修行忍。是名擇力怨害忍。又說：種性具足，先串習忍，於今現在安住自性，故能修忍。是名自性怨害忍。

【U2 柔和2】

【V1 徵】

戌二、柔和2　亥一、徵

云何柔和？

【V2 釋2】

【W1 標義】

亥二、釋2　天一、標義

謂性賢善，由身語意將護於他，令無惱害。

【W2 辨相】

天二、辨相

若他所有無罪喜樂，未生令生，生已隨護；有罪憂苦，若未生者遮令不生，若已生者方便令脫。

【T2 簡差別】

酉二、簡差別

此中忍辱，耐他違害；柔和，於他不作違損。如是名為二種差別。

【S2 觀人而捨2】

【T1 觀人2】

【U1 標列二時】

申二、觀人而捨2　酉一、觀人2　戌一、標列二時

當知觀人二時差別。一、攝受時，二、處置時。

【U2 別辨五相2】

【V1 於攝受時2】

【W1 標】

戌二、別辨五相2　亥一、於攝受時2　天一、標

於攝受時，應以五相觀察其人，然後攝受。

【W2 列】

天二、列

一、由歸誠，二、由技能，三、由智慧，四、由行跡，五、由廉儉。

由行跡者：謂能行履正行跡故，離邪行故。

【V2 於處置時2】

【W1 標】

亥二、於處置時2　天一、標

於處置時，亦以五相觀察其人，然後處置。

【W2 列】

天二、列

一、堪處事業，置事業中；二、堪處思業，置思業中；三、堪處和業，置和業中；四、堪處護身財業，置護身財業中；五、堪處法業，置法業中。

堪處事業等者：功用所作，是名事業。思量所作，是名思業。修和敬業，是名和業。法隨法行，是名法業。

【T2 捨3】

【U1 標數】

酉二、捨3　戌一、標數

捨略有五。

【U2 列類】

戌二、列類

一、田地捨，二、財物捨，三、隨宜捨，

隨宜捨者：謂所宜物，隨應施與故。

四、飲食捨，五、最勝捨。

最勝捨者：謂捨金銀等珍寶故。

【U3 釋名】

戌三、釋名

此中捨相、捨具名捨。

此中捨相捨具名捨者：聲聞地說何相施、用何施，如彼別釋應知。（陵本二十五卷十五頁2131）

【S3 行賢善行2】

【T1 總標舉】

申三、行賢善行2　酉一、總標舉

賢善行者，為性於他無所違負、無所欺誑。

【T2 隨難釋】

酉二、隨難釋

無所違負，復有五種。一、無顛倒違負，二、無委信違負，三、無承事違負，四、無契約違負，五、無他方便違負。

【S4 不放逸2】

【T1 總標舉】

申四、不放逸2　酉一、總標舉

不放逸者，謂修習諸善法，防護不善心。因果相屬故，俱應為彼相。

【T2 廣種類】

酉二、廣種類

此復有五種應知。一、求財不放逸，二、守財不放逸，三、護身不放逸，四、護名不放逸，五、行法不放逸。

【R3 顯力能2】

【S1 標列2】

【T1 五力】

未三、顯力能2　申一、標列2　酉一、五力

如是一切，總有五力能生吉祥。一、善尸羅力，二、善朋友力，三、無弊吝力，四、可委信力，五、法力。

總有五力能生吉祥等者：當知此中，善尸羅力，由忍辱柔和故有；善朋友力，由觀人故有；無弊吝力，由捨故有；可委信力，由行賢善行故有；法力，由不放逸故有。

【T2 吉祥】

酉二、吉祥

當知吉祥亦有五種。一、眾所愛樂，二、富貴自在，三、怨敵退伏，四、饒益所依，五、往諸善趣。

【S2 配釋】

申二、配釋

前四種力，總能生起四種吉祥；第五一力，能生第五。

【N3 證得等差別2】

【O1 略配屬3】

【P1 由為緣4】

【Q1 先煩惱業為緣】

卯三、證得等差別2　辰一、略配屬3　巳一、由為緣4　午一、先煩惱業為緣

問：幾根先煩惱業之所感得？答：八。

【Q2 名色為緣】

午二、名色為緣

問：幾根名色為緣？答：一。

【Q3 觸處為緣】

午三、觸處為緣

問：幾根觸為緣？答：五。

【Q4 策勵為緣】

午四、策勵為緣

問：幾根策勵為緣？答：八。

幾根先煩惱業之所感得等者：七有色根及與命根，如是八根，先煩惱業之所感得，以彼一切異熟攝故。意根一種，名色為緣。苦等五根，由觸為緣。最後八根，策勵為緣。

【P2 由應修4】

【Q1 應防護】

巳二、由應修4　午一、應防護

問：幾根應防護？答：八。

【Q2 應調靜】

午二、應調靜

問：幾根應調靜？答：一。

【Q3 應寂止】

午三、應寂止

問：幾根應寂止？答：五。

【Q4 性調順等】

午四、性調順等

問：幾根自性調順、寂靜、寂止，復能調伏、寂靜、寂止？答：八。

幾根應防護等者：此中或八、或一、或五、或八，例如前說應知。

【P3 由類別2】

【Q1 有漏攝4】

【R1 捨】

巳三、由類別2　午一、有漏攝4　未一、捨

云何諸根捨？謂同分界地諸根滅，餘生起。

【R2 棄】

未二、棄

云何諸根棄？謂不同分界地諸根滅，餘生起。

【R3 斷】

未三、斷

云何諸根斷？謂斷彼繫縛一切煩惱。

【R4 退】

未四、退

云何諸根退？謂世間興盛若定、若生所有失壞。

【Q2 無漏攝2】

【R1 問】

午二、無漏攝2　未一、問

問：聲聞、獨覺、菩薩諸根，有何差別？

【R2 答2】

【S1 標列】

未二、答2　申一、標列

答：當知差別略有五種。一、品類差別，二、任持差別，三、羂索差別，四、正行差別，五、證得差別。

【S2 隨釋5】

【T1 品類差別】

申二、隨釋5　酉一、品類差別

品類差別者，諸菩薩根，其性上品；聲聞、獨覺所有諸根，軟品、中品。

【T2 任持差別】

酉二、任持差別

任持差別者，諸菩薩根，一切明處善巧任持；聲聞、獨覺所有諸根，一分明處善巧任持。

【T3 羂索差別】

酉三、羂索差別

羂索差別者，諸菩薩根，大悲所羂；聲聞、獨覺根不如是。

【T4 正行差別】

酉四、正行差別

正行差別者，諸菩薩根，自利利他正行現前；聲聞、獨覺所有諸根，自利現前。

【T5 證得差別】

酉五、證得差別

證得差別者，諸菩薩根，證得無上大菩提果；聲聞、獨覺所有諸根，證得下中二菩提果。

【O2 廣決擇2】

【P1 清淨諸根攝2】

【Q1 約諸根體業辨2】

【R1 唯辨喜根2】

【S1 問】

辰二、廣決擇2　巳一、清淨諸根攝2　午一、約諸根體業辨2　未一、唯辨喜根2　申一、問

問：若補特伽羅依未至定修諦現觀，彼得果時，起初靜慮喜根現前，為不起耶？

依未至定修諦現觀等者：初靜慮近分，未至定所攝。唯此近分能為依止，修諦現觀，得沙門果，非餘上地諸近分定，由是依此偏問喜根。然復當知，喜有多別。謂如經說：此身離生喜樂之所滋潤、遍滋潤、遍充滿、遍適悅、遍流布者，是名初靜慮近分。又如經說：即此身中一切處，無有少分離生喜樂所不遍滿者，是謂初靜慮根本。今此問義，謂此根本之所攝喜，為起不起，非彼近分。

【S2 答2】

【T1 標差別】

申二、答2　酉一、標差別

答：有一能起，有一不起。

有一能起有一不起等者：此中答意，謂有差別。非定不起，亦非定起。由有一類利根能現起故，一類鈍根不能起故。顯揚論說有四種行，謂苦遲通行、苦速通行、樂遲通行、樂速通行。苦遲通行者，謂鈍根者，未得現法    樂住，為盡諸漏若道若行。苦速通行者，謂利根者，餘如前說。（顯揚論二卷十七頁31,490b）此說有一能起，謂即苦速通行。有一不起，謂即苦遲通行。如是差別應知。

【T2 釋因緣】

酉二、釋因緣

若有利根，眾多善本之所資助；彼能現起，非餘。

眾多善本之所資助者：謂如成就戒律儀、成就根律儀、於食知量、初夜後夜悎寤瑜伽、正知而住，如是乃至成就所有沙門莊嚴，如是種種定資糧法應知。

【R2 通辨諸根2】

【S1 配屬證得2】

【T1 證得諸定3】

【U1 初二靜慮2】

【V1 舉初靜慮】

未二、通辨諸根2　申一、配屬證得2　酉一、證得諸定3　戌一、初二靜慮2　亥一、舉初靜慮

問：幾根入初靜慮？答：八。後三，一分能入，一分不能。

【V2 例第二靜慮】

亥二、例第二靜慮

如初靜慮，第二亦爾。

【U2 第三靜慮】

戌二、第三靜慮

第三亦爾，然非即彼。

【U3 第四靜慮及無色定】

戌三、第四靜慮及無色定

第四靜慮及無色定，七根能入。

幾根入初靜慮等者：謂意、喜、樂及信等五，如是八根入初靜慮。後三無漏，即九根分，除其捨分，餘分能入，是名一分能入；捨不能入，是名一分不能。第三靜慮亦八根入，故言亦爾。然應除喜取身，說非即彼，由於彼地離喜寂靜，領受身樂故。第四靜慮及無色定，唯信等五及與意、捨七根能入。

後三，有一能入，有一不能。

後三有一能入有一不能者：此中唯約入無色定為論。一類聲聞，於後三中七根能入。一類菩薩不能。由諸菩薩住菩薩法，性遠離無色修靜慮故。義如顯揚論說。（三卷十五頁31,495b）

【T2 證得聖果3】

【U1 初二果2】

【V1 辨差別2】

【W1 預流果】

酉二、證得聖果3　戌一、初二果2　亥一、辨差別2　天一、預流果

問：幾根得預流果？答：或一、或八。

【W2 一來果】

天二、一來果

或二、或九得一來果。

【V2 簡取捨】

亥二、簡取捨

憂根雖道所依，非道攝故，此中不取。喜根非堅住故，此亦不取。若通取者，當增其數。

【U2 不還果】

戌二、不還果

問：幾根得不還果？答：或十一、或二。憂根道理，如前應知。

【U3 阿羅漢果】

戌三、阿羅漢果

問：幾根得阿羅漢果？答：或一、或十。

幾根得預流果等者：或說一根得預流果，謂未知欲知根。或說八根得預流果，謂意、樂、捨及信等五。未知欲知根中，除喜分故。或說二根得一來果，謂未知欲知根及已知根，頓漸差別容有二故。或說九根得一來果，初二無漏隨應或一，及意、樂、捨并信等五，總合說故。或說十一根得不還果，謂意、樂、喜、捨，及信等五，并未知欲知根、已知根，頓漸種類總合說故。或說二根得不還果，謂未知欲知根及已知根。或說一根得阿羅漢果，謂具知根。或謂十根得阿羅漢果，謂具知根、意、樂、喜、捨及信等五，總合說故。當知此中，分別諸根或假或實、或別或合、或減或增，義不齊等。言假實者，三無漏根非實有法，是名為假；所餘諸根實有法故，是名為實。言別合者，或假實法差別為論，如於初預流果；或復總合為論，如後三果。一來果中，隨取一未知欲知根或已知根，亦名為別；不還果中，兼取二根，亦名為合。言減增者，謂彼喜根，初二果中不取，於不還果則復取之，是名減增。此復云何？由前已說，未知欲知根，證初、第二、第三沙門果之所依處。若依初靜慮近分證彼果時，喜根有動，名非堅住，由或能起、或不起故。今約彼類，是故不取，然不應說唯初二果。若依初靜慮根本證彼果時，喜根堅住，應皆取之，此亦不應唯說不還。今於文中，不取或取差別為論，義非決定，或減或增，隨應說故。

【S2 建立業用2】

【T1 憂根攝3】

【U1 引經】

申二、建立業用2　酉一、憂根攝3　戌一、引經

如經言：於上解脫希、求、憂、慼。

【U2 釋名4】

【V1 希】

戌二、釋名4　亥一、希

云何希？謂修行者作如是念：是處眾聖能具足住。

【V2 求】

亥二、求

求云何？謂修行者作如是念：我於是處當具足住。

【V3 慼】

亥三、慼

慼云何？謂於下劣不生喜足。

【V4 憂】

亥四、憂

憂云何？謂於無上心生思慕。

是處眾聖能具足住者：本地分中修所成地說：為趣究竟，於現法中心極思慕。彼由如是心生思慕，出離樂欲數數現行。謂我何當能具足住如是聖處，如阿羅漢所具足住。（陵本二十卷二十三頁1797）此應準知。

【U3 料簡2】

【V1 初二果】

戌三、料簡2　亥一、初二果

此中，預流、一來，於一切種皆圓滿故，建立憂根。

【V2 不還果】

亥二、不還果

若不還果，雖有初二，餘二無故，不立憂根，唯善法欲。

於一切種皆圓滿者：此一切種，謂即前說希、求、慼、憂一切差別應知。

【T2 喜等根攝2】

【U1 辨依捨3】

【V1 喜為依】

酉二、喜等根攝2　戌一、辨依捨3　亥一、喜為依

問：頗有依止喜根，能捨喜根、憂根、捨根耶？答：有。謂依出離喜根為依止故，捨依耽嗜三根。

【V2 憂為依】

亥二、憂為依

問：頗有依止憂根，捨憂根耶？答：有。謂依出離為依止故，捨依耽嗜。

【V3 捨為依2】

【W1 問】

亥三、捨為依2　天一、問

問：頗有依止捨根，捨捨根耶？

【W2 答2】

【X1 依一性捨】

天二、答2　地一、依一性捨

答：有。謂依一性捨為依止故，捨依種種性捨。

【X2 依無所依捨】

地二、依無所依捨

無所依捨為依止故，捨依一性捨。

【U2 簡差別2】

【V1 未知欲知根攝】

戌二、簡差別2　亥一、未知欲知根攝

得預流果時，未知欲知根亦滅亦捨，非起而棄，非斷非退。

【V2 已知根攝】

亥二、已知根攝

得阿羅漢果時，已知根道理，應知亦爾。

依一性捨等者：謂依虛空無邊處，乃至依非想非非想處，是名依一性捨。若依於色，乃至依於法，是名依種種性捨。義如顯揚論說。（五卷十二頁31,505a）

【Q2 約補特伽羅辨2】

【R1 根性差別2】

【S1 聲聞2】

【T1 明練根2】

【U1 辨有無2】

【V1 問】

午二、約補特伽羅辨2　未一、根性差別2　申一、聲聞2　酉一、明練根2　戌一、辨有無2　亥一、問

問：幾補特伽羅有練根耶？

【V2 答2】

【W1 標有】

亥二、答2　天一、標有

答：一切有學；及無學五，退、思、護、住、堪達種性。

【W2 簡無】

天二、簡無

非諸獨覺，亦非菩薩，性利根故。

退思護住堪達種性者：阿羅漢果根有鈍利，成六差別。一、退法，二、思法，三、護法，四、住不動，五、堪能通達，六、不動法。如顯揚論別釋應知。（三卷十二頁31,494b）此中前五，皆鈍根攝，是故說彼有練根義。

【U2 辨修證2】

【V1 預流2】

【W1 得證一來果】

戌二、辨修證2　亥一、預流2　天一、得證一來果

問：若預流者修練根時，既得練根，亦證一來果耶？答：證。

【W2 不證不還果】

天二、不證不還果

問：亦證不還果耶？答：不證。對治難得故，所應得義極廣大故。

對治難得等者：此中對治，謂修四無量定，由能永斷欲界貪欲及與瞋恚，故名難得。言得義者，略有二種。一者、證得沙門果義，二者、證得聖神通義。如本地分思所成地中釋。（陵本十八卷十三頁1574）今說不還，名應得義。證八解脫，離諸愛味，名極廣大。

【V2 不還2】

【W1 得進離欲】

亥二、不還2　天一、得進離欲

問：若不還者修練根時，既得練根，亦進離欲耶？答：進。

【W2 不證阿羅漢果2】

【X1 問】

天二、不證阿羅漢果2　地一、問

問：亦證阿羅漢果耶？

【X2 答2】

【Y1 由前因】

地二、答2　玄一、由前因

答：不證，由前因故。

由前因故者：謂住有學位中，金剛喻定猶未生故。

【Y2 明當證】

玄二、明當證

轉根已後，一切皆證。

【T2 明轉根】

酉二、明轉根

問：何故轉根？答：於薄少昇進不生喜足故，為植引發勝定力故，為植多聞力故，為植論議決擇力故，為植觀察甚深法忍力故。

【S2 菩薩2】

【T1 問】

申二、菩薩2　酉一、問

問：諸菩薩未知欲知等三根，云何建立？

【T2 答3】

【U1 建立初根】

酉二、答3　戌一、建立初根

答：於勝解行地，建立初根。

【U2 立第二根】

戌二、立第二根

於淨增上意樂地等，立第二根。

【U3 立第三根】

戌三、立第三根

於如來地，立第三根。

【R2 圓滿差別2】

【S1 有學2】

【T1 問】

未二、圓滿差別2　申一、有學2　酉一、問

問：由幾種滿，名學滿耶？

【T2 答2】

【U1 略標】

酉二、答2　戌一、略標

答：由三種滿。

【U2 列釋3】

【V1 根滿】

戌二、列釋3　亥一、根滿

一、根滿，謂利根。

【V2 定滿】

亥二、定滿

二、定滿，謂八解脫定。

【V3 果滿】

亥三、果滿

三、果滿，謂不還果。

【S2 無學2】

【T1 明得有】

申二、無學2　酉一、明得有

若諸無學，得有二滿。一、根滿，謂不動法。二、定滿，如前應知。

【T2 顯得名】

酉二、顯得名

一切無學，皆由果滿說名為滿。

若諸無學得有二滿等者：義顯無學，但由果滿說名為滿。根、定二滿義亦得有，然不由此說名為滿。

【P2 雜染諸根攝2】

【Q1 簡方便2】

【R1 不調伏2】

【S1 舉經問】

巳二、雜染諸根攝2　午一、簡方便2　未一、不調伏2　申一、舉經問

問：如說諸根不調、不守、不護、不防，亦不修習，此差別名有何義耶？

【S2 釋義答2】

【T1 標】

申二、釋義答2　酉一、標

答：略說由四因緣，諸根名不調伏。

略說由四因緣等者：此四因緣，謂即前說不守、不護、不防，亦不修習，有是四種，總名不調。

【T2 釋2】

【U1 舉調伏2】

【V1 依簡擇力2】

【W1 守】

酉二、釋2　戌一、舉調伏2　亥一、依簡擇力2　天一、守

謂簡擇力為依止故，於諸境界，若不應縱諸根之者，便起加行令不縱逸。

【W2 護】

天二、護

若應縱者，便起加行縱彼諸根，護諸煩惱令不現起。

【V2 依斷對治力】

亥二、依斷對治力

斷對治力為依止故，即於如前所說境界，為性無著，為性煩惱不復現行。

【U2 成不調】

戌二、成不調

若無是四調諸根者，當知彼根名不調伏，由不守故、不護故、不防故、不修故。

【R2 善調伏】

未二、善調伏

若有是四調諸根者，當知與彼四種相違，名為調伏乃至修習。

於諸境界等者：謂於境界根不應縱，能令不縱，名守諸根。若應縱者，雖縱諸根，煩惱不起，名護諸根。如是二種，當知由簡擇力，此即資糧道攝。聲聞地說念防護意，及於非理分別起煩惱意能善防護。如彼別釋，應知其根。（陵本二十三卷二頁1946）又於境界為性無著，名防諸根。為性煩惱不復現行，名修諸根。如是二種，當知由斷對治力，此即離欲地攝。聲聞地說：於境過患，除遣斷滅。又說：由修習力所攝根律儀故，於所緣境，煩惱隨眠不復生起、不復現前；一切時分，依附所依所有隨眠，亦能    斷除、亦能永拔。（陵本二十三卷七頁1962）此說為性無著，為性煩惱不復現行，如次配釋應知。

【Q2 辨得果2】

【R1 不調伏攝2】

【S1 徵】

午二、辨得果2　未一、不調伏攝2　申一、徵

云何不調伏者能引眾苦？

【S2 釋2】

【T1 標】

申二、釋2　酉一、標

謂能生六種苦故。

【T2 列】

酉二、列

一、擾惱住所生苦，二、他所擯黜苦，三、他所譏毀苦，四、追悔所生苦，五、往生惡趣苦，六、生等諸苦。

【R2 善調伏攝】

未二、善調伏攝

若有諸根善調伏者，當知與此相違，斷六種苦，引諸快樂。

【N4 相攝差別6】

【O1 約三聚有情辨2】

【P1 問】

卯四、相攝差別6　辰一、約三聚有情辨2　巳一、問

問：十四種根、三聚有情，為十四攝三，三攝十四耶？

【P2 答2】

【Q1 標攝不攝2】

【R1 標簡】

巳二、答2　午一、標攝不攝2　未一、標簡

答：三攝十四，非十四攝三。

【R2 徵釋】

未二、徵釋

不攝何等？謂外處少分。

【Q2 隨釋三聚】

午二、隨釋三聚

三聚有情者，謂欲界、色界、無色界。

十四種根等者：二十二根中，除信等五、三無漏，所餘諸根總有十四。由彼繫屬三聚有情自體，由是故說三聚攝彼。然三聚中，外器世間諸所有色，此望有情自體，說名外處少分，由是說彼不攝十四。

【O2 約三受辨】

辰二、約三受辨

問：五根、三受，為五攝三，三攝五耶？答：更互相攝。

五根三受等者：此說五根，謂苦、樂、憂、喜、捨。三受，謂苦、樂、捨。開合無異，故互相攝。

【O3 約三十七覺品法辨2】

【P1 問】

辰三、約三十七覺品法辨2　巳一、問

問：五根、三十七覺品法，為五攝三十七，三十七攝五耶？

【P2 答2】

【Q1 標攝不攝2】

【R1 標簡】

巳二、答2　午一、標攝不攝2　未一、標簡

答：三十七攝五，非五攝三十七。

【R2 徵釋】

未二、徵釋

不攝何等？謂語、業、命、喜、安、捨。

【Q2 隨釋開合】

午二、隨釋開合

如是或六、或四，彼所不攝。

五根三十七覺品法等者：此中五根，謂信等五。覺品法寬，故說攝五。然三十七覺品法中，正語、正業、正命、喜支、輕安支、捨支，彼六、或四不攝信等五根。言或四者，謂喜、安、捨同受所攝，總為一故。

【O4 約三無漏根辨2】

【P1 問】

辰四、約三無漏根辨2　巳一、問

問：五根、三根，為五攝三，三攝五耶？

【P2 答2】

【Q1 標簡】

巳二、答2　午一、標簡

答：三攝五，非五攝三。

【Q2 徵釋】

午二、徵釋

不攝何等？謂意、樂、喜、捨根。

五根三根等者：此中五根，謂信等五。三根，謂三無漏。三根寬故，說三攝五。然三根中，意、樂、喜、捨非信等分，說彼不攝。

【O5 約九遍知辨2】

【P1 問】

辰五、約九遍知辨2　巳一、問

問：九遍知幾根攝？

【P2 答2】

【Q1 標非根攝】

巳二、答2　午一、標非根攝

答：此九遍知，斷遍知攝故，非根所攝。

【Q2 釋九遍知2】

【R1 別辨相2】

【S1 徵】

午二、釋九遍知2　未一、別辨相2　申一、徵

何等為九？

【S2 釋9】

【T1 初遍知】

申二、釋9　酉一、初遍知

謂欲繫苦集見所斷斷，是初遍知。

【T2 第二遍知】

酉二、第二遍知

色無色繫苦集見所斷斷，第二遍知。

【T3 第三遍知】

酉三、第三遍知

欲繫滅見所斷斷，第三遍知。

【T4 第四遍知】

酉四、第四遍知

色無色繫滅見所斷斷，第四遍知。

【T5 第五遍知】

酉五、第五遍知

欲繫道見所斷斷，第五遍知。

【T6 第六遍知】

酉六、第六遍知

色無色繫道見所斷斷，第六遍知。

【T7 第七遍知】

酉七、第七遍知

下分結斷，第七遍知。

【T8 第八遍知】

酉八、第八遍知

色愛盡，第八遍知。

【T9 第九遍知】

酉九、第九遍知

無色愛盡，第九遍知。

【R2 明建立2】

【S1 標列】

未二、明建立2　申一、標列

當知遍知略由二緣而得建立。一、通達諦斷故；二、永度界斷故。

通達諦斷等者：見所斷斷，名通達諦斷，由是建立初六遍知。修所斷斷，名永度界斷，由是建立後三遍知。

【S2 配釋2】

【T1 通達諦斷攝2】

【U1 初二遍知】

申二、配釋2　酉一、通達諦斷攝2　戌一、初二遍知

由相同分、界不同分及同分故，立二遍知。

由相同分等者：苦、集二諦，名相同分，有為有漏，其相同故。欲、色、無色由下上別，欲繫名下，色無色繫名上。如其次第，界不同分及與同分差別應知，由是建立初二遍知。

【U2 次四遍知】

戌二、次四遍知

相不同分、界不同分及同分故，立四遍知。

相不同分等者：滅、道二諦，無為有為其相異故，是名相不同分。由此二種界不同分及與同分，建立次四遍知。

【T2 永度界斷攝3】

【U1 第七遍知】

酉二、永度界斷攝3　戌一、第七遍知

永度劣界故，立一遍知。

【U2 第八遍知】

戌二、第八遍知

永度中界故，立一遍知。

【U3 第九遍知】

戌三、第九遍知

永度妙界故，立一遍知。

永度劣界等者：此中劣界、中界、妙界，即欲、色、無色界繫差別異名應知。

【O6 約不共佛法辨8】

【P1 諸相隨好2】

【Q1 問】

辰六、約不共佛法辨8　巳一、諸相隨好2　午一、問

問：諸相、隨好、力、無畏等不共佛法，幾根攝耶？

【Q2 答2】

【R1 標所攝】

午二、答2　未一、標所攝

答：諸相、隨好，舌根及四根依處所攝。

【R2 隨難釋】

未二、隨難釋

何等為四？謂身根、男根、眼根、舌根。

【P2 十力】

巳二、十力

諸佛十力，如來身中慧根所攝，及具知根。

【P3 四無所畏等2】

【Q1 舉無畏】

巳三、四無所畏等2　午一、舉無畏

四無所畏，五根所攝，及即此一。

【Q2 例不護】

午二、例不護

如無所畏，不護亦爾。

【P4 三念住】

巳四、三念住

三種念住，非根所攝，然六根所引無貪、無瞋所攝。

【P5 大悲】

巳五、大悲

大悲，亦彼所引無瞋、無癡所攝，非根所攝。

【P6 無忘失法】

巳六、無忘失法

無忘失法，如力應知。

【P7 一切種妙智】

巳七、一切種妙智

佛一切種妙智亦爾。

【P8 永斷習氣2】

【Q1 略標簡】

巳八、永斷習氣2　午一、略標簡

永斷習氣，非根所攝，然是六根所證煩惱永斷所攝。

【Q2 問答辨2】

【R1 問】

午二、問答辨2　未一、問

問：諸煩惱品所有麤重，阿羅漢等永斷無餘；復有何品麤重，阿羅漢等所未能斷，由斷此故，說名如來永斷習氣？

【R2 答】

未二、答

答：異熟品麤重，阿羅漢等所未能斷，唯有如來名究竟斷。

異熟品麤重等者：從漏所生、漏所熏發，本所得性、不安隱性、苦依附性，名異熟品麤重，亦名有漏麤重。有尋有伺等地決擇中說：又此有漏麤重名煩惱習，阿羅漢、獨覺所未能斷，唯有如來能究竟斷，是故說彼名永斷習氣不共佛法。（陵本五十八卷十七頁4762）其義應知。

【N5 長養差別2】

【O1 略說2】

【P1 舉經問】

卯五、長養差別2　辰一、略說2　巳一、舉經問

問：如經言：有四種食，皆能長養諸根大種。云何四食？云何長養諸根大種？

【P2 標義答2】

【Q1 出四食】

巳二、標義答2　午一、出四食

答：段食、觸食、意思食、識食。

【Q2 出諸根大種】

午二、出諸根大種

由此四種，長養五色根及意根，并根所依所有大種。

【O2 別辨3】

【P1 通說四食2】

【Q1 明廢立2】

【R1 辨食非食2】

【S1 舉段食】

辰二、別辨3　巳一、通說四食2　午一、明廢立2　未一、辨食非食2　申一、舉段食

問：云何段食？答：諸所食噉，若能長養諸根大種；與此相違，當知非食。

【S2 例餘食】

申二、例餘食

如段食，餘食、非食，應知亦爾。

【R2 明立不立2】

【S1 明建立2】

【T1 別辨相2】

【U1 問】

未二、明立不立2　申一、明建立2　酉一、別辨相2　戌一、問

問：段食云何能作食事？乃至識食亦爾？

【U2 答2】

【V1 辨4】

【W1 段食】

戌二、答2　亥一、辨4　天一、段食

答：若諸段食，能攝益識令其彊盛；由此長養諸根大種，亦令彊盛。

【W2 觸食】

天二、觸食

觸能攝受若喜、若樂、若捨一分，由此復能攝益諸識；由攝益故，復能長養諸根大種。

【W3 意思食】

天三、意思食

意思為欲證得可愛境界相故，依正方便，起染不染希望喜根，緣未來境攝益於識，由此長養諸根大種。

起染不染希望喜根者：喜有二種，謂依耽嗜及依出離。如其次第，名染不染。

【W4 識食】

天四、識食

如是三食攝益其識，由體增盛及緣現在、未來生故，識復長養諸根大種。

【V2 結】

亥二、結

故立四食。

由體增盛等者：謂諸段食，令體增盛。觸食領納，緣現在生。思食希望，緣未來生。義如前知。

【T2 隨釋難2】

【U1 問】

酉二、隨釋難2　戌一、問

問：云何識與意根為食？

【U2 答】

戌二、答

答：由三資持所任持故，能與後後為增盛因，令彼得生。

【S2 簡不立2】

【T1 簡眠夢等2】

【U1 問】

申二、簡不立2　酉一、簡眠夢等2　戌一、問

問：何故眠夢、梵行、等至皆能長養諸根大種，而不立食？

【U2 答2】

【V1 略標列】

戌二、答2　亥一、略標列

答：有二種長養。一、攝受別義長養，二、令無損害長養。

【V2 明不立】

亥二、明不立

眠夢等法，於後長養雖能長養，於前即非，是故不立。

攝受別義長養者：段、觸、思食，能攝益識，識復長養諸根大種及與意根，是名攝受別義，非唯令自無損害故。

【T2 簡命根】

酉二、簡命根

問：何故命根能任持身，而不立食？答：若離於食，彼終不能長養身故。

【Q2 辨差別2】

【R1 約麤細辨2】

【S1 段食攝2】

【T1 麤】

午二、辨差別2　未一、約麤細辨2　申一、段食攝2　酉一、麤

問：何等段食名麤？答：若非天所食。

【T2 細】

酉二、細

問：何等名細？答：諸天所食。由彼食已，即於身中便自消化，非漸次故。

【S2 觸意思識食攝2】

【T1 麤】

申二、觸意思識食攝2　酉一、麤

問：何等觸、意思、識食名麤？答：若在欲界。

【T2 細】

酉二、細

問：何等名細？答：若在色無色界。

【R2 約有情辨2】

【S1 出種類2】

【T1 已生有情】

未二、約有情辨2　申一、出種類2　酉一、已生有情

問：何等名為已生有情？答：若於現在已生增長。

【T2 求有有情】

酉二、求有有情

問：何等名為求有有情？答：若有希求未來諸有。

【S2 辨長養2】

【T1 名差別2】

【U1 住】

申二、辨長養2　酉一、名差別2　戌一、住

問：何等名住？答：若無損害長養。

【U2 安】

戌二、安

問：何等名安？答：若攝受長養。

【T2 相差別2】

【U1 安住】

酉二、相差別2　戌一、安住

問：已生有情，云何由食而得安住？答：如前所說道理應知。

如前所說道理應知者：謂如前說：若諸段食，能攝益識令其彊盛，乃至廣說識復長養諸根大種。安住道理，應如是知。

【U2 攝受2】

【V1 問】

戌二、攝受2　亥一、問

問：求有有情，云何由食攝受？

【V2 答2】

【W1 初三食】

亥二、答2　天一、初三食

答：由三門故，二種雜染增長。謂業、煩惱二種雜染，依識而有。

【W2 第四食】

天二、第四食

由三門、雜染資長識故，諸求有者，於無間生攝受餘有。

【P2 別廣段食2】

【Q1 問】

巳二、別廣段食2　午一、問

問：段食何時建立為食？

【Q2 答4】

【R1 標簡時】

午二、答4　未一、標簡時

答：於變壞時。若受用時，建立觸食。

【R2 出彼體】

未二、出彼體

由彼攝受方得增益，

若受用時建立觸食者：謂諸段物，於吞咽時，令心歡喜，諸根悅豫，當於爾時不名段食，但名觸食。

是故段食三處所攝，謂香、味、觸建立為食，不立色處。

【R3 明損益2】

【S1 總標】

未三、明損益2　申一、總標

由彼要至味勢熟等變壞之位，方損益故。

【S2 別辨2】

【T1 攝益】

申二、別辨2　酉一、攝益

或有段物，於受用時有所損害，於變壞時方能攝益，如苦辛等。

【T2 損害】

酉二、損害

或有段物，於受用時暫為攝益，於變壞時乃為損害，如有甘美所不宜物。

【R4 結建立】

未四、結建立

故變壞時方立為食，非受用時。

謂香味觸建立為食等者：思所成慧地決擇中說：此中段食，當言香、味、觸處所攝。何以故？由香、味、觸，若正消變，便能長養；不正消變，乃為損減。色等餘法無有長養、損減消變，是故說彼非段食性。（陵本六十六卷四頁5259）此應準知。

【P3 簡不說餘2】

【Q1 問】

巳三、簡不說餘2　午一、問

問：更有所餘眾多行法住因可得，謂生、先業、神通、因緣合會、離障；何故但說此四為食？

謂生先業神通等者：思所成慧地決擇中說：有七因緣，任持諸行，令住不壞。今此除彼命根及食，故唯說五。彼云：生是諸行住因。由諸行生，方得有住，無有無生而有住者。又云：由善、不善、無記作意引發先業，能牽諸行令住不絕。所謂外分，共不共業之所生起。又云：心自在通。由彼勢力，增諸壽行，或住一劫、或住劫餘。又云：因緣和合是諸行住因。謂善、不善、無記諸法，乃至因緣猶未散壞，於爾所時相續而住，無有斷絕。又云：無諸障礙是諸行住因。由此能令諸行生時無障因緣，諸行生已相似相續而住，遠離相違敗壞因緣。（陵本六十六卷三頁5254）此說五種，一、生，二、先業，三、神通，四、因緣合會，五、離障，如彼應釋。

【Q2 答2】

【R1 略標義】

午二、答2　未一、略標義

答：以多分故，易覺知故，於諸念住易趣入故，於日日分易資養故，唯此四種應顯為食。

以多分故等者：謂此四食是諸行住多分因緣，由種種門，能令諸行相續而住。又此諸食，能令有情相續而住，易取易入，乃至愚夫嬰兒等類亦能隨覺，非所餘法。又此諸食，令易入道，能修身等四種念住。謂一切有情食所住故。又有長壽諸有情類，若不得食，非時中夭。亦如思所成慧地決擇中說。（陵本六十六卷四頁5256）此中四種，如彼應釋。

【R2 別簡非2】

【S1 簡非多分】

未二、別簡非2　申一、簡非多分

那落迦中無有段食，定地諸天亦復如是。

【S2 簡非易知】

申二、簡非易知

諸那落迦，多由先業力所任持而得久住，雖有廣大諸根大種損害因緣，而不能死。然彼亦有諸微細風隨入身分，以之為食；難可了知，是故不說。

諸微細風隨入身分等者：本地分中有尋有伺地說：於那落迦受生有情，有微細段食。謂腑藏中有微動風，由此因緣，彼得久住。（陵本五卷五頁335）此應準知。

【N6 諸句差別2】

【O1 約所依辨2】

【P1 依差別2】

【Q1 問】

卯六、諸句差別2　辰一、約所依辨2　巳一、依差別2　午一、問

問：諸根依身轉，亦依境界耶？設依境界者，亦依身轉耶？

【Q2 答2】

【R1 略標簡】

午二、答2　未一、略標簡

答：若根依境界，必依身而轉。或有依身轉，而不依境界。

【R2 隨難釋】

未二、隨難釋

謂諸有色彼同分根，以諸大種為依止故，說彼依身。

謂諸有色彼同分根者：如前已說：有識眼界，名為同分；所餘眼界，名彼同分。如眼界，乃至身界亦爾。（陵本五十六卷九頁4514）今說有色彼同分根，即彼無識諸界應知。

【P2 依多寡2】

【Q1 問】

巳二、依多寡2　午一、問

問：若諸根有所依而轉者，彼一切皆一依耶？

【Q2 答3】

【R1 一依】

午二、答3　未一、一依

答：或有一依，謂諸有色彼同分根。

【R2 二依】

未二、二依

或有二依，謂即有色同分諸根。

【R3 三依2】

【S1 出於有色】

未三、三依2　申一、出於有色

或有三依，所謂意根及餘無色心法諸根，在有色界。

【S2 簡於無色】

申二、簡於無色

若於無色，即此諸根唯有二依。

或有一依等者：謂依身轉，名有一依。依身、境界，名有二依。在有色界，意根及餘無色心法諸根，依身、境界及與心轉，名有三依。若於無色，即此諸根唯依於心及境界轉，名有二依。言餘無色心法諸根者，謂苦、樂、喜、憂、捨，及信等五應知。

【O2 約諸受辨2】

【P1 辨苦合等2】

【Q1 問】

辰二、約諸受辨2　巳一、辨苦合等2　午一、問

問：諸根是苦者，一切苦相合耶？設苦相合者，一切是苦耶？

【Q2 答4】

【R1 是苦非苦相合】

午二、答4　未一、是苦非苦相合

答：或諸根是苦，而非苦相合，謂樂根、喜根。

【R2 是苦亦苦相合】

未二、是苦亦苦相合

或有是苦，亦苦相合，謂苦根、憂根。

【R3 是苦非苦樂相】

未三、是苦非苦樂相

或有是苦，非苦樂相，謂捨根。

【R4 非苦亦非苦相】

未四、非苦亦非苦相

或有非苦，亦非苦相，謂後三根，苦對治故。

【P2 辨引樂等2】

【Q1 問】

巳二、辨引樂等2　午一、問

問：諸根是善，彼根引樂耶？設根引樂，彼根是善耶？

【Q2 答4】

【R1 是善不引樂】

午二、答4　未一、是善不引樂

答：或根是善，而不引樂，謂憂、苦俱而修梵行，彼諸善根於現法中不能引樂。

【R2 引樂非是善】

未二、引樂非是善

或根引樂，而非是善，謂諸無記及不善根，於現法中能引無記及染汙樂。

【R3 是善亦引樂】

未三、是善亦引樂

或根是善，亦能引樂，謂喜、樂俱修諸梵行所有善根，於現法中能引其樂。

【R4 非善不引樂】

未四、非善不引樂

或根非善，亦不引樂，謂諸無記及不善根，於現法中能引諸苦。

【M2 嗢柁南結】

寅二、嗢柁南結

中嗢柁南曰：義依處證得　攝食由諸句

【G2 略攝義2】

【H1 別辨安立3】

【I1 名義差別6】

【J1 蘊3】

【K1 第一義】

庚二、略攝義2　辛一、別辨安立3　壬一、名義差別6　癸一、蘊3　子一、第一義

復次，具足攝持一切行義；具足攝持一切行義，是故名蘊。

【K2 第二義】

子二、第二義

又有別義。常能增長諸業煩惱；常能增長諸業煩惱，是故名蘊。

【K3 第三義】

子三、第三義

又有別義。常有所為及速滅壞；常有所為及速滅壞，是故名蘊。

【J2 界】

癸二、界

發起諸法；發起諸法，是故名界，是牽引義。

【J3 處】

癸三、處

能生能廣諸心心法；能生能廣諸心心法，是故名處。

【J4 緣起】

癸四、緣起

由眾緣故速壞集起；由眾緣故速壞集起，故名緣起。

【J5 處非處】

癸五、處非處

等起理趣；等起理趣，是故名處。若非理趣，說名非處。

【J6 根】

癸六、根

於見等事自在相應；於見等事自在相應，是故名根。

具足攝持一切行義等者：此中蘊義，略由三種。一、由有為，二、由有漏，三、由無常。由有為者，謂彼五蘊通漏無漏，具足攝持一切行義，即由此義是故名蘊。由有漏者，謂五取蘊常能增長諸業煩惱，此唯有漏，即由此義是故名蘊。由無常者，有漏五蘊生滅無常，常有所為及速滅壞，即由此義是故名蘊。依勝義諦，一切諸法皆無自性，然約世俗，為簡餘法假立自性；由是道理，說彼五蘊具足攝持一切行義為其自性，即由如是自性義故，安立蘊名。為顯此義，是故重說。又有別義，及餘界、處、緣起、處非處、根，一切重說，道理亦爾。言是牽引義者，謂自種子能為牽引因    故。能生能廣諸心心法者，謂是生長門義故。言由眾緣故速壞集起者，十二有支前為後緣，是名眾緣，由是積集純大苦蘊，生滅無常故。言於見等    事自在相應者，如前已說二十二根建立。謂能取境增上義故，建立六根；    乃至廣說出世清淨增上義故，建立三根。（陵本五十七卷五頁4576）此總顯彼，故作是說。

【I2 立因差別2】

【J1 標】

壬二、立因差別2　癸一、標

當知蘊等略由六因而得建立。

【J2 列】

癸二、列

謂身體建立、彼因建立、身者建立、彼轉方便建立、即於彼轉勝劣方便建立、即彼受用增上建立。

略由六因而得建立等者：此中六因，如次配釋蘊乃至根。言身者建立者，攝大乘論說：身、身者、受者識，應知即是眼等六內界。（攝論二卷一頁31,138a）依此建立諸處善巧，由世俗諦義可得故。

【I3 遣執差別3】

【J1 標】

壬三、遣執差別3　癸一、標

復略顯示六種善巧，當知為遣六種邪執。

【J2 徵】

癸二、徵

何等為六？

【J3 列】

癸三、列

一、依止邪執，二、自性自在等不平等因邪執，三、能持依止我邪執，四、彼死生轉邪執，五、彼淨不淨方便邪執，六、彼愛非愛境界受用主宰邪執。

當知為遣六種邪執等者：此中六種邪執，依六善巧，如其次第能正除遣，故作是說。

【H2 總觀勝利2】

【I1 問】

辛二、總觀勝利2　壬一、問

問：觀幾勝利，分別建立簡擇諸法、修習善巧？

【I2 答3】

【J1 標】

壬二、答3　癸一、標

答：略有十種。

【J2 列4】

【K1 蘊界處善巧攝4】

【L1 離增益執】

癸二、列4　子一、蘊界處善巧攝4　丑一、離增益執

謂當遍知薩迦耶見，分析一合之想。

【L2 離損減執】

丑二、離損減執

於有法現有諦故、住故，便不誹謗。

【L3 除自他疑】

丑三、除自他疑

自無疑惑，善答他問。未信令信，已信令增。

【L4 令教久住】

丑四、令教久住

亦令如來聖教久住。

【K2 緣起善巧攝】

子二、緣起善巧攝

又當悟入緣起道理，能了釋、梵、世主、自性及士夫等非作者，無實性。

【K3 處非處善巧攝】

子三、處非處善巧攝

又令慧根增長廣大，於善不善如實了知，廣說乃至緣生差別。

【K4 根善巧攝4】

【L1 當善住念】

子四、根善巧攝4　丑一、當善住念

又於善不善法廣說乃至緣生差別，當善住念。

【L2 證心一境】

丑二、證心一境

由有法隨法行故，即以住念為依止、為建立，當證善心一境之性。

【L3 生起聖慧】

丑三、生起聖慧

又即以此心一境性為依止、為建立，令聖慧根當得生起。

【L4 隨證漏盡】

丑四、隨證漏盡

依聖慧根，永斷顛倒，隨證漏盡。

【J3 結】

癸三、結

由觀如是諸勝利故，分別建立簡擇諸法、修習善巧。

略有十種等者：謂蘊、界、處三種善巧，總說有四勝利；緣起善巧有一勝利；處非處善巧有一勝利；根善巧有四勝利。如判應知。

【D3 略不說餘】

丁三、略不說餘

已略決擇五識身地、意地，於二地中餘決擇文，更不復現。

瑜伽師地論科句披尋記卷第五十七

瑜伽師地論科句披尋記卷第五十八

彌勒菩薩說

唐三藏沙門玄奘奉詔譯

韓清淨科記

攝決擇分中有尋有伺等三地之一

【C2 有尋有伺等三地3】

【D1 結前生後】

丙二、有尋有伺等三地3　丁一、結前生後

如是已說五識身相應地、意地決擇。有尋有伺等三地決擇，我今當說。

【D2 略說決擇2】

【E1 別辨相2】

【F1 界建立攝2】

【G1 那落迦有情依處2】

【H1 問】

丁二、略說決擇2　戊一、別辨相2　己一、界建立攝2　庚一、那落迦有情依處2　辛一、問

問：何故焰摩名為法王？為能損害諸眾生故？為能饒益諸眾生故？若由損害眾生，名為法王，不應道理。若由饒益眾生，今應當說云何饒益？

【H2 答2】

【I1 明饒益4】

【J1 標】

辛二、答2　壬一、明饒益4　癸一、標

答：由能饒益，不由損害。

【J2 徵】

癸二、徵

何以故？

【J3 釋2】

【K1 舉教誨】

癸三、釋2　子一、舉教誨

若諸眾生執到王所，令憶念故，遂為現彼相似之身。告言：汝等自所作業，當受其果。

【K2 令脫苦】

子二、令脫苦

由是因緣，彼諸眾生各自了知，自所作業，還自受果。便於焰摩使者，眾生業力增上所生，猶如變化，非眾生所，無反害心、無瞋恚心，不懷怨恨。

便於焰摩使者等者：焰摩使者非實有情，由是說言非眾生所。此由眾生業力增上所生，顯現似有，名如變化。

乃由此故，感那落迦新業更不積集，故業盡已，脫那落迦趣。

【J4 結】

癸四、結

是故焰摩由能饒益諸眾生故，名為法王。

【I2 顯差別2】

【J1 憶宿命】

壬二、顯差別2　癸一、憶宿命

若諸眾生，生那落迦憶宿命者，焰摩法王更不教誨。

【J2 不憶宿命4】

【K1 標應教誨】

癸二、不憶宿命4　子一、標應教誨

若有生已不憶宿命，王便教誨。

【K2 舉其種類】

子二、舉其種類

略有三種補特伽羅，生那落迦不憶宿命。

【K3 列釋差別3】

【L1 極愚癡】

子三、列釋差別3　丑一、極愚癡

一、極愚癡。謂生邊地，不解觀察，隨諸惡轉。

【L2 極放逸】

丑二、極放逸

二、極放逸。謂受欲者，於諸欲中增上耽著，不解觀察，隨諸惡轉。

【L3 極邪見】

丑三、極邪見

三、極邪見。謂成就一切誹謗邪見，不解觀察，隨諸惡轉。

【K4 結令憶念】

子四、結令憶念

由彼不能自然憶念，故令憶念。

【G2 傍生有情依處2】

【H1 總標列】

庚二、傍生有情依處2　辛一、總標列

復次，二因緣故，大海水鹹。一、生彼眾生福增上故；二、陸地眾生一分非福增上故。

【H2 釋所以2】

【I1 出福增上】

辛二、釋所以2　壬一、出福增上

所以者何？由水鹹故，非人所涉，生彼無量微細眾生不被採害。

【I2 簡他非福】

壬二、簡他非福

又大海中，種種珍寶差別可得，由水鹹故，陸地眾生一分難得。

【F2 雜染建立攝3】

【G1 煩惱雜染2】

【H1 標說】

己二、雜染建立攝3　庚一、煩惱雜染2　辛一、標說

復次，煩惱雜染決擇，我今當說。

【H2 釋義3】

【I1 明建立5】

【J1 標】

辛二、釋義3　壬一、明建立5　癸一、標

如先所說煩惱雜染義當知。

如先所說煩惱雜染義者：謂如本地分中有尋有伺地，煩惱雜染施設建立應知。（陵本八卷一頁540）

此煩惱由五種相建立差別。

【J2 徵】

癸二、徵

何等為五？

【J3 列】

癸三、列

一、自性故；二、自性差別故；三、染淨差別故；四、迷斷差別故；五、對治差別故。

【J4 釋5】

【K1 自性】

癸四、釋5　子一、自性

云何自性？略有二種。一、見性煩惱，二、非見性煩惱。

【K2 自性差別3】

【L1 徵】

子二、自性差別3　丑一、徵

云何自性差別？

【L2 釋2】

【M1 煩惱差別3】

【N1 略標】

丑二、釋2　寅一、煩惱差別3　卯一、略標

略有十種。見性煩惱五種差別，非見性者亦有五種。總此十種，名為煩惱自性差別。

【N2 別釋2】

【O1 出體性2】

【P1 見性】

卯二、別釋2　辰一、出體性2　巳一、見性

見性五者，謂薩迦耶見、邊執見、邪見、見取、戒禁取。

【P2 非見性】

巳二、非見性

非見性五者，謂貪、恚、慢、無明、疑。

【O2 辨行相9】

【P1 薩迦耶見2】

【Q1 標相】

辰二、辨行相9　巳一、薩迦耶見2　午一、標相

薩迦耶見者，於五取蘊，心執增益，見我、我所，名薩迦耶見。

【Q2 辨類2】

【R1 標列】

午二、辨類2　未一、標列

此復二種。一者、俱生，二、分別起。

【R2 隨釋2】

【S1 俱生】

未二、隨釋2　申一、俱生

俱生者，一切愚夫異生乃至禽獸并皆現行。

【S2 分別起】

申二、分別起

分別起者，諸外道等計度而起。

【P2 邊執見及邪見2】

【Q1 別辨相2】

【R1 邊執見3】

【S1 標一切相】

巳二、邊執見及邪見2　午一、別辨相2　未一、邊執見3　申一、標一切相

邊執見者，於五取蘊，薩迦耶見增上力故，心執增益，見我斷常，名邊執見。

【S2 明分別起2】

【T1 明攝2】

【U1 常見攝】

申二、明分別起2　酉一、明攝2　戌一、常見攝

常見所攝邊執見者，謂六十二諸見趣中，計度前際諸遍常論、一分常論，及計後際諸有想論、無想論、非想非非想論。

【U2 斷見攝】

戌二、斷見攝

斷見所攝邊執見者，謂諸沙門、若婆羅門七事斷論。

【T2 料簡】

酉二、料簡

此邊執見唯分別起，無有俱生。唯除即此先世已來，串習隨逐邊執見等。

【S3 指其差別】

申三、指其差別

若有分別、若無分別差別之相，如本地分已廣分別。

六十二諸見趣中等者：攝事分說：又諸外道，薩迦耶見以為根本，有六十二諸惡見趣。謂四常見論、四一分常見論、二無因論、四有邊無邊想論、四不死矯亂論、十六有想論、八無想論、八非有想非無想論、七斷見論、五現法涅槃論。（陵本八十七卷二頁6558）今於此中，且說斷常邊見所攝諸論，如文可知。言七事斷論者，即彼七斷見論。如本地分中有尋有伺地說。（陵本七卷八頁503）此中由依過去及現在世起分別故，名計前際。依未來世起分別故，名計後際。二無因論、四有邊無邊想論、四不死矯亂論，及五現法涅槃論，皆邪見攝，故此不說。

【R2 邪見3】

【S1 標相】

未二、邪見3　申一、標相

邪見者，一切倒見，於所知事顛倒而轉，皆名邪見。

【S2 辨類2】

【T1 標列】

申二、辨類2　酉一、標列

當知此見略有二種。一者、增益，二者、損減。

【T2 隨釋2】

【U1 增益邪見】

酉二、隨釋2　戌一、增益邪見

薩迦耶見、邊執見、見取、戒禁取，此四見等，一切皆名增益邪見。

此四見等者：此中等言，等取俱有相應等法應知。

【U2 損減邪見2】

【V1 標舉】

戌二、損減邪見2　亥一、標舉

謗因、謗用、謗果、壞實事等，心執增益所有諸見，一切皆名損減邪見。

心執增益所有諸見者：此中諸見，既名損減，應不說言心執增益，疑是衍文，或此應置增益見中。

【V2 別釋4】

【W1 謗因】

亥二、別釋4　天一、謗因

無施、無愛，亦無祠祀，是名謗因。

【W2 謗用】

天二、謗用

無有妙行，亦無惡行，是名謗用。

【W3 謗果】

天三、謗果

無有妙行、惡行諸業果及異熟，是名謗果。

【W4 壞實事】

天四、壞實事

無父無母、無化生有情，亦無世間真阿羅漢諸漏永盡，乃至廣說，如是一切名壞實事。

無施無愛至名壞實事者：此中諸相，如本地分有尋有伺地一一別釋。（陵本八卷十四頁612）言乃至廣說者，謂無正至、正行等還滅相應知。

【S3 明攝】

申三、明攝

又此邪見，即計前際諸無因論、邊無邊論、不死矯亂論，及計後際現法涅槃等論所有沙門、若婆羅門。

【Q2 總結攝】

午二、總結攝

當知如是薩迦耶見以為根本六十二見，三見所攝，謂常見所攝諸邊執見、斷見所攝諸邊執見，及諸邪見。

【P3 見取】

巳三、見取

見取者，於六十二諸見趣等，一一別計為最、為上、為勝、為妙，威勢取執，隨起言說：唯此諦實，餘皆虛妄。由此見故，能得清淨、解脫、出離，是名見取。

能得清淨解脫出離者：執此無間方便以為清淨，名為清淨。或執以此解脫煩惱，名為解脫。及執以此出離生死，名為出離。如廣五蘊論說。

【P4 戒禁取】

巳四、戒禁取

戒禁取者，謂所受持隨順見取、見取眷屬、見取隨法若戒若禁，於所受持諸戒禁中，妄計為最、為上、為勝、為妙，威勢執取，隨起言說：唯此諦實，餘皆虛妄。由此戒禁，能得清淨、解脫、出離，是名戒禁取。

【P5 貪2】

【Q1 標相】

巳五、貪2　午一、標相

貪者，謂能耽著，心所為性。

【Q2 辨類】

午二、辨類

此復四種。謂著諸見、欲、色、無色。

【P6 恚2】

【Q1 標相】

巳六、恚2　午一、標相

恚者，謂能損害，心所為性。

【Q2 辨類】

午二、辨類

此復四種。謂於損己他見、他有情所，及於所愛不饒益所、於所不愛作饒益所所有瞋恚。

謂於損己他見等者：損己他見是瞋依處，瞋依彼生，是名見瞋，此為初一。餘三依有情起，名有情瞋，如文易知。

【P7 慢3】

【Q1 標相】

巳七、慢3　午一、標相

慢者，謂令心舉，心所為性。

【Q2 辨類2】

【R1 四種】

午二、辨類2　未一、四種

此復四種。謂於諸見、於諸有情、於受用欲、於諸後有處起。

【R2 二種】

未二、二種

又此慢略有二種。一、惑亂慢，二、不惑亂慢。

【Q3 別釋4】

【R1 於有情處慢】

午三、別釋4　未一、於有情處慢

於有情處慢者，謂三慢類，已如前說。

謂三慢類已如前說者：如前意地決擇中說：慢依六事生。一、劣有情，二、等有情，三、勝有情，四、內取蘊，五、已得未得顛倒，六、功德顛倒。（陵本五十五卷九頁4424）此中前三，謂三慢類應知。

【R2 於受欲處慢】

未二、於受欲處慢

於受用欲處慢者，謂由大財、大族、大徒眾等現在前故，心遂高舉。

【R3 於後有處慢】

未三、於後有處慢

於後有處慢者，謂由計我當有不有，廣說乃至我當非想非非想等，若動不動，戲論造作諸愛趣中，現前轉故，心遂高舉。

【R4 不惑亂慢及惑亂慢3】

【S1 約七慢辨2】

【T1 不惑亂慢】

未四、不惑亂慢及惑亂慢3　申一、約七慢辨2　酉一、不惑亂慢

不惑亂慢者，謂於下劣計己為勝、於等計等而生憍慢。

謂於下劣計己為勝等者：慢有七種，謂慢、過慢、慢過慢、我慢、增上慢、下劣慢、邪慢。今說初一慢名不惑亂慢。集論中說：慢者，謂於下劣計己為勝，或於相似計己相似，心舉為性。（集論四卷十頁31,676c）所餘六慢名惑亂慢，亦如集論一一別釋應知。

【T2 惑亂慢】

酉二、惑亂慢

惑亂慢者，謂餘六慢。

【S2 約受用資具辨2】

【T1 惑亂慢】

申二、約受用資具辨2　酉一、惑亂慢

又由受用鄙劣資具，自謂富樂，名惑亂慢。

【T2 不惑亂慢】

酉二、不惑亂慢

若由受用勝妙資具，自謂富樂，名不惑亂慢。

【S3 約計後有辨2】

【T1 惑亂慢】

申三、約計後有辨2　酉一、惑亂慢

又由邪行，謂後有勝，名惑亂慢。

【T2 不惑亂慢】

酉二、不惑亂慢

若由正行，謂後有勝，名不惑亂慢。

【P8 無明2】

【Q1 標相】

巳八、無明2　午一、標相

無明者，謂於所知真實覺悟能覆、能障，心所為性。

【Q2 辨類2】

【R1 四種2】

【S1 標列】

午二、辨類2　未一、四種2　申一、標列

此略四種。一、無解愚，二、放逸愚，三、染汙愚，四、不染汙愚。

【S2 隨釋4】

【T1 無解愚】

申二、隨釋4　酉一、無解愚

若於不見聞覺知所知義中所有無智，名無解愚。

【T2 放逸愚】

酉二、放逸愚

若於見聞覺知所知義中散亂失念所有無智，名放逸愚。

【T3 染汙愚】

酉三、染汙愚

於顛倒心所有無智，名染汙愚。

【T4 不染汙愚】

酉四、不染汙愚

不顛倒心所有無智，名不染汙愚。

於顛倒心所有無智等者：非我計我，是名顛倒。彼心相應所有無智，名染汙愚，此即我執無明。離我顛倒，法執相應所有無智，名不染汙愚，此即法執無明。

【R2 二種2】

【S1 標列】

未二、二種2　申一、標列

又此無明總有二種。一、煩惱相應無明，二、獨行無明。

【S2 隨釋2】

【T1 煩惱相應無明】

申二、隨釋2　酉一、煩惱相應無明

非無愚癡而起諸惑，是故貪等餘惑相應所有無明，名煩惱相應無明。

【T2 獨行無明】

酉二、獨行無明

若無貪等諸煩惱纏，但於苦等諸諦境中，由不如理作意力故，鈍慧士夫補特伽羅，諸不如實簡擇、覆障、纏裹、闇昧等心所性，名獨行無明。

【P9 疑2】

【Q1 標體性】

巳九、疑2　午一、標體性

疑者，猶豫二分不決定，心所為性。

【Q2 明建立】

午二、明建立

當知此疑，略由五相差別建立。謂於他世作用、因、果、諸諦、寶中，心懷猶豫。

略由五相差別建立等者：於他世中流轉作用，心懷猶豫，是名初相。如是於彼妙行、惡行差別因性及彼果性，於四聖諦及佛法僧，心懷猶豫，如其次第名後四相。

【N3 廣辨4】

【O1 辨能緣3】

【P1 標緣二種】

卯三、廣辨4　辰一、辨能緣3　巳一、標緣二種

如是所說十種煩惱，亦緣事轉、亦緣煩惱。

【P2 釋其差別2】

【Q1 約自地辨】

巳二、釋其差別2　午一、約自地辨

謂十煩惱皆與自地一切煩惱展轉相緣，亦緣自地諸有漏事。

【Q2 約上下地辨】

午二、約上下地辨

下地煩惱能緣上地煩惱及事，非上地惑能緣下地煩惱及事。

【P3 結不廣說】

巳三、結不廣說

如是煩惱展轉相緣，及下地惑能緣上地。於此處所餘決擇文，更不復現。

下地煩惱能緣上地煩惱及事者：此上地緣，當知唯自分別所起名境，非彼下地煩惱親緣上地，不同分界故。

【O2 辨性別2】

【P1 總辨二性2】

【Q1 舉薩迦耶見2】

【R1 俱生】

辰二、辨性別2　巳一、總辨二性2　午一、舉薩迦耶見2　未一、俱生

復次，俱生薩迦耶見唯無記性，數現行故，非極損惱自他處故。

【R2 分別2】

【S1 在欲界】

未二、分別2　申一、在欲界

若分別起薩迦耶見，由堅執故，與前相違。在欲界者，唯不善性。

【S2 在上地】

申二、在上地

若在上地，奢摩他力所制持故，多白淨法所攝受故，成無記性。由染汙故，體是隱沒。

【Q2 例所餘煩惱】

午二、例所餘煩惱

所餘煩惱，由此道理，隨應當知。

由染汙故體是隱沒者：謂彼俱生、若分別起薩迦耶見，由染汙慧為其體性，故彼無記是有覆攝，名是隱沒。

【P2 廣不善性2】

【Q1 由起惡行】

巳二、廣不善性2　午一、由起惡行

欲界煩惱為諸惡行安足處故，多不善性。

【Q2 由往惡趣4】

【R1 標簡】

午二、由往惡趣4　未一、標簡

又不善者，具三因緣能往惡趣，餘則不定。

具三因緣能往惡趣等者：此說能往惡趣。惡不善法由具三種因緣，則定能往。所餘煩惱非不善性，不具三種能往惡趣因緣，則不決定往生惡趣。

【R2 徵問】

未二、徵問

何等為三？

【R3 別釋3】

【S1 第一因緣】

未三、別釋3　申一、第一因緣

謂極多修習，殷重、無間計為功德，不見其失、不見其患，縱情而起，是初因緣。

【S2 第二因緣】

申二、第二因緣

用此煩惱以為依處，由身語意，於諸惡行作及增長，是第二因緣。

【S3 第三因緣】

申三、第三因緣

由此煩惱斷他善品，授不善品，是第三因緣。

斷他善品授不善品者：謂如諸邪見者，宣說、開示、建立彼所說義，令他隨轉，由是因緣，斷他善根、生他邪見故。

【R4 簡非】

未四、簡非

除先所作能往惡趣順後受業。

除先所作能往惡趣順後受業者：前說三種因緣，唯約現法不善煩惱為論。然先所作能往惡趣順後受業，非能定往惡趣，此不具論，是故除之。

【O3 辨相應2】

【P1 六識相應】

辰三、辨相應2　巳一、六識相應

又十煩惱，七唯意地，貪、恚、無明亦通五識。

【P2 五受相應2】

【Q1 舉於欲界2】

【R1 辨一一】

巳二、五受相應2　午一、舉於欲界2　未一、辨一一

又於欲界，四見及慢，喜、捨相應；

四見及慢喜捨相應者：於五見中除其邪見，所餘四見及慢，喜、捨相應，由彼邪見下別說故。

貪，樂、喜、捨相應；恚，苦、憂、捨相應；邪見，喜、憂、捨相應；疑，憂、捨相應；無明，一切五根相應。

【R2 明所說】

未二、明所說

此據多分相應道理，其餘深細，後當廣說。

【Q2 例上諸地】

午二、例上諸地

於上諸地隨所有根，即與彼地煩惱相應。

其餘深細後當廣說者：如下分別：是諸煩惱，幾與樂根相應？乃至幾與捨根相應？名約巨細道理建立，令久行者了自他身種種行解差別轉故。（陵    本五十九卷四頁    4793）其義應知。

【O4 辨所緣2】

【P1 有事無事別2】

【Q1 無事】

辰四、辨所緣2　巳一、有事無事別2　午一、無事

又十煩惱，見所斷者，名曰無事，彼所緣事非成實故。

【Q2 有事】

午二、有事

所餘煩惱有事，無事彼相違故。

【P2 分取全取別2】

【Q1 取一分事】

巳二、分取全取別2　午一、取一分事

又貪與慢緣有漏一分可意事生，恚緣一分非可意生，是故此三煩惱一分所生，名取一分。

【Q2 取一切事】

午二、取一切事

所餘煩惱，通緣內外若愛非愛，及俱相違有漏事生，是故說彼名曰遍行，取一切事。

又十煩惱等者：如下分別：煩惱，幾有事？幾無事？謂諸見與慢是無事，於諸行中實無有我而分別轉故。貪、恚是有事。無明、疑通二種。（陵本五十九卷三頁4792）今於此中麤相建立，總說一切煩惱，見所斷者，名曰無事。所餘煩惱修所斷者，應名有事，不通無事，相相違故，非由分別起故。如下自說：見、修所斷諸漏煩惱，當知略有五種所緣。一、緣邪分別所起事境，二、緣見境，三、緣戒禁境，四、緣自分別所起名境，五、緣任運堅固事境。當知此中，前四所緣皆非成實，故彼煩惱名曰無事。第五所緣其相相違，以彼修所斷漏，緣自任運堅固事境，由是因緣，應名有事。文說無事，其義難通，疑是衍文。

【M2 隨煩惱差別2】

【N1 總標】

寅二、隨煩惱差別2　卯一、總標

若有隨順如是煩惱、煩惱俱行、煩惱品類，名隨煩惱。

【N2 別釋3】

【O1 隨順煩惱攝2】

【P1 徵】

卯二、別釋3　辰一、隨順煩惱攝2　巳一、徵

云何名隨煩惱？

【P2 釋2】

【Q1 明建立2】

【R1 顯差別2】

【S1 標列】

巳二、釋2　午一、明建立2　未一、顯差別2　申一、標列

略由四相差別建立。一、通一切不善心起；二、通一切染汙心起；三、於各別不善心起；四、善、不善、無記心起，非一切處、非一切時。

非一切處非一切時者：如下自釋：尋伺乃至初靜慮地。惡作、睡眠唯在欲界。由是說言非一切處。非去來今定相續轉，由是說言非一切時。

【S2 隨釋2】

【T1 不定地攝4】

【U1 通一切不善心起】

申二、隨釋2　酉一、不定地攝4　戌一、通一切不善心起

謂無慚、無愧，名通一切不善心起。

【U2 通一切染汙心起2】

【V1 出體】

戌二、通一切染汙心起2　亥一、出體

隨煩惱放逸、掉舉、惛沈、不信、懈怠、邪欲、邪勝解、邪念、散亂、不正知，此十隨煩惱，通一切染汙心起。

【V2 明繫】

亥二、明繫

通一切處三界所繫。

【U3 各別不善心起2】

【V1 辨體相】

戌三、各別不善心起2　亥一、辨體相

忿、恨、覆、惱、嫉、慳、誑、諂、憍、害，此十隨煩惱，各別不善心起。若一生時，必無第二。

【V2 明界繫2】

【W1 出唯欲界】

亥二、明界繫2　天一、出唯欲界

如是十種，皆欲界繫，除誑、諂、憍。

【W2 簡所說餘】

天二、簡所說餘

由誑及諂至初靜慮。憍通三界，此并前二，若在上地，唯無記性。

此并前二等者：義顯憍及誑、諂，在欲界繫，不善心起；若在上地，性唯無記。由奢摩他力所執持故，多白淨法所攝受故，義如前說。

【U4 通善不善無記心起2】

【V1 出體性】

戌四、通善不善無記心起2　亥一、出體性

尋、伺、惡作、睡眠，此四隨煩惱，通善、不善、無記心起，非一切處、非一切時。

【V2 別明繫2】

【W1 尋伺】

亥二、別明繫2　天一、尋伺

若有極久尋求伺察，便令身疲、念失，心亦勞損，是故尋、伺名隨煩惱。此二乃至初靜慮地。

【W2 悔眠】

天二、悔眠

惡作、睡眠唯在欲界。

【T2 定地攝2】

【U1 出體】

酉二、定地攝2　戌一、出體

又有定地諸隨煩惱。謂尋、伺、誑、諂、惛沈、掉舉、憍、放逸、懈怠等。

【U2 明繫】

戌二、明繫

初靜慮地有初四種，餘通一切地。

【R2 顯所攝】

未二、顯所攝

若雜事中，世尊所說諸隨煩惱，廣說乃至愁、歎、憂、苦隨擾惱等，及攝事分廣所分別，如是一切諸隨煩惱，皆是此中四相差別，隨其所應，相攝應知。

及攝事分廣所分別者：攝事分中，分別煩惱建立差別，如彼廣說應知。（陵本八十九卷七頁6737）

【Q2 明依處4】

【R1 標】

午二、明依處4　未一、標

復次，諸隨煩惱，若在欲界，略於十二處轉。

【R2 徵】

未二、徵

何等十二？

【R3 列】

未三、列

謂執著惡行處；鬥訟諍競處；毀犯尸羅處；受學隨轉非善人法處；邪命處；耽著諸欲處；如所聞法義，心諦思惟處；於所思義，內心寂止方便持心處；展轉受用財法處；不相雜住處；遠離臥具房舍處；眾苦所集處。

【R4 釋2】

【S1 總標】

未四、釋2　申一、總標

此十二處以為依止，如先所說貪著，乃至隨擾惱等諸隨煩惱，差別而轉。

如先所說貪著等者：如前已說：若雜事中，世尊所說諸隨煩惱，廣說乃至愁、歎、憂、苦隨擾惱等，及攝事分廣所分別。一一煩惱差別應知。

【S2 別配】

申二、別配

謂貪著、瞋恚、愚癡，依初處轉；

貪著瞋恚愚癡者：此說三不善根，如攝事分釋應知。

忿等乃至諂，依第二處轉；

忿等乃至諂者：攝事分說：若瞋恚纏，能令面貌慘裂奮發，說名為忿。內懷怨結，故名為恨。隱藏眾惡，故名為覆。染汙驚惶，故名熱惱。心懷染汙，不喜他榮，故名為嫉。於資生具深懷鄙吝，故名為慳。為欺罔彼，內懷異謀，外現別相，故名為誑。心不正直、不明、不顯，解行邪取，故名為諂。（陵本八十九卷七頁6738）此應準釋。

無慚、無愧，依第三處轉；

無慚無愧者：攝事分說：於所作罪，望己不羞，故名無慚。於所作罪，望他不恥，故名無愧。

誑等乃至謀害，依第四處轉；

誑等乃至謀害者：忿等乃至諂中，已說誑依第二處轉。今復說彼及餘乃至謀害，依第四處轉。攝事分中未釋此文，其義難知。

矯詐等乃至惡作，依第五處轉；

矯詐等乃至惡作者：攝事分說：心懷染汙，為顯己德，假現威儀，故名為矯。心懷染汙，為顯己德，或現親事、或行軟語，故名為詐。又說現相、研求、以利求利、不敬、惡說、惡友、惡欲、大欲、自希欲，如是一切皆此所攝。又說惡作，未見彼釋。

不忍耽嗜等乃至不平等貪著，依第六處轉；

不忍耽嗜等者：攝事分說：於罵反罵，名為不忍。於瞋反瞋、於打反打、於弄反弄，當知亦爾。於自諸欲深生貪愛，名為耽嗜。又說遍耽嗜、貪、非法貪、執著、惡貪，如是一切皆此所攝應知。

薩迦耶見、有見、無有見，依第七處轉。

薩迦耶見等者：攝事分說：妄觀諸行為我、我所，或分別起、或是俱生，說名為見。薩迦耶見為所依止，於諸行中發起常見，名為有見。發起斷見，名無有見。此應準知。

貪欲等乃至不作意，依第八處轉；

貪欲等乃至不作意者：此中貪欲，謂貪欲蓋。等言，等取瞋恚乃至疑蓋。攝事分說：於所應作而便不作，非所應作而更反作，如所聞思修習法中，放逸為先，不起功用，名不作意。又說[夢-夕+登]瞢、不樂、頻申、食不知量，皆此所攝，說乃至言。

顧悅纏綿，依第九處轉；

顧悅纏綿者：攝事分說：於所緣境深生繫縛，猶如美睡，隱翳其心，是故說名不應理轉。其義當此顧悅纏綿。又說心下劣、抵突、諀訾，今此略不具說，當知亦依第九處轉。

不質直性、不柔和性、不隨同分轉性，依第十處轉；

不質直性等者：攝事分說：欺誑師長、尊重福田及同法者，名不純直。身語二業皆悉高疏，其心剛勁，又不清潔，名不和軟。於諸戒、見、軌則、正命皆不同分，名不隨順同分而轉。此應準知。

欲尋思等乃至家生繫屬尋思，依第十一處轉；

欲尋思等乃至家生繫屬尋思者：攝事分說八種尋思，謂欲尋思、恚尋思、害尋思、親里尋思、國土尋思、不死尋思、輕懱相應尋思、家勢相應尋思。如彼別釋應知。

愁、歎等，依第十二處轉。

愁歎等者：此中等言，等取苦、憂及與擾惱。攝事分說：由可愛事無常轉變，悲傷心慼，故名為愁。由彼發言咨嗟歔欷，故名為歎。因此拊膺，故名為苦。內懷冤結，故名為憂。因茲迷亂，故名為惱。（陵本八十八卷三頁6644）此應準知。

【O2 煩惱俱行攝2】

【P1 簡自性】

辰二、煩惱俱行攝2　巳一、簡自性

復次，此五見是慧性故，互不相應。自性自性不相應故。

自性自性不相應故者：五見自性，體唯是慧，由是說彼隨一自性，與餘隨一自性互不相應。

【P2 簡相違】

巳二、簡相違

貪、恚、慢、疑更相違故，互不相應。貪染令心卑下，憍慢令心高舉，是故貪、慢更互相違。

貪恚慢疑更相違故等者：貪、恚緣境，愛非愛別，是故相違。慢、疑緣境，定不定別，是故相違。由是因緣，互不相應。又復貪、慢亦互相違，如文自釋，然不應說定不相應。如前已說煩惱相應。謂無明與一切。疑都無所有。貪瞋互相無，此或與慢見。謂染愛時，或高舉、或推求。如染愛，憎恚亦爾。（陵本五十五卷七頁4416）其義應知。

【O3 煩惱品類攝2】

【P1 總標】

辰三、煩惱品類攝2　巳一、總標

復次，如所說諸隨煩惱，當知皆是煩惱品類。

如所說諸隨煩惱者：前說隨煩惱自性，謂忿、恨、覆、惱、嫉、慳、誑、諂、憍、害、無慚、無愧、惛沈、掉舉、不信、懈怠、放逸、忘念、散    亂、不正知、惡作、睡眠、尋、伺。（陵本五十五卷十頁4430）今指彼說，一一差別應知。

【P2 別顯2】

【Q1 配釋2】

【R1 遍一切起3】

【S1 標】

巳二、別顯2　午一、配釋2　未一、遍一切起3　申一、標

且如放逸，是一切煩惱品類。

【S2 徵】

申二、徵

所以者何？

【S3 釋】

申三、釋

於染愛時，多生放逸；乃至疑時，亦有放逸。

【R2 各別類生4】

【S1 貪品類】

未二、各別類生4　申一、貪品類

貪著、慳吝、憍高、掉舉等，皆貪品類、皆貪等流。

【S2 瞋品類】

申二、瞋品類

忿、恨、惱、嫉、害等，是瞋品類、是瞋等流。

【S3 邪見品類2】

【T1 誑諂】

申三、邪見品類2　酉一、誑諂

誑、諂，是邪見品類、邪見等流。

【T2 覆】

酉二、覆

覆，是諂品類，當知即彼品類等流。

【S4 癡品類】

申四、癡品類

餘隨煩惱，是癡品類、是癡等流。

【Q2 簡非2】

【R1 標簡】

午二、簡非2　未一、標簡

唯除尋、伺。

【R2 釋名2】

【S1 出體性】

未二、釋名2　申一、出體性

當知尋、伺，慧思為性，猶如諸見。若慧依止意言而生，於所緣境慞惶推究，雖慧為性，而名尋、伺。

【S2 顯義別2】

【T1 尋】

申二、顯義別2　酉一、尋

於諸境界遽務推求，依止意言麤慧名尋。

【T2 伺】

酉二、伺

即於此境不甚遽務，而隨究察，依止意言細慧名伺。

【L3 結】

丑三、結

是名建立煩惱雜染自性差別。

【K3 染淨差別3】

【L1 徵】

子三、染淨差別3　丑一、徵

云何建立煩惱雜染染淨差別？

【L2 釋2】

【M1 染差別3】

【N1 出種類2】

【O1 標列】

丑二、釋2　寅一、染差別3　卯一、出種類2　辰一、標列

謂如所說本隨二惑，略二緣故染惱有情。一、由纏故；二、隨眠故。

【O2 隨釋2】

【P1 第一義】

辰二、隨釋2　巳一、第一義

現行現起煩惱，名纏；即此種子未斷未害，名曰隨眠，亦名麤重。

【P2 第二義】

巳二、第二義

又不覺位，名曰隨眠；若在覺位，說名為纏。

又不覺位等者：嬰兒等位不善名言，名不覺位。若善名言，諸根成熟，名在覺位。

【N2 明成就2】

【O1 隨眠攝2】

【P1 舉界道理3】

【Q1 生欲界】

卯二、明成就2　辰一、隨眠攝2　巳一、舉界道理3　午一、生欲界

若諸具縛補特伽羅，生在欲界，成就三界煩惱隨眠。

【Q2 生色界】

午二、生色界

若生色界所有異生，成就欲界被奢摩他之所損伏煩惱隨眠，成就色界及無色界所未損伏煩惱隨眠。

【Q3 生無色界】

午三、生無色界

若生無色所有異生，成就欲界及與色界被奢摩他之所損伏煩惱隨眠，成就無色所未損伏煩惱隨眠。

【P2 例隨地別】

巳二、例隨地別

如界道理，隨地亦爾。

【O2 纏攝2】

【P1 於自地】

辰二、纏攝2　巳一、於自地

諸煩惱纏，未離自地煩惱欲者，自地現起；已離欲者，即不現起。

【P2 於下上地】

巳二、於下上地

若在下地，上地諸纏亦得成就；非在上地，得說成就下地諸纏。

【N3 釋名繫2】

【O1 舉具縛者2】

【P1 舉煩惱種類2】

【Q1 問】

卯三、釋名繫2　辰一、舉具縛者2　巳一、舉煩惱種類2　午一、問

問：具一切縛補特伽羅，諸煩惱纏起滅未捨，是諸煩惱於何事繫，過去耶？未來耶？現在耶？

【Q2 答3】

【R1 簡過去】

午二、答3　未一、簡過去

答：過去已繫，故不名繫。

【R2 顯現在2】

【S1 由隨眠】

未二、顯現在2　申一、由隨眠

但於現在，由此種類煩惱隨眠，說名為繫。

【S2 由纏】

申二、由纏

若諸煩惱正起現前，亦由纏故，說名為繫。

【R3 顯未來】

未三、顯未來

於未來世隨眠及纏，以當繫故，亦不名繫。

過去已繫故不名繫等者：謂過去法因已受盡，自性已滅，故不名繫。由過去纏，說名已繫。無間為緣，為生餘法熏習相續，是名隨眠。如是隨眠，是彼過去煩惱種類，於現在世隨逐所依而不捨離，由是義故，說名為繫。

【P2 例諸餘煩惱】

巳二、例諸餘煩惱

如此種類，當知諸餘煩惱亦爾。

如此種類等者：謂諸煩惱，於三世中或不名繫、或名為繫，有隨眠、纏種類差別。如是餘隨煩惱，彼種類別名不名繫，當知亦爾。

【O2 例不具縛者2】

【P1 例同】

辰二、例不具縛者2　巳一、例同

如具縛者，不具縛者亦復如是。

【P2 顯別】

巳二、顯別

差別者，所餘煩惱說名為繫。

所餘煩惱說名為繫者：不具縛者有六種別，謂諸有學，從預流果乃至第六阿羅漢向。隨其所應，已斷煩惱，不名為繫；所餘煩惱未永斷者，說名為繫。

【M2 淨差別2】

【N1 伏煩惱攝2】

【O1 問】

寅二、淨差別2　卯一、伏煩惱攝2　辰一、問

問：諸修行者伏煩惱纏，當云何伏？

【O2 答3】

【P1 標】

辰二、答3　巳一、標

答：以修三種對治力故，伏煩惱纏。

【P2 列】

巳二、列

一、了知煩惱自性過患，二、思惟對治所緣境相，

思惟對治所緣境相者：本地分中聲聞地說：淨行所緣，謂不淨、慈愍、緣性緣起、界差別、阿那波那念等所緣差別。如彼廣釋應知。（陵本二十六卷十九頁2228）

三、以勝善品滋心相續。

【P3 釋】

巳三、釋

當知此是永斷正見前行之道。

以勝善品滋心相續者：本地分中聲聞地說：護養定資糧處，成就戒律儀等一切善法差別。其義應知。（陵本三十卷五頁2499）

【N2 斷煩惱攝2】

【O1 約種類辨2】

【P1 問】

卯二、斷煩惱攝2　辰一、約種類辨2　巳一、問

問：諸修行者斷煩惱時，為捨纏耶？捨隨眠耶？由斷何故，說名為斷？

【P2 答3】

【Q1 標】

巳二、答3　午一、標

答：但捨隨眠。以煩惱纏先已捨故。斷隨眠故，說名為斷。

【Q2 徵】

午二、徵

何以故？

【Q3 釋】

午三、釋

雖纏已斷，未斷隨眠，諸煩惱纏數復現起；若隨眠斷，纏與隨眠畢竟不起。

【O2 約三世辨2】

【P1 問】

辰二、約三世辨2　巳一、問

問：為斷過去？為斷未來？為斷現在？

【P2 答3】

【Q1 標】

巳二、答3　午一、標

答：非斷去來今，然說斷三世。

【Q2 徵】

午二、徵

何以故？

【Q3 釋2】

【R1 非斷去來今3】

【S1 非過去】

午三、釋2　未一、非斷去來今3　申一、非過去

若在過去有隨眠心，任運滅故，其性已斷，復何所斷。

【S2 非未來】

申二、非未來

若在未來有隨眠心，性未生故，體既是無，當何所斷。

【S3 非現在2】

【T1 由剎那不住】

申三、非現在2　酉一、由剎那不住

若在現在有隨眠心，此剎那後，性必不住，更何須斷。

【T2 由不和合起】

酉二、由不和合起

又有隨眠離隨眠心二不和合，是故現在亦非所斷。

【R2 說斷去來今2】

【S1 舉道理】

未二、說斷去來今2　申一、舉道理

然從他音、內正作意二因緣故，正見相應。隨所治惑，能治心生，諸有隨眠所治心滅。此心生時，彼心滅時，平等平等，對治生滅道理應知。

【S2 釋彼斷】

申二、釋彼斷

正見相應能對治心，於現在世無有隨眠，於過去世亦無隨眠；此剎那後離隨眠心，在未來世亦無隨眠。從此已後，於已轉依、已斷隨眠身相續中，所有後得世間所攝善、無記心去來今位，皆離隨眠，是故三世皆得說斷。

【L3 結】

丑三、結

是名煩惱雜染染淨差別。

從此已後等者：前說正見相應能對治心，有學位攝。從此已後，證無學果，名已轉依，一切煩惱隨眠已斷。彼相續中，世間所攝善法、若無記法諸相應心去來今位，不為一切世間增上種子之所隨逐，名離隨眠。

【K4 迷斷差別2】

【L1 徵】

子四、迷斷差別2　丑一、徵

云何建立煩惱雜染迷斷差別？

【L2 釋2】

【M1 略說2】

【N1 舉所斷2】

【O1 標】

丑二、釋2　寅一、略說2　卯一、舉所斷2　辰一、標

當知略說有十五種。

【O2 釋2】

【P1 舉欲界繫】

辰二、釋2　巳一、舉欲界繫

謂欲界繫，見苦集滅道諦所斷，及修所斷，諸漏有五。

【P2 例色無色等】

巳二、例色無色等

如欲界繫，色無色繫各五亦爾。

當知略說有十五種等者：三界諸漏見斷、修斷，各說有五。謂依四諦，見斷分四，於修斷中總說為一，是故說五。如是三界有十五種。

【N2 列迷諦2】

【O1 欲界攝2】

【P1 迷苦】

卯二、列迷諦2　辰一、欲界攝2　巳一、迷苦

欲界迷苦有十煩惱。

【P2 迷集等2】

【Q1 舉迷集】

巳二、迷集等2　午一、舉迷集

迷集有八，除薩迦耶及邊執見。

【Q2 例迷滅道】

午二、例迷滅道

如迷集諦，滅、道亦爾。

【O2 上界攝2】

【P1 顯別】

辰二、上界攝2　巳一、顯別

上界諸諦并除瞋恚。

【P2 例同】

巳二、例同

隨迷次第，如欲界說。

隨迷次第如欲界說者：隨四諦別，有四迷執，名迷次第。迷相是一，說如欲界。

【M2 廣辨2】

【N1 辨差別2】

【O1 辨2】

【P1 見斷攝4】

【Q1 迷苦2】

【R1 徵】

寅二、廣辨2　卯一、辨差別2　辰一、辨2　巳一、見斷攝4　午一、迷苦2　未一、徵

云何迷苦有十隨眠？

【R2 釋2】

【S1 別辨10】

【T1 由薩迦耶見】

未二、釋2　申一、別辨10　酉一、由薩迦耶見

略五取蘊總名為苦。愚夫於此五取蘊中，起二十句薩迦耶見。五句見我，餘見我所。是名迷苦薩迦耶見。

五句見我餘見我所者：集論中說：於五取蘊，有二十句薩迦耶見。謂計色是我，我有諸色，色屬於我，我在色中；如是計受、想、行、識是我，我有識等，識等屬我，我在識等中。於此諸見，幾是我見？幾是我所見？謂五是我見，十五是我所見。何因十五是我所見？由相應我所故，隨轉我所故，不離我所故。（集論一卷八頁31,664c）此應準知。

【T2 由邊執見】

酉二、由邊執見

即用如是薩迦耶見以為依止，於五取蘊見我斷常，故邊執見亦迷於苦。

【T3 由邪見6】

【U1 謗無因等】

酉三、由邪見6　戌一、謗無因等

又諸邪見，謂無施等，乃至妙行、惡行業果及與異熟，是迷苦諦。

【U2 謗無父母等】

戌二、謗無父母等

又有邪見，撥無父母、化生有情，如是邪見一分迷苦、一分迷集。

【U3 謗苦諦法】

戌三、謗苦諦法

又諸外道誹謗苦諦，起大邪見。彼謂沙門喬答摩種，為諸弟子施設苦諦，此定無有。如是邪見亦迷苦諦。

【U4 計自在等】

戌四、計自在等

又有諸見，妄計自在、世主、釋、梵及餘物類，為常、為恆，無有變易。如是邪見亦迷苦諦。

【U5 計邊無邊】

戌五、計邊無邊

又有諸見計邊、無邊，如是亦名迷苦邪見。

【U6 不死矯亂一分】

戌六、不死矯亂一分

又有沙門、若婆羅門不死矯亂邪見一分，亦迷苦諦。

【T4 由見取】

酉四、由見取

若有見取，妄取迷苦所有諸見以為第一，謂能清淨、解脫、出離，如是名為迷苦見取。

【T5 由戒禁取】

酉五、由戒禁取

若有妄取隨順此見，此見隨法所受戒禁，以為第一，能得清淨、解脫、出離，此戒禁取，是迷苦諦。

【T6 由疑】

酉六、由疑

若有外道於此諸見不定信受，亦不一向誹謗如來所立苦諦，但於苦諦心懷猶豫，此及所餘於苦猶豫，是迷苦疑。

【T7 由貪】

酉七、由貪

若於如是自所起見寶愛堅著，如此見貪，是迷苦貪。

【T8 由恚】

酉八、由恚

若於異分他所起見，心懷違損，是迷苦恚。

【T9 由慢】

酉九、由慢

若恃此見，心生高舉，是迷苦慢。

【T10 由無明】

酉十、由無明

若有無智，與此諸見及疑、貪等煩惱相應，若唯於苦獨行無智，如是并名迷苦無明。

【S2 總結】

申二、總結

此十煩惱皆迷苦諦，見苦所斷。

是迷苦貪至迷苦無明者：此中貪、恚、慢、無明，唯取一分。依見迷苦起者，是故此說見苦所斷。

【Q2 迷集2】

【R1 徵】

午二、迷集2　未一、徵

云何迷集有八隨眠？

【R2 釋2】

【S1 別辨4】

【T1 由邪見2】

【U1 辨5】

【V1 謗因】

未二、釋2　申一、別辨4　酉一、由邪見2　戌一、辨5　亥一、謗因

謂諸沙門、若婆羅門謗因邪見。

【V2 計自在等諸惡因論】

亥二、計自在等諸惡因論

又有沙門、若婆羅門，計自在等是一切物生者、化者及與作者，此惡因論所有邪見。

【V3 謗無施受等】

亥三、謗無施受等

又有邪見，無施、無愛，亦無祠祀，無有妙行，亦無惡行。

【V4 不死矯亂一分】

亥四、不死矯亂一分

又有邪見，不死矯亂外道沙門、若婆羅門所起一分。

【V5 謗集諦法】

亥五、謗集諦法

又有邪見，誹謗集諦。謂諸外道作如是計：如彼沙門喬答摩種，為諸弟子所說集諦，此定無有。

【U2 結】

戌二、結

如是等見，是迷集諦所起邪見。

【T2 由見取】

酉二、由見取

若有見取，取彼諸見以為第一，能得清淨、解脫、出離，是迷集諦所起見取。

【T3 由戒禁取】

酉三、由戒禁取

若於隨順此見諸法所受戒禁，取為第一，能得清淨，廣說如前，是迷集諦戒禁取。

能得清淨廣說如前者：謂如見取中說，能得清淨、解脫、出離。此亦如是，故指如前。

【T4 由疑等】

酉四、由疑等

餘疑、貪等，如前應知。

【S2 總結】

申二、總結

如是八種煩惱隨眠，迷於集諦，見集所斷。

餘疑貪等如前應知者：前說迷苦，說有疑、貪、恚、慢、無明。今說其相，當知亦爾。然此迷集，是其差別。

【Q3 迷滅2】

【R1 徵】

午三、迷滅2　未一、徵

云何迷滅有八隨眠？

【R2 釋2】

【S1 別辨4】

【T1 由邪見2】

【U1 辨5】

【V1 計邊無邊不死矯亂一分】

未二、釋2　申一、別辨4　酉一、由邪見2　戌一、辨5　亥一、計邊無邊不死矯亂一分

謂諸沙門、若婆羅門，計邊無邊、不死矯亂諸見一分。

【V2 計現法涅槃】

亥二、計現法涅槃

又有沙門、若婆羅門，謂說現法涅槃論者所有邪見。

【V3 撥無世間真阿羅漢3】

【W1 標】

亥三、撥無世間真阿羅漢3　天一、標

又有邪見，撥無世間真阿羅漢，乃至廣說。

【W2 釋】

天二、釋

彼阿羅漢二德所顯，謂斷及智。

【W3 簡】

天三、簡

此中但取謗斷邪見。

【V4 謗滅諦法】

亥四、謗滅諦法

又有邪見，誹謗滅諦，謂諸外道，廣說如前。

【V5 橫計諸邪解脫】

亥五、橫計諸邪解脫

又有橫計諸邪解脫所有邪見。

【U2 結】

戌二、結

如是諸見，是迷滅諦所起邪見。

謂諸外道廣說如前者：前說外道誹謗苦諦及與集諦，起大邪見。彼謂沙門喬答摩種，為諸弟子施設苦諦、集諦，此定無有。今說誹謗滅諦亦爾，故說如前。

【T2 由見取】

酉二、由見取

若有見取，取彼諸見以為第一，廣說如前，是迷滅諦所起見取。

以為第一廣說如前者：謂如前說，能得清淨、解脫、出離，下亦準知。

【T3 由戒禁取】

酉三、由戒禁取

若於隨順彼見諸法所受戒禁，取為第一，廣說如前，是迷滅諦戒禁取。

【T4 由餘貪等2】

【U1 總標簡】

酉四、由餘貪等2　戌一、總標簡

所餘貪等，如前應知，唯除瞋恚。

【U2 別釋相2】

【V1 顯瞋恚】

戌二、別釋相2　亥一、顯瞋恚

謂於滅諦起怖畏心、起損害心、起恚惱心，如是瞋恚，迷於滅諦。

【V2 餘例前】

亥二、餘例前

餘如前說。

【S2 總結】

申二、總結

如是八種煩惱隨眠，迷於滅諦，見滅所斷。

所餘貪等如前應知等者：前說迷苦、集諦，有疑、貪、恚、慢與無明。今此亦爾，唯除瞋恚迷相有別，餘如前說。

【Q4 迷道2】

【R1 徵】

午四、迷道2　未一、徵

云何迷道有八隨眠？

【R2 釋2】

【S1 別辨4】

【T1 由邪見4】

【U1 謗無世間真阿羅漢2】

【V1 標】

未二、釋2　申一、別辨4　酉一、由邪見4　戌一、謗無世間真阿羅漢2　亥一、標

謂撥無世間真阿羅漢，乃至廣說。

【V2 釋】

亥二、釋

此中所有誹謗一切智為導首有為無漏，當知此見，是迷道諦所起邪見。

【U2 不死矯亂一分】

戌二、不死矯亂一分

又諸沙門、若婆羅門，不死矯亂邪見一分，亦迷於道。

【U3 謗道諦法】

戌三、謗道諦法

又諸外道謗道邪見，彼謂沙門喬答摩種，為諸弟子說出離道，實非出離，由此不能盡出離苦。佛所施設無我之見，及所受持戒禁隨法，是惡邪道，非正妙道。如是亦名迷道邪見。

【U4 計惡邪道】

戌四、計惡邪道

又彼外道作如是計：我等所行若行、若道，是真行道，能盡、能出一切諸苦。如是亦名迷道邪見。

【T2 由見取】

酉二、由見取

若有見取，取彼邪見以為第一，能得清淨、解脫、出離，如是名為迷道見取。

【T3 由戒禁取】

酉三、由戒禁取

若於隨順彼見諸法所受戒禁，取為第一，能得清淨、解脫、出離，是名迷道戒禁取。

【T4 由餘貪等】

酉四、由餘貪等

所餘貪等迷道煩惱，如迷滅諦道理應知。

【S2 總結】

申二、總結

如是八種煩惱隨眠，迷於道諦，見道所斷。

【P2 修斷攝2】

【Q1 結前徵起】

巳二、修斷攝2　午一、結前徵起

如是已說見斷諸漏。云何修道所斷諸漏？

【Q2 略標別釋2】

【R1 標體性】

午二、略標別釋2　未一、標體性

謂欲界瞋恚，三界三種貪、慢、無明，由彼長時修習正道，方能得斷，是故名為修道所斷。

三界三種貪慢無明者：貪、慢、無明通三界有，故作是說。

【R2 釋差別2】

【S1 辨品類2】

【T1 所斷】

未二、釋差別2　申一、辨品類2　酉一、所斷

又彼煩惱界界地地皆有三品，謂下中上。

【T2 能斷】

酉二、能斷

能斷之道亦有三品。下品之道能斷上品修斷諸漏，中能斷中，上道斷下。

【S2 顯緣事】

申二、顯緣事

又彼修道所斷諸漏，於有漏事任運而轉，長時堅固，於自所迷事難可解脫。

【O2 結】

辰二、結

是名建立煩惱雜染迷斷差別。

【N2 辨所緣2】

【O1 標列】

卯二、辨所緣2　辰一、標列

復次，即如所說見、修所斷諸漏煩惱，當知略有五種所緣。一、緣邪分別所起事境，二、緣見境，三、緣戒禁境，四、緣自分別所起名境，五、緣任運堅固事境。

【O2 隨釋5】

【P1 緣邪分別所起事境】

辰二、隨釋5　巳一、緣邪分別所起事境

此中若緣苦、集事境所有諸漏，是緣邪分別所起事境。

【P2 緣見境】

巳二、緣見境

見取、貪等見斷諸漏，除疑，是緣見境。

【P3 緣戒禁境】

巳三、緣戒禁境

戒禁取，是緣戒禁境。

【P4 緣自分別所起名境3】

【Q1 標】

巳四、緣自分別所起名境3　午一、標

緣滅、道境及緣不同分界境所有諸漏，是緣自分別所起名境。

【Q2 徵】

午二、徵

何以故？

【Q3 釋】

午三、釋

非此煩惱能緣滅、道，亦不能緣不同分界，非無所緣故。

非此煩惱能緣滅道等者：謂此界地煩惱，於滅、道境及與上地不同分界不能緣實，名非能緣。唯緣分別所起名境，由是說言非無所緣。

【P5 緣自任運堅固事境】

巳五、緣自任運堅固事境

修所斷漏，是緣自任運堅固事境。

【K5 對治差別2】

【L1 徵】

子五、對治差別2　丑一、徵

云何建立煩惱雜染對治差別？

【L2 釋2】

【M1 略說四種2】

【N1 標列】

丑二、釋2　寅一、略說四種2　卯一、標列

謂略四種。一、相續成熟對治，二、近斷對治，三、一分斷對治，四、具分斷對治。

【N2 隨釋4】

【O1 相續成熟對治】

卯二、隨釋4　辰一、相續成熟對治

如聲聞地已具說，十三種資糧道，名相續成熟對治。

十三種資糧道者：聲聞地說：若自圓滿、若他圓滿、若善法欲、若戒律儀、若根律儀、若於食知量、若初夜後夜常勤修習悎寤瑜伽、若正知而住、若善友性、若聞正法、若思正法、若無障礙、若修惠捨、若沙門莊嚴。如是等法，是名世間及出世間諸離欲道趣向資糧。（陵本二十二卷二頁1892）如是一切，名資糧道。後廣辯中，聞思正法總合為一，故成十三。

【O2 近斷對治】

辰二、近斷對治

如聲聞地已具說，煖、頂、忍、世第一法決擇分善根，名近斷對治。

煖頂忍世第一法者：聲聞地說：諸根、諸力，漸修、漸習、漸多修習為因緣故，便能發起下中上品順決擇分四種善根。何等為四？一、煖，二、頂，三、順諦忍，四、世第一法。（陵本二十九卷十頁2436）如彼取譬，應知其相。

【O3 一分斷對治】

辰三、一分斷對治

見道，名一分斷對治。

【O4 具分斷對治】

辰四、具分斷對治

修道，名具分斷對治。

【M2 廣辨見修2】

【N1 顯對治2】

【O1 聖者2】

【P1 問】

寅二、廣辨見修2　卯一、顯對治2　辰一、聖者2　巳一、問

問：昇見道聖者，智行有何相？由幾心故，見道究竟？云何當捨見所斷惑，頓耶？漸耶？

【P2 答2】

【Q1 辨智行2】

【R1 標】

巳二、答2　午一、辨智行2　未一、標

答：昇見道者所有智行，遠離眾相。

【R2 釋2】

【S1 離諦想相2】

【T1 舉苦諦】

未二、釋2　申一、離諦想相2　酉一、舉苦諦

爾時聖智雖緣於苦，然於苦事不起分別，謂此為苦取相而轉。

【T2 例餘諦】

酉二、例餘諦

如於苦諦，於集、滅、道亦復如是。

【S2 緣真如理】

申二、緣真如理

爾時即於先世俗智所觀諦中，一切想相皆得解脫。絕戲論智，但於其義緣真如理離相而轉，其於爾時智行如是。

【Q2 明究竟3】

【R1 辨建立2】

【S1 舉二道理】

午二、明究竟3　未一、辨建立2　申一、舉二道理

建立見道由二道理。一、廣布聖教道理，有戲論建立。二、內證勝義道理，離戲論建立。

【S2 說二究竟2】

【T1 說有九心2】

【U1 舉九心】

申二、說二究竟2　酉一、說有九心2　戌一、舉九心

依初建立增上力故，說法智品有四種心，種類智品亦有四心。隨爾所時，八種心轉；即爾所時，總說名一無間所入純奢摩他所顯之心。

【U2 結究竟】

戌二、結究竟

如是總說有九種心，見道究竟。

說法智品有四種心等者：顯揚論說：於內共了、現見所知諸義境界無漏之智，是名法智。於不共了、不現見所知義境無漏之智，名種類智。（顯揚論二卷十六頁31,489c）如是二智，依四諦別各有四心，故成八心。本地分中聲聞地說：從世第一法無間，起內作意；作意無間，隨前次第所觀諸諦，若是現見、若非現見諸聖諦中，如其次第，有無分別決定智、現見智生。（陵本三十四卷二十頁2793）由是應知，此說無間所入純奢摩他所顯之心，即內作意；此說爾時八種心轉，即於現見、若非現見諸聖諦中，如其次第，有無分別決定智、現見智生。如是奢摩他心，於爾所時相似相續，總說名一觀四諦心，法、類有別，故說八種。總此一切，說九種心，見道究竟。成唯識說：此九種心名相見道，依真假說，世第一法無間生故。（成唯識論九卷十頁31,50b）

隨爾所時，如所施設苦諦之相了別究竟；即爾所時，說名一心。

如所施設苦諦之相等者：無常、苦、空、無我，名所施設苦諦之相。於苦諦相正覺了已，於能生苦集諦，及苦滅諦、道諦復正覺了，是名了別究竟。聲聞地中別顯其相。（陵本三十四卷十五頁2776）

【T2 說有一心2】

【U1 毗鉢舍那道】

酉二、說有一心2　戌一、毗鉢舍那道

第二建立增上力故，說有一心。謂唯依一證真如智相應心類，見道究竟。

【U2 奢摩他道】

戌二、奢摩他道

此中亦有奢摩他道，如前應知。

【R2 釋究竟2】

【S1 辨得名2】

【T1 辨2】

【U1 所斷】

未二、釋究竟2　申一、辨得名2　酉一、辨2　戌一、所斷

又立二分見道所斷煩惱隨眠。一、隨逐清淨色，二、隨逐心心所。

隨逐清淨色等者：謂彼煩惱隨眠，或時隨逐色根，名隨逐清淨色；或隨逐識，名隨逐心心所。如前五識身相應地意地決擇說：諸色根、根依及識，此二略說能持一切諸法種子故。（陵本五十一卷十七頁4123）

【U2 能斷】

戌二、能斷

由見道中止觀雙運，故聖弟子俱時能捨止觀二道所斷隨眠。第一、觀所斷，第二、止所斷。

【T2 結】

酉二、結

是故見道說名究竟。

【S2 遮妨難2】

【T1 遮非】

申二、遮妨難2　酉一、遮非

若言觀品所攝諸智見斷隨眠隨逐生者，應不得名對治體性。

【T2 引證】

酉二、引證

由此因緣，薄伽梵說：隨信行者、隨法行者入見道時，名為第六行無相行補    特伽羅。非信勝解、見至、身證、慧脫、俱脫，五得其名。由彼於滅住寂靜想，是故說彼名住無相。

名為第六行無相行等者：顯揚論說七種賢聖。一、隨信行，二、隨法行，三、信解，四、見至，五、身證，六、慧解脫，七、俱解脫。如彼別釋應知。（顯揚論三卷十頁31,493c）逆次第數初二種人，入見道時，總合說一，名為第六行無相行補特伽羅。從是以後，已見聖諦。信勝解等五種補特伽羅，但由於滅住寂靜想，名住無相，不名行無相行。

【R3 明對治2】

【S1 舉喻】

未三、明對治2　申一、舉喻

譬如良醫拔毒箭者，知癰熟已，利刀先剖，膿雖漸出，猶未頓盡，後更廣開周迴[(ㄇ@人)/齊]搦；膿出漉盡，未能甚淨，瘡門尚開，為令斂故，或以膩團、或以膩帛而帖塞之，如是漸次肌肉得斂。令義易了，故作此喻。

【S2 釋義】

申二、釋義

此中義者，如已熟癰，當知隨順見道所斷諸漏處事亦爾。如利刀剖，當知毗鉢舍那品所攝見道亦爾。如周[(ㄇ@人)/齊]搦，當知奢摩他品所攝見道亦爾。如膿，當知一切見道所斷隨眠漏亦爾。如瘡未淨、未斂，當知修道所斷諸漏漏事亦爾。如膩團帛，當知修道亦爾。

【O2 異生2】

【P1 標無見道】

辰二、異生2　巳一、標無見道

若諸異生離欲界欲、或色界欲，但由修道，無有見道。

【P2 釋得離欲2】

【Q1 離欲界欲2】

【R1 釋說名斷】

巳二、釋得離欲2　午一、離欲界欲2　未一、釋說名斷

彼於欲界得離欲時，貪欲、瞋恚及彼隨法鄰近憍慢，若諸煩惱相應無明不現行故，皆說名斷。

及彼隨法鄰近憍慢者：彼謂貪、恚。或時慢與相應，名彼隨法鄰近憍慢。謂染愛時、或瞋恚時，近順生故，以於受用欲處，大財、大族、大徒眾等現在前時，心高舉故。

【R2 釋非究竟2】

【S1 標】

未二、釋非究竟2　申一、標

非如見道所斷薩迦耶見等。

【S2 釋】

申二、釋

由彼諸惑住此身中，從定起已，有時現行，非生上者彼復現起。

非如見道所斷薩迦耶見等者：此中等言，等取邊執見等及疑。如是諸法，見所斷攝。唯諸聖者入見道時，永斷彼種，說名為斷。世間離欲，唯伏修斷諸煩惱纏，暫不現行，說名為斷，是故有別。

【Q2 離色界欲2】

【R1 隨應例前】

午二、離色界欲2　未一、隨應例前

如是異生離色界欲，如其所應除瞋恚，餘煩惱，當知亦爾。

【R2 釋非究竟】

未二、釋非究竟

自地所有見斷諸漏，若定、若起、若生，於一切時若遇生緣，便現在前。

【N2 辨麤重2】

【O1 標列】

卯二、辨麤重2　辰一、標列

復次，略有二種麤重。一、漏麤重，二、有漏麤重。

【O2 隨釋2】

【P1 漏麤重】

辰二、隨釋2　巳一、漏麤重

漏麤重者，阿羅漢等修道所斷煩惱斷時，皆悉永離。此謂有隨眠者有識身中不安隱性、無堪能性。

【P2 有漏麤重2】

【Q1 第一義】

巳二、有漏麤重2　午一、第一義

有漏麤重者，隨眠斷時，從漏所生漏所熏發本所得性、不安隱性、苦依附性、與彼相似無堪能性，皆得微薄。

與彼相似無堪能性者：煩惱相應，心無堪能，名漏麤重。彼所依身亦無堪能，名有漏麤重，似彼煩惱所作無堪能故。

【Q2 第二義】

午二、第二義

又此有漏麤重名煩惱習，阿羅漢、獨覺所未能斷，唯有如來能究竟斷，是故說彼名永斷習氣不共佛法。

【J5 結】

癸五、結

是名煩惱雜染由五種相差別建立。

【I2 會諸經2】

【J1 長行辨7】

【K1 欲貪攝2】

【L1 煩惱欲2】

【M1 問】

壬二、會諸經2　癸一、長行辨7　子一、欲貪攝2　丑一、煩惱欲2　寅一、問

問：如世尊言：妄分別貪名士夫欲。以何因緣，唯煩惱欲說名為欲，非事欲耶？

【M2 答2】

【N1 辨6】

【O1 由性染汙】

寅二、答2　卯一、辨6　辰一、由性染汙

答：以煩惱欲性染汙故。

【O2 由發事欲】

辰二、由發事欲

又唯煩惱欲能欲事欲故。

又唯煩惱欲能欲事欲者：本地分中思所成地說：諸欲自性略有二種。一者、事欲，二者、煩惱欲。事欲有二。一者、穀。彼所依處，謂田事。二者、財。彼所依處，謂金銀等事。乃至廣說煩惱欲者，謂於事欲隨逐愛味，依耽著識，發生種種妄分別貪。（陵本十九卷二十二頁1688）此說事欲及煩惱欲，如彼應知。

【O3 由生過患2】

【P1 標】

辰三、由生過患2　巳一、標

又煩惱欲發動事欲，令生種種雜染過患。

【P2 釋6】

【Q1 追求所作苦】

巳二、釋6　午一、追求所作苦

謂諸所有妄分別貪未斷未知故，先為欲愛之所燒惱；欲愛燒故，追求諸欲；追求欲故，便受種種身心疲苦。

【Q2 劬勞無果苦】

午二、劬勞無果苦

雖設功勞，若不稱遂，便謂我今唐捐其功，乃受劬勞無果之苦。

【Q3 防護所作苦】

午三、防護所作苦

設得稱遂，便深戀著，守掌因緣，受防護苦。

【Q4 受用所生苦】

午四、受用所生苦

若受用時，貪火所燒，於內便受不寂靜苦。

【Q5 失壞愁憂苦】

午五、失壞愁憂苦

若彼失壞，受愁憂苦。

【Q6 隨念追憶苦】

午六、隨念追憶苦

由隨念故，受追憶苦。

【O4 由起惡行】

辰四、由起惡行

又由是因，發起身語及意惡行。

【O5 由欲還起】

辰五、由欲還起

又出家者棄捨欲時，雖復捨離煩惱欲因，欲復還起。

雖復捨離煩惱欲因者：謂於善說法毗奈耶中，正捨家法，趣於非家，是名捨離煩惱欲因。由彼淨信為因，作如是念：在家煩擾，若居塵宇，出家閑曠，猶處虛空故。

【O6 由招欲苦】

辰六、由招欲苦

又唯煩惱欲因緣故，能招欲界生老病死惡趣等苦。

【N2 結】

卯二、結

如是等輩雜染過患，皆煩惱欲以為因緣，是故世尊唯煩惱欲說名為欲，非於事欲。

【L2 分別貪3】

【M1 出分別2】

【N1 問】

丑二、分別貪3　寅一、出分別2　卯一、問

問：能生欲貪虛妄分別，凡有幾種？

【N2 答3】

【O1 總標列】

卯二、答3　辰一、總標列

答：略有八種。一、引發分別，二、覺悟分別，三、合結分別，四、有相分別，五、親昵分別，六、喜樂分別，七、侵逼分別，八、極親昵分別。

略有八種等者：本地分中思所成地，顯示八種虛妄分別，謂生婬欲所有貪愛。與此義別，勘彼應知。（陵本十七卷三頁1462）

【O2 引經言】

辰二、引經言

如梵問經言：引發與覺悟，及餘和合結，有相若親昵，亦多種喜樂，侵逼極親昵，名虛妄分別；能生於欲貪，智者當遠離。

【O3 隨別釋8】

【P1 引發分別】

辰三、隨別釋8　巳一、引發分別

引發分別者，謂捨善方便心相續已，於諸欲中發生作意。

捨善方便心相續者：世間離欲定地作意，及彼護養定資糧法，名善方便。彼心相續不起欲貪，與此相違，當知退捨。

【P2 覺悟分別】

巳二、覺悟分別

覺悟分別者，謂於不和合不現前境，由貪欲纏之所纏縛。

【P3 合結分別】

巳三、合結分別

合結分別者，謂貪欲纏所纏縛故，追求諸欲。

【P4 有相分別】

巳四、有相分別

有相分別者，謂於和合現前境界，執取其相、執取隨好。

【P5 親昵分別】

巳五、親昵分別

親昵分別者，謂於和合現前境界，由貪欲纏之所纏縛。

【P6 喜樂分別】

巳六、喜樂分別

喜樂分別者，謂由如是貪欲纏故，希求無量所受欲具。

【P7 侵逼分別】

巳七、侵逼分別

侵逼分別者，謂由一向見其功德，而受諸欲，倍更希求。

【P8 極親昵分別】

巳八、極親昵分別

極親昵分別者，謂為最極諸貪欲纏之所纏縛。

【M2 顯欲貪】

寅二、顯欲貪

問：何故欲界諸煩惱中，唯顯示貪以為欲相？答：若由是因，顯示貪愛為集諦相；即以此因，當知此相。

若由是因顯示貪愛為集諦相等者：謂如下說，由二因緣，唯說貪愛為集諦相，即以此二因緣，當知唯顯示貪以為欲相。

【M3 顯俱有2】

【N1 問】

寅三、顯俱有2　卯一、問

問：何故顯示分別俱貪以為欲相？

【N2 答2】

【O1 明分別俱貪】

卯二、答2　辰一、明分別俱貪

答：若此因緣令貪現前發起於貪，若此因緣受用事欲，總顯為一妄分別貪。

【O2 明分別欲相】

辰二、明分別欲相

又有一分棄捨諸欲而出家者，仍於諸欲起妄分別；為令了知虛妄分別亦是欲已，尋復棄捨，故顯分別亦是欲相。

【K2 貪愛攝2】

【L1 問】

子二、貪愛攝2　丑一、問

問：何故唯說貪愛為集諦相？

【L2 答2】

【M1 略標列】

丑二、答2　寅一、略標列

答：由二因緣。一者、貪愛是願不願所依處故；二者、貪愛遍生起故。

【M2 釋所以2】

【N1 辨依處2】

【O1 辨2】

【P1 願依處】

寅二、釋所以2　卯一、辨依處2　辰一、辨2　巳一、願依處

所以者何？由彼貪愛於身財等所應期願，為現攝受故，便起期願。

【P2 不願依處】

巳二、不願依處

於非願處對治善中為非所願，現攝方便故，便起不願。

【O2 結】

辰二、結

由此願不願故，生死流轉無有斷絕。

於非願處對治善中等者：此中義顯有無有愛，能令生死流轉無有斷絕。前說於身財等起勝期願，是名有愛，由彼發起後有希求故。此說於非願處起不願者，即無有愛，謂於諸有見多過患，不更希求當來諸有故。依無有愛造諸福行、或不動行，名對治善。然由彼愛非理所引厭離相應，是故不能證真出離。義如分別緣起初勝法門經說應知。

【N2 釋遍起2】

【O1 略標】

卯二、釋遍起2　辰一、略標

當知遍起復有三種。

【O2 列釋3】

【P1 位遍2】

【Q1 標所依】

辰二、列釋3　巳一、位遍2　午一、標所依

一者、位遍。依一切受差別轉故。

【Q2 釋所由】

午二、釋所由

謂由五門。喜和合故、喜不離故、喜不合故、喜乖離故、常隨自身而藏愛故。

謂由五門等者：此中喜和合及與不離，謂於樂受。喜不合及與乖離，謂於苦受。常隨自身藏愛，謂於捨受。言喜和合者，謂法生時。言喜乖離者，謂法滅時。不合、不離，當知亦爾。言藏愛者，謂執藏為我，起我愛故。

【P2 時遍】

巳二、時遍

二者、時遍。謂緣去來今三世境故。

【P3 境遍】

巳三、境遍

三者、境遍。謂緣現法、後法內身而起，亦緣已得、未得境界而起。

三者境遍等者：內身、外境俱為所緣，是名境遍。內身有二，一者、現法，二者、後法。依此二種，如其次第起愛及後有愛。境界亦二，一者、已得，二者、未得。依此二種，如其次第起喜貪俱行愛及彼彼喜樂愛。

【K3 離欲攝2】

【L1 問】

子三、離欲攝2　丑一、問

問：何故唯說離貪瞋癡，心得離欲，不說離色受等煩惱事耶？

【L2 答2】

【M1 辨由五因2】

【N1 顯離煩惱4】

【O1 由離勝】

丑二、答2　寅一、辨由五因2　卯一、顯離煩惱4　辰一、由離勝

答：由離於此，亦離彼故。

【O2 由性染】

辰二、由性染

又諸煩惱性染汙故。

【O3 由多患3】

【P1 標】

辰三、由多患3　巳一、標

又即由此多過患故。

【P2 徵】

巳二、徵

所以者何？

【P3 釋2】

【Q1 明所作】

巳三、釋2　午一、明所作

若於其事起諸過患，當知皆是煩惱所作。

【Q2 指前說】

午二、指前說

是諸過患，如前蘊善巧中觀察不善所有過患。

如前蘊善巧中觀察不善所有過患者：五識身相應地意地決擇中說：煩惱無有功德，有多過失。謂於纏位汙心相續，廣說如有尋有伺地。（陵本五十五卷十頁4429）此指彼說應知。

【O4 由可避3】

【P1 標】

辰四、由可避3　巳一、標

又可避故。

【P2 徵】

巳二、徵

所以者何？

【P3 釋】

巳三、釋

於諸事中，一切煩惱皆可避脫，非一切事。

【N2 簡非離事2】

【O1 斥非】

卯二、簡非離事2　辰一、斥非

又由修習不淨觀等諸世俗道，雖厭其事，入離欲地，然離欲地煩惱隨逐，煩惱於心未得離欲。

【O2 結正】

辰二、結正

由此道理，唯離煩惱心善離欲，非離其事。

【M2 略不說餘】

寅二、略不說餘

於此處所餘決擇文，更不復現。

【K4 計我等攝2】

【L1 問】

子四、計我等攝2　丑一、問

問：何因緣故，於諸經中，從餘煩惱簡取我、我所見、我慢、執著、隨眠，說為染汙煩惱品耶？

【L2 答3】

【M1 第一義2】

【N1 標】

丑二、答3　寅一、第一義2　卯一、標

答：由三因故。

【N2 釋3】

【O1 向邪行2】

【P1 標配屬】

卯二、釋3　辰一、向邪行2　巳一、標配屬

一、向邪行故。謂我、我所見二種。

【P2 釋所以】

巳二、釋所以

所以者何？依止身見以為根本，便能生起六十二見；依託此故，於非解脫計為解脫，而起邪行。

我我所見等者：攝異門分說：我、我所行者，謂薩迦耶見。言我慢者，謂即此慢。即彼諸纏，名為執著。即彼麤重，名為隨眠。執著多分是諸外道，隨眠通二。（陵本八十三卷十八頁6332）

【O2 背正行2】

【P1 標配屬】

辰二、背正行2　巳一、標配屬

二、背正行故。謂我慢、執著二種。

【P2 釋所以2】

【Q1 不往問他】

巳二、釋所以2　午一、不往問他

所以者何？依止我慢、執著故，於此正法毗奈耶中所有善友，所謂諸佛及佛弟子真善丈夫，不往請問云何為善、云何不善。

【Q2 不實顯自】

午二、不實顯自

設彼來問，亦不如實顯發自己。

依止我慢執著等者：謂依我慢，不往請問；及依執著，亦不如實顯發自己。如是配屬應知。

【O3 退勝位2】

【P1 標配屬】

辰三、退勝位2　巳一、標配屬

三、退勝位故。謂隨眠一種。

【P2 釋所以】

巳二、釋所以

所以者何？雖到有頂，下地隨眠所隨逐故，復還退墮。

【M2 第二義2】

【N1 出二障法2】

【O1 標列】

寅二、第二義2　卯一、出二障法2　辰一、標列

復有差別。謂通達所知，於滅作證，有二種法極為障礙。一、邪行因緣，二、苦生因緣。

【O2 隨釋2】

【P1 邪行因緣】

辰二、隨釋2　巳一、邪行因緣

邪行因緣者，謂六十二見。因此執故，於諸有情由身語意起諸邪行。

【P2 苦生因緣】

巳二、苦生因緣

苦生因緣者，謂不斷隨眠故。

【N2 釋二因緣2】

【O1 標】

卯二、釋二因緣2　辰一、標

又此二法有二因緣。

【O2 釋2】

【P1 邪行因緣因緣】

辰二、釋2　巳一、邪行因緣因緣

邪行因緣因緣者，謂計我、我所薩迦耶見。

【P2 苦生因緣因緣2】

【Q1 標】

巳二、苦生因緣因緣2　午一、標

苦生因緣因緣者，謂初後兩位不起正行。

【Q2 釋】

午二、釋

由我慢故，初不聞正法；由增上慢故，後不修正行。

由增上慢故等者：此增上慢，義顯執著應知。

【M3 第三義2】

【N1 舉善說3】

【O1 標】

寅三、第三義2　卯一、舉善說3　辰一、標

復有差別。謂於善說法毗奈耶中，有四種法為最、為上、勝極、勝妙、不共外道。

【O2 徵】

辰二、徵

何等為四？

【O3 列】

辰三、列

一者、於諦簡擇；二者、於己同梵行所，修可樂法；三者、於異論所不生憎嫉；四、於清淨品能不退失。

【N2 顯惡說2】

【O1 舉四法2】

【P1 略標列】

卯二、顯惡說2　辰一、舉四法2　巳一、略標列

於惡說法毗奈耶中，有四種法，於此四法極為障礙。一、計我、我所薩迦耶見，二、我慢，三、妄執諦取，四、不斷隨眠。

【P2 隨難釋】

巳二、隨難釋

由此因緣，雖到有頂，必還墮落。

【O2 舉二執2】

【P1 略標】

辰二、舉二執2　巳一、略標

又有二執。

【P2 列釋】

巳二、列釋

一、根、境執，謂執我、我所。二、展轉有情執，謂我慢，計我為勝等。

計我為勝等者：此中等言，等取計我為等、為劣應知。

【K5 欲為苦因攝2】

【L1 問】

子五、欲為苦因攝2　丑一、問

問：自有貪愛為眾苦因，何故餘處世尊復說欲為苦因？

【L2 答3】

【M1 標】

丑二、答3　寅一、標

答：以是現法苦因緣故。

【M2 徵】

寅二、徵

所以者何？

【M3 釋】

寅三、釋

若於有情有欲、有貪、或有親昵，彼若變異，便生憂惱等苦。

【K6 龜駝等攝7】

【L1 說龜喻】

子六、龜駝等攝7　丑一、說龜喻

問：何故五蓋說名為龜？答：五支相似故，能障修習如理作意故。

【L2 說母駝喻】

丑二、說母駝喻

問：何緣故忿說名母駝？答：似彼性故，由惡語者，於他言詞不能堪忍增上力故，能障得彼教授教誡。

【L3 說凝血喻】

丑三、說凝血喻

問：何故慳、嫉說名凝血？答：由於虛薄無味利養而現行故，能障可愛樂法故。

【L4 說机肉喻】

丑四、說机肉喻

問：何故諸欲說名屠机上肉？答：繫屬主宰無定實故，能障無間修善法故。

【L5 說狼者喻】

丑五、說狼者喻

問：何故無明說名狼者？答：似彼性故，障聞智故。

【L6 說岐路喻】

丑六、說岐路喻

問：何緣故疑說名岐路？答：似彼性故，障思智故。

【L7 說輪圍喻】

丑七、說輪圍喻

問：何故我慢說名輪圍？答：似彼性故，障修智故。

【K7 貪瞋等攝2】

【L1 問】

子七、貪瞋等攝2　丑一、問

問：更有所餘能發惡行無量煩惱，何故簡取貪瞋癡，立不善根？

【L2 答2】

【M1 標】

丑二、答2　寅一、標

答：發業因緣略有三種。

【M2 釋】

寅二、釋

謂愛味因緣故，損他因緣故，執著建立邪法因緣故。此貪瞋癡於上因緣，如應配釋。

【J2 嗢柁南結】

癸二、嗢柁南結

中嗢柁南曰：    欲愛離欲　計我等欲　龜母駝等　及貪瞋等

瑜伽師地論科句披尋記卷第五十八

瑜伽師地論科句披尋記卷第五十九

彌勒菩薩說

唐三藏沙門玄奘奉詔譯

韓清淨科記

攝決擇分中有尋有伺等三地之二

【I3 廣分別2】

【J1 長行釋2】

【K1 釋差別7】

【L1 煩惱發業2】

【M1 問】

壬三、廣分別2　癸一、長行釋2　子一、釋差別7　丑一、煩惱發業2　寅一、問

問：貪等十煩惱幾能發業？幾不能發？

【M2 答2】

【N1 標】

寅二、答2　卯一、標

答：一切能發。

【N2 辨2】

【O1 由猛利】

卯二、辨2　辰一、由猛利

若諸煩惱猛利現行，方能發起往惡趣業，非諸失念而現行者。

【O2 由分別】

辰二、由分別

又分別起能發此業，非任運起。

非諸失念而現行者者：失念現行，諸聖或有，然彼決定不往惡趣，即由此義應知。

【L2 煩惱相2】

【M1 問】

丑二、煩惱相2　寅一、問

問：諸煩惱有幾相？

【M2 答2】

【N1 標列】

寅二、答2　卯一、標列

答：略有三相。一、自相，二、共相，三、差別相。

【N2 隨釋3】

【O1 自相】

卯二、隨釋3　辰一、自相

自相者，謂貪瞋等各各自性所攝相。

【O2 共相】

辰二、共相

共相者，謂諸煩惱無有差別，一切皆同不寂靜相。

【O3 差別相2】

【P1 標列】

辰三、差別相2　巳一、標列

差別相者，復有二種。一、門差別相，二、轉差別相。

【P2 隨釋2】

【Q1 門差別相】

巳二、隨釋2　午一、門差別相

門差別相者，謂結、縛、隨眠、隨煩惱、纏等，如本地分已說。

如本地分已說者：本地分中有尋有伺地說煩惱差別，一一別釋應知。（陵本八卷六頁563）

【Q2 轉差別相2】

【R1 列七種】

午二、轉差別相2　未一、列七種

轉差別相者，謂隨眠轉故、所緣轉故、現行轉故、品差別轉故、力無力轉故、因果轉故、迷行轉故。

【R2 隨別釋6】

【S1 隨眠轉2】

【T1 釋差別2】

【U1 標列】

未二、隨別釋6　申一、隨眠轉2　酉一、釋差別2　戌一、標列

復次，隨眠轉相略有十八。一、隨逐自境隨眠，二、隨逐他境隨眠，三、被損隨眠，四、不被損隨眠，五、隨增隨眠，六、不隨增隨眠，七、具分隨眠，八、不具分隨眠，九、可害隨眠，十、不可害隨眠，十一、增上隨眠，十二、平等隨眠，十三、下劣隨眠，十四、覺悟隨眠，十五、不覺悟隨眠，十六、能生多苦隨眠，十七、能生少苦隨眠，十八、不能生苦隨眠。

【U2 隨釋18】

【V1 隨逐自境隨眠】

戌二、隨釋18　亥一、隨逐自境隨眠

隨逐自境隨眠者，謂三界中自地所攝隨眠。

【V2 隨逐他境隨眠】

亥二、隨逐他境隨眠

隨逐他境隨眠者，謂生上下地，下上煩惱所逐隨眠。

【V3 被損隨眠】

亥三、被損隨眠

被損隨眠者，謂世間離欲下地隨眠。

【V4 不被損隨眠】

亥四、不被損隨眠

不被損隨眠者，謂已離欲、或未離欲自地隨眠。

【V5 隨增隨眠】

亥五、隨增隨眠

隨增隨眠者，謂自地隨眠。

【V6 不隨增隨眠】

亥六、不隨增隨眠

不隨增隨眠者，謂他地隨眠。

【V7 具分隨眠】

亥七、具分隨眠

具分隨眠者，謂諸異生所有隨眠。

【V8 不具分隨眠】

亥八、不具分隨眠

不具分隨眠者，謂諸有學非異生者所有隨眠。

【V9 可害隨眠】

亥九、可害隨眠

可害隨眠者，謂般涅槃法所有隨眠。

【V10 不可害隨眠】

亥十、不可害隨眠

不可害隨眠者，謂不般涅槃法所有隨眠。

【V11 增上隨眠】

亥十一、增上隨眠

增上隨眠者，謂貪等行所有隨眠。

【V12 平等隨眠】

亥十二、平等隨眠

平等隨眠者，謂等分行所有隨眠。

【V13 下劣隨眠】

亥十三、下劣隨眠

下劣隨眠者，謂薄塵行所有隨眠。

【V14 覺悟隨眠】

亥十四、覺悟隨眠

覺悟隨眠者，謂諸纏果與纏俱轉隨眠。

謂諸纏果與纏俱轉隨眠者：此中纏果，謂即隨眠，由從彼纏所熏生故。

【V15 不覺悟隨眠】

亥十五、不覺悟隨眠

不覺悟隨眠者，謂離諸纏而恆隨逐隨眠。

【V16 能生多苦隨眠】

亥十六、能生多苦隨眠

能生多苦隨眠者，謂欲界隨眠。

【V17 能生少苦隨眠】

亥十七、能生少苦隨眠

能生少苦隨眠者，謂色無色界隨眠。

【V18 不能生苦隨眠】

亥十八、不能生苦隨眠

不能生苦隨眠者，謂得自在菩薩所有隨眠。

【T2 辨麤重2】

【U1 辨異不異2】

【V1 問】

酉二、辨麤重2　戌一、辨異不異2　亥一、問

問：如說麤重體性名隨眠，此煩惱品麤重望彼諸行，當言有異？為不異耶？

如說麤重體性名隨眠等者：本地分意地中說：諸自體中所有種子，若煩惱品所攝，名為麤重，亦名隨眠。若異熟品所攝，及餘無記品所攝，唯名麤重，不名隨眠。（陵本二卷二頁112）由是應知種子差別。

【V2 答3】

【W1 標】

亥二、答3　天一、標

答：當言有異。

【W2 徵】

天二、徵

何以故？

【W3 釋】

天三、釋

由阿羅漢永害一切煩惱麤重，而諸行相續猶未斷絕故。

【U2 辨彼相攝2】

【V1 問】

戌二、辨彼相攝2　亥一、問

問：有幾麤重攝諸麤重？

【V2 答2】

【W1 標列】

亥二、答2　天一、標列

答：略有十八。一、自性異熟麤重，二、自性煩惱麤重，三、自性業麤重，四、煩惱障麤重，五、業障麤重，六、異熟障麤重，七、蓋麤重，八、不正尋思麤重，九、愁惱麤重，十、怖畏麤重，十一、劬勞麤重，十二、飲食麤重，十三、眠夢麤重，十四、婬欲麤重，十五、界不平等麤重，十六、時分變異麤重，十七、終沒麤重，十八、遍行麤重。

遍行麤重者：此謂行苦。應知遍行一切若樂受中、若苦受中、若不苦不樂受中故。

【W2 指釋】

天二、指釋

如是麤重，如前應知。

如是麤重如前應知者：前說：略有二種麤重。一、漏麤重，二、有漏麤重。（陵本五十八卷十七頁4761）此中十八，彼二所攝，故指如前。

【S2 所緣現行轉】

申二、所緣現行轉

復次，所緣、現行二轉，於其自處當廣宣說。

所緣現行二轉等者：下說煩惱緣境略有十五，煩惱現行有二十種，如彼廣說應知。

【S3 品差別轉】

申三、品差別轉

品差別轉，當知如前蘊善巧說。

品差別轉等者：蘊善巧中，建立煩惱軟中上品。謂最後所斷名軟品，中間所斷名中品，最初所斷名上品。（陵本五十五卷八頁4418）如彼應知。

【S4 力無力轉】

申四、力無力轉

力無力轉，當知如前本地分說。

力無力轉等者：謂彼煩惱，若由親近不善丈夫、聞非正法、不如理作意轉者，當知有力。若由任運失念轉者，當知無力。一一分別，如本地分有尋有伺地說。（陵本八卷二頁548）

【S5 因果轉2】

【T1 標隨應】

申五、因果轉2　酉一、標隨應

因果轉者，謂煩惱業生皆以煩惱為因。果亦如是，隨應當知。

煩惱業生等者：分別緣起初勝法門經說：無明普於一切煩惱雜染、諸業雜染、諸生雜染能作因緣根本依處。由是故說煩惱為因。異熟自體，從後有業煩惱所生，能隨順生一切煩惱，由是說言果亦如是。三界差別，隨應當知。

【T2 簡差別】

酉二、簡差別

欲界一分不善煩惱，有異熟果。應知所餘，無異熟果。

欲界一分不善煩惱等者：欲界煩惱，一分能發業者，當知不善，能往惡趣有異熟果。若彼所餘不發業者，非不善故，當知無異熟果。

【S6 迷行轉2】

【T1 麤相2】

【U1 指前列】

申六、迷行轉2　酉一、麤相2　戌一、指前列

迷行轉者，如本地分七種已列。

如本地分七種已列者：本地分說：又由七門，一切煩惱於見及修能為障礙應知。謂邪解了故，不解了故，解了不解了故，邪解了迷執故，彼因依處故，彼怖所生故，任運現行故。（陵本八卷四頁557）今決擇彼，故指彼說。

【U2 釋義別2】

【V1 徵】

戌二、釋義別2　亥一、徵

義別云何？

【V2 釋7】

【W1 邪了行】

亥二、釋7　天一、邪了行

謂薩迦耶見、邊執見、邪見，此三於所知境起邪了行，於四聖諦迷行轉故。

【W2 不了行】

天二、不了行

無明一種，是不了行。

【W3 了不了行】

天三、了不了行

疑，是了不了行。

【W4 執邪了行】

天四、執邪了行

見取、戒禁取及貪瞋等，緣見為境、見所斷者，彼一切皆是執邪了行。

【W5 迷彼因緣所依處行】

天五、迷彼因緣所依處行

即此一切迷苦、集諦者，是迷彼因緣所依處行。

是迷彼因緣所依處行者：攝事分說：觀彼後際集諦依處，當知即是現在苦諦。後際苦諦所依止處，當知即是後際集諦。（陵本九十三卷七頁7008）由是故說，苦集是因依處。

【W6 迷彼怖畏生行】

天六、迷彼怖畏生行

即此一切迷滅、道諦者，是迷彼怖畏生行。

【W7 任運現行迷執行】

天七、任運現行迷執行

即彼一切任運所起修道斷者，是任運現行迷執行。

【T2 細相2】

【U1 牒前生後】

酉二、細相2　戌一、牒前生後

復次，如前所說一切煩惱障治差別，但依化宜顯示麤相，建立煩惱迷執邪行。為令所化有情於種種煩惱諸行過失易生解故，今當總辯一切煩惱如實巨細之相，建立迷執諸行差別。

【U2 辨釋差別2】

【V1 有事無事辨2】

【W1 問】

戌二、辨釋差別2　亥一、有事無事辨2　天一、問

問：如是諸煩惱，幾有事？幾無事？

【W2 答3】

【X1 無事】

天二、答3　地一、無事

答：諸見與慢是無事，於諸行中實無有我而分別轉故。

【X2 有事】

地二、有事

貪、恚是有事。

【X3 通二】

地三、通二

無明、疑通二種。

貪恚是有事者：緣愛非愛事境生故。

【V2 諸根相應辨2】

【W1 明建立2】

【X1 問】

亥二、諸根相應辨2　天一、明建立2　地一、問

問：是諸煩惱，幾與樂根相應？乃至幾與捨根相應？

【X2 答2】

【Y1 約任運生煩惱辨2】

【Z1 總標】

地二、答2　玄一、約任運生煩惱辨2　黃一、總標

答：若任運生一切煩惱，皆於三受現行可得。

若任運生一切煩惱等者：若諸煩惱非分別起，名任運生。於一切位皆不相違，是故三受現行可得。

【Z2 別辨】

黃二、別辨

是故通一切識身者，與一切根相應；不通一切識身者，與意地一切根相應。

通一切識身等者：通五識身及與意地，名通一切識身，彼諸煩惱與苦、樂、喜、憂、捨相應。若唯意地，不通五識，是名不通一切識身，彼諸煩惱唯與意地喜、憂、捨根相應。

【Y2 約不任運生煩惱辨3】

【Z1 標說一切】

玄二、約不任運生煩惱辨3　黃一、標說一切

不任運生一切煩惱，隨其所應諸根相應，我今當說。

【Z2 舉十煩惱8】

【a1 貪相應2】

【b1 略標舉】

黃二、舉十煩惱8　宇一、貪相應2　宙一、略標舉

貪於一時樂、喜相應，或於一時憂、苦相應，或於一時與捨相應。

【b2 問答辨2】

【c1 問】

宙二、問答辨2　洪一、問

問：如何等？

【c2 答3】

【d1 憂苦相應】

洪二、答3　荒一、憂苦相應

答：如有一，或於樂受起會遇愛、不乖離愛而現在前，遂於樂受不會遇、非會遇，若乖離、非和合；或於苦受起不會愛、若乖離愛而現在前，遂於苦受合會、非不合會，不乖離、非乖離。由是因緣，貪於一時憂、苦相應。

【d2 喜樂相應】

荒二、喜樂相應

與此相違，喜、樂相應。

【d3 捨根相應】

荒三、捨根相應

若於不苦不樂位而生味著，當知此貪捨根相應。

由是因緣貪於一時憂苦相應者：樂受生時，起和合愛；苦受生時，起別離愛。於爾所時，違緣現前，憂、苦相應，義如前知。

【a2 恚相應2】

【b1 略標舉】

宇二、恚相應2　宙一、略標舉

恚於一時憂、苦相應，或有一時喜、樂相應。

【b2 問答辨2】

【c1 憂苦相應】

宙二、問答辨2　洪一、憂苦相應

問：如何等？答：如有一，自然為苦逼切身心，遂於內苦作意思惟，發恚恨心；或於非愛諸行有情及諸法所作意思惟，發恚恨心。由是故恚憂、苦相應。

【c2 喜樂相應】

洪二、喜樂相應

問：恚與喜、樂相應，如何等？答：如有一，於怨家等非愛有情起恚惱心，作意思惟：願彼沒苦，沒已不濟；或不得樂，得已還失。若遂所願，便生喜、樂。由是故恚喜、樂相應。

【a3 薩迦耶見及邊執見相應2】

【b1 舉常見攝3】

【c1 喜根相應】

宇三、薩迦耶見及邊執見相應2　宙一、舉常見攝3　洪一、喜根相應

薩迦耶見及邊執見，若於樂俱行蘊觀我我所，或觀為常，喜根相應。

【c2 憂根相應】

洪二、憂根相應

若於苦俱行蘊觀我我所，或觀為常，憂根相應。

【c3 捨根相應】

洪三、捨根相應

若於捨俱行蘊觀我我所，或觀為常，捨根相應。

【b2 例斷見攝】

宙二、例斷見攝

斷見攝邊執見，當知一切與彼相違。

【a4 見取戒禁取相應】

宇四、見取戒禁取相應

見取、戒禁取，取彼見故，隨其所應，如彼相應。

見取戒禁取等者：由見取、戒禁取，取彼薩迦耶見、或邊執見為境，諸根相應，如彼見說，於俱行蘊苦、樂、捨別，隨應當知。

【a5 邪見相應】

宇五、邪見相應

邪見一種，先作妙行，憂根相應；先作惡行，喜根相應。

【a6 慢相應2】

【b1 略標舉】

宇六、慢相應2　宙一、略標舉

慢於一時喜根相應，或於一時憂根相應。

【b2 問答辨2】

【c1 問】

宙二、問答辨2　洪一、問

問：如何等？

【c2 答2】

【d1 標列】

洪二、答2　荒一、標列

答：略有二慢。一、高舉慢，二、卑下慢。

【d2 隨釋2】

【e1 喜根相應2】

【f1 廣高舉3】

【g1 標】

荒二、隨釋2　日一、喜根相應2　月一、廣高舉3　盈一、標

又高舉慢，有三高舉。

【g2 徵】

盈二、徵

何等為三？

【g3 列】

盈三、列

謂稱量高舉、解了高舉、利養高舉。

【f2 明相應】

月二、明相應

此高舉慢，喜根相應。

【e2 憂根相應】

日二、憂根相應

若卑下慢，與彼相違，憂根相應。

【a7 疑相應2】

【b1 憂根相應】

宇七、疑相應2　宙一、憂根相應

疑，若於利養、恭敬、稱譽、樂善趣等決定事中，他所導引令猶豫者，憂根相應。

【b2 喜根相應】

宙二、喜根相應

於無利養、不敬、譏毀、苦惡趣等決定事中，他所導引令猶豫者，喜根相應。

【a8 無明相應】

宇八、無明相應

無明，通與五根相應。

【Z3 略不說餘】

黃三、略不說餘

所餘相應，引事指斥，文不復現。

【W2 辨差別2】

【X1 指前說】

天二、辨差別2　地一、指前說

先辯煩惱諸根相應，但約麤相道理建立，令初行者解無亂故。

【X2 顯今義】

地二、顯今義

今約巨細道理建立，令久行者了自他身種種行解差別轉故。

【L3 煩惱聚2】

【M1 總明三聚2】

【N1 略標列】

丑三、煩惱聚2　寅一、總明三聚2　卯一、略標列

復次，諸煩惱略有三聚。一、欲界繫，二、色界繫，三、無色界繫。

【N2 問答辨2】

【O1 問】

卯二、問答辨2　辰一、問

問：如是三聚，幾不善？幾無記？

【O2 答2】

【P1 釋差別】

辰二、答2　巳一、釋差別

答：初聚一分是不善，餘二聚是無記。

【P2 別料簡】

巳二、別料簡

諸不善者是有異熟，非餘。

初聚一分是不善者：此中義顯，欲繫煩惱亦有無記，今為簡彼，故說一分性是不善。此有異熟，非餘，是故前說欲界一分不善煩惱有異熟果，應知所餘無異熟果。

【M2 辨聚體性2】

【N1 長行列2】

【O1 舉多少性】

寅二、辨聚體性2　卯一、長行列2　辰一、舉多少性

問：幾多性？幾少性？答：初多性，餘不爾。

【O2 例餘一切】

辰二、例餘一切

如多性、少性，如是猛利長時染惱性、非猛利長時染惱性，發起外門雜染性、發起內門雜染性，發起惡行性、發起非惡行性，能生多苦性、能生少苦性，大有罪性、小有罪性，遲離欲性、速離欲性，不離欲所顯性、離欲所顯性，三摩地相違性、非三摩地相違性，非一種相生決定性、一種相生決定性等，當知亦爾。

非一種相等者：色無色繫定地所緣心一境性，名一種相生決定性。欲繫不爾，不能繫心於一所緣，名非一種相生決定性。

【N2 嗢柁南結】

卯二、嗢柁南結

中嗢柁南曰：    多染惱外門　惡行生諸苦　有罪遲離欲　三摩地生等

【L4 煩惱斷2】

【M1 總徵】

丑四、煩惱斷2　寅一、總徵

復次，云何能斷煩惱？齊何當言已斷煩惱？從何煩惱而可說斷？斷諸煩惱為頓、為漸？云何次第斷諸煩惱？諸煩惱斷，復有幾種？煩惱斷已，有何等相？諸煩惱斷有何勝利？

【M2 別釋7】

【N1 能斷已斷6】

【O1 約地差別辨】

寅二、別釋7　卯一、能斷已斷6　辰一、約地差別辨

謂善法資糧已積集故，已得證入方便地故，證得見地故，積習修地故，能斷煩惱；得究竟地，當言已斷一切煩惱。

謂善法資糧至已斷一切煩惱者：集論中說：道有五種，謂資糧道、加行道、見道、修道、究竟道。（集論六卷一頁31,682b）今說善法資糧，乃至得究竟地，如其次第，義顯五種道別，如彼廣釋應知。

【O2 約修瑜伽辨2】

【P1 辨差別】

辰二、約修瑜伽辨2　巳一、辨差別

復有差別。謂由修習四種瑜伽，能斷煩惱；若善修習如是四種，當言已斷一切煩惱。

【P2 指前說】

巳二、指前說

四種瑜伽，如聲聞地已說其相。

四種瑜伽等者：信、欲、精進、方便，是名四種瑜伽。如聲聞地別釋應知。（陵本二十八卷九頁2354）

【O3 約涅槃緣辨】

辰三、約涅槃緣辨

復有差別。謂相續成熟故，得隨順教故，內正作意故，對治道生故，能斷煩惱；修對治道已到究竟，當言已斷一切煩惱。

相續成熟等者：本地分中修所成地說：略由四處，當知普攝修所成地。何等四處？一者、修處所，二者、修因緣，三者、修瑜伽，四者、修果。如是四處，七支所攝。何等為七？一、生圓滿；二、聞正法圓滿；三、涅槃為上首；四、能熟解脫慧之成熟；五、修習對治；六、世間一切種清淨；七、出世間一切種清淨。（陵本二十卷一頁1699）今此中說相續成熟，謂生圓滿；當知修處所攝。得隨順教，謂聞正法圓滿；內正作意，謂涅槃為上首、能熟解脫慧之成熟；當知修因緣攝。對治道生，謂修習對治；當知修瑜伽攝。修對治道已到究竟，謂世間一切種清淨、出世間一切種清淨；當知此修果攝。

【O4 約遍知永斷辨】

辰四、約遍知永斷辨

復有差別。謂了知煩惱事故，了知煩惱自性故，了知煩惱過患故，煩惱生已不堅著故，攝受對治故，能斷煩惱；對治已生，當言已斷一切煩惱。

了知煩惱事故者：煩惱依處，名煩惱事。如前已說，貪由十事生，瞋事亦有十種，無明依七事起，慢依六事生，見依二事生，疑依六事生。（陵本五十五卷八頁4419）如彼別釋應知。

【O5 約善修止觀辨2】

【P1 辨差別】

辰五、約善修止觀辨2　巳一、辨差別

復有差別。修奢摩他故，修毗鉢舍那故，能斷煩惱；若諸相縛已得解脫，諸麤重縛亦得解脫，當言已斷一切煩惱。

【P2 引教證】

巳二、引教證

如世尊言：相縛縛眾生，亦由麤重縛。善雙修止觀，方乃俱解脫。

【O6 約瑜伽所作辨】

辰六、約瑜伽所作辨

復有差別。謂了知所緣故，喜樂所緣故，能斷煩惱；所依已滅故，已得轉依故，當言已斷一切煩惱。

了知所緣等者：本地分中聲聞地說：修瑜伽者，略有四種瑜伽所作。一、所依滅，二、所依轉，三、遍知所緣，四、愛樂所緣。如彼釋義應知。（陵本二十八卷十三頁2369）

【N2 斷所從3】

【O1 標】

卯二、斷所從3　辰一、標

復次，從彼相應及所緣故，煩惱可斷。

【O2 徵】

辰二、徵

所以者何？

【O3 釋2】

【P1 相應斷】

辰三、釋2　巳一、相應斷

對治道生，煩惱不起，得無生法，是故說名斷彼相應。

【P2 所緣斷】

巳二、所緣斷

相應斷已，不復緣境，故從所緣亦說名斷。

【N3 斷頓漸3】

【O1 標】

卯三、斷頓漸3　辰一、標

復次，見斷煩惱頓斷，非漸。

【O2 徵】

辰二、徵

所以者何？

【O3 釋2】

【P1 頓斷攝】

辰三、釋2　巳一、頓斷攝

由現觀智諦現觀故，能斷見道所斷煩惱。然此現觀與壞緣諦作意相應，是故三心頓斷一切迷苦諦等見斷煩惱。

【P2 漸斷攝】

巳二、漸斷攝

修斷煩惱漸次而斷，數數修道方能斷故。

與壞緣諦作意相應等者：謂從正觀四種諦理，起十六行智，從是以後，復轉修習。先緣自心總厭心智生，名壞緣諦作意相應。從此無間，無有加行，解脫見道所斷隨眠三心智生。一、內遣有情假緣智，二、內遣諸法假緣智，三、遍遣一切有情諸法假緣智。此中前二是法智，第三是種類智。如是三智，能斷一百一十二煩惱，如是煩惱十種所攝。一百一十二煩惱者，謂欲界見苦諦等所斷，各有十種；色無色界見苦諦等所斷，各有九種，謂各除瞋；如是名為一百一十二煩惱。是名三心頓斷一切迷苦諦等見斷煩惱。義如顯揚論說。（十七卷一頁31,562a）

【N4 斷次第2】

【O1 辨8】

【P1 在家攝】

卯四、斷次第2　辰一、辨8　巳一、在家攝

復次，最初應斷不善事業及諸惡見。謂在家者。

【P2 出家攝】

巳二、出家攝

次復應斷樂出家障。謂欲尋思、恚尋思、害尋思。

【P3 不定地攝】

巳三、不定地攝

次復應斷不定心者三摩地障。謂眷屬尋思、國土尋思、不死尋思。

【P4 定地攝】

巳四、定地攝

次復應斷得作意障。謂樂遠離品身諸麤重。

【P5 見斷攝】

巳五、見斷攝

次復應斷見斷煩惱。

【P6 修斷攝】

巳六、修斷攝

次復應斷修斷煩惱。

【P7 諸定障品攝】

巳七、諸定障品攝

次復應斷屬苦、屬憂、屬樂、屬喜，及屬諸捨諸定障品障礙煩惱。

【P8 所知障品攝】

巳八、所知障品攝

次復有一補特伽羅，應斷所知障品諸障。

【O2 結】

辰二、結

由此次第，應斷煩惱。

應斷屬苦屬憂等者：苦等五根相屬煩惱能障諸定，本地分中三摩呬多地說：出諸受事，謂初靜慮出離憂根，第二靜慮出離苦根，第三靜慮出離喜根，第四靜慮出離樂根，於無相中出離捨根。（陵本十一卷十頁880）能障諸定，一一差別翻彼應知。

【N5 斷多種2】

【O1 略標列】

卯五、斷多種2　辰一、略標列

復次，諸煩惱斷，當知多種，略則為二。一、諸纏斷，二、隨眠斷。

【O2 隨別釋2】

【P1 諸纏斷】

辰二、隨別釋2　巳一、諸纏斷

諸纏斷者，謂貪瞋斷乃至疑斷，薩迦耶見斷乃至邪見斷，見苦所斷斷乃至修道所斷斷，欲界所繫斷乃至無色界所繫斷，散亂斷、曉悟斷、羸劣斷、制伏斷、離繫斷。

【P2 隨眠斷】

巳二、隨眠斷

當知離繫斷，即是隨眠斷。

散亂斷等者：如前已說散亂對治、諫悔對治、羸劣對治、制伏對治、離繫對治。（陵本五十五卷七頁4413）又說散亂位煩惱、諫悔位煩惱、羸劣位煩惱、制伏位煩惱、離繫位煩惱。（陵本五十五卷十頁4429）由是今說彼煩惱斷亦有五種。於中少分名別義同。當知前四，謂諸纏斷；後一，謂隨眠斷。

【N6 斷已相2】

【O1 辨4】

【P1 三毒不生2】

【Q1 舉不生愛】

卯六、斷已相2　辰一、辨4　巳一、三毒不生2　午一、舉不生愛

復次，煩惱斷已，於可愛法若劣、若勝、若現在前、若不現前，雖猛利見而觀察之，亦不染著。

【Q2 例無瞋癡】

午二、例無瞋癡

如於可愛而不生愛，如是於可瞋法亦不生瞋，於可癡法亦不生癡。

【P2 住捨念知2】

【Q1 舉眼見色】

巳二、住捨念知2　午一、舉眼見色

又眼見諸色，不喜不憂，但住於捨，正念正知。

【Q2 例餘一切】

午二、例餘一切

如眼見色，乃至意知法亦爾。

【P3 成沙門法2】

【Q1 舉少欲】

巳三、成沙門法2　午一、舉少欲

又性少欲，成就第一真實少欲。

【Q2 例喜足等】

午二、例喜足等

如少欲，如是喜足、遠離、勇猛精進、安住正念、寂定、聰慧亦爾。

【P4 離諸戲論】

巳四、離諸戲論

於無戲論任性好樂，於有戲論策勵其心方能緣慮。

【O2 結】

辰二、結

如是等輩，當知煩惱已斷之相。

【N7 斷勝利3】

【O1 標】

卯七、斷勝利3　辰一、標

復次，煩惱斷者有多勝利。

【O2 釋2】

【P1 自義行攝2】

【Q1 列超越】

辰二、釋2　巳一、自義行攝2　午一、列超越

謂隨證得超越憂、苦，超越喜、樂，超越色想及與有對種種性想，超惡趣苦，超越生等一切種苦。

謂隨證得超越憂苦等者：此中超越憂、苦、喜、樂，謂由證四靜慮。超越色想及與有對種種性想，謂證無色。超惡趣苦，謂證有學。超越生等一切種苦，謂證無學。

【Q2 明證得5】

【R1 安隱】

午二、明證得5　未一、安隱

又證安隱第一安隱。

【R2 清涼】

未二、清涼

又證清涼第一清涼。

又證安隱等者：煩惱寂滅，是名安隱，亦名清涼。集論中說：何故此滅復名安隱？離怖畏住所依處故。何故此滅復名清涼？諸利益事所依處故。（集論五卷十四頁31,682b）在有學位所證寂滅，但名安隱及與清涼。在無學位，轉名第一，已究竟故，更無上故。

【R3 樂住自在】

未三、樂住自在

又得第一現法樂住，隨其自心自在而轉。

【R4 所證無退】

未四、所證無退

若行、若住，隨所欲樂所證之法無復退轉。

隨其自心自在而轉者：謂於或聖、或天、或梵住中，隨所樂住，即能安住故。言聖住者，謂空住、無願住、無相住、滅盡定住。言天住者，謂諸靜慮、諸無色住。言梵住者，謂慈住、悲住、喜住、捨住。如本地分聲聞地說。（陵本三十四卷二十五頁2808）

【R5 自義圓滿】

未五、自義圓滿

於自義利圓滿究竟，於諸所作無復希望。

於自義利圓滿究竟等者：此顯阿羅漢果諸漏已盡，所作已辦，無復所作，故作是說。

【P2 利他行攝】

巳二、利他行攝

或復有一修利他行，為欲利益安樂眾生，哀愍世間，令諸天人利益安樂。

【O3 結】

辰三、結

當知煩惱斷者，有如是等眾多勝利。

【L5 煩惱所緣2】

【M1 略標】

丑五、煩惱所緣2　寅一、略標

復次，煩惱緣境略有十五。

【M2 列釋15】

【N1 具分緣】

寅二、列釋15　卯一、具分緣

一、具分緣。謂身見等。

【N2 一分緣】

卯二、一分緣

二、一分緣。謂貪瞋慢等。

具分緣一分緣者：前說：貪、慢緣有漏一分可意事生，恚緣一分非可意事生，是故此三煩惱一分所生，名取一分。所餘煩惱，通緣內外若愛非愛，及俱相違有漏事生，是故說彼名曰遍行，取一切事。（陵本五十八卷六頁4717）此中道理，如彼應釋。

【N3 有事緣】

卯三、有事緣

三、有事緣。謂諸有事煩惱。

【N4 無事緣】

卯四、無事緣

四、無事緣。謂諸無事煩惱。

有事緣無事緣者：如前說：十煩惱，見所斷者，名曰無事，彼所緣事非成實故。所餘煩惱有事，彼相違故。（陵本五十八卷六頁4717）此中道理，如彼應釋。

【N5 內緣】

卯五、內緣

五、內緣。謂緣六處定不定地所有煩惱。

【N6 外緣】

卯六、外緣

六、外緣。謂緣妙五欲所有煩惱。

【N7 現見緣】

卯七、現見緣

七、現見緣。謂緣現在所有煩惱。

【N8 不現見緣】

卯八、不現見緣

八、不現見緣。謂緣去來所有煩惱。

【N9 自類緣】

卯九、自類緣

九、自類緣。謂緣自類煩惱所有煩惱。

【N10 他類緣】

卯十、他類緣

十、他類緣。謂緣異類煩惱及緣煩惱事所有煩惱。

自類緣他類緣者：前說：十種煩惱，亦緣事轉、亦緣煩惱。謂十煩惱皆與自地一切煩惱展轉相緣，亦緣自地諸有漏事。下地煩惱能緣上地煩惱及事，非上地惑能緣下地煩惱及事。（陵本五十八卷五頁4713）今此自類煩惱，當知謂彼自地一切煩惱。異類煩惱及緣煩惱事，當知謂彼下地煩惱能緣上地煩惱及事。如是差別應知。

【N11 有緣】

卯十一、有緣

十一、有緣。謂緣後有所有煩惱。

【N12 無有緣】

卯十二、無有緣

十二、無有緣。謂緣斷無有所有煩惱。

【N13 自境緣】

卯十三、自境緣

十三、自境緣。謂欲界於欲行煩惱，色界於色行煩惱，無色界於無色行煩惱。

【N14 他境緣3】

【O1 總標列2】

【P1 上界於下界】

卯十四、他境緣3　辰一、總標列2　巳一、上界於下界

十四、他境緣。謂色界於欲行煩惱，無色界於色行煩惱。

【P2 下地於上地】

巳二、下地於上地

又復下地於上地煩惱。

【O2 徵所以】

辰二、徵所以

所以者何？

【O3 隨難釋】

辰三、隨難釋

生上地者，於彼下地諸有情所，由常、恆、樂、淨具勝功德，自謂為勝故。

生上地者等者：此釋所以。唯顯前說色界於欲行煩惱，無色界於色行煩惱，故作是說。下地於上地煩惱易可了知，故不具釋。

【N15 無境緣】

卯十五、無境緣

十五、無境緣。謂緣分別所計滅道及廣大佛法等所有煩惱。

謂緣分別所計滅道等者：前說迷滅道諦所起邪見，即緣分別所計滅道煩惱。又有一類大乘惡取空者，謗一切法皆無所有，即緣廣大佛法等所有煩惱。

【L6 煩惱現行2】

【M1 略標】

丑六、煩惱現行2　寅一、略標

復次，煩惱現行有二十種。謂二十種補特伽羅，依二十緣，起二十種現行煩惱。

【M2 隨釋3】

【N1 二十補特伽羅2】

【O1 徵】

寅二、隨釋3　卯一、二十補特伽羅2　辰一、徵

云何二十補特伽羅？

【O2 列】

辰二、列

 一、在家，二、出家，三、住惡說法，四、住善說法，五、增上煩惱行，六、等分行，七、薄塵行，八、世間離欲，九、未離欲，十、見聖跡，十一、未見聖跡，十二、執著，十三、不執著，十四、觀察，十五、睡眠，十六、覺悟，十七、幼少，十八、根成熟，十九、般涅槃法，二十、不般涅槃法。

執著不執著等者：不如理分別，是名執著。任運無分別，名不執著。有尋伺欲，是名觀察。身心惛昧，令不自在，是名睡眠。與此相違，得自在轉，是名覺悟。此中二十補特伽羅，起二十種現行煩惱，一一次第配釋應知。

【N2 二十煩惱現行2】

【O1 徵】

卯二、二十煩惱現行2　辰一、徵

云何二十煩惱現行？

【O2 列】

辰二、列

一、隨所欲纏現行，二、不隨所欲纏現行，三、無所了知煩惱現行，四、有所了知煩惱現行，五、麤煩惱現行，六、等煩惱現行，七、微煩惱現行，八、內門煩惱現行，九、外門煩惱現行，十、失念煩惱現行，十一、猛利煩惱現行，十二、分別所起煩惱現行，十三、任運所起煩惱現行，十四、尋思煩惱現行，十五、不自在煩惱現行，十六、自在煩惱現行，十七、非所依位煩惱現行，十八、所依位煩惱現行，十九、可救療煩惱現行，二十、不可救療煩惱現行。

【N3 二十煩惱現行緣3】

【O1 徵】

卯三、二十煩惱現行緣3　辰一、徵

云何二十煩惱現行緣？

【O2 列】

辰二、列

一、樂緣，二、苦緣，三、不苦不樂緣，四、欲緣，五、尋思緣，六、觸緣，

欲緣尋思緣觸緣者：不善法欲，是名欲緣。八種尋思，名尋思緣。內六觸處，是名觸緣。

七、隨眠緣，八、宿習緣，九、親近惡友緣，十、聞不正法緣，十一、不正作意緣，十二、不信緣，十三、懈怠緣，十四、失念緣，十五、散亂緣，十六、惡慧緣，十七、放逸緣，十八、煩惱緣，十九、未離欲緣，二十、異生性緣。

【O3 結】

辰三、結

依此諸緣故，煩惱現行。

【L7 煩惱結生相續2】

【M1 問】

丑七、煩惱結生相續2　寅一、問

問：於彼彼界結生相續彼彼身中，當言全界一切煩惱皆結生耶？為不全耶？

於彼彼界結生相續等者：此中問意，謂若生此界地，即此界地一切煩惱令生相續，為不爾耶？

【M2 答2】

【N1 釋道理2】

【O1 略標簡】

寅二、答2　卯一、釋道理2　辰一、略標簡

答：當言全，非不全。

【O2 釋所以3】

【P1 約自生處辨】

辰二、釋所以3　巳一、約自生處辨

何以故？若未離欲，於自生處方得受生，非離欲故。

於自生處方得受生等者：此顯異生，纏及隨眠結生相續應知。

【P2 約麤重隨縛辨】

巳二、約麤重隨縛辨

又未離欲者，諸煩惱品所有麤重隨縛自身，亦能為彼異身生因。由是因緣，當知一切煩惱皆結生相續。

諸煩惱品所有麤重等者：此顯已見聖跡，唯隨眠結生相續應知。

【P3 約將受生時辨2】

【Q1 辨現行3】

【R1 貪愛等】

巳三、約將受生時辨2　午一、辨現行3　未一、貪愛等

又將受生時，於自體上貪愛現行，於男於女若愛若恚亦互現行。

【R2 疑】

未二、疑

又疑現行。彼作是思：此男此女，今為與我共行事不？

【R3 薩迦耶見等】

未三、薩迦耶見等

又於內外我我所見及我慢等皆亦現行。

【Q2 結相續】

午二、結相續

由此因緣，當知一切煩惱皆得結生相續。

【N2 辨種類2】

【O1 標差別2】

【P1 初七種】

卯二、辨種類2　辰一、標差別2　巳一、初七種

復次，結生相續略有七種。一、纏及隨眠結生相續，謂諸異生。二、唯隨眠    結生相續，謂見聖跡。三、正知入胎結生相續，謂轉輪王。四、正知入住結生相續，謂諸獨覺。五、於一切位不失正念結生相續，謂諸菩薩。六、業所引發結生相續，謂除菩薩結生相續。七、智所引發結生相續，謂諸菩薩。

【P2 後二種】

巳二、後二種

又有引無義利結生相續，謂即業所引發結生相續。又有能引義利結生相續，謂智所引發結生相續。

【O2 結總說】

辰二、結總說

如是總說結生相續，或七、或九。

【K2 指決擇】

子二、指決擇

復次，於此處所，有餘一切順前句、順後句及四句等如理決擇文，更不復現。

於此處所等者：謂於煩惱雜染如理決擇，有順前句、順後句、四句、無事句種種差別，此不更說。

【J2 嗢柁南結】

癸二、嗢柁南結

後嗢柁南曰：業相事樂等　不善等及斷　所緣與現行　續生最為後

【G2 業雜染2】

【H1 結前生後】

庚二、業雜染2　辛一、結前生後

如是已說煩惱雜染決擇。業雜染決擇，我今當說。

【H2 辨釋差別2】

【I1 長行釋2】

【J1 諸門決擇7】

【K1 自性相2】

【L1 略標簡3】

【M1 標五相別】

辛二、辨釋差別2　壬一、長行釋2　癸一、諸門決擇7　子一、自性相2　丑一、略標簡3　寅一、標五相別

如先所說業雜染義，當知此業亦由五相建立差別。

【M2 舉所攝業】

寅二、舉所攝業

謂根本業道所攝身語意業，及彼方便、後起所攝諸業。

亦由五相建立差別等者：前說煩惱由五種相建立差別，此業雜染亦復如是。云何為五？謂根本業道所攝身語意業為三，方便、後起所攝諸業為二。三依自相，二依差別，如是總說，是故成五。

【M3 別釋其相2】

【N1 舉略說2】

【O1 問】

寅三、別釋其相2　卯一、舉略說2　辰一、問

如先所說不善業道，名根本業道所攝不善身語意業。云何建立彼殺生等不善業道自相？

【O2 答2】

【P1 總標2】

【Q1 出五相】

辰二、答2　巳一、總標2　午一、出五相

謂染汙心起彼欲樂，即於是處彼業現行而得究竟，當知總名殺生等一切業道自相。

謂染汙心等者：此中建立業道自相總有五支，一、染汙心，二、起欲樂，三、於是處，四、業現行，五、得究竟。如下釋義，易可了知。

【Q2 隨難釋】

午二、隨難釋

染汙心者，謂貪者貪所蔽，瞋者瞋所蔽，癡者癡所蔽。

【P2 別辨2】

【Q1 簡非4】

【R1 闕無欲樂】

巳二、別辨2　午一、簡非4　未一、闕無欲樂

設有染汙心，不起彼欲樂，雖於是處彼業現行而得究竟，然此惡業非是圓滿業道所攝。

【R2 闕於是處】

未二、闕於是處

設有染汙心及起彼欲樂，而顛倒心，設於餘事彼業現行而得究竟，此業亦非圓滿業道所攝。

而顛倒心設於餘事等者：謂於彼非彼想，及非於彼彼想，名顛倒心。事，謂一一業道各別決定所依處事，或有情數、或非有情數。於非決定所依處事，由顛倒心而有所作，此事名餘。謂如誤殺其餘眾生，或於非情加刀杖已，謂我殺生。如是等類，皆名餘事。

【R3 闕業現行】

未三、闕業現行

設有染汙心及起彼欲樂，即於是處業不現行而得究竟，此業亦非圓滿業道所攝。

【R4 闕得究竟】

未四、闕得究竟

設有染汙心及起彼欲樂，即於是處彼業現行而不究竟，此業亦非圓滿業道所攝。

【Q2 顯正】

午二、顯正

若有染汙心及起彼欲樂，即於是處彼業現行而得究竟，具一切支，此業乃名圓滿業道所攝。

【N2 例一切】

卯二、例一切

由此略說業道自相，一切不善業道自相應隨決了。

由此略說業道自相等者：前此五支，通說不善業道自相，故名為略。隨此建立，應更決了不善業道各別自相，此有十種，故說一切。

【L2 廣差別3】

【M1 辨五相4】

【N1 標】

丑二、廣差別3　寅一、辨五相4　卯一、標

復次，若廣建立十惡業道自性差別，復由五相。

【N2 徵】

卯二、徵

何等為五？

【N3 列】

卯三、列

一、事，二、想，三、欲樂，四、煩惱，五、方便究竟。

【N4 釋5】

【O1 由事別】

卯四、釋5　辰一、由事別

事者，一一業道各別決定所依處事。或有情數、或非有情數，隨其所應，十惡業道依之而轉。

隨其所應者：如下一一分別其事應知。

【O2 由想別】

辰二、由想別

想者，有四。謂於彼非彼想，非於彼彼想，於彼彼想，非於彼非彼想。

於彼非彼想等者：謂如殺生業道，依有情數眾生為事。若於彼眾生所不作彼眾生想，是名於彼非彼想；或於非眾生所作眾生想，名非於彼彼想。如是二想皆顛倒攝。如說殺生，如是所餘業道，隨應準釋。於彼彼想，非於彼非彼想，當知此二無顛倒攝。

【O3 由欲樂別】

辰三、由欲樂別

欲樂者，或有倒想、或無倒想樂所作欲。

【O4 由煩惱別】

辰四、由煩惱別

煩惱者，或貪、或瞋、或癡、或貪瞋、或貪癡、或瞋癡，或貪瞋癡一切皆具。

或貪或瞋等者：如下自廣分別應知。（陵本六十卷六頁4863）

【O5 由方便究竟別】

辰五、由方便究竟別

方便究竟者，即於所欲作業隨起方便，或於爾時、或於後時而得究竟。

方便究竟者：彼業現行，是名方便。希望滿足，是名究竟。此即前五支中後二應知。

【M2 釋十業2】

【N1 標隨應】

寅二、釋十業2　卯一、標隨應

由此五相，於殺生乃至邪見諸業道中，隨其所應，當廣建立圓滿自性十種差別。

【N2 辨差別10】

【O1 殺生業道5】

【P1 依有情事】

卯二、辨差別10　辰一、殺生業道5　巳一、依有情事

殺生業道，以有情數眾生為事。

【P2 於彼彼想】

巳二、於彼彼想

若能害者，於眾生所作眾生想，起害生欲，此想即名於彼眾生名不顛倒想。

【P3 依無倒想樂所作欲】

巳三、依無倒想樂所作欲

依此想故，作如是心：我當害生。如是名為殺生欲樂。

【P4 煩惱不具或具】

巳四、煩惱不具或具

此能害者，或貪所蔽、或瞋所蔽、或癡所蔽、或二所蔽、或三所蔽，而起作心，是名煩惱。

【P5 隨起方便及得究竟2】

【Q1 爾時究竟】

巳五、隨起方便及得究竟2　午一、爾時究竟

彼由欲樂及染汙心，或自、或他發起方便加害眾生。若害無間彼便命終，即此方便，當於爾時說名成就究竟業道。

【Q2 後時究竟】

午二、後時究竟

若於後時彼方捨命，由此方便，彼命終時乃名成就究竟業道。

【O2 不與取業道】

辰二、不與取業道

不與取業道。事者，謂他所攝物。想者，謂於彼彼想。欲樂者，謂劫盜欲。煩惱者，謂三毒，或具不具。方便究竟者，謂起方便移離本處。

移離本處者：謂他所攝財穀等事。或於聚落中，或於閑靜處，若積集、若移轉故。義如本地分說。（陵本八卷九頁585）

【O3 欲邪行業道】

辰三、欲邪行業道

欲邪行業道。事者，謂女所不應行；設所應行，非支、非處、非時、非量；若不應理，一切男及不男。想者，於彼彼想。欲樂者，謂樂行之欲。煩惱者，謂三毒，或具不具。方便究竟者，謂兩兩交會。

謂女所不應行等者：如下自說：若於母等、母等所護，如經廣說，名不應行。一切男及不男，屬自屬他，皆不應行。又此非支、非處、非時、非量，亦如下釋。

【O4 妄語業道】

辰四、妄語業道

妄語業道。事者，謂見聞覺知，不見、不聞、不覺、不知。想者，謂於見等或翻彼想。欲樂者，謂覆藏想樂說之欲。煩惱者，謂貪瞋癡，或具不具。方便究竟者，謂時眾及對論者領解。

謂於見等或翻彼想者：謂於見聞覺知，或於不見、不聞、不覺、不知，隨起一想故。

【O5 離間語業道】

辰五、離間語業道

離間語業道。事者，謂諸有情或和不和。想者，謂俱於彼若合若離，隨起一想。

謂俱於彼若合若離等者：謂於和合有情起和合想，若乖離者起乖離想，是名隨起一想。

欲樂者，謂樂彼乖離，若不和合欲。煩惱者，謂三毒，或具不具。方便究竟者，謂所破領解。

所破領解者：和合有情，能令破壞；乖離有情，令更乖違；彼二有情皆名所破。聞離間語，解所說義，是名領解。

【O6 麤惡語業道】

辰六、麤惡語業道

麤惡語業道。事者，謂諸有情能為違損。想者，謂於彼彼想。欲樂者，謂樂麤言欲。煩惱者，謂三毒，或具不具。方便究竟者，謂訶罵彼。

【O7 綺語業道】

辰七、綺語業道

綺語業道。事者，謂能引發無利之義。想者，謂於彼彼想。欲樂者，謂樂說之欲。煩惱者，謂三毒，或具不具。方便究竟者，謂纔發言。

謂能引發無利之義者：不為諸利益事所依處故。

【O8 貪欲業道】

辰八、貪欲業道

貪欲業道。事者，謂屬他財產。想者，謂於彼彼想。欲樂者，謂即如是愛    欲。煩惱者，謂三毒，或具不具。方便究竟者，謂於彼事定期屬己。

【O9 瞋恚業道】

辰九、瞋恚業道

瞋恚業道。事之與想如麤惡語說。欲樂者，謂損害等欲。煩惱者，謂三毒，或具不具。方便究竟者，謂損害等期心決定。

謂損害等欲者：惡意分別，名損害欲。或欲當殺、當害、當為衰損、彼當自獲種種憂惱。如是一切皆此所攝，故置等言。義如本地分說。（陵本八卷十三頁610）

【O10 邪見業道】

辰十、邪見業道

邪見業道。事者，謂實有義。想者，謂於有非有想。欲樂者，謂即如是愛欲。煩惱者，謂三毒，或具不具。方便究竟者，謂誹謗決定。

謂誹謗決定者：於實有義誹謗非有，起決定執故。

【M3 隨別廣2】

【N1 廣殺生2】

【O1 標列】

寅三、隨別廣2　卯一、廣殺生2　辰一、標列

復次，殺生有三種。一、有罪增長，二、有罪不增長，三、無有罪。

【O2 隨釋2】

【P1 舉罪因】

辰二、隨釋2　巳一、舉罪因

生罪因緣，亦略有三。一、煩惱所起，二、能生於苦，三、希望滿足。

【P2 別配屬】

巳二、別配屬

初具三緣；次有二種，無希望滿；後唯生苦。

生罪因緣等者：謂殺生者殺生為因，生現法罪、生後法罪、生現法後法罪。如本地分說。（陵本九卷九頁671）今於此中，說彼因緣略有三種。由煩惱蔽而起作心，是名煩惱所起。若不能辦隨欲殺事，彼由所欲不會因緣，便受所生身心憂苦，是名能生於苦。彼業現行而得究竟，是名希望滿足。

【N2 廣貪欲等2】

【O1 總標】

卯二、廣貪欲等2　辰一、總標

復次，略由五相，建立貪欲、瞋恚、邪見圓滿自相。

【O2 別釋3】

【P1 貪欲2】

【Q1 辨五相2】

【R1 徵起】

辰二、別釋3　巳一、貪欲2　午一、辨五相2　未一、徵起

何等名為貪欲五相？

【R2 列釋】

未二、列釋

一、有耽著心，謂於自財所。二、有貪婪心，謂樂積財物。三、有饕餮心，謂於屬他資財等事計為華好，深生愛味。四、有謀略心，謂作是心：凡彼所有，何當屬我。五、有覆蔽心，謂貪欲纏之所覆故，不覺羞恥，不知過患及與出離。

【Q2 顯圓滿2】

【R1 簡非3】

【S1 闕餘四種】

午二、顯圓滿2　未一、簡非3　申一、闕餘四種

設於自財有耽著心，無餘心現，當知此非圓滿貪欲意惡行相。

【S2 闕餘三種】

申二、闕餘三種

如是有耽著心及貪婪心，無餘心現，亦非圓滿貪欲之相。

【S3 隨闕一種】

申三、隨闕一種

如是廣說，乃至如前所說諸相隨闕一種，即非圓滿貪欲之相。

【R2 顯正】

未二、顯正

若全分攝，乃名圓滿貪欲之相。

【P2 瞋恚2】

【Q1 辨五相2】

【R1 徵起】

巳二、瞋恚2　午一、辨五相2　未一、徵起

何等名為瞋恚五相？

【R2 列釋】

未二、列釋

一、有憎惡心，謂於能損害相隨法分別故。二、有不堪耐心，謂於不饒益不堪忍故。三、有怨恨心，謂於不饒益數不如理隨憶念故。四、有謀略心，謂於有情作如是意：何當捶撻、何當殺害，乃至廣說故。

何當捶撻等者：欲為損害，由是說言何當捶撻。欲為殺害，乃至欲彼自獲種種憂惱，由是說言何當殺害，乃至廣說。

五、有覆蔽心，謂如前說。

【Q2 顯圓滿】

午二、顯圓滿

於此五相隨闕一種，即非圓滿瞋恚之相；若具一切，方名圓滿。

【P3 邪見2】

【Q1 辨五相2】

【R1 徵起】

巳三、邪見2　午一、辨五相2　未一、徵起

何等名為邪見五相？

【R2 列釋】

未二、列釋

一、有愚癡心，謂不如實了所知故。二、有暴酷心，謂樂作諸惡故。三、有越流行心，謂於諸法不如理分別推求故。

有越流行心者：前說流轉差別。有善流流轉，謂諸善行。又有不善流流轉，謂諸不善行。（陵本五十二卷十三頁4188）今說不善流流轉，名有越流行心，違越善流流轉故。

四、有失壞心，謂無施與、愛養、祠祀等，誹謗一切妙行等故。五、有覆蔽心，謂邪見纏之所覆蔽，不覺羞恥，不知過患及出離故。

【Q2 顯圓滿】

午二、顯圓滿

於此五相隨闕一種，即非圓滿邪見之相；具一切分，乃名圓滿。

【K2 方便10】

【L1 殺生攝3】

【M1 約所作辨】

子二、方便10　丑一、殺生攝3　寅一、約所作辨

復次，若以手等害諸眾生，說名殺生。如是以塊、杖刀、縛錄、斷食、折挫、治罰、呪藥、厭禱、尸半尸等害諸眾生，皆名殺生。

【M2 約所為辨】

寅二、約所為辨

為財利等害諸眾生，亦名殺生。或恐為損、或為除怨、或謂為法，乃至或為戲樂害諸眾生，亦名殺生。

【M3 約自他辨】

寅三、約自他辨

若自殺害，若令他害，皆得殺罪。

或謂為法等者：謂如有一，於殺生事起是法想，名謂為法。或復有一，於殺生事現在前時，如遊戲法，極為喜樂，名為戲樂。或復邪見為因而行殺生，是故於中置乃至言。

【L2 不與取攝2】

【M1 約所作辨】

丑二、不與取攝2　寅一、約所作辨

復次，若有顯然劫他財物，名不與取。如是竊盜、攻牆解結、伏道竊奪，或有拒債、受寄不還，或行誑諂矯詐而取，或現怖畏方便而取，或現威德而取彼物，或自劫盜，或復令他，如是一切皆不與取。

【M2 約所為辨】

寅二、約所為辨

或有自為，或有為他，或怖畏故，或為殺縛，或為折伏，或為受用，或為給侍，或憎嫉故不與而取，此等皆名不與取罪。

【L3 欲邪行攝3】

【M1 約所作辨2】

【N1 標】

丑三、欲邪行攝3　寅一、約所作辨2　卯一、標

復次，若行不應行，名欲邪行。或於非支、非時、非處、非量、非理，如是一切皆欲邪行。

【N2 釋6】

【O1 不應行】

卯二、釋6　辰一、不應行

若於母等、母等所護，如經廣說，名不應行。

若於母等母等所護等者：謂於阿羅漢尼及於母所行穢染行，名於母等。此成無間業同分，如本地分說。（陵本九卷三頁641）未適他者，為三守護之所守護。一、尊重至親眷屬自己之所守護，二、王執理家之所守護，三、諸守門者之所守護。是名母等所護，是不應行。又他妻妾，由已適他，亦不應行。為顯此義，指如經說。如是一切，如本地分釋相應知。（陵本八卷十頁591）

一切男及不男，屬自屬他，皆不應行。

【O2 非支】

辰二、非支

除產門外，所有餘分皆名非支。

【O3 非時】

辰三、非時

若穢下時、胎圓滿時、飲兒乳時、受齋戒時，或有病時，謂所有病匪宜習欲，是名非時。

【O4 非處】

辰四、非處

若諸尊重所集會處，或靈廟中，或大眾前，或堅硬地高下不平，令不安隱，如是等處說名非處。

【O5 非量】

辰五、非量

過量而行，名為非量。是中量者，極至於五，此外一切皆名過量。

【O6 非理】

辰六、非理

不依世禮，故名非理。

【M2 約自他辨】

寅二、約自他辨

若自行欲，若媒合他，此二皆名欲邪行攝。

【M3 約顯隱辨】

寅三、約顯隱辨

若有公顯，或復隱竊，或因誑諂方便矯亂，或因委託而行邪行，如是皆名欲邪行罪。

【L4 妄語攝3】

【M1 約所因辨】

丑四、妄語攝3　寅一、約所因辨

復次，若自因故而說妄語，或他因故，或因怖畏，或因財利而說妄語，皆名妄語。

【M2 約覆想辨】

寅二、約覆想辨

若不見聞覺知言見聞覺知，或見聞覺知言不見聞覺知，皆名妄語。

【M3 約所作辨】

寅三、約所作辨

若書陳說，或以默然表忍斯義，或動支體以表其相，或為證說，或有自說，或令他說，如是一切皆妄語罪。

【L5 離間語攝2】

【M1 約所依辨】

丑五、離間語攝2　寅一、約所依辨

復次，若以實事毀訾於他，為乖離故而發此言，名離間語。或以不實假合方便以為依止，為損壞他而有陳說，或依親近施與、或依知友給侍而有陳說，名離間語。

【M2 約因緣辨】

寅二、約因緣辨

若自利緣，或損他緣，或由他教，或現破德，或現怖畏，為乖離故，或自發言、或令他發，如是皆名離間語罪。

或現破德者：謂宣說他無實功德故，或不圓滿故。

【L6 麤惡語攝】

丑六、麤惡語攝

復次，若有對面發辛楚言，名麤惡語。或不現前，或對大眾，或幽僻處，或隨實過不隨實過，或書表示，或假現相，或依自說，或依他說，或因掉舉，或因不靜，或依種族過失，或依依止過失，或依作業禁戒現行過失，或自發起辛楚之言，或令他發，如是皆名麤惡語罪。

或依種族過失等者：生下賤家，是名種族過失。諸根不具，是名依止過失。身語所作違犯禁戒，是名作業禁戒現行過失。

【L7 綺語攝2】

【M1 約種種辨4】

【N1 依舞樂歌詞】

丑七、綺語攝2　寅一、約種種辨4　卯一、依舞樂歌詞

復次，若有依舞而發歌詞，名為綺語。或依作樂，或復俱依，或俱不依而發歌詞，皆名綺語。

【N2 依外道書論】

卯二、依外道書論

若佛法外能引無義所有書論，以愛樂心受持讚美，以大音聲而為諷頌，廣為他人開示分別，皆名綺語。

【N3 依鬥訟諍競等】

卯三、依鬥訟諍競等

若依鬥訟諍競發言，或樂處眾宣說王論、臣論、賊論，廣說乃至國土等論，皆名綺語。

【N4 依說妄語等】

卯四、依說妄語等

若說妄語、或離間語、或麤惡語，下至不思不擇發無義言，皆名綺語。

【M2 約七事辨】

寅二、約七事辨

又依七事而發綺語。謂鬥訟諍競語、諸婆羅門惡呪術語、苦所逼語、戲笑遊樂之語、處眾雜語、顛狂語、邪命語，如是一切名綺語罪。

邪命語者：謂為非法希求所有衣服、飲食、臥具、病緣醫藥諸資生具，方便現相而有所說故。

【L8 貪欲業道攝2】

【M1 辨起欲8】

【N1 於供侍】

丑八、貪欲業道攝2　寅一、辨起欲8　卯一、於供侍

復次，若於家主起如是欲：云何我當同於家主，領諸僕使，隨欲所作。是名貪欲。

【N2 於攝受等】

卯二、於攝受等

又起是欲：即彼家主所有父母、妻子、奴婢及諸作使，廣說乃至七攝受事、十資身事，謂飲食等，皆當屬我。

【N3 於稱頌】

卯三、於稱頌

又起是欲：云何令他知我少欲、知足、遠離、勇猛精進，安住正念、寂定、聰慧，諸漏永盡，施戒多聞。

【N4 於供養】

卯四、於供養

又起是欲：云何令他供養於我。謂諸國王乃至商主，若苾芻、苾芻尼、鄔波索迦、鄔波斯迦等，皆當恭敬、尊重、承事、供養於我。

【N5 於資緣】

卯五、於資緣

又起是欲：云何令我當得利養、衣服、飲食、諸坐臥具、病緣醫藥及資生具。

【N6 於妙欲】

卯六、於妙欲

又起是欲：云何令我當生天上，天妙五欲以為遊戲。

【N7 於勝生】

卯七、於勝生

又起是欲：云何令我當生魯達羅世界、毗瑟笯世界，人中希有眾同分中，乃至令我當生他化自在眾同分中。

【N8 於資產】

卯八、於資產

又起是欲：云何令我乃至當得父母、妻子、奴婢、作使、朋友、宰官、親戚、兄弟、同梵行等所有資產。

【M2 結所攝】

寅二、結所攝

如是一切，皆名貪欲業道所攝。

【L9 瞋恚業道2】

【M1 辨所思2】

【N1 約九惱害事辨2】

【O1 舉於己身2】

【P1 報彼欲】

丑九、瞋恚業道2　寅一、辨所思2　卯一、約九惱害事辨2　辰一、舉於己身2　巳一、報彼欲

若作是思：彼於我所有無義欲，故我於彼當作無義。是名瞋恚。

【P2 報彼作】

巳二、報彼作

又作是思：彼於我所已作、正作、當作無義，我亦於彼當作無義。亦名瞋恚。

【O2 例於所愛有情事】

辰二、例於所愛有情事

如是廣說九惱害事，當知亦爾。

如是廣說九惱害事者：前說瞋恚，唯依己身。又復緣彼所愛有情、非所愛有情、過去怨親、未來怨親、現在怨親而起瞋恚，如是一切，皆名有情瞋。彼所依事，名九惱事，如前已說當知。（陵本五十五卷八頁4420）

【N2 約損害他心辨3】

【O1 令我自在】

卯二、約損害他心辨3　辰一、令我自在

又作是思：云何令我於能損害怨家惡友而得自在，縛害驅擯，或行鞭撻，或散財產，或奪妻妾、朋友、眷屬及家宅等。此惱害心亦名瞋恚。

【O2 令遭他損】

辰二、令遭他損

又起是思：云何令彼能損於我怨家惡友，於他處所遭如上說諸苦惱事。此損害心亦名瞋恚。

於他處所者：他有情處，名他處所。簡非由自，故作是說。

【O3 令自然損】

辰三、令自然損

又作是思：願彼自然發起如是如是身語意行，由此喪失資財、朋友、眷屬、    名稱、安樂、壽命及諸善法，身壞當墮諸惡趣中。

【M2 結所攝】

寅二、結所攝

如是一切惱害之心，皆名瞋恚根本業道。

【L10 邪見業道2】

【M1 明所攝2】

【N1 舉無施】

丑十、邪見業道2　寅一、明所攝2　卯一、舉無施

復次，若作是思：決定無施。是名邪見。

【N2 例一切】

卯二、例一切

廣說乃至謗因、謗用、謗果，壞真實事，如是一切皆名邪見根本業道。

【M2 問答辨2】

【N1 問】

寅二、問答辨2　卯一、問

問：一切倒見皆名邪見，何故世尊於業道中，但說如是誹謗之見名為邪見？

【N2 答2】

【O1 明業道2】

【P1 由最勝3】

【Q1 標】

卯二、答2　辰一、明業道2　巳一、由最勝3　午一、標

答：由此邪見，諸邪見中最為殊勝。

【Q2 徵】

午二、徵

何以故？

【Q3 釋】

午三、釋

由此邪見為依止故，有一沙門、若婆羅門斷諸善根。

【P2 由隨順惡】

巳二、由隨順惡

又此邪見最順惡業。懷邪見者，於諸惡法隨意所行，是故此見偏說在彼惡業道中。

【O2 簡自相】

辰二、簡自相

當知餘見非不邪見自相相應。

瑜伽師地論科句披尋記卷第五十九

瑜伽師地論科句披尋記卷第六十

彌勒菩薩說

唐三藏沙門玄奘奉詔譯

韓清淨科記

攝決擇分中有尋有伺等三地之三

【K3 輕重2】

【L1 舉殺生4】

【M1 標】

子三、輕重2　丑一、舉殺生4　寅一、標

復次，由五因緣，殺生成重。

【M2 徵】

寅二、徵

何等為五？

【M3 列】

寅三、列

一、由意樂，二、由方便，三、由無治，四、由邪執，五、由其事。

【M4 釋2】

【N1 由意樂2】

【O1 舉重】

寅四、釋2　卯一、由意樂2　辰一、舉重

若由猛利貪欲意樂所作，猛利瞋恚意樂所作，猛利愚癡意樂所作，名重殺生。

【O2 例輕】

辰二、例輕

與此相違，名輕殺生。

【N2 由方便等2】

【O1 舉重4】

【P1 由方便】

卯二、由方便等2　辰一、舉重4　巳一、由方便

若有念言：我應當作、正作、已作。心便踊躍，心生歡悅；或有自作，或復勸他，於彼所作稱揚讚歎，見同法者意便欣慶，長時思量、長時蓄積怨恨心已方有所作，無間所作、殷重所作；或於一時頓殺多類；或以堅固發業因緣而行殺害；或令恐怖無所依投，方行殺害；或於孤苦、貧窮、哀慼、悲泣等者而行殺害。如是一切，由方便故，名重殺生。

【P2 由無治】

巳二、由無治

若唯行殺，不能日日乃至極少持一學處；或亦不能於月八日、十四、十五及    半月等，受持齋戒；或亦不能於時時間惠施作福、問訊禮拜、迎送合掌和    敬業等；又亦不能於時時間獲得猛利增上慚愧，悔所惡作；又不證得世間離欲，亦不證得真法現觀。如是一切，由無治故，名重殺生。

【P3 由邪執2】

【Q1 隨忍他見】

巳三、由邪執2　午一、隨忍他見

若諸沙門、或婆羅門，繼邪祠祀，隨忍此見，執為正法而行殺戮。由邪執故，名重殺生。

【Q2 起餘邪見】

午二、起餘邪見

又作是心：殺羊無罪，由彼羊等為資生故，世主所化。諸如是等依止邪見而行殺害，皆邪執故，名重殺生。

【P4 由事2】

【Q1 於大身眾生】

巳四、由事2　午一、於大身眾生

若有殺害大身眾生，此由事故，名重殺生。

【Q2 於人或人相等】

午二、於人或人相等

或有殺害人或人相，或父或母，及餘尊重；或有殺害歸投委信，或諸有學、    或諸菩薩、或阿羅漢、或諸獨覺；或於如來作殺害意惡心出血，如來性爾不可殺故。如是一切，由其事故，名重殺生。

【O2 例輕】

辰二、例輕

與如上說因緣相違而殺生者，名輕殺生。

【L2 例不與取等2】

【M1 總標2】

【N1 說事別】

丑二、例不與取等2　寅一、總標2　卯一、說事別

復次，當說不與取等，由其事故，輕重差別。

【N2 例所餘】

卯二、例所餘

餘隨所應，如殺應知。

【M2 別辨2】

【N1 舉重9】

【O1 不與取2】

【P1 由多劫盜】

寅二、別辨2　卯一、舉重9　辰一、不與取2　巳一、由多劫盜

復次，若多劫盜，名重不與取。

【P2 由劫妙好等】

巳二、由劫妙好等

如是若劫盜妙好，劫盜委信，劫盜孤貧，劫盜佛法出家之眾；若入聚落而行劫盜，劫盜有學、或阿羅漢、或諸獨覺、或復僧祇、或佛靈廟所有財物。如是一切，由其事故，名重不與取。

【O2 欲邪行4】

【P1 於不應行】

辰二、欲邪行4　巳一、於不應行

復次，行不應行中，若母母親委信他妻，或住禁戒、或苾芻尼、或勤策女、或復正學。如是一切，由其事故，名重欲邪行。

【P2 於非支】

巳二、於非支

非支行中，若於面門。由其事故，名重欲邪行。

【P3 於非時】

巳三、於非時

非時行中，若受齋戒、若胎圓滿、若有重病。由其事故，名重欲邪行。

【P4 於非處】

巳四、於非處

非處行中，若佛靈廟、若僧伽藍。由其事故，名重欲邪行。

【O3 妄語4】

【P1 為誑多財等】

辰三、妄語4　巳一、為誑多財等

復次，若為誑惑多取他財，若妙若勝而說妄語。由事重故，名重妄語。

【P2 誑惑尊重】

巳二、誑惑尊重

若於委信、若父若母，廣說如前乃至佛所而說妄語。由事重故，名重妄語。

廣說如前者：謂如前說，及餘尊重、或諸有學、或諸菩薩、或阿羅漢、或諸獨覺，如是一切應知。

【P3 成辦他罪】

巳三、成辦他罪

或有妄語令他殺生，損失財物及與妻妾，此若成辦極重殺生、重不與取、重欲邪行。此由事重，名重妄語。

【P4 能破壞僧】

巳四、能破壞僧

或有妄語能破壞僧，於諸妄語此最尤重。

【O4 離間語2】

【P1 辨3】

【Q1 破壞親愛】

辰四、離間語2　巳一、辨3　午一、破壞親愛

復次，若於長時積習親愛而行破壞。此由事重，名重離間語。

【Q2 破壞和合】

午二、破壞和合

或破壞他，令離善友、父母、男女，破和合僧。

【Q3 成辦他惡】

午三、成辦他惡

若離間語，能引殺生、或不與取、或欲邪行。如前所說道理應知。

【P2 結】

巳二、結

如是一切，由事重故，名重離間語。

如前所說道理應知者：謂如前說，此若成辦極重殺生、重不與取、重欲邪行故。

【O5 麤重語2】

【P1 於尊重前】

辰五、麤重語2　巳一、於尊重前

復次，若於父母及餘師長發麤惡言。由事重故，名重麤惡語。

【P2 妄語毀責】

巳二、妄語毀責

或以不實不真妄語，現前毀罵訶責於他。由事重故，名重麤惡語。

【O6 綺語4】

【P1 隨妄語等】

辰六、綺語4　巳一、隨妄語等

復次，凡諸綺語隨妄語等，此語輕重，如彼應知。

【P2 依鬥訟等】

巳二、依鬥訟等

若依鬥訟、諍競等事而發綺語，亦名為重。

【P3 稱揚外論】

巳三、稱揚外論

若以染汙心，於能引無義外道典籍承誦、讚詠、廣為他說。由事重故，名重綺語。

【P4 調弄尊重】

巳四、調弄尊重

若於父母、眷屬、師長調弄輕笑，現作語言不近道理。亦由事重，名重綺語。

【O7 貪欲2】

【P1 於僧祇物】

辰七、貪欲2　巳一、於僧祇物

復次，若於僧祇、佛靈廟等所有財寶，起貪欲心。由事重故，名重貪欲。

【P2 於勝利養】

巳二、於勝利養

若於己德起增上慢，自謂智者，乃於國王、大臣、豪貴、所尊、師長及諸聰叡同梵行等，起增上欲，貪求利養，名重貪欲。

【O8 瞋恚3】

【P1 損害父母等】

辰八、瞋恚3　巳一、損害父母等

復次，若於父母、眷屬、師長，起損害心。由事重故，名重瞋恚。

【P2 損害貧苦等】

巳二、損害貧苦等

又於無過、貧窮、孤苦、可傷愍者，起損害心。由事重故，名重瞋恚。

【P3 損害委信等】

巳三、損害委信等

又於誠心來歸投者及有恩所，起損害心。由事重故，名重瞋恚。

【O9 邪見2】

【P1 謗一切門】

辰九、邪見2　巳一、謗一切門

復次，若於一切餘邪見中，諸有能謗一切邪見，此謗一切事門轉故，名重邪見。

若於一切餘邪見中等者：一切倒見，皆名邪見。於彼一切，除誹謗見，諸所有見說名為餘。此誹謗見望餘邪見，名重邪見，由彼誹謗一切實有義故。謂無施與、無愛養、無祠祀，廣說乃至謗真實事。本地分中已顯其相。（陵本八卷十四頁612）如是名謗一切事門。

【P2 壞真實事】

巳二、壞真實事

又若有見，謂無世間真阿羅漢、正至、正行，乃至廣說。如是邪見，由事重故，名重邪見。

【N2 例輕】

卯二、例輕

除如上說所有諸事，隨其所應，與彼相違，皆名為輕。

【K4 增減及瑜伽2】

【L1 舉殺生2】

【M1 標列四句】

子四、增減及瑜伽2　丑一、舉殺生2　寅一、標列四句

復次，殺生所引不善諸業，或有是作而非增長，或有增長而非是作，或有亦作亦復增長，或有非作亦非增長。

【M2 隨釋差別4】

【N1 作非增長】

寅二、隨釋差別4　卯一、作非增長

初句，謂無識別童稚所作，或夢所作，或不思而作，或自無欲他逼令作。或有暫作，續即還起猛利悔心及厭患心，懇責遠離，正受律儀，令彼微薄，未與果報，便起世間離欲之道，損彼種子；次起出世永斷之道，害彼種子令無有餘。

【N2 增長非作】

卯二、增長非作

增長而非作者，謂如有一，為害生故，於長夜中數隨尋伺。由此因緣，彼遂增長殺生所引惡不善法，然不能作殺生之業。

【N3 亦作亦增長】

卯三、亦作亦增長

亦作亦增長者，謂除先所說作非增長、增長非作，所餘一切殺生業相。

【N4 非作非增長】

卯四、非作非增長

非作非增長者，謂除上爾所相。

【L2 例所餘2】

【M1 例隨應】

丑二、例所餘2　寅一、例隨應

如是所餘不與取等乃至綺語，隨其所應，如殺應知。

【M2 簡差別】

寅二、簡差別

於貪欲、瞋恚、邪見中，無有第二增長而非作句，於初句中無有不思而作及他逼令作，餘如前說。

【K5 引果2】

【L1 殺生業道3】

【M1 異熟果】

子五、引果2　丑一、殺生業道3　寅一、異熟果

復次，若於殺生親近數習多所作故，生那落迦，是名殺生異熟果。

【M2 等流果】

寅二、等流果

若從彼沒，來生此間人同分中，壽量短促，是名殺生等流果。

【M3 增上果】

寅三、增上果

於外所得器世界中，飲食果藥皆少光澤，勢力異熟及與威德並皆微劣，消變不平，生長疾病。由此因緣，無量有情未盡壽量，非時中夭，是名殺生增上果。

【L2 所餘業道2】

【M1 指二果別】

丑二、所餘業道2　寅一、指二果別

所餘業道，異熟、等流二果差別，如經應知。

所餘業道異熟等流二果差別者：謂於不與取等乃至邪見親近、修習、多修習故，生那落迦，是名彼異熟果。若從彼出，來生此間人同分中，資財匱乏，妻不貞良，多遭誹謗，親友乖離，聞違意聲，言不威肅，增猛利貪，增猛利瞋，增猛利癡，是名彼等流果。如本地分說應知。（陵本九卷一頁636）

【M2 辨增上果2】

【N1 標說】

寅二、辨增上果2　卯一、標說

增上果，今當說。

【N2 別辨9】

【O1 不與取增上果】

卯二、別辨9　辰一、不與取增上果

若器世間眾果尠少，果不滋長、果多朽壞、果不真實，多無雨澤，諸果乾枯，或全無果。如是一切，名不與取增上果。

【O2 欲邪行增上果】

辰二、欲邪行增上果

若器世間多諸便穢泥糞不淨，臭處迫迮，多生不淨臭惡之物，凡諸所有皆不可樂。如是一切，名欲邪行增上果。

臭處迫迮者：攝異門分說：屎尿不淨變壞所成，故名臭處。（陵本八十四卷一頁6354）其義應知。

【O3 妄語增上果】

辰三、妄語增上果

若器世間農作、行船、世俗事業不甚滋息，殊少便宜，多不諧偶，饒諸怖畏恐懼因緣。如是一切，是妄語增上果。

【O4 離間語增上果】

辰四、離間語增上果

若器世間其地處所，丘坑間隔，險阻難行，饒諸怖畏恐懼因緣。如是一切，是離間語增上果。

【O5 麤惡語增上果】

辰五、麤惡語增上果

若器世間其地處所，多諸株杌、荊棘、毒刺、瓦石、沙礫，枯槁無潤，無有池沼，河泉乾竭，土田鹹滷，丘陵坑險，饒諸怖畏恐懼因緣。如是一切，是麤惡語增上果。

【O6 綺語增上果】

辰六、綺語增上果

若器世間所有果樹果無的當，非時結實，時不結實，生而似熟，根不堅牢，勢不久停，園林池沼多不可樂，饒諸怖畏恐懼因緣。如是一切，是綺語增上果。

【O7 貪欲增上果】

辰七、貪欲增上果

若器世間一切盛事，年時日夜月半月等漸漸衰微，所有氣味唯減不增。如是一切，是貪欲增上果。

所有氣味唯減不增者：本地分說，果不充足，是貪欲增上果。（陵本九卷一頁637）今此亦爾，謂彼所感果實藥草，所有氣味唯減不增故。

【O8 瞋恚增上果】

辰八、瞋恚增上果

若器世間多諸疫癘、災橫、擾惱、怨敵、驚怖、師子、虎狼、雜惡禽獸、蟒蛇、蝮蝎、蚰蜒、百足、魍魎、藥叉、諸惡賊等。如是一切，是瞋恚增上果。

【O9 邪見增上果】

辰九、邪見增上果

若器世間所有第一勝妙華果悉皆隱沒，諸不淨物乍似清淨，諸苦惱物乍似安樂，非安居所、非救護所、非歸依所。如是一切，是邪見增上果。

【K6 生2】

【L1 引經問】

子六、生2　丑一、引經問

復次，如世尊言：殺有三種，謂貪瞋癡之所生起，乃至邪見亦復如是。此差別義，云何應知？

【L2 釋差別8】

【M1 殺生業道3】

【N1 貪所生2】

【O1 辨4】

【P1 為血肉等】

丑二、釋差別8　寅一、殺生業道3　卯一、貪所生2　辰一、辨4　巳一、為血肉等

若為血肉等，殺害眾生。

【P2 為奪財物】

巳二、為奪財物

或作是心：殺害彼已，當奪財物。

【P3 為他因緣】

巳三、為他因緣

或受他雇、或為報恩、或友所攝、或希為友、或為衣食，奉主教命而行殺害。

【P4 由利衰等2】

【Q1 舉利衰】

巳四、由利衰等2　午一、舉利衰

或有謂彼能為衰損，或有謂彼能障財利，而行殺害。

【Q2 例毀譽等】

午二、例毀譽等

如利衰，毀譽、稱譏、苦樂，隨其所應，當知亦爾。

【O2 結】

辰二、結

如是一切，名貪所生殺生業道。

【N2 瞋所生】

卯二、瞋所生

復次，若謂彼於己樂為無義，而行殺害。或念彼於己曾為無義，或恐彼於己        當為無義，或見彼於己正為無義，而行殺害；廣說乃至於九惱事，皆如是知。如是一切，名瞋所生殺生業道。

【N3 癡所生2】

【O1 辨4】

【P1 為祠祀福】

卯三、癡所生2　辰一、辨4　巳一、為祠祀福

復次，若計為法而行殺害，謂己是餘眾生善友，彼因我殺，身壞命終當生天上。如是殺害，從癡所生。

【P2 為尊長等】

巳二、為尊長等

或作是心：為尊長故，法應殺害。或作是心：諸有誹毀天梵世主，罵婆羅門，法應殺害。如是心殺，從癡所生。

【P3 由勸行殺2】

【Q1 舉成殺業】

巳三、由勸行殺2　午一、舉成殺業

或計殺生作及增長無異熟果，為他開演勸行殺業，彼由勸故，遂行殺事。時彼勸者所得殺罪，從癡所生。

【Q2 例餘業道】

午二、例餘業道

此後所說從癡所生殺業道理，諸餘業道乃至邪見，當知亦爾。

【P4 妄計方便】

巳四、妄計方便

或有妄計以其父母親愛眷屬擲置火中、斷食、投巖、棄於曠野，是真正法。

【O2 結】

辰二、結

如是一切，名癡所生殺生業道。

【M2 不與取業道3】

【N1 貪所生2】

【O1 由饕餮】

寅二、不與取業道3　卯一、貪所生2　辰一、由饕餮

復次，若於他財食饕餮而取。是不與取，貪欲所生。

饕餮而取者：謂所不與、不捨、不棄而希望故。如本地分說。（陵本八卷十頁587）

【O2 由劫盜】

辰二、由劫盜

或受他雇而行劫盜，或恩所攝、或祈後恩、或為衣食奉主教命、或為稱譽、或為安樂而行劫盜。如是一切不與取業，皆貪所生。

【N2 瞋所生2】

【O1 由惱害】

卯二、瞋所生2　辰一、由惱害

復次，若作是思：彼於我所樂行無義，廣說乃至九惱害事增上力故，而行劫盜。不必貪著彼所有財，不必希求諸餘財物。是不與取，瞋恚所生。

【O2 由憎他2】

【P1 焚燒聚落等】

辰二、由憎他2　巳一、焚燒聚落等

或憎他故，焚燒聚落舍宅財物珍玩資具，當知彼觸瞋恚所生，盜相似罪，或更增彊。

【P2 令他劫奪等】

巳二、令他劫奪等

或憎彼故，令他劫奪，破散彼財。他受教命依行事時，彼能教者不與取罪，從瞋恚生。

【N3 癡所生3】

【O1 計為尊長】

卯三、癡所生3　辰一、計為尊長

復次，若作是心：為尊長故而行劫盜，是為正法。名癡所生不與取罪。

【O2 計由誹毀】

辰二、計由誹毀

或作是心：若有誹毀天梵世主，罵婆羅門，法應奪彼所有財物。此不與取亦從癡生。

【O3 計為祠祀】

辰三、計為祠祀

或作是心：若為祠祀、為祠祀支、為祠祀具，法應劫盜。是不與取亦從癡生。

若為祠祀等者：謂如害為正法論者，為祠祀天而行劫盜，謂為是法，計所劫物為祠祀支、為祠祀具，害彼生命，得生天故。

【M3 欲邪行業道3】

【N1 貪所生3】

【O1 由自貪纏】

寅三、欲邪行業道3　卯一、貪所生3　辰一、由自貪纏

復次，若有見聞不應行事，便不如理分別取相，遂貪欲纏之所纏縛而行非法，名貪所生欲邪行罪。

【O2 由受他雇】

辰二、由受他雇

或受他雇竊行媒嫁，由此方便行所不行，彼便獲得貪欲所生欲邪行罪。

【O3 由多所為】

辰三、由多所為

或欲攝受朋友知識，或為衣食承主教命，或為存活希求財穀金銀珍寶，而行邪行。如是一切，名貪所生欲邪行罪。

【N2 瞋所生2】

【O1 為報怨】

卯二、瞋所生2　辰一、為報怨

復次，若作是思：彼於我所樂行無義，廣說乃至九惱害事以為依止，而行邪行。非彼先有欲纏所纏，然於相違非所行事，為報怨故勉勵而行，名瞋所生欲邪行罪。

【O2 為憎他】

辰二、為憎他

或憎彼故，以彼妻妾令他毀辱，彼若受教行欲邪行，便觸瞋恚所生相似欲邪行罪，或更尤重。如是一切欲邪行罪，名瞋所生。

便觸瞋恚所生相似欲邪行罪者：此欲邪行，由令他行，非自行故，由是故說觸相似罪。

【N3 癡所生】

卯三、癡所生

復次，若作是心，母及父親，或他婦女命為邪事，若不行者便獲大罪，若行此者便獲大福。非法謂法而行邪行，名癡所生欲邪行罪。

【M4 妄語等業道2】

【N1 舉妄語3】

【O1 貪所生】

寅四、妄語等業道2　卯一、舉妄語3　辰一、貪所生

復次，若為利養而說妄語，或怖畏他損己財物、或為稱譽、或為安樂而說妄語。如是一切，名貪所生妄語業道。

【O2 瞋所生】

辰二、瞋所生

若有依止九惱害事而說妄語，名瞋所生妄語業道。

【O3 癡所生3】

【P1 計為尊長等】

辰三、癡所生3　巳一、計為尊長等

若作是心：為諸尊長、或復為牛、或為祠具，法應妄語。如是妄語，從癡所生。

或復為牛者：謂有外道或持牛戒，計為清淨故。

【P2 計違諸天等】

巳二、計違諸天等

若作是心：諸有沙門、若婆羅門，違背諸天、違梵世主、違婆羅門，於彼妄語稱順正法。如是妄語，名癡所生妄語業道。

【P3 計無破僧罪】

巳三、計無破僧罪

若作是計：於法法想，於毗奈耶毗奈耶想，以覆藏想妄語破僧，無有非法。如是妄語亦從癡生。

【N2 例離間語等】

卯二、例離間語等

如妄語業道，離間、麤惡二語業道，隨其所應，當知亦爾。

【M5 綺語業道3】

【N1 貪所生】

寅五、綺語業道3　卯一、貪所生

復次，若為戲樂而行綺語，或為顯己是聰叡者而行綺語，或為財利稱譽安樂而行綺語，名貪所生綺語業道。

【N2 瞋所生】

卯二、瞋所生

若有依止九惱害事而說綺語，名瞋所生綺語業道。

【N3 癡所生】

卯三、癡所生

若有於中為求真實、為求堅固、為求出離、為求於法而行綺語，名癡所生綺語業道。

【M6 貪欲業道3】

【N1 貪所生】

寅六、貪欲業道3　卯一、貪所生

復次，若有於他非怨有情財物資具，先取其相，希望追求增上力故，起如是心：凡彼所有願當屬我。又從貪愛而生貪愛，名貪所生貪欲業道。

【N2 瞋所生】

卯二、瞋所生

若於他財不計為好，但九惱事增上力故，起如是心：凡彼所有皆當屬我。又從瞋恚而生貪愛，名瞋所生貪欲業道。

【N3 癡所生】

卯三、癡所生

若作是計：諸有欲求魯達羅天、毗瑟笯天、釋梵世主眾妙世界，注心多住獲大福祐。作如是意注心多住，名癡所生貪欲業道。

【M7 瞋恚業道3】

【N1 貪所生】

寅七、瞋恚業道3　卯一、貪所生

若為財利稱譽安樂，於他有情起損害心，非於彼所生怨憎想，謂彼長夜是我等怨。又從貪愛而生瞋恚，名貪所生瞋恚業道。

【N2 瞋所生】

卯二、瞋所生

復次，若九惱事增上力故，從怨對想起損害心，名瞋所生瞋恚業道。

【N3 癡所生】

卯三、癡所生

若住此法及外道法，所有沙門、若婆羅門憎惡他見，於他見所及懷彼見沙門、婆羅門所起損害心，名癡所生瞋恚業道。

【M8 邪見業道3】

【N1 貪所生】

寅八、邪見業道3　卯一、貪所生

復次，若作是心：諸有此見撥無施與，乃至廣說彼於王等獲大供養及衣服等。即以此義增上力故，起如是見，名貪所生邪見業道。

【N2 瞋所生】

卯二、瞋所生

若作是心：有施、有愛，乃至廣說如是見者違害於我，我今不應與怨同見。        彼由憎恚，起如是見：無施、無愛，乃至廣說。名瞋所生邪見業道。

【N3 癡所生】

卯三、癡所生

若不如理於法思惟、籌量、觀察，由此方便所引尋伺，發起邪見，名癡所生邪見業道。

【K7 決擇8】

【L1 方便究竟4】

【M1 殺生等業道2】

【N1 舉殺生】

子七、決擇8　丑一、方便究竟4　寅一、殺生等業道2　卯一、舉殺生

復次，殺生業道三為方便，由瞋究竟。

【N2 例麤語等】

卯二、例麤語等

如殺業道，麤語、瞋恚業道亦爾。

【M2 不與取等業道2】

【N1 舉不與取】

寅二、不與取等業道2　卯一、舉不與取

不與取業道三為方便，由貪究竟。

【N2 例邪行等】

卯二、例邪行等

如不與取，邪行、貪欲業道亦爾。

【M3 除邪見所餘業道】

寅三、除邪見所餘業道

除其邪見，所餘業道三為方便，由三究竟。

【M4 邪見業道】

寅四、邪見業道

邪見業道三為方便，由癡究竟。

【L2 依處4】

【M1 殺生等業道】

丑二、依處4　寅一、殺生等業道

復次，殺生、邪行、妄語、離間、麤語、瞋恚，此六業道有情處起。

【M2 不與取等業道】

寅二、不與取等業道

不與而取、貪欲業道，資財處起。

【M3 綺語業道】

寅三、綺語業道

綺語業道，名身處起。

【M4 邪見業道】

寅四、邪見業道

邪見業道，諸行處起。

【L3 不善業道成極惡等4】

【M1 標】

丑三、不善業道成極惡等4　寅一、標

復次，由三因緣，不善業道成極圓滿惡不善性。

【M2 徵】

寅二、徵

何等為三？

【M3 列】

寅三、列

一、自性過故；二、因緣過故；三、塗染過故。

【M4 釋3】

【N1 自性過】

寅四、釋3　卯一、自性過

此中殺生所引思，乃至邪見所引彼相應思，如是一切染汙性故、不善性故，由自性過說名為惡。

殺生所引思等者：此中殺生乃至邪見，皆約起彼欲樂為論，由是為先，思業現行故。

【N2 因緣過】

卯二、因緣過

若以猛利貪欲、瞋恚、愚癡纏所發起，即此亦名由因緣過，成重惡性、成上不善，能引增上不可愛果。

【N3 塗染過2】

【O1 出過失3】

【P1 標】

卯三、塗染過2　辰一、出過失3　巳一、標

若到究竟，即此亦名由塗染過，成極重惡、成上不善，能引增上不可愛果。

若到究竟者：謂已成就究竟業道故。

【P2 徵】

巳二、徵

何以故？

【P3 釋】

巳三、釋

若有用染汙心，能引發他不可愛樂欣悅之苦，彼隨苦心威勢力故，能引發苦補特伽羅思，便觸得廣大之罪，是故名為塗染過失。

【O2 喻塗染3】

【P1 磁石等喻2】

【Q1 標法】

辰二、喻塗染3　巳一、磁石等喻2　午一、標法

彼雖不發如是相心：諸能引發我之苦者，當觸大罪。然彼法爾觸於大罪。

【Q2 喻合2】

【R1 舉磁石】

午二、喻合2　未一、舉磁石

譬如磁石雖不作意：諸所有鐵來附於我。然彼法爾所有近鐵，不由功用來附磁石。此中道理，當知亦爾。

【R2 例日珠等】

未二、例日珠等

日珠等喻，亦如是知。

【P2 大轉變喻2】

【Q1 標法】

巳二、大轉變喻2　午一、標法

又於思上無別有法，彼威力生來相依附，說名塗染。當知唯是此思轉變，由彼威力之所發起。

當知唯是此思轉變等者：謂思轉變，唯由彼染汙心威力所發起故。

【Q2 引喻2】

【R1 舉業威勢緣力】

午二、引喻2　未一、舉業威勢緣力

如四大種業威勢力所生種種堅性、濕性、煖性、動性，非大種外別有如是種種諸性，然即大種業威勢緣，如是轉變。

【R2 例神足加行緣力】

未二、例神足加行緣力

如業威勢緣力轉變，神足加行緣力轉變，當知亦爾。

【P3 惡心轉變喻2】

【Q1 舉喻】

巳三、惡心轉變喻2　午一、舉喻

又如魔王，惑媚無量娑梨藥迦諸婆羅門長者等心，令於世尊變異暴惡。非於彼心更增別法，說名惑媚。唯除魔王加行威勢生彼諸心，令其轉變成極暴惡。

【Q2 合法】

午二、合法

此中道理，當知亦爾。

【L4 定不定受業3】

【M1 略辨二種】

丑四、定不定受業3　寅一、略辨二種

復次，如先所說作及增長業，若先所說由五因緣成極重業，名定受業。與此相違，名不定受業。

【M2 標列四業】

寅二、標列四業

復有四業。一、異熟定，二、時分定，三、二俱定，四、二俱不定。

【M3 廣俱不定2】

【N1 舉無學】

寅三、廣俱不定2　卯一、舉無學

諸阿羅漢所有不善決定受業，或於前生所作，或於此生先異生位所作，由少輕苦之所逼惱，便名果報已熟。若已轉依，果報種子皆永斷故，一切不受。

【N2 釋所以】

卯二、釋所以

所以者何？由佛世尊依未解脫相續，建立定受業故。

【L5 二業速轉2】

【M1 問】

丑五、二業速轉2　寅一、問

問：若於一時亦牽亦搦，盜取眾生，即斷其命。當言一業，為二業耶？

【M2 答3】

【N1 標義】

寅二、答3　卯一、標義

答：當言二業。以速轉故，於此二業，由增上慢，謂之為一。

【N2 辨釋】

卯二、辨釋

若謂我當牽彼，是第一思；即於盜時，復謂我當搦殺，是第二思。若時牽彼，爾時不搦；若時搦彼，爾時不牽；速疾轉故，生增上慢，謂是一時。

【N3 結成】

卯三、結成

是故此中，當言二業。

由增上慢謂之為一者：當知此即錯亂境界所攝，由數錯亂起增上慢故。如本地分說應知。（陵本十五卷九頁1310）

【L6 現法受等2】

【M1 辨因緣2】

【N1 舉起善業5】

【O1 標】

丑六、現法受等2　寅一、辨因緣2　卯一、舉起善業5　辰一、標

復次，略由三因緣故，成現法受業。

【O2 徵】

辰二、徵

何等為三？

【O3 列】

辰三、列

一、田廣大故；二、思廣大故；三、相續清淨故。

【O4 釋3】

【P1 田廣大性3】

【Q1 總標】

辰四、釋3　巳一、田廣大性3　午一、總標

由五種相，田成廣大。

【Q2 列釋】

午二、列釋

一、從於一切有情第一利益安樂增上意樂住起，謂慈等至。二、從於一切有情第一將護他心住起，謂無諍等持。三、從第一寂靜涅槃樂相似聖住起，謂滅盡等至。四、已得一切不善不作律儀，謂預流果。五、極清淨相續究竟，謂阿羅漢及佛為首大苾芻僧。

【Q3 結名】

午三、結名

如是名為田廣大性。

【P2 思廣大性】

巳二、思廣大性

若於是處，以深厚殷重清淨信心，捨清淨財，是名思廣大性。

若於是處等者：謂於有苦、有貧、無依、無怙諸有情所，名於是處。深心憐愍，殷重淨信而行惠施，名以深厚殷重清淨信心。施物清淨，是名捨清淨財。

【P3 相續清淨】

巳三、相續清淨

若前生中，於他所施衣服等物，由身語意不為障礙，亦不思量興染汙心，以無有障障彼相續，當知是名相續清淨。

若前生中等者：謂於前生他所施物不障施餘，名不為障。自亦無著，名不思量興染汙心。由是因緣，於現法中，無有施障障自相續。言施障者，略有四種。一、先未串習，二、施物尠闕，三、耽著上妙悅意財物，四、觀見當來具足財果而深欣樂。如本地分施品中說。（陵本三十九卷十四頁3218）今於此中，隨應當知。

【O5 結】

辰五、結

若有於此三種因緣一切具足，當知彼業定現法受，亦於生受、亦於後受。

【N2 例起不善業】

卯二、例起不善業

若有與此相違三種因緣起不善業，當知亦成定現法受。

【M2 喻道理3】

【N1 出差別】

寅二、喻道理3　卯一、出差別

或有所生一剎那業，唯現法受；或有所生一剎那業，亦現法受、亦於生受；或有所生一剎那業，三時皆受。

【N2 引譬喻3】

【O1 縷繫華喻】

卯二、引譬喻3　辰一、縷繫華喻

譬如一縷其量微小，能持一華，一繫華已勢力便盡，不復能繫；復有一縷能持二華，再繫華已勢力便盡；復有一縷能持多華，多繫華已其力方盡。

【O2 水流喻】

辰二、水流喻

又如流水其性微小，流經一步勢力便盡；有第二水其性稍大，流經兩步勢力方盡；有第三水其性廣大，流經多步勢力乃盡。

【O3 酢滴喻】

辰三、酢滴喻

又如酢滴其性淡薄，唯能酢彼一滴之水，不能酢多；有第二滴其性稍嚴，酢二滴水，不能酢多；有餘酢滴其性更嚴，乃至能酢眾多滴水。

【N3 結當知】

卯三、結當知

此中諸業差別道理，當知亦爾。

【L7 繫及離繫2】

【M1 總標界繫】

丑七、繫及離繫2　寅一、總標界繫

復次，十種不善業道唯欲界繫，亦唯能感欲界異熟，多於惡趣，少於善趣。

【M2 別辨離繫2】

【N1 於惡趣業2】

【O1 永斷】

寅二、別辨離繫2　卯一、於惡趣業2　辰一、永斷

又惡趣業，預流果時皆已斷盡。

【O2 暫伏】

辰二、暫伏

若諸異生世間離欲，或復生上，一切皆伏而未永斷。

【N2 於欲繫業2】

【O1 聲聞畢竟斷】

卯二、於欲繫業2　辰一、聲聞畢竟斷

若不還果身猶住此，或復上生，及阿羅漢，諸不善業皆畢竟斷。

【O2 菩薩畢竟斷】

辰二、菩薩畢竟斷

若已證入清淨增上意樂地菩薩，一切不善業皆畢竟斷。此但由不忘念力所制持故，非由煩惱得離繫故。

【L8 業及業道3】

【M1 思】

丑八、業及業道3　寅一、思

復次，思是業，非業道。

【M2 身語業】

寅二、身語業

殺生乃至綺語，亦業亦業道。

【M3 意業】

寅三、意業

貪、恚、邪見，業道非業。

【J2 略不說餘】

癸二、略不說餘

此諸業道餘決擇文，更不復現。

【I2 嗢柁南結】

壬二、嗢柁南結

後嗢柁南曰：    自性相略廣　方便與輕重　增減及瑜伽　引果生決擇

【G3 生雜染3】

【H1 結前生後】

庚三、生雜染3　辛一、結前生後

如是已說業道決擇。生雜染決擇，我今當說。

【H2 二門決擇2】

【I1 約補特伽羅辨2】

【J1 明生類2】

【K1 總標】

辛二、二門決擇2　壬一、約補特伽羅辨2　癸一、明生類2　子一、總標

如先所說生雜染義，當知此生略有十一。

【K2 列釋】

子二、列釋

一、一向樂生，謂一分諸天。

謂一分諸天者：謂有色界下三靜慮諸天應知。

二、一向苦生，謂諸那落迦。三、苦樂雜生，謂一分諸天、人、鬼、傍生。

謂一分諸天人鬼傍生者：此中諸天，謂欲界六天應知。

四、不苦不樂生，謂一分諸天。

謂一分諸天者：謂有色界第四靜慮，及無色界諸天應知。

五、一向不清淨生，謂欲界異生。

一向不清淨生者：謂生欲界處不清淨，及彼異生身不清淨，是名一向不清淨生。

六、一向清淨生，謂已證得自在菩薩。

一向清淨生等者：謂無加行無功用無相住菩薩，得十自在，名已證得自在菩薩。受生多在大梵天王，處清淨、身清淨故，名一向清淨生。

七、清淨、不清淨生，謂色無色界異生。

清淨不清淨生等者：色無色界處名清淨，彼異生身名不清淨，非一向故，名清淨、不清淨生。

八、不清淨、清淨處生，謂在欲界般涅槃法、有暇處生。九、清淨、不清淨處生，謂生色無色界異生。十、不清淨、不清淨處生，謂生欲界異生不般涅槃法，設般涅槃法無暇處生。十一、清淨、清淨處生。謂生色無色界，非異生，諸有學者。

不清淨清淨處生等者：顯揚論說：不清淨處、不清淨身等差別。謂或有處不清淨，身清淨，謂欲界無難處生。或有處清淨，非身清淨，謂色無色界異生。或有處不清淨，身不清淨，謂欲界有難處生。或有處清淨，身清淨，謂色無色界已見諦者。（顯揚論十八卷十六頁31,572b）與此四種分別義同，如次應知。

【J2 顯雜染4】

【K1 由攝受2】

【L1 舉經問】

癸二、顯雜染4　子一、由攝受2　丑一、舉經問

復次，經言：汝等長夜增羯吒斯，恆受血滴。何等名為羯吒斯耶？

【L2 依義答2】

【M1 釋名】

丑二、依義答2　寅一、釋名

所謂貪愛。貪愛之言，與羯吒斯名差別也。

【M2 明攝】

寅二、明攝

此言顯示攝受集諦。恆受血滴，攝受苦諦。

【K2 由狂亂3】

【L1 標】

子二、由狂亂3　丑一、標

復次，婆羅門喻經中，世尊依生雜染說如是言：有五非狂，如狂所作。

【L2 徵】

丑二、徵

何等為五？

【L3 釋5】

【M1 第一非狂如狂所作】

丑三、釋5　寅一、第一非狂如狂所作

一、解支節者。謂更有餘活命方便，而樂分析所有支節以自活命。是名第一非狂如狂所作。

【M2 第二非狂如狂所作】

寅二、第二非狂如狂所作

二、慳貪者。謂慳貪所蔽，慳貪因緣所獲財寶，不食不施，唯除命終，欻然虛棄大寶庫藏。是名第二非狂如狂所作。

【M3 第三非狂如狂所作】

寅三、第三非狂如狂所作

三、樂生天者。謂更有餘身語意攝種種妙行生天方便，而樂妄執投火、溺水、顛墜高崖自害身命作生天因。是名第三非狂如狂所作。

【M4 第四非狂如狂所作】

寅四、第四非狂如狂所作

四、樂解脫者。謂更有餘八支聖道解脫方便，而樂妄執自逼自惱種種苦行作解脫因。是名第四非狂如狂所作。

【M5 第五非狂如狂所作2】

【N1 標義】

寅五、第五非狂如狂所作2　卯一、標義

五、傷悼死者。謂依傷悼亡者因緣，種種哀歎剺攫其身，坌灰拔髮，斷食自毀，欲令亡者還復如故。是名第五非狂如狂所作。

【N2 引頌】

卯二、引頌

復說頌曰：世間無決定　顛倒謂為我　父母及妻孥　兄弟親友等曾母轉為妻　妻復為兒婦　兒婦轉為婢　或作怨家妻曾父轉為子　子復為怨敵　怨敵復為奴　或為僕隸等曾王轉為臣　臣復為貧匱　或閭邑下賤　為世所輕鄙曾作婆羅門　展轉為三姓　或復旃荼羅　及補羯娑等於無量百千　那庾多往返　為父復為子　及怨家等身如幻士眾中　示種種形類　異生處流轉　現多身亦爾煩惱業緣因　令種種諸行　數數而積集　如幻化所起雖遭是眾幻　然無智所覆　常於諸行中　樂著曾無厭既自幻惑已　坌灰泣傷歎　於不應憂悲　橫生諸悲惱離假名親屬　種種自憂悲　棄捐正法行　舉手而號泣癡憍慢所亂　數行諸放逸　如是等種類　廣說遍應知

【K3 由衰退】

子三、由衰退

復次，鬥諍劫中有四過失。謂壽量衰退、安樂衰退、功德衰退、一切世間盛事衰退。

【K4 由互不相數2】

【L1 標】

子四、由互不相數2　丑一、標

復次，鬥諍劫中諸有情類，略於八處互不相數。

【L2 列】

丑二、列

一、不數正法，二、不數名聞，三、不數宗族，四、不數可愍，五、不數善友，六、不數有德，七、不數有恩，八、不數親友。

【I2 約法辨3】

【J1 十二有支2】

【K1 標列五相2】

【L1 問】

壬二、約法辨3　癸一、十二有支2　子一、標列五相2　丑一、問

問：先說生雜染中，無明緣行乃至生緣老死，此無明等十二支差別義，云何應知？

【L2 答】

丑二、答

答：略由五相。一、由相故；二、由自性故；三、由業故；四、由法故；五、由因果故。

【K2 釋差別義2】

【L1 舉無明支5】

【M1 無明相】

子二、釋差別義2　丑一、舉無明支5　寅一、無明相

問：何等為無明相？答：貪、瞋、慢相是無明相，計我我所相、無慚無愧相、多放逸相、性羸鈍相、饒睡眠相、心愁慼相、種種惡業現行等相，是無明相。

【M2 無明自性2】

【N1 問】

寅二、無明自性2　卯一、問

問：何等是無明自性？

【N2 答3】

【O1 指總顯別】

卯二、答3　辰一、指總顯別

答：自性總相，如前已說。

自性總相如前已說者：謂如前說：無明，於所知真實覺悟能覆、能障，心所為性。（陵本五十八卷四頁4710）此應準知。

自性差別，今當顯示。

【O2 列其種類】

辰二、列其種類

謂或有隨眠無明，或有覺悟無明，或有煩惱共行無明，或有不共獨行無明，    或有蔽覆心性無明，或有發業無明，或有不染汙無明，或有離羞恥無明，或有堅固無明。

【O3 隨釋後一】

辰三、隨釋後一

謂無般涅槃法者所有無明。

或有堅固無明等者：謂彼無明自性堅固，乃至諸佛亦不能拔故。

【M3 無明業2】

【N1 問】

寅三、無明業2　卯一、問

問：何等為無明業？

【N2 答3】

【O1 由迷惑2】

【P1 舉於不見義】

卯二、答3　辰一、由迷惑2　巳一、舉於不見義

答：於不現見義而生迷惑，是無明業。

【P2 例於現見義等】

巳二、例於現見義等

如是於現見義、劣義、中義、勝義、利益義、不利益義、真義、邪義、因義、果義而生迷惑，是無明業。

【O2 由不了2】

【P1 標列】

辰二、由不了2　巳一、標列

又有十種愚癡有情，遍攝愚癡諸有情類。一、闕減愚癡，二、狂亂愚癡，三、散亂愚癡，四、自性愚癡，五、執著愚癡，六、迷亂愚癡，七、堅固愚癡，八、增上愚癡，九、無所了別愚癡，十、現見愚癡。

【P2 隨釋10】

【Q1 闕減愚癡】

巳二、隨釋10　午一、闕減愚癡

闕減愚癡者，謂如有一，或闕於眼、或闕於耳，於眼所識色、耳所識聲一切境界皆不領解，是故愚癡。

【Q2 狂亂愚癡】

午二、狂亂愚癡

狂亂愚癡者，謂如有一，或遭逼迫、或遭大苦、或遭重病、或痛所切、或復顛癇令心狂亂，由此不了善作、惡作，是故愚癡。

【Q3 散亂愚癡】

午三、散亂愚癡

散亂愚癡者，謂如有一，心散異境，不能了餘善作、惡作，是故愚癡。

【Q4 自性愚癡】

午四、自性愚癡

自性愚癡者，謂如有一，於生死中無始以來，自性不了苦集滅道、眾生無我、法無我等，是故愚癡。

【Q5 執著愚癡】

午五、執著愚癡

執著愚癡者，謂如有一，墮外道中，彼於身見、身見為本諸見趣中不能解了，是故愚癡。

【Q6 迷亂愚癡】

午六、迷亂愚癡

迷亂愚癡者，謂如有一，或名想亂、或形量亂、或色相亂、或業用亂，於亂處法不能解了，是故愚癡。

或名想亂等者：本地分說錯亂境界，或想錯亂、或形錯亂、或顯錯亂、或業錯亂。如彼別釋應知。（陵本十五卷九頁1310）

【Q7 堅固愚癡】

午七、堅固愚癡

堅固愚癡者，謂如有一，畢竟無有般涅槃法，所有愚癡自性堅固，乃至諸佛亦不能拔。

【Q8 增上愚癡】

午八、增上愚癡

增上愚癡者，謂如有一，常恆無間習諸邪行，又邪行因所生眾苦之所逼切，雖知雖見，而故奔趣樂著嬉戲；或復貪等行者，亦是增上愚癡。

【Q9 無所解了愚癡】

午九、無所解了愚癡

無所解了愚癡者，謂如有一，不聞不思不修習故，於法於義不能解了，是故愚癡。

【Q10 現見愚癡】

午十、現見愚癡

現見愚癡者，謂如有一，現見諸行皆悉無常，而起常想；現見皆苦，而起樂想；現見不淨，而起淨想；現見無我，而起我想；現見病法、老法、死法，起安隱想，無逼惱想。

【O3 由能障2】

【P1 標】

辰三、由能障2　巳一、標

又此無明，於五處所能為障礙。

【P2 列】

巳二、列

一、能障礙真實智喜，二、能障礙煩惱滅得，三、能障礙聖道成滿，四、能障礙往於善趣，五、能障礙世間現法諸吉祥事。

【M4 無明法2】

【N1 問】

寅四、無明法2　卯一、問

問：何等名無明法？

【N2 答2】

【O1 約補特伽羅辨2】

【P1 辨相3】

【Q1 由隨眠】

卯二、答2　辰一、約補特伽羅辨2　巳一、辨相3　午一、由隨眠

答：或有由無明故，墮無明趣，說名愚癡；非癡所嬈，不為癡垢，非癡所媚。謂住隨眠無明。

【Q2 由纏】

午二、由纏

或有愚癡，為癡所嬈，不為癡垢，非癡所媚。謂由纏所攝無明。

【Q3 由發業2】

【R1 生羞恥】

午三、由發業2　未一、生羞恥

或有愚癡，為癡所嬈，為癡所垢，非癡所媚。謂由發業無明發惡業已，於此惡行而生羞恥。

【R2 無羞恥】

未二、無羞恥

或有愚癡，為癡所嬈，為癡所垢，為癡所媚。謂因無明發起種種惡不善業，於此惡行無有羞恥。

【P2 料簡】

巳二、料簡

此中由前三種，說名愚癡，墮無明趣，不名癡人。由後一種，說名癡人。

【O2 約三界辨】

辰二、約三界辨

或有闇法無明，謂在欲界；或有昧法無明，謂在色界；或有翳法無明，謂在無色界。

【M5 無明因果2】

【N1 問】

寅五、無明因果2　卯一、問

問：何等名無明因果？

【N2 答2】

【O1 指因】

卯二、答2　辰一、指因

答：因，如本地分已說。

【O2 顯果2】

【P1 迷後有】

辰二、顯果2　巳一、迷後有

果，謂一切後有支。

因如本地分已說者：本地分說：無明以不如理作意為因故。（陵本十卷六頁754）

【P2 迷諸諦2】

【Q1 標】

巳二、迷諸諦2　午一、標

又於真如及諸諦義不能解了，或復猶豫，或即於此生邪決定。

或即於此生邪決定者：本地分說：於因無知云何？謂起不如理分別，或計無因，或計自在、世性、士夫、中間等不平等因所有無知。如於因無知，於從因所生諸行亦爾。（陵本九卷十七頁709）今顯彼義，名邪決定應知。

【Q2 釋】

午二、釋

謂於諦理或增、或減，顛倒執著無常等故；或由增上慢故；或由自輕懱故。

謂於諦理或增或減等者：此中說有三種因緣，如次釋前所說三義。由於諦理或增、或減，顛倒執著無常、苦、空、無我，故於真如及諸諦義不能解了。由增上慢，於所證中顛倒思惟，故於所證心生猶豫。由自輕懱，下劣性故，不依自智，故即於此生邪決定，或執無因、或執不平等因。

【L2 略不說餘】

丑二、略不說餘

餘有支決擇文，更不復現。

【J2 識等生因2】

【K1 舉經難】

癸二、識等生因2　子一、舉經難

復次，如世尊言：眼為因，色為緣，眼識得生；乃至身為因，觸為緣，身識得生。又說：觸為受緣。又說：能生作意為因，生所生識。此中非眼等是眼識等生因，亦非觸是受生因，非能生作意是所生識生因，由彼諸法各自種子為生因故。何故此中，說眼等為眼識等因？

【K2 釋義答2】

【L1 依引發因說3】

【M1 標簡】

子二、釋義答2　丑一、依引發因說3　寅一、標簡

當知此依俱有依攝引發因說，非生起因。

【M2 釋因】

寅二、釋因

所以者何？由俱有眼等根為依止故，眼等諸識彼彼境轉，非無依止。如是由俱有觸為依止故，有諸受轉；由俱有能生作意為依止故，所生識轉，非無依止。

【M3 結成】

寅三、結成

是故世尊於此諸處，依俱有依所攝引發因說，非生起因。

【L2 依助伴因說3】

【M1 標】

丑二、依助伴因說3　寅一、標

或依助伴因說。

【M2 徵】

寅二、徵

何以故？

【M3 釋2】

【N1 遮已滅眼等】

寅三、釋2　卯一、遮已滅眼等

非已滅眼能為已生眼識所依，耳等亦爾。

【N2 遮已滅觸等】

卯二、遮已滅觸等

非已滅觸能為已生受所依止，亦非已滅能生作意能為已生所生識依。

【J3 緣起次第2】

【K1 標列】

癸三、緣起次第2　子一、標列

復次，緣起次第略有四種。一、牽引次第，二、生起次第，三、受用境界次第，四、受用苦次第。

【K2 隨釋4】

【L1 牽引次第】

子二、隨釋4　丑一、牽引次第

無明緣行、行緣識，是牽引次第。

【L2 生起次第】

丑二、生起次第

識緣名色、名色緣六處，是生起次第。

【L3 受用境界次第】

丑三、受用境界次第

六處緣觸、觸緣受，是生起已受用境界次第。

【L4 受用苦次第】

丑四、受用苦次第

受緣愛、愛緣取、取緣有、有緣生、生緣老死，是受用苦次第。

【H3 略不說餘】

辛三、略不說餘

於此處所餘決擇文，更不復現。

瑜伽師地論科句披尋記卷第六十

瑜伽師地論科句披尋記卷第六十一

彌勒菩薩說

唐三藏沙門玄奘奉詔譯

韓清淨科記

攝決擇分中有尋有伺等三地之四

【E2 引經說3】

【F1 決擇諸王德失差別2】

【G1 出愛王白佛2】

【H1 述因緣3】

【I1 由觀察2】

【J1 於過失】

戊二、引經說3　己一、決擇諸王德失差別2　庚一、出愛王白佛2　辛一、述因緣3　壬一、由觀察2　癸一、於過失

復次，如佛世尊為出愛王所說經言：彼王一時往詣佛所，頂禮佛足，白言：世尊！有一沙門、若婆羅門來至我所，以不真實過失，現前呵諫於我，我於爾時，其心不生悔惱憂慼。何以故？觀此過失，於我自身都不見故。

【J2 於功德】

癸二、於功德

又有沙門、若婆羅門來至我所，以不真實功德，現前讚勸於我，我於爾時，心亦不生歡喜踊躍。何以故？觀此功德，於我自身都不見故。

【I2 由尋伺】

壬二、由尋伺

彼諸沙門及婆羅門既退還已，我便獨處空閑靜室，生如是心籌量尋伺：我當云何了知諸王真實過失、真實功德？若我知者，當捨其失，當修其德。誰有沙門、或婆羅門，能了諸王真實過失、真實功德，亦能為我廣開示者？

【I3 由作念】

壬三、由作念

既尋伺已，便作是念：唯我世尊一切知者、一切見者，定當了知諸王所有真實過失、真實功德，我今當往佛世尊所，請問斯義。

【H2 請問義】

辛二、請問義

故我今者來至佛所，請決是義，唯願如來為我開示。世尊！云何諸王真實過失？云何諸王真實功德？作是請已。

【G2 佛告出愛王3】

【H1 略標】

庚二、佛告出愛王3　辛一、略標

爾時，世尊告出愛王曰：大王！大王今者應當了知王之過失、王之功德、王衰損門、王方便門、王可愛法，及能引發王可愛法。

【H2 別釋6】

【I1 王之過失2】

【J1 徵】

辛二、別釋6　壬一、王之過失2　癸一、徵

云何名為王之過失？

【J2 釋3】

【K1 標成就】

癸二、釋3　子一、標成就

大王當知！王過失者略有十種。王若成就如是過失，雖有大府庫、有大輔佐、有大軍眾，然不可歸仰。

【K2 列種類】

子二、列種類

何等為十？一、種姓不高，二、不得自在，三、立性暴惡，四、猛利憤發，五、恩惠奢薄，六、受邪佞言，七、所作不思不順儀則，八、不顧善法，九、不知差別忘所作恩，十、一向縱任專行放逸。

【K3 隨別釋2】

【L1 辨相10】

【M1 種姓不高】

子三、隨別釋2　丑一、辨相10　寅一、種姓不高

云何名王種姓不高？謂有國王，隨一下類王家而生，非宿尊貴；或雖於此王家而生，賤女之子，不相似子；或是大臣、輔相、國師、群官等子。如是名王種姓不高。

【M2 不得自在】

寅二、不得自在

云何名王不得自在？謂有國王，為諸大臣、輔相、國師、群官所制，不隨所欲作所應作，錫賚群臣；於妙五欲，亦不如意歡娛遊戲。如是名王不得自在。

【M3 立性暴惡2】

【N1 徵】

寅三、立性暴惡2　卯一、徵

云何名王立性暴惡？

【N2 釋3】

【O1 辨差別3】

【P1 對面暴惡】

卯二、釋3　辰一、辨差別3　巳一、對面暴惡

謂有國王，諸群臣類或餘人等，隨於一處現行少小不如意事，即便對面擯黜，發麤惡言，咆勃忿恚，顰蹙而住，時生憤發。

【P2 背面暴惡】

巳二、背面暴惡

設不對面，背彼向餘而作於前擯辱等事。

【P3 懊恚暴惡2】

【Q1 暫時暴惡】

巳三、懊恚暴惡2　午一、暫時暴惡

設不對面、亦不背彼向餘而作於前黜罵等事，然唯內意憤恚鬱怏，懷惱害心、懷怨恨心，然不長時持憤恚心相續不捨。

【Q2 長久暴惡】

午二、長久暴惡

復有內意憤恚鬱怏，懷惱害心、懷怨恨心，亦於長時持憤恚心相續不捨。

【O2 結略義】

辰二、結略義

由如是相對面暴惡、背面暴惡、懊恚暴惡、暫時暴惡、長久暴惡，如是名王立性暴惡。

【O3 出大罪】

辰三、出大罪

大王當知！長久暴惡名獲大罪，非是餘者。

【M4 猛利憤發】

寅四、猛利憤發

云何名王猛利憤發？謂有國王，諸群臣等有小愆過、有少違越，便削封祿，奪去妻妾，或以重罰而刑罰之。如是名王猛利憤發。

【M5 恩惠奢薄】

寅五、恩惠奢薄

云何名王恩惠奢薄？謂有國王，諸群臣等供奉侍衛，雖極清淨，善稱其心，而以微劣軟言慰諭；頒賜爵祿、酬賞勳庸不能圓滿，不順常式。或損耗已、或稽留已、或推注已、或怨恨已，然後方與。如是名王恩惠奢薄。

或推注已或怨恨已者：謂或令彼受大劬勞，及或令彼心生怨恨故。

【M6 受邪佞言】

寅六、受邪佞言

云何名王受邪佞言？謂有國王，諸群臣等實非聰叡，有聰叡慢，貪濁偏黨，不閑憲式，情懷謀叛，不修善政，聽受信用如是輩人所進諫議，由此因緣，王務、財寶、名稱、善政并皆衰損。如是名王受邪佞言。

【M7 所作不思不順儀則3】

【N1 徵】

寅七、所作不思不順儀則3　卯一、徵

云何名王所作不思不順儀則？

【N2 釋2】

【O1 所作不思】

卯二、釋2　辰一、所作不思

謂有國王，不能究察、不審究察、不能思擇、不審思擇諸群臣輩，於彼彼務機密事中，不堪委任而委任之，堪委任者而不委任；堪驅役者而不驅役，不堪役者乃驅役之；應賞賚者而刑罰之，應刑罰者而賞賚之。

【O2 不順儀則】

辰二、不順儀則

又於群臣，不善安處先王儀則；由此群臣處大朝會，餘論未終發言間絕，不敬不憚而興諫諍，不如旨教而善奉行，不正安住王之教命。

【N3 結】

卯三、結

如是名王所作不思不順儀則。

【M8 不顧善法】

寅八、不顧善法

云何名王不顧善法？謂有國王，不信他世，亦不曉悟；由於他世不信不悟，便於當來善不善業、愛非愛果不能信解；不信解故，無有羞恥，隨情造作身語意業三種惡行，不能時時布施、修福、受齋、學戒。如是名王不顧善法。

【M9 不知差別忘所作恩3】

【N1 徵】

寅九、不知差別忘所作恩3　卯一、徵

云何名王不知差別忘所作恩？

【N2 釋2】

【O1 不知差別】

卯二、釋2　辰一、不知差別

謂有國王，於諸大臣、輔相、國師及群官等其心顛倒，不善了知忠信、技    藝、智慧差別。以不知故，非忠信所生忠信想，於忠信所非忠信想；無技藝所生技藝想，有技藝所無技藝想；於惡慧所生善慧想，於善慧所生惡慧想。彼由如是心顛倒故，於非忠信、無有技藝、惡慧臣所敬重愛養，忠信、技藝、善慧臣所反生輕賤。

【O2 忘所作恩】

辰二、忘所作恩

又諸臣等年耆衰邁，曾於長夜供奉侍衛，知其無勢、無力、無勇，遂不敬愛，不賜爵祿、不酬其賞；設被陵懱，捨而不問。

【N3 結】

卯三、結

如是名王不知差別忘所作恩。

【M10 一向縱任專行放逸】

寅十、一向縱任專行放逸

云何名王一向縱任專行放逸？謂有國王，於妙五欲一向沈沒、耽著嬉戲、愛樂受行，不能時時勖勵方便作所應作，勞賚群臣。如是名王一向縱任專行放逸。

【L2 結攝2】

【M1 結前】

丑二、結攝2　寅一、結前

若有國王成就如是十種過失，雖有大府庫、有大輔佐、有大軍眾，而不可歸仰。

【M2 略攝】

寅二、略攝

大王當知！此十過失，初一是王種姓過失，餘九是王自性過失。

【I2 王之功德2】

【J1 徵】

壬二、王之功德2　癸一、徵

云何名為王之功德？

【J2 釋3】

【K1 標成就】

癸二、釋3　子一、標成就

大王當知！王功德者略有十種。王若成就如是功德，雖無大府庫、無大輔佐、無大軍眾，而可歸仰。

【K2 列種類】

子二、列種類

何等為十？一、種姓尊高，二、得大自在，三、性不暴惡，四、憤發輕微，五、恩惠猛利，六、受正直言，七、所作諦思善順儀則，八、顧戀善法，九、善知差別知所作恩，十、不自縱任不行放逸。

【K3 隨別釋2】

【L1 辨相10】

【M1 種姓尊高】

子三、隨別釋2　丑一、辨相10　寅一、種姓尊高

云何名王種姓尊高？謂有國王，處在相似王家而生，宿世尊貴，是相似子。如是名王種姓尊高。

【M2 得大自在】

寅二、得大自在

云何名王得大自在？謂有國王，自隨所欲作所應作，勞賚群臣，於妙五欲歡娛遊戲，於諸大臣、輔相、國師、群官等所，凡出教命，宣布無礙。如是名王得大自在。

【M3 性不暴惡2】

【N1 徵】

寅三、性不暴惡2　卯一、徵

云何名王性不暴惡？

【N2 釋2】

【O1 辨差別】

卯二、釋2　辰一、辨差別

謂有國王，諸群臣等隨於何處，雖行增上不如意事，性能容忍，不現擯黜，不發麤言，亦不咆勃，廣說乃至不生憤發，亦不背面而作前事，亦不內意祕匿忿纏，亦不長夜蓄怨憤心，相續不捨。

【O2 結略義】

辰二、結略義

不現暴惡、不背暴惡、不匿暴惡、不久暴惡。如是名王性不暴惡。

【M4 憤發輕微】

寅四、憤發輕微

云何名王憤發輕微？謂有國王，諸群臣等雖有大愆、有大違越，而不一切削其封祿、奪其妻妾，不以重罰而刑罰之，隨過輕重而行黜罰。如是名王憤發輕微。

【M5 恩惠猛利】

寅五、恩惠猛利

云何名王恩惠猛利？謂有國王，諸群臣等正直現前供奉侍衛，其心清淨、其心調順，於時時中，以正圓滿軟言慰諭；具足頒錫爵祿、勳庸，而不令彼損耗、稽留、劬勞、怨恨；易可供奉，不難承事。如是名王恩惠猛利。

【M6 受正直言】

寅六、受正直言

云何名王受正直言？謂有國王，諸群臣等實有聰叡，無聰叡慢，無濁無偏，善閑憲式，情無違叛，樂修善法，聽受信用如是輩人所進言議，由此因緣，國務、財寶、名稱、善法皆悉增盛。如是名王受正直言。

【M7 所作諦思善順儀則3】

【N1 徵】

寅七、所作諦思善順儀則3　卯一、徵

云何名王所作諦思善順儀則？

【N2 釋2】

【O1 所作諦思】

卯二、釋2　辰一、所作諦思

謂有國王，性能究察、能審究察、性能思擇、能審思擇諸群臣等，於彼彼務機密事中，不堪委任而不委任，堪委任者而委任之；不堪役者而不驅役，堪驅役者乃驅役之；應賞賚者而正賞賚，應刑罰者而正刑罰；凡有所為，審思審擇，然後方作，而不卒暴。

【O2 善順儀則】

辰二、善順儀則

又於群臣，能善安處先王儀則；由此群臣雖處宴會，終不發言間絕餘論，要待言終，恭敬畏憚而興諫諍，如其旨教而善奉行，能正安住王之教命。

【N3 結】

卯三、結

如是名王所作諦思善順儀則。

【M8 顧戀善法】

寅八、顧戀善法

云何名王顧戀善法？謂有國王，信知他世；由信知故，便於當來淨不淨業、愛非愛果能善信解；由信解故，具足慚恥，而不縱情作身語意三種惡行，時時思擇布施、修福、受齋、學戒。如是名王顧戀善法。

【M9 善知差別知所作恩3】

【N1 徵】

寅九、善知差別知所作恩3　卯一、徵

云何名王善知差別知所作恩？

【N2 釋2】

【O1 善知差別】

卯二、釋2　辰一、善知差別

謂有國王，於諸大臣、輔相、國師及群官等心無顛倒，能善了知忠信、技藝、智慧差別。若諸群臣忠信、技藝及與智慧，若有若無并如實知。於其無者輕而遠之，於其有者敬而愛之，而正攝受。

【O2 知所作恩】

辰二、知所作恩

又諸臣等年耆衰邁，曾於長夜供奉侍衛，雖知無勢、無力、無勇，然念昔恩，轉懷敬愛，而不輕賤，爵祿、勳庸分賞無替。

【N3 結】

卯三、結

如是名王善知差別知所作恩。

【M10 不自縱任不行放逸】

寅十、不自縱任不行放逸

云何名王不自縱任不行放逸？謂有國王，於妙五欲而不沈沒、耽著嬉戲、愛樂受行，能於時時勖勵方便作所應作，勞賚群臣。如是名王不自縱任不行放逸。

【L2 結攝2】

【M1 結前】

丑二、結攝2　寅一、結前

若王成就如是功德，雖無大府庫、無大輔佐、無大軍眾，而可歸仰。

【M2 略攝】

寅二、略攝

大王當知！如是十種王之功德，初一名為種姓功德，餘九名為自性功德。

【I3 王衰損門2】

【J1 徵】

壬三、王衰損門2　癸一、徵

云何名為王衰損門？

【J2 釋3】

【K1 略說3】

【L1 標】

癸二、釋3　子一、略說3　丑一、標

大王當知！王衰損門略有五種。

【L2 列】

丑二、列

一、不善觀察而攝群臣；二、雖善觀察而攝群臣，無恩妙行，縱有非時；三、專行放逸，不思機務；四、專行放逸，不守府庫；五、專行放逸，不修法行。

【L3 結】

丑三、結

如是五種皆悉名為王衰損門。

【K2 廣釋5】

【L1 不善觀察而攝群臣3】

【M1 徵】

子二、廣釋5　丑一、不善觀察而攝群臣3　寅一、徵

云何名王不善觀察而攝群臣？

【M2 釋2】

【N1 明彼攝】

寅二、釋2　卯一、明彼攝

謂有國王，於群臣等不能究察、不審究察、不能思擇、不審思擇，忠信、技藝、智慧差別，攝為親侍，加以寵愛，厚賜爵祿，重賞勳庸，最機密處而相委任，數以軟言現為慰諭。

【N2 成衰損】

卯二、成衰損

然此群臣，所付財寶多有損費。若遇怨敵、惡友、軍陣，彼先退敗，恐懼破散為他所勝，遲留人後，奔北無戀，矯行惡策，動虧王政。

【M3 結】

寅三、結

如是名王不善觀察而攝群臣。

【L2 無恩妙行縱有非時3】

【M1 徵】

丑二、無恩妙行縱有非時3　寅一、徵

云何名王雖善觀察而攝群臣，無恩妙行，縱有非時？

【M2 攝2】

【N1 明彼攝2】

【O1 無恩妙行】

寅二、攝2　卯一、明彼攝2　辰一、無恩妙行

謂有國王，雖於群臣性能究察、能審究察、性能思擇、能審思擇，忠信、技藝、智慧差別，攝為親侍，而不寵愛，不如其量具賜爵祿，最機密處亦不委任，不數軟言現相慰諭。

【O2 縱有非時】

辰二、縱有非時

彼於一時，王遇怨敵、惡友、軍陣，廣說乃至大怖畏事命難現前，爾時於臣方行寵愛，廣說乃至數以軟言而相慰諭。

【N2 成衰損】

卯二、成衰損

時群臣等共相謂曰：王於今者危迫因緣，方於我等暫行妙行，非長久心。知此事已，雖有忠信、技藝、智慧，隱而不現。

【M3 結】

寅三、結

如是名王雖善觀察而攝群臣，無恩妙行，縱有非時。

【L3 專行放逸不思機務3】

【M1 徵】

丑三、專行放逸不思機務3　寅一、徵

云何名王專行放逸，不思機務？

【M2 釋2】

【N1 舉於應和好方便】

寅二、釋2　卯一、舉於應和好方便

謂有國王，於應和好所作所成機務等事，而不時時獨處空閑，或與智者共正思惟、稱量、觀察和好方便。

【N2 例於乖絕方便等】

卯二、例於乖絕方便等

如是於應乖絕所作所成機務等事，於應惠施所作所成機務等事，於應軍陣所作所成機務等事，於應攝受大力朋黨所作所成機務等事，皆不時時獨處空閑，或與智者共正思惟、稱量、觀察乖絕方便，乃至攝受彊黨方便。

【M3 結】

寅三、結

如是名王專行放逸，不思機務。

【L4 專行放逸不守府庫】

丑四、專行放逸不守府庫

云何名王專行放逸，不守府庫？謂有國王，寡營事業、拙營事業、不持事業、不觀事業，不禁王門、不禁宮門、不禁府庫，或於俳優、伎樂、笑弄、倡逸等所，或復耽樂博弈戲等，非量損費所有財寶。如是名王專行放逸不守府庫。

【L5 專行放逸不修法行3】

【M1 徵】

丑五、專行放逸不修法行3　寅一、徵

云何名王專行放逸，不修法行？

【M2 釋2】

【N1 不能請問】

寅二、釋2　卯一、不能請問

謂有國王，於世所知柔和淳質、聰慧辯才、得理解脫、巧便無害、樂無害法，所有沙門、若婆羅門，不能數往禮敬諮詢：云何為善？云何不善？云何有罪？云何無罪？作何等業能致吉祥，遠離諸惡？

【N2 不能修行】

卯二、不能修行

設得聞已，亦不勖勵如說修行，不能時時惠施、樹福、受齋、學戒。

【M3 結】

寅三、結

如是名王專行放逸，不修法行。

【K3 結配2】

【L1 結】

子三、結配2　丑一、結

若有國王成就如是五衰損門，當知此王退失現法、後法義利。

【L2 配】

丑二、配

謂前四門退現法利，最後一門退後法利。

【I4 王方便門2】

【J1 徵】

壬四、王方便門2　癸一、徵

云何名為王方便門？

【J2 釋5】

【K1 標】

癸二、釋5　子一、標

大王當知！王方便門略有五種。

【K2 徵】

子二、徵

何等為五？

【K3 列】

子三、列

一、善觀察攝受群臣；二、能以時行恩妙行；三、無放逸，專思機務；四、無放逸，善守府庫；五、無放逸，專修法行。

【K4 釋5】

【L1 能善觀察攝受群臣】

子四、釋5　丑一、能善觀察攝受群臣

云何名王能善觀察攝受群臣？謂有國王，於群臣等性能究察、能審究察、性能思擇、能審思擇，忠信、技藝、智慧差別，攝為親侍。如是名王能善觀察攝受群臣。

【L2 能善以時行恩妙行】

丑二、能善以時行恩妙行

云何名王能善以時行恩妙行？謂有國王，於諸群臣善觀察已，攝為親侍，加以寵愛，隨其度量厚賜爵祿、重賞勳庸，最機密處而相委任，數以軟言現相慰諭。彼於一時，王遇怨敵、惡友、軍陣，大怖畏事命難現前，即便罄竭，顯示忠信、技藝、智慧。如是名王能善以時行恩妙行。

【L3 無有放逸專思機務3】

【M1 徵】

丑三、無有放逸專思機務3　寅一、徵

云何名王無有放逸，專思機務？

【M2 釋2】

【N1 舉於和好方便】

寅二、釋2　卯一、舉於和好方便

謂有國王，於應和好所作所成機務等事，能於時時獨處空閑，或與智者共正思惟、稱量、觀察和好方便。

【N2 例於乖絕方便】

卯二、例於乖絕方便

如是於應乖絕所作所成機務等事，於應惠施所作所成機務等事，於應軍陣所作所成機務等事，於應攝受大力朋黨所作所成機務等事，皆能時時獨處空閑，或與智者共正思惟、稱量、觀察乖絕方便，乃至攝受彊黨方便。

【M3 結】

寅三、結

如是名王無有放逸，專思機務。

【L4 無有放逸善守府庫】

丑四、無有放逸善守府庫

云何名王無有放逸，善守府庫？謂有國王，廣營事業、巧營事業、善持事業、善觀事業，善禁王門、善禁宮門、善禁府庫，又於俳優、伎樂、笑弄、倡逸等所，不以非量而費財寶，亦不耽樂博弈戲等。如是名王無有放逸，善守府庫。

【L5 無有放逸專修法行3】

【M1 徵】

丑五、無有放逸專修法行3　寅一、徵

云何名王無有放逸，專修法行？

【M2 釋2】

【N1 能請問】

寅二、釋2　卯一、能請問

謂有國王，於世所知柔和淳質、聰慧辯才、得理解脫、巧便無害、樂無害法，所有沙門、若婆羅門，而能數往禮敬諮詢：云何為善？云何不善？何等有罪？何等無罪？作何等業能致吉祥，遠離諸惡？

【N2 能修行】

卯二、能修行

既得聞已，善能勖勵如說修行，亦能時時惠施、樹福、受齋、學戒。

【M3 結】

寅三、結

如是名王無有放逸，專修法行。

【K5 結配2】

【L1 結】

子五、結配2　寅一、結

若有國王成就如是五方便門，當知此王不退現法、後法義利。

【L2 配】

寅二、配

謂前四門不退現法所有義利，最後一門不退後法所有義利。

【I5 王可愛法2】

【J1 徵】

壬五、王可愛法2　癸一、徵

云何名為王可愛法？

【J2 釋4】

【K1 標】

癸二、釋4　子一、標

大王當知！略有五種諸王可愛、可樂、可欣、可意之法。

【K2 徵】

子二、徵

何等為五？

【K3 列】

子三、列

一、世所敬愛，二、自在增上，三、能摧怨敵，四、善攝養身，五、能往善趣。

【K4 結】

子四、結

如是五種，是王可愛、可樂、可欣、可意之法。

【I6 能引王可愛法2】

【J1 徵】

壬六、能引王可愛法2　癸一、徵

云何能引王可愛法？

【J2 釋5】

【K1 標】

癸二、釋5　子一、標

大王當知！略有五種能引諸王可愛之法。

【K2 徵】

子二、徵

何等為五？

【K3 列】

子三、列

一、恩養世間，二、英勇具足，三、善權方便，四、正受境界，五、勤修法行。

【K4 釋5】

【L1 恩養世間2】

【M1 徵】

子四、釋5　丑一、恩養世間2　寅一、徵

云何名王恩養世間？

【M2 釋2】

【N1 舉正化2】

【O1 辨3】

【P1 不貪財寶】

寅二、釋2　卯一、舉正化2　辰一、辨3　巳一、不貪財寶

謂有國王，性本知足，於財寶門為性謹慎，不邪貪著，如其所應積集財寶，不廣營求。

【P2 給施貧窮】

巳二、給施貧窮

又有國王，性無貪吝，成就無貪白淨之法，以自所有庫藏珍財，隨力隨能，給施一切貧窮孤露。

【P3 曉諭賞罰】

巳三、曉諭賞罰

又有國王，柔和忍辱，多以軟言曉諭國界；於時時間，隨其所應分賞爵祿；終不以彼非所能業、惡業、重業役任群臣；諸有違犯可矜恕罪，即便矜恕，諸有違犯不可恕罪，以實、以時如理治罰。

【O2 結】

辰二、結

如是名王以正化法恩養世間。

【N2 釋引果】

卯二、釋引果

由王受行如是恩養世間法故，遂感世間之所敬愛。

【L2 英勇具足2】

【M1 徵】

丑二、英勇具足2　寅一、徵

云何名王英勇具足？

【M2 釋2】

【N1 舉英勇】

寅二、釋2　卯一、舉英勇

謂有國王，計策無惰，武略圓滿；未降伏者而降伏之，已降伏者而攝護之；廣營事業，如前乃至不甚耽樂博弈戲等；

廣營事業如前等者：前說：寡營事業、拙營事業、不持事業、不觀事業，不禁王門、不禁宮門、不禁府庫，或於俳優、伎樂、笑弄、倡逸等所，或復耽樂博奕戲等，非量損費所有財寶。今此翻彼應知。

又善觀察應與不應與，勤於僚庶，應刑罰者正刑罰之，應攝養者正攝養之。如是名王英勇具足。

【N2 釋引果】

卯二、釋引果

由王受行如是英勇具足法故，遂能感得自在增上。

【L3 善權方便2】

【M1 徵】

丑三、善權方便2　寅一、徵

云何名王善權方便？

【M2 釋2】

【N1 舉方便】

寅二、釋2　卯一、舉方便

謂有國王，於應和好所作所成機務等事，如前乃至於應攝受大力朋黨所作所成機務等事，能正了知和好方便，乃至攝受彊黨方便。如是名王善權方便。

【N2 釋引果】

卯二、釋引果

由王受行如是善權方便法故，遂能摧伏所有怨敵。

【L4 正受境界2】

【M1 徵】

丑四、正受境界2　寅一、徵

云何名王正受境界？

【M2 釋2】

【N1 舉受用2】

【O1 辨2】

【P1 列種種】

寅二、釋2　卯一、舉受用2　辰一、辨2　巳一、列種種

謂有國王，善能籌量府庫增減，不奢不吝，平等自處，清正受用、眾雜受用、勝妙受用、隨其時候所宜受用、與諸臣佐親屬受用、在於勝處而為受    用、奏諸伎樂而為受用、無有愆失而為受用。

【P2 釋無愆】

巳二、釋無愆

無愆失者，謂疾惱時，應食所宜，避所不宜；於康豫時，消已方食。若食未消，或食而利，皆不應食。應共食者正現在前，不應獨食精妙上味，詭擯餘人。

【O2 結】

辰二、結

如是名王正受境界。

【N2 釋引果】

卯二、釋引果

由王受行如是正受境界法故，遂能善巧攝養自身。

【L5 勤修法行2】

【M1 徵】

丑五、勤修法行2　寅一、徵

云何名王勤修法行？

【M2 釋2】

【N1 舉法行3】

【O1 標】

寅二、釋2　卯一、舉法行3　辰一、標

謂有國王，具足淨信、戒、聞、捨、慧。

【O2 釋5】

【P1 具足淨信】

辰二、釋5　巳一、具足淨信

云何名王具足淨信？謂有國王，信解他世，信解當來淨不淨業，及愛非愛果與異熟。如是名王具足淨信。

【P2 具足淨戒】

巳二、具足淨戒

云何名王具足淨戒？謂有國王，遠離殺生及不與取、婬欲邪行、妄語、飲酒諸放逸處。如是名王具足淨戒。

【P3 具足淨聞】

巳三、具足淨聞

云何名王具足淨聞？謂有國王，於現法義、於後法義，及於現法後法等義眾妙法門，善聽善受，習誦通利，專意研究，善見善達。如是名王具足淨聞。

【P4 具足淨捨】

巳四、具足淨捨

云何名王具足淨捨？謂有國王，雖在慳垢所纏眾中，心恆清淨，遠離慳垢，而處居家常行棄捨，舒手樂施，好興祠福，惠捨圓滿，於布施時常樂平等。如是名王具足淨捨。

【P5 具足淨慧】

巳五、具足淨慧

云何名王具足淨慧？謂有國王，如實了知善不善法、有罪無罪、修與不修、勝劣黑白，於廣分別諸緣生法亦如實知；縱令失念，生惡貪欲、瞋恚、忿、恨、覆、惱、慳、嫉、幻誑、諂曲、無慚、無愧、惡欲、惡見，而心覺悟，并不堅住。如是名王具足淨慧。

【O3 結】

辰三、結

如是名王勤修法行。

【N2 釋引果】

卯二、釋引果

由王受行此法行故，能往善趣。

【K5 結配2】

【L1 結】

子五、結配2　丑一、結

如是五種能引發王可愛之法，能引諸王現法、後法所有利益。

【L2 配】

丑二、配

謂初四種能引發王現法利益，最後一種能引發王後法利益。

【H3 結勸3】

【I1 總勸修學】

辛三、結勸3　壬一、總勸修學

復次，大王當知！我已略說王之過失、王之功德、王衰損門、王方便門、王可愛法，及能引發王可愛法，是故大王應當修學。

【I2 別勸所宜】

壬二、別勸所宜

王之過失宜當遠離，王之功德宜當修習，王衰損門宜當遠離，王方便門宜當修學，王可愛法宜當希慕，能引發王可愛之法宜當受行。

【I3 明獲利樂】

壬三、明獲利樂

大王若能如是修學，當獲一切利益安樂。

【F2 決擇諸苦諦相差別2】

【G1 別辨八苦7】

【H1 生苦2】

【I1 徵】

己二、決擇諸苦諦相差別2　庚一、別辨八苦7　辛一、生苦2　壬一、徵

復次，如說生苦，乃至略說五取蘊苦。

【I2 釋2】

【J1 標列】

壬二、釋2　癸一、標列

云何生苦？當知此苦由五種相。謂眾苦所隨故，麤重所隨故，眾苦所依故，煩惱所依故，不隨所欲離別法故。

【J2 隨釋5】

【K1 眾苦所隨故苦】

癸二、隨釋5　子一、眾苦所隨故苦

云何眾苦所隨故苦？謂生那落迦及一向苦餓鬼趣中，若於胎生、卵生生時，種種憂苦之所隨逐，故名眾苦所隨故苦。

【K2 麤重所隨故苦】

子二、麤重所隨故苦

云何麤重所隨故苦？謂三界諸行，為煩惱品麤重所隨，性不調柔，不自在轉，由此隨逐三界有情諸行生起，故名麤重所隨故苦。

【K3 眾苦所依故苦】

子三、眾苦所依故苦

云何眾苦所依故苦？謂衰老等眾苦差別之所依故。

【K4 煩惱所依故苦】

子四、煩惱所依故苦

云何煩惱所依故苦？謂受生已，於愛境愛，於瞋境瞋，於癡境癡，由是因緣，住不寂靜惛蕩身心不安隱苦，故名煩惱所依故苦。

【K5 不隨所欲離別法故苦】

子五、不隨所欲離別法故苦

云何不隨所欲離別法故苦？謂諸有情生者皆死、生必殞歿，所有壽命死為邊際、死為終極，如是等事非其所愛，由此因緣，唯受眾苦，是以不隨所欲離別法故，說生為苦。

【H2 老苦】

辛二、老苦

云何老苦？當知亦由五相。謂於五處衰退故苦。一、盛色衰退故；二、氣力衰退故；三、諸根衰退故；四、受用境界衰退故；五、壽量衰退故。

謂於五處衰退故苦等者：此中五相，如本地分說老差別，隨應當知。（陵本十卷二頁732）

【H3 病苦】

辛三、病苦

云何病苦？當知病苦亦由五相。一、身性變壞故；二、憂苦增長多住故；三、於可意境不喜受用故；四、於不可意境非其所欲彊受用故；五、能令命根速離壞故。

【H4 死苦】

辛四、死苦

云何死苦？當知此苦亦由五相。一、離別所愛盛財寶故；二、離別所愛盛朋友故；三、離別所愛盛眷屬故；四、離別所愛盛自身故；五、於命終時備受種種極重憂苦故。

【H5 怨憎會苦】

辛五、怨憎會苦

云何怨憎會苦？當知此苦亦由五相。一、與彼會生憂苦故；二、治罰畏所依止故；三、惡名畏所依止故；四、苦逼迫命終怖畏所依止故；五、越正法惡趣怖畏所依止故。

越正法惡趣怖畏所依止故者：由怨憎恚引發惡行，當墮惡趣，故說為彼怖畏之所依止。

【H6 愛別離等苦2】

【I1 舉愛別離】

辛六、愛別離等苦2　壬一、舉愛別離

云何愛別離苦？當知此苦亦由五相。謂不與彼會生愁惱故，由此因緣生怨歎故，由此因緣身擾惱故，念彼眾德思戀因緣意熱惱故，應受用等有所闕故。

應受用等有所闕故者：本地分說：或有所餘種類歡樂。謂互相受用，受用境界，受諸快樂；或由同處，或因戲論，歡娛而住。所行事者，謂相執持手臂髮等，或相摩觸隨一身分，或抱或嗚，或相顧眄，或作餘事。（陵本十一卷七頁864）此中等言，等取彼彼差別應知。

【I2 例求不得】

壬二、例求不得

如愛別離苦，求不得苦，當知亦爾。

【H7 五取蘊苦】

辛七、五取蘊苦

云何五取蘊苦？當知此苦亦由五相。謂生苦器故，依生苦器故，苦苦器故，壞苦器故，行苦性故。

依生苦器故者：老死等苦依生故有，故五取蘊亦名依生苦器。

【G2 廣取蘊苦2】

【H1 出行苦2】

【I1 引經問】

庚二、廣取蘊苦2　辛一、出行苦2　壬一、引經問

復次，如佛世尊說三苦性，此中云何為行苦性？

【I2 依義答2】

【J1 出體性2】

【K1 顯麤重】

壬二、依義答2　癸一、出體性2　子一、顯麤重

謂後有業煩惱所生諸行，於彼彼自體中，能隨順生一切煩惱及與眾苦，所有安立一切遍行麤重所攝，亦名麤重，是行苦性。

【K2 結取蘊】

子二、結取蘊

依此行苦，佛世尊說：略五取蘊皆名為苦。

於彼彼自體等者：本地分說：一切種子識，隨所生處，自體之中，餘體種子皆悉隨逐。是故欲界自體中，亦有色、無色界一切種子。如是色界自體中，亦有欲、無色界一切種子。無色界自體中，亦有欲、色界一切種子。（陵本二卷一頁102）由是當知，三界自體差別非一，故名彼彼。即於其中，所有諸行性有漏故，能隨順生現在一切煩惱，及與當來生等眾苦，是故安立名麤重性。一切遍行麤重所攝，謂彼麤重遍行一切若樂受中、若苦受中、若不苦不樂受中故，即此建立為行苦性。

【J2 辨受俱2】

【K1 自性顯了不顯了別3】

【L1 標相2】

【M1 顯了】

癸二、辨受俱2　子一、自性顯了不顯了別3　丑一、標相2　寅一、顯了

又此行苦遍行一切若樂受中、若苦受中、若不苦不樂受中。然於不苦不樂受中，此麤重性分明顯現，是故但說不苦不樂受，由行苦故苦。

【M2 不顯了】

寅二、不顯了

於樂受、苦受中，愛、恚二法擾亂心故，此麤重苦非易可了。

【L2 引喻】

丑二、引喻

譬如熱癰，若以冷觸封之，即生樂想；熱灰墮上，便生苦想；若二俱離，於此熱癰，爾時唯有癰自性苦分明顯現。

【L3 合法】

丑三、合法

如是於業煩惱所生諸行，所有安立麤重所攝，猶如熱癰；行苦性中，所有樂受，如冷觸封；所有苦受，如熱灰墮；所有不苦不樂受，如離二觸癰自性苦。

【K2 煩惱隨增及生苦別2】

【L1 別辨相2】

【M1 辨隨增3】

【N1 貪所隨增】

子二、煩惱隨增及生苦別2　丑一、別辨相2　寅一、辨隨增3　卯一、貪所隨增

又樂受中多生染著，是故說彼貪所隨增。

【N2 瞋所隨增】

卯二、瞋所隨增

於苦受中多生憎恚，是故說彼瞋所隨增。

【N3 無明所隨增】

卯三、無明所隨增

於非苦樂之所顯現，麤重所攝，所有安立行自體中，於無常性計常顛倒，於眾苦性計樂顛倒，於不淨性計淨顛倒，於無我性計我顛倒，是故說彼不苦不樂受無明所隨增。

【M2 辨生苦3】

【N1 依樂受2】

【O1 出苦因2】

【P1 生惡趣】

寅二、辨生苦3　卯一、依樂受2　辰一、出苦因2　巳一、生惡趣

又諸愚夫，於樂受中多生染著，由是因緣，於現法中行身惡行、行語惡行、行意惡行，身壞命終廣說乃至生那落迦。

【P2 生餘趣】

巳二、生餘趣

又由後有愛故，能感當來生等眾苦。

【O2 結貪依】

辰二、結貪依

如是樂受貪所依故，能生當來五趣等苦。

【N2 依苦受2】

【O1 出苦因】

卯二、依苦受2　辰一、出苦因

又於苦受多起瞋心，不隨所欲，觸眾苦事，便生種種愁惱怨歎，乃至迷亂。由此因緣，行三惡行，墮諸惡趣。

【O2 結瞋依】

辰二、結瞋依

如是苦受瞋所依故，能感現法、後法眾苦。

【N3 依不苦不樂受】

卯三、依不苦不樂受

又於不苦不樂受中，多生如上顛倒之心。於二種苦，謂依樂受貪所生苦，及依苦受瞋所生苦，生不捨思，起不捨行。

【L2 結建立2】

【M1 煩惱隨增攝】

丑二、結建立2　寅一、煩惱隨增攝

是故雖有眾多煩惱及隨煩惱，然佛世尊但立三種根本煩惱，謂貪瞋癡。

【M2 生苦差別攝】

寅二、生苦差別攝

依此密意，佛世尊說：應觀樂受是眾苦法，應觀苦受猶如毒箭，應觀不苦不樂受性是無常有壞滅法。

應觀樂受是眾苦法等者：攝異門分說：云何當觀樂受為苦？謂由此受貪所隨眠，由隨眠故取當來苦，於現法中能生壞苦，如是當觀樂受為苦。云何當觀苦受如箭？謂如毒箭，乃至現前常惱壞故。非苦樂受，體是無常滅壞法者，謂已滅者即是無常，其未滅者是滅壞法。若無常者，從此復生若樂、若苦。滅壞法者，終不解脫苦樂二種。（陵本八十三卷十五頁6321）此應準釋。

【H2 明諦攝2】

【I1 別辨四諦2】

【J1 四諦現觀4】

【K1 苦聖諦2】

【L1 標】

辛二、明諦攝2　壬一、別辨四諦2　癸一、四諦現觀4　子一、苦聖諦2　丑一、標

若能如實觀無常性，漸次能斷一切顛倒。

【L2 釋】

丑二、釋

如是諸行，是第一義苦聖諦事。一切聖賢聖智觀已，於第一有最極寂靜諸取蘊中，尚不願樂，何況弊下那落迦中。

【K2 集聖諦2】

【L1 舉一切】

子二、集聖諦2　丑一、舉一切

復次，即此能生後有諸行業及煩惱，由相道理，是集聖諦。

【L2 顯最勝】

丑二、顯最勝

世尊經中，據勝道理唯顯示愛。

由相道理者：謂廣建立業及煩惱相故。

【K3 滅聖諦2】

【L1 有餘依】

子三、滅聖諦2　丑一、有餘依

復次，此煩惱品麤重永滅，是有餘依涅槃增上所立滅諦。

【L2 無餘依】

丑二、無餘依

又因永斷，未來不生，及先世因受用盡已，現在諸行任運謝滅，是無餘依涅槃增上所立滅諦。

【K4 道聖諦】

子四、道聖諦

復次，若能證解第一義諦所有正見，及正見為先一切聖道，是名道諦。

【J2 諦建立2】

【K1 顯略】

癸二、諦建立2　子一、顯略

復次，欲令於苦遍知、於集永斷、於滅作證、於道修習，故略建立諸聖諦相。

【K2 指廣】

子二、指廣

若廣建立，當知其相無量無邊。

【I2 施設苦諦】

壬二、施設苦諦

又令了知苦諦麤相以為依止，漸能趣入諦微細相，故先施設生等眾苦，後方顯示五取蘊苦。

【F3 決擇補特伽羅差別2】

【G1 三士建立諸門差別10】

【H1 約自他利行辨2】

【I1 標】

己三、決擇補特伽羅差別2　庚一、三士建立諸門差別10　辛一、約自他利行辨2　壬一、標

復次，依行差別建立三士，謂下中上。

【I2 配】

壬二、配

無自利行無利他行，名為下士；有自利行無利他行，有利他行無自利行，名為中士；有自利行有利他行，名為上士。

【H2 約行惡樂惡辨4】

【I1 標】

辛二、約行惡樂惡辨4　壬一、標

復有四種補特伽羅。

【I2 列】

壬二、列

或有行惡而非樂惡，或有樂惡而非行惡，或有行惡亦復樂惡，或非行惡亦非樂惡。

【I3 釋4】

【J1 行惡非樂惡】

壬三、釋4　癸一、行惡非樂惡

若信諸惡能感當來非愛果報，由失念故、或放逸故、近惡友故，造作惡行，是名行惡而非樂惡。

【J2 樂惡非行惡】

癸二、樂惡非行惡

若先世來串習惡故，喜樂諸惡，惡欲所牽，彼由親近善丈夫故、聞正法故、如理作意為依止故，見諸惡行能感當來非愛果報，自勉自勵遠離諸惡，是名樂惡而非行惡。

【J3 行惡亦樂惡】

癸三、行惡亦樂惡

若性樂惡而不遠離，是名行惡亦復樂惡。

【J4 非行惡非樂惡】

癸四、非行惡非樂惡

若有為性不樂諸惡，亦能遠離，名非行惡亦非樂惡。

【I4 配】

壬四、配

此中行惡亦樂惡者，是名下士；若有行惡而非樂惡，或有樂惡而非行惡，是名中士；若非行惡亦非樂惡，是名上士。

【H3 約所重差別辨3】

【I1 標】

辛三、約所重差別辨3　壬一、標

復有三士。

【I2 列】

壬二、列

一、重愛欲，二、重事務，三、重正法。

【I3 配】

壬三、配

初名下士，次名中士，後名上士。

【H4 約所事差別辨4】

【I1 標】

辛四、約所事差別辨4　壬一、標

又有三種補特伽羅。

【I2 列】

壬二、列

一、以非事為自事，二、以自事為自事，三、以他事為自事。

【I3 釋】

壬三、釋

若行惡行以自存活，名以非事為自事；若怖惡行，修行善行，名以自事為自    事；若諸菩薩，名以他事為自事。

【I4 配】

壬四、配

初名下士，次名中士，後名上士。

【H5 約國王圓滿辨3】

【I1 標列】

辛五、約國王圓滿辨3　壬一、標列

又諸國王有三圓滿，謂果報圓滿、士用圓滿、功德圓滿。

【I2 隨釋2】

【J1 別辨相3】

【K1 果報圓滿】

壬二、隨釋2　癸一、別辨相3　子一、果報圓滿

若諸國王生富貴家，長壽少病，有大宗葉，成就俱生聰利之慧，是王名為果報圓滿。

【K2 士用圓滿】

子二、士用圓滿

若諸國王善權方便所攝持故，恆常成就圓滿英勇，是王名為士用圓滿。

【K3 功德圓滿】

子三、功德圓滿

若諸國王任持正法，名為法王；安住正法，名為大王。與內宮王子、群臣、英傑、豪貴、國人，共修惠施、樹福、受齋、堅持禁戒，是王名為功德圓滿。

【J2 顯受果3】

【K1 果報圓滿】

癸二、顯受果3　子一、果報圓滿

果報圓滿者，受用先世淨業果報。

【K2 士用圓滿】

子二、士用圓滿

士用圓滿者，受用現法可愛之果。

【K3 功德圓滿】

子三、功德圓滿

功德圓滿者，亦於當來受用圓滿淨業果報。

【I3 別配】

壬三、別配

若有國王，三種圓滿皆不具足，名為下士；若有果報圓滿，或士用圓滿，或俱圓滿，名為中士；若三圓滿無不具足，名為上士。

【H6 約諸臣差別辨2】

【I1 標列】

辛六、約諸臣差別辨2　壬一、標列

復有三臣。一、有忠信，無技能、智慧；二、有忠信、技能，無智慧；三、具忠信、技能、智慧。

【I2 別配】

壬二、別配

初名下士，次名中士，後名上士。若不忠信，無有技能，亦無智慧，當知此臣下中之下。

【H7 約諸語差別辨3】

【I1 標列】

辛七、約諸語差別辨3　壬一、標列

又有四語。一、非愛似愛，二、愛似非愛，三、非愛似非愛，四、愛似愛。

【I2 隨釋4】

【J1 初語】

壬二、隨釋4　癸一、初語

諸有語言辭句善順，然非所宜，是名初語。

【J2 第二語】

癸二、第二語

或有語言辭句勃逆，然是所宜，是第二語。

【J3 第三語】

癸三、第三語

或有語言辭句勃逆，亦非所宜，是第三語。

【J4 第四語】

癸四、第四語

或有語言辭句善順，亦是所宜，是第四語。

【I3 別配】

壬三、別配

若有宣說非愛似非愛、非愛似愛語者，是下士；若有宣說愛似非愛語者，是中士；若有宣說愛似愛語者，是上士。

【H8 約受用諸欲辨3】

【I1 標】

辛八、約受用諸欲辨3　壬一、標

復有三種受諸欲者。

【I2 列3】

【J1 第一人】

壬二、列3　癸一、第一人

或有受欲，非法孟浪積集財寶，不能安樂正養己身及與妻子，廣說乃至不於沙門、婆羅門所修殖福田。

【J2 第二人】

癸二、第二人

或有受欲，法或非法、孟浪或非積集財寶，能以安樂正養己身、妻子、眷屬及知友等，不於沙門、婆羅門所修殖福田。

【J3 第三人】

癸三、第三人

或有受欲，一向以法及不孟浪積集財寶，能以安樂正養己身，廣說乃至能於沙門、婆羅門所修殖福田。

【I3 配】

壬三、配

此三種中，初名下士，次名中士，後名上士。

【H9 約受用飲食辨3】

【I1 標】

辛九、約受用飲食辨3　壬一、標

復有三人。

【I2 列3】

【J1 第一人】

壬二、列3　癸一、第一人

一者、有人貪染而食，愛著、饕餮乃至耽湎，不見過患、不知出離。

【J2 第二人】

癸二、第二人

二者、有人思擇而食，不染不著，亦不饕餮、吞吸、迷悶、堅住、耽湎，深見過患，善知出離，而於此食未斷未知。

【J3 第三人】

癸三、第三人

三者、有人思擇而食，不生貪染，廣說乃至深見過患，善知出離，又於此食已斷已知。

【I3 配】

壬三、配

初名下士，次名中士，後名上士。

【H10 約施戒修辨3】

【I1 施所攝3】

【J1 依施物建立3】

【K1 標】

辛十、約施戒修辨3　壬一、施所攝3　癸一、依施物建立3　子一、標

復依施物說有三人。

【K2 列】

子二、列

一者、有人所施之物，但具妙香，不具美妙味之與觸；二者、有人所施之物，具妙香味，而無妙觸；三者、有人所施之物，具足美妙香味與觸。

【K3 配】

子三、配

初名下士，次名中士，後名上士。

【J2 依施田建立2】

【K1 標列】

癸二、依施田建立2　子一、標列

又依施田說有三人。一者、有人於愛於恩而行惠施；二者、有人於貧苦田而行惠施；三者、有人於具功德最勝福田而行惠施。

【K2 別配2】

【L1 第一義】

子二、別配2　丑一、第一義

初名下士，次名中士，後名上士。

【L2 第二義】

丑二、第二義

復有差別。施於所愛名為下士，施於有恩名為中士，施於貧苦、具德勝田名為上士。

【J3 依施心建立3】

【K1 標】

癸三、依施心建立3　子一、標

又依施心說有三人。

【K2 列】

子二、列

一者、有人將欲惠施，先心歡喜，正惠施時心不清淨，惠施已後尋復追悔；二者、有人先心歡喜，施時心淨，施已追悔；三者、有人先心歡喜，施時心淨，施已無悔。

【K3 配】

子三、配

初名下士，次名中士，後名上士。

【I2 戒所攝7】

【J1 依福業事建立2】

【K1 總標】

壬二、戒所攝7　癸一、依福業事建立2　子一、總標

復於受持戒福業事建立三人。

【K2 列配】

子二、列配

一者、有人但離一分，非一切時常能遠離，唯自遠離，不勸他離，亦不讚美，見同法者心不歡喜，是名下士。二者、有人離一切分，一切時離，唯自遠離，不勸他人，亦不讚美，見同法者心不歡喜，是名中士。三者、有人一切俱現，是名上士。

【J2 依禁戒處所建立3】

【K1 標】

癸二、依禁戒處所建立3　子一、標

又於受持禁戒處所建立三人。

【K2 列】

子二、列

一者、有人住惡說法毗奈耶中受持禁戒；二者、有人住善說法毗奈耶中受持禁戒，而有闕漏；三者、有人即住於此受持禁戒，而不闕漏。

【K3 配】

子三、配

初名下士，次名中士，後名上士。

【J3 依受持戒心建立3】

【K1 標】

癸三、依受持戒心建立3　子一、標

又於受持戒心建立三人。

【K2 列】

子二、列

一者、有人為活命故，受持禁戒；二者、有人為生天故，受持禁戒；三者、有人為涅槃故，受持禁戒。

【K3 配】

子三、配

初名下士，次名中士，後名上士。

【J4 依別解脫律儀建立3】

【K1 標】

癸四、依別解脫律儀建立3　子一、標

又於受持別解脫律儀說有三人。

【K2 列】

子二、列

一者、有人唯能受持近住律儀；二者、有人亦能受持近事律儀；三者、有人亦能受持苾芻律儀。

【K3 配】

子三、配

初名下士，次名中士，後名上士。

【J5 依苾芻律儀建立3】

【K1 標】

癸五、依苾芻律儀建立3　子一、標

又於受持苾芻律儀說有三人。

【K2 列】

子二、列

一者、有人唯能成就受具足支，無受隨法諸學處支，亦無隨護他人心支，亦無隨護如先所受諸學處支。二者、有人成前三支，無後一支。三者、有人具成四支。

【K3 配】

子三、配

初名下士，次名中士，後名上士。

唯能成就受具足支者：此中四支，如前已說應知。（陵本五十三卷六頁4226）

【J6 依成就三種律儀建立3】

【K1 標】

癸六、依成就三種律儀建立3　子一、標

又有三人。

【K2 列】

子二、列

一者、有人唯成別解脫律儀；二者、有人成別解脫、靜慮律儀；三者、有人成別解脫、靜慮、無漏三種律儀。

【K3 配】

子三、配

初名下士，次名中士，後名上士。

【J7 依成就一切所受律儀建立3】

【K1 標】

癸七、依成就一切所受律儀建立3　子一、標

又有三人。

【K2 列】

子二、列

一者、有人唯能成就非律儀非不律儀攝所受戒律儀；二者、有人亦能成就聲聞等相應所受戒律儀；三者、有人亦能成就菩提薩埵所受戒律儀。

【K3 配】

子三、配

初名下士，次名中士，後名上士。

【I3 修所攝4】

【J1 修習思惟方便建立3】

【K1 標】

壬三、修所攝4　癸一、修習思惟方便建立3　子一、標

復依修習思惟方便建立三人。

【K2 列】

子二、列

一者、有人唯得勵力運轉思惟；二者、有人有間運轉，設得無間，要作功用方能運轉；三者、有人已得成就任運思惟。

【K3 配】

子三、配

初名下士，次名中士，後名上士。

唯得勵力運轉思惟等者：此中差別，如本地分別釋應知。（陵本十一卷十七頁922）

【J2 依已得修差別建立3】

【K1 標】

癸二、依已得修差別建立3　子一、標

又依已得修差別故建立三人。

【K2 列】

子二、列

一者、有人已得內心奢摩他定，未得增上慧法毗鉢舍那；二者、有人已得增上慧法毗鉢舍那，未得內心奢摩他定；三者、有人俱得二種。

【K3 配】

子三、配

初名下士，次名中士，後名上士。

【J3 依已得定地差別建立3】

【K1 標】

癸三、依已得定地差別建立3　子一、標

又有三人。

【K2 列】

子二、列

一者、有人已得有尋有伺三摩地；二者、有人已得無尋唯伺三摩地；三者、有人已得無尋無伺三摩地。

【K3 配】

子三、配

初名下士，次名中士，後名上士。

【J4 依住修差別建立3】

【K1 標】

癸四、依住修差別建立3　子一、標

又依住修差別建立三人。

【K2 列】

子二、列

一者、有人住染汙靜慮；二者、有人住世間清淨靜慮；三者、有人住無漏靜慮。

【K3 配】

子三、配

初名下士，次名中士，後名上士。

【G2 十有情眾愛樂差別2】

【H1 辨差別2】

【I1 總標】

庚二、十有情眾愛樂差別2　辛一、辨差別2　壬一、總標

復次，有十種有情眾，於十種法愛樂喜悅。

【I2 別列2】

【J1 十法】

壬二、別列2　癸一、十法

何等十法？一、壽，二、色，三、財，四、友，五、戒，六、聞，七、梵行，八、慧，九、法，十、生天。

【J2 十眾】

癸二、十眾

何等名為有情十眾？一、傍生，二、母邑，三、受用欲者，四、求所作者，五、出家者，六、多聞為命者，七、入證者，八、尋思者，九、勤苦者，十、棄身者。

【H2 隨料簡2】

【I1 簡相違3】

【J1 聞相違4】

【K1 標】

辛二、隨料簡2　壬一、簡相違3　癸一、聞相違4　子一、標

復次，聽聞正法者，略有六種煩惱過失。

【K2 列】

子二、列

謂憍慢過失、不欲過失、不信過失、身心損惱過失、散亂過失、迷惑過失。

【K3 釋】

子三、釋

由如是等諸過失故，不能恭敬殷重聽法，廣說如經。

【K4 廣2】

【L1 散亂】

子四、廣2　丑一、散亂

散亂煩惱過失復有二種，謂說時散亂、說已散亂。

【L2 迷惑】

丑二、迷惑

迷惑者，謂顛倒。

【J2 梵行相違2】

【K1 略標列】

癸二、梵行相違2　子一、略標列

復次，煩惱發業略有三種。一、相應發，二、親生發，三、增上發。

【K2 隨難釋】

子二、隨難釋

引餘煩惱而發起故。

【J3 法相違2】

【K1 略標列】

癸三、法相違2　子一、略標列

復次，非所愛法略有六種。一、怨敵，二、疾病，三、不可愛境，四、生等諸苦，五、苦辛良藥，六、非串習善。

【K2 釋隨應】

子二、釋隨應

前四應遠離，後二應修習。

【I2 辨受欲4】

【J1 種類2】

【K1 標】

壬二、辨受欲4　癸一、種類2　子一、標

復次，受用諸欲略有五種。

【K2 列】

子二、列

一、領納受用，二、攝喜受用，三、尋思受用，四、貪彼受用，五、攝自受用。

【J2 過失2】

【K1 標】

癸二、過失2　子一、標

復次，諸欲過失略有八相。

【K2 列】

子二、列

一、少味多苦多過患相，二、他所逼切苦因緣相，三、雜染受用勝因緣相，四、墮諸惡趣苦因緣相，五、尋思擾亂苦因緣相，六、受用磨滅勝因緣相，七、喪身磨滅勝因緣相，八、能障善法勝因緣相。

【J3 變壞2】

【K1 標】

癸三、變壞2　子一、標

復次，諸欲因緣略有六種變壞。

【K2 列】

子二、列

一、他所逼切變壞，二、諸界互違變壞，三、所愛有情變壞，四、身變壞，五、心變壞，六、無常變壞。

【J4 異名2】

【K1 標】

癸四、異名2　子一、標

復次，當知諸欲由五種相似法故，得稠林名。

【K2 列】

子二、列

一、由眾多相似法故；二、由雜穢相似法故；三、由養育眾生相似法故；四、由藏竄相似法故；五、由險難相似法故。

【D3 略不說餘】

丁三、略不說餘

我已略說有尋有伺等三地決擇，其中處處餘決擇文，更不復現。

瑜伽師地論科句披尋記卷第六十一

瑜伽師地論科句披尋記卷第六十二

彌勒菩薩說

唐三藏沙門玄奘奉詔譯

韓清淨科記

攝決擇分中三摩呬多地之一

【C3 三摩呬多地3】

【D1 結前生後】

丙三、三摩呬多地3　丁一、結前生後

如是已說有尋有伺等三地決擇。三摩呬多地決擇，我今當說。

【D2 隨應決擇3】

【E1 總辨等引7】

【F1 辨彼障2】

【G1 略標】

丁二、隨應決擇3　戊一、總辨等引7　己一、辨彼障2　庚一、略標

謂補特伽羅，多隨煩惱染汙相續，不能正證心一境性。

【G2 別釋2】

【H1 多隨煩惱3】

【I1 徵】

庚二、別釋2　辛一、多隨煩惱3　壬一、徵

云何名為多隨煩惱？

【I2 列】

壬二、列

謂有諂、誑、矯、詐、無慚無愧、不信、懈怠、忘念、不定、惡慧、慢緩、猥雜、趣向前行、捨遠離軛、於所學處不甚恭敬、不顧沙門、唯希活命不為涅槃而求出家。

【I3 釋2】

【J1 別辨相17】

【K1 有諂】

壬三、釋2　癸一、別辨相17　子一、有諂

云何有諂？謂自有過，而不能於大師、智者同梵行所，如實發露。

【K2 有誑】

子二、有誑

云何有誑？謂不真實顯己功德。彼實無德，而欲令他諸有智者同梵行等了知有德。

【K3 有矯2】

【L1 徵】

子三、有矯2　丑一、徵

云何有矯？

【L2 釋2】

【M1 舉毀犯】

丑二、釋2　寅一、舉毀犯

謂於增上戒毀犯尸羅，或於軌範毀犯軌範。由見聞疑，他所舉時，遂用餘事假託餘事，或設外言而相誘引，如經廣說。

【M2 出增上】

寅二、出增上

謂由諂、誑增上力故。

如經廣說者：謂依矯詐起邪命法故。如聲聞地已說其相。（陵本二十二卷九頁1918）

【K4 有詐】

子四、有詐

云何有詐？謂怖他故，或復於彼有所希故，雖有犯重而不發露，亦不現行。

亦不現行者：謂由怖他為因緣故，或復於彼有所希故，亦不現行重惡業故。

非實意樂，詐於有智同梵行所，現行親愛、恭敬、軟善身語二業。

非實意樂等者：攝事分說：復有苾芻，恭敬利養欲愛現行，見有他人多饒財寶，眾所知識，具大福祐，則便親附殷重承事，非愛非敬，亦非樂法，專為利養恭敬因緣。乃至廣說。（陵本一百卷七頁7490）其義應知。

【K5 無慚無愧】

子五、無慚無愧

云何無慚無愧？謂觀於自、或復觀他，無所羞恥。故思毀犯，犯已不能如法    出離，好為種種鬥訟違諍。

【K6 不信】

子六、不信

云何不信？謂於佛法僧心不清淨，於苦集滅道生不順解。

【K7 懈怠】

子七、懈怠

云何懈怠？謂執睡眠、偃臥為樂，晝夜唐捐，捨眾善品。

【K8 忘念】

子八、忘念

云何忘念？謂於久遠所作、所說，不能隨念，不令隨憶，不守根門，不正知住。

【K9 不定】

子九、不定

云何不定？謂於定地，下至作意亦不能得。

下至作意亦不能得者：謂未獲得色界定地所攝少分微妙正作意故。本地分中聲聞地說：由奢摩他所攝持故，心於所緣寂靜行轉。從是以後，於瑜伽行初修業者名有作意，始得墮在有作意數。（陵本三十二卷二十頁2665）與彼相違，名不能得。

【K10 惡慧】

子十、惡慧

云何惡慧？謂住自見取，執不平等，難捨言論。

執不平等難捨言論者：謂如沙門、或婆羅門，起如是見，立如是論：凡諸世間所有士夫補特伽羅所受，彼一切或以自在變化為因，或餘丈夫變化為因。由彼起邪決定，謂此為諦為實，餘皆癡妄，是名執不平等。不了言說自性唯假，難可捨離，是名難捨言論。

【K11 慢緩】

子十一、慢緩

云何慢緩？謂不捷利，亦不明了。不自超舉，無所能為，不能以身供侍有智同梵行者。

謂不捷利等者：所作愚鈍，名不捷利。心無淨信，名不明了。懈怠相應，名不超舉。

【K12 猥雜2】

【L1 徵】

子十二、猥雜2　丑一、徵

云何猥雜？

【L2 釋2】

【M1 樂雜住】

丑二、釋2　寅一、樂雜住

謂樂與在家及出家眾共相雜住。

【M2 樂尋思】

寅二、樂尋思

又樂尋思諸惡不善欲尋思等，乃至家勢相應尋思，多隨尋思、多隨伺察。

【K13 趣向前行2】

【L1 徵】

子十三、趣向前行2　丑一、徵

云何趣向前行？

【L2 釋2】

【M1 趣向】

丑二、釋2　寅一、趣向

謂受僧祇、或復別人諸衣服等所有利養，或請僧祇及與別人，皆名趣向。

【M2 前行】

寅二、前行

若諸苾芻，於如是事最初前行，故名趣向前行。

【K14 捨遠離軛】

子十四、捨遠離軛

云何捨遠離軛？謂於遠離邊際臥具、遠離眾惡人所習近似寂靜室，遠棄捨之，不生欲樂。

【K15 於諸學處不甚恭敬】

子十五、於諸學處不甚恭敬

云何於諸學處不甚恭敬？謂遭厄難，寧捨學處，不棄身命。志求身樂及與壽命，不能隨護所有學處。

【K16 不顧沙門】

子十六、不顧沙門

云何不顧沙門？謂棄捨學處，好為退轉。或犯尸羅，行諸惡法，於內腐爛，廣說乃至實非梵行自稱梵行，況當希求沙門果證八支聖道。

或犯尸羅等者：此中諸義，如攝異門分別釋應知。（陵本八十四卷十四頁6396）

【K17 活命出家】

子十七、活命出家

云何唯希活命不為涅槃而求出家？謂或為王之所逼迫而求出家，或為怨賊之所逼迫、或為債主之所逼切、或為恐怖之所逼切、或為財寶常所匱乏恐畏不活而求出家。不為自調、自靜、自般涅槃而求出家。

不為自調自靜等者：調謂調伏，謂於煩惱。靜謂寂靜，謂於眾苦。證無餘依，名般涅槃。

【J2 簡依處4】

【K1 有諂等】

癸二、簡依處4　子一、有諂等

當知此中，依同梵行而共止住有所違犯，發起最初四隨煩惱。

【K2 無慚無愧】

子二、無慚無愧

依增上戒有所違犯，當知發起無慚無愧。

【K3 不信等2】

【L1 總標】

子三、不信等2　丑一、總標

依增上心及增上慧，當知發起始從不信，乃至惡慧諸隨煩惱。

【L2 別配】

丑二、別配

此中不信及與懈怠，依俱違犯；忘念、散亂，依增上心違犯而起；惡慧，依犯增上慧起。

【K4 慢緩等2】

【L1 不信等為增上】

子四、慢緩等2　丑一、不信等為增上

不信、懈怠增上力故，當知發起慢緩、猥雜、趣向前行、捨遠離軛。

【L2 忘念等為增上】

丑二、忘念等為增上

忘念、亂心及與惡慧增上力故，當知發起於諸學處不甚恭敬、不顧沙門、唯希活命不為涅槃而求出家。

【H2 補特伽羅2】

【I1 總標】

辛二、補特伽羅2　壬一、總標

復有三種補特伽羅，依三處引諸隨煩惱。

【I2 徵釋2】

【J1 三種補特伽羅】

壬二、徵釋2　癸一、三種補特伽羅

云何三種補特伽羅？一、依正法而出家者，二、在居家受用欲者，三、正法外而出家者。

【J2 三處引隨煩惱2】

【K1 徵】

癸二、三處引隨煩惱2　子一、徵

云何三處引隨煩惱？

【K2 釋3】

【L1 依放逸處2】

【M1 標能引】

子二、釋3　丑一、依放逸處2　寅一、標能引

所謂最初補特伽羅，依放逸處引隨煩惱。

【M2 辨種類2】

【N1 標】

寅二、辨種類2　卯一、標

此復二種。

【N2 列2】

【O1 依內】

卯二、列2　辰一、依內

謂或依內妄顯己德，為衣服等利養恭敬，自說己德勝過人法。

【O2 依他】

辰二、依他

或復依他諸有智者同梵行等，以身語業逼迫、加害、損惱、毀辱。

【L2 依耽欲處2】

【M1 標】

丑二、依耽欲處2　寅一、標

當知第二補特伽羅，依耽欲處引隨煩惱。

【M2 釋】

寅二、釋

彼由耽著諸欲因緣，受用諸欲，依身語意行三惡行。

【L3 依邪行處3】

【M1 標能引】

丑三、依邪行處3　寅一、標能引

當知第三補特伽羅，依邪行處引隨煩惱。

【M2 辨種類2】

【N1 標列】

寅二、辨種類2　卯一、標列

略有三種，謂隨逐遠離、隨逐憒鬧、隨逐學處起隨煩惱。

【N2 隨釋3】

【O1 隨逐遠離3】

【P1 徵】

卯二、隨釋3　辰一、隨逐遠離3　巳一、徵

云何隨逐遠離起隨煩惱？

【P2 釋3】

【Q1 住染汙】

巳二、釋3　午一、住染汙

謂諸外道隨逐遠離所有臥具，而為五蓋覆蔽其心。

【Q2 住苦惱】

午二、住苦惱

或住於苦，領受身心諸苦惱故。

或住於苦等者：謂如宿作因論者，於現法中極自苦行，說彼領受身心苦惱故。

【Q3 無對治】

午三、無對治

或復遠離煩惱對治，由離信等五種根故。

【P3 結】

巳三、結

彼由如是住染汙故，住苦惱故，無有對治能除染汙苦惱住故，是名隨逐遠離諸隨煩惱。

【O2 隨逐憒鬧3】

【P1 徵】

辰二、隨逐憒鬧3　巳一、徵

云何隨逐憒鬧起隨煩惱？

【P2 釋】

巳二、釋

謂各別執異見、異欲相違言論，建立自品、他品差別，廣起忿、恨，乃至誑、諂。

【P3 結】

巳三、結

是名隨逐憒鬧諸隨煩惱。

廣起忿恨乃至誑諂者：攝事分中說隨煩惱有多差別，謂忿、恨、覆、惱、嫉、慳、誑、諂，乃至廣說。今於此中唯取前八，如彼別釋應知。（陵本八十九卷七頁6738）

【O3 隨逐學處2】

【P1 徵】

辰三、隨逐學處2　巳一、徵

云何隨逐學處起隨煩惱？

【P2 釋3】

【Q1 隨逐戒學】

巳二、釋3　午一、隨逐戒學

謂觀自他現行諸罪，無有羞恥，毀戒、穿戒，是名隨逐增上戒學諸隨煩惱。

【Q2 隨逐心學】

午二、隨逐心學

若有依止世間等至，於其下劣計自為勝，或於相似計自為勝，心生高舉，是名隨逐增上心學諸隨煩惱。

【Q3 隨逐慧學】

午三、隨逐慧學

若少聽聞，不能觀察所有善法，是名隨逐增上慧學諸隨煩惱。

【M3 釋邪行2】

【N1 標異名】

寅三、釋邪行2　卯一、標異名

如是一切，總略說名非法之行、不平等行。

【N2 釋差別】

卯二、釋差別

由非善義，名非法行；非愛果義，名不平等行。

【F2 辨解脫2】

【G1 舉十遍處3】

【H1 標】

己二、辨解脫2　庚一、舉十遍處3　辛一、標

復次，若觀行者修十遍處，能為五事。

【H2 徵】

辛二、徵

何等為五？

【H3 釋2】

【I1 辨作業5】

【J1 能引化事變事神通】

辛三、釋2　壬一、辨作業5　癸一、能引化事變事神通

謂由修習地遍處等乃至白遍處故，便能引發化事、變事諸聖神通。

【J2 能引往還無礙神通】

癸二、能引往還無礙神通

又由修習空無邊處一切處故，便能引發往還無礙諸聖神通。

【J3 能引無諍等勝功德】

癸三、能引無諍等勝功德

又由修習識無邊處一切處故，便能引發無諍、願智、無礙解等諸勝功德。

【J4 能辦9上處解脫】

癸四、能辦上處解脫

又即由此識無邊處遍處成滿，便能成辦無所有處解脫，及非想非非想處解脫。

【J5 能證滅受想定】

癸五、能證滅受想定

又即由此成滿因故，便能證入想受滅解脫，最勝住所攝。

【I2 明邊際】

壬二、明邊際

又由識無邊處故，無邊無量遍滿行轉，是故此上不立遍處。

【G2 顯諸解脫2】

【H1 彼清淨道】

庚二、顯諸解脫2　辛一、彼清淨道

勝處、遍處是諸解脫能清淨道。

勝處遍處等者：本地分說：修觀行者，先於所緣思惟勝解；次能制伏；既於制伏得自在已，後即於此遍一切處，如其所欲而作勝解；是故此三如是次第。（陵本十二卷八頁995）又說：譬如世間瓦鐵金師，初和泥等，未善調練，解脫位亦爾。如善調練，勝處位亦爾。如調練已，隨欲轉變，遍處位亦爾。此所說義，如彼應知。謂由勝處、遍處，令先所緣思惟勝解，轉清淨故。

【H2 解脫所知】

辛二、解脫所知

又諸解脫，由所知障解脫所顯。由此聲聞及獨覺等，於所知障心得解脫。

由所知障解脫所顯者：本地分說：前七解脫，於已解脫生勝解故，名為解脫；第八解脫，棄背想受，故名解脫。（陵本十二卷五頁983）由是當知此所說義。即彼所緣，名為所知思惟勝解；離彼障故，名彼解脫所顯。

【F3 辨愛味2】

【G1 相差別2】

【H1 標】

己三、辨愛味2　庚一、相差別2　辛一、標

復次，略由三相，修等至者愛味等至。

【H2 釋2】

【I1 辨世3】

【J1 依過去】

辛二、釋2　壬一、辨世3　癸一、依過去

謂或證得等至，出已計為清淨，可欣、可樂、可愛、可意，隨念愛味。

【J2 依未來】

癸二、依未來

或未證得，或已證得，未來愛味增上力故，追求欣樂而生愛味。

或已證得者：四字疑衍。本地分中愛味相應靜慮等定，唯說其所愛味，當言已出；其能愛味，當言正入。（陵本十二卷三頁970）今決擇彼，略以三世顯示其義。言隨念愛味者，謂於過去。言追求愛味者，謂於未來。言現行愛味者，謂於現在。過去、現在是所愛味，追求未來是能愛味。由是當知，或已證得，不應說有未來愛味，有釋牽彊，理不應然，所能愛味義各別故。

【J3 依現在2】

【K1 標相】

癸三、依現在2　子一、標相

或已證得，計為清淨，可欣、可樂，乃至廣說現行愛味。

【K2 料簡】

子二、料簡

若從定出可生愛味，若正在定無有愛味。

【I2 釋名】

壬二、釋名

言愛味者，謂於是中遍生貪著。

【G2 地差別2】

【H1 下地攝】

庚二、地差別2　辛一、下地攝

復次，下地諸法若生上地，不現在前。

【H2 上地攝2】

【I1 下或現前】

辛二、上地攝2　壬一、下或現前

上地諸法若生下地，其離欲者或現在前。

【I2 下不現前2】

【J1 標欲繫】

壬二、下不現前2　癸一、標欲繫

若生下地，於上起愛，未得離欲不定心者，當言此愛是欲界繫。

【J2 簡愛別2】

【K1 標】

癸二、簡愛別2　子一、標

當知此愛或是染汙、或不染汙。

【K2 釋2】

【L1 染汙3】

【M1 徵】

子二、釋2　丑一、染汙3　寅一、徵

云何染汙？

【M2 釋2】

【N1 愛當證】

寅二、釋2　卯一、愛當證

若生是心：我今云何當證如是廣大喜樂所隨等至。若得證者，我當如是如是愛味。

【N2 愛當生】

卯二、愛當生

又我云何當得生上，常恆不變。

【M3 結】

寅三、結

當知此愛是染汙愛。

【L2 不染汙】

丑二、不染汙

若有起心，專求離欲，欣樂證入上地寂靜，當知此愛是不染汙。

【F4 辨斷滅2】

【G1 總標列】

己四、辨斷滅2　庚一、總標列

復有三種諸法斷滅。謂對治斷滅、現行斷滅、棄捨斷滅。

【G2 隨別釋3】

【H1 對治斷滅】

庚二、隨別釋3　辛一、對治斷滅

諸煩惱事之所顯現，是初斷滅。

【H2 現行斷滅】

辛二、現行斷滅

諸行生滅之所顯現，是第二斷滅。

【H3 棄捨斷滅】

辛三、棄捨斷滅

若生上地，或入無餘依涅槃界，下地諸行及一切行棄捨所顯，是第三斷滅。

【F5 辨退失】

己五、辨退失

復有三退。一、未得法退，二、已得法退，三、習行法退。

習行法退者：本地分說：順退分定，謂有鈍根，下劣欲解，勤精進故，入初靜慮或所餘定，於喜、於樂、於勝功德不堪忍故，從靜慮退。其義應知。（陵本十二卷三頁973）

【F6 辨近分2】

【G1 依所緣辨2】

【H1 前三道攝】

己六、辨近分2　庚一、依所緣辨2　辛一、前三道攝

復依世間諸近分定，若方便道、若無間道、若解脫道，或為斷滅、或為證得而修習者，彼於所緣或觀過失、或觀寂靜，觀下過失，觀上寂靜。

或為斷滅或為證得者：如次配屬前說三道。謂依方便道、無間道而修習者，此為斷滅，由於所緣觀彼過失，令不現行故。依解脫道而修習者，此為證得，由於所緣觀彼寂靜，希求證得故。

【H2 勝進道攝】

辛二、勝進道攝

若勝進道，當知彼是遍滿所緣、或無漏緣。

彼是遍滿所緣等者：謂此所緣遍毗鉢舍那品、遍奢摩他品、遍一切事、遍真實事、遍因果相屬事，是名遍滿所緣。如本地分說。（陵本二十六卷十三頁2209）若於色受想行識所攝諸法，思惟如病、如癰、如箭，障礙無常、苦、空、無我，或復思惟苦是苦、集是集、滅是滅、道是道，或復思惟真如、法性、實際，名無漏緣。

【G2 依作意辨2】

【H1 標列六種】

庚二、依作意辨2　辛一、標列六種

復次，諸近分攝六種作意，謂了相等，乃至加行究竟作意。

【H2 配攝四道】

辛二、配攝四道

此中了相、勝解作意，方便道攝；遠離、加行究竟作意，無間道攝；攝樂作意，四種道攝；觀察作意，勝進道攝。

【F7 辨定相2】

【G1 四種靜慮2】

【H1 靜慮境界2】

【I1 不可思議2】

【J1 問】

己七、辨定相2　庚一、四種靜慮2　辛一、靜慮境界2　壬一、不可思議2　癸一、問

問：何緣故說修靜慮者靜慮境界不可思議？

【J2 答2】

【K1 釋】

癸二、答2　子一、釋

答：修靜慮者已善修治磨瑩其心，有如是相威德勢力，隨所欲為皆能成辦，非不如意，法性故爾。

【K2 結】

子二、結

是故說彼由尋思道不可思議。

【I2 成辦善別2】

【J1 舉事問】

壬二、成辦善別2　癸一、舉事問

復有二種修靜慮者，於一事中俱發變事勝解神通皆得自在，此二神通互相障礙，而此二通無偏大者不相映奪。彼後無間，一於此事神通無礙，如其所欲皆能轉變，第二神通便被障礙。此中因緣云何應知？

【J2 記別答2】

【K1 正答前問2】

【L1 舉所由】

癸二、記別答2　子一、正答前問2　丑一、舉所由

由彼二人勢力威德皆悉平等，俱時發起變現神通，然其所作互不相似。由彼神通所欲為事不相似故，於此一事二種神通互相障礙。

【L2 釋差別2】

【M1 有障礙】

丑二、釋差別2　寅一、有障礙

爾時有一，作是思惟：何因緣故我此神通今有障礙，將無我定有退失耶？此一定者，即於此事起是餘心。

即於此事起是餘心者：謂於所欲轉變事中心起散亂，謂定退失，名起餘心。望彼定心，名為餘故。

【M2 無障礙】

寅二、無障礙

第二定者，即於此事數數專注心無散亂，所發神通能無障礙，隨神通力如意轉變。

【K2 料簡所餘】

子二、料簡所餘

若二神通威德不等，隨其勝者所作成辦；若二神通威德相似，先作意者成辦非餘。

【H2 修靜慮者2】

【I1 標列】

辛二、修靜慮者2　壬一、標列

復有四種修靜慮者。一、依近分定修靜慮者，二、依染汙定修靜慮者，三、依世間定修靜慮者，四、依出世間定修靜慮者。

【I2 隨釋4】

【J1 依近分定修靜慮者】

壬二、隨釋4　癸一、依近分定修靜慮者

於六作意，謂了相等，乃至加行究竟作意修定轉時，當知是初。

【J2 依染汙定修靜慮者】

癸二、依染汙定修靜慮者

愛上靜慮，廣說乃至疑上靜慮，當知第二。

【J3 依世間定修靜慮者】

癸三、依世間定修靜慮者

若住餘善世間靜慮，當知第三。為能引發現法樂住無量作意世間功德，又能        引發遊戲神通。

【J4 依出世定修靜慮者】

癸四、依出世定修靜慮者

若順決擇分所攝受空、無願、無相解脫門所顯靜慮，當知第四。

【G2 二無心定2】

【H1 無想定】

庚二、二無心定2　辛一、無想定

復次，無想等至，當言唯一有漏。

【H2 滅盡定2】

【I1 出體性2】

【J1 顯殊勝2】

【K1 無漏】

辛二、滅盡定2　壬一、出體性2　癸一、顯殊勝2　子一、無漏

滅盡等至當言無漏，由與煩惱不相應故、非相應故、無所緣故、非諸煩惱之所生故。

由與煩惱不相應故等者：謂彼入滅定者，已離無所有處貪、或非想非非想處貪，名與煩惱不相應。暫安住想作意為先，諸心心法滅，名非相應。非想非非想處進趣所緣皆滅盡故，名無所緣。相似涅槃，住寂靜樂，名非煩惱所生。

【K2 出世間】

子二、出世間

是出世間，一切異生不能行故。

【J2 簡所除2】

【K1 標】

癸二、簡所除2　子一、標

唯除已入遠地菩薩。

【K2 釋】

子二、釋

菩薩雖能起出世法，令現在前，然由方便善巧力故，不捨煩惱。

唯除已入遠地菩薩等者：大乘菩薩證遠行地，是名已入遠地菩薩。此地菩薩能入滅定，然非已離一切煩惱。為顯此義，是故別說。

【I2 明所攝】

壬二、明所攝

又此等至，當言非學非無學攝，非所行故，似涅槃故。

非所行故等者：非依止此精進修學增上戒學、增上心學、增上慧學，名非所行，非有學攝。諸心心所滅故，名似涅槃，非無學攝。若出世有為法、若世間善法，彼一切名無學法故。

【E2 引釋四經4】

【F1 隨身念經4】

【G1 標所釋經】

戊二、引釋四經4　己一、隨身念經4　庚一、標所釋經

復次，當釋隨身念經。

【G2 廣釋差別5】

【H1 不定地清淨攝2】

【I1 舉隨煩惱2】

【J1 標列】

庚二、廣釋差別5　辛一、不定地清淨攝2　壬一、舉隨煩惱2　癸一、標列

謂心清淨行苾芻，有四種隨煩惱。一、毀犯禁戒，二、散亂尋思，三、保著內身，四、保著外境。

【J2 隨釋4】

【K1 毀犯禁戒】

癸二、隨釋4　子一、毀犯禁戒

毀禁戒者，由憂悔門，於三摩地能為障礙。

【K2 散亂尋思2】

【L1 標】

子二、散亂尋思2　丑一、標

亂尋思者，由三種門。

【L2 列】

丑二、列

一、由於過去境隨念散亂門；二、由依掉舉、流散、惡見、惡聞、惡語、惡行，唯樂聞思散亂門；三、由先串習勢力所持散亂門。

【K3 保著內身】

子三、保著內身

保著內身者，由於生死無厭患門。

【K4 保著外境】

子四、保著外境

保著外境者，於未來境由欣樂門。

【I2 明彼對治2】

【J1 舉能對治4】

【K1 正知作意】

壬二、明彼對治2　癸一、舉能對治4　子一、正知作意

當知此中，為欲對治初隨煩惱故，修一作意，謂正知作意。

【K2 稱順彼所緣等作意2】

【L1 標】

子二、稱順彼所緣等作意2　丑一、標

為欲對治第二隨煩惱故，修三作意。

【L2 列】

丑二、列

謂稱順彼所緣作意；了別彼相，能對治彼尋思作意；彼所依心調練作意。

【K3 分析積聚作意】

子三、分析積聚作意

為欲對治第三隨煩惱故，應修分析積聚作意。

【K4 不淨作意】

子四、不淨作意

為欲對治第四隨煩惱故，應當修習不淨作意。

修三作意等者：唯樂聞思散亂，三為所依。一、依掉舉，二、依流散，三、依惡見、惡聞、惡語、惡行。修三作意，如次能為對治應知。言稱順彼所緣作意者，謂有貪行者，修不淨觀，於相稱緣安住其心。本地分中已說其相。（陵本二十六卷十七頁2220）由是下說：第二作意修習、多修習故，能斷保著內身、外境二種貪欲。

【J2 顯所對治5】

【K1 忘念】

癸二、顯所對治5　子一、忘念

又初作意修習、多修習故，能斷忘念。

【K2 貪欲】

子二、貪欲

第二作意修習、多修習故，能斷保著內身、外境二種貪欲。

【K3 散亂2】

【L1 惡見等散亂】

子三、散亂2　丑一、惡見等散亂

第三作意修習、多修習故，能斷惡見等所有散亂。

【L2 患習勢力任持散亂】

丑二、患習勢力任持散亂

第四作意修習、多修習故，能斷先所串習勢力任持所有散亂。

【K4 於身淨有情想】

子四、於身淨有情想

第五作意修習、多修習故，能斷於身淨有情想。

【K5 四種婬相應貪】

子五、四種婬相應貪

第六作意修習、多修習故，能斷四貪。所謂色貪、觸貪、形貪，及承事貪。

【H2 定地清淨攝2】

【I1 正定】

辛二、定地清淨攝2　壬一、正定

如是作意修習為依，斷隨煩惱，心觸正定，證得近分、根本勝定，又能證得有喜、離喜、清淨安樂。

有喜離喜清淨安樂者：四靜慮中，初二靜慮名有喜安樂，第三靜慮名離喜安樂，第四靜慮名清淨安樂。

【I2 正知2】

【J1 總標】

壬二、正知2　癸一、總標

又依如是正定心故，如實了知上地有情無常性，及諸行無常性。

【J2 別釋2】

【K1 了知有情無常性】

癸二、別釋2　子一、了知有情無常性

云何了知有情無常性？謂得天眼，清淨過人，見諸有情，乃至廣說。

乃至廣說者：謂彼有情死時、生時、妙色、惡色、若劣、若勝等，是名廣說應知。

【K2 了知諸行無常性】

子二、了知諸行無常性

云何了知諸行無常性？謂能隨入未來、過去、現在作意緣生智故。

隨入未來過去現在作意緣生智者：謂於三世諸行如理作意，知唯緣生，能正對治前際無知、後際無知、前後際無知故。

【H3 依處清淨攝3】

【I1 標依處】

辛三、依處清淨攝3　壬一、標依處

此隨身念依於三處。

【I2 列三種】

壬二、列三種

謂依增上心、增上慧學修治業地，依增上心學處，依增上慧學處。

【I3 釋所為】

壬三、釋所為

為欲斷除所餘諸結，修念住等所有一切菩提分法之所依止。

增上心學增上慧學修治業地者：謂成就戒律儀、根律儀，乃至沙門莊嚴。如是一切勝資糧法，能為作意初修業者，及淨煩惱初修業者所依止處，是故名彼修治業地。

【H4 不共清淨攝2】

【I1 標】

辛四、不共清淨攝2　壬一、標

由三因緣，不與一切外道沙門、婆羅門共。

【I2 釋】

壬二、釋

謂於修治業地資糧圓滿故；於奢摩他聚無有愛味故；於般涅槃愛樂隨逐心，非煩惱火所生處故。

【H5 不共果清淨攝3】

【I1 資糧圓滿2】

【J1 標】

辛五、不共果清淨攝3　壬一、資糧圓滿2　癸一、標

又此修念資糧圓滿為依止故，四果清淨。

【J2 釋】

癸二、釋

謂處聚落，世法所生煩惱不染；

世法所生煩惱不染者：本地分說有八世法。謂得、不得、若譽、若毀、稱、譏、苦、樂。（陵本二卷十五頁160）不依彼法而生煩惱，名彼煩惱不染。

處阿練若，空閑所生煩惱不染；

空閑所生煩惱不染者：謂閑居時，或於塵霧，或昏夜分，見大雲氣，聞震雷音；或逢雹雨師子虎豹；或遭凶猾竊劫抄虜；或遇非人來相嬈逼；便生驚怖，身毛為豎。或至晝分，於彼去來奇妙親友，發依耽嗜所有尋思。謂欲尋思，如經廣說，乃至家世相應尋思。如本地分。（陵本十八卷八頁1557）是名空閑所生煩惱。

處阿練若，聚落所生煩惱不染；

聚落所生煩惱不染者：本地分說：於求財者深修厭毀；於諸城邑交遊等處，了知其初、了知過患、了知出離，亦能了知趣出離行。生彼因緣，說名為初。無常、眾苦、變壞法性，是名過患。欲貪調伏斷除超越，名為出離。聖八支道，名趣出離行。（陵本十八卷十四頁1575）其義應知。

於二處所，不能堪忍淋漏等苦煩惱不染。

【I2 定無愛味果2】

【J1 標】

壬二、定無愛味果2　癸一、標

奢摩他聚無有愛味為依止故，五果清淨。

【J2 釋】

癸二、釋

謂四種清淨靜慮，及寂靜解脫。

寂靜解脫者：謂無色定應知。

【I3 愛樂涅槃果2】

【J1 標】

壬三、愛樂涅槃果2　癸一、標

於般涅槃愛樂隨逐，心非煩惱火所生處為依止故，九果清淨。

【J2 釋】

癸二、釋

謂初三果及六神通。

【G3 略攝要義2】

【H1 標】

庚三、略攝要義2　辛一、標

此隨身念，當知五種清淨所攝。

【H2 釋】

辛二、釋

謂不定地清淨故、定地清淨故、攝清淨故、不共清淨故、不共果清淨故。

五種清淨所攝等者：前說作意能治四隨煩惱，不定地清淨所攝。證得有喜、離喜、清淨安樂，了知有情諸行無常，定地清淨所攝。依於三處，攝清淨所攝。由三因緣，不共清淨所攝。所餘諸相，不共果清淨所攝。

【G4 釋彼經名】

庚四、釋彼經名

又隨逐身轉故，彼所攝受故，名隨身念。

【F2 摩訶俱瑟祉羅經2】

【G1 標所釋經】

己二、摩訶俱瑟祉羅經2　庚一、標所釋經

復次，當釋摩訶俱瑟祉羅經。

【G2 廣顯彼義3】

【H1 二種解脫2】

【I1 總標列】

庚二、廣顯彼義3　辛一、二種解脫2　壬一、總標列

有二解脫。一、慧解脫，二、心解脫。

【I2 隨別釋2】

【J1 世間攝3】

【K1 慧解脫2】

【L1 所行】

壬二、隨別釋2　癸一、世間攝3　子一、慧解脫2　丑一、所行

此中依慧解脫，謂世間慧之所行者，當知即是建立惡行及與善行并彼因緣。

【L2 體性】

丑二、體性

彼體性者，當知即是惡行、善行并彼因緣，善不善等體性差別如實正智。

建立惡行等者：墮惡趣業，是名惡行，彼以煩惱為其因緣。生善趣業，是名善行，彼以善法為其因緣。此所建立，名慧所行，世俗諦攝，故是世間。

【K2 心解脫】

子二、心解脫

又依心解脫，謂心染淨之所依者，當知即是色等境界能取了別。

謂心染淨之所依者者：心謂心王，染淨謂彼心所有法。是故說心為彼染淨所依。

【K3 彼二果】

子三、彼二果

彼世間慧心解脫果，當知即是於彼相應、相雜下類雜染出故。

於彼相應相雜下類雜染出者：欲界煩惱及彼所緣，名下類雜染，由彼欲界最下劣故。彼諸煩惱相應於心，是名相應。彼所緣境與彼煩惱和雜而生，是名相雜。離彼纏縛，是名為出。

【J2 出世間攝2】

【K1 略辨2】

【L1 慧所行】

癸二、出世間攝2　子一、略辨2　丑一、慧所行

即慧解脫增上力故，出世間慧之所行者，當知即是由世間慧及心解脫增上力故，如實了知一切境界。

【L2 解脫果】

丑二、解脫果

即出世慧心解脫果，當知即是一切種類雜染出故。

一切種類雜染出故者：三界煩惱及彼所緣，是名一切種類雜染。永斷彼種，名之為出。

【K2 廣釋3】

【L1 出體性】

子二、廣釋3　丑一、出體性

此中若世間慧、若出世慧，總略為一，說名正見。

【L2 釋因緣】

丑二、釋因緣

正見因緣，當知即是有佛出世、聽聞正法、無倒思惟。

【L3 顯得果3】

【M1 辨果相2】

【N1 標】

丑三、顯得果3　寅一、辨果相2　卯一、標

又出世間正見果相，當知即是前後常故，無所對故。

又出世間正見果相等者：自內所證無戲論相，名出世間正見果相。依彼正見而得證故，當知即是涅槃離繫果相。由是說彼前後是常，及無所對。如下自釋：若法，所治若有若無、若生不生，常時是有，彼法名無所對。其義應知。

【N2 釋2】

【O1 簡有所對】

卯二、釋2　辰一、簡有所對

若法，所治若有，生已無滅；所治若無，滅已有生，彼法名有所對。

若法所治若有等者：此中法言，意顯正見，無漏有為法所攝故。此為能治，煩惱為其所治。煩惱種子未無餘斷，名所治有。即彼正見生已相續，能為對治，是名生已無滅。若煩惱種已無餘斷，名所治無。然彼正見性有為故，相續滅生，是名滅已有生。如是正見，由生相故說之為有，而非常時，是故名有所對。

【O2 顯無所對】

辰二、顯無所對

若法，所治若有若無、若生不生，常時是有，彼法名無所對。

若法所治若有若無等者：此中法言，謂正見果，無漏無為法所攝故。此勝義有，故是常時。所治煩惱若有若無、若生不生，染淨位中無變異故，由是彼法名無所對。

【M2 辨清淨】

寅二、辨清淨

又即此果，由心解脫增上力故，於自所行及彼所依得清淨者，當知即是由清淨心增上力故，於諸色根所行境界不生雜染，及令諸根順清淨故。

【M3 辨依住】

寅三、辨依住

又解脫心住者，當知即是壽之與煖展轉相依相屬而住。

【H2 彼果差別2】

【I1 第一義】

辛二、彼果差別2　壬一、第一義

又此世間及出世間二種解脫果差別者，當知即是於諸受中及因緣中，有癡愛者後有當生，無癡愛者後有不生。

於諸受中及因緣中等者：此中因緣，謂即苦觸、樂觸、不苦不樂觸。觸緣受故，名彼因緣。若無明觸所生受及受緣愛，是名有癡愛者。與此相違，名無癡愛。

【I2 第二義】

壬二、第二義

又彼相雜而相應故，

又彼相雜而相應故者：此顯世間解脫果。由於諸受及因緣中有癡愛故。

彼能依止心法清淨，當知即是非現在緣之所染汙領受彼故。

彼能依止心法清淨等者：此顯出世間解脫果。由於諸受及因緣中無癡愛故。

【H3 二解脫住差別2】

【I1 列釋6】

【J1 識沒寂靜2】

【K1 標】

辛三、二解脫住差別2　壬一、列釋6　癸一、識沒寂靜2　子一、標

即二解脫住差別者，

即二解脫住差別者：慧、心解脫，名二解脫。此中義顯，依二解脫入滅盡定所有差別，名二解脫住差別。

當知即是六寂靜故。

【K2 釋】

子二、釋

由清淨識沒平等故，非由彼所依平等故。

六寂靜故等者：住滅盡定差別有六，此為最初，餘如下說，至文當知。諸心心法滅不現行，名六寂靜。六謂六識，非彼六根，為顯此義，故自釋言：由清淨識沒平等故，非由彼所依平等故。

【J2 入定寂靜】

癸二、入定寂靜

於入定時，不由加行入寂靜故。

不由加行入寂靜故者：謂入定時，進趣所緣皆滅盡故，心便寂滅，由是說言不由加行。

【J3 出定寂靜】

癸三、出定寂靜

於出定時，不由加行出寂靜故，次第出故。

不由加行出寂靜故等者：出滅定時，任運能出，由是說言不由加行。如其次第觸三種觸而出於定，名次第出。三種觸者，一、不動觸，二、無所有觸，三、無相觸。如本地分說應知。（陵本十二卷二十一頁1061）

【J4 在定寂靜】

癸四、在定寂靜

於在定時，三行不行得寂靜故。

三行不行得寂靜故者：身語意行，是名三行。在滅定時，無入出息，身行不行；無有尋伺，語行不行；無有受想，意行不行。由是說言三行不行。

【J5 於遠離出寂靜2】

【K1 標】

癸五、於遠離出寂靜2　子一、標

於遠離出心寂靜故，謂於三時。

【K2 列】

子二、列

一、於阿練若，與同梵行共相雜住；二、於聚落中，與諸在家共相雜住；三、於二處行相現行。

於遠離出心寂靜故等者：此中遠離，謂身遠離。本地分說：身遠離者，謂不與在家及出家眾共相雜住，獨一無侶，是名身遠離。（陵本三十卷八頁2507）今說共相雜住，名遠離出。緣彼雜住不定境界，名於二處行相現行。

【J6 於親近出寂靜2】

【K1 正辨出時2】

【L1 標】

癸六、於親近出寂靜2　子一、正辨出時2　丑一、標

於親近出心寂靜故，謂於三時。

【L2 列】

丑二、列

一、於有色世間勝定出故；二、於無色世間勝定出故；三、於出世間有心定出故。

於親近出心寂靜故者：滅定出時，餘定現前，最鄰近故，名親近出。

【K2 更顯諸定2】

【L1 獲得】

子二、更顯諸定2　丑一、獲得

又此諸定非唯滅定出已方得，亦先已得，今起現前。

【L2 清淨2】

【M1 由次第定】

丑二、清淨2　寅一、由次第定

此中前二，由次第定故，展轉獲得勝定清淨。

【M2 不由次第定】

寅二、不由次第定

後一，不由次第定故，然由通達無相界故，展轉獲得勝定清淨。

【I2 料簡2】

【J1 有相定】

壬二、料簡2　癸一、有相定

又有相定，由有相作意，入、住、出定。

【J2 無相定】

癸二、無相定

若無相定，由無相作意入定、住定；由有相作意，當知出定。

由次第定等者：本地分說：云何無間入諸等至？謂如有一，得初靜慮乃至有頂，然未圓滿清淨鮮白。先順次入乃至有頂，後逆次入至初靜慮。（陵本十二卷四頁976）其義應知。

【F3 法因緣經2】

【G1 標所釋經】

己三、法因緣經2　庚一、標所釋經

復次，當釋法因緣經。

【G2 廣顯彼義4】

【H1 標】

庚二、廣顯彼義4　辛一、標

謂於阿毗達摩、阿毗毗奈耶中，善巧苾芻、或鄔波索迦，欲依解了而請問者，當依八相而興請問。

【H2 徵】

辛二、徵

何等八相？

【H3 列】

辛三、列

謂解了事、解了所治、解了果、解了自性、解了果差別、解了所依、解了功德、解了證得。

【H4 釋8】

【I1 解了事】

辛四、釋8　壬一、解了事

解了事者，謂能解了五取蘊故。

【I2 解了所治2】

【J1 標】

壬二、解了所治2　癸一、標

解了所治者，謂愛雜染及見雜染。

【J2 釋2】

【K1 愛雜染】

癸二、釋2　子一、愛雜染

由愛雜染故，於後有滅不生欣樂。

【K2 見雜染】

子二、見雜染

由見雜染故，雖生欣樂而不能證。

【I3 解了果】

壬三、解了果

解了果者，謂此二種雜染永斷。

【I4 解了自性2】

【J1 出道支】

壬四、解了自性2　癸一、出道支

解了自性者，謂八聖支道。

【J2 廣差別3】

【K1 標】

癸二、廣差別3　子一、標

此復種種差別宣說。

【K2 釋2】

【L1 建立道支】

子二、釋2　丑一、建立道支

對治外道諸邪道故，名八聖支道。

【L2 建立三蘊2】

【M1 標】

丑二、建立三蘊2　寅一、標

對治三種雜染故，建立三蘊。

【M2 列】

寅二、列

謂對治惡行雜染故、對治諸欲雜染故、對治諸見雜染故。

【K3 攝】

子三、攝

是出世間有為所攝。

建立三蘊者：戒定慧三，能令苾芻究竟斷結，當知此即八支聖道所攝。本地分說：正語、正業、正命，名為修戒；正念、正定，名為修定；正見、正思惟、正精進，名為修慧。（陵本十五卷一頁1273）由是因緣，建立三蘊。

【I5 解了果差別2】

【J1 出體】

壬五、解了果差別2　癸一、出體

解了果差別者，謂諸斷滅。

【J2 明攝】

癸二、明攝

是出世間無為所攝。

【I6 解了所依2】

【J1 出體】

壬六、解了所依2　癸一、出體

解了所依者，謂三摩地。此復四種應知。

【J2 辨類】

癸二、辨類

一、由種姓故，謂所有定一切皆由靜慮種姓，隨所宣說諸靜慮支皆能解了。二、由相故。三、由生所緣相故。四、由成辦因緣相故。

二由相故等者：於諸靜慮諸受行相，是名為相。彼所知事分別體相，是名所緣相。定地資糧，名因緣相。

【I7 解了功德2】

【J1 出體】

壬七、解了功德2　癸一、出體

解了功德者，謂滅盡定最第一住，說名解了功德。

【J2 廣相】

癸二、廣相

當知此相復有五種，謂滅事故、寂靜相似影像故、入定因緣故、出定因緣故、出定功德故。

謂滅事故等者：此中五相，如前說二解脫住差別，隨應配釋當知。

【I8 解了證得2】

【J1 略標列】

壬八、解了證得2　癸一、略標列

解了證得者，謂於五取蘊以八種相觀察諸受。謂觀察自性、觀察現法轉因緣、觀察現法轉滅因緣、觀察當來轉因緣、觀察彼轉滅因緣、觀察轉因緣因緣、觀察還因緣因緣，及觀察還。

以八種相觀察諸受等者：前說受蘊觀察差別。一切如來應正等覺出現世間，皆於諸受起八種觀。謂受有幾種？誰為受集？誰是受滅？誰是受集趣行？誰是受滅趣行？誰是受愛味？誰是受過患？誰是受出離？如是觀時，如實了知受有三種，觸集故受集。應知如經分別廣說。（陵本五十三卷十八頁4271）此說八種如次應知。

【J2 別決擇2】

【K1 決擇自性】

癸二、別決擇2　子一、決擇自性

此中樂俱行對治，謂於最勝根本靜慮；苦俱行對治，謂得近分出離欲俱行；不苦不樂俱行對治，謂即於根本靜慮。

【K2 決擇轉因緣滅2】

【L1 顯第一義】

子二、決擇轉因緣滅2　丑一、顯第一義

為欲顯示轉因緣滅故，即依諸受說所有受皆悉是苦，由彼三受約第一義皆是苦故。

樂俱行對治等者：此中略說三受對治，當知總攝五根出離。本地分說：於初靜慮出離憂根，第二靜慮出離苦根，第三靜慮出離喜根，第四靜慮出離樂根，於無相中出離捨根。（陵本十一卷十頁880）此樂對治兼攝喜根，舉最後位，說於最勝根本靜慮。第四靜慮，於靜慮中名最勝故。此苦對治兼攝憂根，舉最初位，說於初靜慮近分。謂若為憂間心相續，爾時應知，如實知已，於出離中極制持心，名得出離欲俱行。此不苦不樂對治，謂於無相心定，此定不離靜慮而有，是故說言即於根本靜慮。

【L2 廣相對治3】

【M1 標義】

丑二、廣相對治3　寅一、標義

言相對者，謂有此故施設於彼，是名相對。

【M2 舉類4】

【N1 自類不同對】

寅二、舉類4　卯一、自類不同對

此中諸受展轉相對，由彼一切苦所攝故。

【N2 由為助伴對】

卯二、由為助伴對

又由有此第一義苦，施設無智。

【N3 能治所治對】

卯三、能治所治對

由有此故，施設治彼出世之慧。

【N4 因果相屬對】

卯四、因果相屬對

由有此故，施設彼果寂滅涅槃。

【M3 結說】

寅三、結說

是故彼彼諸法，說與彼彼諸法相對。

言相對者至寂滅涅槃者：此中相對，略有四種。一、種類不同對，如說諸受展轉相對。二、由為助伴對，如說由有第一義苦，施設無智。三、能治所治對，如說由有此故，施設治彼出世之慧，此謂無智。四、因果相屬對，如說由有此故，施設彼果寂滅涅槃，此謂出世之慧。如前五識身相應    地意地決擇中說：問：何故樂望苦受、苦望樂受、若樂若苦望非苦樂說互相對？答：由自種類而不同分互相對故。問：何故不苦不樂受望彼無明說互相對？答：由與諸受、一切煩惱皆為助伴互相對故。問：何故明與無明說互相對？答：能治、所治互相對故。問：何故明與涅槃說互相對？答：因果相屬互相對故。（陵本五十五卷四頁4404）今依彼釋應知。

【F4 眠經2】

【G1 標所釋經】

己四、眠經2　庚一、標所釋經

復次，當釋眠經。

【G2 略釋彼義2】

【H1 五對治相2】

【I1 標】

庚二、略釋彼義2　辛一、五對治相2　壬一、標

謂勤修習內心寂靜奢摩他行諸苾芻等，為欲斷除諸隨煩惱，應知五種對治之相。

【I2 列】

壬二、列

謂遠離闇相；於能隨順舉歡喜法，發生正舉加行道理；損害諸見；諸見功用；諸見所依功用。

遠離闇相等者：修光明想，斷除睡眠，名遠離闇相，是為第一對治。心沈下時，或恐沈下時，隨取一種淨妙所緣境界，顯示、勸導、慶慰其心，謂如修習隨念佛等，是名能隨順舉歡喜法。於彼舉相，以時修習，是名發生正舉加行。依此道理，斷除惛沈，是為第二對治。斷除見取，名損害諸見，是為第三對治。斷除戒禁取，名損害諸見功用，是為第四對治。斷除我語取，名損害諸見所依功用，是為第五對治。

【H2 五任持法3】

【I1 標】

辛二、五任持法3　壬一、標

彼隨煩惱既斷滅已，復有五種任持定法。

【I2 徵】

壬二、徵

何等為五？

【I3 列】

壬三、列

謂諸遠離；遠離處所、順定言說；順無染心資生眾具；從有智者同梵行所，獲得隨順教授教誡美妙言說；於諸世間等持、等至遠離愛味，及無漏行如理作意。

【E3 別廣諸相3】

【F1 順違法攝2】

【G1 隨順3】

【H1 順清淨2】

【I1 總標列】

戊三、別廣諸相3　己一、順違法攝2　庚一、隨順3　辛一、順清淨2　壬一、總標列

復次，彼勤修習增上心學諸苾芻等，由三因緣，當遣現行染汙尋思。謂遠離所緣故，厭患自性故，遠離自性故。

遠離所緣等者：遠離受用諸欲境界，是名遠離所緣。諸欲自性朽穢不淨，深可厭患，是名厭患自性。遠離一切染汙、無記所有作意，修習一切其性是善能引義利定地作意，及定資糧加行作意，是名遠離自性。

【I2 隨難釋2】

【J1 標】

壬二、隨難釋2　癸一、標

由三因緣，遠離自性。

【J2 釋3】

【K1 頓遠離】

癸二、釋3　子一、頓遠離

謂有對治力，根猛利者，能頓遠離。

【K2 漸遠離】

子二、漸遠離

無對治力，根處中者，如其麤相能漸遠離。

【K3 見過患】

子三、見過患

無對治力，根下劣者，於諸尋思因緣財食深見過患。

【H2 順出離2】

【I1 標】

辛二、順出離2　壬一、標

復次，諸苾芻有六順出離界三摩地修習支者，謂諸苾芻於閑靜室勤修觀行，當知三種補特伽羅，有三三摩地。

【I2 釋3】

【J1 空三摩地】

壬二、釋3　癸一、空三摩地

謂勤修習增上心者，於四有情怨行、惡行、淨行、恩行，有眾生緣定。

【J2 無願三摩地】

癸二、無願三摩地

又勤修習趣究竟者，有法緣定。

【J3 無相三摩地】

癸三、無相三摩地

又勤修習諦現觀者，有無緣定。

於四有情等者：謂於怨行有情修慈俱心，於惡行有情修悲俱心，於淨行有情修喜俱心，於恩行有情修捨俱心。如是修心，安住無倒有勝勝解，是名眾生緣定。住唯法想，修四無量，名法緣定。修習此故，能離我慢，於自解脫、或所證中定無疑惑，於是道理起正觀察，名趣究竟。復於諸法遠離分別，修四無量，名無緣定。此能對治一切眾相，聖住所攝，由是說言修諦現觀。本地分說：菩薩略有三種修四無量。一者、有情緣無量，二者、    法緣無量，三者、無緣無量。（陵本四十四卷九頁3572）其義應知。

【H3 順通達2】

【I1 由三大性2】

【J1 標】

辛三、順通達2　壬一、由三大性2　癸一、標

復次，由三種大性、大三摩地能令速疾通達真如。既通達已能盡諸漏。

【J2 列】

癸二、列

謂由所緣大性故，由精勤大性故，由方便所攝作意大性故。

謂由所緣大性等者：本地分說：云何大三摩地？謂或由所緣故大，觀多色故。或由作意故大，上信、上欲、上勝解故。（陵本十二卷十頁1008）今於此中，說有三種大性，所緣、作意，如彼應釋。言精勤大性者，謂於第一義中，心無怯弱，不自輕懱，發勇猛心，謂自有力能證彼故。

【I2 由二遠離2】

【J1 標】

壬二、由二遠離2　癸一、標

又有二遠離，能令速疾通達真如。

【J2 列】

癸二、列

謂於行處遠離憒鬧，及於住處離惡尋思。

瑜伽師地論科句披尋記卷第六十二

瑜伽師地論科句披尋記卷第六十三

彌勒菩薩說

唐三藏沙門玄奘奉詔譯

韓清淨科記

攝決擇分中三摩呬多地之二

【G2 相違2】

【H1 能障趣入2】

【I1 正出障法】

庚二、相違2　辛一、能障趣入2　壬一、正出障法

復有五種定相違法。一、毀犯禁戒，二、無無間加行，三、無殷重加行，四、有沈沒，五、他所擾惱。

他所擾惱者：謂於晝分多諸諠逸，於夜分中多蚊蝱等眾苦所觸，乃至廣說一切處所不隨順性。如本地分說應知。（陵本二十卷二十二頁1791）

【I2 舉彼對治】

壬二、舉彼對治

復有三種遠離。一、住處遠離，二、見遠離，三、聞遠離。

【H2 能障清淨2】

【I1 略辨2】

【J1 標列過失】

辛二、能障清淨2　壬一、略辨2　癸一、標列過失

復次，心清淨行苾芻，略有五種等持相違厚重過失，能為定障。一、忿，二、慢，三、欲貪，四、薩迦耶見，五、不能堪忍。

【J2 釋名厚重3】

【K1 標】

癸二、釋名厚重3　子一、標

有五厚重三摩地相，由彼於此障礙而住，是故說名厚重過失。

【K2 徵】

子二、徵

云何五相？

【K3 列】

子三、列

一者、獲得隨宜資具便生喜足；二者、好樂求諸善法；三、於身財無所顧戀；四、於生死及與涅槃，見大過失、最勝功德；五、於加行堪忍勤苦。

【I2 廣釋2】

【J1 別辨相5】

【K1 忿3】

【L1 舉因緣】

壬二、廣釋2　癸一、別辨相5　子一、忿3　丑一、舉因緣

此中忿者，謂懷忿故，若往他家不得利養，或得而少，或弊或遲，或不恭    敬，由此便生顰蹙憤慼。

【L2 明引發】

丑二、明引發

從此因緣，發恚尋思及害尋思，多隨尋伺。

【L3 出過失】

丑三、出過失

彼由此故，先所未生勝三摩地不能得生，設彼已生還復退失。

【K2 慢3】

【L1 舉因緣】

子二、慢3　丑一、舉因緣

所言慢者，謂懷慢故，慢所制伏為性，於法不生恭敬，於諸師範尊重福田，不能時時身心卑屈敬問諮請：云何為善？云何不善？亦不勤求所有善法，由此不能解了引發三摩地義。

【L2 明引發】

丑二、明引發

從此因緣，發起輕慢相應尋思，多隨尋伺。

【L3 出過失】

丑三、出過失

彼由此故，先所未生，如前廣說。

【K3 欲貪4】

【L1 舉因緣】

子三、欲貪4　丑一、舉因緣

言欲貪者，謂懷貪故，多諸愛染，於身財等深生顧戀，由此於外五妙欲中多生散亂。

【L2 明引發】

丑二、明引發

從此因緣，生欲尋思、眷屬尋思、國土尋思、族望家勢相應尋思，多隨尋伺。

【L3 出過失】

丑三、出過失

彼由此故，先所未生，如前廣說。

【L4 顯對治2】

【M1 略標】

丑四、顯對治2　寅一、略標

彼復不淨能為對治。

【M2 別廣】

寅二、別廣

應知不淨略有三相。謂糞穢相、彼等流相、能依所依差別相。

謂糞穢相等者：受用飲食變壞所成，名糞穢相。糜飯之所長養，名彼等流相。父母不淨和合所生，名能依所依差別相。如是三種，唯說身相應知。

【K4 薩迦耶見2】

【L1 舉因緣2】

【M1 見相違6】

【N1 世法難捨】

子四、薩迦耶見2　丑一、舉因緣2　寅一、見相違6　卯一、世法難捨

薩迦耶見者，謂由身見制伏因緣，會遇世法，便為高欣、下慼塗染。設欲棄捨，便為身見相違而住。

【N2 親愛難捨】

卯二、親愛難捨

又即於彼世法眾相，親愛恆流之所漂溺。設欲棄捨，便為身見相違而住。

親愛恆流之所漂溺者：謂由愛結，無始時來墮駛流河，隨流漂溺故。

【N3 尋思難捨】

卯三、尋思難捨

又即世法眾相所生不正尋思之所嬈惱。設欲棄捨，便為身見相違而住。

【N4 散動難捨】

卯四、散動難捨

又即於彼世法眾相追求之時，種種擾亂散動所逼。設欲棄捨，便為身見相違而住。

【N5 憂悲難捨】

卯五、憂悲難捨

又即由彼身見因緣，恆常執著世法所依無常諸取，由是因緣，為憂悲等之所逼惱。設欲棄捨，便為身見相違而住。

恆常執著世法所依無常諸取者：欲取、見取、戒禁取，是名諸取。此所取事，世間八法之所依止，然有變異，故是無常。

【N6 垢穢難捨2】

【O1 舉下地】

卯六、垢穢難捨2　辰一、舉下地

又復即彼為欲除遣下地垢穢勤修善時，於彼加行不生喜樂。於此所治設欲棄捨，便為身見相違而住。

【O2 例上地】

辰二、例上地

如為除遣下地垢穢，為遣上地所有垢穢，當知亦爾。

【M2 心顛倒】

寅二、心顛倒

由此因故，雖作是心：我當於彼生死、涅槃，觀大過失、觀勝功德，便復顛倒。

【L2 出過失】

丑二、出過失

由此因緣，先雖獲得諸三摩地，然於未生聖諦現觀勝三摩地，不能得生。

【K5 不堪忍2】

【L1 舉因緣】

子五、不堪忍2　丑一、舉因緣

不堪忍者，謂懷不忍故，雖已獲得聖諦現觀勝三摩地，不能堪忍蚊蝱等苦，捨離加行，多生懈怠。

【L2 出過失】

丑二、出過失

由此因緣，於所未生入根本定不能生起，設復已生還即退失。

【J2 出為障3】

【K1 前三過失】

癸二、出為障3　子一、前三過失

前三過失，能為最初三摩地障。

【K2 次一過失】

子二、次一過失

次一過失，為諦現觀三摩地障。

【K3 後一過失2】

【L1 第一義】

子三、後一過失2　丑一、第一義

後一過失，為入根本三摩地障。

【L2 第二義3】

【M1 標因緣】

丑二、第二義3　寅一、標因緣

復有差別。謂有八種棄捨近住弟子因緣，於彼雜染之所染汙。由染汙故，彼便棄捨近住弟子，非無煩惱諸阿羅漢常善住念有如斯事。

【M2 徵八種】

寅二、徵八種

云何為八？

【M3 列差別】

寅三、列差別

謂性於彼近住弟子有憎惡心，唯欲自身受於恭敬；如欲恭敬，欲受利養亦復如是；近住弟子多所毀犯、行不正行；又於近住諸弟子眾饒益損減，便有所須及與不須；於增上戒教授折伏不能堪忍；於增上心、增上慧住教授折伏不能堪忍；於營眾務所有擾惱不能堪忍。

云何為八等者：欲受恭敬為一，欲受利養為二，多所毀犯、行不正行為三，不為所須為四，不忍增上戒教授折伏為五，不忍增上心教授折伏為六，不忍增上慧教授折伏為七，不忍眾務所有擾惱為八。此中初二，謂於自身；後六，謂於近住弟子。言於弟子饒益損減者，謂不恆常欲作饒益，有所須時，暫作饒益；若不須時，損而不益故。餘文易知。

【F2 四靜慮攝2】

【G1 舉嗢柁南】

己二、四靜慮攝2　庚一、舉嗢柁南

復次，嗢柁南曰：數及所對治　支分廣建立　遠離苦散動　上支分差別

【G2 長行別釋9】

【H1 靜慮數2】

【I1 問】

庚二、長行別釋9　辛一、靜慮數2　壬一、問

問：如先所說四種靜慮，何因緣故唯四靜慮，不增不減？

【I2 答3】

【J1 標】

壬二、答3　癸一、標

答：由能究竟超苦樂故。

【J2 徵】

癸二、徵

所以者何？

【J3 釋】

癸三、釋

從初靜慮乃至第四，漸超苦樂方究竟故。

【H2 靜慮所治4】

【I1 初靜慮】

辛二、靜慮所治4　壬一、初靜慮

云何名初靜慮所治？謂有五種。一者、欲貪，二、欲、恚、害三種尋思，三者、憂苦，四者、犯戒，五者、散亂。

【I2 第二靜慮】

壬二、第二靜慮

云何第二靜慮所治？亦有五種。一、初靜慮貪，二、尋伺，三、苦，四、掉，五、定下劣性。

【I3 第三靜慮】

壬三、第三靜慮

云何第三靜慮所治？謂有四種。一、第二靜慮貪，二、喜，三、踊躍，四、定下劣性。

【I4 第四靜慮】

壬四、第四靜慮

云何第四靜慮所治？謂有五種。一、入息、出息，二、第三靜慮貪，三、樂，四、於樂發悟，五、定下劣性。

於樂發悟者：謂樂作意應知。此能引心，故名發悟。

【H3 靜慮支分2】

【I1 分別支4】

【J1 初靜慮】

辛三、靜慮支分2　壬一、分別支4　癸一、初靜慮

問：初靜慮有幾支？答：有五支。何等為五？一、尋，二、伺，三、喜，四、樂，五、心一境性。

【J2 第二靜慮2】

【K1 問】

癸二、第二靜慮2　子一、問

問：第二靜慮有幾支？

【K2 答2】

【L1 出其四支】

子二、答2　丑一、出其四支

答：有四支。何等為四？一、內等淨，二、喜，三、樂，四、心一境性。

【L2 釋內等淨】

丑二、釋內等淨

問：內等淨何法為自性？答：念、正知、捨為自性。

【J3 第三靜慮】

癸三、第三靜慮

問：第三靜慮有幾支？答：有五支。何等為五？一、念，二、正知，三、捨，四、樂，五、心一境性。

【J4 第四靜慮】

癸四、第四靜慮

問：第四靜慮有幾支？答：有四支。何等為四？一、捨清淨，二、念清淨，三、不苦不樂，四、心一境性。

【I2 明廢立2】

【J1 顯差別4】

【K1 初靜慮攝】

壬二、明廢立2　癸一、顯差別4　子一、初靜慮攝

初靜慮中，念、正知、捨，由尋伺門之所引發，是故雖有而不宣說。

【K2 第二靜慮攝】

子二、第二靜慮攝

第二靜慮，由彼自性能有作業，又由踊躍心隨煩惱之所纏縛，是故顯示內等淨名。

【K3 第三靜慮攝2】

【L1 顯說】

子三、第三靜慮攝2　丑一、顯說

第三靜慮，心隨煩惱已遠離故，顯彼自相，是故說彼離喜貪故。

【L2 簡非】

丑二、簡非

初靜慮中離欲貪故，非離喜貪。第二靜慮離尋伺貪故，非離喜貪。

【K4 第四靜慮攝】

子四、第四靜慮攝

第四靜慮，即彼顯示最極清淨。

【J2 結隨應】

癸二、結隨應

是故當知，一切靜慮彼皆隨轉，如其所應。

【H4 靜慮建立2】

【I1 問】

辛四、靜慮建立2　壬一、問

問：何因緣故，於四靜慮建立如是五支、四支？

【I2 答6】

【J1 約安住辨】

壬二、答6　癸一、約安住辨

答：住所依故，住饒益故，住自性故。

住所依故等者：初靜慮中，尋、伺二支，名住所依；喜、樂二支，名住饒益；心一境性支，名住自性。如是第二靜慮，內等淨支，名住所依；喜、樂二支，名住饒益；心一境性支，名住自性。第三靜慮，念、正知、捨，名住所依；樂，名住饒益；心一境性，名住自性。第四靜慮，捨、念清淨，名住所依；不苦不樂，名住饒益；心一境性，名住自性。後多差別，各有三種，於諸靜慮準此配釋應知。

【J2 約所緣辨】

癸二、約所緣辨

復有差別。謂思惟所緣故，受用所緣故，於緣不散故。

【J3 約所依辨】

癸三、約所依辨

復有差別。謂饒益所依故，增上心所依故，增上慧所依故。

【J4 約對治雜染住辨3】

【K1 標】

癸四、約對治雜染住辨3　子一、標

復有差別。謂為對治三雜染住所對治故。

【K2 徵】

子二、徵

云何名為三雜染住所對治耶？

【K3 列】

子三、列

一、染汙住，二、苦惱住，三、愚癡住。

【J5 約受欲相似法辨2】

【K1 標】

癸五、約受欲相似法辨2　子一、標

復有差別。謂受欲者相似法故。

【K2 釋2】

【L1 舉受欲者】

子二、釋2　丑一、舉受欲者

諸受欲者，略有三種正所作事，能顯彼是受用欲者。一、正求財寶；二、求財寶已，能正受用；三、於彼自在，隨意所為。

【L2 例修靜慮】

丑二、例修靜慮

如是修習諸靜慮者，亦有三種正所作事，當知依彼建立支分，如其所應。

【J6 約對治自苦惱辨2】

【K1 標】

癸六、約對治自苦惱辨2　子一、標

復有差別。謂為對治自苦惱行，應知建立諸靜慮支。

【K2 廣】

子二、廣

如是略有三種對治。一、對治闕減對治，二、身心逼惱對治，三、於外境界其心流散不寂靜對治。

對治闕減對治者：謂於欲界有欲、恚、害三種尋思，無善尋伺以為對治，是名對治闕減。初靜慮中尋、伺二支，名對治闕減對治。如是後後靜慮所治能治，隨其所應，一切當知。

【H5 遠離欲惡不善法2】

【I1 問】

辛五、遠離欲惡不善法2　壬一、問

問：何因緣故，初靜慮中說離欲已，復說遠離惡不善法？

【I2 答5】

【J1 約自相共相辨2】

【K1 標二相】

壬二、答5　癸一、約自相共相辨2　子一、標二相

答：為欲顯示諸欲自相故，及為顯示諸欲過患相故。

【K2 隨難釋】

子二、隨難釋

過患相者，由彼諸欲發起惡行，墜墮極下惡處所故，說名為惡；違善生故，復名不善。

【J2 約初二雜染辨】

癸二、約初二雜染辨

復有差別。為欲顯示煩惱雜染斷故，及為顯示先所積集業雜染斷故。

【J3 約在家出家辨】

癸三、約在家出家辨

復有差別。為欲顯示諸在家者受用事門諸欲斷故，及為顯示諸出家者由尋思門諸欲斷故。

【J4 約欲等尋思辨】

癸四、約欲等尋思辨

復有差別。為欲顯示欲尋思斷故，及為顯示恚、害尋思斷故。

【J5 約外道諸仙辨】

癸五、約外道諸仙辨

復有差別。為欲顯示外道諸仙所得相故，及為顯示離彼退已行呪詛故。

及為顯示離彼退已行呪詛故者：外道諸仙由憤恚故，退三摩地，現行詛呪，此即惡不善法所攝。為顯示彼，是故復說遠離惡不善法。

【H6 初定有苦2】

【I1 問】

辛六、初定有苦2　壬一、問

問：何因緣故，知初靜慮中苦根未斷？

【I2 答3】

【J1 標義】

壬二、答3　癸一、標義

答：彼品麤重未遠離故。

【J2 簡難】

癸二、簡難

若於是處苦根已斷，便與第二靜慮住時應無差別。

【J3 結成】

癸三、結成

是故當知是處未斷。

彼品麤重未遠離故等者：本地分說：若初靜慮已斷苦根，是則行者入初靜慮及第二時，受所作住差別應無。由二俱有喜及樂故。（陵本十一卷十一頁887）此中道理，如彼應釋。

【H7 諸定名動】

辛七、諸定名動

問：若尋伺等於初靜慮等中皆能攝益勝三摩地，又能攝受自地靜慮皆令清淨，何因緣故，世尊於彼顯示動名？答：此望他地，不望自地。

此望他地不望自地者：攝事分說：謂外欲等散動斷故，立初靜慮為無動處。第二、第三靜慮中，後後所有諸動斷故，當知亦得名無動處。以要言之，緣所有定無動搖故，皆名無動。（陵本九十七卷十八頁7303）由是當知，世尊於彼諸定顯示動名，是密意說，由望他地，不望自地故。

【H8 勝上支分建立因緣2】

【I1 問】

辛八、勝上支分建立因緣2　壬一、問

問：何因緣故，從欲界上於初靜慮等中，建立後後勝上支分？

建立後後勝上支分者：謂初靜慮中，建立尋、伺支；第二靜慮中，建立內等淨支；第三靜慮中，建立捨、念、正知支；第四靜慮中，建立捨、念清淨支。如是後後望於前前，轉勝轉上。當知唯約念、正知、捨為論，以彼一切靜慮皆隨轉故。然彼後後勝於前前，是故建立後後勝上支分。

【I2 答2】

【J1 標列】

壬二、答2　癸一、標列

答：當知略有三因緣故。一、所治能治故；

所治能治故者：謂於第二靜慮，尋、伺是所治，內等淨為能治。如是後後靜慮所治能治，隨應當知，是名所治能治後後勝上。

二、證得勝利故；

證得勝利故者：如前已說：初靜慮中，念、正知、捨，由尋伺門之所引發，是故雖有而不宣說。第二靜慮，由彼自性能有作業，又由踊躍心隨煩惱之所纏縛，是故顯示內等淨名。第三靜慮，心隨煩惱已遠離故，顯彼自相，是故說彼離喜貪故。初靜慮中離欲貪故，非離喜貪。第二靜慮離尋伺貪故，非離喜貪。第四靜慮，即彼顯示最極清淨。是名證得勝利後後勝上。

三、所證得故。

所證得故者：如下說言，第二靜慮三摩地圓滿，第三靜慮饒益圓滿，第四靜慮清淨圓滿，是名所證得後後勝上。

【J2 明攝】

癸二、明攝

當知如是三種因緣，四靜慮中五支所攝，隨其所應。

四靜慮中五支所攝等者：此中五支，且約四靜慮中建立支分自相為論，謂即尋、伺、念、正知、捨。第二靜慮內等淨支，第四靜慮捨、念清淨，唯是念、正知、捨建立差別，故不更說。前三因緣隨其所應，此五支攝，已如前釋。

【H9 靜慮差別3】

【I1 三摩地圓滿】

辛九、靜慮差別3　壬一、三摩地圓滿

問：初二靜慮有何差別？答：第二靜慮中三摩地圓滿有差別故。

【I2 饒益圓滿】

壬二、饒益圓滿

問：第二、第三靜慮有何差別？答：第三靜慮饒益圓滿有差別故。

【I3 清淨圓滿】

壬三、清淨圓滿

問：第三、第四靜慮有何差別？答：第四靜慮清淨圓滿有差別故。

【F3 種類差別攝5】

【G1 修差別2】

【H1 略標列】

己三、種類差別攝5　庚一、修差別2　辛一、略標列

復有四種修三摩地。一者、為得現法樂住故；二者、為得勝智見故；三者、為得分別慧故；四者、為證諸漏永盡故。

【H2 明建立2】

【I1 出所依3】

【J1 標】

辛二、明建立2　壬一、出所依3　癸一、標

當知依四補特伽羅，建立四種修三摩地。

【J2 徵】

癸二、徵

云何四種補特伽羅？

【J3 列】

癸三、列

謂苦速通，未得行跡、已見諦者。

謂苦速通未得行跡等者：謂利根性補特伽羅，未得根本靜慮，所有行跡，名苦速通。如本地分說。（陵本二十六卷十一頁2203）彼已見諦，謂於初靜慮近分應知。

復有異生，未得行跡、已得有情所緣無量、已離欲者。

已得有情所緣無量者：謂即四無量中，有情緣無量應知。

又樂遲通，已得行跡、已見諦者。又樂速通，已得行跡、已見諦者。

【I2 隨難釋2】

【J1 釋第二類】

壬二、隨難釋2　癸一、釋第二類

此中異生，已得無量、已離欲者，若已證得死生智通，當知是名智見清淨。

【J2 釋第三類2】

【K1 標有退】

癸二、釋第三類2　子一、標有退

若樂遲通行跡轉時，雖已見諦，由軟根故而名退法。

【K2 出對治】

子二、出對治

由此因緣，復於欲界受想尋思，當住正念、當起正知。

由軟根故而名退法者：本地分中說：有順退分定，謂有鈍根，下劣欲解，勤精進故，入初靜慮或所餘定，於喜、於樂、於勝功德不堪忍故，從靜慮退。如如暫入諸定差別，如是如是還復退失，乃至未善調練諸根。（陵本十二卷三頁973）其義應知。

【G2 離欲等差別2】

【H1 離欲所顯2】

【I1 標義】

庚二、離欲等差別2　辛一、離欲所顯2　壬一、標義

復次，諸靜慮離欲所顯。

【I2 廣辨2】

【J1 標列】

壬二、廣辨2　癸一、標列

當知離欲略有六種。一、自性離欲，二、損減離欲，三、任持離欲，四、昇進離欲，五、愚癡離欲，六、對治離欲。

【J2 隨釋6】

【K1 自性離欲】

癸二、隨釋6　子一、自性離欲

自性離欲者，謂於自性不淨非所受用事中諸厭背性；又於苦受諸厭背性；又若已離初靜慮染住，於第二靜慮等中，於尋伺等諸厭背性。是名自性離欲。

【K2 損減離欲】

子二、損減離欲

損減離欲者，謂兩兩交會習婬欲法，除熱惱已諸厭背性。如是等類所餘應知，皆名損減離欲。

【K3 任持離欲】

子三、任持離欲

任持離欲者，謂有受用美妙飲食極飽滿已，於餘飲食諸厭背性。如是等類所餘應知，皆名任持離欲。

【K4 昇進離欲】

子四、昇進離欲

昇進離欲者，謂已獲得勝上財寶，或尊貴位，於餘下劣諸厭背性。如是等類所餘應知，皆名昇進離欲。

【K5 愚癡離欲】

子五、愚癡離欲

愚癡離欲者，謂於涅槃甚深功德不能解了，遂於涅槃生厭背性。如是等類所餘應知，皆名愚癡離欲。

【K6 對治離欲】

子六、對治離欲

對治離欲者，謂由厭壞對治故，或由斷對治故，或由持對治故，或由遠分對治故，或由世間出世間道斷諸煩惱，如是皆名對治離欲。

【H2 住等異名4】

【I1 名住】

辛二、住等異名4　壬一、名住

問：何因緣故，說諸靜慮名為住耶？答：繫心於內所緣境界，於外所緣不流散故。

【I2 名三摩地】

壬二、名三摩地

問：何因緣故，說諸靜慮名三摩地？答：於所知事同分所緣一切影像，    平等平等任持心故。

【I3 名奢摩他】

壬三、名奢摩他

問：何因緣故，說諸靜慮名奢摩他？答：為欲寂靜一切煩惱正安止故。

【I4 名心一境性2】

【J1 問】

壬四、名心一境性2　癸一、問

問：何因緣故，說諸靜慮名心一境性？

【J2 答2】

【K1 標列一切】

癸二、答2　子一、標列一切

答：略有二種所緣境界。一、不定地所緣境界，二者、定地所緣境界。

【K2 簡取定地2】

【L1 簡】

子二、簡取定地2　丑一、簡

此中一境，所謂定地所緣境界，非第二境。

【L2 釋】

丑二、釋

繫心於此一所緣境，是故說名心一境性。

【G3 從離欲退差別2】

【H1 總標】

庚三、從離欲退差別2　辛一、總標

復次，當知此中，從離欲退，略有十種。

【H2 列釋10】

【I1 由麤重2】

【J1 大種乖違麤重2】

【K1 標列】

辛二、列釋10　壬一、由麤重2　癸一、大種乖違麤重2　子一、標列

謂或依止不平等故，從離欲退。

【K2 舉例】

子二、舉例

謂如有一，遭極重病。如馬勝言：我於此定不能入證，將無我定當退失耶？

【J2 性多麤重】

癸二、性多麤重

或復有一，性多麤重，於三摩地先不串習，彼由如是多麤重故，成其退法。

【I2 由勝境2】

【J1 標類】

壬二、由勝境2　癸一、標類

或有所緣境界勝故，從離欲退。

【J2 舉例】

癸二、舉例

謂如有一，值遇勝妙境界現前。如外道仙乃至獲得非想非非想處，遇觸少年美妙形色可愛母邑，從離欲退。

【I3 由敬養2】

【J1 標類】

壬三、由敬養2　癸一、標類

或有獲得敬養故退。

【J2 舉例】

癸二、舉例

謂如有一，從他獲得利養恭敬，即便退墮。如提婆達多。

【I4 由輕毀2】

【J1 標類】

壬四、由輕毀2　癸一、標類

或有遭遇輕毀故退。

【J2 舉例】

癸二、舉例

謂如有一，或遭他罵、或瞋、或責，從離欲退。如外道仙，由憤恚故退三摩地，現行呪詛。

【I5 由慢】

壬五、由慢

或慢故退。謂如有一，恃所得定自舉陵他。

【I6 由增上慢】

壬六、由增上慢

或有增上慢故退。謂如有一，於諸勝定證差別中，起增上慢。

【I7 由不作意】

壬七、由不作意

或有不作意故退。謂如有一，於能入定行相作意不復思惟。

【I8 由未串習】

壬八、由未串習

或有未串習故退。謂如有一，安住始業新修善品。

【I9 由自地煩惱數起】

壬九、由自地煩惱數起

或有自地煩惱數起故退。謂如有一，愛上靜慮乃至疑上靜慮。

【I10 由壽等盡】

壬十、由壽等盡

或有壽盡、福盡、業盡故退。謂如有一，從上生處退沒下生。

【G4 補特伽羅差別4】

【H1 難退難入】

庚四、補特伽羅差別4　辛一、難退難入

復次，此中或有補特伽羅，下品煩惱、下品善法，多念艱辛然後方退，多念艱辛方能入定。

【H2 難退易入】

辛二、難退易入

或有補特伽羅，下品煩惱、上品善法，多念艱辛然後方退，經一念頃速能入定。

【H3 易退難入】

辛三、易退難入

或有補特伽羅，上品煩惱、下品善法，經一念頃速疾而退，多念艱辛方能入定。

【H4 易退易入】

辛四、易退易入

或有補特伽羅，上品煩惱、上品善法，經一剎那速疾而退，一剎那頃速能入定。

【G5 起定差別2】

【H1 標二種】

庚五、起定差別2　辛一、標二種

復有補特伽羅已得離欲，從定起已，或於一時，彼三摩地相間相雜作意而轉；或於一時，不相間雜。

【H2 隨難釋3】

【I1 標簡】

辛二、隨難釋3　壬一、標簡

若遇聲緣，從定而起，與定相應意識俱轉，餘耳識生，非即彼定相應意識能取此聲。

【I2 反釋】

壬二、反釋

若不爾者，於此音聲不領受故，不應出定。

【I3 正成】

壬三、正成

非取聲時即便出定。領受聲已，若有希望後時方出。

【D3 略不說餘】

丁三、略不說餘

於此地中餘決擇文，更不復現。

攝決擇分中非三摩呬多地

【C4 非三摩呬多地3】

【D1 結前生後】

丙四、非三摩呬多地3　丁一、結前生後

如是已說三摩呬多地決擇。非三摩呬多決擇，我今當說。

【D2 隨類決擇2】

【E1 辨差別12】

【F1 由自性】

丁二、隨類決擇2　戊一、辨差別12　己一、由自性

或有由自性故，名不定地。謂五識身。

【F2 由闕輕安】

己二、由闕輕安

或有闕輕安故，名不定地。謂在欲界諸心心法。

【F3 由未發趣】

己三、由未發趣

或有未發趣故，名不定地。謂受欲者。

【F4 由有散亂】

己四、由有散亂

或有散亂故，名不定地。謂始業者雖修習定，而於五欲其心流散。

【F5 由有太聚】

己五、由有太聚

或有太聚故，名不定地。謂始業者，於內境界略聚其心，便生沈沒。

【F6 由未得】

己六、由未得

或未得故，名不定地。謂即散心相應諸法。

【F7 由未圓滿】

己七、由未圓滿

或未圓滿故，名不定地。謂未證得加行究竟作意。

【F8 由雜染】

己八、由雜染

或雜染故，名不定地。謂雖證得加行究竟果作意，而於彼定多生愛味。

【F9 由不自在】

己九、由不自在

或不自在故，名不定地。謂即由彼染汙心故，不得自在。

【F10 由不清淨】

己十、由不清淨

或不清淨故，名不定地。謂未永害煩惱隨眠。

【F11 由出定】

己十一、由出定

或出定故，名不定地。謂從已得三摩地起而不退失。

【F12 由有退】

己十二、由有退

或有退故，名不定地。謂從所得三摩地退。

【E2 明所應11】

【F1 應正取相】

戊二、明所應11　己一、應正取相

復次，此中依止初不定地，為安住心，應正取相。謂青瘀相、或膿爛相，廣說如前。

廣說如前者：謂於其外諸不淨物，由青瘀等種種行相，發起勝解。如本地分廣說其相應知。（陵本三十卷十四頁2527）

【F2 應勤修習2】

【G1 為得作意】

己二、應勤修習2　庚一、為得作意

依止第二不定地故，為得作意，應勤修習。

【G2 為得根本】

庚二、為得根本

依止第三不定地故，為得根本，應勤修習。

【F3 應住念知】

己三、應住念知

依止第四現在前故，最初應正安住其念，為無亂故，略攝其心；由正知故，速疾攝受。

【F4 應修舉相】

己四、應修舉相

依止第五現在前故，應當思惟淨妙之相，又應善達沈沒之相。

應當思惟淨妙之相者：謂於佛法僧勝功德田，作意思惟發生歡喜故。

【F5 應念教授等】

己五、應念教授等

依止第六現在前故，於師教授能不忘失，應當安住猛利護念如理方便，應當無間、殷重修習。

【F6 應無喜足】

己六、應無喜足

依止第七現在前故，應於微劣所得定中，不生喜足。

【F7 應離雜染】

己七、應離雜染

依止第八現在前故，於諸雜染應觀過失；設生愛味，所有雜染尋即除遣，不應戀著。

【F8 應無間修等】

己八、應無間修等

依止第九現在前故，於三摩地應無間修，又應善巧通達其相。

【F9 應修諦善巧】

己九、應修諦善巧

依止第十現在前故，應當猛利修諦善巧。

【F10 應不放逸】

己十、應不放逸

依第十一現在前故，為令不退，應不放逸。

【F11 應修遠離等】

己十一、應修遠離等

依第十二現在前故，即為彼事，應修遠離如理作意，應隨順前修習無間、殷重方便。

【D3 略不說餘】

丁三、略不說餘

於此地中餘決擇文，更不復現。

攝決擇分中有心地

【C5 有心地3】

【D1 結前生後】

丙五、有心地3　丁一、結前生後

如是已說非三摩呬多地決擇。有心地決擇，我今當說。

【D2 決擇差別2】

【E1 標列】

丁二、決擇差別2　戊一、標列

當知諸心差別而轉，略由五相。一、由世俗道理建立故；二、由勝義道理建立故；三、由所依能依建立故；四、由俱有建立故；五、由染淨建立故。

【E2 隨釋2】

【F1 世俗道理建立】

戊二、隨釋2　己一、世俗道理建立

云何世俗道理建立？謂依世俗道理建立諸心差別轉義，當知如前意地已說。

依世俗道理等者：如前意地已說：根不壞，境現前，能生作意正起，爾時從彼識乃得生，乃至廣說。（陵本三卷五頁204）其義應知。

【F2 勝義道理建立3】

【G1 標說】

己二、勝義道理建立3　庚一、標說

勝義道理建立差別，我今當說。

【G2 徵起】

庚二、徵起

云何名為勝義道理建立差別？

【G3 廣釋3】

【H1 建立所依能依差別2】

【I1 釋3】

【J1 出體】

庚三、廣釋3　辛一、建立所依能依差別2　壬一、釋3　癸一、出體

謂略有二識。一者、阿賴耶識，二者、轉識。

【J2 辨依】

癸二、辨依

阿賴耶識是所依，轉識是能依。此復六種，所謂眼識乃至意識。

【J3 舉喻】

癸三、舉喻

譬如水浪依止瀑流，或如影像依止明鏡。

【I2 結】

壬二、結

如是名依勝義道理，建立所依能依差別。

【H2 建立諸識俱有差別2】

【I1 釋2】

【J1 識俱轉3】

【K1 辨識名2】

【L1 約總說】

辛二、建立諸識俱有差別2　壬一、釋2　癸一、識俱轉3　子一、辨識名2　丑一、約總說

復次，此中諸識，皆名心、意、識。

【L2 約勝說3】

【M1 名心3】

【N1 標】

丑二、約勝說3　寅一、名心3　卯一、標

若就最勝，阿賴耶識名心。

【N2 徵】

卯二、徵

何以故？

【N3 釋】

卯三、釋

由此識能集聚一切法種子故，於一切時緣執受境，緣不可知一類器境。

【M2 名意】

寅二、名意

末那名意，於一切時執我我所及我慢等，思量為性。

【M3 名識】

寅三、名識

餘識名識，謂於境界了別為相。

【K2 釋俱轉2】

【L1 約諸識辨】

子二、釋俱轉2　丑一、約諸識辨

如是三種，有心位中心、意、意識，於一切時俱有而轉。若眼識等轉識不起。彼若起時，應知彼增俱有而轉。如是或時四識俱轉，乃至或時八識俱轉。

【L2 約意識辨】

丑二、約意識辨

又一意識，於一時間分別一境，或二或多、自境他境，故說意識不可思議。

【K3 釋妨難2】

【L1 問】

子三、釋妨難2　丑一、問

問：若彼末那，於一切時思量為性，相續而轉。如世尊說出世末那，云何建立？

【L2 答2】

【M1 釋得名2】

【N1 名不如義】

丑二、答2　寅一、釋得名2　卯一、名不如義

答：名假施設，不必如義。

【N2 正思量義】

卯二、正思量義

又對治彼，遠離顛倒正思量故。

【M2 釋為依】

寅二、釋為依

即此末那任持意識，令分別轉，是故說為意識所依。

名假施設不必如義者：謂思量義是末那義。然出世末那不執我我所及我慢等，義無思量，故作是說。

【J2 受俱轉2】

【K1 轉識相應受】

癸二、受俱轉2　子一、轉識相應受

又諸轉識，或於一時一切唯與樂受相應俱有而轉，或於一時亦有苦受，或於一時亦有不苦不樂等受相應俱轉。

【K2 阿賴耶識相應受3】

【L1 標體性】

子二、阿賴耶識相應受3　丑一、標體性

阿賴耶識相應受，於一切時唯是不苦不樂，唯是異熟生。

【L2 顯恆轉】

丑二、顯恆轉

此於一切識流轉時，或樂俱行、或苦俱行、或非苦樂俱行位中，恆相續流，乃至命終無有斷絕。

【L3 簡差別】

丑三、簡差別

所餘三受，當知思惟之所引發，非是俱生，時時作意引發現前。彼俱生受極微細故，難可分別。

【I2 結】

壬二、結

如是等類，當知是名勝義道理，建立諸識俱有差別。

【H3 建立染淨差別2】

【I1 釋2】

【J1 雜染2】

【K1 阿賴耶識】

辛三、建立染淨差別2　壬一、釋2　癸一、雜染2　子一、阿賴耶識

復次，阿賴耶識無有煩惱而共相應。

【K2 末那識2】

【L1 出體性2】

【M1 舉相應2】

【N1 標】

子二、末那識2　丑一、出體性2　寅一、舉相應2　卯一、標

末那恆與四種任運煩惱相應，於一切時俱起不絕。

【N2 列】

卯二、列

謂我我所行薩迦耶見、我慢、我愛、不共無明。

【M2 明彼性2】

【N1 顯正】

寅二、明彼性2　卯一、顯正

是諸煩惱，與善、不善、無記識俱而不相違，其性唯是隱沒無記，任運而起。

【N2 簡餘】

卯二、簡餘

當知諸餘分別所起，隨眾緣力差別而轉。

當知諸餘分別所起等者：謂除末那相應四煩惱外，餘識相應分別所起煩惱，隨彼根、境種種緣力差別而轉，非唯阿賴耶識種子所引，故不說彼任運而起。

【L2 明難治3】

【M1 標】

丑二、明難治3　寅一、標

又與末那相應俱有遍行任運四種煩惱，世間治道尚不能為損伏對治。

【M2 徵】

寅二、徵

何以故？

【M3 釋2】

【N1 標相】

寅三、釋2　卯一、標相

已離欲者猶現行故，隨所生處，是諸煩惱即此地攝。當知此地已離欲者，此地煩惱現行不絕。

【N2 顯義2】

【O1 明任運】

卯二、顯義2　辰一、明任運

何以故？此諸煩惱，唯阿賴耶識種子所引，於一切時任運而生，非所對治及能對治境界緣力差別轉故。

【O2 明恆轉】

辰二、明恆轉

諸離欲者，世間治道若現在前、若不現前，此諸煩惱現行不絕。

【J2 清淨2】

【K1 有學】

癸二、清淨2　子一、有學

若諸有學已見跡者，出世間道現在前時，此諸煩惱不得現行。從彼出已，還復現行。善通達故，未永斷故。

【K2 無學2】

【L1 標不現行】

子二、無學2　丑一、標不現行

若諸無學，此一切種皆不現行。

【L2 釋彼頓斷】

丑二、釋彼頓斷

是諸煩惱，當知唯離非想非非想處欲故，一時頓斷，非如餘惑漸漸而斷。

【I2 結】

壬二、結

如是等類，當知是名建立雜染、清淨差別。

【D3 略不說餘】

丁三、略不說餘

於此地中餘決擇文，更不復現。

攝決擇分中無心地

【C6 無心地3】

【D1 結前生後】

丙六、無心地3　丁一、結前生後

如是已說有心地決擇。無心地決擇，我今當說。

【D2 正廣決擇2】

【E1 舉心不生2】

【F1 問】

丁二、正廣決擇2　戊一、舉心不生2　己一、問

問：心不生因，凡有幾種？由幾種因，心不得生？

【F2 答5】

【G1 標】

己二、答5　庚一、標

答：心不生因，略有七種；由此因故，心不得生。

【G2 徵】

庚二、徵

何等為七？

【G3 列】

庚三、列

謂緣闕故，心不得生；如是作意闕故、未得故、相違故、斷故、滅故、已生故，心不得生。

【G4 釋7】

【H1 由緣闕3】

【I1 徵】

庚四、釋7　辛一、由緣闕3　壬一、徵

云何由緣闕故，心不得生？

【I2 釋】

壬二、釋

謂內眼處壞，若外色處不現在前；廣說乃至內意處壞，若外法處不現在前；爾時由彼所生眼識乃至意識終不得生。

【I3 結】

壬三、結

如是名為由緣闕故，心不得生。

【H2 由作意闕3】

【I1 徵】

辛二、由作意闕3　壬一、徵

云何作意闕故，心不得生？

【I2 釋】

壬二、釋

謂雖有內眼處不壞，外色處現前；廣說乃至內意處不壞，外法處現前；若無能生作意正起，爾時由彼所生眼識乃至意識終不得生。

【I3 結】

壬三、結

如是名為作意闕故，心不得生。

【H3 由未得3】

【I1 徵】

辛三、由未得3　壬一、徵

云何由未得故，心不得生？

【I2 釋2】

【J1 依世間道2】

【K1 初靜慮攝2】

【L1 明欲證得】

壬二、釋2　癸一、依世間道2　子一、初靜慮攝2　丑一、明欲證得

謂如有一，於下欲界思惟麤相，於初靜慮思惟靜相，為欲證得初靜慮故。

【L2 顯不得生】

丑二、顯不得生

若於此道不極作意，若修、若習、若多修習，不善修故，於初靜慮未能證得；由未得故，初靜慮俱心不得生。

【K2 第二靜慮等攝】

子二、第二靜慮等攝

又如有一，於初靜慮、第二、第三、第四靜慮、空無邊處、識無邊處、無所有處思惟麤相，於第二靜慮乃至非想非非想處思惟靜相，如前廣說。

【J2 依出世道2】

【K1 明欲證得】

癸二、依出世道2　子一、明欲證得

又如有一，遍於一切薩迦耶中思惟苦相，於薩迦耶滅涅槃界思惟靜相；為斷一切薩迦耶故，為欲證得涅槃界故。

【K2 顯不得生】

子二、顯不得生

若於此道不極作意，若修、若習、若多修習，不善修故，不能盡證一切涅槃；由未證故，於諸結、縛，及與隨眠、隨煩惱、纏永解脫心便不得生。

【I3 結】

壬三、結

如是名為由未得故，心不得生。

【H4 由相違3】

【I1 徵】

辛四、由相違3　壬一、徵

云何由相違故，心不得生？

【I2 釋2】

【J1 約三受辨2】

【K1 於樂受位】

壬二、釋2　癸一、約三受辨2　子一、於樂受位

謂如有一，觸能隨順樂受諸觸，受樂受時，樂受相應心現在前；爾時苦受、非苦樂受相應之心，以相違故，便不得生。

【K2 於苦受等位】

子二、於苦受等位

如是若觸能順苦受、不苦不樂受觸，如前廣說；爾時樂受、非苦樂受，樂受、苦受相應之心，以相違故，便不得生。

如前廣說者：此中廣說，謂彼苦受、不苦不樂受相應心現在前應知。

【J2 約二纏辨2】

【K1 於貪纏位】

癸二、約二纏辨2　子一、於貪纏位

又如有一，貪纏所纏，貪纏相應心現在前；爾時瞋纏相應之心，以相違故，便不得生。

【K2 於瞋纏位】

子二、於瞋纏位

如是若有瞋纏所纏，廣說乃至爾時貪纏相應之心，以相違故，便不得生。

【I3 結】

壬三、結

如是名為由相違故，心不得生。

【H5 由永斷3】

【I1 徵】

辛五、由永斷3　壬一、徵

云何斷故，心不得生？

【I2 釋】

壬二、釋

謂如有一，由善修習八聖支道故，證得無餘貪欲、瞋恚、愚癡永盡；彼於爾時，有貪、有瞋、有癡心等隨一心法，諸隨煩惱所染汙心，彼由已斷、已遍知故，皆不得生。

【I3 結】

壬三、結

如是名為由永斷故，心不得生。

【H6 由滅盡3】

【I1 徵】

辛六、由滅盡3　壬一、徵

云何滅故，心不得生？

【I2 釋2】

【J1 間斷滅】

壬二、釋2　癸一、間斷滅

謂如有一，生無想天、入無想定、入滅盡定；於其中間經爾所時，由斷滅故，心不得生。

【J2 畢竟滅】

癸二、畢竟滅

又如有一，於無餘依涅槃界中已般涅槃；彼於爾時，畢竟滅故，心不得生。

【I3 結】

壬三、結

如是名為由滅盡故，心不得生。

【H7 由已生3】

【I1 徵】

辛七、由已生3　壬一、徵

云何由已生故，心不得生？

【I2 釋2】

【J1 標】

壬二、釋2　癸一、標

所謂一切已生之心，於現在生剎那已後，必成滅法。

【J2 辨2】

【K1 生不更生】

癸二、辨2　子一、生不更生

彼現在時，由已生故，更不可生。

【K2 滅終不生】

子二、滅終不生

彼若滅已，亦已生故，終不可生。

【I3 結】

壬三、結

如是名為由已生故，心不得生。

【G5 結】

庚五、結

應知由此七因緣故，心不得生。

【E2 翻心得生2】

【F1 標】

戊二、翻心得生2　己一、標

與此相違七因緣故，隨其所應，諸心得生。

【F2 列】

己二、列

謂緣不闕故、作意不闕故、已證得故、不相違故、未斷滅故、未滅盡故、未已生故。

【D3 略不說餘】

丁三、略不說餘

於此地中餘決擇文，更不復現。

瑜伽師地論科句披尋記卷第六十三

瑜伽師地論科句披尋記卷第六十四

彌勒菩薩說

唐三藏沙門玄奘奉詔譯

韓清淨科記

攝決擇分中聞所成慧地

【C7 聞所成慧地3】

【D1 結前生後】

丙七、聞所成慧地3　丁一、結前生後

如是已說無心地決擇。聞所成慧地決擇，我今當說。

【D2 隨應決擇2】

【E1 聞依止2】

【F1 三寶攝3】

【G1 略標列】

丁二、隨應決擇2　戊一、聞依止2　己一、三寶攝3　庚一、略標列

謂由五處觀察所歸，乃可歸依。一、由身業清淨故；二、由語業清淨故；三、由意業清淨故；四、由於諸有情起大悲故；五、由成就無上法故。

謂由五處觀察所歸等者：此中且說，如來具此五處，故可歸依。由如是故，彼所立法、彼弟子眾皆可歸依，例同下文四緣中釋。經說十八不共佛法中，如來一切身業智為導首、隨智而行，謂由智發起攝受，於一切時善方便故。如身業如是，語業、意業應知，此顯如來三業清淨。又復如來住大悲住，由是如來晝夜六時，晝三、夜三，常以佛眼觀察世間誰增、誰減，我應令誰未起善根而種善根，廣說乃至我應令誰建立最勝阿羅漢果。    如本地分說。（陵本三十八卷三頁3104）是名如來於諸有情生起大悲。又復如來具一切種妙智，謂證得如來最極清淨智斷故，是名如來成無上法。

【G2 問答辨2】

【H1 問】

庚二、問答辨2　辛一、問

問：歸依有幾種？何緣但有爾所歸依？齊何緣故說能歸依？云何修行歸依之行？何等歸依所得功德？

【H2 答5】

【I1 標種類】

辛二、答5　壬一、標種類

答：歸依有三種，謂佛法僧。

【I2 釋四緣3】

【J1 標】

壬二、釋四緣3　癸一、標

四緣故有爾所歸依。

【J2 列】

癸二、列

一、由如來性極調善故；

如來性極調善者：謂三不護應知。於一切種鄙惡所作覆藏永斷故。

二、於一切種所調、能調善方便故；

於一切種所調能調善方便者：本地分說五無量中，所調伏界無量、調伏方便界無量。（陵本四十六卷十六頁3717）其義應知。

三、具大悲故；

具大悲故者：本地分說：由四緣故，悲名大悲。一、緣甚深、微細、難了諸有情苦為境生故。二、於長時積習成故。三、於所緣猛利作意而發起故。四、極清淨故。（陵本四十四卷十四頁3587）其義應知。

四、以一切財而興供養未將為喜，要以正行而興供養乃生歡喜。

以一切財而興供養等者：本地分說財敬供養，有多差別。又說：正行供養於諸供養為最第一、最上、最勝、最妙、無上。（陵本四十四卷六頁3558）其義應知。

【J3 釋】

癸三、釋

由如是故，彼所立法、彼弟子眾皆可歸依。

【I3 說能歸依2】

【J1 標】

壬三、說能歸依2　癸一、標

齊四緣故說能歸依。

【J2 列】

癸二、列

一、知功德故；二、知差別故；

知功德故知差別故等者：謂知天等略由二因，故非歸處。一、無所能為    故；二、世不現見故。佛則不爾，故可歸依。義如顯揚論說。（六卷十四頁31,510c）如其次第，名知功德及與差別。

三、自誓願故；

自誓願故者：謂諸所化種姓具足，由自因力，發正願心，為證菩提，願受歸依故。

四、更不說有餘大師故。

更不說有餘大師故者：謂正勝解，由四因緣是大師性，已如前說。諸天外道遠離四緣，是故不說有餘大師故。

【I4 修歸依行2】

【J1 第一四行】

壬四、修歸依行2　癸一、第一四行

當知歸依有四正行。一、親近善士，二、聽聞正法，三、如理作意，四、法隨法行。若有成就此四正行，乃名歸依。

親近善士等者：善士，謂即善友之異名。本地分說：菩薩成就八支，能為善友眾相圓滿。（陵本四十四卷七頁3561）又說：由四種相，方得圓滿親近善友。（陵本四十四卷八頁3568）正法，謂即十二分教。此聞正法復有二義。一、聞其文，二、聞其義。如本地分聲聞地說應知。（陵本二十五卷六頁2090）法隨法行略有五種。謂如所求、如所受法，身語意業無倒隨轉，正思、正修。如本地分菩薩地說應知。（陵本三十八卷十八頁3158）

【J2 第二四行】

癸二、第二四行

當知復有四種正行。一、諸根不掉，二、受學學處，三、悲愍有情，四、應時時間於三寶所勤修供養。

復有四種正行等者：密護根門，是名諸根不掉。受學一切所應學處，是名受學學處。於有苦有情，發起除苦增上意樂，是名悲愍有情。於日日中，應於如來、或為如來造制多所，若於正法、或為正法造經卷所，若於僧伽，以其或少、或多諸供養具而為供養，或身禮拜，或語讚頌，或心隨念三寶真實功德，是名應時時間於三寶所勤修供養。

【I5 所獲功德2】

【J1 第一四德】

壬五、所獲功德2　癸一、第一四德

受歸依者獲四功德。一、獲廣大福，二、獲大歡喜，

獲大歡喜者：謂於三種可欣尚處令心欣樂故。云何三種？一者、三寶；二者、學處清淨、尸羅清淨；三者、於自所證差別，深生信解，心無怯弱。本地分中別釋其相應知。（陵本三十一卷十八頁2606）

三、獲三摩地，四、獲大清淨。

獲大清淨者：此說出世間一切種清淨。如本地分說應知。（陵本二十卷十六頁1765）

【J2 第二四德】

癸二、第二四德

復獲四德。一、大獲圓滿；

大獲圓滿者：此說生圓滿應知。生圓滿中，依內有五，依外有五，如本地分廣說。（陵本二十卷一頁1701）

二、於一切種邪信解障皆得輕微，或永滅盡；三、得入聰叡、正行正至、善士眾中，所謂大師、同梵行者；四、為於聖教淨信諸天歡喜愛念，謂彼天眾心生歡喜，唱如是言：我等成就三歸依故，從彼處沒來生此間；是諸人等今既成就多住歸依，亦當來我眾同分中。

【G3 顯差別2】

【H1 由六相3】

【I1 標】

庚三、顯差別2　辛一、由六相3　壬一、標

復次，由六種相，佛法僧寶差別應知。

【I2 列】

壬二、列

一、由相故；二、由業故；三、信解故；四、修行故；五、隨念故；六、生福故。

【I3 釋6】

【J1 由相】

壬三、釋6　癸一、由相

云何相故三寶差別？謂自然覺悟相是佛寶，覺悟果相是法寶，隨他所教正修    行相是僧寶。

自然覺悟相等者：謂諸如來，無師自然修三十七菩提分法，現等正覺，是名自然覺悟相。彼諸如來自覺悟已，復依他義作所作等，能說正法，是名覺悟果相。正修行者，從如來所、或弟子所聞正法已，淨信出家，受具足戒，乃至圓滿修集世出世間二道資糧，是名隨他所教正修行相。

【J2 由業】

癸二、由業

云何業故三寶差別？謂轉正教業是佛寶，捨煩惱苦所緣境業是法寶，勇猛增長業是僧寶。

轉正教業等者：謂由諸佛出世，宣說真實苦集滅道無量法教，名正法教。彼諸如來既自證已，最初能為有情說此正法，名轉正教，是故說此是佛寶業。即前所說真實苦集滅道無量法教，能為捨煩惱苦之所緣境，由緣此故，能捨煩惱及一切苦，是故說此為法寶業。正行名僧，由正行故，勇猛精進，能令增長一切善根，是故說此為僧寶業。

【J3 由信解】

癸三、由信解

云何信解故三寶差別？謂於佛寶，應樹親近承事信解；於法寶所，應樹希求證得信解；於僧寶所，應樹和合同一法性共住信解。

應樹和合同一法性共住信解者：謂大師子，從法所生，從法所化，是法等分。義如攝異門分說。（陵本八十四卷五頁6365）是名同一法性。一切有智同梵行者信解此故，具足六種可愛樂法，和合共住，互無乖諍，是名和合同一法性共住信解。

【J4 由修行】

癸四、由修行

云何修行故三寶差別？謂於佛寶，應修供養承事正行；於法寶所，應修瑜伽方便正行；於僧寶所，應修共受財法正行。

共受財法正行者：謂彼共住同梵行者，同受利養，名共受財；同趣尸羅、同趣正見，名共受法。

【J5 由隨念】

癸五、由隨念

云何隨念故三寶差別？應以餘相隨念佛寶，應以餘相隨念法寶，應以餘相隨念僧寶。謂是世尊，乃至廣說。

謂是世尊乃至廣說者：證正等覺，名是世尊，應以此相隨念佛寶。彼所說法，是覺悟果，應以此相隨念法寶。彼弟子眾隨他所教，能修正行，應以此相隨念僧寶。

【J6 由生福】

癸六、由生福

云何生福故三寶差別？謂於佛寶，依一有情生最勝福；於法寶所，即依此法生最勝福；於僧寶所，依多有情生最勝福。

【H2 簡勝劣2】

【I1 由五法4】

【J1 標】

辛二、簡勝劣2　壬一、由五法4　癸一、標

復次，由五法故，沙門、婆羅門勝劣差別。

【J2 徵】

癸二、徵

何等五法？

【J3 列】

癸三、列

一者、聞法，二者、戒法，三、攝受法，四、受用法，五、證得法。

【J4 釋5】

【K1 聞法】

癸四、釋5　子一、聞法

謂婆羅門所有聞法，義虛劣故，不示他故，文句隱故，是其下劣。沙門聞法與此相違，故是勝妙。

【K2 戒法】

子二、戒法

又婆羅門所有戒法，隨何、隨分、隨其差別，開許害等，故是下劣。沙門戒法與此相違，故是勝妙。

【K3 攝受法】

子三、攝受法

又婆羅門所攝受法，攝受障道田事、宅事、財貨事等，又復攝受妻子、奴婢、僮僕等類，故是下劣。沙門所有攝受之法，除離苦法，更無所有，故是勝妙。

【K4 受用法】

子四、受用法

又婆羅門所受用法，受用障道塗飾、香鬘、莊嚴具等，又現受用歌舞、作倡、戲笑等事，又現受用婬欲等法，故是下劣。沙門所有受用之法，受用無罪正聞思修所成智慧，故是勝妙。

【K5 證得法】

子五、證得法

又婆羅門所有證法，但以梵世為究竟故，復退還故，雜染汙故，有苦惱故，是其下劣。沙門證法，以般涅槃為究竟故，無退轉故，一向離垢故，一向安樂故，當知勝妙。

【I2 廣三求3】

【J1 欲求】

壬二、廣三求3　癸一、欲求

復次，欲求有五。一、攝受求，二、受用求，三、戲樂求，四、乏解了求，五、名聲求。

欲求有五等者：求欲攝受妻子、奴婢、僮僕等類，及與田事、宅事、財貨事等，名攝受求。求欲受用塗飾、香鬘、莊嚴具等，名受用求。求欲受用歌舞、戲笑等事，名戲樂求。追求諸欲，不知過患，是名乏解了求。成就善少欲等所有功德，欲求他知，名名聲求。

【J2 有求】

癸二、有求

有求亦五。一、法爾求，二、祈願求，三、愚癡求，四、厭患求，五、思擇求。

有求亦五等者：謂人世間將欲壞時，隨一有情，自然法爾所得第二靜慮。其餘有情展轉隨學，亦復如是。如本地分意地中說。（陵本二卷八頁135）是名法爾求。除劫壞時，自發期願求生上界，名期願求。於彼上生計為究竟、解脫、清淨，名愚癡求。厭離下苦，求上地樂，名厭患求。如理思擇，能正離欲，名思擇求。

【J3 梵行求2】

【K1 第一義】

癸三、梵行求2　子一、第一義

梵行求亦五。一、唯求求，二、趣得求，三、現得求，四、後得求，五、思擇當得求。

梵行求亦五等者：謂無上梵行求者，唯為求無漏界，名唯求求。修集涅槃資糧，名趣得求。現證有餘依涅槃，名現得求。後證無餘依涅槃，名後得求。思擇善巧，於當來世速證涅槃，名思擇當得求。

【K2 第二義】

子二、第二義

復有差別。謂假名求、第一義求、彼觀察求、無方便求、有方便求。

復有差別等者：有上梵行求者，為求不動空無邊處、識無邊處、無所有處、非想非非想處，起邪分別，謂為解脫，名假名求。無上梵行求者，唯為求無漏界，是名第一義求。修習善巧，名觀察求。邪解脫道，於非方便見是方便，不能證真，是名無方便求。正解脫道，證真解脫，是名有方便求。

【F2 五明攝3】

【G1 內明2】

【H1 總簡最勝3】

【I1 標】

己二、五明攝3　庚一、內明2　辛一、總簡最勝3　壬一、標

如本地分中已說五明處。其內明處，於諸明處諸論、諸宗，為最為勝。

【I2 徵】

壬二、徵

何以故？

【I3 釋】

壬三、釋

由四清淨清淨義故。一、攝一切染淨義清淨故；二、即此義非他論所制伏清淨故；三、即此義易可入清淨故；四、既得入已，正行不壞清淨故。

由四清淨清淨義故等者：顯揚頌云：攝一切義故，彼外不壞故，易入故入已，行不失壞故。（顯揚論五卷二頁31,502b）長行廣釋，準彼應知。

【H2 別廣二相2】

【I1 聖教義相攝2】

【J1 舉六理門2】

【K1 略說2】

【L1 總標列】

辛二、別廣二相2　壬一、聖教義相攝2　癸一、舉六理門2　子一、略說2　丑一、總標列

復次，諸佛聖教若欲略釋，由六種理門應隨決了。一、真義理門，二、證得理門，三、教導理門，四、遠離二邊理門，五、不可思議理門，六、意趣理門。

【L2 別配釋2】

【M1 配】

丑二、別配釋2　寅一、配

此中前三理門，由後三理門應隨決了。謂真義理門，由遠離二邊理門應隨決了；證得理門，由不可思議理門應隨決了；教導理門，由意趣理門應隨決了。

【M2 釋】

寅二、釋

此中真義即是理門，是故名為真義理門；乃至意趣即是理門，是故名為意趣理門。理門義者，謂於彼彼無顛倒性、如其實性、離顛倒性。

【K2 廣辨2】

【L1 差別6】

【M1 真義3】

【N1 標】

子二、廣辨2　丑一、差別6　寅一、真義3　卯一、標

復次，應知真義略有六種。

【N2 列】

卯二、列

謂世間極成真實，乃至所知障淨智所行真實、安立真實、非安立真實。

【N3 釋2】

【O1 指前四種】

卯三、釋2　辰一、指前四種

前四真實，應知如前菩薩地中已廣分別。

【O2 辨後二種2】

【P1 安立2】

【Q1 徵】

辰二、辨後二種2　巳一、安立2　午一、徵

云何安立真實？

【Q2 釋3】

【R1 標】

午二、釋3　未一、標

謂四聖諦。苦由苦故，乃至道由道故。

【R2 徵】

未二、徵

所以者何？

【R3 列2】

【S1 三種世俗3】

【T1 標】

未三、列2　申一、三種世俗3　酉一、標

以略安立三種世俗。

【T2 列】

酉二、列

一、世間世俗，二、道理世俗，三、證得世俗。

【T3 釋3】

【U1 世間】

酉三、釋3　戌一、世間

世間世俗者，所謂安立宅舍、瓶盆、軍林、數等，又復安立我、有情等。

【U2 道理】

戌二、道理

道理世俗者，所謂安立蘊、界、處等。

【U3 證得】

戌三、證得

證得世俗者，所謂安立預流果等彼所依處。

安立預流果等彼所依處者：薄伽梵說：永斷三結，立預流果。薄貪瞋癡，立一來果。永斷能順五下分結，立不還果。永斷一切煩惱究竟，建立最上阿羅漢果。如是當知，彼果建立之所依處。

【S2 四種世俗3】

【T1 標】

申二、四種世俗3　酉一、標

又復安立略有四種。

【T2 列】

酉二、列

謂如前說三種世俗，及與安立勝義世俗。即勝義諦。

【T3 釋】

酉三、釋

由此諦義不可安立，內所證故，但為隨順發生此智，是故假立。

【P2 非安立】

巳二、非安立

云何非安立真實？謂諸法真如。

【M2 證得4】

【N1 徵】

寅二、證得4　卯一、徵

云何證得？

【N2 標】

卯二、標

謂若略說有四證得。

【N3 列】

卯三、列

一、諸有情業果證得，二、聲聞乘證得，三、獨覺乘證得，四、大乘證得。

【N4 釋4】

【O1 有情業果證得】

卯四、釋4　辰一、有情業果證得

有情業果證得者，謂由所作淨不淨業自所作業為依因故，諸有情類，於五趣等生死海中感異熟果、受異熟果。

【O2 聲聞乘證得2】

【P1 五證得4】

【Q1 標】

辰二、聲聞乘證得2　巳一、五證得4　午一、標

聲聞乘證得者，謂先受歸依，乃至沙門莊嚴為依因故，有五種證得。

【Q2 列】

午二、列

一、地證得，二、智證得，三、淨證得，四、果證得，五、功德證得。

【Q3 釋5】

【R1 地證得】

午三、釋5　未一、地證得

地證得者，謂有三地。一、見地，二、修地，三、究竟地。

【R2 智證得】

未二、智證得

智證得者，謂九智。一、法智，二、種類智，三、苦智，四、集智，五、滅智，六、道智，七、此後所得世俗智，八、盡智，九、無生智。

【R3 淨證得】

未三、淨證得

淨證得者，謂四證淨。

【R4 果證得】

未四、果證得

果證得者，謂四沙門果。

【R5 功德證得】

未五、功德證得

功德證得者，謂無量、解脫、勝處、遍處、無諍、願智、無礙解、神通等。

【Q4 結指】

午四、結指

如是一切，應知如前已廣分別。

【P2 證得因】

巳二、證得因

又聲聞乘證得因者，謂得世間離欲之道，順解脫分、順決擇分所有善根。

【O3 獨覺乘證得3】

【P1 標】

辰三、獨覺乘證得3　巳一、標

獨覺乘證得者，謂略有三種。

【P2 列】

巳二、列

一、先已得順決擇分善根證得，二、先已得證得證得，三、先未得證得證得。

【P3 釋】

巳三、釋

前二證得名為獨勝，最後證得名麟角喻。

獨覺乘證得等者：本地分中說獨覺道，略有三種。此中第一，即彼第二。此中第二，即彼第三。此中第三，即彼第一。如彼一一別釋應知。（陵本三十四卷二十七頁2817）

【O4 大乘證得2】

【P1 列】

辰四、大乘證得2　巳一、列

大乘證得者，謂發心證得、大悲證得、波羅蜜多證得、攝事證得、地證得、於五無量隨至真如證得、

於五無量隨至真如證得者：有情界無量、世界無量、法界無量、所調伏界無量、調伏方便界無量，名五無量。如前菩薩地中已廣分別。（陵本四十六卷十六頁3716）顯揚論說緣七種遍滿真如作意。一、流轉真如作意，二、實相真如作意，三、唯識真如作意，四、安立真如作意，五、邪行真如作意，六、清淨真如作意，七、正行真如作意。（顯揚論三卷八頁31,493b）此說隨至真如，如彼別釋應知。

不可思議威德信解證得、

不可思議威德信解證得者：謂於最極甚深所知之義，已入地諸菩薩及諸如來所行境界，及於諸佛菩薩最極廣大威德，起淳直信，此難思議，非擬度境界。既了達已，而生信解。如顯揚論說應知。（三卷九頁31,493c）不共佛法證得等。

【P2 指】

巳二、指

如是一切，應知如前菩薩地中已廣分別。

【M3 教導2】

【N1 徵】

寅三、教導2　卯一、徵

云何教導？

【N2 釋2】

【O1 由三處攝3】

【P1 標】

卯二、釋2　辰一、由三處攝3　巳一、標

謂由三處所攝教導。

【P2 列】

巳二、列

一、由藏所攝，二、由摩怛理迦所攝，三、由二所攝。

由二所攝者：謂由藏及摩怛理迦所攝故。

【P3 釋3】

【Q1 藏所攝】

巳三、釋3　午一、藏所攝

藏所攝者，謂聲聞藏及大乘藏。

【Q2 摩怛理迦所攝】

午二、摩怛理迦所攝

摩怛理迦所攝者，謂十七地及四種攝。

謂十七地及四種攝者：謂如本論略有五分，初本地分，即十七地；後餘四分，即四種攝。

【Q3 二所攝3】

【R1 標】

午三、二所攝3　未一、標

二所攝者，略有十種。

【R2 列】

未二、列

謂諦相教、遍知教、永斷教、證得教、修習教、即彼品類差別教、即彼所攝所依能依相屬教、遍知等障法教、遍知等順法教、不遍知等遍知等過失功德教。

【R3 結】

未三、結

如是能攝一切藏攝及本母攝，是名總略摩怛理迦。

謂諦相教等者：本地分中聲聞地說：由四種行了苦諦相，謂無常行、苦行、空行、無我行。由四種行了集諦相，謂因行、集行、起行、緣行。由四種行了滅諦相，謂滅行、靜行、妙行、離行。由四種行了道諦相，謂道行、如行、行行、出行。（陵本三十四卷一頁2733）如是一切，名諦相教。又世尊說：遍知苦諦、永斷集諦、觸證滅諦、修習道諦。如其次第，名遍知教、永斷教、證得教、修習教。說此道理，如前已問答釋應知。（陵本五十五卷十六頁4453）苦諦品類，謂有情生及生所依處。集諦品類，謂煩惱、業。滅諦品類，謂煩惱苦。道諦品類，略有五種，謂資糧道、加行道、見道、修道、究竟道。如是一切，名彼品類差別教。彼諦所攝因果染淨中，補特伽羅是所依，彼所有法是能依，所依能依互相繫屬，名彼所攝所依能依相屬教。違逆現觀究竟法，名遍知等障法教。隨順現觀究竟法，名遍知等順法教。過患所攝法、勝德所攝法，如其次第，名不遍知等遍知等過失功德教。

【O2 十二種攝3】

【P1 標】

辰二、十二種攝3　巳一、標

復次，教導略有十二。

【P2 列】

巳二、列

所謂事教、想差別教、觀自宗教、觀他宗教、不了義教、了義教、世俗諦教、勝義諦教、隱密教、顯了教、可記事教、不可記事教。

【P3 釋12】

【Q1 事教】

巳三、釋12　午一、事教

事教者，謂各別說色等、眼等諸法體教。

【Q2 想差別教2】

【R1 舉差別3】

【S1 諸善巧攝】

午二、想差別教2　未一、舉差別3　申一、諸善巧攝

想差別教者，謂廣宣說諸蘊、界、處、緣起、處非處、根、諦等名想差別。

【S2 菩提分法攝】

申二、菩提分法攝

又復廣說諸念住等名想差別。

【S3 義門差別攝】

申三、義門差別攝

又復廣說有色無色、有見無見、有對無對等名想差別。

【R2 例無量】

未二、例無量

如是無量諸佛世尊廣說諸法想差別教。

【Q3 觀自宗教】

午三、觀自宗教

觀自宗教者，謂契經、應頌、記別等，依止攝釋宣說開示。

依止攝釋宣說開示者：攝釋分說：諸說法師，應於如是安立釋經法相。先當尋求若文若義，次復為他轉五種釋，如先所說解釋道理宣說正法。又應如是安立自身，於先所說說法者相，謂善法義等十種圓滿。如是自安立已，應起如是品類言說，謂處五大眾，以如前所說可喜樂等八種言詞為眾說法。又安處他，令住恭敬無倒聽聞。又應先讚大師功德。若有具足如是五分說正法者，當知猶如五分音樂，能令自他生大喜樂，又能引發自他利益。（陵本八十二卷六頁6238）此中五分，名攝釋分。諸說法師，應依於此而說正法，能正開示，除他疑故。

【Q4 觀他宗教2】

【R1 標】

午四、觀他宗教2　未一、標

觀他宗教者，謂七種相。依止因明，摧伏他論，建立己論。

【R2 釋】

未二、釋

七種相者，謂因明中論體、論處所、論據、論莊嚴等，如前廣說。

如前廣說者：如前嗢柁南曰：論體、論處所、論據、論莊嚴、論負、論出離、論多所作法。（陵本十五卷四頁1287）彼長行中一一廣釋應知。

【Q5 不了義教】

午五、不了義教

不了義教者，謂契經、應頌、記別等，世尊略說其義未了，應當更釋。

【Q6 了義教】

午六、了義教

了義教者，與此相違，應知其相。

【Q7 世俗諦教2】

【R1 言道可宣】

午七、世俗諦教2　未一、言道可宣

世俗諦教者，謂諸所有言道可宣，一切皆是世俗諦攝。

【R2 相名分別】

未二、相名分別

又諸所有名想言說增上所現諸相、名、分別，如是皆名世俗諦攝。

又諸所有名想言說等者：方廣大乘略有五事，謂相、名、分別、真如、正智。何等為相？謂若略說，所有言談安足處事。何等為名？謂即於相所有增語。何等為分別？謂三界行中所有心心所。今於此中，且說此三世俗諦攝，謂彼一切隨說因為增上之所現故。由於欲界繫法，色無色界繫法，及不繫法，施設名為先故想轉，想為先故語轉，由語故，隨見、聞、覺、知起諸言說。是名隨說因。如本地分說應知。（陵本五卷九頁355）

【Q8 勝義諦教】

午八、勝義諦教

勝義諦教者，謂四聖諦教，及真如、實際、法界等教。

【Q9 隱密教】

午九、隱密教

隱密教者，謂從多分聲聞藏教。

【Q10 顯了教】

午十、顯了教

顯了教者，謂從多分大乘藏教。

【Q11 可記事教】

午十一、可記事教

可記事教者，謂四種法嗢柁南教。即一切行無常，乃至涅槃寂靜，如是等類所有言教。

【Q12 不可記事教2】

【R1 舉類說】

午十二、不可記事教2　未一、舉類說

不可記事教者，謂有問言：世間常耶？此不應記，但言我說此不可記。乃至問言：如來死後有耶無耶？此不應記，但言我說此不可記。

【R2 釋因緣2】

【S1 初四種2】

【T1 總標】

未二、釋因緣2　申一、初四種2　酉一、總標

此中應知四因緣故，宣說如是不可記事。

【T2 列釋4】

【U1 無故不可記】

酉二、列釋4　戌一、無故不可記

或有無故，不可記別。謂有問言：我於諸蘊為異不異、常無常等。

【U2 能引無義不可記】

戌二、能引無義不可記

或有能引無義利故，不可記別。如升攝波葉喻經中，如來自言：我所證法乃有爾所，而不宣說。何以故？彼法不能引義利故。

【U3 甚深不可記2】

【V1 標】

戌三、甚深不可記2　亥一、標

或有甚深故，不可記別。

【V2 釋2】

【W1 舉我有無2】

【X1 問我有】

亥二、釋2　天一、舉我有無2　地一、問我有

謂有問言：我是有耶？此不應記，勿彼即於諸蘊執我，或離諸蘊而執有我。

【X2 問我無】

地二、問我無

又有問言：我是無耶？此不應記，勿於世俗言說士夫起損減執。

【W2 例於如來作四句說】

天二、例於如來作四句說

如是如來死後有無，乃至非有非無等，皆甚深故，不可記別。

【U4 法爾不可記】

戌四、法爾不可記

或有其相法爾建立，故不可記。謂有問言：諸法真如於彼諸法異不異耶？此不可記。何以故？彼相法爾不可建立異不異故。

【S2 後四種2】

【T1 略標列】

申二、後四種2　酉一、略標列

應知復有四種因緣，如來宣說不可記事。謂諸外道妄宣說故，不如理故，引無義故，唯是諍論所依處故。

【T2 隨難釋】

酉二、隨難釋

有二因緣能引無義。一者、遠離思因果故；二者、遠離思染淨故。

謂諸外道妄宣說故等者：謂如十四不可記事，是諸外道所妄宣說，於我、有情或執增減，或執一異，名不如理。於有情世界及器世界現所成相，或謂即如是，或謂異如是，或謂無如是，是名諍論所依處故。

【M4 遠離二邊4】

【N1 徵】

寅四、遠離二邊4　卯一、徵

云何遠離二邊？

【N2 標】

卯二、標

當知略有六種。

【N3 列】

卯三、列

謂遠離增益非實有邊、遠離損減真實有邊、遠離妄執常邊、遠離妄執斷邊、遠離受用欲樂邊、遠離受用自苦邊。

【N4 指】

卯四、指

如是應知，如前處處已廣分別。

【M5 不可思議4】

【N1 徵】

寅五、不可思議4　卯一、徵

云何不可思議？

【N2 標】

卯二、標

當知略有六種不可思議。

【N3 列】

卯三、列

謂我思議、有情思議、世間思議、有情業果思議、諸修靜慮靜慮境界、諸佛世尊諸佛境界。

【N4 釋4】

【O1 前三思議3】

【P1 總標所依】

卯四、釋4　辰一、前三思議3　巳一、總標所依

此中我思議、有情思議、世間思議，或依見思議，或不依見思議。

【P2 別釋其相2】

【Q1 由依身見3】

【R1 我思議2】

【S1 計常斷等2】

【T1 辨差別2】

【U1 計三際】

巳二、別釋其相2　午一、由依身見3　未一、我思議2　申一、計常斷等2　酉一、辨差別2　戌一、計三際

我思議者，謂如有一，依止身見，如是思議：我於過去為曾有耶？為復無耶？於三世中乃至廣說。

【U2 計後際2】

【V1 舉常見2】

【W1 略說2】

【X1 舉有色】

戌二、計後際2　亥一、舉常見2　天一、略說2　地一、舉有色

又復思議我是有色，後當有想、後當無想、後當非有想非無想。

【X2 例無色】

地二、例無色

如我有色，我無色亦爾。

【W2 指廣】

天二、指廣

若廣宣說，如梵網經。

【V2 例斷見等】

亥二、例斷見等

如常見論者，如是斷見論者、現法涅槃見論者，當知亦爾。

【T2 明所計】

酉二、明所計

計前際邊、計後際邊，如其所應皆當了知。

【S2 計一異等】

申二、計一異等

又復思議命即是身、命異身異，又此我我遍一切處、無二無別、無有闕減。

又復思議命即是身等者：本地分說：又若計命即是身者，彼計我是色。若計命異於身者，彼計我非色。若計我俱遍，無二無闕者，彼計我亦是色亦非色。（陵本六卷十六頁461）此說命異身異，當知即彼命異於身。此說我我遍一切處，當知即彼計我亦是色亦非色。計二俱我，重說我言。

【R2 有情思議】

未二、有情思議

有情思議者，謂如有一，即依身見，如是思議：今此有情從何而生？是諸有情誰之所作？乃至有情當何所往？是諸有情何處滅盡？

【R3 世間思議】

未三、世間思議

世間思議者，謂如有一，即依身見，如是思議：世間是常，乃至廣說。

【Q2 由依法性】

午二、由依法性

或依法性，如是思議：此我法性、有情法性、世間法性從何而生？不能唯依法爾道理。

【P3 結不思議】

巳三、結不思議

是故說此名為思議不思議處。

【O2 有情業果思議】

辰二、有情業果思議

有情業果思議者，由四種相不可思議。謂處所差別故、事差別故、因差別故、異熟果差別故。

謂處所差別等者：於欲界中有三十六處生差別，色界中有十八處生差別，無色界中有四處生差別，是名處所差別。一切有情所得自體，名事差別。淨不淨業，名因差別。愛非愛果，名異熟果差別。如是一切差別眾多，是故不可思議。

【O3 諸修靜慮靜慮境界】

辰三、諸修靜慮靜慮境界

諸修靜慮靜慮境界，由三種相不可思議。謂真如甚深義故、自在轉故、無漏界證得故。

【O4 諸佛世尊諸佛境界2】

【P1 標】

辰四、諸佛世尊諸佛境界2　巳一、標

諸佛世尊諸佛境界，由五種相不可思議。

【P2 釋2】

【Q1 指前三相】

巳二、釋2　午一、指前三相

即由如先所說三相。

【Q2 釋後二相】

午二、釋後二相

復由二相。謂無障故、成立有情所作事故。

【M6 意趣2】

【N1 標】

寅六、意趣2　卯一、標

復次，當知意趣略有十六。

【N2 列】

卯二、列

謂示現意趣、乖離意趣、勸導意趣、讚勵意趣、慶喜意趣、令入意趣、斷疑意趣、成熟意趣、等持意趣、解脫意趣、別義相應意趣、諸能證者發生無罪歡喜意趣、諸能聽者於說者所發生尊重意趣、法眼恆轉意趣、多修諸善意趣、摧伏諸相意趣。

示現意趣等者：為令受學白品行故，示現四種真實道理，是名示現意趣。訶責六種黑品諸行，示現過患，令離愛欲，是名乖離意趣。得信解者，安置學處，令正受行，是名勸導意趣。若彼有情若於所知、所行、所得中，心生退屈，爾時稱讚策勵其心，令於彼事堪有勢力，是名讚勵意趣。若彼有情於法隨法勇猛正行，即應如實讚悅，令其歡喜，是名慶喜意趣。義如攝釋分說。（陵本八十一卷八頁6192）於佛聖教處中有情，令其趣入，是名令入意趣。於佛聖教已趣入者，令其成熟，是名成熟意趣。於佛聖教已成熟者，令得解脫，是名解脫意趣。攝大乘說別義意趣，謂如說言：若已逢事爾所殑伽河沙等佛，於大乘法方能解義。（攝論二卷十二頁31,141a）世親釋云：別義意趣中，於大乘法方能解義者，謂於三種自性義理自證其相。若但解隨名言義是佛意者，愚夫於此亦應解了。故知此中言解義者，意在證解，要由過去逢事多佛。（世親釋論五卷十二頁31,346b）由是當知，此說別義相應意趣。又如下說：非如言音名身、句身、文身義相應意趣，但是除遣如言音等其餘勝義，是名別義相應意趣。如世尊說：一切諸法皆無自性、無生無滅、本來寂靜、自性涅槃。是名摧伏諸相意趣。餘文易知。

【L2 配屬3】

【M1 配釋相2】

【N1 舉初理門2】

【O1 徵】

丑二、配屬3　寅一、配釋相2　卯一、舉初理門2　辰一、徵

云何真義理門，由遠離二邊理門應隨決了？

【O2 釋2】

【P1 安立真實2】

【Q1 辨離二邊2】

【R1 舉二邊2】

【S1 增益邊3】

【T1 總標列】

辰二、釋2　巳一、安立真實2　午一、辨離二邊2　未一、舉二邊2　申一、增益邊3　酉一、總標列

謂於安立所有苦諦乃至道諦，略有四種妄增益邊。一、我增益邊，二、常增益邊，三、淨增益邊，四、樂增益邊。

【T2 出對治】

酉二、出對治

如此即是四種顛倒，為對治彼，說四念住及四定智。

【T3 廣彼相4】

【U1 我增益邊2】

【V1 指廣辨】

酉三、廣彼相4　戌一、我增益邊2　亥一、指廣辨

由此因緣，所有我見皆是妄執我增益邊。廣說應知如前有尋有伺地。由彼廣辯執有我者不應理故。

說四念住及四定智者：本地分說：又為對治四顛倒故，世尊建立四種念住。謂為欲對治於不淨中計淨顛倒，立身念住。為欲對治於諸苦中計樂顛倒，立受念住。為欲對治於無常中計常顛倒，立心念住。為欲對治於無我中計我顛倒，立法念住。如彼一一別釋應知。（陵本二十八卷二十二頁2401）事邊際所緣作意，名四定智。謂由此故，了知一切身、受、心、法所緣邊際；過此更無身、受、心、法。義如本地分說。（陵本十一卷十六頁917）

【V2 舉略說2】

【W1 離蘊計我】

亥二、舉略說2　天一、離蘊計我

又若略說，離彼諸蘊，生故、相故及業用故，別有我性不可得故。

又若略說離彼諸蘊等者：此中略說有三差別，當知且約計我於諸蘊中，如文可知。生、相、業用，唯於諸蘊可得，離彼諸蘊別有我性則不可得。有尋有伺地中，難彼於諸蘊中計我。若無常者，離蘊體外，有生有滅相續流轉法不可得，故不應理；是即我性生不可得。又難見者等與見等相無有差別；是即我性相不可得。又難彼見等法，為是我所成業？為是我所執具？是即我性業用不可得。如彼廣說應知。（陵本六卷十一頁437）

【W2 我住蘊中】

天二、我住蘊中

又異彼相安住諸行所有我性，當知畢竟定無所有。

又異彼相安住諸行所有我性等者：謂計我性安住諸行，然異彼相，此總計我。於諸蘊中，彼所計我為常無常皆不應理，由是說言畢竟定無所有。亦如有尋有伺地說。

【U2 常增益邊】

戌二、常增益邊

又彼常性不應道理，當知如前已廣分別。

又彼常性不應道理者：此別計我。於諸蘊中，謂我是常，然常住我為諸苦樂之所損益，不應道理。若無損益，起法非法，不應道理。若不生起法及非法，應諸蘊身畢竟不起；又應不由功用，我常解脫。亦如有尋有伺地說。

【U3 淨增益邊】

戌三、淨增益邊

又有六種不淨性，如聲聞地已廣顯示。

又有六種不淨性等者：聲聞地說：六種不淨。一、朽穢不淨，二、苦惱不淨，三、下劣不淨，四、觀待不淨，五、煩惱不淨，六、速壞不淨。（陵本二十六卷十九頁2229）其義應知。

【U4 樂增益邊】

戌四、樂增益邊

又有三種苦性，如有尋有伺地已廣顯示。

又有三種苦性等者：有尋有伺地說：三界有情所依之身，當云何觀？乃至廣說當知樂受，壞苦故苦；苦受，苦苦故苦；不苦不樂受，行苦故苦。（陵本五卷四頁329）如彼廣說三界有情受用種類應知。

【S2 損減邊4】

【T1 標】

申二、損減邊4　酉一、標

損減邊者，謂即於彼諸聖諦中，隨所安立諸諦相狀，執為無性、顯為無性。

【T2 徵】

酉二、徵

何以故？

【T3 釋】

酉三、釋

若於諸諦起損減執，彼於三量亦生誹謗。謂現量、比量及聖教量。亦謗染淨。

【T4 結】

酉四、結

是故說此名損減邊。

執為無性顯為無性者：謂彼外道起如是見，立如是論：謂沙門喬答摩種，為諸弟子施設諸諦，此定無有。如前迷諦煩惱中說。（陵本五十八卷十一頁4740）

【R2 釋遠離】

未二、釋遠離

若不墮在如是二邊，彼於諸諦能生信解，決定通達，漸次能證究竟清淨。

【Q2 廣四諦等4】

【R1 諦安立2】

【S1 出體性4】

【T1 苦諦2】

【U1 徵】

午二、廣四諦等4　未一、諦安立2　申一、出體性4　酉一、苦諦2　戌一、徵

云何苦諦？

【U2 釋2】

【V1 指廣】

戌二、釋2　亥一、指廣

謂生苦等，廣說如前。

【V2 舉略】

亥二、舉略

若略說者，如說一切生雜染事，皆名苦諦。

【T2 集諦2】

【U1 徵】

酉二、集諦2　戌一、徵

云何集諦？

【U2 釋2】

【V1 舉一切】

戌二、釋2　亥一、舉一切

謂說一切煩惱雜染及業雜染，皆名集諦。

【V2 顯最勝】

亥二、顯最勝

世尊就勝，唯顯貪愛。其勝因緣如前應知。

其勝因緣如前應知者：前說：唯說貪愛為集諦相。由二因緣。一者、貪愛是願不願所依處故；二者、貪愛遍生起故。如彼別釋應知。（陵本五十八卷十九頁4768）

【T3 滅諦2】

【U1 徵】

酉三、滅諦2　戌一、徵

云何滅諦？

【U2 釋3】

【V1 標永斷】

戌二、釋3　亥一、標永斷

所謂一切煩惱永斷。

【V2 指前說】

亥二、指前說

又此永斷由八種相，如前應知。

又此永斷由八種相等者：本地分說：由四種寂靜，施設安立有餘依地。一、由苦寂靜故；二、由煩惱寂靜故；三、由不損惱有情寂靜故；四、由捨寂靜故。（陵本五十卷二十一頁4037）又說：無餘依涅槃界中，亦有最勝四種寂靜。一、數教寂靜，二、一切依寂靜，三、依依苦寂靜，四、依依苦生疑慮寂靜。（陵本五十卷二十三頁4047）如是八相應知。

【V3 隨別釋】

亥三、隨別釋

此中愛盡離欲者，此顯有餘依涅槃界。永滅涅槃者，此顯無餘依涅槃界。

【T4 道諦3】

【U1 徵】

酉四、道諦3　戌一、徵

云何道諦？

【U2 釋2】

【V1 舉一切】

戌二、釋2　亥一、舉一切

謂資糧道、若方便道、若清淨道，如是一切總略為一，說名道諦。

【V2 顯最勝】

亥二、顯最勝

世尊就勝，依能攝受沙門果證，但略顯示八聖支道名為道諦。

【U3 廣2】

【V1 聲聞乘攝3】

【W1 資糧道】

戌三、廣2　亥一、聲聞乘攝3　天一、資糧道

資糧道者，有十三種，如聲聞地已說應知。

資糧道有十三種等者：聲聞地說：若自圓滿、若他圓滿、若善法欲、若戒律儀、若根律儀、若於食知量、若初夜後夜常勤修習悎寤瑜伽、若正知而住、若善友性、若聞正法、若思正法、若無障礙、若修惠捨、若沙門莊嚴。如是等法，是名世間及出世間諸離欲道趣向資糧。（陵本二十二卷二頁1892）今於此中，聞思正法總合為一，故成十三。

【W2 方便道】

天二、方便道

方便道者，若就最勝，謂於煖、頂、忍、世第一法位中，所有一切諸念住等菩提分法。

【W3 清淨道2】

【X1 攝菩提分】

天三、清淨道2　地一、攝菩提分

清淨道者，謂於見道、修道、究竟道中，即彼所攝所有一切菩提分法。

【X2 引諸功德】

地二、引諸功德

究竟道中，所有能引諸功德道，彼亦皆入道諦數中。

【V2 菩薩乘攝2】

【W1 舉所攝2】

【X1 方便道】

亥二、菩薩乘攝2　天一、舉所攝2　地一、方便道

又諸菩薩方便道者，謂六波羅蜜多所攝。

【X2 清淨道】

地二、清淨道

清淨道者，謂般若波羅蜜多所攝。

【W2 明所說】

天二、明所說

此約最勝說，非不一切菩提分法皆遍修習。

【S2 隨難釋】

申二、隨難釋

如世尊言：略五取蘊皆名苦者。此五取蘊若廣分別，如前意地決擇蘊善巧中，應知其相。

【R2 諦差別2】

【S1 舉苦集諦2】

【T1 三種】

未二、諦差別2　申一、舉苦集諦2　酉一、三種

又苦集諦略有三種，謂欲、色、無色繫差別故。

【T2 無邊】

酉二、無邊

又於十方無邊世界有差別故，其量無邊。

【S2 例滅道諦】

申二、例滅道諦

對治此故，應知滅諦、道諦差別。

【R3 諦次第】

未三、諦次第

又此諸諦建立次第廣分別義，如前應知。

又此諸諦建立次第等者：前說諸諦建立次第。謂由此故苦，此為最初；如此故苦，此為第二；此二攝黑品究竟。由此故樂，此為第三；如此故樂，是為第四；此二攝白品究竟。（陵本五十五卷十五頁4450）復有差別，不更繁述。

【R4 諦所攝2】

【S1 總立一切補特伽羅3】

【T1 標】

未四、諦所攝2　申一、總立一切補特伽羅3　酉一、標

復次，即此諸諦為據、為依、為建立處，立十三種補特伽羅。

即此諸諦為據為依等者：諸諦自相，此說為據。諸諦染淨，此說為依。諸諦因果，此說建立。即此安立補特伽羅，有十三種品類差別。

【T2 徵】

酉二、徵

云何十三種補特伽羅？

【T3 列】

酉三、列

謂欲界異生、色界異生、無色界異生、欲界有學、色界有學、無色界有學、欲界無學、色界無學、無色界無學、欲界獨覺、欲界菩薩、色界菩薩、不可思議如來。

【S2 別顯彼人諸所有法3】

【T1 舉總略2】

【U1 標自性】

申二、別顯彼人諸所有法3　酉一、舉總略2　戌一、標自性

又即如是補特伽羅，若造作、若障、若心、若煩惱、若業、若根、若界、若信解、若意樂、若隨眠、若生、若習氣、若聚，皆應了知。

【U2 釋差別10】

【V1 造作2】

【W1 標】

戌二、釋差別10　亥一、造作2　天一、標

復次，造作者，有十二種。

【W2 列】

天二、列

謂善造作、不善造作、無記造作、出家造作、彼勝流造作、彼防護造作、生造作、離欲造作、解脫造作、練根造作、引發神通造作、發起他義造作。

彼勝流造作等者：謂出家者，聞他言音，如理作意，如是修集涅槃勝緣，名彼勝流造作。受戒律儀，修根律儀，善能防護惡不善法，名彼防護造作。求可愛生，名生造作。由世間道趣向離欲，是名離欲造作。由出世道趣求解脫，是名解脫造作。熏修靜慮，調練諸根，是名練根造作。修諸遍處，能引賢聖勝解神通，及與諸事轉變神通，是名引發神通造作。依解脫智，廣為他說宣揚開示，是名發起他義造作。

【V2 障2】

【W1 總標】

亥二、障2　天一、總標

復次，障者，有十二種。

【W2 列釋12】

【X1 業障】

天二、列釋12　地一、業障

一、業障。謂作五無間業故。

【X2 習氣障】

地二、習氣障

二、習氣障。謂先數習諸惡業故。

【X3 放逸障】

地三、放逸障

三、放逸障。謂大興盛現在前時，受用諸欲。

【X4 蓋障】

地四、蓋障

四、蓋障。謂五種蓋隨一現前覆蔽其心。

【X5 懈怠障】

地五、懈怠障

五、懈怠障。謂由懈怠少分煩惱纏擾其心。

【X6 障礙障】

地六、障礙障

六、障礙障。謂十二種障礙隨一現前。

【X7 生障】

地七、生障

七、生障。謂生無暇處。

【X8 不生障】

地八、不生障

八、不生障。謂佛世尊不現於世。

【X9 信解障】

地九、信解障

九、信解障。謂佛世尊雖現世間，而生邪見。

【X10 煩惱障】

地十、煩惱障

十、煩惱障。謂由彼故，說慧解脫心得解脫。

【X11 定障】

地十一、定障

十一、定障。謂由彼故，說俱分解脫心得解脫。

【X12 所知障】

地十二、所知障

十二、所知障。謂由彼故，說諸如來心得解脫。

【V3 心】

亥三、心

復次，心者，略有二種。一、有障心，二、無障心。

【V4 煩惱】

亥四、煩惱

煩惱者，亦略有二種。謂纏及隨眠。

【V5 業】

亥五、業

業者，亦略有二種。謂思及思已。

【V6 根等2】

【W1 辨種類2】

【X1 舉根】

亥六、根等2　天一、辨種類2　地一、舉根

根者，亦略有二種。謂順淨分及順不淨分。

謂順淨分等者：順解脫分，名順淨分；與此相違，名順不淨分。

【X2 例界等】

地二、例界等

如根，如是界、信解、意樂，當知亦爾。

【W2 明差別】

天二、明差別

此中差別者，根是果性，界是因性，信解是因性，意樂是果性。

【V7 隨眠】

亥七、隨眠

隨眠者，亦略有二種。謂可害及非可害。

謂可害及非可害者：安住種性補特伽羅，彼諸隨眠名為可害。若無種性補特伽羅，彼諸隨眠名非可害。

【V8 生】

亥八、生

生者，亦略有二種。謂無暇生及有暇生。

謂無暇生及有暇生者：生於邊國及以達須、蔑戾車中，四眾、賢良、正至、善士不往遊涉，名無暇生。生於聖處，名有暇生。義如聲聞地說。（陵本二十一卷二頁1816）

【V9 習氣】

亥九、習氣

習氣者，亦有二種。謂無間生習氣及前生習氣。

習氣亦有二種等者：謂此生中，由過去法因已受盡，自性已滅，無間為緣為生餘法，除阿羅漢最後心心所熏習相續，名無間生習氣。義如下說。（陵本六十六卷十四頁5294）過去生中所熏習氣，是名前生習氣。

【V10 聚3】

【W1 標】

亥十、聚3　天一、標

聚者，有三種。

【W2 列】

天二、列

一、邪性定聚，二、正性定聚，三、不定聚。

【W3 廣3】

【X1 邪性定聚】

天三、廣3　地一、邪性定聚

邪性定聚復有二種。一、本性邪性定，二、方便邪性定。

邪性定聚復有二種等者：不住種性補特伽羅，法爾不能趣入正性離生，名本性邪性定。造五無間業及與彼同分業，名方便邪性定。

【X2 正性定聚】

地二、正性定聚

正性定亦有二種。一、本性正性定，二、方便正性定。

正性定亦有二種等者：謂住種性補特伽羅，名本性正性定。已得趣入正性離生，名方便正性定。

【X3 不定性聚】

地三、不定性聚

不定亦有二種。一、本性不定，二、方便不定。

【T2 例別廣】

酉二、例別廣

復次，由造作等十三種法，應知廣說十三種補特伽羅，如其所應。

【T3 問答辨2】

【U1 依造作2】

【V1 舉善2】

【W1 問】

酉三、問答辨2　戌一、依造作2　亥一、舉善2　天一、問

問：若有善造作，彼一切不善造作不相應耶？設不善造作不相應，彼一切有善造作耶？

【W2 答】

天二、答

答：應作四句。或有善造作，非不善造作不相應，謂諸能造黑白黑白異熟業者所有善造作。或有不善造作不相應，非善造作，謂無記造作。或有善造作，亦不善造作不相應，謂能造作白白異熟業，及不黑不白異熟業，能盡諸業者所有造作。或有非善造作，亦非不善造作不相應，謂能造作黑黑異熟業者所有造作。

【V2 例不善等】

亥二、例不善等

如是不善造作、無記造作，如其所應盡當知。

【U2 依障2】

【V1 問】

戌二、依障2　亥一、問

問：若成就業障，亦成就習氣障耶？設成就習氣障，亦成就業障耶？

【V2 答】

亥二、答

答：應作四句。或有成就業障，非習氣障。謂如有一，於現法中，於五無間業亦作亦增長；於前生中，於此種類惡不善業不作不增長；彼現法中能障聖道。或有成就習氣障，非業障。謂與此相違。或有俱成就。謂於現法中，於五無間業亦作亦增長；於前生中，於此種類惡不善業亦作亦增長；彼現法中能障聖道。或有俱不成就。謂與此相違。

【P2 非安立真實2】

【Q1 徵】

巳二、非安立真實2　午一、徵

云何非安立真實？

【Q2 釋2】

【R1 顯真實】

午二、釋2　未一、顯真實

謂諸法真如圓成實自性，聖智所行、聖智境界、聖智所緣。

【R2 明二邊2】

【S1 增益邊2】

【T1 徵】

未二、明二邊2　申一、增益邊2　酉一、徵

云何增益邊？

【T2 釋2】

【U1 顯三自性3】

【V1 標】

酉二、釋2　戌一、顯三自性3　亥一、標

謂諸法自性略有三種。

【V2 列】

亥二、列

一、遍計所執自性，二、依他起自性，三、圓成實自性。

【V3 釋3】

【W1 遍計所執自性】

亥三、釋3　天一、遍計所執自性

遍計所執自性者，謂諸所有名言安立諸法自性，依假名言，數數周遍計度諸法而建立故。

【W2 依他起自性】

天二、依他起自性

依他起自性者，謂眾緣生他力所起諸法自性，非自然有，故說無性。

【W3 圓成實自性】

天三、圓成實自性

圓成實自性者，謂如前說。

謂如前說者：前說：諸法真如圓成實自性，聖智所行、聖智境界、聖智所緣。如彼應知。

【U2 釋名增益3】

【V1 標】

戌二、釋名增益3　亥一、標

若於依他起自性、或圓成實自性中，所有遍計所執自性妄執，當知名增益邊。

【V2 徵】

亥二、徵

所以者何？

【V3 釋2】

【W1 約自性辨】

亥三、釋2　天一、約自性辨

此自性中，彼自性有不應理故。此不應理，如菩薩地已略顯示，彼決擇中當廣分別。

如菩薩地已略顯示等者：菩薩地說：若於諸法諸事隨起言說，即於彼法彼事有自性者，如是一法一事應有眾多自性。乃至廣說種種不應道理，如彼當知。（陵本三十六卷十四頁2968）又彼決擇中說：若欲了知真實義者，於三自性復應修觀，乃至廣說。如是名彼廣分別義，至下當知。（陵本七十三卷十二頁5654）

【W2 約道理辨】

天二、約道理辨

又若略說，由三因緣不應道理。謂種種非一品類名言所安立故；若離名言，彼覺不生故；又彼名言依義轉故。

又若略說由三因緣等者：此三因緣，即菩薩地已略顯示，隨應當知。

【S2 損減邊】

申二、損減邊

損減邊者，謂於依他起自性及圓成實自性諸有法中，謗其自相，言無所有。

【N2 例餘理門2】

【O1 顯隨應】

卯二、例餘理門2　辰一、顯隨應

如是真義理門，由遠離二邊理門應隨決了。如其所應，證得、教導二種理門，由後二種不可思議、意趣理門應隨決了。

【O2 釋別義2】

【P1 問】

辰二、釋別義2　巳一、問

問：如前說別義相應意趣者，此有何義？

【P2 答】

巳二、答

答：非如言音名身、句身、文身義相應意趣，但是除遣如言音等其餘勝義，是名別義相應意趣。

但是除遣如言音等其餘勝義者：此中勝義，謂即色等想法離言義性。如菩薩地說應知。（陵本三十六卷十八頁2985）

【M2 明漸次】

寅二、明漸次

復次，此中於真義理門，由遠離二邊理門隨決了已，便能證得所應得義。由能證得所得義故，所餘證得理門，由不可思議理門亦隨決了；又復一切諸佛世尊教導理門，由意趣理門亦隨決了；如是一切隨其所應。

【M3 顯勝利2】

【N1 標】

寅三、顯勝利2　卯一、標

又若於彼真義理門隨決了者，當知能入五種離生。

【N2 列】

卯二、列

一、能入未離欲離生，二、能入倍離欲離生，三、能入已離欲離生，四、能入獨覺離生，五、能入菩薩離生。

能入五種離生等者：此說能入正性離生，有五種人。初三聲聞，次一獨覺，後一菩薩。於聲聞中，若先未離欲界貪者，入諦現觀，得預流果，是名能入未離欲離生。若先倍離欲界貪者，入諦現觀，得一來果，是名能入倍離欲離生。若先已離欲界貪者，入諦現觀，得不還果，是名能入已離欲離生。義如聲聞地說應知。（陵本三十四卷二十頁2794）

【J2 辨二諦相2】

【K1 顯因緣2】

【L1 於非安立諦2】

【M1 問】

癸二、辨二諦相2　子一、顯因緣2　丑一、於非安立諦2　寅一、問

問：若安立諦建立為諦，何因緣故，更復顯示非安立諦？

【M2 答3】

【N1 標】

寅二、答3　卯一、標

答：若離非安立諦，二種解脫不應道理。謂於相縛及麤重縛。

【N2 徵】

卯二、徵

所以者何？

【N3 釋2】

【O1 明過失】

卯三、釋2　辰一、明過失

若有行於諸安立諦，彼一切行皆行有相；行有相故，於諸相縛不得解脫；於諸相縛不解脫故，於麤重縛亦不解脫。

【O2 顯勝利】

辰二、顯勝利

若有行於非安立諦，不行於相；不行相故，於諸相縛便得解脫；於諸相縛得解脫故，於麤重縛亦得解脫。

【L2 於安立諦2】

【M1 顯所為】

丑二、於安立諦2　寅一、顯所為

問：若唯由彼非安立諦，於一切縛解脫清淨，何緣顯示安立諦耶？答：為令資糧及方便道得清淨故。

【M2 遮有過2】

【N1 問】

寅二、遮有過2　卯一、問

問：若即由彼行有相心，於二種縛解脫清淨，有何過失？

【N2 答2】

【O1 二縛不淨過】

卯二、答2　辰一、二縛不淨過

答：若有極善定心，依第四靜慮順決擇分善法中轉，緣諸諦境；彼諸行者，於二種縛應得解脫究竟清淨，然不清淨，故不應理。

【O2 二道無別過】

辰二、二道無別過

又世間道、出世間道二種差別應不可立，然彼二道有相、無相有差別故，不應道理。

【K2 釋麤重3】

【L1 徵】

子二、釋麤重3　丑一、徵

云何麤重相？

【L2 釋】

丑二、釋

謂若略說，無所堪能不調柔相，是麤重相。

【L3 廣3】

【M1 標】

丑三、廣3　寅一、標

此無堪能不調柔相，復有五相。

【M2 列】

寅二、列

一、沈重相，二、剛彊相，三、障礙相，四、怯劣相，五、不自在轉無堪能相。

【M3 釋】

寅三、釋

由有此相，順雜染品、違清淨品相續而住，是故說為無所堪能不調柔相。

復有五相等者：初二種相順雜染品，後三種相違清淨品。身心惛沈，名沈重相。煩惱猛盛，名剛彊相。住染汙住，名障礙相。不自超舉，名怯劣相。無所能為，名不自在轉無堪能相。

【I2 佛教所應知處相攝7】

【J1 三種住3】

【K1 日別住攝5】

【L1 標】

壬二、佛教所應知處相攝7　癸一、三種住3　子一、日別住攝5　丑一、標

復次，有五諸根大種長養。

【L2 列】

丑二、列

謂食長養、夢長養、避不平等長養、梵行長養、等至長養。

【L3 攝】

丑三、攝

即此長養略有二種。一、任持長養，二、不損害長養。

【L4 配】

丑四、配

此中最初是任持長養，後四是不損害長養。

【L5 廣】

丑五、廣

任持長養略有四種。一、變壞任持，二、喜悅任持，三、希望任持，四、攝受執取任持。

任持長養略有四種等者：謂即四食，名四任持應知。

【K2 盡壽住攝】

子二、盡壽住攝

復次，有五種行。一、身行，二、語行，三、意行，四、業行，五、壽行。

業行壽行者：能感愛非愛果淨不淨業，是名業行。於三界中所生自體，所有住時限量勢分，是名壽行，亦名命根。

【K3 善法可愛生展轉住攝3】

【L1 標】

子三、善法可愛生展轉住攝3　丑一、標

復次，有五種不放逸。

【L2 列】

丑二、列

一、依在家品不放逸，二、依出家品不放逸，三、能遠離不善不放逸，四、能攝受諸善不放逸，五、修習相續不放逸。

【L3 釋5】

【M1 依在家品】

丑三、釋5　寅一、依在家品

依在家品不放逸者，復有五種，如前已說。

如前已說者：前說求財不放逸、守財不放逸、護身不放逸、護名不放逸、行法不放逸。（陵本五十七卷十八頁4649）唯約諸受欲者為論，有此五種，故是在家品攝。

【M2 依出家品】

寅二、依出家品

依出家品不放逸者，復有十種，如聲聞地決擇毗奈耶相應中，我當廣說。

復有十種等者：毗奈耶決擇中說：於毗奈耶勤學苾芻，依於十時，應不放逸，乃至廣說。（陵本六十八卷十頁5404）即出家品十不放逸應知。

【M3 能遠離惡】

寅三、能遠離惡

能遠離不善不放逸者，當知即是前二正斷。

【M4 能攝受善】

寅四、能攝受善

能攝受諸善不放逸者，當知即是後二正斷。

【M5 修習相續】

寅五、修習相續

修習相續不放逸者，謂於善法無間、殷重精勤修習。

【J2 二世間法2】

【K1 名所攝】

癸二、二世間法2　子一、名所攝

復次，名有五種。一、心，二、心所有法，三、善，四、不善，五、無記。

【K2 色所攝】

子二、色所攝

色有五種。一、諸大種，二、大種所造，三、有見有對，四、無見有對，五、無見無對。

【J3 二種雜染根本2】

【K1 無明】

癸三、二種雜染根本2　子一、無明

復次，有五無明。一、義愚，二、見愚，三、放逸愚，四、真實義愚，五、增上慢愚。

有五無明等者：本地分說十九無知，與此五愚相攝。謂見愚，攝前六及於因所生法無知；放逸愚，攝於業、異熟、俱無知；真實義愚，攝於佛等乃至道諦無知；增上慢愚，攝最後無知；當知義愚，通攝一切。（陵本九卷十八頁712）其義應知。

【K2 愛】

子二、愛

復次，有五種有愛。一、法性愛，二、誓願愛，三、愚癡愛，四、厭離愛，五、思擇愛。

有五種有愛等者：此五種愛即五有求，如前已釋。

【J4 二種違順正行2】

【K1 舉無慚愧】

癸四、二種違順正行2　子一、舉無慚愧

復次，由五種相，當知建立無慚無愧。一、於染汙現行無有羞恥；二、於善不現行無有羞恥；三、於捨法受無有羞恥；四、親近惡友無有羞恥；五、於所作不能成辦無有羞恥。

【K2 翻例慚愧】

子二、翻例慚愧

當知與此五相相違五種妙相，建立慚愧。

於捨法受無有羞恥者：捨所受戒，名捨法受應知。

【J5 建立善惡說者及友2】

【K1 舉惡2】

【L1 惡說者】

癸五、建立善惡說者及友2　子一、舉惡2　丑一、惡說者

復次，由五種相，當知建立惡說者性。一、無行故；二、邪行故；三、不忍故；四、無羞恥故；五、不律儀故。

無行等者：無正行故，說名無行。無勝解故，說名不忍。餘文易知。前說種性諸婆羅門，勝解過失染汙其心；依第一義，彼皆墮在非梵志數。（陵本五十五卷二十頁4469）此說不忍，準彼應釋。

【L2 惡友】

丑二、惡友

由五種相，建立惡友。一、無羞恥，二、有邪見，三、有懈怠，四、有邪行，五、性怯劣。

【K2 例善】

子二、例善

當知與此五相相違五種妙相，立善說者及與善友。

【J6 止觀2】

【K1 止】

癸六、止觀2　子一、止

復次，由五種相立奢摩他。一、近分定所攝世間奢摩他，二、根本色定所攝    世間奢摩他，三、根本無色定所攝世間奢摩他，四、聲聞、獨覺作意所攝出世奢摩他，五、菩薩作意所攝出世奢摩他。

【K2 觀】

子二、觀

復次，由五種相，當知建立毗鉢舍那。一、盡所有性毗鉢舍那，二、如所有性毗鉢舍那，三、有相毗鉢舍那，四、思求毗鉢舍那，五、觀察毗鉢舍那。

【J7 三漏3】

【K1 欲漏】

癸七、三漏3　子一、欲漏

復次，略由五相，建立欲漏。一、不定地事生隨眠故；二、隨順惡行故；三、善相違故；四、耽著諸欲故；五、能生壞苦、苦苦果故。彼諸煩惱，說名欲漏。

不定地事生隨眠故者：謂不定地諸有漏事為所緣時，彼諸煩惱轉隨增故。

【K2 有漏】

子二、有漏

略由五相，建立有漏。一、能生劣界諸煩惱，二、能生中界諸煩惱，三、能生妙界諸煩惱，四、能生無欲樂有諸煩惱，五、能生有欲樂有諸煩惱。

能生無欲樂有諸煩惱等者：苦受為緣，生無有愛、求無有時，即便發起出離惡見、定期惡見，及此二種所依惡見，如緣起初勝法門經說，是名能生無欲樂有諸煩惱。樂受為緣，生後有愛，愛為緣故，便起於取，是名能生有欲樂有諸煩惱。

【K3 無明漏】

子三、無明漏

略由五相，立邪解脫欲無明漏。一、有想論者，由有想論門生起無明；二、無想論者，由無想論門生起無明；三、非有想非無想論者，由非有想非無想論門生起無明；四、斷見論者，由斷見論門生起無明；五、現法涅槃論者，由現法涅槃論門生起無明。

【G2 因明3】

【H1 五種比量攝3】

【I1 標】

庚二、因明3　辛一、五種比量攝3　壬一、標

復次，略由五相，應知諸法差別道理。

【I2 列】

壬二、列

一、由相故；二、由體故；三、由業故；四、由法故；五、由因果故。

【I3 釋5】

【J1 相】

壬三、釋5　癸一、相

相者，謂由所依故，及行、住故。

【J2 體】

癸二、體

體者，謂由自體相故，及差別相故。

【J3 業】

癸三、業

業者，謂由自作用故，及邪、正行故。

【J4 法】

癸四、法

法者，謂由染、淨故，及世俗、勝義諦故。

【J5 因果】

癸五、因果

因果者，謂由近、遠故，及愛非愛故。

由所依故及行住故等者：此說相比量應知。本地分說：謂隨所有相狀相屬，或由現在，或先所見，推度境界，名相比量。（陵本十五卷十一頁1316）當知於中說諸法相，名由所依。依現見相，或先所見而推度故，說諸補特伽羅，名由行、住，以彼若行、若住而為推度故。如相比量，如是體、業、法，及因果比量，亦如本地分所說諸相，隨應當釋。

【H2 論體性攝3】

【I1 第一三論3】

【J1 標】

辛二、論體性攝3　壬一、第一三論3　癸一、標

復次，有三種論。

【J2 列】

癸二、列

一、聽聞究竟論，二、諍訟究竟論，三、正行究竟論。

【J3 釋3】

【K1 聽聞究竟論】

癸三、釋3　子一、聽聞究竟論

聽聞究竟論者，謂婆羅門諸惡呪術。

【K2 諍訟究竟論】

子二、諍訟究竟論

諍訟究竟論者，謂諸外道因明論。

【K3 正行究竟論】

子三、正行究竟論

正行究竟論者，謂佛聖教。

【I2 第二三論】

壬二、第二三論

復有三論。一、無義論，二、邪義論，三、第一義論。此三如前，隨其所應。

【I3 第三三論】

壬三、第三三論

復有三論。一、矯詐論，二、虛偽論，三、出離苦果論。如是三論，應知如前，隨其所應。

矯詐論虛偽論者：此矯詐論，謂婆羅門諸惡呪術。此虛偽論，謂諸外道因明論，由彼虛妄推度故。義如顯揚論說。（五卷一頁31,502a）

【H3 論莊嚴攝2】

【I1 於應造論3】

【J1 要禮二師2】

【K1 標】

辛三、論莊嚴攝2　壬一、於應造論3　癸一、要禮二師2　子一、標

復次，若欲造論，當先歸禮二所敬師，方可造論。

【K2 釋】

子二、釋

恭敬法故，先應歸禮論本大師；恭敬義故，復應歸禮開闡義師。

先應歸禮論本大師者：此中大師，所謂如來，即是立聖教者。如攝異門分說應知。（陵本八十三卷一頁6276）

【J2 要具六因2】

【K1 標】

癸二、要具六因2　子一、標

欲造論者，要具六因，乃應造論。

【K2 列】

子二、列

一、欲令法義當廣流布；二、欲令種種信解有情，由此因緣，隨一當能入正法故；三、為令失沒種種義門，重開顯故；四、為欲略攝廣散義故；五、為欲顯發甚深義故；六、欲以種種美妙言辭莊嚴法義，生淨信故。

【J3 要住四德3】

【K1 標】

癸三、要住四德3　子一、標

將造論時，要以四德先自安處，乃可造論。

【K2 列】

子二、列

一、於昔諸師應離憍慢；二、於有情類當起大悲；三、於同法者深生敬愛；    四、不欲彰己有勝技能。

【K3 釋4】

【L1 於昔諸師應離憍慢3】

【M1 徵】

子三、釋4　丑一、於昔諸師應離憍慢3　寅一、徵

云何於昔諸師應離憍慢？

【M2 釋】

寅二、釋

謂造論時，無如是心：古昔諸師尚能造論，況我今者當不造耶。

【M3 結】

寅三、結

要離如是憍慢染心，乃應造論。

【L2 於有情類當起大悲3】

【M1 徵】

丑二、於有情類當起大悲3　寅一、徵

云何於有情類當起大悲？

【M2 釋2】

【N1 觀他退失】

寅二、釋2　卯一、觀他退失

謂造論時，作如是觀：若不造論，無量有情於諸善法定當退失，又餘情類墮生老病，乃至廣說。

【N2 觀他利樂】

卯二、觀他利樂

是諸有情因我造論，若能解了乃至一句善說妙義，如是如是當奉行者，彼於長夜必獲大義利益安樂。

【M3 結】

寅三、結

要發如是增上心已，乃應造論。

墮生老病乃至廣說者：謂墮生老病死，不如實知彼出離故。

【L3 於同法者深生敬愛】

丑三、於同法者深生敬愛

云何於同法者深生敬愛？謂造論時，作如是觀：若不造論，為欲利他諸同法者，於利他事定當退失。

【L4 不欲彰己有勝技能】

丑四、不欲彰己有勝技能

云何不欲彰己有勝技能？謂造論時，無如是心：當令世間咸謂於我聰叡明哲，能造論者、開闡義者，深生淨信，因此多獲利養恭敬。但為自他善根增長，以無染心，乃可造論。

【I2 於莊嚴經3】

【J1 標】

壬二、於莊嚴經3　癸一、標

復次，此中如實開示如來所說經義，名莊嚴經。

【J2 釋2】

【K1 舉喻5】

【L1 紅蓮喻】

癸二、釋2　子一、舉喻5　丑一、紅蓮喻

譬如紅蓮，其花未開，雖生歡喜，不如敷榮。

【L2 真金喻】

丑二、真金喻

又如真金，未為嚴具，雖生歡喜，不如成辦。

【L3 美膳喻】

丑三、美膳喻

又如美膳，未及得食，雖生歡喜，不如已食。

【L4 慶書喻】

丑四、慶書喻

又如慶書，未暇開覽，雖生歡喜，不如披閱。

【L5 珍寶喻】

丑五、珍寶喻

又如珍寶，未得現前，雖生歡喜，不如已得現前受用。

【K2 合法】

子二、合法

如是如來所說經義若未顯發，雖生歡喜，不如開示。

【J3 結】

癸三、結

故說造論名莊嚴經。

雖生歡喜不如成辦者：此中成辦，謂即工巧智為先，隨彼勤劬為建立，工巧業處眾具為和合故，工巧業處辦。義如本地分有尋有伺地說。（陵本五    卷九頁352）

【G3 聲明2】

【H1 標列通達】

庚三、聲明2　辛一、標列通達

復次，略有七種通達。一、字通達，二、字義通達，三、能取通達，四、能取義通達，五、繫縛通達，六、解脫通達，七、法性通達。

【H2 隨釋七種5】

【I1 字通達】

辛二、隨釋七種5　壬一、字通達

字通達者，通達為常。

【I2 字義通達】

壬二、字義通達

字義通達者，達為無常。

【I3 能取等通達2】

【J1 舉能取】

壬三、能取等通達2　癸一、舉能取

能取通達者，謂根識等，達安立諦或非安立。

【J2 例能取義】

癸二、例能取義

如能取通達，能取義通達，當知亦爾。

【I4 繫縛等通達2】

【J1 舉繫縛】

壬四、繫縛等通達2　癸一、舉繫縛

繫縛通達者，通達相縛、或麤重縛。

【J2 例解脫】

癸二、例解脫

與此相違，當知說名解脫通達。

【I5 法性通達】

壬五、法性通達

法性通達者，謂能通達法性安住、法界安住，非從自在、自性、士夫中間等有。

【E2 聞圓滿2】

【F1 標】

戊二、聞圓滿2　己一、標

復次，由十相故，具足多聞。

【F2 釋2】

【G1 說正法圓滿】

己二、釋2　庚一、說正法圓滿

謂善說者說故，顯了文句說故，盡其所有、如其所有義說故，安樂方便加行說故，離眾苦說故。如是五種。

【G2 聞正法圓滿】

庚二、聞正法圓滿

復有五種。謂不求過失而聽法故，但求涅槃而聽法故，善聽法故，諦聽法    故，於名句文身義審諦觀察而聽法故。

不求過失而聽法故等者：謂聽法時，恭敬正法、恭敬說法補特伽羅、不輕正法、不輕說法補特伽羅，由是其心遠離輕慢雜染，於法及說法師不求過失，是第一相。又聞正法，唯以涅槃而為上首，唯求涅槃、唯緣涅槃而聽聞法，不為引他令信於己，不為利養恭敬稱譽，是第二相。專心一趣，領解文句差別，名善聽法，是第三相。屬耳而聽，了知音韻差別，名諦聽法，是第四相。於一切心無不繫念，為欲無間領解音韻文句義故，無不了知、無不通達而空過者，名於名句文身義審諦觀察，是第五相。

【D3 略不說餘】

丁三、略不說餘

於此地中餘決擇文，更不復現。

瑜伽師地論科句披尋記卷第六十四

瑜伽師地論科句披尋記卷第六十五

彌勒菩薩說

唐三藏沙門玄奘奉詔譯

韓清淨科記

擇分中思所成慧地之一

【C8 思所成慧地3】

【D1 結前生後】

丙八、思所成慧地3　丁一、結前生後

如是已說聞所成慧地決擇。思所成慧地決擇，我今當說。

【D2 依次決擇3】

【E1 自性攝2】

【F1 所思議3】

【G1 標】

丁二、依次決擇3　戊一、自性攝2　己一、所思議3　庚一、標

謂若略說，有四種思議。

【G2 列】

庚二、列

一、事思議，二、有非有思議，三、因果思議，四、乘思議。

【G3 釋4】

【H1 事思議】

庚三、釋4　辛一、事思議

事思議者，略依六事。所謂蘊事乃至根事。

所謂蘊事乃至根事者：謂蘊善巧、界善巧、處善巧、緣起善巧、處非處善巧、根善巧。如前廣辯應知。

【H2 有非有思議】

辛二、有非有思議

有非有思議者，如本地分已說。

有非有思議等者：本地分說：所觀有法略有五種。一、自相有法，二、共相有法，三、假相有法，四、因相有法，五、果相有法。所觀無法亦有五種。一、未生無，二、已滅無，三、互相無，四、勝義無，五、畢竟無。如彼一一別釋應知。（陵本十六卷一頁1365）

【H3 因果思議】

辛三、因果思議

因果思議者，如有尋有伺地已說。

因果思議等者：有尋有伺地說十因、五果，如彼一一別釋應知。（陵本五卷九頁354）

【H4 乘思議】

辛四、乘思議

乘思議者，如聲聞獨覺菩薩地已說。

【F2 能思議2】

【G1 舉惡善思2】

【H1 總標列】

己二、能思議2　庚一、舉惡善思2　辛一、總標列

復次，略有二種思思議。謂惡思思議及善思思議。

【H2 隨別釋2】

【I1 惡思2】

【J1 指】

辛二、隨別釋2　壬一、惡思2　癸一、指

惡思思議者，如本地分已說。

惡思思議等者：本地分說，不如理作意施設建立，有十六種異論差別，如彼廣顯應知。（陵本六卷一頁391）

【J2 釋】

癸二、釋

若依黑品，謂如有一，不避無明、不應思等而起思議。

【I2 善思】

壬二、善思

善思思議者，與此相違，應知其相。

不避無明等者：謂於三世諸行，起不如理分別，謂我於過去為有為無，乃至廣說，是名不避無明而起思議。又復思議六種不應思處，謂思議我、思議有情、思議世間、思議有情業果、思議靜慮者靜慮境界、思議諸佛諸佛境界，是名不避不應思處而起思議。

【G2 例餘差別】

庚二、例餘差別

如惡思、善思，如是非法所引、法所引，非毗奈耶所引、毗奈耶所引，非聖、聖，不善、善，不應修、應修，不好、好，黑、白，引無義、引有義，下劣、微妙，有罪、無罪，應遠離、不應遠離等，當知亦爾。

【E2 所知攝2】

【F1 舉教問】

戊二、所知攝2　己一、舉教問

復次，如世尊言：諸聖弟子有知為有，非有知為非有。此中云何為有？云何非有？

【F2 依相答2】

【G1 略說2】

【H1 標列】

己二、依相答2　庚一、略說2　辛一、標列

略由二相，應知是有。何等為二？一、若生、已生、現在故，應知是有；二、若實物故、事故、義故、圓成實故，應知是有。

若實物故等者：若因果性，名實物有。若為無為及漏無漏，名事故有。假名安立，名義故有。離言法性，圓成實有。如是差別應知。

【H2 隨釋2】

【I1 總徵】

辛二、隨釋2　壬一、總徵

云何應知略說實有及假有相？

【I2 別釋2】

【J1 實有相】

壬二、別釋2　癸一、實有相

謂若諸法不待所餘、不依所餘施設自相，應知略說是實有相。

【J2 假有相3】

【K1 標義】

癸二、假有相3　子一、標義

若有諸法待於所餘、依於所餘施設自相，應知略說是假有相，非實物有。

【K2 舉事】

子二、舉事

謂以色等諸蘊想事為待、為依，施設有我及有情等，乃至廣說。

【K3 辨立2】

【L1 舉我等名】

子三、辨立2　丑一、舉我等名

此中色等諸蘊想事，是實物有；我及有情、命者、生者、數取趣等，非實物有，唯是假有。

【L2 例所餘名3】

【M1 色等】

丑二、例所餘名3　寅一、色等

如於色等諸蘊想事，假立我等，如是即於色等想事，假立色等。

【M2 飲食等】

寅二、飲食等

又於色、香、味、觸想事，假立飲食、車乘、瓶、衣、諸莊嚴具、舍、軍林等。

【M3 法界攝3】

【N1 於有為】

寅三、法界攝3　卯一、於有為

又於有為諸法想事，假立生、老、住、無常、種子、有表、無表、得、命根、眾同分、名身、句身、文身、異生性、和合、不和合、流轉、定異、相應、勢速、次第、時、方及數。

【N2 於無為】

卯二、於無為

又復唯以諸色不轉為待、為依，假立虛空、虛空無為。

【N3 於無想等】

卯三、於無想等

又唯以名中間不轉為待、為依，假施設有無想等至、滅盡等至等。

【G2 廣辨3】

【H1 我非實有2】

【I1 略問答2】

【J1 顯自2】

【K1 問】

庚二、廣辨3　辛一、我非實有2　壬一、略問答2　癸一、顯自2　子一、問

問：於因成道理中，依何道理，能決定知我非實有？

【K2 答3】

【L1 標】

子二、答3　丑一、標

答：不可得故、不可見故。

【L2 釋2】

【M1 不可得】

丑二、釋2　寅一、不可得

云何不可得？謂若內、若外、若二中間、若離諸蘊都不可得。

若內若外若二中間者：謂於諸蘊有內、有外及內外俱種種差別。聲聞地說：修四念住，於內身等住循身等觀，於外身等住循身等觀，於內外身等住循身等觀。（陵本二十八卷二十頁2395）彼說內外及二中間，為顯即蘊計我，或復計我異於諸蘊、住諸蘊中，然彼我相實不可得，故作是說。

【M2 不可見】

寅二、不可見

云何不可見？謂如眼等實有諸處，各各別有業用可見；如是所計我別業用都不可見。

【L3 結】

丑三、結

如是自相不可得故，又別業用不可見故，應知所計我非實有。

【J2 斥他2】

【K1 問】

癸二、斥他2　子一、問

問：若如是我於內外等都不可得，亦不可見，何故出家諸外道等亦得亦見，由此因緣，愛樂顯示建立實有？

【K2 答】

子二、答

答：不得、不見。但由身見及與我慢為依止故，起邪分別、起邪計度，不如正理愛樂顯示建立為有。

【I2 廣辨釋2】

【J1 辨非理2】

【K1 徵】

壬二、廣辨釋2　癸一、辨非理2　子一、徵

云何知我非實有故、非現有故而不可得，亦不可見？

【K2 辨2】

【L1 舉計3】

【M1 標】

子二、辨2　丑一、舉計3　寅一、標

謂諸計我為實有者，遠極彼岸，不過四種。

【M2 列】

寅二、列

一者、計我即是諸蘊。二者、計我異於諸蘊，住諸蘊中。三者、計我非即諸蘊，而異諸蘊；非住蘊中，而住異蘊離蘊法中。四者、計我非即諸蘊，而異諸蘊；非住蘊中，亦不住於異於諸蘊離蘊法中；而無有蘊，一切蘊法都不相應。

【M3 結】

寅三、結

依我分別計為有者，皆攝在此四種計中。除此更無若過若增。

【L2 辨非3】

【M1 標】

丑二、辨非3　寅一、標

如是一切我實有性皆不應理。

【M2 徵】

寅二、徵

何以故？

【M3 斥4】

【N1 計我即蘊4】

【O1 標】

寅三、斥4　卯一、計我即蘊4　辰一、標

若計有我即是諸蘊，非異蘊者，是則此我但於諸蘊而假建立，斯過自至。

【O2 徵】

辰二、徵

所以者何？

【O3 釋】

辰三、釋

諸蘊無常，各與自相而共相應；我即彼故，非常、非一、非實有性。

【O4 結】

辰四、結

是故此計不應道理。

【N2 計我異蘊住諸蘊中2】

【O1 雙徵】

卯二、計我異蘊住諸蘊中2　辰一、雙徵

若計有我異諸蘊者，此所計我為是無常、為是常耶？

【O2 別破2】

【P1 無常2】

【Q1 難2】

【R1 異作異受難】

辰二、別破2　巳一、無常2　午一、難2　未一、異作異受難

若無常者，則所計我剎那剎那異起異滅，此處異死餘處異生，異作異受，斯過自至。

【R2 相不可得難】

未二、相不可得難

又異諸蘊別有一我，若內、若外、若二中間有生有滅都不可得。

【Q2 結】

午二、結

是故此計不應道理。

【P2 常2】

【Q1 難3】

【R1 難無變2】

【S1 標非】

巳二、常2　午一、難3　未一、難無變2　申一、標非

若我常者，無有變異是其常相，此所計我若無變異，二因緣變皆不應理，非於當來，亦非現法。

非於當來亦非現法者：謂於當來及於現法非無變異故。

【S2 別難2】

【T1 於當來】

申二、別難2　酉一、於當來

若於當來我無變者，便應無生、無老、無病、無死、無損，亦復不應一時為天、一時為人，或為傍生，或為鬼趣，或時為彼那落迦等。

【T2 於現法】

酉二、於現法

於現法中我若不變，便應於彼愛非愛等種種境界，無樂、無苦、無愛、無恚，亦無有癡。略說不應由苦樂等之所變異，不應隨一貪等煩惱及隨煩惱之所變異。

【R2 難成過2】

【S1 應無法非法行】

未二、難成過2　申一、應無法非法行

如是我於當來、現法無變異故，不應為樂之所饒益，亦不應為屬彼煩惱之所染汙，不應因此行法非法；不應為苦之所損害，亦不應為屬彼煩惱之所染汙，不應因此行法非法。

【S2 應無愛非愛身】

申二、應無愛非愛身

此我如是於現法中與法非法不相應故，於當來世愛非愛身無因緣故，應不得生。

【R3 難相違2】

【S1 違自教】

未三、難相違2　申一、違自教

由此道理，汝應不計此常住我，由別內身變異所作，於當來世生老死等種種變異。

【S2 違現量】

申二、違現量

如是此我，便無各別內身生老病死等時、樂時、苦時及染汙時，則應畢竟解脫清淨。

【Q2 結】

午二、結

是故此計不應道理。

【N3 計我異蘊住離蘊法中2】

【O1 難2】

【P1 標過】

卯三、計我異蘊住離蘊法中2　辰一、難2　巳一、標過

復次，若計有我異於諸蘊，住異諸蘊離蘊法中者，彼所計法，遠離諸蘊有之自相尚不可得，何況為我之所安住。

【P2 喻合】

巳二、喻合

譬如有言：我審了知石女兒頂繫空華鬘。應知所計亦復如是。

【O2 結】

辰二、結

是故此計不應道理。

【N4 計我無蘊及不相應2】

【O1 難2】

【P1 標非】

卯四、計我無蘊及不相應2　辰一、難2　巳一、標非

復次，若計有我一切蘊法不相應故，無有蘊者，此所計我若無有蘊，便無有色，非身相應，亦非苦樂等受相應，亦非眾多種種差別諸想相應，亦非善、不善、無記思等相應，亦非受用色等境界分別意相應。

【P2 釋過】

巳二、釋過

如是此我應無所依、無受、無想、無思慮等，亦無分別，是則此我不由功用，究竟解脫，無有染汙。

【O2 結】

辰二、結

是故此計不應道理。

【J2 釋成就3】

【K1 總標所由】

癸二、釋成就3　子一、總標所由

復次，由彼一切依我分別妄所計我不成就故，當知我等於諸蘊中，但假建立，非實有物。由我非有，唯有蘊故，一切雜染、清淨道理皆得成就。

【K2 別辨染淨2】

【L1 染成就2】

【M1 辨2】

【N1 於現法】

子二、別辨染淨2　丑一、染成就2　寅一、辨2　卯一、於現法

謂有內外諸處生故，於現法中起無明觸，由此於身便有饒益、損減受生。由此為緣，發起和合、乖離等愛，及有依此一切煩惱、隨煩惱轉。為此義故，淨不淨業生起可得。

【N2 於當來】

卯二、於當來

如是煩惱、業生起故，當來復有生老死等一切苦法皆悉得生。

【M2 結】

寅二、結

如是且於無常蘊中，無實我故，雜染道理皆得成就。

【L2 淨成就2】

【M1 於現法】

丑二、淨成就2　寅一、於現法

又由他音、內正作意為因緣故，遠離無明，發起於明。由無癡故，了達諸受皆悉是苦；由此能斷於諸受中所有貪愛，及斷依此一切煩惱、若隨煩惱；由此因緣，能感後有淨不淨業不復生起。

【M2 於當來】

寅二、於當來

如是由業、煩惱斷故，一切後有及生等苦永更不生。

【K3 總結成就】

子三、總結成就

如是無我唯有蘊故，一切雜染、清淨道理皆得成就。

【H2 有情非實2】

【I1 明建立2】

【J1 標種類】

辛二、有情非實2　壬一、明建立2　癸一、標種類

復次，此中假立一切有情，所謂無足、二足、四足、多足、有色、無色、有想、無想、非想非非想處有情。

【J2 辨因緣2】

【K1 總標】

癸二、辨因緣2　子一、總標

當知如是九種有情，略由三種因緣建立，總攝一切有情之類。

【K2 別配】

子二、別配

謂依往來身動差別，建立無足乃至多足有情；依身差別，建立有色、無色有情；依心差別，建立有想、無想、非想非非想處有情。

【I2 破外計2】

【J1 標計】

壬二、破外計2　癸一、標計

復有離繫出家外道，作如是說：一切樹等皆悉有命，見彼與內有命數法同增長故。

【J2 理破2】

【K1 別徵詰3】

【L1 詰增長2】

【M1 徵】

癸二、理破2　子一、別徵詰3　丑一、詰增長2　寅一、徵

應告彼言：汝何所欲？樹等增長為命為因？為更有餘增長因耶？

【M2 詰2】

【N1 唯命為因】

寅二、詰2　卯一、唯命為因

若彼唯用命為因者，彼未捨命，而於一時無有增長，不應道理。

【N2 有餘為因】

卯二、有餘為因

若更有餘增長因者，彼雖無命，由自因緣亦得增長，故不應理。

若彼唯用命為因等者：此中意顯，內有情類未捨命來，生已增長，無不增長。一切樹等則不如是，現見彼違緣時，無有增長，不應說彼唯命為因，謂彼有命不應道理。

【L2 詰說因2】

【M1 徵】

丑二、詰說因2　寅一、徵

又應告彼：汝何所欲？諸無命物無有增長，為有說因？為無說因？

【M2 詰2】

【N1 有說因】

寅二、詰2　卯一、有說因

若有說因，此說因緣不可得故，不應道理。

【N2 無說因】

卯二、無說因

若無說因，無因而說而必爾者，不應道理。

諸無命物無有增長等者：此中難意，謂器世間諸無命物，無有增長，不應說彼有因、無因。一切樹等雖有增長，亦外器攝，何須別計有命為因。攝大乘說：阿賴耶識為一切法真實種子。一切外物由內為緣，道理應知。

【L3 詰相似2】

【M1 徵】

丑三、詰相似2　寅一、徵

又應告彼：汝何所欲？諸樹等物與有命物，為一向相似？為不一向相似？

【M2 詰2】

【N1 一向相似】

寅二、詰2　卯一、一向相似

若言一向相似者，諸樹等物根下入地，上分增長，不能自然搖動其身，雖與語言而不報答，曾不見有善惡業轉，斷枝條已餘處更生，不應道理。

【N2 不一向相似】

卯二、不一向相似

若言不一向相似者，是則由相似故可有壽命，不相似故應無壽命，不應道理。

【K2 結略義】

子二、結略義

如是增長餘因有、無有故，無壽命物不增長說因有、無有故，相似一向、不一向故，此所計度不應道理。

【H3 飲食等物皆是假有2】

【I1 問】

辛三、飲食等物皆是假有2　壬一、問

問：何緣故知色、香、味、觸如是如是別安立中，飲食、車乘、瓶盆、衣服、莊嚴具等諸想事物皆是假有？

【I2 答2】

【J1 別辨假實2】

【K1 辨義2】

【L1 不遍一切2】

【M1 標】

壬二、答2　癸一、別辨假實2　子一、辨義2　丑一、不遍一切2　寅一、標

答：由彼想物，或於是處色等想物聚中而轉，或於是處色等想物聚中不轉。

【M2 例2】

【N1 舉食等想】

寅二、例2　卯一、舉食等想

若於是處色等想聚有食想轉，非於是處飲等想轉。若於是處車乘想轉，非於是處衣等想轉。

【N2 廣所餘想】

卯二、廣所餘想

如是所餘，乃至廣說諸假有想若轉不轉，當知亦爾。

【L2 由遍一切】

丑二、由遍一切

一切色、香、味、觸想事，遍於一切飲食、車乘、瓶盆、衣服、莊嚴具等諸想事中，無差別轉。

【K2 結名】

子二、結名

是故當知，飲食、車乘、瓶盆、衣服、莊嚴具等皆是假有，色、香、味、觸是實物有。

【J2 辨假所依2】

【K1 標列】

癸二、辨假所依2　子一、標列

復次，依諸有法立假想物，非一眾多種種品類，當知略說總有二種。一、依止一聚，二、依止非一聚。

【K2 別釋2】

【L1 依止一聚】

子二、別釋2　丑一、依止一聚

各別飲食、車乘、衣服、莊嚴具等，名依止一聚。

【L2 依止非一聚】

丑二、依止非一聚

諸綵畫業、雕塑等業，宅舍、宮殿、軍林等物，名依止非一聚。

依止一聚等者：謂若諸色，同處不相離、相雜不相離，是一聚相；和合不相離，非一聚相。義如下說應知。

【E3 諸法攝2】

【F1 別建立27】

【G1 有色無色法2】

【H1 辨二種2】

【I1 舉有色2】

【J1 徵】

戊三、諸法攝2　己一、別建立27　庚一、有色無色法2　辛一、辨二種2　壬一、舉有色2　癸一、徵

復次，云何有色諸法？

【J2 釋3】

【K1 舉種類】

癸二、釋3　子一、舉種類

謂若略說，有十色處，及法處所攝色。

【K2 釋得名】

子二、釋得名

由彼諸色具色自相，即以此事還說此事，是故說名有色諸法。

【K3 明建立4】

【L1 標】

子三、明建立4　丑一、標

此有色法，由五種相差別建立。

【L2 徵】

丑二、徵

何等為五？

【L3 列】

丑三、列

一、事故；二、自相故；三、共相故；四、界故；五、業故。

【L4 釋5】

【M1 事】

丑四、釋5　寅一、事

此中諸所有色，彼一切若四大種、若四大種所造，應知是名略攝色事。除此更無若過若增。

【M2 自相3】

【N1 標】

寅二、自相3　卯一、標

諸色自相復有三種。

【N2 列】

卯二、列

一、清淨色，二、清淨所取色，三、意所取色。

【N3 釋3】

【O1 清淨色】

卯三、釋3　辰一、清淨色

謂四大種所造，五識所依五清淨色，眼等處攝，名清淨色。

【O2 清淨所取色2】

【P1 標義】

辰二、清淨所取色2　巳一、標義

色等五境同分清淨色之境界，名清淨所取色。

【P2 釋名2】

【Q1 同分】

巳二、釋名2　午一、同分

若與識俱諸清淨色，與識同境，故名同分。

【Q2 彼同分】

午二、彼同分

若離於識諸清淨色，前後自類相續而轉，名彼同分色。

【O3 意所取色】

辰三、意所取色

三摩地所行影像等色，名意所取色。

【M3 共相2】

【N1 標】

寅三、共相2　卯一、標

諸色共相亦有三種。

【N2 釋3】

【O1 初共相】

卯二、釋3　辰一、初共相

謂一切色，若據方處各別安立，

若據方處各別安立者：此說形色應知。謂如長、短、方、圓、麤、細、    正、不正、高、下等色，皆據方處各別安立故。

若可宣說方處差別，名初共相。

若可宣說方處差別者：此說顯色應知。謂如青、黃、赤、白等色，由依方所可相示現故。

【O2 第二共相】

辰二、第二共相

又一切色，若清淨、若清淨所取增減相，當知是名第二共相。

【O3 第三共相】

辰三、第三共相

又即此一切色，若觸所觸，即便變壞。或以手足、塊刀杖等，或由寒熱、饑渴、蚊蝱、風日、蛇蝎諸觸所觸，即便變壞，當知是名第三共相。

【M4 界2】

【N1 略辨依止2】

【O1 舉二種】

寅四、界2　卯一、略辨依止2　辰一、舉二種

若由定地色愛諸業之所生起，名色行色；若不定地色愛諸業之所生起，名欲行色。

【O2 明分齊】

辰二、明分齊

如是諸色，由界差別，略有二種。無色界中，無如是色。

【N2 料簡變壞2】

【O1 欲界有2】

【P1 一切遍】

卯二、料簡變壞2　辰一、欲界有2　巳一、一切遍

又前所說諸色共相，謂觸所觸，即便變壞。如是共相非一切遍。除欲界天，遍餘一切。

【P2 非一切遍】

巳二、非一切遍

欲界天中所有諸色，但有手足、塊刀杖等所觸變壞，無有寒熱、饑渴等觸之所變壞。由彼天中諸飲食等眾資生具，隨欲所生則便成辦，是故於彼雖有饑渴，不為損害。

【O2 色界無】

辰二、色界無

色界諸色，無有手足、塊刀杖等所觸損壞，亦無餘觸之所損壞。

【M5 業】

寅五、業

若善、不善、無記身業語業，是名業色。當知是名色業差別。

【I2 例無色】

壬二、例無色

無色諸法，亦由五相差別建立；與此相違，應知其相。

【H2 廣色聚3】

【I1 標列】

辛二、廣色聚3　壬一、標列

復次，略由二種色聚建立諸聚。一、不共大種聚，二、非不共大種聚。

【I2 隨釋2】

【J1 不共大種聚】

壬二、隨釋2　癸一、不共大種聚

不共大種聚者，謂於此中，唯有一類大種可得。

唯有一類大種可得者：本地分說：或有聚中唯一大種可得。如石、末尼、真珠、琉璃、珂貝、璧玉、珊瑚等中，或池、沼、溝、渠、江、河等中，或火焰、燈燭等中，或四方風輪有塵、無塵風等中。（陵本三卷三頁192）此應準知。

【J2 非不共大種聚】

癸二、非不共大種聚

非不共大種聚者，謂於此中，有二大種、或多大種種類可得。

有二大種或多大種種類可得者：本地分說：或有聚中二大種可得。如雪、濕樹、葉、華、果等中，或熱末尼等中。或有聚中三大種可得。如即熱樹等中，或動搖中。或有聚中四大種可得。謂於內色聚中。（陵本三卷三頁192）此應準知。

【I3 料簡2】

【J1 聚非聚相2】

【K1 是一聚相2】

【L1 於不共大種聚】

壬三、料簡2　癸一、聚非聚相2　子一、是一聚相2　丑一、於不共大種聚

又於不共大種聚中，極微已上諸大種合，當知方有相雜不相離諸大種色，無有一處不相離諸大種色。

【L2 於非不共大種聚2】

【M1 大種極微與餘大種】

丑二、於非不共大種聚2　寅一、大種極微與餘大種

於非不共大種聚中大種極微，如所造色與餘大種，當知亦有同一處所不相離者；然彼大種非所造色，互不相依而得轉故，各有功能，據別處故。

互不相依而得轉故者：本地分說：一切所造色皆即依止大種處，不過大種處量；乃至大種所據處所，諸所造色還即據此；由此因緣，說所造色依於大種。（陵本三卷二頁189）今說大種與餘大種，名同處不相離，簡彼造色，故作是說。

【M2 諸大種色與所造色2】

【N1 一處不相離】

寅二、諸大種色與所造色2　卯一、一處不相離

又一處不相離者，謂諸大種及所造色同住一處，如置一篋青、黃、赤、白有光明珠，種種光明互不相離。

【N2 相雜不相離】

卯二、相雜不相離

相雜不相離者，所有譬喻如前應知。

所有譬喻如前應知者：前說聚色從種生時，如種種物石磨為末，以水和合，團雜而生，非如苣蕂、麥、豆等聚。何以故？隨彼生因增上力故，如是而生，為有用故。（陵本五十四卷十四頁4344）

【K2 非一聚相】

子二、非一聚相

又若有聚，或麻豆等、或細沙等，為諸膠蜜及砂糖等之所攝持。當知此非一處不相離，亦非相雜不相離，但是和合不相離，多聚聚集，非一聚相；當知所餘是一聚相。

【J2 相雜所依】

癸二、相雜所依

又相雜不相離，當知依止一處不相離。此若不爾，不應道理。

又相雜不相離等者：本地分說：即此大種極微與餘聚集，能造、所造色處俱故，是名和雜不相離。（陵本三卷二頁188）今決擇彼，故說依止一處不相離，由與所餘能造、所造色處俱故。此若不爾，便不應名和雜不相離色，是故說言不應道理。

【G2 有見無見等法2】

【H1 略辨二2】

【I1 有見無見法2】

【J1 舉有見3】

【K1 標】

庚二、有見無見等法2　辛一、略辨二2　壬一、有見無見法2　癸一、舉有見3　子一、標

復次，由五種相，建立有見諸法差別。

【K2 徵】

子二、徵

何等為五？

【K3 列】

子三、列

謂顯色故、形色故、表色故、眼境界故、眼識所緣故。

【J2 例無見】

癸二、例無見

亦由五相，建立無見諸法差別；與上相違，應知其相。

【I2 有對無對法2】

【J1 舉有對3】

【K1 標】

壬二、有對無對法2　癸一、舉有對3　子一、標

復次，由五種相，建立有對諸法差別。

【K2 徵】

子二、徵

何等為五？

【K3 列】

子三、列

一、各據別處而安住故；二、於餘色聚容受、往來等業為障礙故；三、為手足、塊刀杖等所觸，便變壞故；四、一切皆為諸清淨色之所取故；五、一切皆為依清淨色識所緣故。

【J2 例無對】

癸二、例無對

亦由五相，建立無對諸法差別；與上相違，應知其相。

於餘色聚容受等者：謂於二種能為障礙。一、於餘色聚容受為障礙故；二、於往來等業為障礙故。

【H2 廣無見對5】

【I1 標】

辛二、廣無見對5　壬一、標

復次，即由五相，應知建立無見無對諸法差別。

【I2 徵】

壬二、徵

何等為五？

【I3 列】

壬三、列

一、因緣故；二、據處所故；三、顯現故；四、無變異故；五、所緣故。

【I4 釋5】

【J1 因緣】

壬四、釋5　癸一、因緣

謂具威德三摩地俱諸色勝解，當知是名無見無對色生因緣。

【J2 據處所】

癸二、據處所

彼既生已，處所可得，是故名色。

【J3 顯現2】

【K1 出體性】

癸三、顯現2　子一、出體性

雖不與彼十有色處自相相應，然得似彼自性顯現。

【K2 簡得名】

子二、簡得名

於餘色聚容受、往來等業非障礙住，又非一切清淨之色及依彼識所取境界，亦非所緣，是故說名無見無對。

【J4 無變異】

癸四、無變異

手足等觸不能損壞，是故說名無有變異。

【J5 所緣3】

【K1 標舉】

癸五、所緣3　子一、標舉

又根本定，名具威德三摩地，此色是彼所緣，非餘。

【K2 引喻】

子二、引喻

譬如非一切心皆能變化，若所有心具大威德方能成辦，非所餘心。

【K3 合法】

子三、合法

此亦如是，要具威德極靜定心，方能為緣生此無見無對諸色。此如化色，亦非不具大威德心及不定心所緣境界，但是彼心所緣境界。

【I5 結】

壬五、結

是名與上五相相違，當知建立無見無對諸法差別。

【G3 有漏無漏法2】

【H1 有漏5】

【I1 標】

庚三、有漏無漏法2　辛一、有漏5　壬一、標

復次，由五相故，建立有漏諸法差別。

【I2 徵】

壬二、徵

何等為五？

【I3 列】

壬三、列

謂由事故、隨眠故、相應故、所緣故、生起故。

【I4 釋2】

【J1 事相2】

【K1 徵】

壬四、釋2　癸一、事相2　子一、徵

云何有漏法事？

【K2 列】

子二、列

謂清淨內色，及彼相依不相依外色，若諸染汙心心所，若善、無記心心所等。

【J2 餘相2】

【K1 總標列】

癸二、餘相2　子一、總標列

此有漏事，隨其所應，由餘四相說名有漏。謂隨眠故、相應故、所緣故、生起故。

相依不相依外色等者：根所依處，名彼相依外色。外色聲等，名不相依外色。

【K2 隨別釋4】

【L1 隨眠相】

子二、隨別釋4　丑一、隨眠相

若於清淨諸色，及於如前所說一切心心所中，煩惱種子未害未斷，說名隨眠，亦名麤重。若彼乃至未無餘斷，當知一切由隨眠故，說名有漏。

若於清淨諸色等者：一切心心所中，煩惱種子未害未斷，說名隨眠，亦名麤重。如前本地分說：謂於諸自體中所有種子，若煩惱品所攝，名為麤重，亦名隨眠故。（陵本二卷二頁112）若彼乃至未無餘斷，當知一切由隨眠故，說名有漏。彼清淨色與煩惱俱，故作是說。

【L2 相應相】

丑二、相應相

若諸染汙心心所，由相應故，說名有漏。

【L3 所緣相3】

【M1 標義】

丑三、所緣相3　寅一、標義

若諸有事，若現量所行，若有漏所生增上所起，如是一切漏所緣故，名為有漏。

【M2 釋相】

寅二、釋相

此中現在，名為有事；過去、未來，名非有事。若依清淨色識所行，名現量所行；若餘所行，當知名非現量所行。若內諸處增上生起一切外處，名有漏所生增上所起。唯彼所緣當知有漏。

【M3 簡非2】

【N1 簡2】

【O1 簡非有事】

寅三、簡非2　卯一、簡2　辰一、簡非有事

所以者何？若緣去來起諸煩惱，過去、未來非有事故，不由所緣說名有漏。

【O2 簡非現量】

辰二、簡非現量

若現在事非現量所行，如清淨色，及一切染汙、善、無記心心所，彼亦非煩惱所緣故，說名有漏。

【N2 釋】

卯二、釋

但由自分別所起相，起諸煩惱，非彼諸法為此分明所行境故。

非彼諸法等者：前說去來清淨內色，及一切染汙、善、無記心心所，名彼諸法。若緣彼時，唯是自心分別之所起相，爾時意識行不明了，是故說彼不為意識分明所行境界。

【L4 生起相3】

【M1 約諸法辨】

丑四、生起相3　寅一、約諸法辨

由生起故成有漏者，謂諸隨眠未永斷故，順煩惱境現在前故，於彼現起不如理作意故。由此因緣，諸所有法正生、已生、或復當生，如是一切，由生起故，說名有漏。

【M2 約欲界繫辨】

寅二、約欲界繫辨

又從一切不善煩惱諸異熟果，及異熟果增上所引外事生起，如是一切，亦生起故，說名有漏。

又從一切不善煩惱等者：此中且約欲界諸異熟果，及彼增上所引外事，由生起故，說名有漏，是故說從一切不善煩惱而生。

【M3 約色無色繫辨】

寅三、約色無色繫辨

又由無記色無色繫一切煩惱，於彼續生；彼所續生，亦生起故，說名有漏。

【I5 結】

壬五、結

如是名為由五相故，建立有漏諸法差別。謂由事故、隨眠故、相應故、所緣故、生起故。

又由無記等者：此中更顯色無色界諸異熟果，由生起故，說名有漏，是故說由無記色無色繫一切煩惱，於彼續生。

【H2 無漏4】

【I1 總標】

辛二、無漏4　壬一、總標

復次，由五相故，建立無漏諸法差別。

【I2 徵起】

壬二、徵起

何等為五？

【I3 列釋5】

【J1 由離諸纏】

壬三、列釋5　癸一、由離諸纏

一、有諸法離諸纏故說名無漏。謂一切善、無記心心所所依、所緣諸色，及善、無記諸心心所。

【J2 由隨眠斷】

癸二、由隨眠斷

二、有諸法隨眠斷故，說名無漏。謂已永斷見、修所斷一切煩惱，所有諸善，及一分無記造色，若諸無記、若世間善諸心心所。

所有諸善及一分無記造色者：善身語攝色處、聲處，名善造色。四無記中，但取威儀工巧，是名一分無記造色。此中唯約無學相續為論，說已永斷見、修所斷一切煩惱。

【J3 由染斷滅】

癸三、由染斷滅

三、有諸法由斷滅故，說名無漏。謂一切染汙心心所，彼不轉故，說名無漏。由彼不轉，顯了涅槃，即此涅槃說名無漏。

【J4 由見道斷】

癸四、由見道斷

四、有諸法是見所斷斷對治故，自性解脫故，說名無漏。謂一切見道。

【J5 由修道斷】

癸五、由修道斷

五、有諸法是修所斷斷對治故，自性相續解脫故，說名無漏。謂出世間一切修道及無學道。

【I4 總結】

壬四、總結

當知是名由五相故，建立無漏諸法差別。

【G4 有諍無諍法2】

【H1 舉有諍4】

【I1 標】

庚四、有諍無諍法2　辛一、舉有諍4　壬一、標

復次，由五相故，建立有諍諸法差別。

【I2 徵】

壬二、徵

何等為五？

【I3 列】

壬三、列

謂由事故、因緣故、自性故、助伴故、等起故。

【I4 釋2】

【J1 別辨相5】

【K1 事】

壬四、釋2　癸一、別辨相5　子一、事

此中五取蘊，名有諍法事。

【K2 因緣】

子二、因緣

若愛味染著、愛味耽嗜，名諍因緣。

【K3 自性】

子三、自性

若無常性、苦性、變壞法性，名有諍自性。

【K4 助伴】

子四、助伴

即於此諍無智愚癡，名諍助伴。

【K5 等起2】

【L1 標】

子五、等起2　丑一、標

由此因緣，五黑品轉，名為等起。

【L2 釋2】

【M1 列黑品】

丑二、釋2　寅一、列黑品

謂鬥訟違諍、耽著諸欲諸見所生，或餘種類，是初黑品。

鬥訟違諍等者：本地分說：諍論者，或依諸欲所起，或依諸見所起，或依惡行所起。如彼別釋應知。（陵本十五卷四頁1289）

若隨所有諸煩惱纏，無有羞恥，多安住性，是第二黑品。若有沙門、或婆羅門，違逆正道，所欲苦行及餘信解，自餓、投火、墜高巖等，是第三黑品。

若有現行身語及意一切惡行，是第四黑品。欣樂後有，是第五黑品。

【M2 顯等起】

寅二、顯等起

此中最初，由生怨恨發憤心故，不安隱住；第二，由諸煩惱內燒然故，不安隱住；第三，由自誓願虛受劬勞無義苦故，不安隱住；第四，生惡趣故，不安隱住；第五，生老死等眾苦合故，不安隱住。

【J2 釋得名】

癸二、釋得名

此中五取蘊有諍事，與諍自性，及彼因緣、助伴、等起，共相依故，名有諍法。

【H2 例無諍2】

【I1 辨相】

辛二、例無諍2　壬一、辨相

又由五相，建立無諍諸法差別；與上相違，應知其相。

【I2 釋名】

壬二、釋名

此中五無取蘊無諍事，由諍自性及彼因緣、助伴、等起，於彼法中不可得故，名無諍法。

【G5 有染無染法2】

【H1 舉有染4】

【I1 標】

庚五、有染無染法2　辛一、舉有染4　壬一、標

復次，由五相故，建立有染諸法差別。

【I2 徵】

壬二、徵

何等為五？

【I3 列】

壬三、列

謂事故、因緣故等，如前廣說五相差別。

因緣故等者：此中等言，等取自性、助伴、等起。如前有諍五相差別應知。

【I4 釋2】

【J1 別辨相5】

【K1 事】

壬四、釋2　癸一、別辨相5　子一、事

此中事者，謂即五有取蘊。

【K2 因緣】

子二、因緣

因緣者，謂即此中喜樂、愛味諸因緣法。

喜樂愛味諸因緣法者：謂即六處觸受應知。

【K3 自性】

子三、自性

自性者，謂此為緣，生起喜樂，愛味所攝。

【K4 助伴】

子四、助伴

助伴者，謂於愛味所有貪著。

【K5 等起】

子五、等起

等起者，謂五黑品，如前應知。

【J2 釋得名】

癸二、釋得名

五取蘊事，由與有染及彼因緣，乃至等起，共相依故，說名有染。

由與有染等者：有染，謂蘊自性，及與因緣、助伴、等起。於一身中與五取蘊互相繫屬，名共相依。

【H2 例無染】

辛二、例無染

又由五相，建立無染諸法差別；與上相違，應知其相。如前無諍，隨應當說。

【G6 依耽嗜依出離法2】

【H1 舉依耽嗜4】

【I1 標】

庚六、依耽嗜依出離法2　辛一、舉依耽嗜4　壬一、標

復次，由五相故，應知建立依止耽嗜諸法差別。

【I2 徵】

壬二、徵

何等為五？

【I3 列】

壬三、列

謂事故、因緣故等，如前廣說。

【I4 釋2】

【J1 別辨相5】

【K1 事】

壬四、釋2　癸一、別辨相5　子一、事

此中事者，謂欲界繫諸五取蘊。

【K2 因緣】

子二、因緣

因緣者，謂順欲貪五種妙欲。

【K3 自性】

子三、自性

自性者，謂耽嗜者，由彼為緣、由彼為境所有欲貪。

【K4 助伴】

子四、助伴

助伴者，謂不如理作意相應邪願諸欲分別，由與此俱，名分別貪。

【K5 等起】

子五、等起

等起者，謂五種黑品，如前廣說。

【J2 釋得名】

癸二、釋得名

彼欲界繫五取蘊事，由彼耽嗜因緣、助伴及與等起所攝受故，說名依止耽嗜諸法。

【H2 例依出離】

辛二、例依出離

又由五相，當知建立依止出離諸法差別；與上相違，應知其相。

【G7 世間出世間法2】

【H1 世間3】

【I1 標】

庚七、世間出世間法2　辛一、世間3　壬一、標

復次，由五相故，建立世間諸法差別。

【I2 徵】

壬二、徵

何等為五？

【I3 列】

壬三、列

一、一切清淨色，及清淨所取色世間；二、一切染汙心心所世間；三、一切無記心心所世間；四、一切善心心所，若當斷、若已斷世間；五、一切世間三摩地所行無見無對色世間。

一切善心心所等者：此中一切善心心所，分別所起，故說世間。若諸有學，未盡諸漏，是名當斷。若諸無學，漏已盡故，是名已斷。

【H2 出世間3】

【I1 標】

辛二、出世間3　壬一、標

又由五相，建立出世諸法差別。

【I2 徵】

壬二、徵

何等為五？

【I3 列】

壬三、列

一、見道所斷對治。二、修道所斷對治。三、由相解脫之所解脫。謂諸聲聞、獨覺、菩薩已入無戲論理慧，及彼相應諸心心所。四、彼所緣無見無對色。五、一分所治解脫之所解脫，謂諸有學；若一切所治解脫之所解脫，謂諸無學。

由相解脫之所解脫者：相縛解脫，名相解脫。前說：若有行於非安立諦，不行於相；不行相故，於諸相縛便得解脫。（陵本六十四卷十五頁5132）其義應知。

【G8 墮非墮法2】

【H1 舉墮法3】

【I1 標】

庚八、墮非墮法2　辛一、舉墮法3　壬一、標

復次，依五種世間，即彼世間名墮諸法。

【I2 列】

壬二、列

謂有情世間、器世間、欲世間、色世間、無色世間。

【I3 結】

壬三、結

當知是名五種世間。

【H2 例不墮法】

辛二、例不墮法

又出世法，不墮如是五種世間，是故說名不墮諸法。

【G9 有為無為法2】

【H1 有為3】

【I1 標】

庚九、有為無為法2　辛一、有為3　壬一、標

復次，由五相故，建立有為諸法差別。

【I2 徵】

壬二、徵

何等為五？

【I3 列】

壬三、列

一、後際未生故；二、前際已滅故；三、中際自相安住故；四、因緣相續故；五、果相續故。

後際未生等者：後際未生，謂未來。前際已滅，謂過去。中際自相安住，謂現在。因緣相續，謂種子。果相續，謂現行。

【H2 無為3】

【I1 例相違】

辛二、無為3　壬一、例相違

又由五相，建立無為諸法差別。何等為五？謂與上相違，應知即是此中五相。滅有為法，證得涅槃。

【I2 遮異說2】

【J1 標非四句】

壬二、遮異說2　癸一、標非四句

若謂涅槃為有異者，當知此為不如理問、不如理答、不如理思。如是若謂為無異者、有無異者、非有非無異者，當知皆是不如理問、不如理答、不如理思。

【J2 釋其所以2】

【K1 標義】

癸二、釋其所以2　子一、標義

何以故？由彼涅槃，唯有為滅之所顯故，與有為法其相異故。

【K2 簡非4】

【L1 有異】

子二、簡非4　丑一、有異

唯有為滅之所顯故，謂有異者，若問、若答、若思，便為戲論，非所戲論。

【L2 無異】

丑二、無異

與有為法其相異故，謂無異者，如前廣說，便為戲論，非所戲論。

便為戲論非所戲論者：解深密說：言無為者，亦墮言辭。由是此言便為戲論。又說：種種遍計言辭所說，不成實故，非是無為。由是此言非所戲論。如彼廣釋道理應知。（解深密經一卷四頁16,689a）

【L3 亦異不異】

丑三、亦異不異

總如前說二種因故，亦異不異，不應道理。

亦異不異不應道理者：亦異不異，唯是戲論，非所說事有此異不異相，故不應理。

【L4 非異不異】

丑四、非異不異

由有為滅證涅槃故，若謂一切皆無所有，故說非有非無異者，不應道理。

【I3 顯義相2】

【J1 義】

壬三、顯義相2　癸一、義

涅槃義者，謂一切白法所顯發故。

【J2 相】

癸二、相

涅槃相者，謂寂滅相、無戲論相，當知唯是內所證相。

【G10 所知所識所緣法3】

【H1 所知法4】

【I1 標】

庚十、所知所識所緣法3　辛一、所知法4　壬一、標

復次，由五種相，建立所知諸法差別。

【I2 徵】

壬二、徵

何等為五？

【I3 列】

壬三、列

一、由事故；二、由品業差別故；三、由智依處差別故；四、由智差別故；五、由攝餘智差別故。

【I4 釋2】

【J1 別辨相5】

【K1 由事】

壬四、釋2　癸一、別辨相5　子一、由事

云何由事故？謂略說一切有為、無為，名所知事。

【K2 由品業差別2】

【L1 徵】

子二、由品業差別2　丑一、徵

云何由品業差別故？

【L2 釋4】

【M1 標】

丑二、釋4　寅一、標

謂即此事，復有五品所知差別，及此五品所知作業。

【M2 徵】

寅二、徵

何等為五？

【M3 釋2】

【N1 五品所知】

寅三、釋2　卯一、五品所知

謂此所知，或有假立，故名所知；或有勝義，故名所知；或有所作究竟，故名所知；或有他心淨不淨行，故名所知；或有一切種別，故名所知。

【N2 五種作業5】

【O1 假立所知攝】

卯二、五種作業5　辰一、假立所知攝

若世俗智，能知假立所知；知假立故，如實了知世俗道理善不善法、有罪無罪，廣說乃至緣生法等，一分應遠離、一分應修習；又能了知世俗言說，遊行世間，隨因隨緣而起眾行。

又能了知世俗言說等者：謂能了知如是士夫，有如是名、如是種類、如是族姓、如是飲食、如是領納若苦若樂、如是長壽久住、如是盡其壽量邊際，是名了知世俗言說。阿羅漢苾芻永離貪愛，隨意遊行空閑聚落，是名遊行世間。本地分中思所成地頌云：住戲論皆無，踰牆塹離愛，牟尼遊世間，天人不能識。長行廣釋其義應知。（陵本十九卷十一頁1649）

【O2 勝義所知攝】

辰二、勝義所知攝

法智、類智、苦智、集智、滅智、道智，能知勝義所知；知勝義故，能證見、修所斷法斷。

【O3 所作究竟所知攝】

辰三、所作究竟所知攝

盡智、無生智，能知所作究竟所知；知所作究竟故，心得決定無有疑惑，於自斷中離增上慢。

【O4 他心淨不淨行所知攝】

辰四、他心淨不淨行所知攝

他心智，能知他心淨不淨行所知；由知此故，如實知他所有意樂界及隨眠。

【O5 一切種別所知攝】

辰五、一切種別所知攝

十力智，能知一切種別所知。由知此故，能正於他起一切種教誡、教授；能斷一切有情疑惑；能善安置一切有情，於善趣果及解脫中；有大勢力，能作一切有情利益及安樂事。

【M4 結】

寅四、結

如是名為五品所知及五種業。

起一切種教誡教授者：本地分說五種教誡、八種教授。（陵本三十八卷二十頁3166）是名一切種教誡、教授。如彼廣釋應知。

【K3 由智依處差別3】

【L1 徵】

子三、由智依處差別3　丑一、徵

云何由智依處差別故？

【L2 釋2】

【M1 標列】

丑二、釋2　寅一、標列

謂有二種。一、自利行，二、利他行。

【M2 隨釋2】

【N1 依自利行】

寅二、隨釋2　卯一、依自利行

若隨順斷世俗智、若正能斷勝義智、若於斷所作究竟智，如是諸智，應知依自利行依處。

【N2 依利他行】

卯二、依利他行

若於他意樂界及隨眠所有他心智、若於一切種別所知中所有十力智，如是二智，應知依利他行依處。

【L3 結】

丑三、結

如是名為智依處差別。

【K4 由智差別2】

【L1 徵】

子四、由智差別2　丑一、徵

云何由智差別故？

【L2 釋5】

【M1 世俗智2】

【N1 總標舉】

丑二、釋5　寅一、世俗智2　卯一、總標舉

謂世俗智，或善、或不善、或無記、或有漏、或無漏，唯是世間。

【N2 隨難釋】

卯二、隨難釋

無漏者，謂於已斷一切無學身中可得。此及所餘總名俗智，亦唯世間。

【M2 法類智等】

寅二、法類智等

當知所餘法、類智等，是出世間，亦唯無漏。

【M3 盡無生智2】

【N1 總標】

寅三、盡無生智2　卯一、總標

盡、無生智，當知唯於漏盡中生。

【N2 別辨2】

【O1 無分別】

卯二、別辨2　辰一、無分別

若不分別盡及無生，謂我已得諸漏永盡，我未來苦不復當生者，唯是無漏，唯出世間。

【O2 有分別】

辰二、有分別

若作如是分別者，唯是無漏，世出世間世俗智攝，是未曾得，是阿羅漢相續中生。

是未曾得等者：此即釋前唯是無漏所以。昔來於彼曾未證得，故是無漏。由作分別，戲論現行，故世俗攝。

【M4 他心智2】

【N1 標差別】

寅四、他心智2　卯一、標差別

他心智，唯是世間。若在異生及有學相續中者，是有漏；若無學相續中者，是無漏。

【N2 問答辨2】

【O1 問】

卯二、問答辨2　辰一、問

問：何因緣故，清淨身中諸世俗智說名無漏？

【O2 答2】

【P1 釋相3】

【Q1 由隨眠斷】

辰二、答2　巳一、釋相3　午一、由隨眠斷

答：由彼身中諸漏隨眠已永斷故。

【Q2 由所緣斷】

午二、由所緣斷

又此諸智是他心智現所行境，此他心智非染汙性，非餘染汙現所行境。

【Q3 由相應斷】

午三、由相應斷

又彼自性不與一切煩惱相應。

【P2 結成】

巳二、結成

是故此智由隨眠故、由所緣故、由相應故，皆成無漏。

此他心智非染汙性等者：如前已說他心智有二種，謂在無學相續中者，是無漏；若在異生及有學相續中者，是有漏。今說非染汙性及餘染汙，如次配釋二種應知。

【M5 十力智3】

【N1 標】

寅五、十力智3　卯一、標

十力智在如來相續中，是未曾得，唯是無漏世間智攝。

【N2 徵】

卯二、徵

何以故？

【N3 釋】

卯三、釋

由此一切種智皆帶戲論而現行故。

【K5 由攝餘智差別2】

【L1 徵】

子五、由攝餘智差別2　丑一、徵

云何由攝餘智差別故？

【L2 釋2】

【M1 略明攝2】

【N1 標隨應】

丑二、釋2　寅一、略明攝2　卯一、標隨應

謂神通智、解脫門智、無礙解智、無諍智、願智、力、無畏、念住、一切種不共佛法等智，隨其所應，當知皆為如前所說諸智所攝。

【N2 別配屬3】

【O1 神通智差別2】

【P1 五神通攝】

卯二、別配屬3　辰一、神通智差別2　巳一、五神通攝

謂五神通，皆世俗智攝。若諸異生及諸有學相續中者，皆是有漏；若在無學相續中者，皆是無漏。

【P2 第六神通攝】

巳二、第六神通攝

第六神通，盡及無生二智所攝。盡、無生智如前應知。

盡無生智如前應知者：盡、無生智，若無分別，當知唯出世間；若有分別，當知世出世間世俗智攝。如是差別，已如前說應知。

【O2 解脫門智差別3】

【P1 空解脫門攝】

辰二、解脫門智差別3　巳一、空解脫門攝

空解脫門智，八智所攝。謂法智、類智、苦智、集智、滅智、道智，及出世間盡、無生智。

【P2 無願解脫門攝】

巳二、無願解脫門攝

無願解脫門智，六智所攝。謂法智、類智、苦智、集智、盡智、無生智。

【P3 無相解脫門攝】

巳三、無相解脫門攝

無相解脫門智，五智所攝。謂法智、類智、滅智、盡智、無生智。

【O3 無礙解等智差別2】

【P1 標所攝】

辰三、無礙解等智差別2　巳一、標所攝

無礙解智、無諍智、願智、十力等一切不共佛法智，皆世俗智攝，皆是無漏。

【P2 顯隨應】

巳二、顯隨應

在阿羅漢及如來相續中，如其所應盡當知。

【M2 別辨相2】

【N1 指2】

【O1 解脫門相】

寅二、別辨相2　卯一、指2　辰一、解脫門相

諸解脫門建立相，如本地分已說。

如本地分已說者：謂如三摩呬多地中三三摩地建立應知。（陵本十二卷八頁997）

【O2 不共佛法等相】

辰二、不共佛法等相

不共佛法及無礙解等，如菩薩地已說。

不共佛法等者：諸佛世尊有百四十不共佛法，如前建立品說。（陵本四十九卷七頁3927）四無礙解，如前菩提分品中說。（陵本四十五卷二頁3617）

【N2 辨2】

【O1 智差別2】

【P1 神通智3】

【Q1 釋問詞3】

【R1 神境通2】

【S1 徵】

卯二、辨2　辰一、智差別2　巳一、神通智3　午一、釋問詞3　未一、神境通2　申一、徵

復次，云何神境？云何神境智？云何神境智作證？

【S2 釋4】

【T1 神境2】

【U1 顯相】

申二、釋4　酉一、神境2　戌一、顯相

謂從一種變作多種，如是廣說乃至梵世身自在轉，是名神境。

【U2 釋名】

戌二、釋名

由神境智，於此神境領受示現，是故說此名為神境。

【T2 神境智2】

【U1 顯相】

酉二、神境智2　戌一、顯相

若智具大威德，修所成，是修果，名神境智。

【U2 釋名】

戌二、釋名

由此智，於彼境能領受、能示現，是故說此名神境智。

【T3 神境智作證】

酉三、神境智作證

即此智種子，由生緣所攝受故，勢力增長，相續隨轉，名神境智作證。

【T4 神境智作證通】

酉四、神境智作證通

如是一切總攝為一，名神境智作證通。

如是廣說者：謂從多身示現一身；或以其身，於諸牆壁、城垣等類厚障隔事直過無礙；或於其地出沒如水；或於其水斷流往返，履上如地；或如飛鳥，結加趺坐，騰颺虛空；或於廣大威德勢力日月光輪，以手捫摸。如是種種神變差別，是此廣說應知。又復以身，於其梵世略有二種自在迴轉。一者、往來自在迴轉；二、於梵世諸四大種一分造色，如其所樂，隨勝解力，自在迴轉。義如本地分說。（陵本三十三卷十七頁2720）

【R2 天耳通2】

【S1 徵】

未二、天耳通2　申一、徵

云何天耳？云何天耳智？云何天耳智作證？

【S2 釋2】

【T1 別辨2】

【U1 天耳】

申二、釋2　酉一、別辨2　戌一、天耳

謂若修果耳所攝清淨色，是名天耳。

【U2 天耳智】

戌二、天耳智

與依耳識相應智，名天耳智。

【T2 例前】

酉二、例前

此智作證，如前應知。如是一切總攝為一，等如前說。

【R3 餘四通2】

【S1 例前問】

未三、餘四通2　申一、例前問

復次，由此道理，餘一切通所作問詞，如前應知。

【S2 釋隨應2】

【T1 標說】

申二、釋隨應2　酉一、標說

所有釋詞隨其所應，我今當說。

【T2 釋名4】

【U1 他心通2】

【V1 別辨2】

【W1 心差別】

酉二、釋名4　戌一、他心通2　亥一、別辨2　天一、心差別

謂諸他心，由有貪等差別而轉，名心差別。

【W2 心差別智】

天二、心差別智

若具大威德，修所成，是修果，緣彼為境智，名心差別智。

【V2 例前】

亥二、例前

此智作證，如前應知。如是一切總攝為一，等如前說。

【U2 宿住通2】

【V1 別辨2】

【W1 宿住隨念】

戌二、宿住通2　亥一、別辨2　天一、宿住隨念

若於過去生自體差別明了記憶，名宿住隨念。

【W2 宿住隨念智】

天二、宿住隨念智

若智具大威德，修所成，是修果，依止於念、與念相應，此方得轉，是故說名宿住隨念智。

【V2 例前】

亥二、例前

餘如前說。

【U3 天眼通2】

【V1 別辨2】

【W1 死生】

戌三、天眼通2　亥一、別辨2　天一、死生

若諸有情好惡色等種種差別，從彼別別有情眾沒，於此別別有情眾生，說名死生。

【W2 死生智】

天二、死生智

若修果眼所攝清淨色以為依止，緣死生境識相應智，名死生智。

【V2 例前】

亥二、例前

餘如前說。

【U4 漏盡通2】

【V1 別辨2】

【W1 漏盡】

戌四、漏盡通2　亥一、別辨2　天一、漏盡

若一切結無餘永斷，名為漏盡。

【W2 漏盡智】

天二、漏盡智

即於此中，世間盡智及無生智，名漏盡智。

【V2 例前】

亥二、例前

所餘一切，如前應知。

【Q2 出具相】

午二、出具相

復次，諸具神通修觀行者，若遇其時便能示現，或復安住，或行他利，或於是中能善問記，是故名為具神通者。

【Q3 明作業2】

【R1 辨廣狹】

午三、明作業2　未一、辨廣狹

復次，前三通是通，非明；後三通亦通、亦明，以能對治三世愚故。

以能對治三世愚故者：本地分說：為顯於前後中際，斷常二邊邪執現法涅槃愚癡沙門婆羅門無明性故，建立三明。（陵本十四卷七頁1198）此中常執，愚前際生，由宿住念通，憶念本事，能為眾生開示種種先世相應業果異熟，今此說彼治前際愚。此中斷執，愚後際生，由死生智通，能見諸有情類身之所作淨不淨業，既見彼已，隨應宣說，今此說彼治後際愚。此中現法涅槃愚癡，愚中際生，由漏盡智通，能正了知能得漏盡方便，自無染汙，亦善為他廣分別說，壞增上慢，今此說彼治中際愚。由是道理，後三通亦通、亦明。

【R2 辨勝能4】

【S1 初神通】

未二、辨勝能4　申一、初神通

又初神通，能迴異類，令他於己發生尊敬。

【S2 第二神通】

申二、第二神通

第二神通，知他所行染淨語業，能善訶責，令其歡喜。

【S3 第三神通】

申三、第三神通

第三神通，善能知他若淨不淨心行差別，能正教授及與教誡。

【S4 後三神通】

申四、後三神通

後三神通，能令遠離常邊、斷邊，能無顛倒離增上慢，依於漏盡宣說中道，即於此中能善教授。

【P2 無諍願智2】

【Q1 依聲聞等辨2】

【R1 無諍智2】

【S1 總標三種】

巳二、無諍願智2　午一、依聲聞等辨2　未一、無諍智2　申一、總標三種

復次，觀察三種義勢力故，俱分解脫利根阿羅漢苾芻住無諍定。

觀察三種義勢力故者：攝異門分說：可愛樂故、無有罪故，名之為義。（陵本八十三卷十七頁6329）此有三種，如下自釋。初之二種，自義行攝；後之一種，他義行攝。

【S2 別釋其相3】

【T1 願為因緣】

申二、別釋其相3　酉一、願為因緣

謂或有一，昔曾於彼無諍等持，聞有無量差別勝利，心生喜樂，發起勝願。

由此因緣，緣彼為境，猛利意樂數數熏修。彼既證得阿羅漢已，由彼為因、由彼為緣，即於是中心樂趣入，是故今者住無諍定。

【T2 悔為因緣】

酉二、悔為因緣

又復有一，昔異生時，令諸有情起無量諍，於彼發起種種惱害瞋恨等事，今既證得阿羅漢果，於昔所行愚夫之行，生大悔愧，是故今者住無諍定。

【T3 防護他心以為因緣4】

【U1 標所為】

酉三、防護他心以為因緣4　戌一、標所為

又復有一，自既證得阿羅漢果，欲令無量眾生造作順現法受可愛果業，又欲令彼於現法中受可愛果，是故方便住無諍定。

【U2 釋引發】

戌二、釋引發

由此因緣，熏修邊際第四靜慮以為依止，發生無諍想三摩地防護他心。於自所起一切威儀，終不令他起煩惱諍，是故說此名為無諍。

【U3 辨行相3】

【V1 由觀察】

戌三、辨行相3　亥一、由觀察

如是為欲護他心故，隨所依止村邑、聚落所住之處，周遍於此村邑、聚落諸眾生心次第觀察，如是遍觀一切衢路、一切家屬、一一眾生未來世心。

【V2 由了知2】

【W1 隨順補特伽羅2】

【X1 令不得見】

亥二、由了知2　天一、隨順補特伽羅2　地一、令不得見

如是觀已，彼若了知如是村邑、如是聚落、如是衢路、如是家屬、如是眾生，當於我所暫得見時，必定生起諸煩惱諍，即便隱避，令彼眾生皆不得見。

【X2 令得見】

地二、令得見

彼若了知不由見故，由不見故，生煩惱諍，則作方便令彼得見。

【W2 隨順諸事2】

【X1 觀察染淨】

天二、隨順諸事2　地一、觀察染淨

彼若了知由隨順故，令不起諍，即便觀察所隨順事為淨不淨。

【X2 隨應分別2】

【Y1 與彼相見】

地二、隨應分別2　玄一、與彼相見

若清淨者，即與相見，隨順彼事。

【Y2 不與相見】

玄二、不與相見

若不清淨，或復觀彼所隨順事，令他相續起煩惱諍，既觀察已，不與相見。

【V3 由遠離】

亥三、由遠離

又審觀察，若因如是語言、如是威儀、如是攝受、如是受用衣服等物、如是說法、如是勸導，令他相續起煩惱諍，即便遠離如是語言，廣說乃至如是勸導。

【U4 釋得名】

戌四、釋得名

彼由多分住如是住，行如是行，是故說名住無諍者。

【R2 願智2】

【S1 徵】

未二、願智2　申一、徵

云何願智？

【S2 釋】

申二、釋

謂俱分解脫利根阿羅漢苾芻，熏修邊際第四靜慮為依止故，若聲聞乘隨聲聞智所行境界，若獨覺乘隨獨覺智所行境界，起如是願：願我當知如是如是所    知境界。從此趣入熏修邊際第四靜慮，既入定已，隨先所願一切了知。

【Q2 依如來辨2】

【R1 願智】

午二、依如來辨2　未一、願智

若諸如來，遍於一切所知境界，智無障礙。

【R2 無諍智3】

【S1 標】

未二、無諍智3　申一、標

復次，諸佛如來於無諍定而不數入。

【S2 徵】

申二、徵

所以者何？

【S3 釋】

申三、釋

有諸眾生勝利益事，由起煩惱俱時成辦，如來於此勝利益事不能棄捨。

【O2 智依止3】

【P1 唯依第四靜慮】

辰二、智依止3　巳一、唯依第四靜慮

復次，如熏修邊際第四靜慮以為依止，引發無諍及與願智，當知如來所有一切不共佛法妙智亦爾。

【P2 通依一切靜慮】

巳二、通依一切靜慮

餘神通等，一切靜慮以為依止皆能引發。

【P3 唯依靜慮及初近分2】

【Q1 約定差別辨3】

【R1 標】

巳三、唯依靜慮及初近分2　午一、約定差別辨3　未一、標

復次，唯依諸靜慮，及初靜慮近分未至定，能入聖諦現觀，非無色定。

【R2 徵】

未二、徵

所以者何？

【R3 釋】

未三、釋

無色定中奢摩他道勝，毗鉢舍那道劣，非毗鉢舍那劣道能入聖諦現觀。

【Q2 約生差別辨3】

【R1 標】

午二、約生差別辨3　未一、標

非生上地或色界、或無色界能初入聖諦現觀。

【R2 徵】

未二、徵

何以故？

【R3 釋】

未三、釋

彼處難生厭故。若厭少者，尚不能入聖諦現觀，況於彼處一切厭心少分亦無。

【J2 廣決擇2】

【K1 世出世智生起差別2】

【L1 總標】

癸二、廣決擇2　子一、世出世智生起差別2　丑一、總標

復次，當說世俗智及出世無漏智，初中後際生起差別。

【L2 別釋2】

【M1 世俗智2】

【N1 聲聞乘3】

【O1 初際攝2】

【P1 辨差別2】

【Q1 染汙等世俗智】

丑二、別釋2　寅一、世俗智2　卯一、聲聞乘3　辰一、初際攝2　巳一、辨差別2　午一、染汙等世俗智

謂世俗智，初異生位起如先說五染汙見，及與貪等相應邪智，是染汙等諸世俗智應斷應知。

初異生位起等者：謂異生位初際所攝，是名初異生位。薩迦耶等五種邪見，是名五染汙見。貪等煩惱相應之慧，名與貪等相應邪智。如是二種，或是染汙、或是無記，皆慧為體，名染汙等諸世俗智。

【Q2 善有漏世俗智4】

【R1 信攝受見】

午二、善有漏世俗智4　未一、信攝受見

為欲生起彼對治故，復起世間信所攝受無顛倒見，是善有漏世俗智攝。

【R2 聞思妙慧】

未二、聞思妙慧

以此正見為依止故，次起聞思所成妙慧，於諸念住勤修觀行，亦善有漏世俗智攝。

【R3 修所成慧2】

【S1 順決擇分方便】

未三、修所成慧2　申一、順決擇分方便

以此為依，次於順決擇分方便道中，由修所成慧，於諸念住勤修觀行，亦善有漏世俗智攝。

【S2 順決擇分俱行】

申二、順決擇分俱行

以此為依，次起見道方便順決擇分俱行修所成慧，於諸念住勤修觀行，亦善有漏世俗智攝。

【R4 見道無間所攝正見】

未四、見道無間所攝正見

以此為依，次起世第一法見道無間道所攝正見，亦善有漏世俗智攝。

【P2 結次第】

巳二、結次第

如是名為初異生地諸世俗智生起次第。

【O2 中際攝2】

【P1 辨5】

【Q1 出智名】

辰二、中際攝2　巳一、辨5　午一、出智名

又即以彼世第一法所攝俗智為依止故，能入見道。昇見道時，即先所修善世俗智所有種子，由彼熏修皆得清淨，亦名為修，此則名為諦現觀邊諸世俗智。

【Q2 顯作業6】

【R1 證初解脫】

午二、顯作業6　未一、證初解脫

出見道已，生起此智，證見所斷諸法解脫，昔來於彼曾未解脫。

【R2 知斷惡趣】

未二、知斷惡趣

由此生故，是諸聖者於見所斷煩惱斷中能正分別，謂那落迦我已永盡，乃至不復墮諸惡趣。

【R3 知證預流】

未三、知證預流

又能了知：我今已證得預流果。

【R4 知斷煩惱】

未四、知斷煩惱

又能了知：我今已斷如是如是所有煩惱。

【R5 能正建立3】

【S1 由隨所欲】

未五、能正建立3　申一、由隨所欲

又隨所欲，應可為他所記別者，當為建立。

【S2 由審觀察】

申二、由審觀察

又審觀察而記別之。

應可為他所記別者者：謂於緣起及緣生法因果道理次第流轉，是名應可記別，以能遠離無因、惡因二邪執故。

【S3 由無倒慧】

申三、由無倒慧

又能於諸聖諦現觀，以無倒慧而正建立。

【R6 能漸離欲2】

【S1 標相】

未六、能漸離欲2　申一、標相

復於此上隨其所應未離欲處，以世間道漸次修習能離彼欲，乃至能於無所有處離欲作證。

【S2 料簡】

申二、料簡

此諸聖者以出世間智後所得諸世俗智離諸欲時，當知同彼非聖道者所作離欲，但能損伏煩惱種子，非謂永斷。

【Q3 辨差別】

午三、辨差別

此世俗智是出世間智後所得，應言此智亦是世間，亦出世間，不應一向名為世間。

【Q4 明修道2】

【R1 標列】

午四、明修道2　未一、標列

又修此智略有四道。一、方便道，二、無間道，三、解脫道，四、勝進道。

【R2 隨釋4】

【S1 方便道】

未二、隨釋4　申一、方便道

於一切地修道所斷軟中上等九品煩惱，隨其品數各各差別，能隨順斷，是名初道。

【S2 無間道】

申二、無間道

能無間斷，是第二道。

【S3 解脫道】

申三、解脫道

無間斷已，是第三道。

【S4 勝進道2】

【T1 標名】

申四、勝進道2　酉一、標名

次後於斷，是第四道。

【T2 顯別2】

【U1 標】

酉二、顯別2　戌一、標

此勝進道復有二種。

【U2 釋2】

【V1 俱得二名】

戌二、釋2　亥一、俱得二名

或有無間為斷餘品修方便道，此於前品名勝進道，於後所斷名方便道。

【V2 唯名勝進】

亥二、唯名勝進

或有無間不修方便，但於前品生知足想，不求勝進，或住放逸，或於已斷以觀察智而更觀察，或有但以伺察作意而伺察之，當知此道唯名勝進。

【Q5 辨依止2】

【R1 依諸定地辨3】

【S1 標】

午五、辨依止2　未一、依諸定地辨3　申一、標

除未至定，所餘一切近分地中，唯有俗智，無出世智。

【S2 徵】

申二、徵

何以故？

【S3 釋】

申三、釋

由未至地是初定心，初靜慮上所有定心皆先有定故。聖弟子從此以上，但依根本修出世智，不依近分。

【R2 依第一有辨3】

【S1 標】

未二、依第一有辨3　申一、標

第一有中所有諸智，皆俗智攝。

【S2 徵】

申二、徵

何以故？

【S3 釋】

申三、釋

彼處作意與出世間聖智作意不同分故，但作非想非非想行。出世作意，有想諸定所攝受故。

【P2 結】

巳二、結

始從學地乃至於此諸世俗智，當知皆名中際俗智。

【O3 後際攝】

辰三、後際攝

於阿羅漢身中，所有一切清淨無漏解脫，一切結縛煩惱盡智、無生智，及餘一切神通等功德所攝諸世俗智，皆是後際世俗智攝。

【N2 菩薩乘3】

【O1 明三際】

卯二、菩薩乘3　辰一、明三際

復次，諸菩薩初中後際世俗智者，謂從勝解行地乃至到究竟地所有一切世俗智。初際者，謂勝解行地。中際者，謂從增上意樂清淨地乃至決定行地。後際者，謂到究竟地。

【O2 辨二行】

辰二、辨二行

又諸菩薩，於諸地中起二種行，謂有戲論想差別行，及離戲論想現行行。似出世間，善修此故，得後所得世俗智攝無障礙智。

似出世間者：此釋前說有戲論想差別行。由於諸諦，以有相想善取相故，是故說彼似出世間。

【O3 顯殊勝2】

【P1 標相2】

【Q1 舉願智】

辰三、顯殊勝2　巳一、標相2　午一、舉願智

又諸菩薩，有與如來願智相似諸世俗智，勝諸聲聞、獨覺所得一切願智。

【Q2 例神通等】

午二、例神通等

諸神通等及空智等，應知亦爾。

【P2 釋由】

巳二、釋由

由諸菩薩所有功德，皆依十力種姓而轉，聲聞、獨覺則不如是。

【M2 出世智2】

【N1 結前生後】

寅二、出世智2　卯一、結前生後

復次，如是已說初中後際諸世俗智。初中後際諸出世智，次我當說。

【N2 標釋一切4】

【O1 總標列】

卯二、標釋一切4　辰一、總標列

謂見道、修道、無學道。

【O2 別釋相3】

【P1 見道2】

【Q1 辨差別3】

【R1 法智品】

辰二、別釋相3　巳一、見道2　午一、辨差別3　未一、法智品

若法智品見道，對治欲界見所斷惑。

【R2 類智品2】

【S1 標對治】

未二、類智品2　申一、標對治

若類智品見道，對治色無色界見所斷惑。

【S2 問答辨2】

【T1 問】

申二、問答辨2　酉一、問

問：一切類智現在前時，皆能了別色界、無色界耶？

【T2 答】

酉二、答

答：若有曾於色無色界所有諸法善聞、善思、善取相者，即能了別。若不爾者，不能了別。

【R3 所餘智】

未三、所餘智

所餘諸智，或在毗鉢舍那品，或在奢摩他品，法智、類智二品所攝。

【Q2 明漸次】

午二、明漸次

又於見道初智生時，諸餘智因由能生緣所攝受故，皆得增長，一切見道即此剎那皆名為得。於此得已，後時漸漸次第現前，當知見道是勝進道。

一切見道等者：如說見道有十六心，謂苦法智忍、苦法智，苦類智忍、苦類智，集法智忍、集法智，集類智忍、集類智，滅法智忍、滅法智，滅類智忍、滅類智，道法智忍、道法智，道類智忍、道類智，是名一切見道。此十六心，於世第一無間現觀位中皆名為得，然是相見道攝。真見道後，次第現前，是故說彼是勝進道。

【P2 修道2】

【Q1 由出世道離欲】

巳二、修道2　午一、由出世道離欲

於修道中，若有修習出世間道而離欲者，應知如前方便道等，皆是出世。

【Q2 由世間道離欲2】

【R1 辨差別2】

【S1 世俗智】

午二、由世間道離欲2　未一、辨差別2　申一、世俗智

若於苦等諸聖諦中，有戲論想而現行者，是世俗智。

【S2 出世智】

申二、出世智

離戲論想而現行者，是出世智。

【R2 明所為】

未二、明所為

為於諸諦以有相想善取相故，為如先時所見所知修習種種微妙智故，為以世間諸善厭行令心厭故，為受種種妙法樂故，是諸聖者亦修世間離欲之道而離諸欲。

為如先時所見所知等者：先現觀中見法、知法，名於先時所見、所知。云何見法？謂於苦等如實見故。云何知法？謂證得已，於其所得，能自了知我是預流，我已證得無退墮法故。如攝異門分說應知。（陵本八十三卷十四頁6317）

【P3 無學道】

巳三、無學道

無學地中，即如所說出世間智，解脫修道所斷惑故，極善清淨。

【O3 顯勝利】

辰三、顯勝利

又出世智，能為一切世間功德所依持處，能令一切上地、下地所有功德皆自在轉。

【O4 結次第】

辰四、結次第

如是名為初中後際出世間智次第生起。

【K2 諸神通智獲得差別2】

【L1 舉神境2】

【M1 總標】

子二、諸神通智獲得差別2　丑一、舉神境2　寅一、總標

復次，諸神境智，或加行得、或生得。

【M2 別釋2】

【N1 依能得辨2】

【O1 加行得】

寅二、別釋2　卯一、依能得辨2　辰一、加行得

加行得者，如生此間異生、有學，及與無學、諸菩薩等所有修果。

【O2 生得2】

【P1 於色界】

辰二、生得2　巳一、於色界

生得者，謂生色界。由先修習為因緣故，後於此中生便即得。

【P2 於欲界2】

【Q1 天及人一分】

巳二、於欲界2　午一、天及人一分

又有欲界諸天，及人一分，福果所致，如曼馱多王等。

【Q2 餘趣一分2】

【R1 舉傍生趣】

午二、餘趣一分2　未一、舉傍生趣

又傍生趣如飛禽等，攝受如是眾同分故，如得神通。

【R2 例鬼趣】

未二、例鬼趣

鬼趣一分亦復如是。

【N2 依所作辨】

卯二、依所作辨

又有呪術、藥草威德，亦如神通。如作幻惑厭禱起尸、半起尸等。

【L2 例餘四】

丑二、例餘四

即由如是差別道理，餘四神通所有差別，隨其所應，當知亦爾。

【H2 所識法2】

【I1 徵】

辛二、所識法2　壬一、徵

復次，云何所識法？

【I2 釋4】

【J1 標】

壬二、釋4　癸一、標

謂一切法皆是所識，諸識能識。由五種相諸識差別，如其所應，建立所識。

【J2 徵】

癸二、徵

何等為五？

【J3 列】

癸三、列

一、依緣差別故；二、欣慼差別故；三、勝劣差別故；四、心所差別故；五、障治生差別故。

【J4 釋5】

【K1 依緣差別2】

【L1 徵】

癸四、釋5　子一、依緣差別2　丑一、徵

云何依緣差別？

【L2 辨2】

【M1 總標】

丑二、辨2　寅一、總標

謂由所依、所緣差別，建立眼等六識差別。

【M2 別釋】

寅二、別釋

眼識了別諸色境界；餘識各各了自境界；意識了別一切眼、色，乃至意、法以為境界。

【K2 欣慼差別2】

【L1 徵】

子二、欣慼差別2　丑一、徵

云何欣慼差別？

【L2 辨3】

【M1 苦受相應識】

丑二、辨3　寅一、苦受相應識

謂苦受相應識名慼，此能了別隨順憂苦不可意法。

【M2 樂受相應識】

寅二、樂受相應識

樂受相應識名欣，此能了別隨順喜樂可意諸法。

【M3 不苦不樂受相應識】

寅三、不苦不樂受相應識

不苦不樂受相應識名非欣非慼，此能了別隨順捨受非二諸法。

【K3 勝劣差別2】

【L1 徵】

子三、勝劣差別2　丑一、徵

云何勝劣差別？

【L2 辨3】

【M1 不善法等相應識】

丑二、辨3　寅一、不善法等相應識

謂不善法及有覆無記法相應識名劣，此能了別諸染汙識所行諸法。

【M2 善法相應識】

寅二、善法相應識

善法相應識名勝，此能了別一切善識所行諸法。

【M3 無記法相應識】

寅三、無記法相應識

無記法相應識名非勝非劣，此能了別自所行法。

【K4 心所差別3】

【L1 徵】

子四、心所差別3　丑一、徵

云何心所差別？

【L2 辨2】

【M1 標一切】

丑二、辨2　寅一、標一切

謂有心所遍諸心起，復有心所遍善心起，所餘心所，應知如前有漏法中已說其相。

所餘心所等者：謂諸染汙心所有法，由相應故，說名有漏，已如前說。（陵本六十五卷十一頁5185）當知此相應識，唯能了別自所行法。

【M2 廣二類2】

【N1 遍行心所2】

【O1 標列】

寅二、廣二類2　卯一、遍行心所2　辰一、標列

遍諸心起復有五種。謂作意、觸、受、想、思。

【O2 指釋】

辰二、指釋

如前意地已說其相。

【N2 諸善心所2】

【O1 標列】

卯二、諸善心所2　辰一、標列

遍善心起復有十種。謂慚、愧、無貪、無瞋、無癡、信、精進、不放逸、不害、捨。

【O2 料簡】

辰二、料簡

如是十法，若定地、若不定地，善心皆有。定地心中更增輕安，不放逸等唯是假法。

【L3 結】

丑三、結

此相應識皆能了知一切境法。

【K5 障治生差別3】

【L1 徵】

子五、障治生差別3　丑一、徵

云何障治生差別？

【L2 辨2】

【M1 障治別2】

【N1 釋2】

【O1 所治識3】

【P1 標】

丑二、辨2　寅一、障治別2　卯一、釋2　辰一、所治識3　巳一、標

謂所治障有十五心。

【P2 徵】

巳二、徵

何等十五？

【P3 列2】

【Q1 舉欲界繫】

巳三、列2　午一、舉欲界繫

謂欲界繫總有五心，見苦、見集、見滅、見道，及修所斷。

【Q2 例色無色】

午二、例色無色

如欲界繫總有五心，色無色界，當知亦爾。

【O2 能治識】

辰二、能治識

能對治心是第十六，謂諸無漏學無學心。

【N2 結】

卯二、結

如是所治及能治識，隨其所應，各能了別自所行法。

【M2 生差別3】

【N1 標】

寅二、生差別3　卯一、標

復次，生差別者，略有五種。

【N2 列】

卯二、列

一、欲界生行，二、色界生行，三、無色界生行，四、往上地生，五、還下地生。

【N3 釋2】

【O1 約行相辨2】

【P1 明差別2】

【Q1 舉欲界繫】

卯三、釋2　辰一、約行相辨2　巳一、明差別2　午一、舉欲界繫

欲界生行者，從欲界繫若善、若染汙、若無覆無記心無間，遍欲界繫一切心生，是名欲界識生差別。

【Q2 例色無色】

午二、例色無色

如欲界繫，如是色無色界繫，自地三心無間，皆生自地三心。

【P2 辨生相3】

【Q1 一切地善心無間2】

【R1 依次第起3】

【S1 從下善心生上善心】

巳二、辨生相3　午一、一切地善心無間2　未一、依次第起3　申一、從下善心生上善心

若先未起靜慮、無色，初欲生時，要從欲界善心無間，初靜慮地善心得生；

若先未起靜慮無色初欲生時者：謂先未得靜慮等定，於最初位欲起現前故。

初靜慮地善心無間，第二靜慮善心得生；如是乃至無所有處善心無間，第一有地善心得生。

【S2 從色善心生初學心】

申二、從色善心生初學心

必從色界善心無間，初學心生。

【S3 從學無間生無學心】

申三、從學無間生無學心

學心無間，無學心生。

【R2 隨欲現前2】

【S1 舉從欲界】

未二、隨欲現前2　申一、舉從欲界

若先已起靜慮、無色，即於彼地不退失者，彼從欲界善心無間，隨其所樂，上地諸心及學無學心欲起現前。先已善取彼行相故，於彼諸心如意能起。

【S2 例餘上地】

申二、例餘上地

如是所餘上地諸心無間所起，如其所應，當知亦爾。

如其所應當知亦爾者：唯除第一有地善心無間不起學無學心，所餘上地諸心無間所起，例如前知，故作是說。

【Q2 欲界無記心無間】

午二、欲界無記心無間

又從欲界無記心無間，色界善心生，如色界果。

又從欲界無記心無間等者：異熟生心，名無記心。本地分說：欲界自體中，亦有色、無色界一切種子。（陵本二卷一頁102）由是道理，故說欲界無記心無間，色界善心生。受用彼地喜樂及捨寂靜，與生彼地無異，是故說言如色界果。

【Q3 色界善心無間2】

【R1 生欲界心】

午三、色界善心無間2　未一、生欲界心

欲界變化心，即從色界善心無間，此欲界無記心生。

【R2 釋非自性】

未二、釋非自性

又說此心為欲界者，當知是彼影像類故，非自性故。

當知是彼影像類故者：謂變化心，由緣欲界諸變化事為其影像，是故說彼名欲界心。

【O2 約受生辨2】

【P1 往上地生2】

【Q1 顯得生3】

【R1 標】

辰二、約受生辨2　巳一、往上地生2　午一、顯得生3　未一、標

又欲界沒生上地時，欲界善心、無記心無間，上地染汙心生。

【R2 釋2】

【S1 釋上地】

未二、釋2　申一、釋上地

謂生初靜慮乃至有頂。

【S2 釋染汙心】

申二、釋染汙心

以一切處結生相續，皆染汙心方得成故。

【R3 結】

未三、結

如是應知，往上地生諸識，決定於自所行生起差別。

【Q2 例有退】

午二、例有退

又諸異生退先所得世間靜慮、無色定時，由染汙心現前故退。此下地染汙心，從上地善心、染汙心無間生。

【P2 還下地生2】

【Q1 釋】

巳二、還下地生2　午一、釋

又從上地沒生下地時，從一切上地善心、染汙心、無記心無間，唯有下地染汙心生。

【Q2 結】

午二、結

如是應知，還下地生諸識，決定於自所行生起差別。

【L3 結】

丑三、結

如是障治生差別故，諸識決定於自所行了別所識諸法差別。

【H3 所緣法4】

【I1 標】

辛三、所緣法4　壬一、標

復次，由五相故，建立所緣諸法差別。

【I2 徵】

壬二、徵

何等為五？

【I3 列】

壬三、列

一、有善作意所緣法，二、有不善作意所緣法，三、有無記作意所緣法，四、有墮界作意所緣法，五、有繫屬瑜伽作意所緣法。

【I4 釋3】

【J1 善作意等所緣法2】

【K1 舉善作意】

壬四、釋3　癸一、善作意等所緣法2　子一、舉善作意

此中若善作意，緣善、不善、無記諸法。

【K2 例不善作意等】

子二、例不善作意等

如善作意，如是不善、無記作意，當知亦爾。

【J2 墮界作意所緣法2】

【K1 明界差別2】

【L1 辨3】

【M1 欲界繫】

癸二、墮界作意所緣法2　子一、明界差別2　丑一、辨3　寅一、欲界繫

欲界繫善、染汙、無記作意，緣一切三界諸法。

【M2 色界繫】

寅二、色界繫

色界繫善作意，亦緣一切三界諸法。

【M3 無色界繫2】

【N1 正顯2】

【O1 外道異生】

寅三、無色界繫2　卯一、正顯2　辰一、外道異生

無色界中，若定、若生外道異生，無色界繫善作意，唯緣自地一切法，非下地。

【O2 未得自在菩薩等】

辰二、未得自在菩薩等

若毗鉢舍那行菩薩未得自在，及有廣慧聲聞乘等若諸有學、若阿羅漢，彼無色界繫善作意，亦緣下地一切法。

亦緣下地一切法者：此中未得自在菩薩，或入無色界定，或於無色界生，彼無色界繫作意，由毗鉢舍那行相應，說彼亦緣下地一切法。廣慧聲聞，當知亦爾。故與外道異生有別。

【N2 別簡】

卯二、別簡

若諸菩薩已得自在，決定不於無色界生。由觀於彼不能現起利眾生事，因此成熟廣大佛法，及能成熟利益有情行故。

【L2 結】

丑二、結

當知是名墮界作意所緣諸法。

【K2 廣釋自在3】

【L1 舉頌】

子二、廣釋自在3　丑一、舉頌

復次，因思所緣，如說：名映於一切　無有過名者　由此名一法　皆隨自在行

如說名映於一切等者：依下釋義，四無色蘊，名之為名；遍計所執自性世俗名言，亦名為名；由是當知名之自相。此為一切清淨、雜染之因，是故說言名映於一切，無有過名者。由此為因，或清淨、或雜染，遍於一切生起隨轉，是故說言由此名一法，皆隨自在行。

【L2 釋義2】

【M1 徵】

丑二、釋義2　寅一、徵

此言有何義？

【M2 釋2】

【N1 略標】

寅二、釋2　卯一、略標

謂若略說，觀察清淨因故、觀察自相故、觀察雜染因故。

【N2 別顯3】

【O1 觀察清淨因2】

【P1 標】

卯二、別顯3　辰一、觀察清淨因2　巳一、標

又為顯示補特伽羅無我，及法無我故。

【P2 釋2】

【Q1 顯示補特伽羅無我】

巳二、釋2　午一、顯示補特伽羅無我

此中顯示補特伽羅無我者，謂善了知四無色蘊，能斷一切自境界相，是故說名能映一切。

能斷一切自境界相者：謂計受、想、行、識是我，我有識等，識等屬我，我在識等中。如是諸相，皆依我我所見分別所生，由是說言自境界相。若於四無色蘊，能善了知此一切相，則不生起隨轉，說名能斷。此中釋名能映一切，是故偏說四無色蘊，彼四無色名蘊攝故。

【Q2 顯示法無我】

午二、顯示法無我

顯示法無我者，謂善了知遍計所執自性，善了知世俗言名，能除一切彼所依相，是故說名能映一切。

能除一切彼所依相者：依他起相，為遍計所執世俗名言所依，是故說名彼所依相。顯揚論說：於依他起自性，執著初自性故，起於熏習，則成雜染。當知圓成實自性，無執著故，起於熏習，則成清淨。（顯揚論十六卷十三頁31,559c）由是當知此所說義。

【O2 觀察自相2】

【P1 諸我相事不可得】

辰二、觀察自相2　巳一、諸我相事不可得

若過如是四無色蘊，諸我相事定不可得。

【P2 自性相事不可得】

巳二、自性相事不可得

若過世俗言名，遍計所執自性相事亦不可得。

【O3 觀察雜染因】

辰三、觀察雜染因

若於此二不善了知，則便一切自境界相，及諸雜染生起隨轉。一切境相及諸雜染，皆彼增上力所生故。

【L3 引證】

丑三、引證

又佛世尊依此密意，說如是言：執法自性故　執我性而轉　覺此故覺彼　由覺故還滅

執法自性故等者：顯揚頌云：法執故愚夫，起彼眾生執，彼除覺法性，覺法我執斷。與此義同。長行釋云：由法執故，世間愚夫起眾生執。除眾生執現起纏故，覺法實性。覺法性故，法執永斷。法執斷時，當知亦斷眾生執隨眠。（顯揚論十六卷十二頁31,559c）其義應知。

【J3 繫屬瑜伽作意所緣法4】

【K1 標】

癸三、繫屬瑜伽作意所緣法4　子一、標

繫屬瑜伽作意，略有四種所緣。

【K2 列】

子二、列

一、遍滿所緣，二、淨行所緣，三、善巧所緣，四、淨煩惱所緣。

【K3 指】

子三、指

是諸所緣，如聲聞地廣辯。

【K4 釋】

子四、釋

應知此中，淨煩惱所緣者，謂世尊說四聖諦及真如。

瑜伽師地論科句披尋記卷第六十五

瑜伽師地論科句披尋記卷第六十六

彌勒菩薩說

唐三藏沙門玄奘奉詔譯

韓清淨科記

攝決擇分中思所成慧地之二

【G11 任持法4】

【H1 略辨差別2】

【I1 能任持4】

【J1 標】

庚十一、任持法4　辛一、略辨差別2　壬一、能任持4　癸一、標

復次，由五相故，建立任持諸法差別。

【J2 徵】

癸二、徵

何等為五？

【J3 列】

癸三、列

一、段食，二、觸食，三、意思食，四、識食，五、命根。

【J4 辨2】

【K1 麤段食2】

【L1 標可得】

癸四、辨2　子一、麤段食2　丑一、標可得

若麤段食，於欲界五趣中皆現可得。

【L2 隨難釋】

丑二、隨難釋

此於一分各別那落迦，非大那落迦。

非大那落迦者：本地分說：於那落迦受生有情，有微細段食。謂腑藏中有微動風，由此因緣，彼得久住。餓鬼、傍生、人中，有麤段食。謂作分段而噉食之。（陵本五卷五頁335）今此唯說大那落迦無麤段食，一分各別那落迦猶現可得。由是當知，前說那落迦受生有情，有微細段食，非遍一切，麤食皆無。

【K2 餘食等】

子二、餘食等

餘食及命，遍三界中皆現可得。

【I2 所任持】

壬二、所任持

由於諸行假立有情，是故世尊，說此諸法任持有情，令住不壞。

【H2 釋二說難2】

【I1 說依食住2】

【J1 問2】

【K1 標難】

辛二、釋二說難2　壬一、說依食住2　癸一、問2　子一、標難

問：有七因緣，任持諸行令住不壞，何故世尊但說有情由食而住？

【K2 釋因2】

【L1 徵起】

子二、釋因2　丑一、徵起

何等為七？

【L2 列釋7】

【M1 生】

丑二、列釋7　寅一、生

一、生是諸行住因。由諸行生，方得有住，無有無生而有住者。

【M2 命根】

寅二、命根

二、命根。

【M3 食】

寅三、食

三、食。

【M4 心自在通】

寅四、心自在通

四、心自在通。由彼勢力，增諸壽行，或住一劫、或住劫餘。

【M5 因緣和合】

寅五、因緣和合

五、因緣和合是諸行住因。謂善、不善、無記諸法，乃至因緣猶未散壞，於爾所時相續而住，無有斷絕。

【M6 共不共業】

寅六、共不共業

六、由善、不善、無記作意引發先業，能牽諸行令住不絕。所謂外分，共不共業之所生起。

【M7 無諸障礙】

寅七、無諸障礙

七、無諸障礙是諸行住因。由此能令諸行生時無障因緣，諸行生已相似相續而住，遠離相違敗壞因緣；若不爾者，便應滅壞。

【J2 答2】

【K1 舉因緣5】

【L1 第一因緣】

癸二、答2　子一、舉因緣5　丑一、第一因緣

答：雖由如是七種因緣，諸行得住，然此四食是諸行住多分因緣，由種種門，能令諸行相續而住。

由種種門能令諸行相續而住者：攝事分說：有四種法，於現法中最能長養諸根大種。云何為四？一者、氣力；二者、喜樂；三者、於可愛事專注希望；四者、氣力、喜樂、專注希望之所依止諸根大種，并壽、并煖安住不壞。乃至廣說。（陵本九十四卷十七頁7106）由是當知種種門義。又說：四食，令求後有、愛樂後有，於其後有未能斷者，能攝後有、遍攝後有、隨攝後有。（陵本九十四卷十八頁7109）由是當知諸行相續住義。

【L2 第二因緣】

丑二、第二因緣

又此諸食，能令有情相續而住，易取易入，乃至愚夫嬰兒等類亦能隨覺，非所餘法。

【L3 第三因緣】

丑三、第三因緣

又此諸食，能令羸損諸根大種皆得增益，又令疾病亦得除愈，非所餘法。

【L4 第四因緣】

丑四、第四因緣

又有長壽諸有情類，若不得食，非時中夭。

【L5 第五因緣】

丑五、第五因緣

又此諸食，令易入道，能修身等四種念住。謂一切有情食所住故。

【K2 結所說】

子二、結所說

是故由此五種因緣，世尊但說一切有情由食而住。

又此諸食令易入道者：攝事分說：三食為因，能令三種內苦生起。一者、界不平等所生病苦，二者、欲希求苦，三者、求不允苦。初苦，段食為因；第二苦，觸食為因；第三苦，意會思食為因。乃至廣說即由如是三食因緣，生如所說依識內苦。（陵本九十四卷二十一頁7115）若諸苾芻，於此四食審正觀察，能於現法永斷諸食；食永斷故，得至當來後有苦際。由是此說令易入道。

【I2 說依命根3】

【J1 難】

壬二、說依命根3　癸一、難

何緣復說依止命根諸行得住？

【J2 釋】

癸二、釋

謂有是處，曾無飲食有所闕乏，非求飲食有所艱難，於彼處所，唯由命根勢力而住，如其所感壽量而住。

【J3 結】

癸三、結

是故世尊依彼處所，說諸有情由命根故，諸行得住。

謂有是處曾無飲食有所闕乏等者：本地分說：段食一種，唯令欲界有情壽命安住。（陵本五卷五頁335）由是當知，唯除欲界有情，所餘色無色天諸有情所，名有是處；或復唯除餓鬼、傍生、人中，所餘一切有情處所，名有是處，以彼都無飲食匱乏苦故。

【H3 料簡段食2】

【I1 出體3】

【J1 標】

辛三、料簡段食2　壬一、出體3　癸一、標

復次，此中段食，當言香、味、觸處所攝。

【J2 徵】

癸二、徵

何以故？

【J3 釋2】

【K1 顯正】

癸三、釋2　子一、顯正

由香、味、觸，若正消變，便能長養；不正消變，乃為損減。

【K2 簡非】

子二、簡非

色等餘法無有長養、損減消變，是故說彼非段食性。

【I2 辨相2】

【J1 是段食非段食2】

【K1 吞咽時】

壬二、辨相2　癸一、是段食非段食2　子一、吞咽時

若諸段物，於吞咽時，令心歡喜，諸根悅豫，當於爾時不名段食，但名觸食。

【K2 消變時2】

【L1 增長安樂】

子二、消變時2　丑一、增長安樂

若受用已，安隱消變，增長安樂，於消變時乃名段食。

【L2 不長安樂】

丑二、不長安樂

若有熟變，不能長養諸根安樂，彼雖熟變，不名段食。

【J2 是食非食2】

【K1 吞咽時】

癸二、是食非食2　子一、吞咽時

若諸段物，於吞咽時不生歡喜，亦不能令諸根悅豫，當於爾時都不名食。

【K2 消變時2】

【L1 增長安樂】

子二、消變時2　丑一、增長安樂

即彼後時安隱消變，增長安樂，彼於爾時乃名段食。

【L2 不長安樂】

丑二、不長安樂

若有消變，不長安樂，彼雖消變，亦不名食。

【H4 決擇四食2】

【I1 舉段食2】

【J1 問】

辛四、決擇四食2　壬一、舉段食2　癸一、問

問：若有段物，亦是食耶？設是食者，亦段物耶？

【J2 答2】

【K1 標】

癸二、答2　子一、標

答：如其所應，當作四句。

【K2 辨4】

【L1 初句】

子二、辨4　丑一、初句

或有段物，而非是食。謂諸段物，不能長養諸根大種。

【L2 第二句】

丑二、第二句

或有是食，而非段物。謂若有觸、意思及識，能令諸根大種長養。

【L3 第三句】

丑三、第三句

或有是食，亦是段物。謂諸段物，能令諸根大種長養。

【L4 第四句】

丑四、第四句

或非段物，亦非是食。謂若有觸、意思及識，不能長養諸根大種。

【I2 例餘食】

壬二、例餘食

如是所餘觸乃至識，隨其所應，皆作四句。

【G12 有異熟法無異熟法等2】

【H1 標】

庚十二、有異熟法無異熟法等2　辛一、標

復次，若有異熟法、無異熟法、若異熟法、若異熟生法，皆應了知。

【H2 釋2】

【I1 有異熟無異熟法2】

【J1 有異熟法3】

【K1 標相】

辛二、釋2　壬一、有異熟無異熟法2　癸一、有異熟法3　子一、標相

略說有異熟法，謂漏及有漏，彼要有力、不被損害、受用未盡，當知是名有異熟法。

【K2 料簡3】

【L1 有力無力2】

【M1 依諸漏辨】

子二、料簡3　丑一、有力無力2　寅一、依諸漏辨

於諸漏中，若不善者，說名有力；有覆無記，說名無力。

於諸漏中若不善者等者：欲界煩惱猛利現行，能發業故，說名不善。與此相違，說名有覆無記。又上二界煩惱性，唯有覆無記應知。

【M2 依有漏辨】

寅二、依有漏辨

於有漏中，若善不善，說名有力；餘名無力。

於有漏中若善不善等者：界地所繫信等諸法與心相應，能起善行，此名為善。欲界煩惱與心相應，能發惡行，此名不善。與二相違，一切無記與心相應，說名為餘。

【L2 被損害不損害】

丑二、被損害不損害

若漏有漏，為世出世二離欲道之所斷者，名被損害；與此相違，名不損害。

【L3 受用已盡未盡2】

【M1 已盡】

丑三、受用已盡未盡2　寅一、已盡

若過去世，其異熟果已成熟者，名受用已盡。彼異熟果已過去故，更無所有。

【M2 未盡】

寅二、未盡

若未來世，當與異熟果者；若現在世，其異熟果正現前者；名受用未盡。

【K3 結名】

子三、結名

由此差別，漏及有漏如其所應，若善不善未被治斷，其異熟果非先已熟，如是乃名有異熟法。

【J2 無異熟法】

癸二、無異熟法

若諸無漏、無記有漏，若善不善有漏已斷，若異熟果先已成熟，如是皆名無異熟法。

漏及有漏如其所應等者：於諸漏中，應說不善未被治斷；於有漏中，應說善或不善未被治斷。如是差別，如應當知。

【I2 異熟異熟生法2】

【J1 依心辨2】

【K1 異熟法2】

【L1 辨差別4】

【M1 最後沒心】

壬二、異熟異熟生法2　癸一、依心辨2　子一、異熟法2　丑一、辨差別4　寅一、最後沒心

又臨終時最後念心，是異熟法。

【M2 結生相續無間心】

寅二、結生相續無間心

若結生相續無間之心，亦是異熟。

結生相續無間之心等者：於一切處，初相續心染汙相應，非是異熟。從此無間，一切種子異熟所攝執受所依阿賴耶識，生諸有中，是名結生相續無間之心。唯業所引，故是異熟。

【M3 自性住心2】

【N1 標一切】

寅三、自性住心2　卯一、標一切

從此已後，所有一切自性住心，皆是異熟。

【N2 簡善等】

卯二、簡善等

除善、染汙，及除加行無記之心，所餘皆名自性住心。

除加行無記之心者：諸無記中，若威儀路、若工巧處、若變化心加行故起，是名加行無記之心。如前已說：若中庸加行所攝威儀路及工巧處，若為嬉戲加行所攝變化。是後三無記自性故。（陵本五十五卷十二頁4435）

【M4 離欲隨轉心】

寅四、離欲隨轉心

若心離欲，猶故隨轉。除下地善及與加行無記之心，當知此心亦是異熟。

若心離欲猶故隨轉者：此中義顯世間離欲，名心離欲。未得阿賴耶識轉依，說名彼心猶故隨轉。

【L2 明性攝】

丑二、明性攝

又此異熟於一切處，當言唯是無覆無記。

【K2 異熟生法】

子二、異熟生法

若從一切種子異熟，除其已斷未得之法，餘自種子為因所生，若善、不善、或復無記，如是一切，當知皆名異熟生法。

除其已斷未得之法者：下地諸法若已除斷，名已斷法。上地諸法若未證得，名未得法。如是諸法，於現身中不從一切種子異熟而生，是故除之。

【J2 依受辨2】

【K1 辨受相2】

【L1 異熟受】

癸二、依受辨2　子一、辨受相2　丑一、異熟受

復次，一切處最後沒心，及隨初第二相續心，於三界中，當知唯有非苦樂受。除初相續心。應知此受，於一切處異熟所攝。

除初相續心者：初相續心，我愛現行有染汙受相應，非自性受不苦不樂，是故除之。

【L2 異熟生受2】

【M1 總標】

丑二、異熟生受2　寅一、總標

餘苦樂受，應知皆是異熟所生。如其種子異熟所攝，即隨此因此緣為因緣故，從異熟生。

【M2 別顯5】

【N1 生那落迦等2】

【O1 舉那落迦】

寅二、別顯5　卯一、生那落迦等2　辰一、舉那落迦

生那落迦諸有情類，異熟無間，有異熟生苦憂相續。

【O2 例一分餓鬼等】

辰二、例一分餓鬼等

如生那落迦，如是若生一分餓鬼及傍生中，當知亦爾。

【N2 生欲界人天】

卯二、生欲界人天

若生人中及欲界天諸有情類，無有決定。異熟無間，或時苦憂，或時樂喜，    或時唯有不苦不樂受相續生。

【N3 生初二靜慮】

卯三、生初二靜慮

若生初二靜慮，異熟無間，唯異熟生喜受相續。

【N4 生第三靜慮】

卯四、生第三靜慮

若生第三靜慮，唯異熟生樂受相續。

【N5 生第四靜慮以上】

卯五、生第四靜慮以上

若生第四靜慮已上，唯有異熟不苦不樂受。

【K2 辨異熟2】

【L1 果差別2】

【M1 廣大】

子二、辨異熟2　丑一、果差別2　寅一、廣大

是故當知，即此受於彼名異熟生。廣大喜樂所攝受故，彼諸善業不苦不樂正現前時，亦名可愛異熟。

【M2 不可愛】

寅二、不可愛

與此相違，當知名不可愛異熟。

廣大喜樂所攝受故等者：廣大喜樂，謂於初三靜慮。善業不苦不樂，謂於第四靜慮。本地分說：於色界中初靜慮地受生諸天，即受彼地離生喜樂。第二靜慮地諸天，受定生喜樂。第三靜慮地諸天，受離喜妙樂。第四靜慮地諸天，受捨念清淨寂靜無動之樂。（陵本五卷一頁313）此應準釋。

【L2 業差別3】

【M1 白白異熟業】

丑二、業差別3　寅一、白白異熟業

復次，白白異熟業所得無覆無記異熟果，一向可愛受種子所攝受故，當知一向可愛、一向可意。

【M2 黑黑異熟業】

寅二、黑黑異熟業

黑黑異熟業，當知與此相違。

一向可愛一向可意者：攝異門分說：現在可愛事略有二種。一、境界事，二、領受事。若境界事可愛樂故，名為可愛。若領受事可愛樂故，名為可意。（陵本八十四卷十二頁6386）由是當知可愛、可意二種差別。

【M3 黑白俱異熟業2】

【N1 辨類4】

【O1 約受種隨逐辨】

寅三、黑白俱異熟業2　卯一、辨類4　辰一、約受種隨逐辨

黑白俱異熟業，二種種子所隨逐故，所得異熟果，當知亦有二種異熟生受。

【O2 約生類差別辨】

辰二、約生類差別辨

又黑白業，由生類差別建立。謂於是處黑白俱有，即此處業，總立黑白。

謂於是處黑白俱有等者：攝事分說：於是處所有二業果現前可得，是故總說以為一業，名黑白黑白異熟業。（陵本九十卷六頁6804）除那落迦及諸天趣，由餘有情差別建立應知。

【O3 約事差別辨】

辰三、約事差別辨

又由事差別建立。謂如有一，隨於一事，於一時間起利益心而現在前；即於此事，復於一時不利益心而現在前；或奪他物而行惠施。如是當知，由事差別之所建立。

【O4 約自性建立辨2】

【P1 標】

辰四、約自性建立辨2　巳一、標

又由自性，建立如是黑白俱業。

【P2 釋3】

【Q1 辨相】

巳二、釋3　午一、辨相

謂如有一，隨於一所許作利益，即由餘事，復於其所作不利益。

【Q2 舉例】

午二、舉例

譬如有一，於極暴虐作惡人所，發生瞋恚俱行之思，不喜彼惡。

【Q3 釋俱】

午三、釋俱

當知此思瞋俱行故，墮黑分中；不喜樂彼惡俱行故，墮白分中。是故此業說名黑白。

【N2 例餘】

卯二、例餘

如是所餘種類亦爾。

【G13 有因果法無因果法2】

【H1 舉有因果2】

【I1 有因法2】

【J1 別辨12】

【K1 約善等法辨】

庚十三、有因果法無因果法2　辛一、舉有因果2　壬一、有因法2　癸一、別辨12　子一、約善等法辨

復次，若善、不善、無記諸法所有種子，未被損害，彼一切法皆由能生生起因故，名有因法。

【K2 約異熟果辨】

子二、約異熟果辨

又先所作諸業煩惱，於三界中異熟果熟；此異熟果，由業煩惱引發因故，名有因法。

【K3 約有情生辨2】

【L1 舉胎生】

子三、約有情生辨2　丑一、舉胎生

又由三處正現在前引發因故，生胎生中，當知此亦名有因法。

【L2 例濕卵】

丑二、例濕卵

濕和合故，生濕生中；卵[穀-禾+卵]藏故，生卵[穀-禾+卵]中，當知亦爾。

【K4 約六識身辨】

子四、約六識身辨

又六識身，以從眼色乃至意法，為增上緣同事因故，名有因法。

【K5 約同行相應心心所辨】

子五、約同行相應心心所辨

又有俱生諸心心所，互為展轉同事因故，名有因法。

【K6 約不善等法辨2】

【L1 舉不善法】

子六、約不善等法辨2　丑一、舉不善法

又不善法，由近惡友、聞非正法、不正思惟引發因故，名有因法。

【L2 例諸善法】

丑二、例諸善法

當知與此相違三種引發因故，一切善法，名有因法。

【K7 約邪精進等辨】

子七、約邪精進等辨

又染汙住，生邪精進，無果劬勞，生憂苦住，彼由引發因故，名有因法。

又染汙住等者：謂如一類墮邪梵行求者，為求不動空無邊處、識無邊處、無所有處、非想非非想處，起邪分別，謂為解脫。住外道法，名染汙住。極自苦行，名邪精進。彼謂現法苦行為因，能吐舊業，盡苦邊際，而實不爾，是名無果劬勞，生憂苦住。

【K8 約正精進等辨】

子八、約正精進等辨

又不染汙住，生正精進，有果劬勞，生喜樂住，彼由引發因故，名有因法。

【K9 約趣離欲等辨】

子九、約趣離欲等辨

又世間道趣於離欲，及能引發靜慮、無色，彼由引發因故，名有因法。

【K10 約往生上地辨】

子十、約往生上地辨

又現法中，靜慮、無色等至為依，如其所應，往生上地，彼由引發因故，名有因法。

【K11 約出世法辨】

子十一、約出世法辨

又世間法引出世法，彼由引發因故，名有因法。

【K12 約證涅槃辨】

子十二、約證涅槃辨

又出世法聖道所攝，能證涅槃；彼證涅槃，由引發因故，名有因法。

【J2 總結】

癸二、總結

由如是等所說諸相，當知建立有因諸法。

【I2 有果法2】

【J1 別辨5】

【K1 等流果】

壬二、有果法2　癸一、別辨5　子一、等流果

復次，此中能生生起因法，彼由各別等流果故，名有果法。

【K2 異熟果】

子二、異熟果

若諸後有業及煩惱，彼由各別異熟果故，名有果法。

【K3 增上果】

子三、增上果

若有三處正現在前，若濕和合正現在前，若卵[穀-禾+卵]藏，若眼色等，若彼俱生諸    心心法，若近惡友等、若近善友等二種三法，如是一切，皆由各別增上果故，名有果法。

二種三法者：謂近惡友、聞非善法、不正思惟，名近惡友等一種三法。與此相違，名近善友等一種三法。如前有因法說應知。

【K4 士用果】

子四、士用果

若現法中，由染汙住，生邪精進，無果劬勞，生憂苦住；若現法中，不染汙住，生正精進，有果劬勞，生喜樂住；如是一切，皆由各別士用果故，名有果法。

【K5 離繫果2】

【L1 出二道2】

【M1 世間】

子五、離繫果2　丑一、出二道2　寅一、世間

若趣世間離欲生道，彼由離繫增上果故，名有果法。

【M2 出世間】

寅二、出世間

又能引出世間之道，及能證涅槃出世聖道，彼由離繫增上果故，名有果法。

【L2 辨差別】

丑二、辨差別

謂由究竟離繫果故，名有果法。若世間道，非由究竟離繫果故，名有果法。當知是名二道差別。

【J2 總結】

癸二、總結

由如是等所說相故，當知建立有果諸法差別之相。謂隨所應立等流果、若異熟果、若增上果、若士用果、若離繫果。

【H2 例無因果】

辛二、例無因果

與此相違，應知建立非有因法、非有果法。

【G14 緣生法】

庚十四、緣生法

復次，緣生法者，謂無主宰、無作者法。如前意地決擇緣起善巧中，已廣分別。

謂無主宰無作者法等者：如前意地決擇緣起善巧中說：云何名緣生法？謂無主宰、無有作者、無有受者、無自作用，不得自在，從因而生，託眾緣轉，本無而有，有已散滅。唯法所顯、唯法能潤、唯法所潤，墮在相續，如是等相名緣生法。（陵本五十六卷十五頁4542）如是諸相，名廣分別。

【G15 內法4】

【H1 標】

庚十五、內法4　辛一、標

復次，略由五因，當知建立內法差別。由此因故，說名為內。

【H2 徵】

辛二、徵

何等為五？

【H3 列】

辛三、列

謂假名故、妄執故、增上故、攝受種子故、事故。

【H4 釋2】

【I1 辨差別5】

【J1 由假名】

辛四、釋2　壬一、辨差別5　癸一、由假名

若於是處，假想建立如是種類，

若於是處者：於五取蘊，名於是處，此為我我所見所依處故。

謂立為我、或立有情，彼如是名、如是生類，廣說乃至如是壽量。如是名為由假名故，說名內法。

彼如是名如是生類等者：此說世間八言說句。謂如是名、如是生類、如是種性、如是飲食、如是領受苦樂差別、如是長壽、如是久住、如是所有壽量邊際。一切唯是假名安立應知。

【J2 由妄執】

癸二、由妄執

若於是處，妄起如是種類執著，謂計為我，或起我慢。如是名為由妄執故，說名內法。

【J3 由增上】

癸三、由增上

若由此法增上力故，外色聲等處差別生，為所受用。如是名為由增上故，說名內法。

【J4 由攝受種子】

癸四、由攝受種子

若能攝受善、不善、無記諸法種子。如是名為攝受種子故，說名內法。

【J5 由事】

癸五、由事

若五種清淨色，若心、意、識。如是名為由事故，說名內法。

【I2 廣假名】

壬二、廣假名

又有假名建立餘法為內可得。何以故？於內可得外處所攝，亦名內故。

又有假名建立餘法為內可得者：前說五清淨色，若心、意、識，名之為內。今此復說彼清淨色根所依處，亦名為內。雖外處攝，然為執受於內可得，故得建立。此望彼清淨色，若心、意、識諸內處法，名為餘故。

【G16 名色所攝法3】

【H1 標】

庚十六、名色所攝法3　辛一、標

復次，應知五蘊名色所攝。

【H2 徵】

辛二、徵

所以者何？

【H3 釋2】

【I1 色蘊】

辛三、釋2　壬一、色蘊

由彼彼處增長可得，手塊等觸即便變壞，是故色蘊說名為色。

由彼彼處增長可得者：此中略以二義釋名為色。謂方所示現義，觸對變壞義。如其次第，配釋二句應知。

【I2 名蘊】

壬二、名蘊

其餘四蘊，由種種名施設勢力，由種種名施設為依，多分於其彼彼所緣流轉趣向，是故如是四無色蘊說之為名。

由種種名施設勢力等者：能令種種共所了知，是謂由名施設勢力。又能令意作種種相，是謂由名多分於其彼彼所緣流轉趣向。簡五識俱，故言多    分。義如攝釋分釋應知。（陵本八十一卷三頁6169）

【G17 執受非執受法2】

【H1 舉有執受3】

【I1 標】

庚十七、執受非執受法2　辛一、舉有執受3　壬一、標

復次，略由五相，建立執受諸法差別。

【I2 徵】

壬二、徵

何等為五？

【I3 釋2】

【J1 辨差別4】

【K1 唯色2】

【L1 簡取】

壬三、釋2　癸一、辨差別4　子一、唯色2　丑一、簡取

謂初唯色說名執受。

【L2 遮非】

丑二、遮非

當知此言遮心心所等，彼非執受故。

【K2 根及根所依屬2】

【L1 簡取】

子二、根及根所依屬2　丑一、簡取

又於色中，所有內根根所依屬，說名執受。

【L2 遮非】

丑二、遮非

當知此言遮外不屬根色，彼非執受故。

【K3 心心所任持不捨2】

【L1 簡取】

子三、心心所任持不捨2　丑一、簡取

又心心所任持不捨，說名執受。

【L2 遮非】

丑二、遮非

當知此言遮依屬根髮毛爪等，及遮死後所有內身，彼非執受故。

【K4 因緣之所變異4】

【L1 標】

子四、因緣之所變異4　丑一、標

又執受色，由四因緣之所變異，故名執受。

【L2 徵】

丑二、徵

何等為四？

【L3 列】

丑三、列

一、由外色所逼觸故；二、由內界相違平等所引發故；三、由貪瞋等諸煩惱纏多現行故；四、由審慮所緣境故。

【L4 釋2】

【M1 釋因緣4】

【N1 由外色】

丑四、釋2　寅一、釋因緣4　卯一、由外色

謂由外色能損惱者，現前逼惱，有執受色即便生苦、生悲、生惱；若有外色能饒益者，現前觸對，有執受色即便生樂、安隱、饒益。

【N2 由內界】

卯二、由內界

若有內界更互相違，便生苦惱；彼若平等，安樂攝受。

【N3 由貪等】

卯三、由貪等

又若貪等煩惱所惱，即便生苦、憤發、熾然。

【N4 由審慮】

卯四、由審慮

又邪審慮所緣境故，或正審慮所緣境故，便起輕安喜樂攝受。

【M2 釋變異】

寅二、釋變異

又為損害，或為饒益，故名變異。

【J2 結略義】

癸二、結略義

如是若色、若內、若心心所任持不捨、若如是緣，令成變異，是名執受諸法差別。

略有五相建立執受諸法差別者：初三種相，如文可知。由四因緣所變異中，有二相別，謂為損害，或為饒益，是後二相。

【H2 例非執受】

辛二、例非執受

與此相違，當知是名非執受法。

【G18 大種所造非大種所造法4】

【H1 總標】

庚十八、大種所造非大種所造法4　辛一、總標

復次，若四大種及彼所造，當知唯此名有色法。

【H2 略辨2】

【I1 問】

辛二、略辨2　壬一、問

問：如四大種，由自種子方得生起，造色亦爾，何故說言諸所造色大種所造？

【I2 答2】

【J1 由隨逐】

壬二、答2　癸一、由隨逐

答：若諸色根及心中，有諸大種種子隨逐，即有造色種子隨逐；若諸大種所有種子能生果時，爾時必定能隨逐彼造色種子亦生自果；故說造色，大種所造。

【J2 顯差別】

癸二、顯差別

隨逐色根大種種子，名有方所；隨無色根大種種子，名無方所。

若諸色根及心中等者：此中建立種子道理，當知且依未建立阿賴耶識聖教而說。若已建立阿賴耶識，當知略說諸法種子，一切皆依阿賴耶識。如前    意地決擇中已廣分別應知。（陵本五十一卷十九頁4133）

【H3 廣釋2】

【I1 大種2】

【J1 標列】

辛三、廣釋2　壬一、大種2　癸一、標列

又諸大種略有二種。一、唯界所攝，二、能作自業。

【J2 隨釋2】

【K1 唯界所攝】

癸二、隨釋2　子一、唯界所攝

唯界所攝者，謂諸大種所有種子。

【K2 能作自業2】

【L1 標義】

子二、能作自業2　丑一、標義

能作自業者，謂從自種子所生大種。

【L2 顯聚3】

【M1 料簡聚相】

丑二、顯聚3　寅一、料簡聚相

又諸大種與所造色俱時而有，互不相離，由彼種類因所成故。如一味團，更相涉入，遍一切處，非如麨稻、末尼等聚。

由彼種類因所成故者：謂諸色法同處一處，不相捨離，相隨順生，不相妨礙。當知此由如是種類之業增上所感如是生故。前已決擇應知。（陵本五十四卷十二頁4331）

【M2 明不共聚2】

【N1 舉堅色聚2】

【O1 顯自界2】

【P1 地大攝】

寅二、明不共聚2　卯一、舉堅色聚2　辰一、顯自界2　巳一、地大攝

又於一向堅色聚中，唯有地界能作業用。

【P2 所造攝2】

【Q1 欲界】

巳二、所造攝2　午一、欲界

若於欲界，亦有色、香、味界作業。

【Q2 色界】

午二、色界

於色界中，但有色界能作業用。

亦有色香味界作業者：此中略不說觸作業，當知地界作業已攝彼故。

【O2 簡餘界】

辰二、簡餘界

餘水、火、風及與聲界，唯有種子之所隨逐，更待異緣方能作業。

【N2 例餘色聚】

卯二、例餘色聚

如是於水、火、風名想聚中，如其所應，次第亦爾。

於水火風名想聚中等者：謂於一向濕、煖、動聚，安立水、火、風名，故說於水、火、風名想聚中。於水聚中，欲界亦有色、香、味界作業，火聚亦爾，風聚除味，餘如前說；由是說言如其所應，次第亦爾。

【M3 辨內外聚2】

【N1 內聚2】

【O1 標】

寅三、辨內外聚2　卯一、內聚2　辰一、標

內色聚中，一切地等諸界作業皆具可得。

【O2 釋】

辰二、釋

謂髮毛等種種差別，廣說如經。

【N2 外聚2】

【O1 顯業】

卯二、外聚2　辰一、顯業

當知於外，得有各別地等諸聚，彼若值遇如是如是眾緣差別，即便能作如是如是果法生因。

【O2 舉例】

辰二、舉例

譬如善巧鑽彼乾木，即便生火；又如白鑞、鉛錫、金銀等物，融消即流。

【I2 所造2】

【J1 明觸性】

壬二、所造2　癸一、明觸性

復次，如五識身相應地說，觸處所攝澀滑等性，當知皆是大種差別；隨諸大種如是品類分位差別，如其所應，於四大種假名施設澀滑等性；是故當知皆是假有。

如五識身相應地說等者：彼說輕性、重性、滑性、澀性、冷、饑、渴、飽、力、劣、緩、急、病、老、死、癢、悶、黏、疲、息、軟、怯、勇。（陵本一卷九頁29）如是等類，皆是大種差別，謂於大種分位假施設故。分位差別有其六種，謂淨不淨位、堅不堅位、慢緩位、和合位、不平等位、平等位。決擇分中已廣分別應知。（陵本五十四卷八頁4316）

【J2 釋經說2】

【K1 無見有對2】

【L1 問】

癸二、釋經說2　子一、無見有對2　丑一、問

問：如世尊言：觸謂外處，若四大種，若四大種所造，有色無見有對。何密意耶？

若四大種所造等者：諸內外色皆四大種所造，何故唯說有色無見有對？世尊說此有何密意？依下自釋。大種所造有二差別，一、觸處色，二、所餘    色。世尊約觸處色，說彼有色無見有對，非餘一切，故義無違。由是當知所說密意。

【L2 答2】

【M1 辨差別2】

【N1 標列】

丑二、答2　寅一、辨差別2　卯一、標列

答：此諸大種，當知能生二種造色。一、自類差別，二、異類差別。

【N2 隨釋2】

【O1 自類差別造色】

卯二、隨釋2　辰一、自類差別造色

自類差別造色者，謂諸大種造澀、滑等。由如是因、如是緣故，此諸大種各各差別變異而生，於彼假說澀、滑性等種種差別。

【O2 異類差別造色】

辰二、異類差別造色

異類差別造色者，謂眼、耳等五內色處，四外色處，法處一分；唯除觸處。

【M2 釋密意】

寅二、釋密意

世尊依彼自類差別所造色故，說如是言：若四大種所造。

【K2 無見無對2】

【L1 問】

子二、無見無對2　丑一、問

問：世尊說有無見無對色，當言何等大種所造？

【L2 答2】

【M1 欲界攝】

丑二、答2　寅一、欲界攝

答：若彼定心，思惟欲界有色諸法，影像生起，當言欲界大種所造。

【M2 色界攝】

寅二、色界攝

若彼定心，思惟色界有色諸法，影像生起，當言色界大種所造。

【H4 略不說餘】

辛四、略不說餘

於此大種所造色法，餘決擇文，更不復現。

【G19 有非有法3】

【H1 標舉有法2】

【I1 徵】

庚十九、有非有法3　辛一、標舉有法2　壬一、徵

復次，云何有法？

【I2 釋】

壬二、釋

謂一切世間法，說名有法。

【H2 辨有非有2】

【I1 問】

辛二、辨有非有2　壬一、問

問：阿羅漢等世間善法，是世間故，則有所攝；以何因緣說名無漏？

【I2 答2】

【J1 有所攝】

壬二、答2　癸一、有所攝

答：墮三有故，名有所攝。

【J2 非有所攝】

癸二、非有所攝

諸漏隨眠永解脫故，說名無漏。

【H3 釋有漏法2】

【I1 舉經問】

辛三、釋有漏法2　壬一、舉經問

問：如世尊言：云何有漏法？謂意世間、法世間、意識世間。此何密意？

【I2 顯意答2】

【J1 標】

壬二、顯意答2　癸一、標

答：世尊依彼不斷應斷世間意法，及與意識，說如是言。

【J2 釋2】

【K1 列】

癸二、釋2　子一、列

此中世尊說多種有。謂欲有、色有、無色有。

謂欲有色有無色有者：本地分說：欲有云何？謂欲界本有、業有、死有、中有、生有，及那落迦、傍生、餓鬼、人、天有，總說名欲有。此復由先所作諸行煩惱攝受之所熏發。色有云何？除那落迦、傍生、餓鬼、人有，所餘是色有應知。無色有云何？謂復除中有，所餘是無色有應知。（陵本十卷一頁728）

【K2 指】

子二、指

彼廣建立，如聞所成慧地佛教所應知處。

彼廣建立等者：為欲釋前意、法、意識世間不斷應斷，故指如前聞所成慧地佛教所應知處。彼云：又諸世間略有二種雜染根本，能引無義無利雜染。謂於真實無正解行，及彼為先希求無義。又正法外，若諸沙門、若婆羅門，略有二種雜染根本。謂薩迦耶見增上力故，推求我常，推求我斷。（陵本十三卷二十二頁1162）彼二二種雜染根本，是此未斷所應斷義。指如彼說，名廣建立。

【G20 應修法2】

【H1 徵】

庚二十、應修法2　辛一、徵

復次，云何應修法？

【H2 釋2】

【I1 總標舉】

辛二、釋2　壬一、總標舉

謂一切善有為法。

【I2 辨差別2】

【J1 明四種2】

【K1 標列】

壬二、辨差別2　癸一、明四種2　子一、標列

此中應知略有四修。一、得修，二、習修，三、除去修，四、對治修。

【K2 隨釋4】

【L1 得修】

子二、隨釋4　丑一、得修

此中未生善法為欲生故，作意修習，是名得修。

【L2 習修】

丑二、習修

已生善法令住不忘，乃至廣說，是名習修。

【L3 除去修】

丑三、除去修

已生不善法為欲斷故，作意修習，名除去修。

【L4 對治修2】

【M1 標相】

丑四、對治修2　寅一、標相

未生不善法為不生故，於厭患等諸對治門作意修習，名對治修。

【M2 辨位4】

【N1 厭患對治】

寅二、辨位4　卯一、厭患對治

當知此中，從了相作意乃至勝解作意，名厭患對治修。

【N2 斷對治】

卯二、斷對治

從遠離作意乃至方便究竟作意，名斷對治修。

【N3 持對治】

卯三、持對治

方便究竟果作意，名持對治修。

【N4 遠分對治】

卯四、遠分對治

從此已上，即此一切七種作意，隨於勝地、上地所攝，當知一切名遠分對治修。

【J2 攝二種2】

【K1 標列】

癸二、攝二種2　子一、標列

此四種修，一切總說為二種修。謂防護受持修，及作意思惟修。

【K2 隨釋2】

【L1 防護受持修2】

【M1 防護】

子二、隨釋2　丑一、防護受持修2　寅一、防護

此中修身，名防護修。

【M2 受持】

寅二、受持

修戒，名受持修。

【L2 作意思惟修2】

【M1 標總名】

丑二、作意思惟修2　寅一、標總名

若靜慮地作意修，若諦智地作意修，總名作意思惟修。

【M2 釋別相】

寅二、釋別相

此中初作意修，名為修心；第二作意修，名為修慧。

【G21 有上無上法2】

【H1 有上法2】

【I1 徵】

庚二十一、有上無上法2　辛一、有上法2　壬一、徵

復次，云何有上法？

【I2 釋】

壬二、釋

謂除涅槃，餘一切法。

【H2 無上法4】

【I1 標】

辛二、無上法4　壬一、標

由五因緣，當知涅槃是無上法。

【I2 徵】

壬二、徵

何等為五？

【I3 釋】

壬三、釋

一、集諦寂滅故；二、苦諦寂滅故；三、離怖畏災橫疾疫，大安隱故；四、無上現法樂住所緣故，謂無相住故；五、常住究竟安義、樂義，不虛誑故。

【I4 結】

壬四、結

如是五因，非於餘處總集可得，唯於涅槃一切可得，是故涅槃名無上法。

【G22 去來今法3】

【H1 過去法2】

【I1 徵】

庚二十二、去來今法3　辛一、過去法2　壬一、徵

復次，云何過去法？

【I2 釋2】

【J1 略辨相2】

【K1 顯非斷】

壬二、釋2　癸一、略辨相2　子一、顯非斷

謂因已受盡，自性已滅，無間為緣為生餘法，

因已受盡者：淨不淨業感異熟已，若至壽量盡邊，爾時彼種已受果故，名因已受盡。

除阿羅漢最後心心所。

除阿羅漢最後心心所者：謂彼心心所無間，即入無餘依涅槃，無餘心心所生，今不說彼熏習相續，是故除之。

熏習相續雖復已滅，經百千劫，猶能令彼愛非愛果異熟當熟。

【K2 明差別】

子二、明差別

如所領受諸過去事，或一唯能生起憶念，或復有一不生憶念，唯滅所顯，無諸作用，是名過去諸法差別。

或一唯能生起憶念等者：謂如有一，得宿住智，於過去事決定能生憶念；餘則不爾，不能憶念自他種種先世相應業果異熟。由是因緣，不破常見，是故說彼唯滅所顯，無諸作用。

【J2 釋建立3】

【K1 標】

癸二、釋建立3　子一、標

此過去法略由五相，當知建立其事差別。

【K2 徵】

子二、徵

何等為五？

【K3 釋5】

【L1 剎那過去】

子三、釋5　丑一、剎那過去

謂或有法剎那過去。謂於剎那一切行中，剎那已後所有諸行。

【L2 死沒過去】

丑二、死沒過去

又或有法死沒過去。謂彼彼有情，從彼彼有情眾同分沒，廣說乃至死及後時。

死及後時者：棄捨諸蘊，說名為死。若時蘊盡，說名後時，謂初死未久位。如本地分說應知。（陵本十卷三頁738）

【L3 壞劫過去】

丑三、壞劫過去

又或有法壞劫過去。謂器世間所攝，由火等災之所敗壞。

【L4 退失過去】

丑四、退失過去

又或有法退失過去。謂如有一，於先所得諸善功德安樂住中，隨類退失。

【L5 盡滅過去】

丑五、盡滅過去

又或有法盡滅過去。謂有餘依及無餘依涅槃界中所有盡滅。

【H2 未來法2】

【I1 徵】

辛二、未來法2　壬一、徵

復次，云何未來法？

【I2 釋2】

【J1 略辨相】

壬二、釋2　癸一、略辨相

謂因未受、自性未受，待緣當生，將起現前，或近當生、或遠當生。

謂因未受等者：於自體中，餘業種子未與果故，名因未受。若順生受，名近當生。若順後受，名遠當生。

【J2 明建立2】

【K1 標】

癸二、明建立2　子一、標

亦由五相建立差別。

【K2 列】

子二、列

謂剎那未來、一生未來、成劫未來、現行未來、最後未來。

【H3 現在法2】

【I1 徵】

辛三、現在法2　壬一、徵

復次，云何現在法？

【I2 釋2】

【J1 略辨相】

壬二、釋2　癸一、略辨相

謂因已受用，自性受用未盡，剎那已後決定壞滅，一切雜染所顯，一分清淨所顯。

【J2 明建立2】

【K1 總標列】

癸二、明建立2　子一、總標列

亦由五相建立差別。謂剎那現在、一生現在、成劫現在、現行現在、最後現在。

【K2 隨難釋】

子二、隨難釋

謂阿羅漢最後心心所等。

【G23 三界繫法2】

【H1 欲界繫法3】

【I1 徵】

庚二十三、三界繫法2　辛一、欲界繫法3　壬一、徵

復次，云何欲界繫法？

【I2 釋】

壬二、釋

謂於欲界若生、若長，未離欲界欲，心不在定，於此位中所有諸法，或生得故、或作意故，已行、正行、當行。

【I3 結】

壬三、結

是名欲界繫法。

【H2 色無色界繫法2】

【I1 舉色界繫2】

【J1 徵】

辛二、色無色界繫法2　壬一、舉色界繫2　癸一、徵

復次，云何色界繫法？

【J2 釋2】

【K1 依定辨】

癸二、釋2　子一、依定辨

謂生欲界，能現證入隨一靜慮，已離欲界欲，未離色界欲，未發上加行，或從彼定起，

未發上加行等者：諸無色定加行，名上加行。或入無色定，從彼出已，名從彼定起。

所有世間意地諸法，由作意故，已行、正行、當行，是名色界繫法。

所有世間意地諸法等者：此中釋名色界繫法。為簡出世靜慮，故說世間。為簡欲界五識相應，故說意地。

【K2 依生辨】

子二、依生辨

或生色界，未離彼欲，未發上加行，或生得故、或作意故，諸世間法已行、正行、當行，如是亦名色界繫法。

【I2 例無色界繫】

壬二、例無色界繫

如色界繫法，如是無色界繫法，隨其所應，當知亦爾。

【G24 善不善無記法2】

【H1 略辨相2】

【I1 舉善法2】

【J1 徵】

庚二十四、善不善無記法2　辛一、略辨相2　壬一、舉善法2　癸一、徵

復次，云何善法？

【J2 釋3】

【K1 標】

癸二、釋3　子一、標

謂若略說，二因緣故，一切善法說名為善。謂自性無倒，亦能對治顛倒法故；及安隱故。

【K2 徵】

子二、徵

所以者何？

【K3 釋】

子三、釋

一切善法，自性無倒於所緣轉，又能對治於所緣轉顛倒染法；能往善趣，證涅槃故，名為安隱。

【I2 例不善等2】

【J1 不善】

壬二、例不善等2　癸一、不善

與此相違，二因緣故，當知不善。謂自性顛倒故，及不安隱故。

【J2 無記】

癸二、無記

無記諸法性非顛倒，亦不能治顛倒諸法；性非安隱，非不安隱。

【H2 明建立2】

【I1 善不善法2】

【J1 顯差別2】

【K1 善法2】

【L1 總標】

辛二、明建立2　壬一、善不善法2　癸一、顯差別2　子一、善法2　丑一、總標

又由五相，當知建立善法差別。

【L2 列釋5】

【M1 感可愛果】

丑二、列釋5　寅一、感可愛果

一、感當來可愛果故。

【M2 對治雜染】

寅二、對治雜染

二、對治雜染故。謂不淨等能治貪等，乃至八聖支道對治一切雜染諸法。

謂不淨等能治貪等者：此說五種淨行所緣。謂不淨、慈愍、緣性緣起、界差別、阿那波那念等所緣差別。如本地分廣釋應知。（陵本二十六卷十九頁2228）

【M3 染滅所顯】

寅三、染滅所顯

三、雜染寂滅所顯故。所謂涅槃。

【M4 聖住所顯】

寅四、聖住所顯

四、清淨住所顯故。謂已離欲者，住聖等善現法樂住。

住聖等善現法樂住者：四種靜慮通凡聖得，性唯是善，故作是說。

【M5 利他所顯】

寅五、利他所顯

五、饒益有情所顯故。謂已離欲，為哀愍他，聲聞、菩薩及與如來所有種種利他善行。

【K2 不善法2】

【L1 標例前】

子二、不善法2　丑一、標例前

又由五相，建立不善諸法差別；與上相違，應知其相。

【L2 釋差別】

丑二、釋差別

謂感當來非愛果故，雜染對治之所治故，染不寂滅之所顯故，諸染惱住之所顯故，能損害他之所顯故。

【J2 釋彊盛2】

【K1 舉善4】

【L1 標】

癸二、釋彊盛2　子一、舉善4　丑一、標

由五因緣，善法彊盛。

【L2 徵】

丑二、徵

何等為五？

【L3 列】

丑三、列

一、加行故；二、宿習故；三、攝受勝功德故；四、田事處故；五、自性故。

【L4 釋5】

【M1 由加行3】

【N1 總標列】

丑四、釋5　寅一、由加行3　卯一、總標列

謂諸善法，無間加行、殷重加行之所造作，若無量品差別所作。

【N2 隨難釋】

卯二、隨難釋

謂或自作，或於是處勸他令作，以無量門慶慰讚美，見同法者深心歡喜。

【N3 結彊盛】

卯三、結彊盛

當知是名由加行故，善法彊盛。

【M2 由宿習】

寅二、由宿習

又諸善法，曾餘生中若修、若習、若多修習，由是因緣，彼今生中性於善法    心能趣入，於諸不善違背而住。當知是名由宿習故，善法彊盛。

【M3 由攝受勝功德】

寅三、由攝受勝功德

又諸善法，下地所攝，由世間離欲者及見聖跡者，若於解脫、或於無上正等菩提深心迴向，離諸見趣。當知是名攝受勝功德故，善法彊盛。

【M4 由田事處】

寅四、由田事處

又諸善法，於大福田，以勝妙事施尊重處之所生起。當知是名田事處故，善法彊盛。

【M5 由自性2】

【N1 釋3】

【O1 施所成】

寅五、由自性2　卯一、釋3　辰一、施所成

又諸善法，若施所成，於戒、於修自性是劣。

【O2 戒所成】

辰二、戒所成

若戒所成，於施所成自性是勝，於修所成自性是劣。

【O3 修所成】

辰三、修所成

若修所成所有善法，於施、於戒自性皆勝。

【N2 結】

卯二、結

當知是名由自性故，善法彊盛。

【K2 例不善】

子二、例不善

與此相違，五因緣故，當知是名不善彊盛。

【I2 無記法4】

【J1 標】

壬二、無記法4　癸一、標

又由五相，建立無記諸法差別。

【J2 徵】

癸二、徵

何等為五？

【J3 列五相】

癸三、列五相

一、異熟生無記，二、威儀路無記，三、工巧處無記，四、變化無記，五、自性無記。

【J4 隨難釋】

癸四、隨難釋

此中自性無記，謂諸色根是長養者，及外諸有色處等，非異熟等所攝者。除善、染汙色處、聲處。

謂諸色根是長養者等者：此中色根，簡前已說異熟生無記，是故唯取是長養者，謂由食、睡眠、梵行、等至所長養色應知。非根所攝色及諸心心所，名外諸有色處等。唯取是長養及等流者，名自性無記，由是說言非異熟等所攝。等言，等取異熟生故。又外色中，善及染汙色處、聲處，性非無記，故復除之。

【G25 學無學俱非法3】

【H1 學法2】

【I1 徵】

庚二十五、學無學俱非法3　辛一、學法2　壬一、徵

復次，云何學法？

【I2 釋3】

【J1 標】

壬二、釋3　癸一、標

謂或預流、或一來、或不還有學補特伽羅，若出世有為法，若世間善法，是名學法。

【J2 徵】

癸二、徵

何以故？

【J3 釋】

癸三、釋

依止此法，於時時中精進修學增上戒學、增上心學、增上慧學故。

【H2 無學法】

辛二、無學法

云何無學法？謂阿羅漢諸漏已盡，若出世有為法，若世間善法，是名無學法。

【H3 非學非無學法】

辛三、非學非無學法

云何非學非無學法？謂除先所說學無學法，所餘預流乃至阿羅漢。若墮一切異生相續，若彼增上所有諸法，當知是名非學非無學法。

【G26 見斷修斷非斷法3】

【H1 見道所斷法】

庚二十六、見斷修斷非斷法3　辛一、見道所斷法

復次，云何見道所斷法？謂薩迦耶等五見，及依諸見起貪、瞋、慢，若相應無明，若於諸諦不共無明，於諦疑等，

於諦疑等者：等言，等取於佛法僧，及蘊業果猶豫疑惑應知。

及往一切惡趣業等，是名見道所斷法。

及往一切惡趣業等者：等言，等取墮惡趣生，乃至第八有生應知。

【H2 修道所斷法】

辛二、修道所斷法

云何修道所斷法？謂一切善有漏法，一切無覆無記法，除先所說諸染汙法，餘染汙法，是名修道所斷法。

【H3 非所斷法2】

【I1 徵】

辛三、非所斷法2　壬一、徵

云何非所斷法？

【I2 釋2】

【J1 出體性】

壬二、釋2　癸一、出體性

謂一切有學出世間法、一切無學相續中所有諸法。

【J2 釋差別】

癸二、釋差別

此中若出世法，於一切時自性淨故，名非所斷；餘世間法，由已斷故，名非所斷。

【G27 甚深難見法2】

【H1 徵】

庚二十七、甚深難見法2　辛一、徵

復次，云何甚深難見法？

【H2 釋4】

【I1 標】

辛二、釋4　壬一、標

謂一切法，當知皆是甚深難見。

【I2 徵】

壬二、徵

何以故？

【I3 釋2】

【J1 標相】

壬三、釋2　癸一、標相

第一甚深難見法者，所謂自性絕諸戲論、過語言道。

【J2 釋難】

癸二、釋難

諸法自性皆絕戲論、過語言道，然由言說為依止故，方乃可取、可觀、可覺。

【I4 結】

壬四、結

是故當知，一切諸法甚深難見。

【F2 結勸思】

己二、結勸思

如是所說差別建立，有色、無色法，有見、無見法，有對、無對法，有漏、無漏法，有諍、無諍法，有染、無染法，依耽嗜、依出離法，世間、出世    間法，墮非墮法，有為、無為法，所知、所識、所緣法，任持法，有異熟、無異熟法，有因、無因法，有果、無果法，緣生法，內法，名色所攝法，執受、非執受法，大種所造、非大種所造法，有非有法，應修法，有上、無上法，去來今法，欲界繫、色界繫、無色界繫法，善、不善、無記法，學、無學、非學非無學法，見道所斷、修道所斷、非所斷法，甚深難見法。若有善思所應思者，應當如理精勤方便，思惟簡擇如是諸法。

【D3 略不說餘】

丁三、略不說餘

於此地中餘決擇文，更不復現。

瑜伽師地論科句披尋記卷第六十六

瑜伽師地論科句披尋記卷第六十七

彌勒菩薩說

唐三藏沙門玄奘奉詔譯

韓清淨科記

攝決擇分中修所成慧地

【C9 修所成慧地3】

【D1 結前生後】

丙九、修所成慧地3　丁一、結前生後

如是已說思所成慧地決擇。修所成慧地決擇，我今當說。

【D2 標釋一切2】

【E1 總標列】

丁二、標釋一切2　戊一、總標列

當知略有十六種修。謂聲聞乘相應作意修、大乘相應作意修、影像修、事邊際修、所作成辦修、得修、習修、除去修、對治修、少分修、遍行修、動轉修、有加行修、已成辦修、非修所成法修、修所成法修。

【E2 別釋相16】

【F1 聲聞乘相應作意修3】

【G1 徵】

戊二、別釋相16　己一、聲聞乘相應作意修3　庚一、徵

云何聲聞乘相應作意修？

【G2 釋】

庚二、釋

謂如有一，是聲聞，住聲聞法性；或未證入正性離生，或已證入正性離生；不觀他利益事，唯觀自利益事；由安立諦作意門，內觀真如，緣有量有分別法為境；

緣有量有分別法為境者：分別緣起初勝法門經說：少分有量法界妙智，若諸聲聞，於作有情一切義利無有棄背趣向行相；若諸獨覺，於作有情一切義利棄背行相。由是當知，此說緣有量者，謂於少分有量法界。此說有分別法，謂於諦安立相，未能通達法無我故。

為盡貪愛，由厭、離欲、解脫行相，修習作意。

【G3 結】

庚三、結

是名聲聞乘相應作意修。

由厭離欲解脫行相者：攝事分說：云何厭？謂有對治現前故，起厭逆想，令諸煩惱不復現行。云何離欲？謂由修習厭心故，雖於對治不作意思惟，然於一切染愛事境貪不現行，此由伏斷增上力故。云何解脫？謂即於此伏斷對治多修習故，永拔隨眠。（陵本八十五卷十一頁6450）此應準知。

【F2 大乘相應作意修3】

【G1 徵】

己二、大乘相應作意修3　庚一、徵

云何大乘相應作意修？

【G2 釋】

庚二、釋

謂如有一，是菩薩，住菩薩法性；或未證入正性離生，或已證入正性離生；觀自、觀他諸利益事；由安立、非安立諦作意門，內觀真如，緣無量無分別法為境；大悲增上力故，為盡自他所有貪愛，由攝受有情諸利益事方便行相，及由趣向無上足跡因緣行相，修習作意。

【G3 結】

庚三、結

是名大乘相應作意修。

緣無量無分別法為境者：分別緣起初勝法門經說：全分無量法界妙智，能    作一切煩惱、所知二障離繫所依事業，又作證得一切種智極淨法界所依事業，又作救濟一切有情一切災患所依事業。此說無量，當知謂彼全分無量法界。離諸戲論，名無分別。

【F3 影像修2】

【G1 徵】

己三、影像修2　庚一、徵

云何影像修？

【G2 釋】

庚二、釋

謂或於有分別毗鉢舍那品，三摩地所行影像，所知事同分，作意思惟故；或於無分別奢摩他品，三摩地所行影像，所知事同分，作意思惟故；諸所有修，名影像修。

【F4 事邊際修2】

【G1 徵】

己四、事邊際修2　庚一、徵

云何事邊際修？

【G2 釋2】

【H1 別釋相】

庚二、釋2　辛一、別釋相

謂於過去、未來、現在、內外、麤細、下劣、勝妙、近遠等法作意思惟，或於真如作意思惟。

【H2 結略義】

辛二、結略義

如是或盡所有性故，或如所有性故，諸所有修，名事邊際修。

【F5 所作成辦修2】

【G1 徵】

己五、所作成辦修2　庚一、徵

云何所作成辦修？

【G2 釋】

庚二、釋

謂已證入根本靜慮、或諸等至、或世間定、或出世定，諸所有修，名所作成辦修。

云何所作成辦修等者：本地分說：修觀行者，於奢摩他、毗鉢舍那，若修、若習、若多修習為因緣故，諸緣影像所有作意皆得圓滿。此圓滿故，便得轉依，一切麤重悉皆息滅。得轉依故，超過影像，即於所知事，有無分別現量智見生。入初靜慮者，得初靜慮時，於初靜慮所行境界；入第二、第三、第四靜慮者，得第二、第三、第四靜慮時，於第二、第三、第四靜慮所行境界；入空無邊處、識無邊處、無所有處、非想非非想處者，得彼定時，即於彼定所行境界。如是名為所作成辦。（陵本二十六卷十五頁2216）此應準知。

【F6 得修3】

【G1 徵】

己六、得修3　庚一、徵

云何得修？

【G2 釋】

庚二、釋

謂如有一，依初靜慮，或修無常想，乃至或修死想，彼所有餘不現前想；

或修無常想等者：本地分說：又有五種能圓滿解脫、厭離所對治法。謂於諸法中，有三種愚以為依止，起三顛倒。三種愚者，一、時節愚，二、分位愚，三、自性愚。三顛倒者，一、於無常計常顛倒，二、於苦計樂顛倒，三、於無我計我顛倒。及規求利養、希望壽命。為治如是五所治法，起五取相。謂於諸行，取無常相，亦取苦相；於諸法中，取無我相；於飲食中，取惡逆相；於其命根，取中夭相。（陵本十四卷十六頁1237）此中義顯五所取相，名無常想。乃至或修死想，隨修一想現在前時，諸所餘想名不現前。

或自地攝、或下地攝；及彼所引諸餘功德，或是世間、或出世間；皆能修彼    令其增盛清淨樂生，於彼獲得自在成就。

【G3 結】

庚三、結

是名得修。

皆能修彼令其增盛等者：謂修一想，能令餘想諸餘功德，轉得增盛、轉得清淨；及諸定樂倍更生故。以於彼諸種子獲得自在成就故。

【F7 習修2】

【G1 徵】

己七、習修2　庚一、徵

云何習修？

【G2 釋】

庚二、釋

謂如有一，即於彼彼無常等諸善想作意思惟，或於善法由習修故，皆現修    習，是名習修。

【F8 除去修2】

【G1 徵】

己八、除去修2　庚一、徵

云何除去修？

【G2 釋2】

【H1 除遣諸相】

庚二、釋2　辛一、除遣諸相

謂如有一，由三摩地所行影像諸相作意故，如楔出楔方便除遣，棄於自性諸相。

【H2 除遣麤重】

辛二、除遣麤重

又如有一，用彼細楔遣於麤楔，如是行者，以輕安身除麤重身。

方便除遣棄於自性諸相者：謂依定地影像諸相為方便故，除遣諸法自性諸相。如有頌言：菩薩於定位，觀影唯是心，義相既滅除，審觀唯自想。如是住內心，知所取非有，次能取亦無，後觸無所得。其義應知。

餘如前說。是名除去修。

餘如前說者：謂如前說諸所有修，是名為餘。

【F9 對治修2】

【G1 徵】

己九、對治修2　庚一、徵

云何對治修？

【G2 釋2】

【H1 總標列】

庚二、釋2　辛一、總標列

謂於厭患對治、或斷對治、或持對治、或遠分對治作意思惟，諸所有修，名對治修。

【H2 別釋相2】

【I1 第一義4】

【J1 厭患對治】

辛二、別釋相2　壬一、第一義4　癸一、厭患對治

此中厭患對治者，謂一切世間善道，除諸無量及餘行者遊戲神通所引作意。

除諸無量等者：厭患對治，依諸欲起。四無量定、遊戲神通非有厭患，是故除之。

【J2 斷對治】

癸二、斷對治

斷對治者，謂緣真如為境作意。

【J3 持對治】

癸三、持對治

持對治者，謂此後得世出世道，若解脫道。

【J4 遠分對治】

癸四、遠分對治

遠分對治者，謂煩惱斷已，於對治道更多修習，或多修習上地之道。

【I2 第二義】

壬二、第二義

復有差別。謂聞思修道，名厭患對治；出世間道，名斷對治；此果轉依，名持對治；世間修道，名遠分對治。

【F10 少分修2】

【G1 徵】

己十、少分修2　庚一、徵

云何少分修？

【G2 釋】

庚二、釋

謂於無常想等隨一善法作意思惟，諸所有修，名少分修。

【F11 遍行修2】

【G1 徵】

己十一、遍行修2　庚一、徵

云何遍行修？

【G2 釋】

庚二、釋

謂於諸法一味真如作意思惟，諸所有修，名遍行修。

【F12 動轉修2】

【G1 徵】

己十二、動轉修2　庚一、徵

云何動轉修？

【G2 釋】

庚二、釋

謂於無相修方便修時，時時有相間隔而修，名動轉修。

【F13 有加行修2】

【G1 徵】

己十三、有加行修2　庚一、徵

云何有加行修？

【G2 釋】

庚二、釋

謂即於彼方便修時，由有加行相間隔而修，名有加行修。

【F14 成辦修2】

【G1 徵】

己十四、成辦修2　庚一、徵

云何成辦修？

【G2 釋】

庚二、釋

謂或聲聞乘、或獨覺乘、或復大乘，已得一切所有轉依，及得一切諸法自在，此所有修名成辦修。

【F15 非修所成法修2】

【G1 徵】

己十五、非修所成法修2　庚一、徵

云何非修所成法修？

【G2 釋】

庚二、釋

謂不定地諸施、戒等所有善法修，名非修所成法修。

【F16 修所成法修2】

【G1 徵】

己十六、修所成法修2　庚一、徵

云何修所成法修？

【G2 釋】

庚二、釋

謂定地諸善法修，名修所成法修。

【D3 略不說餘】

丁三、略不說餘

於此地中餘決擇文，更不復現。

攝決擇分中聲聞地之一

【C10 聲聞地及獨覺地2】

【D1 舉聲聞地3】

【E1 結前生後】

丙十、聲聞地及獨覺地2　丁一、舉聲聞地3　戊一、結前生後

如是已說修所成慧地決擇。聲聞地決擇，我今當說。

【E2 如應決擇3】

【F1 聲聞種性5】

【G1 釋無種性難2】

【H1 舉難】

戊二、如應決擇3　己一、聲聞種性5　庚一、釋無種性難2　辛一、舉難

如本地分說：住無種性補特伽羅，是名畢竟無般涅槃法。此中或有心生疑惑，云何而有畢竟無般涅槃法耶？

【H2 詰答2】

【I1 雙徵】

辛二、詰答2　壬一、雙徵

應詰彼言：汝何所欲？諸有情類種種界性、無量界性、下劣界性、勝妙界性，為有耶？為無耶？

諸有情類種種界性等者：墮自相續，有十八界，是名種種界性。於一一界，各有無量品類差別，種類一故，雖各說一，而實無量，是名無量界性。又諸有情如是諸界，由勝解力之所集成。先惡勝解，集成惡界，是名下劣界性；先善勝解，集成善界，是名勝妙界性。義如攝事分說。（陵本九十六卷一頁7185）

【I2 別詰2】

【J1 詰有】

壬二、別詰2　癸一、詰有

若言有者，無有畢竟無般涅槃法補特伽羅，不應道理。

【J2 詰無】

癸二、詰無

若言無者，經言：諸有情類有種種界性，乃至勝妙界性。不應道理。

【G2 釋因無根難2】

【H1 舉難】

庚二、釋因無根難2　辛一、舉難

如是詰已，復有難言：如有情類，雖有種種界性，乃至勝妙界性，而無有無根有情，如是無般涅槃法何故不爾？或應許有無根有情。

或應許有無根有情者：此中難意，謂有種種界性，乃至勝妙界性，而有無般涅槃法者，是則或應許有無根有情。

【H2 詰答2】

【I1 雙徵】

辛二、詰答2　壬一、雙徵

應詰彼言：汝何所欲？諸無根者為是有情，為非有情？

【I2 別詰2】

【J1 詰是有情】

壬二、別詰2　癸一、詰是有情

若是有情，外無根物應是有情，然不應道理。

【J2 詰非有情】

癸二、詰非有情

若非有情，而言何不許有無根有情者，不應道理。

【G3 釋同四姓難2】

【H1 舉難】

庚三、釋同四姓難2　辛一、舉難

如是詰已，復有難言：如作剎帝利已，或時復作婆羅門、吠舍、戍陀羅；如是乃至作戍陀羅已，或時乃至作剎帝利。又作那落迦已，或時乃至作天；乃至作天已，或時乃至復作那落迦。如是何故不作無般涅槃法已，或時復作有般涅槃法耶？

【H2 詰答2】

【I1 雙徵】

辛二、詰答2　壬一、雙徵

應詰彼言：汝何所欲？諸剎帝利乃至戍陀羅，及那落迦乃至諸天，為有一切界耶？為獨有一界耶？

【I2 別詰2】

【J1 詰有一切界】

壬二、別詰2　癸一、詰有一切界

若有一切界者，喻不相似，不應道理。

喻不相似不應道理者：由諸有情，自體具剎帝利乃至戍陀羅，及那落迦乃至諸天一切種子，是故展轉生類有別。非諸有情於般涅槃法、無般涅槃法二種皆具。喻非同類，名不相似，故不應理。

【J2 詰獨有一界】

癸二、詰獨有一界

若獨有一界者，先是剎帝利，或於一時乃至作戍陀羅；先是那落迦，或於一時乃至為天；不應道理。

【G4 釋同具界難2】

【H1 舉難】

庚四、釋同具界難2　辛一、舉難

如是詰已，復有難言：如剎帝利等具一切界，如是無般涅槃法，何故不有般涅槃法界耶？

【H2 詰答2】

【I1 雙徵】

辛二、詰答2　壬一、雙徵

應詰彼言：汝何所欲？諸無般涅槃法界、諸有般涅槃法界，此二界為互相違耶？為不相違耶？

【I2 別詰2】

【J1 詰互相違】

壬二、別詰2　癸一、詰互相違

若互相違，而言無般涅槃法，何故不有般涅槃法界者，不應道理。

【J2 詰不相違】

癸二、詰不相違

若不相違，即此補特伽羅是無般涅槃法，亦是有般涅槃法者，不應道理。

【G5 釋同金等難2】

【H1 舉難】

庚五、釋同金等難2　辛一、舉難

如是詰已，復有難言：如現見有一地方所，於一時間無金種性，或於一時有金種性；於一時間無有末尼、真珠、琉璃等種性，或於一時有彼種性；於一時間無鹽種性，或於一時有彼種性；於一時間無種種相界種性，或於一時有    彼種性。如是先是無般涅槃法種性，何故不於一時或有般涅槃法種性耶？

【H2 詰答2】

【I1 正詰2】

【J1 雙徵】

辛二、詰答2　壬一、正詰2　癸一、雙徵

應詰彼言：汝何所欲？如彼地方所，先無此種性，後有此種性；或先有此種性，後無此種性。如是先有聲聞定種性，後無是種性，乃至先有大乘定種性，後無是種性；或先無定種性，後有定種性耶？

【J2 別詰2】

【K1 詰無定種性2】

【L1 無果相違過】

癸二、別詰2　子一、詰無定種性2　丑一、無果相違過

若言爾者，順解脫分善根，應空無果。

【L2 安立相違過】

丑二、安立相違過

又若爾者，立定種性，不應道理。

【K2 詰有定種性】

子二、詰有定種性

若不爾者，汝言無般涅槃法者，先住無種性已，後住有種性，如有地方所；

如有地方所者：謂如地方所，於一時間有彼彼種性相故。

有般涅槃法者，先住有種性已，後住無種性，如地方所者，不應道理。

如地方所者：謂如地方所，於一時間無彼彼種性相故。

【I2 轉難2】

【J1 總徵】

壬二、轉難2　癸一、總徵

又應責彼：汝何所欲？無般涅槃法下劣界者，安住如是下劣界中，為即於此生轉成般涅槃法，為於後生耶？

【J2 別難2】

【K1 此生轉變難2】

【L1 雙徵】

癸二、別難2　子一、此生轉變難2　丑一、雙徵

若言即於此生者，汝意云何，彼遇佛法僧已，於現法中為能起順解脫分善根耶？為不能耶？

【L2 別詰2】

【M1 詰能起善根】

丑二、別詰2　寅一、詰能起善根

若言能者，彼遇佛法僧已，於現法中能起順解脫分善根，而言無般涅槃法者，不應道理。

【M2 詰不能起善根】

寅二、詰不能起善根

若言不能者，彼遇佛法僧已，於現法中不能起順解脫分善根，而言轉成般涅槃法者，不應道理。

【K2 後生轉變難2】

【L1 雙徵】

子二、後生轉變難2　丑一、雙徵

若言後生方成般涅槃法者，汝意云何，彼為先積集善根故，於後生中遇佛法僧，能起順解脫分善根耶？為先不積集善根耶？

【L2 別詰2】

【M1 詰先積集善根2】

【N1 詰相違】

丑二、別詰2　寅一、詰先積集善根2　卯一、詰相違

若言先積集善根者，彼即於此生中遇佛法僧能起善根，而言於後生中方成般涅槃法者，不應道理。

【N2 詰無果】

卯二、詰無果

又如彼因，應空無果。

又如彼因應空無果者：謂先積集善根為因，不於此生成般涅槃法故。

【M2 詰先不積集善根】

寅二、詰先不積集善根

若言先不積集善根者，是則前後相似俱未積集善根，而言於後生中方成般涅槃法，非即此生中者，不應道理。

【F2 聲聞種類2】

【G1 十種4】

【H1 標】

己二、聲聞種類2　庚一、十種4　辛一、標

復次，略有十種聲聞。

【H2 徵】

辛二、徵

何等為十？

【H3 列】

辛三、列

謂清淨界聲聞、已遇緣聲聞、雜染界生聲聞、清淨界生聲聞、末法時生聲聞、賢善時生聲聞、未得眼聲聞、已得眼聲聞、清淨眼聲聞、極清淨眼聲聞。

【H4 釋5】

【I1 清淨界及已遇緣2】

【J1 清淨界】

辛四、釋5　壬一、清淨界及已遇緣2　癸一、清淨界

若有安住聲聞種性，是初聲聞。

【J2 已遇緣】

癸二、已遇緣

已入法者，是名第二。

【I2 雜染界生及清淨界生2】

【J1 舉雜染界生】

壬二、雜染界生及清淨界生2　癸一、舉雜染界生

若有聲聞所生世界，其中多有眾苦可得，容有五濁，所謂壽濁乃至有情濁，是名雜染界生聲聞。

【J2 例清淨界生】

癸二、例清淨界生

與此相違，當知即是清淨界生聲聞。

【I3 末法時生及賢善時生2】

【J1 舉末法時生2】

【K1 徵】

壬三、末法時生及賢善時生2　癸一、舉末法時生2　子一、徵

末法時生諸聲聞相，云何可知？

【K2 釋2】

【L1 辨聲聞相2】

【M1 辨2】

【N1 總標】

子二、釋2　丑一、辨聲聞相2　寅一、辨2　卯一、總標

謂諸聲聞，於當來世法末時生，多分愛重利養恭敬，違背妙法，諸貪恚癡及不正法并皆增盛。

【N2 別釋2】

【O1 愛重利敬違背妙法】

卯二、別釋2　辰一、愛重利敬違背妙法

為慳嫉等諸隨煩惱纏擾其心；處慳、家慳、利慳、敬慳、譽慳、法慳，無不具足；

處慳家慳等者：本地分說：又有五種失利養因行，亦是背涅槃因行。謂若於是處受用利養，若從彼得，若所得物，若所為得，若如是得，於此諸處心生吝惜。（陵本十四卷十四頁1228）此中敬慳、譽慳，即彼於所為得心生吝惜。餘所有慳，一一別配，如次應知。

諂、誑、矯、詐恆現在前；廣說乃至為活命故而求出家，非為涅槃。

【O2 煩惱邪行并皆增盛2】

【P1 煩惱增盛2】

【Q1 舉煩惱】

辰二、煩惱邪行并皆增盛2　巳一、煩惱增盛2　午一、舉煩惱

多諸掉動，高舉輕躁，彊口傲誕，懈怠失念，心不靜定，多諸迷亂，根性闇劣，多諸煩惱，煩惱現行無有間斷。

【Q2 出彼相3】

【R1 貪相】

午二、出彼相3　未一、貪相

憂苦雖多，不生厭患，樂多眾會，棄阿練若邊際臥具來入眾中，習近村側所有臥具便生喜樂。

諂誑矯詐等者：如前已說：補特伽羅，多隨煩惱染汙相續，不能正證心一境性。謂有諂、誑、矯、詐、無慚無愧、不信、懈怠、忘念、不定、惡慧、慢緩、猥雜、趣向前行、捨遠離軛、於所學處不甚恭敬、不顧沙門、唯希活命不為涅槃而求出家。（陵本六十二卷一頁4965）此中諸相，如彼廣釋應知。

如是乃至喜樂談謔、喜樂諠眾、喜樂猥雜，自舉縱逸，不能善修身、戒、心、慧。

不能善修身戒心慧者：謂防護修，是名修身。若受持修，是名修戒。若靜慮地作意修，是名修心。若諦智地作意修，是名修慧。義如前說應知。（陵本六十六卷十四頁5293）

【R2 癡相2】

【S1 於經典世典】

未二、癡相2　申一、於經典世典

於佛世尊所說甚深與空相應，隨順緣性、緣起、緣生所有經典，并皆棄捨；於世聰慧所造諷誦綺飾言辭、絢藻文章，隨順世典恭敬受持，深生歡喜。

【S2 於正法非法2】

【T1 起非理想】

申二、於正法非法2　酉一、起非理想

於似正法非正法中妄生法想，於正法中起非法想。

【T2 起不正見】

酉二、起不正見

又即於彼愛樂顯現、宣說、開示，誹謗正法及毗奈耶。

【R3 恚相】

未三、恚相

於說正法及毗奈耶補特伽羅生怨家想。

【P2 邪行增盛6】

【Q1 犯戒攝3】

【R1 犯尸羅等】

巳二、邪行增盛6　午一、犯戒攝3　未一、犯尸羅等

多犯尸羅，習諸惡法，內實腐敗，外現賢善；廣說乃至實非梵行，自稱梵行。

多犯尸羅等者：此中諸相，如攝異門分釋應知。（陵本八十四卷十四頁6396）

【R2 故思犯重】

未二、故思犯重

無餘、有餘二篇重罪，尚起故思現行毀犯，何況中輕。

無餘有餘二篇重罪等者：攝事分說：略有五種罪聚攝一切罪。何等為五？一者、他勝罪聚，二者、眾餘罪聚，三者、隕墜罪聚，四者、別悔罪聚，五者、惡作罪聚。（陵本九十九卷二頁7409）又說：四種罪聚，名有餘罪；他勝罪聚，名無餘罪。（陵本一百卷二頁7474）如是差別應知。

【R3 犯不出離】

未三、犯不出離

既毀犯已，多不如法發露對治。或為他知而行發露，非實意樂。

【Q2 邪命攝2】

【R1 樂著世間】

午二、邪命攝2　未一、樂著世間

故欲結好諸親友家及施食家，於諸在家所為所作能引無義多事業中，好喜營造。於諸在家白衣者所，多起親愛尊重恭敬愍念之心；非於同法修梵行所多喜安住。

【R2 味著染法】

未二、味著染法

詐現相等起邪命法，展轉互起謀略之心，

詐現相等起邪命法者：本地分說：或依矯詐、或邪妄語、或假現相、或苦    研逼、或利求利種種狀相，而從他所非法希求所有衣服、飲食、臥具、病緣醫藥諸資生具，非以正法而有所求。由非法故，說名邪命。（陵本二十二卷十頁1919）如彼釋相應知。

好為種種鬥訟違諍，多樂蓄積家產資具，假存法式以之為勝。

【Q3 御眾攝2】

【R1 為充供事】

午三、御眾攝2　未一、為充供事

凡所度人出家受戒，一切皆以有染汙心為充供事；然作是言：我今但為憐愍因緣，度其出家受具足戒。

【R2 悅隨心轉】

未二、悅隨心轉

所畜共住、近住弟子，恆常供侍隨心轉者，彼雖慢緩，而深愛念悅意攝受；餘不爾者，雖不慢緩，亦不愛念悅意攝受。

【Q4 承事攝】

午四、承事攝

若見苾芻多諸親屬，廣招利養衣服等物，則便尊重恭敬供養。若見苾芻闕乏親屬，雖少欲等功德具足，仍生輕懱而不採錄。

【Q5 共住攝】

午五、共住攝

食用僧祇及別人物都無悔愧，好攝犯戒，樂結朋黨，悔情微劣，或復太過。

悔情微劣或復太過者：謂如有一，性無羞恥，惡作羸劣，是名悔情微劣。又如有一，堅執惡取，非處惡作，於不應作諸惡作中浪作惡作，是名或復太過。

【Q6 聞法攝】

午六、聞法攝

凡所聽受，皆為聲譽讚誦因緣，或復多為利養恭敬，都不自為調伏身心。

【M2 結】

寅二、結

如是等類諸雜染法皆悉成就。

【L2 釋法末時2】

【M1 釋得名】

丑二、釋法末時2　寅一、釋得名

法末時者，所謂大師般涅槃後，聖教沒時。

【M2 釋當生】

寅二、釋當生

爾時如是聲聞弟子，身壞命終多墮惡趣，生那落迦。

【J2 例賢善時生3】

【K1 例相違】

癸二、例賢善時生3　子一、例相違

若有成就與此相違不染汙法，當知是名賢善時生聲聞。

【K2 釋彼時】

子二、釋彼時

彼於如來初出世時、瘜肉未生時、大師現前時，或有一類般涅槃後。

【K3 釋當生】

子三、釋當生

如是多分身壞命終，還得善趣，往生天上樂世界中。

【I4 未得眼及已得眼2】

【J1 未得眼】

壬四、未得眼及已得眼2　癸一、未得眼

若諸異生聲聞，名未得眼。

【J2 已得眼】

癸二、已得眼

預流、一來及不還等，名已得眼。

【I5 清淨眼及極清淨眼2】

【J1 清淨眼】

壬五、清淨眼及極清淨眼2　癸一、清淨眼

慧解脫阿羅漢，名清淨眼。

【J2 極清淨眼】

癸二、極清淨眼

若具三明俱分解脫，名極清淨眼。

【G2 二種2】

【H1 精進類】

庚二、二種2　辛一、精進類

復次，或有聲聞，雖如所應勇猛精進，於現法中而不能證勝過人法。

【H2 放逸類】

辛二、放逸類

或有聲聞，於現法中有力能得勝過人法，沙門果證，由放逸故而不能證。

【F3 聲聞藏教13】

【G1 釋月喻經2】

【H1 諸句差別2】

【I1 標】

己三、聲聞藏教13　庚一、釋月喻經2　辛一、諸句差別2　壬一、標

復次，當釋月喻經中具戒、具德、柔和、善法諸句差別。

【I2 釋3】

【J1 標】

壬二、釋3　癸一、標

謂聲聞中略有四種淨妙之法，令諸有情若得見者，由身語意生無量福。

【J2 徵】

癸二、徵

何等為四？

【J3 列4】

【K1 初法】

癸三、列4　子一、初法

謂住具足尸羅，守別解脫律儀，廣說如經，是名初法。

廣說如經者：軌則、所行皆悉圓滿，於微小罪見大怖畏，受學學處，是名廣說應知。

【K2 第二法】

子二、第二法

復有少欲喜足，廣說乃至諸漏永盡作證讚美，是第二法。

復有少欲喜足等者：此中廣說，謂如遠離、勇猛、精進、安住正念、寂定、聰慧諸功德法應知。

【K3 第三法】

子三、第三法

復有柔和易可共住，不惱有智同梵行者，令諸苾芻喜樂同處，又具成就四種證淨，是第三法。

【K4 第四法】

子四、第四法

又有不耽利養，不著恭敬，憐愍於他，覆藏己善，發露己惡，雖復實有種種功德，而不欲求令他知有，謂欲令他知我成就如是功德，是第四法。

【H2 往施主家2】

【I1 明應斷4】

【J1 標】

辛二、往施主家2　壬一、明應斷4　癸一、標

復次，若有聲聞欲往他家，應先斷除三隨煩惱，然後當往。

【J2 徵】

癸二、徵

何等為三？

【J3 列】

癸三、列

一、結親友家隨煩惱，二、家慳隨煩惱，三、以有染心而行法施隨煩惱。

【J4 釋3】

【K1 斷初隨煩惱2】

【L1 標】

癸四、釋3　子一、斷初隨煩惱2　丑一、標

此中聲聞，由六種相，應斷結親友家隨煩惱已，乃往他家。

由六種相應斷結親友家隨煩惱者：本地分中思所成地頌云：不畜朋友家，恐發憂悲亂，能生苦煩惱，纔起尋遠離。長行釋云：此頌顯示若親近居家，生憂悲散亂，增長諸煩惱，能為眾苦因。由親近彼能生眾苦，煩惱纔生尋即除遣。（陵本十七卷二頁1456）此說應斷結親友家隨煩惱，如彼應釋。言六相者，本地分中聲聞地說：應隨月喻往施主家，具足慚愧，遠離憍傲，盪滌身心。（陵本二十四卷十五頁2051）此開為六，如判應知。

【L2 釋3】

【M1 具足慚愧】

丑二、釋3　寅一、具足慚愧

謂時時往，不應數往。於可愛事若不如理執取其相，暫生貪愛，即便羞恥。

【M2 遠離憍傲】

寅二、遠離憍傲

不以凶暴彊口傲誕邪行，追求衣服等物。

不以凶暴彊口傲誕邪行等者：本地分說：又多凶悖、彊口、矯傲、修飾其名、執恃種姓。或求多聞，或任持法，為利養故，亦復為他宣說正法。或佛所說，或弟子說，或自宣說己實有德，或少增益，乃至廣說。（陵本二十二卷十頁1920）此所說義，翻彼應知。

【M3 盪滌身心4】

【N1 善自防護】

寅三、盪滌身心4　卯一、善自防護

善自守護，善覆其身，不以身觸所不應觸，亦不坐於所不應坐，終不食於所不應食，亦終不飲所不應飲，又不應受所不應受。

【N2 善自尋思】

卯二、善自尋思

又以隨順遠離心、趣向遠離心、鄰亞遠離心，尋思諸善。

【N3 未信令信】

卯三、未信令信

猶如山岳難往趣處，非淨信家能令淨信。

【N4 信令倍增】

卯四、信令倍增

如舊所履清淨泉池，諸淨信家倍令增長。

【K2 斷第二隨煩惱2】

【L1 標】

子二、斷第二隨煩惱2　丑一、標

又由六相，應斷家慳隨煩惱已，乃往他家。

【L2 釋3】

【M1 初三相】

丑二、釋3　寅一、初三相

謂往他家，於有情事不染不著。如有情事，於利養事、於恭敬事，當知亦爾。

【M2 次二相】

寅二、次二相

又於無利不生憂苦。如於無利，於不恭敬，當知亦爾。

【M3 後一相】

寅三、後一相

又於自他諸利養中其心平等，於己所得利養恭敬不自讚美，於他所得利養恭敬終不毀訾。

【K3 斷第三隨煩惱2】

【L1 標】

子三、斷第三隨煩惱2　丑一、標

又由六相，應斷有染心而行法施隨煩惱已，乃往他家。

【L2 釋3】

【M1 初二相】

丑二、釋3　寅一、初二相

謂不希望他於己淨信。又於出離法如實了知。

【M2 次三相2】

【N1 略標列】

寅二、次三相2　卯一、略標列

又於他所應起三種純善意樂。何等為三？謂引發樂故，除遣苦故，恭敬聽受法隨法行得勝利故。

【N2 隨難釋】

卯二、隨難釋

為生等苦所苦惱者，令脫苦故。

為生等苦所苦惱者令脫苦故者：此釋恭敬聽受法隨法行所得勝利應知。

【M3 後一相】

寅三、後一相

若已解脫者，即於諸法妙善法性為緣素怛纜、毗奈耶、摩怛理迦所攝俗正法中，為令受持讀誦正法久住，是故宣說。

若已解脫等者：此後一相，謂令正法久住應知。三藏所攝安立諦法，名俗正法。如是諸法，無始時來法爾成就，如成就性，以無顛倒文句安立，由是故說諸法妙善法性為緣。

【I2 顯究竟】

壬二、顯究竟

當知初隨煩惱斷故，無猥雜住以為究竟。第二隨煩惱斷故，正受用財以為究竟。第三隨煩惱斷故，正受用法以為究竟。

【G2 釋伐地迦經2】

【H1 標當釋】

庚二、釋伐地迦經2　辛一、標當釋

復次，當釋伐地迦經。

【H2 出經義2】

【I1 總標列】

辛二、出經義2　壬一、總標列

若有聲聞欲於染淨方便善巧，略於三處應遍了知。謂於雜染、清淨所依中，由雜染、清淨所依故；於雜染中，由雜染故；於清淨中，由清淨故。

【I2 隨別釋2】

【J1 釋三處3】

【K1 雜染清淨所依2】

【L1 徵】

壬二、隨別釋2　癸一、釋三處3　子一、雜染清淨所依2　丑一、徵

云何雜染、清淨所依？

【L2 釋2】

【M1 出體相】

丑二、釋2　寅一、出體相

謂即此身有色麤重，廣說如經。

【M2 辨為依】

寅二、辨為依

此是愚夫無有智慧趣無明者雜染所依，亦是聰明有大智慧趣於明者清淨所依。

謂即此身有色麤重等者：經中廣說：有色麤重四大，糜飯長養，常須覆蔽、沐浴、按摩，壞斷、離散、磨滅。如下自釋應知。

【K2 雜染】

子二、雜染

云何雜染？謂諸愚夫，為欲造作淨不淨業，先尋思已，後以身語造作所有淨不淨業；由此因緣，於五趣生死中，感愛非愛有惱無惱自體令生。

【K3 清淨2】

【L1 徵】

子三、清淨2　丑一、徵

云何清淨？

【L2 釋2】

【M1 略2】

【N1 標殊勝】

丑二、釋2　寅一、略2　卯一、標殊勝

謂二種學清淨品中最為殊勝。

【N2 釋二種】

卯二、釋二種

第一學者，謂真如智以為依止能有所作；第二學者，謂為煩惱皆得離繫。

謂二種學等者：此說增上心學、增上慧學，名二種學。增上心學，能為真如智之所依止。增上慧學，能令煩惱究竟離繫。

【M2 廣4】

【N1 標】

寅二、廣4　卯一、標

復次，即此清淨，略由五因之所顯示。

【N2 徵】

卯二、徵

何等為五？

【N3 列】

卯三、列

一、正說者，二、正行者，三、正行，四、增上心學所治隨煩惱斷，五、增上慧學所治隨煩惱斷。

【N4 釋4】

【O1 正說者】

卯四、釋4　辰一、正說者

此中如來是正說者。

【O2 正行者】

辰二、正行者

根熟聲聞是正行者，亦名聰慧者。

【O3 正行2】

【P1 釋名】

辰三、正行2　巳一、釋名

諦智所攝名為正行。

【P2 顯義】

巳二、顯義

據能斷煩惱義，是無上對治故。

【O4 定慧所治隨煩惱斷2】

【P1 明所治2】

【Q1 增上心學攝2】

【R1 標】

辰四、定慧所治隨煩惱斷2　巳一、明所治2　午一、增上心學攝2　未一、標

略有五法，名增上心學所治隨煩惱。

【R2 列】

未二、列

一、居遠離者，所有諸蓋；二、於教授教誡不堪忍者，所有忿、惱；三、於利養恭敬深貪著者，所有慳、嫉；四、於先所用、所受境界發起邪念；五、順捨所學分別貪愛。

順捨所學分別貪愛者：謂於諸欲妄起分別，是名分別貪愛。由是因緣，所受失壞，是名順捨所學。

【Q2 增上慧學攝2】

【R1 標】

午二、增上慧學攝2　未一、標

略有三法，名增上慧所治隨煩惱。

【R2 列】

未二、列

初，於世俗理門不了法義者，所有無明；次，已了法義諸異生者，於諸諦中所有猶豫疑惑未斷；後，已見諦跡諸有學者，修道所攝慧所對治所有我慢。

【P2 顯彼斷】

巳二、顯彼斷

由於如是諸隨煩惱永斷滅故，當知證得最善清淨增上心學、增上慧學阿羅漢果，此阿羅漢當知是名最極清淨。

【J2 釋遍知3】

【K1 標】

癸二、釋遍知3　子一、標

復次，於此雜染、清淨所依諸聲聞眾，略由三相應遍了知。

【K2 列】

子二、列

一、由自性故；二、由因緣故；三、由過患故。

【K3 釋3】

【L1 由自性2】

【M1 標相別】

子三、釋3　丑一、由自性2　寅一、標相別

由自性者，謂此人身所有自性，由三種相之所顯示。

【M2 釋三種】

寅二、釋三種

由有色故，顯餘一切身之共相；由麤重故，顯其各別身之自相；由不清淨故，顯與天身不同分相。

【L2 由因緣2】

【M1 標三種】

丑二、由因緣2　寅一、標三種

由因緣者，略有三種。

【M2 釋差別2】

【N1 一種共相因緣】

寅二、釋差別2　卯一、一種共相因緣

謂一切身共相因緣，即四大種各別自相。

【N2 二種人身因緣】

卯二、二種人身因緣

人身因緣，復有二種。一者、未生令生因緣，所謂父母不淨和合。二者、已生令住因緣，謂糜飯等之所長養。

【L3 由過患2】

【M1 略標列】

丑三、由過患2　寅一、略標列

由過患者，復有二種。謂無常性及與苦性。

【M2 釋二種2】

【N1 苦性】

寅二、釋二種2　卯一、苦性

若於寒時，為治寒苦，追求覆障以為對治；若於熱時，為治熱苦，追求沐浴以為對治；涉路、作業有劬勞者，為治勞苦，求按摩等以為對治；當知此類，名為苦性。

【N2 無常性2】

【O1 列種類】

卯二、無常性2　辰一、列種類

手塊杖等之所觸對，破壞法故；刀所觸對，斷壞法故；若終沒已，埋於地故，或火燒故，或為種種傍生諸蟲所食噉故，或即於彼為諸風日所暴燥故，皆是散壞磨滅法性；當知此類，是無常性。

【O2 釋法性】

辰二、釋法性

昔會今乖，名為離散；散已變壞，最後都盡，名為磨滅。

【G3 釋說緣名頌2】

【H1 舉頌問】

庚三、釋說緣名頌2　辛一、舉頌問

復次，因思所緣，如說：名映於一切　無有過名者　由此名一法　皆隨自在行此言有何義？

【H2 依義釋2】

【I1 標略義】

辛二、依義釋2　壬一、標略義

謂若略說，觀清淨因故、觀自相故、觀雜染因故，及為顯示補特伽羅無我，及法無我故。

【I2 釋頌句3】

【J1 第一句2】

【K1 約名蘊辨】

壬二、釋頌句3　癸一、第一句2　子一、約名蘊辨

若遍了知補特伽羅無我四無色蘊，能斷一切自境界相，名映一切。

【K2 約言名辨】

子二、約言名辨

若遍了知法無我遍計所執自性世俗言名，能除一切彼所依相，名映一切。

【J2 第二句】

癸二、第二句

若過四無色蘊，諸我相事定不可得。若過世俗言名，遍計所執自性相事亦不可得。

【J3 後二句2】

【K1 觀染因】

癸三、後二句2　子一、觀染因

若於二種俱不了知，則便發起一切境相雜染隨轉。一切境相所有雜染，無不因此增上力故。

【K2 證密意】

子二、證密意

依此密意，薄伽梵說：執法自性故　執我性而轉　覺此故覺彼　由覺故還滅

【G4 釋說四聖諦2】

【H1 標說】

庚四、釋說四聖諦2　辛一、標說

復次，有四聖諦，世尊為諸聲聞說是淨煩惱所緣境界，謂苦諦等，如前已說。

謂苦諦等如前已說者：本地分說：出世間道淨惑所緣復有四種。一、苦聖諦，二、集聖諦，三、滅聖諦，四、道聖諦。如彼廣釋應知。（陵本二十七卷十八頁2305）

【H2 釋義3】

【I1 釋妨難2】

【J1 問】

辛二、釋義3　壬一、釋妨難2　癸一、問

問：若真實無顛倒相是諦相者，諸外道見、諸邪勝解、諸邪論等非真非實，并是顛倒，云何諦攝？若不攝者，彼應不感當來後有，應非苦因？

諸邪論等者：等言，等取邪梵行求及邪解脫應知。

【J2 答3】

【K1 標】

癸二、答3　子一、標

答：雖非真實，亦是顛倒，然說苦、集二諦所攝。

【K2 徵】

子二、徵

所以者何？

【K3 釋】

子三、釋

彼雖皆是邪性所攝，然即此邪性相是真是實，皆不顛倒，是苦性故、是苦因故。

【I2 辨行相4】

【J1 苦諦攝4】

【K1 辨四行2】

【L1 辨一一4】

【M1 無常行】

壬二、辨行相4　癸一、苦諦攝4　子一、辨四行2　丑一、辨一一4　寅一、無常行

復次，由二相故顯無常義。一、依大乘道理相，二、依聲聞乘道理相。謂非有義及其相滅壞義。

謂非有義等者：依大乘道理相，建立非有無常，於一切時常非有故，名非有義，當知遍計所執相攝。依聲聞乘道理相，建立滅壞無常，名滅壞義，當知依他起相攝。

【M2 苦行】

寅二、苦行

由二種相顯示苦義。謂非有執習氣麤重義，及三受所隨生等八種苦相轉義。

由二種相顯示苦義等者：此中二義，亦依大乘道理相及聲聞乘道理相，如次配釋應知。

【M3 空行】

寅三、空行

由二種相顯示空義。謂補特伽羅自性遠離相義，及諸法自性遠離相義。

由二種相顯示空義等者：此中初義，依聲聞乘道理相；後義，依大乘道理相應知。

【M4 無我行3】

【N1 約二無我辨】

寅四、無我行3　卯一、約二無我辨

由二種相顯無我義。謂大乘道理及聲聞乘道理，補特伽羅自性無我相義、諸法自性無我相義。

【N2 約二教辨】

卯二、約二教辨

復有二教。謂無常教、無始教。

【N3 約二種通達辨】

卯三、約二種通達辨

又有二種通達。謂有為界通達、無為界通達。

復有二教等者：此中復由二教及二通達，顯無我義。如說無常故苦，苦故無我，名無常教。無始時來，唯緣起法相續流轉，而無有我，名無始教。即蘊計我、離蘊計我皆不可得，名有為界通達、無為界通達。

【L2 辨相即2】

【M1 無常即苦2】

【N1 總標】

丑二、辨相即2　寅一、無常即苦2　卯一、總標

復次，由五因緣，若無常即苦。

【N2 列釋5】

【O1 由攝受】

卯二、列釋5　辰一、由攝受

一、由攝受，謂無常諸行皆為麤重所攝受故。

皆為麤重所攝受故者：此中麤重，謂煩惱品種子應知。本地分說：一切所依自體，麤重所隨故，麤重所生故，麤重自性故，諸佛如來安立為苦，所謂由行苦故。（陵本二卷二頁113）

【O2 由法性】

辰二、由法性

二、由法性，謂是生等苦法性故。

【O3 由隨逐】

辰三、由隨逐

三、由隨逐，謂彼三苦常隨逐故。

【O4 由因】

辰四、由因

四、由因，謂是增長行因故。

謂是增長行因故者：謂於諸行樂受位中多生染著，由是說彼貪所隨增。苦受位中多生憎恚，由是說彼瞋所隨增。不苦不樂受位中多生顛倒，由是說彼癡所隨增。是即無常為煩惱行增長因義。

【O5 由執著】

辰五、由執著

五、由執著，謂是顛倒所緣事故。

謂是顛倒所緣事故者：謂彼諸行是顛倒緣所依事故。

【M2 苦即無我2】

【N1 總標】

寅二、苦即無我2　卯一、總標

復次，由五因緣，若苦即無我。

【N2 別列】

卯二、別列

一、離苦諸行我不可得故；二、彼苦諸行依眾緣故；三、無作用故；四、有剎那生常隨轉故；

有剎那生常隨轉故者：謂彼諸行剎那剎那新新而起，名剎那生。如前已說應知。（陵本五十二卷六頁4161）

五、展轉相依故。

展轉相依故者：謂彼諸行無常故苦，苦故無我，是名展轉相依。

【K2 明所攝2】

【L1 問】

子二、明所攝2　丑一、問

問：若苦諦攝，皆不可愛、不可樂，是苦、是損惱、是違害耶？設不可愛、不可樂，是苦、是損惱、是違害，皆苦諦攝耶？

【L2 答2】

【M1 順後句】

丑二、答2　寅一、順後句

答：若不可愛、不可樂，是苦、是損惱、是違害，當知皆是苦諦所攝。

【M2 簡前句】

寅二、簡前句

或有是苦諦攝，非不可愛，乃至廣說。謂除苦苦所攝諸行，所餘壞苦、行苦所攝諸行。

【K3 顯苦性2】

【L1 問】

子三、顯苦性2　丑一、問

問：如佛世尊以八種相分別苦諦，所謂生苦、老苦，廣說乃至總略五取蘊苦。此中幾相顯苦苦性？幾相顯壞苦性？幾相顯行苦性？

【L2 答3】

【M1 顯苦苦性】

丑二、答3　寅一、顯苦苦性

答：前五顯苦苦性。

【M2 顯壞苦性】

寅二、顯壞苦性

中二顯壞苦性。愛別離苦，已得所愛變壞故；求不得苦，未得所愛變壞故。

【M3 顯行苦性】

寅三、顯行苦性

後一總略五取蘊苦，顯行苦性。

【K4 簡差別4】

【L1 有無常非苦2】

【M1 問】

子四、簡差別4　丑一、有無常非苦2　寅一、問

問：若無常是苦耶？設苦是無常耶？

【M2 答2】

【N1 標道諦】

寅二、答2　卯一、標道諦

答：諸苦皆無常。有無常非苦，謂道諦。

【N2 釋所以3】

【O1 非苦苦攝】

卯二、釋所以3　辰一、非苦苦攝

所以者何？道非苦受等所攝，故非苦苦。

【O2 非壞苦攝】

辰二、非壞苦攝

道非變壞，何有變時當生壞苦。

【O3 非行苦攝】

辰三、非行苦攝

道能解脫一切雜染品麤重故，能違一切生相續故，是故亦非行苦所攝。

【L2 有空無我非無常苦2】

【M1 問】

丑二、有空無我非無常苦2　寅一、問

問：若無常、苦，皆空、無我耶？設空、無我，皆無常、苦耶？

【M2 答2】

【N1 標義】

寅二、答2　卯一、標義

答：諸無常、苦，皆空、無我；有空、無我，非無常、苦。

【N2 辨諦】

卯二、辨諦

謂於此中，苦、集諦具四種；道諦有三；滅諦有二，非無常、非苦。

道諦有三者：於無常、苦、空、無我中，唯除於苦，故說有三。

【L3 無常故苦2】

【M1 問】

丑三、無常故苦2　寅一、問

問：若無常、苦者，皆無常故是苦耶？

【M2 答2】

【N1 標二義】

寅二、答2　卯一、標二義

答：或無常故，或自性故。

【N2 釋彼類2】

【O1 無常故苦】

卯二、釋彼類2　辰一、無常故苦

謂所有行壞苦故苦，彼無常故是苦。

【O2 自性故苦】

辰二、自性故苦

若苦苦故苦、行苦故苦，彼自性故是苦。損惱性故，苦所糅故。

損惱性故苦所糅故者：如次配釋苦苦、行苦應知。

【L4 唯苦非集2】

【M1 問】

丑四、唯苦非集2　寅一、問

問：若是苦諦，亦集諦耶？設是集諦，亦苦諦耶？

【M2 答2】

【N1 標義】

寅二、答2　卯一、標義

答：諸是集諦者，皆是苦諦；或是苦諦，而非集諦。

【N2 舉法】

卯二、舉法

謂一切阿羅漢清淨相續中，所有若善、若無記一切世間法，一切異生身中所有果異熟攝無記諸法，一切現在士用所生若苦、若樂、若不苦不樂俱行無記諸行，當知唯是苦諦所攝。

【J2 集諦攝2】

【K1 明厭背行2】

【L1 問】

癸二、集諦攝2　子一、明厭背行2　丑一、問

問：若厭患後有，能背後有，引出世道世間諸法，彼何因緣集諦所攝？

【L2 答】

丑二、答

答：雖彼自性厭背後有，然能隨順後有身語意妙行，是故亦是集諦所攝。

【K2 辨諦施設2】

【L1 問】

子二、辨諦施設2　丑一、問

問：若一切後有業、煩惱，由相故皆是集諦攝，何緣世尊唯施設愛？

【L2 答2】

【M1 標列四義】

丑二、答2　寅一、標列四義

答：此愛能起取故、能發業故、遍諸事故，此愛生時，普能發起十五種無義利故。

遍諸事故者：遍內外事，名遍諸事。受用自體，是名內事。受用境界，是名外事。

【M2 隨釋後二2】

【N1 名遍諸事3】

【O1 廣辨差別3】

【P1 例名諸愛】

寅二、隨釋後二2　卯一、名遍諸事3　辰一、廣辨差別3　巳一、例名諸愛

遍諸事者，謂如此愛名順後有愛，若喜貪俱行愛、若彼彼喜樂愛名遍諸事，當知亦爾。

【P2 別釋行相3】

【Q1 順後有愛】

巳二、別釋行相3　午一、順後有愛

順後有愛復有二種。一、緣後有境，二、是後有因。

【Q2 喜貪俱行愛】

午二、喜貪俱行愛

喜貪俱行愛者，謂於已得可意境界，或於正受用中所有不相離久住愛。

【Q3 彼彼喜樂愛】

午三、彼彼喜樂愛

彼彼喜樂愛者，謂於未得所求境界，或為和合、或為不離、或為增益諸所有愛。

【P3 決擇句義2】

【Q1 約四愛辨4】

【R1 初愛望所餘2】

【S1 問】

巳三、決擇句義2　午一、約四愛辨4　未一、初愛望所餘2　申一、問

問：若是愛者，亦是順後有、喜貪俱行、彼彼喜樂耶？

【S2 答2】

【T1 標四句】

申二、答2　酉一、標四句

答：應作四句。

【T2 別釋相4】

【U1 第一句】

酉二、別釋相4　戌一、第一句

或有是愛，非順後有、非喜貪俱行、非彼彼喜樂。謂於上解脫希求欲證。

【U2 第二句】

戌二、第二句

或有順後有、喜貪俱行、彼彼喜樂，而非是愛。謂與順後有、喜貪俱行、彼彼喜樂愛，及餘煩惱相應所有受、想、思、無明等。

【U3 第三句】

戌三、第三句

即此三愛，是第三句。

【U4 第四句】

戌四、第四句

除上爾所相，是第四句。

【R2 第二望第三2】

【S1 問】

未二、第二望第三2　申一、問

問：若順後有愛，是喜貪俱行愛耶？設喜貪俱行愛，亦順後有愛耶？

【S2 答2】

【T1 順後句】

申二、答2　酉一、順後句

答：諸喜貪俱行愛，亦是順後有愛；或有順後有愛，非喜貪俱行愛。

【T2 釋彼相】

酉二、釋彼相

謂染汙憂俱行愛，或別離愛，或不和合愛。

【R3 第二望第四2】

【S1 問】

未三、第二望第四2　申一、問

問：若順後有愛，亦是彼彼喜樂愛耶？設彼彼喜樂愛，亦順後有愛耶？

【S2 答2】

【T1 順後句】

申二、答2　酉一、順後句

答：若彼彼喜樂愛，亦是順後有愛；或有順後有愛，非彼彼喜樂愛。

【T2 釋彼相】

酉二、釋彼相

謂緣後有境愛，及喜貪俱行愛。

【R4 第三望第四2】

【S1 問】

未四、第三望第四2　申一、問

問：若喜貪俱行愛，是彼彼喜樂愛耶？設彼彼喜樂愛，亦喜貪俱行愛耶？

【S2 答2】

【T1 標四句】

申二、答2　酉一、標四句

答：應作四句。

【T2 別釋相4】

【U1 初句】

酉二、別釋相4　戌一、初句

謂於已得可愛境界，或於正受用中所有愛，是初句。

【U2 第二句】

戌二、第二句

即於可愛未來當得未決定中所有愛，是第二句。

【U3 第三句】

戌三、第三句

即於此當得決定中所有愛，是第三句。

【U4 第四句】

戌四、第四句

除上爾所相，是第四句。

【Q2 約諸受辨2】

【R1 辨界成就2】

【S1 舉欲繫望色繫2】

【T1 問】

午二、約諸受辨2　未一、辨界成就2　申一、舉欲繫望色繫2　酉一、問

問：若成就欲界繫受，亦成就色界繫受耶？設成就色界繫受，亦成就欲界繫受耶？

【T2 答2】

【U1 標四句】

酉二、答2　戌一、標四句

答：應作四句。

【U2 別釋相4】

【V1 第一句】

戌二、別釋相4　亥一、第一句

或成就欲界繫，非色界繫。謂生欲界，未得色界彼對治。

【V2 第二句】

亥二、第二句

或成就色界繫，非欲界繫。謂生色界。

【V3 第三句】

亥三、第三句

或成就欲界繫，亦色界繫。謂生欲界，已得色界彼對治。

【V4 第四句2】

【W1 第一義】

亥四、第四句2　天一、第一義

或俱不成就。謂生無色界。

【W2 第二義】

天二、第二義

又生欲界、色界、無色界中，所作已辦，住出世道及滅盡定。

【S2 例餘一切相望】

申二、例餘一切相望

如欲界繫望色界繫作四句，如是欲界繫望無色界繫、欲界繫望不繫、色界繫望無色界繫、色界繫望不繫、無色界繫望不繫，如其所應，皆作四句。

【R2 辨欲相應2】

【S1 問】

未二、辨欲相應2　申一、問

問：諸妙欲，亦是過患過失相應欲耶？設是過患過失相應欲，是妙欲耶？

【S2 答3】

【T1 標四句】

申二、答3　酉一、標四句

答：應作四句。

【T2 別釋相4】

【U1 第一句】

酉二、別釋相4　戌一、第一句

或有妙欲，非過患過失相應欲。謂若色聲香味觸，能不染汙現行，若於彼不作功力，無罪安樂住，能攝受梵行。

【U2 第二句】

戌二、第二句

或有過患過失相應欲，非妙欲。謂若色聲香味觸，一向不可愛、不可樂、不可欣、不能悅意，及煩惱欲。

【U3 第三句】

戌三、第三句

或有妙欲，亦是過患過失相應欲。謂若色聲香味觸，不能不染汙現行，一向可愛乃至悅意。

【U4 第四句】

戌四、第四句

或有非妙欲，亦非過患過失相應欲。謂一切色無色界繫煩惱及事。

【T3 引經說】

酉三、引經說

世尊依此妙欲及過患過失相應欲故，說如是言：妄分別貪是士夫欲。

【O2 略攝種類2】

【P1 二種2】

【Q1 標差別】

辰二、略攝種類2　巳一、二種2　午一、標差別

復次，此愛略有二種。初是有愛，後是受用愛。

【Q2 廣受用】

午二、廣受用

此復二種。謂於已得、未得所受用處差別故。

此復二種者：唯約受用愛，說復二種，如下釋義可知。

【P2 三種3】

【Q1 略標列】

巳二、三種3　午一、略標列

又即此愛界差別故，復有三種。謂欲愛、色愛、無色愛。

【Q2 隨別釋2】

【R1 欲愛】

午二、隨別釋2　未一、欲愛

若生欲界，希求欲界後有者，喜於已得所受用事、欣於未得所受用事，諸所有愛，是名欲愛。

【R2 色無色愛2】

【S1 舉色愛】

未二、色無色愛2　申一、舉色愛

若生欲界、或生色界，已離欲界欲，希求色界後有者，喜於已得色界等至、欣於未得勝上等至，諸所有愛，是名色愛。

【S2 例無色愛】

申二、例無色愛

如色愛，如是無色愛，隨其所應，當知亦爾。

【Q3 簡建立】

午三、簡建立

即此後有愛，常見、斷見為依止故，建立有愛及無有愛。

【O3 結得遍名】

辰三、結得遍名

是故此愛名遍諸事。

【N2 發起無義2】

【O1 徵】

卯二、發起無義2　辰一、徵

云何此愛生時，普能發起十五無義？

【O2 列】

辰二、列

一、令隨眠堅固；二、由纏故，染惱一切心心所法；三、令心相續於所緣境顛倒而轉；四、發起取所攝所餘煩惱；五、能安立自類相續；六、能隨順生起未生惡不善法；七、能隨順已生惡不善法，令其增廣；八、能障礙未生善法，令不得生；九、能障礙已生善法，令不得住、不忘、倍增長、益廣大；十、令行惡行故，結集一切諸惡趣苦；十一、希求後有故，結集生老病死等苦；十二、能令有情怖畏涅槃；十三、能令有情愛樂生死，邪執所有功德勝利；十四、如於生死，於境界亦爾；十五、能令有情思為自害，思為害他，廣說如經，乃至受愛所生心諸憂苦。

瑜伽師地論科句披尋記卷第六十七

瑜伽師地論科句披尋記卷第六十八

彌勒菩薩說

唐三藏沙門玄奘奉詔譯

韓清淨科記

攝決擇分中聲聞地之二

【J3 滅諦攝2】

【K1 問答決擇3】

【L1 料簡滅2】

【M1 問】

癸三、滅諦攝2　子一、問答決擇3　丑一、料簡滅2　寅一、問

問：諸行寂滅，是滅諦耶？設是滅諦，諸行寂滅耶？

【M2 答2】

【N1 順後句】

寅二、答2　卯一、順後句

答：若是滅諦，亦諸行寂滅。

【N2 簡前句】

卯二、簡前句

或諸行寂滅，然非滅諦。謂由無常滅故、非擇滅故，諸行寂滅。

【L2 出滅法2】

【M1 問】

丑二、出滅法2　寅一、問

問：何等法滅故名滅諦耶？

【M2 答2】

【N1 略標列】

寅二、答2　卯一、略標列

答：略有二種。一、煩惱滅故；二、依滅故。

【N2 辨證得】

卯二、辨證得

煩惱滅故，得有餘依滅諦；依滅故，得無餘依滅諦。

【L3 釋妨難2】

【M1 問】

丑三、釋妨難2　寅一、問

問：若此滅諦先無後有，云何是常？若常時有，何不一切有情於一切時般涅槃耶？

【M2 答2】

【N1 釋常難2】

【O1 遮非】

寅二、答2　卯一、釋常難2　辰一、遮非

答：不流轉相、不現行相是滅諦相，此諦云何先無後有。

【O2 顯義】

辰二、顯義

又無生相、無滅相是常相，滅諦亦爾，是故名常。

【N2 釋般涅槃難2】

【O1 辨異相】

卯二、釋般涅槃難2　辰一、辨異相

若有證得一切麤重永息滅者，彼般涅槃；若未證得者，彼不般涅槃。

【O2 顯證得】

辰二、顯證得

有滅諦故，諸有情類有證得者，是故涅槃是證所顯，非生所顯。

【K2 遮簡過失4】

【L1 標】

子二、遮簡過失4　丑一、標

復次，若有遠離四種過失說滅諦者，是名正說。

【L2 徵】

丑二、徵

何等名為四種過失？

【L3 列】

丑三、列

一、增益過失，二、自相邪分別過失，三、相雜亂過失，四、損減過失。

【L4 釋】

丑四、釋

若言諸行、盡滅有異者，是增益過失；言無異者，是自相邪分別過失；言亦有異亦無異者，是相雜亂過失；言非有異非無異者，是損減過失。

何等名為四種過失等者：謂彼滅諦唯有為滅所顯，若言有異，便為戲論，非所戲論，故成增益過失。又彼滅諦與有為法其相有異，若言無異，便成自相邪分別過失。又彼滅諦非無自相，若言亦有異亦無異，便成相雜亂過失。又彼滅諦非唯假設，若言非有異非無異，是即一切都無所有，便成損減過失。

【J4 道諦攝4】

【K1 施設道支2】

【L1 釋妨難2】

【M1 問】

癸四、道諦攝4　子一、施設道支2　丑一、釋妨難2　寅一、問

問：若唯一切出世間五非取蘊皆道諦攝，何因緣故，唯說正見為先八聖支道而為道諦？

【M2 答2】

【N1 第一義2】

【O1 標依三學】

寅二、答2　卯一、第一義2　辰一、標依三學

答：依三學故作如是說。

【O2 釋其差別】

辰二、釋其差別

由有學者，於時時間依增上戒學而起修學，於時時間依增上心學而起修學，於時時間依增上慧學而起修學。

【N2 第二義2】

【O1 標三蘊攝】

卯二、第二義2　辰一、標三蘊攝

又此八聖支道三蘊所攝，是故唯此說名道諦。

八聖支道三蘊所攝者：本地分說：正語、正業、正命，名為修戒；正念、正定，名為修定；正見、正思惟、正精進，名為修慧。（陵本十五卷一頁1273）由是此說三蘊所攝。

【O2 釋其差別3】

【P1 戒蘊攝2】

【Q1 問】

辰二、釋其差別3　巳一、戒蘊攝2　午一、問

問：何因緣故，正語、正業、正命說為戒蘊？

【Q2 答2】

【R1 釋因緣3】

【S1 標】

午二、答2　未一、釋因緣3　申一、標

答：二因緣故。

【S2 列】

申二、列

一、依正受用法故；二、依正受用財故。

【S3 釋2】

【T1 依受用法】

申三、釋2　酉一、依受用法

謂正語、正業，戒為根本、戒為所依，方能受用一切正法，是故說名依受用法。

【T2 依受用財】

酉二、依受用財

由正命故，不依矯詐等起邪命法求衣服等，此為根本、此為依處，正受用財，是故說名依受用財。

【R2 顯清淨2】

【S1 標佛說】

未二、顯清淨2　申一、標佛說

又於是處，世尊說為增上清淨意現行性。

【S2 釋行相】

申二、釋行相

此中依止貪等，起犯戒思；依止矯詐等，起邪追求衣服等思。若離此事，應知是名增上清淨意現行性。

【P2 慧蘊攝2】

【Q1 問】

巳二、慧蘊攝2　午一、問

問：何因緣故，正見、正思惟、正精進說為慧蘊？

【Q2 答3】

【R1 標作業】

午二、答3　未一、標作業

答：由此慧蘊略有三種作業，因此三法方得究竟。

【R2 釋差別】

未二、釋差別

謂通達諸法真義，是初業。通達諸法真義已，即於真義為他宣說、施設、建立、分別、開示，令其易了，是第二業。為斷餘結，法隨法行，是第三業。

【R3 結究竟】

未三、結究竟

如是三業，由正見、正思惟、正精進故，如其次第而得究竟。

為斷餘結者：永斷薩迦耶見、戒禁取、疑，名斷三結，由是建立名預流果。從是以後，有餘煩惱未斷應斷，是名餘結。

【P3 定蘊攝2】

【Q1 問】

巳三、定蘊攝2　午一、問

問：何因緣故，正念、正定說為定蘊？

【Q2 答2】

【R1 標列】

午二、答2　未一、標列

答：二因緣故。一、由自性故；二、由所依故。

【R2 隨釋2】

【S1 由自性】

未二、隨釋2　申一、由自性

由自性者，謂三摩地。

【S2 由所依3】

【T1 總標】

申二、由所依3　酉一、總標

由所依者，四因緣故，念於此定能作所依。

【T2 列釋4】

【U1 繫所緣】

酉二、列釋4　戌一、繫所緣

一、繫所緣故。謂於四念住繫攝其心。

【U2 隨順定】

戌二、隨順定

二；隨順定故。謂由此念，於守護根門、正知而住，順歡喜處隨念作意中，能隨順定。

順歡喜處隨念作意者：本地分說：入聖現觀已，為欲證得速疾通慧，作意思惟諸歡喜事。如彼廣釋應知。（陵本二十卷二十三頁1795）

【U3 能斷蓋】

戌三、能斷蓋

三、能斷蓋故。謂於各別不淨觀等諸蓋對治作意中，能斷諸蓋。

【U4 修習相】

戌四、修習相

四、極多修習相作意故。謂遠離者，於止、舉、捨相，無間、殷重加行中，能多修習。

【T3 結成】

酉三、結成

是故此念為定所依。

【L2 廣正見2】

【M1 顯差別2】

【N1 辨行相2】

【O1 略標列】

丑二、廣正見2　寅一、顯差別2　卯一、辨行相2　辰一、略標列

復次，正見差別略有十一。謂如病見、如癰見，乃至無我見、結見、離繫見、能離結見。

【O2 配緣諦4】

【P1 苦諦攝2】

【Q1 辨2】

【R1 初四見2】

【S1 標】

辰二、配緣諦4　巳一、苦諦攝2　午一、辨2　未一、初四見2　申一、標

於四種行，如其次第，有四種見。

【S2 釋】

申二、釋

謂於諸煩惱纏俱行行中，於煩惱隨眠俱行行中，於愛味俱行行中，於過患俱行行中，次第觀為如病、如癰、如箭、如障。

【R2 次四見4】

【S1 無常見】

未二、次四見4　申一、無常見

若於諸行觀為生滅，名無常見。

【S2 苦見】

申二、苦見

觀為三苦之所隨逐，名為苦見。

【S3 空見】

申三、空見

觀彼遠離餘我我所，名為空見。

【S4 無我見】

申四、無我見

觀彼諸行體性非我及我所相，名無我見。

【Q2 結】

午二、結

如是八種，是緣苦諦正見。

【P2 集諦攝2】

【Q1 標】

巳二、集諦攝2　午一、標

若於集諦觀為因、集、生、緣，名為結見。

【Q2 釋】

午二、釋

由彼集諦，於苦諦中起雜染結故。

【P3 滅諦攝2】

【Q1 標】

巳三、滅諦攝2　午一、標

若於滅諦觀滅、靜、妙、離，名離繫見。

【Q2 釋】

午二、釋

由彼滅諦，一切煩惱及依離繫所顯故。

【P4 道諦攝2】

【Q1 標】

巳四、道諦攝2　午一、標

若於道諦觀道、如、行、出，名能離結見。

【Q2 釋】

午二、釋

由彼道諦，究竟能離結縛所顯故。

【N2 會異說2】

【O1 問】

卯二、會異說2　辰一、問

問：若先起無常、苦、空、無我見，後方起如病、如癰、如箭、如障見，何緣此中先說如病等見？

【O2 答2】

【P1 明次第2】

【Q1 標說依】

辰二、答2　巳一、明次第2　午一、標說依

答：此中依已得道補特伽羅，說彼為先。

【Q2 釋所以】

午二、釋所以

何以故？已得聖道諸有學者，由增上意樂，於諸取蘊觀為如病，乃至如障；如是觀已，為斷餘結，復起上位清淨無常見，乃至無我見。

【P2 出行別2】

【Q1 略標】

巳二、出行別2　午一、略標

當知此中，略有二種無常等見。

【Q2 列釋2】

【R1 不清淨見】

午二、列釋2　未一、不清淨見

一、是如病等見所依不清淨見；以此為先，此為引導，為欲獲得所未得故。

是如病等見所依不清淨見者：世間正見性有漏故，名不清淨。此如前說：先起無常、苦、空、無我見，後方起如病、如癰、如箭、如障見。是故無常等見，能為如病等見所依。

【R2 清淨見】

未二、清淨見

二、是如病等見能依清淨見；已得如病等見，復令增長，及為得心善解脫故。

是如病等見能依清淨見者：出世無常等見，名清淨見。此如前說：於諸取蘊觀為如病，乃至如障；如是觀已，為斷餘結，復起上位清淨無常見，乃至無我見。是故清淨無常等見，名為能依。

【M2 攝三行2】

【N1 別配屬】

寅二、攝三行2　卯一、別配屬

如是十一正見中，空行、無我行見名為空行，餘行見名無願行，一行見名無相行。

【N2 隨難釋】

卯二、隨難釋

謂於滅諦離繫行見。

餘行見名無願行者：十一正見中，除空、無我及離繫見，所餘一切，名餘行見。

【K2 明總對治3】

【L1 標一切】

子二、明總對治3　丑一、標一切

復次，於修道中，一切出世間道緣四諦為境，當知皆能對治三界一切煩惱。

【L2 釋所以】

丑二、釋所以

何以故？由諸有學已見跡者，先由法智、類智，於現不現一切行中起現觀已，後於修道攝一切行，總為一團、一分、一聚，以無常等行次第觀察，而不分別此是欲行、此是色行、此無色行、此是現見、此非現見。

【L3 結能治】

丑三、結能治

是故當知，於修道中，諸出世道所攝聖道，能總對治下地、上地一切煩惱。

總為一團一分一聚者：謂如下說：不更分別此是欲行、此是色行、此無色行、此是現見、此非現見。此中一團，謂彼欲、色、無色諸行。此中一分、一聚，謂彼現非現見。下上界地色無色聚，如次名為現見及非現見。今總觀彼，故說一團、一分、一聚，以彼諸行唯是無常、苦、空、無我共相之所顯故。

【K3 修無相行2】

【L1 標多分】

子三、修無相行2　丑一、標多分

復次，彼諸聖者，於修道中，由出世道而昇進時，多分以無相行，數數作意思惟無相。

【L2 釋所以】

丑二、釋所以

何以故？由此作意，最能引發現法樂住，斷煩惱故。

【K4 攝聖功德】

子四、攝聖功德

復次，五神通、無諍、願智、無礙解等，及諸如來力、無畏等所有一切不共佛法，皆是道後所得，其性清淨，道所建立。由此因緣，皆道諦攝。

【I3 總料簡4】

【J1 說應知斷2】

【K1 苦應遍知2】

【L1 問】

壬三、總料簡4　癸一、說應知斷2　子一、苦應遍知2　丑一、問

問：一切四諦皆應遍知，何緣但說苦諦是應遍知？

【L2 答2】

【M1 釋2】

【N1 唯苦諦】

丑二、答2　寅一、釋2　卯一、唯苦諦

答：由於苦諦以二種相應遍知故，所謂自相及與共相。

【N2 簡餘諦】

卯二、簡餘諦

於所餘諦但知自相。謂以因等行知集諦自相，以滅等行知滅諦自相，以道等行知道諦自相。

【M2 結】

寅二、結

是故唯說苦諦是應遍知。

以因等行知集諦自相等者：因、集、生、緣，名因等行。滅、靜、妙、離，名滅等行。道、如、行、出，名道等行。

【K2 集應永斷】

子二、集應永斷

問：苦諦亦應永斷，何緣唯說集諦是應永斷？答：由集諦永斷能顯苦諦永斷，是故唯說集諦是應永斷。

【J2 現觀差別2】

【K1 標列】

癸二、現觀差別2　子一、標列

復次，於諸諦中，略有二種現觀。一、智現觀，二、斷現觀。

【K2 隨釋2】

【L1 智現觀】

子二、隨釋2　丑一、智現觀

智現觀者，謂隨次第，於諸諦中別相智生。

【L2 斷現觀】

丑二、斷現觀

斷現觀者，謂隨次第，無倒智生為依止故，證得所有煩惱斷滅。

【J3 精進因緣】

癸三、精進因緣

復次，略有五種發起正精進因緣。一、宣說正法；二、修行共住；三、察懈怠過失，見精進功德；四、由思擇力相續成熟；五、知所證得前後差別。

【J4 斷等差別2】

【K1 斷差別】

癸四、斷等差別2　子一、斷差別

復次，略有二種於斷作證。一、於種子伏斷作證，二、於種子永斷作證。

【K2 離繫差別】

子二、離繫差別

當知離繫亦有二種。一、於諸煩惱品別離繫，二、於煩惱事相屬離繫。

【G5 釋說諂誑過患2】

【H1 舉經問】

庚五、釋說諂誑過患2　辛一、舉經問

問：如世尊言：汝等苾芻勿行諂誑。此中如來觀見諂曲幾種過患，誡諸苾芻不令行諂？

【H2 依義答2】

【I1 出過患2】

【J1 標】

辛二、依義答2　壬一、出過患2　癸一、標

答：觀諂曲者有十二過患故。

【J2 列】

癸二、列

一、諂曲因緣，不能證得真實智慧；二、退失名譽；三、退失他信；四、退失功德增長；五、退失於智者邊聽聞正法教誡教授；六、諸惡增長；七、令心相續遠離諸善；八、由諂不平損害其心，常懷苦惱不安隱住；九、慮後苦法；十、非聖法器；十一、臨終追悔；十二、身壞已後墮諸惡趣，生那落迦。

【I2 辨差別3】

【J1 總標】

壬二、辨差別3　癸一、總標

復次，欲界中諂有八種行及七種事。

【J2 別列2】

【K1 八行】

癸二、別列2　子一、八行

云何八行？一、迷惑諂行，二、覆藏諂行，三、顯示諂行，四、結構諂行，五、恭順諂行，六、謀計諂行，七、推注諂行，八、現悲諂行。

【K2 七事】

子二、七事

云何七事？一、言說事，二、詰問事，三、違諍事，四、現親友事，五、現委信事，六、所作假託事，七、艱辛事。

【J3 配屬7】

【K1 言說事2】

【L1 舉於義非義】

癸三、配屬7　子一、言說事2　丑一、舉於義非義

由初事故，其諂曲者與諸世間隨起言說，於非義中示現為義，以相迷惑；或於義中示現非義。

【L2 例於有非有】

丑二、例於有非有

如於義非義，於有非有，當知亦爾。

【K2 詰問事】

子二、詰問事

又於現行諂曲所起諸惡行中，若他詰問，諂者則便覆藏實罪，顯不實德。

【K3 違諍事】

子三、違諍事

又諍論者，將欲推其功德、過失，爾時諂者則便結構諸惡朋黨。

【K4 現親友事】

子四、現親友事

又諂曲者，見諍論人有力暴惡，心生怖懼，即以卑下身語二業，隨順恭敬，現親友相。

【K5 現委信事】

子五、現委信事

又諂曲者，若見軟直可規其利，內與不可委信者等，而外現已極可委信。謂行住中，虛詐積集清善之相。

【K6 所作假託事】

子六、所作假託事

又諂曲者，於諸親善得意友朋未來廣大所作事中，先詐為伴，後所作事現在前時，矯現種種方便推注。謂為遮防自劬勞故。

【K7 艱辛事】

子七、艱辛事

又諂曲者，隨遭一種苦惱事已，於彼怨對所遭苦事，實無如是重憂重苦，然自顯示有重憂苦。謂深歎恨愁憂苦惱，乃至悶絕。

有八種行及七種事等者：八種行中，唯除顯示諂行，所餘七行，如次配屬七事，如下釋義應知。言顯示諂行者，謂不真實顯己功德。彼實無德，而欲令他諸有智者同梵行等了知有德故。

【G6 釋說麤語聲聞2】

【H1 標毀責】

庚六、釋說麤語聲聞2　辛一、標毀責

復次，麤語聲聞，尚不應得於諸諦中教誡教授，況當能得真諦現觀，或復清淨。

【H2 辨彼相2】

【I1 別辨九種3】

【J1 標】

辛二、辨彼相2　壬一、別辨九種3　癸一、標

又有九種麤語聲聞麤語之相。若有成就如是相者，當知此名不可與語麤語聲聞。

【J2 徵】

癸二、徵

何等為九？

【J3 釋9】

【K1 初相】

癸三、釋9　子一、初相

謂能舉罪補特伽羅正詰問時，以不美言假合而答，或不相應、或不圓滿、或託餘事方便而答。是名初相。

以不美言假合而答等者：答言麤獷，名不美言。答不應理，名不相應。答不領解，名不圓滿。引餘事答，雜說異語，名託餘事方便。

【K2 第二相】

子二、第二相

又以謬言假設餘論，方便推遣所詰問事。是第二相。

【K3 第三相】

子三、第三相

又瞋恚纏，擾亂、懵憒、渾濁自心。是第三相。

【K4 第四相】

子四、第四相

又瞋恚纏，發起憤怨、詈言、鄙語。是第四相。

【K5 第五相】

子五、第五相

又起高心，彼既說我，我當何故而不說彼。是第五相。

【K6 第六相】

子六、第六相

又堅覆藏自所作罪。是第六相。

【K7 第七相】

子七、第七相

又結怨心相續不捨。是第七相。

【K8 第八相】

子八、第八相

又多發起報怨之心。是第八相。

【K9 第九相】

子九、第九相

又他顯說能舉罪者若實不實諸功德時，不生信解，誹撥毀罵。是第九相。

【I2 配屬所依2】

【J1 標列】

壬二、配屬所依2　癸一、標列

此中略有二種舉罪補特伽羅。一、共所尊重，二、非共尊重。

【J2 別配】

癸二、別配

當知此中，初二種相，依初能舉補特伽羅；餘七種相，依第二能舉補特伽羅。

【G7 釋諸毗奈耶相2】

【H1 出當決擇】

庚七、釋諸毗奈耶相2　辛一、出當決擇

復次，本地分中，依戒律儀諸毗奈耶相應之相，今當決擇。

【H2 標釋一切2】

【I1 嗢柁南標】

辛二、標釋一切2　壬一、嗢柁南標

嗢柁南曰：攝制立尸羅　無逸障學觀　依攝受受用　甚深說喻事

【I2 長行釋13】

【J1 攝處4】

【K1 標】

壬二、長行釋13　癸一、攝處4　子一、標

略有七處，攝毗奈耶及別解脫。

【K2 徵】

子二、徵

何等為七？

【K3 列】

子三、列

一、教敕，二、開聽，三、制止，四、犯處，五、有犯，六、無犯，七、出罪。

【K4 釋7】

【L1 教敕】

子四、釋7　丑一、教敕

云何教敕？謂佛世尊毗奈耶中，敕諸苾芻捨不善法，增長善法，當知是名略說一切教敕之相。若廣分別，無量無邊。

【L2 開聽】

丑二、開聽

云何開聽？謂佛世尊毗奈耶中，開許一切能無染汙現所受用資生因緣。

【L3 制止】

丑三、制止

云何制止？謂佛世尊毗奈耶中，制止一切自性罪法、違無罪法。

制止一切自性罪法違無罪法者：性罪不善，名自性罪法。遮罪違善，名違無罪法。

【L4 犯處2】

【M1 徵】

丑四、犯處2　寅一、徵

云何犯處？

【M2 釋2】

【N1 標列】

寅二、釋2　卯一、標列

略有十八。一、不善，二、違善，三、身業，四、語業，五、意業，六、戒壞，七、見壞，八、軌則壞，九、正命壞，十、隨護他心，十一、護他損惱，十二、護非處疑慮，十三、婬，十四、鉢，十五、衣，十六、食，十七、臥具，十八、病緣醫藥及餘資具。

隨護他心等者：軌則、所行皆悉具足，未信令信，已信倍增，是名隨護他心。若有違犯，便成他所譏嫌過失。不作離間人語等事，是名護他損惱。若有違犯，便成惱他過失。於微小罪見大怖畏、受學學處，是名護非處疑慮。若有違犯，便成障往善趣沙門過失。

【N2 釋相2】

【O1 約二種罪釋2】

【P1 不善】

卯二、釋相2　辰一、約二種罪釋2　巳一、不善

不善者，謂所有性罪。

【P2 違善】

巳二、違善

違善者，謂所有遮罪。

【O2 約五犯聚釋2】

【P1 身語意業處】

辰二、約五犯聚釋2　巳一、身語意業處

身語意業處，隨其所應，於一切五犯聚中，當知其相。

【P2 所餘犯處】

巳二、所餘犯處

如是所餘犯處，亦於五犯聚中，如其所應，當知其相。

於一切五犯聚中者：攝事分說：五種罪聚攝一切罪。一者、他勝罪聚，二者、眾餘罪聚，三者、隕墜罪聚，四者、別悔罪聚，五者、惡作罪聚。（陵本九十九卷二頁7409）

【L5 有犯2】

【M1 徵】

丑五、有犯2　寅一、徵

云何有犯？

【M2 釋2】

【N1 約五犯聚辨2】

【O1 標略說】

寅二、釋2　卯一、約五犯聚辨2　辰一、標略說

謂若略說有五犯聚。

【O2 明起因4】

【P1 徵】

辰二、明起因4　巳一、徵

何故於此五犯聚中起諸違犯？

【P2 標】

巳二、標

謂五因故。

【P3 列】

巳三、列

一、因緣故；二、發起故；三、事故；四、方便故；五、究竟故。

【P4 指】

巳四、指

此分別義，於攝事分毗奈耶摩怛理迦中，我當廣說。

此分別義者：攝事分說：依毗奈耶勤學苾芻，由五種相遍知所犯。一者、遍知犯罪因緣，二者、遍知犯罪等起，三者、遍知所犯罪事，四者、遍知犯罪加行，五者、遍知犯罪究竟。如彼廣分別義應知。（陵本一百卷一頁7472）

【N2 約補特伽羅辨2】

【O1 出九種】

卯二、約補特伽羅辨2　辰一、出九種

復有九種犯。一、近事男犯，二、近事女犯，三、勤策男犯，四、勤策女犯，五、正學犯，六、苾芻尼犯，七、苾芻犯，八、異生犯，九、有學犯。

【O2 簡無學3】

【P1 標】

辰二、簡無學3　巳一、標

無有無學犯。

【P2 徵】

巳二、徵

何以故？

【P3 釋】

巳三、釋

由彼更無所應作故，法爾獲得小及隨小一切學處悉皆止息，又定不能犯染汙罪。

又定不能犯染汙罪者：本地分說：阿羅漢苾芻諸漏永盡，不能習近五種處所。一者、不能故思殺害諸眾生命，二者、不能不與而取，三者、不能行非梵行習婬欲法，四者、不能知而妄語，五者、不能貯蓄受用諸欲資具。（陵本三十四卷二十六頁2813）其義應知。

【L6 無犯】

丑六、無犯

云何無犯？略有四種。一、初業，二、顛狂，三、心亂，四、苦受所逼。

略有四種等者：攝事分中說有五種無犯因緣。今此四種，唯其第五因緣所攝。當知此中無犯，謂雖有犯而不名犯。與初四種無犯有別，是故舉說。

【L7 出罪2】

【M1 徵】

丑七、出罪2　寅一、徵

云何出罪？

【M2 釋2】

【N1 標列】

寅二、釋2　卯一、標列

略由五相。一、由自故；二、由他故；三、由自他故；四、依轉故；五、依捨故。

【N2 隨釋5】

【O1 由自故】

卯二、隨釋5　辰一、由自故

由自故者，謂應自靜息故。

【O2 由他故】

辰二、由他故

由他故者，謂見諦者有所違犯不染汙罪。

由他故者等者：已見諦者無染違犯，不說應自靜息，故不由自。然彼非染違犯，應對於他補特伽羅發露悔滅，故說由他。

【O3 由自他故】

辰三、由自他故

由自他者，謂諸異生染不染罪。

由自他者等者：彼諸異生，若所違犯是染汙罪，應自靜息及向他悔；非染汙罪，唯向他悔。如是總說名由自他。

【O4 依轉故】

辰四、依轉故

依轉故者，謂轉捨苾芻依，轉得苾芻尼依；或轉捨苾芻尼依，轉得苾芻依。爾時苾芻、苾芻尼各所犯罪，或轉餘形、或轉無形。

依轉故者等者：此中轉捨苾芻依故，應說出離苾芻所犯。轉捨苾芻尼依故，應說出離苾芻尼所犯。如是或轉餘形、或轉無形，出所犯罪，隨應當知。

【O5 依捨故】

辰五、依捨故

依捨故者，謂命終已。

【J2 制立清淨2】

【K1 第一義】

癸二、制立清淨2　子一、第一義

復次，略有十種制立學處清淨。一、道理清淨，二、果清淨，三、攝受清淨，四、外清淨，五、內清淨，六、具分清淨，七、愛敬清淨，八、伏對治修清淨，九、隨眠斷對治修清淨，十、相續不斷清淨。

【K2 第二義】

子二、第二義

復有差別。謂有因緣制立學處清淨、遠離受用欲樂邊清淨、遠離受用自苦邊清淨、勝行清淨、勝命清淨、同法共住清淨、無違諍清淨、制伏煩惱清淨、煩惱離繫清淨、任持正法清淨。

【J3 尸羅失德2】

【K1 過失】

癸三、尸羅失德2　子一、過失

復次，略有十種尸羅過失。一、毀壞所學過失，二、不喜樂過失，三、伴相違過失，四、期願過失，五、放逸過失，六、增上慢過失，七、隨眠不清淨過失，八、意樂不清淨過失，九、不出離過失，十、邪禁過失。

【K2 功德】

子二、功德

復有十種尸羅功德。一、和合尸羅，二、無間尸羅，三、無怨對尸羅，四、無損害尸羅，五、堅固尸羅，六、出離尸羅，七、勝所治尸羅，八、不退轉尸羅，九、不共尸羅，十、無上尸羅。

【J4 修不放逸4】

【K1 標】

癸四、修不放逸4　子一、標

復次，於毗奈耶勤學苾芻，依於十時，應不放逸。

【K2 徵】

子二、徵

何等為十？

【K3 列】

子三、列

一、依犯時，二、依定時，三、依正時，四、依乞食時，五、依所作時，六、依受用利養恭敬時，七、依求多聞時，八、依思正法時，九、依遠離        時，十、依思通達究竟時。

【K4 釋10】

【L1 依犯時】

子四、釋10　丑一、依犯時

云何於毗奈耶勤學苾芻，依犯初時，應不放逸？謂有苾芻，成就五支所攝不放逸，即前際俱行等，如前廣說。如是名為於毗奈耶勤學苾芻，於初時中修不放逸。

前際俱行等者：本地分說：菩薩住律儀戒，具足成就五支所攝不放逸行。一、前際俱行不放逸行，二、後際俱行不放逸行，三、中際俱行不放逸行，四、先時所作不放逸行，五、俱時隨行不放逸行。如彼廣釋應知。（陵本四十卷六頁3270）

【L2 依定時3】

【M1 徵】

丑二、依定時3　寅一、徵

云何於毗奈耶勤學苾芻，依定第二時，應不放逸？

【M2 釋4】

【N1 應除五蓋】

寅二、釋4　卯一、應除五蓋

謂有苾芻，或住空閑、或居樹下，生貪欲蓋乃至疑蓋，終不安忍，則便棄捨、除遣、變吐。

【N2 應修三相】

卯二、應修三相

彼由五蓋能染汙心，乃至能令不得涅槃。為欲斷故，於時時間應修止相，於時時間應修舉相，於時時間應修捨相。

【N3 應伏沈掉】

卯三、應伏沈掉

彼於如是止、舉、捨相得善巧已，由下劣心，慮恐下劣，便正修舉；由掉舉心，慮恐掉舉，便修內止；心得平等，便修上捨。

【N4 應住清淨】

卯四、應住清淨

又於已得三摩地中，不生愛味，不起顧戀，無有貪染，無著而住。

【M3 結】

寅三、結

如是名為於毗奈耶勤學苾芻，第二時中修不放逸。

【L3 依正時3】

【M1 徵】

丑三、依正時3　寅一、徵

云何於毗奈耶勤學苾芻，依正第三時中，應不放逸？

【M2 釋3】

【N1 起正加行】

寅二、釋3　卯一、起正加行

謂有苾芻臨命終時，其心猛利，發起如是正加行心：謂我今者應以緣佛、緣    法、緣僧正念而死，應以緣善善心而死。

【N2 善護正念】

卯二、善護正念

彼遂發起如是如是善守護心，正念現前，以緣於佛法僧正念及緣諸善善心而死。

【N3 賢善命終】

卯三、賢善命終

彼由緣佛、緣法、緣僧所有正念，及由緣善所有善心而命終故，名賢善死、賢善夭沒，亦名賢善趣於後世。

【M3 結】

寅三、結

如是名為於毗奈耶勤學苾芻，第三時中修不放逸。

【L4 依乞食時】

丑四、依乞食時

云何於毗奈耶勤學苾芻，依於乞食第四時中，應不放逸？謂有苾芻，依於村邑、聚落而住，彼即於此村邑、聚落，廣說如乞食清淨經。如是名為於毗奈耶勤學苾芻，第四時中修不放逸。

【L5 依所作時3】

【M1 徵】

丑五、依所作時3　寅一、徵

云何於毗奈耶勤學苾芻，依於所作第五時中，應不放逸？

【M2 釋2】

【N1 舉所作】

寅二、釋2　卯一、舉所作

謂有苾芻，於鉢作業、於衣作業、於諸智者同梵行所看侍作業，或復於餘所有作業，皆無縱逸。

【N2 顯無逸】

卯二、顯無逸

無縱逸故，不焦、不爛、不失、不壞，亦不零落，不過所作、不鄙所作、不惡所作、不急所作、不緩所作、不掉所作、不染所作，隨順世間，順毗奈耶所有軌則。

【M3 結】

寅三、結

如是名為於毗奈耶勤學苾芻，第五時中修不放逸。

【L6 依受用利養恭敬時3】

【M1 徵】

丑六、依受用利養恭敬時3　寅一、徵

云何於毗奈耶勤學苾芻，依受用利養恭敬第六時中，應不放逸？

【M2 釋2】

【N1 明受用】

寅二、釋2　卯一、明受用

謂有苾芻，隨所獲得利養恭敬，於所獲得不染、不著、不耽、不湎、不悶、不執，亦不保玩而受用之；深見過患，善知出離而受用之。

【N2 顯無逸】

卯二、顯無逸

隨其所得利養恭敬，能自制伏；不因所得利養恭敬，心住憍傲。

【M3 結】

寅三、結

如是名為於毗奈耶勤學苾芻，第六時中修不放逸。

【L7 依求多聞時3】

【M1 徵】

丑七、依求多聞時3　寅一、徵

云何於毗奈耶勤學苾芻，依求多聞第七時中，應不放逸？

【M2 釋2】

【N1 明所求】

寅二、釋2　卯一、明所求

謂有苾芻，棄捨世間所有諷誦綺飾詞論、絢藻文章，隨順世間相應多聞；於佛所說所有甚深、相似甚深空性相應緣性緣起，若順、若逆一切經典，恭敬受持，令得究竟。

【N2 明究竟2】

【O1 簡非】

卯二、明究竟2　辰一、簡非

非觀諸法存有所得所獲勝利，名得究竟；非觀諸法免脫論難所獲勝利，名得究竟。

【O2 顯正】

辰二、顯正

非為利養、非為恭敬，乃至但為自得調伏、自得寂靜、自得涅槃、自得沙門若婆羅門最上義利，故於此法善聽、善受，讀誦通利，純熟究竟。

【M3 結】

寅三、結

如是名為於毗奈耶勤學苾芻，第七時中修不放逸。

甚深相似甚深等者：謂佛所說空性相應經典，說名甚深。由空自相非定有無，是故甚深。非定有者，謂於諸行中，眾生自性及法自性畢竟無所有故。非定無者，謂於此中，眾生無我及法無我有實性故。義如顯揚論說。（十五卷十頁31,553b）緣性緣起經典，說名相似甚深。雖實無常、苦、空、無我，而緣起支似常等現，是故甚深。此緣起支說有二別，謂順次第及逆次第，是名若順、若逆。

【L8 依思正法時3】

【M1 徵】

丑八、依思正法時3　寅一、徵

云何於毗奈耶勤學苾芻，依思正法第八時中，應不放逸？

【M2 釋】

寅二、釋

謂有苾芻，獨處空閑，如其所聞、如其所受、如其所得所有諸法，思惟其義，稱量、觀察。思所應思，離不應思。於其少分，但生信解；於其少分，以慧觀察。凡所思惟，但依於義，不依於文。如實了知黑說、大說。堅固思惟。審諦思惟。相續思惟。隨所思惟要當究竟，於其中間終無退屈。

【M3 結】

寅三、結

如是名為於毗奈耶勤學苾芻，第八時中修不放逸。

獨處空閑等者：此中諸相，本地分中思所成地已說。（陵本十六卷一頁1362）釋如前知。

【L9 依遠離時3】

【M1 徵】

丑九、依遠離時3　寅一、徵

云何於毗奈耶勤學苾芻，依於遠離第九時中，應不放逸？

【M2 釋2】

【N1 遠離憒鬧】

寅二、釋2　卯一、遠離憒鬧

謂有苾芻，不與在家及出家眾共相雜住，不同其喜、不同其憂，廣說乃至於所生起世事業中，終不許其究竟隨轉。

【N2 遠離煩惱】

卯二、遠離煩惱

處空閑林邊際臥具，遠離一切有情方邑、散亂、懈怠，及障止觀諸隨煩惱。

【M3 結】

寅三、結

如是名為於毗奈耶勤學苾芻，第九時中修不放逸。

【L10 依思通達究竟時3】

【M1 徵】

丑十、依思通達究竟時3　寅一、徵

云何於毗奈耶勤學苾芻，依通達究竟第十時中，應不放逸？

【M2 釋2】

【N1 能如實知】

寅二、釋2　卯一、能如實知

謂有苾芻，於有如實知有，於非有如實知非有，於有上如實知有上，於無上如實知無上。

【N2 能記所解】

卯二、能記所解

由彼於有、非有、有上、無上如實知故，於所未得不生得想，於所未證不生證想，離增上慢，非增上慢所攝持故，自記所解。

【M3 結】

寅三、結

如是名為於毗奈耶勤學苾芻，第十時中修不放逸。

【J5 出家四障3】

【K1 標】

癸五、出家四障3　子一、標

復次，有四種障能障出家。

【K2 列】

子二、列

謂意樂障、所依障、業障、不自在障。

【K3 釋4】

【L1 意樂障】

子三、釋4　丑一、意樂障

意樂障者，謂或為王威所逼迫而求出家，如是等。

意樂障者等者：前說意樂損害，不應為授苾芻律儀。謂若為王之所逼錄，或為彊賊之所逼錄，或為債主之所逼迫，或為怖畏之所逼迫，或畏不活而求出家，如是名為意樂損害。（陵本五十三卷十頁4238）此說為障，謂障真實出家，不名出家受具足戒故。

【L2 所依障】

丑二、所依障

所依障者，謂或盲聾、或扇搋迦、或半擇迦、或為疥癩禿攣躄等種種惡疾逼切其身，如是等。

所依障者等者：此即前說依止損害。謂由依止被損害故，雖復出家，然無力能供事師長。彼由如是無力能故，所受師長、同梵行者供事之業，及受純信施主衣服、飲食等淨信施物，此之二種淨信所施彼極難消，不應受用，令彼退減諸善法故。是故依止被損害者，不應出家受具足戒。（陵本五十三卷十頁4240）此說為障，其義應知。

【L3 業障】

丑三、業障

業障者，謂害母等諸重惡業。

業障者等者：此即前說白法損害。謂造無間業，汙苾芻尼，外道賊住，若別異住，若不共住，不應為授具足戒。所以者何？彼由上品無慚無愧極垢染法，令慚愧等所有白法極成劣薄。（陵本五十三卷十一頁4241）其義應知。

【L4 不自在障】

丑四、不自在障

不自在障者，謂父母等所不聽許，若諸僮僕，若王大臣，他所劫掠，若他所得，若有辯答，如是等。

不自在障等者：此即前說繫屬於他。謂諸王臣，若王所惡，若有造作王不宜業，若彼債主之所拘執，若他僕隸，若他劫引，若他所得，若有諍訟，若為父母所不開許，不應為授具戒。（陵本五十三卷十一頁4242）其義應知。

【J6 五應學處4】

【K1 標】

癸六、五應學處4　子一、標

復次，略有五處，諸出家者於毗奈耶決定應學。

【K2 徵】

子二、徵

何等為五？

【K3 列】

子三、列

謂應學知有犯、無犯、若重、若輕，及略所說別解脫經。

【K4 釋2】

【L1 指有犯無犯】

子四、釋2　丑一、指有犯無犯

有犯、無犯，如前已說。

【L2 辨重罪輕罪2】

【M1 舉重罪2】

【N1 總標】

丑二、辨重罪輕罪2　寅一、舉重罪2　卯一、總標

由六種差別，所犯成重。

【N2 列釋6】

【O1 制立差別】

卯二、列釋6　辰一、制立差別

一、制立差別。謂於學處而制立故。

【O2 事差別】

辰二、事差別

二、事差別。謂雖同是波逸底迦，然殺生等所有性罪，於餘遮罪有差別故。

【O3 穿穴差別】

辰三、穿穴差別

三、穿穴差別。謂如有一，數數犯故。

【O4 煩惱差別】

辰四、煩惱差別

四、煩惱差別。謂如有一，用其猛利貪瞋癡纏而毀犯故。

【O5 智差別2】

【P1 標品類】

辰五、智差別2　巳一、標品類

五、智差別。謂如有一，善品微少，智慧狹劣，雖等建立、等事、等穿、等煩惱起，然其所犯成極重障，非此相違有所犯者。

然其所犯成極重障等者：謂彼所犯重罪，與餘補特伽羅，雖有種種同一之相，然由善品微少，智慧狹劣，成極重障。若餘補特伽羅善品增多，智慧廣大，雖所犯同，非極重障，是故說言非此相違有所犯者。

【P2 喻道理】

巳二、喻道理

如小水流，少草能偃，於彼細草不能漂沒；如大水流，聚積草木亦不能偃。此中道理，當知亦爾。

如小水流等者：此中為顯智慧狹劣補特伽羅，所犯重罪成極重障，故作是喻。水流喻彼所犯，草木喻彼智慧應知。

【O6 時差別】

辰六、時差別

六、時差別。謂如有一，於其所犯不能速疾如法悔除，長時習已，然後對治。

【M2 例輕罪】

寅二、例輕罪

與此相違，應知所犯名為輕罪。

【J7 觀察所犯5】

【K1 標】

癸七、觀察所犯5　子一、標

復次，諸持律者，應以五相觀察所犯，然後斷罪。

【K2 徵】

子二、徵

何等為五？

【K3 列】

子三、列

謂一向雜染故，一向不行故，制立依處故，觀彼過失生不生故，非一向現行故。

【K4 釋2】

【L1 初二相】

子四、釋2　丑一、初二相

此中一向雜染所犯，謂諸性罪，應當一向教令不犯。若毀犯者，如其所應，當為顯示，令速悔除。

【L2 後三相】

丑二、後三相

又佛世尊依此補特伽羅、此方、此時，制立如是遮罪學處。若有所餘補特伽羅，餘方、餘時犯此過失；由觀此失而制立故，如其所犯，應為顯示對治之法。若有不犯如是過失，不應於此斷其有犯，亦不應顯對治之法。

【K5 結】

子五、結

如是名為總略宣說觀察所犯。

【J8 依修加行4】

【K1 標】

癸八、依修加行4　子一、標

復次，於毗奈耶勤學苾芻，依止七處，於六處中應修加行。

【K2 徵】

子二、徵

云何依止七處，於六處中應修加行？

【K3 列】

子三、列

謂依止大師、依止親教、依止軌範、依止衣服、依止乞食、依止臥具、依止病緣醫藥什物，於法、於學、教授教誡、等持、供養、不放逸中，應修加行。

【K4 釋6】

【L1 法】

子四、釋6　丑一、法

此中法者，謂別解脫經及廣分別。

【L2 學】

丑二、學

學者，謂增上戒學、增上心學、增上慧學。

【L3 教授教誡】

丑三、教授教誡

教授教誡者，謂依增上戒學教授教誡、依增上心學教授教誡、依增上慧學教授教誡。

【L4 等持】

丑四、等持

等持者，謂九次第定。

【L5 供養2】

【M1 標列】

丑五、供養2　寅一、標列

供養者，謂財供養及法供養。

【M2 隨釋2】

【N1 財供養】

寅二、隨釋2　卯一、財供養

財供養者，謂由一種可愛樂法。

【N2 法供養】

卯二、法供養

法供養者，謂由所餘。

謂財供養及法供養等者：謂於六種可愛樂法，唯由一種名財供養。謂與有智同梵行者和同受用應所受用；凡所飲食無有私密；如法所獲、如法所得，墮有鉢中，為鉢所攝而為受用。所餘五種名法供養。

【L6 不放逸】

丑六、不放逸

不放逸者，謂於五種善巧，相續無間勤修加行。謂蘊善巧乃至處非處善巧。

【J9 五種攝受2】

【K1 標列種類】

癸九、五種攝受2　子一、標列種類

復次，毗奈耶中，有五種攝受。一、屬己受，二、承受受，三、委寄受，四、捨施受，五、為他受。

【K2 辨其染淨5】

【L1 屬己受2】

【M1 令不清淨】

子二、辨其染淨5　丑一、屬己受2　寅一、令不清淨

由二因緣，令屬己受不得清淨。一、生染著故；二、擬蓄積故。

【M2 翻得清淨】

寅二、翻得清淨

與此相違，乃得清淨。

【L2 承受受2】

【M1 令不清淨】

丑二、承受受2　寅一、令不清淨

由二因緣，令承受受不得清淨。一、非處受故；二、非量非法受故。

【M2 翻得清淨】

寅二、翻得清淨

與此相違，乃得清淨。

【L3 委寄受2】

【M1 令不清淨】

丑三、委寄受2　寅一、令不清淨

由二因緣，令委寄受不得清淨。一、不觀察人而委寄故；二、於不淨物心繫著故。

【M2 翻得清淨】

寅二、翻得清淨

與此相違，乃得清淨。

【L4 捨施受2】

【M1 令不清淨2】

【N1 標列二緣】

丑四、捨施受2　寅一、令不清淨2　卯一、標列二緣

由二因緣，令捨施受不得清淨。一、於鄙惡田而捨施故；二、非無希望而捨施故。

【N2 釋鄙惡田】

卯二、釋鄙惡田

除三種田，當知所餘名鄙惡田。謂功德田、悲田、恩田。

【M2 翻得清淨】

寅二、翻得清淨

與此相違，乃得清淨。

【L5 為他受2】

【M1 令不清淨】

丑五、為他受2　寅一、令不清淨

由二因緣，令為他受不得清淨。一、非宿交，又不告白，及性不識故；二、有染心故。

【M2 翻得清淨】

寅二、翻得清淨

與此相違，乃得清淨。

【J10 所受用事2】

【K1 不淨因緣3】

【L1 標】

癸十、所受用事2　子一、不淨因緣3　丑一、標

復次，毗奈耶中，由五因緣，所受用事不得清淨。

【L2 列】

丑二、列

一、性有罪故；二、不端嚴故；三、不任用故；四、非攝屬故；五、不作淨故。

【L3 釋5】

【M1 性有罪】

丑三、釋5　寅一、性有罪

性有罪者，謂依偽斗、偽稱、偽函、繫縛、撾打、若斫、若殺，及摣撮等所獲財物而受用之，名不清淨。

【M2 不端嚴】

寅二、不端嚴

不端嚴者，謂受田宅及諸賄貨、象、馬、牛、羊、雞、豬、狗、犬、大男、大女、小男、小女、奴婢、作使、金銀、珍寶及生穀等而受用之，名不清淨。

【M3 不任用2】

【N1 舉類】

寅三、不任用2　卯一、舉類

不任用者，謂大小便利、洟唾所汙，膿血、肪膏此等塗染，復有所餘如是等類，若受用者，名不清淨。

【N2 引證】

卯二、引證

如世尊言：便利等器皆不清淨，不應受用。

【M4 非攝屬】

寅四、非攝屬

非攝屬者，謂或僧祇物，若不被差，不墮鉢中，亦不屬鉢；或別人物，不與、不捨、亦不捐棄，非處委信，亦復非量而受用之，名不清淨。

【M5 不作淨】

寅五、不作淨

不作淨者，謂五種淨。何等為五？一、受得淨，二、損壞淨，三、委寄淨，四、時法淨，五、捨分別淨。

【K2 翻名清淨】

子二、翻名清淨

與此相違，所有受用名為清淨。

瑜伽師地論科句披尋記卷第六十八

瑜伽師地論科句披尋記卷第六十九

彌勒菩薩說

唐三藏沙門玄奘奉詔譯

韓清淨科記

攝決擇分中聲聞地之三

【J11 制立甚深2】

【K1 辨甚深4】

【L1 標】

癸十一、制立甚深2　子一、辨甚深4　丑一、標

復次，應知毗奈耶，由五種制立為最甚深。

【L2 徵】

丑二、徵

云何名為五種制立？

【L3 列】

丑三、列

一、學制立，二、犯制立，三、出離制立，四、止息制立，五、羯磨制立。

【L4 釋5】

【M1 學制立2】

【N1 標列】

丑四、釋5　寅一、學制立2　卯一、標列

復次，略由五處，應知學制立為最甚深。一、自在故；二、不自在故；三、顯現尸羅壞過失故；四、顯現喜樂鄙業過失故；五、彼二過失行不行故。

【N2 隨釋5】

【O1 自在】

卯二、隨釋5　辰一、自在

言自在者，若時所化不隨煩惱勢力而行，非諸煩惱令不自在，爾時即依如是所化自在學行，隨意自在。

【O2 不自在】

辰二、不自在

不自在者，若時所化隨諸煩惱自在而行，由諸煩惱令不自在，爾時即依如是所化不自在學行，制立不自在學處。

【O3 顯現尸羅壞過失】

辰三、顯現尸羅壞過失

顯現尸羅壞過失者，觀諸性罪定不應行，制立隨護尸羅學處。

【O4 顯現喜樂鄙業過失】

辰四、顯現喜樂鄙業過失

顯現喜樂鄙業過失者，謂觀能障勤修善品，是故制立遮罪學處。

【O5 彼二過失行不行】

辰五、彼二過失行不行

彼二過失行不行者，謂佛觀彼自在所化過失不行，故無制立；觀不自在過失現行，制立學處。

【M2 犯制立2】

【N1 標】

寅二、犯制立2　卯一、標

復次，略由五處，應知犯制立為最甚深。

【N2 釋2】

【O1 明犯處2】

【P1 徵】

卯二、釋2　辰一、明犯處2　巳一、徵

云何為犯？

【P2 辨2】

【Q1 約障法辨2】

【R1 舉有障4】

【S1 標障義】

巳二、辨2　午一、約障法辨2　未一、舉有障4　申一、標障義

謂能障礙所有善法，令不得生。

【S2 辨障類】

申二、辨障類

當知此障略有五種。一、慢緩障，二、有罪障，三、輕慢障，四、惡作障，五、所知障。

【S3 釋障相5】

【T1 慢緩障】

申三、釋障相5　酉一、慢緩障

慢緩障者，謂懈怠故，於諸善法不勤方便。

【T2 有罪障】

酉二、有罪障

有罪障者，謂如有一，或由貪纏、或由瞋纏、或由癡纏、或由所餘隨一心法諸隨煩惱之所染汙，彼既生起如是煩惱、隨煩惱纏，堅著不捨。

【T3 輕慢障】

酉三、輕慢障

輕慢障者，謂如有一，不尊所學，於諸學中不甚恭敬，於其所犯不見怖畏而有所犯，犯已不能速疾發露，於大師所及諸學中性不尊敬。

【T4 惡作障】

酉四、惡作障

惡作障者，謂如有一，相續染汙惡作所觸，於此惡作不能善巧究竟除遣，有    悵、有怏、有諸惡作。

【T5 所知障】

酉五、所知障

所知障者，謂如有一，心懷變悔，依因淨戒不生歡喜；不歡喜故，不生適悅；如是乃至心不得定；心不定故，無如實知、無如實觀。由此因緣，名所知障。

【S4 明障次】

申四、明障次

由慢緩障之所觸故，於諸煩惱及隨煩惱，為性執著；性執著故，復為有罪障之所觸；為有罪障之所觸故，於諸學中不深恭敬，喜樂所犯；喜樂犯故，便為輕慢障之所觸；為輕慢障之所觸故，生染汙悔；不能除遣所生悔故，便為惡作障之所觸；為惡作障之所觸故，變悔轉增；由此因緣，廣說乃至心不得定；心不定故，便為所知障之所觸。如是名為障生次第。

【R2 例無障】

未二、例無障

與此相違，當知即是五種無障。謂無慢緩障、無有罪障、無輕慢障、無惡作障、無所知障。

【Q2 約意樂辨2】

【R1 出毀壞2】

【S1 標過失】

午二、約意樂辨2　未一、出毀壞2　申一、標過失

復次，意樂毀壞者，於其所犯尚不能出，況能無犯。

【S2 辨種類3】

【T1 徵】

申二、辨種類3　酉一、徵

云何名為意樂毀壞？

【T2 標】

酉二、標

謂略有五種。

【T3 列】

酉三、列

一、於精進無發起欲，二、於煩惱有染著欲，三、於所犯有起犯欲，四、於惡作無除遣欲，五、於等持無引發欲。

【R2 明具足3】

【S1 標功德】

未二、明具足3　申一、標功德

復次，意樂具足者，尚無有犯，況出所犯。

【S2 辨種類3】

【T1 徵】

申二、辨種類3　酉一、徵

云何名為意樂具足？

【T2 標】

酉二、標

當知此亦略有五種。

【T3 列】

酉三、列

一、於精進有發起欲，二、於煩惱無染著欲，三、於所犯起無犯欲，四、於惡作有除遣欲，五、於等持有引發欲。

【S3 引教證】

申三、引教證

如世尊言：於所犯罪，由意樂故我說能出，非治罰故。

【O2 辨思求2】

【P1 標】

辰二、辨思求2　巳一、標

復次，應由十處思求所犯。

【P2 釋6】

【Q1 於別解脫法】

巳二、釋6　午一、於別解脫法

謂由別解脫法故。

【Q2 於犯自相】

午二、於犯自相

由廣分別毗奈耶故，五犯聚中由犯自相故。

【Q3 於六重相】

午三、於六重相

由六種差別成重相故，謂制立差別、事差別、煩惱差別、穿穴差別、補特伽羅差別、時差別。

【Q4 於有餘罪】

午四、於有餘罪

由無羞恥者，除波羅闍已迦，所餘有殘相故。

【Q5 於無犯】

午五、於無犯

由初業者，非初業者現所行故，由逼惱出離故，由障難出離故。

【Q6 於有犯】

午六、於有犯

由有犯者，時諸苾芻白大師故；由彼白已，大師為欲止當所犯，集僧眾故；由僧眾集已，制立所犯故。

應由十處思求所犯等者：此中十處，思求別解脫法，是為初一，當知即彼所受別解律儀。思求犯聚自相，是為第二。思求犯重差別，是為第三。思求有餘罪相，是為第四，謂除波羅闍已迦，所餘有殘相故。思求無犯略有三種，謂由初業、由逼惱、由障難，是為第五、第六、第七。思求有犯亦有三別，謂白大師，及集僧眾、制立所犯，是為第八、第九、第十。

制立所犯已，復於後時隨事開聽，令得究竟無惱害故。

復於後時隨事開聽者：謂如前說：開許一切能無染汙現所受用資生因緣故。（陵本六十八卷八頁5396）

【M3 出離制立2】

【N1 標列】

寅三、出離制立2　卯一、標列

復次，略由五處，應知出離制立為最甚深。謂無染出離故、逼惱出離故、障難出離故、無計出離故、說悔出離故。

【N2 隨釋2】

【O1 別辨相5】

【P1 無染出離2】

【Q1 出無染】

卯二、隨釋2　辰一、別辨相5　巳一、無染出離2　午一、出無染

無染出離者，謂如有一，於小隨小所犯法中隨有所行，若善法增、不善法減。

【Q2 名出離】

午二、名出離

由此因緣，便不染汙。由此無染即是出離，是故說為無染出離。

於小隨小所犯法中者：謂所犯罪，少用功力而得還淨，是名為小。隨彼制立所有學處，是名隨小。當知此唯遮罪所攝，如下自釋，除性罪故。

【P2 逼惱出離2】

【Q1 出逼惱】

巳二、逼惱出離2　午一、出逼惱

逼惱出離者，謂若有遭困苦重病之所逼切，除其性罪，於餘犯法隨有所行。

【Q2 名出離】

午二、名出離

由此逼惱即是出離，是故說為逼惱出離。

【P3 障難出離2】

【Q1 出障難】

巳三、障難出離2　午一、出障難

障難出離者，謂若見有命難現前，或梵行難，於小隨小所犯法中隨有所行。

【Q2 名出離】

午二、名出離

由此障難即是出離，是故說為障難出離。

【P4 無計出離2】

【Q1 出無計】

巳四、無計出離2　午一、出無計

無計出離者，謂若有一，遊於異方，經行曠野匱乏之處，隨有一種障難之法而現在前，隨其所有應受用事求受用法而不能得，遂生敬畏受用此事，於小隨小所犯法中隨有所犯。

【Q2 名出離】

午二、名出離

由此無計即是出離，是故說為無計出離。

【P5 說悔出離】

巳五、說悔出離

說悔出離者，謂如有一，於五犯聚有餘犯中隨有所犯，遂於有智同梵行所，以毗奈耶祕密之法，發露陳說，如法悔除。

【O2 釋所犯】

辰二、釋所犯

言小隨小所犯法者，謂除性罪。

【M4 止息制立2】

【N1 標列】

寅四、止息制立2　卯一、標列

復次，略由五處，應知止息制立為最甚深。一、清淨故；二、防破壞故；三、為引接廣大義利補特伽羅令入法故；四、為令聖教轉增盛故；五、為遮防難存活故。

【N2 隨釋5】

【O1 清淨故】

卯二、隨釋5　辰一、清淨故

清淨故者，謂有清淨所作已辦諸阿羅漢，由彼已得極清淨故，僧便於彼小及隨小所有學處皆為止息。

【O2 防破壞故】

辰二、防破壞故

防破壞故者，謂於僧中一分苾芻，於有犯中生無犯想，於無犯中生有犯想；一分苾芻，於有犯中生有犯想，於無犯中生無犯想。由此因緣，發起種種鬥訟違諍，由此令僧不得安樂。為欲靜息此諍事故，僧眾和合，白四羯磨，於小隨小所有學處皆共止息。

【O3 為引入法】

辰三、為引入法

為欲引接廣大義利補特伽羅令入法者，謂如有一族姓高貴補特伽羅，於聖教中多有所作，僧遇彼人，無別方便可令入法。為欲引接令得入故，僧眾和合，白四羯磨，於小隨小所有學處皆為止息。

【O4 為教增盛】

辰四、為教增盛

為令聖教轉增盛者，謂於末劫、諍劫、穢劫正現前時，無量有情於小隨小眾多學處不樂修學，未入法者不欲趣入，已入法者復欲離散，由此聖教漸漸衰退，不得增盛。由此因緣，僧眾和合，為令聖教得增盛故，白四羯磨，於小隨小所有學處皆悉止息。

【O5 為遮難活】

辰五、為遮難活

為欲遮防難存活者，謂於末劫、諍劫、穢劫現在前時，由小隨小諸學處故，令諸苾芻難可存活。為欲息此難存活事，僧眾和合，白四羯磨，止息學處。

【M5 羯磨制立2】

【N1 標】

寅五、羯磨制立2　卯一、標

復次，略由五種補特伽羅，於十羯磨，應知羯磨制立為最甚深。

【N2 釋2】

【O1 出十羯磨】

卯二、釋2　辰一、出十羯磨

何等名為十種羯磨？一、受具羯磨，二、結界羯磨，三、長養羯磨，四、同意羯磨，五、趣向羯磨，六、恣舉羯磨，七、治罰羯磨，八、攝受羯磨，九、白二羯磨，十、白四羯磨。

何種名為十種羯磨等者：攝事分說：一切羯磨，略有二事為所依處。一、有情數事為所依處，二、無情數事為所依處。（陵本九十九卷十二頁7438）此中十種，如彼配屬應知。

【O2 喻五補特伽羅3】

【P1 徵】

辰二、喻五補特伽羅3　巳一、徵

云何五種補特伽羅？

【P2 列】

巳二、列

一、良慧喻補特伽羅，二、鸚鵡喻補特伽羅，三、炬燭喻補特伽羅，四、電光喻補特伽羅，五、書畫喻補特伽羅。

【P3 釋5】

【Q1 良慧喻】

巳三、釋5　午一、良慧喻

云何良慧喻補特伽羅？謂如有一，於上所說十羯磨中，唯依於義，不依於文；唯隨義轉，不隨音聲；雖於此中未作如是羯磨言詞，然能依義發起語言，行於此義。

【Q2 鸚鵡喻】

午二、鸚鵡喻

云何鸚鵡喻補特伽羅？謂如有一，唯依於文，不依於義；唯隨文轉，不隨於義；不能依義發異言詞。

【Q3 炬燭喻】

午三、炬燭喻

云何炬燭喻補特伽羅？謂如有一，依少羯磨便多增益，現行種種隨意言詞，譬如炬燭。

【Q4 電光喻】

午四、電光喻

云何電光喻補特伽羅？謂如有一，或一時間於諸羯磨及諸學中現可得見，於一時間都不現見，譬如電光。

【Q5 書畫喻】

午五、書畫喻

云何書畫喻補特伽羅？謂如有一，如其所制羯磨言詞，即如是轉，不增不    減，如書畫者。

【K2 簡偽立2】

【L1 標列】

子二、簡偽立2　丑一、標列

復有五種偽毗奈耶。一、偽制立學處，二、偽制立所犯，三、偽制立出離，四、偽制立止息，五、偽制立羯磨。

【L2 隨釋5】

【M1 偽制立學處2】

【N1 徵】

丑二、隨釋5　寅一、偽制立學處2　卯一、徵

云何偽制立學處？

【N2 釋2】

【O1 出彼相】

卯二、釋2　辰一、出彼相

謂如有一，制立學處，不入契經，不現於律，違背法性。

【O2 隨難釋】

辰二、隨難釋

違背法性者，謂能增長諸不善法，及能損減所有善法。

【M2 偽制立所犯】

寅二、偽制立所犯

云何偽制立所犯？謂如有一，於有犯中立為無犯，於無犯中立為有犯。

【M3 偽制立出離】

寅三、偽制立出離

云何偽制立出離？謂如有一，於不出離立為出離，於出離中立不出離。

【M4 偽制立止息】

寅四、偽制立止息

云何偽制立止息？謂如有一，於不應止息制立止息，應止息中立不止息。

【M5 偽制立羯磨】

寅五、偽制立羯磨

云何偽制立羯磨？謂如有一，於非法羯磨立法羯磨，法羯磨中立非法羯磨。

【J12 說壞戒等2】

【K1 總標簡】

癸十二、說壞戒等2　子一、總標簡

復次，除十種事，若有苾芻，於異人前宣說顯示諸餘苾芻壞戒、壞見、壞諸軌則，及壞正命，當知此言非清淨說。

【K2 別釋相2】

【L1 簡除十事2】

【M1 徵】

子二、別釋相2　丑一、簡除十事2　寅一、徵

云何十事？

【M2 釋8】

【N1 初三事】

寅二、釋8　卯一、初三事

一、於佛寶欲為損害，或欲劫奪。如於佛寶，二、於法寶，三、於僧寶，當知亦爾。

【N2 第四事】

卯二、第四事

四、見由彼故，壞戒、壞見、若壞軌則、若壞正命品類漸漸增長廣大；或聞、或疑。

【N3 第五事】

卯三、第五事

五、見彼顯示壞戒、壞見、壞軌、壞命等不正法；或聞、或疑。

【N4 第六事】

卯四、第六事

六、欲令彼出壞戒、壞見、壞軌、壞命不善法處，及欲安置諸善法處。

【N5 第七事】

卯五、第七事

七、為護他心，勿使他人作如是解：是諸苾芻皆悉壞戒、壞見、壞軌、壞命，然相覆藏。

【N6 第八事】

卯六、第八事

八、或有施主、或鄔波索迦、或造寺主啟白僧眾，作如是言：我不忍許諸有壞戒乃至壞命在此中住，諸苾芻輩若見壞戒乃至壞命者，當告我知。若諸僧眾同聞此言。

【N7 第九事】

卯七、第九事

九、若有見他由此因緣，內懷嫌恨，欲起無義；或聞、或疑。

【N8 第十事】

卯八、第十事

十、僧眾於此壞戒、壞見、壞軌、壞命、汙染他家行惡法者，無有力能治罰驅擯，唯有一因、唯有一緣，所謂向他說彼不清淨事。

汙染他家者：謂行五種非所行處，是名汙染他家。何等為五？一、唱令家，二、淫女家，三、酤酒家，四、國王家，五、旃荼羅、羯恥那家。如本地分說應知。（陵本二十二卷五頁1901）

【L2 出不淨說】

丑二、出不淨說

若因嫉妒、或因憎恚、或因財利，欲毀、欲惱、欲令損害，由此緣故向他說者，當知是名不清淨說。

【J13 五譬喻事3】

【K1 標】

癸十三、五譬喻事3　子一、標

復次，毗奈耶中，略有五種能顯法義諸譬喻事。

【K2 列】

子二、列

一、本生事，二、本事事，三、影像事，四、假合事，五、譬喻事。

【K3 釋5】

【L1 本生事】

子三、釋5　丑一、本生事

本生事者，謂說前生菩薩行事。

【L2 本事事】

丑二、本事事

本事事者，謂說前世諸相應事。

【L3 影像事2】

【M1 舉類2】

【N1 說乳等喻】

丑三、影像事2　寅一、舉類2　卯一、說乳等喻

影像事者，謂說乳酪、生酥、熟酥、醍醐等喻，影顯最勝補特伽羅。

【N2 說七河喻】

卯二、說七河喻

又以世間七種河中補特伽羅喻，影顯正法中七種補特伽羅。

【M2 例餘】

寅二、例餘

如是所餘影像種類，皆應了知。

影顯正法中七種補特伽羅者：本地分說：又由根故、果故、解脫故，建立七種補特伽羅。於向道中，依鈍根、利根故，建立隨信、隨法行。於果道中，即此二種，名信勝解、見到。定障解脫，非煩惱障解脫故，建立身證；煩惱障解脫，非定障解脫故，建立慧解脫；定障、煩惱障俱解脫故，建立俱分解脫。（陵本十四卷二十一頁1259）此應準知。

【L4 假合事2】

【M1 隨順染淨喻】

丑四、假合事2　寅一、隨順染淨喻

假合事者，謂大王喻或良醫喻，如是等類餘無量喻，隨順染汙及清淨品。

【M2 染淨相應喻】

寅二、染淨相應喻

復有現見世間譬喻，或依雜染品、或依清淨品，由彼少分共相應故，假合而說。

【L5 譬喻事2】

【M1 舉長譬喻】

丑五、譬喻事2　寅一、舉長譬喻

譬喻事者，謂說廣長眾多譬喻。

【M2 例餘無量】

寅二、例餘無量

如長譬喻，及餘無量如是等類。

瑜伽師地論科句披尋記卷第六十九

瑜伽師地論科句披尋記卷第七十

彌勒菩薩說

唐三藏沙門玄奘奉詔譯

韓清淨科記

攝決擇分中聲聞地之四

【G8 釋眾雜義5】

【H1 智明勝利2】

【I1 標列五相】

庚八、釋眾雜義5　辛一、智明勝利2　壬一、標列五相

復次，諸智光明有五勝利。一、能於所知滅一切闇；二、能以世間、出世間功德，適悅攝受所依止身；三、能正觀見所未見義；四、能於現法與第一樂；五、能身壞後與第一趣。

能於現法與第一樂者：謂於靜慮數數入出，領受現法安樂住故。

【I2 較量差別3】

【J1 標】

壬二、較量差別3　癸一、標

復次，由十五種德差別故，諸智光明勝外光明。

【J2 徵】

癸二、徵

何等十五？

【J3 釋2】

【K1 辨體性】

癸三、釋2　子一、辨體性

謂外光明以色為性，諸智光明以慧為性。

【K2 辨業用2】

【L1 舉害翳】

子二、辨業用2　丑一、舉害翳

又外光明能害外翳，諸智光明能害內翳。

【L2 例所餘】

丑二、例所餘

如是非常所愛、常所愛，不可分布與諸有情、可分布與諸有情，出已還沒、出已不沒，有色、無色，麤、細，有闇相違、無闇相違，動、不動，不能作一切有情義利、能作一切有情義利，引諸眾生趣曾所趣、引諸眾生趣未曾趣，不能開發一切所覆、能開發一切所覆，不能隱覆已所開顯、能隱覆已所開顯，不能發起無量照明、能發起無量照明，違害於見、不違害見，當知亦爾。

能隱覆已所開顯者：謂如不淨作意，映奪淨相；無常、苦、無我作意，映奪常、樂、我相；無相作意，映奪一切眾相。如是一切能治映奪所治，令不可得，名能隱覆已所開顯。

【H2 調善等別2】

【I1 約法相辨3】

【J1 三種調善】

辛二、調善等別2　壬一、約法相辨3　癸一、三種調善

復次，有三種調善。一、除遣故；二、制伏故；三、害隨眠故。

【J2 三種寂靜】

癸二、三種寂靜

復有三種寂靜。一、諸惡尋思不能擾故；二、不為諸相所動亂故；三、任運於內常喜樂故。

任運於內常喜樂故者：謂於靜慮，得無加行無功用任運轉道。由是因緣，不由加行、不由功用，心三摩地任運相續無散亂轉故。

【J3 三種寂止】

癸三、三種寂止

復有三種寂止。一、身寂止，二、語寂止，三、意寂止。

【I2 約補特伽羅辨2】

【J1 三種梵志等】

壬二、約補特伽羅辨2　癸一、三種梵志等

復有三種梵志。一、趣向梵志，二、住果梵志，三、到究竟梵志。如是沙門亦有三種。

【J2 三種婆羅門】

癸二、三種婆羅門

復有三種婆羅門。一、假名婆羅門，二、種姓婆羅門，三、正行婆羅門。

復有三種婆羅門等者：如本地分聲聞地釋應知。（陵本二十九卷十八頁2464）

【H3 出離資糧2】

【I1 明具足4】

【J1 戒律儀攝2】

【K1 受持具足2】

【L1 簡失壞2】

【M1 標】

辛三、出離資糧2　壬一、明具足4　癸一、戒律儀攝2　子一、受持具足2　丑一、簡失壞2　寅一、標

復次，由四因緣，令尸羅壞；尸羅壞故，依止尸羅所應生善皆不得生。

【M2 列】

寅二、列

謂於無餘罪起毀犯故；於有餘罪不悔除故，於諸所犯不憶念故；於無犯中執有犯故；於有犯中執無犯故。

【L2 翻具足】

丑二、翻具足

由四因緣，名戒具足；與上相違，應知其相。

【K2 清淨具足2】

【L1 由二因緣3】

【M1 標】

子二、清淨具足2　丑一、由二因緣3　寅一、標

復次，由二因緣，令所受戒清淨具足。

【M2 列】

寅二、列

一、助伴清淨故；二、自性清淨故。

【M3 釋2】

【N1 助伴清淨】

寅三、釋2　卯一、助伴清淨

云何名為助伴清淨？謂見清淨、軌清淨、命清淨。

【N2 自性清淨】

卯二、自性清淨

云何自性清淨？謂恭敬隨學、具分隨學。

【L2 由三因緣3】

【M1 標】

丑二、由三因緣3　寅一、標

復有差別。謂三因緣，令所受戒清淨具足。

【M2 列】

寅二、列

一、意樂清淨故；二、命清淨故；三、行清淨故。

【M3 釋3】

【N1 意樂清淨】

寅三、釋3　卯一、意樂清淨

云何意樂清淨？謂為解脫修行梵行，不為生天。

【N2 命清淨2】

【O1 徵】

卯二、命清淨2　辰一、徵

云何命清淨？

【O2 釋2】

【P1 標】

辰二、釋2　巳一、標

謂如法乞求以自活命。

【P2 廣3】

【Q1 徵起】

巳二、廣3　午一、徵起

云何名為如法乞求？

【Q2 標列】

午二、標列

謂如所應求、如所從求而乞求故。

【Q3 隨釋2】

【R1 如所應求】

午三、隨釋2　未一、如所應求

云何名為如所應求？謂不矯詐而有所求，亦不綺說而有所求，亦不現相而有所求，亦不抑逼而有所求，亦不以利而希於利。

謂不矯詐而有所求等者：本地分中說：有尸羅淨命虧損所攝。謂依矯詐、或邪妄語、或假現相、或苦研逼、或利求利種種狀相，而從他所非法希求所有衣服、飲食、臥具、病緣醫藥諸資生具。（陵本二十二卷十頁1919）今翻彼相應知。

【R2 如所從求】

未二、如所從求

云何名為如所從求？謂除五種不應行處而有所求。

【N3 行清淨】

卯三、行清淨

云何行清淨？謂深信所犯有不愛果，若行、若住繫念思惟，終不故犯；設有所犯，即便從他如法悔除，誓於當來堅牢防護。

【J2 根律儀攝2】

【K1 標應了知】

癸二、根律儀攝2　子一、標應了知

復次，若有苾芻欲勤加行密護根門，應以四相了知忘念過失，及以四相了知不如理作意。

【K2 釋其差別2】

【L1 了知忘念過失3】

【M1 徵】

子二、釋其差別2　丑一、了知忘念過失3　寅一、徵

云何四相了知忘念過失？

【M2 列】

寅二、列

一、闕念，二、劣念，三、失念，四、亂念。

【M3 釋4】

【N1 闕念】

寅三、釋4　卯一、闕念

闕念者，謂於密護諸根門法，不聽、不受、不善了知。

【N2 劣念】

卯二、劣念

劣念者，謂於彼法雖聽、雖受、雖善了知，而不常作，非委悉作，若修、若習、若多修習。

【N3 失念】

卯三、失念

失念者，謂雖修習亦多修習，然或有時不正了知而有所行。

【N4 亂念】

卯四、亂念

亂念者，謂即於彼非雜染中生雜染想，雜染中生非雜染想。

【L2 了知不如理作意3】

【M1 標】

丑二、了知不如理作意3　寅一、標

云何以四相了知不如理作意？

【M2 列】

寅二、列

一、是煩惱生因；二、與雜染生相應；三、毀壞羞恥；四、起錯亂犯。

【M3 釋4】

【N1 煩惱生因】

寅三、釋4　卯一、煩惱生因

煩惱生因者，謂如有一，執取於相、執取隨好，由此因緣，於是處所惡不善法隨心流逸。

【N2 與雜染生相應】

卯二、與雜染生相應

與雜染生相應者，謂即與彼惡不善法俱現前行。

【N3 毀壞羞恥】

卯三、毀壞羞恥

毀壞羞恥者，謂如有一，於應羞恥而不羞恥，又即於彼惡不善法現在前時而無羞恥。

【N4 起錯亂犯】

卯四、起錯亂犯

起錯亂犯者，謂即因彼無羞恥故，或犯所犯罪，或思捨所學。

【J3 於食知量攝3】

【K1 標】

癸三、於食知量攝3　子一、標

復次，於食知量勤修行者，斷除八處，乃名具足於食知量。

【K2 徵】

子二、徵

何等為八？

【K3 列】

子三、列

一、耽著飲食，二、耽著自身，三、命根壞滅，四、饑劣，五、身重，六、非無病，七、命不清淨，八、多營事業。

【J4 覺悟瑜伽攝3】

【K1 標】

癸四、覺悟瑜伽攝3　子一、標

復次，常勤修習覺悟瑜伽者，斷除八處，乃得名為常勤修習覺悟瑜伽正行具足。

【K2 徵】

子二、徵

何等為八？

【K3 列】

子三、列

一、由威儀其身疲弊；

由威儀其身疲弊者：本地分說：結加趺坐能經久時。如是威儀不極令身速疲倦故。（陵本三十卷七頁2504）與此相違，故身疲弊。

二、愛味偃臥，睡眠為樂；三、隨雜染相；四、不勤修習雜染對治；五、非時而覺；六、虛棄而覺；七、非時而眠；八、虛棄而眠。

隨雜染相等者：謂不安住背念故。本地分說：如理作意相應念，名為背念，棄背違逆一切黑品故。又緣定相為境念，名為背念，棄背除遣一切不定地所緣境故。（陵本三十卷八頁2506）

【I2 明圓滿2】

【J1 總辨出離2】

【K1 略標列】

壬二、明圓滿2　癸一、總辨出離2　子一、略標列

復次，依六出離，應知建立諸出離地。何等為六？一、不隨順出離，二、闕出離，三、家出離，四、不圓滿出離，五、下地出離，六、薩迦耶出離。

【K2 隨難釋2】

【L1 自不圓滿】

子二、隨難釋2　丑一、自不圓滿

不隨順者，謂五種依止。一、趣不隨順，二、生不隨順，三、精進不隨順，四、障不隨順，五、愛樂不隨順。

趣不隨順等者：住無種性法，名趣不隨順，由無堪能趣向涅槃故。生無暇處，名生不隨順。多放逸過，名精進不隨順。有異熟等障，名障不隨順。有邪解行，名愛樂不隨順。本地分說不般涅槃四種因緣，即此後四應知。

【L2 他不圓滿】

丑二、他不圓滿

闕者，謂闕四種緣。一、親友闕；二、聽聞闕；三、隱沒闕，若教、若證皆隱沒故；四、施主臥具闕。

闕四種緣等者：本地分說：諸佛出世，說正法教，法教久住，法住隨轉，他所哀愍。（陵本二十一卷五頁1828）今翻彼相應知。

【J2 別顯建立8】

【K1 善法欲攝】

癸二、別顯建立8　子一、善法欲攝

復次，由四種力生善法欲。一、由緣力，二、由因力，三、由智力，四、由行力。

【K2 正出家攝2】

【L1 略標】

子二、正出家攝2　丑一、略標

復次，由四圓滿故，於善說法毗奈耶中出家圓滿。

【L2 列釋】

丑二、列釋

一、形相圓滿，謂能隨順無所雜染，不染汙故。二、業圓滿，謂如佛說法，善隨順故。三、意樂圓滿。四、住處圓滿。

形相圓滿等者：本地分中修所成地說：於四處所，以二十二相應善觀察。謂自誓受下劣形相、威儀、眾具；又自誓受禁制尸羅；又自誓受精勤無間修習善法。乃至廣說如是精勤如理作意，乃得名為出家之想及沙門想。（陵本二十卷十三頁1755）此說四圓滿相，隨應當釋。

【K3 戒律儀攝】

子三、戒律儀攝

復次，由五因緣，應知尸羅律儀圓滿。一、不墜墮故；二、能出離故；三、不可訶故；四、無穿闕故；五、不知足故。

不墜墮故等者：安住具戒，名不墜墮。由是因緣，不墮惡趣故。善能守護別解律儀，名能出離。由是因緣，當得清淨、解脫、出離故。軌則、所行皆悉圓滿，名不可訶。由是因緣，不為世間之所譏毀，不為賢良、正至、善士、諸同法者、諸持律者、諸學律者之所訶責故。於微小罪見大怖畏，名無穿闕。受學學處，名不知足。由是因緣，轉勝轉妙故。

【K4 根律儀攝2】

【L1 標】

子四、根律儀攝2　丑一、標

復次，依二種對治，應知四種根律儀。

【L2 釋2】

【M1 二種對治】

丑二、釋2　寅一、二種對治

二種對治者，一、思擇力，二、修習力。

【M2 四種根律儀2】

【N1 列種類】

寅二、四種根律儀2　卯一、列種類

四種根律儀者，一、境界護，二、煩惱護，三、纏護，四、隨眠護。

【N2 別釋相4】

【O1 境界護】

卯二、別釋相4　辰一、境界護

境界護者，謂住寂靜勤修行時，以念自守，於諸境界心不流散故。

【O2 煩惱護】

辰二、煩惱護

煩惱護者，謂等位行而遊行時，於諸境界遠離貪憂故；

等位行者：行平等位，名等位行。謂遊行時，正行無記捨中故。

即分別此不取其相，乃至心不流逸者。

【O3 纏護】

辰三、纏護

若於爾時執取彼相，復起隨覺執取隨好，則便於彼修防護行，以修習力守護眼根，是名纏護。

【O4 隨眠護】

辰四、隨眠護

證眼根護，是隨眠護。

即分別此不取其相等者：謂於彼彼所緣境界念防護意，防護非理分別，遠離取相及取隨好，不起種種惡不善法令心流漏故。此即釋前於諸境界遠離貪行。

【K5 於食知量攝2】

【L1 標列因緣】

子五、於食知量攝2　丑一、標列因緣

復次，由五因緣，當知於食知量圓滿。一、依止對治故；二、遠離所治故；    三、依自作業故；四、依處故；五、分別故。

依止對治故等者：本地分說：由正思擇食於所食。是名依止對治。又說：不為倡蕩、不為憍逸、不為飾好、不為端嚴食於所食。是名遠離所治。又說：為除饑渴、為斷故受、為令新受當不更生、為當存養若力若樂食於所食。是名依自作業。又說：為攝梵行、為得無罪安隱而住食於所食。是名依處。又說：略義有二。一、無所食，二、有所食。有所食者，復有二種。一、平等食，二、不平等食，乃至廣說。是名分別。

【L2 引釋句義】

丑二、引釋句義

此中舊受者，饑所起。苦受者，食所起。

舊受饑所起等者：先業所引異熟受生，是名舊受。現緣所生身中，極重、猛利、熾然苦惱不可意受，是名苦受。

撫育者，增梵行故。力者，能害所治故。樂者，現法樂住故。無罪者，淨福田故。安隱住者，煩惱苦斷能作證故。

【K6 覺悟瑜伽攝2】

【L1 標二加行】

子六、覺悟瑜伽攝2　丑一、標二加行

減省睡眠，無間、殷重二加行故，精進圓滿。

【L2 別釋其相2】

【M1 殷重加行2】

【N1 標時位】

丑二、別釋其相2　寅一、殷重加行2　卯一、標時位

殷重加行者，謂行坐時而成辦故。

【N2 配蓋纏】

卯二、配蓋纏

於第一、第二、第四蓋中宜坐時，第三蓋中宜行時，第五蓋中宜俱時。

【M2 無間加行2】

【N1 標時分】

寅二、無間加行2　卯一、標時分

無間加行者，謂於晝日、夜初後分應常覺悟，於夜中分正習睡眠。

【N2 明遠離】

卯二、明遠離

為離師子相似長時極重失念無間睡故，重累其足，乃至思惟起想正習睡眠。

【K7 正知而住攝2】

【L1 標列】

子七、正知而住攝2　丑一、標列

復次，應於五處知量正知而住。一、於行處，二、於觀處，三、於攝受利養恭敬處，四、於受用資具處，五、於善品加行處。

【L2 隨釋5】

【M1 於行處】

丑二、隨釋5　寅一、於行處

由初處故，終不遊行非所行處，亦不曛暮而出遊行。

【M2 於觀處】

寅二、於觀處

由第二故，先不作意而觀視者，速攝其根；若先作意而觀視者，善住其念。

【M3 於攝受利敬處】

寅三、於攝受利敬處

由第三故，若有所受及他禮時，手不拳縮，足不躁動。

【M4 於受用資具處】

寅四、於受用資具處

由第四故，受用衣鉢及與飲食皆知其量。

【M5 於善品加行處3】

【N1 於晝業】

寅五、於善品加行處3　卯一、於晝業

由第五故，若居寂靜，於晝日分經行、宴坐，若行、若住、若坐、若覺善知其量。

【N2 於夜業】

卯二、於夜業

於其夜分所習睡眠亦善知量。

【N3 於身語意業】

卯三、於身語意業

若有修習論議決擇，若語、若默亦善知量；為令二種所依調適，除遣睡眠及諸勞倦亦善知量。

【K8 修三摩地攝4】

【L1 四攝斷行2】

【M1 標列】

子八、修三摩地攝4　丑一、四攝斷行2　寅一、標列

復次，若有苾芻勤修神足，略由四支攝諸斷行。一、修習支，二、證勝進支，三、護隨煩惱通達支，四、引發能淨隨煩惱支。

【M2 隨釋4】

【N1 修習支】

寅二、隨釋4　卯一、修習支

修習支者，謂欲、精進。何以故？依欲、精進修神足故。

【N2 證勝進支】

卯二、證勝進支

證勝進支者，謂信、輕安。何以故？由證勝進故，以淨信心，信上解脫；以其輕安，止息所有身心麤重。

【N3 護隨煩惱通達支】

卯三、護隨煩惱通達支

護隨煩惱通達支者，謂念、正知。何以故？由正念故，防護未生止觀隨惑；由正知故，通達已生止觀隨惑。

防護未生止觀隨惑者：惛沈、掉舉障止觀故，是名止觀隨惑應知。

【N4 引發能淨隨煩惱支】

卯四、引發能淨隨煩惱支

引發能淨隨煩惱支者，謂思及捨。何以故？由思故，勵沈下心；由捨故，若心掉舉，攝持於內。

【L2 四得定緣2】

【M1 標列】

丑二、四得定緣2　寅一、標列

復次，有四種法，於所得定為增上緣。一、審諦聽聞，二、得正教授，三、宿世串習，四、具足多聞。

【M2 隨釋4】

【N1 審諦聽聞】

寅二、隨釋4　卯一、審諦聽聞

審諦聽聞者，謂發起樂欲，生淨信心聽聞正法；由此因此緣，得心一境性。

【N2 得正教授】

卯二、得正教授

得正教授者，謂因次第教授、無倒教授故，發起勇猛精進而住，無間常委，於菩提分精勤方便修習而住；由此因此緣，得心一境性。

次第教授無倒教授者：本地分中說四教授，此即初二。如彼別釋應知。（陵本二十七卷二十一頁2318）

【N3 宿世串習】

卯三、宿世串習

宿世串習者，謂於宿世鄰近生中，於諸靜慮及諸等至數已證入；由此因此緣，得心一境性。

【N4 具足多聞】

卯四、具足多聞

具足多聞者，謂多聞、聞持、其聞積集，即於彼法獨處空閑，思惟、籌量、審諦觀察；由此因此緣，得心一境性。

【L3 七應正知2】

【M1 標列】

丑三、七應正知2　寅一、標列

復次，有七種法，為欲證得三摩地者，應正了知。一、內定退因，二、外定退因，三、內定退，四、外定退，五、內定退及因對治，六、外定退及因對治，七、彼二對治依持。

【M2 隨釋7】

【N1 內定退因】

寅二、隨釋7　卯一、內定退因

內定退因者，謂懈怠。

【N2 外定退因】

卯二、外定退因

外定退因者，謂掉舉。

【N3 內定退】

卯三、內定退

內定退者，謂惛沈睡眠。

【N4 外定退】

卯四、外定退

外定退者，謂於五妙欲散亂。

【N5 內定退及因對治】

卯五、內定退及因對治

內定退及因對治者，謂善取相而正觀察。

謂善取相而正觀察者：本地分說：於光明相善巧精懇，善取善思、善了善達。以有明俱心，及有光俱心。或於屏處、或於露處往返經行。於經行時，隨緣一種淨妙境界，極善示現，勸導、讚勵、慶慰其心。謂或念佛、或法、或僧、或戒、或捨、或復念天，乃至廣說。（陵本二十四卷二頁2008）其義應知。

【N6 外定退及因對治】

卯六、外定退及因對治

外定退及因對治者，謂即於身觀察不淨。

【N7 彼二對治依持】

卯七、彼二對治依持

彼二對治依持者，謂光明想。

【L4 正觀念住2】

【M1 身念住攝7】

【N1 釋觀集法住】

丑四、正觀念住2　寅一、身念住攝7　卯一、釋觀集法住

云何於身觀集法住？謂觀此身，從過去世及諸飲食現在而生。

【N2 釋觀滅法住】

卯二、釋觀滅法住

云何於身觀滅法住？謂觀此身，於當來世是死滅法。

【N3 釋觀集滅法住2】

【O1 於此身】

卯三、釋觀集滅法住2　辰一、於此身

云何於身觀集滅法住？謂觀此身，於現在世由飲食緣增長久住，必當破壞。

【O2 於有身】

辰二、於有身

於有身者，謂於此身善住其念於真如身。

善住其念於真如身者：苦諦真如，名真如身。謂實無常、苦、空、無我故。

【N4 釋唯出世間智】

卯四、釋唯出世間智

或唯出世間智者，謂由於內奢摩他道。

【N5 釋唯出世間見】

卯五、釋唯出世間見

或唯出世間見者，謂由毗鉢舍那道。

【N6 釋唯憶念】

卯六、釋唯憶念

或唯憶念者，謂由此後所得出世間道。

【N7 釋無所依住】

卯七、釋無所依住

云何於身無所依住？謂依諸定修習念住，即於彼定無有愛味，乃至無有住著。

【M2 四念住攝】

寅二、四念住攝

云何於世間無所取執？謂於四顛倒已永斷滅；永斷滅故，於彼身等終不執取淨、樂、我、常。

【H4 染淨德失31】

【I1 建立五種補特伽羅5】

【J1 標】

辛四、染淨德失31　壬一、建立五種補特伽羅5　癸一、標

復次，依止施設建立五種補特伽羅。

【J2 徵】

癸二、徵

云何為五？

【J3 列】

癸三、列

一、欣樂喜樂諸異生者，二、欣樂障斷見跡行者，三、欣樂解脫見趣行者，四、到究竟見趣行者，五、到究竟見跡行者。

【J4 釋5】

【K1 欣樂喜樂諸異生者】

癸四、釋5　子一、欣樂喜樂諸異生者

云何欣樂喜樂異生補特伽羅？應知此有四種。謂欣樂欲生喜樂、欣樂有尋有伺定生喜樂、欣樂無尋有伺定生喜樂、欣樂無尋無伺定生喜樂差別故。

【K2 欣樂障斷見跡行者2】

【L1 徵】

子二、欣樂障斷見跡行者2　丑一、徵

云何欣樂障斷見跡行補特伽羅？

【L2 釋2】

【M1 標差別】

丑二、釋2　寅一、標差別

應知此有二種。謂欣樂煩惱障斷、欣樂定障斷差別故。

【M2 別釋相2】

【N1 欣樂煩惱障斷】

寅二、別釋相2　卯一、欣樂煩惱障斷

欣樂煩惱障斷補特伽羅，於現法樂住未得已得，於一切種有想等至未得已得，謂於依止及於觀察所知有差別故。

【N2 欣樂定障斷】

卯二、欣樂定障斷

欣樂定障斷補特伽羅，於一切勝處未得已得，及於一切遍處未得已得。

【K3 欣樂解脫見趣行者】

子三、欣樂解脫見趣行者

云何欣樂解脫見趣行補特伽羅？謂諸外道起如是見：我為非有、我所為非有，我當無有、我所當無有。彼於此見未得已得。

謂諸外道起如是見等者：彼諸外道入佛聖教，證諦現觀，故起如是正見：我為非有、我所為非有。又於現在因觀無常性，由是因緣，得決定見，謂我當無有、我所當無有。義如攝異門分釋。（陵本八十三卷二十二頁6346）

【K4 到究竟見趣行者】

子四、到究竟見趣行者

云何到究竟見趣行補特伽羅？謂於非想非非想處未得已得。

【K5 到究竟見跡行者】

子五、到究竟見跡行者

云何到究竟見跡行補特伽羅？謂於六觸處無餘永斷究竟證受。

【J5 結】

癸五、結

如是名為依止施設建立五種補特伽羅。

【I2 鄔波索迦有三種德2】

【J1 標列】

壬二、鄔波索迦有三種德2　癸一、標列

復次，鄔波索迦有三種德。一、清淨，二、能造作，三、能引發。

【J2 隨釋3】

【K1 清淨2】

【L1 標差別】

癸二、隨釋3　子一、清淨2　丑一、標差別

清淨者，謂意樂清淨、戒行清淨、證清淨。

【L2 隨別釋3】

【M1 意樂清淨】

丑二、隨別釋3　寅一、意樂清淨

意樂清淨者，謂於佛寶等遠離疑惑，不希世事謂作吉祥。

【M2 戒行清淨】

寅二、戒行清淨

戒行清淨者，謂能圓滿所有學處。

【M3 證清淨】

寅三、證清淨

證清淨者，謂能證得世出世清淨故。

【K2 能造作】

子二、能造作

能作三寶所作事故，名能造作。

【K3 能引發】

子三、能引發

能引發同法、不同法者智故，名能引發。

【I3 三不共法2】

【J1 標列三種】

壬三、三不共法2　癸一、標列三種

復次，有三種法。一、聞法，二、行法，三、究竟證法。

【J2 料簡不共2】

【K1 簡外道3】

【L1 聞法】

癸二、料簡不共2　子一、簡外道3　丑一、聞法

又外道法是顛倒說。

【L2 行法】

丑二、行法

所有禁戒非可現見，依止邪願修梵行故。

【L3 究竟證法】

丑三、究竟證法

所有等至有熱惱，非究竟，不能趣究竟、不能出離故，共諸外道故、共諸異生故。

【K2 翻內法】

子二、翻內法

諸佛正法與彼相違，是真善說、是可現見，乃至智者自內所證。

有三種法等者：如前聞所成慧地決擇中說：由五法故，沙門、婆羅門勝劣差別。何等五法？一者、聞法，二者、戒法，三、攝受法，四、受用法，五、證得法。（陵本六十四卷三頁5080）今此行法，攝彼第二、第三、第四，故成三種。

【I4 諸欲得捨次第2】

【J1 總標】

壬四、諸欲得捨次第2　癸一、總標

復次，諸欲得捨次第，謂當宣說先所應作。

【J2 別辨2】

【K1 得3】

【L1 由此故得】

癸二、別辨2　子一、得3　丑一、由此故得

由此故得，謂由布施、持戒。

【L2 於此可得】

丑二、於此可得

於此可得，謂在天上。

【L3 得已受用】

丑三、得已受用

由此受用，謂由愛味。

【K2 捨2】

【L1 知欲過患】

子二、捨2　丑一、知欲過患

由此故捨，謂由過患。

【L2 捨欲差別2】

【M1 由世間道】

丑二、捨欲差別2　寅一、由世間道

如此差別，捨於事欲及煩惱欲，謂由出離遠離功德。

【M2 由出世道】

寅二、由出世道

又若顯示清淨品法，謂應稱讚四沙門果，從彼決定無退墮故，或出世間故。

謂當宣說先所應作等者：本地分說：云何名為善說正法？謂於時時能善宣說初時所作無倒言論。所謂施論、戒論、生天之論。於諸欲中，能廣開示過患出離清淨品法。（陵本二十五卷四頁2085）此中諸義，準彼應知。

【I5 驅擯犯戒因緣】

壬五、驅擯犯戒因緣

復次，由三因緣，同梵行者應當和合驅擯犯戒。一、為護他故；二、彼不堪為上法器故；三、彼能令僧無威德故。

【I6 愛樂尸羅因緣2】

【J1 總標】

壬六、愛樂尸羅因緣2　癸一、總標

復次，由四因緣，令於尸羅深生愛樂。

【J2 列釋4】

【K1 由師教】

癸二、列釋4　子一、由師教

一、由師教。遠離二邊，制立所學故。

【K2 由自內】

子二、由自內

二、由自內。非極猛利貪等類故。

【K3 由助伴】

子三、由助伴

三、由助伴。彼極柔和，易共住故。

【K4 由加行】

子四、由加行

四、由加行。不住懈怠故。

【I7 四種觀察尸羅】

壬七、四種觀察尸羅

復次，有四種觀察尸羅。一、由共住，信知是有；二、於厄難，信知堅牢；三、由世務，信知無闕；四、由言論決擇，信知無戀，見不壞故。

四種觀察尸羅等者：謂由柔和，易可共住，信知安住具戒，是為第一。若遇厄難，能不毀犯學處，信知堅守尸羅，是為第二。於所作事，成就軌則，隨順世間，不越世間；隨順毗奈耶，不越毗奈耶；由是因緣，信知尸羅無闕，是為第三。受學學處，決擇善巧；由是因緣，信知於所受戒不起邪願，一切身財無有顧戀，由不執戒以為最勝，見不壞故。

【I8 心趣遠離等2】

【J1 三種趣相2】

【K1 約時位辨3】

【L1 心趣遠離】

壬八、心趣遠離等2　癸一、三種趣相2　子一、約時位辨3　丑一、心趣遠離

云何心趣遠離？謂於住時處憒鬧者。

【L2 心趣出離】

丑二、心趣出離

云何心趣出離？謂於聚落而遊行者。

【L3 心趣涅槃】

丑三、心趣涅槃

云何心趣涅槃？謂居寂靜處奢摩他等相者。

【K2 約依處辨】

子二、約依處辨

復有差別。謂依遠煩惱說趣遠離，依出生死說趣出離，依入涅槃宮說趣涅槃。

【J2 得果異名】

癸二、得果異名

一切受并相續滅故，名為無影、名為寂滅；三苦永離故，名為寂靜；煩惱熾然熱惱永息故，名為清涼；得無上跡故，名為真梵。

【I9 聞法過失】

壬九、聞法過失

復次，由三過故，不能無倒聽聞正法。一、散亂故；二、愚癡故；三、不恭敬故。

【I10 聞修器相】

壬十、聞修器相

復次，有五種相為聞修器。一、謙下心，二、奉行心，三、攝受義心，四、善攝受義心，五、恭敬心。

【I11 大師功德3】

【J1 標】

壬十一、大師功德3　癸一、標

復次，於善說法毗奈耶中，略有五種大師功德。若有大師具成就者，便能映蔽外道沙門、婆羅門師。

【J2 徵】

癸二、徵

何等為五？

【J3 列】

癸三、列

一、於諸戒行終無誤失；二、善建立法；三、善制立所學；四、於善建立法、善制立所學中，隨所疑惑皆能善斷；五、教授出離。

【I12 能出離道】

壬十二、能出離道

復次，由三因緣，唯有此道能得出離，謂無我見。一、未曾得故；二、現能對治諸煩惱故；三、現於解脫無怖畏故。

【I13 四種歡喜2】

【J1 標列種類】

壬十三、四種歡喜2　癸一、標列種類

復次，有四種歡喜。一、儉素歡喜，二、積習梵行歡喜，三、無悔歡喜，四、樂斷樂修歡喜。

【J2 別辨引樂】

癸二、別辨引樂

第一歡喜，能引少欲樂；第二歡喜，能引遠離樂；第三歡喜，能引三摩地樂；第四歡喜，能引三菩提樂。

【I14 名善說等8】

【J1 名善說】

壬十四、名善說等8　癸一、名善說

復次，由二因緣，佛世尊法名為善說。一、言詞文句皆清美故；二、易可通達故。

【J2 易通達】

癸二、易通達

由二因緣，易可通達。一、若文若義易覺了故；二、出離等覺故。

出離等覺故者：謂於世間及出世間能出離道，等遍一切易覺了故。

【J3 名出離】

癸三、名出離

由二因緣，名為出離。一、往善趣出離故；二、趣三菩提出離故。

【J4 趣菩提】

癸四、趣菩提

由二因緣，趣三菩提。一、無疑惑故；二、不可壞故。

【J5 不可破壞】

癸五、不可破壞

由二因緣，不可破壞。一、見不可壞故；二、有窣堵波故。

【J6 有窣堵波】

癸六、有窣堵波

由二因緣，有窣堵波。一、證堅住故；二、有可依故。

證堅住故者：謂於諸法得無所畏故。

【J7 名有可依】

癸七、名有可依

由二因緣，名有可依。一、依智不依識故；二、大師是如來應正等覺故。

【J8 大師是如來應正等覺】

癸八、大師是如來應正等覺

由二因緣，大師是如來應正等覺。一、斷一切疑故；二、邪行不可得故。

【I15 能障差別2】

【J1 能障斷法】

壬十五、能障差別2　癸一、能障斷法

復次，有四種能障斷法。一、無厭離，二、智未熟，三、散亂，四、沈下。

【J2 能障慧眼】

癸二、能障慧眼

應知慧眼，於作惡者說名為盲，於作福者說名有垢，於諸外道說名有翳。

【I16 修法念住所應知法】

壬十六、修法念住所應知法

復次，修法念住者，應正了知十一種雜染法。一、貪，二、瞋，三、癡，四、聚，五、散，六、沈，七、掉，八、隨煩惱相，九、不樂遠離，十、愛味，十一、增上慢。

【I17 出世助伴由四因緣】

壬十七、出世助伴由四因緣

復次，由四因緣，出世間道用世間道以為助伴。一、隱障諸蓋故；二、遠分制伏故；三、厭患朽壞故；四、法力滋潤故。

【I18 如來天眼遍行境相】

壬十八、如來天眼遍行境相

復次，由四種相，當知如來所得天眼，遍行一切有情義境。一、現見住造能感一切趣業有情故；二、現見住種種無量生處有情故；三、現見有中有死生有情故；四、現見無中有死生有情故。

【I19 證達諸法七種漸次】

壬十九、證達諸法七種漸次

復次，為證諸法、為達諸法勤修行者，有七漸次能證諸法、能達諸法。謂於說法者恭敬承事；既承事已，審諦聽法；審聞法已，法隨法行；法隨法行故，為住其心，攝正方便；攝正方便故，發勤精進；發勤精進故，遠離內外不平等心起處方便，法財二種障得清淨；障清淨故，於三摩地不生愛味，離增上慢。

遠離內外不平等心起處方便者：前說：內定退因者，謂懈怠。外定退因者，謂掉舉。內定退者，謂惛沈睡眠。外定退者，謂於五妙欲散亂。由是當知，懈怠，名內不平等心起處方便；掉舉，名外不平等心起處方便。遠離懈怠及掉舉故，惛沈睡眠及於五妙欲散亂，皆不得生，是名法財二種障得清淨。

【I20 修四念住所對治法】

壬二十、修四念住所對治法

復次，為對治九種所治故，應修四種念住。一、不厭離；二、不作意；三、止觀隨煩惱；四、沈下；五、不堪擊難；六、於劣喜足；七、忘失教授；八、毀犯禁戒；九、棄捨善軛。

【I21 出家在家過失差別2】

【J1 出家過失】

壬二十一、出家在家過失差別2　癸一、出家過失

復次，諸出家者有五過失。一、不喜樂過失，二、貪著利養恭敬過失，三、追求親屬過失，四、輕懱過失，五、增上慢過失。

【J2 在家過失】

癸二、在家過失

諸在家者，當知亦有五種過失。一、貪著過失；二、習近能障諸欲過失；三、攝受過失；四、造作惡行過失；五、不作善行過失。

【I22 諸愚夫相2】

【J1 由無正慧4】

【K1 第一四相】

壬二十二、諸愚夫相2　癸一、由無正慧4　子一、第一四相

復次，愚夫有四種相。一、不作善作；二、作於惡作；三、二種雜作；四、雖復一向作於善作，而於善作不如實知。

【K2 第二四相】

子二、第二四相

又有四種愚夫之相。一、不決定慧，二、邪決定慧，三、不起加行，四、所    作姦詐。

【K3 第三四相】

子三、第三四相

又有四種愚夫之相。一、非處歡喜，二、非處愁憂，三、決定艱辛，四、先不觀察。

【K4 第四四相】

子四、第四四相

又有四種愚夫之相。一、邪思構；二、邪發起；三、設施功勞，多分無果；四、由此因緣，多生愁歎。

【J2 由少福等】

癸二、由少福等

又諸愚夫多分少福，運業薄劣。

運業薄劣者：謂身語意種種所作無堪能故。

【I23 生死大海相似得名】

壬二十三、生死大海相似得名

復次，五法相似，生死大海得大海名。一、處所無邊相似故；二、甚深相似故；三、難渡相似故；四、不可飲相似故；五、大寶所依相似故。

【I24 法施勝於財施因緣2】

【J1 標五緣】

壬二十四、法施勝於財施因緣2　癸一、標五緣

復次，由五因緣，於諸財施，法施為勝。

【J2 簡差別5】

【K1 約惡行善行辨】

癸二、簡差別5　子一、約惡行善行辨

一者、財施，於他身中發起惡行；法施，決定起諸善行。

【K2 約起惑治惑辨】

子二、約起惑治惑辨

二者、財施，於他身中發起煩惱；法施，能令對治煩惱。

【K3 約有罪無罪辨】

子三、約有罪無罪辨

三者、財施，於他身中無間引發有罪安樂；法施，能令無間引發無罪安樂。

【K4 約易得難得辨】

子四、約易得難得辨

四者、財施，若佛現世、若不現世，易可獲得；法施，若無諸佛現世，難可獲得。

【K5 約有盡無盡辨】

子五、約有盡無盡辨

五者、財施施而有盡，法施施而無盡。

【I25 己自在轉不令隨心3】

【J1 總標簡】

壬二十五、己自在轉不令隨心3　癸一、總標簡

復次，應令五心隨己自在而轉，不應令己隨彼諸心自在而轉。

【J2 徵五心】

癸二、徵五心

何等為五？

【J3 別列相5】

【K1 惡行方便心】

癸三、別列相5　子一、惡行方便心

一、惡行方便心。於惡行中猛利趣入。

【K2 善行方便心】

子二、善行方便心

二、善行方便心。於善行中不猛趣入。

【K3 追求諸欲方便心】

子三、追求諸欲方便心

三、追求諸欲方便心。於非法凶暴追求欲中猛利趣入。

【K4 受用諸欲方便心】

子四、受用諸欲方便心

四、受用諸欲方便心。深生貪染，乃至不見過患、不知出離趣入受用。

【K5 出離遠離方便心】

子五、出離遠離方便心

五、出離遠離方便心。於出離遠離中速疾退轉，於諸欲中，或於靜慮諸愛味中速疾趣入。

【I26 煩惱魅相2】

【J1 總標】

壬二十六、煩惱魅相2　癸一、總標

復次，由五種相，諸煩惱魅甚於鬼魅。

【J2 別辨5】

【K1 約一多辨】

癸二、別辨5　子一、約一多辨

一者、若為一鬼所魅，唯即為此一鬼所魅；若為一煩惱所魅，必為無量煩惱所魅。

【K2 約可治不可治辨】

子二、約可治不可治辨

二者、若為鬼魅所魅，或以呪術、或以縛害、或以資具、或以眾藥易可治療；若為煩惱魅之所魅，不可治療。

【K3 約易識難識辨】

子三、約易識難識辨

三者、若為鬼魅所魅，當於魅時易可識別，下至嬰兒亦能覺了；若為煩惱魅之所魅，當於魅時難可識別，世聰慧者尚不能了。

【K4 約是客非客等辨】

子四、約是客非客等辨

四者、若為鬼魅所魅，此魅是客，易可摧伏，非是俱生，不即由彼成其自性；若為煩惱魅之所魅，此魅非客，難可摧伏，而是俱生，即由彼故成其自性。

【K5 約不共必共辨】

子五、約不共必共辨

五者、若為鬼魅所魅，不與一切餘有情共；若為煩惱魅之所魅，必與一切餘有情共。

【I27 妄計有我2】

【J1 出五失2】

【K1 標】

壬二十七、妄計有我2　癸一、出五失2　子一、標

復次，或有苾芻不如理思，虛妄計度諦故、實故，建立有我。當知此計，略有五種虛誑過失。

【K2 列】

子二、列

一者、隨順外道教轉；二者、攝受外道妄見；三者、設不順彼而轉，然與外道共為同法；四者、若隨外道教轉，便為修行不出離道；五者、雖不隨順彼    轉，然與同法翻成異法。

然與同法翻成異法者：謂建立我為諦、為實，而實非諦、非實，依證成道理為論，故作是說。如因明入正理論說有四相違因，應知同法翻成異法過失。

【J2 明二緣】

癸二、明二緣

又二因緣故。一、於諦現觀因緣起邪行故；二、於諦現觀起邪行故。

又二因緣故等者：觀察緣性緣起，名諦現觀因緣。觀察四諦，名諦現觀。於此二種不如理思，名起邪行。由是因緣，虛妄計度，建立有我。

【I28 六雜染等2】

【J1 總標】

壬二十八、六雜染等2　癸一、總標

復次，依止欲行、福行、展轉同居行，有六種愛恚雜染、四種依處、五種對治。

依止欲行福行等者：於欲界中身語意行，是名欲行。行施作福，是名福行。共住一處，修和敬業，名展轉同居行。總此一切，說有六種愛恚雜染。於初四種，當知依止欲行。於後二種，當知依止福行及展轉同居行。

【J2 別釋2】

【K1 第一義3】

【L1 六雜染2】

【M1 徵】

癸二、別釋2　子一、第一義3　丑一、六雜染2　寅一、徵

云何六種愛恚雜染？

【M2 釋5】

【N1 境界貪】

寅二、釋5　卯一、境界貪

一、境界貪。由此習近能障諸欲。

由此習近能障諸欲者：習近諸欲，障不出離，是故諸欲說名能障。

【N2 怨憎瞋】

卯二、怨憎瞋

二、怨憎瞋。由此於怨諸有情所，發起憎恚。

【N3 順教貪】

卯三、順教貪

三、順教貪。由此於他承受其教不得自在苦有情所，廣行種種惱害逼迫。

三順教貪等者：謂於所畜共住、近住弟子，恆常供侍隨心轉者，彼雖慢緩，而深愛念悅意攝受，名順教貪。由是因緣，於餘弟子，不恆供侍隨心轉者，雖不慢緩，亦不愛念悅意攝受，而復廣行種種惱害逼迫，是即此中愛恚俱義。

【N4 增上瞋】

卯四、增上瞋

四、增上瞋。由此於彼增上安樂、增上歡喜諸有情所，不欲令其得此興盛；唯欲自得，雜起種種嫉妒、不忍、變異、不樂。

【N5 有功德貪有過失瞋】

卯五、有功德貪有過失瞋

第五、第六、有功德貪，有過失瞋。由此因緣，心不平等，於僧眾中雖行惠施，修諸福業，而常伺求種種差別，若作不作、若惡所作，內懷憂苦，不安隱住。

有功德貪有過失瞋等者：謂於僧眾樂行惠施，修諸福業，是名有功德貪。而常伺求種種差別，若作不作、若惡所作，內懷憂苦，不安隱住，是名有過失瞋。當知此中，應作不作，名作不作；惡作所作，名惡所作。由是因緣，與愛恚俱，心不平等，是故說捨為能對治。

【L2 四依處2】

【M1 配依處】

丑二、四依處2　寅一、配依處

云何四種依處？謂初境界為依處，餘有情為依處。

云何四種依處等者：謂初境界依處為一，所餘有情依處有三差別，謂怨親中，是故總成四種依處。

【M2 簡起染】

寅二、簡起染

又初二依處，各起一分雜染；所餘依處，各起俱分雜染。

初二依處各起一分雜染等者：境界依處，唯起於貪；怨有情所，唯起於瞋；是名各起一分雜染。所餘親中諸有情所，愛恚雜起，是名各起俱分雜染。依前配釋，如文可知。

【L3 五對治】

丑三、五對治

云何五種對治。一、不淨，二、慈，三、悲，四、喜，五、捨。

【K2 第二義2】

【L1 標異門】

子二、第二義2　丑一、標異門

復有異門六種愛恚雜染、五種對治。

【L2 別列相2】

【M1 六雜染】

丑二、別列相2　寅一、六雜染

何等為六？一、事貪，二、事瞋，三、貪瞋癡雜染貪，四、不貪不瞋不癡不雜染瞋，五、不貪不瞋不癡不雜染貪，六、貪瞋癡雜染瞋。

【M2 五對治】

寅二、五對治

云何五種對治？謂不淨與慈及三種作意。一、雜染無顛倒作意；二、不雜染無顛倒作意；三、雜染、不雜染無顛倒心，棄捨貪、瞋作意。

【I29 四種補特伽羅出家五德2】

【J1 總標】

壬二十九、四種補特伽羅出家五德2　癸一、總標

復次，有四種補特伽羅，應知出家得五種功德。

【J2 別釋2】

【K1 四種補特伽羅】

癸二、別釋2　子一、四種補特伽羅

云何四種補特伽羅？一、自依者，二、依他者，三、已熟者，四、未熟者。

自依依他者：依止善法，名自依者。依止惡法，名依他者。善法名自，惡法名他故。

【K2 出家五種功德2】

【L1 徵】

子二、出家五種功德2　丑一、徵

云何應知出家得五種功德？

【L2 釋5】

【M1 最初功德】

丑二、釋5　寅一、最初功德

謂自依補特伽羅由出家故，棄捨王等所共財寶，依止不共清淨尸羅，是名獲得最初功德。

【M2 第二功德】

寅二、第二功德

依他補特伽羅由出家故，棄捨屬他、隨他而轉不自在事，獲得自依、不隨於他自在轉事，是名獲得第二功德。

【M3 第三功德】

寅三、第三功德

已熟補特伽羅由出家故，若無餘結，即便獲得一切苦邊，是名獲得第三功德。

【M4 第四功德】

寅四、第四功德

若有餘結，即便獲得惡趣苦邊，是名獲得第四功德。

【M5 第五功德】

寅五、第五功德

未熟補特伽羅由出家故，於現法中，解脫無量居家迫迮所有憂苦，積集無量順解脫分廣大善根，能令當來相續成熟，是名獲得第五功德。

【I30 三苦九相2】

【J1 略標】

壬三十、三苦九相2　癸一、略標

復次，有三種苦及九種相，應知隨逐諸有漏行。

【J2 別辨2】

【K1 三苦】

癸二、別辨2　子一、三苦

云何三種苦？謂苦苦乃至壞苦。

苦苦乃至壞苦者：苦苦、行苦、壞苦，是謂三苦。下說九相，如其次第，配釋三苦各有三相應知。

【K2 九相3】

【L1 徵】

子二、九相3　丑一、徵

云何九種相？

【L2 標】

丑二、標

謂一一苦各有三相，隨逐一切有漏行法，故有九相。

【L3 列】

丑三、列

一、死所隨縛故；二、起惡趣因所隨縛故；三、諸惡趣生所隨縛故；四、無常法故；五、於無常中苦法故；六、於苦中無我法故；七、順愛味行生住樂故；八、變壞苦故；九、即由如是變壞苦性，諸有智者取為非出離法故。

【I31 成就四支修二利行4】

【J1 標成就】

壬三十一、成就四支修二利行4　癸一、標成就

復次，若有苾芻成就四支為眾生者，乃能無倒教誡攝御所有徒眾，修行自利利他正行。

【J2 徵列支】

癸二、徵列支

云何四支？一、解脫隨煩惱；二、不離正智；三、為令一切已生善法堅住、不忘、修習圓滿、倍增廣故，攝受任持；四、為令一切未生善法得生起故，攝受任持。

【J3 別釋相4】

【K1 解脫隨煩惱3】

【L1 徵】

癸三、別釋相4　子一、解脫隨煩惱3　丑一、徵

云何苾芻解脫隨煩惱？

【L2 釋4】

【M1 標】

丑二、釋4　寅一、標

謂解脫五種隨煩惱故。

【M2 徵】

寅二、徵

何等為五？

【M3 列】

寅三、列

一、思慕居家；二、毀犯禁戒；三、憶先所受分別俱行不正作意；四、耽著未來所有境界，發起貪憂；五、於法慳吝。

【M4 釋5】

【N1 思慕居家2】

【O1 釋思慕2】

【P1 舉因緣】

寅四、釋5　卯一、思慕居家2　辰一、釋思慕2　巳一、舉因緣

若諸愚夫，於四大種造色自相不如實知，謂之為己父母、妻子，乃至朋友、宰官、親屬及兄弟等，於唯形色謂戲笑等，

於唯形色謂戲笑等者：謂戲笑等，唯依形色長短等積集差別而建立故。笑者，謂隨有一，或因開論、或因合論，現齒而笑，歡聚啞啞。戲者，謂雙陸、摴蒲、弄珠等戲。或有所餘種類歡樂。如本地分三摩呬多地釋。（陵本十一卷七頁864）

於唯身語所有動作起有情想俱行作意。由此因緣，起邪分別，妄計為我父母、妻子，乃至朋友、宰官、親屬及兄弟等。

【P2 結生起】

巳二、結生起

由此分別妄計因緣，發生種種居家思慕。

【O2 明解脫3】

【P1 標】

辰二、明解脫3　巳一、標

諸有智者了知唯有諸色自相，無有情想，故能解脫初隨煩惱。

【P2 徵】

巳二、徵

所以者何？

【P3 釋】

巳三、釋

從久遠來，由見種種各別色形建立安布，或時與他而共集會，如是見已，便謂為我父母、妻子，廣說乃至是我朋友、宰官、親屬，或謂為他。非生無色諸有情類有如是事。

【N2 毀犯禁戒2】

【O1 釋毀犯】

卯二、毀犯禁戒2　辰一、釋毀犯

又諸愚夫，不如實知愚夫之相及智者相，由不如實知故，惡思所思、惡說所說、惡作所作；凡所現行身語意業皆不清淨，亦無清淨尸羅正命。

【O2 明解脫】

辰二、明解脫

諸有智者如實知故，當知一切與彼相違，故能解脫第二隨煩惱。

【N3 起欲尋等2】

【O1 釋生起】

卯三、起欲尋等2　辰一、釋生起

又諸愚夫，於非如理不能如實知非如理，於其如理不能如實知是如理。於先所受隨順欲貪可意諸法，不正作意，起欲尋思，堅著、不捨、不棄、不吐；於隨順恚不可意法，起恚尋思；於隨順害不可意法，起害尋思，餘如前說。

餘如前說者：謂如前說堅著、不捨、不棄、不吐，名之為餘。

【O2 明解脫】

辰二、明解脫

諸有智者，於其如理能如實知此是如理，於非如理能如實知此非如理。於先所受如前所說差別諸法，或不追憶，或正思惟，或不失念，於彼所緣不起欲尋乃至害尋；設復生起，而不堅著，廣說如前；故能解脫第三隨煩惱。

廣說如前者：謂翻前說不捨、不棄、不吐，是此廣說應知。

【N4 發起貪憂2】

【O1 釋貪憂2】

【P1 出依處】

卯四、發起貪憂2　辰一、釋貪憂2　巳一、出依處

又諸愚夫，於根護功德不如實知，不護過患不如實知。於現在世現前別境發生愛恚雜染其心，於諸可意色等境界希慕欲見，於不可愛色等境界心生厭逆。

【P2 釋得名】

巳二、釋得名

於可意境心生希慕，是名為貪。懷此貪者，若彼境界變壞之時，心便下慼，是名為憂。

【O2 明解脫】

辰二、明解脫

諸有智者，一切道理，當知皆悉與此相違，故能解脫第四隨煩惱。

【N5 於法慳吝2】

【O1 釋慳吝】

卯五、於法慳吝2　辰一、釋慳吝

又諸愚夫，於諸貪欲不正法中，不能如實知其過患，常為餘四慳所漂溺，復起法慳。

常為餘四慳所漂溺者：所謂處慳、家慳、利慳，及敬譽慳，名餘四慳。此及法慳，當知即五失利養因行，亦是背涅槃因行。如本地分聞所成地釋義應知。（陵本十四卷十四頁1228）

【O2 明解脫】

辰二、明解脫

諸有智者，於彼過患能如實知，於餘四慳尚不生起；設起尋捨，終不堅著，況起法慳。彼既如是遠離法慳，若遇樂法補特伽羅，即為宣說大師所說素怛纜、毗奈耶、摩怛理迦相應聖教，令其受持，廣為無間分別開示，終不隱祕，故能解脫第五隨煩惱。

【L3 結】

丑三、結

是名苾芻成就第一解脫隨煩惱支。

【K2 不離正智3】

【L1 徵】

子二、不離正智3　丑一、徵

云何苾芻不離正智？

【L2 釋2】

【M1 總標列】

丑二、釋2　寅一、總標列

謂有四智。何等為四？謂依最初離染相續通達八聖支道，立第一智；依證成辦八聖支道，立餘三智。

【M2 別釋相2】

【N1 依通達八聖支道2】

【O1 出思惟行3】

【P1 由不共】

寅二、別釋相2　卯一、依通達八聖支道2　辰一、出思惟行3　巳一、由不共

謂有苾芻住異生位，作是思惟：唯於諸佛世尊聖法毗奈耶中有八聖支道，非諸外道異論法中有如是道。

【P2 由能證】

巳二、由能證

若於是處有八聖支道，即於是處有沙門果，有諸沙門及沙門義，所謂涅槃。

【P3 由應修】

巳三、由應修

我今為證沙門果沙門沙門義故，應當發起八聖支道，修令清淨。

【O2 結名建立】

辰二、結名建立

由如是行於八聖支道中所有智，是名依通達八聖支道立第一智。

【N2 依證成辦八聖支道3】

【O1 標列三智】

卯二、依證成辦八聖支道3　辰一、標列三智

即以此智為依止、為建立，為欲證得成辦如所通達八聖支道故，勇猛精進修餘三智，謂聞所成智、思所成智、修所成智。

【O2 別釋修相3】

【P1 勤修聞智2】

【Q1 求聞正法】

辰二、別釋修相3　巳一、勤修聞智2　午一、求聞正法

彼為勤修聞所成智，亦令此智得清淨故，求聞正法。若有宣說如來所證法毗奈耶，即便往詣恭敬聽受，證得歡喜廣大妙善出離所攝。

【Q2 釋所證相】

午二、釋所證相

自相高勝，故名廣大；自性無罪，故名妙善；涅槃相應，故名出離所攝。

證得歡喜廣大妙善出離所攝者：謂彼聞法所證歡喜，自相廣大、自性妙善、出離所攝故。

【P2 勤修思智2】

【Q1 請問諸諦】

巳二、勤修思智2　午一、請問諸諦

又為勤修思所成智，亦令此智得清淨故，若知是處有諸苾芻持經律論而共集會，銓量決擇經律論中深隱要義，則便往趣請問諸諦。

【Q2 決擇諦相2】

【R1 別建立】

午二、決擇諦相2　未一、別建立

彼則為其建立諸諦所有自相證得方便，先未覺悟令其覺悟，若已覺悟開曉令知。即於一義文字差別，方便勸導，令不忘失。

【R2 廣開示】

未二、廣開示

又於無我相應諸諦證得所依甚深義句，以慧通達，廣為開示空性相應如來所說微妙法句。

【P3 勤修修智】

巳三、勤修修智

由此因緣，彼既證得聞思所成智清淨故，復更勤修修所成智，亦令此智得清淨故，便於內身住循身觀，乃至廣說修四念住皆應了知。

【O3 結名建立】

辰三、結名建立

如是名為依證成辦八聖支道建立三智。

【L3 結】

丑三、結

是名苾芻成就第二不離正智支。

【K3 為已生善令得任持2】

【L1 徵】

子三、為已生善令得任持2　丑一、徵

云何苾芻為令已生所有善法堅住、不忘，廣說乃至攝受任持？

【L2 釋2】

【M1 標名任持】

丑二、釋2　寅一、標名任持

謂諸苾芻依財食事，從清淨信諸施主邊，如量受取衣服等物，名曰任持。

【M2 釋其所以】

寅二、釋其所以

何以故？以諸苾芻由此因緣，身不羸頓，心有堪能，心無染惱，已生善法不退增長。

【K4 為未生善令得任持2】

【L1 徵】

子四、為未生善令得任持2　丑一、徵

云何苾芻為令未生一切善法得生起故，攝受任持？

【L2 釋2】

【M1 標名任持】

丑二、釋2　寅一、標名任持

謂諸苾芻年齒耆宿，戒行清高，了知涅槃所有喜樂於諸喜樂為最第一，善修聖道，離增上慢。若有苾芻能於彼所禮敬承事，善言隨喜，離諸諂曲，無求過心，此能生彼，名曰任持。

此能生彼者：謂此善修聖道，離增上慢苾芻，令餘苾芻能生一切妙善菩提分法故。

【M2 釋其所以】

寅二、釋其所以

何以故？彼由如是正隨轉時，於時時間，從彼獲得能發勝喜教誡教授，能令未生一切妙善菩提分法速得生起。

【J4 明開合】

癸四、明開合

如是四支別分十一，十一與四，平等平等。

瑜伽師地論科句披尋記卷第七十

瑜伽師地論科句披尋記卷第七十一

彌勒菩薩說

唐三藏沙門玄奘奉詔譯

韓清淨科記

攝決擇分中聲聞地之五

【H5 義類差別14】

【I1 七種義】

辛五、義類差別14　壬一、七種義

復次，有七種義。一、應推義，二、應攝義，三、應避義，四、應引義，五、應遮義，六、應持義，七、應發義。

【I2 七種喜】

壬二、七種喜

復次，有七種喜。一、聞所引喜，二、思所引喜，三、修所引喜，四、離蓋所引喜，五、議論所引喜，六、念自功德所引喜，七、於諸下劣不生知足所引喜。

【I3 五種法】

壬三、五種法

復次，有五種法。一、教法，二、行法，三、攝受法，四、受用法，五、證法。

【I4 三善射德2】

【J1 標列】

壬四、三善射德2　癸一、標列

復次，具三種德，方能善射。一、由弓德，二、由箭德，三、由中的德。

【J2 隨釋3】

【K1 弓德】

癸二、隨釋3　子一、弓德

弓有二德。一、其性堅牢，二、善作究竟。

【K2 箭德】

子二、箭德

箭有一德。善作究竟。

【K3 中的德】

子三、中的德

中的有三德。一、究竟工巧，二、串習工巧，三、師學工巧。

【I5 法教差別2】

【J1 略列三種】

壬五、法教差別2　癸一、略列三種

復次，如來教有三種。一、長時教，二、無間教，三、不重說教。

【J2 略攝理趣】

癸二、略攝理趣

復次，如來無量法教，皆由三種理趣。一、由義差別理趣，二、由文差別理趣，三、由難釋差別理趣。

【I6 渉道對治】

壬六、渉道對治

復次，夫涉道者，須五對治。一、炎光對治，二、艱險對治，三、江河對治，四、枯竭對治，五、身勞對治。

【I7 能生善趣二尸羅相】

壬七、能生善趣二尸羅相

復次，尸羅有二種相，能生善趣。一、攝受尸羅，二、不闕尸羅。

【I8 現法受欲有三種義】

壬八、現法受欲有三種義

復次，諸受欲者，於現法中有三種義。一、追尋財寶，二、守護財寶，三、耽著受用。

【I9 壽命變壞及分位別】

壬九、壽命變壞及分位別

復次，壽命變壞有二種。一、麤變壞，二、細變壞。變壞分位亦有二種。一、麤，二、細。

【I10 智德差別2】

【J1 標列】

壬十、智德差別2　癸一、標列

復次，智有二德。一、正行義德，二、自性德。

【J2 隨釋2】

【K1 正行義德】

癸二、隨釋2　子一、正行義德

正行義德者，謂速疾正行、決定正行、微細正行。

【K2 自性德】

子二、自性德

自性德者，謂是定地，不可退轉，是出世間，已善修習，於自所行無有罣礙，勝餘一切自類善根，勝於一切他類善根。

勝餘一切自類善根等者：修所成慧勝餘聞思，出世間慧勝餘世間，如是智慧自類相望，說此勝餘一切自類善根。一切善根智為最勝，說此勝於一切他類善根。

【I11 三顧戀別】

壬十一、三顧戀別

復次，有三顧戀，修四念住能為對治。一、顧戀助伴，二、顧戀利養，三、顧戀後有。

【I12 現觀差別2】

【J1 明分位3】

【K1 標三種】

壬十二、現觀差別2　癸一、明分位3　子一、標三種

復次，加行故、現觀故、相續故。

【K2 別釋相】

子二、別釋相

欲貪、無明對治，是加行；現見安立、非安立諦，是現觀；已離欲、未離欲，是相續。

【K3 隨應廣】

子三、隨應廣

又依故、地故、品故、未修定故、已修未得得故、所依清淨障故、作意清淨障故、彼障對治故。

【J2 辨六種2】

【K1 指前標】

癸二、辨六種2　子一、指前標

復次，如說六種現觀，謂思現觀乃至究竟現觀。

【K2 依次釋22】

【L1 辨行相2】

【M1 辨6】

【N1 思現觀相2】

【O1 問】

子二、依次釋22　丑一、辨行相2　寅一、辨6　卯一、思現觀相2　辰一、問

問：思現觀有何相？

【O2 答2】

【P1 標成就】

辰二、答2　巳一、標成就

答：若有成就思現觀者，能決定了諸行無常、一切行苦、諸法無我、涅槃寂靜。

【P2 顯無奪】

巳二、顯無奪

住異生位，已能證得如是決定，非諸沙門、若婆羅門、若天魔梵及餘所能如法引奪。

【N2 信現觀相】

卯二、信現觀相

問：信現觀有何相？答：若有成就信現觀者，或是異生、或非異生，或於現    法及後法中，終不妄稱餘是大師、餘法善說、餘僧正行。

【N3 戒現觀相】

卯三、戒現觀相

問：戒現觀有何相？答：若有成就戒現觀者，終不復能乃至故心斷傍生命、不與而取、習欲邪行、知而妄語、飲米等酒諸放逸處。

【N4 現觀智諦現觀相】

卯四、現觀智諦現觀相

問：現觀智諦現觀有何相？答：若有成就現觀智諦現觀者，終不復能依諸妄見而有所作，於自所證而有疑惑，於諸生處而有貪染，現行世相計為清淨，誹謗聲聞、獨覺、大乘作惡趣業，何況能造害父母等諸無間業，乃至不能生第八有。

現行世相計為清淨者：謂諸異生，或有妄計世瑞吉祥，以為清淨。成就現觀智諦現觀，則無是事，是故舉說。

【N5 現觀邊智諦現觀相】

卯五、現觀邊智諦現觀相

問：現觀邊智諦現觀有何相？答：若有成就現觀邊智諦現觀者，終不於彼他所詰問而生怖畏。

【N6 究竟現觀相】

卯六、究竟現觀相

問：究竟現觀有何相？答：若有成就究竟現觀者，終不復能犯於五處，亦不復能乃至故斷諸傍生命、不與而取、行非梵行習婬欲法、知而妄語、蓄積財寶諸妙欲具而受用之，亦不怖畏不可記事，亦不妄計所有苦樂自作、他作、    自他俱作、非自非他無因而生。

【M2 結】

寅二、結

如是等類，當知是名諸現觀相。

終不復能犯於五處者：本地分說：阿羅漢苾芻諸漏永盡，不能習近五種處所。一者、不能故思殺害諸眾生命，二者、不能不與而取，三者、不能行非梵行習婬欲法，四者、不能知而妄語，五者、不能貯蓄受用諸欲資具。乃至廣說。（陵本三十四卷二十六頁2813）與此義同。由是當知，非離斷傍生命，乃至受用妙欲。別有五處，說不復犯。

【L2 辨自性6】

【M1 思現觀】

丑二、辨自性6　寅一、思現觀

問：思現觀何自性？答：上品思所成慧為自性，或此俱行菩提分法為自性。

【M2 信現觀】

寅二、信現觀

問：信現觀何自性？答：緣三寶境，上品世間、出世間清淨信為自性，或此俱行菩提分法為自性。

【M3 戒現觀】

寅三、戒現觀

問：戒現觀何自性？答：聖所愛身語業為自性，或此俱行菩提分法為自性。

【M4 現觀智諦現觀】

寅四、現觀智諦現觀

問：現觀智諦現觀何自性？答：緣非安立諦境慧為自性，或此俱行菩提分法為自性。

【M5 現觀邊智諦現觀】

寅五、現觀邊智諦現觀

問：現觀邊智諦現觀何自性？答：緣安立諦境慧為自性，或此俱行菩提分法為自性。

【M6 究竟現觀】

寅六、究竟現觀

問：究竟現觀何自性？答：盡、無生智等為自性，或此俱行菩提分法為自性。

【L3 辨繫不繫】

丑三、辨繫不繫

問：此六現觀，幾欲界繫，乃至幾不繫？答：一，唯欲界繫；一種一分，或欲界繫、或色界繫、或無色界繫；即此一分及餘三，此四是不繫；一，通繫及不繫。

一唯欲界繫等者：謂思現觀，唯欲界繫。若信現觀，異生所攝一分，通三界繫。非異生攝一分，及戒現觀、現觀智諦現觀、究竟現觀，此四是不繫。現觀邊智諦現觀，通繫不繫。

【L4 辨依處2】

【M1 問答依2】

【N1 問】

丑四、辨依處2　寅一、問答依2　卯一、問

問：此六現觀，幾依未至依可得？幾乃至依無所有處依可得？

【N2 答2】

【O1 明可得】

卯二、答2　辰一、明可得

答：一，依非依可得；餘，依一切依可得。

【O2 依生起】

辰二、依生起

又三，依五依生；一種一分亦爾。

一依非依可得等者：謂思現觀非定地起，名依非依可得。所餘一切現觀，一切定地起故，名依一切依可得。又戒現觀、現觀智諦現觀、現觀邊智諦現觀，三種全分依未至依，乃至第四靜慮而生。信現觀一種一分亦爾。究竟現觀非定依五，是故不說。

【M2 釋妨難】

寅二、釋妨難

問：若現觀智諦現觀離眾相故，名無分別，云何依有尋有伺依可得？答：由彼思惟尋伺等全分靜慮真如而入於定，是故雖依有尋有伺靜慮可得，然是離相無有分別。

由彼思惟尋伺等全分靜慮真如而入於定者：本地分中三摩呬多地說：於初靜慮具足五支。一、尋，二、伺，三、喜，四、樂，五、心一境性。（陵本十一卷八頁871）名尋伺等全分靜慮。依彼靜慮，思惟真如而入於定。未證真時，思惟真如相，有尋有伺；已證真時，離彼尋伺，故無分別。本地分中有尋有伺地說：依尋伺處法，緣真如為境入此定故。（陵本四卷二頁266）其義應知。

【L5 辨緣諦】

丑五、辨緣諦

問：此諸現觀，幾緣世俗諦？幾緣勝義諦？答：一緣世俗諦，及一種一分；    一無所緣；一緣安立勝義諦，及一種一分；一緣非安立勝義諦，及一種一分。

一緣世俗諦及一種一分等者：思現觀全，及信現觀一種一分，緣世俗諦。戒現觀全，身語業為自性，故無所緣。現觀邊智諦現觀全，及究竟現觀一種一分，緣安立勝義諦。現觀智諦現觀全，及究竟現觀一種一分，緣非安立勝義諦。

【L6 辨有相無相】

丑六、辨有相無相

問：此諸現觀，幾有相？幾無相？答：四有相，一無相，一亦有相亦無相。

四有相等者：思現觀、信現觀、戒現觀及現觀邊智諦現觀四有相。現觀智諦現觀一無相。究竟現觀一亦有相亦無相。

【L7 辨有分別無分別】

丑七、辨有分別無分別

問：此諸現觀，幾有分別？幾無分別？答：如有相、無相，當知有分別、無分別亦爾。

【L8 辨受俱行】

丑八、辨受俱行

問：此諸現觀，幾喜俱行？幾樂俱行？幾捨俱行？答：初唯喜俱行，餘通喜、樂、捨俱行。

【L9 辨四對治】

丑九、辨四對治

問：此諸現觀，幾是壞對治？幾是斷對治？幾是持對治？幾是遠分對治？答：二唯壞對治，一通斷、持、遠分對治，一通持、遠分對治，二非對治。

二唯壞對治等者：謂思現觀、信現觀，唯壞對治。現觀智諦現觀，通斷、持、遠分對治。現觀邊智諦現觀，通持、遠分對治。戒現觀、究竟現觀，非對治，非慧性故，漏已盡故。

【L10 辨二對治】

丑十、辨二對治

問：此諸現觀，幾是諸纏制伏對治？幾是隨眠永害對治？答：三是諸纏制伏對治，一俱對治，二俱非對治。

三是諸纏制伏對治等者：謂思現觀、信現觀、現觀邊智諦現觀，是諸纏制伏對治。現觀智諦現觀，是俱對治。戒現觀、究竟現觀，俱非對治。

【L11 辨斷對治】

丑十一、辨斷對治

問：此諸現觀，幾是地地軟中上品煩惱斷對治？答：一。餘隨順此，為此助伴，非斷對治。

餘隨順此等者：謂斷對治，唯現觀智諦現觀。所餘思現觀、信現觀，隨順斷對治；戒現觀、現觀邊智諦現觀、究竟現觀，為斷對治助伴；是故皆非正斷對治。

【L12 辨得遍知果】

丑十二、辨得遍知果

問：六現觀得九遍知。謂欲繫見苦、集所斷煩惱斷故，立初遍知；色無色繫見苦、集所斷煩惱斷故，立第二遍知；欲繫見滅所斷煩惱斷故，立第三遍知；色無色繫見滅所斷煩惱斷故，立第四遍知；欲繫見道所斷煩惱斷故，立第五遍知；色無色繫見道所斷煩惱斷故，立第六遍知；下分結斷故，立第七遍知；色貪斷故，立第八遍知；無色貪斷故，立第九遍知。此六現觀，誰得幾遍知果？答：一得九遍知果，餘不得彼果。

【L13 辨斷惑時分】

丑十三、辨斷惑時分

問：此諸現觀能為煩惱斷對治者，為生已作斷對治耶？為未生耶？答：此非未生，雖言生已，而非後時。當知煩惱斷時、對治生時，平等平等；即於爾時，假施設說對治生已，諸煩惱斷。

【L14 辨得四沙門果】

丑十四、辨得四沙門果

問：此諸現觀，誰得幾果？答：一得一切四果，一得圓滿沙門果時，餘是得一助伴、是得前行。

一得一切四果等者：謂現觀智諦現觀，得一切四果。究竟現觀，是得圓滿沙門果時。所餘戒現觀、現觀邊智諦現觀，是得一沙門果助伴；思現觀、信現觀，是得一沙門果前行。

【L15 辨轉根】

丑十五、辨轉根

問：是諸現觀，幾能轉根？答：除一，餘一切。

除一餘一切者：除戒現觀，所餘一切皆能轉根。下說引發功德，當知亦爾。

【L16 辨引發功德】

丑十六、辨引發功德

問：是諸現觀，幾能引發諸神通等殊勝功德？答：除一，餘一切。

【L17 辨作業2】

【M1 問】

丑十七、辨作業2　寅一、問

問：思現觀，當言作何業？乃至究竟現觀，當言作何業？

【M2 答6】

【N1 思現觀】

寅二、答6　卯一、思現觀

答：思現觀，當言能生正行所攝清淨品善法為業，能生無罪歡喜為業，能轉一切所疑為業，能趣入修功德為業，能引所餘現觀為業，能往一切善趣為業。

【N2 信現觀】

卯二、信現觀

信現觀，由意樂故，於三寶中能生不動勝解為業，正行清淨為業，一分能往善趣為業。

【N3 戒現觀】

卯三、戒現觀

戒現觀，解脫惡趣眾苦為業。

【N4 現觀智諦現觀】

卯四、現觀智諦現觀

現觀智諦現觀，能得一切沙門果為業，能引發一切功德清淨為業，能引所餘現觀為業，能於善趣助感光淨果及異熟為業。

【N5 現觀邊智諦現觀】

卯五、現觀邊智諦現觀

現觀邊智諦現觀，能於一切安立諦中，問答善巧為業，速疾通慧為業，能引此後現觀為業。

【N6 究竟現觀】

卯六、究竟現觀

究竟現觀，能引第一現法樂住為業，解脫一切生死大苦為業，任持最後身為業。

【L18 辨種數2】

【M1 問】

丑十八、辨種數2　寅一、問

問：思現觀有幾種？乃至究竟現觀有幾種？

【M2 答4】

【N1 思現觀】

寅二、答4　卯一、思現觀

答：思現觀，當知有無量種。謂契經思，應誦思，記別思，乃至方廣、未曾有法、論議思，苦思，集、滅、道思，真如、實際、法界思，蘊、界、處等思，聲聞乘等思，大乘思。如是等類，當知差別有無量思。

【N2 信現觀2】

【O1 標無量】

卯二、信現觀2　辰一、標無量

信現觀，亦無量種。

【O2 辨品類2】

【P1 約三世辨】

辰二、辨品類2　巳一、約三世辨

謂正憶念過去無量三藐三佛陀，及彼法、彼僧。如於過去，未來、現在亦爾。

【P2 約世界辨】

巳二、約世界辨

又正憶念此世界中，及餘十方無量世界所有如來，及彼法、彼僧。隨正憶念有爾所量，亦有爾所信現觀體品數差別。

【N3 戒現觀2】

【O1 標無量】

卯三、戒現觀2　辰一、標無量

戒現觀，亦無量種。

【O2 辨品類2】

【P1 約業道辨】

辰二、辨品類2　巳一、約業道辨

謂隨遠離十種不善性罪業道差別多種。

【P2 約相續辨】

巳二、約相續辨

又隨相續亦有多種。謂預流身乃至阿羅漢身，獨覺、菩薩、如來身等無量差別。

【N4 後三現觀2】

【O1 舉現觀智諦現觀】

卯四、後三現觀2　辰一、舉現觀智諦現觀

現觀智諦現觀，亦無量種。謂念住、正斷、神足、根、力、覺支、道支等菩提分法無量差別。

【O2 例餘後二現觀】

辰二、例餘後二現觀

如現觀智諦現觀，當知現觀邊智諦現觀、究竟現觀亦爾。

【L19 辨自性非自性】

丑十九、辨自性非自性

問：此諸現觀，由如是名、由如是言所安立故；當言是彼自性，當言非彼自性耶？答：世俗說故，當言是彼自性；第一義故，當言非彼自性。何以故？一切法義，法爾不可說故。

【L20 辨因果2】

【M1 問】

丑二十、辨因果2　寅一、問

問：思現觀何因何果？如是乃至究竟現觀何因何果？

【M2 答2】

【N1 舉思現觀】

寅二、答2　卯一、舉思現觀

答：思現觀，以佛出世、親近善士、聽聞正法、相續成熟、如理作意為因，以所作業為果。

【N2 例餘一切2】

【O1 例同】

卯二、例餘一切2　辰一、例同

如思現觀，一切現觀，當知亦爾。

【O2 顯別3】

【P1 信現觀及戒現觀】

辰二、顯別3　巳一、信現觀及戒現觀

此中差別者，信現觀，亦以餘現觀為因；戒現觀亦爾。

【P2 現觀智諦現觀】

巳二、現觀智諦現觀

現觀智諦現觀，亦以思現觀為因，亦以順決擇分善根為因，亦以自種姓為因。

【P3 後二現觀】

巳三、後二現觀

現觀邊智諦現觀，亦以現觀智諦現觀為因；究竟現觀亦爾。

【L21 辨攝非攝2】

【M1 約七作意辨2】

【N1 問】

丑二十一、辨攝非攝2　寅一、約七作意辨2　卯一、問

問：六現觀，七作意謂了相等。為六現觀攝七作意，為七作意攝六現觀耶？

【N2 答2】

【O1 作意攝現觀】

卯二、答2　辰一、作意攝現觀

答：二現觀，非作意攝；一現觀，攝樂作意攝；一現觀，攝樂作意、觀察作意攝；一現觀，遠離作意、攝樂作意、加行究竟作意攝；一現觀，加行究竟果作意攝。

【O2 現觀攝作意】

辰二、現觀攝作意

餘作意，當知是現觀等流攝，非現觀攝。謂了相作意、勝解作意。

二現觀非作意攝等者：謂思現觀、戒現觀，非作意攝。信現觀，攝樂作意攝。現觀邊智諦現觀，攝樂作意、觀察作意攝。現觀智諦現觀，遠離作意、攝樂作意、加行究竟作意攝。究竟現觀，加行究竟果作意攝。

【M2 約無邊際智等辨】

寅二、約無邊際智等辨

問：無邊際智，及順決擇分善根，何現觀攝？

無邊際智者：生死流轉，名無邊際。了知生死流轉諸所有法無常、苦、空、無我，發起無邊無際勝解，是名無邊際智。義如本地分說。（陵本三十四卷十七頁2783）

答：非諸現觀攝，當知是現觀等流。

【L22 辨諸句2】

【M1 四句分別2】

【N1 舉初二現觀2】

【O1 問】

丑二十二、辨諸句2　寅一、四句分別2　卯一、舉初二現觀2　辰一、問

問：諸思現觀，亦信現觀耶？設信現觀，亦思現觀耶？

【O2 答2】

【P1 標四句】

辰二、答2　巳一、標四句

答：應作四句。

【P2 釋差別】

巳二、釋差別

或有思現觀，非信現觀，謂除緣寶決定思，諸餘緣決定思。或有信現觀，非思現觀，謂緣寶聞、修所成信。或有思現觀，亦信現觀，謂緣寶決定思。除上爾所相，是第四句。

【N2 例所餘現觀】

卯二、例所餘現觀

由此道理，應知所餘，亦應作四句。

【M2 餘句分別】

寅二、餘句分別

復有無量一行、順前句、順後句、四句等道理，依聲聞地決擇道理，皆當了知。

依聲聞地決擇道理者：謂依聲聞乘相應道理而決擇故。簡非大乘，故作是說。

【I13 八慳垢別2】

【J1 釋慳垢名】

壬十三、八慳垢別2　癸一、釋慳垢名

復次，慳之與垢合名慳垢。由八種垢汙心相續，能與其慳作安足處，是故說彼名為慳垢。

【J2 別辨八種2】

【K1 徵】

癸二、別辨八種2　子一、徵

云何為八？

【K2 列8】

【L1 由不串施】

子二、列8　丑一、由不串施

一、於惠施先不串習，於現法中愛重財食。

【L2 由重身命】

丑二、由重身命

二、於身命極重顧戀，不顧後世。

【L3 由恆共住】

丑三、由恆共住

三、與慳者恆共止住，又隨順彼。

【L4 由見寡德】

丑四、由見寡德

四、見所施田無勝功德，及簡擇福田。

【L5 由無慈悲】

丑五、由無慈悲

五、於慈悲先不串習，及於彼處不見勝德。

【L6 由難集想】

丑六、由難集想

六、以諸財寶難可積集，數習彼想，故生懶惰及與懈怠。

【L7 由執取見】

丑七、由執取見

七、執取於見，及謂惠捨有彼雜染。

【L8 由邪迴向】

丑八、由邪迴向

八、希求財寶而行惠施，及迴向於彼。

執取於見等者：謂無施與、無愛養、無祠祀，不行惠施，是名執取於見。或謂世間皆依名聲讚頌等事，而行惠施，非無所求，是名惠捨有彼雜染。

【I14 五調善別2】

【J1 辨五行2】

【K1 略標別】

壬十四、五調善別2　癸一、辨五行2　子一、略標別

復次，有五種行名為調善。一、感財富行，二、感善趣行，三、感無苦行，四、感自義行，五、感他義行。

【K2 隨別釋5】

【L1 感財富行】

子二、隨別釋5　丑一、感財富行

感財富行者，謂施性福業事。

【L2 感善趣行】

丑二、感善趣行

感善趣行者，謂戒性福業事。

【L3 感無苦行】

丑三、感無苦行

感無苦行者，謂修性福業事。

【L4 感自義行】

丑四、感自義行

感自義行者，謂聲聞、獨覺道。

【L5 感他義行】

丑五、感他義行

感他義行者，謂菩薩道。

【J2 配五想】

癸二、配五想

為得彼故，應修五想。一、於諸欲中修不淨想，二、於自身命修速滅想，三、於欲界中修有怖想，四、於諸行中修無常想，五、於諸眾生修哀愍想。

為得彼故應修五想等者：此中五想，如次能感前說五行。謂不淨想，不著諸欲，能行惠施，由是能得感財富行。於自身命修速滅想，重當來世，能持戒禁，由是能得感善趣行。餘文易知。

【G9 釋醍醐喻經2】

【H1 標當釋】

庚九、釋醍醐喻經2　辛一、標當釋

復次，當釋醍醐喻經。

【H2 辨應知2】

【I1 了知十二分教5】

【J1 徵】

辛二、辨應知2　壬一、了知十二分教5　癸一、徵

云何了知契經乃至論議？

【J2 標】

癸二、標

謂略由五相。

【J3 列】

癸三、列

一、了知假名故；二、了知攝受故；三、了知次第故；四、了知聖教故；五、了知依處故。

【J4 釋5】

【K1 了知假名】

癸四、釋5　子一、了知假名

云何了知假名？謂能了知差別法門名想施設。

【K2 了知攝受】

子二、了知攝受

云何了知攝受？謂能了知名身、句身、文身，由此宣說差別法門。

云何了知攝受等者：由名句文諸假施設，各別攝受一切法義，是故知名、知句、知文，說名了知攝受。

【K3 了知次第】

子三、了知次第

云何了知次第？謂能了知從此法門至彼法門、從此句至彼句所有次第。

【K4 了知聖教】

子四、了知聖教

云何了知聖教？謂能了知如是法門，如來所說、或弟子說、或在家說、或出家說。

【K5 了知依處】

子五、了知依處

云何了知依處？謂能了知如是法門，依自利說；如是法門，依利他說；如是法門，乃至為令天人利益安樂故說。

【J5 結】

癸五、結

如是名為略由五相，了知契經乃至論議。

【I2 了知彼彼語義4】

【J1 徵】

壬二、了知彼彼語義4　癸一、徵

云何了知彼彼語義？

【J2 標】

癸二、標

亦由五相。

【J3 列】

癸三、列

一、了知緣起故；二、了知句差別故；三、了知次第故；四、了知道理故；五、了知略義故。

【J4 釋5】

【K1 了知緣起】

癸四、釋5　子一、了知緣起

云何了知緣起？謂能了知一分所化應示現義，乃至一分所化應慶喜義。

云何了知緣起等者：謂諸所化有情，或應示現、或應教導、或應讚勵、或應慶喜，了知如是種種差別，是名了知緣起。

【K2 了知句差別】

子二、了知句差別

云何了知句差別？謂能了知異門、異相訓釋言詞品類差別。

【K3 了知次第】

子三、了知次第

云何了知次第？謂能了知解釋次第、成立次第、圓滿次第。

云何了知次第等者：此中三種次第，如攝釋分釋義應知。（陵本八十一卷十五頁6212）

【K4 了知道理】

子四、了知道理

云何了知道理？謂能了知四種道理。一、觀待道理，二、證成道理，三、作用道理，四、法爾道理。

【K5 了知略義】

子五、了知略義

云何了知略義？謂能了知此是蘊相應語，此是界、處、緣起、處非處、諦相應語，此是念住等相應語，乃至此是八聖支道相應語，此是業相應語，此是煩惱相應語，此是增上戒等學相應語。

【G10 釋正知而住4】

【H1 知時】

庚十、釋正知而住4　辛一、知時

復次，云何知時？謂由五相故。一、通達正現在前雜染故；二、通達將現在前雜染故；三、通達不染汙位故；四、等起對治作意故；五、對治作意故。

云何知時等者：本地分說：應時加行，謂於時時間修習止相，於時時間修習觀相，於時時間修習舉相，於時時間修習捨相。又能如實了知其止、止相、止時；了知其觀、觀相、觀時；了知其舉、舉相、舉時；了知其捨、捨相、捨時。（陵本三十一卷八頁2571）此中五相，如彼釋義應知。謂若了知心掉舉時，或沈沒時，是名通達正現在前雜染。又若了知恐掉舉時，或恐沈沒時，是名通達將現在前雜染。又若了知於奢摩他、毗鉢舍那品，所有掉舉心已解脫，是名通達不染汙位。於爾所時，或應修止、或應修舉所有作意，是名等起對治作意；或應修捨，是名對治作意；此說持對治、遠分對治應知。

【H2 知量2】

【I1 徵】

辛二、知量2　壬一、徵

復次，云何知量？

【I2 釋2】

【J1 出略義2】

【K1 標列】

壬二、釋2　癸一、出略義2　子一、標列

謂於所食、所飲、所噉，乃至廣說。當知此中，略說二種斷隨順性。一、任持隨順性，二、精進隨順性。

【K2 隨釋2】

【L1 任持隨順性】

子二、隨釋2　丑一、任持隨順性

任持隨順性者，謂於所食、所飲、所噉、所嘗善知其量。

【L2 精進隨順性】

丑二、精進隨順性

精進隨順性者，謂於若行、若住，乃至廣說善知其量。

若行若住乃至廣說者：此中廣說，所謂若坐、若臥、若修悎寤、若語、若默、若解勞睡，如本地分別釋應知。（陵本二十四卷十三頁2044）

【J2 廣辨相2】

【K1 於所食等善知其量2】

【L1 徵】

癸二、廣辨相2　子一、於所食等善知其量2　丑一、徵

此中云何於所食等善知其量？

【L2 釋2】

【M1 總標】

丑二、釋2　寅一、總標

謂於受取及受用中，皆善知量。

【M2 別辨2】

【N1 於受取2】

【O1 標差別】

寅二、別辨2　卯一、於受取2　辰一、標差別

於受取中善知量者，謂於此時應受，從此應受，此所應受，齊此應受。

【O2 釋彼相4】

【P1 何時應受】

辰二、釋彼相4　巳一、何時應受

何時應受？謂日初分，即於此時為受用故。

【P2 從何應受】

巳二、從何應受

從何應受？謂除五種非所行處。

【P3 何所應受】

巳三、何所應受

何所應受？謂清淨物，如來所許，除酒肉等所不應飲、不應食物。

【P4 齊何應受】

巳四、齊何應受

齊何應受？謂知量而受，勿令自損，或損於他。

【N2 於受用2】

【O1 總標】

卯二、於受用2　辰一、總標

於受用中善知量者，謂如所受，於此時中應可受用。

【O2 別釋4】

【P1 於何時中應可受用】

辰二、別釋4　巳一、於何時中應可受用

於何時中應可受用？謂如前說日之初分，是受用時。

【P2 於何處所應可受用】

巳二、於何處所應可受用

於何處所應可受用？謂於好處，或居道場、或在聚落。

【P3 何所應受用】

巳三、何所應受用

何所應受用？謂如前說清淨物等。

【P4 齊何應受用】

巳四、齊何應受用

齊何應受用？謂善知量，應可受用，勿令饑惱、勿不順斷、勿令諸界起不平等。

勿令饑惱等者：本地分說：為除饑渴受諸飲食，為攝梵行受諸飲食，為斷故受受諸飲食，為令新受當不更生受諸飲食。（陵本二十三卷十五頁1989）此應準釋。

【K2 於勤精進善知其量2】

【L1 徵】

子二、於勤精進善知其量2　丑一、徵

云何於勤精進善知其量？

【L2 釋2】

【M1 標差別】

丑二、釋2　寅一、標差別

謂於此時、此處、此事、齊此應勤精進。

【M2 釋彼相4】

【N1 於何等時應勤精進】

寅二、釋彼相4　卯一、於何等時應勤精進

於何等時應勤精進？謂於應行時而行，乃至於應解睡眠時而解睡眠。

【N2 於何處所應勤精進】

卯二、於何處所應勤精進

於何處所應勤精進？謂於閑林、或在道場、或居內院、或經行處應修精進。

【N3 於何等事應勤精進】

卯三、於何等事應勤精進

於何等事應修精進？謂應勤行、勤住，乃至勤解睡眠勞倦。

【N4 齊何應修所有精進】

卯四、齊何應修所有精進

齊何應修所有精進？謂善知量而修精進，勿因此故，太沈、太舉。

【H3 知眾2】

【I1 剎帝利等2】

【J1 舉剎帝利】

辛三、知眾2　壬一、剎帝利等2　癸一、舉剎帝利

復次，云何善知剎帝利眾？謂善了知剎帝利眾如是名、如是種、如是姓、如是食，乃至如是壽量邊際。

【J2 例婆羅門長者等眾】

癸二、例婆羅門長者等眾

如是乃至善知長者、居士等眾。

【I2 諸沙門眾】

壬二、諸沙門眾

云何善知諸沙門眾？謂能善知彼如是名，此是少年、此是長年、此是耆年，此持經者，乃至此是能持論者，善知此是瑜伽師等。

善知此是瑜伽師等者：本地分說：修瑜伽師略有三種。一、初修業瑜伽師，二、已習行瑜伽師，三、已度作意瑜伽師。如彼應釋。（陵本二十八卷十三頁2371）又本地分意地說有六十二種有情之類。（陵本二卷十八頁169）此中等言，隨應等取沙門種類應知。

【H4 知往乃至應默2】

【I1 徵】

辛四、知往乃至應默2　壬一、徵

復次，云何善知我於是中，應當往詣，乃至應默？

【I2 釋2】

【J1 總標】

壬二、釋2　癸一、總標

謂若略說，為此應往乃至應默，及如此應往乃至應默。

【J2 別釋2】

【K1 明所為】

癸二、別釋2　子一、明所為

何所為故，詣在家眾乃至應默？謂為乞求資生眾具；或復為令未信者信，信者增長；或為慰問遭重疾病、受眾苦者；或為開解諸愁憂者；或為和好展轉怨對互相違者；或為隨順他所作事；或復為他之所勸請；或為隨從軌範、親教同梵行者；或為經營僧所作事；是故應往乃至應默。

【K2 明所應5】

【L1 應如是往】

子二、明所應5　丑一、應如是往

云何了知應如是往？謂如聲聞地已說其相。

如聲聞地已說其相者：本地分說：於其已往或正往時，觀見眾色，於此眾色一分應觀，或有一分所不應觀。於不應觀所有眾色，當攝其眼，善護諸根；於所應觀所有眾色，應善住念而正觀察。乃至廣說其相應知。（陵本二十四卷十六頁2052）

【L2 應如是住】

丑二、應如是住

云何了知應如是住？謂往詣已，不應即入，至內門側伏慢而住，或無疑慮徐入其家，至相見處從容而住，先言慰問，含笑開顏，遠離顰蹙，方申愛語。

伏慢而住者：謂具慚愧，遠離憍慢故。

【L3 應如是坐】

丑三、應如是坐

云何了知應如是坐？謂佛開許隨其所有如法之座，以正威儀端嚴而坐。

謂佛開許隨其所有如法之座等者：謂於大床、或小繩床、或草葉座、或諸敷具、或尼師壇，結加趺坐故。

【L4 應如是語2】

【M1 徵】

丑四、應如是語2　寅一、徵

云何了知應如是語？

【M2 釋2】

【N1 標差別】

寅二、釋2　卯一、標差別

謂善了知如時、如理、如量、寂靜、質直而語。

【N2 釋彼相5】

【O1 如時語2】

【P1 標三種】

卯二、釋彼相5　辰一、如時語2　巳一、標三種

時有三種。

【P2 別釋相3】

【Q1 樂聞時3】

【R1 標簡】

巳二、別釋相3　午一、樂聞時3　未一、標簡

一者、樂聞，非不樂聞。

【R2 釋非】

未二、釋非

不樂聞者，謂如有一，或饑、或渴、或身疲倦、或風熱等之所逼惱。

【R3 結名】

未三、結名

是名初時。

【Q2 安住如法威儀時3】

【R1 標簡】

午二、安住如法威儀時3　未一、標簡

二者、安住如法威儀，非非威儀。或復有一，雖樂欲聞，非威儀住。

【R2 釋非】

未二、釋非

非威儀者，謂不應立為坐者說，除彼重病。如別解脫經廣說其相。

【R3 結名】

未三、結名

是第二時。

如別解脫經廣說其相者：別解脫經說：不為無病處高座者而說正法，不為坐者立說正法，不應居後為前行者而說正法，不為覆頭而說正法。其相應知。

【Q3 心無染惱時3】

【R1 標簡】

午三、心無染惱時3　未一、標簡

三者、其心無有染惱，非染惱心。

【R2 釋非】

未二、釋非

染惱心者，謂如有一，其心怱遽，於彼彼事增上勤劬，或荒或亂，或復渾濁；或他僕使，或作業者，或復殺者、敵者、怨者。

【R3 結名】

未三、結名

是第三時。

【O2 如理語】

辰二、如理語

理有三種。謂有求請、如法求請、如量求請，方為宣說、如法為說、有義利說。

【O3 如量語】

辰三、如量語

由三種相，當知如量。一、不亂不雜而有所說；二、圓滿文句宣說諸法；三、凡所宣說言詞不重，謂不重說所有言詞。若諸語言無用非義，尚不少說，何況多說。

理有三種等者：謂有求請，方為宣說；如法求請，如法為說；如量求請，有義利說。是名三種如理而語。

【O4 寂靜語2】

【P1 標列】

辰四、寂靜語2　巳一、標列

當知寂靜，亦有三種。一、威儀寂靜，二、言音寂靜，三、其心寂靜。

【P2 隨釋3】

【Q1 威儀寂靜】

巳二、隨釋3　午一、威儀寂靜

威儀寂靜者，謂諸根寂靜、無有躁擾、亦不高舉、支節不動而有所說。

【Q2 言音寂靜】

午二、言音寂靜

言音寂靜者，謂有所說聲不太高，亦不太急。

【Q3 其心寂靜】

午三、其心寂靜

心寂靜者，謂雖觸惱，亦不生憤而有所說，況不觸惱。又無染心而有所說。

【O5 質直語】

辰五、質直語

又質直語，亦有三種。謂如時語時乃至寂靜語時，或由宿習方便，任性而語；或由現法串習加行作意而語；或由愛樂學處，以思擇力而自制伏，方有所說。於一切時無有虛誑，若隱、若顯，所言無二。

【L5 應如是默3】

【M1 徵】

丑五、應如是默3　寅一、徵

云何了知應默？

【M2 標】

寅二、標

謂善了知，於五時中應當默然。

【M3 釋5】

【N1 諠亂時】

寅三、釋5　卯一、諠亂時

一者、說者正說語時，若彼聽者故作異言，現相諠亂，爾時說者宜當默然。

【N2 撥止時】

卯二、撥止時

二者、說者正說語時，若彼聽者撥言且止，吾不欲聞，爾時說者宜當默然。

【N3 違諍時】

卯三、違諍時

三者、說者正說語時，若彼聽者於說者所起求過心，發違諍言，現相乖背，爾時說者宜當默然。

【N4 屈請時】

卯四、屈請時

四者、施主以衣食等來相屈請，爾時受者宜當默然，而許可之。

【N5 較論時】

卯五、較論時

五者、若有敵論者來，現相較論，爾時論者宜當默然，聽其言說。

【G11 釋趣入差別2】

【H1 趣入自性3】

【I1 略標列】

庚十一、釋趣入差別2　辛一、趣入自性3　壬一、略標列

復次，且由三相，應自了知己所有信，乃至是善男子。一、由依處故；二、由自性故；三、由時分故。

【I2 隨別釋3】

【J1 由依處】

壬二、隨別釋3　癸一、由依處

云何由依處故了知己信？謂如實知，若事是信之所依處，信緣彼生，當知彼事決定是我信所依處。

【J2 由自性】

癸二、由自性

云何由自性故了知己信？謂如實知軟中上品己所有信。

【J3 由時分】

癸三、由時分

云何由時分故了知己信？謂如實知，我於某時已得是信。如了知信，如是戒等辯等為後，皆當了知。

【I3 總料簡】

壬三、總料簡

此中信是趣入支；戒是入已奢摩他支；聞是毗鉢舍那支；捨是奢摩他、毗鉢舍那資糧支；內思所成慧及他隨順教授教誡，是能攝受奢摩他、毗鉢舍那支。依止此故，證奢摩他、毗鉢舍那，及能證得諸沙門果。於自所證諸深細    義，若有欲知而生疑惑，為斷疑故，如自所證為彼宣說。又為降伏諸敵論者，故須有辯。於他身語邪行起時，須有忍辱柔和所攝善男子性。

【H2 趣入因緣2】

【I1 簡黑品10】

【J1 不信】

辛二、趣入因緣2　壬一、簡黑品10　癸一、不信

復次，由三因緣，發生不信。一、由不正知三寶功德故；二、行外道見故；三、未遇諸佛及聖弟子三種神變，隨其一種所調伏故。

【J2 不能數往寂靜園林】

癸二、不能數往寂靜園林

復次，由三因緣，不能數往寂靜園林。一、放逸懈怠所拘執故；二、多事業故；三、信順人故。

【J3 為性不好造詣於他】

癸三、為性不好造詣於他

復次，由三因緣，為性不好造詣於他。一、性無畏故；二、性高慢故；三、依文字故。

【J4 為性不好親近於他】

癸四、為性不好親近於他

由三因緣，為性不好親近於他。一、性不黠利故；二、性非福田故；三、無極欲樂故。

【J5 為性不好請問於他】

癸五、為性不好請問於他

由三因緣，為性不好請問於他。一、於法不善故；二、於義不善故；三、於二俱不善故。

【J6 不能審聽】

癸六、不能審聽

由三因緣，不能審聽。一、多尋伺故；二、多物務故；三、多諸蓋纏雜染心故。

【J7 為性不能決定任持】

癸七、為性不能決定任持

由三因緣，為性不能決定任持。一、不聽聞故；二、惡聽聞故；三、覆慧勝慧故。

覆慧勝慧故者：謂由無明障覆所知，慧不現前，說名覆慧。由諸煩惱自在增上，慧無堪能，說名勝慧。

【J8 為性不能觀察諸法】

癸八、為性不能觀察諸法

由三因緣，為性不能觀察諸法。一、樂著戲論故；二、愛居憒鬧故；三、不    成就審觀察慧故。

【J9 為性不能法隨法行】

癸九、為性不能法隨法行

由三因緣，為性不能法隨法行。一、由顧惜身命；二、由即彼增上力故，樂著利養；三、由樂著恭敬。

【J10 不樂修行利他之行】

癸十、不樂修行利他之行

由三因緣，不樂修行利他之行。一、性是下劣種性故；二、悲微薄故；三、無勢力故。

【I2 翻白品】

壬二、翻白品

如是白品，與上相違，應知其相。

【G12 釋鬼趣遊觀2】

【H1 標類問】

庚十二、釋鬼趣遊觀2　辛一、標類問

復次，諸聖弟子，非一眾多種種遊觀其事可得，所謂河濱遊觀、山谷遊觀、鬼趣遊觀，如是等類種種遊觀其事可得。問：何因緣故，諸大聲聞已得神通，乃往鬼趣詰問諸鬼自先業報，為為除自疑故？為為饒益眾生故？若為除自疑者，已得神通，不應道理。若為饒益眾生者，當說云何饒益眾生？

【H2 釋義答2】

【I1 出二饒益】

辛二、釋義答2　壬一、出二饒益

答：為饒益眾生故，謂欲饒益此諸餓鬼及餘眾生。

【I2 釋其所以2】

【J1 饒益諸鬼】

壬二、釋其所以2　癸一、饒益諸鬼

何以故？由神通力，令諸餓鬼憶念宿世，自說先身所作惡業，深生厭悔，因為說法，便能領悟。由此因緣，速離鬼趣，如是說名饒益諸鬼。

【J2 利餘眾生】

癸二、利餘眾生

已得神通諸大聲聞，聞彼所說種種所受不可愛果先世惡業，乃還人間，展轉宣告，他既聞已，心生厭患，斷惡修善，如是說名利餘眾生。

【G13 釋欲色名麤3】

【H1 標】

庚十三、釋欲色名麤3　辛一、標

復次，由六種相，當知欲行諸色名麤。

【H2 徵】

辛二、徵

云何六相說彼名麤？

【H3 列】

辛三、列

一、眾多故麤；二、沈重故麤；三、不淨故麤；四、堅彊故麤；五、變壞故麤；六、不隨心轉故麤。

【E3 略不說餘】

戊三、略不說餘

於此地中餘決擇文，更不復現。

【D2 例獨覺地】

丁二、例獨覺地

又獨覺地諸決擇文，亦不復現。

瑜伽師地論科句披尋記卷第七十一

瑜伽師地論科句披尋記卷第七十二

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之一

【C11 菩薩地3】

【D1 結前生後】

丙十一、菩薩地3　丁一、結前生後

如是已說聲聞地等決擇。菩薩地決擇，我今當說。

【D2 依品決擇15】

【E1 種性品】

丁二、依品決擇15　戊一、種性品

謂如成立聲聞種性，當知成立菩薩種性，亦復如是。

【E2 發心品2】

【F1 種類2】

【G1 辨十發心3】

【H1 標】

戊二、發心品2　己一、種類2　庚一、辨十發心3　辛一、標

復次，有十發心。

【H2 列】

辛二、列

謂世俗受發心、得法性發心、不決定發心、決定發心、不清淨發心、清淨發心、羸劣發心、彊盛發心、未成果發心、已成果發心。

【H3 釋10】

【I1 世俗受發心】

辛三、釋10　壬一、世俗受發心

世俗受發心者，謂諸菩薩未入菩薩正性離生所有發心。

【I2 得法性發心】

壬二、得法性發心

得法性發心者，謂諸菩薩已入菩薩正性離生，及迴向菩提諸聲聞等所有發心。

迴向菩提諸聲聞等者：有餘依無餘依決擇中說：迴向菩提聲聞，或於學位即能棄捨求聲聞願，或無學位方能棄捨。（陵本八十卷二十四頁6157）由是當知，彼諸聲聞皆已證入正性離生，是故名得法性發心。

【I3 不決定發心】

壬三、不決定發心

不決定發心者，謂非彼種性，設彼種性復退還法所有發心。

【I4 決定發心】

壬四、決定發心

與此相違，當知名為決定發心。

【I5 不清淨發心】

壬五、不清淨發心

不清淨發心者，謂如有一，或隨他轉、或被陵逼不揆不量、或怖王難、或怖賊難、或怖鬼難、或怖退轉、或為活命、或為利養恭敬因緣、或復矯誑。如是等類而發心者，當知皆名不清淨發心。

【I6 清淨發心】

壬六、清淨發心

與此相違而發心者，名清淨發心。

【I7 羸劣發心】

壬七、羸劣發心

羸劣發心者，謂如有一已發心菩薩，貪瞋癡纏所蔽伏故，捨於正行，處於邪行。

【I8 彊盛發心】

壬八、彊盛發心

與此相違，名彊盛發心。

【I9 未成果發心】

壬九、未成果發心

未成果發心者，謂從勝解行地乃至第十地所有發心。

【I10 已成果發心】

壬十、已成果發心

已成果發心者，謂如來地所有發心。如世尊言：我已解脫難行之行，我於一切難行之行極善解脫，自正願滿，亦令於他趣證菩提。

【G2 略不說餘】

庚二、略不說餘

此十發心，幾染汙、幾不染汙等廣決擇文，更不復現。

【F2 隨護2】

【G1 標】

己二、隨護2　庚一、標

復次，有四種心，菩薩應當恆常隨護。

【G2 列】

庚二、列

一、聞思所成心，二、悲心，三、資糧心，四、修所成心。

【E3 自他利品2】

【F1 正行邪行別2】

【G1 正行2】

【H1 辨九正行3】

【I1 標】

戊三、自他利品2　己一、正行邪行別2　庚一、正行2　辛一、辨九正行3　壬一、標

復次，菩薩有九正行，依於自義及與他義。

依於自義及與他義者：本地分自他利品中說：自利利他略有十種。一、純自利利他，二、共自利利他，三、利益種類自利利他，四、安樂種類自利利他，五、因攝自利利他，六、果攝自利利他，七、此世自利利他，八、他世自利利他，九、畢竟自利利他，十、不畢竟自利利他。如彼廣釋應知。（陵本三十五卷十七頁2883）

【I2 列】

壬二、列

一、於生死正行，二、於有情正行，三、於自體正行，四、於諸欲正行，五、於身語意業正行，六、於不應損惱有情正行，七、於無間修善法正行，八、於內心奢摩他正行，九、於增上慧法毗鉢舍那正行。

【I3 釋9】

【J1 於生死】

壬三、釋9　癸一、於生死

云何菩薩於生死中行於正行？謂如病者於所有病、於辛苦藥。

【J2 於有情】

癸二、於有情

云何菩薩於諸有情行於正行？謂如良醫於有病者。

【J3 於自體】

癸三、於自體

云何菩薩於自體上行於正行？謂如善巧家長於未成就幼童。

謂如善巧家長於未成就幼童者：謂常隨逐守護故，隨學造作身語業故。義如本地分意地中說。（陵本二卷五頁125）

【J4 於諸欲】

癸四、於諸欲

云何菩薩於諸欲中行於正行？謂如商主行於商路於諸財貨。

【J5 於三業】

癸五、於三業

云何菩薩於身語意業行於正行？謂如浣染衣者於諸衣服。

【J6 於不惱他】

癸六、於不惱他

云何菩薩於不應損惱有情行於正行？謂如慈父於己膝上放失便利嬰孩小兒。

【J7 於修善法】

癸七、於修善法

云何菩薩於無間修諸善法中行於正行？謂如求火者施功於燧。

【J8 於奢摩他】

癸八、於奢摩他

云何菩薩於內心奢摩他中行於正行？謂如其主於能致財可委付者。

【J9 於毗鉢舍那】

癸九、於毗鉢舍那

云何菩薩於增上慧法毗鉢舍那中行於正行？謂如善幻者於諸幻事。

【H2 略不說餘】

辛二、略不說餘

餘決擇文，更不復現。

【G2 邪行3】

【H1 標】

庚二、邪行3　辛一、標

復次，若於五種有情眾中起邪行時，說名無哀、無愍、無有傷歎。

【H2 列】

辛二、列

一、於乞求者，二、於危厄者，三、於有恩者，四、於樂樂者，五、於樂法者。

【H3 釋2】

【I1 釋有情眾5】

【J1 乞求】

辛三、釋2　壬一、釋有情眾5　癸一、乞求

言乞求者，略有五種。一、求飲食，二、求衣服，三、求房舍，四、求病緣醫藥資具，五、求救護。

【J2 危厄】

癸二、危厄

其危厄者，亦有五種。一、住艱乏者，二、住迷亂者，三、來歸依者，四、相投委者，五、來拜覲者。

【J3 有恩】

癸三、有恩

其有恩者，亦有五種。一、母，二、父，三、妻子，四、奴婢僕使，五、朋友兄弟親屬宰官。

其有恩者亦有五種等者：此中有恩，謂所攝受應知。

【J4 樂樂】

癸四、樂樂

其樂樂者，亦有五種。一、愛樂事業興盛樂，二、愛樂事業興盛不乖離樂，三、愛樂時節變異苦遠離樂，四、愛樂解疲倦樂，五、愛樂求昇進樂。

【J5 樂法】

癸五、樂法

其樂法者，亦有五種。一、樂說正法，二、樂受持讀誦，三、樂論議決擇，四、樂教授教誡，五、樂法隨法行。

【I2 釋其邪行】

壬二、釋其邪行

此中邪行者，謂於是中，或作加行故、或不作加行故、或不饒益加行故、或中庸加行故，應知其相。

【F2 不堪任堪任別2】

【G1 辨不堪任4】

【H1 標】

己二、不堪任堪任別2　庚一、辨不堪任4　辛一、標

復次，於有情中，有五種不堪任性。若諸有情成就此者，諸佛如來尚難化度，況諸菩薩，或復餘者。諸佛如來雖欲於彼作義利樂，然彼不能領受所作義利樂事，又於所作能為障礙；況諸菩薩，或復餘者。

【H2 徵】

辛二、徵

何等為五？

【H3 列】

辛三、列

一、於清淨無堪任性，二、於加行無堪任性，三、於彼果成辦無堪任性，四、於加行及彼果成辦無堪任性，五、於攝受饒益無堪任性。

【H4 釋5】

【I1 於清淨】

辛四、釋5　壬一、於清淨

於清淨無堪任性者，謂如有一，本性無有般涅槃法。

【I2 於加行】

壬二、於加行

於加行無堪任性者，謂如有一，同般涅槃法相續已熟，

同般涅槃法相續已熟者：謂具涅槃種姓，及於現法中堪能趣入正性離生，是名相續已熟。

於此無間，造作積集能障正加行業。由此因緣，於現法中，無有堪能修正方便。

無有堪能修正方便者：謂無堪能修三十七菩提分法故。

【I3 於彼果成辦】

壬三、於彼果成辦

於彼果成辦無堪任性者，謂如有一，同般涅槃法相續未熟，不作不集能障正加行業。由此因緣，無有功能成辦彼果。

【I4 於加行及彼果成辦】

壬四、於加行及彼果成辦

於加行及彼果成辦無堪任性者，謂如有一，同般涅槃法相續未熟，於此無間，造作積集能障正加行業。由此因緣，俱無堪能。

【I5 於攝受饒益】

壬五、於攝受饒益

於攝受饒益無堪任性者，謂如有一，於此無間，造作積集能感定受貧窮匱乏苦惱之業。由此因緣，於現法中，無有堪能令彼巨富無匱安樂。

謂如有一於此無間等者：此中有情，通說有種姓及無種姓。謂於此法中，若造能感貧窮匱乏苦惱之業，定受彼果，無有堪能令彼巨富無匱安樂故。

【G2 翻例堪任】

庚二、翻例堪任

與此相違，當知五種有堪任性。

【E4 真實義品3】

【F1 五事2】

【G1 略標】

戊四、真實義品3　己一、五事2　庚一、略標

復次，若欲了知真實義者，當先了知略有五事。

【G2 別辨2】

【H1 初頌攝2】

【I1 頌列】

庚二、別辨2　辛一、初頌攝2　壬一、頌列

嗢柁南曰：總舉別分別　有實世俗事　若生若異等　相行等色等

【I2 長行釋11】

【J1 總舉】

壬二、長行釋11　癸一、總舉

云何五事？一、相，二、名，三、分別，四、真如，五、正智。

【J2 別分別5】

【K1 相】

癸二、別分別5　子一、相

何等為相？謂若略說，所有言談安足處事。

何等為相等者：謂若是處能為假說所依，是名言談安足處事。此是分別所行境界，是故名相。

【K2 名】

子二、名

何等為名？謂即於相所有增語。

【K3 分別】

子三、分別

何等為分別？謂三界行中所有心心所。

【K4 真如】

子四、真如

何等為真如？謂法無我所顯，聖智所行，非一切言談安足處事。

【K5 正智4】

【L1 徵】

子五、正智4　丑一、徵

何等為正智？

【L2 標】

丑二、標

謂略有二種。

【L3 列】

丑三、列

一、唯出世間正智，二、世間出世間正智。

【L4 釋2】

【M1 唯出世間2】

【N1 徵】

丑四、釋2　寅一、唯出世間2　卯一、徵

何等名為唯出世間正智？

【N2 釋2】

【O1 通達真如】

卯二、釋2　辰一、通達真如

謂由此故，聲聞、獨覺、諸菩薩等通達真如。

【O2 淨所知障】

辰二、淨所知障

又由此故，彼諸菩薩於五明處善修方便，多住如是一切遍行真如智故，速證圓滿所知障淨。

遍行真如智者：謂七真如遍行一切法中，是名遍行真如。一、流轉真如，二、實相真如，三、唯識真如，四、安立真如，五、邪行真如，六、清淨真如，七、正行真如。顯揚論說七種真如作意，如彼別釋應知。（顯揚論三卷八頁31,493b）

【M2 世間出世間2】

【N1 徵】

寅二、世間出世間2　卯一、徵

何等名為世間出世間正智？

【N2 釋3】

【O1 辨差別2】

【P1 聲聞獨覺】

卯二、釋3　辰一、辨差別2　巳一、聲聞獨覺

謂聲聞、獨覺以初正智通達真如已，由此後所得世間出世間正智，於諸安立諦中，令心厭怖三界過患，愛味三界寂靜。

【P2 菩薩】

巳二、菩薩

又由多分安住此故，速證圓滿煩惱障淨。

又由多分安住此故等者：此說菩薩應知。謂彼多住如是世間出世間正智，速得圓滿煩惱障淨。

【O2 釋得名】

辰二、釋得名

又即此智，未曾得義，名出世間；緣言說相為境界義，亦名世間；是故說為世間出世間。

【O3 舉佛說2】

【P1 標意】

辰三、舉佛說2　巳一、標意

世尊依此密意，說如是言：我說有世間智、有出世間智、有世間出世間智。

【P2 釋相】

巳二、釋相

若分別所攝智，唯名為世間；初正智所攝智，唯名出世間；第二正智所攝智，通名世間出世間。

【J3 辨有無2】

【K1 初三事2】

【L1 舉相2】

【M1 總問答】

癸三、辨有無2　子一、初三事2　丑一、舉相2　寅一、總問答

問：相當言有耶？當言無耶？答：當言是有。

【M2 別問答3】

【N1 依假立自性差別】

寅二、別問答3　卯一、依假立自性差別

問：為如自性、差別假立故立，如是當言有耶？答：如是當言無。

【N2 依分別所行2】

【O1 問】

卯二、依分別所行2　辰一、問

問：為如分別所行境，如是當言有耶？

【O2 答2】

【P1 標有】

辰二、答2　巳一、標有

答：如是當言有。

【P2 釋因】

巳二、釋因

如是菩薩於相有性得善巧故，於諸相中善記為有、善記為無、善記為亦有亦無、善記為非有非無。彼由如是善記別故，遠離增益、損減二邊，行於中道，善說法界。

【N3 依言說離言說義2】

【O1 問】

卯三、依言說離言說義2　辰一、問

問：此相為以言說義當言是有？為以離言說義當言是有？

【O2 答3】

【P1 標】

辰二、答3　巳一、標

答：俱由二義當言是有。

【P2 徵】

巳二、徵

何以故？

【P3 釋】

巳三、釋

若如語言安立足處，如是以言說義當言是有；若如自性、差別假立不成就義，如是以離言說義當言是有。

【L2 例名等】

丑二、例名等

如相，名、分別亦爾。

如相名分別亦爾者：謂名、分別言有言無，如相應知。

【K2 後二事】

子二、後二事

問：真如、正智當言有耶？當言無耶？答：當言是有。

【J4 辨實假5】

【K1 相2】

【L1 問】

癸四、辨實假5　子一、相2　丑一、問

問：相當言實有，當言假有？

【L2 答2】

【M1 標二差別】

丑二、答2　寅一、標二差別

答：實有行中當言實有，假有行中當言假有。

【M2 例所依行】

寅二、例所依行

有相諸行亦有二種。

有相諸行亦有二種者：謂有相行亦通二種。色、心、心所是實有法，不相應行是假有法。

【K2 名】

子二、名

問：名當言實有，當言假有？答：當言假有，唯於相中假施設故。

【K3 分別】

子三、分別

問：分別當言實有，當言假有？答：二種俱有。

二種俱有者：如五識身相應地意地決擇中，於善、不善、無記諸法分別假實應知。（陵本五十五卷五頁4407）

【K4 真如】

子四、真如

問：真如當言實有，當言假有？答：當言實有，勝義攝故。

【K5 正智2】

【L1 問】

子五、正智2　丑一、問

問：正智當言實有，當言假有？

【L2 答2】

【M1 標俱有】

丑二、答2　寅一、標俱有

答：當言俱有。

【M2 釋二種】

寅二、釋二種

此中智是實有；若智眷屬諸心心所亦名為智，說之為假；故有二種。

【J5 辨世俗勝義5】

【K1 相2】

【L1 問】

癸五、辨世俗勝義5　子一、相2　丑一、問

問：相當言世俗有，當言勝義有？

【L2 答2】

【M1 標世俗有】

丑二、答2　寅一、標世俗有

答：當言世俗有。

【M2 釋二因緣】

寅二、釋二因緣

由二因緣故。一、雜染起故；二、施設器故。

【K2 名2】

【L1 問】

子二、名2　丑一、問

問：名當言世俗有，當言勝義有？

【L2 答2】

【M1 標世俗有】

丑二、答2　寅一、標世俗有

答：當言世俗有。

【M2 釋三因緣】

寅二、釋三因緣

由三因緣故。一、雜染起故；二、施設器故；三、言說所依故。

【K3 分別2】

【L1 問】

子三、分別2　丑一、問

問：分別當言世俗有，當言勝義有？

【L2 答2】

【M1 標世俗有】

丑二、答2　寅一、標世俗有

答：當言世俗有。

【M2 釋四因緣】

寅二、釋四因緣

由四因緣故。一、雜染起故；二、施設器故；三、言說隨眠故；四、言說隨覺故。

【K4 真如】

子四、真如

問：真如當言世俗有，當言勝義有？答：當言勝義有，是清淨所緣境性故。

【K5 正智】

子五、正智

問：正智當言世俗有，當言勝義有？答：初正智當言勝義有，第二正智當言俱有。

初正智當言勝義有等者：唯出世間正智，名初正智。世出世間正智，名第二正智。

【J6 辨誰所生5】

【K1 相】

癸六、辨誰所生5　子一、相

問：相當言誰所生？答：當言相所生，及先分別所生。

當言相所生等者：此中相言，謂有情世間及器世間現所成相。以彼為緣，名相所生。顯揚論說：於依他起自性，執著初自性故，起於熏習，則成雜染。（顯揚論十六卷十三頁31,559c）由是此說先分別所生。

【K2 名】

子二、名

問：名當言誰所生？答：當言補特伽羅欲所生。

【K3 分別】

子三、分別

問：分別當言誰所生？答：當言分別所生，及相所生。

當言分別所生等者：本地分說八種分別。一、自性分別，二、差別分別，三、總執分別，四、我分別，五、我所分別，六、愛分別，七、非愛分別，八、彼俱相違分別。（陵本三十六卷二十頁2992）由是此說分別所生。相為所緣緣故，名相所生。

【K4 真如】

子四、真如

問：真如當言誰所生？答：當言無生。

【K5 正智】

子五、正智

問：正智當言誰所生？答：當言由聽聞正法、如理作意，正智得生。

【J7 辨異不異3】

【K1 相4】

【L1 與名2】

【M1 問】

癸七、辨異不異3　子一、相4　丑一、與名2　寅一、問

問：相與名當言異，當言不異？

【M2 答3】

【N1 標不可說】

寅二、答3　卯一、標不可說

答：俱不可說。

【N2 釋俱有過】

卯二、釋俱有過

何以故？俱有過故。

【N3 出過差別】

卯三、出過差別

異有何過？名應實有。不異有何過？若取相時，應亦取名。

名應實有者：如前已說，名是假有，唯於相中假施設故。若許異相別有名者，是則名應非假施設，而是實有，是故成過。

【L2 與分別2】

【M1 問】

丑二、與分別2　寅一、問

問：相與分別當言異，當言不異？

【M2 答3】

【N1 標不可說】

寅二、答3　卯一、標不可說

答：俱不可說。

【N2 釋俱有過】

卯二、釋俱有過

何以故？俱有過故。

【N3 出過差別】

卯三、出過差別

異有何過？分別應非相為性。不異有何過？離分別外所有諸相，應以分別為性。

【L3 與真如2】

【M1 問】

丑三、與真如2　寅一、問

問：相與真如當言異，當言不異？

【M2 答2】

【N1 正辨5】

【O1 標不可說】

寅二、答2　卯一、正辨5　辰一、標不可說

答：俱不可說。

【O2 釋俱有過】

辰二、釋俱有過

何以故？俱有過故。

【O3 出過差別2】

【P1 異過】

辰三、出過差別2　巳一、異過

異有何過？諸相之勝義，應非即真如。又修觀者應捨諸相，別求真如。又於真如得正覺時，不應於相亦得正覺。

【P2 不異過】

巳二、不異過

不異有何過？如真如無差別，一切相亦應無差別。又得相時，應得真如。又得真如時亦如得相，應不清淨。

【O4 舉事喻顯3】

【P1 舉事2】

【Q1 舉種種3】

【R1 說無常等】

辰四、舉事喻顯3　巳一、舉事2　午一、舉種種3　未一、說無常等

如諸行上，有無常、苦、無我共相，雖復是有，而不可說與彼諸行若異不異。

【R2 說麤重等】

未二、說麤重等

又如身心，麤重、輕安雖復是有，而不可說與彼身心若異不異。

【R3 說法與種】

未三、說法與種

又如善、惡、無記法中，種子雖有，而不可說與彼諸法若異不異。

【Q2 釋俱過】

午二、釋俱過

何以故？俱有過故。

【P2 引喻2】

【Q1 標舉】

巳二、引喻2　午一、標舉

又如虛空遍一切故，於諸色處雖有虛空，而不可說與彼諸色若異不異。

【Q2 釋過】

午二、釋過

何以故？俱有過故。異有何過？不遍一切故，虛空應無常。不異有何過？離色虛空應無所有。

【P3 顯理】

巳三、顯理

此中道理，如其所應，當知亦爾。

【O5 引教證成3】

【P1 標佛說】

辰五、引教證成3　巳一、標佛說

聲聞乘中，有處世尊依於諸行，顯示不異亦非不異記別道理。如說：苾芻！取非即蘊，亦不離蘊。

【P2 釋體相】

巳二、釋體相

此中欲貪說名為取。

【P3 顯俱過】

巳三、顯俱過

不異何過？誹謗蘊中，善、無記法不清淨過。異有何過？於諸取中，增益常性不清淨過。

誹謗蘊中善無記法不清淨過者：此中不清淨過，當知約彼證成道理為論。解深密說：由七種相名不清淨。一者、此餘同類可得相，二者、此餘異類可得相，三者、一切同類可得相，四者、一切異類可得相，五者、異類譬喻所得相，六者、非圓成實相，七者、非善清淨言教相。（解深密經五卷六頁16,710a）如彼別釋應知。

【N2 例餘】

卯二、例餘

如相與真如不異非不異道理，名、分別、正智與真如，當知亦爾。

【L4 與正智】

丑四、與正智

問：相與正智當言異，當言不異？答：如與分別俱不可說。

【K2 名2】

【L1 與分別】

子二、名2　丑一、與分別

問：名與分別當言異，當言不異？答：當言異。

【L2 與正智】

丑二、與正智

問：名與正智當言異，當言不異？答：當言異。

名與分別當言異者：假實異故，名與正智，當知亦爾。

【K3 分別】

子三、分別

問：分別與正智當言異，當言不異？答：當言異。

分別與正智當言異者：染淨異故。

【J8 相5】

【K1 相相】

癸八、相5　子一、相相

問：相有何相？答：分別所行相。

【K2 名相】

子二、名相

問：名有何相？答：言說所依相。

【K3 分別相】

子三、分別相

問：分別有何相？答：相為所行相。

【K4 真如相】

子四、真如相

問：真如有何相？答：正智所行相。

【K5 正智相】

子五、正智相

問：正智有何相？答：真如為所行相。

【J9 行相5】

【K1 相2】

【L1 問】

癸九、行相5　子一、相2　丑一、問

問：相有何行相？

【L2 答4】

【M1 無量相2】

【N1 標】

丑二、答4　寅一、無量相2　卯一、標

答：應知此相，有種種行相、無量行相，由分別行相種種無量故。

【N2 列】

卯二、列

謂色相、心相、心所有相、心不相應行相、無為相、蘊相、界相、處相、緣起相、處非處相、根相、諦相、念住相、正斷相、神足相、根相、力相、覺支相、道支相、行跡相、法跡相、奢摩他相、毗鉢舍那相、舉相、捨相、緣相、依相、地相、水相、火相、風相、空相、識相、此世界相、彼世界相、日相、月相、那落迦相、傍生相、餓鬼相、人相、四大王眾天相、三十三天相、夜摩天相、覩史多天相、樂化天相、他化自在天相、初靜慮相、第二靜慮相、第三靜慮相、第四靜慮相、空無邊處相、識無邊處相、無所有處相、非想非非想處相、起相、盡相、有相、非有相、雜染相、清淨相、見聞覺知相、已得尋求相、心隨尋伺相，如是等類餘無量相。

【M2 六相2】

【N1 標列】

寅二、六相2　卯一、標列

復有六相。一、有相相，二、無相相，三、狹小相，四、廣大相，五、無量相，六、無所有相。

【N2 隨釋6】

【O1 有相相】

卯二、隨釋6　辰一、有相相

云何有相相？謂解了事名分別所有相。

【O2 無相相】

辰二、無相相

云何無相相？謂不解了事名分別所有相。

【O3 狹小相】

辰三、狹小相

云何狹小相？謂欲界事分別所有相。

【O4 廣大相】

辰四、廣大相

云何廣大相？謂色界事分別所有相。

【O5 無量相】

辰五、無量相

云何無量相？謂空、識無邊處無色界事分別所有相。

【O6 無所有相】

辰六、無所有相

云何無所有相？謂無所有處無色界事分別所有相。

【M3 五相】

寅三、五相

復有餘五相。一、相相，二、名相，三、分別相，四、真如相，五、正智相。

【M4 二相2】

【N1 標列】

寅四、二相2　卯一、標列

復有餘二相。一、本性相，二、影像相。

【N2 隨釋2】

【O1 本性相】

卯二、隨釋2　辰一、本性相

云何本性相？謂先分別所生，及相所生共所成相。

及相所生共所成相者：緣有情世間及器世間為境界故，名相所生共所成相。顯揚論說：有情世界、器世界，此之二種雖不依見，亦不應思。何以故？世共了知現所成相故。（顯揚論十七卷八頁31,564a）由是說此名本性相。

【O2 影像相】

辰二、影像相

云何影像相？謂遍計所起，勝解所現，非住本性相。

【K2 名2】

【L1 問】

子二、名2　丑一、問

問：名有何行相？

【L2 答2】

【M1 無量種】

丑二、答2　寅一、無量種

答：由相勢力，亦有種種無量行相。

【M2 十二種2】

【N1 標】

寅二、十二種2　卯一、標

又若略說有十二種。

【N2 列】

卯二、列

一、假說名，二、實事名，三、種類相應名，四、各別相應名，五、隨德名，六、假立名，七、共所知名，八、非共所知名，九、顯了名，十、不顯了名，十一、總名，十二、別名。

一假說名等者：如攝釋分別釋應知。（陵本八十一卷一頁6165）

【K3 分別2】

【L1 問】

子三、分別2　丑一、問

問：分別有何行相？

【L2 答2】

【M1 無量】

丑二、答2　寅一、無量

答：由相、名勢力故，亦有種種無量行相。

【M2 七種2】

【N1 標】

寅二、七種2　卯一、標

若略說者，當知有七種。

【N2 列】

卯二、列

一、有相分別，二、無相分別，三、於境界任運分別，四、尋求分別，五、        伺察分別，六、染汙分別，七、無染汙分別。

一有相分別等者：如本地分意地中釋應知。（陵本一卷十一頁45）

【K4 真如】

子四、真如

問：真如有何行相？答：其相不可說行相。

【K5 正智】

子五、正智

問：正智有何行相？答：若出世間正智，亦有其相不可說行相；若世間出世間正智，有取安立諦行相。

【J10 差別5】

【K1 相】

癸十、差別5　子一、相

復次，若相、若影像、若顯現、若有、若戲論、若薩迦耶、若有為、若思所造、若緣生，如是等是相差別。

【K2 名】

子二、名

若名、若想、若施設、若假言說、若世俗、若假立、若言論，如是等是名差別。

【K3 分別】

子三、分別

若分別、若思惟、若遍計、若邪道、若邪行、若越流、若不正取，如是等是分別差別。

【K4 真如】

子四、真如

若真如、若實性、若諦性、若無顛倒性、若不顛倒性、若無戲論界、若無相界、若法界、若實際，如是等是真如差別。

【K5 正智】

子五、正智

若正智、若正慧、若正覺、若正道、若正行、若正流、若正取，如是等是正智差別。

【J11 色等36】

【K1 依五法辨】

癸十一、色等36　子一、依五法辨

問：如是五事，幾色？幾心？幾心所有？幾心不相應行？幾無為？答：相通五種，名唯心不相應行，分別、正智通心及心所有，真如唯無為。

分別正智通心及心所有者：前說：若智眷屬諸心心所亦名為智。由是此說通心及心所有。分別通二，其義易了。

【K2 依善巧辨4】

【L1 蘊非蘊攝】

子二、依善巧辨4　丑一、蘊非蘊攝

問：如是五事，幾蘊所攝？幾非蘊所攝？答：三蘊所攝，相攝不攝，真如不攝。

三蘊所攝等者：名及分別、正智，皆蘊所攝，義如前說，名唯心不相應行。分別、正智通心及心所有故，相通有為、無為故，應分別說攝不攝。真如唯無為，是故不攝。

【L2 界處非界處攝】

丑二、界處非界處攝

問：如是五事，幾界處所攝？幾非界處所攝？答：一切皆是界處所攝。

【L3 緣起非緣起攝2】

【M1 舉緣起】

丑三、緣起非緣起攝2　寅一、舉緣起

問：如是五事，幾緣起所攝？幾非緣起所攝？答：三緣起攝，相攝不攝，真如不攝。

【M2 例處非處等】

寅二、例處非處等

如緣起攝，處非處攝及與根攝，當知亦爾。

三緣起攝等者：名及分別，緣起流轉所攝。正智，緣起清淨所攝。餘如蘊說。

【L4 諦非諦攝2】

【M1 問】

丑四、諦非諦攝2　寅一、問

問：如是五事，幾諦所攝？幾非諦所攝？

【M2 答3】

【N1 標列】

寅二、答3　卯一、標列

答：諦有二種。一、安立諦，二、非安立諦。

【N2 隨釋】

卯二、隨釋

安立諦者，謂四聖諦。非安立諦者，謂真如。

【N3 明攝】

卯三、明攝

此中三是安立諦所攝，相亦攝亦不攝，真如唯非安立諦所攝。

三是安立諦所攝等者：名及分別，苦、集諦攝。正智，道諦所攝。相中分別、正智及與真如，亦諦所攝。唯名一種，非諦所攝。

【K3 依四緣辨】

子三、依四緣辨

問：如是五事，幾因緣所攝？幾等無間緣、幾所緣緣、幾增上緣所攝？答：相，一切緣所攝。名，等無間緣所不攝。分別、正智，四緣所攝。真如唯所緣緣攝。

名等無間緣所不攝者：名唯假設，非如心心所法有其自性，前為後緣，是故說彼等無間緣所不攝。然望名言隨眠、名言隨覺，亦得說彼因緣、所緣緣、增上緣所攝。

【K4 依四依辨】

子四、依四依辨

問：如是五事，幾法依所攝？幾義依、幾了義經依、幾智依所攝？答：相，三依所攝。名唯法依所攝。如相，分別亦爾。真如，智所行故，義依所攝。正智唯智依所攝。

相三依所攝者：智依所攝，唯是無相無分別出世正智。由是因緣，相及分別不說彼攝，唯說三依所攝，謂法依、義依、了義經依。

【K5 依有色無色等辨2】

【L1 舉色無色】

子五、依有色無色等辨2　丑一、舉色無色

問：如是五事，幾有色？幾無色？答：相通二種。分別、正智唯無色。名與真如俱非二種，是假有故，不可說故。

【L2 例見無見等】

丑二、例見無見等

如有色無色，有見無見、有對無對亦爾。

是假有故等者：如次配釋名與真如應知。

【K6 依有漏無漏辨】

子六、依有漏無漏辨

問：如是五事，幾有漏？幾無漏？答：相通二種。二唯有漏。二唯無漏。真如漏盡所緣義故，名無漏，非漏盡相義故。正智漏盡對治義故，名無漏。

非漏盡相義故者：煩惱寂靜，是漏盡相。真如唯是漏盡所緣，非是漏盡自相，故簡非之。

【K7 依有為無為辨】

子七、依有為無為辨

問：如是五事，幾有為？幾無為？答：相通二種。三唯有為。真如唯無為，諸行寂靜所緣義故，非諸行寂靜相義故。

【K8 依有諍無諍等辨2】

【L1 舉諍無諍2】

【M1 問】

子八、依有諍無諍等辨2　丑一、舉諍無諍2　寅一、問

問：如是五事，幾有諍？幾無諍？

【M2 答2】

【N1 辨】

寅二、答2　卯一、辨

答：相通二種，二唯有諍，二唯無諍。

【N2 例】

卯二、例

如有漏無漏，此中道理，當知亦爾。

【L2 例愛味無愛味等】

丑二、例愛味無愛味等

如有諍無諍，如是有愛味無愛味、依耽嗜依出離，當知亦爾。

【K9 依世間出世間等辨2】

【L1 舉世間出世間】

子九、依世間出世間等辨2　丑一、舉世間出世間

問：如是五事，幾世間？幾出世間？答：三是世間。真如是出世間。正智，一分唯出世間，一分通世間出世間。真如，一切言說戲論寂靜所緣義，名出世間，非超過言說戲論相義故。

【L2 例墮非墮攝】

丑二、例墮非墮攝

如世間出世間，墮攝非墮攝，當知亦爾。

非超過言說戲論等者：超過言說戲論，唯是出世間智。自相真如名出世間，其義不爾，是故非之。

【K10 依內外辨】

子十、依內外辨

問：如是五事，幾內？幾外？答：相通二種。名唯是外。分別生所攝，故通二種。真如非二種。如分別，正智亦爾。

名唯是外等者：名法處攝，故唯是外。分別通二，緣內、緣外生所攝故。

【K11 依麤細辨】

子十一、依麤細辨

問：如是五事，幾麤？幾細？答：三通二種。真如唯細，難識義故，非相漸減極略義故。正智唯細，行細義故。

【K12 依劣勝辨】

子十二、依劣勝辨

問：如是五事，幾劣？幾勝？答：三通二種。真如唯勝，清淨所緣義故，非從下劣勝進相義故。正智唯勝，真如為所行義故。

【K13 依遠近辨】

子十三、依遠近辨

問：如是五事，幾遠？幾近？答：一由處遠、時遠故，俱通二種。名、分別、正智由時遠故，皆通二種。真如由二故，俱非二種，以無為故。

一由處遠時遠等者：相通有色、無色，說由處遠、時遠，餘通遠近二種。處所、去來、時、方隔越義，是遠義故；與此相違，說名為近。名、分別、正智唯是無色，說由時遠，皆通二種。

【K14 依有執受無執受辨】

子十四、依有執受無執受辨

問：如是五事，幾有執受？幾無執受？答：相通二種，名、分別、正智無執受，真如俱非二種。

【K15 依同分彼同分辨】

子十五、依同分彼同分辨

問：如是五事，幾同分？幾彼同分？答：相通二種。餘非二種，唯依有色諸根建立同分、彼同分故。

【K16 依因非因等辨2】

【L1 舉因非因】

子十六、依因非因等辨2　丑一、舉因非因

問：如是五事，幾因？幾非因？答：四是因，真如非因。

【L2 例果非果等】

丑二、例果非果等

如因非因，果非果、有因非有因、有果非有果，當知亦爾。

【K17 依是異熟非異熟辨】

子十七、依是異熟非異熟辨

問：如是五事，幾是異熟？幾非異熟？答：相通二種，名非異熟，分別通二種，真如俱非二種，正智非異熟。

【K18 依有非有異熟辨】

子十八、依有非有異熟辨

問：如是五事，幾有異熟？幾非有異熟？答：相通二種，名非有異熟，分別通二種，真如俱非二種，正智定非有異熟。

【K19 依有無所緣等辨2】

【L1 舉有所緣無所緣】

子十九、依有無所緣等辨2　丑一、舉有所緣無所緣

問：如是五事，幾有所緣？幾無所緣？答：相通二種。名無所緣。分別、正智俱有所緣。真如俱非二種。

【L2 例相應不相應等】

丑二、例相應不相應等

如有所緣無所緣，相應不相應、有行無行、有依無依，當知亦爾。

【K20 依有上無上辨】

子二十、依有上無上辨

問：如是五事，幾有上？幾無上？答：四有上。真如無上，無為清淨所緣義故。

【K21 依世非世辨】

子二十一、依世非世辨

問：如是五事，幾去來今？幾非去來今？答：四通三種，真如非三種。

【K22 依繫不繫辨】

子二十二、依繫不繫辨

問：如是五事，幾欲界繫？幾色界繫？幾無色界繫？幾不繫？答：欲、色界繫三。無色界繫亦爾。正智一種，若唯出世間，是不繫；若世間出世間，通繫不繫。真如俱非二種。

欲色界繫三等者：相、名、分別，通三界繫應知。

【K23 依三性辨】

子二十三、依三性辨

問：如是五事，幾善？幾不善？幾無記？答：相及分別通三種。名唯無記。真如唯善，清淨善巧所緣義故，非能攝生可愛果相義故。正智唯善。

【K24 依三慧及境辨】

子二十四、依三慧及境辨

問：如是五事，幾聞所成，聞所成境？幾思所成，思所成境？幾修所成，修所成境？答：相及分別是三種，是三種境。名是聞思所成，是三種境。真如唯是修所成境。正智是修所成，是三種境。

【K25 依空等及境辨2】

【L1 問】

子二十五、依空等及境辨2　丑一、問

問：如是五事，幾是空，是空境？幾是無願，是無願境？幾是無相，是無相境？

【L2 答2】

【M1 正辨】

丑二、答2　寅一、正辨

答：相通三種，亦三種境。名非三種，是二種境。分別通三種，是二種境。真如非三種，是空、無相境。正智通三種，是空所行境。

【M2 料簡3】

【N1 總說空等】

寅二、料簡3　卯一、總說空等

若無差別，總說為空、無願、無相，當知此中，通聞思修所成為性。

【N2 名三摩地】

卯二、名三摩地

若唯以三摩地名而宣說者，當知此中，唯修所成為性，通世出世。

【N3 名解脫門】

卯三、名解脫門

若唯以解脫門名而宣說者，當知此中，唯出世間修所成為性。

名非三種等者：空、無願、無相，以聞思修所成為性，名是假有，故非三種。然為空、無願所緣，不為無相所緣，以有相故，由是說言是二種境。分別亦爾。

【K26 依三學辨】

子二十六、依三學辨

問：如是五事，幾是增上戒、增上戒眷屬？幾是增上心、增上心所行？幾是增上慧、增上慧所行？答：相是增上戒、增上戒眷屬，是增上心、慧，亦心、慧所行。

相是增上戒等者：謂若戒律儀相，是增上戒律儀所攝。諸根境相，名增上戒眷屬。

名是戒眷屬，亦是增上心、慧所行。

名是戒眷屬者：謂戒學中，安立種種差別名故。

分別是增上心、慧，亦心、慧所行，是增上戒眷屬。真如是增上心、慧所行，非三種。正智是增上心、慧，亦心、慧所行，是增上戒眷屬。

【K27 依學無學等辨】

子二十七、依學無學等辨

問：如是五事，幾學？幾無學？幾非學非無學？答：相及分別通三種。名唯非學非無學。真如亦唯非學非無學，是無為故。正智通學及無學。

【K28 依斷不斷辨】

子二十八、依斷不斷辨

問：如是五事，幾見所斷？幾修所斷？幾不斷？答：相通一切，名唯修所斷，分別通見、修所斷，真如是不斷，正智亦唯是不斷。

名唯修所斷者：名唯無記，故修所斷。

【K29 依四念住辨5】

【L1 相】

子二十九、依四念住辨5　丑一、相

問：緣相為境修幾念住？答：四。

【L2 名】

丑二、名

問：緣名為境修幾念住？答：一，法念住。

【L3 分別】

丑三、分別

問：緣分別為境修幾念住？答：三，謂受、心、法念住。

【L4 真如2】

【M1 問】

丑四、真如2　寅一、問

問：緣真如為境修幾念住？

【M2 答2】

【N1 法念住】

寅二、答2　卯一、法念住

答：一，法念住。

【N2 壞緣法念住】

卯二、壞緣法念住

又思惟身相真如，亦修壞緣法念住。受、心、法相，當知亦爾。

【L5 正智】

丑五、正智

問：緣正智為境修幾念住？答：三，如分別說。

【K30 依四正勤辨2】

【L1 伏斷捨2】

【M1 問】

子三十、依四正勤辨2　丑一、伏斷捨2　寅一、問

問：緣相為境，當言能捨已生、未生惡不善法，當言不能捨耶？

【M2 答2】

【N1 舉相】

寅二、答2　卯一、舉相

答：當言伏斷故捨，非永害隨眠故捨。

【N2 例名等】

卯二、例名等

如相，名、分別亦爾。

【L2 永害捨】

丑二、永害捨

緣真如及正智為境，當言亦由永害隨眠故捨。

【K31 依世間靜慮等定辨2】

【L1 舉初靜慮】

子三十一、依世間靜慮等定辨2　丑一、舉初靜慮

問：是五事中，思惟幾事能入世間初靜慮定？答：思惟欲界所繫及初靜慮所繫相、名、分別。

【L2 例餘一切】

丑二、例餘一切

如是思惟下地所繫及第二靜慮地所繫相、名、分別，能入世間第二靜慮。如是所餘靜慮、無色，如其所應，當知亦爾。

【K32 依出世靜慮等定辨3】

【L1 舉初靜慮】

子三十二、依出世靜慮等定辨3　丑一、舉初靜慮

問：是五事中，思惟幾事能入出世初靜慮定？答：即思惟欲界所繫及初靜慮地所繫相、名、分別、真如。

【L2 例至無所有處】

丑二、例至無所有處

如是乃至無所有處，如其所應，當知亦爾。

【L3 別辨非想非非想處2】

【M1 標唯世間】

丑三、別辨非想非非想處2　寅一、標唯世間

非想非非想處，本性法爾唯是世間。

非想非非想處本性法爾唯是世間者：由於彼處想不猛利，無出世道，故唯世間。

【M2 問答繫相】

寅二、問答繫相

問：非想非非想處所繫相，當言是相耶？答：當言無相相，亦名微細相。

當言無相相等者：由於彼處非有想非無想，如其次第，當言無相相。唯有微細想，緣無相境轉，是故亦名微細相。

【K33 依根力辨2】

【L1 舉信等根】

子三十三、依根力辨2　丑一、舉信等根

問：是五事中，信等諸法用何為自性，以何為所緣，於何為增上得根名耶？答：分別為自性，名、相為所緣，於真如、正智為增上故，而得根名。

【L2 例信等力2】

【M1 例力名】

丑二、例信等力2　寅一、例力名

如根名，力名亦爾。

【M2 問答位】

寅二、問答位

問：於何位中得力名耶？答：即信等根，非不信等之所陵雜。若成不雜法時，轉名為力。

【K34 依覺支辨2】

【L1 世間】

子三十四、依覺支辨2　丑一、世間

如根及力，如是若得菩提支名為覺支，此是世間覺支，以分別為自性。

【L2 出世間】

丑二、出世間

若依菩提支名為覺支，此是出世間覺支，以正智為自性，真如為所緣，於覺悟安立諦為增上。

若得菩提支名為覺支等者：此中覺支，說有二別。若通根、力而得名者，是即得菩提支名為覺支，非如實覺，故是世間，如根及力以分別為自性。若不通餘，唯七覺支而得名者，是即依菩提支名為覺支，如實覺慧用此為支，故此以正智為自性。由是說有二種差別。

【K35 依道支等辨2】

【L1 舉道支2】

【M1 世間】

子三十五、依道支等辨2　丑一、舉道支2　寅一、世間

又正見等諸道支，若是世間，如前應知。

若是世間如前應知者：謂正見等世間攝者，如前應知以分別為自性。

【M2 出世間】

寅二、出世間

若出世間，以正智為自性，除諸戒支，安立、非安立真如為所緣，於所證得一切漏盡現法樂住為增上。

除諸戒支者：八道支中，正語、正業、正命，戒蘊所攝，是名戒支。雖由正智眷屬，亦說正智為其自性，然非諸心心所、非有所緣，是故除之。

【L2 例行跡等2】

【M1 略標舉】

丑二、例行跡等2　寅一、略標舉

如諸道支，行跡、法跡、奢摩他、毗鉢舍那等，當知亦爾。

【M2 明建立3】

【N1 行跡】

寅二、明建立3　卯一、行跡

此中行跡，依鈍根、利根，現法樂住已得、未得，差別建立。

此中行跡等者：此有四種。謂苦遲道、苦速道、樂遲道、樂速道。差別建立，如本地分聲聞地釋。（陵本二十六卷十一頁2202）

【N2 法跡2】

【O1 總標】

卯二、法跡2　辰一、總標

若諸法跡，依能任持世俗、勝義正法，差別建立。

【O2 別釋】

辰二、別釋

謂由任持增上戒世俗正法故，建立初二；由任持所餘增上心、增上慧勝義正法故，建立後二。

【N3 止觀】

卯三、止觀

又由於所緣境不散亂義故，及觀察彼義故，建立奢摩他、毗鉢舍那。

若諸法跡等者：此亦有四。謂無貪跡、無瞋跡、正念跡、正等持跡。差別建立，如顯揚論釋應知。（二卷十八頁31,490b）

【K36 依解脫等辨3】

【L1 解脫2】

【M1 辨差別2】

【N1 問】

子三十六、依解脫等辨3　丑一、解脫2　寅一、辨差別2　卯一、問

問：依能解脫相及麤重二種縛故，立八解脫。於五事中，用誰為自性？以誰為所緣？於誰為增上？

【N2 答3】

【O1 自性】

卯二、答3　辰一、自性

答：用世間出世間正智為自性。

【O2 所緣】

辰二、所緣

初及第二，於諸色中以顯色相及真如相為所緣。第三，即諸色中以攝受相及彼真如相為所緣。

第三即諸色中以攝受相等者：集論中說：云何淨解脫身作證具足住？謂依止靜慮，於內淨不淨諸色，已得展轉相待想、展轉相入想、展轉一味想。（集論八卷三頁31,690c）此說所緣，當知即彼展轉相入想，名攝受相；展轉一味想，名真如相。

次四種，各以自相為所緣，及彼真如為所緣。最後，無所緣。

【O3 增上】

辰三、增上

於能引發一切聖神通功德為增上。

【M2 明斷障】

寅二、明斷障

又修觀者，於諸色相及無色相，為自在障之所障故，為斷彼障起此觀行。

【L2 勝處2】

【M1 明勝伏事】

丑二、勝處2　寅一、明勝伏事

諸勝處中，前四如初二解脫，後四如第三解脫，由諸色相難可勝故，於此事中能勝伏時，於無色相亦得勝自在。

又修觀者於諸色相等者：顯揚論說：由六障淨增上力故，分別建立解脫功德。六障淨者，一、變化障清淨，由前二解脫。二、最極現法樂住障清淨，由第三解脫，淨與不淨皆清淨顯現故。三、往還障清淨，由第四解脫。四、引無諍等聖功德障清淨，由第五解脫。五、諸漏及有障清淨，由第六、第七解脫。六、寂靜最極住障清淨，當知由第八解脫。（顯揚論二十卷二頁31,578c）此應準知。

【M2 釋勝知見2】

【N1 聖者】

寅二、釋勝知見2　卯一、聖者

又此中言勝知勝見，謂諸聖者由正作意思惟諸色真如相故，得勝知見。若諸異生，即不如是。

【N2 異生2】

【O1 問】

卯二、異生2　辰一、問

問：若爾，異生云何名勝？

【O2 答3】

【P1 總標】

辰二、答3　巳一、總標

答：由三種想故。

【P2 列釋】

巳二、列釋

謂於淨不淨色由展轉相待想；展轉相待故，於淨不淨色由展轉相隨想；展轉相隨故，於淨不淨色由清淨一味想。

【P3 明共】

巳三、明共

此最後勝，異生、聖者二所共得。

由展轉相待想等者：雜集論說：待諸淨色，於餘色中謂為不淨；待不淨色，於餘色中謂為清淨；非不相待。何以故？唯見一類時淨不淨覺無故。又於淨中不淨性所隨入，於不淨中淨性所隨入。何以故？於薄皮所覆共謂為淨中，現有髮毛等三十六種不淨物故。如是展轉總一切色，合為一味清淨想解。（雜集論十三卷十九頁31,758b）此應準知。

【L3 遍處4】

【M1 標所緣】

丑三、遍處4　寅一、標所緣

又十遍處，由勝處所緣力，應知其相。

【M2 辨差別】

寅二、辨差別

此中差別者，亦以大種相為所緣，及彼真如相為所緣。又空、識無邊處相為所緣，及彼真如相為所緣。

【M3 釋得名】

寅三、釋得名

若不爾者，由所依止不遍滿故，能依不應得成遍滿。由彼所緣真如之相所緣境界極遍滿故，得名遍滿。

【M4 顯業用】

寅四、顯業用

由勝遍滿二種勢力，令諸解脫亦得清淨。又能引發一切眾聖神通功德。

瑜伽師地論科句披尋記卷第七十二

瑜伽師地論科句披尋記卷第七十三

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之二

【H2 第二頌攝2】

【I1 列】

辛二、第二頌攝2　壬一、列

復次，嗢柁南曰：思擇自性取　薩迦有世間　真尋思實智　密意與次第

【I2 釋9】

【J1 思擇2】

【K1 諦攝】

壬二、釋9　癸一、思擇2　子一、諦攝

問：如是五事，幾諦所攝？答：相，四安立諦攝。名，一苦諦攝。分別，三諦攝，除滅諦。真如，四非安立諦攝。正智，緣安立、非安立諦境道諦攝。

名一苦諦攝者：由彼假名起四顛倒，是故說名苦諦所攝。

【K2 句攝4】

【L1 相與名等2】

【M1 舉相名】

子二、句攝4　丑一、相與名等2　寅一、舉相名

問：諸相是名耶？設名是相耶？答：諸名皆是相，有相而非名，謂除名相餘四相。

【M2 例隨應】

寅二、例隨應

餘隨所應，當知亦爾。

餘隨所應當知亦爾者：相通分別、真如、正智，更互相望，當知如名順後句答，故總說言隨應亦爾。

【L2 相與相相】

丑二、相與相相

問：諸相皆相相耶？設相相皆相耶？答：諸相相皆是相，有相非相相，謂名等四相。

【L3 相相與名相2】

【M1 問】

丑三、相相與名相2　寅一、問

問：若分別相相，一切名相相合、相依而分別耶？設分別名相，一切相相相合、相依而分別耶？

【M2 答2】

【N1 標四句】

寅二、答2　卯一、標四句

答：應作四句。

【N2 隨列釋】

卯二、隨列釋

有分別相相，非名相相合、相依而起分別，謂分別不了其名所有相相，又於諸相已拔名隨眠。有分別名相，非相相相合、相依而起分別，謂分別不了其事所有名相。與上相違，是俱句。除上爾所相，是俱非句。

與上相違是俱句者：如下說言，依二遍計二自性。謂遍計此事是色自性，名之為色；此事是受、想、行、識自性，名受、想、行、識。其義應知。

【L4 真如與相2】

【M1 思惟真如與觀真如2】

【N1 問】

丑四、真如與相2　寅一、思惟真如與觀真如2　卯一、問

問：若思惟真如，即觀真如耶？設觀真如，即思惟真如耶？

【N2 答2】

【O1 標四句】

卯二、答2　辰一、標四句

答：應作四句。

【O2 隨列釋】

辰二、隨列釋

有思惟真如，非觀真如，謂以分別所攝如理作意思惟真如，但見真如相，不見實真如，乃至未至正通達位，及通達後作意思惟安立真如。有觀真如，非    思惟真如，謂通達真如時，由勝義故，思惟其相。有思惟真如，亦觀真如，    謂通達後相續思惟非安立真如。有不思惟真如，亦不觀真如，謂離如理所引作意思惟諸相。

若思惟真如即觀真如等者：此中思惟真如，謂於彼有相位。若觀真如，即於彼無相位。由是差別，作四句答，如文可知。

【M2 思惟相與觀相2】

【N1 問】

寅二、思惟相與觀相2　卯一、問

問：若思惟相，即觀其相耶？設觀其相，即思惟相耶？

【N2 答2】

【O1 標四句】

卯二、答2　辰一、標四句

答：應作四句。

【O2 隨列釋】

辰二、隨列釋

有思惟相，不觀其相，謂前第二句。

有思惟相不觀其相等者：謂如前第二句：有觀真如，非思惟真如。觀真如勝義相故，名思惟相。不觀真如相，說名不觀其相。

有觀其相，不思惟相，謂前初句。

有觀其相不思惟相等者：謂如前初句：有思惟真如，非觀真如。思惟真如相故，名觀其相。非觀真如思惟勝義相故，名不思惟相。

有思惟相，亦觀其相，謂前第四句。

有思惟相亦觀其相等者：謂如前第四句：有不思惟真如，亦不觀真如。不思惟真如故，名思惟相。不觀真如故，名觀其相。此中相言，謂非理攝諸有相境應知。

有非思惟相，亦非觀其相，謂前第三句。

有非思惟相亦非觀其相等者：謂如前第三句：有觀真如，非思惟真如。通達真如故，名非思惟相。非由分別思惟真如故，名非觀其相。

【J2 自性3】

【K1 明所攝】

癸二、自性3　子一、明所攝

問：如是五事，為攝一切法，為不如是耶？答：如是。

【K2 明自性】

子二、明自性

問：彼一切法，當言以何而為自性？答：諸法自性不可言說。

【K3 明觀相2】

【L1 問】

子三、明觀相2　丑一、問

問：云何應觀彼諸法相？

【L2 答3】

【M1 立自2】

【N1 舉喻】

丑二、答3　寅一、立自2　卯一、舉喻

答：如幻事相，非全無有。譬如幻事，有幻事性，無象馬、車步、末尼、真珠、金銀等性。

【N2 合法3】

【O1 總標】

卯二、合法3　辰一、總標

如是諸法，體性唯有名相可得，無有自性、差別施設顯現可得。

【O2 別顯3】

【P1 相】

辰二、別顯3　巳一、相

相由相名，相之自性實不可得。

【P2 名等】

巳二、名等

如相，如是名、名自性，分別、分別自性，真如、真如自性，當知亦爾。

【P3 正智】

巳三、正智

正智由正智名，正智自性實不可得。

【O3 釋因】

辰三、釋因

何以故？於一切種隨言自性不成就故。

相由相名等者：前已舉喻，今此合法。謂相由相及名有可得義，乃至正智由正智及名有可得義，諸法體性非全無故。然相自性乃至正智自性實不可得，隨言自性不成就故。

【M2 破他2】

【N1 如名說有2】

【O1 破斥3】

【P1 名依相立失2】

【Q1 顯過2】

【R1 稱體相違】

寅二、破他2　卯一、如名說有2　辰一、破斥3　巳一、名依相立失2　午一、顯過2　未一、稱體相違

若謂諸相自性安立，即稱其量假立名言，此假名言依相而立。是則於相假立名前，應有彼覺，如已立名。

【R2 多體相違】

未二、多體相違

又於一相所立名言有眾多故、有差別故，應有眾多差別體性。

【Q2 結非】

午二、結非

是故名言依相而立，不應道理。

若謂諸相自性安立等者：此中義顯稱體相違過失。謂於名前無彼覺故，應不可說即稱其量假立名言，是故成失。

【P2 相如名立失4】

【Q1 顯過3】

【R1 相名俱無過】

巳二、相如名立失4　午一、顯過3　未一、相名俱無過

若謂諸相如名安立，由名勢力，相自性起。是則彼相假立名前，應無自性；彼既無有，假立名言亦應無有，是故二種俱成無過。

【R2 體應眾多過】

未二、體應眾多過

又假名言有眾多故、有差別故，應有眾多差別體性。

【R3 相依他假過】

未三、相依他假過

又依他過，由彼諸相但依於他假建立故。

【Q2 結非】

午二、結非

是故一切假立名言如其自性，不應道理。

【Q3 舉喻】

午三、舉喻

猶如所起種種幻類，譬如幻者造作種種幻士夫類，謂男、女、象、馬、熊、羆等類，非彼諸類如其相貌實有體性。

【Q4 合法】

午四、合法

如是諸相，非稱名言有實體性，當知亦爾。

【P3 自性無得失2】

【Q1 顯過】

巳三、自性無得失2　午一、顯過

若謂離彼相及名言二種和合，有自性生。彼於諸相、或於名言、或二中間應現可得，然不可得。

【Q2 結非】

午二、結非

是故此計不應道理。

若謂離彼相及名言等者：此中義顯自性無得過失。謂若離彼相、名二種和合，有自性生，為遣前難名，依相立相，如名立二種過失，是則應於諸相、或於名言、或二中間別有自性現前可得，然不可得，故不應理。如下說有依名計義、依義計名、依名計名、依義計義、依二計二五種差別，隨應配釋。此說於相、於名、於二中間，其義應知。

【O2 結成】

辰二、結成

由此因緣，隨言自性於一切種皆無所有。

【N2 由名能顯2】

【O1 標非】

卯二、由名能顯2　辰一、標非

若謂名言能顯自性，亦不應理。

【O2 顯過3】

【P1 取不取相過】

辰二、顯過3　巳一、取不取相過

若取不取假立名言，俱有過故。若取相已假立名言，便不成顯。若不取相假立名言，無事名言不應道理。

【P2 眾多差別過】

巳二、眾多差別過

又如前說，所立名言有眾多故、有差別故，則有眾多差別體性，成大過失。

【P3 喻不相似過】

巳三、喻不相似過

又照了喻不相似故，不應道理。不相似者，照了因緣於一切事無有差別，種種亦爾。能取因緣，名言不爾。

照了因緣等者：謂如燈照了物，遍於一切或種種事無有差別，能為照了因緣。名言不爾，非於一切種種自性皆能顯了，是故不為一切種種能取因緣。由是道理，喻不相似。

【M3 釋難3】

【N1 性不可說難2】

【O1 問2】

【P1 難相違】

寅三、釋難3　卯一、性不可說難2　辰一、問2　巳一、難相違

問：不可言中，不可言言既現可得，是故法性不可言說，不應道理。

【P2 難幻喻】

巳二、難幻喻

又造幻者所造種種幻化形類，雖彼形類非如其性，然有種種能造幻事如其自性，是故譬喻亦不相似。

【O2 答2】

【P1 釋初難】

辰二、答2　巳一、釋初難

答：正立宗時，不可言言亦已遮遣。

不可言言亦已遮遣者：謂如前說：於一切種隨言自性不成就故。不可言中，不可言言，當知亦爾。不應於此說現可得，由是說言亦已遮遣。

【P2 釋次難】

巳二、釋次難

為令覺知如是義故，方便施設譬喻等故，非不相似。雖假名言非如彼性，不可言義非不是有。

方便施設譬喻等故等者：謂幻事喻但喻少分，非如其性成所立宗。不可言義不取一切，由是說言非不相似。

【N2 喻不相似難2】

【O1 問】

卯二、喻不相似難2　辰一、問

問：若諸相事假立名言則便得有，若不假立則不得有。若如是者，喻可相似，不可言計亦應道理。若不爾者，不可言計則為唐捐。

若如是者喻可相似等者：謂幻事喻，由依所造種種幻化形類，能造幻事則便得有；形類若無，幻事亦無。所喻道理，若亦如是，是則彼喻可說相似。由是因緣，為遣彼相，施設安立不可言義，亦應道理。

【O2 答2】

【P1 顯喻相似】

辰二、答2　巳一、顯喻相似

答：如是由先所起八分別故，於現在世三種事生，如本地分已說其相。

如本地分已說其相者：本地分說：又諸愚夫，由於如是所顯真如不了知故，從是因緣，八分別轉，能生三事，能起一切有情世間及器世間。乃至廣說。（陵本三十六卷二十頁2991）其相應知。

即此所生三種事故，復起分別。由此道理，諸雜染法展轉相續，無有斷絕。由此因緣其喻相似。

【P2 明計不捐】

巳二、明計不捐

分別假立若斷滅時，諸雜染法皆可隨滅，證得聖智。此是量故，不可言計亦不唐捐。

【N3 相事隨遣難2】

【O1 問】

卯三、相事隨遣難2　辰一、問

問：若於爾時，分別假立皆悉斷滅，即於爾時相事隨遣。若爾，隨一獲得聖智，一切相、名、分別所攝情無情數，內外事物皆應永滅，譬如幻者所作幻事？

【O2 答2】

【P1 舉二因】

辰二、答2　巳一、舉二因

答：相等諸物，或由不共分別為因，或復由共分別為因。

【P2 釋差別2】

【Q1 不共因起】

巳二、釋差別2　午一、不共因起

若由不共分別所起，無分別者，彼亦隨滅。

【Q2 共因所起2】

【R1 由他任持】

午二、共因所起2　未一、由他任持

若共分別之所起者，分別雖無，由他分別所任持故，而不永滅。若不爾者，他之分別應無其果。

【R2 自得清淨2】

【S1 標舉】

未二、自得清淨2　申一、標舉

彼雖不滅，得清淨者於彼事中正見清淨。

【S2 喻合】

申二、喻合

譬如眾多修觀行者，於一事中，由定心智種種勝解異見可得，彼亦如是。

【J3 取2】

【K1 配能所取】

癸三、取2　子一、配能所取

問：如是五事，幾是所取？幾是能取？答：三是所取。分別、正智亦是能取，亦是所取。

三是所取者：謂相、名、真如唯是所取故。

【K2 辨取所行2】

【L1 正辨三種2】

【M1 問】

子二、辨取所行2　丑一、正辨三種2　寅一、問

問：如是五事，當知幾種取所行義？

【M2 答2】

【N1 標列】

寅二、答2　卯一、標列

答：略有三種。一、有言有相取所行義，二、無言有相取所行義，三、無言無相取所行義。

【N2 判釋2】

【O1 第一釋】

卯二、判釋2　辰一、第一釋

此中最初，是言說隨覺者取所行境；第二，是言說隨眠者取所行境；第三，是於言說離隨眠者取所行境。

【O2 第二釋3】

【P1 唯世俗取】

辰二、第二釋3　巳一、唯世俗取

又初二是世俗諦取。

【P2 唯勝義取】

巳二、唯勝義取

最後是勝義諦取。

【P3 通二諦取2】

【Q1 標】

巳三、通二諦取2　午一、標

復有遠離言說隨眠後所得取，通取一切二諦所攝取所行境。

【Q2 釋2】

【R1 行安立諦】

午二、釋2　未一、行安立諦

謂世出世智以安立諦為所行故，建立彼智通用二諦為所行境。

【R2 出二因緣】

未二、出二因緣

此二種取，由二因緣，應知得成世出世性。謂曾得、未曾得故，依言說、不依言說故。

【L2 廣無相取5】

【M1 明取因緣2】

【N1 問】

丑二、廣無相取5　寅一、明取因緣2　卯一、問

問：有相之取世間共成，無相之取非所共成。何因何緣名無相取？無因無緣不應道理。

【N2 答2】

【O1 舉因緣】

卯二、答2　辰一、舉因緣

答：世俗名言熏習取果，是有相取，世所共成，能令雜染；勝義智見熏習取果，是無相取，非所共成，能令清淨；是故此二有因有緣。

【O2 以喻顯】

辰二、以喻顯

如眼若有翳等過患，便有髮毛輪等翳相現前可得；若無彼患，便不可得，但有自性無顛倒取。

【M2 明取名義2】

【N1 名2】

【O1 釋無相取】

寅二、明取名義2　卯一、名2　辰一、釋無相取

問：於無相界若取其相，非無相取；若無所取，亦不得成無相之取。若爾，云何名無相取？答：言說隨眠已遠離故，此取雖復取無相界，不取相故，成無相取。

【O2 釋成取名】

辰二、釋成取名

問：若無搆獲，云何成取？答：雖不搆獲諸相差別有所增益，然取無相，故得成取。

【N2 義4】

【O1 釋取相狀】

卯二、義4　辰一、釋取相狀

問：若無搆獲，無所增益，此取相狀云何可知？答：取勝義故、取無相故，五種事相皆不顯現以為其相。

五種事相皆不顯現以為其相者：此中五種事相，謂即五種所知境界。云何五種？謂心、心所有、色、不相應、無為。如下說言：令三摩地五種境界影像現前，即緣此事以為境界；除遣此故，彼得轉滅。由是當知，彼影像相，由取勝義皆得除遣，即由此義說不顯現。

【O2 釋非滅無】

辰二、釋非滅無

問：若不分明可立為取，何故不許諸取滅無？答：滅無無有修作義故，非修觀者依於滅無有所修作。

【O3 釋能證知】

辰三、釋能證知

問：若爾，云何證知其相？答：自內證智之所證知。

【O4 釋不記別】

辰四、釋不記別

問：若爾，何不如其所證如是記別？答：此內所證非諸名言安足處故。

【M3 明取因果2】

【N1 因2】

【O1 釋生因2】

【P1 問】

寅三、明取因果2　卯一、因2　辰一、釋生因2　巳一、問

問：若先無有知無相智；由無有故，亦無數習無相智義；無數習故，知無相智既無其因，應不得生。

【P2 答2】

【Q1 標隨順】

巳二、答2　午一、標隨順

答：有相亦得為無相因，隨順彼故。

【Q2 舉例成】

午二、舉例成

如世間智為緣生出世智，有漏智為緣生無漏智，有心定為緣生無心定，此亦如是。

有相亦得為無相因等者：此中因言，謂引發因。依隨順因依處，施設引發因，由是釋言隨順彼故。

【O2 通經難】

辰二、通經難

問：苦等諸智，世尊說為得清淨因。若苦等智，於苦等諦分別苦等，應成有相。若不分別，苦等諸智便非是有；彼無有故，云何能得畢竟清淨？答：由無相智增上力故，於諸諦中，極善清淨通世出世分別智生，即名已斷所斷煩惱。其無相智是苦等智因，正能斷滅所斷煩惱，於此因中假立果名，即假說此為苦等智，是故無過。

於此因中假立果名等者：謂依前問：苦等諸智，世尊說為得清淨因。當知彼苦等智，非即通世出世分別正智，然無相智是彼苦等智因，從果為名，即假說此為苦等智。世尊依彼說為得清淨因，故無有過。

【N2 果】

卯二、果

問：先說所取是能取果，即此能取當言何果？答：此二展轉更互為果。

此二展轉更互為果者：由諸根、境，能取、所取互相繫屬，是故說二展轉更互為果。

【M4 明遣有相轉得無相4】

【N1 除遣有相】

寅四、明遣有相轉得無相4　卯一、除遣有相

問：若所知境無常、積集、相續、無量、多不現見，云何修觀行者緣彼為境，及令轉滅？答：於彼聞思增上力故，得三摩地。由彼因緣，令三摩地五種境界影像現前，即緣此事以為境界；除遣此故，彼得轉滅。

【N2 轉得無相2】

【O1 總標問答】

卯二、轉得無相2　辰一、總標問答

問：除遣五種所知境界，當言何相？答：無上轉依無為涅槃以為其相。

【O2 隨釋疑難3】

【P1 釋名涅槃】

辰二、隨釋疑難3　巳一、釋名涅槃

云何為涅槃？謂法界清淨煩惱眾苦永寂靜義，非滅無義。

【P2 釋非滅無2】

【Q1 問】

巳二、釋非滅無2　午一、問

問：若唯煩惱眾苦永寂名為涅槃，何因緣故非滅無義？

【Q2 答2】

【R1 舉喻3】

【S1 水界喻】

午二、答2　未一、舉喻3　申一、水界喻

答：如外水界，唯離渾濁得澄清性，非離濁時無澄清性。

【S2 真金喻】

申二、真金喻

又如真金，唯離剛彊得調柔性，非離彼時無調柔性。

【S3 虛空喻】

申三、虛空喻

又如虛空，唯雲霧等翳障寂靜得清淨性，非彼無時其清淨性亦無所有。

【R2 合法】

未二、合法

此中道理，當知亦爾。

【P3 釋名法界清淨2】

【Q1 徵】

巳三、釋名法界清淨2　午一、徵

云何名為法界清淨？

【Q2 釋3】

【R1 標】

午二、釋3　未一、標

謂修正智故，永除諸相，證得真如。

【R2 喻】

未二、喻

譬如有人，於眠夢中，自見其身為大暴流之所漂溺。為欲越渡如是暴流，發大精進；即由發起大精進故，欻然便覺；既得覺已，於彼暴流都無所見。

【R3 合】

未三、合

除相道理，當知亦爾。

【N3 釋斷遣時2】

【O1 問】

卯三、釋斷遣時2　辰一、問

問：為即於此言說隨眠正斷滅時諸相除遣，為斷滅已後方除遣？

【O2 答3】

【P1 如稱低昂喻】

辰二、答3　巳一、如稱低昂喻

答：斷時、遣時平等平等，如稱兩頭低昂道理。

【P2 畫像壞滅喻】

巳二、畫像壞滅喻

又如畫像，采色壞時形相隨滅。

【P3 翳等愈遣喻】

巳三、翳等愈遣喻

亦如翳等過患愈時，髮毛輪等相亦隨遣，愈時、遣時平等平等。此中道理，當知亦爾。

【N4 釋捨得位2】

【O1 問】

卯四、釋捨得位2　辰一、問

問：修觀行者，云何除遣所緣境相？

【O2 答2】

【P1 明起方便】

辰二、答2　巳一、明起方便

答：由正定心，於諸所知境界影像先審觀察；後由勝義作意力故，轉捨有相，轉得無相。

【P2 標列五位】

巳二、標列五位

此無相轉復有五位。一、少分位，二、遍滿位，三、有動位，四、有加行位，五、成滿位。

此無相轉復有五位等者：修所成慧地決擇中說：少分修、遍行修、動轉修、有加行修、成辦修。（陵本六十七卷三頁5320）此中五位，如彼釋義應知。

【M5 無相成滿3】

【N1 標成滿相】

寅五、無相成滿3　卯一、標成滿相

問：如是成滿其相云何？答：不為一切煩惱、一切災橫所陵雜故，究竟無惱清淨所依，說名成滿。即此又是善清淨真實義所行，一切現量所行，一切自在所行。

【N2 顯證差別2】

【O1 問】

卯二、顯證差別2　辰一、問

問：於此成滿建立幾乘？齊何時證？

【O2 答2】

【P1 總標】

辰二、答2　巳一、總標

答：隨三種根差別證故，建立三乘。

【P2 別釋2】

【Q1 二乘】

巳二、別釋2　午一、二乘

然彼二乘，用阿耨多羅三藐三菩提乘以為根本。

然彼二乘等者：謂彼二乘補特伽羅，要依諸佛出世說正法教，方能成滿自所轉依，由是說用大乘以為根本。

又彼二乘隨緣差別、隨所成熟無決定故，證得時量亦不決定。

【Q2 大乘3】

【R1 標】

午二、大乘3　未一、標

其最後乘，要經三種無數大劫方可證得，依斷三種麤重別故。

【R2 徵】

未二、徵

何等名為三種麤重？

【R3 釋3】

【S1 在皮麤重】

未三、釋3　申一、在皮麤重

一、惡趣不樂品在皮麤重。由斷彼故，不往惡趣，修加行時不為不樂之所間雜。

【S2 在肉麤重】

申二、在肉麤重

二、煩惱障品在肉麤重。由斷彼故，一切種極微細煩惱亦不現行，然未永害一切隨眠。

【S3 在心麤重】

申三、在心麤重

三、所知障品在心麤重。由斷彼故，永害一切所有隨眠，遍於一切所知境界無障礙智自在而轉。

【N3 廣立乘等2】

【O1 明建立3】

【P1 聲聞乘4】

【Q1 徵】

卯三、廣立乘等2　辰一、明建立3　巳一、聲聞乘4　午一、徵

復次，云何立聲聞乘？

【Q2 標】

午二、標

謂三因緣故。

【Q3 列】

午三、列

一、變化故；二、誓願故；三、法性故。

【Q4 釋3】

【R1 由變化】

午四、釋3　未一、由變化

變化故者，謂隨彼彼所化勢力，如來化作變化聲聞。

【R2 由誓願】

未二、由誓願

誓願故者，謂有補特伽羅，於聲聞乘已發誓願，即建立彼以為聲聞。

【R3 由法性2】

【S1 安住】

未三、由法性2　申一、安住

法性故者，謂有補特伽羅，本性已來慈悲薄弱，於諸苦事深生怖畏。由此二因，於利他事不深愛樂，非為是事樂處生死。彼由安住此法性故，立為聲聞。

【S2 證覺】

申二、證覺

又覺法性故，謂於一切安立諦中，多分修習怖畏行轉，由此因緣證得圓滿。

【P2 獨覺乘】

巳二、獨覺乘

如聲聞乘，獨覺亦爾。出無佛世而證正覺，與此差別。

【P3 菩薩乘】

巳三、菩薩乘

即上相違三因緣故，應知菩薩。

【O2 明失壞2】

【P1 聲聞4】

【Q1 徵】

辰二、明失壞2　巳一、聲聞4　午一、徵

復次，云何聲聞失壞正法及毗奈耶？

【Q2 釋】

午二、釋

謂有聲聞，計唯無有煩惱燒然名為寂滅，生大怖畏，謂我當斷、我當永壞、我當無有。

【Q3 喻】

午三、喻

譬如有人身嬰熱病，於無病中都無識別，謂病愈時舉體隨滅，便生怖畏，我寧不脫如是熱病，是名失壞。

【Q4 合】

午四、合

由此譬喻，失壞聲聞，當知亦爾。

【P2 菩薩4】

【Q1 徵】

巳二、菩薩4　午一、徵

復次，云何菩薩失壞大乘？

【Q2 釋】

午二、釋

謂有菩薩，聞一切法甚深無性，即執一切煩惱燒然自性本無，謂己無有生死重病。

【Q3 喻】

午三、喻

譬如有人，於己身中所生熱病，謂為無病，於此熱病不能解脫，名為失壞。

【Q4 合】

午四、合

由此譬喻，失壞菩薩，當知亦爾。

【J4 薩迦耶等2】

【K1 舉薩迦耶】

癸四、薩迦耶等2　子一、舉薩迦耶

問：如是五事，幾是薩迦耶？幾非薩迦耶？答：相通二種，二是薩迦耶，一非薩迦耶，真如俱不可說。

【K2 例有世間】

子二、例有世間

如薩迦耶，有及世間，當知亦爾。

相通二種等者：五事相中，相相、名相及分別相，薩迦耶欲攝，故是薩迦耶；正智相、真如相，非薩迦耶欲攝，故非薩迦耶；由是總說相通二種。如是名及分別，是薩迦耶。正智一種，非薩迦耶。真如離言，是故俱不可說。

【J5 四種真實】

癸五、四種真實

問：如是五事、四種真實，此中何事攝幾真實？答：世間所成真實、道理所成真實，三事所攝。煩惱障淨智所行真實、所知障淨智所行真實，二事所攝。

【J6 四種尋思】

癸六、四種尋思

問：如是五事、四種尋思，此中何事攝幾尋思？答：如理作意相應分別總攝四種。

如理作意相應分別等者：謂五事中一分別事，如理作意相應攝者，總攝四種尋思。餘皆不攝。

【J7 四如實智】

癸七、四如實智

問：如是五事、四種如實遍智，此中何事攝幾如實遍智？答：一切皆是正智所攝。

一切皆是正智所攝者：謂四種如實遍智皆是正智所攝故。

【J8 密意14】

【K1 說無有二】

癸八、密意14　子一、說無有二

問：世尊依何密意，說一切法皆無有二？答：即依如是所說五事，由俗自性說無自性，由別別相說有自性。

由俗自性說無自性者：謂由世俗名言自性，說一切法皆無自性。簡非都無，故作是說。

【K2 說無自性2】

【L1 問】

子二、說無自性2　丑一、問

問：世尊依何密意，說一切法皆無自性？

【L2 答2】

【M1 總釋密意3】

【N1 標】

丑二、答2　寅一、總釋密意3　卯一、標

答：由依彼彼所化勢力，故說三種無自性性。

【N2 列】

卯二、列

一、相無自性性，二、生無自性性，三、勝義無自性性。

【N3 釋3】

【O1 相無自性性】

卯三、釋3　辰一、相無自性性

云何相無自性性？謂一切法世俗言說自性。

【O2 生無自性性】

辰二、生無自性性

云何生無自性性？謂一切行眾緣所生，緣力故有，非自然有，是故說名生無自性性。

【O3 勝義無自性性2】

【P1 徵】

辰三、勝義無自性性2　巳一、徵

云何勝義無自性性？

【P2 釋3】

【Q1 標說意】

巳二、釋3　午一、標說意

謂真實義相所遠離法，此由勝義說無自性性。

【Q2 釋義想】

午二、釋義想

如觀行苾芻，於大骨聚生假勝解，不能除遣，於此骨聚勝義無自性想恆無間轉。

【Q3 結應知】

午三、結應知

如是應知勝義無自性性。

於大骨聚生假勝解等者：謂如苾芻觀身不淨，此不淨想名假勝解，由於事相增益作意故。

【M2 別配五事2】

【N1 總標簡】

寅二、別配五事2　卯一、總標簡

此中五事，非由相無自性性故，說無自性；然由生無自性性故、勝義無自性性故，隨其所應，說無自性。

【N2 釋隨應2】

【O1 配相等】

卯二、釋隨應2　辰一、配相等

謂相、名、分別、正智，皆由二種無自性性。

【O2 簡真如2】

【P1 標非】

辰二、簡真如2　巳一、標非

真如不由無自性性說無自性。

【P2 引證】

巳二、引證

是故世尊依此密意，於伽陀中說如是言：我說一諦，更無第二。

真如不由無自性性等者：由實真如唯自內證，不可言說，是故不由三種無自性性，說無自性。

【K3 說無生滅等】

子三、說無生滅等

問：世尊依何密意，說一切法無生無滅、本來寂靜、自性涅槃？答：依相無自性性，說如是言。

【K4 說等虛空】

子四、說等虛空

問：世尊依何密意，說一切法等於虛空？答：亦依相無自性性，說如是言。

【K5 說如幻等】

子五、說如幻等

問：世尊依何密意，說一切法皆如幻等？答：依生無自性性、勝義無自性性，說如是言。

【K6 說有無常2】

【L1 問】

子六、說有無常2　丑一、問

問：世尊依何密意，說等隨觀色乃至識有無常耶？

【L2 答3】

【M1 標】

丑二、答3　寅一、標

答：依相無自性性，說如是言。

【M2 徵】

寅二、徵

何以故？

【M3 釋】

寅三、釋

欲說等隨觀常無有，故說等隨觀有無常。

【K7 說皆有苦】

子七、說皆有苦

問：世尊依何密意，說等隨觀色乃至識皆有苦耶？答：依生無自性性及勝義無自性性，說如是言。

【K8 說空無我2】

【L1 舉空】

子八、說空無我2　丑一、舉空

問：世尊依何密意，說等隨觀即彼皆空？答：即依生無自性性、勝義無自性性，諸法由遠離相無自性性，說如是言。

【L2 例無我】

丑二、例無我

如依遠離性說彼為空，依異相性說為無我，當知亦爾。

依異相性說為無我者：此說無我，有二差別。若依補特伽羅自性無我，當知說彼諸行相性名異相性。若依諸法自性無我，當知說彼不可說義名異相性。

【K9 說無顯現】

子九、說無顯現

問：世尊依何密意，說色乃至識如理觀故，審思慮故，乃至觀彼非有顯現？

答：依相無自性性，說如是言。

【K10 說虛偽等】

子十、說虛偽等

問：世尊依何密意，說彼虛偽不實顯現？答：依生無自性性及勝義無自性性，說如是言。

【K11 說寂滅想】

子十一、說寂滅想

問：世尊依何密意，說如是言：是故今者應知是處，謂於是中眼永寂滅，遠離色想；乃至意永寂滅，遠離法想？答：都不依於無自性性，說如是言。

都不依於無自性性說如是言者：義顯真如所攝，不由無自性性說無自性，故作是說。

【K12 說遣定想】

子十二、說遣定想

問：世尊依何密意，說由彼故，於一切處遣一切想，帝釋天等亦不能知彼依何處而起靜慮？答：都不依於無自性性，說如是言。

【K13 說無諦等】

子十三、說無諦等

問：世尊依何密意，說能隨順喜憂捨處眼所識色，乃至意所識法中，無諦、無實、無無顛倒、無不顛倒，復說有聖出世間諦？答：依於一切無自性性，或不依於無自性性，說如是言。

【K14 說不思議】

子十四、說不思議

問：世尊依何密意，說靜慮者靜慮境界、諸佛諸佛境界皆不可思議？答：依於一切無自性性，或不依於無自性性，說如是言。

【J9 次第2】

【K1 問】

癸九、次第2　子一、問

問：如是五事，何緣最初建立其相，乃至最後建立正智？

【K2 答2】

【L1 釋2】

【M1 顯雜染品次第圓滿】

子二、答2　丑一、釋2　寅一、顯雜染品次第圓滿

答：若無其事，施設於名不應道理，故此次第施設於名。由此名故，施設自性、施設差別，故此次第施設分別。由分別故，或分別相、或分別名、或俱分別，由此三法顯雜染品次第圓滿。

【M2 顯清淨品次第圓滿】

寅二、顯清淨品次第圓滿

從此乃容修清淨品，謂即觀彼所有雜染諸法真如，由正智故能正觀察，能得清淨，由此二種顯清淨品次第圓滿。

【L2 結】

丑二、結

是故顯示如是次第。

【F2 三自性2】

【G1 結前生後】

己二、三自性2　庚一、結前生後

如是於真實義分中，已說事決擇。若欲了知真實義者，於三自性復應修觀。

【G2 諸門觀察3】

【H1 初頌攝2】

【I1 頌列】

庚二、諸門觀察3　辛一、初頌攝2　壬一、頌列

嗢柁南曰：總舉別分別　緣差別依止　亦微細執著　如名等執性

【I2 長行釋7】

【J1 總舉】

壬二、長行釋7　癸一、總舉

云何名為三種自性？一、遍計所執自性，二、依他起自性，三、圓成實自性。

【J2 別分別3】

【K1 遍計所執性】

癸二、別分別3　子一、遍計所執性

云何遍計所執自性？謂隨言說、依假名言建立自性。

謂隨言說等者：如下說言：由遍計所執自性相故，彼諸有情於依他起自性及圓成實自性中，隨起言說。如如隨起言說，如是如是由言說熏習心故，或由言說隨覺故，或由言說隨眠故，於依他起自性及圓成實自性中，執著遍計所執自性相。如如執著，如是如是於依他起自性及圓成實自性上，執著遍計所執自性。（陵本七十六卷九頁5832）此應準釋。

【K2 依他起性】

子二、依他起性

云何依他起自性？謂從眾緣所生自性。

【K3 圓成實性】

子三、圓成實性

云何圓成實自性？謂諸法真如，聖智所行、聖智境界、聖智所緣，乃至能令證得清淨，能令解脫一切相縛及麤重縛，亦令引發一切功德。

【J3 緣3】

【K1 遍計所執性】

癸三、緣3　子一、遍計所執性

問：遍計所執自性緣何應知？答：緣於相、名相屬應知。

緣於相名相屬應知者：如下說有五種遍計所執自性。一、依名遍計義自性，二、依義遍計名自性，三、依名遍計名自性，四、依義遍計義自性，五、依二遍計二自性。應知相、名相屬諸所有相，或復取所行境，如前說有言說隨覺、言說隨眠二種差別，皆此相、名相屬所攝。以此為緣，能令執著遍計所執自性。

【K2 依他起性】

子二、依他起性

問：依他起自性緣何應知？答：緣遍計所執自性執應知。

緣遍計所執自性執應知者：顯揚論說：於依他起自性，執著初自性故，起於熏習，則成雜染。（顯揚論十六卷十三頁31,559c）此應準知。

【K3 圓成實性2】

【L1 問】

子三、圓成實性2　丑一、問

問：圓成實自性緣何應知？

【L2 答2】

【M1 標說義】

丑二、答2　寅一、標說義

答：緣遍計所執自性於依他起自性中畢竟不實應知。

【M2 會餘經】

寅二、會餘經

世尊於餘經中，說緣不執著遍計所執自性，應知此性者，依得清淨說，不依相說。今此義中，當知依相說。

依得清淨說者：謂已見諦，離諸相縛，名得清淨故。

【J4 差別2】

【K1 初五種2】

【L1 問】

癸四、差別2　子一、初五種2　丑一、問

問：遍計所執自性有幾種？

【L2 答3】

【M1 標】

丑二、答3　寅一、標

答：略有五種。

【M2 列】

寅二、列

一、遍計義自性，二、遍計名自性，三、遍計雜染自性，四、遍計清淨自性，五、遍計非雜染清淨自性。

【M3 釋5】

【N1 遍計義自性4】

【O1 徵】

寅三、釋5　卯一、遍計義自性4　辰一、徵

云何遍計義自性？

【O2 標】

辰二、標

謂有四種。

【O3 列】

辰三、列

一、遍計自相，二、遍計差別相，三、遍計所取相，四、遍計能取相。

【O4 釋4】

【P1 遍計自相】

辰四、釋4　巳一、遍計自相

遍計自相者，謂遍計此事是色自性，乃至此事是識自性，此事是眼自性，乃至此事是法自性。

【P2 遍計差別相2】

【Q1 舉色蘊】

巳二、遍計差別相2　午一、舉色蘊

遍計差別相者，謂遍計此色是可意，此色是不可意，此色是非可意非不可意，此色是有見，此色是無見，此色是有對，此色是無對，此色是有漏，此色是無漏，此色是有為，此色是無為。如是等類差別道理，遍計此色所有差別。

【Q2 例餘蘊等】

午二、例餘蘊等

如色，如是餘蘊、一切處等，當知亦爾。

【P3 遍計所取相】

巳三、遍計所取相

遍計所取相者，謂遍計此色是眼所取，此是耳、鼻、舌、身、意所取。又復遍計此受、想、行、識是欲界意所取，此是色界意所取，此是無色界意所取，此是不繫意所取。

【P4 遍計能取相】

巳四、遍計能取相

遍計能取相者，謂遍計此色是色能取，此色是聲、香、味、觸、法能取。

遍計此色是色能取等者：謂色蘊中，若法能取有見有對諸色，名色能取，謂即眼根。若法能取有見無對、無見無對諸色，名聲、香、味、觸、法能取，謂即耳根乃至意根。

又復遍計此受、想、行、識是色能取，此是聲、香、味、觸、法能取。

遍計此受想行識是色能取等者：謂若受、想、行、識依眼所生，能取有見有對色故，是色能取。依耳乃至依意所生，能取聲、香、味、觸、法故，是聲、香、味、觸、法能取。

【N2 遍計名自性4】

【O1 徵】

卯二、遍計名自性4　辰一、徵

云何遍計名自性？

【O2 標】

辰二、標

謂有二種。

【O3 列】

辰三、列

一、無差別，二、有差別。

【O4 釋2】

【P1 無差別】

辰四、釋2　巳一、無差別

無差別者，謂遍計一切法所有名。

遍計一切法所有名者：謂蘊、界、處。如是等類，通一切法無差別名應知。

【P2 有差別】

巳二、有差別

有差別者，謂遍計此名為色、此名為受、此名為想、此名為行、此名為識。如是等類，無量無數差別法中，各各別名。

【N3 遍計雜染自性2】

【O1 徵】

卯三、遍計雜染自性2　辰一、徵

云何遍計雜染自性？

【O2 釋2】

【P1 色】

辰二、釋2　巳一、色

謂遍計此色有貪、有瞋、有癡，不能遠離貪瞋癡繫，又與信等一切善法而不相應。

【P2 受等】

巳二、受等

又復遍計此受、此想、此行、此識，有貪、有瞋、有癡，不能遠離貪瞋癡繫，又與信等一切善法而不相應。

【N4 遍計清淨自性】

卯四、遍計清淨自性

云何遍計清淨自性？謂與上相違，當知其相。

【N5 遍計非雜染清淨自性2】

【O1 徵】

卯五、遍計非雜染清淨自性2　辰一、徵

云何遍計非雜染清淨自性？

【O2 釋2】

【P1 計所能取】

辰二、釋2　巳一、計所能取

謂遍計此色是所取，此是能取；此受、想、行、識是所取，此是能取。

【P2 計無記法】

巳二、計無記法

又於一切無記法中，遍計所有無記諸法。

【K2 後五種3】

【L1 標】

子二、後五種3　丑一、標

復次，遍計所執自性，當知復有五種。

【L2 列】

丑二、列

一、依名遍計義自性，二、依義遍計名自性，三、依名遍計名自性，四、依義遍計義自性，五、依二遍計二自性。

【L3 釋5】

【M1 依名遍計義自性】

丑三、釋5　寅一、依名遍計義自性

云何依名遍計義自性？謂遍計此色事名，有色實性；此受、想、行、識事名，有受、想、行、識實性。

【M2 依義遍計名自性】

寅二、依義遍計名自性

云何依義遍計名自性？謂遍計此事名色，或不名色；此事名受、想、行、識，或不名受、想、行、識。

【M3 依名遍計名自性】

寅三、依名遍計名自性

云何依名遍計名自性？謂不了色事，分別色名而起遍計；不了受、想、行、識事，分別受、想、行、識名而起遍計。

【M4 依義遍計義自性】

寅四、依義遍計義自性

云何依義遍計義自性？謂不了色名，由不了名分別色事而起遍計；不了受、想、行、識名，由不了名分別受、想、行、識事而起遍計。

【M5 依二遍計二自性】

寅五、依二遍計二自性

云何依二遍計二自性？謂遍計此事是色自性，名之為色；此事是受、想、行、識自性，名受、想、行、識。

【J5 依止3】

【K1 標】

癸五、依止3　子一、標

復次，遍計所執自性執，當知略有二種。

【K2 列】

子二、列

一、加行執，二、名施設執。

【K3 釋2】

【L1 加行執】

子三、釋2　丑一、加行執

加行執，當知復有五種。一、貪愛加行故；二、瞋恚加行故；三、合會加行故；四、別離加行故；五、捨隨與加行故。

加行執當知復有五種等者：此加行執，當知是思行相，令心造作，而得此名。五識身相應地意地決擇中說：由五種類令心造作。一、為境隨與，二、為彼合會，三、為彼別離，四、能發雜染業，五、令心自在轉。（陵本五十三卷十六頁4261）此五種中，初二加行，當知即彼第四能發雜染業攝；餘三加行，當知即彼前三所攝；闕無第五，以非加行執故。

【L2 名施設執3】

【M1 標】

丑二、名施設執3　寅一、標

名施設執，當知復有二種。

【M2 列】

寅二、列

一、非文字所作，二、文字所作。

【M3 釋2】

【N1 非文字所作】

寅三、釋2　卯一、非文字所作

非文字所作者，謂執此為何物？云何此物？此物是何？此物云何？

【N2 文字所作】

卯二、文字所作

文字所作者，謂執此為此物，此物如是或色，乃至或識、或有為、或無為、或常、或無常、或善、或不善、或無記，如是等。

【J6 微細執著】

癸六、微細執著

復次，微細執著，當知五種。一、於無常常執，二、於苦樂執，三、於不淨淨執，四、於無我我執，五、於諸相中遍計所執自性執。

【J7 如名等執性2】

【K1 說五因緣4】

【L1 標】

癸七、如名等執性2　子一、說五因緣4　丑一、標

復次，由五因緣，當知愚夫如名、如言，於所詮事執有自性。

【L2 徵】

丑二、徵

所以者何？

【L3 釋5】

【M1 第一因緣】

丑三、釋5　寅一、第一因緣

謂因問言：此事用何以為自性？答言：此事是色自性，非是色名。或答言：此事是受、想、行、識自性，非受、想、行、識名。

【M2 第二因緣】

寅二、第二因緣

復次，獨處空閑，精勤觀察諸法自相、共相，尋思此事是色相，非色名；或尋思此事是受、想、行、識相，非受、想、行、識名。

【M3 第三因緣】

寅三、第三因緣

復次，於此色事尋求色相，不能得時便生不樂，非求色名不能得時。或於此受、想、行、識事，尋求受、想、行、識相，不能得時便生不樂，非求受、想、行、識名不能得時。

【M4 第四因緣3】

【N1 標】

寅四、第四因緣3　卯一、標

復次，語於名轉，名於義轉。

語於名轉等者：尋伺語行，是名為語。尋伺行相，緣名境生，是謂語於名轉。於相增語，是謂為名。諸所有名，各別行解，隨義而轉，是謂名於義轉。如下釋相應知。

【N2 釋】

卯二、釋

此中若名能顯自相義，非此能顯差別相義，非此能顯所取相義，非此能顯能取相義。或名乃至能顯能取相義，非此能顯乃至自相義。

【N3 成】

卯三、成

若即彼名於自相義轉，亦於乃至能取相義轉者，此餘諸名各別行解隨義而轉應不可得。此不應理。

【M5 第五因緣2】

【N1 徵】

寅五、第五因緣2　卯一、徵

如是復於各別義轉所有名中，若名於自相義轉，乃至若名於能取相義轉，此名為於有義轉耶？為於無義轉耶？

【N2 辨2】

【O1 非有義轉】

卯二、辨2　辰一、非有義轉

於有義轉且不應理。此不應理，如前觀五事中已辯。

如前觀五事中已辯者：謂如前說，名言依相而立有二過失，不應道理。顯揚亦云：若義自體如名有者，未得名前，此覺於義應先已有。又名多故，一義應有多種自體。又名不定故，義之自體亦應不定。何以故？即此一名於所餘義亦施設故。（顯揚論十六卷五頁31,557c）由是當知，計義自體如名而有，不應道理。

若於無義轉者，是則此名於無相義轉，其理便至。

【O2 成執著性】

辰二、成執著性

若於無相義轉，此非有義但能顯示自所增益，若取增益即是執著。

【L4 結】

丑四、結

是故如名、如言，於所詮事執著自性，道理成就。

此非有義等者：如名計義，此實非有，但由名言勢力為緣，增益相生，顯現似有，名能顯示自所增益。

【K2 說由名縛2】

【L1 標妄執】

子二、說由名縛2　丑一、標妄執

復次，一切愚夫於諸相中名言所縛故，當知如名、如言，於所詮事妄執自性。

【L2 問答辨2】

【M1 問】

丑二、問答辨2　寅一、問

問：何緣故知於諸相中名言所縛？

【M2 答2】

【N1 由理教證2】

【O1 標】

寅二、答2　卯一、由理教證2　辰一、標

答：由理教故。

【O2 釋2】

【P1 由理3】

【Q1 徵】

辰二、釋2　巳一、由理3　午一、徵

云何由理？

【Q2 釋3】

【R1 第一道理】

午二、釋3　未一、第一道理

謂若離名言，於諸事中喜樂不可得故；若名言俱，於諸事中喜樂可得故；是一道理。

【R2 第二道理2】

【S1 標】

未二、第二道理2　申一、標

又復展轉相依而生。何以故？事為依止，名言得生；名言為依，事可得生故。

【S2 釋2】

【T1 名依事生】

申二、釋2　酉一、名依事生

謂諸世間要依有事，方得生起名言分別，非於無事起此分別。如是當知，事為依止，名言得生。

【T2 事依名生】

酉二、事依名生

如靜慮者內靜慮時，如如意名言作意思惟，如是如是有所知事同分影像生起，方便運轉現在前故。如是當知，名言為依，事可得生。

【R3 第三道理】

未三、第三道理

又於名言修對治時，若安置心於無相界，一切諸相皆不現前。若不安心於無相界，不隨所欲，便為諸相漂轉其心。

【Q3 結】

午三、結

由此道理，當知於相，名言是縛。

【P2 由教】

巳二、由教

云何由教？如世尊說：愚昧思凡夫，於相為言縛；牟尼脫言縛，於相得自在。

愚昧思凡夫者：住異生位見未清淨，諸所有思名愚昧思，未能如實覺知所知諸法故。

清淨見行者，安住於真智，於自性無得，不見彼所依。

於自性無得等者：謂於諸法如言自性都無所得，亦不見彼所依雜染相故。

由真智清淨，說彼為真明，二執不相應，故號為無二。

二執不相應者：此中二執，謂增減執應知。

【N2 舉事例成】

卯二、舉事例成

又如異生，於諸蘊中善知無我，雖觀蘊中所建立我但是假有，非不於彼我執隨轉，由彼隨眠未永斷故。此中道理，當知亦爾。

瑜伽師地論科句披尋記卷第七十三

瑜伽師地論科句披尋記卷第七十四

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之三

【H2 第二頌攝2】

【I1 頌列】

辛二、第二頌攝2　壬一、頌列

復次，嗢柁南曰：攝無性知等　密意等所行　通達與隨入　差別依為後

【I2 長行釋9】

【J1 攝2】

【K1 明五攝3】

【L1 初自性】

壬二、長行釋9　癸一、攝2　子一、明五攝3　丑一、初自性

問：三種自性、相等五法。初自性五法中幾所攝？答：都非所攝。

【L2 第二自性】

丑二、第二自性

問：第二自性幾所攝？答：四所攝。

四所攝者：謂五法中，相、名、分別、正智所攝應知。

【L3 第三自性】

丑三、第三自性

問：第三自性幾所攝？答：一所攝。

一所攝者：謂真如所攝應知。

【K2 釋妨難2】

【L1 難】

子二、釋妨難2　丑一、難

問：若依他起自性亦正智所攝，何故前說依他起自性緣遍計所執自性執應可了知？

前說依他起自性等者：如前已說：問：依他起自性緣何應知？答：緣遍計所執自性執應知。（陵本七十三卷十三頁5656）

【L2 釋】

丑二、釋

答：彼意唯說依他起自性雜染分，非清淨分。若清淨分，當知緣彼無執應可了知。

【J2 無性3】

【K1 標】

癸二、無性3　子一、標

復次，三種自性，三種無自性性。

【K2 列】

子二、列

謂相無自性性、生無自性性、勝義無自性性。

【K3 釋3】

【L1 遍計所執性】

子三、釋3　丑一、遍計所執性

由相無自性性故，遍計所執自性說無自性。

【L2 依他起性2】

【M1 標】

丑二、依他起性2　寅一、標

由生無自性性故，及勝義無自性性故，依他起自性說無自性。

【M2 釋】

寅二、釋

非自然有性故，非清淨所緣性故。

【L3 圓成實性3】

【M1 標】

丑三、圓成實性3　寅一、標

唯由勝義無自性性故，圓成實自性說無自性。

【M2 徵】

寅二、徵

何以故？

【M3 釋】

寅三、釋

由此自性亦是勝義，亦一切法無自性性之所顯故。

唯由勝義無自性性等者：問：前說真如不由無自性性說無自性，今此圓成實自性，何故復說唯由勝義無自性性說無自性？答：此所說義與前有別，故無相違。前說勝義無自性性，謂非勝義；今此不爾，謂是勝義，亦一切法無自性性之所顯故。

【J3 知等3】

【K1 應遍知】

癸三、知等3　子一、應遍知

問：三種自性，幾應遍知？答：一切。

【K2 應永斷】

子二、應永斷

問：幾應永斷？答：一。

幾應永斷答一者：謂依他起自性應知。

【K3 應證得】

子三、應證得

問：幾應證得？答：一。

幾應證得答一者：謂圓成實自性應知。

【J4 隱密等3】

【K1 標】

癸四、隱密等3　子一、標

復次，由此三種自性，一切不了義經諸隱密義皆應決了。

【K2 釋】

子二、釋

謂諸如來祕密語言，及諸菩薩隨無量教祕密語言所有要義，皆由如是三種自性應隨決了。

【K3 例2】

【L1 無生法忍2】

【M1 問】

子三、例2　丑一、無生法忍2　寅一、問

問：如經中說無生法忍，云何建立？

【M2 答2】

【N1 標】

寅二、答2　卯一、標

答：由三自性而得建立。

【N2 釋】

卯二、釋

謂由遍計所執自性故，立本性無生忍；由依他起自性故，立自然無生忍；由圓成實自性故，立煩惱苦垢無生忍。當知此忍無有退轉。

當知此忍無有退轉者：通說三種無生法忍應知。

【L2 三解脫門2】

【M1 標】

丑二、三解脫門2　寅一、標

復次，三種解脫門，亦由三自性而得建立。

【M2 釋】

寅二、釋

謂由遍計所執自性故，立空解脫門；由依他起自性故，立無願解脫門；由圓成實自性故，立無相解脫門。

【J5 所行3】

【K1 遍計所執自性】

癸五、所行3　子一、遍計所執自性

問：遍計所執自性，何等智所行？為凡智耶？為聖智耶？答：都非智所行，以無相故。

以無相故者：謂遍計所執自性，相無自性性之所攝故。

【K2 依他起自性】

子二、依他起自性

問：依他起自性，何等智所行？答：是二智所行，然非出世聖智所行。

【K3 圓成實自性】

子三、圓成實自性

問：圓成實自性，何等智所行？答：唯聖智所行。

【J6 通達2】

【K1 舉初自性】

癸六、通達2　子一、舉初自性

問：諸觀行者通達遍計所執自性時，當言行於相耶？當言行於無相耶？答：若以世間智而通達時，當言行於相；若以出世智而通達時，當言行於無相。

【K2 例餘一切】

子二、例餘一切

如遍計所執自性，依他起自性、圓成實自性，當知亦爾。

【J7 隨入2】

【K1 由悟隨入】

癸七、隨入2　子一、由悟隨入

問：若觀行者如實悟入遍計所執自性時，當言隨入何等自性？答：圓成實自性。

【K2 由入除遣】

子二、由入除遣

問：若觀行者隨入圓成實自性時，當言除遣何等自性？答：依他起自性。

【J8 差別3】

【K1 初自性攝2】

【L1 遍計所執自性】

癸八、差別3　子一、初自性攝2　丑一、遍計所執自性

問：遍計所執自性有幾種？答：隨於依他起自性中，施設建立自性、差別所有分量即如其量，遍計所執自性亦爾。是故當知，遍計所執自性無量差別。

【L2 遍計所執自性執2】

【M1 標】

丑二、遍計所執自性執2　寅一、標

又於依他起自性中，當知有二種遍計所執自性執。

【M2 列】

寅二、列

一者、隨覺，二者、串習習氣隨眠。

【K2 第二自性2】

【L1 問】

子二、第二自性2　丑一、問

問：依他起自性有幾種？

【L2 答2】

【M1 指無量】

丑二、答2　寅一、指無量

答：當知如相品類差別。

當知如相品類差別者：謂相行相，品類差別種種無量，如前已說應知。（陵本七十二卷九頁5586）

【M2 辨二種】

寅二、辨二種

復有二種依他起自性。一、遍計所執自性執所起，二、即彼無執所起。

即彼無執所起者：如前已說：依他起自性，若清淨分，當知緣彼無執應可了知。此應準釋。

【K3 第三自性】

子三、第三自性

問：圓成實自性有幾種？答：於一切處皆一味故，圓成實自性無有安立品數差別。

【J9 依止3】

【K1 初自性】

癸九、依止3　子一、初自性

問：遍計所執自性，當言何所依止？答：當言依止三事，謂相、名、分別。

【K2 第二自性】

子二、第二自性

問：依他起自性，當言何所依止？答：當言即依遍計所執自性執及自等流。

【K3 第三自性】

子三、第三自性

問：圓成實自性，當言何所依止？答：當言無所安住、無所依止。

【H3 第三頌攝2】

【I1 頌列】

辛三、第三頌攝2　壬一、頌列

復次，嗢柁南曰：若無有作業　微細等無體　生執等了知　染苦喻分別

【I2 長行釋10】

【J1 無有3】

【K1 無初自性過】

壬二、長行釋10　癸一、無有3　子一、無初自性過

問：若無遍計所執自性，當有何過？答：於依他起自性中，應無名言、無名言執；

應無名言無名言執者：此中名言，謂彼隨覺。名言執者，謂彼隨眠。

此若無者，應不可知雜染、清淨。

【K2 無第二自性過】

子二、無第二自性過

問：若無依他起自性，當有何過？答：不由功用，一切雜染皆應非有；此若無者，應無清淨而可了知。

【K3 無第三自性過】

子三、無第三自性過

問：若無圓成實自性，當有何過？答：一切清淨品皆應不可知。

【J2 作業3】

【K1 初自性】

癸二、作業3　子一、初自性

問：遍計所執自性能為幾業？答：五。一、能生依他起自性；二、即於彼性能起言說；三、能生補特伽羅執；四、能生法執；五、能攝受彼二種執習氣、麤重。

【K2 第二自性】

子二、第二自性

問：依他起自性能為幾業？答：亦五。一、能生所有雜染法性；二、能為遍計所執自性及圓成實自性所依；三、能為補特伽羅執所依；四、能為法執所依；五、能為二執習氣、麤重所依。

【K3 第三自性】

子三、第三自性

問：圓成實自性能為幾業？答：亦五。由是二種五業對治生起所緣境界性故。二種五業對治生起等者：謂圓成實自性為所緣故，生起聖智，正能對治遍計所執自性及依他起自性二種五業故。

【J3 微細等3】

【K1 初自性2】

【L1 舉細麤】

癸三、微細等3　子一、初自性2　丑一、舉細麤

問：遍計所執自性，當言微細，當言麤耶？答：當言微細。

【L2 例難見等】

丑二、例難見等

如微細，難見、難了，當知亦爾。

當言微細者：無始時來常所隨逐故。

【K2 第二自性2】

【L1 舉細麤】

子二、第二自性2　丑一、舉細麤

問：依他起自性，當言微細，當言麤耶？答：當言是麤。

【L2 出難見等】

丑二、出難見等

然難見、難了。

【K3 第三自性2】

【L1 舉細麤】

子三、第三自性2　丑一、舉細麤

問：圓成實自性，當言微細，當言麤耶？答：當言極微細。

【L2 例極難見等】

丑二、例極難見等

如極微細，極難見、極難了，當知亦爾。

當言極微細者：甚深境界，不可思議故。

【J4 無體等3】

【K1 初自性】

癸四、無體等3　子一、初自性

問：此三自性，幾是無體，能轉有體？答：一。

【K2 第二自性】

子二、第二自性

問：幾是有體，能轉有體、無體？答：一。

【K3 第三自性】

子三、第三自性

問：幾是有體，而非能轉？答：一。

此三自性幾是無體等者：遍計所執自性，能生依他起自性，此是無體，能轉有體。依他起自性，能生所有雜染法性，能為遍計所執自性所依，此是有體，能轉有體、無體。圓成實自性，聖智所行、聖智境界、聖智所緣，不為因緣生一切法，此是有體，而非能轉。

【J5 生等3】

【K1 初自性】

癸五、生等3　子一、初自性

問：此三自性，幾是不生，能生於生？答：一。

【K2 第二自性】

子二、第二自性

問：幾是生，能生生、不生？答：一。

【K3 第三自性】

子三、第三自性

問：幾是非生，不能生生及不生？答：一。

此三自性幾是不生等者：如前問答無體、有體，此應準知。

【J6 執無執相3】

【K1 初自性2】

【L1 問】

癸六、執無執相3　子一、初自性2　丑一、問

問：遍計所執自性執、無執相，云何應知？

【L2 答3】

【M1 標】

丑二、答3　寅一、標

答：此有二種。

【M2 列】

寅二、列

一、彼覺悟執或無執，二、彼隨眠執或無執。

【M3 釋2】

【N1 覺悟執2】

【O1 有執】

寅三、釋2　卯一、覺悟執2　辰一、有執

若由言說假立名字，遍計諸法決定自性，當知是名彼覺悟執。

【O2 無執】

辰二、無執

若善了知唯有名者，知唯名故，非彼諸法有決定性，當知是名於彼無執。

【N2 隨眠執2】

【O1 有執】

卯二、隨眠執2　辰一、有執

若未拔彼習氣隨眠，當知於彼有隨眠執，乃至未捨習氣、麤重。

【O2 無執】

辰二、無執

若永斷已，當知無執。

【K2 第二自性2】

【L1 問】

子二、第二自性2　丑一、問

問：依他起自性執、無執相，云何應知？

【L2 答2】

【M1 覺悟執2】

【N1 有執】

丑二、答2　寅一、覺悟執2　卯一、有執

答：若由遍計所執自性覺悟執故，復遍計彼所成自性，是名初執。

【N2 無執】

卯二、無執

若善了知唯有眾相，不遍計彼所成自性，是名無執。

【M2 隨眠執2】

【N1 有執】

寅二、隨眠執2　卯一、有執

若於相縛未永拔者，於諸相中有所得時，名第二執。

依他起自性執無執相等者：此中執無執相，應知亦如遍計所執自性有其二種。謂彼覺悟執或無執，及彼隨眠執或無執。此說依他起覺悟執，是名初執；彼隨眠執，名第二執。

【N2 無執】

卯二、無執

若於相縛已永拔者，於無相界正了知故，於相無得，或於後時如其所有而有所得，當知無執。

或於後時如其所有而有所得者：謂後得智，如實了知諸行如幻，有所得相故。

【K3 第三自性2】

【L1 問】

子三、第三自性2　丑一、問

問：圓成實自性執、無執相，云何應知？

【L2 答2】

【M1 標無執】

丑二、答2　寅一、標無執

答：此無有執，此界非執安足處故。

【M2 簡有執】

寅二、簡有執

若於此界未得、未觸、未作證中，起得、觸、證增上慢者，當知即是遍計所執，及依他起自性上執。

【J7 了知3】

【K1 遍計所執自性】

癸七、了知3　子一、遍計所執自性

問：遍計所執自性，當云何知？答：當正了知唯有其名、唯遍計執，無相、無性、無生、無滅、無染、無淨，本來寂靜、自性涅槃，非過去、非未來、非現在，非繫、非離繫，非縛、非解脫，非苦、非樂、非不苦不樂，唯是一味，遍一切處皆如虛空。以如是等無量行相，應正了知遍計所執自性。

【K2 依他起自性2】

【L1 問】

子二、依他起自性2　丑一、問

問：依他起自性，當云何知？

【L2 答2】

【M1 舉有為事3】

【N1 標】

丑二、答2　寅一、舉有為事3　卯一、標

答：當正了知，一切所詮有為事攝。

【N2 徵】

卯二、徵

云何一切所詮事耶？

【N3 列】

卯三、列

所謂蘊事，界事，處事，緣起事，處非處事，根事，業事，煩惱事，隨煩惱事，生事，惡趣事，善趣事，產生事，色類事，

產生事色類事者：謂於人中，三處現前得入母胎，乃至生位，名產生事。剎帝利等四眾差別，名色類事。

四大王眾天事，乃至他化自在天事，梵眾天事，乃至色究竟天事，空無邊處事，乃至非想非非想處事，隨信行事，隨法行事，順決擇分善根事，見道事，修道事，預流果事，乃至阿羅漢果事，獨覺事，等正覺事，滅想受事，到彼岸事，念住事，乃至道支事，靜慮、無量、無色定事，修想事，修隨念事，解脫、勝處、遍處事，力、無所畏、願智、不護、念住、大悲、永害習氣、諸相隨好、一切種妙智、一切不共佛法事。

【M2 喻有為相】

寅二、喻有為相

又當了知同於幻、夢、光影、谷響、水月、影像及變化等，猶如聚沫、猶如水泡、猶如陽焰、猶如芭蕉，如狂、如醉、如害、如怨，如飲尿友，喻如假子，喻毒蛇篋，

猶如聚沫等者：攝異門分說：色如聚沫，受喻浮泡，想同陽焰，行類芭蕉。如彼釋義應知。（陵本八十四卷九頁6377）

是空、無願、遠離、無取、虛偽、不堅，如是等類差別無量。

虛偽不堅者：攝異門分說：虛者，空無我故。偽者，不淨故。不堅者，無常故。（陵本八十四卷九頁6377）

【K3 圓成實自性2】

【L1 問】

子三、圓成實自性2　丑一、問

問：圓成實自性，當云何知？

【L2 答2】

【M1 指先所說】

丑二、答2　寅一、指先所說

答：當正了知，如先所說差別之相，所謂真如、實際、法界，如是等類無量差別。

如先所說差別之相等者：謂如前說：若真如、若實性、若諦性、若無顛倒性、若不顛倒性、若無戲論界、若無相界、若法界、若實際，如是等是真如差別。（陵本七十二卷十頁5592）

【M2 辨餘無量】

寅二、辨餘無量

復當了知所餘差別。謂無形色、不可覩見、無所依住、無所攀緣、不可顯現、不可了別、不可施為、不可宣說、離諸戲論、無取無捨，如是等類差別無量。

【J8 染苦2】

【K1 舉染3】

【L1 初自性】

癸八、染苦2　子一、舉染3　丑一、初自性

問：此三自性，幾自非染，能令他染？答：一。

【L2 第二自性】

丑二、第二自性

問：幾唯自染？答：一。

【L3 第三自性】

丑三、第三自性

問：幾自清淨，令他清淨？答：一。

【K2 例苦】

子二、例苦

如染，當知苦亦爾。

此三自性幾自非染等者：如文次第，配屬三種自性應知。遍計所執自性，由相無自性性，說彼非染。餘文易了。

【J9 喻3】

【K1 初自性喻】

癸九、喻3　子一、初自性喻

問：遍計所執自性以何為喻？答：譬如虛空。

【K2 第二自性喻】

子二、第二自性喻

問：依他起自性以何為喻？答：如害如怨。

【K3 第三自性喻】

子三、第三自性喻

問：圓成實自性以何為喻？答：譬如無盡大寶伏藏。

【J10 分別3】

【K1 初自性】

癸十、分別3　子一、初自性

問：遍計所執自性由何故遍計？答：由依他起自性故。

【K2 第二自性】

子二、第二自性

問：依他起自性由何故依他？答：由因緣故。

【K3 第三自性】

子三、第三自性

問：圓成實自性由何故圓成實？答：由一切煩惱眾苦所不雜染故，又由常故。

【F3 無分別慧2】

【G1 問4】

【H1 指前】

己三、無分別慧2　庚一、問4　辛一、指前

問：如說能取真實義慧是無分別，云何應知無分別相？

【H2 詰由】

辛二、詰由

為由不作意故？為由超過彼故？為由無所有故？為由是彼性故？為由於所緣境作加行故？

為由不作意故等者：攝大乘論說：無分別智離五種相以為自性。一、離無作意故；二、離過有尋有伺地故；三、離想受滅寂靜故；四、離色自性故；五、離於真義異計度故。離此五相，應知是名無分別智。（攝大乘論三卷八頁31,147b）與此文義大同。世親有釋，隨應當知。（攝論世親釋八卷十頁31,363c）

【H3 舉過5】

【I1 由無作意】

辛三、舉過5　壬一、由無作意

若由無作意故者，彼與如理作意相應不應道理，熟眠、狂醉應成此過。

【I2 由超過彼】

壬二、由超過彼

若由超過彼故者，云何不與聖教相違，如說三界所有諸心心所皆是分別？

【I3 由無所有】

壬三、由無所有

若由無所有故者，云何此慧非成非心所？

【I4 由是彼性】

壬四、由是彼性

若由是彼性故者，云何此慧非成色自性，及非貫達相？

【I5 由作加行】

壬五、由作加行

若由於所緣境作加行故者，云何不謗無分別慧離加行性？

【H4 總徵】

辛四、總徵

若如是等皆不應理，云何當知無分別慧？

【G2 答3】

【H1 標】

庚二、答3　辛一、標

答：於所緣境離加行故。

【H2 釋2】

【I1 釋離分別】

辛二、釋2　壬一、釋離分別

此所緣境離有無相諸法真如，即此亦是離諸分別。

【I2 釋能照取】

壬二、釋能照取

由先勢力所引發故，雖離加行，若於真如等持相應妙慧生時，於所緣相能現照取。

【H3 結】

辛三、結

是故此慧名無分別。

【E5 威力品2】

【F1 結前】

戊五、威力品2　己一、結前

如是已說真實義分決擇。

【F2 正釋3】

【G1 標】

己二、正釋3　庚一、標

由五因緣，當知菩薩所有威德不可思議。

【G2 徵】

庚二、徵

何等為五？

【G3 列】

庚三、列

一者、菩薩所有威德，超過一切尋思境故；二者、菩薩所有威德，世間譬喻不可得故；三者、菩薩所有威德，唯繫屬善磨瑩心故；四者、菩薩所有威德，與不定地心一向不同分故；五者、菩薩所有威德，一向繫屬定地心故。

【E6 成熟品3】

【F1 舉十法行3】

【G1 標】

戊六、成熟品3　己一、舉十法行3　庚一、標

復次，於大乘中有十法行，能令菩薩成熟有情。

有十法行等者：如下自釋，一、書持，二、供養，三、施他，四、聽聞，五、玩讀，六、領受，七、諷誦，八、為他開示，九、思量觀察，十、隨入修相。如是十法次第應知。

【G2 徵】

庚二、徵

何等為十？

【G3 列】

庚三、列

謂於大乘相應菩薩藏攝契經等法，書持、供養、惠施於他、若他正說恭敬聽聞、或自玩讀、或復領受、受已廣音而為諷誦、或復為他廣說開示、獨處空閑思量觀察、隨入修相。

【F2 問答決擇3】

【G1 能生福德道】

己二、問答決擇3　庚一、能生福德道

問：如是十種法行，幾是能生廣大福德道？答：一切。

【G2 加行道】

庚二、加行道

問：幾是加行道？答：一。謂第九。

【G3 淨障道】

庚三、淨障道

問：幾淨障道？答：一。謂第十。

【F3 略不說餘】

己三、略不說餘

如是種類餘決擇文，更不復現。

【E7 菩提品2】

【F1 大菩提2】

【G1 標指】

戊七、菩提品2　己一、大菩提2　庚一、標指

復次，如聞所成地攝大乘中，說大菩提由五種相，應當了知。謂自性故、功能故、方便故、轉故、還故。而未分別，今當解釋。

如聞所成地攝大乘中說大菩提等者：本地分中聞所成地說：復有五相大菩提。謂自性故、功能故、方便故、轉故、還故。（陵本十三卷十六頁1135）

【G2 別釋5】

【H1 自性2】

【I1 徵】

庚二、別釋5　辛一、自性2　壬一、徵

云何大菩提自性？

【I2 釋2】

【J1 轉依2】

【K1 總標列】

壬二、釋2　癸一、轉依2　子一、總標列

謂勝聲聞、獨覺轉依。當知此轉依，復有四種相。一、生轉所依相，二、不生轉所依相，三、善觀察所知果相，四、法界清淨相。

生轉所依相等者：生謂生起，轉謂隨轉。與此相違，名不生轉。大菩提自性，為出世間道生轉所依，為一切煩惱及諸習氣不生轉所依；由善觀察所知為因，而得大菩提自性，故此轉依，是善觀察所知果相。如下自釋，易可了知。

【K2 隨別釋4】

【L1 生轉所依相2】

【M1 標舉】

子二、隨別釋4　丑一、生轉所依相2　寅一、標舉

生轉所依相者，謂佛相續出世間道生轉所依。

【M2 反成】

寅二、反成

若不爾，不得此轉依，此道應當不生不轉。若遠離彼而有此事，未轉依時先應有此。

【L2 不生轉所依相2】

【M1 標舉】

丑二、不生轉所依相2　寅一、標舉

不生轉所依相者，謂一切煩惱及諸習氣不生轉所依。

【M2 反成】

寅二、反成

若不爾，不得此轉依，一切煩惱及諸習氣便有眾緣和合，不生不轉應不可得。

【L3 善觀察所知果相2】

【M1 標舉】

丑三、善觀察所知果相2　寅一、標舉

善觀察所知果相者，謂此轉依是善通達所知真實、所知真如果。

【M2 反成】

寅二、反成

若不爾，諸佛自性應更觀察、更有所斷、更有所滅。

【L4 法界清淨相2】

【M1 標舉】

丑四、法界清淨相2　寅一、標舉

法界清淨相者，謂此轉依已能除遣一切相故，是善清淨法界所顯。

【M2 反成】

寅二、反成

若不爾，此應無常，應可思議。然此轉依是常住相，不可思議。

【J2 不可思議2】

【K1 五無二相2】

【L1 總標列】

癸二、不可思議2　子一、五無二相2　丑一、總標列

復次，此不可思議說名無二，由五種相應當了知。一、由自性故；二、由處故；三、由住故；四、由一性異性故；五、由成所作故。

【L2 隨別釋5】

【M1 由自性2】

【N1 徵】

丑二、隨別釋5　寅一、由自性2　卯一、徵

云何由自性故不可思議？

【N2 釋2】

【O1 即離3】

【P1 五蘊】

卯二、釋2　辰一、即離3　巳一、五蘊

謂或即色，或離色，如是不可思議；或即受、想、行、識，或離受、想、行、識，如是不可思議。

【P2 四大】

巳二、四大

或即地界，或離地界，如是不可思議；或即水界、火界、風界，或離水界、火界、風界，如是不可思議。

【P3 六處】

巳三、六處

或即眼處，或離眼處，如是不可思議；或即耳、鼻、舌、身、意處，或離耳、鼻、舌、身、意處，如是不可思議。

【O2 有無】

辰二、有無

或有，或非有，如是不可思議。

【M2 由處2】

【N1 徵】

寅二、由處2　卯一、徵

云何由處故不可思議？

【N2 釋3】

【O1 界】

卯二、釋3　辰一、界

謂或在欲界，或離欲界，如是不可思議；或在色界、無色界，或離色界、無色界，如是不可思議。

【O2 趣】

辰二、趣

或在人中，或離人中；或在天上，或離天上；如是不可思議。

【O3 方所】

辰三、方所

或在東方，或離東方；或在南西北方上下方維，或離南西北方上下方維；如是不可思議。

【M3 由住2】

【N1 徵】

寅三、由住2　卯一、徵

云何由住故不可思議？

【N2 釋4】

【O1 現法樂住】

卯二、釋4　辰一、現法樂住

謂安住如是如是色類樂住，如是不可思議。

【O2 奢摩他住】

辰二、奢摩他住

安住如是如是色類奢摩他住，如是不可思議。

【O3 有心無心住】

辰三、有心無心住

安住有心住，如是不可思議；安住無心住，如是不可思議。

【O4 聖等三住】

辰四、聖等三住

安住如是色類聖住，如是不可思議；安住如是色類天住、梵住，如是不可思議。

安住如是如是色類樂住等者：此中色類，顯揚譯為狀貌。謂餘補特伽羅，安住現法樂住諸靜慮中，由善取相，有多狀貌差別可得。如來不爾，非有如是如是狀貌可得，極自在故。

【M4 由一異性】

寅四、由一異性

云何一性異性不可思議？謂一切佛同安住一無漏界中，為是一性、為是異性，如是不可思議。

【M5 由成所作】

寅五、由成所作

云何成所作故不可思議？謂如是如是如來，同界、同智、勢力、勇猛，住無漏界，依此轉依，能作一切有情義利，如是不可思議。

同界同智等者：諸佛如來其性平等，是名同界。智慧、勢力、威德平等，是名同智、勢力、勇猛。依顯揚文，故作是釋。（顯揚論八卷三頁31,517b）

【K2 明二因緣2】

【L1 標】

子二、明二因緣2　丑一、標

此復二因緣故，當知不可思議。

【L2 釋2】

【M1 第一因緣】

丑二、釋2　寅一、第一因緣

謂離言說義故，及過語言道故，不可思議。

【M2 第二因緣】

寅二、第二因緣

又出世間故，無有世間能為譬喻，是故不可思議。

【H2 功能3】

【I1 徵】

辛二、功能3　壬一、徵

云何功能？

【I2 釋】

壬二、釋

謂若略說，有十自在，說名功能。謂壽自在等。

【I3 指】

壬三、指

如本地分已說。

謂壽自在等者：此中等言，等取心自在、眾具自在、業自在、生自在、勝解自在、願自在、神力自在、智自在、法自在，是名十種自在。本地分中已說其相應知。（陵本四十八卷十七頁3867）

【H3 加行4】

【I1 徵】

辛三、加行4　壬一、徵

云何加行？

【I2 標】

壬二、標

謂若略說，有四種化，說名加行。

【I3 列】

壬三、列

一、未成熟有情令成熟故，作菩薩行化。二、已成熟有情令解脫故，於三千大千世界百拘胝贍部洲中，同於一時方便攝受如來之化。三、即為彼所化有情作聲聞化。四、即為彼所化有情作獨覺化。

【I4 結】

壬四、結

當知一切諸佛世尊，於此四種變化事中，遍十方界功能無礙。

【H4 轉4】

【I1 徵】

辛四、轉4　壬一、徵

云何為轉？

【I2 標】

壬二、標

當知此轉略有二種。

【I3 列】

壬三、列

一、權時轉，二、畢竟轉。

【I4 釋2】

【J1 權時轉】

壬四、釋2　癸一、權時轉

權時轉者，謂諸有情乃至未成熟、未解脫來，諸佛世尊有變化轉。

【J2 畢竟轉】

癸二、畢竟轉

畢竟轉者，謂如無盡不可思議諸佛自性大光明轉，如是能作一切有情所作事轉。

【H5 還4】

【I1 徵】

辛五、還4　壬一、徵

云何為還？

【I2 標】

壬二、標

當知此還亦有二種。

【I3 列】

壬三、列

一、權時還，二、畢竟還。

【I4 釋2】

【J1 權時還】

壬四、釋2　癸一、權時還

權時還者，謂所化有情已成熟、已解脫故，從此無間，諸佛世尊現般涅槃，非畢竟滅。

【J2 畢竟還】

癸二、畢竟還

畢竟還者，當知煩惱及諸習氣畢竟盡故，彼所依處眾苦亦盡。

【F2 如來3】

【G1 讚歎饒益2】

【H1 徵】

己二、如來3　庚一、讚歎饒益2　辛一、徵

云何能讚歎者，於如來所能作饒益？

【H2 釋2】

【I1 總標所以】

辛二、釋2　壬一、總標所以

謂隨所讚歎但行自利，非由讚歎於如來所有異所作，猶如造瓶。何以故？如來隱善，極少欲故。

非由讚歎等者：謂諸如來，不由讚歎而生欣喜，由藏覆善，極少欲故。能讚歎者讚歎如來，但行自利，非如世間造瓶等物，由士夫力而得增益，有異所作，故取為喻。

【I2 釋其差別2】

【J1 二希奇法3】

【K1 標】

壬二、釋其差別2　癸一、二希奇法3　子一、標

復有二種於如來所稱揚讚歎甚希奇法。

【K2 列】

子二、列

一、令讚歎者純行自利，生無量福；二、於遠離一切所求諸如來所而作饒益。

【K3 釋】

子三、釋

謂於如來所如如讚歎，如是如是攝受自利；如如攝受自利，如是如是名以供養攝受如來。由此因緣，生極廣大無盡福聚。

【J2 如來二事】

癸二、如來二事

又諸如來有二種事。一、不可意事，二、可意事。

又諸如來有二種事等者：謂諸有情不行自利，是名如來不可意事。若能讚歎攝受自利，是名如來可意事。

【G2 六相功德3】

【H1 標】

庚二、六相功德3　辛一、標

復次，由六種相，當知略攝如來功德。

【H2 列】

辛二、列

一、圓滿，二、無垢，三、不動，四、無等，五、能作有情利益事業，六、功能。

【H3 釋6】

【I1 圓滿】

辛三、釋6　壬一、圓滿

云何圓滿？謂諸如來成就三界及出世間一切功德。彼出世間所有功德，超過一切語言行路，是故如來一切歌詠所不能及。由此因緣，彌應讚歎。

成就三界及出世間一切功德者：攝異門分說：言第一者，於欲行善得圓滿故。所言尊者，於色行善得圓滿故。所言勝者，無色行善得圓滿故。所言上者，超過一切三界世間善圓滿故。言無上者，出世間善得圓滿故。（陵本八十三卷四頁6285）由是當知如來一切功德圓滿差別。

【I2 無垢2】

【J1 徵】

壬二、無垢2　癸一、徵

云何無垢？

【J2 釋2】

【K1 標無七垢】

癸二、釋2　子一、標無七垢

謂諸功德有七種垢。一、欲，二、見，三、疑，四、慢，五、憍，六、隨眠，七、慳。彼於如來一切永無。

【K2 徵釋一一7】

【L1 無欲】

子二、徵釋一一7　丑一、無欲

何以故？由諸如來所有功德不求他知，謂欲令他知我成就如是功德。

【L2 無見】

丑二、無見

又於此德無執著見。

【L3 無疑】

丑三、無疑

又於此德無有疑惑為功德耶？為過失耶？

【L4 無慢】

丑四、無慢

又不以己所有功德與他校量。

【L5 無憍】

丑五、無憍

又不觀己所有功德，憍醉掉舉，生欣生喜。

【L6 無隨眠】

丑六、無隨眠

非彼功德為諸煩惱之所隨眠，永害煩惱并習氣故。

【L7 無慳】

丑七、無慳

又於功德無慳吝心，謂勿令他同所證得。

【I3 不動】

壬三、不動

云何不動？謂諸外道不能動故，一切魔軍不能動故，一切盜賊不能奪故，一切親屬不能壞故，一切國王不能壞故，火水風大不能變故，壽命雖盡亦無退故。由諸如來功德無盡，是故不動。

云何不動等者：能摧一切外道異論，能伏諸魔大力軍眾，是即初二不能動義。所餘諸義，為顯功德依內緣生，不為他所劫奪，是故說言一切盜賊不能奪故，乃至火水風大不能變故。又顯如是功德，可從今世持往後世，由是說言壽命雖盡亦無退故。義如本地分中，聖財所生樂釋。（陵本五卷二頁319）又復大乘轉依，於一切法轉得內緣自在，由是如來功德無有退義。

【I4 無等】

壬四、無等

云何無等？謂諸如來所有功德，極廣大故、極尊勝故、極眾多故、大威力故，若淨不淨一切有情無與等者，是故無等。

【I5 作利他事】

壬五、作利他事

云何能作有情利益事業？謂捨所得廣大無罪所有安樂，方便示現利他加行，是故能作利益他事。

謂捨所得廣大無罪所有安樂者：義顯不住涅槃應知。

【I6 功能】

壬六、功能

云何功能？謂於所作利有情事，不待作願而圓證故，彼加行智為親屬故，於彼恆時而專志故。

【G3 料簡歸依2】

【H1 正簡因緣2】

【I1 總標列】

庚三、料簡歸依2　辛一、正簡因緣2　壬一、總標列

復次，由五因緣，當知諸天非所歸依。何等為五？一、由形相故；二、由自性故；三、由作業故；四、由法爾故；五、由因果故。

【I2 隨別釋5】

【J1 由形相2】

【K1 簡諸天】

壬二、隨別釋5　癸一、由形相2　子一、簡諸天

云何諸天由形相故，非所歸依？謂由不現見，無交議故；由形暴惡，有怖畏故；由習放逸，有貪愛故；由捨利他，無悲愍故；由不了知作與不作，於真實義不通達故。

【K2 顯如來2】

【L1 正辨形相】

子二、顯如來2　丑一、正辨形相

云何如來由形相故，是真歸依？謂由現見，有交議故；由形憺怕，無怖畏故；由無縱逸，離貪愛故；由常不捨利有情事，有悲愍故；由善了知作與不作，於真實義善通達故。

【L2 別廣五相3】

【M1 標】

丑二、別廣五相3　寅一、標

復由五相，唯有如來是真歸依。

【M2 徵】

寅二、徵

何等為五？

【M3 列】

寅三、列

一、為利益一切有情取菩提故；二、能善轉正法眼故；

能善轉正法眼故者：謂諸如來善轉法輪，能令所化生聖慧眼故。攝事分中廣釋其相。（陵本九十五卷十頁7152）

三、於恩怨諸有情所等心利故；四、捨一切家宅、親屬攝受貪愛，根寂靜故；五、能善解一切疑故。

【J2 由自性2】

【K1 簡諸天】

癸二、由自性2　子一、簡諸天

云何諸天由自性故，非所歸依？謂彼諸天漏所隨故，性非調善，能調御他不應道理。

【K2 顯如來】

子二、顯如來

如來永離一切漏故，其性調善，故能調御一切有情。

【J3 由作業2】

【K1 簡諸天】

癸三、由作業2　子一、簡諸天

云何諸天由作業故，非所歸依？謂彼諸天受用諸欲安住為業，損害有情惡業可得。

損害有情惡業可得者：謂彼諸天，或時戰諍，或行驅擯，如本地分別釋其相應知。（陵本四卷十三頁301）

【K2 顯如來】

子二、顯如來

如來廣大無垢靜慮安住為業，能作有情利益為業。

【J4 由法爾2】

【K1 徵】

癸四、由法爾2　子一、徵

云何諸天由法爾故，非所歸依？

【K2 釋2】

【L1 標依自力】

子二、釋2　丑一、標依自力

謂諸世間及出世間吉祥盛事，一切皆依自功力故。

【L2 斥非他力】

丑二、斥非他力

若離功力，雖於諸天極申敬事，亦不能得。雖不敬事，但作功力必能得故。

【J5 由因果2】

【K1 徵】

癸五、由因果2　子一、徵

云何諸天由因果故，非所歸依？

【K2 釋2】

【L1 詰由】

子二、釋2　丑一、詰由

謂諸天身為由能感天業所得？為由供養諸天故得？為無因得？

【L2 難非3】

【M1 由天業得】

丑二、難非3　寅一、由天業得

若由能感天業得者，但應歸依自所作業，非彼諸天。

【M2 由無因得】

寅二、由無因得

若無因得，應歸無因，不應歸天。

【M3 由供天得2】

【N1 轉詰】

寅三、由供天得2　卯一、轉詰

若由供養諸天故得，此諸天身，為當但用供養為因？為天？為俱？

【N2 別非3】

【O1 唯供養】

卯二、別非3　辰一、唯供養

若唯供養，天應唐捐，隨所供養應感天身。

【O2 但由天】

辰二、但由天

若但由天，供養徒設，雖不供養，天應令彼獲得天身。

【O3 俱由二2】

【P1 設計】

辰三、俱由二2　巳一、設計

若言俱由，謂以供養攝降諸天，隨所思願皆令果遂。

【P2 出過2】

【Q1 標不定】

巳二、出過2　午一、標不定

若爾，七種所思果遂不決定故，不應道理。

【Q2 列七種】

午二、列七種

謂供養緣於所攝受，諸信解者於信解緣，於信解事，於能往趣最勝天身，於能果遂最勝富樂，於能滅壞阿素洛等所有怨敵，及於徙沒。

七種所思果遂不決定者：顯揚論中，別列七種。一、於供養緣攝受；二、於信解緣攝受；三、於信解彼者，發起信解，能感最勝天神自體；四、於能感最勝所受富樂；五、於摧壞阿素洛等怨敵；六、於出生；七、於終歿。（顯揚論六卷十五頁31,511b）此應準釋。謂供養為緣，不定為天所攝受故。信解為緣，不定為天所攝受故。信解彼天，不定能感最勝天神自體故；不定能感最勝所受富樂故；不定摧壞阿素洛等怨敵故；不定出現生天趣故；生彼趣已不定常住，還當終歿故。

【H2 別廣清淨2】

【I1 標列四種】

辛二、別廣清淨2　壬一、標列四種

復次，有四清淨。一、名清淨，二、語清淨，三、自性清淨，四、形相清淨。

【I2 別顯形相】

壬二、別顯形相

又此形相有大威德，斷諸疑網，能善記別，難化能化，天人所歸，善能誨導，證出離性，制諸外道。

有四清淨等者：如來略有十種功德名號，當知是名清淨。如來所說十二分教，當知是語清淨。永離諸漏，其性調善，當知是自性清淨。由如前說現見等相，當知是形相清淨。

【E8 力種性品3】

【F1 具多勝解攝2】

【G1 總辨假實2】

【H1 辨2】

【I1 假2】

【J1 徵】

戊八、力種性品3　己一、具多勝解攝2　庚一、總辨假實2　辛一、辨2　壬一、假2　癸一、徵

復次，云何當知色等想事、色等施設是假名有，非實物有？

【J2 釋】

癸二、釋

謂諸名言熏習之想所建立識，緣色等想事計為色等性，此性非實物有，非勝義有。

緣色等想事等者：當知此中，緣色等想事，是依他起自性；計為色等性，是遍計所執自性。

是故如此色等想法非真實有，唯是遍計所執自性，當知假有。

【I2 實】

壬二、實

若遣名言熏習之想所建立識，如其色等想事緣離言說性，當知此性是實物有、是勝義有。

【H2 指】

辛二、指

此中道理言論成立，如菩薩地應知。

如菩薩地應知者：如本地分廣顯諸法離言自性道理應知。（陵本三十六卷十四頁2966）

【G2 別顯二性2】

【H1 言說自性2】

【I1 標無生滅】

庚二、別顯二性2　辛一、言說自性2　壬一、標無生滅

若諸名言熏習之想所建立識，緣遍計所執自性為境，即說此性非內、非外、非二中間，少有可得，非已生、非當生、非正生，非已滅、非當滅、非正滅，本來寂靜、自性涅槃。

【I2 徵釋所以】

壬二、徵釋所以

何以故？此唯假有，非勝義有故。

【H2 離言法性2】

【I1 標生滅】

辛二、離言法性2　壬一、標生滅

若離名言諸法自性，當知此性凡夫所生邪執為緣，已生、當生、正生，已滅、當滅、正滅。

【I2 辨染淨】

壬二、辨染淨

若未永斷、未遍知，便成雜染；若已永斷、已遍知，乃成清淨。

【F2 求聞正法攝2】

【G1 四法攝3】

【H1 標】

己二、求聞正法攝2　庚一、四法攝3　辛一、標

復有四法，能令菩薩攝正多聞。

【H2 列】

辛二、列

謂多聞持、多聞證、多聞果、多聞淨。

【H3 配】

辛三、配

如其次第，菩提願、事善友、思擇力、住空閑，應知其相。

復有四法等者：此中四法，謂即菩提願、事善友、思擇力、住空閑。如其次第，能令菩薩攝受多聞持、多聞證、多聞果、多聞淨。如是一切，名正多聞。如所聞法，念無忘失，名多聞持。如所聞法，慧能趣證，名多聞證。如所聞法，能正思惟，名多聞果。如所聞法，隨入修相，名多聞淨。

【G2 問答辨7】

【H1 意樂界】

庚二、問答辨7　辛一、意樂界

問：諸菩薩意樂界云何？答：於諸佛法信解有性所顯故。

【H2 增上意樂界】

辛二、增上意樂界

問：諸菩薩增上意樂界云何？答：於諸佛法信解有德所顯故。

【H3 勝解界】

辛三、勝解界

問：諸菩薩勝解界云何？答：於諸佛法信解可得所顯故。

諸菩薩意樂界等者：謂於諸佛及所說法實事理中信解實有，當知是名菩薩意樂界。若於諸佛及所說法真實方便信解有德，當知是名菩薩增上意樂界。若於諸佛及所說法深心希望信解可得，當知是名菩薩勝解界。如是三種差別，皆由信增上力之所顯故。

【H4 愍】

辛四、愍

問：諸菩薩愍云何？答：於苦現前諸有情所隨生愍傷故。

【H5 悲】

辛五、悲

問：諸菩薩悲云何？答：於苦因現前諸有情所隨生悲哀故。

【H6 慧】

辛六、慧

問：諸菩薩慧云何？答：於所知境通達如所有性故。

【H7 智】

辛七、智

問：諸菩薩智云何？答：於所知境通達盡所有性故。

【F3 於法正思攝】

己三、於法正思攝

復有三種思惟過患。謂不究竟思惟、非處思惟、顛倒思惟。

復有三種思惟過患等者：本地分中，說諸菩薩於法正思有八種相。（陵本三十八卷十八頁3159）與彼相違，當知是名思惟過患。今略說三，總攝彼故。

【E9 施等品2】

【F1 廣說施戒2】

【G1 施2】

【H1 總標】

戊九、施等品2　己一、廣說施戒2　庚一、施2　辛一、總標

復次，如諸菩薩所行惠施，當知此施由七種相乃得清淨。謂施物清淨、戒清淨、見清淨、心清淨、語清淨、智清淨、垢清淨。如是清淨，當知一切皆有十相。

【H2 隨釋7】

【I1 施物清淨】

辛二、隨釋7　壬一、施物清淨

云何施物清淨十相？一、廣大施，謂眾多差別故。

眾多差別故者：謂諸菩薩以一切種一切內外所有施物，施諸眾生故。

二、平等施，謂無增無減故。

無增無減故者：謂諸菩薩其心平等，不墮朋黨，於怨親中悲心等施，由是因緣，彼所施物亦無增減。

三、應時施，謂當彼所樂故。四、上妙施，謂色等具足故。五、清淨施，謂非不淨物所雜穢故。六、如法施，謂無罪相應故。七、隨樂施，謂隨求者所愛樂故。八、利益施，謂隨彼所宜故。九、或頓或漸施，謂觀彼求者故。十、無間施，謂無斷絕故。

【I2 戒清淨】

壬二、戒清淨

云何戒清淨十相？一、發勤精進所獲財物而用惠施；

發勤精進所獲財物而用惠施者：本地分說：又諸菩薩，若現無有可施財物，先所串習彼彼世間工巧業處作意現前，少用功力，多集財寶，施諸眾生。（陵本三十九卷十一頁3209）此應準釋。

二、自手臂力所致財物而用惠施；三、離垢汙物而用惠施；四、如法而施；五、如法所得而用惠施；六、息除諸惡而行惠施；

息除諸惡而行惠施者：本地分說：又諸菩薩不損惱他而行惠施。謂不訶罵、捶打、恐怖、毀辱、縛害、拘禁、斫刺、驅擯於此，而施於彼。（陵本三十九卷八頁3202）此應準釋。

七、調伏諸根而行惠施；

調伏諸根而行惠施者：本地分說：調伏慳吝垢而行惠施，調伏積藏垢而行惠施。調伏慳吝垢者，謂捨財物執著。調伏積藏垢者，謂捨受用執著。（陵本三十九卷十八頁3228）此應準釋。

八、殷重恭敬而行惠施；九、自手而施；十、於己僕從先行恩養，然後惠施他來求者。

【I3 見清淨】

壬三、見清淨

云何見清淨十相？一、不計度我能行施、施為我所而行惠施；二、不將己校量於他，謂我是勝、是等、是劣而行惠施；三、不觀他當有反報而行惠施；四、不觀察當來有勝殊妙富樂而行惠施；

不觀察當來有勝殊妙富樂等者：謂諸菩薩不依帝釋、魔王、輪王、自在等果而行惠施故。

五、不觀施全無有果而行惠施；六、不觀施不相似果而行惠施；

五不觀施全無有果等者：本地分說：又諸菩薩，如實了知一切品類所行布施，一切品類施果異熟，深生信解，不由他緣、非他所引而行布施。謂施飲食能感大力，施諸衣服能感妙色，施諸車乘能感快樂，施諸燈明能感淨眼，如是等類廣說應知。（陵本三十九卷七頁3199）此說第五、第六見清淨相，隨其總別配釋應知。

七、不觀施有顛倒果而行惠施；八、不觀殺害為伴侶善而行惠施；九、不觀奇變吉祥之相而行惠施；十、不為世間聲譽稱讚而行惠施。

七不觀施有顛倒果等者：本地分說：又諸菩薩，不由惡見妄有執取而行惠施，謂如廣大暴惡祠祀。不計殺生布施為法，亦不妄取吉祥瑞應相應相狀而行惠施。（陵本三十九卷七頁3198）此說第七、第八、第九見清淨相，如次配釋應知。

【I4 心清淨2】

【J1 徵起】

壬四、心清淨2　癸一、徵起

云何心清淨十相？

【J2 列釋10】

【K1 憐愛心】

癸二、列釋10　子一、憐愛心

一、憐愛心而行惠施，謂任自性於諸有情。

【K2 珍寶心】

子二、珍寶心

二、珍寶心而行惠施，謂於施所。

謂於施所者：謂若是處應行惠施，是名施所。於彼施所行惠施時，住福田覺，名珍寶心而行惠施。

【K3 平等心】

子三、平等心

三、平等心而行惠施，謂於怨親及中庸所。

【K4 調伏垢心3】

【L1 標】

子四、調伏垢心3　丑一、標

四、調伏垢心而行惠施。

【L2 釋】

丑二、釋

謂於慳垢及蓄積垢。

【L3 廣】

丑三、廣

當知不施於他名為慳垢，自不受用名蓄積垢。

【K5 欣樂心2】

【L1 標】

子五、欣樂心2　丑一、標

五、欣樂心而行惠施。

【L2 廣】

丑二、廣

謂由七相。一、於未來求者發喜樂心故；二、於已來求者，初見便生淨信心故；

初見便生淨信心者：暫見彼已，深生信忍，樂行惠施故。

三、於正施時生悅豫心故；四、生靜定心故；

生靜定心故者：謂了知行施，即是離欲清淨資糧故。

五、生無足心故；

生無足心故者：本地分說：又不狹劣而行惠施。謂財雖少，尚廣心施，何況財多。（陵本三十九卷八頁3201）此應準釋。

六、生不惱害意趣心故；七、施已無追悔心故。

【K6 忍辱心】

子六、忍辱心

六、忍辱心而行惠施，謂於求者彊遮障中能堪忍故，及無厭倦故。

忍辱心而行惠施等者：謂若求者於菩薩所為損惱時，此增上力，障自恣求，菩薩於彼心能堪忍，亦無厭倦而行惠施故。

【K7 慈心】

子七、慈心

七、以慈心而行惠施，謂於惱害者。

【K8 悲心】

子八、悲心

八、以悲心而行惠施，謂於有苦者。

【K9 喜心】

子九、喜心

九、以喜心而行惠施，謂於有功德者。

【K10 捨心】

子十、捨心

十、以捨心而行惠施，謂於親友所。

【I5 語清淨】

壬五、語清淨

云何語清淨十相？一、先於施物恣彼乞者。二、彼若至時稱善來進。三、遠離顰蹙，平面而視，舒顏含笑，先言問訊。四、以柔軟言共申談論，安慰乞者。五、從此無間，言當施汝可愛財物，欣慶斯施。六、正發施言：吾今惠汝。七、彼若遮障，從容分布不出麤言。八、於乞求者若對、若背，不毀不訾，亦無論說。九、若無施物，正言辭謝，許得隨與。十、於乞求者，終不對面呵責、驅逐、輕笑、戲弄，亦不令其改容懷愧。

【I6 智清淨3】

【J1 徵】

壬六、智清淨3　癸一、徵

云何智清淨十相？

【J2 列】

癸二、列

一、由惠施智清淨，二、由求者智清淨，三、由施物智清淨，四、由施加行智清淨，五、由以施成熟有情智清淨，六、由方便善巧智清淨，七、由諸欲過患智清淨，八、由除垢智清淨，九、由於友遠離攝受智清淨，十、由隱覆六方智清淨。

【J3 釋10】

【K1 由惠施】

癸三、釋10　子一、由惠施

一、由惠施智清淨者，謂於施異名、於施體相、於施訓辭、於施差別，皆如實知而行惠施。

於施異名等者：本地分說：又諸菩薩於一切施，謂法施、財施、無畏施。若異門、若體相、若釋名、若因果差別，如實了知而行惠施。（陵本三十九卷十四頁3216）與此義同，前文已釋，此應準知。

【K2 由求者2】

【L1 知所樂】

子二、由求者2　丑一、知所樂

二、由求者智清淨者，謂於一切有情，皆住福田覺而行惠施，於諸勝劣、有得有失、怨恩等所能善了知，隨來求者所樂差別而行施故。

【L2 恣自取】

丑二、恣自取

又先以諸所施財物，遍於一切有情之類意樂而捨，若諸求者自然取時，皆生隨喜。

【K3 由施物4】

【L1 由工巧智】

子三、由施物4　丑一、由工巧智

三、由施物智清淨者，謂於一切工巧業處智善巧故，速疾能集所有財物而用惠施。

【L2 由善根攝】

丑二、由善根攝

或由善根之所攝受，謂於前生、或現法受所感財物而用惠施。

【L3 由神通等】

丑三、由神通等

或發神通、或由法受所致財物而用惠施。

或由法受所致財物者：謂由手臂力，依自勤劬，受現法苦所致財物故。

【L4 由他積集】

丑四、由他積集

或他積集所有財物而用惠施，如勸導他，或任彼務。

如勸導他或任彼務者：為調伏他慳吝種子勸行惠施，名勸導他。他行惠施修福業時，躬詣其所，翹勤無惰，起策具足，深心歡喜，隨力隨能身助、語助，令施求者得善滿足，名任彼務。義如本地分說。（陵本三十九卷十一頁3210）

【K4 由施加行2】

【L1 令無勞倦】

子四、由施加行2　丑一、令無勞倦

四、由施加行智清淨者，謂於施加行能善了知，不令求者身心勞倦，自心無染而行惠施。

【L2 善能分布2】

【M1 舉施所】

丑二、善能分布2　寅一、舉施所

善能分布施來求者，施貧匱者、施無依者、施惡行者、施妙行者、施自僕從。

【M2 說隨應】

寅二、說隨應

謂若貧乏、中財、大財，隨其所應，如軌行施，非不如軌。

【K5 由施成熟有情2】

【L1 共他施】

子五、由施成熟有情2　丑一、共他施

五、由施成熟有情智清淨者，謂善了知施能成熟諸有情已而行惠施，以所施物與諸大眾普共行施，亦令大眾生無量福。

【L2 令他施2】

【M1 辨差別3】

【N1 於貧窮樂施者】

丑二、令他施2　寅一、辨差別3　卯一、於貧窮樂施者

又於貧窮樂行施者，以己財物分布與之，令其行施。

【N2 於慳吝欲施者】

卯二、於慳吝欲施者

或有不貧，內懷慳吝，雖欲惠施，而不能用自財布施，即以財物與之令施。

【N3 於欲供養三寶者】

卯三、於欲供養三寶者

或於佛法及僧田中欲有所作，便以財物棄捨與之，令彼造作。

【M2 結生福】

寅二、結生福

由此因緣，於二門中生無量福。

於二門中生無量福者：此中二門，謂能成熟自佛法，及能成熟他有情應知。

【K6 由方便善巧】

子六、由方便善巧

六、由方便善巧智清淨者，謂或由教導令行惠施，或彊力逼令行惠施，或領彼恩令行惠施，

或彊力逼令行惠施等者：本地分說：逼迫所生方便善巧、施恩報恩方便善巧。依彼善巧令行惠施故。

或由生故令行惠施，或由神力而行惠施。

或由生故令行惠施者：謂由究竟清淨方便善巧，示現受生，令諸有情歡喜供養故。

【K7 由諸欲過患2】

【L1 總標】

子七、由諸欲過患2　丑一、總標

七、由諸欲過患智清淨者，謂於諸欲所有過患如實知已而行惠施。

【L2 別列5】

【M1 二種】

丑二、別列5　寅一、二種

謂於苦蘊中，或時了知二種過患。一者、現法，二者、後法。

【M2 五種】

寅二、五種

或時了知五種過患，謂如五種過患經說。

謂如五種過患經說者：本地分中聲聞地說：如世尊說：習近諸欲有五過患。謂彼諸欲，極少滋味，多諸苦惱、多諸過患。又彼諸欲，於習近時，能令無厭、能令無足、能令無滿。又彼諸欲，常為諸佛及佛弟子，賢善正行、正至善士，以無量門呵責毀訾。又彼諸欲，於習近時，能令諸結積集增長。又彼諸欲，於習近時，我說無有惡不善業而不作者。（陵本三十三卷三頁2679）此應準知。

【M3 六種】

寅三、六種

或時了知六種過患，謂此諸欲是怖增語，如是等類廣說如經。

【M4 七種】

寅四、七種

或時了知七種過患，謂知諸欲無常、虛偽、不實、妄事法，譬如幻事惑亂愚夫。

【M5 八種】

寅五、八種

或時了知八種過患，謂知諸欲如朽骸骨，如經廣說，乃至猶如樹端熟果。

或時了知七種過患等者：此中七種、八種諸差別義，如攝異門分別釋應知。（陵本八十四卷一頁6352）

【K8 由除垢】

子八、由除垢

八、由除垢智清淨者，謂於除遣十四垢業如實知已而行惠施，此如尸佉落迦經說。

【K9 由於友遠離攝受】

子九、由於友遠離攝受

九、由於友遠離攝受智清淨者，謂能善知遠離四種惡友、攝受四種善友而行惠施，此亦如尸佉落迦經說。

【K10 由隱覆六方】

子十、由隱覆六方

十、由隱覆六方智清淨者，謂隱覆六方而行惠施，此亦如尸佉落迦經說。

八由除垢智清淨等者：此中第八、第九、第十智清淨中，所說除遣十四垢業，遠四惡友，攝四善友，隱覆六方，具如尸佉落迦經說。本地分中亦有此文。（陵本四十四卷二十頁3608）前已引釋，如彼應知。

【I7 垢清淨2】

【J1 徵起】

壬七、垢清淨2　癸一、徵起

云何垢清淨十相？

【J2 列釋10】

【K1 遠離懈怠垢】

癸二、列釋10　子一、遠離懈怠垢

一、遠離懈怠垢而行惠施，謂或內、或外、或近、或遠、或身疲倦、或不疲倦、或身羸劣、或不羸劣而常惠施。

【K2 遠離貪垢】

子二、遠離貪垢

二、遠離貪垢而行惠施，謂於財物。

【K3 遠離瞋垢】

子三、遠離瞋垢

三、遠離瞋垢而行惠施，謂於求者。

【K4 遠離癡垢】

子四、遠離癡垢

四、遠離癡垢而行惠施，謂於因果。

【K5 遠離障垢2】

【L1 標】

子五、遠離障垢2　丑一、標

五、遠離障垢而行惠施。

【L2 廣】

丑二、廣

言障垢者，謂四種障。一、不串習，二、匱乏，三、耽湎，四、觀果。

謂四種障等者：此中四障，本地分中已說其相應知。（陵本三十九卷十四頁3218）

【K6 遠離非道理垢】

子六、遠離非道理垢

六、善分布而行惠施，此即遠離非道理垢。謂貧乏者，於自僕從；若中財者，即於彼所及貧苦所；若大財者，即於彼所，亦於其餘來求者所。

【K7 遠離諸減少垢3】

【L1 標】

子七、遠離諸減少垢3　丑一、標

七、由圓滿而行惠施，此即遠離諸減少垢。

【L2 釋】

丑二、釋

謂事圓滿、意樂圓滿。

【L3 廣2】

【M1 事圓滿】

丑三、廣2　寅一、事圓滿

事圓滿者，復有七相。一、施資產事，二、施國土事，三、施有情事，四、施莊嚴事，五、施舍宅事，六、施居處事，七、施內身事。

【M2 意樂圓滿】

寅二、意樂圓滿

意樂圓滿者，謂於內身及外財寶，獲得自性無著意樂。

【K8 遠離不清淨垢】

子八、遠離不清淨垢

八、由清淨而行惠施，此即遠離不清淨垢。謂由十種清淨，即無滯無取等，如本地分廣說。

謂由十種清淨等者：本地分說：菩薩清淨施有十種相。一、不留滯施，二、不執取施，三、不積聚施，四、不高舉施，五、無所依施，六、不退弱施，七、不下劣施，八、不向背施，九、不望報恩施，十、不希異熟施。如彼釋義應知。（陵本三十九卷十八頁3230）

【K9 遠離惡慧垢3】

【L1 標】

子九、遠離惡慧垢3　丑一、標

九、善觀察而行惠施，此即遠離惡慧垢。

【L2 釋】

丑二、釋

謂觀察施物、觀察意樂、觀察其田。

【L3 廣3】

【M1 觀察施物3】

【N1 標】

丑三、廣3　寅一、觀察施物3　卯一、標

觀察施物者，謂觀察受用勝於積聚，觀察惠施勝於受用。

【N2 徵】

卯二、徵

何以故？

【N3 釋3】

【O1 觀積聚】

卯三、釋3　辰一、觀積聚

若唯積聚，不能自益、不能益他，非現法利、非後法利。

【O2 觀受用】

辰二、觀受用

若諸菩薩唯自受用，名自饒益，非饒益他，名現法利，非後法利。

【O3 觀惠施】

辰三、觀惠施

若諸菩薩能行惠施，便自發生廣大歡喜，名自饒益、名饒益他，名現法利、名後法利。

【M2 觀察意樂3】

【N1 標】

寅二、觀察意樂3　卯一、標

觀察意樂者，當知意樂略有四種。

【N2 列】

卯二、列

一、於因中無倒意樂，二、於果中無著意樂，三、於有情悲愍意樂，四、於一切智智圓滿意樂。

【N3 結】

卯三、結

由如是等諸意樂故，而行惠施。

【M3 觀察田2】

【N1 正辨田相3】

【O1 標】

寅三、觀察田2　卯一、正辨田相3　辰一、標

觀察田者，當知略由五相。

【O2 列】

辰二、列

一、於是處乞求可得；二、於是處已有乞求，復加貧匱；三、於是處已有貧匱，復無依怙；四、於是處有無依怙，復行惡行；五、於是處雖無此等，而有修行善行可得。

【O3 結】

辰三、結

是名為田。

【N2 簡非田相3】

【O1 標】

卯二、簡非田相3　辰一、標

由七種相，當知非田。

【O2 列】

辰二、列

一、乞求者極大暴惡，曾為怨害，歸依怨害而有所求；二、勸為善事終不能得；三、心懷染汙，為染汙事而有乞求；四、為損惱而有乞求；五、乞求者或自是魔，或魔所魅，非處乞求；六、乞求父母，或復隨一非所施物；七、能為無義。

【O3 結】

辰三、結

由此等相，當知是名觀察非田。

【K10 遠離無方便過失垢2】

【L1 標具德】

子十、遠離無方便過失垢2　丑一、標具德

十、具方便德而行惠施，此即遠離無方便過失垢。

【L2 釋方便】

丑二、釋方便

此中方便者，謂串習施，不顧身命，悲愍有情，真實義智、無上菩提勝解，教導、彊力逼迫、處任恩報、生及神力。

教導彊力逼迫等者：如前方便善巧智清淨中，已說其相應知。

瑜伽師地論科句披尋記卷第七十四

瑜伽師地論科句披尋記卷第七十五

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之四

【G2 戒3】

【H1 標】

庚二、戒3　辛一、標

復次，當知菩薩毗奈耶略有三聚。

【H2 釋2】

【I1 別辨3】

【J1 律儀戒】

辛二、釋2　壬一、別辨3　癸一、律儀戒

初律儀戒毗奈耶聚，如薄伽梵為諸聲聞所化有情略說毗奈耶相，當知即此毗奈耶聚。

【J2 攝善法戒2】

【K1 徵】

癸二、攝善法戒2　子一、徵

云何攝善法戒毗奈耶聚？

【K2 釋2】

【L1 正善觀察4】

【M1 標】

子二、釋2　丑一、正善觀察4　寅一、標

謂諸菩薩，於攝善法戒勤修習時，略於六心應善觀察。

【M2 徵】

寅二、徵

何等為六？

【M3 列】

寅三、列

一、輕懱心，二、懈怠俱行心，三、有覆蔽心，四、勤勞倦心，五、病隨行心，六、障隨行心。

【M4 釋2】

【N1 六心6】

【O1 輕懱心】

寅四、釋2　卯一、六心6　辰一、輕懱心

若諸菩薩，於善法中所有輕心、無勝解心及陵懱心，名輕懱心。

【O2 懈怠俱行心】

辰二、懈怠俱行心

若有懶惰、憍醉、放逸所纏繞心，名懈怠俱行心。

【O3 有覆蔽心】

辰三、有覆蔽心

若貪欲等隨有一蓋，或諸煩惱及隨煩惱所纏繞心，名有覆蔽心。

【O4 勤勞倦心】

辰四、勤勞倦心

若住勇猛增上精進，身疲、心倦映蔽其心，名勤勞倦心。

【O5 病隨行心】

辰五、病隨行心

若有諸病損惱其心，無有力能，不堪修行，名病隨行心。

【O6 障隨行心】

辰六、障隨行心

若有喜樂談論等障隨逐其心，名障隨行心。

若有喜樂談論等障等者：此中障言，謂障遠離。本地分中，於遠離障說有眾多差別，如彼廣釋應知。（陵本二十五卷十二頁2117）

【N2 有罪無罪2】

【O1 隨觀有無】

卯二、有罪無罪2　辰一、隨觀有無

菩薩於此六種心中，應正觀察：我於如是六種心中，為有隨一現前行耶？為無有耶？

【O2 辨罪無罪4】

【P1 於前三心】

辰二、辨罪無罪4　巳一、於前三心

於前三心，菩薩一向不應生起；設已生起，不應忍受。若有忍受而不棄捨，遍於一切皆名有罪。

【P2 勤勞倦心2】

【Q1 無罪】

巳二、勤勞倦心2　午一、無罪

勤勞倦心現在前時，由此心故，捨善方便。若為暫息身心疲惱，當於善法多修習者，當知無罪。

【Q2 有罪】

午二、有罪

若於一切畢竟捨離，謂我何用精勤修習如是善法，令我現在安住此苦。若如是者，當知有罪。

【P3 病隨行心】

巳三、病隨行心

病隨行心現在前時，菩薩於此無有自在，不隨所欲修善加行，雖復忍受而無有罪。

【P4 障隨行心2】

【Q1 無罪】

巳四、障隨行心2　午一、無罪

障隨行心現在前時，若不隨欲墮在其中，或觀此中有大義利，雖復忍受而無有罪。

【Q2 有罪】

午二、有罪

若隨所欲故入其中，或觀是中無有義利，或少義利而故忍受，當知有罪。

【L2 總顯略義】

丑二、總顯略義

如是六心，前三生已而忍受者，一向有罪；病隨行心雖復忍受，一向無罪；餘之二心，若生起已而忍受者，或是有罪、或是無罪。

【J3 饒益有情戒3】

【K1 標】

癸三、饒益有情戒3　子一、標

若諸菩薩，於作有情利益戒中勤修習時，當正觀察六處攝行。

【K2 列】

子二、列

所謂自、他、財衰、財盛、法衰、法盛，是名六處。

【K3 釋3】

【L1 財法衰盛2】

【M1 財2】

【N1 財衰】

子三、釋3　丑一、財法衰盛2　寅一、財2　卯一、財衰

言財衰者，謂衣食等未得不得，得已斷壞。

【N2 財盛】

卯二、財盛

與此相違，當知財盛。

【M2 法2】

【N1 法衰2】

【O1 聞思】

寅二、法2　卯一、法衰2　辰一、聞思

言法衰者，謂越所學，於先未聞勝義所攝如來所說微妙法句不得聽聞。如不聽聞先所未聞，如是於先所未思惟不得思惟，有聽聞障、有思惟障，設得聞思，尋復忘失。

【O2 修證】

辰二、修證

於所未證修所成善而未能證，設證還退。

【N2 法盛】

卯二、法盛

與此相違，當知法盛。

【L2 觀察自他3】

【M1 不應為2】

【N1 標所作2】

【O1 舉令財盛】

丑二、觀察自他3　寅一、不應為2　卯一、標所作2　辰一、舉令財盛

此中菩薩作自法衰，令他財盛，此不應為。

【O2 例令法盛】

辰二、例令法盛

如令財盛，法盛亦爾。

【N2 釋法衰】

卯二、釋法衰

此中義者，越學所攝及能隨順越學所攝，或於證法退失所攝，當知法衰。

越學所攝等者：本地分說：菩薩於純自利利他應知應斷，違越不順菩薩儀故。（陵本三十五卷十七頁2883）當知是名越學所攝。彼以懈怠放逸為其因緣，名能隨順越學所攝。

【M2 應為不應為2】

【N1 舉令財盛】

寅二、應為不應為2　卯一、舉令財盛

又諸菩薩作自財衰，令他財盛。若此財盛不引法衰，此則應為；若引法衰，此不應為。

【N2 例令法盛】

卯二、例令法盛

如令財盛，法盛亦爾。

【M3 應為2】

【N1 作自財盛令財盛等】

寅三、應為2　卯一、作自財盛令財盛等

又諸菩薩作自財盛，令他財盛，此則應為。如令財盛，法盛亦爾。

【N2 作自法盛令財盛等】

卯二、作自法盛令財盛等

又諸菩薩作自法盛，令他財盛，此則應為。如令財盛，法盛亦爾。

【L3 辨罪無罪】

丑三、辨罪無罪

於如是事，若不修行，名為有罪；若正修行，是名無罪。

【I2 總顯2】

【J1 結前】

壬二、總顯2　癸一、結前

如是且說菩薩所受三種律儀略毗奈耶，菩薩於中常應作意思惟修學。

【J2 正釋3】

【K1 明非護等2】

【L1 總標非護】

癸二、正釋3　子一、明非護等2　丑一、總標非護

若有於此三種所受菩薩戒中，隨有所闕，當知非護，當言不護菩薩律儀，不當言護。

【L2 辨護不護2】

【M1 總辨三戒2】

【N1 能護】

丑二、辨護不護2　寅一、總辨三戒2　卯一、能護

此三種戒，由律儀戒之所攝持，令其和合。若能於此精勤守護，亦能精勤守護餘二。

【N2 非護】

卯二、非護

若有於此不能守護，亦於餘二不能守護。是故若有毀律儀戒，名毀一切菩薩律儀。

【M2 廣後二戒2】

【N1 非護】

寅二、廣後二戒2　卯一、非護

若有為令他了知故，隨順他故，由他勸導受菩薩戒，非自所起增上意樂、隨觀隨察自生淨信、於諸有情住憐愍心、愛樂善法受菩薩戒，當言此非真實防護，亦非圓滿修習善法，亦不能得彼果勝利。

【N2 例護】

卯二、例護

與此相違，當知乃名真實防護，亦能獲得彼果勝利。

於諸有情住憐愍心等者：義顯饒益有情、攝受善法二種戒相應知。

【K2 明不捨等2】

【L1 標不捨相】

子二、明不捨等2　丑一、標不捨相

復次，若有不捨如是律儀，當知餘生亦得隨轉，非彼捨者。

【L2 釋捨受緣2】

【M1 捨因緣3】

【N1 標】

丑二、釋捨受緣2　寅一、捨因緣3　卯一、標

又捨因緣略有四種。

【N2 列】

卯二、列

一者、決定發起受心不同分心；

決定發起受心不同分心者：初受戒時，善淨意樂，是名受心。與彼相違，是名不同分心。

二者、若於有所識別大丈夫前，故意發起棄捨語言；三者、總別毀犯四種他所勝法；四者、若以增上品纏，總別毀犯隨順四種他所勝法。

【N3 結】

卯三、結

由此因緣，當知棄捨菩薩律儀。

【M2 還受緣】

寅二、還受緣

若有還得清淨受心，復應還受。

【K3 明無罪等3】

【L1 於求長物2】

【M1 施無罪】

子三、明無罪等3　丑一、於求長物2　寅一、施無罪

復次，若有出家菩薩，除三衣外所有長物，佛所聽畜，身所受用順安樂住，若故思擇施來求者，當知無罪。

【M2 不施無罪】

寅二、不施無罪

若顧善品，非慳貪障而不施者，亦無有罪。

【L2 於求葉紙3】

【M1 已書正法2】

【N1 施有罪】

丑二、於求葉紙3　寅一、已書正法2　卯一、施有罪

諸有葉紙已書正法，有嬰兒慧眾生來乞，若施與之，當知有罪；若勸他施，亦名有罪。

【N2 施無罪】

卯二、施無罪

除作是心：我今惠彼，欲試其人於甚深法堪受持不？能信解不？如是無罪。

【M2 書似正法2】

【N1 授與有罪】

寅二、書似正法2　卯一、授與有罪

若以葉紙書似正法及外道論，或先已書，授彼信解眾生手中，或勸他與，當知有罪。

授彼信解眾生手中者：謂若眾生於似正法及外道論能解了者，名彼信解眾生。於此授與，當知有罪。

【N2 出所應作】

卯二、出所應作

菩薩唯應勸彼棄捨手中異論，或令書寫諸佛聖教，或自欲知彼不堅實，不應開示。

或自欲知彼不堅實等者：此中義顯，若以葉紙書寫彼似正法及外道論，為欲自知義不堅實，當知無罪，然復不應開示於他。

【M3 猶未書寫2】

【N1 應問彼用2】

【O1 不與轉賣】

寅三、猶未書寫2　卯一、應問彼用2　辰一、不與轉賣

或有葉紙猶未書寫，有來求乞，爾時菩薩應問彼言：汝今何用如是物為？彼若答言：我欲轉賣以充食用。若此葉紙為書正法，則不應與。有財物者，應施價直；若無價直，二俱不與，亦無有罪。

【O2 與書正法】

辰二、與書正法

彼若答言：我求此物為書正法。即以葉紙應施與之，仍告彼言：隨意受用。

【N2 應觀彼欲2】

【O1 不與無罪】

卯二、應觀彼欲2　辰一、不與無罪

彼若欲書下劣典籍，不與無罪。如書下劣，書等亦爾。

【O2 不與有罪】

辰二、不與有罪

若欲書寫最勝經典，不施與者，當知有罪。

彼若欲書下劣典藉等者：此中典藉，略有三別。一、劣，二、等，三、勝。欲書劣、等，不與無罪。欲書最勝，不與有罪。

【L3 於諸有情3】

【M1 有恩所】

丑三、於諸有情3　寅一、有恩所

若諸菩薩，於己有恩諸有情所，隨順恩想，相續發起親友意樂，以有染心，方便攝受欲為朋黨，當知有罪。

【M2 有怨所】

寅二、有怨所

或於有怨諸有情所，隨順怨想，相續發起怨讎意樂，有穢濁心，當知有罪。

【M3 中庸所2】

【N1 放捨有罪】

寅三、中庸所2　卯一、放捨有罪

或於無恩無怨諸有情所，相續發起中庸意樂、放捨意樂，當知有罪。

【N2 攝益無罪2】

【O1 舉出家2】

【P1 不度出家】

卯二、攝益無罪2　辰一、舉出家2　巳一、不度出家

若有現前求欲出家，隨順觀察時有過患、劫有過患，不度出家，當知無罪。

【P2 度出家】

巳二、度出家

若有安住憐愍彼心，雖度出家，亦無有罪。

【O2 例受戒等】

辰二、例受戒等

如說出家，受具足戒、與作依止、攝為徒眾，當知亦爾。

【H3 結】

辛三、結

由如是等所有行相，當知菩薩三種戒蘊皆得圓滿。

【F2 略說六度2】

【G1 結前生後】

己二、略說六度2　庚一、結前生後

復次，先已廣說施等，

先已廣說施等者：本地分中，施品乃至慧品廣說其相應知。

今當略說。

【G2 別釋其相2】

【H1 功德2】

【I1 名到彼岸2】

【J1 標列】

庚二、別釋其相2　辛一、功德2　壬一、名到彼岸2　癸一、標列

謂諸菩薩所有布施，略與五種功德相應，得入布施到彼岸數。何等為五？一者、無著，二者、無戀，三者、無罪，四、無分別，五者、迴向。如施，戒等當知亦爾。

【J2 隨釋5】

【K1 無著】

癸二、隨釋5　子一、無著

無著者，謂於一切種施等障法中，無有罣礙。

於一切種施等障法者：如前施品乃至慧品，各別說有一切種相，如是名一切種施等。能障彼者，名彼障法。

【K2 無戀】

子二、無戀

無戀者，謂於有染及彼果中，心無繫著。

【K3 無罪】

子三、無罪

無罪者，謂遠離一切種施等隨煩惱。

【K4 無分別】

子四、無分別

無分別者，謂於施等不觀遍計所執自性。

【K5 迴向】

子五、迴向

迴向者，謂以一切施等諸行，願得阿耨多羅三藐三菩提果。

一切施等諸行者：此中一切施相乃至一切慧相，如前施品乃至慧品已說其相應知。

【I2 攝受九相】

壬二、攝受九相

如是菩薩由此五德，攝受一切波羅蜜多，名菩薩施，乃至名菩薩慧；名一切施，乃至名一切慧；名艱難施，乃至名艱難慧。廣說一切嗢柁南頌，皆隨決了，一切皆如本地分說。

廣說一切嗢柁南頌等者：本地分中，六種波羅蜜多嗢柁南頌，各有九相，今於此中且舉前三，略不說餘，如彼廣說，皆應決了。

【H2 清淨6】

【I1 施2】

【J1 標指十種】

辛二、清淨6　壬一、施2　癸一、標指十種

復次，於施波羅蜜多，由內及外有十隨煩惱，

由內及外有十隨煩惱者：菩薩施物略有二種，謂內及外。以自內身施來求者，是名內所施物；以外施物施諸眾生，是名外所施物。義如本地分說。（陵本三十九卷二頁3182）由是此說依內及外有十隨煩惱。

對治彼故，得施波羅蜜多十種清淨。如菩薩地已說。由增一次第。

如菩薩地已說等者：本地分說：菩薩清淨施有十種相。一、不留滯施，二、不執取施，三、不積聚施，四、不高舉施，五、無所依施，六、不退弱施，七、不下劣施，八、不向背施，九、不望報恩施，十、不希異熟施。（陵本三十九卷十八頁3230）如是十種，本地分中，從初自性施乃至此清淨施，一一分數漸次而說，名由增一次第。

【J2 別列隨惑2】

【K1 依外】

癸二、別列隨惑2　子一、依外

依於外門有五隨煩惱。一、遍染惱性，二、不棄捨性，三、持可樂性，四、意望不圓滿性，五、不成熟性。

依於外門有五隨煩惱等者：於外門中，對治遍染惱性故，得無所依施清淨相，不為世間稱頌聲譽遍染惱故。對治不棄捨性故，得不執取施清淨相。對治持可樂性故，得不積聚施清淨相。對治意望不圓滿性故，得不高舉施清淨相。對治不成熟性故，得不留滯施清淨相。由於惠施先未串習，名不成熟；心不趣入，是故留滯。

【K2 依內】

子二、依內

依於內門有五隨煩惱。一、不出離性，二、雜染惱性，三、下劣薄性，四、現前墮性，五、盡滅法性。

依於內門有五隨煩惱等者：於內門中，對治不出離性故，得不退弱施清淨相。對治雜染惱性故，得不向背施清淨相。對治下劣薄性故，得不下劣施清淨相。對治現前墮性故，得不望報恩施清淨相。對治盡滅法性故，得不希異熟施清淨相。

【I2 戒2】

【J1 指釋清淨】

壬二、戒2　癸一、指釋清淨

復次，前戒品中，已說十種尸羅清淨，當知初一是意樂清淨，餘九是加行清淨。

【J2 別廣加行3】

【K1 標】

癸二、別廣加行3　子一、標

於加行中復有五種。

【K2 列】

子二、列

一、無間闕加行，二、遍修治加行，三、迴向加行，四、助伴加行，五、守護加行。

【K3 配】

子三、配

第二、第三為初加行，第四為第二加行，第五為第三加行，第六、第七、第八、第九為第四加行，第十為第五加行。

第二第三為初加行等者：謂第二不太沈戒、不太舉戒，第三離懈怠戒，為無間闕加行。第四離諸放逸所攝受戒，為遍修治加行。第五正願戒，為迴向加行。第六軌則具足所攝受戒，第七淨命具足所攝受戒，第八離二邊戒，第九永出離戒，為助伴加行。第十於先所受無損失戒，為守護加行。

【I3 忍2】

【J1 指釋】

壬三、忍2　癸一、指釋

復次，忍波羅蜜多十清淨中，當知略有二種清淨。謂前九種，名思擇力清淨；其第十種，名修習力清淨。

【J2 別廣2】

【K1 思擇力3】

【L1 標】

癸二、別廣2　子一、思擇力3　丑一、標

思擇力清淨復有四種。

【L2 列】

丑二、列

一、遠離罪生清淨，二、彼不現行清淨，三、無罪生清淨，四、遠離彼因緣清淨。

【L3 配】

丑三、配

一種、二種、三種、三種，如其次第。

【K2 不忍因緣】

子二、不忍因緣

不忍因緣復有三種。一、無慚，二、無愧，三、無哀愍性。

一種二種等者：謂不反報一種，為遠離罪生清淨。不意憤及無怨嫌二種，為彼不現行清淨。恆作饒益、悔謝有怨、速受他謝三種，為無罪生清淨。成就慚愧、成就愛敬、成就哀愍三種，為遠離彼因緣清淨。

【I4 精進】

壬四、精進

復次，精進波羅蜜多有十清淨。一、安處清淨，二、純熟清淨，三、策發清淨，四、方便清淨，五、不虛時住清淨，六、不艱辛住清淨，七、出離清淨，八、攝受助伴清淨，九、速疾神通清淨，十、無盡性清淨。

精進波羅蜜多有十清淨等者：此十清淨，如次配屬十種精進。謂相稱精進、串習精進、無緩精進、善攝精進、應時修習精進、通達眾相精進、不退弱精進、不捨軛精進、平等精進、迴向大菩提精進。本地分中別釋其相應知。（陵本四十二卷十九頁3475）

【I5 靜慮】

壬五、靜慮

復次，靜慮波羅蜜多有十清淨。一、清淨清淨，二、無漏清淨，三、根本方便清淨，四、證得根本清淨，五、自在方便清淨，六、住自在清淨，七、引發神通自在清淨，八、成熟有情自在清淨，九、降伏外道自在清淨，十、無上離繫清淨。

靜慮波羅蜜多有十清淨等者：本地分中說有十種靜慮。（陵本四十三卷四    頁3490）如次配屬應知。彼說：第七、捨靜慮已，復還證入自在淨，清淨靜慮。即此第七、引發神通自在清淨。謂由證入自在，堪能引發神通故。彼說：第八、神通變現自在淨，清淨靜慮。即此第八、成熟有情自在清淨。謂由神通變現自在，堪能自在調伏有情故。餘如文知。

【I6 慧】

壬六、慧

復次，慧波羅蜜多有五清淨。一、通達諸相清淨，二、通達緣起清淨，三、通達教導清淨，四、通達士用清淨，五、通達證得清淨。

慧波羅蜜多有五清淨等者：本地分說：菩薩五義十種差別淨慧。（陵本四十三卷八頁3502）此五清淨，如次配屬於五義中諸所有慧應知。言五義者，謂真實義、流轉義、執受義、方便義、究竟義。

【E10 菩提分品2】

【F1 釋菩提分2】

【G1 觀四真如2】

【H1 於念住2】

【I1 舉身】

戊十、菩提分品2　己一、釋菩提分2　庚一、觀四真如2　辛一、於念住2　壬一、舉身

復次，云何菩薩於身住循身觀？謂於相身循環觀真如身。

【I2 例受等】

壬二、例受等

如於身，於受、心、法，隨其所應，當知亦爾。

【H2 於正斷2】

【I1 舉初】

辛二、於正斷2　壬一、舉初

云何菩薩為令未生惡不善法得不生故生欲，乃至廣說？謂於真如境繫心令住，為令一切相及麤重未得現前，內未生者得不生故生欲，乃至廣說。

於真如境繫心令住者：謂於身、受、心、法，思惟觀察不淨，及苦、無常、無我故。

【I2 例餘】

壬二、例餘

如令未生得不生故，如是已生已得現前，於內生者為令斷故，於能對治所有善法，未生令生、已生令住，乃至廣說。

【G2 明修次第】

庚二、明修次第

當知此中，於念住位，最初繫心置所緣境；次於所緣令心安住，勤修正斷；次得定已，復令此定善圓滿故，於神足中勤修加行；定圓滿已，為令一切相及麤重得離繫故，依信等根修加行道，加行道中，根是下品，力是上品；如是正修加行道已，次得覺支通達實際；達實際已，次修道支；漸漸乃至證得阿耨多羅三藐三菩提，於一切障皆得解脫。

【F2 廣辨諸縛2】

【G1 相麤重縛2】

【H1 標】

己二、廣辨諸縛2　庚一、相麤重縛2　辛一、標

復次，相麤重縛，

相麤重縛者：一切愚夫於諸相中，名言所縛故，當知如名如言，於所詮事妄執自性，此由遍計所執自性覺悟執生，是名相縛。若彼遍計所執自性隨眠，名麤重縛。

當知差別有十四種。

【H2 列】

辛二、列

一、根縛。二、境縛。三、有情展轉更相愛縛。四、建立縛，謂器世間；諸所有根依之而轉，故名建立。五、於所知境無智縛。六、於能知智無智縛。七、後有愛縛。八、無有愛縛。九、執著不平等因及無因縛。十、證得增上慢縛。十一、執著遍計所執自性縛。十二、執著補特伽羅自性縛。十三、補特伽羅遍知增上慢縛。十四、法遍知增上慢縛。

【G2 想縛2】

【H1 六種3】

【I1 標】

庚二、想縛2　辛一、六種3　壬一、標

復次，依空勤修念住菩薩，略於六種妄想縛中，當令其心速得解脫。

【I2 徵】

壬二、徵

云何名為六種想縛？

【I3 釋6】

【J1 初想縛】

壬三、釋6　癸一、初想縛

所謂於身乃至於法發起內想，是初想縛。

【J2 第二想縛】

癸二、第二想縛

即於是中發起外想，是第二想縛。

【J3 第三想縛】

癸三、第三想縛

即於是中起內外想，是第三想縛。

於身乃至於法發起內想等者：此說境相應想。於內、於外及於內外諸差別義，本地分中聲聞地廣釋其相應知。（陵本二十八卷二十頁2395）

【J4 第四想縛】

癸四、第四想縛

若於十方無數無量諸有情界，願令解脫，修習念住；此中諸想，是第四想縛。

願令解脫修習念住等者：此說念相應想應知。

【J5 第五想縛】

癸五、第五想縛

若由此故，於身等境循觀而住；此中諸想，是第五想縛。

若由此故等者：謂由念故，能執持慧，於身等境循觀而住。此中諸想，謂慧相應想應知。

【J6 第六想縛】

癸六、第六想縛

即於身等循觀住者；此中諸想，是第六想縛。

即於身等循觀住者等者：此說補特伽羅相應想應知。

【H2 十一種4】

【I1 標】

辛二、十一種4　壬一、標

即於此中循環觀故，復有十一後後想縛。

【I2 徵】

壬二、徵

云何十一後後想縛？

【I3 釋11】

【J1 初縛】

壬三、釋11　癸一、初縛

謂於身等住循身等觀者，於諸雜染、清淨諦中，所起第一義想，是名初縛。

【J2 第二縛】

癸二、第二縛

即於雜染第一義中，所起造作想，是第二縛。

【J3 第三縛】

癸三、第三縛

即於清淨第一義中，所起無造作想，是第三縛。

【J4 第四縛】

癸四、第四縛

即於無造作第一義中，所起常想，是第四縛。

【J5 第五縛】

癸五、第五縛

即於造作雜染中，所起流轉想，是第五縛。

【J6 第六縛】

癸六、第六縛

即於常中，所起無變異想，是第六縛。

【J7 第七縛】

癸七、第七縛

即於流轉中，由有苦、有變異故，所起苦性想，是第七縛。

【J8 第八縛】

癸八、第八縛

即於此中，由生滅住異自相故，自相有變異故，所起彼自相想，是第八縛。

【J9 第九縛】

癸九、第九縛

即於無變異及有變異第一義中，所起能攝染汙、清淨一切法想，是第九縛。

【J10 第十縛】

癸十、第十縛

即於雜染、清淨一切法中，所有我無染淨想，是第十縛。

【J11 第十一縛】

癸十一、第十一縛

即於雜染、清淨諸法，所起無自性相想，是第十一縛。

【I4 結】

壬四、結

由諸菩薩，於此後後諸行想縛所知境界正觀察故，能依於空善修念住，令心解脫；於此想縛得解脫故，一切想縛皆得解脫。

【E11 功德品2】

【F1 正廣決擇2】

【G1 辨眾義4】

【H1 二諦建立3】

【I1 舉彼說】

戊十一、功德品2　己一、正廣決擇2　庚一、辨眾義4　辛一、二諦建立3　壬一、舉彼說

復次，於大乘中，或有一類惡取空故，作如是言：由世俗故，一切皆有；由勝義故，一切皆無。

【I2 問彼義】

壬二、問彼義

應告彼言：長老！何者世俗？何者勝義？如是問已，彼若答言：若一切法皆無自性，是名勝義。若於諸法無自性中，自性可得，是名世俗。何以故？無所有中建立世俗，假設名言而起說故。

【I3 隨難破2】

【J1 難世俗有2】

【K1 徵】

壬三、隨難破2　癸一、難世俗有2　子一、徵

應告彼曰：汝何所欲？名言世俗為從因有自性可得？為唯名言世俗說有？

【K2 難】

子二、難

若名言世俗從因有者，名言世俗從因而生而非是有，不應道理。若唯名言世俗說有，名言世俗無事而有，不應道理。

【J2 難勝義無2】

【K1 問定】

癸二、難勝義無2　子一、問定

又應告言：長老！何緣諸可得者，此無自性？如是問已，彼若答言：顛倒事故。

【K2 徵難2】

【L1 徵】

子二、徵難2　丑一、徵

復應告言：汝何所欲？此顛倒事為有為無？若言有者，說一切法由勝義故，皆無自性，不應道理。

【L2 難】

丑二、難

若言無者，顛倒事故，諸可得者，此無自性，不應道理。

【H2 大乘建立2】

【I1 標】

辛二、大乘建立2　壬一、標

復次，當知由五相故，思擇大乘經起因緣說。

【I2 列】

壬二、列

謂為於說者生恭敬故，起第一說；為攝眾故，起第二說；為於正法生尊重故，起第三說；為敘事故，起第四說；為欲宣說真實義故，及多所作故，起第五說。

由五相故思擇大乘經起因緣說等者：謂大乘經是如來說，應由五相思擇大乘起說因緣。要成佛已能說佛教，非未成佛，是為說大乘經第一因緣，由是此說為於說者生恭敬故。餘乘要以大乘為其根本，是為說大乘經第二因緣，由是此說為攝眾故。大乘正法離言所顯，非諸尋伺境界，是為說大乘經第三因緣，由是此說為於正法生尊重故。如來過去生中，有其種種難行苦行，是為說大乘經第四因緣，由是此說為敘事故。於大乘經，不應如言取義，緣此為境，如理思惟，能為對治一切煩惱，成辦有情諸義利事，是為說大乘經第五因緣，由是此說為欲宣說真實義故，及多所作故。

【H3 四尋思四如實智2】

【I1 標】

辛三、四尋思四如實智2　壬一、標

復次，依十二處自相、共相觀故，有十種無顛倒道，能證所有不共佛法。當知此中，六種觀自相，四種觀共相。

【I2 釋2】

【J1 觀自相2】

【K1 釋3】

【L1 名尋思攝】

壬二、釋2　癸一、觀自相2　子一、釋3　丑一、名尋思攝

謂於十二處眼等名言假立相中，能遍了知唯名言相，是名第一無顛倒道，能證所有不共佛法。

能遍了知唯名言相等者：四尋思中名尋思攝。謂諸菩薩，於名唯見名故。

【L2 事尋思攝4】

【M1 攝受生相】

丑二、事尋思攝4　寅一、攝受生相

復次，於十二處能遍了知攝受虛妄分別種種生相，是名第二無顛倒道，能證所有不共佛法。

【M2 依因轉相】

寅二、依因轉相

復次，於十二處能遍了知依因轉相，是名第三無顛倒道，能證所有不共佛法。

【M3 相壞轉相】

寅三、相壞轉相

復次，於十二處能遍了知相壞轉相，是名第四無顛倒道，能證所有不共佛法。

【M4 清淨轉相2】

【N1 標】

寅四、清淨轉相2　卯一、標

復次，於十二處能遍了知清淨轉相，是名第五無顛倒道，能證所有不共佛法。

攝受虛妄分別種種生相等者：自下事尋思攝。謂諸菩薩，於事唯見事故。此有四別，一、攝受虛妄分別種種生相，二、依因轉相，三、相壞轉相，四、清淨轉相。如文自說。三界心心所法種種生起，由根及境為攝受因，由是故說攝受虛妄分別種種生相。根以業為依因，境以根為依因，由是故說依因轉相。根、境諸行剎那生滅，滅壞無常，由是故說相壞轉相。轉所依時，轉捨雜染，轉得清淨，由是故說清淨轉相。

【N2 釋】

卯二、釋

當知此中，依二種業有二清淨。一、生起清淨，二、寂滅清淨。

【L3 自性差別假立尋思攝】

丑三、自性差別假立尋思攝

復次，於十二處能遍了知所有名言安足處相，是名第六無顛倒道，能證所有不共佛法。

能遍了知所有名言安足處相者：當知此即自性、差別假立尋思所攝。謂諸菩薩，於自性假立唯見自性假立，於差別假立唯見差別假立故。

【K2 結】

子二、結

如是六種觀察自相。

【J2 觀共相2】

【K1 釋4】

【L1 名尋思所引如實智攝】

癸二、觀共相2　子一、釋4　丑一、名尋思所引如實智攝

復次，即於如是十二處中，能遍了知共相自性，是名第七無顛倒道，能證所有不共佛法。

能遍了知共相自性者：四如實智中，名尋思所引如實智攝。謂諸菩薩，於名尋思唯有名已，即於此名如實了知。於十二處不執其名，能遍了知一切法無我共相自性故。

【L2 事尋思所引如實智攝】

丑二、事尋思所引如實智攝

復次，即於如是十二處中，能遍了知共相無分別所行相，是名第八無顛倒道，能證所有不共佛法。

能遍了知共相無分別所行相者：事尋思所引如實智攝。謂諸菩薩，於事尋思唯有事已，觀見一切色等想事性離言說，不可言說。於十二處，能遍了知一切法無我共相性，無分別為所行相故。

【L3 自性假立尋思所引如實智攝】

丑三、自性假立尋思所引如實智攝

復次，即於如是十二處中，能遍了知共相出世法所行相，是名第九無顛倒道，能證所有不共佛法。

能遍了知共相出世法所行相者：自性假立尋思所引如實智攝。謂諸菩薩，於自性假立尋思唯有自性假立已，如實通達了知色等想事中，所有自性假立非彼事自性，而似彼事自性顯現。於十二處，能遍了知一切法無我共相，唯出世法所行相故。

【L4 差別假立尋思所引如實智攝】

丑四、差別假立尋思所引如實智攝

復次，即於如是十二處中，能遍了知共相清淨因相，是名第十無顛倒道，能證所有不共佛法。

能遍了知共相清淨因相者：差別假立尋思所引如實智攝。謂諸菩薩，於差別假立尋思唯有差別假立已，如實通達了知色等想事中，差別假立不二之義。於十二處，了知一切法無我共相，能為證得清淨因故。

【K2 結】

子二、結

如是四種觀察共相。

【H4 殊勝2】

【I1 標】

辛四、殊勝2　壬一、標

復次，當知由八殊勝，於諸住地後後轉勝。

【I2 列】

壬二、列

一、意樂殊勝，二、心清淨殊勝，三、悲殊勝，四、波羅蜜多殊勝，五、成熟有情殊勝，六、見諸佛往趣承事供養殊勝，七、生殊勝，八、神力殊勝。

【G2 舉經說7】

【H1 勝義諦相3】

【I1 標】

庚二、舉經說7　辛一、勝義諦相3　壬一、標

復次，勝義諦有五種相。

【I2 列】

壬二、列

一、離名言相，二、無二相，三、超過尋思所行相，四、超過諸法一異性相，五、遍一切一味相。

【I3 釋4】

【J1 離名言相及無二相2】

【K1 如理請問菩薩問】

壬三、釋4　癸一、離名言相及無二相2　子一、如理請問菩薩問

此勝義諦離名言相及無二相，當知如解深密經中，如理請問菩薩問解甚深義密意菩薩言：最勝子！言一切法無二。一切法無二者，何等一切法？云何為無二？

【K2 解甚深密意菩薩答2】

【L1 長行3】

【M1 標】

子二、解甚深密意菩薩答2　丑一、長行3　寅一、標

解甚深義密意菩薩告如理請問菩薩曰：善男子！一切法者略有二種，一者、有為，二者、無為。是中有為非有為、非無為，無為亦非無為、非有為。

是中有為非有為非無為等者：有為、無為非無有事，由是故說攝一切法。然事自性不可言說，由是故說有為非有為、非無為，無為亦非無為、非有為。

【M2 徵】

寅二、徵

最勝子！如何有為非有為、非無為，無為亦非無為、非有為？

【M3 釋2】

【N1 正顯2】

【O1 有為2】

【P1 墮言辭說3】

【Q1 非有為】

寅三、釋2　卯一、正顯2　辰一、有為2　巳一、墮言辭說3　午一、非有為

善男子！言有為者，乃是本師假施設句。若是本師假施設句，即是遍計所集言辭所說；若是遍計所集言辭所說，即是究竟；種種遍計言辭所說不成實故，非是有為。

若是遍計所集言辭所說即是究竟等者：義顯遍計所集言辭所說，唯是方便，而非究竟。由假施設不成實故，由是當知非是實有為性。

【Q2 非無為】

午二、非無為

善男子！言無為者，亦墮言辭。

【Q3 非所餘】

午三、非所餘

設離有為、無為，少有所說，其相亦爾。

【P2 離言法性3】

【Q1 標】

巳二、離言法性3　午一、標

然非無事而有所說。

【Q2 徵】

午二、徵

何等為事？

【Q3 釋】

午三、釋

謂諸聖者，以聖智、聖見離名言故，現等正覺。即於如是離言法性，為欲令他現等覺故，假立名想，謂之有為。

【O2 無為2】

【P1 墮言辭說3】

【Q1 非無為】

辰二、無為2　巳一、墮言辭說3　午一、非無為

善男子！言無為者，亦是本師假施設句。若是本師假施設句，即是遍計所集言辭所說；若是遍計所集言辭所說，即是究竟；種種遍計言辭所說不成實故，非是無為。

【Q2 非有為】

午二、非有為

善男子！言有為者，亦墮言辭。

【Q3 非所餘】

午三、非所餘

設離無為、有為，少有所說，其相亦爾。

【P2 離言法性3】

【Q1 標】

巳二、離言法性3　午一、標

然非無事而有所說。

【Q2 徵】

午二、徵

何等為事？

【Q3 釋】

午三、釋

謂諸聖者，以聖智、聖見離名言故，現等正覺。即於如是離言法性，為欲令他現等覺故，假立名想，謂之無為。

【N2 喻成3】

【O1 徵起】

卯二、喻成3　辰一、徵起

最勝子！如何此事彼諸聖者，以聖智、聖見離名言故，現等正覺。即於如是離言法性，為欲令他現等覺故，假立名想，或謂有為、或謂無為？

【O2 譬喻2】

【P1 舉幻化事】

辰二、譬喻2　巳一、舉幻化事

善男子！如善幻師、或彼弟子，住四衢道，積集瓦礫草葉木等，現作種種幻化事業，所謂象身、馬身、車身、步身、末尼、真珠、琉璃、螺貝、璧玉、珊瑚、種種財穀庫藏等身。

【P2 說見聞者2】

【Q1 惡慧種類2】

【R1 辨彼相】

巳二、說見聞者2　午一、惡慧種類2　未一、辨彼相

若諸眾生愚癡、頑鈍、惡慧種類，無所曉知，於瓦礫草葉木等上諸幻化事，見已、聞已，作如是念：此所見者，實有象身，實有馬身、車身、步身、末尼、真珠、琉璃、螺貝、璧玉、珊瑚、種種財穀庫藏等身。如其所見、如其所聞堅固執著，隨起言說：唯此諦實，餘皆愚妄。

【R2 斥彼非】

未二、斥彼非

彼於後時，應更觀察。

彼於後時應更觀察者：以於幻事如所見聞堅固執著，不稱實故。

【Q2 善慧種類2】

【R1 辨彼相】

午二、善慧種類2　未一、辨彼相

若有眾生非愚、非鈍、善慧種類，有所曉知，於瓦礫草葉木等上諸幻化事，見已、聞已，作如是念：此所見者，無實象身，無實馬身、車身、步身、末尼、真珠、琉璃、螺貝、璧玉、珊瑚、種種財穀庫藏等身。然有幻狀迷惑眼事，於中發起大象身想，或大象身差別之想；乃至發起種種財穀庫藏等想，或彼種類差別之想。不如所見、不如所聞堅固執著，隨起言說：唯此諦實，餘皆愚妄。為欲表知如是義故，亦於此中隨起言說。

【R2 顯彼正】

未二、顯彼正

彼於後時，不須觀察。

彼於後時不須觀察者：以於幻事不如見聞堅固執著，如實知故。

【O3 合法2】

【P1 異生2】

【Q1 辨彼相】

辰三、合法2　巳一、異生2　午一、辨彼相

如是若有眾生是愚夫類，是異生類，未得諸聖出世間慧，於一切法離言法性不能了知，彼於一切有為、無為，見已、聞已，作如是念：此所得者決定實有有為、無為。如其所見、如其所聞堅固執著，隨起言說：唯此諦實，餘皆癡妄。

【Q2 斥彼非】

午二、斥彼非

彼於後時，應更觀察。

【P2 聖者3】

【Q1 辨彼相】

巳二、聖者3　午一、辨彼相

若有眾生非愚夫類，已見聖諦，已得諸聖出世間慧，於一切法離言法性如實了知，彼於一切有為、無為，見已、聞已，作如是念：此所得者決定無實有為、無為，然有分別所起行相，猶如幻事迷惑覺慧，於中發起為無為想，或為無為差別之想。不如所見、不如所聞堅固執著，隨起言說：唯此諦實，餘皆癡妄。為欲表知如是義故，亦於此中隨起言說。

【Q2 顯彼正】

午二、顯彼正

彼於後時，不須觀察。

【Q3 成前說】

午三、成前說

如是善男子！彼諸聖者於此事中，以聖智、聖見離名言故，現等正覺。即於如是離言法性，為欲令他現等覺故，假立名想，謂之有為、謂之無為。

【L2 重頌】

丑二、重頌

爾時解甚深義密意菩薩欲重宣此義而說頌曰：佛說離言無二義　甚深非愚之所行愚夫於此癡所惑　樂著二依言戲論彼或不定或邪定　流轉極長生死苦復違如是正智論　當生牛羊等類中

佛說離言無二義者：此頌前說一切法無二，謂有為法，非墮言辭所說有為、無為故；無為法，亦非墮言辭所說無為、有為故。樂著二依言戲論者：謂於一切有為、無為，如所見聞堅固執著名言相故。彼或不定或邪定者：謂彼愚夫，或墮不定聚定，或墮邪性聚定故。

【J2 超過尋思所行相2】

【K1 法涌白佛2】

【L1 舉他諍論】

癸二、超過尋思所行相2　子一、法涌白佛2　丑一、舉他諍論

復次，勝義諦超過尋思所行相，當知如解深密經中法涌菩薩白佛言：世尊！從此東方過七十二殑伽河沙等世界，有世界名具大名稱，是中如來號    廣大名稱，我於先日從彼佛土發來至此。我於彼佛土，曾見一處，有七萬七千外道，并其師首同一會坐，為思諸法勝義諦相。彼共思議、稱量、觀察、遍推求時，於一切法勝義諦相竟不能得，唯除種種意解、別異意解、變異意解，互相違背，共興諍論，口出矛[矛+贊]，更相[矛+贊]已、刺已、惱已、壞已，各各離散。

唯除種種意解等者：謂諸外道，為性尋思，為性觀察，住尋伺地，住自辦地，住異生地，住隨思惟觀察行地，由是故有十六異論差別，是名種種意解。如彼計我論者，或計我是色，或計我非色，或計我亦是色亦非色，是名別異意解。又或計我非色非非色，彼為對治計我亦是色亦非色，由異句異文而起執故，是名變異意解。如計我是色非色等，有別異意解、變異意解可得，如是於餘一切，皆應準知。

【L2 述自作念】

丑二、述自作念

世尊！我於爾時竊作是念：如來出世甚奇希有，由出世故，乃於如是超過一切尋思所行勝義諦相，亦有通達作證可得。

【K2 佛告法涌2】

【L1 長行2】

【M1 印可彼說】

子二、佛告法涌2　丑一、長行2　寅一、印可彼說

說是語已，爾時世尊告法涌菩薩曰：善男子！如是如是！如汝所說，我於超過一切尋思勝義諦相現等正覺；現等覺已，為他宣說、顯現、開解、施設、照了。

為他宣說等者：攝異門分說：宣說者，謂因他請問而為記別。施設者，謂由語及欲，次第編列名句文身。開示者，謂他展轉所生疑惑皆能除遣。顯發者，謂自通達甚深義句，為他顯示。（陵本八十三卷十二頁6311）此中諸相，隨應準知。言照了者，謂由言說能顯實義故。

【M2 釋其所以2】

【N1 正顯5】

【O1 由內自證】

寅二、釋其所以2　卯一、正顯5　辰一、由內自證

何以故？我說勝義，是諸聖者內自所證；尋思所行，是諸異生展轉所證。是故法涌！由此道理，當知勝義超過一切尋思境相。

是諸異生展轉所證者：謂所行相不離名言而轉，名所攝受，共所了知故。攝釋分說：名身者，謂共知增語。（陵本八十一卷一頁6165）由是此說異生展轉所證。

【O2 由無相所行】

辰二、由無相所行

復次，法涌！我說勝義無相所行，尋思但行有相境界，是故法涌！由此道理，當知勝義超過一切尋思境相。

我說勝義無相所行者：謂勝義諦，唯是離言聖智、聖見所行境界故。

【O3 由不可說】

辰三、由不可說

復次，法涌！我說勝義不可言說，尋思但行言說境界，是故法涌！由此道理，當知勝義超過一切尋思境相。

【O4 由絕表示】

辰四、由絕表示

復次，法涌！我說勝義絕諸表示，尋思但行表示境界，是故法涌！由此道理，當知勝義超過一切尋思境相。

我說勝義絕諸表示者：謂勝義諦，非諸見、聞、覺、知所可表示故。

【O5 由絕諍論】

辰五、由絕諍論

復次，法涌！我說勝義絕諸諍論，尋思但行諍論境界，是故法涌！由此道理，當知勝義超過一切尋思境相。

我說勝義絕諸諍論者：謂勝義諦，無我所、無攝受，不為諍論安足處故。

【N2 喻成2】

【O1 引喻5】

【P1 蜜石蜜味喻】

卯二、喻成2　辰一、引喻5　巳一、蜜石蜜味喻

法涌當知！譬如有人，盡其壽量習辛苦味，於蜜石蜜上妙美味，不能尋思、不能比度、不能信解。

【P2 妙遠離樂喻】

巳二、妙遠離樂喻

或於長夜由欲貪勝解，諸欲熾火所燒然故，於內除滅一切色聲香味觸相妙遠離樂，不能尋思、不能比度、不能信解。

【P3 聖默然樂喻】

巳三、聖默然樂喻

或於長夜由言說勝解，樂著世間綺言說故，於內寂靜聖默然樂，不能尋思、不能比度、不能信解。

【P4 究竟涅槃喻】

巳四、究竟涅槃喻

或於長夜由見、聞、覺、知表示勝解，樂著世間諸表示故，於永除斷一切表示薩迦耶滅究竟涅槃，不能尋思、不能比度、不能信解。

【P5 無我所等喻】

巳五、無我所等喻

法涌當知！譬如有人，於其長夜由有種種我所攝受諍論勝解，樂著世間諸諍論故，於北拘盧洲無我所、無攝受、離諍論，不能尋思、不能比度、不能信解。

【O2 合法】

辰二、合法

如是法涌！諸尋思者，於超一切尋思所行勝義諦相，不能尋思、不能比度、不能信解。

法涌當知等者：此中五喻，如次喻顯前說五種勝義諦相。謂由蜜石蜜味喻，顯勝義諦內自所證。由妙遠離樂喻，顯勝義諦無相所行。由聖默然樂喻，顯勝義諦不可言說。由究竟涅槃喻，顯勝義諦絕諸表示。由無我所等喻，顯勝義諦絕諸諍論。

【L2 重頌】

丑二、重頌

爾時世尊欲重宣此義而說頌曰：內證無相之所行　不可言說絕表示息諸諍論勝義諦　超過一切尋思相

【J3 超過諸法一異性相2】

【K1 善清淨慧白佛3】

【L1 讚佛善說】

癸三、超過諸法一異性相2　子一、善清淨慧白佛3　丑一、讚佛善說

復次，勝義諦超過諸法一異性相，當知如解深密經中，善清淨慧菩薩白佛言：世尊甚奇！乃至世尊善說！如世尊言：勝義諦相微細甚深，超過諸法一異性相，難可通達。

【L2 舉他諍論2】

【M1 出眾會】

丑二、舉他諍論2　寅一、出眾會

世尊！我即於此，曾見一處有眾菩薩，等正修行勝解行地，同一會坐，皆共思議勝義諦相與諸行相一異性相。

【M2 舉異論3】

【N1 或說無異】

寅二、舉異論3　卯一、或說無異

於此會中，一類菩薩作如是言：勝義諦相與諸行相都無有異。

【N2 或說有異】

卯二、或說有異

一類菩薩復作是言：非勝義諦相與諸行相都無有異，然勝義諦相異諸行相。

【N3 或復猶豫】

卯三、或復猶豫

有餘菩薩疑惑猶豫，復作是言：是諸菩薩誰言諦實？誰言虛妄？誰如理行？誰不如理？或唱是言：勝義諦相與諸行相都無有異。或唱是言：勝義諦相異諸行相。

【L3 述自作念】

丑三、述自作念

世尊！我見彼已，竊作是念：彼諸善男子愚癡頑鈍，不明、不善、不如理行，於勝義諦微細甚深超過諸行一異性相，不能解了。

不明不善不如理行者：謂於大乘勝義諦教，義不明了，不善聽聞，不如正理作意思惟故。

【K2 佛告善清淨慧2】

【L1 長行3】

【M1 印可彼說】

子二、佛告善清淨慧2　丑一、長行3　寅一、印可彼說

說是語已，爾時世尊告善清淨慧菩薩曰：善男子！如是如是！如汝所說，彼諸善男子愚癡頑鈍，不明、不善、不如理行，於勝義諦微細甚深超過諸行一異性相，不能解了。

【M2 釋其所以3】

【N1 標】

寅二、釋其所以3　卯一、標

何以故？善清淨慧！非於諸行如是行時，名能通達勝義諦相，或於勝義諦而得作證。

【N2 徵】

卯二、徵

何以故？

【N3 釋2】

【O1 正顯3】

【P1 依失壞真實方便辨2】

【Q1 出過2】

【R1 斥都無異】

卯三、釋2　辰一、正顯3　巳一、依失壞真實方便辨2　午一、出過2　未一、斥都無異

善清淨慧！若勝義諦相與諸行相都無異者，應於今時一切異生皆已見諦。又諸異生皆應已得無上方便安隱涅槃，或應已證阿耨多羅三藐三菩提。

已得無上方便安隱涅槃等者：謂依大乘畢竟離垢，一切煩惱不隨縛故，是名已得無上方便安隱涅槃。又於一切所知無礙無障，是名已證阿耨多羅三藐三菩提。

【R2 斥一向異】

未二、斥一向異

若勝義諦相與諸行相一向異者，已見諦者於諸行相應不除遣；若不除遣諸行相者，應於相縛不得解脫；此見諦者於諸相縛不解脫故，於麤重縛亦應不脫；由於二縛不解脫故，已見諦者應不能得無上方便安隱涅槃，或不應證阿耨多羅三藐三菩提。

【Q2 結非2】

【R1 非都無異】

午二、結非2　未一、非都無異

善清淨慧！由於今時非諸異生皆已見諦，非諸異生已能獲得無上方便安隱涅槃，亦非已證阿耨多羅三藐三菩提，是故勝義諦相與諸行相都無異相，不應道理。若於此中作如是言：勝義諦相與諸行相都無異者。由此道理，當知一切非如理行，不如正理。

【R2 非一向異】

未二、非一向異

善清淨慧！由於今時非見諦者於諸行相不能除遣，然能除遣；非見諦者於諸相縛不能解脫，然能解脫；非見諦者於麤重縛不能解脫，然能解脫；以於二障能解脫故，亦能獲得無上方便安隱涅槃，或有能證阿耨多羅三藐三菩提，是故勝義諦相與諸行相一向異相，不應道理。若於此中作如是言：勝義諦相與諸行相一向異者。由此道理，當知一切非如理行，不如正理。

【P2 依失壞法性辨2】

【Q1 出過2】

【R1 斥都無異】

巳二、依失壞法性辨2　午一、出過2　未一、斥都無異

復次，善清淨慧！若勝義諦相與諸行相都無異者，如諸行相墮雜染相，此勝義諦相亦應如是墮雜染相。

【R2 斥一向異】

未二、斥一向異

善清淨慧！若勝義諦相與諸行相一向異者，應非一切行相共相名勝義諦相。

【Q2 結非】

午二、結非

善清淨慧！由於今時勝義諦相非墮雜染相，諸行共相名勝義諦相，是故勝義    諦相與諸行相都無異相，不應道理；勝義諦相與諸行相一向異相，不應道理。若於此中作如是言：勝義諦相與諸行相都無有異，或勝義諦相與諸行相一向異者。由此道理，當知一切非如理行，不如正理。

【P3 依失壞法相辨2】

【Q1 出過2】

【R1 斥都無異】

巳三、依失壞法相辨2　午一、出過2　未一、斥都無異

復次，善清淨慧！若勝義諦相與諸行相都無異者，如勝義諦相於諸行相無有差別，一切行相亦應如是無有差別。修觀行者，於諸行中如其所見、如其所聞、如其所覺、如其所知，不應後時更求勝義。

【R2 斥一向異】

未二、斥一向異

若勝義諦相與諸行相一向異者，應非諸行唯無我性、唯無自性之所顯現是勝義相。又應俱時別相成立，謂雜染相及清淨相。

【Q2 結非】

午二、結非

善清淨慧！由於今時一切行相皆有差別，非無差別。修觀行者，於諸行中如其所見、如其所聞、如其所覺、如其所知，復於後時更求勝義。又即諸行唯無我性、唯無自性之所顯現名勝義相，又非俱時染淨二相別相成立，是故勝義諦相與諸行相都無有異，或一向異，不應道理。若於此中作如是言：勝義諦相與諸行相都無有異，或一向異者。由此道理，當知一切非如理行，不如正理。

【O2 喻成2】

【P1 引喻8】

【Q1 螺貝色喻2】

【R1 舉螺貝】

辰二、喻成2　巳一、引喻8　午一、螺貝色喻2　未一、舉螺貝

善清淨慧！如螺貝上鮮白色性，不易施設與彼螺貝一相、異相。

【R2 例金色】

未二、例金色

如螺貝上鮮白色性，金上黃色亦復如是。

【Q2 箜篌聲喻】

午二、箜篌聲喻

如箜篌聲上美妙曲性，不易施設與箜篌聲一相、異相。

【Q3 黑沈香喻】

午三、黑沈香喻

如黑沈上有妙香性，不易施設與彼黑沈一相、異相。

【Q4 胡椒等性喻2】

【R1 舉胡椒】

午四、胡椒等性喻2　未一、舉胡椒

如胡椒上辛猛利性，不易施設與彼胡椒一相、異相。

【R2 例訶梨】

未二、例訶梨

如胡椒上辛猛利性，訶梨淡性亦復如是。

【Q5 蠹羅綿性喻】

午五、蠹羅綿性喻

如蠹羅綿上有柔軟性，不易施設與蠹羅綿一相、異相。

【Q6 熟酥醍醐喻】

午六、熟酥醍醐喻

如熟酥上所有醍醐，不易施設與彼熟酥一相、異相。

【Q7 行無常等喻】

午七、行無常等喻

又如一切行上無常性，一切有漏法上苦性，一切法上補特伽羅無我性，不易施設與彼行等一相、異相。

【Q8 貪不寂靜等喻2】

【R1 舉貪】

午八、貪不寂靜等喻2　未一、舉貪

又如貪上不寂靜相及雜染相，不易施設此與彼貪一相、異相。

【R2 例瞋等】

未二、例瞋等

如於貪上，於瞋、癡上，當知亦爾。

【P2 合法】

巳二、合法

如是善清淨慧！勝義諦相不可施設與諸行相一相、異相。

【M3 結甚深細】

寅三、結甚深細

善清淨慧！我於如是微細、極微細、甚深、極甚深、難通達、極難通達，超過諸法一異性相勝義諦相現正等覺。

微細極微細等者：謂勝義諦超過諸法一異性相，非尋思行，唯聖能證，是名微細、極微細。諸法自性皆絕戲論、過語言道，然由言說為依止故，方乃可取、可觀、可覺。是故當知，一切諸法甚深難見。今此勝義諦相超過尋思所行境界，不由言說可取、可觀、可覺，是故說名甚深、極甚深、難通達、極難通達。義如思所成慧地決擇中說。（陵本六十六卷十八頁5309）

現等覺已，為他宣說、顯示、開解、施設、照了。

【L2 重頌】

丑二、重頌

爾時世尊欲重宣此義而說頌曰：    行相勝義相　離一異性相　若分別一異　彼非如理行眾生為相縛　及為麤重縛　要勤修止觀　爾乃得解脫

【J4 遍一切一味相3】

【K1 佛問善現】

癸四、遍一切一味相3　子一、佛問善現

復次，勝義諦遍一切一味相，當知如解深密經中，世尊告長老善現曰：善現！汝於有情界中，知幾有情懷增上慢，為增上慢所執持故，記別所解？汝於有情界中，知幾有情離增上慢，記別所解？

【K2 善現白佛2】

【L1 舉他記別2】

【M1 總說所知】

子二、善現白佛2　丑一、舉他記別2　寅一、總說所知

長老善現白佛言：世尊！我知有情界中，少分有情離增上慢，記別所解。世尊！我知有情界中，有無量無數不可說有情懷增上慢，為增上慢所執持故，記別所解。

【M2 別陳所見2】

【N1 總標】

寅二、別陳所見2　卯一、總標

世尊！我於一時住阿練若大樹林中，時有眾多苾芻，亦於此林依近我住。我見彼諸苾芻，於日後分展轉聚集，依有所得現觀，各說種種相法，記別所解。

依有所得現觀者：聲聞現觀，於一切法未能證得離言法性，名有所得。

【N2 別顯6】

【O1 由蘊現觀等2】

【P1 舉蘊】

卯二、別顯6　辰一、由蘊現觀等2　巳一、舉蘊

於中一類，由得蘊故，得蘊相故，得蘊起故，得蘊盡故，得蘊滅故，得蘊滅作證故，記別所解。

【P2 例處緣起】

巳二、例處緣起

如此一類由得蘊故，復有一類由得處故，復有一類得緣起故，當知亦爾。

【O2 由食現觀】

辰二、由食現觀

復有一類，由得食故，得食相故，得食起故，得食盡故，得食滅故，得食滅作證故，記別所解。

由得食故等者：食謂四食。成唯識說：一者、段食，變壞為相。二者、觸食，觸境為相。三者、意思食，希望為相。四者、識食，執持為相。（成唯識論四卷一頁31,17b）是名食相。如是四食，於其後有未能斷者，能攝後有、遍攝後有、隨攝後有，是名食起。若能審正觀察四食過患；審觀為依，能於現法永斷諸食；食永斷故，得至當來後有苦際，是名食盡食滅。

【O3 由諦現觀】

辰三、由諦現觀

復有一類，由得諦故，得諦相故，得諦遍知故，得諦永斷故，得諦作證故，得諦修習故，記別所解。

【O4 由界現觀】

辰四、由界現觀

復有一類，由得界故，得界相故，得界種種性故，得界非一性故，得界滅故，得界滅作證故，記別所解。

【O5 由念住等現觀2】

【P1 舉念住】

辰五、由念住等現觀2　巳一、舉念住

復有一類，由得念住故，得念住相故，得念住能治、所治故，得念住修故，得念住未生令生故，得念住生已堅住、不忘、倍修、增廣故，記別所解。

【P2 例正斷等】

巳二、例正斷等

如有一類得念住故，復有一類得正斷故、得神足故、得諸根故、得諸力故、得覺支故，當知亦爾。

【O6 由八支聖道現觀】

辰六、由八支聖道現觀

復有一類，得八支聖道故，得八支聖道相故，得八支聖道能治、所治故，得八支聖道修故，得八支聖道未生令生故，得八支聖道生已堅住、不忘、倍修、增廣故，記別所解。

【L2 述自作念3】

【M1 記諸苾芻】

丑二、述自作念3　寅一、記諸苾芻

世尊！我見彼已，竊作是念：此諸長老，依有所得現觀，各說種種相法，記別所解；當知彼諸長老，一切皆懷增上慢，為增上慢所執持故，於勝義諦遍一切一味相，不能解了。

【M2 讚佛世尊】

寅二、讚佛世尊

是故世尊甚奇！乃至世尊善說！如世尊言：勝義諦相微細、最微細、甚深、    最甚深、難通達、最難通達，遍一切一味相。

【M3 斥諸外道】

寅三、斥諸外道

世尊！此聖教中修行苾芻，於勝義諦遍一切一味相尚難通達，況諸外道。

【K3 佛告善現2】

【L1 長行2】

【M1 印可彼說】

子三、佛告善現2　丑一、長行2　寅一、印可彼說

爾時世尊告長老善現曰：如是如是！善現！我於微細、最微細、甚深、最甚深、難通達、最難通達，遍一切一味相勝義諦現正等覺；現等覺已，為他宣說、顯示、開解、施設、照了。

【M2 釋其所以2】

【N1 正顯3】

【O1 清淨所緣3】

【P1 舉於一切】

寅二、釋其所以2　卯一、正顯3　辰一、清淨所緣3　巳一、舉於一切

何以故？善現！我已顯示於一切蘊中，清淨所緣是勝義諦；我已顯示於一切處、緣起、食、諦、界、念住、正斷、神足、根、力、覺支、道支中，清淨所緣是勝義諦。

清淨所緣是勝義諦者：諸法真如，名勝義諦。唯是無漏正智境界，由此說彼清淨所緣。

【P2 明一味相2】

【Q1 舉一切蘊】

巳二、明一味相2　午一、舉一切蘊

此清淨所緣，於一切蘊中是一味相，無別異相。

【Q2 例餘處等】

午二、例餘處等

如於蘊中，如是於一切處中乃至一切道支中是一味相，無別異相。

【P3 結成遍義】

巳三、結成遍義

是故善現！由此道理，當知勝義諦是遍一切一味相。

【O2 諸法無我3】

【P1 隨一通達】

辰二、諸法無我3　巳一、隨一通達

復次，善現！修觀行苾芻，通達一蘊真如勝義法無我性已，更不尋求各別餘蘊、諸處、緣起、食、諦、界、念住、正斷、神足、根、力、覺支、道支真如勝義法無我性。

【P2 趣證一切】

巳二、趣證一切

唯即隨此真如勝義無二智為依止故，於遍一切一味相勝義諦審察趣證。

【P3 結成遍義】

巳三、結成遍義

是故善現！由此道理，當知勝義諦是遍一切一味相。

【O3 簡非有為3】

【P1 詰非】

辰三、簡非有為3　巳一、詰非

復次，善現！如彼諸蘊展轉異相，如彼諸處、緣起、食、諦、界、念住、正斷、神足、根、力、覺支、道支展轉異相。若一切法真如勝義法無我性亦異相者，是則真如勝義法無我性亦應有因，從因所生；若從因生，應是有為；若是有為，應非勝義；若非勝義，應更尋求餘勝義諦。

【P2 顯正】

巳二、顯正

善現！由此真如勝義法無我性不名有因，非因所生，亦非有為，是勝義諦。得此勝義，更不尋求餘勝義諦，唯有常常時、恆恆時，如來出世，若不出世，諸法法性安立、法界安住。

諸法法性安立等者：無始時來理成就性，是名法性。如其法性安立諸法，由是說言法性安立。又此諸法以彼法性為因，性無顛倒，由此說言法界安住。

【P3 結成】

巳三、結成

是故善現！由此道理，當知勝義諦是遍一切一味相。

【N2 喻成】

卯二、喻成

善現！譬如種種非一品類異相色中，虛空無相、無分別、無變異、遍一切一味相；如是異性、異相一切法中，勝義諦遍一切一味相，當知亦然。

【L2 重頌】

丑二、重頌

爾時世尊欲重宣此義而說頌曰：此遍一切一味相　勝義諸佛說無異若有於中異分別　彼定愚癡依上慢

瑜伽師地論科句披尋記卷第七十五

瑜伽師地論科句披尋記卷第七十六

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之五

【H2 心意識相2】

【I1 廣慧問佛】

辛二、心意識相2　壬一、廣慧問佛

復次，心、意、識相，當知如解深密經中，廣慧菩薩請問佛言：如世尊說：於心、意、識祕密善巧菩薩。於心、意、識祕密善巧菩薩者，齊何名為於心、意、識祕密善巧菩薩？如來齊何施設彼為於心、意、識祕密善巧菩薩？

【I2 佛告廣慧2】

【J1 長行2】

【K1 讚許為說】

壬二、佛告廣慧2　癸一、長行2　子一、讚許為說

說是語已，爾時世尊告廣慧菩薩曰：善哉！善哉！廣慧！汝今乃能請問如來如是深義，汝今為欲利益安樂無量眾生，哀愍世間及諸天人、阿素洛等，為令獲得義利安樂，故發斯問。汝應諦聽！吾當為汝說心、意、識祕密義。

【K2 正辨彼相2】

【L1 明生起2】

【M1 出心異名4】

【N1 一切種子識3】

【O1 總標】

子二、正辨彼相2　丑一、明生起2　寅一、出心異名4　卯一、一切種子識3　辰一、總標

廣慧當知！於六趣生死彼彼有情，墮彼彼有情眾中，或在卵生、或在胎生、或在濕生、或在化生身分生起，於中最初一切種子心識成熟，展轉和合增長廣大。

展轉和合增長廣大者：本地分說：由一切種子識功能力故，有餘微細根及大種和合而生，乃至廣說。由彼諸根及所依處具足生故，名得圓滿依止成就。（陵本一卷十九頁96）此應準釋。然彼唯說胎生，此通四生，是其差別，隨應當知。

依二執受。

【O2 別列】

辰二、別列

一者、有色諸根及所依執受，二者、相、名、分別言說戲論習氣執受。

【O3 料簡】

辰三、料簡

有色界中具二執受，無色界中不具二種。

依二執受等者：五識身相應地意地決擇中說：阿賴耶識了別內執受者，謂能了別遍計所執自性妄執習氣，及諸色根根所依處。此於有色界。若在無色，唯有習氣執受了別。（陵本五十一卷四頁4072）與此義同。

【N2 阿陀那識】

卯二、阿陀那識

復次，廣慧！此識亦名阿陀那識。何以故？由此識於身隨逐執持故。

【N3 阿賴耶識】

卯三、阿賴耶識

亦名阿賴耶識。何以故？由此識於身攝受藏隱同安危義故。

攝受藏隱同安危義者：阿賴耶識，先世所造業行為因，無覆無記異熟所攝，一類相續執受所依，行相微細難可了知，由是說言攝受藏隱。本地分說：羯羅藍色，與心心法安危共同，故名依託。由心心法依託力故，色不爛壞；色損益故，彼亦損益；是故說彼安危共同。（陵本一卷十九頁99）此同安危，準彼應釋。

【N4 心】

卯四、心

亦名為心。何以故？由此識色聲香味觸等積集、滋長故。

【M2 辨識俱轉3】

【N1 辨相3】

【O1 標】

寅二、辨識俱轉3　卯一、辨相3　辰一、標

復次，廣慧！阿陀那識為依止、為建立故，六識身轉。

【O2 列】

辰二、列

謂眼識，耳、鼻、舌、身、意識。

【O3 辨2】

【P1 俱轉】

辰三、辨2　巳一、俱轉

此中有識，眼及色為緣，生眼識；與眼識俱隨行，同時、同境有分別意識轉。有識，耳、鼻、舌、身及聲、香、味、觸為緣，生耳、鼻、舌、身識；與耳、鼻、舌、身識俱隨行，同時、同境有分別意識轉。

與眼識俱隨行等者：分別意識緣現在色，眼識俱轉，是名與眼識俱。或復眼識無間，意識生起，於彼色境或尋求、或決定，是名隨行。如說與眼識俱隨行，如是與餘識俱隨行，隨應當知。

【P2 多少】

巳二、多少

廣慧！若於爾時一眼識轉，即於此時唯有一分別意識，與眼識同所行轉；若於爾時二、三、四、五諸識身轉，即於此時唯有一分別意識，與五識身同所行轉。

【N2 舉喻2】

【O1 水浪喻】

卯二、舉喻2　辰一、水浪喻

廣慧！譬如大暴水流，若有一浪生緣現前，唯一浪轉；若二、若多浪生緣現前，有多浪轉。然此暴水自類恆流，無斷無盡。

然此暴水自類恆流等者：由此喻顯阿陀那識別有自性，不同五識身或轉不轉。由阿陀那識從無始來唯先業引，恆時流轉為自性故。

【O2 鏡影喻】

辰二、鏡影喻

又如善淨鏡面，若有一影生緣現前，唯一影起；若二、若多影生緣現前，有多影起。非此鏡面轉變為影，亦無受用滅盡可得。

非此鏡面轉變為影等者：由此喻顯阿陀那識無轉變義，非彼轉變五識身故。由彼執受五識身種，生死流轉相續不絕，是故亦無受用滅盡可得。

【N3 合法】

卯三、合法

如是廣慧！由似暴流阿陀那識為依止、為建立故，若於爾時有一眼識生緣現前，即於此時一眼識轉；若於爾時乃至有五識身生緣現前，即於此時五識身轉。

【L2 辨施設2】

【M1 簡非】

丑二、辨施設2　寅一、簡非

廣慧！如是菩薩雖由法住智為依止、為建立故，於心、意、識祕密善巧；然諸如來不齊於此施設彼為於心、意、識一切祕密善巧菩薩。

由法住智者：如佛施設開示無倒而知，名法住智。

【M2 顯正】

寅二、顯正

廣慧！若諸菩薩，於內各別如實不見阿陀那，不見阿陀那識，不見阿賴耶，不見阿賴耶識，不見積集，不見心，不見眼色及眼識，不見耳聲及耳識，不見鼻香及鼻識，不見舌味及舌識，不見身觸及身識，不見意法及意識，是名勝義善巧菩薩，如來施設彼為勝義善巧菩薩。廣慧！齊此名為於心、意、識一切祕密善巧菩薩，如來齊此施設於心、意、識一切祕密善巧菩薩。

於內各別等者：前說由法住智，此說由真實智。唯內自證，觀甚深義，是故說言如實不見阿陀那，乃至不見意法及意識，不如名言起執著故。

【J2 重頌】

癸二、重頌

爾時世尊欲重宣此義而說頌曰：阿陀那識甚深細　一切種子如暴流我於凡愚不開演　恐彼分別執為我

【H3 一切法相2】

【I1 德本問佛】

辛三、一切法相2　壬一、德本問佛

復次，一切法相，當知如解深密經中，德本菩薩請問佛言：世尊！如世尊說：於諸法相善巧菩薩。於諸法相善巧菩薩者，齊何名為於諸法相善巧菩薩？如來齊何施設彼為於諸法相善巧菩薩？

【I2 佛告德本2】

【J1 長行2】

【K1 讚許為說】

壬二、佛告德本2　癸一、長行2　子一、讚許為說

說是語已，爾時世尊告德本菩薩曰：善哉！善哉！德本！汝今乃能請問如來如是深義，汝今為欲利益安樂無量眾生，哀愍世間及諸天人、阿素洛等，為令獲得義利安樂，故發斯問。汝應諦聽！吾當為汝說諸法相。

【K2 正辨彼相3】

【L1 明諸法相2】

【M1 辨相4】

【N1 標】

子二、正辨彼相3　丑一、明諸法相2　寅一、辨相4　卯一、標

謂諸法相略有三種。

【N2 徵】

卯二、徵

何等為三？

【N3 列】

卯三、列

一者、遍計所執相，二者、依他起相，三者、圓成實相。

【N4 釋3】

【O1 遍計所執相】

卯四、釋3　辰一、遍計所執相

云何諸法遍計所執相？謂一切法名假安立自性差別，乃至為令隨起言說。

謂一切法名假安立等者：本地分說：謂如是名為如是義，於事假立，為令世間起想、起見、起言說故。若於一切色等想事，不假建立色等名者，無有能於色等想事起色等想；若無有想，則無有能起增益執；若無有執，則無言說。（陵本三十六卷二十三頁3002）此應準知。

【O2 依他起相】

辰二、依他起相

云何諸法依他起相？謂一切法緣生自性，則此有故彼有，此生故彼生。謂無明緣行，乃至招集純大苦蘊。

【O3 圓成實相】

辰三、圓成實相

云何諸法圓成實相？謂一切法平等真如。於此真如，諸菩薩眾勇猛精進為因緣故，如理作意無倒思惟為因緣故，乃能通達；於此通達漸漸修集，乃至無上正等菩提方證圓滿。

【M2 喻成2】

【N1 眩翳喻3】

【O1 遍計所執相】

寅二、喻成2　卯一、眩翳喻3　辰一、遍計所執相

復次，德本！如眩翳人眼中所有眩翳過患，遍計所執相當知亦爾。

【O2 依他起相】

辰二、依他起相

如眩翳人眩翳眾相，或髮毛輪、蜂蠅、苣蕂，或復青黃赤白等相差別現前，依他起相當知亦爾。

【O3 圓成實相】

辰三、圓成實相

如淨眼人遠離眼中眩翳過患，即此淨眼本性所行無亂境界，圓成實相當知亦爾。

【N2 頗胝迦寶喻2】

【O1 舉喻4】

【P1 青合】

卯二、頗胝迦寶喻2　辰一、舉喻4　巳一、青合

復次，德本！譬如清淨頗胝迦寶，若與青染色合，則似帝青、大青末尼寶像。由邪執取帝青、大青末尼寶故，惑亂有情。

【P2 赤合】

巳二、赤合

若與赤染色合，則似琥珀末尼寶像。由邪執取琥珀末尼寶故，惑亂有情。

【P3 綠合】

巳三、綠合

若與綠染色合，則似末羅羯多末尼寶像。由邪執取末羅羯多末尼寶故，惑亂有情。

【P4 黃合】

巳四、黃合

若與黃染色合，則似金像。由邪執取真金像故，惑亂有情。

【O2 合法3】

【P1 遍計所執相2】

【Q1 言說習氣】

辰二、合法3　巳一、遍計所執相2　午一、言說習氣

如是德本！如彼清淨頗胝迦上所有染色相應，依他起相上遍計所執相言說習氣，當知亦爾。

【Q2 邪取執著】

午二、邪取執著

如彼清淨頗胝迦上所有帝青、大青、琥珀、末羅羯多、金等邪執，依他起相上遍計所執相執，當知亦爾。

【P2 依他起相】

巳二、依他起相

如彼清淨頗胝迦寶，依他起相當知亦爾。

【P3 圓成實相】

巳三、圓成實相

如彼清淨頗胝迦上所有帝青、大青、琥珀、末羅羯多、真金等相，於常常時、於恆恆時，無有真實，無自性性；即依他起相上由遍計所執相，於常常時、於恆恆時，無有真實，無自性性，圓成實相當知亦爾。

【L2 明得善巧3】

【M1 於所知相3】

【N1 遍計所執相】

丑二、明得善巧3　寅一、於所知相3　卯一、遍計所執相

復次，德本！相名相應以為緣故，遍計所執相而可了知。

【N2 依他起相】

卯二、依他起相

依他起相上遍計所執相執以為緣故，依他起相而可了知。

【N3 圓成實相】

卯三、圓成實相

依他起相上遍計所執相無執以為緣故，圓成實相而可了知。

相名相應以為緣故等者：如前已說，遍計所執自性，緣於相、名相屬應知。依他起自性，緣遍計所執自性執應知。圓成實自性，緣遍計所執自性於依他起自性中畢竟不實應知。（陵本七十三卷十三頁5655）與此義同，釋如前知。

【M2 於所知法3】

【N1 無相法】

寅二、於所知法3　卯一、無相法

復次，德本！若諸菩薩能於諸法依他起相上，如實了知遍計所執相，即能如實了知一切無相之法。

【N2 雜染相法】

卯二、雜染相法

若諸菩薩如實了知依他起相，即能如實了知一切雜染相法。

【N3 清淨相法】

卯三、清淨相法

若諸菩薩如實了知圓成實相，即能如實了知一切清淨相法。

如實了知一切無相之法者：此中無相，謂無自相。如下說言：相無自性性，所謂諸法遍計所執相。其義應知。

【M3 於所斷證】

寅三、於所斷證

復次，德本！若諸菩薩能於依他起相上，如實了知無相之法，即能斷滅雜染相法；若能斷滅雜染相法，即能證得清淨相法。

【L3 明齊施設】

丑三、明齊施設

如是德本！由諸菩薩如實了知遍計所執相、依他起相、圓成實相故，如實了知諸無相法、雜染相法、清淨相法。如實了知無相法故，斷滅一切雜染相法；斷滅一切雜染相法故，證得一切清淨相法。齊此名為於諸法相善巧菩薩，如來齊此施設彼為於諸法相善巧菩薩。

【J2 重頌】

癸二、重頌

爾時世尊欲重宣此義而說頌曰：若不了知無相法　雜染相法不能斷不斷雜染相法故　壞證微妙淨相法不觀諸行眾過失　放逸過失害眾生    懈怠住法動法中　無有失壞可憐愍

懈怠住法動法中者：謂若不能精勤修習善法，由是不能於離貪等安住其心，是名懈怠住法。心不安住離貪等故，由是流散馳騁有貪等中，名動法中。五識身相應地意地決擇中，廣釋其相應知。（陵本五十一卷十二頁4106）無有失壞可憐愍者：本地分說：有二種人，於佛所說法毗奈耶，俱為失壞。一者、於色等法、於色等事，謂有假說自性自相，於實無事起增益執。二者、於假說相處、於假說相依離言自性勝義法性，謂一切種皆無所有，於實有事起損減執。（陵本三十六卷十五頁2972）此應準釋。謂若執無執有，皆為失壞法毗奈耶故。

【H4 諸法無自性相3】

【I1 問解密意2】

【J1 勝義生白佛2】

【K1 舉有相教】

辛四、諸法無自性相3　壬一、問解密意2　癸一、勝義生白佛2　子一、舉有相教

復次，諸法無自性相，當知如解深密經中，勝義生菩薩白佛言：世尊！我曾獨在靜處，心生如是尋思：世尊以無量門曾說諸蘊所有自相、生相、滅相、永斷、遍知。如說諸蘊，諸處、緣起、諸食亦爾。以無量門曾說諸諦所有自相、遍知、永斷、作證、修習。以無量門曾說諸界所有自相、種種界性、非一界性、永斷、遍知。以無量門曾說念住所有自相、能治、所治，及以修習，未生令生，生已堅住、不忘、倍修、增長、廣大。如說念住，正斷、神足、根、力、覺支，亦復如是。以無量門曾說八支聖道所有自相、能治、所治，及以修習，未生令生，生已堅住、不忘、倍修、增長、廣大。

【K2 問無性義】

子二、問無性義

世尊復說一切諸法皆無自性、無生無滅、本來寂靜、自性涅槃。未審世尊依何密意作如是說：一切諸法皆無自性、無生無滅、本來寂靜、自性涅槃？我今請問如來斯義，唯願如來哀愍解釋說一切法皆無自性、無生無滅、本來寂靜、自性涅槃所有密意。

【J2 佛告勝義生2】

【K1 長行2】

【L1 讚許為說】

癸二、佛告勝義生2　子一、長行2　丑一、讚許為說

說是語已，

世尊復說一切諸法等者：此中問意，為欲解釋語相違難。世尊曾以無量門宣說諸蘊所有自相、生相、滅相、永斷、遍知，乃至廣說八支聖道所有自相、能治、所治，及以修習，未生令生，生已堅住、不忘、倍修、增長、廣大。是則諸法非無自性，非無生滅，非是本來寂靜、自性涅槃。何故世尊今所說異？謂一切法皆無自性、無生無滅、本來寂靜、自性涅槃。未審世尊有何密意，故舉為問。

爾時世尊告勝義生菩薩曰：善哉！善哉！勝義生！汝所尋思甚為如理。善哉！善哉！善男子！汝今乃能請問如來如是深義，汝今為欲利益安樂無量眾生，哀愍世間及諸天人、阿素洛等，為令獲得義利安樂，故發斯問。汝應諦聽！吾當為汝解釋所說一切諸法皆無自性、無生無滅、本來寂靜、自性涅槃所有密意。

【L2 正廣開示3】

【M1 顯密意依2】

【N1 說一切法皆無自性4】

【O1 標】

丑二、正廣開示3　寅一、顯密意依2　卯一、說一切法皆無自性4　辰一、標

勝義生！當知我依三種無自性性，密意說言一切諸法皆無自性。

【O2 列】

辰二、列

謂相無自性性、生無自性性、勝義無自性性。

【O3 釋2】

【P1 辨相3】

【Q1 相無自性性2】

【R1 出體】

辰三、釋2　巳一、辨相3　午一、相無自性性2　未一、出體

善男子！云何諸法相無自性性？所謂諸法遍計所執相。

【R2 釋義】

未二、釋義

何以故？此由假名安立為相，非由自相安立為相，是故說名相無自性性。

【Q2 生無自性性2】

【R1 出體】

午二、生無自性性2　未一、出體

云何諸法生無自性性？所謂諸法依他起相。

【R2 釋義】

未二、釋義

何以故？此由依他緣力故有，非自然有，是故說名生無自性性。

【Q3 勝義無自性性2】

【R1 徵】

午三、勝義無自性性2　未一、徵

云何諸法勝義無自性性？

【R2 釋2】

【S1 於依他起2】

【T1 出體】

未二、釋2　申一、於依他起2　酉一、出體

所謂諸法由生無自性性故，說名無自性性，即緣生法亦名勝義無自性性。

【T2 釋義】

酉二、釋義

何以故？於諸法中，若是清淨所緣境界，我顯示彼以為勝義無自性性。依他起相非是清淨所緣境界，是故亦說名為勝義無自性性。

【S2 於圓成實2】

【T1 出體】

申二、於圓成實2　酉一、出體

復有諸法圓成實相，亦名勝義無自性性。

【T2 釋義】

酉二、釋義

何以故？一切諸法法無我性名為勝義，亦得名為無自性性，以是諸法勝義諦故，無自性性之所顯故。由此因緣，名為勝義無自性性。

相無自性性等者：此中三種無自性性，如前已說。（陵本七十四卷一頁5674）與此義同。謂遍計所執相唯假施設，無自性相，由是說言相無自性性。依他起相非自然生，由是說言生無自性性。勝義無自性性有二差別，一、謂依他起法，二、謂圓成實法。依他起法非勝義性，不為清淨所緣境界，由是說彼勝義無自性性。圓成實法是勝義性，亦一切法無自性性之所顯故，由是亦說勝義無自性性。依此三種無自性性，密意說彼遍計所執、依他起、圓成實一切諸法皆無自性。若復說言：一切諸法無生無滅、本來寂靜、自性涅槃。當知唯依遍計所執相無自性性，及圓成實勝義無自性性，不依依他起生無自性性、或勝義無自性性，由是不與前說諸蘊，乃至八支聖道無量門義相違。如文廣說，其相易知。

【P2 喻成3】

【Q1 空華喻】

巳二、喻成3　午一、空華喻

善男子！譬如空華，相無自性性當知亦爾。

【Q2 幻像喻】

午二、幻像喻

譬如幻像，生無自性性當知亦爾，一分勝義無自性性當知亦爾。

【Q3 虛空喻】

午三、虛空喻

譬如虛空唯是眾色無性所顯，遍一切處，一分勝義無自性性當知亦爾。法無我性之所顯故，遍一切故。

【O4 結】

辰四、結

善男子！我依如是三種無自性性，密意說言一切諸法皆無自性。

【N2 說一切法無生滅等2】

【O1 依相無自性性4】

【P1 標】

卯二、說一切法無生滅等2　辰一、依相無自性性4　巳一、標

勝義生！當知我依相無自性性，密意說言一切諸法無生無滅、本來寂靜、自性涅槃。

【P2 徵】

巳二、徵

何以故？

【P3 釋】

巳三、釋

若法自相都無所有，則無有生；若無有生，則無有滅；若無生無滅，則本來寂靜；若本來寂靜，則自性涅槃，於中都無少分所有，更可令其般涅槃故。

【P4 結】

巳四、結

是故我依相無自性性，密意說言一切諸法無生無滅、本來寂靜、自性涅槃。

【O2 依勝義無自性性4】

【P1 標】

辰二、依勝義無自性性4　巳一、標

善男子！我亦依法無我性所顯勝義無自性性，密意說言一切諸法無生無滅、本來寂靜、自性涅槃。

【P2 徵】

巳二、徵

何以故？

【P3 釋】

巳三、釋

法無我性所顯勝義無自性性，於常常時、於恆恆時，諸法法性安住無為，一切雜染不相應故；於常常時、於恆恆時，諸法法性安住故無為。由無為故，無生無滅；一切雜染不相應故，本來寂靜、自性涅槃。

【P4 結】

巳四、結

是故我依法無我性所顯勝義無自性性，密意說言一切諸法無生無滅、本來寂靜、自性涅槃。

【M2 釋三建立2】

【N1 總標簡】

寅二、釋三建立2　卯一、總標簡

復次，勝義生！非由有情界中諸有情類，別觀遍計所執自性為自性故，亦非由彼別觀依他起自性及圓成實自性為自性故，我立三種無自性性。然由有情於依他起自性及圓成實自性上，增益遍計所執自性故，我立三種無自性性。

【N2 別辨相2】

【O1 黑品攝2】

【P1 由遍計所執自性3】

【Q1 依相起說】

卯二、別辨相2　辰一、黑品攝2　巳一、由遍計所執自性3　午一、依相起說

由遍計所執自性相故，彼諸有情，於依他起自性及圓成實自性中，隨起言說。

【Q2 依說起執】

午二、依說起執

如如隨起言說，如是如是由言說熏習心故，或由言說隨覺故，或由言說隨眠故，於依他起自性及圓成實自性中，執著遍計所執自性相。

【Q3 依執計性】

午三、依執計性

如如執著，如是如是於依他起自性及圓成實自性上，執著遍計所執自性。

【P2 生依他起自性】

巳二、生依他起自性

由是因緣，生當來世依他起自性。由此因緣，或為煩惱雜染所染，或為業雜染所染，或為生雜染所染，於生死中長時馳騁、長時流轉，無有休息；或在那落迦、或在傍生、或在餓鬼、或在天上、或在阿素洛、或在人中，受諸苦惱。

【O2 白品攝2】

【P1 說三無自性性2】

【Q1 生無自性性2】

【R1 標為彼說】

辰二、白品攝2　巳一、說三無自性性2　午一、生無自性性2　未一、標為彼說

復次，勝義生！若諸有情從本已來，未種善根，未清淨障，

未清淨障者：障謂五蓋。不能從彼淨修其心，名未清淨。或復有三種障，能障正道令不生起，是名未清淨障。何等為三？謂業障、煩惱障、異熟障。本地分中聲聞地釋應知。（陵本二十九卷十五頁2452）

未成熟相續，未多修勝解，

未多修勝解者：本地分說：若諸菩薩欲於菩薩所應學處精勤修學，最初定應具多勝解。謂於八種勝解依處，具足成就淨信為先決定喜樂。（陵本三十八卷七頁3117）與彼相違，名未多修勝解應知。

未能積集福德智慧二種資糧，我為彼故，依生無自性性宣說諸法。

【R2 令得義利】

未二、令得義利

彼聞是已，能於一切緣生行中，隨分解了無常、無恆，是不安隱、變壞法已，於一切行心生怖畏，深起厭患；心生怖畏，深厭患已，遮止諸惡，於諸惡法能不造作，於諸善法能勤修習；習善因故，未種善根能種善根，未清淨障能令清淨，未熟相續能令成熟；由此因緣，多修勝解，亦多積集福德、智慧二種資糧。

【Q2 相無自性性等2】

【R1 標為彼說】

午二、相無自性性等2　未一、標為彼說

彼雖如是種諸善根，乃至積集福德、智慧二種資糧，然於生無自性性中，未能如實了知相無自性性及二種勝義無自性性，於一切行未能正厭，未正離欲，未正解脫，未遍解脫煩惱雜染，未遍解脫諸業雜染，未遍解脫諸生雜染。如來為彼更說法要，謂相無自性性及勝義無自性性，為欲令其於一切行能正厭故，正離欲故，正解脫故，超過一切煩惱雜染故，超過一切業雜染故，超過一切生雜染故。

【R2 令得義利4】

【S1 能正信解】

未二、令得義利4　申一、能正信解

彼聞如是所說法已，於生無自性性中，能正信解相無自性性及勝義無自性性，簡擇思惟，如實通達。

【S2 能不執著】

申二、能不執著

於依他起自性中，能不執著遍計所執自性相。

【S3 能滅依他】

申三、能滅依他

由言說不熏習智故，由言說不隨覺智故，由言說離隨眠智故，能滅依他起相。

【S4 能脫雜染】

申四、能脫雜染

於現法中智力所持，能永斷滅當來世因。由此因緣，於一切行能正厭患，能正離欲，能正解脫，能遍解脫煩惱、業、生三種雜染。

【P2 說三乘道及與種性2】

【Q1 明道共2】

【R1 所證】

巳二、說三乘道及與種性2　午一、明道共2　未一、所證

復次，勝義生！諸聲聞乘種性有情，亦由此道、此行跡故，證得無上安隱涅槃；諸獨覺乘種性有情、諸如來乘種性有情，亦由此道、此行跡故，證得無上安隱涅槃。

【R2 能證】

未二、能證

一切聲聞、獨覺、菩薩皆共此一妙清淨道，皆同此一究竟清淨，更無第二。

亦由此道此行跡故者：謂八支聖道應知。緣起聖道經說：何等名為舊道、舊徑、舊所行跡，古昔諸仙嘗所遊履？當知即是八聖道支。謂初正見，次正思惟、正語、正業、正命、正勤、正念、正定，唯至第八，如是名為舊道、舊徑、舊所行跡，古昔諸仙嘗所遊履。

我依此故，密意說言唯有一乘。

【Q2 明類別2】

【R1 總標】

午二、明類別2　未一、總標

非於一切有情界中，無有種種有情種性，或鈍根性、或中根性、或利根性有情差別。

【R2 別釋2】

【S1 一向趣寂聲聞3】

【T1 標】

未二、別釋2　申一、一向趣寂聲聞3　酉一、標

善男子！若一向趣寂聲聞種性補特伽羅，雖蒙諸佛施設種種勇猛加行方便化導，終不能令當坐道場，證得無上正等菩提。

【T2 徵】

酉二、徵

何以故？

【T3 釋】

酉三、釋

由彼本來唯有下劣種性故，一向慈悲薄弱故，一向怖畏眾苦故。由彼一向慈悲薄弱，是故一向棄背利益諸眾生事；由彼一向怖畏眾苦，是故一向棄背發起諸行所作。我終不說一向棄背利益眾生事者、一向棄背發起諸行所作者，當坐道場，能得無上正等菩提，是故說彼名為一向趣寂聲聞。

【S2 迴向菩提聲聞3】

【T1 標】

申二、迴向菩提聲聞3　酉一、標

若迴向菩提聲聞種性補特伽羅，我亦異門說為菩薩。

【T2 徵】

酉二、徵

何以故？

【T3 釋2】

【U1 釋能迴向】

酉三、釋2　戌一、釋能迴向

彼既解脫煩惱障已，若蒙諸佛等覺悟時，於所知障，其心亦可當得解脫。

【U2 釋名聲聞】

戌二、釋名聲聞

由彼最初為自利益修行加行，脫煩惱障，是故如來施設彼為聲聞種性。

【M3 明意解別3】

【N1 略說2】

【O1 標有情別】

寅三、明意解別3　卯一、略說2　辰一、標有情別

復次，勝義生！如是於我善說、善制法毗奈耶，最極清淨意樂所說善教法中，諸有情類意解種種差別可得。

【O2 顯為密說】

辰二、顯為密說

善男子！如來但依如是三種無自性性，由深密意，於所宣說不了義經，以隱密相說諸法要，謂一切法皆無自性、無生無滅、本來寂靜、自性涅槃。

【N2 廣顯4】

【O1 於法深信於義通達者2】

【P1 標彼相】

卯二、廣顯4　辰一、於法深信於義通達者2　巳一、標彼相

於是經中，若諸有情已種上品善根，已清淨諸障，已成熟相續，已多修勝解，已能積集上品福德、智慧資糧，彼若聽聞如是法已，於我甚深密意言說如實解了，於如是法深生信解，於如是義以無倒慧如實通達。

【P2 顯勝利】

巳二、顯勝利

依此通達善修習故，速疾能證最極究竟，亦於我所深生淨信，知是如來應正等覺，於一切法現正等覺。

【O2 於法淨信於義未達者2】

【P1 標彼相2】

【Q1 信解甚深】

辰二、於法淨信於義未達者2　巳一、標彼相2　午一、信解甚深

若諸有情已種上品善根，已清淨諸障，已成熟相續，已多修勝解，未能積集上品福德、智慧資糧，其性質直，是質直類。

其性質直是質直類者：謂如聖教而正修行，其見正直，是正直類故。

雖無力能思擇廢立，而不安住自見取中。彼若聽聞如是法已，於我甚深祕密言說，雖無力能如實解了，然於此法能生勝解，發清淨信，信此經典是如來說，是其甚深、顯現甚深，空性相應，難見難悟，不可尋思，非諸尋思所行境界、微細詳審聰明智者之所解了。

【Q2 自輕而住】

午二、自輕而住

於此經典所說義中，自輕而住，作如是言：諸佛菩提為最甚深，諸法法性亦最甚深，唯佛如來能善了達，非是我等所能解了。諸佛如來為彼種種勝解有情轉正法教，諸佛如來無邊智見，我等智見猶如牛跡。

【P2 顯失德】

巳二、顯失德

於此經典，雖能恭敬為他宣說、書寫護持、披閱流布、殷重供養、受誦溫習，然猶未能以其修相發起加行，

未能以其修相發起加行者：謂未修習所知事同分三摩地所行影像令現在前故。

是故於我甚深密意所說言辭不能通達。由此因緣，彼諸有情，亦能增長福德、智慧二種資糧，於後相續未成熟者，亦能成熟。

【O3 於法信解於義執著者2】

【P1 標彼相3】

【Q1 自起無相見者3】

【R1 隨言執著】

辰三、於法信解於義執著者2　巳一、標彼相3　午一、自起無相見者3　未一、隨言執著

若諸有情，廣說乃至未能積集上品福德、智慧資糧，性非質直，非質直類。

若諸有情廣說者：謂彼有情未種上品善根，未清淨諸障，未成熟相續，未多修勝解，是名廣說應知。

雖有力能思擇廢立，而復安住自見取中。彼若聽聞如是法已，於我甚深密意言說，無有力能如實解了，於如是法雖生信解，然於其義隨言執著，謂一切法決定皆無自性，決定不生不滅，決定本來寂靜，決定自性涅槃。

【R2 起見誹撥3】

【S1 標】

未二、起見誹撥3　申一、標

由此因緣，於一切法獲得無見及無相見。由得無見、無相見故，撥一切相皆是無相，誹撥諸法遍計所執相、依他起相、圓成實相。

【S2 徵】

申二、徵

何以故？

【S3 釋】

申三、釋

由有依他起相及圓成實相故，遍計所執相方可施設。若於依他起相及圓成實相見為無相，彼亦誹撥遍計所執相，是故說彼誹撥三相。

彼亦誹撥遍計所執相者：顯揚論說：不應宣說諸法唯是假有。何以故？假法必有所依因故，非無實物假法成立。若異此者，無實物故，假亦是無，即應破壞二法。（顯揚論十六卷十頁31,558c）由是當知此所說義。

【R3 明其德失】

未三、明其德失

雖於我法起於法想，而非義中起於義想；由於我法起法想故，及非義中起義    想故，於是法中持為是法，於非義中持為是義。彼雖於法起信解故，福德增長，然於非義起執著故，退失智慧；智慧退故，退失廣大無量善法。

退失廣大無量善法者：此說退失，謂未得退應知。於諸廣大無量善法不能展轉勝進，名為退故。

【Q2 從聞隨見者2】

【R1 標執】

午二、從聞隨見者2　未一、標執

復有有情從彼聽聞，謂法為法、非義為義。若隨其見，彼即於法起於法想，於非義中起於義想，執法為法，非義為義。

【R2 例失】

未二、例失

由此因緣，當知同彼退失善法。

【Q3 從聞不隨見者2】

【R1 謗非佛說】

午三、從聞不隨見者2　未一、謗非佛說

若有有情不隨其見，從彼欻聞一切諸法皆無自性、無生無滅、本來寂靜、自性涅槃，便生恐怖，生恐怖已，作如是言：此非佛語，是魔所說。作此解已，於是經典誹謗毀罵。

【R2 顯其罪障】

未二、顯其罪障

由此因緣，獲大衰損，觸大業障。

【P2 結為障】

巳二、結為障

由是因緣，我說若有於一切相起無相見，於非義中宣說為義，是起廣大業障方便，由彼陷墜無量眾生，令其獲得大業障故。

【O4 於是法義執非法義者2】

【P1 標彼相】

辰四、於是法義執非法義者2　巳一、標彼相

善男子！若諸有情未種善根，未清淨障，未熟相續，無多勝解，未集福德智慧資糧，性非質直，非質直類。雖有力能思擇廢立，而常安住自見取中。彼若聽聞如是法已，不能如實解我甚深密意言說，故於此法不生信解，於是法中起非法想，於是義中起非義想，於是法中執為非法，於是義中執為非義。唱如是言：此非佛語，是魔所說。作此解已，於是經典誹謗毀讟，撥為虛偽，以無量門毀滅摧伏如是經典，於諸信解此經典者，起怨家想。

【P2 出業障】

巳二、出業障

彼先為諸業障所障，由此因緣，復為如是業障所障。如是業障初易施設，乃至齊於百千俱胝那庾多劫無有出期。

彼先為諸業障所障等者：謂先為諸業障所障，故於此法不生信解。由此因緣，於是經典誹謗毀讟，復為如是誹謗毀讟業障所障故。

【N3 總結】

卯三、總結

善男子！如是於我善說、善制法毗奈耶最極清淨意樂所說善教法中，有如是等諸有情類意解種種差別可得。

【K2 重頌】

子二、重頌

爾時世尊欲重宣此義而說頌曰：一切諸法皆無性　無生無滅本來寂諸法自性恆涅槃　誰有智言無密意相生勝義無自性　如是我皆已顯示若不知佛此密意　失壞正道不能往依諸淨道清淨者　唯依此一無第二故於其中立一乘　非有情性無差別眾生界中無量生　唯度一身趣寂滅大悲勇猛證涅槃　不捨眾生甚難得微妙難思無漏界　於中解脫等無差一切義成離惑苦　二種異說謂常樂

一切義成離惑苦等者：成辦自義、成辦他義，是名一切義成。煩惱寂靜及苦寂靜，名離惑苦。由彼離惑，亦說為常，煩惱諸行永寂靜故。由彼離苦，亦說為樂，諸後有苦不更生故。當知常、樂，唯離惑、苦二種異說，不應如言起執著故。

【I2 解喻說義2】

【J1 勝義生白佛2】

【K1 讚佛善說】

壬二、解喻說義2　癸一、勝義生白佛2　子一、讚佛善說

爾時勝義生菩薩復白佛言：世尊！諸佛如來密意語言甚奇希有，乃至微妙、最微妙、甚深、最甚深、難通達、最難通達。

【K2 述自解喻2】

【L1 領解2】

【M1 依蘊等辨2】

【N1 舉色蘊3】

【O1 遍計所執相2】

【P1 得名分齊】

子二、述自解喻2　丑一、領解2　寅一、依蘊等辨2　卯一、舉色蘊3　辰一、遍計所執相2　巳一、得名分齊

如是我今領解世尊所說義者，若於分別所行遍計所執相所依行相中，假名安立以為色蘊，或自性相、或差別相；假名安立為色蘊生、為色蘊滅，及為色蘊永斷、遍知，或自性相、或差別相；是名遍計所執相。

【P2 施設無性】

巳二、施設無性

世尊依此施設諸法相無自性性。

【O2 依他起相2】

【P1 得名分齊】

辰二、依他起相2　巳一、得名分齊

若即分別所行遍計所執相所依行相，是名依他起相。

【P2 施設無性】

巳二、施設無性

世尊依此施設諸法生無自性性，及一分勝義無自性性。

【O3 圓成實相2】

【P1 得名分齊】

辰三、圓成實相2　巳一、得名分齊

如是我今領解世尊所說義者，若即於此分別所行遍計所執相所依行相中，由遍計所執相不成實故，即此自性無自性性法無我真如清淨所緣，是名圓成實相。

【P2 施設無性】

巳二、施設無性

世尊依此施設一分勝義無自性性。

【N2 例餘蘊等】

卯二、例餘蘊等

如於色蘊，如是於餘蘊皆應廣說。如於諸蘊，如是於十二處，一一處中皆應廣說；於十二有支，一一支中皆應廣說；於四種食，一一食中皆應廣說；於六界、十八界，一一界中皆應廣說。

【M2 依諦等辨3】

【N1 明初苦諦3】

【O1 遍計所執相2】

【P1 得名分齊】

寅二、依諦等辨3　卯一、明初苦諦3　辰一、遍計所執相2　巳一、得名分齊

如是我今領解世尊所說義者，若於分別所行遍計所執相所依行相中，假名安立以為苦諦、苦諦遍知，或自性相、或差別相，是名遍計所執相。

【P2 施設無性】

巳二、施設無性

世尊依此施設諸法相無自性性。

【O2 依他起相2】

【P1 得名分齊】

辰二、依他起相2　巳一、得名分齊

若即分別所行遍計所執相所依行相，是名依他起相。

【P2 施設無性】

巳二、施設無性

世尊依此施設諸法生無自性性，及一分勝義無自性性。

【O3 圓成實相2】

【P1 得名分齊】

辰三、圓成實相2　巳一、得名分齊

如是我今領解世尊所說義者，若即於此分別所行遍計所執相所依行相中，由遍計所執相不成實故，即此自性無自性性法無我真如清淨所緣，是名圓成實相。

【P2 施設無性】

巳二、施設無性

世尊依此施設一分勝義無自性性。

【N2 例餘諦等】

卯二、例餘諦等

如於苦諦，如是於餘諦皆應廣說。如於聖諦，如是於諸念住、正斷、神足、根、力、覺支、道支中，一一皆應廣說。

【N3 明後正定3】

【O1 遍計所執相2】

【P1 得名分齊】

卯三、明後正定3　辰一、遍計所執相2　巳一、得名分齊

如是我今領解世尊所說義者，若於分別所行遍計所執相所依行相中，假名安立以為正定，及為正定能治、所治，若正定修，未生令生，生已堅住、不忘、倍修、增長、廣大，或自性相、或差別相，是名遍計所執相。

【P2 施設無性】

巳二、施設無性

世尊依此施設諸法相無自性性。

【O2 依他起相2】

【P1 得名分齊】

辰二、依他起相2　巳一、得名分齊

若即分別所行遍計所執相所依行相，是名依他起相。

【P2 施設無性】

巳二、施設無性

世尊依此施設諸法生無自性性，及一分勝義無自性性。

【O3 圓成實相2】

【P1 得名分齊】

辰三、圓成實相2　巳一、得名分齊

如是我今領解世尊所說義者，若即於此分別所行遍計所執相所依行相中，由遍計所執相不成實故，即此自性無自性性法無我真如清淨所緣，是名圓成實相。

【P2 施設無性】

巳二、施設無性

世尊依此施設諸法一分勝義無自性性。

【L2 譬喻4】

【M1 毗濕縛藥喻】

丑二、譬喻4　寅一、毗濕縛藥喻

世尊！譬如毗濕縛藥，一切散藥、仙藥方中皆應安處。如是世尊！依此諸法皆無自性、無生無滅、本來寂靜、自性涅槃無自性性了義言教，遍於一切不了義經皆應安處。

【M2 雜彩畫地喻】

寅二、雜彩畫地喻

世尊！如彩畫地，遍於一切彩畫事業皆同一味，或青、或黃、或赤、或白，復能顯發彩畫事業。如是世尊！依此諸法皆無自性，廣說乃至自性涅槃無自性性了義言教，遍於一切不了義經皆同一味，復能顯發彼諸經中所不了義。

【M3 熟酥喻】

寅三、熟酥喻

世尊！譬如一切成熟珍羞諸餅果內，投之熟酥，更生勝味。如是世尊！依此諸法皆無自性，廣說乃至自性涅槃無自性性了義言教，置於一切不了義經，生勝歡喜。

【M4 虛空喻】

寅四、虛空喻

世尊！譬如虛空遍一切處皆同一味，不障一切所作事業。如是世尊！依此諸法皆無自性，廣說乃至自性涅槃無自性性了義言教，遍於一切不了義經皆同一味，不障一切聲聞、獨覺及諸大乘所修事業。

【J2 佛歎勝義生】

癸二、佛歎勝義生

說是語已，爾時世尊歎勝義生菩薩曰：善哉！善哉！善男子！汝今乃能善解如來所說甚深密意言義，復於此義善作譬喻，所謂世間毗濕縛藥、雜彩畫地、熟酥、虛空。勝義生！如是如是！更無有異。如是如是！汝應受持。

【I3 名了義教2】

【J1 教相殊勝3】

【K1 教時差別3】

【L1 第一時教】

壬三、名了義教2　癸一、教相殊勝3　子一、教時差別3　丑一、第一時教

勝義生菩薩復白佛言：世尊！初於一時，在婆羅痆斯仙人墮處施鹿林中，唯為發趣聲聞乘者，以四諦相轉正法輪，雖是甚奇、甚為希有，一切世間諸天人等，先無有能如法轉者，

一切世間諸天人等者：天謂魔、梵。人謂沙門、婆羅門。等言，等取所餘天人諸眾生類。攝異門分說：并諸天人眾生者，謂於天中，除魔及梵；於其人中，除沙門、婆羅門。（陵本八十三卷十七頁6328）此應準知。此中一切世間，唯說天人，非餘種類，由能了義修正行故。為顯四諦法輪甚奇希有，故作是釋：一切世間諸天人等，先無有能如法轉者。

而於彼時所轉法輪，有上、有容，是未了義，是諸諍論安足處所。

【L2 第二時教】

丑二、第二時教

世尊在昔第二時中，唯為發趣修大乘者，依一切法皆無自性、無生無滅、本來寂靜、自性涅槃，以隱密相轉正法輪，雖更甚奇、甚為希有，而於彼時所轉法輪，亦是有上、有所容受，猶未了義，是諸諍論安足處所。

【L3 第三時教】

丑三、第三時教

世尊於今第三時中，普為發趣一切乘者，依一切法皆無自性、無生無滅、本來寂靜、自性涅槃無自性性，以顯了相轉正法輪，第一甚奇最為希有，於今世尊所轉法輪，無上、無容，是真了義，非諸諍論安足處所。

【K2 教所生福2】

【L1 勝義生問佛】

子二、教所生福2　丑一、勝義生問佛

世尊！若善男子、或善女人，於此如來依一切法皆無自性、無生無滅、本來寂靜、自性涅槃所說甚深了義言教，聞已信解、書寫護持、供養流布、受誦溫習、如理思惟、以其修相發起加行，生幾所福？

【L2 佛告勝義生】

丑二、佛告勝義生

說是語已，爾時世尊告勝義生菩薩曰：勝義生！是善男子、或善女人，其所生福無量無數，難可喻知，吾今為汝略說少分。如爪上土比大地土，百分不及一，千分不及一，百千分不及一，數算計喻鄔波尼殺曇分亦不及一。或如牛跡中水比四大海水，百分不及一，廣說乃至鄔波尼殺曇分亦不及一。如是於諸不了義經聞已信解，廣說乃至以其修相發起加行所獲功德，比此所說了義經教聞已信解所集功德，廣說乃至以其修相發起加行所集功德，百分不及一，廣說乃至鄔波尼殺曇分亦不及一。

【K3 奉持名字2】

【L1 勝義生問佛】

子三、奉持名字2　丑一、勝義生問佛

說是語已，勝義生菩薩復白佛言：世尊！於是解深密法門中，當何名此教？我當云何奉持？

【L2 佛告勝義生】

丑二、佛告勝義生

佛告勝義生菩薩曰：善男子！此名勝義了義之教，於此勝義了義之教，汝當奉持。

【J2 說果勝利】

癸二、說果勝利

說此勝義了義教時，於大會中，有六百千眾生發阿耨多羅三藐三菩提心；三百千聲聞遠塵離垢，於諸法中得法眼淨；

遠塵離垢等者：攝異門分說：塵謂已生未究竟智，能障現觀有間、無間我慢現轉；垢謂彼品及見斷品所有麤重。今永無故，名遠塵離垢。又復塵者，所謂我慢，及見所斷一切煩惱；垢謂二品所有麤重。於諸法中者，謂於自相、共相所住法中。言法眼者，謂如實現證唯有法慧。（陵本八十三卷十四頁6316）此應準釋。

一百五十千聲聞永盡諸漏，心得解脫；七十五千菩薩得無生法忍。

瑜伽師地論科句披尋記卷第七十六

瑜伽師地論科句披尋記卷第七十七

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之六

【H5 分別瑜伽止觀3】

【I1 正廣分別2】

【J1 長行2】

【K1 問答辨26】

【L1 依住門2】

【M1 慈氏問】

辛五、分別瑜伽止觀3　壬一、正廣分別2　癸一、長行2　子一、問答辨26　丑一、依住門2　寅一、慈氏問

復次，依法假安立分別解說瑜伽所攝奢摩他、毗鉢舍那道，

依法假安立者：此中菩薩修習止觀，為欲證得諸法離言自性故，以法假安立為所依止。本地分說：此中菩薩即於諸法無所分別，當知名止。若於諸法勝義理趣如實真智，及於無量安立理趣世俗妙智，當知名觀。乃至廣說。（陵本四十五卷四頁3623）其義應知。

當知如解深密經中，慈氏菩薩白佛言：世尊！菩薩何依、何住，於大乘中修奢摩他、毗鉢舍那？

【M2 世尊告】

寅二、世尊告

佛告慈氏菩薩曰：善男子！當知菩薩法假安立，及不捨無上正等覺願為依、為住，於大乘中修奢摩他、毗鉢舍那。

為依為住者：如次配釋法假安立，及不捨無上正等覺願應知。由法假安立為依，能求奢摩他，能善毗鉢舍那故。由不捨無上正等覺願為住，能令大乘相應作意無散動故。

【L2 所緣門2】

【M1 慈氏問】

丑二、所緣門2　寅一、慈氏問

世尊！如說四種所緣境事，一、有分別影像所緣境事，二、無分別影像所緣境事，三、事邊際所緣境事，四、所作成辦所緣境事。於此四中，幾是奢摩他所緣境事？幾是毗鉢舍那所緣境事？幾是俱所緣境事？

如說四種所緣境事等者：聲聞地中別辯其相應知。（陵本二十六卷十三    頁2209）

【M2 世尊告】

寅二、世尊告

善男子！一是奢摩他所緣境事，謂無分別影像；一是毗鉢舍那所緣境事，謂有分別影像；二是俱所緣境事，謂事邊際、所作成辦。

【L3 求善止觀門2】

【M1 慈氏問】

丑三、求善止觀門2　寅一、慈氏問

世尊！云何菩薩依此四種奢摩他、毗鉢舍那所緣境事，能求奢摩他，能善毗鉢舍那？

【M2 世尊告2】

【N1 能求奢摩他2】

【O1 釋2】

【P1 於法正思】

寅二、世尊告2　卯一、能求奢摩他2　辰一、釋2　巳一、於法正思

善男子！如我為諸菩薩所說法假安立，所謂契經、應頌、記別、諷誦、自說、因緣、譬喻、本事、本生、方廣、希法、論議。菩薩於此善聽、善受，言善通利、意善尋思、見善通達，即於如所善思惟法，獨處空閑，作意思惟。

善聽善受等者：無倒聽聞，是名善聽。無倒受持，是名善受。以大音聲而為讀誦，是名言善通利。如理作意，是名意善尋思。如實了知，是名見善通達。

【P2 令心相續】

巳二、令心相續

復即於此能思惟心，內心相續作意思惟，如是正行多安住故，起身輕安及心輕安，是名奢摩他。

復即於此能思惟心等者：九種心住中，說有內住、等住、安住、近住初四種相，皆此作意思惟所攝。如聲聞地別釋應知。（陵本三十卷九頁2511）

【O2 結】

辰二、結

如是菩薩能求奢摩他。

【N2 能善毗鉢舍那2】

【O1 釋2】

【P1 觀察影像】

卯二、能善毗鉢舍那2　辰一、釋2　巳一、觀察影像

彼由獲得身心輕安為所依故，即於如所善思惟法內三摩地所行影像，觀察、勝解、捨離心相。

觀察勝解捨離心相者：如下說言：三摩地所行有分別影像，毗鉢舍那所緣。是名觀察。又言：通達三摩地所行影像唯是其識。是名勝解。又言：或通達此已，復思惟如性。是名捨離心相。如是次第配釋應知。

【P2 思擇差別】

巳二、思擇差別

即於如是三摩地影像所知義中，能正思擇、最極思擇、周遍尋思、周遍伺察。

能正思擇等者：此即四種毗鉢舍那。聲聞地中別釋其相應知。（陵本三十卷十一頁2518）

若忍、若樂、若慧、若見、若觀，是名毗鉢舍那。

【O2 結】

辰二、結

如是菩薩能善毗鉢舍那。

若忍若樂等者：於所知義深生信解，是名為忍。為得未得，深生希望，是名為樂。各品差別能了知故，是名為慧。審諦推求，是名為見。現前決了，是名為觀。

【L4 隨順作意門2】

【M1 隨順奢摩他2】

【N1 慈氏問】

丑四、隨順作意門2　寅一、隨順奢摩他2　卯一、慈氏問

世尊！若諸菩薩緣心為境，內思惟心，乃至未得身心輕安所有作意，當名何等？

【N2 世尊告】

卯二、世尊告

善男子！非奢摩他作意，是隨順奢摩他勝解相應作意。

乃至未得身心輕安所有作意者：聲聞地說：身心輕安，名有作意。由此最初獲得色界定地所攝少分微妙正作意故。（陵本三十二卷二十頁2666）當知即是得初靜慮近分，未至位所攝。此位以前所有作意，非定地攝。此即七作意中前五作意，謂了相作意、勝解作意、遠離作意、攝樂作意、觀察作意。今總攝彼，說乃至言。

【M2 隨順毗鉢舍那2】

【N1 慈氏問】

寅二、隨順毗鉢舍那2　卯一、慈氏問

世尊！若諸菩薩乃至未得身心輕安，於如所思所有諸法內三摩地所緣影像，作意思惟，如是作意當名何等？

【N2 世尊告】

卯二、世尊告

善男子！非毗鉢舍那作意，是隨順毗鉢舍那勝解相應作意。

【L5 一異門2】

【M1 二道一異2】

【N1 慈氏問】

丑五、一異門2　寅一、二道一異2　卯一、慈氏問

世尊！奢摩他道與毗鉢舍那道，當言有異？當言無異？

【N2 世尊告2】

【O1 標】

卯二、世尊告2　辰一、標

善男子！當言非有異、非無異。

【O2 釋】

辰二、釋

何故非有異？以毗鉢舍那所緣境心為所緣故。何故非無異？有分別影像非所緣故。

以毗鉢舍那所緣境心為所緣故者：起自心相為所緣境，是名毗鉢舍那所緣境心。奢摩他道亦以此心為所緣境，由是當言非有異。聲聞地說：由隨相行、隨尋思行、隨伺察行毗鉢舍那，行彼境界，而非一向精勤修習毗鉢舍那。還捨觀相，復於所緣思惟止行。由是因緣，彼於爾時，於所緣境不捨、不取。由於所緣止行轉故，不名為捨；即於所緣不作相故，無分別故，不名為取。（陵本三十一卷十一頁2583）其義應知。

【M2 見相一異6】

【N1 慈氏問】

寅二、見相一異6　卯一、慈氏問

世尊！諸毗鉢舍那三摩地所行影像，彼與此心當言有異？當言無異？

【N2 世尊告3】

【O1 標】

卯二、世尊告3　辰一、標

善男子！當言無異。

【O2 徵】

辰二、徵

何以故？

【O3 釋】

辰三、釋

由彼影像唯是識故。善男子！我說識所緣，唯識所現故。

【N3 慈氏設難】

卯三、慈氏設難

世尊！若彼所行影像，即與此心無有異者，云何此心還見此心？

若彼所行影像等者：此中難意，謂彼所行影像應是所取，行影像心應是能取，若無有異，云何此心還見此心？

【N4 世尊正釋2】

【O1 標相】

卯四、世尊正釋2　辰一、標相

善男子！此中無有少法能見少法，然即此心如是生時，即有如是影像顯現。

【O2 喻成】

辰二、喻成

善男子！如依善瑩清淨鏡面，以質為緣還見本質，而謂我今見於影像，及謂離質別有所行影像顯現。如是此心生時，相似有異三摩地所行影像顯現。

相似有異三摩地所行影像顯現者：謂彼影像唯識所現，故言相似。然是所行，故言有異。如前鏡喻道理應知。

【N5 慈氏轉難】

卯五、慈氏轉難

世尊！若諸有情自性而住，緣色等心所行影像，彼與此心亦無異耶？

【N6 世尊理例】

卯六、世尊理例

善男子！亦無有異。而諸愚夫由顛倒覺，於諸影像不能如實知唯是識，作顛倒解。

【L6 一向俱轉門2】

【M1 正辨3】

【N1 一向修毗鉢舍那2】

【O1 慈氏問】

丑六、一向俱轉門2　寅一、正辨3　卯一、一向修毗鉢舍那2　辰一、慈氏問

世尊！齊何當言菩薩一向修毗鉢舍那？

【O2 世尊告】

辰二、世尊告

善男子！若相續作意，唯思惟心相。

【N2 一向修奢摩他2】

【O1 慈氏問】

卯二、一向修奢摩他2　辰一、慈氏問

世尊！齊何當言菩薩一向修奢摩他？

【O2 世尊告】

辰二、世尊告

善男子！若相續作意，唯思惟無間心。

【N3 和合俱轉2】

【O1 慈氏問】

卯三、和合俱轉2　辰一、慈氏問

世尊！齊何當言菩薩奢摩他、毗鉢舍那和合俱轉？

【O2 世尊告】

辰二、世尊告

善男子！若正思惟心一境性。

【M2 隨釋3】

【N1 心相2】

【O1 慈氏問】

寅二、隨釋3　卯一、心相2　辰一、慈氏問

世尊！云何心相？

【O2 世尊告】

辰二、世尊告

善男子！謂三摩地所行有分別影像，毗鉢舍那所緣。

【N2 無間心2】

【O1 慈氏問】

卯二、無間心2　辰一、慈氏問

世尊！云何無間心？

【O2 世尊告】

辰二、世尊告

善男子！謂緣彼影像心，奢摩他所緣。

緣彼影像心者：此即前說毗鉢舍那所緣境心，然非毗鉢舍那所行影像，彼有分別，此無分別故。聲聞地說：云何無分別影像？謂修觀行者，受取如是影像相已，不復觀察揀擇、極揀擇、遍尋思、遍伺察。然即於此所緣影像，以奢摩他行寂靜其心，乃至廣說。彼於爾時，成無分別影像所緣。（陵本二十六卷十四頁2213）由是當知此所說義。

【N3 心一境性2】

【O1 慈氏問】

卯三、心一境性2　辰一、慈氏問

世尊！云何心一境性？

【O2 世尊告】

辰二、世尊告

善男子！謂通達三摩地所行影像唯是其識；或通達此已，復思惟如性。

【L7 種別門2】

【M1 毗鉢舍那2】

【N1 慈氏問】

丑七、種別門2　寅一、毗鉢舍那2　卯一、慈氏問

世尊！毗鉢舍那凡有幾種？

【N2 世尊告3】

【O1 標】

卯二、世尊告3　辰一、標

善男子！略有三種。

【O2 列】

辰二、列

一者、有相毗鉢舍那，二者、尋求毗鉢舍那，三者、伺察毗鉢舍那。

【O3 釋3】

【P1 有相毗鉢舍那】

辰三、釋3　巳一、有相毗鉢舍那

云何有相毗鉢舍那？謂純思惟三摩地所行有分別影像毗鉢舍那。

【P2 尋求毗鉢舍那】

巳二、尋求毗鉢舍那

云何尋求毗鉢舍那？謂由慧故，遍於彼彼未善解了一切法中，為善了故，作意思惟毗鉢舍那。

遍於彼彼未善解了一切法中者：謂於彼彼所知事中，彼所依法未生勝解作意故。聲聞地說：所知事者，謂或不淨，或慈愍，或緣性緣起，或界差別，或阿那波那念，或蘊善巧，或界善巧，或處善巧，或緣起善巧，或處非處善巧，或下地麤性、上地靜性，或苦諦、集諦、滅諦、道諦，是名所知事。此所知事，或依教授教誡、或聽聞正法為所依止，令三摩呬多地作意現前，即於彼法而起勝解，即於彼所知事而起勝解。（陵本二十六卷十四頁2210）其義應知。

【P3 伺察毗鉢舍那】

巳三、伺察毗鉢舍那

云何伺察毗鉢舍那？謂由慧故，遍於彼彼已善解了一切法中，為善證得極解脫故，作意思惟毗鉢舍那。

為善證得極解脫故者：所作成辦，名極解脫。聲聞地說：云何所作成辦？謂修觀行者，於奢摩他、毗鉢舍那，若修、若習、若多修習為因緣故，諸緣影像所有作意皆得圓滿。此圓滿故，便得轉依，一切麤重悉皆息滅。得轉依故，超過影像，即於所知事，有無分別現量智見生。（陵本二十六卷十五頁2216）其義應知。

【M2 奢摩他2】

【N1 慈氏問】

寅二、奢摩他2　卯一、慈氏問

世尊！是奢摩他凡有幾種？

【N2 世尊告3】

【O1 三種】

卯二、世尊告3　辰一、三種

善男子！即由隨彼無間心故，當知此中亦有三種。

【O2 八種】

辰二、八種

復有八種。謂初靜慮乃至非想非非想處，各有一種奢摩他故。

【O3 四種】

辰三、四種

復有四種。謂慈悲喜捨四無量中，各有一種奢摩他故。

即由隨彼無間心故者：謂隨毗鉢舍那所緣有分別影像無間，無分別影像為奢摩他所緣，名隨彼無間心。義如前知。

【L8 依法不依法門2】

【M1 慈氏問】

丑八、依法不依法門2　寅一、慈氏問

世尊！如說依法奢摩他、毗鉢舍那，復說不依法奢摩他、毗鉢舍那，云何名依法？云何復名不依法？

【M2 世尊告2】

【N1 正辨差別2】

【O1 依法】

寅二、世尊告2　卯一、正辨差別2　辰一、依法

善男子！若隨所受、所思法相，而於其義得奢摩他、毗鉢舍那，名依法。

【O2 不依法】

辰二、不依法

若不待於所受、所思所有法相，但依止他教誡教授，而於其義得奢摩他、毗鉢舍那，謂觀青瘀及膿爛等，或一切行皆是無常，或諸行苦，或一切法皆無有我，或復涅槃畢竟寂靜，如是等類奢摩他、毗鉢舍那，名不依法。

【N2 隨應施設】

卯二、隨應施設

由依止法得奢摩他、毗鉢舍那，故我施設隨法行菩薩是利根性；

施設隨法行菩薩是利根性者：聲聞地說：云何隨法行補特伽羅？謂有補特伽羅，如其所聞、所受、所究竟、所思、所量、所觀察法，自有功能、自有勢力隨法修行；不從他求教授教誡，修證果行。是名隨法行補特伽羅。（陵本二十六卷四頁2180）當知如是補特伽羅是利根性。

由不依法得奢摩他、毗鉢舍那，故我施設隨信行菩薩是鈍根性。

施設隨信行菩薩是鈍根性者：聲聞地說：云何隨信行補特伽羅？謂有補特伽羅，從他求請教授教誡，由此力故，修證果行。非如所聞、所受、所究竟、所思、所量、所觀察法，自有功能、自有勢力隨法修行；唯由隨他補特伽羅，信而修行。是名隨信行補特伽羅。（陵本二十六卷四頁2179）當知如是補特伽羅是鈍根性。

【L9 緣法別總門3】

【M1 別總施設2】

【N1 慈氏問】

丑九、緣法別總門3　寅一、別總施設2　卯一、慈氏問

世尊！如說緣別法奢摩他、毗鉢舍那，復說緣總法奢摩他、毗鉢舍那。云何名緣別法奢摩他、毗鉢舍那？云何復名緣總法奢摩他、毗鉢舍那？

【N2 世尊告2】

【O1 緣別法奢摩他毗鉢舍那】

卯二、世尊告2　辰一、緣別法奢摩他毗鉢舍那

善男子！若諸菩薩緣於各別契經等法，於如所受、所思惟法，修奢摩他、毗鉢舍那，是名緣別法奢摩他、毗鉢舍那。

緣於各別契經等法者：契經等十二分教，諸所有法行相非一，是名各別。謂或諸蘊相應，或諸界相應，或諸處相應，或緣起相應，或處非處相應，或念住相應，如是等類應知。

【O2 緣總法奢摩他毗鉢舍那】

辰二、緣總法奢摩他毗鉢舍那

若諸菩薩即緣一切契經等法，集為一團、一積、一分、一聚，作意思惟，此一切法隨順真如、趣向真如、臨入真如，隨順菩提、隨順涅槃、隨順轉依，及趣向彼、若臨入彼，此一切法宣說無量無數善法。如是思惟修奢摩他、毗鉢舍那，是名緣總法奢摩他、毗鉢舍那。

集為一團一積一分一聚等者：五識身相應地意地決擇中說：修觀行者，以阿賴耶識是一切戲論所攝諸行界故，略彼諸行，於阿賴耶識中，總為一團、一積、一聚。為一聚已，由緣真如境智修習、多修習故，而得轉依。（陵本五十一卷十頁4095）又聲聞地決擇中說：由諸有學已見跡者，先由法智、類智，於現不現一切行中起現觀已，後於修道攝一切行，總為一團、一分、一聚，以無常等行次第觀察，而不分別此是欲行、此是色行、此無色行、此是現見、此非現見。（陵本六十八卷四頁5385）今此中說一團、一積、一分、一聚，文雖有別，其義正同。謂緣一切契經等法，更不分別若色、若心諸差別義，是名一團；更不分別諸蘊差別，是名一積；更不分別下上分結，是名一分；更不分別色無色聚，是名一聚。唯是無常、苦、空、無我共相之所顯故，唯依薩迦耶聚之所攝故。

【M2 名小大等2】

【N1 慈氏問】

寅二、名小大等2　卯一、慈氏問

世尊！如說緣小總法奢摩他、毗鉢舍那，復說緣大總法奢摩他、毗鉢舍那，又說緣無量總法奢摩他、毗鉢舍那。云何名緣小總法奢摩他、毗鉢舍那？云何名緣大總法奢摩他、毗鉢舍那？云何復名緣無量總法奢摩他、毗鉢舍那？

【N2 世尊告3】

【O1 緣小總法奢摩他毗鉢舍那】

卯二、世尊告3　辰一、緣小總法奢摩他毗鉢舍那

善男子！若緣各別契經，乃至各別論議，為一團等作意思惟，當知是名緣小總法奢摩他、毗鉢舍那。

【O2 緣大總法奢摩他毗鉢舍那】

辰二、緣大總法奢摩他毗鉢舍那

若緣乃至所受、所思契經等法，為一團等作意思惟，非緣各別，當知是名緣大總法奢摩他、毗鉢舍那。

【O3 緣無量總法奢摩他毗鉢舍那】

辰三、緣無量總法奢摩他毗鉢舍那

若緣無量如來法教、無量法句文字、無量後後慧所照了，為一團等作意思惟，非緣乃至所受、所思，當知是名緣無量總法奢摩他、毗鉢舍那。

【M3 名得通達2】

【N1 辨得相2】

【O1 慈氏問】

寅三、名得通達2　卯一、辨得相2　辰一、慈氏問

世尊！菩薩齊何名得緣總法奢摩他、毗鉢舍那？

【O2 世尊告2】

【P1 標】

辰二、世尊告2　巳一、標

善男子！由五緣故，當知名得。

【P2 列】

巳二、列

一者、於思惟時，剎那剎那融消一切麤重所依；二者、離種種想得樂法樂；三者、解了十方無差別相無量法光；四者、所作成滿相應淨分無分別相恆現在前；五者、為令法身得成滿故，攝受後後轉勝妙因。

由五緣故當知名得等者：此中五緣總名為得，然非無別。當知前二是通達相，初極喜地及離垢地之所顯故。第三是其得相，發光地之所顯故。第四是其得已離加行相，不動地之所顯故。第五是其得已攝受因相，善慧地之所顯故。

【N2 辨通達2】

【O1 慈氏問】

卯二、辨通達2　辰一、慈氏問

世尊！此緣總法奢摩他、毗鉢舍那，當知從何名為通達？從何名得？

【O2 世尊告2】

【P1 簡差別】

辰二、世尊告2　巳一、簡差別

善男子！從初極喜地名為通達，從第三發光地乃名為得。

【P2 勵隨學】

巳二、勵隨學

善男子！初業菩薩亦於是中隨學作意，雖未可歎，不應懈廢。

【L10 三地門2】

【M1 慈氏問】

丑十、三地門2　寅一、慈氏問

世尊！是奢摩他、毗鉢舍那，云何名有尋有伺三摩地？云何名無尋唯伺三摩地？云何名無尋無伺三摩地？

【M2 世尊告2】

【N1 第一釋3】

【O1 有尋有伺三摩地】

寅二、世尊告2　卯一、第一釋3　辰一、有尋有伺三摩地

善男子！於如所取尋伺法相，若有麤顯領受觀察諸奢摩他、毗鉢舍那，是名有尋有伺三摩地。

領受觀察者：此中領受，是奢摩他相。觀察，是毗鉢舍那相。如文次第配釋應知。

【O2 無尋唯伺三摩地】

辰二、無尋唯伺三摩地

若於彼相雖無麤顯領受觀察，而有微細彼光明念領受觀察諸奢摩他、毗鉢舍那，是名無尋唯伺三摩地。

而有微細彼光明念者：光明想俱諸所有念，名光明念。本地分說：真實能令心闇昧者，謂方便修止觀品時，於諸法中所有忘念。與此相違，當知即是光明。（陵本二十卷九頁1737）

【O3 無尋無伺三摩地】

辰三、無尋無伺三摩地

若即於彼一切法相，都無作意領受觀察諸奢摩他、毗鉢舍那，是名無尋無伺三摩地。

【N2 第二釋3】

【O1 有尋有伺三摩地】

卯二、第二釋3　辰一、有尋有伺三摩地

復次，善男子！若有尋求奢摩他、毗鉢舍那，是名有尋有伺三摩地。

【O2 無尋唯伺三摩地】

辰二、無尋唯伺三摩地

若有伺察奢摩他、毗鉢舍那，是名無尋唯伺三摩地。

【O3 無尋無伺三摩地】

辰三、無尋無伺三摩地

若緣總法奢摩他、毗鉢舍那，是名無尋無伺三摩地。

【L11 三相門2】

【M1 慈氏問】

丑十一、三相門2　寅一、慈氏問

世尊！云何止相？云何舉相？云何捨相？

【M2 世尊告3】

【N1 止相】

寅二、世尊告3　卯一、止相

善男子！若心掉舉，或恐掉舉時，諸可厭法作意及彼無間心作意，是名止相。

諸可厭法作意等者：取過患相，名可厭法，是即止因緣相。彼無間心如前已釋，是即止所緣相。

【N2 舉相】

卯二、舉相

若心沈沒，或恐沈沒時，諸可欣法作意及彼心相作意，是名舉相。

諸可欣法作意等者：緣淨妙相，名可欣法，是即舉因緣相。分別影像名彼心相，是即舉所緣相。

【N3 捨相】

卯三、捨相

若於一向止道、或於一向觀道、或於雙運轉道，二隨煩惱所染汙時，諸無功用作意及心任運轉中所有作意，是名捨相。

二隨煩惱所染汙時等者：若心掉舉，或心沈沒，是名二隨煩惱所染汙時。即於是時修對治已，捨離功用，任運而轉，是名捨相。此亦二相，謂因緣相及所緣相，如次配屬應知。

【L12 知法知義門2】

【M1 慈氏問】

丑十二、知法知義門2　寅一、慈氏問

世尊！修奢摩他、毗鉢舍那諸菩薩眾，知法、知義，云何知法？云何知義？

【M2 世尊告2】

【N1 知法4】

【O1 標】

寅二、世尊告2　卯一、知法4　辰一、標

善男子！彼諸菩薩，由五種相了知於法。

【O2 列】

辰二、列

一者、知名，二者、知句，三者、知文，四者、知別，五者、知總。

【O3 釋5】

【P1 名】

辰三、釋5　巳一、名

云何為名？謂於一切染淨法中，所立自性想假施設。

云何為名等者：攝釋分說：名身者，謂共知增語。（陵本八十一卷一頁6165）此即於相所有增語，由是說言想假施設。

【P2 句】

巳二、句

云何為句？謂即於彼名聚集中，能隨宣說諸染淨義依持建立。

云何為句等者：攝釋分說：攝受諸名，究竟顯了不現見義，故名為句。（陵本八十一卷三頁6170）由是當知，諸染淨義，句為能詮，令無失壞，是名依持；由句無倒，義無增減，故名建立。

【P3 文】

巳三、文

云何為文？謂即彼二所依止字。

【P4 知別】

巳四、知別

云何於彼各別了知？謂由各別所緣作意。

謂由各別所緣作意者：由是能了諸法自相故。

【P5 知總】

巳五、知總

云何於彼總合了知？謂由總合所緣作意。

謂由總合所緣作意者：由是能了諸法共相故。

【O4 結】

辰四、結

如是一切總略為一，名為知法。如是名為菩薩知法。

【N2 知義4】

【O1 十義4】

【P1 標】

卯二、知義4　辰一、十義4　巳一、標

善男子！彼諸菩薩，由十種相了知於義。

【P2 列】

巳二、列

一者、知盡所有性，二者、知如所有性，三者、知能取義，四者、知所取義，五者、知建立義，六者、知受用義，七者、知顛倒義，八者、知無倒義，九者、知雜染義，十者、知清淨義。

【P3 釋10】

【Q1 盡所有性2】

【R1 略攝】

巳三、釋10　午一、盡所有性2　未一、略攝

善男子！盡所有性者，謂諸雜染、清淨法中所有一切品別邊際，是名此中盡所有性。

【R2 舉例】

未二、舉例

如五數蘊、六數內處、六數外處，如是一切。

【Q2 如所有性2】

【R1 略釋】

午二、如所有性2　未一、略釋

如所有性者，謂即一切染淨法中所有真如，是名此中如所有性。

【R2 廣辨2】

【S1 釋七種2】

【T1 總標】

未二、廣辨2　申一、釋七種2　酉一、總標

此復七種。

【T2 列釋】

酉二、列釋

一者、流轉真如，謂一切行無先後性。

謂一切行無先後性者：諸有情類無始時來生死流轉，乃至盡未來際無有窮盡，當知唯是諸行因果展轉相續，由是故說無先後性。

二者、相真如，謂一切法補特伽羅無我性及法無我性。三者、了別真如，謂一切行唯是識性。

謂一切行唯是識性者：識所緣境，唯識所現，非一切行離識別有，由是說言唯是識性。

四者、安立真如，謂我所說諸苦聖諦。

安立真如等者：本地分說：一切所依自體，麤重所隨故，麤重所生故，麤重自性故，諸佛如來安立為苦，所謂由行苦故。（陵本二卷二頁113）由是道理，諸苦聖諦名安立真如。

五者、邪行真如，謂我所說諸集聖諦。

邪行真如等者：此中邪行，謂諸煩惱，及煩惱增上所生諸業應知。

六者、清淨真如，謂我所說諸滅聖諦。七者、正行真如，謂我所說諸道聖諦。

【S2 總料簡】

申二、總料簡

當知此中，由流轉真如、安立真如、邪行真如故，一切有情平等平等。

由流轉真如等者：此中義顯有情業果相續，說名平等平等。

由相真如、了別真如故，一切諸法平等平等。

由相真如等者：此中義顯諸法不二，說名平等平等。

由清淨真如故，一切聲聞菩提、獨覺菩提、阿耨多羅三藐三菩提平等平等。

由清淨真如等者：此中義顯諸解脫身清淨無二，說名平等平等。

由正行真如故，聽聞正法，緣總境界勝奢摩他、毗鉢舍那所攝受慧平等平等。

正行真如等者：此中義顯聽聞正法，緣總境界，如次能生法住正智及真實智，說名平等平等。

【Q3 能取義】

午三、能取義

能取義者，謂內五色處，若心、意、識及諸心法。

【Q4 所取義】

午四、所取義

所取義者，謂外六處。又能取義亦所取義。

又能取義亦所取義者：謂如前說內五色處，若心、意、識及諸心法，亦為所取義故。

【Q5 建立義2】

【R1 標】

午五、建立義2　未一、標

建立義者，謂器世界。於中可得建立一切諸有情界。

可得建立一切諸有情界者：謂器世界是諸有情生所依處故。

【R2 釋】

未二、釋

謂一村田，若百村田，若千村田，若百千村田；或一大地至海邊際，此百此千，若此百千；或一贍部洲，此百此千，若此百千；或一四大洲，此百此千，若此百千；或一小千世界，此百此千，若此百千；或一中千世界，此百此千，若此百千；或一三千大千世界，此百此千，若此百千；或此拘胝，此百拘胝，此千拘胝，此百千拘胝；或此無數，此百無數，此千無數，此百千無數；或三千大千世界無數百千微塵量等，於十方面無量無數諸器世界。

【Q6 受用義】

午六、受用義

受用義者，謂我所說諸有情類，為受用故，攝受資具。

【Q7 顛倒義】

午七、顛倒義

顛倒義者，謂即於彼能取等義，無常計常，想倒、心倒、見倒；苦計為樂、不淨計淨、無我計我，想倒、心倒、見倒。

【Q8 無倒義】

午八、無倒義

無倒義者，與上相違，能對治彼，應知其相。

【Q9 雜染義】

午九、雜染義

雜染義者，謂三界中三種雜染。一者、煩惱雜染，二者、業雜染，三者、生雜染。

【Q10 清淨義】

午十、清淨義

清淨義者，謂即如是三種雜染所有離繫菩提分法。

所有離繫菩提分法者：由念住等一切菩提分法，能令三種雜染究竟離繫，由是說言離繫菩提分法。

【P4 結】

巳四、結

善男子！如是十種，當知普攝一切諸義。

【O2 五義5】

【P1 標】

辰二、五義5　巳一、標

復次，善男子！彼諸菩薩，由能了知五種義故，名為知義。

【P2 徵】

巳二、徵

何等五義？

【P3 列】

巳三、列

一者、遍知事，二者、遍知義，三者、遍知因，四者、得遍知果，五者、於此覺了。

【P4 釋5】

【Q1 遍知事2】

【R1 標】

巳四、釋5　午一、遍知事2　未一、標

善男子！遍知事者，當知即是一切所知。

【R2 列】

未二、列

謂或諸蘊，或諸內處，或諸外處，如是一切。

【Q2 遍知義2】

【R1 釋】

午二、遍知義2　未一、釋

遍知義者，乃至所有品類差別所應知境，或世俗故，或勝義故，或功德故，或過失故，緣故，世故，或生、或住、或壞相故，

緣故世故等者：緣謂四緣，一、因緣，二、等無間緣，三、所緣緣，四、增上緣。世謂三世，一、過去，二、未來，三、現在。諸有為法，先時未生，今最初生，是名生相。今既生已，唯生剎那隨轉，是名住相。生剎那後，剎那不住，是名壞相。

或如病等故，或苦集等故，或真如、實際、法界等故，或廣略故，或一向記故，或分別記故，或反問記故，或置記故，或隱密故，或顯了故。

【R2 結】

未二、結

如是等類，當知一切名遍知義。

或一向記故等者：本地分說：又有四種請問記論，能斷所疑，能悟未悟，又能任持勝決擇力。謂於法實相應一向記，於諸有情業果異熟應分別記，於隱密說非一向問應詰問記，於不如理應當置記。於此問中，云何名記？謂記彼問，言佛世尊於斯不記。（陵本十四卷十頁1215）此應準知。

【Q3 遍知因2】

【R1 標】

午三、遍知因2　未一、標

言遍知因者，當知即是能取前二菩提分法。

【R2 列】

未二、列

謂諸念住或正斷等。

能取前二菩提分法者：謂念住等菩提分法，於前所說遍知事及遍知義為能取故。

【Q4 得遍知果】

午四、得遍知果

得遍知果者，謂貪恚癡斷毗奈耶，及貪恚癡一切永斷諸沙門果，及我所說聲聞、如來，若共不共、世出世間所有功德，於彼作證。

貪恚癡斷毗奈耶等者：貪瞋癡法諸纏斷故，說名為斷。由能調伏，名毗奈耶。若隨眠斷，說名永斷，由是能證諸沙門果。

【Q5 於此覺了】

午五、於此覺了

於此覺了者，謂即於此作證法中諸解脫智，廣為他說宣揚開示。

【P5 結】

巳五、結

善男子！如是五義，當知普攝一切諸義。

諸解脫智等者：解脫知見，名解脫智。由此能為他說宣揚開示諸解脫道，令覺了故。

【O3 四義4】

【P1 標】

辰三、四義4　巳一、標

復次，善男子！彼諸菩薩，由能了知四種義故，名為知義。

【P2 徵】

巳二、徵

何等四義？

【P3 列】

巳三、列

一者、心執受義，二者、領納義，三者、了別義，四者、雜染、清淨義。

【P4 結】

巳四、結

善男子！如是四義，當知普攝一切諸義。

何等四義等者：此中四義，如次配釋身、受、心、法應知。

【O4 三義5】

【P1 標】

辰四、三義5　巳一、標

復次，善男子！彼諸菩薩，由能了知三種義故，名為知義。

【P2 徵】

巳二、徵

何等三義？

【P3 列】

巳三、列

一者、文義，二者、義義，三者、界義。

【P4 釋3】

【Q1 文義】

巳四、釋3　午一、文義

善男子！言文義者，謂名身等。

【Q2 義義2】

【R1 標】

午二、義義2　未一、標

義義者，當知復有十種。

【R2 列】

未二、列

一者、真實相，

真實相者：諸佛說法唯依二諦，謂世俗諦及勝義諦。如是二諦名真實相。

二者、遍知相，三者、永斷相，四者、作證相，五者、修習相，

遍知相等者：如前已說遍知苦諦、永斷集諦、觸證滅諦、修習道諦。（陵本五十五卷十六頁4453）其義應知。

六者、即彼真實相等品差別相，

即彼真實相等品差別相者：謂彼二諦，四諦所攝，諸法有多品類差別故。

七者、所依、能依相屬相，

所依能依相屬相者：謂所依身與能依法更相繫屬。若未轉依，繫屬雜染；若已轉依，繫屬清淨。

八者、即遍知等障礙法相，九者、即彼隨順法相，十者、不遍知等及遍知等過患、功德相。

【Q3 界義2】

【R1 標】

午三、界義2　未一、標

言界義者，謂五種界。

【R2 列】

未二、列

一者、器世界，二者、有情界，三者、法界，四者、所調伏界，五者、調伏加行界。

【P5 結】

巳五、結

善男子！如是三義，當知普攝一切諸義。

謂五種界等者：本地分說：又諸菩薩，於五無量能起一切善巧作用。（陵本四十六卷十五頁3715）此五種界，如彼別釋應知。

【L13 知義差別門2】

【M1 慈氏問】

丑十三、知義差別門2　寅一、慈氏問

世尊！若聞所成慧了知其義，若思所成慧了知其義，若奢摩他、毗鉢舍那修所成慧了知其義，此何差別？

【M2 世尊告2】

【N1 釋3】

【O1 聞所成慧】

寅二、世尊告2　卯一、釋3　辰一、聞所成慧

善男子！聞所成慧依止於文，但如其說，未善意趣，未現在前，

未現在前者：唯緣名境，不了實義，名未現前，無所知事同分三摩地所行影像現前故。

隨順解脫，未能領受成解脫義。

未能領受成解脫義者：謂於解脫能得、能成決定實義，未能信解領受彼相故。

【O2 思所成慧】

辰二、思所成慧

思所成慧亦依於文，不唯如說，亦善意趣，未現在前，轉順解脫，未能領受成解脫義。

【O3 修所成慧】

辰三、修所成慧

若諸菩薩修所成慧，亦依於文，亦不依文，亦如其說，亦不如說，能善意趣，所知事同分三摩地所行影像現前，極順解脫，已能領受成解脫義。

【N2 結】

卯二、結

善男子！是名三種知義差別。

【L14 智見差別門2】

【M1 慈氏問】

丑十四、智見差別門2　寅一、慈氏問

世尊！修奢摩他、毗鉢舍那諸菩薩眾，知法、知義，云何為智？云何為見？

【M2 世尊告2】

【N1 標許為說】

寅二、世尊告2　卯一、標許為說

善男子！我無量門宣說智、見二種差別，今當為汝略說其相。

【N2 別釋智見】

卯二、別釋智見

若緣總法修奢摩他、毗鉢舍那所有妙慧，是名為智；若緣別法修奢摩他、毗鉢舍那所有妙慧，是名為見。

我無量門宣說智見二種差別者：智、見差別有多種類，如攝事分廣釋應知。（陵本八十六卷九頁6512）

【L15 除遣諸相門3】

【M1 總辨除遣2】

【N1 慈氏問】

丑十五、除遣諸相門3　寅一、總辨除遣2　卯一、慈氏問

世尊！修奢摩他、毗鉢舍那諸菩薩眾，由何作意，何等云何除遣諸相？

【N2 世尊告2】

【O1 答初二問】

卯二、世尊告2　辰一、答初二問

善男子！由真如作意除遣法相及與義相。

【O2 答第三問2】

【P1 舉於名相】

辰二、答第三問2　巳一、舉於名相

若於其名及名自性無所得時，亦不觀彼所依之相，如是除遣。

亦不觀彼所依之相等者：色等想事，名所依相。本地分說：若於彼事起能增益有體自性執，名增益想；起能損減唯事勝義執，名損減想。彼於此想能正除遣，能斷、能捨，故名除遣。（陵本三十六卷十九頁2990）其義應知。

【P2 例於句等】

巳二、例於句等

如於其名，於句、於文、於一切義，當知亦爾。乃至於界及界自性無所得時，亦不觀彼所依之相，如是除遣。

乃至於界等者：前說知法、知義中，名句文等為初，界義為後。今於此中，不具一一，置乃至言。

【M2 簡真如相2】

【N1 慈氏問】

寅二、簡真如相2　卯一、慈氏問

世尊！諸所了知真如義相，此真如相亦可遣不？

【N2 世尊告2】

【O1 無相可遣】

卯二、世尊告2　辰一、無相可遣

善男子！於所了知真如義中都無有相，亦無所得，當何所遣。

【O2 非餘能伏】

辰二、非餘能伏

善男子！我說了知真如義時，能伏一切法義之相，非此了達餘所能伏。

【M3 出能觀心2】

【N1 慈氏問2】

【O1 引教】

寅三、出能觀心2　卯一、慈氏問2　辰一、引教

世尊！如世尊說濁水器喻、不淨鏡喻、撓泉池喻，不任觀察自面影相。若堪任者，與上相違。如是若有不善修心，則不堪任如實觀察所有真如；若善修心，堪任觀察。

【O2 舉問】

辰二、舉問

此說何等能觀察心？依何真如而作是說？

【N2 世尊告2】

【O1 答初問】

卯二、世尊告2　辰一、答初問

善男子！此說三種能觀察心，謂聞所成能觀察心、若思所成能觀察心、若修所成能觀察心。

【O2 答後問】

辰二、答後問

依了別真如作如是說。

【L16 依空遣相門2】

【M1 別遣諸相2】

【N1 慈氏問】

丑十六、依空遣相門2　寅一、別遣諸相2　卯一、慈氏問

世尊！如是了知法義菩薩，為遣諸相勤修加行，有幾種相難可除遣？誰能除遣？

【N2 世尊告2】

【O1 舉能遣空3】

【P1 標】

卯二、世尊告2　辰一、舉能遣空3　巳一、標

善男子！有十種相，空能除遣。

【P2 徵】

巳二、徵

何等為十？

【P3 釋10】

【Q1 一切法空】

巳三、釋10　午一、一切法空

一者、了知法義故，有種種文字相，此由一切法空能正除遣。

【Q2 相空及無先後空】

午二、相空及無先後空

二者、了知安立真如義故，有生滅住異性相續隨轉相，此由相空及無先後空能正除遣。

【Q3 內空及無所得空】

午三、內空及無所得空

三者、了知能取義故，有顧戀身相及我慢相，此由內空及無所得空能正除遣。

【Q4 外空】

午四、外空

四者、了知所取義故，有顧戀財相，此由外空能正除遣。

【Q5 內外空及本性空】

午五、內外空及本性空

五者、了知受用義男女承事資具相應故，有內安樂相、外淨妙相，此由內外空及本性空能正除遣。

【Q6 大空】

午六、大空

六者、了知建立義故，有無量相，此由大空能正除遣。

【Q7 有為空】

午七、有為空

七者、了知無色故，有內寂靜解脫相，此由有為空能正除遣。

【Q8 畢竟空無性空無性自性空及勝義空】

午八、畢竟空無性空無性自性空及勝義空

八者、了知相真如義故，有補特伽羅無我相、法無我相、若唯識相及勝義相，此由畢竟空、無性空、無性自性空及勝義空能正除遣。

【Q9 無為空及無變異空】

午九、無為空及無變異空

九者、了知清淨真如義故，有無為相、無變異相，此由無為空、無變異空能正除遣。

【Q10 空空】

午十、空空

十者、即於彼相對治空性作意思惟故，有空性相，此由空空能正除遣。

有十種相空能除遣者：相有十種，如文可知。由十七空，能正除遣。謂一切法空、相空、無先後空、內空、無所得空、外空、內外空、本性空、大空、有為空、畢竟空、無性空、無性自性空、勝義空、無為空、無變異空、空空。辯中邊論說有十六，謂內空、外空、內外空、大空、空空、勝義空、有為空、無為空、畢竟空、無際空、無散空、本性空、相空、一切法空、無性空、無性自性空。名少分別，義亦不同，不應準釋。今此略義，謂一切法性離言說，是名一切法空，由是能正除遣種種文字相、諸有為相。性非勝義，是名相空，由是能正除遣生滅住異性相。諸行流轉無先後性，是名無先後空，由是能正除遣相續隨轉相。內無色處，若心、意、識及諸心法，待所取故，假名能取，非離所取有能取性，是名內空，由是能正除遣顧戀身相。唯有諸行，都無有我，是名無所得空，由是能正除遣我慢相。色等外處，觀待能取，假名所取，非離能取有所取相，是名外空，由是能正除遣顧戀財相。根境和合，能為受用，然實非有彼和合性，名內外空，由是能正除遣內安樂相。又彼男女承事資具貪相應故，淨妙相現，性非淨妙，名本性空，由是能正除遣外淨妙相。諸器世間住相寬廣，假名為大，色非有故，此亦非有，是名大空，由是能正除遣無量相。入無餘依涅槃界位，一切相滅，名有為空，由是能正除遣內寂靜解脫相。我及有情唯假安立，名畢竟空；諸法自性非如言有，名無性空；諸識所緣，唯識所現，即以外境無性為其自性，不應執有唯識相性，是名無性自性空；真如能伏一切義相，名勝義空；此四種空，如其次第，能正除遣補特伽羅無我相、法無我相、若唯識相及勝義相。無為無相，名無為空；待有為法，說無變異，唯自內證，非如言有，是名無變異空；如次能正除遣無為    相及無變異相。能對治相空智空故，說名空空，由是能正除遣空性相。

【O2 釋所遣相2】

【P1 慈氏問】

辰二、釋所遣相2　巳一、慈氏問

世尊！除遣如是十種相時，除遣何等？從何等相而得解脫？

【P2 世尊告2】

【Q1 答前問】

巳二、世尊告2　午一、答前問

善男子！除遣三摩地所行影像相，從雜染縛相而得解脫，彼亦除遣。

彼亦除遣者：謂彼雜染縛相亦除遣故。

【Q2 明說相3】

【R1 標】

午二、明說相3　未一、標

善男子！當知就勝，說如是空治如是相，非不一一治一切相。

【R2 喻】

未二、喻

譬如無明，非不能生乃至老死諸雜染法，就勝但說能生於行，由是諸行親近緣故。

【R3 例】

未三、例

此中道理，當知亦爾。

【M2 總空性相2】

【N1 慈氏問】

寅二、總空性相2　卯一、慈氏問

世尊！此中何等空是總空性相？若諸菩薩了知是已，無有失壞，於空性相離增上慢。

【N2 世尊告2】

【O1 歎許為說】

卯二、世尊告2　辰一、歎許為說

爾時世尊歎慈氏菩薩曰：善哉！善哉！善男子！汝今乃能請問如來如是深義，令諸菩薩於空性相無有失壞。何以故？善男子！若諸菩薩於空性相有失壞者，便為失壞一切大乘。是故汝應諦聽諦聽，當為汝說總空性相。

【O2 正顯彼相】

辰二、正顯彼相

善男子！若於依他起相及圓成實相中，一切品類雜染、清淨遍計所執相畢竟遠離性，及於此中都無所得，如是名為於大乘中總空性相。

及於此中都無所得者：顯揚論說：無所得者，推求諸法，不見自性。非一切種都無所得，然於遍計所執自性無所得時，亦不觀彼依他自相。（顯揚論二十卷五頁31,579c）其義應知。

【L17 能攝門2】

【M1 慈氏問】

丑十七、能攝門2　寅一、慈氏問

世尊！此奢摩他、毗鉢舍那，能攝幾種勝三摩地？

【M2 世尊告】

寅二、世尊告

善男子！如我所說，無量聲聞、菩薩、如來有無量種勝三摩地，當知一切皆此所攝。

【L18 因果門2】

【M1 因2】

【N1 慈氏問】

丑十八、因果門2　寅一、因2　卯一、慈氏問

世尊！此奢摩他、毗鉢舍那，以何為因？

【N2 世尊告】

卯二、世尊告

善男子！清淨尸羅、清淨聞思所成正見以為其因。

【M2 果2】

【N1 慈氏問】

寅二、果2　卯一、慈氏問

世尊！此奢摩他、毗鉢舍那，以何為果？

【N2 世尊告2】

【O1 心慧清淨】

卯二、世尊告2　辰一、心慧清淨

善男子！善清淨心、善清淨慧以為其果。

善清淨心善清淨慧者：謂諸無學貪愛永滅，證心解脫，是名善清淨心。永離無明，證慧解脫，是名善清淨慧。

【O2 世出世善】

辰二、世出世善

復次，善男子！一切聲聞及如來等所有世間及出世間一切善法，當知皆是此奢摩他、毗鉢舍那所得之果。

【L19 作業門2】

【M1 慈氏問】

丑十九、作業門2　寅一、慈氏問

世尊！此奢摩他、毗鉢舍那，能作何業？

【M2 世尊告】

寅二、世尊告

善男子！此能解脫二縛為業，所謂相縛及麤重縛。

【L20 能障門2】

【M1 五繫攝2】

【N1 慈氏問】

丑二十、能障門2　寅一、五繫攝2　卯一、慈氏問

世尊！如佛所說五種繫中，幾是奢摩他障？幾是毗鉢舍那障？幾是俱障？

【N2 世尊告3】

【O1 奢摩他障】

卯二、世尊告3　辰一、奢摩他障

善男子！顧戀身財，是奢摩他障。

【O2 毗鉢舍那障】

辰二、毗鉢舍那障

於諸聖教不得隨欲，是毗鉢舍那障。

【O3 俱障2】

【P1 標】

辰三、俱障2　巳一、標

樂相雜住、於少喜足，當知俱障。

【P2 釋】

巳二、釋

由第一故，不能造修；由第二故，所修加行不到究竟。

如佛所說五種繫者：本地分中煩惱差別，說有五種拘礙。一、顧戀其身，二、顧戀諸欲，三、樂相雜住，四、闕隨順教，五、得微少善便生喜足。（陵本八卷七頁574）此五種繫，即彼異名應知。

【M2 五蓋攝2】

【N1 慈氏問】

寅二、五蓋攝2　卯一、慈氏問

世尊！於五蓋中，幾是奢摩他障？幾是毗鉢舍那障？幾是俱障？

【N2 世尊告】

卯二、世尊告

善男子！掉舉惡作，是奢摩他障；惛沈睡眠、疑，是毗鉢舍那障；貪欲、瞋恚，當知俱障。

【L21 圓滿清淨門2】

【M1 奢摩他道2】

【N1 慈氏問】

丑二十一、圓滿清淨門2　寅一、奢摩他道2　卯一、慈氏問

世尊！齊何名得奢摩他道圓滿清淨？

【N2 世尊告】

卯二、世尊告

善男子！乃至所有惛沈睡眠正善除遣，齊是名得奢摩他道圓滿清淨。

乃至所有惛沈睡眠正善除遣者：謂修瑜伽行者，為欲對治惛沈睡眠，應時時間修習觀相，策舉其心。從是以後，心住正捨，不為惛沈睡眠之所纏擾，是名惛沈睡眠正善除遣。

【M2 毗鉢舍那道2】

【N1 慈氏問】

寅二、毗鉢舍那道2　卯一、慈氏問

世尊！齊何名得毗鉢舍那道圓滿清淨？

【N2 世尊告】

卯二、世尊告

善男子！乃至所有掉舉惡作正善除遣，齊是名得毗鉢舍那道圓滿清淨。

乃至所有掉舉惡作正善除遣者：謂修瑜伽行者，為欲對治掉舉惡作，應時時間修習止相，寂靜其心。從是以後，心住正捨，不為掉舉惡作之所纏擾，是名掉舉惡作正善除遣。

【L22 散動門2】

【M1 慈氏問】

丑二十二、散動門2　寅一、慈氏問

世尊！若諸菩薩，於奢摩他、毗鉢舍那現在前時，應知幾種心散動法？

【M2 世尊告3】

【N1 標】

寅二、世尊告3　卯一、標

善男子！應知五種。

【N2 列】

卯二、列

一者、作意散動，二者、外心散動，三者、內心散動，四者、相散動，五者、麤重散動。

【N3 釋5】

【O1 作意散動】

卯三、釋5　辰一、作意散動

善男子！若諸菩薩捨於大乘相應作意，墮在聲聞、獨覺相應諸作意中，當知是名作意散動。

【O2 外心散動】

辰二、外心散動

若於其外五種妙欲諸雜亂相所有尋思、隨煩惱中，及於其外所緣境中，縱心流散，當知是名外心散動。

若於其外五種妙欲等者：此中二義，釋名外心散動。五種妙欲諸雜亂相，說名為外。以此為緣，起欲、恚、害等諸惡尋思，及貪欲蓋等諸隨煩惱，令心散動，是為初義。或復於外五種妙欲所緣境中，縱心流散，令心散動，是第二義。

【O3 內心散動】

辰三、內心散動

若由惛沈及以睡眠，或由沈沒，

或由沈沒者：謂不守根門、食不知量、初夜後夜不常悎寤勤修觀行、不正知住，乃至廣說其心惛闇，於勝境界不樂攀緣，是名沈相。義如本地分說。（陵本十一卷十九頁936）

或由愛味三摩鉢底，或由隨一三摩鉢底諸隨煩惱之所染汙，當知是名內心散動。

或由隨一三摩鉢底諸隨煩惱之所染汙者：本地分說：有四得靜慮者，一、愛上靜慮者，二、見上靜慮者，三、慢上靜慮者，四、疑上靜慮者。（陵本十二卷二頁964）此說隨一三摩鉢底諸隨煩惱，如彼釋義應知。

【O4 相散動】

辰四、相散動

若依外相，於內等持所行諸相作意思惟，名相散動。

若依外相等者：辯中邊說：矯現相已，修定加行，名相散亂。此應準釋。矯現相者，謂為誑他，矯詐示現諸根無掉、諸根無動、諸根寂靜故。

【O5 麤重散動】

辰五、麤重散動

若內作意為緣生起所有諸受，由麤重身計我起慢，當知是名麤重散動。

若內作意為緣等者：定地作意，名內作意。以此為緣，能生定地喜、樂、捨受。於此所依麤重受中不了知故，計我起慢，是名麤重散動。

【L23 治障門2】

【M1 慈氏問】

丑二十三、治障門2　寅一、慈氏問

世尊！此奢摩他、毗鉢舍那，從初菩薩地乃至如來地，能對治何障？

【M2 世尊告2】

【N1 菩薩地10】

【O1 初地障】

寅二、世尊告2　卯一、菩薩地10　辰一、初地障

善男子！此奢摩他、毗鉢舍那，於初地中，對治惡趣煩惱、業、生雜染障。

於初地中對治惡趣等者：由能對治惡趣所攝煩惱、業、生三種雜染為因緣故，彼地菩薩不墮惡趣，名已證入正性離生。

【O2 第二地障】

辰二、第二地障

第二地中，對治微細誤犯現行障。

【O3 第三地障】

辰三、第三地障

第三地中，對治欲貪障。

第三地中對治欲貪障者：由能對治欲貪為因緣故，彼地菩薩名增上心清淨攝。

【O4 第四地障】

辰四、第四地障

第四地中，對治定愛及法愛障。

對治定愛等者：由能對治定愛及與法愛為因緣故，彼地菩薩名增上慧清淨攝。言定愛者，謂於已得世間圓滿等持、等至起味著故。言法愛者，謂於已得圓滿聞持陀羅尼起染著故。

【O5 第五地障】

辰五、第五地障

第五地中，對治生死涅槃一向背趣障。

【O6 第六地障】

辰六、第六地障

第六地中，對治相多現行障。

【O7 第七地障】

辰七、第七地障

第七地中，對治細相現行障。

【O8 第八地障】

辰八、第八地障

第八地中，對治於無相作功用及於有相不得自在障。

【O9 第九地障】

辰九、第九地障

第九地中，對治於一切種善巧言辭不得自在障。

【O10 第十地障】

辰十、第十地障

第十地中，對治不得圓滿法身證得障。

【N2 如來地2】

【O1 對治最極微細二障】

卯二、如來地2　辰一、對治最極微細二障

善男子！此奢摩他、毗鉢舍那，於如來地，對治極微細、最極微細煩惱障及所知障。

【O2 建立最極清淨法身】

辰二、建立最極清淨法身

由能永害如是障故，究竟證得無著無礙一切智見，依於所作成滿所緣，建立最極清淨法身。

依於所作成滿所緣等者：前說四種所緣境事，一、有分別影像所緣境事，二、無分別影像所緣境事，三、事邊際所緣境事，四、所作成辦所緣境事。今此所作成滿所緣，即其第四。如下又說：永害一切相、麤重故，漸次於彼後後地中，如鍊金法陶鍊其心，乃至證得阿耨多羅三藐三菩提，又得所作成滿所緣。由是依此建立最極清淨法身。

【L24 修證菩提門2】

【M1 慈氏問】

丑二十四、修證菩提門2　寅一、慈氏問

世尊！云何菩薩依奢摩他、毗鉢舍那勤修行故，證得阿耨多羅三藐三菩提？

【M2 世尊告2】

【N1 釋3】

【O1 加行位2】

【P1 出依真如】

寅二、世尊告2　卯一、釋3　辰一、加行位2　巳一、出依真如

善男子！若諸菩薩已得奢摩他、毗鉢舍那，依七真如，於如所聞、所思法中，由勝定心，於善審定、於善思量、於善安立真如性中內正思惟。

於善審定等者：由隨尋思行毗鉢舍那，於真如性如理作意，思量推察，名善審定及善思量。由隨伺察行毗鉢舍那，如所安立復審觀察，名善安立。

【P2 明捨細相2】

【Q1 標】

巳二、明捨細相2　午一、標

彼於真如正思惟故，心於一切細相現行尚能棄捨，何況麤相。

【Q2 釋】

午二、釋

善男子！言細相者，謂心所執受相，或領納相，或了別相，或雜染、清淨相，

心所執受相等者：身、受、心、法，如次配釋應知。

或內相，或外相，或內外相，或謂我當修行一切利有情相，或正智相，或真如相，或苦集滅道相，或有為相，或無為相，或有常相，或無常相，或苦有變異性相，或苦無變異性相，

苦有變異性相等者：苦苦、壞苦境界緣生，名有變異。行苦異熟所引，名無變異。

或有為異相相，或有為同相相，

有為異相相等者：諸有為法前後變異，不相似生，是名異相。若前後生相似相續，是名同相。

或知一切是一切已有一切相，

或知一切等者：攝事分說：略有二種一切。一、少分一切，二、一切一切。如說一切皆無常者，當知此依少分一切；唯一切行，非無為故。言一切法皆無我者，當知此依一切一切。（陵本八十九卷二頁6722）此應準釋。

或補特伽羅無我相，或法無我相。於彼現行心能棄捨。

【O2 見道位3】

【P1 善修通達】

辰二、見道位3　巳一、善修通達

彼既多住如是行故，於時時間，從其一切繫、蓋、散動善修治心。

從其一切繫蓋散動者：如前說有五繫、五蓋及五散動，此應準知。

從是已後，於七真如，有七各別自內所證通達智生，名為見道。

【P2 證入初地】

巳二、證入初地

由得此故，名入菩薩正性離生，生如來家，證得初地。又能受用此地勝德。

【P3 證三所緣】

巳三、證三所緣

彼於先時，由得奢摩他、毗鉢舍那故，已得二種所緣，謂有分別影像所緣，及無分別影像所緣。彼於今時得見道故，更證得事邊際所緣。

更證得事邊際所緣者：本地分中聲聞地說：云何事邊際性？謂若所緣盡所有性、如所有性，乃至廣說。（陵本二十六卷十五頁2214）此應準釋。

【O3 修道位3】

【P1 進趣思惟】

辰三、修道位3　巳一、進趣思惟

復於後後一切地中，進趣修道，即於如是三種所緣作意思惟。

【P2 遣相麤重】

巳二、遣相麤重

譬如有人以其細楔出於麤楔，如是菩薩依此以楔出楔方便遣內相故，一切隨順雜染分相皆悉除遣；相除遣故，麤重亦遣。

【P3 具證所緣】

巳三、具證所緣

永害一切相、麤重故，漸次於彼後後地中，如鍊金法陶鍊其心，乃至證得阿耨多羅三藐三菩提，又得所作成滿所緣。

又得所作成滿所緣者：本地分中聲聞地說：云何所作成辦？謂修觀行者，於奢摩他、毗鉢舍那，若修、若習、若多修習為因緣故，諸緣影像所有作意皆得圓滿。此圓滿故，便得轉依，一切麤重悉皆息滅。得轉依故，超過影像。（陵本二十六卷十五頁2216）此應準釋。

【N2 結】

卯二、結

善男子！如是菩薩於內止觀正修行故，證得阿耨多羅三藐三菩提。

【L25 引發威德門2】

【M1 慈氏問】

丑二十五、引發威德門2　寅一、慈氏問

世尊！云何修行引發菩薩廣大威德？

【M2 世尊告4】

【N1 標】

寅二、世尊告4　卯一、標

善男子！若諸菩薩善知六處，便能引發菩薩所有廣大威德。

【N2 列】

卯二、列

一者、善知心生，二者、善知心住，三者、善知心出，四者、善知心增，五者、善知心減，六者、善知方便。

【N3 釋6】

【O1 善知心生3】

【P1 徵】

卯三、釋6　辰一、善知心生3　巳一、徵

云何善知心生？

【P2 釋】

巳二、釋

謂如實知十六行心生起差別，是名善知心生。

【P3 廣】

巳三、廣

十六行心生起差別者。一者、不可覺知堅住器識生，謂阿陀那識。

不可覺知堅住器識等者：阿陀那識甚深細故，依彼所變器世間相，相續久住，難可了知，由是名為不可覺知堅住器識。

二者、種種行相所緣識生，謂頓取一切色等境界分別意識，及頓取內外境界覺受，或頓於一念瞬息須臾現入多定、見多佛土、見多如來分別意識。

頓取內外境界覺受者：謂於定非定地現所受境，分別意識於彼一切明了而轉，能頓取故。

三者、小相所緣識生，謂欲界繫識。四者、大相所緣識生，謂色界繫識。五者、無量相所緣識生，謂空、識無邊處繫識。六者、微細相所緣識生，謂無所有處繫識。七者、邊際相所緣識生，謂非想非非想處繫識。八者、無相識生，謂出世識及緣滅識。九者、苦俱行識生，謂那落迦識。十者、雜受俱行識生，謂欲行識。十一、喜俱行識生，謂初二靜慮識。十二、樂俱行識生，謂第三靜慮識。十三、不苦不樂俱行識生，謂從第四靜慮乃至非想非非想處識。十四、染汙俱行識生，謂諸煩惱及隨煩惱相應識。十五、善俱行識生，謂信等相應識。十六、無記俱行識生，謂彼俱不相應識。

【O2 善知心住】

辰二、善知心住

云何善知心住？謂如實知了別真如。

謂如實知了別真如者：謂一切行唯是識性，是名了別真如。住勝定心，通達如是心一境性，是故說名善知心住。

【O3 善知心出】

辰三、善知心出

云何善知心出？謂如實知出二種縛，所謂相縛及麤重縛。此能善知，應令其心從如是出。

【O4 善知心增】

辰四、善知心增

云何善知心增？謂如實知能治相縛、麤重縛心，彼增長時、彼積集時，亦得增長、亦得積集，名善知增。

云何善知心增等者：謂彼相縛及麤重縛。能對治道現行增長時，種子積集時，心相應故，亦得增長、亦得積集。此如實知，名善知增。

【O5 善知心減】

辰五、善知心減

云何善知心減？謂如實知彼所對治相及麤重所雜染心，彼衰退時、彼損減時，此亦衰退、此亦損減，名善知減。

云何善知心減等者：謂彼所對治。能雜染心相衰退時，麤重損減時，心亦衰退、損減。此如實知，名善知減。

【O6 善知加行】

辰六、善知加行

云何善知加行？謂如實知解脫、勝處及與遍處，或修、或遣。

【N4 結】

卯四、結

善男子！如是菩薩於諸菩薩廣大威德，或已引發、或當引發、或現引發。

【L26 涅槃受滅門2】

【M1 慈氏問】

丑二十六、涅槃受滅門2　寅一、慈氏問

世尊！如世尊說：於無餘依涅槃界中，一切諸受無餘永滅。何等諸受於此永滅？

【M2 世尊告5】

【N1 標】

寅二、世尊告5　卯一、標

善男子！以要言之，有二種受無餘永滅。

【N2 徵】

卯二、徵

何等為二？

【N3 列】

卯三、列

一者、所依麤重受，二者、彼果境界受。

所依麤重受等者：所依自體，不苦不樂受所隨逐，名所依麤重受，諸行麤重之所攝故。境界緣生苦受、樂受，名彼果境界受，自增上果為境界故。

【N4 廣2】

【O1 所依麤重受3】

【P1 標】

卯四、廣2　辰一、所依麤重受3　巳一、標

所依麤重受，當知有四種。

【P2 列】

巳二、列

一者、有色所依受，二者、無色所依受，三者、果已成滿麤重受，四者、果未成滿麤重受。

【P3 釋】

巳三、釋

果已成滿受者，謂現在受。果未成滿受者，謂未來因受。

【O2 彼果境界受2】

【P1 標】

辰二、彼果境界受2　巳一、標

彼果境界受，亦有四種。

【P2 列】

巳二、列

一者、依持受，二者、資具受，三者、受用受，四者、顧戀受。

依持受等者：此說依持，略有六種。一、建立依持，二、藏覆依持，三、豐稔依持，四、安隱依持，五、日月依持，六、食依持。本地分中別釋其相應知。（陵本二卷十六頁163）受用此六依持為境界故，名依持受。資具有十，一、食，二、飲，三、乘，四、衣，五、莊嚴具，六、歌笑舞樂，    七、香鬘塗末，八、什物之具，九、照明，十、男女受行。如本地分說應知。（陵本二卷十七頁165）受用十種資具為境界故，名資具受。諸有情類，受用所感異熟苦樂差別為境界故，名受用受；顧戀身財為境界故，名顧戀受。

【N5 辨2】

【O1 於有餘依2】

【P1 一受滅】

卯五、辨2　辰一、於有餘依2　巳一、一受滅

於有餘依涅槃界中，果未成滿受一切已滅，領彼對治明觸生受領受共有，或復彼果已成滿受。

【P2 二受滅】

巳二、二受滅

又二種受一切已滅，唯現領受明觸生受。

【O2 於無餘依2】

【P1 明觸生受滅】

辰二、於無餘依2　巳一、明觸生受滅

於無餘依涅槃界中，般涅槃時，此亦永滅。

【P2 結名無餘滅】

巳二、結名無餘滅

是故說言於無餘依涅槃界中，一切諸受無餘永滅。

領彼對治明觸生受等者：明觸為緣之所生受，不為愛緣，能對治愛，是名對治明觸生受。器世間相共分別起，是名共有。如前已說：相等諸物，或由不共分別為因，或復由共分別為因。若由不共分別所起，無分別者，彼亦隨滅。若共分別之所起者，分別雖無，由他分別所任持故，而不永滅。若不爾者，他之分別應無其果。彼雖不滅，得清淨者於彼事中正見清淨。（陵本七十三卷四頁5630）此說領受共有，準彼當知。

【K2 結讚勵】

子二、結讚勵

爾時世尊說是語已，告慈氏菩薩曰：善哉！善哉！善男子！汝今善能依止圓滿最極清淨妙瑜伽道請問如來。汝於瑜伽已得決定最極善巧，吾已為汝宣說圓滿最極清淨妙瑜伽道，所有一切過去、未來正等覺者，已說、當說皆亦如是。諸善男子、若善女人，皆應依此勇猛精進，當正修學。

【J2 重頌】

癸二、重頌

爾時世尊欲重宣此義而說頌曰：於法假立瑜伽中　若行放逸失大義依止此法及瑜伽　若正修行得大覺見有所得求免難　若謂此見為得法慈氏彼去瑜伽遠　譬如大地與虛空利生堅固而不作　悟已勤修利有情智者作此窮劫量　便得最上離染喜若人為欲而說法　彼名捨欲還取欲愚癡得法無價寶　反更遊行而乞丐於諍諠雜戲論著　應捨發起上精進為度諸天及世間　於此瑜伽汝當學

若行放逸失大義者：成就前際俱行、後際俱行、中際俱行、先時所作，及俱隨行所有放逸，名行放逸。不能成辦自義、他義，名失大義。見有所得求免難者：謂於依他起相及圓成實相中，見有所得，而欲希求解脫彼彼品類雜染、清淨遍計所執相，此甚為難。或復於名、於句、於文、於一切義乃至於界，及彼自性見有所得，而欲除遣法相及與義相，亦甚為難，義相違故。利生堅固而不作者：此中堅固，謂彼愚癡。決擇分說：堅固愚癡者，謂如有一，畢竟無有般涅槃法，所有愚癡自性堅固，乃至諸佛亦不能拔。（陵本六十卷十七頁4895）由彼類人畢竟不能作利生事，是故此中作如是說。    便得最上離染喜者：攝大乘論有二頌云：諸佛證得五性喜，皆由等證自界故。離喜都由不證此，故求喜者應等證。由能無量及事成，法味義德俱圓滿，得喜最勝無過失，諸佛見常無盡故。（攝大乘論三卷十六頁31,149c）此應準釋。於諍諠雜戲論著應捨者：謂於諍論諠眾雜住及與戲論，若有樂著，能障遠離，應棄捨故。

【I2 結名法門】

壬二、結名法門

爾時慈氏菩薩復白佛言：世尊！於是解深密法門中，當何名此教？我當云何奉持？佛告慈氏：此名瑜伽了義之教，於此瑜伽了義之教，汝當奉持。

【I3 說果勝利】

壬三、說果勝利

說此瑜伽了義教時，於大會中，有六百千眾生發阿耨多羅三藐三菩提心；三百千聲聞遠塵離垢，於諸法中得法眼淨；一百五十千聲聞諸漏永盡，心得解脫；七十五千菩薩獲得廣大瑜伽作意。

瑜伽師地論科句披尋記卷第七十七

瑜伽師地論科句披尋記卷第七十八

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之七

【H6 分別地波羅蜜多3】

【I1 正廣分別2】

【J1 長行8】

【K1 辨地攝2】

【L1 觀自在問】

辛六、分別地波羅蜜多3　壬一、正廣分別2　癸一、長行8　子一、辨地攝2　丑一、觀自在問

復次，依乘假立，分別解說如實大乘，當知如解深密經中，觀自在菩薩白佛言：世尊！如佛所說菩薩十地，所謂極喜地、離垢地、發光地、焰慧地、極難勝地、現前地、遠行地、不動地、善慧地、法雲地，復說佛地為第十一。如是諸地，幾種清淨？幾分所攝？

【L2 佛告2】

【M1 總標】

丑二、佛告2　寅一、總標

佛告觀自在菩薩曰：善男子！當知諸地，四種清淨，十一分攝。

【M2 別釋2】

【N1 四清淨攝3】

【O1 徵】

寅二、別釋2　卯一、四清淨攝3　辰一、徵

云何四種清淨能攝諸地？

【O2 列】

辰二、列

謂增上意樂清淨，攝於初地；增上戒清淨，攝第二地；增上心清淨，攝第三地；增上慧清淨，於後後地轉勝妙故，當知能攝從第四地乃至佛地。

【O3 結】

辰三、結

善男子！當知如是四種清淨普攝諸地。

【N2 十一分攝3】

【O1 徵】

卯二、十一分攝3　辰一、徵

云何十一種分能攝諸地？

【O2 釋11】

【P1 極喜地2】

【Q1 已圓滿】

辰二、釋11　巳一、極喜地2　午一、已圓滿

謂諸菩薩先於勝解行地，依十法行極善修習勝解忍故，超過彼地，證入菩薩正性離生。彼諸菩薩由是因緣，此分圓滿。

【Q2 未圓滿】

午二、未圓滿

而未能於微細毀犯誤現行中正知而住。由是因緣，於此分中猶未圓滿。

【P2 離垢地2】

【Q1 已圓滿】

巳二、離垢地2　午一、已圓滿

為令此分得圓滿故，精勤修習便能證得。彼諸菩薩由是因緣，此分圓滿。

【Q2 未圓滿】

午二、未圓滿

而未能得世間圓滿等持、等至，及圓滿聞持陀羅尼。由是因緣，於此分中猶未圓滿。

【P3 發光地2】

【Q1 已圓滿】

巳三、發光地2　午一、已圓滿

為令此分得圓滿故，精勤修習便能證得。

圓滿聞持陀羅尼者：此即菩薩法陀羅尼應知。謂諸菩薩獲得如是念慧力持，由此力持，聞未曾聞，言未溫習、未善通利，名句文身之所攝錄，次第錯綜、次第結集無量經典，經無量時能持不忘。是名菩薩法陀羅尼。義如本地分說。（陵本四十五卷十四頁3650）

彼諸菩薩由是因緣，此分圓滿。

【Q2 未圓滿】

午二、未圓滿

而未能令隨所獲得菩提分法多修習住，心未能捨諸等至愛及與法愛。由是因緣，於此分中猶未圓滿。

【P4 焰慧地2】

【Q1 已圓滿】

巳四、焰慧地2　午一、已圓滿

為令此分得圓滿故，精勤修習便能證得。彼諸菩薩由是因緣，此分圓滿。

【Q2 未圓滿】

午二、未圓滿

而未能於諸諦道理如實觀察，又未能於生死涅槃棄捨一向背趣作意，又未能修方便所攝菩提分法。由是因緣，於此分中猶未圓滿。

【P5 極難勝地2】

【Q1 已圓滿】

巳五、極難勝地2　午一、已圓滿

為令此分得圓滿故，精勤修習便能證得。

方便所攝菩提分法者：本地分說：菩薩修習學道所攝最勝空性勝解，名為能證如來妙智廣大方便。（陵本三十六卷十二頁2950）如彼釋相應知。

彼諸菩薩由是因緣，此分圓滿。

【Q2 未圓滿】

午二、未圓滿

而未能於生死流轉如實觀察，又由於彼多生厭故，未能多住無相作意。由是因緣，於此分中猶未圓滿。

【P6 現前地2】

【Q1 已圓滿】

巳六、現前地2　午一、已圓滿

為令此分得圓滿故，精勤修習便能證得。彼諸菩薩由是因緣，此分圓滿。

【Q2 未圓滿】

午二、未圓滿

而未能令無相作意無闕無間多修習住。由是因緣，於此分中猶未圓滿。

【P7 遠行地2】

【Q1 已圓滿】

巳七、遠行地2　午一、已圓滿

為令此分得圓滿故，精勤修習便能證得。彼諸菩薩由是因緣，此分圓滿。

【Q2 未圓滿】

午二、未圓滿

而未能於無相住中捨離功用，又未能得於相自在。由是因緣，於此分中猶未圓滿。

【P8 不動地2】

【Q1 已圓滿】

巳八、不動地2　午一、已圓滿

為令此分得圓滿故，精勤修習便能證得。彼諸菩薩由是因緣，此分圓滿。

【Q2 未圓滿】

午二、未圓滿

而未能於異名、眾相、訓詞、差別，一切品類宣說法中得大自在。由是因緣，於此分中猶未圓滿。

【P9 善慧地2】

【Q1 已圓滿】

巳九、善慧地2　午一、已圓滿

為令此分得圓滿故，精勤修習便能證得。

異名眾相訓詞差別者：如次配釋四無礙解。一、法無礙解，二、義無礙解，三、辭無礙解，四、辯無礙解。本地分中別釋其相應知。（陵本四十五卷二頁3617）

彼諸菩薩由是因緣，此分圓滿。

【Q2 未圓滿】

午二、未圓滿

而未能得圓滿法身現前證受。由是因緣，於此分中猶未圓滿。

【P10 法雲地2】

【Q1 已圓滿】

巳十、法雲地2　午一、已圓滿

為令此分得圓滿故，精勤修習便能證得。彼諸菩薩由是因緣，此分圓滿。

【Q2 未圓滿】

午二、未圓滿

而未能得遍於一切所知境界無著無礙妙智妙見。由是因緣，於此分中猶未圓滿。

【P11 如來地】

巳十一、如來地

為令此分得圓滿故，精勤修習便能證得。由是因緣，此分圓滿；此分滿故，於一切分皆得圓滿。

【O3 總結】

辰三、總結

善男子！當知如是十一種分普攝諸地。

【K2 辨地想2】

【L1 觀自在問】

子二、辨地想2　丑一、觀自在問

世尊！何緣最初名極喜地？乃至何緣說名佛地？

【L2 佛告11】

【M1 極喜地】

丑二、佛告11　寅一、極喜地

善男子！成就大義，得未曾得出世間心，生大歡喜，是故最初名極喜地。

【M2 離垢地】

寅二、離垢地

遠離一切微細犯戒，是故第二名離垢地。

【M3 發光地】

寅三、發光地

由彼所得三摩地及聞持陀羅尼能為無量智光依止，是故第三名發光地。

【M4 焰慧地】

寅四、焰慧地

由彼所得菩提分法，燒諸煩惱智如火焰，是故第四名焰慧地。

【M5 極難勝地】

寅五、極難勝地

由即於彼菩提分法方便修習，最極艱難方得自在，是故第五名極難勝地。

於彼菩提分法方便修習等者：依彼所得菩提分法修空勝解，名即於彼方便修習。由是修習最極艱難，是故此地名為極難。得自在故，復名為勝。

【M6 現前地】

寅六、現前地

現前觀察諸行流轉，又於無相多修作意方現在前，是故第六名現前地。

【M7 遠行地】

寅七、遠行地

能遠證入無闕無間無相作意，與清淨地共相鄰接，是故第七名遠行地。

【M8 不動地】

寅八、不動地

由於無相得無功用，於諸相中不為現行煩惱所動，是故第八名不動地。

【M9 善慧地】

寅九、善慧地

於一切種說法自在，獲得無量廣大智慧，是故第九名善慧地。

【M10 法雲地】

寅十、法雲地

麤重之身廣如虛空，法身圓滿，譬如大雲皆能遍覆，是故第十名法雲地。

【M11 佛地】

寅十一、佛地

永斷最極微細煩惱及所知障，無著無礙，於一切種所知境界現正等覺，故第十一說名佛地。

【K3 辨所對治3】

【L1 觀自在問】

子三、辨所對治3　丑一、觀自在問

世尊！於此諸地，有幾愚癡、有幾麤重為所對治？

【L2 佛告3】

【M1 總標】

丑二、佛告3　寅一、總標

善男子！此諸地中，有二十二種愚癡、十一種麤重為所對治。

【M2 別列11】

【N1 初地】

寅二、別列11　卯一、初地

謂於初地有二愚癡，一者、執著補特伽羅及法愚癡，二者、惡趣雜染愚癡，及彼麤重為所對治。

【N2 第二地】

卯二、第二地

於第二地有二愚癡，一者、微細誤犯愚癡，二者、種種業趣愚癡，及彼麤重為所對治。

種種業趣愚癡者：本地分說：增上戒住菩薩性戒具足，能以妙慧，於染不染、惡趣善趣，及諸乘中諸業現行、若因若果、修證安立，如實了知。於異熟果及等流果如是諸業，如實了知。（陵本四十八卷一頁3817）彼如實知是能對治，此說愚癡是所對治，義無差別，應可準釋。

【N3 第三地】

卯三、第三地

於第三地有二愚癡，一者、欲貪愚癡，二者、圓滿聞持陀羅尼愚癡，及彼麤重為所對治。

【N4 第四地】

卯四、第四地

於第四地有二愚癡，一者、等至愛愚癡，二者、法愛愚癡，及彼麤重為所對治。

【N5 第五地】

卯五、第五地

於第五地有二愚癡，一者、一向作意棄背生死愚癡，二者、一向作意趣向涅槃愚癡，及彼麤重為所對治。

【N6 第六地】

卯六、第六地

於第六地有二愚癡，一者、現前觀察諸行流轉愚癡，二者、相多現行愚癡，及彼麤重為所對治。

【N7 第七地】

卯七、第七地

於第七地有二愚癡，一者、微細相現行愚癡，二者、一向無相作意方便愚癡，及彼麤重為所對治。

【N8 第八地】

卯八、第八地

於第八地有二愚癡，一者、於無相作功用愚癡，二者、於相自在愚癡，及彼麤重為所對治。

【N9 第九地】

卯九、第九地

於第九地有二愚癡，一者、於無量說法、無量法句文字、後後慧辯陀羅尼自在愚癡，二者、辯才自在愚癡，及彼麤重為所對治。

【N10 第十地】

卯十、第十地

於第十地有二愚癡，一者、大神通愚癡，二者、悟入微細祕密愚癡，及彼麤重為所對治。

【N11 如來地】

卯十一、如來地

於如來地有二愚癡，一者、於一切所知境界極微細著愚癡，二者、極微細礙愚癡，及彼麤重為所對治。

極微細著愚癡等者：於所知境暫作意時智速疾轉，是名無著。於一切界、一切事、一切品、一切時智無礙轉，是名無礙。與此相違，名有著礙，故差別說。

【M3 總結】

寅三、總結

善男子！由此二十二種愚癡及十一種麤重故，安立諸地，而阿耨多羅三藐三菩提離彼繫縛。

【L3 觀自在讚果勝利】

丑三、觀自在讚果勝利

世尊！阿耨多羅三藐三菩提甚奇希有，乃至成就大利大果，令諸菩薩能破如是大愚癡羅網，能越如是大麤重稠林，現前證得阿耨多羅三藐三菩提。

【K4 辨地殊勝2】

【L1 觀自在問】

子四、辨地殊勝2　丑一、觀自在問

世尊！如是諸地，幾種殊勝之所安立？

【L2 佛告3】

【M1 總標】

丑二、佛告3　寅一、總標

善男子！略有八種。

【M2 別列】

寅二、別列

一者、增上意樂清淨，二者、心清淨，三者、悲清淨，四者、到彼岸清淨，五者、見佛供養承事清淨，六者、成熟有情清淨，七者、生清淨，八者、威德清淨。

【M3 料簡2】

【N1 清淨殊勝】

寅三、料簡2　卯一、清淨殊勝

善男子！於初地中所有增上意樂清淨乃至威德清淨，後後諸地乃至佛地所有增上意樂清淨乃至威德清淨，當知彼諸清淨展轉增勝，唯於佛地除生清淨。

【N2 功德殊勝】

卯二、功德殊勝

又初地中所有功德，於上諸地平等皆有，當知自地功德殊勝。

當知自地功德殊勝者：謂即八種殊勝功德，後後諸地展轉增勝，前已說故。（陵本七十五卷十一頁5779）

一切菩薩十地功德皆是有上，佛地功德當知無上。

【K5 辨生殊勝2】

【L1 觀自在問】

子五、辨生殊勝2　丑一、觀自在問

世尊！何因緣故，說菩薩生於諸有生最為殊勝？

【L2 佛告2】

【M1 標】

丑二、佛告2　寅一、標

善男子！四因緣故。

【M2 列】

寅二、列

一者、極淨善根所集起故；二者、故意思擇力所取故；

故意思擇力所取故者：謂諸菩薩以大願力得自在力，捨靜慮樂，還生欲界故。

三者、悲愍濟度諸眾生故；四者、自能無染，除他染故。

【K6 辨大願等2】

【L1 觀自在問】

子六、辨大願等2　丑一、觀自在問

世尊！何因緣故，說諸菩薩行廣大願、妙願、勝願？

【L2 佛告3】

【M1 標】

丑二、佛告3　寅一、標

善男子！四因緣故。

【M2 釋】

寅二、釋

謂諸菩薩能善了知涅槃樂住，堪能速證；而復棄捨速證樂住；無緣無待發大願心；為欲利益諸有情故，處多種種長時大苦。

【M3 結】

寅三、結

是故我說彼諸菩薩行廣大願、妙願、勝願。

【K7 辨諸學事2】

【L1 總舉六度2】

【M1 觀自在問】

子七、辨諸學事2　丑一、總舉六度2　寅一、觀自在問

世尊！是諸菩薩凡有幾種所應學事？

【M2 佛告2】

【N1 標】

寅二、佛告2　卯一、標

善男子！菩薩學事略有六種。

【N2 列】

卯二、列

所謂布施、持戒、忍辱、精進、靜慮、慧到彼岸。

【L2 別辨六度17】

【M1 三學攝2】

【N1 觀自在問】

丑二、別辨六度17　寅一、三學攝2　卯一、觀自在問

世尊！如是六種所應學事，幾是增上戒學所攝？幾是增上心學所攝？幾是增上慧學所攝？

【N2 佛告】

卯二、佛告

善男子！當知初三但是增上戒學所攝，靜慮一種但是增上心學所攝，慧是增上慧學所攝，我說精進遍於一切。

【M2 二資糧攝2】

【N1 觀自在問】

寅二、二資糧攝2　卯一、觀自在問

世尊！如是六種所應學事，幾是福德資糧所攝？幾是智慧資糧所攝？

【N2 佛告】

卯二、佛告

善男子！若增上戒學所攝者，是名福德資糧所攝；若增上慧學所攝者，是名智慧資糧所攝；我說精進、靜慮二種遍於一切。

精進靜慮二種遍於一切者：本地分說：精進、靜慮波羅蜜多，應知通二分。一者、福分，二者、智分。乃至廣說。（陵本三十六卷五頁2916）此應準知。

【M3 明修相2】

【N1 觀自在問】

寅三、明修相2　卯一、觀自在問

世尊！於此六種所學事中，菩薩云何應當修學？

【N2 佛告2】

【O1 標】

卯二、佛告2　辰一、標

善男子！由五種相應當修學。

【O2 列】

辰二、列

一者、最初於菩薩藏波羅蜜多相應微妙正法教中，猛利信解；二者、次於十種法行，以聞思修所成妙智，精進修行；三者、隨護菩提之心；四者、親近真善知識；五者、無間勤修善品。

【M4 施設六數2】

【N1 觀自在問】

寅四、施設六數2　卯一、觀自在問

世尊！何因緣故，施設如是所應學事但有六數？

【N2 佛告4】

【O1 標】

卯二、佛告4　辰一、標

善男子！二因緣故。

【O2 列】

辰二、列

一者、饒益諸有情故；二者、對治諸煩惱故。

【O3 配】

辰三、配

當知前三饒益有情，後三對治一切煩惱。

【O4 釋2】

【P1 初因緣攝】

辰四、釋2　巳一、初因緣攝

前三饒益諸有情者，謂諸菩薩由布施故，攝受資具，饒益有情；由持戒故，不行損害逼迫惱亂，饒益有情；由忍辱故，於彼損害逼迫惱亂堪能忍受，饒益有情。

【P2 次因緣攝】

巳二、次因緣攝

後三對治諸煩惱者，謂諸菩薩由精進故，雖未永伏一切煩惱，亦未永害一切隨眠，而能勇猛修諸善品，彼諸煩惱不能傾動善品加行；由靜慮故，永伏煩惱；由般若故，永害隨眠。

【M5 明餘四數2】

【N1 觀自在問】

寅五、明餘四數2　卯一、觀自在問

世尊！何因緣故，施設所餘波羅蜜多但有四數？

【N2 佛告2】

【O1 總標】

卯二、佛告2　辰一、總標

善男子！與前六種波羅蜜多為助伴故。

【O2 別釋4】

【P1 方便善巧波羅蜜多2】

【Q1 釋得名】

辰二、別釋4　巳一、方便善巧波羅蜜多2　午一、釋得名

謂諸菩薩，於前三種波羅蜜多所攝有情，以諸攝事方便善巧而攝受之，安置善品。

【Q2 明助伴】

午二、明助伴

是故我說方便善巧波羅蜜多，與前三種而為助伴。

【P2 願波羅蜜多2】

【Q1 釋得名】

巳二、願波羅蜜多2　午一、釋得名

若諸菩薩，於現法中煩惱多故，於修無間無有堪能，羸劣意樂故，下界勝解故。

下界勝解者：謂於欲貪分別忍可樂欲故。

於內心住無有堪能，於菩薩藏不能聞緣善修習故，所有靜慮不能引發出世間慧，彼便攝受少分狹劣福德資糧。為未來世煩惱輕微，心生正願，如是名願波羅蜜多。

【Q2 明助伴】

午二、明助伴

由此願故，煩惱微薄，能修精進。是故我說願波羅蜜多，與精進波羅蜜多而為助伴。

所有靜慮不能引發出世間慧等者：謂依靜慮，不能修習種種善巧，是故不能引發出世間慧。唯能修習慈等四種無量，說彼攝受少分狹劣福德資糧。

【P3 力波羅蜜多2】

【Q1 釋得名】

巳三、力波羅蜜多2　午一、釋得名

若諸菩薩，親近善士、聽聞正法、如理作意為因緣故，轉劣意樂成勝意樂，亦能獲得上界勝解，如是名力波羅蜜多。

【Q2 明助伴】

午二、明助伴

由此力故，於內心住有所堪能。是故我說力波羅蜜多，與靜慮波羅蜜多而為助伴。

【P4 智波羅蜜多2】

【Q1 釋得名】

巳四、智波羅蜜多2　午一、釋得名

若諸菩薩，於菩薩藏已能聞緣善修習故，能發靜慮，如是名智波羅蜜多。

【Q2 明助伴】

午二、明助伴

由此智故，堪能引發出世間慧。是故我說智波羅蜜多，與慧波羅蜜多而為助伴。

【M6 明說次第2】

【N1 觀自在問】

寅六、明說次第2　卯一、觀自在問

世尊！何因緣故，宣說六種波羅蜜多如是次第？

【N2 佛告3】

【O1 標】

卯二、佛告3　辰一、標

善男子！能為後後引發依故。

【O2 釋】

辰二、釋

謂諸菩薩，若於身財無所顧吝，便能受持清淨禁戒；為護禁戒，便修忍辱；修忍辱已，能發精進；發精進已，能辦靜慮；具靜慮已，便能獲得出世間慧。

【O3 結】

辰三、結

是故我說波羅蜜多如是次第。

【M7 明品類別2】

【N1 觀自在問】

寅七、明品類別2　卯一、觀自在問

世尊！如是六種波羅蜜多，各有幾種品類差別？

【N2 佛告2】

【O1 總標】

卯二、佛告2　辰一、總標

善男子！各有三種。

【O2 別列6】

【P1 施】

辰二、別列6　巳一、施

施三種者，一者、法施，二者、財施，三者、無畏施。

【P2 戒】

巳二、戒

戒三種者，一者、轉捨不善戒，二者、轉生善戒，三者、轉生饒益有情戒。

【P3 忍】

巳三、忍

忍三種者，一者、耐怨害忍，二者、安受苦忍，三者、諦察法忍。

【P4 精進】

巳四、精進

精進三種者，一者、被甲精進，二者、轉生善法加行精進，三者、饒益有情加行精進。

轉生善法加行精進者：謂諸菩薩所有精進，能為施、戒、忍、精進、靜慮    波羅蜜多加行，能成辦施、戒、忍、精進、靜慮波羅蜜多。如本地分說應知。（陵本四十二卷十六頁3461）

【P5 靜慮】

巳五、靜慮

靜慮三種者，一者、無分別、寂靜、極寂靜，無罪故，對治煩惱眾苦樂住靜慮；二者、引發功德靜慮；三者、引發饒益有情靜慮。

靜慮三種等者：本地分中別釋其相應知。（陵本四十三卷一頁3483）

【P6 慧】

巳六、慧

慧三種者，一者、緣世俗諦慧，二者、緣勝義諦慧，三者、緣饒益有情慧。

緣世俗諦慧等者：此中緣世俗諦慧，謂於五明處。緣勝義諦慧，謂於七真如。義如下說應知。

【M8 名到彼岸2】

【N1 標釋因緣2】

【O1 觀自在問】

寅八、名到彼岸2　卯一、標釋因緣2　辰一、觀自在問

世尊！何因緣故，波羅蜜多說名波羅蜜多？

【O2 佛告3】

【P1 標】

辰二、佛告3　巳一、標

善男子！五因緣故。

【P2 列】

巳二、列

一者、無染著故；二者、無顧戀故；三者、無罪過故；四者、無分別故；五者、正迴向故。

【P3 釋5】

【Q1 無染著】

巳三、釋5　午一、無染著

無染著者，謂不染著波羅蜜多諸相違事。

【Q2 無顧戀】

午二、無顧戀

無顧戀者，謂於一切波羅蜜多諸果異熟及報恩中，心無繫縛。

【Q3 無罪過】

午三、無罪過

無罪過者，謂於如是波羅蜜多，無間雜染法，離非方便行。

【Q4 無分別】

午四、無分別

無分別者，謂於如是波羅蜜多，不如言辭執著自相。

【Q5 正迴向】

午五、正迴向

正迴向者，謂以如是所作所集波羅蜜多，迴求無上大菩提果。

【N2 隨難更廣4】

【O1 諸相違事2】

【P1 觀自在問】

卯二、隨難更廣4　辰一、諸相違事2　巳一、觀自在問

世尊！何等名為波羅蜜多諸相違事？

【P2 佛告2】

【Q1 標】

巳二、佛告2　午一、標

善男子！當知此事略有六種。

【Q2 列】

午二、列

一者、於喜樂欲財富自在諸欲樂中，深見功德及與勝利；二者、於隨所樂縱身語意而現行中，深見功德及與勝利；三者、於他輕懱不堪忍中，深見功德及與勝利；四者、於不勤修著欲樂中，深見功德及與勝利；五者、於處憒鬧世雜亂行，深見功德及與勝利；六者、於見聞覺知言說戲論，深見功德及與勝利。

當知此事略有六種等者：此中六種，如次與施波羅蜜多相違，乃至與慧波羅蜜多相違應知。言喜樂欲者，謂於眼所識色等中，可喜、可樂、可意、可愛，能引起欲，深可染著故。餘文易知。

【O2 諸果異熟2】

【P1 觀自在問】

辰二、諸果異熟2　巳一、觀自在問

世尊！如是一切波羅蜜多，何果異熟？

【P2 佛告2】

【Q1 標】

巳二、佛告2　午一、標

善男子！當知此亦略有六種。

【Q2 列】

午二、列

一者、得大財富；二者、往生善趣；三者、無怨無壞，多諸喜樂；四者、為眾生主；五者、身無惱害；六者、有大宗葉。

當知此亦略有六種等者：此中六種，如次是施波羅蜜多果異熟，乃至是慧波羅蜜多果異熟應知。

【O3 間雜染法2】

【P1 觀自在問】

辰三、間雜染法2　巳一、觀自在問

世尊！何等名為波羅蜜多間雜染法？

【P2 佛告2】

【Q1 總標列】

巳二、佛告2　午一、總標列

善男子！當知略由四種加行。一者、無悲加行故；二者、不如理加行故；三者、不常加行故；四者、不殷重加行故。

【Q2 隨難釋】

午二、隨難釋

不如理加行者，謂修行餘波羅蜜多時，於餘波羅蜜多遠離失壞。

【O4 非方便行2】

【P1 觀自在問】

辰四、非方便行2　巳一、觀自在問

世尊！何等名為非方便行？

【P2 佛告3】

【Q1 標】

巳二、佛告3　午一、標

善男子！若諸菩薩，以波羅蜜多饒益眾生時，但攝財物饒益眾生便為喜足，而不令其出不善處，安置善處，如是名為非方便行。

【Q2 徵】

午二、徵

何以故？

【Q3 釋2】

【R1 標相】

午三、釋2　未一、標相

善男子！非於眾生唯作此事名實饒益。

【R2 喻成2】

【S1 引喻】

未二、喻成2　申一、引喻

譬如糞穢，若多、若少，終無有能令成香潔。

【S2 合法】

申二、合法

如是眾生由行苦故，其性是苦，無有方便但以財物暫相饒益可令成樂。唯有安處妙善法中，方可得名第一饒益。

【M9 總別清淨2】

【N1 觀自在問】

寅九、總別清淨2　卯一、觀自在問

世尊！如是一切波羅蜜多，有幾清淨？

【N2 佛告2】

【O1 略標】

卯二、佛告2　辰一、略標

善男子！我終不說波羅蜜多除上五相有餘清淨，

除上五相等者：前說無染著、無顧戀、無罪過、無分別、正迴向五因緣相，即是波羅蜜多諸清淨相，除此更無說有餘清淨故。

然我即依如是諸事，總別當說波羅蜜多清淨之相。

【O2 廣釋2】

【P1 總說3】

【Q1 標】

辰二、廣釋2　巳一、總說3　午一、標

總說一切波羅蜜多清淨相者，當知七種。

【Q2 徵】

午二、徵

何等為七？

【Q3 列】

午三、列

一者、菩薩於此諸法不求他知；二者、於此諸法見已不生執著；三者、即於如是諸法不生疑惑，謂為能得大菩提不；四者、終不自讚毀他，有所輕懱；五者、終不憍傲放逸；六者、終不少有所得便生喜足；七者、終不由此諸法，於他發起嫉妒慳吝。

【P2 別說3】

【Q1 標】

巳二、別說3　午一、標

別說一切波羅蜜多清淨相者，亦有七種。

【Q2 徵】

午二、徵

何等為七？

【Q3 釋6】

【R1 施清淨相3】

【S1 標】

午三、釋6　未一、施清淨相3　申一、標

謂諸菩薩，如我所說七種布施清淨之相，隨順修行。

【S2 列】

申二、列

一者、由施物清淨，行清淨施；二者、由戒清淨，行清淨施；三者、由見清淨，行清淨施；四者、由心清淨，行清淨施；五者、由語清淨，行清淨施；六者、由智清淨，行清淨施；七者、由垢清淨，行清淨施。

【S3 結】

申三、結

是名七種施清淨相。

由垢清淨行清淨施者：垢有二種，一、慳吝垢，二、積藏垢。慳吝垢者，謂於財物執著。積藏垢者，謂於受用執著。於此二種能棄捨故，名垢清淨。

【R2 戒清淨相】

未二、戒清淨相

又諸菩薩，能善了知制立律儀一切學處，能善了知出離所犯，具常尸羅，堅固尸羅，常作尸羅，常轉尸羅，受學一切所有學處，是名七種戒清淨相。

具常尸羅等者：攝釋分說：云何常守尸羅？謂不棄捨學處故。云何堅守尸羅？謂不毀犯學處故。云何常作？謂於學處無穿穴故。云何常轉？謂穿穴已，復還淨故。云何受學學處？謂具隨學諸學處故。（陵本八十二卷十四頁6264）此應準釋。

【R3 忍清淨相】

未三、忍清淨相

若諸菩薩，於自所有業果異熟深生依信，一切所有不饒益事現在前時，不生憤發，亦不反罵，不瞋、不打、不恐、不弄；不以種種不饒益事反相加害；不懷怨結；若諫誨時不令恚惱；亦復不待他來諫誨；不由恐怖有染愛心而行忍辱；不以作恩而便放捨。是名七種忍清淨相。

不以作恩而便放捨者：謂恆現前，欲作饒益，先後無異，非一益已捨而不益故。本地分中清淨忍相作如是說。（陵本四十二卷十四頁3456）此應準釋。

【R4 精進清淨相】

未四、精進清淨相

若諸菩薩，通達精進平等之性，不由勇猛勤精進故自舉凌他，

通達精進平等之性者：本地分說：若諸菩薩發勤精進，不緩不急，平等雙運；普於一切應作事中，亦能平等殷重修作。是名菩薩平等精進。（陵本四十二卷二十頁3479）此應準知。

具大勢力，具大精進，有所堪能，堅固，勇猛，於諸善法終不捨軛，如是名為七種精進清淨之相。

具大勢力等者：經說有勢、有勤、勇猛、堅固、於諸善法不捨其軛五精進相，如次配釋應知。

【R5 靜慮清淨相】

未五、靜慮清淨相

若諸菩薩，有善通達相三摩地靜慮，

有善通達相三摩地靜慮者：此說相清淨應知。謂諸菩薩，於其種種止、舉、捨相，入、住、出相，能善通達故。

有圓滿三摩地靜慮，

有圓滿三摩地靜慮者：此說得根本淨應知。已得加行究竟果作意，名圓滿三摩地故。

有俱分三摩地靜慮，

有俱分三摩地靜慮者：此說修相清淨應知。謂於三摩地中，亦了光明、亦見眾色，名俱分故。本地分說具分修三摩地，其義應知。（陵本十二卷十三頁1020）

有運轉三摩地靜慮，

有運轉三摩地靜慮者：此說方便清淨應知。止觀二道任運轉故。

有無所依三摩地靜慮，

有無所依三摩地靜慮者：此說離諸見趣清淨應知。空、無相、無願三三摩地，名無所依故。

有善修治三摩地靜慮，

有善修治三摩地靜慮者：此說定障清淨應知。由於所緣修習解脫、勝處、遍處，名善修治故。

有於菩薩藏聞緣修習無量三摩地靜慮，如是名為七種靜慮清淨之相。

【R6 慧清淨相2】

【S1 釋7】

【T1 遠離增減二邊】

未六、慧清淨相2　申一、釋7　酉一、遠離增減二邊

若諸菩薩，遠離增益、損減二邊，行於中道，是名為慧。

【T2 了知解脫門義】

酉二、了知解脫門義

由此慧故，如實了知解脫門義，謂空、無願、無相三解脫門。

【T3 了知有自性義】

酉三、了知有自性義

如實了知有自性義，謂遍計所執、若依他起、若圓成實三種自性。

【T4 了知無自性義】

酉四、了知無自性義

如實了知無自性義，謂相、生、勝義三種無自性性。

【T5 了知世俗諦義】

酉五、了知世俗諦義

如實了知世俗諦義，謂於五明處。

【T6 了知勝義諦義】

酉六、了知勝義諦義

如實了知勝義諦義，謂於七真如。

【T7 能善成辦諸行】

酉七、能善成辦諸行

又無分別、離諸戲論、純一理趣多所住故，無量總法為所緣故，及毗鉢舍那故，能善成辦法隨法行。

【S2 結】

申二、結

是名七種慧清淨相。

【M10 明作業2】

【N1 觀自在問】

寅十、明作業2　卯一、觀自在問

世尊！如是五相，各有何業？

【N2 佛告2】

【O1 標】

卯二、佛告2　辰一、標

善男子！當知彼相有五種業。

【O2 釋5】

【P1 由無染著】

辰二、釋5　巳一、由無染著

謂諸菩薩無染著故，於現法中，於所修習波羅蜜多，恆常殷重勤修加行，無有放逸。

【P2 由無顧戀】

巳二、由無顧戀

無顧戀故，攝受當來不放逸因。

【P3 由無罪過】

巳三、由無罪過

無罪過故，能正修習極善圓滿、極善清淨、極善鮮白波羅蜜多。

【P4 由無分別】

巳四、由無分別

無分別故，方便善巧波羅蜜多速得圓滿。

【P5 由正迴向】

巳五、由正迴向

正迴向故，一切生處波羅蜜多，及彼可愛諸果異熟皆得無盡，乃至無上正等菩提。

【M11 明最廣等2】

【N1 觀自在問】

寅十一、明最廣等2　卯一、觀自在問

世尊！如是所說波羅蜜多，何者最廣大？何者無染汙？何者最明盛？何者不可動？何者最清淨？

【N2 佛告5】

【O1 最廣大】

卯二、佛告5　辰一、最廣大

善男子！無染著性、無顧戀性、正迴向性，最為廣大。

【O2 無染汙】

辰二、無染汙

無罪過性、無分別性，無有染汙。

【O3 最明盛】

辰三、最明盛

思擇所作，最為明盛。

【O4 不可動】

辰四、不可動

已入無退轉法地者，名不可動。

【O5 最清淨】

辰五、最清淨

若十地攝、佛地攝者，名最清淨。

【M12 明常無盡2】

【N1 觀自在問】

寅十二、明常無盡2　卯一、觀自在問

世尊！何因緣故，菩薩所得波羅蜜多諸可愛果，及諸異熟常無有盡，波羅蜜多亦無有盡？

諸可愛果及諸異熟者：生人天趣，名可愛果。異熟有八。一者、壽量具足，二者、形色具足，三者、族姓具足，四者、自在具足，五者、信言具足，六者、大勢具足，七者、人性具足，八者、大力具足。本地分中別釋其相應知。（陵本三十六卷一頁2901）

【N2 佛告】

卯二、佛告

善男子！展轉相依，生起、修習無間斷故。

展轉相依生起修習者：生起，謂彼諸可愛果及諸異熟。修習，謂彼波羅蜜多。菩薩安住諸可愛果及異熟中，能正修習波羅蜜多以為因故，復感當來可愛異熟，如是二種展轉相依，無有間斷。本地分說：一切有情所處空無義利無始生死，菩薩處之，能令不空，有大義利。（陵本三十六卷五頁2915）即顯此義。

【M13 明信樂因2】

【N1 觀自在問】

寅十三、明信樂因2　卯一、觀自在問

世尊！何因緣故，是諸菩薩深信愛樂波羅蜜多，非於如是波羅蜜多所得可愛諸果異熟？

【N2 佛告2】

【O1 標】

卯二、佛告2　辰一、標

善男子！五因緣故。

【O2 列】

辰二、列

一者、波羅蜜多是最增上喜樂因故；

是最增上喜樂因故者：謂此為因，能入最初極歡喜地，受用法樂故。

二者、波羅蜜多是其究竟饒益一切自他因故；三者、波羅蜜多是當來世彼可愛果異熟因故；四者、波羅蜜多非諸雜染所依事故；

非諸雜染所依事故者：謂如下說：波羅蜜多正修行時，能捨慳吝、犯戒、心憤、懈怠、散亂、見趣所治故。

五者、波羅蜜多非是畢竟變壞法故。

非是畢竟變壞法故者：謂證大乘大般涅槃，於一切法轉得內緣自在，常作有情義利事故。

【M14 明勝威德2】

【N1 觀自在問】

寅十四、明勝威德2　卯一、觀自在問

世尊！如是一切波羅蜜多，各有幾種最勝威德？

【N2 佛告2】

【O1 標】

卯二、佛告2　辰一、標

善男子！當知一切波羅蜜多，各有四種最勝威德。

【O2 列】

辰二、列

一者、於此波羅蜜多正修行時，能捨慳吝、犯戒、心憤、懈怠、散亂、見趣所治；二者、於此正修行時，能為無上正等菩提真實資糧；三者、於此正修行時，於現法中，能自攝受、饒益有情；四者、於此正修行時，於未來世能得廣大無盡可愛諸果異熟。

【M15 明因果等2】

【N1 正辨相2】

【O1 觀自在問】

寅十五、明因果等2　卯一、正辨相2　辰一、觀自在問

世尊！如是一切波羅蜜多，何因？何果？有何義利？

【O2 佛告】

辰二、佛告

善男子！當知一切波羅蜜多，大悲為因，微妙可愛諸果異熟饒益一切有情為果，圓滿無上廣大菩提為大義利。

【N2 隨難釋2】

【O1 觀自在問】

卯二、隨難釋2　辰一、觀自在問

世尊！若諸菩薩具足一切無盡財寶，成就大悲，何緣世間現有眾生貧窮可得？

【O2 佛告2】

【P1 理釋】

辰二、佛告2　巳一、理釋

善男子！是諸眾生自業過失。若不爾者，菩薩常懷饒益他心，又常具足無盡財寶，若諸眾生無自惡業能為障礙，何有世間貧苦可得。

【P2 喻成2】

【Q1 引喻】

巳二、喻成2　午一、引喻

譬如餓鬼，為大熱渴逼迫其身，見大海水悉皆涸竭，非大海過，是諸餓鬼自業過耳。

【Q2 合法】

午二、合法

如是菩薩所施財寶，猶如大海，無有過失，是諸眾生自業過耳，猶如餓鬼自惡業力，令無有果。

【M16 明取無性2】

【N1 正顯2】

【O1 觀自在問】

寅十六、明取無性2　卯一、正顯2　辰一、觀自在問

世尊！菩薩以何等波羅蜜多取一切法無自性性？

【O2 佛告】

辰二、佛告

善男子！以般若波羅蜜多能取諸法無自性性。

【N2 釋難2】

【O1 觀自在問】

卯二、釋難2　辰一、觀自在問

世尊！若般若波羅蜜多能取諸法無自性性，何故不取有自性性？

【O2 佛告】

辰二、佛告

善男子！我終不說以無自性性取無自性性，然無自性性離諸文字自內所證，不可捨於言說文字而能宣說，是故我說般若波羅蜜多能取諸法無自性性。

我終不說以無自性性等者：此中義顯，般若波羅蜜多與法真如平等平等，亦無自性性之所顯故，性離言說，非實能取、所取可得。是故實義為論，我終不說以無自性性取無自性性，但為他說令他了知，不可捨於言說文字方便，是故假說般若波羅蜜多能取諸法無自性性。由是當知，若許亦取有自性性，是則不成般若波羅蜜多。何以故？有分別故。由是道理，故不應說。

【M17 明位差別2】

【N1 舉說能治2】

【O1 觀自在問】

寅十七、明位差別2　卯一、舉說能治2　辰一、觀自在問

世尊！如佛所說波羅蜜多、近波羅蜜多、大波羅蜜多，云何波羅蜜多？云何近波羅蜜多？云何大波羅蜜多？

【O2 佛告3】

【P1 波羅蜜多】

辰二、佛告3　巳一、波羅蜜多

善男子！若諸菩薩，經無量時修行施等，成就善法，而諸煩惱猶故現行，未能制伏，然為彼伏。謂於勝解行地軟中勝解轉時，是名波羅蜜多。

謂於勝解行地軟中勝解轉時者：本地分說：勝解行住菩薩，有下中上三品忍轉。今於此中，唯取軟品、中品，由說煩惱現行未能制伏，為彼伏故。上忍轉時，煩惱微薄，故此不說。

【P2 近波羅蜜多】

巳二、近波羅蜜多

復於無量時修行施等，漸復增上成就善法，而諸煩惱猶故現行，然能制伏，非彼所伏。謂從初地已上，是名近波羅蜜多。

【P3 大波羅蜜多】

巳三、大波羅蜜多

復於無量時修行施等，轉復增上成就善法，一切煩惱皆不現行。謂從八地已上，是名大波羅蜜多。

【N2 別廣所治4】

【O1 辨隨眠2】

【P1 觀自在問】

卯二、別廣所治4　辰一、辨隨眠2　巳一、觀自在問

世尊！此諸地中，煩惱隨眠可有幾種？

【P2 佛告2】

【Q1 標數】

巳二、佛告2　午一、標數

善男子！略有三種。

【Q2 列釋3】

【R1 害伴隨眠】

午二、列釋3　未一、害伴隨眠

一者、害伴隨眠，謂於前五地。何以故？善男子！諸不俱生現行煩惱，是俱生煩惱現行助伴，彼於爾時永無復有，是故說名害伴隨眠。

【R2 羸劣隨眠】

未二、羸劣隨眠

二者、羸劣隨眠，謂於第六、第七地中，微細現行，若修所伏，不現行故。

【R3 微細隨眠】

未三、微細隨眠

三者、微細隨眠，謂於第八地已上。從此已去，一切煩惱不復現行，唯有所知障為依止故。

【O2 辨麤重2】

【P1 觀自在問】

辰二、辨麤重2　巳一、觀自在問

世尊！此諸隨眠，幾種麤重斷所顯示？

【P2 佛告2】

【Q1 菩薩地2】

【R1 標】

巳二、佛告2　午一、菩薩地2　未一、標

善男子！但由二種。

【R2 釋】

未二、釋

謂由在皮麤重斷故，顯彼初二；復由在膚麤重斷故，顯彼第三。

【Q2 佛地】

午二、佛地

若在於骨麤重斷者，我說永離一切隨眠，位在佛地。

【O3 辨劫數2】

【P1 觀自在問】

辰三、辨劫數2　巳一、觀自在問

世尊！經幾不可數劫，能斷如是麤重？

【P2 佛告2】

【Q1 標】

巳二、佛告2　午一、標

善男子！經於三大不可數劫，或無量劫。

【Q2 釋】

午二、釋

所謂年、月、半月、晝夜、一時、半時、須臾、瞬息、剎那量劫不可數故。

【O4 辨相失德3】

【P1 觀自在問】

辰四、辨相失德3　巳一、觀自在問

世尊！是諸菩薩，於諸地中所生煩惱，當知何相？何失？何德？

【P2 佛告2】

【Q1 辨煩惱相3】

【R1 標】

巳二、佛告2　午一、辨煩惱相3　未一、標

善男子！無染汙相。

【R2 徵】

未二、徵

何以故？

【R3 釋】

未三、釋

是諸菩薩於初地中，定於一切諸法法界已善通達。由此因緣，菩薩要知方起煩惱，非為不知，是故說名無染汙相。

【Q2 辨其失德】

午二、辨其失德

於自身中不能生苦，故無過失。菩薩生起如是煩惱，於有情界能斷苦因，是故彼有無量功德。

【P3 觀自在讚】

巳三、觀自在讚

甚奇世尊！無上菩提乃有如是大功德利，令諸菩薩生起煩惱，尚勝一切有情、聲聞、獨覺善根，何況其餘無量功德。

【K8 辨乘密意2】

【L1 觀自在問】

子八、辨乘密意2　丑一、觀自在問

世尊！如佛所說：若聲聞乘、若復大乘唯是一乘。此何密意？

【L2 佛告2】

【M1 釋2】

【N1 宣說別2】

【O1 聲聞乘】

丑二、佛告2　寅一、釋2　卯一、宣說別2　辰一、聲聞乘

善男子！如我於彼聲聞乘中，宣說種種諸法自性，所謂五蘊、或內六處、或外六處，如是等類。

【O2 大乘】

辰二、大乘

於大乘中，即說彼法同一法界、同一理趣，故我不說乘差別性。

【N2 意解別2】

【O1 增減失】

卯二、意解別2　辰一、增減失

於中或有如言於義妄起分別，一類增益、一類損減。

【O2 乖諍失】

辰二、乖諍失

又於諸乘差別道理，謂互相違，如是展轉遞興諍論。

【M2 結】

寅二、結

如是名為此中密意。

【J2 重頌】

癸二、重頌

爾時世尊欲重宣此義而說頌曰：諸地攝想所對治　殊勝生願及諸學由依佛說是大乘　於此善修成大覺宣說諸法種種性　復說皆同一理趣謂於下乘或上乘　故我說乘無異性如言於義妄分別　或有增益或損減謂此二種互相違　愚癡意解成乖諍

【I2 結名法門2】

【J1 觀自在問】

壬二、結名法門2　癸一、觀自在問

世尊！於是解深密法門中，此名何教？我當云何奉持？

【J2 佛告】

癸二、佛告

善男子！此名諸地波羅蜜多了義之教，於此諸地波羅蜜多了義之教，汝當奉持。

【I3 說果勝利】

壬三、說果勝利

說此諸地波羅蜜多了義教時，於大會中，有七十五千菩薩，皆得菩薩大乘光明三摩地。

【H7 分別成所作事3】

【I1 正廣分別10】

【J1 辨法身相2】

【K1 顯如來2】

【L1 曼殊室利問】

辛七、分別成所作事3　壬一、正廣分別10　癸一、辨法身相2　子一、顯如來2　丑一、曼殊室利問

復次，即依乘假安立，分別如來成所作事，當知如解深密經中，曼殊室利菩薩摩訶薩請問佛言：世尊！如佛所說如來法身，如來法身有何等相？

【L2 佛告2】

【M1 略標其相】

丑二、佛告2　寅一、略標其相

佛告曼殊室利菩薩：善男子！若於諸地波羅蜜多善修出離，轉依成滿，是名如來法身之相。

【M2 釋不思議】

寅二、釋不思議

當知此相，二因緣故不可思議，無戲論故，無所為故。而諸眾生計著戲論，有所為故。

【K2 簡二乘2】

【L1 釋得名2】

【M1 不名法身】

子二、簡二乘2　丑一、釋得名2　寅一、不名法身

世尊！聲聞、獨覺所得轉依，名法身不？善男子！不名法身。

【M2 名解脫身】

寅二、名解脫身

世尊！當名何身？善男子！名解脫身。

【L2 顯等別2】

【M1 平等】

丑二、顯等別2　寅一、平等

由解脫身故，說一切聲聞、獨覺，與諸如來平等平等。

【M2 有別】

寅二、有別

由法身故，說有差別。如來法身有差別故，無量功德最勝差別，算數譬喻所不能及。

【J2 辨生起相2】

【K1 化身作業2】

【L1 曼殊室利問】

癸二、辨生起相2　子一、化身作業2　丑一、曼殊室利問

世尊！我當云何應知如來生起之相？

【L2 佛告2】

【M1 辨相】

丑二、佛告2　寅一、辨相

善男子！一切如來化身作業，如世界起一切種類，如來功德眾所莊嚴住持為相。

【M2 料簡】

寅二、料簡

當知化身相有生起，法身之相無有生起。

一切如來化身作業等者：由諸如來成所作智，示現一切化身作業。此有三種，一者、身化，二者、語化，三者、意化。第一身化復有三種，一、現神通化，二、現受生化，三、現業果化。第二語化亦有三種，一、慶慰語化，二、方便語化，三、辯揚語化。第三意化復有四種，一、決擇意化，二、造作意化，三、發起意化，四、受領意化。由是一切，如諸世間有情種種所作，而能現起彼彼化業，是故說言如世界起一切種類。佛地經說：如諸眾生勤勵身業，由是眾生趣求種種徇利、務農、勤王等事，如是如來成所作智勤身化業，由是如來示現種種工巧等處，摧伏諸伎傲慢眾生，以是善巧方便力故，引諸眾生令入聖教成熟解脫。乃至廣說又如眾生受領意業，由是眾生受領苦樂，如是如來成所作智受意化業，由是如來於定、不定、反問、置記為記別故，隨其所應，受領去來現在等義，以是善巧方便力故，引諸眾生令入聖教成熟解脫。此應準知。

【K2 示現善巧2】

【L1 曼殊室利問】

子二、示現善巧2　丑一、曼殊室利問

世尊！云何應知示現化身方便善巧？

【L2 佛告】

丑二、佛告

善男子！遍於一切三千大千佛國土中，或眾推許增上王家，或眾推許大福田家，同時入胎、誕生、長大受欲、出家、示行苦行、捨苦行已成等正覺次第示現，是名如來示現化身方便善巧。

【J3 言音差別2】

【K1 廣辨如來三種言音4】

【L1 曼殊室利問】

癸三、言音差別2　子一、廣辨如來三種言音4　丑一、曼殊室利問

世尊！凡有幾種一切如來身所住持言音差別，由此言音，所化有情未成熟者，令其成熟；已成熟者，緣此為境速得解脫？

【L2 佛告】

丑二、佛告

善男子！如來言音略有三種。一者、契經，二者、調伏，三者、本母。

【L3 重問】

丑三、重問

世尊！云何契經？云何調伏？云何本母？

【L4 別顯3】

【M1 契經2】

【N1 標依事】

丑四、別顯3　寅一、契經2　卯一、標依事

善男子！若於是處，我依攝事顯示諸法，是名契經。謂依四事，或依九事，或復依於二十九事。

【N2 列種種3】

【O1 四事】

卯二、列種種3　辰一、四事

云何四事？一者、聽聞事，二者、歸趣事，三者、修學事，四者、菩提事。

【O2 九事】

辰二、九事

云何九事？一者、施設有情事，二者、彼所受用事，三者、彼生起事，四者、彼生已住事，五者、彼染淨事，六者、彼差別事，七者、能宣說事，八者、所宣說事，九者、諸眾會事。

云何九事等者：本地分說：有情事者，謂五取蘊。受用事者，謂十二處。生起事者，謂十二分緣起及緣生。安住事者，謂四食。染淨事者，謂四聖諦。差別事者，謂無量界。說者事者，謂佛及彼弟子。所說事者，謂四念住等菩提分法。眾會事者，所謂八眾。一、剎帝利眾，二、婆羅門眾，三、長者眾，四、沙門眾，五、四大天王眾，六、三十三天眾，七、焰摩天眾，八、梵天眾。（陵本三卷十六頁259）此應準知。

【O3 二十九事2】

【P1 徵列事】

辰三、二十九事2　巳一、徵列事

云何名為二十九事？謂依雜染品，有攝諸行事；彼次第隨轉事；即於是中，作補特伽羅想已，於當來世流轉因事；作法想已，於當來世流轉因事。依清淨品，有繫念於所緣事；即於是中，勤精進事；心安住事；現法樂住事；超一切苦緣方便事；彼遍知事，此復三種，顛倒遍知所依處故，依有情想外有情中邪行遍知所依處故，內離增上慢遍知所依處故；修依處事；作證事；修習事；令彼堅固事；彼行相事；彼所緣事；已斷、未斷觀察善巧事；彼散亂事；彼不散亂事；不散亂依處事；不棄修習劬勞加行事；修習勝利事；彼堅    牢事；攝聖行事；攝聖行眷屬事；通達真實事；證得涅槃事；於善說法毗奈耶中，世間正見超昇一切外道所得正見頂事；及即於此不修退事。

【P2 隨難釋】

巳二、隨難釋

於善說法毗奈耶中，不修習故說名為退，非見過失故名為退。

【M2 調伏2】

【N1 標名】

寅二、調伏2　卯一、標名

曼殊室利！若於是處，我依聲聞及諸菩薩，顯示別解脫及別解脫相應之法，是名調伏。

顯示別解脫等者：謂律儀戒，名別解脫。若攝善法戒、利有情戒，名別解脫相應之法。如前已說：菩薩所受三種律儀，若能守護別解脫戒，亦能精勤守護餘二。由律儀戒之所攝持，令和合故。（陵本七十五卷三頁5752）是故菩薩說有三種毗奈耶聚。

【N2 辨相2】

【O1 曼殊室利問】

卯二、辨相2　辰一、曼殊室利問

世尊！菩薩別解脫幾相所攝？

【O2 佛告】

辰二、佛告

善男子！當知七相。一者、宣說受軌則事故；

宣說受軌則事故者：安住具戒，是名受事。軌則圓滿，名軌則事。

二者、宣說隨順他勝事故；三者、宣說隨順毀犯事故；四者、宣說有犯自性故；五者、宣說無犯自性故；六者、宣說出所犯故；七者、宣說捨律儀故。

【M3 本母2】

【N1 標名】

寅三、本母2　卯一、標名

曼殊室利！若於是處，我以十一種相，決了分別顯示諸法，是名本母。

【N2 辨相3】

【O1 徵】

卯二、辨相3　辰一、徵

何等名為十一種相？

【O2 列】

辰二、列

一者、世俗相，二者、勝義相，三者、菩提分法所緣相，四者、行相，五者、自性相，六者、彼果相，七者、彼領受開示相，八者、彼障礙法相，九者、彼隨順法相，十者、彼過患相，十一者、彼勝利相。

【O3 釋11】

【P1 世俗相】

辰三、釋11　巳一、世俗相

世俗相者，當知三種。一者、宣說補特伽羅故；二者、宣說遍計所執自性故；三者、宣說諸法作用事業故。

【P2 勝義相】

巳二、勝義相

勝義相者，當知宣說七種真如故。

【P3 菩提分法所緣相】

巳三、菩提分法所緣相

菩提分法所緣相者，當知宣說遍一切種所知事故。

遍一切種所知事故者：謂或不淨、或慈愍、或緣性緣起、或界差別、或阿那波那念、或蘊善巧、或界善巧、或處善巧、或緣起善巧、或處非處善巧，如是等類，名一切種所知事。

【P4 行相4】

【Q1 標】

巳四、行相4　午一、標

行相者，當知宣說八行觀故。

【Q2 徵】

午二、徵

云何名為八行觀耶？

【Q3 列】

午三、列

一者、諦實故；

諦實故者：此中諦實，非安立諦應知。

二者、安立故；三者、過失故；四者、功德故；五者、理趣故；六者、流轉故；七者、道理故；八者、總別故。

【Q4 釋8】

【R1 諦實】

午四、釋8　未一、諦實

諦實者，謂諸法真如。

【R2 安立】

未二、安立

安立者，謂或安立補特伽羅，或復安立諸法遍計所執自性，或復安立一向、分別、反問、置記，或復安立隱密、顯了記別差別。

【R3 過失】

未三、過失

過失者，謂我宣說諸雜染法，有無量門差別過患。

【R4 功德】

未四、功德

功德者，謂我宣說諸清淨法，有無量門差別勝利。

【R5 理趣】

未五、理趣

理趣者，當知六種。一者、真義理趣，二者、證得理趣，三者、教導理趣，四者、遠離二邊理趣，五者、不可思議理趣，六者、意趣理趣。

真義理趣等者：聞所成地決擇中說：諸佛聖教若欲略釋，由六種理門應隨決了。如彼釋相應知。（陵本六十四卷四頁5085）

【R6 流轉】

未六、流轉

流轉者，所謂三世三有為相及四種緣。

所謂三世三有為相等者：本地分中，建立三世，生、老、住、無常，及與四緣。如彼釋相應知。（陵本三卷七頁221）諸有為法三世所顯，是故亦說三有為相。從未來世本無而生，是故世尊由未來世，於有為法說生有為相。彼既生已落謝過去，是故世尊由過去世，於有為法說滅有為相。現在世法二相所顯，謂住及異。所以者何？唯現在時有住可得，前後變異亦唯現在。是故世尊由現在世，於有為法總說住、異為一有為相。義如五識身相應地意地決擇中說。（陵本五十二卷五頁4159）

【R7 道理3】

【S1 標】

未七、道理3　申一、標

道理者，當知四種。

【S2 列】

申二、列

一者、觀待道理，二者、作用道理，三者、證成道理，四者、法爾道理。

【S3 釋4】

【T1 觀待道理】

申三、釋4　酉一、觀待道理

觀待道理者，謂若因、若緣能生諸行，及起隨說，如是名為觀待道理。

若因若緣能生諸行等者：本地分說：自種子為先。除種子依，所餘若有色、若無色依及業為建立。助伴、所緣為和合故。隨其所應，欲繫、色繫、無色繫及不繫諸法生。（陵本五卷八頁347）此說生起觀待。由是當知若因、若緣能生諸行。又說：由於欲界繫法，色無色界繫法，及不繫法，施設名為先故想轉，想為先故語轉，由語故，隨見、聞、覺、知起諸言說。是故依語依處，施設隨說因。（陵本五卷九頁355）此說施設觀待。由是當知及起隨說。

【T2 作用道理】

酉二、作用道理

作用道理者，謂若因、若緣能得諸法，或能成辦，或復生已作諸業用，如是名為作用道理。

若因若緣能得諸法等者：本地分說：由此為先，此為建立，此和合故，彼法生，或得、或成、或辦、或用，說此為彼因。（陵本五卷八頁347）彼法生相，已於觀待道理中說。今此作用道理，說彼諸法或得、或成、或辦、或用，如本地分一一釋相應知。

【T3 證成道理2】

【U1 標】

酉三、證成道理2　戌一、標

證成道理者，謂若因、若緣，能令所立、所說、所標義得成立，令正覺悟，如是名為證成道理。

所立所說所標義得成立者：所立宗義，名所立義。所說法義，名所說義。所標句義，名所標義。

【U2 廣2】

【V1 標差別】

戌二、廣2　亥一、標差別

又此道理略有二種。一者、清淨，二者、不清淨。由五種相名為清淨，由七種相名不清淨。

【V2 釋彼相2】

【W1 清淨2】

【X1 釋2】

【Y1 辨五種相4】

【Z1 徵】

亥二、釋彼相2　天一、清淨2　地一、釋2　玄一、辨五種相4　黃一、徵

云何由五種相名為清淨？

【Z2 列】

黃二、列

一者、現見所得相，二者、依止現見所得相，三者、自類譬喻所引相，四者、圓成實相，五者、善清淨言教相。

【Z3 釋5】

【a1 現見所得相】

黃三、釋5　宇一、現見所得相

現見所得相者，謂一切行皆無常性，一切行皆是苦性，一切法皆無我性，此為世間現量所得。如是等類，是名現見所得相。

【a2 依止現見所得相3】

【b1 列】

宇二、依止現見所得相3　宙一、列

依止現見所得相者，謂一切行皆剎那性，他世有性，淨不淨業無失壞性。

謂一切行皆剎那性等者：此中三性，如次配釋現在、未來、過去應知。剎那生滅不久住故。此有故彼有，此生故彼生故。眾緣過去而不捨離，依自相續而得生起故。

【b2 釋】

宙二、釋

由彼能依麤無常性現可得故；由諸有情種種差別，依種種業現可得故；由諸有情若樂、若苦，淨不淨業以為依止現可得故。由此因緣，於不現見可為比度。

【b3 結】

宙三、結

如是等類，是名依止現見所得相。

由彼能依麤無常性者：世間現見滅壞無常，是名麤無常性。當知此由諸行剎那生滅前後變異，方有最後滅壞可得，是故麤無常性說名能依，彼以剎那變異細無常性為依止故。

【a3 自類譬喻所引相】

宇三、自類譬喻所引相

自類譬喻所引相者，謂於內外諸行聚中，引諸世間共所了知所得生死以為譬喻，引諸世間共所了知所得生等種種苦相以為譬喻，引諸世間共所了知所得不自在相以為譬喻；又復於外，引諸世間共所了知所得衰盛以為譬喻。如是等類，當知是名自類譬喻所引相。

自類譬喻所引相等者：於內外行，引有四喻。初生死喻，譬一切行皆無常性。次生等苦喻，譬一切行皆是苦性。次不自在喻，譬一切法皆無我性。後衰盛喻，譬彼外行無常應知。

【a4 圓成實相】

宇四、圓成實相

圓成實相者，謂即如是現見所得相，若依止現見所得相，若自類譬喻所得相，於所成立決定能成，當知是名圓成實相。

當知是名圓成實相者：圓謂圓滿，義無闕損故。成謂成就，義無違失故。實謂真實，義無虛妄故。

【a5 善清淨言教相】

宇五、善清淨言教相

善清淨言教相者，謂一切智者之所宣說，如言涅槃究竟寂靜。如是等類，當知是名善清淨言教相。

【Z4 結】

黃四、結

善男子！是故由此五種相故，名善觀察清淨道理；由清淨故，應可修習。

【Y2 廣一切智者相2】

【Z1 曼殊室利問】

玄二、廣一切智者相2　黃一、曼殊室利問

世尊！一切智者相，當知有幾種？

【Z2 佛告2】

【a1 標列相】

黃二、佛告2　宇一、標列相

善男子！略有五種。一者、若有出現世間，一切智聲無不普聞；二者、成就三十二種大丈夫相；三者、具足十力，能斷一切眾生一切疑惑；四者、具足四無所畏，宣說正法，不為一切他論所伏，而能摧伏一切邪論；五者、於善說法毗奈耶中，八支聖道、四沙門等皆現可得。

【a2 結略義】

宇二、結略義

如是生故、相故、斷疑網故、非他所伏能伏他故、聖道沙門現可得故，如是五種，當知名為一切智相。

八支聖道四沙門等皆現可得者：本地分中說有四種沙門。一、勝道沙門，二、說道沙門，三、活道沙門，四、壞道沙門。當知諸善逝，名勝道沙門；諸說正法者，名說道沙門；諸修善行者，名活道沙門；諸行邪行者，名壞道沙門。又說：此初沙門，廣說乃至第四沙門，於外沙門、婆羅門教空無所有。若於是處，八支聖道安立可得；即於是處有初沙門，廣說乃至第四沙門。（陵本二十九卷十八頁2464）如彼應釋。

【X2 結】

地二、結

善男子！如是證成道理，由現量故、由比量故、由聖教量故、由譬喻故、由    圓成實故，由五種相名為清淨。

【W2 不清淨3】

【X1 徵】

天二、不清淨3　地一、徵

云何由七種相名不清淨？

【X2 列】

地二、列

一者、此餘同類可得相，二者、此餘異類可得相，

此餘同類可得相等者：謂此所立同類因相，於餘相違所立亦為同類，是名此餘同類可得相。又此所立異類因相，於餘相違亦為異類，是名此餘異類可得相。由是因緣，此同類相於所成立義不決定，此異類相簡濫不盡，是故成過，名不清淨。當知此與下說一切有別，少分非遍，名為餘故。

三者、一切同類可得相，四者、一切異類可得相，五者、異類譬喻所引相，六者、非圓成實相，七者、非善清淨言教相。

異類譬喻所引相等者：如前說有自類譬喻所引相、圓成實相、善清淨言教相，翻彼應釋。

【X3 釋2】

【Y1 別釋二相2】

【Z1 一切同類可得相】

地三、釋2　玄一、別釋二相2　黃一、一切同類可得相

若一切法意識所識性，是名一切同類可得相。

【Z2 一切異類可得相】

黃二、一切異類可得相

若一切法相、性、業、法、因果異相，由隨如是一一異相，決定展轉各各異相，是名一切異類可得相。

相性業法因果異相等者：本地分說比量有五，一、相比量，二、體比量，三、業比量，四、法比量，五、因果比量。如彼一一釋相應知。（陵本十五卷十一頁1316）若所有法望所立法，於此一一都無展轉少分相似之相，是名一切異類可得相。由是因緣，彼所立法無同類喻，比量不成，故不清淨。

【Y2 總釋不淨2】

【Z1 道理不淨2】

【a1 辨非圓成實相2】

【b1 於餘同類可得等】

玄二、總釋不淨2　黃一、道理不淨2　宇一、辨非圓成實相2　宙一、於餘同類可得等

善男子！若於此餘同類可得相及譬喻中，有一切異類相者，由此因緣，於所成立非決定故，是名非圓成實相。

【b2 於餘異類可得等】

宙二、於餘異類可得等

又於此餘異類可得相及譬喻中，有一切同類相者，由此因緣，於所成立不決定故，亦名非圓成實相。

【a2 結遮不應修習】

宇二、結遮不應修習

非圓成實故，非善觀察清淨道理；不清淨故，不應修習。

【Z2 體性不淨】

黃二、體性不淨

若異類譬喻所引相、若非善清淨言教相，當知體性皆不清淨。

【T4 法爾道理】

酉四、法爾道理

法爾道理者，謂如來出世，若不出世，法性安住法住法界，是名法爾道理。

法性安住法住法界者：謂彼諸法無始時來理成就性，是名法性。如成就性，以無顛倒文句安立，是名法住。由此法住，以彼法性為因，是故說彼名為法界。義如本地分說。（陵本十卷十七頁817）

【R8 總別】

未八、總別

總別者，謂先總說一句法已，後後諸句差別分別究竟顯了。

【P5 自性相】

巳五、自性相

自性相者，謂我所說有行、有緣所有能取菩提分法，謂念住等，如是名為彼自性相。

【P6 彼果相】

巳六、彼果相

彼果相者，謂若世間、若出世間諸煩惱斷，及所引發世出世間諸果功德，如是名為得彼果相。

【P7 彼領受開示相】

巳七、彼領受開示相

彼領受開示相者，謂即於彼以解脫智而領受之，及廣為他宣說開示，如是名為彼領受開示相。

【P8 彼障礙法相】

巳八、彼障礙法相

彼障礙法相者，謂即於修菩提分法，能隨障礙諸染汙法，是名彼障礙法相。

【P9 彼隨順法相】

巳九、彼隨順法相

彼隨順法相者，謂即於彼多所作法，是名彼隨順法相。

【P10 彼過患相】

巳十、彼過患相

彼過患相者，當知即彼諸障礙法所有過失，是名彼過患相。

【P11 彼勝利相】

巳十一、彼勝利相

彼勝利相者，當知即彼諸隨順法所有功德，是名彼勝利相。

【K2 不共外道陀羅尼義2】

【L1 曼殊室利問】

子二、不共外道陀羅尼義2　丑一、曼殊室利問

曼殊室利菩薩復白佛言：唯願世尊為諸菩薩略說契經、調伏、本母不共外道陀羅尼義，由此不共陀羅尼義，令諸菩薩得入如來所說諸法甚深密意。

【L2 佛告2】

【M1 長行2】

【N1 許為略說】

丑二、佛告2　寅一、長行2　卯一、許為略說

佛告曼殊室利菩薩曰：善男子！汝今諦聽！吾當為汝略說不共陀羅尼義，令諸菩薩於我所說密意言辭能善悟入。

【N2 明不共義2】

【O1 釋3】

【P1 標義】

卯二、明不共義2　辰一、釋3　巳一、標義

善男子！若雜染法、若清淨法，我說一切皆無作用，亦都無有補特伽羅。以一切種離所為故，非雜染法先染後淨，非清淨法後淨先染。

【P2 遮妄】

巳二、遮妄

凡夫異生於麤重身執著諸法補特伽羅自性、差別，隨眠妄見以為緣故，計我我所，由此妄謂我見、我聞、我嗅、我嘗、我觸、我知、我食、我作、我染、我淨，如是等類邪加行轉。

【P3 顯正】

巳三、顯正

若有如實知如是者，便能永斷麤重之身，獲得一切煩惱不住，最極清淨，離諸戲論，無為依止，無有加行。

無為依止者：謂圓成實勝義無自性性為所依止故。

【O2 結】

辰二、結

善男子！當知是名略說不共陀羅尼義。

【M2 重頌】

寅二、重頌

爾時世尊欲重宣此義而說頌曰：一切雜染清淨法　皆無作用數取趣由我宣說離所為　染汙清淨非先後    於麤重身隨眠見　為緣計我及我所由此妄謂我見等　我食我為我染淨若如實知如是者　乃能永斷麤重身得無染淨無戲論　無為依止無加行

【J4 辨心起相2】

【K1 總說2】

【L1 曼殊室利問】

癸四、辨心起相2　子一、總說2　丑一、曼殊室利問

爾時曼殊室利菩薩復白佛言：世尊！云何應知諸如來心生起之相？

【L2 佛告】

丑二、佛告

佛告曼殊室利菩薩曰：善男子！夫如來者，非心、意、識生起所顯，然諸如來有無加行心法生起，當知此事猶如變化。

【K2 別辨2】

【L1 法身2】

【M1 曼殊室利問】

子二、別辨2　丑一、法身2　寅一、曼殊室利問

世尊！若諸如來法身遠離一切加行，既無加行，云何而有心法生起？

【M2 佛告2】

【N1 正顯】

寅二、佛告2　卯一、正顯

善男子！先所修習方便般若加行力故，有心生起。

【N2 喻成2】

【O1 引喻】

卯二、喻成2　辰一、引喻

善男子！譬如正入無心睡眠，非於覺悟而作加行，由先所作加行勢力，而復覺悟。又如正在滅盡定中，非於起定而作加行，由先所作加行勢力，還從定起。

【O2 合法】

辰二、合法

如從睡眠及滅盡定心更生起，如是如來由先修習方便般若加行力故，當知復有心法生起。

【L2 化身2】

【M1 曼殊室利問】

丑二、化身2　寅一、曼殊室利問

世尊！如來化身當言有心，為無心耶？

【M2 佛告】

寅二、佛告

善男子！非是有心，亦非無心。何以故？無自依心故，有依他心故。

無自依心故等者：謂如前說：夫如來者，非心、意、識生起所顯。是名無自依心，自無異熟為所依故。又說：如來有無加行心法生起，當知此事猶如變化。是名有依他心，常住大悲，不捨有情故。

【J5 所行境界2】

【K1 曼殊室利問】

癸五、所行境界2　子一、曼殊室利問

世尊！如來所行、如來境界，此之二種有何差別？

【K2 佛告2】

【L1 釋2】

【M1 所行】

子二、佛告2　丑一、釋2　寅一、所行

善男子！如來所行，謂一切種如來共有、不可思議、無量功德眾所莊嚴清淨佛土。

【M2 境界】

寅二、境界

如來境界，謂一切種五界差別。何等為五？一者、有情界，二者、世界，三者、法界，四者、調伏界，五者、調伏方便界。

【L2 結】

丑二、結

如是名為二種差別。

【J6 現覺等相2】

【K1 曼殊室利問】

癸六、現覺等相2　子一、曼殊室利問

世尊！如來成等正覺、轉正法輪、入大涅槃，如是三種當知何相？

【K2 佛告2】

【L1 顯無二相】

子二、佛告2　丑一、顯無二相

善男子！當知此三皆無二相。謂非成等正覺，非不成等正覺；非轉正法輪，非不轉正法輪；非入大涅槃，非不入大涅槃。

【L2 釋其所以】

丑二、釋其所以

何以故？如來法身究竟淨故，如來化身常示現故。

如來法身究竟淨故等者：大乘轉依，獲得煩惱習氣最極清淨，離諸戲論，無為依止，無有加行，如是如來法身名究竟淨。由是應說非成等正覺、非轉正法輪、非入大涅槃。然為能作一切有情義利，諸佛世尊有變化轉，如是如來化身名常示現。由是應說非不成等正覺、非不轉正法輪、非不入大涅槃。

【J7 生福因緣2】

【K1 曼殊室利問】

癸七、生福因緣2　子一、曼殊室利問

世尊！諸有情類但於化身見聞奉事生諸功德，如來於彼有何因緣？

【K2 佛告】

子二、佛告

善男子！如來是彼增上所緣之因緣故，又彼化身是如來力所住持故。

【J8 法身解脫身別2】

【K1 曼殊室利問】

癸八、法身解脫身別2　子一、曼殊室利問

世尊！等無加行，何因緣故，如來法身為諸有情放大智光，及出無量化身影像，聲聞、獨覺解脫之身無如是事？

【K2 佛告2】

【L1 引喻2】

【M1 日月輪喻】

子二、佛告2　丑一、引喻2　寅一、日月輪喻

善男子！譬如等無加行，從日月輪水火二種頗胝迦寶放大光明，非餘水火頗胝迦寶。謂大威德有情所住持故，諸有情業增上力故。

【M2 雕飾寶喻】

寅二、雕飾寶喻

又如從彼善工業者之所雕飾末尼寶珠出印文像，不從所餘不雕飾者。

【L2 合法】

丑二、合法

如是緣於無量法界方便般若極善修習磨瑩集成如來法身，從是能放大智光明，及出種種化身影像，非唯從彼解脫之身有如斯事。

【J9 威德住持2】

【K1 曼殊室利問】

癸九、威德住持2　子一、曼殊室利問

世尊！如世尊說：如來菩薩威德住持，令諸眾生於欲界中，生剎帝利、婆羅門等大富貴家，人身財寶無不圓滿；或欲界天、色無色界一切身財圓滿可得。世尊！此中有何密意？

【K2 佛告2】

【L1 釋密意2】

【M1 正成】

子二、佛告2　丑一、釋密意2　寅一、正成

善男子！如來菩薩威德住持，若道、若行，於一切處能令眾生獲得身財皆圓滿者，即隨所應，為彼宣說此道、此行。若有能於此道、此行正修行者，於一切處所獲身財無不圓滿。

【M2 反顯】

寅二、反顯

若有眾生於此道、此行違背輕毀，又於我所起損惱心及瞋恚心，命終已後，於一切處所得身財無不下劣。

【L2 結差別】

丑二、結差別

善男子！由是因緣，當知如來及諸菩薩威德住持，非但能令身財圓滿；如來菩薩住持威德，亦令眾生身財下劣。

【J10 淨穢土別2】

【K1 曼殊室利問】

癸十、淨穢土別2　子一、曼殊室利問

世尊！諸穢土中何事易得，何事難得？諸淨土中何事易得，何事難得？

【K2 佛告2】

【L1 穢土2】

【M1 標】

子二、佛告2　丑一、穢土2　寅一、標

善男子！諸穢土中，八事易得，二事難得。

【M2 釋2】

【N1 八事易得】

寅二、釋2　卯一、八事易得

何等名為八事易得？一者、外道，二者、有苦眾生，三者、種姓家世興衰差別，四者、行諸惡行，五者、毀犯尸羅，六者、惡趣，七者、下乘，八者、下劣意樂加行菩薩。

【N2 二事難得】

卯二、二事難得

何等名為二事難得？一者、增上意樂加行菩薩之所遊集，二者、如來出現於世。

【L2 淨土】

丑二、淨土

善男子！諸淨土中與上相違，當知八事甚為難得，二事易得。

【I2 結名法門2】

【J1 曼殊室利問】

壬二、結名法門2　癸一、曼殊室利問

世尊！於此解深密法門中，此名何教？我當云何奉持？

【J2 佛告】

癸二、佛告

善男子！此名如來成所作事了義之教，於此如來成所作事了義之教，汝當奉持。

【I3 說果勝利】

壬三、說果勝利

說是如來成所作事了義教時，於大會中，有七十五千菩薩摩訶薩，皆得圓滿法身證覺。

瑜伽師地論科句披尋記卷第七十八

瑜伽師地論科句披尋記卷第七十九

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之八

【F2 料簡世界2】

【G1 結前】

己二、料簡世界2　庚一、結前

如是已說功德品決擇。

【G2 正辨2】

【H1 淨穢差別2】

【I1 問】

庚二、正辨2　辛一、淨穢差別2　壬一、問

問：如說五種無量，謂有情界無量等。彼一切世界，當言平等平等，為有差別？

【I2 答2】

【J1 總標二種】

壬二、答2　癸一、總標二種

答：當言有差別。彼復有二種，一者、清淨，二者、不清淨。

【J2 別釋清淨2】

【K1 得清淨名】

癸二、別釋清淨2　子一、得清淨名

於清淨世界中，無那落迦、傍生、餓鬼可得，亦無欲界、色無色界，亦無苦受可得，純菩薩僧於中止住，是故說名清淨世界。

【K2 舉受生者】

子二、舉受生者

已入第三地菩薩，由願自在力故，於彼受生，無有異生，及非異生聲聞、獨覺，若異生菩薩得生於彼。

【H2 會釋密意2】

【I1 問】

辛二、會釋密意2　壬一、問

問：若無異生菩薩，及非異生聲聞、獨覺得生彼者，何因緣故，菩薩教中作如是說：若菩薩等意願於彼，如是一切皆當往生？

【I2 答3】

【J1 標】

壬二、答3　癸一、標

答：為化懈怠種類、未集善根所化眾生故，密意作如是說。

【J2 徵】

癸二、徵

所以者何？

【J3 釋】

癸三、釋

彼由如是蒙勸勵時，便捨懈怠，於善法中勤修加行，從此漸漸堪於彼生當得法性。應知是名此中密意。

為化懈怠種類等者：攝大乘說：由唯發願，便得往生極樂世界，是為別時意趣。（攝論二卷十二頁31,141a）由是此說為化懈怠種類，令於善法勤修加行，從此漸漸堪於彼生，其義正同。

【E12 住品2】

【F1 辨住種別4】

【G1 標】

戊十二、住品2　己一、辨住種別4　庚一、標

復次，菩薩依四種住能成四事。

【G2 徵】

庚二、徵

云何四住？

【G3 列】

庚三、列

一者、極歡喜住，二者、增上戒住，三者、增上心住，四者、增上慧住。

【G4 釋2】

【H1 別釋四住4】

【I1 極歡喜住】

庚四、釋2　辛一、別釋四住4　壬一、極歡喜住

云何極歡喜住？謂諸菩薩，隨所安住，已入清淨增上意樂地故，乃至當坐妙菩提座，於三寶所不藉他緣，意樂清淨。

【I2 增上戒住】

壬二、增上戒住

云何增上戒住？謂諸菩薩，即依如是極歡喜住，從此已上，隨所安住，具性尸羅，遠離一切慳吝犯戒，即以如是圓滿戒捨迴向無上正等菩提。

【I3 增上心住】

壬三、增上心住

云何增上心住？謂諸菩薩，即依如是增上戒住，從此已上，隨所安住，離欲界貪，獲得靜慮及諸等至，安住慈悲，於諸眾生隨能、隨力如實正行。

【I4 增上慧住2】

【J1 徵】

壬四、增上慧住2　癸一、徵

云何增上慧住？

【J2 釋2】

【K1 總出體】

癸二、釋2　子一、總出體

謂諸菩薩，即依如是增上心住，從此已上，隨所安住，漸能獲得菩提分法善巧、諸諦善巧、緣起善巧、不共法安立智善巧，出過一切聲聞、獨覺共所證智。

緣起善巧者：本地分說：緣起流轉止息相應增上慧住。謂諸菩薩如實了知能觀真實、所觀真實，及於真實諸有情類，由無智故眾苦流轉，由有智故眾苦止息。（陵本四十七卷十四頁3773）此應準知。

【K2 隨難釋2】

【L1 不共法安立智】

子二、隨難釋2　丑一、不共法安立智

即於此中，不共法安立智者，謂於菩薩藏中密意言辭智、非安立諦智，及安立諦智。

【L2 共所得智】

丑二、共所得智

即於此中，共所得智者，謂依緣起所得證智。

【H2 依成四事2】

【I1 徵】

辛二、依成四事2　壬一、徵

云何依此四住能成四事？

【I2 釋4】

【J1 依初住】

壬二、釋4　癸一、依初住

謂諸菩薩，依止初住，乃至當坐妙菩提座，終不棄捨大菩提心。

【J2 依第二住】

癸二、依第二住

依第二住，乃至當坐妙菩提座，當來自身財寶善品運運增長。

【J3 依第三住】

癸三、依第三住

依第三住，為欲利益諸有情故，轉諸靜慮，以大願力還生欲界，而不為彼欲纏煩惱之所染汙。

【J4 依第四住】

癸四、依第四住

依第四住，於一切法安立通達而得善巧，為度眾生，故發誓願受於生死，因此誓願，便能積集廣大資糧。則由此住清淨為因，不待餘住，亦不由他教誡教授，速能證得如來妙智。

【F2 辨苦樂等4】

【G1 苦】

己二、辨苦樂等4　庚一、苦

問：菩薩當言以何為苦？答：眾生損惱為苦。

【G2 樂】

庚二、樂

問：菩薩當言以何為樂？答：眾生饒益為樂。

【G3 作意】

庚三、作意

問：菩薩當言以何作意？答：悟入所知境界邊際，及作一切利眾生事以為作意。

【G4 住】

庚四、住

問：菩薩當言以何為住？答：以無分別為住。

【E13 地品5】

【F1 障治2】

【G1 所治障3】

【H1 標】

戊十三、地品5　己一、障治2　庚一、所治障3　辛一、標

復次，菩薩略有四上品障，若不淨除，終不堪能入菩薩地及地漸次。

【H2 徵】

辛二、徵

何等為四？

【H3 列】

辛三、列

一者、於諸菩薩毗奈耶中起染汙犯；二者、毀謗大乘相應妙法；三者、未積集善根；四者、有染愛心。

有染愛心者：謂於一切波羅蜜多諸果異熟及報恩中，心有繫縛故。

【G2 能治法3】

【H1 標】

庚二、能治法3　辛一、標

為欲對治如是四障，復有四種淨除障法。

【H2 徵】

辛二、徵

何等為四？

【H3 列】

辛三、列

一者、遍於十方諸如來所，深心懇責，發露悔過；二者、遍為利益一切十方諸有情類，勸請一切如來說法；三者、遍於十方一切有情所作功德，皆生隨喜；四者、凡所生起一切善根，皆悉迴向阿耨多羅三藐三菩提。

【F2 隨惑2】

【G1 總標列】

己二、隨惑2　庚一、總標列

復次，已入大地菩薩，有四微細難可遍知、難可除斷諸隨煩惱，彼諸菩薩應遍了知，當正除斷。何等為四？一者、法愛，二者、聲聞、獨覺相應作意，三者、味著等至，四者、眾魔事業。

【G2 隨難釋】

庚二、隨難釋

於諸相中，所有一切心動流散，當知皆是眾魔事業。

於諸相中所有一切心動流散者：乃至未得無相無功用住，於諸相中，猶為現行煩惱所動故。

【F3 相位2】

【G1 已入地相11】

【H1 初地相】

己三、相位2　庚一、已入地相11　辛一、初地相

問：已入初地菩薩，當言何相？答：當言超過諸異生地，已入菩薩正性離生；由已入故，不名異生。超過一切所有怖畏，得未曾得無上法故，常能安住極歡喜住。

超過一切所有怖畏者：本地分說：極歡喜住菩薩已能發起善決定心，於五怖畏皆悉除斷。謂不活畏、惡名畏、死畏、惡趣畏、處眾怯畏，名五怖畏。如彼別釋其相應知。（陵本四十七卷二十一頁3800）

【H2 第二地相】

辛二、第二地相

問：已入第二地菩薩，當言何相？答：當言於毗奈耶中，法爾獲得止息一切聲聞所學自性，能於身語意業清淨現行，故能遠離諸犯戒垢。

法爾獲得止息一切聲聞所學自性者：謂增上戒住菩薩性戒具足，如是性戒與聲聞共，由是說言一切聲聞所學自性。

【H3 第三地相】

辛三、第三地相

問：已入第三地菩薩，當言何相？答：當言於內獲得彊盛奢摩他道，由此證得爾焰光明。

由此證得爾焰光明者：謂能證得彼智光明故。由彼所得三摩地，能為無量智光依止，故作是說。

【H4 第四地相】

辛四、第四地相

問：已入第四地菩薩，當言何相？答：當言於內獲得彊盛毗鉢舍那道故，建立能燒煩惱智焰，由此能於如其所證一切所有菩提分法安立善巧。

【H5 第五地相】

辛五、第五地相

問：已入第五地菩薩，當言何相？答：當言超過一切世間智故，超過一切聲聞、獨覺智故，能昇悟入不思議諦極難勝道。

【H6 第六地相】

辛六、第六地相

問：已入第六地菩薩，當言何相？答：當言悟入甚深緣起道理故，於一切行住厭背想，於無相界多住趣向作意思惟。

【H7 第七地相】

辛七、第七地相

問：已入第七地菩薩，當言何相？答：當言於有加行無間闕無相界作意能極遠入，於加行道已到究竟。

【H8 第八地相】

辛八、第八地相

問：已入第八地菩薩，當言何相？答：當言於無加行無功用無相界作意得任運故，無有動搖，於一切相得自在故，住清淨地。

【H9 第九地相】

辛九、第九地相

問：已入第九地菩薩，當言何相？答：當言於名身、句身、文身得自在故，又得無罪無量廣大慧故，又得廣大無礙解故，能悅一切眾生心故，名大法師。

【H10 第十地相】

辛十、第十地相

問：已入第十地菩薩，當言何相？答：當言已得一切如來同大灑故，已得如雲大法身故，已得一切大神通故，亦名如來。

【H11 如來地相】

辛十一、如來地相

問：入如來地菩薩，當言何相？答：當言即此所得法身更善清淨極成滿故，於一切種煩惱障及所知障，得永遠離清淨智見。

【G2 明修位等4】

【H1 造修】

庚二、明修位等4　辛一、造修

問：於此諸地云何造修？答：若諸菩薩住勝解行地，依於十地修十法行。

依於十地修十法行者：前說：於大乘中有十法行，能令菩薩成熟有情。如彼別列其相應知。（陵本七十四卷八頁5697）本地分說：若諸菩薩勝解行住，普於一切餘菩薩住及如來住，皆名發趣，未得、未淨。（陵本四十七卷十五頁3776）由是此說依於十地修十法行。

【H2 證得】

辛二、證得

問：於此諸地云何而得？答：若諸菩薩證入菩薩正性離生，又復證得清淨意樂，爾時頓得一切諸地。

爾時頓得一切諸地者：本地分說：後後住中支分功德，非前前住一切都無。（陵本四十八卷二十頁3880）由是此說頓得一切諸地。由從最初清淨勝意樂地，一切所有菩提資糧無差別故。

【H3 等流】

辛三、等流

問：何等名為諸地等流？答：一切地中證得已後，所有威德諸加行道。

【H4 成滿】

辛四、成滿

問：於此諸地云何成滿？答：若諸菩薩，於彼諸地一一地中，經於無量百千大劫，隨所稱讚諸地威德，於此威德任運能證。

【F4 料簡2】

【G1 問】

己四、料簡2　庚一、問

問：如說五種入正性離生，此中聲聞入正性離生，若諸菩薩入正性離生，等於法界如實通達。此二差別云何應知？

【G2 答2】

【H1 略說法界3】

【I1 標】

庚二、答2　辛一、略說法界3　壬一、標

答：略說法界有二種相。

【I2 列】

壬二、列

一者、差別相，二者、自相。

【I3 釋2】

【J1 差別相2】

【K1 牒列】

壬三、釋2　癸一、差別相2　子一、牒列

差別相者，謂常住相及寂靜相。

【K2 隨釋2】

【L1 常住相】

子二、隨釋2　丑一、常住相

常住相者，謂本來無生法性及無盡法性。

【L2 寂靜相】

丑二、寂靜相

寂靜相者，謂煩惱苦離繫法性。

【J2 自相】

癸二、自相

言自相者，謂於相、名、分別、真如、正智所攝一切法中，由遍計所執自性故，自性不成實法無我性。

【H2 能入差別2】

【I1 辨2】

【J1 聲聞2】

【K1 通達作意別2】

【L1 通達2】

【M1 標】

辛二、能入差別2　壬一、辨2　癸一、聲聞2　子一、通達作意別2　丑一、通達2　寅一、標

此中聲聞，由差別相通達法界，入正性離生，不由自相。

【M2 釋】

寅二、釋

以通達彼故，由無沒想及安隱想，於法界中得寂靜想，於一切行一向發起厭背之想。

由無沒想及安隱想者：此中無沒及與安隱，當知皆是寂滅異門施設安立。不沒欲、色、無色三愛中故，名無沒想。離怖畏住所依處故，名安隱想。

【L2 作意】

丑二、作意

又復不能於彼相等所攝諸法性不成實法無我性如實了知，唯即於此法界定中，由緣法界差別作意，無相心轉，非由緣彼自相作意。

【K2 迴向趣寂別2】

【L1 迴向】

子二、迴向趣寂別2　丑一、迴向

或復因他為其宣說法界自相，聞已一分迴向菩提聲聞，極大艱辛，然後悟入；既得入已，精勤修習。

【L2 趣寂】

丑二、趣寂

一分一向趣寂聲聞，極大艱辛，少能悟入；而不入已，精勤修習。

【J2 菩薩2】

【K1 總顯通達作意差別2】

【L1 通達】

癸二、菩薩2　子一、總顯通達作意差別2　丑一、通達

若諸菩薩，俱由二相通達法界，入於菩薩正性離生。

【L2 作意】

丑二、作意

入離生已，多分安住緣於法界自相作意。

【K2 別釋通達作意差別2】

【L1 徵】

子二、別釋通達作意差別2　丑一、徵

何以故？

【L2 釋】

丑二、釋

由於法界緣差別相多作意時，速趣涅槃；故多住彼，於阿耨多羅三藐三菩提非正方便。

【I2 結】

壬二、結

當知雖等通達法界，由此因緣而有差別。

【F5 釋名三世三輪清淨】

己五、釋名三世三輪清淨

問：如說三世三輪清淨，云何三世三輪清淨？答：由遍計所執自性故，於過去、未來、現在諸法，平等平等以如實慧正觀察時，於過去、未來、現在法中，無有顧戀、希望、染著，是名三世三輪清淨。

【E14 建立品2】

【F1 不共佛法2】

【G1 問】

戊十四、建立品2　己一、不共佛法2　庚一、問

問：如先所說百四十不共佛法，餘經復說十八不共佛法，如是佛法云何安立？幾種所攝？

十八不共佛法者：顯揚論中一一別列。一、如來無誤失業，二、無卒暴音，三、無忘失念，四、無不定心，五、無種種想，六、無不擇已捨。七、欲無退；如欲無退如是，八、正勤無退，九、念無退，十、等持無退，十一、慧無退，十二、解脫、解脫知見無退應知。十三、於過去世無著無礙智；如於過去如是，十四、於未來，十五、於現在無著無礙智應知。十六、如來一切身業，智為導首，隨智而行；如身業如是，十七、語業，十八、意業應知。（顯揚論四卷十頁31,499c）下答文中，依此次第一一別釋其相易了。

【G2 答2】

【H1 安立2】

【I1 釋4】

【J1 三業清淨3】

【K1 身業無誤2】

【L1 簡聲聞】

庚二、答2　辛一、安立2　壬一、釋4　癸一、三業清淨3　子一、身業無誤2　丑一、簡聲聞

答：謂阿羅漢苾芻諸漏永盡，方入聚落遊行乞食；或於一時，與諸惡象、惡馬、惡牛及惡狗等共路而行；或入稠林履踐棘圍；或齊雙足踰越坑塹；或入如是非法舍宅，為諸母邑非理招引；

或入如是非法舍宅等者：謂若如來所制非所行處諸婬女家，如是名為非法舍宅。

或阿練若棄捨正道，行邪惡徑；

棄捨正道行邪惡徑者：本地分說：若往、若還正知而住。往所應往，非非所往，還所應還，非非所還。（陵本二十四卷十頁2034）與是相違，當知是名棄捨正道，行邪惡徑。

或與盜賊、師子、猛獸、豺狼、豹等共路而遊。

【L2 顯如來】

丑二、顯如來

如是等類，諸阿羅漢所有誤失，如來於此一切永無。

【K2 語業無誤2】

【L1 簡聲聞】

子二、語業無誤2　丑一、簡聲聞

又阿羅漢，或於一時，遊阿練若大樹林中，迷失道路；或入空宅揚聲大叫，呼噪遠聞；或復因於習氣過失，無染汙心騫唇露齒，逌爾而笑。

【L2 顯如來】

丑二、顯如來

如是等類，諸阿羅漢所有暴音，如來於此永無所有。

【K3 意業無誤4】

【L1 無忘失念2】

【M1 簡聲聞】

子三、意業無誤4　丑一、無忘失念2　寅一、簡聲聞

又阿羅漢，或於一時由忘念故，於所作事而有喪失。

【M2 顯如來】

寅二、顯如來

如來於此永無所有。

【L2 無種種想2】

【M1 簡聲聞】

丑二、無種種想2　寅一、簡聲聞

又阿羅漢，於有餘依生死界中，一向發起厭背之想；於無餘依涅槃界中，一向發起寂靜之想。

【M2 顯如來】

寅二、顯如來

如來於彼有依涅槃無差別想，安住第一平等捨故。

【L3 無不定心2】

【M1 簡聲聞】

丑三、無不定心2　寅一、簡聲聞

又阿羅漢，若入等至即名為定，若出等至即不名定。

【M2 顯如來】

寅二、顯如來

如來遍於一切位中無不定心。

【L4 無不擇捨2】

【M1 簡聲聞】

丑四、無不擇捨2　寅一、簡聲聞

又阿羅漢，不善思擇而便棄捨利眾生事。

【M2 顯如來】

寅二、顯如來

如是等類，如來於此不善思擇而便棄捨永無所有。

【J2 未得不退2】

【K1 簡聲聞】

癸二、未得不退2　子一、簡聲聞

又阿羅漢，依所知障淨，由未得退，退失於欲、精進、念、定、慧及解脫、解脫知見。

【K2 顯如來】

子二、顯如來

如是六種退失之法，如來永無。

【J3 不共現行2】

【K1 簡聲聞2】

【L1 舉身業】

癸三、不共現行2　子一、簡聲聞2　丑一、舉身業

又阿羅漢，或於一時善身業轉，或於一時無記業轉。

【L2 例語意】

丑二、例語意

如於身業，語業、意業，當知亦爾。

【K2 顯如來2】

【L1 標所由】

子二、顯如來2　丑一、標所由

如來三業智前行故、智隨轉故，無無記業。

【L2 釋差別】

丑二、釋差別

智所起故，名智前行；智俱行故，名智隨轉。

【J4 不共智住2】

【K1 簡聲聞】

癸四、不共智住2　子一、簡聲聞

又阿羅漢，遍於三世所知事中，不能率爾作意便解，是故智見說名有著；不能一切無餘正解，是故智見說名有礙。

【K2 顯如來】

子二、顯如來

如來遍於三世境界，率爾作意，便能正解一切所知境事差別。

【I2 結】

壬二、結

是故說此十八種名不共佛法。

【H2 所攝】

辛二、所攝

此中初四是無忘失法，及拔除習氣所攝；次一是大悲所攝；所餘當知是一切種妙智所攝。

【F2 隨好2】

【G1 舉異說】

己二、隨好2　庚一、舉異說

又復世尊於餘經中所說隨好，為令所化生淨信故，顯示於彼，然不立相。

【G2 指前釋】

庚二、指前釋

安立諸相，如建立品已廣顯示。從此隨好，當知分出彼諸隨好。

安立諸相等者：建立品中，廣說如來三十二種大丈夫相，及與八十隨好。（陵本四十九卷七頁3928）從此八十隨好，當知分出餘經所說彼諸隨好。

【E15 行品2】

【F1 略舉教授】

戊十五、行品2　己一、略舉教授

復次，菩薩邪行應當了知；菩薩正行應當了知；菩薩正行勝利應當了知；菩薩於正行中，安立法行、平等行、善行、法住行相應當了知；菩薩能生淨信譬喻應當了知；菩薩於正行中，安立所學應當了知；於諸聲聞所學、菩薩所學，殊勝差別應當了知；於諸菩薩應所學中，善學菩薩所有世間、出世間智，利益他事應當了知；即於菩薩所教授中，聲聞所學應當了知；非善學沙門應當了知；善學沙門應當了知；住世俗律儀者應當了知；住勝義律儀者應當了知；於諸如來調伏方便應當了知；於密意語應當了知；於菩薩藏所教授中，勝解勝利應當了知。如是略舉菩薩藏中所有教授。

菩薩邪行等者：此中諸相，如下一一別釋應知。

【F2 廣釋差別15】

【G1 邪行4】

【H1 徵】

己二、廣釋差別15　庚一、邪行4　辛一、徵

云何邪行？

【H2 標】

辛二、標

當知略說後後引發，有八種相。

【H3 列】

辛三、列

一者、能退智資糧邪行；二者、退智資糧故，能令忘念邪行；三者、由忘念故，能壞白法邪行；四者、白法壞故，能令非菩薩儀惡意現行邪行；五者、惡意現行故，能令難可調伏邪行；六者、難調伏故，能令行於非道邪行；七者、行非道故，能令親近不賢良邪行；八者、親近不賢良故，能令菩薩不如其義邪行。

云何邪行等者：謂諸菩薩不作應作，作不應作，是名邪行。今此略說前前為緣能引後後，如是次第有八種相。

【H4 廣8】

【I1 能退智資糧邪行2】

【J1 舉退因緣】

辛四、廣8　壬一、能退智資糧邪行2　癸一、舉退因緣

復次，菩提以慧為體，慧能引發所餘一切波羅蜜多；是故於慧起邪行時，當知菩薩於彼菩提及能引發菩提諸法皆起邪行。

是故於慧起邪行時者：謂若依止增上慧學起諸邪行，是名於慧起邪行時。此復云何？謂如有一，離近賢聖，依近惡友，聞不正法勝解為因，不如正理思擇諸法。於諸惡欲及諸惡見喜樂受行，或於廣大所學、所得微妙法中，而自輕懱。如是名為依止增上慧學起諸邪行。如攝事分說應知。（陵本九十四卷六頁7075）

【J2 辨四退法2】

【K1 出能退法3】

【L1 略標列】

癸二、辨四退法2　子一、出能退法3　丑一、略標列

有四種法，能令菩薩智資糧退。何等為四？一者、自不聽聞，二者、不令他聞，三者、為聽聞障，四者、顛倒執著而有聽聞。

【L2 廣相違4】

【M1 標】

丑二、廣相違4　寅一、標

依此能令智資糧退四種法故，於現法中、或於後法，復生四種智相違法。

【M2 徵】

寅二、徵

何等為四？

【M3 列】

寅三、列

一者、無所了知，二者、眾緣闕乏，三者、能生感癡非福，

能生感癡非福者：能生後法無明為緣非福行故。

四者、顛倒。

【M4 釋】

寅四、釋

自不聽聞為依止故，於現法中無所了知；不令他聞為依止故，於後法中眾緣闕乏；為聽聞障為依止故，能生後法感癡非福；顛倒執著而有聽聞為依止故，於後法中更增顛倒。

【L3 隨別釋4】

【M1 自不聽聞】

丑三、隨別釋4　寅一、自不聽聞

自不聽聞者，憎背法故，憎背補特伽羅故，俱憎背故。

【M2 不令他聞】

寅二、不令他聞

不令他聞者，恐他智勝故，有憍傲故，怖他輕毀故。

不令他聞等者：謂或不施其法，或不為說，是名不令他聞。如應配釋三種因緣應知。

【M3 為聽聞障】

寅三、為聽聞障

為聽聞障者，誹毀於法及補特伽羅故，惡作矯亂相牽引故，

惡作矯亂相牽引故者：謂若非處惡作，障自聽聞；以言矯亂，障他聽聞故。

不令啟請及開許故，方便毀訾能聽者故。

【M4 顛倒執著而有聽聞】

寅四、顛倒執著而有聽聞

顛倒執著而聽聞者，依自惡通達領解宣說，執著善通達領解宣說故；依他善通達領解宣說，執著惡通達領解宣說故。

【K2 配失三慧】

子二、配失三慧

此中若自不聽聞、若不令他聞、若為聽聞障，如是三法，多分能令退失聞所成智資糧；顛倒執著而有聽聞，多分能令退失思修所成智資糧。

【I2 能令忘念邪行3】

【J1 標】

壬二、能令忘念邪行3　癸一、標

復次，有四種法，能令菩薩忘失正念。

【J2 徵】

癸二、徵

何等為四？

【J3 釋2】

【K1 標】

癸三、釋2　子一、標

謂於四種補特伽羅四處迷亂。

【K2 列2】

【L1 四種補特伽羅】

子二、列2　丑一、四種補特伽羅

一、於舉罪補特伽羅，二、於教導補特伽羅，三、於欲作利益補特伽羅，四、於有德補特伽羅。

【L2 四種迷亂】

丑二、四種迷亂

謂於同梵行所迷亂自過；於學現前迷亂學處；

於學現前等者：謂於大乘所應學處現前教導時，不如法義而聽受故。

於彼大乘欲勝解者、欲正行者，顯無差別、標舉分別諸過失故，發起迷亂勝解、正行；

顯無差別等者：不為顯示大乘廣大甚深道理，超諸一切聲聞、獨覺，是名顯無差別，由是迷亂大乘勝解。或復誹撥大乘正法，標舉分別彼彼過失，由是迷亂大乘正行。此中大乘勝解及與正行，如本地分力種性品廣說應知。（陵本三十八卷七頁3117）

於能說法補特伽羅迷亂顯彼所有密處。

迷亂顯彼所有密處者：謂顯示彼或有破戒，不住律儀故。

【I3 能壞白法邪行2】

【J1 標】

壬三、能壞白法邪行2　癸一、標

復次，有四種法，能令菩薩壞鮮白法。

【J2 釋2】

【K1 由起非處加行】

癸二、釋2　子一、由起非處加行

謂與他競增上力故，起諸白法非處加行。

【K2 由有加行過失3】

【L1 標】

子二、由有加行過失3　丑一、標

雖起白法處所加行，然有三種邪行過失。

【L2 列】

丑二、列

一者、染著過失，二者、惡見過失，三者、受持過失。

【L3 釋3】

【M1 染著過失】

丑三、釋3　寅一、染著過失

由二因緣，應知染著過失。一者、邪受用故；二者、多雜處故。

邪受用故等者：由邪受用，應知染著財物過失。由多雜處，應知染著居家過失。

【M2 惡見過失】

寅二、惡見過失

由二因緣，應知惡見過失。一者、誹撥正法補特伽羅故；二者、於不正法顯示執著為正法故。

【M3 受持過失】

寅三、受持過失

由二因緣，應知受持過失。一者、受持狹小唯不了義經故；二者、於所未聞、未曾領受諸了義經懸誹撥故。

【I4 能令惡意現行邪行3】

【J1 標】

壬四、能令惡意現行邪行3　癸一、標

復次，菩薩有四種非菩薩儀惡意現行。

【J2 列】

癸二、列

一者、於大師所生不信順，敬學相違惡意現行；

敬學相違惡意現行者：謂不恭敬所學故。

二者、於同梵行攝受舉罪能教誡者，如實發露己過相違惡意現行；三者、於大智福諸善法中，精進相違惡意現行；四者、於廣大甚深勝解中，能令自障清淨相違惡意現行。

【J3 廣3】

【K1 不信大師】

癸三、廣3　子一、不信大師

由三種相，應知於大師所生不信順，謂於有體、尊勝、得智。

謂於有體尊勝得智者：大乘轉依，是名有體。恆作他義，是名尊勝。證大菩提，是名得智。於此一切不生敬信，是名於大師所生不信順。

【K2 覆藏己過】

子二、覆藏己過

由三種相，應知不如實發露己過。一者、於彼攝受諸有情所，邪妄顯示己為尊勝，因此發起憍舉心故；二者、於能舉罪諸有情所覆所犯故；三者、於能教誡諸有情所，因彼驅擯增上力故，發穢濁心作損惱故。

【K3 退失精進】

子三、退失精進

由二種相，應知退失於諸善法發起精進。謂於大智福諸有情所，愛著利養恭敬故，及欣樂彼故。

【I5 能令難可調伏邪行2】

【J1 標】

壬五、能令難可調伏邪行2　癸一、標

復次，有四種法，能令菩薩難可調伏。

【J2 釋3】

【K1 總舉】

癸二、釋3　子一、總舉

謂於正修有四種障。

【K2 別列】

子二、別列

一、於聽聞執為究竟；二、於教授左謬領解；三、於尸羅不正安住，多諸惡作；四、於自見安住見取。

【K3 理釋4】

【L1 第一障】

子三、理釋4　丑一、第一障

謂但聽聞心不寂靜，故於聽聞執為究竟。

【L2 第二障】

丑二、第二障

由於教誡顛倒分別，故於教授左謬領解。

【L3 第三障】

丑三、第三障

由於尸羅多作闕犯而受信施，故有惡作。

【L4 第四障2】

【M1 標所由】

丑四、第四障2　寅一、標所由

與勝有情共興諍競，故於自見多住見取。

【M2 隨難釋】

寅二、隨難釋

勝有情者，謂根調伏勝及斷滅勝。

【I6 能令行於非道邪行2】

【J1 總標列】

壬六、能令行於非道邪行2　癸一、總標列

復次，菩薩有四種於諸有情行於非道。一者、於未安立淨信有情而不為說；二者、於下乘希求大乘諸有情所，不隨所宜而有所說；三者、於大乘希求下    乘諸有情所，不順其義而有所說；

不順其義而有所說者：謂若違越菩薩法教，宣說一向厭離生死、棄捨利益諸有情事，由是因緣，令彼有情捨勝取劣，說名行於非道。

四者、於住禁戒、不住禁戒貪愛朋黨，不平等說。

【J2 隨難釋2】

【K1 安住禁戒】

癸二、隨難釋2　子一、安住禁戒

由三種相，當知是名安住禁戒。一者、事業無愆故；

事業無愆故者：本地分中聲聞地說：軌則圓滿，謂如有一，或於威儀路，或於所作事，或於善品加行處所，成就軌則。隨順世間，不越世間；隨順毗奈耶，不越毗奈耶。（陵本二十二卷三頁1895）此應準釋。

二者、尸羅無闕故；三者、恭敬所學故。

【K2 不住禁戒】

子二、不住禁戒

由二種相，當知是名不住禁戒。一者、尸羅闕故；二者、不恭敬所學故。

【I7 能令親近不賢良邪行】

壬七、能令親近不賢良邪行

復次，菩薩由親近不賢良故，退失四事。一者、退失於乘；

退失於乘者：本地分說：諸菩薩乘與七大性共相應故，說名大乘。（陵本四十六卷十八頁3724）彼不相應，說名退失。

二者、退失利益有情加行；三者、退失聖教；四者、退失無間修諸善法。

【I8 能令不如其義邪行3】

【J1 標】

壬八、能令不如其義邪行3　癸一、標

復次，有四種菩薩不如其義。

【J2 列】

癸二、列

一者、任持正法，二者、住阿練若，三者、勤修福業，四者、管御大眾。

【J3 釋4】

【K1 欲求信伏】

癸三、釋4　子一、欲求信伏

謂諸菩薩欲令信伏，雖任持正法，亦不如義，非如其義。

【K2 為求聲譽】

子二、為求聲譽

若諸菩薩為求聲譽，雖住阿練若，亦不如義，非如其義。

【K3 欲求染果】

子三、欲求染果

若諸菩薩心專繫著有染之果，雖勤修福業，亦不如義，非如其義。

【K4 欲求供事名稱】

子四、欲求供事名稱

若諸菩薩心專繫著供事名稱，雖管御大眾，亦不如義，非如其義。

【G2 正行3】

【H1 徵】

庚二、正行3　辛一、徵

復次，云何正行？

【H2 標】

辛二、標

謂與上相違，離別過失宣說對治。

與上相違等者：謂與上說邪行相違，是名正行。由此宣說邪行過失因緣，能正對治別別過失故。

當知後後之所引發八種行相，是名正行。

【H3 釋8】

【I1 宣說令智退失因緣4】

【J1 自不聽聞】

辛三、釋8　壬一、宣說令智退失因緣4　癸一、自不聽聞

謂說由自不聞令智退失，此何因緣？由於正法補特伽羅不恭敬所顯故。由此毀犯；設不毀犯，亦無勝解，是故退失。

由此毀犯等者：謂不恭敬正法補特伽羅，由此毀犯菩薩所應學處，是名由此毀犯。設不毀犯，由自不聞，亦於現法無所了知，名無勝解。

【J2 不令他聞】

癸二、不令他聞

又說由不令聞令智退失，此何因緣？由欲令他信伏所顯故。由此毀犯；設不毀犯，迴向邪法，是故退失。

迴向邪法者：謂由不令他聞，不作有情一切義利，違越菩薩最初發心，是名迴向邪法。

【J3 為聽聞障】

癸三、為聽聞障

又說由為聞障令智退失，此何因緣？由不欲、不聞、不持所顯故。由此毀犯；設不毀犯，懈怠懶惰，是故退失。

【J4 顛倒執著而有聽聞】

癸四、顛倒執著而有聽聞

又說由邪執著而有聽聞令智退失，此何因緣？由於修行不見功德，但聞言說為究竟所顯故。由此毀犯；設不毀犯，智不成實，是故退失。

【I2 宣說令念忘失因緣4】

【J1 迷亂自過】

壬二、宣說令念忘失因緣4　癸一、迷亂自過

復說由於舉罪者所迷亂自過，令念忘失，此何因緣？由於重事中怖畏衰損，於輕事中怖畏訶責，而設妄語所顯故。由此毀犯，由業障故有所忘失；設不毀犯，由犯障故而有忘失。

由業障故有所忘失等者：故思所造諸尤重業，能障正道，令不生起，是名業障。由是因緣，令於多聞思修所集成念不能防守，故有忘失。無此業障，名不毀犯，但由妄語有愆犯故，說名犯障。

【J2 迷亂學處】

癸二、迷亂學處

又說由迷亂學處，令念忘失，此何因緣？由非自性隨轉虛妄見曲所顯故。由此毀犯，由業障故有所忘失；設不毀犯，由犯障故而有忘失。

由非自性隨轉等者：謂於教導補特伽羅，不如法義隨自在轉，名非自性隨轉；由邪解行住自見取，是名虛妄見曲所顯。

【J3 迷亂大乘勝解正行】

癸三、迷亂大乘勝解正行

又說由於大乘迷亂勝解、正行，令念忘失，此何因緣？由於菩薩不生恭敬，隱覆實德所顯故。由此毀犯，由業障故有所忘失；設不毀犯，由犯障故而有忘失。

【J4 迷亂顯隱密處】

癸四、迷亂顯隱密處

又說由迷亂顯隱密處，令念忘失，此何因緣？由欲令於大乘不生樂欲所顯故。由此毀犯，由業障故而有忘失；設不毀犯，由犯障故而有忘失。

【I3 宣說壞鮮白法因緣4】

【J1 由非處加行】

壬三、宣說壞鮮白法因緣4　癸一、由非處加行

復說由非處加行壞鮮白法，此何因緣？由樂己利狹小，不轉下乘聽聞，心不謙下所顯故。由此毀犯，由不能得所未獲得諸鮮白法，於所聽受生賒緩故，    於已得退。

不轉下乘聽聞者：謂不轉捨聽聞餘乘下劣法故。

【J2 由愛染過失】

癸二、由愛染過失

又說由染愛過失壞鮮白法，此何因緣？由於正在家所得利養不生喜足，矯誑等法有希望所顯故。

矯誑等法有希望所顯故者：由於所得利養不生喜足，或復求多，或求精妙，名有希望。由是有矯、有誑、有諂、有詐，多隨煩惱染汙相續，不能正證心一境性。義如三摩呬多地決擇中說。（陵本六十二卷一頁4965）

由此毀犯，由不聽聞所未聞法，多諸事業輕躁散亂，於三摩地不能證得。

由不聽聞所未聞法等者：前說：由二因緣，應知染著過失。謂邪受用及多雜處，如次配釋二句應知。謂邪受用外欲塵故，於受用法無有堪能，是故此說不聞所未聞法。由多雜處，是故此說多諸事業輕躁散亂。

【J3 由惡見過失】

癸三、由惡見過失

又說由惡見過失壞鮮白法，此何因緣？由懷惡意瞻視於他，於諸聲聞、大乘所學其心顛倒所顯故。由此毀犯，由不正行獲得衰損，由誑惑他獲得衰損。

由懷惡意瞻視於他者：前說：由二因緣，應知惡見過失。一者、誹撥正法補特伽羅故；二者、於不正法顯示執著為正法故。如次配釋二句應知。

【J4 由受持過失】

癸四、由受持過失

又說由受持過失壞鮮白法，此何因緣？由於如來智意趣中起等覺慢所顯故。

由於如來智意趣中等者：謂於如來妙智所說了義、不了義經差別意趣不如實知，起等覺慢故。於有差別執無差別，名等覺慢。

由此毀犯，由謗正法獲得衰損，由於如來智意趣中邪稱量故，獲得衰損。

由謗正法獲得衰損等者：前說：由二因緣，應知受持過失。一者、受持狹小唯不了義經故；二者、於所未聞、未曾領受諸了義經懸誹撥故。逆次配釋二句應知。

【I4 宣說惡意現行因緣4】

【J1 由不敬學】

壬四、宣說惡意現行因緣4　癸一、由不敬學

復說由於所學不甚恭敬故，惡意現行，此何因緣？由於所犯不發露、不陳悔、不除惡作所顯故。由此現行，由於所緣有散亂故，行不明了。

由於所緣有散亂故等者：謂諸菩薩所應學處，此名所緣。心不安住，名有散亂。由是因緣，行彼境界意識不明了轉，是名行不明了。

【J2 由覆己過】

癸二、由覆己過

又說由不如實顯己過故，惡意現行，此何因緣？由於身財有所顧戀，樂非諦語所顯故。

樂非諦語所顯故者：謂若宣說不虛妄義，唯有一諦，是名諦語。與此相違，名非諦語。

由此現行，由於聖教有散亂故，行不明了。

由於聖教有散亂故者：此說聖教，謂即諦語。樂非諦語，名有散亂。

【J3 由不精進】

癸三、由不精進

又說由於精進懈怠因緣，惡意現行，此何因緣？由無堪忍所顯故。由此現行，由於眾苦不能堪忍，於諸善法有散亂故，行不明了。

【J4 由障不淨】

癸四、由障不淨

又說由障淨因緣，惡意現行，此何因緣？由於大乘無增上意樂勝解所顯故。由此現行，於廣大乘有散亂故，行不明了。

於廣大乘有散亂故者：前說：若諸菩薩捨於大乘相應作意，墮在聲聞、獨覺相應諸作意中，當知是名作意散動。（陵本七十七卷十五頁5909）此應準釋。

【I5 宣說難可調伏因緣4】

【J1 執唯聽聞】

壬五、宣說難可調伏因緣4　癸一、執唯聽聞

復說由唯聽聞究竟修障，難可調伏，此何因緣？由唯觀見免脫難論勝利聽聞所顯故。由此毀犯，矯誑顯示持法善友。

【J2 謬解教授】

癸二、謬解教授

又說由於教授左解修障，難可調伏，此何因緣？由不堪受教，堅持所犯，不敬教授所顯故。由此毀犯，矯誑顯示住阿練若善友。

【J3 不住尸羅】

癸三、不住尸羅

又說由於尸羅不堅安住惡作修障，難可調伏，此何因緣？由於所學不甚恭敬，虛受信施所顯故。由此毀犯，矯誑顯示勤修福業善友。

【J4 住自見取】

癸四、住自見取

又說由於自見安住見取修障，難可調伏，此何因緣？由於清淨波羅蜜多諸菩薩所不生恭敬、不欲瞻仰、不欲親近、不欲聽聞、不隨法行所顯故。由此毀犯，矯誑顯示御眾善友。

【I6 宣說行於非道因緣】

壬六、宣說行於非道因緣

復說由不宣說、不隨宣說、不順義說、不平等說行於非道，

由不宣說等者：前說：菩薩有四種於諸有情行於非道。此說四義，如次配屬應知。

此何因緣？由前後宣說厭倦不平等心，於所宣說不知方便，下乘勝解有染愛心，教誡徒眾加行所顯故。

前後宣說厭倦不平等心等者：此說因緣亦有四種，如次配屬前說四種行於非道應知。

由此毀犯，由善根不圓滿故，由不攝受廣大善根故，由棄捨廣大善根故，生非福故，誑惑所化諸有情類。

由此毀犯等者：此說毀犯亦有四種，如次配屬前說四種行於非道，是彼果故。

【I7 宣說退失四事因緣】

壬七、宣說退失四事因緣

復說由四種親近不賢良故，退失四事，此何因緣？由慳吝、少聞、不善入聖教、於佛語言不聽聞所顯故。

由慳吝少聞等者：辯中邊說，不慳有三障。一、不尊重正法，二、尊重名譽利養恭敬，三、於諸有情心無悲愍。由是當知此慳吝義。餘少聞等，其義易了。

由此毀犯，不修善根故，怖畏生死苦故，於利他事不能作故，狹小善根故，於諸法中有疑惑故，而有退失。

由此毀犯等者：此說毀犯，略有五義。初義是總，謂由慳吝、少聞等為因緣，總說不修善根。餘義是別，如次配釋前說退失四事。謂退失於乘，退失利益有情加行，退失聖教，退失無間修諸善法應知。

【I8 宣說不如其義因緣】

壬八、宣說不如其義因緣

復說由於四種菩薩欲求信伏、欲求聲譽、欲求染果、欲求供養承事名稱，是諸菩薩不如其義，此何因緣？由與我愛俱，於微細罪不見怖畏；與其無我非勝解俱，不顧他利，於生死涅槃一向觀見過失功德；於現法中樂相雜住；於當來世欣樂富貴，攝受財法所顯故。由此毀犯，矯現自身能正持法乃至御眾。

由與我愛俱等者：此說因緣，略有四種。一、由與我愛俱，於微細罪不見怖畏，此配屬前欲求信伏。二、與其無我非勝解俱，不顧他利，於生死涅槃一向觀見過失功德，此配屬前欲求聲譽。三、於現法中樂相雜住，此配屬前欲求供養承事名稱。四、於當來世欣樂富貴，攝受財法，此配屬前欲求染果。與其無我非勝解俱者，謂與大乘法無我理無勝解故。餘文易知。

【G3 正行勝利4】

【H1 徵】

庚三、正行勝利4　辛一、徵

復次，云何正行勝利？

【H2 標】

辛二、標

此亦四種，後後應知。

【H3 列】

辛三、列

如是正行菩薩，能積集福智資糧故；以此為依，障清淨故；以此為依，於一切門集成白法故；以此為依，起一切種利益有情加行故，又能生長無量福故。

此亦四種後後應知等者：後後勝利，前前為依，如是次第說有四種，如文可知。

【H4 廣4】

【I1 能集資糧】

辛四、廣4　壬一、能集資糧

復有四法，能令積集福智資糧。一者、依此正行供養承事諸佛如來；二者、聞清淨；三者、思清淨；四者、修清淨。

依此正行供養等者：此中正行供養，如本地分供養品說。（陵本四十四卷五頁3557）聞清淨等，如本地分力種性品中，說有求聞正法、於法正思、於法正修，其相應知。（陵本三十八卷十四頁3142）

【I2 能令障淨】

壬二、能令障淨

復有四法，能令障淨。一者、於乘自然無動；二者、於諸有情遠離不行因緣；三者、遠離邪行因緣；四者、遠離不圓滿正行因緣。

復有四法能令障淨等者：謂諸菩薩，不捨無上正等覺願為依、為住，於大乘中修奢摩他、毗鉢舍那，是名於乘自然無動。住一切種饒益有情戒，是名於諸有情遠離不行因緣。住律儀戒，是名遠離邪行因緣。住攝善法戒，是名遠離不圓滿正行因緣。

【I3 能集白法】

壬三、能集白法

復有四法，能令一切門集成白法。一者、修修所成，二者、成熟有情即彼所成，三者、堪忍難事即彼所成，四者、聞思無厭即彼所成。

能令一切門集成白法者：此中白法，謂即六種波羅蜜多。本地分中，說有一切門戒，乃至一切門慧，由是當知一切門義。修習靜慮，是名為修。靜慮波羅蜜多，名修所成。成熟有情，施、戒所攝，彼二波羅蜜多，名彼所成。堪忍難事，難行忍攝，即忍波羅蜜多，名彼所成。聞思無厭，慧資糧攝，即慧波羅蜜多，名彼所成。

【I4 能利有情】

壬四、能利有情

復有四法，能令作一切種利有情事。謂於四處濟拔有情。一者、於疑惑猶豫處，二者、於極穢惡趣顛墜處，三者、於下乘信解處，四者、於憎背聖教瞋恚心處。

【G4 正行行相3】

【H1 徵】

庚四、正行行相3　辛一、徵

復次，云何菩薩於正行中現在轉時，猶得如是功德勝利？

【H2 列】

辛二、列

謂具法行、平等行、善行、法住行相。

【H3 釋4】

【I1 具足法行2】

【J1 徵】

辛三、釋4　壬一、具足法行2　癸一、徵

云何菩薩具於法行？此何行相？

【J2 釋2】

【K1 釋得名】

癸二、釋2　子一、釋得名

謂諸菩薩，凡所修行不越正法，是故名為具足法行。

【K2 釋行相】

子二、釋行相

當知此行有五行相。一者、於不饒益樂行惡行諸有情所，欲令入善攝受哀愍故；

於不饒益樂行惡行等者：彼諸有情樂行惡行，由是因緣，當墮惡趣，生大憂苦，名不饒益。菩薩於彼應發大心，攝彼一切皆為眷屬，作一切種利益安樂饒益之事，是名攝受哀愍，為欲令彼出不善處，安置善處故。

二者、於住種姓外緣闕乏諸有情所，勸令發起菩提心故；三者、於波羅蜜多殊勝中，自了知故；

於波羅蜜多殊勝者：謂彼波羅蜜多所有善法，由二因緣說名殊勝。一者、廣大，二者、無染。如本地分釋相應知。（陵本四十三卷十九頁3538）

四者、於尊重處，發起恭敬禮拜加行故；五者、於諸外道怨敵有情，安住聖教無傾動故。

安住聖教無傾動故者：謂於大乘所得勝利不可引奪，由是不為外道之所傾動；及於有情平等大悲，由是不為怨敵之所傾動。

【I2 具平等行2】

【J1 徵】

壬二、具平等行2　癸一、徵

云何菩薩具平等行？此何行相？

【J2 釋2】

【K1 釋得名】

癸二、釋2　子一、釋得名

謂諸菩薩，遍於一切利眾生事平等修行，是故說名具平等行。

【K2 釋行相】

子二、釋行相

當知此行有八行相。一者、於諸有情平等親愛故；二者、於諸有情以無染汙、無差別身、無差別世、無差別求親愛之心，平等慰喻故；

於諸有情以無染汙等者：由於有情平等親愛，是名於彼心無染汙。於諸有情，不分別彼怨親中品，是名無差別身。不分別彼去來今世，是名無差別世。不分別彼欲求、有求及梵行求，是名無差別求。菩薩恆時遠離顰蹙，先發善言，舒顏平視，含笑為先，或問安隱吉祥，或問諸界調適，或問晝夜怡樂，或命前進善來，以是等相慰問有情，隨世儀轉，等無差別，是名平等慰喻。

三者、捨諸憒鬧，舒顏和悅，於已受擔平等能運故；

於已受擔平等能運者：謂諸菩薩如法御眾，方便饒益故。

四者、於未受擔平等能取故；

於未受擔平等能取者：謂諸菩薩性好攝受諸有情類故。

五者、於一切苦平等堪忍故；六者、於無量調伏方便平等能求故；七者、展轉更互平等正語堪忍語故；

展轉更互平等正語堪忍語故者：此說菩薩一切愛語，名堪忍語。於諸有情欲作饒益展轉更互等無差別，常樂宣說悅可意語、諦語、法語、引攝義語故。

八者、一切善根平等迴向大菩提故。

【I3 具於善行2】

【J1 徵】

壬三、具於善行2　癸一、徵

云何菩薩具於善行？此何行相？

【J2 釋2】

【K1 釋得名】

癸二、釋2　子一、釋得名

謂諸菩薩，於內成熟諸佛法故，於外成熟諸有情故，修行善行，是故說名具於善行。

【K2 釋行相】

子二、釋行相

當知此行有七行相。一者、無所依止而惠施故；二者、無所依止而持戒故；三者、由哀愍心而修忍故；四者、非於少分修精進故；

非於少分修精進故者：謂諸菩薩，於內成熟自諸佛法，不於所有少分下劣差別證中而生喜足，不求上進故。

五者、為作利益諸有情處修靜慮故；六者、見不相應修妙慧故；七者、成熟方便善巧故。

成熟方便善巧故者：前六行相，謂六波羅蜜多。今此第七，謂四攝事。總名成熟方便善巧。

【I4 具於法住2】

【J1 徵】

壬四、具於法住2　癸一、徵

云何菩薩具於法住？此何行相？

【J2 釋2】

【K1 釋得名】

癸二、釋2　子一、釋得名

謂諸菩薩，非但追求以為究竟，非但讀誦以為究竟，非但宣說以為究竟，非    但尋思以為究竟，而於內心勝奢摩他正修習中，發勤方便，平等修習，是故說名具於法住。

非但追求以為究竟等者：本地分說：菩薩應求正法，應說正法，應修正行法隨法行。（陵本三十八卷七頁3117）如彼廣釋應知。此說追求乃至正修習義。

【K2 釋行相3】

【L1 標】

子二、釋行相3　丑一、標

當知此住有十二行相。

【L2 列2】

【M1 具八功德】

丑二、列2　寅一、具八功德

一者、於住禁戒、不住禁戒能教授中，無分別故；

於住禁戒不住禁戒能教授中者：本地分說：菩薩欲從善友聽聞法時，於說法師壞戒不作異意。謂不作心：此是破戒，不住律儀，我今不應從彼聽法。（陵本四十四卷九頁3570）由是應知此所說義。

二者、以此為依，恭敬領受所教授故；三者、以此為依，身遠離故；四者、以此為依，心遠離故；五者、以此為依，越聲聞乘相應作意，大乘相應作意思惟故；六者、以此為依，不捨遠離軛，與諸有情共止住故，及與所餘共止住故；

不捨遠離軛等者：此顯菩薩二種攝受。一、於有情攝取攝受，二、於有情增上攝受。攝取攝受者，謂諸菩薩正御徒眾，由是此說不捨遠離軛，與諸有情同共止住。增上攝受者，謂諸菩薩或為家主，攝受父母、妻子、奴婢、僮僕、作使；或為國王，攝受一切所統僚庶；由是此說及與所餘同共止住。

七者、以此為依，領受清淨世間智大福資糧威德修果故；

領受清淨世間智等者：此顯菩薩法威力應知。本地分說：云何法威力？謂布施威力乃至般若威力。此布施等諸法威力，應知一一略有四相。一者、斷所對治相，二者、資糧成熟相，三者、饒益自他相，四者、與當來果相。（陵本三十七卷十四頁3054）由是此說智福資糧威德修果。一一差別，隨應當悉。

八者、於世間智不知喜足，尋求修治出世智故。

【M2 斷四過失】

寅二、斷四過失

又清淨智者，斷四種過失，管御大眾故。一者、不能堪忍觸惱過失；

不能堪忍觸惱過失者：謂不堪忍問難，而生憤發故。

二者、不決定說教授過失；

不決定說教授過失者：謂於義未解了者，不能開悟令解故；已解了者，不能轉令明淨故；生起疑惑者，不能隨為除斷故。

三者、不如其言所作過失；

不如其言所作過失者：謂自以善殷勤勸導，數數教授教誡於他，而自於善不能受學故。

四者、有染愛心過失。

有染愛心過失者：謂於徒眾希求承事恭敬供養故。

【L3 結】

丑三、結

如是四種及前八種，合有十二行相。

【G5 生信譬喻3】

【H1 徵】

庚五、生信譬喻3　辛一、徵

復次，云何菩薩能生淨信所有譬喻？

【H2 喻19】

【I1 大地喻2】

【J1 簡取】

辛二、喻19　壬一、大地喻2　癸一、簡取

謂諸菩薩，從初發心初中後時，作諸眾生引發善根所依止故，普於一切若怨、若恩，心無所著，猶如大地。

【J2 遮非】

癸二、遮非

而諸菩薩非如大地中庸而轉，眾生依之自施功力，方得存活。

【I2 大水喻2】

【J1 簡取】

壬二、大水喻2　癸一、簡取

然諸菩薩生長善根，淨信歡喜，能滋潤故，猶如大水。

【J2 遮非】

癸二、遮非

而諸菩薩非如大水，與諸稼穡成熟相違。

【I3 大火喻2】

【J1 簡取】

壬三、大火喻2　癸一、簡取

然諸菩薩為欲成熟諸善根故，於可厭法深生厭患，能燒煉故，猶如大火。

【J2 遮非】

癸二、遮非

而諸菩薩非如大火，與諸佛土集會相違。

非如大火與諸佛土集會相違者：謂彼火災壞世間時，無有如來於中現成正覺故。

【I4 大風喻2】

【J1 簡取】

壬四、大風喻2　癸一、簡取

然諸菩薩能令善根已成熟者，引發、聚集、解脫、觸得，由能發起正教授故，譬如大風。

【J2 遮非】

癸二、遮非

而諸菩薩非如大風，能引發已終歸滅盡。

引發聚集解脫觸得者：令發阿耨多羅三藐三菩提心，是名引發。令無量眾皆來集會，是名聚集。當知此二意說菩薩。令漏永盡，是名解脫。令證現觀，是名觸得。當知此二意說聲聞。

【I5 朗月喻2】

【J1 簡取】

壬五、朗月喻2　癸一、簡取

然諸菩薩令自白法轉增盛故，猶如朗月。

【J2 遮非】

癸二、遮非

而諸菩薩非如朗月，但於白分光明照曜，非於黑分。

【I6 日輪喻2】

【J1 簡取】

壬六、日輪喻2　癸一、簡取

然諸菩薩其相平等，於黑白分一切法中，智普照故，猶如日輪。

【J2 遮非】

癸二、遮非

而諸菩薩非如日輪，怖羅怙捉即便旋轉。

【I7 師子喻2】

【J1 簡取】

壬七、師子喻2　癸一、簡取

然諸菩薩一切趣中，終不怖畏煩惱所執而旋轉故，譬如師子。

【J2 遮非】

癸二、遮非

而諸菩薩非如師子，怯於大擔。

【I8 調龍喻2】

【J1 簡取】

壬八、調龍喻2　癸一、簡取

然諸菩薩能擔一切大苦擔故，如善調龍。

【J2 遮非】

癸二、遮非

而諸菩薩非如龍象，若遭利衰、軟非軟語、若樂若苦，則為愛恚之所塗染。

若遭利衰等者：當知此顯善調龍象方便差別。而諸菩薩不為世間八法所染，與彼有別，故遮非之。

【I9 紅蓮喻2】

【J1 簡取】

壬九、紅蓮喻2　癸一、簡取

然諸菩薩於諸世法，不為愛恚所塗染故，如紅蓮華。

【J2 遮非】

癸二、遮非

而諸菩薩非如紅蓮，斷其莖已不復生長。

【I10 大樹喻2】

【J1 簡取】

壬十、大樹喻2　癸一、簡取

然諸菩薩雖伏煩惱，由善根力之所任持，於生死中復生長故，猶如大樹根未損壞。

【J2 遮非】

癸二、遮非

而諸菩薩非如大樹，其根後時定當損壞。

【I11 大海喻2】

【J1 簡取】

壬十一、大海喻2　癸一、簡取

然諸菩薩所有善根，迴向涅槃大菩提故，譬如眾流趣入大海。

【J2 遮非】

癸二、遮非

而諸菩薩非如眾流，趣入大海即成海性。

非如眾流趣入大海即成海性者：義顯菩薩所證大乘轉依不可思議，有無、一異不可記別故。

【I12 蘇迷喻2】

【J1 簡取】

壬十二、蘇迷喻2　癸一、簡取

然諸菩薩依止涅槃及大菩提諸善根力而遊戲故，猶如諸天依蘇迷住。

【J2 遮非】

癸二、遮非

而諸菩薩非如諸天住蘇迷盧，於自事中專行放逸，多受快樂。

【I13 大王喻2】

【J1 簡取】

壬十三、大王喻2　癸一、簡取

然諸菩薩方便般若所攝持故，成辦一切佛所作故，譬如群臣所輔大王。

【J2 遮非】

癸二、遮非

而諸菩薩非如群臣所輔大王，為自利益守護國人。

【I14 大雲喻2】

【J1 簡取】

壬十四、大雲喻2　癸一、簡取

然諸菩薩不顧己利攝護眾生，猶如大雲。

【J2 遮非】

癸二、遮非

而諸菩薩非如大雲，不能畢竟成辦稼穡。

【I15 輪王喻2】

【J1 簡取】

壬十五、輪王喻2　癸一、簡取

然諸菩薩畢竟生長菩提分法，如轉輪王出現於世。

【J2 遮非】

癸二、遮非

而諸菩薩非如輪王，無有第二大丈夫眾。

如轉輪王出現於世者：謂如輪王出現世時，餘一切眾皆順化故。

【I16 末尼喻2】

【J1 簡取】

壬十六、末尼喻2　癸一、簡取

然諸菩薩解脫平等，善根所生多同出現，如末尼寶。

【J2 遮非】

癸二、遮非

而諸菩薩非如末尼寶珠，與迦理沙般拏極不相似。

【I17 諸天喻2】

【J1 簡取】

壬十七、諸天喻2　癸一、簡取

然諸菩薩入無漏界，所作平等、受樂等故，譬如已入雜林諸天。

【J2 遮非】

癸二、遮非

而諸菩薩非如已入雜林諸天，煩惱增長，當來顛墜。

【I18 伏毒喻2】

【J1 簡取】

壬十八、伏毒喻2　癸一、簡取

然諸菩薩伏諸煩惱，無顛墜故，所有煩惱如呪術等所伏諸毒。

【J2 遮非】

癸二、遮非

而諸菩薩所有煩惱，非如呪等所伏諸毒，唯不為害，更無餘德。

【I19 糞穢喻】

壬十九、糞穢喻

然諸菩薩由自煩惱，能作一切眾生利益，故此煩惱如大城中諸糞穢聚。

然諸菩薩由自煩惱等者：謂諸菩薩由伏煩惱，不斷彼種，不捨生死，能作一切眾生利益故。

【H3 結】

辛三、結

如是菩薩所有功德，麤同世間共所知事，故得為喻；而此功德由殊勝故，無有譬喻。是故當知，菩薩功德，一切譬喻所不能及。

瑜伽師地論科句披尋記卷第七十九

瑜伽師地論科句披尋記卷第八十

彌勒菩薩說

唐三藏沙門玄奘奉詔譯

韓清淨科記

攝決擇分中菩薩地之九

【G6 安立所學2】

【H1 徵】

庚六、安立所學2　辛一、徵

復次，云何菩薩於正行中安立所學？

【H2 釋2】

【I1 標中道行2】

【J1 出學處】

辛二、釋2　壬一、標中道行2　癸一、出學處

謂諸菩薩具足法住，於依世俗諦道理所說不了義非所依聲聞乘相應經典，已作依持、已作善巧，而復超度於大乘相應、甚深空性相應，依世俗、勝義諦道理所說了義可依經典勤修學時，名為如理正勤修學。

【J2 釋得名】

癸二、釋得名

如是如理勤修學時，名正修行中道勝行。

於依世俗諦道理等者：謂聲聞乘相應經典，說我、說法及說作用，名依世俗諦道理。說我者，謂說有情、命者、生者、補特伽羅、人天、男女、佛友、法友，如是等。說法者，謂說色、受，如是等。說作用者，謂說能見、能聞、能生、能滅，如是等。唯宣說此，不更顯示諸法無我及無作用甚深相應道理，是故聲聞乘相應經典，名不了義。大乘不爾，為欲隨順勝義諦故，亦復宣說諸世俗諦，然非究竟，是故大乘相應經典具依二諦，名為了義。由是菩薩，於此經典名是可依，於聲聞乘名非所依。然非不應聽聞受持、精勤修學，由是因緣，此說於彼已作依持、已作善巧。此未了義有上有容，無上無容唯真了義，如前已說。（陵本七十六卷十八頁5852）由是發趣修習大乘真了義者，名為超度。

所以者何？由此正法貫穿十三中道行故。

【I2 隨標列釋2】

【J1 列】

壬二、隨標列釋2　癸一、列

一者、貫穿補特伽羅空性；二者、貫穿補特伽羅無我性；三者、貫穿法空性；四者、貫穿法無我性；五者、貫穿增益邊；六者、貫穿損減邊；七者、貫穿法現觀；八者、貫穿法現觀迴向大菩提性；九者、貫穿如是行者煩惱眾苦不纏繞心性；十者、貫穿二無我勝解差別；十一者、貫穿前無我性是後因性；十二者、貫穿到邊際空性；十三者、貫穿即彼威德。

【J2 釋13】

【K1 貫穿補特伽羅空性3】

【L1 徵】

癸二、釋13　子一、貫穿補特伽羅空性3　丑一、徵

云何貫穿補特伽羅空性？

【L2 標】

丑二、標

謂由一種相，不可得所顯故。

【L3 釋】

丑三、釋

此中不可得者，謂於三種事。一者、有情事；二者、彼差別事；三者、彼受用事，若內、若外、若二中間，愚夫遍計所執實我都不可得。

謂於三種事等者：五有取蘊，名有情事。六十二諸有情眾，名彼差別事。如本地分意地中說。（陵本二卷十八頁169）內外諸處，名彼受用事。

【K2 貫穿補特伽羅無我性3】

【L1 徵】

子二、貫穿補特伽羅無我性3　丑一、徵

云何貫穿補特伽羅無我性？

【L2 標】

丑二、標

謂由唯一相，可得所顯故。

【L3 釋】

丑三、釋

此中可得者，謂即於彼三事，愚夫所遍計緣生諸法中，常住實性不可得故，愚夫所計我異相性道理可得。

【K3 貫穿法空性3】

【L1 徵】

子三、貫穿法空性3　丑一、徵

云何貫穿法空性？

【L2 標】

丑二、標

謂唯由一相，不可得所顯故。

【L3 釋】

丑三、釋

此中不可得者，即於彼事所取無常性，若內、若外、若二中間，愚夫遍計所執言說自性都不可得。

即於彼事所取無常性者：常非有故，說名無常，是此中義。

【K4 貫穿法無我性3】

【L1 徵】

子四、貫穿法無我性3　丑一、徵

云何貫穿法無我性？

【L2 標】

丑二、標

謂唯由一相，可得所顯故。

【L3 釋3】

【M1 道理可得】

丑三、釋3　寅一、道理可得

此中可得者，謂即於彼事道理可得，聖智所行。

【M2 內證可得】

寅二、內證可得

又即於彼自內所證，不可以言為他宣說。

【M3 言說異相可得3】

【N1 標】

寅三、言說異相可得3　卯一、標

彼由六相，於諸凡愚遍計所執言說自性、異相可得。

【N2 徵】

卯二、徵

何等六相？

【N3 列】

卯三、列

一者、不可自尋思，二者、不可說示他，三者、超過色根所行，四者、超過一切相，五者、超過識所行，六者、超過煩惱所行。

【K5 貫穿增益邊4】

【L1 徵】

子五、貫穿增益邊4　丑一、徵

云何貫穿增益邊？

【L2 標】

丑二、標

謂由二種相。

【L3 列】

丑三、列

一者、差別增益所顯故；二者、自性增益所顯故。

【L4 釋2】

【M1 差別增益2】

【N1 辨相4】

【O1 徵】

丑四、釋2　寅一、差別增益2　卯一、辨相4　辰一、徵

何等名為差別增益？

【O2 標】

辰二、標

謂由後後展轉八相。

【O3 列8】

【P1 執常】

辰三、列8　巳一、執常

一者、即於彼事執常增益。

【P2 執無常】

巳二、執無常

二者、執無常增益。

【P3 執我】

巳三、執我

三者、執常增益為所依止，執我增益。

【P4 執無我】

巳四、執無我

四者、執無常增益為所依止，執無我增益。

【P5 執真實心】

巳五、執真實心

五者、執無我增益為所依止，執真實心增益。

【P6 執不真實心2】

【Q1 標】

巳六、執不真實心2　午一、標

六者、執我增益為所依止，執不真實心增益。

【Q2 廣2】

【R1 列二種】

午二、廣2　未一、列二種

此復二種。一者、決定，二者、尋求。

【R2 隨難釋2】

【S1 於雜染法】

未二、隨難釋2　申一、於雜染法

尋求者，謂遍計所依及遍計相應，

遍計所依及遍計相應者：名、義、自性、差別，名遍計所依。遍計所執自性加行執，名遍計相應。此有五種。一、貪愛加行，二、瞋恚加行，三、合會加行，四、別離加行，五、捨隨與加行。如前已說應知。（陵本七十三卷十五頁5664）

於所對治雜染法中，由五過失，謂顛倒過失、戲論過失、發起惡行過失、麤重過失、無常性過失。

【S2 於清淨法】

申二、於清淨法

及於彼能對治清淨法中。

及於彼能對治清淨法中者：前說雜染是所對治，起尋求執，謂由遍計所依、遍計相應。此說清淨是能對治，若起尋求，亦由遍計所依及遍計相應。隨應亦爾，故作是說。

【P7 執善等及執清淨】

巳七、執善等及執清淨

七者、執真實心增益為所依止，執善等增益，乃至執清淨增益。

【P8 執不善等及執雜染】

巳八、執不善等及執雜染

八者、執不真實心增益為所依止，執不善等增益，乃至執雜染增益。

【O4 結】

辰四、結

是名八種差別增益。

【N2 結非】

卯二、結非

此中菩薩，於彼增益都不執著，不勸他執，亦不讚美。

【M2 自性增益】

寅二、自性增益

何等名為自性增益？謂差別增益為所依止，由諸愚夫遍計所執所有言說自性增益，即於彼事增益為有。

【K6 貫穿損減邊3】

【L1 徵】

子六、貫穿損減邊3　丑一、徵

云何貫穿損減邊？

【L2 標】

丑二、標

謂由一相，損減實事所顯故。

【L3 釋】

丑三、釋

此中損減實事者，謂即於彼邪法無我性起於勝解，執著一切種、一切法相都無所有。

【K7 貫穿法現觀4】

【L1 徵】

子七、貫穿法現觀4　丑一、徵

云何貫穿法現觀？

【L2 標】

丑二、標

謂由三種相。

【L3 列】

丑三、列

一者、即於彼事及第四生事，所治、能治、有為、無為安立中，自性不可得所顯故；

即於彼事及第四生事者：前說三事，謂有情事、彼差別事、彼受用事。今於此中總名彼事，更增生事以為第四。言生事者，謂十二分緣起及緣生。

二者、彼差別不可得所顯故；三者、即彼串習故，如實通達智所顯故。

【L4 釋3】

【M1 自性不可得】

丑四、釋3　寅一、自性不可得

此中自性不可得者，謂諸愚夫遍計所執自性。

【M2 差別不可得】

寅二、差別不可得

此中差別不可得者，謂即彼自性滅、生、集、成二分不可得。

滅生集成二分不可得者：滅謂所治，生謂能治，集謂有為，成謂無為。觀待施設，說有所治、能治、有為、無為，然彼實無雜染、清淨二分差別，故不可得。

【M3 智通達】

寅三、智通達

此中智通達者，謂即彼自性相不作意、不思擇加行自內所證智通達。

【K8 貫穿法現觀迴向大菩提性3】

【L1 徵】

子八、貫穿法現觀迴向大菩提性3　丑一、徵

云何貫穿法現觀迴向大菩提性？

【L2 標】

丑二、標

謂由一種相，思擇所得能治、所治不斷故。

思擇所得能治所治等者：如下釋言，空、無願、無相是名能治，生死流轉是名所治。於空、無願、無相中，依聞思修所生世出世慧，是名所得能治。故起思擇，不捨生死，是名所治不斷。

【L3 釋2】

【M1 能治所治3】

【N1 第一義】

丑三、釋2　寅一、能治所治3　卯一、第一義

此中能治、所治者，謂空是煩惱對治，無願是有願對治，無相是諸相對治，如是一切名無造作。

【N2 第二義】

卯二、第二義

此復是後有業對治，亦是生身流轉、剎那生流轉對治，名滅涅槃行無自性。

此復是後有業對治等者：由空是煩惱對治，當知亦是後有業對治。無願是有願對治，當知亦是生身流轉對治。無相是諸相對治，當知亦是剎那生流轉對治。如是空、無願、無相行，亦名滅涅槃行。此能對治遍計所執自性有故，名無自性。

【N3 第三義】

卯三、第三義

此復以生死流轉為所對治。

【M2 思擇不斷】

寅二、思擇不斷

若諸菩薩由此對治，故起思擇，不斷所治，此由悲愍諸眾生故，希求大菩提。

【K9 貫穿煩惱眾苦不纏繞心3】

【L1 徵】

子九、貫穿煩惱眾苦不纏繞心3　丑一、徵

云何貫穿如是行者煩惱眾苦不纏繞心？

【L2 標】

丑二、標

謂由一種相，雖不永斷所對治法，而能如實通達故。

【L3 釋】

丑三、釋

此中如實通達者，謂即於彼法，由法無我加行，觀彼自性無染無苦。

【K10 貫穿差別4】

【L1 徵】

子十、貫穿差別4　丑一、徵

云何貫穿差別？

【L2 標】

丑二、標

謂由四種相。

【L3 列】

丑三、列

一者、見差別所顯故；二者、即此極遠損減差別所顯故；三者、於斷迷失差別所顯故；四者、於心迷失差別所顯故。

【L4 釋4】

【M1 見差別2】

【N1 辨相2】

【O1 由增上慢】

丑四、釋4　寅一、見差別2　卯一、辨相2　辰一、由增上慢

此中見差別者，謂住補特伽羅無我及涅槃，於當來身起斷滅增上慢。

【O2 由執著法】

辰二、由執著法

又於所取觀察故，於能取言說自性畢竟遠離、空性所攝不觀察故，名不善觀察所知境界。由執著諸法故，求煩惱斷。

【N2 結非】

卯二、結非

而諸菩薩則不如是。

【M2 極遠損減差別2】

【N1 辨相】

寅二、極遠損減差別2　卯一、辨相

此中極遠損減差別者，謂住補特伽羅無我，於我見異生下中更下，由二因緣，謂苦不解脫故、安住苦故，前後二種執著失壞故。

【N2 結非】

卯二、結非

而諸菩薩則不如是。

此中極遠損減差別等者：謂如一類大乘惡取空者，謂一切種皆無所有，是名極遠損減差別。此於我見異生下劣類中，更為下劣。由是世尊作如是言：寧如一類起我見者，不如一類惡取空者。本地分中已釋其相。（陵本三十六卷十六頁2978）是故此說苦不解脫及安住苦。由彼執著補特伽羅無我及法無我，能自敗壞，亦壞世間隨彼見者，是名前後二種執著失壞。

【M3 於斷迷失差別2】

【N1 辨相】

寅三、於斷迷失差別2　卯一、辨相

此中於斷迷失差別者，謂住補特伽羅無我，執法無我無自性故，便生驚怖，謂無言說自性追求斷滅。

【N2 結非】

卯二、結非

而諸菩薩則不如是。

【M4 於心迷失差別2】

【N1 辨相】

寅四、於心迷失差別2　卯一、辨相

此中於心迷失差別者，謂如是於斷迷失住補特伽羅無我，於自遍計所起境界中，為想顛倒等之所顛倒。

【N2 結非】

卯二、結非

而諸菩薩則不如是。

【K11 貫穿因性4】

【L1 徵】

子十一、貫穿因性4　丑一、徵

云何貫穿因性？

【L2 標】

丑二、標

謂由二種相。

【L3 列】

丑三、列

一者、觀察能取所顯故；二者、彼如實通達所顯故。

【L4 釋2】

【M1 觀察能取】

丑四、釋2　寅一、觀察能取

此中觀察能取者，謂即觀察此無我智，遠離言說自性故，遠離彼分別故，應捨相故，有剎那故。

有剎那故者：謂無我智非實能取，唯一剎那無作用故。

【M2 如實通達】

寅二、如實通達

此中彼如實通達者，謂觀察所取、能取二種，如理作意思惟為因，各別內證決定智生。

【K12 貫穿到邊際空性3】

【L1 徵】

子十二、貫穿到邊際空性3　丑一、徵

云何貫穿到邊際空性？

【L2 標】

丑二、標

謂由一種相，即彼法無我智如實顯現故。

【L3 釋】

丑三、釋

此中如實顯現者，謂顯現業、煩惱相似相故，不可言說法故，離言說自性故，如是不執著故，有剎那故。

顯現業煩惱相似相故者：謂由法無我智，不住涅槃，有變化身，示同凡夫生死轉故。

【K13 貫穿即彼空性威德3】

【L1 徵】

子十三、貫穿即彼空性威德3　丑一、徵

云何貫穿即彼空性威德？

【L2 標】

丑二、標

謂由一種相，業、煩惱斷對治所顯故。

【L3 釋】

丑三、釋

此中斷者，謂彼剎那光明想生，能斷無始時來所集一切諸業、煩惱。

【G7 聲聞菩薩所學差別2】

【H1 略標問答】

庚七、聲聞菩薩所學差別2　辛一、略標問答

復次，有幾種聲聞？聲聞所學、菩薩所學有何差別？謂有四種聲聞。聲聞所學、菩薩所學，當知差別有十三種。

【H2 隨標廣釋2】

【I1 釋聲聞別3】

【J1 徵】

辛二、隨標廣釋2　壬一、釋聲聞別3　癸一、徵

云何名為四種聲聞？

【J2 列】

癸二、列

一者、變化聲聞，二者、增上慢聲聞，三者、迴向菩提聲聞，四者、一向趣寂聲聞。

增上慢聲聞等者：謂如前說：住補特伽羅無我及涅槃，於當來身起斷滅增上慢。當知但由補特伽羅無我智，計為清淨。又如前說：於彼邪法無我性起於勝解，執著一切種、一切法相都無所有。當知此由執著邪法無我智，計為清淨。

【J3 釋4】

【K1 變化聲聞】

癸三、釋4　子一、變化聲聞

變化聲聞者，為欲化度由彼所化諸有情故，或諸菩薩、或諸如來化作聲聞。

【K2 增上慢聲聞】

子二、增上慢聲聞

增上慢聲聞者，謂但由補特伽羅無我智，及執著邪法無我智，計為清淨。

【K3 迴向菩提聲聞3】

【L1 明重修】

子三、迴向菩提聲聞3　丑一、明重修

迴向菩提聲聞者，謂從本來是極微劣慈悲種姓，由親近如來住故，於廣大佛法中，起大功德想，熏修相續。

【L2 明覺悟】

丑二、明覺悟

雖到究竟住無漏界，而蒙諸佛覺悟引入方便開導，由此因故，便能發趣廣大菩提。

【L3 明加行】

丑三、明加行

彼於如是廣大菩提雖能發趣，由樂寂故，於此加行極成遲鈍，不如初始發心有佛種性者。

【K4 一向趣寂聲聞2】

【L1 明意樂】

子四、一向趣寂聲聞2　丑一、明意樂

一向趣寂聲聞者，謂從本來是最極微劣慈悲種性故，一向棄背利益眾生事故，於生死苦極怖畏故，唯有安住涅槃意樂，畢竟不能趣大菩提。

【L2 顯差別2】

【M1 舉喻】

丑二、顯差別2　寅一、舉喻

如二王子相似處生，平等平等受王快樂，一於王政討論工巧處等皆悉善知，第二王子則不如是。彼二但由此分差別，非由受用王之快樂。

【M2 合法】

寅二、合法

如是於無漏界中，諸菩薩眾與一向趣寂聲聞，當知差別。

【I2 釋所學別3】

【J1 標】

壬二、釋所學別3　癸一、標

應知彼二復有差別。

【J2 列】

癸二、列

謂意樂故、白法集成故、智集成故、種類故、種性故、持種加行故、威德故、正行故、福田故、殊勝差別故、因果故、生依止故。

【J3 釋12】

【K1 意樂差別】

癸三、釋12　子一、意樂差別

一向趣寂聲聞，棄背諸行雜染利益有情事故，一向安住寂靜意樂；菩薩雖有垢染，而與彼相違。

【K2 白法集成差別】

子二、白法集成差別

又彼聲聞，唯為自身得增長故，白法狹小；菩薩為欲增長一切有情樂故，白法無量。

【K3 智集成差別】

子三、智集成差別

又彼聲聞，由無為智，但為除遣自身煩惱；菩薩普為一切十方諸有情類。

由無為智等者：謂緣補特伽羅無我及法無我實相真如所生之慧，名無為智。聲聞唯由補特伽羅無我智集成故，說但為除遣自身煩惱。菩薩由二無我智集成故，說普為一切十方諸有情類。

【K4 種類差別】

子四、種類差別

又彼聲聞，雖緣最勝解脫法境作意集成，而非佛子；菩薩雖緣下劣諸行有情法境作意集成，而是佛子。

雖緣最勝解脫法境等者：此中最勝解脫法境，謂於涅槃。下劣諸行有情法境，謂於生死。如是差別應知。

【K5 種性差別】

子五、種性差別

又彼聲聞，雖勤精進，於諦善巧心善安定，不成就佛種性相故，諸佛世尊不堪攝受；而諸菩薩與彼相違。

諸佛世尊不堪攝受者：謂無堪能生如來家，成佛真子故。

【K6 持種加行差別】

子六、持種加行差別

又彼聲聞，到究竟故，根雖成熟，於當來世而不能作佛所作事；菩薩初心剎那生已，便能造作。

菩薩初心者：謂諸菩薩，於其無上正等菩提最初發心故。

【K7 威德差別】

子七、威德差別

又彼聲聞，雖到究竟，而不為彼諸天人等供養讚歎，如住始業修行菩薩；而諸菩薩雖復未到究竟之位，然其威德及與智慧，映蔽一切聲聞、獨覺。

【K8 正行差別】

子八、正行差別

又彼聲聞，療煩惱病智慧良藥雖復成滿，而不能治一切眾生諸煩惱病；而諸菩薩與彼相違，由能修行利益他事勝義行故。

【K9 福田差別】

子九、福田差別

又彼聲聞，雖到究竟，於諸有情智光明照，然非諸天及餘世間真實福田，如諸菩薩未盡煩惱。

【K10 殊勝差別2】

【L1 標菩薩勝】

子十、殊勝差別2　丑一、標菩薩勝

又於聲聞一切時中，如來最勝；於最勝中，諸菩薩眾彌復最勝；彼由於此所集成故。

彼由於此所集成故者：彼謂如來，此謂菩薩。如來最勝大菩提果，皆由菩薩最勝自他利行所集成故。

【L2 釋由二緣2】

【M1 正顯】

丑二、釋由二緣2　寅一、正顯

又由二緣應知彼勝，彼能成熟諸有情故，亦能成熟諸佛法故。由此因緣感菩提果，隨所成熟諸有情類，能令解脫。

【M2 喻成】

寅二、喻成

譬如有人，能辦能熟覺慧希奇，非彼端然而食用者。此中道理，當知亦爾。

此中道理當知亦爾者：謂諸菩薩，非自解脫以為究竟，如彼端然而食用者，更能成熟餘有情類令解脫故。

【K11 因果差別】

子十一、因果差別

又彼聲聞，雖復一向受學修行清淨法因，亦為無量善友攝受，而不能引大菩提果；諸菩薩眾與彼相違，而能引發。

【K12 生依止差別】

子十二、生依止差別

又諸聲聞依菩薩生，非諸菩薩依彼聲聞。

【G8 世出世智作利他事2】

【H1 略標問答】

庚八、世出世智作利他事2　辛一、略標問答

復次，云何由世間、出世間智，能作利益他事？謂諸菩薩遍於十方，或遊歷世界，或遊歷國土，或遊歷生，或勸請他，為大良醫，善能療治煩惱鬼魅所著有情；

為大良醫等者：此顯由世間智，能作利益他事。謂於麤品、中品雜染，能令對治故。

為無有上，宣說三學清淨之道。

為無有上等者：此顯由出世智，能作利益他事。謂於微細隨眠所有雜染，能令對治故。

【H2 隨標別釋2】

【I1 世間智4】

【J1 徵】

辛二、隨標別釋2　壬一、世間智4　癸一、徵

云何世間智？

【J2 標】

癸二、標

謂於麤品所有雜染，能為止息對治；於中品者，能為制伏對治。

【J3 釋2】

【K1 麤品雜染】

癸三、釋2　子一、麤品雜染

云何名為麤品雜染？謂在家者貪瞋癡行性；諸出家者見依止性；及彼所依不正作意依止性；後有願依止性；

見依止性等者：依止薩迦耶見、邊執見、見取、戒禁取及與邪見，是名見依止性。如是諸見，以不如理作意為因，名彼所依不正作意依止性。希求後有、愛樂後有，名後有願依止性。

由總別四顛倒故，於非解脫執為解脫依止性。

由總別四顛倒故者：謂於一切無常常倒、於苦樂倒、於不淨淨倒、於無我我倒，是名總四顛倒。若於身、受、心、法，妄執為淨、為樂、為常、為我，是名別四顛倒。

【K2 中品雜染2】

【L1 徵】

子二、中品雜染2　丑一、徵

云何中品雜染？

【L2 釋2】

【M1 出體性】

丑二、釋2　寅一、出體性

謂已止息麤品雜染，別別對治為依止故，於諸境界貪瞋癡纏依止性。

【M2 明對治2】

【N1 所治漸次2】

【O1 標】

寅二、明對治2　卯一、所治漸次2　辰一、標

於其所緣正繫念故，令不定者心得安定，精勤修習菩提分法，方能制伏。

【O2 釋】

辰二、釋

不依此修而自恃舉，

不依此修而自恃舉者：謂得少分下劣智見安住，便自高舉而生喜足，更不上求故，由是能障毗鉢舍那。如本地分聲聞地說應知。（陵本二十五卷十三頁2123）

故於所緣繫心令住，勇猛精進，從此於住能正攝受；攝受住故，於積聚中，    由一念執中煩惱轉，便能制伏。

於積聚中等者：純大苦蘊，說名積聚。緣此為境，若有中品煩惱貪瞋癡纏一剎那轉，速能對治令不更起，名能制伏。

【N2 能治漸次】

卯二、能治漸次

從此為斷出世間法所對治故，依止對治即令堅住。

依止對治即令堅住者：已生對治，令無退失，名令堅住。

從此能伏諸緣起愚、補特伽羅無我性愚及法無我性愚，從此能於邪道、正道皆得決定。

【J4 結】

癸四、結

由如是相，應知麤品、中品雜染止息制伏能對治智，是名世間智。

【I2 出世間智2】

【J1 徵】

壬二、出世間智2　癸一、徵

云何出世間智？

【J2 釋2】

【K1 能對治2】

【L1 出體性】

癸二、釋2　子一、能對治2　丑一、出體性

謂如是制伏貪瞋癡纏諸雜染已，復能對治微細隨眠所有雜染，此真實智名出世智。

【L2 廣依處】

丑二、廣依處

此復云何？謂即依彼制伏對治三處善巧。謂緣起善巧、補特伽羅無我勝解善巧、法無我勝解善巧。

【K2 所對治3】

【L1 標】

子二、所對治3　丑一、標

為欲超度無餘雜染，對治四種無智故，不待他教，於內精勤觀察自心。

為欲超度無餘雜染者：謂於微細隨眠所有雜染，更欲超度令無餘故。

【L2 列】

丑二、列

四無智者，一、於共相無智，二、於自相無智，三、於雜染相無智，四、於        清淨相無智。

【L3 釋4】

【M1 共相】

丑三、釋4　寅一、共相

由三種相，應知心共相。一、於緣生者不現在前無作用故；二、於現在者唯一剎那無作用故；三、於貪等自緣所生非心作故。

於緣生者等者：心具四緣，所謂因緣、等無間緣、所緣緣、增上緣。若彼緣闕，不現在前，心不生起，故無作用。

【M2 自相】

寅二、自相

由三種相，應知心自相。一者、如前言說自性不可得故；二者、如前由六種相如實可得故；三者、一切聖者無差別智之所得故。

如前由六種相等者：前說六相。一者、不可自尋思，二者、不可說示他，三者、超過色根所行，四者、超過一切相，五者、超過識所行，六者、超過煩惱所行。

【M3 雜染相3】

【N1 標】

寅三、雜染相3　卯一、標

由三種相，應知心雜染相。

【N2 列】

卯二、列

一者、生故；二者、轉故；三者、行故。

【N3 釋3】

【O1 雜染生】

卯三、釋3　辰一、雜染生

於諸趣中，種種自體生故，名雜染生。

【O2 雜染轉】

辰二、雜染轉

即於此中，生者自然剎那有流轉故，一切所緣難伏轉故，貪愛勢力之所轉故，名雜染轉。

自然剎那有流轉故者：由於雜染長夜愛樂，心隨於彼勢力自在而轉。義如五識身相應地意地決擇中說。（陵本五十一卷十二頁4106）

【O3 雜染行2】

【P1 標】

辰三、雜染行2　巳一、標

若於彼行、若如是行，名雜染行。

【P2 釋2】

【Q1 若於彼行3】

【R1 於善等中】

巳二、釋2　午一、若於彼行3　未一、於善等中

謂於一時行於善中，或於一時行不善中，或於一時行境界中，或於一時行造業中，或於一時行煩惱中。

【R2 於行無定】

未二、於行無定

又於煩惱行貪、瞋等無決定行，非即於此行有貪已復行無貪，行無貪已復行有貪，如是等。

行貪瞋等無決定行者：此說無決定行，義顯心無實隨轉性。本地分說：若心與彼諸行相應，或不相應；非此與彼或時不相應，或時非不相應。又非一切心或相應，或不相應。（陵本十六卷十三頁1411）其義應知。

【R3 於受增上】

未三、於受增上

又於隨順樂等法中，得為增上現行。

又於隨順樂等法中者：諸根境界及觸，隨順若樂、若苦、若非苦樂生故，是名隨順樂等諸法。

【Q2 若如是行4】

【R1 顛倒引苦】

午二、若如是行4　未一、顛倒引苦

又生自苦斷壞眾樂，不由執著故，但由顛倒故。由此引發自身眾苦，無有厭足。

不由執著等者：有作是說：樂俱行業，還能感得樂俱行異熟；苦俱行業，還能感得苦俱行異熟；不苦不樂俱行業，還能感得不苦不樂俱行異熟；是名執著。然無是事，是故此說不由執著。由樂俱行業，順樂受者，還受樂異熟；順苦受者，還受苦異熟；順不苦不樂受者，還受不苦不樂異熟。苦俱行業，順樂受者，還受樂異熟；順苦受者，還受苦異熟；順不苦不樂受者，還受不苦不樂異熟。不苦不樂俱行業，順樂受者，還受樂異熟；順苦受者，還受苦異熟；順不苦不樂受者，還受不苦不樂異熟。若作是說，是為正說。由隨如是如是順所受業，還受如是如是順所受異熟故。依此堪能修習清淨梵行，又亦可知正盡諸苦，作苦邊際。與此相違，便無堪能，是故此說但由顛倒。義如集論中說應知。（五卷六頁31,679c）

【R2 求善瑕隙】

未二、求善瑕隙

或於善中而安置時，即便棄捨思求瑕隙。為令不善現前行故，於其瑕隙及衰盛中，為諸愛恚之所損惱。

【R3 放逸損善】

未三、放逸損善

又隨放逸勢力，一切所作諸善根本皆令損壞。

【R4 樂著色等2】

【S1 辨行相】

未四、樂著色等2　申一、辨行相

又極樂著色等境故，雖於極利益甘露界中數數思擇，而難可安立。

【S2 指譬喻】

申二、指譬喻

於此義中，示現假合所設譬喻其事應知。

示現假合所設譬喻其事應知者：此中譬喻，當知喻彼色等，非餘。如說色如聚沫，受喻浮泡，想同陽焰，行類芭蕉，識如幻事。如是譬喻，喻彼色等相似顯現，假合而有，故作是說。

【M4 清淨相3】

【N1 略標列】

寅四、清淨相3　卯一、略標列

由三種相，應知心清淨相。

【N2 簡能證】

卯二、簡能證

一者、不得相故；二者、無為相故；三者、種性相故。

【N3 釋三種3】

【O1 不得相】

卯三、釋三種3　辰一、不得相

若由別異如理勤修，求心清淨不能證得。若由如是如理勤修，便能證得。又不觀見言說自性，見真如相。

又不觀見言說自性等者：此釋前說由不得相，應知心清淨相。

【O2 無為相】

辰二、無為相

此由九種相，當觀無為相。一者、不行世故。

不行世故者：諸有為法，有去來今三世差別。無為不爾，無三世別，名不行世，無生滅故。

二者、非如在滅盡定，言說自性不可得故，真如相可得故，是無二相。

非如在滅盡定等者：在滅盡定，唯是無相。無為不爾，離有無相。言說自性不可得故，真如相可得故，如其次第，離有離無，名無二相。

三者、非生身相故。四者、超過生身因自性相故。五者、超過當來生故。六者、超過死沒故。七者、超過剎那展轉不遠離故。

超過剎那展轉不遠離故者：諸有為法剎那相續，名不遠離剎那展轉。無為不爾，超彼相故。

八者、超過趣轉易故。

超過趣轉易故者：五趣流轉，名趣轉易應知。

九者、超過業煩惱行故。

【O3 種性相2】

【P1 無學界相2】

【Q1 標】

辰三、種性相2　巳一、無學界相2　午一、標

此中種性相，當知是無學界相。

當知是無學界相者：謂有餘依、無餘依般涅槃界，當知是名無學界相。由是下說現法、後法二位差別。

【Q2 釋2】

【R1 現超五事】

午二、釋2　未一、現超五事

於現法中，超過五事。一者、超過所作；二者、超過非所作；三者、超過所作加行；四者、超過所作非加行；五者、超過非所作加行。

超過所作等者：此中所作，謂所應作。非所應作，名非所作。由諸無學所作已辦，無復所作，由是說言超過所作。又諸無學諸漏永盡，不能習近五種處所。一者、不能故思殺害諸眾生命，二者、不能不與而取，三者、不能行非梵行習婬欲法，四者、不能知而妄語，五者、不能貯畜受用諸欲資具。如本地分聲聞地說。（陵本三十四卷二十六頁2813）由是說言超過非所作。

【R2 後超六事】

未二、後超六事

於後法中，超過六事。一者、超過能發起後有行；二者、超過彼行；三者、超過彼果生；四者、超過依彼衰盛；五者、超過於彼所依一切無記動搖中，修學期願受用；六者、超過彼所依自體差別。

於後法中超過六事等者：緣起支中，初無明支為緣生行，名能發起後有行。即行支中福、非福、不動業，說名彼行。當來生支，有識、名色、六處、觸、受自體得生，名彼果生。依彼自體，復有族姓、色力、壽量等勝劣差別，是名依彼衰盛。三界自體唯是業果異熟，說名一切無記。若彼異熟成所依身，能障修學，是名動搖，則便於彼應生厭離，如生無想天等；若順修學，則便於彼期願受用；如是總說於彼所依一切無記動搖中，修學期願受用。欲、色、無色三界自體，是名所依自體差別。

【P2 四位九相2】

【Q1 標】

巳二、四位九相2　午一、標

復由四位、九相，應知種姓相。

【Q2 釋2】

【R1 四位】

午二、釋2　未一、四位

何等四位？一、不清淨位，二、清淨位，三、通達位，四、究竟位。

【R2 九相2】

【S1 徵】

未二、九相2　申一、徵

云何九相？

【S2 釋4】

【T1 不清淨位】

申二、釋4　酉一、不清淨位

謂不清淨位，於一切相等隨行故，譬如虛空。

【T2 清淨位】

酉二、清淨位

若清淨位，平等一味，及身心遠離。

【T3 通達位】

酉三、通達位

若通達位，隨順趣究竟。由一切煩惱自性離繫離垢故，超過薩迦耶見，及超過彼為根本諸惡見趣。

【T4 究竟位2】

【U1 標四相】

酉四、究竟位2　戌一、標四相

若究竟位，安樂成滿，及超過三種變壞。

【U2 隨難釋】

戌二、隨難釋

何等名為三種變壞？一者、老死等變壞，二者、顛倒處變壞，三者、清淨退失變壞。

云何九相等者：不清淨位有一相，謂一切相等隨行。清淨位有三相，謂平等一味，及身心遠離。通達位有一相，謂隨順趣究竟。究竟位有四相，謂安樂成滿，及超過三種變壞。言一切相等隨行者，謂色、聲、香、味、觸、貪、瞋、癡、男、女，如是十相令心散亂故。言平等一味者，謂三摩地任運相續無散亂轉故。言身心遠離者，謂不與在家及出家眾共相雜住。獨一無侶，名身遠離；遠離一切染汙、無記所有作意，名心遠離。言超過顛倒處變壞者，謂於是中，常、樂、我、淨不生顛倒故。言超過清淨退失變壞者，謂證轉依，究竟解脫，終無退轉故。

【G9 教授聲聞2】

【H1 徵】

庚九、教授聲聞2　辛一、徵

復次，云何於菩薩教授中聲聞所學？

【H2 釋3】

【I1 出修學2】

【J1 略辨相】

辛二、釋3　壬一、出修學2　癸一、略辨相

謂諸貪、憂毗奈耶故，是增上戒學加行；厭患作意故，是增上心學加行；補特伽羅無我性故，或法無我性故，是增上慧學加行。

【J2 隨難釋】

癸二、隨難釋

此中貪、憂，是能發起所有毀犯。

【I2 明除遣3】

【J1 標應知】

壬二、明除遣3　癸一、標應知

又如正不除遣、如已不除遣、如正除遣、如已除遣，由此四相，應知自心不如理作意所起貪欲、薩迦耶見及與瞋恚。

【J2 隨別釋4】

【K1 正不除遣】

癸二、隨別釋4　子一、正不除遣

若由境界，或復由他而起妄計，如是名正不除遣。

【K2 已不除遣】

子二、已不除遣

若由境界，或由他不饒益加行之所引奪，如是名已不除遣。

【K3 隨一不除遣】

子三、隨一不除遣

由隨一不除遣故，當知隨一亦不除遣。

【K4 隨一除遣】

子四、隨一除遣

由隨一除遣故，當知隨一亦復除遣。

由隨一不除遣故者：謂於前說貪欲、薩迦耶見及與瞋恚隨一煩惱，或不除遣、或除遣應知。

【J3 簡過患3】

【K1 戒學攝】

癸三、簡過患3　子一、戒學攝

又若不除遣，雖住律儀，於增上戒尚名毀犯，何況安住不律儀者。

【K2 心學攝】

子二、心學攝

又增上心學，於所緣境散亂錯誤，是能障礙。

【K3 慧學攝2】

【L1 障補特伽羅無我】

子三、慧學攝2　丑一、障補特伽羅無我

依補特伽羅無我修增上慧者，薩迦耶見是能障礙。

【L2 障法無我】

丑二、障法無我

依法無我修增上慧者，自性、差別分別計縛是能障礙。

【I3 辨違順3】

【J1 標】

壬三、辨違順3　癸一、標

於此三學正修遣中，有八種違逆學法，有八種隨順學法。

【J2 徵】

癸二、徵

何等為八？

【J3 列2】

【K1 舉違逆】

癸三、列2　子一、舉違逆

一者、唐捐耽著；二者、耽著故縛；三者、縛故障礙；四者、障礙故垢；五者、垢故災雹；六者、雹故瘡皰；七者、瘡皰故熱惱；八者、熱惱故諸煩惱病難可療治。

垢故災雹等者：言災雹者，喻為損害故。言瘡皰者，喻為苦依故。

【K2 例隨順】

子二、例隨順

與此相違，當知即是八種隨順學法。

【G10 不善學沙門等2】

【H1 正辨相2】

【I1 不善學沙門4】

【J1 徵】

庚十、不善學沙門等2　辛一、正辨相2　壬一、不善學沙門4　癸一、徵

復次，云何不善學沙門？

【J2 標】

癸二、標

謂三種應知。

【J3 列】

癸三、列

一者、不顧沙門；二者、形相同分；三者、軌則、正命、受用、加行、戒見、意樂皆不同分。

【J4 釋2】

【K1 迴向資具】

癸四、釋2　子一、迴向資具

若迴向資具，是增上戒形相同分，是增上心及增上慧形相同分，是彼行意樂不同分。

【K2 迴向聲譽】

子二、迴向聲譽

若迴向聲譽，是奢摩他支同分，是毗鉢舍那支同分，是俱修支同分，是俱資糧支同分，是意樂不同分。

【I2 善學沙門4】

【J1 徵】

壬二、善學沙門4　癸一、徵

復次，云何善學沙門？

【J2 標】

癸二、標

當知由四種相。

【J3 列】

癸三、列

一者、加行故；二者、意樂故；三者、通達故；四者、趣究竟故。

【J4 釋4】

【K1 加行】

癸四、釋4　子一、加行

於現法中，由厭患加行故；於前生中，由相續成熟加行故；當知加行圓滿。

【K2 意樂】

子二、意樂

由法無我勝解意樂故；若所應得、若能應得，於此二言說自性無執著故；

若所應得若能應得者：大菩提果名所應得，菩提分法名能應得。

於意趣義正尋求故；不但隨順言辭故；當知意樂圓滿。

【K3 通達】

子三、通達

若於法真如，以不緣他智通達自性無雜染故；於世俗寶，及世俗生死、涅槃、解脫、繫縛自性無所得故；當知通達圓滿。

於世俗寶等者：言辭所說佛法僧寶，及與生死、涅槃、解脫、繫縛，如是一切，唯是遍計所執自性，皆名世俗。

【K4 趣究竟】

子四、趣究竟

已善修習一切雜染對治故，又於真如無斷壞故，及能勝伏故，當知趣究竟圓滿。

又於真如無斷壞故等者：謂得自在有變化轉，名無斷壞。能伏一切分別之相，不可思議，名能勝伏。

【H2 簡差別2】

【I1 不善學沙門3】

【J1 標】

辛二、簡差別2　壬一、不善學沙門3　癸一、標

復次，不善學沙門，由三種相，當知彼名不如其義。

【J2 列】

癸二、列

一者、意樂衰損，加行具足；二者、意樂具足，加行衰損；三者、意樂衰損、加行衰損。

【J3 廣】

癸三、廣

此中意樂衰損，加行具足，復有三種。一者、能聽唯此喜足；二者、能說唯此喜足；三者、能證世間三摩地而生愛味唯此喜足。

【I2 善學沙門】

壬二、善學沙門

若善學沙門，唯由一相，當知意樂具足、加行具足。

此中意樂衰損等者：謂唯能聽、能說、能證而生喜足，不以涅槃為上首故。

【G11 住世俗律儀3】

【H1 徵】

庚十一、住世俗律儀3　辛一、徵

復次，云何住世俗律儀？

【H2 標】

辛二、標

當知有四種相。

【H3 列4】

【I1 第一相2】

【J1 標】

辛三、列4　壬一、第一相2　癸一、標

謂雖成就六支尸羅，而為二種損害損害尸羅。

【J2 釋】

癸二、釋

謂由薩迦耶見纏故，及於毀犯出離不了知故。

謂雖成就六支尸羅者：戒律儀相，略有六種。一、安住具戒，二、善能守護別解律儀，三、軌則圓滿，四、所行圓滿，五、於微細罪見大怖畏，六、受學學處，是名六支尸羅。如本地分聲聞地中廣釋其相應知。（陵本二十二卷二頁1893）

【I2 第二相】

壬二、第二相

雖遠離此二種過失，而未得世間清淨律儀，不能制伏薩迦耶見。

【I3 第三相】

壬三、第三相

雖已得世間清淨律儀，已制伏薩迦耶見，而不損減串習法無我性怖畏，損壞尸羅。

串習法無我性怖畏者：謂於法無我性修習清淨道中，生驚怖故，怖一切種無所有故。

【I4 第四相】

壬四、第四相

雖遠離一切所餘過失，而為邪法無我勝解及增上慢損壞尸羅。

【G12 住勝義律儀2】

【H1 徵】

庚十二、住勝義律儀2　辛一、徵

復次，云何住勝義律儀？

【H2 釋3】

【I1 能治有漏】

辛二、釋3　壬一、能治有漏

謂所成就出世間一切煩惱不相應，能對治三界尸羅。

【I2 能寂戲論3】

【J1 標】

壬二、能寂戲論3　癸一、標

又於四種住律儀中，諸戲論法現所可得，若能寂靜彼相，當知是名無漏尸羅。

【J2 釋2】

【K1 徵戲論】

癸二、釋2　子一、徵戲論

云何名為諸戲論法？

【K2 別列相4】

【L1 於最初住】

子二、別列相4　丑一、於最初住

謂於初住律儀中，我執可得，若我所執，若作毀犯，若不作彼，若故思所作加行，若非彼加行，若正知而行，若彼不行，若失念而行，若彼不行。

【L2 於第二住】

丑二、於第二住

於第二住律儀中，薩迦耶見品麤重隨行，

薩迦耶見品麤重隨行者：彼品種子隨逐自體，說名麤重隨行。

若名可得，若色可得，

若名可得若色可得者：名、色種子能為當來生身之因，是名可得。

若當來生相，若今時無相，

若當來生相若今時無相者：當來異熟，種生現行，是名當來生相。今未受果，相不可得，是名今時無相。

若纏寂靜，若隨眠故彼不寂靜，若補特伽羅無我執，若補特伽羅執棄捨，

若補特伽羅無我執等者：謂於補特伽羅無我未能通達，故不離執。若生勝解，厭逆彼執，故能棄捨。

若即於彼補特伽羅無我執中所執性，若非所執性，

補特伽羅無我執中所執性等者：緣見為境能起執著，名所執性。言說自性唯假施設，是名非所執性。

若由此故於色等中有情執，若彼假設讚善執，若能假設心語假設讚善執。

於色等中有情執等者：色等五蘊是有情事，即於其中彼見現行，名有情執。執彼賢聖實有自性，名彼假設讚善執。執假施設彼彼賢聖差別，名能假設心語假設讚善執。

【L3 於第三住】

丑三、於第三住

於第三住律儀中，若生上故世間，若捨下故非世間，

若生上故世間等者：謂生上地，亦墮攝界，故名世間。捨下地生，非此世間，名非世間。

若三摩地依止，若諸欲依止，若恃舉自尸羅，若輕懱他尸羅。

【L4 於第四住】

丑四、於第四住

於第四住律儀中，若計我尸羅清淨，若由自性、差別分別故分別尸羅。

【J3 結】

癸三、結

如是等諸戲論法，於無漏戒中皆悉寂靜。

【I3 能備資糧2】

【J1 標說義】

壬三、能備資糧2　癸一、標說義

又即與此義相應，依清淨三學，應知所說伽陀。

應知所說伽陀者：本地分中說有意趣義伽陀，於中廣說三學究竟清淨。（陵本十六卷十五頁1423）今指彼義，故作是說。當知初二住中諸戲論相，增上戒學所攝。第三住中諸戲論相，增上心學所攝。第四住中諸戲論相，增上慧學所攝。

當知為令福德資糧塵垢微薄，攝受善士，無失壞故；智慧資糧，於甚深處起勝解故。

【J2 隨難釋】

癸二、隨難釋

由二因緣，入如來教。一者、由法住智深了別故；二者、由真實智善決定故。

【G13 如來調伏方便2】

【H1 徵】

庚十三、如來調伏方便2　辛一、徵

復次，云何如來調伏方便？

【H2 釋2】

【I1 示現同分3】

【J1 標】

辛二、釋2　壬一、示現同分3　癸一、標

當知此有二種。

【J2 列】

癸二、列

謂自體同分故，及勝解同分故。

自體同分等者：互相似性，說名同分。同界趣生，是名自體同分。同共了知功德過失，是名勝解同分。

【J3 釋】

癸三、釋

又現同分，為令安住受教心故，及依教授而出離故。

【I2 教導教授2】

【J1 總標列】

壬二、教導教授2　癸一、總標列

又正清淨加行教導教授，當知復有四種。一者、於雜染、清淨驚怖轉依教導；

於雜染清淨驚怖轉依教導者：謂於轉捨雜染、轉得清淨生驚怖者，而為教導故。

二者、遠離雜染因緣教導；三者、遠離於清淨驚怖因緣教導；四者、第一現法樂住加行教導。

第一現法樂住加行教導者：滅盡等至，於諸等至最為殊勝，是名第一現法樂住。

【J2 隨難釋4】

【K1 雜染因緣】

癸二、隨難釋4　子一、雜染因緣

此中雜染因緣有二種。一者、由世俗言說，自性雜染自性執分別故；二者、由彼功德、過失差別執分別故。

雜染因緣有二種等者：謂由世俗言說，自性雜染自性執而起分別，是為第一雜染因緣。又由世俗言說，雜染功德、過失差別執而起分別，是為第二雜染因緣。

【K2 於清淨道驚怖因緣】

子二、於清淨道驚怖因緣

由二種相，應知於清淨道驚怖因緣。一者、由於前後清淨道雜染分別故；二者、由雜染遠離分別故。

由二種相應知於清淨道驚怖因緣等者：由於前後清淨道次第方便，不如正理而起分別，是為於清淨道第一驚怖因緣。或復於諸雜染，不分別彼實有過患，是為於清淨道第二驚怖因緣。

【K3 於涅槃清淨驚怖因緣】

子三、於涅槃清淨驚怖因緣

由二種相，應知於涅槃清淨驚怖因緣。一者、由世俗言說自性執故；二者、於涅槃增語想中，作心所有想故。

於涅槃增語想中等者：涅槃自性唯內所證，離諸戲論，由假施設，名增語想。若於是中，執異不異、死後當有或當無等，如是便成有戲論攝，是名心所有想。由是因緣，故生驚怖。

【K4 第一住加行教導】

子四、第一住加行教導

又於寂靜心所有想、若增語想遍了知故，

又於寂靜心所有想等者：等持等至諸所有相，是名寂靜心所有想。等持等至諸差別名，名增語想。

於彼二因緣俱遠離故，當知是第一住加行教導。

【G14 密意語言2】

【H1 徵】

庚十四、密意語言2　辛一、徵

復次，云何名為密意語言？

【H2 釋2】

【I1 明能悟入4】

【J1 標】

辛二、釋2　壬一、明能悟入4　癸一、標

謂無二相智，是能悟入一切密意語言相。

謂無二相智者：本地分說：有及非有二俱遠離，法相所攝真實性事，是名無二。由無二故，說名中道，遠離二邊，亦名無上。（陵本三十六卷十頁2943）此應準釋。

【J2 徵】

癸二、徵

云何無二相？

【J3 釋2】

【K1 第一義2】

【L1 名無二】

癸三、釋2　子一、第一義2　丑一、名無二

謂諸名言安足處事，由彼自性無所有故，非名言熏習想所行自性有故，說為無二。

謂諸名言安足處事等者：有為、無為，一切皆為言辭所說，名諸名言安足處事。名言自性都無所有，然非無事而有所說，即彼名言熏習想所行境，唯是遍計所執自性，此非是有。由是道理，事有非有，遠離二邊，說為無二。

【L2 辨染淨】

丑二、辨染淨

於此無二若起二執，名為雜染；若無二執，名為清淨。

【K2 第二義2】

【L1 名無二】

子二、第二義2　丑一、名無二

又非一切名言安足處事，由彼世俗言說熏習想所行自性無所有故，非彼熏習智所行自性有故，說為無二。

又非一切名言安足處事等者：凡識所行，世俗言說熏習所成，如彼言說自性非有，非彼所依雜染事無。聖智所行，離彼熏習，彼雜染事因之非有。由是道理，染有非有，遠離二邊，說為無二。

【L2 辨染淨】

丑二、辨染淨

於此無二若起二執，名為雜染；若無二執，名為清淨。

【J4 結】

癸四、結

由此無二相，應知悟入如來一切密意語言。

【I2 明為所依2】

【J1 標】

壬二、明為所依2　癸一、標

此中由五種相名論圓滿；即於教授中，由五種相名果圓滿，由五種相名果勝利圓滿；當知皆依密意語言。

【J2 釋3】

【K1 論圓滿】

癸二、釋3　子一、論圓滿

云何由五種相名論圓滿？謂若由此相宣說、若是宣說、若所宣說、若如是宣說、若彼宣說，如是圓滿。

若由此相宣說等者：趣涅槃宮為先首故，名由此相宣說。美妙等語，名是宣說。名句文身及與行相，名所宣說。了義可依經典，名如是宣說。不了義非所依經典，名彼宣說。

【K2 果圓滿】

子二、果圓滿

云何由五種相名果圓滿？謂無餘依涅槃界、若有餘依涅槃界、若聖道圓滿、若勝內怨、若勝外怨，如是圓滿。

若勝內怨等者：一切煩惱無餘永斷，名勝內怨。能伏諸魔大力軍眾，名勝外怨。

【K3 果勝利圓滿】

子三、果勝利圓滿

云何由五種相名果勝利圓滿？謂即是供養大師；報信施恩；越生死苦；於福田性無有退轉；從法化生名如來子，依止如來。

【G15 於所教授勝解勝利5】

【H1 徵】

庚十五、於所教授勝解勝利5　辛一、徵

復次，云何於菩薩藏教授中，勝解勝利？

【H2 標】

辛二、標

當知由五種相。

【H3 列】

辛三、列

一者、建立因時即能映蔽感大富貴增上因故；二者、由轉依故；三者、即於是處作說器故；四者、作說者器故；五者、於捨身時，得見業清淨故。

【H4 釋5】

【I1 第一相2】

【J1 標】

辛四、釋5　壬一、第一相2　癸一、標

由五種相，當知映蔽感大富貴增上之因。

【J2 列】

癸二、列

所謂此因能引有量、無量果故，有盡、無盡法故，感非廣大、廣大樂故，是智資糧、智自性故，由此能引彼故。

由此能引彼故者：此謂勝解，彼謂智資糧等。勝解為先，引發後後殊勝差別，名智資糧及智自性，由是故說此能引彼。如是次第，一一向前說有五相，如文可知。依世出世差別，說名有量、無量，有盡、無盡，及非廣大、廣大。人天業感，名有量果；如來變化，名無量果。業感有盡，變化無盡。餘易可了。

【I2 第二相2】

【J1 標身行】

壬二、第二相2　癸一、標身行

又由遠離六種過失，應知身行。

【J2 釋過失】

癸二、釋過失

何等名為六種過失？一者、愁憂相過失；二者、不了知數習過失；三者、由二種相，威儀過失；

由二種相威儀過失者：謂由放逸，或由懈怠，不能如所應行、如所應住故。

四者、由三種相，怖畏相過失；

由三種相怖畏相過失者：謂於老病及死生怖畏故。

五者、由二種相，遏履瑟吒過失；六者、身不調柔過失。

【I3 第三相2】

【J1 標語行】

壬三、第三相2　癸一、標語行

又於相慶慰時，遠離五種過失，應知語行。

【J2 釋過失】

癸二、釋過失

何等名為五種過失？一者、怯怖過失；二者、麤獷過失；三者、棄捨佛語，作不相應戲論過失；四者、不讚歎如來過失；五者、於同法者不施諫誨過失。

【I4 第四相2】

【J1 標語行】

壬四、第四相2　癸一、標語行

又於記別所解了時，遠離五種過失，應知語行。

【J2 釋過失】

癸二、釋過失

何等名為五種過失？一者、於所證得忘念過失；二者、前後語言相違過失；三者、道理相違過失；四者、敬信聖教諸天訶責過失；五者、如來訶責過失。

【I5 第五相2】

【J1 標意行】

壬五、第五相2　癸一、標意行

又由遠離五種過失，應知意行。

【J2 釋過失2】

【K1 出五種】

癸二、釋過失2　子一、出五種

謂依現法義，有前四種；依後法義，有第五種。

【K2 釋一一2】

【L1 徵】

子二、釋一一2　丑一、徵

何等名為五種過失？

【L2 列5】

【M1 不忍】

丑二、列5　寅一、不忍

一者、不忍過失。不能忍受現在、過去不饒益事故。

【M2 覆藏】

寅二、覆藏

二者、覆藏過失。由覆藏故，惡作燒惱故。

【M3 貪染】

寅三、貪染

三者、貪染過失。希求諸欲及受用故，希求出離怨故。

希求出離怨故者：謂由天魔，發起種種擾亂事業，能障出離，名出離怨應知。

【M4 忘念】

寅四、忘念

四者、忘念過失。攝受不正見故，於斷、心迷亂故。

於斷心迷亂故者：前說於斷、於心二種迷失差別。（陵本八十卷四頁6088）此應準釋。

【M5 期願】

寅五、期願

五者、期願過失。由自輕賤，遠離廣大諸佛菩薩之所加被諸佛國土微妙願故；由微細意樂引發諸佛法故；於一切法殊勝世間興盛差別起憍慢故；及願彼故。

【H5 指】

辛五、指

於分別菩薩藏教授勝解勝利無量標釋中，當知有無量無數勝解勝利。

【D3 略不說餘】

丁三、略不說餘

於此地中餘決擇文，更不復現。

攝決擇分中有餘依及無餘依二地

【C12 有餘依及無餘依二地3】

【D1 結前生後】

丙十二、有餘依及無餘依二地3　丁一、結前生後

如是已說菩薩地決擇。有餘依、無餘依二地決擇，我今當說。

【D2 正廣決擇2】

【E1 嗢柁南標】

丁二、正廣決擇2　戊一、嗢柁南標

嗢柁南曰：離繫與壽行　轉依住差別　有常樂殊勝　異性自在等

【E2 長行釋12】

【F1 離繫2】

【G1 煩惱】

戊二、長行釋12　己一、離繫2　庚一、煩惱

問：於有餘依涅槃界中現在轉時，一切煩惱當言離繫耶？當言不離繫耶？答：當言離繫。

【G2 苦2】

【H1 問】

庚二、苦2　辛一、問

問：於一切苦當言離繫耶？當言不離繫耶？

【H2 答3】

【I1 標】

辛二、答3　壬一、標

答：當言亦離繫，亦不離繫。

【I2 徵】

壬二、徵

所以者何？

【I3 釋2】

【J1 離繫】

壬三、釋2　癸一、離繫

若未來生所有眾苦，當言離繫；若現在生心所有苦，亦當言離繫。

【J2 不離繫】

癸二、不離繫

若現身中饑苦、渴苦、界不平苦、時節變苦，及餘所有逼迫等苦，當言不離繫。此由現前行故，非諸煩惱所繫縛故。

【F2 壽行2】

【G1 問】

己二、壽行2　庚一、問

問：若一切阿羅漢皆得心自在，何因緣故，不捨壽行入般涅槃，雖苦所逼而久住耶？

【G2 答3】

【H1 標】

庚二、答3　辛一、標

答：功能有差別故。

【H2 徵】

辛二、徵

所以者何？

【H3 釋】

辛三、釋

有一分阿羅漢能捨壽行，一分不能；有一分阿羅漢能增壽行，一分不能故。

【F3 轉依2】

【G1 問2】

【H1 有異】

己三、轉依2　庚一、問2　辛一、有異

問：若阿羅漢，如先所有六處生起，即如是住相續不滅，無有變異，更有何等異轉依性，而非六處相續而轉？

【H2 無異】

辛二、無異

若更無有異轉依者，何因緣故，前後二種依止相似，而今後時煩惱不轉，聖道轉耶？

【G2 答4】

【H1 理釋2】

【I1 非異不異5】

【J1 標】

庚二、答4　辛一、理釋2　壬一、非異不異5　癸一、標

答：諸阿羅漢實有轉依，而此轉依與其六處異不異性俱不可說。

【J2 徵】

癸二、徵

何以故？

【J3 釋】

癸三、釋

由此轉依真如清淨所顯，真如種性、真如種子、真如集成，而彼真如與其六處異不異性俱不可說。

【J4 指】

癸四、指

不可說義，如前已辯。

不可說義如前已辯者：謂彼種性自性，非於六處有別異相，即於如是種類、分位、六處殊勝。義如本地分聲聞地說。（陵本二十一卷二頁1814）又菩薩地決擇中說：大菩提自性，或即眼處，或離眼處，如是不可思議；或即耳、鼻、舌、身、意處，或離耳、鼻、舌、身、意處，如是不可思議。（陵本七十四卷九頁5701）由是當知不可說義。

【J5 結】

癸五、結

是故若問所得轉依與其六處為異不異，非如理問。

【I2 有轉依性】

壬二、有轉依性

若此轉依無有體者，應有如前所說過失。

應有如前所說過失者：菩薩地決擇中說：大菩提自性轉依，有生轉所依相及不生轉所依相可得，是故轉依非無有體。生轉所依相者，謂佛相續出世間道生轉所依。若不爾，不得此轉依，此道應當不生不轉。若遠離彼而有此事，未轉依時先應有此。不生轉所依相者，謂一切煩惱及諸習氣不生轉所依。若不爾，不得此轉依，一切煩惱及諸習氣便有眾緣和合，不生不轉應不可得。（陵本七十四卷九頁5699）今指彼義，故作是說。

謂阿羅漢煩惱應行，道應不行。是故當知有轉依性。

【H2 教證】

辛二、教證

世尊依此轉依體性，密意說言：遍計自性中　由有執無執　二種習氣故　成雜染清淨是即有漏界　是即無漏界　是即為轉依　清淨無有上

【H3 喻成2】

【I1 引喻】

辛三、喻成2　壬一、引喻

如屠牛師，或彼弟子，以利牛刀殺害牛已，於內一切斫刺椎剖，骨肉筋脈皆悉斷絕。復以其皮張而蔽之，當言此牛與皮非離、非合。

【I2 合法】

壬二、合法

如是諸阿羅漢既得轉依，由慧利刀，斷截一切結、縛、隨眠、隨煩惱、纏已，當言與六處皮非離、非合。

【H4 事例】

辛四、事例

又已轉依諸觀行者，雖取眾相，當知與昔所取差別。此所取相，猶如真如自內所證，不可以言說示於他：我所觀相如是如是。

【F4 住2】

【G1 問】

己四、住2　庚一、問

問：諸阿羅漢住有餘依涅槃界中，住何等心，於無餘依般涅槃界當般涅槃？

【G2 答2】

【H1 住無相界2】

【I1 明漸次】

庚二、答2　辛一、住無相界2　壬一、明漸次

答：於一切相不復思惟，唯正思惟真無相界，漸入滅定滅轉識等，次異熟識捨所依止。

【I2 明無取】

壬二、明無取

由異熟識無有取故，諸轉識等不復得生，唯餘清淨無為離垢真法界在。

【H2 不墮眾數2】

【I1 非趣攝】

辛二、不墮眾數2　壬一、非趣攝

於此界中般涅槃已，不復墮於天、龍、藥叉、若健達縛、若緊捺洛、若阿素洛、若人等數。

【I2 非想攝3】

【J1 標】

壬二、非想攝3　癸一、標

以要言之，所有有情假想施設，遍於十方一切界、一切趣、一切生、一切生類、一切得身、一切勝生、一切地中，

一切生類等者：同界、趣、生，各復有多種類差別，是名一切生類。自身世間差別，是名一切得身。勝生差別，是名一切勝生。處所差別，名一切地。如有尋有伺地別釋應知。（陵本九卷十頁674）

非此更復墮在彼數。

【J2 徵】

癸二、徵

何以故？

【J3 釋】

癸三、釋

由此真界離諸戲論，唯成辦者內自證故。

唯成辦者內自證故者：此中成辦，謂般涅槃。聖道為因所成辦故，由成辦義是果義故。

【F5 差別2】

【G1 辨相2】

【H1 問】

己五、差別2　庚一、辨相2　辛一、問

問：於有餘依涅槃界中、若無餘依涅槃界中，已般涅槃諸阿羅漢有何差別？

【H2 答3】

【I1 墮不墮數】

辛二、答3　壬一、墮不墮數

答：住有餘依，墮在眾數；住無餘依，不墮眾數。

【I2 有苦離苦】

壬二、有苦離苦

住有餘依，猶有眾苦；住無餘依，永離眾苦。

【I3 六處相應不相應】

壬三、六處相應不相應

住有餘依所得轉依，猶與六處而共相應；住無餘依，永不相應。

【G2 釋難2】

【H1 問】

庚二、釋難2　辛一、問

問：若無餘依涅槃界中已般涅槃，所有轉依永與六處不相應者，彼既無有六處所依，云何而住？

【H2 答2】

【I1 明依因】

辛二、答2　壬一、明依因

答：非阿羅漢所得轉依六處為因，然彼唯用緣真如境修道為因，是故六處若有若無，尚無轉依成變異性，何況殞沒。

【I2 明安住】

壬二、明安住

又復此界非所遍知，非所應斷，故不可滅。

又復此界非所遍知等者：非苦諦攝，故非遍知。非集諦攝，故非應斷。

【F6 有3】

【G1 明體性】

己六、有3　庚一、明體性

問：於無餘依涅槃界中般涅槃已，所得轉依當言是有，當言非有？答：當言是有。

【G2 顯實相】

庚二、顯實相

問：當言何相？答：無戲論相，又善清淨法界為相。

【G3 辨因緣2】

【H1 問】

庚三、辨因緣2　辛一、問

問：何因緣故，當言是有？

【H2 答2】

【I1 理釋】

辛二、答2　壬一、理釋

答：於有餘依及無餘依涅槃界中，此轉依性皆無動法；無動法故，先有後無不應道理。

此轉依性皆無動法者：清淨真如所顯名無動法應知。

【I2 喻成2】

【J1 標法】

壬二、喻成2　癸一、標法

又此法性非眾緣生，無生無滅。

【J2 喻合】

癸二、喻合

然譬如水澄清之性，譬如真金調柔之性，譬如虛空離雲霧性。是故轉依，當言是有。

【F7 常2】

【G1 明體相】

己七、常2　庚一、明體相

問：當言是常，當言無常？答：當言是常。

【G2 釋因緣】

庚二、釋因緣

問：何因緣故，當言是常？答：清淨真如之所顯故，非緣生故，無生滅故。

【F8 樂2】

【G1 問】

己八、樂2　庚一、問

問：當言是樂，當言非樂？

【G2 答3】

【H1 標】

庚二、答3　辛一、標

答：由勝義樂，當言是樂，非由受樂說名為樂。

【H2 徵】

辛二、徵

何以故？

【H3 釋】

辛三、釋

一切煩惱及所生苦皆超越故。

【F9 殊勝2】

【G1 顯平等2】

【H1 問】

己九、殊勝2　庚一、顯平等2　辛一、問

問：於無餘依涅槃界中般涅槃者，為有少分差別意趣殊異不耶？

【H2 答3】

【I1 標】

辛二、答3　壬一、標

答：一切無有。

【I2 徵】

壬二、徵

所以者何？

【I3 釋】

壬三、釋

非此界中可得安立下中上品；不可施設高下勝劣，此是如來、此聲聞等。

【G2 釋妨難2】

【H1 有障無障難2】

【I1 問】

庚二、釋妨難2　辛一、有障無障難2　壬一、問

問：何因緣故，無有差別？所以者何？諸聲聞等有餘殘障，於無餘依涅槃界中而般涅槃，佛一切障永無所有。

【I2 答2】

【J1 略釋3】

【K1 標】

壬二、答2　癸一、略釋3　子一、標

答：住有餘依涅槃界中，可得安立有障、無障；住無餘依涅槃界中，畢竟無障可立差別。

【K2 徵】

子二、徵

何以故？

【K3 釋】

子三、釋

於此界中，一切眾相及諸麤重，皆永息故，皆永滅故。

【J2 廣辨2】

【K1 徵】

癸二、廣辨2　子一、徵

所以者何？

【K2 釋2】

【L1 有障】

子二、釋2　丑一、有障

諸阿羅漢住有餘依涅槃界時，一切眾相非悉永滅，異熟麤重亦非永滅，由彼說有煩惱習氣，即觀待彼相及麤重，安立有障。

【L2 無障】

丑二、無障

住無餘依涅槃界時，彼永無有。是故當知，於此界中無有有障、無障差別。

【H2 作諸佛事難】

辛二、作諸佛事難

問：若此界中，永無有障，如諸如來離一切障，阿羅漢等亦復如是。何因緣故，阿羅漢等不同如來作諸佛事？答：彼闕所修本弘願故，又彼種類種姓爾故，阿羅漢等決定無有還起意樂而般涅槃，是故不能作諸佛事。

決定無有還起意樂等者：諸佛如來不住生死、不住涅槃。聲聞不爾，捨生死已，唯住涅槃，故作是說。

【F10 異性2】

【G1 舉色】

己十、異性2　庚一、舉色

問：於無餘依涅槃界中般涅槃者，所有無漏界此與諸色，當言有異，當言無異？答：當言非異，亦非不異。

【G2 例餘】

庚二、例餘

如與諸色，與諸受等，當知亦爾。與一切行、與一切界、與一切趣，亦復如是。

與一切行等者：謂或即眼處，或離眼處，如是不可思議；或即耳、鼻、舌、身、意處，或離耳、鼻、舌、身、意處，如是不可思議；是名與一切行非異，亦非不異。此說由自性故不可思議。或在欲界，或離欲界，如是不可思議；或在色界、無色界，或離色界、無色界，如是不可思議；是名與一切界非異，亦非不異。或在人中，或離人中；或在天上，或離天上；如是不可思議；是名與一切趣非異，亦非不異。此說由處故不可思議。如菩薩地決擇中說應知。（陵本七十四卷九頁5701）

【F11 自在2】

【G1 正辨相2】

【H1 得自在】

己十一、自在2　庚一、正辨相2　辛一、得自在

問：於無餘依涅槃界中般涅槃者，於色等法，當言獲得自在，當言不得自在？答：當言獲得自在。

【H2 能現前2】

【I1 問】

辛二、能現前2　壬一、問

問：此所得自在，當言能現在前，當言不能現在前？

【I2 答2】

【J1 標】

壬二、答2　癸一、標

答：一分能現在前，一分不能現在前。

【J2 釋】

癸二、釋

謂諸如來，於無餘依涅槃界中般涅槃已，能現在前，所餘不能令現在前。

【G2 釋妨難2】

【H1 問】

庚二、釋妨難2　辛一、問

問：若此界中離諸戲論，由此因緣不墮眾數，云何復能起現在前？

【H2 答2】

【I1 釋因】

辛二、答2　壬一、釋因

答：由先發起正弘願故，又由修習與彼相似道勢力故。

【I2 喻成】

壬二、喻成

譬如正入滅盡定者，雖無是念：我於滅定當可還出，或出已住。然由先時加行力故，還從定出，依有心行而起遊行。當知此中道理亦爾。

【F12 迴向2】

【G1 明能發趣2】

【H1 辨相2】

【I1 問】

己十二、迴向2　庚一、明能發趣2　辛一、辨相2　壬一、問

問：迴向菩提聲聞，為住無餘依涅槃界中，能發趣阿耨多羅三藐三菩提耶？為住有餘依涅槃界耶？

【I2 答3】

【J1 標】

壬二、答3　癸一、標

答：唯住有餘依涅槃界中可有此事。

【J2 徵】

癸二、徵

所以者何？

【J3 釋】

癸三、釋

以無餘依涅槃界中，遠離一切發起事業，一切功用皆悉止息。

【H2 釋難2】

【I1 生證得難2】

【J1 問3】

【K1 標】

辛二、釋難2　壬一、生證得難2　癸一、問3　子一、標

問：若唯住有餘依涅槃界中，能發趣阿耨多羅三藐三菩提者，云何但由一生，便能證得阿耨多羅三藐三菩提耶？

【K2 徵】

子二、徵

所以者何？

【K3 釋】

子三、釋

阿羅漢等尚當無有所餘一生，何況當有多生相續。

【J2 答3】

【K1 由增壽行2】

【L1 標】

癸二、答3　子一、由增壽行2　丑一、標

答：由彼要當增諸壽行，方能成辦。

增諸壽行方能成辦者：謂增壽行，方能發趣阿耨多羅三藐三菩提，名能成辦，非證彼果。由下自釋，彼所修行極成遲鈍，非一劫餘所能成辦故。

【L2 釋2】

【M1 引教證2】

【N1 舉教言】

丑二、釋2　寅一、引教證2　卯一、舉教言

世尊多分依此迴向菩提聲聞，密意說言：物類善男子，若有善修四神足已，能住一劫，或餘一劫。

【N2 隨難釋】

卯二、隨難釋

餘一劫者，此中意說過於一劫。

【M2 顯修相】

寅二、顯修相

彼雖如是增益壽行，能發趣阿耨多羅三藐三菩提，而所修行極成遲鈍，樂涅槃故，不如初心始業菩薩。

物類善男子等者：攝事分說：又諸聖者引發所有最勝神通，隨所願樂，延    諸壽行，或住一劫，或一劫餘，謂過一劫。不定種姓補特伽羅名為物類，    當知此類唯住內法。（陵本九十八卷七頁7345）此應準釋。由彼不定種姓補特伽羅，不正了知有如是事，謂此聖者名為物類故。

【K2 留有根身2】

【L1 示般涅槃】

子二、留有根身2　丑一、示般涅槃

彼既如是增壽行已，留有根身，別作化身，同法者前方便示現於無餘依般涅槃界而般涅槃。由此因緣，皆作是念：某名尊者，於無餘依般涅槃界已般涅槃。

【L2 常遠離住】

丑二、常遠離住

彼以所留有根實身，即於此界贍部洲中，隨其所樂，遠離而住，一切諸天尚不能覩，何況其餘眾生能見。

【K3 蒙佛覺悟】

子三、蒙佛覺悟

彼於涅槃多樂住故，於遍遊行彼彼世界，親近供養佛菩薩中，及於修習菩提資糧諸聖道中，若放逸時，諸佛菩薩數數覺悟；被覺悟已，於所修行能不放逸。

【I2 一切迴向難2】

【J1 問】

壬二、一切迴向難2　癸一、問

問：若阿羅漢迴向菩提，便能證得阿耨多羅三藐三菩提者，何因緣故，一切阿羅漢不皆迴向無上菩提？

【J2 答2】

【K1 正答所問2】

【L1 由種性別3】

【M1 標】

癸二、答2　子一、正答所問2　丑一、由種性別3　寅一、標

答：由彼種性有差別故。

【M2 徵】

寅二、徵

所以者何？

【M3 釋2】

【N1 舉多差別】

寅三、釋2　卯一、舉多差別

諸阿羅漢現見種性有多差別，謂或見有諸阿羅漢俱分解脫，或復見有唯慧解脫，於無餘依般涅槃界而般涅槃。

【N2 結非一切】

卯二、結非一切

是故當知，由彼種性有差別故，非一切阿羅漢皆能迴向無上菩提。

【L2 由根等別】

丑二、由根等別

復次，迴向菩提聲聞，或於學位即能棄捨求聲聞願，或無學位方能棄捨。由彼根性有差別故，所待眾緣有差別故。

【K2 兼釋餘難】

子二、兼釋餘難

如迴向菩提聲聞，由遇緣故，乘無上乘而般涅槃。

由遇緣故者：謂為諸佛菩薩數數覺悟故。

如是菩薩，設為如來及諸菩薩之所棄捨，因棄捨故，若遭尤重求下劣乘般涅槃緣，應乘下乘而般涅槃。然無處無容，諸佛菩薩如是放逸，棄捨於彼，定無是處。

【G2 明隨證得3】

【H1 般大涅槃2】

【I1 標同如來】

庚二、明隨證得3　辛一、般大涅槃2　壬一、標同如來

復次，迴向菩提聲聞，若隨證得阿耨多羅三藐三菩提，爾時即同如來，於無餘依般涅槃界而般涅槃。

【I2 成不定性2】

【J1 問】

壬二、成不定性2　癸一、問

問：迴向菩提聲聞，從本已來，當言聲聞種性，當言菩薩種性？

【J2 答2】

【K1 標】

癸二、答2　子一、標

答：當言不定種性。

【K2 釋】

子二、釋

譬如安立有不定聚諸有情類，於般涅槃法性聚中，當知此是不定種性。

【H2 有餘依位】

辛二、有餘依位

復次，彼即於此住處轉時，如無死畏，如是亦無老病等畏。如來亦爾。

彼即於此住處轉時等者：謂彼迴向菩提聲聞，於住有餘依涅槃界中，轉能發趣阿耨多羅三藐三菩提，留有根身，修大乘行故。此有根身無有眾苦，故無死畏，亦無老病等畏，由住解脫身故。依此義說，如來亦爾。

【H3 無餘依位2】

【I1 成所作事】

辛三、無餘依位2　壬一、成所作事

彼及所餘，於無餘依涅槃界中般涅槃者，於十方界當知究竟不可思議，數數現作一切有情諸利益事。

【I2 名極秘密3】

【J1 喻能成就】

壬二、名極秘密3　癸一、喻能成就

如首楞伽摩三摩地中，說幻師喻、若商主喻、若船師喻，當知此中道理亦爾，是名最極如來祕密。

【J2 辨應隨轉2】

【K1 地別】

癸二、辨應隨轉2　子一、地別

於此及餘種種差別如來祕密，勝解行地修行菩薩下忍轉時，隨其勝解差別而轉；從此轉勝進入增上意樂淨地，如是乃至於九地中，展轉增進勝解清淨；第十地中，於此勝解最善清淨。

【K2 勸修】

子二、勸修

於彼如來諸祕密中，是諸菩薩應正隨轉。

【J3 結不思議】

癸三、結不思議

當知如來如是祕密，不可思議、不可度量，超過一切度量境界。

【D3 略不說餘】

丁三、略不說餘

於此地中餘決擇文，更不復現。

【B3 總義決擇】

乙三、總義決擇

問：於法決擇，總義云何？答：由品類差別，而建立諸法；即於彼釋難，分別一行等。如是應知此中總義。

【B4 結顯餘類】

乙四、結顯餘類

當知於彼一一地中，皆有無量決擇差別，我今且略開示少分。由此方隅、由此所學、由此教導，諸有智者餘類應思。

瑜伽師地論科句披尋記卷第八十

瑜伽師地論科句披尋記卷第八十一

彌勒菩薩說

唐三藏沙門玄奘奉詔譯

韓清淨科記

攝釋分之上

【B1 結前生後】

甲三、攝釋分2　乙一、結前生後

如是已說釋攝決擇。云何攝釋？

【B2 略廣標釋2】

【C1 嗢柁南標】

乙二、略廣標釋2　丙一、嗢柁南標

總嗢柁南曰：體釋文義法　起義難次師　說眾聽讚佛　略廣學勝利

【C2 長行釋3】

【D1 略標列2】

【E1 體】

丙二、長行釋3　丁一、略標列2　戊一、體

云何為體？謂契經體。略有二種。一、文，二、義。文是所依，義是能依。

文是所依等者：如下釋言，文有六種，義有十種。文能顯義，是故說言文是所依。義待文顯，是故說言義是能依。

如是二種，總名一切所知境界。

【E2 釋】

戊二、釋

云何為釋？謂略有五。一者、法，二者、等起，三者、義，四者、釋難，五者、次第。

【D2 廣別釋2】

【E1 體攝2】

【F1 文4】

【G1 徵】

丁二、廣別釋2　戊一、體攝2　己一、文4　庚一、徵

云何為文？

【G2 標】

庚二、標

謂有六種。

【G3 列】

庚三、列

一者、名身，二者、句身，三者、字身，四者、語，五者、行相，六者、機請。

【G4 釋3】

【H1 別辨相4】

【I1 名句文身2】

【J1 釋差別3】

【K1 名身2】

【L1 標體性】

庚四、釋3　辛一、別辨相4　壬一、名句文身2　癸一、釋差別3　子一、名身2　丑一、標體性

名身者，謂共知增語。

謂共知增語者：諸有情眾共所了知，是名共知。簡非聖者自內所證，故作是說。

【L2 辨種類2】

【M1 標列】

丑二、辨種類2　寅一、標列

此復略說有十二種。一者、假立名，二者、實事名，三者、同類相應名，四者、異類相應名，五者、隨德名，六者、假說名，七者、同所了名，八者、非同所了名，九者、顯名，十者、不顯名，十一者、略名，十二者、廣名。

【M2 隨釋12】

【N1 假立名】

寅二、隨釋12　卯一、假立名

假立名者，謂於內假立我及有情、命者等名，於外假立瓶、衣等名。

【N2 實事名】

卯二、實事名

實事名者，謂於眼等、色等諸根義中，立眼等名。

【N3 同類相應名】

卯三、同類相應名

同類相應名者，謂有情、色、受、大種等名。

【N4 異類相應名】

卯四、異類相應名

異類相應名者，謂佛授、德友、青、黃等名。

【N5 隨德名】

卯五、隨德名

隨德名者，謂變礙故名色，領納故名受，發光故名日，如是等名。

【N6 假說名】

卯六、假說名

假說名者，謂呼貧名富，若餘所有不觀待義，安立其名。

【N7 同所了名】

卯七、同所了名

同所了名者，謂共所解想。

【N8 非同所了名】

卯八、非同所了名

與此相違，是非同所了名。

【N9 顯名】

卯九、顯名

顯名者，謂其義易了。

【N10 不顯名】

卯十、不顯名

不顯名者，謂其義難了，如達羅弭荼明呪等。

【N11 略名】

卯十一、略名

略名者，謂一字名。

【N12 廣名】

卯十二、廣名

廣名者，謂多字名。

【K2 句身2】

【L1 標體性】

子二、句身2　丑一、標體性

句身者，謂名字圓滿。

【L2 辨種類2】

【M1 標列】

丑二、辨種類2　寅一、標列

此復六種。一者、不圓滿句，二者、圓滿句，三者、所成句，四者、能成句，五者、標句，六者、釋句。

【M2 隨釋3】

【N1 不圓滿句圓滿句2】

【O1 標相】

寅二、隨釋3　卯一、不圓滿句圓滿句2　辰一、標相

不圓滿句者，謂文不究竟，義不究竟。當知復由第二句故，方得圓滿。

【O2 例說】

辰二、例說

如說：諸惡者莫作，諸善者奉行，善調伏自心，是諸佛聖教。若唯言諸惡，則文不究竟。若言諸惡者，則義不究竟。更加莫作，方得圓滿，即圓滿句。

【N2 所成句能成句2】

【O1 標相】

卯二、所成句能成句2　辰一、標相

所成句者，謂前句由後句方得成立。

【O2 例說】

辰二、例說

如說：諸行無常，有起盡法，生必滅故，彼寂為樂。此中為成諸行無常，故次說言有起盡法。前是所成，即所成句；後是能成，即能成句。

【N3 標句釋句】

卯三、標句釋句

標句者，如言善性。釋句者，謂正趣善士。

【K3 字身】

子三、字身

字身者，謂若究竟、若不究竟，名句所依四十九字。

【J2 總料簡3】

【K1 辨寬狹】

癸二、總料簡3　子一、辨寬狹

此中欲為名首，名為句首。句必有名，名必有字。若唯一字，則不成句。又若有字名所不攝，唯字無名。

【K2 明施設3】

【L1 出所為】

子二、明施設3　丑一、出所為

問：何因緣故，施設名等三種身耶？答：為令領受諸增語觸所生受故。

【L2 辨彼義3】

【M1 名義2】

【N1 問】

丑二、辨彼義3　寅一、名義2　卯一、問

問：名是何義？

【N2 答3】

【O1 令共了知】

卯二、答3　辰一、令共了知

答：能令種種共所了知，故名為名。

【O2 令意作相】

辰二、令意作相

又能令意作種種相，故名為名。

【O3 由言呼召】

辰三、由言呼召

又由語言之所呼召，故名為名。

【M2 句義】

寅二、句義

攝受諸名，究竟顯了不現見義，故名為句。

【M3 文義】

寅三、文義

隨顯名句，故名為文。

【L3 釋經說3】

【M1 舉異名】

丑三、釋經說3　寅一、舉異名

如世尊說：增語、增語路，乃至廣說。

【M2 釋差別3】

【N1 增語增語路】

寅二、釋差別3　卯一、增語增語路

此中增語者，謂一切眾同類相應名。增語路者，謂并眾同類欲，能起彼故。

【N2 詞及彼路】

卯二、詞及彼路

詞者，謂彼相應語。又即此語，各別於彼彼處若標、若釋，彼所依處名為彼路。

【N3 施設及彼路】

卯三、施設及彼路

施設者，謂一一分別施設建立。彼所依處名為彼路。

【M3 隨難釋】

寅三、隨難釋

欲即是詞，無有別欲。此即增語施設之路。

一切眾同類相應名等者：前說同類相應名者，謂有情、色、受、大種等名。如是一切共所了知，此名增語。於此一切樂欲宣說，是名眾同類欲。

【K3 辨依處】

子三、辨依處

又名身等略有六種依處。一者、法，二者、義，三者、補特伽羅，四者、時，五者、數，六者、處所。彼廣分別，當知已如聞所成地。

當知已如聞所成地者：聞所成地說：聲聞處略有六相。一、法施設建立相，二、義施設建立相，三、補特伽羅施設建立相，四、時施設建立相，五、數施設建立相，六、處所根栽施設建立相。如彼別釋應知。（陵本十五卷二十頁1352）

【I2 語2】

【J1 略標列】

壬二、語2　癸一、略標列

語者，當知略具八分。謂先首、美妙等。由彼語文句等相應，乃至常委分資糧故，能說正法。

先首美妙等者：義如下釋。又有尋有伺地說：趣涅槃宮，故名先首。文句可味，故名美妙。善釋文句，故名分明。顯然有趣，故名易可解了。攝受正法，故名可施功勞。離愛味心之所發起，故名無所依止。不過度量，故名非可厭逆。相續廣大，故名無邊無盡。（陵本八卷十二頁600）文雖有別，其義大同。

【J2 隨別釋2】

【K1 八支成就攝2】

【L1 辨相8】

【M1 先首語】

癸二、隨別釋2　子一、八支成就攝2　丑一、辨相8　寅一、先首語

先首語者，趣涅槃宮為先首故。

【M2 美妙語】

寅二、美妙語

美妙語者，其聲清美，如羯羅頻迦音故。

【M3 顯了語】

寅三、顯了語

顯了語者，謂詞句文皆善巧故。

【M4 易解語】

寅四、易解語

易解語者，巧辯說故。

【M5 樂聞語】

寅五、樂聞語

樂聞語者，引法義故。

【M6 無依語】

寅六、無依語

無依語者，不依希望他信己故。

【M7 不違逆語】

寅七、不違逆語

不違逆語者，知量說故。

【M8 無邊語】

寅八、無邊語

無邊語者，廣大善巧故。

【L2 顯德2】

【M1 標】

丑二、顯德2　寅一、標

如是八種語，當知略具三德。

【M2 配】

寅二、配

一者、趣向德，謂初一種。二者、自體德，謂次二種。三者、加行德，謂所餘種。

【K2 語具圓滿攝8】

【L1 相應】

子二、語具圓滿攝8　丑一、相應

相應者，謂名句文身次第善安立故，又依四種道理相應故。

又依四種道理相應者：謂觀待道理、作用道理、證成道理、法爾道理，是名四種道理。如聲聞地別釋其相應知。（陵本二十五卷九頁2105）

【L2 助伴】

丑二、助伴

助伴者，能成次第故。

【L3 隨順】

丑三、隨順

隨順者，謂解釋次第故。

【L4 清徹】

丑四、清徹

清徹者，文句顯了故。

【L5 清淨資助】

丑五、清淨資助

清淨資助者，善入眾心故。

【L6 相稱】

丑六、相稱

相稱者，如眾會故。

【L7 應順】

丑七、應順

應順者，稱法故、引義故、順時故。

【L8 常委分資糧】

丑八、常委分資糧

常委分資糧者，審悉所作、恆常所作，故名常委；彼分者，謂正見等，此是彼資糧故。

常委分資糧等者：恆常所作、審細所作，精勤修習菩提分法，能引正見，證真解脫，名常委分。善說法語，與為增上，名此是彼資糧。

【I3 行相】

壬三、行相

行相者，謂諸蘊相應、諸界相應、諸處相應、緣起相應、處非處相應、念住相應。如是等相應語言，或聲聞說、或如來說、或菩薩說，是名行相。

【I4 機請2】

【J1 略標相】

壬四、機請2　癸一、略標相

機請者，謂因機請問而起言說。

【J2 廣差別2】

【K1 總標】

癸二、廣差別2　子一、總標

此復根等差別，當知有二十七種補特伽羅。

【K2 別列7】

【L1 由根差別】

子二、別列7　丑一、由根差別

此中由根差別，故成二種。一者、鈍根，二者、利根。

【L2 由行差別】

丑二、由行差別

由行差別，故成七種。謂貪等行，如聲聞地已說。

如聲聞地已說者：聲聞地說鈍根、利根二種補特伽羅，是名由根差別。又說貪增上、瞋增上、癡增上、慢增上、尋思增上、得平等、薄塵性七種補特伽羅，是名由行差別。如彼一一別釋應知。（陵本二十六卷二頁2171）

【L3 由眾差別】

丑三、由眾差別

由眾差別，故成二種。一者、在家眾，二者、出家眾。

由眾差別等者：自下由願差別，由可救、不可救差別，由加行差別，由種類差別，皆如顯揚論一一別釋應知。（三卷十三頁31,494b）

【L4 由願差別】

丑四、由願差別

由願差別，故成三種。一者、聲聞，二者、獨覺，三者、菩薩。

【L5 由可救不可救差別】

丑五、由可救不可救差別

由可救、不可救差別，故成二種。謂般涅槃法、不般涅槃法。

【L6 由加行差別】

丑六、由加行差別

由加行差別，故成九種。一、已入正法，二、未入正法，三、有障礙，四、無障礙，五、已成熟，六、未成熟，七、具縳，八、不具縛，九、無縛。

【L7 由種類差別】

丑七、由種類差別

由種類差別，故成二種。一者、人，二者、非人。

【H2 總顯義2】

【I1 標四相】

辛二、總顯義2　壬一、標四相

如是六文，總有四相，說名為文。

【I2 釋差別4】

【J1 所說相】

壬二、釋差別4　癸一、所說相

一、所說相，謂名身等，行相為後。

【J2 所為相】

癸二、所為相

二、所為相，謂機請攝二十七種補特伽羅。

【J3 能說相】

癸三、能說相

三、能說相，謂語。

【J4 說者相】

癸四、說者相

四、說者相，謂聲聞、菩薩及與如來。

【H3 結名文】

辛三、結名文

如是六種皆顯於文，若闕一種，不能顯義。由能顯義，是故名文。

【F2 義3】

【G1 徵】

己二、義3　庚一、徵

云何為義？

【G2 釋2】

【H1 長行2】

【I1 略標列】

庚二、釋2　辛一、長行2　壬一、略標列

當知略有十種。一者、地義，二者、相義，三者、作意等義，四者、依處義，五者、過患義，六者、勝利義，七者、所治義，八者、能治義，九者、略義，十者、廣義。

【I2 隨別釋8】

【J1 地義2】

【K1 略】

壬二、隨別釋8　癸一、地義2　子一、略

地義者，略有五地。一者、資糧地，二者、加行地，三者、見地，四者、修地，五者、究竟地。

【K2 廣】

子二、廣

又廣分別有十七地，謂五識身地為初，無餘依地為後。

【J2 相義2】

【K1 略辨3】

【L1 初五相】

癸二、相義2　子一、略辨3　丑一、初五相

相義者，當知有五種相。一者、自相，二者、共相，三者、假立相，四者、因相，五者、果相。如是五相，如思所成地已辯。

如思所成地已辯者：思所成地說：所觀有法略有五種。一、自相有法，二、共相有法，三、假相有法，四、因相有法，五、果相有法。如彼一一別釋應知。（陵本十六卷二頁1365）

【L2 次五相】

丑二、次五相

復有五相。一者、異門相，二者、瑜伽相，三者、轉異相，四者、雜染相，五者、清淨相。如是五相，當知如前處處分別。

復有五相等者：謂一切法異門安立，名異門相。諸瑜伽師次第修習，名瑜伽相。此有四種，或有九種。四種瑜伽者，一、信，二、欲，三、精進，四、方便。九種瑜伽者，一、世間道，二、出世道，三、方便道，四、無間道，五、解脫道，六、勝進道，七、軟品道，八、中品道，九、上品道。三界五趣流轉變易，名轉異相。餘二易知。

【L3 後五相2】

【M1 標列】

丑三、後五相2　寅一、標列

復有五相。一者、所詮相，二者、能詮相，三者、此二相應相，四者、執著相，五者、不執著相。

【M2 隨釋5】

【N1 所詮相】

寅二、隨釋5　卯一、所詮相

所詮相者，謂相等五法，如五事中已說。

如五事中已說者：相、名、分別、真如、正智，是名五事。如菩薩地廣說應知。（陵本七十二卷四頁5569）

【N2 能詮相2】

【O1 出體性】

卯二、能詮相2　辰一、出體性

能詮相者，謂即於彼依止名等，為欲隨說自性、差別所有語言，應知此即是遍計所執自性相。

【O2 舉異名】

辰二、舉異名

此遍計所執自性有差別名，所謂亦名遍計所執，亦名和合所成，亦名所增益相，亦名虛妄所執，亦名言說所顯，亦名文字加行，亦名唯有音聲，亦名無有體相，如是等類差別應知。

【N3 此二相應相】

卯三、此二相應相

此二相應相者，謂所詮、能詮更互相應，即是遍計所執自性執所依止。

所詮能詮更互相應等者：攝大乘論頌云：相應自性義，所分別非餘，字展轉相應，是謂相應義。非離彼能詮，智於所詮轉，非詮不同故，一切不可言。（攝論三卷九頁31,147c）由是當知此所說義。

【N4 執著相】

卯四、執著相

執著相者，謂諸愚夫，無始時來相續流轉，遍計所執自性執及彼隨眠。

【N5 不執著相】

卯五、不執著相

不執著相者，謂已見諦者，如實了知遍計所執相，及彼習氣解脫。

【K2 廣指】

子二、廣指

若正分別，如思所成地，應知其相。

若正分別等者：由三種相名正分別。一、由自性清淨，二、由思擇所知，三、由思擇諸法。如思所成地別釋應知。（陵本十六卷一頁1361）

【J3 作意等義2】

【K1 別辨觀門5】

【L1 七作意】

癸三、作意等義2　子一、別辨觀門5　丑一、七作意

作意等義者，謂七種作意。即了相等，如前聲聞地已說。

如前聲聞地已說者：聲聞地說七種作意，謂了相作意、勝解作意、遠離作意、攝樂作意、觀察作意、加行究竟作意、加行究竟果作意。（陵本三十三卷二頁2674）如彼別釋應知。

【L2 十智】

丑二、十智

復有十智。一者、苦智，二者、集智，三者、滅智，四者、道智，五者、法智，六者、種類智，七者、他心智，八者、世俗智，九者、盡智，十者、無生智。此亦如前聲聞地辯。

此亦如前聲聞地辯者：如前建立所知諸法差別。謂有五品所知差別，及此    五品所知作業。（陵本六十九卷八頁5201）於中十智，隨應配屬，如彼釋相應知。原文應屬決擇分思所成地，誤列聲聞地中，此亦隨誤。

【L3 六識身】

丑三、六識身

復有六識身，所謂眼識乃至意識。此亦如前五識身地、意地已辯。

此亦如前五識身地意地已辯者：前說眼識自性，謂依眼，了別色。耳識自性，謂依耳，了別聲。鼻識自性，謂依鼻，了別香。舌識自性，謂依舌，了別味。身識自性，謂依身，了別觸。意自性，謂心、意、識。如彼別釋應知。（陵本一卷五頁5）

【L4 九遍知】

丑四、九遍知

復有九種遍知。一者、欲界繫見苦集所斷斷遍知；二者、色無色界繫見苦集所斷斷遍知；三者、欲界繫見滅所斷斷遍知；四者、色無色界繫見滅所斷斷遍知；五者、欲界繫見道所斷斷遍知；六者、色無色界繫見道所斷斷遍知；七者、順下分結斷遍知；八者、色貪盡遍知；九者、無色貪盡遍知。如三摩呬多地已辯其相。

如三摩呬多地已辯其相者：三摩呬多地中不見此文。五識身地意地決擇中說：當知遍知略由二緣而得建立。一、通達諦斷故；二、永度界斷故。由相同分、界不同分及同分故，立二遍知。相不同分、界不同分及同分故，立四遍知。永度劣界故，立一遍知。永度中界故，立一遍知。永度妙界故，立一遍知。（陵本五十七卷二十三頁4673）如彼辯相應知。

【L5 三解脫門】

丑五、三解脫門

復有三解脫門。謂空、無願、無相。當知亦如三摩呬多地已辯其相。

亦如三摩呬多地已辯其相者：三摩呬多地說有三三摩地，謂空三摩地、無願心三摩地、無相心三摩地。（陵本十二卷八頁997）此說三解脫門，謂空解脫門、無願解脫門、無相解脫門。此建立相，如聲聞地別辯應知。（陵本二十八卷三頁2333）

【K2 總結觀法】

子二、總結觀法

此中應當分別諸法，幾種作意之所思惟，幾智所知，幾識所識，幾種遍知之所遍知，幾解脫門之所解脫。以如是等無量觀門，應觀諸法。

【J4 依處義3】

【K1 略標列】

癸四、依處義3　子一、略標列

依處義者，略有三種。一者、事依處，二者、時依處，三者、補特伽羅依處。

【K2 隨別釋3】

【L1 事依處4】

【M1 標列】

子二、隨別釋3　丑一、事依處4　寅一、標列

事依處者，復有三種。一者、根本事依處，二者、得方便事依處，三者、悲愍他事依處。

【M2 別廣2】

【N1 辨種類3】

【O1 根本事依處】

寅二、別廣2　卯一、辨種類3　辰一、根本事依處

根本事依處，復有六種。一者、善趣，二者、惡趣，三者、退墮，四者、昇進，五者、生死，六者、涅槃。

【O2 得方便事依處】

辰二、得方便事依處

得方便事依處，復有十二種。謂十二種行。一者、欲行，二者、離行，三者、善行，四者、不善行，五者、苦行，六者、非苦行，七者、順退分行，八者、順進分行，九者、雜染行，十者、清淨行，十一者、自義行，十二者、他義行。

【O3 悲愍他事依處】

辰三、悲愍他事依處

悲愍他事依處，復有五種。一者、令離欲，二者、示現，三者、教導，四者、讚勵，五者、慶喜。

【N2 別辨相3】

【O1 根本事依處攝6】

【P1 善趣】

卯二、別辨相3　辰一、根本事依處攝6　巳一、善趣

此中善趣者，謂人天。

【P2 惡趣】

巳二、惡趣

惡趣者，謂諸惡趣。

【P3 退墮3】

【Q1 標列】

巳三、退墮3　午一、標列

退墮者，復有二種。一者、不方他，二者、方他。

【Q2 隨釋2】

【R1 不方他】

午二、隨釋2　未一、不方他

初謂自然壽命退減。如壽命退減，如是色力、財富、安樂、名稱、辯才等退減，當知亦爾。

【R2 方他】

未二、方他

方他者，謂族姓退減，自在增上退減，薄少宗葉，言不威肅，智慧弊惡，不能獲得廣大色聲及香味觸，於所受用廣大事中心不喜樂。

【Q3 總結】

午三、總結

如是等類，名為退墮。

【P4 昇進】

巳四、昇進

與此相違，隨其所應，名為昇進。

【P5 生死】

巳五、生死

生死者，謂即善趣惡趣退墮昇進。

【P6 涅槃】

巳六、涅槃

涅槃者，謂有餘依及無餘依二涅槃界。

【O2 得方便事依處攝12】

【P1 欲行】

辰二、得方便事依處攝12　巳一、欲行

欲行者，謂如十種受用欲中說。

謂如十種受用欲中說者：前意地說：有十種受欲者，如中阿笈摩說。（陵本二卷十五頁159）已引文釋，如彼應知。

【P2 離行】

巳二、離行

離行者，謂即於彼所受用事知無常等已，厭而出家，受持禁戒，守根門等。

【P3 善行】

巳三、善行

善行者，謂施、戒、修善有漏行。

【P4 不善行】

巳四、不善行

不善行者，謂三種惡行。

【P5 苦行】

巳五、苦行

苦行者，謂露形無衣，如是等類乃至廣說。

【P6 非苦行】

巳六、非苦行

非苦行者，謂不棄捨如法所得所有安樂。遠離二邊，所謂受用欲樂行邊，及與受用自苦行邊；依止中道，如法追求及正受用衣服等事。

【P7 順退分行】

巳七、順退分行

順退分行者，謂所有行能障壽等諸昇進事。

【P8 順進分行】

巳八、順進分行

與此相違，當知即是順進分行，如鸚鵡經說。

【P9 雜染行2】

【Q1 出三種】

巳九、雜染行2　午一、出三種

雜染行者，略有三種。一者、業雜染，二者、煩惱雜染，三者、流轉雜染。

【Q2 廣九句2】

【R1 標列】

午二、廣九句2　未一、標列

當知此中，有九根本句。謂業雜染有三句，一、貪欲，二、瞋恚，三、愚癡；煩惱雜染有四句，即四顛倒；

即四顛倒者：有尋有伺地說：薩迦耶見是無我我倒，邊執見一分是無常常倒，見取是不淨淨倒，戒禁取是於苦樂倒。貪通二種，謂不淨淨倒及於苦樂倒。（陵本八卷五頁562）此應準知。

流轉雜染有二句，謂無明及有愛。

【R2 釋由3】

【S1 顯業因】

未二、釋由3　申一、顯業因

所以者何？由三不善根，生起種種業雜染故。

【S2 顯煩惱因】

申二、顯煩惱因

由四顛倒，能發種種煩惱雜染故。

【S3 顯流轉因】

申三、顯流轉因

煩惱生已，由無明門，諸出家者能生種種流轉雜染；由有愛門，諸在家者能生種種流轉雜染。

【P10 清淨行2】

【Q1 略標】

巳十、清淨行2　午一、略標

清淨行者，略有三學、五地。謂資糧地乃至究竟地，如先已說。

如先已說者：如聲聞地廣辯三學應知。（陵本二十八卷一頁2323）

【Q2 配釋】

午二、配釋

當知學等，有九根本句。謂增上戒學及增上心學，有無貪、無瞋、無癡，在資糧地及加行地；增上慧學，有四無顛倒明及解脫，在見地、修地及究竟地。

【P11 自義行】

巳十一、自義行

自義行者，謂自利行。如聲聞、獨覺，彼雖或時起利他行，然本期願不唯利他，是故所行名自義行。

【P12 他義行】

巳十二、他義行

他義行者，謂利他行。如佛菩薩為欲利益無量眾生，為欲安樂無量眾生，乃至廣說。

【O3 悲愍他事依處攝2】

【P1 釋漸次5】

【Q1 令離欲】

辰三、悲愍他事依處攝2　巳一、釋漸次5　午一、令離欲

令離欲者，謂訶責六種黑品諸行，示現過患，令離愛欲。

訶責六種黑品諸行者：聲聞地說：於內、於外諸淨色相發起貪欲，便為顛倒，黑品所攝，是有諍法，有苦、有害、有諸災患、有遍燒惱。由是因緣，發起當來生老病死愁歎憂苦種種擾惱。（陵本三十卷十六頁2533）此說六種，準彼應釋。謂從是有諍法，乃至生老病死等應知。

【Q2 示現】

午二、示現

示現者，謂為令受學白品行故，示現四種真實道理。

【Q3 教導】

午三、教導

教導者，謂示現已，得信解者，安置學處，令正受行。由已於彼得自在故，彼便請言：我於今者當何所作？唯願教誨。因告之曰：汝等今者，於如是如是事應正作、應隨學。

【Q4 讚勵】

午四、讚勵

讚勵者，謂彼有情若於所知、所行、所得中，心生退屈，爾時稱讚策勵其心，令於彼事堪有勢力。

【Q5 慶喜】

午五、慶喜

慶喜者，謂彼有情於法隨法勇猛正行，即應如實讚悅，令其歡喜。

【P2 辨作業3】

【Q1 初二種3】

【R1 令離欲不示現】

巳二、辨作業3　午一、初二種3　未一、令離欲不示現

復次，令離欲示現者，或有令離欲而不示現。如教導他令其離欲，而謂彼曰：如某所言不應作者，汝今必定不應復作。或怖彼言：汝若作者，我必當作如是如是。或復求彼：汝若是我親愛善友，必不應作。

【R2 示現不令離欲】

未二、示現不令離欲

或有示現，不令離欲。如處中者，示現功德及與過失，而未堪遮令離過失。

【R3 令離欲亦示現】

未三、令離欲亦示現

或有令離，欲亦示現。如示彼過，令其離欲。

【Q2 次二種】

午二、次二種

教導讚勵者，謂初未受學令其受學；既受學已，未上昇進，令其昇進。

【Q3 後一種2】

【R1 令他勝利】

午三、後一種2　未一、令他勝利

慶喜者，若可慶喜而慶喜時，有五勝利。一者、令彼於己所證其心決定；二者、令餘於彼所證功德生趣證心；三者、令誹謗者心得清淨；四者、令不清淨者心處中住；五者、令清淨者倍復增長。

【R2 自得勝利】

未二、自得勝利

若有補特伽羅慶他善事，當知造作增長能感悅意生天之業。若命終已，隨彼彼生，常聞悅意美妙音聲，一切境界無不悅意。

【M3 料簡6】

【N1 欲行離行】

寅三、料簡6　卯一、欲行離行

復次，欲行或有能感善趣，如為欲故造後善業；或有能感惡趣，如以非法攝受諸欲。離行若有毀犯，能感惡趣；若能成辦，能感善趣，及能作涅槃資糧。

【N2 善行不善行】

卯二、善行不善行

善行能感善趣，及作涅槃資糧；不善行能感惡趣。

【N3 苦行非苦行】

卯三、苦行非苦行

苦行能感惡趣，由依邪見自苦身故；非苦行能作涅槃資糧。

【N4 順退分行順進分行】

卯四、順退分行順進分行

順退分行、順進分行，隨其所應，退墮、昇進。

【N5 雜染清淨行】

卯五、雜染清淨行

雜染行能感生死，清淨行能證涅槃。

【N6 自義他義行】

卯六、自義他義行

自義行唯令自身往善趣，逮昇進，證涅槃；他義行俱令自他往善趣，逮昇進，證涅槃。

【M4 總結】

寅四、總結

如是三事中，根本事有六種，謂初善趣乃至涅槃為後；得方便事有十二種，謂十二行；悲愍他事有五種，謂由五種悲愍眾生。此中由根本事增上力故，依十二行，如其所應，令他離欲乃至慶喜。

【L2 時依處】

丑二、時依處

時依處者，謂略有三種言事。一者、過去言事，二者、未來言事，三者、現在言事。如經廣說。

【L3 補特伽羅依處】

丑三、補特伽羅依處

補特伽羅依處者，謂軟根等二十七種補特伽羅，應知其相。

【K3 總結名】

子三、總結名

即依如是如上所說若事、若時、若補特伽羅故，諸佛世尊流布聖教，是故說彼名為依處。

【J5 過患義】

癸五、過患義

過患義者，以要言之，於應毀厭義而起毀厭，或法、或補特伽羅。

【J6 勝利義】

癸六、勝利義

勝利義者，以要言之，於應稱讚義而起稱讚，或法、或補特伽羅。

【J7 所治能治義2】

【K1 辨義】

癸七、所治能治義2　子一、辨義

所治義者，以要言之，一切雜染行。能治義者，以要言之，一切清淨行。

【K2 舉例】

子二、舉例

如貪是所治，不淨為能治；瞋是所治，慈為能治；如是等，盡當知。

【J8 略義廣義3】

【K1 約法類辨】

癸八、略義廣義3　子一、約法類辨

略義者，謂宣說諸法同類相應。

宣說諸法同類相應者：總略宣說諸法種類故。

廣義者，謂宣說諸法異類相應。

宣說諸法異類相應者：別廣宣說諸法差別故。

【K2 約諸經辨】

子二、約諸經辨

復次，說不了義經故，說了義經故。

說不了義經等者：此第二義，釋名略義、廣義，如次配屬應知。

【K3 約名義辨2】

【L1 廣差別2】

【M1 舉略】

子三、約名義辨2　丑一、廣差別2　寅一、舉略

復次，有二種略義。一者、名略，二者、義略。

【M2 例廣】

寅二、例廣

如略義，如是廣義亦有二種。一者、名廣，二者、義廣。

【L2 例經言2】

【M1 舉經】

丑二、例經言2　寅一、舉經

如世尊言：舍利子！我所說法或略、或廣，然悟解者甚難可得。廣說如經。

【M2 顯義】

寅二、顯義

當知此中，顯示世尊於契經中文廣義略，於伽陀中義廣文略。

【H2 嗢柁南】

辛二、嗢柁南

為攝十義，故說中間嗢柁南曰：諸地相作意　依處德非德　所對治能治　廣略義應知

【G3 結】

庚三、結

復次，如是略說佛教體性十種義已，諸說法者，應依聖教尋求十種，若具不具。既自求已，應為他說。

【E2 釋攝2】

【F1 結前建立】

戊二、釋攝2　己一、結前建立

如是建立諸經文義體已。

【F2 廣辨釋經2】

【G1 由五相3】

【H1 正所說相2】

【I1 略標列】

己二、廣辨釋經2　庚一、由五相3　辛一、正所說相2　壬一、略標列

諸說法者，應以五相，隨順解釋一切佛經。謂初應略說法要，次應宣說等起，次應宣說其義，次應釋難，後應辯次第。

【I2 隨別釋5】

【J1 法2】

【K1 標十二種】

壬二、隨別釋5　癸一、法2　子一、標十二種

法者，略有十二種，謂契經等十二分教。

【K2 別辨一一12】

【L1 契經】

子二、別辨一一12　丑一、契經

契經者，謂貫穿義長行直說，多分攝受意趣體性。

多分攝受意趣體性者：謂以美妙名句文身，從多分說，攝受能引義利、能引梵行真善妙義，及所安立蘊、界、處等諸法體相故。

【L2 應頌】

丑二、應頌

應頌者，謂長行後宣說伽陀，又略標所說不了義經。

【L3 記別】

丑三、記別

記別者，謂廣分別略所標義，及記命過弟子生處。

及記命過弟子生處者：謂於是中，記別弟子命過已後，當生等事故。

【L4 諷頌】

丑四、諷頌

諷頌者，謂以句說。或以二句，或以三、四、五、六句說。

【L5 自說2】

【M1 無請而說】

丑五、自說2　寅一、無請而說

自說者，謂無請而說，為令弟子得勝解故。

【M2 自然而說】

寅二、自然而說

為令上品所化有情安住勝理，自然而說。如經言：世尊今者自然宣說。

【L6 緣起3】

【M1 有請而說】

丑六、緣起3　寅一、有請而說

緣起者，謂有請而說。如經言：世尊一時依黑鹿子，為諸苾芻宣說法要。

【M2 毗奈耶說】

寅二、毗奈耶說

又依別解脫因起之道，毗奈耶攝所有言說。

【M3 有所依說】

寅三、有所依說

又於是處說如是言：世尊依如是如是因緣，依如是如是事，說如是如是語。

依別解脫因起之道者：謂有緣起，制立一切所學處故。

【L7 譬喻】

丑七、譬喻

譬喻者，謂有譬喻經，由譬喻故，隱義明了。

【L8 本事】

丑八、本事

本事者，謂除本生，宣說前際諸所有事。

【L9 本生】

丑九、本生

本生者，謂宣說己身，於過去世行菩薩行時，自本生事。

【L10 方廣2】

【M1 出體】

丑十、方廣2　寅一、出體

方廣者，謂說菩薩道。如說七地四菩薩行，及說諸佛百四十種不共佛法。謂四一切種清淨，乃至一切種妙智，如菩薩地已廣說。

【M2 釋名】

寅二、釋名

又復此法，廣故、多故、極高大故、時長遠故，謂極勇猛，經三大劫阿僧企耶方得成滿，故名方廣。

如說七地四菩薩行等者：謂種性地、勝解行地、淨勝意樂地、行正行地、決定地、決定行地、到究竟地，是名七地。如菩薩地地品中說。（陵本四十九卷一頁3909）四菩薩行者，謂波羅蜜多行、菩提分法行、神通行、成熟有情行。如菩薩地行品中說。（陵本四十九卷四頁3918）諸佛世尊有百四十不共佛法。謂諸如來三十二大丈夫相、八十隨好、四一切種清淨、十力、四無所畏、三念住、三不護、大悲、無忘失法、永害習氣，及一切種妙智。如菩薩地建立品說。（陵本四十九卷七頁3927）

【L11 未曾有法】

丑十一、未曾有法

未曾有法者，謂諸如來，若諸聲聞，若在家者說希奇法。如諸經中因希有事起於言說。

未曾有法等者：此亦名為希法。謂於是中，宣說諸佛、諸佛弟子、苾芻、苾芻尼、式叉摩那、勞策男、勞策女、近事男、近事女，若共不共，勝於其餘、勝諸世間，同意所許，甚奇希有最勝功德。如聲聞地說。（陵本二十五卷七頁2098）其相易了，此應準釋。

【L12 論議2】

【M1 出聖說2】

【N1 釋名摩怛理迦2】

【O1 世尊自說】

丑十二、論議2　寅一、出聖說2　卯一、釋名摩怛理迦2　辰一、世尊自說

論議者，謂諸經典循環研覈摩怛理迦，且如一切了義經，皆名摩怛理迦。謂於是處，世尊自廣分別諸法體相。

【O2 聖弟子說】

辰二、聖弟子說

又於是處，諸聖弟子已見諦跡，依自所證，無倒分別諸法體相，此亦名為摩怛理迦。

【N2 釋名阿毗達磨3】

【O1 由循環研覈】

卯二、釋名阿毗達磨3　辰一、由循環研覈

即此摩怛理迦，亦名阿毗達磨。猶如世間一切書算詩論等，皆有摩怛理迦，當知經中循環研覈諸法體相，亦復如是。

【O2 由正建立】

辰二、由正建立

又如諸字，若無摩怛理迦，即不明了。如是契經等十二分聖教，若不建立諸法體相，即不明了；若建立已，即得明了。

【O3 由無雜亂】

辰三、由無雜亂

又無雜亂宣說法相，是故即此摩怛理迦，亦名阿毗達磨。

【M2 顯所餘】

寅二、顯所餘

又即依此摩怛理迦，所餘解釋諸經義者，亦名論議。

【J2 等起】

癸二、等起

等起者，謂由三種若事、若時、若補特伽羅依處故，隨應當說。謂如是補特伽羅有如是行，為令離欲乃至慶喜。

如是補特伽羅等者：補特伽羅有二十七，謂軟根等。行有十二，謂欲行等。皆如前說應知。

【J3 義2】

【K1 結前生後】

癸三、義2　子一、結前生後

已說等起。次應說義。

【K2 總別辨釋2】

【L1 標列二種】

子二、總別辨釋2　丑一、標列二種

義者，略有二種。一者、總義，二者、別義。

【L2 別釋其相2】

【M1 總義相2】

【N1 略標列】

丑二、別釋其相2　寅一、總義相2　卯一、略標列

由四種相，當說總義。一者、引了義經故；二者、分別事究竟故；

分別事究竟者：謂分別諸法盡、如所有性事邊際故。

三者、行故；四者、果故。

【N2 隨別廣】

卯二、隨別廣

行復二種，一者、邪行，二者、正行。果亦二種，一者、正行果，二者、邪行果。

【M2 別義相2】

【N1 略標列】

寅二、別義相2　卯一、略標列

由四種相，當說別義。一者、分別差別名；二者、分別自體相；三者、訓釋言詞；四者、義門差別。

【N2 隨別廣2】

【O1 訓釋言詞】

卯二、隨別廣2　辰一、訓釋言詞

訓釋言詞，復由五種方便。一、由相故；二、由自性故；三、由業故；四、由法故；五、由因果故。

復由五種方便等者：謂依同類道理有五相似。一、相狀相似，二、自體相似，三、業用相似，四、法門相似，五、因果相似。如聞所成地說。（陵本十五卷七頁1300）此五分別，如彼釋相應知。

【O2 義門差別3】

【P1 標】

辰二、義門差別3　巳一、標

義門差別，當知復由五相。

【P2 列】

巳二、列

一者、自性差別故；二者、界差別故；三者、時差別故；四者、位差別故；五者、補特伽羅差別故。

【P3 釋5】

【Q1 自性差別】

巳三、釋5　午一、自性差別

此中自性差別者，謂色自性有十色處差別，受自性有三受差別，想自性有六想差別，行自性有三行差別，

行自性有三行差別者：謂善、不善、無記差別應知。

識自性有六識差別。如是等類，當知諸法自性差別。

【Q2 界差別】

午二、界差別

界差別者，謂欲界差別故，色界差別故，無色界差別故。

【Q3 時差別】

午三、時差別

時差別者，謂過去時差別故，未來時差別故，現在時差別故。

【Q4 位差別】

午四、位差別

位差別者，當知有二十五種分位差別。謂下中上三位差別故，苦、樂、不苦不樂三位差別故，善、不善、無記三位差別故，聞思修三位差別故，增上戒、增上心、增上慧三位差別故，內外二位差別故，所取、能取二位差別故，所治、能治二位差別故，現前、不現前二位差別故，因果二位差別故。

【Q5 補特伽羅差別】

午五、補特伽羅差別

補特伽羅差別者，如前所說二十七種補特伽羅，應知差別。

【J4 釋難2】

【K1 略標】

癸四、釋難2　子一、略標

釋難者，若自設難、若他設難皆應解釋。

【K2 別釋2】

【L1 出難相3】

【M1 標五相】

子二、別釋2　丑一、出難相3　寅一、標五相

當知此難略由五相。

【M2 別列釋5】

【N1 不了義難】

寅二、別列釋5　卯一、不了義難

一者、為未了義得顯了故。如言：此文有何義耶？

【N2 語相違難】

卯二、語相違難

二者、語相違故。如言：何故世尊先所說異，今所說異？

【N3 道理相違難】

卯三、道理相違難

三者、道理相違故。如有顯示與四道理相違之義。

【N4 不決定顯示難】

卯四、不決定顯示難

四者、不決定顯示故。如言：何故世尊於一種義，於彼彼處，種種異門差別顯示？

【N5 究竟非現見難】

卯五、究竟非現見難

五者、究竟非現見故。如言：內我有何體性，有何色相，而言常恆無有變易，如是正住？

究竟非現見者：謂如內我，究竟非有，體性色相非現見故。此內我難，當知自所假設，為欲顯示彼諸外道遍計所執義故。

【M3 結應知】

寅三、結應知

如是等類難相應知。

【L2 釋隨應2】

【M1 正釋五難2】

【N1 標】

丑二、釋隨應2　寅一、正釋五難2　卯一、標

於此五難，隨其次第應當解釋。

【N2 釋3】

【O1 於不了義難】

卯二、釋3　辰一、於不了義難

謂於不了義難，方便顯示。

【O2 於語相違難等2】

【P1 舉語相違難】

辰二、於語相違難等2　巳一、舉語相違難

於語相違難，顯示意趣隨順會通。

【P2 例不決定顯示難等】

巳二、例不決定顯示難等

如於語相違難，顯示意趣隨順會通；如是於不決定顯示難、於究竟非現見難，當知亦爾。

【O3 於道理相違難2】

【P1 標方便】

辰三、於道理相違難2　巳一、標方便

於道理相違難，或以異教而決判之，或復示現四種道理，或復示現因果相應。

【P2 隨難釋】

巳二、隨難釋

所謂此言或為顯果、或為顯因。

【M2 應設四記2】

【N1 總標】

寅二、應設四記2　卯一、總標

又於釋難應設四記。

【N2 列釋4】

【O1 一向記】

卯二、列釋4　辰一、一向記

一者、一向記。謂為如理來請問者，無倒建立諸法性相。

【O2 分別記】

辰二、分別記

二者、分別記。謂為如理、或不如理來請問者，開示差別諸法性相。

【O3 反問記】

辰三、反問記

三者、反問記。謂為令彼戲論問者，自敘己過。

【O4 默置記2】

【P1 約四因緣辨】

辰四、默置記2　巳一、約四因緣辨

四者、置記。由四因緣，默置而記，謂無體性故、甚深等故。此廣如前思所成地已說其相。

此廣如前思所成地等者：前說由四種不可說故，名不可說相。一、無故不可說，二、甚深故不可說，三、能引無義故不可說，四、法相法爾之所安立故不可說。如彼釋相應知。（陵本十六卷六頁1385）

【P2 約二諦理辨2】

【Q1 標名】

巳二、約二諦理辨2　午一、標名

又如有問如來滅後為有無等，此於世俗及勝義諦所有理趣皆不應記，是故說彼名為置記。

【Q2 釋義2】

【R1 明勝義】

午二、釋義2　未一、明勝義

此中如來約勝義諦，非有性故，不可記別。

約勝義諦非有性故等者：由勝義諦唯內自證，非如言說有其自性，若有若無，亦有亦無，非有非無，一切戲論不能說故，不可記別。

【R2 明世俗】

未二、明世俗

約世俗諦，所依、能依道相違故，彼果永斷不成實故，亦不可記如來滅後是有無等。

約世俗諦等者：如來相續，是出世間道生轉所依，是名所依及能依道。如是自性不可思議，約世俗諦，故言相違。又為一切煩惱及諸習氣不生轉所依，是名彼果永斷。如是自性唯內所證，約世俗諦，名不成實。是故亦不可記。

【J5 次第2】

【K1 略標列】

癸五、次第2　子一、略標列

次第者，略有三種。一者、圓滿次第，二者、解釋次第，三者、能成次第。

【K2 隨別釋2】

【L1 引教言2】

【M1 標】

子二、隨別釋2　丑一、引教言2　寅一、標

為欲顯示此三次第，略引聖教。

【M2 釋3】

【N1 圓滿次第】

寅二、釋3　卯一、圓滿次第

如世尊言：我昔出家甚為盛美、第一盛美、最極盛美。此言顯示盛美圓滿次第。

【N2 解釋次第】

卯二、解釋次第

又復說言：我曾處父淨飯王宮，顏容端正，乃至廣說。此言顯示盛美解釋次第。

【N3 能成次第】

卯三、能成次第

又復說言：為何義故，盛美出家？由見老病死等法故。此言顯示能成次第。

【L2 辨說句2】

【M1 圓滿次第2】

【N1 舉三受】

丑二、辨說句2　寅一、圓滿次第2　卯一、舉三受

又復經中略說諸法，如言三受，樂受、苦受、不苦不樂受。如是等類，但顯圓滿次第。由所餘句圓滿此受，故名圓滿。

【N2 例四諦】

卯二、例四諦

如受，四諦亦爾。謂先說一句，後後隨順次第宣說。

【M2 能成次第等2】

【N1 舉能成次第】

寅二、能成次第等2　卯一、舉能成次第

能成次第復有二種。謂或以前句成立後句，或以後句成立前句。

【N2 例解釋次第】

卯二、例解釋次第

解釋次第，當知亦爾。

或以前句成立後句等者：如以無常及所作性，施設前句、後句差別，而立宗言：聲是所作，因云無常性故。此則以前句成立後句。又立宗言：聲是無常，因云所作性故。此則以後句成立前句。如是等類應知。

【H2 能善說相2】

【I1 別釋師等4】

【J1 師2】

【K1 略標】

辛二、能善說相2　壬一、別釋師等4　癸一、師2　子一、略標

師者，謂成就十法，名說法師眾相圓滿。

【K2 列釋10】

【L1 善於法義】

子二、列釋10　丑一、善於法義

一者、善於法義。謂於六種法、十種義，善能解了故。

謂於六種法十種義者：前說文有六種，謂名身等。義有十種，謂地義等。如彼應釋。

【L2 能廣宣說】

丑二、能廣宣說

二者、能廣宣說。謂多聞、聞持、其聞積集故。

【L3 具足無畏】

丑三、具足無畏

三者、具足無畏。謂於剎帝利等勝大眾中，宣說正法無所怯懼故。又因此故，聲不嘶掉，腋不流汗，念無忘失故。

【L4 言詞善巧2】

【M1 標】

丑四、言詞善巧2　寅一、標

四者、言詞善巧。謂語工圓滿、八支成就、言詞具足，處眾說法故。

【M2 釋2】

【N1 語工圓滿】

寅二、釋2　卯一、語工圓滿

語工圓滿者，謂文句相應、助伴等，乃至廣說。

相應助伴等者：此中等言，等取隨順、清徹、清淨資助、相稱、應順、常委分資糧。如前已說應知。

【N2 八支成就】

卯二、八支成就

八支成就者，謂此語言先首、美妙等，乃至廣說。

先首美妙等者：此中等言，等取顯了、易解、樂聞、無依、不違逆、無邊。如前已說應知。

【L5 善方便說】

丑五、善方便說

五者、善方便說。謂二十種善巧方便宣說正法故，如以時、殷重等。

如以時殷重等者：菩薩地說：菩薩說正法相略有二十。一者、以時，二者、重法，三者、次第，四者、相續，五者、隨順，六者、歡喜，七者、愛樂，八者、悅豫，九者、欣勇，十者、不擯，十一者、應理，十二者、稱順，十三者、無亂，十四者、如法，十五者、順眾，十六者、慈心，十七者、利益心，十八者、哀愍心，十九者、不自讚毀他，二十者、不依利養恭敬讚頌。（陵本三十八卷十七頁3158）如彼釋相應知。

【L6 具足成就法隨法行】

丑六、具足成就法隨法行

六者、具足成就法隨法行。謂不唯聽聞以為究竟，如其所說，即如是行故。

【L7 威儀具足】

丑七、威儀具足

七者、威儀具足。謂說法時手足不亂，頭不動搖，面無變易，鼻不改異，進止往來威儀庠序故。

【L8 勇猛精進】

丑八、勇猛精進

八者、勇猛精進。謂常樂聽聞所未聞法，於已聞法轉令明淨，不捨瑜伽，不捨作意，心不捨離內奢摩他故。

【L9 無有厭倦】

丑九、無有厭倦

九者、無有厭倦。謂為四眾廣宣妙法，身心無倦故。

【L10 具足忍力】

丑十、具足忍力

十者、具足忍力。謂罵弄訶責終不反報，若被輕懱不生忿慼，乃至廣說。

乃至廣說者：謂能堪忍寒熱、饑渴、蚊蝱、風日、蛇蝎惡觸，他所干犯、    磣毒語言等故。聲聞地中善能堪忍作如是說，此應準知。（陵本二十五卷二頁2076）

【J2 說眾4】

【K1 標】

癸二、說眾4　子一、標

說眾者，謂處五眾宣八種言。

【K2 徵】

子二、徵

何等為八？

【K3 列2】

【L1 八言】

子三、列2　丑一、八言

一者、可喜樂言，二者、善開發言，三者、善釋難言，四者、善分析言，五者、善順入言，六者、引餘證言，七者、勝辯才言，八者、隨宗趣言。

【L2 五眾】

丑二、五眾

五眾者，一、在家眾，二、出家眾，三、淨信眾，四、邪惡眾，五、處中眾。

【K4 釋2】

【L1 宣八言8】

【M1 可喜樂言】

子四、釋2　丑一、宣八言8　寅一、可喜樂言

可喜樂言者，當知有五相。一、有證因，二、有譬喻，三、語具圓滿，四、文句綺靡，五、言詞顯了。

【M2 善開發言】

寅二、善開發言

善開發言者，開深隱義令麤顯故，辯麤顯義令深隱故。

【M3 善釋難言】

寅三、善釋難言

善釋難言者，以要言之，當知離五種難，善成就故。

離五種難者：如前釋難說有五相應知。

【M4 善分析言】

寅四、善分析言

善分析言者，於一一法，依增一道理，乃至析為十種，或復過此。如依三法說，或依四念住，乃至廣說。

如依三法說者：集論中說：諸蘊、界、處三法所攝，謂色蘊、法界、意處。（一卷十三頁31,666b）此說三法，如彼應釋。

【M5 善順入言】

寅五、善順入言

善順入言者，唯善顯現解釋契經、應頌等法，終不引餘外道邪論。

【M6 引餘證言】

寅六、引餘證言

引餘證言者，謂引餘經成立所說。

【M7 勝辯才言】

寅七、勝辯才言

勝辯才言者，隨自所忍善分別義。

【M8 隨宗趣言】

寅八、隨宗趣言

隨宗趣言者，依摩怛理迦分別顯示，或依其餘無倒說者所說言教，如理解釋。

【L2 處五眾3】

【M1 處在家眾】

丑二、處五眾3　寅一、處在家眾

復次，處在家眾，應依毀諸惡行、讚諸善行現說正法，令其止息及進修故。

【M2 處出家眾】

寅二、處出家眾

處出家眾，應依增上戒等三學現說正法，令速欣樂故。

【M3 處餘三眾】

寅三、處餘三眾

處淨信等眾，應依聖教廣大威德現說正法，如其次第，令倍增長、令處中信、令生淨信故。

瑜伽師地論科句披尋記卷第八十一

瑜伽師地論科句披尋記卷第八十二

彌勒菩薩說

唐三藏沙門玄奘奉詔譯

韓清淨科記

攝釋分之下

【J3 聽3】

【K1 標】

癸三、聽3　子一、標

聽者，謂如是說法者說正法時，應安處他，令住恭敬無倒聽聞。

【K2 徵】

子二、徵

云何安處？

【K3 釋2】

【L1 標十種】

子三、釋2　丑一、標十種

謂或由一因，或乃至十。

【L2 別列相10】

【M1 一因2】

【N1 總標】

丑二、別列相10　寅一、一因2　卯一、總標

一因者，謂恭敬聽法，現前能證利益安樂故。

【N2 料簡】

卯二、料簡

此中或有利益非安樂等四句，如菩薩地法受中已說。

或有利益非安樂等四句者：菩薩地說：或有法受，現在受樂，於當來世受苦異熟；或有法受，現在受苦，於當來世受樂異熟；或有法受，現在受樂，於當來世受樂異熟；或有法受，現在受苦，於當來世受苦異熟。（陵本三十五卷十九頁2890）今指彼義，故作是說。

【M2 二因2】

【N1 善建立】

寅二、二因2　卯一、善建立

二因者，謂善建立一切法故。善建立者，離諸過故，具大義故。

【N2 有勝果】

卯二、有勝果

又為說者、聽者所設劬勞有勝果故。若不爾者，能說、能聽徒廢己業，虛設功勞，應無有果。

【M3 三因2】

【N1 舉三事】

寅三、三因2　卯一、舉三事

三因者，恭敬聽法，能令眾生捨惡趣故，得善趣故，速能引攝涅槃因故。

【N2 結證得】

卯二、結證得

如是三事，要由恭敬聽聞方得。

【M4 四因】

寅四、四因

四因者，一、恭敬聽法，能善了達契經等法。二、如是正法，能令眾生捨諸不善，攝受諸善；若善聽者，則能精勤若捨、若受。三、由捨受故，捨離惡因所招後苦。四、由此受捨善惡因故，速證涅槃。

【M5 五因2】

【N1 第一義2】

【O1 列】

寅五、五因2　卯一、第一義2　辰一、列

五因者，謂佛世尊所說正法，有因緣、有出離、有依趣、有勇猛、有神變。

【O2 指】

辰二、指

如是諸句，如攝異門分當廣分別。

有因緣有出離等者：攝異門分說：佛世尊法，有因緣者，謂有緣起，制立一切所學處故。有出離者，謂有犯已，制立如法還出離故。言有依者，謂由四依，制立超越一切惡戒諸毀犯故。有超越者，制立遠離受用欲樂、自苦行邊，隨順士用令成就故。有神變者，謂由三種所現神變，為令獲得速疾神通，無間制立正教授故。（陵本八十三卷七頁6295）文別義同，準彼應釋。

【N2 第二義2】

【O1 列】

卯二、第二義2　辰一、列

復有五因。謂我當聞所未聞，我當聞已研究，我當除斷疑網，我當棄背諸見，我當以慧通達一切甚深句義。

【O2 釋】

辰二、釋

諸佛世尊說此五種，顯聞思修三所成慧清淨方便。謂初二種顯聞所成慧，次二種顯思所成慧，後一種顯修所成慧。

【M6 六因】

寅六、六因

六因者，一、為欲敬報大師恩德，謂佛世尊為我等故，行於無量難行苦行，求得此法，云何今者而不聽聞。二、觀自義利，謂佛正法有現義利。三、究竟能離一切熱惱。四、善順正儀。五、易可了見。六、諸聰慧者內證所知。

善順正儀等者：謂婆羅門所有戒法，隨何、隨分、隨其差別，開許害等，故是下劣。沙門戒法與此相違，故是勝妙。又婆羅門所攝受法，攝受障道田事、宅事、財貨事等，又復攝受妻子、奴婢、僮僕等類，故是下劣。沙門所有攝受之法，除離苦法，更無所有，故是勝妙。又婆羅門所受用法，受用障道塗飾、香鬘、莊嚴具等，又現受用歌舞、作倡、戲笑等事，又現受用婬欲等法，故是下劣。沙門所有受用之法，受用無罪正聞思修所成智慧，故是勝妙。由是此說善順正儀。又婆羅門所有聞法，義虛劣故，不示他故，文句隱故，是其下劣。沙門聞法與此相違，故是勝妙。由是此說易可了見。義如聞所成慧地決擇中說。（陵本六十四卷三頁5081）

【M7 七因】

寅七、七因

七因者，謂我當修集七種正法，我當知法知義，乃至善知補特伽羅尊卑差別。

我當修集七種正法等者：聞所成地說：有七種第一義法涅槃品法，能令正法無退久住。一、聞所成慧；二、思所成慧；三、修所成慧；四、不為惡緣侵損依止；五、正求財法；六、無增上慢；七、於可供養、不可供養補特伽羅，能善揀擇此可供養，此不可供養。（陵本十四卷二十二頁1265）此說七法，如彼應釋。

【M8 八因】

寅八、八因

八因者，一、佛法易得，乃至為旃荼羅等而開示故。二、易可修學，行住坐臥皆得修故。三、引發義利，謂能引發增上生果、決定勝果故。四、初善故。五、中善故。六、後善故。七、感現樂果故。八、引後樂果故。

四初善故等者：攝異門分說：初善者，謂聽聞時生歡喜故。中善者，謂修行時無有艱苦，遠離二邊，依中道行故。後善者，謂極究竟離諸垢故，及一切究竟離欲為後邊故。（陵本八十三卷十二頁6312）此應準釋。

【M9 九因】

寅九、九因

九因者，謂能解脫九種世間逼迫事故。一、能出生死大牢獄故。二、永斷貪等堅牢縛故。三、棄捨七財貧，建立七財富故。四、超度善行聞正法儉，建立善行聞正法豐故。五、滅無明闇，起智慧明故。六、度四暴流，昇涅槃岸故。七、究竟能療煩惱病故。八、解脫一切貪愛羂故。九、能度無始生死曠野稠林行故。諸牢獄中，生死牢獄最為第一，是故先說。

棄捨七財貧等者：此中七財，謂七聖財。一、信，二、戒，三、慚，四、愧，五、聞，六、捨，七、慧。彼所治法多諸過患，望此名貧。此能治法多諸功德，望彼名富。

【M10 十因】

寅十、十因

十因者，一、恭敬聽法得思擇力，由此能受聞法勝利；如法求財，不以非法，深見過患而受用之。二、善知出離。謂喪失財寶，無憂無慼，亦不嗟怨，乃至廣說；眷屬離壞，若遭病苦，不甚悲歎，亦不愁惱，乃至廣說。三、於諸欲中深見過患，及見出離最勝功德，清淨出家，捨離上妙臥具貪著，乃至能證諸妙靜慮。四、恭敬聽法，速順證解廣大甚深、相似甚深諸緣起法，又能引發廣大善根出離歡喜。如世尊說：我聖弟子專心屬耳聽聞正法，能斷五法，能修七法，速疾圓滿。

能斷五法能修七法者：五所治法，是名五法。一、於無常計常顛倒，二者、於苦計樂顛倒，三、於無我計我顛倒，四、規求利養，五、希望壽命。如聞所成地說。（陵本十四卷十六頁1238）又有七法，能於諸諦如實覺了，圓滿解脫。謂毗鉢舍那品有三，一、擇法，二、精進，三、喜。奢摩他品亦有三，一、安，二、三摩地，三、捨。念通二品。亦如聞所成地說。（陵本十四卷二十一頁1258）

五、諸聖弟子恭敬聽法，所有集法皆成滅法。

所有集法皆成滅法者：煩惱及業，是名集法，集諦攝故。煩惱苦滅，是名滅法，滅諦攝故。

六、解正法已，遠塵離垢，於諸法中生正法眼。

遠塵離垢等者：攝異門分說：遠塵離垢者，塵謂已生未究竟智，能障現觀有間、無間我慢現轉；垢謂彼品及見斷品所有麤重。今永無故，名遠塵離垢。又復塵者，所謂我慢，及見所斷一切煩惱；垢謂二品所有麤重。於諸法中者，謂於自相、共相所住法中。言法眼者，謂如實現證唯有法慧。（陵本八十三卷十四頁6316）此應準知。

七、能引攝證預流果最勝資糧，乃至證得阿羅漢果，及能引攝阿羅漢果最勝資糧。八、能引攝獨覺資糧。九、能善引攝無上正等菩提資糧。十、能引一切世出世間靜慮、解脫、等持、等至。

【J4 讚佛略廣2】

【K1 標二種】

癸四、讚佛略廣2　子一、標二種

讚佛略廣者，謂說法師將欲開闡，先當讚佛。讚有二種，一、略，二、廣。

【K2 別顯相2】

【L1 略讚佛2】

【M1 由五種相2】

【N1 標列】

子二、別顯相2　丑一、略讚佛2　寅一、由五種相2　卯一、標列

略讚佛者，由五種相應當了知。一者、妙色，二者、寂靜，三者、勝智，四者、正行，五者、威德。

【N2 隨釋5】

【O1 妙色】

卯二、隨釋5　辰一、妙色

妙色者，謂三十二大丈夫相、八十隨好。

【O2 寂靜】

辰二、寂靜

寂靜者，謂善能密護諸根門等，及能永拔煩惱習氣。

【O3 勝智】

辰三、勝智

勝智者，謂於過去、未來、現在世法及非世法無礙無著。

【O4 正行】

辰四、正行

正行者，謂自他利正行圓滿。

【O5 威德】

辰五、威德

威德者，謂諸如來神通遊戲。

【M2 由六種相】

寅二、由六種相

復有六種略讚如來。謂功德圓滿故、離垢染故、無濁穢故、無與等故、唯利有情以為業故、於此業用有堪能故。此廣分別，如攝決擇分。

此廣分別如攝決擇分者：攝決擇分：大菩提自性，有四種相。一、生轉所依相，即此功德圓滿。二、不生轉所依相，即離垢染。三、善觀察所知果相。四、法界清淨相，即無濁穢。又說大菩提功能，謂壽自在等，即無與等。又說大菩提方便，即此唯利有情為業，及有堪能。如彼廣分別應知。（陵本七十四卷九頁5699）

【L2 廣讚佛14】

【M1 無邊名稱等】

丑二、廣讚佛14　寅一、無邊名稱等

廣讚佛者，謂佛世尊無邊名稱，德無量故；能施光明，發智明故；能除黑闇，永滅一切無智闇故；成就明眼，具三眼故；

具三眼故者：聞所成地說：又由三分照了一切所知境界增上力故，建立三眼。一者、肉眼，能照顯露無有障礙有見諸色；二者、天眼，能照顯露、不顯露、有障、無障有見諸色；三者、慧眼，照一切種若色非色所有諸法。（陵本十四卷五頁1193）此應準知。

見勝義諦，了知無等諸聖諦故；成就禁戒，戒圓滿故、戒耆宿故。

【M2 兩足中尊等】

寅二、兩足中尊等

如是兩足中尊、諸調御中最勝最上、沙門眾中最為殊美、是諸世間難得珍寶。

【M3 為哀愍者等】

寅三、為哀愍者等

如是為哀愍者、為大悲者、樂為義者、求利益者、常悲愍者。

【M4 為眼為智等】

寅四、為眼為智等

如是為眼、為智、為義、為法，於明了義能善決定，凡有所作皆依於義。

為眼為智等者：此中諸相，如攝異門分釋應知。（陵本八十四卷六頁6368）

【M5 是知中道者等】

寅五、是知中道者等

如是能證一切所未證義，由先證聖八支道故，自然證故；善能制立所未曾立，勝梵行故；是知中道者、是證道者、是示道者、是說道者、是引道者。

【M6 是人中師子等】

寅六、是人中師子等

如是是人中師子，離怖畏故；是人中牛王，御大眾故；是人中持御，眾上首故；是人中龍王，無誤失故；是人中良馬，心善調故；是人中最勝，家族姓等映眾人故；

家族姓等者：此中等言，等取妙色，謂三十二大丈夫相、八十隨好，如前略讚應知。

是人中最上，戒、正行、勝智、威德等映眾人故；是人中蓮華，世間八法所不染故。

戒正行勝智等者：前略讚中，說有寂靜，此名為戒。餘如前說。等言，等取功德圓滿等，皆如前釋應知。

【M7 是無等者等】

寅七、是無等者等

如是是無等者，無與等故；無等等者，等去來今無等者故；是最第一，於諸有情為最上故；是大仙王，戒耆宿故，長時積集勝梵行故，證古大仙所證道故；是最勝者，於諸外道煩惱等魔能得勝故；是大牟尼，無有一切掉慢等故，

無有一切掉慢等故者：此中等言，等取無明應知。

與三寂靜具相應故；

三寂靜者：謂身語意三寂靜業。

不可引奪，一切生等及諸異論不引奪故；善沐浴者，永離一切諸惡法故；到彼岸者，超度一切薩迦耶故。

【M8 如來應正等覺等】

寅八、如來應正等覺等

如是如來應正等覺，乃至廣說是薄伽梵。

如來應正等覺等者：如菩薩地菩提品一一別釋應知。（陵本三十八卷三頁3105）

【M9 是善調者等】

寅九、是善調者等

如是白法圓滿，一切智者、一切法主無忘失法，於諸有情堅固最勝一切苦樂不擾其心。是善調者，密護根門善圓滿故；是寂靜者，受持尸羅善圓滿故；是安隱者，已入決定地故；

已入決定地故者：菩薩地說：無加行無功用無相住，名決定地。（陵本四十九卷一頁3910）於此地中，由於無相得無功用，不為現行煩惱所動，齊此說言是安隱者。

般涅槃者，已證菩提故；拔毒箭者，拔愛箭故；調未調者、靜未靜者，已如前說；安慰一切不安隱者，善能安立諸異生等，令證預流、一來果故；寂滅一切未寂滅者，善能建立住初二果，令證不還及阿羅漢果故；無杻械者、出火坑者、度深塹者、制諸求者、無傾動者、摧慢幢者、大常住者。

【M10 是阿羅漢諸漏永盡等】

寅十、是阿羅漢諸漏永盡等

如是是阿羅漢，諸漏永盡，如前廣說乃至盡諸有結。

如前廣說等者：如前聲聞地說：成阿羅漢，諸漏已盡，所作已辦，無復所作，證得自義，盡諸有結。（陵本三十四卷二十四頁2808）是名廣說應知。

【M11 永斷五支等】

寅十一、永斷五支等

如是永斷五支，成就六支，廣說乃至純善積集最上丈夫。

永斷五支成就六支等者：聲聞地說：已斷五支，成就六支。一向守護四所依止。最極遠離，獨一諦實，棄捨希求，無濁思惟，身行猗息。心善解脫，慧善解脫。獨一無侶，正行已立，名已親近無上丈夫。（陵本三十四卷二十五頁2810）此中廣說，如彼應知，前文已釋，不復重述。

【M12 善知法者等】

寅十二、善知法者等

如是善知法者，乃至善知補特伽羅有尊卑者。

【M13 是大沙門等2】

【N1 列差別】

寅十三、是大沙門等2　卯一、列差別

如是是大沙門、大婆羅門、離垢、無垢、良醫、商主、是勝觀者、是世間依、是眾生尊。

【N2 隨難釋3】

【O1 離垢】

卯二、隨難釋3　辰一、離垢

此中離垢者，煩惱障斷故。

【O2 無垢】

辰二、無垢

無垢者，所知障斷故。又永拔習氣，故名無垢。

【O3 勝觀】

辰三、勝觀

日夜六反觀察世間，故名勝觀。

【M14 是一切種善清淨者等2】

【N1 列差別】

寅十四、是一切種善清淨者等2　卯一、列差別

如是是一切種善清淨者，大丈夫相及隨形好莊嚴身者，具足十力為大力者，具四無畏無所畏者，是大悲者，於三念住善住念者，成就三種不護法者，無忘失法、永害一切煩惱習氣、具一切種微妙智者。

【N2 釋大悲2】

【O1 長時積集】

卯二、釋大悲2　辰一、長時積集

此中大悲者，長時積集故，謂經三大劫阿僧企耶，方乃證得。

【O2 遍一切轉】

辰二、遍一切轉

又復依緣一切有情故，緣一切種苦為境界故，

緣一切種苦為境界者：菩薩地說：菩薩於有情界觀見一百一十種苦。（陵本四十四卷十頁3575）名一切種苦應知。

於諸眾生一切損惱、變異、利養得無轉故，

於諸眾生一切損惱等者：謂諸如來常住大悲，不因眾生一切損惱、變異、利養有退轉故。

於諸有情平等轉故。

【I2 總結略義2】

【J1 明漸次】

壬二、總結略義2　癸一、明漸次

復次，此中諸說法師，應於如是安立釋經法相。先當尋求若文若義，次復為他轉五種釋，如先所說解釋道理宣說正法。又應如是安立自身，於先所說說法者相，謂善法義等十種圓滿。如是自安立已，應起如是品類言說，謂處五大眾，以如前所說可喜樂等八種言詞為眾說法。又安處他，令住恭敬無倒聽聞。又應先讚大師功德。若有具足如是五分說正法者，當知猶如五分音樂，能令自他生大喜樂，又能引發自他利益。

【J2 顯勝利】

癸二、顯勝利

若能如是善修學已，當知具足五種勝利。一、於佛言義解了不難；二、能善圓滿說諸法相；三、能善起發自他相續廣大歡喜；四、能引善出離，乃至天上、人中稱譽遍滿；五、能生起無量功德。

【H3 例釋契經2】

【I1 體攝3】

【J1 標舉經說】

辛三、例釋契經2　壬一、體攝3　癸一、標舉經說

復次，如經中說住學勝利，當知此經文義為體。

【J2 隨釋文義2】

【K1 文2】

【L1 舉初句2】

【M1 引經言】

癸二、隨釋文義2　子一、文2　丑一、舉初句2　寅一、引經言

文者，謂此經言：汝等苾芻應當安住修學勝利。

【M2 明所攝2】

【N1 別列4】

【O1 攝名等】

寅二、明所攝2　卯一、別列4　辰一、攝名等

此中有十二字、四名、一句，如是則攝名句字身。

有十二字四名一句者：謂如經言，苾芻、若住、若學及與勝利，是謂四名。如下釋義應知。餘文易了。

【O2 攝行相】

辰二、攝行相

此中言說是學處相，則攝行相。

【O3 攝機請】

辰三、攝機請

如來言說本為苾芻請問，則攝機請。

【O4 攝於語】

辰四、攝於語

如來所說言音，則攝於語。

【N2 總結】

卯二、總結

是故此經一句，具攝六文。

【L2 例餘句】

丑二、例餘句

如是慧為上首等諸句中，皆隨相應知。

【K2 義7】

【L1 地義攝3】

【M1 標說】

子二、義7　丑一、地義攝3　寅一、標說

義者，謂地義中，但說聲聞地，或具五地。

【M2 別配】

寅二、別配

經言學勝利者，是資糧地。慧為上首者，是加行地。解脫堅固、念為增上者，是見地、修地、究竟地。

【M3 總結】

寅三、總結

是名地義。

【L2 相義攝2】

【M1 配】

丑二、相義攝2　寅一、配

於相義中，學勝利者，是戒自相。慧為上首者，具二種相；謂於慧自相、所依、助伴等中，唯慧自體是慧自相，慧之所依、助伴、所緣名為共相。解脫堅固者，謂永離一切煩惱麤重，是解脫自相。念為增上者，是念自相。

【M2 結】

寅二、結

是名相義。

【L3 作意等義攝2】

【M1 舉作意2】

【N1 簡不攝】

丑三、作意等義攝2　寅一、舉作意2　卯一、簡不攝

作意義中，學勝利者，非諸作意，唯顯作意建立處所。

【N2 別配攝】

卯二、別配攝

慧為上首者，應知了相、勝解作意。解脫堅固者，顯示遠離、攝樂、方便究竟、方便究竟果作意。念為增上者，當知此顯觀察作意。是名作意義。

【M2 例智等】

寅二、例智等

由此道理，於智等中應隨建立。

於智等中應隨建立者：謂於十智、六識、九種遍知、三解脫門種種差別中，當廣分別，隨應建立故。

【L4 依處義攝2】

【M1 辨3】

【N1 事依處攝2】

【O1 標清淨行】

丑四、依處義攝2　寅一、辨3　卯一、事依處攝2　辰一、標清淨行

依處義中，依於涅槃學處所攝清淨行，隨其所應起教導等，所謂教導乃至慶喜。

【O2 通善等行】

辰二、通善等行

當知此中，亦通有善等行，隨其最勝，但說清淨行。

亦通有善等行者：此中等言，等取非苦行、順進分行應知。

【N2 補特伽羅依處攝2】

【O1 出家補特伽羅】

卯二、補特伽羅依處攝2　辰一、出家補特伽羅

出家補特伽羅，是補特伽羅依處。

【O2 軟根等一切補特伽羅】

辰二、軟根等一切補特伽羅

又依軟根等一切補特伽羅，應當慶喜。

【N3 時依處攝2】

【O1 應慶喜】

卯三、時依處攝2　辰一、應慶喜

又於過去、現在時應當慶喜，已證得故、正證得故。

【O2 應示現等】

辰二、應示現等

於現在時，起於示現；於未來時，起於教導及讚勵。

【M2 結】

寅二、結

是名依處義。

【L5 勝利過患義攝2】

【M1 勝利】

丑五、勝利過患義攝2　寅一、勝利

勝利義中，謂修三學速得圓滿，是勝利義。

【M2 過患】

寅二、過患

過患義中，謂出家者不應行於異行，不應儲餘財物。

【L6 所治能治義攝2】

【M1 第一義】

丑六、所治能治義攝2　寅一、第一義

所治義中，謂犯尸羅、無智、煩惱及忘失念。當知護尸羅等，即是能治義。

【M2 第二義】

寅二、第二義

又一切雜染行皆是所治，三學等行皆是能治。

【L7 略廣義攝】

丑七、略廣義攝

於略義中，謂住學勝利，乃至念為增上；此略舉宗，名為略義。當知即分別此，名為廣義。是名略廣義。

【J3 結無過增】

癸三、結無過增

除此更無若過若增。

【I2 釋攝5】

【J1 法】

壬二、釋攝5　癸一、法

復次，於解釋中，法者，謂於十二分教，當知此是契經所攝。又是記別，由了義故。

【J2 等起2】

【K1 釋2】

【L1 標當說】

癸二、等起2　子一、釋2　丑一、標當說

等起者，謂應當說依止處所。

【L2 釋所為2】

【M1 總明悲愍2】

【N1 顯自智力】

丑二、釋所為2　寅一、總明悲愍2　卯一、顯自智力

為欲自顯遍行智力故，發起此經。

為欲自顯遍行智力者：謂十力中遍趣行力應知。

【N2 顯利益他】

卯二、顯利益他

又為顯示精勤修習清淨行者，及為顯示重財利者，令信解彼所化有情，依住學勝利等精進修習，速得圓滿三學勝利。

【M2 別辨其事2】

【N1 令離欲等3】

【O1 標苾芻體】

寅二、別辨其事2　卯一、令離欲等3　辰一、標苾芻體

又為顯示四種苾芻體故。

【O2 別辨四種3】

【P1 配學勝利】

辰二、別辨四種3　巳一、配學勝利

此中經言學勝利者，為令遠離種姓形相苾芻體故，及令遠離詐現軌則密護威儀苾芻體故。

遠離種姓形相苾芻體故者：若生婆羅門家，是名種姓苾芻。剃除鬚髮，捨俗形好，著壞色衣，是名形相苾芻。

【P2 配慧為上首】

巳二、配慧為上首

慧為上首者，為令遠離計著虛妄聲譽稱讚苾芻體故。

【P3 配解脫堅固等】

巳三、配解脫堅固等

解脫堅固、念為增上者，勸令修習真實正行苾芻體故。

【O3 隨釋後二】

辰三、隨釋後二

所以者何？若有愛樂聲譽等者，雖自勉勵聽受正法，慧不增長。若有遠離前所說過，便於真實正行攝受正解脫中，堪任勸導。

【N2 讚勵所攝2】

【O1 總標】

卯二、讚勵所攝2　辰一、總標

又為於下劣生喜足者，勸令漸漸修學增進。

【O2 別辨】

辰二、別辨

為樂追求隨順世間文章呪術，於戒慢緩者，說學勝利；為守尸羅捨多聞者，說慧為上首；為唯於聞思生喜足者，說解脫堅固；為於戒慧解脫起增上慢者，說念為增上。

【K2 結】

子二、結

如是等類，皆名等起。

【J3 義2】

【K1 總義攝3】

【L1 標經說】

癸三、義2　子一、總義攝3　丑一、標經說

義者，謂總義中，當知此經宣說正行及正行果。

【L2 顯彼義2】

【M1 正行攝】

丑二、顯彼義2　寅一、正行攝

如是戒等三學，當知是名學之邊際。又言如是住者，此顯正方便，四種瑜伽所攝。

【M2 正行果攝】

寅二、正行果攝

又言如是住三學者，此顯正行果。

【L3 隨難釋】

丑三、隨難釋

此中信欲為先，攝受尸羅、聽受、精進、慧等方便。

此中信欲為先等者：四瑜伽中，初由信故，於應得義深生信解，信應得已，於諸善法生起樂欲，是名信欲為先。由樂欲故，攝受精進及與方便。精進有二，謂於安住尸羅，及於聽受如來正法。方便有二，謂慧及定，此是三摩地及煩惱斷之引因故。

【K2 別義攝2】

【L1 住學勝利4】

【M1 學4】

【N1 分別差別名】

子二、別義攝2　丑一、住學勝利4　寅一、學4　卯一、分別差別名

於別義中，所言學者，是勤精進如聖教行，若習、若修名之差別。

【N2 分別自體相】

卯二、分別自體相

清淨身語正命現行，是學自性。

【N3 訓釋言詞2】

【O1 釋得名】

卯三、訓釋言詞2　辰一、釋得名

由此正行，尸羅、忍辱等修顯發，故名為學。

由此正行等者：此說正行，謂即清淨身語正命現行。當知此由尸羅及與忍辱等遍修習之所顯發，是故說彼正行名之為學。

又為寂靜及為清涼進習除滅，故名為學。

進習除滅者：進習，謂於未生、已生一切善法。除滅，謂於未生、已生惡不善法。

【O2 指方便】

辰二、指方便

如是等類訓釋名言，又應如前說相故、自性故、業故、法故，及因果故。

又應如前說相故等者：前說：訓釋言詞，復由五種方便。一、由相故；二、由自性故；三、由業故；四、由法故；五、由因果故。（陵本八十一卷十三頁6206）今指彼義，故說如前。

【N4 義門差別2】

【O1 舉學勝利5】

【P1 自性差別】

卯四、義門差別2　辰一、舉學勝利5　巳一、自性差別

義門差別中，自性差別者，謂學勝利是所顯示七品尸羅，或過二百五十學處。

七品尸羅者：謂即七眾別解脫律儀應知。

【P2 界差別】

巳二、界差別

界差別者，謂欲行中有別解脫律儀，色無色行中有靜慮律儀，無漏律儀非界所繫。

【P3 時差別】

巳三、時差別

時差別者，謂學勝利過去已學，未來當學，現在正學。此學勝利，當知於去來今平等無異。

【P4 位差別2】

【Q1 辨5】

【R1 約三類辨】

巳四、位差別2　午一、辨5　未一、約三類辨

位差別者，謂已入正法補特伽羅諸學勝利，未成熟者是下位，正成熟者是中位，已成熟者是上位。

【R2 約三受辨】

未二、約三受辨

若心不喜樂勉勵修行諸梵行者，此學勝利是苦位；若心喜樂不自勉勵修梵行者，此學勝利是樂位；若於梵行非喜樂非不喜樂者，此學勝利是不苦不樂位。

【R3 約三性辨】

未三、約三性辨

又學勝利皆是善位，非不善位、非無記位。

【R4 約三慧辨】

未四、約三慧辨

若聽受者是名聞位，若思惟者是名思位，若修習者是名修位。

【R5 約三學辨】

未五、約三學辨

若未證得增上心、慧，唯是增上戒位；若證得者，亦是增上心、慧二位。

【Q2 結】

午二、結

如是等類，是位差別。

【P5 補特伽羅差別2】

【Q1 辨5】

【R1 標出家】

巳五、補特伽羅差別2　午一、辨5　未一、標出家

補特伽羅差別者，此中意說出家補特伽羅。

【R2 辨根行】

未二、辨根行

或是鈍根、或是利根、或貪等行、或等分行、或薄塵行。

【R3 簡餘乘2】

【S1 標】

未三、簡餘乘2　申一、標

唯是聲聞，非諸獨覺、非諸菩薩。

【S2 釋】

申二、釋

由彼獨覺別覺悟故，菩薩解脫為堅固故，不說共住修學勝利。

【R4 簡無姓等】

未四、簡無姓等

又復此中，唯說般涅槃為法者、已入正法者、無有障礙者、亦具縛者、不具縛者，非無縛者。

【R5 簡天趣】

未五、簡天趣

唯人，非天。

【Q2 結】

午二、結

如是等類，名補特伽羅差別。

【O2 例餘三句】

辰二、例餘三句

如於學勝利，如是於慧為上首性、於解脫堅固性、於念為增上性，隨其所應，當知皆有五種差別。

當知皆有五種差別者：義門差別中，自性差別、界差別、時差別、位差別、補特伽羅差別，是名五種差別。如於學勝利已廣分別，於餘一切隨應當知。

【M2 勝利4】

【N1 分別差別名】

寅二、勝利4　卯一、分別差別名

此中勝利者，是功德、增進、圓滿名之差別。

【N2 分別自體相】

卯二、分別自體相

如說當觀十種勝利，是其自性。

【N3 訓釋言詞】

卯三、訓釋言詞

此法能有饒益，應可稱讚，故名勝利。又復此法隨生有情定應隨逐，故名勝利。又復此法稱讚所隨，故名勝利。

【N4 義門差別】

卯四、義門差別

門差別者，當知十種差別，謂能攝受於僧，令僧精懇，乃至廣說。

謂能攝受於僧等者：如來觀見十種勝利，說能攝受於僧。十句差別，如下釋義應知。

【M3 苾芻4】

【N1 分別差別名】

寅三、苾芻4　卯一、分別差別名

此中苾芻者，是沙門、捨離家法趣非家等名之差別。

【N2 分別自體相】

卯二、分別自體相

具足別解脫律儀眾同分，是其自性。

【N3 訓釋言詞】

卯三、訓釋言詞

於其形色勤精進故，怖畏惡趣自防守故，攝無損故，名為苾芻。

攝無損故者：謂能遠離煩惱及業過患，不為自、他、俱害，及生現法、後法、俱法罪故。

【N4 義門差別】

卯四、義門差別

門差別者，謂剎帝利等差別故，上族下族差別故，少中老年差別故，當知是門差別。

【M4 住4】

【N1 分別差別名】

寅四、住4　卯一、分別差別名

此中住者，是俯就於時精勤修習名之差別。

【N2 分別自體相】

卯二、分別自體相

此住自性，離所說學，無有別法。

【N3 訓釋言詞】

卯三、訓釋言詞

種種威儀攝受時分，故名為住，此是訓詞。

【N4 義門差別】

卯四、義門差別

門差別者，謂威儀差別故，朝中後分差別故，日夜差別故，當知是名住門差別。

【L2 慧解脫等3】

【M1 慧4】

【N1 分別差別名】

丑二、慧解脫等3　寅一、慧4　卯一、分別差別名

此中慧者，是智、見、明、現觀等名之差別。

智見明現觀等者：若智、若見、若明，及與現觀，皆是慧差別名。慧亦名忍，故置等言。

【N2 分別自體相】

卯二、分別自體相

簡擇法相心所有法，為其自性。

【N3 訓釋言詞】

卯三、訓釋言詞

訓詞者，簡擇性故，治無智故，名之為慧。又各品別能了知故，名之為慧。又能顯了諸聰慧者是聰慧性，故名為慧。

【N4 義門差別】

卯四、義門差別

門差別者，隨其所應，如前安立。

【M2 解脫4】

【N1 分別差別名】

寅二、解脫4　卯一、分別差別名

此中解脫者，是永斷、離繫、清淨、滅盡、離欲等名之差別。

滅盡離欲等者：於滅界中，有餘依滅，是名為滅。於斷界中，一切隨順有漏法上所有貪愛皆遠離故，是名為盡；於無欲界所有欲貪皆遠離故，是名離欲。又有餘依、無餘依涅槃，亦是解脫異名，故置等言。

【N2 分別自體相】

卯二、分別自體相

自性者，謂麤重永害，煩惱永斷。

【N3 訓釋言詞】

卯三、訓釋言詞

訓詞者，謂能脫種種貪等繫縛，故名解脫。又復世尊，為種種牟尼說此以為牟尼體性，故名解脫。

種種牟尼者：三默然業，謂身默然、語默然、意默然，是名種種牟尼應知。

【N4 義門差別2】

【O1 列七種】

卯四、義門差別2　辰一、列七種

門差別者，謂待時解脫、不動解脫、見所斷解脫、修所斷解脫、欲行解脫、色行解脫、無色行解脫。

【O2 指五相】

辰二、指五相

如是等類義門差別，如前應知。

【M3 念4】

【N1 分別差別名】

寅三、念4　卯一、分別差別名

此中念者，是不忘失、心明記憶名之差別。

【N2 分別自體相】

卯二、分別自體相

自性者，是心所有法。

【N3 訓釋言詞】

卯三、訓釋言詞

訓詞者，追憶諸法，故名為念。又隨所經事，隨其作意，由此能令明了記憶，故名為念。

【N4 義門差別2】

【O1 舉種種】

卯四、義門差別2　辰一、舉種種

門差別者，謂佛隨念、法隨念等，乃至廣說六種隨念。如是如念住差別，當知廣說差別。

如是如念住差別等者：謂如四種念住差別，如是廣說於身住念、於受住念、於心住念、於法住念，種種差別當知。

【O2 指五相】

辰二、指五相

又復如前，隨其所應，當知差別。

又復如前等者：謂如前說，義門差別復有五相，如是一一隨應當知。

【J4 釋難4】

【K1 釋未了義難4】

【L1 住學勝利】

癸四、釋難4　子一、釋未了義難4　丑一、住學勝利

復次，於釋難中，問：住學勝利者，義何謂耶？答：此增語顯示，於增上戒學見勝功德住。

【L2 慧為上首】

丑二、慧為上首

問：慧為上首者，義何謂耶？答：此增語顯示，於諸根中慧根第一。

【L3 解脫堅固】

丑三、解脫堅固

問：解脫堅固者，義何謂耶？答：此增語顯示，見、修所斷煩惱永斷。

【L4 念為增上】

丑四、念為增上

問：念為增上者，義何謂耶？答：此增語顯示，於少下劣不生喜足。

【K2 釋異說相違難2】

【L1 次第相違2】

【M1 問】

子二、釋異說相違難2　丑一、次第相違2　寅一、問

問：於餘經中，三學次第世尊異說。何故此中，增上戒後說增上慧，非增上心？

【M2 答2】

【N1 略顯義】

寅二、答2　卯一、略顯義

答：此中顯示住學勝利。由此言說，顯聞等所成慧，攝受無悔等；由此漸次得三摩地，即是顯示增上心學。

【N2 舉說成】

卯二、舉說成

如世尊說：於是五根，最能攝受所攝受者，所謂慧根。由諸苾芻成就慧根，乃至能修定根；如是乃至成就定根，當知皆是慧根之力。今此經中，世尊顯示慧根是三摩地引因，及煩惱斷引因，增上心學與增上慧學俱時而說。

【L2 具闕相違】

丑二、具闕相違

問：餘經中說三學修習，進趣圓滿。何故不說增上心學修習圓滿耶？答：如前所說，當知此中道理亦爾。

餘經中說三學修習等者：此中問意，謂餘經中，說由三學修習，進趣圓滿。今此經中，何故不說增上心學？答：如前說，世尊顯示慧根是三摩地及煩惱斷引因，增上心學與增上慧學俱時而說。此中道理，當知亦爾。

【K3 釋道理相違難2】

【L1 說住勝利2】

【M1 問】

子三、釋道理相違難2　丑一、說住勝利2　寅一、問

問：何故此中但說住學勝利，不說住慧勝利、住解脫勝利等？

【M2 答2】

【N1 顯因果相應】

寅二、答2　卯一、顯因果相應

答：於下劣中勸取勝利，當知亦令所化有情，於勝妙中攝受勝利。

【N2 顯易可悟入】

卯二、顯易可悟入

又攝受於僧、令僧精懇等十種勝利，分明易了，易可悟入，是故但說住學勝利。

【L2 說住上首2】

【M1 問】

丑二、說住上首2　寅一、問

問：夫解脫者，於諸法中最為殊勝。何因緣故，但說住慧上首，不說住解脫上首？

【M2 答2】

【N1 顯因果相應】

寅二、答2　卯一、顯因果相應

答：於下劣中勸取上首性，當知亦令所化有情，於勝妙中攝受上首性。

【N2 顯不共功德】

卯二、顯不共功德

又於解脫，顯示不共差別功德故。何等名為不共差別功德？謂於無常無上慧邊，解脫常故，最為堅固。

【K4 釋不定顯示難2】

【L1 明總攝2】

【M1 問答初句2】

【N1 總問答】

子四、釋不定顯示難2　丑一、明總攝2　寅一、問答初句2　卯一、總問答

問：何等名為住學勝利？答：如所施設諸學處中，觀十勝利，常守尸羅，堅守尸羅，常作常轉，如是名為住學勝利。

【N2 別問答2】

【O1 問】

卯二、別問答2　辰一、問

問：攝受於僧等諸句有何義耶？

【O2 答2】

【P1 十種勝利2】

【Q1 別辨10】

【R1 攝受於僧】

辰二、答2　巳一、十種勝利2　午一、別辨10　未一、攝受於僧

答：攝受於僧者，是總句。

【R2 令僧精懇】

未二、令僧精懇

令僧精懇者，令離受用欲樂邊故。

【R3 令僧安樂】

未三、令僧安樂

令僧安樂者，令離受用自苦邊故。

【R4 未信令信】

未四、未信令信

未淨信者令生淨信者，未入正法者令入正法故。

【R5 已信令增】

未五、已信令增

已淨信者令增長者，已入正法者令成熟故。

【R6 難調令調】

未六、難調令調

難調伏者令調伏者，犯尸羅者善驅擯故。

【R7 令慚愧者得安樂住】

未七、令慚愧者得安樂住

令慚愧者安樂住者，淨持戒者令無悔故。

【R8 防現法漏】

未八、防現法漏

防現法漏者，隨順摧伏煩惱纏故。

【R9 害後法漏】

未九、害後法漏

害後法漏者，止息邪願修梵行故，隨順永斷惑隨眠故。

【R10 為令多人梵行久住等】

未十、為令多人梵行久住等

為令多人梵行久住，轉得增廣，乃至為諸天人正善開示者，為令聖教長時相續無斷絕故。

【Q2 略攝3】

【R1 標開合】

午二、略攝3　未一、標開合

如是十種勝利略攝為三，即此三種廣開為十。

【R2 徵三種】

未二、徵三種

何等為三？

【R3 別列釋2】

【S1 列】

未三、別列釋2　申一、列

一者、令僧無染汙住，二者、令僧得安樂住，三者、令佛聖教長時隨轉。

【S2 釋2】

【T1 初九句2】

【U1 標七隨護】

申二、釋2　酉一、初九句2　戌一、標七隨護

此中由七種隨護，顯示無染汙住及安樂住。

【U2 別列七種】

戌二、別列七種

七種隨護者，一、敬養隨護，二、自苦行隨護，三、資財乏少隨護，四、展轉相觸隨護，五、心追變隨護，六、煩惱纏隨護，七、邪願隨護。

【T2 後一句】

酉二、後一句

最後一句，顯示聖教長時隨轉。

七種隨護等者：於七種中，敬養隨護，配屬初二句勝利。自苦行隨護，配屬第三句勝利。資財乏少隨護，配屬第四、第五句勝利。展轉相觸隨護，配屬第六句勝利。心追變隨護，配屬第七句勝利。煩惱纏隨護，配屬第八句勝利。邪願隨護，配屬第九句勝利。

【P2 常守尸羅等5】

【Q1 常守尸羅】

巳二、常守尸羅等5　午一、常守尸羅

云何常守尸羅？謂不棄捨學處故。

【Q2 堅守尸羅】

午二、堅守尸羅

云何堅守尸羅？謂不毀犯學處故。

【Q3 常作】

午三、常作

云何常作？謂於學處無穿穴故。

【Q4 常轉】

午四、常轉

云何常轉？謂穿穴已，復還淨故。

【Q5 受學學處】

午五、受學學處

云何受學學處？謂具隨學諸學處故。

【M2 兼釋餘句3】

【N1 慧為上首句】

寅二、兼釋餘句3　卯一、慧為上首句

如是行者常守尸羅、堅守尸羅、聞正法已，獨居靜處，繫念思惟、籌量、觀察，為欲趣求增上心慧。

【N2 解脫堅固句】

卯二、解脫堅固句

依聞思修所生妙慧，能證解脫，此解脫性無退法故，說名堅固，是出世間聖智果故。

【N3 念為增上句3】

【O1 明正念】

卯三、念為增上句3　辰一、明正念

又此行者，由正念力審自觀察：我尸羅蘊為圓滿不？我於諸法為有正慧善通達不？我於解脫為善證不？

【O2 顯增上】

辰二、顯增上

如是依止正念力持，具學勝利，發上首慧，證堅解脫。

【O3 辨種類】

辰三、辨種類

又此正念略有三種，謂或因說法故，或依教授故，或由觀察應作、不應作故。

【L2 明說依4】

【M1 戒攝】

丑二、明說依4　寅一、戒攝

問：世尊說戒有無量種，謂事善戒、苾芻戒、近住戒、靜慮戒、等持戒、聖所愛戒。如是等戒，今依何說住學勝利？答：依苾芻戒，由最勝故。

【M2 慧攝】

寅二、慧攝

問：世尊說慧亦有多種，謂聞所成慧、思所成慧、修所成慧。依何慧說住慧上首？答：具依三慧。

【M3 解脫攝】

寅三、解脫攝

問：世尊說解脫亦有多種，謂世間解脫、出世間解脫、有學解脫、無學解脫、可動解脫、不可動解脫。如是等類，今依何說住解脫堅固？答：依出世間不動解脫。

【M4 念攝】

寅四、念攝

問：世尊說念亦無量種，謂於身住念，於受住念，於心住念，於法住念，於久所作、所說隨念，於所受誦諸法隨念，教授隨念，應作、不應作隨念，佛隨念等所有諸念。今於此中，依何念說念為增上？答：就勝為言，依應作、不應作觀察隨念。

【J5 次第3】

【K1 圓滿次第3】

【L1 標所應】

癸五、次第3　子一、圓滿次第3　丑一、標所應

復次，於次第中，先應安住苾芻尸羅，次應聽受如來正法，次應如理作意思惟。

【L2 釋所由】

丑二、釋所由

如是行者，由淨持戒，無有憂悔；由無悔等，漸次生定。由正方便所攝智慧，如理作意正思惟故，增上心學速得成滿。

【L3 結得名】

丑三、結得名

如是名為圓滿次第，前前後後漸圓滿故。

【K2 能成次第2】

【L1 第一義】

子二、能成次第2　丑一、第一義

能成次第者，謂由住學勝利，能成慧為上首；由慧為上首，能成解脫堅固。云何能得住學勝利，乃至能成解脫堅固？謂由念為增上。如是名為能成次第。

【L2 第二義】

丑二、第二義

又如是住修習三學，速得圓滿，此亦名為能成次第。

【K3 解釋次第3】

【L1 略釋3】

【M1 能說相3】

【N1 能教誡】

子三、解釋次第3　丑一、略釋3　寅一、能說相3　卯一、能教誡

解釋次第者，謂能善教誡聲聞弟子，一切應作、不應作事，故名大師。

【N2 能化導】

卯二、能化導

又能化導無量眾生，令苦寂滅，故名大師。

【N3 能摧滅】

卯三、能摧滅

又為摧滅邪穢外道，出現世間，故名大師。

【M2 所為相2】

【N1 標義】

寅二、所為相2　卯一、標義

從他聽聞正法音聲，又能令他聞正法聲，故曰聲聞。

【N2 釋難】

卯二、釋難

問：何因緣故，唯為聲聞說住學勝利等？答：由聲聞眾是佛世尊隨順修學真實子故。

【M3 所說相2】

【N1 法】

寅三、所說相2　卯一、法

此中法者，當知宣說名句文身。

【N2 學處】

卯二、學處

學處者，謂所宣說五毀犯聚。

五毀犯聚者：攝事分說：應知略有五種罪聚攝一切罪。何等為五？一者、他勝罪聚，二者、眾餘罪聚，三者、隕墜罪聚，四者、別悔罪聚，五者、惡作罪聚。（陵本九十九卷二頁7409）此應準知。

【L2 廣辨2】

【M1 約大師辨4】

【N1 大悲普覆2】

【O1 別釋】

丑二、廣辨2　寅一、約大師辨4　卯一、大悲普覆2　辰一、別釋

具憐愍者，謂於長夜諸有情所，恆住慈等諸無量故。具大悲者，謂能拔濟無量眾生多苦法故。樂義利者，能與眾生多樂法故。求利益者，能與眾生無量品類妙善法故。恆悲愍者，能拔眾生無量諸惡不善法故。為令多人梵行久住者，依剎帝利等族姓說。轉增廣者，即依如是有情種類後後增廣說。乃至為諸天人者，謂即依彼有勢力說。

謂即依彼有勢力說者：攝異門分說：此中唯說天及人者，彼有勢力能了其義修正行故。（陵本八十三卷十八頁6330）此應準釋。

【O2 結顯】

辰二、結顯

此中顯示世尊大悲普覆一切，非唯一分。

【N2 正善說法5】

【O1 正善開示】

卯二、正善說法5　辰一、正善開示

正善開示者，謂如其所有性故，及盡其所有性故。

【O2 宣說正法】

辰二、宣說正法

宣說正法者，謂十二分教，聽受、研尋、任持、讀誦、處靜思惟如是正法。

【O3 令利益】

辰三、令利益

如是能令汝利益者，依增上戒說。

【O4 令安樂】

辰四、令安樂

如是能令汝安樂者，謂不依止弊苦、艱難、不自在行。

【O5 令利益安樂3】

【P1 由心學慧學】

辰五、令利益安樂3　巳一、由心學慧學

如是能令汝利益安樂者，謂離欲者增上心行、增上慧行。此行善故，名為利益；能饒益故，名為安樂。

【P2 由戒學】

巳二、由戒學

復次，若於是處，世尊讚美杜多功德，是名利益；若於是處，世尊聽受百味飲食、百千衣服，是名安樂。

【P3 由三學】

巳三、由三學

若處世尊制立三學，如是名為利益安樂。

【N3 慧善觀察2】

【O1 標所觀察】

卯三、慧善觀察2　辰一、標所觀察

又說如來於諸法中以彼彼慧善觀察者，若為利益、若為安樂、若為利益安樂，依增上戒學、增上心學、增上慧學說。

【O2 釋善因緣】

辰二、釋善因緣

當知此中，有二因緣，名善觀察。一者、長夜串習遍了知故；二者、無倒正覺悟故。

【N4 善證解脫2】

【O1 標證得】

卯四、善證解脫2　辰一、標證得

於彼彼解脫善證得者，依增上心、增上慧說。

【O2 釋因緣】

辰二、釋因緣

由二因緣，名善證得。一者、到究竟故；二者、不還法故，無退法故。

【M2 約聲聞辨3】

【N1 不具尸羅蘊】

寅二、約聲聞辨3　卯一、不具尸羅蘊

我尸羅蘊不圓滿者，謂或於尸羅修習一分，或不依止如是尸羅圓滿修習諸定地戒。

【N2 不善觀諸法】

卯二、不善觀諸法

我於諸法不善觀察者，由二種相，如前應知。

由二種相如前應知者：謂如前說：有二因緣，名善觀察。翻彼應知。

【N3 不善證解脫】

卯三、不善證解脫

我於解脫不善證得者，由二種證，如前應知。

由二種證如前應知者：謂如前說：由二因緣，名善證得。翻彼應知。

【L3 結說】

丑三、結說

我所應說如是已說者，謂總結前略所標舉及廣分別。

【G2 由六相2】

【H1 出種類3】

【I1 標】

庚二、由六相2　辛一、出種類3　壬一、標

復次，由六種相，應當解釋一切契經。

【I2 列】

壬二、列

一者、遍知事故；二者、捨離惡行，及諸煩惱、隨煩惱故；三者、受學善行故；四者、由如病等行智遍知通達故；五者、由彼果故；六者、由自及他領受彼果故。

【I3 結】

壬三、結

由此六相，及由如前所建立相，應善解釋一切經典。

【H2 隨難釋3】

【I1 事】

辛二、隨難釋3　壬一、事

此中事者，謂蘊、界、處、緣起、念住及正斷等。

【I2 彼果】

壬二、彼果

彼果者，謂厭患、離欲、解脫及遍解脫。

厭患離欲等者：當知此說智果漸次。謂由智增上力，於諸行中起厭；由習厭故，得離欲；由習離欲故，得解脫及遍解脫。如攝事分別釋應知。（陵本八十五卷十一頁6451）

【I3 自他領受彼果】

壬三、自他領受彼果

自他領受彼果者，謂我生已盡。

【D3 總結攝】

丁三、總結攝

如是等類，名攝釋分。

瑜伽師地論科句披尋記卷第八十二

瑜伽師地論科句披尋記卷第八十三

彌勒菩薩說

唐三藏沙門玄奘奉詔譯

韓清淨科記

攝異門分之上

【B1 結前生後】

甲四、攝異門分3　乙一、結前生後

如是已說攝釋。云何攝異門？

【B2 總別顯示2】

【C1 總】

乙二、總別顯示2　丙一、總

總嗢柁南曰：白品與黑品　異門等宣說　為開悟義覺　略總頌應知

【C2 別2】

【D1 白品4】

【E1 初頌攝2】

【F1 嗢柁南標】

丙二、別2　丁一、白品4　戊一、初頌攝2　己一、嗢柁南標

別嗢柁南曰：師第一二慧　四種善說等　亦有因緣等　施戒道廣說

【F2 長行釋8】

【G1 師差別2】

【H1 所歸依攝2】

【I1 補特伽羅差別6】

【J1 大師紹師襲師】

己二、長行釋8　庚一、師差別2　辛一、所歸依攝2　壬一、補特伽羅差別6　癸一、大師紹師襲師

此中大師，所謂如來。紹師即是第一弟子，如彼尊者舍利子等。

即是第一弟子者：成辦自義，說名第一。如下說言：即此大師亦稱第一，自義行故。

言襲師者，謂軌範師、若親教師、若同法者、能開悟者、令憶念者。

【J2 能說傳說及隨說者】

癸二、能說傳說及隨說者

大師即是立聖教者，紹師即是傳聖教者，襲師即是隨聖教者。開許制止一切應作、不應作故，時時教授教誡轉故。當知即是能說、傳說及隨說者。

開許制止一切應作不應作者：此中初句，配釋立聖教者；後句，配釋傳聖教者、隨聖教者。

【J3 能獎勝獎及至獎者】

癸三、能獎勝獎及至獎者

驅擯造作不應作故，名能獎者。慶慰造作應作事故，名勝獎者。於前二事能開示故，名至獎者。

【J4 能導勝導及至導者2】

【K1 標得名】

癸四、能導勝導及至導者2　子一、標得名

隨所生起一切疑惑皆能遣故，名能導者。惡作憂悔皆能遣故，名勝導者。一切煩惱及隨煩惱皆能遣故，名至導者。

惡作憂悔者：心所有法，說名惡作。彼所有相，說名憂悔。

【K2 隨難釋】

子二、隨難釋

於諸疑惑能斷除者，謂未顯義能顯發故，已顯發義令明淨故，甚深義句以慧通達廣開示故。

【J5 伴及善友知識】

癸五、伴及善友知識

誓許為作軌範尊重所依止故，名第二伴。隨轉伴故，名為善友。宿昔同處居家樂故，名為知識。

名第二伴者：修遠離者獨處空閑，與彼為助伴故。

【J6 憐愍及有恩者】

癸六、憐愍及有恩者

父母宗親互相繫屬，名憐愍者。若非眷屬而施恩惠，名有恩者。

【I2 功德差別3】

【J1 名義利等】

壬二、功德差別3　癸一、名義利等

言義利者，名所求事能引義利。樂為此故，名樂義利。

【J2 名利益等】

癸二、名利益等

言利益者，名為善行。樂為此故，名樂利益。

【J3 名安樂等2】

【K1 標得名】

癸三、名安樂等2　子一、標得名

言安樂者，名安隱住益身心義。樂為此故，名樂安樂。

【K2 釋安隱】

子二、釋安隱

依現法樂，名樂安隱。依後法樂，說名為樂相應安隱。

名所求事等者：謂若涅槃可愛樂故、無有罪故，名所求事。以此為先，能引義利。

【H2 能歸依攝3】

【I1 信漸次4】

【J1 信順】

辛二、能歸依攝3　壬一、信漸次4　癸一、信順

於一切事現正隨從，故名信順。

【J2 信】

癸二、信

若即於彼補特伽羅處所而起，故名為信。

【J3 淨信】

癸三、淨信

聞彼功德及與威力、殊勝慧已，即於彼法處所而起，隨順理門，故名淨信。即由如是增上力故，身毛為豎、悲泣墮淚，如是等事是淨信相。

【J4 信述】

癸四、信述

聞彼功德、威力等已，於行住等諸威儀中，恆常信彼實有功德，故名信述。

於一切事現正隨從者：謂於善友，如實顯發作奉教心，隨時往詣恭敬承事故。

【I2 精進漸次13】

【J1 欲】

壬二、精進漸次13　癸一、欲

所言欲者，若於是處樂作、樂得。

【J2 精進】

癸二、精進

言精進者，發起加行，其心勇悍。

【J3 策勵】

癸三、策勵

言策勵者，既勇悍已，於彼加行正勤修習。

【J4 剛決】

癸四、剛決

言剛決者，發精進已，終無懈廢，不壞不退。

【J5 超越】

癸五、超越

言超越者，殷重精進。

【J6 威勢】

癸六、威勢

言威勢者，謂過夜分，或前一更，被服鎧甲，當發精進。

【J7 奮發】

癸七、奮發

言奮發者，如所被服發勤精進，或更昇進，威猛勇悍發勤精進。

【J8 勇銳】

癸八、勇銳

深見彼果所有勝利，故名勇銳。

【J9 勇悍】

癸九、勇悍

於勤修時，堪能忍受寒等淋瀝，故名勇悍。

【J10 難制伏】

癸十、難制伏

由善了知前後差別，於其勝上差別證中，深生信順所有精進，名難制伏。

【J11 無喜足】

癸十一、無喜足

於少下劣差別所證進修善中，無怯劣故，名無喜足。

【J12 勵心】

癸十二、勵心

言勵心者，謂於精進所有障處，一切煩惱及隨煩惱諸魔事中，頻頻覺察，令心靜息。

【J13 常恆】

癸十三、常恆

言常恆者，謂即於此正加行中，能常修作，能不捨軛。

【I3 正行漸次12】

【J1 正信】

壬三、正行漸次12　癸一、正信

言正信者，謂於大師說正法時，於此正法既聽聞已，獲得淨信。

【J2 不放逸】

癸二、不放逸

不放逸者，謂得信已，於樂出離障礙法中，防護其心，恆常發起善法修習。

【J3 瑜伽】

癸三、瑜伽

言瑜伽者，受持、讀誦、問論、決擇、正修加行。

【J4 思惟】

癸四、思惟

言思惟者，隨所受持究竟法義，審諦觀察。

【J5 憶念】

癸五、憶念

言憶念者，於所觀察一切法義，能不忘失；於久所作、久所說中，能正隨念。

【J6 尋思】

癸六、尋思

言尋思者，即依如是無倒法義，起出離等所有尋思。

起出離等所有尋思者：此中等言，等取證得。出離，謂於一切染法。證得，謂於一切淨法。

【J7 智】

癸七、智

所言智者，謂出世間加行妙慧。

【J8 解】

癸八、解

所言解者，謂出世間正體妙慧。

【J9 慧】

癸九、慧

所言慧者，謂已證得出世間慧，後時所得世間妙慧。

【J10 觀察】

癸十、觀察

言觀察者，謂由無倒觀察作意，審諦觀察已斷、未斷、有餘、無餘。

【J11 梵行】

癸十一、梵行

言梵行者，謂八聖支道，及與遠離非正梵行習婬欲法。

【J12 安住餘梵行3】

【K1 標】

癸十二、安住餘梵行3　子一、標

又言安住餘梵行者，謂三十七菩提分法，彼由三處之所攝受。

【K2 列】

子二、列

謂由奢摩他故，由毗鉢舍那故，由修身念故。

由修身念故者：住循身觀，名修身念。於三十七菩提分法中，此為最初，為菩提分修之所依處，是故舉說。

如其所應，彼自性故、彼品類故。

【K3 釋】

子三、釋

此中住念，俱通二品。

如其所應等者：謂三十七菩提分法，如其所應，或為奢摩他自性，或為毗鉢舍那自性，或為彼二品類，名彼自性及彼品類。修身念住，俱通二品。信字疑是誤文。

【G2 第一差別2】

【H1 約訓釋言詞辨3】

【I1 第一義5】

【J1 第一】

庚二、第一差別2　辛一、約訓釋言詞辨3　壬一、第一義5　癸一、第一

復次，即此大師亦稱第一，自義行故。

【J2 尊】

癸二、尊

亦稱為尊，他義行故。

【J3 勝】

癸三、勝

亦稱為勝，俱義行故。

【J4 上】

癸四、上

亦稱為上，映蔽一切諸外道故。

【J5 無上】

癸五、無上

亦稱無上，映蔽一切聲聞、獨覺下中乘故。

【I2 第二義】

壬二、第二義

復有差別。言第一者，共諸世間善圓滿故。所言尊者，共諸聲聞善圓滿故。所言勝者，共諸獨覺善圓滿故。所言上者，於煩惱障得清淨故。言無上者，於所知障得清淨故。

【I3 第三義】

壬三、第三義

復有差別。言第一者，於欲行善得圓滿故。所言尊者，於色行善得圓滿故。所言勝者，無色行善得圓滿故。所言上者，超過一切三界世間善圓滿故。言無上者，出世間善得圓滿故。

【H2 約品類差別辨2】

【I1 別出品類3】

【J1 由蠢動】

辛二、約品類差別辨2　壬一、別出品類3　癸一、由蠢動

無足有情者，如蛇等。二足有情者，謂人等。四足有情者，如牛等。多足有情者，如百足等。

【J2 由依止】

癸二、由依止

有色有情者，謂從欲界乃至第四靜慮。無色有情者，謂從空無邊處乃至非想非非想處。

【J3 由心】

癸三、由心

有想有情者，謂從欲界乃至無所有處，除無想天。無想有情者，謂無想天。非有想非無想有情者，謂非想非非想處所有生天。

【I2 結顯第一】

壬二、結顯第一

如是略說品類差別，顯示如來三種第一，謂由蠢動故、由依止故、由心故。

由蠢動故等者：前說無足有情乃至多足有情，名由蠢動。有色、無色有情，名由依止。有想、無想、非有想非無想有情，說名由心。

【G3 二慧22】

【H1 能得廣大及清淨慧】

庚三、二慧22　辛一、能得廣大及清淨慧

復次，能得慧者，謂總攝一切能引義利所有善慧生長增益。廣大慧者，謂軟中上品增進差別。清淨慧者，謂宿世串習，經歷多時其慧成熟。

【H2 成辦圓滿及無退慧】

辛二、成辦圓滿及無退慧

成辦慧者，謂於諸煩惱遍知永斷。圓滿慧者，謂即此善慧已到究竟。無退慧者，謂即此善慧成無退法，究竟出離。

【H3 捷速利慧】

辛三、捷速利慧

言捷慧者，速疾了知故。言速慧者，慧無滯礙故。言利慧者，盡其所有、如其所有皆善了知故。

【H4 出慧決擇及甚深慧3】

【I1 出慧】

辛四、出慧決擇及甚深慧3　壬一、出慧

言出慧者，於出離法世間離欲能善了知故。

【I2 決擇慧】

壬二、決擇慧

決擇慧者，於出世間諸離欲法能了知故。

【I3 甚深慧2】

【J1 標義】

壬三、甚深慧2　癸一、標義

甚深慧者，於甚深空相應、緣起隨順諸法能了知故，又於一切甚深義句皆能如實善通達故。

【J2 料簡】

癸二、料簡

此中如來慧能制立，聲聞等慧於所制立能隨覺了。

於甚深空相應等者：甚深有二，一、空性甚深，二、緣起甚深。如其次第，名空相應、緣起隨順諸法。

【H5 大慧廣慧】

辛五、大慧廣慧

又大慧者，謂即此慧長時串習故。其廣慧者，謂即此慧無量無邊所行境故。

【H6 無等慧及慧寶】

辛六、無等慧及慧寶

無等慧者，其餘諸慧無與等故。言慧寶者，於諸根中，慧最勝故。如末尼珠，顯發輪王毗琉璃寶，令光淨故。與彼相應，故名慧寶皆得成就。

【H7 慧眼慧明】

辛七、慧眼慧明

又慧眼者，謂俱生慧。言慧明者，謂他所引，則他所引善加行慧。

【H8 慧光慧曜】

辛八、慧光慧曜

言慧光者，謂即加行聞思成慧。言慧曜者，謂即由此修所成慧。

【H9 慧燈慧炬】

辛九、慧燈慧炬

言慧燈者，謂於如來所說經典，甚深建立等開示故。言慧炬者，謂於法教，隨量隨時能隨轉故。

隨量隨時能隨轉者：謂於如來法教，或緣各別、或緣一切、或緣無量，於一切時能隨轉故。

【H10 慧照慧無闇】

辛十、慧照慧無闇

言慧照者，謂於彼彼所有諸法，以其妙慧能善了知；雖善了知，猶隨他轉，而未身證。

猶隨他轉而未身證者：從他聽聞，名隨他轉。自未通達，名未身證。

慧無闇者，謂身作證。

【H11 慧根慧力】

辛十一、慧根慧力

其慧根者，謂於他所證，能遍了知增上力故，諸所有慧。言慧力者，謂於自先後差別所證，能遍了知增上力故，由法道理無退屈慧。

由法道理等者：謂於諸法道理，由證淨已，深生歡喜，故無退屈。

【H12 慧財慧寶】

辛十二、慧財慧寶

言慧財者，謂能招引一切自在最勝富貴，隨獲自心自在轉故。

隨獲自心自在轉故者：謂如依定自在，隨其所欲，能得眾具自在轉故。

又此慧寶，於一切財最為殊勝，能為一切世間珍財根本因故。

【H13 慧劍慧刀】

辛十三、慧劍慧刀

如說慧劍及慧刀者，謂能永斷一切結故。

【H14 慧杖慧轡及慧無墮】

辛十四、慧杖慧轡及慧無墮

言慧杖者，謂能遠防一切煩惱、天惡魔故。言慧轡者，縱意根馬於善行地而馳驟故。慧無墮者，令諸身分不散壞故。

【H15 慧垣牆慧階陛及慧堂殿2】

【I1 第一義】

辛十五、慧垣牆慧階陛及慧堂殿2　壬一、第一義

慧垣牆者，遍於一切一門轉故。

遍於一切一門轉故者：謂諸聲聞，唯以涅槃而為上首；或諸菩薩，一切皆為迴向速證大菩提故。

慧階陛者，加行道故。慧堂殿者，到究竟故。

【I2 第二義】

壬二、第二義

為欲顯示垣牆等三，復說三種。所謂界智、種種界智、非一界智。

【H16 正見及有學無學慧3】

【I1 正見】

辛十六、正見及有學無學慧3　壬一、正見

又正見者，能善通達真實法故。

【I2 有學慧2】

【J1 通異生】

壬二、有學慧2　癸一、通異生

有學慧者，如理作意，復能引發心善解脫、慧善解脫。

【J2 唯三聖】

癸二、唯三聖

又於後時諸有學慧，謂預流果及一來果、不還果攝。

【I3 無學慧】

壬三、無學慧

諸無學慧，謂阿羅漢菩提所攝，若諸獨覺菩提所攝，若諸如來最勝無上菩提所攝。

又於後時諸有學慧者：前說諸有學慧，謂異生位。此有學慧，謂諸聖者。依位次第，故言後時。

【H17 界非一界種種界智】

辛十七、界非一界種種界智

云何界智？謂能了知種種界故。若能了知十八界者，名非一界智。了知彼界種種品類，名種種界智，通達了知彼界、趣、地、補特伽羅品類差別故。

【H18 微細審悉】

辛十八、微細審悉

又微細者，能入真實甚深義故。言審悉者，具能證入一切義故。

【H19 聰明叡哲2】

【I1 第一義】

辛十九、聰明叡哲2　壬一、第一義

言聰明者，謂與引發慧相應故。言叡哲者，謂與俱生慧相應故。

【I2 第二義】

壬二、第二義

或復翻此。

【H20 眼智】

辛二十、眼智

眼者，能取現見事故。智者，能取不現見事故。

【H21 明覺】

辛二十一、明覺

明者，悟入盡所有事。覺者，悟入如所有事。

【H22 義行法行善行調柔行】

辛二十二、義行法行善行調柔行

言義行者，謂思所成善法攝故。言法行者，謂聞所成善法攝故。言善行者，施、戒所成善法攝故。調柔行者，謂修所成善法攝故。

【G4 四種善說2】

【H1 別列句4】

【I1 文義圓滿攝2】

【J1 善說】

庚四、四種善說2　辛一、別列句4　壬一、文義圓滿攝2　癸一、善說

復次，言善說者，謂諸文句善圓滿故。

【J2 善覺】

癸二、善覺

言善覺者，謂能善現等覺義故。

謂能善現等覺義故者：謂於等正覺法，能善覺了其義故。

【I2 果圓滿攝2】

【J1 出離】

壬二、果圓滿攝2　癸一、出離

言出離者，謂世間道，斷除眾苦得出離故。

【J2 趣等覺】

癸二、趣等覺

趣等覺者，謂出世道，為超眾苦而能真實現等覺故。

【I3 行圓滿攝3】

【J1 無差別】

壬三、行圓滿攝3　癸一、無差別

無差別者，師與弟子所說文義相滋潤故，不相違故。

【J2 有窣堵波】

癸二、有窣堵波

有窣堵波者，一切外道、天魔及餘世間不能傾動故。

【J3 有依】

癸三、有依

言有依者，具足四依，無失壞故。

具足四依無失壞故者：世尊說依略有四種。一、法是依，非數取趣；二、義是依，非文；三、了義經是依，非不了義經；四、智是依，非識。由是能超恚等諸過失故，名無失壞。義如三摩呬多地。（陵本十一卷十四頁906）

【I4 師圓滿攝】

壬四、師圓滿攝

大師如來應正等覺者，謂所說教善清淨故。

【H2 顯四種】

辛二、顯四種

此中諸句，略顯四種善說法律最極圓滿。謂初二句顯文義圓滿，次二句顯果圓滿，次三句顯行圓滿，後一句顯師圓滿。

【G5 有因緣等5】

【H1 有因緣】

庚五、有因緣等5　辛一、有因緣

復次，佛世尊法，有因緣者，謂有緣起，制立一切所學處故。

【H2 有出離】

辛二、有出離

有出離者，謂有犯已，制立如法還出離故。

【H3 有依】

辛三、有依

言有依者，謂由四依，制立超越一切惡戒諸毀犯故。

謂由四依者：此中四依，所謂衣服、飲食、臥具、病緣醫藥供身什物。由依此故，於善說法毗奈耶中出家受具，成苾芻分。如菩薩地說應知。（陵本四十二卷九頁3440）

【H4 有超越】

辛四、有超越

有超越者，制立遠離受用欲樂、自苦行邊，隨順士用令成就故。

【H5 有神變】

辛五、有神變

有神變者，謂由三種所現神變，為令獲得速疾神通，無間制立正教授故。

【G6 廣說施2】

【H1 別列句6】

【I1 解脫捨】

庚六、廣說施2　辛一、別列句6　壬一、解脫捨

復次，解脫捨者，迴向涅槃故，於施果中無繫著故。

【I2 常舒手】

壬二、常舒手

常舒手者，殷重廣施故。

【I3 樂棄捨】

壬三、樂棄捨

樂棄捨者，施前、正施及與施後意悅清淨，無追悔故。

【I4 祠祀施】

壬四、祠祀施

祠祀施者，一向如法，不以凶暴積集財物，時時數數周遍捨施所施物故。

【I5 捨圓滿】

壬五、捨圓滿

捨圓滿者，謂於福田而奉獻故。

【I6 樂分布】

壬六、樂分布

於惠施中樂分布者，謂於父母、妻子等所，時時平等而分布故。

【H2 總顯義】

辛二、總顯義

如是一切總有六施。一、無所依施，二、廣大施，三、歡喜施，四、數數施，五、田器施，六、攝受眷屬施。此中依止品類、時、處布施而說。

依止品類時處布施而說者：前六施中，初之三種，依品類說；第四一種，依時而說；後之二種，依處而說，有情處故。

【G7 廣說戒2】

【H1 嗢柁南標】

庚七、廣說戒2　辛一、嗢柁南標

復次，廣說戒者，中嗢柁南曰：尸羅法殺生　具戒等廣說

【H2 長行釋4】

【I1 尸羅差別7】

【J1 尸羅律儀】

辛二、長行釋4　壬一、尸羅差別7　癸一、尸羅律儀

言尸羅者，謂能寂靜毀犯淨戒罪熱惱故，又與清涼義相應故。言律儀者，謂是遠離自體相故。

謂是遠離自體相故者：謂於一切惡不善業受遠離故。

【J2 具足清淨】

癸二、具足清淨

言具足者，謂正攝受無悔等故。言清淨者，攝受現行三摩地故。

言具足者等者：聲聞地說：先於尸羅善清淨故，便無憂悔；無憂悔故，歡喜安樂；由有樂故，心得正定；心得定故，能如實知、能如實見。（陵本二十八卷二頁2327）此中具足清淨二義，如應漸次配釋應知。

【J3 善及無罪】

癸三、善及無罪

又言善者，謂能攝受可愛果故。言無罪者，謂能攝受自他利故。

【J4 無害隨順】

癸四、無害隨順

言無害者，謂能違拒執持刀杖鬥諍等事。言隨順者，隨順證得諸沙門果，及餘所有勝功德故。

【J5 隱覆顯發】

癸五、隱覆顯發

言隱覆者，謂常隱覆自善法故。言顯發者，謂常發露自惡法故。

【J6 端嚴福田】

癸六、端嚴福田

言端嚴者，謂具攝受諸少欲等所有沙門莊嚴具故。言福田者，攝受正見、軌範、淨命圓滿德故。

【J7 無熱無惱無悔】

癸七、無熱無惱無悔

言無熱者，謂正遠離自苦邊故。言無惱者，遠離受用欲樂邊故。言無悔者，謂正遠離染汙、不樂、憂慼事故。

【I2 法差別3】

【J1 法毗奈耶】

壬二、法差別3　癸一、法毗奈耶

復次，善說法者，道理所攝故，任持勝德故。毗奈耶者，隨順一切煩惱滅故。

【J2 聖善】

癸二、聖善

所言聖者，遠離一切雜染汙法，令不生故。又言善者，能與無罪可愛果故。

【J3 應習及善哉】

癸三、應習及善哉

言應習者，應習近故。言善哉者，是諸聖賢稱讚事故。

【I3 殺生差別】

壬三、殺生差別

復次，言殺生者，謂如有一，乃至廣說黑品、白品。當知廣如有尋有伺地中已說。

乃至廣說黑品白品等者：謂若殺生諸所有相，是名黑品。若離殺生諸所有相，是名白品。有尋有伺地說：云何殺生？謂於他眾生起殺欲樂，起染汙心，若即於彼起殺方便，及於彼殺究竟中所有身業。（陵本八卷十六頁624）又說：云何離殺生？謂於殺生起過患欲解，起勝善心，若於彼起靜息方便，及於彼靜息究竟中所有身業。（陵本八卷十七頁628）其義應知。

【I4 具戒等差別2】

【J1 別列事4】

【K1 戒律儀攝】

壬四、具戒等差別2　癸一、別列事4　子一、戒律儀攝

復次，言具戒等皆廣說者，謂安住具戒，亦能守護別解律儀，乃至廣說。

安住具戒等者：謂若軌則圓滿、所行圓滿、於微小罪見大怖畏、受學學處，是名此中廣說。聲聞地中別釋其相應知。（陵本二十二卷三頁1895）

【K2 根律儀攝】

子二、根律儀攝

密護根門，若守護念，若常委念，乃至廣說。

密護根門等者：謂若念防護意，行平等位，是名此中廣說。聲聞地中別釋其相應知。（陵本二十三卷一頁1943）

【K3 於食知量攝】

子三、於食知量攝

於食知量，於諸飲食思擇而食，不為充悅，不為憍逸，乃至廣說。

於食知量等者：謂若不為飾好、不為端嚴，唯為令身安住及暫支持，食於所食，是名此中廣說。聲聞地中別釋其相應知。（陵本二十三卷七頁1963）

【K4 正知而住攝】

子四、正知而住攝

進止往來正知而住，乃至廣說。

進止往來等者：進止往來，謂於應往還處來往經行，是名於行正知而住。又若於住、於坐、於臥、於其悎寤、於語、於默、於解勞睡正知而住，是名此中廣說。聲聞地中別釋其相應知。（陵本二十四卷九頁2031）

【J2 指廣說】

癸二、指廣說

如是一切，廣說應知如聲聞地。

【G8 廣說道2】

【H1 嗢柁南標】

庚八、廣說道2　辛一、嗢柁南標

復次，廣說道者，中嗢柁南曰：念住正斷　神足根力　覺支道支　無量為後

【H2 長行隨釋5】

【I1 念住攝4】

【J1 猛利欲及精進策勤】

辛二、長行隨釋5　壬一、念住攝4　癸一、猛利欲及精進策勤

為欲勤修四念住故，發起上品猛利欲者，謂為斷除不正作意諸過失故。言精進者，謂為斷除慢緩策勤諸過失故。言策勤者，謂為斷除惛沈、掉舉二隨煩惱諸過失故。

【J2 勇悍勇銳不可制伏】

癸二、勇悍勇銳不可制伏

言勇悍者，不自輕懱故。言勇銳者，能抗外敵故。不可制伏者，於少下劣不生喜足故。

【J3 正念正知及不放逸】

癸三、正念正知及不放逸

言正念者，不忘教授故。言正知者，能不毀犯所毀犯故。不放逸者，不捨善軛故。

【J4 住熱光等2】

【K1 別列句4】

【L1 住熱光】

癸四、住熱光等2　子一、別列句4　丑一、住熱光

住熱光者，能修懈怠對治法故。

【L2 正解】

丑二、正解

言正解者，能修毀犯對治法故。

【L3 念成辦】

丑三、念成辦

念成辦者，能修忘念對治法故。

【L4 調伏世間】

丑四、調伏世間

調伏世間者，能修貪、憂一切世法正對治故。

【K2 總顯義】

子二、總顯義

此中顯示，勤修念住諸苾芻等，應當修習四種對治。

【I2 正斷神足攝】

壬二、正斷神足攝

復次，於諸正斷、諸神足中所有異名，廣說應知如聲聞地。

於諸正斷諸神足中所有異名等者：四種正斷，亦名正勝。四種神足，依四三摩地，修八斷行而得成就，由是建立彼彼差別，是謂異名。聲聞地中廣說應知。（陵本二十九卷四頁2417）

【I3 根力攝】

壬三、根力攝

復次，於如來所安立正信等，廣說應知如攝決擇分。安住有勢力有精進有勇悍等，廣說應知如菩薩地。

有勇悍等者：此中等言，等取堅猛，及於善法不捨其軛。菩薩地中配釋六種精進，如彼釋義應知。（陵本四十二卷十八頁3469）

【I4 覺支攝2】

【J1 指廣說】

壬四、覺支攝2　癸一、指廣說

復次，簡擇諸法、最極簡擇、周遍尋思、周遍觀察，廣說應知如聲聞地。

廣說應知如聲聞地者：聲聞地說四種毗鉢舍那，如彼釋相應知。（陵本三十卷十一頁2518）

【J2 別釋義2】

【K1 標擇法】

癸二、別釋義2　子一、標擇法

已得無漏真作意故，緣聖諦境，一切無漏作意相應，名為擇法。

【K2 釋彼相2】

【L1 第一義3】

【M1 簡擇】

子二、釋彼相2　丑一、第一義3　寅一、簡擇

言簡擇者，總取一切苦法種類為苦聖諦故。

【M2 最極簡擇】

寅二、最極簡擇

最極簡擇者，各別分別取諸苦故，謂生苦、老苦等。

【M3 極簡擇法】

寅三、極簡擇法

極簡擇法者，依此處所簡擇契經等法故。所以者何？依止此故，先修所作。

【L2 第二義3】

【M1 辨三種】

丑二、第二義3　寅一、辨三種

又簡擇者，謂審定解了。最極簡擇者，謂審定等解了。極簡擇法者，謂審定近解了。

【M2 隨料簡】

寅二、隨料簡

前是尋求道，今是決定道。

【M3 釋差別3】

【N1 解了】

寅三、釋差別3　卯一、解了

復有差別。言解了者，於所知事作意發悟。

【N2 等解了】

卯二、等解了

等解了者，既發悟已，方便尋求。

【N3 近解了】

卯三、近解了

近解了者，求已決定。

【I5 道支攝4】

【J1 正見差別4】

【K1 黠了通達2】

【L1 第一義】

壬五、道支攝4　癸一、正見差別4　子一、黠了通達2　丑一、第一義

復次，黠了者，了知分別體故。

了知分別體者：心所起相，名分別體，分別作意之所起故。

通達者，通達所知事故。

【L2 第二義】

丑二、第二義

復有差別。黠了者，了知自相故。通達者，了知共相故。

【K2 審察聰叡】

子二、審察聰叡

審察者，謂能定取盡其所有、如其所有，先後漸次倍增廣故。聰叡者，先後漸次於彼義中無忘失故。

【K3 覺明】

子三、覺明

覺者，謂堪能簡擇俱生之慧。明者，謂習所得慧。

【K4 慧行毗鉢舍那】

子四、慧行毗鉢舍那

慧行者，謂能受持、讀誦、問論、勝決擇等增上了別，即於彼義轉增明了勤修習慧。

勝決擇等者：真實決擇，名勝決擇。等言，等取真實解脫應知。

毗鉢舍那者，謂即於前所了別義審觀察故。

【J2 正思惟差別3】

【K1 涉入納受】

癸二、正思惟差別3　子一、涉入納受

涉入者，謂先尋思，於所緣境作意思惟心涉入故。納受者，謂即於彼能攝受故。

【K2 推尋極推尋最極推尋2】

【L1 推尋極推尋2】

【M1 第一義】

子二、推尋極推尋最極推尋2　丑一、推尋極推尋2　寅一、第一義

推尋者，謂取彼諸相故。極推尋者，謂取彼隨好故。

【M2 第二義】

寅二、第二義

復有差別。推尋者，謂尋求心。極推尋者，謂伺察心。

【L2 最極推尋】

丑二、最極推尋

最極推尋者，謂於得失推構尋思極校計故。

【K3 尋思思惟分別】

子三、尋思思惟分別

聖教為依而起尋求，說名尋思；現量為依，說名思惟；比量為依，說名分別。

【J3 正語正業正命差別5】

【K1 厭離遠離隨離還離】

癸三、正語正業正命差別5　子一、厭離遠離隨離還離

厭離者，增上意樂，於遠離中起決定故。遠離者，謂從他邊受遠離故。隨離者，謂受已後，能隨守護彼尸羅故。還離者，謂誤犯已，即能如法而悔除故。

【K2 寂止律儀密護根門2】

【L1 出漸次】

子二、寂止律儀密護根門2　丑一、出漸次

從此已後，寂止律儀隨護尸羅。

【L2 別釋義】

丑二、別釋義

寂止者，由具忍辱柔和事故。律儀者，由具少欲、慈心等故。密護根門者，自然不作故。

【K3 不作不行不犯】

子三、不作不行不犯

不作者，由他不作故。

由他不作者：由從他受遠離戒故。

不行者，由正了知不現行故。不犯者，不由失念而現行故。

【K4 橋梁船筏】

子四、橋梁船筏

橋梁者，由此為依，渡惡法故。船筏者，謂依對治，誓能運彼癡狂失道，令渡相違障礙法故。

【K5 不喜樂不違越不異違越】

子五、不喜樂不違越不異違越

不喜樂者，謂於遠離增上意樂極滿足故。不違越者，謂於一切所學眾中無毀犯故，不棄捨故。不異違越者，謂於一分無穿穴故，不棄捨故。

謂於一分無穿穴者：謂於所受尸羅圓滿，無有少分虧損故。

【J4 正念差別2】

【K1 舉念等念】

癸四、正念差別2　子一、舉念等念

所言念者，謂住其心故。言等念者，謂等住其心故。

【K2 指餘差別】

子二、指餘差別

如是廣說，應隨九種心住差別，如聲聞地當知其相。

如是廣說等者：念有九種，謂念、等念、隨念、別念、不忘念、心明記、無失、無忘、無失法。如次配屬九種心住差別，謂內住、等住、安住、近住、調順、寂靜、最極寂靜、專注一趣，及以等持。聲聞地中別釋其相應知。（陵本三十卷九頁2511）

【E2 第二頌攝2】

【F1 嗢柁南標】

戊二、第二頌攝2　己一、嗢柁南標

復次，嗢柁南曰：智宣說善欲　熾然獨遠塵　如病等解釋　我斷生盡等并天世眾生　依等我所等

【F2 長行別釋15】

【G1 智差別4】

【H1 智見覺知】

己二、長行別釋15　庚一、智差別4　辛一、智見覺知

智者，謂聞言說為先慧。見者，謂見言說為先慧。覺者，謂覺言說為先慧。知者，謂知言說為先慧。

【H2 智見】

辛二、智見

智者，謂知不現見境。見者，謂見現見現在前境。

【H3 明覺智】

辛三、明覺智

明者，謂無明相違解。覺者，謂實有義。覺智者，謂不增益非實有智。

【H4 慧明現觀】

辛四、慧明現觀

慧者，謂俱生生得慧。明者，謂由加行習所成慧。現觀者，謂於內現觀法已，於諸法中非不現見、非緣他智。

【G2 宣說差別3】

【H1 宣說施設安立分別】

庚二、宣說差別3　辛一、宣說施設安立分別

復次，宣說者，謂因他請問而為記別。施設者，謂由語及欲，次第編列名句文身。安立者，謂次第編列已，略為他說。分別者，謂略說已，分別開示，解其義趣。

【H2 開示顯發】

辛二、開示顯發

開示者，謂他展轉所生疑惑皆能除遣。顯發者，謂自通達甚深義句，為他顯示。

【H3 教遍開示】

辛三、教遍開示

教者，謂不因他發起請問，由哀愍故說法開示。遍開示者，謂無間演說，不作師拳，無所隱覆。

【G3 善差別2】

【H1 善說攝4】

【I1 初中後善】

庚三、善差別2　辛一、善說攝4　壬一、初中後善

復次，初善者，謂聽聞時生歡喜故。中善者，謂修行時無有艱苦，遠離二邊，依中道行故。後善者，謂極究竟離諸垢故，及一切究竟離欲為後邊故。

【I2 義妙文巧】

壬二、義妙文巧

義妙者，謂能引發利益安樂故。文巧者，謂善緝綴名身等故，及語具圓滿故。

【I3 純一圓滿清淨鮮白】

壬三、純一圓滿清淨鮮白

純一者，謂不與一切外道共故。圓滿者，謂無限量故，最尊勝故。

無限量故等者：廣大善巧無邊無盡，名無限量。能為他義及為俱義，名最尊勝。

清淨者，謂自性解脫故。鮮白者，謂相續解脫故。

自性解脫等者：攝大乘說：一者、自性清淨，謂真如、空、實際、無相、勝義、法界；二者、離垢清淨，謂即此離一切障垢。（攝論二卷九頁31,140b）如次配釋自性解脫、相續解脫應知。

【I4 梵行】

壬四、梵行

梵行者，謂八聖支道。當知此道，由純一等四種妙相之所顯說。

【H2 善聽攝2】

【I1 諦聽】

辛二、善聽攝2　壬一、諦聽

諦聽者，謂於如是相法勸令審聽。

【I2 應善懇到】

壬二、應善懇到

應善懇到者，謂勸令無倒、無間、殷重如理思惟。

【G4 欲差別4】

【H1 猛利欲】

庚四、欲差別4　辛一、猛利欲

復次，猛利欲者，謂我何當於彼處所，乃至廣說。

謂我何當於彼處所等者：修所成地說：為趣究竟，於現法中心極思慕。彼由如是心生思慕，出離樂欲數數現行。謂我何當能具足住如是聖處，如阿羅漢所具足住。（陵本二十卷二十三頁1797）其義應知。

【H2 猛利愛】

辛二、猛利愛

猛利愛者，謂於所修正加行中。

【H3 猛利樂】

辛三、猛利樂

猛利樂者，謂於說者及與大師尊重處等。

【H4 猛利信】

辛四、猛利信

猛利信者，謂於教法教授教誡。

【G5 熾然差別4】

【H1 能熾然】

庚五、熾然差別4　辛一、能熾然

復次，能熾然者，謂為證得速疾通慧，終不自暇，推延後期，發勤精進。

【H2 順瑜伽】

辛二、順瑜伽

順瑜伽者，謂隨尊教若等、若勝而修加行，終不減劣。

【H3 能永斷】

辛三、能永斷

能永斷者，謂能修習煩惱對治。

【H4 能閑居】

辛四、能閑居

能閑居者，謂依所有邊際臥具遠離而居，修三摩地令現在前，依三摩地修習對治。

【G6 獨差別5】

【H1 獨】

庚六、獨差別5　辛一、獨

復次，獨者，謂處遠離邊際臥具，無有第二而安住故。

【H2 遠離】

辛二、遠離

言遠離者，謂諸染汙、無記作意不現行故。

【H3 無縱逸】

辛三、無縱逸

無縱逸者，謂於欲等尋思惡法防護心故，又於善中自安處故。

【H4 熾然】

辛四、熾然

言熾然者，謂如前說。

【H5 發遣】

辛五、發遣

言發遣者，謂除五蓋內持心故。又由此故，發遣其心令趣無上安隱處故。

【G7 遠離差別7】

【H1 遠塵離垢2】

【I1 第一義】

庚七、遠離差別7　辛一、遠塵離垢2　壬一、第一義

復次，遠塵離垢者，塵謂已生未究竟智，能障現觀有間、無間我慢現轉；垢謂彼品及見斷品所有麤重。今永無故，名遠塵離垢。

【I2 第二義】

壬二、第二義

又復塵者，所謂我慢，及見所斷一切煩惱；垢謂二品所有麤重。

遠塵離垢等者：加行位中諸無漏智，是名已生未究竟智。於煖、頂位，能障現觀麤品我慢隨入作意間無間轉，是名為塵。忍智生已，能斷如是麤品我慢現行，然所依中，見道所斷諸煩惱品一切麤重猶未永斷，是名為垢。入現觀時，此永無故，名遠塵離垢。

【H2 於法及法眼】

辛二、於法及法眼

於諸法中者，謂於自相、共相所住法中。言法眼者，謂如實現證唯有法慧。

【H3 見法得法知法至誠法】

辛三、見法得法知法至誠法

言見法者，謂於苦等如實見故。言得法者，謂隨證得沙門果故。言知法者，謂證得已，於其所得，能自了知我是預流，我已證得無退墮法故。至誠法者，謂諦現觀增上力故，獲得證淨，於佛法僧及自所得聖所愛戒，以正信行如實至誠故。

【H4 越渡惑疑】

辛四、越渡惑疑

越渡惑者，謂於自所證。越渡疑者，謂於他所證。

【H5 非緣於他等】

辛五、非緣於他等

非緣於他者，謂於此法內自所證，非但隨他聽聞等故。非餘所引者，謂於大師所有聖教，不為一切外道異論所引奪故。於諸法中得無所畏者，謂於自所證，若他詰問無悚懼故。

【H6 逆流】

辛六、逆流

言逆流者，謂已登聖道故。

【H7 趣向2】

【I1 標無退】

辛七、趣向2　壬一、標無退

言趣向者，謂記神通究竟往趣，無退還故。

【I2 釋差別】

壬二、釋差別

復有差別。當知建立世俗、勝義二種法故。

言趣向者等者：此中神通，謂即漏盡智通。由是能正記別所有能得漏盡方便，以此為依，趣證圓滿解脫，不復退還。此說趣向，唯約勝義。又復建立世俗、勝義二法，亦名趣向，謂於方便真實正覺了故。

【G8 如病等差別2】

【H1 問】

庚八、如病等差別2　辛一、問

復次，如說如病，乃至廣說。云何顯示彼如病等？

【H2 答2】

【I1 總顯義】

辛二、答2　壬一、總顯義

非但說彼猶如重病，乃至廣說。

如說如病等者：攝事分說：又依自義，有三勝進想。謂於諸行中厭背想、過患想、實義想。厭背想者，復有四行。謂於諸行思惟如病、如癰、如箭、惱害。（陵本八十六卷四頁6497）如彼釋相應知。

然修行者，先以如實無常等行，於彼事中如實訶毀，作是思惟：此如病等甚可厭逆。為欲與彼不和合故，是故次說無常行等，如實顯示觀察彼果。

先以如實無常等行至觀察彼果者：此中義顯，修習、宣說次第有異。若修習時，無常等為先，如病等為後，先修其因，後得果故。若宣說時，如病等為先，無常等為後，先顯觀果，後說因故。攝事分說三勝進想，謂於過患想及實義想正修習已，然後方能住厭背想。當知此中，先說其果，後說其因。（陵本八十六卷五頁6498）此中道理，應準彼釋。

【I2 釋差別4】

【J1 無常攝2】

【K1 標二種】

壬二、釋差別4　癸一、無常攝2　子一、標二種

言無常者，顯現生身及與剎那皆展轉故。

【K2 隨難釋】

子二、隨難釋

剎那展轉者，由彼彼觸起盡故，彼彼受起盡。此相續見，由非不現見、非緣他智故。

【J2 苦攝3】

【K1 標列二種】

癸二、苦攝3　子一、標列二種

所言苦者，有二種苦，謂生等諸苦，及諸所有受皆說為苦。

【K2 明得悟入】

子二、明得悟入

此二種苦如其所應，由見生身展轉有故，而得悟入。謂死無間有生身生，生已復有老等諸苦，是故說言無常故苦。由見生身展轉有故，悟入苦性。

【K3 隨釋受苦2】

【L1 徵】

子三、隨釋受苦2　丑一、徵

云何諸所有受皆說為苦？

【L2 釋2】

【M1 辨苦相2】

【N1 標】

丑二、釋2　寅一、辨苦相2　卯一、標

謂諸樂受，變壞故苦；一切苦受，生住故苦；非苦樂受，體是無常滅壞法故，說之為苦。

【N2 釋2】

【O1 初二受】

卯二、釋2　辰一、初二受

此中樂受，由無常故必有變壞；一切苦受，由無常故生住相續；皆起於苦。

【O2 後一受2】

【P1 已滅壞】

辰二、後一受2　巳一、已滅壞

非苦樂受，已滅壞者，由無常故說之為苦。

【P2 已生起2】

【Q1 滅壞法】

巳二、已生起2　午一、滅壞法

已生起者，滅壞法故亦說為苦。

【Q2 二所依】

午二、二所依

此滅壞法彼二所隨逐故，與二相應故，亦名為苦。

彼二所隨逐故等者：苦、樂二受若未解脫，名所隨逐。若正現行，名二相應。

【M2 明觀察3】

【N1 觀樂受】

寅二、明觀察3　卯一、觀樂受

云何當觀樂受為苦？謂由此受貪所隨眠，由隨眠故取當來苦，於現法中能生壞苦，如是當觀樂受為苦。

【N2 觀苦受】

卯二、觀苦受

云何當觀苦受如箭？謂如毒箭，乃至現前常惱壞故。

【N3 觀非苦樂受2】

【O1 出二種】

卯三、觀非苦樂受2　辰一、出二種

非苦樂受，體是無常滅壞法者，謂已滅者即是無常，其未滅者是滅壞法。

【O2 觀隨應】

辰二、觀隨應

若無常者，從此復生若樂、若苦。滅壞法者，終不解脫苦樂二種。

【J3 空攝】

癸三、空攝

所言空者，無常、無恆、無不變易真實法故。

【J4 無我攝】

癸四、無我攝

言無我者，遠離我故，眾緣生故，不自在故。

【G9 解釋差別5】

【H1 解釋開示顯了】

庚九、解釋差別5　辛一、解釋開示顯了

復次，解釋者，謂能顯示彼自性故。開示者，謂即顯示此應遍知、此應永斷等差別故。顯了者，謂能顯示若不永斷、不遍知等成過患故。

【H2 了解知】

辛二、了解知

了者，謂了相作意。解者，謂勝解作意。知者，謂遠離等作意。

【H3 等解了近解了】

辛三、等解了近解了

等解了者，謂了自相故。近解了者，謂了共相故。

【H4 黠了通達】

辛四、黠了通達

黠了者，謂了盡其所有故。通達者，謂了如其所有故。

【H5 觸及作證】

辛五、觸及作證

觸者，謂於八聖支道梵行所攝。

謂於八聖支道梵行所攝者：親現領受，是名為觸。八聖支道為其因緣，故說彼攝。

作證者，謂於彼果涅槃。

【G10 我差別8】

【H1 我】

庚十、我差別8　辛一、我

復次，我者，謂於五取蘊，我、我所見現前行故。

【H2 有情】

辛二、有情

言有情者，謂諸賢聖如實了知唯有此法，更無餘故；又復於彼有愛著故。

【H3 意生】

辛三、意生

言意生者，謂此是意種類性故。

【H4 摩納縛迦】

辛四、摩納縛迦

摩納縛迦者，謂依止於意，或高、或下故。

【H5 養育者】

辛五、養育者

言養育者者，謂能增長後有業故，能作一切士夫用故。

【H6 補特伽羅】

辛六、補特伽羅

補特伽羅者，謂能數數往取諸趣，無厭足故。

【H7 命者】

辛七、命者

言命者者，謂壽和合現存活故。

【H8 生者】

辛八、生者

言生者者，謂具生等所有法故。

謂具生等所有法故者：此中等言，等取老病死等苦法應知。

【G11 斷差別2】

【H1 出斷位】

庚十一、斷差別2　辛一、出斷位

復次，當斷諸愛止息諸結者，謂適於聖諦得現觀時，便能永斷三結，於一切處後有之愛不復現行。彼於後時，數數勤修生滅隨觀，復能無餘永斷慢等。

【H2 明斷果2】

【I1 諸愛斷】

辛二、明斷果2　壬一、諸愛斷

是故說言：能正修習永斷諸慢。

復能無餘永斷慢等者：此中等言，等取掉及無明，五上分結之所攝故。

真現觀故，彼愛隨眠一切永斷。

【I2 諸結息】

壬二、諸結息

由此因緣，當來諸苦諸後有法無復可得，又能究竟作苦邊際。

【G12 生盡差別2】

【H1 略辨相4】

【I1 我生已盡】

庚十二、生盡差別2　辛一、略辨相4　壬一、我生已盡

復次，我生已盡者，謂第八有等。

謂第八有等者：此中總顯四沙門果生身差別。謂預流果，極餘七有；若一來果，生無重續；若不還果，唯於天有當可受生；若阿羅漢果，不更受當有。由是此說第八有等。

【I2 梵行已立】

壬二、梵行已立

梵行已立者，謂於聖道究竟修故，無復退失。

【I3 所作已辦】

壬三、所作已辦

所作已辦者，謂一切結永無餘故，一切道果已證得故。

【I4 不受後有】

壬四、不受後有

不受後有者，謂於七有亦永盡故。

【H2 顯記別2】

【I1 配四果3】

【J1 初二果】

辛二、顯記別2　壬一、配四果3　癸一、初二果

又我生已盡者，有二種生。一、生身生，此如前說。二、煩惱生，此微薄故，亦說為盡。此則記別初之二果。

【J2 不還果】

癸二、不還果

梵行已立者，謂不還果，非梵行貪此永斷故。

【J3 阿羅漢果】

癸三、阿羅漢果

所作已辦，不受後有者，謂阿羅漢。

【I2 結當知】

壬二、結當知

當知此中，記別四種解了行相。

記別四種解了行相者：四沙門果，各別解了自所證斷，依彼行相，故有如是四種記別。

【G13 并天世眾生差別2】

【H1 別辨句3】

【I1 辨所為2】

【J1 出三類3】

【K1 并天世間】

庚十三、并天世眾生差別2　辛一、別辨句3　壬一、辨所為2　癸一、出三類3　子一、并天世間

復次，并天世間者，是總句。此有二種，一、并魔，二、并梵。

并魔并梵者：魔謂天魔，即生欲界最上天子。梵謂梵天，即於色界中初靜慮地受生諸天。如是二種天世間攝，故并顯說。

【K2 并沙門婆羅門眾生】

子二、并沙門婆羅門眾生

并沙門、婆羅門眾生者，謂諸沙門、若婆羅門，生在人中，希求魔梵而修行者。

【K3 并諸天人眾生】

子三、并諸天人眾生

并諸天人眾生者，謂於天中，除魔及梵；於其人中，除沙門、婆羅門。

【J2 結出離】

癸二、結出離

如是總結解脫三縛，出離欲貪。

如是總結等者：如前一切天人差別，經文總結作如是說：為欲令彼一切解脫貪瞋癡縛，出離欲界貪故。

【I2 辨解脫2】

【J1 毗奈耶斷超越】

壬二、辨解脫2　癸一、毗奈耶斷超越

又毗奈耶、斷、超越者，毗奈耶，由了相、勝解作意；斷，由遠離等作意；超越，由方便究竟果作意。

【J2 離繫解脫】

癸二、離繫解脫

言離繫者，離九結故。言解脫者，解脫一切生老等故。

【I3 辨方便2】

【J1 舉差別2】

【K1 明自為3】

【L1 離顛倒及多】

壬三、辨方便2　癸一、舉差別2　子一、明自為3　丑一、離顛倒及多

離顛倒者，由見道故。所言多者，由修道故；由彼修道多修習故，說名為多。

【L2 利益安樂】

丑二、利益安樂

言利益者，謂諸善行。言安樂者，無損惱行。

【L3 哀愍及義】

丑三、哀愍及義

言哀愍者，謂如有一，由諸善行、無損惱行，哀愍於他。是所求事故、能引義利故，名之為義，可愛樂故、無有罪故。

是所求事者：菩薩地說：於有為中，有無願故，可厭逆故，當知依此建立無願三摩地。於無為中，願涅槃故，正樂攝故，當知依止建立無相三摩地。（陵本四十五卷十八頁3664）由是當知，此說涅槃名所求事。

【K2 明為他2】

【L1 為利益安樂】

子二、明為他2　丑一、為利益安樂

為利益安樂者，謂於彼起所有善行、無損惱行。

【L2 為剎帝利等】

丑二、為剎帝利等

所言人者，謂剎帝利等。

【J2 明總說】

癸二、明總說

若有因佛出現世間、善說正法、僧善修行，能多利益、能多安樂。或但自為利益安樂悲愍世間，或但為他利益安樂，或為二種，是故說言為其義利利益安樂。

【H2 結說義】

辛二、結說義

此中唯說天及人者，彼有勢力能了其義修正行故。

【G14 依等差別2】

【H1 釋五句2】

【I1 釋5】

【J1 依】

庚十四、依等差別2　辛一、釋五句2　壬一、釋5　癸一、依

復次，依者，謂五取蘊及與七種所攝受事，即是父母及妻子等。

七種所攝受事等者：如意地說應知。（陵本二卷十七頁165）

【J2 取】

癸二、取

所言取者，謂諸欲貪亦名為取。由不安立及安立故，說有四取。

由不安立及安立故說有四取者：欲取、見取、戒禁取、我語取，是名四取。攝事分說：如是四取依於二品，謂受用欲諸在家品，及惡說法毗奈耶中諸出家品。由佛世尊每自稱言：我為諸取遍知、永斷正論大師。故於此法誓修行者，雖帶煩惱身壞命終，而不於彼建立諸取。所以者何？彼於諸欲無所顧戀而出家故，於見、戒禁及以我語無執受故。（陵本八十九卷十一頁6752）由是當知，此說由不安立及安立義。

【J3 心依處】

癸三、心依處

心依處者，謂四識住。

【J4 執著】

癸四、執著

言執著者，謂諸煩惱能趣於依，即名為纏。

謂諸煩惱能趣於依者：謂諸煩惱貪愛為緣，能趣所執五取蘊事，及與七種所攝受事。

【J5 隨眠】

癸五、隨眠

彼品麤重，說名隨眠。

【I2 結】

壬二、結

如是名依、取、心依處、執著、隨眠。

【H2 釋餘句】

辛二、釋餘句

於此有識身及外一切相中者，謂於我、我所、我慢、執著、隨眠因緣境界相中。

【G15 我所等差別2】

【H1 別辨4】

【I1 我我所行】

庚十五、我所等差別2　辛一、別辨4　壬一、我我所行

復次，我、我所行者，謂薩迦耶見。

【I2 我慢】

壬二、我慢

言我慢者，謂即此慢。

【I3 執著】

壬三、執著

即彼諸纏，名為執著。

【I4 隨眠】

壬四、隨眠

即彼麤重，名為隨眠。

【H2 料簡】

辛二、料簡

執著多分是諸外道，隨眠通二。

【E3 第三頌攝2】

【F1 嗢柁南標】

戊三、第三頌攝2　己一、嗢柁南標

復次，嗢柁南曰：如來無常想　底沙怖無為　不有不相續　空無常無餘

【F2 長行別釋10】

【G1 如來差別3】

【H1 舉經說】

己二、長行別釋10　庚一、如來差別3　辛一、舉經說

如來應正等覺等者，如經分別。

【H2 釋名號8】

【I1 應】

辛二、釋名號8　壬一、應

所言應者，應供養故。

【I2 明行圓滿2】

【J1 標二圓滿】

壬二、明行圓滿2　癸一、標二圓滿

明行圓滿者，所謂三明、遮行、行行皆悉圓滿。

所謂三明等者：聞所成地說：當知為顯於前後中際，斷常二邊邪執現法涅槃愚癡沙門婆羅門無明性故，建立三明。（陵本十四卷七頁1198）此應準知。遮行、行行，如下自釋。

又復四種增上心法現法樂住皆悉圓滿。

【J2 釋二種行3】

【K1 總料簡】

癸二、釋二種行3　子一、總料簡

前是行行，後是住行。

【K2 別配釋】

子二、別配釋

此中清淨身語意業現行正命，是行圓滿；密護根門，是遮圓滿。

【K3 結顯義】

子三、結顯義

由此二種顯示如來三種不護、無忘失法。

由此二種者：謂行圓滿及遮圓滿，名此二種應知。

由不造過世間靜慮，遮自苦行。

由不造過世間靜慮者：此顯現法樂住圓滿。謂若靜慮，能引現法樂住，及與無量作意世間功德，名不造過世間靜慮。

【I3 善逝】

壬三、善逝

言善逝者，謂於長夜，具一切種自利、利他二功德故。

【I4 世間解2】

【J1 約世間辨2】

【K1 標】

壬四、世間解2　癸一、約世間辨2　子一、標

世間解者，謂於一切種有情世間及器世間，皆善通達故。

【K2 釋2】

【L1 於有情世間】

子二、釋2　丑一、於有情世間

由善悟入有情世間，依前後際宿住、死生，依一切時八萬四千行差別故。

依前後際宿住死生等者：謂依前際宿住智通，及依後際死生智通，善能悟入有情八萬四千心行差別故。云何八萬四千心行？佛地經論有釋應知。（六卷十三頁26,320a）

【L2 於器世間】

丑二、於器世間

於器世間，謂東方等十方世界，無邊成壞善了知故。

【J2 約諸法辨】

癸二、約諸法辨

又於世間諸法自性、因緣、愛味、過患、出離、能趣行等，皆善知故。

能趣行等者：謂若諸趣入門隨順正行，名能趣行。如貪行者修不淨觀，乃至尋思行者修習阿那波那念，如是一切應知。

【I5 無上丈夫調御士2】

【J1 釋無上】

壬五、無上丈夫調御士2　癸一、釋無上

無上丈夫調御士者，智無等故，無過上故。

【J2 釋丈夫及調御士】

癸二、釋丈夫及調御士

於現法中，是大丈夫，多分調御無量丈夫，最第一故，極尊勝故。

【I6 天人師】

壬六、天人師

天人師者，由彼天人，解甚深義、勤修正行有力能故。

【I7 佛陀】

壬七、佛陀

言佛陀者，謂畢竟斷一切煩惱并諸習氣，現等正覺阿耨多羅三藐三菩提故。

【I8 薄伽梵】

壬八、薄伽梵

薄伽梵者，坦然安坐妙菩提座，任運摧滅一切魔軍大勢力故。

【H3 結略義2】

【I1 總句】

辛三、結略義2　壬一、總句

此中如來，是初總序。

【I2 別句2】

【J1 釋名應正等覺】

壬二、別句2　癸一、釋名應正等覺

應正等覺，謂永解脫一切煩惱障及所知障故。

【J2 顯共不共德2】

【K1 標列】

癸二、顯共不共德2　子一、標列

於其別中略有二種，所謂共德及不共德。

【K2 配釋】

子二、配釋

於共德中，且說解脫諸煩惱障及所知障。自餘明行圓滿等句，是不共德。

所謂共德及不共德者：謂諸如來同住法界，是名共德。各自轉依，名不共德。

【G2 無常想差別2】

【H1 舉經說4】

【I1 修】

庚二、無常想差別2　辛一、舉經說4　壬一、修

復次，於無常想素怛纜中，修，謂若修、若習，乃至廣說。

【I2 修果】

壬二、修果

修果，謂一切欲貪，乃至廣說。

【I3 修差別】

壬三、修差別

修差別，謂譬喻差別故。

【I4 修方便】

壬四、修方便

修方便，謂或住阿練若，乃至廣說。

【H2 釋彼義4】

【I1 修所攝4】

【J1 修習多修習2】

【K1 第一義】

辛二、釋彼義4　壬一、修所攝4　癸一、修習多修習2　子一、第一義

此中若修者，謂由了相作意故。若習者，謂由勝解作意故。多修習者，謂由餘作意故。

【K2 第二義】

子二、第二義

又若修者，謂於所知事而發趣故。若習者，謂無間、殷重修加行故。多修習者，謂於長時熟修習故。

【J2 為處為事】

癸二、為處為事

為處者，作所依故。為事者，作所緣故。

【J3 隨順串習】

癸三、隨順串習

隨順者，由作意思惟故。串習者，得隨所欲無艱難故。

【J4 善攝受善發起3】

【K1 第一義】

癸四、善攝受善發起3　子一、第一義

善攝受者，聽聞正法故。善發起者，於內如理作意思惟故。

【K2 第二義】

子二、第二義

又善攝受者，殷重作意故。善發起者，無間作意故。

【K3 第三義】

子三、第三義

又善攝受者，到究竟故。善發起者，正加行故。

【I2 修果攝2】

【J1 掉慢無明】

壬二、修果攝2　癸一、掉慢無明

隨順欲貪，故說於掉。隨順色貪，故說於慢。順無色貪，故說無明。

【J2 拔除根本等】

癸二、拔除根本等

拔除根本者，害隨眠故。摧折枝條者，下地善法由彼斷滅不增長故。

下地善法等者：謂由永害隨眠，彼諸下地有漏善法亦不增長，是故說言摧折枝條，意顯不受下地生義。

【I3 修差別攝2】

【J1 標無常想】

壬三、修差別攝2　癸一、標無常想

以無常想所緣，顯示無常想，自心作意觀無常故。

【J2 舉種種喻7】

【K1 臺閣】

癸二、舉種種喻7　子一、臺閣

臺閣者，謂解脫俱行無常想。

【K2 梁棟】

子二、梁棟

梁棟者，謂彼依因。

【K3 象跡】

子三、象跡

象跡者，謂於不淨等想，為第一故，所緣廣大故。

謂於不淨等想者：此顯淨行所緣，名不淨等想。謂不淨、慈愍、緣性緣起、界差別、阿那波那念等所緣差別應知。

【K4 流注】

子四、流注

流注者，謂解脫因俱行無常想，能趣涅槃故。

【K5 日出】

子五、日出

日出者，謂能對治無明闇故。

【K6 如輪王】

子六、如輪王

如輪王者，謂無學無常想。

【K7 如城王】

子七、如城王

如城王者，謂所餘想。

謂所餘想者：謂有學無常想應知。

【I4 修方便攝2】

【J1 居阿練若等】

壬四、修方便攝2　癸一、居阿練若等

又或居阿練若、或居樹下、或居空室、或居迥露，由取樹下覆障等故，即攝一切臥具遠離。

【J2 唯有色無常性】

癸二、唯有色無常性

唯有色無常性者，謂唯有色，都無有我，如是正修加行。

【G3 底沙差別2】

【H1 總標】

庚三、底沙差別2　辛一、總標

復次，略有四種往趣道障、二種道等。

略有四種往趣道障等者：如下說言，由疑、由邪尋思、由邪分尋思見、由利養恭敬，是名四種往趣道障。失道、惡道，名二種道。等言，等取有怖、有畏、有刺諸道過失應知。

【H2 別辨4】

【I1 由疑】

辛二、別辨4　壬一、由疑

謂由疑故，不能發趣。

【I2 由邪尋思】

壬二、由邪尋思

雖復發趣，由邪尋思，而往餘處。

【I3 由邪見行2】

【J1 標不堪任】

壬三、由邪見行2　癸一、標不堪任

由邪分尋思見行故，雖無是事，然不堪任教授教誡。

【J2 釋其障法2】

【K1 忿】

癸二、釋其障法2　子一、忿

所言忿者，謂他諫諍時。

【K2 苦惱不樂2】

【L1 辨相】

子二、苦惱不樂2　丑一、辨相

言苦惱者，謂出家者不得自在、禁約艱難、麤弊行等。

不得自在等者：隨心雜染而轉，是名不得自在。尸羅艱難，是名禁約艱難。弊趣、惡趣所有過失，是名麤弊行等。

言不樂者，雜瞋事故。

【L2 喻障】

丑二、喻障

此之二種猶如坑澗，又此二種能障行路。

【I4 由利養恭敬2】

【J1 標障】

壬四、由利養恭敬2　癸一、標障

雖無是事，而由利養及恭敬故，於入山林能為障礙。

【J2 喻相】

癸二、喻相

言猛利者，處深稠林故。所以者何？雖捨所攝受事，而不能捨此故。

不能捨此者：謂不能捨利養及恭敬故。

【G4 怖差別3】

【H1 道過失2】

【I1 辨5】

【J1 有怖】

庚四、怖差別3　辛一、道過失2　壬一、辨5　癸一、有怖

復次，言有怖者，謂有盜賊及矯詐故。

【J2 有畏】

癸二、有畏

言有畏者，謂涉稠林故，有諸惡獸及與非人諸恐畏故。

【J3 有刺】

癸三、有刺

言有刺者，謂一切處多毒刺故。

【J4 失道】

癸四、失道

言失道者，往餘處故。

【J5 惡道】

癸五、惡道

言惡道者，不平正故。

【I2 結】

壬二、結

如是五種，顯道過失。

【H2 趣過失】

辛二、趣過失

弊趣、惡趣者，顯示趣過失。

【H3 能行補特伽羅過失】

辛三、能行補特伽羅過失

失道、惡道而行，及親近不善士者，顯示能行補特伽羅所有過失。諸盜賊等名不善士。

【G5 無為差別6】

【H1 無動無轉難見】

庚五、無為差別6　辛一、無動無轉難見

復次，無動者，謂一切相皆遠離故。無轉者，謂貪愛盡故，於諸境界無轉變故。難見者，謂甚深故。

【H2 甘露安隱清涼】

辛二、甘露安隱清涼

甘露者，謂生老病死皆永盡故。安隱者，謂超過一切人與非人災橫怖畏故。清涼者，謂一切苦皆寂滅故，極清涼故。

【H3 善事趣吉祥】

辛三、善事趣吉祥

善事者，謂現法樂住所緣境故。趣吉祥者，謂斷一切煩惱所緣境故。

【H4 無愁憂不死歿】

辛四、無愁憂不死歿

無愁憂者，謂超過一切愛非愛故，又證得已無失壞故。不死歿者，謂常住故，不退還故。

【H5 無熾然無熱惱】

辛五、無熾然無熱惱

無熾然者，謂清淨故。無熱惱者，謂所欲匱乏永止息故。

【H6 無病無動亂涅槃】

辛六、無病無動亂涅槃

無病者，謂一切病諸癰瘡等永寂靜故。

謂一切病諸癰瘡等者：此說諸行可厭背相。略有四種，謂即如病、如癰、如箭、惱害應知。

無動亂者，謂一切動亂皆滅盡故。涅槃者，謂一切依皆寂滅故。

【G6 不有差別2】

【H1 辨相2】

【I1 我何當不有等2】

【J1 第一義】

庚六、不有差別2　辛一、辨相2　壬一、我何當不有等2　癸一、第一義

復次，我何當不有、我所何當不有者，謂約未來世，於我、我所性所攝，內處、外處所攝自內體性及攝受事，希求不生故。

【J2 第二義】

癸二、第二義

又復顯示希求依止不生故，及希求依彼受不生故。

【I2 我當不有等】

壬二、我當不有等

我當不有、我所當不有者，謂約現在世說。

【H2 料簡】

辛二、料簡

此觀無常滅，前觀於擇滅。又前但有希望故，後於現在因觀無常性故。

【G7 不相續差別4】

【H1 不相續】

庚七、不相續差別4　辛一、不相續

復次，不相續者，謂死歿已後，餘識不生故。

【H2 無取】

辛二、無取

言無取者，謂無所住識、無有趣入名色事故，自體永不生故。

【H3 無生長】

辛三、無生長

無生長者，謂無有名色更增廣故。

【H4 一切行寂止】

辛四、一切行寂止

言一切行皆寂止者，謂諸五蘊皆止息故。

【G8 空差別3】

【H1 空無所得】

庚八、空差別3　辛一、空無所得

復次，所言空者，謂離一切煩惱等故。

離一切煩惱等者：攝事分說：由我、我所、我慢、執著及與隨眠皆遠離故，說名為空。（陵本八十五卷十頁6447）此應準釋。

無所得者，謂離一切所有相故。

【H2 愛盡離欲】

辛二、愛盡離欲

言愛盡者，謂不希求未來事故。言離欲者，謂無現在受用喜樂故。

【H3 滅及涅槃】

辛三、滅及涅槃

所言滅者，謂餘煩惱斷故。

餘煩惱斷者：謂有餘依涅槃界中，先所未斷修道煩惱今永斷故。

言涅槃者，謂無餘依故。

【G9 無常差別4】

【H1 無常】

庚九、無常差別4　辛一、無常

復次，言無常者，謂性破壞朽敗法故。

【H2 有為造作緣生】

辛二、有為造作緣生

言有為者，謂依前際所尋思故。言造作者，謂依後際所希望故。言緣生者，謂依現世眾因緣力所生起故。

【H3 有盡法有沒法2】

【I1 第一義】

辛三、有盡法有沒法2　壬一、第一義

有盡法者，謂一分盡故。有沒法者，謂全分滅故。

【I2 第二義】

壬二、第二義

又有盡法者，謂全分滅故。有沒法者，謂相續變壞故。

【H4 有離欲法有滅法】

辛四、有離欲法有滅法

有離欲法者，謂過患相應故。有滅法者，謂一切有為法皆有出離故。

【G10 無餘差別2】

【H1 別釋句4】

【I1 無餘斷】

庚十、無餘差別2　辛一、別釋句4　壬一、無餘斷

復次，無餘斷者，謂是總句。

【I2 永棄捨永變吐】

壬二、永棄捨永變吐

永棄捨者，諸纏斷故。永變吐者，隨眠斷故。

【I3 永盡永離欲永滅】

壬三、永盡永離欲永滅

言永盡者，過去解脫故。永離欲者，現在解脫故。言永滅者，未來解脫故。

【I4 永寂靜永滅沒】

壬四、永寂靜永滅沒

永寂靜者，由見道故。永滅沒者，由修道故。

【H2 結顯義】

辛二、結顯義

當知此中，由二種道斷煩惱事，顯無餘斷。

瑜伽師地論科句披尋記卷第八十三

瑜伽師地論科句披尋記卷第八十四

彌勒菩薩說

唐三藏沙門玄奘奉詔譯

韓清淨科記

攝異門分之下

【E4 第四嗢柁南2】

【F1 嗢柁南標】

戊四、第四嗢柁南2　己一、嗢柁南標

復次，嗢柁南曰：欲三種延請　法僧惠施故　厭梵志無常　聚沫等為後

【F2 長行別釋9】

【G1 欲三種差別2】

【H1 標釋三種3】

【I1 宣說顛倒2】

【J1 出依事】

己二、長行別釋9　庚一、欲三種差別2　辛一、標釋三種3　壬一、宣說顛倒2　癸一、出依事

諸欲無常虛偽不實者，謂於諸欲宣說顛倒，以是四種顛倒事故。

以是四種顛倒事故者：謂彼諸欲是四顛倒所依事故。

【J2 釋顛倒】

癸二、釋顛倒

當知此中，虛故無我，偽故不淨，不實故苦，由於是處樂非實故。

【I2 名妄法等2】

【J1 說名妄法】

壬二、名妄法等2　癸一、說名妄法

然彼諸欲似常等現，說名妄法，顛倒事故。云何諸欲名為妄法？為顯此義，說幻事喻。雖非常等，然似顯現，故同彼法。

【J2 誑惑愚夫】

癸二、誑惑愚夫

誑惑愚夫者，謂無聞愚夫，於彼諸欲不如實知，故於長夜恆被欺誑，深生染著，為變壞苦之所逼觸；諸聰慧者則不如是，如實知故。

【I3 喻諸過患8】

【J1 喻枯骨】

壬三、喻諸過患8　癸一、喻枯骨

又彼諸欲，喻枯骨者，令無飽故。

【J2 喻段肉】

癸二、喻段肉

喻段肉者，多所共故。

多所共故者：謂為眾多所共有故，由是義顯能為他奪。簡非不共，故作是說。

【J3 喻草炬】

癸三、喻草炬

喻草炬者，是非法行、惡行因故。

【J4 喻一分炭】

癸四、喻一分炭

喻一分炭者，增長欲愛大熱惱故。

【J5 喻大毒蛇】

癸五、喻大毒蛇

喻大毒蛇者，為諸聖賢所遠離故。

【J6 喻夢所得】

癸六、喻夢所得

喻夢所得者，速散壞故。

【J7 喻所假借莊嚴具】

癸七、喻所假借莊嚴具

喻所假借莊嚴具者，託眾緣故。

【J8 喻諸樹端爛熟果】

癸八、喻諸樹端爛熟果

喻諸樹端爛熟果者，危亡地故。

【H2 不淨異名2】

【I1 總句】

辛二、不淨異名2　壬一、總句

又不淨者，是其總句。

【I2 別句】

壬二、別句

言臭穢者，受用飲食變壞成故。屎尿不淨變壞所成，故名臭處。諸肉血等變壞所成，故名生臭。可厭逆者，受用婬欲變壞所成，可惡逆故。

【G2 延請差別3】

【H1 招延奉請2】

【I1 出所應】

庚二、延請差別3　辛一、招延奉請2　壬一、出所應

復次，應招延者，約捨世財。應奉請者，約盡貪愛。

【I2 釋所由】

壬二、釋所由

欲求果報，是故招延。欲求解脫，是故奉請。

【H2 應合掌應和敬】

辛二、應合掌應和敬

應合掌者，即為二事而延請時。應和敬者，應設禮拜問訊等故，應可與彼戒見同故。

【H3 無上福田世應奉施】

辛三、無上福田世應奉施

無上福田世應奉施者，於彼惠施果無量故。

【G3 法差別4】

【H1 教法攝2】

【I1 善說】

庚三、法差別4　辛一、教法攝2　壬一、善說

復次，善說者，文義巧妙故。

【I2 現見】

壬二、現見

現見者，於現法中可證得故。

【H2 證法攝2】

【I1 滅諦異名6】

【J1 無熱】

辛二、證法攝2　壬一、滅諦異名6　癸一、無熱

無熱者，離煩惱故。

【J2 無時】

癸二、無時

無時者，出三世故。

【J3 難引】

癸三、難引

難引者，老病死等不能引故。

【J4 難見】

癸四、難見

難見者，天等趣中不可見故。

【J5 內自所證2】

【K1 簡異生】

癸五、內自所證2　子一、簡異生

內自所證者，唯信他等不能證故。

【K2 出唯聖】

子二、出唯聖

諸有智者者，謂學無學。

【J6 為舍為洲等】

癸六、為舍為洲等

為舍、為洲、為救、為歸、為趣者，由後後句釋前前句，顯出離義。

為舍為洲等者：集論中說：何故此滅復名舍宅？無罪喜樂所依事故。何故此滅復名洲渚？三界隔絕故。何故此滅復名弘濟？能遮一切大苦災橫故。何故此滅復名歸依？無有虛妄意樂方便所依處故。何故此滅名勝歸趣？能為歸趣一切最勝聖性所依處故。（集論五卷十四頁31,682a）由是當知諸差別義。今說由後後句釋前前句，義顯出離漸次應知。

【I2 道諦漸次2】

【J1 標名正見】

壬二、道諦漸次2　癸一、標名正見

又能了知四聖諦故，名為正見。

【J2 釋漸次相4】

【K1 生起等】

癸二、釋漸次相4　子一、生起等

言生起者，於一切時容可生故。已生起者，於過去世住無學位。今生起者，於現在世或已證得，或修圓滿。當生起者，或未證得，或勤修習。

【K2 應修應習等】

子二、應修應習等

應修、應習、應多修習者，隨其所應，如前當知。

應修應習等者：前說：若修者，謂由了相作意故。若習者，謂由勝解作意故。多修習者，謂由餘作意故。又若修者，謂於所知事而發趣故。若習者，謂無間、殷重修加行故。多修習者，謂於長時熟修習故。（陵本八十三卷二十頁6338）由是當知彼差別義。或作意攝、或加行攝，所望有別，是故此說隨其所應。

【K3 應隨護】

子三、應隨護

應隨護者，遠離隨順退墮法故。

【K4 應觸應作證】

子四、應觸應作證

言應觸者，由身體故。應作證者，或果、或勝智，如說：我已證道故。

【H3 說法攝10】

【I1 應時而說】

辛三、說法攝10　壬一、應時而說

應時而說者，若了知彼願樂欲聞及堪聞者，方可為說。坐卑座等，是名為時。

坐卑座等者：菩薩地說，菩薩說正法相，應以其時。謂當安住如法威儀而為他說，非不安住如法威儀。不為無病處高座者而說正法，不為坐者立說正法，不應居後為前行者而說正法，不為覆頭而說正法。（陵本三十八卷十六頁3151）此應準知。

應當序說先時所作。

應當序說先時所作者：聲聞地說：善說正法，謂於時時能善宣說初時所作無倒言論。所謂施論、戒論、生天之論。於諸欲中，能廣開示過患出離清淨品法。（陵本二十五卷四頁2085）此應準釋。

【I2 殷重為說】

壬二、殷重為說

若了知彼是增上已，即便殷重，隨其所能，盡己所有而為說法。為欲開示彼彼差別未曾有義，非直華詞樂說而已。

若了知彼是增上已者：謂了知彼願樂欲聞及堪聽聞，不於下劣而生喜足，名是增上。

【I3 次第隨密隨會】

壬三、次第隨密隨會

次第者，開示義故。隨密者，設妨難故。隨會者，顯釋彼故。

【I4 令歡喜令愛樂令喜樂】

壬四、令歡喜令愛樂令喜樂

令歡喜者，化受教者故。令愛樂者，化處中者故。令喜樂者，化誹謗者故。

【I5 讚勵訶擯】

壬五、讚勵訶擯

讚勵者，求彼實德，以稱順心，發自言音揄揚讚美。訶擯者，觀彼實過，以無恚心，發自言音開示訶責。

【I6 道理】

壬六、道理

道理者，具四道理故，謂觀待道理、作用道理、法爾道理、證成道理。

【I7 有益無雜有法】

壬七、有益無雜有法

有益者，於所為處不棄捨故。

於所為處不棄捨者：利益有情，名所為處。如法授與，名不棄捨。

無雜者，無雜亂故，有繫屬故。

無雜亂故等者：不非時說，名無雜亂。前後義趣非不相屬，名有繫屬。

有法者，能引義故，依於苦等有無量種出離遠離所生法故。

依於苦等者：謂依苦等四聖諦法應知。

【I8 如眾會】

壬八、如眾會

如眾會者，隨剎帝利等四種會眾所堪能故。

【I9 慈心利益心哀愍心】

壬九、慈心利益心哀愍心

以慈心者，為欲令彼得樂義故。利益心者，云何當令若有殷重聽聞正法，皆得悟解，獲大利益故。哀愍心者，欲令彼修法隨法行故。

【I10 無所依無輕懱等】

壬十、無所依無輕懱等

無所依者，不為利養恭敬名稱故；謂不依止衣服等事，亦不依止禮敬等事，唯欲令他悟入正法。又不於他有所輕懱，乃至廣說不自高者，不為利養恭敬事故，作如是言：唯我能知如是法律，非汝等輩；乃至廣說讚己功德，談彼過失。

【H4 聽法攝2】

【I1 無雜染心3】

【J1 遠離貢高雜染3】

【K1 應時而聽】

辛四、聽法攝2　壬一、無雜染心3　癸一、遠離貢高雜染3　子一、應時而聽

於時時間應聽法者，至如是時，應自觀察：我今說法多有所作，他說法時，應正了知，勿我於中當為障礙。

【K2 殷重恭敬而聽】

子二、殷重恭敬而聽

即便殷重，以謙下心坐於卑座，具足威儀，隨其所能聽聞正法，起恭敬相。

【K3 不為損害等】

子三、不為損害等

為欲啟悟先未解義，而興請問。若不悟解，或復沈疑，終不譏誚。於其勝者，恭敬隨順；於等、於劣，恭敬法故，亦不輕懱。

【J2 遠離輕慢雜染3】

【K1 恭敬說法師】

癸二、遠離輕慢雜染3　子一、恭敬說法師

於說法師深生尊重。如說法者，當獲無上大果勝利故。

【K2 不輕法】

子二、不輕法

不輕法者，不作是言：此非綺飾文字章句，所有文句悉皆麤淺故。

【K3 不輕法師】

子三、不輕法師

不輕法師者，不作是言：彼於我所種姓卑劣等故。

【J3 遠離怯弱雜染】

癸三、遠離怯弱雜染

不自輕者，不作是言：我於解法無有力能。於其所證無怯劣故。

【I2 無散亂心5】

【J1 奉教心】

壬二、無散亂心5　癸一、奉教心

奉教心者，無惱亂心，唯欲求解故。

【J2 心一趣】

癸二、心一趣

心一趣者，為欲領解文句差別故。

【J3 屬耳聽】

癸三、屬耳聽

屬耳聽者，為欲了知音韻差別故。

【J4 修治意】

癸四、修治意

修治意者，為欲悟入甚深義故。

【J5 於一切心無不繫念】

癸五、於一切心無不繫念

於一切心無不繫念者，為欲無間領解音韻文句義故，無不了知、無不通達而空過者。

【G4 僧差別5】

【H1 正行攝2】

【I1 正行異名2】

【J1 總句】

庚四、僧差別5　辛一、正行攝2　壬一、正行異名2　癸一、總句

復次，言正行者，謂是總句。

【J2 別句2】

【K1 第一義4】

【L1 應理行】

癸二、別句2　子一、第一義4　丑一、應理行

應理行者，住果有學。

【L2 質直行】

丑二、質直行

質直行者，住於向道。

【L3 和敬行】

丑三、和敬行

和敬行者，是其無學。由彼唯於大師、正法及學處等深恭敬故。

【L4 隨法行】

丑四、隨法行

隨法行者，於因轉時法隨法行。由聞他音，內正如理而思惟故。

【K2 第二義】

子二、第二義

又應理行者，是其正道及果滅行。質直行者，如其聖教而正修行，無諂無誑，如實顯現。和敬行者，與六堅法而共相應。

與六堅法而共相應者：謂六和敬名六堅法應知。

隨法行者，法隨法行。

【I2 正行果異名】

壬二、正行果異名

諸阿羅漢諸漏永盡，乃至廣說。

諸漏永盡乃至廣說等者：此中諸阿羅漢種種廣說，如聲聞地別列其相，隨應當知。（陵本三十四卷二十五頁2808）

最極究竟，乃至廣說。亦名出離，超出坑塹，越度坑塹，乃至廣說。永斷五支，成就六支，乃至廣說。獲得預流不顛墜法，決定趣向三菩提果，乃至廣說。如是一切，於自處所攝事分中，我當廣說。

【H2 大師子攝2】

【I1 總句】

辛二、大師子攝2　壬一、總句

又大師子者，是其總句。

【I2 別句2】

【J1 諸句差別5】

【K1 腹所生】

壬二、別句2　癸一、諸句差別5　子一、腹所生

腹所生者，簡去異生卑劣子故。

【K2 口所生】

子二、口所生

口所生者，從說法音而誕生故。

【K3 法所生】

子三、法所生

法所生者，如理作意、法隨法行之所生故。

【K4 法所化】

子四、法所化

法所化者，從法身路而得成立，相似法故。

【K5 法等分】

子五、法等分

法等分者，受用無漏法之財寶，相似法故。

【J2 圓滿差別2】

【K1 標】

癸二、圓滿差別2　子一、標

如是諸句，顯示增上生圓滿，及父相似法生圓滿。

【K2 配2】

【L1 顯示增上生圓滿】

子二、配2　丑一、顯示增上生圓滿

謂初句，於其增上生圓滿中，遮器過失；第二句，遮其精血不淨所生；第三句，遮其欲貪非正法生。如是三句，顯示增上生圓滿。

【L2 顯示父相似法生圓滿】

丑二、顯示父相似法生圓滿

第四句，顯示自體相似之法；第五句，顯示受用相似之法。如是二句，顯示父相似法生圓滿。

【H3 序集攝3】

【I1 標差別】

辛三、序集攝3　壬一、標差別

又序者，是緣。集者，是因。

【I2 釋異名】

壬二、釋異名

緣增上故，名彼種類。因增上故，名彼所生。

【I3 明建立】

壬三、明建立

雖因所生，藉緣勢力方得生起，為彼依故。又於此中後句釋前。

又於此中後句釋前者：前說集者，是其後句；序者，是其前句。由有因故，緣可為依，是名後句釋前句義。

【H4 善見攝2】

【I1 總句】

辛四、善見攝2　壬一、總句

又善見者，是其總句。

【I2 別句2】

【J1 別辨2】

【K1 善知善思惟】

壬二、別句2　癸一、別辨2　子一、善知善思惟

言善知者，知法義故。善思惟者，如其正理而思惟故。

【K2 善黠慧善通達】

子二、善黠慧善通達

善黠慧者，全分知故。善通達者，如實知故。

【J2 結顯】

癸二、結顯

由後二句，顯善見性；由前二句，顯彼加行。

【H5 聖攝3】

【I1 聖】

辛五、聖攝3　壬一、聖

又言聖者，是無漏故，及在聖者相續中故。

【I2 出離】

壬二、出離

言出離者，出離三界一切苦故。

【I3 決達】

壬三、決達

言決達者，究竟出離無退轉故。

【G5 師德差別5】

【H1 為本為眼為依】

庚五、師德差別5　辛一、為本為眼為依

復次，諸法皆以世尊為本者，由佛世尊是其最初現等覺故。世尊為眼者，現等覺已，為諸天人等開示故。世尊為依者，所說法中，隨所生起一切疑惑皆能遣故。

【H2 能為眼能為智】

辛二、能為眼能為智

又佛世尊能為眼者，謂能引發俱生慧故。能為智者，謂能引發加行慧故。

【H3 能為義能為法】

辛三、能為義能為法

能為義者，謂能引發思所成慧故。能為法者，謂能引發聞所成慧故。

【H4 能決了不顯了義】

辛四、能決了不顯了義

不顯了義能決了者，一切疑惑皆能斷故。

【H5 能為一切義所依】

辛五、能為一切義所依

能為一切義所依者，謂能引發一切世間及出世間興盛事故。

【G6 厭差別2】

【H1 由位別2】

【I1 厭離欲等】

庚六、厭差別2　辛一、由位別2　壬一、厭離欲等

復次，厭者，謂於見道。言離欲者，謂於修道離欲究竟。所言滅者，謂於無學一切依滅。

【I2 料簡位次】

壬二、料簡位次

前之二種，於加行位修習厭行及離欲行；後之一種，在無學位行於滅行。

【H2 由相別2】

【I1 厭及離欲】

辛二、由相別2　壬一、厭及離欲

又言厭者，由見諦故，於一切行皆悉厭逆。言離欲者，由於修道永斷貪故。

【I2 解脫遍解脫】

壬二、解脫遍解脫

言解脫者，由離貪故，一向安隱，於餘煩惱心得解脫。遍解脫者，煩惱斷故，於生等苦普得解脫。

【G7 梵志差別2】

【H1 標辨五句5】

【I1 是為婆羅門】

庚七、梵志差別2　辛一、標辨五句5　壬一、是為婆羅門

復次，是為婆羅門者，究竟到彼岸故，蠲除諸惡故，是為其相。

【I2 無猶豫等】

壬二、無猶豫等

無猶豫等者，於自所證離疑惑故。

【I3 斷諸惡作】

壬三、斷諸惡作

斷諸惡作者，於應作事無不作故，不應作事無有作故。

【I4 離諸貪愛】

壬四、離諸貪愛

離諸貪愛者，無有利養恭敬愛故。

【I5 於有非有著無有隨眠2】

【J1 出永斷】

壬五、於有非有著無有隨眠2　癸一、出永斷

於有非有著無有隨眠者，隨眠永斷故。

【J2 釋有非有】

癸二、釋有非有

當知此中，若現在世、若未來世名之為有，其過去世名為非有。

【H2 料簡其義2】

【I1 第一義2】

【J1 總標觀察】

辛二、料簡其義2　壬一、第一義2　癸一、總標觀察

由此諸句，無倒觀察婆羅門相。

【J2 配釋別相2】

【K1 前三句】

癸二、配釋別相2　子一、前三句

由前三句，顯示多聞及與正知觀見其相。

【K2 第四句2】

【L1 顯所由】

子二、第四句2　丑一、顯所由

或謂不正修習善品，故復顯示第四一句觀察其相。

【L2 辨所著2】

【M1 略標列2】

【N1 標八種】

丑二、辨所著2　寅一、略標列2　卯一、標八種

此中著者，謂八種著。

【N2 攝二種2】

【O1 別辨2】

【P1 非有攝】

卯二、攝二種2　辰一、別辨2　巳一、非有攝

於非有中，作愁憂著。

【P2 有所攝2】

【Q1 於現在世】

巳二、有所攝2　午一、於現在世

於現在世所攝有中，有五種著。一、作修治，二、作救護，三、作我所，四、作高勝，五、作下劣。

【Q2 於未來世】

午二、於未來世

於未來世所攝有中，作行、作動。

【O2 總顯】

辰二、總顯

總於三處，作極厚重、作極甘味。

總於三處者：過去、現在、未來三時差別，說名三處，時依處故。

【M2 隨別釋4】

【N1 作愁憂】

寅二、隨別釋4　卯一、作愁憂

作愁憂者，所愛變壞故。

【N2 作修治等】

卯二、作修治等

作修治者，養育攝藏故。作救護者，於逼惱處求作救護故。作我所者，執為我所故。作高勝者，計我為勝而起憍慢故，如世尊言：世間眾生慢為高幢故。作下劣者，計我為劣而起憍慢故。

【N3 作行作動】

卯三、作行作動

言作行者，是其希望未來世愛。言作動者，既希望已，方便追求。

【N4 作極厚重等】

卯四、作極厚重等

作極厚重者，是所愛樂，非可食用，謂金銀等應可貿易。作極甘味者，是可食用。

【I2 第二義3】

【J1 顯義】

壬二、第二義3　癸一、顯義

復有差別。謂此五句，略顯得道、道果作證。

【J2 配句2】

【K1 配初句】

癸二、配句2　子一、配初句

是為婆羅門者，略顯得道。

【K2 配餘句2】

【L1 標】

子二、配餘句2　丑一、標

無猶豫等、斷諸惡作、離諸貪愛、於有非有著無有隨眠者，如是諸句，略顯獲得道果作證。

【L2 釋】

丑二、釋

於記所解疑惑斷故，於所行中一切忘失法行斷故，於未來世苦因斷故，現在苦因麤重斷故。

【J3 釋名3】

【K1 有】

癸三、釋名3　子一、有

所言有者，謂此義中，當知於其三界所攝諸相作意。

【K2 非有】

子二、非有

言非有者，於無相界作意思惟。

【K3 著2】

【L1 出體】

子三、著2　丑一、出體

所言著者，謂此義中是貪瞋癡。

【L2 料簡3】

【M1 辨品類2】

【N1 有學無學】

丑二、料簡3　寅一、辨品類2　卯一、有學無學

如無相定，諸有學者猶有隨眠，非阿羅漢得有尋思、戲論、著、想四種雜染。

【N2 出家在家】

卯二、出家在家

前二是出家品，後二是在家品。由有著隨眠，故彼得生起。

【M2 釋雜染2】

【N1 出家攝】

寅二、釋雜染2　卯一、出家攝

諸出家者，由追憶念曾所更境，故有尋思；動亂現行，故有戲論。

【N2 在家攝】

卯二、在家攝

諸在家者，住現前境，有著、有想；由有染著，取諸相故。

【M3 廣因緣】

寅三、廣因緣

復有二種雜染因緣，謂不如理作意及順彼處法。由此因緣，彼得生起，是故說此為彼因緣。

【G8 無常差別2】

【H1 苦聖諦攝2】

【I1 辨四行2】

【J1 無常苦義2】

【K1 徵】

庚八、無常差別2　辛一、苦聖諦攝2　壬一、辨四行2　癸一、無常苦義2　子一、徵

復次，所有無常皆是苦者，義何謂耶？

【K2 釋2】

【L1 第一義】

子二、釋2　丑一、第一義

若有無常眾同分者，有生老等眾苦生起。

【L2 第二義】

丑二、第二義

若依諸觸有諸受者，彼皆變壞，生已尋滅，故說諸受皆悉是苦。

【J2 空無我義】

癸二、空無我義

若有生等苦法及有壞等苦法，彼皆無我。自非我故，於是處所亦無有我，由此攝受空、無我行。

自非我故等者：謂諸行中我不可得，名自非我，由此攝受趣入空行。又彼諸行，與其自相及無常相、苦相相應，彼亦一切從緣生故，不得自在；不自在故，皆非是我，是名於是處所亦無有我；由此攝受入無我行。

【I2 明慧忍2】

【J1 解了等解了審解了】

壬二、明慧忍2　癸一、解了等解了審解了

又解了者，聞所成慧，諸智論者如是說故。等解了者，思所成慧。審解了者，修所成慧。

【J2 喜樂等喜樂遍喜樂】

癸二、喜樂等喜樂遍喜樂

即於如是三慧行中，所有諸忍，名為喜樂、若等喜樂、若遍喜樂。

【H2 隨觀等攝2】

【I1 舉差別】

辛二、隨觀等攝2　壬一、舉差別

又有無常隨觀、斷隨觀、離欲隨觀、滅隨觀者，如聲聞地已廣分別。

如聲聞地已廣分別者：聲聞地說：無常隨觀入息出息，及與斷、離欲、滅入息出息。如彼廣分別義應知。（陵本二十七卷十三頁2286）

又無常力之所損害，乃至廣說。當知此中，增一略文顯無常等差別，障礙差別為後，如其所應。

【I2 明證得2】

【J1 得所未得及上作證】

壬二、明證得2　癸一、得所未得及上作證

為欲獲得所未得者，最初得故，或先下劣有所證故。於上差別而作證者，謂於其斷而作證故。

【J2 觀察審慮如理觀察2】

【K1 略說義】

癸二、觀察審慮如理觀察2　子一、略說義

言觀察者，此說於慧。言審慮者，說三摩地。如理觀察者，此說二法無顛倒轉。

此說二法無顛倒轉者：慧、三摩地，說名二法止觀雙運。圓滿清淨，名無顛倒轉。

【K2 廣無例】

子二、廣無例

雖實無有而顯現者，謂於此中實無樂故。虛者，空無我故。偽者，不淨故。不堅者，無常故。此則顯示無四顛倒。

【G9 聚沫等差別5】

【H1 色如聚沫2】

【I1 標四因】

庚九、聚沫等差別5　辛一、色如聚沫2　壬一、標四因

復次，色如聚沫者，速增減故，水界生故，思飲食味水所生故，不可揉捼故。

【I2 隨難釋2】

【J1 不可揉捼】

壬二、隨難釋2　癸一、不可揉捼

非如泥團可令轉變造作餘物，是故說言不可揉捼。

【J2 非聚似聚】

癸二、非聚似聚

又實非聚，似聚顯現，能發起一有情解故。

速增減故等者：速增減者，喻聚無常。水界生者，喻緣攝受。思飲食味等者，喻喜為因。不可揉捼者，喻不隨己欲。由是故說色如聚沫。

【H2 受喻浮泡2】

【I1 標義】

辛二、受喻浮泡2　壬一、標義

受喻浮泡者，三和合生，不久堅住相似法故。

【I2 別釋2】

【J1 如地如雲如雨】

壬二、別釋2　癸一、如地如雲如雨

言如地者，所謂諸根，彼生依故。言如雲者，謂諸境界。言如雨者，所謂諸識。

【J2 如雨擊如浮泡】

癸二、如雨擊如浮泡

如雨擊者，所謂諸觸。如浮泡者，所謂諸受，速疾起謝，不堅住故。

【H3 想同陽焰】

辛三、想同陽焰

想同陽焰者，飈動性故，無量種相變易生故，令於所緣發顛倒故，令其境界極顯了故，由此分別男女等相成差別故。

【H4 行類芭蕉2】

【I1 徵義】

辛四、行類芭蕉2　壬一、徵義

云何行類芭蕉？

【I2 釋句3】

【J1 如明眼人利刃入林】

壬二、釋句3　癸一、如明眼人利刃入林

如明眼人者，謂聖弟子。言利刃者，謂妙慧刀。言入林者，謂於五趣舉意攀緣，種種自性眾苦差別同樹法故。

【J2 為取端直芭蕉柱及截根披葉】

癸二、為取端直芭蕉柱及截根披葉

為取端直芭蕉柱者，謂為作者、受者我見。截其根者，謂斷我見。披折葉者，委細簡擇唯有種種思等諸行差別法故。

【J3 彼於其中都無所獲何況堅實】

癸三、彼於其中都無所獲何況堅實

彼於其中都無所獲者，謂彼經時無堅住故。何況堅實者，何況有餘常恆實我、作者、受者而可得見。

【H5 識如幻事2】

【I1 徵】

辛五、識如幻事2　壬一、徵

云何識如幻事？

【I2 釋2】

【J1 第一義2】

【K1 引句2】

【L1 幻士住四衢道】

壬二、釋2　癸一、第一義2　子一、引句2　丑一、幻士住四衢道

言幻士者，隨福、非福、不動行識。住四衢道者，住四識住。

【L2 造作四種幻化事】

丑二、造作四種幻化事

造作四種幻化事者，謂象馬等，如象身等雖現可見，而無真實象身等事。

【K2 合法】

子二、合法

如是應知隨福、非福、不動行識，住四識住，雖有作者及受者等我相可見，然無真實我性可得。

【J2 第二義】

癸二、第二義

又識於內隱其實性，外現異相，猶如幻像。

【D2 黑品攝2】

【E1 結前生後】

丁二、黑品攝2　戊一、結前生後

復次，已說白品異門。黑品異門，我今當說。

【E2 標釋一切2】

【F1 嗢柁南標】

戊二、標釋一切2　己一、嗢柁南標

嗢柁南曰：生老死藏等　可欣等煩惱　廣說貪瞋癡　少等差別等

【F2 長行別釋9】

【G1 生差別5】

【H1 生等生出】

己二、長行別釋9　庚一、生差別5　辛一、生等生出

所言生者，謂初結生，即名色位。等生則是胎藏圓滿。出謂出胎。

【H2 現起】

辛二、現起

現謂嬰孩，乃至少年及中年位。起者，乃至極老年位。

【H3 蘊得界得處得】

辛三、蘊得界得處得

又蘊得者，謂名色位。界得，即是於此位中，彼種子得。言處得者，名色增長，六處圓滿。

蘊得界得處得者：如有尋有伺地釋應知。（陵本十卷二頁731）

【H4 諸蘊現】

辛四、諸蘊現

諸蘊現者，謂從出胎乃至老位。

【H5 命根起】

辛五、命根起

命根起者，捨故眾同分，取新眾同分。

【G2 老差別6】

【H1 蹎蹶皓首襵多】

庚二、老差別6　辛一、蹎蹶皓首襵多

復次，言蹎蹶者，年衰邁時，行步去來多僵仆故。言皓首者，髮毛變改白銀色故。言襵多者，皮緩皺故。

【H2 衰熟朽壞】

辛二、衰熟朽壞

言衰熟者，年衰邁時，即彼黃皴無光澤故。言朽壞者，勢力勇健皆無有故。

【H3 脊傴曲多黑子】

辛三、脊傴曲多黑子

脊傴曲者，身形前僂，憑杖行故。多諸黑子莊嚴身者，青黑雜黶遍支體故。

【H4 惛耄羸劣】

辛四、惛耄羸劣

言惛耄者，於所作事經行住等無多能故。言羸劣者，諸根於境無多能故。

【H5 衰退遍衰退】

辛五、衰退遍衰退

言衰退者，念智慧等無多能故。遍衰退者，即諸根等，經彼彼念瞬息等位漸損減故。

【H6 諸根熟諸行朽體腐敗】

辛六、諸根熟諸行朽體腐敗

諸根熟者，即彼衰廢無堪能故。諸行朽者，根所依處時經久故。體腐敗者，即彼所說性衰變故。

即彼所說性衰變故者：謂壽量將盡，身形臨壞，於諸事業無復功能。如有尋有伺地說應知。（陵本十卷三頁735）

【G3 死差別4】

【H1 殞終】

庚三、死差別4　辛一、殞終

復次，殞者，捨身形故。終者，臨死時故。

【H2 喪歿2】

【I1 第一義】

辛二、喪歿2　壬一、第一義

喪者，若於是時尸骸猶在。歿者，若於是時尸骸殄滅。

【I2 第二義】

壬二、第二義

又喪者，據色身故。歿者，據名身故。

【H3 壽退煖退命根滅】

辛三、壽退煖退命根滅

壽退、煖退者，將欲終時，餘心處在。命根滅者，一切壽量皆窮盡故。

【H4 死殂落】

辛四、死殂落

死者，其識棄捨心胸處故。殂落者，從死已後，或一七日，或復經於二三七日。

【G4 藏等差別6】

【H1 藏護覆】

庚四、藏等差別6　辛一、藏護覆

復次，一切愚夫異生，於其六處，由執我故，名藏；執我所故，名護；由薩迦耶以為根本，各異世間見趣差別我慢增上愛現行故，名覆。

【H2 味結合】

辛二、味結合

於順樂受所有六處有貪欲故，名味。於順苦受所有六處有瞋恚故，名結。於順不苦不樂受所有六處有愚癡故，名合。

【H3 隨眠繫屬執著】

辛三、隨眠繫屬執著

於過去世所有六處有顧戀故，名隨眠。於未來世所有六處有希望故，名繫屬。於現在世所有六處有耽染故，名執著。

【H4 執我所及慢】

辛四、執我所及慢

於自攝受他身六處，執為我所。於劣中勝非自攝受他身六處，依慢種類，發起於慢。

【H5 希求厚重】

辛五、希求厚重

於不定地欲界所繫，發起後後所有希求。於其定地色無色繫，如其所應，由廣大微妙故，發起厚重。

【H6 甘味不捨】

辛六、甘味不捨

依在家品色聲香味觸，由愛味眷屬所隨逐故，發起甘味。依出家品六處，由懈怠放逸煩惱故，遍於一切不能捨離。

【G5 可欣等差別2】

【H1 辨四句2】

【I1 標顯】

庚五、可欣等差別2　辛一、辨四句2　壬一、標顯

復次，可欣、可樂、可愛、可意者，當知此四句略顯可愛事。

【I2 別釋2】

【J1 第一義3】

【K1 出可愛事】

壬二、別釋2　癸一、第一義3　子一、出可愛事

此可愛事略有三種。一、可希求事，二、可尋思事，三、可耽著事。

【K2 配屬四句3】

【L1 約未來】

子二、配屬四句3　丑一、約未來

未來可愛事可希求故，名為可欣。

【L2 約過去】

丑二、約過去

過去可愛事唯可欲故、唯可樂故，名為可樂。

【L3 約現在2】

【M1 列二種】

丑三、約現在2　寅一、列二種

現在可愛事略有二種。一、境界事，二、領受事。

【M2 配差別】

寅二、配差別

若境界事可愛樂故，名為可愛。若領受事可愛樂故，名為可意。

【K3 結說一切】

子三、結說一切

如是所說諸可愛事，或過去、或未來、或現在、或境界、或領受，有差別故，或名可希求事、或名可尋思事、或名可耽著事，是故宣說如是一切諸句差別。

【J2 第二義】

癸二、第二義

又可欣者，約未來世，可希求故。可樂者，約現在世，現可欲樂無厭足故。可意者，約過去世，隨念可意而追憶故。可愛者，約妙色相，貫通三世皆可愛故。

【H2 釋隨應2】

【I1 可欲及欲所引】

辛二、釋隨應2　壬一、可欲及欲所引

又可欲者，悅意記念故。欲所引者，欲界繫故，或復隨順二種差別受用欲故。

或復隨順二種差別者：聲聞地說欲有二種，一者、煩惱欲，二者、事欲。（陵本三十三卷九頁2699）是名二種差別。

【I2 可染著】

壬二、可染著

可染著者，貪處所故。

【G6 煩惱差別3】

【H1 體性義攝24】

【I1 結5】

【J1 標得名】

庚六、煩惱差別3　辛一、體性義攝24　壬一、結5　癸一、標得名

復次，於五種事能和合故，說名為結。

【J2 列五事】

癸二、列五事

五種事者，一、所結事，二、能結事，三、罪過事，四、等流事，五、趣向事。

【J3 別釋相5】

【K1 所結事】

癸三、別釋相5　子一、所結事

諸結所緣，名所結事。所以者何？由愛恚等，各於所緣隨相差別而和合故。

【K2 能結事】

子二、能結事

即彼諸結展轉相引而和合故，名能結事。

【K3 罪過事】

子三、罪過事

諸結因緣，於現法中能生過罪，乃至領受從彼所生心法憂苦。由此因緣，能和合故，名罪過事。

【K4 等流事】

子四、等流事

為當來世猛利貪等生成之因而和合故，名等流事。

【K5 趣向事】

子五、趣向事

能生五趣，於諸趣中能和合故，名趣向事。

【J4 廣罪過3】

【K1 能自損能損他能俱損】

癸四、廣罪過3　子一、能自損能損他能俱損

由此因緣，自行惡行，遭他笞罰、縛錄、訶罵、驅擯、害等種種眾苦而生起故，名能自損。若不自遭，令他遭故，名能損他。若由彼故，自他俱遭，名能俱損。

【K2 生現罪生後罪生俱罪】

子二、生現罪生後罪生俱罪

能生現法罪者，謂由彼故，遭如所說種種苦事，然不決定往諸惡趣。能生後法罪者，謂由彼故，雖於現法他所不知，然能為因往諸惡趣。能生現法後法罪者，謂具二種。

【K3 生現憂苦及當惡趣】

子三、生現憂苦及當惡趣

於現法中多懷染著，所欲不遂，廣生種種心法憂苦，復於當來往諸惡趣。

【J5 結勝說】

癸五、結勝說

結雖無量，就勝而言，略有九結。

【I2 縛2】

【J1 出種類】

壬二、縛2　癸一、出種類

又約不隨所欲義故，說有三縛，謂貪瞋癡，依三受故。

【J2 釋得名】

癸二、釋得名

由彼因緣，雖欲脫彼而不能脫，故名為縛。

依三受故者：樂受為依，貪所隨增，生染著故。苦受為依，瞋所隨增，生瞋恚故。不苦不樂受癡所隨增，起顛倒故。謂於諸行自體，無常計常，苦計為樂，不淨計淨，無我計我。義如決擇分說。（陵本六十六卷一頁4939）

【I3 隨眠2】

【J1 釋得名】

壬三、隨眠2　癸一、釋得名

又煩惱品麤重種子之所隨逐，說名隨眠，是隨縛義、是微細義。

【J2 出種類】

癸二、出種類

取其根本，但有七種。

【I4 隨煩惱2】

【J1 釋得名】

壬四、隨煩惱2　癸一、釋得名

又從煩惱生故，親近煩惱故，隨惱亂心故，名隨煩惱。

【J2 出體性】

癸二、出體性

除七隨眠，所餘一切染汙心法皆隨煩惱。

【I5 纏2】

【J1 釋得名】

壬五、纏2　癸一、釋得名

又現起相續無斷絕義，說名為纏。

【J2 出種類】

癸二、出種類

纏有八種，謂無慚等。

【I6 株杌2】

【J1 釋得名】

壬六、株杌2　癸一、釋得名

又彼能令轉成上品相續起故，能令身心無堪能故，說為株杌。如舄鹵田，不任耕植。

【J2 辨種類2】

【K1 五種】

癸二、辨種類2　子一、五種

又處所別故，彼所生疑有差別故，說五心株。

又處所別故等者：疑所依處有五差別。一、於大師所，二、於正法所，三、於所學處，四、於教誡所，五、於諸有智梵行者所。依此五處而生疑惑猶豫，由是故說有五心株。集異門論名五心栽，名別義同。

【K2 三種】

子二、三種

貪等別故，說有三種。

貪等別故說有三種者：貪瞋癡別，名三株杌。如有尋有伺地說。（陵本八卷七頁573）

【I7 垢】

壬七、垢

又彼能令不清淨故，說名為垢。

【I8 儞伽2】

【J1 常流注】

壬八、儞伽2　癸一、常流注

又於諸處門，常流注故，名為儞伽。

【J2 常能害】

癸二、常能害

常能害故，亦名儞伽。

【I9 箭】

壬九、箭

又彼能令不寂靜故，說名為箭。如被毒箭，若未拔時多不寂靜。

【I10 所有】

壬十、所有

又能障捨故，有戲論故，名為所有。

【I11 惡行】

壬十一、惡行

又非法行、不平等行現在前故，說名惡行。

又非法行等者：三摩呬多地決擇中說：由非善義，名非法行；非愛果義，名不平等行。（陵本六十二卷四頁4977）

【I12 根】

壬十二、根

又能等起一切煩惱、諸惡行故，說名為根。

【I13 漏】

壬十三、漏

又能出生當來生故，說名為漏。

【I14 匱】

壬十四、匱

又既生已，由老死等令匱乏故，說名為匱。

【I15 燒】

壬十五、燒

又非愛合會、所愛乖離、貪求利養所燒然故，說名為燒。

【I16 惱】

壬十六、惱

又能令愁歎憂苦惱故，說名為惱。

【I17 暴流】

壬十七、暴流

又能令順流而漂溺故，說名暴流。

【I18 軛】

壬十八、軛

又依前際，能為現法生死流轉勝方便故，說名為軛。

【I19 取】

壬十九、取

又依現在，能為未來勝方便故，說名為取。

【I20 繫】

壬二十、繫

又難解故，說名為繫。

【I21 蓋】

壬二十一、蓋

又於所知事能障智故，說名為蓋。

【I22 五結2】

【J1 下分結2】

【K1 辨差別】

壬二十二、五結2　癸一、下分結2　子一、辨差別

又望色無色界，欲界為下分；望其修道，見道為下分。

【K2 釋得名】

子二、釋得名

由約此二下分差別，隨其所應，說名五下分障，亦名五下分結。

【J2 上分結】

癸二、上分結

與此相違，當知說有五上分結。

隨其所應說名五下分障等者：五下分結中，貪欲、瞋恚，當知依欲界為下分說；薩迦耶見、戒禁取、疑，當知依見道為下分說。此不分別，故言隨應。

【I23 林】

壬二十三、林

又言林者，能生種種苦蘊體性。由親愛故，彼得增長，說名稠林。

【I24 諍】

壬二十四、諍

又能發起諸鬥訟等種種忿競，故名為諍。

【H2 訶毀義攝6】

【I1 黑】

辛二、訶毀義攝6　壬一、黑

明所治故，說名為黑。

【I2 無義】

壬二、無義

能引苦故，說名無義。

【I3 弊下】

壬三、弊下

無所用故，說名弊下。

【I4 有罪】

壬四、有罪

性染汙故，說名有罪。

【I5 應遠離】

壬五、應遠離

不應習近故，說名應遠離。

【I6 突尸羅等2】

【J1 第一義7】

【K1 突尸羅】

壬六、突尸羅等2　癸一、第一義7　子一、突尸羅

毀犯所受清淨戒故，名突尸羅。

【K2 惡法】

子二、惡法

又惡法者，謂極猛利無慚無愧，不信佛等，毀謗賢聖，邪見相應故；或復種種惡法現行故；又有貪欲、瞋恚心等，乃至廣說。

又有貪欲瞋恚心等乃至廣說者：等言，等取有愚癡心。能起惡行所有煩惱，與心相應，是名廣說。

【K3 內朽敗】

子三、內朽敗

當知此中，內朽敗者，外持沙門相故，內無沙門法故；猶如大木，外皮堅妙，內被蟲食，虛無有實。

【K4 下產生】

子四、下產生

下產生者，廣如下產及非下產法門中說。

下產生者等者：謂是異生諸卑劣子，產門所生、精血不淨所生、欲貪所生，名下產生。若大師子，腹所生、口所生、法所生，名非下產生。如前顯示增上生圓滿中說。

【K5 水生蝸螺】

子五、水生蝸螺

水生蝸螺者，謂所聽受與水相似，除渴愛故。若諸苾芻犯禁戒等，如彼蝸螺穢濁淨水，是故猶如有蝸螺水，不堪飲用，應遠離故。

【K6 螺音狗行】

子六、螺音狗行

螺音狗行者，謂諸苾芻習行惡行，於受利養臥具等時，自稱年臘最第一故。

【K7 實非沙門稱沙門等2】

【L1 非沙門等2】

【M1 非沙門】

子七、實非沙門稱沙門等2　丑一、非沙門等2　寅一、非沙門

實非沙門稱沙門者，已失苾芻分，稱有苾芻分故。實懷惡欲，而自稱言我是第一真沙門故。

【M2 非梵行】

寅二、非梵行

非梵行者，實非遠離婬欲穢法，而自稱言我遠離故。

【L2 妄稱沙門等2】

【M1 妄稱梵行】

丑二、妄稱沙門等2　寅一、妄稱梵行

又失苾芻性，而自稱有苾芻性，是故說名妄稱梵行。

【M2 妄稱沙門】

寅二、妄稱沙門

實非沙門，而自稱言我是第一真實沙門，是故說名妄稱沙門。

【J2 第二義7】

【K1 突尸羅】

癸二、第二義7　子一、突尸羅

又捨所受故，名突尸羅。

【K2 惡法】

子二、惡法

先捨惡法復還取故，名為惡法。

【K3 內朽敗】

子三、內朽敗

形相意樂互不相稱，由是因緣，名內朽敗。

【K4 下產生】

子四、下產生

隨其所欲而行住故，名下產生。

【K5 水生蝸螺】

子五、水生蝸螺

毀辱所聞故，名水生蝸螺。

【K6 螺音狗行】

子六、螺音狗行

由邪受用諸信施故，名螺音狗行。

【K7 妄稱沙門梵行】

子七、妄稱沙門梵行

邪言說故，名為妄稱沙門梵行。

【H3 指廣說2】

【I1 貪瞋癡等】

辛三、指廣說2　壬一、貪瞋癡等

又有貪瞋癡忿恨等，乃至廣說諸雜穢事，攝事分中我當廣說。

攝事分中我當廣說者：攝事分說：隨煩惱者，謂貪不善根、瞋不善根、癡不善根，若忿、若恨，如是廣說諸雜穢事。（陵本八十九卷七頁6737）如彼廣釋應知。

【I2 無常苦等】

壬二、無常苦等

又有無常、苦、空、無我、生法、老法乃至燒雞，隨其處所，即於彼中我當廣說。

【G7 廣說貪瞋癡3】

【H1 貪差別24】

【I1 染著】

庚七、廣說貪瞋癡3　辛一、貪差別24　壬一、染著

復次，染者，謂樂著受用故。著者，謂即於彼無所顧惜故。

【I2 饕餮吞吸迷悶】

壬二、饕餮吞吸迷悶

饕餮者，謂希望未來所得受用事故。吞吸者，謂彼所餘助伴煩惱所吞吸故。迷悶者，次後當說。

次後當說者：謂如下說，不能觀察功德及過失故。

【I3 耽著貪求】

壬三、耽著貪求

耽著者，謂堅執已得，無所營為故。貪求者，謂追求未得，勤加行故。

【I4 欲貪】

壬四、欲貪

欲者，謂於未得、已得，希求獲得及受用故。貪者，謂於受用喜樂堅著故。

【I5 親昵愛樂】

壬五、親昵愛樂

親昵及愛樂，如所親昵所愛樂中，應知其相。

【I6 藏護】

壬六、藏護

藏者，謂於內所攝自體中愛故。護者，謂於他相續中愛故。

【I7 執渴】

壬七、執渴

執者，謂於我所中愛故。渴者，謂倍增希求故。

【I8 所染所憍所欲】

壬八、所染所憍所欲

所染者，謂貪居處故。所憍者，謂七種憍所居處故。

七種憍者：謂無病憍、少年憍、長壽憍、族姓憍、色力憍、富貴憍、多聞憍。如意地說應知。（陵本二卷十九頁175）

所欲者，謂種種品類受用貪欲所居處故。

【I9 所親昵所愛樂等2】

【J1 約依處辨】

壬九、所親昵所愛樂等2　癸一、約依處辨

所親昵者，謂是過去諸顧戀愛所隨處故。所愛樂者，謂是現在諸欣喜愛所隨處故。

【J2 約串習辨】

癸二、約串習辨

又現法中串所習愛，名為親昵。宿世串習所發生愛，名為愛樂。

【I10 所迷悶】

壬十、所迷悶

所迷悶者，不能於中觀察功德及過失故。

【I11 所貪著所縛著】

壬十一、所貪著所縛著

所貪著者，是耽樂心所居處故。所縛著者，是貪瞋癡所居處故。

【I12 所希求所繫縛】

壬十二、所希求所繫縛

所希求者，能生愛故。所繫縛者，是一切結所居處故。

【I13 是惡者】

壬十三、是惡者

是惡者者，謂能和合不善法故。

【I14 喜樂言說遽務】

壬十四、喜樂言說遽務

為令現前而喜樂者，謂希望故。為令現前而言說者，謂以語言而追求故。為令證得而遽務者，謂生貪著身追求故。

【I15 耽著而住】

壬十五、耽著而住

耽著而住者，謂得已抱持而不捨故。

【I16 等染等惡等愚】

壬十六、等染等惡等愚

等染者，謂於樂受起貪欲故。等惡者，謂於苦受起貪恚故。等愚者，謂於三受起愚癡故。

【I17 顧戀繫心劬勞】

壬十七、顧戀繫心劬勞

顧戀者，謂於過去故。繫心者，謂於未來故。劬勞者，謂由彼因緣，正起追求故。

【I18 熾然燒惱】

壬十八、熾然燒惱

熾然者，謂所欲果遂，起染汙心故。燒者，謂所欲衰損，起染汙心故。惱者，謂所得變壞故。

【I19 為祈禱為觸對為希求為欣悅】

壬十九、為祈禱為觸對為希求為欣悅

為祈禱者，顯示取著吉祥愛故。為觸對者，顯示取著摩執愛故。為希求者，顯示取著與利愛故。為欣悅者，顯示取著如意思惟所有愛故。

【I20 趣清淨等】

壬二十、趣清淨等

又於諸欲其心趣入清淨，乃至廣說於五種出離界，應知如前三摩呬多地已說。

又於諸欲其心趣入清淨等者：三摩呬多地說：於諸欲中心不趣入，不美，不住，無有勝解，乃至廣說終不領納緣彼諸受。（陵本十一卷十二頁892）如是種種諸離欲相，是名其心趣入清淨。言五種出離界者，謂欲、恚、害出離，色出離，薩迦耶滅出離。亦如三摩呬多地說。（陵本十一卷十一頁890）

【I21 憍醉極憍醉】

壬二十一、憍醉極憍醉

言憍醉者，謂與三憍共相應故。

謂與三憍共相應故者：此中三憍，謂無病憍、少年憍、長壽憍。聲聞地說：謂如有一樂受欲者，為受諸欲食於所食。乃至廣說當得勇健，膚體充實，長夜無病，久時少壯，不速衰老，壽命長遠。（陵本二十三卷十三頁1982）其義應知。

極憍醉者，謂依止憍，遍於諸惡不善法中，能令其心不防護故。

【I22 趣憍醉及生等憍】

壬二十二、趣憍醉及生等憍

趣憍醉者，謂於憍醉所有因緣受學轉故。於諸欲中生等憍者，謂不觀過受用欲故。

【I23 平安領受趣受】

壬二十三、平安領受趣受

平安者，謂樂受自相故。領受者，謂諸受共相故。趣受者，謂餘受因相故。

【I24 欲貪堅著拘礙饕餮等】

壬二十四、欲貪堅著拘礙饕餮等

又欲貪、堅著、拘礙、饕餮等貪，如聞所成地已說。

【H2 瞋差別8】

【I1 內垢內忌內敵內怨】

辛二、瞋差別8　壬一、內垢內忌內敵內怨

復次，言內垢者，謂於怨意樂堅持不捨故。內忌者，謂於所愛障礙住故。內敵者，謂能引發所不愛故。內怨者，謂能引發所不宜故。

【I2 不可喜不可樂不可愛等】

壬二、不可喜不可樂不可愛等

又不可喜、不可樂、不可愛等，翻可喜等，如前應知。

翻可喜等如前應知者：前說可欣、可樂、可愛、可意，翻彼應知。

【I3 苦損害違逆不順意】

壬三、苦損害違逆不順意

又言苦者，謂彼自性苦，亦隨憶念苦故。損害者，謂現前苦故。違逆者，謂於三世思惟苦故。不順意者，謂現有苦能損害故。

【I4 苦猛利堅硬辛楚不可意等】

壬四、苦猛利堅硬辛楚不可意等

又苦、猛利、堅硬、辛楚、不可意等，如攝事分我當廣說。

如攝事分我當廣說者：攝事分說不可欣、不可樂、不可愛、不可意。（陵本九十一卷三頁6865）如彼廣說當知。

【I5 暴惡等2】

【J1 總句】

壬五、暴惡等2　癸一、總句

又暴惡者，是其總句。

【J2 別句3】

【K1 蜇螫怨字語】

癸二、別句3　子一、蜇螫怨字語

蜇螫者，麤言猛切故。怨字語者，謂造文字無有依違麤獷言故。

【K2 怨嫌憤發恚害】

子二、怨嫌憤發恚害

怨嫌者，謂毀辱所依故。憤發者，謂出言顯發惡意樂故。恚害者，謂以手等而加害故。

【K3 顰蹙而住遍生憤恚】

子三、顰蹙而住遍生憤恚

顰蹙而住者，謂憤害已後，顰蹙眉面，默然而住故。遍生憤恚者，謂數數追念不饒益相，深懷怨恨惱亂心故。

【I6 苦有苦有匱有災有熱2】

【J1 釋五句2】

【K1 約因緣辨】

壬六、苦有苦有匱有災有熱2　癸一、釋五句2　子一、約因緣辨

若生煩惱，惱亂其心，由此因緣，便住於苦。如說：苾芻懈怠雜諸惡，便住於眾苦。有苦者，謂彼攝受未來苦故。有匱者，謂彼遠離諸善品故。有災者，謂彼能為餘惑因故。有熱者，謂於後時發熱惱故。

【K2 約諸受辨】

子二、約諸受辨

又言苦者，是其總句。有苦者，謂憂苦相應故。有匱者，謂樂受變壞故。有災者，謂在不苦不樂受中，於二不解脫故。

於二不解脫故者：謂不解脫苦、樂二種故。

有熱者，謂於樂等，如其所應，有貪瞋癡火故。

【J2 釋二句】

癸二、釋二句

又於過去有苦，於未來有匱。

【I7 害敵怨】

壬七、害敵怨

又害者，謂顯示攝受上品怨嫌故。敵者、怨者，如前已說。

敵者怨者如前已說者：如前已說內敵、內怨，其相應知。

【I8 摧伏破壞等2】

【J1 別辨句】

壬八、摧伏破壞等2　癸一、別辨句

又摧伏者，謂與未生士用生相違故。破壞者，謂與已生士用住相違故。為他所勝者，謂與未生功能生相違故。落在他後者，謂與已生功能住相違故。

【J2 例相違】

癸二、例相違

又不摧伏、不破壞、非所勝、有所勝者，如是諸句，由前諸句其義應知。

摧伏破壞為他所勝落在他後者：此四句中，初二句謂於善法現行，後二句謂於善法種子，如是差別應知。

【H3 癡差別3】

【I1 出種類2】

【J1 舉已說7】

【K1 世愚攝2】

【L1 別辨句3】

【M1 於前際無智】

辛三、癡差別3　壬一、出種類2　癸一、舉已說7　子一、世愚攝2　丑一、別辨句3　寅一、於前際無智

復次，於前際無智者，謂於過去諸行無常法性不了知故。

【M2 於後際無智】

寅二、於後際無智

於後際無智者，謂於現在諸行盡滅法性不了知故。

【M3 於前後際無智】

寅三、於前後際無智

於前後際無智者，謂於未來諸行當生法性，及當生已當盡法性不了知故。

【L2 釋彼相】

丑二、釋彼相

彼於如是不了知者，謂依前際等，起不如理思惟：我於過去世為曾有耶？乃至廣說我為是誰？誰當是我？今此有情從何而來？於此沒已當往何所？

【K2 事愚攝2】

【L1 標無知】

子二、事愚攝2　丑一、標無知

如是依前後際不如理作意，故於如是無常法性愚癡不了，於諸行中我見隨逐，於內、於外、俱於二種唯有法性不能了知。

【L2 釋差別】

丑二、釋差別

內謂內處，外謂外跡，內外即是根所依處及以法處。由彼諸法於內可得，又是外處之所攝故。

【K3 移轉愚攝3】

【L1 於業無智】

子三、移轉愚攝3　丑一、於業無智

於業無智者，謂於諸業唯有行性不能了知，而妄計度我為作者。

【L2 於異熟無智】

丑二、於異熟無智

於異熟無智者，謂於有情世間及器世間，若餘境界，業因所起，妄計自在、作者、生者。

【L3 於業異熟無智】

丑三、於業異熟無智

於業異熟無智者，謂遍愚一切，獲得誹謗業果邪見。此即宣說外道異生，於諸法中所有無智。

獲得誹謗業果邪見者：謂如說言：無有妙行，無有惡行，及無妙行惡行二業果及異熟。是即謗無因果邪見。

【K4 最勝愚攝3】

【L1 於佛無智】

子四、最勝愚攝3　丑一、於佛無智

於佛無智者，謂不了知如來法身及諸行相。

【L2 於法無智】

丑二、於法無智

於法無智者，謂不了知善說等相。

【L3 於僧無智】

丑三、於僧無智

於僧無智者，謂不了知正行等相。

【K5 真實愚攝】

子五、真實愚攝

於苦等無智者，謂如諸經所分別相，及十六行中不了知故。

【K6 染淨愚攝2】

【L1 於因無智】

子六、染淨愚攝2　丑一、於因無智

於因無智者，謂於無明等諸有支中，能為行等所有因性不了知故。

【L2 於因所生無智2】

【M1 約諸支辨】

丑二、於因所生無智2　寅一、約諸支辨

於因所生無智者，謂於行等諸有支中，從無明等因所生性不了知故。

【M2 約諸法辨】

寅二、約諸法辨

又於雜染、清淨品法，謂不善、善、有罪、無罪、過患、功德相應故。隨順黑白，謂無明、明分故。黑黑異熟；白白異熟；及有對分，謂即黑白黑白異熟。如是一切，皆從因緣之所生故，名為緣生。於彼一切不了知故，名為無智。

【K7 增上慢愚攝2】

【L1 第一義】

子七、增上慢愚攝2　丑一、第一義

或於六觸處不能如實遍通達者，謂於六處順樂受等觸所生中，彼滅寂靜不能如實遍了知故。

【L2 第二義】

丑二、第二義

又此加行，不能如實於法通達知見現觀者，謂即於彼法不如實知故。

【J2 指一切】

癸二、指一切

於彼、於此者，於如所說，或所未說。

【I2 辨異名3】

【J1 無知無見等6】

【K1 無知】

壬二、辨異名3　癸一、無知無見等6　子一、無知

無知者，於不現見。

【K2 無見】

子二、無見

無見者，於現見現前。

【K3 無現觀】

子三、無現觀

無現觀者，於如實證不由他緣。

【K4 黑闇】

子四、黑闇

黑闇者，於其實事不正了知。

【K5 愚癡】

子五、愚癡

愚癡者，於不實事妄生增益。

【K6 無明昏闇】

子六、無明昏闇

無明者，於所知事不能善巧，於彼彼處不正了知。謂於彼彼所說義中，及於名句文身不能解了。

謂於彼彼所說義中等者：此即釋前於彼彼處不正了知。若義、若法，名為處故。

昏闇者，成就誹謗一切邪見。

【J2 障蓋無明等】

癸二、障蓋無明等

又障、蓋、無明等，廣說如攝事分。

【J3 覆蔽隱沒等】

癸三、覆蔽隱沒等

又覆蔽、隱沒、昏昧、遍昏昧等，廣說如愛契經。

【I3 辨能障7】

【J1 不恭敬等3】

【K1 第一義】

壬三、辨能障7　癸一、不恭敬等3　子一、第一義

不恭敬者，不修恭敬故。不尊重者，不信彼德故。不貴尚者，令彼所欲有匱乏故。不供養者，不施利養故。

【K2 第二義】

子二、第二義

又不恭敬乃至不供養者，當知展轉後句釋前。

【K3 第三義】

子三、第三義

又不恭敬、不尊重、不信有而聽聞法等，廣說如攝決擇分。

【J2 不承聽不審聽】

癸二、不承聽不審聽

又不承聽者，不欲聞故。不審聽者，心散亂故。

【J3 不住奉教心等】

癸三、不住奉教心等

不住奉教心者，不欲修行故。不修正行者，於法隨法行，不如意樂正修行故。又不受學轉者，於大師聖教不能證故。

【J4 樂睡眠虛度生命等2】

【K1 總句】

癸四、樂睡眠虛度生命等2　子一、總句

又樂睡眠虛度生命者，是其總句。

【K2 別句2】

【L1 唐捐無果】

子二、別句2　丑一、唐捐無果

唐捐者，不能修往善趣因故。無果者，不能得彼善趣果故。

【L2 無義無利】

丑二、無義無利

無義者，不能修得涅槃因故。無利者，不能得彼涅槃果故。

【J5 不慰問同梵行者2】

【K1 釋問句3】

【L1 少病惱不】

癸五、不慰問同梵行者2　子一、釋問句3　丑一、少病惱不

又問少病惱不者，界無不平等故。

【L2 少事業不】

丑二、少事業不

少事業不者，加行事業無不平等故。

【L3 起居輕利不】

丑三、起居輕利不

起居輕利不者，希須飲食既飲食已，易消化故。

【K2 指餘相】

子二、指餘相

又務力樂及無罪等，如聲聞地食知量中，已說其相。

【J6 不簡擇等】

癸六、不簡擇等

又不簡擇、不極簡擇等，廣說如聲聞地。

【J7 不思惟等】

癸七、不思惟等

又不思惟、不稱量等，廣說亦如聲聞地。

【G8 少等差別】

庚八、少等差別

復次，少者，高廣量不相應故。小者，卑狹量相應故。尠者，纔受世間言說量故。

【G9 異門等差別】

庚九、異門等差別

復次，或異門者，自相差別故。或意趣者，俗相差別故。或殊異者，因相差別故。

【B3 結略指廣】

乙三、結略指廣

如是名為攝異門分。如是異門，於諸經中，隨其麤顯言多用者，略已采集示差別義。其餘無量諸佛世尊所說異門及義差別，由此方隅、由此所學、由此言教，應當精勤別別思擇異門、異義顯示安立。

瑜伽師地論科句披尋記卷第八十四

瑜伽師地論科句披尋記卷第八十五

彌勒菩薩說

唐三藏沙門玄奘奉詔譯

韓清淨科記

攝事分中契經事行擇攝第一之一

【B1 結前生後】

甲五、攝事分2　乙一、結前生後

如是已說攝異門。云何攝事？

【B2 攝釋一切4】

【C1 標列三處】

乙二、攝釋一切4　丙一、標列三處

謂由三處，應知攝事。一者、素怛纜事，二者、毗奈耶事，三者、摩怛理迦事。

【C2 略攝契經3】

【D1 標列一切】

丙二、略攝契經3　丁一、標列一切

云何素怛纜事？謂由二十四處，略攝一切契經。一者、別解脫契經，二者、事契經，三者、聲聞相應契經，四者、大乘相應契經，五者、未顯了義令顯了契經，六者、已顯了義更令明淨契經，七者、先時所作契經，

先時所作契經者：謂即施論、戒論、生天之論善說正法，此為先故。攝異門分說：應當序說先時所作。若了知彼是增上已，即便殷重，隨其所能，盡己所有而為說法。（陵本八十四卷二頁6358）其義應知。

八者、稱讚契經，九者、顯示黑品契經，十者、顯示白品契經，十一者、不了義契經，十二者、了義契經，十三者、義略文句廣契經，十四者、義廣文句略契經，十五者、義略文句略契經，十六者、義廣文句廣契經，十七者、義深文句淺契經，十八者、義淺文句深契經，十九者、義深文句深契經，二十者、義淺文句淺契經，二十一者、遠離當來過失契經，二十二者、遠離現前過失契經，二十三者、除遣所生疑惑契經，二十四者、為令正法久住契經。

【D2 隨釋四種3】

【E1 別解脫契經】

丁二、隨釋四種3　戊一、別解脫契經

別解脫契經者，謂於是中，依五犯聚及出五犯聚，說過二百五十學處，為令自愛諸善男子精勤修學。

依五犯聚等者：調伏事中說：有五種罪聚攝一切罪。何等為五？一者、他勝罪聚，二者、眾餘罪聚，三者、隕墜罪聚，四者、別悔罪聚，五者、惡作罪聚。（陵本九十九卷二頁7409）此五犯聚，如彼應知。又此一百五十學處，當為二百五十學處。聲聞地說：復從親教、軌範師處，得聞所餘別解脫經；總略宣說過於二百五十學處，皆自誓言：一切當學。（陵本二十二卷五頁1904）此說學處，應無有異。

【E2 事契經3】

【F1 略標列】

戊二、事契經3　己一、略標列

事契經者，謂四阿笈摩。一者、雜阿笈摩，二者、中阿笈摩，三者、長阿笈摩，四者、增一阿笈摩。

【F2 隨別釋2】

【G1 釋四差別4】

【H1 雜阿笈摩2】

【I1 釋相3】

【J1 辨相應2】

【K1 事相應】

己二、隨別釋2　庚一、釋四差別4　辛一、雜阿笈摩2　壬一、釋相3　癸一、辨相應2　子一、事相應

雜阿笈摩者，謂於是中，世尊觀待彼彼所化，宣說如來及諸弟子所說相應，蘊、界、處相應，緣起、食、諦相應，念住、正斷、神足、根、力、覺支、道支、入出息念、學、證淨等相應。

所說相應等者：所說行相相應，是名所說相應。蘊、界、處相應等，即此釋句。攝釋分說：行相者，謂諸蘊相應、諸界相應、諸處相應、緣起相應、處非處相應、念住相應。又說行相是所說相。（陵本八十一卷四頁6175）由是此言所說相應。

【K2 眾相應】

子二、眾相應

又依八眾說眾相應。

又依八眾說眾相應者：意地中說：眾會事者，所謂八眾。一、剎帝利眾，二、婆羅門眾，三、長者眾，四、沙門眾，五、四大天王眾，六、三十三天眾，七、焰摩天眾，八、梵天眾。（陵本三卷十六頁260）此應準知。

【J2 明結集】

癸二、明結集

後結集者，為令聖教久住，結嗢柁南頌，隨其所應次第安布。

【J3 略顯義2】

【K1 標列】

癸三、略顯義2　子一、標列

當知如是一切相應，略由三相。何等為三？一、是能說，二、是所說，三、是所為說。

【K2 配釋3】

【L1 是能說】

子二、配釋3　丑一、是能說

若如來、若如來弟子，是能說。如弟子所說，佛所說分。

【L2 是所說】

丑二、是所說

若所了知、若能了知，是所說。如五取蘊、六處、因緣相應分及道品分。

【L3 是所為說】

丑三、是所為說

若諸苾芻、天魔等眾，是所為說。如結集品。

【I2 結名】

壬二、結名

如是一切，麤略標舉能說、所說及所為說，即彼一切事相應教間廁鳩集，是故說名雜阿笈摩。

【H2 中阿笈摩】

辛二、中阿笈摩

即彼相應教，復以餘相處中而說，是故說名中阿笈摩。

【H3 長阿笈摩】

辛三、長阿笈摩

即彼相應教，更以餘相廣長而說，是故說名長阿笈摩。

【H4 增一阿笈摩】

辛四、增一阿笈摩

即彼相應教，更以一二三等漸增分數道理而說，是故說名增一阿笈摩。

【G2 釋阿笈摩】

庚二、釋阿笈摩

如是四種，師弟展轉傳來於今。由此道理，是故說名阿笈摩。

【F3 總結名】

己三、總結名

是名事契經。

【E3 聲聞大乘相應契經2】

【F1 明攝】

戊三、聲聞大乘相應契經2　己一、明攝

於十二分教中，除方廣分，餘名聲聞相應契經。即方廣分，名大乘相應契經。

【F2 指義】

己二、指義

此分別義，如前應知。

【D3 廣指所餘】

丁三、廣指所餘

如是四種契經，由餘未顯了義令顯了等二十種契經，如其所應，當知其相。

【C3 廣辨三事3】

【D1 素怛纜事摩怛理迦4】

【E1 出所為】

丙三、廣辨三事3　丁一、素怛纜事摩怛理迦4　戊一、出所為

從是已後，依此所說四種契經，當說契經摩怛理迦，為欲決擇如來所說、如來所稱、所讚、所美先聖契經。

【E2 釋得名】

戊二、釋得名

譬如無本母字，義不明了。如是本母所不攝經，其義隱昧，義不明了。與此相違，義即明了，是故說名摩怛理迦。

【E3 明所攝4】

【F1 行擇攝2】

【G1 總嗢柁南】

戊三、明所攝4　己一、行擇攝2　庚一、總嗢柁南

總嗢柁南曰：界略教想行　速通因斷支　二品智事諍　無厭少欲住

【G2 別嗢柁南11】

【H1 界攝2】

【I1 頌標列】

庚二、別嗢柁南11　辛一、界攝2　壬一、頌標列

別嗢柁南曰：界說前行觀察果　愚相無常等定界二種漸次應當知　非斷非常及染淨

【I2 長行釋11】

【J1 界2】

【K1 辨邪界3】

【L1 標】

壬二、長行釋11　癸一、界2　子一、辨邪界3　丑一、標

有四種所化有情先數習邪解脫見所集成界。

【L2 徵】

丑二、徵

何等為四？

【L3 釋2】

【M1 舉由常見】

丑三、釋2　寅一、舉由常見

謂於先有、先世、先身、先所得自體中，聽聞常見增上不正法、不如理作意增上力故，於今由彼為因、由彼為緣，數習邪解脫見所集成界。

【M2 例由斷見等】

寅二、例由斷見等

如說由常見，如是由斷見、由現法涅槃見、由薩迦耶見，廣說亦爾。

【K2 明調伏2】

【L1 總顯】

子二、明調伏2　丑一、總顯

此中世尊，由種種勝解智力、種種界智力增上力故，尋求彼先勝解及彼後界，如其所應，為調伏彼邪勝解界故，多分為轉四種法教。

多分為轉四種法教者：謂說無常、苦、空、無我，是名四種法教。如其所應，調伏常見，乃至薩迦耶見邪勝解界。如下自釋，義可了知。

或復為餘智未成熟者，令彼智成熟故；智已成熟者，令彼解脫諸煩惱故。

【L2 別辨4】

【M1 為說行盡無常】

丑二、別辨4　寅一、為說行盡無常

為初邪界有情，說因滅故行滅，由行盡門說無常性，為調伏彼邪勝解界故。

【M2 為說行起無常】

寅二、為說行起無常

為墮第二邪界有情，說因集故行集，由行起門說無常性，為調伏彼邪勝解界故。

【M3 為說行苦】

寅三、為說行苦

為墮第三邪界有情，由諸行苦門轉正法教，為調伏彼邪勝解界故。

【M4 為說行空無我】

寅四、為說行空無我

為墮第四邪界有情，若離諸行起薩迦耶見行者，由諸行空門轉正法教；若即諸行起薩迦耶見行者，由無我門轉正法教；為調伏彼邪勝解界故。

【J2 說2】

【K1 標列】

癸二、說2　子一、標列

復次，善說法律略由三種不共支故，不共外道，墮善說數。一者、宣說真實究竟解脫故；二者、宣說即彼方便故；三者、宣說即彼自內所證故。

【K2 隨釋3】

【L1 真實究竟解脫2】

【M1 徵】

子二、隨釋3　丑一、真實究竟解脫2　寅一、徵

云何真實究竟解脫？

【M2 釋2】

【N1 約二種解脫辨2】

【O1 標舉】

寅二、釋2　卯一、約二種解脫辨2　辰一、標舉

謂畢竟解脫及一切解脫，即是見道果，及此後所得世出世修道果。

【O2 料簡】

辰二、料簡

此中見道果，由畢竟故得名真實，而非究竟，於一切解脫猶有所應作故。

【N2 約三種解脫辨2】

【O1 標列】

卯二、約三種解脫辨2　辰一、標列

又解脫有三種。一、世間解脫，二、有學解脫，三、無學解脫。

【O2 料簡】

辰二、料簡

世間解脫非是真實，有退轉故。有學解脫雖是真實，而非究竟，猶有所作故。當知所餘，具足二種。

當知所餘具足二種者：謂無學解脫應知。

【L2 方便2】

【M1 徵】

丑二、方便2　寅一、徵

云何方便？

【M2 釋2】

【N1 真實解脫方便】

寅二、釋2　卯一、真實解脫方便

謂於諸行中，依如所有性及盡所有性，修無常想；依無常，修苦想；依苦，修空、無我想；因此得入諦現觀時，由正觀察所知境故，獲得正見。

【N2 究竟解脫方便3】

【O1 住厭逆想】

卯二、究竟解脫方便3　辰一、住厭逆想

由此正見為依止故，修道位中，遍於諸行住厭逆想。

【O2 滅喜貪纏2】

【P1 別辨2】

【Q1 於住時】

辰二、滅喜貪纏2　巳一、別辨2　午一、於住時

彼於住時，雖由彼相應受，憶念思惟不現前境明了現前，而不生喜。

【Q2 於行時】

午二、於行時

由不生喜增上力故，彼於行時，即於彼受所緣境界不生染著。彼於一切所求境界，得處中故，尚不希求，何況耽著。

得處中故者：謂於無記捨中行平等故。

【P2 總結】

巳二、總結

彼由如是若住、若行，於喜貪纏速能滅盡，心清淨住。

【O3 永拔隨眠】

辰三、永拔隨眠

又即於彼如所得道極多修習為因緣故，永拔彼品麤重隨眠，獲得真實究竟解脫，當知即是心善解脫。

【L3 自內所證3】

【M1 徵】

丑三、自內所證3　寅一、徵

云何自內所證？

【M2 釋2】

【N1 標四相】

寅二、釋2　卯一、標四相

當知有四種相。

【N2 辨二位2】

【O1 有學位2】

【P1 標】

卯二、辨二位2　辰一、有學位2　巳一、標

若於有學解脫轉時，由二種相，內慧觸證。

【P2 釋】

巳二、釋

謂我已盡諸惡趣中所生諸行，又我已盡除其七生、二生、一生所餘後有所生諸行，又我已住能究竟盡無退轉道。

除其七生二生一生者：七生，謂於預流果。二生，謂於一來果。一生，謂於不還果。

【O2 無學位2】

【P1 標】

辰二、無學位2　巳一、標

若於無學解脫轉時，即由如是二種相故，內慧觸證。

【P2 釋】

巳二、釋

謂我已作為斷其餘一切煩惱所應學事，我今尚無餘一生在，況二、況七。又隨所樂，亦能為他如實記別。

【M3 結】

寅三、結

如是名為自內所證。

【J3 前行2】

【K1 標列】

癸三、前行2　子一、標列

復次，即彼解脫有二種前行法。一者、見前行法，二者、道果前行法。

【K2 隨釋2】

【L1 見前行法】

子二、隨釋2　丑一、見前行法

見前行法者，謂由解脫及彼方便自內所證增上力故，從他言音，起聞思修所成妙善如理作意，未入正性離生能入正性離生，得如實見出世正見。

謂由解脫等者：此說不共外道善說法律，名增上力。此說解脫及彼方便自內所證，是其三種不共支故，義如前知。

【L2 道果前行法】

丑二、道果前行法

道果前行法者，謂得如是正見已，復起所餘正思惟等，或同時生、或後時生道前行法，為斷所餘諸煩惱故。

【J4 觀察2】

【K1 略標列】

癸四、觀察2　子一、略標列

復次，為欲證得所未得解脫故，應觀察八事。謂於諸行中愛味、過患、出離觀察，及聞、思、思擇力、見道、修道觀察。

應觀察八事等者：一、觀察愛味，二、觀察過患，三、觀察出離，四、觀察聞慧，五、觀察思慧，六、觀察思擇力，七、觀察見道，八、觀察修道，是名觀察八事。如下別釋，義可了知。

【K2 隨別釋2】

【L1 初三事2】

【M1 辨3】

【N1 觀察愛味】

子二、隨別釋2　丑一、初三事2　寅一、辨3　卯一、觀察愛味

於諸行中觀察愛味時，能善通達諸行愛味所有自相。

【N2 觀察過患】

卯二、觀察過患

即於諸行觀察過患時，能善了知三受分位過患共相。謂於是中甚少愛味，多諸過患。

【N3 觀察出離2】

【O1 標差別】

卯三、觀察出離2　辰一、標差別

如是了知愛味染著多諸過患共相應已，於所愛味一切行中，隨所生起欲貪煩惱，即能除遣、制伏、斷捨。

【O2 釋斷捨】

辰二、釋斷捨

於此欲貪不現行故，說名為斷，非永離欲故名為斷。又於彼事心未解脫，若於隨眠究竟超越，乃永離欲，心得解脫。

【M2 結】

寅二、結

是名一門觀察差別。

【L2 後五事3】

【M1 由聞慧】

丑二、後五事3　寅一、由聞慧

又修行者，於彼諸行正觀察時，先以聞所成慧，如阿笈摩，了知諸行體是無常，無常故苦，苦故空及無我。

【M2 由思慧】

寅二、由思慧

彼隨聖教如是勝解、如是通達。既通達已，復以推度相應思惟所成微細作意，即於彼境如實了知。

【M3 由思擇力等2】

【N1 別辨3】

【O1 思擇】

寅三、由思擇力等2　卯一、別辨3　辰一、思擇

即由如是通達了知增上力故，於彼相應煩惱現行現法、當來所有過患，如實觀察。由思擇力為依止故，設復生起而不實著，即能捨離。

【O2 見道】

辰二、見道

彼由如是通達了知及思擇力多修習故，能入正性離生。

【O3 修道】

辰三、修道

既入正性離生已，由修道力，漸離諸欲。

由修道力漸離諸欲者：此中諸欲，謂三界欲貪應知。

【N2 料簡2】

【O1 簡差別】

卯二、料簡2　辰一、簡差別

彼由思擇、見道二種力故，隨其所應斷諸煩惱，謂不現行斷故，及一分斷故。由修道力，究竟離欲。

【O2 結略義】

辰二、結略義

如是由前二種，漸離欲貪；由修道力，心得解脫。

【J5 果2】

【K1 總標】

癸五、果2　子一、總標

復次，有二種煩惱斷果及苦滅果。

【K2 別辨2】

【L1 煩惱斷果2】

【M1 見所斷果】

子二、別辨2　丑一、煩惱斷果2　寅一、見所斷果

一者、見所斷果。由證彼故，能自了知：我已永盡捺落迦、傍生、餓鬼，我今證得預流無退墮法，乃至廣說。

我今證得預流無退墮法等者：謂已安住能究竟盡無退轉道，是名證得預流無退墮法。又自了知：我已永盡除其七生、二生、一生所餘後有所生諸行。是名廣說應知。

【M2 修所斷果】

寅二、修所斷果

二者、修所斷果。由證彼故，能自了知：我最後身暫時支持，第二有等永不復轉。

第二有等永不復轉者：此中等言，等取生老死等苦法應知。

【L2 苦滅果2】

【M1 辨苦滅4】

【N1 約因辨】

丑二、苦滅果2　寅一、辨苦滅4　卯一、約因辨

復有二種苦滅。一者、現在為因，未來苦滅；二者、過去為因，現在苦滅。

【N2 約依辨】

卯二、約依辨

復有二種苦滅。一者、心苦滅，二者、身苦滅。

【N3 約受辨】

卯三、約受辨

復有二種苦滅。一者、壞苦、苦苦苦滅，二者、行苦苦滅。

【N4 約果辨】

卯四、約果辨

復有二種苦滅。一者、非愛業果苦滅，二者、可愛業果苦滅。

【M2 辨彼果】

寅二、辨彼果

復有少分已見諦跡諸聖弟子，雖已超過諸惡道苦所有怖畏，由未永盡一切結故，其心猶有於當來世共諸異生生老死怖。為斷彼故，而能發起猛利樂欲，乃至正念及無放逸，勤修觀行。

【J6 愚相4】

【K1 標】

癸六、愚相4　子一、標

復次，有二種愚夫之相。

【K2 徵】

子二、徵

何等為二？

【K3 列】

子三、列

一者、於所應求不如實知，二者、非所應求而反生起。

【K4 釋2】

【L1 於所應求不如實知2】

【M1 是所應求】

子四、釋2　丑一、於所應求不如實知2　寅一、是所應求

何等名為是所應求？所謂涅槃諸行永滅。

【M2 不如實知】

寅二、不如實知

而諸愚夫，於當來世諸行不生都無樂欲，於諸行生唯有欣樂。由是因緣，於所應求及諸行生所有眾苦不如實知。

【L2 非所應求而反生起3】

【M1 徵】

丑二、非所應求而反生起3　寅一、徵

何等名為非所應求而反生起？

【M2 釋2】

【N1 非所求】

寅二、釋2　卯一、非所求

非所求者，諸老、病、死、非愛合會、所愛別離、所欲匱乏、愁、歎、憂、苦種種熱惱。

【N2 反生起】

卯二、反生起

彼於如是諸行生起反生欣樂，於生為本一切行中深起樂著，於生為本所有諸業造作積集。由是因緣，於有生苦及生為本老病死等眾苦差別不得解脫。

【M3 結】

寅三、結

如是名為非所應求而反生起。

【J7 無常等定2】

【K1 標列】

癸七、無常等定2　子一、標列

復次，於諸行中有四決定。一、無常決定，二、苦決定，三、空決定，四、無我決定。

【K2 隨釋3】

【L1 由三相4】

【M1 無常決定2】

【N1 徵】

子二、隨釋3　丑一、由三相4　寅一、無常決定2　卯一、徵

云何諸行無常決定？

【N2 釋5】

【O1 標】

卯二、釋5　辰一、標

由三種相，當知過去、未來諸行尚定無常，何況現在。

【O2 徵】

辰二、徵

何等為三？

【O3 列】

辰三、列

謂先無而有故，先有而無故，起盡相應故。

【O4 釋3】

【P1 先無而有2】

【Q1 反顯】

辰四、釋3　巳一、先無而有2　午一、反顯

若未來行先所未有定非有者，是即應非先無而有，如是應非無常決定。

【Q2 正成】

午二、正成

由彼先時施設非有，非有為先，後時方有，是故未來諸行無常決定。

【P2 先有而無2】

【Q1 反顯】

巳二、先有而無2　午一、反顯

若現在行從緣生已決定有者，是即應非先有而無，未來諸行便應非是無常決定，現在諸行亦應不與起盡相應。

【Q2 正成】

午二、正成

由現在行從緣生已，非決定有，以有為先，施設非有，是故過去諸行無常決定。

【P3 起盡相應】

巳三、起盡相應

如是現在諸行，因未來行先無而有，因過去行先有而無，由此施設起盡相應。

【O5 結】

辰五、結

是故說言：當知去來諸行無常性尚決定，何況現在。是名諸行無常決定。

【M2 苦性決定2】

【N1 徵】

寅二、苦性決定2　卯一、徵

云何諸行苦性決定？

【N2 釋4】

【O1 標】

卯二、釋4　辰一、標

謂去來諸行尚是生等苦法，何況現在。

【O2 徵】

辰二、徵

所以者何？

【O3 釋】

辰三、釋

過去諸行是已度苦，未來諸行是未至苦，現在諸行是現前苦。

【O4 結】

辰四、結

是名諸行苦性決定。

【M3 空性決定2】

【N1 徵】

寅三、空性決定2　卯一、徵

云何諸行空性決定？

【N2 釋4】

【O1 標】

卯二、釋4　辰一、標

謂去來諸行尚定空性，何況現在。

【O2 徵】

辰二、徵

所以者何？

【O3 釋】

辰三、釋

未來諸行其性未有，由此故空；過去諸行其性已滅，由此故空；現在諸行雖有未滅，諦義、勝義性所遠離，由此故空。

【O4 結】

辰四、結

是名諸行空性決定。

諦義勝義性所遠離者：謂現在行，相雖可得，非性實有。如幻化事雖現可見，非真實故。

【M4 無我決定2】

【N1 徵】

寅四、無我決定2　卯一、徵

云何諸行無我決定？

【N2 釋4】

【O1 標】

卯二、釋4　辰一、標

謂去來諸行尚定無我，何況現在。

【O2 徵】

辰二、徵

所以者何？

【O3 釋】

辰三、釋

未來諸行非我之相，未現前故；過去諸行非我之相，已越度故；現在諸行非我之相，正現前故。

【O4 結】

辰四、結

是名諸行無我決定。

現在諸行等者：現在諸行，相雖可得，而非是我，唯彼行相正現前故。由是道理，無我決定。

【L2 由二相4】

【M1 無常決定】

丑二、由二相4　寅一、無常決定

又由二相，當知諸行決定無常。一、由過去世已滅壞故；二、由未來、現在世是應滅壞法故。

【M2 苦決定】

寅二、苦決定

又由二相，當知諸行決定是苦。一、是生等苦法故；二、是三苦性故。此諸苦相，如前應知。

此諸苦相如前應知者：生等諸苦各由五相，如有尋有伺地決擇中說應知。（陵本六十一卷十四頁4933）又佛世尊說三苦性，所謂苦苦、壞苦、行苦，    已如前知。（陵本六十六卷一頁4937）

【M3 空決定2】

【N1 標列】

寅三、空決定2　卯一、標列

又由二相，當知諸行決定是空。一、畢竟離性空故；二、後方離性空故。

【N2 隨釋2】

【O1 畢竟離性空】

卯二、隨釋2　辰一、畢竟離性空

畢竟離性空者，謂諸行中，我、我所性畢竟空故。

【O2 後方離性空】

辰二、後方離性空

後方離性空者，謂於已斷一切煩惱心解脫中，一切煩惱皆悉空故。

【M4 無我決定】

寅四、無我決定

又由二相，當知諸行決定無我。一、諸行種種外性故；二、諸行從眾緣生，不自在故。

又由二相當知諸行決定無我者：此中義顯，離蘊、即蘊計我都不可得，如次配釋二相應知。

【L3 由十相】

丑三、由十相

復由十相，當知諸行四相決定。謂由敗壞、變易、別離、相應、法性相故，非可樂、不安隱、相應、遠離、異相相故。如是等相，如前聲聞地已廣分別。

復由十相等者：聲聞地說：由十種行觀察苦諦，能隨悟入苦諦四行。何等為十？一、變異行，二、滅壞行，三、別離行，四、法性行，五、合會行，六、結縛行，七、不可愛行，八、不安隱行，九、無所得行，十、不自在行。（陵本三十四卷一頁2734）今依彼義，隨應當知。謂此敗壞即是滅壞無常，變易即是變異無常，別離即是別離無常，相應即是合會無常，法性即是法性無常，非可樂即是不可愛苦，不安隱即是不安隱苦，相應即是結縛苦，遠離即是無所得空，異相即是不自在無我，由是故說諸行四相決定。

【J8 界3】

【K1 辨品類2】

【L1 標列】

癸八、界3　子一、辨品類2　丑一、標列

復次，依出世道作意修中，有五離繫品界。一者、斷界，二者、無欲界，三者、滅界，四者、有餘依涅槃界，五者、無餘依涅槃界。

【L2 隨釋2】

【M1 初二界】

丑二、隨釋2　寅一、初二界

謂見道所斷諸行斷故，名為斷界。修道所斷諸行斷故，名無欲界。

【M2 後三界】

寅二、後三界

即此唯有餘依故，名有餘依涅槃界。此依滅故，名為滅界，亦名無餘依涅槃界。

【K2 出異名6】

【L1 諸行止】

子二、出異名6　丑一、諸行止

即此五界，由一切行永寂靜故，名諸行止。

【L2 空】

丑二、空

由我、我所、我慢、執著及與隨眠皆遠離故，說名為空。

由我我所等者：此中我、我所行，謂薩迦耶見。言我慢者，謂即此慢。即彼諸纏，名為執著。即彼麤重，名為隨眠。如攝異門分說應知。（陵本八十三卷十八頁6332）

【L3 無所得】

丑三、無所得

由一切相皆遠離故，名無所得。

【L4 愛盡】

丑四、愛盡

於斷界中，一切隨順有漏法上所有貪愛皆遠離故，名為愛盡。

【L5 無欲】

丑五、無欲

於無欲界所有欲貪皆遠離故，名為無欲。

【L6 滅及涅槃】

丑六、滅及涅槃

於滅界中，及於有餘依、無餘依涅槃界中，如其所應皆永滅故、皆寂靜故，隨其次第，說名為滅，亦名涅槃。

【K3 明修習3】

【L1 修厭】

子三、明修習3　丑一、修厭

又於斷界未得為得勤修習故，名於諸行修厭。

【L2 修離欲】

丑二、修離欲

於無欲界未得為得勤修習故，名於諸行修離欲。

【L3 修滅】

丑三、修滅

於滅界未得為得勤修習故，名於諸行修滅。

【J9 二種漸次2】

【K1 標列】

癸九、二種漸次2　子一、標列

復次，為心解脫勤修習者，有二種漸次。一、智漸次，二、智果漸次。

【K2 隨釋2】

【L1 智漸次3】

【M1 徵】

子二、隨釋2　丑一、智漸次3　寅一、徵

云何智漸次？

【M2 釋2】

【N1 無常故苦】

寅二、釋2　卯一、無常故苦

謂於諸行中，先起無常智，由思擇彼生滅道理故；次後於彼生相應行，觀為生法、老法，乃至憂苦熱惱等法；由是因緣，一切皆苦。此即依先無常智，生後苦智。

乃至憂苦熱惱等法者：略無死法，說乃至言。略無愁歎，故置等言。

【N2 苦故無我】

卯二、苦故無我

又彼諸行，由是生法乃至是熱惱法故，即是死生緣起展轉流轉不得自在行相道理，故無有我。此即依先苦智，生後無我智。

【M3 結】

寅三、結

如是觀無常故苦，苦故無我，是名智漸次。

【L2 智果漸次2】

【M1 徵】

丑二、智果漸次2　寅一、徵

云何智果漸次？

【M2 釋2】

【N1 明漸次3】

【O1 列四種】

寅二、釋2　卯一、明漸次3　辰一、列四種

謂厭、離欲、解脫、遍解脫。

【O2 隨別釋2】

【P1 厭離欲解脫2】

【Q1 第一差別2】

【R1 釋3】

【S1 厭】

辰二、隨別釋2　巳一、厭離欲解脫2　午一、第一差別2　未一、釋3　申一、厭

云何厭？謂有對治現前故，起厭逆想，令諸煩惱不復現行。

【S2 離欲】

申二、離欲

云何離欲？謂由修習厭心故，雖於對治不作意思惟，然於一切染愛事境貪不現行，此由伏斷增上力故。

【S3 解脫】

申三、解脫

云何解脫？謂即於此伏斷對治多修習故，永拔隨眠。

【R2 結】

未二、結

如是名厭、離欲、解脫第一差別。

【Q2 第二差別】

午二、第二差別

復有差別。謂於厭位斷界極成滿，故名厭。即依止厭，除非想非非想處，於餘下地得離欲時，施設離欲位，故名離欲。於非想非非想處得離欲時，施設解脫位，故名解脫。是名厭、離欲、解脫第二差別。

【P2 遍解脫】

巳二、遍解脫

云何遍解脫？謂由如是煩惱雜染解脫故，生等諸苦雜染亦普解脫，是名遍解脫。

【O3 結得名】

辰三、結得名

如是由智增上力故，於諸行中起厭；由習厭故，得離欲；由習離欲故，得解脫及遍解脫。如是名為智果漸次。

【N2 明所斷2】

【O1 出邪執4】

【P1 標】

卯二、明所斷2　辰一、出邪執4　巳一、標

此中復有四種邪執。

【P2 徵】

巳二、徵

何等為四？

【P3 列】

巳三、列

一、見邪執，二、慢邪執，三、自內邪執，四、他教邪執。

【P4 釋2】

【Q1 初二種2】

【R1 辨相2】

【S1 見邪執】

巳四、釋2　午一、初二種2　未一、辨相2　申一、見邪執

見邪執者，謂於諸行中執我、我所。

【S2 慢邪執】

申二、慢邪執

慢邪執者，謂於諸行中起我慢執。

【R2 料簡】

未二、料簡

前見邪執，障諦現觀；後我慢邪執，障修所斷煩惱等斷。

【Q2 後二種2】

【R1 別辨相2】

【S1 自內邪執】

午二、後二種2　未一、別辨相2　申一、自內邪執

自內邪執者，謂獨處空閑，不正分別為依止故，執有實我，或見邪執、或慢邪執。

【S2 他教邪執】

申二、他教邪執

他教邪執者，謂由他教，起邪執著，謂此是我、此是我所，我慢行轉。

謂此是我等者：我及我所，是見行相。依見起慢，是慢行相。此中兼說，二俱起故。

【R2 簡自他】

未二、簡自他

又於內起不正分別，執我、我所，名內邪執，亦名非他教邪執。

【O2 明智果】

辰二、明智果

如是一切邪執永斷，當知是名智果。

【J10 非斷非常2】

【K1 出三相4】

【L1 標】

癸十、非斷非常2　子一、出三相4　丑一、標

復次，由三種相，應知諸行非斷、非常。

【L2 徵】

丑二、徵

何等為三？

【L3 列】

丑三、列

一、以無住行為因故；二、生已無住因故；三、未來諸行因性滅故。

未來諸行因性滅故者：能生未來諸行種子，此名未來諸行。由現在行之所熏習，名彼因性。是即能熏現行名之為因，彼所熏種名之為果。現行雖滅，而種相續，由是義故，下自釋言：能生未來諸行現在因性滅故，當知諸行非斷。

【L4 釋2】

【M1 成非常】

丑四、釋2　寅一、成非常

此中諸行因無常故，生已住因不可得故，當知諸行非常。

【M2 成非斷】

寅二、成非斷

能生未來諸行現在因性滅故，當知諸行非斷。

【K2 辨四緣4】

【L1 標】

子二、辨四緣4　丑一、標

復有四緣，能令諸行展轉流轉。

【L2 徵】

丑二、徵

何等為四？

【L3 列】

丑三、列

一、因緣，二、等無間緣，三、所緣緣，四、增上緣。

【L4 釋2】

【M1 略攝】

丑四、釋2　寅一、略攝

即此四緣，略有二種。一、因，二、緣。因唯因緣，餘三唯緣。

【M2 別辨4】

【N1 因緣】

寅二、別辨4　卯一、因緣

又因緣者，謂諸行種子。

【N2 等無間緣】

卯二、等無間緣

等無間緣者，謂前六識等及相應法等無間滅，後六識等及相應法等無間生。

【N3 所緣緣】

卯三、所緣緣

所緣緣者，謂五識身等，以五別境為所緣；第六識身等，以一切法為所緣。

【N4 增上緣3】

【O1 約根望識辨】

卯四、增上緣3　辰一、約根望識辨

增上緣者，謂五識等，以眼等各別所依為增上緣，及以能生作意等為增上緣；意識身等，以四大種身，及能生作意等為增上緣。

【O2 約業望果辨】

辰二、約業望果辨

又先所造業，望所生愛非愛果，當知亦是增上緣。

【O3 約資糧望道果辨】

辰三、約資糧望道果辨

如是資糧望道，道望得涅槃，當知亦是增上緣攝。

【J11 染淨2】

【K1 明觀察2】

【L1 總標】

癸十一、染淨2　子一、明觀察2　丑一、總標

復次，由三種事、二種相，應當觀察雜染、清淨。

應當觀察雜染清淨者：謂當觀察一切雜染及清淨故。

【L2 別釋2】

【M1 由三事3】

【N1 徵】

丑二、別釋2　寅一、由三事3　卯一、徵

云何由三種事，觀察一切雜染、清淨？

【N2 列】

卯二、列

一者、於諸行中觀察雜染因緣，謂觀彼愛味為愛味故。二者、於諸行中觀察清淨因緣，謂觀彼過患為過患故。三者、於諸行中觀察清淨，謂觀彼出離為出離故。

【N3 結】

卯三、結

如是一切總略為一，名由三事，觀察一切雜染、清淨。

【M2 由二相3】

【N1 徵】

寅二、由二相3　卯一、徵

云何由二種相，觀察一切雜染、清淨？

【N2 列】

卯二、列

一者、由如所有性故；二者、由盡所有性故。

【N3 釋2】

【O1 辨二相2】

【P1 如所有性】

卯三、釋2　辰一、辨二相2　巳一、如所有性

如所有性者，謂於諸行中，若愛味、若過患、若出離。

【P2 盡所有性】

巳二、盡所有性

盡所有性者，謂於諸行中，盡所有愛味、盡所有過患、盡所有出離。

【O2 辨觀察2】

【P1 如所有性攝3】

【Q1 於愛味】

辰二、辨觀察2　巳一、如所有性攝3　午一、於愛味

此中觀察諸行為緣，生樂、生喜，是名於彼愛味。又此愛味極為狹小。如是    由二種相，觀察如所有性所謂愛味。

【Q2 於過患】

午二、於過患

又觀察諸行是無常、苦、變壞之法，是名於彼過患。又此過患極為廣大。如是由二種相，觀察如所有性所謂過患。

【Q3 於出離】

午三、於出離

又復觀察於諸行中欲貪滅、欲貪斷、欲貪出，是名於彼出離。又此出離寂靜無上，畢竟安隱。如是由二種相，觀察如所有性所謂出離。

欲貪滅欲貪斷欲貪出者：此中三相，如次配屬毗奈耶、斷、超越應知。攝異門分說：毗奈耶，由了相、勝解作意；斷，由遠離等作意；超越，由方便究竟果作意。（陵本八十三卷十七頁6328）

【P2 盡所有性攝】

巳二、盡所有性攝

又即此愛味、即此過患、即此出離，於諸行中，若過去、若未來、若現在、若內、若外、若麤、若細、若劣、若勝、若遠、若近審諦觀察，當知是名於    彼觀察盡所有性所謂愛味、過患、出離。

【K2 顯體性2】

【L1 約三種有情辨】

子二、顯體性2　丑一、約三種有情辨

又為了知如是三事體性是有，應知三種有情眾別。一、於諸欲染著眾，二、於諸欲遠離眾，三、於諸欲離繫眾。

【L2 約三種愚癡辨3】

【M1 出種類2】

【N1 略標列】

丑二、約三種愚癡辨3　寅一、出種類2　卯一、略標列

於此三處，復有三種世間愚癡。謂若天世間，若沙門、婆羅門，若諸天人。

【N2 明安立】

卯二、明安立

如是三種世間，由三因緣，應知安立。一、由得欲自在及淨自在故，謂若魔、若梵世間。二、由勤修得彼因故，謂若沙門、婆羅門。三、趣種種業因果故，謂若諸天人。

趣種種業因果故者：種種業因，是其能趣。彼果異熟，是其所趣。總此二種，說諸天人名為愚癡。

【M2 顯斷證】

寅二、顯斷證

又於此三處，隨其所應能斷、作證，有二種道離四倒心。謂已入見地，及於上修道多修習住。

有二種道離四倒心者：見道、修道，名二種道。薩迦耶見、邊執見、見取、戒禁取貪相應於心，令心顛倒，名四倒心。有尋有伺地說：薩迦耶見是無我我倒，邊執見一分是無常常倒，見取是不淨淨倒，戒禁取是於苦樂倒。貪通二種，謂不淨淨倒及於苦樂倒。（陵本八卷五頁562）此應準知。

【M3 辨解脫3】

【N1 辨相2】

【O1 標列】

寅三、辨解脫3　卯一、辨相2　辰一、標列

又此二種道，有四種相心解脫果。一、貪瞋縛解脫相，二、欲貪滅斷出離相，三、九結離繫相，四、生等諸苦解脫相。

【O2 料簡】

辰二、料簡

此中前三相，顯示因處煩惱解脫；後一相，顯示果處諸苦解脫。

【N2 舉喻2】

【O1 出其四縛4】

【P1 由種種縛】

卯二、舉喻2　辰一、出其四縛4　巳一、由種種縛

於此義中，譬如有人處在囹圄，為種種縛之所繫縛，所謂或木、或索、或鐵。

【P2 由善防守】

巳二、由善防守

又置餘人令其防守。或設有彼從幽縶處逃至遠所，還執將來；或有尚不令彼轉動，況得逃避。

【P3 由堅牢繫】

巳三、由堅牢繫

或有安置廣大、微妙、種種可愛所繫妙欲在幽縶處，令彼自然心生樂著，無欲逃避。

【P4 由怨加害】

巳四、由怨加害

如是彼人為一切種縛之所縛，為善方便守之所守，為最堅牢繫之所繫，復為怨家隨欲加害，所謂打拍、或復解割、或加杖捶、或總斷命。

【O2 結名解脫】

辰二、結名解脫

若有能脫是四縛者，乃得名為從一切縛而得解脫。

【N3 合法2】

【O1 顯四縛4】

【P1 貪瞋癡縛】

卯三、合法2　辰一、顯四縛4　巳一、貪瞋癡縛

如是於彼三處世間愚癡有情，為種種縛所繫縛者，當知即譬貪瞋癡縛。

【P2 善方便縛】

巳二、善方便縛

其守禁者，譬不正尋思，及未永拔煩惱隨眠。不正尋思故，尚不令動，況得離欲而遠逃避。煩惱隨眠未永拔故，雖世間道方便逃避遠至有頂，復執將還。

【P3 最堅牢縛】

巳三、最堅牢縛

可愛妙欲譬之九結，由彼結故，令於生死自然樂著，於自繫縛不欲解脫。

【P4 四魔怨縛】

巳四、四魔怨縛

彼既如是為種種縛極所密縛，善方便縛之所密縛，最堅牢縛之所密縛，復四魔怨隨其所欲，以生等苦而加害之。

【O2 結解脫】

辰二、結解脫

若能從彼四種繫縛善解脫者，乃可名為從一切縛而得解脫。

【H2 略教攝2】

【I1 頌標列】

辛二、略教攝2　壬一、頌標列

復次，嗢柁南曰：略教教果終墮數　三遍智斷縛解脫見慢雜染淨說句，遠離四具三圓滿。

【I2 長行釋11】

【J1 略教3】

【K1 標】

壬二、長行釋11　癸一、略教3　子一、標

由三因緣，有諸聲聞往大師所，請略教授。

【K2 徵】

子二、徵

何等為三？

【K3 釋3】

【L1 由生勝解】

子三、釋3　丑一、由生勝解

謂唯多聞為究竟者，於諸餘行而厭背者，生如是解：但略聞法足得自義，何    藉多聞以為究竟。要修正行為真實故，又棄捨多聞究竟欲故。

謂唯多聞為究竟者等者：謂如一類，先唯多聞以為究竟，於餘法隨法行而生厭背。今生勝解，欲修正行，不以多聞為其究竟，是故往大師所，請略教授。

【L2 由有怖畏2】

【M1 怖多所作】

丑二、由有怖畏2　寅一、怖多所作

又有怖畏於所入門多所作者，為善方便而得入故。

為善方便而得入故者：為得趣入所應入門，請略教授，以為依止。此無顛倒，名善方便。

【M2 怖心散亂】

寅二、怖心散亂

或有即彼已於多法善聽善思，彼作是念：我於多法已善聽思，若我今者盡已聽思所得諸法以為依止，於住心境及解脫境欲繫心者，將不令我作意散亂。若爾，住心尚不能得，何況解脫。

【L3 由不決定】

丑三、由不決定

又於如是所聞、所思一切法中不得決定，當依何者速證通慧？當依何者速得出離？當緣何境而得住心？當緣何境而得解脫？彼既如是自不決定，若於大師、或眾所識如來弟子現前見已，便即往詣請略教授。

【J2 教果2】

【K1 標】

癸二、教果2　子一、標

復次，當知正教授，有四種自義果得。

【K2 釋2】

【L1 正教授】

子二、釋2　丑一、正教授

謂為此出家及如此出家，即形相具足、事業具足、意樂具足、處捨取具足。

形相具足等者：誓受下劣形相，謂剃除鬚髮，捨俗形好，著壞色衣，是名形相具足。於所作事成就軌則，是名事業具足。唯為涅槃而求出家，是名意樂具足。誓受禁制尸羅，精勤無間修習善法，是名處捨取具足，斷除不善，修集諸善故。此中意樂具足，當知釋前為此出家；所餘具足，當知釋前如此出家。

【L2 自義果】

丑二、自義果

依此故得無上得、現法得、自然得、內證得。

得無上得等者：得般涅槃，名無上得。即於此生得般涅槃，名現法得。無師自能修三十七菩提分法，而證解脫，名自然得。解脫自性唯內所證，無諸戲論，名內證得。

【J3 終2】

【K1 出種類2】

【L1 標列】

癸三、終2　子一、出種類2　丑一、標列

復次，有六種死。謂過去死、現在死、不調伏死、調伏死、同分死、不同分死。

【L2 隨釋5】

【M1 過去死】

丑二、隨釋5　寅一、過去死

過去死者，謂過去諸行沒，乃至命根滅故死。

【M2 現在死】

寅二、現在死

現在死者，謂現在諸行沒，乃至命根滅故死。

過去諸行沒等者：諸行滅已，不相續生，是名為沒。又復將命終時，壽退、煖退，餘心處在，乃至一切壽量皆窮盡故，名命根滅。其識棄捨心胸處故，是名為死。如攝異門分釋應知。（陵本八十四卷十一頁6383）

【M3 不調伏死2】

【N1 釋因】

寅三、不調伏死2　卯一、釋因

不調伏死者，謂於過去世不調不伏，有隨眠行，展轉隨眠世俗言說士夫隨眠而命終已，於現在世結生相續，有隨眠行所攝自體而得生起；於現在世乃至壽盡，亦復如是不調不伏，廣說乃至而命終已，未來自體復得生起，又能攝取有隨眠行。

【N2 顯果】

卯二、顯果

由攝取彼以為因故，便為生等眾苦所縛，亦為貪等大縛所縛。

不調不伏有隨眠行者：謂過去世不清淨、不解脫死，是名不調不伏。由是因緣，諸行相續，為煩惱種之所隨逐，是名有隨眠行。即於是中，我執種子，名為世俗言說士夫隨眠。此復云何？謂如是名、如是種類、如是族姓、如是飲食、如是領受若苦若樂、如是長壽、如是久住、如是所有壽量邊際，是名世俗言說士夫之相。由是言說熏生我執，是故說名世俗言說士夫隨眠。從無始來展轉隨逐，由是說言展轉隨眠。

【M4 調伏死2】

【N1 釋因】

寅四、調伏死2　卯一、釋因

調伏死者，謂於現在世已調已伏，無有隨眠而命終已，未來自體不復生起，亦不攝取有隨眠行。

【N2 顯果】

卯二、顯果

不攝取彼以為因故，解脫生等眾苦差別，亦復解脫貪等大縛。

【M5 同分死不同分死2】

【N1 約曾捨身命辨2】

【O1 同分死】

寅五、同分死不同分死2　卯一、約曾捨身命辨2　辰一、同分死

同分死者，謂如過去不調不伏，曾捨身命，於現在世亦復如是而捨身命，當知如此名同分死、名相似死、名隨順死。

【O2 不同分死】

辰二、不同分死

若於過去不調不伏，捨身命已，於現在世已調已伏而捨身命，當知此名不同分死、不相似死、不隨順死。

【N2 約有無隨眠辨2】

【O1 同分死】

卯二、約有無隨眠辨2　辰一、同分死

若於現在有隨眠行，展轉隨眠而命終時，如過去死，名同分死及隨順死。

【O2 不同分死】

辰二、不同分死

不如過去而命終時，不能攝取當所結生未來相續同分諸行，名不同分死及不    隨順死。

【K2 略攝相2】

【L1 標列】

子二、略攝相2　丑一、標列

又此六種死，當知有二種相。謂諸行流轉過患相，及諸行還滅勝利相。

【L2 隨釋2】

【M1 諸行流轉過患相】

丑二、隨釋2　寅一、諸行流轉過患相

若於過去及於現在不調不伏，同分而死，復於未來取生等苦，及為貪等煩惱縛者，名諸行流轉過患相。

【M2 諸行還滅勝利相】

寅二、諸行還滅勝利相

若於現在已調已伏，不同分死，又於未來不取眾苦，解脫一切煩惱縛者，名諸行還滅勝利相。

【J4 墮數2】

【K1 標列】

癸四、墮數2　子一、標列

復次，由八種相，得入於彼諸行生起世俗言說士夫數中。謂如是名、如是種類、如是族姓、如是飲食、如是領受若苦若樂、如是長壽、如是久住、如是所有壽量邊際。

【K2 指釋】

子二、指釋

如是諸相，於菩薩地宿住念中，當知如前已廣分別。

當知如前已廣分別者：謂如菩薩地說：何等名為八言說句？謂如是名、如是生類、如是種姓、如是飲食、如是領受苦樂差別、如是長壽、如是久住、如是所有壽量邊際。又說：隨言說句有六略行。一者、呼召假名，二者、剎帝利等色類差別，三者、父母差別，四者、飲食方軌，五者、興盛衰損，六者、壽量差別。（陵本四十九卷二十頁3964）於中一一分別應知。

【J5 三遍智斷2】

【K1 出三種4】

【L1 標】

癸五、三遍智斷2　子一、出三種4　丑一、標

復次，由三種相，於諸行中，應知無我遍智及斷。

【L2 徵】

丑二、徵

何等為三？

【L3 列】

丑三、列

一、於內遍智，二、於外遍智，三、於內外遍智。斷亦如是，隨其所應。

【L4 釋】

丑四、釋

所謂諸行都無有我，無有我所，亦無有餘互相繫屬。當知如是於內、外、俱遍智及斷。

【K2 釋得緣2】

【L1 標差別】

子二、釋得緣2　丑一、標差別

此中由法住智得決定遍智，數習此故，捨彼相應所有隨眠，得畢竟斷。

【L2 明善巧2】

【M1 令得遍智】

丑二、明善巧2　寅一、令得遍智

當知此中，為於諸行未得遍智者令得遍智故，如來大師說正法要。

【M2 令得永斷】

寅二、令得永斷

若於諸行已得遍智，而未永斷者，為令唯於如先所得遍智數習得永斷故，復加勸導。

【J6 縛2】

【K1 由三種4】

【L1 標】

癸六、縛2　子一、由三種4　丑一、標

復次，於生死中而流轉者，有三種縛，由此縛故，心難解脫。當知此唯善說法律能令解脫，非由惡說。

【L2 徵】

丑二、徵

何等為三？

【L3 列】

丑三、列

一者、除其愛結，餘結所繫諸有漏事；二者、愛結所染諸有漏事；三者、能生當來後有諸行。

餘結所繫諸有漏事者：謂九結中，恚結、慢結、無明結、見結、取結、疑結、嫉結、慳結，是名餘結應知。

【L4 釋】

丑四、釋

於此三縛，由三因緣，心難解脫。謂初由種種故，第二由堅牢故、可愛樂故，第三由微細故。

【K2 由五相2】

【L1 標列】

子二、由五相2　丑一、標列

復由五相，為後有縛所繫縛者，當知有五我慢現行。謂由所依故、所緣故、助伴故、自性故、因果故。

【L2 隨釋2】

【M1 初二相2】

【N1 略標舉】

丑二、隨釋2　寅一、初二相2　卯一、略標舉

當知此中，薩迦耶見以為依止，計我未來或當是有、或當非有，以有非有為所緣境。

【N2 隨難釋】

卯二、隨難釋

此中非有為所緣境，唯有一種；有為所緣，乃有五種，謂我當有色、我當無色、我當有想、我當無想、我當非有想非無想。如是一切總收為一，合有六種所緣境界。

非有為所緣境等者：謂依自身有我慢者，彼於涅槃唯作是思：我當不有。不正了知：唯有諸行當來不有。名以非有為所緣境。此無差別，故唯一種，以緣無故。

【M2 後三相3】

【N1 助伴】

寅二、後三相3　卯一、助伴

言助伴者，謂動亂心。

【N2 自性】

卯二、自性

言自性者，恃舉行相為其自相，戲論自性為其共相，一切煩惱戲論性故。

【N3 因果】

卯三、因果

因果性者，謂能感生為因性故，造作業行愛隨逐故。

【J7 解脫2】

【K1 標列三相】

癸七、解脫2　子一、標列三相

復次，由三種相，當知心善解脫。謂於諸行遍了知故；於彼相應諸煩惱斷得作證故；煩惱斷已，於一切處離愛住故。

【K2 隨釋遍知2】

【L1 於如所有性】

子二、隨釋遍知2　丑一、於如所有性

又於此中，由四種行，於諸行中能遍了知如所有性。謂無常等。

謂無常等者：等取苦、空、無我應知。

【L2 於盡所有性】

丑二、於盡所有性

由十一行，於諸行中能遍了知盡所有性。謂過去、未來等，如前廣說。

如前廣說者：謂如前說：於諸行中，若過去、若未來、若現在、若內、若外、若麤、若細、若劣、若勝、若遠、若近審諦觀察。是名十一行相。今說能遍了知盡所有性，如彼應知。

【J8 見慢雜染3】

【K1 總標列】

癸八、見慢雜染3　子一、總標列

復次，有二種、五種雜染，并五種因相。如是二種，諸有學者應知應斷，諸無學者已知已斷。

【K2 隨別釋2】

【L1 出雜染2】

【M1 二種自性】

子二、隨別釋2　丑一、出雜染2　寅一、二種自性

何等為二？謂見雜染及慢雜染。

【M2 五種差別4】

【N1 標】

寅二、五種差別4　卯一、標

此二當知五種差別，謂由行故，纏故，隨眠故。

謂由行故等者：於五種中，計我、我所及與我慢，是名由行。第四執著，是名由纏。第五隨眠，名由隨眠。

【N2 徵】

卯二、徵

何等為五？

【N3 列】

卯三、列

一者、計我，二者、計我所，三者、我慢，四者、執著，五者、隨眠。

【N4 釋2】

【O1 總顯所由】

卯四、釋2　辰一、總顯所由

當知此中，計我、我所、我慢三種為所依止，於所緣事固執取著，唯此諦實，餘皆愚妄。

【O2 別釋後二】

辰二、別釋後二

當知此中，由纏道理，說名執著；即彼種子隨縛相續，說名隨眠。

【L2 顯因相2】

【M1 總標事】

丑二、顯因相2　寅一、總標事

又有識身及外事等，當知是彼五種因相。謂計我因相，乃至隨眠因相。

又有識身及外事等者：自內所依，名有情數色，名有識身。非有情色，說名外事。等言，等取諸內外事。聲聞地中廣分別相應知。（陵本二十八卷二十頁2395）

【M2 廣為因2】

【N1 標列】

寅二、廣為因2　卯一、標列

即此因相，復有二種。一者、所緣因相，二者、因緣因相。

【N2 別配】

卯二、別配

計我、我慢，以有識身為所緣因相。計我所，通以二種為所緣因相。彼執著，以聞不正法、不如理作意，及彼隨眠為因緣因相。彼隨眠，以不如實了知諸行，煩惱諸纏數數串習為因緣因相。

【K3 辨安立4】

【L1 標】

子三、辨安立4　丑一、標

復次，有四種有情眾，當知於中安立雜染。

【L2 徵】

丑二、徵

何等為四？

【L3 列】

丑三、列

一者、外道有情眾，二者、此法異生有情眾，三者、有學有情眾，四者、無學有情眾。

【L4 簡2】

【M1 簡有無4】

【N1 外道有情眾】

丑四、簡2　寅一、簡有無4　卯一、外道有情眾

外道有情眾中，具有一切。

【N2 此法異生有情眾】

卯二、此法異生有情眾

此法異生有情眾中，四種可得，及彼因相，并執著因相一分，然執著不可得。

四種可得等者：前說五雜染中，唯除執著不可得，所餘計我、我所、我慢、隨眠四種可得，及彼四種所緣因相、因緣因相，并執著、隨眠因緣因相可得。於執著因相中，為簡聞不正法、不如理作意，故言一分。

【N3 有學有情眾】

卯三、有學有情眾

有學有情眾中，計我、我所二種，及彼因相、執著、隨眠皆不可得，及我慢執著并彼因相，然有我慢隨眠可得。

及彼因相執著隨眠等者：我及我所所緣因相，名彼因相。彼現行纏，名彼執著。彼種子縛，名彼隨眠。我慢現行，名我慢執著。我慢所緣因相，名彼因相。如是一切，於有學有情眾中皆不可得。

【N4 無學有情眾】

卯四、無學有情眾

無學有情眾中，一切皆不可得。

【M2 簡行斷4】

【N1 外道有情眾】

寅二、簡行斷4　卯一、外道有情眾

又外道有情眾，凡所有行不為斷彼。

【N2 此法異生有情眾】

卯二、此法異生有情眾

此法異生有情眾，所修諸行正為斷彼，而未能斷，未見如實故。

【N3 有學有情眾】

卯三、有學有情眾

有學有情眾已斷一分，為斷餘分，復修正行；雖見如實，而不自稱我已能見，猶未獲得盡、無生智故。

【N4 無學有情眾】

卯四、無學有情眾

無學有情眾一切已斷，於諸行中而自稱言我如實見。

【J9 清淨說句4】

【K1 標】

癸九、清淨說句4　子一、標

復次，有八種清淨說句。

【K2 徵】

子二、徵

何等為八？

【K3 釋2】

【L1 初四種】

子三、釋2　丑一、初四種

謂由超過見、慢故，名二種超過意清淨說句。

超過見慢等者：超過我、我所見及與我慢，是名超過見、慢。超過此故，一切雜染皆不相應，名意清淨。

由斷彼因相故，名除相清淨說句。

斷彼因相等者：斷彼見、慢所緣因相，是名說名除相清淨。

由斷彼執著故，名寂靜清淨說句。由斷彼隨眠故，名善解脫清淨說句。

【L2 後四種2】

【M1 有學】

丑二、後四種2　寅一、有學

復次，有學有二清淨說句。謂於後有一切行中，由不現行道理，名已割貪愛及轉三結。

【M2 無學】

寅二、無學

無學有二清淨說句。謂止慢現觀故，及一切苦本貪愛隨眠永拔除故，名已作苦邊。

止慢現觀者：有學有情中，猶有我慢隨眠可得。無學現觀斷彼隨眠，慢永寂靜，說名為止。

【K4 結】

子四、結

如是一切總收為一，合有八種清淨說句。

【J10 遠離四具2】

【K1 總標列】

癸十、遠離四具2　子一、總標列

復次，由四支故，具足遠離名善具足。何等為四？一者、無第二而住，二者、處邊際臥具，三者、其身遠離，四者、其心遠離。

【K2 隨難釋3】

【L1 遠離相等】

子二、隨難釋3　丑一、遠離相等

謂於居家境界所生諸相尋思、貪欲、瞋恚悉皆遠離，依不放逸防守其心。

【L2 發勤精進2】

【M1 略標】

丑二、發勤精進2　寅一、略標

又由五相發勤精進，速證通慧。

【M2 列釋5】

【N1 有勢力】

寅二、列釋5　卯一、有勢力

謂有勢力者，由被甲精進故。

【N2 有精進】

卯二、有精進

有精進者，由加行精進故。

【N3 有勇悍】

卯三、有勇悍

有勇悍者，由於廣大法中無怯劣精進故。

【N4 有堅猛】

卯四、有堅猛

有堅猛者，由寒熱、蚊蝱等所不能動精進故。

【N5 有不捨善軛】

卯五、有不捨善軛

有不捨善軛者，由於下劣無喜足精進故。

【L3 遠離沈掉】

丑三、遠離沈掉

又為斷惛沈睡眠、掉舉惡作，如其次第，奢摩他、毗鉢舍那品隨煩惱故，願正止觀無有失壞。

又為斷惛沈睡眠等者：惛沈睡眠能障奢摩他，名奢摩他品隨煩惱。掉舉惡作能障毗鉢舍那，名毗鉢舍那品隨煩惱。遠離此故，心得平等，由此釋前其心遠離。

【J11 三圓滿4】

【K1 標】

癸十一、三圓滿4　子一、標

復次，於善說法毗奈耶中有三圓滿。

【K2 徵】

子二、徵

何等為三？

【K3 列】

子三、列

一、行圓滿，二、果圓滿，三、師圓滿。

【K4 釋3】

【L1 行圓滿】

子四、釋3　丑一、行圓滿

行圓滿者，謂為觸證斷、無欲、滅界故，聽聞正法、為他演說、自正修行法隨法行，是名行圓滿。

【L2 果圓滿2】

【M1 斷果】

丑二、果圓滿2　寅一、斷果

果圓滿者，謂即由此法隨法行增上力故，心善解脫。

【M2 智果】

寅二、智果

又能證得現法涅槃，是名果圓滿。

【L3 師圓滿2】

【M1 約大師辨2】

【N1 標列】

丑三、師圓滿2　寅一、約大師辨2　卯一、標列

師圓滿者，謂能引發一切梵行之法，皆用世尊為根本故，皆由世尊轉法眼故，皆以世尊為所依故。

引發一切梵行之法者：謂三十七菩提分法，說名一切梵行之法。如攝異門分釋應知。（陵本八十三卷三頁6283）

【N2 隨釋3】

【O1 由為根本】

卯二、隨釋3　辰一、由為根本

由如來出世，有彼教可知，故說世尊為彼根本。

【O2 由轉法眼】

辰二、由轉法眼

佛出世已，觀待彼彼所化有情，說正法眼，師及弟子展轉傳來，故說世尊轉正法眼。

【O3 由為所依】

辰三、由為所依

轉法眼已，若有於中生諸疑惑，唯依世尊乃能決了，故說世尊為所依止。

由如來出世等者：攝異門分說：由佛世尊是其最初現等覺故，諸法皆以世尊為本。（陵本八十四卷六頁6368）與此義同。

【M2 約說法師辨】

寅二、約說法師辨

又說法師略有二種，一者、由教，二者、由證。斯由從他聞正法已而宣說故，依證學道、無學道已而宣說故。

瑜伽師地論科句披尋記卷第八十五

瑜伽師地論科句披尋記卷第八十六

彌勒菩薩說

唐三藏沙門玄奘奉詔譯

韓清淨科記

攝事分中契經事行擇攝第一之二

【H3 相行攝2】

【I1 頌標列】

辛三、相行攝2　壬一、頌標列

復次，嗢柁南曰：想行愚相眼勝利　九智無癡與勝進我見差別三相行　法總等品三後廣

【I2 長行釋10】

【J1 想行2】

【K1 標列】

壬二、長行釋10　癸一、想行2　子一、標列

於諸行中，修無常想行有五種。謂由無常性、無恆性、非久住性、不可保性、變壞法性故。

【K2 隨釋】

子二、隨釋

此中剎那剎那壞，故無常。自體繫屬有限住壽，故無恆。外事劫後決定無住，故非久住。壽量未滿，容被緣壞，非時而死，故不可保。乃至爾所時住，於其中間不定安樂，故變壞法。

【J2 愚相2】

【K1 舉愚相3】

【L1 標】

癸二、愚相2　子一、舉愚相3　丑一、標

復次，愚夫略有三種愚夫之相。

【L2 徵】

丑二、徵

何等為三？

【L3 釋2】

【M1 舉謂己勝】

丑三、釋2　寅一、舉謂己勝

謂諸愚夫，於一切行如上所說五無常性不能思惟；於非真實勝劣性中，分別勝劣，稱量自他，謂己為勝。是名第一愚夫之相。

於非真實勝劣性中者：諸行勝劣，唯是相待假立差別，故非真實。

【M2 例謂等劣】

寅二、例謂等劣

如謂己勝，謂等、謂劣，廣說亦爾。

【K2 例相違】

子二、例相違

與此相違，當知智者亦有三種智者之相。

【J3 眼2】

【K1 標列】

癸三、眼2　子一、標列

復次，由二種相，當知聖者慧眼清淨。謂由遠塵及離垢故。

【K2 隨釋2】

【L1 約纏及隨眠辨2】

【M1 遠塵】

子二、隨釋2　丑一、約纏及隨眠辨2　寅一、遠塵

由見所斷諸煩惱纏得離繫故，名為遠塵。

【M2 離垢】

寅二、離垢

由彼隨眠得離繫故，說名離垢。

【L2 約慢及餘煩惱辨2】

【M1 遠塵】

丑二、約慢及餘煩惱辨2　寅一、遠塵

又現觀時，有麤我慢隨入作意間無間轉，若遍了知所取、能取、所緣平等，彼即斷滅；彼斷滅故，說名遠塵。

【M2 離垢】

寅二、離垢

一切見道所斷煩惱隨眠斷故，說名離垢。

【J4 勝利3】

【K1 標】

癸四、勝利3　子一、標

復次，遠塵離垢，於諸法中得法眼時，當知即得十種勝利。

【K2 徵】

子二、徵

何等為十？

【K3 釋4】

【L1 見法等4】

【M1 見法】

子三、釋4　丑一、見法等4　寅一、見法

一者、於四聖諦已善見故，說名見法。

【M2 得法】

寅二、得法

二者、隨獲一種沙門果故，說名得法。

【M3 知法】

寅三、知法

三者、於己所證能自了知：我今已盡所有那落迦、傍生、餓鬼，我證預流，乃至廣說。由如是故，說名知法。

我證預流乃至廣說者：謂證預流無退墮法，及已永盡除其七生、二生、一生所餘後有所生諸行，是名廣說應知。

【M4 遍堅法】

寅四、遍堅法

四者、得四證淨，於佛法僧如實知故，名遍堅法。

【L2 無惑無疑】

丑二、無惑無疑

五者、於自所證無惑。六者、於他所證無疑。

【L3 不藉他緣等】

丑三、不藉他緣等

七者、宣說聖諦相應教時，不藉他緣。八者、不觀他面，不看他口，於此正法毗奈耶中，一切他論所不能轉。九者、記別一切所證解脫，都無所畏。

【L4 隨入聖教】

丑四、隨入聖教

十者、由二因緣，隨入聖教，謂正世俗及第一義故。

【J5 九智3】

【K1 標列】

癸五、九智3　子一、標列

復次，有九種智，能於諸行遍知、超越。謂諸行流轉智、諸行還滅智、雜染因緣智、清淨因緣智、清淨智，及苦智、集智、滅智、道智。

【K2 隨釋3】

【L1 釋九智3】

【M1 初二智】

子二、隨釋3　丑一、釋九智3　寅一、初二智

此中諸行流轉智者，略由三種因緣集故，一切行集所有正智。謂喜集故、觸集故、名色集故，隨其所應，若色集、若受等集、若識集。

謂喜集故等者：如下說言：一切行因，略有二種。一、共，二、不共。共因者，謂喜為先因；由此喜故，於彼彼生處障於厭離，滋潤自體。為欲將生所生之處，雖有一切煩惱為因，而於生處生喜者生，非於彼起厭逆想者。又即此喜唯依色說，宿因生已，不待餘因究竟轉故。不共因者，謂順苦、樂、非苦樂觸，望於受等所有心法；無間滅意及俱生名、十種色等，望六種識。由彼雖從先因所生，剎那剎那別待餘因，方得生起。（陵本八十七卷一頁6553）此應準釋。

即此三種因緣滅故，三種行滅，是名諸行還滅智。

【M2 次三智】

寅二、次三智

雜染因緣智、清淨因緣智及清淨智者，謂於愛味、過患、出離，如前應知。

謂於愛味過患出離等者：謂如前說：由三種事、二種相，應當觀察雜染、清淨。云何由三種事，觀察一切雜染、清淨？一者、於諸行中觀察雜染因緣，謂觀彼愛味為愛味故。二者、於諸行中觀察清淨因緣，謂觀彼過患為過患故。三者、於諸行中觀察清淨，謂觀彼出離為出離故。（陵本八十五卷十二頁6456）

【M3 後四智】

寅三、後四智

四聖諦中苦等四智，如前分別聖諦道理，應知其相。

如前分別聖諦道理者：聲聞地說：由十種行觀察苦諦，能隨悟入苦諦四行。何等為十？一、變異行，二、滅壞行，三、別離行，四、法性行，五、合會行，六、結縛行，七、不可愛行，八、不安隱行，九、無所得行，十、不自在行。如是十行，依證成道理能正觀察。（陵本三十四卷一頁2734）當知此中，初五種行，無常智攝；次三種行，苦智所攝；次一種行，空智所攝；後一種行，無我智攝。如彼廣釋應知。

【L2 釋遍智2】

【M1 由諦現觀】

丑二、釋遍智2　寅一、由諦現觀

於異生位修前五智，能速證後四聖諦智；由證彼故，能於諸行如實了知。

【M2 由諦道理】

寅二、由諦道理

又若於前諸智有闕，必定不能以諦道理遍知諸行，要當證得方能遍知。

【L3 釋超越】

丑三、釋超越

若於諦理遍知行智有所闕者，必定不能於上修道，以對治力斷諸煩惱，超一切行。與此相違，乃能超越。

【K3 總結】

子三、總結

是故說言有九種智，能於諸行遍知、超越。

【J6 無癡2】

【K1 顯無癡住4】

【L1 標】

癸六、無癡2　子一、顯無癡住4　丑一、標

復次，修觀行者由三處故，於諸行中無愚癡住。

【L2 徵】

丑二、徵

何等為三？

【L3 列】

丑三、列

一、於過去諸行，如實了知是無常性；二、於現在諸行，如實了知是滅法性；三、於未來諸行，如實了知生滅法性。

【L4 釋】

丑四、釋

彼由如是，於三世行無有愚癡，不染汙心安樂而住，墮在明數。

【K2 辨有癡住2】

【L1 例前相違】

子二、辨有癡住2　丑一、例前相違

與此相違，當知即是有愚癡住，墮無明數。

【L2 廣其差別2】

【M1 舉三煩惱2】

【N1 標列】

丑二、廣其差別2　寅一、舉三煩惱2　卯一、標列

復有三種煩惱異名，多分說在煩惱品中。一、貪異名，二、瞋異名，三、癡異名。

【N2 隨釋2】

【O1 辨異名3】

【P1 貪異名】

卯二、隨釋2　辰一、辨異名3　巳一、貪異名

貪異名者，亦名為喜，亦名為貪，亦名為顧，亦名為欣，亦名為欲，亦名為昵，亦名為樂，亦名為藏，亦名為護，亦名為著，亦名為希，亦名為耽，亦名為愛，亦名為染，亦名為渴。

【P2 瞋異名】

巳二、瞋異名

瞋異名者，亦名為恚，亦名為憎，亦名為瞋，亦名為忿，亦名為損，亦名不    忍，亦名違戾，亦名暴惡，亦名蜇螫，亦名拒對，亦名慘毒，亦名憤發，亦名怒憾，亦名懷慼住，亦名生欻勃。

【P3 癡異名】

巳三、癡異名

癡異名者，亦名無智，亦名無見，亦名非現觀，亦名惛昧，亦名愚癡，亦名無明，亦名黑闇。

【O2 指前釋】

辰二、指前釋

如是等名，當知如前攝異門分，多分已辨。

如前攝異門分多分已辨者：攝異門分中黑品異門，廣說貪瞋癡應知。（陵本八十四卷十六頁6400）

【M2 別釋喜貪2】

【N1 標當說】

寅二、別釋喜貪2　卯一、標當說

喜、貪差別，我今當說。

【N2 辨行相6】

【O1 約自體境界受辨】

卯二、辨行相6　辰一、約自體境界受辨

緣依止受所生欣樂，說名為喜；緣生受境所起染著，說名為貪。

緣依止受所生欣樂等者：緣自體受，名依止受。緣境界受，名生受境。如是差別應知。

【O2 約將得已得境辨】

辰二、約將得已得境辨

又於將得境生名喜，若於已得境生名貪。

【O3 約臨受用正受用時辨】

辰三、約臨受用正受用時辨

又於已得臨將受用名喜，即於此事正受用時名貪。

【O4 約能得所得境辨】

辰四、約能得所得境辨

又於能得境界方便名喜，即於境界名貪。

【O5 約後有及現境辨】

辰五、約後有及現境辨

又於後有名喜，於現境界名貪。

【O6 約自他榮利辨】

辰六、約自他榮利辨

又於所愛他有情類榮利名喜，於自所得榮利名貪。

【J7 勝進2】

【K1 依正修辨2】

【L1 總標列】

癸七、勝進2　子一、依正修辨2　丑一、總標列

復次，於諸行中如理修者，有四勝進。謂勝進想略有三種，一、未得為得，二、未會為會，三、未證為證。若為獲得現法樂住，名第四勝進。

【L2 隨別釋4】

【M1 未得為得】

丑二、隨別釋4　寅一、未得為得

最初能得先所未得預流果故，當知是名未得為得。

【M2 未會為會】

寅二、未會為會

即此為依，復能契會上學果故，當知是名未會為會。

【M3 未證為證】

寅三、未證為證

即此為依，復能證得阿羅漢果，於諸惑斷能作證故，當知是名未證為證。

【M4 為獲現法樂住】

寅四、為獲現法樂住

若已證得阿羅漢果，更無未得為得乃至未證為證故，正勤修習；但為現法樂住，正勤修習。

【K2 依自義辨3】

【L1 標列】

子二、依自義辨3　丑一、標列

又依自義，有三勝進想。謂於諸行中厭背想、過患想、實義想。

【L2 隨釋3】

【M1 厭背想3】

【N1 標列】

丑二、隨釋3　寅一、厭背想3　卯一、標列

厭背想者，復有四行。謂於諸行思惟如病、如癰、如箭、惱害。

【N2 隨釋4】

【O1 如病】

卯二、隨釋4　辰一、如病

如病者，謂如有一，因界錯亂所生病苦，修厭背想。

【O2 如癰】

辰二、如癰

如癰者，謂如有一，因於先業所生癰苦，修厭背想。

【O3 如箭】

辰三、如箭

如箭者，謂如有一，因他怨箭所中之苦，修厭背想。

【O4 惱害】

辰四、惱害

惱害者，謂於親財等匱乏中，因自邪計所生諸苦，修厭背想。

於親財等匱乏中等者：謂於親屬有所衰亡，或於財寶有所衰失，或於無病有所衰損，名於親財等匱乏中。起不如理分別，名自邪計。

【N3 總結】

卯三、總結

如是名為修觀行者，於諸行中修厭背想。

【M2 過患想】

寅二、過患想

過患想者，復有二行。謂於諸行思惟無常及思惟苦。

【M3 實義想】

寅三、實義想

實義想者，亦有二行。謂於諸行思惟空性及無我性。

【L3 結說】

丑三、結說

此中先於過患想及實義想正修習已，然後方能住厭背想。當知此中，先說其果，後說其因。

【J8 我見差別2】

【K1 辨種類2】

【L1 略標】

癸八、我見差別2　子一、辨種類2　丑一、略標

復次，有四種我見為所依止，能生我慢。

【L2 別釋2】

【M1 釋四我見4】

【N1 有分別我見】

丑二、別釋2　寅一、釋四我見4　卯一、有分別我見

一、有分別我見，謂諸外道所起。

【N2 俱生我見】

卯二、俱生我見

二、俱生我見，謂下至禽獸等亦能生起。

【N3 緣自依止我見】

卯三、緣自依止我見

三、緣自依止我見，謂於各別內身所起。

【N4 緣他依止我見】

卯四、緣他依止我見

四、緣他依止我見，謂於他身所起。

【M2 釋生我慢2】

【N1 分別我見為依3】

【O1 標相】

寅二、釋生我慢2　卯一、分別我見為依3　辰一、標相

分別我見為所依止生我慢者，謂由此見觀自、他身，計有實我；由此二種我見為依，發生我慢。

由此二種我見為依者：謂緣自、他依止我見，是名二種我見應知。

【O2 舉喻】

辰二、舉喻

譬如清淨圓鏡面上，質像為依，發生影像；影像為依，於自依止發生劣中勝想。

【O3 合法】

辰三、合法

如是由邪分別故，緣自依止我見為緣，發生緣他依止我見。如依質像，發生影像。又此為緣，發生我慢，方他謂己或勝、或等、或劣。

【N2 俱生我見為緣2】

【O1 簡別】

卯二、俱生我見為緣2　辰一、簡別

俱生我見為緣生我慢者，當知譬喻與前差別。如明眼人，臨淨水器自觀眼、耳。

【O2 例同】

辰二、例同

所餘如前，應知其相。

當知譬喻與前差別等者：前說譬喻影像為依，發生我慢。今此不爾，自觀眼、耳，故與前別。發生我慢，如前應知。

【K2 出能斷2】

【L1 唯依善說】

子二、出能斷2　丑一、唯依善說

此一切種薩迦耶見，唯依善說法毗奈耶方能永斷，非餘邪教。如是如來，及眾共知同梵行者、或諸弟子同梵行者，有大恩德。

【L2 釋名報恩2】

【M1 真實報恩】

丑二、釋名報恩2　寅一、真實報恩

唯由如是一因緣故，名於大師、或滅度後同梵行者真實報恩。

唯由如是一因緣故等者：謂依善說法毗奈耶，永斷薩迦耶見，唯由如是一因緣故，名於大師等真實報恩。謂佛世尊為我等故，行於無量難行苦行，求得此法。以此為依，證真解脫，是故說名真實報恩。

【M2 隨分報恩】

寅二、隨分報恩

又由第二，謂若有能即依如是差別句義為利益故，勤修正行，如是亦名隨分報恩，彼所希望未滿足故。

又由第二等者：前說永斷薩迦耶見，是為報恩第一因緣。此說勤修正行，是為報恩第二因緣。此名隨分報恩，於如來所梵行未立，彼所希望未滿足故。修所成地說：謂如正修法隨法行大師，為欲建立正法，方便示現成正等覺，云何令彼正修行轉；故彼修習正法行時，即是法爾供養大師。（陵本二十卷五頁1716）其義應知。

【J9 三行相3】

【K1 標列】

癸九、三行相3　子一、標列

復次，由三種相諸行滅故，說名無餘依涅槃界。一者、先所生起諸行滅故；二者、自性滅壞諸行滅故；三者、一切煩惱永離繫故。

【K2 隨釋3】

【L1 先所生起諸行滅】

子二、隨釋3　丑一、先所生起諸行滅

先所生起諸行滅者，謂於先世能感後有諸業煩惱之所造作，及由先願之所思求，今所生起諸行永滅。

【L2 自性滅壞諸行滅】

丑二、自性滅壞諸行滅

自性滅壞諸行滅者，謂彼生已任性滅壞，非究竟住諸行永滅。

【L3 一切煩惱永離繫】

丑三、一切煩惱永離繫

一切煩惱永離繫者，謂諸煩惱無餘斷滅，由今滅故，後不更生。

【K3 結名2】

【L1 顯正】

子三、結名2　丑一、顯正

是故由此三相諸行滅故，說名寂滅。非永無相，其相異故。

【L2 遮非】

丑二、遮非

若永無相，不可施設說名寂滅。

非永無相其相異故者：諸行滅故，證得寂滅，一切白法之所顯發，故非無相，然與諸行相異。思所成慧地決擇中說：由五相故，建立有為諸法差別。何等為五？一、後際未生故；二、前際已滅故；三、中際自相安住故；四、因緣相續故；五、果相續故。又由五相，建立無為諸法差別。何等為五？謂與上相違，應知即是此中五相。（陵本六十五卷十五頁5198）其義應知。

【J10 法嗢柁南2】

【K1 明建立2】

【L1 標列】

癸十、法嗢柁南2　子一、明建立2　丑一、標列

復次，由三解脫門增上力故，當知建立四種法嗢柁南。謂空解脫門、無願解脫門、無相解脫門。

【L2 配釋3】

【M1 無願】

丑二、配釋3　寅一、無願

一切行無常、一切行苦者，依無願解脫門，建立第一、第二法嗢柁南。

【M2 空】

寅二、空

一切法無我者，依空解脫門，建立第三法嗢柁南。

【M3 無相】

寅三、無相

涅槃寂靜者，依無相解脫門，建立第四法嗢柁南。

【K2 辨樂欲2】

【L1 總辨四種2】

【M1 標列】

子二、辨樂欲2　丑一、總辨四種2　寅一、標列

復次，當知有二種法嗢柁南增上行欲。一者、勝解俱行欲，二者、意樂俱行欲。

【M2 隨釋2】

【N1 勝解俱行欲】

寅二、隨釋2　卯一、勝解俱行欲

勝解俱行欲者，由四種法嗢柁南故，於諸行中而生樂欲。

於諸行中而生樂欲者：謂於諸行無常及苦、無我及淨樂欲觀察故。

【N2 意樂俱行欲2】

【O1 舉有退2】

【P1 標】

卯二、意樂俱行欲2　辰一、舉有退2　巳一、標

又於諸行寂靜生樂欲者，由意樂故，獨處空閑作意思惟。由四種相，於彼寂靜其心退還。

【P2 列】

巳二、列

一者、於中由見勝利，不趣入故；

由見勝利不趣入者：謂於涅槃寂靜唯見功德勝利，而不樂修隨順正行故。

二者、不信彼得，不清淨信故；

不信彼得不清淨信者：謂於涅槃不信能得，不於彼理起淨信故。

三者、於彼所緣不生喜樂，不安住故；四者、於彼而起不樂勝解故。

【O2 例俱行】

辰二、例俱行

與彼相違，當知即是意樂俱行欲。

【L2 別廣第三2】

【M1 出退還2】

【N1 標列二緣】

丑二、別廣第三2　寅一、出退還2　卯一、標列二緣

又由二緣，依止無我勝解之欲，於彼涅槃由驚恐故，其心退還。一、由於此欲不善串習，未到究竟故；二、於作意時，由彼因緣念忘失故。

由彼因緣念忘失者：謂由無我忍欲不善串習為因緣故，令念忘失。

【N2 廣未串習】

卯二、廣未串習

又此忍欲未串習故，當爾之時，於諸行中了唯行智其心愚昧，數數思惟：我我爾時當何所在？尋求我行微細俱行障礙而轉。由此緣故，彼作是思：我當不有。不作是念：唯有諸行當來不有。彼由如是隨逐身見為依止故，發生變異隨轉之識，由驚恐故，於彼寂滅其心退還。

【M2 明對治2】

【N1 標列二法】

寅二、明對治2　卯一、標列二法

復次，為斷如是驚恐，有二種法多有所作。一者、於諸有智同梵行所，如實自顯；二者、因善法欲，發解了心及調柔心。

【N2 別廣二心2】

【O1 發解了心2】

【P1 標列】

卯二、別廣二心2　辰一、發解了心2　巳一、標列

又發如是解了心者聽聞正法，由三種相發生歡喜。一者、由補特伽羅增上故；二者、由法增上故；三者、由自增上故。

【P2 隨釋3】

【Q1 補特伽羅增上】

巳二、隨釋3　午一、補特伽羅增上

補特伽羅增上者，謂由覩見深可讚仰具大威力端嚴大師，及所稱揚善說法者。

【Q2 法增上】

午二、法增上

法增上者，謂所說法能令出離煩惱業苦，及令信解最上深義。

【Q3 自增上】

午三、自增上

自增上者，謂有力能於所說法能隨覺悟。

【O2 發調柔心2】

【P1 標列】

辰二、發調柔心2　巳一、標列

又發如是調柔心者，謂有三見。一者、若依彼而轉，二者、若由彼遍知，三者、若應所引發。

【P2 隨釋2】

【Q1 釋三相3】

【R1 隨彼而轉】

巳二、隨釋2　午一、釋三相3　未一、隨彼而轉

依彼而轉者，謂於諸諦未得現觀，為得現觀，依彼勝解俱行極善串習正見而轉。

【R2 由彼遍知2】

【S1 總標舉】

未二、由彼遍知2　申一、總標舉

由彼遍知者，謂依隨順現觀正見，於三事執著薩迦耶見，及彼隨眠斷、常兩見所依止性，并所得果能遍了知。

於三事執著薩迦耶見等者：謂於所取、能取及如是取，計我、我所，名於三事執著薩迦耶見，此為斷、常兩見所依止性。薩迦耶見種子隨縛，名彼隨眠。由是為因，生現行纏，名并彼果。

【S2 隨難釋2】

【T1 釋其三事2】

【U1 標列】

申二、隨難釋2　酉一、釋其三事2　戌一、標列

言三事者，一、若所取，二、若能取，三、若如是取。

【U2 隨釋3】

【V1 所取】

戌二、隨釋3　亥一、所取

此何所取？謂五取蘊。

【V2 能取】

亥二、能取

誰能取？謂四取。云何而取？

【V3 如是取】

亥三、如是取

謂四識住，隨其次第，如前應知，為二取心之所依處。

隨其次第等者：如前意地決擇中說：有四依取，以為所緣，令識安住。謂    識隨色而住，緣色為境。廣說如經。（陵本五十四卷一頁4282）顯揚釋云：謂識隨色而住、緣色而住、依色而住，如是乃至隨行而住、緣行而住、依    行而住。此中隨色而住者，謂執受所依故。緣色而住者，謂取境界故。依色而住者，謂由麤重故。如是乃至隨行等三。（顯揚論十八卷三頁31,568b）由是    當知，此說隨其次第，為二取心之所依處。謂執受所依及取境界，為所取心之所依處；麤重，為能取心之所依處。

【T2 指我執等】

酉二、指我執等

又即於彼所有諸纏，非理所引緣彼境界薩迦耶見生起執著，及彼隨眠，如前應知。

如前應知者：謂如前說：計我因相，乃至隨眠因相。彼彼差別應知。（陵本八十五卷十九頁6475）

【R3 應所引發】

未三、應所引發

云何應所引發？謂住於彼，而能永斷薩迦耶見三事執著，及彼隨眠，於聖諦智不藉他緣。

【Q2 辨位別2】

【R1 辨3】

【S1 依彼應所遍知正見轉時】

午二、辨位別2　未一、辨3　申一、依彼應所遍知正見轉時

又若依彼應所遍知正見轉時，於其三處起我執著，及有隨眠。於諸行中，若集、若沒不善知故，於處中行尚不能入，況得出離。

【S2 隨順現觀正見住時】

申二、隨順現觀正見住時

若隨順現觀正見住時，於三事中，所有我執皆已離繫，猶被隨眠之所繫縛。於諸行中，若集、若沒能善知故，遠離二邊，入處中行。雖未出離，堪能出離。

【S3 已引發聖諦現觀時】

申三、已引發聖諦現觀時

若已引發聖諦現觀，由正見故，於三事中無我執著，遠離隨眠。於處中行先趣入已，後由此故，方得出離。

【R2 結】

未二、結

當知如是三見轉時，有此差別。

【H4 速通攝2】

【I1 頌標列】

辛四、速通攝2　壬一、頌標列

復次，嗢柁南曰：速通自體智境界　流轉喜足行順流知斷相想立違糧　師所作等品後廣

【I2 長行釋10】

【J1 速通2】

【K1 出能得法3】

【L1 標列】

壬二、長行釋10　癸一、速通2　子一、出能得法3　丑一、標列

為欲證得未得真實究竟解脫，略有三法，能令獲得速疾通慧。一者、智力，二者、不放逸力，三者、數習力。

能令獲得速疾通慧者：謂能獲得漏盡通慧，速令諸漏永盡故。

【L2 隨釋3】

【M1 智力】

丑二、隨釋3　寅一、智力

智力者，謂若住彼，堪能無間永盡諸漏，當知即是有學智見。

【M2 不放逸力】

寅二、不放逸力

不放逸力者，謂已獲得如是智見，即依如是所得之道方便勤修，於心防護惡不善法。

【M3 數習力】

寅三、數習力

數習力者，謂即依此方便勤修，常作常轉。終不謂我為於今日得盡諸漏，心解脫耶？為於來日？為於後日？由此邪思令心厭倦。無厭倦已，便無怯畏；無怯畏已，不捨加行能盡諸漏。

【L3 別廣2】

【M1 智見差別2】

【N1 問】

丑三、別廣2　寅一、智見差別2　卯一、問

問：智、見何差別？

【N2 答9】

【O1 約三世辨】

卯二、答9　辰一、約三世辨

答：若照過去及以未來非現見境，此慧名智；照現在境，此慧名見。

【O2 約二取辨】

辰二、約二取辨

又所取為緣，此慧名智；能取為緣，此慧名見。

【O3 約三慧辨】

辰三、約三慧辨

又聞思所成，此慧名智；修所成者，此慧名見。

【O4 約斷證辨】

辰四、約斷證辨

又能斷煩惱，此慧名見；煩惱斷已能證解脫，此慧名智。

【O5 約二相辨】

辰五、約二相辨

又緣自相境，此慧名智；緣共相境，此慧名見。

【O6 約假實辨】

辰六、約假實辨

又由假施設，遍於彼彼內外行中，或立為我，或立有情、天、龍、藥叉、健    達縛、阿素洛、揭路荼、緊捺洛、牟呼洛伽等，或立軍林及舍山等，以如是等世俗理行緣所知境，此慧名智；若能取於自相、共相，此慧名見。

【O7 約尋伺辨】

辰七、約尋伺辨

又尋求諸法，此慧名智；既尋求已，伺察諸法，此慧名見。

【O8 約無分別有分別辨】

辰八、約無分別有分別辨

又緣無分別影像為境，此慧名智；緣有分別影像為境，此慧名見。

【O9 約有色無色辨】

辰九、約有色無色辨

又有色爾焰影像為緣，此慧名見；無色爾焰影像為緣，此慧名智。

【M2 方便修事2】

【N1 別辨2】

【O1 標列】

寅二、方便修事2　卯一、別辨2　辰一、標列

彼由如是若智、若見為所依止方便修時，復更勤修四善巧事。一、觀察事，二、捨取事，三、出受事，四、方便事。

【O2 隨釋4】

【P1 觀察事】

辰二、隨釋4　巳一、觀察事

觀察事者，謂四念住。為欲對治四顛倒故，如實遍知一切境故。

【P2 捨取事】

巳二、捨取事

捨取事者，謂四正斷。為欲斷除不善法故，及為修集諸善法故。

【P3 出受事】

巳三、出受事

出受事者，謂四神足。依四靜慮，次第超出始從憂根乃至樂故。

依四靜慮等者：謂初靜慮出離憂根，第二靜慮出離苦根，第三靜慮出離喜根，第四靜慮出離樂根。如三摩呬多地說。（陵本十一卷十頁880）

【P4 方便事】

巳四、方便事

方便事者，謂諸根、力、覺支、道支。當知即是能斷見、修所斷煩惱正方便故。

【N2 略攝2】

【O1 標】

卯二、略攝2　辰一、標

如是勤修善巧事者，當知有四種所依、能依義。

【O2 釋2】

【P1 所依義】

辰二、釋2　巳一、所依義

所依義者，謂觀行者正勤修習。

【P2 能依義2】

【Q1 略標相】

巳二、能依義2　午一、略標相

能依義者，謂成就學諸無漏法，而未清淨，餘無明[穀-禾+卵]所纏裹故。

四種所依能依義者：謂依四善巧事正勤修習，成就學法，義各差別，由是說有四種所依、能依義。

【Q2 廣應修2】

【R1 由清淨道】

午二、廣應修2　未一、由清淨道

又彼諸法，由清淨道後方清淨。此清淨道，當知復有四種差別。一者、習近正法，正審靜慮；二者、親事善友；三者、以尸羅、根護、少欲等法熏練其心，四者；獨處空閑，用奢摩他、毗鉢舍那勝正安樂以為翼從。

【R2 證得清淨】

未二、證得清淨

又清淨者，謂即依彼清淨行道多修習故，令有學法破無明[穀-禾+卵]，趣無學地。

【K2 略攝漸次】

子二、略攝漸次

又為得真實究竟解脫，當知略有五種漸次。一者、先集資糧以為依止。二者、以此為依，修奢摩他、毗鉢舍那。三者、以此為依，具諦現觀涅槃勝解。四者、以此為依，於劣少證不生喜足，亦不安住，於可厭法深生厭患。五者、以此為依，證得最後金剛喻定相應學心。

【J2 自體2】

【K1 出無常2】

【L1 標五因緣】

癸二、自體2　子一、出無常2　丑一、標五因緣

復次，由五因緣，當知一切自體諸行皆悉無常。

【L2 別釋其相4】

【M1 第一因緣】

丑二、別釋其相4　寅一、第一因緣

謂一切自體壽量有限。假使有人，欲自祈驗：我今以手執持泥團、或牛糞團，能經幾時？作是願已，隨取彼團，是人爾時任情所欲，能執不捨，乃至於後欲棄即棄，欲持即持。非如所受必死之身，至壽盡際，尚不能遂己之所欲，延一剎那，況乎久住。

【M2 第二第三因緣】

寅二、第二第三因緣

又一切自體因所生故，彼因作故，是無常故。

因所生故等者：自體果相，名因所生。自體因相，名彼因作。有因果法，故是無常。此中總說第二、第三因緣，如次別配應知。

【M3 第四因緣】

寅三、第四因緣

又有自體廣大興盛終歸磨滅而可得故。謂在色界、欲界，天、人、大梵、帝釋、轉輪王等。

【M4 第五因緣】

寅四、第五因緣

又由無倒阿笈摩故。謂佛世尊，於諸自體無常法性，現見現證而宣說故。

【K2 廣圓滿2】

【L1 出差別3】

【M1 標】

子二、廣圓滿2　丑一、出差別3　寅一、標

復有三種諸受欲者圓滿差別，由是因緣，諸受欲者恆常戲論。

【M2 徵】

寅二、徵

何等為三？

【M3 列】

寅三、列

一、資產圓滿，二、自體圓滿，三、廣大殊勝有情供養圓滿。

【L2 釋得緣】

丑二、釋得緣

當知復有三種因緣，能得如是圓滿差別。謂施、戒、調伏諸根俱行，及欲界慈修所得果。慈為先導，慈為因處，於諸有情損害寂靜行相轉故。

當知復有三種因緣等者：謂施能得資產圓滿，是為第一因緣。戒及調伏諸根俱行，能得自體圓滿，是為第二因緣。欲界慈修，能得廣大殊勝有情供養圓滿，是為第三因緣。言欲界慈修者，謂慈無量定應知。

【J3 智境界2】

【K1 智差別】

癸三、智境界2　子一、智差別

復次，當知於所知事，有七種如實通達智行。一、已得智，二、未得智，三、無顛倒智，四、是處非有知非有智，五、是處所餘知不空智，六、苦不淨智，七、速滅壞智。

有七種如實通達智行等者：無漏後得智，名已得智。無漏加行智，名未得智。無漏正智，名無顛倒智。於有知有，名是處所餘知不空智。餘文易知。

【K2 彼境界3】

【L1 標】

子二、彼境界3　丑一、標

又由十五種相覺了諸行，能速斷滅一切行愚。

【L2 徵】

丑二、徵

何等十五？

【L3 釋2】

【M1 辨5】

【N1 於色蘊】

丑三、釋2　寅一、辨5　卯一、於色蘊

謂水界所生故，無我似我而顯現故，不住隨欲而造作故，覺了諸色猶如聚沫。

不住隨欲而造作者：謂速增減應知。

【N2 於受蘊】

卯二、於受蘊

三和合生相似法故，如雲地雨和合方便，覺了諸受喻若浮泡。

【N3 於想蘊】

卯三、於想蘊

於所知境能顯、能燒、能使迷亂相似法故，覺了諸想同於陽焰。

【N4 於行蘊】

卯四、於行蘊

薩迦耶見根本斷故，多品自體因差別故，剎那量後時無暫停相似法故，覺了諸行譬芭蕉柱。

多品自體因差別故者：義顯作者、受者我等差別應知。

【N5 於識蘊】

卯五、於識蘊

有取之識，依四識住，發起種種自體隨轉相似法故，覺了諸識方於幻事。

【M2 指】

寅二、指

此廣分別，如前攝異門分應知。

如前攝異門分應知者：攝異門分說：色如聚沫，受喻浮泡，想同陽焰，行類芭蕉，識如幻事。（陵本八十四卷九頁6377）如彼廣分別義應知。

【J4 流轉2】

【K1 出二世間3】

【L1 標列】

癸四、流轉2　子一、出二世間3　丑一、標列

復次，有二世間，攝一切行。一、有情世間，二、器世間。

【L2 釋相】

丑二、釋相

有情世間名種類生死，器世間名器生死。

【L3 料簡2】

【M1 標不同分】

丑三、料簡2　寅一、標不同分

種類生死不同其餘生死法故，望器生死，當知略有五不同分。

【M2 釋其差別5】

【N1 因不同分】

寅二、釋其差別5　卯一、因不同分

謂器生死共因所生，種類生死但由不共，是名第一因不同分。

【N2 時不同分】

卯二、時不同分

又器生死，於無始終前後際斷；種類生死，於無始終相續流轉，常無斷絕；是名第二時不同分。

【N3 治不同分】

卯三、治不同分

又器生死或火水風之所斷壞，種類生死則不如是，是名第三治不同分。

【N4 斷不同分】

卯四、斷不同分

又器生死因無永斷，種類生死則不如是，是名第四斷不同分。

【N5 續不同分】

卯五、續不同分

又器生死斷而復續，種類生死斷已無續，是名第五續不同分。

【K2 廣初世間2】

【L1 流轉相2】

【M1 標列】

子二、廣初世間2　丑一、流轉相2　寅一、標列

又於生死，由五種相，一切愚夫流轉不息。一、由愛因故；二、由愛果故；三、由愛自性故；四、由因展轉故；五、即因展轉依止前際無窮盡故。

【M2 隨釋4】

【N1 愛因】

寅二、隨釋4　卯一、愛因

此中無明，是名愛因。

【N2 愛果2】

【O1 總標】

卯二、愛果2　辰一、總標

能往善趣、惡趣諸業，是名愛果。

【O2 別辨】

辰二、別辨

由往善趣業故，愛結所繫，愚夫自然樂往。由往惡趣業故，愛鎖所縶，愚夫雖不欲往，彊逼令去。

【N3 愛自性4】

【O1 標列三】

卯三、愛自性4　辰一、標列三

愛自性者，略有三種。一、後有愛，二、喜貪俱行愛，三、彼彼喜樂愛。

【O2 略攝二】

辰二、略攝二

如是三愛，略攝為二。一者、有愛，二者、境愛。

【O3 別釋相3】

【P1 後有愛】

辰三、別釋相3　巳一、後有愛

後有愛者，是名有愛。

【P2 喜貪俱行愛】

巳二、喜貪俱行愛

喜貪俱行愛者，謂於將得現前境界，及於已得未受用境，并於現前正受用境所有貪愛。

【P3 彼彼喜樂愛】

巳三、彼彼喜樂愛

彼彼喜樂愛者，謂於未來所希求境所有貪愛。

【O4 釋異名2】

【P1 愛結繫愛鎖縶】

辰四、釋異名2　巳一、愛結繫愛鎖縶

當知此中，由喜貪俱行愛故，名愛結繫；由後有愛及彼彼喜樂愛故，名愛鎖    縶。

【P2 馳走流轉】

巳二、馳走流轉

若於彼事愛結所繫，名為馳走；若於彼事愛鎖所縶，名為流轉。

【N4 因展轉及無窮盡】

卯四、因展轉及無窮盡

又於長世因展轉來諸行相續，前際難知，後無窮盡。

【L2 繫縛相2】

【M1 標列】

丑二、繫縛相2　寅一、標列

由是五相，流轉愚夫，當知復由五相所縛。一、於彼處縛，二、由彼而縛，三、正是能縛，四、依彼故縛，五、有所領受。

【M2 隨釋5】

【N1 於彼處縛2】

【O1 由業】

寅二、隨釋5　卯一、於彼處縛2　辰一、由業

於彼處縛者，謂由能往善趣業故，於善趣柱而繫縛之；或由能往惡趣業故，    於惡趣橛而繫縛之。

【O2 由愛】

辰二、由愛

又由喜貪俱行愛故，於自事柱而繫縛之；由彼彼喜樂愛及後有愛故，於自事    橛而繫縛之。

【N2 由彼而縛】

卯二、由彼而縛

由彼而縛者，謂愚夫異生為無明縛。

【N3 正是能縛】

卯三、正是能縛

正是能縛者，謂自同類於苦無厭相似法故。

謂自同類等者：分別緣起初勝法門經說：謂有一類，愚於現在已得自體，於六觸處為緣生受便起味著；由味著故，希求當來如是類受。由是當知，此說同類，謂於彼受。由是為緣，不於行苦生厭離想，是名於苦無厭。前後相似相續而轉，名相似法。

【N4 依彼故縛】

卯四、依彼故縛

依彼故縛者，謂依後蘊而被縛故。

謂依後蘊而被縛故者：此中後蘊，謂後有蘊。業因所生，故被彼縛。

【N5 有所領受】

卯五、有所領受

有所領受者，謂領受彼生等眾苦。

【J5 喜足3】

【K1 出差別2】

【L1 略標列】

癸五、喜足3　子一、出差別2　丑一、略標列

復次，愚夫異生於有漏事有四喜足，當知多分是諸外道。何等為四？一、於    人身喜足，二、於欲界天身喜足，三、於生梵世喜足，四、於道邊際有頂喜足。

【L2 配釋相】

丑二、配釋相

愚夫於彼，隨其次第，若趨、若住、若坐、若臥。

【K2 廣所行2】

【L1 五種3】

【M1 標列】

子二、廣所行2　丑一、五種3　寅一、標列

復有五種一切愚夫愛所行路。一者、後有，二者、未來所求境界，三者、將得現前境界，四者、已得所有境界，五者、現前受用境界。

【M2 配屬】

寅二、配屬

當知於彼，如其次第，趨等差別。

【M3 明攝】

寅三、明攝

應知此中，趨有二種。一、於後有，二、於未來所求境界。

【L2 四種3】

【M1 略標列】

丑二、四種3　寅一、略標列

復有四種愛所行路。一者、意業希求境界；二者、身語二業；三者、獲得；四者、於所得中，隨其所欲若轉、若習。

三者獲得等者：此中第三，謂於已得所有境界。第四，謂於現前受用境界。即於此中，喜貪俱行展轉增上，是名若轉、若習。

【M2 隨難釋】

寅二、隨難釋

此是發業愛所行路。

【M3 配差別2】

【N1 舉趨等】

寅三、配差別2　卯一、舉趨等

若求境界，或復諸有，當知於彼四種行路，如其次第，趨等差別。

【N2 例說餘】

卯二、例說餘

如說趨等，於餘所說諸有漏事所有喜足、愛所行路，喜樂、戲論、染著、耽湎四處差別，如其次第，當知亦爾。

【K3 辨行果2】

【L1 出差別2】

【M1 標列】

子三、辨行果2　丑一、出差別2　寅一、標列

復有二種遊愛行路果相差別。一、心差別，二、身差別。

【M2 隨釋2】

【N1 廣種類2】

【O1 心差別2】

【P1 標列】

寅二、隨釋2　卯一、廣種類2　辰一、心差別2　巳一、標列

心差別者，復有二種。一、品類差別，二、雜染差別。

【P2 隨釋2】

【Q1 品類差別】

巳二、隨釋2　午一、品類差別

品類差別者，謂由自性故、所依故、所緣故、助伴故。

【Q2 雜染差別】

午二、雜染差別

雜染差別者，謂由貪瞋癡等所有煩惱及隨煩惱。

【O2 身差別】

辰二、身差別

身差別者，亦有二種。一、種種身差別故；二、一種身差別故。

身差別者亦有二種等者：梵世已下，身形異類，名種種身差別。第二靜慮已上一切諸天，身光等照，名一種身差別。義如聞所成地說應知。（陵本十四卷二十三頁1267）

【N2 攝應修】

卯二、攝應修

當知此中，心之所有雜染差別，能為二種身差別因。為斷彼故，諸修行者，應以無倒數數作意勤修觀行。

【L2 明彼因2】

【M1 標列】

丑二、明彼因2　寅一、標列

復由四種因差別故，令果差別。謂若於此差別，若由此差別，若即此差別，若如此差別。

【M2 隨釋4】

【N1 於此差別】

寅二、隨釋4　卯一、於此差別

於此差別者，謂於善趣、惡趣所有差別。

【N2 由此差別】

卯二、由此差別

由此差別者，謂由貪瞋癡所染汙心，令彼差別。

【N3 即此差別】

卯三、即此差別

即此差別者，謂五種行所攝受身種種差別。

【N4 如此差別】

卯四、如此差別

如此差別者，謂於諸行流轉雜染、清淨因緣，及清淨體不如實知，生喜樂等及趨走等種種差別。

【J6 行順流2】

【K1 正辨順流2】

【L1 標列】

癸六、行順流2　子一、正辨順流2　丑一、標列

復次，不能了達諸行無常，薩迦耶見為所依止，順流而行諸愚夫類，由五種相，當知順流而被漂溺。謂若於此漂溺，若由此漂溺，若依此漂溺，若如此漂溺，若漂溺時諸所有相。

【L2 隨釋5】

【M1 於此漂溺】

丑二、隨釋5　寅一、於此漂溺

於此漂溺者，謂於善趣、惡趣而被漂溺。如從兩岸彼此往來，俱被漂溺。

【M2 由此漂溺2】

【N1 標由愛】

寅二、由此漂溺2　卯一、標由愛

由此漂溺者，謂由愛河浸淫之性之所漂溺。

【N2 廣愛相】

卯二、廣愛相

當知此愛有五種相。一、由諸境界趣下分故；二、微細隨行難覺了故；三、於諸境界難迴轉故；四、乃至有頂，一切廣大種種諸行所隨逐故；五、不寂靜相亂身心故。

當知此愛有五種相等者：初約境界愛說，順趣欲界，名趣下分。次約自體愛說，與身俱生，行相難了，故言微細。餘文易知。

【M3 依此漂溺】

寅三、依此漂溺

依此漂溺者，謂依色等五種諸行而被漂溺。即於善趣、惡趣兩岸，有五種行品類差別，數數攀緣，順流漂溺。

【M4 如此漂溺】

寅四、如此漂溺

如此漂溺者，云何漂溺？謂於諸行如前所說流轉等事，隨其次第不如實知，或計為我及我所故。

如前所說流轉等事等者：謂如前說：諸行流轉雜染、清淨因緣，及清淨體不如實知故。又如前說：愛味當知即是雜染因緣，過患即是清淨因緣，出離即清淨體。於諸行中不正觀察，是故不如實知。

【M5 漂溺時相】

寅五、漂溺時相

於漂溺時所有相者，謂彼如是被漂溺時，雖寶愛身欲使長久，由自性滅不能令住。

【K2 兼顯逆流2】

【L1 例前相違】

子二、兼顯逆流2　丑一、例前相違

如為漂溺，與此相違，當知即是逆流行者。

【L2 出聰慧相3】

【M1 標】

丑二、出聰慧相3　寅一、標

又聰慧者有十種相，當知具攝諸聰慧相。

【M2 列】

寅二、列

謂成就俱生慧故。又成就方便聞思修所成慧故。又成就心無動搖故，善思所思、善說所說、善作所作。

又成就心無動搖故者：由諸定地名無動處，是故此說心無動搖。

又能自依己所有性，未嘗為命依附於他。

未嘗為命依附於他者：此說聖慧命者受用正法，以無上慧命清淨自活。非如外有欲者受用欲塵，而從他所非法希求所有衣服、飲食、臥具、病緣醫藥諸資生具。由是說言未嘗為命依附於他。

又有所求無不安樂。又有所求能依正行，皆悉以法，不以非法。又自所宜資產眾具，能正防守，不令散失。又觀過患而受用之。又於病緣所有醫藥，觀察思擇，然後服行。又能善避非時死緣。

【M3 結】

寅三、結

如是十種聰慧者相，當知具攝諸聰慧相。

【J7 知斷相2】

【K1 知斷差別2】

【L1 標】

癸七、知斷相2　子一、知斷差別2　丑一、標

復次，於諸行中，依無我理知者、斷者，當知略由三相差別。

【L2 釋3】

【M1 第一差別相2】

【N1 辨2】

【O1 舉未斷】

丑二、釋3　寅一、第一差別相2　卯一、辨2　辰一、舉未斷

謂於諸行能遍了知，薩迦耶見而未斷者，彼於諸行忘念之行多分現行，少不忘念。

【O2 例永斷】

辰二、例永斷

薩迦耶見已永斷者，當知其相與彼相違。

【N2 結】

卯二、結

是名第一差別之相。

【M2 第二差別相2】

【N1 辨2】

【O1 舉未斷3】

【P1 令心流漏】

寅二、第二差別相2　卯一、辨2　辰一、舉未斷3　巳一、令心流漏

又於諸行雖遍了知，薩迦耶見而未斷者，於諸廣大可愛事中多生喜樂，於諸下劣不可愛境多生憂苦。

【P2 令失正念】

巳二、令失正念

彼二境界現在前時，無縱逸者尚自不能繫守正念，況縱逸者。

【P3 令不正知】

巳三、令不正知

彼於爾時，薩迦耶見纏繞其心，由彼令心不能解了。

【O2 例永斷】

辰二、例永斷

薩迦耶見已永斷者，當知其相與彼相違。

【N2 結】

卯二、結

是名第二差別之相。

【M3 第三差別相2】

【N1 辨2】

【O1 舉未斷】

寅三、第三差別相2　卯一、辨2　辰一、舉未斷

又於諸行薩迦耶見未永斷者，未能於內一切行中，現前安立離有情想，如於草木葉等外事。

【O2 例永斷】

辰二、例永斷

薩迦耶見已永斷者，當知其相與彼相違。

【N2 結】

卯二、結

是名第三差別之相。

【K2 已斷勝利】

子二、已斷勝利

如是已斷薩迦耶見，有此三種差別之相，當知復有三種勝利。一者、永斷能感後有一切煩惱。二者、依彼不久獲得速能積集彼對治道。

依彼不久獲得速能積集彼對治道者：謂入諦現觀已，修習如所得道故。

三者、既作自義利已，即依彼道，方便勤修現法樂住，由此獲得極安樂住。

【J8 想4】

【K1 標】

癸八、想4　子一、標

復次，由四差別，當知修習一切種行無常苦想。

【K2 徵】

子二、徵

何等為四？

【K3 列】

子三、列

一、果差別故；二、自性差別故；三、品類差別故；四、方便差別故。

【K4 釋4】

【L1 果差別2】

【M1 由惑斷別2】

【N1 總標】

子四、釋4　丑一、果差別2　寅一、由惑斷別2　卯一、總標

果差別者，謂修此想能遣一切欲貪、色貪，及無色貪、掉、慢、無明。

【N2 別顯】

卯二、別顯

當知此中，顯示三種本煩惱斷，及顯三種隨煩惱斷。欲貪煩惱，掉為助伴；色貪煩惱，慢為助伴；無色貪惑，無明為伴。

【M2 由結盡別】

寅二、由結盡別

復有差別。謂於此中，顯示下分上分結盡。

【L2 自性差別3】

【M1 親近修習多修習2】

【N1 約三慧辨】

丑二、自性差別3　寅一、親近修習多修習2　卯一、約三慧辨

自性差別者，謂於此中，由正修習聞所成慧，說名親近；由正修習思所成慧，能入修故，說名修習；由正修習修所成慧，名多修習。

【N2 約作意辨】

卯二、約作意辨

又由修習了相作意，故名親近；唯除加行究竟作意，由正修習諸餘作意，故名修習；修習加行究竟作意，名多修習。是名第二三種差別。

【M2 為乘為事為隨建立】

寅二、為乘為事為隨建立

又由所依、所緣、作意，隨其次第，當知是名為乘、為事、為隨建立。

為乘為事者：五識身相應地說：應觀五識所依，如往餘方者所乘。所緣，如所為事。（陵本一卷九頁33）此應準釋。

【M3 純熟善受及與善發】

寅三、純熟善受及與善發

又由長時串修習故，說名純熟；數數無倒修方便故，說名善受及與善發。

【L3 品類差別2】

【M1 約修果辨】

丑三、品類差別2　寅一、約修果辨

品類差別者，謂修如是無常想時，速能永拔一切隨眠，棄捨下地一切善法，攝受上地一切善法。

【M2 約譬喻差別辨5】

【N1 象跡喻攝】

寅二、約譬喻差別辨5　卯一、象跡喻攝

於餘一切不淨想等最高廣性能善任持，遍行一切。

於餘一切不淨想等最高廣性等者：攝異門分說：象跡者，謂於不淨等想，為第一故，所緣廣大故。（陵本八十三卷二十頁6340）由是此說無常能善任持，遍行一切。

【N2 臺閣喻攝】

卯二、臺閣喻攝

猶如觀察所取之事，即如是觀能取之事，彼相解脫能得無漏無常之想。

【N3 流注喻攝】

卯三、流注喻攝

若有漏想、若無漏想，如是一切，皆於涅槃善能隨順、趣向、臨入。

【N4 日出喻攝】

卯四、日出喻攝

皆能對治無明大闇，一切永斷；永斷彼故，清淨鮮白。

【N5 輪王喻攝】

卯五、輪王喻攝

諸無學想，皆由一切無漏學想增上故得。

【L4 方便差別】

丑四、方便差別

方便差別者，謂獨處空閑，以無顛倒數數作意，觀察諸行無常之性。由無常想，住無我想。於見道中，既住無漏無我想已，於上修道，由有學想永害我慢，隨得涅槃二種皆具。

隨得涅槃二種皆具者：聲聞地說：諸阿羅漢，住有餘依般涅槃界，度生死海，已到彼岸，亦名住持最後有身。先業煩惱所引諸蘊自然滅故，餘取無故，不相續故，於無餘依般涅槃界而般涅槃。（陵本三十四卷二十五頁2812）此應準釋。

【J9 立違糧2】

【K1 出違逆2】

【L1 五違糧法2】

【M1 標】

癸九、立違糧2　子一、出違逆2　丑一、五違糧法2　寅一、標

復次，為住涅槃，仍未積集善資糧者，略有五種違資糧法。

【M2 列】

寅二、列

一者、憶念往昔笑戲歡娛承奉等事，因發思慕俱行作意，生愁歎等。二者、由彼種種為依，於所領受究竟法中，多生忘念，令於諸法不能顯了。三者、所食或過、或少，由此令身沈重羸劣，於諸梵行不樂修行。四者、喜眠，不串習斷，便為上品睡眠所纏。五者、親近猥雜而住，遠離諦思正法加行。

【L2 五順彼法2】

【M1 標】

丑二、五順彼法2　寅一、標

如是五種違資糧法，復有五種隨順彼法。

【M2 列】

寅二、列

一者、於二離欲，猶未能離隨一種欲。謂於諸纏遠分離欲勤修善品，及於隨眠永害離欲得正對治。

於二離欲者：由世間道及出世道二差別故，而得離欲，名二離欲。如下自釋，勤修善品、得正對治，如次配釋世出世間二種離欲應知。

二者、不護根門。三者、食不知量。四者、初夜後夜不能勤修勉勵警覺。五者、不能觀察善法究竟。

【K2 明隨順2】

【L1 例前相違】

子二、明隨順2　丑一、例前相違

與上相違，當知是名順資糧法，及能隨順彼隨順法。

【L2 明師制立3】

【M1 標】

丑二、明師制立3　寅一、標

又諸聲聞，修行如是順資糧法及彼因緣，於其中間求涅槃時，大師為彼制立五種正道言教。

【M2 釋2】

【N1 住時攝2】

【O1 別辨3】

【P1 如所觀察得無惑疑】

寅二、釋2　卯一、住時攝2　辰一、別辨3　巳一、如所觀察得無惑疑

一者、由依觀察如所聞法，遍於一切諸行無常、諸法無我、涅槃寂靜，且以世間作意而得無惑無疑。

【P2 不著三事不正尋思】

巳二、不著三事不正尋思

二者、即於住時，不著三事不正尋思。何等三事？一者、資命眾具；二者、他損害相；三者、或他毀罵，或隨有一非愛現行同梵行者不同分法。

或隨有一非愛現行等者：謂於六種可樂、可愛、可重、無違諍法，隨一違越應知。

【P3 由依聞思生正見等】

巳三、由依聞思生正見等

三者、教授為先，由依他音、如理作意，能生正見，能斷邪見。

【O2 總結】

辰二、總結

當知此三是名住時正道言教。

【N2 行時攝2】

【O1 標】

卯二、行時攝2　辰一、標

復有二種於彼行時正道言教。

【O2 釋2】

【P1 第一言教】

辰二、釋2　巳一、第一言教

謂諸有智同梵行者，為彼宣說處非處時，不生忿怒；又由麤弊資命眾具，若得不得，及由戒等所有災害，心不熱惱；是名第一。

【P2 第二言教】

巳二、第二言教

於得所勝利養恭敬，心不悒然，是名第二。

【M3 結】

寅三、結

彼由如是住時、行時，能正修行涅槃妙道，由此不久當得涅槃，終無毀失。

【J10 師所作等2】

【K1 標列五事】

癸十、師所作等2　子一、標列五事

復次，大師於諸聲聞，略有五種師所作事。一者、正折伏，二者、正攝受，三者、正訶責，四者、正說雜染，五者、正說清淨。

【K2 別廣品類5】

【L1 正折伏攝2】

【M1 由記別】

子二、別廣品類5　丑一、正折伏攝2　寅一、由記別

復次，由二因緣，於諸諍事違越聲聞，覆相記別彼所諍事。一、擾亂增廣故；二、與律相應故。

於諸諍事違越聲聞等者：聲聞諍事，略有四種。一者、他舉諍事，二者、互疑諍事，三者、自舉諍事，四者、互舉諍事。如下調伏事說。（陵本九十九卷二十四頁7467）如是諍事違越學處，由是說言違越聲聞。若除滅已，不應重舉前所犯事。今此不爾，由二因緣，重舉所犯，是名覆相記別彼所諍事。

【M2 由驅擯】

寅二、由驅擯

復次，由七因緣，大師驅擯諸聲聞眾。一者、見一切種皆行邪行故；二者、見彼多分故；三者、由彼眾首上座阿遮利耶、鄔波柁耶方便故；四者、不堪共住故；五者、被驅擯故；六者、避現前過故；七者、令不生起未來過故。

【L2 正攝受攝7】

【M1 入於聚落乞食】

丑二、正攝受攝7　寅一、入於聚落乞食

復次，由十因緣，如來入於聚落乞食。一者、當顯杜多功德故。二者、為欲引彼一分令入乞食故。三者、為欲以同事行攝彼一分故。四者、為與未來眾生作大照明故，乃至令彼暫起觸證故。

令彼暫起觸證等者：謂令現在眾生現見如來，入於聚落乞食故。

五者、為欲引彼麤弊勝解諸外道故。六者、為彼承聲起謗，故現妙色寂靜威儀，令其驚歎，心生歸向故。七者、為彼處中眾生，以其少功而樹多福故。八者、為令壞信放逸深生恥愧，雖用小功而獲大福故。如為放逸者，懈怠者    亦然。九者、為彼盲聾、顛狂、心亂眾生種種災害，皆令靜息故。十者、為    令無量無邊廣大威德天、龍、藥叉、健達縛、阿素洛、揭路荼、緊捺洛、牟呼洛伽等，隨從如來至所入家，深生羨仰，勤加賓衛，不為惱害故。

【M2 入於寂靜天住】

寅二、入於寂靜天住

復次，由八因緣，如來入於寂靜天住。一者、為引樂雜住者令入遠離故。二者、為欲以同事行攝遠離者故。三者、自受現法樂住故。四者、為與大族諸天示同集會故。五者、為以佛眼觀察十方世界，現大神化，隨其所應，作饒益事故。六者、為令諸聲聞眾，於見如來深生渴仰故。七者、為顯諸大聲聞，於所略說善能悟入故。八者、勸捨樂著戲論，制作言詞故。

【M3 攝受諸聲聞眾】

寅三、攝受諸聲聞眾

復次，由五種相，大師攝受諸聲聞眾。一、以法故；二、以財故；三、與依止故；四、初攝受故；五、擯攝受故。

【M4 釋梵天等往如來所】

寅四、釋梵天等往如來所

復次，由七因緣，釋梵天等往如來所。一、為供養如來故；二、為聽聞正法故；三、為決所生疑故；四、為順他，而為翼從故；五、為愍他，欲為饒益故；六、由愛重如來聖教故；七、知如來起世俗心，欲令赴會故。

【M5 初新者性及起惡作】

寅五、初新者性及起惡作

復次，由五種相，當知一切初新者性。一、由晚出家故；二、由幼出家故；三、由少出家故；四、由勞策出家故；五、由受具出家故。復次，由三種相，生起惡作。一、違越所學增上故；二、誓受法律增上故；三、棄捨居家增上故。

【M6 為諸聲聞說法現相】

寅六、為諸聲聞說法現相

復次，如來將欲為諸聲聞宣說正法，現四種相。一者、從極下座安詳而起，昇極高座儼然而坐；二者、安住隨順說法威儀；三者、發謦欬音，示將說法；四者、面目顧視，如龍象王。

【M7 犯戒慚羞往大師所】

寅七、犯戒慚羞往大師所

復次，犯戒聲聞當於三處安住慚羞，往大師所。一者、深知己犯為增上處；二者、師事失儀為增上處；三者、由事乖則，當以方便調順威儀，往大師所為增上處。

【L3 正訶責攝】

丑三、正訶責攝

復次，由三種相，應正訶責犯戒聲聞。一曰：汝期鄙劣活命。二曰：汝意樂不清淨。三曰：汝以活命意樂行非法行。

【L4 正說雜染攝3】

【M1 由六相2】

【N1 標列】

丑四、正說雜染攝3　寅一、由六相2　卯一、標列

復次，於善說法毗奈耶中，略由六相，當知遍攝一切邪行。一者、現行過失故；二者、意樂過失故；三者、加行過失故；四者、智慧過失故；五者、尋思過失故；六者、依止過失故。

【N2 隨釋6】

【O1 現行過失】

卯二、隨釋6　辰一、現行過失

現行過失者，謂由貪纏故染，瞋纏故憎；既懷猛利貪瞋等故，遂無羞恥；無羞恥故，住惡不捨。

【O2 意樂過失】

辰二、意樂過失

意樂過失者，謂於染者邊，此貪意樂最為下劣；如是於憎者邊，此瞋意樂最為下劣。

【O3 加行過失】

辰三、加行過失

加行過失者，謂或有不發精進，或有精進慢緩。

【O4 智慧過失】

辰四、智慧過失

智慧過失者，謂或於聞思所成慧中，忘失正念，多住愚癡；於修所成，心不寂定。

【O5 尋思過失】

辰五、尋思過失

尋思過失者，謂於隨順居家所有惡不善覺，多分尋思，於正法律其心錯亂。

【O6 依止過失】

辰六、依止過失

依止過失者，謂彼依止於其往昔不修集因；由不修集因故，成就自性微褊小信，成就自性修住小戒，成就自性住守小念，成就自性俱生小慧。

【M2 由四相2】

【N1 略標列】

寅二、由四相2　卯一、略標列

復次，由四種相，能令彼人雖入聖教，而行邪行。一、由微劣不淨意樂故；二、由伺求聖教瑕隙，為正法賊故；三、由專為飲食、衣服活命因緣故；四、由怖畏王、賊、債主所加迫切故。

【N2 明過患】

卯二、明過患

若行如是諸邪行者，便於二事有所稽留。一者、失壞在家自義稽留；二者、失壞出家自義稽留。

便於二事有所稽留等者：當知此中，由初二相，失壞在家自義稽留；由後二相，失壞出家自義稽留。可愛無罪，名之為義。依戒律儀能引自義，是故說有在家、出家差別。

【M3 彼因緣3】

【N1 略標列】

寅三、彼因緣3　卯一、略標列

復次，如是邪行有二因緣。謂於三事不正尋思，及彼前行諸不正想。

【N2 指三事】

卯二、指三事

其三事者，如前應知。

【N3 釋因緣】

卯三、釋因緣

於彼發起諸不正想，隨取相好，自斯已後，於其隨法多隨尋思、多隨伺察。

如前應知者：前說：何等三事？一者、資命眾具；二者、他損害相；三者、或他毀罵，或隨有一非愛現行同梵行者不同分法。如彼應知。

【L5 正說清淨攝2】

【M1 標列對治】

丑五、正說清淨攝2　寅一、標列對治

復次，為斷如是邪行因緣，當知亦有二種對治。一者、為斷不正尋思，以無顛倒數數二行，於諸念住善住其心。

以無顛倒數數二行者：此中二行，謂奢摩他、毗鉢舍那應知。

二者、為斷諸不正想，修習無相心三摩地。

【M2 料簡修相2】

【N1 總標簡】

寅二、料簡修相2　卯一、總標簡

此修對治，要由於彼修對治中猛利樂欲，方得成辦，非彼樂欲不猛利者。

【N2 廣猛利2】

【O1 標列二緣】

卯二、廣猛利2　辰一、標列二緣

此猛利欲由二緣生，謂此對治有大果故，不共一切諸外道故。

【O2 別釋其相2】

【P1 有大果】

辰二、別釋其相2　巳一、有大果

有大果者，謂修習時，便能剋證無相心定，及住二界妙甘露門。所謂斷界及無欲界，若有餘依及無餘依。安住此者近二涅槃，未於今時一切皆得。

所謂斷界及無欲界等者：前說：見道所斷諸行斷故，名為斷界。修道所斷諸行斷故，名無欲界。即此唯有餘依故，名有餘依涅槃界。此依滅故，名為滅界，亦名無餘依涅槃界。（陵本八十五卷十頁6446）此應準釋。謂有餘依及無餘依，皆無欲界之所攝故，依此建立二界妙甘露門。攝異門分說：甘露者，謂生老病死皆永盡故。（陵本八十三卷二十一頁6345）斷界及無欲界為依，能證此果，說之為門。

【P2 不共他3】

【Q1 標】

巳二、不共他3　午一、標

言不共者，謂無相定唯內法有，諸外道無。

【Q2 徵】

午二、徵

何以故？

【Q3 釋2】

【R1 諸外道無】

午三、釋2　未一、諸外道無

由彼外道，若有所得，即便增益不如量觀；若無所得，即妄分別。由我見故，愚於諸行，或唯於身、或唯無色、或總於二生我執著；以執我故，謂我當無，便於涅槃心不欣樂。尚未能入，況乎安住，唯增驚怖，其心退還。

【R2 唯內法有2】

【S1 總簡】

未二、唯內法有2　申一、總簡

住內法者與彼相違，於般涅槃心無退轉，了唯苦滅，見唯靜德。

【S2 別辨2】

【T1 有學】

申二、別辨2　酉一、有學

若諸有學唯祈內滅，非為生道更從他求教授教誡。

【T2 無學】

酉二、無學

若諸無學唯欣內滅，終不更求盡諸煩惱，唯有先因所生諸行任運歸滅而般涅槃。

瑜伽師地論科句披尋記卷第八十六

瑜伽師地論科句披尋記卷第八十七

彌勒菩薩說

唐三藏沙門玄奘奉詔譯

韓清淨科記

攝事分中契經事行擇攝第一之三

【H5 因攝2】

【I1 頌標列】

辛五、因攝2　壬一、頌標列

復次，嗢柁南曰：因勝利二智　愚夫分位五　二種見差別　於斯聖教等

【I2 長行釋6】

【J1 因2】

【K1 標列】

壬二、長行釋6　癸一、因2　子一、標列

一切行因，略有二種。一、共，二、不共。

【K2 隨釋2】

【L1 共因3】

【M1 出體】

子二、隨釋2　丑一、共因3　寅一、出體

共因者，謂喜為先因；由此喜故，於彼彼生處障於厭離，滋潤自體。

【M2 釋義】

寅二、釋義

為欲將生所生之處，雖有一切煩惱為因，而於生處生喜者生，非於彼起厭逆想者。

【M3 顯說】

寅三、顯說

又即此喜唯依色說，宿因生已，不待餘因究竟轉故。

又即此喜唯依色說等者：謂由先所習業，於當生處，喜樂馳趣，即於生處    境色所礙，中有隨滅，生有續起。義如意地中說。（陵本一卷十七頁87）此應準釋。

【L2 不共因2】

【M1 出體】

丑二、不共因2　寅一、出體

不共因者，謂順苦、樂、非苦樂觸，望於受等所有心法；無間滅意及俱生名、十種色等，望六種識。

【M2 釋義】

寅二、釋義

由彼雖從先因所生，剎那剎那別待餘因，方得生起。

無間滅意及俱生名等者：若此六識為彼六識等無間緣，是名無間滅意。於爾所時俱起心所，名俱生名。當知此約等無間緣，望六種識為不共因。眼等五根、色等五境，及與法處，是名十種色等。當知此約所緣緣、或增上緣，望六種識為不共因。由彼六識雖從先因所生，要待餘因差別為緣，方得生起。此差別緣，名不共因，剎那剎那變異轉故。

【J2 勝利2】

【K1 出四勝利2】

【L1 標列體性】

癸二、勝利2　子一、出四勝利2　丑一、標列體性

復次，有解脫心、有淨智見諸阿羅漢。

有解脫心有淨智見者：謂心解脫、慧解脫應知。

有四勝利，當知不與諸外道共。一、於行時恆常住性；

一於行時恆常住性者：諸阿羅漢，具足成就六恆住法。謂眼見色已，無喜無憂，安住上捨，正念正知。如是耳聞聲已、鼻齅香已、舌嘗味已、身覺觸已、意了法已，無喜無憂，安住上捨，正念正知。義如聲聞地說應知。（陵本三十四卷二十五頁2812）

二、於住時無相住性；三、往昔因所生諸行任運歸滅；四、後有行今因斷故，當不復生。

【L2 別釋其相2】

【M1 明漸次】

丑二、別釋其相2　寅一、明漸次

為證如是四種勝利，有三漸次。謂學智見為依止故，得厭離者，於諸行中不生喜樂，乃至不生耽湎而住；厭離為先，而得離欲；離欲為先，心善解脫。

【M2 釋勝利3】

【N1 第一勝利】

寅二、釋勝利3　卯一、第一勝利

自斯已後，即由如是心善解脫恆常住故，無順無違。

【N2 第二勝利】

卯二、第二勝利

又於行時、或於住時，於一切相無復作意，於無相界作意思惟，無相而住。能障於此一切見趣先已永斷，況當為礙。

【N3 後二勝利】

卯三、後二勝利

彼由是二若行、若住，乃至壽盡，便以無學內般涅槃而般涅槃，先所生有於今永盡，當來諸行無復更生。

【K2 不共外道2】

【L1 舉外道2】

【M1 出見趣2】

【N1 明建立2】

【O1 由三分2】

【P1 標列】

子二、不共外道2　丑一、舉外道2　寅一、出見趣2　卯一、明建立2　辰一、由三分2　巳一、標列

又由三分，當知建立薩迦耶見以為根本一切見趣。一、由前際俱行故；二、由後際俱行故；三、由前後際俱行故。

【P2 隨釋3】

【Q1 前際俱行】

巳二、隨釋3　午一、前際俱行

前際俱行者，謂如有一，作是思惟：我於去世為曾有耶？為曾無耶？曾為是誰？云何曾有？

【Q2 後際俱行】

午二、後際俱行

後際俱行者，謂如有一，作是思惟：我於來世為當有耶？為當無耶？當為是誰？云何當有？

【Q3 前後際俱行】

午三、前後際俱行

前後際俱行者，謂如有一，作是思惟：我曾有誰？誰當有我？今此有情來何所從？於此沒已去何所至？

【O2 廣差別2】

【P1 總標】

辰二、廣差別2　巳一、總標

又諸外道，薩迦耶見以為根本，有六十二諸惡見趣。

【P2 別辨2】

【Q1 計前際攝】

巳二、別辨2　午一、計前際攝

謂四常見論、四一分常見論、二無因論、四有邊無邊想論、四不死矯亂論，如是十八諸惡見趣，是計前際說我論者。

【Q2 計後際攝2】

【R1 列數】

午二、計後際攝2　未一、列數

又有十六有想見論、八無想論、八非有想非無想論、七斷見論、五現法涅槃論，此四十四諸惡見趣，是計後際說我論者。

【R2 略攝2】

【S1 攝為五】

未二、略攝2　申一、攝為五

如是計度後際論者，略攝有五。一、有想論，二、無想論，三、非有想非無想論，四、斷見論，五、現法涅槃論。

【S2 攝為三】

申二、攝為三

如是五種，復略為三。一、常見論，二、斷見論，三、現法涅槃論。

【N2 釋因緣2】

【O1 標列】

卯二、釋因緣2　辰一、標列

又此一切諸惡見趣，由六因緣而得建立。一、由因緣故；二、由依教故；三、由依靜慮故；四、由依世故；五、由依諸見故；六、由生處故。

【O2 隨釋6】

【P1 由因緣】

辰二、隨釋6　巳一、由因緣

由因緣者，謂彼一切，薩迦耶見以為因緣。

【P2 由依教】

巳二、由依教

由依教者，謂由依彼能顯見趣不正法藏，師弟傳聞展轉相授為方便故。

【P3 由依靜慮2】

【Q1 得邪決定2】

【R1 標】

巳三、由依靜慮2　午一、得邪決定2　未一、標

由依靜慮者，謂以靜慮為依止故，於先所聞、先所信解而得決定。

【R2 廣2】

【S1 標列二種】

未二、廣2　申一、標列二種

又此靜慮，復有二種。一、與宿住隨念俱行，二、與所得天眼俱行。

【S2 隨釋後一2】

【T1 標】

申二、隨釋後一2　酉一、標

宿住隨念俱行者，謂計前際三常論中，由下中上清淨差別，及於四種邊無邊論。

由下中上清淨差別者：有尋有伺地說：或依下中上靜慮起宿住隨念，不善緣起，故於過去諸行，但唯憶念，不如實知，計過去世以為前際，發起常見。（陵本六卷十五頁454）此應準知。

由彼憶念諸器世間成壞兩劫出現方便。

【T2 釋2】

【U1 憶念成劫】

酉二、釋2　戌一、憶念成劫

若時憶念成劫分位，爾時便生三種妄想。若有一向憶念上下，下至無間捺落迦下，上至第四靜慮之上，憶念如是分量邊際，便於世間住有邊想。若有一向傍憶無際，便於世間住無邊想。若有憶念二種俱行，便於世間住二俱想。

【U2 憶念壞劫】

戌二、憶念壞劫

若時憶念壞劫分位，爾時便住非有邊想非無邊想，諸器世間無所得故。

【Q2 說邪言論2】

【R1 標三種】

午二、說邪言論2　未一、標三種

復有依止諸靜慮故，當知或說一分常論，或說無因論，或說不死矯亂論。

【R2 廣後一2】

【S1 簡差別2】

【T1 別辨相2】

【U1 辨二淨天2】

【V1 標列】

未二、廣後一2　申一、簡差別2　酉一、別辨相2　戌一、辨二淨天2　亥一、標列

應知此中，有二淨天。一、不善清淨，二、善清淨。

【V2 隨釋2】

【W1 不善清淨】

亥二、隨釋2　天一、不善清淨

若唯能入世俗定者，當知是天不善清淨，於諸諦中不了達故，其心未得善解脫故。

【W2 善清淨】

天二、善清淨

若能證入內法定者，當知是天名善清淨，於諸諦中已了達故，其心已得善解脫故。

【U2 辨二無亂2】

【V1 標列】

戌二、辨二無亂2　亥一、標列

當知無亂，亦有二種。一、無相無分別，二、有相有分別。

【V2 配釋】

亥二、配釋

此中第一是善清淨天，第二是不善清淨天。

【T2 總釋名2】

【U1 名不死無亂】

酉二、總釋名2　戌一、名不死無亂

前清淨天，於自不死無亂而轉，是故說名不死無亂。

【U2 名不死矯亂】

戌二、名不死矯亂

後不清淨，若有依於不死無亂有所詰問，便託餘事矯亂避之。

【S2 出種類2】

【T1 辨4】

【U1 覺未開悟2】

【V1 怖畏妄語】

申二、出種類2　酉一、辨4　戌一、覺未開悟2　亥一、怖畏妄語

以於諸諦無相心定不善巧故，先興心慮，作是思惟：我等既稱不死無亂，復有所餘不死無亂，於諸聖諦無相心定已得善巧，彼所成德望我為勝。彼若於中詰問於我，我若記別，或為異記、或撥實有、或許非有，彼於記別見如是等諸過失已，作是思惟：我於一切所詰問中皆不應記。

【V2 怖他輕笑】

亥二、怖他輕笑

又於是中見有餘過，謂他由此鑒我無知，因則輕笑不死無亂。

【U2 起增上慢】

戌二、起增上慢

有行諂者作是思惟：我於此中應如是記：非我淨天一切隱密皆許記別，謂自所證及清淨道。如是思已，故設詭言而相矯亂。彼既如是住邪思惟，遍布其心，於彼最上清淨天所，故稱我是不死無亂。

【U3 覺未決定】

戌三、覺未決定

由懷恐怖，而無記別，勿我劣昧為他所知。由是因緣，不能解脫，以此為室，而自安處。

【U4 羸劣愚鈍】

戌四、羸劣愚鈍

又有愚戇專修止行，不能以其諂詐方便矯設亂言，但作是思：諸有來問，我當反詰；隨彼所答，我當一切如言無減而印順之。

【T2 結】

酉二、結

由是計度有差別故，建立四種。

【P4 由依世2】

【Q1 計前際】

巳四、由依世2　午一、計前際

由依世者，謂依過去及現在世起分別故，名計前際。

【Q2 計後際】

午二、計後際

依未來世起分別故，名計後際。

【P5 由依諸見2】

【Q1 辨2】

【R1 計命即身等2】

【S1 標依三見】

巳五、由依諸見2　午一、辨2　未一、計命即身等2　申一、標依三見

由依諸見者，謂依三見，如前應知。

謂依三見如前應知者：謂若計命即身；或復計命異身；或復計我俱遍，無二無闕；是名三見。如有尋有伺地說應知。（陵本六卷十六頁461）

【S2 配有色等及有邊等2】

【T1 計我有色等3】

【U1 計我有色】

申二、配有色等及有邊等2　酉一、計我有色等3　戌一、計我有色

由依初見，於現法中計我有色。後或有色有想，或無有想，或非有想非無想。

【U2 計我無色】

戌二、計我無色

依第二見，於現法中計我無色。於後所計，如前應知。

於後所計如前應知者：謂後計我或有想、或無想、或非有想非無想，如依初見中說應知。

【U3 計我俱非】

戌三、計我俱非

依第三見，我論有二。一者、說我有色、無色，二者、說我非有色非無色。餘如前說。

餘如前說者：謂後計我有想、無想、非有想非無想，如依初見中說應知。

【T2 計我有邊等2】

【U1 出計因】

酉二、計我有邊等2　戌一、出計因

又即計我是有色者，或言狹小、或言無量；計我無色，當知亦爾。此二我論，依第三見立為二論。一者、計我狹小，二者、計我無量。

【U2 列差別】

戌二、列差別

由是四種我論差別，說我有邊，說我無邊，說我亦有邊亦無邊，說我非有邊非無邊，隨其次第，如前應知。

隨其次第如前應知者：謂若計我有色，說我有邊；計我無色，說我無邊；計我有色無色，說我亦有邊亦無邊；計我非有色非無色，說我非有邊非無邊。如前已說四種我論差別，今此有邊、無邊等，隨其次第應知。

【R2 計我清淨解脫】

未二、計我清淨解脫

又即依止如是諸見及依我論，復宣說我清淨解脫，於欲、靜慮皆得自在，隨其所欲，多住變化；如其所欲，安住靜慮。以清淨見，遊戲受用方便法樂。

【Q2 結】

午二、結

如是名為依諸見故，應知安立。

於欲靜慮皆得自在等者：謂於諸天微妙五欲堅著攝受，嬉戲娛樂，隨意受用，是名心得自在。由是說言：隨其所欲，多住變化。若於四種靜慮得具足住，是名觀得自在。由是說言：如其所欲，安住靜慮。妄計清淨論者，起如是見，立如是論。如有尋有伺地說應知。（陵本七卷十三頁526）

【P6 由生處2】

【Q1 總標】

巳六、由生處2　午一、總標

由生處者，謂我有一想，乃至廣說。

【Q2 別辨2】

【R1 約有想辨】

午二、別辨2　未一、約有想辨

有一想者，謂在無色空無邊處、識無邊處。有種種想者，謂在下地。即如所說，隨其次第，應知說我有狹小想、有無量想。

【R2 約有樂等辨】

未二、約有樂等辨

一向有樂者，謂在下三靜慮。一向有苦者，謂在捺落迦。有樂有苦者，謂在鬼、傍生、人、欲界天。有不苦不樂者，謂在第四靜慮已上，乃至非想非非想處。

【M2 明衰損2】

【N1 標列】

寅二、明衰損2　卯一、標列

又於如是諸外道處，當知總有三種衰損。一者、見及欲樂展轉相違論衰損，二者、依我無智論問記衰損，三者、依法隨法行證得衰損。

【N2 隨釋3】

【O1 第一衰損2】

【P1 標類】

卯二、隨釋3　辰一、第一衰損2　巳一、標類

此中三種，若計有想、若計無想、若計非有想非無想論者，及斷見論者，或依責他為勝利論，或依免難為勝利論，而起計度，當知是名第一衰損。

【P2 釋由】

巳二、釋由

由彼諸論計度後際，依未來世妄計於我為有無故。

【O2 第二衰損2】

【P1 出差別2】

【Q1 明無智】

辰二、第二衰損2　巳一、出差別2　午一、明無智

依我無智論問記衰損者，謂於若諸雜染、若雜染處、若能雜染，如是一切世俗、勝義二諦道理不如實知，由此無智有所趣向以為先故，得有差別。

【Q2 辨所趣4】

【R1 徵】

午二、辨所趣4　未一、徵

從此無智何所趣向？

【R2 標】

未二、標

謂三四轉。

【R3 列】

未三、列

一、常無常等，二、有邊無邊等，三、自作他作等。

謂三四轉者：謂有三種四句分別差別轉故。

【R4 釋2】

【S1 總明問記2】

【T1 由趣向差別】

未四、釋2　申一、總明問記2　酉一、由趣向差別

所以者何？彼由無智，要先趣向如是差別，後方問記。

【T2 於不可記事】

酉二、於不可記事

又於聖法毗奈耶中，所有智者不可記事，於二道理不容記故，謂世俗、勝義二諦道理。

又於聖法毗奈耶中等者：顯揚頌云：真如無漏性，成所作義利，靜慮者如來，無譬自在故。（顯揚論十七卷九頁31,564b）此說智者不可記事，應準彼知。

【S2 別釋四轉3】

【T1 常無常等2】

【U1 一向常等】

申二、別釋四轉3　酉一、常無常等2　戌一、一向常等

此中四種一向常論計前際者，及計前際無因論者，二種差別，皆先計我，後方緣我一向常等諸論差別。

【U2 一分常等】

戌二、一分常等

又即四種一分常論計前際者，彼有差別，謂有一分緣常無常論，或有一分緣非常非無常論。

【T2 邊無邊等】

酉二、邊無邊等

邊無邊等諸論，如前邊無邊等，應知其相。

【T3 自作他作等4】

【U1 自作論】

酉三、自作他作等4　戌一、自作論

若欲一切皆宿因作，名自作論。

【U2 他作論】

戌二、他作論

若欲一切皆自在等變化因作，名他作論。

【U3 俱作論】

戌三、俱作論

若欲少分自在天等變化因作，一分不爾，名俱作論。

【U4 俱非作論】

戌四、俱非作論

若無因作論，名俱非作論。

【P2 結衰損】

巳二、結衰損

當知是名第二，依我無智論問記衰損。由彼諸論計度前際，依過現世妄分別故。

【O3 第三衰損3】

【P1 出種別】

辰三、第三衰損3　巳一、出種別

依法隨法行證得衰損者，謂有沙門、若婆羅門，不觀責他為勝利論，不觀免難為勝利論，亦不依我無智諸論，為求利養恭敬等事，樂欲開闡，於惡說法毗奈耶中而求出家。唯除樂求出離解脫，當知彼是薄塵種類，為性愚戇，專修止行。

【P2 明證得2】

【Q1 舉初靜慮】

巳二、明證得2　午一、舉初靜慮

彼由為得初靜慮定教授教誡，能於後際俱行見趣，及於前際俱行見趣，不然許故，而得超過；於現法中，又能超過欲界諸結，證遠離喜。自斯已上，無聞無知，即於此中生涅槃想。

【Q2 例餘等至】

午二、例餘等至

如由彼故，證遠離喜；如是或有由別因緣，證得第二、第三靜慮無愛味樂，第四靜慮無苦樂受，從此已上，乃至非想非非想處，當知亦爾，於種種想俱行苦樂受等差別已超過故。

【P3 結衰損】

巳三、結衰損

如是彼於趣諸取行不能超越，樂退還法，未般涅槃，起涅槃慢，當知是名第三衰損。

【L2 明不共2】

【M1 知衰損】

丑二、明不共2　寅一、知衰損

此中如來自然證覺寂靜妙跡，於如所說一切行相三種衰損，由五種相如實了知。謂若彼自性，若彼諸見，若由無智彼得生起，若所緣轉，若彼所緣麤弊過患及上出離。

【M2 常出離】

寅二、常出離

於如是事如實了知，即出離中常自出離。

由五種相如實了知等者：於五相中，初二種相，第一衰損所攝；次一種相，第二衰損所攝；後二種相，第三衰損所攝。如前釋相差別應知。

【J3 二智4】

【K1 出自性2】

【L1 標列】

癸三、二智4　子一、出自性2　丑一、標列

復次，有二智，能令見清淨及見善清淨。謂法住智，及此為先涅槃智。

【L2 隨釋2】

【M1 法住智2】

【N1 標差別】

丑二、隨釋2　寅一、法住智2　卯一、標差別

法住智者，謂能了知諸行自相種類差別，及能了知諸行共相過患差別。

【N2 隨難釋】

卯二、隨難釋

謂於隨順若苦、若樂、不苦不樂三位諸行，方便了知三苦等性。

了知諸行自相種類差別者：諸行自相，非法住智所能證知，然隨種類亦可分別，是故說言能了諸行自相種類差別。

【M2 涅槃智】

寅二、涅槃智

涅槃智者，謂於如是一切行中，先起苦想，後如是思：即此一切有苦諸行無餘永斷，廣說乃至名為涅槃。如是了知，名涅槃智。

廣說乃至名為涅槃者：諸行永滅，證無為相，有多差別。謂名無動、無轉，乃至最後名為涅槃。如攝異門分釋應知。（陵本八十三卷二十一頁6344）

【K2 明修習2】

【L1 約補特伽羅辨2】

【M1 標列】

子二、明修習2　丑一、約補特伽羅辨2　寅一、標列

即此二智，令見清淨及善清淨，要由二門正勤修習，方令彼淨。一、自無力補特伽羅，因他教授能令彼淨；二、自有力補特伽羅，多聞思求能令彼淨。

【M2 隨釋2】

【N1 第一補特伽羅】

寅二、隨釋2　卯一、第一補特伽羅

此中第一補特伽羅，不聰利故，信等諸根唯一味故，止觀所緣於少分法諦察忍轉。

【N2 第二補特伽羅】

卯二、第二補特伽羅

與此相違，當知第二補特伽羅。

唯一味故止觀所緣者：三摩呬多地說：應時時間作意思惟奢摩他等差別之相，不應一向。為欲對治沈掉等故。若於止、舉未串習者，唯一向修，是沈掉相。如此修者，當知住在方便道位。若時時間思惟捨相，如是在於成滿道位。亦由於此一向修故，於緣起法及聖諦中不思擇故，心不正定，不盡諸漏。於諸諦中，若未現觀，不能現觀；或已現觀，不得漏盡。（陵本十三卷十一頁1110）此說一味，即彼一向，謂無差別轉故。

【L2 約現觀邊智辨2】

【M1 標列】

丑二、約現觀邊智辨2　寅一、標列

復有三種現觀邊智，修習彼故，見得清淨。一、能順生無漏智，二、無漏智，三、無漏智後相續智。

【M2 隨釋3】

【N1 釋自性】

寅二、隨釋3　卯一、釋自性

初，世間第一法所攝智；第二，若住於彼，能斷見斷一切煩惱；第三，煩惱斷後，解脫相續智。

【N2 釋修次】

卯二、釋修次

若住中智，便名已入正性離生，超過異生地，未得預流果。雖未剋證第三解脫預流果智，於其中間所住剎那，如未剋證，終無中夭，以時少故，從此無間必證第三。

【N3 簡差別2】

【O1 見清淨】

卯三、簡差別2　辰一、見清淨

住此位中，如實現見所知境故，名見清淨；有餘惑故，非善清淨。

【O2 善清淨】

辰二、善清淨

若於此智更多修習，成阿羅漢，一切煩惱皆離繫故，名善清淨。

【K3 釋斷相4】

【L1 無餘斷2】

【M1 標列】

子三、釋斷相4　丑一、無餘斷2　寅一、標列

又無餘斷三相應知。一、由不現行故；二、由界故；三、由事故。

【M2 隨釋3】

【N1 不現行】

寅二、隨釋3　卯一、不現行

不現行者，謂雖生起，而不染著；雖未永斷，由數修習諸善法故，令成遠分，諸纏煩惱不復現行。

【N2 界】

卯二、界

界者，三界，如前應知。

【N3 事】

卯三、事

事謂二事，一、煩惱事，二、是苦事。

界者三界如前應知者：前說斷界、無欲界、滅界，是名三界。如彼釋義應知。（陵本八十五卷十頁6446）

【L2 離繫界】

丑二、離繫界

又於安樂利益隨逐諸離繫品五種界中，有寂靜微妙勝功德等，乃至涅槃為其最後差別應知。

有寂靜微妙勝功德等者：無餘地中，說有寂滅施設安立、寂滅異門安立，如彼廣釋應知。（陵本五十卷二十三頁4046）

【L3 棄捨】

丑三、棄捨

又於此中，一切依持皆棄捨者，當知割捨父母等事。

當知割捨父母等事者：有餘依地說七攝受事，名攝受依。又說：阿羅漢苾芻諸漏永盡，住有餘依地，與六攝受事不共相應。（陵本五十卷二十三頁4045）其義應知。

【L4 無相續等】

丑四、無相續等

又於中有、生有、後有無復更生，如其次第，當知說名無有相續、無取、無生。

【K4 明所依3】

【L1 未發趣等2】

【M1 出障礙】

子四、明所依3　丑一、未發趣等2　寅一、出障礙

又於三品，由三種門為障礙故，當知建立三結差別。謂未發趣故；雖已發趣，邪成立故；於正法中不正行故。

【M2 釋三品】

寅二、釋三品

即在家品、處惡說法毗奈耶中而出家品、處善說法毗奈耶品。

又於三品等者：如下自釋，在家等品，是名三品。未發趣等，名三種門。煩惱差別能和合苦，故名為結。由彼品類障礙解脫，其相各異，是故說結有三差別。

【L2 預流等2】

【M1 明解脫】

丑二、預流等2　寅一、明解脫

又行趣向逆流行者，解脫惡趣，成就二種解脫決定。一者、煩惱解脫決定，二者、後有解脫決定。

【M2 釋得名】

寅二、釋得名

由是因緣，故名預流，乃至廣說。

【L3 阿羅漢2】

【M1 明解脫】

丑三、阿羅漢2　寅一、明解脫

又若證得阿羅漢果，先住學地，於諸行中已不執受我及我所，後於諸漏皆得解脫。

【M2 釋得名】

寅二、釋得名

又與四種義相應故，當知是名阿羅漢相。一者、自事已究竟，應作他事義故；二者、應得自義一切遍滿道理義故；三者、未來行因已永斷滅，應證現法樂住義故；四者、超有學地，入無學地相應義故。

【J4 愚位2】

【K1 標列差別】

癸四、愚位2　子一、標列差別

復次，愚位有五，若於中轉，墮愚夫數。何等為五？一、不獲得俱生慧故；二、不獲得從聞他音緣生慧故；三、不獲得真聖慧故；四、愚癡纏所纏縛故；五、彼隨眠所隨縛故。

【K2 別廣其相2】

【L1 由妄計我】

子二、別廣其相2　丑一、由妄計我

復有四種妄計我論。一者、宣說諸行是我，二者、宣說我有諸行，三者、宣說諸行屬我，四者、宣說我在行中。

復有四種妄計我論等者：於四種中，初是我見，餘是我所見，如是差別應知。集論中說：於五取蘊，有二十句薩迦耶見。謂計色是我，我有諸色，色屬於我，我在色中；如是計受、想、行、識是我，我有識等，識等屬我，我在識等中。於此諸見，幾是我見？幾是我所見？謂五是我見，十五是我所見。何因十五是我所見？由相應我所故，隨轉我所故，不離我所故。（集論一卷八頁31,664c）今此總說，故有四種。

【L2 由作雜染2】

【M1 標列】

丑二、由作雜染2　寅一、標列

由二因緣，妄計我論作諸雜染。一、執著故；二、隨眠故。

【M2 隨釋2】

【N1 執著】

寅二、隨釋2　卯一、執著

執著故者，謂諸外道雖求解脫，由彼為障，於一切種不能獲得。

【N2 隨眠】

卯二、隨眠

隨眠故者，謂諸內法耽著境界，暫時為障，而非究竟。

【J5 二見差別2】

【K1 略辨】

癸五、二見差別2　子一、略辨

復次，若有我見、若無我見，同緣諸行為境事故，說名同分；而於彼事邪取、正取、染汙、清淨等義別故，名不同分。

而於彼事邪取正取者：謂於諸行不如實取，是名邪取。若如實取，是名正取。義如下說。（陵本八十八卷一頁6638）由邪取故，令心染汙；由正取故，令心清淨。由染汙故，能為繫縛；由清淨故，能得離繫。如是等類，名不同分。

【K2 廣釋2】

【L1 有我見2】

【M1 邪取所緣2】

【N1 標列】

子二、廣釋2　丑一、有我見2　寅一、邪取所緣2　卯一、標列

又由四相，於所緣事邪僻執著增上力故，能令我見作諸雜染。一、因緣故；二、自性故；三、由果故；四、等流故。

【N2 隨釋4】

【O1 因緣故2】

【P1 標列】

卯二、隨釋4　辰一、因緣故2　巳一、標列

因緣故者，謂二愚癡。一、事愚癡，二、見愚癡。

【P2 隨釋2】

【Q1 事愚癡】

巳二、隨釋2　午一、事愚癡

事愚癡者，由愚事故，先聞邪法，後起我見。

【Q2 見愚癡】

午二、見愚癡

見愚癡者，謂愚見故，於見相應諸無明觸所生起受妄計為我；由此為緣，恆為我愛之所隨逐；復由此故，常於我見不能捨離。

【O2 自性故】

辰二、自性故

自性故者，謂二因緣之所攝受，等隨觀察，於彼隨眠不得遠離。

謂二因緣之所攝受等者：謂事愚癡及見愚癡，名二因緣。我見種子常所隨逐，名彼隨眠不得遠離。

【O3 由果故】

辰三、由果故

由果故者，謂即以彼薩迦耶見為依止故，不能遠離我慢隨眠。是二隨眠增上力故，能引當來諸根令起，由彼領納苦樂二受，因更發起計我、我所不如正理思惟相應意言分別，謂我、我所有其領受。

是二隨眠增上力故者：我見、我慢二種隨眠，名二隨眠應知。

【O4 等流故2】

【P1 明意界】

辰四、等流故2　巳一、明意界

等流故者，謂由先因力所持故，即見種子所隨逐意，後有意界由前因緣所熏修力而得成滿。

即見種子所隨逐意者：此句隨釋前未了義。當知此意，謂即異熟所攝阿賴耶識，由是前說先因所持。又為一切種子所隨依止性，由是說見種子之所隨逐。

即於如是後有意中，有無明種及無明界。

【P2 明法界】

巳二、明法界

是二種子所隨逐意所緣法界，

有無明種及無明界者：謂彼無明，住自性界，是名為種；習增長界，是名為界。當知界即種子異名，由義不同，故別建立。

彼由宿世依惡說法及毗奈耶所生分別薩迦耶見以為依止，集成今界。即由此界增上力故，發起俱生薩迦耶見。於善說法毗奈耶中，亦復現行能為障礙。

集成今界者：此中界言，意說法界。謂依宿世分別薩迦耶見所熏修力，於現在世所緣法界得成就故。

【M2 邪取行相3】

【N1 標列差別】

寅二、邪取行相3　卯一、標列差別

又即此見，由二種相，六轉現行。一、由世故；二、由慢故。

【N2 隨釋其相2】

【O1 由世故】

卯二、隨釋其相2　辰一、由世故

由世故者，謂我於過去為曾有耶？為曾無耶？乃至廣說，如應當知。

乃至廣說如應當知者：謂如前說，薩迦耶見有三分別。一、由前際俱行故；二、由後際俱行故；三、由前後際俱行故。其義應知。

【O2 由慢故】

辰二、由慢故

由慢故者，謂我為勝，乃至廣說。

謂我為勝乃至廣說者：謂我為等、為劣，是名廣說應知。

【N3 結成邪觀】

卯三、結成邪觀

彼於如是一切如實不知不見，由此因緣，不如正理起於邪觀。

【L2 無我見2】

【M1 明位2】

【N1 標】

丑二、無我見2　寅一、明位2　卯一、標

又明位有三。

【N2 釋】

卯二、釋

謂聞他音、如理作意，是初明位；已能證入正性離生，是第二明位；心善解脫阿羅漢果，是第三明位。

【M2 無明位2】

【N1 第一差別】

寅二、無明位2　卯一、第一差別

其無明位，復有二種。一、先，二、後。隨眠位是先，諸纏位為後。

【N2 第二差別】

卯二、第二差別

又約見、修所斷有異，當知是名第二差別。

【J6 聖教等2】

【K1 簡善惡說2】

【L1 標明所為】

癸六、聖教等2　子一、簡善惡說2　丑一、標明所為

復次，是處世尊，依自聖教為欲顯示善說發起，依他邪教為欲顯示惡說失墜，自有所說。後結集者，於法門中，稱為世尊嗢柁南說。

【L2 釋其因緣2】

【M1 辨得失2】

【N1 略標】

丑二、釋其因緣2　寅一、辨得失2　卯一、略標

由二因緣，善說法律名為發起大果大利，惡說法律即為唐捐。

【N2 別釋2】

【O1 於善說】

卯二、別釋2　辰一、於善說

一者、於善說法毗奈耶中，一切眾苦永離可得，謂三種苦性。二者、一切諸結永斷可得，謂下上分結。

【O2 於惡說】

辰二、於惡說

於惡說法毗奈耶中，如是二事皆不可得。

【M2 廣所由2】

【N1 依他邪教2】

【O1 約苦苦辨2】

【P1 出彼勝解2】

【Q1 初二相】

寅二、廣所由2　卯一、依他邪教2　辰一、約苦苦辨2　巳一、出彼勝解2　午一、初二相

彼由依止薩迦耶見，於諸行中心厭苦苦欲樂為依，起茲勝解：願於當來無有苦我，我無有苦。

【Q2 後二相】

午二、後二相

或復已斷即彼苦因及彼當果，於未來世，由二種相而生勝解。謂苦未來當離於我，及我未來當無有苦。

或復已斷者：謂於苦苦不現行故，說名為斷。前說於諸行中心厭苦苦，今此復說於彼已斷，由是故有四種行相勝解差別，若厭、若斷分位別故。

【P2 明未永越】

巳二、明未永越

雖由如是四種行相樂斷為依，離欲界欲，生初靜慮，次第乃至於彼非想非非想處若定、若生。由是因緣，超越苦苦，而未能斷下分諸結；未斷彼故，當知苦苦未永超越。

【O2 約壞苦行苦辨】

辰二、約壞苦行苦辨

彼於壞、行二苦斷中尚不生樂，何況能斷。由彼隨順所未斷故，當知於順上分諸結亦未能斷。

【N2 依自聖教2】

【O1 發正勝解2】

【P1 厭離三苦】

卯二、依自聖教2　辰一、發正勝解2　巳一、厭離三苦

住內法者初修觀時，雖於欲界未得離欲，有情勝故，而於三苦深心厭離。依樂斷欲，於諸行中，用無我見以為依止，發其勝解：願於未來無三苦我，我無三苦。

有情勝故者：謂住內法補特伽羅，望彼外道沙門、婆羅門，說名為勝，由彼希求邪解脫故。

【P2 永斷苦苦】

巳二、永斷苦苦

彼初修習如是行已，於欲界欲而得遠離，永斷苦苦，如前復生如是勝解：當無彼我，我當無彼。

【O2 證永解脫】

辰二、證永解脫

如是行者，於其苦苦究竟解脫，亦永超越順下分結，即於此道次第進修，乃至能得阿羅漢果。

【K2 廣明識住2】

【L1 流轉攝3】

【M1 出愚相2】

【N1 標由怖畏】

子二、廣明識住2　丑一、流轉攝3　寅一、出愚相2　卯一、標由怖畏

若諸愚夫，薩迦耶見以為依止，於永超越壞、行二苦，及永斷滅隨順上分一切結中，謂我當無，於不應怖妄生怖畏，尚不起樂，況當能斷。

【N2 釋不應怖】

卯二、釋不應怖

又於是處，由二因緣不應生怖，謂唯有心住四識住，有轉有染；又唯有心斷四識住，無轉無染。

謂唯有心住四識住等者：於五蘊中，識蘊名心，所餘四蘊名四識住。義顯無我，說唯有心住四識住。由是因緣，有生流轉及有染汙。

【M2 明轉染2】

【N1 約種種辨2】

【O1 釋因緣2】

【P1 略標列2】

【Q1 長行6】

【R1 果攝2】

【S1 列種種5】

【T1 四依】

寅二、明轉染2　卯一、約種種辨2　辰一、釋因緣2　巳一、略標列2　午一、長行6　未一、果攝2　申一、列種種5　酉一、四依

復有四依。謂色、受、想、行。

【T2 四取】

酉二、四取

復有四取。謂於欲、見、戒禁、我語所有欲貪。

【T3 二緣】

酉三、二緣

復有二緣。謂若所緣及若能緣。

【T4 六識】

酉四、六識

復有六識。謂眼識等。

【T5 二識住】

酉五、二識住

復有二識住。謂煩惱纏住及彼隨眠住。

【S2 攝略義】

申二、攝略義

此中諸取增上力故，以不如理分別為先，由我、我所邪境界取，由緣自相境界之取，由俱有依，此三因緣令諸識轉，及令染汙。

由我我所邪境界取等者：於四取中，我語取名我、我所取，見取、戒禁取名邪境界取，欲取名緣自相境界之取。前說四依，名俱有依。由此三種因緣、所緣、能緣，眼識等轉，名諸識轉。煩惱纏住及彼隨眠住，說名染汙。如是諸相，略攝前義應知。顯唯有心住四識住，有轉有染。

【R2 因攝】

未二、因攝

復由三種。謂於現法趣集諦故；緣未來苦，我當如是如是愛故；於彼先因所生現苦而安住故。

【R3 受攝】

未三、受攝

復由三種。謂趣樂位故，緣苦位故，安住不苦不樂位故。

【R4 世攝】

未四、世攝

復由三種。謂趣來世故，緣去世故，住現世故。

【R5 愛攝】

未五、愛攝

復由三種。謂由後有愛，趣後有故；由彼彼喜樂愛，緣未來境界故；由喜貪俱行愛，住現在已得境界故。

【R6 繫攝】

未六、繫攝

復由三種。由貪欲身繫，趣向、隨順貪處事故；由瞋恚身繫，緣彼事故；由戒禁、此實二取身繫，住彼事故。

【Q2 嗢柁南】

午二、嗢柁南

中嗢柁南曰：果因與受　世愛及繫

果因與受世愛及繫者：前說諸識轉染，因緣有六三種，如次配釋應知。

【P2 隨難釋】

巳二、隨難釋

喜愛滋潤如前應知，謂如諸行因中宣說。

喜愛滋潤如前應知等者：謂一切行喜為共因；由此為先，於彼彼生處障於厭離，滋潤自體。如前已說應知。

【O2 釋邊際2】

【P1 生邊際2】

【Q1 標列】

辰二、釋邊際2　巳一、生邊際2　午一、標列

又即彼識如是轉時，於二生處，當知結生相續增廣。一、於有色，二、於無色。

【Q2 料簡】

午二、料簡

於有色處，依止中有而有去來；於無色處，唯有從生。

【P2 住邊際2】

【Q1 標於兩處】

巳二、住邊際2　午一、標於兩處

即於兩處乃至壽盡相續而住，故名為住。

【Q2 別顯人中】

午二、別顯人中

當知此住，欲界人中有三分位。謂初入胎識所滋潤、胎分圓滿、自胎而出。

【N2 約三界辨】

卯二、約三界辨

當知此三復有差別，欲、色、無色，如其次第。

當知此三復有差別等者：前依若趣、若緣、若住，望義差別，說多三種。今此更說復有差別。謂趣諸欲故，緣諸色故，住無色故。由是說言如其次第。

【M3 斥餘說3】

【N1 由義無別】

寅三、斥餘說3　卯一、由義無別

若有棄捨如來所說識流轉道，而作是言：我當更作別異施設。當知是人所施設者，其文有異，其義無別，但有言事。

【N2 由不知答】

卯二、由不知答

或餘智者，於其異文先示道理，後方詰問：汝所施設別異者何？彼於爾時茫然不了。

【N3 由後覺非】

卯三、由後覺非

或於後時自得達鑒，於前所立如理諦觀，反生愚昧；由愚昧故，自覺無知，我本受持為惡非善。

【L2 寂止攝2】

【M1 出因緣3】

【N1 廣依緣】

丑二、寂止攝2　寅一、出因緣3　卯一、廣依緣

又十色界名為色界，當知復有六種受界、想界、行界。

【N2 明斷位2】

【O1 略標列】

卯二、明斷位2　辰一、略標列

又於三位，當知諸識解脫煩惱。謂於諸行深見過患，能令諸纏遠分離故；於見地中，一切外道諸繫隨眠永斷滅故；依止修道得究竟故。

【O2 釋身繫2】

【P1 辨相3】

【Q1 貪瞋身繫2】

【R1 顯差別】

辰二、釋身繫2　巳一、辨相3　午一、貪瞋身繫2　未一、顯差別

又諸外道，於所妄計一切生處，謂大自在、那羅衍拏，及眾主等無量品類。樂生彼故，名貪身繫；於他諸見異分法中深憎嫉故，名瞋身繫。

【R2 結雜染】

未二、結雜染

依於邪願修梵行故，於同梵行可樂法中起憎背故，由此二緣，於增上戒學能為雜染。

依於邪願修梵行等者：如次配釋前說貪、瞋二種身繫應知。

【Q2 戒禁取身繫】

午二、戒禁取身繫

當知即彼由戒禁取，於增上心學能為雜染。

【Q3 此實執取身繫】

午三、此實執取身繫

由此實執取身繫故，於增上慧學能為雜染。

【P2 釋名2】

【Q1 名身繫】

巳二、釋名2　午一、名身繫

如是四法，能於色身、名身、趣向、所緣安立事中，令心繫縛，故名身繫。

能於色身名身趣向所緣安住事中者：前說：由貪欲身繫，趣向、隨順貪處事故；由瞋恚身繫，緣彼事故；由戒禁、此實二取身繫，住彼事故。此應準知。

【Q2 名意所成】

午二、名意所成

又彼在意地故，意分別故，意相應故，意隨眠故，染汙意故，名意所成。

【N3 釋彼斷】

卯三、釋彼斷

又彼斷者，謂緣彼境諸煩惱斷，非彼所緣，即於彼境無倒解故。

【M2 明邊際2】

【N1 滅因緣】

寅二、明邊際2　卯一、滅因緣

又由後有諸業煩惱之所攝持後有種識，當知於此依止建立。彼無有故，當來三種如前所說差別理趣生長廣大，當知一切悉皆盡滅。

當來三種等者：此說三種，謂趣、緣、住。如前已廣分別應知。

【N2 得對治2】

【O1 總標】

卯二、得對治2　辰一、總標

又即由彼無所住識，因分、果分不復生長，諸道所攝而得生長。

【O2 別釋4】

【P1 解脫所依】

辰二、別釋4　巳一、解脫所依

又彼空解脫門為依止故，名無所為；無願解脫門為依止故，名為喜足；無相解脫門為依止故，說名為住。於彼愛樂數修習故，得善解脫。

【P2 解脫究竟3】

【Q1 逮得恆住】

巳二、解脫究竟3　午一、逮得恆住

一切隨眠永滅盡故，心善解脫。從是已後逮得恆住，雖住諸行，而無所畏。

【Q2 滅不更生】

午二、滅不更生

已得諸蘊任運而滅，餘因斷故，無復更生。

【Q3 遍無所趣】

午三、遍無所趣

彼有漏識由永滅已，遍於十方皆無所趣，唯除如影諸受，與彼識蘊、識樹，當知如燈皆歸寂滅。

唯除如影諸受等者：謂所有受是識樹影，說名如影諸受，當知此謂果已成滿受。於無餘依涅槃界中般涅槃時，此亦永滅。義如菩薩地決擇中說。（陵本七十七卷十九頁5924）由是故言如燈皆歸寂滅。

【P3 解脫異名】

巳三、解脫異名

即於有餘涅槃界中，依初纏斷，說名寂靜；依第二斷，說名清涼；依第三斷，說名宴默。

依第二斷等者：隨眠永斷，名第二斷。餘依永滅，名第三斷。

【P4 解脫因緣】

巳四、解脫因緣

又由三緣，識趣、識住皆無所有。一、由自然非染汙故；二、由所餘不染汙故；三、由餘識助伴無故。

一由自然非染汙故等者：心性本淨，名自非染。不為餘染，名餘不染。

【H6 斷支攝2】

【I1 頌標列】

辛六、斷支攝2　壬一、頌標列

復次，嗢柁南曰：斷支實顯了　行緣無等教　四種有情眾　道四究竟五

【I2 長行釋7】

【J1 斷支】

壬二、長行釋7　癸一、斷支

諸修斷者，略由五支攝受於斷，能於諸行如實顯了。一、由身遠離故；二、由心遠離故；三、由奢摩他品三摩地故；四、由毗鉢舍那品三摩地故；五、由常委所作故。

【J2 實顯了】

癸二、實顯了

復次，當知有十二種如實顯了行相，如攝異門分說。謂聽聞、各別善取、惡取故，正教、現量、比量境界故，自相、共相故，如所有性、盡所有性故，入見、究竟地故。

有十二種如實顯了行相等者：攝異門分說有解釋、開示、顯了、了、解、知、等解了、近解了、黠了、通達、觸、作證種種差別，是名十二種如實顯了行相。如彼一一別釋應知。（陵本八十三卷十六頁6322）今此聽聞、各別善取、惡取，當知十二種中，謂初三種。正教、現量、比量境界，謂    彼第四、第五、第六。自相、共相，謂彼第七、第八。如所有性、盡所有性，謂彼第九、第十。入見、究竟地，謂後二種。如是於法正聞思修，如實顯了，故名行相。

【J3 行緣3】

【K1 標】

癸三、行緣3　子一、標

復次，略有四種如實顯了行相道理智所緣事。

【K2 釋2】

【L1 別辨染淨4】

【M1 約內法異生辨】

子二、釋2　丑一、別辨染淨4　寅一、約內法異生辨

謂住內法異生，於率爾墮境所起受中，不如實知增上力故，能令諸行流轉雜染；如實知故，能令清淨。

【M2 約在家異生辨】

寅二、約在家異生辨

復有在家異生，於欣後有等所依中，不如實知增上力故，能令諸行流轉雜染；與彼相違，能令清淨。

於欣後有等所依中等者：此中等言，等取受用諸欲應知。

【M3 約諸外道辨】

寅三、約諸外道辨

復有諸外道，於所愛樂虛妄分別定生喜愛所依行中，不如實知增上力故，能令諸行流轉雜染；與彼相違，能令清淨。

【M4 約內法有學辨】

寅四、約內法有學辨

復有住於內法有學，依諸根境所有忘念，於餘殘行不如實知增上力故，流轉雜染；斷餘殘故，便得清淨。

【L2 料簡清淨】

丑二、料簡清淨

當知於此一切品中，諸清淨品皆住內法。

【K3 結】

子三、結

如是名為四所緣事。

【J4 無等教2】

【K1 出因緣2】

【L1 標列】

癸四、無等教2　子一、出因緣2　丑一、標列

復次，由三因緣，如來所說教無與等。一者、宣說不共法故；二者、宣說無倒法故；三者、宣說自覺法故。

【L2 隨釋3】

【M1 由不共】

丑二、隨釋3　寅一、由不共

此中宣說：若趣薩迦耶集行，即是趣苦集行；若趣薩迦耶滅行，即是趣苦滅行。是名宣說不共法教。

【M2 由無倒】

寅二、由無倒

若復說言：此真實有。是名宣說無倒法教。

若復說言此真實有者：謂諸行中，無我性有，名真實有應知。

【M3 由自覺】

寅三、由自覺

若復說言：我如實知。是名宣說自覺法教。

【K2 廣流轉】

子二、廣流轉

復有三種諸行流轉差別。一者、薩迦耶，是諸有情染著安足處所義故。二者、世間，是染著處敗壞義故。三者、有，是染著者更生義故。

【J5 四有情眾4】

【K1 總標】

癸五、四有情眾4　子一、總標

復次，彼有情眾略有四種。

【K2 徵起】

子二、徵起

何等為四？

【K3 列釋4】

【L1 一向住可愛果】

子三、列釋4　丑一、一向住可愛果

一者、一向安住可愛業果，即於此果耽著受用。謂生天處專行放逸。

【L2 一向因轉】

丑二、一向因轉

二者、一向因轉。謂希求彼所有沙門、若婆羅門。

【L3 樂般涅槃】

丑三、樂般涅槃

三者、樂般涅槃諸有情眾。

【L4 諸雜種類】

丑四、諸雜種類

四者、諸雜種類。謂住於此、或住於果耽著受用；或樂攝受當來愛果；或時時修涅槃資糧，離諸放逸。

【K4 料簡】

子四、料簡

於前三種有情眾中，隨其所應，當知世間彼集、滅邊，及薩迦耶彼集、滅邊。

於前三種有情眾中等者：初有情眾，一向安住可愛業果；次有情眾，一向因轉；此是世間彼集、滅邊。後有情眾，樂般涅槃，是薩迦耶彼集、滅邊。如是隨其所應當知。

於後第四有情眾中，當知薩迦耶彼集、彼滅趣道差別。

於後第四有情眾中等者：若住於此、或住於果耽著受用，或樂攝受當來愛果，是薩迦耶彼集趣道；若時時修涅槃資糧，離諸放逸，是薩迦耶彼滅趣道。如是差別應知。

【J6 道四2】

【K1 標】

癸六、道四2　子一、標

復次，依二種道，當知施設四種行相。

【K2 釋2】

【L1 依二種道】

子二、釋2　丑一、依二種道

云何依二種道？謂依見道及依修道。

【L2 施設四種行相4】

【M1 徵】

丑二、施設四種行相4　寅一、徵

云何施設四種行相？

【M2 列】

寅二、列

一、應遍知行相，二、應永斷行相，三、應作證行相，四、應修習行相。

【M3 配】

寅三、配

如是四種，三依見道，一依修道。

【M4 釋2】

【N1 依見道】

寅四、釋2　卯一、依見道

入見道時諦現觀俱，能遍知苦，斷一分集，證一分滅。

【N2 依修道】

卯二、依修道

於彼一分能斷證者，於修道中，為求無餘斷及證故，如所得道應勤修習。因修如是諸思擇道及修道故，永斷餘集，證得餘滅。

【J7 究竟五4】

【K1 標】

癸七、究竟五4　子一、標

復次，證得如是極究竟者，由五種相，應知究竟。

【K2 徵】

子二、徵

何等為五？

【K3 列】

子三、列

謂已證得苦及苦因無餘盡故；堪作他義，一切自義皆圓滿故；證得畢竟斷及    智故；能入究竟涅槃城故；既得入已，於其聖位能安住故。

【K4 釋5】

【L1 第一相】

子四、釋5　丑一、第一相

於第一相，有割愛等四種差別，如前應知。

有割愛等四種差別等者：前說：有學有二清淨說句。謂於後有一切行中，由不現行道理，名已割貪愛及轉三結。無學有二清淨說句。謂止慢現觀故，及一切苦本貪愛隨眠永拔除故，名已作苦邊。（陵本八十五卷二十頁6480）如是四種差別應知。

【L2 第二相】

丑二、第二相

於第二相，有阿羅漢盡諸漏等所有差別，如前應知。

於第二相至如前應知者：謂阿羅漢，諸漏已盡，所作已辦，無復所作，證得自義，盡諸有結。已正奉行如來聖教，心善解脫。已具成就十無學法。如是等類所有差別，如前聲聞地說應知。（陵本三十四卷二十四頁2808）

【L3 第三相3】

【M1 畢竟究竟】

丑三、第三相3　寅一、畢竟究竟

於第三相，有畢竟究竟，一切行事皆悉斷故。

一切行事皆悉斷故者：謂於當來後有眾苦，已得寂靜，不復現前故。

【M2 畢竟無垢】

寅二、畢竟無垢

有畢竟無垢，一切煩惱畢竟斷故。

【M3 畢竟梵行以為後邊】

寅三、畢竟梵行以為後邊

有畢竟梵行以為後邊，謂已獲得彼對治故。

【L4 第四相2】

【M1 舉喻3】

【N1 標】

丑四、第四相2　寅一、舉喻3　卯一、標

於第四相，譬如世間具五種相，名入宮城；隨闕一種，不名為入。如是要具與彼相似五種相故，當知名入涅槃宮城。

【N2 徵】

卯二、徵

何等名具世間五相？

【N3 列】

卯三、列

一者、闢宮城門；二者、超踰隍塹而不墮落；三者、深起果決而越度之；

深起果決而越度之者：謂於宮闕深心愛樂，策勤精進，越度隍塹故。

四者、越隍塹已，逼臨宮闕；五者、非自非餘之所希望，勝幢既仆，徐入中宮。

【M2 合法3】

【N1 標】

寅二、合法3　卯一、標

如是入宮無諸罣礙。

非自非餘之所希望等者：謂若自勝於他，心生高舉，是名勝幢。當於爾時，不名究竟。既勝他已，不計自他，無增上慢，名仆勝幢。齊爾所時，乃名究竟。

入涅槃宮亦復如是。

【N2 配5】

【O1 如彼闢門】

卯二、配5　辰一、如彼闢門

先斷能順五下分結，如彼闢門。

【O2 如超隍塹】

辰二、如超隍塹

次於涅槃起深坑想，無明怖畏斷無餘故，如超隍塹而不墮落。

【O3 如彼越度】

辰三、如彼越度

能到薩迦耶彼岸故，能持最後身故，如彼果決而越度之。

【O4 如逼宮闕】

辰四、如逼宮闕

將入無餘依涅槃界，如逼宮闕。

【O5 如仆勝幢徐入中宮】

辰五、如仆勝幢徐入中宮

已斷有愛，於諸境界無復愛生，遍於一切憍慢不起，而入涅槃，如非自他之所希望，勝幢既仆，徐入中宮。

【N3 結】

卯三、結

如前所說五種因緣，入涅槃宮，當知亦爾。

【L5 第五相2】

【M1 標列】

丑五、第五相2　寅一、標列

又既入已，由二種相安住聖住。一、由行故；二、由住故。

【M2 隨釋2】

【N1 由行故2】

【O1 標列】

寅二、隨釋2　卯一、由行故2　辰一、標列

行由三相，應正了知。一、不共故；二、無染故；三、正依止所依止故。

【O2 隨釋3】

【P1 不共】

辰二、隨釋3　巳一、不共

永斷順五下分結故，於諸欲中畢竟離欲，即於是處而遊行故，說名不共。

【P2 無染】

巳二、無染

於六恆住常攝受故，名為無染。

【P3 正依止所依】

巳三、正依止所依

於一分法思擇遠離，謂惡象馬等；

謂惡象馬等者：聲聞地說：不與暴亂惡象俱行，不與暴亂眾車、惡馬、惡牛、惡狗而共同行，乃至廣說。（陵本二十四卷十五頁2051）此應準知。

於一分法思擇習近，謂衣服、飲食等；是名為正依止所依。

謂衣服飲食等者：此中等言，等取臥具、病緣醫藥供身什物，是謂四依。由依此故，於善說法毗奈耶中出家受具，成苾芻分。如菩薩地說應知。（陵本四十二卷九頁3440）

【N2 由住故3】

【O1 標列】

卯二、由住故3　辰一、標列

如是於行善清淨已，復由五相應了知住。謂若由此而住，若此為依，若由此離繫，若此為依，若由此相應。

【O2 隨釋5】

【P1 由此而住】

辰二、隨釋5　巳一、由此而住

當知此中，由不動心解脫而住。

【P2 若此為依】

巳二、若此為依

於一分法思擇除遣，謂遊行散亂劬勞因緣，身心疲怠；於一分法思擇忍受，謂寒熱等；是名為依。

【P3 由此離繫3】

【Q1 標】

巳三、由此離繫3　午一、標

由於三種雜染離繫，謂見雜染及愛雜染、尋思雜染。

【Q2 釋】

午二、釋

由見雜染得離繫故，於後有中心無動搖；由愛雜染得離繫故，於諸境界不被漂淪；尋思雜染得離繫故，尋思唯善，無有不善。

【Q3 結】

午三、結

如是名為由此離繫。

【P4 由此為依】

巳四、由此為依

此依四種靜慮無動三摩地，安住第一現法樂住，是名為依。

【P5 由此相應2】

【Q1 標二解脫】

巳五、由此相應2　午一、標二解脫

由與無學心善解脫、慧善解脫而共相應。

【Q2 別廣離愛】

午二、別廣離愛

又離愛者，於第二身不復生故，於涅槃舍無退轉故，剋證無上圓滿德故。

【O3 總結】

辰三、總結

由此五相，應知圓滿住第一住。

【H7 二品攝2】

【I1 頌標列】

辛七、二品攝2　壬一、頌標列

復次，嗢柁南曰：二品總略三有異　勝解斷流轉有性不善清淨善清淨　善說惡說師等別

【I2 長行釋8】

【J1 二品總略2】

【K1 總攝一切2】

【L1 標列】

壬二、長行釋8　癸一、二品總略2　子一、總攝一切2　丑一、標列

略由三處，總攝一切黑品、白品。一、由所遍知法故；二、由遍知故；三、由成遍知故。

【L2 隨釋3】

【M1 所遍知法】

丑二、隨釋3　寅一、所遍知法

所遍知法者，謂苦諦、集諦，當知總攝一切黑品。

【M2 遍知】

寅二、遍知

遍知者，謂滅諦，當知此攝白品一分。

當知此攝白品一分者：謂餘道諦亦白品攝，故言一分。當知此中，滅諦名遍知者，謂是遍知果故。

【M3 成遍知】

寅三、成遍知

成遍知者，謂補特伽羅及道諦。補特伽羅雖是假有，當知亦是白品所攝，此即如來。

【K2 別廣滅諦2】

【L1 標不可記2】

【M1 依理】

子二、別廣滅諦2　丑一、標不可記2　寅一、依理

諸聖弟子，於世俗諦及勝義諦皆悉善巧，依二道理如實隨觀，俱不可記。

【M2 舉事】

寅二、舉事

謂如來滅後若有、若無、亦有亦無、非有非無皆不可取，亦不可記。

【L2 徵釋其義2】

【M1 徵】

丑二、徵釋其義2　寅一、徵

所以者何？

【M2 釋2】

【N1 依勝義】

寅二、釋2　卯一、依勝義

具依勝義，彼不可得，況其滅後或有、或無。

具依勝義彼不可得者：謂依勝義，如來境界不可思議，名不可得，非如言說可取相故。

【N2 依世俗2】

【O1 雙徵】

卯二、依世俗2　辰一、雙徵

若依世俗，為於諸行假立如來？為於涅槃？

【O2 別詰2】

【P1 於諸行】

辰二、別詰2　巳一、於諸行

若於諸行，如來滅後無有一行流轉可得，爾時何處假立如來？既無如來，何有無等？

【P2 於涅槃2】

【Q1 詰有非有2】

【R1 有】

巳二、於涅槃2　午一、詰有非有2　未一、有

若於涅槃，涅槃唯是無行所顯，絕諸戲論，自內所證。絕戲論故，施設為有不應道理。

【R2 非有】

未二、非有

亦復不應施設非有，勿當損毀施設妙有寂靜涅槃。

【Q2 顯其實相3】

【R1 名甚深】

午二、顯其實相3　未一、名甚深

又此涅槃極難知故，最微細故，說名甚深。

【R2 名廣大】

未二、名廣大

種種非一諸行煩惱斷所顯故，說名廣大。

【R3 名無量】

未三、名無量

現量、比量及正教量所不量故，說名無量。

【J2 三有異3】

【K1 內外荷擔重苦差別3】

【L1 標列】

癸二、三有異3　子一、內外荷擔重苦差別3　丑一、標列

復次，由三因緣，內荷擔苦與外荷擔苦有其差別。一、所荷擔，二、能荷擔，三、荷擔時。

【L2 別辨3】

【M1 所荷擔】

丑二、別辨3　寅一、所荷擔

謂外荷擔，色一分攝，或稈、或薪、或餘種類，是所荷擔。愚夫乃以一切諸行為所荷擔。

【M2 能荷擔】

寅二、能荷擔

又外荷擔，屬在身肩是能荷擔。愚夫乃以一切愛蘊為能荷擔。

一切愛蘊者：謂五有取蘊應知。由愛最勝，故名愛蘊。

【M3 荷擔時2】

【N1 標辨二種】

寅三、荷擔時2　卯一、標辨二種

又外荷擔，唯以現肩荷擔所擔。愚夫乃以一切愛蘊荷擔所擔。

【N2 隨廣內擔】

卯二、隨廣內擔

欲捨所擔，要并除蘊，無別方便而能棄捨。乃至未能捨所擔來，恆常荷擔大重擔故，執持尫劣、微弱、細軟、不靜肩故，長時無間荷所擔故。

【L3 總結】

丑三、總結

內有三德，領受如是荷擔眾苦，外則不然。

內有三德者：前說愚夫內所荷擔，與能荷擔，及荷擔時諸差別相，名有三德。外無如是勝功能故。

是名二種荷擔差別。

【K2 內外縛別2】

【L1 總標】

子二、內外縛別2　丑一、總標

復次，由五種相，愚夫內縛與彼外縛而有差別。

【L2 別辨5】

【M1 約色一分及諸行辨】

丑二、別辨5　寅一、約色一分及諸行辨

謂彼外縛，為色一分之所繫縛，或木、或鐵、或索所繫。愚夫乃為諸行所縛。

【M2 約他縛自縛辨】

寅二、約他縛自縛辨

又彼外縛，他縛所縛。愚夫乃為自縛所縛。

【M3 約易知難知辨】

寅三、約易知難知辨

又彼外縛，易可了知縛、縛因緣、脫、脫方便。愚夫內縛，一切難知。

【M4 約死後即無及不捨辨】

寅四、約死後即無及不捨辨

又彼外縛，死後即無。愚夫內縛，死後諸行隨逐往來，循環不捨。

【M5 約能解脫未能解脫辨2】

【N1 標辨二種】

寅五、約能解脫未能解脫辨2　卯一、標辨二種

又彼外縛，所有出家能捨諸欲便得解脫，一切怨讎不能拘礙。愚夫內縛，雖得離欲乃至有頂，尚未能脫，況唯出家。

【N2 別廣內縛3】

【O1 離欲未離欲別】

卯二、別廣內縛3　辰一、離欲未離欲別

當知此中，在離欲位，魔羂於彼不得自在；未離欲位，便得自在。

【O2 出家在家別】

辰二、出家在家別

其出家位未脫魔手，若在家位隨欲所作。

【O3 未離欲及生有頂別】

辰三、未離欲及生有頂別

未離欲位，魔縛所縛；由世間道雖生有頂，未脫魔羂。

【K3 如來聲聞同分異分2】

【L1 總標】

子三、如來聲聞同分異分2　丑一、總標

復次，略由四相，當知如來與慧解脫阿羅漢等，同分、異分。

與慧解脫阿羅漢等者：此中等言，等取心解脫、俱解脫阿羅漢應知。

【L2 別辨2】

【M1 同分】

丑二、別辨2　寅一、同分

由一種相，說名同分。謂解脫等故。

【M2 異分2】

【N1 標列】

寅二、異分2　卯一、標列

由三種相，說名異分。謂現等覺故，能說法故，行正行故。

【N2 隨釋3】

【O1 由現等覺2】

【P1 了達四相】

卯二、隨釋3　辰一、由現等覺2　巳一、了達四相

此中如來，無師自然修三十七菩提分法，現等正覺；等正覺已，遍依勝義，若於現法有能、無能、若現見法、不現見法，於一切種皆悉了達，是名自然等覺菩提。

遍依勝義等者：謂於補特伽羅，若已成熟，即於現法得般涅槃，是名有能；或證現觀，名現見法。若未成熟，即於現法不般涅槃，是名無能；或不證現觀，名不現見法。於此一切皆悉了達，當知此由等覺為依，故能如是遍行一切，是名遍依勝義。

【P2 不共聲聞2】

【Q1 明解脫】

巳二、不共聲聞2　午一、明解脫

如是了達勝義法已，於其二障善得解脫，謂并習氣諸煩惱障及所知障。與諸天眾及餘世間為解脫師，獨一無二。

【Q2 結不共】

午二、結不共

當知了達如是四相，是名自然等覺菩提。由此不與諸聲聞共。

當知了達如是四相者：此中四相，謂即前說有能、無能、若現見法、不現見法應知。

【O2 由能說法4】

【P1 標】

辰二、由能說法4　巳一、標

又依他義作所作等，能說正法。由五種相，當知不共。

又依他義作所作等者：作所應作，名作所作。等言，等取不應作、非所作應知。

【P2 徵】

巳二、徵

何等為五？

【P3 列】

巳三、列

一者、如來如實了知一切種道為道，一切種非道為非道。二者、知已，如實宣說是道非道，為令趣道，不趣非道。三者、若有如所說道樂欲勤行，為令彼行攝受方便如理所引作意正道，以教授門而為宣說。四者、彼如聖教行時，若有障礙止觀過失，皆令除遣。五者、若有隨順彼法，皆令攝受。

【P4 結】

巳四、結

是名能說不同分法。

【O3 由行正行3】

【P1 約有依無依辨】

辰三、由行正行3　巳一、約有依無依辨

此中正行不同分者，謂彼聲聞先依如來，後行正行。夫如來者，無少所依。

【P2 約自他種姓辨】

巳二、約自他種姓辨

又彼成就聲聞種姓，行於正行。而佛如來成自種姓。

【P3 約成熟二行辨2】

【Q1 標簡】

巳三、約成熟二行辨2　午一、標簡

又彼聲聞或已成熟、或當成熟。非最後有菩薩身中二行可得。

非最後有菩薩身中二行可得者：前說聲聞或已成熟、或當成熟，唯約證般涅槃為論，是故說隨道行，及於現法成大師教，是名二行。菩薩不爾，不般涅槃，非有二行可得，故作是說。

【Q2 別釋2】

【R1 釋二行】

午二、別釋2　未一、釋二行

若未熟者，彼隨道行，能熟當來成熟相續；若已熟者，彼於現法成大師教。如此二種，如其聖教，即如是行。

【R2 明果利2】

【S1 標辨】

未二、明果利2　申一、標辨

若隨道行，彼於來世當證涅槃；若於現法成大師教，彼依此身便證聖道、道果涅槃。

【S2 隨廣】

申二、隨廣

即此聖道及聖道果，無損樂故，名如實法；饒益性故，又說為善。

無損樂故者：無漏界中，一切麤重諸苦永斷，住無損惱勝義樂故，名無損樂。

【J3 勝解2】

【K1 略標列】

癸三、勝解2　子一、略標列

復次，於諸行中，略有二種無我勝解。一者、聞思增上勝解，二者、修證增上勝解。

【K2 明漸次2】

【L1 標】

子二、明漸次2　丑一、標

此中聞思增上勝解，能與修證增上勝解作生依止。

【L2 釋2】

【M1 由聞思】

丑二、釋2　寅一、由聞思

諸善男子淨信出家，雖復在此極善殷到，且於其中不應喜足。

雖復在此極善殷到者：謂於無我無倒、無間、殷重如理思惟，是名極善殷到。義如攝異門分說。（陵本八十三卷十三頁6313）

【M2 由修證】

寅二、由修證

要此為依，於諸行中漸次修習無常等想，證得無我增上勝解。為令彼證轉增勝故，勤修觀解。

【J4 斷2】

【K1 總標】

癸四、斷2　子一、總標

復次，由四種相，應知諸行有二種斷。

【K2 別釋2】

【L1 四種相】

子二、別釋2　丑一、四種相

何等為四？一、諸纏斷故；二、隨眠斷故；三、後有諸行因性斷故；四、現在諸行染行斷故。

【L2 二種斷2】

【M1 標列】

丑二、二種斷2　寅一、標列

如是四種，當知總說為二種斷，謂煩惱斷及以事斷。

【M2 配屬】

寅二、配屬

前之三相，名煩惱斷；後之一相，說為事斷。

【J5 流轉2】

【K1 標列三苦】

癸五、流轉2　子一、標列三苦

復次，於欲界中，諸行流轉初中後位，當知略有三種密苦。一者、生時為其胎藏所覆障故，有覆障苦；二者、生已處嬰稚位，多疾病苦；三者、衰耄諸根成熟，有老死苦。

【K2 兼顯苦滅】

子二、兼顯苦滅

又彼諸行流轉生起初中後滅，當知即是三種苦滅。

初中後滅者：謂如前說，於欲界中初中後位，諸行流轉諸苦滅故。

【J6 有性2】

【K1 總標】

癸六、有性2　子一、總標

復次，有三有性，為斷彼故，諸聖弟子當勤修學。

【K2 別釋2】

【L1 辨有性】

子二、別釋2　丑一、辨有性

一、依過去為因有性。由是因緣，淨信捨家，趣於非家，深見過患，厭棄諸欲。

依過去為因有性者：謂於過去諸欲顧戀為因，有體性故。

二、依未來所生諸行為因有性。

依未來所生諸行為因有性者：謂於未來諸行欣樂為因，有體性故。

三、依現在未斷意樂雜染有性。

依現在未斷意樂雜染有性者：謂於現在雜染，未為修涅槃道之所對治，有體性故。

【L2 辨斷相】

丑二、辨斷相

為斷如是三種有性，故有三斷。謂無顧戀故，不欣樂故，斷、離欲、滅界集成故。

【J7 不善清淨等4】

【K1 標】

癸七、不善清淨等4　子一、標

復次，於諸行中，略有二種離增上慢觀無我見。

【K2 徵】

子二、徵

何等為二？

【K3 列】

子三、列

一、不善清淨，二、善清淨。

【K4 釋2】

【L1 不善清淨2】

【M1 徵】

子四、釋2　丑一、不善清淨2　寅一、徵

云何名為不善清淨？

【M2 釋3】

【N1 明觀相3】

【O1 空】

寅二、釋3　卯一、明觀相3　辰一、空

謂如有一，遠離而住，依觀諸行無常性忍，由世間智，於無我性發生勝解。

【O2 無相】

辰二、無相

因此勝解，於眼所識色乃至意所識法等隨觀察，我、我所相不現行故，說名為斷。

由世間智者：此世間智，謂順決擇分攝下中上忍應知。

【O3 無所有3】

【P1 標能制伏】

辰三、無所有3　巳一、標能制伏

又能制伏四外繫所攝貪瞋癡三種所有。

【P2 列三所有】

巳二、列三所有

謂貪欲身繫攝貪所有，瞋恚身繫攝瞋所有，餘二身繫攝癡所有。

【P3 釋所有義】

巳三、釋所有義

當知此中，極鄙穢義是所有義。

【N2 出智體】

卯二、出智體

離增上慢無我智者，如理作意共相應故，定地攝故。

【N3 廣因緣2】

【O1 總標】

卯三、廣因緣2　辰一、總標

當知此智，由二因緣不善清淨。

【O2 別釋2】

【P1 第一因緣2】

【Q1 舉於空觀】

辰二、別釋2　巳一、第一因緣2　午一、舉於空觀

一者、即於此時，謂於趣入順決擇分善根位時，有麤我慢隨入微細現行作意間無間轉，由是因緣，作如是念：我今於空能修能證，空是我有。由是空故，計我為勝。

【Q2 例無相等】

午二、例無相等

如空，無相及無所有，當知亦爾。

如空無相及無所有等者：此中無相，謂無我、我所相。無所有者，謂無貪瞋癡三種所有。如前已說應知。

【P2 第二因緣2】

【Q1 標體性】

巳二、第二因緣2　午一、標體性

二者、能令彼法現行因緣，謂於諸欲、或薩迦耶有染愛識。

【Q2 明過患】

午二、明過患

由於如是有染愛識不遍了知增上力故，便為諸欲、薩迦耶愛之所漂溺。由此意樂，於彼涅槃不能趣入，其心退還，如前已說。

由此意樂等者：謂於長夜，其心愛樂世間色聲香味觸等，為諸色聲香味觸等滋長積集。由是因緣，雖於涅槃深心願樂，而復於彼不能趣入、不能證淨、不能安住、不能勝解，其心退轉。於寂靜界未能深心生希仰故，有疑慮故，其心數數厭離、驚怖。如前聲聞地說應知。（陵本三十四卷十八頁2785）

【L2 善清淨3】

【M1 總標】

丑二、善清淨3　寅一、總標

又由八相，能遍了知；遍了知故，除諸過患。當知是名極善清淨離增上慢無我真智。

【M2 別釋3】

【N1 八能遍知8】

【O1 無常】

寅二、別釋3　卯一、八能遍知8　辰一、無常

又於此中已滅壞故，滅壞法故，說名無常。

【O2 有為】

辰二、有為

諸業、煩惱所集成故，說名有為。

【O3 思所造】

辰三、思所造

由昔願力所集成故，名思所造。

【O4 緣生】

辰四、緣生

從自種子、現在外緣所集成故，說名緣生。

【O5 盡法】

辰五、盡法

於未來世衰老法故，說名盡法。

【O6 歿法】

辰六、歿法

死歿法故，說名歿法。

【O7 破壞法】

辰七、破壞法

未老死來，為疾病等種種災橫所逼惱故，名破壞法。

【O8 離欲法及滅法】

辰八、離欲法及滅法

由依現量能離欲故，能斷滅故，名於現法得離欲法及以滅法。

【N2 配釋觀相】

卯二、配釋觀相

當知此中，除離欲法及以滅法，由所餘相，略觀三世所有過患；由所除相，觀彼出離。若由如是過患、出離遍知彼識，名善遍知。

【N3 法無我性2】

【O1 名諸法印】

卯三、法無我性2　辰一、名諸法印

一切法中無有我性，名諸法印。

【O2 名聖法印】

辰二、名聖法印

即此法印隨論道理法王所造，於諸聖身不為惱害，隨喜能得一切聖財，由此自然吉安超度生死廣大險難長道，是故亦名眾聖法印。

【M3 結簡】

寅三、結簡

當知此中，由前名通達智，由後名善清淨見。

由前名通達智等者：眾聖位中，有學名前，無學名後，如其次第，名通達智、善清淨見。

【J8 善說惡說師等別2】

【K1 內外師弟高下差別2】

【L1 標列】

癸八、善說惡說師等別2　子一、內外師弟高下差別2　丑一、標列

復次，應知由五種相，於內外法師及弟子高下差別。一、由住故；二、由御眾故；三、由論決擇故；四、由建立開顯道故；五、由行故。

【L2 隨釋5】

【M1 由住故】

丑二、隨釋5　寅一、由住故

謂諸外道師及弟子，恆常住於憒鬧之住；內法師、弟子，時時住於極寂靜住。是名第一高下差別。

【M2 由御眾故2】

【N1 外道師】

寅二、由御眾故2　卯一、外道師

又外道師，由自有量出家弟子諸外道僧，說名有僧；由自有量在家弟子諸外道眾，說名有眾。希彼一切共許為師，故名眾師。愚類眾生咸謂有德，是故說名共推善色。

是故說名共推善色者：謂彼如是色類補特伽羅，愚類眾生咸共推許名為善故。

【N2 內法師】

卯二、內法師

當知如來，與彼相違。雖為一切天及世間無上大師，於彼同尊，而無所冀。

【M3 由論決擇故2】

【N1 外道】

寅三、由論決擇故2　卯一、外道

又外道師與自弟子，共興議論決擇之時，凡有所說展轉意解，各各差別，不相扶順，轉增愚昧，非淨其智。

【N2 內法】

卯二、內法

當知內法，與彼相違。

【M4 由建立開顯道故2】

【N1 外道師2】

【O1 總顯所依】

寅四、由建立開顯道故2　卯一、外道師2　辰一、總顯所依

又外道師為諸弟子，依止無因、不平等因，施設、建立、開顯其道。聽聞如是不正法故，為大羅剎嬈亂其心；又由不正尋思相應非理作意，其心散動。

【O2 別釋其相5】

【P1 名雜染】

辰二、別釋其相5　巳一、名雜染

以於他所懷勝負心，咎責於他。若他反詰，便興卒暴。不審思擇，輕出言詞。自為無因、不平等因所覆藏故，名為雜染。

【P2 名愚昧】

巳二、名愚昧

由此愚夫於染因緣，若自、若他不如實知，故名愚昧。

【P3 名不明了】

巳三、名不明了

離清淨故，名不明了。

【P4 名不善】

巳四、名不善

於清淨因不善巧故，說名不善。

【P5 名不知量等】

巳五、名不知量等

又乃至於應所說語、如所說語、是處說語，如是一切不如實知，是故說彼為    不知量、為不知田。

【N2 內法師】

卯二、內法師

當知內法，與彼相違。

【M5 由行故2】

【N1 辨2】

【O1 外道2】

【P1 舉說因】

寅五、由行故2　卯一、辨2　辰一、外道2　巳一、舉說因

又諸外道師及弟子，雖無異說，所說無減無顛倒故；雖不流漫，所說無增無加益故；雖等所說，義相似故；雖是法說，文平等故；雖復記別法及隨法，然於同法樂為朋黨。

【P2 顯無義】

巳二、顯無義

當知彼於法隨法行自義證得，不放逸者尚不能得，況縱逸者。彼由如是不得自義，便為他論制伏輕毀，并彼所受諸惡邪法。

并彼所受諸惡邪法者：謂彼所受諸惡邪法，亦為他論制伏輕毀故。

【O2 內法】

辰二、內法

當知內法，與彼相違。

【N2 結】

卯二、結

是名五種高下差別。

【K2 說苦樂等善惡差別2】

【L1 遮非】

子二、說苦樂等善惡差別2　丑一、遮非

復次，由四種相，當知諸行非定苦染。又由四相，非定樂淨。

【L2 顯正2】

【M1 標列三事】

丑二、顯正2　寅一、標列三事

如是四相，總依三事。何等為三？一、依生處故；二、依受故；三、依世故。

【M2 辨釋四相3】

【N1 依生處辨2】

【O1 樂等】

寅二、辨釋四相3　卯一、依生處辨2　辰一、樂等

此中樂者，謂在第三靜慮。樂所隨者，謂在人中容有二種。

謂在人中容有二種者：於人趣中，多分引苦，少分引樂，名樂所隨。

喜樂遍者，謂在初二靜慮。未永離樂者，謂在第四靜慮已上。

未永離樂等者：謂在第四靜慮已上，現雖無樂，然有隨眠，猶為當樂所隨故。

【O2 苦等】

辰二、苦等

此中苦者，謂在餓鬼及以傍生。苦所隨者，謂在人中。憂苦遍者，謂在那落迦。未永離苦者，謂在上天眾中，當苦所隨故。

【N2 依受辨2】

【O1 舉樂等】

卯二、依受辨2　辰一、舉樂等

又言樂者，謂不苦不樂受現在前位。樂所隨者，謂苦受現在前位。喜樂遍    者，謂樂受現在前位。未永離樂者，謂於一切位，樂因所隨故。

【O2 例苦等】

辰二、例苦等

若與此相違，當知苦差別。

【N3 依世辨2】

【O1 舉樂等】

卯三、依世辨2　辰一、舉樂等

又言樂者，謂順樂行及樂已滅。樂所隨者，謂有樂因，於未來世當生起樂。    喜樂遍者，謂於現在隨順樂處。未永離樂者，謂餘二世。

【O2 例苦等】

辰二、例苦等

與此相違，苦差別四，如應當知。

瑜伽師地論科句披尋記卷第八十七

瑜伽師地論科句披尋記卷第八十八

彌勒菩薩說

唐三藏沙門玄奘奉詔譯

韓清淨科記

攝事分中契經事行擇攝第一之四

【H8 智事攝2】

【I1 頌標列】

辛八、智事攝2　壬一、頌標列

復次，嗢柁南曰：二智并其事　樂等行轉變　請無請說經　涅槃有二種

【I2 長行釋4】

【J1 二智并事3】

【K1 標列二智】

壬二、長行釋4　癸一、二智并事3　子一、標列二智

智有二種。一者、正智，二者、邪智。

【K2 釋其差別2】

【L1 依同】

子二、釋其差別2　丑一、依同

此中正智依有事生，邪智亦爾。

【L2 取別2】

【M1 釋行相】

丑二、取別2　寅一、釋行相

雖此二智俱依有事，然正智如實取事，邪智、邪分別不如實取事。

【M2 出前行】

寅二、出前行

由有正教、如理作意為前行故，於所知境正智得生；由有邪教、非理作意為前行故，於所知境邪智得生。

【K3 廣正智義2】

【L1 標相】

子三、廣正智義2　丑一、標相

非正智生壞所知境，但於此境捨於邪執，而起正智。

【L2 喻合】

丑二、喻合

如闇中色，明燈生時不壞此色，但能照了。當知此義亦復如是。

【J2 行轉變2】

【K1 約諸位辨2】

【L1 於樂受等位2】

【M1 辨差別】

癸二、行轉變2　子一、約諸位辨2　丑一、於樂受等位2　寅一、辨差別

復次，隨順樂受諸行，與無常相共相應故，若至苦位，爾時說名損惱迫迮；若至不苦不樂位，爾時方於行苦名苦迫迮。

【M2 遮無轉】

寅二、遮無轉

若不至彼位，便應畢竟唯順樂受，勿至餘位。

【L2 於生老等位2】

【M1 辨差別】

丑二、於生老等位2　寅一、辨差別

又生老等法所隨諸行，皆悉是苦。彼若至疾病位，說名損惱迫迮；若至生等苦位，名苦迫迮。

【M2 遮無轉】

寅二、遮無轉

若不至彼位，於諸行中，生等苦因之所隨逐，勿至果位。

【K2 約眾緣辨2】

【L1 釋道理】

子二、約眾緣辨2　丑一、釋道理

又本性諸行眾緣生故，不得自在，亦無宰主。

【L2 遮無轉】

丑二、遮無轉

若有宰主，彼一切行雖性無常，應隨所樂流轉不絕；或不令生，廣說乃至於死。

【J3 請無請說經2】

【K1 標列】

癸三、請無請說經2　子一、標列

復次，有二種契經。一、因請而說，二、不因請說。

【K2 隨釋2】

【L1 因請說】

子二、隨釋2　丑一、因請說

因請說者，謂若有補特伽羅，由此諸行相教而調伏者，因彼請故，為轉如是諸行相教。

為轉如是諸行相教者：謂若法教，諸蘊相應、諸界相應、諸處相應、緣起相應、處非處相應、念住相應，是名諸行相教。義如攝釋分說應知。（陵本八十一卷四頁6175）

【L2 不因請說】

丑二、不因請說

不因請說者，謂若於彼多百眾中，以無量門作美妙說，或為大師近住弟子阿難陀等作如是說，為令正法得久住故。

【J4 二種涅槃2】

【K1 圓滿涅槃2】

【L1 明攝受2】

【M1 標列】

癸四、二種涅槃2　子一、圓滿涅槃2　丑一、明攝受2　寅一、標列

復次，當知由三分故，攝受圓滿涅槃。一、由隨順教授故；二、由正觀察一切行故；三、由永斷一切煩惱故。

【M2 隨釋3】

【N1 隨順教授2】

【O1 標所攝】

寅二、隨釋3　卯一、隨順教授2　辰一、標所攝

隨順教授者，謂記說、教誡、神變所攝。

【O2 別釋相2】

【P1 記說神變2】

【Q1 記差別】

辰二、別釋相2　巳一、記說神變2　午一、記差別

如來隨欲記說彼心，由自定意，以三行相遍照他心，若展轉久遠滅心、若無間滅心、若於現在所緣轉心。從定起已，隨念分別，思惟定內所受他心。如其所受，即如是記：汝有如是心，謂久遠滅者；如是意，謂無間滅者；如是識，謂現在者。

【Q2 釋說相】

午二、釋說相

此據種類，不據剎那。

此據種類不據剎那者：前說久遠滅心，名之為心。無間滅心，名之為意。現在轉因，名之為識。唯據種類差別為論，不據剎那說此異名。

【P2 教誡神變2】

【Q1 略標列】

巳二、教誡神變2　午一、略標列

即以如是記說神變為依止故，於其三處而為教誡。一、於行處現前境界，開許如理作意，遮止不如理作意。二、於住處，遮止不正尋思，開許正尋思。三、於止觀勤修行處，開許令斷未斷諸行，及令煩惱永得離繫，而證涅槃。

【Q2 明說意】

午二、明說意

如是宣說，令從三處諸隨煩惱心得清淨。謂從行處、住處、依處。

【N2 觀察一切諸行】

卯二、觀察一切諸行

又正觀察過去、未來、現在諸行，名正觀察一切諸行。

【N3 永斷一切煩惱2】

【O1 出煩惱】

卯三、永斷一切煩惱2　辰一、出煩惱

又有三漏；三漏為先，而有欲害；欲害為先，而有尋思熱惱；尋思熱惱為先，而有追求憂惱。

又有三漏者：謂欲漏、有漏、無明漏應知。

【O2 明永斷】

辰二、明永斷

如是一切皆永斷故，說名永斷一切煩惱。如是安住心善解脫，無相樂住無恐怖時，於現法中，名入圓滿般涅槃數。

【L2 顯所依2】

【M1 標列三法】

丑二、顯所依2　寅一、標列三法

又依三法，依止自義，名住歸依；依止他義，名住洲渚。何者為三？一、依內如理作意為先法隨法行；二、依佛聽聞所說正法；三、依親近正法內善士，不依親近餘正法外一切外道諸不善士。

【M2 結顯說因】

寅二、結顯說因

如是三法，當知顯示人中四種多所作法，謂親近善士、聽聞正法、如理作意、法隨法行。

【K2 彼分涅槃2】

【L1 明能證3】

【M1 總標】

子二、彼分涅槃2　丑一、明能證3　寅一、總標

復由三緣及五種相，當知證得彼分涅槃。

【M2 別辨2】

【N1 三緣】

寅二、別辨2　卯一、三緣

何等三緣？一、遍知苦故；二、深見一切隨順苦行諸過患故；三、超過愁等一切苦故。

【N2 五相】

卯二、五相

云何五相？一、知苦種類相交涉時，發生愁等，是名於彼遍知自性。

知苦種類相交涉時者：謂若生苦，乃至求不得苦，名苦種類應知。

二、知有種子彼法得生，是名於彼遍知因性。三、知自所行所知境界，是名於彼遍知緣性。四、隨觀執著我所及我，皆是能順眾苦諸行，是名於彼遍知行性。五、隨觀三世欲界所繫諸行過患，能斷一切愁等諸苦。

【M3 總結】

寅三、總結

當知由此三緣五相，獲得如是彼分涅槃。

【L2 釋愁等2】

【M1 約行相辨】

丑二、釋愁等2　寅一、約行相辨

由可愛事無常轉變，悲傷心慼，故名為愁。由彼發言咨嗟歔欷，故名為歎。因此拊膺，故名為苦。內懷冤結，故名為憂。因茲迷亂，故名為惱。

【M2 約分位辨】

寅二、約分位辨

又以喪失財寶、無病、親戚等事隨一現前，創生憂惱，說名為愁。由依此故，次乃發言哀吟悲冤，舉身煩熱，名歎苦位。過此愁歎身煩熱已，內燒外靜，心猶未平，說名憂位。過初日已，或二三五十日夜月，由彼因緣，意尚未寧，說名為惱。

【H9 諍攝2】

【I1 頌標列】

辛九、諍攝2　壬一、頌標列

復次，嗢柁南曰：諍芽見大染　一趣學四怖　善說惡說中　宿住念差別

【I2 長行釋7】

【J1 諍2】

【K1 如來無諍6】

【L1 標】

壬二、長行釋7　癸一、諍2　子一、如來無諍6　丑一、標

由四因緣，如來不與世間迷執共為怨諍，然彼世間起邪分別，謂為怨諍。

【L2 徵】

丑二、徵

何等為四？

【L3 列】

丑三、列

一者、宣說道理義故；二者、宣說真實義故；三者、宣說利益義故；四者、有時隨世轉故。

【L4 釋4】

【M1 由道理義2】

【N1 辨2】

【O1 依四道理】

丑四、釋4　寅一、由道理義2　卯一、辨2　辰一、依四道理

此中如來依四道理，宣說正法。如前所謂觀待道理、作用道理、因成道理、法爾道理。

如前所謂觀待道理等者：如前聲聞地說應知。（陵本二十五卷九頁2105）

由此如來名法語者。

【O2 明無諍事3】

【P1 標】

辰二、明無諍事3　巳一、標

如來終不故往他所，求興諍事。

【P2 徵】

巳二、徵

所以者何？

【P3 釋2】

【Q1 出無所諍】

巳三、釋2　午一、出無所諍

由諸世間違返他義謂為自義，故興諍論。如來乃以一切他義即為自義，故無所諍。

【Q2 釋往他所】

午二、釋往他所

唯除哀愍令其得義，故往他所為說正法。而諸邪執愚癡世間，顛倒妄謂自義、我義，而有差別，故興我諍。

【N2 結】

卯二、結

由此因緣，當知如來名道理語者。

【M2 由真實義2】

【N1 標】

寅二、由真實義2　卯一、標

又復如來名真實語者。

【N2 釋2】

【O1 於有說有】

卯二、釋2　辰一、於有說有

謂若世間諸聰敏者共許為有，如來於彼亦說為有。謂一切行皆是無常。

【O2 於無說無】

辰二、於無說無

若於世間諸聰敏者共許為無，如來於彼亦說為無。謂一切行皆是常住。

【M3 由利益義2】

【N1 標】

寅三、由利益義2　卯一、標

又復如來名利益語者。

【N2 釋】

卯二、釋

謂諸世間有盲冥者，自於世法不能了知，如來於彼自現等覺而為開闡。

自於世法不能了知者：所謂雖有生老及死，數數死生，而諸有情於老死等上昇、出離不如實知。如菩薩地說應知。（陵本四十四卷十八頁3599）

【M4 由隨世轉義2】

【N1 標】

寅四、由隨世轉義2　卯一、標

又復如來，或時隨順世間而轉。

【N2 釋2】

【O1 於假說名】

卯二、釋2　辰一、於假說名

謂阿死羅摩登祇等，依少事業以自存活；然諸世人，為彼假立大富、大財、大食名想。如彼世人假立名想，如來隨彼亦如是說。

【O2 於實事名】

辰二、於實事名

又如一事，於一國土假立名想；於餘國土，即於此事立餘名想。如來隨彼亦如是說。

【L5 簡】

丑五、簡

若懷怨諍而興怨諍，則不得名道理語者、真實語者、利益語者、隨世轉者。

【L6 結】

丑六、結

由具如是四種因緣，是故當知如來無諍。

【K2 世尊自說】

子二、世尊自說

又佛世尊自然觀察所應作義，雖無請問，而自宣揚現等覺法，能以稱當名句文身，施設、建立諸法差別，廣說如前攝異門分，如是當知，乃至說名平等開示。

廣說如前攝異門分等者：攝異門分說有施設、安立、分別、開示、顯發、教、遍開示諸差別名，如彼一一別釋應知。（陵本八十三卷十二頁6311）

【J2 芽2】

【K1 出因緣2】

【L1 標】

癸二、芽2　子一、出因緣2　丑一、標

復次，一因、二緣，令後有芽當得生長。

【L2 釋2】

【M1 因】

丑二、釋2　寅一、因

謂五品行中，煩惱種子所隨逐識，說名為因。

【M2 緣2】

【N1 由識住】

寅二、緣2　卯一、由識住

與因相似四種識住，說名為緣。

【N2 由喜貪】

卯二、由喜貪

又由喜貪滋潤其識，令於彼彼當受生處結生相續，感薩迦耶，亦名為緣。

【K2 辨種類2】

【L1 舉不生3】

【M1 因緣皆具】

子二、辨種類2　丑一、舉不生3　寅一、因緣皆具

此中有一，由四識住，攝受所依；

由四識住攝受所依者：謂如經說：有四依取，以為所緣，令識安住。由是說言攝受所依。

由喜貪故，於現法中，新新造集及以增長。彼於後時成阿羅漢，令識種子悉皆腐敗，一切有芽永不得生。

【M2 緣闕喜貪】

寅二、緣闕喜貪

又復有一，具一切縛，勤修正行，欣樂涅槃，遍於一切諸受生處起厭逆想。彼具縛故，種子不壞，識住和合；然於諸有起厭逆想，故無喜貪。彼由如是修正行故，於現法中堪般涅槃，其後有芽亦不得生。

【M3 緣餘上貪】

寅三、緣餘上貪

又復有一，住於學地，得不還果，唯有非想非非想處諸行為餘，於有頂定具足安住。

唯有非想非非想處諸行為餘者：謂已離下地乃至無所有處欲，未離非想非非想處欲，名為餘故。

彼識種子猶未一切悉皆滅盡，然於識住能遍了知、能遍通達。彼由忘念增上力故，上地貪愛猶殘少分。是不還者，當來下地一切有芽不復更生。

【L2 例生長】

丑二、例生長

與此相違，當知一切諸後有芽皆得生長。

【J3 見大染2】

【K1 出二雜染2】

【L1 標列】

癸三、見大染2　子一、出二雜染2　丑一、標列

復次，雜染有二。一、見雜染，二、餘煩惱雜染。

【L2 隨釋2】

【M1 見雜染】

丑二、隨釋2　寅一、見雜染

見雜染者，謂於諸行計我、我所邪執而轉薩迦耶見。由此見故，或執諸行以為實我，或執諸行為實我所，復有所餘此為根本諸外見趣。

復有所餘等者：外道，薩迦耶見以為根本，有六十二諸惡見趣。如前已廣分別應知。（陵本八十七卷二頁6558）此望根本薩迦耶見，故名為餘。

【M2 餘煩惱雜染】

寅二、餘煩惱雜染

其餘貪等所有煩惱，當知是名第二雜染。

【K2 校量勝劣4】

【L1 標】

子二、校量勝劣4　丑一、標

又見雜染得解脫時，亦能於餘畢竟解脫；非餘雜染得解脫時，即能解脫諸見雜染。

【L2 徵】

丑二、徵

所以者何？

【L3 釋2】

【M1 由有退還2】

【N1 無餘雜染】

丑三、釋2　寅一、由有退還2　卯一、無餘雜染

由生此者，依世間道，乃至能離無所有處所有貪欲，於諸下地其餘煩惱心得解脫，而未能脫薩迦耶見。

由生此者者：謂生此世間補特伽羅應知。

【N2 有見雜染】

卯二、有見雜染

由此見故，於下上地所有諸行和雜自體不觀差別，總計為我，或計我所。由此因緣，雖昇有頂，而復退還。

【M2 由無退還】

寅二、由無退還

若於如是一切自體遍知為苦，由出世道，先斷一切薩迦耶見，後能永斷所餘煩惱。由此因緣，無復退轉。

【L4 結】

丑四、結

是故當知，唯見雜染是大雜染。

【J4 一趣3】

【K1 標】

癸四、一趣3　子一、標

復次，應知由三種相，道名一趣。

【K2 釋】

子二、釋

謂於異生地，以五行相，觀察諸行五處差別。即此觀察，於二時中修治令淨，謂於行向學地及無學地。

【K3 廣】

子三、廣

云何名為五種行相，觀察諸行？一者、觀察諸行自性；二者、觀察諸行因緣；三者、觀察雜染因緣；四者、觀察清淨因緣；五者、觀察清淨。

由三種相道名一趣等者：謂於異生地、行向學地及無學地觀察諸行，有未清淨、清淨、善清淨別，名由三相。依世間道及出世道觀察諸行，無二無別，說名一趣。

【J5 學3】

【K1 標】

癸五、學3　子一、標

復次，應知於異生位，先於五處得善巧已，後於學位，即於如是五種處所，更以五種差別行相審諦觀察，能令獲得速疾通慧。

【K2 徵】

子二、徵

何等名為五種行相？

【K3 列】

子三、列

謂觀察諸行，諸行因緣、雜染因緣、清淨因緣，滅寂靜故；趣向清淨道出離故；諸行種種眾多性故；各自種子所生起故；各待餘緣所生起故。

【J6 四怖2】

【K1 出怖因緣4】

【L1 標】

癸六、四怖2　子一、出怖因緣4　丑一、標

復次，應知由四因緣，於二處所發生恐怖，能為障礙。

於二處所發生恐怖者：此二處所，謂滅、道諦。成唯識說：滅道是彼怖畏處故。（成唯識論六卷十四頁31,33a）

【L2 徵】

丑二、徵

何等為四？

【L3 列】

丑三、列

一者、若於此位生起，二者、若依此法生起，三者、若彼如是生起，四者、若彼行相生起。

【L4 釋4】

【M1 位生起】

丑四、釋4　寅一、位生起

位生起者，謂於非聖位中生起，於諸聖諦未得善巧。又此非聖，於五處所亦未善巧。

於五處所亦未善巧者：此五處所，謂如前說觀察諸行五處差別應知。

【M2 依生起】

寅二、依生起

依生起者，謂於諸行起邪行相，計我、我所薩迦耶見為依生起。

【M3 如是生起】

寅三、如是生起

如是生起者，謂由二種諸行變壞差別生起。一、由異緣所變壞故；二、由自心起邪分別而變壞故。

【M4 行相生起2】

【N1 辨依處2】

【O1 於諸行】

寅四、行相生起2　卯一、辨依處2　辰一、於諸行

行相生起者，謂於所愛，慮恐未來當變壞故，生恐怖行相；於正變壞，生損惱行相；即於所愛已變壞中，欣彼重生，起顧戀行相。

【O2 於涅槃】

辰二、於涅槃

又於涅槃，分別自體永變壞故，起怖畏行相。

【N2 結能障】

卯二、結能障

如是行相差別轉時，於愛樂聖教及愛樂涅槃，能為障礙。

【K2 廣邪執轉】

子二、廣邪執轉

又由二種門，於所緣境自所行處，我、我所執差別而轉。謂推求故，及領受故，即見及受。

【J7 宿住念別3】

【K1 標】

癸七、宿住念別3　子一、標

復次，由三種相，善說法者、惡說法者，於等事中宿住隨念，當知染淨有其差別。

【K2 徵】

子二、徵

何等為三？

【K3 釋3】

【L1 第一差別2】

【M1 辨2】

【N1 惡說法者】

子三、釋3　丑一、第一差別2　寅一、辨2　卯一、惡說法者

謂惡說法者宿住隨念，於彼諸行自相、共相不如實知，便於諸行或全計常、或一分常、或計非常、或計無因。

【N2 善說法者】

卯二、善說法者

善說法者宿住隨念，如實知故，無邪分別。

【M2 結】

寅二、結

是名第一二念差別。

【L2 第二差別2】

【M1 辨2】

【N1 舉惡說法】

丑二、第二差別2　寅一、辨2　卯一、舉惡說法

又惡說法者，隨依何定發宿住念，不能如實了知是苦，便生愛味；由愛味故，於過去行深生顧戀，於未來行深生欣樂，於現在行不能修行厭離欲滅。

【N2 例善說法】

卯二、例善說法

善說法者，當知一切與彼相違。

【M2 結】

寅二、結

是名第二二念差別。

【L3 第三差別2】

【M1 辨差別2】

【N1 辨2】

【O1 惡說法者2】

【P1 出四雜染4】

【Q1 標】

丑三、第三差別2　寅一、辨差別2　卯一、辨2　辰一、惡說法者2　巳一、出四雜染4　午一、標

又惡說法者，如是邪行，四種雜染所雜染故，能感後有。

【Q2 徵】

午二、徵

何等名為四種雜染？

【Q3 列】

午三、列

一、業雜染，二、見、我慢纏雜染，三、愛纏雜染，四、彼隨眠雜染。

【Q4 釋4】

【R1 業雜染】

午四、釋4　未一、業雜染

若諸新業造作增長，若諸故業數數觸已而不變吐，是名業雜染。

【R2 見我慢纏雜染】

未二、見我慢纏雜染

若於諸行邪分別起薩迦耶見，於他有情，以諸沙門、婆羅門等與己校量，謂自為勝、或等、或劣，是名見我慢纏雜染。

【R3 愛纏雜染】

未三、愛纏雜染

於內、於外所起貪欲，於愛行中應知其相，是名愛纏雜染。

【R4 彼隨眠雜染】

未四、彼隨眠雜染

於相續中，見、我慢、愛三品麤重常所隨逐，是名彼隨眠雜染。

於愛行中應知其相者：攝異門分說：藏者，謂於內所攝自體中愛故。護者，謂於他相續中愛故。執者，謂於我所中愛故。（陵本八十四卷十六頁6401）如是行相，是名於內、於外所起貪欲。

【P2 總攝二類2】

【Q1 略標二】

巳二、總攝二類2　午一、略標二

如是四種總攝為二，謂業、煩惱。

【Q2 廣隨一3】

【R1 辨體性】

午二、廣隨一3　未一、辨體性

煩惱復二，纏及隨眠。

【R2 顯增上】

未二、顯增上

於諸行中先起邪執，後生貪著。由此二種增上力故，雖復有餘煩惱雜染，而但取此爾所煩惱。

【R3 辨品類2】

【S1 明所攝2】

【T1 無明品】

未三、辨品類2　申一、明所攝2　酉一、無明品

於諸行中，不校量他，自起邪執，說名為見；校量於他，說名我慢。如是邪執是無明品。

【T2 愛品】

酉二、愛品

由此為先，發起貪著，名為愛品。

【S2 結流轉】

申二、結流轉

由此二種根本煩惱，於生死中流轉不絕。

【O2 善說法者2】

【P1 能斷雜染】

辰二、善說法者2　巳一、能斷雜染

若善說法毗奈耶中正修行者，能斷如是四種雜染，於現法中能般涅槃。

【P2 能住涅槃】

巳二、能住涅槃

又由此故，能住究竟圓滿涅槃。若不爾者，尚不能住彼分涅槃，何況究竟。

【N2 結】

卯二、結

是名第三二念差別。

【M2 廣染名3】

【N1 標】

寅二、廣染名3　卯一、標

又於此中，見及我慢說名高視，愛說名煙。

【N2 徵】

卯二、徵

何以故？

【N3 釋2】

【O1 名高視】

卯三、釋2　辰一、名高視

於諸行中，為見、我慢所覆障者，不如實知其性弊劣諸行體相，於人天身及彼眾具謂為高勝，是故彼二說名高視。

【O2 名煙】

辰二、名煙

愛猶如煙，令心擾亂，不得安隱，是故名煙。

【H10 無厭攝2】

【I1 頌標列】

辛十、無厭攝2　壬一、頌標列

復次，嗢柁南曰：無厭患無欲　無亂問記相　障希奇無因　毀純染俱後

【I2 長行釋8】

【J1 無厭無欲2】

【K1 出彼二類3】

【L1 標】

壬二、長行釋8　癸一、無厭無欲2　子一、出彼二類3　丑一、標

有二信者，而非稱當信者所作。

【L2 徵】

丑二、徵

何等為二？

【L3 釋2】

【M1 在家】

丑三、釋2　寅一、在家

一、在家信者，信有涅槃，及一切行是無常性，然於諸行不觀過患，不厭離住，不知出離而受用之。

【M2 出家】

寅二、出家

二、捨離家法趣於非家有淨信者，彼於涅槃不能安住猛利樂欲，不用此欲為所依止，常勤修習所有善法，於現法中不般涅槃。

【K2 例此相違】

子二、例此相違

與此相違，應知稱當信者所作。

【J2 無亂問記2】

【K1 總標二種】

癸二、無亂問記2　子一、總標二種

復次，於內法中，略有二種具聰明者。

略有二種具聰明者：謂於諸行生滅，及於修習梵行，能正記別，不增不減，是名二種具聰明者。如下釋義，易可了知。

若有淨信、或諸外道來請問時，能無亂記。

【K2 別釋其相2】

【L1 於有淨信來請問時3】

【M1 標安立相】

子二、別釋其相2　丑一、於有淨信來請問時3　寅一、標安立相

謂依中道，於諸行中問生滅時，不增有情，不減實事，唯於諸行安立生滅，不亂而記。

【M2 釋離二邊2】

【N1 出邊執】

寅二、釋離二邊2　卯一、出邊執

若立有情有生有滅，是名一邊，謂增益邊。若立生滅都無所有，是第二邊，謂損減邊。

【N2 明遠離】

卯二、明遠離

唯於諸行安立生滅，是名中道，遠離二邊。

【M3 結善記別】

寅三、結善記別

是故若能如是記別，為善記別，如來所讚。

【L2 於諸外道來請問時3】

【M1 標記別相】

丑二、於諸外道來請問時3　寅一、標記別相

或復有言：何因緣故，乃於沙門喬答摩所修習梵行？若得此問，應如前說，遠離增益、損減二邊，依中道記，名不亂記。

【M2 釋離二邊2】

【N1 出邊執】

寅二、釋離二邊2　卯一、出邊執

若謂有情修習染淨，是名一邊，謂增益邊。若謂一切都無修習，是第二邊，謂損減邊。

【N2 明遠離】

卯二、明遠離

若為諸行厭離欲滅而修習者，是名中道，遠離二邊。

【M3 結名善記】

寅三、結名善記

是故此記名不亂記，名為善記，當知此記諸佛所讚。

【J3 相2】

【K1 總標二法】

癸三、相2　子一、總標二法

復次，法有二種。一者、有為，二者、無為。

【K2 別釋其相2】

【L1 舉有為2】

【M1 明施設】

子二、別釋其相2　丑一、舉有為2　寅一、明施設

此中有為，是無常性，三有為相施設可得。一、生，二、滅，三、住異性。

【M2 辨安立2】

【N1 標列】

寅二、辨安立2　卯一、標列

如是三相，依二種行流轉安立。一、依生身展轉流轉，二、依剎那展轉流轉。

【N2 隨釋2】

【O1 依初流轉】

卯二、隨釋2　辰一、依初流轉

依初流轉者，謂於彼彼有情眾同分中，初生名生，終沒名滅，於二中間嬰孩等位立住異性，乃至壽住說名為住，諸位後後轉變差別名住異性。

【O2 依後流轉2】

【P1 出三相】

辰二、依後流轉2　巳一、出三相

依後流轉者，謂彼諸行，剎那剎那新新而生說名為生，生剎那後不住名滅，唯生剎那住故名住。

【P2 釋異性2】

【Q1 顯差別2】

【R1 標列】

巳二、釋異性2　午一、顯差別2　未一、標列

異性有二。一、異性異性，二、轉變異性。

【R2 隨釋2】

【S1 異性異性】

未二、隨釋2　申一、異性異性

異性異性者，謂諸行相似相續而轉。

【S2 轉變異性】

申二、轉變異性

轉變異性者，謂不相似相續而轉。

【Q2 結施設】

午二、結施設

非此異性離住相外別體可得，是故二種總攝為一，施設一相。

【L2 例無為】

丑二、例無為

與此相違，應知常住無為三相。

【J4 障2】

【K1 有障2】

【L1 標】

癸四、障2　子一、有障2　丑一、標

復次，應知修集涅槃資糧，略有三障。

【L2 列】

丑二、列

一者、依廣事業財寶具足，多行放逸；二者、無善知識方便曉喻；三者、未聞正法、未得正法，忽遇死緣，非時夭沒。

【K2 無障2】

【L1 例前相違】

子二、無障2　丑一、例前相違

與此相違，當知無障亦有三種。

【L2 廣其差別3】

【M1 無死緣障2】

【N1 標列二相】

丑二、廣其差別3　寅一、無死緣障2　卯一、標列二相

又諸聖者將欲終時，略有二種聖者之相。謂臨終時，諸根澄淨，蒙佛所記。

諸根澄淨者：此中諸根，謂五善根，信為最初，慧為其後。得四證淨，能正攝受澄淨性故，是名澄淨。

【N2 釋蒙佛記】

卯二、釋蒙佛記

由三種相，佛為過世一切聖者記別聖性。

由三種相等者：顯揚論說：又三種果由三因故，如來記別。一、證淨記別；謂預流果，由得見道，四證淨故。二、喜處記別；謂一來果，將得根本定，已受少喜故。三、隨念記別；謂不還果，已得根本定，現見諸天眾，與梵眾等共興言論，隨念所求自乘功德未圓滿故。（顯揚論二十卷二頁31,578c）此應準釋。

種性滿故，但記物類。

種性滿故但記物類者：謂阿羅漢修果滿故，名種性滿。住有餘依涅槃界中，有能發趣阿耨多羅三藐三菩提者，要增壽行，方能成辦。世尊多分依此，密意說言：物類善男子，若有善修四神足已，能住一劫，或餘一劫。餘如有餘依及無餘依地決擇中說應知。（陵本八十卷二十三頁6154）

【M2 無方便障】

寅二、無方便障

我已了知法及隨法者，法謂正見前行聖道；言隨法者，謂依彼法聽聞他音、如理作意。

【M3 無依處障】

寅三、無依處障

又我未曾惱亂正法所依處者，謂為此義如來告命，及為此義有所宣說，乃至為令諸漏永盡。彼由此故，已得盡漏。

【J5 希奇2】

【K1 總標】

癸五、希奇2　子一、總標

復次，諸佛如來略有二種甚希奇法，謂未信者令信，已信者令增長，速於聖教令得悟入。

【K2 別釋2】

【L1 辨二種2】

【M1 未信令信】

子二、別釋2　丑一、辨二種2　寅一、未信令信

謂大師相，或法教相，或已證得第一得相，普於十方美妙聲稱、廣大讚頌無不遍滿。

【M2 信令增長2】

【N1 標說差別】

寅二、信令增長2　卯一、標說差別

又能除遣說無因論及惡因論，攝受一切說正因論。

【N2 釋其所以2】

【O1 明彼失】

卯二、釋其所以2　辰一、明彼失

所以者何？說無因論及惡因論，尚非欲往人天善趣及樂解脫諸聰慧者勝解依處，況是其餘當所趣入。

【O2 翻相違】

辰二、翻相違

說正因論，當知其相與彼相違。

【L2 釋法句3】

【M1 大師相】

丑二、釋法句3　寅一、大師相

大師相者，謂薄伽梵，是真如來應正等覺，乃至世尊。廣釋如前攝異門分。

廣釋如前攝異門分者：攝異門分廣釋如來諸差別名應知。（陵本八十三卷十八頁6333）

【M2 法教相】

寅二、法教相

法教相者，謂說正法初中後善，乃至廣說。當知亦如攝異門分。

當知亦如攝異門分者：攝異門分廣釋善說差別應知。（陵本八十三卷十二頁6312）

【M3 證得第一得相2】

【N1 標指】

寅三、證得第一得相2　卯一、標指

證得第一得相者，謂於一切此世、他世自然通達，現等正覺，乃至廣說。

【N2 釋名5】

【O1 此世他世2】

【P1 第一義】

卯二、釋名5　辰一、此世他世2　巳一、第一義

此中欲界說名此世，色無色界名為他世。

【P2 第二義】

巳二、第二義

現在、過去二世別故，當知是名第二差別。

【O2 自然】

辰二、自然

不由師故，說名自然。

【O3 作證】

辰三、作證

六種通慧現所得故，名為作證。

六種通慧等者：菩薩地說：諸佛六種神通威力。一者、神境智作證通，二者、隨念宿住智作證通，三者、天耳智作證通，四者、見死生智作證通，五者、知心差別智作證通，六者、漏盡智作證通。（陵本三十七卷一頁3019）如彼別釋應知。

【O4 圓滿】

辰四、圓滿

於諸有情最第一故，說名圓滿。

【O5 開示】

辰五、開示

此第一性自然知故，顯示他故，說名開示。

【J6 無因2】

【K1 出彼執2】

【L1 總標】

癸六、無因2　子一、出彼執2　丑一、總標

復次，由二種相，無因論者，於諸行中執無因轉。

【L2 別辨2】

【M1 由不證得諸行生滅】

丑二、別辨2　寅一、由不證得諸行生滅

謂於諸行生起因緣、滅盡因緣不了知故。由此生故，彼諸行生；由此滅故，彼諸行滅；於此二事不能證得。

【M2 由不證得諸行性相】

寅二、由不證得諸行性相

又不證得諸行性相，起如是見，立如是論：有者定有，無者定無；無不可生，有不可滅。

【K2 顯彼失2】

【L1 出違現量】

子二、顯彼失2　丑一、出違現量

即此論者，於三位中現可證得諸行生滅，一切世間共所了達麤淺現量，毀謗違逆。

於三位中者：謂受生位、生已位及受俱位，是名三位。如下釋義，易可了知。

【L2 釋其所以3】

【M1 於受生位】

丑二、釋其所以3　寅一、於受生位

何以故？現見彼彼若剎帝利、或婆羅門、吠舍等家，所有男女和合因緣，或過八月、或九月已，便生男女。

【M2 於生已位】

寅二、於生已位

如是生已，或有一類，當於爾時壽盡中夭；復有一類，乃至住壽存活支持。

【M3 於受俱位】

寅三、於受俱位

或苦、或樂、或非苦樂受位差別心諸心法，皆是新新，而非古古。

【J7 毀2】

【K1 標列二種】

癸七、毀2　子一、標列二種

復次，略有二種自讚毀他。謂唯語言及說法正行。

說法正行者：十法行中，開演法行，是名說法正行。為悲愍他，令獲義利故。

【K2 別釋其相2】

【L1 由唯語言】

子二、別釋其相2　丑一、由唯語言

若唯語言，而自稱讚毀訾他者，彼但由於非善士法纏擾其心，是名自毀，非勝賢善。

【L2 由說正法2】

【M1 標】

丑二、由說正法2　寅一、標

若由說法行正行者，雖無讚毀，而是真實自讚毀他。

【M2 廣2】

【N1 標能壞滅】

寅二、廣2　卯一、標能壞滅

又諸如來宣說正法，速能壞滅二種無智。

【N2 釋二無智2】

【O1 約加行辨】

卯二、釋二無智2　辰一、約加行辨

謂聞不正法，生勝解等長時積習堅固無智，及非久習近生無智。

【O2 約俱生辨】

辰二、約俱生辨

復由俱生不能了知往善趣道，亦不了知能往現法涅槃道故。

【J8 純染俱2】

【K1 總標蘊義】

癸八、純染俱2　子一、總標蘊義

復次，當知十一種相總攝諸行，立為行聚。應知聚義是其蘊義。

十一種相總攝諸行者：謂若過去、若未來、若現在、若內、若外、若麤、若細、若劣、若妙、若遠、若近，此十一義總攝諸行。如前五識身相應地意地決擇中，已廣分別應知。（陵本五十六卷四頁4492）

【K2 釋蘊差別3】

【L1 純雜染】

子二、釋蘊差別3　丑一、純雜染

又由一向雜染因緣增上力故，建立取蘊。當知取蘊唯是有漏。

【L2 通染淨】

丑二、通染淨

又由雜染清淨因緣二增上力，建立總蘊。當知此蘊通漏無漏。

【L3 能起惑】

丑三、能起惑

又由三相，於諸行中煩惱生起。謂所依故、所緣故、助伴故。

【H11 少欲住攝2】

【I1 頌標列】

辛十一、少欲住攝2　壬一、頌標列

復次，嗢柁南曰：少欲自性等記三　似正法疑癡處所不記變壞大師記　三見滿外愚相等

【I2 長行釋10】

【J1 少欲2】

【K1 出由三相】

壬二、長行釋10　癸一、少欲2　子一、出由三相

由三種相，如來心入少欲住中。一、由爾時化事究竟，為欲安住現法樂住；二、由弟子於正行門深可厭薄；三、為化導常樂營為、多事多業所化有情。

【K2 指說因緣】

子二、指說因緣

又如前說如來入於寂靜天住一切因緣，當知此中亦復如是。

又如前說如來入於寂靜天住等者：前說：由八因緣，如來入於寂靜天住。如彼別釋應知。（陵本八十六卷二十一頁6544）

【J2 自性等4】

【K1 三所化性】

癸二、自性等4　子一、三所化性

復次，諸所化者，略有三種所調伏性。一、愚癡放逸性，二、極下劣心性，三、能修正行性。

【K2 四敬依處】

子二、四敬依處

復次，由四種相，於四處所生恭敬住，速證無上。一、於所應得生猛利樂欲故；二、於得方便法隨法行生猛利愛樂故；三、於大師所生猛利愛敬故；四、於所說法生猛利淨信故。

【K3 三種無上3】

【L1 標列】

子三、三種無上3　丑一、標列

復次，有三種無上。謂妙智無上、正行無上、解脫無上。

【L2 隨釋3】

【M1 妙智無上】

丑二、隨釋3　寅一、妙智無上

妙智無上者，謂盡智、無生智、無學正見智。

【M2 正行無上】

寅二、正行無上

正行無上者，謂樂速通行。

【M3 解脫無上】

寅三、解脫無上

解脫無上者，謂不動心解脫。當知此中，總說智斷現法樂住。

【L3 料簡2】

【M1 簡有學三種】

丑三、料簡2　寅一、簡有學三種

有學妙智、正行、解脫，不名無上，猶有上故。

【M2 釋樂速通行】

寅二、釋樂速通行

當知一切阿羅漢行，皆得名為樂速通行，一切麤重永滅故，一切所作已辦故。

【K4 二時遍知及證漏盡2】

【L1 由四相2】

【M1 標】

子四、二時遍知及證漏盡2　丑一、由四相2　寅一、標

復次，依菩提分擇諸行故，於二時中，由四種相，如實遍知薩迦耶見；即於二時，無間證得諸漏永盡。

【M2 釋2】

【N1 二時】

寅二、釋2　卯一、二時

云何二時？一、在異生地，二、在見地。

【N2 四相3】

【O1 徵】

卯二、四相3　辰一、徵

云何由四種相？

【O2 列】

辰二、列

一、由自性故；二、由處所故；三、由等起故；四、由果故。

【O3 釋4】

【P1 自性故】

辰三、釋4　巳一、自性故

自性故者，謂諸行自性薩迦耶見，及五種行，彼計為我、或為我所。

及五種行者：色等五蘊名五種行應知。

【P2 處所故】

巳二、處所故

處所故者，謂所緣境。

【P3 等起故3】

【Q1 出體性】

巳三、等起故3　午一、出體性

等起故者，謂見取所攝，無明觸生受為緣愛。

【Q2 廣緣起】

午二、廣緣起

此復有五緣起次第。謂界種種性為緣，生觸種種性；觸種種性為緣，生受種種性；受種種性為緣，生愛種種性；愛種種性為緣，生取種種性。

【Q3 顯無常】

午三、顯無常

夫緣生者，體必無常。

【P4 由果故3】

【Q1 標列】

巳四、由果故3　午一、標列

由果故者，謂於三時，薩迦耶見能為障礙。一、依無我諦察法忍時，二、現觀時，三、得阿羅漢時。

【Q2 隨釋3】

【R1 依無我諦察法忍時2】

【S1 有惑有疑】

午二、隨釋3　未一、依無我諦察法忍時2　申一、有惑有疑

此中一時，由彼隨眠薩迦耶見增上力故，有惑有疑。由多修習諦察法忍為因緣故，雖於疑惑少能除遣，然於修習諦現觀時，由意樂故，恐於涅槃我當無有。

【S2 起邪分別】

申二、起邪分別

由此隨眠薩迦耶見增上力故，於諸行中起邪分別，謂我當斷、當壞、當無，便於涅槃發生斷見及無有見。由此因緣，於般涅槃其心退還，不樂趣入。

【R2 現觀時】

未二、現觀時

彼於異時，雖從此過淨修其心，又於聖諦已得現觀，然謂我能證諦現觀。彼於此慢，由隨眠故，仍未能離。

【R3 得阿羅漢時】

未三、得阿羅漢時

又時時間由忘念故，觀我起慢，因此慢纏差別而轉，謂我為勝、或等、或劣。

【Q3 料簡】

午三、料簡

前兩位中，由隨眠力能作障礙；於第三位，由習氣力能作障礙。

【L2 由三緣2】

【M1 略標列】

丑二、由三緣2　寅一、略標列

又由三緣，諸行生長。一、由宿世業、煩惱力，二、由願力，三、由現在眾因緣力。

【M2 顯知斷】

寅二、顯知斷

於異生地能遍知故，於見地中，無間能得見道所斷諸漏永盡；於見地中能遍知故，次斷餘結，得阿羅漢，無間證得諸漏永盡。

【J3 記三3】

【K1 記諸行2】

【L1 如理記4】

【M1 標】

癸三、記三3　子一、記諸行2　丑一、如理記4　寅一、標

復次，由五種相，於諸行中如理問記。

【M2 徵】

寅二、徵

何等為五？

【M3 列】

寅三、列

一、自性故；二、流轉、還滅根本故；三、還滅故；四、流轉故；五、流轉、還滅方便故。

【M4 釋5】

【N1 自性故】

寅四、釋5　卯一、自性故

自性故者，當知色等五種自性。

【N2 流轉還滅根本故2】

【O1 出體性】

卯二、流轉還滅根本故2　辰一、出體性

流轉、還滅根本故者，謂欲。

【O2 別釋相2】

【P1 還滅根本】

辰二、別釋相2　巳一、還滅根本

由善法欲，乃至能得諸漏永盡，是故此欲名還滅根本。

【P2 流轉根本】

巳二、流轉根本

若由是欲，願我當得人中下類，乃至當生梵眾天等眾同分中。由於此心親近、修習、多修習故，得生於彼，是故此欲名流轉根本。

【N3 還滅故3】

【O1 出體性】

卯三、還滅故3　辰一、出體性

還滅故者，於諸行中，唯欲貪取得斷滅故。

【O2 遮異說2】

【P1 遮即諸行】

辰二、遮異說2　巳一、遮即諸行

若即諸行是取性者，應不可滅，以阿羅漢猶有諸行現可得故。

【P2 遮異諸行】

巳二、遮異諸行

若異諸行有取性者，應是無為；無為故常，亦不可滅。

【O3 結行攝】

辰三、結行攝

是故取性，但是諸行一分所攝。即此一分已得斷滅，畢竟不行，故可還滅。

【N4 流轉故2】

【O1 標列】

卯四、流轉故2　辰一、標列

流轉故者，復有三種。一、後有因故；二、品類別故；三、現在因故。

【O2 隨釋3】

【P1 後有因】

辰二、隨釋3　巳一、後有因

後有因者，謂如有一願樂當來，造作諸業。彼作是念：願我來世當成此行。由是因緣，能引後有諸行生因，不引現在；彼於現在不能引故，施設諸行唯有二種。

施設諸行唯有二種者：前說：又由三緣，諸行生長。一、由宿世業、煩惱力，二、由願力，三、由現在眾因緣力。今簡現在，故說唯二，謂業及願應知。

【P2 品類別】

巳二、品類別

品類別者，謂十一種諸行品類。如前應知。

十一種諸行品類等者：謂過去等十一義，是名諸行品類。如前決擇分中，已廣分別應知。（陵本五十六卷四頁4492）

【P3 現在因】

巳三、現在因

現在因者，謂所造色因四大種，受等心法以觸為緣，所有諸識名色為緣。

【N5 流轉還滅方便2】

【O1 約雜染清淨辨2】

【P1 流轉方便】

卯五、流轉還滅方便2　辰一、約雜染清淨辨2　巳一、流轉方便

流轉方便者，謂薩迦耶見為所依故。於諸行中，發生我慢及諸愛味我、我所見。

【P2 還滅方便】

巳二、還滅方便

還滅方便者，謂於諸行遠離我慢，及見過患并彼出離，無我、我所。

【O2 約所治能治辨2】

【P1 流轉方便】

辰二、約所治能治辨2　巳一、流轉方便

又流轉方便者，謂無明愛品。隨其所應，當知其相。

【P2 還滅方便】

巳二、還滅方便

還滅方便者，謂彼對治。

【L2 不如理記2】

【M1 標由二緣】

丑二、不如理記2　寅一、標由二緣

又由二緣，諸不聰慧聲聞弟子越大師教，墮惡見中，或起言說。

【M2 釋其差別】

寅二、釋其差別

何等二緣？一、愚世俗諦，二、愚勝義諦。由此愚故，違越一向世俗諦理，及違越一向勝義諦理，於行流轉不正思惟。

【K2 記三處3】

【L1 總標】

子二、記三處3　丑一、總標

復次，於三種處，唯諸聖者隨其所樂能如實記，非諸異生，除從他聞。

於三種處者：謂諸行中我、我所見及二種慢，名三種處。如下釋義可知。

【L2 別釋2】

【M1 記差別】

丑二、別釋2　寅一、記差別

謂諸行中我、我所見，我非如實，若彼為依有我慢轉。

若彼為依有我慢轉者：此說執著現行我慢。此以我、我所見為依而得轉故。

彼雖已斷，而此我慢一切未斷。若無起依，我慢不斷，如故現行。

彼雖已斷等者：此說率爾現行我慢。我、我所見雖已永斷，而此我慢隨眠與纏一切未斷。如諸聖者，薩迦耶見已永斷故，不與執著現行我慢作所依止，然有習氣常所隨逐，於失念時率爾現行，我慢如故現行。如下釋義，此可了知。

【M2 廣我慢2】

【N1 標列二種】

寅二、廣我慢2　卯一、標列二種

當知此中二種我慢。一、於諸行執著現行，二、由失念率爾現行。

【N2 隨釋差別2】

【O1 執著現行我慢】

卯二、隨釋差別2　辰一、執著現行我慢

此中執著現行我慢，聖者已斷，不復現行。

【O2 失念現行我慢2】

【P1 標】

辰二、失念現行我慢2　巳一、標

第二我慢由隨眠故，薩迦耶見雖復永斷，以於聖道未善修故，猶起現行。

【P2 釋】

巳二、釋

薩迦耶見唯有習氣常所隨逐，於失念時，能與我慢作所依止，令暫現行。是故此慢亦名未斷，亦得現行。

【L3 料簡2】

【M1 我慢現不現行2】

【N1 聖者2】

【O1 思惟諸行】

丑三、料簡2　寅一、我慢現不現行2　卯一、聖者2　辰一、思惟諸行

又諸聖者，若於諸行思惟自相，尚令我慢不復現行，況觀共相。

【O2 思惟假法2】

【P1 不現行】

辰二、思惟假法2　巳一、不現行

若於假法作意思惟，住正念者，亦令我慢不得現行。

【P2 暫現行】

巳二、暫現行

若於假法作意思惟，不住正念，爾時我慢暫得現行。

【N2 異生】

卯二、異生

若諸異生，雖於諸行思惟共相，尚為我慢亂心相續，況住餘位。

況住餘位者：此說餘位，謂於諸行思惟自相應知。

【M2 見慢斷及未斷2】

【N1 見】

寅二、見慢斷及未斷2　卯一、見

又薩迦耶見，聖相續中，隨眠與纏皆已斷盡；於學位中，習氣隨逐，未能永斷。

【N2 慢3】

【O1 總標未斷】

卯二、慢3　辰一、總標未斷

若諸我慢，隨眠與纏皆未能斷。

【O2 別顯纏攝】

辰二、別顯纏攝

又計我欲者，當知即是我慢纏攝。何以故？由失念故，於欲、於定為諸愛味所漂淪者，依此欲門，諸我慢纏數數現起。

又計我欲等者：此顯於學位中，由薩迦耶見習氣隨逐，計我為勝、或等、或劣，名計我欲，如前已說。又時時間，由忘念故，觀我起慢，因此慢纏差別而轉，其義應知。

【O3 未斷異名4】

【P1 未斷】

辰三、未斷異名4　巳一、未斷

言未斷者，由隨眠故。

【P2 未遍知】

巳二、未遍知

未遍知者，由彼纏故，彼於爾時有忘念故。

【P3 未滅】

巳三、未滅

言未滅者，雖於此纏暫得遠離，尋復現行。

【P4 未吐】

巳四、未吐

言未吐者，由彼隨眠未永拔故。

【K3 記慰問2】

【L1 辨二種2】

【M1 標列】

子三、記慰問2　丑一、辨二種2　寅一、標列

復次，同梵行者，於餘同梵行所，略有二種慰問。一、問病苦，二、問安樂。

【M2 隨釋2】

【N1 問病苦攝2】

【O1 寧可忍不】

寅二、隨釋2　卯一、問病苦攝2　辰一、寧可忍不

問病苦者，如問彼言所受疹疾寧可忍不者，謂問：氣息無擁滯乎？

【O2 得支持不】

辰二、得支持不

得支持不者，謂問：苦受不至增乎？非無間乎？非不愛觸之所觸乎？非違慮乎？非笮身乎？或被笮者得除釋乎？

非笮身乎者：前問心苦，此問身苦。苦受逼切迫迮於身，是名笮身。

【N2 問安樂攝4】

【O1 少病不】

卯二、問安樂攝4　辰一、少病不

問安樂者，謂如有一，隨所問言少病不者，此問：不為嬰疹惱耶？

【O2 少惱不】

辰二、少惱不

少惱不者，此問：不為外諸災橫所侵逼耶？

【O3 起居輕利不】

辰三、起居輕利不

起居輕利不者，此問：夜寐得安善耶？所進飲食易消化耶？

【O4 有歡樂不2】

【P1 釋】

辰四、有歡樂不2　巳一、釋

有歡樂不者，此問：得住無罪觸耶？

【P2 指】

巳二、指

如是等類差別言詞，如聲聞地於所飲食知量中釋。

如是等類差別言詞等者：聲聞地說：若受飲食，為除饑渴、為攝梵行、為斷故受、為令新受當不更生、為當存養力樂無罪安隱而住，如是習近無罪無染所有存養，而自存活。（陵本二十三卷十五頁1989）決擇分中，釋此義云：舊受者，饑所起。苦受者，食所起。撫育者，增梵行故。力者，能害所治故。樂者，現法樂住故。無罪者，淨福田故。安隱住者，煩惱苦斷能作證故。（陵本七十卷五頁5464）由是此說：如是等類差別言詞。

【L2 攝四位】

丑二、攝四位

當知此問，在四位中。一、內逼惱分，二、外逼惱分，三、住於夜分，四、住於晝分。

【J4 似正法4】

【K1 出彼見2】

【L1 標說非】

癸四、似正法4　子一、出彼見2　丑一、標說非

復次，若有說言：諸阿羅漢於現法中，於食、物務、蘊、界、處等，若順不順不如實知，言阿羅漢不順。不順是不如理虛妄分別，非阿羅漢現法不順。

於食物務等者：食謂飲食。餘所作事，說名物務。諸佛言教，或蘊相應、或界相應、或處相應、或緣起相應，如是等類，是名蘊、界、處等。於彼彼事，理無相違，說名為順；理有相違，說名不順。

【L2 顯自義】

丑二、顯自義

所以者何？彼於食、物務、蘊、界、處等現可見故。由此因緣，諸阿羅漢於其滅後不順諸行，不了執著。是故世尊言阿羅漢是不順者，定是密語。

於其滅後不順諸行等者：謂於滅後，不能如理分別諸行，是故於彼不如實知，而生執著。由是世尊言阿羅漢不順。此不順言非謂現法，故是密語。

【K2 斥四法】

子二、斥四法

當知此是似正法見。

【K3 明彼斷3】

【L1 斷所為2】

【M1 為哀愍他】

子三、明彼斷3　丑一、斷所為2　寅一、為哀愍他

由二種義勢力為緣，諸同梵行、或大聲聞，為欲斷滅如是所生似正法見，極作功用，勿令彼人或自陳說、或示於他，由是因緣，墮極下趣。

【M2 為護聖教】

寅二、為護聖教

或由愛敬如來聖教，勿因如是似正法見，令佛聖教速疾隱滅。

由二種義者：謂如下說，勿墮惡趣、勿壞聖教，名由二義應知。

【L2 斷所因2】

【M1 出二因緣】

丑二、斷所因2　寅一、出二因緣

復有二因，能生如是似正法見。一者、於內薩迦耶見未能永斷；二者、依此妄計流轉、還滅士夫。

【M2 明二對治2】

【N1 略標列】

寅二、明二對治2　卯一、略標列

為斷如是二種因故，說二正法以為對治。謂於諸行，次第宣說無常、無我；    於四轉中，推求流轉、還滅士夫都不可得。

於四轉中者：謂如下說，若有為、若無為、若非有為非無為、若非無為非有為，是名四轉應知。

【N2 隨難釋】

卯二、隨難釋

謂依有為、或依無為，聲聞、獨覺、佛世尊我說名如來。當知此我二種假立，有餘依中假立有為，無餘依中假立無為。若依勝義，非有為非無為，亦非無為非有為。

【L3 斷勝利3】

【M1 標永斷】

丑三、斷勝利3　寅一、標永斷

由說如是正法教故，於六種相覺悟生時，當知永斷似正法見。

【M2 別釋相】

寅二、別釋相

謂阿羅漢，於依所攝滅壞法故，覺悟無常；於現法中，為老病等眾苦器故，覺悟是苦；於任運滅斷界、離界及與滅界，覺悟為滅、寂靜、清涼及與永沒。

覺悟為滅寂靜清涼及與永沒者：諸有漏識，於現法中畢竟滅盡，是名為滅。諸無漏識，隨其次第，有學解脫，名為寂靜；無學解脫，名為清涼。餘依永滅，是名永沒。如是四相及無常、苦，總有六相應知。

【M3 釋前非】

寅三、釋前非

若具如是正覺悟者，是阿羅漢，邪增上慢俱行妄想尚不得有，況可如是於其滅後，若順不順戲論執著。

【K4 斥未斷2】

【L1 標二過患】

子四、斥未斷2　丑一、標二過患

當知未斷薩迦耶見，有二過患。一、於能害有苦諸行，執我、我所，由此因緣，能感流轉生死大苦。二、於現法能礙無上聖慧命根。

【L2 喻釋後一3】

【M1 舉喻】

丑二、喻釋後一3　寅一、舉喻

譬如有人，自知無力能害怨家，恐彼為害，先相親附，以如意事現承奉之。    時彼怨家如親附已，便害其命。

【M2 合法】

寅二、合法

愚夫異生亦復如是，恐似怨家薩迦耶見當為苦害，便起愛縛，以可意行而現承奉。

【M3 結名】

寅三、結名

如是愚癡異生之類，於能為害薩迦耶見，唯見功德，不見過失，殷勤親附；既親附已，由未得退，說名損害聖慧命根。

【J5 疑癡處所2】

【K1 出二種3】

【L1 標】

癸五、疑癡處所2　子一、出二種3　丑一、標

復次，諸外道輩，於內法律二種處所疑惑愚癡。

【L2 徵】

丑二、徵

何等為二？

【L3 列2】

【M1 於有無見】

丑三、列2　寅一、於有無見

謂佛世尊誹毀有見及無有見，而於弟子終歿之後，記一有生、記一無生。

【M2 於常住我】

寅二、於常住我

又說勝義常住之我，現法、當來都不可得，世有三師而現可得。一、常論者，二、斷論者，三者、如來。

謂佛世尊誹毀有見等者：如下處擇攝說：薩迦耶見為所依止，於諸行中發起常見，名為有見。發起斷見，名無有見。（陵本八十九卷九頁6744）此中義顯，若佛世尊誹毀有見，便不應記弟子有生；誹毀無見，便不應記弟子無生。是故諸外道輩，於此處所疑惑愚癡。又復世有三師而現可得，唯如來說勝義常住之我，現法、當來都不可得。是故諸外道輩，於此處所亦起疑惑愚癡。

【K2 顯因斷2】

【L1 指如前說】

子二、顯因斷2　丑一、指如前說

此疑癡者有二種因，當知如前似正法見。二種法教能斷此因，亦如前說。

此疑癡者有二種因等者：謂如前說：一者、於內薩迦耶見未能永斷；二者、依此妄計流轉、還滅士夫。為斷如是二種因故，說二正法以為對治。謂於諸行，次第宣說無常、無我。此應準知。

【L2 廣無我教2】

【M1 難入難了2】

【N1 標列因緣】

丑二、廣無我教2　寅一、難入難了2　卯一、標列因緣

由二因緣，即此所說無我法性，彼諸外道難入難了，謂此自性難了知故。

由二因緣等者：無我法性難可悟入，體甚深故，是名第一因緣。又彼外道難可了知，由非微妙審諦聰明智者不能證故，是名第二因緣。前約法性建立，後約補特伽羅建立。如下釋義，應可了知。

雖此相貌易可了知，然其相貌不相似故。

雖此相貌易可了知等者：如言取義，說名相貌，此易可知。然不稱實，名不相似。

【N2 別釋其相2】

【O1 釋難入2】

【P1 總標】

卯二、別釋其相2　辰一、釋難入2　巳一、總標

當知此中，無虛誑義、自所證義是不共義，故彼自性難可悟入。

【P2 別辨3】

【Q1 無虛誑義】

巳二、別辨3　午一、無虛誑義

即此自性，體是甚深，似甚深現，是故說名無虛誑義。

【Q2 自所證義】

午二、自所證義

又此自性，於內難見，從他言音亦難覺了，是故說名自所證義。

【Q3 是不共義】

午三、是不共義

又此自性，非尋思者之所尋思，非度量者所行境界，是故說名是不共義。

【O2 釋難了2】

【P1 顯內證】

辰二、釋難了2　巳一、顯內證

又即此法，微妙審諦聰明智者內所證故，說名難了。

【P2 指差別】

巳二、指差別

此等差別，當知如前攝異門分。

此等差別等者：攝異門分說：微細者，能入真實甚深義故。言審悉者，具能證入一切義故。言聰明者，謂與引發慧相應故。言叡哲者，謂與俱生慧相應故。或復翻此。乃至廣說。（陵本八十三卷六頁6292）今此中說微妙審諦聰明智者，文別義同，故指彼釋。

【M2 智相差別3】

【N1 標列】

寅二、智相差別3　卯一、標列

由二種相，一切如來所說義智皆應了知。何等為二？一者、教智，二者、證智。

【N2 隨釋2】

【O1 教智】

卯二、隨釋2　辰一、教智

教智者，謂諸異生聞思修所成慧。

【O2 證智】

辰二、證智

證智者，謂學無學慧及後所得諸世間慧。

【N3 料簡3】

【O1 異生】

卯三、料簡3　辰一、異生

此中異生，非於一切佛所說義皆能了知，亦非於慢覺察是慢，又未能斷。

【O2 有學】

辰二、有學

若諸有學，非於我見一切義中皆不了知，又能於慢覺察是慢，而未能斷。

【O3 無學】

辰三、無學

若諸無學，能作一切。

【J6 不記2】

【K1 明不應記2】

【L1 標於二種】

癸六、不記2　子一、明不應記2　丑一、標於二種

復次，諸佛如來，於世俗諦及勝義諦皆如實知，正觀於彼二種道理，不應記別。

【L2 為遮無義】

丑二、為遮無義

若記別者，能引無義，故不記別，亦不執著。謂於滅後若有、若無、亦有亦無、非有非無。

【K2 斥餘有記】

子二、斥餘有記

若於如來如是智見為先不記謂無知者，當知自顯妄見俱行無智之性。

【J7 變壞3】

【K1 標二種】

癸七、變壞3　子一、標二種

復次，應知略有二種變壞。

【K2 釋彼相2】

【L1 諸行衰老變壞】

子二、釋彼相2　丑一、諸行衰老變壞

一者、諸行衰老變壞。謂如有一，年百二十，其形衰邁。由是因緣，名身老病。

【L2 心憂變壞】

丑二、心憂變壞

二者、心憂變壞。由是因緣，名心老病。

【K3 簡差別2】

【L1 辨2】

【M1 約所欲辨】

子三、簡差別2　丑一、辨2　寅一、約所欲辨

第一變壞，若愚、若智，皆於其中不隨所欲。第二變壞，智者於中能隨所欲，非諸愚者。

【M2 約所隨辨】

寅二、約所隨辨

又諸愚夫若身老病，當知其心定隨老病；其有智者身雖老病，而心自在，不隨老病。

【L2 結】

丑二、結

是名此中愚智差別。

【J8 大師記2】

【K1 標於諸取斷遍知論2】

【L1 辨行相3】

【M1 善取法善思惟】

癸八、大師記2　子一、標於諸取斷遍知論2　丑一、辨行相3　寅一、善取法善思惟

復次，善取法者，由聞思故。善思惟者，由修慧故。

【M2 善顯了善通達】

寅二、善顯了善通達

善顯了者，如所有性故。善通達者，盡所有性故。

【M3 正請問善記】

寅三、正請問善記

由二種相，諸聖弟子能正請問，大師善記。

【L2 出依處】

丑二、出依處

謂於諸取斷遍知論。

【K2 列釋二種善問記相3】

【L1 徵】

子二、列釋二種善問記相3　丑一、徵

何等為二？

【L2 列】

丑二、列

一者、於此諸取斷遍知論，二者、為此諸取斷遍知論。

【L3 釋2】

【M1 明不共】

丑三、釋2　寅一、明不共

當知此中，於一切取斷遍知論，所謂如來。

所謂如來者：謂唯如來能受施設諸取斷遍知論，簡非外道，故作是說。謂外道師，於一切取雖同宣說斷遍知論，而於諸取不能施設正斷遍知。由彼本契出家捨欲，故於欲取立斷遍知，非於自見、自戒、我語。若有與他諸餘沙門、婆羅門等，見不同分，戒禁同分，彼於見取亦能隨分立斷遍知，非於戒禁、我語二取。若有戒禁亦不同分，於戒禁取亦能隨分立斷遍知。其我語取，於一切時，一切外道悉皆共有，是故外道於自、於他我語取中，皆不施設斷遍知論。又彼雖能分捨諸取，而於當來還復能取，未永斷故。如是外道，於諸取中未全斷故、未永斷故，不得究竟。內法大師，當知一切與上相違。如菩提分法擇攝中說應知。（陵本九十七卷三頁7259）

【M2 顯隨觀2】

【N1 總標】

寅二、顯隨觀2　卯一、總標

又此諸取若未斷滅，隨觀彼有三種過患；若已斷滅，隨觀彼有三種功德。

【N2 別釋2】

【O1 舉過患3】

【P1 第一過患】

卯二、別釋2　辰一、舉過患3　巳一、第一過患

一者、於諸行中所生諸取，行若變壞，便生愁等。應知是名第一過患，已得諸行變壞所作。

【P2 第二過患2】

【Q1 辨2】

【R1 起追求】

巳二、第二過患2　午一、辨2　未一、起追求

二者、於諸行中所生諸取，為得未得可意諸行，於追求時，廣行非一種種眾多差別不善。

【R2 住四苦】

未二、住四苦

由此追求行不善故，住四種苦。一、將現前，鄰近所起；二、正現前，現在所起；三、他逼迫增上所起；四、自雜染增上所起。

【Q2 結】

午二、結

應知是名第二過患。

【P3 第三過患】

巳三、第三過患

三者、即由如是惡不善法愛習為因，身壞死後往諸惡趣。應知是名第三過患。

【O2 例功德】

辰二、例功德

與此相違，於諸取斷隨觀三種功德勝利，如應當知。

【J9 三見滿3】

【K1 總標】

癸九、三見滿3　子一、總標

復次，當知略有三種聖者、三見圓滿，能超三苦。

【K2 別釋3】

【L1 三種聖者】

子二、別釋3　丑一、三種聖者

云何名為三種聖者？一、正見具足，謂於無倒法無我忍，住異生位者。二、已見聖諦，已能趣入正性離生，已入現觀，已得至果，住有學位者。三、已得最後究竟第一阿羅漢果，住無學位者。

【L2 三見圓滿3】

【M1 徵】

丑二、三見圓滿3　寅一、徵

云何名為三見圓滿？

【M2 列】

寅二、列

一、初聖者隨順無漏、有漏見圓滿；二、未善淨無漏見圓滿；三、善清淨無漏見圓滿。

【M3 配】

寅三、配

此三圓滿，依說三種補特伽羅，隨其次第，如前應知。

隨其次第如前應知者：謂如前說異生、有學、無學次第應知。

【L3 超三種苦3】

【M1 徵】

丑三、超三種苦3　寅一、徵

云何名為超三種苦？

【M2 列】

寅二、列

謂初見圓滿，能超外道我見違諍所生眾苦；第二見圓滿，能超一切惡趣眾苦；第三見圓滿，能超一切後有眾苦。

【M3 釋3】

【N1 超違諍苦2】

【O1 出彼苦2】

【P1 徵】

寅三、釋3　卯一、超違諍苦2　辰一、出彼苦2　巳一、徵

此中云何名諸外道我見違諍所生眾苦？

【P2 釋2】

【Q1 由我見3】

【R1 總顯】

巳二、釋2　午一、由我見3　未一、總顯

謂此正法毗奈耶外，所有世間種種異道，薩迦耶見以為根本，所生一切顛倒見趣，如是一切總稱我見。

【R2 別列5】

【S1 我論者見趣】

未二、別列5　申一、我論者見趣

謂我論者，我論相應一切見趣。

【S2 一切常等論者見趣】

申二、一切常等論者見趣

或一切常論者、或一分常論者、或無因論者、或邊無邊論者、或斷滅論者、或現法涅槃論者，彼論相應一切見趣。

【S3 有情論者見趣】

申三、有情論者見趣

或有情論者，彼論相應一切見趣。謂諸邪見撥無一切化生有情，誹謗他世。

【S4 命論者見趣】

申四、命論者見趣

或命論者，彼論相應一切見趣。謂命論者計命即身，或異身等。

【S5 吉祥論者見趣】

申五、吉祥論者見趣

或吉祥論者，彼論相應一切見趣。謂觀參羅、曆算、卜筮種種邪論，妄計誦呪、祠祀火等得所愛境，能生吉祥、能斷無義；又計覩相為祥不祥。

【R3 略攝】

未三、略攝

彼復云何？謂二十句薩迦耶見為所依止，發起妄計前際、後際六十二種諸惡見趣，及起總謗一切邪見。

【Q2 顯眾苦4】

【R1 徵】

午二、顯眾苦4　未一、徵

云何違諍所生眾苦？

【R2 列】

未二、列

謂彼展轉見、欲相違，互興諍論，發起種種心憂惱苦、深愛藏苦、互勝劣苦、堅執著苦。

展轉見欲相違等者：聞所成地說：諍論者，謂或依諸欲所起，或依諸見所起。此說展轉見、欲相違，如彼釋相應知。（陵本十五卷四頁1289）

【R3 釋4】

【S1 心憂惱苦】

未三、釋4　申一、心憂惱苦

當知此中，若他所勝，便生愁惱。是名初苦。

【S2 深愛藏苦】

申二、深愛藏苦

若勝於他，遂作方便，令自見品轉復增盛，令他見品漸更隱昧。唯我見淨，非餘所見，執著邪見，深起愛藏。由此因緣，發生種種不正尋思，及起種種不寂靜意，損害其心。名第二苦。

【S3 互勝劣苦】

申三、互勝劣苦

愛藏邪見增上力故，以他量己，謂己為勝、或等、或劣；因自高舉，陵懱於他。是名第三互勝劣苦。

【S4 堅執著苦】

申四、堅執著苦

彼依此故，追求利養，即為追求苦之所觸。凡有所作，皆為惱亂詰責他論，及為自論免脫他難。是名第四堅執著苦。

【R4 結】

未四、結

如是四種，名見違諍所生眾苦。

【O2 明超越3】

【P1 標】

辰二、明超越3　巳一、標

內法異生安住上品無我勝解，當知已斷如是眾苦。

【P2 徵】

巳二、徵

所以者何？

【P3 釋】

巳三、釋

彼於當來，由意樂故，於如是等諸惡見趣堪能除遣。是故若住初見圓滿，能超初苦。

【N2 超惡趣苦2】

【O1 明現觀】

卯二、超惡趣苦2　辰一、明現觀

又即依此初見圓滿，親近、修習、極多修習，於內諸行發生法智，於不現見發生類智。總攝為一聚，以不緣他智而入現觀。

總攝為一聚等者：謂不分別欲、色、無色諸行，或是現見、或非現見，是名總攝一聚。五識身相應地意地決擇中說：修觀行者，以阿賴耶識是一切戲論所攝諸行界故，略彼諸行，於阿賴耶識中，總為一團、一積、一聚。為一聚已，由緣真如境智修習、多修習故，而得轉依。轉依無間，當言已斷阿賴耶識。（陵本五十一卷十頁4095）其義應知。

謂以無常行，或隨餘一行。

【O2 結超苦】

辰二、結超苦

彼於爾時，能隨證得第二見圓滿，及能超第二苦。

或隨餘一行者：苦行、空行、無我行，名隨餘一行應知。

【N3 超後有苦】

卯三、超後有苦

彼住此已，如先所得七覺分法，親近、修習、極多修習，能斷如前所說四種業等雜染，能隨證得後見圓滿，超後有苦。

能斷如前所說四種業等雜染者：前說業雜染、見我慢纏雜染、愛纏雜染、彼隨眠雜染，是名四種雜染。如彼別釋應知。

【K3 料簡2】

【L1 眾苦差別】

子三、料簡2　丑一、眾苦差別

此中第一補特伽羅，猶殘二苦，及殘現在所依身苦。

猶殘二苦者：此中二苦，謂彼一切惡趣眾苦，及與一切後有眾苦應知。

第二補特伽羅，唯殘一苦，及依身苦。第三補特伽羅，一切苦斷，但依身苦暫時餘在，譬如幻化。

【L2 我見差別2】

【M1 唯依分別】

丑二、我見差別2　寅一、唯依分別

又依分別薩迦耶見立二十句，不依俱生。

【M2 簡內法無】

寅二、簡內法無

又內法者無如是行，依遍處定，謂地為我，我即是地，乃至廣說一切應知。

依遍處定等者：十遍處三摩鉢底，名遍處定。賢聖於此無我、我所二差別故，名為無二義。如三摩呬多地說。（陵本十二卷七頁994）由是此言，又內法者無如是行，謂地為我，我即是地，乃至廣說一切應知。

【J10 外愚相等4】

【K1 外愚夫相2】

【L1 略標五種】

癸十、外愚相等4　子一、外愚夫相2　丑一、略標五種

復次，諸外道輩，略有五種愚夫之相，由彼相故，墮愚夫數。

【L2 別釋其相5】

【M1 第一愚相】

丑二、別釋其相5　寅一、第一愚相

謂諸外道，性聰慧者，猶尚不免懷聰慧慢，況非聰慧。是名第一愚夫之相。

【M2 第二愚相】

寅二、第二愚相

又諸外道，多為貪求利養恭敬，自讚毀他。是名第二愚夫之相。

【M3 第三愚相】

寅三、第三愚相

又諸外道，若諸聖者為說正法正教正誡，即便違逆、呵罵、毀訾。是名第三愚夫之相。

【M4 第四愚相】

寅四、第四愚相

又諸外道，喜自陳說似正法論，或開示他。是名第四愚夫之相。

【M5 第五愚相】

寅五、第五愚相

又諸外道，雖為如來、如來弟子之所降伏，亦知如來所說法律是真善說，知自法律是妄惡說，然由我慢增上力故，都不信受，乃至不集觀察因緣。是名第五愚夫之相。

乃至不集觀察因緣者：謂不修集聖道資糧，觀察一切雜染、清淨因緣故。

【K2 論師子王3】

【L1 標】

子二、論師子王3　丑一、標

復次，如來成就六分，得名無間論師子王。

【L2 徵】

丑二、徵

何等為六？

【L3 釋6】

【M1 成就初分】

丑三、釋6　寅一、成就初分

所謂最初往詣外道敵論者所，乃至恣其問一切義，凡所興論非為諍論，唯除哀愍諸有情故。其未信者令彼生信，若已信者令倍增長。

【M2 成就第二分】

寅二、成就第二分

又興論時，諸根寂靜，形色無變，亦無怖畏習氣隨逐。

【M3 成就第三分】

寅三、成就第三分

又終不為諸天世間之所勝伏，一切世間無敵論者，能越一翻唯說一翻，皆能摧伏。

能越一翻唯說一翻者：如次配屬一切世間無敵論者，及與如來應知。

【M4 成就第四分】

寅四、成就第四分

又諸世間極聰慧者、極無畏者，若與如來共興論時，所有辯才皆悉謇訥，增上怖畏逼切身心，一切矯術虛詐言論皆不能設。

【M5 成就第五分】

寅五、成就第五分

又復一切同一會坐處中大眾，皆於佛所起勝他心，於彼外道敵論者所起他勝心。

【M6 成就第六分】

寅六、成就第六分

又佛世尊言詞威肅，其敵論者所出言詞無有威肅。

【K3 二論差別3】

【L1 標列二種】

子三、二論差別3　丑一、標列二種

復次，有二種論。何等為二？一、有我論，二、無我論。

【L2 校量勝劣】

丑二、校量勝劣

無我論有力，有我論無力。有我論者，常為無我論者所伏，唯除論者其力羸劣。

【L3 廣釋建立2】

【M1 有我論者3】

【N1 徵】

丑三、廣釋建立2　寅一、有我論者3　卯一、徵

云何名為有我論者？

【N2 釋2】

【O1 標義】

卯二、釋2　辰一、標義

謂如有一，起如是見，立如是論：於色等行建立為我。謂我有行，行是我所，我在行中不流不散，遍隨支節無所不至。是故色等諸行性我，依諸行田生福非福，因茲領受愛不愛果。

【O2 喻成】

辰二、喻成

譬如農夫依止良田，營事農業，及與種植藥草叢林。

【N3 結】

卯三、結

是名我論。

【M2 無我論者2】

【N1 徵】

寅二、無我論者2　卯一、徵

云何名為無我論者？

【N2 釋2】

【O1 標列二種】

卯二、釋2　辰一、標列二種

謂有二種。一、破我論，二、立無我。

【O2 別釋其相2】

【P1 破我論2】

【Q1 破3】

【R1 唯應生福不生非福難】

辰二、別釋其相2　巳一、破我論2　午一、破3　未一、唯應生福不生非福難

破我論者，若計實我能有作用，於愛非愛諸果業中得自在者，此我恆時欣樂厭苦，是故此我唯應生福，不生非福。

【R2 不應發生愁憂等難】

未二、不應發生愁憂等難

又我作用常現在前，內外諸行若變異時，不應發生愁憂悲歎。

【R3 常應隨轉無有變易難】

未三、常應隨轉無有變易難

又我是常，以覺為先，凡所生起常應隨轉，無有變易。然不可得。

【Q2 結】

午二、結

如是名為破有我論。

【P2 立無我2】

【Q1 辨2】

【R1 出緣生】

巳二、立無我2　午一、辨2　未一、出緣生

立無我者，以一切行從眾緣生，若遇福緣，福便生起；與此相違，生起非福。由此為緣，能招一切愛非愛果。

【R2 明假立】

未二、明假立

依眾緣故，皆是無常，唯於如是因果所攝諸行流轉假立我等。若依勝義，一切諸法皆無我等。

【Q2 結】

午二、結

如是名為立無我論。

假立我等者：此中等言，等取有情、意生、摩納縛迦、養育、補特伽羅、命者、生者。如攝異門分釋應知。（陵本八十三卷十六頁6323）

【K4 有學無學差別3】

【L1 標】

子四、有學無學差別3　丑一、標

復次，由五種相，有學、無學二種差別。

【L2 釋3】

【M1 約成就三種辨2】

【N1 舉智無上等】

丑二、釋3　寅一、約成就三種辨2　卯一、舉智無上等

謂諸無學所成就智，說名無上；一切有學所成就智，說名有上。

【N2 例正行解脫】

卯二、例正行解脫

如智無上，當知正行及與解脫無上亦爾。

【M2 約觀佛法身辨】

寅二、約觀佛法身辨

又諸無學，以善清淨諸聖慧眼觀佛法身，有學不爾。

【M3 約奉事如來辨】

寅三、約奉事如來辨

又諸無學，以善圓滿無顛倒行奉事如來，有學不爾。

【L3 結】

丑三、結

是名五相。

瑜伽師地論科句披尋記卷第八十八

瑜伽師地論科句披尋記卷第八十九

彌勒菩薩說

唐三藏沙門玄奘奉詔譯

韓清淨科記

攝事分中契經事處擇攝第二之一

【F2 處擇攝2】

【G1 結前生後】

己二、處擇攝2　庚一、結前生後

如是已說行擇攝。處擇攝，我今當說。

【G2 總別標釋2】

【H1 第一總別2】

【I1 總嗢柁南】

庚二、總別標釋2　辛一、第一總別2　壬一、總嗢柁南

總嗢柁南曰：初安立等智同等　最後當知離欲等

【I2 別嗢柁南4】

【J1 安立攝2】

【K1 頌標列】

壬二、別嗢柁南4　癸一、安立攝2　子一、頌標列

別嗢柁南曰：安立與差別　愚不愚教授　解脫煩惱業　皆廣說應知

【K2 長行釋8】

【L1 安立2】

【M1 標列】

子二、長行釋8　丑一、安立2　寅一、標列

由五種相，當知安立諸受差別。一、自性故；二、所依故；三、所緣故；四、助伴故；五、隨轉故。

【M2 隨釋5】

【N1 自性】

寅二、隨釋5　卯一、自性

自性故者，謂有三受。一、苦，二、樂，三、不苦不樂。

【N2 所依】

卯二、所依

所依故者，謂有六種，即眼、耳、鼻、舌、身與意。

【N3 所緣】

卯三、所緣

所緣故者，謂色等六所緣境界。

【N4 助伴】

卯四、助伴

助伴故者，謂想思，或餘善、不善、無記心法與此相應。

【N5 隨轉】

卯五、隨轉

隨轉故者，謂此相應心，由依彼故，三受隨轉，彼為諸受同生同滅所依止處。

【L2 差別2】

【M1 略標列】

丑二、差別2　寅一、略標列

復次，如是五相安立諸受，當知復有八種差別。一、內處差別，二、外處差別，三、六識身差別，四、六觸身差別，五、六受身差別，六、六想身差別，七、六思身差別，八、六愛身差別。

【M2 明建立5】

【N1 由三和合義】

寅二、明建立5　卯一、由三和合義

當知此中，由三和合義，立前三差別。

【N2 由受因緣義】

卯二、由受因緣義

由受因緣義，立第四差別。

【N3 由三和合觸果義】

卯三、由三和合觸果義

由三和合觸果義，立第五差別。

【N4 由分別受隨言說義3】

【O1 標】

卯四、由分別受隨言說義3　辰一、標

由分別受隨言說義，立第六差別。

【O2 徵】

辰二、徵

所以者何？

【O3 釋】

辰三、釋

受諸受時，作如是想：我今領受此苦、此樂、此非苦樂。亦復為他隨起言說。

【N5 由業煩惱二雜染義3】

【O1 標】

卯五、由業煩惱二雜染義3　辰一、標

由業、煩惱二雜染義，當知建立第七、第八兩種差別。

【O2 徵】

辰二、徵

所以者何？

【O3 釋】

辰三、釋

由於彼受若合、若離，起思造作；如如發起思所造作，如是如是生愛求願。

【L3 愚2】

【M1 泛明一切2】

【N1 標列】

丑三、愚2　寅一、泛明一切2　卯一、標列

復次，當知略有二種一切。一、少分一切，二、一切一切。

【N2 隨釋2】

【O1 少分一切】

卯二、隨釋2　辰一、少分一切

如說一切皆無常者，當知此依少分一切；唯一切行，非無為故。

【O2 一切一切】

辰二、一切一切

言一切法皆無我者，當知此依一切一切。

【M2 釋其愚相2】

【N1 標列】

寅二、釋其愚相2　卯一、標列

又由三相，應知是愚。一、由自性故；二、由因緣故；三、由果故。

【N2 隨釋3】

【O1 愚自性】

卯二、隨釋3　辰一、愚自性

愚自性故者，謂由纏故，即是忘失於現在世；由隨眠故，即是當來忘失之法。

【O2 愚因緣2】

【P1 總標舉】

辰二、愚因緣2　巳一、總標舉

愚因緣故者，謂於五相受安立中，不能覺了是無常等；及遍自體初中後位，所有惱亂皆不了故。

【P2 隨難釋2】

【Q1 標】

巳二、隨難釋2　午一、標

當知即是於生老病及死法性不能覺了。

謂於五相受安立中等者：五相安立，如前已說。謂自性故、所依故、所緣故、助伴故、隨轉故。無常、苦、空、無我，名無常等。

【Q2 配】

午二、配

初惱亂者，謂由生故。中惱亂者，謂由病故。後惱亂者，謂由老、死二種法故。

【O3 愚果】

辰三、愚果

愚果故者，謂愁等苦、愛等雜染。

【L4 不愚2】

【M1 標列】

丑四、不愚2　寅一、標列

復次，由三種相，當知不愚。一、自性故；二、由礙故；三、由障故。

【M2 隨釋3】

【N1 不愚自性】

寅二、隨釋3　卯一、不愚自性

不愚自性者，謂於五相受安立中，善能覺了自相、共相，由此能斷一切煩惱、能覺聖諦、能證涅槃。

【N2 不愚礙2】

【O1 總標】

卯二、不愚礙2　辰一、總標

不愚礙者，由四種魔。

【O2 配釋】

辰二、配釋

謂由蘊魔，遍一切處隨逐義故；由彼天魔，於時時間能數任持障礙義故；死、煩惱魔，能與死生所生眾苦作器義故。

【N3 不愚障】

卯三、不愚障

不愚障者，謂緣不現見境煩惱，及緣非不現見境纏，或彼隨眠。

【L5 教授2】

【M1 標列】

丑五、教授2　寅一、標列

復次，諸佛世尊、佛聖弟子，由三種相，能正教授諸弟子眾。何等為三？一、引導教授；二、隨其所應，於所緣境安處教授；三、令所化得自義教授。

【M2 配屬】

寅二、配屬

如是教授，如其次第，當知即是三種神變。

當知即是三種神變者：聲聞地說：三神變者，一、神境神變，二、記說神變，三、教誡神變。由神境神變，能現種種神通境界，令他於己生極尊重；由彼於己生尊重故，於屬耳聽瑜伽作意，極生恭敬。由記說神變，能尋求他心行差別。由教誡神變，如根、如行、如所悟入為說正法，於所修行能正教誡。（陵本二十七卷二十二頁2321）如次配釋三種教授應知。

【L6 解脫4】

【M1 能解脫慧】

丑六、解脫4　寅一、能解脫慧

復次，由二種相，應求能成就解脫妙慧。一者、如理聞思久遠相續慧，能成就有學解脫；二者、有學久遠相續慧，能成就無學解脫。

【M2 解脫成就2】

【N1 標列】

寅二、解脫成就2　卯一、標列

復次，略有二種解脫成就。一者、有學，二者、無學。

【N2 隨釋】

卯二、隨釋

有學者，謂金剛喻三摩地俱。

謂金剛喻三摩地俱者：此是最後學位攝故。齊此能證有學圓滿解脫，故作是說。

無學者，謂彼已上。

謂彼已上者：一切煩惱皆永離繫，名彼已上。齊此證得無學圓滿解脫，謂從金剛喻三摩地，無間永害一切煩惱品麤重種子故。

【M3 多所作法5】

【N1 標】

寅三、多所作法5　卯一、標

復次，心清淨行苾芻，有五種法多有所作。

【N2 徵】

卯二、徵

何等為五？

【N3 列】

卯三、列

一、正教授，二、奢摩他支，三、毗鉢舍那支，四、無間、殷重加行，五、出世間慧。

【N4 釋5】

【O1 正教授2】

【P1 出三正友】

卯四、釋5　辰一、正教授2　巳一、出三正友

正教授者，謂有三種正友所顯。一者、大師；二者、軌範尊重；三者、同梵行者，及住內法在家英叡。如是名為三種正友。

【P2 勸應從求】

巳二、勸應從求

諸有智者，從彼應求積集善門真正教授。

【O2 奢摩他支】

辰二、奢摩他支

奢摩他支者，謂如有一，具尸羅住，廣說應知如聲聞地。如是尸羅具足住已，便無有悔；無悔故歡；廣說乃至樂故心定。

廣說應知如聲聞地者：聲聞地說：護養定資糧，謂成就戒律儀、根律儀等。如彼廣說應知。（陵本三十卷五頁2499）

【O3 毗鉢舍那支2】

【P1 舉三言教3】

【Q1 標列】

辰三、毗鉢舍那支2　巳一、舉三言教3　午一、標列

毗鉢舍那支者，謂得三種隨欲言教。一、聖正言教，二、厭離言教，三、令心離蓋趣愛言教。

【Q2 隨釋3】

【R1 聖正言教】

午二、隨釋3　未一、聖正言教

云何聖正言教？謂依眾聖五無學蘊所有言教。即是宣說諸聖成就如是戒、如    是定、如是慧、如是解脫、如是解脫知見。

【R2 厭離言教】

未二、厭離言教

云何厭離言教？謂依三種令增少欲喜足言教，及依樂斷、樂修令離憒鬧言教。

【R3 令心離蓋趣愛言教2】

【S1 徵】

未三、令心離蓋趣愛言教2　申一、徵

云何令心離蓋趣愛言教？

【S2 釋2】

【T1 標列】

申二、釋2　酉一、標列

當知此教復有三門。一者、一切煩惱蓋離蓋趣愛言教，二者、五蓋離蓋趣愛言教，三者、無明蓋離蓋趣愛言教。

【T2 隨釋3】

【U1 初言教】

酉二、隨釋3　戌一、初言教

當知此中，依為證得斷、離、滅界所有言說，是初言教。

【U2 第二言教】

戌二、第二言教

依即於彼見勝功德，及於所治蓋處諸行深見過患所有言說，當知是名第二言教。

【U3 第三言教】

戌三、第三言教

隨順如是緣性緣起所有言說，當知是名第三言教。

【Q3 總結】

午三、總結

如是三種言教，總名毗鉢舍那支。

【P2 略攝要義3】

【Q1 略標列】

巳二、略攝要義3　午一、略標列

又此言教，以略言之，復有三種。一、能生樂欲言教，二、能正安處資糧言教，三、能正安處作意言教。

【Q2 別配屬】

午二、別配屬

謂聖正言教，名能生樂欲言教；厭離言教，名正安處資糧言教；令心離蓋趣愛言教，名正安處作意言教。

【Q3 釋得名】

午三、釋得名

依此言教，勝奢摩他所攝受慧，名毗鉢舍那，是故說此言教名毗鉢舍那支。

【O4 無間殷重加行2】

【P1 徵】

辰四、無間殷重加行2　巳一、徵

云何無間、殷重加行？

【P2 釋2】

【Q1 略標】

巳二、釋2　午一、略標

謂常所作、委悉所作、勤精進住，當知即依止觀加行。

【Q2 別廣2】

【R1 標列五種】

午二、別廣2　未一、標列五種

又勤精進應知五種。一、被甲精進，二、加行精進，三、不下精進，四、無動精進，五、無喜足精進。

【R2 釋其漸次】

未二、釋其漸次

此中最初，當知發起猛利樂欲；次隨所欲，發起堅固勇悍方便；次為證得所受諸法，不自輕懱，亦無怯懼；次能堪忍寒熱等苦；後於下劣不生喜足，欣求後後轉勝轉妙諸功德住。

【O5 出世間慧2】

【P1 標證得】

辰五、出世間慧2　巳一、標證得

彼由如是勤精進住，入諦現觀，證得諸聖出世間慧。

【P2 釋為依2】

【Q1 能除隨惑2】

【R1 總標】

巳二、釋為依2　午一、能除隨惑2　未一、總標

於修道中，依止此慧若行、若住，能正除遣所依身中諸隨煩惱，令心清淨。

【R2 別釋2】

【S1 於行位2】

【T1 釋2】

【U1 思惟不淨】

未二、別釋2　申一、於行位2　酉一、釋2　戌一、思惟不淨

謂住聚落、或聚落邊，若見少壯、端嚴、美妙形色母邑，即便作意思惟不淨，為欲損害緣彼貪故。

【U2 思惟慈相】

戌二、思惟慈相

若遇他人逼迫惱亂，即便作意思惟慈相，為欲損害緣彼瞋故。

【T2 結】

酉二、結

如是行時，能正除遣諸隨煩惱，令心清淨。

【S2 於住位】

申二、於住位

若遠離處，修習入出二種息念，除遣欲等諸惡尋思。如是住時，能正除遣諸隨煩惱，令心清淨。

【Q2 能除我慢】

午二、能除我慢

彼依如是已所證得出世間慧，於一切行修無常想，能正蠲除所餘我慢。

【N5 結】

卯五、結

如是善士為所依止，復得無倒教授前行，由此漸次能證有學圓滿解脫，得金剛喻三摩地故；亦證無學圓滿解脫，一切煩惱皆離繫故。

【M4 成解脫義2】

【N1 徵】

寅四、成解脫義2　卯一、徵

云何解脫？

【N2 釋2】

【O1 釋得名】

卯二、釋2　辰一、釋得名

謂起畢竟斷對治故，一切煩惱品類麤重永息滅故，證得轉依，令諸煩惱決定究竟成不生法，是名解脫。

【O2 辨差別2】

【P1 無所有處已離欲位】

辰二、辨差別2　巳一、無所有處已離欲位

若聖弟子，無所有處已得離欲，唯餘非想非非想處所有諸行，復能安住勝有頂定，爾時無間能隨證得諸漏永盡。

【P2 無所有處未離欲位】

巳二、無所有處未離欲位

若所餘位，雖能漸斷彼彼諸漏，然非無間能隨證得諸漏永盡，如是乃至無所有處未得離欲。

【L7 廣說煩惱16】

【M1 三漏3】

【N1 欲漏】

丑七、廣說煩惱16　寅一、三漏3　卯一、欲漏

復次，諸欲界繫一切煩惱，唯除無明，說名欲漏。

【N2 有漏】

卯二、有漏

諸色無色二界所繫一切煩惱，唯除無明，說名有漏。

【N3 無明漏】

卯三、無明漏

若諸有情，或未離欲、或已離欲，除諸外道所有邪僻，分別愚癡所生惡見蔽覆其心；依此惡見，於彼諸欲一分尋求、一分離欲，乃至非想非非想處。於彼三界所有無智，總攝為一，立無明漏。

或未離欲或已離欲等者：前約欲界欲貪，說名欲漏。諸色無色二界有貪，說名有漏。今此總約三界無智，立無明漏。於三界中諸有情類，或未離欲、或已離欲，若為外道惡見所覆，依此惡見，於彼諸欲一分尋求、一分離欲，乃至非想非非想處，應知此非無明漏攝。如其次第，建立欲漏、有漏。前已說故，為簡別彼，是故除之。

【M2 九結2】

【N1 總標】

寅二、九結2　卯一、總標

復次，有九種事能和合故，當知建立九結差別。

當知建立九結差別者：此中九結，謂愛結、恚結、慢結、無明結、見結、取結、疑結、嫉結、慳結。如有尋有伺地說應知。（陵本八卷二頁544）

【N2 別釋2】

【O1 出九事】

卯二、別釋2　辰一、出九事

云何九事？一、依在家品，可愛有情、非有情數，一切境界貪愛纏事。二、即依此品，可惡有情、非有情數，一切境界瞋恚纏事。三、依有情數憍慢纏事。若四、五、六，依惡說法諸出家品，三種邪僻勝解纏事。謂依聽聞不正法故，依不如理邪思惟故，依非方便所攝修故，如是差別即為三種。七、於善說法律無勝解纏事。八、依出家品，智貧窮事。九、依在家品，財貧窮事。

【O2 配九結3】

【P1 標如應】

辰二、配九結3　巳一、標如應

由此九事，如其所應，當知配屬愛等九結。

【P2 釋嫉結】

巳二、釋嫉結

此中由嫉變壞心故，於正法內發起法慳，由此當來智慧貧乏。

【P3 指所餘】

巳三、指所餘

餘隨所應，配屬應知。

【M3 三縛2】

【N1 辨因緣2】

【O1 舉貪纏】

寅三、三縛2　卯一、辨因緣2　辰一、舉貪纏

復次，由為貪縛所纏縛故，於能隨順樂受境界，心不能捨。

【O2 例瞋癡】

辰二、例瞋癡

如是瞋縛所纏縛故，於能隨順苦受境界，心不能捨；由愚癡縛所纏縛故，於能隨順非苦樂受中庸境界，心不能捨。

【N2 結立縛】

卯二、結立縛

由此因緣，故立三縛。

【M4 七隨眠3】

【N1 釋得名】

寅四、七隨眠3　卯一、釋得名

復次，煩惱品所有麤重隨附依身，說名隨眠。能為種子，生起一切煩惱纏故。

【N2 明建立2】

【O1 總標】

卯二、明建立2　辰一、總標

當知此復建立七種。由未離欲品差別故，由已離欲品差別故，由二俱品差別故。

【O2 別配】

辰二、別配

由未離欲品差別故，建立欲貪、瞋恚隨眠；由已離欲品差別故，建立有貪隨眠；由二俱品差別故，建立慢、無明、見、疑隨眠。

【N3 結總攝】

卯三、結總攝

如是總攝一切煩惱。

【M5 隨煩惱3】

【N1 總標】

寅五、隨煩惱3　卯一、總標

復次，隨煩惱者，謂貪不善根、瞋不善根、癡不善根，若忿、若恨，如是廣說諸雜穢事。

如是廣說諸雜穢事者：如下別釋隨煩惱相，是名廣說應知。

【N2 別釋48】

【O1 三不善根2】

【P1 舉貪】

卯二、別釋48　辰一、三不善根2　巳一、舉貪

當知此中，能起一切不善法貪，名貪不善根。

【P2 例餘】

巳二、例餘

瞋、癡亦爾。

【O2 忿】

辰二、忿

若瞋恚纏，能令面貌慘裂奮發，說名為忿。

【O3 恨】

辰三、恨

內懷怨結，故名為恨。

【O4 覆】

辰四、覆

隱藏眾惡，故名為覆。

【O5 熱惱】

辰五、熱惱

染汙驚惶，故名熱惱。

【O6 嫉】

辰六、嫉

心懷染汙，不喜他榮，故名為嫉。

【O7 慳】

辰七、慳

於資生具深懷鄙吝，故名為慳。

【O8 誑】

辰八、誑

為欺罔彼，內懷異謀，外現別相，故名為誑。

【O9 諂】

辰九、諂

心不正直、不明、不顯，解行邪曲，故名為諂。

【O10 無慚】

辰十、無慚

於所作罪，望己不羞，故名無慚。

【O11 無愧】

辰十一、無愧

於所作罪，望他不恥，故名無愧。

【O12 七慢7】

【P1 慢】

辰十二、七慢7　巳一、慢

於他下劣謂己為勝，或復於等謂己為等，令心高舉，故名為慢。

【P2 過慢】

巳二、過慢

於等謂勝，於勝謂等，令心高舉，故名過慢。

【P3 慢過慢】

巳三、慢過慢

於勝謂勝，令心高舉，名慢過慢。

【P4 我慢】

巳四、我慢

妄觀諸行為我、我所，令心高舉，故名我慢。

【P5 增上慢】

巳五、增上慢

於其殊勝所證法中，未得謂得，令心高舉，名增上慢。

【P6 下劣慢】

巳六、下劣慢

於多勝中，謂己少劣，令心高舉，名下劣慢。

【P7 邪慢】

巳七、邪慢

實無其德，謂己有德，令心高舉，故名邪慢。

【O13 憍】

辰十三、憍

心懷染汙，隨恃榮譽形相疏誕，故名為憍。

【O14 放逸】

辰十四、放逸

於諸善品不樂勤修，於諸惡法心無防護，故名放逸。

【O15 傲】

辰十五、傲

於諸尊重及以福田，心不謙敬，說名為傲。

【O16 憤發】

辰十六、憤發

若煩惱纏，能令發起執持刀杖、鬥訟違諍，故名憤發。

【O17 矯】

辰十七、矯

心懷染汙，為顯己德，假現威儀，故名為矯。

【O18 詐】

辰十八、詐

心懷染汙，為顯己德，或現親事、或行軟語，故名為詐。

【O19 現相】

辰十九、現相

心懷染汙，欲有所求，矯示形儀，故名現相。

欲有所求矯示形儀者：聲聞地說：又為貪求種種衣服、飲食、臥具、病緣    醫藥資具因緣，方便顯己有勝功德，矯詐構集非常威儀。為誑他故，恆常詐現諸根無掉、諸根無動、諸根寂靜，由是令他謂其有德，當有所施、當有所作。所謂承事，供給衣服、飲食、臥具、病緣醫藥及諸資具。（陵本二十二卷十頁1919）其義應知。

【O20 研求】

辰二十、研求

現行遮逼，有所乞丐，故名研求。

【O21 以利求利】

辰二十一、以利求利

於所得利不生喜足，悅獲他利更求勝利，是故說名以利求利。

【O22 不敬】

辰二十二、不敬

自現己德，遠離謙恭，於可尊重而不尊重，故名不敬。

【O23 惡說】

辰二十三、惡說

於不順言性不堪忍，故名惡說。

於不順言性不堪忍者：謂不堪忍，發言麤獷故。

【O24 惡友】

辰二十四、惡友

諸有朋疇，引導令作非利益事，名為惡友。

【O25 惡欲】

辰二十五、惡欲

耽著財利，顯不實德欲令他知，故名惡欲。

【O26 大欲】

辰二十六、大欲

於大人所欲求廣大利養恭敬，故名大欲。

【O27 自希欲】

辰二十七、自希欲

懷染汙心，顯不實德欲令他知，名自希欲。

【O28 不忍2】

【P1 舉於罵】

辰二十八、不忍2　巳一、舉於罵

於罵反罵，名為不忍。

【P2 例於瞋等】

巳二、例於瞋等

於瞋反瞋、於打反打、於弄反弄，當知亦爾。

【O29 耽嗜遍耽嗜2】

【P1 舉於自他】

辰二十九、耽嗜遍耽嗜2　巳一、舉於自他

於自諸欲深生貪愛，名為耽嗜。於他諸欲深生貪著，名遍耽嗜。

【P2 例於勝劣】

巳二、例於勝劣

於勝於劣，隨其所應，當知亦爾。

【O30 貪】

辰三十、貪

於諸境界深起耽著，說名為貪。

【O31 非法貪】

辰三十一、非法貪

於諸惡行深生耽著，名非法貪。

【O32 執著】

辰三十二、執著

於自父母等諸財寶不正受用，名為執著。

【O33 惡貪】

辰三十三、惡貪

於他委寄所有財物規欲抵拒，故名惡貪。

【O34 見有見無有見】

辰三十四、見有見無有見

妄觀諸行為我、我所，或分別起、或是俱生，說名為見。薩迦耶見為所依止，於諸行中發起常見，名為有見。發起斷見，名無有見。

【O35 五蓋】

辰三十五、五蓋

當知五蓋，如前定地已說其相。

如前定地已說其相者：謂如三摩呬多地說應知。（陵本十一卷三頁845）

【O36 [夢-夕+登]瞢】

辰三十六、[夢-夕+登]瞢

不如所欲，非時睡纏之所隨縛，故名[夢-夕+登]瞢。

【O37 不樂】

辰三十七、不樂

非處思慕，說名不樂。

【O38 頻申】

辰三十八、頻申

麤重剛彊，心不調柔，舉身舒布，故曰頻申。

【O39 食不知量】

辰三十九、食不知量

於所飲食不善通達若過、若減，是故名為食不知量。

【O40 不作意】

辰四十、不作意

於所應作而便不作，非所應作而更反作，如所聞思修習法中，放逸為先，不起功用，名不作意。

【O41 不應理轉】

辰四十一、不應理轉

於所緣境深生繫縛，猶如美睡隱翳其心，是故說名不應理轉。

【O42 心下劣】

辰四十二、心下劣

自輕懱故，名心下劣。

【O43 抵突】

辰四十三、抵突

為性惱他，故名抵突。

【O44 諀訾】

辰四十四、諀訾

性好譏嫌，故名諀訾。

【O45 不純直】

辰四十五、不純直

欺誑師長、尊重福田及同法者，名不純直。

【O46 不和軟】

辰四十六、不和軟

身語二業皆悉高疏，其心剛勁，又不清潔，名不和軟。

【O47 不隨順同分而轉】

辰四十七、不隨順同分而轉

於諸戒、見、軌則、正命皆不同分，名不隨順同分而轉。

【O48 八尋思8】

【P1 欲尋思】

辰四十八、八尋思8　巳一、欲尋思

心懷愛染，攀緣諸欲，起發意言，隨順隨轉，名欲尋思。

隨順隨轉者：引發令生，是名隨順。生已相續，是名隨轉。

【P2 恚尋思】

巳二、恚尋思

心懷憎惡，於他攀緣不饒益相，起發意言，隨順隨轉，名恚尋思。

【P3 害尋思】

巳三、害尋思

心懷損惱，於他攀緣惱亂之相，起發意言，餘如前說，名害尋思。

【P4 親里尋思】

巳四、親里尋思

心懷染汙，攀緣親戚，起發意言，餘如前說，是故說名親里尋思。

【P5 國土尋思】

巳五、國土尋思

心懷染汙，攀緣國土，起發意言，餘如前說，是故說名國土尋思。

【P6 不死尋思】

巳六、不死尋思

心懷染汙，攀緣自義，推託遷延，後時望得，起發意言，餘如前說，是故說名不死尋思。

【P7 輕懱相應尋思】

巳七、輕懱相應尋思

心懷染汙，攀緣自他若劣若勝，起發意言，餘如前說，是名輕懱相應尋思。

【P8 家勢相應尋思】

巳八、家勢相應尋思

心懷染汙，攀緣施主往還家勢，起發意言，隨順隨轉，是名家勢相應尋思。

【N3 指餘】

卯三、指餘

愁、歎等事，如前應知。

愁歎等事如前應知者：謂如前說愁、歎、苦、憂、惱諸相差別應知。（陵本八十八卷三頁6644）

【M6 纏2】

【N1 標一切】

寅六、纏2　卯一、標一切

復次，一切煩惱皆有其纏，由現行者悉名纏故。

【N2 釋建立2】

【O1 標唯八種】

卯二、釋建立2　辰一、標唯八種

然有八種諸隨煩惱，於四時中數數現行，是故唯立八種為纏。

【O2 釋於四時4】

【P1 於修學戒時】

辰二、釋於四時4　巳一、於修學戒時

謂於修學增上戒時，無慚、無愧數數現行，能為障礙。

【P2 於修學心時】

巳二、於修學心時

若於修學增上心時，惛沈、睡眠數數現行，能為障礙。

【P3 於修學慧時】

巳三、於修學慧時

若於修學增上慧時，簡擇法故，掉舉、惡作數數現行，能為障礙。

【P4 於受用財法時】

巳四、於受用財法時

若同法者展轉受用財及法時，嫉妒、慳吝數數現行，能為障礙。

【M7 四暴流2】

【N1 約界繫辨2】

【O1 舉欲暴流】

寅七、四暴流2　卯一、約界繫辨2　辰一、舉欲暴流

復次，欲貪瞋等欲界所繫煩惱行者，欲界所繫上品煩惱未斷、未知，名欲暴流。

【O2 例餘隨應】

辰二、例餘隨應

有、見、無明三種暴流，如其所應，當知亦爾。

【N2 約補特伽羅辨2】

【O1 除外道攝】

卯二、約補特伽羅辨2　辰一、除外道攝

謂於欲界未得離欲，除諸外道，名欲暴流。已得離欲，名有暴流。

【O2 諸外道攝】

辰二、諸外道攝

若諸外道，從多論門，當知有餘二種暴流。謂諸惡見略攝為一，名見暴流；惡見因緣略攝為一，說名第四無明暴流。

【M8 軛】

寅八、軛

復次，若諸煩惱等分行者，非增非減，即上所說一切煩惱，說名為軛。

【M9 四取2】

【N1 略顯】

寅九、四取2　卯一、略顯

復次，當知依於二品建立四取。一、在家品，二、外道法中諸出家品。當知此中，若所取、若能取、若所為取，如是一切總說為取。

【N2 廣釋2】

【O1 取行相3】

【P1 所取】

卯二、廣釋2　辰一、取行相3　巳一、所取

問：何所取？答：欲、見、戒禁、我語是所取。

【P2 能取】

巳二、能取

問：何能取？答：四種欲貪是能取。

【P3 所為取2】

【Q1 問】

巳三、所為取2　午一、問

問：何所為取？

【Q2 答4】

【R1 為得欲等】

午二、答4　未一、為得欲等

答：為得諸欲及為受用故，起初取。

【R2 為詰他等】

未二、為詰他等

由貪利養及以恭敬增上力故，或為詰責他所立論，或為免脫他所徵難，起第二取。

【R3 為趣離欲】

未三、為趣離欲

奢摩他支為所依止、為所建立，為欲往趣世間離欲乃至非想非非想處三摩鉢底，起第三取。

【R4 為欲隨說】

未四、為欲隨說

為欲隨說分別所計作業受果所有士夫，及為隨說流轉還滅士夫之相，起我語取。

【O2 取建立2】

【P1 約二品辨4】

【Q1 標為依】

辰二、取建立2　巳一、約二品辨4　午一、標為依

如是四取依於二品，謂受用欲諸在家品，及惡說法毗奈耶中諸出家品。

【Q2 簡此法3】

【R1 標】

午二、簡此法3　未一、標

由佛世尊每自稱言：我為諸取遍知、永斷正論大師。故於此法誓修行者，雖帶煩惱身壞命終，而不於彼建立諸取。

【R2 徵】

未二、徵

所以者何？

【R3 釋】

未三、釋

彼於諸欲無所顧戀而出家故，於見、戒禁及以我語無執受故。

【Q3 釋建立2】

【R1 依惡說品2】

【S1 標列差別】

午三、釋建立2　未一、依惡說品2　申一、標列差別

惡說法者有二差別。一、於見愛展轉發起怨諍論者，二、能證入世間定者。

【S2 配立二取】

申二、配立二取

依於見愛展轉發起怨諍論者，建立見取；依能證入世間定者，立戒禁取。

【R2 依通二品】

未二、依通二品

二品為依，執著我語，故依俱品立我語取。

【Q4 釋名相3】

【R1 見】

午四、釋名相3　未一、見

此中見者，謂六十二，如前應知。

謂六十二如前應知者：前說：外道，薩迦耶見以為根本，有六十二諸惡見趣。謂四常見論、四一分常見論、二無因論、四有邊無邊想論、四不死矯    亂論，如是十八諸惡見趣，是計前際說我論者。又有十六有想見論、八無想論、八非有想非無想論、七斷見論、五現法涅槃論，此四十四諸惡見趣，是計後際說我論者。（陵本八十七卷二頁6558）此應準知。

【R2 戒禁】

未二、戒禁

邪分別見之所受持身護、語護，說名為戒；隨此所受形服、飲食、威儀行相，說名為禁。

【R3 我語2】

【S1 標】

未三、我語2　申一、標

諦故、住故，論說有我，名為我語。

【S2 釋】

申二、釋

執有實物，說名諦故；執可安立，說名住故。

【P2 約愛緣辨】

巳二、約愛緣辨

又於此中，欲愛為緣，建立欲取；依止智論，利養恭敬等愛為緣，建立見取；定愛為緣，立戒禁取；有無有愛為緣，立我語取。

【M10 四繫】

寅十、四繫

復次，當知四繫，唯依外道差別建立，如前應知。

當知四繫等者：謂貪身繫、瞋身繫、戒禁取身繫、此實執取身繫，是名四繫。唯依外道差別建立。能於色身、名身、趣向、所緣安住事中，令心繫縛，故名身繫。如前別釋應知。（陵本八十七卷十四頁6593）

【M11 五蓋建立2】

【N1 標】

寅十一、五蓋建立2　卯一、標

復次，違背五處，當知建立五蓋差別。

【N2 列5】

【O1 立貪欲蓋】

卯二、列5　辰一、立貪欲蓋

一、為在家諸欲境界所漂淪故，違背聖教，立貪欲蓋。

【O2 立瞋恚蓋】

辰二、立瞋恚蓋

二、不堪忍諸同法者訶諫、驅擯、教誡等故，違背所有可愛樂法，立瞋恚蓋。

【O3 立惛沈睡眠蓋】

辰三、立惛沈睡眠蓋

三、由違背奢摩他故，立惛沈睡眠蓋。

【O4 立掉舉惡作蓋】

辰四、立掉舉惡作蓋

四、由違背毗鉢舍那故，立掉舉惡作蓋。

【O5 立疑蓋】

辰五、立疑蓋

五、由違背於法論議無倒決擇、審察諸法大師聖教涅槃勝解故，建立疑蓋。

【M12 株杌】

寅十二、株杌

復次，若貪瞋癡纏所纏故，或彼隨眠所隨眠故，心不調柔，心極愚昧，於得自義能作衰損，故名株杌。

【M13 三垢3】

【N1 貪垢】

寅十三、三垢3　卯一、貪垢

復次，於弊下境所起貪欲，名為貪垢。

【N2 瞋垢】

卯二、瞋垢

於不應瞋所緣境事所起瞋恚，名為瞋垢。

【N3 癡垢】

卯三、癡垢

於極顯現、愚癡眾生尚能了事所起愚癡，名為癡垢。

【M14 燒害】

寅十四、燒害

復次，若貪瞋癡數數現行，恆常流溢，燒惱身心，極為衰損，說名燒害。

【M15 箭】

寅十五、箭

復次，若貪瞋癡遠離慚愧，無慚愧故，一向無間，不可制伏，定為傷損，說名為箭。

【M16 所有】

寅十六、所有

復次，若貪瞋癡慚愧間雜，由相續故非剎那故，有可制伏，說名所有，是繫所攝極下穢義。

是繫所攝極下穢義者：前說：貪欲身繫攝貪所有，瞋恚身繫攝瞋所有，餘二身繫攝癡所有。當知此中，極鄙穢義是所有義。（陵本八十七卷二十四頁6626）此應準釋。

【L8 廣說業2】

【M1 業雜染2】

【N1 唯惡行攝2】

【O1 釋體義3】

【P1 出體2】

【Q1 舉不善身業】

丑八、廣說業2　寅一、業雜染2　卯一、唯惡行攝2　辰一、釋體義3　巳一、出體2　午一、舉不善身業

復次，一切不善身業名為惡行。

【Q2 例語意二業】

午二、例語意二業

如說身業，語業、意業，當知亦爾。

【P2 釋名】

巳二、釋名

由此惡業數現行故，於諸惡趣或已隨得、或當隨得、或現隨得，是故說彼名為惡行。

或已隨得等者：隨謂隨逐，麤重所攝。得謂證得，彼果所攝。

【P3 顯義】

巳三、顯義

由此示現業雜染義。煩惱雜染前已顯了。

【O2 辨安立2】

【P1 標列二論】

辰二、辨安立2　巳一、標列二論

復次，有二安立業雜染論。一者、邪論，二者、正論。

【P2 別釋其相2】

【Q1 邪論3】

【R1 舉論說】

巳二、別釋其相2　午一、邪論3　未一、舉論說

言邪論者，謂如是說：若有故思，凡所造作諸不善業，一切決定當受惡趣。

【R2 斥彼非3】

【S1 標】

未二、斥彼非3　申一、標

此論便謗修行梵行能證涅槃。

【S2 徵】

申二、徵

何以故？

【S3 釋】

申三、釋

諸有情類不易可得，於現法中無有故思造不善業，況在餘生。若彼決定感惡趣者，便應無有解脫可得。

【R3 結當知】

未三、結當知

是故當知此為邪論。

【Q2 正論2】

【R1 舉論說2】

【S1 亦作亦增長業】

午二、正論2　未一、舉論說2　申一、亦作亦增長業

若如是說：諸有故思造不善業，此業亦作亦增長者，定於當來受不可愛惡趣異熟。

【S2 雖作不增長業2】

【T1 明順受】

申二、雖作不增長業2　酉一、明順受

若有雖作不增長者，彼彼法受為依止故，諸所造作或樂、或苦，當於造時，於現法中，此業決定或順樂受、或順苦受。

彼彼法受為依止故等者：此中義顯順所受業。或順樂受、或順苦受，然以法受為依，或樂、或苦，而非一向由樂俱行、或苦俱行。業各有順樂、順苦差別，不決定故。集論中說：樂俱行業，順樂受者，還受樂異熟；順苦受者，還受苦異熟；順不苦不樂受者，還受不苦不樂異熟。苦俱行業，順樂受者，還受樂異熟；順苦受者，還受苦異熟；順不苦不樂受者，還受不苦不樂異熟。（集論五卷七頁31,680a）由是此說，諸所造作或樂、或苦。

【T2 辨追悔2】

【U1 無追悔】

酉二、辨追悔2　戌一、無追悔

諸有造作如是業已，若無追悔、不修對治補特伽羅，彼於此業若更增長、若不增長，此業雖定順現法受，亦轉令成順惡趣受，於現法中能障解脫。

【U2 有追悔】

戌二、有追悔

諸有造作如是業已，若生追悔、修習對治補特伽羅，彼於此業若不增長、若更增長，此業雖是順惡趣受，亦轉令成順現法受，不障解脫。

【R2 結當知】

未二、結當知

是故此論，不名誹謗修習梵行能證涅槃。當知此論是為正論。

此業雖定順現法受等者：順生現苦，名順現法受。順生當苦，名順惡趣受。此中義顯業有轉變，應受現法輕苦，轉成當來惡趣重苦故。下說追悔、修習對治補特伽羅，與此相違，應知其相。

【N2 通諸業攝3】

【O1 明對治3】

【P1 標具闕】

卯二、通諸業攝3　辰一、明對治3　巳一、標具闕

復次，若有闕於十種對治，為業雜染之所染汙；若有會遇如是十種，便得清淨。

【P2 列種類】

巳二、列種類

一者、若由如是對治，雖有作業，而無增長，彼望當來成不定受。二者、若由如是對治，雖未永斷而更不受。三者、若由如是對治，永斷離繫。四者、守護諸根門故，善修其身，為欲修習增上戒學。五者、修習增上戒已，為欲修習增上心學。六者、修習增上心已，為欲修習增上慧學。七者、修習增上慧已，為斷諸漏。八者、猛利意樂修習。九者、長時修習。十者、無量門對治修習。

【P3 結染淨】

巳三、結染淨

若有不會如是十種業對治者，為業雜染之所染汙；與此相違，當知清淨。

【O2 辨安住3】

【P1 總標】

辰二、辨安住3　巳一、總標

復次，於現法中，不善防護身語意業而住者，彼先造作惡不善業亦令增長，於當來世令其雜染。若善防護身語意業而住者，彼不雜染。

【P2 雙徵】

巳二、雙徵

云何於現法中，不善防護身語意業而住？云何善防護身語意業而住？

【P3 別釋2】

【Q1 不善防護2】

【R1 出種類】

巳三、別釋2　午一、不善防護2　未一、出種類

不善防護身語意業而住者，謂如有一，於諸不善身語意業纏所發起，能誓遠離；然於能起不正作意相應無明，猶故發起。又於諸善身語意業受學隨轉。

又於諸善身語意業受學隨轉者：福、不動行，總名諸善身語意業。彼於因果不知出離，唯依教法，或依誨法，亦於能起不正作意相應無明，猶故發起，是名受學隨轉。

由此因緣，於現法中，於諸煩惱、邪欲尋求、所作眾苦無有差別。

【R2 明雜染】

未二、明雜染

彼唯即於此誓受遠離，便生喜足，於現法中不起聖道，不證涅槃。彼雖如是防護而住，於現法中暫時不作惡不善業，然為煩惱隨眠纏縛。既終歿已，後有續生；隨所受身，依先業緣廣起雜染。

於諸煩惱邪欲尋求所作眾苦者：謂生等苦，隨業所作，業復以諸煩惱邪欲尋求為其因緣。此中義顯煩惱、業、生三種雜染，如次配釋應知。

【Q2 善防護2】

【R1 標列差別】

午二、善防護2　未一、標列差別

若善防護身語意業而住者，有此差別。謂此依彼誓受遠離，不造新業，故業雖熟，暫觸異熟尋能變吐。

【R2 成善護住2】

【S1 由無雜染3】

【T1 標堪能】

未二、成善護住2　申一、由無雜染3　酉一、標堪能

彼唯於此誓受遠離不生喜足，於現法中能起聖道，亦能證得彼果涅槃。

【T2 釋證得2】

【U1 有餘依涅槃】

酉二、釋證得2　戌一、有餘依涅槃

彼於爾時，乃至有識身相續住，恆受先業所感諸受。於現法中，彼有識身，乃至壽量未滅盡位，常相續住。

【U2 無餘依涅槃】

戌二、無餘依涅槃

壽量若盡，捨有識身，於後命根更不成就。由是因緣，識與一切諸受俱滅，後不相續，彼如影受與其識樹皆滅盡故，遍於一切不可施設。

【T3 攝略義】

酉三、攝略義

彼於爾時，由二因緣，先所作業於當來世不能為染。一、由煩惱為其助伴令雜染者無餘斷故；二、由依此諸行相續成熟雜染無餘滅故。

【S2 由證恆住2】

【T1 釋多差別】

申二、由證恆住2　酉一、釋多差別

彼於爾時，諸有情所善友意樂相續轉故，名無怨心；於彼所緣瞋恚斷故，名無恚心；於業異熟深見過患增上緣力誓遠離故，名無染心；已具獲得能對治彼諸聖道故，名無顛倒善解脫心。彼由如是，能具證得六種恆住。

【T2 結異先住】

酉二、結異先住

若有於彼多所住者，於現法中，雖有種種諸惡不善業緣間雜，由此遠離，一向成善。由是因緣，當知此與先防護住有其差別。

若有於彼多所住者等者：謂如前說，於善防護身語意業而住多修習故。

【O3 辨施設3】

【P1 施設領受業異熟論2】

【Q1 總標】

辰三、辨施設3　巳一、施設領受業異熟論2　午一、總標

復次，當知施設領受業異熟論，由五種相成其雜染，由五種相成不雜染。

【Q2 別辨2】

【R1 成雜染3】

【S1 徵】

午二、別辨2　未一、成雜染3　申一、徵

云何名為由五種相成其雜染？

【S2 列】

申二、列

謂由施設惡因論故，亦由施設無因論故，及由施設惡因、無因有三過故。

【S3 釋3】

【T1 施設惡因論】

申三、釋3　酉一、施設惡因論

此中施設惡因論者，謂如有一，起如是見，立如是論：若有士夫補特伽羅，諸所領受，一切皆是宿因所作。如是或謂自在、變化等因所作。

【T2 施設無因論】

酉二、施設無因論

施設無因論者，謂如有一，起如是見，立如是論：若有士夫補特伽羅，諸所領受，當知一切無因無緣。

【T3 施設惡因無因有三種過2】

【U1 徵】

酉三、施設惡因無因有三種過2　戌一、徵

云何施設惡因、無因有三種過？

【U2 釋2】

【V1 別辨相3】

【W1 諸不善受因不成過3】

【X1 標】

戌二、釋2　亥一、別辨相3　天一、諸不善受因不成過3　地一、標

謂現法中，不善俱行不善諸受，宿世業為因亦有過失，現法業為因亦有過失。

【X2 釋2】

【Y1 宿業為因2】

【Z1 標過】

地二、釋2　玄一、宿業為因2　黃一、標過

若言此受宿世惡業以為因者，是則有一，依於不善諸樂法受，而有其樂不善受生，此用宿世諸不善業以為因生，不應道理。

依於不善諸樂法受等者：謂依過去不善諸樂法受，應感苦異熟果。而於現法感樂異熟不善受生，謂是宿業為因，不應道理。

【Z2 釋非】

黃二、釋非

何以故？非彼宿世諸不善業於現法中感樂異熟，應正道理。

【Y2 現業為因】

玄二、現業為因

若言此受用現法中惡業為因，是則退失自意所立諸惡因論及無因論，謂諸所受皆宿因作，乃至廣說。

【X3 結】

地三、結

是名初過。

乃至廣說者：謂如前說，自在變化等因所作，或復一切無因無緣，是名廣說應知。

【W2 謗精進過】

天二、謗精進過

又若說言：諸不善法皆用宿世惡業為因。是則決定所有善法，亦用宿世善法為因。如是所有不善對治，諸善加行俱生精進，皆成無用。如是名為第二過失。

【W3 謗正智過2】

【X1 辨2】

【Y1 舉難2】

【Z1 無觀察智難】

天三、謗正智過2　地一、辨2　玄一、舉難2　黃一、無觀察智難

又若現在無有士用，是則應無依善不善審正觀察是所應作、所不應作。

【Z2 無如實智難】

黃二、無如實智難

又如實智應成無用。謂了知已，此我應轉、此我應成。

此我應轉等者：轉謂轉捨，了知染已，此應轉故。成謂成就，了知淨已，此應成故。

彼非有故，此亦非有，故如實智理不成就。

【Y2 出過】

玄二、出過

智不成故，念不安住；念不住故，無三摩地；無有定故，不正尋思，令心迷亂；心迷亂故，便應欣慕愚夫同意所樂諸根；由彼獲得愚夫同意所樂法故，是則退失并沙門法及沙門論。

【X2 結】

地二、結

如是名為第三過失。

彼非有故等者：謂彼現在士用若許非有，此如實智亦應非有故。

【V2 攝略說】

亥二、攝略說

若略說此，有三種過。謂現在世諸不善受因不成過、謗精進過、謗正智過。

【R2 成不雜染3】

【S1 徵】

未二、成不雜染3　申一、徵

云何施設領受一切業異熟論，由五種相成不雜染？

【S2 列】

申二、列

謂若能領受者，若由此領受，若如是領受，若領受時如是雜染、如是清淨。

【S3 釋4】

【T1 能領受者】

申三、釋4　酉一、能領受者

當知此中，依五取蘊，施設假名補特伽羅為領受者。

【T2 由此領受】

酉二、由此領受

即此假者，由六觸處故能領受。

【T3 如是領受】

酉三、如是領受

於母胎中四種差別，謂依精血大種所造，諸業、煩惱之所攝受，結生相續有取之識，及母腹中所有孔穴。

於母胎中四種差別等者：謂如下說：次有名色，次有六處，次觸，次受。是名於母胎中四種差別。於入胎時，父母精血為所依止，名依精血大種所造。中有趣生，業、煩惱力為其增上，由是此說諸業、煩惱之所攝受。餘文易知。

由如是故，得入母胎；次有名色，次有六處，次觸，次受。如是次第而有領受。

【T4 領受時雜染清淨2】

【U1 總標二因】

酉四、領受時雜染清淨2　戌一、總標二因

又即此受，亦用現在觸為其因，亦用宿世業等為因。

【U2 別顯染淨2】

【V1 雜染攝2】

【W1 出因緣】

戌二、別顯染淨2　亥一、雜染攝2　天一、出因緣

彼若聽聞諸不正法、非理作意以為因緣，便觸無明觸所生受；受為緣故，復生於愛；愛為緣故，復生於取；乃至當來生老死等眾苦差別。

【W2 明所攝】

天二、明所攝

如是領受諸無明觸所生受時，便有雜染所攝二諦。

便有雜染所攝二諦者：此說二諦，謂苦、集諦應知。

【V2 清淨攝2】

【W1 出因緣】

亥二、清淨攝2　天一、出因緣

與此相違，聽聞正法、如理作意為因緣故，便能領受明觸所生諸受差別。

【W2 明所攝】

天二、明所攝

受此受時，便有清淨所攝二諦。

便有清淨所攝二諦者：此說二諦，謂滅、道諦應知。

【P2 施設業行過患勝利2】

【Q1 過患攝2】

【R1 標列】

巳二、施設業行過患勝利2　午一、過患攝2　未一、標列

復次，當知施設邪業清淨及邪行中，有二過患。何等為二？一、內證稽留過患，二、他所譏毀過患。

【R2 隨釋3】

【S1 施設邪業清淨2】

【T1 徵】

未二、隨釋3　申一、施設邪業清淨2　酉一、徵

云何施設邪業清淨？

【T2 釋2】

【U1 出彼論】

酉二、釋2　戌一、出彼論

謂如有一，實非大師，妄分別已，自稱大師。宣說如是邪施設論，謂現法中諸所受苦，一切皆是宿因所作。

【U2 明彼見3】

【V1 舉二因】

戌二、明彼見3　亥一、舉二因

彼見宿世諸不善業為二種因，謂現法中諸不善業，皆是宿業串習所引；諸所受苦，亦是彼業之所造作。

【V2 成方便2】

【W1 由修苦行】

亥二、成方便2　天一、由修苦行

由是因緣，修自苦行，令故惡業所招苦果皆悉變吐，更不造作當不善業。

【W2 由能防護】

天二、由能防護

於現法中，又能防護身語意住，後當勤修一向善業，令不善法轉成非漏。

【V3 顯究竟】

亥三、顯究竟

由此因緣，不善業盡；由彼盡故，眾苦亦盡，證苦邊際。

【S2 邪行3】

【T1 徵】

申二、邪行3　酉一、徵

云何邪行？

【T2 釋2】

【U1 信非真實】

酉二、釋2　戌一、信非真實

謂如有一，不能了知自業雜染，不能了知彼業對治，又於前後所證差別不如    實知。彼成如是愚癡法故，於其師所得無根信，於非信處妄生真實聖教勝解。

【U2 疑不決了2】

【V1 由不請問】

戌二、疑不決了2　亥一、由不請問

彼由墜墮非實非理，邪論朋黨他迴動時，於可疑處而不生疑，不尋求師躬往請問：為能正記，為不能記？為能淨疑，為不能淨？為一切智、非一切智？

【V2 由畢竟轉3】

【W1 標】

亥二、由畢竟轉3　天一、標

大師去世，於所疑處畢竟隨轉。

【W2 徵】

天二、徵

何以故？

【W3 釋】

天三、釋

大師住世，能為決了此一切智、非一切智。大師滅後，何所請問？云何決了？

【T3 結】

酉三、結

是名邪行。

能為決了此一切智等者：謂能決了所可疑處，此邪論師為一切智、非一切智故。

【S3 二種過患2】

【T1 內證稽留過患3】

【U1 徵】

申三、二種過患2　酉一、內證稽留過患3　戌一、徵

何緣應知，如是施設令業清淨，不應道理？

【U2 釋2】

【V1 出不應理2】

【W1 標列二緣】

戌二、釋2　亥一、出不應理2　天一、標列二緣

由二緣故，謂彼苦行宿因所作不應理故，由此能盡宿不善業不應理故。

【W2 釋其所以2】

【X1 苦非宿作】

天二、釋其所以2　地一、苦非宿作

所以者何？軟中上品自苦行緣所逼切時，軟中上品苦受生故；即此三品逼緣遠離，由所逼切三品苦受不得生故；宿因所作不應道理。

【X2 不盡宿業】

地二、不盡宿業

又此苦行，無有功能令宿所作能感苦受諸不善業成順樂受，是故彼起如是定    見，由自苦行，令宿所作惡業變吐，不應道理。

【V2 別廣徵詰2】

【W1 詰宿所作2】

【X1 總徵】

亥二、別廣徵詰2　天一、詰宿所作2　地一、總徵

若有是事，彼宿所作能順苦受諸不善業，為能感得於現法中自苦逼切苦受果不？

【X2 別詰2】

【Y1 詰能感得2】

【Z1 自然變吐難】

地二、別詰2　玄一、詰能感得2　黃一、自然變吐難

若言感得此苦受果，修自苦行即為唐捐。受彼果已，自然變吐。若如是者，宿世所作諸不善業，非自苦行所能變吐。

【Z2 後果非吐難】

黃二、後果非吐難

又即此業一分可吐。謂現法中受彼果者，若餘能順後所受業，彼於後世當受其果，非自苦行可令其果悉皆變吐。

【Y2 詰非感得】

玄二、詰非感得

若言現在逼切苦受非宿因作，如是所說諸所領受，一切皆是宿因所作，不應道理。

【W2 詰盡宿業3】

【X1 出業決定2】

【Y1 別辨相】

天二、詰盡宿業3　地一、出業決定2　玄一、別辨相

如能隨順苦受惡業，不可令其成順樂受；如是宿世所作能順樂受善業，不可令其成順不苦不樂受業。或彼二種順現法受，不可令其成順後受；若順後受，不可令其成無所受。若未成熟，不可令熟；若已成熟，不可彼彼方便令轉。

或彼二種順現法受者：此說二種，即善、惡業應知。

【Y2 攝要義】

玄二、攝要義

此中所說要略義者，所謂一切善不善業，自性決定、時分決定、品類決定。

【X2 詰無堪能2】

【Y1 隨業決定難】

地二、詰無堪能2　玄一、隨業決定難

若如是者，隨業決定，必能攝受如是類果。於中更自受逼切苦，復何所用。

【Y2 隨自所許難】

玄二、隨自所許難

又若此受宿業因感，彼自所許令業一分滅盡可得少分勝利。由是因緣，如此所計少分勝利亦無所有。

【X3 結終無脫】

地三、結終無脫

如是則為極自稽留業所縛故，終無解脫。

【U3 結】

戌三、結

由此道理，是名於此邪論邪行第一過患，謂於內證自義稽留。

【T2 他所譏毀過患2】

【U1 徵】

酉二、他所譏毀過患2　戌一、徵

云何他所譏毀過患？

【U2 釋2】

【V1 出彼論行2】

【W1 標】

戌二、釋2　亥一、出彼論行2　天一、標

謂彼依止二種邪論，發起三種自苦惱行。

【W2 釋2】

【X1 二種邪論2】

【Y1 第一邪論】

天二、釋2　地一、二種邪論2　玄一、第一邪論

若作是說：所有士夫補特伽羅，諸所領受，一切皆是宿因所作。是名第一邪論，謂惡因論。

【Y2 第二邪論】

玄二、第二邪論

復有說言：如彼最初自在變化，從是已後，諸所領受，一切皆是宿業所作。是名第二邪論，謂惡因論。

【X2 三自苦行2】

【Y1 標】

地二、三自苦行2　玄一、標

三種自苦行者，謂身語意護。

【Y2 釋3】

【Z1 身護】

玄二、釋3　黃一、身護

身護者，謂不以身與餘有情共相雜住，唯往山林、阿練若處，獨居閑靜，都無所見而修苦行。

【Z2 語護】

黃二、語護

語護者，謂彼受持默無言禁。

【Z3 意護】

黃三、意護

意護者，謂心忍受自逼切苦。

【V2 顯他譏毀2】

【W1 出其因緣2】

【X1 標】

亥二、顯他譏毀2　天一、出其因緣2　地一、標

彼起如是欲樂言說，為他顯示，由此二種所見圓滿，及由三種苦行圓滿，能越眾苦。然其自苦不能越度，是故為他之所譏毀。

【X2 釋】

地二、釋

若諸所受一切皆是宿因所作，亦是自在變化因作，亦是三種苦行能越因之所作，是則三種修苦行俱所受眾苦，定是宿世黑業所感，亦是暴惡自在所化，三種苦行皆不能越，是故於今受斯苦受。

【W2 結名過患】

天二、結名過患

若彼雖復內證稽留，而有為他所稱讚者，猶尚不可，況此為他稱讚勝利亦無所有，是故名為第二過患。由此分故，唯可譏毀。

【Q2 勝利攝2】

【R1 標列】

午二、勝利攝2　未一、標列

復次，與上相違，當知施設正業染淨及正行中，有二勝利。一者、內證無滯勝利，二者、他所稱讚勝利。

【R2 隨釋3】

【S1 施設正業染淨2】

【T1 辨2】

【U1 施設業雜染論3】

【V1 徵】

未二、隨釋3　申一、施設正業染淨2　酉一、辨2　戌一、施設業雜染論3　亥一、徵

云何施設業雜染論？

【V2 釋】

亥二、釋

謂有二業。一者、善業，二、不善業。於過去世已曾造作善不善業，今現法中受愛非愛異熟果等。受愛非愛果差別時，更復造作善不善業，由此當來受愛非愛異熟果等。

【V3 結】

亥三、結

如是名為業雜染論。

受愛非愛異熟果等者：此中等言，等取餘等流果及增上果應知。

【U2 施設業清淨論3】

【V1 徵】

戌二、施設業清淨論3　亥一、徵

云何施設業清淨論？

【V2 釋】

亥二、釋

謂如有一，不造新業，故業觸已，尋復變吐，由對治力永斷無餘，故得清淨。

【V3 結】

亥三、結

如是名為令雜染業得清淨論。

【T2 結】

酉二、結

如是施設正業染淨，名無上論。

【S2 正行3】

【T1 徵】

申二、正行3　酉一、徵

云何正行？

【T2 釋2】

【U1 由聞思】

酉二、釋2　戌一、由聞思

謂如有一，於正法中成就多聞，於業雜染及以清淨，正知雜染、清淨相已，捨不善業，修習善業。

【U2 由修治3】

【V1 修習止觀2】

【W1 總標】

戌二、由修治3　亥一、修習止觀2　天一、總標

彼於聞思如理作意勤方便已，為證修故，住空閑處，淨修治心，令離諸蓋及眾苦法。

【W2 別釋2】

【X1 令離諸蓋2】

【Y1 止所對治】

天二、別釋2　地一、令離諸蓋2　玄一、止所對治

為欲斷除貪欲、瞋恚、掉舉惡作，以九種行安住其心，令心棄捨止所對治。

以九種行安住其心者：聲聞地說九種心住，其相應知。（陵本三十卷九頁2511）

【Y2 觀所對治】

玄二、觀所對治

為欲斷除惛沈睡眠及以疑蓋，分析六事如理作意，修飾其心，令心棄捨觀所對治。

分析六事者：聲聞地說六事差別所緣毗鉢舍那，其相應知。（陵本三十卷十二頁2520）

【X2 令離眾苦】

地二、令離眾苦

從彼止觀所治出已，能正修學，消伏眾苦。

【V2 思擇受用2】

【W1 總標】

亥二、思擇受用2　天一、總標

彼既如是淨修其心，令離諸蓋眾苦法已，復於衣服、飲食、臥具受用儀則，淨修其心。

【W2 別辨2】

【X1 受用麤弊】

天二、別辨2　地一、受用麤弊

若由習近如是衣服乃至臥具，不善法增，善法退減，即便遠離。寧可受用麤弊衣等，惙爾自存，忍受眾苦，進修正行。

【X2 受用勝妙3】

【Y1 顯過患2】

【Z1 標流漏】

地二、受用勝妙3　玄一、顯過患2　黃一、標流漏

又由二緣，受用勝妙衣服等因，能令生長惡不善法，謂諸妄想不正尋思。

【Z2 釋二緣】

黃二、釋二緣

何等二緣？一、於諸善未能長時串修習故，心不調柔；二、於衣服、飲食等事欲貪堅著。

【Y2 明思擇】

玄二、明思擇

由是因緣，修正行者調柔其心，令堪所作；於衣服等欲貪堅著，及諸無常眾緣生法，恆常繫念，深見過患。

【Y3 結無染】

玄三、結無染

爾時雖復受用勝妙衣服等事，而於其中無有雜染。如是行者亦受安樂，亦無有罪。

【V3 通達隨眠3】

【W1 出為染】

亥三、通達隨眠3　天一、出為染

由奢摩他、毗鉢舍那修習力故，淨修其心離諸蓋已，由思擇力，於衣服等邪受用故，雖於爾時暫少成就心一境性，欲貪隨眠仍未斷故，於當來世復為雜染。

於衣服等邪受用故等者：前說於衣服等欲貪堅著，名邪受用。恆常繫念，深見過患，名於爾時暫少成就心一境性。

【W2 明修斷】

天二、明修斷

彼以妙慧通達是已，便修加行。為畢竟斷，受用如法邊際臥具，離諸貪著，先善修治正定資糧，漸次乃至能入清淨第四靜慮。

【W3 顯解脫】

天三、顯解脫

以此為依，證諦現觀，隨得漏盡心善解脫。於一切苦得離繫故，究竟寂靜所攝受故，微妙清淨一切身心無間滿故，一切煩惱永離繫故，普能領納諸無漏受。

【T3 結】

酉三、結

是名正行。

【S3 二勝利】

申三、二勝利

如是應知內證無滯，及彼相違五種差別他所稱讚。

及彼相違五種差別等者：前說他所譏毀過患，謂彼依止二種邪論，發起三種自苦惱行，是名五種差別。今說他所稱讚，與彼相違，應知其相。

彼於爾時，從諸蓋纏及一切苦心善解脫，於現法中彼諸隨眠無餘永斷，前際、後際業及異熟所有雜染皆善解脫，由於現法獲得聖道及道果故。

【P3 施設補特伽羅差別3】

【Q1 標】

巳三、施設補特伽羅差別3　午一、標

復次，略有三種補特伽羅。

【Q2 列】

午二、列

一者、未入聖教異生，二者、已入聖教有學，三者、已入聖教異生。

【Q3 釋2】

【R1 標由三相】

午三、釋2　未一、標由三相

由三種相，應知最初補特伽羅。第二、第三，當知亦爾。

【R2 釋其差別3】

【S1 未入聖教異生2】

【T1 徵】

未二、釋其差別3　申一、未入聖教異生2　酉一、徵

云何三相，應知最初補特伽羅？

【T2 釋3】

【U1 有斷非生2】

【V1 標類】

酉二、釋3　戌一、有斷非生2　亥一、標類

謂初有一補特伽羅，已得成就世間正見，了知有施，乃至廣說。

了知有施乃至廣說者：謂有施與、有愛養、有祠祀，與彼一切誹謗邪見相    違，故名正見。有尋有伺地廣說諸邪見相應知。（陵本八卷十四頁611）

【V2 辨相2】

【W1 出隨轉】

亥二、辨相2　天一、出隨轉

彼於異時，聞不正法為因緣故，而便發起非理作意。世間正見臨將欲滅，雖未一切悉皆已滅，而堪能滅；又彼所治誹謗邪見臨將欲生，雖未已生，而堪能生。

【W2 明斷生】

天二、明斷生

彼於中間，聽聞正法為因緣故，遂還發生如理作意。彼臨欲生誹謗邪見不現行故，說名為斷；然其正見先成就故，不名為生。

【U2 有生非斷】

戌二、有生非斷

第二，有一補特伽羅，不成正見及以邪見，聽聞正法、如理作意為因緣故，爾乃發生世間正見。彼於邪見不名為斷，先不成故。

【U3 亦斷亦生】

戌三、亦斷亦生

第三，有一補特伽羅，成就邪見，聽聞正法、如理作意為因緣故，斷滅邪見，生起正見。

【S2 已入聖教有學2】

【T1 徵】

申二、已入聖教有學2　酉一、徵

云何三相，應知第二補特伽羅？

【T2 釋2】

【U1 標類】

酉二、釋2　戌一、標類

謂於佛等已得證淨。

【U2 辨相3】

【V1 有生非斷】

戌二、辨相3　亥一、有生非斷

彼於佛等先所現起一切無智，當於諸諦得現觀時先已斷盡，是故於今不名為斷；而於佛等證淨俱行明現前故，說名為生。

【V2 有斷非生】

亥二、有斷非生

即以學道斷修所斷餘品無明，而於其明不名生起，此道與先種類同故。

【V3 亦斷亦生】

亥三、亦斷亦生

彼無學道將現在前，修斷無明皆悉滅盡，又能生起諸無學明。

【S3 已入聖教異生2】

【T1 徵】

申三、已入聖教異生2　酉一、徵

云何三相，應知第三補特伽羅？

【T2 釋2】

【U1 標類】

酉二、釋2　戌一、標類

謂聞無我相應正法。

【U2 辨相3】

【V1 有斷非生】

戌二、辨相3　亥一、有斷非生

初但由聞發生信解，而未悟入。彼於無我生信解故，能斷我見；未悟入故，不得名為生無我見。

【V2 有生非斷】

亥二、有生非斷

如所聞法，復能如理正思惟時，於無我理能悟入故，乃得名為生無我見，於彼隨眠而未能斷。

【V3 亦斷亦生】

亥三、亦斷亦生

從此已後，由修道力，證諦現觀，方斷隨眠，發生無漏。

瑜伽師地論科句披尋記卷第八十九

瑜伽師地論科句披尋記卷第九十

彌勒菩薩說

唐三藏沙門玄奘奉詔譯

韓清淨科記

攝事分中契經事處擇攝第二之二

【M2 業種類2】

【N1 嗢柁南】

寅二、業種類2　卯一、嗢柁南

復次，嗢柁南曰：五二與十三　四業為最後

【N2 長行2】

【O1 標列】

卯二、長行2　辰一、標列

有二種業，一者、重業，二者、輕業。復有二業，一者、增進業，二者、不增進業。復有二業，一者、故思所造業，二者、非故思所造業。復有二業，一者、定所受業，二者、不定所受業。復有二業，一者、異熟已熟業，二者、異熟未熟業。有三種業，謂善業、不善業、無記業。復有三業，謂順樂受業、順苦受業、順不苦不樂受業。復有三業，謂順現法受業、順生受業、順後受業。復有三業，謂學業、無學業、非學非無學業。復有三業，謂見所斷業、修所斷業、無斷業。復有三業，謂三曲業，即身曲等。復有三業，謂三穢業，即身穢等。復有三業，謂三濁業，即身濁等。復有三業，謂三淨業，即身淨等。復有三業，謂三默然業，即身默然等。有四種業，一、黑黑異熟業；二、白白異熟業；三、黑白黑白異熟業；四、不黑不白無異熟業，能盡諸業。

【O2 隨釋3】

【P1 五種二業5】

【Q1 重業輕業2】

【R1 舉重因緣2】

【S1 標列】

辰二、隨釋3　巳一、五種二業5　午一、重業輕業2　未一、舉重因緣2　申一、標列

當知此中，由三因緣令業成重。一、由意樂故；二、由加行故；三、由田故。

【S2 隨釋3】

【T1 由意樂】

申二、隨釋3　酉一、由意樂

由意樂者，謂由猛利纏等所作，於同法者見已歡喜，於彼隨法多隨尋思、多隨伺察。如是名為由意樂故，令業成重。

謂由猛利纏等所作者：貪瞋癡三猛利現行，名猛利纏。等言，等取猛利欲樂應知。

【T2 由加行】

酉二、由加行

由加行者，謂於彼業無間所作、殷重所作、長時積集，又於其中勸他令作，又即於彼稱揚讚歎。如是名為由加行故，令業成重。

【T3 由田】

酉三、由田

由田故者，謂諸有情，於己有恩，若住正行及正行果。於彼發起善作、惡作，當知此業說名為重。

【R2 例輕相違】

未二、例輕相違

與彼相違，說名為輕。

【Q2 增進業不增進業2】

【R1 舉不增進】

午二、增進業不增進業2　未一、舉不增進

若業非是明了所作，或夢中作，或由無覆無記所作，

若業非是明了所作者：謂無識別童稚所作應知。

或不善作，尋復追悔對治攝受，

尋復追悔對治攝受者：有尋有伺等地決擇中說：或有暫作，續即還起猛利悔心及厭患心，懇責遠離，正受律儀，令彼微薄，未與果報，便起世間離欲之道，損彼種子；次起出世永斷之道，害彼種子令無有餘。（陵本六十卷四頁4858）此應準釋。

又於一切清淨相續所有諸業，

一切清淨相續所有諸業者：謂阿羅漢相續身中諸漏已盡，是名清淨相續。

如是皆名不增進業。

【R2 翻例增進】

未二、翻例增進

當知異此，名增進業。

【Q3 故思造業非故思造業2】

【R1 舉故思造2】

【S1 標二種】

午三、故思造業非故思造業2　未一、舉故思造2　申一、標二種

此中故思所造業者，謂先思量已，隨尋思已，隨伺察已，而有所作。彼或錯亂，或不錯亂。

【S2 別釋相2】

【T1 舉其錯亂2】

【U1 標相】

申二、別釋相2　酉一、舉其錯亂2　戌一、標相

其錯亂者，謂於餘處思欲殺害，或欲劫盜，或欲別離，或欲妄語及欺誑等。如是思已，即以此想別處成辦。

【U2 料簡】

戌二、料簡

當知此中，由意樂故說名為重，不由事故說名為重。

不由事故說名為重者：事謂一一業道各別決定所依處事，或有情數、或非有情數。如有尋有伺地決擇中說應知。（陵本五十九卷十二頁4827）

【T2 例不錯亂】

酉二、例不錯亂

不錯亂者，當知其相與此相違。

【R2 例非故思】

未二、例非故思

若異此業，是即名為非故思造。

【Q4 定受業不定受業】

午四、定受業不定受業

定受業者，謂故思所造重業。不定受業者，謂故思所造輕業。

【Q5 異熟已熟業異熟未熟業2】

【R1 標體性】

午五、異熟已熟業異熟未熟業2　未一、標體性

異熟已熟業者，謂已與果業。異熟未熟業者，與此相違。

【R2 辨為障3】

【S1 標】

未二、辨為障3　申一、標

若欲證得阿羅漢時，先所造作決定受業，由異熟果現在前故，能為障礙，不由隨逐身相續故。

【S2 徵】

申二、徵

所以者何？

【S3 釋2】

【T1 能為障礙】

申三、釋2　酉一、能為障礙

但由彼業生不平等所依身故，能為障礙，令不能得阿羅漢果。

【T2 不能為障2】

【U1 標定受】

酉二、不能為障2　戌一、標定受

若無生受，而有後受，於所證得阿羅漢果不能為障，然彼非不是定受業。

【U2 釋所以】

戌二、釋所以

何以故？由即依彼煩惱助伴，及即依彼諸行相續，施設此業為定受故。

由即依彼煩惱助伴等者：此中義顯，彼後受業，若有煩惱助伴，及彼諸行相續，當知非不定受。諸阿羅漢由對治力，雖有彼業，轉令不受，由是施設不能為障，以彼煩惱助伴已永盡故，諸行相續已清淨故。

【P2 十種三業10】

【Q1 善不善無記業3】

【R1 善業】

巳二、十種三業10　午一、善不善無記業3　未一、善業

復次，由二因緣建立善業。一、取愛果故；二、於所緣境如實遍知，及彼果故。

於所緣境如實遍知等者：諸所知事及所知義，名所緣境。於此一切能正了知，是名如實遍知。由遍知故，證煩惱斷及功德法，說名彼果。

【R2 不善業】

未二、不善業

由二因緣立不善業。一、取非愛果故；二、於所緣境邪執著故。

【R3 無記業】

未三、無記業

於善不善二種行相不可記故，立無記業。

【Q2 順樂受等業2】

【R1 約總報辨3】

【S1 順樂受業】

午二、順樂受等業2　未一、約總報辨3　申一、順樂受業

順樂受業者，謂初、二、三靜慮地繫及欲界繫所有善業。

【S2 順苦受業】

申二、順苦受業

順苦受業者，謂能招感惡趣生業。

【S3 順不苦不樂受業】

申三、順不苦不樂受業

順不苦不樂受業者，謂第四靜慮及上地等諸所有業。

【R2 約別報辨】

未二、約別報辨

生於餓鬼及傍生中，先業為因感得樂受，當知此業亦得名為順樂受業。唯除那落迦，於所餘處，當知皆得苦樂雜受，即由彼業增上力故，令此依身苦樂雜住不相妨礙。

【Q3 順現受等業3】

【R1 順現法受業】

午三、順現受等業3　未一、順現法受業

順現法受業者，謂由如是相狀意樂所作諸業；若由如是相狀加行，謂事加行、或身加行、或語加行所作諸業；若由如是相狀良田所作諸業；於現法中異熟成熟，如是名為順現法受業。

【R2 順生受業】

未二、順生受業

若所作業，於現法中異熟未熟，於次生中當生異熟，如是名為順生受業。

【R3 順後受業】

未三、順後受業

若所作業，現法、次生異熟未熟，從此已後異熟方熟，當知是名順後受業。

【Q4 有學等業3】

【R1 有學業】

午四、有學等業3　未一、有學業

有學業者，謂聖弟子，於時時間依增上戒、依增上心、依增上慧修學無漏，及此後得善有漏業，名有學業。

【R2 無學業】

未二、無學業

無學業者，謂於一切阿羅漢等身相續中隨應諸業。

【R3 非學非無學業】

未三、非學非無學業

此餘諸業，是名非學非無學業。

【Q5 見所斷等業2】

【R1 出體性3】

【S1 見所斷】

午五、見所斷等業2　未一、出體性3　申一、見所斷

若見所斷煩惱相應，若此所發思等諸業，一切能往諸惡趣業，此等皆名見所斷業。

若此所發思等諸業者：此中等言，等取思已業。集論中說：何等思業？謂福業、非福業、不動業。何等思已業？謂身業、語業、意業。（集論五卷三頁31,679a）此應準知。

【S2 修所斷】

申二、修所斷

若修所斷煩惱相應，及此所發思等諸業，如是皆名修所斷業。

【S3 無斷】

申三、無斷

無斷業者，所謂一切有學、無學出世間業。

【R2 廣除斷4】

【S1 標】

未二、廣除斷4　申一、標

當知此中，由三種相，故思所造諸不善業，即於現法作增長已，還復除斷。

【S2 徵】

申二、徵

何等為三？

【S3 列】

申三、列

一、現法斷故；二、生斷故；三、後斷故。

【S4 釋3】

【T1 現法斷2】

【U1 標類】

申四、釋3　酉一、現法斷2　戌一、標類

現法斷者，謂如有一，於現法中故思造業，作增長已尋復厭離，於其所作受厭離故。此是異生未得離欲。

【U2 釋相】

戌二、釋相

住此命終，而未能令於次生位不造彼業、不受異熟，亦未能令於其後位無有是事。於現法中，亦未一向能令不造。

【T2 生斷2】

【U1 標類】

酉二、生斷2　戌一、標類

生斷故者，謂復有一，受厭離已，雖是異生，而於欲界已得離欲。

【U2 釋相】

戌二、釋相

住此命終，彼於現法更不造作，尚於次生不受異熟，況復生已當有所作。然未解脫後位作業及受異熟。

【T3 後斷3】

【U1 標類】

酉三、後斷3　戌一、標類

後斷故者，謂復有一，雖是有學，而於欲界未得離欲，受厭離已，獲得最初、或復第二沙門果證。

【U2 釋由2】

【V1 由發正願】

戌二、釋由2　亥一、由發正願

彼作是念：凡我所有由多麤重、由多熱惱、唯應棄捨可厭賤身所作惡業，願於現法一切皆受；或我所有現法受業，若苦、若樂，皆願與彼俱時而受；勿復令我當於生位、或於後位受彼異熟。

【V2 由修無量2】

【W1 總標】

亥二、由修無量2　天一、總標

如是正心發誓願已，為斷彼故，復修無量，以奢摩他品定所攝正起加行，為令能起彼業因緣究竟盡故，及為進趣離欲愛故。

【W2 別釋2】

【X1 為盡惡業因緣2】

【Y1 由正對治2】

【Z1 舉所治】

天二、別釋2　地一、為盡惡業因緣2　玄一、由正對治2　黃一、舉所治

當知此中，或瞋意樂、或害意樂、或嫉妒性、或可愛事深生染著，由此為因，於諸有情發起邪行，謂身語意所發惡業種種惡事。

【Z2 明能治】

黃二、明能治

若有為欲對治如是能起四種惡業因緣，修四無量勝三摩地，彼乃至於少男、少女，無處無容暫更發起作惡業思，是故彼修如是加行，能盡所有惡業因緣。

【Y2 由遍摧伏3】

【Z1 標】

玄二、由遍摧伏3　黃一、標

當知如是正修加行，由二因緣，於其所作及所增長一切惡業皆能摧伏。謂由修習無量定故。

【Z2 徵】

黃二、徵

所以者何？

【Z3 釋3】

【a1 有量無量別】

黃三、釋3　宇一、有量無量別

所作惡業，但於有量有情境界欲不饒益意樂所起；所修無量，乃於無量有情境界欲作饒益意樂所起。

【a2 所治能治別】

宇二、所治能治別

又能發起不善業心，下劣界攝，是所對治；所修無量俱行之心，勝妙界攝，是能對治。

【a3 繫屬依轉別】

宇三、繫屬依轉別

又心是勝，諸所造業皆屬於心，故說世間并是心胤，繫屬心故、依心轉故。

【X2 為盡趣離欲愛】

地二、為盡趣離欲愛

如是行者，先發正願為所依止，後善修習無量心定，當於進趣離欲愛時，便能獲得住不還果。

【U3 顯相】

戌三、顯相

若但於此暫生喜足，於現法中不求上進，彼現法中尚不造業，況於生位、或於後位。又定不能當受生位、後位異熟。

【Q6 三曲業】

午六、三曲業

又正法外墮邪見者、行邪道者，所有一切善不善業，邪見所起。邪見增上力所生故，皆名曲業。

【Q7 三穢業】

午七、三穢業

猛利貪瞋所起諸業，皆名穢業。

【Q8 三濁業】

午八、三濁業

猛利癡者、上品鈍根忘失念者、極闇鈍者，癡所起業，皆是濁業。

【Q9 三淨業】

午九、三淨業

一切能往善趣妙行，皆名淨業。

【Q10 三默然業】

午十、三默然業

一切能往涅槃妙行，名默然業。

【P3 一種四業4】

【Q1 出體性4】

【R1 黑黑異熟業】

巳三、一種四業4　午一、出體性4　未一、黑黑異熟業

復次，能感各別處所那落迦惡業，名黑黑異熟業。

【R2 白白異熟業】

未二、白白異熟業

能感各別處所天趣善業，名白白異熟業。

【R3 黑白黑白異熟業2】

【S1 標名】

未三、黑白黑白異熟業2　申一、標名

能感餘處所有諸業，名黑白黑白異熟業。

【S2 釋說】

申二、釋說

於是處所有二業果現前可得，是故總說以為一業。

【R4 不黑不白無異熟業能盡諸業2】

【S1 標名】

未四、不黑不白無異熟業能盡諸業2　申一、標名

若出世間諸無漏業，皆名不黑不白無異熟業，能盡諸業。

【S2 釋義2】

【T1 能盡諸業】

申二、釋義2　酉一、能盡諸業

若已盡業、若當盡業，二種總名能盡諸業，令未生者當不生故，令已生者得離繫故。

【T2 簡說不白】

酉二、簡說不白

由約可愛因果異熟，故說不白。

由約可愛因果異熟等者：此中義顯，諸無漏業非可愛因，不感異熟，故說不白。

【Q2 隨難釋2】

【R1 出各別處所類2】

【S1 天趣類2】

【T1 標總說】

午二、隨難釋2　未一、出各別處所類2　申一、天趣類2　酉一、標總說

當知各別處所天趣一向白者，謂過他化自在天處，有欲界中魔王所都眾魔宮殿，及上梵世乃至非想非非想處所有善業，總說為一。

【T2 釋所由】

酉二、釋所由

由彼處所，眼所見色乃至意所知法，一向可愛，相續殊勝增上義故，意門引發意成義故。

相續殊勝增上義故等者：此中二義，如次配釋欲界最上天子，及上梵天乃至非想非非想處天應知。言意成者，謂彼色無色天從意生故。

【S2 那落迦趣類】

申二、那落迦趣類

各別處所那落迦有四。一、大那落迦，二、別那落迦，三、寒那落迦，四、邊那落迦。

【R2 釋各別處所名】

未二、釋各別處所名

於此處所，各別純受順樂受業諸果異熟，各別純受順苦受業諸果異熟，是故說名各別處所。

【Q3 別料簡2】

【R1 標差別】

午三、別料簡2　未一、標差別

又於魔宮、初二靜慮純受悅樂，若於第三靜慮已上純受喜樂。

【R2 釋喜樂】

未二、釋喜樂

言喜樂者，令心調柔、令心安適，與喜相似，故名為喜，非是喜受；與樂相似，說名為樂，非是樂受。

【Q4 引經言】

午四、引經言

六觸處門恆所領受者，當知即彼名六觸處及各別處所，因果相屬道理義故。

六觸處門恆所領受等者：眼所生觸乃至意所生觸，是名六觸。如是六觸依根、境生，由能生義，故名為處。純受順樂受業、順苦受業諸果異熟，依六處門，恆時領受若樂、若苦，是名恆所領受。即此純受順樂受業、順苦受業諸果異熟，生所依處有多差別，是名各別處所。當知此六觸處，是現果相；先業所作，是其因相。因能感果，果酬於因，是名因果相屬道理。顯揚論說：今六觸處，即前世思所造故業。（顯揚論一卷四頁31,481b）此應準知。

【J2 智攝2】

【K1 頌標列】

癸二、智攝2　子一、頌標列

復次，嗢柁南曰：無智智與定　殊勝障學等　著無我聖道　二海不同分

【K2 長行釋10】

【L1 無智2】

【M1 標失德】

子二、長行釋10　丑一、無智2　寅一、標失德

若諸邪見、若諸我見、若即無明，依前所說三有情眾無智為根，故得生起。

依前所說三有情眾者：謂如前說，曲業、穢業、濁業三有情眾應知。

若能斷此無義根本一切眾中，能起一切雜染一法，當知彼能正記所解。

能起一切雜染一法者：此中一法，謂即無明。此為無義根本，能起一切雜染故。

【M2 釋行相】

寅二、釋行相

此中第一所起雜染，損減實事；第二雜染，增益虛事；第三雜染，於其如實顯了方便能作愚癡。

如實顯了方便者：謂佛世尊宣說真實無量法教應知。

於彼二因有愚癡故，或起增益、或起損減。

於彼二因有愚癡故等者：說有說無，名彼二因。於有愚癡，故起增益；於無愚癡，故起損減。

【L2 智2】

【M1 出種類2】

【N1 標列】

丑二、智2　寅一、出種類2　卯一、標列

復次，有二種如實智。一者、如理作意所發，二者、三摩地所發。

【N2 隨釋2】

【O1 如理作意所發2】

【P1 總標】

卯二、隨釋2　辰一、如理作意所發2　巳一、總標

當知此中，由正聞思所成作意，聽聞正法增上力故，於五種受分位轉變所起過患如實了知，又即於此分位轉變如理思惟，名不定地如實正智。此為依止，能隨入修。

【P2 別釋3】

【Q1 釋過患】

巳二、別釋3　午一、釋過患

云何名為分位轉變所起過患？謂苦樂位諸無常性，苦分位中有自性苦性，樂分位中有變壞法性。

【Q2 釋轉變】

午二、釋轉變

云何名為分位轉變？謂樂分位與苦分位有別異性，若苦分位與樂分位有別異性，如是當知一切分位展轉別異。

【Q3 釋如實智】

午三、釋如實智

於此別異如實觀見，於此分位住無常想，如實觀見別異過患，知所有受皆是苦已，住於苦想。有如是想、有如是見，能證清淨，是故亦得名如實智。

【O2 三摩地所發】

辰二、三摩地所發

依定所發如實智者，謂即依彼行相轉時，輕安所攝清淨無擾寂靜而轉。當知此行與前差別。

當知此行與前差別者：謂定所發如實智相，雖亦如前，依彼無常及苦行相而轉，然有差別，聞思修慧行相異故。

【M2 顯勝能】

寅二、顯勝能

又無常性是一切行共相，苦性是一切有漏法共相。二如實智為依止故，當知如實能正顯了彼法二相。

【L3 定2】

【M1 標內外別】

丑三、定2　寅一、標內外別

復次，住內法者未得定心，尚與外道定心差別，由智勝故，何況定心。

【M2 釋其所以2】

【N1 外道攝2】

【O1 出彼失】

寅二、釋其所以2　卯一、外道攝2　辰一、出彼失

何以故？彼諸外道雖得定心，乃至極遠證得非想非非想定，然猶未能於六觸處，以其五轉如實了知，心正離欲，證得解脫。

以其五轉如實了知者：謂如前說：於五種受分位轉變所起過患如實了知故。

【O2 顯差別】

辰二、顯差別

是故彼與此正法律，猶如地空，相去極遠。

【N2 內法攝2】

【O1 標由勝解】

卯二、內法攝2　辰一、標由勝解

住內法者雖未得定，但由信聞無我勝解，便能證得三摩地心，於六觸處能斷、能知，心得離欲及證解脫。是故當知，於正法律彼有失壞，此無失壞。

【O2 釋其妙行2】

【P1 標五種】

辰二、釋其妙行2　巳一、標五種

唯正勝解相續轉時，於六境界，依止六根，略有五種寂靜妙行。

【P2 釋彼相5】

【Q1 善調】

巳二、釋彼相5　午一、善調

謂深於彼見過患故，名為善調。

【Q2 善覆】

午二、善覆

於不應役諸境界中而不役故，名為善覆。

【Q3 善守】

午三、善守

於所應役諸境界中，或於率爾現前境上，善住念故，名為善守。

【Q4 善護】

午四、善護

一切煩惱皆能斷故，名為善護。

【Q5 善修】

午五、善修

已善修習圓滿道故，名為善修。

【L4 殊勝2】

【M1 顯勝安立2】

【N1 標】

丑四、殊勝2　寅一、顯勝安立2　卯一、標

復次，於二處所，如來證得勝安立智，能正顯說超諸苦樂，非不證得勝安立智。

【N2 釋2】

【O1 斥邪解】

卯二、釋2　辰一、斥邪解

於中若有作如是解：此大沙門喬答摩種無知無解，於諸世間一向安樂，為令弟子謂此安樂間雜眾苦深怖畏故，為超苦樂間雜依附諸世間故，為欲超過諸苦樂故，宣說法要。當知此解是為邪想，是邪分別，是大邪見。

【O2 顯正說】

辰二、顯正說

然其如來善知世間或一向樂、或一向苦、或雜苦樂，然彼一切皆是無常，是故為令諸弟子眾，超過一切無常世間，超過苦樂，說正法要。

【M2 廣應正知2】

【N1 舉境事2】

【O1 總標】

寅二、廣應正知2　卯一、舉境事2　辰一、總標

由三種相，應正了知諸可愛事。

【O2 別釋4】

【P1 所追求】

辰二、別釋4　巳一、所追求

謂未來世諸可愛事，名所追求。

【P2 所尋思】

巳二、所尋思

若過去世諸可愛事，名所尋思。

【P3 所受用】

巳三、所受用

若現在世可愛外境，名所受用。

【P4 所耽著】

巳四、所耽著

若現在世可愛內受，名所耽著。

【N2 釋行相2】

【O1 標】

卯二、釋行相2　辰一、標

當知此中，墮於三世，有四行相。

【O2 釋2】

【P1 於三世】

辰二、釋2　巳一、於三世

一、於未來，二、於過去，三、於現在。

【P2 四行相】

巳二、四行相

於此行相能隨悟入是悅意相、意所樂相、可愛色相、平安色相，如其所應，當知即是可欣、可樂、可愛、可意四種行相。

由三種相應正了知諸可愛事等者：攝異門分說：此可愛事略有三種。一、可希求事，二、可尋思事，三、可耽著事。未來可愛事可希求故，名為可欣。過去可愛事唯可欲故、唯可樂故，名為可樂。現在可愛事略有二種。一、境界事，二、領受事。若境界事可愛樂故，名為可愛。若領受事可愛樂故，名為可意。如是所說諸可愛事，或過去、或未來、或現在、或境界、或領受，有差別故，或名可希求事、或名可尋思事、或名可耽著事。（陵本八十四卷十二頁6385）此中諸義，準彼應知。

【L5 障3】

【M1 標障治】

丑五、障3　寅一、標障治

復次，勤修定者，略由二門、二時、二地所有諸欲，於所引發三種等持能為障礙。為欲斷除如是障礙，正勤修習五種對治。

【M2 隨別釋2】

【N1 障礙攝2】

【O1 辨能障3】

【P1 由二門】

寅二、隨別釋2　卯一、障礙攝2　辰一、辨能障3　巳一、由二門

當知此中，先所受用過去諸欲，於遠離處，由尋思門令心飄蕩；

先所受用過去諸欲等者：此顯出家補特伽羅應知。

復有現在居家所有利養恭敬俱行諸欲，由尋思門令心散亂。

【P2 於二時】

巳二、於二時

此中利養恭敬俱行所有諸欲，於其行時令心飄蕩；先所受用居家諸欲，於其住時令心散亂。

【P3 於二地】

巳三、於二地

即此諸欲，於異生地能為障礙，於有學地亦為障礙。

【O2 顯所障5】

【P1 標三等持】

辰二、顯所障5　巳一、標三等持

又於異生所修無量俱行等持，能為障礙；亦於有學能善通達一切智事廣大等持，能為障礙；亦於無學極善修習究竟等持，能為障礙。

【P2 釋三喜俱2】

【Q1 總標】

巳二、釋三喜俱2　午一、總標

當知如是諸所生起一切等持，皆與喜俱。

【Q2 別辨】

午二、別辨

此中第一，於諸有情利益安樂意樂門中，與喜俱行；第二，領受有學解脫喜故，與喜俱行；第三，領受無學解脫喜故，與喜俱行。

【P3 辨六所緣】

巳三、辨六所緣

彼由眼等所識色等所緣別故，復有六種。

彼由眼等所識等者：此顯前三等持，依六境事所有差別應知。

【P4 釋名圓滿】

巳四、釋名圓滿

又此等持具諸相故，名為圓滿。

又此等持具諸相故等者：入、住、出相隨意自在，名具諸相。齊此名為修習圓滿。

【P5 顯其究竟】

巳五、顯其究竟

又此等持究竟邊際，謂能往趣世間離欲，或能往趣出世離欲，過此更無能趣清淨等持可得，是故說此無有闕減。

【N2 對治攝2】

【O1 出五法3】

【P1 正念正知】

卯二、對治攝2　辰一、出五法3　巳一、正念正知

若欲速證沙門果者，於身命等無所顧戀，恆常無間、殷重加行，熾然精進。於諸欲中，了知自相，堅守正念；了知過患，無希望等正知現前。

【P2 無放逸】

巳二、無放逸

正念、正知為所依故，方便勤修四無放逸，謂於晝分若行、若坐，於諸障法淨修其心，乃至廣說。

方便勤修四無放逸等者：行住坐臥正知而住，是名四無放逸。聲聞地說：常勤修習悎寤瑜伽，其相應知。（陵本二十四卷一頁2003）

【P3 修習止觀2】

【Q1 辨別修2】

【R1 奢摩他分】

巳三、修習止觀2　午一、辨別修2　未一、奢摩他分

如是發起勇猛精進，於其所證無所怯劣。由九種相安住其心，一向修習奢摩他定，身得輕安，無愛味等，故無染汙。

無愛味等故無染汙者：愛、見、慢、疑，名愛味等。無此隨惑，故無染汙。

不為惛沈及以睡眠二隨煩惱之所擾亂。

【R2 毗鉢舍那分】

未二、毗鉢舍那分

一向念住為所依止，精勤修習毗鉢舍那，堅守正念，遠離掉舉隨煩惱故，無有愚癡。

【Q2 明雙運】

午二、明雙運

已入止觀雙運轉道，其心正定，即此二分一境隨行。

即此二分一境隨行者：謂奢摩他、毗鉢舍那二種和合平等俱轉，是名一境隨行。此即釋前止觀雙運轉道應知。

【O2 顯能治】

辰二、顯能治

為斷彼障，修習如是五種對治為依止故，能於彼障遍知、永斷。於三等持，依六境事所有差別，喜俱行定圓滿能引。

【M3 出解因】

寅三、出解因

由二因緣，諸佛世尊為諸弟子宣說自己能引導法。一、於黑品所有過失令生解故；二、於白品所有功德令生解故。

【L6 學等2】

【M1 略標列】

丑六、學等2　寅一、略標列

復次，於此正法毗奈耶中，略有二種補特伽羅。一、已得意，二、未得意。

【M2 別釋相2】

【N1 補特伽羅相2】

【O1 已得意】

寅二、別釋相2　卯一、補特伽羅相2　辰一、已得意

已得意者，復有二種。一、已見諦，已得有學心解脫意；二、阿羅漢，已得無學心解脫意。

【O2 未得意2】

【P1 標類】

辰二、未得意2　巳一、標類

未得意者，謂於三學創修事業有學異生。

【P2 釋相】

巳二、釋相

彼全未得一切二種心解脫意，是故希求異生體後有餘依滅，及自體後無餘依滅涅槃界時，於三學中多修學住。

異生體後有餘依滅等者：謂彼異生，最初希得有餘依滅，後復希得無餘依滅，是故此中作次第說。依二涅槃界，名異生體後及自體後。

【N2 修不放逸相3】

【O1 無學2】

【P1 明有退】

卯二、修不放逸相3　辰一、無學2　巳一、明有退

若諸無學，雖已證得心解脫意，而或失念行縱逸時，便有退失現法樂住。

【P2 辨應修2】

【Q1 非為證得解脫】

巳二、辨應修2　午一、非為證得解脫

彼雖於此現法樂住或退不退，然無堪能退失解脫。若有修行不放逸者，一切皆為證得解脫。然已證得解脫無退，修不放逸復何所用？

【Q2 為證現法樂住】

午二、為證現法樂住

若為證得現法樂住，勤作功用。如造工業，非不放逸。

如造工業非不放逸者：此中義顯，成就軟根諸無學果，於其現法樂住，若心放逸，即可退失；不放逸故，能不退失。是故應勤功用，修不放逸。如造工業，隨彼勤劬為建立，方能成辦。於彼非不有放逸事，是故應修無放逸行。為證現法樂住，道理亦爾。

【O2 有學】

辰二、有學

若諸有學，先已證得心解脫意，彼亦決定趣三菩提，於所修道不由他緣，自然能修無放逸行，於現法中猶未畢竟息放逸故。

【O3 異生3】

【P1 標應修】

辰三、異生3　巳一、標應修

若有一切未得意者，彼應決定修不放逸。

【P2 辨應作】

巳二、辨應作

又由三相，辦所應作。一、由諸根所集成故，資糧圓滿；二、由習近隨順如法諸臥具故，心得安住；三、由依止親近善士、聞他法音、如理作意眾因緣故，乃至獲得二心解脫。

【P3 顯應知2】

【Q1 總標】

巳三、顯應知2　午一、總標

又即於此應不放逸所作轉時，由二種相，應知於彼六處寂滅有增上慢、無增上慢。

【Q2 別釋2】

【R1 舉有慢2】

【S1 釋2】

【T1 除邪分別2】

【U1 標因】

午二、別釋2　未一、舉有慢2　申一、釋2　酉一、除邪分別2　戌一、標因

謂於未滅起邪分別，妄執為滅，由所緣故；及於未得起邪分別，妄執為得。

【U2 顯過】

戌二、顯過

彼雖如是起邪分別，謂滅解脫，而未能令身壞已後壽命永盡、六處永滅，亦不能離諸境界想。

由二種相等者：於彼六處寂滅若緣、若證起邪分別，名二種相。如下自釋，謂於未滅起邪分別，妄執為滅，由所緣故，是為初相。及於未得起邪分別，妄執為得，是第二相。如次配釋若緣、若證應知。

【T2 釋由領受】

酉二、釋由領受

又彼由於六處寂滅若緣、若證邪領受故，有如是事。

邪領受故有如是事者：由邪領受，起邪分別。未滅執滅，未得執得，名有如是事，指前說故。

【S2 結】

申二、結

此二種相，應知說名有增上慢。

【R2 例無慢】

未二、例無慢

與此相違，當知說名無增上慢。

【L7 著2】

【M1 舉黑品2】

【N1 總標】

丑七、著2　寅一、舉黑品2　卯一、總標

復次，住內法者，於二種著，應當了知二種過患。

【N2 別釋2】

【O1 二種著】

卯二、別釋2　辰一、二種著

謂諸異生，於二緣識及能依受，不能了知無我性故。

於二緣識及能依受等者：如下釋義可知。

未離欲者，於利養恭敬增上業緣所起諸受，有第一著；已離欲者，於離諸欲緣所起諸受，有第二著。

【O2 二種過患2】

【P1 第一過患2】

【Q1 釋2】

【R1 正顯內法】

辰二、二種過患2　巳一、第一過患2　午一、釋2　未一、正顯內法

此著為因，當來生起，說名為生。

【R2 兼說外道】

未二、兼說外道

又諸外道，由取著故，生諸繫縛；繫縛生故，能生一切惡不善法。

【Q2 結】

午二、結

當知是名第一過患。

【P2 第二過患2】

【Q1 釋2】

【R1 由第一著】

巳二、第二過患2　午一、釋2　未一、由第一著

又由此著增上力故，當於正法毗奈耶沒，及當來世生等眾苦差別而生。

【R2 由第二著】

未二、由第二著

於現法中，此增上力為因緣故，不般涅槃。

【Q2 結】

午二、結

當知是名第二過患。

【M2 例白品】

寅二、例白品

與此相違，應知即是白品差別。

【L8 無我2】

【M1 標能究竟】

丑八、無我2　寅一、標能究竟

復次，由四因緣，於法無我能到究竟。

【M2 列四因緣】

寅二、列四因緣

謂一切法皆無我者，除識自性、識諸因緣、識諸助伴，其餘所有不可得故；又識自性是無常故；又此因緣是無常故；又此助伴是無常故。

【L9 聖道2】

【M1 總標】

丑九、聖道2　寅一、總標

復次，由八聖支道法故，及此果故，顯發正法及毗奈耶。

【M2 別釋2】

【N1 道支2】

【O1 標最勝】

寅二、別釋2　卯一、道支2　辰一、標最勝

由五種相，當知八聖支道法最勝無罪。

【O2 釋五相5】

【P1 現見】

辰二、釋五相5　巳一、現見

謂於現法煩惱有無善分別故，名為現見。

【P2 無熾然】

巳二、無熾然

能令煩惱得離繫故，名無熾然。

【P3 應時】

巳三、應時

若行、若住、若坐、若臥一切時中，皆可修習，易修習故，名為應時。

【P4 引導】

巳四、引導

導涅槃故，名為引導。

【P5 唯此見】

巳五、唯此見

不共一切諸外道故，名唯此見。

【N2 道果2】

【O1 標名內證】

卯二、道果2　辰一、標名內證

遠離信他、欣樂行相、周遍尋思、隨聞所起、見審察忍，唯自證故，名內所證。

【O2 指釋五相】

辰二、指釋五相

此道果法亦有五相。

此道果法亦有五相者：此中五相，謂即前說遠離信他、欣樂行相，是為初相。遠離周遍尋思，是第二相。遠離隨聞所起、見審察忍，是後三相。如下說言：由五種相，當知涅槃是內證法。謂離信故，乃至離見審察忍故。（陵本九十二卷十七頁6969）此應準知。

當知已如攝異門分分別其相。

已如攝異門分分別其相者：攝異門分說：越渡惑者，謂於自所證。越渡疑者，謂於他所證。非緣於他者，謂於此法內自所證，非但隨他聽聞等故。非餘所引者，謂於大師所有聖教，不為一切外道異論所引奪故。於諸法中得無所畏者，謂於自所證，若他詰問無悚懼故。（陵本八十三卷十四頁6317）如是一切，應知分別內所證相。

【L10 二海不同分2】

【M1 標列二海】

丑十、二海不同分2　寅一、標列二海

復次，海有二種。一者、水海，二、生死海。

【M2 出不同分4】

【N1 標】

寅二、出不同分4　卯一、標

由三種相，當知水海與生死海而不同分。

【N2 徵】

卯二、徵

何等為三？

【N3 列】

卯三、列

一者、自性不同分故；二者、淪沒不同分故；三者、超渡不同分故。

【N4 釋3】

【O1 自性不同分】

卯四、釋3　辰一、自性不同分

此中自性不同分者，謂水大海，用色一分為自性故，有邊有量；生死大海，用一切行為自性故，無邊無量。

【O2 淪沒不同分3】

【P1 標列】

辰二、淪沒不同分3　巳一、標列

此中淪沒不同分者，謂若所有淪沒、若由此淪沒、若如是淪沒，皆不同分。

【P2 隨釋3】

【Q1 所有淪沒】

巳二、隨釋3　午一、所有淪沒

謂水大海，或傍生趣、或有人趣於中淪沒；生死大海，諸天世間亦常淪沒。

【Q2 由此淪沒2】

【R1 水大海2】

【S1 總標簡】

午二、由此淪沒2　未一、水大海2　申一、總標簡

又水大海，唯由身故，於中淪沒；不由語故、不由意故、不由貪故、不由瞋故、不由癡故、不由生等眾苦法故，於中淪沒。

【S2 釋宣說】

申二、釋宣說

此中宣說諸業、煩惱、彼果三分，如其次第，應知彼相。

如其次第應知彼相者：身語意相，諸業所攝。貪瞋癡相，煩惱所攝。生等眾苦，彼果所攝。如是次第應知。

【R2 生死大海】

未二、生死大海

生死大海，亦由身故，乃至亦由生等苦故，於中淪沒。

【Q3 如是淪沒2】

【R1 生死大海4】

【S1 由諸尋思】

午三、如是淪沒2　未一、生死大海4　申一、由諸尋思

諸出家者，由妄尋思，由妄觀察，由自所起諸邪分別，發起種種不正尋思，令心擾亂，於生死海恆常淪沒。

【S2 由煩惱繫】

申二、由煩惱繫

又餘外道，諸煩惱繫所纏繫故，於生死海恆常淪沒。

【S3 由無厭離】

申三、由無厭離

諸在家者，恆常無間眾苦逼切，煩惱燒然，而不能厭，故名淪沒。

【S4 由諸雜染】

申四、由諸雜染

其餘依止諸業、煩惱，於諸生處往還無絕，故名淪沒。

【R2 水大海】

未二、水大海

其水大海，雖墮其中，暫時衰損。或傍生趣，由業、煩惱一分勢力，而生其中，暫時淪沒，而非究竟。

【P3 總結】

巳三、總結

當知是名沒不同分。

【O3 超渡不同分2】

【P1 水大海】

辰三、超渡不同分2　巳一、水大海

此中超渡不同分者，謂水大海，未離欲貪諸異生類尚能越渡，何況其餘。

【P2 生死大海2】

【Q1 明建立】

巳二、生死大海2　午一、明建立

生死大海三分建立。未離欲者，由五可愛境差別故；已離欲者，由意所識可愛諸法境差別故；諸有學者，由內六處有差別故。

【Q2 辨超渡3】

【R1 未離欲異生】

午二、辨超渡3　未一、未離欲異生

其未離欲諸異生類，於五可愛境界大海未能超渡。

【R2 已離欲異生】

未二、已離欲異生

其已離欲諸異生類，於內各別六處大海未能超渡。

於內各別六處大海未能超渡者：思所成地說：暴流有六。謂眼暴流能見諸色，乃至意暴流能了諸法。佛聖弟子，若已永斷五下分結，名已超渡前五暴流；若復永斷一切上分諸結，名已超渡第六暴流。如彼釋相應知。（陵本十七卷十六頁1505）今說於內各別六處大海，當知即六暴流。由是諸異生類，故說未能超渡。

由彼於此未超渡故，於前二種境界大海亦未超渡。

於前二種境界大海者：前說五可愛境，及意所識可愛諸法，是名二種境界大海。

【R3 諸有學者2】

【S1 出因緣2】

【T1 由遍知】

未三、諸有學者2　申一、出因緣2　酉一、由遍知

其有學者，普於六處遍知為苦，即於所緣修習正道。彼由安住如是住故，於未離欲、已離欲地二種境界，所有心意所緣境相明了現前。

【T2 由觀察】

酉二、由觀察

又由猛利觀察作意，於先所見等隨憶念，由此因緣，於彼速疾以慧通達，亦能除遣。

【S2 明超渡2】

【T1 於三分大海】

申二、明超渡2　酉一、於三分大海

又彼於其六處大海速能超渡，能超渡故，於前二種境界大海畢竟超渡。

【T2 於四種煩惱】

酉二、於四種煩惱

及能超渡能發棄捨所學煩惱、能發尋思亂心煩惱、能發耽著世間利養恭敬煩惱、能發一切惡行煩惱。

及能超渡能發棄捨所學煩惱等者：謂阿羅漢永斷五支，於五處所不能復犯。如思所成地說。（陵本十九卷十七頁1670）今此諸相，隨應配釋應知。

【J3 同等攝2】

【K1 頌標列】

癸三、同等攝2　子一、頌標列

嗢柁南曰：道師不同分　王國二世間　有為遮身行　堅執三空性

【K2 長行釋8】

【L1 道不同分2】

【M1 標列】

子二、長行釋8　丑一、道不同分2　寅一、標列

略有二種道不同分。一、自性不同分，二、行相不同分。

【M2 隨釋2】

【N1 自性不同分2】

【O1 出體】

寅二、隨釋2　卯一、自性不同分2　辰一、出體

若趣苦集行，若趣苦滅行，是名自性不同分。

【O2 釋義】

辰二、釋義

當知初一能趣雜染，第二能趣清淨，是名此中不同分義。

【N2 行相不同分2】

【O1 總標差別】

卯二、行相不同分2　辰一、總標差別

即此趣滅行，或有有為共相行轉，或有有為、無為共相行轉，是名行相不同分。

或有有為共相行轉等者：諸行無常，是名有為共相。諸法無我，是名有為、無為共相。

【O2 料簡相望2】

【P1 名不同分】

辰二、料簡相望2　巳一、名不同分

當知此中，若諸有為共相行相，彼望道果名不同分。

【P2 亦名同分】

巳二、亦名同分

若有為、無為共相行相，彼望道果亦名同分。何以故？道果涅槃常無我故。

【L2 師不同分3】

【M1 總標】

丑二、師不同分3　寅一、總標

復次，於正法內，略有五種師假立句，諸外道師所製論中都不可得。

【M2 別釋3】

【N1 初三句】

寅二、別釋3　卯一、初三句

謂趣諸取行，趣諸取盡行，若一切法遍知、永斷、作苦邊際。

【N2 第四句2】

【O1 總標】

卯二、第四句2　辰一、總標

若於五相受建立處一一相中，不依四相薩迦耶見；用彼為依，能害四種行相憍慢。

不依四相薩迦耶見等者：前說：四種我見為所依止，能生我慢。一、有分別我見，二、俱生我見，三、緣自依止我見，四、緣他依止我見。（陵本八十六卷五頁6498）是名四相。薩迦耶見以此為依，能生四種行相憍慢，亦如彼釋應知。今翻彼義，故作是說。

若慢為因，有三過患；離慢為因，有三勝利。

【O2 別釋2】

【P1 舉三過患3】

【Q1 第一過患】

辰二、別釋2　巳一、舉三過患3　午一、第一過患

當知此中，懷憍慢者，於涅槃界其心退還，由怖畏故，是名第一過患。

【Q2 第二過患】

午二、第二過患

於諸惡行恆現行中，及於可愛諸雜染事，其心趣入，是名第二過患。

【Q3 第三過患2】

【R1 辨2】

【S1 舉生等病2】

【T1 舉由怖畏】

午三、第三過患2　未一、辨2　申一、舉生等病2　酉一、舉由怖畏

於涅槃界深生怖畏增上力故，便能生起當來生等生死重病。

【T2 例由趣入】

酉二、例由趣入

如由怖畏增上力故，如是亦由於諸惡行及於可愛諸雜染事，其心趣入增上力故，堪能生起當來生等生死重病。

【S2 例癰毒箭】

申二、例癰毒箭

如生等病，眼等處癰、貪等毒箭，當知亦爾。

【R2 結】

未二、結

是名第三過患。

【P2 翻三勝利】

巳二、翻三勝利

與此相違，當知即是離慢為因三種勝利。

【N3 第五句】

卯三、第五句

若隨緣起增上力故，於現法中後有種子或增、或減，由此為因，當來後有或生不生，以能攝受種子煩惱或有集起、或滅沒故。

【M3 總結】

寅三、總結

一切世間及出世間所有法教如實建立，唯於內法，有此大師為諸弟子正所宣說師假立句真實可得，非諸外道。

【L3 王國】

丑三、王國

復次，於欲界中，諸器世間當知譬如王所王國，有情世間譬如臣民，彼惡天魔譬如君主。

【L4 二世間2】

【M1 標列】

丑四、二世間2　寅一、標列

復次，有二世間。一、有情世間，二、器世間。

【M2 料簡】

寅二、料簡

其器世間，為火災等之所壞滅；有情世間，剎那剎那各各內身任運壞滅。

【L5 有為3】

【M1 標列】

丑五、有為3　寅一、標列

復次，空有二種。一者、有為，二者、無為。

【M2 別辨】

寅二、別辨

此中有為，空無常、恆、久久安住、不變易法，及我、我所。

空無常恆久久安住不變易法等者：謂有為法，無常、無恆、無久久安住、無不變易法，亦無我及我所。即由此義，說彼為空。前說：於諸行中，修無常想行有五種。謂由無常性、無恆性、非久住性、不可保性、變壞法性故。（陵本八十六卷一頁6485）今此諸義如彼別釋，隨應配屬當知。

若諸無為，唯空無有我及我所。

【M3 隨廣2】

【N1 標道理】

寅三、隨廣2　卯一、標道理

又此空性離諸因緣，法性所攝，法爾道理為所依趣。

【N2 釋遍攝】

卯二、釋遍攝

此或如是、或異、或非，遍一切處，無不同歸法爾道理。

又此空性等者：聲聞地說：由彼諸法本性應爾、自性應爾、法性應爾，即此法爾，說名道理瑜伽方便。或即如是、或異如是、或非如是，一切皆以法爾為依，一切皆歸法爾道理，令心安住、令心曉了。如是名為法爾道理。（陵本二十五卷十頁2110）此說空性，其義亦爾。

【L6 遮身行2】

【M1 標】

丑六、遮身行2　寅一、標

復次，如來不遮能得一切世間邊際，唯遮身行隨往能得世間邊際。

【M2 釋2】

【N1 標應知】

寅二、釋2　卯一、標應知

此中當依勝義道理，應知世間、若得世間邊際方便，及世邊際。

【N2 釋差別3】

【O1 說名世間】

卯二、釋差別3　辰一、說名世間

謂於方處有世間想，假名施設增上力故，即由世間若智、若想增上力故，說有世間。若想、若智增上力故，於諸世間廣起言說。

【O2 名得世間邊際方便】

辰二、名得世間邊際方便

由或見聞、或覺、或知增上力故，於六觸處，由其五轉起如實智，名得世間邊際方便。

於六觸處由其五轉等者：前說：於五種受分位轉變所起過患如實了知。名如實智。如彼釋義應知。

【O3 名得世間邊際2】

【P1 出異名4】

【Q1 名能到世間邊際】

辰三、名得世間邊際2　巳一、出異名4　午一、名能到世間邊際

未來諸行因永盡故，名為能到世間邊際。

【Q2 名世間解】

午二、名世間解

於世因果如實知故，名世間解。

【Q3 名善運轉世間邊際】

午三、名善運轉世間邊際

能正任持最後身故，名善運轉世間邊際。

【Q4 名超世間愛者】

午四、名超世間愛者

於現法中，一切境界愛永盡故，具恆住故，說名能超世間愛者。

具恆住故者：謂阿羅漢，具足成就六恆住法應知。

【P2 結能得】

巳二、結能得

由如是等所說行相，當知名得世間邊際。

【L7 堅執2】

【M1 標非】

丑七、堅執2　寅一、標非

復次，非善說法毗奈耶中諸出家者，隨有一惡不善尋思未生生時，一向能為梵行障礙，如彼生已堅執不捨。

未生生時者：謂先未生，今時生故。

【M2 釋義2】

【N1 於未生生時】

寅二、釋義2　卯一、於未生生時

此中不行，最為殊勝。

【N2 於生已相續2】

【O1 標不應】

卯二、於生已相續2　辰一、標不應

設有行者，不應堅執，於相續中，不應為作居住依止。

【O2 釋所以】

辰二、釋所以

何以故？剎那雜染不能傾動所修梵行，要當相續能傾動故。

【L8 三空性3】

【M1 空住空性2】

【N1 略標列】

丑八、三空性3　寅一、空住空性2　卯一、略標列

復次，當知略有二種空住。一者、尊勝空住，二者、引彼空住。

【N2 隨別釋2】

【O1 尊勝空住3】

【P1 出體】

卯二、隨別釋2　辰一、尊勝空住3　巳一、出體

諸阿羅漢觀無我住，如是名為尊勝空住。

【P2 顯義】

巳二、顯義

由阿羅漢法爾尊勝，觀無我住，於諸住中最為尊勝。

【P3 釋名】

巳三、釋名

如是或尊勝所住，或即住尊勝，由此因緣，是故說名尊勝空住。

【O2 引彼空住2】

【P1 明漸次】

辰二、引彼空住2　巳一、明漸次

引彼空住者，謂如有一，若行、若住如實了知煩惱有無；知有煩惱，便修斷行，知無煩惱，便生歡喜；生歡喜故，乃至令心證三摩地；由心證得三摩地故，如實觀察諸法無我，晝夜隨學，曾無懈廢。如是名為引彼空住。

【P2 出空性】

巳二、出空性

當知此中，於內煩惱如實了知，有知為有，無知為無，是名空性。

【M2 修習空性3】

【N1 標】

寅二、修習空性3　卯一、標

復次，正見圓滿已見諦跡諸聖弟子，皆能如實越彼邪空，亦能如實入正不空，以世間道及出世道修習空性。

【N2 徵】

卯二、徵

其義云何？

【N3 釋2】

【O1 釋空性2】

【P1 明正觀3】

【Q1 標義】

卯三、釋2　辰一、釋空性2　巳一、明正觀3　午一、標義

謂於此處彼非有故，正觀為空。若於此處所餘有故，如實知有。

【Q2 舉喻2】

【R1 約時位辨2】

【S1 空】

午二、舉喻2　未一、約時位辨2　申一、空

譬如客舍，於一時間無諸人物，說名為空。

【S2 不空】

申二、不空

於一時間有諸人物，說名不空。

【R2 約分全辨2】

【S1 空】

未二、約分全辨2　申一、空

或即此舍，由無一類，說名為空。謂無材木，或無覆苫，或無門戶，或無關鍵，或隨一分無所有故。

【S2 不空】

申二、不空

然非此舍即舍體空。

【Q3 合法2】

【R1 約三趣辨2】

【S1 空】

午三、合法2　未一、約三趣辨2　申一、空

如是自體所依止身，亦名受趣、亦名想趣、亦名思趣。然此自體所依止身，於一時間，由無一類或受、或想、或復思等，一切煩惱、隨煩惱等，說名為空。

【S2 不空】

申二、不空

於一時間，由有一類，說名不空。

【R2 約六處辨2】

【S1 空】

未二、約六處辨2　申一、空

或即自體所依止身，於一時間，由無一類或眼、或耳、或鼻、或舌、或身一分、或意一分，說名為空。

【S2 不空】

申二、不空

然非自體所依止身，即自身體一切皆空。

【P2 辨趣入2】

【Q1 顛倒趣入】

巳二、辨趣入2　午一、顛倒趣入

當知此中總略義者，若觀諸法所有自性畢竟皆空，是名於空顛倒趣入，亦名違越佛所善說法毗奈耶。

【Q2 如實趣入】

午二、如實趣入

若觀諸法由自相故，一類是有、一類非有，此有非有畢竟遠離。

此有非有畢竟遠離者：謂由觀增上力，觀彼諸法或有非有，而彼諸法實無有非有性，是名畢竟遠離。

又觀有性，於一時間一分遠離，於一時間一分不離，如是名為於彼空性無有顛倒如實趣入。

【O2 釋修習2】

【P1 依世間道2】

【Q1 辨2】

【R1 為住遠離2】

【S1 標思惟】

辰二、釋修習2　巳一、依世間道2　午一、辨2　未一、為住遠離2　申一、標思惟

以世間道修空性者，謂聖弟子住遠離處，先於城邑聚落人想作意思惟，次復思惟阿練若想。

【S2 辨空性2】

【T1 約二想辨2】

【U1 空】

申二、辨空性2　酉一、約二想辨2　戌一、空

彼即觀察於自身中，此想為空，謂人邑等想。

【U2 不空2】

【V1 阿練若想】

戌二、不空2　亥一、阿練若想

此想不空，謂阿練若想。

【V2 想相應法】

亥二、想相應法

又餘不空，謂阿練若想為緣，阿練若想相應諸受思等。

【T2 約一想辨2】

【U1 空】

酉二、約一想辨2　戌一、空

或即此想，由一類故，觀之為空，謂無麤重不寂靜住及熾然等。

【U2 不空】

戌二、不空

由一類故，觀為不空，謂有微細極寂靜住，離熾然等。

謂無麤重不寂靜住等者：城邑聚落人想，名有麤重不寂靜住及熾然等。今住阿練若想，相相違故，說彼為無，觀之為空。

【R2 為趣離欲2】

【S1 明漸次2】

【T1 思惟地等】

未二、為趣離欲2　申一、明漸次2　酉一、思惟地等

又即於彼能取山林、卉木、禽獸等阿練若差別相想無復思惟，但思惟地，無    別相想。又即於彼能取險惡、高下、不平、多諸荊棘、瓦礫等地差別相想無復思惟，但思惟地平坦細滑，猶如掌中，無別相想。

【T2 思惟空等】

酉二、思惟空等

從此次第，除色想等，漸次思惟空處、識處、無所有處差別相想，後於非想非非想處所有相想作意思惟。

除色想等者：此中等言，等取有對想及別異想。取青等相，名為色想。能取行礙，名有對想。能取男、女、舍、田等假，名別異想。如五識身相應地意地決擇中說應知。（陵本五十三卷十七頁4267）

【S2 辨空性】

申二、辨空性

於一切處，如前所說歷觀空性，觀諸下地有麤想等，觀諸上地有靜想等。

【Q2 結】

午二、結

如是名為諸聖弟子，以世間道修習空性。

觀諸下地等者：謂下地中麤、苦、障想，名麤想等。及上地中靜、妙、離想，名靜想等。

當知為趣乃至上極無所有處漸次離欲。

【P2 依出世道2】

【Q1 總修諦行2】

【R1 標究竟】

巳二、依出世道2　午一、總修諦行2　未一、標究竟

自斯已後，修聖道行，漸次除去無常行等，能趣非想非非想處畢竟離欲。

【R2 辨空性2】

【S1 空】

未二、辨空性2　申一、空

彼於爾時，自觀身中空無諸想，謂一切漏一向寂靜，永離熾然。

【S2 不空】

申二、不空

又觀身中有法不空，謂此依止為緣，六處展轉互相任持，乃至壽住為緣，諸清淨法無有壞滅。

【Q2 料簡空住2】

【R1 標最勝】

午二、料簡空住2　未一、標最勝

當知世尊於昔修習菩薩行位，多修空住，故能速證阿耨多羅三藐三菩提，非如思惟無常、苦住。

【R2 結隨轉】

未二、結隨轉

是故今者證得上妙菩提住已，由昔串習隨轉力故，多依空住。

【M3 證修空性2】

【N1 標列二種】

寅三、證修空性2　卯一、標列二種

復次，有二種空。一者、應所證空，二者、應所修空。

【N2 釋其障因2】

【O1 別辨相2】

【P1 於自正所應行而不能行2】

【Q1 出不能行2】

【R1 標依雜住】

卯二、釋其障因2　辰一、別辨相2　巳一、於自正所應行而不能行2　午一、出不能行2　未一、標依雜住

若諸苾芻樂依雜住，於此二種不能成辦。應所證空不能證故，應所修空不能修故。

【R2 廣其退失2】

【S1 略標列】

未二、廣其退失2　申一、略標列

因於二種不成辦故，當知退失四種妙樂。謂於一切攝受惡事遽務眾苦，皆悉解脫妙出離樂；解脫貪欲、瞋恚等事，初靜慮中妙遠離樂；尋伺止息妙寂靜樂；二解脫攝無所造作、無恐怖攝妙等覺樂。

當知退失四種妙樂等者：無惱害樂，說名妙樂。菩薩地中亦說有四，一、出離樂，二、遠離樂，三、寂靜樂，四、三菩提樂。正信捨家，趣於非家，解脫樊籠居家迫迮種種大苦，名出離樂。斷除諸欲惡不善法，證初靜慮離生喜樂，名遠離樂。第二靜慮已上諸定，尋伺止息，名寂靜樂。一切煩惱畢竟離繫，於所知事如實等覺，此樂名為三菩提樂。（陵本三十五卷二十頁2893）今說四種妙樂，如次配釋應知。

【S2 隨難釋2】

【T1 釋二解脫2】

【U1 標列】

申二、隨難釋2　酉一、釋二解脫2　戌一、標列

二解脫者，一、時愛心解脫，二、不動心解脫。

【U2 隨釋2】

【V1 時愛心解脫2】

【W1 出體】

戌二、隨釋2　亥一、時愛心解脫2　天一、出體

若阿羅漢根性鈍故，於世間定是其退法，未能解脫所有定障，故名時愛心解脫。

【W2 釋名2】

【X1 時】

天二、釋名2　地一、時

以退法故，時時退失，時時現前，故說名時。

【X2 愛】

地二、愛

於現法樂喜欲證住，故說名愛。

【V2 不動心解脫2】

【W1 出無退】

亥二、不動心解脫2　天一、出無退

不動心解脫者，謂阿羅漢根性利故，是不退法，一切皆以無漏道力而得解脫，於一切種都無退失。

於一切種都無退失者：謂於所證解脫及與現法樂住，皆無退失故。

【W2 釋說義】

天二、釋說義

當知此中，決定義是三昧耶義，餘如前說。

當知此中決定義等者：不動心解脫阿羅漢，於所證得現法樂住無退，非如鈍根阿羅漢或退不退，是名決定。此決定義，唯說現法樂住，非謂解脫，由是故說決定義是三昧耶義。由前已說：若諸無學，雖已證得心解脫意，而或失念心縱逸時，便有退失現法樂住。彼雖於此現法樂住或退不退，然無堪能退失解脫。由此義顯，諸阿羅漢煩惱解脫決定無退、無有差別，故此不說，是名為餘。

【T2 無所造作及無恐怖】

酉二、無所造作及無恐怖

無所造作、無恐怖者，當知無有異類可得，令阿羅漢心於中染，彼變異故，生愁歎等。

【Q2 廣所應行3】

【R1 辨種類2】

【S1 應所證空2】

【T1 標列】

午二、廣所應行3　未一、辨種類2　申一、應所證空2　酉一、標列

應所證空略有二種。一者、外空，二者、內空。

【T2 隨釋2】

【U1 外空】

酉二、隨釋2　戌一、外空

外空者，謂超過一切五種色想，則五妙欲之所引發，於離欲貪正能作證。

【U2 內空】

戌二、內空

內空者，謂於內諸行斷增上慢正能作證。

【S2 應所修空】

申二、應所修空

應所修空亦有二種。一、於內外諸境界中，修無我見；二、即於彼修無常見。

【R2 出依止2】

【S1 標】

未二、出依止2　申一、標

此四種空，當知四行為所依止。

【S2 辨4】

【T1 外空】

申二、辨4　酉一、外空

外空，以內住心增上緣力，離所生樂滋潤其身為所依止。

【T2 內空】

酉二、內空

內空，以內外空，於內外法修無我見，及我慢遍知為所依止。

【T3 無我見】

酉三、無我見

無我見，以即於彼修無常見為所依止。

【T4 無常見】

酉四、無常見

無常見，以聞正法、如理作意為所依止。

及我慢遍知者：前說：內空者，謂於內諸行斷增上慢正能作證。由是此說我慢遍知為所依止。原文有誤，故移正之。

【R3 明修學2】

【S1 出漸次3】

【T1 異生位4】

【U1 思惟外空】

未三、明修學2　申一、出漸次3　酉一、異生位4　戌一、思惟外空

又於此中，若諸苾芻為離欲貪，精勤修學觀察作意增上力故，於欲界繫諸不淨相勉勵思惟。彼於外空未作證故，於其正道未善修故，趣染習故，於外空性心不證入，不愛樂故。

【U2 思惟內空】

戌二、思惟內空

便於其中，由我慢門，心不流散等隨觀察，以寂靜相思惟內空。

由我慢門者：我慢遍知，名我慢門。由此為門，永斷我慢故。

彼由我慢未永斷故，於其正道未善修故，亦於此中心不證入。

【U3 修無我見】

戌三、修無我見

遂於內外一切行中，修無我見。於無我見未善修故，亦於其中心不證入。

【U4 修無常見】

戌四、修無常見

乃於內外一切行中，修無常見，令心不動。於諸行中見無常故，一切種動皆無所有，故無常見名不動界。

【T2 有學位】

酉二、有學位

由於是處心無不勝解，故以正慧如實通達，或緣不淨、或緣慈悲、或緣息念所有境界，或緣諸行無常境界，於三摩地極多修習為因緣故，令心調柔，由是漸次於一切處皆能證入；由此因緣，於所證空能證圓滿。

【T3 無學位】

酉三、無學位

因於所證得圓滿故，其心解脫一切能順下上分結；由此因緣，於所修空能修圓滿；因於所修得圓滿故，成就無學正見等法。

【S2 略攝位】

申二、略攝位

若於是時，乃至於空未能證入，當知此時是異生位；若時證入，是有學位；若時修習已得圓滿，是無學位。

【P2 於聖教出家正所應行亦不能行2】

【Q1 出所應行3】

【R1 總標】

巳二、於聖教出家正所應行亦不能行2　午一、出所應行3　未一、總標

為令此修得圓滿故，勤修正行，令心證入，以善尋思而正尋思。則於其中，能善知量，離諸雜染而起言說。

【R2 別釋3】

【S1 善知量】

未二、別釋3　申一、善知量

於經行處能正經行，於所坐處能正安坐。於如是等一切處所，皆善知量。如是行時清淨為先，於其住時亦得清淨。

【S2 離雜染2】

【T1 總標觀察】

申二、離雜染2　酉一、總標觀察

其間能以觀察作意，數數觀察現行煩惱，淨修治心。如是能趣一向成就諸白淨法，一切魔怨所不能奪，及彼一切惡不善法四種雜染。

【T2 別列雜染】

酉二、別列雜染

謂後有因性故，現法身心遍燒惱故，惡趣因性故，生等眾苦因性故。

【S3 起言說2】

【T1 標列】

申三、起言說2　酉一、標列

言說有二，一者、隨逐音聲勝解言說，二者、隨逐法隨法行言說。

【T2 辨釋】

酉二、辨釋

第一言說，是於正法受持、讀誦、請問、徵覈之所發起；第二言說，是於所緣令心安住究竟解脫施設教授之所發起。

【R3 料簡2】

【S1 標應義】

未三、料簡2　申一、標應義

若為是義，如來出世，諸弟子眾隨入聖教，應勤修習如是善法。

【S2 簡差別2】

【T1 斥非】

申二、簡差別2　酉一、斥非

若於彼法毗奈耶中，無一切種所修梵行，當知亦無修梵行者；以於其中無梵行故，稱梵行者皆修邪行；師弟展轉互相觸惱，各自許有尊卑體式。

【T2 顯正】

酉二、顯正

於正法中，二俱可得。

於正法中二俱可得者：謂一切種所修梵行，及修梵行者，於正法中俱可得故。

【Q2 明不能行2】

【R1 辨相3】

【S1 隨順隨逐音聲勝解言說】

午二、明不能行2　未一、辨相3　申一、隨順隨逐音聲勝解言說

若有棄捨大果大利，應所證空、應所修空為極下劣，有大罪過。利養恭敬愛味所漂，多習邪行。

若有棄捨大果大利等者：此中義顯，隨順隨逐音聲勝解言教，為其究竟，不修梵行，故作是說。

當知彼為大梵行災之所觸惱。

【S2 耽著利養恭敬】

申二、耽著利養恭敬

彼由如是耽嗜愛著利養恭敬自逼惱故，於能隨順解脫言教不欲聽聞，雖為宣說，不能屬耳。

【S3 彊聞無解不欲修行】

申三、彊聞無解不欲修行

或為貪著利養恭敬增上力故，而彊聽聞，無心求解，不欲修行。不為究竟善自調伏，乃至不為證般涅槃。

【R2 結斥】

未二、結斥

由如是事，憎惡大師，行不平等，以於廣大現前恩德不能報故。

【O2 攝略義2】

【P1 正顯出家障行因緣】

辰二、攝略義2　巳一、正顯出家障行因緣

當知此中總略義者，謂善說法毗奈耶中，既出家已，由四因緣，如於自己正所應行而不能行，如於大師聖教出家正所應行亦不能行。

由四因緣等者：如下自釋，樂相雜住等義，名四因緣。由初因緣，當知於自己正所應行而不能行。由餘三緣，當知於大師聖教出家正所應行亦不能行。前已別辯，其相應知。

謂樂相雜住故；隨順隨逐音聲勝解言說故；耽著利養恭敬故；由此耽著增上緣力，聽聞正法，不修自利利他行故。

【P2 兼明世尊調伏方便】

巳二、兼明世尊調伏方便

又佛世尊不欲自顯能善御眾，而攝徒眾，唯深哀愍諸有情故。由是因緣，於行邪行弟子眾中，能無護惜分明示語，寧使弟子由此分明麤利益語，現捨正法及毗奈耶，當獲利益，勿令住此廣興邪行。

瑜伽師地論科句披尋記卷第九十

瑜伽師地論科句披尋記卷第九十一

彌勒菩薩說

唐三藏沙門玄奘奉詔譯

韓清淨科記

攝事分中契經事處擇攝第二之三

【J4 離欲等攝2】

【K1 頌標列】

癸四、離欲等攝2　子一、頌標列

復次，嗢柁南曰：離欲未離欲　問因緣染路　保命著處等　皆廣說應知

【K2 長行釋6】

【L1 離欲未離欲2】

【M1 舉有雜染2】

【N1 總標】

子二、長行釋6　丑一、離欲未離欲2　寅一、舉有雜染2　卯一、總標

若有苾芻，於其欲界或已離欲、或未離欲，於五妙欲、意所識法定地三世，由三種纏及彼根本所有隨眠正雜染時，於現法中不任趣證究竟涅槃。

於五妙欲等者：當知此中，五種妙欲，是未離欲者境界所緣；意所識法定地所攝，是已離欲者境界所緣。三世，通說彼二時分。計我、我所、我慢三種為所依止，於所緣事固執取著，名三種纏。即彼種子隨縛相續，說名根本所有隨眠，義如前說。（陵本八十五卷十九頁6475）

【N2 配釋】

卯二、配釋

當知此中，由過去世依彼取識，由未來世屬彼取識，由現在世著彼取識。由彼根本所有隨眠墮在相續，常隨逐故，執彼取識。

【M2 例無雜染】

寅二、例無雜染

與此相違無雜染時，於現法中堪能趣證究竟涅槃。

【L2 問2】

【M1 標列四種】

丑二、問2　寅一、標列四種

復次，於聖教中，當知有四如理問者。一、有淨信，若諸長者、若長者子；二、具聰慧多聞苾芻；三、是大師親承侍者；四、即大師。

【M2 隨釋後一2】

【N1 標列因緣】

寅二、隨釋後一2　卯一、標列因緣

有二因緣，佛於弟子知而故問。謂觀弟子雖欲請問，而無無畏；或於其義無所了知。

【N2 釋其所為】

卯二、釋其所為

為遮現在、未來過故，為令正法得久住故。

【L3 因緣2】

【M1 總標】

丑三、因緣2　寅一、總標

復次，由二因緣，說六識身以內六處為因，以外六處為緣。

【M2 別釋2】

【N1 內六處為因】

寅二、別釋2　卯一、內六處為因

謂內六處，為彼種子所依附故；又內六處，相續一類，如先所得畢竟轉故。

【N2 外六處為緣】

卯二、外六處為緣

境界不爾，非彼種子所依附故，又非一類相續轉故。

【L4 染路2】

【M1 略標列】

丑四、染路2　寅一、略標列

復次，由二種相，當總了知一切雜染。一者、一切雜染自性，二者、一切雜染行路。

【M2 隨別釋2】

【N1 自性】

寅二、隨別釋2　卯一、自性

言自性者，所謂欲貪，與諸雜染為根本故。

【N2 行路】

卯二、行路

言行路者，謂內外處；能取所取有差別故。

能取所取有差別故者：菩薩地決擇中說：能取義者，謂內五色處，若心、意、識及諸心法。所取義者，謂外六處。（陵本七十七卷八頁5884）此應準釋。

【L5 保命2】

【M1 總標】

丑五、保命2　寅一、總標

復次，若諸苾芻，於二處所等隨觀察，若行、若住，如理作意為所依止，於二雜染應脫其心。

於二處所者：謂自保命及往惡趣，名二處所，如下釋義可知。以彼二處因果性別，相續隨轉故。

【M2 別釋2】

【N1 於二處所】

寅二、別釋2　卯一、於二處所

云何名為於二處所？謂自保命，忽然夭喪；不善心殞，往諸惡趣。

【N2 如理作意等2】

【O1 總徵】

卯二、如理作意等2　辰一、總徵

云何名為如理作意為所依止？復於何等二種雜染應脫其心？

【O2 別釋2】

【P1 如理作意為所依止2】

【Q1 勿往惡趣】

辰二、別釋2　巳一、如理作意為所依止2　午一、勿往惡趣

謂我寧遭種種楚撻損害於己諸處之身，勿復令我不善心殞，生諸惡趣。

【Q2 應觀無常】

午二、應觀無常

又我應當與喜樂俱如實觀察，為欲對治現行不善，懇勵修習諸行無常。

【P2 於二雜染應解脫其心2】

【Q1 辨時位2】

【R1 別辨2】

【S1 行時】

巳二、於二雜染應解脫其心2　午一、辨時位2　未一、別辨2　申一、行時

若經行時，於諸境界執取諸相、執取隨好所有雜染令心解脫。

【S2 住時】

申二、住時

遠離住時，於諸不善種種尋思所有雜染令心解脫。

【R2 料簡】

未二、料簡

當知此中，第一雜染是相似因，第二雜染是相似果。

是相似因等者：諸行相續，說因果別。一類而轉，得相似名。

【Q2 明墮處2】

【R1 出由染】

午二、明墮處2　未一、出由染

又二雜染現在轉時，生於二處。謂自保命，即於爾時倏歸夭喪；不善心殞，往諸惡趣。

【R2 結應脫】

未二、結應脫

是故於彼二種雜染，一剎那中深見過患、發生慚愧，尚為妙善，況能相續。

【L6 著處等3】

【M1 雜染著安足處差別2】

【N1 略標列】

丑六、著處等3　寅一、雜染著安足處差別2　卯一、略標列

復有眾多魔所歸向所有雜染著安足處，智者了知應當遠避。

雜染著安足處者：煩惱現行，名雜染著。生所依處，名安足處。

謂已離欲諸異生類，繫屬定生喜樂諸處所有愛味著安足處；未離欲者，於妙五欲受為依故，喜樂諍競貪愛耽染著安足處；於恩、於怨諸有情所，一切愛恚著安足處；廣大上品，能引境界順樂、順苦，所求、所尋、所可貪愛、所有三世著安足處。

於妙五欲受為依故者：若境界事，名妙五欲。若領受事，說名為受。

【N2 隨難釋2】

【O1 指順樂句】

卯二、隨難釋2　辰一、指順樂句

當知此中，可欣、可樂、可愛、可意諸句差別，如前已辯。

如前已辯者：如前已說：由三種相，應正了知諸可愛事。謂未來世諸可愛事，名所追求。若過去世諸可愛事，名所尋思。若現在世可愛外境，名所受用。若現在世可愛內受，名所耽著。乃至廣說如其所應，當知即是可欣、可樂、可愛、可意四種行相。（陵本九十卷九頁6812）今指彼義，故作是說。

【O2 釋順苦句2】

【P1 不可欣等】

辰二、釋順苦句2　巳一、不可欣等

不可欣者，於未來世不可樂故。不可樂者，於過去世由隨憶念不可樂故。不可愛者，於諸境界不可樂故。不可意者，由於諸受不可樂故。

【P2 苦損惱等】

巳二、苦損惱等

又言苦者，即於境界不可樂故。言損惱者，即於諸受不可樂故。言違背者，於過去世不可樂故。言逆意者，於未來世不可樂故。

【M2 外境內受雜染差別3】

【N1 標列】

寅二、外境內受雜染差別3　卯一、標列

復次，有二雜染。一者、外境雜染，二者、內受雜染。

【N2 隨釋】

卯二、隨釋

眼等為依，於色等境起諸貪著，名外境雜染。諸觸為依，貪著內受，名內受雜染。

【N3 料簡】

卯三、料簡

此二雜染，於永寂滅般涅槃中皆不可得，非諸魔怨所能遊履。

【M3 愛見雜染諸相差別3】

【N1 標】

寅三、愛見雜染諸相差別3　卯一、標

復次，由十五相，應當了知一切種類愛見雜染。

【N2 釋】

卯二、釋

謂於諸處，由諸纏故，名藏；由隨眠故，名護；由我見故，名覆。

【N3 指】

卯三、指

所餘差別，廣說如前攝異門分。

由十五相等者：攝異門分說：一切愚夫異生，於其六處，由執我故，名藏；執我所故，名護；由薩迦耶以為根本，各異世間見趣差別我慢增上愛現行故，名覆。乃至廣說依出家品六處，由懈怠放逸煩惱故，遍於一切不能捨離。（陵本八十四卷十一頁6384）於中一一總有十五種相，今此且說前三，與彼少異。所餘差別，指如彼說。

【H2 第二總別2】

【I1 總嗢柁南】

辛二、第二總別2　壬一、總嗢柁南

復次，總嗢柁南曰：因同分等　唯作緣等　上品貪等　後多住等

【I2 別嗢柁南4】

【J1 因同分等攝2】

【K1 頌標列】

壬二、別嗢柁南4　癸一、因同分等攝2　子一、頌標列

別嗢柁南曰：    因同分思縛　解脫相觸遍　勝解護根門　教授相為後

【K2 長行釋9】

【L1 因同分2】

【M1 總標】

子二、長行釋9　丑一、因同分2　寅一、總標

諸聖弟子，因同分識隨入無我，由三種相，於諸識中正觀而住。

【M2 別釋2】

【N1 因同分識隨入無我】

寅二、別釋2　卯一、因同分識隨入無我

云何因同分識隨入無我？謂由現見五有色處四大種身，若增、若減、若取、若捨無常性故，於緣彼識隨入無常，無常則苦，苦則無我。由是因緣，隨入無我。

【N2 由三種相正觀諸識2】

【O1 徵】

卯二、由三種相正觀諸識2　辰一、徵

云何隨入無我性已，由三種相，於諸識中正觀而住？

【O2 釋3】

【P1 由我見相應】

辰二、釋3　巳一、由我見相應

謂諸邪見，一切皆以我見為根，是故此根必應先斷。

【P2 由依緣差別】

巳二、由依緣差別

又以正慧，即觀彼識所依、所緣差別轉故，有無量種。

【P3 由無剎那住】

巳三、由無剎那住

又觀此識差別轉時，如剎那量安住堅實尚不可得，何況畢竟。

【L2 思2】

【M1 總標】

丑二、思2　寅一、總標

復次，於六處滅究竟寂靜無戲論中，由戲論俱四種行相不應思惟、不應分別、不應詰問，唯應依他增長覺慧，審諦觀察真實意趣。

唯應依他增長覺慧者：依正教量，名應依他。於實有義勝解相應，說名覺慧。

【M2 別釋2】

【N1 四行相2】

【O1 徵】

寅二、別釋2　卯一、四行相2　辰一、徵

云何為四？

【O2 釋2】

【P1 標差別】

辰二、釋2　巳一、標差別

謂或有無，或異不異。

【P2 釋行相2】

【Q1 六處位有】

巳二、釋行相2　午一、六處位有

以彼六處，有生有滅、展轉異相施設可知。由生滅故，有無可得；有異相故，待他種類異性可得，待自種類前後無別不異可得。

【Q2 六處滅無】

午二、六處滅無

六處永滅常寂靜相，是故由彼戲論俱行四種行相思惟觀察，不應道理。

【N2 名戲論3】

【O1 標】

卯二、名戲論3　辰一、標

當知此中，能引無義，思惟分別所發語言，名為戲論。

【O2 徵】

辰二、徵

何以故？

【O3 釋】

辰三、釋

於如是事勤加行時，不能少分增益善法、損不善法，是故說彼名為戲論。

【L3 縛解脫2】

【M1 縛】

丑三、縛解脫2　寅一、縛

復次，於內外處若有欲貪，境界現前、或不現前，而其諸根不能棄捨，故名為縛。

【M2 解脫】

寅二、解脫

若無欲貪，設有境界正現在前，諸根於彼尚能棄捨，況不現前，故名解脫。

【L4 相2】

【M1 善守諸根】

丑四、相2　寅一、善守諸根

復次，善修梵行，於諸蘊處我、我所見已永斷者，若為損身乃至奪命苦受所觸，終無色變、心變可得，如是名麤善守根相。

【M2 得解脫喜3】

【N1 略標列】

寅二、得解脫喜3　卯一、略標列

彼由如是善守諸根，四苦解脫增上力故，得四種喜。一、由當來外緣生苦得解脫故；二、由當來內緣生苦得解脫故；三、於現法般涅槃時，由二種依所作眾苦得解脫故；

由二種依所作眾苦等者：身心所依，名二種依。彼所生苦，名所作苦。

四、命終已，與世所見草木相似，一切眾苦不相續故。

【N2 隨難釋】

卯二、隨難釋

由二種相，草木相似。一者、六處離有情想，與世所見草木相似。二者、六處為所依止，貪瞋癡火乃得燒然，與世所見草木相似。

【N3 簡差別2】

【O1 聖弟子攝】

卯三、簡差別2　辰一、聖弟子攝

善修梵行諸聖弟子，當來後有苦不生故，與諸如來成就明力少分相似。非現法緣苦不生故；設暫生已，速疾斷故。

【O2 諸如來攝】

辰二、諸如來攝

然諸如來二種明力皆悉成就，是故說名無上明持。

【L5 觸遍2】

【M1 遮非2】

【N1 略標】

丑五、觸遍2　寅一、遮非2　卯一、略標

復次，有一沙門、或婆羅門越勝現量，世間愚夫尚不迷惑，況諸智者。

【N2 別辨2】

【O1 標四計】

卯二、別辨2　辰一、標四計

一切愚癡所安足處，虛妄推度以為依止，或依前際、或依現法堅固執著，建立四種苦樂邪論。

【O2 辨差別2】

【P1 依前際】

辰二、辨差別2　巳一、依前際

謂依前際虛妄計度宿作因故，立諸苦樂一向自作。虛妄計度自在變化以為因故，立諸苦樂一向他作。虛妄計度先自在作，然後宿作因所作故，立諸苦樂自作、他作。虛妄計度無因生故，立諸苦樂非自、非他所作因生。

【P2 依現法】

巳二、依現法

或依現法虛妄計度，若隨自欲、自作功用所生起者，立為自作。若不隨欲、不自覺知，他所引者，立為他作。若隨所欲，自所覺知，他所引者，立自他作。若非自他功用為先所生起者，但由境界現在前故，不能了達微細因觸，便起邪執，謂非自他所作因生，立無因生。

【M2 顯正】

寅二、顯正

此中唯有諸根、境、識和合所生苦樂可得，都無前際、或現法中，若自、若他實有可得。唯即於此三事和合，假立自他。是故當知，唯有其觸遍行一切，為苦樂因。

唯有其觸遍行一切者：此中一切，謂根、境、識諸和合位應知。

【L6 勝解2】

【M1 能永盡漏4】

【N1 標】

丑六、勝解2　寅一、能永盡漏4　卯一、標

復次，由四種相正發精進，速令諸漏永盡無餘。

【N2 徵】

卯二、徵

何等為四？

【N3 列4】

【O1 平等精進】

卯三、列4　辰一、平等精進

一者、發起平等精進。謂不極掉舉發勤精進，令其身心疲倦損惱；亦不極下發起精進，虛棄身命，令無所得。是名初相。

【O2 不生憍慢】

辰二、不生憍慢

又不由此而生憍慢，謂我獨能發勤精進，餘則不爾。是第二相。

【O3 無有愛味】

辰三、無有愛味

又於正發勤精進果，世間安觸所證差別無有愛味，與此俱行修不放逸。是第三相。

世間安觸所證差別等者：此顯世間靜慮應知。身心輕安，遠離麤重，是名安觸。從初靜慮乃至第四靜慮，受用喜樂、妙樂、捨念清淨寂靜無動之樂，是名所證差別。

【O4 能善攝受】

辰四、能善攝受

又於精進平等之相能善攝受，令於當來無有退失。是第四相。

【N4 結】

卯四、結

如是正發勤精進故，永盡諸漏，成阿羅漢。

【M2 能記所解3】

【N1 標舉一切】

寅二、能記所解3　卯一、標舉一切

若欲於彼大師有智同梵行所，記別自己所證差別，唯阿羅漢六處勝解能正記別。謂依三學及以五種補特伽羅。

謂依三學等者：六處勝解，能與三學作其所依，名依三學及以五種補特伽羅，漸次能證。於中唯阿羅漢六處勝解最極圓滿，非餘下劣補特伽羅，是故說彼能正記別。

【N2 釋其差別4】

【O1 六處勝解】

卯二、釋其差別4　辰一、六處勝解

云何名為六處勝解？一、出離勝解，二、無惱勝解，三、遠離勝解，四、愛盡勝解，五、取盡勝解，六、心無忘失勝解。

【O2 三學】

辰二、三學

云何三學？一、增上戒學，二、增上心學，三、增上慧學。

【O3 五種補特伽羅2】

【P1 徵】

辰三、五種補特伽羅2　巳一、徵

云何五種補特伽羅？

【P2 釋5】

【Q1 依信異生】

巳二、釋5　午一、依信異生

一者、異生，處在居家，唯依於信發生欣樂出離勝解，從境界縛心求出離，是名第一補特伽羅。

【Q2 依戒異生】

午二、依戒異生

二者、異生，既出離已，唯依於戒，於諸有情由身語意行無惱行，是名第二補特伽羅。

【Q3 離欲界欲異生】

午三、離欲界欲異生

三者、異生，能斷利養及恭敬愛，於現法中離欲界欲，是名第三補特伽羅。

【Q4 有學】

午四、有學

四者、有學，已見諦跡，是名第四補特伽羅。

【Q5 無學】

午五、無學

五者、無學，得阿羅漢，是名第五補特伽羅。

【O4 三學所依2】

【P1 配六勝解】

辰四、三學所依2　巳一、配六勝解

當知此中，第一、第二處所勝解，初學所依；第三處所所起勝解，與第二學作其所依；後三處所所起勝解，與第三學作其所依。

【P2 釋後三名3】

【Q1 心無忘失】

巳二、釋後三名3　午一、心無忘失

若由此智能斷煩惱，及煩惱斷，當知是名心無忘失。

若由此智能斷煩惱等者：此中二義，如次配釋有學、無學。

【Q2 愛盡】

午二、愛盡

又於當來後有因斷，說名愛盡。

【Q3 取盡】

午三、取盡

現法境界諸雜染斷，說名取盡。

【N3 料簡勝劣3】

【O1 前三補特伽羅2】

【P1 舉第一】

卯三、料簡勝劣3　辰一、前三補特伽羅2　巳一、舉第一

又彼第一補特伽羅，雖有正信出離勝解，而未決定，堪於當來令彼一切悉皆棄捨及與變異。

【P2 例餘二】

巳二、例餘二

第二有其無惱勝解，第三有其遠離勝解，當知亦爾。

令彼一切悉皆棄捨等者：此中棄捨，謂於所治。變異，謂於能治。今說第一補特伽羅，從境界縛心求出離，即依彼義名為棄捨及與變異。如是第二、第三勝解，亦無決定堪能當來棄捨及與變異。隨其所應，當知亦爾。

【O2 第四補特伽羅2】

【P1 釋2】

【Q1 標相】

辰二、第四補特伽羅2　巳一、釋2　午一、標相

若諸有學六處勝解，雖無堪能當來棄捨及與變異，然似幼童，等持、念、慧皆悉羸劣。雖生聖處，未善修故，於貪瞋癡不能遠離、無餘永斷。

【Q2 明失】

午二、明失

由慧劣故，及由貪等未永斷故，若遇勝妙境界現前，時時忘念。由此因緣，而勤生起學心解脫及慧解脫，盡諸煩惱。

【P2 結】

巳二、結

是故有學補特伽羅，仍有所作。由此分故，而名減劣。

若諸有學六處勝解等者：前說六處勝解，若諸有學，一一皆具當來棄捨及與變異。雖無堪能，然與前三補特伽羅有別，但力羸劣，非定無能。

【O3 第五補特伽羅3】

【P1 顯最勝2】

【Q1 勝前三】

辰三、第五補特伽羅3　巳一、顯最勝2　午一、勝前三

若阿羅漢六處勝解，尚無堪能當來變異，況有棄捨。

【Q2 勝有學】

午二、勝有學

善修道故，貪瞋癡等永斷無餘，愛盡、取盡，勝解圓滿。已得盡智、無生智故，六種恆住所攝受故，所有智慧非如有學時時忘念。

【P2 明成就2】

【Q1 標最極】

巳二、明成就2　午一、標最極

故阿羅漢六處勝解，

尚無堪能當來變異等者：由阿羅漢所作已辦，無復應作，是故說彼當來變異尚無堪能，何況棄捨。

由第一義最極圓滿，亦名成就最極清淨，非餘下位補特伽羅。

【Q2 結正記】

午二、結正記

由此因緣，亦無自高記別所解。

【P3 出異名5】

【Q1 名內心住】

巳三、出異名5　午一、名內心住

於三摩地所行所緣無散亂故，名內心住。

【Q2 名不狹小】

午二、名不狹小

即三摩地善成滿故，名不狹小。

【Q3 名善解脫】

午三、名善解脫

一切煩惱皆離繫故，名善解脫。

【Q4 名善修】

午四、名善修

所有智慧善積集故，說名善修。

【Q5 名一向善而無罪】

午五、名一向善而無罪

見滅盡故，無有愛味，其心一向善而無罪。

【L7 護根門2】

【M1 總標列】

丑七、護根門2　寅一、總標列

復次，略有二種補特伽羅。一者、不能密護根門，二者、善能密護根門。

【M2 別釋相2】

【N1 不能密護根門2】

【O1 辨差別3】

【P1 由煩惱纏縛】

寅二、別釋相2　卯一、不能密護根門2　辰一、辨差別3　巳一、由煩惱纏縛

云何名為不能密護根門補特伽羅？謂如有一，於諸境界不能如理作意思惟，於可愛色，為貪欲纏之所纏縛；於不愛色，為瞋恚纏之所纏縛。

【P2 由不善思擇】

巳二、由不善思擇

又於彼境，不能隨念所有過患；設有隨念，不善修習。由是因緣，心為諸纏之所覆蔽，起諸纏已，不能制伏。

【P3 由不善修習】

巳三、由不善修習

又是異生，未得有學心、慧解脫，於上無學心、慧解脫不如實知。由不知故，於諸有學心、慧解脫亦不能滿。彼於爾時，未以修力為所依止，於煩惱品所有麤重未能永害；又不依先善思擇力，念不成就為因緣故，當知不能密護根門。

【O2 略攝相】

辰二、略攝相

由此三相，補特伽羅應知不能密護根門。一、由纏故；二、由思擇所攝對治有闕減故；三、由修力所攝對治有闕減故。

【N2 善能密護根門】

卯二、善能密護根門

與此相違，當知白品，於諸根門善能密護。

【L8 教授3】

【M1 標】

丑八、教授3　寅一、標

復次，由二種相，諸聖弟子於其大師所說法教，能正記別、能善宣說。謂能辯釋真實義故。

【M2 徵】

寅二、徵

云何為二？

【M3 列】

寅三、列

一者、由是意趣宣說，善能悟入如是意趣而正記別。二者、如來以無量門廣宣聖教，為無量品補特伽羅種種辯說，於此法教不違法性能正記別。

【L9 相2】

【M1 愛樂聖教2】

【N1 標列二相】

丑九、相2　寅一、愛樂聖教2　卯一、標列二相

復次，於佛善說法毗奈耶深心愛樂新學苾芻，由二種相應正了知。一、由身相無變異故；二、由心相無變異故。

【N2 隨釋差別2】

【O1 身無變異】

卯二、隨釋差別2　辰一、身無變異

謂由形色極光淨故，面貌熙怡極鮮潔故，膚體充實不羸損故，諸根適悅而寂靜故，身無變異。

【O2 心無變異】

辰二、心無變異

隨有所得生喜足故，遠離貪樂畜積資財而受用故，於其室家無顧戀故，心無變異。

【M2 對治婬貪3】

【N1 標】

寅二、對治婬貪3　卯一、標

復有三種婬貪對治，能令婬貪未生不生，已生尋斷。

【N2 列】

卯二、列

一者、思惟不應行想，二者、思惟極不淨想，三者、密護一切根門。

【N3 釋2】

【O1 密護根門2】

【P1 指前釋】

卯三、釋2　辰一、密護根門2　巳一、指前釋

此中密護一切根門，略廣應知如聲聞地。

略廣應知如聲聞地者：聲聞地說根律儀相，如彼略廣宣說應知。（陵本二十三卷一頁1943）

【P2 出異名3】

【Q1 善護身】

巳二、出異名3　午一、善護身

謂能密護諸根門者，不令母邑摩觸身故，名善護身。

【Q2 善守根】

午二、善守根

於諸母邑不觀、不聽、不憶念故，名善守根。

【Q3 善住念】

午三、善住念

設見、設聞、設隨憶念，即能長時攝受正念，以猛利慧深見過故，名善住念。

【O2 思惟二想】

辰二、思惟二想

彼由如是善護其身、善守諸根、善住正念，便能思惟不應行想，由此煩惱不能蔽心，令暫欣味。又能思惟極不淨想，由此煩惱不能蔽心，令速迴轉。

【J2 唯作緣等攝2】

【K1 頌標列】

癸二、唯作緣等攝2　子一、頌標列

復次，嗢柁南曰：唯緣尋思願　一切種律儀　入聖教不護　勝資糧善備捨所學著處　不善義隨流　菩薩勝餘乘　論施設最後

【K2 長行釋12】

【L1 唯緣2】

【M1 標義】

子二、長行釋12　丑一、唯緣2　寅一、標義

由先所作諸業、煩惱，及自種子相續所引諸受生起，其六觸處唯為作緣。

【M2 喻合】

寅二、喻合

如心所起功用所引諸取受業，手唯能作助取受緣，當知此中道理亦爾。

【L2 尋思2】

【M1 諸欲所起3】

【N1 標魔所作】

丑二、尋思2　寅一、諸欲所起3　卯一、標魔所作

復次，諸有苾芻受用如法邊際臥具，安住空閑，若有能令尋思躁擾勝妙境相來現於心，當知是魔品類所作。

【N2 釋應遠離】

卯二、釋應遠離

此中苾芻，應以九相安住其心，從諸境界相應尋思攝心令住，無容尋思隨一更起。若由此依、由此境界有所餐味，於此境界隨其所得、隨其所住能自遠離。

無容尋思隨一更起等者：如前說有八種尋思，謂欲尋思、恚尋思、害尋思、親里尋思、國土尋思、不死尋思、輕懱相應尋思、家勢相應尋思。如彼釋相應知。（陵本八十九卷九頁6747）於彼隨一尋思無容更起。即彼尋思，說名為依。彼意言境，說名境界。

【N3 不住諍競2】

【O1 由離恚害】

卯三、不住諍競2　辰一、由離恚害

彼於爾時，於可愛事，終不依止諸欲尋思而有所作，於恚尋思及害尋思亦能遠離，淨修其心。於現法中能得涅槃，得涅槃已，終不共他諍競而住。

【O2 出其衰損】

辰二、出其衰損

謂諸諍競，於佛聖法毗奈耶中，極作衰損。

【M2 諸見所起】

寅二、諸見所起

如是愚癡所生尋思，亦不尋思，如餘外道。

亦不尋思如餘外道者：謂諸外道，薩迦耶見以為根本分別計度，或執為常、或執為斷、或執有邊無邊、或執有想無想。如是等類唯尋思起，愚癡所生，故作是說。

【L3 願2】

【M1 出障涅槃】

丑三、願2　寅一、出障涅槃

復次，若由先世後有苦因，於現法中，有六觸處果法而轉。由六境界所損惱時，若有苾芻為求後有，自發誓願修行梵行，彼於爾時，令其第七後有苦因倍更增長，轉為損惱，於現法中能障涅槃。

由六境界所損惱時等者：此中義顯，於現法中，苦受為緣發起邪願。謂修梵行當得生天，或餘天處，其類應知。

【M2 顯縛極細3】

【N1 標】

寅二、顯縛極細3　卯一、標

由此因緣，能得當來有暇圓滿不決定故。此後有願，當知於彼微細縛中，最極微細。

有暇圓滿者：此顯生圓滿中處所圓滿。聲聞地說：生於邊國及以達須、蔑戾車中，四眾、賢良、正至、善士不往遊涉，是名生無暇。（陵本二十一卷二頁1816）翻彼應知。

【N2 徵】

卯二、徵

何以故？

【N3 釋2】

【O1 舉喻2】

【P1 出為縛】

卯三、釋2　辰一、舉喻2　巳一、出為縛

如彼三十三天宮中，有一囹圄，其中禁縛天或非天。然彼法爾暫得解脫，以天妙欲遊戲而住，乃至未起逃竄之心。此心若起，便失妙欲，還見自身為縛所縛。

【P2 釋名細】

巳二、釋名細

彼纔起心，便為微細縛之所縛。以時分故說名微細，非難識故而說微細。由被縛時，能自解了我今有縛。

【O2 合法2】

【P1 標縛極細】

辰二、合法2　巳一、標縛極細

若諸苾芻心願後有，此心若起，便即被縛。既被縛已，不能了知自身有縛，是故此縛最極微細。

【P2 釋其得名】

巳二、釋其得名

當知時分及以難識俱微細故，名極微細。

【L4 一切種律儀2】

【M1 標類】

丑四、一切種律儀2　寅一、標類

復次，若諸苾芻，精勤加行守護諸根，於其律儀及非律儀應當了知，於軟中上世間、有學、無學律儀應當了知。

【M2 釋相5】

【N1 律儀】

寅二、釋相5　卯一、律儀

云何律儀？謂如有一，於可愛境諸雜染心不忍、不受、不執、不取，設令暫起，尋還棄捨，是名律儀。

不忍不受不執不取者：謂於諸欲心不趣入，是名不忍、不受。於彼相好無有勝解，是名不執、不取。

【N2 非律儀3】

【O1 徵】

卯二、非律儀3　辰一、徵

云何非律儀？

【O2 釋2】

【P1 出種性】

辰二、釋2　巳一、出種性

謂一苾芻，如營農者，親近善士、聽聞正法、如理作意、正修所緣境界良田，令其生起善根苗稼。然其種性猛利多貪，未嘗串習貪欲對治，猛利慚愧亦未曾有。

【P2 顯貪纏】

巳二、顯貪纏

若遇勝妙境界現前，彼由本性猛利貪故，未曾串習貪對治故，所有慚愧皆羸劣故，便起貪纏，堅執不捨。心於貪纏不能防護，而自放縱非理作意相應心牛，入境界田，損壞所有善根苗稼。

【O3 結】

辰三、結

以是因緣，名非律儀。

【N3 三品律儀2】

【O1 辨相3】

【P1 軟品律儀】

卯三、三品律儀2　辰一、辨相3　巳一、軟品律儀

又如有一，能速作意，於諸境界而自攝斂，然未能觀所有過患，令不再起，是名為軟世間律儀。

【P2 中品律儀】

巳二、中品律儀

又如有一，能速作意，於諸境界而自攝斂，亦能觀彼所有過患，令不再起，是名為中世間律儀。

【P3 上品律儀3】

【Q1 標能離欲】

巳三、上品律儀3　午一、標能離欲

由此為依，獲得四種作意所攝九相心住，當知如前聲聞地說。

四種作意所攝九相心住等者：聲聞地說：即於如是九種心住，當知復有四種作意。一、力勵運轉作意，二、有間闕運轉作意，三、無間闕運轉作意，四、無功用運轉作意。於內住、等住中，有力勵運轉作意；於安住、近住、調順、寂靜、最極寂靜中，有有間闕運轉作意；於專注一趣中，有無間闕運轉作意；於等持中，有無功用運轉作意。（陵本三十卷十一頁2516）如彼應知。

由得此故，名離欲貪諸異生類。

【Q2 釋觀無常3】

【R1 觀諸受3】

【S1 明增上】

午二、釋觀無常3　未一、觀諸受3　申一、明增上

彼先修習加行觀時，如營農者；今得增上，猶如大王。

【S2 由緣生】

申二、由緣生

於先所得等至所生勝妙諸受，能正了知是大放逸安足處已，便使如臣、聽聞正法增上所生、勝奢摩他之所攝護毗鉢舍那，令其觀察彼所生受性是緣生；緣生性故，體是無常。

【S3 結離欲】

申三、結離欲

彼由此故，便以意地諸過患相俱行作意而得離欲。

【R2 觀差別2】

【S1 標】

未二、觀差別2　申一、標

既離欲已，復觀等至所依別故，十種差別；時分別故，多百差別。

【S2 釋2】

【T1 所依別】

申二、釋2　酉一、所依別

此中等至所依別故，十種別者，謂有尋有伺、無尋唯伺、無尋無伺、若喜俱    行、若樂俱行、若捨俱行、退分、住分、若昇進分、順決擇分。

有尋有伺等者：此中十種差別，三摩呬多地中別釋其相應知。

【T2 時分別】

酉二、時分別

時分別故，多百差別者，謂即觀察如是行相，依生住滅時分所作差別道理，當知復有多百差別。

謂即觀察如是行相等者：謂觀等至諸行狀相，是名行相。於彼等至若入、若住、若出，有多差別，是名依生住滅時分所作。如諸菩薩，能入若百、若千諸三摩地，由是故說多百差別。

【R3 觀三相2】

【S1 標列】

未三、觀三相2　申一、標列

如是了知彼所生受是無常性、流轉差別種種性已，略由三相，復審觀彼是無常性。謂所依故、現行故、因故。

【S2 隨釋3】

【T1 所依故】

申二、隨釋3　酉一、所依故

所依故者，謂極乃至第四靜慮，所有色身是受所依。

【T2 現行故】

酉二、現行故

現行故者，謂極乃至滅受想定，其間想受多分現行。

【T3 言因故】

酉三、言因故

言因故者，謂當來世所有受因，即思求願。觀察如是乃至有頂，所有諸法緣生性故，皆是無常。

【Q3 結名上品】

午三、結名上品

如是如理審正觀察諸離欲地，是名上品世間律儀。

【O2 明攝】

辰二、明攝

當知此中，前二律儀思擇力攝，後一律儀修習力攝。

【N4 有學律儀】

卯四、有學律儀

彼既成就如是勝妙不放逸力，如實通達聖諦理故，便能永斷執我、我所以為前行一切見道所斷煩惱，又能獲得有學律儀。

【N5 無學律儀】

卯五、無學律儀

彼即修習有學律儀，復能永斷妄執我慢以為前行一切修道所斷煩惱，究竟證得無學律儀。此上更無若過若勝所餘律儀。

【L5 入聖教不護2】

【M1 出造眾苦3】

【N1 略標列】

丑五、入聖教不護2　寅一、出造眾苦3　卯一、略標列

復次，若諸苾芻已入聖教，不護諸根，彼便一向造作眾苦。謂後法苦，或現法苦。

【N2 釋差別2】

【O1 造後法苦】

卯二、釋差別2　辰一、造後法苦

當知如是不護根者，如癩病人入蘆荻叢。

如癩病人者：諸行唯苦，喻如癩病。由是下說：當來微細俱行後有眾苦而不能覺。

謂如其葉可愛境界破裂其身，攝受當來微細俱行後有眾苦而不能覺。如是名為由後法苦說造眾苦。

【O2 造現法苦2】

【P1 辨4】

【Q1 追悔所作】

辰二、造現法苦2　巳一、辨4　午一、追悔所作

彼又於此起染起著，廣生毀犯。由是因緣，雖住空寂阿練若處，而受現行追悔所起尋思之苦。

【Q2 發憤所作】

午二、發憤所作

如菅茅刺傷害其足，不能無畏往淨仙眾。

彼又於此起染起著等者：謂於色聲香味觸法執取相好，發生種種惡不善法，是名起染起著。由是因緣，廣造種種諸不善業，是名廣生毀犯。

設彊趣入清淨僧中，便為有智同梵行人舉其所犯，由彼內懷覆藏意故，心如    鴆毒，於能舉邊發憤磣害。

【Q3 遠避所作】

午三、遠避所作

又諸有智同梵行者，知其鄙劣樂捨沙門，即便遠避不與同住。

【Q4 譏毀所作】

午四、譏毀所作

若諸村邑、若阿練若咸共譏毀，言此長老如是毀犯、如是惡說、如是惡作、如是非法雜染而住。已淨信者令其變退，未淨信者令信不生。

【P2 結】

巳二、結

是故彼人於現法中，領受如此追悔所作、發憤所作、遠避所作、譏毀所作種種諸苦。

【N3 總結名】

卯三、總結名

此及前說領受後法所作眾苦，總略為一，名受眾苦。

【M2 釋不護等2】

【N1 出非律儀3】

【O1 徵】

寅二、釋不護等2　卯一、出非律儀3　辰一、徵

此中云何名非律儀？

【O2 釋2】

【P1 由尋思纏】

辰二、釋2　巳一、由尋思纏

謂於如是現法、後法具眾過患行處境界，起不如理妄執諸相、隨好邪想；邪想為先，於其住處發起順彼相應尋思。由此不能於前所說一切過失如實觀見。

於前所說一切過失者：謂如前說，領受現法、後法眾苦，是名一切過失應知。

【P2 由惑麤重】

巳二、由惑麤重

雖復觀見所有過失，未能數數多修習故，於所依中，諸煩惱品所有麤重未能除遣，身未輕安。謂色心身。

【O3 結】

辰三、結

由此行相，纏及隨眠猶尚和合，能令違背思擇、修習二力對治，名非律儀。

【N2 廣律儀相2】

【O1 例相違】

卯二、廣律儀相2　辰一、例相違

與此相違，當知即是律儀行相。

【O2 明圓滿3】

【P1 標】

辰二、明圓滿3　巳一、標

又此律儀，三因緣故，能令修習速得圓滿。

【P2 徵】

巳二、徵

何等為三？

【P3 釋3】

【Q1 由聞慧】

巳三、釋3　午一、由聞慧

所謂最初於善說法毗奈耶中淨信出家，既出家已，便用神力相應聞慧，攝持蟲獸相似六根。

【Q2 由思慧2】

【R1 出方便】

午二、由思慧2　未一、出方便

既攝持已，復用如理作意思慧，正審觀察過患方便。在聞慧上修慧下故，中間繫縛；中間繫已，為欲試察於彼神力得自在不，乃取淨相，於諸境界而放縱之。

【R2 釋彼相2】

【S1 有德】

未二、釋彼相2　申一、有德

於彼神力未自在故，各各馳散別別境界，然其不能究竟逃竄。

【S2 有失】

申二、有失

未善觀見彼過患故，令彼蟲獸未善調伏，又令神力不得自在。

【Q3 由修慧】

午三、由修慧

了知是已，復多修習如理思慧，令到究竟，超過作意，轉更勤修循身正念。於此正念善修習故，彼不復能各各馳散別別境界。當知爾時，彼善調伏，神力於彼而得自在。

【L6 勝資糧善備2】

【M1 聽聞過患3】

【N1 總標列】

丑六、勝資糧善備2　寅一、聽聞過患3　卯一、總標列

復次，有諸苾芻，先已修集妙慧資糧，復得值遇善友圓滿，聽聞諸行三種過患。謂現法過患、後法過患、現法後法過患。

【N2 釋差別3】

【O1 現法過患】

卯二、釋差別3　辰一、現法過患

當知此中，大種互違為所依止一切疾病，名現法過患。

【O2 後法過患】

辰二、後法過患

惡趣諸行常恆隨逐，能作能往，名後法過患。

【O3 現法後法過患】

辰三、現法後法過患

先於現法成就喜貪以為所依，能引現法後法老死，名現法後法過患。

【N3 略攝苦】

卯三、略攝苦

如是總略有三種苦。一、疾病苦，二、惡趣苦，三、老死苦。謂依善趣及依惡趣。

【M2 精進修行2】

【N1 明所依3】

【O1 依聞慧】

寅二、精進修行2　卯一、明所依3　辰一、依聞慧

聽聞如是諸過患已，精進修行法隨法行，因斯能入聖諦現觀。

【O2 依見道】

辰二、依見道

次由善淨無我真智，如入空室，現觀內外六處皆空。彼於爾時，以慧通達，    依諸境界妄念所生諸煩惱纏能為損害，及有餘殘煩惱隨眠、貪愛隨眠。

【O3 依修道】

辰三、依修道

又自通達，於相續中有諸煩惱、有諸貪愛、有諸苦惱、有諸損害；及過一切煩惱貪愛，證有餘依般涅槃界一向寂靜，次後復證無有餘依般涅槃界。

【N2 喻漸次2】

【O1 喻方便】

卯二、喻漸次2　辰一、喻方便

彼先修習譬如草木枝條莖葉正法聞慧，積集聖道法隨法行為所依筏，於修道中正勤修習，漸次證於心善解脫，住有餘依般涅槃界，一切災惱皆得解脫。

【O2 喻究竟】

辰二、喻究竟

既住於此，當知究竟越度眾苦，到於彼岸。

【L7 捨所學2】

【M1 舉黑品4】

【N1 標】

丑七、捨所學2　寅一、舉黑品4　卯一、標

復次，由七因緣，於善說法毗奈耶中，雖出家已，復還退捨正所修學。

【N2 徵】

卯二、徵

云何為七？

【N3 釋7】

【O1 由無正知】

卯三、釋7　辰一、由無正知

謂諸異生，未能超度諸異生地，於五取蘊眾苦惱法，不能如實了知五轉。

不能如實了知五轉者：謂不了知於五種受分位轉變所起過患故。義如前說。（陵本九十卷七頁6808）

或復異生，於諸妙欲，不能上品觀其過患。

不能上品觀其過患者：謂於無常苦變壞法，不能深見過患故。

【O2 由常縱逸】

辰二、由常縱逸

又於行時及於住時恆常縱逸，於可愛境取不如理所有相貌。不繫念故，恆常尋思善品惡刺非理尋思。

【O3 由無無畏】

辰三、由無無畏

又無無畏，若王、若餘因事呼逼，由怖畏故，則便隨從。

【O4 由有親愛】

辰四、由有親愛

復有親愛，於諸親屬有所顧戀，彼若招命，由親愛故，則便隨從。

【O5 由煩惱纏】

辰五、由煩惱纏

又於境界或隨順貪、或隨順瞋、或隨順癡，發起猛利諸煩惱纏。

【O6 由心隨縛】

辰六、由心隨縛

又即於彼心相續中，常有隨縛。

【O7 由劣勝解3】

【P1 標簡】

辰七、由劣勝解3　巳一、標簡

又由成就下劣勝解，無有一切廣大勝解。謂於出離、遠離、涅槃。

【P2 隨釋2】

【Q1 成就下劣勝解】

巳二、隨釋2　午一、成就下劣勝解

由彼成就劣勝解故，於諸境界其心趣入。

【Q2 無有廣大勝解3】

【R1 不趣出離】

午二、無有廣大勝解3　未一、不趣出離

由於一切父母等事，不能孑然無顧戀故，於其出離心不趣入。

【R2 不趣遠離】

未二、不趣遠離

於八聖支無勝解故，於其遠離心不趣入。

【R3 不趣涅槃】

未三、不趣涅槃

由於彼果煩惱斷中無勝解故，於其涅槃心不趣入。

【P3 料簡2】

【Q1 標列諸漏】

巳三、料簡2　午一、標列諸漏

略由二處，攝一切漏。一、見所斷，二、修所斷。

【Q2 配釋差別2】

【R1 有學2】

【S1 於順漏法其心寂靜】

午二、配釋差別2　未一、有學2　申一、於順漏法其心寂靜

當知此中，非理作意及所緣境，名順漏法。若諸有學，於能發起修所斷漏非理作意、所緣境界，雖未永斷，而由妙慧正通達故，說名於此順漏法中其心寂靜；猶有失念增上所生微劣纏故，未名清涼、未名宴默。

【S2 於見所斷清涼宴默】

申二、於見所斷清涼宴默

然其所起一切見道所斷諸漏皆永斷故，亦名清涼；以於當來不生法故，亦名宴默。

【R2 異生】

未二、異生

而彼異生，成就下劣諸勝解者，遍於一切順諸漏法心不寂靜，不名清涼、不名宴默。

【N4 結】

卯四、結

當知由是七因緣故，復還退捨正所修學。

【M2 翻白品】

寅二、翻白品

與此相違，所有白品七因緣故，於善說法毗奈耶中，既出家已，終不退捨正所修學。

【L8 著處2】

【M1 總標】

丑八、著處2　寅一、總標

復次，若有苾芻依四著處，當知彼行四種邪行。

【M2 別釋2】

【N1 四著處2】

【O1 徵】

寅二、別釋2　卯一、四著處2　辰一、徵

何等名為四種著處？

【O2 釋4】

【P1 最初著處】

辰二、釋4　巳一、最初著處

謂有苾芻，於內外處有貪愛故，能感後有，於現法中不樂涅槃，是初著處。

【P2 第二著處】

巳二、第二著處

復有苾芻，於先所捨外諸所有父母等事有所顧戀，繫縛其心，如是名為第二著處。

【P3 第三著處】

巳三、第三著處

復如有一，於現法中希求一切利養恭敬，於諸所得利養恭敬耽著不捨，如是名為第三著處。

【P4 第四著處】

巳四、第四著處

復如有一，是有學者，已見諦跡，有餘我慢少分貪愛之所隨逐，於修棄捨縱逸而住，如是名為第四著處。

【N2 四邪行2】

【O1 徵】

卯二、四邪行2　辰一、徵

云何名為四種邪行？

【O2 釋4】

【P1 最初邪行】

辰二、釋4　巳一、最初邪行

謂彼最初愛樂後有補特伽羅，於現法中不樂涅槃，若諸有學行於縱逸，由此著處增上力故，樂與在家及出家眾共相雜住，如是名為最初邪行。

【P2 第二邪行】

巳二、第二邪行

又復即前愛樂後有補特伽羅，愛樂後有增上力故，發起邪願行於梵行，如是名為第二邪行。

【P3 第三邪行】

巳三、第三邪行

又復於先所捨外事有所顧戀，由彼著處增上力故，能令退捨正所修學，如是名為第三邪行。

【P4 第四邪行】

巳四、第四邪行

又於現世希求利養及與恭敬，於諸所得利養恭敬耽著不捨補特伽羅，由此著處增上力故，毀犯尸羅，廣說乃至螺音狗行。

廣說乃至螺音狗行者：如攝異門分廣釋種種異名應知。

彼由顧戀利養恭敬，棄捨所學，

彼由顧戀利養恭敬不捨所學者：此結前義，不應說言不捨所學，誤文可知。

不見是罪，公然犯戒。如是名為第四邪行。

【L9 不善義2】

【M1 出猶豫】

丑九、不善義2　寅一、出猶豫

復次，有諸苾芻於義不善，從他所聞種種文字一義言說，便懷猶豫，不生歡喜。今於是中何者為實？

【M2 明除滅2】

【N1 由四觀門3】

【O1 標】

寅二、明除滅2　卯一、由四觀門3　辰一、標

復有四種能生微妙清淨智見無倒觀門。

【O2 徵】

辰二、徵

何等為四？

【O3 列】

辰三、列

謂極精勤觀察苦者，於生受因如實妙智；又於依持及所依因如實妙智；又於住因如實妙智；又於依、緣、自性、助伴，隨順苦、樂、非苦樂行如實妙智。

於生受因如實妙智等者：謂六觸處，名生受因。由四種食能任持身，名依持因。業能感果，名所依因。有七因緣，任持諸行，令住不壞，是名住因，然唯四食是諸行住多分因緣。義如思所成慧地決擇中說。（陵本六十六卷三頁5254）

【N2 由說方便3】

【O1 略標】

卯二、由說方便3　辰一、略標

又二緣故，如來除滅於義不善補特伽羅所有猶豫。

【O2 列釋】

辰二、列釋

一者、顯示種種文詞所表一義。文有差別，義無差別，由是能令斷除猶豫。二者、開顯聖教廣義。由此能令於義通達。

【O3 隨廣3】

【P1 徵】

辰三、隨廣3　巳一、徵

云何名為聖教廣義？

【P2 標】

巳二、標

謂從資糧地乃至漏盡，皆說名為聖教廣義。

【P3 釋2】

【Q1 出緣識住】

巳三、釋2　午一、出緣識住

此中邊際根成熟住，如來所化，無我相應善受堅固，聞思所成正見成就。此為依止、此為建立，獨處空閑，緣內外處四種識住。

【Q2 別釋其相2】

【R1 舉緣初識住3】

【S1 鄰現觀】

午二、別釋其相2　未一、舉緣初識住3　申一、鄰現觀

為欲斷滅諸有取識，修循身念，勝奢摩他、毗鉢舍那之所攝受。由此親近修習勢力，發生如實緣初識住，鄰逼現觀止觀雙行。

【S2 入現觀】

申二、入現觀

從此無間，於聖諦中能入現觀。

【S3 得漏盡】

申三、得漏盡

復更修習如所得道，以漸進趣能得一切諸漏永盡。

【R2 例緣餘識住】

未二、例緣餘識住

如能如實緣初識住，乃至如實緣第四識住，當知亦爾。

【L10 隨流2】

【M1 舉順流者3】

【N1 貪著境界3】

【O1 由性堅執】

丑十、隨流2　寅一、舉順流者3　卯一、貪著境界3　辰一、由性堅執

復次，如先所說不護根門補特伽羅，煩惱諸纏現前不捨，世及出世思擇、修習二力對治有所闕乏，煩惱生已，性多堅執。

【O2 為魔所乘2】

【P1 媚惑所緣】

辰二、為魔所乘2　巳一、媚惑所緣

魔既了知性堅執已，便往其所，以諸境界而媚惑之。

如先所說不護根門補特伽羅等者：謂如前說：若諸苾芻已入聖教，不護諸根，彼便一向造作眾苦。謂後法苦，或現法苦。乃至廣說名非律儀。其義應知。

如是彼魔於性執著煩惱諸纏補特伽羅而得其便，為欲媚惑，於其相續安立所緣。

【P2 焚燎善根】

巳二、焚燎善根

又即如是不護根門補特伽羅，於般涅槃欲樂劣故、親愛劣故，譬如乾朽葦草舍宅，魔便於彼積集可愛境界炬火而焚燎之。

【O3 出二因緣】

辰三、出二因緣

由二因緣，彼為境界常所蔽伏。一、未生纏令其生故；二、已生纏令相續故。

【N2 多行邪行】

卯二、多行邪行

由為境界愛所蔽伏，於廣追覓諸境界時，多行種種惡不善行；於行如是邪惡行時，復為種種惡不善法之所蔽伏。

【N3 結名順流】

卯三、結名順流

如前所說行邪行已，失路而行，沿流而去，名順流者。

【M2 翻非順流】

寅二、翻非順流

與此相違所有白品，當知是名非順流者。

【L11 菩薩勝餘乘2】

【M1 標列八相】

丑十一、菩薩勝餘乘2　寅一、標列八相

復次，由八種相，當知總攝後有菩薩諸正行道及以道果，勝聲聞乘，為無有上。何等為八？謂哀愍故；內勇悍故；諦察法忍性現前故；能出離故；自內發起觀諦行故；廣大善修世間正見現在前故；由獲無漏菩提分法，得清淨故；由善清淨修覺分俱，進修無上純淨修道，依止六處修習圓滿，獲得六種最勝無上圓滿德故。

依止六處等者：此中六處，即六圓滿。如下自釋應知。

【M2 隨釋差別8】

【N1 由哀愍4】

【O1 標】

寅二、隨釋差別8　卯一、由哀愍4　辰一、標

當知此中，於諸有情長時哀愍熏修其心，住最後有諸大菩薩，見諸愚夫墮貪愛河，順流漂溺，為五相苦之所逼切，既觀見已，深起大悲。

【O2 徵】

辰二、徵

何等為五？

【O3 列5】

【P1 觸逼迫苦】

辰三、列5　巳一、觸逼迫苦

一者、見彼墮貪愛河，不正尋思不可愛水常所逼觸。

【P2 岸逼迫苦】

巳二、岸逼迫苦

二者、見彼內外六處三毒火雞住於兩岸。

【P3 下逼迫苦】

巳三、下逼迫苦

三者、見彼在於欲界，眾多憂苦、種種災橫、諸惡毒刺遍布其下。

【P4 中逼迫苦】

巳四、中逼迫苦

四者、見彼在於色界，世間慧眼有所闕故，猶如盲冥處在其中。

【P5 上逼迫苦】

巳五、上逼迫苦

五者、見彼在無色界，世間慧眼已圓滿故，諸聖慧眼有所闕故，猶如昏闇居在其上。

【O4 結】

辰四、結

既見如是墮貪愛河諸有情類，遍於一切皆不寂靜，若觸、若岸、若下中上苦逼迫已，發起大悲，是名哀愍。

【N2 由內勇悍】

卯二、由內勇悍

又即成就此哀愍者，或生王家、或帝師家，雖未出家，內興勇悍：我今定當通達妙跡，歸修梵行，終無退轉。如是名為內興勇悍。

【N3 由忍現前】

卯三、由忍現前

又彼即於未出家位，居贍部影，獨坐思惟，便能證入最初靜慮。

居贍部影者：居贍部洲所依止身，喻之如影，相似現故。

後於自他老病死法正審觀察，能定忍可。如是名為諦察法忍內自現前。

【N4 由能出離2】

【O1 辨3】

【P1 能出家】

卯四、由能出離2　辰一、辨3　巳一、能出家

又彼宿世所習善根，一切善行之所覺發，復由勇悍諦察法忍增上力故，便能棄捨廣大妙欲，淨信出家。

【P2 能受戒】

巳二、能受戒

雖無施設正梵行者，而能自然受持禁戒。

【P3 能證定】

巳三、能證定

由此禁戒為依止故，漸次能證乃至非想非非想處。

【O2 結】

辰二、結

如是名為能正出離。

【N5 由內觀諦2】

【O1 釋3】

【P1 發起觀察】

卯五、由內觀諦2　辰一、釋3　巳一、發起觀察

又彼為欲棄世間道，正求出離，由於先世正等覺所，獲得無上究竟出離正聞勝解積集熏修身相續故，於世間道都無信樂。由是因緣，往菩提樹，即依先時觀老病死假想之道，於諸諦相次第觀察。

於諸諦相次第觀察者：謂觀老死、觀老死集、觀老死滅、觀能趣證老死滅行。如是次第配釋諸諦，謂苦諦、集諦、滅諦、道諦應知。

【P2 作意思惟】

巳二、作意思惟

作是思惟：是諸世間有情之類，墮在種種艱險眾苦，有生、有老、有病、有死，然其不能於老病死究竟出離如實了知。

【P3 覺悟法性】

巳三、覺悟法性

如是次第觀於老死、觀老死集、觀老死滅、觀能趣證老死滅行，如理作意為依止故，久已積集大資糧故，以俱生慧，便能覺悟一切法性，安住諸法法住、法界。

【O2 結】

辰二、結

如是名為自內發起觀察諦行。

【N6 由見現前2】

【O1 釋2】

【P1 方便發起】

卯六、由見現前2　辰一、釋2　巳一、方便發起

又彼復欲求上漏盡，方便發起宿住念智，憶念先世，從諸如來正等覺所，於漏盡道積習聞思，由是發起長時積集世間正見令現在前。

【P2 究竟為依】

巳二、究竟為依

然此正見如教授者，以此為依，能令菩薩安處一坐，乃至證得究竟漏盡。

【O2 結】

辰二、結

如是名為廣大善修正見現前。

【N7 由見清淨2】

【O1 證無漏法】

卯七、由見清淨2　辰一、證無漏法

又即由彼如教授者所有正見漸次勝進，先已遠離下地諸欲，乃至上極無所有處，當於聖諦得現觀時，便證無漏四念住等，乃至最後八聖支道，所有一切菩提分法。舉其最後，當知亦攝前位一切。

【O2 釋其果利4】

【P1 成不還果】

辰二、釋其果利4　巳一、成不還果

由得彼故，成不還果。

【P2 名得清淨】

巳二、名得清淨

以得無漏菩提分法，是故說名獲得清涼。

【P3 名離熾然】

巳三、名離熾然

彼由如是獲得世間究竟安樂，獲得出世無漏安樂，得清涼故，名離熾然。

【P4 名離熱惱】

巳四、名離熱惱

由世間道乃至已離無所有處所繫煩惱，及已遠離見道所斷諸煩惱故，名離熱惱。

【N8 由六圓滿2】

【O1 修圓滿2】

【P1 略標列】

卯八、由六圓滿2　辰一、修圓滿2　巳一、略標列

為欲無餘永斷有頂所繫煩惱，故復勤修純無漏道，所謂修習無上覺支，是名進修無上修道。由此修故，無學地中六種修法究竟圓滿。一者、修聖神通究竟圓滿；二者、修淨五根究竟圓滿；三者、證得煩惱并諸習氣無餘離繫究竟圓滿；四者、證得四種現法樂住究竟圓滿；五者、證得世間靜慮、解脫、等持、等至究竟圓滿；六者、證得名身、句身、文身，得隨所欲、得無艱難宣說正法究竟圓滿。

【P2 隨難釋5】

【Q1 信根】

巳二、隨難釋5　午一、信根

當知此中，修淨信根究竟滿者，謂於涅槃意樂淨故。

【Q2 精進根】

午二、精進根

修精進根究竟滿者，謂能勇猛造作一切有情義利善清淨故。

【Q3 念根】

午三、念根

修習念根究竟滿者，謂三念住、無忘失法善清淨故。

【Q4 定根】

午四、定根

修習定根究竟滿者，謂於聖、天及以梵住善清淨故。

【Q5 慧根】

午五、慧根

修習慧根究竟滿者，謂十智力善清淨故。

【O2 果圓滿3】

【P1 標】

辰二、果圓滿3　巳一、標

彼由如是能住六處修圓滿因，得為大王，所謂法王。由是證得六種圓滿。

【P2 列】

巳二、列

謂聖神通增上力故，得大財富自在圓滿；諸根清淨增上力故，得大舍宅自在圓滿；

得大舍宅自在圓滿者：能證大乘大般涅槃，是名得大舍宅，由是無罪喜樂所依事故。

斷諸煩惱增上力故，得受安樂諸坐臥具自在圓滿；現法樂住增上力故，處其舍宅坐臥具中，證得第一無諸損惱大安樂住自在圓滿；靜慮、解脫、等持、等至增上力故，證得能辦一切有情正利益事、遊戲喜樂自在圓滿；於諸名身、句身、文身，得隨所欲、得無艱難宣說正法增上力故，得為法王，能於他所獲得平等分布作用自在圓滿。

【P3 結】

巳三、結

如是名為六處修滿為依止故，證得六種自在圓滿。

【L12 論施設2】

【M1 出邪論3】

【N1 標】

丑十二、論施設2　寅一、出邪論3　卯一、標

復次，略有四種尋求我論。由此論故，薩迦耶見未永斷者，求我尋思數數現行。

【N2 徵】

卯二、徵

云何為四？

【N3 列】

卯三、列

一者、尋求我我用何以為自性？

尋求我我者：謂若自我、他我、內我、外我、聖者我、異生我，如是差別尋求於我，是故重說。

二者、尋求我我為常，為是無常？三者、尋求云何我我是常、無常？四者、尋求我所有我住在何處？

【M2 略顯義2】

【N1 辨尋求】

寅二、略顯義2　卯一、辨尋求

當知此中，略有四種尋求於我。一者、尋求自性，二者、尋求其轉，三者、尋求其因，四者、尋求窟宅。

【N2 明施設3】

【O1 總標簡】

卯二、明施設3　辰一、總標簡

此中三種，可得施設諸行差別，又此施設可非顛倒。第四一種，由一切種，終不可得施設差別。

【O2 別釋相2】

【P1 於前三種可得施設2】

【Q1 釋3】

【R1 施設自性】

辰二、別釋相2　巳一、於前三種可得施設2　午一、釋3　未一、施設自性

當知施設我自性者，謂即施設十二種處所生六識，并受、想、思以為其我，過此餘我不可得故。

【R2 施設其轉】

未二、施設其轉

又即此我體是無常，由有生故、老故、死故。

【R3 施設其因2】

【S1 舉異說2】

【T1 生身展轉無常攝2】

【U1 說如幻事】

未三、施設其因2　申一、舉異說2　酉一、生身展轉無常攝2　戌一、說如幻事

又此諸行，以於諸趣種種自體生起差別不成實故，說如幻事。

【U2 說如陽焰】

戌二、說如陽焰

想、心、見倒迷亂性故，說如陽焰。

【T2 有因剎那展轉無常攝4】

【U1 說有增減】

酉二、有因剎那展轉無常攝4　戌一、說有增減

起盡法故，說有增減。

【U2 名曰暫時】

戌二、名曰暫時

剎那性故，名曰暫時。

【U3 說速相續】

戌三、說速相續

數數壞已，速疾有餘頻頻續故，說為速疾現前相續。

【U4 說本無等】

戌四、說本無等

來無所從，往無所至，是故說為本無今有，有已散滅。

【S2 略攝義】

申二、略攝義

由如是相，略說生身展轉無常，及有因剎那展轉無常。

【Q2 結】

午二、結

如是三種，如理施設我之自性若轉、若因。

【P2 於後一種不可施設3】

【Q1 標不可得】

巳二、於後一種不可施設3　午一、標不可得

施設我之所有窟宅，終不可得。

【Q2 釋其因緣】

午二、釋其因緣

由諸行中，離諸行性，別有實我住諸行中不可得故。

【Q3 明一向空】

午三、明一向空

由是因緣，約世俗諦諸行尚空，不可施設，何況勝義。是故一向於空立空。

【O3 結應喜】

辰三、結應喜

如是由心如理作意，聞解了故、思等了故、修諦了故，如其次第差別說言：應當歡喜、應當等喜、應當遍喜。

瑜伽師地論科句披尋記卷第九十一

瑜伽師地論科句披尋記卷第九十二

彌勒菩薩說

唐三藏沙門玄奘奉詔譯

韓清淨科記

攝事分中契經事處擇攝第二之四

【J3 上品貪等攝2】

【K1 頌標列】

癸三、上品貪等攝2　子一、頌標列

復次，嗢柁南曰：上貪教授及苦住　觀察引發不應供明解脫修無我論　定法見苦最為後

【K2 長行釋12】

【L1 上貪2】

【M1 出因緣】

子二、長行釋12　丑一、上貪2　寅一、出因緣

三因緣故，補特伽羅於所緣境上品貪行。何等為三？一者、康彊，非羸劣；    二者、端嚴，非醜陋；三者、習貪，非捨貪。

何等為三等者：此中康彊，非羸劣，謂彼補特伽羅。端嚴，非醜陋，謂所緣境。習貪，非捨貪，謂上品貪行。是名上貪三種因緣。

【M2 明對治2】

【N1 略標別】

寅二、明對治2　卯一、略標別

復由三種對治攝受，尚令如是懷上品貪補特伽羅，於善說法毗奈耶中勤修梵行，調伏其心，令得寂靜，何況但懷中軟品貪微薄塵者。何等為三？一者、密護根門為所依止，遠離一切欲樂邊故；二者、於食知量、初夜後夜減省睡眠為所依止，遠離一切自苦邊故；三者、最勝正念正知為所依止，行於中道出離行故。

【N2 隨難釋2】

【O1 別辨相2】

【P1 舉賢聖2】

【Q1 第一種類2】

【R1 知受想等2】

【S1 於行時】

卯二、隨難釋2　辰一、別辨相2　巳一、舉賢聖2　午一、第一種類2　未一、知受想等2　申一、於行時

當知此中，於四念住善住心者，

於四念住善住心者者：此如下釋，謂從得作意無有放逸諸異生位至一來果應知。

或於行時境界現前，若不取相及與隨好，如實了知受生住滅；若取其相及與隨好，如實了知想生住滅。

【S2 於住時】

申二、於住時

或於住時，如實了知彼因尋思生住與滅。

如實了知彼因尋思者：尋思有八，謂欲尋思、恚尋思、害尋思、親里尋思、國土尋思、不死尋思、輕懱相應尋思、家勢相應尋思。義如前說應知。（陵本八十九卷九頁6747）非理作意取相、隨好，說名彼因。

【R2 結名最勝】

未二、結名最勝

由如是相正念正知，於一切時，於一切種所緣境界，能如正軌守護其心，是名最勝正念正知。

【Q2 第二種類4】

【R1 標彼類】

午二、第二種類4　未一、標彼類

復有最勝正念正知，謂已獲得滅盡定者，或已獲得無相定者，或已獲得無尋伺者。

【R2 顯無上】

未二、顯無上

當知依止聖住天住，除此最勝正念知住，更無有餘能過上者。

當知依止聖住天住者：住滅盡定及無相定，是名聖住。住諸靜慮及諸無色，是名天住。義如聲聞地說。（陵本三十四卷二十五頁2809）當知此中，除初靜慮，說餘一切名已獲得無尋伺者。

【R3 辨彼相2】

【S1 舉依滅定如實知受】

未三、辨彼相2　申一、舉依滅定如實知受

或從滅定起已而住，或將入定方便而住，如實了知受生住滅，是名最勝正念正知。

【S2 例依無相定如實知想等】

申二、例依無相定如實知想等

如依滅定如實知受，依無相定如實知想、無尋伺定如實了知所有尋伺，當知亦爾。

【R4 明最勝】

未四、明最勝

由此最勝正念正知唯取法故，不於如是受、想、尋伺，起我、我所虛妄分別。

【P2 簡愚夫】

巳二、簡愚夫

若諸愚夫受、想、尋伺差別生時，於受等法不能發起唯有法想，但作是念：我能領受，乃至廣說。

乃至廣說者：謂我能了取，我能覺察，是名廣說應知。

由是因緣，彼尚無有正念正知，何況最勝。

【O2 略攝類】

辰二、略攝類

此中後說正念正知，或不還果、或阿羅漢；當知前說正念正知，從得作意無有放逸諸異生位至一來果。

從得作意者：謂於瑜伽行初修業者，最初獲得色界定地所攝少分微妙作意，名得作意。義如聲聞地說應知。（陵本三十二卷二十頁2666）

【L2 教授2】

【M1 勸請因緣2】

【N1 略標列】

丑二、教授2　寅一、勸請因緣2　卯一、略標列

復次，由二因緣，如來自言其年衰暮，身力疲怠，勸諸聲聞請他說法。一者、為令恃其少年，專行憍傲住放逸者，自怖厭故。二者、為令於當來世，諸有苾芻其年衰老，無有勢力遠離疑悔，勸請少年諸苾芻等宣說正法；諸有苾芻其年盛美，具足勢力遠離疑悔，無所恐懼為他說法。

【N2 隨難釋2】

【O1 標列】

卯二、隨難釋2　辰一、標列

當知此中，略有二種處大集會宣說正法。一者、決擇說，二者、直言說。

【O2 隨釋2】

【P1 決擇說】

辰二、隨釋2　巳一、決擇說

決擇說者，謂興詰問徵覈方便，說正道理，滅除疑惑。

【P2 直言說】

巳二、直言說

直言說者，謂諸聽眾默然而住，如說法師宣說正法。

【M2 能隨順相2】

【N1 標列】

寅二、能隨順相2　卯一、標列

又由四相，名能隨順教授教誡。一、能分析諸處差別，於諸行中得無我智，見清淨故。二、於諸受并所依滅，離增上慢，最極寂靜，見清淨故。

於諸受并所依滅者：內外諸處，名受所依。彼無餘滅，受亦隨滅，故作是說。

三、能超越未來諸苦，見清淨故。四、能超越現在諸苦，見清淨故。

【N2 隨釋4】

【O1 得無我智見清淨】

卯二、隨釋4　辰一、得無我智見清淨

此中分析內外諸處、識、觸、受、想、思、愛眾別，顯示無我，由依緣起方便道理，能引最初正見清淨。

分析內外諸處等者：眼等諸處，名內六處。色等諸處，名外六處。眼等諸識，名六識身。眼等諸觸，名六觸身。眼觸所生受，乃至意觸所生受，名六受身。眼觸所生想，乃至意觸所生想，名六想身。眼觸所生思，乃至意觸所生思，名六思身。眼觸所生愛，乃至意觸所生愛，名六愛身。如是分析眾多差別，唯有諸法可得，而無有我。緣性緣起淨行所緣，名依緣起方便道理。謂於三世唯行、唯法、唯事、唯因、唯果，墮正道理。謂觀待道理、作用道理、證成道理、法爾道理。唯有諸法能引諸法，無有作者及以受者，是名緣性緣起所緣。如聲聞地說應知。（陵本二十七卷一頁2243）

【O2 最極寂靜見清淨】

辰二、最極寂靜見清淨

如明依燈，如影依樹，彼非有故，此亦非有。顯示內外諸處差別為因諸受，由彼諸處無餘滅故，此亦隨滅。離增上慢，於其涅槃如實了知最勝寂靜，能引第二正見清淨。

【O3 超越當苦見清淨】

辰三、超越當苦見清淨

於現法中，以智慧力，能永斷滅一切煩惱，顯示無餘超越當來所有眾苦，能引第三正見清淨。

【O4 超越現苦見清淨】

辰四、超越現苦見清淨

顯示遍於順苦、順樂、順非苦樂一切法中，不起貪欲、不起瞋恚、不起愚癡；顯示見道，於其念住善住其心；顯示修道，修諸覺分。謂令諸漏永滅盡故，超越現法雜染苦住，能引第四正見清淨。

【L3 苦住2】

【M1 舉過患3】

【N1 標列苦住】

丑三、苦住2　寅一、舉過患3　卯一、標列苦住

復次，有諸苾芻不守根住，於諸境界心多愛染、心多散亂。由此因緣，受二種苦。一者、麤重所作苦，二者、於諸法中疑惑所作苦。

【N2 釋其所以2】

【O1 受麤重所作苦】

卯二、釋其所以2　辰一、受麤重所作苦

所以者何？由彼方便，應勤修身；勤修身已，應勤修戒奢摩他支。

由彼方便應勤修身等者：守護諸根，修根律儀，名彼方便。如下說言：為得未得明與解脫，當知略有四種修道。謂修根故，能正修身；修身所引善行修故，能正修戒。其義應知。

以不修身，亦不修戒奢摩他支為因緣故，身不輕安、心不輕安，是故彼受麤重所作苦。

【O2 受疑惑所作苦】

辰二、受疑惑所作苦

輕安闕故，不能觸證勝三摩地。由是因緣，應如實知不如實知，多生疑惑，是故彼受於諸法中疑惑所作苦。

【N3 結名過患】

卯三、結名過患

由此二種苦惱住故，名不守根增上緣力，所得眾苦不安隱住。如是名為於現法中，不守根者所有過患。

【M2 例相違】

寅二、例相違

與此相違，當知即是守護根者所有功德。

【L4 觀察2】

【M1 由觀察作意2】

【N1 舉為離欲貪2】

【O1 出修方便3】

【P1 思惟淨相】

丑四、觀察2　寅一、由觀察作意2　卯一、舉為離欲貪2　辰一、出修方便3　巳一、思惟淨相

復次，有諸苾芻為離欲貪，勤修方便，由正修習加行道故，伏諸煩惱。作是思惟：我於諸欲，為有欲貪而不覺了，為無有耶？乃以淨相作意思惟，於斷未斷方得決定。

【P2 尋求依處】

巳二、尋求依處

觀察作意為依止故，尋求貪欲生起處所，如實了知憶念分別，是諸煩惱勝安足處。

【P3 制伏煩惱】

巳三、制伏煩惱

由彼煩惱未永斷故，若為煩惱漂漾心時，了知能趣下劣分故，便即制伏。

【O2 料簡失德2】

【P1 不制伏等】

辰二、料簡失德2　巳一、不制伏等

若不制伏，於先所得少三摩地尚還退失，況能進趣勝品功德。由整攝故，能不退失，亦能進趣勝品功德。

【P2 不觀察等】

巳二、不觀察等

若不觀察，復還發起增上慢故，亦有退失。由觀察故，能證決定，若心漂漾能正了知，還復整攝，是故不退。

【N2 例於餘上位】

卯二、例於餘上位

如修方便，為離欲貪，於餘上位隨其所應，當知亦爾。

於餘上位隨其所應者：為離色無色貪，勤修方便，有多差別，故作是說。

【M2 由猛利見2】

【N1 勝伏所緣】

寅二、由猛利見2　卯一、勝伏所緣

若猛利見審觀察時，而不生起，彼便獲得決定勝解：我於諸處已能勝伏。謂此所緣應生煩惱，我於是處已勝伏故，令不生起，超過學地。

【N2 心自在轉】

卯二、心自在轉

猶如大王，能隨己心自在而轉，降伏一切魔羅聚落，證得究竟盡、無生智，梵行圓滿。

【L5 引發2】

【M1 舉三苦果2】

【N1 總標】

丑五、引發2　寅一、舉三苦果2　卯一、總標

復次，於其六根，如前所說五寂靜相，

如前所說五寂靜相者：如前已說：於六境界，依止六根，略有五種寂靜妙行。謂深於彼見過患故，名為善調。於不應役諸境界中而不役故，名為善覆。於所應役諸境界中，或於率爾現前境上，善住念故，名為善守。一切煩惱皆能斷故，名為善護。已善修習圓滿道故，名為善修。（陵本九十卷八頁6810）

不寂靜故，當知攝受三種苦果。

【N2 別釋2】

【O1 受現法苦】

卯二、別釋2　辰一、受現法苦

謂現法中，依根增上雜染而住，由諸不善現行為因，或於他所成其退劣，或被譏呵，或被殺害，受如是等現法眾苦。

【O2 受當來苦2】

【P1 生老等苦】

辰二、受當來苦2　巳一、生老等苦

又受當來生老病死種種諸苦。

【P2 根雜染苦】

巳二、根雜染苦

又受當來由先數習所引等流不護諸根諸雜染故，亦名為苦。

【M2 例三苦滅】

寅二、例三苦滅

與此相違，於其六根，由有五種寂靜相故，當知攝受三苦滅果。

【L6 不應供2】

【M1 舉世俗梵志2】

【N1 標不應供】

丑六、不應供2　寅一、舉世俗梵志2　卯一、標不應供

復次，略有二種世俗梵志，實非福田，懷增上慢，自謂福田，自稱我是真實福田。當知成就非實福田性及相故，不應供養。

【N2 列其種類2】

【O1 詐現離欲】

卯二、列其種類2　辰一、詐現離欲

一者、從他所得利養恭敬現前，猛利耽著，諸根饕餮，為性躁擾，詐示現前離欲之行。

【O2 無義利行】

辰二、無義利行

二者、攝受家產親屬，雜居鄙穢，專自修身。

專自修身者：謂唯護養身命，不修諸善故。

凡所行行既非自利，亦非利他。遠離尸羅正法正行，遠    離能往善趣善行，遠離能住涅槃妙行，當知彼與一切愚夫異生之類無有差別。

【M2 翻勝義梵志】

寅二、翻勝義梵志

住正法者與此相違，當知是名勝義梵志。

【L7 明解脫2】

【M1 簡外法】

丑七、明解脫2　寅一、簡外法

復次，此正法外，有諸沙門、婆羅門等，為諸弟子宣說法時，多分為求詰責勝利，及求免脫他難勝利。當知如是宣說法者，就第一義，無義無利，非自利益、非利益他。

【M2 顯內法2】

【N1 標得果利】

寅二、顯內法2　卯一、標得果利

諸佛如來為諸弟子宣說正法，唯為證得明及解脫二果勝利。當知如是說正法者，大果大利，自利利他無不圓滿。

【N2 釋明解脫2】

【O1 出體性2】

【P1 三明】

卯二、釋明解脫2　辰一、出體性2　巳一、三明

行於三世無忘失住最勝義故，三種所緣境差別故，說名三明。

行於三世無忘失住等者：不愚前後中際，名於三世無忘失住。於六通中，唯取宿住智通、死生智通、漏盡智通，建立三明，如其次第，對治前際、後際、中際愚故，是名三種所緣境別。

【P2 解脫】

巳二、解脫

若心解脫、若慧解脫，皆名解脫，是愛、無明根本雜染勝對治故。

【O2 明修次2】

【P1 辨2】

【Q1 得方便3】

【R1 四種修道2】

【S1 標】

辰二、明修次2　巳一、辨2　午一、得方便3　未一、四種修道2　申一、標

為得未得明與解脫，當知略有四種修道。謂修根故，能正修身；修身所引善行修故，能正修戒；修戒所引念住、覺支無倒修故，能修心慧。

【S2 釋3】

【T1 出種類2】

【U1 舉修根2】

【V1 標列】

申二、釋3　酉一、出種類2　戌一、舉修根2　亥一、標列

此中修根，復有三種。一、世間修，二、有學修，三、無學修。

【V2 隨釋3】

【W1 世間修】

亥二、隨釋3　天一、世間修

若思擇力為所依止，雖取可愛、不可愛境不如理相，而不發起煩惱諸纏；設令暫起，尋復除遣。是世間修。

【W2 有學修】

天二、有學修

若於聖諦已得現觀，由失念故，或生適意，或不適意，或兼二意，而心不為纏縛堅住，速於雜染能得解脫。是有學修。

【W3 無學修】

天三、無學修

若即此心堅固安住，如前於內無有隘迮，善脫善修。都無一切下至失念，於諸可意、不可意等發心親近，計彼有德而趣向之。是名無學善淨修根。

【U2 例所餘】

戌二、例所餘

當知修戒、修心、修慧三種亦爾。

如前於內無有隘迮等者：謂如前說，不為煩惱纏縛，善脫雜染，善修諸根故。

【T2 簡所引】

酉二、簡所引

此中最初，是初修根所引；第二，是第二所引；第三，是第三所引。修戒、修心、修慧相望，各有三種所引，當知亦爾。

此中最初是初修根所引等者：謂如前說三種補特伽羅，諸所有相，如其次第，三種修根之所引故。如是修戒、修心、修慧，前後次第相望，各有三種所引，謂世間修、有學修、無學修，當知亦爾。

【T3 釋差別3】

【U1 標】

酉三、釋差別3　戌一、標

此中可意、不可意境界差別故，有恩、有怨有情差別故，功德、過失相應有情差別故，所愛、非所愛有情差別故，當知一向適意，一向不適意，適意不適意相雜差別。

【U2 釋2】

【V1 境界差別】

戌二、釋2　亥一、境界差別

可意、不可意境界差別故者，自有境界一向可意；自有境界一向不可意；自有境界其類相雜，少分可意、少分不可意。

【V2 有情差別3】

【W1 有恩怨等】

亥二、有情差別3　天一、有恩怨等

如是有情，或一向有恩，或一向有怨，或恩怨相雜。

【W2 有得失等】

天二、有得失等

或一向有得，或一向有失，或得失俱備。

【W3 所愛非所愛等】

天三、所愛非所愛等

若於有情愛復生愛，當知一向是其所愛；若於有情恚復生恚，當知一向非其所愛；若於有情愛已生恚，或於有情恚已生愛，當知是名所愛非所愛。

【U3 結】

戌三、結

由如是等差別因緣，適意等三有其差別。

【R2 修習善行3】

【S1 標】

未二、修習善行3　申一、標

又於惡行，隨觀現法所有過患，隨觀當來所有過患，是故遠離，修習妙行。

【S2 釋2】

【T1 現法過患】

申二、釋2　酉一、現法過患

若於六處，由一切門皆被誹毀，是名現法所有過患。

【T2 當來過患】

酉二、當來過患

由是因緣，墮於惡趣，是名當來所有過患。

若於六處等者：此中義顯，不善修根，起諸惡行，故作是說。言一切門者，謂十不善業道三門所顯。一、作業毀壞門，二、意樂毀壞門，三、方便毀壞門。前之七種作業毀壞，其次二種意樂毀壞，最後一種方便毀壞。義如聞所成地說應知。（陵本十四卷一頁1174）

【S3 廣2】

【T1 誹毀】

申三、廣2　酉一、誹毀

此中為他所誹毀者，謂為外道及餘世間有聰敏者，聞其鄙惡名稱聲頌，咸共誹毀。

【T2 其餘】

酉二、其餘

當知其餘即如所說。

當知其餘即如所說者：未墮惡趣，說名其餘。此身壞已當墮惡趣，故名當來所有過患。如前說義，不復分別，名如所說。

【R3 修習念住3】

【S1 三地別】

未三、修習念住3　申一、三地別

又此中言修念住者，謂念覺分創始發起，在異生地；數修習者，在有學地；修圓滿者，在無學地。

【S2 三界別】

申二、三界別

修習覺分，未得斷界，於其斷界正希求時，名依遠離；未得無欲界，於無欲界正希求時，名依離欲；未得滅界，於其滅界正希求時，名依於滅。

【S3 劣勝別】

申三、劣勝別

棄捨下劣修覺分故，迴向勝妙修覺分故，名棄捨迴向。

【Q2 證圓滿】

午二、證圓滿

又諸苾芻，守護諸根，有慚有愧；由是因緣，恥於惡行，修習妙行；修妙行故，無有變悔；無變悔故，發生歡喜；此為先故，心得正定；心正定故，能見如實；見如實故，明及解脫皆悉圓滿。

【P2 結】

巳二、結

當知是名修行次第。

【L8 修2】

【M1 不善修根2】

【N1 外道師2】

【O1 於施設】

丑八、修2　寅一、不善修根2　卯一、外道師2　辰一、於施設

復次，有一沙門、若婆羅門，自既不能善修諸根，而不如理為他施設善修根法。見唯棄背所有境界，名護諸根。

【O2 於攝受2】

【P1 由生雜染】

辰二、於攝受2　巳一、由生雜染

然其自於諸弟子眾深生染著，一分起愛、一分生憎。謂於其教順逆因緣，適不適意常現行故。

【P2 起善修慢】

巳二、起善修慢

於此微細自己雜染，不能以慧如實悟入，而謂自能善修諸根，起增上慢。

【N2 外道弟子2】

【O1 隨順彼見】

卯二、外道弟子2　辰一、隨順彼見

諸有隨順如是見者，彼雖令根離諸境界，獨處空閑，而緣彼境，發起種種尋思雜染，然無智慧而自悟入，是亦不名善修諸根。

【O2 起邪解慢】

辰二、起邪解慢

又亦不為善修根故，勤修正行。但信他言，起邪勝解及以邪慢。

【M2 善修諸根2】

【N1 諸佛如來2】

【O1 於施設】

寅二、善修諸根2　卯一、諸佛如來2　辰一、於施設

諸佛如來，為諸弟子如理施設煩惱斷故，名善修根，非唯一向背諸境界。

【O2 於攝受2】

【P1 略顯2】

【Q1 明不共】

辰二、於攝受2　巳一、略顯2　午一、明不共

又諸如來，於其三種不共念住善住其心，故不染著諸弟子眾。於正行眾悅意現行，於邪行眾行不悅意。

【Q2 名無上】

午二、名無上

由此所生貪欲雜染、瞋恚雜染都無所有。由是因緣，雖與弟子等煩惱斷，而名無上善修諸根。

【P2 廣辨2】

【Q1 出五轉別5】

【R1 標差別】

巳二、廣辨2　午一、出五轉別5　未一、標差別

又此修根，依五品眾有差別故，當知亦有五轉差別。

【R2 列五眾2】

【S1 初四品眾】

未二、列五眾2　申一、初四品眾

謂佛世尊，或有弟子一向正行，而亦畢竟；或有弟子一向放逸，而亦畢竟；或有弟子修行正行，而不畢竟；或有弟子行於邪行，而不畢竟。

【S2 第五品眾】

申二、第五品眾

或有弟子多種品類，一行正行；一行放逸；一行一分，或時放逸、或不放逸。如是名為第五品眾。

【R3 配觀待2】

【S1 明可意不可意】

未三、配觀待2　申一、明可意不可意

此中如來稱可意者，謂諸弟子，於善說法毗奈耶中，為修諸根得圓滿故，修行正行。復有一類不可意者，謂行邪行，或不修行。

【S2 配悅不悅意等】

申二、配悅不悅意等

是故如來，觀第一眾，生起悅意；觀第二眾，生不悅意；觀第三眾，生起悅意、生不悅意；觀第四眾，生不悅意、生起悅意；觀第五眾，生起悅意、生不悅意，亦復生起悅不悅意。

【R4 釋無染】

未四、釋無染

如來雖復於此五眾，發起如是五轉差別悅不悅意，然諸如來終不為彼愛恚行相之所染汙，由諸煩惱并其習氣永離繫故，善修根故。

【R5 結無上】

未五、結無上

是故如來，一切煩惱并習永斷為所依止，能善住念，於弟子眾無諸雜染，說名五轉無上修根。

【Q2 明三對治】

午二、明三對治

又於如是一切五轉，隨其所應，當正思惟三種對治。一、無常想，二者、慈    心，三、無相定。如是三種，隨其所應，當知其相。

如是三種隨其所應當知其相者：謂若生起悅意，為愛染汙，當正思惟無常對治。生不悅意，為恚染汙，當正思惟慈心對治。若復生起悅不悅意，為諸行相之所染汙，當正思惟無相對治。如是於弟子眾五轉差別，隨應當知。

【N2 諸佛弟子2】

【O1 辨2】

【P1 無學弟子3】

【Q1 標名已修】

卯二、諸佛弟子2　辰一、辨2　巳一、無學弟子3　午一、標名已修

又佛世尊，所作已辦無學弟子，名已修根，由彼長夜樂涅槃故。

【Q2 釋其離染2】

【R1 由無相捨】

午二、釋其離染2　未一、由無相捨

雖遇如前諸有情數境相現前，或純可愛，或純非愛，或多雜類通愛非愛。由貪瞋癡永遠離故，由心解脫及慧解脫增上力故，即由無相，令心於彼速疾棄捨。

【R2 由安住捨】

未二、由安住捨

由意樂故，於諸境界起厭逆想，又於涅槃見寂靜德，如是速能安住於捨。由此因緣，一剎那頃失念所作雜染汙心亦不得起。

【Q3 結善修習】

午三、結善修習

當知齊此善修習故，名善修根。

【P2 有學弟子3】

【Q1 未能住捨】

巳二、有學弟子3　午一、未能住捨

若諸有學，未能速疾安住於捨，有餘煩惱熏彼相續，成雜穢故。

【Q2 能修對治】

午二、能修對治

又於一切三轉境中，愛憎所起諸煩惱故，現行煩惱所逼迫時，則能方便住厭逆想及過患想。

又於一切三轉境中者：謂如前說：諸有情數境相現前，或純可愛，或純非愛，或多雜類通愛非愛。如是一切，名三轉相。

【Q3 名正行者】

午三、名正行者

如是修行，能令修根速得圓滿，是故說彼名正行者。

【O2 結】

辰二、結

如是當知，於善說法毗奈耶中，大師美妙諸弟子眾，得所得義，能修正行。

【L9 無我論3】

【M1 標】

丑九、無我論3　寅一、標

復次，無我論師略有三種正所作事。

【M2 徵】

寅二、徵

何等為三？

【M3 釋3】

【N1 第一正所作事3】

【O1 標】

寅三、釋3　卯一、第一正所作事3　辰一、標

謂於苦集諦所攝行，自相、共相應正顯了，安立無我。

【O2 釋】

辰二、釋

當知此中，顯各各別眾多性故，顯了自相；開示生滅相似性故，顯了共相。

【O3 結】

辰三、結

是名第一正所作事。

【N2 第二正所作事3】

【O1 標】

卯二、第二正所作事3　辰一、標

復於無我唯有因行，如其所有雜染、清淨如實顯了。

【O2 釋2】

【P1 顯示雜染】

辰二、釋2　巳一、顯示雜染

當知此中，於三種受緣生三種煩惱隨眠未能永斷，

於三種受緣生三種煩惱隨眠者：謂樂受中多生染著，是故說彼貪所隨增。於苦受中多生憎恚，是故說彼瞋所隨增。不苦不樂受中妄計顛倒，是故說    彼無明所隨增。義如思所成慧地決擇中說。（陵本六十六卷一頁4939）

於其見道我見隨眠未能除遣，於其修道我慢隨眠未能除遣，於見慢品能起無明亦未永斷，未能生起彼對治明，是故不能作苦邊際，如是名為顯示雜染。

【P2 顯示清淨】

巳二、顯示清淨

與此相違，當知即是顯示清淨。

【O3 結】

辰三、結

是名第二正所作事。

【N3 第三正所作事3】

【O1 標】

卯三、第三正所作事3　辰一、標

復於諸行斷增益我薩迦耶見，依能取實無我正見，如清淨相，應實顯了。

【O2 釋】

辰二、釋

此無我見，在異生位，能正攝受聖諦現觀，又能證得諸聖慧眼；在有學位，能得上位盡、無生智；在無學位，能令一切學與無學，見、修所斷所有煩惱無餘永斷。是故當知，此無我見能令清淨，故應顯了。

【O3 結】

辰三、結

是名第三正所作事。

【L10 定2】

【M1 料簡殊勝3】

【N1 標】

丑十、定2　寅一、料簡殊勝3　卯一、標

復次，於其成就世間正見多聞不定住正法者，即成就此世間正見多聞得定住正法者，當知略有五種殊勝正加行果稱讚利益。

【N2 徵】

卯二、徵

何等為五？

【N3 釋5】

【O1 第一殊勝2】

【P1 辨2】

【Q1 心未得定】

卯三、釋5　辰一、第一殊勝2　巳一、辨2　午一、心未得定

謂彼第一住正法者，先由其心未得定故，奢摩他支戒未清淨，亦未鮮白。

【Q2 心已得定】

午二、心已得定

即此第二住正法者，心得定故，清淨鮮白。

【P2 結】

巳二、結

當知是名第一殊勝正加行果稱讚利益。

【O2 第二殊勝2】

【P1 辨2】

【Q1 舉未得定4】

【R1 標】

辰二、第二殊勝2　巳一、辨2　午一、舉未得定4　未一、標

又彼第一心未得定補特伽羅，於一切受并其所依、并其所緣、并其助伴、并其隨轉，不如實知。

於一切受等者：如前已說：由五種相，當知安立諸受差別。一、自性故；二、所依故；三、所緣故；四、助伴故；五、隨轉故。乃至廣說。（陵本八十九卷一頁6720）此應準釋。

由不知故，便為三種無智為因過患所觸。

【R2 徵】

未二、徵

何等為三？

【R3 列】

未三、列

一、受雜染所作過患，二、世雜染所作過患，三、現法後法雜染所作過患。

【R4 釋3】

【S1 受雜染所作過患】

未四、釋3　申一、受雜染所作過患

當知此中，受雜染所作過患者，謂愚癡者，於其樂受、并彼隨轉、并所隨    染，有貪愛縛；於苦受等，有瞋恚縛；於其不苦不樂受等，有愚癡縛及隨眠縛，由有愚癡所隨眠故。

【S2 世雜染所作過患】

申二、世雜染所作過患

世雜染所作過患者，謂愚癡者，於現在世有貪染縛，於過去世有顧戀縛，於未來世有繫心縛。

【S3 現法後法雜染所作過患2】

【T1 現法過患2】

【U1 釋2】

【V1 增益後蘊】

申三、現法後法雜染所作過患2　酉一、現法過患2　戌一、釋2　亥一、增益後蘊

現法後法雜染所作過患者，謂彼如是雜染心者，於世於受有雜染故，便能生長感後有業，由此增益後有諸蘊，令當得生。

【V2 增長貪愛3】

【W1 標列】

亥二、增長貪愛3　天一、標列

又能增長所有貪愛，謂後有愛及資財愛。

【W2 隨釋】

天二、隨釋

後有愛故，能生當來所有自體；資財愛故，於追求時極生疲怠。

【W3 別廣】

天三、別廣

若得境界，便生染惱；若不獲得，所欲不遂，便自燒然；若得已失，便為愁惱之所損害。

【U2 結】

戌二、結

如是名為現法過患。

【T2 後法過患】

酉二、後法過患

若即由彼作及增長能感後有諸業、煩惱增上力故，起於當來生老死等眾苦差別，如是名為後法過患。

【Q2 翻例心定】

午二、翻例心定

第二心定補特伽羅，應知一切與上相違。

【P2 結】

巳二、結

當知是名第二殊勝。餘如前說。

餘如前說者：如前應說：正加行果稱讚利益。今略不具，故指如前。

【O3 第三殊勝】

辰三、第三殊勝

又彼第一補特伽羅，心未定故，於其無智所作過患，若自、若他不如實知。

於其無智所作過患者：謂如前說：三種無智為因過患所觸。此名無智所作過患。

第二心定補特伽羅，於彼皆能如實了知。當知是名第三殊勝。餘如前說。

【O4 第四殊勝2】

【P1 辨2】

【Q1 心已得定】

辰四、第四殊勝2　巳一、辨2　午一、心已得定

又彼第二心已得定補特伽羅，於諸過患如實了知，已入修地。即前所得無我相應所有正見，由此修故，於二時中，依其斷界及無欲界，與彼一切菩提分法皆共圓滿。

於二時中者：謂於行時及與住時，是名二時。

【Q2 心未得定】

午二、心未得定

初未得定補特伽羅，心未定故，於彼一切皆未圓滿。

【P2 結】

巳二、結

當知是名第四殊勝。餘如前說。

【O5 第五殊勝2】

【P1 辨2】

【Q1 心已得定】

辰五、第五殊勝2　巳一、辨2　午一、心已得定

又彼第二心已得定補特伽羅，所有多聞毗鉢舍那助伴支分，彼能攝受勝三摩地，能淨修治毗鉢舍那，由是因緣，止觀二種平等雙轉。

所有多聞毗鉢舍那助伴支分者：謂彼多聞，是毗鉢舍那助伴支分，由此能令毗鉢舍那支成熟故。修所成地說：又依所知真實覺了欲故，愛樂聽聞；依樂聞故，便發請問；依請問故，聞昔未聞甚深法義。數數聽聞無間斷故，於彼法義轉得明淨，又能除遣先所生疑。（陵本二十卷五頁1720）其義應知。

【Q2 心未得定】

午二、心未得定

心未得定補特伽羅，應知多聞與彼俱闕。

與彼俱闕者：謂彼止觀二種俱闕故。

【P2 結】

巳二、結

如是於成世間正見多聞不定住於正法補特伽羅，即此成就世間正見多聞得定住於正法補特伽羅，當知有此第五殊勝正加行果稱讚利益。

【M2 顯遍知等2】

【N1 依於斷界】

寅二、顯遍知等2　卯一、依於斷界

如是即彼由已獲得勝奢摩他、毗鉢舍那，依於斷界，應遍知者能正遍知，應永斷者能正永斷，應作證者能正作證，應修習者能正修習。

【N2 依無欲界2】

【O1 標】

卯二、依無欲界2　辰一、標

依無欲界，於彼一切已知、已斷、已證、已修。

【O2 釋】

辰二、釋

於所依色及能依名，正知、已知；於所依無明及能依有愛，正斷、已斷；於所依明淨智及能依解脫煩惱斷，正證、已證；於所依奢摩他及能依毗鉢舍那，正修、已修。

【L11 法見2】

【M1 出種類2】

【N1 標列】

丑十一、法見2　寅一、出種類2　卯一、標列

復次，有二法見。一、有為法見，二、無為法見。

【N2 隨釋2】

【O1 有為法見2】

【P1 明彼見3】

【Q1 略標類】

卯二、隨釋2　辰一、有為法見2　巳一、明彼見3　午一、略標類

有為法見者，謂如有一，於諦依處及諦自性皆如實知。

【Q2 別釋相2】

【R1 諦依處】

午二、別釋相2　未一、諦依處

云何名為諦所依處？謂名色，及人天等有情數物。

【R2 諦自性2】

【S1 徵】

未二、諦自性2　申一、徵

云何為諦？

【S2 釋2】

【T1 標】

申二、釋2　酉一、標

謂世俗諦及勝義諦。

【T2 辨2】

【U1 世俗諦2】

【V1 徵】

酉二、辨2　戌一、世俗諦2　亥一、徵

云何世俗諦？

【V2 釋2】

【W1 除唯假】

亥二、釋2　天一、除唯假

謂即於彼諦所依處，假想安立我或有情，乃至命者及生者等。又自稱言：我眼見色，乃至我意知法。又起言說，謂如是名，乃至如是壽量邊際，廣說如前。

【W2 結得名】

天二、結得名

當知此中，唯有假想、唯假自稱、唯假言說，所有性、相、作用、差別，名世俗諦。

【U2 勝義諦2】

【V1 徵】

戌二、勝義諦2　亥一、徵

云何勝義諦？

【V2 釋2】

【W1 舉無常性】

亥二、釋2　天一、舉無常性

謂即於彼諦所依處，有無常性，廣說乃至有緣生性，如前廣說。

【W2 例苦性等】

天二、例苦性等

如無常性，有苦性等，當知亦爾。

有苦性等者：等取空及無我應知。

【Q3 總結名】

午三、總結名

若於如是世俗、勝義諦所依處，其世俗諦如實了知是世俗諦，其勝義諦如實了知是勝義諦，如是名為有為法見。

【P2 出滿足】

巳二、出滿足

若有成就有為法見苾芻，齊此言說滿足。

【O2 無為法見2】

【P1 徵】

辰二、無為法見2　巳一、徵

云何名為無為法見？

【P2 釋2】

【Q1 明彼見】

巳二、釋2　午一、明彼見

謂即於彼諦所依處，已得二種諦善巧者，由此善巧增上力故，於一切依等盡涅槃深見寂靜，其心趣入，如前廣說乃至解脫，如是名為無為法見。

【Q2 出滿足】

午二、出滿足

若有成就無為法見苾芻，齊此言說滿足。

於一切依等盡涅槃者：謂一切依皆寂滅故，名一切依等盡涅槃。

【M2 辨成就】

寅二、辨成就

又此法見，當知三種補特伽羅皆得成就。一者、異生，法隨法行，已得定心，博識聰敏，能如正理觀察諸法。二者、有學，已見諦跡。三者、無學，諸漏永盡。

【L12 苦2】

【M1 出過患2】

【N1 略標列】

丑十二、苦2　寅一、出過患2　卯一、略標列

復次，若有希求人天盛事，自發誓願行梵行者，當知彼為稱讚人天二種過患。何等為二？一者、煩惱所生眾苦，二者、無常所生眾苦。

【N2 別釋相2】

【O1 煩惱所生眾苦2】

【P1 徵】

卯二、別釋相2　辰一、煩惱所生眾苦2　巳一、徵

云何煩惱所生眾苦？

【P2 釋2】

【Q1 明染汙】

巳二、釋2　午一、明染汙

謂於人天，住境界愛，依現在世故；住境界樂，依過去世故；住境界欣，於現在世，依過去境生愛樂故；住境界喜，於未來世，依現在境生愛樂故。

【Q2 結生苦】

午二、結生苦

若於如是三世境中住染汙者，當知彼為稱讚所欲有匱乏苦，及生老等所有眾苦，是名生起煩惱所作眾苦過患。

【O2 無常所作眾苦3】

【P1 徵】

辰二、無常所作眾苦3　巳一、徵

云何無常所作眾苦？

【P2 釋】

巳二、釋

謂順樂處有背失故，起變壞苦；隨順苦處現在前故，起厭離苦；一切自體於終沒時皆滅壞故，有滅壞苦。

【P3 結】

巳三、結

當知是名三種無常所作眾苦。

【M2 明能越2】

【N1 舉如來2】

【O1 標】

寅二、明能越2　卯一、舉如來2　辰一、標

此中如來超過如是二種過患，住一向樂，即於此樂應如實知；由此故樂，復應如實知樂方便。

【O2 釋2】

【P1 由此樂】

辰二、釋2　巳一、由此樂

云何為樂？謂一切境相應永盡，無上安隱，即有餘依般涅槃界。

【P2 樂方便】

巳二、樂方便

云何方便？謂如前說，於五種受發起五轉如實妙智。

謂如前說於五種受等者：前說：由正聞思所成作意，聽聞正法增上方便，於五種受分位轉變所起過患如實了知。乃至廣說。（陵本九十卷七頁6808）其義應知。

【N2 勵聲聞】

卯二、勵聲聞

若諸聲聞，棄捨大師所證超過人天妙樂，希求下劣人天樂者，當知彼於諸智者所多受毀辱，亦自欺誑。

【J4 多住等2】

【K1 頌標列】

癸四、多住等2　子一、頌標列

復次，嗢柁南曰：一住遠涅槃　略說內所證　辯一切智相　捨所學業等空隨行恆住　師弟二圓滿

【K2 長行釋12】

【L1 一住2】

【M1 舉有二住2】

【N1 標列】

子二、長行釋12　丑一、一住2　寅一、舉有二住2　卯一、標列

由二因緣，當知名為有第二住。謂有愛故，為欲生起第二自體，受習其因；此自體滅，第二自體次生起故。

【N2 隨釋2】

【O1 有愛2】

【P1 徵】

卯二、隨釋2　辰一、有愛2　巳一、徵

云何有愛？

【P2 釋2】

【Q1 第一義2】

【R1 辨3】

【S1 有喜樂】

巳二、釋2　午一、第一義2　未一、辨3　申一、有喜樂

謂諸可愛所緣境界將得現前，最初生起染汙欣悅，名有喜樂。

【S2 有歡喜】

申二、有歡喜

從此已後，乃至未得，於彼多住作意思惟；設復已得而未受用，於其中間，即由喜樂增上力故，住染欣悅，名有歡喜。

【S3 有染著】

申三、有染著

於受用時，多生貪愛，名有染著。

【R2 結】

未二、結

故名有愛。

【Q2 第二義】

午二、第二義

又於未來起希求故，及於已得生領納故，名有喜樂；於過去世隨憶念故，名有歡喜；於已獲得正受用時，生貪愛故，名有染著。如是名為第二差別。

【O2 生起第二自體】

辰二、生起第二自體

云何生起第二自體？謂喜樂等為集因故，於當來世生老為根眾苦生起。

【M2 翻無二住】

寅二、翻無二住

與此相違，當知是名無第二住。

【L2 遠涅槃2】

【M1 標列互違】

丑二、遠涅槃2　寅一、標列互違

復次，有二種法更互相違。一者、煩惱，二者、涅槃。

【M2 釋其差別2】

【N1 去涅槃遠2】

【O1 由順後有】

寅二、釋其差別2　卯一、去涅槃遠2　辰一、由順後有

是故安住雜染法已，即便隨順後有而轉；若於後有隨順轉時，當知說名去涅槃遠。

【O2 由鄙碎行】

辰二、由鄙碎行

復有六種鄙碎士夫補特伽羅鄙碎行相。一者、性多忿恚；二者、所作不思；三者、樂逼惱他；四者、若苦所觸，便發不實麤惡語言；

便發不實麤惡語言者：謂麤惡語唯惱亂他，不隨實過，是名不實。

五者、或發真實能引無義麤惡語言；

或發真實能引無義麤惡語言者：此顯麤惡語不善業道，當感惡趣，是名真實能引無義。

六者、因此展轉發起無量差別惡言，非但少詞而生喜足。

【N2 順證涅槃4】

【O1 標】

卯二、順證涅槃4　辰一、標

由二因緣，諸出家者力勵受行，速疾能證沙門義利，諸未信者令生淨信，其已信者倍令增長。

【O2 徵】

辰二、徵

何等為二？

【O3 列】

辰三、列

一者、忍辱，二者、柔和。

【O4 釋】

辰四、釋

言忍辱者，謂於他怨終無返報。言柔和者，謂心無憤，性不惱他。

【L3 略說3】

【M1 標列二教】

丑三、略說3　寅一、標列二教

復次，以要言之，如來略依二種處所，說無界教。

說無界教者：涅槃界教，名無界教，煩惱苦依皆滅無故。

一者、說有餘依涅槃界教，二者、說無餘依涅槃界教。

【M2 釋其差別2】

【N1 說有餘依涅槃界教】

寅二、釋其差別2　卯一、說有餘依涅槃界教

若由如是煩惱斷故，名成就斷補特伽羅，不成煩惱。即由如是，不住彼果後有眾苦，當知是名說有餘依涅槃界教。

【N2 說無餘依涅槃界教】

卯二、說無餘依涅槃界教

若由如是不住煩惱後有苦果，即由如是乃至壽盡既滅沒已，一切餘依都無所有，不住此身、不住餘身、不住中有，證得一切眾苦邊際，當知是名說無餘依涅槃界教。

【M3 出其念因】

寅三、出其念因

略有三種念力彊因。一、由其年少壯，二、由前生串習，三、由現法數習。

【L4 內所證3】

【M1 標】

丑四、內所證3　寅一、標

復次，由五種相，當知涅槃是內證法。

【M2 列】

寅二、列

謂離信故，乃至離見審察忍故。如前應知。

如前應知者：前說：遠離信他、欣樂行相、周遍尋思、隨聞所起、見審察忍，唯自證故，名內所證。（陵本九十卷十三頁6825）於中五相差別，如前已釋應知。

【M3 釋】

寅三、釋

謂現法中，於內各別內外增上所生雜染，如實了知有及非有。

【L5 辨一切智2】

【M1 標列因緣】

丑五、辨一切智2　寅一、標列因緣

復次，由三因緣，顯示諸佛無上菩提。一者、覺了一切境故；

覺了一切境故者：謂於一切界、一切事、一切品、一切時智無礙轉故。如菩薩地釋應知。（陵本三十八卷一頁3099）

二者、覺了有及非有如實事故；三者、覺了染淨二品一切法故。

【M2 出他請問】

寅二、出他請問

是故他於如是三處，請問世尊。

【L6 相2】

【M1 出有為法】

丑六、相2　寅一、出有為法

復次，諸有為法俱有轉時，令心迷亂，能令於相邪取分別。

諸有為法俱有轉時令心迷亂者：如世尊說：色如聚沬，受喻浮泡，想同陽焰，行類芭蕉，識如幻事。由如是相令心迷亂。

是故如來，為諸弟子分別開示，令於彼相決定悟入。

【M2 釋令悟入】

寅二、釋令悟入

為欲了知真實相故，又為於自無欺誑故，又為於他坦然無畏正記別故。

【L7 捨所學3】

【M1 出安立】

丑七、捨所學3　寅一、出安立

復次，諸出家者，棄捨所學增上力故，當知安立顧戀境界。

安立顧戀境界者：五拘礙中，顧戀其身、顧戀諸欲，是名顧戀境界。

又出家者，毀犯尸羅增上力故，當知安立未出家者棄背趣入心株覆事。

【M2 釋因緣】

寅二、釋因緣

遠離慚愧故，一向愛味故。

遠離慚愧等者：如次配釋前說二種安立應知。

【M3 隨難釋2】

【N1 別辨3】

【O1 名極愛味】

寅三、隨難釋2　卯一、別辨3　辰一、名極愛味

若堅執取所緣境界，當知彼名最極愛味。

【O2 為心株杌】

辰二、為心株杌

由是因緣，於修上品諸善業中，為心株杌，是不調柔無堪能義。

【O3 覆所造惡】

辰三、覆所造惡

又即由此增上力故，行諸惡行。內懷隱匿所造眾惡，故生其覆。

【N2 略攝】

卯二、略攝

如是一切略攝為一，說名於境最極愛味心株覆事。

【L8 業等2】

【M1 依業故生2】

【N1 生次第2】

【O1 順次道理】

丑八、業等2　寅一、依業故生2　卯一、生次第2　辰一、順次道理

復次，若於諸根無護行者，由樂聽聞不正法故，便生無明觸所生起染汙作意；即此作意增上力故，於當來世諸處生起所有過患不如實知；不如實知彼過患故，便起希求；希求彼故，造作增長彼相應業；造作增長相應業故，於當來世六處生起。如是名為順次道理。

【O2 逆次道理】

辰二、逆次道理

逆次第者，謂彼六處以業為因，業愛為因，愛復用彼無明為因，無明復用不如正理作意為因，不正作意復用無明觸為其因。

【N2 因差別2】

【O1 舉業】

卯二、因差別2　辰一、舉業

又於此中，先所造業，是現法受六處之因；現法造業，是次生受六處之緣，或是後受六處由藉。

【O2 例餘】

辰二、例餘

愛等、業等，隨其所應，當知亦爾。

愛等業等隨其所應當知亦爾者：前說六處以業為因，有先所造及現所造二世差別。如是愛望於業，乃至無明觸望於不正作意，次第為因，亦有二世差別。隨應當知，故作是說。

【M2 隨業而行3】

【N1 標簡】

寅二、隨業而行3　卯一、標簡

復次，由二因緣，後有生起。一、後有業，二、後有愛。而但說言諸有情類隨業而行，不言隨愛。

【N2 釋由2】

【O1 標列三愛】

卯二、釋由2　辰一、標列三愛

何以故？略有三愛。一者、欲愛，二者、色愛，三、無色愛。

【O2 釋不定生2】

【P1 欲愛2】

【Q1 望生惡趣2】

【R1 標無能】

辰二、釋不定生2　巳一、欲愛2　午一、望生惡趣2　未一、標無能

此中欲愛是不善者，雖有異熟，然若不起惡不善業，終不能與惡趣異熟。

雖有異熟者：謂彼欲愛是不善故，增上有力，名有異熟。義如思所成慧地決擇中說應知。（陵本六十六卷五頁5262）

【R2 釋為緣2】

【S1 明增上】

未二、釋為緣2　申一、明增上

若欲界愛，於無明觸所生諸受起希求時，於可愛境發生貪欲，於可憎境發生瞋恚，於可迷境發生愚癡。由此三種增上力故，行不善業；由此業故，生諸惡趣。

【S2 結助伴】

申二、結助伴

非但由彼貪瞋癡纏定墮惡趣。然即此愛，於所造業異熟生時，能為助伴。

【Q2 望生善趣2】

【R1 明增上】

午二、望生善趣2　未一、明增上

又由希求可愛境界增上力故，修行善行身語意業；由此為因，得生善趣。

【R2 釋非因】

未二、釋非因

此中可愛諸異熟果，但應用業為引生因，非染性愛。

【P2 色無色愛3】

【Q1 標體性】

巳二、色無色愛3　午一、標體性

又若此愛，色無色繫雖非不善，然是染汙，一切皆非有異熟果。又即由此色無色愛，名有愛者。

【Q2 明造業】

午二、明造業

彼由聽聞正法因故，於其欲界觀麤鄙相，證得明觸所生世間如理作意相應諸受，調伏欲界貪瞋癡等，造修所成善有漏業。

【Q3 結助伴】

午三、結助伴

由於此間造彼業故，當得生彼，不由於彼染汙性愛。然即此愛，於所造業異熟生時，能為助伴。

【N3 結說】

卯三、結說

是故但說諸有情類隨業而行，不言隨愛。

【L9 空2】

【M1 世俗諦空2】

【N1 標說2】

【O1 舉果受者】

丑九、空2　寅一、世俗諦空2　卯一、標說2　辰一、舉果受者

復次，於外事中，世間假名增上力故，亦說有果及有受者。彼或時空，世現可得；或時不空。

【O2 例因作者】

辰二、例因作者

如果受者，因與作者，當知亦爾。

【N2 結名】

卯二、結名

如是名為世俗諦空，非勝義空。

於外事中等者：外器世間，說名外事。彼由有情共業所感，為所受用，由是義說有果及有受者。彼或時空、或時不空，能感彼業若壞、若成正現前故。

【M2 勝義諦空3】

【N1 略標義】

寅二、勝義諦空3　卯一、略標義

若說恆時一切諸行唯有因果，都無受者及與作者，當知是名勝義諦空。

【N2 廣七種2】

【O1 標列】

卯二、廣七種2　辰一、標列

應知此空，復有七種。一、後際空，二、前際空，三、中際空，四、常空，五、我空，六、受者空，七、作者空。

【O2 隨釋4】

【P1 後際空2】

【Q1 釋2】

【R1 斥未來實有】

辰二、隨釋4　巳一、後際空2　午一、釋2　未一、斥未來實有

當知此中，無有諸行於未來世實有行聚自性安立，諸行生時從彼而來。若有是事，彼不應生，於未來世諸行自性已實有故。

【R2 詰無常可得】

未二、詰無常可得

又不應有無常可得。既有可得，是故當知，諸行生時無所從來，本無今有。

【Q2 結】

午二、結

是名後際空。

【P2 前際空2】

【Q1 釋2】

【R1 斥過去實有】

巳二、前際空2　午一、釋2　未一、斥過去實有

又無諸行於過去世有實行聚自性安立，已生已滅諸行往彼積集而住。若有是事，不應施設諸行有滅，過去行聚自性儼然常安住故。

【R2 詰無常可知】

未二、詰無常可知

若無有滅，彼無常性應不可知。既有可知，是故諸行於正滅時，都無所往積集而住，有已散滅，不待餘因自然滅壞。

【Q2 結】

午二、結

是名前際空。

【P3 中際空常空我空】

巳三、中際空常空我空

又於剎那生滅行中，唯有諸行暫時可得，其中都無餘行可得，亦無別物，是名中際空。當知亦是常空、我空。

其中都無餘行可得等者：謂唯剎那生滅諸行可得，除此都無餘暫住行可得，故是常空。亦無別物可得，故是我空。

【P4 受者空作者空】

巳四、受者空作者空

以無我故，果性諸行空無受者，因性業行空無作者，如是名為受者、作者二種皆空。

【N3 釋道理2】

【O1 唯緣生】

卯三、釋道理2　辰一、唯緣生

作者、受者無所有故，唯有諸行於前生滅，唯有諸行於後生生，於中都無捨前生者、取後生者。是故說言：唯有諸法從眾緣生，能生諸法。

【O2 無實用】

辰二、無實用

又一切法都無作用，無有少法能生少法。是故說言：此有故彼有，此生故彼生。但唯於彼因果法中，依世俗諦，假立作用，宣說此法能生彼法。

【L10 隨行2】

【M1 於能順喜所緣】

丑十、隨行2　寅一、於能順喜所緣

復次，由五種相，於能順喜所緣境界隨順而行。深心喜樂，不如正理執取其相，發生貪欲，多起尋思方便求覓，因此廣行福非福行。

由五種相等者：謂如深心喜樂，是為初相。不如正理執取其相，是第二相。發生貪欲，是第三相。多起尋思方便求覓，是第四相。因此廣行福非福行，是第五相。由是五相，於能生喜所緣境界隨順而行。

【M2 於順憂捨所緣3】

【N1 標隨應】

寅二、於順憂捨所緣3　卯一、標隨應

如能順喜所緣境界，順憂、順捨所緣境界，如其所應，當知亦爾。

【N2 釋差別】

卯二、釋差別

其差別者，於能順憂所緣境界隨順而行，深心厭惡，發生瞋恚。於能順捨所緣境界隨順而行，深心愚昧，發生愚癡。

【N3 例餘說】

卯三、例餘說

餘如前說。

餘如前說者：謂如前說，不如正理執取其相，多起尋思方便求覓，因此廣行福非福行，是名為餘。

【L11 恆住3】

【M1 標其因緣】

丑十一、恆住3　寅一、標其因緣

復次，有諸苾芻證阿羅漢，諸漏永盡，於一切境隨順而行，恆時不堪乃至失念生諸煩惱，是故恆住無雜染住。由是因緣，說名恆住。

【M2 釋無雜染】

寅二、釋無雜染

彼隨行品若喜、若憂、若欣、若慼，諸阿羅漢皆無所有，乃至善中亦無是事。

乃至善中亦無是事者：謂於諸善法中，亦無若喜、若憂、若欣、若慼隨行。證圓滿故，所作已辦，無復應作故。

【M3 出隨德名3】

【N1 名最勝】

寅三、出隨德名3　卯一、名最勝

又彼恆住極難行故，及無罪故，名為最勝。

【N2 名第一真實福田】

卯二、名第一真實福田

能成就者極難得故，說名第一真實福田。

【N3 名應奉請等】

卯三、名應奉請等

應當奉請，乃至廣說，當知如前攝異門分。

應當奉請等者：攝異門分說，應奉請、應合掌、應和敬、無上福田世應奉施。如彼別釋應知。（陵本八十四卷二頁6354）

【L12 師弟二圓滿2】

【M1 初義圓滿2】

【N1 總標】

丑十二、師弟二圓滿2　寅一、初義圓滿2　卯一、總標

復次，於善說法毗奈耶中，應知大師及弟子眾各由二相，其德圓滿。

【N2 別釋2】

【O1 師德圓滿2】

【P1 徵】

卯二、別釋2　辰一、師德圓滿2　巳一、徵

云何二相，應知大師其德圓滿？

【P2 釋2】

【Q1 第一相】

巳二、釋2　午一、第一相

謂依利他行，欲令悟入諸所有受皆是苦故，說受所依，說彼因緣，說能雜染所有隨行，說所對治及能對治師句安立，說一切種究竟出離，是名第一師德圓滿。

說受所依等者：眼等諸處，名受所依。眼等六觸，名彼因緣。若喜、若憂、若欣、若慼，名能雜染所有隨行。六依耽嗜喜，六依出離喜，六依耽嗜憂，六依出離憂，六依耽嗜捨，六依出離捨，如是三十六師句，名所對治及能對治師句安立。於初靜慮出離憂根，第二靜慮出離苦根，第三靜慮出離喜根，第四靜慮出離樂根，於無相界出離捨根，名一切種究竟出離。

【Q2 第二相】

午二、第二相

又依自利行，宣說不共三種念住無雜染住，是名第二師德圓滿。

【O2 弟子德圓滿2】

【P1 徵】

辰二、弟子德圓滿2　巳一、徵

云何二相，應知弟子其德圓滿？

【P2 釋2】

【Q1 第一相】

巳二、釋2　午一、第一相

謂於如來無量法教能了知已，而未得到聞之彼岸。若以得到其彼岸者，要為修行法隨法行，證得出離，非為受持。了知是已，如理修行法隨法行，非但隨說音聲語言以為究竟，是名第一諸弟子眾其德圓滿。

【Q2 第二相】

午二、第二相

如是修行法隨法行，不以下劣而生喜足，要當往趣賢敏丈夫所趣之地，定當獲得彼所應得，是名第二諸弟子眾其德圓滿。

【M2 後義圓滿3】

【N1 總標】

寅二、後義圓滿3　卯一、總標

復次，於善說法毗奈耶中，復由三相，應知大師其德圓滿；又由二相，應知弟子其德圓滿。

【N2 別釋2】

【O1 師德圓滿2】

【P1 徵】

卯二、別釋2　辰一、師德圓滿2　巳一、徵

云何三相，應知大師其德圓滿？

【P2 釋2】

【Q1 辨三相3】

【R1 第一相】

巳二、釋2　午一、辨三相3　未一、第一相

謂佛世尊，為諸弟子最初施設遠離二邊中道正行，是名第一師德圓滿。

【R2 第二相】

未二、第二相

又於聖教未生信者、有毀犯者，以正方便令入聖教，離諸毀犯，是名第二師德圓滿。

【R3 第三相】

未三、第三相

又於聖教已得入者，由四法攝正攝受之，是名第三師德圓滿。

【Q2 釋四攝3】

【R1 徵】

午二、釋四攝3　未一、徵

云何名為四種法攝？

【R2 列】

未二、列

一、於祕密，以其如法閑靜教授而教授之，不以非法。二、於違犯，以其如法苦切語言現前呵擯，非不如法。三、於尋思、依止耽嗜，教令於內勤修寂靜。四、令時時聽聞正法，常無懈廢。

【R3 釋4】

【S1 如法教授】

未三、釋4　申一、如法教授

又令遠離相似正法，及令對治棄捨正行，

又令遠離相似正法等者：相似正法略有二種。一、似教正法，二、似行正法。如下調伏事中廣釋其相應知。（陵本九十九卷十五頁7444）如是一切，能令遠離，又令發勤精進，不捨善軛，名令對治棄捨正行。

當知即是於其祕密，能引如法閑靜教授。

【S2 如法呵擯】

申二、如法呵擯

於實毀犯，若正了知要當呵擯方調伏者，以如法言現前呵擯，心無雜染。

【S3 令修內靜】

申三、令修內靜

於尋思者，方便令其易得決了。於諸流蕩五妙欲者，示其過患，令生厭離。漸次修學乃至證入第四靜慮，所有尋思、依止耽嗜，方能於內究竟寂靜。

【S4 令聞無廢】

申四、令聞無廢

自令無惱，令他攝取，當知是名於時時間聽聞正法，常無懈廢。

自令無惱令他攝取者：易可修學，名令無惱。能引義利，名令攝取。

【O2 弟子德圓滿2】

【P1 徵】

辰二、弟子德圓滿2　巳一、徵

云何二相，諸弟子眾其德圓滿？

【P2 釋2】

【Q1 第一相】

巳二、釋2　午一、第一相

謂諸弟子，最初忍受大師所見，謂諸法中空無我見。由是因緣，於諸法中，不增益我起邪執著，亦不毀壞世俗道理。勝意樂故，無所隨從；隨言說故，亦不遠離。是名第一諸弟子眾其德圓滿。

勝意樂故無所隨從等者：如次顯示勝義、世俗二種道理應知。

【Q2 第二相】

午二、第二相

又彼於見既忍受已，能正修行法隨法行。由四法攝所攝受時，若彼諸法有苦有害，如實了知，能速斷滅；若彼諸法無苦無害，如實了知，能速作證。是名第二諸弟子眾其德圓滿。

若彼諸法有苦有害等者：有漏諸行，眾苦所依，能為惱害，名彼諸法有苦有害。與是相違，涅槃界中常樂寂靜，名彼諸法無苦無害。

【N3 總結】

卯三、總結

如是大師及弟子眾之所攝受諸佛聖教，當知一向無染清淨，諸聰慧者之所歸趣。

瑜伽師地論科句披尋記卷第九十二

瑜伽師地論科句披尋記卷第九十三

彌勒菩薩說

唐三藏沙門玄奘奉詔譯

韓清淨科記

攝事分中契經事緣起食諦界擇攝第三之一

【F3 緣起食諦界擇攝2】

【G1 結前生後】

己三、緣起食諦界擇攝2　庚一、結前生後

如是已說處擇攝。緣起、食、諦、界擇攝，我今當說。

【G2 標釋一切2】

【H1 總嗢柁南】

庚二、標釋一切2　辛一、總嗢柁南

總嗢柁南曰：立等二諦等　以觸為緣等　有滅等食等　最後如理等

【H2 別嗢柁南4】

【I1 緣起攝2】

【J1 釋差別4】

【K1 立等2】

【L1 頌標列】

辛二、別嗢柁南4　壬一、緣起攝2　癸一、釋差別4　子一、立等2　丑一、頌標列

別嗢柁南曰：立苦聚諦觀　攝聖教微智　思量際觀察　上慢後甚深

【L2 長行釋10】

【M1 立3】

【N1 略標列】

丑二、長行釋10　寅一、立3　卯一、略標列

略由三相，應知建立緣起差別。

略由三相應知建立緣起差別等者：此說緣起三相差別，與本地分文義大同，如前已釋，此應準知。少分異文，當更隨釋。

一、從前際中際得生；二、從中際後際得生；三、於中際生已隨轉及趣清淨。

於中際生已隨轉者：謂不趣清淨，隨順流轉故。

【N2 廣釋相2】

【O1 從前際中際生及生隨轉2】

【P1 徵】

卯二、廣釋相2　辰一、從前際中際生及生隨轉2　巳一、徵

此中云何從其前際中際得生，及於中際生已隨轉？

【P2 釋2】

【Q1 辨生轉相2】

【R1 辨2】

【S1 從前際生2】

【T1 前際攝2】

【U1 無明緣行】

巳二、釋2　午一、辨生轉相2　未一、辨2　申一、從前際生2　酉一、前際攝2　戌一、無明緣行

謂如有一，宿非聰慧，無明為緣，造作增長罪、福、不動身語意業。

【U2 行緣識】

戌二、行緣識

由此為緣，隨業行識乃至命終隨轉不絕，能為後世續生識因。

【T2 中際攝2】

【U1 生起位】

酉二、中際攝2　戌一、生起位

如是展轉有內外愛，

如是展轉有內外愛者：隨業行識前後次第相續變異，是名展轉。由為愛取之所攝受，是故說言有內外愛。希得自體，是名內愛。希得境界，是名外愛。

識生果時，能為助伴現前而起。既命終已，由前際因，於現在世自體得生。

【U2 增長位】

戌二、增長位

生已漸次於母腹中，因識為緣，續生果識隨轉不絕，任持所有羯羅藍等。名    色分位後後殊勝，始從胎藏，乃至衰老。

【S2 生已隨轉2】

【T1 出二依止2】

【U1 別辨2】

【V1 名色緣識2】

【W1 標說】

申二、生已隨轉2　酉一、出二依止2　戌一、別辨2　亥一、名色緣識2　天一、標說

又即此識當續生時，能感生業與異熟果。異熟生識復依名色相續而轉，謂依眼等六依轉故。

異熟生識者：眼等六識異熟所生，名異熟生。謂即從彼業力所引異熟，後時轉者。如五識身相應地意地決擇中說。（陵本五十四卷十七頁4359）

由是說言：名色緣識。

【W2 釋相】

天二、釋相

俱生五根說名為色，無間滅等說名為名，隨其所應，能與六識作所依止。識依彼故，乃至命終數數隨轉。

無間滅等者：意根有二，一、無間滅，二、即末那。前通三乘，後唯大乘。由是道理，故置等言。

【V2 識緣名色】

亥二、識緣名色

又五色根，根依大種、根處大種所生諸色及諸餘名，由彼執持，所有根等墮在相續，流轉不絕。

【U2 總結】

戌二、總結

此二總名隨轉依止。

又五色根等者：本地分說：又五色根、若根所依大種、若根處所、若彼能生大種曰色，所餘曰名。由識執受諸根，墮相續法方得流轉；故此二種依止於識相續不斷。（陵本九卷十三頁685）其文易了，此應準知。

由是故言：識緣名色，名色緣識。

【T2 喻如束蘆】

酉二、喻如束蘆

於現在世，猶如束蘆相依而轉，乃至壽住。

【R2 結】

未二、結

如是名為從其前際，中際緣起諸行得生，於其中際生已隨轉。

【Q2 料簡差別2】

【R1 約四生辨3】

【S1 指依胎生】

午二、料簡差別2　未一、約四生辨3　申一、指依胎生

當知此中，依胎生者說轉次第。

【S2 簡卵濕生】

申二、簡卵濕生

卵生、濕生，除在母腹有餘差別。

【S3 別辨化生2】

【T1 欲色界】

申三、別辨化生2　酉一、欲色界

有色有情，在欲、色界受化生者，於初生時諸根圓滿，與餘差別。

【T2 無色界】

酉二、無色界

在無色界諸有情類，識依於名及色種子，名及色種依識而轉。由彼識中有色種故，色雖間斷，後當更生。如是名為此中差別。

【R2 約三業辨】

未二、約三業辨

由福業故，生於欲界人天兩趣；由罪業故，生惡趣中；由不動業，生色無色。

【O2 從中際後際得生及趣清淨2】

【P1 總徵】

辰二、從中際後際得生及趣清淨2　巳一、總徵

云何名為從其中際，後際緣起諸行得生？云何不生，由不生故證得清淨？

【P2 別釋2】

【Q1 從中際後際生2】

【R1 別辨2】

【S1 中際攝2】

【T1 標列二果】

巳二、別釋2　午一、從中際後際生2　未一、別辨2　申一、中際攝2　酉一、標列二果

謂彼如是於中際生補特伽羅，領受先業所得二果。一者、領受內異熟果，二者、領受境界所生受增上果。

【T2 別釋其因2】

【U1 引因2】

【V1 辨相2】

【W1 能引2】

【X1 無明緣行】

酉二、別釋其因2　戌一、引因2　亥一、辨相2　天一、能引2　地一、無明緣行

彼由聽聞不正法故，或由先世串習力故，於二種果發起愚癡。彼由於內異熟果中有愚癡故，不能如實了知當來後有生苦。由此前際、後際無明增上力故，如前造作增長諸行。

【X2 行緣識2】

【Y1 明緣起】

地二、行緣識2　玄一、明緣起

由此新業熏變識故，於現法中隨業而行。如是無明以為緣故，諸行得生；行為緣故，令識轉變。

【Y2 出體性】

玄二、出體性

當知此識，於現法中但是因性，攝受當生諸識果故，約就一切相續為名，說六識身。

【W2 所引】

天二、所引

又即此識，當來後有名色種子之所隨逐；名色種子，復為當來後有六處種子隨逐；六處種子，復為當來後有諸觸種子隨逐；此觸種子，復為當來後有諸受種子隨逐。

【V2 結名】

亥二、結名

當知是名於其中際後有引因。由識為先，受為最後，遍能牽引諸自體故。

【U2 生因3】

【V1 受緣愛】

戌二、生因3　亥一、受緣愛

如是由先異熟果愚引後有已，復由第二境界所生增上果愚緣境界受，發生貪愛。

【V2 愛緣取】

亥二、愛緣取

由此愛故，或求諸欲、或求諸有。又取欲取，或取見、戒禁、我語取。

【V3 取緣有】

亥三、取緣有

取諸取已，愛、取和合潤先引因，轉名為有，是當生起因所攝故。

【S2 後際攝2】

【T1 約自體辨2】

【U1 如引因生】

申二、後際攝2　酉一、約自體辨2　戌一、如引因生

此有無間，既命終已，如其引因所引諸行，識為最初，受為最後，或漸次生、或復頓生。

【U2 依生因生】

戌二、依生因生

如是應知於現法中，初用無明觸所生受為緣生愛；愛為緣故，次生於取；取為緣故，轉成其有；有為緣故，當生得生；生為緣故，老病死等眾苦差別次第現前。

【T2 約依處辨】

酉二、約依處辨

當知此中，或有處所生處現前，或有處所種子隨逐。

【R2 總結】

未二、總結

如是中際無明緣行、受緣愛等，能生後際緣起諸行。

【Q2 後際不生趣清淨4】

【R1 得清淨智見】

午二、後際不生趣清淨4　未一、得清淨智見

若現法中從他聞法，或於先世已集資糧，由彼為因，能於二種果性諸行如理思惟。若於彼因、若於彼滅、若趣滅行如理作意，思惟彼故，發生正見，又於諸諦漸次獲得有學、無學清淨智見。

【R2 證清淨解脫2】

【S1 慧解脫】

未二、證清淨解脫2　申一、慧解脫

彼由如是智見力故，能無餘斷無明及愛；由彼斷故，即彼所緣不如實知，諸無明觸所生諸受亦復隨斷；由此斷故，於現法中，由離無明，證慧解脫。

【S2 心解脫】

申二、心解脫

又無明觸所生諸受相應心中，所有相應貪愛煩惱，彼於其心亦得離繫；由離貪故，證心解脫。

【R3 成不生法2】

【S1 無牽引因】

未三、成不生法2　申一、無牽引因

又即由彼無明滅故，諸有無明猶未斷時，依於後際應生行識乃至諸受，皆不得生，成不生法。是故說言：無明滅故，諸行隨滅；次第乃至異熟所生諸觸滅故，異熟所生諸受隨滅。

【S2 無生起因】

申二、無生起因

又現法中，無明滅故，無明觸滅；由無明觸永得滅故，從無明觸所生受滅；由無明觸所生諸受永得滅故，愛亦隨滅；由愛滅故，如前說名所有取等，乃至損惱以為後邊諸行皆滅，成不生法。

【R4 證得涅槃2】

【S1 有餘依涅槃3】

【T1 簡流轉】

未四、證得涅槃2　申一、有餘依涅槃3　酉一、簡流轉

於現法中，如是諸行皆不流轉。不流轉故，於現法中住有餘依般涅槃界，名為證得現法涅槃。

【T2 名清淨】

酉二、名清淨

彼於爾時，識緣名色、名色緣識有餘未滅，而得說名清淨鮮白。

【T3 辨住捨】

酉三、辨住捨

乃至有識身住未滅，彼恆領受離繫諸受，無有繫縛。彼有識身，乃至先業所引壽量，恆相續住。壽量若盡，能執持識捨所執身，命根亦捨。從此已後，所有命根無餘永滅，都無所有。

【S2 無餘依涅槃2】

【T1 顯究竟2】

【U1 釋滅相】

申二、無餘依涅槃2　酉一、顯究竟2　戌一、釋滅相

又彼諸識與一切受，於此位中任運而滅。先因滅故，餘更不續，亦無餘滅。

【U2 結得名】

戌二、結得名

由此道理，名無餘依般涅槃界，究竟寂靜常住妙跡。

【T2 出為趣】

酉二、出為趣

為此義故，常隨涅槃，常以涅槃為其究竟，於世尊所熟修梵行。

【N3 結建立】

卯三、結建立

是名廣說由三種相，建立緣起。謂從前際中際流轉，從其中際後際流轉，復於中際流轉清淨。

【M2 苦2】

【N1 總標】

寅二、苦2　卯一、總標

復次，安立九相後有苦樹，能生當有。

安立九相等者：依下自釋，如小苦樹能生當有，有其五相。現造新業，如小苦樹，是第一相；於漏處所住三世愛，別為三相；業轉增長，是第五相。又大苦樹能生當有，有其四相。諸先所有造作增長順後受業，如大苦樹，是第一相；順煩惱法令樹鬱茂，是第二相；彼愛煩惱令樹潤澤，是第三相；長時安立，是第四相。如是二種苦樹，總合安立說有九相。

【N2 別辨2】

【O1 約現業辨2】

【P1 出黑品2】

【Q1 安立五相3】

【R1 初一相】

卯二、別辨2　辰一、約現業辨2　巳一、出黑品2　午一、安立五相3　未一、初一相

謂有世間非聰慧者，於現法中所造新業，如小苦樹。

【R2 次三相】

未二、次三相

若彼世間非聰慧者，於能隨順諸漏處所，依現在世隨觀愛味，依過去世深生顧戀，依未來世專心繫著。

於能隨順諸漏處所者：煩惱自體，是名諸漏。由所依緣能順生彼，名能隨順諸漏處所。

【R3 後一相】

未三、後一相

如是住已，

如是住已者：經說：有四依取，以為所緣，令識安住。是此住義。五識身相應地意地決擇中說：若諸異生補特伽羅，未得厭離對治喜愛，由所潤識能取能滿當來內身；由此展轉能取能滿不能棄捨諸異生性；以於內身能取能滿故，於流轉中相續決定，是名為住。（陵本五十四卷二頁4286）此應準釋。

先所未斷一切貪愛，由數習故，轉更增長。

由數習故轉更增長者：謂由數習貪愛，轉令彼業更增長故。

【Q2 能生當有】

午二、能生當有

此非聰慧補特伽羅，欲令如是後有小樹復加滋茂，以貪愛水而恆溉灌，令如前說能感當來取所得果漸次圓滿。

令如前說能感當來取所得果漸次圓滿者：謂如前說：取為緣故，轉成其有；有為緣故，當生得生；生為緣故，老病死等眾苦差別次第現前。是名取所得果漸次圓滿。

【P2 簡白品2】

【Q1 正觀法性】

巳二、簡白品2　午一、正觀法性

若有多聞諸聖弟子，雖造有漏能感當來諸業小樹，然於能順煩惱諸行，無倒隨觀生滅法性；於斷、無欲及以滅界，無倒隨觀是寂靜性；損減彼業，不令增長，使其愛水亦皆消散。

【Q2 斷愛取等】

午二、斷愛取等

故聰慧者，不欲滋榮後有小樹，便斷其愛、愛緣取等。損壞如是後有小樹，尚令一切皆無所有，何況使其後更增長。

【O2 約先業辨2】

【P1 出黑品2】

【Q1 安立四相4】

【R1 第一相】

辰二、約先業辨2　巳一、出黑品2　午一、安立四相4　未一、第一相

復更有一補特伽羅已生自體，諸先所有造作增長順後受業，於現法中為其所繫。即彼自體及先所造順後受業，總攝為一，說名後有如大苦樹。

【R2 第二相】

未二、第二相

若於能順諸煩惱法，如前乃至專心繫著。

若於能順諸煩惱法者：此即前說能順諸漏處所應知。

如是住已，彼先所造順後受業如直下根，令樹鬱茂。

【R3 第三相】

未三、第三相

於現法中，彼愛煩惱如傍注道，令樹潤澤。

【R4 第四相】

未四、第四相

以此為因，令隨惑業行一切種子識，於當來世正續生時，住於名色。如是苦樹長時安立。

【Q2 能生當有】

午二、能生當有

當知如是補特伽羅，欲令苦樹展轉滋茂。

【P2 簡白品】

巳二、簡白品

此中白品，如前應知。

此中白品如前應知者：謂如前說，無倒隨觀，損減彼業，不令增長，使其愛水亦皆消散。對治相一，故不更說。

【M3 聚2】

【N1 出觀諸諦2】

【O1 標所為】

寅三、聚2　卯一、出觀諸諦2　辰一、標所為

復次，世尊在昔為菩薩時，棄前所得諸世俗道及世諸師，處菩提座，為欲悲愍利他有情以為上首，自於諸諦起正觀察。

【O2 明逆觀2】

【P1 觀苦集2】

【Q1 明道理3】

【R1 總標】

辰二、明逆觀2　巳一、觀苦集2　午一、明道理3　未一、總標

爾時為欲歷觀苦諦，由老死支苦諦所攝，故於緣起逆歷觀察。

逆歷觀察者：謂逆次第，一一向前觀察故。

【R2 別辨2】

【S1 舉觀老死2】

【T1 標列】

未二、別辨2　申一、舉觀老死2　酉一、標列

當知此中，由三種相，於其老死如理觀察。一者、觀察細因緣故；二者、觀察麤因緣故；三者、觀察非不定故。

【T2 隨釋2】

【U1 初二相2】

【V1 釋細麤】

酉二、隨釋2　戌一、初二相2　亥一、釋細麤

感生因緣，亦名為生；即生自體，亦名為生。前生是細，後生為麤。

感生因緣亦名為生者：本地分說：識乃至受支是生種子故，義說為生。（陵本十卷十七頁818）又如下說：生之因緣亦名為生。此應準知。

【V2 辨因緣】

亥二、辨因緣

此中觀前細生有故，而有老死；亦觀由後麤生緣故，得有老死。當來老死，細生為因；現法老死，麤生為因。

【U2 後一相】

戌二、後一相

云何名為非不決定？謂即除彼生處所攝二種生體，餘定無能與老死果。

【S2 例觀生等】

申二、例觀生等

如觀老死，生、有、取、愛各由三種如理觀察，當知亦爾。

【R3 總結】

未三、總結

如是名為始從老死，次第逆觀苦、集二諦緣起道理。

【Q2 出譬喻】

午二、出譬喻

應知此中，順集諦法，猶如燈炷；即此集諦，如膏油等；苦諦類燈；諸非聰慧補特伽羅，譬於灌油并集炷者；如是苦燈燒然長世。

順集諦法者：煩惱及業，名集諦法。有漏諸行能隨順彼，是名順集諦法。謂由事故、隨眠故、相應故、所緣故、生起故，有漏諸法五相差別。如決擇分別釋應知。（陵本六十五卷十頁5184）

【P2 觀滅道】

巳二、觀滅道

當知白品，與此相違。謂善方便觀滅、道諦。

【N2 廣苦差別3】

【O1 總標】

卯二、廣苦差別3　辰一、總標

復有二種補特伽羅。

【O2 徵起】

辰二、徵起

何等為二？

【O3 列釋2】

【P1 唯自苦燈相續喻】

辰三、列釋2　巳一、唯自苦燈相續喻

一、唯行自非利益行。謂但於己集炷灌油，令一苦燈相續久住。

【P2 自他大苦火聚喻】

巳二、自他大苦火聚喻

二、復有餘補特伽羅，兼行自他無量大眾非利益行。為然自他大苦火聚，攝受聽聞邪法為先，聞思修慧所引邪行，譬如積集乾薪、乾草及乾牛糞。由是因緣，令苦火聚長時熾然，無有斷絕。

【M4 諦觀2】

【N1 出觀四諦2】

【O1 辨3】

【P1 觀苦集2】

【Q1 辨觀相2】

【R1 逆觀2】

【S1 觀緣起支2】

【T1 始觀老死乃至愛】

寅四、諦觀2　卯一、出觀四諦2　辰一、辨3　巳一、觀苦集2　午一、辨觀相2　未一、逆觀2　申一、觀緣起支2　酉一、始觀老死乃至愛

復次，世尊在昔為菩薩時，處菩提座，依緣起門逆次而入。先緣後際，如理思惟老死苦諦，乃至其愛。

【T2 次觀受觸乃至識】

酉二、次觀受觸乃至識

如是觀察後際苦諦，及後際苦所有集諦，未為喜足。遂復觀察後際集諦因緣所攝現在眾苦，謂遍逆觀受、觸、六處、名色與識。

【S2 觀苦集攝】

申二、觀苦集攝

當知此中，觀未來苦是當苦諦，觀彼集因是當集諦。觀未來世苦之集諦由誰而有，知由從先集所生起識為邊際現法苦有。

觀彼集因是當集諦者：謂觀苦諦集起之因，是即集諦。由生當苦，名當集諦。

【R2 順觀2】

【S1 觀轉還】

未二、順觀2　申一、觀轉還

既知從先集所生起，不應復觀此云何有。是故世尊昔菩薩時，為觀當來所有苦、集，觀現在苦乃至作意相應心識，而復轉還。

觀現在苦等者：謂觀受、觸、六處、名色與識，名現在苦，是現苦諦之所攝故。如是逆次觀至識已，意便退還，不越度轉，名復退還。

【S2 觀順上】

申二、觀順上

又為漸次觀彼後際集諦依處，當知即是現在苦諦。後際苦諦所依止處，當知即是後際集諦。故乃至識復還順上。

又為漸次觀彼後際集諦等者：此顯順觀緣起苦、集。謂識為緣而有名色，名色為緣而有六處，六處為緣而有其觸，觸為緣受，受為緣愛，愛為緣取，取為緣有，有為緣生，生為緣故，便有老死愁歎憂苦擾惱生起，如是積集純大苦聚。由是此說：故乃至識復還順上。由前前支是後後支所依處故，文中應說：觀彼後際集諦依處，當知即是現在苦諦。後際苦諦所依止處，當知即是後際集諦。義乃圓滿。原文闕無當知即是現在苦諦，故應補入。翻前逆觀道理，此可了知。

【Q2 結順逆】

午二、結順逆

如是順逆如理觀察緣起苦、集。

【P2 觀滅諦3】

【Q1 標】

巳二、觀滅諦3　午一、標

從此無間，為觀滅諦，始從老死逆次第入，乃至無明。

【Q2 徵】

午二、徵

何以故？

【Q3 釋】

午三、釋

觀察如是現在苦諦，云何一切皆悉盡滅，謂不造作無明為緣新業行故。

【P3 觀道諦2】

【Q1 標尋求】

巳三、觀道諦2　午一、標尋求

如是歷觀三聖諦已，次更尋求此滅聖諦，何道何行而能證得。

【Q2 顯證得】

午二、顯證得

由如前說宿住隨念，憶昔為求諸漏永盡，世間正見如教授者令現在前。作是思惟：我今證得先舊正道，古昔諸仙同所遊履。

由如前說宿住隨念等者：如前已說：又彼復欲求上漏盡，方便發起宿住念智，憶念先世，從諸如來正等覺所，於漏盡道積習聞思，由是發起長時積集世間正見令現在前。然此正見如教授者，以此為依，能令菩薩安處一坐，乃至證得究竟漏盡。如是名為廣大善修正見現前。（陵本九十一卷二十二頁6916）此應準知。

【O2 結】

辰二、結

如是但以世間作意歷觀四諦。

【N2 明二利行2】

【O1 自利行】

卯二、明二利行2　辰一、自利行

又以正見，於諸諦中得入現觀，次第方便證得無上正等菩提，

次第方便者：謂依無漏四念住等，乃至最後入聖支道，所有一切菩提分法應知。

現見方便獲得無漏有學、無學善淨智見。

現見方便等者：謂依諸諦現觀方便，獲得無漏有學清淨智見，及與無學善淨智見故。

為此義故，於三大劫阿僧企耶，修行一切難行之行，今於此義皆已證得。

【O2 利他行】

辰二、利他行

為利他故，哀愍世間諸人天故，隨有堪能入聖法者，開四聖諦，令生等覺。

【M5 攝聖教4】

【N1 標】

寅五、攝聖教4　卯一、標

復次，佛世尊教三處所攝。

【N2 徵】

卯二、徵

何等為三？

【N3 列】

卯三、列

一、善建立諸緣生法無作用故；二、彼為依利他行故；三、彼為依自利行故。

【N4 釋3】

【O1 善建立諸緣生法無作用故2】

【P1 明施設】

卯四、釋3　辰一、善建立諸緣生法無作用故2　巳一、明施設

此中善建立諸緣生法無作用故者，謂從後際苦，逆觀現法前際苦、集，名色緣識，識緣名色，譬如束蘆展轉相依而得住立。於其中間，諸緣生法皆非自作，亦非他作，非自他作，非無因生。如是施設，名善建立諸緣生法無作用故。

謂從後際苦等者：此中義顯，觀察三世諸緣生法無實作用，依緣起支逆觀向前，故作是說。

【P2 釋善立】

巳二、釋善立

所以者何？無常諸行前際無故，後際無故，中際雖有，唯剎那故。作用動轉，約第一義都無所有，但依世俗暫假施設。如是施設如實無倒，是故說此名善建立。

【O2 彼為依利他行故】

辰二、彼為依利他行故

即依如是善建立性，依諸緣起，為他宣說聖諦法教，名彼為依利他行故。

【O3 彼為依自利行故2】

【P1 標能趣證】

辰三、彼為依自利行故2　巳一、標能趣證

即此為依，自能趣入聖諦現觀法隨法行，又能證得現法涅槃，當知是名用彼為依自利行故。

【P2 出其異名】

巳二、出其異名

又先積集智慧資糧諸弟子眾，成就猛利俱生慧故，名為聰慧；具教智故，名為明了；具證智故，名善調伏；不由他緣，自覺法故，名無所畏；緣於涅槃，如實覺故，名見甘露；盡、無生智為所依止，證有餘依涅槃界故，名身證得妙甘露界具足安住。

【M6 微智2】

【N1 簡外道2】

【O1 標未解脫】

寅六、微智2　卯一、簡外道2　辰一、標未解脫

復次，有諸愚夫外道種類，雖能觀見四大種身麤無常性，由觀此身雖久住立，而有增減，死時、生時有捨取故，便於其身能厭、能離、能起勝解，以世間道離欲界欲、離色界欲，極至有頂，然彼於身當知仍名未得解脫。

【O2 釋其所以】

辰二、釋其所以

所以者何？由於彼彼所得定中，瑩磨其識執取為我，雜染而住。復於後時壽盡、業盡，還退生下，以於緣起不善巧故。

【N2 明諸聖2】

【O1 出觀察2】

【P1 初位攝2】

【Q1 標觀未觀】

卯二、明諸聖2　辰一、出觀察2　巳一、初位攝2　午一、標觀未觀

諸聖弟子雖於緣起已得善巧，而但隨觀四大種身細無常性，未即觀察識無常性。

四大種身細無常性者：剎那轉異名細無常，以彼諸行速滅壞故。

【Q2 釋其所以】

午二、釋其所以

所以者何？四大種身經久時住，常相可得，剎那相似相續隨轉，其無常性難可得故。識無常相麤顯可得，剎那剎那所緣易脫，其相轉變，無量品類有差別故。

【P2 後位攝3】

【Q1 標識極細】

巳二、後位攝3　午一、標識極細

雖即此識無常性相無量品類麤顯易得，然復說名最極微細，當知其性難可識故、難可入故。

【Q2 釋境差別2】

【R1 出自境】

午二、釋境差別2　未一、出自境

所以者何？唯是慧眼所見境故。

【R2 勝餘境】

未二、勝餘境

四大種身有增、有減、有捨、有取，其無常性尚為非理肉眼境界，況其餘眼。

尚為非理肉眼境界等者：四大種身所積集色，是眼所行，名眼境界。然彼肉眼唯可現見，非比量知，故名非理。

【Q3 明能悟入】

午三、明能悟入

緣起善巧諸聖弟子，復欲悟入最極微細識無常性，即於緣起如理思惟。由能分別墮自相續觸所生起諸受分位差別性故，便能悟入識無常性。

墮自相續觸所生起諸受分位差別性故者：謂從眼觸乃至意觸所生諸受，與識相應，有其苦、樂、不苦不樂展轉變異，是名分位差別。由彼諸受變異無常，故能悟入識無常性。

【O2 明解脫】

辰二、明解脫

彼既成就如是智見，漸次於受所依止身所因諸觸，及餘一切名所攝行，皆能厭離，生於勝解，亦得解脫。得解脫故，安住畢竟若有餘依、若無餘依二涅槃界。

【M7 思量際3】

【N1 總標】

寅七、思量際3　卯一、總標

復次，於緣起法善巧苾芻，由三種相，於其三際能正思量，正能盡苦。

【N2 別列2】

【O1 三相】

卯二、別列2　辰一、三相

云何三相？一、苦依處，二、苦因緣，三、苦因緣依處，是名三相。

【O2 三際】

辰二、三際

云何三際？一者、中際，二、過去際，三、未來際，是名三際。

【N3 隨釋2】

【O1 由三相3】

【P1 苦依處2】

【Q1 內身苦依】

卯三、隨釋2　辰一、由三相3　巳一、苦依處2　午一、內身苦依

當知此中，內身苦依，是寒熱等及病死等眾苦差別現法生起之所依處。何以故？由有此故，於所依身彼得生故。

由有此故等者：謂有內身以為所依，彼諸眾苦方得生故。

【Q2 攝受苦依】

午二、攝受苦依

外父母等親屬朋黨攝受苦依，是供侍等執持刀杖以為後邊，憂愁歎等眾苦差別之所依處。何以故？如前說故。

如前說故者：謂如前說：由有此故，於所依身彼得生故。此說攝受苦依，隨應當釋。

【P2 苦因緣】

巳二、苦因緣

此二種依，用攝受愛以為其因。由似集愛此依生起，名苦因緣。

由似集愛此依生起者：愛攝受苦，是名集愛。愛是集因，依是集果，果似因生，名似集愛。

【P3 苦因緣依處】

巳三、苦因緣依處

又即此愛，依止可樂妙色境界以為依處，方乃得生，說彼名苦因緣依處。

【O2 於三際2】

【P1 能正思量2】

【Q1 辨2】

【R1 舉於現在】

辰二、於三際2　巳一、能正思量2　午一、辨2　未一、舉於現在

又諸所有現在境界，貪瞋癡火熱惱為因，令生焦渴，由是遂飲譬如雜毒可樂妙色所緣境界甘美之飲，不能棄捨，轉增渴愛；由渴愛故，有當來依；當來依故，便有眾苦。如是當知由第一義，名為趣死。

【R2 例於未來】

未二、例於未來

即由如是現在道理，應當了知去來道理。

【Q2 結】

午二、結

當知是名能正思量中去來際。

【P2 思量所依2】

【Q1 標】

巳二、思量所依2　午一、標

又即依止四種言說，應知一切所依三量。

【Q2 配】

午二、配

若見、若知二種言說，是依現量；若覺言說，是依比量；若聞言說，依至教量。

若見若知二種言說是依現量等者：謂依眼故，現見外色，由此因緣，為他宣說，是名依見言說。各別於內所受、所證、所觸、所得，由此因緣，為他宣說，是名依知言說。即由是義，當知此二言說，是依現量。又若不見不聞，但自思惟、稱量、觀察，由此因緣，為他宣說，是名依覺言說。由是義說，是依比量。又若從他聞音，由此因緣，為他宣說，是名依聞言說。由是義說，依至教量。如是一切，依意地釋應知。（陵本二卷十九頁176）

【M8 觀察2】

【N1 出五相4】

【O1 標】

寅八、觀察2　卯一、出五相4　辰一、標

復次，由五種相，正勤方便觀察緣起，能盡眾苦，能作苦邊。

【O2 徵】

辰二、徵

何等為五？

【O3 列】

辰三、列

一者、觀察諸緣生法生起因緣；二者、觀察彼滅因緣；三者、如實了知能趣彼滅正行；四者、修行法隨法行；五者、於證離增上慢。

【O4 結】

辰四、結

如是名為善起觀察及果成滿。

如是名為善起觀察及果成滿者：謂如前說，能盡眾苦，能作苦邊，名果成滿應知。

【N2 別顯義2】

【O1 初四相2】

【P1 觀乃至識2】

【Q1 標】

卯二、別顯義2　辰一、初四相2　巳一、觀乃至識2　午一、標

始從未來依因緣苦，逆次乃至識緣名色，由四種相，觀察通達，修習正行。

始從未來依因緣苦者：當來苦諦，名未來依。當來集諦，名彼因緣。於緣起支逆次觀察，當來苦諦為其最初，故作是說。

【Q2 釋】

午二、釋

謂由二相，觀察當來因有故果有，因無故果無。既觀察已，通達因無由修正行。既通達已，隨正修行法隨法行。

【P2 觀無明行2】

【Q1 觀察因緣】

巳二、觀無明行2　午一、觀察因緣

又正觀察，於現法中無明為緣，福及非福、不動新業因法有故，隨福、非福、不動業行果識等有。彼非有故，此亦非有。

【Q2 通達修行2】

【R1 標漸次】

午二、通達修行2　未一、標漸次

既觀察已，如前通達及正修行。

【R2 出行果3】

【S1 明證得】

未二、出行果3　申一、明證得

正修行時，不造無明為緣新業，故業觸已速能變吐。於現法中，證得如前現見聖道、道果涅槃。

證得如前現見聖道等者：謂如前說，又於諸諦漸次獲得有學、無學清淨智見，是名現見聖道。乃至廣說證慧解脫、證心解脫，是名道果涅槃。

【S2 喻清涼2】

【T1 喻離煩惱】

申二、喻清涼2　酉一、喻離煩惱

彼於爾時，譬如陶師，舉煩惱火隨眠烝熱，隨有識身熟烝熱甕，置極清涼涅槃岸上，令離一切煩惱烝熱。

【T2 喻得轉依】

酉二、喻得轉依

又令如瓦有識身攝依得清涼。

【S3 顯究竟】

申三、顯究竟

應知如前領受所有身邊際受，乃至廣說。未捨命來，常處恆住，終不退失阿羅漢果，亦不能造無明緣行。

如前領受所有身邊際受等者：謂如前說：乃至有識身住未滅，彼恆領受離繫諸受，無有繫縛。彼有識身，乃至先業所引壽量，恆相續住。其義應知。

【O2 後一相2】

【P1 徵】

辰二、後一相2　巳一、徵

云何於證離增上慢？

【P2 釋】

巳二、釋

謂彼爾時，成就能緣緣起妙善清淨智見，作是思惟：依勝義諦，無流轉者、無涅槃者。唯有彼彼法生故，令彼彼法生；彼彼法滅故，令彼彼法滅。

【M9 上慢3】

【N1 標】

寅九、上慢3　卯一、標

復次，略有二種增上慢者。

【N2 列】

卯二、列

一、於有學增上慢者，二、於無學增上慢者。

【N3 釋2】

【O1 辨增上慢者2】

【P1 出慢相2】

【Q1 別辨2】

【R1 有學】

卯三、釋2　辰一、辨增上慢者2　巳一、出慢相2　午一、別辨2　未一、有學

若於有學增上慢者，彼告他言：我已渡疑，永斷三結。我於所證有學解脫，已離猶豫，已拔毒箭，已能永斷薩迦耶見以為根本一切見趣。

【R2 無學】

未二、無學

若於無學增上慢者，彼告他言：我無有上，所應作事、所應決擇我皆已作。

【Q2 明依】

午二、明依

如是二種，或依緣起、或依涅槃。

如是二種等者：謂如前說二種增上慢者，彼於緣起、或於涅槃不如實知，故起我慢。

【P2 顯彼失3】

【Q1 不悟聖說】

巳二、顯彼失3　午一、不悟聖說

又依聖說而起說時，謂說甚深出離世間、空性相應緣性緣起順逆等事，於其所說不能覺了、不隨悟入。

【Q2 起惑猶豫3】

【R1 標】

午二、起惑猶豫3　未一、標

由此二種因及緣故，於如實覺發起狐疑；於自相續煩惱永斷、涅槃作證，亦生猶豫。

由此二種因及緣故者：謂依緣起、或依涅槃起增上慢，是為其因。於說甚深緣起等事不得覺了、不隨悟入，是為其緣。

【R2 徵】

未二、徵

所以者何？

【R3 釋2】

【S1 別辨二慢2】

【T1 有學增上慢2】

【U1 出因緣】

未三、釋2　申一、別辨二慢2　酉一、有學增上慢2　戌一、出因緣

由於有學增上慢者，計我、我所常所隨逐，隨入作意微細我慢間無間轉，不能了達；又奢摩他任持相續，防麤煩惱令不雜亂。

【U2 結慢相】

戌二、結慢相

由是因緣，彼於未得生已得想，於未防護生已護想，便告於他。

【T2 無學增上慢2】

【U1 出因緣】

酉二、無學增上慢2　戌一、出因緣

又於無學增上慢者，彼自謂言：我已寂靜，我已涅槃，我已離愛，我已離取。於此未斷微細現行諸增上慢不能了達。

【U2 結慢相】

戌二、結慢相

於所未得生已得想，於未防護生已護想，便告於他。

【S2 料簡實義2】

【T1 標非】

申二、料簡實義2　酉一、標非

又於無學增上慢者，當知決定先於有學起增上慢。無有實義諸有學者，於上無學起增上慢。

【T2 釋因】

酉二、釋因

所以者何？非彼相續煩惱現行如是纏心堅牢而住；由此因緣，於所未得生已得想，起增上慢，堅固執著，經多時住，或告於他。唯有失念狹小暫時煩惱現行，尋復通達，速能遠離。

【Q3 獲大衰損】

午三、獲大衰損

又彼如是或由先時，於所未得起得增上慢故；或由今時，於其所得生疑惑猶豫壞其心故；便生憂慼，作是思惟：若我所證無所有者，他之所證亦應無有。如是便生謗聖邪見受惡趣因，獲大衰損。

【O2 廣聖說甚深3】

【P1 徵】

辰二、廣聖說甚深3　巳一、徵

云何如前聖說甚深？

【P2 釋3】

【Q1 出聖說】

巳二、釋3　午一、出聖說

謂能開示甚深緣起究竟涅槃，三相相應有為、無為體性差別。

三相相應有為無為體性差別者：謂一切行無常性相，及有漏行皆苦性相，一切法空無我性相，是名三相相應有為、無為體性差別應知。

有為無常，無為常住；諸行皆苦，涅槃寂靜。一切有為，總唯是苦及唯苦因；一切無為，總唯眾苦及因永滅。

【Q2 顯證得2】

【R1 有餘依】

午二、顯證得2　未一、有餘依

若諸苾芻，於現法中得涅槃者，永斷後有眾苦因道，令當來世所有苦果究竟不轉。

【R2 無餘依】

未二、無餘依

入無餘依般涅槃時，後苦不續，先因所引現在苦依任運而滅，至苦邊際。

【Q3 明甚深】

午三、明甚深

此中都無先流轉者，亦無於今般涅槃者。

【P3 結】

巳三、結

若能開示如是義言，當知名為如前所說聖說甚深。

【M10 甚深2】

【N1 出緣起教3】

【O1 標】

寅十、甚深2　卯一、出緣起教3　辰一、標

復次，緣起本性最極甚深，而有一能開示令淺，當知此由二因緣故。

【O2 列】

辰二、列

一、由大師善開示故；二、即由此補特伽羅，成就微細審悉聰敏博達智故。

【O3 指】

辰三、指

若說、若聽是諸句義，應知如前攝異門分。

若說若聽是諸句義等者：如前攝異門分，說有宣說、施設、安立、分別、開示、顯發、教、遍開示。（陵本八十三卷十二頁6311）是名若說所有句義。由此顯示大師善能開示。又說：微細者，能入真實甚深義故。言審悉者，具能證入一切義故。言聰明者，謂與引發慧相應故。言叡哲者，謂與俱生慧相應故。或復翻此。（陵本八十三卷六頁6292）是名若聽所有句義。由此顯示補特伽羅，成就微細等智。

【N2 辨緣起相5】

【O1 標】

卯二、辨緣起相5　辰一、標

當知此中，諸緣起法，略由四相最極甚深。

【O2 徵】

辰二、徵

何等為四？

【O3 列】

辰三、列

一、由微細因果難了知故；二、由無我難了知故；三、由離繫有情而有繫縛難了知故；四、由有繫有情而離繫縛難了知故。

【O4 釋4】

【P1 微細因果難可了知3】

【Q1 徵】

辰四、釋4　巳一、微細因果難可了知3　午一、徵

云何微細因果難可了知？

【Q2 釋2】

【R1 總標】

午二、釋2　未一、總標

謂依觀察聖諦道理，始從老死，乃至識緣名色，所有有支有緣體性。

【R2 別辨2】

【S1 初老死支有緣體性2】

【T1 徵】

未二、別辨2　申一、初老死支有緣體性2　酉一、徵

云何名為有緣體性？

【T2 釋2】

【U1 舉說生支3】

【V1 標差別】

酉二、釋2　戌一、舉說生支3　亥一、標差別

謂於是中，有因緣生未永斷故，而有生生；生既生已，唯當希待後時老死。

有因緣生未永斷故等者：當知此中，義說有支，名因緣生。有所攝受識乃至受諸法種子，能生當果，故名因緣。

【V2 釋為緣2】

【W1 明漸次】

亥二、釋為緣2　天一、明漸次

當知此中，生之因緣亦名為生，因緣所起亦名為生。有前生故，而有後生；有後生故，而有老死。

【W2 簡因緣】

天二、簡因緣

此中前生是後生因，亦老死緣；後生唯是老死之緣。

【V3 結總說】

亥三、結總說

如是一切總攝為一，略說名為生緣老死。當知是名初老死支有緣體性。

【U2 例有支等2】

【V1 例二同】

戌二、例有支等2　亥一、例二同

如說生支，如是有支、取支安立，當知亦爾。

【V2 廣取別】

亥二、廣取別

取差別者，謂無差別欲貪名取，取之差別安立有四。

謂無差別欲貪名取等者：欲貪名取，謂是能取，故無差別。取之差別，謂是所取，故有四種。處擇攝說：四種欲貪是能取，欲、見、戒禁、我語是所取故。（陵本八十九卷十一頁6750）

【S2 愛乃至識有緣體性2】

【T1 辨4】

【U1 受緣愛2】

【V1 總標】

申二、愛乃至識有緣體性2　酉一、辨4　戌一、受緣愛2　亥一、總標

如是愛支，或求欲門發起諸業，或求有門發起諸業。此二業門所有諸愛，當知歸趣愛非愛受。

當知歸趣愛非愛受者：謂依自體及與境界愛非愛別而起受故。

【V2 料簡2】

【W1 是愛緣】

亥二、料簡2　天一、是愛緣

又即此愛，由六處門所起無明觸所生受為緣故轉。

【W2 非愛緣】

天二、非愛緣

復有餘受，非此愛緣。謂明觸所生，及非明非無明觸所生。

【U2 觸緣受2】

【V1 標為緣】

戌二、觸緣受2　亥一、標為緣

又即此受，當知一切皆用相似觸為其緣。

【V2 廣二種】

亥二、廣二種

此復云何？謂明、無明相應，是增語觸。與此相違，是有對觸。

明無明相應是增語觸等者：觸有三種，所謂明觸、無明觸、非明非無明觸。今此配釋，謂明、無明相應，是增語觸。與此相違，非明非無明觸，是有對觸。決擇分說：由分別境故，建立增語觸。（陵本五十三卷十八頁4270）是故此說明、無明相應。由所取境故，建立有對觸。是故此說與明、無明相應相違。

【U3 六處緣觸2】

【V1 辨為緣2】

【W1 舉差別】

戌三、六處緣觸2　亥一、辨為緣2　天一、舉差別

又此明觸及無明觸所隨增語觸，如其所應，當知彼用聽聞正法或不正法，於所緣境若正、若邪聞思修智相應諸名以為其緣。非明非無明觸所攝有對觸，當知彼用若內、若外諸色為緣。如是總名名色緣觸。

【W2 說六處】

天二、說六處

又即六處略為二分，謂名及色，與觸為緣。

【V2 釋名色】

亥二、釋名色

當知此中，意處非色，與餘非色諸法相應，如是一分，說名為名；諸餘色處總為一分，說名為色。

【U4 識緣名色名色緣識2】

【V1 別辨其相2】

【W1 識緣名色】

戌四、識緣名色名色緣識2　亥一、別辨其相2　天一、識緣名色

又此名色於現法中，由續生識為緣牽引，及能執持令不散壞。

【W2 名色緣識】

天二、名色緣識

又即此識續生已後，依名色住，或於同時、或無間生依彼而轉，故於現法，此亦用彼名色為緣。

【V2 總顯互緣】

亥二、總顯互緣

應知先業所引名色，與識展轉相依、展轉為緣。

【T2 結】

酉二、結

如是當知，識緣名色以為後邊所有有支，隨老死相，如前所說，隨其所應有緣體性。

【Q3 結】

午三、結

如是名為微細因果難可了知。難了知故，當知緣起名為甚深、最極甚深。

【P2 無我難可了知3】

【Q1 徵】

巳二、無我難可了知3　午一、徵

云何無我難可了知？

【Q2 釋2】

【R1 出假說2】

【S1 標】

午二、釋2　未一、出假說2　申一、標

謂諸因果安立緣起，齊爾所事，遍於一切有情眾中，起無差別有情增語。

【S2 廣3】

【T1 施設種類】

申二、廣3　酉一、施設種類

即此增語應知是路，依此處所有言辭轉，施設各異有情眾別。謂鳥、魚、蛇、蝎、人、天等類。

【T2 施設名字】

酉二、施設名字

又立各異名字差別。謂鸚鵡、舍利、孔雀、鴻雁、多聞、持國、增長、醜目、舍利子、極賢善、給孤獨、一切義成等名字差別。

【T3 施設言說】

酉三、施設言說

齊爾所事，於諸世俗言說士夫有言論轉。

於諸世俗言說士夫有言論轉者：行擇攝說：由八種相，得入於彼諸行生起世俗言說士夫數中。謂如是名、如是種類、如是族姓、如是飲食、如是領受若苦若樂、如是長壽、如是久住、如是所有壽量邊際。（陵本八十五卷十七頁6469）此應準知。

【R2 釋勝義】

未二、釋勝義

謂諸所有受，若明觸所生、若無明觸所生、若非明非無明觸所生，如是一切與名色俱。若諸名色無餘永滅，所有諸受無容得生。

【Q3 結】

午三、結

當知是名無我緣起難可了知。

【P3 離繫有情而有繫縛難了知性3】

【Q1 徵】

巳三、離繫有情而有繫縛難了知性3　午一、徵

云何離繫有情而有繫縛難了知性？

【Q2 釋2】

【R1 明邪見2】

【S1 舉外道2】

【T1 出彼施設3】

【U1 總標】

午二、釋2　未一、明邪見2　申一、舉外道2　酉一、出彼施設3　戌一、總標

謂如外道，觸對無明觸所生受，由三門故，於其無我緣生諸行，分別有我，起見施設。

【U2 徵起】

戌二、徵起

云何三門？

【U3 列釋3】

【V1 妄計三受為受者性】

戌三、列釋3　亥一、妄計三受為受者性

一、於欲界未得離欲。於欲界繫三種受中，妄計一分為明我所，妄計一分為受者性，分別有我，起見施設。

妄計一分為明我所等者：謂於三種受中，所受一分明了可取，計有所得，即妄計此為明我所。計此受外，別有實我是能受者，是名妄計一分為受者性。

【V2 妄計樂受有能受者】

亥二、妄計樂受有能受者

二、於欲界已得離欲，第三靜慮未得離欲。唯於樂受計有所得，即妄計此為明我所，計此受外別有實我是能受者，起見施設。謂即此我是有受法，即用彼受領納其受。

【V3 妄計捨受分別有我】

亥三、妄計捨受分別有我

三、於第三靜慮已上，不苦不樂微細諸受不能通達，分別有我，謂於諸受都非受者，起見施設。

謂於諸受都非受者等者：謂於彼受，非如前說妄計別有實我是能受者。然由不能通達觸為其因，分別有我，謂我寂靜，起見施設。

【T2 斥其非理3】

【U1 標】

酉二、斥其非理3　戌一、標

如是一切，由三種門所起我見，皆不應理。

【U2 徵】

戌二、徵

所以者何？

【U3 釋2】

【V1 別難邪計3】

【W1 難第一計】

戌三、釋2　亥一、別難邪計3　天一、難第一計

以三種受皆無常故，其所計我應亦無常，是故彼見三受為我，不應道理。

【W2 難第二計】

天二、難第二計

又於第四靜慮已上都無樂受，其中亦無能受樂者。計我於彼由樂受故，名有受法，不應道理。

【W3 難第三計】

天三、難第三計

又於第四靜慮已上無色定等，彼所計我應無覺受。彼由寂靜定所生受，發起我慢，謂我寂靜，此慢應無。然有此慢，是故此計亦不應理。

【V2 結顯緣起】

亥二、結顯緣起

當知是中，若諸緣起非甚深者，彼應無有如是無智妄計失壞。

【S2 簡內法2】

【T1 觀法無我】

申二、簡內法2　酉一、觀法無我

內法多聞諸聖弟子，觸對明觸所生受故，了知一切所起我見皆不應理，是故觀見諸法無我。

【T2 得諦善巧3】

【U1 出解脫事】

酉二、得諦善巧3　戌一、出解脫事

彼於世俗及勝義諦皆得善巧，於如前說如來滅後若有若無，乃至非有非無皆不執著，於如是事心得解脫。

於如前說如來滅後若有若無等者：聞所成慧地決擇中說：謂有問言：如來滅後有耶無耶？此不應記，但言我說此不可說。乃至非有非無，皆甚深故，不可記別。（陵本六十四卷七頁5100）由於勝義諦已得善巧，是故於如是事心得解脫。

【U2 釋不記別】

戌二、釋不記別

設有來問如是為有，如其所應而不記別；如是為無、俱及俱非，皆如所應而不記別。

【U3 結斥他非】

戌三、結斥他非

如是彼由妙智為先，而不記別，或有謂言是無知者，當知此是極大無智、極大邪見。

【R2 明有縛2】

【S1 妄見施設2】

【T1 舉於現法】

未二、明有縛2　申一、妄見施設2　酉一、舉於現法

又彼如是見行外道，於現法中，依如前說三種妄見，或施設我是其有色，或施設我是其無色，或施設我以為狹小，或施設我以為無量。

依如前說三種妄見者：謂如前說：觸對無明觸所生受，由三門故，於其無我緣生諸行，分別有我，起見施設應知。

【T2 例於當來】

酉二、例於當來

如現法中，妄分別我是真可得，起見施設；如是當來分別起見，為他施設，當知亦爾。

【S2 未斷隨眠】

申二、未斷隨眠

雖有多種妄分別我，然唯一類薩迦耶見隨眠所繫。未斷彼故，雖由下劣諸世俗道漸離繫縛，乃至有頂，當知即彼猶名繫縛。

【Q3 結】

午三、結

如是名為以諸緣起善巧妙智，能隨悟入離繫有情而有繫縛難了知性。

【P4 有繫有情而離繫縛難了知性3】

【Q1 徵】

巳四、有繫有情而離繫縛難了知性3　午一、徵

云何名為有繫有情而離繫縛難了知性？

【Q2 釋2】

【R1 舉諸聖2】

【S1 離妄施設2】

【T1 於現法】

午二、釋2　未一、舉諸聖2　申一、離妄施設2　酉一、於現法

謂有多聞諸聖弟子觸對明觸所生受故，於現法中不得實我，亦不施設。

【T2 於當來】

酉二、於當來

身壞已後，亦不於彼七識住中，施設一切有情眾已，復於其下續生識處，又復於彼生起識處。

復於其下續生識處等者：於惡趣生，名於其下續生識處。於無想天及非想非非想處，此名於彼生起識處。由此一切生識處所，皆為有情生所依處，然非識住，故更別說。聞所成地說：又有七種諸有情類受生處所，於彼處所受生有情，諸識現前相續而住。於三界中，唯除惡趣、無想有情，及非想非非想處。由惡趣中，極可厭故，不立識住；無想有情，一向轉識不現行故，不立識住；非想非非想處，行與不行不決定故，不立識住。（陵本十四卷二十三頁1266）今顯於一切處不更施設諸有情類，故作是說。

【S2 證諸解脫】

申二、證諸解脫

彼於識住及於二處，以諸緣起聖諦道理如實觀時，成阿羅漢，或慧解脫、或俱解脫，具八解脫、靜慮、等至。

【R2 釋離繫3】

【S1 於生老死】

未二、釋離繫3　申一、於生老死

彼於現法，雖可現見有生老死，然名從彼而得離繫。

【S2 於領納受】

申二、於領納受

雖復現見領納諸受，然名於受而得離繫。

【S3 於識名色】

申三、於識名色

雖復現見有識、名色，然名於彼而得離繫。

【Q3 結】

午三、結

如是名為以諸緣起善巧妙智，如實了知有繫有情而離繫縛難了知性。

【O5 結】

辰五、結

由此四相，應知緣起名為甚深、最極甚深。

【K2 二諦等2】

【L1 頌標列】

子二、二諦等2　丑一、頌標列

復次，嗢柁南曰：異世俗勝義　法爾此作等　大空與分別　自作為其後

【L2 長行釋7】

【M1 異2】

【N1 標差別】

丑二、長行釋7　寅一、異2　卯一、標差別

於此正法毗奈耶中，雖復愚智俱從前際至於中際，并由二種根本煩惱集成如是有識之身，此身為緣，於外所有情非情數名色所攝所緣境界，領納三受。然其智者於彼一切前中後際，與彼愚者大有差別。

【N2 隨別釋2】

【O1 中際後際差別2】

【P1 明二離繫2】

【Q1 現惑離繫】

卯二、隨別釋2　辰一、中際後際差別2　巳一、明二離繫2　午一、現惑離繫

當知此中，於其中際有差別者，謂由二種根本煩惱集成如是有識之身，於現法中此二皆斷。

【Q2 當苦離繫】

午二、當苦離繫

斷此二故，於當來世無復有彼識所隨身，是即名為後際差別。

【P2 釋智愚性2】

【Q1 智】

巳二、釋智愚性2　午一、智

問：何緣智者成智者性？答：於現法中所有集諦，及於後際所有苦諦，皆離繫故。

【Q2 愚】

午二、愚

問：何緣愚者成愚者性？答：於斷彼二無力能故。

【O2 前際差別2】

【P1 約聖教辨】

辰二、前際差別2　巳一、約聖教辨

曾習聖教，名為智者，先已尋求智資糧攝諸梵行故。於其聖教曾未修習，名為愚者，彼相違故。

【P2 結名差別】

巳二、結名差別

當知是名智者、愚者前際差別。

【M2 世俗勝義3】

【N1 標善巧】

寅二、世俗勝義3　卯一、標善巧

復次，於諸緣起善巧多聞諸聖弟子，如實了知世俗、勝義二諦道理。如實知故，於現法中有識身等所有諸法了知無我，終不執彼為我、我所。

【N2 別釋相2】

【O1 於勝義】

卯二、別釋相2　辰一、於勝義

由於勝義得善巧故，無是邪執。於墮諸行相續自業所作有情，如實了知無有展轉所能作者，亦無不作有吉祥義。

亦無不作有吉祥義者：謂如實知：不作應作，定無有能趣吉祥義。此中吉祥，謂證寂滅。集論中說：何故此滅名趣吉祥？為證得彼易修方便所依處故。（集論五卷十四頁31,682b）

了知是已，遂正勤修煩惱離繫。

【O2 於世俗】

辰二、於世俗

由於世俗得善巧故，遠離所有增益不實、損減實事。

【N3 明修習2】

【O1 所觀事3】

【P1 於苦諦】

卯三、明修習2　辰一、所觀事3　巳一、於苦諦

彼現法中，於有識身先所造作，思所祈願、思所建立，由誓願故，即以聞思所成妙慧緣起善巧為所依止，用奢摩他、毗鉢舍那修所成行能隨悟入。又於識、觸、受、想、思身，歷觀為苦。

【P2 於集諦】

巳二、於集諦

又於愛身差別觀時，當知即是觀察集諦。

【P3 於滅諦】

巳三、於滅諦

彼於二諦有生滅智，如實了知由因集故，如其所集；由因滅故，如其所滅。

由因集故如其所集等者：集諦為因，是名因集。苦諦為果，名如所集。與是相違，名為因滅及如所滅。

謂由定地世間作意，修習如是作意因緣，入諦現觀。

【O2 能觀智2】

【P1 辨異名3】

【Q1 初業地攝】

辰二、能觀智2　巳一、辨異名3　午一、初業地攝

彼於先時，於世間集及世間滅，由聞思慧，說名善見，亦名善知；由修慧故，名善思惟。

【Q2 有學地攝2】

【R1 約加行辨3】

【S1 名善了善達】

午二、有學地攝2　未一、約加行辨3　申一、名善了善達

今於聖諦入現觀時，名為善了，亦名善達。由盡所有、如所有故，隨其次第。

【S2 名趣正法近正法證正法】

申二、名趣正法近正法證正法

彼於爾時，由聞思慧，名趣正法；由修慧故，名近正法；由諦通達，名證正法。

【S3 名到源底遍到源底】

申三、名到源底遍到源底

又由趣、由近正法故，名到源底；由證正法故，名遍到源底。

【R2 約自性辨4】

【S1 名入世間出沒妙慧】

未二、約自性辨4　申一、名入世間出沒妙慧

又有學慧，名入世間出沒妙慧。

名入世間出沒妙慧者：此說無漏後得智應知。修習如先所得無漏聖智，能達世間，故得是名。

【S2 名為聖慧】

申二、名為聖慧

此無漏故，聖相續中而可得故，名為聖慧。

【S3 名出離慧】

申三、名出離慧

能盡、能出一切煩惱及諸苦故，名出離慧。

【S4 名決擇慧】

申四、名決擇慧

最極究竟能通達故，名決擇慧。

【Q3 無學地攝】

午三、無學地攝

彼既成就如是妙慧，復作是思：我當進斷後諸所有一切煩惱。即於此事多修習故，於修道中出餘煩惱，盡一切苦。

【P2 結道諦】

巳二、結道諦

如是顯示，從初業地乃至獲得阿羅漢果所有正道。

【M3 法爾4】

【N1 出差別3】

【O1 標】

寅三、法爾4　卯一、出差別3　辰一、標

復次，由二因緣，於諸緣起及緣生法，建立二分差別道理。

【O2 列】

辰二、列

謂如所流轉故，及諸所流轉故。

如所流轉等者：此中如所流轉，謂彼如所有性。諸所流轉，謂盡所有性。如下自釋應知。

【O3 釋】

辰三、釋

當知此中，有十二支差別流轉，彼復如其所應，稱理因果次第流轉。

【N2 釋異名5】

【O1 法性】

卯二、釋異名5　辰一、法性

又此稱理因果次第，無始時來展轉安立，名為法性。

【O2 法住法定法如性2】

【P1 標三世別】

辰二、法住法定法如性2　巳一、標三世別

由現在世，名為法住；由過去世，名為法定；由未來世，名法如性。

【P2 隨釋後一】

巳二、隨釋後一

非無因性，故名如性，非不如性。

【O3 實性諦性】

辰三、實性諦性

如實因性，故名實性；如實果性，故名諦性。

【O4 真性無倒性】

辰四、真性無倒性

所知實性，故名真性；由如實智依處性故，名無倒性，非顛倒性。

【O5 緣起順次第性】

辰五、緣起順次第性

由彼一切緣起相應文字建立依處性故，名此緣起順次第性。

【N3 明善巧】

卯三、明善巧

又此二種善巧多聞諸聖弟子，於三世中如實了知，遠離一切非理作意，於諸聖諦能入現觀，於諸外道諸見趣中能得離繫。如前趣等，廣說應知。

如前趣等廣說應知者：謂諸外道，薩迦耶見以為根本，有六十二諸惡見趣，及十六種異論差別。前已廣說應知。

【N4 顯方便2】

【O1 標】

卯四、顯方便2　辰一、標

又彼緣起，無始時來，因果展轉流轉相續。如來於此流轉實性現等覺已，以微妙智起正言詞，方便開示非生、非作。

方便開示非生非作者：無實生者，是名非生。無實作者，是名非作。

【O2 釋】

辰二、釋

當知此中，無始時來因果展轉法住法性，由彼相應名句文身，為令解了，隨順建立法住法界種姓依處。

隨順建立法住法界種姓依處者：謂如法性，以無顛倒文句安立諸法，是名隨順建立法住法界，此為安住種姓之所依處。由此為依，熏修相續，能證畢竟種姓清淨故。

【M4 此作等2】

【N1 不應記別3】

【O1 標】

寅四、此作等2　卯一、不應記別3　辰一、標

復次，由二因緣，此作此受、餘作餘受不應記別。

【O2 徵】

辰二、徵

云何為二？

【O3 列】

辰三、列

一者、因果相屬一故，諸行相續前後異故。二者、所餘作者、受者不可得故。

【N2 許正記別】

卯二、許正記別

若於此論不受不執，以中道行，如唯因果而正記別，亦無過失。

若於此論不受不執等者：思所成地勝義伽他中說：於此流無斷，相似不相似，由隨順我見，世俗用非無。若壞於色身，名身亦隨滅，而言今後世，自作自受果。（陵本十六卷八頁1391）此中道理準彼應知，故無過失。

【M5 大空3】

【N1 出無我3】

【O1 總標一切】

寅五、大空3　卯一、出無我3　辰一、總標一切

復次，一切無我無有差別，總名為空。謂補特伽羅無我及法無我。

【O2 隨釋差別2】

【P1 補特伽羅無我】

辰二、隨釋差別2　巳一、補特伽羅無我

補特伽羅無我者，謂離一切緣生行外，別有實我不可得故。

【P2 法無我】

巳二、法無我

法無我者，謂即一切緣生諸行，性非實我，是無常故。

【O3 結名大空】

辰三、結名大空

如是二種略攝為一，彼處說此名為大空。

【N2 斥妄見2】

【O1 初空所對治見2】

【P1 毀彼論】

卯二、斥妄見2　辰一、初空所對治見2　巳一、毀彼論

謂若有離世俗言說，妄見為依，起如是見，立如是論：謂有別物異緣生法，或緣生法異彼、屬彼。此依妄見，非住梵行。

【P2 釋所以】

巳二、釋所以

何以故？由如是見依止初空所治見轉，非此見者應解脫故。

【O2 第二空所治見2】

【P1 毀彼論】

辰二、第二空所治見2　巳一、毀彼論

或復即於名色所攝緣生法中，依如前說三種妄見，起如是見，立如是論：命即是身，乃至廣說。

依如前說三種妄見等者：謂如前說：由依初見，於現法中計我有色。後或有色有想，或無有想，或非有想非無想。依第二見，於現法中計我無色。於後所計，如前應知。依第三見，我論有二。一者、說我有色、無色，二者、說我非有色非無色。餘如前說。又即計我是有色者，或言狹小、或言無量；計我無色，當知亦爾。此二我論，依第三見立為二論。一者、計我狹小，二者、計我無量。（陵本八十七卷五頁6564）是名三種妄見。由依此見，立如是論：謂命即身；或命異身；或復此總是我，遍滿、無二、無異、無闕。是名廣說應知。

如是亦非安住梵行。

【P2 釋所以】

巳二、釋所以

何以故？由如是見依第二空所治見轉，非此見者應解脫故。

【N3 顯中道2】

【O1 總標簡】

卯三、顯中道2　辰一、總標簡

遠離如是二邪見邊，唯見因果，名中道行。

【O2 別釋相2】

【P1 於真實法】

辰二、別釋相2　巳一、於真實法

所知真如，名如實性；能知真如，名無倒性。

【P2 於假有法】

巳二、於假有法

於有諸行，假施設有，謂是諸行，諸行屬彼。若依勝義有如是者，彼一切行若滅若斷，云何可說此是諸行，或行屬彼。由於爾時，如是二種不可得故。

【M6 分別3】

【N1 標列因緣】

寅六、分別3　卯一、標列因緣

復次，由二因緣，當知施設所有緣起一切種相。謂總標舉，或別分別。云何為二？一、如所有性故；二、盡所有性故。

【N2 隨釋差別2】

【O1 如所有性3】

【P1 徵】

卯二、隨釋差別2　辰一、如所有性3　巳一、徵

云何如所有性？

【P2 釋】

巳二、釋

謂無明等諸緣生法，漸次相稱因果體性，及有此因未斷故，有彼果未斷；此未斷因生故，彼未斷果生。

【P3 結】

巳三、結

如是名為如所有性。

【O2 盡所有性5】

【P1 徵】

辰二、盡所有性5　巳一、徵

云何盡所有性？

【P2 標】

巳二、標

謂無明等諸緣生行一切種相。

【P3 釋】

巳三、釋

如彼無明是前際無智，乃至廣說差別體相。

【P4 指】

巳四、指

廣分別名，應知如前攝異門分。

廣分別名等者：謂彼無明種種異名，如前攝異門分已廣分別應知。（陵本八十四卷十八頁6409）

建立分別如前應知。

【P5 結】

巳五、結

如是名為盡所有性。

建立分別如前應知者：謂緣起支建立差別，如本地分已廣分別應知。（陵本九卷十六頁702）

【N3 總結得名】

卯三、總結得名

即依如是如所有性、盡所有性，若總標舉，若別分別。先總標舉，說名為初；後即於此復廣開示，說名分別。

【M7 自作2】

【N1 出不可記4】

【O1 標2】

【P1 舉自作】

寅七、自作2　卯一、出不可記4　辰一、標2　巳一、舉自作

復次，由二因緣，自作苦樂不可施設、不可記別。

【P2 例他作等】

巳二、例他作等

如是他作、俱作、俱非所作無因而生，當知亦爾。

【O2 徵】

辰二、徵

云何為二？

【O3 列】

辰三、列

一者、諸行，如前所說無作用故。

如前所說無作用故者：前說：善建立諸緣生法無作用故者，謂從後際苦，逆觀現法前際苦、集，名色緣識，識緣名色，譬如束蘆展轉相依而得住立。於其中間，諸緣生法皆非自作，亦非他作，非自他作，非無因生。如是施設，名善建立諸緣生法無作用故。其義應知。

二者、有餘作者有情不可得故。

【O4 釋4】

【P1 非自作】

辰四、釋4　巳一、非自作

此中諸行無作用故，此受此領自作苦樂，不應道理。

【P2 非他作】

巳二、非他作

又彼有餘作者有情不可得故，餘受餘領，不應道理。

【P3 非俱作】

巳三、非俱作

受所渴愛，攝受他受亦不應理。

受所渴愛等者：此中義顯非俱所作。由自體受、或境界受，唯為自所渴愛，不應攝受他作為因以為受用，是故俱作亦不應理。

【P4 非無因生】

巳四、非無因生

有諸緣故，諸受得生，故無因生亦不應理。

【N2 結依中道】

卯二、結依中道

是故遠離前之三種惡因論邊、後之一種無因論邊，覺了如前中道行教，勤修正行，能盡眾苦。

覺了如前中道行教等者：前說：遠離如是二邪見邊，唯見因果，名中道行。即彼一切無我言教，當知是名中道行教。

瑜伽師地論科句披尋記卷第九十三

瑜伽師地論科句披尋記卷第九十四

彌勒菩薩說

唐三藏沙門玄奘奉詔譯

韓清淨科記

攝事分中契經事緣起食諦界擇攝第三之二

【K3 觸為緣等2】

【L1 頌標列】

子三、觸為緣等2　丑一、頌標列

復次，嗢柁南曰：觸緣見圓滿　實解不愛樂　法住智精進　生處等為後

【L2 長行釋8】

【M1 觸緣2】

【N1 標列三記】

丑二、長行釋8　寅一、觸緣2　卯一、標列三記

於一切觸緣受有中，若諸沙門、或婆羅門，宣說無因、惡因論者，如前請問，此作此受，乃至廣說。

乃至廣說者：謂餘作餘受應知。

安住正法大師弟子，若勝、若劣，略有三種無倒記別。一、開自宗記，二、伏他宗記，三、有執無執雜染清淨記。

【N2 隨釋差別3】

【O1 開自宗記】

卯二、隨釋差別3　辰一、開自宗記

當知此中，於彼所問無差別記：謂諸苦樂皆從緣生，是我宗致。斯則名為開自宗記。

【O2 伏他宗記2】

【P1 出能伏2】

【Q1 舉記】

辰二、伏他宗記2　巳一、出能伏2　午一、舉記

若於彼問作如是記：諸計苦樂自作、他作、俱作、俱非無因而生，於一切處由觸生受，何用妄計自他作等。若觸因受現不可得，更求餘因可為巧妙；然觸因受既現可得，故求餘因非為巧妙。

【Q2 結名】

午二、結名

如是記者，是則名為伏他宗記。

【P2 釋所以2】

【Q1 第一義】

巳二、釋所以2　午一、第一義

所以者何？由二因緣，彼為摧伏。一者、除唯根、境、識合，不能顯示餘作者故；二者、不能誹撥一切世間現量如理所得觸因緣故。

【Q2 第二義】

午二、第二義

又彼不能立自宗故，亦復不能破他宗故，名被摧伏。

【O3 有執無執離染清淨記4】

【P1 舉記】

辰三、有執無執離染清淨記4　巳一、舉記

若於彼問作如是記：我亦唯依根、境界、識，假立自作、他作、俱作若苦若樂，而於實我都無所執；汝於此中有邪執著，故不隨許。

【P2 釋因】

巳二、釋因

所以者何？若有執著即為雜染，若無執著即為清淨。

【P3 辨相2】

【Q1 雜染】

巳三、辨相2　午一、雜染

云何名為若有執著即為雜染？謂彼世間不聰慧者，若於前際有所執著，無明緣行，廣說如前，便於中際苦樂雜染；若於中際有所執著，彼亦如前，當於後際苦樂雜染。

若於前際有所執著等者：謂於前際諸行執我、我所，由是無明為緣生行，廣說如前至觸緣受，便於中際苦樂雜染。如是若於中際有所執著，無明緣行，廣說如前至觸緣受，當於後際苦樂雜染。

【Q2 清淨】

午二、清淨

云何名為若無執著即為清淨？謂聰慧者，若於前際、或於中際，不於諸行執我、我所，彼於前際諸受因滅，已般涅槃；或於後際諸受因滅，當般涅槃。

【P4 結名】

巳四、結名

是名第三有執無執雜染清淨記。

【M2 見圓滿3】

【N1 出見差別2】

【O1 釋行相3】

【P1 名見圓滿】

寅二、見圓滿3　卯一、出見差別2　辰一、釋行相3　巳一、名見圓滿

復次，若有棄捨無因、惡因，於因生法五種因中獲得正見，名見圓滿。

【P2 名正直見】

巳二、名正直見

於此正法及毗奈耶不可轉故，亦得名為成正直見。

【P3 名成證淨】

巳三、名成證淨

由於涅槃意樂淨故，亦名成就於佛證淨，於所知境智清淨故。

【O2 配所緣】

辰二、配所緣

由此三緣，如其次第，名於正法趣向、親近及與正證。

由此三緣等者：謂由於因生法五種因中獲得正見，名於正法趣向。於此正法及毗奈耶不可轉故，名於正法親近。涅槃意樂淨故，名於正法正證。如是次第應知。

【N2 釋五種因2】

【O1 徵起】

卯二、釋五種因2　辰一、徵起

云何名為從因生法五種因耶？

【O2 列釋5】

【P1 惡趣因】

辰二、列釋5　巳一、惡趣因

一、惡趣因，謂諸不善及不善根。

【P2 善趣因】

巳二、善趣因

二、善趣因，謂一切善及諸善根。

【P3 識住因】

巳三、識住因

三、於識住令識住因，謂四種食。

【P4 雜染因】

巳四、雜染因

四、現法後法雜染因，謂一切漏。

【P5 清淨因】

巳五、清淨因

五、清淨因，謂諦緣起。

【N3 釋見圓滿2】

【O1 標名】

卯三、釋見圓滿2　辰一、標名

若有於此諸因自性，如實了知是其自性；於此因緣，如實了知是其因緣；於因緣滅，如實了知真實是滅；於趣滅道，如實了知真實是道；名見圓滿。

【O2 顯義】

辰二、顯義

觀緣生事，乃至無明為邊際故，過此更無緣生因觀，唯由此觀，自義究竟。

【M3 實2】

【N1 標列境事】

寅三、實2　卯一、標列境事

復次，略有三種於現法中真實寂滅，乃至壽量未永止息，恆相續轉所知境事。於彼有學正修行時，施設學性。於彼無學作是思惟：我一切盡，不復當盡。盡、無生智所思擇故，名思擇法。云何為三？一、六處，二、六處緣觸，三、觸緣受。

【N2 釋其施設2】

【O1 由補特伽羅增上2】

【P1 第一義2】

【Q1 學常委2】

【R1 釋修相2】

【S1 別辨三種2】

【T1 於受】

卯二、釋其施設2　辰一、由補特伽羅增上2　巳一、第一義2　午一、學常委2　未一、釋修相2　申一、別辨三種2　酉一、於受

當知此中，所有多聞諸聖弟子，隨所領受，即於彼受如實遍知。

所有多聞諸聖弟子者：此中多聞諸聖弟子，謂諸異生。若唯說聖弟子，謂已見諦。如是二種皆有學攝，如下自釋應知。

又即於彼厭離欲滅勤修正行。

【T2 於觸六處】

酉二、於觸六處

又能如實了知彼受觸所引生，觸復由彼六處引生，即於彼觸引因六處厭離欲滅勤修正行。

【S2 略攝無常】

申二、略攝無常

又於彼受、觸及六處一切實事略攝為一，了知一切由無常滅名滅法已，於現法中，於此一切三種實事無常滅法，如前修行厭離欲滅。

【R2 結得名】

未二、結得名

由此正行，名學常委。

【Q2 擇法常委】

午二、擇法常委

又由修行此正行故，無所造作，究竟解脫，是故說名擇法常委。

【P2 第二義2】

【Q1 學常委】

巳二、第二義2　午一、學常委

為欲證得曾所未得、曾所未證，修行無間、殷重方便，名學常委。

【Q2 擇法常委】

午二、擇法常委

為於所有現法樂住無有退失無間所作、殷重所作，由是說名擇法常委。

【O2 由法增上2】

【P1 名法界】

辰二、由法增上2　巳一、名法界

等說一切事法增上名句文身，名為法界。

等說一切事法增上名句文身者：無倒名句文身，能令解了一切事法，是名增上，如其法性平等說故。

【P2 名善達法界2】

【Q1 由無礙解】

巳二、名善達法界2　午一、由無礙解

諸有獲得無礙解故，名句文身隨欲自在，是故說名善達法界。

【Q2 能廣宣說2】

【R1 於真實義】

午二、能廣宣說2　未一、於真實義

由於法界善通達故，即於如是真實想義，更以餘名，隨其所樂差別宣說。

更以餘名隨其所樂差別宣說者：法界異名有多差別，謂空、真如、實際、無相、勝義、性無我等。如辯中邊論別釋其義應知。

乃至能於七日七夜，或過彼量，辭辯無竭。

【R2 於有為法】

未二、於有為法

復以如是差別種類，如實宣說彼是有為，思所造作，動轉羸頓，如病、如癰，乃至廣說。

如病如癰乃至廣說者：此中廣說，謂即如箭、惱害。如是一切名厭背想，行擇攝中別釋其相應知。（陵本八十六卷四頁6497）

【M4 解3】

【N1 標列】

寅四、解3　卯一、標列

復次，當知具解諸阿羅漢，略有六種記別所解。一、有異門記別，二、無異門記別，三、智記別，四、斷記別，五、總記別，六、別記別。

【N2 隨釋4】

【O1 有異門記別】

卯二、隨釋4　辰一、有異門記別

有異門記別者，謂如有一，或他請問，或復自然為欲令他於佛聖教多起恭敬，故如是記：我於今者無一疑惑。

我於今者無一疑惑者：謂於聖教宣說異門，無一疑惑故，如是說名有異門記別。

【O2 無異門記別】

辰二、無異門記別

無異門記別者，謂作是記：我生已盡，乃至廣說。

我生已盡乃至廣說者：如說：我生已盡，梵行已立，所作已辦，不受後有。攝異門分別釋其相應知。（陵本八十三卷十七頁6325）

【O3 智記別2】

【P1 標名】

辰三、智記別2　巳一、標名

智記別者，謂有問言：云何知故，云何見故，彼生已盡？便記別言：生緣盡    故，彼生已盡。以如是相，記別自己善解脫智所攝盡智，名智記別。

【P2 釋相2】

【Q1 別記別2】

【R1 因緣諸取】

巳二、釋相2　午一、別記別2　未一、因緣諸取

又即於此別記別者，謂即記別：彼因緣有。又復記別：彼生因緣，因緣諸取。

【R2 遠離諸取】

未二、遠離諸取

又復記別：此諸取相如實知故，如實見故，令取無有。

【Q2 總記別】

午二、總記別

總記別者，謂即於此一切所記，了知所有諸受皆苦，既了知已，令彼生盡。如是記者，名總記別。

【O4 斷記別2】

【P1 標名】

辰四、斷記別2　巳一、標名

斷記別者，謂即由彼內解脫故，一切貪愛因緣皆盡。如是記者，名斷記別。

謂即由彼內解脫故等者：彼生已盡，名內解脫。欲、色、無色所有貪愛皆得離繫，是名一切貪愛因緣皆盡。

【P2 釋相2】

【Q1 別記別】

巳二、釋相2　午一、別記別

此斷記別，即如前說，名別記別。

即如前說名別記別者：謂如前說，一切貪愛因緣皆盡，各別為記，名別記別。

【Q2 總記別2】

【R1 標】

午二、總記別2　未一、標

此總記別，當知略由三種行相。

【R2 釋3】

【S1 最初斷總記別】

未二、釋3　申一、最初斷總記別

謂薄伽梵所說諸結，我皆無有。是名最初斷總記別，謂諸有結皆永斷故。

【S2 第二斷總記別】

申二、第二斷總記別

又我安住如是正念，由我安住此正念故，一切貪憂惡不善法，能令畢竟不漏於心。是名第二斷總記別，謂恆住故。

【S3 第三斷總記別】

申三、第三斷總記別

又於此中自無憍慢。是名第三斷總記別，謂無有餘增上慢故。

【N3 結數】

卯三、結數

如是總說有六記別。

【M5 不愛樂2】

【N1 舉所愛樂】

寅五、不愛樂2　卯一、舉所愛樂

復次，有三種法，是諸世間所愛所樂，依內而說。一者、勢力，二者、妙色，三者、壽命。

一者勢力等者：此中勢力，謂即無病。妙色，謂即少年。翻下疾病、衰老應知。

【N2 顯不愛樂2】

【O1 標列三法】

卯二、顯不愛樂2　辰一、標列三法

復有違害如是三法，能引所治不可愛樂三種別法。一者、疾病，二者、衰老，三者、夭歿。

【O2 料簡超越2】

【P1 總標列2】

【Q1 標差別】

辰二、料簡超越2　巳一、總標列2　午一、標差別

若於三學起邪行時，便不堪任超越疾病、衰老、夭歿。若於三學起正行時，即能超越如是三事。

【Q2 列三學】

午二、列三學

云何三學？一、增上戒學，二、增上心學，三、增上慧學。

【P2 別釋相2】

【Q1 釋諸學行3】

【R1 依增上戒2】

【S1 舉邪行3】

【T1 徵】

巳二、別釋相2　午一、釋諸學行3　未一、依增上戒2　申一、舉邪行3　酉一、徵

云何名為依止所有增上戒學起諸邪行？

【T2 釋2】

【U1 舉因緣6】

【V1 無有羞恥】

酉二、釋2　戌一、舉因緣6　亥一、無有羞恥

謂如有一，於初學中有所毀犯，或觀於自、或觀於他，無有羞恥。

【V2 不自防護】

亥二、不自防護

既自安住無羞恥已，便於一切惡不善法不自防護。

【V3 都無敬忌】

亥三、都無敬忌

既於彼法不自護已，於佛法僧不起恭敬，於諸所學教授教誡都無敬忌。由是    因緣，若於此事他正諫舉，便於彼言不能忍受，自亦於彼默不與語。

【V4 親近惡友】

亥四、親近惡友

於處非處能正諫舉補特伽羅，憎背遠避；

於處非處者：於彼彼事理無相違，是名為處。理有相違，是名非處。義如決擇分說應知。（陵本五十七卷一頁4563）

於行邪行同己法者，親近交遊，好共安止。由與惡友共安止故，於諸賢聖尚生憎背，況當詣彼躬申敬覲。

【V5 憎背聖教】

亥五、憎背聖教

設復往彼為說正法，憎背聖故，而不欲聞。設暫屬耳，心無敬順，唯懷違諍，不為知解而有聽聞。於處非處分別正行諸智論中，不樂安住。彼由內懷違諍心故，雖有聽聞，而不信受，亦不依行。

於處非處分別正行者：此處非處證得門，攝決擇分說：無處無位未具資糧，於現法中證學無學究竟解脫，無有是處；已具資糧，斯有是處。無處無位未得聖道能證涅槃，及證聲聞、獨覺菩提，若證無上正等菩提，無有是處；已得聖道，斯有是處。（陵本五十七卷三頁4570）其義應知。

【V6 為賢聖棄】

亥六、為賢聖棄

又諸賢聖默不與語，作是思惟：如是行者，不堪與語教授教誡。

【U2 出毀犯】

戌二、出毀犯

彼既自然無法自制，又為賢聖之所棄捨，於其內心恆不寂靜，外身語意猥雜    而住，勃惡、貪婪、彊口、憍傲，於如是事不見過罪，多所毀犯，不如法悔，由數習故，漸次毀犯一切尸羅。

【T3 結】

酉三、結

當知是名依止所有增上戒學起諸邪行。

【S2 翻正行】

申二、翻正行

與此相違，當知即是依止所有增上戒學所起正行。

【R2 依增上心2】

【S1 舉邪行3】

【T1 徵】

未二、依增上心2　申一、舉邪行3　酉一、徵

云何名為依止所有增上心學起諸邪行？

【T2 釋2】

【U1 於行時】

酉二、釋2　戌一、於行時

謂於行時，不如正理，執取境界諸相、隨好，由是因緣，發起忘念。即於其中不觀過患，煩惱生已，堅執不捨，由是因緣，不正知住。

【U2 於住時】

戌二、於住時

或於住時，居遠離處，無有第二，即以忘念、不正知住為所依止，心外馳散。

【T3 結】

酉三、結

如是名為依止所有增上心學起諸邪行。

【S2 翻正行】

申二、翻正行

與此相違，當知即是依止所有增上心學所起正行。

【R3 依增上慧2】

【S1 舉邪行3】

【T1 徵】

未三、依增上慧2　申一、舉邪行3　酉一、徵

云何名為依止所有增上慧學起諸邪行？

【T2 釋】

酉二、釋

謂如有一，離近賢聖，依近惡友，聞不正法勝解為因，不如正理思擇諸法。於諸惡欲及諸惡見喜樂受行，或於廣大所學、所得微妙法中，而自輕懱。

【T3 結】

酉三、結

如是名為依止所有增上慧學起諸邪行。

【S2 翻正行】

申二、翻正行

與此相違，當知即是依止所有增上慧學所起正行。

【Q2 辨於所治2】

【R1 舉不超越2】

【S1 不斷三結】

午二、辨於所治2　未一、舉不超越2　申一、不斷三結

此中異生補特伽羅，依止如是三種學中所起邪行，無有堪能超異生地，無倒趣入正性離生，永斷三結。

【S2 不越當苦】

申二、不越當苦

由不永斷三種結故，無有堪能依止修道得阿羅漢，於現法中無餘永斷貪瞋癡等一切煩惱，超越當來疾病、衰老及以夭歿。

【R2 翻能超越】

未二、翻能超越

與此相違，當知即是於三學中，如實正行一切白品，廣說乃至超越當來疾病、衰老及以夭歿。

【M6 法住智2】

【N1 略辨2】

【O1 出二智依】

寅六、法住智2　卯一、略辨2　辰一、出二智依

復次，若有苾芻具淨尸羅，住別解脫清淨律儀，增上心學增上力故，得初靜慮近分所攝勝三摩地以為依止；增上慧學增上力故，得法住智及涅槃智。

【O2 明令解脫】

辰二、明令解脫

用此二智以為依止，先由四種圓滿遠離受學轉時，令心解脫一切煩惱，得阿羅漢，成慧解脫。

四種圓滿遠離者：行擇攝說：由四支故，具足遠離名善具足。何等為四？一者、無第二而住，二者、處邊際臥具，三者、其身遠離，四者、其心遠離。（陵本八十五卷二十頁6480）此應準釋。

【N2 廣釋2】

【O1 法住智3】

【P1 徵】

卯二、廣釋2　辰一、法住智3　巳一、徵

此中云何名法住智？

【P2 釋】

巳二、釋

謂如有一，聽聞隨順緣性緣起無倒教已，於緣生行因果分位，住異生地，便能如實以聞思修所成作意如理思惟，能以妙慧悟入信解苦真是苦、集真是集、滅真是滅、道真是道。

【P3 結】

巳三、結

諸如是等，如其因果安立法中所有妙智，名法住智。

【O2 涅槃智3】

【P1 徵】

辰二、涅槃智3　巳一、徵

又復云何名涅槃智？

【P2 釋】

巳二、釋

謂彼法爾若於苦集滅道，以其妙慧悟入信解是真苦集滅道諦時，便於苦集住厭逆想，於滅涅槃起寂靜想。所謂究竟寂靜微妙，棄捨一切生死所依，乃至廣說。

棄捨一切生死所依等者：謂無餘依涅槃，與一切依不相應故，名棄捨一切生死所依。安住常樂真無漏界，是名廣說。

如是依止彼法住智，及因於苦、若苦因緣住厭逆想，便於涅槃能以妙慧悟入信解為寂靜等。

【P3 結】

巳三、結

如是妙智名涅槃智。

【M7 精進2】

【N1 出觀六種4】

【O1 標】

寅七、精進2　卯一、出觀六種4　辰一、標

復次，於善說法毗奈耶中諸聰慧者，正觀六種圓備現前，足能發起勤精進住。

【O2 徵】

辰二、徵

云何名為六種圓備？

【O3 列】

辰三、列

一、大師圓備，二、聖教圓備，三、聖教易入圓備，四、證得自義無上圓備，五、一切如理無間宣說圓備，六、有聖言將圓備。

【O4 釋2】

【P1 能發精進2】

【Q1 觀圓備6】

【R1 大師圓備】

辰四、釋2　巳一、能發精進2　午一、觀圓備6　未一、大師圓備

云何名為大師圓備？謂諸如來成就十力、四無所畏。如是等名大師圓備。

【R2 聖教圓備】

未二、聖教圓備

云何名為聖教圓備？謂自稱言：我今已處大仙尊位，能轉梵輪，於大眾中正師子吼，開示一切順逆緣起、寂滅涅槃。如是等名聖教圓備。

【R3 聖教易入圓備】

未三、聖教易入圓備

云何名為聖教易入圓備？謂此聖教所有文句，其性明顯、其義甚深。由此聖教能正開發諸甚深義，故說文句其性明顯、其義甚深。如是名為聖教易入圓備。

【R4 證得自義無上圓備】

未四、證得自義無上圓備

云何名為證得自義無上圓備？謂無沙門、或婆羅門，於如來所能正開覺通慧為勝，是故於他證得自義所應得義、所應覺義，唯有如來所說法教為妙、為上。若過於此，言辭路絕。如是名為證得自義無上圓備。

能正開覺通慧為勝者：此中通慧，謂漏盡智。唯諸如來，由此通慧，能正開示覺了於他，是故為勝。

【R5 一切如理無間宣說圓備】

未五、一切如理無間宣說圓備

云何名為一切如理無間宣說圓備？謂諸如來所說法教，普為一切人天開示，    無倒開示；於一切法不作師拳，無遺開示。如是名為一切如理無間宣說圓備。

【R6 有聖言將圓備】

未六、有聖言將圓備

云何名為有聖言將圓備？謂有能斷一切疑惑，及能生起一切善根、一切善法所依大信現量可得安足之所大師現前。如是名為有聖言將圓備。

【Q2 住修學】

午二、住修學

諸聰慧者，正觀此六圓備現前，足能發起勤精進住。於三學中，依增上戒修習瑜伽，依增上心修不放逸，依增上慧於大師教修瑜伽行。

【P2 希求勝利2】

【Q1 簡有過患】

巳二、希求勝利2　午一、簡有過患

若有安住懈怠心者，當知希求二種過患。一者、希求現法、當來能生眾苦，一切煩惱雜染憂苦不安隱住。二者、希求退失所有未證、已證一切善法，退    失能引、能住善趣涅槃大義。

【Q2 正顯勝利2】

【R1 標相違】

午二、正顯勝利2　未一、標相違

與此相違，勤精進者，當知希求二種勝利。

【R2 廣無退2】

【S1 總標】

未二、廣無退2　申一、總標

此精進者，於諸善法未證能證，無退失時，能辦自義、他義、俱義。

【S2 別辨3】

【T1 能辦自義】

申二、別辨3　酉一、能辦自義

云何名為能辦自義？謂出家已，由其二相說名有果。一者、證得煩惱離繫究竟涅槃，謂離繫果。二者、能起世間勝樂，謂往善趣樂異熟果。

【T2 能辦他義】

酉二、能辦他義

云何名為能辦他義？謂廣為他宣說法要，令其能往世間善趣、究竟涅槃。

【T3 能辦俱義2】

【U1 徵】

酉三、能辦俱義2　戌一、徵

云何名為能辦俱義？

【U2 釋2】

【V1 成淨福田】

戌二、釋2　亥一、成淨福田

謂自修治淨福田性，堪任受用從淨信邊所得如法衣服等事。

【V2 得自他利2】

【W1 自利】

亥二、得自他利2　天一、自利

由此受用，攝養己身，令其能順一切善品。

【W2 利他4】

【X1 得大果報】

天二、利他4　地一、得大果報

又能令他於己所作得大果報，謂於當來往善趣故。

【X2 得大勝利】

地二、得大勝利

得大勝利，謂當獲得財寶、僕從皆圓滿故。

【X3 得大榮盛】

地三、得大榮盛

得大榮盛，謂當獲得壽命、色、力、樂、辯才等自圓滿故。

【X4 得大修廣】

地四、得大修廣

得大修廣，謂即於上所得三處，長時隨逐無間斷故。

【N2 廣聖教相2】

【O1 總標】

卯二、廣聖教相2　辰一、總標

由四種相，應知世尊所說聖教名善說法。

【O2 列釋4】

【P1 能趣寂靜】

辰二、列釋4　巳一、能趣寂靜

一、能趣寂靜，能令證得有餘依涅槃界故。

【P2 能般涅槃】

巳二、能般涅槃

二、能般涅槃，能令證得無餘依涅槃界故。

【P3 能趣菩提】

巳三、能趣菩提

三、能趣菩提，能令證得聲聞、獨覺、無上正等三菩提故。

【P4 善逝分別】

巳四、善逝分別

四、善逝分別，最極究竟、現量所顯無上大師所開示故。

最極究竟現量所顯無上大師者：永斷二障，得大菩提，是名最極究竟。出現世間宣說正法，是名現量所顯。

【M8 生處等3】

【N1 能生聖處2】

【O1 出四圓滿4】

【P1 標】

寅八、生處等3　卯一、能生聖處2　辰一、出四圓滿4　巳一、標

復次，具四圓滿，能生聖處。若隨有一成此圓滿，於善說法毗奈耶中正修行時，名曰善來、善出家者。

【P2 徵】

巳二、徵

云何名為四種圓滿？

【P3 列】

巳三、列

一、增上意樂圓滿，二、根圓滿，三、智圓滿，四、即於聖處有佛出世得值圓滿。

【P4 釋4】

【Q1 增上意樂圓滿】

巳四、釋4　午一、增上意樂圓滿

增上意樂圓滿者，謂如有一，於般涅槃極淨修治增上意樂，方乃出家，非為債主及諸怖畏之所逼迫，乃至廣說。當知如是而出家者名善出家，生於聖處。

乃至廣說者：謂或為王之所逼錄，或為彊賊之所逼錄，或為債主之所逼錄，或由怖畏之所逼迫，或畏不活而求出家，是名廣說應知。

【Q2 根圓滿2】

【R1 舉種類】

午二、根圓滿2　未一、舉種類

根圓滿者，謂如有一，眼耳無闕，非半擇迦，不闕支分。

【R2 釋堪能】

未二、釋堪能

由得如是根無闕故，於善說法毗奈耶中堪任出家，說正法時堪能聽受。

【Q3 智圓滿2】

【R1 舉種類】

午三、智圓滿2　未一、舉種類

智圓滿者，謂如有一，性不愚戇，無有下品愚癡障故；亦不瘖瘂，無有中品愚癡障故；非手代言，無有上品愚癡障故。

【R2 釋有能】

未二、釋有能

離三種智愚癡障故，有力能解善說、惡說所有法義。

【Q4 值佛圓滿】

午四、值佛圓滿

即於聖處有佛出世得值圓滿者，謂如今時，有薄伽梵釋迦牟尼出現於世，是為如來應正等覺，乃至廣說。若廣解釋，應知如前攝異門分。

乃至廣說等者：謂如明行圓滿、善逝、世間解、無上丈夫調御士、天人師、佛陀、薄伽梵，是名廣說。攝異門分別釋其相應知。（陵本八十三卷十八頁6333）

宣說正法趣寂靜等，廣說如前。

廣說如前者：謂如前說：由四種相，應知世尊所說聖教名善說法。一、能趣寂靜，二、能般涅槃，三、能趣菩提，四、善逝分別。是名廣說應知。

【O2 略攝二種2】

【P1 名為善來善得出家】

辰二、略攝二種2　巳一、名為善來善得出家

當知此中，生聖處故，名為善來、善得出家。

【P2 名善獲得具足人身】

巳二、名善獲得具足人身

根無闕故，不愚戇故，不瘖瘂故，亦不以手代其言故，名善獲得具足人身。

【N2 觀察流轉2】

【O1 有疑惑2】

【P1 標列其因】

卯二、觀察流轉2　辰一、有疑惑2　巳一、標列其因

復次，其於緣生諸行流轉修觀行者，略有二種作猶豫法。云何為二？一者、承習說無因論，二者、承習說惡因論。

【P2 別釋其相2】

【Q1 承習說無因論】

巳二、別釋其相2　午一、承習說無因論

此中承習無因論者，觀一切種皆無所因，便生疑惑：云何諸法無因而轉？

【Q2 承習說惡因論】

午二、承習說惡因論

其有承習惡因論者，亦生疑惑：云何由彼不相似因、不稱理因，有諸法轉？

【O2 無疑惑2】

【P1 標能正觀】

辰二、無疑惑2　巳一、標能正觀

若有多聞諸聖弟子，遠離二種非真實論，正觀流轉，由是因緣，得善決定，無有疑惑，內證真實。

【P2 料簡異類】

巳二、料簡異類

若於是處說有多聞諸聖弟子，當知此中是諸異生；若於是處唯說有其諸聖弟子，當知此中說已見諦。

【N3 有苦樂住2】

【O1 出苦住3】

【P1 標】

卯三、有苦樂住2　辰一、出苦住3　巳一、標

復次，於正法中，略有三種補特伽羅，猶有苦惱不安隱住。

【P2 徵】

巳二、徵

云何為三？

【P3 釋3】

【Q1 第一補特伽羅2】

【R1 辨2】

【S1 舉類】

巳三、釋3　午一、第一補特伽羅2　未一、辨2　申一、舉類

謂如有一，於善說法毗奈耶中，為求涅槃，趣向涅槃，棄捨家法，趣於非家。既出家已，唯能受持所有禁戒，便喜足住，不於時時轉進修習增上心學、增上慧學。

【S2 釋相】

申二、釋相

彼捨先時居家所有受用境界，未能隨得無上安隱證涅槃道，處在中間，猶有苦惱不安隱住。

【R2 結】

未二、結

是名第一補特伽羅。

【Q2 第二補特伽羅2】

【R1 辨2】

【S1 舉類】

午二、第二補特伽羅2　未一、辨2　申一、舉類

復如有一，雖不唯於所受禁戒喜足安住，然其未能超異生地。

【S2 釋相】

申二、釋相

由未能超異生地故，於一切法緣藉他故，常視他面、常觀他口，何當如實知於所知、見於所見。恆於他所求聞正法教授教誡，然其自心有疑有惑，猶有苦惱不安隱住。

【R2 結】

未二、結

是名第二補特伽羅。

於一切法緣藉他故者：非內自證，但隨他聞，名緣藉他。

【Q3 第三補特伽羅】

午三、第三補特伽羅

復如有一，是學見跡，放逸而住，於現法中不堪證得究竟涅槃。有能攝受第二有體生起之因，有第二住，猶有苦惱不安隱住。是名第三補特伽羅。

有能攝受第二有體生起之因等者：如前已說：由二因緣，當知名為有第二住。謂有愛故，為欲生起第二自體，受習其因；此自體滅，第二自體次生起故。（陵本九十二卷十五頁6965）其義應知。

【O2 翻樂住2】

【P1 標三種】

辰二、翻樂住2　巳一、標三種

如是三種補特伽羅，復有三異補特伽羅，有諸快樂善安隱住。

【P2 隨難釋】

巳二、隨難釋

謂阿羅漢一向樂住。

復有三異補特伽羅等者：翻前三種，名有三異補特伽羅。於中阿羅漢一向樂住，唯釋後一善安隱住。

【K4 有滅等2】

【L1 頌標列】

子四、有滅等2　丑一、頌標列

復次，嗢柁南曰：有滅若沙門　婆羅門受智　流轉與來往　佛順逆為後

【L2 長行釋6】

【M1 有滅3】

【N1 標相】

丑二、長行釋6　寅一、有滅3　卯一、標相

諸學見跡，雖於有滅寂靜涅槃，不隨他信，內聖慧眼自能觀見，然猶未能以身觸證。

【N2 舉喻】

卯二、舉喻

譬如有人熱渴所逼，馳詣深井，雖以肉眼現見井中離諸塵穢清冷美水，并給水器，而於此水身未觸證。

【N3 合法】

卯三、合法

如是有學，雖聖慧眼現見所求後煩惱斷最極寂靜，而於此斷身未觸證。

【M2 若沙門婆羅門2】

【N1 出唯世俗】

寅二、若沙門婆羅門2　卯一、出唯世俗

復次，有諸沙門、若婆羅門，於貪瞋癡無餘斷滅真沙門義、婆羅門義全未證得，而諸世間起沙門想、婆羅門想，彼亦自稱是真沙門、真婆羅門。世間於彼雖起是想，然彼但是世俗沙門及婆羅門，非第一義。

【N2 顯非勝義2】

【O1 標不忍許】

卯二、顯非勝義2　辰一、標不忍許

若第一義諸有沙門及婆羅門，皆不忍許彼為沙門及婆羅門。

【O2 釋其所以2】

【P1 由不實知2】

【Q1 標列依處】

辰二、釋其所以2　巳一、由不實知2　午一、標列依處

所以者何？由彼不能如實了知諸雜染法、雜染法因，亦不如實了知彼滅、趣彼滅行。

【Q2 隨釋雜染2】

【R1 雜染法】

午二、隨釋雜染2　未一、雜染法

雜染法者，謂老死支所攝眾苦及以生支。

【R2 雜染因2】

【S1 標列】

未二、雜染因2　申一、標列

雜染法因復有二種。一、愛所作，二、業所作。

【S2 隨釋2】

【T1 愛所作】

申二、隨釋2　酉一、愛所作

愛所作者，謂由緣起逆次道理，有取、愛支，若無明觸所生諸受，若無明觸及無明界所隨六處。

【T2 業所作】

酉二、業所作

業所作者，謂由緣起逆次道理，名色、識、行，及即於彼不如實知。

【P2 由無實智】

巳二、由無實智

如法住智尚未能了，況當如彼諦現觀時能遍了知，或如修道未遍了知如無學地，未能超越。

如法住智尚未能了等者：謂彼沙門及婆羅門，於善說法毗奈耶中，未得法住智故，未能了知諸雜染法，乃至趣彼滅行。由是此說：如法住智尚未能了，何況如彼諦現觀時得真實智，能遍了知；何況修道如無學地究竟現觀，能遍了知。是故於雜染法及雜染因未能超越。

【M3 受智2】

【N1 略標列】

寅三、受智2　卯一、略標列

復次，略由二種明觸生法，於其緣生一切行中，依四諦理趣入現觀。云何為二？一、由領納所緣為性明觸生受，二、由簡擇所緣為性明觸生慧。

【N2 釋差別2】

【O1 明建立2】

【P1 出依諦】

卯二、釋差別2　辰一、明建立2　巳一、出依諦

當知此中，於十一支安立四諦，依此一一支諦建立四十四事。

【P2 辨二事2】

【Q1 受事差別】

巳二、辨二事2　午一、受事差別

即依明觸所生諸受，宣說如是四十四種受事差別。

【Q2 智事差別2】

【R1 四十四智】

午二、智事差別2　未一、四十四智

即依明觸所生諸慧，宣說如是四十四種智事差別。

於十一支安立四諦等者：從老死支逆次觀察乃至行支，一一各有四諦差別，名十一支安立四諦。謂如緣起聖道經說：曾見老死，見老死集，見老死滅，見於老死趣滅行跡；如是曾見生、有、取、愛、受、觸、六處、名色、識、行，曾見行集，曾見行滅，曾見於行趣滅行跡。其義應知。

【R2 七十七智2】

【S1 辨因果】

未二、七十七智2　申一、辨因果

此中後際所作老死，唯果非因；於其前際所發無明，唯因非果；其餘有支，亦因亦果。

此中後際所作老死唯果非因等者：由老死支唯果非因，故逆觀察此為最初。由無明支唯因非果，故至行支以為後邊。由是義顯，於十一支安立四諦道理，是故總有四十四事。

【S2 出差別】

申二、出差別

三時遍智有差別故，如前所說決定遍智有差別故，由法住智所攝能取智無常性有差別故，當知建立七十七種智事差別。

三時遍智有差別故等者：此中義顯，依十一支，更復建立七十七種智事差別。初中後際建立緣起遍了知故，是名三時遍智差別。如前已說：略由三相，應知建立緣起差別。（陵本九十三卷一頁6990）此應準釋。又如前說：若有多聞諸聖弟子，遠離二種非真實論，正觀流轉，由是因緣，得善決定，無有疑惑，內證真實。是名決定遍智差別。如實了知因集故行集，因滅故行滅，是名由法住智所攝能取智無常性差別。本地分說：為顯有因雜染智故，又復為顯於自相續自己所作雜染智故，又復為顯前際諸支無始時故，又復為顯後際諸支容有雜染還滅義故，又復為顯支所不攝諸有漏慧遍知義故。於一一支皆作七智，當知總有七十七智。（陵本十卷十九頁827）與此文別義同，前已廣釋，今應準知。

【O2 結觀果】

辰二、結觀果

如是顯示歷觀諸諦一切行相，從此無間入諦現觀，漸次修習，乃至獲得阿羅漢果。

【M4 流轉2】

【N1 第一義2】

【O1 出三相2】

【P1 舉流轉2】

【Q1 標列】

寅四、流轉2　卯一、第一義2　辰一、出三相2　巳一、舉流轉2　午一、標列

復次，由三種相，於緣生行應正了知流轉漸次。何等為三？一、因增益故；二、果生起故；三、果增集故。

【Q2 略攝】

午二、略攝

如是一切略攝為一，總名諸法若增、若生、若集。

【P2 顯還滅】

巳二、顯還滅

依因果滅，如其所應，當知說名若減、若滅、若沒。

【O2 結意趣】

辰二、結意趣

如是意趣差別道理不違法性。

【N2 第二義】

卯二、第二義

復有別義。初中後際時差別故，欲、色、無色界差別故，如其次第，若增、若減、若生、若滅、若集、若沒，應正了知。

如其次第若增若減等者：此中次第配釋二義。謂依流轉還滅漸次，於初際時若增、若減，於中際時若生、若滅，於後際時若集、若沒。又依三界自體差別，於欲界中若增、若減，於色界中若生、若滅，於無色中若集、若沒。如是二種別義應知。

【M5 來往2】

【N1 出雜染3】

【O1 略標列】

寅五、來往2　卯一、出雜染3　辰一、略標列

復次，當知略有二種雜染。一、業愛雜染，二、妄見雜染。

【O2 明所依】

辰二、明所依

此二雜染依於二品。一、在家品，二、出家品。

【O3 釋二因】

辰三、釋二因

應知此中，業愛雜染所造作故，名思所作；妄見雜染邪計起故，名計所執。

【N2 辨來往2】

【O1 舉二類2】

【P1 異生2】

【Q1 由具雜染】

卯二、辨來往2　辰一、舉二類2　巳一、異生2　午一、由具雜染

此中異生，若在家品、若出家品具二雜染，由諸纏故及隨眠故。

【Q2 能招後有】

午二、能招後有

因彼所緣，於四識住令心生起諸雜染已，招集後有，循環往來不得解脫。

因彼所緣等者：彼謂諸纏及與隨眠。由彼為因，有四依取，以為所緣，令識安住。決擇分說：若諸煩惱事，若屬彼煩惱，說名依取。應知此二亦名所緣，所緣性故，有所緣故。（陵本五十四卷二頁4284）其義應知。

【P2 有學2】

【Q1 斷見雜染】

巳二、有學2　午一、斷見雜染

有學見跡，妄見雜染已永斷故，唯有我慢依處習氣尚有餘故，不造新業，不欣後有。

【Q2 有業愛染】

午二、有業愛染

業愛雜染，無有諸纏能為雜染，唯有隨眠依附相續能為雜染。因彼所緣，於諸識住雜染其心，招集後有。

【O2 簡無學】

辰二、簡無學

若諸無學，二種雜染纏及隨眠皆永斷故，即現法中，於諸識住其心雜染，及與當來所招後有，一切皆無。

【M6 佛順逆2】

【N1 出順逆觀2】

【O1 舉諸如來2】

【P1 意顯無量2】

【Q1 思惟緣起】

寅六、佛順逆2　卯一、出順逆觀2　辰一、舉諸如來2　巳一、意顯無量2　午一、思惟緣起

復次，過去諸佛為菩薩時，如理思惟緣起法已，證覺無上正等菩提；今薄伽梵亦於緣起正思惟已，證覺無上正等菩提。

【Q2 現住安樂】

午二、現住安樂

如過去佛得菩提已，即於緣起作意攀緣順逆道理，方便隨修現法樂住，已住安樂；今薄伽梵亦復如是。

【P2 結唯說七】

巳二、結唯說七

彼雖無量，如說世間七劫相似，故唯說七。

【O2 明證菩提】

辰二、明證菩提

如是無上正等菩提，尚由如實知緣起故，未證能證，證已獲得現法樂住，況餘下劣所有菩提。

【N2 指斷方便】

卯二、指斷方便

又為如實等覺緣起，攝受五支為斷方便。如前應知。

攝受五支為斷方便等者：謂如前說：由五種相，正勤方便觀察緣起，能盡眾苦，能作苦邊。何等為五？一者、觀察諸緣生法生起因緣；二者、觀察彼滅因緣；三者、如實了知能趣彼滅正行；四者、修行法隨法行；五者、於證離增上慢。如是名為善起觀察及果成滿。（陵本九十三卷十一頁7019）此應準知。

【J2 顯總義2】

【K1 品類差別】

癸二、顯總義2　子一、品類差別

又此緣起總略義者，謂依轉品有因諸苦；又依還品有因無漏所有諸法；又有因苦因緣諸漏；又彼諸漏所依止性從無明觸所生諸受；又有因法住立因緣，則現法中煩惱斷者，唯有依緣。

謂依轉品有因諸苦等者：緣起支中，後五所攝生老死支，苦所顯故，是名為苦。愛、取、有三是彼生因，由是總說有因諸苦。無明、愛、取永盡所顯，是名有因無漏所有諸法。無明、愛、取能為雜染，名有因苦因緣諸漏。緣起支中，前七支攝，名有因法。今說於現法中煩惱斷者，唯由先業所引名色，與識展轉相依、展轉為緣，是名唯有依緣。有因法中，為簡餘法，故作是說。本地分說：問：幾緣起支名有因法？答：謂前七。問：幾緣起支名有因苦？答：餘五。問：幾支滅是漏盡所顯？答：三。問：幾支滅是緣盡所顯？答：即此三是餘支緣故。問：幾支滅是受盡所顯？答：一。謂由煩惱已斷故，所依滅時，此一切受皆永息滅故。（陵本十卷十八頁825）此中諸義，準彼應釋。

【K2 清淨漸次3】

【L1 總標甚深】

子二、清淨漸次3　丑一、總標甚深

又復依於七種清淨漸次修集，為得無造究竟涅槃，應知宣說隨順如是緣性緣起甚深言教。

【L2 釋漸清淨2】

【M1 徵列七種】

丑二、釋漸清淨2　寅一、徵列七種

云何名為七種清淨？一、戒清淨，二、心清淨，三、見清淨，四、度疑清淨，五、道非道智見清淨，六、行智見清淨，七、行斷智見清淨。

【M2 明漸修集3】

【N1 徵】

寅二、明漸修集3　卯一、徵

云何名為如是清淨漸次修集？

【N2 釋2】

【O1 明漸次7】

【P1 戒清淨】

卯二、釋2　辰一、明漸次7　巳一、戒清淨

謂有苾芻，安住具足尸羅，守護別解脫律儀。廣說應知如聲聞地。

廣說應知如聲聞地者：聲聞地說戒律儀相應知。（陵本二十二卷二頁1893）

【P2 心清淨】

巳二、心清淨

彼由如是具尸羅故，便能無悔；廣說乃至心得正定，漸次乃至具足安住第四靜慮。

廣說乃至心得正定者：聲聞地說：先於尸羅善清淨故，便無憂悔；無憂悔故，歡喜安樂；由有樂故，心得正定。（陵本二十八卷二頁2327）如是廣說應知。

【P3 見清淨】

巳三、見清淨

彼既獲得如是定心，漸次乃至質直、調柔、安住不動。於為證得漏盡智通，心定趣向，於四聖諦證入現觀，斷見所斷一切煩惱，獲得無漏有學正見。

【P4 度疑清淨】

巳四、度疑清淨

得正見故，能於一切苦集滅道及佛法僧永斷疑惑。由畢竟斷，超度猶豫，故名度疑。

【P5 道非道智見清淨】

巳五、道非道智見清淨

又於正見前行之道，如實了知是為正道，由此能斷見所斷後修所斷惑；又於邪見前行非道，如實了知是為邪道。於道非道得善巧已，遠離非道，遊於正道。

【P6 行智見清淨】

巳六、行智見清淨

又於隨道四種行跡如實了知。何等為四？一、苦遲通，二、苦速通，三、樂遲通，四、樂速通。如是行跡，廣辯應知如聲聞地。

如是行跡廣辯應知如聲聞地者：聲聞地說：或有行跡是苦遲道，或有行跡是苦速道，或有行跡是樂遲道，或有行跡是樂速道。當知此中，若鈍根性補特伽羅，未得根本靜慮，所有行跡，名苦遲道。若利根性補特伽羅，未得根本靜慮，所有行跡，名苦速道。若鈍根性補特伽羅，已得根本靜慮，所有行跡，名樂遲道。若利根性補特伽羅，已得根本靜慮，所有行跡，名樂速道。（陵本二十六卷十一頁2202）如是廣辯應知。

【P7 行斷智見清淨3】

【Q1 於初行跡】

巳七、行斷智見清淨3　午一、於初行跡

於此行跡，如實了知最初行跡一切應斷，超越義故，非由煩惱離繫義故。

【Q2 於第二第三行跡】

午二、於第二第三行跡

如實了知第二第三苦速樂遲二種行跡一分應斷。

苦速樂遲二種行跡一分應斷者：謂彼二種行跡，隨其所應，若苦、若遲各別一分應超越故。

【Q3 於第四行跡】

午三、於第四行跡

如是如實了知初全及二一分應當斷已，依樂速通正勤修集。

【O2 明究竟】

辰二、明究竟

從此無間永盡諸漏，於現法中獲得無造究竟涅槃，身壞已後證無餘依般涅槃界。

【N3 結】

卯三、結

如是七種清淨為依，漸次修集，乃至獲得諸漏永盡無造涅槃。

【L3 釋定具足2】

【M1 應求一切】

丑三、釋定具足2　寅一、應求一切

當知此中，由於如是七種清淨一切具足漸次修集，方乃證得無造涅槃，非隨闕一。是故應求如是一切，於世尊所熟修梵行，非求隨一。

【M2 具說一切2】

【N1 明施設】

寅二、具說一切2　卯一、明施設

又佛世尊由此因緣，亦具施設如是一切，為令證得無造涅槃，非隨捨一。

【N2 明甚深】

卯二、明甚深

又於此中，依一一說，非唯由此、亦非離此能獲無造究竟涅槃。如是應知此中緣性緣起甚深。

【I2 食攝2】

【J1 頌標列】

壬二、食攝2　癸一、頌標列

復次，嗢柁南曰：安立與因緣　觀察於食義　極多諸過患　雜染等為後

【J2 長行釋5】

【K1 安立4】

【L1 略辨2】

【M1 能長養法3】

【N1 標】

癸二、長行釋5　子一、安立4　丑一、略辨2　寅一、能長養法3　卯一、標

有四種法，於現法中最能長養諸根大種。

【N2 徵】

卯二、徵

云何為四？

【N3 列】

卯三、列

一者、氣力；二者、喜樂；三者、於可愛事專注希望；四者、氣力、喜樂、專注希望之所依止諸根大種，并壽、并煖安住不壞。

【M2 能為食法2】

【N1 標】

寅二、能為食法2　卯一、標

如是四法，隨其次第，當知別用四法為食。

【N2 列】

卯二、列

一者、段，二者、順樂受觸，三者、有漏意會思，四者、能執諸根大種識。

【L2 廣釋2】

【M1 能令安住2】

【N1 辨4】

【O1 段食】

丑二、廣釋2　寅一、能令安住2　卯一、辨4　辰一、段食

當知此中，段與現法氣力為食。由氣力故，便能長養諸根大種。

【O2 觸食】

辰二、觸食

能順樂受諸有漏觸，能與喜樂為食。由喜樂故，便能長養諸根大種。

【O3 意思食2】

【P1 出意思名】

辰三、意思食2　巳一、出意思名

若在意地能會境思，名意會思。

【P2 釋為食義】

巳二、釋為食義

能與一切於可愛境專注希望為食。由專注希望故，便能長養諸根大種。

若在意地能會境思等者：決擇分說：思有五相，令心造作。一、為境隨與，二、為彼合會，三、為彼別離，四、能發雜染業，五、令心自在轉。（陵本五十三卷十六頁4261）今約為彼合會，名意會思。

【O4 識食】

辰四、識食

由能執受諸根大種識故，令彼諸根大種，并壽、并煖與識不離身為因而住，是故說識名彼住因。由彼住故，氣力、喜樂、專注希望依彼而轉。

【N2 結】

卯二、結

如是四食，能令已生有情安住。

【M2 能令攝益2】

【N1 辨2】

【O1 初三食2】

【P1 舉由段食2】

【Q1 作增長業】

寅二、能令攝益2　卯一、辨2　辰一、初三食2　巳一、舉由段食2　午一、作增長業

又由段故，而有氣力；有氣力故，諸根大種皆得增長。由是因緣，諸有顧戀身命愚夫，為此義故有所追求，於追求時，造作種種新善惡業，亦令增長。

【Q2 增長煩惱】

午二、增長煩惱

又能增長種種煩惱。

【P2 例由餘二】

巳二、例由餘二

如說於段，觸、意會思，隨其所應，當知亦爾。

【O2 後識食2】

【P1 能集後有】

辰二、後識食2　巳一、能集後有

由此三門，能集後有業、煩惱、識。

【P2 攝受後有】

巳二、攝受後有

此於現法，有業、煩惱所隨逐故，成其有取，便能攝受當來後有。

【N2 結】

卯二、結

如是四食，令求後有、愛樂後有，於其後有未能斷者，能攝後有、遍攝後有、隨攝後有。

【L3 料簡2】

【M1 第一義2】

【N1 初段食】

丑三、料簡2　寅一、第一義2　卯一、初段食

又諸段食，在欲界天名之為細，或處中有、母腹、卵[穀-禾+卵]，當知亦爾。欲界餘位段食名麤。

【N2 後三食】

卯二、後三食

觸、意會思及以識食，在無色界當知名細，餘處名麤。有色為依易分別故，無色為依難分別故。

【M2 第二義】

寅二、第二義

又此諸食，當知有異麤細義門。謂若能使已生有情得安住者，說名為麤；攝益求有諸有情者，當知是細。

【L4 總結】

丑四、總結

如是應知安立四食。

【K2 因緣2】

【L1 流轉攝2】

【M1 舉愛為緣2】

【N1 於已生有情】

子二、因緣2　丑一、流轉攝2　寅一、舉愛為緣2　卯一、於已生有情

復次，如上所說諸根大種，由集諦攝先愛而生，為欲令彼得增長故，追求四食。

如上所說諸根大種等者：前說諸根大種由識執受，是故說識名彼住因。如是諸根大種，當知彼依前際集諦所攝愛為根本而生，於現法中，為令增長，追求四食。

由此道理，已生有情雖由四食而得安住，然本藉愛為緣故有。

【N2 於求有有情】

卯二、於求有有情

又有愛故，於現法中依諸食身，由三種門滋長業惑，能辦業惑常所隨逐有取之識，於現法中攝受後有。是故一切求有有情，雖由四食之所攝益，然復藉愛為緣故有。

【M2 廣餘為緣2】

【N1 舉受等】

寅二、廣餘為緣2　卯一、舉受等

又即此愛，於現法中，由無明觸所生諸受為緣故起；此無明觸所生諸受，由無明觸為緣故起；此無明觸，由先串習諸無明界所隨六處為緣故起。

【N2 釋邊際】

卯二、釋邊際

此六處後更無餘因。

此無明觸由先串習諸無明界所隨六處為緣故起者：決擇分說：於現法中，名色為緣六處生起，不斷不知。此為所緣及依處故，一切愚夫於內自體愚    癡生起，是名無明。（陵本五十六卷十六頁4545）此應準釋。

於現法中，唯此六處展轉相依，有色諸根依止於識，識亦依止識所執受有色諸根。由此因緣，六處已後更無所說。

【L2 還滅攝2】

【M1 舉因緣】

丑二、還滅攝2　寅一、舉因緣

或復有時，聽聞正法為外支力，如理作意正勤修習為內支力，由是因緣，正見生起。

【M2 釋滅相2】

【N1 出轉依】

寅二、釋滅相2　卯一、出轉依

正見生故，能斷無明，能生於明。彼現法中，諸無明界所隨六處皆得除滅，明界所隨六處得生，名為轉依。

【N2 明永滅】

卯二、明永滅

彼品麤重皆止息故，六處既滅，漸次乃至愛亦隨滅；由愛滅故，諸食亦滅。能取後有諸法滅故，當知後有亦復隨滅。是故應知，處於明者不求後有。

【K3 觀察食義2】

【L1 出食義2】

【M1 徵】

子三、觀察食義2　丑一、出食義2　寅一、徵

復次，無有少法生已安住，亦無有我能食所食。由此因緣，彼何名食？

【M2 釋】

寅二、釋

然唯約與未生諸法作生緣理，唯法引法說為食義。

【L2 名食者3】

【M1 標唯假】

丑二、名食者3　寅一、標唯假

但由法假，於其識上假想施設補特伽羅，望此四食說為食者，為欲隨順世間言說。約世俗諦，說有如是補特伽羅，能食四食，非約勝義。

【M2 釋所以2】

【N1 明非理】

寅二、釋所以2　卯一、明非理

所以者何？若說有識生已安住，體是真實補特伽羅，名能食者，不應立識為其食性。未曾見有補特伽羅，還自能食補特伽羅。一相續中，定無二識同時安住。是故立識體是真實補特伽羅，為能食者，不應道理。

【N2 記二問2】

【O1 斥他】

卯二、記二問2　辰一、斥他

由有如是不應理故，若作是問：誰食識食？當知此問為非理問。

【O2 顯自】

辰二、顯自

若作是問：誰是能食識食因緣？當知此問為如理問，能令悟入緣起理故。

誰是能食識食因緣等者：此中義顯，諸業、煩惱，名為能食識食因緣。如下釋義應知。

【M3 明緣起2】

【N1 辨流轉2】

【O1 標列有二】

寅三、明緣起2　卯一、辨流轉2　辰一、標列有二

復有二有。一者、生有，二者、業有。

【O2 釋其相續2】

【P1 由業有趣生有2】

【Q1 出名業有】

辰二、釋其相續2　巳一、由業有趣生有2　午一、出名業有

若為當來後有生起，今現法中，諸業、煩惱所隨逐識為因，能引當來生有。即彼曾有前行業性，說名業有。

【Q2 顯趣生有】

午二、顯趣生有

於現法中有此有故，能令當來生有所攝後有生起。於命終時，前際六處纔無常滅，後際六處尋復續生。

於現法中有此有故者：謂有業有應知。

【P2 由生有成業有】

巳二、由生有成業有

即此六處，識於先時為能引緣，復於今時為結生緣。如是由識入母胎故，得有名色；名色為緣，便有六處；由無明界所隨六處以為緣故，有相似觸；漸次乃至取為緣故，令後際業轉成其有。如是諸法先未曾有，一切新從別別緣起。

【N2 結略義2】

【O1 簡無補特伽羅】

卯二、結略義2　辰一、簡無補特伽羅

當知此中，都無觸者乃至有者能有所觸，乃至有有。

【O2 顯唯諸法假立3】

【P1 標因果】

辰二、顯唯諸法假立3　巳一、標因果

唯有諸法別名所食、別名能食，是故因果墮在諸行相續流轉，無有斷絕。

【P2 釋相續】

巳二、釋相續

由其先際業有，往趣後際生有；復由後際業有，還趣先際生有。如是緣起輪迴不絕，從此世間往彼世間，自彼世間還此世間。

由其先際業有等者：此中義顯業有為依，往趣生有，此彼世間輪轉不絕，故作是說。

【P3 結食義】

巳三、結食義

是故唯法能引法義，當知此中說為食義。

【K4 極多諸過患3】

【L1 標列苦因】

子四、極多諸過患3　丑一、標列苦因

復次，三食為因，能令三種內苦生起。一者、界不平等所生病苦，二者、欲希求苦，三者、求不允苦。

【L2 正觀過患2】

【M1 於前三食2】

【N1 辨3】

【O1 於段食】

丑二、正觀過患2　寅一、於前三食2　卯一、辨3　辰一、於段食

初苦，段食為因；第二苦，觸食為因；第三苦，意會思食為因。段食因緣，生內病苦，是故苾芻當觀段食如子肉想，不應貪著。

【O2 於觸食2】

【P1 標當觀】

辰二、於觸食2　巳一、標當觀

隨順樂受觸食因緣，能生於內欲希求苦，是故苾芻當觀順彼六種觸處如無皮牛。

【P2 釋觀相2】

【Q1 舉初觸處2】

【R1 觀生眾苦】

巳二、釋觀相2　午一、舉初觸處2　未一、觀生眾苦

應作是觀：若我依於六種觸處，發起種種欲希求貪，便為依止諸色而住；依止色故，令我發起種種諸惡不善尋思。如無皮牛，觸處諸蟲之所唼食，多生眾苦不安隱住。

【R2 結無染住】

未二、結無染住

如是觀已，於初觸處深見過患，無染而住。

【Q2 例餘觸處2】

【R1 例生苦】

午二、例餘觸處2　未一、例生苦

如依於色，如是依聲、香、味、觸、法，當知亦爾。

【R2 例無染】

未二、例無染

如於初觸處深見過患，無染而住；如是乃至於第六觸處，當知亦爾。

【O3 於意思食2】

【P1 出觀苦】

辰三、於意思食2　巳一、出觀苦

有漏意會思食因緣，能生於內求不允苦，是故苾芻當觀有漏意會思食如一分火。觀察如是所求不允，能引身心大熱惱故。

【P2 結住樂】

巳二、結住樂

彼作如是正觀察已，終不希望衣食等事，往詣他家，是故不為所求不允所生苦觸，其心坦然安樂而住。

【N2 結】

卯二、結

由是因緣，應正觀察如是三食，所謂段、觸、意會思食。

【M2 於後識食3】

【N1 出觀苦】

寅二、於後識食3　卯一、出觀苦

即由如是三食因緣，生如所說依識內苦，是故苾芻當觀識食如三百鉾之所鑽刺。

【N2 釋所以】

卯二、釋所以

所以者何？段食因緣，能令非一種種眾多品類病苦依識而起；隨順樂受觸食因緣，能令倍增欲希求苦依識而起；有漏意會思食因緣，能令種種求不允苦依識而起。

【N3 結勝利】

卯三、結勝利

如是行者，於識食中，正觀諸食以識為依，多生過患。由是因緣，不顧身命。

【L3 結能永斷】

丑三、結能永斷

如是如理於四種食審正觀察；審觀為依，能於現法永斷諸食；食永斷故，得至當來後有苦際。

【K5 雜染等2】

【L1 喜貪過患2】

【M1 略標列】

子五、雜染等2　丑一、喜貪過患2　寅一、略標列

復次，若不如實觀此四食，便為喜、貪之所染汙；若為是二所染汙者，當知希求二種過患。一者、當來，二者、現法。

【M2 隨別釋2】

【N1 釋名喜貪】

寅二、隨別釋2　卯一、釋名喜貪

於四食中，有漏意會思食因緣，專注希望俱行喜染，名喜。隨順樂受觸食因緣，於能隨順喜樂諸食多生染著，名貪。

隨順樂受觸食因緣等者：謂由觸食，順生樂受，是名隨順樂受觸食因緣。於六觸處能生喜樂，不見過患，有染而住，是名於能隨順喜樂諸食多生染著。

【N2 釋二過患2】

【O1 當來過患】

卯二、釋二過患2　辰一、當來過患

此二煩惱，於現法中能染於識，令其安止四種識住，增長當來後有種子；既增長已，生起後有生等眾苦。當知是名喜、貪二種煩惱所作當來過患。

【O2 現法過患】

辰二、現法過患

彼由如是於四食中安住喜、貪二種煩惱，便於現法有諸塵染；由塵染故，食若變壞，於現法中便生悲歎愁憂萎頓懷慼而住。當知是名喜、貪二種煩惱所作現法過患。

【L2 喜貪依處2】

【M1 緣境煩惱依處2】

【N1 舉未斷2】

【O1 喻入住】

丑二、喜貪依處2　寅一、緣境煩惱依處2　卯一、舉未斷2　辰一、喻入住

復次，諸有於此四種食中喜貪未斷，彼六處攝有識之身猶如臺觀六處窗牖，能與緣境煩惱日光作入依處。是光於此或住上地，或住下地。

【O2 顯生苦】

辰二、顯生苦

既得住已，如前所說於四識住能染於識，生起當來後有眾苦。

是光於此者：謂彼煩惱日光於此識所依處，或住上地，或住下地，能染於識，令於當來受上地生，或下地生。

【N2 翻能斷】

卯二、翻能斷

若有能斷如是喜貪二種煩惱，與彼相違；緣境煩惱尚不得起，況依此入而當得住。

【M2 煩惱彩畫依處2】

【N1 未斷已斷2】

【O1 舉未斷】

寅二、煩惱彩畫依處2　卯一、未斷已斷2　辰一、舉未斷

又復若有補特伽羅喜貪未斷；便為魔羅來詣其所，以其種種猶如彩色可愛境界彩畫如是補特伽羅，令其變生種種煩惱相貌顯現。當知如是補特伽羅喜貪未斷，譬如其地，能為種種煩惱彩畫作所依處。

【O2 翻已斷】

辰二、翻已斷

已斷喜貪補特伽羅，魔詣其所，如前廣說。當知如是補特伽羅喜貪已斷，猶若虛空，非為種種煩惱彩畫作所依處。

【N2 過患功德】

卯二、過患功德

當知是名於諸食中喜貪未斷如其次第所有過患；當知是名於諸食中喜貪已斷如其次第所有功德。

瑜伽師地論科句披尋記卷第九十四

瑜伽師地論科句披尋記卷第九十五

彌勒菩薩說

唐三藏沙門玄奘奉詔譯

韓清淨科記

攝事分中契經事緣起食諦界擇攝第三之三

【I3 諦攝2】

【J1 頌標列】

壬三、諦攝2　癸一、頌標列

復次，嗢柁南曰：如理攝集諦　得相處業障　過黑異熟等　大義後難得

【J2 長行釋12】

【K1 如理3】

【L1 標智別】

癸二、長行釋12　子一、如理3　丑一、標智別

若於諦智增上如理及不如理不如實知，不能盡漏。與此相違，如實知故，能盡諸漏。

【L2 釋智名2】

【M1 名不如理】

丑二、釋智名2　寅一、名不如理

當知此中，聞不正法，不為寂靜、不為調伏、不為涅槃所起諸智，名不如理。

【M2 翻名如理】

寅二、翻名如理

聽聞正法，與上相違，當知如理。

【L3 辨彼類2】

【M1 不能盡漏2】

【N1 辨2】

【O1 出邪行3】

【P1 由住惡法】

丑三、辨彼類2　寅一、不能盡漏2　卯一、辨2　辰一、出邪行3　巳一、由住惡法

又於此中，住惡說法補特伽羅，於此正法佛、佛弟子真善丈夫，不樂瞻仰。於別解脫尸羅律儀、密護根門、正知而住，如是等類賢聖法中，不自調伏，不受學轉。於諸聖諦，無聞思修照了通達。

無聞思修照了通達者：入諦現觀，名為照了，亦名通達。由盡所有、如所有故，隨其次第。應知義如前說。（陵本九十三卷二十頁7046）

【P2 由起邪解】

巳二、由起邪解

又即於彼諸惡說法毗奈耶中，聞不正法，起邪勝解。於不如理，生起如理顛倒妄想；於不如理，不如實知是不如理；又於聽聞正法如理，不如實知是其如理。

【P3 由邪作意2】

【Q1 略2】

【R1 辨差別】

巳三、由邪作意2　午一、略2　未一、辨差別

由不知故，於諸所有惡說、惡解、有縛無脫、不應思惟顛倒法中，不能解了，而故思惟。於諸所有善說、善解、有脫無縛、應可思惟無顛倒法，所謂契經及應頌等，乃至廣說，不能解了，而不思惟。如是亦名非理作意。

【R2 釋非理】

未二、釋非理

由此作意不為寂靜、不為調伏、不為涅槃，故名非理。

【Q2 廣2】

【R1 出計實我】

午二、廣2　未一、出計實我

又復聽聞不正法故，依三言事增上緣力，顯示過去、未來、現在計我品類。

依三言事增上緣力者：謂依諸行，宣說過去、未來、現在，已未與果諸所有相，名三言事。以此為緣能起分別，是名增上緣力。

即由如是增上力故，於三世境起不如理作意思惟。謂於過去，分別計我或有、或無；未來、現在，當知亦爾。

【R2 釋其見處2】

【S1 辨相2】

【T1 總標】

未二、釋其見處2　申一、辨相2　酉一、總標

彼既如是不如正理作意思惟，或緣所取事，或緣能取事；此不如理作意思    惟，或即諸行分別有我，或離諸行分別有我。

【T2 別辨2】

【U1 即行分別有我2】

【V1 辨2】

【W1 緣所取事2】

【X1 成常見】

酉二、別辨2　戌一、即行分別有我2　亥一、辨2　天一、緣所取事2　地一、成常見

彼於所計得決定時，若緣所取事，分別為我，或成常見，由此見故，作是思惟：我有其我，於現法中是實是常。

【X2 成斷見】

地二、成斷見

或成斷見，由此見故，作是思惟：我無其我，於現法中是實是常。

我無其我於現法中是實是常者：彼計死後斷滅，故作是思：我無其我，於現法中是實是常。然非不計有我，彼計若我體性一切有無，是則應無受業果異熟故。

【W2 緣能取事2】

【X1 計有我見】

天二、緣能取事2　地一、計有我見

若緣能取事，計有我見，分別為我，作是思惟：我今以我觀察於我。或謂我我先有今無，作是思惟：我今以我觀察無我。

【X2 計無我見】

地二、計無我見

或復即緣能取之事，計無我見，於現法中，以其無我分別為我，作是思惟：我今以其無我隨觀昔曾有我。

【V2 結】

亥二、結

如是且說所取、能取差別五相，不如正理作意思惟五種見處。謂即三世所有諸行分別有我。

且說所取能取差別五相等者：前說緣所取事，分別為我，或成常見、或成斷見，有其二相；緣能取事，分別為我，或依我見、或依無我，有其三相；是名所取、能取差別五相。當知皆即三世所有諸行分別有我。

【U2 離行分別有我2】

【V1 標非理】

戌二、離行分別有我2　亥一、標非理

又復由於不如正理比度作意，離於諸行分別有我。

【V2 明所計2】

【W1 出異名6】

【X1 能作者等作者】

亥二、明所計2　天一、出異名6　地一、能作者等作者

彼謂如是所計實我，或自能作感後有業，名能作者；或他令作，名等作者。

【X2 能起者等起者】

地二、能起者等起者

或自能起現法士用，名能起者；或他令起，名等起者。

【X3 能生者等生者】

地三、能生者等生者

或自己作後有業故，或他令作後有業故，感果異熟，名能生者。或自能起現士用故，或他等起現士用故，得士用果，名等生者。

【X4 能說者2】

【Y1 第一義】

地四、能說者2　玄一、第一義

或由自見、或由他見隨起言說，如是或由自聞覺知、或由他聞覺知隨起言說，名能說者。

【Y2 第二義】

玄二、第二義

或於妻子及奴婢等所有家屬，隨其所應施設教敕，令住其處，如是亦復名能說者。

【X5 能受者等受者】

地五、能受者等受者

或復當來業果已生，名能受者。或於現法諸士夫果已現等生，名等受者。

【X6 領受者及能捨續餘蘊】

地六、領受者及能捨續餘蘊

或於過去彼彼生中，造作種種善不善業，今於現法領受種種彼果異熟，名領受者。或有乃至壽量減盡而便夭喪，能捨此蘊，能續餘蘊。

【W2 結邪執】

天二、結邪執

若異此者，既無有我，云何得成如上所說諸所作事。是名第六不如正理作意思惟所攝見處。

是名第六不如正理作意思惟所攝見處者：前即諸行分別有我，說明五種見處。今離諸行分別有我，次第為論，故名第六見處。

【S2 釋名7】

【T1 名見處】

申二、釋名7　酉一、名見處

如是諸見，且說皆以薩迦耶見為其自性，能生其餘薩迦耶見以為根本所有見趣，故名見處。

【T2 名見稠林】

酉二、名見稠林

由能障礙能取真實微妙慧故，名見稠林。

【T3 名見曠野】

酉三、名見曠野

損善法故，名見曠野。

【T4 名見厭背】

酉四、名見厭背

勞役他故，名見厭背。

勞役他故名見厭背者：見為根本，起惑造業，名勞役他。有多過患，為諸賢聖所厭背故，得厭背名。

【T5 名見行歷】

酉五、名見行歷

欲求、有求所行歷故，名見行歷。

【T6 名見動搖】

酉六、名見動搖

詰責他論、免脫己論而動搖故，名見動搖。

【T7 名見結】

酉七、名見結

能善結構後有苦故，名為見結。

【O2 明生苦】

辰二、明生苦

習行如是諸邪行者，於現法中，未現前漏令起現前；既現前已，令依下品起其中品，令依中品起其上品。由此為因，生起當來老病死等一切苦法。

【N2 結】

卯二、結

如是當知，由於如理及不如理不實知故，造作苦諦、集諦雜染。

【M2 能盡諸漏2】

【N1 出因緣】

寅二、能盡諸漏2　卯一、出因緣

與此相違，聽聞正法，起正勝解。於其如理，無不如理顛倒妄想；於其如理，如實了知是其如理；廣說乃至於應思惟無顛倒法，能正思惟。

【N2 明斷漏2】

【O1 於見斷】

卯二、明斷漏2　辰一、於見斷

由此因緣，於三世行并其所取及以能取，如實隨觀無我、我所。當於聖諦入現觀時，於見所斷所有諸漏皆得解脫。

【O2 於修斷2】

【P1 標列因緣】

辰二、於修斷2　巳一、標列因緣

得此事已，於上修道所斷諸漏，為令無餘永斷滅故，精勤修習四種因緣。何等為四？一、善護身故；二、善守根故；三、善住念故；四、如先所得出世間道，以達世間出沒妙慧多修習故。

【P2 隨釋差別4】

【Q1 善護身】

巳二、隨釋差別4　午一、善護身

善護身者，謂正安住，遠避惡象，乃至廣說如聲聞地。

遠避惡象等者：聲聞地說：又如所往，如是應往。不與暴亂惡象俱行，不與暴亂眾車、惡馬、惡牛、惡狗而共同行，不入鬧叢，不蹈棘刺，不踰垣牆，不越坑塹，不墮山崖，不溺深水，不履糞穢。（陵本二十四卷十五頁2051）是名廣說應知。

由遠避故，於盡諸漏無有障礙。

【Q2 善守根】

午二、善守根

善守根者，謂正安住，於諸可愛現前境界非理淨相，能正遠離，如理思惟彼不淨相。

【Q3 善住念3】

【R1 標】

午三、善住念3　未一、標

善住念者，謂住四處。

【R2 列】

未二、列

一者、安住思擇受用衣服等處；二者、安住能正除遣處靜現行惡尋思處；三者、安住能正忍受發勤精進所生疲倦、疏惡不正淋漏等苦，他麤惡言所生諸苦，界不平等所生苦處；

精進所生疲倦疏惡不正淋漏等苦者：勤修善品，劬勞因緣，發生種種身心疲惱，名疲倦苦。住於山谷、巖穴、稻稈積等空閑室中，如是處所疏惡不正，或居樹下無覆障處，為淋漏、寒熱諸苦之所損惱，是名淋漏等苦。下說：堪能忍受發勤精進所生眾苦、諸淋漏苦、界不平苦、他麤惡言損惱等事所生眾苦。（陵本九十八卷四頁7337）與此義同。

四者、安住於所修道依不放逸無雜住處。

【R3 結】

未三、結

由正安住如是四處，名善住念。

【Q4 善修習】

午四、善修習

彼由如是善護身故，善守根故，善住念故，如先所得出世間道善修習故，於修所斷所有諸漏皆能解脫，及隨證得最極究竟。

【K2 攝2】

【L1 遮異說】

子二、攝2　丑一、遮異說

復次，若有說言：此四聖諦唯是境界，或有其我、或有有情，緣此聖諦修諸善法。應告彼言：勿作是說。

【L2 顯正義2】

【M1 出諦攝3】

【N1 標】

丑二、顯正義2　寅一、出諦攝3　卯一、標

所以者何？諸有無量世出世間善法生起，一切皆歸四聖諦攝。

【N2 辨】

卯二、辨

當知諸法略有二種。一、能知智，二、所知境。

一能知智者：能知唯智，名能知智。意遮無我及無有情，故作是說。

【N3 結】

卯三、結

其能知智亦所知境，是故諸智俱行善法，無不攝在四聖諦中。

【M2 廣念住3】

【N1 標義】

寅二、廣念住3　卯一、標義

彼復修習循身念故，觀品、止品所有善法，始修業地、已作辦地總得生起。

【N2 辨相2】

【O1 略攝修念2】

【P1 徵】

卯二、辨相2　辰一、略攝修念2　巳一、徵

云何名為修循身念？

【P2 釋2】

【Q1 明所攝2】

【R1 住始業地】

巳二、釋2　午一、明所攝2　未一、住始業地

謂若有住始修業地，如理攀緣若內若外諸大種色為境正念；或復由他愛與非愛增語、有對觸現行時，如理攀緣觸受、想、行及與諸識為境正念。

愛與非愛增語有對觸者：謂增語觸及有對觸，各有愛與非愛差別應知。

【R2 住已辦地】

未二、住已辦地

或若有住已作辦地，如理攀緣諸所造色為境正念；或復如理攀緣作意，及彼所生受、想、行、識為境正念。

【Q2 結得名】

午二、結得名

如是一切，略攝名為修循身念。當知此念，或緣色身、或緣名身。

【O2 廣釋差別2】

【P1 始業地攝2】

【Q1 釋2】

【R1 生起觀品善法2】

【S1 別徵】

辰二、廣釋差別2　巳一、始業地攝2　午一、釋2　未一、生起觀品善法2　申一、別徵

云何名觀？云何生起觀品善法？

【S2 隨釋3】

【T1 出觀名】

申二、隨釋3　酉一、出觀名

謂於內外諸大種色及所餘蘊正決擇慧，說名為觀。

【T2 釋修想2】

【U1 別辨相3】

【V1 於外大種修無常想】

酉二、釋修想2　戌一、別辨相3　亥一、於外大種修無常想

若有從初無倒修習分析聚想，於外大種，由觀劫盡，修無常想。

無倒修習分析聚想者：謂於內身如理分別，唯有色想，乃至唯有識想。不復於此總執有我，離一合想故。

【V2 於內大種修不淨等想3】

【W1 修不淨想】

亥二、於內大種修不淨等想3　天一、修不淨想

於內大種所合成身，由觀唯食漸漸不淨，修不淨想。

【W2 修無常想及與苦想】

天二、修無常想及與苦想

由觀從愛所生長性，及於後際老死法性，修無常想及與苦想。

由觀從愛所生長性者：謂內大種所合成身，愛為生因，由是觀察修無常想。

【W3 修苦無我想】

天三、修苦無我想

若於此身，一切愚夫，不能如實了知體是無常苦故，或執為我、或執我所。即於此身，具足多聞諸聖弟子，如實知故，無有所執，是即能修苦無我想。

【V3 於受等法修無常想離貪瞋癡】

亥三、於受等法修無常想離貪瞋癡

此無我想，由於其身唯有界想。

由於其身唯有界想者：界謂六界。所謂地界、水界、火界、風界、空界、識界。聲聞地說：若諸慢行補特伽羅，於界差別作意思惟，便於身中離一合想，得不淨想。無復高舉，憍慢微薄，於諸慢行，心得清淨。（陵本二十七卷三頁2254）

有此想故，若復由他愛與非愛增語、有對諸觸現行。言非愛者，即是手足、杖塊等觸。彼則於此及此為緣所有受等無色諸行，正觀無常，離愛離恚，唯觀有界。心緣此身正安住故，如是亦名遠離愚癡。

【U2 結略義】

戌二、結略義

如是所有分析聚想，於外大種修無常想；於內大種修不淨想，若無常想、無常苦想、苦無我想；於所生起受等諸法，依大種身修無常想，離貪瞋癡。

【T3 結生善】

酉三、結生善

如是觀品無量善法，始修業地，由正修習循身念故，皆得生起。

【R2 生起止品善法2】

【S1 別徵】

未二、生起止品善法2　申一、別徵

云何名止？云何生起止品善法？

【S2 隨釋4】

【T1 出所依】

申二、隨釋4　酉一、出所依

謂由修習循身念故，以觀為依，如理修止。

【T2 釋止名】

酉二、釋止名

又言止者，謂於其內正安住心。

【T3 辨善法2】

【U1 舉種種5】

【V1 正修忍慈】

酉三、辨善法2　戌一、舉種種5　亥一、正修忍慈

止品善法者，謂得如是正思擇力攀緣鋸喻沙門教授，於怨家所正修忍辱，又即緣彼無倒修慈。

攀緣鋸喻沙門教授者：謂彼沙門教授漸次方便，轉上轉勝，能令解脫，故喻如鋸。

【V2 尸羅清淨】

亥二、尸羅清淨

既由忍慈所攝受故，戒得清淨。

【V3 無悔歡喜乃至得三摩地】

亥三、無悔歡喜乃至得三摩地

觀戒淨故，作是思惟：我今已於大師聖教微有所作。由是因緣，無所憂悔；無憂悔故，深生歡喜；廣說乃至得三摩地。

【V4 修四支攝不放逸行2】

【W1 未善清淨】

亥四、修四支攝不放逸行2　天一、未善清淨

彼於爾時，由靜定心，乃至獲得第四靜慮。此三摩地行拘執故，未能雙運無功用轉，未善清淨。

【W2 令善清淨】

天二、令善清淨

為欲令其善清淨故，修如前說四支所攝不放逸行，發勤精進，無有怯弱，乃至廣說。

修如前說四支所攝不放逸行者：前說：由四支故，具足遠離名善具足。何等為四？一者、無第二而住，二者、處邊際臥具，三者、其身遠離，四者、其心遠離。謂於居家所生諸相尋思、貪欲、瞋恚悉皆遠離，依不放逸防守其心。（陵本八十五卷二十頁6480）是名四支所攝不放逸行。復說：又由五相發勤精進，速證通慧。謂有勢力者，由被甲精進故。有精進者，由加行精進故。有勇悍者，由於廣大法中無怯劣精進故。有堅猛者，由寒熱、蚊蝱等所不能動精進故。有不捨善軛者，由於下劣無喜足精進故。此說發勤精進，無有怯弱，乃至廣說，準彼應知。

彼於後時，第四靜慮清淨鮮白。

【V5 引妙捨等2】

【W1 念生厭恥】

亥五、引妙捨等2　天一、念生厭恥

若復為其靜定愛味漂轉其心，不能於定正捨而住，於滅涅槃不觀寂靜，彼乃依佛、或法、或僧深生厭恥。作是念言：我依如來大師佛寶，法毗奈耶善說法寶，無倒修習善行僧寶，為無所得，非有所得；是其惡得，非為善得。於薩迦耶愛藏而住，於滅涅槃不觀寂靜。

【W2 住觀寂靜】

天二、住觀寂靜

彼由內心善調柔故，纔生厭恥，便能安住引沙門義平等妙捨，於滅涅槃能觀寂靜。

【U2 攝略義】

戌二、攝略義

生起如是止品善法，所謂忍、慈、尸羅清淨、無悔、歡喜，廣說乃至得三摩地四支所攝不放逸行，引沙門義平等善捨，觀滅涅槃寂靜功德。

【T4 明所作】

酉四、明所作

彼於爾時，由二因緣多有所作。一、由其妙慧，於大師教為盡諸漏，能淨修治第四靜慮故；二、於薩迦耶，心增上捨故。

【Q2 結】

午二、結

齊此名為始修業地究竟成滿。

【P2 已辦地攝2】

【Q1 舉善法2】

【R1 別辨相2】

【S1 觀色無色】

巳二、已辦地攝2　午一、舉善法2　未一、別辨相2　申一、觀色無色

從是已後，於所修習不生喜足，為欲趣入已作辦地，修循身念。觀造色身如草木泥，及彼所生餘非色法，以如實慧通達緣起，能隨趣入如實諦智。

【S2 起厭患等】

申二、起厭患等

既得入已，依上修道，於去來今諸根境界，能起厭患，乃至解脫，能如實知我已解脫。

能起厭患等者：此說智果漸次應知。行擇攝說：云何厭？謂有對治現前故，起厭逆想，令諸煩惱不復現行。云何離欲？謂由修習厭心故，雖於對治不作意思惟，然於一切染愛事境貪不現行，此由伏斷增上力故。云何解脫？謂即於此伏斷對治多修習故，永拔隨眠。乃至廣說。（陵本八十五卷十一頁6450）如是應知諸差別義。

【R2 攝略義】

未二、攝略義

如是名為已作辦地修循身念所生善法。謂觀色身如草木泥想，如是觀察無色諸法，真實妙慧通達緣起，能隨趣入四聖諦智。於修道中，能起厭患、離    欲、解脫、解脫知見。

【Q2 名已辦2】

【R1 顯究竟】

午二、名已辦2　未一、顯究竟

齊是名為於大師教，以其妙慧，所應作事皆已作訖。所以者何？一切自義皆已究竟，從此已後更無所作，非於作已復須分別。

【R2 簡退失】

未二、簡退失

若有作已餘時退失，當更有作，此作雖作，非畢竟作。如諸異生，以世間道而得解脫。

【N3 明攝】

卯三、明攝

此中若先始修業地有漏善法，若後所有已作辦地無漏善法，如是一切隨其所應，當知皆入四聖諦攝。

【K3 集諦2】

【L1 有差別相3】

【M1 標別】

子三、集諦2　丑一、有差別相3　寅一、標別

復次，由四因緣，應正了知集諦所攝百八愛行。一、由內外差別故；二、由所依差別故；三、由自性差別故；四、由時分差別故。

【M2 隨釋4】

【N1 內外差別】

寅二、隨釋4　卯一、內外差別

云何名為內外差別？謂由內外六處為依，起諸愛行。

【N2 所依差別2】

【O1 徵】

卯二、所依差別2　辰一、徵

云何名為所依差別？

【O2 釋3】

【P1 標】

辰二、釋3　巳一、標

謂愛依止五種我慢。

【P2 徵】

巳二、徵

何等名為五種我慢？

【P3 釋2】

【Q1 總標我慢】

巳三、釋2　午一、總標我慢

謂於我見未永斷故，得有如是我慢現行，於其六處計我起慢。

【Q2 別列五種3】

【R1 思我如昔及不如昔】

午二、別列五種3　未一、思我如昔及不如昔

乃至未為衰老所損，諸行相似相續而轉，作是思惟：是我如昔。彼若復為衰老所損。

彼若復為衰老所損者：此下疑有脫文。應言：諸行不相似轉，作是思惟：我不如昔。義乃圓滿。五種慢中，此為第二。是我如昔，是第一相。我今美妙，是第三相。我非美妙，是第四相。我今變異，是第五相。并此第二，故成五種。

【R2 思我美妙及非美妙2】

【S1 辨成就】

未二、思我美妙及非美妙2　申一、辨成就

或於一時成就好色，或於一時成就惡色；或於一時成就大力、安樂、辯才，或於一時乃至無辯。

【S2 出思惟】

申二、出思惟

彼若成就好色、大力、安樂、辯時，作是思惟：我今美妙。若違於此，作是思惟：我非美妙。

【R3 思我變異】

未三、思我變異

若為衰老所損敗時，作是思惟：我今變異。

【N3 自性差別2】

【O1 徵】

卯三、自性差別2　辰一、徵

云何名為自性差別？

【O2 釋4】

【P1 出二愛】

辰二、釋4　巳一、出二愛

謂此五種我慢為依，發起有愛及無有愛。

【P2 辨三品2】

【Q1 明有愛別】

巳二、辨三品2　午一、明有愛別

又彼有愛，軟中上品差別而轉。

【Q2 簡無有愛】

午二、簡無有愛

於其無有，由審思擇方能起愛，非由意樂任運而住。是故於中，無有三品差別建立。

【P3 釋愛相3】

【Q1 軟有愛2】

【R1 出體】

巳三、釋愛相3　午一、軟有愛2　未一、出體

當知此中，軟有愛者，謂於當來願我當有，即於六處願我當有。

【R2 辨相4】

【S1 願即如是】

未二、辨相4　申一、願即如是

即如是類願我當有，於同類生有希求故。

【S2 願異如是】

申二、願異如是

異如是類願我當有，於異類生有希求故。

【S3 願如今有】

申三、願如今有

若先自體是可愛者，願彼相應，故造善業，作是思惟：願我當有如是種類，如今所有。

【S4 願異今有】

申四、願異今有

若先自體不可愛者，願彼離隔，故造善業，作是思惟：願我當有如是種類，異今所有。

【Q2 中有愛3】

【R1 出體】

午二、中有愛3　未一、出體

中有愛者，謂於無有不生希欲，為治彼故，願我得有，即於六處願我得有。

【R2 辨相】

未二、辨相

如前所說，即如是類願我得有，異如是類願我得有。

【R3 結名】

未三、結名

如是一切，應知皆名中品有愛。

【Q3 上有愛】

午三、上有愛

上有愛者，謂即如是行相差別，作是念言：願我定有。猛利思求四種相愛，應知說名上品有愛。

猛利思求四種相愛者：前說愛行有四種相。一、於當來，二、於六處，三、即如是類，四、異如是類。今此亦爾。起是行相，願我定有，由是說言猛利思求四種相愛。

【P4 廣差別2】

【Q1 依內處別】

巳四、廣差別2　午一、依內處別

此三種愛自性差別，由有所依內處別故，說十八種愛行差別。

【Q2 依外處別3】

【R1 例同】

午二、依外處別3　未一、例同

於其外處，當知亦爾。

【R2 顯別2】

【S1 舉計我所】

未二、顯別2　申一、舉計我所

此差別者，謂如於彼內六處中計我起慢，如是於色，計為我所而起於慢，謂於此色我自在轉；如是乃至於諸法中，計為我所而起於慢，謂於此法我自在轉。

【S2 指餘隨應】

申二、指餘隨應

餘隨所應，如前應知。

【R3 合結】

未三、合結

如是十八，并前愛行，合說總有三十六種愛行差別。

【N4 時分差別】

卯四、時分差別

云何名為時分差別？謂即如是三十六行，各有過去、未來、現在三世差別。

【M3 總結】

寅三、總結

如是名為由四因緣有差別故，愛行合有一百八種。

【L2 無差別相2】

【M1 總出愛相】

丑二、無差別相2　寅一、總出愛相

又於此中無差別相，凡諸所有染汙希求，皆名為愛。

【M2 廣其異名11】

【N1 名因】

寅二、廣其異名11　卯一、名因

又即此愛集諦攝故，說名為因。

【N2 名流潤】

卯二、名流潤

津潤性故，順生死流而漂轉故，名為流潤。

【N3 名著境】

卯三、名著境

於諸境界執著性故，名為著境。

【N4 名癰根】

卯四、名癰根

能與生已依五取蘊如癰病等所有眾苦為因緣故，說名癰根。

【N5 名流溢】

卯五、名流溢

難制伏故，說名流溢。

【N6 名纖繳】

卯六、名纖繳

微細現行魔所縛故，說名纖繳。

【N7 名條斡】

卯七、名條斡

上至有頂高標出故，說名條斡。

【N8 名枯竭】

卯八、名枯竭

令無飽故，說名枯竭。

【N9 名礙名覆】

卯九、名礙名覆

又即如是所說相愛，纏眾生故，說名為礙；由隨眠故，說名為覆。

【N10 名上聳名發起】

卯十、名上聳名發起

即由如是纏及隨眠，成上品故，說名上聳；成其中品及軟品故，說名發起。

【N11 名冥闇等3】

【O1 釋說3】

【P1 冥闇】

卯十一、名冥闇等3　辰一、釋說3　巳一、冥闇

若欲界愛，於所知境令迷惑故，說為冥闇。

【P2 昏昧】

巳二、昏昧

若色界愛，於所知境令迷惑故，說為昏昧。

【P3 翳瞙】

巳三、翳瞙

若無色愛，於所知境令迷惑故，說為翳瞙。

【O2 舉喻】

辰二、舉喻

如有三人，第一盲瞽，第二閉目，第三翳瞙微覆其眼。此中第一全無所見；第二少分似有所見；第三雖見，眼不淨故，不覩真色。

【O3 合法】

辰三、合法

如是三愛，隨其次第，冥闇、昏昧及與翳瞙，當知亦爾。

【K4 得3】

【L1 諦證得2】

【M1 標列】

子四、得3　丑一、諦證得2　寅一、標列

復次，由五種相轉法輪者，當知名為善轉法輪。一者、世尊為菩薩時，為得所得所緣境界；二者、為得所得方便；三者、證得自所應得；四者、得已，樹他相續，令於自證深生信解；五者、令他於他所證深生信解。

【M2 隨釋5】

【N1 所緣境】

寅二、隨釋5　卯一、所緣境

當知此中，所緣境者，謂四聖諦。此四聖諦安立體相，如前應知。

此四聖諦安立體相如前應知者：謂如前說：當知諸法略有二種，一、能知智，二、所知境。其能知智亦所知境，是故諸智俱行善法，無不攝在四聖諦中。其義應知。

若略若廣，如聲聞地。

若略若廣如聲聞地者：本地分說：出世間道淨惑所緣復有四種。一、苦聖諦，二、集聖諦，三、滅聖諦，四、道聖諦，乃至廣說。（陵本二十七卷十八頁2305）是名為略。又決擇分問答分別。（陵本六十七卷十四頁5354）是名為廣。

【N2 得方便2】

【O1 總標】

卯二、得方便2　辰一、總標

得方便者，謂即於此四聖諦中，三周正轉十二相智。

【O2 別釋3】

【P1 最初轉2】

【Q1 出菩薩】

辰二、別釋3　巳一、最初轉2　午一、出菩薩

最初轉者，謂昔菩薩入現觀時，如實了知是苦聖諦，廣說乃至是道聖諦。

【Q2 辨智相】

午二、辨智相

於中所有現量聖智，能斷見道所斷煩惱，爾時說名生聖慧眼。即此由依去來今世，有差別故，如其次第，名智、明、覺。

【P2 第二轉2】

【Q1 出有學】

巳二、第二轉2　午一、出有學

第二轉者，謂是有學，以其妙慧如實通達，我當於後猶有所作，應當遍知未知苦諦，應當永斷未斷集諦，應當作證未證滅諦，應當修習未修道諦。

【Q2 例智相】

午二、例智相

如是亦有四種行相，如前應知。

如是亦有四種行相如前應知者：謂聖慧眼及智、明、覺四種行相，義如前說。應知斷煩惱故，去來今世有差別故。

【P3 第三轉2】

【Q1 出無學】

巳三、第三轉2　午一、出無學

第三轉者，謂是無學，已得盡智、無生智故，言所應作我皆已作。

【Q2 釋智相2】

【R1 例同】

午二、釋智相2　未一、例同

如是亦有四種行相，如前應知。

【R2 顯別】

未二、顯別

此差別者，謂前二轉四種行相，是其有學真聖慧眼；最後一轉，是其無學真聖慧眼。

【N3 得所得】

卯三、得所得

得所得者，謂得無上正等菩提。

【N4 令他於自深生信解】

卯四、令他於自深生信解

樹他相續，令於自證生信解者，謂如長老阿若憍陳，從世尊所聞正法已，最初悟解四聖諦法，又答問言：我已解法。從此已後，如前所說究竟行相，

如前所說究竟行相者：謂如前說：已得盡智、無生智故，言所應作我皆已作。是即無學究竟行相。

五皆證得阿羅漢果，生解脫處。

五皆證得阿羅漢果者：謂阿若憍陳等五人皆證無學果故。

【N5 令他於他深生信解2】

【O1 轉隨轉法】

卯五、令他於他深生信解2　辰一、轉隨轉法

最後令他於他所證生信解者，謂如長老阿若憍陳，起世間心：我已解法。如來知已，起世間心：阿若憍陳已解我法。地神知已，舉聲傳告，經於剎那、瞬息、須臾，其聲展轉乃至梵世。

【O2 釋名輪等】

辰二、釋名輪等

當知世尊轉所解法，置於阿若憍陳身中，此復隨轉置餘身中，彼復隨轉置餘身中。以是展轉、隨轉義故，說名為輪。正見等法所成性故，說名法輪。如來、應供是梵增語，彼所轉故，亦名梵輪。

【L2 諦瑜伽2】

【M1 標列】

丑二、諦瑜伽2　寅一、標列

復次，於四聖諦未入現觀，能入現觀，當知略有四種瑜伽。謂為證得所未得法，淨信增上，發生厚欲；厚欲增上，精進熾然；熾然精進，有善方便。

【M2 隨釋4】

【N1 淨信】

寅二、隨釋4　卯一、淨信

言淨信者，謂正信解。

【N2 厚欲】

卯二、厚欲

所言欲者，謂欲所得。

【N3 精進】

卯三、精進

精進如前，略有五種。有勢、有勤、有勇、堅猛、不捨其軛。

【N4 方便2】

【O1 出彼二法】

卯四、方便2　辰一、出彼二法

善方便者，謂為修習不放逸故，無忘失相，說名為念。於諸放逸所有過患了別智相，說名正知。

【O2 名不放逸】

辰二、名不放逸

此二所攝，名不放逸。於諸染法防守心故，常能修習諸善法故。

【L3 諦建立2】

【M1 喻諦相】

丑三、諦建立2　寅一、喻諦相

復次，苦諦如諸疾病；集諦如起病因；滅諦如病生已，而得除愈；道諦如病除已，令後不生。

【M2 釋邊際2】

【N1 出因緣】

寅二、釋邊際2　卯一、出因緣

諸有病者，詣良醫所，但應尋求爾所正法。諸有良醫，亦但應授爾所正法。是故更無第五聖諦。

【N2 明宣說】

卯二、明宣說

諸佛如來拔大愛箭無上良醫，亦但宣說爾所正法。

【K5 相2】

【L1 舉十過患2】

【M1 標】

子五、相2　丑一、舉十過患2　寅一、標

復次，背聖諦智、不成現觀，諸有沙門、若婆羅門，當知略有十相過患。

【M2 列】

寅二、列

謂有勝義諸沙門等，意不許彼為沙門等；言亦不數為沙門等；於諸後有生等眾苦，皆未解脫；於諸惡趣亦未解脫；堪能棄捨正所學處；不堪能證諸出世間過人勝法，所謂聖道、道果涅槃；向善趣故，堪能尋訪除學無學餘外福田；於超苦苦更不還果，無所堪能；於現法中究竟悟解、解脫一切有餘依苦，無所堪能。

於現法中究竟悟解者：此中無所堪能，說有二相。謂住於此，不能趣入正性離生，是名於現法中究竟悟解，無所堪能。或復不能得般涅槃，是名於現法中解脫一切有餘依苦，無所堪能。

【L2 翻十功德】

丑二、翻十功德

與此相違，當知即是不背諦智、成就現觀，所有沙門、若婆羅門十相功德。

【K6 處2】

【L1 總標】

子六、處2　丑一、總標

復次，趣向諦智樂正覺者，應當了知依四聖諦增上緣力，得所依處、得、得方便。

【L2 別釋3】

【M1 得依處】

丑二、別釋3　寅一、得依處

應知是處，於善說法毗奈耶中淨信出家，名得依處。

【M2 得】

寅二、得

若四沙門果所攝受聲聞菩提、若諸獨覺所有菩提、若諸如來無上菩提，如是三種，當知名得。

【M3 得方便2】

【N1 釋名】

寅三、得方便2　卯一、釋名

如前所說三周正轉，隨其次第智、見、現觀，名得方便。

【N2 辨位2】

【O1 第一義3】

【P1 智位】

卯二、辨位2　辰一、第一義3　巳一、智位

應知於入諦現觀時，如實了知是苦聖諦，乃至廣說是道聖諦，說名智位。

【P2 見位】

巳二、見位

從此已後，於諸諦中復有所作，應當遍知，廣說乃至應當修習。由此觀故，說名見位。

【P3 現觀位】

巳三、現觀位

於無學地，如實解了我已遍知，我已永斷，我已作證，我已修習，名現觀位。

【O2 第二義3】

【P1 智位】

辰二、第二義3　巳一、智位

復有差別。謂諸無學盡、無生智所攝一切極解脫智，說名智位。

【P2 見位】

巳二、見位

即此無學極解脫智所引正見，說名見位。

【P3 現觀位】

巳三、現觀位

從預流果乃至究竟，當知所有一切學慧，名現觀位。

【K7 業2】

【L1 總標】

子七、業2　丑一、總標

復次，應知諦智略有六種作業及相。

略有六種作業及相者：依下自釋，作業及相有二三種，故成六種。初三種者，一、能滅眾苦，二、能破大闇，三、能證不退。後三種者，一、自善決定，二、漸次集成，三、與喜樂俱。如判應知。

【L2 別辨2】

【M1 初三業相3】

【N1 辨三種3】

【O1 能滅眾苦3】

【P1 滅苦前行】

丑二、別辨2　寅一、初三業相3　卯一、辨三種3　辰一、能滅眾苦3　巳一、滅苦前行

謂此諦智是能永滅眾苦前行，如日將出，先現明相。

【P2 正盡眾苦】

巳二、正盡眾苦

正盡苦者，謂初見諦所斷眾苦。

【P3 作苦邊際】

巳三、作苦邊際

作苦邊者，謂阿羅漢所斷眾苦。

【O2 能破大闇】

辰二、能破大闇

又此諦智是能對治大無明闇，如日光明能破世間所有大闇。

【O3 能證不退】

辰三、能證不退

又如有一，已證諦智，永斷三結。從此無間，由失念故，暫為欲貪、瞋恚所染。彼於爾時，依不放逸入初靜慮，由觸諦智，得不還果。如是漸次，雖入非想非非想定，而與外凡有其差別，由已證得不退法故。

【N2 結廣大】

卯二、結廣大

如是諦智有廣大用、有廣大果。

【N3 隨難釋2】

【O1 總名集法】

卯三、隨難釋2　辰一、總名集法

此中所有過去諸行說名已生，現在諸行說名正生，未來諸行說名當生，如是一切總名集法。

【O2 總名滅法】

辰二、總名滅法

即此一切，由無常滅，或有已滅、或有向滅、或有當滅，總名滅法。

【M2 後三業相3】

【N1 自善決定2】

【O1 別辨相3】

【P1 不為他轉】

寅二、後三業相3　卯一、自善決定2　辰一、別辨相3　巳一、不為他轉

又於諦智已證得者，如大石樓已善雕飾，八方猛風不能傾動，一切異論不能移轉。

【P2 不視他面】

巳二、不視他面

所有悟解不假他緣。不視他面，彼將何說我當聽受。

【P3 不觀他口】

巳三、不觀他口

不觀他口，適出語已，尋我聽聞、思惟、籌量、審諦觀察。

【O2 隨難釋】

辰二、隨難釋

諸他沙門、婆羅門者，當知即是諸外道輩。

諸他沙門婆羅門者：此隨釋前不視他面、不觀他口，二種他義。

【N2 漸次集成2】

【O1 標簡】

卯二、漸次集成2　辰一、標簡

又即一切四聖諦智漸次集成，名諦現觀，非隨闕一。

【O2 舉喻2】

【P1 喻受用】

辰二、舉喻2　巳一、喻受用

此諦現觀猶如餚饌，諸聖弟子無上慧命皆依此活，如受欲者食用餚饌。

【P2 喻圓滿】

巳二、喻圓滿

苦等諦智闕餘三智，如睒彌葉。當知餘似娑羅枝葉，四聖諦智漸次集成一切圓滿。

當知餘似娑羅枝葉者：娑羅枝葉，義喻漸次集成一切圓滿。望隨闕一，名為餘故。

【N3 與喜樂俱2】

【O1 別顯其相2】

【P1 令極輕安】

卯三、與喜樂俱2　辰一、別顯其相2　巳一、令極輕安

又諸諦智與喜樂俱，覺真義故，能令身心極輕安故，名諦現觀。

【P2 超越二苦】

巳二、超越二苦

生那落迦中略有二苦。一、燒然苦，二、治罰苦。由闕諦智，獲斯二苦；此    無量生猛利大苦，由聖諦智皆能超越。

【O2 讚勵應得】

辰二、讚勵應得

如是諦智，假使因其燒然、治罰猛利大苦，於現法中一身滅壞而可得者，應生踊躍歡喜忍受。縱毀百身尚應歡喜，況乃唯一。

【K8 障2】

【L1 明能除斷2】

【M1 標列障礙】

子八、障2　丑一、明能除斷2　寅一、標列障礙

復次，若有為修聖諦現觀，當知略有四種障礙。何等為四？一者、不信，二者、上慢，三者、待時，四者、放逸。

【M2 別釋斷除4】

【N1 於不信2】

【O1 廣三種】

寅二、別釋斷除4　卯一、於不信2　辰一、廣三種

言不信者，復有三種。一、於諦現觀不生信解；二、於僧善行不生信解；三、於佛菩提不生信解。

【O2 釋能治3】

【P1 於初不信】

辰二、釋能治3　巳一、於初不信

為欲斷除初不信故，世尊自引現量所證聖諦現觀，告諸弟子言：我已於四聖諦理得現觀故，證覺無上正等菩提。

【P2 於第二不信】

巳二、於第二不信

為欲斷除第二不信，故復說言：我昔與汝輩，長世久流轉，由未正思惟、覺悟於真諦。我今與汝等，由正見通達；以通達為因，盡生死流轉。彼因緣盡    故，自今無後有，唯餘最後身，住持令不滅。

【P3 於第三不信2】

【Q1 出彼疑】

巳三、於第三不信2　午一、出彼疑

第三不信，於佛菩提如是相轉：謂若沙門喬答摩種是一切智，何故有問一類能記，一類不記？

【Q2 明除斷2】

【R1 引佛說】

午二、明除斷2　未一、引佛說

為欲斷除如是不信，故復說言：我所覺法無量無邊，譬如大地諸草木葉；為他說者少不足言，譬如手中升攝波葉；多分能引無義利故，少分能引有義利故。

【R2 釋不記】

未二、釋不記

當知此中，非不知故而不記別，但由能引無義利故而不記別。

【N2 於上慢2】

【O1 明依處】

卯二、於上慢2　辰一、明依處

言上慢者，謂即於彼諦現觀中起增上慢。

【O2 顯難斷2】

【P1 舉譬喻】

辰二、顯難斷2　巳一、舉譬喻

為欲斷除如是上慢，故復說言：如人在遠以箭射箭，筈筈無遺，甚為希有。或復一毛析為百分，以毛[矛+贊]毛，端端不落；以極細故，是事復難。通達聖諦轉難於彼。

【P2 釋所以】

巳二、釋所以

所以者何？由即以其能取作意，還即通達能取作意，如是方有能緣、所緣平等平等無漏智生，通達諦理，是故此事最細最難。箭射箭筈、毛[矛+贊]毛端則不如是。

【N3 於待時】

卯三、於待時

言待時者，謂於所作推待後時。為欲斷滅如是待時，故世尊說：無墜人身甚為難得。復引盲龜以況其事。

【N4 於放逸2】

【O1 釋彼相3】

【P1 略標舉】

卯四、於放逸2　辰一、釋彼相3　巳一、略標舉

云何放逸？謂略而言，若邪思惟、若邪尋思、若邪戲論，是名放逸。

【P2 隨別釋3】

【Q1 邪思惟3】

【R1 標得名】

巳二、隨別釋3　午一、邪思惟3　未一、標得名

當知若於不應思處而彊思惟，名邪思惟。

不應思處而彊思惟等者：聲聞地說：遠離六種不應思處。謂思議我、思議有情、思議世間、思議有情業、思議果異熟、思議靜慮者靜慮境界、思議諸佛諸佛境界。（陵本二十五卷八頁2101）由是此中，亦說有六彊思惟相。如前處處皆已廣說應知。

【R2 釋其相2】

【S1 舉不應思處】

未二、釋其相2　申一、舉不應思處

謂或思惟：我於過去世為曾有耶？乃至廣說。於未來世，於內猶豫：我為是誰？誰當是我？今此有情從何而來？於是沒已當往何所？或思世間，謂世間常，乃至廣說。如是或謂世間有邊，乃至廣說。或思有情，謂命即身，乃至廣說。或思有情業果異熟，謂妄思惟此作此受，乃至廣說。或復思惟諸靜慮者靜慮境界，或思諸佛諸佛境界，如來滅後若有若無，乃至廣說。

【S2 釋不應思惟】

申二、釋不應思惟

彼由世俗、勝義善巧，於是一切二因緣故，不應思惟。一、非思惟所緣境故；二、由其事無所有故。

二因緣故不應思惟等者：前說六種不應思處，除我、有情，所餘諸處，名非思惟所緣境事。我及有情，名無所有事。如是略攝一切應知。

若有思求非思境事，或有思求無所有事，如是一切皆無所得，唯有令心轉增迷亂。

【R3 出過患】

未三、出過患

若於此中不如正理彊思惟者，雖有一類，由宿因力，或起厭離，或起厭離相應作意，緣實境界，於其中間暫爾現行，而復於彼見為過患，生不實想。如是思惟世間等法，能引無義。

而復於彼見為過患生不實想者：前說由宿因力，於彼不應思處或能厭離，或起厭離相應作意，彼所緣境，名之為事。然由不如正理彊思惟故，而復於彼所緣境界不了真實，見為過患，顛倒思惟，生不實想。

【Q2 邪尋思】

午二、邪尋思

邪尋思者，當知即是欲等尋思。

【Q3 邪戲論】

午三、邪戲論

邪戲論者，復有六種。謂顛倒戲論、唐捐戲論、諍競戲論、於他分別勝劣戲論、分別工巧養命戲論、耽染世間財食戲論。

【P3 總結名】

巳三、總結名

如是一切，總名放逸。

【O2 明斷除】

辰二、明斷除

為欲斷除此放逸故，如來親自為教誨者，為堪受化補特伽羅，聞已速能斷諸放逸。

【L2 廣由任持2】

【M1 標列】

丑二、廣由任持2　寅一、標列

世尊弟子，為斷如是聖諦現觀四種障礙，由三行相任持聖諦。何等為三？一、由聞慧任持其文，二、由思慧任持其義，三、由修慧任持其證。

【M2 隨釋2】

【N1 由聞思慧2】

【O1 別釋其相】

寅二、隨釋2　卯一、由聞思慧2　辰一、別釋其相

此中聞慧如其所聞，能正任持是苦聖諦，乃至廣說。又由思慧任持其義，謂諸聖者知其是諦，故名聖諦。

【O2 料簡諦名2】

【P1 總明二種】

辰二、料簡諦名2　巳一、總明二種

當知此中，由二緣故，得名為諦。一、法性故，由真實義說名為諦。二、勝解故，由即於此真實義中起諦勝解，說名為諦。

【P2 別釋聖諦】

巳二、別釋聖諦

一切愚夫，但由法性得名為諦，非勝解故。若諸聖者，俱由二種得名為諦，故偏說此名為聖諦。

【N2 由修慧】

卯二、由修慧

又由修慧，於諸諦中獲得內證現量諦智，亦得證淨。由是因緣，於諸諦實遠離疑惑。諦智、證淨更互相依，若處有一，必有第二。

【K9 過3】

【L1 標】

子九、過3　丑一、標

復次，若有沙門、或婆羅門，於聖諦智而未相應，於諸聖諦未成現觀，當知略有四種過患。

【L2 徵】

丑二、徵

何等為四？

【L3 釋4】

【M1 惡趣過患】

丑三、釋4　寅一、惡趣過患

謂於能往下分惡趣生本行中，深起愛樂，造作增長彼相應業，由此顛墜生惡趣坑。

能往下分惡趣生本行者：此中下分，所謂欲界最下劣故。生為根本諸有為法，名生本行。

【M2 欲纏過患】

寅二、欲纏過患

又於欲纏人天兩趣，眾多煩惱常所燒煮生本行中，深起愛樂，造作增長彼相應業。由此因緣，既生彼已，大生熱惱常所燒然。

【M3 色無色纏過患】

寅三、色無色纏過患

又於此上色無色纏所有相應，如前所說無明昏闇及諸翳瞙生本行中，

如前所說無明昏闇等者：謂如前說：若色界愛，於所知境令迷惑故，說為昏昧。若無色愛，於所知境令迷惑故，說為翳瞙。如次配釋色無色纏應知。

廣說乃至墮於生闇。

廣說乃至墮於生闇者：謂如前說：深起愛樂，造作增長彼相應業。是名廣說應知。

【M4 妄見黑闇過患2】

【N1 標墮界】

寅四、妄見黑闇過患2　卯一、標墮界

又由退失受用境界、涅槃道故，於其中間，如生三種世界中間，墮在三種妄見黑闇。一者、常見，二者、斷見，三者、現法涅槃見。由是因緣，墜墮三界，生黑闇處。

【N2 顯應知】

卯二、顯應知

攝受如是自妄見故，邪無明闇所覆障故，不如實觀如前五支所攝受斷。

如前五支所攝受斷者：思所成地說：云何復名永斷五支？謂阿羅漢苾芻，於五處所不復能犯，乃至廣說。（陵本十九卷十七頁1670）今指彼義，故作是說。

由是因緣，應知如實顯示諸諦。

【K10 黑異熟等2】

【L1 辨造業3】

【M1 黑黑異熟業】

子十、黑異熟等2　丑一、辨造業3　寅一、黑黑異熟業

復次，或有一類，於諸聖諦不得善巧，造作增長黑黑異熟業已，能感那落迦、傍生、鬼趣。由此業故，譬如擲杖，根墮那落迦，中墮傍生趣，端墮餓鬼界。

【M2 黑白黑白異熟業】

寅二、黑白黑白異熟業

如是一類，造作增長黑白黑白異熟業已，由此雜業，譬如擲杖，或墮惡趣不清淨處，或墮善趣少清淨處。

【M3 白白異熟業】

寅三、白白異熟業

如是一類，造作增長白白異熟業已，由此業故，生在五趣生死諸業所隨逐處。壽盡、業盡，即還從彼色無色界沒已退墮。五趣生死如五輻輪，旋轉不住。

【L2 明教說2】

【M1 辨差別2】

【N1 說世間道】

丑二、明教說2　寅一、辨差別2　卯一、說世間道

若有為他說世間道，乃至雖能上昇有頂，當知此說，非第一義令上昇教。何以故？如是上昇非畢竟故。

【N2 說聖諦教】

卯二、說聖諦教

若諸如來所說聖諦相應言教，當知此教，是第一義令上昇教。何以故？如是上昇是畢竟故。

【M2 簡聰慧2】

【N1 非第一義】

寅二、簡聰慧2　卯一、非第一義

又若由得諸世俗智乃至有頂名聰慧者，非第一義說名聰慧，如前說故。

如前說故者：謂如前說：非畢竟故。

【N2 是第一義】

卯二、是第一義

若由諦智名聰慧者，是第一義名為聰慧，如前說故。

如前說故者：謂如前說：是畢竟故。

【K11 大義2】

【L1 喻諦智2】

【M1 有差別喻】

子十一、大義2　丑一、喻諦智2　寅一、有差別喻

復次，於其四種聖諦智中，初聖諦智能入聖諦漸次現觀，譬如本足；第二諦智，譬如牆壁；第三諦智，如下層級；第四諦智，如上寶臺。

【M2 無差別喻2】

【N1 如四階隥】

寅二、無差別喻2　卯一、如四階隥

又即如是四聖諦智，如四階隥，能令上昇大智慧殿。

【N2 如四桄梯】

卯二、如四桄梯

又即如是四聖諦智，如四桄梯，能令隥上解脫寂滅。

【L2 辨現觀3】

【M1 出魔障2】

【N1 彼令隨轉】

丑二、辨現觀3　寅一、出魔障2　卯一、彼令隨轉

當知此中，有三種愛，譬如三槍，諸惡魔羅執持撓攪生死大海，令彼受生諸有情類隨而迴轉。

【N2 不隨彼轉】

卯二、不隨彼轉

如是三種魔羅愛槍，不能令彼三種有情隨而迴轉。一者、勁銳，即是預流。二者、處中，即餘有學。三者、逆流，道行圓滿，隨其所欲皆能造作。

【M2 明盡苦2】

【N1 辨餘斷2】

【O1 舉慢苦】

寅二、明盡苦2　卯一、辨餘斷2　辰一、舉慢苦

已見聖諦補特伽羅，永斷所有慢所作苦、慢所成苦，由是因緣，諸苦少在，多分已斷。謂諸有學及阿羅漢。

【O2 例餘苦】

辰二、例餘苦

如慢所作、所成眾苦，如是諸愛身語意業貪瞋癡等所生眾苦，當知一切皆少分在，多分已斷。

謂諸有學及阿羅漢者：如下自釋：有學，最極七生人天苦在，諸惡趣苦皆已越度。若諸無學，唯有現法所依苦在，餘一切苦皆已越度。由是當知，有學及阿羅漢，諸苦少在，多分已斷。

【N2 顯譬喻3】

【O1 喻慢苦】

卯二、顯譬喻3　辰一、喻慢苦

譬如礫石及大雪山。如是諸慢所作、所成所有眾苦，若餘若斷，當知亦爾。

【O2 喻愛苦3】

【P1 無色愛】

辰二、喻愛苦3　巳一、無色愛

如大池沼其水盈滿，於中沾引二滴、三滴，依大池沼水尚甚多。如是無色愛所生苦，若餘若斷，當知亦爾。

【P2 色界愛】

巳二、色界愛

如大陂湖，餘如前說。

餘如前說者：謂如前說：其水盈滿，於中沾引二滴、三滴，乃至廣說水尚甚多。

如是色界愛所生苦，若餘若斷，當知亦爾。

【P3 欲界愛】

巳三、欲界愛

又如大海，餘如前說。如是欲界愛所生苦，若餘若斷，當知亦爾。

【O3 喻業等苦】

辰三、喻業等苦

又大雪山，若諸金山，若蘇迷盧及大地喻，又有六種礫石之喻，又泥團喻，餘如前說。如是身業、語業、意業貪瞋癡等所生眾苦，若餘若斷，當知亦爾。

【M3 結義利2】

【N1 標】

寅三、結義利2　卯一、標

如是多苦已遠離故，少苦在故，當知聖諦如實現觀有大義利。

【N2 辨2】

【O1 有學】

卯二、辨2　辰一、有學

謂諸有學，最極七生人天苦在，諸惡趣苦皆已越度。

【O2 無學】

辰二、無學

若諸無學，唯有現法所依苦在，餘一切苦皆已越度。

【K12 難得4】

【L1 入現觀身難得】

子十二、難得4　丑一、入現觀身難得

復次，若住是身入諦現觀，當知此身最為難得。

【L2 見聖諦眼難得】

丑二、見聖諦眼難得

又聖明眼見諦有學轉甚難得。

【L3 三所成慧難得3】

【M1 標三種】

丑三、三所成慧難得3　寅一、標三種

又聞思修所成妙慧亦為難得。

【M2 配行相】

寅二、配行相

由此慧故，於善說法毗奈耶中，如其次第，解了、勝了及以決了。

【M3 釋差別】

寅三、釋差別

於解了時，能審分別；於勝了時，能生勝解；於決了時，於法入證。

如其次第解了勝了等者：謂由聞慧名為解了，思慧名為勝了，修慧名決了故。

【L4 善資糧等難得2】

【M1 標列種種3】

【N1 善資糧法】

丑四、善資糧等難得2　寅一、標列種種3　卯一、善資糧法

又諦現觀所有資糧善有漏法亦為難得，謂於父母識恩養等諸善業道。

【N2 有暇圓滿】

卯二、有暇圓滿

有暇圓滿亦為難得。

【N3 正見等法2】

【O1 舉初世間】

卯三、正見等法2　辰一、舉初世間

又有世間初正見等，乃至解脫智為後邊十種正法，亦為難得。

【O2 例通諸聖】

辰二、例通諸聖

如是諸法，即是有學、即是無學。

【M2 隨釋其相3】

【N1 善資糧攝7】

【O1 善識父母恩養】

寅二、隨釋其相3　卯一、善資糧攝7　辰一、善識父母恩養

當知此中，善知恩養所有士夫補特伽羅，如實了知一切父母皆應孝養。如是    知已，於其父母勤修孝養，是名善識父母恩養。

【O2 善知沙門若婆羅門】

辰二、善知沙門若婆羅門

又樂己利所有士夫補特伽羅，於他有德一切沙門及婆羅門，如實了知是福田已，如其所應勤修供養，是名善知所有沙門、若婆羅門。

【O3 善御家長等2】

【P1 辨2】

【Q1 善御家長】

辰三、善御家長等2　巳一、辨2　午一、善御家長

又無貪惰所有士夫補特伽羅，於諸妻子及奴婢等一切親屬，如實了知彼既以我為室為歸，我若有樂，彼亦隨樂；我若有苦，彼亦隨苦。如是知已，於時時間，正以飲食、衣服給賜，復以病緣醫藥攝受。

【Q2 善能造作自他義利】

午二、善能造作自他義利

於彼義利自然勇勵而為施造，非於一切求彼憶念。稟性忠平，好等分布，亦不婬佚損費財寶。不於非處生毗奈耶，亦不非處而興憤發。

不於非處生毗奈耶者：謂不非理呵責治罰故。

於諸耆長及尊重處，正善隨轉。

【P2 結】

巳二、結

如是名為善御家長，善能造作自他義利。

【O4 於此世罪深見怖畏】

辰四、於此世罪深見怖畏

諸所施為皆以正法，不以非法。於現法中他作惡行，深見過失，謂或殺、或縛、或罰、或退、或被譏毀；正思擇已，終不現行。如是名為於此世罪深見怖畏。

【O5 於他世罪深見怖畏】

辰五、於他世罪深見怖畏

又正觀見造惡行已，於其後世感惡趣苦，及感所餘匱乏等苦；正思擇已，終不現行。如是名為於他世罪深見怖畏。

【O6 惠施作福等2】

【P1 辨2】

【Q1 惠施作福】

辰六、惠施作福等2　巳一、辨2　午一、惠施作福

又時時間能正受學施福業事，造作種種差別福行。所謂看病、事佛法僧、躬為執當，如是等類名作福行。

【Q2 受齋學戒】

午二、受齋學戒

於一日夜乃至盡壽，所有尸羅能正受學。

【P2 結】

巳二、結

如是總名惠施作福、受齋學戒。

【O7 諸善業道】

辰七、諸善業道

十業道者，謂二三等差別宣說，乃至為令由聞思慧，於彼相應所有作意正多修習。

謂二三等差別宣說者：處擇攝中嗢柁南曰：五二與十三，四業為最後。（陵本九十卷一頁6789）名於彼業差別宣說應知。

【N2 有暇圓滿】

卯二、有暇圓滿

又諸有情生惡趣已，難可解脫；生善趣已，速疾乖離。當知是名有暇圓滿甚為難得。

【N3 正見等法2】

【O1 舉正見2】

【P1 辨生起】

卯三、正見等法2　辰一、舉正見2　巳一、辨生起

又見諦故，無有差別正見生起。於過去世名已生起，於現在世名今生起，於未來世名當生起。如前所說若習、若修、若多修習，其義應知。

【P2 簡差別】

巳二、簡差別

若世間正見，應隨防護；若有學正見并其斷果，應隨觸證；若無學正見并自離繫果，應隨作證。

【O2 例餘法】

辰二、例餘法

如說正見，如是乃至解脫智，應知亦爾。

瑜伽師地論科句披尋記卷第九十五

瑜伽師地論科句披尋記卷第九十六

彌勒菩薩說

唐三藏沙門玄奘奉詔譯

韓清淨科記

攝事分中契經事緣起食諦界擇攝第三之四

【I4 界攝2】

【J1 總嗢柁南標】

壬四、界攝2　癸一、總嗢柁南標

復次，總嗢柁南曰：總義等光等　受等最為後

【J2 別嗢柁南辨3】

【K1 總義等2】

【L1 頌標列】

癸二、別嗢柁南辨3　子一、總義等2　丑一、頌標列

別嗢柁南曰：總義自類別　似轉後三求

【L2 長行釋4】

【M1 總義2】

【N1 標列】

丑二、長行釋4　寅一、總義2　卯一、標列

當知諸界略有二種。一、住自性界，二、習增長界。

【N2 隨釋2】

【O1 住自性界】

卯二、隨釋2　辰一、住自性界

住自性界者，謂十八界，墮自相續，各各決定差別種子。

【O2 習增長界】

辰二、習增長界

習增長界者，謂則諸法或是其善，或是不善，於餘生中先已數習，令彼現行，故於今時種子彊盛，依附相續。由是為因，暫遇小緣便能現起，定不可轉。

定不可轉者：謂無堪能轉變彼種令不現起故。

【M2 自類別3】

【N1 總標】

寅二、自類別3　卯一、總標

復次，以要言之，雖界種類十八可得，然一一界業趣、有情，種種品類有差別故，當知無量。

【N2 舉喻】

卯二、舉喻

譬如世間大惡叉聚，於此聚中有多品類，種類一故，雖說為一，而有無量。

【N3 合法】

卯三、合法

如是於其一一界中，各有無量品類差別，種類一故，雖各說一，而實無量。

【M3 似轉2】

【N1 標差別】

寅三、似轉2　卯一、標差別

復次，如是諸界，由勝解力之所集成。先惡勝解，集成惡界；先善勝解，集成善界。

【N2 明似轉2】

【O1 標】

卯二、明似轉2　辰一、標

隨所集成，還與如是相似有情同法而轉。

【O2 釋】

辰二、釋

謂相往來、同聚、同住、同見、同意勝解相似。由是故言：有情諸界共相滋潤、相似而轉。

【M4 三求3】

【N1 依梵行求3】

【O1 出學漸次2】

【P1 別辨相】

寅四、三求3　卯一、依梵行求3　辰一、出學漸次2　巳一、別辨相

復次，由梵行求增上力故，先說起信；次於尸羅受學而轉；次於現行所有過罪，觀自、觀他而生羞恥；次於善法無間修習，發勤精進，於久所作及久所說，能無忘失；是二為依，令心得定；由心定故，得如實智。

【P2 略攝義】

巳二、略攝義

如是且說信增上力，漸次修習三種所學。一、增上戒，二、增上心，三、增上慧。

【O2 名得圓滿】

辰二、名得圓滿

如是三學勝資糧道，謂世正見、好行惠捨、易養、易滿、少欲、喜足及四攝事。其易養等句義差別，如聲聞地已說其相。如是當知名梵行求已得圓滿。

謂世正見等者：謂依增上聖正言教，發生如理所引作意，名世正見。為莊嚴心、為伴助心、為資瑜伽、為得上義而修布施，是名惠捨。易養、易滿、少欲、喜足，是名成就沙門莊嚴。聲聞地中別釋其相應知。（陵本二十五卷十八頁2143）

【O3 明安立界2】

【P1 顯差別】

辰三、明安立界2　巳一、顯差別

成就如是梵行求者，還與此界諸有情類共相滋潤、相似而轉。離此界者，還與遠離此界有情共相滋潤、相似而轉。

【P2 隨難釋】

巳二、隨難釋

當知此中，果依於因，非因依果故。

當知此中果依於因等者：諸有情類共相滋潤、相似而轉，是名為果。若梵行求成就，或不成就，是名為因。果依因故，名相似轉，當知非謂因依於果。

【N2 依有求2】

【O1 辨為緣】

卯二、依有求2　辰一、辨為緣

無明界所隨六處諸界為緣所依別故，起無明觸種種品類；其無明觸種種品類以為緣故，起無明觸所生諸受種種品類；其無明觸所生諸受種種品類以為緣故，起無明觸所生諸受為緣貪愛；愛為緣故，而有其取；廣說乃至大苦蘊集。

【O2 結建立】

辰二、結建立

當知是名依有求故，建立諸界。

無明界所隨六處諸界等者：六處種子為無明種子之所隨逐，是故六處為無明所緣，及為無明之所依處。由是生起眼乃至意諸無明觸，名無明觸種種品類。

【N3 依欲求2】

【O1 辨為緣】

卯三、依欲求2　辰一、辨為緣

又無明界所隨六處諸界為緣，起無明觸；此無明觸以為緣故，於諸境界起不如理執取相、好所有諸想；此想為緣，於諸境界發起希欲；希欲為緣，起彼隨法多隨尋思；由彼隨法多隨尋思以為緣故，發起思慕愁憂所作身心熱惱；身心熱惱以為緣故，於諸境界種種品類思求差別皆可了知。

【O2 結建立】

辰二、結建立

如是當知依欲求故，安立諸界。

【K2 光等2】

【L1 頌標列】

子二、光等2　丑一、頌標列

復次，嗢柁南曰：三七界相攝　見想與希奇　差別性安立　寂靜愚夫後

【L2 長行釋8】

【M1 三七界相攝3】

【N1 出界差別2】

【O1 三界】

丑二、長行釋8　寅一、三七界相攝3　卯一、出界差別2　辰一、三界

界有三種。一者、色界，二、無色界，三者、滅界。

【O2 七界】

辰二、七界

復有七界。一、光明界，二、清淨界，三、空處界，四、識處界，五、無所有處界，六、非想非非想處界，七、滅界。

【N2 明其相攝2】

【O1 具攝一切】

卯二、明其相攝2　辰一、具攝一切

當知此中，由其色界攝光明界及清淨界，由無色界攝四無色，由其滅界還攝滅界。

【O2 隨釋初二】

辰二、隨釋初二

又諸色貪，由見、由受所顯發故，遍於一切色界地中，安立光明及清淨界。

又諸色貪由見由受所顯發故者：謂於諸色推求、領受，故起色貪，是名由見、由受之所顯發。

【N3 廣遍知等2】

【O1 標應知】

卯三、廣遍知等2　辰一、標應知

又於如是七界遍知應當了知，於得方便應當了知，即於其得應當了知，於得所為應當了知。

【O2 別釋相4】

【P1 於界遍知2】

【Q1 標列因緣】

辰二、別釋相4　巳一、於界遍知2　午一、標列因緣

如是諸界所有遍知，由四因緣應當了知。謂有相違所治、能治而相待故，狹小、無量而相待故，有及非有而相待故，有上、無上而相待故。

【Q2 別釋其相4】

【R1 待所治能治】

午二、別釋其相4　未一、待所治能治

黑闇為緣，施設光明；不淨為緣，施設清淨；色趣為緣，施設虛空。如是名為有相違故，待彼所治，施設能治。由待彼故，能於此中正覺慧轉。

【R2 待狹小無量】

未二、待狹小無量

由緣有量狹小境識以為緣故，施設識無邊處。

【R3 待有非有】

未三、待有非有

由少所有以為緣故，施設無所有處。

【R4 待有上無上2】

【S1 出二種】

未四、待有上無上2　申一、出二種

由一切有最勝現前以為緣故，施設非想非非想處為有無上；由薩迦耶所有相應諸煩惱斷以為緣故，施設滅界為滅無上。

【S2 簡差別】

申二、簡差別

當知有頂是有無上，滅於諸法皆是無上。

【P2 於得方便2】

【Q1 由有行定2】

【R1 標得名】

巳二、於得方便2　午一、由有行定2　未一、標得名

又有想定名為有行。

【R2 明獲得2】

【S1 標】

未二、明獲得2　申一、標

於七界中，次第乃至無所有處，一切皆是有想定故，皆由行定隨順獲得。

【S2 釋2】

【T1 舉光明想】

申二、釋2　酉一、舉光明想

謂取明相光明想俱，修三摩地，隨順獲得光明想定。

【T2 例清淨等】

酉二、例清淨等

如是由取清淨、虛空、識無邊想、無所有想，當知亦爾。

【Q2 不由行定2】

【R1 別辨2】

【S1 獲得第一有定】

午二、不由行定2　未一、別辨2　申一、獲得第一有定

非想非非想處，由無相作意方便趣入，想極細故，取為第一。諸有寂靜起勝解時，隨順獲得第一有定。

【S2 獲得滅定滅界】

申二、獲得滅定滅界

於一切相不思惟故，於無相界正思惟故，薩迦耶滅。由無相故，隨順獲得滅定、滅界。

【R2 總結】

未二、總結

如是二種，不由行定隨順獲得。

【P3 於得諸界】

巳三、於得諸界

又由永害色無色界所有貪故，不下屈故，不高舉故，解脫住故，住解脫故，如是諸定得隨所欲，有力、調柔、自在而轉，如是名為隨得諸界。

不下屈故等者：遠離愛味相應，名不下屈。不生憍慢，名不高舉。得心解脫，名解脫住。住涅槃界，名住解脫。

【P4 於得所為2】

【Q1 標】

巳四、於得所為2　午一、標

又此諸界，能隨獲得八解脫定。

【Q2 配】

午二、配

當知初界，能隨獲得第一、第二二解脫定；其第二界，能隨獲得第三解脫勝靜慮定；其餘五界，如其次第，能隨獲得五解脫定。

【M2 見2】

【N1 見處差別2】

【O1 出因緣2】

【P1 由說法要2】

【Q1 總標】

寅二、見2　卯一、見處差別2　辰一、出因緣2　巳一、由說法要2　午一、總標

復次，諸外道輩，欲令弟子於三處中得昇進故，略說法要。

【Q2 別釋2】

【R1 出說緣3】

【S1 於劣欲界】

午二、別釋2　未一、出說緣3　申一、於劣欲界

謂有一類，於劣欲界，為令獲得人中快樂，乃至他化自在天生，宣說能感彼果諸行。

【S2 於中色界】

申二、於中色界

復有一類，於中色界，為令獲得梵世間等眾同分生，宣說能感彼果諸行。

【S3 於妙無色】

申三、於妙無色

復有一類，於妙無色，為令獲得乃至非想非非想處眾同分生，宣說能感彼果諸行。

【R2 結說語】

未二、結說語

如是彼說劣界為緣，名為劣語；中界為緣，名為中語；妙界為緣，名為妙語。

【P2 由起想等3】

【Q1 劣中妙想】

巳二、由起想等3　午一、劣中妙想

彼諸弟子聞是法已，還起如是差別想解。如是想解，亦名劣想、中想、妙想。

【Q2 劣中妙見】

午二、劣中妙見

如如其想，如是如是發生忍樂。如是忍樂，發生劣見、中見、妙見。

【Q3 劣中妙願】

午三、劣中妙願

彼由如是諸忍樂見，便於彼彼差別生處信解忍可，執為最勝，造作增長彼相應業。如是信解，名為劣願、中願、妙願。

【O2 名差別3】

【P1 補特伽羅差別】

辰二、名差別3　巳一、補特伽羅差別

當知此二說者、行者，亦說名為劣中妙品補特伽羅。

【P2 生類差別】

巳二、生類差別

又彼說者及以行者，亦便為他宣說如是劣中妙法，彼亦獲得如是類生。

【P3 諸界差別3】

【Q1 明安立2】

【R1 劣中妙別】

巳三、諸界差別3　午一、明安立2　未一、劣中妙別

又即此生前後相待，有差別故，安立諸界劣中妙別。

【R2 皆劣界攝】

未二、皆劣界攝

如是三種，若待涅槃，一切皆是劣界所攝。

【Q2 簡勝義2】

【R1 說語】

午二、簡勝義2　未一、說語

若諸如來由勝義故，妙界為緣，但說妙語。餘法差別，如應當知。

餘法差別如應當知者：世俗諦法，說名餘法。劣中妙別，名彼差別。隨彼劣中妙界為緣，而說劣中妙語，是名如應當知。

【R2 行趣】

未二、行趣

若諸聖者所有行趣，應知皆為現法涅槃。

【Q3 顯有退2】

【R1 由先妄見】

午三、顯有退2　未一、由先妄見

先有外道，彼命終已來生此間，因增長故，眾緣和合，於善說法毗奈耶中暫得出家。彼由先世外道妄見所迷亂故，集成今時大無明界。

【R2 由今疑惑】

未二、由今疑惑

由此為因，於其涅槃及大師所生起疑惑，退失正法及毗奈耶，還歸外道諸惡說法。彼由先世數習因力，還復宣說如是劣語，乃至廣說如前所說一切應知。

【N2 見依差別2】

【O1 略說2】

【P1 標得捨】

卯二、見依差別2　辰一、略說2　巳一、標得捨

復次，於外道處外道弟子各別見趣廣施設中，略有三種由忍見依差別可得。

略有三種由忍見依差別可得者：謂有三種補特伽羅，或由忍許他見為依，或由忍許無見為依，如是總有三種差別可得。如下釋義，應可了知。

依此正法，能令永捨纏及隨眠。由纏捨故，彼亦隨捨，餘亦無執。

彼亦隨捨餘亦無執者：彼謂隨眠。由纏捨故，隨眠亦捨，名彼隨捨。於外道處各別見趣令永捨故，於餘見依亦都無有，是名餘亦無執。

【P2 釋捨因】

巳二、釋捨因

了知由彼於現法中，與他違諍忿競而住，能引自他一切無義。既知是已，捨彼隨眠。由捨此故，所餘隨眠及餘因此所有諸纏畢竟無執。

【O2 廣釋2】

【P1 釋見施設】

辰二、廣釋2　巳一、釋見施設

於外道處各別見趣廣施設者，謂執世間若常無常，廣說乃至如來滅後非有非無。

【P2 釋三差別3】

【Q1 第一類補特伽羅2】

【R1 辨忍見相】

巳二、釋三差別3　午一、第一類補特伽羅2　未一、辨忍見相

於中一類外道弟子，為性遲鈍。如如自師、或他教導，如是如是不審思量，取執堅著：唯此諦實，餘皆愚妄。

【R2 結名見依】

未二、結名見依

彼於一切各別見趣，悉皆忍受。是名第一由忍見依。

【Q2 第二類補特伽羅2】

【R1 辨忍見相】

午二、第二類補特伽羅2　未一、辨忍見相

復有一類外道弟子，性是中根，而非遲鈍。不能自然於法猛利推尋觀察，亦不隨言便生信解，而於展轉相違見趣，隨喜樂一。

【R2 結名見依】

未二、結名見依

彼於一類見趣忍受，於餘一類而不忍受。是名第二由忍見依。

【Q3 第三類補特伽羅2】

【R1 總標利根】

午三、第三類補特伽羅2　未一、總標利根

復有一類外道弟子，性是利根。彼能自然於法猛利推尋觀察。由諸見趣惡施設故，彼見一切皆不應理，見已一切都不喜樂。由是因緣，於諸見趣皆不忍受。

【R2 別辨見行2】

【S1 標列二種】

未二、別辨見行2　申一、標列二種

此復有二補特伽羅。一、邪見行，性無堪能，無求解意。二、正見行，性有堪能，有求解意。

【S2 釋其差別2】

【T1 第一類2】

【U1 辨不忍相】

申二、釋其差別2　酉一、第一類2　戌一、辨不忍相

此中第一一切不忍補特伽羅，即由如是非理比量，於善說法毗奈耶中不審思量，執為非理，誹謗賢聖，起無有見。又於一切各別見趣皆不忍受，方便令彼無所依仗，亦令滅壞無所宗承，而妄分別計度顯示無所依仗所引見趣，常與一切各別見者共興違諍，互相惱害。

【U2 結名見依】

戌二、結名見依

是名第三由忍見依。

【T2 第二類2】

【U1 出求解意】

酉二、第二類2　戌一、出求解意

此中第二一切不忍補特伽羅，於前一切不忍者見，亦不喜樂。住求解心，往詣他所，謂善說法毗奈耶中佛、佛弟子，如實顯已，言我一切皆不忍受。

【U2 引入正法3】

【V1 方便讚勵】

戌二、引入正法3　亥一、方便讚勵

佛、佛弟子了知彼人有求解意，覺慧猛利，具堪任性。即以其心念彼心已，遂依於前補特伽羅，而反詰曰：汝即於此都不忍見、亦不忍耶？彼便如實唯然而答。如來遂舉此正法中諸弟子眾，讚勵於彼，告言：汝與多人相似。我等一切於諸見趣并不忍見，皆不忍受。汝若爾者，如此人眾纏與隨眠一切見依皆永斷故，於當來世諸見雜染無所堪能。

於當來世諸見雜染無所堪能者：謂當來世，不為諸見之所雜染，彼見煩惱名無堪能。

汝今與彼竟無差別。如是輩流極為尠少，汝於此少轉更為少。若於一切纏及隨眠都不忍見，能永斷者，彼於一切畢竟無執。

【V2 策發希欲】

亥二、策發希欲

如是如來、如來弟子，方便令彼外道弟子，於正智見發生希欲。竊作是念：我竟不知如來弟子能斷如是纏及隨眠。如來知彼於正智見生希欲已，更復策發彼希欲心，其遂承受。

【V3 宣說法要3】

【W1 總標所為】

亥三、宣說法要3　天一、總標所為

如來為欲令彼依止思擇、修習二對治力，永斷一切纏及隨眠，宣說法要，令其獲得無倒智見，如餘安住此正法者，能捨一切纏及隨眠。

【W2 別釋捨依2】

【X1 依思擇力2】

【Y1 觀諸過患】

天二、別釋捨依2　地一、依思擇力2　玄一、觀諸過患

所謂思擇：彼諸見依，能令展轉互相乖背，由是因緣，違諍惱害，能引自他一切無義。諸聖弟子，於彼一切皆無執取，設有來問，亦不記別。

【Y2 捨諸見依】

玄二、捨諸見依

觀察如是諸過患已，依思擇力，捨離諸纏。由此因緣，於彼見依能永捐棄，於餘見依由正見故，亦令無有。

【X2 依修習力2】

【Y1 辨2】

【Z1 觀無常】

地二、依修習力2　玄一、辨2　黃一、觀無常

如是為欲永斷諸纏、拔隨眠故，修循身念，於有色身觀無常性，於身染著淨修其心，於隨自身諸受分位，由無常門觀無常性。如實了知諸名色故，便於諸漏心得解脫。

【Z2 觀壞滅】

黃二、觀壞滅

觀身壞已，當來諸受皆悉斷滅。又於其身住當壞想，乃至命在，常能領受離繫諸受。

【Y2 結】

玄二、結

如是名為依修習力捨離隨眠。

【W3 隨釋一切3】

【X1 釋諸過患】

天三、隨釋一切3　地一、釋諸過患

當知此中，貪恚癡等，令當來世生等諸苦和合繫縛，亦令現法起業雜染，亦令欣求未來染事，執取過去已所捨事，耽著現在正現前事。

【X2 釋違諍等】

地二、釋違諍等

意很名違，言很名諍，由三損惱說名為害。

由三損惱說名為害者：身語意業損惱自他，故名為害。以彼為因，能為自害、他害、俱害故。

【X3 指觀無常】

地三、指觀無常

觀無常等，如聲聞地已說其相。

觀無常等如聲聞地已說其相者：等言，等取觀苦。聲聞地說：觀察苦諦有四行相，謂無常行、苦行、空行、無我行。此中且說無常、苦行，如彼廣顯其相應知。（陵本三十四卷一頁2733）

【M3 想2】

【N1 辨差別2】

【O1 舉欲貪恚害3】

【P1 出彼界】

寅三、想2　卯一、辨差別2　辰一、舉欲貪恚害3　巳一、出彼界

復次，不淨、慈悲修所對治欲貪、恚害未永斷故，諸依止中彼品麤重，猶如種子能生彼故，如其所應，說名欲貪及恚害界。

【P2 明想生】

巳二、明想生

由有此故，順欲、恚、害境現前時，依不如理作意思惟，於三種境能取非理相好想生。

【P3 廣堅執2】

【Q1 發起過患3】

【R1 標列】

巳三、廣堅執2　午一、發起過患3　未一、標列

此想生已，由堅執故，當知發起二種過患。一者、現法，二者、後法。

【R2 徵起】

未二、徵起

此中云何名為堅執？云何名為現法過患？云何名為後法過患？

【R3 隨釋3】

【S1 名堅執想】

未三、隨釋3　申一、名堅執想

若由已生想增上力，如前相似欣欲分別所有熱惱尋求生起。由是因緣，名堅執想。

如前相似欣欲分別等者：謂於先時境界，現前欲貪分別有種種相，今由想增上力，如彼相似生起熱惱尋求故。

【S2 生現過患3】

【T1 出由邪行】

申二、生現過患3　酉一、出由邪行

又尋求時，於其三處，於諸有情發起邪行。

【T2 辨過患相2】

【U1 有苦有匱乏】

酉二、辨過患相2　戌一、有苦有匱乏

由此為因，或有堪能能生現法所有憂苦；由此因緣，說名有苦。或無堪能，然即由彼現在前故，名有匱乏。

或有堪能能生現法所有憂苦者：謂由所欲不會因緣，便受所生身心憂苦故。如本地分說業過患應知。（陵本九卷九頁673）

【U2 有災害有燒惱】

戌二、有災害有燒惱

又此有苦及有匱乏，用二為緣。一者、用他手塊刀杖及麤言等為增上緣，由是緣故，名有災害。二者、用內雜染而住為增上緣，由是緣故，名有燒惱。

【T3 總結得名】

酉三、總結得名

如是名為現法過患。

又此有苦及有匱乏用二為緣者：謂此有苦，用有災害為緣；有匱乏，用有燒惱為緣。如是次第配釋應知。

【S3 名後過患】

申三、名後過患

即由此因，於當來世生諸惡趣，如是名為後法過患。

【Q2 退失善法2】

【R1 明被燒害】

午二、退失善法2　未一、明被燒害

又若於其所受學處有堅固執，當知於彼如乾葦舍所依止中，所有能依如蟲善法，由邪想火擲置其中，能焚滅故。當知即此補特伽羅，所有如蟲一切善法，皆被燒害。

【R2 結無堅執】

未二、結無堅執

與此相違，無堅執故，當知退失功德善法。

與此相違無堅執故等者：此說相違，翻前有堅執想。謂有欲貪及恚害界，生取境想。雖無堅執發起過患，然亦退失一切功德善法。

【O2 翻例出離等】

辰二、翻例出離等

與此相違，如其所應，當知出離、無恚、無害想等差別。

與此相違如其所應等者：此說相違，翻前欲貪及恚害界，及與彼想堅執。如次名為出離、無恚、無害想等差別。

【N2 明方便2】

【O1 由具三慧】

卯二、明方便2　辰一、由具三慧

又於是中，聞思修慧，能令黑品無堅固執，能令白品有堅固執。

【O2 由闕三慧】

辰二、由闕三慧

若此三種妙慧有闕，能令黑品有堅固執，能令白品無堅固執。

【M4 希奇2】

【N1 標列二法】

寅四、希奇2　卯一、標列二法

復次，如來有二甚希奇法。一者、顯示一切諸法皆無有我；二者、顯示一切有情自作、他作皆無失壞。

【N2 廣有情界2】

【O1 出二品類】

卯二、廣有情界2　辰一、出二品類

此中略有二種有情。一、在家品，二、出家品。

【O2 隨釋其界2】

【P1 別辨2】

【Q1 在家品5】

【R1 名發起界】

辰二、隨釋其界2　巳一、別辨2　午一、在家品5　未一、名發起界

在家有情為求財寶，初興加行，名發起界。

【R2 名勢力界】

未二、名勢力界

即於此中，若未獲得，由順精進障礙因緣，諸心勇悍，即望於彼名勢力界。

【R3 名任持界】

未三、名任持界

若已獲得，有蚊蝱等所有災害順精進障，不能令轉，名任持界。

【R4 名出離界】

未四、名出離界

即此諸界，從自方所至餘方所，從未擯捨至已擯捨，名出離界。

從自方所至餘方所等者：此自方所，謂於欲界。色界諸地，名餘方所。欣求諸欲，名未擯捨。厭離諸欲，名已擯捨。由是義說：從自方所至餘方所，從未擯捨至已擯捨。即此諸界，名為出離。

【R5 名勇猛界】

未五、名勇猛界

即彼有情為財寶故，俱於二處，由起無間、殷重加行，無緩加行，名勇猛界。

俱於二處者：謂如前說，若未獲得、若已獲得，名於二處應知。

【Q2 出家品5】

【R1 名發起界】

午二、出家品5　未一、名發起界

出家有情先樂出家，求出家故，生決定欲，名發起界。

【R2 名勢力界】

未二、名勢力界

依出家品，於所應得廣大善法，無有怯劣，名勢力界。

【R3 名任持界】

未三、名任持界

種種淋漏所生眾苦、發勤精進所生眾苦、界相違等所生眾苦不能敗壞，名任持界。

【R4 名出離界】

未四、名出離界

若於下劣不生喜足，名出離界。

【R5 名勇猛界】

未五、名勇猛界

乃至命在，常修無間、殷重加行，名勇猛界。

【P2 總結】

巳二、總結

如是一切，應當了知。謂彼諸界及盡所有諸品類界。

謂彼諸界等者：此中諸界，謂十八界。即此諸界彼彼有情相續差別，名盡所有諸品類界。

【M5 差別性4】

【N1 標】

寅五、差別性4　卯一、標

復次，於諸界中，略有二種界差別性。

【N2 徵】

卯二、徵

云何為二？

【N3 列】

卯三、列

一者、他類差別性，二者、自類差別性。

【N4 釋2】

【O1 他類差別性】

卯四、釋2　辰一、他類差別性

他類差別性者，謂眼界異、色界異、眼識界異，如是乃至意識界異。

【O2 自類差別性】

辰二、自類差別性

自類差別性者，謂即彼界，或順苦受、或順樂受、或順不苦不樂受。由是為緣，能生三受。

【M6 安立4】

【N1 標】

寅六、安立4　卯一、標

復次，由四因緣，當知建立三種三界、二出離界。

【N2 徵】

卯二、徵

云何為四？

【N3 列】

卯三、列

一者、外不出離及出離故；二者、內不出離及出離故；三者、非畢竟出離及出離故；四者、無增上慢故。

【N4 釋4】

【O1 外不出離出離2】

【P1 辨3】

【Q1 欲界】

卯四、釋4　辰一、外不出離出離2　巳一、辨3　午一、欲界

當知此中，用外五妙欲貪為緣，建立欲界。

【Q2 色界2】

【R1 最初靜慮】

午二、色界2　未一、最初靜慮

即由此界出離義故，建立色界最初靜慮。

【R2 上三靜慮】

未二、上三靜慮

由尋、喜、樂出離義故，建立此上三種靜慮。

【Q3 無色界2】

【R1 空無邊處】

午三、無色界2　未一、空無邊處

由色有對種種性想出離義故，建立空無邊處所攝無色界。

【R2 上三無色】

未二、上三無色

由空、識、無所有想出離義故，建立此上所攝無色界。

【P2 結】

巳二、結

如是外處不出離、出離義故，當知建立三界差別。

【O2 內不出離出離2】

【P1 辨3】

【Q1 色界】

辰二、內不出離出離2　巳一、辨3　午一、色界

又色界中，具足六處，內處圓滿。

【Q2 無色界】

午二、無色界

無色界中，五有色處皆已超越，唯餘意處。

【Q3 滅界】

午三、滅界

於滅界中，一切六處皆已超越。

【P2 結】

巳二、結

如是內處不出離、出離義故，當知建立餘三種界。

【O3 非畢竟出離出離2】

【P1 辨2】

【Q1 非畢竟出離】

辰三、非畢竟出離出離2　巳一、辨2　午一、非畢竟出離

又色界中，非是畢竟出離欲界。無色界中望於色界，當知亦爾。

【Q2 畢竟出離】

午二、畢竟出離

若諸有為皆悉寂滅，當知是名畢竟出離。

【P2 結】

巳二、結

如是非畢竟出離、出離義故，當知建立三界差別。

【O4 無增上慢】

辰四、無增上慢

無增上慢者，謂由遍知，當知建立五種、六種諸出離界。如三摩呬多地已辨其相。

謂由遍知當知建立五種六種諸出離界者：三摩呬多地說：觀察究竟正道理故，建立第六離諸我慢。（陵本十一卷十三頁902）是故此說由遍知義，欲、恚、害出離，色出離，薩迦耶出離，是名五種順出離界。慈、悲、喜、捨、無相及離我慢，是名六種順出離界。三摩呬多地別辯其相應知。

【M7 寂靜2】

【N1 辨解脫2】

【O1 總標】

寅七、寂靜2　卯一、辨解脫2　辰一、總標

復次，若諸苾芻專樂寂靜勤修止觀，略由五相，當知其心名得解脫。

【O2 別列】

辰二、別列

一者、奢摩他熏修其心，依毗鉢舍那，解脫奢摩他品諸隨煩惱。二者、毗鉢舍那熏修其心，依奢摩他，解脫毗鉢舍那品諸隨煩惱。三者、二種等運，離心隨惑，解脫一切見道所斷所有諸行。四者、即由此故，解脫一切修道所斷所有諸行，住有餘依般涅槃界。五者、解脫一切苦依諸行，住無餘依般涅槃界。

略由五相等者：當知此中，初二種相，勤修止觀互為因緣，令得清淨，故於其心名得解脫。聲聞地說：依奢摩他所熏習心，為令後時奢摩他定皆清淨故，修習瑜伽毗鉢舍那所有加行。又說：依毗鉢舍那所熏習心，為令後時毗鉢舍那皆清淨故，修習內心奢摩他定所有加行。（陵本三十一卷八頁2573）其義應知。

【N2 明所依2】

【O1 出善說法】

卯二、明所依2　辰一、出善說法

於善說法毗奈耶中，略有二種師及弟子甚希奇法。一、平等見，隨起言說；二、最勝見，隨起言說。

略有二種師及弟子甚希奇法等者：謂所應作無有差別，名平等見。涅槃寂靜，名最勝見。翻下二種，釋義應知。

【O2 簡外道無】

辰二、簡外道無

如是二種，外道法中都不可得，所作差別故，遠離涅槃故。

【M8 愚夫2】

【N1 出二相2】

【O1 舉愚類2】

【P1 標列】

寅八、愚夫2　卯一、出二相2　辰一、舉愚類2　巳一、標列

復次，世間愚夫略有二種愚夫之相。一、樂習行能引自他無義利行；二、於四處不得善巧。

【P2 隨釋2】

【Q1 能引自他無義利行3】

【R1 標列四苦】

巳二、隨釋2　午一、能引自他無義利行3　未一、標列四苦

當知能引無義利行，有四種相。云何為四？謂能生起四種苦故。一、他差別苦，二、內差別苦，三、時差別苦，四、身差別苦。

【R2 釋其差別4】

【S1 他差別苦】

未二、釋其差別4　申一、他差別苦

他差別苦者，或有疫癘，謂非人作；或有災害，謂人所作；或有已遭，或恐當遭，於所未遭而生怖畏。如是名為由他增上所生眾苦。

【S2 內差別苦2】

【T1 出增上】

申二、內差別苦2　酉一、出增上

內差別苦者，謂界相違疾病因緣，名為災患；所愛變壞、所欲匱乏，生染惱心，名為擾惱。如是名為由內增上所生眾苦。

【T2 辨生苦】

酉二、辨生苦

此復如前，應知或有已所遭苦，或恐當遭生怖畏苦。

【S3 時差別苦】

申三、時差別苦

時差別苦者，謂即如是諸品類苦，過去已有，未來當有，現在今有。如是總名時差別苦。

【S4 身差別苦】

申四、身差別苦

身差別苦者，謂自習行邪行為因，能令己苦；由是因緣，他雖正行，亦能令苦。如是名為身差別苦。

【R3 配屬自他】

未三、配屬自他

當知此中，前三名為唯能引自無義利行，後一名為亦能引他無義利行。

【Q2 四處不得善巧】

午二、四處不得善巧

云何四處不得善巧？謂於諸界、諸處、緣起、處非處中皆不了達。

【O2 例相違】

辰二、例相違

與上相違，當知即是聰慧二相。

【N2 廣善巧2】

【O1 界善巧13】

【P1 眼等十八界】

卯二、廣善巧2　辰一、界善巧13　巳一、眼等十八界

又由無色意處所依、所緣、自類流轉差別，當知建立有十八界。

又由無色意處等者：眼界乃至意界，是名無色意處所依。色界乃至法界，名彼所緣。眼識界乃至意識界，名彼自類流轉。由如是別，是故建立有十八界。

【P2 地等六界2】

【Q1 標】

巳二、地等六界2　午一、標

由五色處安立、運轉、驅役所依體性差別，當知建立有餘六界。

【Q2 釋】

午二、釋

安立所依體性差別，謂地等四；運轉所依體性差別，即是空界；驅役所依體性差別，即是識界。

【P3 欲等六界】

巳三、欲等六界

由染淨品想及尋思所依義故，當知建立有餘六界。謂欲、恚、害并彼對治。

謂欲恚害并彼對治者：欲、恚、害三，名染品界。出離、無恚、無害是彼對治，名淨品界。

【P4 苦等六界2】

【Q1 標建立】

巳四、苦等六界2　午一、標建立

貪瞋癡縛所依義故，當知建立有餘六界。謂苦、樂、憂、喜、捨、無明。

【Q2 隨難釋】

午二、隨難釋

若有非理作意思惟，即便生起邪想尋思；若有如理作意思惟，即便生起正想尋思。

【P5 受等四界】

巳五、受等四界

又由三界染淨二品遍行義故，當知建立有餘四界。謂名所攝受等四蘊。

【P6 欲界色界無色界】

巳六、欲界色界無色界

又由所染、所淨、清淨，即此不淨、清淨、增上，如前所說外不出離、出離義故，當知建立有餘三界。謂欲界、色界、無色界。

【P7 色界無色界滅界】

巳七、色界無色界滅界

如前所說內不出離、出離義故，當知建立有餘三界。謂色界、無色界、滅界。

【P8 過去界未來界現在界】

巳八、過去界未來界現在界

又即由此內外二事出離增上，聽聞正法、或不正法，如理思惟、或不如理思惟，依處三種言事差別義故，當知建立有餘三界。謂過去界、未來界、現在界。

【P9 劣界中界妙界3】

【Q1 標建立】

巳九、劣界中界妙界3　午一、標建立

又由所知諸苦、煩惱多中少義，當知建立有餘三界。謂劣界、中界、妙界。

【Q2 別釋相】

午二、別釋相

若有上苦及上煩惱，是名劣界；若有中苦及中煩惱，是名中界；若有少苦及少煩惱，是名妙界。

【Q3 結遍知】

午三、結遍知

如是遍知劣中妙界。

【P10 善界不善界無記界】

巳十、善界不善界無記界

又由遠離此因緣義，及由修習此對治義，當知建立有餘三界。謂善界、不善界、無記界。

【P11 學界無學界非學非無學界】

巳十一、學界無學界非學非無學界

又由修善清淨差別，闕縛義故、無縛義故、具縛義故，當知建立有餘三界。謂學界、無學界、非學非無學界。

【P12 有漏界無漏界】

巳十二、有漏界無漏界

又即由彼有學、無學與諸愚夫，若共不共、世出世法成就義故，當知建立有餘二界。謂有漏界、無漏界。

【P13 有為界無為界2】

【Q1 標建立】

巳十三、有為界無為界2　午一、標建立

又即由彼世出世間、若常無常、有上無上差別義故，當知建立有餘二界。謂有為界、無為界。

【Q2 隨難釋】

午二、隨難釋

一切皆為趣向涅槃，悉以涅槃為其後際，熟修梵行，是故過此無復立界。

【O2 餘善巧2】

【P1 指其三種】

辰二、餘善巧2　巳一、指其三種

諸處、緣起及處非處所有善巧，如聲聞地已辨其相。

諸處緣起及處非處所有善巧等者：諸界善巧，前已廣釋。今於諸處、緣起及處非處所有善巧，不復廣辯，指如聲聞地說應知。（陵本二十七卷十六頁2298）

【P2 辨處非處3】

【Q1 標依二行】

巳二、辨處非處3　午一、標依二行

又若略說處及非處善巧相者，謂或依止趣五趣行，或復依止趣涅槃行。

【Q2 略辨三種】

午二、略辨三種

此一切行略有三種，謂劣中勝。趣惡趣行，說名為劣；趣善趣行，說名為中；趣涅槃行，說名為勝。

【Q3 廣釋所以2】

【R1 趣善趣行2】

【S1 標】

午三、廣釋所以2　未一、趣善趣行2　申一、標

所以者何？趣善趣行此最為極，更無餘行，唯此能感所有世間最極圓滿。

【S2 釋】

申二、釋

謂能感得轉輪王身，或帝釋身，或魔羅身，或大梵身，彼無第二、更無有餘補特伽羅或男或女與其等者。

【R2 趣涅槃行2】

【S1 標能證】

未二、趣涅槃行2　申一、標能證

趣涅槃行，當知能證一切有情最勝法性。謂聲聞菩提、獨覺菩提、無上菩提。

【S2 釋最勝2】

【T1 於彼一切】

申二、釋最勝2　酉一、於彼一切

諸佛如來於彼一切最為殊勝，一切三千大千世界補特伽羅無與等者。

【T2 於諸世間3】

【U1 標】

酉二、於諸世間3　戌一、標

又餘所有安住菩提劣功德者，於諸世間得增上位尚為殊勝，何況如來。

【U2 徵】

戌二、徵

彼復云何？

【U3 釋】

戌三、釋

謂於是處，正見具足補特伽羅不能現行，諸異生類堪任現行。當知一切如經廣說。

謂於是處正見具足補特伽羅不能現行者：此中正見，謂加行位，世間所攝。能成就此，補特伽羅雖歷千生，不墮惡趣。以是義說，能往彼趣諸業、煩惱不能現行。此即釋前安住菩提劣功德者，於諸世間為殊勝義。

【K3 受等2】

【L1 初嗢柁南攝2】

【M1 標列2】

【N1 頌】

子三、受等2　丑一、初嗢柁南攝2　寅一、標列2　卯一、頌

復次，嗢柁南曰：自性與因緣　見染數取趣　轉差別道理　寂靜後觀察

【N2 長行】

卯二、長行

諸受自性應當了知，諸受因緣應當了知，於受正見應當了知，於受雜染應當了知，於能受受補特伽羅思擇、不思擇二力差別應當了知，如是於受解脫、不解脫流轉品別應當了知，諸有所受皆苦道理應當了知，諸受寂靜止息差別應當了知，於受觀察一切受相應當了知。

【M2 隨釋10】

【N1 自性】

寅二、隨釋10　卯一、自性

略說三受，是受自性。

【N2 因緣】

卯二、因緣

三品類觸，是受因緣。

三品類觸是受因緣者：苦觸、樂觸、不苦不樂觸，名三品類觸應知。

【N3 見2】

【O1 出應觀3】

【P1 於樂受】

卯三、見2　辰一、出應觀3　巳一、於樂受

又諸樂受變壞法故，貪依處故，貪是當來眾苦因故，由此應觀樂受為苦。

【P2 於苦受】

巳二、於苦受

若諸苦受現在前時，惱害性故，如中毒箭而未得拔，由此應觀苦受如箭。

【P3 於不苦不樂受】

巳三、於不苦不樂受

非苦樂受，已滅壞者是無常故，正現前者是滅法故，於二更續能隨順故，由此應觀非苦樂受性是無常、性是滅法。

【O2 結悟入】

辰二、結悟入

如是於受所生正見，能隨悟入諸有所受皆悉是苦。

【N4 染2】

【O1 標名雜染】

卯四、染2　辰一、標名雜染

於樂受中有貪隨眠，於苦受中有瞋隨眠，於非苦樂無明隨眠，是名於受所起雜染。

【O2 釋彼隨眠】

辰二、釋彼隨眠

雖於樂等所有諸受現前分位，一切未斷煩惱隨眠之所隨眠，然由緣彼各別所行諸纏生起，此後隨眠煩惱隨縛，即名於彼相續隨眠。

然由緣彼各別所行等者：謂若可意、不可意等差別，是名各別所行。緣彼三種，如次生起貪瞋癡纏。

為欲永害諸隨眠故，熟修梵行，非唯為遣諸纏因緣。

【N5 數取趣2】

【O1 無思擇力有思擇力2】

【P1 舉無思擇】

卯五、數取趣2　辰一、無思擇力有思擇力2　巳一、舉無思擇

無思擇力補特伽羅，受苦受時，心極憂悴。即此苦受，若身、若心現前領納，所餘樂受、非苦樂受，由未斷故而說相應。是故名為現見圓滿冥闇受坑，難得其底。

現見圓滿冥闇受坑難得其底者：謂遍三界受用境時，由境界愛，於所知境令生迷惑，由是說言：圓滿冥闇受坑，難得其底。

【P2 翻有思擇】

巳二、翻有思擇

有思擇力補特伽羅，應知一切與上相違。

【O2 心未解脫心已解脫2】

【P1 舉未解脫3】

【Q1 標喻苦受】

辰二、心未解脫心已解脫2　巳一、舉未解脫3　午一、標喻苦受

又於諸受心未解脫補特伽羅，但於苦受圓滿領納，猶如一人中二毒箭。

【Q2 釋其喻相】

午二、釋其喻相

二毒箭者，即喻其受或染心領納，謂由貪瞋癡；或相應領納，謂由生等苦。

【Q3 結受染惱】

午三、結受染惱

如是彼由現法所有上品苦故，及由現法諸雜染故，亦由後法所有苦故，由是諸處受其染惱。

【P2 翻心解脫2】

【Q1 例相違】

巳二、翻心解脫2　午一、例相違

心解脫者，應知一切與上相違。

【Q2 顯差別】

午二、顯差別

此差別者，具領三受。

具領三受者：心未解脫補特伽羅，但領苦受。今此補特伽羅，由生等苦，名領苦受，亦領樂受、捨受，是名具領三受。

【N6 轉2】

【O1 觀如旋風】

卯六、轉2　辰一、觀如旋風

又若有受，於依止中，生已破壞消散不住速歸遷謝，不經多時相似相續而流轉者，應觀此受猶若旋風。

【O2 觀如羈旅】

辰二、觀如羈旅

若有諸受少時經停，相似相續不速變壞而流轉者，應觀此受如客舍中羈旅色類。

【N7 差別2】

【O1 總標】

卯七、差別2　辰一、總標

又彼諸受自性所依染淨品別，當知名受品類差別。

【O2 別辨2】

【P1 有味無味受】

辰二、別辨2　巳一、有味無味受

有味受者，諸世間受。無味受者，諸出世受。

【P2 依耽嗜依出離受】

巳二、依耽嗜依出離受

依耽嗜受者，於妙五欲諸染汙受。依出離受者，即是一切出離、遠離所生諸善定不定地俱行諸受。

【N8 道理2】

【O1 別辨2】

【P1 於苦受】

卯八、道理2　辰一、別辨2　巳一、於苦受

又諸苦受，一切眾生現知是苦，不假成立。

【P2 於餘受2】

【Q1 標是苦】

巳二、於餘受2　午一、標是苦

所餘二受，由二因緣，應知是苦。

【Q2 釋因緣】

午二、釋因緣

非苦樂受及能隨順此受諸行，由無常故，應知是苦；所有樂受及能隨順此受諸行，變壞法故，應知是苦。

【O2 總結】

辰二、總結

由此道理，當知諸受皆悉是苦。

【N9 寂靜2】

【O1 略標列】

卯九、寂靜2　辰一、略標列

又彼諸受，應知略有三種寂靜。一、由依止上定地故，下地諸受皆得寂靜。二、由暫時不現行故，而得寂靜。三、由當來究竟不轉，而得寂靜。

【O2 釋差別2】

【P1 簡得名】

辰二、釋差別2　巳一、簡得名

當知此中，暫時不行，名為寂靜；令其究竟成不行法，名為止息。

【P2 別釋相2】

【Q1 釋寂靜2】

【R1 第一義】

巳二、別釋相2　午一、釋寂靜2　未一、第一義

樂言論者，廣生言論，染汙樂欲展轉發起種種論說，名為語言。即此語言，若正證入初靜慮定，即便寂靜。

【R2 第二義】

未二、第二義

又麤尋伺能發語言，諸未得定、或有已得還從定起，能發語言，非正在定。正在定者，雖有微細尋伺隨轉，而不能發所有語言，是故此位說名一切語言寂靜。是名第二義門差別。

【Q2 釋止息】

午二、釋止息

又瑜伽師，於貪瞋癡深見過患，安住領納貪瞋癡等離繫諸受，數數遍知、數數斷滅貪瞋癡等，故說其心於貪瞋癡離染解脫。

【N10 觀察】

卯十、觀察

又由七行，於諸受中觀受七相。謂觀諸受自性故，現在流轉、還滅因緣故，當來流轉因緣故，當來還滅因緣故，雜染因緣故，清淨因緣故，及清淨故。

又由七行於諸受中觀受七相等者：決擇分說：一切如來應正等覺出現世間，皆於諸受起八種觀。謂受有幾種？誰為受集？誰是受滅？誰是受集趣行？誰是受滅趣行？誰是受愛味？誰是受過患？誰是受出離？乃至廣說。如是八種觀察諸受，當知略顯自相觀、現法轉因觀、彼滅觀、後法轉因觀、彼滅觀、彼二轉因觀、彼二轉滅因觀，及清淨觀。（陵本五十三卷十八頁4271）今說七行與彼相攝，如應當知。

【L2 第二嗢柁南攝2】

【M1 頌標列】

丑二、第二嗢柁南攝2　寅一、頌標列

復次，嗢柁南曰：受生起劣等　諸受相差別　見等為最勝　知差別問記

【M2 長行釋7】

【N1 受生起3】

【O1 略標列】

寅二、長行釋7　卯一、受生起3　辰一、略標列

一切有情應斷諸受，略由三緣而得生起。一者、欲緣，謂於未來世。二者、尋緣，謂於過去世。三者、觸緣，謂於現在世現前境界。

【O2 別釋相2】

【P1 出有情眾4】

【Q1 徵】

辰二、別釋相2　巳一、出有情眾4　午一、徵

云何名為一切有情？

【Q2 標】

午二、標

謂有情眾略有八種。

【Q3 列】

午三、列

一、在家眾。二、出家眾。三、於諸欲未離貪眾。四、於諸欲已離貪眾。五、於初靜慮未離貪眾。六、於初靜慮已離貪眾。七、從此已上，乃至非想非非想處未得離貪諸外道眾，能入世間定，具足於邪見乃至邪解脫智者。八、住內法眾，能入世間定，具足於正見乃至正解脫智者；及住內法眾，能入出世定者。

【Q4 結】

午四、結

由此八眾，依能領納諸受遍知，應知普攝諸有情眾。

謂有情眾略有八種等者：此中諸欲未離貪、已離貪眾，義顯欲為受緣。於初靜慮未離貪、已離貪眾，義顯尋為受緣。具足邪見、正見等眾，義顯觸為受緣。在家、出家通攝一切，故作如是八種分別。

【P2 配諸受緣4】

【Q1 未離貪已離貪眾2】

【R1 總標三緣】

巳二、配諸受緣4　午一、未離貪已離貪眾2　未一、總標三緣

又在家眾、或出家眾，於諸欲中未離貪者，由三因緣，諸染汙受而得生起。一、由染著力，二、由作意力，三、由境界力。

又在家眾或出家眾等者：此中三種因緣，如次配釋欲、尋、觸三。然於此中，唯說於諸欲中未離貪者，當知舉初兼攝後二。

【R2 別釋二眾2】

【S1 在家眾2】

【T1 第一義】

未二、別釋二眾2　申一、在家眾2　酉一、第一義

當知此中，諸在家者追求諸欲，為受用故發生欲樂，由染著力。即此非理思惟先時曾所領受，由作意力。於現前境現在受用，由境界力。應知如是補特伽羅欲、尋、觸緣，由現行故，皆不寂靜，以此為緣，發生三受。

【T2 第二義2】

【U1 釋2】

【V1 明隨轉】

酉二、第二義2　戌一、釋2　亥一、明隨轉

又由最初染汙欲、尋、觸現行故，領納彼緣所生諸受。若彼生已，染著不捨，亦不除遣。如是彼受長時相續隨轉不絕，不得寂靜；不寂靜緣，長時相續領納諸受。

又由最初染汙欲尋觸現行等者：前說由三因緣，染受生起，即由此義名為最初。從是以後，長時隨轉，是名相續。

【V2 名為緣】

亥二、名為緣

又彼欲等，由其最初長時相續恆現行故，彼緣彼品所有煩惱墮在相續未永斷故，即說名為不寂靜緣。

【U2 結】

戌二、結

是名第二義門差別。

【S2 出家眾2】

【T1 第一義2】

【U1 辨2】

【V1 未離貪2】

【W1 尋觸現行】

申二、出家眾2　酉一、第一義2　戌一、辨2　亥一、未離貪2　天一、尋觸現行

若諸出家未離貪者，由於諸欲能棄捨故，其染著力所攝受欲雖得寂靜，作意、境界力所攝受，若尋、若觸而未寂靜。由是因緣，彼於獨處，於尋對治未善修故，一切離欲皆未作故，於曾受境，非理作意尋思現行；於諸勝妙現前境界，有觸現行。

【W2 唯觸現行】

天二、唯觸現行

若於尋思深見過失，於彼對治已善修故，一切離欲未盡作故，欲如前說已得寂靜。由是因緣，尋亦寂靜，唯觸獨一未得寂靜。若勝妙境現在前時，諸染汙觸便復生起。

【V2 已離貪】

亥二、已離貪

若於諸欲已離貪者，當知一切皆得寂靜。

【U2 結】

戌二、結

是名一種義門差別。

【T2 第二義2】

【U1 辨4】

【V1 貪欲尋觸皆未寂靜】

酉二、第二義2　戌一、辨4　亥一、貪欲尋觸皆未寂靜

復有一類，於諸欲中未離貪者，由於諸欲所有貪欲未永斷故，諸尋、染觸未永斷故，由是一切皆未寂靜。

【V2 欲已寂靜尋未寂靜】

亥二、欲已寂靜尋未寂靜

若於諸欲貪欲已斷，證初靜慮，欲已寂靜，尋未寂靜。

【V3 欲尋寂靜觸未寂靜】

亥三、欲尋寂靜觸未寂靜

於初靜慮已離貪者，乃至非想非非想處未離貪者，二已寂靜，觸未寂靜。

【V4 貪欲尋觸一切寂靜】

亥四、貪欲尋觸一切寂靜

超過有頂，一切寂靜。

【U2 結】

戌二、結

是名第二義門差別。

【Q2 入世間定諸外道眾】

午二、入世間定諸外道眾

若諸外道，能入世間定，具足於邪見乃至邪解脫智者，由彼為緣生起諸受，於彼染著。又由彼品煩惱隨縛，即由如是不寂靜緣，諸受生起。

【Q3 入世間定諸內法眾】

午三、入世間定諸內法眾

若住內法，能入世間定，具足於正見乃至正解脫智者，由彼為緣生起諸受，於彼染著。又由彼品煩惱隨縛，即由如是不寂靜緣，諸受生起。

【Q4 入出世定諸內法眾2】

【R1 明彼欲2】

【S1 未寂靜】

午四、入出世定諸內法眾2　未一、明彼欲2　申一、未寂靜

又住內法，能入出世定者，若依向道轉，自事未究竟，所有諸欲未得為得、未證為證、未觸為觸。作是希望：我於是處何時當得？廣說如前。

廣說如前者：如前未證為證，未觸為觸。此應廣說何時當證、當觸故。

彼未寂靜，由是為緣，彼於爾時諸受生起。

【S2 已寂靜】

申二、已寂靜

若於自事已得究竟，彼欲寂靜。由寂靜緣，便有第一寂靜無上諸受生起。

【R2 出勝義】

未二、出勝義

彼於一切所有諸受出離方便如實了知，是故如前於第一義諸沙門中，許為沙門；諸梵志中，許為梵志。若不了知，於彼一切皆不忍許。

【O3 總料簡4】

【P1 苦法攝2】

【Q1 無差別緣】

辰三、總料簡4　巳一、苦法攝2　午一、無差別緣

當知此中，一切諸受無有差別，皆觸為緣。

【Q2 有差別緣】

午二、有差別緣

又即此緣欲亦為緣，尋亦為緣，境界愚癡所攝無明亦為其緣。

又即此緣欲亦為緣等者：此中義顯，諸受有差別緣應知。

【P2 集法攝】

巳二、集法攝

如是一切不正思惟，及墮相續彼品煩惱，以為其集。

【P3 滅法攝】

巳三、滅法攝

由此滅故，彼亦隨滅。

【P4 道法攝】

巳四、道法攝

正見等道，當知說名能趣滅行。

【N2 劣等3】

【O1 於初靜慮】

卯二、劣等3　辰一、於初靜慮

復次，於遠離喜身作證住諸聖弟子，能斷五法，能修五法令得圓滿。應知如前三摩呬多地廣辨其相。

能斷五法等者：三摩呬多地說：初靜慮中說離生喜，由證住此，斷除五法。謂欲所引喜、欲所引憂、不善所引喜、不善所引憂、不善所引捨。又於五法修習圓滿。謂歡、喜、安、樂及三摩地。乃至廣說。（陵本十一卷二頁838）其義應知。

【O2 於欲界及四靜慮】

辰二、於欲界及四靜慮

又喜樂捨劣中勝品，謂在欲界及四靜慮。如其所應，當知其相。

【O3 於第四靜慮及在上地】

辰三、於第四靜慮及在上地

又在第四靜慮地捨，一切過患皆遠離故，名善清淨。若此上捨，復可立為勝無愛味。

【N3 諸受相差別2】

【O1 標列十相】

卯三、諸受相差別2　辰一、標列十相

復次，由十種相，當知諸受所有差別。一、勝義差別，二、流轉所依差別，三、自相差別，四、盡所有性差別，五、自相品類差別，六、流轉門差別，七、雜染門差別，八、所治能治差別，九、時差別，十、剎那展轉生起差別。

【O2 隨釋勝義2】

【P1 敘異說】

辰二、隨釋勝義2　巳一、敘異說

此中或有無開覺者，作如是言：受唯有二，一、苦，二、樂。雖復說有不苦不樂，然唯苦樂無性所顯，是故世尊即依如是苦樂寂靜假設為有。

【P2 顯實義2】

【Q1 別辨種類2】

【R1 欲遠離樂2】

【S1 標二種】

巳二、顯實義2　午一、別辨種類2　未一、欲遠離樂2　申一、標二種

世尊為欲開曉彼故，說如是言：樂有二種，所謂欲樂及遠離樂。

【S2 廣遠離3】

【T1 標列】

申二、廣遠離3　酉一、標列

此遠離樂復有三種。一者、劣樂，二者、中樂，三者、勝樂。

【T2 隨釋】

酉二、隨釋

劣樂者，謂無所有處已下。中樂者，謂第一有。勝樂者，謂想受滅。

【T3 辨說3】

【U1 依樂受說】

酉三、辨說3　戌一、依樂受說

既有是理，樂受亦得說為寂靜，謂在初二三靜慮中。

【U2 依捨受說】

戌二、依捨受說

非苦樂受亦名寂靜，謂在第四靜慮已上，乃至有頂。

【U3 依受無說】

戌三、依受無說

一切受無亦名寂靜，謂在滅定。

【R2 最寂靜樂2】

【S1 舉貪解脫】

未二、最寂靜樂2　申一、舉貪解脫

然佛世尊約第一義，說有三種最寂靜樂。謂諸苾芻，心於其貪離染解脫。

【S2 例餘瞋癡】

申二、例餘瞋癡

如於其貪，於瞋、於癡，當知亦爾。

【Q2 總攝一切2】

【R1 標列】

午二、總攝一切2　未一、標列

如是一切，總為三樂。一者、應遠離樂，二者、應修習、有上住樂，三者、最極究竟解脫無上住樂。

【R2 隨釋3】

【S1 應遠離樂】

未二、隨釋3　申一、應遠離樂

應遠離樂者，謂諸欲樂。

【S2 應修習有上住樂2】

【T1 應修習樂】

申二、應修習有上住樂2　酉一、應修習樂

應修習樂者，謂初靜慮乃至有頂諸所有樂。

【T2 有上住樂】

酉二、有上住樂

有上住樂者，謂滅盡定。此亦名為應修習樂。

【S3 最極究竟解脫無上住樂2】

【T1 指前說】

申三、最極究竟解脫無上住樂2　酉一、指前說

最極究竟解脫無上住樂者，謂如前說三最勝樂。

謂如前說三最勝樂者：前說離貪、離瞋、離癡，是名三最勝樂。以此三樂，唯無漏界中可得故。

【T2 釋樂名2】

【U1 標簡滅定】

酉二、釋樂名2　戌一、標簡滅定

非據受樂說滅盡定以為有樂，然斷受樂說名為樂。

【U2 顯彼差別2】

【V1 標名樂】

戌二、顯彼差別2　亥一、標名樂

又勝住樂與樂相似，又即依此有樂可得，說名為樂。

【V2 釋依受】

亥二、釋依受

謂如有一，從此定起，有所領受，作如是言：我已多住如是如是色類最勝寂靜樂住。由依此故，說名有樂。

【N4 見等為最勝2】

【O1 總標】

卯四、見等為最勝2　辰一、總標

復次，若有苾芻，依止如是色類見聞及樂想有，無間隨得諸漏永盡，當知此見名最勝見，乃至此有名最勝有。

【O2 別釋2】

【P1 名見最勝】

辰二、別釋2　巳一、名見最勝

從無我見不更尋求其餘勝見，謂無常見。即此無間隨得漏盡，是故此見名最勝見。

【P2 名餘最勝2】

【Q1 標列四門】

巳二、名餘最勝2　午一、標列四門

依止此見，復由四門，方能隨得諸漏永盡。一、或從他聽聞正法；二、或依四現法樂住；三、或依止三種想定，謂從空無邊處乃至無所有處；四、或天有，或在人有。

【Q2 結說最勝】

午二、結說最勝

是故此聞於其餘聞、此樂於其餘樂、此想於其餘想、此有於其餘有，說為最勝。

【N5 知差別2】

【O1 知斷證修四諦差別2】

【P1 總標】

卯五、知差別2　辰一、知斷證修四諦差別2　巳一、總標

復次，由遍了知應遍知事，於其苦諦得遍解脫，於其集諦得勝解脫，於其滅諦能正作證，於其道諦能正修習。

【P2 別釋4】

【Q1 解脫苦諦】

巳二、別釋4　午一、解脫苦諦

正於苦邊能隨得者，謂於苦諦得遍解脫。

【Q2 解脫集諦】

午二、解脫集諦

於諸漏盡能隨得者，謂於集諦得勝解脫。

【Q3 作證滅諦】

午三、作證滅諦

應厭應離應解脫者，謂於滅諦能正作證。

【Q4 修習道諦】

午四、修習道諦

於無常等隨觀住者，謂於道諦能正修習。

【O2 雜染清淨境事差別2】

【P1 雜染品攝】

辰二、雜染清淨境事差別2　巳一、雜染品攝

又由十相，應當了知境事差別。一者、已生諸行繫屬命根住因差別；二者、有色、無色諸行展轉相依住立流轉差別；三者、無色諸行無常法性入門差別；

無色諸行無常法性入門差別者：前說：緣起善巧諸聖弟子，復欲悟入最極微細識無常性，即於緣起如理思惟。由能分別墮自相續觸所生起諸受分位差別性故，便能悟入識無常性。（陵本九十三卷十頁7015）其義應知。

四者、心諸雜染依處差別；五者、一切諸行一切品類總皆是苦差別；六者、淨不淨業果受用門差別；七者、有喜樂識所行邊際差別；八者、愛恚依處差別；九者、喜樂執藏有情生處安住邊際差別；十者、墮往惡趣依處邊際差別。

【P2 清淨品攝】

巳二、清淨品攝

又清淨品應得、應修事增上故，當知有餘十種差別。一者、善法無間修習增上無邊差別；二者、心、慧解脫依止差別；三者、勝三摩地邊際差別；四者、於一切境繫縛其心邊際差別；五者、解脫方便差別；六者、解脫差別；七者、等覺真義差別；八者、現等覺後，於三學中受學差別；九者、正學、已學現法樂住差別；十者、證聖神通廣行差別。

【N6 問3】

【O1 標應問論】

卯六、問3　辰一、標應問論

復次，即依如上所說差別，應生問論。

【O2 出二差別】

辰二、出二差別

標舉者，謂由未了義理。記別者，謂由已了義理。

【O3 辨其因緣2】

【P1 總標】

辰三、辨其因緣2　巳一、總標

當知此中，由四因緣，能請問者不應與言；由四因緣，能記別者應可與言。

【P2 別釋2】

【Q1 不應與言3】

【R1 列】

巳二、別釋2　午一、不應與言3　未一、列

前四種者，一、於現量，二、於應理，三、於其因，四、於非因。

【R2 釋】

未二、釋

謂等示現時，而不領解；比度分別正施設時，而不領解；汝自修行自然當了，而不領解；正智論者親自演說，由此至教亦不領解。

【R3 結】

未三、結

是故於此能請問者，不應與言。

謂等示現時而不領解等者：此中四種不領解相，如次配釋於現量等應知。

【Q2 應可與言2】

【R1 正辨相2】

【S1 辨4】

【T1 一向記】

午二、應可與言2　未一、正辨相2　申一、辨4　酉一、一向記

後四種者，謂一切行皆是無常，一切諸法皆無有我，一切生處皆不可樂，淨不淨業終無失壞，是一向記。

【T2 分別記】

酉二、分別記

故思造業當受於苦，此非一向。獲得於捨，於現法中定般涅槃，亦非一向。

【T3 反問記2】

【U1 於造業】

酉三、反問記2　戌一、於造業

若有問言：造作業已，往善趣不？應反詰云：汝問何業？

【U2 於修道】

戌二、於修道

若有問言：修習道已，得涅槃不？應反詰云：汝問何道？為是世間，為出世間？

【T4 捨置記】

酉四、捨置記

置記論者，謂依一切所有見趣。

謂依一切所有見趣者：聞所成地決擇中說：有四因緣，如來宣說不可記事。謂諸外道妄宣說故，不如理故，引無義故，唯是諍論所依處故。有二因緣，能引無義。一者、遠離思因果故；二者、遠離思染淨故。（陵本六十四卷八頁5101）此應準釋。

【S2 結】

申二、結

如是四種正答問者，名善能記，應可與言。

【R2 例相違】

未二、例相違

與此相違，不應與言。

【N7 記2】

【O1 出二記別2】

【P1 標列】

卯七、記2　辰一、出二記別2　巳一、標列

復次，諸佛如來有二記別。一、共外道，二者、不共。

諸佛如來有二記別者：謂依二諦，有二記別。依世俗諦，說共外道；依勝義諦，說與不共。

【P2 隨釋2】

【Q1 共外道】

巳二、隨釋2　午一、共外道

共外道者，記諸弟子當生處等。

【Q2 不共外道2】

【R1 簡他】

午二、不共外道2　未一、簡他

言不共者，終不記別有生者等。

【R2 顯自2】

【S1 明識依住2】

【T1 標列二依】

未二、顯自2　申一、明識依住2　酉一、標列二依

有二識火熾然所依。一、微細愛，二、麤名色。

【T2 釋依住相3】

【U1 欲色界識】

酉二、釋依住相3　戌一、欲色界識

欲、色二界愛所生識，名色為依。愛若止息，乃至壽量，其識相續隨轉而住。

【U2 無色界識】

戌二、無色界識

若無色界愛所生識，但緣其名而得住立。愛若斷滅，乃至壽量，其識相續隨轉而住。

【U3 色中有識】

戌三、色中有識

又於色界此愛為依，生中有識。即愛為依，令於中有般涅槃者，暫爾安住。此愛若斷，即於爾時其識謝滅。

【S2 辨意生身】

申二、辨意生身

復有二種意所生身。一者、色界意所生身，二、無色界意所生身。謂由定地意門方便，而能集成二生身故。

【O2 明善避他2】

【P1 標列二論】

辰二、明善避他2　巳一、標列二論

又諸如來，略有二種善避他論。一者、能避定不應記作不定論，二者、能避決定應記作不定論。

【P2 隨釋後一】

巳二、隨釋後一

如說喜樂色等義別，如是喜樂取等義別，應知亦爾。

如說喜樂色等義別等者：此中義顯決定記事。謂唯有心住四識住，有轉有染；又唯有心斷四識住，無轉無染。心轉染時，復有四依，謂色、受、想、行，由是此說色等義別。復有四取，謂於欲、見、戒禁、我語所有欲貪，由是此說取等義別。言喜樂者，謂喜為先因，於彼彼生處障於厭離，滋潤自體。如是一切，已如前說應知。（陵本八十七卷十三頁6588）

瑜伽師地論科句披尋記卷第九十六

瑜伽師地論科句披尋記卷第九十七

彌勒菩薩說

唐三藏沙門玄奘奉詔譯

韓清淨科記

攝事分中契經事菩提分法擇攝第四之一

【F4 菩提分法擇攝2】

【G1 結前生後】

己四、菩提分法擇攝2　庚一、結前生後

如是已說緣起、食、諦、界擇攝。菩提分法擇攝，我今當說。

【G2 標釋一切2】

【H1 總嗢柁南】

庚二、標釋一切2　辛一、總嗢柁南

總嗢柁南曰：念住與正斷　神足及根力　覺道支息念　學證淨為後

【H2 別嗢柁南9】

【I1 念住攝4】

【J1 初嗢柁南2】

【K1 頌標列】

辛二、別嗢柁南9　壬一、念住攝4　癸一、初嗢柁南2　子一、頌標列

別嗢柁南曰：沙門沙門義　喜樂一切法　梵行數取趣　超二染為後

【K2 長行釋8】

【L1 沙門2】

【M1 總標簡】

子二、長行釋8　丑一、沙門2　寅一、總標簡

依四念住修習增上，由四因緣，應知內法有沙門道，及有究竟；外法決定無沙門道，亦無究竟。當知他論，諸沙門道及以究竟，一切皆空。

【M2 別釋相2】

【N1 略釋一切4】

【O1 四種因緣】

寅二、別釋相2　卯一、略釋一切4　辰一、四種因緣

云何名為四種因緣？一者、依止四處，得四證智故；二者、解脫四種外隨煩惱故；三者、內法弟子與外道弟子不同品類故；四者、內法大師與外道師不同品類故。

【O2 內法沙門4】

【P1 徵】

辰二、內法沙門4　巳一、徵

云何名為內法沙門？

【P2 標】

巳二、標

謂諸沙門略有四種。

【P3 列】

巳三、列

一者、勝道沙門，二者、論道沙門，三者、命道沙門，四者、汙道沙門。

【P4 指】

巳四、指

是四沙門若略若廣，如聲聞地已辯其相。

如聲聞地已辯其相者：聲聞地說：當知諸善逝，名勝道沙門；諸說正法者，名說道沙門；諸修善行者，名活道沙門；諸行邪行者，名壞道沙門。乃至廣說應知。（陵本二十九卷十七頁2461）

【O3 內法道2】

【P1 徵】

辰三、內法道2　巳一、徵

內法道者，云何為道？

【P2 釋2】

【Q1 出體性】

巳二、釋2　午一、出體性

謂八支聖道。

【Q2 明施設2】

【R1 唯內法有】

午二、明施設2　未一、唯內法有

若處施設八支聖道，是處施設汙道為後四種沙門。

【R2 簡外法無】

未二、簡外法無

若有其道，自行邪行，非生道器；由是因緣，容有汙道。是故外法尚無汙道，況得有餘。

【O4 內法究竟】

辰四、內法究竟

內法究竟者，云何究竟？謂斷諸取。諸取斷已，當來畢竟無復相續。

【N2 廣釋因緣4】

【O1 第一因緣攝2】

【P1 徵】

卯二、廣釋因緣4　辰一、第一因緣攝2　巳一、徵

云何名為依止四處？云何復名得四證智？

【P2 釋2】

【Q1 四依處】

巳二、釋2　午一、四依處

謂四處者，一、三結永斷蘇息處，二、無退墮法勢力處，三、定趣菩提種類處，四、極七反有隨行處。

【Q2 四證智】

午二、四證智

依此四處，於佛法僧及於淨戒得證淨智。

【O2 第二因緣攝3】

【P1 徵】

辰二、第二因緣攝3　巳一、徵

云何名為解脫四種外隨煩惱？

【P2 列】

巳二、列

一者、解脫現法外隨煩惱；二者、解脫後法外隨煩惱；三者、解脫展轉互相違戾所作外隨煩惱；四者、解脫於諸聖諦不能宣說、不能覺悟所作外隨煩惱。

【P3 釋2】

【Q1 辨煩惱4】

【R1 第一現法外隨煩惱】

巳三、釋2　午一、辨煩惱4　未一、第一現法外隨煩惱

當知此中，諸外道類闕念住故，其念忘失，不正知住，領納諸受或樂、或苦、或非苦樂，於樂起染，於苦起恚，於非苦樂發起愚癡。如是名為第一現法外隨煩惱。

【R2 第二後法外隨煩惱】

未二、第二後法外隨煩惱

彼由如是染恚癡故，以受為緣，生後有愛；以愛為緣，發生諸取；有愛、取故，以取為緣，成辦於有；廣說乃至純大苦聚積集增長。如是名為第二後法外隨煩惱。

【R3 第三外隨煩惱】

未三、第三外隨煩惱

又諸外道，薩迦耶見以為根本種種見趣，意各別故，彼此展轉互相違戾。是名第三外隨煩惱。

【R4 第四外隨煩惱】

未四、第四外隨煩惱

又諸外道，遍於一切四聖諦中，尚無有能施設其教，況當覺悟。是故彼於自師宗智雖得增上，而實無知，墮無明趣。是名第四外隨煩惱。

【Q2 明解脫】

午二、明解脫

住內法者，於是一切皆能解脫。

【O3 第三因緣攝2】

【P1 徵】

辰三、第三因緣攝2　巳一、徵

云何內法弟子與外道弟子不同品類？

【P2 釋2】

【Q1 外道弟子】

巳二、釋2　午一、外道弟子

謂外道弟子，或墮有見常邊，或墮無見斷邊，長夜積集，深起藏護。由聞親近，由思染著，由修染著。

長夜積集深起藏護者：攝異門分說：一切愚夫異生，於其六處，由執我故，名藏；執我所故，名護。（陵本八十四卷十一頁6384）此說藏護，應準彼知。

【Q2 內法弟子】

午二、內法弟子

內法弟子行處中行，遠離二邊。

【O4 第四因緣攝3】

【P1 徵】

辰四、第四因緣攝3　巳一、徵

云何內法大師與外道師不同品類？

【P2 釋2】

【Q1 外道師3】

【R1 標】

巳二、釋2　午一、外道師3　未一、標

謂外道師，於一切取雖同宣說斷遍知論，而於諸取不能施設正斷遍知。

【R2 釋2】

【S1 由未全斷4】

【T1 能於欲取立斷遍知】

未二、釋2　申一、由未全斷4　酉一、能於欲取立斷遍知

由彼本契出家捨欲，故於欲取立斷遍知，非於自見、自戒、我語。

【T2 於分見取立斷遍知】

酉二、於分見取立斷遍知

若有與他諸餘沙門、婆羅門等，見不同分，戒禁同分，彼於見取亦能隨分立斷遍知，非於戒禁、我語二取。

【T3 於分戒禁立斷遍知】

酉三、於分戒禁立斷遍知

若有戒禁亦不同分，於戒禁取亦能隨分立斷遍知。

【T4 不於我語立斷遍知】

酉四、不於我語立斷遍知

其我語取，於一切時，一切外道悉皆共有，是故外道於自、於他我語取中，皆不施設斷遍知論。

【S2 由未永斷】

申二、由未永斷

又彼雖能分捨諸取，而於當來還復能取，未永斷故。

【R3 結】

未三、結

如是外道，於諸取中未全斷故、未永斷故，不得究竟。

【Q2 內法大師】

午二、內法大師

內法大師，當知一切與上相違。

【P3 結】

巳三、結

如是應知內法大師與外道師不同品類。

【L2 沙門義2】

【M1 標】

丑二、沙門義2　寅一、標

復次，依四念住修習增上，略由三處、三地、三種補特伽羅，當知普攝諸沙門義。

【M2 釋2】

【N1 列種類3】

【O1 三處】

寅二、釋2　卯一、列種類3　辰一、三處

云何三處？一、境，二、智，三、證。

【O2 三地】

辰二、三地

云何三地？一、正加行攝異生地，二、有學地，三、無學地。

【O3 三種補特伽羅】

辰三、三種補特伽羅

云何三種補特伽羅？一、正加行異生補特伽羅，二、有學補特伽羅，三、無學補特伽羅。

【N2 釋彼相2】

【O1 三處攝2】

【P1 釋得名3】

【Q1 境】

卯二、釋彼相2　辰一、三處攝2　巳一、釋得名3　午一、境

云何名境？謂地等六界與六觸處為所依體，此六觸處與十八意行為所依體，十八意行能雜染心。

與十八意行為所依體者：謂喜、憂、捨，由觸為依各有六種，如是總名十八意行。

【Q2 智】

午二、智

云何名智？謂心清淨增上慧依處。

謂心清淨增上慧依處者：此中義顯，心得定故，能如實知、能如實見，乃至能證無作究竟涅槃。由是說慧依處，名心清淨增上。

【Q3 證】

午三、證

云何名證？謂即慧依處增上，若諦依處、若捨依處、若寂依處。

【P2 成依處4】

【Q1 別辨相4】

【R1 慧依處】

巳二、成依處4　午一、別辨相4　未一、慧依處

云何慧依處？謂慧為依處，於正加行異生地中，正修善法為因緣故，能無放逸入有學地；若慧為依處，證阿羅漢無學地中，得盡智故，如實了知我生盡等；若學無學出世智後諸世間慧。

云何慧依處等者：此中說慧依處，略有三種。一者、異生正加行慧，二者、有學無漏正慧，三者、有學、無學諸後得慧。如文可知。

【R2 諦依處】

未二、諦依處

云何諦依處？謂已獲得八支聖道，斷諸煩惱。由此依處，當來眾苦畢竟不生。由此畢竟無忘失故，名諦依處。

【R3 捨依處】

未三、捨依處

云何捨依處？謂斷彼事。由此依處，於已斷事無雜染行，現法樂住。

謂斷彼事者：謂於境界事欲已遠離故，彼貪隨眠已永害故。

【R4 寂依處】

未四、寂依處

云何寂依處？謂為斷滅所餘結事，方便勤修如已得道。此為依處，於所餘結及所餘事，能捨無餘。

【Q2 攝要義】

午二、攝要義

如是一切以要而言，為欲得證，故修其智；既得證已，便獲聖道及聖道果。果有二種，謂煩惱斷及與事斷。

【Q3 明施設2】

【R1 出應作】

午三、明施設2　未一、出應作

此中一種，證所未證。第二依處，捨未來苦。第三依處，能隨習近現法樂住。第四依處，斷未圓滿能令圓滿。齊爾所處，諸瑜伽師於所應作皆得究竟。

【R2 釋應知】

未二、釋應知

謂於未證，由初能證。於未來苦，第二能捨。於現法樂，第三能住。於上斷滅所未圓滿，第四能滿。如是一切，由四依處應當了知。

【Q4 簡所證】

午四、簡所證

此中先所獲得聖道，名寂靜道。為斷上位煩惱、事故，正修習時，於其事斷倍趣增益，於煩惱斷防未得退。

先所獲得聖道名寂靜道者：此中更釋第四名寂依處。由先所獲聖道，名之為寂。以此為依，進斷餘結及餘事故。

【O2 三地及三補特伽羅攝2】

【P1 明智觀察2】

【Q1 徵】

辰二、三地及三補特伽羅攝2　巳一、明智觀察2　午一、徵

此中云何由智觀察所知境界，證所應證？

【Q2 釋3】

【R1 異生位3】

【S1 住循身觀3】

【T1 出其觀相】

午二、釋3　未一、異生位3　申一、住循身觀3　酉一、出其觀相

謂正加行異生地中，正行異生補特伽羅，由內外別觀察五界，於所有身住循身觀。謂心解脫及慧解脫為增上故，彼起如是如理加行，於諸界中住唯界想，觀唯有界，都無有我。

由內外別觀察五界者：此中五界，謂地、水、火、風、空界應知。

【T2 明斷未斷2】

【U1 標】

酉二、明斷未斷2　戌一、標

依思擇力，於諸色界已遠離貪，而於所緣猶未能斷。

【U2 釋】

戌二、釋

於未來世不希望故，於現在世不耽著故，名已離貪。未能永害彼隨眠故，名於所緣猶未能斷。

【T3 結應修治】

酉三、結應修治

彼於其貪已遠離故，由心解脫為增上力；遠離貪故，心得清淨。而於所緣未能斷故，有餘上位應更修治。

【S2 住循受觀2】

【T1 明斷未斷2】

【U1 總標簡】

申二、住循受觀2　酉一、明斷未斷2　戌一、總標簡

從此已後，於六觸處所攝境界無倒觀察。於諸受中住循受觀。彼如前說，依思擇力，於諸受界亦遠離貪。

彼如前說依思擇力者：謂如前說，心、慧解脫為增上力，能起如理加行故。

歷觀緣生無常性故，即如前說，而於所緣猶未能斷。

即如前說者：謂如前說：未能永害彼隨眠故。

【U2 隨難釋】

戌二、隨難釋

彼於無明已遠離故，由慧解脫為增上力，依諸明觸所生如理作意相應所有善受，於一切受所生雜染厭捨而住。

【T2 結應修治】

酉二、結應修治

由於無明觸所生受為緣起貪已遠離故，名得清淨。而於隨眠未永斷故，有餘上位應更修治。

【S3 住循心法觀3】

【T1 總標】

申三、住循心法觀3　酉一、總標

從此已後，於十八意行無倒觀察，俱於心法同時安住循心法觀。

【T2 別釋2】

【U1 於心住循心觀2】

【V1 釋相2】

【W1 思惟妙捨】

酉二、別釋2　戌一、於心住循心觀2　亥一、釋相2　天一、思惟妙捨

彼作是思：此十八意行最第一者，謂諸所有寂靜解脫，超過諸色，在於無色。於能順捨起諸意行。

【W2 思令清淨】

天二、思令清淨

復作是思：若我依此勝妙意行，於清淨捨若定、若生耽著係憶，因此我心便成雜染。如是知已，捨而不憶。

【V2 結名】

亥二、結名

是名於心住循心觀。

【U2 於法住循法觀】

戌二、於法住循法觀

復於諸處觀無常性，是名於法住循法觀。

【T3 結簡】

酉三、結簡

彼於爾時，於三想定，及以非想非非想處所有諸行餘第一有，已離貪故，名於想界及行界貪亦得遠離。餘如前說。

於三想定等者：前三無色，名三想定。非想非非想處生本諸行，名第一有。於此二種已離貪故，名於想界及行界貪亦得遠離。然未永害彼隨眠故，名於所緣猶未能斷，由是故言餘如前說。

【R2 有學位】

未二、有學位

如是彼於正加行攝異生地中淨修心已，為欲證會學心解脫，復於一切身受心法，觀唯有法，都無有我。於一切有深心厭捨，不起加行，謂我當有，或我當無。如實了知此中無有有者、無者。

【R3 無學位】

未三、無學位

彼由如是如實知故，漸於見、修所斷三漏，心得解脫。

漸於見修所斷三漏者：欲漏、有漏、無明漏，是名三漏。處擇攝說：諸欲界繫一切煩惱，唯除無明，說名欲漏。諸色無色二界所繫一切煩惱，唯除無明，說名有漏。若諸有情，或未離欲、或已離欲，除諸外道所有邪僻，分別愚癡所生惡見蔽覆其心；依此惡見，於彼諸欲一分尋求、一分離欲，乃至非想非非想處。於彼三界所有無智，總攝為一，立無明漏。（陵本八十九卷六頁6733）

得盡智故，觀察一切當來諸受不復流轉。此不流轉由身滅故，彼於爾時，依諸漏盡所獲盡智為最第一。有學、異生諸慧依處猶有垢故，今此所得定無垢故。

【P2 料簡依處2】

【Q1 成就第一4】

【R1 慧依處】

巳二、料簡依處2　午一、成就第一4　未一、慧依處

又即此慧，於諸煩惱斷滅諦中，以寂靜行攀緣而住，暫時失念亦不能動。

【R2 諦依處】

未二、諦依處

如是所有心、慧解脫，不為忘念之所陵雜。如前異生及有學位，以彼尚有忘失法故，諦不圓滿。在無學位，於一切時如實性故，其諦圓滿，故諦依處成就第一。

【R3 捨依處】

未三、捨依處

由能棄捨一切依事，故捨依處成就第一。

【R4 寂依處】

未四、寂依處

一切道果所集成故，名善修道。非如異生及諸有學，故寂依處成就第一。

【Q2 問答因緣2】

【R1 問】

午二、問答因緣2　未一、問

問：何因緣故，唯在無學四種依處說為第一，非在異生及有學位？

【R2 答2】

【S1 一切位相2】

【T1 料簡差別】

未二、答2　申一、一切位相2　酉一、料簡差別

答：在此位中，微細淋漏亦不可知，況有中上。在異生地淋漏彌多，有學位中少可知有。

【T2 釋名淋漏】

酉二、釋名淋漏

此中何等名為淋漏？應知如前諸動舉等，說名淋漏。

應知如前諸動舉等說名淋漏者：前說異生及有學位，諦不圓滿，有忘失法，心、慧解脫為所陵雜，故有動舉。等言，等彼有學、異生諸慧依處未能無垢。如是一切說名淋漏。

【S2 無學位相3】

【T1 永斷淋漏】

申二、無學位相3　酉一、永斷淋漏

於彼一切皆永斷故，趣向圓滿牟尼性故，說名牟尼最極寂靜。

【T2 盡苦邊際】

酉二、盡苦邊際

又已永害當來因故，於初中後生老死苦永止息故。

【T3 行住永寂】

酉三、行住永寂

現法行時，於諸世法四種貪愛永寂靜故，四種瞋恚永寂靜故。又於住時，不悅諠雜永寂止故。

於諸世法等者：世法有八，謂得、不得、若譽、若毀、稱、譏、苦、樂。於中若得、若譽、若稱、若樂，能起貪愛；不得、若毀、若譏、若苦，能起瞋恚。於此一切皆永寂靜，故作是說。

【L3 喜樂2】

【M1 標列七法】

丑三、喜樂2　寅一、標列七法

復次，依修所有菩提分法圓滿增上，由七因緣，當知建立七種正法。何等為七？一、聞所成作意所緣故；二、思所成及修所成作意所緣故；三、即此三種作意加行時差別故；四、於受用財、遍受用財善通達故；五、受用財法，於時時間從他得故；六、於究竟時內離上慢，無失壞故；七、亦於他所離增上慢，無失壞故。

當知建立七種正法者：聞所成地說：又有七種第一義法涅槃品法，能令正法無退久住。一、聞所成慧；二、思所成慧；三、修所成慧；四、不為惡緣侵損依止；五、正求財法；六、無增上慢；七、於可供養、不可供養補特伽羅，能善揀擇此可供養，此不可供養。（陵本十四卷二十二頁1265）當知是名七種正法。由聞所成作意所緣，建立第一聞所成慧；由思所成及修所成作意所緣，建立第二、第三思所成慧、修所成慧。由三作意加行時差別，建立第四不為惡緣侵損依止。於所食等及受取中善知其量，名善通達受用財及遍受用財；於剎帝利、婆羅門、長者等眾及於沙門眾受用財法，名從他得；由是二種因緣，建立第五正求財法。由於究竟離增上慢，無有失壞，建立第六無增上慢。由於他所離增上慢，無有失壞，建立第七於可供養、不可供養補特伽羅，能善揀擇此可供養，此不可供養。

【M2 隨釋後五2】

【N1 指釋初二】

寅二、隨釋後五2　卯一、指釋初二

此中依諸止、舉、捨相修習知時，如聲聞地及三摩呬多地已辯其相。

依諸止舉捨相修習知時等者：聲聞地說：於時時間修習止相，於時時間修習觀相，於時時間修習舉相，於時時間修習捨相。又能如實了知其止、止相、止時；了知其觀、觀相、觀時；了知其舉、舉相、舉時；了知其捨、捨相、捨時。（陵本三十一卷八頁2571）又三摩呬多地說：應時時間作意思惟奢摩他等差別之相，不應一向，乃至廣說。（陵本十三卷十一頁1110）如是辯相應知。

食飲等義，如聲聞地應知差別。

食飲等義如聲聞地應知差別者：聲聞地決擇中說：云何知量？謂於所食、所飲、所噉，乃至廣說。當知此中，略說二種斷隨順性。一、任持隨順性，二、精進隨順性。任持隨順性者，謂於所食、所飲、所噉、所嘗善知其量。精進隨順性者，謂於若行、若住，乃至廣說善知其量。（陵本七十一卷十頁5541）如是差別應知。

【N2 別釋後三3】

【O1 受用財法等6】

【P1 受用財】

卯二、別釋後三3　辰一、受用財法等6　巳一、受用財

又於此中受用財者，謂於剎帝利、婆羅門、長者等眾。

【P2 受用法】

巳二、受用法

受用法者，謂於沙門眾。

【P3 應如是行】

巳三、應如是行

我應如是行者，謂善護於身，善守諸根，善住正念。

【P4 應如是住】

巳四、應如是住

應如是住者，謂至門首，若不聽許，則不應入；或得入已，若不聽許，不應自專就座而坐。

【P5 應如是坐】

巳五、應如是坐

應如是坐者，謂不應寬縱一切身分，乃至廣說。

乃至廣說者：謂如聲聞地說：不應翹足、不應交足、不太狹足、不太廣足，端嚴而坐。（陵本二十四卷十七頁2055）是名廣說應知。

【P6 應如是語默2】

【Q1 標列二相】

巳六、應如是語默2　午一、標列二相

應如是語者，謂五種語。一、應時語，二、應理語，三、應量語，四、寂靜語，五、正直語。應如是默者，謂於五時應當宴默。謂或紛擾故，或相誹撥故，或違諍而住故，或延請故，或談論故。為待言終，所以宴默。

謂於五時應當宴默等者：聲聞地決擇中說：於五時中應當默然。一者、說者正說語時，若彼聽者故作異言，現相諠亂，爾時說者宜當默然。二者、說者正說語時，若彼聽者撥言且止，吾不欲聞，爾時說者宜當默然。三者、說者正說語時，若彼聽者於說者所起求過心，發違諍言，現相乖背，    爾時說者宜當默然。四者、施主以衣服等來相屈請，爾時受者宜當默然，而許可之。五者、若有敵論者來，現相較論，爾時論者宜當默然，聽其言說。（陵本七十一卷十三頁5552）此說五時，如次應知。

【Q2 別釋五語5】

【R1 應時語3】

【S1 徵】

午二、別釋五語5　未一、應時語3　申一、徵

云何應時語？

【S2 釋2】

【T1 遮非】

申二、釋2　酉一、遮非

謂非紛擾、或遽尋思、或不樂聞、或不安住正威儀時而有所說。

【T2 顯正】

酉二、顯正

又應先序初時所作，然後讚勵正起言說。又應待他語論終已，方起言說。

【S3 結】

申三、結

如是等類，一切當知名應時語。

謂非紛擾等者：聲聞地決擇中說：時有三種。一者、樂聞，非不樂聞。不樂聞者，謂如有一，或饑、或渴、或身疲倦、或風熱等之所逼惱。是名初時。二者、安住如法威儀，非非威儀。或復有一，雖樂欲聞，非威儀住。非威儀者，謂不應立為坐者說，除彼重病。如別解脫經廣說其相。是第二時。三者、其心無有染惱，非染惱心。染惱心者，謂如有一，其心怱遽，於彼彼事增上勤劬，或荒或亂，或復渾濁；或他僕使，或作業者，或復殺者、敵者、怨者。是第三時。（陵本七十一卷十二頁5548）此中諸相，如應當釋。

【R2 應理語】

未二、應理語

云何應理語？謂依四道理，能引義利，稱實而語，名應理語。

【R3 應量語】

未三、應量語

云何應量語？謂文句周圓；齊爾所語決有所須，但說爾所，不增不減；非說雜亂無義文辭。如是等類，名應量語。

【R4 寂靜語】

未四、寂靜語

云何寂靜語？謂言不高疏、亦不諠動、身無奮發、口不咆勃而有所說，名寂靜語。

【R5 正直語】

未五、正直語

云何正直語？謂言無詭詐，不因虛構而有所說，離諂曲故，發言純質，如是當知名正直語。

【O2 於究竟時內離上慢2】

【P1 名自知】

辰二、於究竟時內離上慢2　巳一、名自知

於己所無信等善法，不起上慢，謂為自有。於其狹小，亦不增益以為廣大。唯於實有乃至所有，如實了知自稱言有，故名自知。

於己所無信等善法等者：此中等言，等取戒等，乃至是善男子，如是一切善法應知。言自知者，謂由三相應自了知。一、由依處故；二、由自性故；三、由時分故。如聲聞地決擇中別釋其相應知。（陵本七十一卷十三頁5553）

【P2 顯漸次2】

【Q1 出五法】

巳二、顯漸次2　午一、出五法

又信為先，受持淨戒；持戒為先，求多聞法；由此為先，捨諸過失，普於一切資財身命無所顧戀；由此為先，心得靜定，證如實智。

【Q2 釋因緣】

午二、釋因緣

如是五法，由四因緣之所顯發。一、由他教故；二、教增上力，自內證故；三、俱生尋思勝辯才故；四、由先串習，獲得俱生功德相應善男子故。

如是五法等者：信乃至慧，是名五法。聲聞地決擇中說：信是趣入支；戒是入已奢摩他支；聞是毗鉢舍那支；捨是奢摩他、毗鉢舍那資糧支；內思所成慧及他隨順教授教誡，是能攝受奢摩他、毗鉢舍那支。（陵本七十一卷十四頁5553）其義應知。又說：於自所證諸深細義，若有欲知而生疑惑，為斷疑故，如自所證為彼宣說。又為降伏諸敵論者，故須有辯。於他身語邪行起時，須有忍辱柔和所攝善男子性。此勝辯才，及善男子功德相應，應準彼知。

【O3 亦於他所離增上慢2】

【P1 約補特伽羅辨2】

【Q1 雙標二種】

辰三、亦於他所離增上慢2　巳一、約補特伽羅辨2　午一、雙標二種

略有二種補特伽羅者，雙標二種。

雙標二種者：謂可供養、不可供養二種差別故。

【Q2 分別二種】

午二、分別二種

如是二種者，分別二種。

分別二種者：謂如沙門莊嚴少欲者等，是可供養。若諸世智大福德等，是則不可供養。如是分別應知。

【P2 約法勝利辨2】

【Q1 標二種】

巳二、約法勝利辨2　午一、標二種

此二為勝者，當知簡擇二種差別，修七善法，得二勝利。

【Q2 釋二相】

午二、釋二相

謂現法中得輕安樂，覺境實性，發生勝喜；由是因緣，多住喜樂。安住是已，能如理思，速疾證得諸漏永盡。

【L4 一切法2】

【M1 諸學學果攝一切法3】

【N1 總標】

丑四、一切法2　寅一、諸學學果攝一切法3　卯一、總標

復次，依修菩提分法增上，於善說法毗奈耶中，略由諸學及諸學果攝一切法。

【N2 別釋2】

【O1 出體性3】

【P1 諸學】

卯二、別釋2　辰一、出體性3　巳一、諸學

云何諸學？謂三種學。一、增上戒，二、增上心，三、增上慧。

【P2 學果】

巳二、學果

云何學果？謂有餘依及無餘依二涅槃果。

【P3 一切法9】

【Q1 善法欲】

巳三、一切法9　午一、善法欲

當知此中，一切法者，謂善法欲清淨出家，為證涅槃，先受持戒；由是漸次乃至獲得究竟涅槃。是故宣說一切諸法，欲為根本。

由是漸次者：謂戒為先，心得靜定；及定為先，證如實智故。

【Q2 觸】

午二、觸

又依淨戒，引求正法，攝受多聞；由聞正法增上力故，能速集證增語明觸。是故說彼以為觸集。

【Q3 受】

午三、受

又彼皆為流趣明觸所生諸受，乃至有餘依般涅槃界為其後際，為求安樂而發起故，此樂一向無罪性故，是故說彼學所攝法為受流趣。

【Q4 作意】

午四、作意

又彼為求所有明觸，及依明觸所生諸受，起聞思修所成作意，是故說彼為作意生。

【Q5 念】

午五、念

又於爾時，於四念住，由觀品念以觀為依，與內心止為其增上，是故說彼念為增上。

【Q6 定】

午六、定

又念增上，起奢摩他，與後聖諦現觀妙智為上首轉，是故說彼定為上首。

【Q7 慧】

午七、慧

又於聖諦諸現觀中，慧為最勝，謂能無餘永盡諸漏，是故說彼慧為最勝。

【Q8 解脫】

午八、解脫

又由一切漏永盡故，獲得究竟明觸生受俱行解脫。

獲得究竟明觸生受俱行解脫者：謂阿羅漢慧善解脫故。

即此解脫，非由一切學所攝法數數隨得，唯由頓得。由此解脫，一切樂中為最第一，無罪性故，是故說彼即用解脫以為堅固。

【Q9 涅槃】

午九、涅槃

又彼如是善解脫心，若諸明觸所生受等，若學所攝所有諸法，并所依身，於無餘依般涅槃界，任運自然究竟寂滅，是故說彼皆以涅槃為其後際。

【O2 別配屬2】

【P1 配諸學2】

【Q1 別配3】

【R1 增上戒學】

辰二、別配屬2　巳一、配諸學2　午一、別配3　未一、增上戒學

應知此中，欲為增上，受持淨戒，名增上戒學。

【R2 增上心學】

未二、增上心學

依止觸受增上心慧任持方便所有作意，若念、若定并其加行，名增上心學。

【R3 增上慧學】

未三、增上慧學

慧為最勝，名增上慧學。

【Q2 總結】

午二、總結

如是應知名為三學。

【P2 配學果】

巳二、配學果

及彼依持解脫堅固，是有餘依般涅槃界第一學果。涅槃後際，是無餘依般涅槃界第二學果。

【N3 總結】

卯三、總結

如是略說學及學果，攝一切法。

【M2 諸學學果能證資糧2】

【N1 總標】

寅二、諸學學果能證資糧2　卯一、總標

又此諸學及諸學果能證資糧，當知對治八種過患，修習九想。

【N2 別釋2】

【O1 釋八過患】

卯二、別釋2　辰一、釋八過患

云何名為八種過患？所謂耽著利養恭敬，愛藏一切後有諸行，懈怠懶惰，薩迦耶見，貪著美味，於諸世間種種妙事欣欲貪愛，依止放逸惡行方便，依止邪願修習梵行。

【O2 釋修九想2】

【P1 出種類】

辰二、釋修九想2　巳一、出種類

云何名為修習九想。一者、修習出家想，二者、修習無常想，三者、修習無常苦想，四者、修習苦無我想，五者、修習厭逆食想，六者、修習一切世間不可樂想，七者、修習死想，八者、修習世間平等、不平等想，九者、修習有無、出沒、過患、出離想。

【P2 隨難釋2】

【Q1 釋名平等不平等】

巳二、隨難釋2　午一、釋名平等不平等

應知此中，所有如法平等行攝，能往善趣善身語意業，說名平等；所有非法不平等行攝，能往惡趣不善身語意業，名不平等。

【Q2 釋名有無出沒等】

午二、釋名有無出沒等

又住於此若生若長，能生後際所有眾苦，說名為有。從其前際，於現法中有死滅苦，說名為無。餘出沒等，應知如前已廣分別。

【L5 梵行2】

【M1 舉外道2】

【N1 出不實知2】

【O1 於集苦諦2】

【P1 別辨相2】

【Q1 初三處】

丑五、梵行2　寅一、舉外道2　卯一、出不實知2　辰一、於集苦諦2　巳一、別辨相2　午一、初三處

復次，諸外道輩，聞不正法增上所生不如理想為依止故，發起無明所生諸受；由此為依，發生諸漏。而諸外道，於是諸漏不如實知，亦於無明觸所生受不如實知，亦於聽聞諸不正法增上所生所有邪想不如實知。

【Q2 後三處】

午二、後三處

於是三處不實知故，發起欲求，發起有求，亦復發起邪梵行求及無有求。彼於諸欲不如實知，於後有業不如實知，於其眾苦不如實知。

【P2 結配屬】

巳二、結配屬

此中前五是集諦處，最後一種是苦諦處。如是外道，於此集諦及以苦諦不如實知。

此中前五是集諦處者：謂如前說，諸漏無明觸所生受，聞不正法所生邪想，及與諸欲，并後有業，皆是集諦攝故。

【O2 於染淨相2】

【P1 標列】

辰二、於染淨相2　巳一、標列

又即於此集諦、苦諦，略由二相不如實知。一、雜染故；二、清淨故。

【P2 別廣2】

【Q1 雜染】

巳二、別廣2　午一、雜染

此中雜染復有四相。一、自性故；二、因故；三、果故；四、因果差別故。

【Q2 清淨】

午二、清淨

此中清淨復有二種。一、集苦滅，二、趣滅行。

【N2 斥彼梵行】

卯二、斥彼梵行

彼於如是四聖諦中，闕乏正智，不能修習菩提分法，由是因緣，彼所修行所有梵行，不得名為最極究竟；即由此緣，不名究達，不盡漏故。

【M2 翻內法】

寅二、翻內法

住內法者，與彼相違，所修梵行最極究竟，名為究達，盡諸漏故。

【L6 數取趣2】

【M1 總標】

丑六、數取趣2　寅一、總標

復次，於其六種補特伽羅，依染淨法，如來所有大士根智，及當來法生起智轉。

如來所有大士根智等者：如來無上根勝劣智力，是名大士根智。種種界智力，名當來法生起智。

【M2 別釋3】

【N1 釋補特伽羅相2】

【O1 徵】

寅二、別釋3　卯一、釋補特伽羅相2　辰一、徵

云何名六補特伽羅？

【O2 釋2】

【P1 舉初三種2】

【Q1 別辨相3】

【R1 第一補特伽羅2】

【S1 辨2】

【T1 先餘生行】

辰二、釋2　巳一、舉初三種2　午一、別辨相3　未一、第一補特伽羅2　申一、辨2　酉一、先餘生行

謂有一類補特伽羅，先餘生中，於佛善說法毗奈耶獲得淨信，廣說乃至得正直見。

【T2 今現法行2】

【U1 先行放逸】

酉二、今現法行2　戌一、先行放逸

彼於今生，於惡說法毗奈耶中，近不善士，聞不正法，非理作意。於現法中，最初生起諸邪見愛、諸業雜染。彼於爾時，成就前生所有善法，及現法中諸不善法。

【U2 後不放逸】

戌二、後不放逸

復於後時，於善說法毗奈耶中，親近善士，聽聞正法，如理作意。即由先因，棄捨惡說法毗奈耶，於惡說想諸不善法不生染著，速能遣滅。此於當來成清淨法。

【S2 結】

申二、結

是名第一補特伽羅。

獲得淨信等者：此顯補特伽羅已趣入相。聲聞地說：安住種姓補特伽羅，最初獲得昔所未得，於諸如來正覺正說法毗奈耶，所有正信、受持淨戒、攝受多聞、增長惠捨、調柔諸見，是名趣入。（陵本二十一卷十七頁1869）此應準釋。

【R2 第二補特伽羅2】

【S1 辨2】

【T1 先餘生行】

未二、第二補特伽羅2　申一、辨2　酉一、先餘生行

復有一類補特伽羅，先餘生中，俱行二法毗奈耶行。

俱行二法毗奈耶行者：謂於善說、惡說二種法毗奈耶中，俱習彼二因行故。

由彼為因，於現法中，成就善法及不善法。

【T2 今現法行】

酉二、今現法行

彼於今生，最初如前於善說法，乃至獲得如理作意。

乃至獲得如理作意者：謂如前說，於善說法毗奈耶中，親近善士，聽聞正法，如理作意故。

於現法中，諸不善法令舊滅沒，新不復生。諸有善法令舊增長，新復更生。諸先所有不善未斷隨眠隨逐，今於一切皆能斷除，無放逸住。此於當來成清淨法。

【S2 結】

申二、結

是名第二補特伽羅。

【R3 第三補特伽羅2】

【S1 辨2】

【T1 先餘生行】

未三、第三補特伽羅2　申一、辨2　酉一、先餘生行

復有一類補特伽羅，先餘生中唯行外行。

【T2 今現法行】

酉二、今現法行

彼於今生由是為因，串習出家故，串習邪見故，於善說法毗奈耶中，遇緣和合而得出家。既出家已，復生邪見，住自見取，造無間業，亦斷善根，一向成就諸不善法，惡趣決定。

【S2 結】

申二、結

是名第三補特伽羅。

【Q2 略攝義】

午二、略攝義

如是三種補特伽羅，當知第一，先於內法純習因行，於現法中，先行放逸，後不放逸。第二補特伽羅，先於內外俱習因行，於現法中，當知一向行不放逸。第三補特伽羅，先於外法純習因行，於現法中，當知一向多行放逸。

【P2 例後三種2】

【Q1 標相違】

巳二、例後三種2　午一、標相違

如是三種補特伽羅，復有餘三補特伽羅，與上相違，應知其相。

【Q2 釋彼相】

午二、釋彼相

此中第一補特伽羅，先於外法純習因行，於現法中，先不放逸，後行放逸。第二補特伽羅，先於內外俱習因行，於現法中，專行放逸。第三補特伽羅，先於內法純習因行，於現法中，當知一向修不放逸。

【N2 釋染淨法相4】

【O1 因緣差別喻2】

【P1 約善說辨】

卯二、釋染淨法相4　辰一、因緣差別喻2　巳一、約善說辨

又於此中，先世所習善不善因，猶如種子。今世善說法毗奈耶，於其先世諸善種子，猶如良田；於彼先世不善種子，猶如瘠田。

【P2 約惡說辨】

巳二、約惡說辨

與是相違，今世惡說法毗奈耶，於其先世不善種子，猶如良田；於彼先世諸善種子，猶如瘠田。

又於此中先世所習善不善因等者：此中舉喻，種種差別。義顯前說先於內外俱習因行二種補特伽羅，諸所有相應知。

【O2 能治所治喻】

辰二、能治所治喻

又彼先世因增上力，今善法起，猶如光明，與彼一切如無明闇諸不善法為能對治；彼不善法，與彼一切猶如光明所有善法為所對治。

【O3 能燒所燒喻2】

【P1 約不善法辨】

辰三、能燒所燒喻2　巳一、約不善法辨

如是先世諸不善法，如有熱炭，由有能燒身心義故。今世惡說法毗奈耶，如乾葦舍。

【P2 約善法辨】

巳二、約善法辨

又彼先世所有善法，如有熱炭，由有能燒煩惱義故。今世善說法毗奈耶，如乾葦舍。

【O4 依處差別喻2】

【P1 約善法辨】

辰四、依處差別喻2　巳一、約善法辨

又彼先世所有善法，處今惡說法毗奈耶，由損減故，猶如置在冷地石器，如無熱炭。

【P2 約不善法辨】

巳二、約不善法辨

又彼先世諸不善法，處今善說法毗奈耶，由斷滅故，猶如置在冷地石器，如無熱炭。

【N3 顯如來希有】

卯三、顯如來希有

此中諸如來，由大士無上根勝劣智力，於其先世善不善因所習成根，隨其所應如實了知；又於現法染淨門轉，生起當來染淨諸法，亦隨所應如實了知；故言成就甚奇希有。

【L7 超3】

【M1 總標】

丑七、超3　寅一、總標

復次，往惡趣行、往善趣行超度差別，當知略有五門不同。由此五門，於自超度如實了知，於他超度亦正遍知，所謂諸佛及佛弟子。

【M2 別釋5】

【N1 永損害門2】

【O1 出往惡趣行3】

【P1 徵】

寅二、別釋5　卯一、永損害門2　辰一、出往惡趣行3　巳一、徵

云何名為往惡趣行？

【P2 釋】

巳二、釋

謂諸外道，所有一切薩迦耶見以為根本諸惡見趣，并彼所緣、并彼所依以為依止，發生種種惡欲及害，若殺生等所有無量惡不善法，如經廣說，乃至所有諸非法行、不平等行以為最後。

乃至所有諸非法行等者：謂諸外道，依邪行處引隨煩惱。略有三種，謂隨逐遠離、隨逐憒鬧、隨逐學處起隨煩惱。如是一切，總略說名非法之行、不平等行。由非善義，名非法行；非愛果義，名不平等行。義如三摩呬多地決擇中說。（陵本六十二卷三頁4974）

能往險惡處，能往那落迦，能往諸惡趣，差別生起。若往於彼，名生惡趣，領受彼因所感非愛諸果異熟。

【P3 結】

巳三、結

如是名為往惡趣行。

【O2 明能永害道2】

【P1 由現觀3】

【Q1 出觀相】

辰二、明能永害道2　巳一、由現觀3　午一、出觀相

於此多聞諸聖弟子，若彼所緣生諸見趣，若自所依令起執著，

若彼所緣生諸見趣等者：聞不正法，名彼所緣。非理作意，名自所依。

若諸所有能往一切險惡趣等諸惡欲等，廣說乃至諸非法行、不平等行以為最    後，若往於彼領受非愛險惡等果，如是一切，如實隨觀非我、我所。謂於是中，決定無我，亦無我所。

【Q2 明永斷】

午二、明永斷

如是觀已，當於聖諦得現觀時，彼諸見趣隨眠根本皆永拔故，說名為斷，其餘一切畢竟不續。

【Q3 結永害】

午三、結永害

此聖弟子，於彼見趣以為根本所有能往險惡處等，定不能作，定不能往險惡處等。是名第一往惡趣行永損害門。

【P2 由遍知2】

【Q1 辨2】

【R1 異生】

巳二、由遍知2　午一、辨2　未一、異生

由是因緣，能於自內如實了知：離我等聖所餘異生，雖復有能以世間道，超度能往惡趣不善及惡趣等，獲得四種現法樂住，或得超過諸色無色寂靜解脫，然其不能究竟損害，諸惡趣等後可相應。是故彼流，雖極能離欲、色界愛，暫時獲得勝上樂住，而復當來更還造作殺生等事，往諸惡趣。

【R2 諸聖】

未二、諸聖

我等定當不能造作殺生等事，乃至廣說諸非法行、不平等行，我等定當能不造作。是名聖法毗奈耶中永損害門，謂能損害往惡趣行。

【Q2 結】

午二、結

如是諸佛及佛弟子，能實遍知永損害門所有差別。

【N2 發心願門】

卯二、發心願門

又即如是諸聖弟子，為欲超度所餘未斷往善趣行，此聖弟子，於先所作不生喜足，於上漏盡起欣樂欲，發正願心。於彼所得諸世俗道，審觀過患，謂彼不能究竟離苦。是名第一為欲超度往善趣行發心願門。

【N3 能進趣門】

卯三、能進趣門

發心願已，普於一切善趣後有所生愛味深觀過患，如險惡道，心生厭離；欣慕寂靜現法涅槃，正修方便。由是進趣如先所得趣涅槃行。如是名為能進趣門。

【N4 後上行門】

卯四、後上行門

彼由修道漸次離欲，乃至能入第一有定。若於上捨多生愛味放逸因緣，於現法中不般涅槃，但名上行不還果者。如是名為後上行門。

但名上行不還果者：聲聞地說：云何上流補特伽羅？謂有不還補特伽羅，從此上生初靜慮已，住於彼處，不般涅槃。從彼沒已，展轉上生諸所生處，乃至或到色究竟天，或到非想非非想處。是名上流補特伽羅。（陵本二十六卷六頁2188）此應準知。

【N5 般涅槃門2】

【O1 標觀相】

卯五、般涅槃門2　辰一、標觀相

若復於彼深觀過患，於上捨中不生愛味，彼於現法能證涅槃，依有餘依般涅槃說。如是名為般涅槃門。

【O2 明正知】

辰二、明正知

由是門故，如實了知自般涅槃，超度一切往善趣行；於他超度亦正遍知，所謂諸佛及佛弟子。

【M3 結配】

寅三、結配

此中初一永損害門，當知超度往惡趣行；後發心願、進趣、上行、涅槃四門，當知超度往善趣行。

【L8 二染2】

【M1 總標】

丑八、二染2　寅一、總標

復次，諸聖弟子，已見諦跡未離欲者，應知略有二種雜染，謂欲雜染、後有雜染。於此二種，諸聖弟子應勤加行淨修其心。

【M2 別釋2】

【N1 辨雜染2】

【O1 出二差別2】

【P1 斷欲雜染】

寅二、別釋2　卯一、辨雜染2　辰一、出二差別2　巳一、斷欲雜染

諸聖弟子為欲斷除欲雜染故，勤方便時，漸依三行。謂趣無動行，

趣無動行者：如下自釋，從初靜慮乃至識無邊處，皆得建立名無動處。今說趣無動行，總攝彼一切處應知。

趣無所有處行，趣非想非非想處行，證入無動、無所有、非想非非想處定。此由斷對治故，及遠分對治故，超度欲雜染。

【P2 斷有雜染2】

【Q1 出正修習】

巳二、斷有雜染2　午一、出正修習

或為斷除後有雜染，勤方便時，已離欲界愛，未離色界愛，謂我所何當不有，我何當不有，我當不有，我所當不有，若今所有，若昔所有，如是一切我皆棄捨。彼正修習能斷後有所有差別對治道已，離色界愛，乃至能入非想非非想處定。

離色界愛等者：謂離色界及與前三無色諸後有愛，說乃至言。

【Q2 料簡差別2】

【R1 不般涅槃般涅槃別】

午二、料簡差別2　未一、不般涅槃般涅槃別

若現法中，於其上捨多生愛味，不般涅槃，彼於現法不全解脫一切所有後有雜染。若於上捨不生愛味，彼現法中能般涅槃，能全解脫所有一切後有雜染。

【R2 名共解脫聖解脫別2】

【S1 共解脫】

未二、名共解脫聖解脫別2　申一、共解脫

當知此中，若為對治欲雜染故，修對治道，漸次乃至能入第一有定；若為對治後有雜染，修對治道，漸次乃至能入第一有定。如是二種，名共解脫。由諸聖者、非聖異生皆可容有，是故此解脫不名聖解脫。

【S2 聖解脫】

申二、聖解脫

若於一切乃至有頂薩迦耶苦如實知已，超度有頂，於現法中，永斷一切所有雜染。如是解脫，唯諸聖者方能獲得，故此解脫名聖解脫。

【O2 結顯五處】

辰二、結顯五處

如是一切，總有五處。一、趣無動行，二、趣無所有處行，三、趣非想非非想處行，四、現法涅槃，五、聖解脫。

【N2 釋修治2】

【O1 欲雜染攝3】

【P1 趣無動行3】

【Q1 辨離欲2】

【R1 厭壞諸欲2】

【S1 出過患】

卯二、釋修治2　辰一、欲雜染攝3　巳一、趣無動行3　午一、辨離欲2　未一、厭壞諸欲2　申一、出過患

復有三種諸欲過患。一者、諸欲能為順樂受境界所生貪欲因緣；二者、諸欲能為順苦受境界所生瞋恚因緣；三者、諸欲能為順不苦不樂受境界所生無明憤發因緣。

【S2 辨應觀2】

【T1 標列】

申二、辨應觀2　酉一、標列

又此諸欲，當於三處應觀過患。一、自性故；二、所緣故；三、助伴故。

【T2 隨釋】

酉二、隨釋

自性故者，謂虛妄分別所生貪愛。所緣故者，謂若內若外五種色境。助伴故者，謂非理作意相應倒想。

【R2 厭離上欲2】

【S1 修廣大心2】

【T1 釋名】

未二、厭離上欲2　申一、修廣大心2　酉一、釋名

又離上欲勝方便心，說名廣大。何以故？由彼上地轉上轉勝，故修彼心說名廣大。

又離上欲勝方便心者：從初靜慮乃至無所有處欲，說名上欲。簡欲界欲，故作是說。

【T2 顯相】

酉二、顯相

若能厭離下地世間，當知定以無常等行，厭壞制伏。於其上地所應得處，當    知亦以暫時方便，起寂靜想，任持其心。

【S2 住淨信心2】

【T1 能入諸定】

申二、住淨信心2　酉一、能入諸定

又我已得於是處所具足安住生信解者，當知彼於加行道中修習淨信，於是處所生淨信心。

已得於是處所具足安住者：謂已證入從初靜慮，漸次乃至識無邊處根本定故。

由此淨信增上力故，修習精進、念、定、慧等，從初靜慮，漸次乃至識無邊處，諸無動定皆能證入。又由其慧起是勝解：謂我已能入如是定。

【T2 能感生果】

酉二、能感生果

此即能感識無動處所有生果。若現法中不般涅槃，或不進求往於上地，彼於當來決定應往此無動處。

【Q2 明建立2】

【R1 建立無動4】

【S1 標由三緣】

午二、明建立2　未一、建立無動4　申一、標由三緣

又由三緣，於是諸地當知建立為無動處。

【S2 別辨其相】

申二、別辨其相

謂外欲等散動斷故，立初靜慮為無動處。

謂外欲等散動斷故者：色等十相，名為外欲。等言，等取欲、恚、害等諸惡尋思，貪欲蓋等諸隨煩惱。如是一切流散擾動，名散動斷。

尋、伺、喜、樂色界地中諸動斷故，立第四靜慮為無動處。有色、有對種種    別異想動斷故，立空無邊處為無動處。

有色有對種種別異想者：取青等相，名為色想。能取行礙，名有對想。能取男、女、舍、田等假，名別異想。如決擇分釋應知。（陵本五十三卷十七頁4267）

【S3 通釋一切】

申三、通釋一切

第二、第三靜慮中，後後所有諸動斷故，當知亦得名無動處。識無邊處，由空無邊處外門緣動得遠離故，當知建立為無動處。以要言之，緣所有定無動搖故，皆名無動。

【S4 結顯邊際】

申四、結顯邊際

此定邊際極至識無邊處，是故當知，乃至此處建立無動。

【R2 料簡一切】

未二、料簡一切

即此一切緣所有定，皆名有上想定。從此已上，緣無所有定，當知名為無上想定。從此已上，復名非想非非想處定。故由三分宣說三行。

故由三分宣說三行者：謂如前說：趣無動行，趣無所有處行，趣非想非非想處行。是名三行應知。

【Q3 結能趣】

午三、結能趣

由三種門，諸聖弟子厭壞欲等；既厭壞已，漸次能入乃至識無邊處定。是故建立能趣三種無動處行。

建立能趣三種無動處行者：前說：又由三緣，於是諸地當知建立為無動處。由是此中能趣彼行，亦有三種。

【P2 趣無所有處行2】

【Q1 第一趣行】

巳二、趣無所有處行2　午一、第一趣行

又若色想、若無動想，於諸下地深厭壞已，能入無所有處定，是名第一能趣無所有處行。

【Q2 第二趣行2】

【R1 出修習3】

【S1 標無漏】

午二、第二趣行2　未一、出修習3　申一、標無漏

又即此處，是無漏道修習邊際。

【S2 廣二種2】

【T1 標列】

申二、廣二種2　酉一、標列

此無漏道復有二種。一者、有上，二者、無上。

【T2 隨釋】

酉二、隨釋

如有想定其有上者，無常行俱；其無上者，無我行俱。由有上行，於其下地深厭壞已，入此處定；由無上行，於下、於上一切法中思惟無我，能入無漏無所有處定。

【S3 結無上】

申三、結無上

此無上行，當知名為第二趣行。

【R2 顯差別3】

【S1 標列二種】

未二、顯差別3　申一、標列二種

此第二趣行，復由二行有差別故，建立二種。云何二行？謂能依、所依智差別故。

【S2 別釋其相2】

【T1 能依無我智】

申二、別釋其相2　酉一、能依無我智

此中能依無我智者，謂諸所有若有情界、若我己身，於中都無我所屬處，謂地方域；我所屬者，謂諸有情；我所屬事，謂或父、或母、或伴、或主；如是等類。如彼於我非所屬處、非所屬者、非所屬事，如是我亦於彼非所屬處、非所屬者、非所屬事。

【T2 所依無我智】

酉二、所依無我智

此中所依無我智者，謂諸世間空無有常及我、我所。此中都無常、我、我所真實可得，唯有諸法。如是世間既悉是空，當復有誰有所屬處、有所屬者、有所屬事。

【S3 結其差別】

申三、結其差別

是故當知，前無我智是其能依，後無我智是其所依。

【P3 趣非想非非想處行】

巳三、趣非想非非想處行

非想非非想處無無漏道，唯由厭壞無所有處想故，能入此處定，於中唯有此一趣行。

【O2 有雜染攝6】

【P1 我所何當不有】

辰二、有雜染攝6　巳一、我所何當不有

又於此中，我所何當不有者，謂由生等苦故，說我有苦。

【P2 我何當不有】

巳二、我何當不有

我何當不有者，謂即以生等苦為我，發生如是樂欲心已，正勤加行。

【P3 我當不有我所當不有】

巳三、我當不有我所當不有

正加行已，獲得前後所有差別。由是因緣，復得決定，謂我當不有、我所當不有。

【P4 若今所有】

巳四、若今所有

若今所有者，謂今現法造作增長所有新業。

【P5 若昔所有】

巳五、若昔所有

若昔所有者，謂諸故業。

【P6 一切棄捨】

巳六、一切棄捨

彼於此一切所有異熟果皆不願求，一切棄捨，無顧戀故。

【J2 第二嗢柁南2】

【K1 頌標列】

癸二、第二嗢柁南2　子一、頌標列

復次，嗢柁南曰：安立邊際純　及如理緣起　修時障自性　說斷起修後

【K2 長行釋5】

【L1 安立邊際純2】

【M1 指應知】

子二、長行釋5　丑一、安立邊際純2　寅一、指應知

此中安立四念住為初、道支為最後三十七種菩提分法，若略若廣，如聲聞地應知其相。

若略若廣等者：聲聞地說菩提分修，一一差別及廣分別，一切應知。（陵本二十八卷十五頁2378）

【M2 明安立2】

【N1 邊際差別】

寅二、明安立2　卯一、邊際差別

又由四念住，應知一切所知事邊際。由所知事邊際故，復應了知智事邊際。

應知一切所知事邊際等者：身、受、心、法，名所知事邊際。斷四顛倒，名智事邊際。

【N2 純無第二2】

【O1 明能趣證2】

【P1 出加行】

卯二、純無第二2　辰一、明能趣證2　巳一、出加行

又四念住，由欲、精進等修習加行，方得圓滿。

【P2 顯究竟】

巳二、顯究竟

應知除此四種念住，更無有餘不同分道或所緣境。由此道、此境，能盡諸漏，獲得涅槃。

由欲精進等者：增上意樂，是名為欲。策勵、發勤精進，是名精進。等言，等取策心、持心，如是總顯四種正斷應知。

由無第二清淨道故，說純有一能趣正道。

【O2 廣其因緣3】

【P1 標列】

辰二、廣其因緣3　巳一、標列

又此純一能趣正道，由二因緣，能令有情究竟清淨。一、由思擇力故；二、由修習力故。

【P2 隨釋2】

【Q1 出染法】

巳二、隨釋2　午一、出染法

此中愁者，謂染汙憂。所言泆者，謂掉俱行欲界染喜。愁以四種世法為所依處，泆以餘四世法為所依處。

【Q2 辨清淨2】

【R1 由思擇力】

午二、辨清淨2　未一、由思擇力

於四念住勤修加行，依思擇力超度愁、泆。

愁以四種世法為所依處等者：世間八法，如應配屬愁、泆應知。

【R2 由修習力】

未二、由修習力

由依世間修習力故，得離欲愛，棄捨憂苦。依出世間修習力故，超度一切薩迦耶苦，亦能證得八支聖道，及聖道果真實妙法。

【P3 總結】

巳三、總結

一切有情，當知皆由思擇、修習二種力故，得一切種究竟清淨。

【L2 如理緣起2】

【M1 辨緣起2】

【N1 舉相違】

丑二、如理緣起2　寅一、辨緣起2　卯一、舉相違

復次，若於身等四種所緣，發起種種非理作意，即便違背四種念住。違背此故，即便違背如理作意，謂聖如理，無間能生正見支等所有聖道。違背此故，即便違背一切聖道。違背道故，便為違背道果甘露究竟涅槃。

【N2 正釋相2】

【O1 明漸次2】

【P1 悟入無常】

卯二、正釋相2　辰一、明漸次2　巳一、悟入無常

又瑜伽師，了知身等因緣生已，復於三世身等諸法，住無常觀。

【P2 淨治其心3】

【Q1 於後有愛】

巳二、淨治其心3　午一、於後有愛

由住如是無常觀故，於諸後有，終不依止後有愛住。

【Q2 於執取見】

午二、於執取見

又現法中，於一切行若內若外，都不執取我及我所。

【Q3 於集滅法】

午三、於集滅法

又於未來，當知安住集法隨觀；於過去世，當知安住滅法隨觀；於現在世，生已無間盡滅法故，當知安住集滅法隨觀。

【O2 顯究竟】

辰二、顯究竟

由彼最初於身等法觀緣生性，悟入無常。悟入如是無常性已，於諸愛、見雜染等處，多修習住淨治其心，如是作意方得圓滿。由此為依，能隨獲得究竟漏盡。

於諸愛見雜染等處者：於諸後有起愛雜染，是名愛雜染處。於一切行執我、我所，是名見雜染處。等言，等取三世身等諸法。此為觀察無常之所依處。

【M2 攝要言2】

【N1 出品類】

寅二、攝要言2　卯一、出品類

又一切法以要言之，謂善不善，若雜染品、若清淨品。

【N2 辨集起】

卯二、辨集起

當知此中，諸雜染品皆用非理作意為集，諸清淨品皆用如理作意為集。如是一切，總略說名作意為集。

【L3 修時障自性等3】

【M1 修時2】

【N1 指修相】

丑三、修時障自性等3　寅一、修時2　卯一、指修相

復次，修諸念住若略若廣，如聲聞地應知其相。

【N2 顯修時】

卯二、顯修時

又此念住修習道理，非今世尊出現於世方始宣說，今聖弟子適初修習。然於過去無始時來，於諸念住修習流轉；於未來世，當知修習亦無窮盡。

【M2 障自性2】

【N1 所障法】

寅二、障自性2　卯一、所障法

又是過去、未來、現在世出世間無量善法生起依處，故說如是四種念住名為善聚。

【N2 能障法】

卯二、能障法

又能障礙如是善聚，故說五蓋名不善聚。

故說五蓋名不善聚者：聞所成地說：又有五法，令修行者先毀淨戒、多聞，後虧止觀善軛。謂於諸欲中心生愛染，於能覺發憶念教授教誡者所心生瞋恚，未受尸羅令其不受；雖先受得後令棄捨，或使穿穴。耽著惛睡，恆不寂靜，染汙追悔，常懷疑惑，於所聞法不能領受；雖初領受，尋即忘失；雖不忘失，不證決定。（陵本十四卷十四頁1229）由是當知，此說五蓋障礙世出世間無量善法，名不善聚。

【M3 說3】

【N1 明無邊】

寅三、說3　卯一、明無邊

又由身等四所知法無邊別故，如來智慧於彼無礙，亦無有邊。智無邊故，如來所說無上法教，亦無有邊。

【N2 顯無量2】

【O1 出二緣2】

【P1 標列】

卯二、顯無量2　辰一、出二緣2　巳一、標列

如是法教二緣所顯。一、由文故；二、由義故。

【P2 釋義】

巳二、釋義

義差別門無有數量，法教文句開顯義門亦無數量。於此文句不重宣說，無邊展轉辯才無盡。

【O2 結善說】

辰二、結善說

是故如來成就希奇未曾有法，善能宣說所有法教，於一義中，能以無量巧妙文句方便開示，而不重說。

【N3 辨修習2】

【O1 成就差別4】

【P1 有趣】

卯三、辨修習2　辰一、成就差別4　巳一、有趣

又於聖教宗義趣智善成就故，名為有趣。

【P2 有意】

巳二、有意

俱生聞思所成妙慧善成就故，名為有意。

【P3 有念】

巳三、有念

成就定故，名為有念。

【P4 有慧】

巳四、有慧

通達諦故，名為有慧。

【O2 結說次第】

辰二、結說次第

當知此中，初一總標，後三別釋。

【L4 斷起2】

【M1 出其漸次】

丑四、斷起2　寅一、出其漸次

復次，有諸苾芻，於身等法，先由聞思如理作意，安住唯有身等法觀。知一切法無我性已，不唯於此聞思作意而生喜足，唯上希求定心解脫。為求定故，住遠離處，唯緣身等，以九行相安住其心，令心內寂。

【M2 略攝因緣】

寅二、略攝因緣

由二因緣，起四念住名善發起。一、由如理作意如實智故；二、由三摩地如實智故。此慧無間，由如實智當得究竟。

【L5 修3】

【M1 出三對治】

丑五、修3　寅一、出三對治

復次，有諸苾芻，於三對治得隨所欲，得無艱難，得無阻礙。謂無常想，若仁慈觀，若無相定。

【M2 配釋修相】

寅二、配釋修相

彼由如是三種對治，隨其所應，如前所說於可意等身等境界，住厭逆想、不厭逆想，棄彼二種捨念正知。

【M3 結名善修】

寅三、結名善修

由此因緣，當知名為善修念住。

隨其所應如前所說等者：謂由修習無常想故，於其可意身等境界，住厭逆想。修習仁慈觀故，於不可意身等境界，住不厭逆想。修習無相定故，於非可意非不可意境界，棄彼厭逆不厭逆想，住於捨念正知。如是隨其所應，當知得隨所欲，得無艱難，得無阻礙，名如前說。

【J3 第三嗢柁南2】

【K1 頌標列】

癸三、第三嗢柁南2　子一、頌標列

復次，嗢柁南曰：先諸根愛味　前後有差別　取相及諸纏　大果利為後

【K2 長行釋6】

【L1 諸根2】

【M1 出種類2】

【N1 略標】

子二、長行釋6　丑一、諸根2　寅一、出種類2　卯一、略標

有三種根，於諸念住一切善聚為障礙故，當知說名不善法聚。

【N2 列釋】

卯二、列釋

何等為三？一、惡行根，能令當來住惡趣苦。二、尋思根，能令現法住不安苦。三者、根根，與惡行根及尋思根為根本故，說名根根。

【M2 釋先因】

寅二、釋先因

應知此中，諸貪瞋癡三不善根，能與身等惡行為根；欲等三想，能與欲等尋思為根；

欲等三想者：謂欲、恚、害諸染品想應知。

欲等三界，當知能與貪等三根及欲想等三根為根。

欲等三界者：謂欲、恚、害界應知。

【L2 愛味2】

【M1 簡非大士3】

【N1 標】

丑二、愛味2　寅一、簡非大士3　卯一、標

復次，有諸苾芻，於四念住勤修加行，以世間道離欲界愛，廣說乃至第一有定具足安住。即於此定多生愛味，即於此定生喜足想，不上勤求得所未得。此於聖法毗奈耶中，不名大士。

【N2 徵】

卯二、徵

何以故？

【N3 釋】

卯三、釋

其心未得善解脫故。

【M2 翻名大士】

寅二、翻名大士

與此相違，得名大士。

【L3 前後差別2】

【M1 明奢摩他2】

【N1 釋漸次2】

【O1 前位2】

【P1 出隨煩惱】

丑三、前後差別2　寅一、明奢摩他2　卯一、釋漸次2　辰一、前位2　巳一、出隨煩惱

復次，有諸苾芻，於身等境精勤安住循身等觀，以九行相安住其心，令心內聚。當知此心，於奢摩他所治身心惛沈下劣，不得解脫；不解脫故，依此聚心，生起身中諸惛沈性，生起心中諸下劣性。

【P2 明得解脫2】

【Q1 修方便】

巳二、明得解脫2　午一、修方便

若於念住善安住心，如實了知此所生起隨煩惱已，

此所生起隨煩惱者：此隨煩惱，謂即惛沈下劣應知。

便從內聚還收其心，安置在外淨妙境相，謂於佛等功德行緣持心令住。

謂於佛等功德行緣等者：謂於佛法僧勝功德田作意思惟，發生歡喜故。

由緣此故，發生歡喜；廣說乃至由妙舉門，於所緣境令心得定，從奢摩他之所對治諸隨煩惱而得解脫。

由妙舉門於所緣境令心得定者：謂由淨妙所緣境界，策勵其心，及彼隨順發勤精進，是故能令心得正定。

【Q2 如實知】

午二、如實知

從此已後，如實了知於隨煩惱心得解脫。

【O2 後位2】

【P1 於外解脫】

辰二、後位2　巳一、於外解脫

為此義故，祈願於外；

為此義故等者：為欲解脫隨煩惱故，名為此義。於外淨妙境相安止其心，是名祈願於外。由是於隨煩惱心得解脫，名得此義。

得此義已，還復如前攝心內聚，而不為其諸隨煩惱之所惱亂。

諸隨煩惱之所惱亂者：貪欲等五，是名諸隨煩惱。故能令心恆不寂靜，名所惱亂。今翻彼義應知。

心內聚已，不由祈願，自然如實了知於外心得解脫。

【P2 成辦勝定】

巳二、成辦勝定

彼於外緣行相、尋思，有所制伏，有其加行，難可運轉，皆得自在解脫棄捨安樂而住，已得成辦勝奢摩他。

彼於外緣行相尋思等者：此中行相，謂色等十。言尋思者，謂欲等八。如是二種，緣外門轉，故名外緣。於彼一切取過患想，名有制伏及有加行，由是說彼難可運轉。

【N2 結差別】

卯二、結差別

如是彼於四種念住善安住心，能正了知前後差別。

【M2 出毗鉢舍那】

寅二、出毗鉢舍那

又應知此補特伽羅，先已修行毗鉢舍那，毗鉢舍那以為依止，於奢摩他修瑜伽行。

【L4 取相3】

【M1 出所應】

丑四、取相3　寅一、出所應

復次，有諸苾芻，於諸念住勤修加行，毗鉢舍那以為依止，於奢摩他樂修觀行。彼即應於內奢摩他所攝自心，取如是相：謂我今者何所思惟，云何思惟，令奢摩他所攝受心，為奢摩他所治身心惛沈下劣之所惱亂。復我今者何所思惟，云何思惟，令奢摩他所攝受心，不為彼法之所惱亂。

【M2 辨失德2】

【N1 舉有失2】

【O1 隨惑所惱不得靜定2】

【P1 標義】

寅二、辨失德2　卯一、舉有失2　辰一、隨惑所惱不得靜定2　巳一、標義

若彼苾芻不取如是自心相貌，但自了知此隨煩惱染汙心已，便於外緣取淨妙相。由是為因，雖能暫時除遣現在現前隨惑，然於後時，若復如前攝心內聚，還為如是隨惑所惱，不得靜定。

【P2 釋相】

巳二、釋相

如先不取自心相故，由是因緣，為隨煩惱數數擾亂；又不能得所欣求義，復為憂愁之所損惱。

【O2 不獲寂止及正念知】

辰二、不獲寂止及正念知

又經長時，不能獲得內心寂止，不能獲得依奢摩他、毗鉢舍那為先清淨增上第一正念正知。由不獲得內心寂止，故不能得四增上心現法樂住；

四增上心現法樂住者：四靜慮定，名四增上心。依諸靜慮，於現法中領受喜樂、安樂、捨樂，是名現法樂住。

由不獲得增上第一正念正知，故不能得先所未得無上安隱究竟涅槃。

【N2 翻有德】

卯二、翻有德

與上相違，應知即是一切白品，乃至獲得先所未得無上安隱究竟涅槃。

【M3 舉譬喻】

寅三、舉譬喻

此中典廚譬瑜伽師，主即譬於內奢摩他所攝受心，其餚膳味喻執取相，上妙衣食喻於內心奢摩他等，當知黑品喻諸愚夫，所有白品喻諸智者。

【L5 諸纏2】

【M1 異生2】

【N1 出貪纏】

丑五、諸纏2　寅一、異生2　卯一、出貪纏

復次，有諸苾芻，於諸念住正勤修習，而是異生。或有勝妙可愛境界正現在前，或復獨處得諸相狀，由失念故，不如理想以為依止，率爾發起猛利貪纏。

【N2 明對治2】

【O1 由深厭恥】

卯二、明對治2　辰一、由深厭恥

彼於此纏深心厭恥，謂如自身墮於厄難極鄙穢處，發起猛利思遠離心。由如是行，便於彼纏心得解脫；既解脫已，心生歡喜。

【O2 由無常想】

辰二、由無常想

從此已後，起猛利厭；猛利厭後，得無常想，如見大犁發諸行塊，便於聖諦如實現觀，以其依止依附涅槃。

【M2 有學3】

【N1 出貪纏】

寅二、有學3　卯一、出貪纏

又即有學觀察作意，於勝妙境思惟淨相，由未永斷貪隨眠故，貪纏率爾生起現前。

【N2 明對治】

卯二、明對治

尋復於彼深見過患，為欲斷此纏及隨眠，入無相定，如是能斷餘未斷法。從定起已，如實了知一切已斷，領受微妙解脫喜樂。

領受微妙解脫喜樂者：無漏界中，離貪、離瞋、離癡等欲，證勝義樂，是名微妙解脫喜樂。

【N3 辨勝劣】

卯三、辨勝劣

如實觀見自己成就大智力故，名為彊盛。諸魔羅品其力羸劣。

【L6 果利】

丑六、果利

復次，修四念住所引功德，當知能感最勝增上究竟果故，名有大果；當知能感最勝增上樂勝利故，名有大利。

瑜伽師地論科句披尋記卷第九十七

瑜伽師地論科句披尋記卷第九十八

彌勒菩薩說

唐三藏沙門玄奘奉詔譯

韓清淨科記

攝事分中契經事菩提分法擇攝第四之二

【J4 第四嗢柁南2】

【K1 頌標列】

癸四、第四嗢柁南2　子一、頌標列

復次，嗢柁南曰：邪師住雪山　勸勉繫屬淨　漸次戒圓滿　穗成就為後

【K2 長行釋8】

【L1 邪師住2】

【M1 明專自利2】

【N1 標】

子二、長行釋8　丑一、邪師住2　寅一、明專自利2　卯一、標

有諸外道，於弟子眾自立為師，專求利養、專求恭敬、專求自利。

【N2 釋2】

【O1 舉二言2】

【P1 外道師】

卯二、釋2　辰一、舉二言2　巳一、外道師

遇緣和合，有族姓子投其出家。因而謂曰：汝之與我先無一切資身眾具可共受用，汝應為我往詣他處，褒讚我德，掩藏我失，我亦為汝行如是事。我等二人迭相依護，當於諸王若與王等乃至一切大商主邊，多獲利養及以恭敬。若作是言，諸外道師名專自利。

【P2 彼弟子】

巳二、彼弟子

然其弟子便發抗言：勿為此見！如是護者，未名自護往惡趣失；若防此失，乃名自護。是故汝應如前自護，我亦當自別為餘護。我既不能護汝，汝亦不須護我。

如前自護者：謂如前說，防惡趣失，乃名自護應知。

【O2 辨德失】

辰二、辨德失

於此義中，當知弟子是如理語者，是聰慧者，重當來故。應知其師是非理語者，是愚癡者，重現在故。

【M2 明不護失2】

【N1 標失】

寅二、明不護失2　卯一、標失

復有雜染觸惱於他，由雜染故，不能自護；因此惱他，不名護他。

【N2 釋義2】

【O1 當自護】

卯二、釋義2　辰一、當自護

此中如前由親近等斷諸煩惱，名當自護。

如前由親近等斷諸煩惱者：此說如前，亦謂自護。防惡趣失，唯斷煩惱。當知此由親近善士、聽聞正法、如理作意、法隨法行為其因緣。如是正行，名當自護。

【O2 當護他2】

【P1 標名】

辰二、當護他2　巳一、標名

從此已後，由斷為因，不惱他等，名當護他。

【P2 釋義2】

【Q1 由無瞋無害】

巳二、釋義2　午一、由無瞋無害

應知此中，無瞋無害，是無惱義。

【Q2 由一切哀愍2】

【R1 正顯此義】

午二、由一切哀愍2　未一、正顯此義

無緣而起利樂二心，無緣而起慈悲二心，當知如此是哀愍義。由哀愍故，不惱於他。

【R2 出彼相違】

未二、出彼相違

是故當知，一切哀愍與彼相違。

【L2 雪山2】

【M1 喻善解脫2】

【N1 標列三地】

丑二、雪山2　寅一、喻善解脫2　卯一、標列三地

復次，應知雪山喻佛善說法毗奈耶，此中略有三分可得。一、無學地，二、有學地，三、異生地。

【N2 配釋其相3】

【O1 於無學地】

卯二、配釋其相3　辰一、於無學地

猿猴喻彼非理作意諸相應心，獵人喻魔，於無學地俱不能行。

【O2 於有學地】

辰二、於有學地

於有學地乃至不還，唯有非理作意相應猿猴喻心獨一能往，非獵人喻魔所能行。

【O3 於異生地】

辰三、於異生地

於異生地二俱能行。

【M2 出不解脫】

寅二、出不解脫

又諸愚夫，要觀餘境能出餘境，追求餘境餘境所縛，是故於境不得解脫。

【L3 勸勉2】

【M1 出四義】

丑三、勸勉2　寅一、出四義

復次，由於正法聽聞、受持、觀察義理、法隨法行，如其次第，應知勸化安立四義。

應知勸化安立四義者：勸謂勸導，化謂調伏，安謂安處，立謂建立。菩薩自性利行有此四別，如攝事品說應知。（陵本四十三卷十三頁3520）如是四義，如其次第，配屬聽聞、受持、觀察義理、法隨法行。

【M2 廣三力3】

【N1 標列】

寅二、廣三力3　卯一、標列

復有三法，尚能斷除一切勝妙婬欲貪纏，況乎鄙劣諸欲貪纏。何等為三？一、精進力，二、不放逸力，三、對治力。

【N2 配釋】

卯二、配釋

由精進力，其已生者令不堅住。由餘二力，其未生者令不得生。

【N3 結顯】

卯三、結顯

如是行者勤修正行，為欲斷除已生惡故，及未生者令不生故。

【L4 繫屬2】

【M1 指修相】

丑四、繫屬2　寅一、指修相

復次，於四念住殷重修習，如聲聞地應知其相。

【M2 明繫屬2】

【N1 約三界辨2】

【O1 繫屬魔】

寅二、明繫屬2　卯一、約三界辨2　辰一、繫屬魔

繫屬魔者，謂在欲界，此不還果即能超度。

【O2 繫屬死】

辰二、繫屬死

繫屬死者，謂從欲界乃至有頂，此阿羅漢乃能超度。

【N2 約有情辨2】

【O1 出差別3】

【P1 不清淨】

卯二、約有情辨2　辰一、出差別3　巳一、不清淨

言不清淨諸有情者，謂諸異生。

【P2 清淨】

巳二、清淨

言清淨者，謂諸有學。

【P3 鮮白】

巳三、鮮白

言鮮白者，謂諸無學。

【O2 廣清淨2】

【P1 出四證淨】

辰二、廣清淨2　巳一、出四證淨

復有四種證淨，未清淨者能令清淨，已清淨者能令鮮白。

【P2 辨其分位】

巳二、辨其分位

當知此中，上諸有學說名清淨，下諸有學名不清淨，彼由修道未清淨故。

當知此中上諸有學等者：謂於四證淨中，諸有學位上下有別，依此說名清淨及不清淨。

餘如前說。

餘如前說者：鮮白名餘。唯是無學，名如前說。

【L5 淨漸次2】

【M1 標列五種】

丑五、淨漸次2　寅一、標列五種

復次，修四念住，應知略有五種漸次。一、信增上力，清淨出家；二、戒律儀；三、根律儀；四、樂遠離；五、蓋清淨。

【M2 簡非在家】

寅二、簡非在家

諸在家者，雖復數數修諸念住，獲得淨信，諸蓋清淨，然闕學處，當知所修不得圓滿。

【L6 戒圓滿4】

【M1 標】

丑六、戒圓滿4　寅一、標

復次，由三因緣，具戒苾芻當知禁戒淨命圓滿。

【M2 徵】

寅二、徵

云何為三？

【M3 列】

寅三、列

一、所行圓滿，二、攝取圓滿，三、受用圓滿。

【M4 釋3】

【N1 所行圓滿】

寅四、釋3　卯一、所行圓滿

所行圓滿者，謂從買賣，乃至害、縛、斷截、撾打、揣摩等事，皆悉遠離。

【N2 攝取圓滿】

卯二、攝取圓滿

攝取圓滿者，謂於攝取象馬等事，乃至攝取生穀等事，皆悉遠離。

【N3 受用圓滿】

卯三、受用圓滿

受用圓滿者，謂衣僅蔽身，食纔充腹，便生喜足。於餘長物、非時食等，皆悉遠離。

【L7 穗2】

【M1 標差別】

丑七、穗2　寅一、標差別

復次，身等四法如四大路，於彼所生非理作意，如邪祈願稻穀麥穗；於彼所生如理作意，如正祈願稻穀麥穗。

【M2 明有漏】

寅二、明有漏

當知欲界是不定地，猶如其皮；色無色界俱是定地，猶如其肉；無明如血。於三界中，由三種漏有淋漏義。

當知欲界是不定地等者：此中義顯，於三界中身等四法，為三種漏之所淋漏。謂在欲界，為彼欲漏之所淋漏，猶如其皮。色無色界，為彼有漏之所淋漏，猶如其肉。通一切界，為無明漏之所淋漏，猶如其血。內外麤細，義有差別，故作是喻。

【L8 成就3】

【M1 總標簡】

丑八、成就3　寅一、總標簡

復次，如先所說所有貪等種種無量惡不善法，由二因緣若成就者，不能修習四種念住，非是一切泛成就者。

非是一切泛成就者：義顯泛成所餘因緣，容能修習四種念住故。

【M2 別列相】

寅二、別列相

云何為二？一、有貪等纏現前故；二、於此纏不見過故。

【M3 釋所以2】

【N1 由雜染心】

寅三、釋所以2　卯一、由雜染心

纏現在前雜染心故，不能修習。

【N2 由性染著2】

【O1 辨相】

卯二、由性染著2　辰一、辨相

雖暫遠離，性染著故，非無戀故，於能隨順貪等諸法，其心散動，常逐漂淪，種種尋思恆隨擾亂，是故不能修習念住。

【O2 遮非】

辰二、遮非

若不爾者，諸有其性不深染著，皆應不能修習念住。若如是者，無容有能修四念住。

【I2 正斷神足攝2】

【J1 頌標列】

壬二、正斷神足攝2　癸一、頌標列

復次，嗢柁南曰：勇力修等持　異門神通後

【J2 長行釋5】

【K1 勇2】

【L1 指正斷】

癸二、長行釋5　子一、勇2　丑一、指正斷

應知建立四種正斷，如聲聞地已廣分別。

【L2 釋精進2】

【M1 出第五句】

丑二、釋精進2　寅一、出第五句

此中宣說勇第五句。

此中宣說勇第五句者：精進有五。如說有勢、有勤、有勇、堅猛、於諸善法不捨其軛。今此唯取第五不捨善軛應知。

【M2 釋得勇名】

寅二、釋得勇名

云何名勇？謂如前說，堪能忍受發勤精進所生眾苦、諸淋漏苦、界不平苦、他麤惡言損惱等事所生眾苦。

謂如前說堪能忍受等者：前說：安住能正忍受發勤精進所生疲倦、疏惡不正淋漏等苦，他麤惡言所生諸苦，界不平等所生苦處。（陵本九十五卷四頁7133）今指彼義應知。

非此因緣退捨修習正斷加行，故名為勇。

【K2 力2】

【L1 指神足】

子二、力2　丑一、指神足

復次，應知建立四種神足，如聲聞地已廣分別。

【L2 略說力5】

【M1 標】

丑二、略說力5　寅一、標

若略說者，由四種力持心令定，是故建立四種神足。

【M2 徵】

寅二、徵

云何為四？

【M3 列】

寅三、列

一、淨意樂力，二、勤務力，三、心喜樂力，四、正智力。

【M4 釋4】

【N1 由第一力】

寅四、釋4　卯一、由第一力

當知此中，由第一力，於三摩地發生樂欲，為證得故，修習勤務。

【N2 由第二力】

卯二、由第二力

由第二力，最初住心令其安定。

【N3 由第三力】

卯三、由第三力

由第三力，已住定心無復散動，不令於外更復飄轉。

【N4 由第四力】

卯四、由第四力

由第四力，觀察等持所治煩惱，於斷未斷如實了知。又於等持入、住、出相，能善了別。如是復於奢摩他等所有諸相，若奢摩他、毗鉢舍那諸隨煩惱，及隨煩惱能對治等，皆如實知。

奢摩他等所有諸相者：聲聞地說：奢摩他、毗鉢舍那相各有二。一、所緣相，二、因緣相。如彼別釋應知。（陵本三十一卷八頁2573）

【M5 結】

寅五、結

樂等持者，於等持中，但有爾所等持作事。除此更無若過若增。

【K3 修4】

【L1 略標列】

子三、修4　丑一、略標列

復次，由五因緣，當知神足略修習相。一、由遠離奢摩他品隨煩惱故；二、由遠離毗鉢舍那品隨煩惱故；三、於毗鉢舍那品所緣境界繫縛心故；四、於奢摩他品所緣境界繫縛心故；五、俱於二品所緣境界繫縛心故。

【L2 別釋相2】

【M1 初二相2】

【N1 出體2】

【O1 奢摩他品隨煩惱】

丑二、別釋相2　寅一、初二相2　卯一、出體2　辰一、奢摩他品隨煩惱

應知此中，奢摩他品隨煩惱者，謂懈怠俱行欲等，及惛沈睡眠俱行欲等。當知懈怠俱行欲等，是惛沈睡眠俱行欲等所依止性。

懈怠俱行欲等者：此中義顯欲、勤、心、觀四三摩地，故置等言。即於彼三摩地墮在慢緩，說名懈怠俱行。

【O2 毗鉢舍那品隨煩惱】

辰二、毗鉢舍那品隨煩惱

毗鉢舍那品隨煩惱者，謂掉舉俱行欲等，及妙欲散動俱行欲等。當知掉舉俱行欲等，是妙欲散動俱行欲等所依止性。

【N2 料簡2】

【O1 於奢摩他】

卯二、料簡2　辰一、於奢摩他

又於此中，由懈怠俱行欲等，於奢摩他品令住雜染，然不能令諸奢摩他皆悉滅沒。由惛沈睡眠俱行欲等，於奢摩他品令住雜染，亦復能令諸奢摩他皆悉滅沒。

【O2 於毗鉢舍那】

辰二、於毗鉢舍那

由掉舉俱行欲等，於毗鉢舍那品令住雜染，而不能令毗鉢舍那一切滅沒。妙欲散動俱行欲等，於毗鉢舍那品令住雜染，亦令一切毗鉢舍那皆悉滅沒。

【M2 後三相3】

【N1 毗鉢舍那品所緣境】

寅二、後三相3　卯一、毗鉢舍那品所緣境

毗鉢舍那品所緣境者，謂前後想。此想分別，如聲聞地應知其相。

【N2 奢摩他品所緣境】

卯二、奢摩他品所緣境

奢摩他品所緣境者，謂上下想。此亦如前應知其相。

【N3 俱品所緣境】

卯三、俱品所緣境

俱品所緣境者，謂光明想。彼於俱品由動搖故，有諸光影俱行心修。

謂前後想等者：聲聞地說：前後想者，謂如有一，於所觀相殷勤懇到，善取、善思、善了、善達。謂住觀於坐，坐觀於臥，或在後行觀察前行。又說：上下想者，謂觀察此身如其所住、如其所願。上從項上，下至足下，種種雜類不淨充滿。（陵本二十八卷十四頁2375）如彼釋相應知。

【L3 隨難釋】

丑三、隨難釋

又非如欲等與餘懈怠相應，說名懈怠俱行；精進亦爾，得有懈怠共相應義。然即精進墮在慢緩，不正發勤精進相續，說名懈怠俱行。

與餘懈怠相應者：八隨煩惱所攝懈怠，名之為餘。義顯此唯慢緩，說名懈怠。彼望於此，說名餘故。

【L4 結總攝】

丑四、結總攝

又此五相，當知總攝一切種修。樂等持者，由此等持速得成滿。

【K4 等持異門2】

【L1 出差別2】

【M1 總標】

子四、等持異門2　丑一、出差別2　寅一、總標

復次，於五解脫處，如其所應，當知欲等增上四種三摩地。

於五解脫處者：謂如下說，殷重恭敬聽聞正法；或正為他宣說開示；或以勝妙音辭讀誦；或復於諸賢善三摩地相善取思惟；或復如所聞法，獨處空閑，思惟、籌量、審諦觀察；是名五解脫處。集異門論一一分別應知。（集異門論十三卷十三頁）

【M2 別辨2】

【N1 第一義4】

【O1 欲增上三摩地】

寅二、別辨2　卯一、第一義4　辰一、欲增上三摩地

若有苾芻，依淨意樂及猛利欲，為欲證得最勝通慧，從諸如來及佛弟子，殷重恭敬聽聞正法。從聞無間漸次證得勝三摩地。當知是名欲增上三摩地。

【O2 精進增上三摩地】

辰二、精進增上三摩地

復有苾芻，如所聞法、如所得法，起大功用，發大精進，或正為他宣說開示，或以勝妙音詞讀誦。從此無間漸次因緣，能隨獲得勝三摩地。當知是名精進增上三摩地。

【O3 心增上三摩地】

辰三、心增上三摩地

復有苾芻，於諸賢善三摩地相善取思惟，觀青瘀等，乃至骨鎖以為邊際。由此所緣，次第生起勝三摩地。當知是名心增上三摩地。

【O4 觀增上三摩地】

辰四、觀增上三摩地

復有苾芻，如所聞法、如所得法，獨處空閑，思惟、籌量、審諦觀察。由此因緣，漸次生起勝三摩地。當知是名觀增上三摩地。

【N2 第二義2】

【O1 總標列】

卯二、第二義2　辰一、總標列

復有差別，謂由四門起三摩地。一、由如前從他生起猛利樂欲聞正法門。二、由從他獲得無倒教授教誡，無間、殷重發起加行，未入根本勝三摩地，為欲趣入正教授門。三、由已入根本勝三摩地，為欲轉得所餘上位勝三摩地，心喜樂門。四、由多聞聞持，自能於法如理觀察平等觀門。

【O2 別配屬】

辰二、別配屬

當知此中，由第一門起欲增上三摩地，由第二門起精進增上三摩地，由第三門起心增上三摩地，由第四門起觀增上三摩地。

【L2 指餘相】

丑二、指餘相

所餘分別義及分別斷行，如聲聞地應知其相。

所餘分別義等者：聲聞地中正廣分別：由欲增上力所得三摩地，名欲三摩地；乃至由觀增上力所得三摩地，名觀三摩地。復廣分別：正修習時，有    八斷行。如彼釋相應知。（陵本二十九卷五頁2421）

【K5 神通2】

【L1 總標簡】

子五、神通2　丑一、總標簡

復次，修諸神足以為依止，能正引發諸聖神通。無有外道修諸神足能正引發諸聖神通。

【L2 別釋相2】

【M1 舉最勝】

丑二、別釋相2　寅一、舉最勝

又諸聖者引發所有最勝神通，隨所願樂，延諸壽行，或住一劫，或一劫餘，    謂過一劫。不定種姓補特伽羅名為物類，當知此類唯住內法。

不定種姓補特伽羅名為物類者：決擇分說：世尊多分依諸迴向菩提聲聞，密意說言：物類善男子，若有善修四神足已，能住一劫，或餘一劫。（陵本八十卷二十三頁6155）由是此說不定種姓補特伽羅名為物類。

【M2 簡無能3】

【N1 於四事】

寅二、簡無能3　卯一、於四事

又諸聖者變化神通，於其四事不能變化。一者、根，二者、心，三者、心所有法，四者、業及業異熟。

【N2 於變性2】

【O1 轉令改受2】

【P1 舉樂受望苦受】

卯二、於變性2　辰一、轉令改受2　巳一、舉樂受望苦受

又諸聖者變性神通，不能轉變順樂受業，令自性改成順苦受。

【P2 例苦受望樂受】

巳二、例苦受望樂受

如順樂受望順苦受，順苦受業望順樂受，應知亦爾。

【O2 轉令無受2】

【P1 舉順非苦樂受】

辰二、轉令無受2　巳一、舉順非苦樂受

若業能順非苦樂受，當知畢竟順非苦樂。又諸聖者住持神通，不能住持順非苦樂受業，令成無受。

【P2 例餘苦樂受】

巳二、例餘苦樂受

餘亦如是。

餘亦如是者：順樂、順苦受業，說名為餘。當知彼亦不能任持，令成無受，名亦如是。

【N3 於變時】

卯三、於變時

又諸聖者變時神通，不能轉變順現法受業，令成順後法受業；及順後法受業，令成順現法受業。

【I3 根攝2】

【J1 頌標列】

壬三、根攝2　癸一、頌標列

復次，嗢柁南曰：安立所行境　慧根為最勝　當知後安住　外異生品等

【J2 長行釋4】

【K1 安立3】

【L1 標列】

癸二、長行釋4　子一、安立3　丑一、標列

略由六處增上義故，當知建立二十二根。何等為六？一、能取境界增上義故；二、繼嗣家族增上義故；三、活命因緣各別事業加行士用增上義故；四、受用先世諸業所作愛不愛果及造新業增上義故；五、趣向世間離欲增上義故；六、趣向出世離欲增上義故。

【L2 配釋6】

【M1 眼等六根】

丑二、配釋6　寅一、眼等六根

當知此中，眼根最初，意根為後，如是六根，於取境界有增上義。

【M2 男女二根】

寅二、男女二根

男女二根，於能繼嗣家族子孫有增上義。

【M3 命根】

寅三、命根

命根一種，於愛命者活命因緣各別事業加行士用有增上義。

【M4 樂等五根】

寅四、樂等五根

樂最為初，捨為其後，如是五根，於其受用先業所作愛不愛果及造新業有增上義。

【M5 信等五根】

寅五、信等五根

信為最初，慧為其後，如是五根，於能趣向世間離欲有增上義。

【M6 三無漏根】

寅六、三無漏根

未知當知、已知、具知三無漏根，於能趣向出世離欲最極究竟有增上義。

【L3 結攝】

丑三、結攝

一切世間所現見義，其唯此量。當知是義能究竟者，無出於此二十二根，故一切根二十二攝。

當知是義能究竟者等者：謂於一切世間所現見義，唯此二十二根為能究竟證得故。

【K2 所行境3】

【L1 出邪分別】

子二、所行境3　丑一、出邪分別

復次，或有一類作是思惟：若無內我託六根門，行六境界，如是六根各別所行、各別境界，然此六根唯能領受自所行境，誰能領受如是六根所行境性？當知此由不能了達緣起道理，故於諸行起邪分別。

【L2 明緣起理2】

【M1 辨應修3】

【N1 修四念住】

丑二、明緣起理2　寅一、辨應修3　卯一、修四念住

緣起理者，謂若有時，修瑜伽師於內六根如理攀緣，精勤加行修四念住；即於爾時，此四念住領受六根所行境性。即此於彼由清淨故，名為出離。

【N2 得七覺支】

卯二、得七覺支

又即勤修四念住故，初達諦理得七覺支；即於爾時，此諸覺支真故實故，領受念住所行境性。

【N3 起於明脫】

卯三、起於明脫

又由修習覺支因緣，起於明脫。

起於明脫者：解脫無明清淨智見，是名明脫。此由修習覺支因緣起故。

即於爾時，如是明脫領受覺支已善修習。

【M2 顯究竟】

寅二、顯究竟

從此已後，不復應修所行境性。如實已斷一切煩惱，即於爾時，於諸煩惱斷滅涅槃，離增上慢。即由遠離增上慢故，此現實有究竟明脫，如實領受已得明脫所行境性。由此出離一切所有有為法故，當知明脫亦得出離。

【L3 辨正施設3】

【M1 簡非涅槃】

丑三、辨正施設3　寅一、簡非涅槃

於涅槃中，能取、所取二種施設皆無所有，一切戲論永滅離故。

【M2 釋其差別】

寅二、釋其差別

是故乃至諸有為法，可得展轉問答施設能取、所取言論差別；究竟涅槃無為法中，一切問答言論差別，皆不如理。

【M3 結唯染淨】

寅三、結唯染淨

是故當知，於無我中，應正顯示唯有雜染、唯有清淨。

【K3 慧根最勝2】

【L1 辨2】

【M1 最初所作】

子三、慧根最勝2　丑一、辨2　寅一、最初所作

復次，若有黠慧、諸根猛利種類士夫補特伽羅，由思擇力，如理作意思惟諸法，乃於涅槃得正信解。

【M2 次後所作】

寅二、次後所作

由此增上，發勤精進；此增上故，能於身等所緣境界安住正念；此增上故，能於所緣令心一趣；此增上故，於一切法如實了知、如實觀見。由是因緣，能到究竟。

【L2 結】

丑二、結

是故此慧，若初若後多有所作，故說慧根最為殊勝。

【K4 安住品類3】

【L1 外異生品】

子四、安住品類3　丑一、外異生品

復次，若依諸佛無上菩提所得正信乃至正慧，於此世間亦無有者，當知此住外異生品。

【L2 內異生品】

丑二、內異生品

即於此法唯有世間，無出世者，當知此住內異生品，非外異生。

【L3 別住餘品】

丑三、別住餘品

若於此法有出世者，當知一切別住餘品，非彼品類。

當知一切別住餘品等者：住聖品類，名住餘品。簡非異生，名非彼類。前說信乃至慧，世間善根亦無有者，此住外異生品。若彼善根唯有世間，無出世者，此住內異生品。簡彼一切，故作是說。

【I4 力攝2】

【J1 頌標列】

壬四、力攝2　癸一、頌標列

復次，嗢柁南曰：思擇覺慧等　國等及諸王　阿羅漢有學　質直最為後

【J2 長行釋6】

【K1 思擇2】

【L1 標得名】

癸二、長行釋6　子一、思擇2　丑一、標得名

略於一切現法、後法諸惡行中，深見過已，能正思擇，息諸惡行，修諸善行，名思擇力。

【L2 辨業用3】

【M1 能成二事】

丑二、辨業用3　寅一、能成二事

當知此力能成二事。一者、能往人天善趣，二者、能往現法涅槃。

【M2 能正修習】

寅二、能正修習

又此能與修習力攝修諸念住為所依止，由此為依，能正修習四念住等菩提分法。當知此修名修習力。

【M3 能伴羞恥3】

【N1 標】

寅三、能伴羞恥3　卯一、標

又思擇力，能與三處羞恥為伴。

【N2 徵】

卯二、徵

何等名為三處羞恥？

【N3 釋2】

【O1 別辨相3】

【P1 他處羞恥】

卯三、釋2　辰一、別辨相3　巳一、他處羞恥

一者、他處羞恥。謂作是思：若我作惡，當為世間有他心智諸佛世尊、若聖弟子、若諸天眾信佛教者，共所呵毀。是名第一處思擇力。

【P2 自處羞恥】

巳二、自處羞恥

二者、自處羞恥。謂作是思：若我作惡，定當為己深所呵毀，何有善人為斯惡行。是名第二處增上力。

【P3 法處羞恥】

巳三、法處羞恥

三者、法處羞恥。謂作是思：我若作惡，便為障礙於善說法毗奈耶中所修梵行；此法若有，便壞梵行。是名第三處思擇力。

【O2 結略義】

辰二、結略義

如是羞恥，當知三處以為增上。一、世增上，二、自增上，三、法增上。

【K2 覺慧等2】

【L1 標列】

子二、覺慧等2　丑一、標列

復次，由自利行及利他行為增上故，當知建立有四種力。一、覺慧力，二、精進力，三、無罪力，四、攝受力。

【L2 配釋2】

【M1 於自義2】

【N1 標差別】

丑二、配釋2　寅一、於自義2　卯一、標差別

能往現法涅槃，名為自義；能往人天善趣，亦名自義。

【N2 配建立2】

【O1 能起方便】

卯二、配建立2　辰一、能起方便

當知此中，依第一自義，建立覺慧、精進二力。由是二力，能有方便發起正勤。

【O2 能得究竟】

辰二、能得究竟

依第二自義，立無罪力。由此三力，一切自義皆得究竟。

【M2 於他義2】

【N1 明建立】

寅二、於他義2　卯一、明建立

樂利他者，他義有餘。由此增上，立攝受力。

【N2 指攝事】

卯二、指攝事

當知攝事，如菩薩地已辯其相。

他義有餘等者：前三種力不能成辦他義，由此當知，更有餘力方能成辦，即攝受力。如菩薩地攝事品中辯四攝事應知。（陵本四十三卷十頁3506）

【K3 國及王等2】

【L1 標建立】

子三、國及王等2　丑一、標建立

復次，依國及王、若男、若女、若夫、若妻、若愚、若智、若處居家、若出家眾，當知建立有十種力。

【L2 指經說】

丑二、指經說

謂諸國王有自在力。如是等力，廣說如經。

【K4 阿羅漢2】

【L1 總標】

子四、阿羅漢2　丑一、總標

復次，諸阿羅漢成就八力，如實領受貪瞋癡等永盡無餘，不造諸惡，修習諸善。

【L2 別釋2】

【M1 不造諸惡2】

【N1 由厭後有】

丑二、別釋2　寅一、不造諸惡2　卯一、由厭後有

謂心趣向遠離、出離、般涅槃故，厭背後有。厭背因緣，不造惡業。

趣向遠離出離般涅槃故者：趣離諸欲惡不善法，是名趣向遠離。趣離居家迫迮種種大苦，是名趣向出離。趣無餘依妙涅槃界，是名趣般涅槃。

【N2 由厭諸欲】

卯二、由厭諸欲

又見諸欲猶如一分熱炭火故，厭背諸欲。厭背因緣，不造惡業。

【M2 修習諸善2】

【N1 標】

寅二、修習諸善2　卯一、標

由此二力，不造諸惡。不造惡故，復由六門修習諸善。

【N2 列】

卯二、列

謂念住、正斷、神足、根力、覺支、道支。

【K5 有學2】

【L1 出佛說】

子五、有學2　丑一、出佛說

復次，諸佛如來依自利行及利他行，為欲顯己與諸弟子有差別故，說如是言：諸有學者成就五力，唯有如來成就十力。

諸有學者成就五力者：成就信、勤、念、定、慧力，是名五力。由此五種具大威勢，摧伏一切魔軍勢力，能證一切諸漏永盡，是故名力。

【L2 顯彼義2】

【M1 於諸有學】

丑二、顯彼義2　寅一、於諸有學

若有成就有學五力，行自利行諸聖弟子，獲得最上阿羅漢果，從此無間，一切自義皆得究竟。

【M2 於諸如來2】

【N1 略辨相2】

【O1 成就二行】

寅二、於諸如來2　卯一、略辨相2　辰一、成就二行

如來獲得阿羅漢已，成就十力，行利他行，即用利他以為自義。設於是時，一切所化其事究竟，入無餘依般涅槃界，當知爾時，於所作事方得圓滿。

【O2 顯其殊勝】

辰二、顯其殊勝

若所修行阿羅漢行，若為利他即自義行，此二因緣，於諸弟子皆為殊勝。

【N2 指廣說】

卯二、指廣說

如來十力，如菩薩地已廣分別。

【K6 質直3】

【L1 標簡所依】

子六、質直3　丑一、標簡所依

復次，若有自愛、無諂無誑、其性質直補特伽羅，為證自義，有四種相。若依惡說法毗奈耶，便有稽留；要依善說法毗奈耶，乃無稽留。

【L2 別釋四相3】

【M1 徵】

丑二、別釋四相3　寅一、徵

云何四相？

【M2 列】

寅二、列

一、說正法教，二、教授教誡，三、如理通達，四、得真實證。

【M3 釋3】

【N1 說正法教】

寅三、釋3　卯一、說正法教

所聞正法，是諸勝解所依止處。由能遠離無因、惡因，開示稱理正因義故。

【N2 教授教誡】

卯二、教授教誡

諸有無倒教授教誡，善能隨順斷加行教文義所攝無顛倒法，能令證得如前勝解所依處法。

【N3 如理通達等2】

【O1 總標】

卯三、如理通達等2　辰一、總標

若有自愛諸善男子，已調相續，有所堪能，來入內法毗奈耶中，得正宣說、得正開悟，便能速疾趣向勝進，如理通達所應通達，亦能實證真所應證。

【O2 別釋2】

【P1 如理通達】

辰二、別釋2　巳一、如理通達

謂四念住以為依止，於有為法，諸聰慧者共許為有、或許為無，皆正了知。於無為法，乃至有頂皆是有上，能正了知是為有上；涅槃無上，如實了知是為無上。如是名為如理通達。

於無為法乃至有頂等者：此中無為，義顯非擇滅無為。乃至非想非非想處離下地欲，諸下地法暫不得生，非永寂滅，由是一切，說名有上。

【P2 得真實證】

巳二、得真實證

又四念住以為依止，由靜定心，於七覺支正修習已，於明解脫究竟作證。如是名為得真實證。

【L3 簡名稽留】

丑三、簡名稽留

若彼自愛諸善男子，趣入惡說法毗奈耶，於是四處皆不能得，故名稽留。

【I5 覺支攝2】

【J1 頌標列】

壬五、覺支攝2　癸一、頌標列

復次，嗢柁南曰：立差別　食漸次　安樂住　修居後

【J2 長行釋7】

【K1 立】

癸二、長行釋7　子一、立

由奢摩他、毗鉢舍那俱品差別，建立覺支。如聲聞地應知其相。

如聲聞地應知其相者：聲聞地說：即此七種如實覺支，三品所攝。謂三覺支奢摩他品攝，三覺支毗鉢舍那品攝，一覺支通二品攝，是故說名七種覺支。謂擇法覺支、精進覺支、喜覺支，此三觀品所攝；安覺支、定覺支、捨覺支，此三止品所攝；念覺支一種，俱品所攝，說名遍行。（陵本二十九卷十一頁2439）其相應知。

【K2 差別】

子二、差別

復次，自性差別故，及所緣、因緣相差別故，應知七覺支，十四種差別。所緣、因緣相廣分別義，如三摩呬多地及聲聞地應知其相。

應知七覺支十四種差別者：謂七覺支，自性差別及相差別各說有七，如是總成十四種差別。

【K3 食2】

【L1 舉為食3】

【M1 標】

子三、食2　丑一、舉為食3　寅一、標

復次，於能隨順覺支法中，略有二種無倒作意，當知總與覺支為食。

【M2 徵】

寅二、徵

何等為二？

【M3 列】

寅三、列

一、正作意，二、數作意。

【L2 翻非食】

丑二、翻非食

與此相違，當知非食。

【K4 漸次2】

【L1 標安立】

子四、漸次2　丑一、標安立

復次，於初中後隨闕一支，令如實覺不得圓滿。如其色類所依、能依流轉安立，隨其生起漸次而說。

【L2 釋相依】

丑二、釋相依

當知此中，念為所依，擇法能依；餘隨所應，當知亦爾。

念為所依擇法能依等者：法蘊足論說：佛告苾芻：若有於身住循身觀，安住正念，遠離愚癡，爾時便起念覺支，得念覺支，修令圓滿。彼由此念，於法揀擇、極揀擇、遍尋思、遍伺察、審諦伺察，爾時便起擇法覺支，得擇法覺支，修令圓滿。彼由擇法，發勤精進，心不下劣，爾時便起精進覺支，得精進覺支，修令圓滿。彼由精進，發生勝喜，遠離愛味，爾時便起喜覺支，得喜覺支，修令圓滿。彼由此喜，身心輕安，遠離麤重，爾時便起輕安覺支，得輕安覺支，修令圓滿。彼由輕安，便受快樂，樂故心定，爾時便起定覺支，得定覺支，修令圓滿。彼由心定，能滅貪憂，住增上捨，爾時便起捨覺支，得捨覺支，修令圓滿。於受、心、法住循受、心、法觀，廣說亦爾。如是覺支漸次而起、漸次而得，修令圓滿。（法蘊足論七卷十一頁26,491b）此中道理，如彼應知。

【K5 安樂2】

【L1 辨安住2】

【M1 出因緣2】

【N1 簡差別2】

【O1 舉不安住3】

【P1 標】

子五、安樂2　丑一、辨安住2　寅一、出因緣2　卯一、簡差別2　辰一、舉不安住3　巳一、標

復次，若有苾芻，於諸覺支方便修習，由四因緣，令其不得安隱而住。

【P2 徵】

巳二、徵

何等名為四種因緣？

【P3 列】

巳三、列

一者、一切煩惱品類麤重皆未離故；二者、奢摩他品諸隨煩惱現在前故；三者、毗鉢舍那品諸隨煩惱現在前故；四者、道未調善而乘駕故。

【O2 翻得安住】

辰二、翻得安住

與此相違，四種因緣，令其獲得安隱而住。

【N2 結正知】

卯二、結正知

於此二種善巧，苾芻如實了達，正知而住。

【M2 隨難釋2】

【N1 舉不調善】

寅二、隨難釋2　卯一、舉不調善

由諸作意有加行故，精進太過；又由前後有增減故，運轉不等。由此二緣，當知名為道不調善。

【N2 翻名調善】

卯二、翻名調善

與此相違，二因緣故，名道調善。

【L2 喻自在2】

【M1 總標】

丑二、喻自在2　寅一、總標

如轉輪王，於四洲渚得大自在，所獲七寶；如是心王，於四聖諦得大自在，所獲真淨七覺支寶，當知亦爾。

【M2 別辨7】

【N1 喻念覺支】

寅二、別辨7　卯一、喻念覺支

謂於奢摩他、毗鉢舍那雙品運轉，降伏一切煩惱勝怨。由此義故，初念覺支猶如輪寶。

【N2 喻擇法覺支】

卯二、喻擇法覺支

所知境相其量無邊，能知智體亦隨廣大。由此義故，擇法覺支猶如象寶。

【N3 喻精進覺支】

卯三、喻精進覺支

依此速能，乃至往彼所行、所得殊異勝處。由此義故，精進覺支猶如馬寶。

【N4 喻喜覺支】

卯四、喻喜覺支

悅意無罪，最為殊勝。由此義故，其喜覺支猶如女寶。

【N5 喻輕安覺支】

卯五、喻輕安覺支

身心映徹，有所堪能。由此義故，輕安覺支如神珠寶。

【N6 喻定覺支】

卯六、喻定覺支

能辦一切所欣求事。由此義故，其定覺支如藏臣寶。

【N7 喻捨覺支】

卯七、喻捨覺支

能摧一切染汙法軍，能率一切清淨法軍，能趣無相安隱住處。由此義故，其捨覺支如軍將寶。

【K6 住2】

【L1 標喻】

子六、住2　丑一、標喻

復次，諸修行者得七覺支，譬如大王有妙衣篋，三時受用。三分安住彼七覺支，當知亦爾。

【L2 釋相3】

【M1 三時】

丑二、釋相3　寅一、三時

言三時者，謂初日分時、中日分時、後日分時。

【M2 三分】

寅二、三分

言三分者，謂奢摩他品、毗鉢舍那品及其俱品。

【M3 安住3】

【N1 支具闕】

寅三、安住3　卯一、支具闕

於初分中住四覺支，第二分中住四覺支，第三分中具足安住七種覺支。諸修行者，未曾安住唯一覺支。

【N2 無怨等】

卯二、無怨等

又七覺支，於諸外道無怨憎故，無違競故，恆懷利益意樂轉故，一切煩惱皆離繫故，說名無怨、無敵、無害、無有災患。

【N3 如實知】

卯三、如實知

若修行者，於七覺分隨時現前、隨量現前，說名為住。若時退出，說名為滅。於是一切如實了知。彼由如是正知住故，名無罪住，無有愛味，心離味染。

【K7 修3】

【L1 標列因緣】

子七、修3　丑一、標列因緣

復次，二十一種想俱行修諸覺支者，當知略由二因緣故。一、據相應俱行義，二、據無間俱行義。

二十一種想俱行等者：聲聞地中說有十想。一、不淨想，二、無常想，三、無常苦想，四、苦無我想，五、厭逆食想，六、一切世間不可樂想，七、光明想，八、離欲想，九、滅想，十、死想。（陵本二十八卷五頁2341）今不淨想別開為九，謂青瘀想乃至空想。所餘想中，除離欲想及與死想，依三三摩地總攝為三，名無願行想，及空行想、無相行想。即此三想，并前十想總攝別開，合共建立二十一想。修諸覺支與此二十一想俱行，或俱時有，是名相應；或次第起，是名無間。

【L2 配釋差別2】

【M1 據相應義】

丑二、配釋差別2　寅一、據相應義

無常等想俱行修，乃至死想俱行修者，據相應義。

【M2 據無間義2】

【N1 舉不淨等】

寅二、據無間義2　卯一、舉不淨等

不淨等想俱行修，乃至觀空想俱行修者，據無間義。

【N2 例修慈等】

卯二、例修慈等

慈等俱行修，應知亦爾。

慈等俱行修等者：謂諸聖者，修習四無量定與覺支俱，是名慈等俱行修。應知此亦據無間義。

【L3 廣明對治2】

【M1 修無常等及不淨等2】

【N1 標列所治】

丑三、廣明對治2　寅一、修無常等及不淨等2　卯一、標列所治

又於過去、未來、現在一切行中，諸行愛染，若懶惰懈怠，若薩迦耶見雖已斷滅習氣隨縛我慢現行，若貪味愛，若於世間種種妙事欲樂貪愛，若有所餘煩惱隨眠，若希求利養，若希求活命，若諸欲愛，若諸有愛，若隨虛妄分別所起四種欲貪。一、美色貪，二、形貌貪，三、細觸貪，四、承事貪。如是能令生起所有非理過患，及令其心越路而轉。

又於過去未來現在一切行中等者：於薩迦耶所攝諸行生起愛著，是名於一切行諸行愛染。不勤方便修習善法，是名懶惰懈怠。依於段食貪著美味，名貪味愛。於諸世間種種戲論，非一眾多別別品類所思念中，發欲貪愛，名於世間種種妙事欲樂貪愛。餘文易知。於是一切所對治法，修習十想為    能對治，修所成地中廣辯其相應知。（陵本二十卷六頁1723）又聲聞地說：有十種違逆學法，及彼對治十種隨順學法。隨應當釋。（陵本二十八卷四頁2336）

對治彼故，隨其所應，有二十一想俱行修覺支差別。

【N2 配釋修想6】

【O1 修無願行想】

卯二、配釋修想6　辰一、修無願行想

謂為對治四種障故，修無願行想，從無常想乃至一切世間不可樂想。

謂為對治四種障故等者：此四種障，謂即前說於一切行諸行愛染，若懶惰懈怠，若貪味愛，若於世間種種妙事欲樂貪愛應知。修無常想，對治諸行愛染。修無常苦想，對治懶惰懈怠。修厭逆食想，對治貪味愛。修一切世間不可樂想，對治世間種種妙事欲樂貪愛。如是一切，皆修無願行想所攝。

【O2 修空行想】

辰二、修空行想

為欲對治一種障故，修空行想，苦無我想。

為欲對治一種障故等者：此一種障，謂即前說薩迦耶見。修苦無我想能正對治。此即空行想攝。

【O3 修無相行想】

辰三、修無相行想

為欲斷滅所餘煩惱隨眠障故，修於三界無相行想。

修於三界無相行想者：謂於斷界、離欲界、滅界觀見最勝寂靜功德，修習斷想、離欲想、滅想故。

【O4 於諸欲中修過患想】

辰四、於諸欲中修過患想

為欲對治希求利養及欲愛故，於諸欲中修過患想。

【O5 修習死想】

辰五、修習死想

為欲對治希求活命及有愛故，修習死想。

【O6 修不淨等想2】

【P1 出差別】

辰六、修不淨等想2　巳一、出差別

為欲對治隨逐虛妄分別所起四欲貪故，修不淨想為初，乃至觀空想為後。

【P2 明所攝2】

【Q1 略標】

巳二、明所攝2　午一、略標

又此一切從青瘀想乃至觀空想，當知皆是不淨想攝。

【Q2 別辨】

午二、別辨

又於此中，青瘀想為初，膨脹想為後，對治美色貪；食噉想、分赤想、分散想，對治形貌貪；骸骨想、骨鎖想，對治細觸貪；觀無心識空有尸想，對治承事貪。

【M2 修慈最極至遍淨等】

寅二、修慈最極至遍淨等

又於此中，修慈最極至遍淨等，如三摩呬多地應知其相。

修慈最極至遍淨等者：三摩呬多地說：第三靜慮，於諸樂中其樂最勝，憶念此樂修習慈心，慈最第一，故說修慈極於遍淨。乃至廣說。（陵本十二卷十二頁1017）如彼應知。

【I6 道支攝2】

【J1 頌標列】

壬六、道支攝2　癸一、頌標列

復次，嗢柁南曰：    初內外力　清淨差別　異門沙門　婆羅門後

【J2 長行釋4】

【K1 內外力2】

【L1 標列最勝】

癸二、長行釋4　子一、內外力2　丑一、標列最勝

若內若外一切力中，為欲生起八支聖道，有二種力，於所餘力最為殊勝。云何為二？一者、於外力中，善知識力最為殊勝；二者、於內力中，正思惟力最為殊勝。

【L2 隨釋差別2】

【M1 釋名所餘】

丑二、隨釋差別2　寅一、釋名所餘

當知此中，離諸障礙，先修福業，於衣食等無匱乏等，名餘外力。

離諸障礙等者：謂離業障、煩惱障、異熟障，是名離諸障礙。於其先世修福業故，時時獲得隨順資生眾具，所謂衣、食、病緣醫藥及餘什具。又不積聚造作多疾病業，由是因緣，無諸疾病，故置等言。如是一切，名餘外力。

除正思惟相應想外，餘斷支分，名餘內力。

餘斷支分者：謂戒律儀、根律儀、於食知量、悎寤瑜伽、正知而住、愛樂遠離、清淨諸蓋、依三摩地。如是一切皆斷支分，說名為餘。

【M2 釋其最勝】

寅二、釋其最勝

外善知識者，謂從彼聞無上正法，由此故名從他聞音。內正思惟者，謂此無間，能發正見為上首道。

【K2 清淨差別3】

【L1 出異名4】

【M1 清淨】

子二、清淨差別3　丑一、出異名4　寅一、清淨

復次，彼正見等，若在有學，由無漏故，說名清淨。

【M2 鮮白】

寅二、鮮白

若在無學，相續淨故，說名鮮白。

【M3 無有塵點】

寅三、無有塵點

若在世間，遠離無量隨外道見諸惡邪行，是故說名無有塵點。

【M4 離隨煩惱】

寅四、離隨煩惱

遠離塵點所起後有諸業雜染，是故說名離隨煩惱。

【L2 明所攝2】

【M1 標列】

丑二、明所攝2　寅一、標列

略說一切八聖道支，二處所攝。一者、世間，二、出世間。

【M2 隨釋】

寅二、隨釋

其世間者，三漏、四取所隨縛故，不能盡苦；是善性故，能往善趣。出世間者，與彼相違，能盡眾苦。

【L3 指前相】

丑三、指前相

又正見等八聖道支廣分別義，如聲聞地及攝異門分應知其相。七種定具，如三摩呬多地已說。

七種定具等者：三摩呬多地說：云何有因有具聖正三摩地？當知善故，及無漏故，說名為聖。有五道支名此定因。所謂正見、正思惟、正語、正業、正命。具有三種。所謂正見、正精進、正念。此中薄伽梵總說前七道支，與聖正三摩地為因為具。隨其所應，差別當知。謂由前導次第義故，立五為因；於三摩地資助義故，立三為具。（陵本十二卷十八頁1042）今此總說，名為定具。

【K3 異門2】

【L1 聖道支攝6】

【M1 名法】

子三、異門2　丑一、聖道支攝6　寅一、名法

復次，正見為首八聖道支，會正理故，說名為法。

【M2 名毗奈耶】

寅二、名毗奈耶

能滅一切諸煩惱故，名毗奈耶。

【M3 名聖】

寅三、名聖

去諸惡法極懸遠故，一切聖賢共祖習故，說名為聖。

【M4 名善】

寅四、名善

能隨順往諸善趣故，說名為善。

【M5 名應修】

寅五、名應修

趣涅槃故，說名應修。

【M6 名善哉】

寅六、名善哉

諸有智者所稱讚故，說名善哉。

【L2 邪道支攝2】

【M1 標相違】

丑二、邪道支攝2　寅一、標相違

與此相違，應知即是邪見為首八邪道支所有差別。

【M2 釋差別5】

【N1 名黑】

寅二、釋差別5　卯一、名黑

墮在無明黑闇品故，說名為黑。

【N2 名無義】

卯二、名無義

往惡趣故，說名無義。

【N3 名下劣】

卯三、名下劣

不善性故，說名下劣。

【N4 名有罪】

卯四、名有罪

生現法中所有怖畏及怨憎故，說名有罪。

【N5 名應遠離】

卯五、名應遠離

諸有智者所譏毀故，所遠離故，名應遠離。

【K4 沙門婆羅門2】

【L1 舉沙門2】

【M1 略顯差別3】

【N1 出安立2】

【O1 沙門義】

子四、沙門婆羅門2　丑一、舉沙門2　寅一、略顯差別3　卯一、出安立2　辰一、沙門義

復次，依第一義所有沙門，安立如是八支聖道為沙門義。

【O2 沙門性】

辰二、沙門性

為此義故，於善說法毗奈耶中，假名出家受沙門性。

為此義故者：為欲證得沙門果義，名為此義。

【N2 辨勝劣】

卯二、辨勝劣

又此畢竟無失壞故，名第一義。其假名者即不如是。

【N3 明勝義2】

【O1 標得名】

卯三、明勝義2　辰一、標得名

諸有成就此第一義沙門性者，當知亦名勝義沙門。

【O2 顯永斷2】

【P1 總標】

辰二、顯永斷2　巳一、總標

又彼追求此沙門果貪瞋癡等畢竟斷義，是故說彼名沙門義。

【P2 別廣】

巳二、別廣

此沙門義復有二種。一、無差別總相建立；二、若有所作、若無所作，行向、住果差別建立。

此沙門義復有二種等者：謂不分別行向住果，名無差別總相建立。若於向道轉，彼名行向者，由向道故，建立四種補特伽羅，當知此有所作。若得沙門果，彼名住果者，由道果故，建立四種補特伽羅，當知此無所作。是名第二有差別建立。

【M2 結攝一切】

寅二、結攝一切

如是一切總有四種。一、沙門性，二、是沙門，三、沙門義，四、沙門果。

【L2 例婆羅門】

丑二、例婆羅門

其婆羅門差別道理，當知亦爾。

【I7 息念攝2】

【J1 頌標列】

壬七、息念攝2　癸一、頌標列

復次，嗢柁南曰：障隨惑尋等　果欲細身勞　學住及作意　智無執為後

【J2 長行釋8】

【K1 障隨惑尋等3】

【L1 指修相】

癸二、長行釋8　子一、障隨惑尋等3　丑一、指修相

入出息念修習差別有十六行，廣分別義，如聲聞地應知其相。

有十六行廣分別義等者：聲聞地說：云何名為十六勝行？謂於念入息，我今能學念於入息，乃至廣說。彼差別義應知。（陵本二十七卷九頁2276）

【L2 出障法3】

【M1 標】

丑二、出障法3　寅一、標

又勤修行諸瑜伽師，修習如是入出息念，爾時應知五障礙法。

【M2 列】

寅二、列

一者、於其外緣，其心散亂；二者、入出息轉有所艱難；三者、掉舉惡作纏現在前；四者、惛沈睡眠纏現在前；五者、樂與道俗共相雜住。

【M3 結】

寅三、結

如是五法，於未得定欲求心定，及得定已倍復增長，當知一切能為障礙。

【L3 辨對治2】

【M1 於奢摩他品】

丑三、辨對治2　寅一、於奢摩他品

奢摩他品諸隨煩惱所染汙時，發身惛沈，生心下劣。由正修習入出息念，身心輕安，能令惛沈下劣俱行身心麤重皆悉遠離。

【M2 於毗鉢舍那品2】

【N1 出所治】

寅二、於毗鉢舍那品2　卯一、出所治

毗鉢舍那品諸隨煩惱所染汙時，發生種種尋伺妄想，謂欲尋伺等不正尋伺，及無明分尋伺所起諸欲想等種種妄想。

欲尋伺等不正尋伺者：此中等言，等取恚、害尋伺應知。

【N2 明能治2】

【O1 令靜息】

卯二、明能治2　辰一、令靜息

由正修習入出息念，令尋伺等悉皆靜息。

【O2 令圓滿】

辰二、令圓滿

為欲對治彼無明分諸妄想故，純修明分想，令速得圓滿。

【K2 果2】

【L1 能令等持無有間闕】

子二、果2　丑一、能令等持無有間闕

復次，正勤修習入出息念諸瑜伽師，於緣過去諸行尋伺，能令無間所生等持有間闕者，速得損減；於緣未來諸行尋伺，能令無間所生等持有間闕者，速得止息；於緣現在諸行尋伺，能令無間所生等持有間闕者，速得寂靜。

【L2 能斷六結得諸果利3】

【M1 標經說】

丑二、能斷六結得諸果利3　寅一、標經說

又若略說，由能永斷六種結故，當知建立二種、四種及以七種諸果勝利。如經廣說。

【M2 釋六結】

寅二、釋六結

云何六結？謂順下分、上分二結，見道、修道所斷二結，若起、若生二分位結。

【M3 配建立】

寅三、配建立

如是別別當知總說有六種結；如其次第，建立二種、四種、七種諸果勝利。

建立二種四種七種諸果勝利者：永斷下分、上分二結，建立二果，謂不還果、阿羅漢果。永斷見、修所斷二結，建立四果，謂預流果乃至阿羅漢果。永斷若起、若生二分位結，建立七果，謂預流、一來，及五不還果。五不還果者，謂中般涅槃、生般涅槃、無行般涅槃、有行般涅槃、上流般涅槃。如聲聞地別釋其相應知。（陵本二十六卷五頁2185）

【K3 欲2】

【L1 標列二種】

子三、欲2　丑一、標列二種

復次，入出息念修習差別，略有二種。一者、有上，二者、無上。

【L2 隨釋差別2】

【M1 有上2】

【N1 出觀察】

丑二、隨釋差別2　寅一、有上2　卯一、出觀察

其有上者，謂如有一，獨處空閑，以靜定心如理觀察：命根繫屬入息出息。若我於入息後無有出息，或出息後無入息者，如是命根即應斷滅。而於無常行中，有希奇事。入息滅已，我命根住，乃復得至出息生時。出息滅已，我命根住，乃復得至入息生時。

【N2 明修習】

卯二、明修習

彼由攀緣如是事故，深心厭離，於三世境所發愛恚淨修其心，是名有上。

【M2 無上】

寅二、無上

十六行修，當知無上。

【K4 細3】

【L1 名微細住】

子四、細3　丑一、名微細住

復次，如是入息出息念住，緣細風色為境界故，名微細住。

【L2 名不流散】

丑二、名不流散

隔絕一切亂尋伺故，名不流散。

【L3 名不可伏】

丑三、名不可伏

發生廣大身心所有妙輕安故，名不可伏。

【K5 身勞5】

【L1 令身無勞】

子五、身勞5　丑一、令身無勞

復次，修習如是入出息念，令身無勞，善能除遣奢摩他品隨煩惱故。

【L2 令眼無勞】

丑二、令眼無勞

令眼無勞，善能除遣毗鉢舍那品隨煩惱故。

【L3 名隨觀察】

丑三、名隨觀察

由隨觀察涅槃樂故，名隨觀樂。

【L4 名領受樂】

丑四、名領受樂

由隨領受第三靜慮地中樂故，名領受樂。

【L5 名安樂住】

丑五、名安樂住

無染住故，無恐畏故，名安樂住。

【K6 學住2】

【L1 住無差別】

子六、學住2　丑一、住無差別

復次，容有是處，或有一人作如是念：如來與彼最極下劣得慧解脫阿羅漢果無有差別。謂依解脫作是思惟：如來解脫與慧解脫阿羅漢果所有解脫無有差別。

【L2 住有差別2】

【M1 舉作念】

丑二、住有差別2　寅一、舉作念

頗復有人作如是念：如來所有離諸蓋住；居內法中最極下劣若諸有學、若諸異生，由精進力，於其五蓋伏斷而住，名離蓋住。此離蓋住、彼離蓋住，為如解脫無有差別，為有差別？

【M2 顯正義2】

【N1 標差別】

寅二、顯正義2　卯一、標差別

應知如是二離蓋住，極大差別。

【N2 釋彼相2】

【O1 有學】

卯二、釋彼相2　辰一、有學

謂諸有學，雖現行故，離蓋住心與如來等。然彼隨眠未永斷故，諸蓋數數間心相續，數數作意勵力除遣。

【O2 如來】

辰二、如來

如來諸蓋畢竟斷故，離諸蓋住。與彼所有離諸蓋住，極大差別，非如解脫無有差別。

【K7 作意2】

【L1 出依止2】

【M1 能了知】

子七、作意2　丑一、出依止2　寅一、能了知

復次，修瑜伽師，入出息念為所依止，修四念住如理作意以為依止，於諸未斷內心所有非理作意，如實了知是為非理；於內所有如理作意，如實了知是為如理。

【M2 為永斷】

寅二、為永斷

既了知已，於內所有非理作意，一向遠離；於內所有如理作意，一向修習。為欲令彼永斷滅故。

【L2 舉譬喻2】

【M1 非理作意】

丑二、舉譬喻2　寅一、非理作意

又於此中，身等四法如四大路。非理作意如塵土丘，不堅牢故，不真實故，迷亂心故。

【M2 如理作意】

寅二、如理作意

如理作意如四方來輿乘車輦，緣身等四境界門轉，能損害彼如塵土丘非理作意，亦令一切相續清淨。

【K8 智無執2】

【L1 出無我2】

【M1 總標】

子八、智無執2　丑一、出無我2　寅一、總標

復次，精勤修習諸息念者，由正修習四種念住，無我等故，平等平等。

無我等故平等平等者：前說：修瑜伽師於內六根如理攀緣，精勤加行修四念住；即於爾時，此四念住領受六種所行境性。即此於彼由清淨故，名為出離。由是當知，無別內我為能領受如是六根所行境性。如六根門，各別領受自所行境，而無有我，其義平等，名無我等。通達諦理，不起能緣、所緣分別，是名平等平等。

【M2 別釋2】

【N1 舉修身念住】

寅二、別釋2　卯一、舉修身念住

是身種類，能取於身如理作意。如身無我，作意亦爾。是故說彼為身一分。能修如是身念住者，都不可得。

是身種類等者：如理作意能取於身，由是說彼是身種類，身一分故。如身自性非我，說無有我，作意自性非我亦爾。除此唯法，無別實我，是故說言能修如是身念住者，都不可得。

【N2 例修餘念住】

卯二、例修餘念住

如身念住，廣說乃至修法念住，當知亦爾。

【L2 結無執】

丑二、結無執

如是諸佛修念住教，外道法中皆無所有，是故說此修念住教，名非一切外道所執。

【I8 學攝2】

【J1 頌標列】

壬八、學攝2　癸一、頌標列

復次，嗢柁南曰：初尊重尸羅　清淨戒圓滿　現行學勝利　學差別為後

【J2 長行釋5】

【K1 尊重尸羅3】

【L1 指學相】

癸二、長行釋5　子一、尊重尸羅3　丑一、指學相

學有三種，謂增上戒學、增上心學、增上慧學。建立如是三學差別，如聲聞地應知其相。

建立如是三學差別等者：安住具戒等，是名增上戒學。住四靜慮等，是名增上心學。於四聖諦等如實智見，是名增上慧學。義如聲聞地說應知。（陵本二十八卷一頁2323）

【L2 辨應知3】

【M1 總標二行】

丑二、辨應知3　寅一、總標二行

又略於此諸所學中，所有邪行應正了知，所有正行應正了知。

【M2 別釋其相2】

【N1 邪行2】

【O1 出不尊重2】

【P1 舉於淨戒】

寅二、別釋其相2　卯一、邪行2　辰一、出不尊重2　巳一、舉於淨戒

言邪行者，謂如有一，不尊重戒，泛爾出家。雖復出家，不以淨戒為其增上。

【P2 例於定慧】

巳二、例於定慧

如於淨戒，於定、於慧，應知亦爾。

【O2 明其毀犯】

辰二、明其毀犯

彼可容有犯無餘罪，於彼世尊說其於諸沙門果證為無能者。是故當知，彼於三學一向毀犯。

彼可容有犯無餘罪者：下說：應知略有五種罪聚攝一切罪。何等為五？一者、他勝罪聚，二者、眾餘罪聚，三者、隕墜罪聚，四者、別悔罪聚，五者、惡作罪聚。（陵本九十九卷二頁7409）又說：四種罪聚，名有餘罪；他勝罪聚，名無餘罪。（陵本一百卷二頁7474）此無餘罪，應準彼知。

【N2 正行2】

【O1 標列三種】

卯二、正行2　辰一、標列三種

言正行者，有三正行，謂下中上。

【O2 別釋其相3】

【P1 下正行2】

【Q1 辨尊重2】

【R1 尊重淨戒】

辰二、別釋其相3　巳一、下正行2　午一、辨尊重2　未一、尊重淨戒

下正行者，謂如有一，尊重淨戒，亦以淨戒為其增上，與前相違。

【R2 非重定慧】

未二、非重定慧

於定、於慧不生尊重，不為增上。

【Q2 明毀犯】

午二、明毀犯

此不容有犯無餘罪，而容有犯小隨小罪。於此如來不說其於沙門果證為無能者。

【P2 中正行3】

【Q1 辨尊重】

巳二、中正行3　午一、辨尊重

中正行者，謂於戒定皆悉尊重，亦為增上。

【Q2 明毀犯】

午二、明毀犯

如尊重戒，毀犯次第，此中亦爾。

【Q3 結邊際】

午三、結邊際

是故當知，乃至所有諸異生位。

【P3 上正行2】

【Q1 辨尊重】

巳三、上正行2　午一、辨尊重

上正行者，謂已見諦，於三種學皆悉尊重。

【Q2 出無犯】

午二、出無犯

此已獲得沙門果證，不待思擇有能、無能。

【M3 結明開合】

寅三、結明開合

如是二行開為四種，即此四種合為二行。此二與四平等平等。

如是二行開為四種等者：邪行、正行，是名二行。邪行唯一，正行有三，謂下中上，是名四種。

【L3 簡所作】

丑三、簡所作

當知此中，若有定學，必有戒學；若有慧學，必有定學；有戒學者，不必定有定學、慧學。若瑜伽師尊重諸學，當知是名所作圓滿；其餘但名所作一分。

【K2 清淨戒圓滿2】

【L1 第一義3】

【M1 淨戒圓滿】

子二、清淨戒圓滿2　丑一、第一義3　寅一、淨戒圓滿

復次，於性罪處能遠離故，當知是名淨戒圓滿。

【M2 善法圓滿】

寅二、善法圓滿

於能密護諸根門等攝受淨戒所有善法，無間受持相續轉故，當知是名善法圓滿。

於能密護諸根門等者：等取所餘於食知量等一切善法應知。

【M3 別解脫圓滿】

寅三、別解脫圓滿

於遮罪處能遠離故，當知是名別解脫圓滿。

【L2 第二義】

丑二、第二義

又依聖所愛戒，若依蘊等五種善巧，及依別解脫律儀，受持世俗所有禁戒，隨其次第，應知淨戒圓滿等第二門差別。

【K3 現行2】

【L1 出二差別2】

【M1 略標列】

子三、現行2　丑一、出二差別2　寅一、略標列

復次，依淨尸羅略有二種所學差別。一者、受持非止所攝所受尸羅，所有如法身語現行所攝學處；

受持非止所攝所受尸羅等者：為止息惡，正受具戒，名止所攝所受尸羅。今說如法身語現行，應勤修學正所應作，非唯遮止作不應作，由是說言非止所攝所受尸羅。

二者、受持是止所攝所受尸羅所攝學處。

【M2 廣後一】

寅二、廣後一

此復二種。謂或有是毗奈耶所說，非別解脫所說；或有是毗奈耶所說，亦是別解脫所說。

【L2 結三增上】

丑二、結三增上

是故一切總略而言，有三學處。一、增上現行，二、增上毗奈耶，三、增上別解脫。

【K4 學勝利】

子四、學勝利

復次，學勝利住、慧為上首、解脫堅固、念為增上，修習三學速圓滿等，如攝釋分廣辯應知。

【K5 學差別2】

【L1 戒學差別2】

【M1 辨2】

【N1 指前相】

子五、學差別2　丑一、戒學差別2　寅一、辨2　卯一、指前相

復次，住具戒等，如聲聞地應知已辯。

【N2 釋異名7】

【O1 名律儀】

卯二、釋異名7　辰一、名律儀

又即淨戒，對治一切犯戒惡故，密護根門所依處故，說名律儀。

【O2 名圓滿清淨】

辰二、名圓滿清淨

初善受故，說名圓滿。後善守故，說名清淨。

【O3 名善無罪】

辰三、名善無罪

感愛果故，說名為善。無染汙故，說名無罪。

【O4 名無害隨順】

辰四、名無害隨順

於諸有情能善隨順慈心定故，說名無害。於沙門性善隨順故，說名隨順。

【O5 名順澄清及不隨順】

辰五、名順澄清及不隨順

趣聖所愛澄清性故，名順澄清。終不隨順戒禁取故，名不隨順。

【O6 名同色類及與順轉】

辰六、名同色類及與順轉

與同法者為同分故，名同色類。於正修習增上心、慧為所依處，隨順轉故，名為順轉。

【O7 名無熱惱無燒惱無悔惱】

辰七、名無熱惱無燒惱無悔惱

不惱於他饒益轉故，又正遠離自苦行故，名無熱惱。於所受持無變悔故，名    無燒惱。於諸毀犯不現行故，如法悔除已所犯故，名無悔惱。

【M2 結】

寅二、結

如是名為增上戒學所有差別。

【L2 心學慧學差別3】

【M1 總標】

丑二、心學慧學差別3　寅一、總標

三住為依，當知增上心學、慧學所有差別。

【M2 別配】

寅二、別配

謂由天住、梵住差別，應知增上心學差別。由諸所有覺分等法聖住差別，應知增上慧學差別。

【M3 隨釋3】

【N1 天住】

寅三、隨釋3　卯一、天住

謂四靜慮、四無色等，名為天住。

四靜慮四無色等者：等取所餘等持、等至應知。

【N2 梵住】

卯二、梵住

四無量定，名為梵住。

【N3 聖住2】

【O1 標列一切】

卯三、聖住2　辰一、標列一切

四聖諦智，四種念住，乃至道支，四種行跡，勝奢摩他、毗鉢舍那，四法跡等，當知一切皆名聖住。

四法跡等者：等取四居處及四所依應知。四居處者，謂慧居處、諦居處、捨居處、寂靜居處。四所依者，謂依法不依眾生、依義不依文、依了義經不依不了義經、依智不依識。顯揚論中別釋其相應知。（顯揚論二卷十八頁31,490b）

【O2 廣無染法2】

【P1 標列四種】

辰二、廣無染法2　巳一、標列四種

又有四種若行、若住無雜染法，令修觀者，或於境界退出遊行，或於所緣安心靜定，離諸雜染安隱而住。

或於境界退出遊行者：謂於所行境界可意、不可意相，不生貪恚，心無擾動故。

云何為四？一、於隨順喜受境界諸雜染喜，深心棄捨；二、於隨順憂受境界諸染汙憂，深心棄捨；三、於毗鉢舍那品諸隨煩惱淨修其心；四、於奢摩他品諸隨煩惱淨修其心。

【P2 結其所依】

巳二、結其所依

於是四種若行、若住離諸雜染安隱住法，應知四種安足處所所依法跡。如其所應，當知即是無貪、無瞋、正念、正定。

【I9 證淨攝2】

【J1 頌標列】

壬九、證淨攝2　癸一、頌標列

復次，嗢柁南曰：證淨初安立　有變異為先　天路喻明鏡　記別最居後

【J2 長行釋5】

【K1 安立4】

【L1 標列二法】

癸二、長行釋5　子一、安立4　丑一、標列二法

具足正見如來弟子，略由二法，能正攝受澄清性故，應知建立四種證淨。

應知建立四種證淨者：謂佛證淨、法證淨、僧證淨、戒證淨，是名四種證淨。如顯揚論別釋應知。（顯揚論三卷十八頁31,496a）

謂沙門義所攝信、戒。

【L2 別釋其相2】

【M1 信澄清性】

丑二、別釋其相2　寅一、信澄清性

於能說者、於沙門義、於同法者、於能證得沙門助伴所有淨信，深固根本，於餘生中亦不可引。無虛誑故，名澄清性。

於能說者等者：此中義顯，於佛法僧真覺所生無動心淨。於能說者，謂即於佛。於沙門義，謂即於法。前說：依第一義所有沙門，安立如是八支聖道為沙門義故。於同法者，於能證得沙門助伴，謂即於僧。於如是所心生淨信，通世出世應知。

【M2 戒澄清性】

寅二、戒澄清性

及淨尸羅，於其一切能往惡趣惡不善法，獲得畢竟不作律儀，是故亦得名澄清性。

【L3 明建立義2】

【M1 第一義2】

【N1 顯最勝2】

【O1 信澄清性】

丑三、明建立義2　寅一、第一義2　卯一、顯最勝2　辰一、信澄清性

應知此中，依止淨信，於善說法毗奈耶中深生信解。由此淨信澄清性故，設在餘生，於佛善說法毗奈耶畢竟無轉。

【O2 戒澄清性】

辰二、戒澄清性

又由怖畏諸惡道苦，受持淨戒，對治惡行。由此攝受戒澄清性，設在餘生，亦不造惡墮諸惡趣，畢竟無退，乃至涅槃。

【N2 簡所說】

卯二、簡所說

由於善說法毗奈耶畢竟無轉所依處故，畢竟不往一切惡趣所依處故，其用最勝，唯說信、戒為澄清性，非餘精進、念、定等法非澄清性。

【M2 第二義】

寅二、第二義

又此信、戒，是其增上戒定慧學所依止處，由說信、戒是清淨故，義顯三學    皆得清淨。由是因緣，唯說此二以為證淨。是名第二義門差別。

【L4 廣釋異名3】

【M1 名滋潤福】

丑四、廣釋異名3　寅一、名滋潤福

如是證淨，善能滋潤一切墮界白淨法故，名滋潤福。

【M2 名滋潤善】

寅二、名滋潤善

能引殊勝諸聖道故，名滋潤善。

【M3 名能引樂】

寅三、名能引樂

能引所餘煩惱斷故，名能引樂。

【K2 有變異為先2】

【L1 出有變異3】

【M1 標】

子二、有變異為先2　丑一、出有變異3　寅一、標

復次，一向決定能往善趣，成就證淨諸聖弟子，猶有住於善趣三種諸大互違變異所起重苦怖畏，然無惡趣所有怖畏。

【M2 徵】

寅二、徵

云何三種重苦怖畏？

【M3 列】

寅三、列

一者、病苦，二者、老苦，三者、斷截末摩死苦。

【L2 簡非變異】

丑二、簡非變異

是故說言：其四大種可令變異，非已成就四種證淨諸聖弟子可有變異。

其四大種可令變異等者：謂四大種可令諸聖弟子變異有苦，非聖弟子可令四大有變異故。

【K3 天路2】

【L1 出無惱害】

子三、天路2　丑一、出無惱害

復次，若第一義清淨諸天，說名最勝無有惱害，由身語意畢竟無有惱害事故。即依如是清淨天性，說四證淨名為天路。

若第一義清淨諸天者：前說有二淨天，一、不善淨天，二、善淨天。若唯能入世俗定者，當知是天不善清淨，於諸諦中不了達故，其心未得善解脫故。若能證入內法定者，當知是天名善清淨，於諸諦中已了達故，其心已得善解脫故。（陵本八十七卷三頁6561）今此唯取善清淨天，是故說彼名第一義。

【L2 明修隨念2】

【M1 總標】

丑二、明修隨念2　寅一、總標

又四證淨為所依止，諸聖弟子，依三種門修六隨念。

【M2 別辨3】

【N1 辨所為】

寅二、別辨3　卯一、辨所為

一者、為斷奢摩他品諸隨煩惱所起染惱；二者、為斷毗鉢舍那品諸隨煩惱所起染惱；三者、為斷雖無染惱，而於未來當可生起二隨煩惱。

【N2 辨隨惑】

卯二、辨隨惑

當知此中，惛沈睡眠，名奢摩他品諸隨煩惱。欣樂諸欲俱行掉舉、貪等過失所生不善欲尋伺等，令心流散諸雜染法，名毗鉢舍那品諸隨煩惱。

【N3 辨差別】

卯三、辨差別

又由勝義諦理所得隨念，名義威勇。由世俗諦理所得隨念，名法威勇。

【K4 喻明鏡】

子四、喻明鏡

復次，譬如有人執持明鏡，為觀自面淨不淨相；如是如來諸聖弟子，執持微妙證淨明鏡，為如實觀自身所有染淨諸相。

【K5 記別2】

【L1 果證差別2】

【M1 辨前三果3】

【N1 預流】

子五、記別2　丑一、果證差別2　寅一、辨前三果3　卯一、預流

復次，若有成就四種證淨，唯即依自四種證淨為他記別，不依上位能順歡喜所修隨念。由此因緣，當知記別預流果證，未趣上位所修道故。

【N2 一來2】

【O1 標因緣】

卯二、一來2　辰一、標因緣

若於上位能順歡喜五種隨念，為他記別。由是因緣，當知記別一來果證。

上位能順歡喜五種隨念者：修所成地說：入聖諦現觀已，為欲證得速疾通慧，作意思惟諸歡喜事。謂聖弟子，已見聖諦，已得證淨。即以證淨為依止故，於佛法僧勝功德田，作意思惟發生歡喜。又依自增上生事，及決定勝事，謂己身財寶所證盛事，作意思惟發生歡喜。（陵本二十卷二十三頁1795）此中有五隨念，謂佛隨念、法隨念、僧隨念、戒隨念、捨隨念，如次應知。

【O2 釋所由】

辰二、釋所由

由三摩地未成滿故，於離欲道未圓滿故，於彼諸天未現見故。為求離欲，修習能順歡喜諸法；由此歡喜為所依故，發生輕安；由輕安故，領受身樂；由受樂故，心得正定，而於靜定未得成滿。

【N3 不還】

卯三、不還

若於上位六種隨念，為他記別。由是因緣，當知記別不還果證。

若於上位六種隨念等者：前五隨念及天隨念，名六隨念。由於上位已能現見諸天眾故，是故增天隨念為六隨念。顯揚論說：隨念記別，謂不還果，已得根本定，現見諸天眾，與梵眾等共興言論，隨念所求自乘功德未圓滿故。（顯揚論二十卷二頁31,578c）其義應知。

【M2 簡最上果】

寅二、簡最上果

阿羅漢果唯出世道乃能趣證，所有隨念唯是世間，是故不還果證已上，更無如是隨念記別。

【L2 證淨差別】

丑二、證淨差別

又四證淨，預流果中唯說為淨，於餘學果說圓滿淨，於最上果說為第一圓滿清淨。

【E4 結指餘】

戊四、結指餘

如是略引隨順此論境智相應諸經宗要摩怛理迦，其餘一切隨此方隅，皆當覺了。

瑜伽師地論科句披尋記卷第九十八

瑜伽師地論科句披尋記卷第九十九

彌勒菩薩說

唐三藏沙門玄奘奉詔譯

韓清淨科記

攝事分中調伏事總擇攝第五之一

【D2 毗奈耶事摩怛理迦4】

【E1 結前生後】

丁二、毗奈耶事摩怛理迦4　戊一、結前生後

如是已說素怛纜事摩怛理迦。云何名為毗奈耶事摩怛理迦？

【E2 釋其得名】

戊二、釋其得名

謂即從此四種經外別解脫經，所有廣說摩怛理迦展轉傳來，如來所說、如來所顯、如來所讚，名毗奈耶摩怛理迦。

四種經外別解脫經者：前說四阿笈摩，名事契經。一者、雜阿笈摩，二者、中阿笈摩，三者、長阿笈摩，四者、增一阿笈摩。於此四外，更說別解脫經，名調伏事。

【E3 略說總相2】

【F1 嗢柁南標】

戊三、略說總相2　己一、嗢柁南標

此毗奈耶摩怛理迦總相少分，我今當說。嗢柁南曰：利聚攝隨行　逆順能寂靜　遍知信不信　力等為其後

【F2 長行釋9】

【G1 利2】

【H1 指前相】

己二、長行釋9　庚一、利2　辛一、指前相

如來觀見十種勝利，於毗奈耶中，為諸弟子制立學處。謂攝受僧伽，令僧精懇，乃至廣說。如攝釋分應知其相。

攝受僧伽等者：攝釋分說：攝受於僧者，是總句。令僧精懇者，令離受用欲樂邊故。令僧安樂者，令離受用自苦邊故。乃至廣說為令多人梵行久住，轉得增廣，乃至為諸天人正善開示者，為令聖教長時相續無斷絕故。（陵本八十二卷十三頁6261）如是十種勝利，其相應知。

【H2 釋差別2】

【I1 略攝句4】

【J1 攝受僧伽】

辛二、釋差別2　壬一、略攝句4　癸一、攝受僧伽

若能攝受四大姓等正信出家趣非家眾，當知說名攝受僧伽。

若能攝受四大姓等者：剎帝利眾、婆羅門眾、吠舍眾、戍陀羅眾，名四大姓。等言，等取餘有情類。

【J2 令僧精懇2】

【K1 標說】

癸二、令僧精懇2　子一、標說

如是出家趣非家已，為其宣說有因緣、有出離、有所依、有勇猛、有神變等甚深法教，當知說名令僧精懇。

【K2 指釋】

子二、指釋

有因緣等諸句差別，如菩薩地已辯其相。

有因緣等諸句差別等者：菩薩地說：若所說法，得處有因，制立學處，是故此法名有因緣。若所說法，於所受學有毀犯者，施設還淨，是故此法名有出離。若所說法，四依所攝，施設無倒法律正行，是故此法名有所依。    若所說法，能正顯示出一切苦不退還行，是故此法名有勇決。若所說法，作三神變，一切所說終不唐捐，是故此法名有神變。（陵本四十三卷十二頁3513）此應準知。

【J3 令僧安樂2】

【K1 標列】

癸三、令僧安樂2　子一、標列

由五種相，應知說名令僧安樂。一者、令順道具無所匱乏；二者、令擯異法補特伽羅；三者、令善除遣所生惡作；四者、令善降伏諸煩惱纏；五者、令善永滅隨眠煩惱。

【K2 配釋5】

【L1 離自苦邊】

子二、配釋5　丑一、離自苦邊

應知此中，最初安樂增上力故，未淨信者令生淨信，已淨信者令其增長。

【L2 調伏難伏】

丑二、調伏難伏

第二安樂增上力故，調攝鄙惡補特伽羅。

【L3 慚愧無悔】

丑三、慚愧無悔

第三安樂增上力故，令慚愧者得安樂住。

【L4 防現法漏】

丑四、防現法漏

第四安樂增上力故，令善防護現法諸漏。

【L5 害後法漏】

丑五、害後法漏

第五安樂增上力故，能令永滅當來諸漏。

【J4 欲令多人梵行久住乃至廣說】

癸四、欲令多人梵行久住乃至廣說

如是獲得安樂住已，未得入者令易入故，欲令多人梵行久住，乃至廣說，皆應了知。

【I2 舉要言】

壬二、舉要言

又此一切以要言之，謂正顯示最初攝受、次正攝受；既攝受已，令安樂住。及顯未來未攝受者易入方便。如是名為第二差別。

【G2 聚2】

【H1 出罪聚3】

【I1 略標列】

庚二、聚2　辛一、出罪聚3　壬一、略標列

復次，應知略有五種罪聚攝一切罪。何等為五？一者、他勝罪聚，二者、眾    餘罪聚，三者、隕墜罪聚，四者、別悔罪聚，五者、惡作罪聚。

一者他勝罪聚等者：謂若毀犯他勝處法，是名他勝罪聚。若所犯罪應可驅擯，是名眾餘罪聚。當墮惡趣，是名隕墜罪聚。應各相對說悔所犯，是名別悔罪聚。由有所犯而生憂悔，是名惡作罪聚。

【I2 明隨應】

壬二、明隨應

集麤不定，如其所應，即入如是諸罪聚中。

集麤不定等者：如下說言：若所犯罪，由有智故，名不積集；或復從他而顯發故，亦不積集。與此相違，非不積集。（陵本一百卷二頁7474）如是應知名集麤罪。又說：諸集麤罪，他勝眾餘方便中犯隕墜惡作，於彼方便及自聚中而得究竟，於隕墜罪諸方便中亦犯惡作。如是應知此不定義。

【I3 簡還淨】

壬三、簡還淨

復有四種還淨罪聚。何等為四？謂除他勝，所餘罪聚皆可還淨，故有四種還淨罪聚。最初罪聚雖可還淨，然唯依二補特伽羅，非為一切無有差別皆可還淨。是故他勝，不立一向還淨聚中。

然唯依二補特伽羅等者：謂若初修業者，雖犯他勝，而無猛利纏過失；又雖有犯，而無一念起覆藏心。唯依此二補特伽羅可得還淨。非餘一切犯他勝者，亦有事重過失，亦有猛利無慚無愧諸煩惱纏過失，皆可還淨。如下釋義應知。

【H2 顯過失5】

【I1 標】

辛二、顯過失5　壬一、標

又若略說，有十五種犯罪過失，遍於一切犯罪聚中，當知建立諸所犯罪。

【I2 徵】

壬二、徵

何等十五？

【I3 列】

壬三、列

一、事重過失；二、猛利纏過失；三、匱乏不喜足過失；四、他所譏嫌過失；五、無淨信者倍令不信、有淨信者令其變異過失；六、多諸財寶、多諸事業過失；七、染著過失；八、惱他過失；九、發起疾病過失；十、障往善趣沙門過失；十一、於應避護不正避護、不應避護而反避護過失；十二、不應為依反與為依、應與為依而不為依過失；十三、於應恭敬而不恭敬、不應恭敬而反恭敬過失；十四、於應覆藏而不覆藏、不應覆藏而反覆藏過失；十五、於應習近而不習近、不應習近而反習近過失。

【I4 釋14】

【J1 事重過失及猛利纏過失2】

【K1 唯初過失2】

【L1 總標簡】

壬四、釋14　癸一、事重過失及猛利纏過失2　子一、唯初過失2　丑一、總標簡

應知此中，初修業者，於四他勝雖有事重過失，而無猛利纏過失，由彼意樂無勃惡故，謂於沙門無所顧戀。

【L2 釋彼相2】

【M1 明無犯】

丑二、釋彼相2　寅一、明無犯

若初業者，了知此法能障沙門，為命因緣，亦不違犯。意樂力彊，不唯依事，故彼無犯。制立所犯，要由意樂增彊力故。

【M2 簡有犯】

寅二、簡有犯

若雖有犯，而無一念起覆藏心，彼亦可出，於沙門果仍有堪能。

【K2 具二過失】

子二、具二過失

其餘一切犯他勝者，亦有事重過失，亦有猛利無慚無愧諸煩惱纏過失。當知彼由二皆重故，成不可出法及不般涅槃法。

【J2 匱乏不喜足過失】

癸二、匱乏不喜足過失

若衣鉢等世尊開許，應持作淨而受用之。於彼一切悉皆棄捨，或不作淨而輒受用。如是等罪，由依匱乏不喜足過，制立所犯。

於彼一切悉皆棄捨等者：謂於世尊開許衣鉢等物，悉皆棄捨而不受用，如是名有匱乏過失。或不作淨而輒受用，如是名不喜足過失。世尊依此制立所犯。

【J3 他所譏嫌過失】

癸三、他所譏嫌過失

若非親屬苾芻尼所，受衣、與衣；或共彼等獨在一處；或復非時，諸苾芻僧不同忍許，輒往教授；或除餘時，與諸母邑共道路行。如是等類，當知是名他所譏嫌過失。

【J4 不信變異過失】

癸四、不信變異過失

若非威儀入聚落等乞食受用，坐不如法，澡手滌器；或不因請，於其食前輒    入他舍；或不觀日，於其食後遊履邑居。如是等類，當知是名無淨信者倍令不信、有淨信者令其變異過失。

【J5 多諸財寶事業過失】

癸五、多諸財寶事業過失

若有執受金銀等寶，種種品類買賣營為，種蒔林木，畜憍賒耶妙臥具等。當知是名多諸財寶、多諸事業過失。

【J6 染著過失】

癸六、染著過失

若故泄精；或復執觸母邑手等；或行媒娉，因茲趣入變異染心；或為好故，往親屬所，追求上妙長衣服等。當知是名染著過失。

或為好故等者：謂不安住自所誓受下劣形相、威儀、眾具故。

【J7 惱他過失】

癸七、惱他過失

若以無根假異分法毀他苾芻，或作離間人語等事，當知是名惱他過失。

【J8 發起疾病過失】

癸八、發起疾病過失

若自持羊毛，過三踰繕那；或荷重擔；或上過人樹等。當知是名發起疾病過失。

【J9 障往善趣沙門過失2】

【K1 障善趣】

癸九、障往善趣沙門過失2　子一、障善趣

若為破壞和合僧故，勤設勇猛方便事等，當知是名障往善趣過失。

【K2 障沙門】

子二、障沙門

若作不與自語等事，當知是名障礙沙門過失。

若作不與自語等事者：謂諸賢聖默不與語，又為賢聖之所棄捨，故置等言。由於自所依止增上戒學起諸邪行，故有是事。義如前說應知。（陵本九十四卷六頁7073）

【J10 於應避護不正避護過失】

癸十、於應避護不正避護過失

若有棄擲僧祇臥具，置迥露處，捨而去等；或邪受用等。當知是名於應避護不正避護過失。

【J11 不應為依反與為依過失】

癸十一、不應為依反與為依過失

若與邪見苾芻、勤策共居住等，為依止等，當知是名不應為依反與為依過失。

【J12 於應恭敬而不恭敬過失】

癸十二、於應恭敬而不恭敬過失

若於尊教輕觸怨咎，怒睛惡視，不恭敬聽受別解脫經等，當知是名於應恭敬而不恭敬過失。

【J13 於應護藏不護藏等過失】

癸十三、於應護藏不護藏等過失

若於未受具戒補特伽羅前，宣示實得勝過人法；或復覆藏苾芻所犯麤惡罪等。當知是名於應覆藏而不覆藏、不應覆藏而反覆藏過失。

【J14 不應習近而反習近過失】

癸十四、不應習近而反習近過失

若有受用不淨非法衣服等事，當知是名不應習近而反習近過失。

【I5 結】

壬五、結

如是所說十五過失，當知於彼所犯罪中，或有多種、或二、或一。

【G3 攝2】

【H1 標列五法】

庚三、攝2　辛一、標列五法

復次，略有五法攝毗奈耶。何等為五？一者、性罪，二者、遮罪，三者、制，四者、開，五者、行。

【H2 別釋其相5】

【I1 性罪】

辛二、別釋其相5　壬一、性罪

云何性罪？謂性是不善，能為雜染損惱於他，能為雜染損惱於自。雖不遮制，但有現行便往惡趣；雖不遮制，但有現行能障沙門。

云何性罪等者：此中性罪，謂即十種不善業道。或貪、或瞋、或癡為其因緣，由是說言性是不善。

【I2 遮罪】

壬二、遮罪

云何遮罪？謂佛世尊觀彼形相不如法故，或令眾生重正法故，或見所作隨順現行性罪法故，或為隨順護他心故，或見障礙善趣、壽命、沙門性故，而正遮止。若有現行如是等事，說名遮罪。

【I3 制】

壬三、制

云何名制？謂有所作能往惡趣，或障善趣，或障如法所得利養，或障壽命，或障沙門。如是等類，如來遮制不令現行，故名為制。

【I4 開】

壬四、開

與此相違，應知名開。

【I5 行2】

【J1 標列三種】

壬五、行2　癸一、標列三種

云何名行？謂略有三行。一者、有犯，二者、無犯，三者、還淨。

【J2 略攝二種3】

【K1 標列】

癸二、略攝二種3　子一、標列

如是三種略攝為二。一者、邪行，二者、正行。

【K2 配屬】

子二、配屬

應知有犯說名邪行，無犯、還淨說名正行。

【K3 別釋2】

【L1 邪行攝2】

【M1 總標有犯】

子三、別釋2　丑一、邪行攝2　寅一、總標有犯

此中云何犯所犯罪？謂於應作而不作故，及加行故；於不應作而反作故，及加行故；犯所犯罪。

【M2 釋其差別2】

【N1 犯所犯罪2】

【O1 出因緣3】

【P1 標列】

寅二、釋其差別2　卯一、犯所犯罪2　辰一、出因緣3　巳一、標列

又彼略由四因緣故，犯所犯罪。一、無知故；二、放逸故；三、煩惱盛故；四、輕慢故。

【P2 隨釋4】

【Q1 由無知】

巳二、隨釋4　午一、由無知

云何名為由無知故犯所犯罪？謂如有一，於所犯罪不審聽聞、不善領悟，彼無解了、無有覺慧、無所知故，於其所犯起無犯想而犯眾罪。如是名為由無知故，犯所犯罪。

【Q2 由放逸】

午二、由放逸

云何名為由放逸故犯所犯罪？謂如有一，於所犯罪雖復解了，有其覺慧，亦有所知，而住忘念、住不正知；彼由如是不住念故，如無所知而犯眾罪。如是名為由放逸故，犯所犯罪。

【Q3 由煩惱盛】

午三、由煩惱盛

云何名為煩惱盛故犯所犯罪？謂如有一，於其所犯雖復解了，有其覺慧，亦有所知，而彼本性貪瞋癡等極為猛利；彼由猛利貪瞋癡故，雖知是事所不應為，煩惱纏逼不自在故，而犯眾罪。如是名為煩惱盛故，犯所犯罪。

【Q4 由輕慢】

午四、由輕慢

云何名為由輕慢故犯所犯罪？謂如有一，於所犯罪雖復解了，有其覺慧，亦有所知，而彼信解極為下劣，無有彊盛宿善因行；由其信解極下劣故，於沙門性、於般涅槃無有顧戀，於佛法僧無敬無憚，無有羞恥，不樂所學；由輕慢故，隨其所欲廣犯眾罪。如是名為由輕慢故，犯所犯罪。

無有彊盛宿善因行者：謂餘生中先不數習善法，無善勝解，於現法中無有善法彊盛種子依附相續故。

【P3 料簡】

巳三、料簡

當知此中，無知放逸所犯眾罪，是不染汙。由煩惱盛及以輕慢所犯眾罪，是其染汙。

【O2 辨品類2】

【P1 標列】

辰二、辨品類2　巳一、標列

由五因緣，當知所犯成下中上三品差別。何等為五？一、由自性故；二、由毀犯故；三、由意樂故；四、由事故；五、由積集故。

【P2 隨釋5】

【Q1 由自性2】

【R1 辨2】

【S1 第一義】

巳二、隨釋5　午一、由自性2　未一、辨2　申一、第一義

由自性者，謂他勝罪聚是上品罪，眾餘罪聚是中品罪，所餘罪聚是下品罪。

【S2 第二義】

申二、第二義

復有差別。謂他勝、眾餘是重品罪，隕墜、別悔是中品罪，惡作罪聚是輕品罪。

【R2 結】

未二、結

如是應知，由自性故，諸所犯罪成下中上三品差別。

【Q2 由毀犯】

午二、由毀犯

由毀犯者，謂無知故及放逸故，所犯眾罪是下品罪；煩惱盛故，所犯眾罪是中品罪；由輕慢故，所犯眾罪是上品罪。如是應知由毀犯故，諸所犯罪成下中上三品差別。

【Q3 由意樂】

午三、由意樂

由意樂者，謂由下品貪瞋癡纏所犯眾罪，是下品罪；若由中品，是中品罪；若由上品，是上品罪。如是應知由意樂故，諸所犯罪成下中上三品差別。

【Q4 由事故3】

【R1 標義】

午四、由事故3　未一、標義

由事故者，謂雖現行相似意樂，而由其事非一類故，應知所犯成下中上三品差別。

【R2 釋相】

未二、釋相

如以瞋纏，於傍生趣所有眾生故思殺害，生隕墜罪。即以如是相似瞋纏，或於其人、或人形狀、非父非母故思殺害，生他勝罪，非無間罪。即以如是相似瞋纏，於人、父母故思殺害，生他勝罪及無間罪。

【R3 結成】

未三、結成

如是應知由事別故，諸所犯罪成下中上三品差別。

或人形狀者：謂在母腹中所有眾生應知。

【Q5 由積集3】

【R1 成下品罪】

午五、由積集3　未一、成下品罪

由積集者，謂如有一，或犯一罪，不能如法速疾悔除，或二、或三，乃至或五。如是應知由積集故，成下品罪。

【R2 成中品罪】

未二、成中品罪

從此已後，或犯十罪、或犯二十、或犯三十，乃至或犯可了數罪，不能如法速疾悔除。如是應知由積集故，成中品罪。

【R3 成上品罪】

未三、成上品罪

若所犯罪其數無量，不可了知我今毀犯如是重罪。如是應知由積集故，成上品罪。

【N2 應作不應作2】

【O1 舉應作2】

【P1 徵】

卯二、應作不應作2　辰一、舉應作2　巳一、徵

云何應作？

【P2 釋2】

【Q1 釋成犯】

巳二、釋2　午一、釋成犯

謂若於彼由不作故，及加行故，便成毀犯。

【Q2 辨應作3】

【R1 標列】

午二、辨應作3　未一、標列

此所應作略有五種。一、於村邑所應作事，二、於道場所應作事，三、於善品所應作事。

【R2 指釋】

未二、指釋

即此善品所應作事，復有二種。一者、資糧所應作事，二者、清淨所應作事。如是資糧所應作事，如聲聞地說十三種所有資糧。

如聲聞地說十三種所有資糧者：聲聞地說：若自圓滿、若他圓滿、若善法欲、若戒律儀、若根律儀、若於食知量、若初夜後夜常勤修習悎寤瑜伽、若正知而住、若善友性、若聞正法、若思正法、若無障礙、若修惠捨、若沙門莊嚴。如是等法，是名世間及出世間諸離欲道趣向資糧。（陵本二十二卷二頁1892）下釋文中，聞思正法總合為一，由是故說十三種所有資糧。

如是清淨所應作事，如聲聞地說修作意。

如聲聞地說修作意者：聲聞地說：為證心一境性及斷喜樂，常勤修習四種作意。何等為四？一、調練心作意，二、滋潤心作意，三、生輕安作意，四、淨智見作意。（陵本三十一卷十七頁2602）如彼別釋應知。

【R3 隨釋】

未三、隨釋

又於村邑所應作者，謂或為己衣服等事，入於聚落；或復為於佛法僧事、同梵行事；或為未信令其生信，其已信者倍令增長，入於聚落。

【O2 翻不應作】

辰二、翻不應作

與此相違，所有能障五應作事，如其所應，當知五種不應作事。

【L2 正行攝2】

【M1 無犯2】

【N1 徵】

丑二、正行攝2　寅一、無犯2　卯一、徵

云何無犯？

【N2 釋3】

【O1 標因緣】

卯二、釋3　辰一、標因緣

謂五因緣令無所犯。

【O2 辨五相2】

【P1 徵】

辰二、辨五相2　巳一、徵

何等為五？

【P2 辨5】

【Q1 第一因緣】

巳二、辨5　午一、第一因緣

謂於根門密護而住，飲食知量，初夜後夜常不睡眠勤修勝行，正知而住。如是名為第一因緣。

【Q2 第二因緣】

午二、第二因緣

又於沙門，起其上品精勤顧戀；於其大師、諸有智者同梵行所，起其上品愛樂恭敬；於現行罪，發起猛利增上慚愧。如是名為第二因緣。

【Q3 第三因緣】

午三、第三因緣

又少財物、少事、少業，不多怱務。如是名為第三因緣。

【Q4 第四因緣】

午四、第四因緣

又住喜足；於犯不犯能善了知；不與道俗交遊縱蕩；專修善品，曾無間隙。如是名為第四因緣。

【Q5 第五因緣】

午五、第五因緣

又初修業，癡狂心亂，痛惱所逼。如是名為第五因緣。

【O3 結不犯】

辰三、結不犯

當知由此五因緣故，從初不犯。

【M2 還淨3】

【N1 徵】

寅二、還淨3　卯一、徵

云何還淨？

【N2 釋2】

【O1 總標】

卯二、釋2　辰一、總標

謂如有一，隨所犯罪，即便生起五種惡作。五支所攝不放逸行以為依止，由五種相，除彼所生五種惡作。

【O2 別辨3】

【P1 生五惡作2】

【Q1 徵】

辰二、別辨3　巳一、生五惡作2　午一、徵

云何生起五種惡作？

【Q2 列】

午二、列

一者、由我毀犯淨戒因緣，於後定當深自懇責，生起惡作；二者、由我毀犯淨戒因緣，定當為他諸天呵責，生起惡作；三者、由我毀犯淨戒因緣，定為大師及諸有智同梵行者當共呵責，生起惡作；四者、由我毀犯淨戒因緣，定遍方維惡名、惡稱、惡聲、惡頌彰顯流布，生起惡作；五者、由我毀犯淨戒因緣，身壞已後，必定當墮諸惡趣中，生起惡作。

【P2 五不放逸】

巳二、五不放逸

五支所攝不放逸行，如菩薩地應知其相。謂前際俱行、後際俱行、中際俱行、初時所作及俱隨行。

五支所攝不放逸行等者：菩薩地說：又諸菩薩住律儀戒，具足成就五支所攝不放逸行。一、前際俱行不放逸行，二、後際俱行不放逸行，三、中際俱行不放逸行，四、先時所作不放逸行，五、俱時隨行不放逸行。（陵本四十卷六頁3270）如彼別釋其相應知。

【P3 除五惡作2】

【Q1 徵】

巳三、除五惡作2　午一、徵

云何由五種相，除彼所生五種惡作？

【Q2 列5】

【R1 由第一相】

午二、列5　未一、由第一相

一者、世尊所說正法，皆有因緣，亦有出離，是故所犯容可還淨。由是除遣所生惡作。

皆有因緣亦有出離者：攝異門分說：佛世尊法，有因緣者，謂有緣起，制立一切所學處故。有出離者，謂有犯已，制立如法還出離故。（陵本八十三卷七頁6295）其義應知。

【R2 由第二相】

未二、由第二相

二者、由彼無知、放逸、煩惱熾盛及以輕慢犯所犯罪，即此無知乃至輕慢，我已斷滅；所有正智乃至尊敬，我已生起。由是除遣所生惡作。

【R3 由第三相】

未三、由第三相

三者、當來無犯意樂，我已生起。由是除遣所生惡作。

【R4 由第四相】

未四、由第四相

四者、我已於諸有智同梵行所發露悔滅。由是除遣所生惡作。

【R5 由第五相】

未五、由第五相

五者、我於佛善說法毗奈耶中既出家已，雖越學處而能悔滅，極為善哉。然薄伽梵，以無量門呵毀所起相續惡作為蓋、為障，我今於彼多住堅執，不能除遣，非極善哉。了知此已，由是除遣所生惡作。

【N3 結】

卯三、結

如是名為所犯還淨。

【G4 隨行2】

【H1 標列】

庚四、隨行2　辛一、標列

復次，應知略有五毗奈耶所隨行法，依毗奈耶勤學苾芻，隨行於彼。云何為五？一者、安住，二者、居處，三者、所依，四者、受用，五者、羯磨。

【H2 隨釋5】

【I1 安住2】

【J1 徵】

辛二、隨釋5　壬一、安住2　癸一、徵

云何安住？

【J2 釋4】

【K1 標】

癸二、釋4　子一、標

謂依毗奈耶勤學苾芻，應當安住五種想住。

【K2 徵】

子二、徵

何等為五？

【K3 列5】

【L1 住牢獄想】

子三、列5　丑一、住牢獄想

一者、若入聚落，應當安住入牢獄想。

【L2 住沙門想2】

【M1 標】

丑二、住沙門想2　寅一、標

二者、若在道場，常當於己住沙門想。

【M2 釋】

寅二、釋

應知此中沙門想者，謂我於今色形別異，棄捨俗相，我已受持壞色等事。廣說如經，審諦觀察二十二處。

審諦觀察二十二處者：修所成地說：於四處所，以二十二相應善觀察。謂自誓受下劣行相、威儀、眾具；又自誓受禁制尸羅；又自誓受精勤無間修習善法。乃至廣說乃得名為出家之想及沙門想。（陵本二十卷十三頁1755）其義應知。

【L3 住療病想】

丑三、住療病想

三者、若飲食時，常當安住為療病想。

【L4 住盲聾等想】

丑四、住盲聾等想

四者、若處遠離，於眼所識色、耳所識聲等，應住盲聾瘖瘂等想。

【L5 住驚怖想】

丑五、住驚怖想

五者、若寢息時，當起難保曠野林中驚怖鹿想。

【K4 結】

子四、結

依毗奈耶勤學苾芻，常當安住是五想住。於此想住既安住已，雖現受用堪為國王所受衣服、飲食、臥具，而不墮受欲樂行邊。

【I2 居處2】

【J1 徵】

壬二、居處2　癸一、徵

云何居處？

【J2 釋2】

【K1 標列】

癸二、釋2　子一、標列

謂五居處。一、苾芻居處，二、苾芻尼居處，三、外道居處，四、雜染居處，五、無雜染居處。

【K2 隨釋2】

【L1 釋差別2】

【M1 前三居處】

子二、隨釋2　丑一、釋差別2　寅一、前三居處

苾芻居處者，謂於是處，有諸苾芻下中上座之所居止。苾芻尼居處者，謂於是處，有苾芻尼如前三種之所居止。外道居處者，謂於是處，種種外道之所居止，謂離繫、淨命、波輸鉢多，如是等類。

【M2 後二居處2】

【N1 出二種】

寅二、後二居處2　卯一、出二種

雜染居處者，謂於是處，一切羯磨皆不施設，或但施設一分羯磨。無雜染居處者，謂於是處，具足施設一切羯磨。

【N2 明安立】

卯二、明安立

又無雜染苾芻居處，應知眾會安立整肅；若有雜染苾芻居處，應知眾會安立混雜。

【L2 簡思擇4】

【M1 於雜染居處】

丑二、簡思擇4　寅一、於雜染居處

諸有愛樂所學苾芻，於有雜染苾芻居處，應故思擇棄捨利養、棄捨恭敬，不應止住。除有危難，暫時依附；或行道路，暫時止息；或為拔彼諸苾芻眾出不善處，安置善處。

【M2 於苾芻尼居處】

寅二、於苾芻尼居處

於苾芻尼眾所居處，不應止住。除如前說三種因緣。

【M3 於外道居處】

寅三、於外道居處

外道居處，當知亦爾。

除如前說三種因緣者：謂如前說：除有危難，暫時依附；或行道路，暫時止息；或為拔彼諸苾芻眾出不善處，安置善處。是名三種因緣。於苾芻尼眾所居處，一向不應止住，是故除之。

【M4 於無雜染居處2】

【N1 懷羈旅想】

寅四、於無雜染居處2　卯一、懷羈旅想

於無雜染苾芻居處，雖正思擇盡壽止住，而應常懷羈旅之想。

【N2 懷慮恐想】

卯二、懷慮恐想

若有苾芻，雖住如是諸所居處，應懷種種慮恐處想。雖住如是無譏嫌處，而常慮恐為諸有智同梵行者之所譏嫌。

【I3 所依2】

【J1 徵】

壬三、所依2　癸一、徵

云何所依？

【J2 釋5】

【K1 標】

癸二、釋5　子一、標

謂五所依。

【K2 徵】

子二、徵

何等為五？

【K3 列】

子三、列

一、村田所依，二、居處所依，三、補特伽羅所依，四、諸衣服等資具所依，五、威儀所依。

【K4 釋5】

【L1 村田所依】

子四、釋5　丑一、村田所依

若依村、城、地方分所而得安住，應知是名村田所依。

【L2 居處所依】

丑二、居處所依

若依園林、或諸寺院經行處等而得安住，應知是名居處所依。

【L3 補特伽羅所依】

丑三、補特伽羅所依

若依施主、軌範、親教、諫誨、憶念、教授、教誡、說正法者而得安住，應知是名補特伽羅所依。

【L4 資具所依】

丑四、資具所依

若依順道，或麤、或妙，隨所獲得衣服、飲食、病緣醫藥、資身眾具而得安住，應知是名諸衣服等資具所依。

【L5 威儀所依】

丑五、威儀所依

若依是處，於時時間，身四威儀如其所樂得安樂住，應知是名威儀所依。

【K5 結】

子五、結

若依如是所依而住，終不為其苦惱非聖無義所引困弊匪宜損害自己。

苦惱非聖無義所引等者：聲聞地說：若心作用，諸相所作；思慕躁擾，尋思所作；恆不寂靜，隨煩惱所作；由是令心苦惱而住。是故如是諸相、尋思及隨煩惱，是苦非聖，能引無義。令心散動、令心躁擾、令心染汙。（陵本三十二卷四頁2622）此應準釋。

【I4 受用2】

【J1 徵】

壬四、受用2　癸一、徵

云何受用？

【J2 釋3】

【K1 總標】

癸二、釋3　子一、總標

謂有五種不淨受用，及有五種清淨受用。

【K2 別辨2】

【L1 舉不淨2】

【M1 出五種】

子二、別辨2　丑一、舉不淨2　寅一、出五種

云何五種不淨受用？一者、受用窣堵波物。非遭重病，設遭重病有餘方計。二者、受用諸僧祇物。非僧授與，非墮鉢中，非彼分攝。

非墮鉢中非彼分攝者：下說：若物已置在於鉢內，當知此物名墮鉢中。若物雖未置於鉢中，而將欲置，當知此物名鉢所攝。今翻彼義應知。

三者、受用他別人物。不從彼得，非彼所許，隨意受用。四者、受用非委信物。謂非委信補特伽羅，一切所有不應受用。五者、受用諸便穢等所染汙物。或由習近減諸善法，增不善法；或習近時，令諸世間生起譏訶，令諸世間共所厭賤，未生信者令倍不信，已生信者令其變異。

【M2 結應離】

寅二、結應離

是名五種不淨受用，於毗奈耶勤學苾芻，應當遠離。

【L2 翻清淨】

丑二、翻清淨

與此相違，應知五種清淨受用，於毗奈耶勤學苾芻，應當受用。

【K3 總結】

子三、總結

如是遠離不淨受用，於淨受用隨行苾芻，能善酬報所有信施。

【I5 羯磨6】

【J1 徵】

壬五、羯磨6　癸一、徵

云何羯磨？

【J2 標】

癸二、標

謂一切羯磨略有四種。

【J3 列】

癸三、列

一者、單白羯磨，二者、白二羯磨，三者、白四羯磨，四者、三語羯磨。

【J4 釋2】

【K1 出依處2】

【L1 標列】

癸四、釋2　子一、出依處2　丑一、標列

此四羯磨，略有二事為所依處。一、有情數事為所依處，二、無情數事為所依處。

【L2 隨釋2】

【M1 有情數事為所依處2】

【N1 舉事】

丑二、隨釋2　寅一、有情數事為所依處2　卯一、舉事

有情數事為所依處者，謂出家羯磨，若受具足羯磨，若補特伽羅同意羯磨，    若出罪羯磨，若舉羯磨，若擯羯磨，若兩安居受十、二十、四十夜等所有羯磨。

【N2 結名】

卯二、結名

如是或為攝受有情，或為折伏有情，施設羯磨，是名有情數事為所依處羯磨。

【M2 無情數事為所依處2】

【N1 舉事】

寅二、無情數事為所依處2　卯一、舉事

無情數事為所依處者，謂受持衣鉢羯磨，若持羯絺那衣護衣不捨羯磨，若結界羯磨，若淨稻穀同意羯磨。

【N2 結名】

卯二、結名

如是等類所有羯磨，當知是名無情數事為所依處羯磨。

【K2 辨所作2】

【L1 出差別】

子二、辨所作2　丑一、出差別

又此羯磨，當知或有二眾所作，或有四眾所作，或有十眾所作，或有二十眾所作，或有四十眾所作，或有合眾所作。

【L2 釋彼相6】

【M1 二眾所作】

丑二、釋彼相6　寅一、二眾所作

二眾所作者，謂一苾芻，對一苾芻三說別悔羯磨，發露悔除或隕墜罪、或惡作罪等。

【M2 四眾所作】

寅二、四眾所作

四眾所作者，謂如有一犯麤罪已，於四人前發露悔除羯磨。

【M3 十眾所作】

寅三、十眾所作

十眾所作者，謂受具足羯磨。

【M4 二十眾所作】

寅四、二十眾所作

二十眾所作者，謂出苾芻眾餘罪羯磨，及苾芻尼受具足羯磨。

【M5 四十眾所作】

寅五、四十眾所作

四十眾所作者，謂出苾芻尼眾餘罪羯磨。

【M6 合眾所作】

寅六、合眾所作

合眾所作者，謂增長羯磨，若恣舉羯磨，或餘所有種類羯磨。

【J5 指】

癸五、指

是四羯磨，由事差別成無量種。廣說應知如毗奈耶摩怛理迦。

【J6 結】

癸六、結

如是解了所有羯磨，於毗奈耶勤學苾芻隨羯磨行，於所犯罪而得善巧，於罪出離亦得善巧。避護自身，令得清淨，離諸罪過。

【G5 逆順2】

【H1 總標】

庚五、逆順2　辛一、總標

復次，於毗奈耶勤學苾芻，應知有五違逆學法，應當遠離；復有五種隨順學法，應當受持。

【H2 別辨2】

【I1 舉違逆4】

【J1 徵】

辛二、別辨2　壬一、舉違逆4　癸一、徵

云何為五違逆學法？

【J2 列】

癸二、列

一者、障礙，二者、像似正法，三者、惡友，四者、愚戇煩惱熾盛，五者、宿世資糧其力薄弱。

【J3 釋5】

【K1 障礙4】

【L1 徵】

癸三、釋5　子一、障礙4　丑一、徵

云何障礙？

【L2 標】

丑二、標

謂有五障。

【L3 列】

丑三、列

一、增上戒障，二、增上心障，三、增上慧障，四、往善趣障，五、利養壽命所作事障。

【L4 釋5】

【M1 增上戒障】

丑四、釋5　寅一、增上戒障

云何名為增上戒障？謂如有一，或是奴婢，或是獲得，或有所言，廣說一切障出家法而與相應，如是名為增上戒障。

或是奴婢等者：決擇分說不自在障，能障出家。謂父母等所不聽許，若諸僮僕，若王大臣，他所劫掠，若他所得，若有辯答，如是等。（陵本六十八卷十三頁5414）此應準知。

【M2 增上心障】

寅二、增上心障

云何名為增上心障？有十一障，當知名為增上心障。謂數與眾會為初，處分居處為後。

有十一障等者：此說內障應知。聲聞地說：多與眾會，樂著事業，樂著語言，樂著睡眠，樂著諠眾，樂相雜住，樂著戲論，樂自恃舉、掉亂、放逸，居止非處。（陵本二十五卷十一頁2114）如是一切，總說十一，是名內障。

【M3 增上慧障】

寅三、增上慧障

云何名為增上慧障？謂於正法及說法師不起恭敬，陵懱正法及說法師，輕賤自己，於法慳吝，障他正法，令背正法、毀謗正法。如是等類，當知皆名增上慧障。

【M4 往善趣障】

寅四、往善趣障

云何名為往善趣障？謂如有一，惡欲、邪見、多諸忿恨，乃至廣說。如是色類順諸惡趣受學轉法，當知是名順惡趣障。

【M5 利養壽命所作事障2】

【N1 辨三種3】

【O1 利養障】

寅五、利養壽命所作事障2　卯一、辨三種3　辰一、利養障

利養障者，謂隨所行，令未信者更增不信，其已信者能令改變，不樂功德，不時時中精勤修習施福業事，不樂為他引攝所有利益安樂，如是等類。

【O2 壽命障】

辰二、壽命障

壽命障者，謂不謹慎遠避惡象，廣說乃至不善遠離有災有疫諸惡國土；又不遠離諸因諸緣，未盡壽量能令夭歿，如是等類。

【O3 所作事障】

辰三、所作事障

所作事障者，謂能障礙營衣鉢等所有事業。

【N2 結總攝】

卯二、結總攝

如是一切，總攝為一，應知說名利養壽命所作事障。

【K2 像似正法3】

【L1 徵】

子二、像似正法3　丑一、徵

云何名為像似正法？

【L2 釋2】

【M1 略舉二種2】

【N1 標列】

丑二、釋2　寅一、略舉二種2　卯一、標列

謂略有二種像似正法。一、似教正法，二、似行正法。

【N2 隨釋2】

【O1 似教正法】

卯二、隨釋2　辰一、似教正法

若於非法生是法想，顯示非法以為是法，令他於中生正法想，如是法教實故、諦故，非是正法，而復像似正法顯現，是故名為似教正法。

【O2 似行正法】

辰二、似行正法

若廣為他如是宣說，令他受學，亦自修行，妄起法想，習諸邪行，而自憍慢，稱言我能修是正行，應知是名似行正法。

【M2 廣說差別2】

【N1 嗢柁南標】

寅二、廣說差別2　卯一、嗢柁南標

為廣宣說像似正法，復說中間嗢柁南曰：初法等五種　次根等諸見　非處惡作等　後暴惡戒等

【N2 長行釋4】

【O1 法等五種5】

【P1 由妄安置相似文句】

卯二、長行釋4　辰一、法等五種5　巳一、由妄安置相似文句

諸以如來所說法教相似文句，於諸經中安置偽經，於諸律中安置偽律，如是名為像似正法。

【P2 由妄增減無常等義】

巳二、由妄增減無常等義

又由增益或損減見，增益虛事，損減實事。由此方便，於無常等種種義門，廣為他人宣說開示，如是如是自他習行，如是亦名像似正法。

【P3 由邪分別補特伽羅】

巳三、由邪分別補特伽羅

又於宣說補特伽羅所有經典，邪取分別說有真實補特伽羅，如是亦名像似正法。

【P4 由說實有諸假有法】

巳四、由說實有諸假有法

又於種種假有法中，宣說開示為實有性，如是亦名像似正法。

【P5 由妄分別究竟涅槃】

巳五、由妄分別究竟涅槃

又於遠離一切戲論究竟涅槃，分別為有、或為非有，說為有性、或非有性，如是亦名像似正法。

【O2 根等諸見3】

【P1 由增益見4】

【Q1 不視色等】

辰二、根等諸見3　巳一、由增益見4　午一、不視色等

又有一類補特伽羅，作如是說：世尊宣示稱揚讚歎密護根門，由是因緣，寧不視色，乃至於法不以意思。而不繫念觀視眾色，乃至以意思惟諸法，如是亦名像似正法。

【Q2 都無毀讚】

午二、都無毀讚

又聞世尊宣示稱歎簡靜而住，便作是言：寧無咎責，不測量他。於應毀者而不呵毀，於應讚者亦不稱讚，而不有所呵毀稱讚，如是亦名像似正法。

【Q3 都無言說】

午三、都無言說

又聞世尊宣示稱歎和氣軟語，便作是言：受默然戒，都無言說，為極善哉。如是亦名像似正法。

【Q4 習諸苦行2】

【R1 斷食露體】

午四、習諸苦行2　未一、斷食露體

又聞世尊宣示稱歎節量衣食，便作是言：斷食而住，露體而行，最為妙善。如是亦名像似正法。

【R2 閑居無修】

未二、閑居無修

又聞世尊宣示稱歎離諠雜住，息諸言說及以事業，便作是言：棄捨臥具，寂靜閑居，無所修習，為極美妙。如是亦名像似正法。

【P2 由惡取執3】

【Q1 執唯一識馳流生死】

巳二、由惡取執3　午一、執唯一識馳流生死

又聞佛說：心將導世間，心營造一切，隨心所生起，皆自在而轉。於如是等諸經義趣不如實知，或有一類由惡取執，作如是言：唯有一識馳流生死，無二無別。如是亦名像似正法。

【Q2 執受諸欲不足為障】

午二、執受諸欲不足為障

又聞佛許持戒士夫補特伽羅，受百味食、百千衣服障道妙欲，設此品類正受用時，亦不為障。或有一類由惡取執，作如是言：世尊所說障道諸欲，若有習近，不足為障。如是亦名像似正法。

【Q3 執阿羅漢死後無覺】

午三、執阿羅漢死後無覺

又聞佛說：諸阿羅漢於現法中，於食、言說、蘊、界、處等，不捨不取，不如實知。便作是說：如我解佛所說法者，阿羅漢僧於其死後無所覺了。如是亦名像似正法。

又聞佛說諸阿羅漢等者：攝事分說：若有說言：諸阿羅漢於現法中，於食、物務、蘊、界、處等，若順不順不如實知，言阿羅漢不順。不順是不如理虛妄分別，非阿羅漢現法不順。所以者何？彼於食、物務、蘊、界、處等現可見故。由此因緣，諸阿羅漢於其滅後不順諸行，不了執著。是故世尊言阿羅漢是不順者，定是密語。當知此是似正法見。（陵本八十八卷十九頁6691）此中道理，如彼廣釋應知。

【P3 由不實知2】

【Q1 於二諦理】

巳三、由不實知2　午一、於二諦理

復有一類，不如實知世俗、勝義二諦道理，違二諦理，作如是言：諸蘊無我，云何無我造作諸業，令我觸證。應知亦名像似正法。

【Q2 於修止觀】

午二、於修止觀

復有一類，本性愚癡，多行謗毀。彼於九種內正住心不如實知，於諦觀行、念住觀行不如實知。由不知故，為他宣說：唯信解作意是奢摩他品，唯信解作意是毗鉢舍那品，唯信解作意能得究竟。自亦習行如是相行。當知亦名像似正法。

唯信解作意等者：信解作意聞思所成，彼以聞思為究竟故。為他宣說，自亦習行如是相行，而不修習奢摩他、毗鉢舍那，是故名為像似正法。

【O3 非處惡作等6】

【P1 都不思惟】

辰三、非處惡作等6　巳一、都不思惟

復有一類，非處惡作，而不思惟。當知亦名像似正法。

非處惡作而不思惟等者：於不應作諸惡作中，浪作惡作，而不依義思惟諸法，是故亦名像似正法。

【P2 樂著僧事】

巳二、樂著僧事

復有一類，於其讀誦、觀行、作意皆有堪能，而樂僧事，亦於其中見勝功德，為他宣說。當知亦名像似正法。

【P3 見施為勝】

巳三、見施為勝

復有一類，於戒、於修有所堪能，而於惠施見勝功德。遊歷諸方，於自禁戒所遮止處，多有毀犯，集諸財物奉佛法僧。當知亦名像似正法。

【P4 聞為究竟】

巳四、聞為究竟

復有一類，於善說法毗奈耶中既出家已，展轉相引，專以聽聞為其究竟。當知亦名像似正法。

【P5 捨莊嚴法】

巳五、捨莊嚴法

復有一類，見諸苾芻大族大福，多獲衣等所有利養，捨少欲等而往其所，恭敬敘慰現親誨喻，令新苾芻邪心動作。當知亦名像似正法。

【P6 樂順世間】

巳六、樂順世間

復有一類，棄捨如來所說甚深空性相應所有經典，專樂習學隨順世間文章呪術，而不自察懷聰明慢，又欲令他知己聰敏。當知亦名像似正法。

【O4 暴惡戒等5】

【P1 作不饒益】

辰四、暴惡戒等5　巳一、作不饒益

復有一類，折伏暴惡及諸犯戒，為欲於彼暴惡犯戒作不饒益，發起惡思。當知亦名像似正法。

【P2 詐現威儀】

巳二、詐現威儀

復有一類，搆集種種矯詐威儀。當知亦名像似正法。

【P3 因獲利養】

巳三、因獲利養

復有一類，以解世間文章呪術，多求多獲所有利養。當知亦名像似正法。

【P4 作有罪福】

巳四、作有罪福

復有一類，損惱於他，以其非法積聚財寶，作有罪福。當知亦名像似正法。

【P5 開顯無義】

巳五、開顯無義

又即於彼能引無義像似正法，以諸因緣開示建立。當知亦名像似正法。

【L3 結】

丑三、結

如是一切像似正法，應知皆是違逆學法。

【K3 惡友2】

【L1 指廣說】

子三、惡友2　丑一、指廣說

惡友性相，廣說應知如聲聞地及菩薩地。

【L2 明略說】

丑二、明略說

又略說者，若於放逸、或於惡行、或於下劣諸善功德而相勸勵，應知是類總名惡友。

【K4 愚戇煩惱熾盛】

子四、愚戇煩惱熾盛

若諸昧劣愚癡種類所有猛利長時煩惱，是名愚戇煩惱熾盛。

【K5 宿世資糧其力薄弱】

子五、宿世資糧其力薄弱

若於宿世信等善法不修習故，於現法中信等微弱，雖極精懇，然無力能即於現法獲得涅槃。當知是名宿世資糧有所闕故，於現法中其力薄弱。

【J4 結】

癸四、結

是名五種違逆學法。

【I2 翻隨順2】

【J1 例相違】

壬二、翻隨順2　癸一、例相違

與此相違，應知五種隨順學法，成就彼故，於毗奈耶勤學苾芻，能正修集一切所學。

【J2 廣隨順3】

【K1 標】

癸二、廣隨順3　子一、標

成就如是隨順法者，復有五法能防戒蘊。

【K2 列】

子二、列

一、正出家，二、善請問，三、審觀察，四、修對治，五、任持信。

【K3 釋2】

【L1 釋五法5】

【M1 正出家】

子三、釋2　丑一、釋五法5　寅一、正出家

不厄於債而求出家，如前廣說，唯求涅槃、愛樂所學而求出家。當知如是名正出家。

不厄於債而求出家等者：如前聲聞地說：或為債主所逼迫故，或為怖畏所逼迫故，或不活畏所逼迫故。非為自調伏、非為自寂靜、非為自涅槃、非為沙門性、非為婆羅門性而求出家。（陵本二十一卷十一頁1849）如是等類，是名廣說。當知彼於善說毗奈耶中暫得出家，非正出家。

【M2 善請問】

寅二、善請問

既出家已，於犯、無犯及還淨中，若有苾芻持經律論，其所未了躬往請決，彼便開曉。當知如是名善請問。

【M3 審觀察】

寅三、審觀察

於自尸羅三時觀察，或初日分、或中日分、或後日分。若見無犯，便生歡喜，晝夜精勤隨學而住；若見有犯，即便速疾如法悔除。當知如是名審觀察。

【M4 修對治】

寅四、修對治

於時時間，初夜、後夜、或晝日分，思惟、修習所有貪等煩惱對治，非唯聽聞尸羅言教便生喜足。當知如是名修對治。

【M5 任持信】

寅五、任持信

深信有犯當不愛果，深信無犯當來愛果。當知如是名任持信。

【L2 釋防護2】

【M1 出無犯】

丑二、釋防護2　寅一、出無犯

又正出家為所依止，作餘四事。由正請問，終不毀犯無知故犯；由審觀察，終不毀犯放逸故犯；由修對治，終不毀犯煩惱熾盛故有所犯；由任持信，終不毀犯輕慢故犯。

【M2 結能防】

寅二、結能防

依止如是五種法故，能防戒蘊，名善防護。

【G6 能寂靜4】

【H1 標】

庚六、能寂靜4　辛一、標

復次，於毗奈耶勤學苾芻，由有五種寂靜法故，能滅諸惡。

【H2 徵】

辛二、徵

云何為五？

【H3 列】

辛三、列

一者、柔和易可共住，二者、斷，三者、斷支，四者、敬事，五者、滅諍。

【H4 釋2】

【I1 出種類5】

【J1 柔和易可共住】

辛四、釋2　壬一、出種類5　癸一、柔和易可共住

何等柔和易可共住？謂如經說，略有六種可愛樂法。

【J2 斷】

癸二、斷

何等為斷？謂諸人天所有四輪。

【J3 斷支】

癸三、斷支

何等斷支？謂五斷支。

【J4 敬事】

癸四、敬事

何等敬事？謂敬事大師，廣說乃至無有放逸。

【J5 滅諍】

癸五、滅諍

何等滅諍？謂七滅諍法。

【I2 廣彼相5】

【J1 六可愛法2】

【K1 舉不可愛】

壬二、廣彼相5　癸一、六可愛法2　子一、舉不可愛

當知此中，由依身等，於同梵行現行非愛；又於僧祇共有財物不平受用；又    有戒、見不同分法。由依此故，難可共住，性不柔和，心常展轉互相輕構。如是名為可愛樂法之所對治。

【K2 建立可愛2】

【L1 例相違2】

【M1 總標】

子二、建立可愛2　丑一、例相違2　寅一、總標

與此相違，由其白品三種因緣，當知即是建立六種可愛樂法。

【M2 配屬】

寅二、配屬

由其第一，建立三種；由其第二，建立第四；由其第三，建立第五及以第六。

由其第一建立三種等者：現行慈愍身語意業，是名三種。平等受用共有財物，是名第四。同戒、同見，是名第五及以第六。如是六種，可樂、可愛、可重，無有違諍，是名六種可愛樂法。

【L2 別釋相2】

【M1 釋六法4】

【N1 身等諸業】

丑二、別釋相2　寅一、釋六法4　卯一、身等諸業

又於此中，所有令他獲得可愛利益安樂正現在前身等諸業，名慈善友。

【N2 平等受用2】

【O1 明受用4】

【P1 如法利養】

卯二、平等受用2　辰一、明受用4　巳一、如法利養

若物可令清淨受用，此物名為如法利養。

【P2 如法所得】

巳二、如法所得

若物不依邪命非法方便獲得，此物名為如法所得。

【P3 名墮鉢中】

巳三、名墮鉢中

若物已置在於鉢內，當知此物名墮鉢中。

【P4 名鉢所攝】

巳四、名鉢所攝

若物雖未置於鉢中，而將欲置，當知此物名鉢所攝。

【O2 顯平等】

辰二、顯平等

若所受食不偏精妙，亦不偏多，共食所食，顯露而食，不私密食，乃至唯有可充腹食亦共分布，終不故思隱障處食，亦不閉門而有所食，恐他饑乏來至希求不得分給，當知是名平等受用。

【N3 戒同分法】

卯三、戒同分法

聖所愛戒差別分別，如攝異門應知其相。

如攝異門應知其相者：攝異門說尸羅差別，如彼廣釋應知。（陵本八十三卷八頁6297）

【N4 見同分法】

卯四、見同分法

出世正見差別分別，即攝事分應知其相。

【M2 釋可樂2】

【N1 標列差別2】

【O1 可樂相】

寅二、釋可樂2　卯一、標列差別2　辰一、可樂相

又由二相成可樂性。一、體彼有德而尊重故；二、荷彼有恩而慰意故。

【O2 可樂性】

辰二、可樂性

又可樂性有二差別。一者、未生令其得生；二者、生已當倍增廣。

【N2 廣釋其相3】

【O1 尊重增上】

卯二、廣釋其相3　辰一、尊重增上

應知此中，尊重增上，謂體彼有德。

【O2 慰意增上】

辰二、慰意增上

慰意增上，謂財法二攝。

【O3 彼二增上5】

【P1 善和合】

辰三、彼二增上5　巳一、善和合

彼二增上，謂善和合。

【P2 無擾惱】

巳二、無擾惱

和合增上，謂心無擾惱。

【P3 無違】

巳三、無違

遠離貪等所有擾惱，名曰無違。

【P4 無諍】

巳四、無諍

和合方便共為一事，名曰無諍。

【P5 一趣性】

巳五、一趣性

和同水乳，名一趣性。

【J2 人天四輪3】

【K1 標建立】

癸二、人天四輪3　子一、標建立

又處所圓滿、教導圓滿、正行圓滿、資糧圓滿為所依止，應知建立人天四輪。

【K2 辨圓滿4】

【L1 處所圓滿】

子二、辨圓滿4　丑一、處所圓滿

五種妙好所住方處，名處所圓滿。廣說應知如聲聞地。

五種妙好所住方處等者：聲聞地說：處所圓滿復有五種，乃至廣說。（陵本三十卷六頁2502）如彼廣釋應知。

【L2 教導圓滿】

丑二、教導圓滿

正士善友，名教導圓滿。廣說應知如聲聞地及菩薩地。

正士善友等者：聲聞地說：八因緣故，應知一切種圓滿善友性。（陵本二十五卷一頁2069）菩薩地說：成就幾相，能為善友？乃至廣說。（陵本四十四卷六頁3560）如彼廣釋應知。

【L3 正行圓滿3】

【M1 標】

丑三、正行圓滿3　寅一、標

由五種相自發正願，名正行圓滿。

【M2 徵】

寅二、徵

何等為五？

【M3 列】

寅三、列

一、於正教授能敬順取；二、行無違逆；三、如實自顯；四、其教授師，隨所獲得精麤衣服、飲食、臥具，便生喜足；五、無間、殷重二種加行，樂斷樂修，乃至修習四種苾芻愛取對治。

修習四種苾芻愛取對治者：謂四聖種應知。如其次第，能治四種希求愛故。四種希求愛者，謂衣服愛、飲食愛、臥具愛、有無有愛。聞所成地別釋其相應知。（陵本十四卷十頁1213）

【L4 資糧圓滿2】

【M1 標】

丑四、資糧圓滿2　寅一、標

又宿所作福補特伽羅，宿世善根增上力故，應知有五相果勝利。

【M2 釋5】

【N1 第一勝利3】

【O1 標列】

寅二、釋5　卯一、第一勝利3　辰一、標列

謂宿所作福增上力故，安住二種可愛果報。一、內，二、外。

【O2 隨釋2】

【P1 內可愛果報】

辰二、隨釋2　巳一、內可愛果報

內可愛果報者，謂長壽久住、妙色端嚴、無病、少惱、非僕、非女、非半擇迦、智慧猛利、發言威肅、具大宗葉。

【P2 外可愛果報】

巳二、外可愛果報

外可愛果報者，謂生富貴家，如經廣說大富、大翼、有大侍衛。

【O3 總結】

辰三、總結

是名第一宿所作福相果勝利。

【N2 第二勝利3】

【O1 標】

卯二、第二勝利3　辰一、標

又宿所作福增上力故，得善安住，非諸魍魎、藥叉、非人、守宅神等能為障礙。

【O2 釋】

辰二、釋

謂於財位不作障礙，或於壽命不作障礙。

【O3 結】

辰三、結

是名第二宿所作福相果勝利。

【N3 第三勝利】

卯三、第三勝利

又宿所作福增上力故，性於善法心能趣入，修習無怠。是名第三宿所作福相果勝利。

【N4 第四勝利】

卯四、第四勝利

又宿所作福增上力故，性於惡行深自懇愧，雖作惡已，時時發起猛利悔心。由此因緣，令已作惡現在微劣，於當來惡能永遠離。是名第四宿所作福相果勝利。

【N5 第五勝利】

卯五、第五勝利

又宿所作福增上力故，一切事業方便加行意趣技能展轉昌盛，凡所施為無不敬順，少用功力，多有成辦。是名第五宿所作福相果勝利。

【K3 結具足】

子三、結具足

如是四種天上諸天、人中諸人所有止觀勝妙車輪，隨有所闕，其車不轉。

如是四種等者：四種圓滿，於人天中譬如勝妙車輪。以此為依，能令止觀對治道轉，隨闕一種，其車不轉。

【J3 五種斷支】

癸三、五種斷支

又依應所得義深生信解，於師長前如實自顯，身有勇悍，心有勇悍，堪能領解善說、惡說所有法義。如其次第，應知建立五種斷支。隨闕一支，斷不成辦。

【J4 敬事大師等2】

【K1 辨七事2】

【L1 辨2】

【M1 出差別2】

【N1 敬事4】

【O1 敬事大師】

癸四、敬事大師等2　子一、辨七事2　丑一、辨2　寅一、出差別2　卯一、敬事4　辰一、敬事大師

又於最初，應當勉勵敬事大師。謂能宣說增上戒學、增上心學、增上慧學所有法教。

【O2 敬所說法】

辰二、敬所說法

次應敬事其所說法。

【O3 敬事學處】

辰三、敬事學處

次修習法隨法行時，應當敬事依增上戒與毗奈耶相應學處。

【O4 敬事教誡教授】

辰四、敬事教誡教授

次應敬事依增上心及增上慧教誡教授。

【N2 供養2】

【O1 標】

卯二、供養2　辰一、標

於時時間，修財供養及法供養。

【O2 釋】

辰二、釋

應知此中財法供養，謂同居止及同受用。

【M2 明修次】

寅二、明修次

次於靜慮修三摩地。從此無間，隨無愛味通達諦理，永盡諸漏，無有放逸。

【L2 結】

丑二、結

如是七種敬事差別，次第應知。

【K2 攝三相】

子二、攝三相

又由三相，應知敬事。由能體彼功德勝利，故起尊重；隨所體悉，以身語意三種正行而修恭敬；復設種種幢旛蓋等而為供養。

【J5 七滅諍法2】

【K1 別辨相4】

【L1 他舉諍事攝2】

【M1 願出所犯除滅】

癸五、七滅諍法2　子一、別辨相4　丑一、他舉諍事攝2　寅一、願出所犯除滅

有諸同梵行者，舉餘同梵行者所犯眾罪，即於現前四目相對，而以其實，不以非實，乃至廣說。彼於未了正解了時，便更無犯；更無犯故，是諸苾芻，由見聞疑，不應重舉前所犯事，如是諍事便得除滅。

【M2 施與清淨除滅2】

【N1 由離惡作】

寅二、施與清淨除滅2　卯一、由離惡作

有諸苾芻，見餘苾芻犯罪時節，別於後時，彼犯罪者忘自所犯，其見犯者記彼所犯，便舉是事，問言：汝憶自所犯不？彼乃答言：我都不憶。彼既不憶，不可自悔妄言我憶，非無悔言能離惡作。既被他舉，故信順他，應從眾僧求乞憶念毗奈耶想，及以清淨。爾時眾僧信諸苾芻，與彼清淨，彼犯罪者得離惡作，是諸苾芻，不應重舉前所犯事，如是諍事便得除滅。

非無悔言能離惡作者：謂若犯惡作罪，應對於他發露悔除，能離惡作，非無如法悔言能離惡作故。

【N2 由不成犯】

卯二、由不成犯

復有苾芻，由顛狂故，現行眾多非沙門法、不隨順法，彼由此事，故不成犯。復有一類無知苾芻，謂彼成犯，非處舉發。有諸苾芻，為防未來教示憶念，令得自心，還從眾僧求乞不癡毗奈耶想，及以清淨。彼聞是已，即便求乞。爾時眾僧，應斷如是補特伽羅不成於犯，僧和合住，唱與清淨。無知苾芻既聞是已，不復重舉前所犯事，如是諍事便得除滅。

教示憶念令得自心者：謂由教示憶念，令彼自心不為狂亂之所覆蔽故。

【L2 互疑諍事攝2】

【M1 尋求自性除滅】

丑二、互疑諍事攝2　寅一、尋求自性除滅

復有苾芻，於眾僧中舉苾芻罪，其能舉者起有犯想，彼所舉者起無犯想。由無犯想，便自稱言：我無所犯。能舉者云：長老豈不曾作如是如是事耶？彼遂誠言：我不曾作。能舉復云：彼先已犯，今得舉發猶不了故，仍言不犯。爾時眾僧，便為尋求事之自性為犯不犯，待得實已，當如法斷，如是諍事便得除滅。

【M2 請決所疑除滅】

寅二、請決所疑除滅

有異住處眾多苾芻，於所犯罪互生疑諍，或言有犯，或言無犯，或言是重，或言是輕。有別住處眾數過前，或望彼眾，此多慧解，受持三藏。彼應就此請決所疑，令到究竟，如是諍事便得除滅。

【L3 自舉諍事攝】

丑三、自舉諍事攝

復有苾芻，既犯罪已，自惡作纏之所激發，遂成憂悴，慮他舉發，便如法悔，由此一切諍事除滅。

【L4 互舉諍事攝】

丑四、互舉諍事攝

有多苾芻，互相舉罪，各為憍慢之所執持，不欲展轉相對發露，專事離散，二部別居，各作是言：彼既不肯來對我眾發露悔滅，我等何為輒就彼眾發露悔滅。彼此部中，各應推一有智眾首，共稟所言補特伽羅，同往他眾，許其發露悔滅所犯，如是諍事便得除滅。

【K2 略攝類2】

【L1 總標】

子二、略攝類2　丑一、總標

如是諍事略有四種，應知除滅亦有四種。

【L2 別辨2】

【M1 諍事】

丑二、別辨2　寅一、諍事

云何名為四種諍事？一者、他舉諍事，二者、互疑諍事，三者、自舉諍事，四者、互舉諍事。

【M2 除滅】

寅二、除滅

何等復名四種除滅？一者、願出所犯除滅，二者、施與清淨除滅，三者、許求實性除滅，四者、各各發露除滅。

瑜伽師地論科句披尋記卷第九十九

瑜伽師地論科句披尋記卷第一百

彌勒菩薩說

唐三藏沙門玄奘奉詔譯

韓清淨科記

攝事分中調伏事擇攝第五之二

【G7 遍知4】

【H1 標】

庚七、遍知4　辛一、標

復次，依毗奈耶勤學苾芻，於其五處應正遍知。

【H2 徵】

辛二、徵

云何為五？

【H3 列】

辛三、列

一、事遍知，二、罪遍知，三、補特伽羅遍知，四、引攝義利遍知，五、損惱遍知。

【H4 釋5】

【I1 事遍知】

辛四、釋5　壬一、事遍知

云何事遍知？謂蘊等五事。如聲聞地已說。

蘊等五事等者：聲聞地說五種善巧所緣，即此蘊等五事。五善巧者，一、蘊善巧，二、界善巧，三、處善巧，四、緣起善巧，五、處非處善巧。如彼別釋應知。（陵本二十七卷十四頁2289）

【I2 罪遍知4】

【J1 徵】

壬二、罪遍知4　癸一、徵

云何罪遍知？

【J2 標】

癸二、標

謂依毗奈耶勤學苾芻，由五種相遍知所犯。

【J3 列】

癸三、列

一者、遍知犯罪因緣，二者、遍知犯罪等起，三者、遍知所犯罪事，四者、遍知犯罪加行，五者、遍知犯罪究竟。

【J4 釋5】

【K1 遍知犯罪因緣】

癸四、釋5　子一、遍知犯罪因緣

遍知犯罪因緣者，謂或貪因緣、或瞋因緣、或癡因緣，毀犯眾罪。

【K2 遍知犯罪等起2】

【L1 出差別】

子二、遍知犯罪等起2　丑一、出差別

遍知犯罪等起者，謂或有罪由身等起，非語、非心；或復有罪由語等起，非身、非心；或復有罪由心等起，非身、非語；或復有罪由身、由心等起，非語；或復有罪由語、由心等起，非身；或復有罪由身、由語等起，非心；或復有罪由身、由語、由心等起。

【L2 簡發露】

丑二、簡發露

無獨由心所犯眾罪，應從他處發露悔除，唯當懇誠深自防護。如有苾芻，發起種種欲尋思等不善尋思。

【K3 遍知犯罪事】

子三、遍知犯罪事

遍知所犯罪事者，謂犯罪事略有二種。一者、有情數事，二者、無情數事。

【K4 遍知犯罪加行】

子四、遍知犯罪加行

遍知犯罪加行者，謂所犯罪有二加行。一、非所應作事業加行，二、是所應作事業加行。

【K5 遍知犯罪究竟2】

【L1 標義】

子五、遍知犯罪究竟2　丑一、標義

遍知犯罪究竟者，謂於是處施設方便，即於是處而得究竟，非於中間有其退轉。以是緣故，所犯圓滿。

【L2 料簡2】

【M1 所犯罪聚】

丑二、料簡2　寅一、所犯罪聚

諸集麤罪，他勝眾餘方便中犯隕墜惡作，於彼方便及自聚中而得究竟，於隕墜罪諸方便中亦犯惡作。

諸集麤罪等者：此顯諸集麤罪，隨應攝入四罪聚中。謂若他勝眾餘諸集麤罪，於其方便中亦犯隕墜惡作，於隕墜罪諸方便中亦犯惡作，如應當說於彼方便及自聚中而得究竟。

【M2 所犯異名6】

【N1 有餘罪無餘罪】

寅二、所犯異名6　卯一、有餘罪無餘罪

四種罪聚，名有餘罪；他勝罪聚，名無餘罪。

【N2 不積聚非不積聚】

卯二、不積聚非不積聚

若所犯罪，由有智故，名不積集；或復從他而顯發故，亦不積集。與此相違，非不積集。

【N3 已顯說未顯說】

卯三、已顯說未顯說

若所犯罪，已從於他如法發露，方便悔除，名已顯說。與此相違，名未顯說。

【N4 有期願無期願】

卯四、有期願無期願

若所犯罪，權持當悔，名有期願。與此相違，名無期願。

【N5 有制立無制立】

卯五、有制立無制立

若所犯罪，諸佛世尊於別解脫毗奈耶中，建立為犯，名有制立。與此相違，名無制立。

【N6 等運非等運】

卯六、等運非等運

若所犯罪，或約一類補特伽羅，或復約時而不決定，先無差別總相制立，當知此罪名為等運。與此相違，名非等運。

【I3 補特伽羅遍知4】

【J1 徵】

壬三、補特伽羅遍知4　癸一、徵

云何補特伽羅遍知？

【J2 標】

癸二、標

謂由五相應知差別。

【J3 列】

癸三、列

一、由行差別故；二、由眾差別故；三、由增減差別故；四、由證得差別故；五、由觀察差別故。

【J4 釋5】

【K1 由行差別】

癸四、釋5　子一、由行差別

由行差別者，謂能遍知，由貪等行有差別故，彼有差別。如聲聞地應知其相。

由貪等行有差別故等者：聲聞地說：由行差別建立補特伽羅。謂行差別故，建立七種補特伽羅，乃至廣說。（陵本二十六卷七頁2193）如彼別釋其相應知。

【K2 由眾差別】

子二、由眾差別

由眾差別者，謂能遍知，由苾芻、苾芻尼等七眾別故，彼有差別。

【K3 由增減差別2】

【L1 辨2】

【M1 約俱生辨】

子三、由增減差別2　丑一、辨2　寅一、約俱生辨

由增減差別者，謂如一類補特伽羅，或貴族出家，或富族出家，或顏容端正。其餘一類則不如是。

【M2 約加行辨】

寅二、約加行辨

復有一類補特伽羅，多聞博識，語具圓滿，大智大福，於淨尸羅堅猛防護，少有所犯，多生惡作，於犯、於出能善了知。其餘一類則不如是。

【L2 結】

丑二、結

若能遍知如是等事，當知說名遍知增減有差別故，彼有差別。

【K4 由證得差別2】

【L1 標】

子四、由證得差別2　丑一、標

由證得差別者，謂能遍知，從隨信行，俱分解脫以為後邊七種差別，預流果向乃至最後阿羅漢果八種差別。

【L2 指】

丑二、指

諸如是等補特伽羅差別分別，如聲聞地已辯其相。

由證得差別等者：此中補特伽羅差別，初說七種，後說八種。言七種者，一、隨信行，二、隨法行，三、信解，四、見至，五、身證，六、慧解脫，七、俱解脫。言八種者，一、預流向，二、預流果，三、一來向，四、一來果，五、不還向，六、不還果，七、阿羅漢向，八、阿羅漢果。如聲聞地辯相應知。（陵本二十六卷三頁2177）

【K5 由觀察差別2】

【L1 辨2】

【M1 觀察所舉】

子五、由觀察差別2　丑一、辨2　寅一、觀察所舉

由觀察差別者，謂能舉罪補特伽羅，應善觀察所舉罪者，然後應舉，為作憶念。謂觀所舉補特伽羅，為於我邊有愛敬不？廣說如經，應知其相。

【M2 觀察能舉2】

【N1 能舉品類】

寅二、觀察能舉2　卯一、能舉品類

其所發舉補特伽羅，亦應善察能舉罪者，為是愚夫、顛狂、癡騃、非法舉罪，欲於我所當作損害？廣說如經，應知其相。為是智者，非狂非騃？所有白品廣說如經，應知其相。

【N2 能舉所為】

卯二、能舉所為

又於堪舉補特伽羅，應正觀察，為開舉不？

【L2 結】

丑二、結

如是觀察補特伽羅所有差別，應知說名補特伽羅遍知。

【I4 引攝義利遍知2】

【J1 徵】

壬四、引攝義利遍知2　癸一、徵

云何引攝義利遍知？

【J2 釋2】

【K1 標列】

癸二、釋2　子一、標列

謂能遍知，略有三種引攝義利。何等為三？一、引攝自身利養義利，二、引攝他身出罪義利，三、引攝僧伽擯斥犯戒安樂義利。

【K2 隨釋2】

【L1 初一種2】

【M1 辨五支5】

【N1 真實】

子二、隨釋2　丑一、初一種2　寅一、辨五支5　卯一、真實

引攝自身利養義利者，謂若諸利養體是清淨，是名真實。

【N2 能引義利】

卯二、能引義利

若諸利養體是清淨，而堪要用；非無所用，徒多貯畜凡百資緣。如是名為能引義利。

【N3 應時】

卯三、應時

若諸利養不過於時，堪任受用，是名應時。

【N4 有伴】

卯四、有伴

若諸利養，其餘苾芻亦現引攝，是名有伴。

【N5 離破僧】

卯五、離破僧

即此有伴非引破僧，名離破僧。

【M2 結無罪】

寅二、結無罪

若所引攝利養義利，具此五支，安住正念，以無染心應當受用，如是引攝利養義利名為無罪。

【L2 後二種2】

【M1 引攝他身出罪義利2】

【N1 辨五支5】

【O1 真實】

丑二、後二種2　寅一、引攝他身出罪義利2　卯一、辨五支5　辰一、真實

引攝他身出罪義利者，謂若所犯罪彼實現行，是名真實。

【O2 能引義利】

辰二、能引義利

若復自知：我能令彼出不善處，安置善處。如是名為能引義利。

【O3 應時】

辰三、應時

若他說法、敬事尊長、恭承病等正加行時，無容舉罪，是名應時。

【O4 有伴】

辰四、有伴

若舉彼罪，諸餘苾芻共為助伴，是名有伴。

【O5 離破僧】

辰五、離破僧

非此因緣能引破僧，如是名為第五清淨。

【N2 結出罪】

卯二、結出罪

若所引攝出罪義利，具此五支，安住正念，無染汙心，如慈善友，以柔軟言，應引攝他出罪義利。

【M2 引攝僧伽擯斥犯戒安樂義利2】

【N1 例同】

寅二、引攝僧伽擯斥犯戒安樂義利2　卯一、例同

如引攝他出罪義利，引攝僧伽擯斥犯戒安樂義利，當知亦爾。

【N2 顯別2】

【O1 舉引義利】

卯二、顯別2　辰一、舉引義利

而差別者，若因擯斥，其被擯者不與能擯命為障礙，或不因此壞僧居園，亦不因此損壞制多，及不損餘同梵行者。如是名為能引義利。

【O2 翻無義利】

辰二、翻無義利

與此相違，應知說名引無義利。

不與能擯命為障礙者：謂不由彼擯斥因緣，令他於自壽命能為障礙故。

【I5 損惱遍知2】

【J1 徵】

壬五、損惱遍知2　癸一、徵

云何損惱遍知？

【J2 釋3】

【K1 標】

癸二、釋3　子一、標

謂有五種現法損惱，凡夫所趣，愚癡所趣，智者所離，雖實非狂，如狂所作，乃至唯有虛誑稽留，都無增長所有義利。

【K2 徵】

子二、徵

云何為五？

【K3 釋2】

【L1 列損惱5】

【M1 第一損惱】

子三、釋2　丑一、列損惱5　寅一、第一損惱

謂有一類，傷悼死亡，以無量門而自煎迫，傷淪喪者。是名第一現法損惱，凡夫所趣，乃至廣說。

乃至廣說者：謂如前說：智者所離，雖實非狂，如狂所作，乃至唯有虛誑稽留，都無增長所有義利。是名廣說應知。

【M2 第二損惱】

寅二、第二損惱

復有一類，幸有所餘易活方便，而於衢路大市鄽間，分解支節，疑命殆盡，邪苦逼己以自存活。是名第二現法損惱，凡夫所趣，乃至廣說。

【M3 第三損惱2】

【N1 標種類】

寅三、第三損惱2　卯一、標種類

復有一類，為性慳貪，慳垢所蔽，幸有種種養命資緣，而大艱辛以自存活。是名第三現法損惱，凡夫所趣，乃至廣說。

【N2 釋慳垢4】

【O1 徵】

卯二、釋慳垢4　辰一、徵

云何慳垢？

【O2 標】

辰二、標

謂八慳垢。

【O3 列】

辰三、列

一者、宿習慳貪，不串惠施慳垢；二者、現法上品顧戀身命慳垢；三者、於同分友共住隨轉諸有情所，不串習悲，悲心微劣慳垢；四者、見田寡德、毀犯正行慳垢；

見田寡德毀犯正行慳垢者：謂若見彼無勝功德，或復暴惡犯戒，而不惠施故。

五者、於諸財物起難得想慳垢；六者、三時憂悔慳垢；七者、於諸財寶唯見功德、不見過患慳垢；八者、邪施迴向慳垢。

【O4 結】

辰四、結

當知是名八種慳垢。

【M4 第四損惱】

寅四、第四損惱

復有一類，愛樂天趣，求欲生天，不如實知生天道路，斷食、投火、墜高巖等自加逼害。是名第四現法損惱，凡夫所趣，乃至廣說。

【M5 第五損惱】

寅五、第五損惱

復有一類，愛樂清淨，不如實知清淨道路，謂加苦法而得清淨，以無量門自為逼害。是名第五現法損惱，凡夫所趣，乃至廣說。

【L2 結應離】

丑二、結應離

如是五種現法逼惱，依毗奈耶勤學苾芻，當正遍知，應速遠離。

【G8 信不信2】

【H1 舉令信4】

【I1 標】

庚八、信不信2　辛一、舉令信4　壬一、標

復次，依毗奈耶勤學苾芻，成就五法，未生信者令其生信，已生信者令倍增長。

【I2 徵】

壬二、徵

云何為五？

【I3 列】

壬三、列

一、尸羅圓滿，二、正見圓滿，三、軌則圓滿，四、淨命圓滿，五、遠離展轉鬥諍圓滿。

【I4 釋5】

【J1 尸羅圓滿】

壬四、釋5　癸一、尸羅圓滿

尸羅圓滿略有十種，如聲聞地已辯其相。謂初善受持，不太沈聚，不太浮散，乃至廣說。

尸羅圓滿略有十種等者：聲聞地說：尸羅律儀，由十因緣，當知虧損；即此相違十因緣故，當知圓滿。云何十種虧損因緣？一者、最初惡受尸羅律儀，二者、太極沈下，三者、太極浮散，四者、放逸懈怠所攝，五者、發起邪願，六者、軌則虧損所攝，七者、淨命虧損所攝，八者、墮在二邊，九者、不能出離，十者、所受失壞。（陵本二十二卷八頁1911）如彼辯相應知。

【J2 正見圓滿】

癸二、正見圓滿

正見圓滿略有五種。一者、增益薩迦耶見及邊執見已永斷故；二者、損減撥無邪見已永斷故；三者、取見，謂諸見取及戒禁取已永斷故；四者、妄計吉祥處見已永斷故；五者、妄計非有為有、有為非有諸顛倒見已永斷故。

【J3 軌則圓滿】

癸三、軌則圓滿

軌則圓滿亦有五種。謂或依時務應所作事，或依善品應所作事，或依威儀應所作事，隨順世間及毗奈耶所有軌則。廣說應知如聲聞地。

軌則圓滿亦有五種等者：聲聞地說：云何名為軌則圓滿？謂如有一，或於威儀路，或於所作事，或於善品加行處所，成就軌則。隨順世間，不越世間；隨順毗奈耶，不越毗奈耶。（陵本二十二卷三頁1895）如彼廣釋應知。今此總說三所依事，及彼軌則，故成五種。

【J4 淨命圓滿】

癸四、淨命圓滿

淨命圓滿亦有五種。謂能遠離矯詐等五起邪命法。如聲聞地應知其相。

遠離矯詐等五起邪命法等者：謂依矯詐、或邪妄語、或假現相、或苦研逼、或利求利種種狀相，而從他所非法希求所有衣服、飲食、臥具、病緣醫藥諸資生具，是名五種起邪命法。聲聞地中廣辯其相應知。（陵本二十二卷九頁1918）與此相違，名五淨命。

【J5 遠離展轉鬥諍圓滿2】

【K1 標遠離】

癸五、遠離展轉鬥諍圓滿2　子一、標遠離

遠離展轉鬥諍圓滿略有六種，謂離六種鬥諍根故。

【K2 釋諍根2】

【L1 指經說】

子二、釋諍根2　丑一、指經說

此中六種鬥諍根者，謂忿恨等，廣說如經。

謂忿恨等者：等取覆憍、誑諂等應知。

【L2 明建立5】

【M1 標】

丑二、明建立5　寅一、標

又依六處，應知建立六鬥諍根。

【M2 徵】

寅二、徵

云何六處？

【M3 列】

寅三、列

一者、不饒益相；二者、樂隱己過，憍慢執持；三者、利養恭敬欲愛現行；四者、毀犯增上戒行；五者、毀犯增上心行；六者、毀犯增上慧行。

【M4 配】

寅四、配

應知依第一處，建立第一鬥諍根本；乃至依第六處，建立第六鬥諍根本。

又依六處應知建立六鬥諍根等者：謂依不饒益相，建立忿恨為第一鬥諍根本。依樂隱己過，憍慢執持，建立覆憍為第二鬥諍根本。依利養恭敬欲愛現行，建立誑諂為第三鬥諍根本。依毀犯增上戒學，建立無慚無愧為第四鬥諍根本。依毀犯增上心學，建立惛沈、睡眠為第五鬥諍根本。依毀犯增上慧學，建立掉舉、惡作為第六鬥諍根本。又決擇分說：毀增上心、毀增上慧由三門轉。一、由毀止相門，二、由毀舉相門，三、由毀捨相門。惛沈、睡眠，由初依處生；掉舉、惡作，由第二依處生；不信乃至尋伺，由第三依處生。（陵本五十五卷十一頁4432）其義應知。

【M5 釋2】

【N1 別辨二處2】

【O1 樂隱己過憍慢執持2】

【P1 辨彼相2】

【Q1 樂隱己過】

寅五、釋2　卯一、別辨二處2　辰一、樂隱己過憍慢執持2　巳一、辨彼相2　午一、樂隱己過

謂有一類補特伽羅，眾所識知，廣從他處多獲利養。由是因緣，有所毀犯，於所犯罪樂欲隱藏，不欲令他知己所犯。有諸苾芻既了知已，對一、對二、或對眾多舉其犯事，彼由此故，一向憂慼燒惱身心。

【Q2 憍慢執持】

午二、憍慢執持

又由憍慢所執持故，多生熱惱，勿彼復對他眾人前咎責於我。

【P2 結建立】

巳二、結建立

如是彼人先隱所犯，說名為覆，又復發起憍慢煩惱，此二合名樂隱己過，憍慢執持，由是建立鬥諍根本。

【O2 利養恭敬欲愛現行2】

【P1 出所為】

辰二、利養恭敬欲愛現行2　巳一、出所為

復有苾芻，利養恭敬欲愛現行，見有他人多饒財寶，眾所知識，具大福祐，則便親附殷重承事，非愛非敬，亦非樂法，專為利養恭敬因緣。

【P2 釋思惟2】

【Q1 行矯偽行2】

【R1 於依止師】

巳二、釋思惟2　午一、行矯偽行2　未一、於依止師

如是思惟：攝取質直、忍辱、柔和，為依止師，我於其處隨意自在。彼於我所多有施為，而我於彼都無所作。

【R2 於同梵行2】

【S1 不作應作】

未二、於同梵行2　申一、不作應作

如是思惟：攝取捷慧、愛樂修福同梵行者以為助伴，所有僧事及其餘事皆令彼作，我獨蕭然自得而住。

【S2 不悔所犯】

申二、不悔所犯

如是或有毀犯禁戒，同梵行者正詰問時，便不分明、假託餘事而有所說。

【Q2 起諸鬥諍】

午二、起諸鬥諍

如是名為行矯偽行誑諂處所，由此因緣，起諸鬥諍。

【N2 應知餘相】

卯二、應知餘相

餘隨所應，當知其相。

餘隨所應當知其相者：六鬥諍根，前已顯二，所謂覆憍及與誑諂。餘忿恨等諸所有相，隨應當知。

【H2 翻不信】

辛二、翻不信

與是相違，有五種法，令未信者轉增不信，令已信者尋還變革。

【G9 力等3】

【H1 五力4】

【I1 標】

庚九、力等3　辛一、五力4　壬一、標

復次，依毗奈耶勤學苾芻，成就五力，於一切種等意正行所有加行。

【I2 徵】

壬二、徵

云何五力？

【I3 列】

壬三、列

一、加行力，二、意樂力，三、開曉力，四、正智力，五、質直力。

【I4 釋5】

【J1 加行力】

壬四、釋5　癸一、加行力

若有樂學一切身分，於諸學中正善修學，又於所學最極恭敬，為自調伏，為般涅槃。如是當知名加行力。

若有樂學一切身分者：思所成地頌云：諸身分劬勞，未極底未度。長行釋云：未離欲者，未得源底，未到彼岸，於二種法猶未具足。一、未得內心勝奢摩他；二、雖已得，增上慧法毗鉢舍那未善清淨。由闕內心奢摩他故，乘如所得聖道浮囊，為證內心奢摩他故，運動如足勇猛精進。又復為令增上慧法毗鉢舍那善清淨故，運動如手勇猛精進。（陵本十八卷十一頁1564）此應準釋。

【J2 意樂力】

癸二、意樂力

若有所犯，由意樂故，速還出離。如是當知名意樂力。

【J3 開曉力】

癸三、開曉力

若於學處，時時請問持三藏者，所有自愛諸善男子應所修學，亦能開示。如是當知名開曉力。

【J4 正智力】

癸四、正智力

從他聞已，若於其中是真是實，無倒攝受。若於其中偽毗奈耶像似正法，諸惡言說違背法性，如實了知。雖不至彼躬申請問所未開曉，而多聞故，於佛世尊所不遮止、亦不開許，能自思惟於沙門性是能隨順，是能違逆。既了知已，如其所應，能正修行，能正遠離。如是當知名正智力。

【J5 質直力2】

【K1 辨相】

癸五、質直力2　子一、辨相

若信解力離諸誑諂，無有少分詐妄分別。非於少分所開許中增益多分，而起現行；非於多分所開許中損減少分，而起現行；其所現行不增不減。

【K2 結名】

子二、結名

如是最初自生欣慶，後令自他安樂而住，修行正行，非眩惑他。如是當知名質直力。

【H2 五補特伽羅2】

【I1 出差別2】

【J1 標】

辛二、五補特伽羅2　壬一、出差別2　癸一、標

復次，依毗奈耶所學加行，應知有五補特伽羅品類差別。

【J2 釋2】

【K1 初四類2】

【L1 辨過失4】

【M1 第一類】

癸二、釋2　子一、初四類2　丑一、辨過失4　寅一、第一類

謂有一類補特伽羅，於善說法毗奈耶中，依出家法始將發趣。雖欲發趣，仍未出家，便生煩惱邪欲尋求。以是緣故，遂不出家。

【M2 第二類】

寅二、第二類

復有一類，既出家已，煩惱熾盛故思犯罪。由是因緣，多諸憂悔，便生煩惱邪欲尋求。

【M3 第三類】

寅三、第三類

復有一類，既出家已，於出家法不生喜樂，於捨所學將欲發趣，及於出家發生憂悔，而作是念：非我好作所謂出家。彼由二緣，發生煩惱邪欲尋求。

【M4 第四類】

寅四、第四類

復有一類，既出家已，命難因緣，不起故思違越所學，乃至盡命愛樂出家，勤修梵行。彼非二緣，發生煩惱邪欲尋求。

【L2 結異生】

丑二、結異生

如是四種補特伽羅，是異生類。

【K2 第五類2】

【L1 出有學】

子二、第五類2　丑一、出有學

復有一類，謂諸有學，未得解脫，即此為依，於後第一心、慧解脫通達昇進，如實了知，是名第五補特伽羅。

【L2 簡異生】

丑二、簡異生

即此第五，望前第四諸異生類，由調善可愛有學解脫，於後解脫通達昇進而有差別。即此當知已見諦跡。

【I2 簡所應】

壬二、簡所應

此中前三補特伽羅，如其所應，於發趣所生、憂悔所生及俱所生所有煩惱邪欲尋求應正除遣，於上解脫應正了知。第四唯於後上解脫應正了知。若能如是，一切當得平等平等。

一切當得平等平等者：謂解脫身無有差別，是名平等平等。

【H3 三學邪行2】

【I1 標】

辛三、三學邪行2　壬一、標

復次，於三學中，當知略有三種邪行。

【I2 釋3】

【J1 於增上戒第一邪行】

壬二、釋3　癸一、於增上戒第一邪行

謂有一類補特伽羅，先求涅槃而樂出家。出家已後，為天妙欲愛味所漂，所受持戒迴向善趣，唯護尸羅便生喜足。是名外結補特伽羅，於增上戒第一邪行。

【J2 於增上心第二邪行】

癸二、於增上心第二邪行

復有一類補特伽羅，不唯護戒便生喜足，而能趣證上諸世間隨一靜定。即於此定深生味染，不進上求聖諦現觀。是名內結補特伽羅，於增上心第二邪行。

【J3 於增上慧第三邪行】

癸三、於增上慧第三邪行

復有一類補特伽羅，是其有學，已見諦跡。由住放逸，於現法中不般涅槃。當知是名於增上慧第三邪行。

【E4 結指所餘】

戊四、結指所餘

如是略引隨順此論境智相應調伏宗要摩怛理迦，其餘一切隨此方隅，皆當覺了。

攝事分中本母事序辯攝

【D3 分別法相摩怛理迦3】

【E1 結前生後】

丁三、分別法相摩怛理迦3　戊一、結前生後

如是已說毗奈耶事摩怛理迦。云何名為摩怛理迦事？

【E2 標釋別相2】

【F1 標】

戊二、標釋別相2　己一、標

謂若素怛纜摩怛理迦，若毗奈耶摩怛理迦，總略名一摩怛理迦。雖更無別摩怛理迦，然為略攝流轉、還滅、雜染、清淨雜說法故，我今復說分別法相摩怛理迦。

【F2 釋2】

【G1 略序廣辨2】

【H1 嗢柁南標】

己二、釋2　庚一、略序廣辨2　辛一、嗢柁南標

嗢柁南曰：要由餘釋餘　非即此釋此　於前略序事　自後當廣辯

【H2 長行釋3】

【I1 標義】

辛二、長行釋3　壬一、標義

若有諸法應為他說，要以餘門先總標舉，復以餘門後別解釋。若如是者，名順正理。非即此門先總標舉，還以此門後別解釋。

【I2 舉事】

壬二、舉事

如先總舉：云何有為？後別釋言：所謂五蘊。若如是者，名順正理。非先總舉：云何有為？後別釋言：所謂有為。如是一切應隨覺了。

【I3 顯相2】

【J1 標列】

壬三、顯相2　癸一、標列

略由二相，應知建立分別法相摩怛理迦。一者、先略序事；二者、即依如是所略序事，後當廣辯。

【J2 隨釋2】

【K1 略序事2】

【L1 徵】

癸二、隨釋2　子一、略序事2　丑一、徵

云何名為先略序事？

【L2 釋2】

【M1 辨染淨3】

【N1 總標】

丑二、釋2　寅一、辨染淨3　卯一、總標

謂略序流轉雜染品事，及以還滅清淨品事。

【N2 別釋2】

【O1 雜染】

卯二、別釋2　辰一、雜染

云何流轉雜染品事？謂六識身自性、所依、所緣、助伴事；若蘊、界、處事；若諸緣起、處非處事；若三受事；若三世事；若四緣事；若諸業事；若煩惱事；若三界事，謂欲界等；若十有事，謂欲有、色有、無色有、那落迦有、傍生有、鬼有、天有、人有、業有、中有，由別離欲、善趣、惡趣、招引、趣向，有差別故；

由別離欲等者：別別離欲，謂於欲有、色有、無色有。善趣，謂於天有、人有。惡趣，謂於那落迦有、傍生有、鬼有。招引，謂於業有。趣向，謂於中有。由如是別，建立十有。

若十一識住事，謂四識住與七識住總合說故；若九有情居事，如經廣說；若五趣事；若四生事；若四入胎事；若四得自體事；若四食事；若四言說事；若四法受事；若四顛倒事；若苦諦事；若集諦事。如是等類，名為略序流轉雜染品事。

【O2 清淨】

辰二、清淨

云何還滅清淨品事？謂滅諦事，若道諦事，若三摩地事，若諸智事，若此所引諸功德事，若七正法事，

若七正法事者：聞所成地說：又有七種第一義法涅槃品法，能令正法無退久住。一、聞所成慧；二、思所成慧；三、修所成慧；四、不為惡緣侵損依止；五、正求財法；六、無增上慢；七、於可供養、不可供養補特伽羅，能善揀擇此可供養，此不可供養。（陵本十四卷二十二頁1265）此應準釋。

若七正作意觀察事，若三十七菩提分法事，若四行跡事，若四法跡事，若奢摩他、毗鉢舍那事，若四修定事，若三福業事，若三學事，若四沙門果事，若四證淨事，若四聖種事，若三乘事，若四問記事。如是等類，名為略序還滅清淨品事。

【N3 結指】

卯三、結指

如是等事廣辯建立，隨其所應，如前所說彼彼地中及諸攝分應知其相。

【M2 攝一切】

寅二、攝一切

又一切事以要言之，總有五事。一者、心事，二者、心所有法事，三者、色事，四者、心不相應行事，五者、無為事。

【K2 廣辨相2】

【L1 徵】

子二、廣辨相2　丑一、徵

云何即依如是所略序事，後當廣辯？

【L2 釋4】

【M1 標】

丑二、釋4　寅一、標

謂略由四相廣辯彼事。

【M2 徵】

寅二、徵

何等為四？

【M3 列】

寅三、列

一、異門差別故；二、體相差別故；三、釋詞差別故；四、品類差別故。

【M4 釋2】

【N1 釋前三種】

寅四、釋2　卯一、釋前三種

異門、體相、釋詞差別，如攝釋分應知其相。

異門體相釋詞差別等者：攝釋分說：由四種相，當說別義。一者、分別差別名；二者、分別自體相；三者、訓釋言詞；四者、義門差別。（陵本八十一卷十三頁6205）於中前三，如次即此異門、體相、釋詞差別。第四義門差別，即此品類差別應知。

【N2 廣辨第四3】

【O1 標列種類】

卯二、廣辨第四3　辰一、標列種類

品類差別復有八種。一、建立有非有、異非異性差別；二、建立界地差別；三、建立時分差別；四、建立方所差別；五、建立相續差別；六、建立分位差別；七、建立品分差別；八、建立道理差別。由如是等八種差別，於一切事品類差別，應隨覺了。

【O2 隨釋其相8】

【P1 有非有異非異性差別2】

【Q1 總徵】

辰二、隨釋其相8　巳一、有非有異非異性差別2　午一、總徵

云何建立有非有、異非異性差別？

【Q2 別辨2】

【R1 有非有2】

【S1 舉有性2】

【T1 標列】

午二、別辨2　未一、有非有2　申一、舉有性2　酉一、標列

謂若略說，有三種有。一者、實有，二者、假有，三者、勝義有。

【T2 隨釋3】

【U1 實有】

酉二、隨釋3　戌一、實有

云何實有？謂諸詮表法，有名可得、有事可得。此名於事無礙而轉，非或時轉、或時不轉。當知是名略說實有。

此名於事無礙而轉等者：為簡不遍一切言論假相有法，是故此說無礙而轉。為簡非常言論假相有法，是故此說非或時轉、或時不轉。不遍一切及與非常言論，如思所成地辯相應知。（陵本十六卷四頁1376）

【U2 假有2】

【V1 簡差別】

戌二、假有2　亥一、簡差別

如於色等諸法聚中，建立墉室、軍林、草木、衣食等相，此相唯於此聚隨轉，於餘退還。色等諸相，於一切處皆悉隨轉，是故此相所詮實有，當知餘相所詮假有。

【V2 廣種類2】

【W1 標列】

亥二、廣種類2　天一、標列

又此假有略有六種。一、聚集假有，二、因假有，三、果假有，四、所行假有，五、分位假有，六、觀待假有。

【W2 隨釋6】

【X1 聚集假有】

天二、隨釋6　地一、聚集假有

聚集假有者，謂為隨順世間言說易解了故，於五蘊等總相建立我及有情、補特伽羅、眾生等想。此想唯能顯了此聚，是故說名聚集假有。

【X2 因假有】

地二、因假有

因假有者，謂未來世可生法行。由未生故，雖非實有，而有其因當可生故，名因假有。

【X3 果假有】

地三、果假有

果假有者，所謂擇滅。是道果故，不可說無，然非實有。唯約已斷一切煩惱，於當來世畢竟不生，而假立故。

【X4 所行假有】

地四、所行假有

所行假有者，謂過去世已滅諸行，唯作現前念所行境，是故說名所行假有。已謝滅故，而非實有。

【X5 分位假有】

地五、分位假有

分位假有者，謂生等諸心不相應行，如前意地已標辯釋。即於諸行，由依前後、有及非有、同類、異類相續分位，假立生等；非此生等離諸行外，有真實體而別可得。

如前意地已標辯釋等者：本地分說：不相應行有二十四種，乃至廣說。（陵本三卷十四頁252）是名為標。決擇分說：生、老、住、無常離色等蘊無別實有，乃至廣說一切不相應行。（陵本五十二卷五頁4154）是名辯釋。於此諸行前後、有及非有、同類、異類相續分位，假立生等，如應當知。

【X6 觀待假有2】

【Y1 出體】

地六、觀待假有2　玄一、出體

觀待假有者，謂虛空、非擇滅等。

【Y2 釋相2】

【Z1 虛空無為】

玄二、釋相2　黃一、虛空無為

虛空無為待諸色趣而假建立。若於是處色趣非有，假說虛空。非離色無所顯法外，別有虛空實體可得，非無所顯得名實有。

【Z2 非擇滅無為】

黃二、非擇滅無為

觀待諸行不俱生起，於未來世不生法中，立非擇滅。無生所顯假說為有，非無生所顯可說為實有。

【U3 勝義有】

戌三、勝義有

云何勝義有？謂於其中，一切名言、一切施設皆悉永斷，離諸戲論、離諸分別，善權方便說為法性、真如、實際、空、無我等。如菩薩地真實義品，第四所知障淨智所行真實，應知其相。

【S2 翻非有】

申二、翻非有

與上相違，當知非有。

【R2 異不異3】

【S1 標列】

未二、異不異3　申一、標列

又由四種別無別故，應知建立異不異性。一、由所因別無別故；二、由所依別無別故；三、由作用別無別故；四、由時分別無別故。

【S2 隨釋2】

【T1 辨相2】

【U1 前三種】

申二、隨釋2　酉一、辨相2　戌一、前三種

若所因等諸法異相差別可得，此異於餘。若無異相差別可得，此前及後與現無異。

若所因等諸法異相者：此中等言，等取第二、第三，所依、作用應知。

【U2 第四種】

戌二、第四種

時分別者，謂一切行唯剎那住，即此自體還望自體說為不異，過剎那後說名為異。

【T2 釋名】

酉二、釋名

由彼為種，而此得生，說為所因。若由眼等及大種等為依而轉，說名所依。若一切行別別功能，說名作用。

【S3 總結】

申三、總結

如是名為建立第一有非有、異非異性品類差別。

【P2 界地差別3】

【Q1 徵】

巳二、界地差別3　午一、徵

云何建立界地差別？

【Q2 標】

午二、標

謂欲、色、無色三界差別。

【Q3 釋3】

【R1 欲界2】

【S1 釋相】

午三、釋3　未一、欲界2　申一、釋相

言欲界者，謂下從無間，上超他化至魔羅宮。其中諸行，皆因欲界煩惱所生。於其三世，與彼煩惱為所依止，彼品麤重之所隨縛，為彼所繫。

【S2 明攝】

申二、明攝

又欲界中一切煩惱，全未離欲，非定地攝；色無色界一切煩惱，一分離欲，定地所攝。餘煩惱相，如前應知。

【R2 色界】

未二、色界

言色界者，謂四靜慮并靜慮中間，有十七地。

【R3 無色界】

未三、無色界

無色界者，謂空處等四無色地。

【P3 時分差別2】

【Q1 徵】

巳三、時分差別2　午一、徵

云何建立時分差別？

【Q2 釋3】

【R1 過去世】

午二、釋3　未一、過去世

謂於過去世，有無間已滅，有鄰近已滅，有久遠已滅。

【R2 未來世】

未二、未來世

於未來世，有無間將生，有鄰近當生，有久遠當生。

【R3 現在世】

未三、現在世

於現在世，有剎那現在，有眾同分現在，有相續未滅現在。

【P4 方所差別】

巳四、方所差別

云何建立方所差別？謂有色諸法據處所故，得有遠近方所差別。無色諸法由無色故，無據處所。若依色法而得生起，即於其處說有方所，此由轉相故，非據處所故。

此由轉相故等者：謂無色法依色處生，由是應知，此由轉相說有方所，非據處所。

有色諸法具由二種。

【P5 相續差別2】

【Q1 徵】

巳五、相續差別2　午一、徵

云何建立相續差別？

【Q2 釋2】

【R1 辨種類】

午二、釋2　未一、辨種類

當知相續略有四種。自他根境有差別故，立四相續。一、自身相續，二、他身相續，三、諸根相續，四、境界相續。

【R2 顯假實】

未二、顯假實

二是假建立，二是真實義。

二是假建立等者：四相續中，自身、他身相續二種，是假建立；諸根、境界相續二種，是真實義。

【P6 分位差別】

巳六、分位差別

云何建立分位差別？謂苦分位、樂分位、不苦不樂分位，即是能順三受諸法。

【P7 品分差別4】

【Q1 徵】

巳七、品分差別4　午一、徵

云何建立品分差別？

【Q2 標】

午二、標

當知建立所治、能治二品差別。

【Q3 列】

午三、列

謂染不染法、下劣勝妙法、麤細法、執受非執受法、有色無色法、有見無見法、有對無對法、有為無為法、有漏無漏法、有諍無諍法、有愛味無愛味法、依耽嗜依出離法、世間出世間法、墮攝非墮攝法。

【Q4 釋14】

【R1 染不染法2】

【S1 舉染法3】

【T1 標】

午四、釋14　未一、染不染法2　申一、舉染法3　酉一、標

當知此中，由五因緣，建立染法。

【T2 列】

酉二、列

一者、於三受中，如其所應為雜染故；

於三受中如其所應為雜染故者：決擇分說：又樂受中多生染著，是故說彼貪所隨增。於苦受中多生憎恚，是故說彼瞋所隨增。於非苦樂之所顯現，麤重所攝，所有安立行自體中，於無常性計常顛倒，於眾苦性計樂顛倒，於不淨性計淨顛倒，於無我性計我顛倒，是故說彼不苦不樂受無明所隨    增。（陵本六十六卷一頁4939）此應準釋。

二者、能遍攝受諸煩惱品麤重性故；三者、能遍攝受現法、當來非愛果故；四者、能遍連結生相續故；五者、能遍障礙一切善法，及於所知障智生故。

【T3 結】

酉三、結

由是因緣，名為染法。

【S2 例不染2】

【T1 例相違】

申二、例不染2　酉一、例相違

與是相違，應當了知不染法相。

【T2 廣二種】

酉二、廣二種

此不染法略有二種，謂善、無記。

【R2 下劣勝妙法2】

【S1 由勝義道理2】

【T1 下劣2】

【U1 別辨相3】

【V1 不淨】

未二、下劣勝妙法2　申一、由勝義道理2　酉一、下劣2　戌一、別辨相3　亥一、不淨

由臭爛不淨及煩惱不淨，故名不淨。

【V2 苦】

亥二、苦

由於此中諸所有受皆悉是苦，故名為苦。

【V3 不堅】

亥三、不堅

由無常性，故名不堅。

【U2 總結名】

戌二、總結名

若由如是勝義道理，性是不淨，性是其苦，性是不堅，其性鄙穢名為下劣。

【T2 勝妙】

酉二、勝妙

超過於此，應知勝妙。

【S2 由相待道理3】

【T1 標】

申二、由相待道理3　酉一、標

又相待故，下劣勝妙二相差別。

【T2 釋】

酉二、釋

謂待色界，欲界是劣；待無色界，色界是劣；若待涅槃，三界皆劣。

【T3 結】

酉三、結

如是等類，應當了知。

【R3 麤細法2】

【S1 標建立2】

【T1 第一義2】

【U1 有色麤細】

未三、麤細法2　申一、標建立2　酉一、第一義2　戌一、有色麤細

微著差別故，淨穢差別故，勢用差別故，應知建立色趣麤細。

【U2 無色麤細】

戌二、無色麤細

軟等品類有差別故，應知建立無色諸法所有麤細。

【T2 第二義】

酉二、第二義

又有色法、無色法，由世俗、勝義諦理易了難了故，應知麤細二種差別。

【S2 釋差別4】

【T1 微著】

申二、釋差別4　酉一、微著

微謂極微聚，著謂所餘聚。

【T2 淨穢】

酉二、淨穢

淨謂中有上地色聚，穢謂餘有下地色聚。

【T3 勢用】

酉三、勢用

言勢用者，謂若是處有地大等勢用增彊，雖與餘聚其物量等，而能勝餘麤顯可得。

【T4 軟等品類】

酉四、軟等品類

軟等品類有差別者，謂樂等諸受、信等諸法，有軟中上品類差別。

【R4 執受非執受法2】

【S1 舉執受法2】

【T1 所執受】

未四、執受非執受法2　申一、舉執受法2　酉一、所執受

執受法者，謂諸色法，為心心所之所執持；由託彼故，心心所轉，安危事同。同安危者，由心心所任持力故，其色不斷不壞不爛。

【T2 能執受】

酉二、能執受

即由如是所執受色，或時衰損、或時攝益，其心心所亦隨損益。

【S2 翻非執受】

申二、翻非執受

與此相違，名非執受。

【R5 有色無色法】

未五、有色無色法

言有色者，謂能據方所。言無色者，謂不據方所。此約所緣領納流轉施設建立。

【R6 有見無見法】

未六、有見無見法

言有見者，謂若諸色，堪為眼識及所依等示在此彼，明了現前。與此相違，名為無見。

【R7 有對無對法】

未七、有對無對法

言有對者，謂若諸色，能礙他見、礙他往來。與此相違，名為無對。

【R8 有為無為法】

未八、有為無為法

言有為者，謂有生滅，繫屬因緣。與此相違，應知無為。

【R9 有漏無漏法】

未九、有漏無漏法

言有漏者，謂若諸法，諸漏所生，諸漏麤重之所隨縛，諸漏相應，諸漏所緣，能生諸漏，於去來今為漏依止。與此相違，應知無漏。

【R10 有諍無諍法】

未十、有諍無諍法

能與當來生等眾苦為生因故，於現法中有罪性故，名為有諍。與此相違，名為無諍。

【R11 有愛味無愛味法】

未十一、有愛味無愛味法

內門自體愛染隨故，名有愛味。與此相違，名無愛味。

【R12 依耽嗜依出離法】

未十二、依耽嗜依出離法

外門境界愛著隨故，名依耽嗜。與此相違，名依出離。

【R13 世間出世間法】

未十三、世間出世間法

若法有漏、有諍、有愛味、依耽嗜，如是一切名為世間；若能治此，依世俗    諦所起俗智及所引法，亦名世間。與此相違，名出世間。

【R14 墮攝非墮攝法】

未十四、墮攝非墮攝法

若諸世間，名墮攝法，墮有情器，欲、色、無色世間攝故。若出世間，非墮攝法，不墮前說世間攝故。

【P8 道理差別】

巳八、道理差別

云何建立道理差別？謂四道理。一、相待道理，二、證成道理，三、作用道理，四、法爾道理。如是道理差別分別，如聲聞地應知其相。

【O3 結無過增】

辰三、結無過增

如是八種品類差別，及前所說異門、體相、釋詞差別，應知如前廣略所序一切事中，能正廣辯，無過此辯。

【G2 總攝一切2】

【H1 嗢柁南標】

庚二、總攝一切2　辛一、嗢柁南標

復次，嗢柁南曰：初聚相攝等　其次成就等　自性等因等　後廣說地等

【H2 長行釋5】

【I1 聚相攝等5】

【J1 標】

辛二、長行釋5　壬一、聚相攝等5　癸一、標

有九法聚，攝一切法。

【J2 徵】

癸二、徵

何等為九？

【J3 列】

癸三、列

一、善法聚，二、不善法聚，三、無記法聚，四、見所斷法聚，五、修所斷法聚，六、無斷法聚，七、邪性定法聚，八、正性定法聚，九、不定法聚。

【J4 釋7】

【K1 善等法聚】

癸四、釋7　子一、善等法聚

善等法聚，廣如意地已辯其相。

廣如意地已辯其相者：謂如意地決擇中說應知。（陵本五十五卷五頁4405）

【K2 見所斷法聚】

子二、見所斷法聚

見所斷法聚者，謂一切見，若依見等貪瞋癡慢，若惡趣業，若於諸諦猶豫疑等。

【K3 修所斷法聚】

子三、修所斷法聚

修所斷法聚者，謂餘一切所應斷法。

【K4 無斷法聚】

子四、無斷法聚

無斷法聚者，謂無漏法。

【K5 邪性定法聚】

子五、邪性定法聚

邪性定法聚者，謂無間業及斷善根。

【K6 正性定法聚】

子六、正性定法聚

正性定法聚者，謂學無學所有諸法。

【K7 不定法聚】

子七、不定法聚

不定法聚者，謂餘非學非無學法。

【J5 簡】

癸五、簡

應知此中所有諸法，自性相攝，他性相應。

自性相攝等者：若法自性同一種類，說彼諸法自性相攝。若與他法剎那俱起，說彼諸法他性相應。

【I2 成就等3】

【J1 辨成就2】

【K1 可得2】

【L1 成就善法及無記法】

壬二、成就等3　癸一、辨成就2　子一、可得2　丑一、成就善法及無記法

或有一類補特伽羅，成就善法及無記法，非不善法。謂諸聖者已離欲貪，及此異生，除種子法。

除種子法者：謂此異生雖離欲貪，非永斷種，是故除之。

【L2 成就不善及無記法】

丑二、成就不善及無記法

或有一類補特伽羅，成就不善及無記法，非諸善法。謂斷善根補特伽羅，除種子法。

除種子法者：意地中說：無貪瞋等亦名善根。但由安立現行善根相違相續，名斷善根；非由永拔彼種子故。（陵本一卷十三頁63）此應準知。

【K2 不可得】

子二、不可得

無有成就善不善法，非無記法；或唯不善、或唯無記而可得者。

【J2 明得捨3】

【K1 總標】

癸二、明得捨3　子一、總標

又於此中，應知諸法如其所應，若得、若捨。

【K2 舉類】

子二、舉類

謂有一類，由受所受故，或捨所受故，或邪推求故，或正推求故，或轉形故，或法爾故，或離欲故，或加行故，或退失故，或得果故，或死生故，而有得捨。

【K3 釋相9】

【L1 由受捨所受】

子三、釋相9　丑一、由受捨所受

如別解脫律儀等法，由受彼故得，由捨彼故捨。

【L2 由邪正推求】

丑二、由邪正推求

若諸善法，由邪推求故捨，由正推求故得。

【L3 由轉形】

丑三、由轉形

由轉形故，捨苾芻律儀、或苾芻尼律儀，隨得其一。二形生故，一切永捨。

【L4 由法爾】

丑四、由法爾

由法爾故，世間壞時，能入法爾所得靜慮。

【L5 由離欲】

丑五、由離欲

由離欲故，能得上地所有善法。

【L6 由加行】

丑六、由加行

由加行故，能發依彼所引功德，令現在前。

【L7 由退失】

丑七、由退失

由退失故，還得先時諸下劣法。

【L8 由得果】

丑八、由得果

由得果故，捨諸世法，得出世法及後明淨世間善法。

【L9 由死生2】

【M1 舉所得】

丑九、由死生2　寅一、舉所得

由死生故，若生下時，獲於生得善及不善、無記諸法；若生上時，唯得善法及無記法。

【M2 顯所捨】

寅二、顯所捨

諸有所捨，如其所應，亦隨覺了。

【J3 釋道理2】

【K1 諸心心所相應相攝】

癸三、釋道理2　子一、諸心心所相應相攝

無有相違諸心心所而共相應，及與相攝。即此剎那行，還與此剎那。

即此剎那行還與此剎那者：謂同一剎那中，無相違法可共相應，及與相攝故。

【K2 諸行因果流轉差別2】

【L1 生死流轉2】

【M1 顯有果】

子二、諸行因果流轉差別2　丑一、生死流轉2　寅一、顯有果

又無一切生死諸行可永斷法。

又無一切生死諸行可永斷法者：謂依一切生死諸行，無有堪能永斷生死眾苦故，唯依道諦能永斷故。

【M2 顯有因】

寅二、顯有因

又無諸行先未曾生，欻然今起。

【L2 剎那流轉】

丑二、剎那流轉

又一切行皆剎那生，生剎那後必無停住，諸行一生、一住、一滅。

必無停住諸行一生一住一滅者：義顯諸行生已即滅，無有諸行一剎那生、一剎那住、一剎那滅故。

【I3 自性等6】

【J1 無二自性】

壬三、自性等6　癸一、無二自性

又一切法一一自性，無有第二自性可得。

又一切法一一自性等者：謂一切法從種生現，前後相續，無二種子俱時生義，由是故說無有第二自性可得。

【J2 無二相應】

癸二、無二相應

又定無有同類二法一時相應，即由第二自性無故。

【J3 無二作用】

癸三、無二作用

又非一法有乖異相二種作用。

【J4 不依自轉】

癸四、不依自轉

又一切行依於他轉，而不自依。

【J5 不與自俱】

癸五、不與自俱

又非自性與自性俱，亦不隨轉。

又非自性與自性俱等者：各自種子一一而生，不同剎那，名非自性與自性俱。各待眾緣，無隨轉性，名不隨轉。

【J6 不為自緣】

癸六、不為自緣

又非即此一剎那心與此剎那心為所緣。

【I4 因等2】

【J1 簡非因】

壬四、因等2　癸一、簡非因

又非即此剎那自性與此剎那自性為因，亦非後生為前生因，亦非同類為異類因。

【J2 隨難釋】

癸二、隨難釋

如不善望善，善望不善，而作無記異熟果因。

【I5 廣說地等2】

【J1 嗢柁南標】

壬五、廣說地等2　癸一、嗢柁南標

廣說地等嗢柁南曰：初諸地諸依　次諦智加行　三摩地根道　對治行修習有漏無漏法　諸果諸因緣　立補特伽羅　後遍知究竟

【J2 長行釋14】

【K1 諸地3】

【L1 標列種類】

癸二、長行釋14　子一、諸地3　丑一、標列種類

有九種地。何等為九？一、資糧地，二、方便地，三、觀行地，四、見地，五、修地，六、有學地，七、無學地，八、聖者地，九、異生地。

【L2 略釋次第】

丑二、略釋次第

先應積集出世資糧，次為盡漏勤修方便，次修隨順決擇分時正觀諸諦，次能證入正性離生，次後漸證四沙門果。

【L3 料簡地名】

丑三、料簡地名

此中前三是有學地，其第四果是無學地。證離生已，一切世間漸昇進道名為修地。即總攝見學無學地名聖者地。此餘一切名異生地，謂若未修加行、若已修加行、若已離欲一切異生。

【K2 諸依】

子二、諸依

復有九依，能盡諸漏。何等為九？謂未至定，若初靜慮，靜慮中間，餘三靜慮及三無色，除第一有。

【K3 諸諦】

子三、諸諦

復有四聖諦，能為盡淨惑所。

【K4 諸智】

子四、諸智

復有十智，能覺一切所知境界。謂法智，類智，若世俗智，若他心智，若苦等智，盡、無生智。此廣分別如聲聞地。

此廣分別如聲聞地者：前說：若世俗智，能知假立所知。法智、類智、苦智、集智、滅智、道智，能知勝義所知。他心智，能知他心淨不淨行所    知。乃至廣說。（陵本六十九卷九頁5203）名廣分別。然此應是思所成地所決擇義，非聲聞地，誤如前知。

【K5 諸加行】

子五、諸加行

又瑜伽師有五加行。一、為欲證入正性離生，二、為得上果，三、為進離欲，四、為欲轉根，五、為引功德。

【K6 諸三摩地】

子六、諸三摩地

復有瑜伽三三摩地。一、空三摩地，二、無願三摩地，三、無相三摩地。

【K7 諸根】

子七、諸根

復有三種一切行向住果者根。一、未知欲知根，是行預流果向者根。二、已知根，是預流果已上，乃至行阿羅漢果向者根。三、具知根，是住阿羅漢果者根。

【K8 諸道2】

【L1 標列】

子八、諸道2　丑一、標列

復有九道。云何為九？一、世間道，二、出世道，三、加行道，四、無間道，五、解脫道，六、勝進道，七、下品道，八、中品道，九、上品道。

【L2 隨釋9】

【M1 世間道】

丑二、隨釋9　寅一、世間道

世間道者，謂由此故，能證世間諸煩惱斷；或不證斷，能往善趣、或往惡趣。

【M2 出世道】

寅二、出世道

出世道者，謂由此故，能證究竟諸煩惱斷。

【M3 加行道】

寅三、加行道

加行道者，謂為斷惑勤修加行。

【M4 無間道】

寅四、無間道

無間道者，謂正斷惑。

【M5 解脫道】

寅五、解脫道

解脫道者，謂斷無間心得解脫。

【M6 勝進道】

寅六、勝進道

勝進道者，謂從此後發勝加行。

【M7 下品道】

寅七、下品道

下品道者，謂能對治上品煩惱。

【M8 中品道】

寅八、中品道

中品道者，謂能對治中品煩惱。

【M9 上品道】

寅九、上品道

上品道者，謂能對治下品煩惱。

【K9 諸對治等2】

【L1 出種類3】

【M1 諸對治】

子九、諸對治等2　丑一、出種類3　寅一、諸對治

復有四種對治。一、厭壞對治，二、斷滅對治，三、任持對治，四、遠分對治。

【M2 諸行相】

寅二、諸行相

復有十六行相，謂觀諸諦為無常等，如前已辯。

復有十六行相等者：聲聞地說：由四種行了苦諦相，謂無常行、苦行、空行、無我行。由四種行了集諦相，謂因行、集行、起行、緣行。由四種行了滅諦相，謂滅行、靜行、妙行、離行。由四種行了道諦相，謂道行、如行、行行、出行。（陵本三十四卷一頁2733）如彼廣辯應知。

【M3 諸修習】

寅三、諸修習

復有八種修習。

【L2 指觀相】

丑二、指觀相

如是對治，如是行相，如是修習，如前定地及聲聞地應觀其相。

復有八種修習者：聲聞地說：當知修業略有八種。一、有一類法由修故得，二、有一類法由修故習，三、有一類法由修故淨，四、有一類法由修故遣，五、有一類法由修故知，六、有一類法由修故斷，七、有一類法由修故證，八、有一類法由修故遠。（陵本三十四卷二十二頁2800）如彼別釋應知。

【K10 有漏無漏法】

子十、有漏無漏法

復有二品，攝一切法。一、有漏法，二、無漏法。此二如前應知已辯。

此二如前應知已辯者：前說：由五相故，建立有漏諸法差別。又由五相，建立無漏諸法差別。如彼廣辯應知。（陵本六十五卷十頁5184）

【K11 諸果等2】

【L1 出種類3】

【M1 諸果】

子十一、諸果等2　丑一、出種類3　寅一、諸果

復有五果。一、異熟果，二、等流果，三、離繫果，四、士用果，五、增上果。

【M2 諸因】

寅二、諸因

復有十因。一、隨說因，二、觀待因，三、牽引因，四、攝受因，五、生起因，六、引發因，七、定異因，八、同事因，九、相違因，十、不相違因。

【M3 諸緣】

寅三、諸緣

復有四緣。一、因緣，二、等無間緣，三、所緣緣，四、增上緣。

【L2 指辨相】

丑二、指辨相

如是一切果因及緣，如菩薩地等已辯其相。

如菩薩地等已辯其相者：前菩薩地及有尋有伺地，廣辯十因、四緣、五果，其相應知。

【K12 諸補特伽羅2】

【L1 辨3】

【M1 七種】

子十二、諸補特伽羅2　丑一、辨3　寅一、七種

復有七種補特伽羅，謂隨信行等。

謂隨信行等者：等取隨法行、信勝解、見至、身證、慧解脫、俱解脫，故說七種。由加行差別，建立隨信行及隨法行補特伽羅。由定差別，建立身證補特伽羅。由障差別，建立慧解脫、俱解脫阿羅漢。義如聲聞地說應知。（陵本二十六卷十二頁2205）

【M2 六種】

寅二、六種

復有六種阿羅漢，謂退法等。

【M3 八種】

寅三、八種

復有八種補特伽羅，謂行四向及住四果。

【L2 指】

丑二、指

建立應知如聲聞地。

【K13 諸遍智】

子十三、諸遍智

復有六種遍智。一者、不定地有漏諦遍智，二者、定地有漏諦遍智，三者、無漏無為諦遍智，四者、無漏有為諦遍智，五者、順下分結遍智，六者、順上分結遍智。

【K14 二究竟2】

【L1 標列】

子十四、二究竟2　丑一、標列

復有二種究竟。一者、智究竟，二者、斷究竟。

【L2 隨釋2】

【M1 智究竟】

丑二、隨釋2　寅一、智究竟

智究竟者，謂盡、無生智。自斯已後，為斷煩惱無復應知。

【M2 斷究竟】

寅二、斷究竟

斷究竟者，謂遍究竟諸煩惱斷。由彼斷故，圓滿究竟證心解脫及慧解脫。

【E3 結指所餘】

戊三、結指所餘

如是略引隨順此論境智相應摩怛理迦所有宗要，其餘一切隨此方隅，皆當覺了。

【C4 結勸所學2】

【D1 指前相】

丙四、結勸所學2　丁一、指前相

遍行一切摩怛理迦，如攝釋分應知其相。

遍行一切摩怛理迦等者：攝釋分說：且如一切了義經，皆名摩怛理迦。謂於是處，世尊自廣分別諸法體相。乃至廣說又如諸字，若無摩怛理迦，即不明了。如是契經等十二分聖教，若不建立諸法體相，即不明了；若建立已，即得明了。（陵本八十一卷十二頁6203）由是應知說遍行義。

【D2 勸應思】

丁二、勸應思

如來法教數無限量，何能窮到無邊彼岸。隨此方隅、隨此引發、隨此義趣，諸聰慧者，於餘一切應正尋思、應正覺了。

瑜伽師地論科句披尋記卷第一百

